ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Κ΄

Παρασκευή 6 Νοεμβρίου 2015

Αθήνα, σήμερα στις 6 Νοεμβρίου 2015, ημέρα Παρασκευή και ώρα 10.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-11-2015 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΘ΄ συνεδριάσεώς του, της Πέμπτης 5 Νοεμβρίου 2015, σε ό,τι αφορά την ψήφιση στο σύνολό του σχεδίου νόμου: «Συνταξιοδοτικές ρυθμίσεις, ενσωμάτωση στο ελληνικό δίκαιο της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012, «για την ενεργειακή απόδοση, την τροποποίηση των Οδηγιών 2009/125/ΕΚ και 2010/30/ΕΕ και την κατάργηση των Οδηγιών 2004/8/ΕΚ και 2006/32/ΕΚ», όπως τροποποιήθηκε από την Οδηγία 2013/12/ΕΕ του Συμβουλίου της 13ης Μαΐου 2013 «για την προσαρμογή της Οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση, λόγω της προσχώρησης της Δημοκρατίας της Κροατίας» και άλλες διατάξεις»).

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 72/3-11-2015 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Περιβάλλοντος και Ενέργειας, σχετικά με την ελληνική εκπροσώπηση στη Σύνοδο της Διάσκεψης των Μερών της Σύμβασης-Πλαισίου των Ηνωμένων Εθνών για την Κλιματική Αλλαγή (COP21).

Στην επίκαιρη ερώτηση του κ. Δημαρά θα απαντήσει ο Αναπληρωτής Υπουργός Περιβάλλοντος και Ενέργειας, κ. Ιωάννης Τσιρώνης.

Τον λόγο έχει ο κ. Γεώργιος Δημαράς για δύο λεπτά.

**ΓΕΩΡΓΙΟΣ ΔΗΜΑΡΑΣ:** Κύριε Υπουργέ, όπως ξέρετε, στις 30-11-2015 έως και τις 11-12-2015 θα φιλοξενηθεί στο Παρίσι η 21η Σύνοδος της Διάσκεψης των Μερών της Σύμβασης – Πλαισίου των Ηνωμένων Εθνών για την Κλιματική Αλλαγή (COP21). Στη Διάσκεψη θα λάβουν μέρος περίπου σαράντα χιλιάδες συμμετέχοντες στους οποίους περιλαμβάνονται εθνικές αντιπροσωπείες, παρατηρητές και εκπρόσωποι της κοινωνίας των πολιτών.

Στις 23-10-2015 ολοκληρώθηκαν στη Βόννη, με τη συμμετοχή εκατόν ενενήντα έξι χωρών αλλά χωρίς τη συμμετοχή Ελληνικής Αντιπροσωπείας, οι συναντήσεις και οι τελευταίες διασκέψεις για την κλιματική αλλαγή και τη συνδιάσκεψη του ΟΗΕ «COP21».

Οι επιπτώσεις της κλιματικής αλλαγής είναι πλέον αδιαμφισβήτητες και ορατές σε όλα τα φυσικά και ανθρωπογενή συστήματα, τις ηπείρους και τους ωκεανούς. Η COP21 αποτελεί μία κρίσιμη διάσκεψη που θα οριστικοποιήσει τους νέους στόχους για τις εκπομπές αερίων θερμοκηπίου που θα αντικαταστήσουν τους στόχους που έθετε το Πρωτόκολλο του Κιότο.

Μεταξύ άλλων, κάθε χώρα οφείλει να συνεισφέρει δίνοντας στη δημοσιότητα τη δική της συμβολή σε εθνικό επίπεδο (εθνικά επιλεγμένες συνεισφορές) πριν την πραγματοποίηση της διάσκεψης.

Ερωτάται ο κύριος Υπουργός: Πώς αξιολογεί τις επιδόσεις της χώρας σε ό,τι αφορά στην πορεία επίτευξης των στόχων για μείωση εκπομπών αερίων του θερμοκηπίου και για μερίδιο ΑΠΕ στην τελική κατανάλωση ενέργειας το 2020;

Δεύτερον, προτίθεται η Κυβέρνηση να πάρει νομοθετική πρωτοβουλία για υιοθέτηση από την Ελλάδα πιο φιλόδοξων και συγκεκριμένων στόχων από εκείνους που της αντιστοιχούν στο πλαίσιο του πρόσφατου ενεργειακού πακέτου της Ευρωπαϊκής Ένωσης για το 2030; Πότε θα δώσει στη δημοσιότητα μακροχρόνιο ενεργειακό σχεδιασμό, συμβατό με τους δεσμευτικούς στόχους για το 2030 και την πολιτική απόφαση των αρχηγών κρατών για το 2050;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κύριε Υπουργέ, έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα συμφωνήσω μαζί σας, κύριε Βουλευτά, ότι η Συνδιάσκεψη του Παρισιού είναι μία ιστορική συνδιάσκεψη. Είναι μία από τις ύστατες προσπάθειες και αξίζουν συγχαρητήρια στη γαλλική κυβέρνηση και στον Πρόεδρο Ολάντ, για το ότι έχει δώσει τη δέουσα σημασία σε διπλωματικό επίπεδο, ώστε να επιτευχθεί επιτέλους μια νομικά δεσμευτική συμφωνία.

Βέβαια, εκτιμήσεις λένε ότι το «νομικά» σε διακρατικό επίπεδο σηκώνει λίγο «νερό». Δεν ξέρω πώς θα το κάνουμε αλλά ας αισιοδοξούμε ότι στο Παρίσι θα πάμε καλά και δεν θα έχουμε την επανάληψη, για παράδειγμα, της Κοπεγχάγης.

Μία νομικά δεσμευτική συμφωνία είναι υποχρεωτική, γιατί αλλιώς θα υπάρξουν χώρες που πλήττονται περισσότερο –και η Ελλάδα είναι από τις χώρες που πλήττονται περισσότερο, όπως και άλλες- και που δεν είναι, υποχρεωτικά, εκείνες που παράγουν το πρόβλημα. Η ρύπανση δεν γνωρίζει σύνορα και με αυτήν την έννοια είναι προφανές ότι σε χώρες οι οποίες αυτήν τη στιγμή έχουν νησιωτικότητα, όπως η Ελλάδα, οι επιπτώσεις θα είναι δραματικές.

Ενδεικτικά, η έκθεση της Τράπεζας της Ελλάδος για την προσαρμογή αναφέρει ότι μέχρι το 2100, αν δεν πάρουμε μέτρα, το αισιόδοξο σενάριο είναι να έχουμε 700 δισεκατομμύρια επιβάρυνση, δηλαδή δύο φορές το δημόσιο χρέος της χώρας, ενώ αν πάρουμε μέτρα, στο πιο αισιόδοξο σενάριο, δηλαδή αν επιτευχθούν νομικά δεσμευτικές συμφωνίες, το κόστος θα είναι 400 δισεκατομμύρια, πάλι ένα τρομακτικό ποσό, που ξεπερνάει το δημόσιο χρέος της χώρας. Άρα, δεν μπορούμε να εφησυχάζουμε.

Πέρα, όμως, από το Παρίσι –και χαίρομαι που η ερώτηση τυγχάνει να συζητείται αμέσως μετά τη χθεσινή ψήφιση του νόμου για την ενεργειακή εξοικονόμηση- στην Ελλάδα αυτήν τη στιγμή τα πράγματα έχουν δύο όψεις. Η μία όψη είναι η αισιόδοξη.

Θα καταθέσω για τα Πρακτικά τη θέση της Ελλάδας, με βάση τους στόχους, που είμαστε μάλλον από τις προνομιακές και αυστηρές χώρες, είμαστε μπροστά. Έχουμε ήδη πετύχει 15% μείωση.

Από την άλλη μεριά, όμως, χρειάζεται προφανώς εξορθολογισμός.

(Στο σημείο αυτό ο Αναπληρωτής Υπουργός Περιβάλλοντος και Ενέργειας κ. Ιωάννης Τσιρώνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν θα έλεγα, λοιπόν, ότι εκείνο που χρειάζεται από την ελληνική Κυβέρνηση είναι να πάρουμε νομοθετικές πρωτοβουλίες για πιο αυστηρές δεσμεύσεις και να αυτοδεσμευτούμε μόνοι μας έναντι στις άλλες χώρες που δεν δεσμεύονται. Να θυμίσω ότι ο δικός μας λιγνίτης κοστίζει 60 ευρώ/MWh, ενώ της Βουλγαρίας κοστίζει 42, γιατί δεν πληρώνει Κιότο, και δεν μπορεί να είμαστε εμείς μη ανταγωνιστικοί. Έχουμε, όμως, πεδίο δόξης λαμπρό –δεν θα κουράσω στην πρωτολογία, γιατί θα επεκταθώ περισσότερο στη δευτερολογία μου- όσον αφορά την απεξάρτηση από το πετρέλαιο. Και λέω την απεξάρτηση από το πετρέλαιο, όσον αφορά την παραγωγή ενέργειας, γιατί αν απεξαρτηθούμε από το πετρέλαιο, που κοστίζει 100-200 ευρώ/MWh, αυτόματα πέφτει η μέση τιμή της κατανάλωσης κι έτσι διαφυλάσσονται χρήματα για επενδύσεις για τις ΑΠΕ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δημαρά, έχετε τον λόγο για τρία λεπτά.

**ΓΕΩΡΓΙΟΣ ΔΗΜΑΡΑΣ:** Κύριε Υπουργέ, πραγματικά θα ήθελα να ξέρω πώς είναι η εξέλιξη στη χώρα μας των στόχων σε σχέση με το 2020. Δηλαδή, τώρα πώς ακριβώς είμαστε σε σχέση με το 1990, που ο στόχος ήταν για μείωση 20% των εκπομπών αερίων; Και πώς εκτιμάτε ότι τελικά θα είναι μέχρι το 2030 και το 2050 με τα μέτρα που παίρνουμε;

Πάντως εδώ στη χώρα μας έχουν συμβεί και αντίθετες πράξεις. Είδαμε ότι υπογράφηκε σύμβαση για νέα λιγνιτική μονάδα στην Κοζάνη. Πώς μπορεί να πετύχουμε στόχους –και θα έπρεπε να είναι και πιο φιλόδοξοι οι στόχοι μας σε αυτήν τη χώρα όπου έχουμε συνθήκες για ανάπτυξη ανανεώσιμων πηγών ενέργειας- όταν σχεδιάζουμε νέες λιγνιτικές μονάδες, αλλά και όταν σε αυτήν τη χώρα ξέρουμε ότι το σιδηροδρομικό δίκτυο –που είναι θέμα εξοικονόμησης- σε σχέση με την ανάπτυξη του οδικού δικτύου είναι πραγματικά σε καθυστερημένη κατάσταση; Επομένως, νομίζω ότι ως χώρα ναι μεν έχουμε πετύχει κάποιους στόχους αλλά είμαστε πολύ μακριά από τον επιθυμητό στόχο.

Επίσης, υπάρχουν παράπονα ότι πάρα πολλές αιτήσεις για μικρής κλίμακας ανεμογεννήτριες δεν προχωρούν. Τι γίνεται και με αυτόν τον τομέα; Πράγματι, με τον νόμο που ψηφίσαμε χθες έχουμε δεσμεύσεις και για τα κτήρια και άλλες δεσμεύσεις. Πρέπει να δούμε πλέον συγκεκριμένα πράγματα, για το πώς θα υλοποιήσουμε αυτούς τους στόχους, για να μη μένουμε στους νόμους και στα χαρτιά αλλά αυτά να γίνουν μια ελληνική πραγματικότητα που θα προσαρμόζεται στις μεγάλες ανάγκες που έχει ο πλανήτης για την προστασία του κλίματος, που ξέρουμε τις τραγικές συνέπειες απ’ αυτήν την εξέλιξη.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κύριος Υπουργός για τρία λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα συμφωνήσω μαζί σας ότι η Ελλάδα –όπως είπα και πριν και θα επεκταθώ λίγο πιο αναλυτικά τώρα- παρουσιάζει μία αντιφατική εικόνα. Από τη μία μεριά έχουμε αυτήν τη μείωση του 15% με στοιχεία του 2013. Είναι πάρα πολύ καλή μείωση. Είμαστε πολύ μπροστά από άλλες χώρες της Ευρωπαϊκής Ένωσης. Και σας θυμίζω ότι η Ευρωπαϊκή Ένωση, έχει στόχο για διείσδυση ΑΠΕ μέχρι το 2020 20%, ενώ η δεσμευτική οδηγία λέει για 18%. Εμείς είμαστε στο 13% με 15%, με έντονα ανοδικές τάσεις. Άρα, δεν τίθεται θέμα για το εάν θα πιάσουμε τους στόχους. Θα τους πιάσουμε και θα τους ξεπεράσουμε και κατά πολύ.

Η αντίφαση βρίσκεται όχι στην εγκατεστημένη ισχύ αλλά ακριβώς σε αυτό που είπα, στην καταναλισκόμενη ενέργεια. Και να εξηγήσω τι εννοώ. Η Ελλάδα σήμερα έχει ανάγκη ισχύος ημερήσια της τάξεως των 6MW με 7MW και σε συνθήκες peak 9 ΜW. Έχει εγκατεστημένη ισχύ πάνω από 18GW και έχει εγκατεστημένη ισχύ σε ΑΠΕ, 4,5 GW και σε υδροηλεκτρική ισχύ -με μεγάλα υδροηλεκτρικά που προϋπήρχαν- 3GW, που δεν επιβαρύνουν το φαινόμενο του θερμοκηπίου. Άρα, μπορούμε να πούμε ότι θεωρητικά θα μπορούσαμε μόνο με τα υδροηλεκτρικά μας και με την εγκατεστημένη ισχύ σε ΑΠΕ σχεδόν να καλύπτουμε τις ανάγκες της χώρας σε ισχύ. Τα πράγματα, όμως, όταν κοιτάμε την καταναλισκόμενη ενέργεια δεν είναι έτσι. Γιατί στην πράξη αυτήν τη στιγμή ενώ έχουμε διπλάσια εγκατεστημένη ισχύ απ’ αυτήν που ζητάμε ακόμα και στις ακραίες συνθήκες, εισάγουμε ενέργεια και μάλιστα βρώμικη ενέργεια, δηλαδή πυρηνική και λιγνιτική.

Ο λόγος που εισάγουμε ενέργεια, δεν είναι διότι δεν έχουμε εμείς εδώ. Τα λιγνιτικά εργοστάσια, στα οποία αναφέρεστε, ουσιαστικά υπολειτουργούν. Και υπολειτουργούν γιατί δεν υπάρχει η αναγκαιότητα της κατανάλωσης. Εκεί που είναι το πρόβλημα είναι το οικονομικό. Επειδή μπαίνει το 10% του πετρελαίου που είναι πανάκριβο, είμαστε αναγκασμένοι να εισάγουμε βρώμικη ενέργεια για να εξορθολογίσουμε το κόστος.

Πρέπει να μπει στο σύστημα σταθερή ισχύς από το βιοαέριο, από τη γεωθερμία και συμφωνώ απόλυτα μαζί σας ότι πρέπει να ηλεκτροκινηθούν πια οι μεταφορές στην Ελλάδα και όχι να πετρελαιοκινούνται. Αναφέρω ενδεικτικά ότι ενώ η Νορβηγία -πετρελαιοπαραγωγός χώρα- καταναλώνει γύρω στα οκτακόσια βαρέλια πετρελαίου ανά μονάδα ΑΕΠ, εμείς καταναλώνουμε χίλια τετρακόσια βαρέλια εισαγόμενου πετρελαίου ανά μονάδα ΑΕΠ! Αυτή, λοιπόν, η εισδοχή πετρελαίου στο ενεργειακό μείγμα, καταστρέφει κάθε προσπάθεια να εξορθολογίσουμε το σύστημα. Γιατί το πετρέλαιο είναι πανάκριβο, οι μονάδες είναι πανάκριβες και ουσιαστικά εμποδίζουν τη διείσδυση των ΑΠΕ. Είναι ένα οικονομικής φύσεως πρόβλημα, που συμφωνώ απόλυτα μαζί σας ότι πρέπει να λυθεί με γενναίες και αποφασιστικές πολιτικές.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και τρεις εκπαιδευτικοί από το 2ο Γυμνάσιο Δραπετσώνας.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Θα συζητηθεί τώρα η τέταρτη με αριθμό 76/3-11-2015 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδος κ. Χρήστου Κατσώτη προς τον Υπουργό Εσωτερικών και Διοικητικής Ανασυγκρότησης, σχετικά με την μετακύλιση της αρμοδιότητας των προνοιακών επιδομάτων και βοηθημάτων στους δήμους.

Θα απαντήσει ο Υπουργός Εσωτερικών και Διοικητικής Ανασυγκρότησης κ. Παναγιώτης Κουρουμπλής.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, με τον «ΚΑΛΛΙΚΡΑΤΗ» και τη διάλυση των νομαρχιών η αρμοδιότητα των προνοιακών επιδομάτων και βοηθημάτων πέρασε στους δήμους και συνδέθηκε δυστυχώς με τους κεντρικούς αυτοτελείς πόρους.

Από το 2011, αυτό το έργο για τους δήμους το περαιώνουν δήμοι που εδρεύουν στην έδρα της εκάστοτε περιφέρειας. Σε αυτήν τη βάση, στην ευθύνη τους πέρασε και το προσωπικό των αντίστοιχων υπηρεσιών των τότε νομαρχιών.

Ο Δήμος της Αθήνας, αυτήν την περίοδο πιέζει τους δήμους που εξυπηρετεί να παραλάβουν μέσα σε σύντομες προθεσμίες την αρμοδιότητα. Οι δήμοι χωρίς το αναγκαίο προσωπικό, χωρίς χρηματοδότηση, στήριξη και προετοιμασία, εξαναγκάζονται να αναλάβουν μία αρμοδιότητα που κανονικά θα έπρεπε να ασκείται αποκλειστικά από το κράτος. Αυτή είναι μία θέση του ΚΚΕ.

Η Κυβέρνηση και τα αρμόδια Υπουργεία με ευθύνη τους, θέτουν τους αναπήρους, τους δικαιούχους των προνοιακών βοηθημάτων, τους δήμους και τις υπηρεσίες τους σε μία νέα ταλαιπωρία και σε μία μεταξύ τους αντιπαράθεση. Αποπροσανατολίζουν, για να περάσει όσο είναι δυνατόν αναίμακτα η κατακρεούργηση των προνοιακών βοηθημάτων και επιδομάτων που έχει δρομολογήσει και προσυπογράψει μαζί η Κυβέρνηση με την Ευρωπαϊκή Ένωση.

Με προκάλυμμα μάλιστα τον εκσυγχρονισμό του συστήματος και τη μη ταλαιπωρία των αναπήρων στα κέντρα πιστοποίησης, η Κυβέρνηση με το ν.4331 τον Ιούνιο του 2015, προώθησε μέτρα εκσυγχρονισμού του συστήματος περικοπών. Οι κρατικές παροχές για τις πρόσθετες ανάγκες του αναπήρου, αποσυνδέονται από αυτήν καθαυτήν την αναπηρία. Συνδέονται με περιουσιακά στοιχεία και με το αν έχει οικογένεια να τον συνδράμει.

Οι δήμοι το επόμενο διάστημα με τις αρμοδιότητες που τους ανατίθενται θα αναδειχθούν στο πρώτο διευρυμένο σφαγείο των προνοιακών βοηθημάτων, των επιδομάτων αναπηρίας.

Εμείς λέμε ότι στόχος είναι το τσάκισμα των προνοιακών βοηθημάτων. Ήδη υπάρχει η δέσμευση για μείωση συνολικά της πρόνοιας από 1,8 δισεκατομμύρια το 2015 σε μόλις 900 εκατομμύρια, όπως αναφέρεται στο τρίτο μνημόνιο.

Ρωτάμε, κύριε Υπουργέ, αν θα στηρίξει τις υπηρεσίες των δήμων με το αναγκαίο προσωπικό η Κυβέρνηση, ώστε να μπορέσουν στοιχειωδώς να αντεπεξέλθουν σ’ αυτήν τη νέα και κρίσιμη αρμοδιότητα και να μη βρεθούν και πάλι ΑΜΕΑ και δικαιούχοι μπροστά σε μία νέα ταλαιπωρία. Ρωτάμε, αν σκέφτεται η Κυβέρνηση να αποσυνδέσει τα προνοιακά βοηθήματα από τους κεντρικούς αυτοτελείς πόρους, που και δεν αποδίδονται στο σύνολό τους σήμερα στους δήμους και το ύψος της χρηματοδότησής τους δεν επαρκεί σε στοιχειώδεις ακόμα και ανελαστικές δαπάνες και λειτουργίες των δήμων.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κατσώτη.

Ο Υπουργός Εσωτερικών και Διοικητικής Ανασυγκρότησης κ. Κουρουμπλής έχει τον λόγο για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κυρίες και κύριοι συνάδελφοι, θα ήθελα να ευχαριστήσω τον αγαπητό συνάδελφο, πρώτον, γιατί επέδειξε κατανόηση στο αίτημα που είχα θέσει πριν από έξι-επτά ημέρες για κώλυμα και να τον ευχαριστήσω, επίσης, γιατί εκτιμώ ιδιαίτερα το ενδιαφέρον και την ευαισθησία του σε ένα πολύ κρίσιμο ζήτημα της κοινωνικής μας πολιτικής, που αφορά εκατόν εξήντα οκτώ χιλιάδες πρόσωπα με αναπηρία πάνω από 67%.

Πράγματι, η διαδικασία μεταφοράς των επιδομάτων στους δήμους είχε δημιουργήσει αρκετά προβλήματα, διότι έπρεπε οι δήμοι των πρωτευουσών των νομών να αναλάβουν αυτήν την ευθύνη. Δεν υπήρξε μέχρι σήμερα αρνητική αντίδραση από τους δήμους. Υπάρχει ένα πολύ καλό επίπεδο συνεννόησης και συνεργασίας. Αντιλαμβανόμαστε και εμείς τις ανάγκες που προκύπτουν από έναν τέτοιο φόρτο εργασίας των δήμων και είμαστε σε μια διαδικασία να καλύψουμε αυτού του είδους τις ανάγκες.

Ως εκ τούτου, κύριε Πρόεδρε, αυτό το ζήτημα είναι ένα ζήτημα που βρίσκεται ανάμεσα στο Υπουργείο Εσωτερικών και στην ΚΕΔΕ, με την οποία συνομιλούμε και πρέπει να διαβεβαιώσω και να καθησυχάσω τον αγαπητό συνάδελφο ότι στις προσλήψεις που επιχειρούμε και αυτόν τον καιρό λαμβάνοντας υπ’ όψιν τα κενά, θα λάβουμε πολύ σοβαρά υπ’ όψιν αυτού του είδους τις ανάγκες στην τοπική αυτοδιοίκηση.

Θα συμπληρώσω μετά στη δευτερολογία μου και θα αναφερθώ στην ανησυχία του αγαπητού συναδέλφου για κατακρεούργηση των επιδομάτων.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Ο κ. Κατσώτης έχει τον λόγο για τρία λεπτά.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, δεν είναι ανησυχία μας απλή. Είναι συγκεκριμένα τα πράγματα. Εδώ περικόπτονται συνέχεια βοηθήματα και προνοιακά επιδόματα. Σας είπα και προηγουμένως ότι η δέσμευση που υπάρχει στο τρίτο μνημόνιο είναι από 1,8 δισεκατομμύρια τα προνοιακά επιδόματα να πάνε στα 900 εκατομμύρια. Αυτή είναι μία δέσμευση. Ποιος θα υποστεί τις συνέπειες αυτών των περικοπών, αν όχι αυτοί που μέχρι σήμερα είχαν αυτά τα βοηθήματα και μπορούσαν εν πάση περιπτώσει να επιβιώσουν σε αυτές τις δύσκολες συνθήκες; Και μην ξεχνάμε ότι τα άτομα με ειδικές ανάγκες, οι ανάπηροι, όλη αυτήν την περίοδο της κρίσης έχουν υποστεί πάρα πολλές, σημαντικές περικοπές και όχι μόνο στα επιδόματα αλλά ακόμη και στις συντάξεις που έπαιρναν άτομα με ειδικές ανάγκες. Διότι όλη αυτή η αναμόρφωση, υποτίθεται, του Κέντρου Πιστοποίησης Αναπήρων βλέπουμε ότι λειτούργησε σαν ένα εργαλείο περικοπής των συντάξεων, του ποσοστού αναπηρίας, έτσι ώστε να μείνουν εκτός απ’ όλη αυτήν τη βοήθεια που έπρεπε να παρέχει συνολικά το ίδιο το κράτος.

Κύριε Υπουργέ, είπαμε ότι αυτό πρέπει κανονικά να ανήκει στο κράτος, στην κεντρική κυβέρνηση, με ευθύνη της να μπορεί να αποδίδει τα προνοιακά βοηθήματα σε όλους αυτούς που τα δικαιούνται.

Έχετε δώσει, λοιπόν, αυτές τις αρμοδιότητες στους δήμους και όπως είπα προηγουμένως, μπορεί να υπήρχε καλή συνεργασία αλλά τώρα ο Δήμος της Αθήνας τα δίνει στους άλλους δήμους, οι οποίοι δεν έχουν τέτοιες υποδομές ώστε να μπορούν πράγματι να ανταποκριθούν σε αυτό το καθήκον που τους ανατίθεται, με αποτέλεσμα να υπάρχει αυτή η αντιπαράθεση των δικαιούχων αναπήρων με τους δήμους, οι δήμοι να λένε «δεν φταίμε εμείς, φταίει ο Δήμος της Αθήνας», ο Δήμος της Αθήνας να λέει «δεν φταίμε εμείς, φταίει η Κυβέρνηση που μας παραχώρησε αυτήν την αρμοδιότητα» και γίνεται «μπαλάκι» τελικά ο ανάπηρος, ο οποίος θα υποστεί τις συνέπειες αυτής, αν θέλετε, της αλλαγής του νόμου.

Το συνδέετε με τους κεντρικούς αυτοτελείς πόρους. Έτσι και αλλιώς, αυτοί οι ΚΑΠ είναι πολύ λίγοι για τους δήμους. Έχουν μειωθεί σημαντικά τα τελευταία χρόνια. Και τώρα το συνδέετε, γιατί μέσα από εκεί θα δίνονται, δηλαδή το ποσό θα είναι από τους κεντρικούς αυτοτελείς πόρους, χωρίς αυτό να αυξηθεί. Άρα οι δήμοι, μειώνουν από τους κεντρικούς αυτοτελείς πόρους τις δαπάνες που θα μπορούσαν να κάνουν για άλλα έργα ή για άλλη δραστηριότητα των δήμων για τους δημότες.

Άρα, εδώ μετατίθεται συνολικά στους δήμους η υποχρέωση αυτή της στήριξης των αναπήρων με αυτά τα βοηθήματα που παίρνουν, που έτσι κι αλλιώς είναι σε πολύ χαμηλά επίπεδα.

Εμείς πάντως στα ερωτήματα, κύριε Υπουργέ, θα θέλαμε να δούμε τι σχεδιάζετε και πώς θα στηρίξουν τους δήμους σε αυτήν την προσπάθεια ή αν σκέφτεστε να ξαναπάρετε πίσω αυτήν τη δραστηριότητα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κατσώτη.

Κύριε Κουρουμπλή, έχετε τον λόγο για να απαντήσετε για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, σε ό,τι αφορά την τοπική αυτοδιοίκηση, τα προβλήματα που πραγματικά αντιμετωπίζει είναι όπως τα αναφέρει ο κύριος συνάδελφος αλλά ευθύνη γι’ αυτά δεν φέρει η σημερινή Κυβέρνηση, όπως αντιλαμβάνεστε.

Η σημερινή Κυβέρνηση με το τέλος του χρόνου, παρ’ ότι διαχειρίζεται έναν προϋπολογισμό που παρέλαβε από άλλη κυβέρνηση, θα εξαντλήσει όλα τα περιθώρια. Και ήδη αυτήν τη στιγμή, κύριε Πρόεδρε, μέσα στο μήνα Νοέμβριο καταθέτουμε στην τοπική αυτοδιοίκηση 400 εκατομμύρια ευρώ. Σήμερα που συζητάμε μπαίνουν στα ταμεία της τοπικής αυτοδιοίκησης 235 εκατομμύρια, στις 24 του μήνα θα μπουν άλλα 164 εκατομμύρια ευρώ και με το τέλος του χρόνου, θα προσπαθήσουμε να επιτελέσουμε τις υποχρεώσεις μας απέναντι στην τοπική αυτοδιοίκηση, η οποία πραγματικά επιτελεί σημαντικό έργο, ιδιαίτερα στη στήριξη του κοινωνικού κράτους με τις κοινωνικές δομές τις οποίες αναπτύσσει.

Επειδή εμείς πιστεύουμε πραγματικά στην αποκέντρωση και όχι στην υπερσυγκέντρωση της αποκέντρωσης, κύριε Πρόεδρε, ετοιμάζουμε μια επαναθεσμοποίηση του «ΚΑΛΛΙΚΡΑΤΗ», με στόχο να αποσαφηνίσουμε αρμοδιότητες. Ήδη το νομοσχέδιο που κατέθεσε ο κ. Βούτσης ως Υπουργός Εσωτερικών, επανακατατίθεται -με το οποίο γίνονται πραγματικά σημαντικές τομές- αλλά θα επιχειρήσουμε και την επαναθεσμοποίηση συνολικά του «ΚΑΛΛΙΚΡΑΤΗ», προσπαθώντας με κάθε τρόπο, όχι μόνο να μεταφέρουμε αρμοδιότητες, όπως γινόταν μέχρι σήμερα αλλά και τους αναγκαίους πόρους. Γιατί εμείς πιστεύουμε σε ένα αποκεντρωμένο κράτος, όπου η δυνατότητα του πολίτη να έχει ρόλο μέσα από αμεσοδημοκρατικές διαδικασίες θα είναι μια ζωντανή καθημερινή λειτουργία, γιατί έτσι μπορείς να καταστήσεις τον άνθρωπο πολίτη και όχι υπήκοο παθητικό, αποδέκτη ρύθμισης της τύχης του από τους άλλους. Μια τέτοια θεσμική επανάσταση, μια τέτοια θεσμική ανατροπή θα επιχειρήσουμε, γιατί ακριβώς θέλουμε τον πολίτη πρωταγωνιστή και όχι θεατή των εξελίξεων.

Τώρα σε ό,τι αφορά τα επιδόματα των αναπήρων, κύριε συνάδελφε, ειλικρινά κατανοώ και την αγωνία σας, και την ανησυχία σας, αλλά πρέπει να αποφεύγουμε τις υπερβολές. Τι θα πει «κατακρεούργησε»; Αυτή η Κυβέρνηση, παρ’ ότι βρέθηκε σε αυτόν τον τυφώνα της κρίσης να αναλάβει τη διακυβέρνηση της χώρας, παρ’ ότι ζήσαμε τις συνέπειες του κλεισίματος των τραπεζών ούτε μια μέρα δεν καθυστέρησε την καταβολή των επιδομάτων των αναπήρων. Άρα, ζήτημα καταβολής των επιδομάτων και καθυστερήσεων δεν υφίσταται και δεν θα συμβεί, κύριε συνάδελφε. Σήμερα που σας μιλώ, κατατέθηκαν κανονικά τα χρήματα για άλλη μια φορά και ως εκ τούτου τέτοιο ζήτημα δεν υφίσταται.

Επίσης, μιλήσατε για περικοπές. Αυτή η Κυβέρνηση έχει προβεί σε καμμία περικοπή; Ούτε 1 ευρώ, γιατί ακριβώς αντιλαμβανόμαστε ότι τα επιδόματα των εκατόν εξήντα οκτώ χιλιάδων αναπήρων, είναι επιδόματα που καλύπτουν, κύριε συνάδελφε, -και συμφωνώ μαζί σας- ανάγκες που παράγει η αναπηρία. Κι αυτό το γνωρίζει καλά αυτή η Κυβέρνηση. Το ξέρει και το υποστηρίζει με κάθε τρόπο.

Άρα, οποιαδήποτε απαίτηση από οπουδήποτε για να συνδεθούν τα επιδόματα με οικονομικά κριτήρια και τα λοιπά, δεν μπορεί να γίνει δεκτή από αυτήν την Κυβέρνηση.

Στηρίζουμε τα πρόσωπα με αναπηρία, γιατί θέλουμε τον πολίτη και στον χώρο αυτό, πραγματικά να νιώθει την ανάγκη της ισοπολιτείας, την ανάγκη ενός ανθρωποκεντρικού κράτους που εκπέμπει το ενδιαφέρον του εν τοις πράγμασι και όχι εν λόγοις.

Κατόπιν αυτού, θέλω να σας διαβεβαιώσω με κάθε κατηγορηματικό τρόπο ότι περικοπές δικαιωμάτων των αναπήρων με τη σημερινή Κυβέρνηση δεν μπορούν να γίνουν δεκτές ούτε σήμερα ούτε αύριο.

Ως εκ τούτου, για άλλη μία φορά επιβεβαιώνουμε ότι δεν θέλουμε να εκφράσουμε κοινωνική ευαισθησία. Είναι κοινωνική υποχρέωση της πολιτείας να συγκροτεί ένα κοινωνικό κράτος που υπηρετεί και τη συνοχή αλλά και την πραγματική ανάπτυξη, γιατί όταν ο πολίτης νιώθει ότι υπάρχει κράτος που νοιάζεται για αυτόν σε οποιοδήποτε σημείο της χώρας, είναι ένας ενεργός πολίτης που νοιάζεται για τα κοινά, νοιάζεται για την ίδια την κοινωνία, νοιάζεται για την πρόοδο του τόπου.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κουρουμπλή.

Επόμενη είναι η δεύτερη με αριθμό 80/3-11-2015 επίκαιρη ερώτηση πρώτου κύκλου του Βουλευτή Επικρατείας της Νέας Δημοκρατίας κ. Βασιλείου Οικονόμου προς τον Υπουργό Οικονομικών, σχετικά με τη διαχείριση της υπόθεσης της λίστας Λαγκάρντ.

Θα απαντήσει ο Αναπληρωτής Υπουργός Οικονομικών κ. Τρύφων Αλεξιάδης.

Ορίστε, κύριε Οικονόμου, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Υπουργέ, είναι πραγματικά ενδιαφέρον να δούμε τι γίνεται σε σχέση με τη λίστα Λαγκάρντ, όχι μόνο γιατί είναι ένα ζήτημα που πουλάει αλλά γιατί είναι και ένα ζήτημα ουσίας, όπως καταλαβαίνετε.

Επειδή έχω βρεθεί σε πολλά πάνελ και στη δημόσια συζήτηση -η οποία δυστυχώς πολλές φορές εξαντλείται σε αυτά τα πάνελ- ακούω πολλούς συνομιλητές μου, Βουλευτές και στελέχη από τη μεριά του ΣΥΡΙΖΑ, να ομιλούν για τα εκατομμύρια που εισρέουν με την πρώτη και τη δεύτερη Κυβέρνηση της Αριστεράς, είμαι περίεργος –όχι μόνο εγώ αλλά και η κοινή γνώμη- να μάθω τα αποτελέσματα.

Καταλαβαίνετε ότι εγώ ειδικά –γιατί βλέπω τον συνάδελφό μου κ. Κοντονή που ήμασταν μαζί στην εξεταστική για τη λίστα Λαγκάρντ εννέα μήνες- έχω πλήρη εικόνα και της λίστας και των μελών και των ατόμων και των 4,5 δισεκατομμυρίων που κινούνται εκεί μέσα. Και επειδή, όπως καταλαβαίνετε, δεν υπάρχει περίπτωση εγώ να μπω σε συμψηφισμούς ή σε συζητήσεις τέτοιου είδους, καθώς επανειλημμένες επίκαιρες ερωτήσεις μου έχουν απευθυνθεί και στην κυβέρνηση της Νέας Δημοκρατίας -τρικομματική και δικομματική- και τώρα στη νέα δικομματική –δηλαδή ΣΥΡΙΖΑ-ΑΝΕΛ- κάνω τα εγκαίνια, απαιτώ, ζητώ και θέλω να μάθω πόσοι είναι σε έλεγχο, ποιοι είναι αυτοί, τι έχει αποδώσει ο έλεγχος και τι έχει εισπραχθεί.

Οι επιδόσεις των προηγούμενων κυβερνήσεων φυσικά και δεν ικανοποιούν, εμένα τουλάχιστον. Δηλαδή αν το 2013 εξετάσθηκαν διακόσιοι πενήντα οκτώ φάκελοι και ολοκληρώθηκε ο έλεγχος σε τρεις, δεν είναι έλεγχος αυτός. Αν το 2014 βελτιώθηκαν λίγο τα πράγματα και σε εκατόν σαράντα τρεις έρευνες ολοκληρώθηκαν οι ενενήντα πέντε, πάλι δεν είναι αποτελέσματα αυτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και αν το 2015, όπως γράφει ο Τύπος –αλλά περιμένω τη δική σας επίσημη τοποθέτηση και ολοκληρώνω- οι έλεγχοι είναι ογδόντα και έχουν ολοκληρωθεί τριάντα οχτώ, καταλαβαίνετε ότι το 2015 ειδικά είναι η πιο κρίσιμη χρονιά, γιατί η 1η-1-2016 βρίσκει πάρα πολλούς εξ αυτών των δύο χιλιάδων εξήντα δύο περιπτώσεων της λίστας Λαγκάρντ να έχουν και τη φορολογική τους αμνήστευση, να το πω έτσι λαϊκώς, για να καταλαβαίνει ο κόσμος που μας παρακολουθεί και να είστε σίγουρος ότι μας παρακολουθούν αρκετοί.

Επειδή γύρισε ο κ. Κοντονής, ο συνάδελφος με τον οποίο ήμασταν μαζί στην Εξεταστική Επιτροπή επί εννεαμήνου σχεδόν, θεωρώ ότι είναι μεγάλο το ενδιαφέρον για τη γνώση επί το πώς και ποιοι και πόσα τελικά θα έρθουν στο δημόσιο ταμείο, ειδικά σε μία εποχή όπου ψάχνουν στην Κυβέρνηση τα ισοδύναμα και η συζήτηση περί ισοδυνάμων κυριαρχεί στον δημόσιο λόγο υποκριτικά ή ουσιαστικά, ανάλογα με το ποιος την κάνει και πώς την κάνει και αν έχει τα εχέγγυα να την κάνει. Εγώ αναρωτιέμαι αν ο δικός σας ο λόγος -όχι ο προσωπικός σας λόγος, αλλά της Κυβέρνησης- περί πάταξης της φοροδιαφυγής, του μαύρου χρήματος και όλου αυτού του γκρίζου και σκοτεινού περίγυρου της οικονομίας και της ανάπτυξης της χώρας μας έχει αποτελέσματα, έχει τολμηρές κινήσεις. Περιμένω να τις ακούσουμε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Είναι σίγουρα σοβαρότατο το θέμα που εισάγετε με την επίκαιρη ερώτηση. Πραγματικά πρέπει να γίνει ένας ουσιαστικός διάλογος και για το θέμα της λίστας Λαγκάρντ και για τις υπόλοιπες λίστες που υπάρχουν στα συρτάρια και στα ντουλάπια του Υπουργείου Οικονομικών και για τα οποία δεν μπορεί κανείς να είναι περήφανος ως προς την ελεγκτική τους πορεία.

Σε σχέση με τα στοιχεία που είπατε, όπως ξέρετε, το θέμα το έβαλα εγώ στη Βουλή από τις 6 Οκτωβρίου στις προγραμματικές δηλώσεις όπου κατέθεσα στα Πρακτικά τον σχετικό πίνακα και είναι και στο site του Υπουργείου Οικονομικών στο www.minfin.gr από τις 6-10-2015 τα στοιχεία απ’ τον πίνακα που διαβάσατε.

Άρα, δεν έχουμε να κρύψουμε τίποτα εμείς. Εμείς εισάγαμε το θέμα και το κάναμε γιατί δυστυχώς στην υπόθεση της λίστας Λαγκάρντ, εάν την αφήναμε να συνεχιστεί η πορεία όπως ξεκίνησε από τότε που ξεκίνησε, στις 31-12-2015 θα είχαμε παραγραφή. Και όπως ξέρετε πολύ καλά, εμείς πήραμε το πολιτικό κόστος και φέραμε και με τη συναίνεση άλλων πλευρών της Βουλής διάταξη και έτσι δεν θα παραγραφεί 31-12-2015 και θα μεταφερθεί η υπόθεση για έλεγχο και όλο το 2016. Σίγουρα τα αποτελέσματα δεν είναι αυτά που θα έπρεπε να είναι. Υπάρχουν μεγάλες ευθύνες από το 2010 που ήρθε η υπόθεση στην Ελλάδα μέχρι σήμερα.

Σε ό,τι αφορά το ερώτημά σας για το ποιοι είναι στη λίστα Λαγκάρντ, όπως ξέρετε υπάρχει φορολογικό απόρρητο και δεν έχουμε τη δυνατότητα όσο ισχύει αυτή η διάταξη. Προσωπική μου άποψη είναι ότι πρέπει κάποια στιγμή στην ελληνική κοινωνία να ανοίξουμε το θέμα του φορολογικού απορρήτου και να το συζητήσουμε. Αλλά όταν έρθει εκείνη η ώρα και το συζητήσουμε, τότε θα κατατεθούν αυτές οι απόψεις. Δεν μπορούμε να ενημερώσουμε για το ποιοι είναι στη λίστα Λαγκάρντ.

Σε ό,τι αφορά το πόσοι έλεγχοι έχουν γίνει υπάρχει στο δελτίο Τύπου της 6 Οκτωβρίου και θα το καταθέσω σήμερα στα Πρακτικά για να υπάρχει ως επίσημο έγγραφο.

Σε ό,τι αφορά το ποσό, τι έχει βεβαιωθεί μέχρι στιγμής -διότι στο νούμερο δύο το ερώτημά σας είναι και γενικό, φαντάζομαι εννοείτε τη λίστα Λαγκάρντ- ότι εισπράττουμε γενικώς από μεγάλες υποθέσεις φοροδιαφυγής, είναι στα στοιχεία που βγάζει κάθε μήνα το Υπουργείο Οικονομικών. Στη λίστα Λαγκάρντ τα έσοδα που έχουν βεβαιωθεί μέχρι στιγμής είναι πάνω ή γύρω στα 120 εκατομμύρια ευρώ.

**ΒΑΣΙΛΕΙΟΣ ΟΙΚΟΝΟΜΟΥ:** Για το 2015;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Συνολικά. Συνολικά είναι γύρω στα 120 εκατομμύρια ευρώ τα ποσά που έχουν βεβαιωθεί. Συνολικά για την υπόθεση της λίστας Λαγκάρντ καθώς και για τις άλλες λίστες, επειδή το χρονικό όριο ήταν πολύ μικρό από τότε που έγινε η ερώτηση, θα μαζέψουμε όλα αυτά τα στοιχεία και θα τα φέρουμε στη Βουλή για να υπάρχει πλήρης ενημέρωση της Βουλής για το τι έχει γίνει.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Τον λόγο έχει ο κ. Οικονόμου για τρία λεπτά.

**ΒΑΣΙΛΕΙΟΣ ΟΙΚΟΝΟΜΟΥ:** Προσέξτε, κύριε Υπουργέ, δεν ξεκινάει η πολιτική ζωή του τόπου και τα ζητήματα με την παρουσία μας στα Υπουργεία ή όταν παίρνουμε μία δημόσια θέση. Δεν εισηγήθηκε το ζήτημα στις 6 Οκτωβρίου που το φέρατε εσείς. Συγγνώμη που θα σας το πω, αλλά δεν έχετε αυτήν την πρωτιά. Υπήρχε ο Νικολούδης πριν από εσάς, ο οποίος ήταν και οικονομικός εισαγγελέας, τοποθετήθηκε Υπουργός για την αντιμετώπιση της διαφθοράς από την «πρώτη φορά διακυβέρνηση της Αριστεράς», ο οποίος κακήν-κακώς εξεβολίσθη. Πρέπει να δώσει εξηγήσεις ο κ. Τσίπρας γιατί έφυγε ο κ. Νικολούδης. Πού ήταν το πρόβλημα; Το πρόβλημα ήταν στον Νικολούδη γιατί αργούσε τους ελέγχους ή το πρόβλημα ήταν ότι δεν έκανε τους ελέγχους που έπρεπε να κάνει σύμφωνα με την Κυβέρνηση; Άρα, πρέπει να δούμε ποιος είχε πρόβλημα στο ζήτημα. Ή ο Τσίπρας θα είχε πρόβλημα ή ο Νικολούδης θα είχε πρόβλημα. Πάντως και οι δύο καθαροί ή και οι δύο καλά δεν μπορούν να είναι.

Σας λέω ότι δεν ξεκίνησε με εσάς το θέμα. Εσείς ήσασταν πολύ μετά, σε επόμενα επεισόδια. Ξεκίνησε με τον Μαυραγάνη όταν τον ρώτησα εγώ εδώ στη Βουλή γιατί δεν στελεχώνει το ΣΔΟΕ να ξεκινήσει τους ελέγχους με τρόπο γρήγορο και αποτελεσματικό και ακόμα κάνει με το ΑΣΕΠ τις προσλήψεις στο ΣΔΟΕ.

Πήγαμε μετά στις συζητήσεις με τον Νικολούδη, ο οποίος μέχρι να αναλάβει Υπουργός και ο ΣΥΡΙΖΑ, ως μικρή πτέρυγα της Βουλής εδώ έλεγε –και πολύ καλά έλεγε- ότι κάθε καθυστέρηση είναι ύποπτη και επικίνδυνη για να χαθούν τα χρήματα των παρανομούντων για το ελληνικό δημόσιο. Γιατί δεν είναι όλοι παρανομούντες και φυσικά τα 4,5 δισεκατομμύρια δεν είναι μαύρα χρήματα. Αν υπάρχουν, όμως, εκεί μέσα μαύρα χρήματα, τότε οι παρανομούντες πρέπει να πληρώσουν.

Και έλεγε τότε ο ΣΥΡΙΖΑ για σκοπιμότητες, για ύποπτες πολιτικές συμπεριφορές της τότε κυβερνήσεως και πραγματικά θα μπορούσε να πει η κοινή γνώμη ότι, για να δούμε με προσοχή τι λέει η μία πτέρυγα, η οποία καταγγέλλει πολλά και διάφορα.

Εγώ δεν θα έρθω να πω ότι ο Νικολούδης ομολόγησε εδώ στη Βουλή πριν από εσάς ότι τελικά είναι πραγματικά δύσκολο το θέμα. Το έκανε, όταν έγινε Υπουργός, όμως, όχι όταν ήταν οικονομικός εισαγγελέας ή ως εκπρόσωπος του ΣΥΡΙΖΑ. Είπε ότι πραγματικά το θέμα είναι προβληματικό και λόγω διάρθρωσης του ελληνικού κράτους. Εξαρτάται από τη λειτουργία των κρατικών υπηρεσιών το αν ο έλεγχος μπορεί ή δεν μπορεί να αποδώσει.

Εγώ δεν θα του πω ότι είναι πονηρός πολιτευτής, που ανάλογα με το ρόλο του παίρνει και άλλη θέση -όχι. Ούτε θα πω ότι κρύβει συμφέροντα από πίσω. Εγώ θα πω ότι υπάρχουν πάρα πολλά προβλήματα. Και πραγματικά υπάρχουν προβλήματα.

Όμως, πείτε μας σήμερα εσείς με αφορμή αυτή την επίκαιρη ερώτηση αν υπάρχουν προβλήματα. Γιατί λέτε για 120 εκατομμύρια ευρώ, αλλά δεν λέτε πόσα μάζεψε η Αριστερά, πόσα βεβαίωσε η Αριστερά, η Κυβέρνηση της Αριστεράς. Ας μην κάνουμε συζήτηση τώρα περί τίνος πρόκειται. Ας πούμε, όμως, ότι είναι μία Κυβέρνηση, η οποία αυτοπροσδιορίζεται ως Αριστερά. Από τον Ιανουάριο του 2015 φτάσαμε στον Νοέμβριο του 2015. Είναι ένα εντεκάμηνο. Είναι σοβαρό χρονικό διάστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Τα 120 εκατομμύρια ευρώ, φυσικά, δεν βεβαιώθησαν το 2015. Σας είπα ότι υπήρξαν έλεγχοι και το 2013 και το 2014. Για μένα δεν ήταν επαρκείς. Είναι κάκιστα τα αποτελέσματα. Να δούμε, όμως, και ποια είναι τα αποτελέσματα τα δικά σας.

Γιατί όταν βρίσκομαι στα πάνελ -Τι να κάνω; Με καλούν- ακούω συνέχεια τους συναδέλφους του ΣΥΡΙΖΑ που λένε: «Η λίστα Λαγκάρντ κι η λίστα Λαγκάρντ». Δεν ξέρουν ή δεν καταλαβαίνουν. Έχουμε τη λίστα Λιχτενστάιν ή τη λίστα των offshore κ.λπ., αλλά του συρμού, της μοδός είναι η Λίστα Λαγκάρντ. Αυτή χρησιμοποιούν οι συνάδελφοι και μιλάνε για εκατοντάδες εκατομμύρια ευρώ.

Είπατε εσείς για 120 εκατομμύρια ευρώ. Εγώ ξέρω και συμφωνώ και καταλαβαίνω ότι υπάρχει το φορολογικό απόρρητο. Πείτε όμως πόσες περιπτώσεις έχουμε. Λέτε: «Έχουμε ένα δελτίο Τύπου». Εδώ σήμερα μεταδίδεται η συζήτηση αυτή. Σήμερα καταγράφεται αυτή η συζήτηση. Σήμερα στην πρώτη σας τοποθέτηση δεν έχετε πει τίποτα. Πείτε κάτι, όχι: «Σας παραπέμπω στο δελτίο Τύπου». Δεν είστε αυτοκράτωρ για να παραπέμπετε. Είστε εδώ για να λογοδοτήσετε. Θα δώσετε λόγο. Αν δεν πείτε πόσες είναι οι περιπτώσεις, πόσα ποσά βεβαιώθηκαν και τι εισπράχθηκε…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Προσέξτε να δείτε. Και τελειώνω με αυτό. Τι να κάνουμε; Να έρθουμε εδώ πέρα και να μιλάμε με δελτία Τύπου; Κι εγώ βγάζω δελτία Τύπου. Να σας παραπέμψω κι εγώ στα δικά μου δελτία Τύπου. Δεν κάνουν τέτοια συζήτηση στη Βουλή. Στη Βουλή λέμε ζωντανά τι έχουμε να πούμε. Και μέχρι στιγμής, δυστυχώς, δεν έχω ακούσει κάτι. Πείτε μας κάποια ποσοστά, κάποια αποτελέσματα, γιατί τα 120 εκατομμύρια ευρώ στα 4,5 δισεκατομμύρια ευρώ είναι έλεγχος 2%-3%. Είναι τραγικός ο έλεγχος κι εσείς θα τον χρεωθείτε. Διότι οι προηγούμενοι τον χρεώθησαν κι ένα από τα θέματα που χρεώθησαν –και αν τα χρεώθησαν, δεν ξέρω τελικά- είναι κι αυτό, αλλά εδώ πλέον αρχίζει η δική σας χρέωση.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε.

**ΒΑΣΙΛΕΙΟΣ ΟΙΚΟΝΟΜΟΥ:** Ολοκλήρωσα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Αλεξιάδη, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν θα χάσω καθόλου χρόνο για να απαντήσω στις προσωπικές αναφορές και στα υπονοούμενα του κ. Οικονόμου. Έκανα υπομονή να έρθει καθυστερημένος στην Αίθουσα να ξεκινήσει η διαδικασία…

**ΒΑΣΙΛΕΙΟΣ ΟΙΚΟΝΟΜΟΥ:** Εντάξει, μην μας λέτε τώρα ότι κάνατε υπομονή.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Περίμενα να αξιοποιήσει τον χρόνο του όχι σε προσωπικές επιθέσεις και αναφορές, αλλά να μας δώσει να καταλάβουμε αυτό που έχω καταθέσει επανειλημμένα στη Βουλή σαν ερώτημα κι εγώ…

**ΒΑΣΙΛΕΙΟΣ ΟΙΚΟΝΟΜΟΥ:** Με συγχωρείτε, έκανα προσωπική αναφορά σε εσάς;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ναι, δύο φορές. Δείτε τα Πρακτικά.

**ΒΑΣΙΛΕΙΟΣ ΟΙΚΟΝΟΜΟΥ:** Δεν έκανα σε εσάς.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δείτε τα Πρακτικά και θα το καταλάβετε.

**ΒΑΣΙΛΕΙΟΣ ΟΙΚΟΝΟΜΟΥ:** Δεν είναι η πρώτη φορά.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά, λοιπόν, αυτό που έχω πει επανειλημμένα στη Βουλή, είναι ότι για το 2010, το 2011 και το 2012 υπάρχει ένα ερώτημα που πλανάται στη Βουλή και στην κοινωνία: Πού ήταν η λίστα Λαγκάρντ το 2010, το 2011 και το 2012; Και αυτοί που σήμερα…

**ΒΑΣΙΛΕΙΟΣ ΟΙΚΟΝΟΜΟΥ:** Αφήστε τα αυτά! Κάναμε εξεταστική.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ηρεμήστε, κύριε Οικονόμου, σας παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Οικονόμου, σας παρακαλώ, μην σχολιάζετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Και σε ό,τι αφορά την ελεγκτική πορεία της λίστας Λαγκάρντ, εάν η Κυβέρνηση του ΣΥΡΙΖΑ δεν έφερνε τη διάταξη για παράταση της παραγραφής -δεν την πρότεινε κανένα άλλο κόμμα ή κανένας άλλος Βουλευτής- θα είχε παραγραφεί η λίστα σήμερα ή όχι;

Σε ό,τι αφορά δε τα ερωτήματα σας, συγκεκριμένα -τα είπα και πριν- στις προγραμματικές δηλώσεις στις 6 Οκτωβρίου κατέθεσα πίνακα στη Βουλή με το τι γίνεται με τη λίστα Λαγκάρντ, ο οποίος δημοσιοποιήθηκε με δελτίο Τύπου. Δεν έχουμε να κρύψουμε τίποτα στο Υπουργείο Οικονομικών. Εμείς είπαμε ότι το 2015 οι έλεγχοι δεν πήγαν όπως θα έπρεπε να πάνε. Άρα, δεν καταλαβαίνω προς τι η αναφορά και γιατί εμπλέκετε τον κ. Νικολούδη ή άλλες καταστάσεις.

**ΒΑΣΙΛΕΙΟΣ ΟΙΚΟΝΟΜΟΥ:** Έχουμε Νοέμβριο!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως έχουμε Νοέμβρη. Κι έχουμε την ευθύνη για το τι κάναμε από τον Φεβρουάριο που έχουμε την Κυβέρνηση, μαζί με όλα τα άλλα μέχρι σήμερα στο Υπουργείο Οικονομικών και θα απολογηθούμε γι’ αυτήν την ευθύνη, αλλά κάποτε να ακούσουμε και τι έγινε σαράντα χρόνια σε αυτήν τη χώρα στα θέματα φορολογίας και φοροδιαφυγής και λαθρεμπορίου.

**ΒΑΣΙΛΕΙΟΣ ΟΙΚΟΝΟΜΟΥ:** Τόσος καιρός έχει περάσει από τότε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Οικονόμου, καταλαβαίνω ότι δεν θέλετε να ακουστώ, αλλά εγώ θα ακουστώ. Σας παρακαλώ!

**ΒΑΣΙΛΕΙΟΣ ΟΙΚΟΝΟΜΟΥ:** Τι να πείτε; Αφού δεν έχετε τίποτα να πείτε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά, λοιπόν, το θέμα των λιστών και όλων των υποθέσεων φοροδιαφυγής, υπάρχει πλέον επιχειρησιακό σχέδιο, υπάρχουν σχεδιασμένες δράσεις που κάνουμε, έχουμε αποτελέσματα και δεν θα σταματήσουμε μπροστά σε τίποτα στο να φτάσουμε αυτά τα ζητήματα στην άκρη.

Αναλυτικά στοιχεία στην επίκαιρη ερώτηση που καταθέσατε δεν μπορούσαν να μαζευτούν σε δύο μέρες. Θα σας φέρουμε αναλυτικά στοιχεία για το τι έχει γίνει ανά έτος, τι έχει βεβαιωθεί, πού είμαστε κ.λπ.. Το επόμενο χρονικό διάστημα θα σας τα στείλουμε με επιστολή.

**ΒΑΣΙΛΕΙΟΣ ΟΙΚΟΝΟΜΟΥ:** Θα επανέλθω. Δεν υπάρχει πρόβλημα.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν χρειάζεται να επανέλθετε, να μην χάσουμε χρόνο σ’ αυτό.

Σε ό,τι αφορά, όμως, την ουσία της λίστας Λαγκάρντ να ξέρετε ότι δεν θα ελεγχθούν δύο χιλιάδες εξήντα δύο ονόματα, θα ελεγχθούν τα ονόματα τα οποία έχουν κάποιο ελεγκτικό ενδιαφέρον. Νομίζω ότι είναι γύρω στα χίλια εξακόσια, αν δεν με απατά η μνήμη μου. Θα έρθουν, όμως, αυτά τα στοιχεία. Αυτά τα στοιχεία όλα θα ελεγχθούν.

Τα 4,5 δισεκατομμύρια που είπατε είναι δημοσιεύματα. Δεν ανταποκρίνονται στην πραγματικότητα, διότι στη λίστα Λαγκάρντ ελέγχουμε ακόμα και περιπτώσεις που είναι μηδέν το υπόλοιπο, διότι τη συγκεκριμένη μέρα ήταν μηδέν, αλλά την προηγούμενη έγινε κίνηση στους λογαριασμούς αυτούς.

Άρα, να μην έχετε καμμία αγωνία και αυτό και οι άλλες οι λίστες να πάνε κανονικά.

**ΒΑΣΙΛΕΙΟΣ ΟΙΚΟΝΟΜΟΥ:** Ρωτήστε τον κ. Κοντονή. Ο κ. Κοντονής θα σας το πιστοποιήσει το 4,5 δισεκατομμύρια.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Αλεξιάδη.

Δεν θα συζητηθούν λόγω κωλύματος των αρμοδίων Υπουργών και θα διαγραφούν οι εξής επίκαιρες ερωτήσεις:

Η τρίτη με αριθμό 70/2-11-2015 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. κ. Θεόδωρου Παπαθεοδώρου προς τον Υπουργό Εσωτερικών και ΔιοικητικήςΑνασυγκρότησης, σχετικά με τη διαχείριση μεικτών μεταναστευτικών ροών και η έκτη με αριθμό 68/2-11-2015 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων,σχετικά με την επαναπρόσληψη διακοσίων ογδόντα ατόμων στις Σταθερές Συγκοινωνίες «ΣΤΑ.ΣΥ. ΑΕ», καθώς και η πρώτη με αριθμό 75/3-11-2015 επίκαιρη ερώτηση δευτέρου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Ναυτιλίας και Νησιωτικής Πολιτικής,σχετικά με την ανάγκη άμεσης απομάκρυνσης του Ε/Γ – Ο/Γ πλοίου «Μυτιλήνη» από τον λιμένα Καρλοβασίου Σάμου.

Η έβδομη με αριθμό 71/2-11-2015 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών**,** σχετικά με την Εθνική Εξωτερική Πολιτική και τη Δημοσιογραφική Διαμεσολάβηση, δεν θα συζητηθεί λόγω αναρμοδιότητας.

Προχωρούμε στην πέμπτη με αριθμό 69/2-11-21015 επίκαιρη ερώτηση πρώτου κύκλου του Βουλευτή Αττικής του Ποταμιού κ. Γεωργίου Μαυρωτά προς τον Υπουργό Πολιτισμού και Αθλητισμού, σχετικά με τις αθλητικές διακρίσεις στους Ευρωπαϊκούς Αγώνες στο Μπακού του Αζερμπαϊτζάν και τα συνακόλουθα ευεργετήματα για τους αθλητές που συμμετείχαν.

Θα απαντήσει ο Υφυπουργός κ. Κοντονής.

Κύριε Μαυρωτά, έχετε τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Κύριε Υπουργέ, όπως ξέρετε, το διάστημα 12 με 28 Ιουνίου 2015 διεξήχθησαν στο Μπακού του Αζερμπαϊτζάν οι πρώτοι Ευρωπαϊκοί Αγώνες, ένας νέος θεσμός, που είναι ουσιαστικά μια μικρή Ολυμπιάδα για τις ευρωπαϊκές χώρες, κάτι αντίστοιχο με τους Παναμερικανικούς και τους Πανασιατικούς. Στη διοργάνωση συμμετείχαν περίπου έξι χιλιάδες αθλητές από πενήντα χώρες και είκοσι αθλήματα. Η Ελλάδα συμμετείχε ενεργά με εκατόν τριάντα αθλητές και μάλιστα έφερε και επιτυχίες: ένα χρυσό, τέσσερα αργυρά και δύο χάλκινα μετάλλια.

Αρκετές, λοιπόν, ευρωπαϊκές ομοσπονδίες συνδύασαν τους πρώτους αυτούς Ευρωπαϊκούς Αγώνες με Πανευρωπαϊκά Πρωταθλήματα κατηγοριών, κι έτσι ενώ είχαν την ονομασία-ομπρέλα «Ευρωπαϊκοί Αγώνες», στην πραγματικότητα γι’ αυτά τα αθλήματα ήταν ουσιαστικά οι αντίστοιχοι πανευρωπαϊκοί αγώνες των κατηγοριών, αυτοί δηλαδή που αναφέρονται στο ν. 4115/2013 στο άρθρο 38 παράγραφος 2 περί κινήτρων για αθλητές-μαθητές.

Για παράδειγμα, η Ευρωπαϊκή Κολυμβητική Ομοσπονδία, η LEN, αποφάσισε στους αγώνες του Μπακού να γίνει το αντίστοιχο Πανευρωπαϊκό Πρωτάθλημα Εφήβων-Νεανίδων, κάτι το οποίο τεκμηριώνεται και από την αλληλογραφία που έχει με την αντίστοιχη ελληνική ομοσπονδία, την οποία έχετε κι εσείς υπ’ όψιν σας.

Με τη στενή γραμματική ερμηνεία, λοιπόν, μπορεί οι Ευρωπαϊκοί Αγώνες να μην υπάγονται στον ν. 4115/2013, όπως οι Ολυμπιακοί Αγώνες, οι Μεσογειακοί Αγώνες και οι Ολυμπιακοί Αγώνες Νεότητας -άλλωστε είναι η πρώτη φορά που διοργανώθηκαν- αλλά στην πραγματικότητα, όπως τουλάχιστον τεκμηριώνεται από την αλληλογραφία με τις ευρωπαϊκές ομοσπονδίες, για κάποια αθλήματα ήταν η αντίστοιχη πανευρωπαϊκή διοργάνωση.

Με βάση, λοιπόν, τα παραπάνω, πώς σκοπεύετε να αποκαταστήσετε τη συγκεκριμένη εκκρεμότητα, δεδομένου ότι για περίπου τριάντα παιδιά εκκρεμεί η αντίστοιχη μοριοδότησή τους με βάση τον ν. 4115/2013; Θα το κάνετε αυτό με κάποια υπουργική απόφαση ή με κάποια τροπολογία;

Με αφορμή αυτό, θα ήθελα και τη γνώμη σας -ξέρω ότι ετοιμάζετε ένα νέο νομοσχέδιο για τον αθλητισμό- σε σχέση με τη μοριοδότηση των αθλητών-μαθητών, καθώς υπάρχουν φήμες ότι θα καταργηθεί η γενική μοριοδότηση και θα ισχύσει μόνο για ΤΕΦΑΑ. Είναι κάτι αντίστοιχο με αυτό που προσπάθησε να κάνει και το προσχέδιο νόμου της προηγούμενης κυβέρνησης με το προσχέδιο του κ. Ανδριανού και είχε ξεσηκώσει μεγάλες αντιδράσεις στον αθλητικό κόσμο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υφυπουργέ, έχετε τον λόγο για τρία λεπτά.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε συνάδελφε, γνωρίζετε ότι επί των θεμάτων που τίθενται στην ερώτησή σας έχω ήδη απαντήσει εγγράφως σε ερώτηση, την οποία είχατε συνυποβάλει με την πρώην συνάδελφο την κ. Αντωνάκου, από τον προηγούμενο μήνα.

Επομένως, θέλω να επαναλάβω και κατά τη σημερινή συζήτηση, πρώτον, ότι δεν είναι απόλυτα ακριβές ότι οι αγώνες του Μπακού ήταν μια μικρή Ολυμπιάδα. Και αυτό διότι υπήρχε ανισομέρεια και ανισοκατανομή και αθλητών και επιπέδου διαγωνιζομένων αθλητών, αφού πάρα πολλές εθνικές ομάδες είχαν πάρει την απόφαση να συμμετάσχουν με ομάδες νέων, εφήβων, νεανίδων κλπ.

Επίσης, άλλες εθνικές ομάδες είχαν στείλει αθλητικές αντιπροσωπείες υψηλού επιπέδου, οπότε ο συναγωνισμός δεν ήταν του αυτού επιπέδου. Εσείς, ως κορυφαίος αθλητής, τα γνωρίζετε αυτά πολύ καλά. Όταν μια ομάδα ανδρών έχει να συναγωνιστεί μια ομάδα εφήβων, καταλαβαίνετε ότι η απόσταση είναι πολύ μεγάλη. Επομένως, εδώ δεν είχαμε έναν σταθερό ανταγωνισμό σε όλα τα επίπεδα.

Το δεύτερο που θέλω να σας πω είναι ότι σωστά οι υπηρεσίες και η αρμόδια διεύθυνση του Υπουργείου Πολιτισμού και Αθλητισμού στον τομέα του αγωνιστικού αθλητισμού είχε απαντήσει στην Ελληνική Ολυμπιακή Επιτροπή ότι δεν διαλαμβάνονται στον νόμο οι σχετικοί αγώνες, ούτως ώστε να δοθούν τα προνόμια, τα οποία επιδαψιλεύονται για άλλες κατηγορίες αθλητών σε άλλους αγώνες.

Ωστόσο, υπάρχει ένας προβληματισμός και τον έχω συζητήσει ήδη και με τον Πρόεδρο της Ελληνικής Ολυμπιακής Επιτροπής και με τον Πρόεδρο της Ομοσπονδίας Κολύμβησης. Στις περιπτώσεις που Ευρωπαϊκή Ομοσπονδία αποφάσισε κάθετα σε όλα τα αθλήματα, τα οποία έγιναν στο Μπακού, να συμμετέχουν έφηβοι αθλητές της ίδιας κατηγορίας, εξετάζουμε το νομοθετικό τρόπο με τον οποίον δεν θα αδικηθεί κανένας και θα λάβουν οι Έλληνες αθλητές, οι οποίοι διακρίθηκαν, τα προνόμια που αντιστοιχούν σε μια αντίστοιχη ευρωπαϊκή διοργάνωση.

Όμως, θέλω να σας πω ότι είμαστε πάρα πολύ επιφυλακτικοί να εντάξουμε στον κατάλογο, ο οποίος είναι ήδη μακρύς και επανεξετάζεται, και τους ευρωπαϊκούς αγώνες. Διότι γνωρίζουμε όλοι πολύ καλά ότι ένα αθλητικό γεγονός πρέπει να κριθεί σε βάθος χρόνου από το εύρος του, από τη δυναμική του, από τη μακροβιότητά του και από την προοπτική του.

Επομένως, εάν δούμε ότι αυτοί οι αγώνες έχουν μια συνέχεια και μάλιστα αυτή η συνέχεια είναι σε υψηλό επίπεδο, δεν θα διστάσουμε να τολμήσουμε να νομοθετήσουμε επ’ αυτού. Μέχρι αυτήν τη στιγμή, όμως, το μόνο που εξετάζουμε είναι το θέμα που σας προανέφερα και είναι ο τρόπος με τον οποίο θα γίνει η ρύθμιση.

Κύριε Πρόεδρε, θα επανέλθω στη δευτερολογία μου, για να αναφερθώ στο δεύτερο ερώτημα που έθεσε ο κ. Μαυρωτάς.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Ορίστε, κύριε Μαυρωτά, έχετε τον λόγο για τρία λεπτά.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε. Ευχαριστώ και τον κύριο Υπουργό για την απάντηση.

Συμφωνώ μ’ αυτά που είπατε. Όμως, αυτοί οι αγώνες είχαν το χαρακτήρα κατηγοριών πανευρωπαϊκών αγώνων εφήβων, νέων, κλπ και δεν έγιναν την ίδια χρονιά οι αντίστοιχοι αγώνες που θα γίνονταν –ουσιαστικά έγιναν στο Μπακού- και νομίζω ότι θα ήταν αδικία για κάποια παιδιά να μην τύχουν των ευεργετημάτων του ν. 4115.

Σε σχέση με το δεύτερο που σας ρώτησα, για τη φημολογία δηλαδή που υπάρχει να αλλάξουν τα κίνητρα μαθητών αθλητών που υπάρχουν στον ν. 4115 και αντί να έχουν μία γενική ισχύ, να ισχύσουν μόνο για τα ΤΕΦΑΑ, για τη Γυμναστική Ακαδημία δηλαδή, θα ήθελα να πω τα εξής:

Γενικά, έχω αρθρογραφήσει επανειλημμένα για τα κίνητρα που πρέπει να υπάρχουν στον αθλητισμό. Η μοριοδότηση είναι ουσιαστικά κάτι που δίνει ένα κίνητρο όχι τόσο στα παιδιά όσο στους γονείς να στρέψουν τα παιδιά τους στον αθλητισμό, ξέροντας ότι μπορεί κάποιες ώρες που θα λείψουν από τη μελέτη και θα είναι στην προπόνηση να αντικατασταθούν από κάποια μόρια που μπορεί να έχουν στις εισαγωγικές εξετάσεις, εάν και εφόσον έχουν κάποιες καλές επιδόσεις.

Υπάρχουν γονείς που έχουν περάσει από τον αθλητισμό και ξέρουν τις ευεργετικές επιδράσεις. Σκοπός είναι να πείσουμε και τους γονείς που δεν έχουν περάσει από τον αθλητισμό να στρέψουν τα παιδιά τους στον αθλητισμό, κάτι απαραίτητο στη σημερινή εποχή με τα προβλήματα παιδικής παχυσαρκίας, της κοινωνικοποίησης και όλα αυτά που ξέρουμε.

Αν ισχύσει η εισαγωγή μόνο στα ΤΕΦΑΑ των αθλητών που πετυχαίνουν αθλητικές διακρίσεις, θυμάμαι και εγώ από τη δεκαετία του 1980 -τότε που ίσχυε αυτό- την ισχνή συμμετοχή στον αθλητισμό των διαφόρων νέων παιδιών. Το μεγάλο μπαμ έγινε, όταν άλλαξε ο νόμος και διευρύνθηκε ουσιαστικά το πεδίο εισαγωγής σε όλες τις σχολές. Ακόμα και στο εξωτερικό, αν θέλετε, τα παραδείγματα που έχουμε –βέβαια, εκεί δεν παίρνουν μόρια αλλά παίρνουν υποτροφίες, είτε στην Αμερική είτε σε άλλες ευρωπαϊκές χώρες- δείχνουν πόσο σημαντικό είναι το να υπάρχει η αθλητική ιδιότητα.

Από την εμπειρία μου, ως καθηγητής στο Πολυτεχνείο, βλέπω ότι τα παιδιά που μπαίνουν με μόρια από τον αθλητισμό είναι από τους καλύτερους φοιτητές. Άλλωστε κατά την επίσκεψη που σας έκανε η ομάδα του πόλο που πήρε το χάλκινο μετάλλιο στο πρόσφατο Παγκόσμιο Πρωτάθλημα και κατά τη συζήτηση που είχατε, είδατε αρκετά παιδιά που σπουδάζουν σε σχολές λόγω αυτού του ευεργετήματος και μάλιστα σταδιοδρομούν σε χώρους διαφορετικούς από τον χώρο του προπονητή.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

Όμως, όπως ξέρετε πολύ καλά, κάθε φορά που υπάρχει ένα ευεργετικό μέτρο στην Ελλάδα μπορεί να γίνεται κατάχρηση. Το αναγνωρίζω και σ’ αυτήν την περίπτωση. Εδώ χρειάζεται να υπάρχει έλεγχος και ασφαλιστικές δικλίδες, ώστε να μη συμβαίνουν φαινόμενα που έχουμε δει στο παρελθόν. Πρέπει, δηλαδή, να αμείβονται αυτοί που πραγματικά προσπαθούν και να μην υπάρχει μία βιομηχανία μορίων σε κάποια αθλήματα, όπως έχει συμβεί. Χρειάζεται, δηλαδή, ένας εξορθολογισμός. Πρέπει να παρακολουθούμε τη διαχρονική πορεία των αθλητών και όχι αθλητές-πυροτεχνήματα, που πολλές φορές μπαίνουν και φυτευτοί σε μία ομάδα, για να πάρουν τα μόρια.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Όμως, δεν μπορούμε να τους κατευθύνουμε μόνο στη Γυμναστική Ακαδημία, δηλαδή να τους βάζουμε παρωπίδες και να τους λέμε ότι εφόσον ένα παιδί κάνει αθλητισμό, θα πρέπει να γίνει μόνο προπονητής, σαν να κάνουμε κάποιον κεντρικό σχεδιασμό και να τους βάζουμε το δίλημμα «ή θα κάνεις αθλητισμό ή θα σπουδάσεις». Εγώ πιστεύω ότι το σχολείο και ο αθλητισμός είναι δύο συμπληρωματικές και όχι ανταγωνιστικές δραστηριότητες.

Τέλος, πιστεύω ειλικρινά ότι, αν καταργηθεί αυτή η γενική μοριοδότηση και περιοριστεί μόνο στα ΤΕΦΑΑ, θα είναι η χαριστική βολή στον ελληνικό αθλητισμό. Βέβαια, δεν εννοώ μόνο τον αθλητισμό των ολυμπιακών μεταλλίων, αλλά τον αθλητισμό που γεμίζει τα κολυμβητήρια, τα γυμναστήρια και τα στάδια.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Υφυπουργέ, έχετε τον λόγο για τρία λεπτά.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε συνάδελφε, πιστεύω ότι λαμπρό παράδειγμα ενός εξαίρετου αθλητή και ενός λαμπρού επιστήμονα, ο οποίος δεν έχει ανάγκη τη μοριοδότηση για την εισαγωγή του σε ανώτατο εκπαιδευτικό ίδρυμα, ήσασταν εσείς. Θέλω, λοιπόν, να πω ότι το ένα δεν αποκλείει το άλλο και να τονίσω ότι στις σκέψεις της ηγεσίας του Υπουργείου και των υπηρεσιακών παραγόντων είναι να υπάρξει ένας εξορθολογισμός και μία τακτοποίηση του θέματος. Ενώ θεσπίστηκε για να δώσει κίνητρα, παρατηρούμε σε βάθος χρόνου –και μάλιστα όχι μόνο η δική μας Κυβέρνηση, αλλά και οι προηγούμενες κυβερνήσεις- ότι υπάρχει στην ουσία καταστρατήγηση του νόμου.

Αυτό συνιστά παραβίαση των συνταγματικών αρχών της ισότητας και της αναλογικότητας, πέραν του ότι εμπεδώνεται ένα κλίμα διαφθοράς στο οποίο καθίσταται συμμέτοχος ένας νέος άνθρωπος από την εφηβική ηλικία.

**ΓΕΩΡΓΙΟΣ ΜΑΥΡΩΤΑΣ:** Όχι, όμως, πονάει χέρι, κόψει χέρι!

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Ακριβώς.

Έτσι, λοιπόν, εξετάζουμε, όπως σας είπα, έναν εξορθολογισμό, ούτως ώστε να επέλθει μία κανονικότητα και να μη βρισκόμαστε μπροστά σε παθογένειες, τις οποίες συναντήσαμε το προηγούμενο χρονικό διάστημα.

Εγώ θα σας πω, κύριε Μαυρωτά, ότι στο σύντομο αυτό χρονικό διάστημα στο οποίο είμαι αρμόδιος για τον αθλητισμό Υφυπουργός έχω υπογράψει εκατοντάδες αποφάσεις με τις οποίες εντάσσονται μαθητές των λυκείων στη διαδικασία της μοριοδότησης. Και σας λέω ότι αν τους μισούς από αυτούς τους είχαμε ως ενεργούς αθλητές σε βάθος πενταετίας, τότε θα είχαμε μία από τις πιο ισχυρές εθνικές ομάδες σε όλα τα αθλήματα στην Ελλάδα. Όμως, δυστυχώς, αυτό γίνεται μόνο για τη μοριοδότηση και μετά εγκαταλείπεται εντελώς η ιστορία του αθλητισμού.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Θέλω, λοιπόν, να σας πω ότι προοπτική και στόχος δεν είναι να καταργηθεί ένα σύστημα το οποίο μπορεί να αποδώσει θετικά στον αθλητισμό, στην ελληνική νεολαία και στους Έλληνες μαθητές, αλλά θα πρέπει εδώ να μπει μια τάξη, να υπάρξει εξορθολογισμός, ούτως ώστε να μην αντιμετωπίζουμε παθογένειες αυτού του επιπέδου, τις οποίες πολύ καλά γνωρίζουμε.

Επανέρχομαι στο πρώτο ερώτημά σας και σας τονίζω πάλι, για να μην υπάρχει καμμία αμφιβολία, όσον αφορά αυτό που και εμείς είχαμε εντοπίσει και που σωστά θίγετε με την επίκαιρη ερώτησή σας, ότι δηλαδή σε όποια αγωνίσματα δεν έγιναν ευρωπαϊκά πρωταθλήματα συγκεκριμένης κατηγορίας -είτε είναι ανδρών είτε είναι εφήβων είτε είναι παίδων κ.λπ. - και αυτά μεταφέρθηκαν στους Ευρωπαϊκούς Αγώνες του Μπακού, σε αυτή την περίπτωση ήδη έχουμε δρομολογήσει μια διαδικασία για να δούμε με ποιον τρόπο, με ποια νομοθετική ρύθμιση, χωρίς να εντάξουμε το σύνολο των αγώνων στον κατάλογο ο οποίος υφίσταται αυτή τη στιγμή, θα πάρουν αυτοί οι αθλητές τα προνόμια που δικαίως τα διεκδικούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Για αυτό σάς είπα ότι ήδη είμαι σε συνεννόηση, πριν από δύο μέρες, μάλιστα, συζήτησα το θέμα, με τον Πρόεδρο της Ελληνικής Ολυμπιακής Επιτροπής τον κ. Καπράλο. Είχα και τη δυνατότητα να μιλήσω επί του θέματος με τον Πρόεδρο της Κολυμβητικής Ομοσπονδίας Ελλάδας, που είναι η πλέον -θα έλεγα- καθαρή περίπτωση αυτών των αγώνων για την απονομή προνομίων.

Ολοκληρώνοντας, θέλω να σας ευχαριστήσω για την επίκαιρη ερώτηση και τη δυνατότητα που μου δώσατε να απαντήσω, για να αρθούν οποιεσδήποτε φήμες κυκλοφορούν για το τι πρόκειται να κάνει το Υπουργείο Πολιτισμού και Αθλητισμού στον τομέα αυτό.

Ό,τι είναι να κάνουμε, θα το κάνουμε με γνώμονα την ισονομία, το δίκαιο και κυρίως την ηθική διάπλαση των νέων ανθρώπων, για να μη συμμετέχουν σε διαδικασίες που αλλοιώνουν και το αθλητικό πνεύμα αλλά και τον σκοπό του νόμου, ο οποίος είναι η συμμετοχή του στα αθλητικά δρώμενα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ και εγώ, κύριε Κοντονή.

Προχωρούμε στη δεύτερη με αριθμό 79/3-11-2015 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων του Ελληνικού Ανοικτού Πανεπιστήμιου. Θα απαντήσει η Αναπληρώτρια Υπουργός κ. Αναγνωστοπούλου.

Έχετε τον λόγο, κύριε Κατσανιώτη, για δύο λεπτά.

**ΑΝΔΡΕΑΣ ΚΑΤΣΑΝΙΩΤΗΣ:** Κυρία Υπουργέ και κύριοι συνάδελφοι, το Ελληνικό Ανοικτό Πανεπιστήμιο, το ΕΑΠ, ιδρύθηκε το 1992, αλλά ουσιαστικά ξεκίνησε τη λειτουργία του το 1998.

Σ’ αυτά τα δεκαεπτά χρόνια ουσιαστικής λειτουργίας έχει αποδείξει τη χρησιμότητα, την αξία αλλά και την αποδοχή του από την ελληνική κοινωνία. Έχει ήδη απονείμει δεκάδες χιλιάδες πτυχία σε αποφοίτους του και αυτή τη στιγμή έχει πάνω από τριάντα χιλιάδες ενεργούς φοιτητές.

Κι όμως, αυτό το ακαδημαϊκό ίδρυμα, το πρώτο στην Ελλάδα που έδωσε τη δυνατότητα στους Έλληνες πολίτες για σπουδές εξ αποστάσεως και πέρασε για πρώτη φορά τη νοοτροπία «ποτέ δεν είναι αργά», αντιμετωπίζει προβλήματα.

Το δεύτερο χαρακτηριστικό που έχει το ΕΑΠ είναι ότι οι φοιτητές του μετέχουν στα έξοδα, και στα προπτυχιακά και στα μεταπτυχιακά. Πρόσφατα έγινε γνωστό ότι διακόσιοι περίπου υπάλληλοι του ΕΑΠ –αρκετοί από τους οποίους είναι πάρα πολλά χρόνια και προσφέρουν τις υπηρεσίες τους εκεί- πληρωνόντουσαν από τα προγράμματα του ΕΣΠΑ. Τα συγκεκριμένα προγράμματα λήγουν και οι θέσεις εργασίας κινδυνεύουν. Όμως, πέρα από τις θέσεις εργασίας κινδυνεύει η συνέχιση της λειτουργίας του πανεπιστημίου.

Η ελληνική πολιτεία οφείλει να κατανοήσει ότι το ΕΑΠ είναι ένα ίδρυμα που πραγματικά παρέχει υψηλής ποιότητας εκπαίδευση από τη μια πλευρά και από την άλλη είναι ένα ίδρυμα που πραγματικά έχει δώσει τη δεύτερη ευκαιρία σε πάρα πολλούς συμπολίτες μας.

Αυτό που πρέπει να μας πει η κυρία Υπουργός και περιμένουμε να ακούσουμε είναι τι θα γίνει με αυτούς τους υπαλλήλους, πώς το Υπουργείο σκέφτεται να δώσει λύση στο μεγάλο διοικητικό πρόβλημα που φαίνεται να δημιουργείται, όπως και ποιοι είναι οι στόχοι και οι σχεδιασμοί για το Ελληνικό Ανοικτό Πανεπιστήμιο από εδώ και εμπρός.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Κυρία Υπουργέ, έχετε τον λόγο για τρία λεπτά.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κατ’ αρχάς, ευχαριστώ τον κ. Κατσανιώτη που μου δίνει την ευκαιρία να επαναλάβω αυτά που είπα στο ΕΑΠ, στο Ελληνικό Ανοικτό Πανεπιστήμιο, στην Πάτρα μαζί με τη νέα διοικούσα επιτροπή. Εκεί, λοιπόν, τους εξήγησα πώς θα λυθεί το πρόβλημα των συμβασιούχων, των διοικητικών υπαλλήλων.

Δεύτερον, λυπάμαι, κύριε Κατσανιώτη, που θα σας το πω, αλλά μιλάτε «στο σπίτι του κρεμασμένου για σκοινί». Και «το σπίτι του κρεμασμένου» δεν είναι αυτής της Κυβέρνησης. Θα σας εξηγήσω γιατί το λέω.

Η νέα διοικούσα επιτροπή του ΕΑΠ ανέλαβε στις 28-8-2015 τα καθήκοντά της και κληρονόμησε μαζί με άλλα ζητήματα και αυτό των διοικητικών υπαλλήλων. Μάλιστα, κλήθηκε να αντιμετωπίσει σε πάρα πολύ μικρό χρονικό διάστημα τη λήξη των συμβάσεων αυτών των ανθρώπων, οι οποίες λήγουν στις 15-11-2015, γιατί όλοι αυτοί οι άνθρωποι είναι ενταγμένοι και αμείβονται από ΕΣΠΑ.

Αυτά που έκανε αμέσως η νέα διοικούσα επιτροπή, για να επιλυθεί το ζήτημα και να μη μείνουν εκατόν εβδομήντα επτά άνθρωποι στον δρόμο και θιγεί η ομαλή λειτουργία του πανεπιστημίου, είναι τα εξής:

Πρώτον, υπέβαλε αίτημα για έγκριση παράτασης των έργων ΕΣΠΑ για έναν μήνα, δηλαδή μέχρι τη λήξη των ΕΣΠΑ της Ευρωπαϊκής Ένωσης, απόφαση η οποία έχει ήδη ληφθεί και έχει παραταθεί η αμοιβή και το έργο των εργαζομένων κατά έναν μήνα.

Το δεύτερο βήμα που έκανε η νέα διοικούσα επιτροπή ήταν ότι πρότεινε -και έγινε αποδεκτή- την άμεση προώθηση νομοθετικής ρύθμισης, σύμφωνα με την οποία θα δοθεί λύση για την παραμονή των παραπάνω συμβασιούχων μέχρι 31-8-2016, ούτως ώστε να μη θιγεί η ομαλή λειτουργία του ιδρύματος.

Τρίτον, σε αυτό το διάστημα μέχρι 31-8-2016, η νέα διοικούσα επιτροπή σε συνεργασία με εμάς –το έχουμε συζητήσει και με άλλα συναρμόδια Υπουργεία- θα προχωρήσει σε κατάσταση οργανοδιαγράμματος, ώστε να φανεί ποιες είναι ακριβώς οι διοικητικές υπηρεσίες του πανεπιστημίου, οι οποίες πρέπει να στελεχωθούν και να λειτουργήσουν κανονικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Μετά την οριστικοποίηση του οργανοδιαγράμματος του Ιδρύματος -που επιμένω ότι θα γίνει μέχρι να λήξει η σύμβαση στις 31-8-2016- θα γίνει διαγωνισμός με διαφανείς διαδικασίες.

Σ’ αυτόν τον διαγωνισμό, βεβαίως, θα μπορούν να συμμετέχουν με επιπλέον μοριοδότηση και οι ήδη υπάρχοντες υπάλληλοι του ΕΑΠ, ούτως ώστε να έχουμε επιτέλους ένα μόνιμο διοικητικό προσωπικό στο ΕΑΠ, κάτι που δεν είχαμε επί τόσα χρόνια.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε και εμείς.

Κύριε Κατσανιώτη, έχετε ξανά τον λόγο για τρία λεπτά.

**ΑΝΔΡΕΑΣ ΚΑΤΣΑΝΙΩΤΗΣ:** Κυρία Υπουργέ, θα με συγχωρέσετε, αλλά νομίζω ότι η θέση σας ως πανεπιστημιακός δεν επιτρέπει να λέτε ότι, επειδή αλλάξατε διοίκηση δύο ημέρες πριν από τις εκλογές, η προηγούμενη διοίκηση δεν ήταν αρεστή.

Είστε Κυβέρνηση από τον Γενάρη. Εδώ δεν πρέπει να απολογείται η προηγούμενη διοίκηση. Εδώ η Κυβέρνηση θα πρέπει να μας πει από τον Ιανουάριο και μετά τι έχει κάνει. Ήρθε η καλή διοίκηση; Η προηγούμενη ήταν κακή; Έτσι αντιλαμβάνεστε εσείς τη διοίκηση του Ελληνικού Ανοικτού Πανεπιστημίου; Πραγματικά, νομίζω ότι δεν εννοούσατε αυτό και εννοούσατε κάτι άλλο.

Το δεύτερο και πιο σημαντικό: Η προηγούμενη διοίκηση, κυρία Υπουργέ, σας άφησε κέρδη. Η προηγούμενη διοίκηση επέλεξε να χρησιμοποιήσει κονδύλια από το ΕΣΠΑ και να μην επιβαρύνει τον προϋπολογισμό του Ιδρύματος. Και έρχεστε να την εγκαλέσετε; Γιατί; Γιατί δεν προσέλαβε και άλλους δημοσίους υπαλλήλους; Γι’ αυτό την εγκαλείτε. Βρείτε καινούργια ΕΣΠΑ. Χρησιμοποιήστε τα εργαλεία που μας δίνει η Ευρώπη για να μη φορτώσετε τον προϋπολογισμό του ιδρύματος. Και ξέρετε, ο προϋπολογισμός του ιδρύματος προέρχεται από τα χρήματα των Ελλήνων πολιτών, από τα δίδακτρά τους.

Αυτό που πρέπει να μας πείτε είναι ποιος είναι ο στόχος -όχι το οργανόγραμμα- πώς θέλετε το Ελληνικό Ανοικτό Πανεπιστήμιο, πώς το θέλει το Υπουργείο. Από εκεί και μετά θα βρούμε τα οργανογράμματα. Η υποχρέωσή σας μέχρι τότε είναι να λειτουργεί το ίδρυμα. Έχετε δείξει μέχρι τώρα ότι αντιλαμβάνεστε το κράτος ως λάφυρο. Και μη μου πείτε ότι το έκανε και η προηγούμενη κυβέρνηση. Δεν είναι δικαιολογία.

Αυτό που κάνετε δείχνει ότι δεν είστε το νέο. Είστε το τελευταίο κεφάλαιο του παλιού, γιατί χρησιμοποιείτε ακριβώς τις ίδιες λογικές που κατηγορούσατε. Δεν σας έχουμε καμμία εμπιστοσύνη ότι οι υπάλληλοι που θα προσλάβετε θα προσληφθούν με αξιοκρατικά κριτήρια, όπως δεν έχουμε εμπιστοσύνη σε μία διοικούσα που διορίστηκε δύο ημέρες πριν από τις εκλογές.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, έχετε ξανά τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Πραγματικά εκπλήσσομαι, κύριε Κατσανιώτη. Εγώ δεν ήθελα να ρίξω τα βάρη ούτε στην προηγούμενη ούτε σε καμμία διοικούσα. Ήξερε, όμως, η προηγούμενη διοικούσα…

**ΑΝΔΡΕΑΣ ΚΑΤΣΑΝΙΩΤΗΣ:** Το Υπουργείο διοικεί.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Είναι θέμα της διοικούσας, κύριε Κατσανιώτη, να δει πώς οργανώνει το πανεπιστήμιο και τι προβλήματα έχει το πανεπιστήμιο.

Κοιτάξτε, η προηγούμενη διοικούσα –και έχω εδώ το σχετικό ΦΕΚ και θα το καταθέσω για τα Πρακτικά- ήξερε ότι η θητεία του ΕΛΚΕ λήγει τώρα, τον Νοέμβρη. Δεν έκανε τίποτα. Δεν θα πάω, όμως, σε αυτό.

**ΑΝΔΡΕΑΣ ΚΑΤΣΑΝΙΩΤΗΣ:** Από το Υπουργείο εξαρτάται.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Δεν θα κατηγορήσω τώρα εγώ την προηγούμενη διοικούσα, αν και αντιλαμβάνεστε πολύ καλά τι λέω. Έχετε πραγματικά ένα φοβερό πρόβλημα με το τι σημαίνει δημόσιο πανεπιστήμιο, δημόσια εκπαίδευση, τι σημαίνει λειτουργία ενός πανεπιστημίου. Είναι εδώ και ο πρύτανης, ο κ. Φορτσάκης.

Μας εγκαλείτε για το πώς θα λειτουργήσει το Ανοικτό Πανεπιστήμιο χωρίς διοικητικό προσωπικό. Μπορεί σε αυτό να συνηγορήσει και ο κ. Φορτσάκης.

Υπάρχει πανεπιστήμιο χωρίς μόνιμο διοικητικό προσωπικό, το οποίο μάλιστα διεκδικεί και αυτοδυναμία με έργα ΕΣΠΑ; Με έργα ΕΣΠΑ ξέρετε τι σημαίνει, κύριε Κατσανιώτη; Ότι οι εργαζόμενοι κάθε φορά είναι όμηροι της διοίκησης, του ΕΣΠΑ, αν θα υπάρχει ή δεν θα υπάρχει. Δεν πρέπει κάθε ίδρυμα να έχει το οργανόγραμμά του, που να δείχνει τι διοικητικό προσωπικό έχει ανάγκη; Αυτή είναι η λύση; Να παίρνουμε τους δημοσίους υπαλλήλους και να τους βάζουμε έτσι; Κόπτεσθε γι’ αυτούς τους εκατόν εβδομήντα επτά ανθρώπους. Αυτοί οι εκατόν εβδομήντα επτά άνθρωποι είναι μονίμως όμηροι.

Το πανεπιστήμιο -και επειδή το θίξατε- έχει ένα μεγάλο αποθεματικό. Το ξέρουμε πάρα πολύ καλά. Αυτό το αποθεματικό, λοιπόν, ενός πανεπιστημίου, ενός μέρους δεν μπορεί να χρησιμοποιηθεί για να γίνει μία εκλογίκευση της λειτουργίας του;

Όσο για το άλλο, τι σκοπό έχουμε για το πανεπιστήμιο, το θέμα είναι ότι αυτό το πανεπιστήμιο, επειδή πραγματικά είναι ένα καινοτόμο πανεπιστήμιο, δίνει δεύτερη ευκαιρία, με τεράστιο κοινωνικό ρόλο, αυτό που θα κάνουμε ήδη μας το έχει ζητήσει η νέα διοικούσα. Θα γίνει συζήτηση και με τα άλλα ιδρύματα της χώρας, πώς μπορεί διοικητικά, θεσμικά, ερευνητικά να μετασχηματιστεί το πανεπιστήμιο, ώστε να γίνει αυτοδύναμο. Διότι αυτός είναι ο στόχος, να γίνει αυτοδύναμο και όχι να μένει από το 1998, όπως είπατε, μέχρι σήμερα σε αυτή την κατάσταση που είναι.

Το δεύτερο σημείο που θέλω να πω -το είχα εξαγγείλει και εδώ και η νέα διοικούσα το πήρε αμέσως και το συζητάει- είναι να μην παίρνονται νέοι φοιτητές με κλήρωση, αλλά να παίρνονται αυτοί οι φοιτητές με άλλα κριτήρια και όχι της τυχαιότητας και να έχουμε ένα πανεπιστήμιο το οποίο να μπορεί να πάρει ακόμη περισσότερο κόσμο και να δίνει και υποτροφίες σε αυτόν τον κόσμο, γιατί έχει και τη δυνατότητα.

Ευχαριστώ.

(Στο σημείο αυτό η Αναπληρώτρια Υπουργός Παιδείας, Έρευνας και Θρησκευμάτων κ. Αθανασία Αναγνωστοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ και εγώ.

Βέβαια, το θέμα των πανεπιστημίων δεν είναι τόσο απλό. Είναι πιο σύνθετο και δεν μπορεί να ισχύσει -μιλώ και εγώ με την ιδιότητά μου ως πανεπιστημιακός- το «κάθε πόλις και στάδιο, κάθε χωριό και γυμναστήριο». Στα πανεπιστήμια δεν μπορεί να ισχύσει αυτό. Γι’ αυτό, και δεδομένων των αδυναμιών που έχει η οικονομία μας, είναι υποχρεωτικό τα πανεπιστήμια να μην μπορούν να βελτιώσουν το επίπεδό τους.

Θέλω, δηλαδή, να πω το εξής, ότι ίσως το έχουμε παρακάνει όλοι τα τελευταία χρόνια με την τάση αυτή, ει δυνατόν, να έχουμε σε κάθε χωριό πανεπιστήμιο. Αυτό δεν είναι δυνατόν να συνεχιστεί. Αυτό δεν είναι ευθύνη, βέβαια, μόνο της σημερινής Κυβέρνησης. Είναι διαχρονική ευθύνη, αλλά πρέπει όλοι να αντιμετωπίσουμε το πρόβλημα σωστά, τουλάχιστον από εδώ και μπρος.

**ΑΝΔΡΕΑΣ ΚΑΤΣΑΝΙΩΤΗΣ:** Αυτό είναι το μόνο πανεπιστήμιο που δεν έχει χωροταξικά χαρακτηριστικά. Είναι εξ αποστάσεως και γι’ αυτό πρέπει να το βοηθήσουμε. Έχει και κέρδη.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και τέσσερις εκπαιδευτικοί συνοδοί τους από το 1ο Δημοτικό Σχολείο Σκύδρας Πέλλας.

Παιδιά, σάς καλωσορίζουμε!

(Χειροκροτήματα απ’ όλες τις πτέρυγες της Βουλής)

Προχωρούμε στη συζήτηση της επόμενης, της τρίτης με αριθμό 83/3-11-2015 επίκαιρης ερώτησης δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με τα προβλήματα φοιτητικής μέριμνας στο Πανεπιστήμιο του Ρεθύμνου.

Θα απαντήσει η Αναπληρώτρια Υπουργός κ. Αναγνωστοπούλου.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θα μου επιτρέψετε, χωρίς παρεξήγηση, βέβαια -μην παρεξηγηθώ- να πω το εξής. Αν λάβουμε ως δεδομένη και αληθή τη ρήση του Βίσμαρκ, εδώ πολλοί καθηγητές μαζεύτηκαν και δεν ξέρω αν θα βρούμε κάποια λύση σήμερα. Είναι ένας, δύο, τρεις, τέσσερις, πέντε. Δεν ξέρω αν βρούμε λύση! Είναι, πάντως, θετικό, μιλώντας για την εκπαίδευση να βρούμε λύση με τους καθηγητάδες!

**ΠΡΟΕΔΡΕΥΩΝ (Δημήτριος Κρεμαστινός):** Μην ανησυχείτε που είναι πολλοί. Αν ήταν τρεις, θα ίσχυε η ρήση του Βίσμαρκ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ποτέ δεν είναι αργά για μία νέα αρχή!

Ως προς το ΕΑΠ, λοιπόν, το οποίο ιδρύθηκε από το ΠΑΣΟΚ, δεν είναι ίδια η κατάστασή του, όπως είπατε, κυρία Υπουργέ, από το 1997-1998 μέχρι σήμερα. Ξεκίνησε από το μηδέν, εξελίχθηκε. Πράγματι, δεν μπορείς να αφήσεις έναν εξελισσόμενο θεσμό στην τύχη του. Θα πρέπει να βελτιώνεις τη δομή και λοιπά. Αν στην αρχή μπορούσε να λειτουργήσει με τη δομή που ξεκίνησε, η μεγέθυνσή του και η ποιοτική αναβάθμισή του πραγματικά χρειάζεται περαιτέρω μια νέα αντίληψη, η οποία όμως θα πρέπει να διέπεται από τις κατοχυρωμένες αρχές της διαφάνειας και ως προς τη στελέχωση και ως προς όλα όσα το αφορούν.

Ελπίζω να μην τσακωθείτε με τη Νέα Δημοκρατία για το ποιος θα το διαλύσει. Αυτό ήθελα να πω με λίγα λόγια. Το ίδρυσε το ΠΑΣΟΚ. Μην τσακωθείτε ποιος θα το διαλύσει.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Να είστε σίγουρος.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι.

Να μπω τώρα στην επίκαιρη ερώτησή μου. Ευχαριστώ, κύριε Πρόεδρε, που μου δώσατε χρόνο να αναφέρω αυτό το θέμα για το ΕΑΠ.

Η ερώτησή μου αφορά και τα θέματα της ανώτατης εκπαίδευσης. Βεβαίως, με επίκεντρο το Πανεπιστήμιο Κρήτης και την κατάληψη, η οποία για τρίτη εβδομάδα συντελείται στις σχολές του Ρεθύμνου, έχουμε την ανάδειξη ορισμένων θεμάτων, τα οποία θα πρέπει η Κυβέρνηση να αντιμετωπίσει. Θέματα –εκτιμώ- όχι μόνο για το Ρέθυμνο και το Πανεπιστήμιο Κρήτης, αλλά για όλη την Ελλάδα.

Είναι τα θέματα της διοικητικής μέριμνας, τα οποία σε άλλες περιόδους ευμάρειας ή ομαλής οικονομικής κατάστασης για τη μεγάλη πλειοψηφία του ελληνικού λαού δεν είχαν τόσο μεγάλη αξία. Σήμερα όμως, την περίοδο της κρίσης, την περίοδο που έχουμε τις επιπτώσεις της κρίσης, ακόμα κι αν αντιμετωπίζονται τα δημοσιονομικά προβλήματα για το κράτος, για την κοινωνία είναι περισσότερο οξυμμένα φέτος από ό, τι ήταν πέρσι και κάθε χρόνο, μέχρι να αποδώσει η όποια θετική εξέλιξη στα δημόσια οικονομικά. Θα πρέπει να δούμε πώς εκπληρώνουμε τις υποχρεώσεις μας ως πολιτεία και σε σχέση με το θέμα της στέγασης και σε σχέση με το θέμα της σίτισης και σε σχέση με τα θέματα που έχουν να κάνουν με τη μετακίνηση των φοιτητών. Το παράδειγμα του Ρεθύμνου, ότι επτακόσιες κάρτες σίτισης χάθηκαν φέτος, είναι χαρακτηριστικό. Αυξήθηκε ο ΦΠΑ στη μετακίνηση, αυξήθηκαν τα εισιτήρια στην αστική μετακίνηση και όταν ο φοιτητής έχει σαν μοναδικό μέσο το να μετακινηθεί με ένα αυξημένο εισιτήριο, φυσικά και διαμαρτύρεται.

Πρέπει να δούμε, λοιπόν, αυτά τα θέματα. Πρέπει να δούμε –και ολοκληρώνω- και το θέμα του επιδόματος, το οποίο θεσπίστηκε με μια λογική στα 1000 ευρώ χρόνια τώρα. Πρέπει να δούμε πώς να δίνεται έγκαιρα. Δυστυχώς, απ’ ό, τι φαίνεται, η καθυστέρηση είναι πάρα πολύ μεγάλη. Θέλει μια αναμόρφωση το σύστημα. Δεν μπορεί να περνά από δεκαπέντε επιτρόπους για ένα θέμα. Ένας επίτροπος πρέπει να εγκρίνει το συνολικό ποσό. Απ’ ό, τι κατάλαβα αυτό είναι το πρόβλημα της γραφειοκρατίας που υπάρχει.

Κάνουμε την επίκαιρη ερώτηση, αλλά ωστόσο έρχονται εξελίξεις μέσα σε τρεις μέρες. Δυστυχώς, τα προβλήματα πληθαίνουν. Να σας θέσω, λοιπόν, με την ευκαιρία το θέμα για το ευρωπαϊκό σχολείο. Δώστε σημασία στο ευρωπαϊκό σχολείο στο Ηράκλειο. Αυτή την περίοδο έχει τη διαδικασία της πιστοποίησης. Εάν δεν πιστοποιηθεί, θα χάσει αυτή την ιδιότητα του ευρωπαϊκού σχολείου. Έχει θέματα σχετικά με τους εκπαιδευτικούς –λείπουν κάποιοι εκπαιδευτικοί- έχει θέματα σε σχέση με τον τεχνολογικό εξοπλισμό, από PC μέχρι άλλα ζητήματα τεχνολογικού εξοπλισμού, έχει και το θέμα του στεγαστικού. Γιατί και αυτό ιδρύθηκε το 2005 περίπου –το 2004, το 2005 ή το 2006 ιδρύθηκε, δεν θυμάμαι ακριβώς- και ξεκίνησε με δημοτικό. Τώρα έχει φτάσει να έχει και λύκειο. Άρα, λοιπόν, κάθε χρόνο οι ανάγκες αυξάνονται. Δεν μπορούμε να πούμε: «Γιατί πέρσι δεν το έλυσε ο άλλος;». Μα, πέρσι δεν υπήρχε η Γ΄ τάξη του λυκείου. Πρόπερσι δεν υπήρχε η Β΄ λυκείου. Είναι ένα θέμα που εξελίσσεται.

Γι’ αυτά τα δύο θέματα κυρίως θέλω να δω ποια είναι η ενασχόλησή σας, εάν έχετε ασχοληθεί και τι έχετε πράξει και αν μπορείτε να μας κάνετε μια γενικότερη ενημέρωση για το τι γίνεται με τη στελέχωση της πρωτοβάθμιας και δευτεροβάθμιας εκπαίδευσης μετά και την ομόφωνη σχεδόν απόφαση που πήρε η Βουλή να χρηματοδοτηθεί από το Πρόγραμμα Δημοσίων Επενδύσεων η πρόσληψη αναπληρωτών.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κυρία Αναγνωστοπούλου, έχετε και πάλι τον λόγο για τρία λεπτά.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Απέναντι σε έναν πληθωρικό κ. Κεγκέρογλου πώς μπορώ να απαντήσω σε τρία λεπτά; Μου έβαλε όλα τα θέματα.

Θα μου επιτρέψετε, κύριε Κεγκέρογλου, να περιοριστώ στην επίκαιρη ερώτηση, τουλάχιστον στην πρωτολογία μου. Να σας πω ότι καταλαβαίνω. Και νομίζω όλων μας εδώ μέσα ή τουλάχιστον όλων μας είναι αυθεντικό το ενδιαφέρον και δεν σηκώνει πολιτικές και κομματικές αντιπαραθέσεις για τη φοιτητική μέριμνα, ειδικά σε τέτοιους καιρούς.

Θέλω, λοιπόν, να σας πω ότι το Πανεπιστήμιο Κρήτης επιχορηγήθηκε φέτος για το 2015 με 1.580.000 ευρώ για τη σίτιση, ίδιο ακριβώς ποσό όπως και πέρσι. Δεν κόπηκε καθόλου και τίποτα. Προσπαθήσαμε να γίνει αυτό.

Δεύτερον, σε ό, τι αφορά το ετήσιο στεγαστικό επίδομα των 1.000 ευρώ ανά φοιτητή, ο οποίος όχι μόνο ζητάει το επίδομα, αλλά έχει και τα οικονομικά κριτήρια -30.000 ευρώ ετήσιο εισόδημα των γονιών, προσαυξανόμενο κατά 3.000 ευρώ για κάθε παιδί, κ.λπ.- αυτό το ποσό έχει εγκριθεί ήδη. Είναι 47.592.000 ευρώ.

Όπως το ξέρετε πάρα πολύ καλά, αυτά τα χρήματα μεταβιβάζονται κατόπιν αιτήματός τους στις Υπηρεσίες Δημοσιονομικού Ελέγχου και από εκεί και πέρα διατίθενται. Δεν έχουμε κόψει, λοιπόν, απολύτως τίποτα για το έτος 2015, όπως και για το έτος 2016.

Θέλω να σας πω όμως ειδικά για το Πανεπιστήμιο Κρήτης ότι στη νέα αναδιανομή που κάναμε, με όσα διαθέσιμα είχε το Υπουργείο Παιδείας, το Πανεπιστήμιο Κρήτης θα πάρει 100 χιλιάδες ευρώ επιπλέον για τη σίτιση. Είναι ένα ποσό σχεδόν ίδιο με αυτό που παίρνει το Εθνικό και Καποδιστριακό Πανεπιστήμιο και το Αριστοτέλειο από αυτήν τη δεύτερη αναδιανομή.

Θέλω όμως εδώ, κύριε Κεγκέρογλου, να πω ένα πράγμα, το οποίο θα πρέπει να σκεφτούμε ως Βουλή και εμείς ως Υπουργείο κατ’ αρχάς, ότι θα πρέπει να γίνει ένας εξορθολογισμός και της σίτισης και της στέγασης, γιατί έχουμε έναν τεράστιο κατακερματισμό. Άλλες εστίες τις έχει το ΙΝΕΔΙΒΙΜ, άλλες εστίες το Υπουργείο Παιδείας ή τα πανεπιστήμια.

Σχετικά με το θέμα της σίτισης, για παράδειγμα, το Ηράκλειο –ξέρετε, το Πανεπιστήμιο Κρήτης είναι Ηράκλειο και Ρέθυμνο και από την ίδια επιχορήγηση έχουμε τον ίδιο ανάδοχο για τη σίτιση- δεν έχει κανένα πρόβλημα, έχει όμως το Ρέθυμνο. Εκεί πρέπει να δούμε για ποιους λόγους γίνεται αυτό ή γιατί το Πανεπιστήμιο Κρήτης κάνει έλεγχο για τη σίτιση κάθε εξάμηνο, ενώ τα άλλα πανεπιστήμια κάθε μήνα. Υπάρχουν δηλαδή τέτοια προβλήματα που πρέπει να λύσουμε, ούτως ώστε να εξοικονομήσουμε χρήματα για όσους περισσότερους φοιτητές.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ, κυρία Αναγνωστοπούλου.

Προχωρούμε στην τελευταία για σήμερα επίκαιρη ερώτηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε,…

**ΠΡΟΕΔΡΕΥΩΝ (Δημήτριος Κρεμαστινός):** Με συγχωρείτε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι γεγονός ότι πολυμίλησα στην πρωτοομιλία, αλλά μη μου κόψετε το δικαίωμα στη δευτερολογία.

**ΠΡΟΕΔΡΕΥΩΝ (Δημήτριος Κρεμαστινός):** Είχατε και μία πρωτοβουλία να μιλήσετε για τους καθηγητές ευρύτερα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με την άδειά σας πάντα.

**ΠΡΟΕΔΡΕΥΩΝ (Δημήτριος Κρεμαστινός):** Βεβαίως.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έγινε μία προσπάθεια με τη δεύτερη κατανομή, αλλά σας λέω ότι με τα χρήματα αυτά εξασφαλίστηκε η σίτιση για εκατόν πενήντα επιπλέον φοιτητές, έναντι επτακοσίων που μειώθηκε. Πώς γίνεται με τα ίδια λεφτά να μειώνονται κατά επτακόσιοι οι δικαιούχοι, εγώ δεν το ξέρω. Πρέπει να το δείτε.

Το ζήτημα όμως είναι και συμφωνώ σε αυτό -αλλά θα πρέπει να συμφωνήσετε εσείς, γιατί δεν είδα να συμφωνείτε- ότι θα πρέπει να δούμε ότι οι ανάγκες δυστυχώς αυξάνονται. Μπορεί τα δημόσια οικονομικά του κράτους να βελτιώνονται, αλλά οι κοινωνικές επιπτώσεις της κρίσης θα βαθαίνουν για δύο, τρία ή και τέσσερα χρόνια ακόμα, ανάλογα σε ποια κοινωνική ομάδα ανήκει ο φοιτητής και η κάθε οικογένεια.

Θεωρώ, λοιπόν, ότι θα πρέπει να ενισχυθεί το ποσό που δίδεται για τη σίτιση, να καλυφθεί τουλάχιστον ο περσινός αριθμός. Σχετικά με το επίδομα στέγασης θα σας πληροφορήσω ότι είχα κάνει μία προεργασία, με τη συνεργασία του κ. Λοβέρδου ως αρμόδιος για το θέμα της κοινωνικής πρόνοιας, ενοποίησης του οικογενειακού επιδόματος της κάθε οικογένειας σε μία αίτηση, του μαθητικού και του φοιτητικού, που τώρα δίδονται από τρεις διαφορετικές πηγές με τρεις διαφορετικές γραφειοκρατικές διαδικασίες.

Θα πρέπει να ενοποιηθούν στην αίτηση Α21 του Υπουργείου, που θα μπορεί να είναι και των άλλων Υπουργείων πλέον, προκειμένου να γίνεται με πιο γρήγορο τρόπο. Όχι όπως τώρα που τους τα έδωσαν με δύο μήνες καθυστέρηση. Αυτό οφειλόταν σε αδιαφορία ή σε λάθη της Υπουργού ή δεν ξέρω ποιανού άλλου και γι’ αυτό τα έδωσαν με δύο μήνες καθυστέρηση. Είναι, όμως, το πιο διαφανές και γρήγορο σύστημα για την απόδοση αυτών των ενισχύσεων.

Αυτή η προεργασία, λοιπόν, σας ζητώ να επανέλθει, να συνεργαστούν οι αρμόδιες υπηρεσίες και να θεσμοθετηθεί, ούτως ώστε με μία αίτηση -την Α21- να δίδεται και το μαθητικό και το φοιτητικό επίδομα στις φτωχές οικογένειες. Δίδεται ήδη το γενικό επίδομα τέκνων. Δεν υπάρχει λόγος να υπάρχει άλλη διαδικασία. Και δίνεται μέσα σε τρεις μήνες, ενώ το φοιτητικό επίδομα, από ό,τι κατάλαβα, τώρα θα το δώσουμε με βάση το 2014. Είναι τώρα πράγματα αυτά στην περίοδο της κρίσης;

Όταν θεσμοθετήθηκε από την κυβέρνηση ΠΑΣΟΚ-Σημίτη, ήταν μια άλλη περίοδος. Τώρα δεν έχουν να φάνε οι άνθρωποι. Οι μετεγγραφές γι’ αυτόν τον λόγο έπρεπε να ανοίξουν. Και είναι ευτύχημα ότι τα τελευταία χρόνια άνοιξαν οι διαδικασίες, διότι δεν μπορεί η οικογένεια να συντηρήσει δεύτερο και τρίτο σπίτι. Ακόμα χρειάζεται περαιτέρω αναμόρφωση.

Ολοκληρώνω για τα πανεπιστήμια και θέλω να πω ότι περιμένουμε να ακούσουμε πρωτοβουλίες -όχι ότι τα ίδια λεφτά πήγανε- που θα μας δώσουν τη δυνατότητα να έχουμε περισσότερη στήριξης στις αδύναμες οικογένειες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Να αναφερθώ ξανά στο ευρωπαϊκό σχολείο και να σας πω ότι πράγματι δεν είναι στην ερώτηση και δεν θέλω να μου δώσετε απαντήσεις. Αλλά πείτε μου εάν έχετε ενημερωθεί για τη διαδικασία πιστοποίησης που είναι σε εξέλιξη αυτές τις μέρες. Λείπουν εκπαιδευτικοί, τεχνολογικός εξοπλισμός και το στεγαστικό απ’ ό,τι φαίνεται δρομολογείται με την πρωτοβουλία δήμου και περιφέρειας. Είναι όμως ένα μεγάλο θέμα, γιατί ακόμα και εάν ο ENISA πάψει να έχει σημαντικές δραστηριότητες στο Ηράκλειο -γιατί πάντα το αθηνοκεντρικό κράτος ήθελε να αρπάξει ό,τι μπορούσε απ’ την περιφέρεια και άρπαξε τον ENISA, απ’ ό,τι φαίνεται-, το ευρωπαϊκό σχολείο θα πρέπει να συνεχίσει να λειτουργεί. Γιατί υπάρχουν άλλες υπηρεσίες ευρωπαϊκές αντίστοιχες, όχι οργανισμός στη διάσταση του ENISA, αλλά άλλες και πάρα πολλές οικογένειες που είναι δικαιούχοι για να φοιτούν στο ευρωπαϊκό σχολείο. Θέλω να δω εάν έχετε ασχοληθεί κι αν ναι, τι θα κάνετε.

Και σας λέω ενημερωτικά ότι παρά την πρόσληψη τις τελευταίες μέρες από τη χρηματοδότηση που ενέκρινε η Βουλή…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …υπάρχουν στην Κρήτη, για την πρωτοβάθμια πάνω από διακόσια κενά επιπλέον και στη δευτεροβάθμια περί τα εκατόν πενήντα. Είναι πιο λίγος ο αριθμός και είναι και δεύτερες, ως επί το πλείστον, οι ειδικότητες. Αλλά στην πρωτοβάθμια έχει ακόμα θέμα μεγάλο, περίπου διακόσια κενά στην Κρήτη. Δεν αναφέρομαι σε κάποιον νομό, αλλά σε όλη την Κρήτη. Πιστεύω ότι είναι σε εξέλιξη αυτή η διαδικασία και σας ζητώ να κάνετε οτιδήποτε για να κλείσουν άμεσα αυτές οι εκκρεμότητες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κυρία Αναγνωστοπούλου, δεν θα σας αφήσουμε σήμερα εύκολα να φύγετε από εδώ. Έχετε τον λόγο για τρία λεπτά.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Εντάξει. Δεν θα μακρηγορήσω. Θα διαβεβαιώσω τον κ. Κεγκέρογλου -και θα τα καταθέσω στα Πρακτικά της Βουλής- ότι σε ό,τι αφορά τη φοιτητική μέριμνα δεν έχουμε περικόψει τίποτα απ’ ό,τι προβλεπόταν για το 2015. Τα ίδια ποσά προβλέπονται για το 2016, επίσης.

Αυτό που θέλω να σας πω και το επεξεργαζόμαστε συνέχεια με τις υπηρεσίες, οι οποίες έχουν προχωρήσει αρκετά σε αυτό το θέμα και μας δίνουν και έναυσμα για περαιτέρω σκέψη, είναι η ηλεκτρονική καταλογογράφηση –πώς θα μπορούσα να το πω αυτήν την στιγμή- των φοιτητών και των φοιτητριών σε όλα τα επίπεδα, δηλαδή που να μπορούν να παραπέμπουν αμέσως με την εγγραφή τους ηλεκτρονικά και στη φορολογική τους ενημερότητα και ακόμα σε στρατολογικά γραφεία. Να έχουμε πλήρη εικόνα, να μην έχουμε αυτό το χάος της γραφειοκρατίας.

Αυτήν την πρόταση που είπατε δεν την ήξερα. Μπορώ να την ψάξω και να τη δούμε, ευχαρίστως. Δηλαδή ό,τι μπορεί να διευκολύνει αυτήν τη στιγμή, ούτως ώστε να εκμεταλλευτούμε στον μεγαλύτερο δυνατό βαθμό τα λίγα μέσα που έχουμε –γιατί δεν έχουμε πολλά μέσα- και που θα πρέπει να καλύψουν τους φοιτητές και τις φοιτήτριες αυτήν την περίοδο της κρίσης, θα πρέπει να γίνουν.

Κύριε Κεγκέρογλου για το ευρωπαϊκό σχολείο ξέρω ότι προχωράει η πιστοποίησή του. Επειδή δεν έχω στοιχεία μαζί μου, μπορώ να σας τα δώσω ανά πάσα στιγμή. Δεν θέλω να σας πω στον αέρα πράγματα.

Για την πρωτοβάθμια και τη δευτεροβάθμια ξέρω ότι ο Υπουργός κάνει τα αδύνατα δυνατά. Είχαμε δεύτερο κύμα προσλήψεων αναπληρωτών, μετά την έγκριση από τη Βουλή, για να καλυφθούν όλα τα κενά και να μην υπάρχουν κενά στα σχολεία.

Ευχαριστώ.

(Στο σημείο αυτό η Αναπληρώτρια Υπουργός Παιδείας, Έρευνας και Θρησκευμάτων κ. Αθανασία Αναγνωστοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ πολύ, κυρία Αναγνωστοπούλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθητές και μαθήτριες και ένας εκπαιδευτικός συνοδός από το 7ο Δημοτικό Σχολείο Μεταμόρφωσης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ενημερώστε τα παιδιά ότι είναι ημέρα κοινοβουλευτικού ελέγχου, γι’ αυτό και οι Βουλευτές δεν είναι παρόντες. Είναι μόνο οι ερωτώντες.

**ΠΡΟΕΔΡΕΥΩΝ (Δημήτριος Κρεμαστινός):** Φυσικά. Σήμερα είναι ημέρα επικαίρων ερωτήσεων. Δεν είναι όλοι οι Βουλευτές εδώ. Είναι οι Βουλευτές που υποβάλλουν ερώτηση στους Υπουργούς και οι αρμόδιοι Υπουργοί έρχονται εδώ και απαντούν στους ερωτώντες Βουλευτές.

Θα συζητηθεί η τέταρτη με αριθμό 77/3-11-2015 επίκαιρη ερώτηση δευτέρου κύκλου του Βουλευτή Λάρισας του Κομμουνιστικού Κόμματος Ελλάδος κ**.** Γεωργίου Λαμπρούλη προς τον ΥπουργόΑγροτικής Ανάπτυξης και Τροφίμων, σχετικά με τη μείωση στην παραγωγή βαμβακιού λόγω έντονων βροχοπτώσεων σε όλους τους νομούς της Θεσσαλίας.

Θα απαντήσει ο Αναπληρωτής Υπουργός, κ. Μάρκος Μπόλαρης.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Το πρόβλημα που δημιουργήθηκε, όχι μόνο στη Θεσσαλία αλλά και στην ευρύτερη επικράτεια της χώρας μας, από τις συνεχείς και έντονες βροχοπτώσεις του Σεπτεμβρίου στην βαμβακοκαλλιέργεια -που σημειωτέον ο Σεπτέμβρης είναι ένας μήνας, κατά τον οποίο είμαστε στο στάδιο συγκομιδής- αλλά και τον Μάιο, που ήταν το πρώτο στάδιο καλλιέργειας, είχαν ως αποτέλεσμα να πληγεί το σύνολο των βαμβακοκαλλιεργειών.

Παράλληλα, καταστράφηκε μέρος της παραγωγής, ενώ οι πρώτες εκτιμήσεις δείχνουν ότι θα υπάρξει και πανελλαδικά μείωση της παραγωγής που πιθανόν να ξεπεράσει -από ό,τι λένε τουλάχιστον τα πρώτα στοιχεία- ένα 30%. Βεβαίως, οι εκτιμήσεις αυτές επιβεβαιώθηκαν, σε ό,τι αφορά το κομμάτι της Θεσσαλίας, τις πρώτες μέρες της συγκομιδής. Μάλιστα σε συγκεκριμένες περιοχές της Θεσσαλίας, η μείωση της παραγωγής ξεπερνάει και το 50% που παράλληλα, σε αυτές τις ζημιές θα πρέπει να συμπεριλάβουμε και την υποβάθμιση της ποιότητας του συλλεγόμενου προϊόντος.

Πιο οξυμένο -και στον Νομό Τρικάλων- εμφανίστηκε το πρόβλημα και ειδικά στο Δήμο Φαρσάλων του Νομού Λάρισας, σε ένα άξονα μεταξύ των χωριών Υπέρειας και Κρήνης, αλλά και σε άλλα χωριά του Δήμου Κιλελέρ, τη Ζωοδόχο Πηγή, τους Χαλκιάδες, το Ευίδριο, τη Βαμβακού κ.λπ., οι οποίοι πέρα από τις βροχοπτώσεις, όπως προείπα, επλήγησαν και από ανεμοθύελλα, καταρρακτώδη βροχή κλπ, τα οποία είχαν ως αποτέλεσμα την καταστροφή ολοσχερώς της παραγωγής στο χωράφι βαμβακιού, αλλά και σε άλλες καλλιέργειες όπως καλαμπόκι, κτηνοτροφικές υποδομές, κτηνοτροφικές μονάδες με παράλληλες καταστροφές σε σπίτια, αυτοκίνητα, τρακτέρ, σε αποθήκες που υπήρχε αποθηκευμένο σιτάρι, αλλά και συγκομισμένη παραγωγή βαμβακιού, η οποία δεν έχει παραδοθεί στα εκκοκκιστήρια.

Η ερώτηση, κύριε Πρόεδρε, προς τον Υπουργό είναι τι μέτρα θα παρθούν, προκειμένου πρώτον, να προχωρήσουν οι καταγραφές και οι εκτιμήσεις, αλλά και βεβαίως να δοθούν οι αποζημιώσεις 100% της ζημιάς, που προϋποθέτει, βεβαίως, και την αλλαγή του κανονισμού του ΕΛΓΑ. Επίσης, να διασφαλιστεί ότι όλοι οι αγρότες θα λάβουν απρόσκοπτα τη συνδεδεμένη ενίσχυση που θα δικαιούνταν, αν δεν είχαν υποστεί τις ζημιές.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Θα ήθελα να κάνω μία ανακοίνωση προς το Σώμα. Η Επιτροπή Κανονισμού της Βουλής καταθέτει την έκθεσή της στην πρόταση του Προέδρου της Βουλής «για την τροποποίηση διατάξεων του Κανονισμού της Βουλής- Μέρος Β΄ (ΦΕΚ 51 Α΄/10-4-1997), όπως ισχύει».

Κύριε Μπόλαρη, έχετε τον λόγο για τρία λεπτά.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ πολύ για την ερώτηση την οποία καταθέσατε, η οποία μάλιστα δείχνει τη συμπαράταξη, την αγωνία, το ενδιαφέρον που έχετε για τους παραγωγούς της Λάρισας, της Θεσσαλίας και να σας διαβεβαιώσω ότι αντίστοιχη μέριμνα, αγωνία και προσπάθεια υπάρχει και από τις επιφορτισμένες υπηρεσίες με τις αποζημιώσεις.

Γι’ αυτόν τον λόγο όσον αφορά τις ζημιές που προκλήθηκαν από τις βροχοπτώσεις -που ήταν έντονες και υπήρχαν και φαινόμενα που έχουν χαρακτηριστικά θεομηνίας, με ανεμοστρόβιλους- έχουν γίνει μέχρι στιγμής τα εξής:

Κατ’ αρχάς έχουν κατατεθεί περίπου έξι χιλιάδες αιτήσεις από παραγωγούς. Η ζημιά, δηλαδή, είναι εκτεταμένη. Αυτές οι δηλώσεις αφορούν όχι μόνο το βαμβάκι, αλλά και τη μηδική, αφορούν και το καλαμπόκι, αφορούν και πάγιο κεφάλαιο, τις εγκαταστάσεις, αλλά και φυτικό κεφάλαιο, δηλαδή δενδρώδεις καλλιέργειες οι οποίες έχουν υποστεί σοβαρές ζημιές.

Όσον αφορά στις ζημιές στο πάγιο και στο φυτικό κεφάλαιο, οι επιτόπιες επισκέψεις και εκτιμήσεις από πλευράς των συνεργείων του ΕΛΓΑ έχουν ολοκληρωθεί. Αυτήν τη στιγμή είναι σε εξέλιξη οι εκτιμήσεις για τη ζημιά που έχουν υποστεί οι εκτεταμένες καλλιέργειες, δηλαδή βαμβάκι, μηδική, καλαμπόκι.

Όπως ξέρετε, σύμφωνα με τον κανονισμό του ΕΛΓΑ, θα ολοκληρωθούν αυτές οι εκτιμήσεις και θα υπάρξει ενδεχομένως η διαδικασία των ενστάσεων προκειμένου αυτά να οριστικοποιηθούν για να δοθούν οι αποζημιώσεις. Ελπίζουμε αυτά να γίνουν το συντομότερο. Ο ΕΛΓΑ θα ξεκινήσει τις επόμενες μέρες να καταβάλει τις αποζημιώσεις για το 2015, ακολουθώντας μία χρονολογική σειρά.

Όσον αφορά τη συνδεδεμένη, ξέρετε πολύ καλά ότι έχει σχέση με το ποσό της παραγωγής που θα κατατεθεί, που θα πωληθεί. Υπάρχει ένα κατώτατο όριο, αυτό των εκατό σαράντα κιλών ανά στρέμμα. Αυτό δεν μπορεί να εκτιμηθεί σήμερα και γι’ αυτόν τον λόγο πάγια, κάθε χρόνο γίνεται η συνεργασία του ΕΛΓΑ με τον ΟΠΕΚΕΠΕ προκειμένου να δούμε το ύψος της κατατεθείσης ποσότητας. Εάν υπάρξει ζήτημα το οποίο δημιουργεί πρόβλημα στην καταβολή της συνδεδεμένης, υπάρχει η συνεργασία του ΟΠΕΚΕΠΕ με τον ΕΛΓΑ.

Εάν αυτή η συνεργασία αποδείξει ότι στα συγκεκριμένα χωράφια υπάρχει μείωση της παραγωγής η οποία οφείλεται σε θεομηνία, τότε το ζήτημα λύνεται γιατί υπολογίζεται αντιστοίχως η πτώση της παραγωγής, ούτως ώστε να μη ζημιωθούν οι παραγωγοί, αλλά να υπάρξει η καταβολή και της συνδεδεμένης.

Θα συνεχίσω στη δευτερολογία μου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κύριε Λαμπρούλη, έχετε τον λόγο για τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Γίνεται κατανοητό –το γνωρίζει ο Υπουργός και όλοι εδώ στην Αίθουσα και όχι μόνο- ότι παράλληλα με αυτήν την κατάσταση που δημιουργήθηκε στην βαμβακοκαλλιέργεια στη Θεσσαλία και γενικότερα –μιλάμε, όμως, πιο συγκεκριμένα για τη Θεσσαλία- το εισόδημα των παραγωγών του βαμβακιού υπέστη μεγάλο πλήγμα.

Εδώ έχουμε ζητήματα τα οποία αντιμετωπίζουν και οι αγρότες, όπως και η πλειοψηφία των εργαζομένων στη χώρα μας. Παράλληλα, δηλαδή, με αυτά τα προβλήματα που ανακύπτουν από τις βροχοπτώσεις στο βαμβάκι, αλλά, αν θέλετε, και από τις φυσικές καταστροφές που υφίσταται η αγροτική παραγωγή κατά περιόδους γενικότερα, οι αγρότες έχουν να αντιμετωπίσουν μια συγκεκριμένη πολιτική. Έχουν να αντιμετωπίσουν την πολιτική της Ευρωπαϊκής Ένωσης και των μέχρι τώρα κυβερνήσεων, όπως και της παρούσας Κυβέρνησης, που ξεδιπλώνει σταδιακά την πολιτική της και στον αγροτικό τομέα με τη φορολογία από το πρώτο ευρώ, με την προκαταβολή φόρου, με την αύξηση του ΦΠΑ, με το τι πληρώνουν οι αγρότες στον ΕΛΓΑ, στον ΟΣΔΕ, παράλληλα με τα χαράτσια που καλούνται συνεχώς να πληρώνουν. Δείτε και τη χθεσινοβραδινή ψήφιση του άρθρου για την αύξηση στον φόρο στο πετρέλαιο των αγροτών.

Βεβαίως, θεωρούμε ότι είναι δίκαια τα αιτήματα των αγροτών που εκφράζονται μέσω των αγροτικών συλλόγων στην περιοχή. Και δεν εκφράζονται μόνο στη Λάρισα, αλλά και στα Τρίκαλα και στην Καρδίτσα. Χθες είχαν και συλλαλητήριο όχι μόνο γι’ αυτά τα ζητήματα, αλλά γενικότερα για τα ζητήματα που αφορούν την πολιτική που ξεδιπλώνεται και με την οποία ξεριζώνεται η μικρομεσαία αγροτιά. Αυτά τα συγκεκριμένα αιτήματα μεταφέρουμε. Και λέμε, άμεση καταγραφή -όπως ειπώθηκε- και εκτίμηση των ζημιών στα χωράφια κ.λπ..

Δεύτερον, εδώ, κύριε Υπουργέ –και αυτό δεν είναι τωρινό ζήτημα, είναι αίτημα των αγροτών εδώ και χρόνια, των αγροτικών συλλόγων, του αγροτικού κινήματος- θα πρέπει να αλλάξει ο κανονισμός του ΕΛΓΑ.

Εδώ πρέπει να λάβουμε υπ’ όψιν μας -και η πολιτική ηγεσία του Υπουργείου και η Κυβέρνηση, όπως και οι προηγούμενες κυβερνήσεις θα έπρεπε να το κάνουν αυτό- τις κλιματολογικές αλλαγές και τις νέες συνθήκες που εξελίσσονται και στη χώρα μας με βάση την αλλαγή του κλίματος και τις συνέπειες, βεβαίως, που έχουν αυτές οι κλιματολογικές αλλαγές στην αγροτική παραγωγή.

Εδώ συγκεκριμένα λέμε να υπάρξει απόφαση, ώστε να μην κινδυνέψει κανένας παραγωγός που δεν θα συμπληρώσει το πλαφόν στο βαμβάκι, να χάσει, όπως ειπώθηκε. Και πιστεύουμε ότι αυτό θα γίνει, όπως είπατε κι εσείς προηγουμένως στην πρωτολογία σας, ότι δεν θα χάσει τη συνδεδεμένη ενίσχυση. Άλλωστε, δεν ευθύνονται οι ίδιοι οι αγρότες.

Θα πρέπει, λοιπόν, να δοθεί ουσιαστική αποζημίωση στους αγρότες των οποίων η σοδειά -βαμβάκι, σιτάρι κ.λπ.- η οποία ήταν αποθηκευμένη, παρασύρθηκε και καταστράφηκε από τα νερά της βροχής.

Εμείς λέμε να δοθεί κατ’ εξαίρεση αποζημίωση με κοινή υπουργική απόφαση, καθώς, όπως είπα και πριν, δεν προβλέπεται από τον κανονισμό του ΕΛΓΑ, που ούτως ή άλλως δεν καλύπτει –και το γνωρίζουμε όλοι αυτό- τις ζημιές από τους φυσικούς κινδύνους.

(Στο σημείο αυτό κτυπάει το κουδούνι λήξεως του χρόνου ομιλίας του Ζ΄ Αντιπροέδρου της Βουλής)

Μισό λεπτό, κύριε Πρόεδρε.

Να αποζημιωθούν οι αγρότες που έχουν υποστεί ζημιές στα τρακτέρ, στα αγροτικά μηχανήματα, οι κάτοικοι που έχουν υποστεί ζημιές στα σπίτια τους στα χωριά αυτά, στα μαγαζιά, στα αυτοκίνητα.

Επίσης, θα πρέπει να παγώσουν οι τόκοι –το κεφάλαιο δηλαδή- στα δάνεια των αγροτών που έχουν πληγεί από τις βροχοπτώσεις.

Παράλληλα, σε όποιους έχουν ανάγκη, στους πληγέντες αγρότες της περιοχής, να χορηγηθεί άτοκο δάνειο με εγγύηση του δημοσίου, ώστε να καλύψουν την αποκατάσταση των απωλειών. Ενδεχομένως, όμως, να χρειαστεί και μια έκτακτη επιχορήγηση -γιατί υπάρχουν αρκετές τέτοιες περιπτώσεις - προκειμένου να καλύψουν βασικές ανάγκες. Διότι, όπως είπα και στην αρχή της ερώτησης, απαιτείται να πληρώνουν τους φόρους, τον ΕΝΦΙΑ και όλα αυτά τέλος πάντων που πληρώνει στην πλειοψηφία του ο ελληνικός λαός.

Στο σημείο αυτό, κύριε Πρόεδρε, επιτρέψτε μου να πω ότι πέρα από όλη αυτήν την κατάσταση, το τελευταίο διάστημα έχουμε –και θέλω να το βάλω αυτό στη συζήτησή μας- τη συκοφάντηση που δέχονται οι αγρότες και συγκεκριμένα στο κομμάτι της φορολόγησης. Καλλιεργείται έντεχνα ένα κλίμα -στην κατεύθυνση που ακολουθούνταν τα προηγούμενα χρόνια με το ΠΑΣΟΚ, με τη Νέα Δημοκρατία- συκοφάντησης των αγροτών. Οι μικρομεσαίοι που έχουν όντως μικρά εισοδήματα, ανταποκρίνονται στις υποχρεώσεις τους. Έχουν μικρό εισόδημα, άρα μικρή φορολογική επιβάρυνση και ανταποκρίνονται. Χώρια το τι επωμίζονται.

Απέναντι σε αυτήν την πολιτική εμείς λέμε ξεκάθαρα ότι οι αγρότες θα πρέπει να οργανώσουν την πάλη τους, τις διεκδικήσεις τους, προκειμένου να παραμείνουν στα χωράφια, στη γη τους και στα χωριά τους, να επιβιώσουν και να ζήσουν αυτοί και οι οικογένειές τους.

Ευχαριστώ, κύριε Πρόεδρε και για την ανοχή.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Λαμπρούλη.

Έχετε τον λόγο, κύριε Μπόλαρη.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων:** Κύριε Πρόεδρε, θέλω να εκφράσω την ικανοποίηση γιατί συμφωνούμε στο θέμα της ερώτησης με τον ερωτώντα Βουλευτή. Πράγματι ο ΕΛΓΑ, οι εκτιμητές, είναι από την πρώτη στιγμή στο πεδίο, εκεί όπου έγιναν οι ζημίες, όπου έχουμε πληγείσες περιοχές και πληγέντες παραγωγούς. Όπως σας είπα έχουν ήδη ολοκληρωθεί οι εκτιμήσεις στο πάγιο και στο φυτικό κεφάλαιο και τώρα υπάρχει μία εργώδης προσπάθεια, καθημερινή παρουσία, για να ολοκληρώσουν τις εκτιμήσεις στα χωράφια.

Ναι, κύριε συνάδελφε, υπάρχει ένα θέμα το οποίο αφορά στην αποζημίωση των πληγέντων –στις εγκαταστάσεις- λόγω θεομηνίας και θα πρέπει να αποζημιωθούν από τα ΠΣΕΑ. Είναι ζημίες, οι οποίες δεν περιλαμβάνονται στον κανονισμό του ΕΛΓΑ. Εάν θέλετε την άποψή μου -και αυτή είναι η κυβερνητική βούληση- ο κανονισμός του ΕΛΓΑ επιδέχεται βελτιώσεις, έτσι ώστε να είναι πιο σύγχρονος και να μπορεί να ανταποκρίνεται και πιο γρήγορα και πιο αποτελεσματικά, αξιοποιώντας τις συνδρομές που καταβάλλουν οι αγρότες, προκειμένου να επιστρέφονται στους δικαιούχους, στους πληγέντες όσο γίνεται πιο γρήγορα. Είναι μια από τις προκλήσεις που αντιμετωπίζει η χώρα, μια από τις προκλήσεις που έχει σε προτεραιότητα η Κυβέρνηση.

Θα τα δείτε καθώς θα εξελιχθούν τις επόμενες εβδομάδες, τους επόμενες μήνες αυτά τα ζητήματα. Και επειδή είναι γνωστό το ενδιαφέρον σας και η αγάπη σας για τους αγρότες, θα την δείτε να εκδηλώνεται και από εμάς και σας θέλουμε αρωγούς.

Θέλω να σας πω επιπλέον, ότι η Κυβέρνηση αντιλαμβάνεται πως για να βγει η χώρα από την κρίση, χρειάζεται ανάπτυξη. Η ανάπτυξη, όμως, δεν είναι ούτε μια ευχή, ούτε ένα σύνθημα. Η ανάπτυξη θέλει καθημερινή, εργώδη προσπάθεια για την στήριξη των παραγωγών, για τη στήριξη της παραγωγής και, μάλιστα, την αναβάθμιση της παραγωγής, της ποιοτικής παραγωγής, της πιστοποιημένης παραγωγής, της ανάδειξης με πολιτικές της πιστοποιημένης ποιοτικής παραγωγής.

Έτσι αυξάνουμε το κατά κεφαλήν εισόδημα. Έτσι αυξάνουμε το ΑΕΠ της χώρας. Έτσι στηρίζουμε τον παραγωγό και την οικογένειά του, την τοπική κοινωνία και το σύνολο της χώρας.

Σε αυτήν την προσπάθεια είμαστε δεσμευμένοι να δουλεύουμε κάθε μέρα. Η χώρα σε αυτήν την τετραετία πρέπει να βγει από την κρίση. Αυτό ήταν το μήνυμα που έστειλε ο Πρωθυπουργός προχθές από το Βήμα της Βουλής. Η δική μας η βούληση, η δική μας η πεποίθηση είναι ότι αυτό πρέπει να γίνει, ότι αυτό μπορεί να γίνει και θα το κάνουμε.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ με τη σειρά μου, κύριε Μπόλαρη.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 9 Νοεμβρίου 2015.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 73/3-11-2015 επίκαιρη ερώτηση της Βουλευτού Α΄ Πειραιά του Συνασπισμού Ριζοσπαστικής Αριστεράς κ. Ελένης Σταματάκη προς τον Υπουργό Υποδομών, Μεταφορών και Δικτύων, σχετικά με τις καθυστερήσεις των έργων του τραμ στον Πειραιά.

2. Η με αριθμό 81/3-11-2015 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, σχετικά με τον αποκλεισμό των τεχνολογικών εκπαιδευτικών ιδρυμάτων από την πρόσκληση του Υπουργείου για συμμετοχή  στο σεμινάριο με τίτλο «Επιμόρφωση εκπαιδευτικών για την αξιοποίηση και εφαρμογή των ψηφιακών τεχνολογιών στη διδακτική πράξη».

3. Η με αριθμό 53/29-10-2015 επίκαιρη ερώτηση της Βουλευτού  Αττικής της Δημοκρατικής Συμπαράταξης ΠΑΣΟΚ. – ΔΗΜΑΡ κ. Παρασκευής (Εύης) Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το ασφαλιστικό σύστημα της χώρας.

4. Η με αριθμό 78/3-11-2015 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδος κ. Σταύρου Τάσσου προς τον Υπουργό Περιβάλλοντος και Ενέργειας, σχετικά με την ολοκλήρωση του υβριδικού ενεργειακού έργου Ικαρίας και του δρόμου «Γεμέλια-Προεσπέρα-Κάτω Προέσπερα.

Β. ΕΠΙΚΑΙΡΕΣ ΕΡΩΤΗΣΕΙΣ Δευτέρου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 74/3-11-2015 επίκαιρη ερώτηση του Βουλευτή Αρκαδίας του Συνασπισμού Ριζοσπαστικής Αριστεράς κ. Γεωργίου Παπαηλιού προς τον Υπουργό Εσωτερικών και Διοικητικής Ανασυγκρότησης,σχετικά με την κάλυψη της δαπάνης μεταφοράς με δημόσια σύμβαση υπηρεσιών και των μαθητών των ΕΠΑΛ.

2. Η με αριθμό 84/3-11-2015 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Περιβάλλοντος και Ενέργειας,σχετικά με τη λήψη μέτρων για τη μείωση του ενεργειακού κόστους στις βιομηχανίες και τις βιοτεχνίες της χώρας.

3. Η με αριθμό 82/3-11-2015 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδος κ. Ιωάννη Γκιόκαπρος τον ΥπουργόΠαιδείας, Έρευνας και Θρησκευμάτων, σχετικά με την ποινικοποίηση των αγωνιστικών κινητοποιήσεων των μαθητών.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 11.46΄ λύεται η συνεδρίαση για τη Δευτέρα 9 Νοεμβρίου 2015 και ώρα 17.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**