ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΘ΄

Παρασκευή 20 Νοεμβρίου 2015

Αθήνα, σήμερα στις 20 Νοεμβρίου 2015, ημέρα Παρασκευή και ώρα 10.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-11-2015 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΗ΄ συνεδριάσεώς του, της Πέμπτης 19ης Νοεμβρίου 2015, σε ό,τι αφορά την ψήφιση στο σύνολό του σχεδίου νόμου του Υπουργείου Οικονομικών: «Επείγουσες ρυθμίσεις για την εφαρμογή της Συμφωνίας Δημοσιονομικών Στόχων και Διαρθρωτικών Μεταρρυθμίσεων και άλλες διατάξεις»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ.2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ. 2β)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και τρεις συνοδοί εκπαιδευτικοί από το 1ο Δημοτικό Σχολείο Αμυνταίου Φλώρινας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμεθα στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 143/16-11-2015 επίκαιρη ερώτηση πρώτου κύκλου του Βουλευτή Αρκαδίας του Συνασπισμού Ριζοσπαστικής Αριστεράς κ. Γεωργίου Παπαηλιού προς τον Υπουργό Εσωτερικών και Διοικητικής Ανασυγκρότησης, σχετικά με την κάλυψη της δαπάνης μεταφοράς με δημόσια σύμβαση υπηρεσιών και των μαθητών των ΕΠΑΛ.

Στην ερώτηση θα απαντήσει ο Υφυπουργός Εσωτερικών και Διοικητικής Ανασυγκρότησης κ. Ιωάννης Μπαλάφας.

Παρακαλώ, κύριε Παπαηλιού, έχετε τον λόγο για δύο λεπτά για να αναπτύξετε την ερώτησή σας.

**ΓΕΩΡΓΙΟΣ ΠΑΠΑΗΛΙΟΥ:** Κύριε Υπουργέ, είναι γνωστό ότι η δαπάνη για τη μεταφορά των μαθητών πρωτοβάθμιας και δευτεροβάθμιας εκπαίδευσης δημοσίων σχολείων καλύπτεται από την περιφέρεια, πέραν ενός κατωτάτου ορίου χιλιομετρικής απόστασης από τις κατοικίες των μαθητών μέχρι το σχολείο και χωρίς χιλιομετρικό περιορισμό προς τα άνω. Το ίδιο ισχύει και για τη δαπάνη μεταφοράς των μαθητών μουσικών και καλλιτεχνικών σχολείων, οι οποίοι προστέθηκαν με κοινή υπουργική απόφαση το 2015.

Ως μη όφειλε εξαιρούνται από την κάλυψη της δαπάνης μεταφοράς τους με δημόσια σύμβαση υπηρεσιών οι μαθητές των ημερήσιων και εσπερινών ΕΠΑΛ για απόσταση μεταξύ του τόπου κατοικίας και του σχολείου που υπερβαίνει τα είκοσι χιλιόμετρα.

Αυτή η δυσμενής και άνιση μεταχείριση, κατά την άποψή μου, συνιστά αδικαιολόγητη αδικία για τους μαθητές των ΕΠΑΛ, αφ’ ενός διότι εμφανίζεται η επαγγελματική εκπαίδευση, η οποία αποτελεί και τη βάση της παραγωγικής ανασυγκρότησης της χώρας, να τίθεται σε δεύτερη μοίρα και αφ’ ετέρου διότι οι μαθητές των ΕΠΑΛ και ιδίως των εσπερινών ΕΠΑΛ είναι εργαζόμενοι, οι οποίοι με ιδιαίτερο κόπο και προσπάθεια επιδιώκουν να κατακτήσουν τη γνώση. Και επιπλέον, δεν έχουν τη δυνατότητα να την αποκτήσουν υπό συνθήκες κανονικότητας λόγω της καθημερινής βιοπάλης.

Ιδιαίτερα στην Αρκαδία, όπου λειτουργούν τέσσερα ημερήσια και ένα εσπερινό ΕΠΑΛ, λόγω μορφολογίας του εδάφους, μεγάλων αποστάσεων και κλιματολογικών συνθηκών, ιδίως τον χειμώνα, η δυνατότητα μεταφοράς των μαθητών των ΕΠΑΛ με ίδια μέσα είναι απαγορευτική.

Το ερώτημα, λοιπόν, που τίθεται στον κύριο Υπουργό είναι εάν προτίθεται να αναλάβει πρωτοβουλία, προκειμένου, με την έκδοση νέας κοινής υπουργικής απόφασης με τους συναρμόδιους Υπουργούς, να καλύπτεται και η δαπάνη μεταφοράς με δημόσια σύμβαση υπηρεσιών και των μαθητών των ΕΠΑΛ.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ και εγώ.

Κύριε Υφυπουργέ, έχετε τον λόγο για τρία λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Δεν χωρεί αμφιβολία, κύριε συνάδελφε, ότι θέτετε ένα σημαντικό ζήτημα και μια αδικαιολόγητη αντιμετώπιση. Έχετε δίκιο σε αυτό όπως το θέτετε. Και θα ήθελα να πω ότι από την άποψη αυτή θεωρώ θετικό ότι αναδεικνύεται το ζήτημα αυτό και η σημερινή συζήτηση -είναι αναμφισβήτητο γεγονός- θα συμβάλει στην ομαλή και εύρυθμη παροχή υπηρεσιών μεταφοράς των μαθητών των ΕΠΑΛ, για τους οποίους υπάρχει συγκεκριμένη εξαίρεση στην υφιστάμενη σήμερα νομοθεσία. Μιλάμε για μια ιδιαίτερα ευαίσθητη κατηγορία, η οποία πλήττεται ιδιαίτερα εν μέσω μάλιστα της δυσχερούς οικονομικής συγκυρίας που τους δυσκολεύει ακόμα περισσότερο.

Το ζήτημα αυτό έχει ήδη τεθεί σε γνώση του Υπουργείου Εσωτερικών και Διοικητικής Ανασυγκρότησης και εξετάζουμε συγκεκριμένα, σε συνδυασμό με το ισχύον θεσμικό πλαίσιο αλλά και τις δυνατότητες που παρέχονται σήμερα, την αντιμετώπιση του θέματος.

Όπως είπατε κι εσείς, γενικά η μεταφορά των μαθητών προς τα σχολεία τους σε καθημερινή βάση είναι ένα σωστότατο μέτρο. Καθορίζεται από την κοινή υπουργική απόφαση 24001/2013, η οποία μάλιστα τροποποιήθηκε τον Σεπτέμβριο του 2015 με την 31636 κοινή υπουργική απόφαση, η οποία όρισε ότι «μεταφέρονται χωρίς χιλιομετρικούς περιορισμούς στο σχολείο τους καθημερινά πέραν των άλλων και οι μαθητές των μουσικών σχολείων και των καλλιτεχνικών σχολών και των σχολείων διαπολιτισμικής εκπαίδευσης», μην αναφέροντας τα ΕΠΑΛ -τα επαγγελματικά λύκεια- στη συγκεκριμένη κοινή υπουργική απόφαση, με την οποία έγινε αυτή η συμπλήρωση.

Υπάρχει μόνο το εξής ζήτημα, το οποίο σας θέτω υπ’ όψιν, γιατί δεν έχουμε κανένα λόγο να μην το θέτουμε. Πρέπει να καλύψουμε -και θα τα καλύψουμε- τα επαγγελματικά λύκεια ως προς το ζήτημα της κατάργησης του ορίου των είκοσι χιλιομέτρων. Μέχρι τα είκοσι χιλιόμετρα δεν υπάρχει θέμα μεταφοράς. Καλύπτεται με τρόπους που μπορούν να καλύπτονται. Το ζήτημα είναι για πάνω από είκοσι χιλιόμετρα και σε μια περιοχή, όπως η περιοχή στην οποία είναι Βουλευτής ο ερωτών, ο κ. Παπαηλιού, η Αρκαδία. Εκεί το ζήτημα αυτό είναι υπαρκτό σαν πρόβλημα, γιατί έχουν μεγαλύτερες αποστάσεις, μικρό αριθμό ΕΠΑΛ και, επομένως, όντως είναι μεγαλύτερες οι αποστάσεις και πρέπει να καλυφθούν, δηλαδή να αρθεί το όριο των είκοσι χιλιομέτρων.

Καταλαβαίνετε ότι προκαλείται μια μικρότερη ή μεγαλύτερη επιπρόσθετη δαπάνη σε βάρος τους κρατικού προϋπολογισμού. Επειδή ασφαλώς, όμως, το Υπουργείο Εσωτερικών και Διοικητικής Ανασυγκρότησης αντιλαμβάνεται πλήρως το πρόβλημα που προκαλείται στη διαδικασία της μεταφοράς των μαθητών, ιδιαίτερα, όπως είπα και προηγούμενα, στην περίπτωση που θίγεται με την εν λόγω επίκαιρη ερώτηση, ως Υπουργείο στο πλαίσιο της τρέχουσας δημοσιονομικής δυσχέρειας και συγκυρίας μελετάμε τη δυνατότητα ικανοποίησης του συγκεκριμένου αιτήματος για συμπερίληψη των μαθητών του ΕΠΑΛ στην ρύθμιση, στην άρση του περιορισμού των είκοσι χιλιομέτρων για τη μεταφορά των μαθητών.

Συγκεκριμένα αυτές τις μέρες ζητήσαμε και από το Υπουργείο Παιδείας να μας ενημερώσει υπεύθυνα, συγκεκριμένα για τι αριθμό μιλάμε και σε ποιες περιοχές, ούτως ώστε να προσδιορίσουμε το συγκεκριμένο κόστος και να προχωρήσουμε στη ρύθμιση την οποία και εμείς θεωρούμε αναγκαία.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Παπαηλιού, έχετε τον λόγο για τρία λεπτά.

**ΓΕΩΡΓΙΟΣ ΠΑΠΑΗΛΙΟΥ:** Είναι ευχάριστο ότι η Κυβέρνηση και ο αρμόδιος Υπουργός απαντούν θετικά στο συγκεκριμένο αίτημα, το οποίο είναι απόλυτα δίκαιο. Πρώτον, συνιστά, όπως είπα και προηγουμένως, άνιση μεταχείριση των μαθητών των ΕΠΑΛ και, δεύτερον, η εξαίρεσή τους δεν έχει καμία δικαιολογητική βάση.

Θα έλεγα, εις επίρρωσιν των όσων είπε και ο Υπουργός, ότι η δαπάνη φυσικά και παίζει ρόλο. Όμως, όταν πρόκειται για θέματα εκπαίδευσης και ειδικά για μαθητές προβληματικών και άγονων περιοχών, για τους οποίους, κυρίως, τίθεται το θέμα, νομίζω ότι αυτό θα πρέπει να μην αποτελεί προτεραιότητα, ειδικά για μια Κυβέρνηση της Αριστεράς.

Επιπλέον, θα έλεγα ότι θα δικαιολογείτο στην περίπτωση των μαθητών των ΕΠΑΛ μια ευνοϊκή μεταχείριση. Διότι, όπως ανέφερα και προηγουμένως, τα ΕΠΑΛ αποτελούν τη βάση της τεχνικής εκπαίδευσης, που θεωρούμε ότι θα έπρεπε να αποτελέσει τον άξονα για την παραγωγική ανασυγκρότηση της χώρας, την οποία επιδιώκει η Κυβέρνηση.

Ένας επιπλέον λόγος, είναι ότι οι μαθητές αυτοί, ιδίως των νυχτερινών σχολείων, βιώνουν τη βιοπάλη και προσπαθούν να κατακτήσουν τη γνώση με υπερένταση των δυνάμεών τους. Τέλος, προέρχονται -το είπατε και εσείς- από ορεινές και απομακρυσμένες περιοχές, τις οποίες δεν καλύπτει η συγκεκριμένη ρύθμιση.

Επομένως, θα έλεγα ότι είναι ευχάριστο και προς αυτήν την κατεύθυνση θα πρέπει να κινηθεί το Υπουργείο, ούτως ώστε να εκδοθεί κοινή υπουργική απόφαση, η οποία θα καλύπτει και τους μαθητές των ΕΠΑΛ, διότι δεν είναι παιδιά ενός κατώτερου θεού.

Επίσης και η περιφέρεια, κύριε Υπουργέ, θα πρέπει να έχει προτεραιότητα, γνωστού όντος ότι, δυστυχώς, μέχρι τώρα το αθηνοκεντρικό κράτος είναι εκείνο που κυριαρχούσε.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κύριε Υφυπουργέ, έχετε και πάλι τον λόγο για τρία λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Υπάρχουν δύο πλευρές. Νομίζω ότι συμφωνούμε ότι υπάρχει από τη μεριά του Υπουργείου και της Κυβερνήσεως η πολιτική βούληση. Δεσμευόμαστε ότι θα το προχωρήσουμε. Ένα είναι αυτό.

Υπάρχει φυσικά και το ζήτημα της δαπάνης. Μπορεί η οικονομική να μην είναι η κύρια πλευρά, αλλά υπάρχει και αυτή διάσταση και δεν μπορούμε να την αγνοήσουμε. Γι’ αυτό ζητήσαμε και την τεκμηρίωση πόσοι, τι αριθμός κ.λπ., για να μπορούμε να είμαστε συγκεκριμένοι στη διεκδίκηση, στην προώθηση του αιτήματος αυτού.

Θέλω, όμως, με την ευκαιρία να τονίσω, επειδή μας ακούει και κάποιος κόσμος πιθανόν, ότι και για τους μαθητές των ΕΠΑΛ για αποστάσεις μικρότερες των είκοσι χιλιομέτρων ή για μεταφορά με ίδια μέσα και όχι με δημόσια σύμβαση, το κόστος αυτό καλύπτεται. Γι’ αυτές τις δύο διαστάσεις δηλαδή, όταν μιλάμε για απόσταση μικρότερη των είκοσι χιλιομέτρων ή όταν κινούνται με ίδια μέσα, το κόστος αυτό καλύπτεται.

Ο κύριος Βουλευτής μιλάει για περιπτώσεις –και είναι λογικό- που στην περιοχή του είναι υπαρκτές. Ιδιαίτερα στην περιοχή του, όχι σε όλα τα αστικά κέντρα. Πιθανόν στα αστικά κέντρα το πρόβλημα να μην είναι τόσο έντονο ή δεν είναι καν έντονο, γιατί δεν έχουμε αποστάσεις είκοσι χιλιομέτρων. Πρόκειται περί εξαιρέσεων. Σε περιοχές, όμως, όπως η Αρκαδία, είναι υπαρκτό το πρόβλημα. Πρέπει, δηλαδή, να καλύψουμε και τις αποστάσεις άνω των είκοσι χιλιομέτρων και όχι με ίδια μέσα μόνο, αλλά και με δημόσια σύμβαση προσφοράς υπηρεσιών.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς ευχαριστούμε.

Επόμενη είναι η πέμπτη με αριθμό 145/16-11-2015 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας, κ. Εμμανουήλ Συντυχάκη, προς τον Υπουργό Εσωτερικών και Διοικητικής Ανασυγκρότησης, σχετικά με το πρόγραμμα «Βοήθεια στο Σπίτι».

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, το πρόγραμμα «Βοήθεια στο Σπίτι» απασχολεί τέσσερις χιλιάδες εργαζόμενους και πάνω από εκατό χιλιάδες συνταξιούχους και άτομα με ειδικές ανάγκες ως αποδέκτες. Είναι γεγονός ότι το «Βοήθεια στο Σπίτι» αποτελεί μία σημαντική δομή για την οικογένεια και προσφέρει σημαντικότατες υπηρεσίες στους ηλικιωμένους, στα ΑΜΕΑ, παρότι δυστυχώς ποτέ δεν αναπτύχθηκε ολοκληρωμένα στη χώρα μας, ώστε να καλύπτει το σύνολο των αναγκών.

Οι εργαζόμενοι σε αυτό το πρόγραμμα, παρ’ όλο που είναι τέσσερις χιλιάδες όπως σας είπα και πάνω από εκατό χιλιάδες οι αποδέκτες, έχει πολύ περιορισμένη έκταση. Αυτό αποδεικνύεται από το γεγονός ότι με ηλικία άνω των εξήντα πέντε ετών είναι δυόμισι εκατομμύρια, κάτω από το όριο της φτώχειας είναι το 27% και από αυτούς ένα εκατομμύριο ζουν εντελώς μόνοι τους.

Τη Δευτέρα έγινε η πανελλαδική κινητοποίηση των εργαζομένων στο Υπουργείο Εργασίας και ανακοινώθηκε και από τον κ. Κουρουμπλή και από την κ. Φωτίου ότι το πρόγραμμα θα παραταθεί και για το 2016 με τη μορφή που έχει και με την ίδια χρηματοδότηση, ενώ ταυτόχρονα επεξεργάζεται τη δημιουργία πανελλαδικού δικτύου πρωτοβάθμιας φροντίδας ηλικιωμένων, ΑΜΕΑ και ευάλωτων ομάδων.

Στην πραγματικότητα, όμως, δεν είπατε τίποτα περισσότερο από αυτό που έλεγαν οι προηγούμενες κυβερνήσεις της Νέας Δημοκρατίας και του ΠΑΣΟΚ. Επαναλαμβάνετε, δηλαδή, την ίδια τακτική: Τους κρατάτε σε ομηρία. Και μάλιστα, πολύ φοβόμαστε ότι με φύλλο συκής την αγωνία των εργαζομένων για να παραταθεί το πρόγραμμα, δηλαδή να εξασφαλίσουν τη δουλειά τους για έναν ακόμη χρόνο και τις αυξημένες, βέβαια, ανάγκες που έχουν οι συνταξιούχοι και τα άτομα με ειδικές ανάγκες, που προσφεύγουν σε αυτές τις ανεπαρκείς όσον αφορά το περιεχόμενο και την έκτασή τους δομές, στοχεύετε στο να αποδεχθούν πιο εύκολα τις νέες αντιδραστικές, εργασιακές, ευρύτερα κοινωνικές ανατροπές που προετοιμάζονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, με την ανοχή σας, κύριε Πρόεδρε, να πω το εξής:

Συνεχίζετε να κρατάτε σε ισχύ το άρθρο 64 του ν. 4277/14, το οποίο απαγορεύει την μετατροπή των συμβάσεων των εργαζομένων στο πρόγραμμα σε αορίστου χρόνου. Άρα τους οδηγείτε αργά ή γρήγορα στην απόλυση. Καμμία δέσμευση για μόνιμη σχέση εργασίας. Λες και κάνετε χάρη μετά από δεκατρία χρόνια δουλειάς, κάτω από αντίξοες συνθήκες, με ελλείψεις βασικών υλικών, με αυτοκίνητα που έχουν κάνει τον κύκλο τους, με κινδύνους των εργαζομένων –ειδικά σε απομακρυσμένες περιοχές- χωρίς επιμόρφωση, χωρίς να καταβάλλονται τα δεδουλευμένα στην ώρα τους. Μετά από όλα αυτά, έρχεστε σήμερα και τους λέτε «πάρτε άλλη μία παράταση ενός χρόνου».

Άρα είναι αναγκαία σήμερα πολύ περισσότερο η διεύρυνση, η στήριξη και η αναβάθμιση αυτών των δημόσιων προνοιακών υπηρεσιών. Πρέπει να αποτραπεί η ιδιωτικοποίησή τους με οποιοδήποτε μανδύα και αν ντυθεί, είτε με ΜΚΟ είτε με ΚΟΙΝΣΕΠ είτε απευθείας σε ιδιώτες. Απαιτείται εκσυγχρονισμός, αναβάθμιση και διεύρυνση του κοινωνικού έργου. Πρέπει να ενταθεί ως πρόγραμμα και να υλοποιείται μέσα από τις κοινωνικές υπηρεσίες των δήμων, με σταθερή και επαρκή χρηματοδότηση από τον κρατικό προϋπολογισμό, να παρέχονται πλήρεις υπηρεσίες σε όλους όσους έχουν ανάγκη, χωρίς εξαιρέσεις και δωρεάν, αποσυνδεδεμένες από την ασφαλιστική και εισοδηματική τους κατάσταση. Να μην απολυθεί κανένας εργαζόμενος, να μονιμοποιηθούν όλοι, να προσληφθεί επιπλέον όλο το αναγκαίο μόνιμο προσωπικό όλων των ειδικοτήτων με πλήρη μισθολογικά και ασφαλιστικά δικαιώματα.

Πώς απαντάτε σε όλα αυτά; Όχι παράταση ενός χρόνου μόνο. Οι εργαζόμενοι στο πρόγραμμα αγωνιούν και θέλουν πολύ συγκεκριμένες απαντήσεις. Όλα αυτά τα «θα δούμε, εάν και εφόσον ανατάξει η οικονομία του κράτους» για τους εργαζόμενους, για τους συνταξιούχους, για τα άτομα με ειδικές ανάγκες δεν λένε απολύτως τίποτα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Συντυχάκη, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε. Απλά προέκυψαν πολλά ερωτήματα μετά τις εξαγγελίες των δύο Υπουργών, γι’ αυτό βλέπετε ότι τα ερωτήματα είναι πολλά, αλλά αναγκαία για να απαντηθούν.

Αναφερθήκατε στη συγκρότηση ενός πανελλαδικού δικτύου πρωτοβάθμιας φροντίδας. Δώστε μας μία εικόνα. Τι εννοείτε; Πώς θα λειτουργεί αυτό; Για να το λέτε κάτι θα έχετε στο μυαλό σας, ένα πλάνο, κάποιο σχέδιο εν πάση περιπτώσει. Θα χρηματοδοτείται από εθνικούς πόρους, όπως μας είπατε. Μπορούν να στηριχθούν οι κοινωνικές δομές σε επισφαλή προγράμματα μέσω ΕΣΠΑ ή μέσω των ΠΕΠ; Θα δείτε –λέτε- τι θα κάνετε με το εργασιακό μετά από δεκατρία χρόνια; Μπορεί να υπάρξουν δομές με ετήσιες συμβάσεις, με πεντάμηνες και δίμηνες συμβάσεις;

Όλα αυτά, λοιπόν, τα ερωτήματα αφορούν τους εργαζόμενους, αφορούν χιλιάδες συνταξιούχους και άτομα με ειδικές ανάγκες και πρέπει με έναν τρόπο να δώσετε σαφείς και συγκεκριμένες απαντήσεις.

Ευχαριστώ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Συντυχάκη.

Τον λόγο έχει ο Υφυπουργός κ. Μπαλάφας.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Επίσης, ευχαριστώ και τον κ. Συντυχάκη που υποβάλλει αυτήν την ερώτηση. Όπως αποδείχτηκε από όσα είπε, υπάρχουν συγκεκριμένες απαντήσεις, τις οποίες γνωρίζει, γιατί ήταν παρών -και καλά έκανε- στη συγκεκριμένη συνάντηση.

Τον ευχαριστώ, όμως, σε κάθε περίπτωση, γιατί με τη σημερινή συζήτηση μάς δίνεται η δυνατότητα με ακόμα πιο ξεκάθαρο τρόπο -γιατί θεωρώ ότι είναι ξεκάθαρος, κύριε συνάδελφε- να δοθεί ένα τέλος στις ανησυχίες των δικαιούχων και στις ανησυχίες των εργαζομένων ή τις όποιες ανησυχίες και να διαβεβαιώσουμε στην προκειμένη περίπτωση τους εργαζόμενους ότι δεν πρόκειται να υπάρξει καμμία απόλυση ούτε σήμερα ούτε αύριο. Ας μην σπέρνουμε την κινδυνολογία. Η κατάσταση είναι δύσκολη και την ξέρουμε. Να μην κάνουμε καμμιά ωραιοποίηση, αλλά ούτε και αυτήν την άγρια κινδυνολογία. Δεν υπάρχει λόγος, δεν βοηθάει σε τίποτα.

Δεν θα υπάρξει καμμιά απόλυση και καμμία ιδιωτικοποίηση. Επειδή λέτε ότι οι εργασιακές σχέσεις εμποδίζουν, να σας πω ότι τόσα χρόνια με αυτές τις εργασιακές σχέσεις προσφέρουν οι εργαζόμενοι μία τεράστια βοήθεια. Το πρόγραμμα είναι απόλυτα ωφέλιμο στις εβδομήντα τρεις χιλιάδες ανθρώπους, οι οποίοι δέχονται τις υπηρεσίες, με τις συγκεκριμένες εργασιακές σχέσεις. Προφανώς θα θέλαμε να υπάρχουν οι απόλυτα μόνιμες, εντελώς διαφορετικές, ακόμα καλύτερες εργασιακές σχέσεις. Όμως, αυτό που γίνεται τόσα χρόνια στο πρόγραμμα «Βοήθεια στο Σπίτι» είναι μία πολύ σοβαρή προσφορά, την οποία σε καμμία περίπτωση και κανείς δεν μπορεί να απαξιώνει ούτε να απαξιώνει το έργο των εργαζόμενων και των υπαλλήλων σε αυτές τις υπηρεσίες.

Θα ήθελα να πω, επίσης, ότι η ερώτηση αυτή θα έπρεπε να απευθυνθεί στο αρμόδιο Υπουργείο που είναι το Υπουργείο Εργασίας και Κοινωνικής Αλληλεγγύης, όπως έκανε ο παρών συνάδελφος κ. Κεγκέρογλου, ο οποίος υπέβαλε την ιδία ερώτηση στην κ. Φωτίου, η οποία μετά από λίγο θα είναι εδώ για να απαντήσει.

Σας προτείνω, κύριε Συντυχάκη, να καθίσετε, αν έχετε λίγο χρόνο, για να έχετε μια πιο ολοκληρωμένη απάντηση από την καθ’ ύλην αρμόδια Υπουργό και από το καθ’ ύλην αρμόδιο Υπουργείο.

Αυτό που θέλω να πω είναι ότι σύμφωνα και με τις διαβεβαιώσεις τις οποίες έχετε υπ’ όψιν σας -και το είπατε και αυτό είναι προς τιμήν σας- το πρόγραμμα με τη μορφή που ισχύει μέχρι σήμερα και με τους ίδιους εργαζόμενους και με τις ίδιες σχέσεις θα συνεχιστεί μέχρι το τέλος του 2016, με εξασφαλισμένη τη χρηματοδότηση των 60 εκατομμυρίων ευρώ, η οποία θα κατανεμηθεί στους φορείς που χρηματοδοτούν το πρόγραμμα –ΑΚΑΓΕ, Γενική Γραμματεία Πρόνοιας, ΙΚΑ-ΕΤΑΜ κ.λπ..

Αναφορικά δε με την τρέχουσα σύμβαση, το διάστημα που μας απομένει έχουν καταβληθεί ήδη τρεις δόσεις κατ’ εφαρμογήν της σχετικής προγραμματικής σύμβασης. Έχει ξεκινήσει η καταβολή και της τέταρτης δόσης από τους φορείς που χρηματοδοτούν το συγκεκριμένο πρόγραμμα. Και προκειμένου να κλείσει το πρόγραμμα μέχρι και το τέλος του έτους, είναι τα πράγματα επίσης τακτοποιημένα. Απαιτείται ένα ποσόν το οποίο είναι εξασφαλισμένο και θα κατανεμηθεί στους φορείς που χρηματοδοτούν. Θα κατατεθεί τροπολογία στη Βουλή για την επέκταση του προγράμματος το 2016.

Κατά τα λοιπά, για να μην αντιμετωπίζω και ένα πρόβλημα το οποίο επαναλαμβάνω δεν είναι αρμοδιότητά μας. Δεν ξέρω αν είναι σύμπτωση -ευτυχής σύμπτωση σίγουρα- που είναι εδώ ο κ. Κεγκέρογλου και σε λίγο η κ. Φωτίου να συζητήσετε και για το παραπέρα τι θα γίνει και τα σχέδια που υπάρχουν, τα οποία ευλόγως ρωτάτε τι πρέπει να γίνει.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Μπαλάφα.

Κύριε Συντυχάκη, έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, αυτά τα είπαν –όχι εσείς- οι δύο άλλοι Υπουργοί προχθές. Τα λέτε και εσείς τα είπαν και οι προηγούμενες κυβερνήσεις, ακριβώς το ίδιο πράγμα. Όλα καλά μέχρι σήμερα λέτε. Όλα καλά! Ικανοποιημένοι είστε.

Δηλαδή, το ότι εδώ έχουμε δυόμισι εκατομμύρια συνταξιούχους, το 27% κάτω από το όριο της φτώχειας, ένα εκατομμύριο που μένουν μόνοι τους και μόνο εκατό χιλιάδες καλύπτονται από αυτό το πρόγραμμα, είναι όλα καλά. Εν πάση περιπτώσει, ο καθένας ας βγάλει τα συμπεράσματά του.

Αλλά προσέξτε να δείτε: Εδώ υπάρχει ένα νέο διάδοχο σχήμα από το 2012 λόγω ΠΑΣΟΚ, ο ν.4052, που αντικαθιστά το πρόγραμμα «Βοήθεια στο Σπίτι» με το πρόγραμμα «Κατ’ Οίκον Φροντίδα Συνταξιούχων». Αυτό το νέο σχήμα δεν προβλέπει άλλη χρηματοδότηση πέραν αυτής των ασφαλιστικών εισφορών. Και από το χαρακτήρα του αντικειμενικά πετά απ’ έξω από τις δομές την πλειοψηφία των συνταξιούχων και των ατόμων με ειδικές ανάγκες και τους εργαζόμενους. η υλοποίησή του δε, εκχωρείται στις λεγόμενες ΚΟΙΝΣΕΠ, ΜΚΟ και ιδιωτικές επιχειρήσεις.

Αυτό το διαδοχικό σχήμα εσείς το υιοθετείτε ή όχι; Θα το ακυρώσετε με νέα νομοθετική ρύθμιση και θα συνεχίσετε με το ισχύον πρόγραμμα ή θα το ενεργοποιήσετε με ή χωρίς πανελλαδικό δίκτυο πρωτοβάθμιας φροντίδας; Και το ένα και το άλλο δεν γίνεται.

Με αυτήν την ασάφεια, τη γενικότητα στην απάντηση, -γιατί πιθανόν να το λύσετε τώρα- δεν θα ξεγελάσετε τους εργαζόμενους, έτσι ώστε μετά από ένα χρόνο και αφού συνδεθεί το πρόγραμμα αυτό με το ασφαλιστικό και τη νέα αντιασφαλιστική λαίλαπα που ετοιμάζει η συγκυβέρνησή σας να φέρει στη Βουλή θα έρθετε να πείτε: «α, τώρα δεν μπορούμε να κάνουνε διαφορετικά, διότι οι δεσμεύσεις μας απέναντι στους εταίρους στην Ευρωπαϊκή Ένωση…».

Πολύ φοβόμαστε ότι θα εντάξετε αυτό το πανελλαδικό δίκτυο ακριβώς σε αυτήν τη λογική. Θα υποτάξετε, δηλαδή, τις ανάγκες των συνταξιούχων και των ατόμων με ειδικές ανάγκες στο νέο ασφαλιστικό σύστημα που αποτελεί καρμανιόλα για τους εργαζόμενους. Θα συνδεθεί με την κατάργηση του ΕΚΑΣ, με την αύξηση του ορίου συνταξιοδότησης, θα συνδέσετε το εργασιακό των εργαζομένων του προγράμματος «Βοήθεια στο Σπίτι» και θα αυστηροποιήσετε τα κριτήρια ένταξης συνταξιούχων και ατόμων με ειδικές ανάγκες, συνεχίζοντας την ομηρία των εργαζομένων, την ιδιωτικοποίηση των δομών.

Σημασία, λοιπόν, δεν έχει εάν συστήσετε ένα πανελλαδικό δίκτυο έστω και με τη συνδρομή των εργαζομένων –όπως λέτε- σε αυτό το δίκτυο. Γιατί, εάν είναι να φτιάξετε ένα πανελλαδικό δίκτυο, το οποίο ουσιαστικά θα το μετατρέψετε σε ένα χωνευτήρι όλων των δομών και το οποίο θα λειτουργεί στο πλαίσιο των προγραμμάτων αντιμετώπισης της ακραίας φτώχειας με ψίχουλα, σε πολύ λιγότερους αποδέκτες, με πολύ λιγότερους εργαζόμενους, σε πολύ πιο δυσμενείς εργασιακές συνθήκες, ε, σε αυτό εμείς δεν συμφωνούμε και νομίζω ότι δεν συμφωνούν και οι εργαζόμενοι και οι συνταξιούχοι.

Πρέπει, λοιπόν, να γνωρίζουν οι εργαζόμενοι στο πρόγραμμα, οι συνταξιούχοι, τα άτομα με ειδικές ανάγκες τι επιφυλάσσει το διάδοχο σχήμα με το ν. 4052, διότι ο ν. 4052 προβλέπει ότι η παροχή στους συνταξιούχους και τα ΑΜΕΑ χαρακτηρίζεται ως επίδομα και συνδέεται άμεσα με το ασφαλιστικό σύστημα και τις εισφορές των εργαζομένων. Δηλαδή, η χρηματοδότηση θα προέρχεται από την παρακράτηση του 0,2% των εισφορών κύριας ασφάλισης. Προέβλεπε –γιατί έχει παγώσει τώρα- την εφαρμογή της παρακράτησης μετά την1-1-2015. Γι’ αυτό σας ρωτάμε τι προτίθεστε να κάνετε. Θα την ξεπαγώσετε; Θα ενεργοποιήσετε αυτό το διάδοχο σχήμα; Και πολλά άλλα βέβαια.

Από τη δική μας θέση ως Κομμουνιστικό Κόμμα Ελλάδας θα θέλαμε να σας πούμε ότι υποστηρίζουμε μια πολιτική με κρατικές και δωρεάν υπηρεσίες κοινωνικής και ιατρικής φροντίδας στο σπίτι που θα ανταποκρίνονται στις ανάγκες όλων των ηλικιωμένων, των αναπήρων, των χρόνια πασχόντων χωρίς κανένα αποκλεισμό και καμμία οικονομική επιβάρυνση των ίδιων καθώς και των ασφαλιστικών ταμείων.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Ολοκληρώνω, κύριε Πρόεδρε.

Ο πυρήνας για μας πρέπει να είναι το κέντρο υγείας και στην πόλη και στο χωριό στο πλαίσιο του ενιαίου καθολικού αποκλειστικά δημόσιου και δωρεάν συστήματος υγείας και πρόνοιας.

Από αυτήν την άποψη, λοιπόν, πρέπει να απαντήσετε στον πυρήνα του προβλήματος. Δεν απαντάτε και το μεταθέτετε εις το διηνεκές, στη Δευτέρα Παρουσία, δηλαδή.

Ευχαριστώ, κύριε Πρόεδρε, για την πολύ μεγάλη ανοχή που δείξατε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε συνάδελφε.

Κύριε Υφυπουργέ, έχετε τον λόγο για τρία λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Μερικές φορές διερωτώμαι αν υπάρχει πραγματικά διάλογος. Σας είπα προηγούμενα ότι κατά τη γνώμη μου απευθυνθήκατε στο όχι αρμόδιο Υπουργείο. Και σας ζήτησα να παραμείνετε μερικά λεπτά για να συζητήσετε το ζήτημα αυτό με την κ. Φωτίου, η οποία θα έρθει. Είναι εδώ και ο κ. Κεγκέρογλου, που έχει κάνει κατά τη γνώμη μου με πιο εύστοχο τρόπο την ερώτηση και απευθύνεται στο αρμόδιο Υπουργείο. Δεν είμαστε το αρμόδιο Υπουργείο για να σας εξηγήσουμε το παραπέρα σχέδιο.

**ΧΡΗΣΤΟΣ ΚΑΤΣΩΤΗΣ:** Και γιατί δεν λέγατε ότι δεν είστε αρμόδιοι για να μην πάρετε την ερώτηση;

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Κατ’ αρχάς, αυτή η ιστορία που παρεμβαίνετε, κύριε Κατσώτη… Σας παρακαλώ, θα μιλήσετε μετά. Τι είναι αυτή η ιστορία, τώρα; Γιατί παρεμβαίνετε κατ’ αρχάς; Κάποτε είχαμε τους αγανακτισμένους πολίτες. Δεν χρειαζόμαστε αγανακτισμένους πολίτες. Να δέχεστε τον διάλογο και κυρίως όταν δεν συμφωνείτε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υφυπουργέ…

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Δεν έχετε τον λόγο, κύριε Συντυχάκη. Εγώ μιλάω. Εγώ μιλάω, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Απλώς ένα ερώτημα ενισχυτικό…

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Κύριε Συντυχάκη, εγώ μιλάω. Δεν το καταλαβαίνετε; Θα σας δώσει ο Πρόεδρος τον λόγο μετά. Σας παρακαλώ. Τι πράγματα είναι αυτά;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ. Συνεχίστε.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Η δημοκρατία επιβάλλει, ιδίως όταν διαφωνούμε, να ακούμε τον άλλον. Όταν συμφωνούμε, χαίρω πολύ.

Η γνώμη μου, λοιπόν, είναι αυτή. Χρειάζεται ένας διάλογος, να επικοινωνούμε. Να ακούει τι λέει ο ένας στον άλλον.

Δεύτερον, τα νούμερα: τρεις χιλιάδες τριακόσιοι πενήντα έξι περίπου εργαζόμενοι, εβδομήντα τρεις χιλιάδες ηλικιωμένοι και ΑΜΕΑ, 56 εκατομμύρια το ετήσιο κόστος. Μέσα απ’ αυτά τα δεδομένα όλα αυτά τα χρόνια έχει γίνει πάρα πολύ σοβαρή δουλειά. Αυτό είπα προηγουμένως. Και βεβαίως γι’ αυτήν τη δουλειά, η οποία έχει γίνει, είμαστε ικανοποιημένοι. Δεν υπάρχουν ιδανικές καταστάσεις ούτε σήμερα, ούτε αύριο, ούτε ποτέ. Ιδανικές και παραδεισένιες καταστάσεις δεν υπάρχουν στον κόσμο τούτο. Σε σχέση με τις δυνατότητες που υπήρχαν, είμαστε ικανοποιημένοι. Θα προσπαθούμε συνεχώς να τις βελτιώνουμε, αλλά δεν απαξιώνουμε ούτε το έργο που προσφέρεται, ούτε τη δουλειά που κάνουν οι εργαζόμενοι τα χρόνια αυτά με τις δύσκολες συνθήκες.

Ένα τελευταίο θέλω να αναφέρω. Προφανώς ο καθένας μπορεί να λέει ό,τι θέλει. Και κάθε ένας με τη σειρά του μπορεί να τον κρίνει. Άκουσα οκτώ φορές «θα γίνει αυτό με τούτο το δεδομένο». Εγώ δε λέω, θα ειπωθεί και κάποια υπερβολή προκειμένου να κτυπήσουν κάποια καμπανάκια, να το λάβουμε υπ’ όψιν μας, να κινηθούμε να το προσέξουμε, να το προλάβουμε. Συμφωνώ. Αλλά η συνεχής πρόβλεψη για Αρμαγεδδώνες και καταστροφές βοηθάει κανέναν; Η συνεχής μη επιβεβαίωση αυτού του πράγματος δεν προβληματίζει; Στο κάτω-κάτω δε γίνεται ευρύτερα αποδεκτή μια τέτοια τακτική. Ας τη σκεφτούμε. Δεν έχουν ανάγκη οι εργαζόμενοι από τέτοια θεώρηση κατά τη γνώμη μου. Φυσικά ο καθένας μπορεί να κάνει με όποιον τρόπο θέλει την κριτική του. Είναι καλοδεχούμενη έτσι κι αλλιώς.

Να κλείσω λέγοντας ότι για εμάς και αυτή η κριτική είναι καλοδεχούμενη και μας βοηθάει να κάνουμε καλύτερα τη δουλειά μας.

Ευχαριστώ πολύ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Συντυχάκη, σε τι συνίσταται το προσωπικό;

**ΕΜΜΑΝΟΥΗΛ ΣΥΝΤΥΧΑΚΗΣ:** Το προσωπικό συνίσταται σε σχέση με το αν είναι ή όχι αρμοδιότητα του κ. Μπαλάφα.

**ΠΡΟΕΔΡΕΥΩΝ (Δημήτριος Κρεμαστινός):** Δεν είναι προσωπικό αυτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Είθισται σ’ αυτές τις περιπτώσεις, όταν κατατίθεται μια ερώτηση ή επίκαιρη ερώτηση…

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Άλλη διαδικασία τηρούμε τώρα;

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι, όχι. Επί του προσωπικού, κύριε Μπαλάφα, διότι μας ρίξατε μομφή. Παρ’ ότι είναι εξ αναβολής και μάλιστα με πήρατε τηλέφωνο -ο υπεύθυνος του γραφείου σας- για να αναβληθεί η συζήτηση της επίκαιρης ερώτησης, είχατε όλον τον χρόνο να μου πείτε, «ξέρετε, δεν είναι της αρμοδιότητάς μου. Απευθυνθείτε αλλού» ή να μου το κάνετε εγγράφως. Ήρθατε, δηλαδή, σήμερα εδώ για να μας πείτε ότι δεν είναι της αρμοδιότητάς σας;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτή είναι η απάντησή σας;

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Δεν το ξέρατε αυτό;

**ΠΡΟΕΔΡΕΥΩΝ (Δημήτριος Κρεμαστινός):** Όχι διάλογο. Είπατε το προσωπικό…

**ΕΜΜΑΝΟΥΗΛ ΣΥΝΤΥΧΑΚΗΣ:** Αλλά να σας πω και κάτι άλλο; Από πού κι ως πού ένας τομέας πρωτοβάθμιας φροντίδας είναι στο Υπουργείο Εργασίας; Τι προμηνύει αυτό;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Συντυχάκη…

**ΕΜΜΑΝΟΥΗΛ ΣΥΝΤΥΧΑΚΗΣ:** Ένα θέμα πρωτοβάθμιας φροντίδας στο Υπουργείο Εργασίας…

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Δεν είναι κακό κάποιες φορές να αναγνωρίζουμε ότι έγινε και μια αστοχία.

**ΠΡΟΕΔΡΕΥΩΝ (Δημήτριος Κρεμαστινός):** Νομίζω ότι…

**ΕΜΜΑΝΟΥΗΛ ΣΥΝΤΥΧΑΚΗΣ:** …στο Υπουργείο Εργασίας. Από πού κι έως πού;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Συντυχάκη, νομίζω ότι μπορείτε να το συζητήσετε ιδιαιτέρως με τον κ. Μπαλάφα. Ο Κανονισμός δεν επιτρέπει περαιτέρω διάλογο. Ευχαριστώ πολύ.

Θα συζητηθεί τώρα η τέταρτη με αριθμό 169/17-11-2015 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδος κ. Χρήστου Κατσώτηπρος τον ΥπουργόΕσωτερικών και Διοικητικής Ανασυγκρότησης, σχετικά με τη μισθοδοσία των εργαζομένων στις περιφέρειες.

Κύριε Κατσώτη, έχετε για δύο λεπτά τον λόγο.

**ΧΡΗΣΤΟΣ ΚΑΤΣΩΤΗΣ:** Ας ελπίσουμε ο Υπουργός να ηρεμήσει λιγάκι και να μην έχει τέτοια εμπάθεια απέναντι στο ΚΚΕ.

Οι ερωτήσεις μας αφορούν χιλιάδες εργαζόμενους. Είναι Υπουργός, αρμόδιος, έρχεται εδώ και πρέπει να δώσει απαντήσεις. Εάν αυτές καλύπτουν τους εργαζόμενους ή όχι, θα το κρίνουν οι ίδιοι. Δεν μπορεί, όμως, εδώ να έρχεται και να μας υποτιμά, να μας λέει ότι κάνατε την ερώτηση σε έναν άλλο αναρμόδιο Υπουργό. Υπάρχει μια συνήθεια εδώ. Αν η ερώτησή μας αυτή δεν αφορά τον ίδιο, μας λέει να απευθυνθούμε αλλού, όπως γινόταν μέχρι τώρα. Τι είναι αυτά που λέει;

Εν πάση περιπτώσει, θα πάω στην ερώτησή μου. Οι υπάλληλοι που είχαν προσληφθεί ως κρατικοί υπάλληλοι σε περιφερειακές υπηρεσίες υπουργείων, είχαν μεταφερθεί στις νομαρχιακές αυτοδιοικήσεις και στη συνέχεια με τον 3852/10 στις αιρετές περιφέρειες και στους δήμους της χώρας σύμφωνα με τον «ΚΑΛΛΙΚΡΑΤΗ». Όλοι αυτοί αποτελούν τακτικό προσωπικό των περιφερειών.

Με το ν. 4047 κυρώθηκε η πράξη νομοθετικού περιεχομένου με τίτλο «Κατεπείγοντα μέτρα εφαρμογής του Μεσοπρόθεσμου Πλαισίου Δημοσιονομικής Στρατηγικής 2012-2015 και του Κρατικού Προϋπολογισμού του 2011». Στις ρυθμίσεις του παραπάνω νόμου υπήρχε η πρόβλεψη καταβολής από τον κρατικό προϋπολογισμό της μισθοδοσίας των μονίμων και με σχέση ιδιωτικού δικαίου εργαζομένων, οι οποίοι μετατέθηκαν ή μεταφέρθηκαν στις περιφέρειες και στους δήμους.

Στις 31-12-2015 λήγει αυτή η ρύθμιση του παραπάνω νόμου. Αυτήν την περίοδο οι εργαζόμενοι προσπαθούν να διασφαλίσουν τη συνέχιση της μισθοδοσίας τους και για τον λόγο αυτό έχουν κάνει συναντήσεις με τον Υπουργό Εσωτερικών, καθώς και παραστάσεις στις περιφέρειες όλης της χώρας, ώστε οι προϋπολογισμοί του 2015 να τροποποιηθούν για να καλυφθεί ο πρώτος μήνας του 2016 και οι νέοι προϋπολογισμοί να διασφαλίσουν τη συνέχεια της μισθοδοσίας τους.

Οι εργαζόμενοι είναι ανήσυχοι, γιατί η σύνδεση της μισθοδοσίας τους με τους πόρους των περιφερειών και την ανταποδοτικότητα δημιουργεί προβλήματα. Είναι γνωστό ότι οι ΚΑΠ έχουν μειωθεί κατά 60%. Η μείωση αυτή και η αφαίρεση των αποθεματικών από τις περιφέρειες έχουν δημιουργήσει πρόσθετες δυσκολίες. Οι εργαζόμενοι βέβαια ζητούν να μάθουν από εσάς, ρωτούν, τι θα κάνετε, έτσι ώστε να διασφαλιστεί απρόσκοπτα η μισθοδοσία τους από τον κρατικό προϋπολογισμό. Αυτή είναι η θέση τους και περιμένουμε τις απαντήσεις σας.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υφυπουργέ, έχετε τον λόγο για τρία λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Ευχαριστώ πολύ.

Ευχαριστώ τον κ. Κατσώτη για τη συγκεκριμένη ερώτηση. Μας δίνεται έτσι η ευκαιρία να συζητήσουμε και να διαλευκάνουμε, να ξεκαθαρίσουμε και να ενημερώσουμε υπεύθυνα σε σχέση με το σοβαρό ζήτημα το οποίο μας θέτει, για να δώσουμε την πραγματική εικόνα και να αρθούν οι ανησυχίες που πιθανότητα υπάρχουν στις συγκεκριμένες κατηγορίες των υπαλλήλων.

Επιτρέψτε μου στην κατεύθυνση αυτή να αναφερθώ στα εξής τρία-τέσσερα ζητήματα.

Πρώτον, μέχρι σήμερα οι πληρωμές δεν γίνονται μέσω του κρατικού προϋπολογισμού. Πληρώνουμε και πάλι μέσα από τους Κεντρικούς Αυτοτελείς Πόρους από τους οποίους κατακρατείται η μισθοδοσία των υπαλλήλων των περιφερειών από το Γενικό Λογιστήριο του Κράτους. Μέσω δε της κεντρικής κυβερνήσεως αποδίδονται απευθείας στους εργαζόμενους. Δηλαδή, αν οι Κεντρικοί Αυτοτελείς Πόροι είναι δέκα εκατομμύρια –τα νούμερα είναι υποθετικά- δεν αποδίδονται τα δέκα εκατομμύρια στους δικαιούχους στην περιφέρεια. Αποδίδονται τα οκτώ. Τα δύο που αναλογούν ακριβώς στη μισθοδοσία κατακρατούνται από το Γενικό Λογιστήριο του Κράτους και αποδίδονται στους εργαζόμενους. Πάλι η διαδικασία είναι μέσω των Κεντρικών Αυτοτελών Πόρων.

Δεύτερον, η πρόβλεψη του νομοθετήματος του ’10, του ν. 3852, του λεγόμενου «ΚΑΛΛΙΚΡΑΤΗ», ήταν να πληρώνονται με Κεντρικούς Αυτοτελείς Πόρους, οι οποίοι αποδίδονται στις περιφέρειες, άρα μέσω των περιφερειών να γίνεται η πληρωμή της μισθοδοσίας των υπαλλήλων των περιφερειών, πράγμα το οποίο θα μπορούσε να πει κανείς –προσωπικά δέχομαι αυτήν την άποψη- ότι ενισχύει την αυτοτέλεια των περιφερειών και τη δυνατότητα να κάνουν το κουμάντο τους. Υπήρξε αυτή η παράταση μέχρι το τέλος του 2015 λόγω του Μεσοπρόθεσμου Πλαισίου Δημοσιονομικής Στρατηγικής 2012-2015 και φυσικά για τη δυνατότητα να υπάρξει ένας χρόνος -ο οποίος δόθηκε και με το παραπάνω- για να μπορέσουν να ρυθμιστούν οι αντίστοιχες υπηρεσίες, να αντιστοιχηθούν στο νέο τρόπο πληρωμής των εργαζομένων.

Τρίτον, θα ήθελα να τονίσω ότι οι δήμοι της χώρας -ο πρώτος βαθμός αυτοδιοίκησης- πληρώνουν μόνοι τους όλα αυτά τα χρόνια απευθείας τους εργαζόμενους, χωρίς κανένα πρόβλημα στη μισθοδοσία, πάλι μέσω των Κεντρικών Αυτοτελών Πόρων που δίδονται στους δήμους. Δεν έχει δημιουργηθεί κανένα πρόβλημα.

Τέταρτον, θα ήθελα να διαβεβαιώσω και τον ερωτώντα συνάδελφο αλλά και γενικότερα ότι έχει εξασφαλιστεί το αναλογούν ποσό για τη μισθοδοσία των υπαλλήλων των περιφερειών μέσα από τους Κεντρικούς Αυτοτελείς Πόρους των περιφερειών, οι οποίοι πόροι καθορίζονται ρητά από το ν. 3852/2010 σε συγκεκριμένο ποσοστό των γενικότερων φόρων.

Πέμπτον, θα πω ότι υπάρχει το αίτημα από την πλευρά της ενώσεως των περιφερειών, του διοικητικού τους συμβουλίου και υπάρχει και από την πλευρά των εργαζομένων. Μπορεί να αντιλαμβάνομαι και να αντιλαμβανόμαστε γιατί και πώς διατυπώνονται οι φόβοι, οι ενστάσεις, οι προβληματισμοί κ.λπ., όμως ως αρμόδιο Υπουργείο και απευθυνόμενοι προς τις υπεύθυνες πολιτικές δυνάμεις, θα ήθελα να πω ότι είναι εξασφαλισμένα τα χρήματα. Κάνουμε όλες τις αναγκαίες ενέργειες, οι οποίες ολοκληρώνονται με επιτυχία, για να μην υπάρξει κανενός είδους καθυστέρηση και να πληρωθούν κανονικά οι εργαζόμενοι σε κάθε περίπτωση –το τονίζω- και το Γενάρη του 2016 και εφεξής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υφυπουργέ.

Τον λόγο έχει ο κ. Κατσώτης για τη δευτερολογία του για τρία λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, αυτό είπα κι εγώ, ότι πληρώνονται μέσω των ΚΑΠ, από τους Κεντρικούς Αυτοτελείς Πόρους, που βεβαίως συνδέονται και με την ανταποδοτικότητα. Οι εργαζόμενοι είναι ανήσυχοι γιατί αυτοί οι πόροι έχουν μειωθεί κατά 60% μέχρι τώρα και η ανταποδοτικότητα συνδέεται με την φοροληστεία σε βάρος των δημοτών, των κατοίκων, του λαού συνολικά. Θέλουν και απαιτούν η μισθοδοσία τους σαν κρατικοί υπάλληλοι να είναι μέσα από τον κρατικό προϋπολογισμό. Αυτό διεκδικούν οι εργαζόμενοι.

Εσείς λέτε: «Όχι, θα πρέπει να συνεχίσει η μισθοδοσία τους μέσα από τους ΚΑΠ». Γιατί θέλετε κάτι τέτοιο; Γιατί επιμένετε σε αυτό; Εμείς λέμε ότι επιμένετε γιατί θέλετε η σύνδεση αυτή να είναι μέσω της ανταποδοτικότητας των υπηρεσιών, να λειτουργούν με ιδιωτικοοικονομικά κριτήρια που θα βασίζονται βέβαια στη σχέση οφέλους-κόστους.Έτσι θα είναι μετρήσιμη και η αξιολόγηση των δομών κ.λπ. και των υπηρεσιών, καθώς και των εργαζομένων. Είναι μια νέα λογική που υπάρχει, που την έχετε αποδεχθεί, σε αυτήν φαίνεται ότι κινείστε. Αυτοί οι υπάλληλοι προσλήφθηκαν σαν κρατικοί υπάλληλοι και μετατάχθηκαν, μεταφέρθηκαν.

Άρα αυτό μπορεί να συμβεί και με την κινητικότητα που θα υπάρξει και για άλλους υπαλλήλους αργότερα, οι οποίοι θα φύγουν από τον κρατικό προϋπολογισμό και θα αμείβονται μέσα από τέτοιες λογικές που υπάρχουν και με τους ΚΑΠ και με την ανταποδοτικότητα τη λεγόμενη, που έχει ενισχυθεί και σήμερα βλέπουμε να προωθείται και στα νοσοκομεία και στην παιδεία και αλλού. Με βάση αυτή και με τους φόρους που θα καλύπτουν συνολικά τις λειτουργίες των υπηρεσιών αυτών, θα έχουμε και τη μισθοδοσία. Δηλαδή, θα είναι στον αέρα συνολικά εργαζόμενοι και άλλων υπηρεσιών τα επόμενα χρόνια, με αυτήν τη λογική που σας διέπει και με αυτήν τη λογική που σήμερα αντιμετωπίζετε το πρόβλημα αυτών των υπαλλήλων των υπηρεσιών.

Για παράδειγμα, δεν υπάρχει σε κανέναν προϋπολογισμό του ’15 η πρόβλεψη για τη μισθοδοσία των εργαζομένων από τον Ιανουάριο του 2016. Εσείς λέτε: «Μην ανησυχείτε, αυτό θα γίνει». Πώς; Μέχρι τώρα τα περιφερειακά συμβούλια δεν έχουν τροποποιήσει για παράδειγμα τον προϋπολογισμό τους. Τι λέτε σε αυτούς; Εσείς σαν Υπουργείο Εσωτερικών, ποια ευθύνη έχετε για να διασφαλίσετε ότι όντως θα πληρωθούν οι εργαζόμενοι, οι οποίοι έχουν και δάνεια, οι οποίοι αν δεν πληρώσουν τη δόση θα χάσουν και τις ρυθμίσεις, οι οποίοι αν δεν πληρώσουν την τράπεζα –που χθες είχαμε και τη συζήτηση για το πολυνομοσχέδιο- θα έχουν πρόβλημα με το δάνειό τους; Τι λέτε λοιπόν σε αυτόν τον κόσμο;

Δεν μπορεί, λοιπόν, να λέτε ότι όλα είναι καλώς γινομένα. Πώς; Οι εργαζόμενοι, δηλαδή, ξαφνικά πάνε και κάνουν συναντήσεις, κάνουν παραστάσεις στον Υπουργό Εσωτερικών, κάνουν παραστάσεις στους περιφερειάρχες, ανησυχούν, αγωνιούν, μαζεύονται, συγκεντρώνονται, έτσι για πλάκα;

Ε, οφείλετε λοιπόν σαν Κυβέρνηση να πάρετε μια θέση πάνω στο πρόβλημα για λύση, όχι για διαιώνιση του προβλήματος.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κατσώτη.

Κύριε Μπαλάφα, έχετε τον λόγο για τρία λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Ευχαριστώ πολύ.

Λοιπόν, υπάρχει ένα δεδομένο, κύριε Κατσώτη και κύριοι συνάδελφοι: Η πληρωμή των δήμων μέχρι τώρα γίνεται μέσα στις προθεσμίες και στα δεδομένα που υπάρχουν και προσπαθούμε σε κάθε περίπτωση να δοθεί λύση και στο ζήτημα των περιφερειών. Τεχνικά, μπορεί να υπάρχει διαφορά μεγέθους, δεν υπάρχει διαφορά επί της ουσίας. Ανησυχία μπορεί να υπάρχει ή έλλειψη εμπιστοσύνης και είναι δικαίωμα του καθενός να έχει αυτό το πολιτικό συναίσθημα. Μπορεί δηλαδή να πουν οι εργαζόμενοι, ότι αν δεν γίνει με αυτόν τον τρόπο, με τον άλλο τρόπο μπορεί να μην μας πληρώσουν οι περιφέρειες ή το ίδιο να λέει η διοίκηση της Ένωσης Περιφερειών.

Θέλω να πω, όμως, ότι τα χρήματα τελικά –αυτό θέλω να πω και είναι πολύ βασικό αυτό και πρέπει να συμφωνήσουμε σε αυτό- από τον ίδιο κορβανά βγαίνουν. Δεν βγαίνουν από κάπου διαφορετικά, έρχονται από τον κρατικό προϋπολογισμό. Δηλαδή, είτε τα χρήματα τα κατακρατάει από τους Κεντρικούς Αυτοτελείς Πόρους -ας γίνει κατανοητό αυτό- το Γενικό Λογιστήριο του Κράτους και τους αποδίδει απευθείας στους εργαζόμενους είτε δίνονται τα ίδια χρήματα στην περιφέρεια και τα δίνει στους εργαζόμενούς της, δεν υπάρχει διαφορά. Δεν υπάρχει διαφορά! Επαναλαμβάνω, από τον ίδιο κορβανά βγαίνουν, από τον κρατικό προϋπολογισμό, με τις όποιες δυσκολίες ή ευκολίες του. Δεν υπάρχει πρόβλημα.

Εγώ είπα ότι σε κάθε περίπτωση -και το τονίζω αυτό γιατί μπορεί να χρειαστεί να το επισημάνω ξανά και να το ξαναθυμίσω- και τον Γενάρη κι εφεξής θα πληρώνονται κανονικά οι εργαζόμενοι. Αυτό μπορούμε να το διαβεβαιώσουμε. Και δεν είναι ζήτημα ότι όλα πάνε καλά ή όχι. Είναι ότι αυτήν την εύλογη –εγώ λέω- ανησυχία που υπάρχει, προσπαθούμε να την θέσουμε στην πραγματική της βάση και να βρούμε την πραγματική της αιτία. Και η υπογράμμιση από τη δική μου πλευρά γίνεται στο γεγονός ότι εάν υπήρχε μια δυσκολία στον κρατικό προϋπολογισμό, αυτός μπορεί να εκφραστεί είτε όταν τα χρήματα κατακρατούνται από το Γενικό Λογιστήριο του Κράτους και αποδίδονται απευθείας στους εργαζόμενους είτε όταν αποδίδονται στις περιφέρεις και πληρώνουν τους εργαζόμενούς τους.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Υφυπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατέσσερις μαθητές και μαθήτριες και ένας εκπαιδευτικός συνοδός τους από το 19ο Δημοτικό Σχολείο Ζωγράφου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η τέταρτη με αριθμό 136/13-11-2015 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό  Υποδομών, Μεταφορών και Δικτύων, σχετικά με την έναρξη των διαδικασιών δημοπράτησης του αυτοκινητόδρομου Πάτρα-Πύργος στο Νομό Ηλείας, δεν θα συζητηθεί λόγω κωλύματος του αρμοδίου Υπουργού και διαγράφεται.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε συνάδελφε, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, παρακολουθούμε ως Κοινοβουλευτική Ομάδα της Δημοκρατικής Συμπαράταξης τη συστηματική άρνηση των Υπουργών της Κυβέρνησης να ανταποκριθούν στα συνταγματικά και κοινοβουλευτικά τους καθήκοντα κατά τη διαδικασία του κοινοβουλευτικού ελέγχου. Η στατιστική η δική μας λέει ότι ούτε οι μισοί δεν έρχονται, δεν τιμούν το Κοινοβούλιο σε αυτήν την κορυφαία διαδικασία. Θα σας παρακαλούσα ως Προεδρείο να επιληφθείτε, υπενθυμίζοντας στους Υπουργούς τα καθήκοντά τους.

Εγώ θα επανέλθω σε αυτό το κρίσιμο θέμα για τη δυτική Ελλάδα και την Ηλεία του δρόμου Πάτρα-Πύργος. Φαντάζομαι ότι ο κ. Σπίρτζης θα ανταποκριθεί κάποια στιγμή. Πρέπει, όμως, να καταλάβει και ο κ. Σπίρτζης και κάθε Υπουργός ότι η κοινοβουλευτική διαδικασία δεν είναι ανάλογα με τη διακριτική του ευχέρεια, είναι υποχρέωσή του και πρέπει να προγραμματίζουν τις υποχρεώσεις τους για να ανταποκρίνονται.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Κουτσούκο.

Πρέπει, βέβαια, να σας πω ότι αυτό το θέμα έχει απασχολήσει τη Διάσκεψη των Προέδρων επανειλημμένως και έχουμε κάνει τις αρμόδιες παραστάσεις και στον Πρωθυπουργό και ο Πρόεδρος τη Βουλής, ο κ. Βούτσης, προσωπικά. Κατά συνέπεια ασφαλώς συμφωνούμε μαζί σας ότι οι Υπουργοί πρέπει να έρχονται και να είναι συνεπείς στον κοινοβουλευτικό έλεγχο.

Προχωρούμε με την πρώτη με αριθμό 172/12-10-2015 ερώτηση του Βουλευτή B΄ Αθηνών του Κομμουνιστικού Κόμματος Ελλάδος κ. Χρήστου Κατσώτη προς τον Υπουργό Περιβάλλοντος και Ενέργειας, σχετικά με την αντιμετώπιση των προβλημάτων του Πάρκου Περιβαλλοντικής Ευαισθητοποίησης «ΑΝΤΩΝΗΣ ΤΡΙΤΣΗΣ».

Στην ερώτηση θα απαντήσει ο Αναπληρωτής Υπουργός Περιβάλλοντος και Ενέργειας, ο κ. Τσιρώνης.

Έχετε τον λόγο, κ. Κατσώτη.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, από τον Μάιο παραμένουν απλήρωτοι οι τρεις εργαζόμενοι του πάρκου «ΑΝΤΩΝΗΣ ΤΡΙΤΣΗΣ». Μάλιστα, δεν είναι η πρώτη φορά που δεν έχουν πληρωθεί για μεγάλο χρονικό διάστημα. Φαντάζομαι ότι το γνωρίζετε. Οι εργαζόμενοι αυτοί είναι αορίστου χρόνου, υπάγονται στο Μητροπολιτικό Φορέα Ανάπλασης και Διαχείρισης Προστατευόμενων Περιοχών Αττικής, ενώ η ευθύνη διαχείρισης του πάρκου έχει μεταφερθεί στον Αναπτυξιακό Σύνδεσμο Δυτικής Αθήνας.

Πέρα από το πολύ σοβαρό ζήτημα της μη καταβολής της μισθοδοσίας των εργαζομένων, η κατάσταση στο πάρκο είναι πλέον εκρηκτική. Είναι προφανές ότι οι μόλις τρεις εργαζόμενοι του πάρκου παρά την καθημερινή, υπεράνθρωπη προσπάθειά τους, δεν επαρκούν στοιχειωδώς για τη λειτουργία του.

Επίσης, το προηγούμενο διάστημα η ΔΕΗ είχε διακόψει την ηλεκτροδότηση λόγω συσσωρευμένων οφειλών. Τα στάσιμα νερά των λιμνών αποτελούν σοβαρό κίνδυνο για την υγεία των επισκεπτών του, που δεν είναι και λίγοι. Κατά τη διάρκεια της αντιπυρικής περιόδου δεν υπήρχαν οι ελάχιστες δομές πυροπροστασίας. Αν στείλετε κάποιον θα δείτε ότι, όντως, κινδυνεύει το πάρκο.

Εμείς πιστεύουμε ότι υπάρχουν ευθύνες. Δεν πρέπει να εγκαταλειφθεί το πάρκο στην τύχη του, είναι ένας πνεύμονας πρασίνου για τους κατοίκους της δυτικής Αθήνας αλλά και ολόκληρου του λεκανοπεδίου της Αττικής συνολικά.

Εμείς ρωτάμε τι μέτρα θα πάρετε, κύριε Υπουργέ, έτσι ώστε να πληρωθούν άμεσα οι εργαζόμενοι, να υπάρξει έκτακτη χρηματοδότηση για την κάλυψη των επειγουσών αναγκών του πάρκου, σαν αυτές που είπα προηγουμένως, να δοθεί επαρκής, σταθερή, αποκλειστική χρηματοδότηση από τον κρατικό προϋπολογισμό, να προσληφθεί μόνιμο προσωπικό -δεν φτάνουν οι τρεΙς- με δικαιώματα, έτσι ώστε να καλυφθούν οι ανάγκες λειτουργίας, συντήρησης και φύλαξης του πάρκου, γιατί οι κίνδυνοι είναι αρκετοί.

Πάνω σε αυτά θα θέλαμε τις απαντήσεις σας προκειμένου και οι εργαζόμενοι αλλά και οι κάτοικοι των περιοχών και οι δήμοι να ενημερωθούν γιατί είναι και δικά τους ερωτήματα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κατσώτη.

Τον λόγο έχει ο Υπουργός κ. Τσιρώνης για τρία λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ευχαριστώ και εσάς, κύριε Βουλευτά, που μου δίνετε την ευκαιρία να αναφερθώ σε ένα ζήτημα που λαμβάνει διαστάσεις σκανδάλου. Με τον ν.4002/2011 και συγκεκριμένα με το άρθρο 59 συγχωνεύτηκαν τότε οι τρεις φορείς του Ελαιώνα, του Κηφισού και του πάρκου Τρίτση στον ενιαίο φορέα που αναφέρατε, στον Μητροπολιτικό Φορέα Προστασίας των περιοχών στην Αττική.

Τότε, λοιπόν, έπρεπε να οριστεί ένα μόνιμο διοικητικό συμβούλιο, να καταγραφούν τα περιουσιακά στοιχεία και των τριών φορέων, φυσικά να γίνουν συμβόλαια, να υπάρξει κανονισμός λειτουργίας.

Το πρώτο διοικητικό συμβούλιο ορίστηκε το 2011 με την υπουργική απόφαση 45010 και είχαμε άλλες δύο διαδοχικές αλλαγές το 2013 με το 10237 και με το 28756. Οι αλλαγές έγιναν λόγω παραιτήσεων των μελών του ΔΣ. Μάλιστα στην τελευταία είχε παραιτηθεί και ο πρόεδρος και αντικαταστάθηκε με ένα άλλο μέλος του διοικητικού συμβουλίου.

Όλο αυτό το διάστημα δεν έγιναν ποτέ οι αρχαιρεσίες που έπρεπε να γίνουν για τακτικό ΔΣ, ποτέ δεν ανοίχτηκαν βιβλία και στοιχεία, ποτέ δεν ελέγχθηκε το πάρκο, ποτέ δεν έγιναν συμβόλαια, ποτέ δεν έγινε καμμία απογραφή. Το πάρκο αφέθηκε στη μοίρα του.

Μπήκαν ορκωτοί λογιστές μόνο μία φορά για την περίοδο από τον Νοέμβριο του 2003 έως τον Δεκέμβριο του 2008 και πάλι ουσιαστικά δεν καταγράφηκε τίποτα από τα ενιαία περιουσιακά στοιχεία των τριών παλιών φορέων. Για να καταλάβετε το μέγεθος της αμέλειας, αυτή τη στιγμή που μιλάμε εξακολουθούν να υπάρχουν τέσσερα λειτουργούντα ΑΦΜ και τα τρία παλιά και το ένα καινούργιο.

Το κερασάκι στην τούρτα –θα λέγαμε- μπήκε με τον ν.4296/2014 όταν παραχωρήθηκαν όλα τα περιουσιακά στοιχεία του Μητροπολιτικού Φορέα που αφορούν το πάρκο Τρίτση στον ΑΣΔΑ, τον Σύνδεσμο της Δυτικής Αττικής -χωρίς όμως να παραχωρηθούν και οι εργαζόμενοι- που σημαίνει όλες οι κινητές και ακίνητες αξίες, οι λογαριασμοί.

Και σας ενημερώνω ότι είχα και χθες προφορική τηλεφωνική επικοινωνία με τον πρώην πρόεδρο –που είχε ήδη παραιτηθεί- να τον ρωτήσω εάν υπάρχει έστω και 1 ευρώ. Γιατί όπως καταλαβαίνετε, αφού χωρίζονται, πρέπει να δούμε ποια περιουσιακά στοιχεία αντιστοιχούν στους υπόλοιπους δύο φορείς, τον εναπομείναντα Μητροπολιτικό Φορέα και ποια περιουσιακά στοιχεία αντιστοιχούν στο πάρκο Τρίτση. Με ενημέρωσε ότι ούτε 1 ευρώ δεν αφορά τους άλλους δύο φορείς.

Έχουμε, λοιπόν, αυτή τη στιγμή τους τρεις εργαζομένους να παραμένουν διοικητικά στον Μητροπολιτικό Φορέα, αλλά όλα τα περιουσιακά στοιχεία και οι λογαριασμοί να ανήκουν ουσιαστικά στον ΑΣΔΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Συγγνώμη, δώστε μου ένα λεπτό, γιατί είναι πραγματικά σημαντικό.

Και έχουμε και τον παραλογισμό σε τρεις συσκέψεις που έχουμε κάνει ο ΑΣΔΑ –και δικαίως φοβάμαι- να αρνείται να παραλάβει αυτή τη στιγμή τον φορέα, γιατί ευλόγως λένε οι δήμαρχοι ότι «εμείς αυτή τη στιγμή δεν μπορούμε να αναλάβουμε τη συντήρηση, την προστασία, τη φύλαξη, να πληρώσουμε τους λογαριασμούς της ΔΕΗ, να πληρώσουμε την ΕΥΔΑΠ, μιας τόσο τεράστιας έκτασης χωρίς πόρους και χωρίς συγκεκριμένη καταγραφή».

Έχουμε, λοιπόν, εδώ ένα απόλυτο διοικητικό αδιέξοδο. Από τη μια μεριά έχουμε τρεις εργαζόμενους χωρίς πόρους, με μηδέν πόρους, σε ένα νομικό πρόσωπο ιδιωτικό δικαίου και από την άλλη μεριά έναν –υποτίθεται- αποσχισμένο και ανήκοντα στον ΑΣΔΑ φορέα με τους λογαριασμούς και με όλα τα περιουσιακά στοιχεία, που δεν έχει όμως καμμία υποχρέωση να πληρώνει τους εργαζομένους.

Η απογραφή που έγινε και προβλεπόταν από τον ν.4296/2014 δεν οδήγησε πουθενά. Εγώ επιφυλάχθηκα να την υπογράψω, γιατί πραγματικά η απογραφή είναι κατά δηλώσεις, αφού δεν υπάρχουν βιβλία και στοιχεία. Άρα τι απογραφή είναι αυτή; Προφανώς οι υπάλληλοι που την έκαναν, έκαναν το καλύτερο δυνατό. Αλλά δεν είναι μία απογραφή που μπορεί να σβήσει το παρελθόν. Και φοβάμαι ότι εδώ χρειάζεται πια σοβαρός διαχειριστικός έλεγχος και ενδεχόμενες ποινικές ευθύνες.

Με αυτή την έννοια, λοιπόν, αυτή τη στιγμή εγώ απευθύνθηκα πρόσφατα –γιατί μεσολάβησαν εκλογές όταν πήρα στις 26 Αυγούστου αυτή την απογραφή- στο Νομικό Συμβούλιο του Κράτους για να τους ρωτήσω πώς μπορούν να πληρωθούν οι εργαζόμενοι σύννομα, γιατί αυτή τη στιγμή δεν υπάρχει κανένα μα κανένα περιουσιακό στοιχείο στον πρώην Μητροπολιτικό Φορέα για να τους πληρώσει.

Περιμένω την απάντηση. Δεν έχω λάβει οριστική απάντηση. Είναι βεβαίως ένας γόρδιος δεσμός. Ίσως η λύση πρέπει να είναι –και το διερευνούμε νομικά- να καταργηθεί ο ν. 4296, να ξαναπάρει την ευθύνη ο Μητροπολιτικός Φορέας και να πληρώσει τουλάχιστον τους εργαζομένους από τα εναπομείναντα λεφτά του ταμείου ή από άλλα που θα βάλουμε στο ταμείο με έναν σοβαρό διαχειριστικό έλεγχο και μια νέα διοίκηση.

Αυτή τη στιγμή, όμως, πραγματικά επισημαίνετε ένα πολύ σοβαρό και σκανδαλώδες πρόβλημα που έχουμε παραλάβει.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Κύριε Κατσώτη, έχετε τον λόγο για τρία λεπτά.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, κανείς δεν μπορεί να συμφωνήσει με όλο αυτό το μπάχαλο, που και εσείς είπατε προηγουμένως ότι υπήρχε, για το πάρκο Τρίτση, με όλη αυτή την κατάσταση, με τους τέσσερις φορείς, τα τέσσερα ΑΦΜ. Και, εν πάση περιπτώσει, στο τέλος δεν έχει κανείς ουσιαστικά ευθύνη απέναντι σε έναν τέτοιον χώρο-πνεύμονα που η επισκεψιμότητά του είναι πολύ μεγάλη, που η αξία για όλο το λεκανοπέδιο της Αττικής είναι πολύ σημαντική. Και επειδή προέρχεστε και από τους οικολόγους, γνωρίζετε πολύ καλά ότι στην Αττική δεν υπάρχουν χώροι τέτοιοι που να δίνουν ανάσα ζωής στους κατοίκους.

Νομίζω ότι ένα από τα κύρια ζητήματα που πρέπει να λύσει η Κυβέρνηση είναι αν πράγματι αυτός ο χώρος θα είναι χώρος πρασίνου, θα είναι ένας χώρος τέτοιος που θα αξιοποιείται από τον λαό και δεν θα τεμαχιστεί στο μέλλον, δεν θα είναι ένα φιλέτο, δηλαδή, που θα είναι προς πώληση ή προς τεμαχισμό και ότι αυτό θα αξιοποιηθεί πράγματι για πάρκο, για πνεύμονα της ίδιας της Αττικής.

Υπάρχουν τα προβλήματα που είπατε -το αν θα είναι στον ΑΣΔΑ ή με το μητροπολιτικό πάρκο και λοιπά- όμως, ωστόσο πρέπει γρήγορα η Κυβέρνηση γι’ αυτό το ζήτημα να πάρει αποφάσεις. Σημασία έχει αυτό το πάρκο να έχει πόρους, να μπορεί να αντιμετωπίζει προβλήματα και δυσκολίες, οι λειτουργίες του πάρκου να είναι τέτοιες, ώστε να επιτρέπουν την επισκεψιμότητα του λαού και, εν πάση περιπτώσει, αυτό απαιτεί πόρους. Οι πόροι πρέπει να βρεθούν. Εμείς λέμε ένα κομμάτι του κρατικού προϋπολογισμού. Πόσοι είναι αυτοί οι πόροι; Ένας προϋπολογισμός πρέπει να γίνει. Αλλά, όμως, το αρμόδιο Υπουργείο θα πρέπει να πάρει κάποιες αποφάσεις.

Το αν θα καταργηθεί ο νόμος που το έδινε στον ΑΣΔΑ ή όχι δεν το ξέρω, χρειάζεται και μία συζήτηση με τους δημάρχους της περιοχής αν πράγματι μπορούν να έχουν πόρους και αν μπορούν πράγματι να φροντίσουν το πάρκο και τις λειτουργίες που απαιτούνται για τη συνέχειά του.

Όσον αφορά τους εργαζόμενους, νομίζω ότι το Νομικό Συμβούλιο του Κράτους μπορεί να καθυστερεί ωστόσο, οι ανάγκες τους, κύριε Υπουργέ, καταλαβαίνετε τόσον καιρό απλήρωτοι, είναι πολύ μεγάλες. Δανείζονται από φίλους, από συγγενείς, από εδώ, από εκεί και είναι κάθε ημέρα στο πάρκο. Χωρίς τη δική τους υπεράνθρωπη προσπάθεια το πάρκο θα ήταν ζούγκλα, δεν θα ήταν πάρκο, για να το πω έτσι. Αξίζει, λοιπόν, εδώ να επισπευσθούν οι διαδικασίες, έτσι ώστε οι εργαζόμενοι άμεσα να αντιμετωπίσουν τις μεγάλες δυσκολίες, αφού είναι απλήρωτοι για τόσον καιρό.

Πρέπει να γίνει άμεσα, κύριε Υπουργέ, δεν μπορεί να καθυστερήσει. Και το Νομικό Συμβούλιο του Κράτους πρέπει να ιεραρχεί τις απαντήσεις σε ορισμένα πράγματα, όταν αφορά εργαζόμενους που είναι τόσους μήνες απλήρωτοι και υπάρχει αυτή η δυσκολία. Μπορεί, λοιπόν, να σας υποδείξει μία λύση που μπορεί να βρεθεί, έτσι ώστε να πληρωθούν άμεσα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κατσώτη.

Κύριε Υπουργέ, έχετε τον λόγο ξανά για τρία λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς δεν προέρχομαι, αλλά ανήκω στους Οικολόγους Πράσινους, είμαι ενεργό στέλεχός τους, να το διευκρινίσουμε. Πραγματικά η ευαισθησία μας για το πάρκο Τρίτση, στο οποίο έχω δουλέψει επανειλημμένως ως εθελοντής, είναι μεγάλη.

Επίσης, να επισημάνω ότι δεν είναι καθυστέρηση του Νομικού Συμβουλίου. Πήραμε πάρα πολύ γρήγορα την απάντηση, αλλά η απάντηση που μας δίνεται δεν μας λύνει το πρόβλημα. Την έχω και αν θέλετε να τη συζητήσουμε και να τη φέρω για να τη δείτε.

Στην ερώτηση που τους είχαμε βάλει ρωτούσαμε ακριβώς αυτό: Μέχρι να λυθεί αυτό το διοικητικό ζήτημα, πώς μπορούμε να πληρώσουμε τους ανθρώπους, από πού να βγάλουμε χρήματα, πώς να τους τα δώσουμε, δηλαδή, διοικητικά;

Έχουμε ήδη ζητήσει μία σύσκεψη ξανά με τον ΑΣΔΑ. Μου το έχουν δηλώσει οι δήμαρχοι, δεν μπορούν να πάρουν –να το πω έτσι, συγγνώμη για την κατάχρηση- αυτό το «τρύπιο βαρέλι» το διοικητικό, έναν φορέα και τις ευθύνες του, τη ΔΕΗ και την ΕΥΔΑΠ την τεράστια –γιατί αναφερθήκατε στις λίμνες- χωρίς αυτή τη στιγμή να έχουν μία εγγύηση. Αυτή η φαυλότητα που σας λέω ενέχει ακόμα και υπόνοιες βαριών ποινικών και αστικών ευθυνών, αφού δεν έχουμε βιβλία και στοιχεία να δούμε πού πλήρωναν αυτοί οι καταστηματάρχες.

Να σας αναφέρω χαρακτηριστικά ότι υπήρχε ένα μόνο ρολόι της ΔΕΗ από το οποίο παίρναν αυτοί οι καταστηματάρχες ρεύμα, το οποίο δεν το έχουν πληρώσει ποτέ, αλλά το πλήρωνε ο φορέας αυτό το ρεύμα. Αυτή η υπόθεση δηλαδή –ξαναλέω- είναι ένας προβληματικός γόρδιος δεσμός, ο οποίος χειροτέρευσε κατά πολύ, όταν ξαφνικά εμείς χάσαμε ως Υπουργείο και τη διοικητική του ευθύνη, η οποία μεταφέρθηκε σε άλλον φορέα, ο οποίος με τη σειρά του αρνείται να τον παραλάβει. Γι’ αυτό σας λέω ότι αυτή τη στιγμή υπάρχει πρόβλημα.

Σας διαβεβαιώ, όμως, επειδή έχουμε πάρα πολύ μεγάλη ευαισθησία και συνέχεια ασχολούμαστε με αυτό το θέμα, ότι πάρα πολύ σύντομα θα καταλήξουμε τι θα κάνουμε με αυτό τον νόμο, γιατί σας λέω ότι οι ίδιοι οι δήμαρχοι μας λένε: «Λύστε πρώτα τα διοικητικά προβλήματα και μετά, αν θέλετε, δώστε το στον ΑΣΔΑ. Έτσι όπως είναι, δεν μπορούμε να το πάρουμε».

Από την άλλη μεριά, ο νόμος προβλέπει ότι είναι αυτόματη η μεταφορά στον ΑΣΔΑ. Εμείς, δηλαδή, αυτή τη στιγμή, τυπικά, δεν έχουμε την ευθύνη του Μητροπολιτικού Πάρκου, ούτε έχουμε ταμείο για να πληρώνουμε τους εργαζομένους που ανήκουν στον φορέα. Είναι, σας λέω, ένα πρόβλημα το οποίο ελπίζω εντός των επόμενων εβδομάδων να το λύσουμε οριστικά με κάποια νομοθετική ρύθμιση, φαντάζομαι. Δεν μπορώ να φανταστώ κάποιον άλλον τρόπο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

Προχωρούμε στην έβδομη με αριθμό 139/16-11-2015 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την έλλειψη σαφούς νομικής βάσης για τον καταλογισμό κηδεμόνα των σχολαζουσών κληρονομιών της χώρας.

Θα απαντήσει ο Αναπληρωτής Υπουργός Οικονομικών κ. Αλεξιάδης.

Ο κ. Καμμένος έχει τον λόγο για δύο λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Καλημέρα, κύριε Υπουργέ.

Το ζήτημα είναι γνωστό. Είχε γίνει και μία προσπάθεια, την οποία δεν έχω ακολουθήσει, από τον κ. Σταϊκούρα σε σχέση με μία νομοθεσία, όσον αφορά τις σχολάζουσες κληρονομιές -θα επανέλθω και στη δευτερολογία μου- και στο ζήτημα το οποίο είναι πάρα-πάρα πολύ σημαντικό και αφορά τον τραπεζικό τομέα για τις κοιμώμενες καταθέσεις ή τα dormant account, δηλαδή λογαριασμούς οι οποίοι είναι ανενεργοί για πάνω από δεκαπέντε-είκοσι χρόνια με μετρητά και άλλες αξίες, ομόλογα ή μετοχές, οι οποίες αυτή τη στιγμή λιμνάζουν και δεν υπάρχει ξεκάθαρο νομικό πλαίσιο στην Ελλάδα για τη διαχείρισή τους, πράγμα το οποίο πρέπει να το κάνουμε -και θα φέρω εισήγηση σχετικά με αυτό- διότι η χώρα βρίσκεται σε μία κατάσταση στην οποία χρειάζεται κάθε είδους ρευστότητα.

Πηγαίνοντας στην ερώτησή μας, οι σχολάζουσες κληρονομιές αποτελούν έναν ανεκμετάλλευτο πλούτο του κράτους, ο οποίος παραμένει για χρόνια ανενεργός εξαιτίας γραφειοκρατικών αγκυλώσεων και ανεπαρκειών του υφιστάμενου νομικού πλαισίου. Παρά το γεγονός ότι διαφοροποιούνται εννοιολογικά από τις κοινωφελείς περιουσίες, υπό την έννοια ότι δεν καταλείπονται υπέρ κοινωφελών σκοπών, αλλά περιέρχονται στο δημόσιο ως τελευταίου εξ αδιαθέτου κληρονόμο, η διαχείρισή τους μετά την αναγνώριση του κληρονομικού δικαιώματος του δημοσίου, μοιάζει προς τη διαχείριση των περιουσιών που καταλείπονται στο δημόσιο χωρίς όρους και πολλές φορές αποτελούν αντικείμενο διασπάθισης δημοσίου χρήματος από διορισθέντες κηδεμόνες με ζημία της τάξης πολλών εκατοντάδων χιλιάδων ή και εκατομμυρίων ευρώ ετησίως.

Οι δύο ερωτήσεις για εσάς, κύριε Υπουργέ, και για το Υπουργείο είναι:

Ποια είναι τα μέτρα που προτίθεται να λάβει το αρμόδιο Υπουργείο, ώστε να αντιμετωπιστούν παρόμοιες περιπτώσεις, οι οποίες απομυζούν από το ελληνικό δημόσιο υπολογίσιμα χρηματικά ποσά, εξαιτίας ελλείψεως σαφούς νομικής βάσεως σχετικά με τον καταλογισμό κηδεμόνα;

Θα αποδοθούν ποινικές ευθύνες στον εν λόγω κηδεμόνα ή επειδή οι διαχειριστικές του πράξεις και ο έλεγχος επί των πράξεων αυτών από τον οικονομικό επιθεωρητή ανάγονται σε χρονικό διάστημα πρότερο της εφαρμογής του ν.4182/2013 δεν θεωρείται νομικώς σωστό να εκδοθεί διοικητική απόφαση βάσει καταργημένων διατάξεων;

Μικρή παρένθεση εδώ, ότι η δεύτερη ερώτηση αναφέρεται σε μία πολύ συγκεκριμένη περίπτωση, την οποία δεν την αναφέρω για να γλιτώσουμε και τον χρόνο της απάντησής σας.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Ορίστε, κύριε Αλεξιάδη, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, θέτετε ένα πολύ σοβαρό ζήτημα με την ερώτησή σας. Δεν είναι μόνο το ζήτημα των σχολαζουσών κληρονομιών, είναι όλο αυτό το πλέγμα της περιουσίας που έπρεπε να διαχειρίζεται το ελληνικό δημόσιο. Ως Αναπληρωτής Υπουργός Οικονομικών εγώ δεν είμαι υπερήφανος για τον τρόπο με τον οποίο χειρίζονται οι περιουσίες που είναι στις σχολάζουσες κληρονομιές, στα κληροδοτήματα, στις ανταλλάξιμες περιουσίες.

Όλα αυτά είναι δημόσια περιουσία και είναι αρμοδιότητα του Υπουργείου Οικονομικών και, δυστυχώς, είτε ένα ασαφές νομικό πλαίσιο –είναι ένα νομικό πλαίσιο ατελές σε πολλά σημεία- είτε η κακή οργάνωση των υπηρεσιών είτε η τραγική έλλειψη προσωπικού -το τι γίνεται, για παράδειγμα, στις κτηματικές υπηρεσίες και στις κεντρικές υπηρεσίες- κάνουν το ζήτημα πολύ σοβαρό ως προς το πώς διαχειριζόμαστε τα χρήματα του δημοσίου και αυτό μας έχει οδηγήσει εδώ.

Σε ό,τι αφορά τώρα ειδικότερα την ερώτησή σας, πραγματικά, υπάρχει πρόβλημα σε σχέση με τις σχολάζουσες κληρονομιές και το Υπουργείο Οικονομικών εξετάζει όλο αυτό το πλέγμα των μέτρων για όλες αυτές τις υπηρεσίες που είπαμε και να εντοπίσουμε τα νομικά κενά, αλλά και να βρούμε τρόπο να διασφαλίσουμε με τον καλύτερο τρόπο τη δημόσια περιουσία. Είδατε ότι σε αυτή την κατεύθυνση κάνουμε ήδη ενέργειες είτε μέσω της ΕΤΑΔ, όπου γίνεται ένα αξιόλογο έργο, είτε μέσω άλλων υπηρεσιών, γιατί εμείς δεν θέλουμε να χαθεί η δημόσια περιουσία.

Στο δεύτερο ζήτημα, που λέτε για τη συγκεκριμένη περίπτωση, δεν έχω ενημέρωση ακριβώς για ποια περίπτωση είναι. Μόλις πάρουμε τα στοιχεία ακριβώς για τη συγκεκριμένη περίπτωση, δηλαδή να ξέρουμε ότι αφορά συγκεκριμένη περίπτωση, θα κινήσουμε ή θα εξετάσουμε τις διαδικασίες που έχουν ήδη πιθανά ξεκινήσει, διότι δεν υπάρχει περίπτωση να αφήσουμε κανέναν πλέον να λυμαίνεται τη δημόσια περιουσία. Το πάρτι τελείωσε με τη δημόσια περιουσία και όχι απλά θα τη διασφαλίσουμε και θα ψάξουμε οτιδήποτε πρέπει να ψαχτεί, αλλά θα πάμε ακόμα και σε περιπτώσεις που έχει καταπατηθεί αυτή η περιουσία, διότι δεν είναι δυνατόν κάποιοι Έλληνες να έχουν αφήσει τεράστιες περιουσίες στο ελληνικό δημόσιο ως ευεργέτες και να αφήνουμε κάποιους άλλους να τις λυμαίνονται.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Αλεξιάδη.

Παρακαλώ, κύριε Καμμένε, έχετε τον λόγο για τρία λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Ευχαριστώ για την απάντησή σας, κύριε Υπουργέ.

Χρειάζεται ένα σαφές νομικό πλαίσιο, διότι υπάρχουν πλαστές διαθήκες, συγγενείς-φαντάσματα εμπλεκόμενοι –και είναι και ο Υπουργός Δικαιοσύνης εδώ και είναι, αν θέλετε, και συναρμόδιος, καλημέρα, κύριε Παρασκευόπουλε- σε σχέση με μία νομοθεσία που πρέπει να υπάρχει για τις ευθύνες νομικών γραφείων ή και συμβολαιογράφων, οι οποίοι συντάσσουν πλαστές διαθήκες και κλέβουν και απομυζούν το δημόσιο με πλαστούς συγγενείς και πλαστά δικαιώματα επάνω σε κληροδοτήματα.

Έρχομαι να πω το εξής: Βγήκε η κ. Σπυράκη –το άκουσα πρωί πρωί γιατί ενημερώνομαι για τα ευρωπαϊκά δεδομένα- η Ευρωβουλευτής της Νέας Δημοκρατίας και πιέζει στο να κάνουμε αναπτυξιακή τράπεζα στην Ελλάδα όπως έχουν κάνει και άλλες χώρες, για να απορροφήσουμε και το πακέτο Γιούνκερ. Έχει να κάνει αυτό που λέει και είναι δική μας ιδέα, δική μας εισήγηση εδώ και δύο χρόνια -και το γνωρίζετε- για την αναπτυξιακή τράπεζα και είναι στα σκαριά. Θα πω στην κ. Σπυράκη να διαβάζει λίγο προ διετίας, τριετίας τι έχουμε γράψει με πλήρη τεκμηρίωση.

Γιατί χρειάζεται η αναπτυξιακή τράπεζα και τι κεφάλαια μπορεί να έχει να διαχειριστεί η αναπτυξιακή τράπεζα; Ποιο θα είναι το ενεργητικό της; Μέρος του ενεργητικού της, όπως έχουμε γράψει, πρέπει να είναι οι αξίες των σχολαζουσών κληρονομιών και των κοιμώμενων λογαριασμών. Να ξέρετε ότι για τους ανενεργούς λογαριασμούς σε όλο τον χρόνο στο διεθνές διατραπεζικό σύστημα υπάρχει μία –αν θέλετε- κατά χώρα διαφορετική νομολογία, αλλά κατά μέσο όρο η εικοσαετία είναι εκείνη η χρονική περίοδος κατά την οποία ένα κράτος έχει το δικαίωμα να πάρει τα μετρητά ή τις αξίες, ομόλογα, μετοχές από έναν λογαριασμό ο οποίος είναι ανενεργός και χωρίς κάποιον κληρονόμο ή κάποιον δικαιούχο για πάνω από είκοσι χρόνια αυτοδίκαια.

Αυτά τα χρήματα στην Ελλάδα με υπολογισμούς που είχα κάνει το 2012 ξεπερνούν τα 15 δισεκατομμύρια ευρώ. Είναι αυτό το ποσό. Είχα κάνει και έλεγχο στις τράπεζες προ και των απορροφήσεων όλων από τις τέσσερις συστημικές.

Ένα άλλο πολύ μεγάλο θέμα είναι ποιος θα μπει εκκαθαριστής. Πάλι είναι συναρμόδια τα Υπουργεία -και το Υπουργείο Δικαιοσύνης αλλά και το Υπουργείο Οικονομικών- για το ποιος θα επιλεγεί ως εκκαθαριστής και διαχειριστής των κληρονομιών. Πρέπει να είναι το δημόσιο και να φτιάξουμε μία νομοθεσία στην οποία όλες αυτές οι αξίες να περνούν κάτω από την ενιαία, την καινούργια αναπτυξιακή τράπεζα, η οποία θα χρηματοδοτήσει -αν θέλετε- τα έργα στην Ελλάδα και την ανάπτυξη και συγχρόνως πρέπει να έχει την απόλυτη εποπτεία το Υπουργείο Οικονομικών.

Από εδώ και πέρα, τα νούμερα που γνωρίζω και θα τα δώσω στον Υπουργό -είναι προς έρευνα για τις υποθέσεις που εκκρεμούν στο Υπουργείο Οικονομικών- ξεπερνούν τις έντεκα χιλιάδες από διαφορετικά κληροδοτήματα, των οποίων η αξία υπολογίζεται περισσότερα από 10 δισεκατομμύρια ευρώ. Χρειάζεται τεράστιος έλεγχος. Οι αξίες που έχουμε αυτή τη στιγμή και «κοιμούνται» -όπως λέει και η ορολογία, κοιμώμενοι λογαριασμοί, σχολάζουσες κληρονομικές- έχουν σχολάσει διότι δεν ασχολείται κανένας μαζί τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, σε ένα λεπτό.

Εάν μέρος αυτών των χρημάτων μπορέσουμε να το ανακτήσουμε το συντομότερο δυνατό με ένα πλαίσιο, το οποίο θα μας επιτρέπει την αξιοποίηση και όχι να τα βρούμε και να πούμε τα βρήκαμε, να τα αξιοποιήσουμε υγιώς για την ανάπτυξη της ελληνικής οικονομίας, να δώσουμε δουλειές στους Έλληνες ανέργους και να μπουν στην αναπτυξιακή τράπεζα ως ενεργητικό, θα είναι ό,τι καλύτερο μπορούμε να κάνουμε και θα ξεφύγουμε και από τη μέγγενη του οποιουδήποτε δανειστή, ο οποίος θέλει να μας δώσει χρήματα και να εξαντλήσει –αν θέλετε- την υπομονή της οικονομίας και των Ελλήνων πολιτών.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ τον κ. Καμμένο.

Κύριε Υπουργέ, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα συμφωνήσω στα περισσότερα από όσα είπατε, κύριε Καμμένε, διότι δυστυχώς στην Ελλάδα η δημόσια περιουσία δεν ήταν αντικείμενο αξιοποίησης και ενίσχυσης των εισοδημάτων και του δημοσίου αλλά και των πολιτών. Ήταν ένα αντικείμενο διαπλεκόμενων συμφερόντων, ανομίας, εκμετάλλευσης, κλοπής, καταπατήσεων.

Εγώ, ως Αναπληρωτής Υπουργός Οικονομικών, δεν μπορώ μερικές φορές να κοιμηθώ ήσυχος, όταν ξέρω ότι όλη αυτή η τεράστια περιουσία του δημοσίου, που είναι στην αρμοδιότητά μου μέσω της ΕΤΑΔ και της Γενικής Γραμματείας Δημόσιας Περιουσίας, δεν έχει πρώτα από όλα το νομικό πλαίσιο αλλά δεν έχει και τον διοικητικό μηχανισμό να το ελέγξει.

Αυτή τη στιγμή το νομικό πλαίσιο που έχουμε προβλέπει ότι ένας υπάλληλος εγκατεστημένος στη Θεσσαλονίκη υπογράφει τα έγγραφα για τον αιγιαλό της Σαμοθράκης. Διότι φροντίσαμε στην ουσία να διαλύσουμε τις κτηματικές υπηρεσίες που είναι αρμόδιες για να υπερασπιστούν τοπικά τη δημόσια περιουσία. Έχουν διαλυθεί στην ουσία μέσα από μια σειρά άτυχων παρεμβάσεων. Γι’ αυτό, στις πρώτες προτεραιότητές μας είναι να ενισχύσουμε και τις κτηματικές υπηρεσίες και τη Γενική Γραμματεία Δημόσιας Περιουσίας και τις κεντρικές υπηρεσίες.

Είπατε πριν ένα νούμερο για τα κληροδοτήματα. Υπάρχουν κληροδοτήματα με τεράστια περιουσία, στα οποία αν διαιρέσεις τον αριθμό των κληροδοτημάτων με τον αριθμό των υπαλλήλων που έχουμε, δεν αντιστοιχεί για κάθε κληροδότημα ούτε μία βδομάδα ενασχόλησης του υπαλλήλου. Και πίσω από ένα κληροδότημα μπορεί να κρύβεται ένα πανέμορφο ακίνητο, όπως αυτό που έχουμε στη Φιλελλήνων, το οποίο ρημάζει και έχει γίνει περιστερώνας -μας το ζητάνε επιμελητήρια και δεν μπορούμε μέχρι στιγμής να το παραχωρήσουμε- ή άλλα ακίνητα, όπως το Ζάππειο και μια σειρά από άλλα ακίνητα, τα οποία δυστυχώς δεν έχουμε μπορέσει να τα αξιοποιήσουμε όπως πρέπει.

Όμως, αυτό που θέλω να διαβεβαιώσω και εσάς και τη Βουλή είναι ότι στις πρώτες προτεραιότητές μας είναι πρώτα από όλα η συνολική αναμόρφωση του θεσμικού πλαισίου και μετά η ενίσχυση και αναδιοργάνωση του μηχανισμού για τη δημόσια περιουσία. Δεν είναι δυνατόν τη δημόσια περιουσία που βρήκαμε ή αυτή που χάρισαν οι ευεργέτες μέσα από το υστέρημά τους ή από το πλεόνασμά τους στο ελληνικό δημόσιο, να συνεχίσουμε να αφήνουμε κάποιους να την εκμεταλλεύονται και να τη λυμαίνονται.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Αλεξιάδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Κρυονερίου Αττικής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, η τρίτη με αριθμό 132/13-11-2015 επίκαιρη ερώτηση πρώτου κύκλου του Βουλευτή Πέλλης του Λαϊκού Συνδέσμου-Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση επιστροφής ειδικού φόρου κατανάλωσης του αγροτικού πετρελαίου, δεν συζητείται λόγω αναρμοδιότητας του Υπουργού και διαγράφεται.

Επίσης, η πέμπτη με αριθμό 159/17-11-2015 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομίας, Ανάπτυξης και Τουρισμού, σχετικά με την απώλεια της ρύθμισης των εκατό δόσεων λόγω της μονομερούς μείωσης από τις τράπεζες του ποσού της δόσης που καταβάλλουν εμπρόθεσμα οι οφειλέτες στον τραπεζικό λογαριασμό της ρύθμισης, δεν συζητείται λόγω αναρμοδιότητας του Υπουργού και διαγράφεται.

Προχωρούμε στη δεύτερη με αριθμό 128/11-11-2015 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Οικονομικών, σχετικά με την εφαρμογή του προγράμματος φοροαπαλλαγών για την ενεργειακή αναβάθμιση κατοικιών.

Έχετε τον λόγο, κύριε Μανιάτη, για δύο λεπτά.

**ΙΩΑΝΝΗΣ ΜΑΝΙΑΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, έχουμε καταθέσει, ως Κοινοβουλευτική Ομάδα της Δημοκρατικής Συμπαράταξης, μία πρόταση που αποτελεί, κατά την άποψή μας, σοβαρότατη αναπτυξιακή διέξοδο στον τομέα της οικοδομής.

Πρόκειται για μια πρόταση, η οποία, χωρίς κανένα κόστος για το ελληνικό δημόσιο, μπορεί να δημιουργήσει χιλιάδες θέσεις εργασίας και να επιφέρει αναβάθμιση και βελτίωση των συνθηκών διαβίωσης σε δεκάδες χιλιάδες ελληνικά νοικοκυριά.

Η πρότασή μας βασίζεται στην εξής απλή σκέψη: Αυτή τη στιγμή στον χώρο της οικοδομής δεν κινείται τίποτα. Πρόκειται για μια ανύπαρκτη αγορά, από την οποία το ελληνικό δημόσιο εισπράττει μηδέν στην πραγματικότητα. Αυτό το οποίο προτείνουμε είναι να δίνεται φοροαπαλλαγή για τις δαπάνες έως 15.000 ευρώ που κάνει ένα νοικοκυριό μεσαίου και χαμηλού εισοδήματος για την ενεργειακή θωράκιση του σπιτιού του.

Σύμφωνα με τις δικές μας εκτιμήσεις, η απώλεια εσόδων λόγω αυτής της φοροαπαλλαγής για ένα ρεαλιστικό σχετικά σενάριο των πενήντα χιλιάδων σπιτιών σημαίνει απώλεια για το ελληνικό δημόσιο περίπου 95 εκατομμύρια ευρώ. Όμως, εξαιτίας της έκδοσης τιμολογίων από αυτούς που θα κάνουν τις παρεμβάσεις ενεργειακής αναβάθμισης και ασφαλώς από την είσπραξη του ΦΠΑ, που επίσης δεν υπάρχει εάν δεν υπάρξει η συγκεκριμένη δράση, τα έσοδα του δημοσίου ανάγονται σε 305 εκατομμύρια ευρώ.

Ουσιαστικά, λοιπόν, έχουμε θετικό ισοζύγιο περίπου 200 εκατομμυρίων ευρώ για μια δράση, για την οποία το ελληνικό δημόσιο δεν χρειάζεται να δαπανήσει ούτε 1 ευρώ. Σχετικά με αυτό έχετε υπ’ όψιν σας, σύμφωνα πάντα με τη μελέτη μας, ότι μπορούν να δημιουργηθούν έως τριάντα χιλιάδες θέσεις εργασίας για ένα έτος, δηλαδή μιλάμε για τριάντα χιλιάδες ανθρωποέτη εργασίας.

Επιπλέον, το σύνολο των υλικών της πρώτης ύλης που χρησιμοποιείται για τέτοιου είδους παρεμβάσεις, από υλικά θερμομόνωσης, αλουμινάδες, μπόιλερ σε ηλιακούς θερμοσίφωνες, ακόμα και φωτοβολταϊκά, το σύνολο σχεδόν παράγεται από ελληνικές επιχειρήσεις και κατασκευάζεται στην Ελλάδα.

Συνολικά –και θα επανέλθω στη δευτερολογία μου, κύριε Πρόεδρε- εκτιμούμε ότι μπορεί να υπάρξει μια μόχλευση συνολικού ύψους 1,2 δισεκατομμυρίων ευρώ, από την οποία θα υπάρχει μια τεράστια ωφέλεια για την εθνική οικονομία.

Αυτές οι δράσεις μπορούν να επεκταθούν ακόμη περισσότερο. Κυρίως, όμως, απαντούν ευθέως, αμέσως και αναπτυξιακά στο μεγάλο πρόβλημα της χώρας και του πλανήτη, που είναι η κλιματική αλλαγή. Επίσης, απαντούν ευθέως στο μεγαλύτερο πρόβλημα της χώρας που είναι η τεράστια ανεργία, ιδιαίτερα στον χώρο της οικοδομής και επιπλέον προσφέρουν δημόσια έσοδα, χωρίς καμμία επιπλέον δαπάνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Απλώς, θα ήθελα να σας πω ότι στο πρόγραμμα «Εξοικονομώ κατ’ Οίκον», που στη διάρκεια του ΕΣΠΑ είχε έναν συνολικό προϋπολογισμό περίπου 540-550 εκατομμύρια ευρώ και απορροφήθηκε το σύνολο, δυστυχώς με τη νέα προγραμματική περίοδο η δημόσια δαπάνη προβλέπεται να είναι περίπου 300 εκατομμύρια ευρώ. Άρα, ακόμη και σε αυτό το εξαιρετικά επιτυχημένο πρόγραμμα θα έχουμε πολύ πιο μειωμένες δράσεις ενεργειακής αναβάθμισης.

Θεωρώ, λοιπόν, ότι θα ήταν χρήσιμο οι Υπηρεσίες του Υπουργείου να εξετάσουν αυτή την πρόταση, την οποία έχουμε καταθέσει και να προχωρήσουμε προς αυτή την κατεύθυνση, με τις όποιες πιθανές βελτιώσεις θεωρούν ότι είναι απαραίτητες.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Μανιάτη.

Κύριε Υπουργέ, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, αναλύετε ένα πολύ σημαντικό ζήτημα και είναι σε πολύ θετική κατεύθυνση αυτές οι προτάσεις, διότι πρέπει κάποια στιγμή να δούμε πώς θα συνδέσουμε τα ζητήματα φορολογίας και με τα ζητήματα της αειφόρου ανάπτυξης, της οικολογίας και μιας άλλης δομής και λειτουργίας της οικονομίας.

Δυστυχώς, οι όποιες φοροαπαλλαγές υπήρχαν στα ζητήματα ενεργειακής αναβάθμισης των κατοικιών καταργήθηκαν από τη χρήση του 2013 με την κατάργηση των περισσότερων εκπτώσεων και μειώσεων στη φορολογία εισοδήματος και έτσι αυτή τη στιγμή δεν ισχύουν.

Ωστόσο, πρέπει κάποια στιγμή να ξεφύγουμε από τον κύκλο των συμφωνιών, των προαπαιτούμενων και όλων αυτών που πιεζόμασταν μέχρι χθες στη Βουλή –και νομίζω και για ένα χρονικό διάστημα- και να ανοίξουμε έναν κύκλο συζήτησης μεταξύ των πολιτικών, των κοινωνικών, των εργοδοτικών και άλλων ομάδων και οργανώσεων ως προς το τι θέλουμε να κάνουμε.

Σε αυτή τη συζήτηση πρέπει να συζητήσουμε και τα ζητήματα της ενίσχυσης της ενεργειακής αναβάθμισης των κατοικιών. Διότι, για παράδειγμα, το Υπουργείο Οικονομικών θα δώσει γι’ αυτόν τον χειμώνα 105 εκατομμύρια για επίδομα στο πετρέλαιο θέρμανσης, ενώ θα μπορούσαμε να δώσουμε ένα μεγάλο ποσό από αυτά τουλάχιστον σε κάποιες περιοχές της χώρας -διότι δίνουμε επίδομα πετρελαίου σε όλη την Ελλάδα, από το Νευροκόπι μέχρι την Κρήτη- και πολλές φορές αυτό θα χαθεί σε ενεργοβόρα κτήρια ή σε κτήρια που δεν έχουν στοιχειώδεις μονώσεις.

Άρα, πρέπει να δούμε πώς αυτή η ατζέντα θα αλλάξει και μήπως την επόμενη χρονιά, αντί να δώσουμε αυτό, κοιτάξουμε τι θα κάνουμε για να ενισχύσουμε ενεργειακά κτήρια.

Βεβαίως και είναι στις προτεραιότητες του Υπουργείου αυτά τα ζητήματα. Ετοιμάζουμε, όπως γνωρίζετε, στο Υπουργείο Οικονομικών, πέρα από το να ανταποκριθούμε στις ανάγκες της συμφωνίας και των προαπαιτούμενων, μεγάλες φορολογικές αλλαγές. Θέλουμε αυτές να γίνουν, όπως είπαμε, με διάλογο με την κοινωνία, με τους φορείς και με τα κόμματα. Θα έρθουν αυτές οι προτάσεις. Στις προτάσεις αυτές έχουμε μέσα και τέτοιες λογικές, διότι αυτήν τη στιγμή με τον παραλογισμό που έχουμε στο φορολογικό μας σύστημα είτε επισκευάζεις την πισίνα σου, είτε επισκευάζεις το παραδοτέο κτήριο, είτε αναβαθμίζεις ενεργειακά το σπίτι σου, έχεις τον ίδιο συντελεστή ΦΠΑ. Σας λέω ένα παράδειγμα.

Πρέπει, λοιπόν, να δούμε μία άλλη λειτουργία του φορολογικού μηχανισμού και για το θέμα της ενεργειακής αναβάθμισης των κατοικιών. Όμως, κάποια στιγμή πρέπει και το ίδιο το δημόσιο να δει και την ενεργειακή αναβάθμιση των κτηρίων του. Αν έρθετε να δείτε το κτήριο, στο οποίο στεγάζεται το Υπουργείο Οικονομικών, είναι ανέκδοτο και μόνο το να μιλάμε για ενεργειακή αναβάθμιση.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Ορίστε, κύριε Μανιάτη, έχετε τον λόγο για να δευτερολογήσετε.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, κύριε Υπουργέ, αντιλαμβάνομαι ότι έχετε μία πρώτη εξαιρετικά θετική αντίδραση στην πρόταση που σας έχουμε καταθέσει. Θεωρώ πως είναι ένα σημαντικό βήμα, τουλάχιστον σε τέτοιου είδους ζητήματα που σχετίζονται με την καταπολέμηση της ανεργίας και ταυτόχρονα με τη διαμόρφωση ενός νέου παραγωγικού μοντέλου της χώρας που καταπολεμά και την κλιματική αλλαγή, να μπορούμε οι πολιτικές δυνάμεις του τόπου να βρίσκουμε κοινές αρχές, κοινές στρατηγικές, ουσιαστικά κοινούς τόπους.

Πρέπει να σας πω –σε επίρρωση αυτών που προανέφερα- ότι σύμφωνα με όλες τις διεθνείς μελέτες, για κάθε 1 εκατομμύριο ευρώ που επενδύεται στην οικοδομή, στις κατασκευές για θέματα εξοικονόμησης ενέργειας δημιουργούνται έως και σαράντα θέσεις εργασίας. Δεν υπάρχει κανένας άλλος τομέας της οικονομίας που δημιουργεί τόσες πολλές θέσεις εργασίας.

Επιπλέον, έχει μεγάλη σημασία να τονίσουμε ότι δεν συζητούμε πια για το παλιό μοντέλο της κατασκευής και νέων ντουβαριών, που εξαιτίας της ανυπαρξίας της κτηματομεσιτικής αγοράς ουσιαστικά μένουν αχρησιμοποίητα και πρόκειται για επενδύσεις, οι οποίες δεν ξέρουμε πότε θα αποσβεστούν. Στην πραγματικότητα μιλάμε για τα περίπου πέντε εκατομμύρια σπίτια Ελλήνων πολιτών, κυρίως μεσαίου και χαμηλού εισοδήματος, τα οποία μπορούν να αναβαθμιστούν στηριζόμενα ακριβώς σε αυτό που προανέφερα, που είναι η πρώτη ύλη σε ένα πολύ μεγάλο ποσοστό να προέρχεται από ελληνικές βιομηχανίες, άρα να στηρίξει και τον ελληνικό δευτερογενή τομέα.

Επειδή αναφερθήκατε και στα δημόσια κτήρια, που πράγματι πρέπει να αποτελέσουν προτεραιότητα, θέλω να σας πω ότι στη διάρκεια της προηγούμενης διακυβέρνησης είχε υπάρξει μία συζήτηση –και αξιοποιήστε το αυτό που θα σας πω- με την Ευρωπαϊκή Τράπεζα Επενδύσεων, που θα μπορούσε να χρηματοδοτήσει. Επειδή ακριβώς τα δάνεια της Ευρωπαϊκής Τράπεζας Επενδύσεων δεν συνυπολογίζονται στο δημόσιο χρέος, θα μπορούσε να χρησιμοποιηθεί μία τέτοια πρωτοβουλία, προκειμένου να ενισχυθούν και η πρώτη κατοικία ατόμων που αντικειμενικά δεν δύνανται να επενδύσουν στα σπίτια τους, αλλά θα μπορούσαν αυτά τα χρήματα να χρησιμοποιηθούν για δράσεις εξοικονόμησης ενέργειας στα δημόσια κτήρια.

Σύμφωνα με τα στοιχεία που υπήρχαν το 2012, το ελληνικό δημόσιο με τις τότε τιμές πετρελαίου και τις τότε τιμές ηλεκτρικής ενέργειας δαπανούσε κάθε χρόνο περίπου 400 με 500 εκατομμύρια ευρώ ακριβώς για να ζεστάνει ή να δροσίσει το καλοκαίρι τα κτήρια του δημοσίου.

Τέτοιες πρωτοβουλίες είχαν ήδη ξεκινήσει. Είχαμε ήδη εντάξει -να σας πω για παράδειγμα- δράσεις άνω των 120 εκατομμυρίων ευρώ για αναβάθμιση κτηρίων σε δήμους, δημοτικά ακίνητα, σχολεία, δημοτικά μέγαρα, ακόμη και δημοτικά γυμναστήρια, δράσεις δηλαδή που προσφέρουν στην κοινωνία κοινωνικές υποδομές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Σε αυτή την κατεύθυνση υπάρχει ανοιχτός δρόμος. Έχουμε ήδη τις προδιαγραφές έτοιμες. Υπάρχει καλή προσέγγιση από πλευράς Ευρωπαϊκής Επιτροπής εξαιτίας ακριβώς και της Παγκόσμιας Διάσκεψης για το Κλίμα στο Παρίσι μέσα στον Δεκέμβρη. Εύχομαι να αξιοποιήσετε αυτήν τη θετική κατεύθυνση.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο για τρία λεπτά, για να απαντήσετε στη δευτερολογία του κ. Μανιάτη.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Μανιάτη, στον πυρήνα των προτάσεών σας είναι σαφές ότι συμφωνούμε και θα αξιοποιήσουμε ό,τι θετικό έχει γίνει σε αυτόν τον τομέα.

Θέλουμε να διαβεβαιώσουμε ότι μας ενδιαφέρει και η ενεργειακή αναβάθμιση των κτηρίων του δημοσίου. Χάνουμε τεράστια ποσά σε θέρμανση και ψύξη για κτήρια τα οποία είναι άθλια και τα περισσότερα από αυτά δεν είναι και ιδιοκτησίας του ελληνικού δημοσίου, αλλά οι ιδιοκτήτες τους αρνούνται να συνεισφέρουν σε αυτήν τη διαδικασία.

Επίσης, θέλω να τονίσω και την αναγκαιότητα να υπάρχει συνεργασία των Υπουργείων, γιατί δεν είναι μόνο αρμοδιότητα του Υπουργείου Οικονομικών, είναι αρμοδιότητα και άλλων Υπουργείων, έτσι ώστε να φτιάξουμε ένα θεσμικό πλαίσιο, στο οποίο να δούμε και το ζήτημα που επισημαίνετε με την ερώτησή σας, αλλά και τα θέματα, όπως είπα, της σύνδεσης της φορολογίας με διάφορους τομείς, όπως είναι η αειφόρος ανάπτυξη, η οικολογία, τα βιολογικά προϊόντα και μια σειρά από άλλες ενέργειες που πρέπει να σχετιστούν με τη φορολογία και δεν πρέπει να είναι άσχετο το ένα από το άλλο ή πολλές φορές να δίνουμε αντικίνητρα φορολογικά.

Όλα αυτά να είστε σίγουροι ότι είναι στην ατζέντα που έχουμε μπροστά μας και ελπίζουμε ειλικρινά να έχουμε εκείνο τον διάλογο που να μπορέσουμε να οδηγηθούμε στις καλύτερες δυνατές λύσεις.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ με τη σειρά μου.

Προχωρούμε στην πρώτη με αριθμό 164/17-11-2015 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Οικονομικών, σχετικά με τον κίνδυνο απώλειας της ρύθμισης των εκατό δόσεων για συνεπείς φορολογούμενους πολίτες.

Παρακαλώ, κύριε Καματερέ, έχετε τον λόγο για δύο λεπτά.

**ΗΛΙΑΣ ΚΑΜΑΤΕΡΟΣ:** Κύριε Υπουργέ, την ερώτηση βέβαια την είχα καταθέσει από τις 5 του μηνός, πριν ακόμα κορυφωθεί η διαπραγμάτευση στο συγκεκριμένο θέμα. Βέβαια, θα μπορούσε να αναρωτηθεί κανείς μετά από τη χθεσινή και προχθεσινή συζήτηση και την ψήφιση του νόμου πάνω σε αυτό το θέμα τι νόημα έχει να το συζητάμε σήμερα.

Νομίζω, όμως, κύριε Υπουργέ, ότι θα είναι καλό, θα βοηθήσει και στην ενημέρωση και στον προβληματισμό όλους μας και πιο πολύ τους πολίτες μια συζήτηση, η οποία μπορεί να γίνει σε ένα άλλο πλαίσιο, πιο χαλαρή, αλλά εξίσου σοβαρή, σε ένα επίπεδο στήριξης, από τη μεριά μου τουλάχιστον, της κυβερνητικής πολιτικής και όχι στο πλαίσιο που έγινε χθες και προχθές με αντιπολιτευτικές αντιπαραθέσεις και επίσης επί του συγκεκριμένου.

Ξέρετε πολύ καλά -εσείς περισσότερο από όλους μας- ότι αναγκαζόμαστε από τότε που ψηφίσαμε αυτόν τον νόμο, από τον Μάρτη, με συνεχείς τροποποιήσεις να βάζουμε κωλύματα στους πολίτες στο να μπορούν να είναι συνεπείς στην παρακολούθηση της πληρωμής των δόσεων που έχουν ρυθμίσει. Και, ενώ αυτό είναι ένα μέτρο που ωφέλησε το δημόσιο, έχω την αίσθηση από την τριβή μου με την καθημερινότητα και τις συζητήσεις με τους πολίτες ότι μειώνονται τα έσοδα, ότι όλο και περισσότεροι συμπολίτες μας βγαίνουν από τη ρύθμιση και πολύ περισσότερο με αυτά που ψηφίσαμε χθες αναγκαστικά θα φτάσουμε σε ένα σημείο -δεν ξέρω εάν θα είναι μετά από λίγους μήνες, δεν ξέρω εάν είναι στο τέλος των ρυθμίσεων που ψηφίσαμε- από το οποίο και μετά θα χάνει αυτόματα κάποιος την ένταξή του στον νόμο που θα καταλήξουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Τελειώνω, κύριε Πρόεδρε.

Η ερώτηση, λοιπόν, είναι –και μπορούμε να συζητήσουμε και στη δεύτερη φάση- τι στοιχεία έχουμε –αν έχουμε- για το πόσοι ακόμα είναι στη ρύθμιση και για το πόσοι βγήκαν, τι περιμένουμε να αλλάξει μετά το 2017 -εάν θυμάμαι καλά- που ψηφίσαμε, που εκεί θα είναι ακόμα πιο δύσκολα τα πράγματα και θα έχουμε μαζική έξοδο από τις ρυθμίσεις και τι θα γίνει με καθημερινά προβλήματα που δημιουργούνται στις επιχειρήσεις που όταν βγαίνουν από τη ρύθμιση είναι δεσμευμένοι οι λογαριασμοί τους, δεν μπορούν να κινηθούν, σταματούν να πληρώνουν ασφαλιστικά ταμεία κ.λπ..

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Κύριε Υπουργέ, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, παρά το ότι ψηφίστηκε εχθές ο νόμος, το πρόβλημα, το οποίο πολύ σωστά αναφέρετε και επισημαίνετε στην ερώτησή σας, δεν έχει αντιμετωπιστεί πλήρως, διότι δυστυχώς είμαστε μπροστά σε ένα σισύφειο έργο, να αντιμετωπίσουμε τα περίπου 82 δισεκατομμύρια των ληξιπρόθεσμων οφειλών, οι οποίες αυξάνονται μήνα με τον μήνα. Για να καταλάβετε, μιλάμε για μια τάξη μεγέθους περίπου στα 30 δισεκατομμύρια ήταν το 2009 στην ίδια περίπου εποχή.

Έχουμε φτάσει τώρα τα 82 δισεκατομμύρια. Αυξάνονται, δυστυχώς, τα ληξιπρόθεσμα. Έχουμε ένα τεράστιο πρόβλημα εισπραξιμότητας, διότι μιλάμε μόνο για τα χρέη προς το ελληνικό δημόσιο. Δεν μιλάμε για χρέη προς τα ασφαλιστικά ταμεία. Εγώ απαντάω μόνο για τα χρέη προς το ελληνικό δημόσιο. Αν η πολιτεία δεν δει με ρεαλισμό όλο αυτό το πρόβλημα, απλά θα παρακολουθούμε τα ληξιπρόθεσμα χρέη να μεγαλώνουν.

Πολύ σωστά αναφέρεται μέσα ότι οι πολίτες, παρ’ ότι θα θέλουν, δεν θα μπορούν να είναι ταυτόχρονα συνεπείς και σε παλιές και σε νέες ρυθμίσεις. Βεβαίως, με τις χθεσινές διατάξεις δόθηκαν λύσεις και νομίζω πως είναι προς τη θετική κατεύθυνση.

Μπορεί η παραφιλολογία και όλος ο κουρνιαχτός των χθεσινών εξελίξεων να μην άφησε τους πολίτες να ενημερωθούν ακριβώς, αλλά αυτό που είναι σημαντικό είναι ότι πλέον οι πολίτες μπορούν για νέες υποχρεώσεις πέραν των εκατό δόσεων, να προσφύγουν, πριν λήξουν οι νέες τους υποχρεώσεις, στη ρύθμιση των δώδεκα ή είκοσι τεσσάρων δόσεων και να ρυθμίσουν τις δόσεις τους, με προϋποθέσεις, βεβαίως, ώστε να αντιμετωπίσουν αυτά τα προβλήματα.

Να ξέρετε, όμως, ότι όλο το θέμα των ληξιπροθέσμων είναι μια βόμβα που δεν πρέπει να σκάσει. Είναι μια βόμβα, που είναι ανενεργή, αλλά δεν πρέπει να σκάσει, γιατί αν χάσουμε φορολογούμενους από τις ρυθμίσεις, η εικόνα που έχουμε είναι ότι μετά δεν ανταποκρίνονται.

Αυτή τη στιγμή μιλάμε για τεράστια νούμερα. Μόνο στις ρυθμίσεις, που έγιναν από τον Φεβρουάριο και μετά, έχει ενταχθεί περίπου ένα εκατομμύριο ΑΦΜ και στη ρύθμιση των εκατό δόσεων έχουν ενταχθεί περίπου οκτακόσιες χιλιάδες ΑΦΜ. Μιλάμε για ένα μεγάλο κομμάτι της κοινωνίας. Έδωσε και δίνει ανακούφιση η ρύθμιση των εκατό δόσεων.

Πρέπει να κάνουμε ό,τι είναι δυνατόν και σ’ αυτήν την κατεύθυνση λειτουργεί η Κυβέρνηση, ώστε να μπορούμε να αντιμετωπίσουμε αυτά τα χρέη, διότι ξαναθυμίζω ότι τον Δεκέμβριο ο επιχειρηματίας, ο μικρομεσαίος, ο πολίτης θα πρέπει να πληρώσει τη δόση του φόρου εισοδήματος, τη δόση του ΕΝΦΙΑ, τη δόση των εκατό δόσεων, τα τέλη κυκλοφορίας, μια σειρά απ’ άλλες φορολογικές υποχρεώσεις, αλλά και τις ασφαλιστικές του υποχρεώσεις.

Και επειδή δεν υπάρχουν μηχανήματα που να κόβουν ευρώ στα σπίτια ή στις επιχειρήσεις των φορολογουμένων, πρέπει το Υπουργείο Οικονομικών να κινηθεί με ρεαλισμό και ευαισθησία για να αντιμετωπίσει αυτά τα θέματα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Καματερέ, έχετε τον λόγο για τρία λεπτά για δευτερολογία.

**ΗΛΙΑΣ ΚΑΜΑΤΕΡΟΣ:** Κύριε Υπουργέ, είπατε ότι δόθηκαν λύσεις χθες. Πραγματικά δόθηκαν λύσεις στο πλαίσιο των πιέσεων των δανειστών –των δυναστών, επιτρέψτε μου- οι οποίες δεν πάνε πολύ μακριά.

Ξέρετε πολύ καλά ότι θα είναι αυξανόμενος ο αριθμός όσων θα βγαίνουν από τις δόσεις και αυτό ακριβώς ήθελα να επισημάνω. Πιο πολύ ήθελα να ρωτήσω τι μέλει γενέσθαι, πώς βλέπουμε το μέλλον, για να γίνω πιο συγκεκριμένος και να γενικεύσουμε το θέμα, γιατί δεν είναι το μόνο θέμα.

Ξέρουμε πολύ καλά ότι οι δυνάστες έχουν τελείως διαφορετική πολιτική από εμάς. Έχουν μια ιδεολογία νεοφιλελεύθερη. Όλα αυτά που μας πιέζουν να κάνουμε είναι αντίθετα απ’ αυτά που πιστεύουμε, είτε συζητάμε για τις εκατό δόσεις είτε για τις ιδιωτικοποιήσεις είτε για τις κοινωνικές δαπάνες.

Γνωρίζουμε ότι αυτοί έχουν ως ιδεολογία τους λεγόμενους κανόνες ανταγωνισμού. Δεν λαμβάνουν υπ’ όψιν τους καθόλου κοινωνικές ανάγκες. Για όλα αυτά που μας πιέζουν να κάνουμε –το ξέρετε εσείς καλύτερα απ’ όλους μας- στο όνομα της διαμόρφωσης της φορολογικής συνείδησης, δεν τους ενδιαφέρει εάν ο κόσμος έχει να πληρώσει, αν πεθαίνει ή αν αυτοκτονεί. Και ξέρετε πολύ καλά ότι έχουν μια τιμωρητική διάθεση, να μη μας επιτρέψουν ό,τι εμείς ψηφίσαμε ή ό,τι εμείς θέλουμε να κάνουμε.

Εδώ μπαίνει το γενικότερο ερώτημα: Πού πάμε; Ο κόσμος βοά. Ο κόσμος από κάτω αυτό θέλει, κύριε Υπουργέ. Την ελπίδα την κρατάμε; Πού ελπίζουμε να πετύχουμε; Πού ελπίζουμε, για να ανατρέψουμε αυτήν την κατάσταση; Σε μια αλλαγή συσχετισμών δυνάμεων στην Ευρώπη; Γι’ αυτό προσπαθούμε να κερδίσουμε χρόνο και κάνουμε σταδιακά την εφαρμογή αυτών των μέτρων; Γιατί είναι φανερό ότι η Κυβέρνηση προσπαθεί, ό,τι δεν μπορεί να αποτρέψει, να το εφαρμόσει σταδιακά.

Πού ελπίζουμε; Στην αλλαγή συσχετισμών, ώστε να μπορέσουμε κάποτε να αναθεωρήσουμε όλα αυτά που ψηφίζουμε τώρα; Ή ελπίζουμε ότι θα πετύχουμε αυτούς τους στόχους που μας βάζουν, με κάθε θυσία και πως εάν εφαρμόσουμε όλα αυτά τα επόμενα μέτρα, θα φτάσουμε στο ξέφωτο και θα μπορέσουμε να εφαρμόσουμε το δικό μας παράλληλο ή το οριστικό πρόγραμμα;

Παρ’ όλα αυτά, μέσα σε όλη αυτή την κατάσταση, εγώ δεν διαβλέπω άλλες λύσεις. Εσείς ξέρετε καλύτερα. Κάτι, όμως, πρέπει να κάνουμε για να ανακουφίσουμε όλο αυτό τον κόσμο. Δηλαδή, είπατε ότι μπορεί να ρυθμίσει σε δώδεκα δόσεις κ.λπ.. Δεν μπορεί, κύριε Υπουργέ –και το ξέρετε- ούτε τις δώδεκα να πληρώσει ούτε τις εκατό ούτε όλες τις άλλες υποχρεώσεις.

Ας του δώσουμε την ευκαιρία –βρείτε εσείς έναν τρόπο με κάποια εγκύκλιο που θα ξεφεύγει από τις πιέσεις των δανειστών- να μπορεί να πληρώνει όσα μπορεί και να μη χάνει κάποια δικαιώματα, τουλάχιστον να έχει έναν λογαριασμό ο επιχειρηματίας, για να μπορεί να κινηθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Και δείτε το αυτό στο πλαίσιο ίσως –εσείς ξέρετε καλύτερα, δεν είμαι και οικονομολόγος, την αγωνία όλου του κόσμου μεταφέρω– του φορολογικού νομοσχεδίου που προγραμματίζετε και μελετάτε για τη χρήση της κάρτας. Πώς θα γίνεται χρήση κάρτας αν ο επιχειρηματίας δεν έχει λογαριασμό; Αυτός ο λογαριασμός μπορεί να βοηθήσει και λόγω της χρήσης κάρτας στο να μπορεί να κινηθεί ο επιχειρηματίας.

Δηλαδή πρέπει να πάρετε κάποια παράλληλα μέτρα ανακούφισης, πέρα από αυτά που ψηφίζουμε, γιατί επίτηδες –επιτρέψτε μου την έκφραση και απαντήστε μου σε αυτό, αν κάνω λάθος- μας πιέζουν κάποιοι κύκλοι, για να μην πετύχει το πρόγραμμα και να μας οδηγήσουν εκεί που θέλουν να μας οδηγήσουν. Πώς αντιστεκόμαστε; Εκφράζω την αγωνία του λαού.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Καματερέ.

Έχετε και πάλι τον λόγο, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Αντιλαμβάνομαι πλήρως, κύριε Καματερέ, την αγωνία και τη λαϊκή δυσαρέσκεια που μεταφέρετε μέσα στην Αίθουσα, αλλά, όπως καταλαβαίνετε, κι εμείς ως μέλη της Κυβέρνησης δεν μπορούμε είτε να συμφωνήσουμε σε τέτοιους χαρακτηρισμούς είτε να προσπαθήσουμε να παραπλανήσουμε κάποιον.

Είναι σαφές ότι πρέπει στη χώρα να αποκτήσουμε μια διαφορετική κουλτούρα αξιοπιστίας και πληρωμών. Άλλο, όμως, το ότι δεν πληρώνω, επειδή θέλω να τα έχω στο στρώμα μου και τη θυρίδα μου, στο εξωτερικό ή κάπου αλλού –διότι έχουμε πολλά τέτοια κι αυτά θα τελειώσουν– και άλλο το δεν πληρώνω, επειδή δεν μπορώ να πληρώσω. Αυτό το καταλαβαίνουμε και το αντιμετωπίζουμε με ρεαλισμό.

Να θυμίσω μόνο ότι, παρά το ότι υπάρχει αμφισβήτηση από ορισμένους, αυτή η διάταξη, όπως και η διάταξη για τα ανείσπρακτα ενοίκια, είναι ένα χαρακτηριστικό παράδειγμα του τι σημαίνει η πολιτική αυτής της Κυβέρνησης.

Η σκληρή και επίπονη διαπραγμάτευση, η οποία ξεκινά από δύο διαφορετικά σημεία, καταλήγει σε ένα σημείο, το οποίο θα κρίνει ο λαός –και κρίνει πλέον με τις διατάξεις που ήρθαν– αν είναι από εκεί που είχε ξεκινήσει –διότι νομίζω ότι το είπε και ο Υπουργός Οικονομικών– ως προς το τι απαιτήσεις υπήρχαν στο να διακόπτεται η ρύθμιση των εκατό δόσεων, εάν την επόμενη ημέρα μη πληρωμής κάποιας νέας υποχρέωσης, δεν ανταποκρινόταν ο πολίτης.

Αυτό το οποίο ήταν το αρχικό αίτημα και νομίζω ότι είχε διατυπωθεί, δεν υπάρχει πλέον. Και αυτή τη στιγμή έχουμε μια διάταξη, η οποία δίνει τη δυνατότητα –όχι βεβαίως αυτή που έδιναν οι εκατό δόσεις, από τις οποίες έβγαινες, αν δεν πλήρωνες υποχρεώσεις των εκατό δόσεων και ήταν άσχετη με άλλες υποχρεώσεις, ενώ τώρα για τις άλλες υποχρεώσεις έχουμε μια άλλη διαδικασία χρονικών ορίων για το επόμενο χρονικό διάστημα– πριν λήξει η υποχρέωση, ακριβώς για να αποκτήσουμε και κουλτούρα πληρωμών, να πηγαίνεις, με άμεσο ή έμμεσο τρόπο, με επίσκεψη στη ΔΟΥ ή μέσω του «TAXIS», να ρυθμίζεις αυτά τα θέματα.

Αυτό που θέλω, όμως, να σας διαβεβαιώσω είναι ότι ελπίζουμε ότι σε ό,τι κάνουμε έχουμε τον λαό δίπλα μας. Διότι αν αυτά που κάνουμε δεν είναι με τη λαϊκή συναίνεση, είτε περνούν στη Βουλή είτε όχι, έχουν κοντά ποδάρια. Και αγωνιζόμαστε ως Κυβέρνηση σε ό,τι κάνουμε να έχουμε το λαϊκό στήριγμα.

Εμείς έχουμε ξαναπεί ότι δεν θα επιβάλουμε την πολιτική μας με ΜΑΤ στο Σύνταγμα και με κομματική πειθαρχία. Την επιβάλλουμε με διάλογο, λογική και συναίσθηση πλήρως των προβλημάτων που έχει ο λαός.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Θα ήθελα να προσθέσω, κύριε Υπουργέ, το εξής: Είχαμε τη χαρά να δούμε μια αντιπροσωπεία των Βουλευτών από την Κίνα, με επικεφαλής τον Αντιπρόεδρο της Βουλής, οι οποίοι μας είπαν ότι σε ολομέλεια της Βουλής της Κίνας –παρεμπιπτόντως είπαν ότι οι Βουλευτές στην Κίνα είναι περίπου τρεις χιλιάδες– εξετάζουν πώς θα αντιμετωπίσουν το πρόβλημα αυτό με την ανάπτυξή τους, δηλαδή με έναν ρυθμό ανάπτυξης με στόχο το 10%, διότι πιστεύουν, όπως είπαν, ότι είναι ο μόνος τρόπος να βελτιώσεις τη ζωή του λαού σου.

Κατά συνέπεια όλα αυτά τα μέτρα και η ανησυχία που εκφράζουν οι Βουλευτές δικαίως, καθώς και τα μέτρα που παίρνουμε η κάθε κυβέρνηση, είναι μέτρα κατασταλτικά, ανακουφιστικά, δεν λύνουν όμως το πρόβλημα. Δηλαδή, πιστεύω ότι το Υπουργείο Οικονομίας και Ανάπτυξης πρέπει γρήγορα να προχωρήσει σε σκέψεις για το πώς μπορεί να αρχίσει το ταχύτερο δυνατό η ανάπτυξη, η οποία μπορεί να λύσει το πρόβλημα αυτό, το οποίο πολύ δίκαια θέτουν οι Βουλευτές κάθε ημέρα με τις ερωτήσεις τους.

Και μετά τον κύκλο των ερωτήσεων προς το Υπουργείο Οικονομικών, προχωρούμε στην επόμενη ερώτηση, την δεύτερη με αριθμό 150/16-11-2015 επίκαιρη ερώτηση πρώτου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη, προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με ζητήματα εφαρμογής του νέου Κώδικα Πολιτικής Δικονομίας.

Στην ερώτηση θα απαντήσει ο Υπουργός κ. Παρασκευόπουλος.

Παρακαλώ, κύριε Καραγκούνη, έχετε τον λόγο για δύο λεπτά για να αναπτύξετε την επίκαιρη ερώτησή σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Πραγματικά, δεν μπορώ να μην κάνω ένα σχόλιο για τον προηγούμενο ομιλητή, που μίλησε για δυνάστες. Αλλά μίλησε τόσο ειλικρινά για την πορεία αυτής της Κυβέρνησης, η οποία πραγματικά αποδεικνύεται καταστροφική για τον τόπο, και το είπε τόσο ειλικρινώς, ο προηγούμενος συνάδελφος κ. Καματερός, μίλησε μάλιστα για δυνάστες δανειστές. Έχω την εντύπωση ότι το εξέλαβε ως μήνυμα προς την Κυβέρνηση -και αναφερόσασταν πιθανότατα στη «Δυναστεία», ίσως, την παλιά σαπουνόπερα- γεμάτο ίντριγκες και ψέματα, κύριε Καματερέ. Και με αυτή την έννοια επιτρέψτε μου να κάνω το λογοπαίγνιο, δεν έχω καμμία πρόθεση να στραφώ προς το όνομά σας, αλλά πραγματικά δεν μας σώζει ούτε το νερό του Καματερού, απ’ ό,τι φαίνεται, κύριε συνάδελφε!

Να μπω στην ουσία της ερώτησης, κύριε Υπουργέ. Νομίζω ότι είναι ένα ζήτημα αυτό το οποίο αναδεικνύουμε με την επίκαιρη ερώτηση, το οποίο γνωρίζετε πάρα πολύ καλά και αφορά την εφαρμογή των διατάξεων και αλλαγών στον Κώδικα Πολιτικής Δικονομίας, που εισήχθησαν πρόσφατα με τον ν. 4335/2015. Εκεί, όπως γνωρίζει καλά η Αίθουσα, εισήχθησαν βραχείες προθεσμίες συζητήσεως της αγωγής και της ανταγωγής και των παρεμβάσεων, τόσο στην τακτική διαδικασία, όπως βεβαίως και στις ειδικές διαδικασίες, όπως στην εκούσια δικαιοδοσία, στα ασφαλιστικά μέτρα και στην αναγκαστική εκτέλεση.

Η ουσία της ερώτησης, λοιπόν, είναι η εξής: Είναι έτοιμα τα δικαστήρια, είναι έτοιμο το Υπουργείο Δικαιοσύνης, για να ανταποκριθούν στις αλλαγές που επιφέρει το νέο νομοθετικό πλαίσιο; Προετοιμαστήκατε σωστά μέχρι τώρα, για τις αλλαγές αυτές που ξεκινούν στην ουσία από 1-1-2016;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και να το ξεκαθαρίσω εξαρχής, κύριε Υπουργέ, -ένα λεπτό, κύριε Πρόεδρε- ότι η ουσία της ερώτησης γίνεται πραγματικά καλόπιστα, διότι ούτως ή άλλως όλοι σε αυτή την Αίθουσα είμαστε υπέρ της επιτάχυνσης της απονομής δικαιοσύνης. Και εδώ, βεβαίως, είμαστε για να συζητήσουμε τι αλλαγές μπορούν να γίνουν. Αλλά όλα κρίνονται εκ του αποτελέσματος και το γνωρίζετε πάρα πολύ καλά, διότι ξέρουμε πώς λειτουργούν τα δικαστήρια, υπό ποιες συνθήκες και, βεβαίως, όλα αυτά είναι δεδομένα.

Το νέο σύστημα, όπως όλοι γνωρίζετε πολύ καλά, θα ξεκινήσει από 1-1-2016 και η εκδίκαση των πρώτων αγωγών θα ξεκινήσει περίπου τον Μάιο του 2016. Την ίδια στιγμή οι αγωγές τακτικής διαδικασίας μέχρι 31-12-2015 προσδιορίζονται, τουλάχιστον στο Πρωτοδικείο Αθηνών, για τις αρχές του 2019. Πολλοί δικηγόροι, λοιπόν, είναι σαφές ότι θα κοιτάξουν να παραιτηθούν του δικογράφου, για να έχουν πιθανότατα συντομότερες διαδικασίες. Αυτό τι σημαίνει; Σημαίνει ότι θα υπάρχει ένας μεγαλύτερος φόρτος για το δικαστικό σύστημα, για τους δικαστές, που το υπολογίζουν πιθανότατα σε τετραπλασιασμό.

Οπότε εδώ το ζήτημα είναι το εξής: Τι έχετε κάνει μέχρι τώρα και σε ανθρώπινο δυναμικό, όπως βεβαίως και σε υλικοτεχνική υποδομή, ώστε να ανταποκριθείτε στα νέα αυτά δεδομένα;

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Προτού σας δώσω τον λόγο, κύριε Υπουργέ, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου, τον τρόπο οργάνωσης και λειτουργίας της Βουλής, τριάντα δύο μαθήτριες και οκτώ συνοδοί εκπαιδευτικοί από το Δημοτικό Σχολείο Καναλιών Κερκύρας και το Δημοτικό Σχολείο Αλεπούς Κερκύρας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός Δικαιοσύνης κ. Παρασκευόπουλος.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κύριε Καραγκούνη, και καλόπιστη είναι η ερώτησή σας και σε γνώση στηρίζεται, αφού έχετε διατελέσει Υφυπουργός σε αυτό το Υπουργείο.

Πραγματικά, η ελληνική δικαιοσύνη με τις υποδομές της θα περάσει μια δοκιμασία τώρα με την ένταξή της σε νέους θεσμούς, τόσο σε ό,τι αφορά την πολιτική δικονομία όσο και σε ό,τι αφορά το πτωχευτικό δίκαιο. Οπωσδήποτε θα αντιμετωπίσει κάποιες δυσκολίες και στο πεδίο των υποδομών της και σε ό,τι αφορά τη στελέχωσή της ειδικότερα. Όντως, έχουν γίνει κάποιες προσπάθειες προετοιμασίας μας για να αντιμετωπίσουμε την νέα κατάσταση, τις οποίες θα προσπαθήσω να σας εκθέσω.

Κατ’ αρχάς, να σας πω ότι κατά τη γνώμη μου το σημαντικότερο πρόβλημα είναι η στελέχωση και λιγότερο οι υποδομές. Και στις υποδομές έχουμε προβλήματα, αλλά διαβαθμίζω ως εντονότερο πρόβλημα αυτό της στελέχωσης, διότι ακόμη και στην περίπτωση που θα είχαμε μια αύξηση των κτηριακών μας υποδομών, αυτή τη στιγμή δεν θα είχαμε στελέχη που θα μπορούσαν να πληρώσουν τις αντίστοιχες θέσεις και να οδηγήσουν σε λειτουργία τις νέες δομές της δικαιοσύνης. Θα προσπαθήσω να σας δώσω και πιο συγκεκριμένα στοιχεία σε ό,τι αφορά και τις υποδομές μας και τη στελέχωση, τους αριθμούς, με όση ταχύτητα μου επιτρέπεται αυτή τη στιγμή.

Η προετοιμασία για την αντιμετώπιση των νέων θεσμών γίνεται και μέσω της ενδυνάμωσης και επιτάχυνσης, όσο είναι δυνατόν, των διαδικασιών για την κινητοποίηση και τη λειτουργική έναρξη των νέων ηλεκτρονικών υποδομών που θα βοηθήσουν τη δικαιοσύνη. Πρόκειται για έργα, τα οποία είχαν ξεκινήσει από το παρελθόν από προηγούμενες κυβερνήσεις, τα οποία όλα συνεχίστηκαν και ευτυχώς σταδιακά ολοκληρώνονται. Αυτά θα βοηθήσουν την επιτάχυνση, ίσως και την αντιμετώπιση, του συνολικού προβλήματος.

Σε ό,τι αφορά τις κτηριακές υποδομές, να πω ότι το πρόβλημά μας δεν είναι τόσο ποσοτικό όσο ποιοτικό. Κάποιες από αυτές χωλαίνουν. Και έχουμε και ένα συγκεκριμένο πρόβλημα σημαντικό στον Πειραιά.

Και σε ό,τι αφορά τη στελέχωση, θα προσπαθήσω να σας απαντήσω με την ίδια ταχύτητα. Έχουμε μια πρόβλεψη αυξήσεων –δεν λέω ότι οι αυξήσεις αυτές θα αντιμετωπίσουν πλήρως το πρόβλημα, αλλά, εν πάση περιπτώσει, θα βελτιώσουν την κατάσταση– και σε ό,τι αφορά τις θέσεις των αντιεισαγγελέων και σε ό,τι αφορά τις θέσεις των πρωτοδικών, ιδίως σε σχέση με τον αριθμό των ειρηνοδικών. Ο νέος αριθμός εκατόν σαράντα ειρηνοδικών, που θα προστεθεί στους παλιούς, θα βοηθήσει αρκετά την αντιμετώπιση της νέας ύλης, την οποία θα αντιμετωπίσουν τα ειρηνοδικεία.

Η πραγματικότητα, όμως, είναι ότι το μεγάλο μας έλλειμμα και η μεγάλη μας δυσκολία αφορά τον αριθμό των δικαστικών υπαλλήλων. Εκεί το έλλειμμα είναι ακόμη μεγαλύτερο, είναι περίπου τρεις χιλιάδες άτομα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Γι’ αυτό και εναγωνίως προσπάθησε το Υπουργείο να αντιμετωπίσει το πρόβλημα αυτό και με τον θεσμό της κινητικότητας, αναζητώντας κίνηση και από άλλα Υπουργεία, ο οποίος βοήθησε τώρα πολύ. Όλη η ελληνική κοινωνία έμαθε το θέμα με υπαλλήλους που κινήθηκαν, που ήταν σε διαθεσιμότητα, είχαν περάσει από θέση καθαρισμού και μετατέθηκαν στο Υπουργείο Δικαιοσύνης, επειδή είχαν όλα τα προσόντα και έτσι έκριναν τα υπηρεσιακά συμβούλια. Στην ίδια αυτή κατεύθυνση θα προσπαθήσουμε να συνεχίσουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο, κύριε Καραγκούνη, για τρία λεπτά.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ, κύριε Πρόεδρε.

Κύριε Υπουργέ, πρώτα απ’ όλα αντιλαμβάνομαι ότι έχετε καταλάβει ποιο είναι το πρόβλημα και ξέρετε ποιες είναι πραγματικά οι ελλείψεις στα δικαστήρια. Αυτή είναι μια καλή αρχή. Πρέπει, όμως, να συνεννοηθούμε ότι το ζήτημα αυτό δεν επιλύεται με τέσσερις καθαρίστριες που θα έρθουν και θα καθίσουν στη θέση του γραμματέα του δικαστηρίου. Για να επιλυθεί αυτό το πολύ σημαντικό πρόβλημα και η νέα νομική πραγματικότητα, η οποία έρχεται σε δύο μήνες, ξεκινά, πρέπει να δώσουμε πολύ σαφείς και συγκεκριμένες απαντήσεις.

Έχεις έναν τεράστιο όγκο, πραγματικά. Έβλεπα τα στοιχεία, κύριε Υπουργέ –απλά προς ενημέρωση του ελληνικού λαού, αλλά και της Αιθούσης- από 1-1-15 έως 18-10-15, οπότε κατατέθηκαν –μιλάμε για το Πολυμελές Πρωτοδικείο Αθηνών- έξι χιλιάδες δώδεκα αγωγές τακτικής διαδικασίας. Και από 1-1-15 έως 18-10-15, στο ίδιο διάστημα δηλαδή, κατατέθηκαν ενώπιον του μονομελούς δεκαοκτώ χιλιάδες οκτακόσιες εξήντα έξι αγωγές τακτικής διαδικασίας.

Εκτιμάται ότι κατά τους πρώτους μήνες του έτους 2016 θα κατατίθενται μηνιαίως τουλάχιστον εξακόσια πενήντα νέα δικόγραφα ενώπιον του Πολυμελούς και δύο χιλιάδες νέα δικόγραφα ενώπιον του μονομελούς. Συν βεβαίως, τις ήδη προσδιορισθείσες με το νυν ισχύον σύστημα συζήτησης, τα οποία βεβαίως είναι εκκρεμή, και τις παραιτήσεις των δικογράφων, στις οποίες αναφέρθηκα.

Εδώ, λοιπόν, έχουμε κάποια πολύ συγκεκριμένα κενά, το οποία πρέπει να δούμε, κύριε Υπουργέ, πώς θα καλυφθούν. Διαφορετικά –και εδώ είναι η ουσία της ερώτησης και εδώ πρέπει να απαντήσουμε- δεν θα μπορέσει να λειτουργήσει το νέο σύστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άκουσα –και πολύ σωστά το είπατε- ότι υπάρχει διαγωνιστική διαδικασία για τους ειρηνοδίκες, η οποία είναι για εκατόν ενενήντα θέσεις. Για να λειτουργήσουν, όμως, στοιχειωδώς τα πρωτοδικεία –διότι εδώ είναι η ουσία- θα χρειαστούν σε πρώτη φάση τουλάχιστον –να σας αναφέρω για το Πρωτοδικείο Αθηνών- εκατό νέες θέσεις πρωτοδικών.

Και το ζήτημα είναι το εξής: Ακόμα και αν αποφασίσουμε να προχωρήσει η διαγωνιστική διαδικασία των εκατό νέων δικαστών, θα χρειαστεί, με την περίοδο που χρειάζεται στη Σχολή Δικαστών, κοντά στον ενάμιση χρόνο. Το πρόβλημα επείγει. Το πρόβλημα είναι σε δύο μήνες από τώρα. Ακόμα και αν είχατε τη διάθεση –και περιμένω να μου πείτε κάτι επ’ αυτού- να προχωρήσετε σε έναν νέο διαγωνισμό, σίγουρα θα μας πάρει ένα χρονικό διάστημα που δεν επιλύει το πρόβλημα. Αυτό τι σημαίνει;

Αφήνω, βεβαίως που, τουλάχιστον για την Αθήνα –πολύ σωστά το είπατε- σε θέσεις γραμματέων, είναι πολύ μεγάλος ο αριθμός και η ανάγκη. Γι’ αυτό πρέπει να επιμείνετε στην κινητικότητα. Θα πρέπει να κάνετε πραγματικά κάτι και η βοήθειά μας θα είναι αμέριστη, διότι έχει φρακάρει η δικαιοσύνη. Τίποτα δεν προχωράει. Εγώ ακούω τις κραυγές αγωνίας και από τους δικηγορικούς συλλόγους, αλλά και από τις ενώσεις δικαστών. Οι ίδιοι το λένε ότι δεν μπορεί να βγει πέρα.

Εδώ, λοιπόν, πρέπει να δούμε –επειδή είναι σαφές, οι αριθμοί ποτέ δεν κάνουν λάθος- ότι αν δεν κάνουμε άμεσα την πρόσληψη πρωτοδικών, δηλαδή δικαστών, δεν θα μπορεί να λειτουργήσει το σύστημα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Εγώ, κύριε Υπουργέ, σας προτείνω να εξετάσετε το ενδεχόμενο να υπάρξει μια αναστολή του νόμου τουλάχιστον για έξι μήνες, διότι διαφορετικά ούτε το επιθυμητό αποτέλεσμα θα υπάρξει, αλλά κυρίως θα βρεθούμε σε μια νέα πολύ σκληρή πραγματικότητα. Δείτε και τα δύο ζητήματα, και τις προσλήψεις των δικαστών και το ζήτημα της κινητικότητας. Συμφωνούμε απόλυτα. Αλλά εξετάστε και το ενδεχόμενο να αναστείλετε τον νόμο για έξι μήνες τουλάχιστον.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Καραγκούνη.

Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Οπωσδήποτε μια αναστολή εφαρμογής δεν μπορώ να πω ότι δεν θα διευκόλυνε. Εδώ, όμως, έχουμε να κάνουμε με ένα θέμα για το οποίο έχουμε δεσμεύσεις και για τον λόγο αυτό δεν θα μπορούσαμε να το διαχειριστούμε με μια δική μας απόφαση. Αυτό το οποίο χρειάζεται είναι διαβούλευση και συμφωνία των εταίρων μας, προκειμένου να φτάσουμε σε εκείνο το σημείο.

Εντωμεταξύ, όμως, υποχρέωσή μας είναι να προετοιμαζόμαστε. Και να εισφέρω και κάτι επιπλέον σε όσα έχετε πει, το οποίο είναι σημαντικό θέμα υποδομής και πρέπει να επιλύσουμε τάχιστα, ενδεχομένως και με λύσεις ανάγκης, αλλά άμεσα, που είναι το θέμα της ηλεκτρονικής διεξαγωγής των πλειστηριασμών, που από τεχνική άποψη, βέβαια, δεν μας έχει βρει έτοιμους στον βαθμό, στον οποίο θα θέλαμε. Υπάρχουν ταχύτητες σε ό,τι αφορά την ανάπτυξη των τεχνικών υποδομών μας, τις οποίες δεν μπορούμε να διαπεράσουμε και αναγκαστικά προσφεύγουμε και σε αναγκαστικές λύσεις.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Θα ήθελα να πω πως σε ό,τι αφορά τον αριθμό των πρωτοδικών, η σειρά η οποία τώρα τελειώνει στη Σχολή Δικαστών θα βρεθεί πλέον στην έδρα από το καλοκαίρι του 2016. Θα έχουμε δηλαδή επιπλέον εξήντα περίπου άτομα, σαράντε πέντε πρωτοδίκες και δεκαπέντε εισαγγελικούς λειτουργούς επιπλέον, εκτός των εκατόν ενενήντα τεσσάρων ειρηνοδικών, τους οποίους μνημονεύσατε.

Έχουμε και άλλες επί μέρους θέσεις, τις οποίες νομίζω ότι θα μπορέσουμε να επαυξήσουμε. Ασφαλώς θα προσφύγουμε στο θεσμό της κινητικότητας, ο οποίος βοηθάει πολύ.

Κύριε Καραγκούνη θα προσπαθήσω να σας ενημερώσω και εγγράφως. Θα ζητήσω από τις υπηρεσίες μας να σας στείλουν αναλυτικά και επικαιροποιημένα στοιχεία.

Ευχαριστώ πολύ.

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Υπουργέ.

Κυρίες και κύριοι συνάδελφοι, βρίσκεται σε εξέλιξη η συνεδρίαση κοινοβουλευτικού ελέγχου, με τη συζήτηση των επίκαιρων ερωτήσεων.

Έχω την τιμή να ανακοινώσω προς το Σώμα ότι ο Υπουργός Οικονομικών κ. Ευκλείδης Τσακαλώτος θα καταθέσει τον κρατικό προϋπολογισμό του οικονομικού έτους 2016.

Ο Υπουργός Οικονομικών κ. Τσακαλώτος έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, κυρίες και κύριοι Βουλευτές, έχω την ιδιαίτερη τιμή να καταθέσω στο Σώμα τον κρατικό προϋπολογισμό και την εισηγητική αυτού έκθεση του οικονομικού έτους 2016, καθώς και τον τόμο για τις φορολογικές δαπάνες του 2016.

Κύριε Πρόεδρε, θα σας παρακαλέσω να οριστούν ημερομηνίες για τη συζήτηση του κρατικού προϋπολογισμού στη Διαρκή Επιτροπή Οικονομικών Υποθέσεων και στην Ολομέλεια του Σώματος.

Καταθέτω, επίσης, τις εκθέσεις των γενικών διευθυντών του Γενικού Λογιστηρίου του Κράτους, φορολογικής διοίκησης, τελωνείων και ειδικών φόρων κατανάλωσης, δημόσιας περιουσίας και κοινωφελών περιουσιών του Υπουργείου Οικονομικών, καθώς και τη δήλωση που προβλέπεται από το άρθρο 58 του ν. 4270/2014, όπως αυτό ισχύει.

Σας ευχαριστώ πάρα πολύ, κύριε Πρόεδρε.

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει στον Πρόεδρο της Βουλής με τη μορφή stick (ψηφιακό μέσο αποθήκευσης) τον γενικό προϋπολογισμό του κράτους για το οικονομικό έτος 2016 και την εισηγητική αυτού έκθεση.

Επίσης, καταθέτει τον τόμο που αναφέρεται στις φορολογικές δαπάνες του 2016 και τις εκθέσεις των γενικών διευθυντών του Γενικού Λογιστηρίου του Κράτους, φορολογικής διοίκησης, τελωνείων και ειδικών φόρων κατανάλωσης, δημόσιας περιουσίας και κοινωφελών περιουσιών του Υπουργείου Οικονομικών, καθώς και τη δήλωση που προβλέπεται από το άρθρο 58 του ν. 4270/2014, όπως αυτό ισχύει)

**ΠΡΟΕΔΡΟΣ (Νικόλαος Βούτσης):** Ευχαριστώ.

Κυρίες και κύριοι συνάδελφοι, επιτρέψτε μου να σας ενημερώσω για το πώς θα διεξαχθεί η σχετική συζήτηση για τον προϋπολογισμό.

Θα ξεκινήσει στην αρμόδια Διαρκή Επιτροπή Οικονομικών Υποθέσεων την Τετάρτη 25 Νοεμβρίου 2015, σε τέσσερις συνεδριάσεις, μετά από συνεννόηση με το Προεδρείο της Επιτροπής.

Η συζήτηση στην Ολομέλεια της Βουλής θα ξεκινήσει την Τρίτη 1η Δεκεμβρίου του 2015, σύμφωνα με το άρθρο 123 παράγραφος 1 του Κανονισμού της Βουλής και θα ολοκληρωθεί το Σάββατο 5 Δεκεμβρίου του 2015, με τη διεξαγωγή ονομαστικής ψηφοφορίας. Είναι μέχρι πέντε συνεδριάσεις, λέει ο Κανονισμός. Θα εξαντλήσουμε και τις πέντε συνεδριάσεις.

Άρα με μια άνεση, μπορεί να πει κανείς, θα μπορέσουν και οι κοινοβουλευτικές ομάδες, τα κόμματα δημοσιολογούντες να ασχοληθούν με τα δεδομένα του φετινού προϋπολογισμού.

Σας ευχαριστώ.

Θα συνεχίσουμε τη διαδικασία της συζήτησης των επικαίρων ερωτήσεων.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

**ΠΡΟΕΔΡΕΥΩΝ (Δημήτριος Κρεμαστινός):** Συνεχίζουμε με την πρώτη με αριθμό 142/16-11-2015 επίκαιρη ερώτηση δευτέρου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Ναυτιλίας και Νησιωτικής Πολιτικής, σχετικά με την ανάγκη άμεσης απομάκρυνσης του πλοίου «Μυτιλήνη» από τον λιμένα Καρλοβασίου Σάμου.

Ο Υπουργός Ναυτιλίας και Νησιωτικής Πολιτικής κ. Δρίτσας θα απαντήσει στην επίκαιρη αυτή ερώτηση.

Κύριε Σεβαστάκη, έχετε τον λόγο για δύο λεπτά.

**ΔΗΜΗΤΡΙΟΣ ΣΕΒΑΣΤΑΚΗΣ:** Ευχαριστώ πολύ.

Κύριε Υπουργέ, κατ’ αρχάς, ευχαριστώ που παρευρίσκεστε για να απαντήσετε στην ερώτηση. Αφορά την παραμονή του πλοίου «ΜΥΤΙΛΗΝΗ» στο λιμάνι του Καρλοβασίου Σάμου, που εδώ και οκτώ μήνες είναι ακινητοποιημένο, εκτός λειτουργίας και έρημο. Αποτελεί εκ των πραγμάτων έναν σημαντικό κίνδυνο και για τη λειτουργία του λιμανιού, αλλά δυνητικά -από την οικολογική τουλάχιστον πλευρά- και για την παράλια ζώνη του Καρλοβασίου.

Το πλοίο έχει εγκαταλειφθεί. Η εταιρεία δεν το χρησιμοποιεί και πια αποκλίνει από τα πιστοποιητικά, τα οποία θα το κάνουν αξιόπλοο. Είχε υπάρξει μια μεγάλη εργασιακή σύγκρουση τους προηγούμενους μήνες και σήμερα βρίσκεται ακινητοποιημένο και επικίνδυνο.

Έχει συνεδριάσει η αρμόδια γνωμοδοτική επιτροπή από τις 19 Οκτωβρίου και έχει αποφανθεί για την επικινδυνότητα και τη δυσλειτουργία που προκαλεί στο λιμάνι. Να σημειώσω ότι δεν ολοκληρώνονται και οι εργασίες, με τις οποίες αρτιώνεται η λιμενική λειτουργία.

Θέλω να μάθω με ποιες διαδικασίες και με ποιον τρόπο το Υπουργείο θα επέμβει, ώστε να απομακρυνθεί το πλοίο άμεσα από το λιμάνι του Καρλοβασίου στη Σάμο.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Σεβαστάκη.

Κύριε Υπουργέ, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε Σεβαστάκη, ευχαριστώ πολύ για την ερώτηση και ζητώ συγγνώμη γιατί είχε κατατεθεί ξανά, αλλά σοβαρότατα κωλύματα δεν μου επέτρεψαν να είμαι εδώ και να απαντήσω τις δύο προηγούμενες φορές.

Είναι γνωστό το πρόβλημα. Αυτό το πλοίο χάλασε στις αρχές του χρόνου, έμεινε από μηχανική βλάβη στο λιμάνι στο Καρλόβασι της Σάμου και έκτοτε κατεβλήθησαν προσπάθειες για να μεταφερθεί, να ρυμουλκηθεί και να έλθει στο λιμάνι του Πειραιά για να μπει και σε διαδικασία επισκευής, γιατί η επισκευή δεν μπορούσε να γίνει στη Σάμο.

Οι εξελίξεις δεν βοήθησαν προς αυτήν την κατεύθυνση. Υπήρξαν σοβαρότατα ζητήματα εργασιακών διεκδικήσεων, τα οποία γνωρίζετε. Το πλήρωμα κήρυξε επίσχεση εργασίας και όσο διαρκούσε η εκκρεμότητα αυτή, αυτός ήταν ένας πρόσθετος λόγος για τον οποίον το πλοίο δεν μπορούσε να μετακινηθεί. Έτσι, όλες οι προσπάθειες εκείνης της περιόδου για τη μεταφορά του πλοίου δεν απέδωσαν.

Στη συνέχεια, ξεκίνησε διαδικασία, όπως οι εργαζόμενοι ζητούσαν και είχαν δίκιο, γιατί ήταν εγκαταλειμμένοι. Το Υπουργείο βοήθησε πάρα πολύ -και το γνωρίζετε- όσο καιρό οι εργαζόμενοι ήσαν εκεί να υποστηριχθούν, αλλά και η κοινωνία της Σάμου βοήθησε σε αυτό, οι οργανώσεις αλληλεγγύης, καθώς και το Εργατικό Κέντρο της Σάμου. Σε κάθε περίπτωση, έφθασε πια η κατάσταση στο απροχώρητο. Οι εργαζόμενοι έκαναν αίτηση εγκατάλειψης, να υπαχθούν στις διαδικασίες της εγκατάλειψης, του εγκαταλελειμμένου πληρώματος, όπως προβλέπει η νομοθεσία, και από εκεί και πέρα, το Υπουργείο ξεκίνησε την προβλεπόμενη διαδικασία, η οποία και ολοκληρώθηκε στις 26 Αυγούστου.

Αντιλαμβάνεστε, λοιπόν, ότι τώρα πια, μετά τις εκλογές του Σεπτεμβρίου, άρχισαν να κινούνται οι διαδικασίες, οι οποίες όπως προβλέπεται από τη νομοθεσία, επειδή το πλοίο βρίσκεται σε χαραγμένη θαλάσσια ζώνη του λιμένα Καρλοβασίου, η πρώτη Υπηρεσία που έχει αρμοδιότητα να κινήσει τη διαδικασία είναι το Λιμενικό Ταμείο Σάμου, το οποίο είναι δημοτικό λιμενικό ταμείο. Και όντως, έχουν κινηθεί διαδικασίες, στις οποίες αναφερθήκατε κι εσείς.

Αυτήν τη στιγμή, με την κείμενη νομοθεσία, ο δικηγόρος που ήδη πρέπει να ορίστηκε οφείλει να προχωρήσει σε ορισμένα βήματα κι από τη στιγμή που έχουν επικυρωθεί οι γνωμοδοτήσεις του ταμείου, έχει προχωρήσει σε έγγραφη πρόσκληση στον ιδιοκτήτη να απομακρύνει το πλοίο και να εξαλείψει κάθε επιβλαβή συνέπεια σε χρονικό διάστημα ενός μηνός. Πέρα από αυτό, πρέπει να αναζητηθούν τυχόν δανειστές, να αναζητηθεί η υποθήκη του πλοίου, να εξετασθεί το κόστος απαλλοτρίωσης, η αξία του πλοίου, ώστε εάν δεν ανταποκριθεί ο πλοιοκτήτης, να κινηθούν οι διατάξεις που προβλέπει ο νόμος του 2001 και από εκεί και πέρα να ακολουθηθεί μια διαδικασία, που σε κάθε περίπτωση δεν είναι σύντομη, αλλά είναι μακρόχρονη.

Εμείς προσπαθούμε, με βάση τις διατάξεις του νόμου να αναζητήσουμε και λύσεις σύντομης απομάκρυνσης. Δεν είμαι σε θέση αυτήν τη στιγμή να σας τις ανακοινώσω, γιατί είναι περίπλοκες και πρέπει να έχουν προηγηθεί οι κινήσεις αυτές και μετά να μπούμε στη διαδικασία υλοποίησης. Σας περιέγραψα τις αναμενόμενες κινήσεις του δικηγόρου. Μετά θα μπούμε σε ειδικές διατάξεις που προβλέπει ο ν. 2881/2001 και ειδικά το άρθρο 5 παράγραφος 2. Εάν όλες οι προσπάθειες που γίνονται τώρα και από το Λιμενικό Ταμείο και με την προβλεπόμενη διαδικασία δεν αποδώσουν, τότε αναζητάμε την ενεργοποίηση της διαδικασίας αυτής. Ο Δήμαρχος της Σάμου έχει ενδιαφερθεί και συζητώ μαζί του.

Υπάρχει ένα κενό ζήτημα, το ποιος θα αναλάβει το κόστος, αν η εταιρεία αυτήν τη στιγμή αποδειχθεί ανύπαρκτη και δεν πληρούνται οι προϋποθέσεις ώστε να κληθεί πραγματικά να ανταποκριθεί. Αν κινηθούν οι διαδικασίες πλειστηριασμού του πλοίου -σας είπα ότι είναι χρονοβόρες, αλλά αυτές προβλέπει η νομοθεσία- ενδιάμεσες λύσεις υπάρχουν με τη διαδικασία του ν. 2881, αλλά και εκεί, χωρίς να υπάρχει με βάση τα παραπάνω βέβαιη εξασφάλιση ποιος αναλαμβάνει το κόστος της μεταφοράς και της ρυμούλκησης. Όλα αυτά είναι σε διαρκή μελέτη.

Φαντάζομαι ότι θα βρούμε μία άκρη, χωρίς να είναι τόσο απλό και εύκολο, γιατί, σημειωτέον ότι η νομοθεσία προβλέπει διάφορες ρυθμίσεις και διάφορες διαδικασίες, αλλά ποινές δεν προβλέπει γι’ αυτά και αυτό είναι ένα πρόβλημα.

Τελειώνω λέγοντας ότι στο ενδιάμεσο διάστημα οι λιμενικές αρχές της Σάμου και ο λιμενάρχης έχουν αναλάβει πρωτοβουλίες, ώστε να ενισχυθεί η ασφάλεια πρόσδεσης του πλοίου και να μην έχουμε κανένα πρόβλημα, σε σχέση με ενδεχόμενα περαιτέρω δημιουργίας επικίνδυνων καταστάσεων.

Θέλω να πιστεύω ότι στους επόμενους μήνες θα έχουμε μία καλή εξέλιξη.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Θέλετε να κάνετε χρήση της δευτερολογίας σας, κύριε Σεβαστάκη;

**ΔΗΜΗΤΡΙΟΣ ΣΕΒΑΣΤΑΚΗΣ:** Βεβαίως.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΔΗΜΗΤΡΙΟΣ ΣΕΒΑΣΤΑΚΗΣ:** Από πέρσι συζητάμε για τα διοικητικά προβλήματα που αντιμετωπίζει ο χώρος της ακτοπλοΐας, δηλαδή το βασικό αναπτυξιακό εργαλείο της νησιωτικής περιοχής και η περιγραφή σας φωτίζει και αυτές τις πλευρές, κύριε Υπουργέ.

Παρ’ όλο που φέτος έχουμε μια μεγάλη βελτίωση στην ακτοπλοΐα και η ποιότητα των πλοίων και η συχνότητα των δρομολογίων βελτιώθηκαν πολύ, αναρωτιέμαι: Το κόστος ρυμούλκησης ή το κόστος βύθισης; Ποιο ζυγίζουμε; Αν βυθιστεί, η οικολογική και δομική καταστροφή στο λιμάνι του Καρλοβασίου θα είναι πάρα πολύ μεγάλη και φοβάμαι ότι με τις σημερινές οικονομικές συνθήκες δεν θα έχει επιστροφή.

Πρέπει, λοιπόν, μ’ αυτόν τον τρόπο να δρομολογήσουμε ακόμα και fast track διαδικασίες –μιας και είναι μόδα στις νέες πολιτικές συνθήκες- ώστε να μπορέσει το πλοίο να ρυμουλκηθεί. Πρέπει να επινοήσουμε δομές, διατάξεις και μηχανισμούς, ώστε να φύγει το συντομότερο.

Το λιμάνι του Καρλοβασίου είναι βόρειο και πλήττεται πάρα πολύ. Η επικινδυνότητα δεν αφορά μόνο την πρόσδεση. Αφορά και την ηλεκτρόλυση, όπως μου λένε, εφόσον δεν τροφοδοτείται με ρεύμα και επομένως αφορά και την αποσάθρωση, την αποδόμηση του πλοίου. Αυτήν την σκοτεινή πλευρά θέλω να την βάλουμε στη σκέψη μας. Θα προσπαθήσω να έχω συνεργασία με το Υπουργείο, το οποίο εξάλλου, πάρα πολύ συχνά, είναι ευλύγιστο και επινοεί τρόπους να επιλύει προβλήματα, παρ’ όλη την προσφυγική πίεση. Το αναγνωρίζουμε αυτό. Η περίοδος της άνοιξης ή του περσινού χειμώνα δεν έχει καμμία σχέση με το φετινό θέρος. Έχουν βελτιωθεί πάρα πολύ τα πράγματα.

Είμαι σίγουρος ότι μπορούμε να αναζητήσουμε δρόμους, ώστε να επιταχυνθεί η διαδικασία και να τη σιγουρέψουμε. Το να αποκατασταθεί το λιμάνι του Καρλοβασίου, το οποίο αυτήν τη στιγμή είναι και πύλη εισόδου από την πλευρά της Τουρκίας και επομένως έχει κι έναν ρόλο διακρατικής γέφυρας, είναι πάρα πολύ σημαντικό και στρατηγικό για το νησί μας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Έχετε τον λόγο, κύριε Υπουργέ, για τρία λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Σεβαστάκη, εάν έδωσα την εντύπωση ότι το Υπουργείο δεν κατανοεί τη σοβαρότητα του προβλήματος, να αποκαταστήσω την πραγματικότητα. Την κατανοούμε πάρα πολύ.

Φυσικά, αυτήν τη στιγμή δεν έχουμε καμμία ένδειξη άμεσης επικινδυνότητας και αποσάθρωσης. Δυνητικά όμως -και κανείς δεν ξέρει πόσο γρήγορα μπορεί αυτά τα πράγματα να γίνουν- μπορεί να συμβεί. Και ως εκ τούτου, κάθε ενέργεια πρέπει να προνοεί και όχι να έρχεται εκ των υστέρων να μαζέψει τα ασυμμάζευτα. Σε αυτήν την κατεύθυνση κινούμαστε και βεβαιώνουμε ότι όλες οι προσπάθειες είναι στην κατεύθυνση τού να απομακρυνθεί το πλοίο σύντομα.

Εγώ περιέγραψα το προηγούμενο διάστημα, που δεν μπορούσε ούτως ή άλλως να κινηθεί καμμιά διαδικασία λόγω της επίσχεσης. Όλα αυτά έληξαν στις 26 Οκτωβρίου.

Αυτά συνδέθηκαν με μία πάρα πολύ σημαντική επίσης παρέμβαση του Υπουργείου, που καλό είναι να την καταθέτουμε και να τη θυμόμαστε. Η διαδικασία της αποζημίωσης των ναυτικών -μέσα από τη διαδικασία της εγκατάλειψης και της αποζημίωσής τους- κινήθηκε με τον πιο συστηματικό τρόπο και δικαιώθηκαν οι άνθρωποι, και με την ταυτόχρονη κάλυψη των συμφερόντων του ΝΑΤ και του δημοσίου. Όλη αυτή η περιπέτεια που ταλάνισε την ελληνική ακτοπλοΐα και το Υπουργείο και κυρίως τους ίδιους τους ναυτικούς, τους εργαζόμενους της ΝΕΛ, βρήκε έναν δρόμο πολύ καλό, με τη δικαίωσή τους, που τώρα πια και αυτό βρίσκεται σε τελική φάση, περνώντας από συστηματικά στάδια, με επινοήσεις πολλές φορές εντός του νομικού πλαισίου, όπως είπατε. Γιατί δεν τα παρατάμε. Προσπαθούμε να επινοούμε λύσεις εκεί όπου όλα δείχνουν ότι δεν υπάρχουν λύσεις. Αυτό είναι το πνεύμα στο Υπουργείο πλέον, και όχι μόνο δικό μου, αλλά και των υπηρεσιών.

Σε αυτήν την κατεύθυνση κινείται η διαδικασία και εδώ προφανώς το θέμα δεν είναι αν αυτό το κόστος είναι σημαντικό ή όχι. Είναι το ότι πρέπει να βρούμε λύση. Αν δεν υπάρχει αυτός που οφείλει να το αναλάβει, δηλαδή ο πλοιοκτήτης, και αν δεν μπορέσει για εκατό λόγους να συμβεί αυτό –που προς αυτήν την κατεύθυνση κινούμαστε κατ’ αρχήν- τότε πρέπει να βρούμε μια νόμιμη λύση για να γίνει αυτό. Και θα την βρούμε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και πέντε εκπαιδευτικοί συνοδοί τους από το 10ο Δημοτικό Σχολείο Τρίπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πρέπει να σας πω ότι σήμερα παρακολουθείτε μια συνεδρίαση κοινοβουλευτικού ελέγχου όπου οι Βουλευτές, ο κάθε ένας ξεχωριστά καλεί τον αρμόδιο Υπουργό και υποβάλλει ερωτήσεις. Γι’ αυτό δεν βλέπετε ολομέλεια, δηλαδή δεν βλέπετε και τους τριακόσιους Βουλευτές σήμερα στη Βουλή. Το λέω γιατί πολλές φορές γεννιούνται απορίες γιατί δεν είναι οι Βουλευτές εδώ. Σήμερα είναι συνεδρίαση του λεγόμενου κοινοβουλευτικού ελέγχου.

Κύριοι συνάδελφοι, η έκτη με αριθμό 127/11-11-2015 επίκαιρη ερώτηση πρώτου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Εσωτερικών και Διοικητικής Ανασυγκρότησης, σχετικά με την αιφνιδιαστική αλλαγή επικεφαλής στη Διεύθυνση Εσωτερικών Υποθέσεων της Ελληνικής Αστυνομίας, δεν θα συζητηθεί λόγω κωλύματος του κυρίου Υπουργού και διαγράφεται.

Η όγδοη με αριθμό 144/16-11-2015 επίκαιρη ερώτηση πρώτου κύκλου του Βουλευτή Λαρίσης της Ένωσης Κεντρώων κ. Γεωργίου Κατσιαντώνη προς τον Υπουργό Εσωτερικών και Διοικητικής Ανασυγκρότησης, σχετικά με τη λήψη μέτρων ασφαλείας και προστασίας των Ελλήνων πολιτών εντός των συνόρων, εξαιτίας του φαινομένου της «ισλαμικής τρομοκρατίας», δεν θα συζητηθεί λόγω κωλύματος του κυρίου Υπουργού και διαγράφεται.

Η τρίτη με αριθμό 126/11-11-2015 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Παιδείας, Έρευνας και Θρησκευμάτων, σχετικά με τη στάση του Υπουργείου στην αντιμετώπιση των διεθνών αξιολογητών στις σχολές του Εθνικού και Καποδιστριακού Πανεπιστημίου Αθηνών, δεν θα συζητηθεί λόγω κωλύματος του κυρίου Υπουργού και διαγράφεται.

Η τέταρτη με αριθμό 140/16-11-2015 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την επαπειλούμενη κύρωση της διακοπής του ρεύματος στις περιπτώσεις αδυναμίας εξόφλησης εκ μέρους των καταναλωτών, δεν θα συζητηθεί λόγω κωλύματος του κυρίου Υπουργού και διαγράφεται.

Η έκτη με αριθμό 158/17-11-2015 επίκαιρη ερώτηση πρώτου κύκλου του Βουλευτή Αχαΐας κ. Νικολάου Νικολόπουλου προς τον Υπουργό Υγείας, σχετικά με την αντιμετώπιση των προβλημάτων των Κέντρων Υγείας της Αχαΐας, δεν θα συζητηθεί λόγω κωλύματος του κυρίου Υπουργού και διαγράφεται.

Η πρώτη με αριθμό 165/17-11-2015 επίκαιρη ερώτηση δεύτερου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Περιβάλλοντος και Ενέργειας, σχετικά με την άδεια λειτουργίας της μονάδας ιχθυοκαλλιέργειας στο Πόρτο Γερμενό, δεν θα συζητηθεί λόγω κωλύματος του κυρίου Υπουργού και διαγράφεται.

Η δεύτερη με αριθμό 148/16-11-2015 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου-Χρυσή Αυγή κ. Ηλία Παναγιώταρου προς τον Υπουργό Υποδομών, Μεταφορών και Δικτύων, σχετικά με τα γραφειοκρατικά εμπόδια στην παραγωγή του θρυλικού ελληνικού αυτοκινήτου Pony, δεν θα συζητηθεί λόγω κωλύματος του κυρίου Υπουργού και διαγράφεται.

Η τρίτη με αριθμό 151/16-11-2015 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων, σχετικά με την αυτοδυναμία του Ελληνικού Ανοιχτού Πανεπιστημίου, δεν θα συζητηθεί λόγω κωλύματος του κυρίου Υπουργού και διαγράφεται.

Συνεχίζουμε με την τρίτη με αριθμό 147/16-11-2015 επίκαιρη ερώτηση πρώτου κύκλου του Βουλευτή της Α΄ Πειραιώς του Λαϊκού Συνδέσμου-Χρυσή Αυγή κ. Νικόλαου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την αναβάθμιση της ναυτικής εκπαίδευσης.

Κύριε Κούζηλε, έχετε τον λόγο για δυο λεπτά.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, με επιστολή της η Πανελλήνια Ένωση Πλοιάρχων Εμπορικού Ναυτικού στις 2-10-2015 είχε ενημερώσει την ηγεσία του Υπουργείου Ναυτιλίας για τα προβλήματα που υπάρχουν στη ναυτική εκπαίδευση. Υπάρχει έλλειψη μονίμων ναυτοδιδασκάλων, καθυστερήσεις στην πρόσληψη προσωπικού. Γενικά παρατηρείται μια αποναυτικοποίηση σε όλες τις σχολές και στο ΚΕΣΕΝ, Πλοιάρχων και Μηχανικών. Επίσης, υπάρχει πρόβλημα στη βιβλιογραφία και στην ύλη. Υπάρχουν και κτηριακά προβλήματα. Όλα τα παραπάνω προβλήματα σπρώχνουν τους ναυτικούς στην ιδιωτική εκπαίδευση.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Θα ήθελα να κάνω γνωστή μια μελέτη που είχε γίνει το 2013 από το Πανεπιστήμιο Αθηνών, από το Στατιστικό Τμήμα Οικονομικών. Είχε δώσει ένα ερωτηματολόγιο στους σπουδαστές των σχολών ΑΕΝ. Για το αν είναι ικανοποιημένοι για τα εκπαιδευτικά ταξίδια, είχε απαντήσει θετικά το 45%. Για το αν είναι ικανοποιημένοι από τις σπουδές τους είχε απαντήσει θετικά το 30%. Γενικά είχαν θέσει όλοι θέματα ως προς την αφοσίωσή τους στις σχολές, ως προς τη διδακτέα ύλη.

Ερωτάσθε, κύριε Υπουργέ, τι θα πράξετε για την επίλυση των ανωτέρω προβλημάτων, με σκοπό την αναβάθμιση της ναυτικής εκπαίδευσης;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κούζηλο.

Θα απαντήσει για τρία λεπτά ο Υπουργός Ναυτιλίας και Νησιωτικής Πολιτικής, κ. Θεόδωρος Δρίτσας.

Κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα προσπαθήσω να πω τι έχουμε κάνει μέχρι τώρα. Είναι πολύ μικρό μέρος όσων θέλουμε και σχεδιάζουμε να κάνουμε. Πράγματι θεωρούμε ότι η ναυτική εκπαίδευση είναι πυλώνας γενικά της ναυτιλιακής πολιτικής αλλά και της ναυτιλιακής οικονομίας. Χωρίς μια αναβαθμισμένη, στέρεη και επαρκή ναυτική εκπαίδευση δεν μπορεί να υπάρξει ναυτιλία και δεν μπορεί να υπάρχουν και ναυτικοί με αξιοπρέπεια, δικαιώματα και προσωπικότητα, όπως πρέπει να είναι οι ναυτικοί και όπως η παράδοση των Ελλήνων ναυτικών επιτάσσει.

Γι’ αυτό και όποια επισήμανση κάνει κάθε φορέας, αλλά ιδιαίτερα η Πανελλήνια Ένωση Πλοιάρχων Εμπορικού Ναυτικού πάσης τάξεως, είναι για μας καμπανάκι που το θέτουμε σε πρώτη προτεραιότητα. Σας βεβαιώνω ότι και με τη διοίκηση και με τον πρόεδρο, τον κ. Γεώργιο Βλάχο, συνεργαζόμαστε και συζητάμε συστηματικά όλα τα ζητήματα, αλλά φυσικά και με τις άλλες ενώσεις των ναυτικών.

Θέλουμε ναυτική εκπαίδευση δημόσια και αναβαθμισμένη. Και πράγματι, έχουμε ζήσει όλα τα τελευταία χρόνια το φαινόμενο μιας υποβάθμισης, διαρκούς εγκατάλειψης και παραμέλησης της δημόσιας ναυτικής εκπαίδευσης, που τώρα έχει φτάσει, και λόγω της οικονομικής κρίσης και των γνωστών δυσχερειών των δημοσιονομικών, σε ακόμα πιο υποβαθμισμένο επίπεδο. Αυτό παραλάβαμε και προσπαθούμε σιγά σιγά να το ανατάξουμε και ακριβώς ανατάσσοντάς το να δικαιώσουμε τη δημόσια ναυτική εκπαίδευση και να αποτρέψουμε κάθε ενίσχυση επιχειρηματολογίας προς την κατεύθυνση της διολίσθησης στην ιδιωτικοποίησή της.

Η έλλειψη μόνιμου εκπαιδευτικού προσωπικού στις Ακαδημίες Εμπορικού Ναυτικού και στα Κέντα Επιμόρφωσης των Στελεχών του Ναυτικού στο ΚΕΣΕΝ, οφείλεται από τη μια μεριά στον περιορισμό των προσλήψεων στο δημόσιο, λόγω της εφαρμοζόμενης δημοσιονομικής πολιτικής επί όλα αυτά τα πέντε χρόνια και αφετέρου οφείλεται και στην κατάργηση από τις κυβερνήσεις της περιόδου 2009-2014 των οργανικών θέσεων. Διακόσιες τριάντα τέσσερις οργανικές θέσεις ήταν και μειώθηκαν στις ογδόντα! Τώρα είναι πάρα πολύ δύσκολο, παρόλο που θα σας εξηγήσω ότι εμείς κάνουμε προσπάθειες να τις αυξήσουμε και πάλι, αλλά αντιλαμβάνεστε ότι σε αυτήν τη δημοσιονομική μέγγενη το να είχες διακόσιες τριάντα τέσσερις οργανικές θέσεις και να έχεις ογδόντα, είναι μια αφετηρία πάρα πολύ δυσμενής.

Στο πλαίσιο του προγραμματισμού των προσλήψεων για το ’15 έχουμε φτιάξει σχετικούς πίνακες –και οι υπηρεσίες και το Υπουργείο- για τις ανάγκες. Τις έχουμε προωθήσει στο Υπουργείο Εσωτερικών και Διοικητικής Ανασυγκρότησης. Είναι μαζί και με όλα τα αντίστοιχα, όλων των άλλων φορέων και Υπουργείων στη διαδικασία πια της οριστικής απόφασης για την κατανομή και κάλυψη των όποιων κενών οργανικών θέσεων του εκπαιδευτικού προσωπικού από την πλευρά του Υπουργείου Διοικητικής Ανασυγκρότησης.

Αυτό αφορά, όχι μόνο τη ναυτική εκπαίδευση, αφορά και τους οργανισμούς λιμένα και άλλες υπηρεσίες του Υπουργείου Ναυτιλίας. Είμαστε σε συνεχή επικοινωνία και συνεργασία με το αρμόδιο Υπουργείο και νομίζω ότι θα έχουμε κάποια θετική εξέλιξη. Δεν μπορώ να σας περιγράψω τι ύψους. Εγώ ευελπιστώ για το καλύτερο δυνατό, αλλά εν πάση περιπτώσει, θα έχουμε θετική εξέλιξη σύντομα και για τη δημόσια ναυτική εκπαίδευση, με την κάλυψη τουλάχιστον ενός αριθμού κενών οργανικών θέσεων.

**ΠΡΟΕΔΡΕΥΩΝ (Αναστάσιος Κουράκης):** Τα υπόλοιπα στην δευτερολογία σας, κύριε Υπουργέ, αν έχετε την καλοσύνη.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κύριε Κούζηλε, έχετε τον λόγο για να δευτερολογήσετε για τρία λεπτά.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Είπατε για δημόσια ναυτική εκπαίδευση. Όντως, έχω δήλωσή σας όπου έχετε εκφραστεί υπέρ της δημόσιας ναυτικής εκπαίδευσης, για το πώς θα την αναβαθμίσουμε, αλλά και ερωτήσεις σας που είχατε κάνει στις προηγούμενες κοινοβουλευτικές σας θητείες και όχι στην ιδιωτική ναυτική εκπαίδευση, στις ΝΕΚΕ δηλαδή.

Υπάρχει η νομοθεσία και σχετικό ΦΕΚ της 20ης Οκτωβρίου 2014 -αν είμαστε ενάντια στην ιδιωτική ναυτική εκπαίδευση, μπορούμε να το καταργήσουμε- που περιέχει προεδρικό διάταγμα, το οποίο λέει για επιτυχή αποφοίτηση από τους οικείους κύκλους σπουδών του Κέντρου Επιμορφώσεως Στελεχών Εμπορικού Ναυτικού ή ΝΕΚΕ. Μα, έτσι δίνουμε ένα πάτημα για την ιδιωτική ναυτική εκπαίδευση και υποβαθμίζουμε στην ουσία τη δημόσια ναυτική εκπαίδευση.

Χωρίς χρήματα, χωρίς να βάζουμε τα δημοσιονομικά ως στόχους της Κυβέρνησης κ.λπ., μπορούμε με πολύ απλές κινήσεις να βοηθήσουμε τη δημόσια ναυτική εκπαίδευση.

Επίσης, υπάρχουν κάποια θεματάκια. Η ΔΝΕ έχει ασχοληθεί -και μπράβο τους- και έχει βρει μέσω του ΕΣΠΑ τρόπο να έχουν όλες οι ακαδημίες προσομοιωτές. Ξέρετε, όμως, ότι κάποιος σύμβουλος το κόλλησε όλο αυτό κάποια στιγμή και κατά λάθος έφτασε στα αυτιά του γραμματέα σας και ότι εάν δεν είχε ενημερωθεί ο γραμματέας σας, δεν θα το ξέρατε ποτέ;

Υπάρχουν και κάποιοι σύμβουλοι που κάνουν κακό αυτήν τη στιγμή στη ναυτική εκπαίδευση. Ενώ το μεγαλύτερο μέρος της ΔΝΕ ασχολείται, προσπαθεί, αγωνίζεται, υπάρχουν ένας-δύο άνθρωποι μέσα στη ΔΝΕ που δημιουργούν σοβαρά προβλήματα.

Ναυτοδιδάσκαλοι. Δεν είναι δυνατόν να υπάρχει διευθυντής σπουδών ή στους πλοίαρχους ή στους μηχανικούς και να μην είναι πλοίαρχος ή μηχανικός. Και όλο αυτό κολλάει σε ένα παραθυράκι που υπάρχει σε μια νομοθεσία, όπου θα πρέπει κάποιος να είναι τρία χρόνια μόνιμος του δημοσίου. Με μια απλή τροπολογία νομίζω ότι το έχετε αλλάξει χωρίς χρήματα. Δηλαδή, είναι απλές αλλαγές που μπορούμε να κάνουμε, για να βοηθήσουμε -το τονίζω- τη δημόσια ναυτική εκπαίδευση, χωρίς προβλήματα και χωρίς κόστος.

Επίσης, το κεφάλαιο ναυτικής εκπαίδευσης καλύπτει μέχρι στιγμής το 70%. Μπορούμε να το αυξήσουμε;

Υπάρχουν ακόμα και άλλα παραδείγματα, για να δείτε ότι κάποιοι άνθρωποι κολλάνε τα θέματα του Υπουργείου. Ξεκινούν επιστημονικοί συνεργάτες στις ναυτικές ακαδημίες. Εγώ έχω ένα χαρτί εδώ. Ακούστε. Πλοίαρχος Α΄ με δίπλωμα καταθέτει τα χαρτιά του, όπως και διάφοροι άλλοι για να γίνει ναυτοδιδάσκαλος. Αιτιολογικό μη πρόσληψης ξέρετε ποιο είναι; Δεν κατέχει δίπλωμα πλοιάρχου σχολής. Και εδώ δίπλα -θα σας δώσω το χαρτί να το δείτε, δεν θέλω να ακουστεί το όνομα- λέει ότι υπάρχει χαρτί Πλοιάρχου Α΄. Εάν δεν είναι αυτά προβλήματα, κάποιος τα κολλάει. Κάποιος δημιουργεί αυτή τη στιγμή προβλήματα στη ναυτική εκπαίδευση.

Θα ήθελα να τελειώσω -για να μην καταχραστώ άλλο τον χρόνο σας- με τα μεταπτυχιακά. Μια συνεργασία με τα πανεπιστήμια όλης της χώρας, νομίζω, θα είναι βασική για να ξεκινήσουν τα μεταπτυχιακά. Όλοι οι ναυτικοί αυτή τη στιγμή αναγκάζονται να πηγαίνουν στο εξωτερικό. Ενώ υπάρχει η δομή, νομίζω ότι πρέπει να λείπει το νομοθετικό πλαίσιο για τα ελληνικά πανεπιστήμια.

Ευχαριστώ πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ τον κύριο Κούζηλο.

Τον λόγο έχει ο κ. Δρίτσας, Υπουργός Ναυτιλίας και Νησιωτικής Πολιτικής, για την δευτερολογία του για τρία λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Θα έλεγα ότι δεν θα ήταν καθόλου κακό ό,τι συγκεκριμένο έγγραφο έχετε να το καταθέσετε στα Πρακτικά. Εγώ έχω ανοικτά μάτια, ανοικτά αυτιά -και το Υπουργείο έχει, όχι μόνο εγώ- σε όλες αυτές τις κατευθύνσεις και τα ερευνούμε όλα.

Συνεχίζω από τα προηγούμενα και θα φτάσω και σε αυτά που θέσατε στη δευτερολογία σας. Διαδικασίες πρόσληψης εκτάκτων ξεκίνησαν φέτος δύο μήνες νωρίτερα από κάθε άλλη προηγούμενη εκπαιδευτική περίοδο. Ήδη έχουν προσληφθεί διακόσιοι είκοσι επτά έκτακτοι από το σύνολο των διακοσίων τριάντα τριών που προβλέπονταν με βάση αυτή την διαδικασία. Όλη η διαδικασία εντός των επομένων ημερών ολοκληρώνεται πλήρως.

Διευθυντές Σχολών: Υπάρχει, πράγματι, ένα πρόβλημα. Λύνουμε το ζήτημα προς το παρόν επί τη βάσει της ισχύουσας νομοθεσίας. Εάν δεν μπορέσει να λυθεί συνολικότερα, προφανώς πάντα στη σκέψη μας είναι οι νομοθετικές ρυθμίσεις, αλλά δεν είναι η πρώτη μας σκέψη.

Τώρα, αναβάθμιση των ΑΕΝ και των δημοσίων σχολών, νέα ωρολόγια αναλυτικά προγράμματα. Από φέτος εφαρμόζονται με την αναθεωρημένη Διεθνή Σύμβαση της Μανίλας.

Κυρώθηκε ο νέος κανονισμός σπουδών του ΚΕΣΕΝ τον Σεπτέμβριο του 2015. Ανταποκρίνεται προφανώς πολύ καλύτερα στις απαιτήσεις του εκσυγχρονισμού και των σπουδών. Περιλαμβάνει τους κύκλους σπουδών και τα νέα προγράμματα σπουδών των προαγωγικών, των διπλωμάτων, των πλοιάρχων, των μηχανικών α΄ και β΄ τάξης και των τμημάτων ειδικής εκπαίδευσης. Άρα, μπορούμε να μην λύνουμε μόνο ειδικές περιπτώσεις, αλλά να τα λύνουμε και όλα αυτά συνολικά.

Και ακριβώς αυτά τα προγράμματα θα επιτρέψουν και σε πλοιάρχους και σε μηχανικούς με την περάτωση της εκπαίδευσής τους να αποκτήσουν νέα αποδεικτικά ναυτικής ικανότητας σύμφωνα με το π.δ. 141/2014 και επομένως, νέα αυξημένα δικαιώματα απολύτως κατοχυρωμένα.

Προχωρώ, γιατί δεν έχω τον χρόνο. Αυτή η ερώτηση δεν είναι ακριβώς επίκαιρη. Θα ήταν καλύτερα να απαντήσω αναλυτικά σε μια κανονική ερώτησή σας.

Εν πάση περιπτώσει, για το ΕΣΠΑ είχαμε ακριβώς στο παραπέντε να σώσουμε τέσσερα προγράμματα. Σώσαμε τα δυόμισι. Το καταφέραμε και ήδη έχουμε πραγματικά προχωρήσει με την εγκατάσταση τριών συστημάτων προσομοιωτών και δύο προσομοιωτών ραντάρ ARPA στις σχολές Ιονίων νήσων, Κύμης και Ηπείρου. Νομίζω ότι έχει γίνει δεκτό με πολύ μεγάλη ικανοποίηση τόσο που άλλες σχολές τώρα ζηλεύουν και λένε «και εμείς», διότι αυτά ακριβώς είναι πολύ χρήσιμα εργαλεία.

Και φυσικά σε αυτή την κατεύθυνση, τώρα στο νέο ΕΣΠΑ έχουμε προγραμματίσει για τα έτη 2014 έως 2020 για το σύνολο των σχολών προμήθεια σύγχρονου εκπαιδευτικού και υλικοτεχνικού εξοπλισμού συνολικού προϋπολογισμού περίπου 41 εκατομμυρίων ευρώ.

Δεν έχω χρόνο να συνεχίσω. Ευχαριστώ, κύριε Πρόεδρε για την ανοχή σας.

Πρέπει να πω ότι για τις κτηριακές εγκαταστάσεις καταβάλλεται μεγάλη προσπάθεια. Έχουμε ήδη προχωρήσει –όχι εμείς, από το προηγούμενο διάστημα- σε επισκευή κτηριακών εγκαταστάσεων στη Σύρο, στην Ύδρα.

Εκείνο για το οποίο αξίζει να ενημερωθεί το Σώμα και εσείς, είναι η εξέλιξη, το ξεσκάλωμα επιτέλους μετά από πολλά χρόνια του κτηρίου της Μηχανιώνας με την χορηγία και της Ένωσης Ελλήνων Εφοπλιστών, που επ’ αυτού ήταν πολύ θετική παρέμβαση. Η σχολή της Μηχανιώνας, που χρόνια τώρα –πλησίαζε τη δεκαετία- τα περισσότερα κτήριά της είχαν μείνει ανενεργά, τώρα μέσα στο επόμενο διάστημα ολίγων ημερών, όχι μόνο θα ξαναλειτουργήσει σε πλήρη ανάπτυξη, αλλά και θα υπερδιπλασιαστεί ο αριθμός -όπως και ήδη προκηρύχθηκαν και προχωρούν- των σπουδαστών της, κάτι που ήταν πάγια ανάγκη και αίτημα.

Τελειώνω με μια ακόμα σημαντική εξέλιξη. Σε συνεργασία και με το Υπουργείο Μεταφορών και τον αρμόδιο Υπουργό, κ. Σπίρτζη, και άλλους συναρμόδιους Υπουργούς, επαναφέραμε ειδικά για τους σπουδαστές της σχολής Ασπροπύργου –δεν μπορούμε να το γενικεύσουμε ευρύτερα, αλλά εκεί είναι η κύρια ανάγκη- το πάσο στη μεταφορά των σπουδαστών με τα μέσα μαζικής μεταφοράς. Και αυτό ήταν μια παλιά πραγματικότητα που όλα τα προηγούμενα χρόνια είχε πάψει να ισχύει.

Είναι θέματα μικρά ή μεσαίας κλίμακας, αλλά πολύ σημαντικά –το γνωρίζουν όλοι- και χρόνιας εκκρεμότητας, που σιγά-σιγά λύνονται. Νομίζω ότι επάνω σε αυτά μπορούμε να στηριχθούμε για έναν συνολικότερο σχεδιασμό τον επόμενο χρόνο, που πιστεύω ότι θα μπορέσουμε να τον βάλουμε πάνω σε ακόμα πιο στέρεα βάση και να τον τρέξουμε με μεγαλύτερη ταχύτητα.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Ναυτιλίας και Νησιωτικής Πολιτικής, κ. Θοδωρή Δρίτσα.

Προχωρούμε στην πέμπτη με αριθμό 168/17-11-2015 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τους Υπουργούς Εργασίας, Κοινωνικής Ασφάλισης και Κοινωνικής Αλληλεγγύης και Οικονομίας, Ανάπτυξης και Τουρισμού,σχετικά με το κλείσιμο της Βιομηχανίας της εταιρείας «Coca-Cola Τρία Έψιλον» στον Βόλο.

Στην ερώτηση θα απαντήσει ο Υπουργός κ. Γιώργος Κατρούγκαλος.

Τον λόγο έχει ο κ. Στεργίου για δύο λεπτά για να αναπτύξει την ερώτησή του.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κύριε Πρόεδρε.

Κύριε Υπουργέ, από το 1986 λειτουργεί στον Βόλο στην Α΄ ΒΙΠΕ η Βιομηχανία «Coca-Cola Τρία Έψιλον», η οποία έχει σύγχρονο τεχνολογικό εξοπλισμό και άρτια εξειδικευμένο προσωπικό. Σήμερα απασχολεί περίπου εκατόν ογδόντα εργαζόμενους, με διάφορες σχέσεις εργασίας, μόνιμο προσωπικό, εποχικό, εργολαβικούς. Η βιομηχανία, με την παραγωγή της καλύπτει ολοκληρωτικά τις ανάγκες σε Κεντρική, Δυτική και Βόρεια Ελλάδα, καθώς επίσης και σε όλη την Ελλάδα, γιατί είναι η μόνη βιομηχανία, η οποία παράγει αναψυκτικά σε μπουκάλι.

Στις 11 Νοέμβρη, ημέρα Τετάρτη, τελείως αιφνιδιαστικά, η διοίκηση της βιομηχανίας ανακοίνωσε στο Σωματείο Εργαζομένων του εργοστασίου το κλείσιμο της μονάδας του Βόλου, πετώντας ουσιαστικά και κυριολεκτικά στον δρόμο τις οικογένειες, οι οποίες εργάζονται στο εργοστάσιο.

Αξίζει να σημειώσουμε ότι η εταιρεία ανακοίνωσε ότι μεταφέρει τις παραγωγικές δραστηριότητές της στο άλλο εργοστάσιό της στο Σχηματάρι. Πρέπει, όμως, να πούμε ότι εντάσσει αυτήν τη μεταφορά της σε μία επένδυση 24 εκατομμυρίων ευρώ και σύμφωνα με τα δικά της έγγραφα, σε αυτήν την επένδυση δεν προβλέπεται καμμία –μα καμμία!- νέα θέση εργασίας.

Αντίθετα, η εταιρεία, με την απόφασή της αυτή να κλείσει το εργοστάσιο, εκβιάζει ωμά τους εργαζόμενους να δεχθούν και να επιλέξουν έως τις 27 του Νοέμβρη είτε να βρεθούν στον δρόμο, χρυσώνοντας το χάπι της απόλυσης με την οικειοθελή αποχώρηση με κατιτίς παραπάνω από την αποζημίωσή τους, είτε να ξεσπιτωθούν, ρημάζοντας τις οικογένειές τους και διαρρηγνύοντας τον κοινωνικό και οικογενειακό τους ιστό, στο Σχηματάρι στο άλλο εργοστάσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου μισό λεπτό ακόμη, κύριε Πρόεδρε, αν έχετε την καλοσύνη. Είναι πολύ σοβαρό το θέμα.

Εδώ, κύριε Υπουργέ, πρέπει να τονίσουμε ότι η βιομηχανία στον Βόλο προμηθευόταν σημαντικό ποσοστό πρώτων υλών από τοπικούς παραγωγούς, δηλαδή χυμούς φρούτων, χαρτοκιβώτια, ετικέτες και άλλα, καθώς επίσης και ότι δορυφορικά γύρω από το εργοστάσιο δουλεύουν μια σειρά βιοτεχνίες και άλλοι προμηθευτές, δηλαδή μηχανουργεία και άλλες επιχειρήσεις που προμηθεύουν το εργοστάσιο.

Το πλήγμα, λοιπόν –και τελειώνω, κύριε Πρόεδρε- για τους εργαζόμενους και την τοπική οικονομία θα είναι βαρύ, ιδιαίτερα σε μία περιοχή που η ανεργία αγγίζει το 35%.

Ρωτάμε, λοιπόν, εσάς, κύριε Υπουργέ, ποια είναι η θέση της Κυβέρνησης για το παραπάνω ζήτημα και τι μέτρα θα πάρετε, ούτως ώστε να μην κλείσει το εργοστάσιο, να παραμείνει η παραγωγική διαδικασία στον Βόλο, να μην ανέβει άλλο το ποσοστό της ανεργίας και να μην επεκταθεί η οικονομική μάστιγα που πλήττει την περιοχή μας.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Στεργίου.

Στην ερώτηση θα απαντήσει ο Υπουργός κ. Γεώργιος Κατρούγκαλος.

Ορίστε, κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Αγαπητέ κύριε Στεργίου, όπως ξέρετε, η θέση όλης της Κυβέρνησης είναι, όχι απλώς υπέρ των δυνάμεων της εργασίας σε αυτό το πλαίσιο της ζούγκλας που έχει διαμορφωθεί αυτήν την πενταετία, αλλά και υπέρ της προσπάθειας να αναστραφεί η αποβιομηχάνιση παντού στην Ελλάδα και ειδικά σε παλιές –παραδοσιακές, εννοώ- βιομηχανικές περιοχές, όπως αυτές του Βόλου.

Άρα, και σε αυτήν την περίπτωση, δεν θα μπορούσε να είναι διαφορετική η στάση μας από την ανάγκη να μην προχωρήσει η αποβιομηχάνιση, να μη δημιουργηθεί πρόσθετο πρόβλημα ανεργίας στην περιοχή αυτή, που είναι όπως την περιγράψατε.

Προφανώς, υποδεχόμαστε κάθε νέα επένδυση που, όμως, θα δημιουργήσει θετικό ισοζύγιο στις θέσεις εργασίας και ουσιαστικά όχι νέες θέσεις ανεργίας, αντί για νέες θέσεις εργασίας.

Επί τω προκειμένω, όπως ξέρετε, έχει γίνει ήδη η πρώτη συνάντηση με το Εργατικό Κέντρο Βόλου, με τους εκπροσώπους των εργαζομένων τόσο του Σωματείου όσο και της Ομοσπονδίας τους, στο Υπουργείο Εργασίας, με την παρουσία και τη δική σας -που ήταν ιδιαίτερα δημιουργική- και των υπόλοιπων Βουλευτών του νομού. Επομένως, έχουμε ήδη αντιδράσει θετικά στο πλαίσιο των δεσμεύσεών μας.

Έχουμε, επίσης, προγραμματίσει, όπως γνωρίζετε, για την ερχόμενη Τρίτη ακόμα ευρύτερη συνάντηση, στην οποία κάλεσα σήμερα τον περιφερειάρχη να είναι παρών, μια που είναι ευρύτερο το θέμα και δεν αφορά μόνο τον Βόλο, αλλά ολόκληρη τη Θεσσαλία, και εκείνος ανταποκρίθηκε θετικά.

Θα είναι παρόντες και πάλι οι Βουλευτές του Nομού. Καλέσαμε και την εργοδοτική πλευρά να έρθει στο υψηλότερο δυνατό επίπεδο εκπροσώπησης, για να μπορεί να διαπραγματευθεί. Επίσης, θα απευθυνθώ και στον συνάδελφο Υπουργό Ανάπτυξης, τον κ. Σταθάκη, να παραστεί ή να στείλει εκπρόσωπό του.

Ενόψει αυτού, εγώ επαναλαμβάνω τη δέσμευσή μου στις προγραμματικές δηλώσεις, την οποία έχω επαναλάβει πολλές φορές και σε σχετικές επίκαιρες ερωτήσεις, ότι θεωρώ πως είσαστε αντικειμενικά σύμμαχος στην προσπάθεια που κάνουμε να περιορίσουμε τη ζούγκλα στην κατάσταση αυτή που επικρατεί σε όλη τη χώρα και το συνδικαλιστικό κίνημα πολύ περισσότερο.

Θα σας καλούσα, λοιπόν, να μας ελέγχετε όταν παραλείπουμε να δράσουμε όπως θα θέλατε και εσείς, όταν έχετε δει ότι δεν ανταποκρινόμαστε στις σχετικές σας προτάσεις. Εδώ είναι, νομίζω, μια κατ’ εξοχήν περίπτωση που ανταποκριθήκαμε άμεσα και νομίζω ότι ο κοινοβουλευτικός έλεγχος καλό θα ήταν να ακολουθούσε. Θεωρώ λιγάκι πρόωρη την άσκηση του κοινοβουλευτικού ελέγχου σε κάτι που ουσιαστικά μέχρι στιγμής ενεργούμε από κοινού.

Και να σας πω -αναγνωρίζοντας προφανώς τις ιδεολογικές διαφορές που υπάρχουν, δεν σας θέλουμε συνεργούς στο κυβερνητικό έργο- αυτό που έχω πει επανειλημμένα και στις προγραμματικές δηλώσεις και επαναλαμβάνω και τώρα, ότι ειδικά στην αντιμετώπιση της ζούγκλας της αγοράς εργασίας έχουμε κοινή στόχευση.

Οι σχετικές προσπάθειες που έχουμε κάνει εμείς από πλευράς Υπουργείου Εργασίας έχουν αποδώσει σχετικά. Ήδη, όπως ξέρετε για το μείζον θέμα που δημιουργήθηκε στα Γιάννενα με το εργοστάσιο της ανακύκλωσης, πρωτευόντως χάρη στους αγώνες των εργαζομένων –ποτέ δεν θα πω κάτι διαφορετικό- αλλά και γιατί εμείς αναλάβαμε σχετική πρωτοβουλία με την τριμερή που κάναμε στο Υπουργείο το θέμα έχει λυθεί.

Έχω επαναλάβει ότι οι αρμοδιότητες που μας δίνει η υφιστάμενη νομοθεσία δεν είναι πολλές. Αυτές, όμως, εγώ προσωπικά, όσο είμαι σε αυτήν τη θέση -γιατί αυτή είναι η βούληση της Κυβέρνησης- θα τις εξαντλήσω στο μέγιστο δυνατό. Δεν θέλουμε να υπάρχει καθεστώς ανομίας και τρόμου στην εργασία και όσο μπορούμε αυτό θα προσπαθήσουμε να το επιβάλουμε, δηλαδή, την επιστροφή στη νομιμότητα, στην κανονικότητα, στη μη ύπαρξη φόβου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Τον λόγο έχει ο κ. Στεργίου για τη δευτερολογία του για τρία λεπτά.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κύριε Πρόεδρε.

Κύριε Υπουργέ, δεν αμφισβητούμε τις προθέσεις σας για να μην κλείσει το εργοστάσιο επ’ ουδενί λόγω. Όμως, θα θέλαμε να σας πούμε ότι η σημερινή μας ερώτηση στο Υπουργείο σας έχει να κάνει με την αγωνία, η οποία σήμερα διακατέχει τους εργάτες της «Coca-Cola», αλλά και συνολικότερα την εργατική τάξη της περιοχής μας.

Εκείνο που θέλουμε να τονίσουμε, κύριε Υπουργέ, είναι ότι οι βιομηχανίες και οι επιχειρηματικοί όμιλοι σήμερα λειτουργούν μέσα σε ένα νομοθετικό πλαίσιο το οποίο υπήρχε, το οποίο εσείς διατηρείτε και ενισχύετε, το οποίο είναι αντεργατικό ολοκληρωτικά και η συγκεκριμένη βιομηχανία το εκμεταλλεύεται απόλυτα. Πώς; Θα σας το πω, κύριε Υπουργέ.

Θεωρούμε ότι ένας από τους λόγους που η εταιρεία κλείνει το εργοστάσιο είναι ότι στον Βόλο είναι το μοναδικό εργοστάσιο του ομίλου «Coca-Cola», όπου υπάρχει σωματείο, όπου υπάρχει επιχειρησιακή σύμβαση, όπου οι εργάτες έχουν συγκροτημένα εργασιακά δικαιώματα και αμείβονται με την κλαδική σύμβαση και με άλλες παροχές, που το σωματείο και οι εργάτες πέτυχαν με αγώνες τους.

Αντίθετα, στο Σχηματάρι που μεταφέρει η εταιρεία τις δραστηριότητες του Βόλου δεν υπάρχει εδώ και είκοσι πέντε χρόνια σωματείο και οι εργάτες είναι έρμαια του αντεργατικού νομοθετικού πλαισίου, το οποίο διατηρείτε και, επιτρέψτε μου να πω, θα ενισχύσετε στο μέλλον.

Επομένως, το κλείσιμο της μονάδας του Βόλου έχει να κάνει με αυτό το πλαίσιο το οποίο ανέφερα πριν το οποίο συμβάλλει στη μεγαλύτερη κερδοφορία της βιομηχανίας: εργάτες λάστιχο, εργάτες με μη συγκροτημένα εργασιακά δικαιώματα, εργάτες οι οποίοι θα είναι έρμαια στις ορέξεις της εργοδοσίας.

Αγαπητέ κύριε Υπουργέ, αναφέρατε ότι οι δυνάμεις της εργασίας είναι αυτές οι οποίες πρέπει να κινήσουν την οικονομία μπροστά. Εμείς λέμε ότι οι δυνάμεις της εργασίας ξεχωρίζουν. Είναι η εργατική τάξη αυτή η οποία κινεί την οικονομία σήμερα μπροστά. Είναι η εργατική τάξη -και ιδιαίτερα οι εργαζόμενοι στην «Coca-Cola»- η οποία πρέπει σήμερα να βγάλει συμπεράσματα για το ποιος πραγματικά έχει τα κλειδιά της οικονομίας και της εξουσίας σε αυτήν τη χώρα.

Σε αυτή, λοιπόν, τη φάση κύριε Υπουργέ, θέλουμε να σας τονίσουμε ότι οι εργάτες της «Coca Cola» αγωνίζονται για να μην κλείσει το εργοστάσιο. Θα είμαστε και είμαστε συμπαραστάτες με όλες μας τις δυνάμεις στον αγώνα που κάνουν για να μην κλείσει το εργοστάσιο.

Ενημερωτικά να σας πω και να ενισχύσω το επιχείρημά μου αυτό το οποίο είπα πριν, κύριε Υπουργέ, ότι πριν από ένα χρόνο η εταιρία στο Βόλο έκλεισε τη γραμμή παραγωγής της «Amita», που απασχολούσε περίπου σαράντα άτομα και μετέφερε τις παραγωγικές δραστηριότητες του τμήματος αυτού στο Σχηματάρι, πάλι χρυσώνοντας το χάπι, με οικειοθελείς αποχωρήσεις και πάλι δίνοντας τάχα κίνητρα στους εργάτες που θα πήγαιναν στο Σχηματάρι. Ξέρετε πόσοι πήγαν στο Σχηματάρι, κύριε Υπουργέ; Πέντε άτομα από το Βόλο και ήταν οι μοναδικές νέες θέσεις εργασίας που δημιουργήθηκαν στο Σχηματάρι.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Ολοκληρώνω με αυτό.

Γιατί ακριβώς συρρικνώνεται το εργατικό δυναμικό, απεναντίας η παραγωγική δραστηριότητα της βιομηχανίας και ο όγκος των παραγωγικών δυνατοτήτων μεγαλώνει κι έτσι εντατικοποιείται η δουλειά με λιγότερα εργατικά χέρια. Δεν διαφωνούμε ότι η τεχνολογία σήμερα είναι αυτή η οποία κινεί και την παραγωγή, αλλά η τεχνολογία πρέπει να υπηρετεί τις ανάγκες του ανθρώπου, με την έννοια ότι αφού έχουμε τεχνολογική εξέλιξη, πρέπει οι εργαζόμενοι σήμερα να απολαμβάνουν αυτή την εξέλιξη, μειώνοντας το χρόνο εργασίας τους από οκτώ σε έξι ώρες, σε επτά ώρες κ.ο.κ..

Απεναντίας, έχουμε τεχνολογική εξέλιξη, έχουμε μείωση εργατικής δύναμης, μεγαλύτερο ποσοστό του τζίρου, μεγαλύτερο ποσοστό αύξησης των παραγωγικών δυνατοτήτων της χώρας.

Επίσης, κύριε Υπουργέ -και τελείωσα, κύριε Πρόεδρε- είπατε ότι η επίκαιρη ερώτησή μας γίνεται σε χρονικό σημείο όπου υπάρχει μια διαδικασία διαπραγματεύσεων. Ναι, το γνωρίζουμε. Είχαμε και μαζί μια συνάντηση και μια συνομιλία. Όμως, κύριε Υπουργέ, θέλω να πω ότι η δημοσιότητα όλων των προβλημάτων, αλλά και του συγκεκριμένου, βοηθά στο να πιεστεί η εργοδοσία, αλλά και εσείς από τη μεριά σας για να βρεθεί αυτή η μεγάλη λύση στο πρόβλημα.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Στεργίου.

Τον λόγο έχει ο Υπουργός κ. Γεώργιος Κατρούγκαλος για να δευτερολογήσει για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι αληθές, έχετε δίκιο. Το υφιστάμενο νομοθετικό πλαίσιο, όπως έχει διαμορφωθεί αυτή την πενταετία, προφανώς θέλει να διώξει τα σωματεία από τους εργασιακούς χώρους. Κατεξοχήν παράδειγμα, η δυνατότητα να συνάπτονται επιχειρησιακές συλλογικές συμβάσεις εργασίας με ενώσεις προσώπων.

Είναι τα πράγματα που προσπαθούμε να αλλάξουμε. Είμαστε –προφανώς- εντελώς αντίθετοι με αυτή την πρακτική και τη θεωρούμε ακριβώς αντίθετη και στην ευρωπαϊκή κανονικότητα. Γι’ αυτό θα δείτε ότι έχω επιχειρήσει πολλές φορές να πω ότι η προσπάθεια που κάνουμε να επιστρέψουμε σε ρυθμισμένο πεδίο εργασίας, δεν είναι επαναστατική πρακτική. Είναι απλώς επαναφορά σε αυτό που ισχύει στην υπόλοιπη Ευρώπη και αυτό προσπαθούμε να κάνουμε.

Στις επόμενες μέρες δείγματα της προσπάθειας διεθνοποίησης και ανάδειξης της ευρωπαϊκής διάστασης αυτού του θέματος είναι ότι στις 27 έρχεται ο Γενικός Διευθυντής της Διεθνούς Οργάνωσης Εργασίας του ILO, στις 30 και την 1η του μηνός έρχεται η νεοσυσταθείσα επιτροπή παρακολούθησης των διαπραγματεύσεων του Ευρωπαϊκού Κοινοβουλίου, ακριβώς για να ενισχύσει την προσπάθειά μας αυτή.

Κατά τα λοιπά, νομίζω ότι στο συγκεκριμένο ζήτημα θα πρέπει συντονισμένα να βοηθήσουμε τους εργαζομένους στο συγκεκριμένο αγώνα που κάνουν, να βοηθήσουμε την τοπική κοινωνία να μπορέσει να κρατήσει μια βιομηχανική μονάδα, η οποία δίνει ζωή, όχι μόνο στους εργαζομένους, αλλά και σε ένα ολόκληρο πλέγμα συνεργαζόμενων μικρότερου τζίρου επαγγελματιών και ελπίζω να είναι παραγωγική η δραστηριοποίηση, η κοινή μας, στη συνάντηση αυτή που θα γίνει την επόμενη Τρίτη.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιο Κατρούγκαλο.

Προχωρούμε στη δεύτερη με αριθμό 130/13-11-2015 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη εξαίρεσης των ατόμων με αναπηρία και βαριά κινητική αναπηρία από τις νέες μειώσεις του τρίτου μνημονίου.

Στην ερώτηση θα απαντήσει η Αναπληρώτρια Υπουργός κ. Θεανώ Φωτίου.

Η κ. Παπακώστα έχει το λόγο για δύο λεπτά για να αναπτύξει την ερώτησή της.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

Θεώρησα καθήκον μου, κύριε Πρόεδρε, να καταθέσω στη διαδικασία Κοινοβουλευτικού Ελέγχου επίκαιρη ερώτηση προς το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης, γιατί θεωρώ ότι η πολιτεία δεν δεσμεύεται απλώς με δηλώσεις ευαισθησίας και αλληλεγγύης απέναντι στους πολίτες που είναι άτομα με αναπηρία ή με βαριά κινητική αναπηρία, αλλά πρέπει και εν τοις πράγμασι να το αποδεικνύει.

Αλλιώς, κύριε Πρόεδρε, κινδυνεύουμε να καταντήσουμε στη διαδικασία εκείνη που ψέγει πολύ έντονα ο Θουκυδίδης στον Επιτάφιο, λέγοντας για τους δημαγωγούς πολιτικούς ότι βλέπουμε τα λόγια τους και ακούμε τα έργα τους.

Θέλω, λοιπόν, να ρωτήσω την καθ’ ύλην αρμόδια Υπουργό, η οποία έχει και την αρμοδιότητα, διότι εχθές το βράδυ ψηφίστηκε στη Βουλή των Ελλήνων με δύο απώλειες από την πλευρά της κυβερνητικής πλειοψηφίας ο νόμος για τα προαπαιτούμενα και μεταξύ αυτών και οι πλειστηριασμοί για την πρώτη κατοικία, όπου εκεί δεν υπήρξε από την πολιτεία η δεδηλωμένη ευαισθησία της εξαίρεσης των ατόμων με αναπηρία ή με βαριά κινητική αναπηρία απέναντι στους πολίτες που την έχουν. Κατά συνέπεια, λοιπόν, δικαιούμαι να ρωτήσω σήμερα για τις δηλώσεις εκείνες για μια πιθανή φορολόγηση των επιδομάτων, των μισθών και των συντάξεων που έχουν προκαλέσει σύγχυση. Αυτό είναι το πρώτο κομμάτι.

Επιπρόσθετα, ανησυχία προκαλεί και μια πιθανή μείωση του εξωϊδρυματικού επιδόματος παραπληγίας, τετραπληγίας, το οποίο λαμβάνουν σήμερα τα άτομα με αναπηρία και με βαριά κινητική αναπηρία και το οποίο χορηγείται ήδη από το 1981. Διότι πρέπει να πω, κύριε Πρόεδρε, ότι τα άτομα με αναπηρία και με βαριά κινητική αναπηρία, εκτός από την άμεση ανάγκη δαπάνης βιοποριστικής που έχει ο μέσος πολίτης, επιβαρύνονται επιπρόσθετα και με δαπάνες λόγω της αναπηρίας τους.

Και το τρίτο: Ήταν εδώ ο κ. Κατρούγκαλος, ο οποίος έπρεπε να μείνει γιατί είναι αρμοδιότητά του αυτό. Η περίφημη Επιτροπή Σοφών στις προτάσεις της για το ασφαλιστικό σύστημα της χώρας και για την εφαρμογή του ελάχιστου εγγυημένου εισοδήματος εμπεριέχονται στοιχεία, τα οποία έχουν προκαλέσει αβεβαιότητα, δηλαδή –και τελειώνω την πρώτη μου τοποθέτηση- εκφράζεται ο φόβος ότι το «συμμάζεμα» των προνοιακών επιδομάτων, το οποίο η προηγούμενη Κυβέρνηση έκανε με εξαιρετική ευαισθησία, παρά την οικονομική κρίση, θα οδηγήσει στην εξαθλίωση των ανθρώπων με αναπηρία, καθώς και των οικογενειών τους. Την ερώτηση την έχει η κυρία Υπουργός. Περιμένω την απάντησή της για να τοποθετηθώ στη δευτερολογία μου

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κ. Παπακώστα.

Η Αναπληρώτρια Υπουργός κ. Θεανώ Φωτίου έχει το λόγο για τρία λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Παπακώστα, χαίρομαι για την ερώτηση που κάνετε, όπως και ξέρω και πολύ καλά τις ενέργειες και τους αγώνες σας για άτομα με αναπηρία. Επομένως, σας απαντώ όχι δημαγωγικώς, όπως υπαινιχθήκατε ότι πολλές φορές κάνουν οι πολιτικοί, αλλά επί της ουσίας.

Πρώτον, όπως ξέρετε από τις βασικές μας εξαγγελίες, ένα από τα κεντρικά μας στοιχεία είναι ότι με νόμο που θα φέρουμε μέσα σε αυτή την περίοδο, μέσα σε αυτόν τον χρόνο, δηλαδή της Βουλής και εννοώ μέχρι τον Σεπτέμβριο του 2016, θα θεσμοθετήσουμε και θα ενισχύσουμε όλους τους θεσμούς αποϊδρυματοποίησης.

Με αυτήν την έννοια, θεωρώ ότι προφανώς, έτσι και αλλιώς είμαστε σύμμαχοι στο πεδίο με κανέναν τρόπο να μην κοπεί κανένα επίδομα και με κανέναν τρόπο να μην αναγκαστούν άτομα με αναπηρία να προσφύγουν σε ιδρύματα, ενώ σήμερα μπορούν και διατηρούνται μέσα από τις συντάξεις των ανθρώπων που τους βοηθούν ή μέσα από τα επιδόματα να βρίσκονται και στο σπίτι τους. Αυτό είναι το πρώτο.

Ξέρετε πολύ καλά και εμείς δεσμευόμαστε και με την εξειδίκευση της εθνικής στρατηγικής για την κοινωνική ένταξη που υποβάλαμε τον Ιούνιο του 2015, ότι η προστασία των ΑΜΕΑ, δηλαδή των ατόμων με αναπηρία, αποτελεί έναν από τους πυλώνες της ευρωπαϊκής κοινωνικής πολιτικής.

Στο πλαίσιο των πρόσφατων ρυθμίσεων με τον ν. 4336/2015 κι όπως ρητά ορίζεται στην υπ’ αριθμόν 11321/2310/2015 υπουργική απόφαση, ΦΕΚ 2311, που εκδόθηκε κατ’ εξουσιοδότηση αυτού του νόμου, εξαιρούνται από τα νέα όρια ηλικίας όσοι συνταξιοδοτούνται με βάση τις διατάξεις του ν.612/1977, όπως ισχύει, καθώς και οι μητέρες και οι χήροι πατέρες ανίκανων για κάθε βιοποριστική εργασία τέκνων.

Δεύτερον, ιδιαίτερα όσον αφορά το εξωϊδρυματικό επίδομα παραπληγίας και τετραπληγίας και τον κίνδυνο να υποχρεωθούν παραπληγικοί και τετραπληγικοί να προσφύγουν σε ιδρύματα, η πολιτική μας, όπως είπα, βρίσκεται ακριβώς στην αντίθετη κατεύθυνση.

Όπως ξέρετε πολύ καλά, δεν συνδέεται με τον νόμο για το ασφαλιστικό η εφαρμογή του ελάχιστου εγγυημένου εισοδήματος. Η εφαρμογή του ελάχιστου εγγυημένου εισοδήματος, η οποία θα ξεκινήσει βαθμιαία το 2016 από την 1η Απριλίου για να ολοκληρωθεί και για να γίνει ενιαία την 1η Ιανουαρίου του 2017, εξαιρεί τα άτομα με αναπηρία και ουδέποτε αναφέρεται σε περικοπές οποιουδήποτε τύπου και χαρακτήρα σε άτομα με αναπηρία.

Αυτό το εξασφαλίσαμε ρητά σε όλη τη σύμβαση για τη μελέτη που θα κάνει η Παγκόσμια Τράπεζα Εργασίας για τα προνοιακά. Τις προτάσεις που θα κάνει δεν είμαστε υποχρεωμένοι να τις λάβουμε υπόψη μας, αλλά πάνω σε αυτό το επίπεδο για την αναθεώρηση όλου του προνοιακού συστήματος, στη σύμβαση που έχουμε κάνει με ρητό τρόπο -μπορώ να σας δώσω και ακριβώς τη σύμβαση- αναφέρεται ότι η μελέτη δεν αφορά κατ’ ουδένα τρόπο τα προνοιακά επιδόματα των ατόμων με αναπηρία.

Επομένως, ελπίζω ότι σε αυτά που ρωτάτε στην πρώτη παρουσία σας απαντώ ικανοποιητικά.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Φωτίου, Αναπληρώτρια Υπουργό.

Τον λόγο έχει για τρία λεπτά η κ. Παπακώστα για τη δευτερολογία της.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

Ευχαριστώ πάρα πολύ την κ. Φωτίου για τη δήλωση καλής βουλήσεως απέναντι στα ζητήματα, τα οποία έχω θέσει. Το τοποθετώ έτσι, διότι θέλω να πω, κύριε Πρόεδρε, το εξής. Οι καλές προθέσεις πάντοτε, δυστυχώς, στην ιστορία της ανθρωπότητας έχουν αποδείξει ότι οδηγούν σε έναν δρόμο, ο οποίος σπαρμένος με καλές προθέσεις οδηγεί στην κόλαση.

Υπό την έννοια αυτή, θέλω δέσμευση, κύριε Υπουργέ. Και προσέξτε: Το ελάχιστο εγγυημένο εισόδημα ήταν δική μας πολιτική, η οποία είχε ξεκινήσει πιλοτικά και η οποία βεβαίως διεκόπη, λόγω του ότι προκηρύχθηκαν οι εκλογές και άλλαξε η διακυβέρνηση της χώρας. Με τα λεγόμενά σας, χαίρομαι να ακούω την επίκληση του ελάχιστου εγγυημένου εισοδήματος, γιατί επιβεβαιώνεται μια πολιτική η οποία είναι ορθή και η οποία βοηθάει την κοινωνία και ειδικά τις ευαίσθητες κοινωνικές ομάδες. Αυτή είναι η πρώτη παρατήρηση.

Επειδή όλα καταχωρίζονται στα Πρακτικά και αυτή είναι η έννοια -αν θέλετε- του κοινοβουλευτικού ελέγχου στην Ολομέλεια, όπου προσέρχονται οι Υπουργοί να απαντήσουν, φεύγω, από εδώ, κύριε Πρόεδρε, με τις εξής δεσμεύσεις, αν κατάλαβα καλά. Αν όχι, πείτε μου τι ακριβώς θα ισχύσει.

Η δέσμευση, λοιπόν, που αναλαμβάνετε ως καθ’ ύλην αρμόδιο Υπουργείο και ως καθ’ ύλην αρμόδια Υπουργός είναι να μη συνδέσετε το ελάχιστο εγγυημένο εισόδημα -να το ξεκαθαρίσουμε- με το προνομιακό επίδομα, ώστε να αποφευχθεί μια επιπρόσθετη, όπως συμφωνούμε, μείωση των εισοδημάτων των πολιτών με αναπηρία. Αυτή είναι η πρώτη δέσμευσή σας.

Η δεύτερη δέσμευσή σας είναι η άμεση εξαίρεση των ατόμων με αναπηρία και με βαριά κινητική αναπηρία από νέες μειώσεις, οι οποίες προκύπτουν από τη συμφωνία που υπογράψατε, δηλαδή από το τρίτο μνημόνιο.

Και η τρίτη δέσμευση είναι να μη μειωθεί το εξωϊδρυματικό επίδομα παραπληγίας και τετραπληγίας.

Διότι εδώ πρέπει να σας βάλω και την εξής διάσταση, την οποία δεν έχει αντιληφθεί η πολιτεία στον βαθμό και στην έκταση που πρέπει:

Πρέπει να ξέρετε, κυρία Φωτίου, ότι αρκετές από τις δαπάνες δεν καλύπτονται, δυστυχώς, από τον ΕΟΠΥΥ και τα άτομα με αναπηρία χρήζουν φροντίδας όλο το εικοσιτετράωρο, την οποία τούς παρέχουν οι φροντιστές τους, που δεν είναι άλλοι από τα αδέλφια τους, από τους συζύγους τους, από τους γονείς τους ή και από εξειδικευμένο προσωπικό σε κάποιες περιπτώσεις.

Αυτό, λοιπόν, αντιλαμβάνομαι ότι έχει πέσει στην αντίληψή σας, έτσι ώστε να καταλάβετε ότι τα άτομα αυτά υφίστανται διπλή επιβάρυνση.

Άρα, κύριε Πρόεδρε, φεύγω και με τη δέσμευση ότι και αυτό θα αποφευχθεί, μιας και σε όλα τα προηγούμενα τα οποία είπαμε δεν νομίζω ότι οι συμπολίτες μας με αναπηρία και ιδιαίτερα με βαριά κινητική αναπηρία καλύπτονται από τις παροχές της πολιτείας, ως δείγμα ισόνομης και ισότιμης αντιμετώπισης και ελάχιστης δικαιοσύνης απέναντι στα δικαιώματά τους, για τα οποία όλοι νομίζω ότι ενδιαφερόμαστε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Παπακώστα.

Κυρία Φωτίου, έχετε τον λόγο για τη δευτερολογία σας για τρία λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Παπακώστα, χαίρομαι για την επανάληψη όσων είπα, διότι ίσως με αυτόν τον τρόπο γίνονται πιο αξιόπιστα κατά την άποψή σας. Πάντως, συμφωνώ απόλυτα.

Όμως, έχετε πει ορισμένα πράγματα που δεν ισχύουν. Το πρώτο είναι ότι δεν διακόψαμε ποτέ την εφαρμογή του πιλοτικού προγράμματος της κυβέρνησής σας σε δεκατρείς δήμους και συνολικά για είκοσι χιλιάδες άτομα. Και μέχρι σήμερα εκταμιεύουμε ορθά και με βάση όλες τις διασταυρώσεις, οι οποίες γίνονται από το πιλοτικό πρόγραμμα, το οποίο είχατε κάνει ως κυβέρνηση, όσον αφορά στο ελάχιστο εγγυημένο εισόδημα.

Μάλιστα, εντός των ημερών τροπολογούμε τη δική σας απόφαση να δώσετε 20 εκατομμύρια σε αυτό το ελάχιστο εγγυημένο εισόδημα, διότι δεν έφτασαν και διότι πρέπει να δώσουμε 28 εκατομμύρια, τα οποία προβλέψαμε. Άρα ουδέποτε το σταματήσαμε.

Έχω να πω ξανά και ξανά, όπως έχω πει επανειλημμένα για το ελάχιστο εγγυημένο εισόδημα, ότι έτσι όπως εφαρμόστηκε στους δεκατρείς δήμους πιλοτικά έχει μεγάλα λάθη και δεν κάλυψε παρά μόνο τον έναν πυλώνα από τους τρεις που όφειλε να καλύψει.

Εξ ου και μην καλύπτοντας τον τελευταίο, τον τρίτο και πολύ αποφασιστικό πυλώνα, δηλαδή της εύρεσης εργασίας -«ένταξη» είναι ο τρίτος πυλώνας, κυρία Παπακώστα- και οι άνθρωποι βρίσκονται σε αυτή την κατάσταση διότι δεν έχουν δουλειά κυρίως, όπως ξέρετε. Επομένως, χωρίς τον τρίτο πυλώνα που δεν προβλεπόταν και δεν έγινε τίποτα σε αυτό το επίπεδο με την πιλοτική εφαρμογή, έχω να σας πω ότι από τις είκοσι χιλιάδες που μπήκαν στην πιλοτική εφαρμογή, μόνο σαράντα τέσσερις βγήκαν.

Άρα, όταν λέγαμε ότι εάν δεν γίνει σωστά ο σχεδιασμός του ελάχιστου εγγυημένου εισοδήματος, θα υπάρχει τεράστια φτώχεια και τεράστια παγίδα φτώχειας, είχαμε δίκιο. Γιατί βγήκαν μόνο σαράντα τέσσερις.

Αυτό ξέρετε τι σημαίνει, κυρία Παπακώστα; Ότι εάν δεν καταφέρνεις για τους ανθρώπους που μπαίνουν μέσα, δίνοντάς τους αυτά τα ελάχιστα λεφτά, δηλαδή έως 400 ευρώ για τετραμελή οικογένεια -που σημαίνει ότι, εάν έχει 300 ευρώ, συμπληρώνει τα άλλα 100 ευρώ, γιατί αυτό είναι η περιβόητη ιστορία του ελάχιστου εγγυημένου εισοδήματος-, άμα δεν τους βρεις υπηρεσίες, δηλαδή να δώσεις ενοίκιο είτε ρεύμα είτε επισιτιστική συνδρομή, πράγματα που κάναμε εμείς για την ανθρωπιστική κρίση, τότε ο άνθρωπος αυτός μένει εκεί μέσα και μετά κάνει μαύρη εργασία για να συνεχίζει να παίρνει τα 100 και τα 150 ευρώ.

Επομένως να με συγχωρείτε. Όσον αφορά στα άτομα με αναπηρία, εσείς η ίδια στην επίκαιρη ερώτησή σας ομολογείτε ότι οι προηγούμενες κυβερνήσεις σας έκοψαν εξαιτίας των δύο προηγούμενων μνημονίων. Εδώ λέει «εφαρμογή των δύο πρώτων μνημονίων επέφερε σημαντική μείωση των ατόμων με αναπηρία».

Κυρία Παπακώστα, δεν ήμασταν εμείς κυβέρνηση τότε που μειώσατε τους μισθούς, τις συντάξεις και όλα τα προνοιακά επιδόματα. Σας παρακαλώ, λοιπόν, θέλω να συνεργαστούμε σε αυτόν τον ευαίσθητο τομέα. Μη με κατηγορείτε ούτε για ελαφρότητα ούτε για πράγματα τα οποία προσπαθώ να πω πολιτικάντικα και δεν προσπαθώ να κάνω.

Εγώ πιστεύω ότι θα συνεργαστούμε, γιατί ξέρω τη δουλειά σας και επομένως εκεί εγώ επενδύω.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Φωτίου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «1974: Η αποκατάσταση της δημοκρατίας» που οργανώνει το Ίδρυμα της Βουλής, είκοσι δύο μαθητές και μαθήτριες και δύο εκπαιδευτικοί συνοδοί από το 1ο Γενικό Λύκειο Αλίμου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε τον κοινοβουλευτικό έλεγχο με την τέταρτη με αριθμό 153/16-11-2015 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το πρόγραμμα «Βοήθεια στο Σπίτι».

Θα απαντήσει η Αναπληρώτρια Υπουργός κ. Θεανώ Φωτίου.

Τον λόγο έχει ο κ. Βασίλειος Κεγκέρογλου, για να αναπτύξει την επίκαιρη ερώτησή του για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Η εθνική στρατηγική για την κοινωνική ένταξη, το πλαίσιο αυτής, υποβλήθηκε τον Δεκέμβριο του 2014 και πήραμε την έγκριση. Μέχρι τον Ιούνιο έπρεπε να έχει υποβάλει την εξειδίκευση το Υπουργείο. Υπεβλήθη πράγματι τον Ιούλιο και ήρθε η απάντηση που απορρίπτει όχι το σύνολο, αλλά το μεγαλύτερο μέρος της εξειδίκευσης της εθνικής στρατηγικής.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτά είναι επικίνδυνα...

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μην επιμένετε. Αρκετά ψέματα είπατε, κυρία Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου,…

**ΠΡΟΕΔΡΕΥΩΝ (Αναστάσιος Κουράκης):** Κυρία Υπουργέ, μην επιμένετε. Σας παρακαλώ, θα σας δώσω μετά τον λόγο. Ορίστε, κύριε Κεγκέρογλου. Με συγχωρείτε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όσον αφορά το ελάχιστο εγγυημένο εισόδημα, που ήταν πιλοτικό πρόγραμμα σε δεκατρείς δήμους, δυστυχώς δεν είχε την τύχη να έχει ολοκληρωθεί με μια άλλη αντίληψη, αλλά με την αντίληψη της κ. Φωτίου, η οποία στο πρώτο διάστημα έλεγε ότι θα το καταργήσει. Το απαξίωσε.

Βεβαίως, η κριτική που έκανε για τη μη εφαρμογή του δεύτερου και του τρίτου πυλώνα ισχύει. Το Υπουργείο της όμως ήταν υπεύθυνο να υλοποιήσει και την παροχή υπηρεσιών για τους δικαιούχους και την εργασιακή ένταξη, για την οποία είχαμε δεσμεύσει 20 εκατομμύρια. Προφανώς, η κ. Φωτίου απευθύνεται στην κ. Αντωνοπούλου ή στον κ. Κατρούγκαλο, οι οποίοι αυτά τα 20 εκατομμύρια δεν τα διέθεσαν για την εργασιακή αποκατάσταση.

Μίλησε για τη στήριξη των ατόμων με αναπηρία. Να πω ότι αυτό που ισχύει διεθνώς σήμερα και η Ελλάδα το έχει εντάξει στη στρατηγική της και είναι προτεραιότητα είναι η αυτόνομη και υποστηριζόμενη διαβίωση. Στο πλαίσιο αυτό, πρέπει να έχεις σπίτι, οικογενειακό περιβάλλον και πρέπει να υποστηρίζεσαι.

Εχθές συζητήσαμε για την πρώτη κατοικία. Ο Υπουργός Αγροτικής Ανάπτυξης ήρθε και μίλησε για τον φόρο στο κρασί και ζήτησε να μειωθεί. Το αρμόδιο Υπουργείο Εργασίας «τουμπεκί» χθες για τη στήριξη των ατόμων με αναπηρία, για τους τρίτεκνους, για τους πολύτεκνους, για να υπάρξει ιδιαίτερη στήριξη σε αυτούς τους ανθρώπους και περαιτέρω προστασία της κατοικίας τους! Απορρίφθηκε η πρόταση της ΕΣΑΜΕΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Βεβαίως, το θέμα με τα εισοδηματικά κριτήρια και με τον μη υπολογισμό των προνοιακών επιδομάτων θα πρέπει να κατοχυρωθεί και νομικά. Η μόνη κατοχύρωση που υπάρχει σήμερα είναι η κοινή υπουργική απόφαση την οποία έχω υπογράψει και αναφέρεται στο εγγυημένο κοινωνικό εισόδημα και πρέπει να κατοχυρωθεί και νομοθετικά.

Για να μείνουν, όμως, τα παιδιά τα ανάπηρα στο σπίτι τους, για να μείνουν τα άτομα με αναπηρία, χρειαζόμαστε δύο πράγματα: δομές ανοιχτής στήριξης και εκπαίδευσης αυτών των ατόμων, στέγες υποστηριζόμενης διαβίωσης και βεβαίως το πρόγραμμα «Βοήθεια στο Σπίτι».

Πάμε, λοιπόν, στις δομές στήριξης των παιδιών και συγκεκριμένα στις σαράντα τέσσερις δομές που εκπαιδεύουν και στηρίζουν παιδιά με αναπηρία. Δυστυχώς, εδώ και δέκα μήνες όχι μόνο σταματήσατε τη χρηματοδότηση αυτών των δομών, όχι μόνο μέχρι τον Ιούνιο που έπρεπε, σύμφωνα και με τον δικό σας νόμο, να βγάλετε μια κοινή υπουργική απόφαση δεν την βγάλατε, αλλά στις 16 του Νοέμβρη και πιο μπροστά στις 29 του Οκτώβρη αρνηθήκατε να δείτε τους γονείς.

Θα παρακαλούσα πάρα πολύ αντί για ψέματα, αντί για ειρωνείες και αντί για οτιδήποτε άλλο, να δείτε την ομοσπονδία των γονέων και να συνεργαστείτε, για να στηρίξουμε αυτές τις σαράντα τέσσερις δομές με τα χίλια τετρακόσια δεκατέσσερα παιδιά που εκπαιδεύονται εκεί.

Είναι απαράδεκτο να λέτε τον Νοέμβρη του 2015 ότι «πέρασε ο Ιούνιος». Μην πείτε ότι δεν το είπατε και αυτό! Πέρασε ο Ιούνιος και δεν βγήκε η απόφαση, τώρα δεν γίνεται. Μη μου πείτε ότι ως Υπουργείο δεν το είπατε.

**ΠΡΟΕΔΡΕΥΩΝ (Αναστάσιος Κουράκης):** Στη δευτερολογία σας, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κλείνω, κύριε Πρόεδρε. Μειώστε τον χρόνο της δευτερολογίας μου.

«Βοήθεια στο Σπίτι». Έγινε ένα θετικό βήμα μετά την κατάληψη που έκαναν στο γραφείο σας. Το θετικό βήμα όμως έχει σχέση με τη μέχρι τώρα μηδενική ανταπόκρισή σας. Το πρόγραμμα έχει θεσμοθετηθεί από πέρυσι τον Αύγουστο για αόριστη διάρκεια πλέον, όμως εσείς μιλάτε για έναν χρόνο.

Θα πρέπει να δείτε τρία πράγματα -και κλείνω με αυτά-, για να δούμε αν θα μπορέσουμε να συνεργαστούμε και να στηρίξουμε όλοι αυτούς τους ανθρώπους.

Πρώτον, υπάρχει ένα θέμα με το ότι ο ένας χρόνος δεν αρκεί. Τουλάχιστον τριετία να μπει, αφού δεν θέλετε να είναι αορίστου χρόνου. Να δούμε μέσα στην τριετία την ενοποίηση όλων των προγραμμάτων που έχει κάθε δήμος, κάτω από τη Διεύθυνση Κοινωνικών Υπηρεσιών των δήμων, να δούμε τη δυνατότητα αναπλήρωσης αυτών που φεύγουν από το πρόγραμμα. Ήταν τρεις χιλιάδες εξακόσιοι, τώρα είναι τρεις χιλιάδες τριακόσιοι πενήντα. Επίσης, πρέπει να προσληφθούν καινούργιοι και να δοθεί η δυνατότητα σε δήμους -όπως η Αττική, που δεν είχε εκμεταλλευθεί το πρόγραμμα και δεν το είχε αξιοποιήσει τα προηγούμενα χρόνια- να μπορέσουν τώρα να κάνουν πρόγραμμα και να ενταχθούν σε αυτή τη χρηματοδότηση.

Το βήμα που έγινε είναι θετικό, αλλά δεν είναι αρκετό. Είναι πολύ πίσω από αυτά που είχαμε νομοθετήσει πέρυσι. Είναι πολύ πίσω από αυτά που έχει ανάγκη το σύνολο των ογδόντα χιλιάδων που είναι ενταγμένοι σε αυτό το πρόγραμμα, όπως είναι οι ηλικιωμένοι, ΑΜΕΑ, άνθρωποι ανήμποροι.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κύριε Κεγκέρογλου, καταλαβαίνετε ότι καλύψατε το σύνολο του χρόνου ομιλίας σας, αλλά θα σας δώσω χρόνο δευτερολογίας, γιατί έχει νόημα να γίνεται κοινοβουλευτικός έλεγχος.

Τον λόγο έχει για τρία λεπτά η Αναπληρώτρια Υπουργός κ. Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ξέρετε ότι το ψέμα έχει πολύ κοντά πόδια. Δεν μπορεί να λέγεται ποτέ στη Βουλή των Ελλήνων ότι απερρίφθη η εξειδίκευση της ΕΣΚΕ, που κάναμε μέσα σε πέντε μήνες, όταν ο κ. Κεγκέρογλου δούλευε επί τέσσερα χρόνια. Είχε την υποχρέωση από το 2012 να καταθέσει την περιβόητη ΕΣΚΕ και την έδωσε τελευταία στιγμή, τον Δεκέμβριο του 2014. Αυτό είναι το πρώτο.

Δεύτερον, είναι εθνικά επιζήμιο –και εγώ σπάνια χρησιμοποιώ αυτές τις λέξεις- να λέγεται μέσα στη Βουλή ότι απερρίφθη η εθνική στρατηγική για την κοινωνική ένταξη. Αυτό που είναι αλήθεια είναι ότι όχι μόνο είχαμε εξαιρετικά θετικά σχόλια από την Επιτροπή Παραλαβής, αλλά ότι εμείς μέσα σε πέντε μήνες είμαστε συνεπείς στις υποχρεώσεις μας, όταν κάποιοι άλλοι έκαναν τρία χρόνια για να μπορέσουν επιτέλους καταϊδρωμένοι να υποβάλουν το συγκεκριμένο.

Εντός των ημερών επανυποβάλλουμε τον μηχανισμό παρακολούθησης της ΕΣΚΕ. Έτσι κάνατε και εσείς. Όταν σας έκαναν διορθώσεις, επανυποβάλλατε πράγματα.

Αφήστε τις εξυπνάδες, διότι ακούει και ο κόσμος. Είναι δυνατόν να λέτε ότι απορρίφθηκε η εξειδίκευση; Είναι δυνατόν να λέτε τέτοια πράγματα, όταν ξέρετε ότι, αν απορριφθεί ο μηχανισμός για τους Ρομά, παραδείγματος χάριν, αυτό είναι conditionality για τα ΕΣΠΑ της πρόνοιας;

Είναι δυνατόν να λέτε αυτό το πράγμα, όταν μιλάμε για 330 εκατομμύρια για προγράμματα, μέσα στα οποία βρίσκεται το «Βοήθεια στο Σπίτι» και τα κέντρα δημιουργικής απασχόλησης των παιδιών ΑΜΕΑ; Είναι δυνατόν; Είναι δυνατόν, για αντιπολιτευτικούς λόγους να κάνουμε τέτοιες ζημιές, μπορούμε.

Τι είναι όλα αυτά, κύριε Κεγκέρογλου; Ποιους κοροϊδεύετε; Ποια 20 εκατομμύρια βάλατε για τον τρίτο πυλώνα για την απασχόληση; Δεν ντρεπόμαστε και λιγάκι; Τα 20 εκατομμύρια που βάλατε όλα και όλα, που δεν έφτασαν, ήταν μόνο για το επίδομα, μόνο για τον πρώτο πυλώνα!

Ενέγραψαν 20 εκατομμύρια και μάλιστα είχαν και την έπαρση να γράψουν «μέχρι εξαντλήσεως των 20 εκατομμυρίων» να γίνει το πρόγραμμα. Αυτά έπρεπε να είχαμε φέρει εμείς εδώ, για να κάνουμε τέτοιες σπέκουλες, που δεν τις κάνουμε. Έπρεπε να πούμε πως έβαλε ο κ. Κεγκέρογλου ότι το πρόγραμμα του ελαχίστου εγγυημένου θα γίνει μέχρι εξαντλήσεως των 20 εκατομμυρίων. Θα το είχαμε σταματήσει, κύριε Πρόεδρε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίας Αναπληρώτριας Υπουργού)

Αντ’ αυτού, εμείς βάζουμε τα επιπλέον οκτώ που χρειάζονται για την ολοκλήρωσή του. Κι επειδή, βεβαίως, δεν έχω τελειώσει, θα μου δώσετε τον αντίστοιχο χρόνο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Στη δευτερολογία σας, αν θέλετε, για να γίνει ένας ζωντανός διάλογος.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γίνονται μεγάλες σπέκουλες, που δεν πρέπει να γίνονται εν ου παικτοίς, στις πλάτες ανθρώπων που έχουν μεγάλο πρόβλημα, όχι μόνο τα άτομα με αναπηρία, όχι μόνο οι δομές φτώχειας. Γιατί μέσα στις δομές φτώχειας έχουμε και άλλα προβλήματα που μας κληροδοτήσατε. Θα πω ορισμένα πράγματα.

Πρώτον, σπεκουλάρετε με καθυστέρηση, δηλαδή στις 15.35΄ καταθέτετε την ερώτηση την ημέρα που ξέρετε ότι έχει γίνει η κινητοποίηση των εργαζομένων για το «Βοήθεια στο Σπίτι», που δεν ξέρετε πόσοι είναι και κάνετε συνεχή λάθη. Διότι θα έπρεπε να ξέρετε ότι το πρόγραμμα είχε τρεις χιλιάδες διακόσιους σαράντα έξι στην αρχή και σήμερα έχει πολύ λιγότερους. Έχουν φύγει οι άνθρωποι, γιατί έχουν βρει αλλού δουλειά ή κάτι άλλο και έχει λιγότερους. Είπατε «τρεις επτακόσιους και δεν βαριέσαι», έτσι για να δημιουργούμε αίσθηση εδώ στο ακροατήριο, που δεν υπάρχει κιόλας.

Από την άλλη, ήρθαν οι άνθρωποι, τους οποίους είχα ξαναδεί, και συστήσαμε επιτροπή, μόλις εξελέγημεν τη δεύτερη φορά, μαζί τους. Απορρίπτουν τον νόμο που είχατε κάνει και θέλατε να τους βάλετε στην ΕΕΤΑΑ. Δεν θέλουν οι εργαζόμενοι.

Εκτός των άλλων που λέτε, λέτε ψεύδη κατά την επίκαιρη ερώτησή σας και λυπάμαι πάρα πολύ αυτή τη στιγμή, πραγματικά. Διότι εδώ λέτε, ούτε λίγο ούτε πολύ, το εξής και διαβάζω: «Συγκεκριμένα με τον ν.4277/2014 έχει κατοχυρωθεί η διαχρονική λειτουργία του προγράμματος από 1-1-2016, με διασφαλισμένη χρηματοδότηση».

Εμείς καταθέτουμε σύντομα τροπολογία, για να μπορέσουμε να πάρουμε τα χρήματα και όχι μόνο τα χρήματα που λέτε ότι διασφαλίσατε, αλλά και τις άκρες που μας αφήσατε από τα προηγούμενα έτη. Το 2013 έχουμε 3.000.000 ανοικτά. Τα ψάχνουμε και δεν έχουν αποδοθεί. Μέσα στο 2015 έχουμε επίσης ανοικτά χρήματα. Τα ψάχνουμε, τα εγγράφουμε στον προϋπολογισμό του 2016, για να μπορέσουμε να υλοποιήσουμε το πρόγραμμα.

Λέτε κιόλας ότι έπρεπε να έχει ολοκληρωθεί η σύναψη συμβάσεων αορίστου χρόνου, όπως λέει το άρθρο 64. Πού το λέει αυτό, κύριε Κεγκέρογλου; Ντροπή! Όχι μόνο δεν το λέει το άρθρο 64, παίζετε με τους εργαζόμενους και τον πόνο τους; Το άρθρο 64 είναι εδώ και το έχω. Για φέρτε μου την πρόταση που λέει ότι γίνονται αορίστου χρόνου!

**ΠΡΟΕΔΡΕΥΩΝ (Αναστάσιος Κουράκης):** Κυρία Υπουργέ, καλώς.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα συνεχίσω, γιατί αυτό είναι ντροπή σε όλα τα επίπεδα.

**ΠΡΟΕΔΡΕΥΩΝ (Αναστάσιος Κουράκης):** Καταλαβαίνετε βέβαια και οι δύο ότι έχετε καλύψει τον χρόνο. Άρα ή θα πρέπει να σταματήσουμε εδώ ή θα πρέπει να προχωρήσουμε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, να συνεχίσουμε, γιατί εγώ έχω βγάλει ανακοίνωση.

**ΠΡΟΕΔΡΕΥΩΝ (Αναστάσιος Κουράκης):** Φυσικά θα συνεχίσουμε, αλλά θα παρακαλούσα και τους δύο να ολοκληρώσουμε. Θα δώσω τον χρόνο που ήταν να πάρετε, δηλαδή τρία λεπτά στον κ. Κεγκέρογλου και τρία λεπτά στην κυρία Υπουργό.

Κύριε Κεγκέρογλου, έχετε τον λόγο για τρία λεπτά αυστηρά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, στην αγωνία της η κ. Φωτίου να καλύψει τα κενά, τις παραλείψεις και την αδράνεια, δικαιολογείται να λέει αυτά που λέει, αλλά όχι να ξεφεύγει.

Πρώτα απ’ όλα, θα πρέπει να πούμε για όσα είπε πριν, απαντώντας στην κ. Παπακώστα, για το εγγυημένο κοινωνικό εισόδημα και την εξαίρεση από τον υπολογισμό του εισοδήματος στα εισοδηματικά κριτήρια γενικότερα των προνοιακών αναπηρικών επιδομάτων, είναι μέσα στην υπουργική απόφαση που έχω υπογράψει εγώ ως Υφυπουργός και αυτό που ζητούμε είναι να ισχύει για όλα και απ’ εδώ και πέρα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πριν λέγατε άλλα και τώρα λέτε άλλα.

**ΠΡΟΕΔΡΕΥΩΝ (Αναστάσιος Κουράκης):** Μην κάνετε διάλογο, παρακαλώ. Σας παρακαλώ, κυρία Υπουργέ. Δεν γίνεται έτσι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας έχω πει και άλλη φορά ότι σας σέβομαι. Μην ξεφεύγετε. Σας σέβομαι για πολλούς λόγους. Συγκρατηθείτε.

Τα 20 εκατομμύρια στα οποία αναφέρθηκα -κάνατε σωστή κριτική, αλλά είναι για την κ. Αντωνοπούλου- ήταν από το ΕΣΠΑ, καταλάβατε; Ήταν από το ΕΣΠΑ!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ήταν από τον προϋπολογισμό!

**ΠΡΟΕΔΡΕΥΩΝ (Αναστάσιος Κουράκης):** Δεν γίνεται έτσι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άλλα τα 20 εκατομμύρια του προϋπολογισμού για τον πρώτο πυλώνα, την οικονομική ενίσχυση, και άλλα τα 20 εκατομμύρια που είχαν δεσμευθεί από το ΕΣΠΑ για την εργασιακή επανένταξη. Ακόμα να το καταλάβεις; Είχα πει δεκαπέντε φορές εδώ μέσα ότι τα χάνετε τα λεφτά, τα πάνε αλλού και μου λέγατε ότι όχι, δεν κινδυνεύουν. Φύγανε και πήγαν αλλού.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα σας πω.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτό σάς λέω!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τώρα, θα σας πω.

**ΠΡΟΕΔΡΕΥΩΝ (Αναστάσιος Κουράκης):** Στην απάντησή σας, κυρία Φωτίου, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μα, δεν το ξέρετε το θέμα. Δεν φταίω εγώ.

Είπατε προηγουμένως ότι δεν ξέρω τι λέω με τις συμβάσεις. Να τα δεχθώ όλα: τις κατηγορίες, τα επιτιμητικά σχόλια, όλα τα δέχομαι. Αλλά το ότι δέκα μήνες έχετε χωρίς χρηματοδότηση τις δομές των χιλίων τετρακοσίων δεκατεσσάρων παιδιών με αναπηρία…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εμείς;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Βεβαίως, εσείς. Διότι, ενώ ψηφίστηκε ο ν.4312/2014, άρθρο 14, παράγραφος 3, τον τροποποιήσατε, κάνατε τον ν. 4325 και δεν βγάλατε την υπουργική απόφαση που έπρεπε να βγάλετε μέχρι τον Ιούνιο. Καταλάβατε;

Δεύτερον, η ομάδα διοίκησης έργου του «Βοήθεια στο Σπίτι» είναι με τον νόμο του Δεκεμβρίου, την οποία τη συγκροτήσατε πριν από έναν μήνα. Καταλάβατε; Πέντε, έξι μήνες αδρανούσατε. Αυτό σάς λέω.

Βέβαια -θα το πω δημοσίως, γιατί δημοσίως το είπατε και εσείς- αποδώσατε ευθύνες στην πρώην γενική γραμματέα σε συναντήσεις που είχατε με τους φορείς ότι δεν σας ενημέρωνε σωστά και λοιπά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εμένα δεν με ενδιαφέρει η αιτία, με ενδιαφέρει, όμως, ότι με τον τρόπο με τον οποίο χειρίζεστε τα θέματα, πληρώνουν τη νύφη άνθρωποι που δεν έχουν καμμία ευθύνη. Τα χίλια τετρακόσια δεκατέσσερα παιδιά τι ευθύνη έχουν και πληρώνουν τη νύφη της αδράνειάς σας; Τους έχετε πει ότι μέχρι τις 14.30΄ σήμερα θα τους απαντήσετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Τελειώστε, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω, κύριε Πρόεδρε.

Σαράντα τέσσερις δομές είναι. Ή απαντήστε τους θετικά σήμερα ή κάντε ένα ραντεβού –εσείς, όμως, όχι να στέλνετε τη διευθύντρια- την άλλη εβδομάδα να δείτε τι κάνετε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Άλλα αντ’ άλλων!

**ΒΑΣΙΛΕΙΟΣ ΚΕΓΚΕΡΟΓΛΟΥ:** «Βοήθεια στο Σπίτι»: «Μέχρι 1η Σεπτεμβρίου του 2015», εδώ στο ΦΕΚ το λέει…

**ΠΡΟΕΔΡΕΥΩΝ (Αναστάσιος Κουράκης):** Τελειώσαμε, κύριε Κεγκέρογλου, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …«συνάπτουν συμβάσεις» με τους φορείς. Στους φορείς αναφέρεται, όχι στους εργαζόμενους.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το άρθρο του νόμου το λέει!

**ΠΡΟΕΔΡΕΥΩΝ (Αναστάσιος Κουράκης):** Κυρία Υπουργέ, θα απαντήσετε!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για τους φορείς αναφέρεται!Το καταθέτω στα Πρακτικά για να δούμε τον χαρακτηρισμό που μου έδωσε η κ. Φωτίου, να μείνει στην ιστορία. Θα το καταθέσω στα Πρακτικά. «Μέχρι 1η Σεπτεμβρίου», το λέει! Στους φορείς αναφέρεται.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Κεγκέρογλου, σας ευχαριστώ.

Κυρία Υπουργέ, έχετε τον λόγο. Και εσείς αυστηρά για τρία λεπτά, εάν έχετε την καλοσύνη.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λυπάμαι πολύ. Πάρα πολύ λυπάμαι!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Λυπάσαι!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι γραμμένο στην επίκαιρη ερώτησή σας και παραποιείτε και παίζετε με τον πόνο των ανθρώπων, γιατί βεβαίως οι τρεις χιλιάδες διακόσιοι, οι οποίοι σήμερα έχουν μείνει λιγότεροι από τρεις χιλιάδες εκατό, πράγματι θέλουν -αφού είναι διορισμένοι και αφού κάνουν αυτό το έργο και καλύπτουν πάγιες και διαρκείς ανάγκες- να γίνουν αορίστου χρόνου οι άνθρωποι.

Αυτό γράψατε για να τους δουλέψετε. Γράψατε ότι το άρθρο 64 λέει να έχει ολοκληρωθεί η σύναψη συμβάσεων αορίστου χρόνου. Είναι γραμμένο και φαίνεται αυτό που γίνεται αυτή τη στιγμή, πώς να εμπαίξουμε τους ανθρώπους, όταν ξέρετε ότι το άρθρο 103 του Συντάγματος το απαγορεύει.

Οι άνθρωποι, λοιπόν, όλοι αυτοί με τους οποίους στήσαμε την επιτροπή αυτή, όλοι οι φορείς και από το «Βοήθεια στο Σπίτι», ήρθαν στο Υπουργείο και στήσαμε αυτές τις επιτροπές εγκαίρως. Και όχι μόνο αυτό, αλλά και αυτό που προβλέπατε να πάνε στην ΕΤΑΑ, δεν το επιθυμούν οι εργαζόμενοι.

Με αυτήν την έννοια, λοιπόν, έχω να πω και εδώ δημόσια αυτά που έβγαλα και την ίδια ημέρα ως ανακοίνωση. Και εσείς την ξέρατε την ανακοίνωση και σπεκουλάρετε εκ των υστέρων.

Πρώτον, το πρόγραμμα με τη μορφή που ισχύει ως σήμερα και με τους ίδιους εργαζόμενους, διότι αν γίνει η μετάβαση δεν θα είναι οι ίδιοι οι εργαζόμενοι και το ξέρετε πολύ καλά, γι’ αυτό το σπεκουλάρετε, όπως σπεκουλάρατε και το ότι βάλατε τα 20 εκατομμύρια στο ΕΣΠΑ απασχόλησης, όταν ξέρετε ότι ενώ το ένα είναι στοχευμένοι οι άνθρωποι, οι οποίοι παίρνουν το ελάχιστα εγγυημένο εισόδημα, εσείς το βάλατε στο ΕΣΠΑ και ξέρετε πολύ καλά ότι δεν μπορεί να δοθούν τα λεφτά σε αυτούς που επελέγησαν από το Μαλεβίζι. Λέω έναν από τους δεκατρείς δήμους.

Επομένως δεν μπορούσαμε να του βρούμε δουλειά στο Μαλεβίζι, επειδή θέλατε. Το πρόβλημα των τριών πυλώνων είναι να του βρεις δουλειά. Πού να του βρεις δουλειά; Στην Αθήνα από το Μαλεβίζι; Το ΕΣΠΑ δεν μπορεί να το καλύψει με αυτόν τον τρόπο, για αυτό ξέρατε ότι δεν καλύπτατε από το ΕΣΠΑ τον τρίτο πυλώνα.

Οι εργαζόμενοι, λοιπόν, ήρθαν και είπαν σε όλες αυτές τις συγκεντρώσεις που κάναμε: «Εμείς, κύριοι, αυτόν τον νόμο που λέει να μας πάει στην ΕΕΤΑΑ δεν τον θέλουμε.». Διότι ξέρανε τι θα σήμαινε με αυτούς τους νέους όρους, ότι δεν θα μπορούσαν να συνεχίσουν την εργασία τους. Για αυτόν τον λόγο επεκτείνουμε αυτό το πρόγραμμα, όχι μόνο για έναν χρόνο. Έχουμε βρει τις πιστώσεις μέχρι το 2019. Και τις έχουμε βρει αναλογικά από όλους τους φορείς, οι οποίοι μπορεί να δίνουν τα 55 εκατομμύρια για να μπορεί να γίνεται το πρόγραμμα.

Συγχρόνως, σχεδιάζουμε για πρώτη φορά δίκτυο φροντίδας για τους ηλικιωμένους, το οποίο θα χρηματοδοτείται από κρατικούς πόρους, όπως είναι το ΑΚΑΓΕ, όπως είναι το ΙΚΑ, όπως είναι από η Γενική Γραμματεία Πρόνοιας. Εξ ου και τα 55 εκατομμύρια, τα οποία ειδικά για του χρόνου γίνονται 60 εκατομμύρια, για να καλύψουμε τρύπες του παρελθόντος που δεν πληρώθηκαν.

Συγχρόνως, σχεδιάζουμε ένα νέο δίκτυο, που ποτέ δεν σκεφτήκατε. Ένα δίκτυο για την τρίτη ηλικία και για τις ευάλωτες ομάδες, που θα έχει και κρατικούς πόρους και πόρους ΕΣΠΑ. Είναι πολύ διαφορετική η αντίληψή μας από τη δική σας, που ήταν πώς θα φάμε τα λεφτά του ΕΣΠΑ όπου μπορούμε και πώς θα σχεδιάσουμε μόνο εκεί που είναι οι πελατειακές μας σχέσεις. Αυτά τελειώνουν.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ε, βέβαια! Αλίμονο! Αυτή είναι η δική σας αντίληψη!

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Υπουργέ.

Προχωρούμε στην έβδομη με αριθμό 155/16-11-2015 επίκαιρη ερώτηση πρώτου κύκλου της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας σχετικά με την καταβολή των εφημερίων του ιατρικού προσωπικού της Β΄ Υγειονομικής Περιφέρειας Πειραιώς και Νήσων Αιγαίου.

Θα απαντήσει ο Αναπληρωτής Υπουργός κ. Παύλος Πολάκης.

Τον λόγο έχει η κ. Μεγαλοοικονόμου για δύο λεπτά, για να αναπτύξει την επίκαιρη ερώτησή της.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, πρόκειται για ένα φλέγον ζήτημα, που αφορά τις εφημερίες των γιατρών. Καθώς ξέρουμε, οι γιατροί δεν ασκούν ένα επάγγελμα, ασκούν ένα λειτούργημα. Τη δύσκολη αυτή εποχή που ζούμε κάνουν υπεράνθρωπες προσπάθειες για να μπορέσουν να εξυπηρετήσουν και να ασκήσουν το λειτούργημά τους, διότι, εκτός από τους δικούς μας ασθενείς, έχουν να περιθάλψουν και τους πρόσφυγες και τους μετανάστες που πάνε στα νοσοκομεία μας, τα οποία έχουν πάρα πολλά προβλήματα. Αυτό το ξέρουμε όλοι.

Το πρόβλημά τους είναι σχετικά με την καταβολή των εφημεριών. Θα σας αναφέρω ότι το πρόβλημα εστιάζεται στο ιατρικό προσωπικό της Β΄ ΥΠΕ. Ο προηγούμενος Υπουργός Υγείας κ. Κουρουμπλής είχε φροντίσει να διατεθούν τα αναγκαία χρήματα για την πληρωμή των εφημεριών.

Όλες οι ΥΠΕ μάς έχουν ενημερώσει ότι έχουν καταβληθεί οι αποζημιώσεις των εφημεριών του ιατρικού προσωπικού για το πρώτο τρίμηνο του 2015. Στη Β΄ ΥΠΕ, όμως, δεν έχει καταβληθεί η αποζημίωση για το πρώτο τρίμηνο. Έχουν δοθεί μόνο για τους δύο πρώτους μήνες, ενώ έχει γίνει και λανθασμένη καταβολή, με λιγότερα ποσά από τα αναλογούντα.

Από τις 9 Οκτωβρίου 2015 στο ιατρικό προσωπικό της Β΄ ΥΠΕ έχει γίνει ενημέρωση ότι η αποζημίωση των εφημεριών για το πρώτο τρίμηνο θα γίνει στις 27 Οκτωβρίου. Επίσης, τους έχει γνωστοποιηθεί ότι η καταβολή των αποζημιώσεων του δεύτερου και τρίτου τριμήνου θα πραγματοποιηθεί στις 27 Οκτωβρίου και σε κάθε περίπτωση μέχρι τις 13 Νοεμβρίου. Μέχρι σήμερα, παρά τις διαβεβαιώσεις, δεν έχει ολοκληρωθεί ούτε η πληρωμή του πρώτου τριμήνου ούτε βέβαια του δευτέρου και τρίτου τριμήνου. Μπορώ να σας καταθέσω τις διαβεβαιώσεις ότι θα είχαν καταβληθεί μέχρι 27-10 και 13-11.

Κατόπιν των ανωτέρω, ρωτάω τον κύριο Υπουργό: Για την εν λόγω περίοδο, πλέον των επτά μηνών, δεν έχει γίνει καμμία καταβολή αποζημιώσεων των εφημεριών του πρώτου τριμήνου του ιατρικού προσωπικού της Β΄ ΥΠΕ. Προτίθεστε να κάνετε άμεση πληρωμή τους, την ώρα που ξέρετε ότι υπάρχουν πάρα πολλοί γιατροί που δεν μπορούν να καλύψουν τα έξοδα διαβίωσής τους, τις οικογένειές τους, ο μισθός τους είναι πάρα πολύ μικρός κι έχουν μεγάλες ανάγκες βιοποριστικές και δεν μπορούν να αντεπεξέλθουν;

Δεύτερον, για ποιον λόγο δεν έχουν πληρωθεί οι αποζημιώσεις του ιατρικού προσωπικού του δεύτερου και τρίτου τριμήνου κυρίως για τη Β΄ ΥΠΕ, όσο και για τις υπόλοιπες ΥΠΕ;

Επίσης, προτίθεστε, κύριε Υπουργέ, να παρέμβετε για την άμεση καταβολή των αποζημιώσεων των εφημεριών του ιατρικού προσωπικού; Διότι πλησιάζουν Χριστούγεννα πλέον και οι καταβολές εκκρεμούν και οι άνθρωποι βρίσκονται σε πάρα πολύ δυσάρεστη θέση για να επιβιώσουν.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μεγαλοοικονόμου.

Τον λόγο έχει ο Αναπληρωτής Υπουργός Υγείας κ. Παύλος Πολάκης για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κυρία Μεγαλοοικονόμου, ευχαριστώ για την επίκαιρη ερώτηση, γιατί μου δίνετε την ευκαιρία να αποκαταστήσω την αλήθεια. Διότι δυστυχώς η ενημέρωσή σας –δεν λέω ότι γίνεται από πρόθεση- δεν είναι η πραγματική.

Φέτος, μετά από πολλά χρόνια, είναι η πρώτη χρονιά που αυτήν τη στιγμή είμαστε Νοέμβριο και σε όλα τα νοσοκομεία της χώρας έχουν εξοφληθεί κι έχουν πληρωθεί -είναι στις τσέπες των ανθρώπων- οι εφημερίες και του τρίτου τριμήνου. Αν ρωτήσετε τι γινόταν τα προηγούμενα δύο-τρία χρόνια, εκεί να δείτε κλάμα και οδυρμός. Φέτος είναι η πρώτη χρονιά που συμβαίνει αυτό.

Τα συγκεκριμένα στοιχεία τα οποία παρουσιάσατε ήταν λίγο μπερδεμένα. Προφανώς δεν σας έγινε η σωστή ενημέρωση. Η πραγματική κατάσταση για τη Β΄ ΥΠΕ είναι η εξής: Πρώτον, στα νοσοκομεία της Β΄ Υγειονομικής Περιφέρειας, στην οποία ανήκει ο Πειραιάς κι όλο το Αιγαίο, οι γιατροί έχουν πληρωθεί και το τρίτο τρίμηνο. Στα νοσοκομεία της Β΄ ΥΠΕ το υπόλοιπο προσωπικό, που παίρνει υπερωρίες, νυχτερινά, εξαιρέσιμα, εφημερίες κάποιων επιστημόνων, όπως βιοχημικοί, βιολόγοι κ.λπ., έχει πληρωθεί το δεύτερο τρίμηνο και προχωράει αυτές τις μέρες να πληρωθεί και το τρίτο τρίμηνο. Θα πω μια κουβέντα γι’ αυτό, όπως και για κάτι άλλο. Θα σας πω όλα τα στοιχεία μαζί.

Στα κέντρα υγείας της Β΄ ΥΠΕ, οι γιατροί έχουν πληρωθεί μέχρι και τον Μάιο και το τρίτο τρίμηνο ετοιμάζεται και θα πληρωθεί τις επόμενες μέρες.

Στο λοιπό προσωπικό των κέντρων υγείας πια, όσον αφορά τις υπερωρίες, δυστυχώς τώρα ετοιμάζεται να πληρωθεί το πρώτο τρίμηνο –είναι στον επίτροπο- και θα πληρωθεί σίγουρα και το δεύτερο και τρίτο τρίμηνο. Εδώ υπήρξε ένα πρόβλημα, όπως καταλάβατε, που αφορά τα κέντρα υγείας, που είναι πάρα πολλά -από τη Ρόδο μέχρι τη Λήμνο και τα νησιά του Αιγαίου- διαχειριστικής επάρκειας της συγκεκριμένης Β΄ ΥΠΕ. Διότι ξέρετε τα κέντρα υγείας ήταν στα νοσοκομεία και πέρασαν στις ΔΥΠΕ από την προηγούμενη κυβέρνηση χωρίς καμμία προετοιμασία του διοικητικού μηχανισμού. Αυτό είχε σαν αποτέλεσμα σε δυόμισι ΥΠΕ από τις επτά να υπάρξει πρόβλημα ανταπόκρισης του διοικητικού μηχανισμού των κεντρικών υπηρεσιών των υγειονομικών περιφερειών για να βγουν τα στοιχεία, τα εντάλματα και να πληρωθούν οι άνθρωποι στα κέντρα υγείας. Γιατί στα νοσοκομεία –το λέω μετά λόγου γνώσεως- οι εγκεκριμένες πιστώσεις από τον προϋπολογισμό έχουν αποδοθεί και είναι στα χέρια των ανθρώπων και το τρίτο τρίμηνο.

Μάλιστα, αυτήν τη στιγμή, τον Δεκέμβριο, ετοιμαζόμαστε να πληρώσουμε για πρώτη φορά μετά από πολλά χρόνια τους μήνες Οκτώβριο και Νοέμβριο για όλα τα νοσοκομεία της χώρας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

Τα υπόλοιπα θα τα πείτε στη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κυρία Μεγαλοοικονόμου, έχετε τον λόγο για τρία λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κύριε Υπουργέ, σύμφωνα με την ενημέρωση που έχω δεν έχει γίνει ορθή εκκαθάριση του πρώτου τριμήνου. Ξέρω ότι έχει γίνει πληρωμή μόνο για τις εφημερίες του Απριλίου και του Μαΐου. Μόνο αυτές οι εφημερίες και ίσως έγινε κατόπιν της επίκαιρης ερωτήσεως που είχα υποβάλει. Δεν έχουν γίνει οι πληρωμές που λέτε όλες για το πρώτο τρίμηνο. Έχουν γίνει επιλεκτικά μερικές πληρωμές, δεν έχει εξοφληθεί το πρώτο τρίμηνο ούτε το δεύτερο ούτε το τρίτο. Εξοφλήθηκε μόνο ο Απρίλιος και ο Μάιος. Αυτές είναι οι πληροφορίες μου. Αν μπορείτε να μου δώσετε αποδεικτικά στοιχεία ότι έχει πληρωθεί η Β΄ ΥΠΕ και έχουν εξοφληθεί το πρώτο και δεύτερο τρίμηνο, δώστε μου τα στοιχεία. Πάντως, σύμφωνα με τις πληροφορίες μου εξοφλήσατε μόνο τον Απρίλιο και τον Μάιο και μάλιστα επιλεκτικά πληρώθηκαν μόνο μερικές εφημερίες και εξακολουθούν να υπάρχουν ελλείψεις. Αυτή η πληροφόρηση, μάλιστα, είναι χθεσινοβραδινή. Πληρώθηκαν μετά, όταν είχα υποβάλει ήδη την επίκαιρη ερώτηση. Οπότε, δεν με ικανοποιεί η απάντησή σας.

Περιμένω, τουλάχιστον, να μου δώσετε μια απάντηση για το πότε θα πληρωθούν. Έστω να μου πείτε ότι μέχρι το τέλος του χρόνου οι εφημερίες της Β΄ ΥΠΕ και των άλλων ΥΠΕ που εκκρεμούν θα εξοφληθούν, γιατί οι άνθρωποι αυτοί κάνουν ένα υπεράνθρωπο έργο, έχουν επιφορτιστεί όλα τα νησιά, όλες τις περιοχές που πλήττονται από πρόσφυγες, από μετανάστες που είναι άνθρωποι και θέλουν την περίθαλψη και είναι απλήρωτοι. Έχουν κι αυτοί δικαιώματα, έχουν οικογένειες και πρέπει να ζήσουν. Πρέπει να μας δώσετε ένα ορισμένο χρονοδιάγραμμα. Πείτε μας ότι μέχρι τις 15 Δεκεμβρίου θα τους έχετε εξοφλήσει. Είναι δεδουλευμένα και τους ανήκουν. Δεν μπορεί να είναι απλήρωτοι.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Μεγαλοοικονόμου.

Τον λόγο έχει για τη δευτερολογία του ο Υπουργός κ. Πολάκης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Μεγαλοοικονόμου, μάλλον δεν με παρακολουθήσατε στην πρωτολογία και τα επαναλαμβάνω. Απάντησα και έδωσα συγκεκριμένο χρονοδιάγραμμα.

Δεν πρόλαβα να πω και κάτι άλλο, το οποίο θα πω τώρα. Τα νοσοκομεία της Β΄ ΥΠΕ έχουν πληρωθεί μέχρι και το τρίτο τρίμηνο. Οι υπερωρίες για τους γιατρούς των νοσοκομείων της Β΄ ΥΠΕ θα πληρωθούν και για τους μήνες Οκτώβρη-Νοέμβρη μέσα στον Δεκέμβρη. Το υπόλοιπο προσωπικό έχει πληρωθεί το δεύτερο τρίμηνο και θα πληρωθεί και το τρίτο τρίμηνο. Στα κέντρα υγείας, επαναλαμβάνω, οι γιατροί έχουν πληρωθεί μέχρι Μάιο. Το τρίτο τρίμηνο θα πληρωθεί άμεσα, το οποίο ετοιμάζεται, πηγαίνει στον επίτροπο. Το μεγάλο πρόβλημα υπήρξε στις υπερωρίες του λοιπού προσωπικού στα κέντρα υγείας. Εκεί είναι το πρώτο τρίμηνο στον επίτροπο, θα ετοιμαστούν σύντομα το δεύτερο και τρίτο τρίμηνο.

Αυτό που ήθελα να πω πριν, αλλά είχε περάσει ο χρόνος, είναι πως υπάρχει ένα έλλειμμα, το οποίο αφορά το λοιπό προσωπικό των νοσοκομείων της Β΄ ΥΠΕ, για την υπερωριακή απασχόληση και αφορά το ιατρικό προσωπικό των κέντρων υγείας της Β΄ ΥΠΕ. Αυτό έχει να κάνει με το ότι αναγκαστήκαμε να αυξήσουμε το καθεστώς εφημεριακής κάλυψης στα νησιά του Αιγαίου και στα μεγάλα κεντρικά νοσοκομεία, ακριβώς για να αντιμετωπίσουν το προσφυγικό ρεύμα.

Σε αυτή μας την υποχρέωση, θα ανταποκριθούμε. Είμαστε σε επικοινωνία με το Υπουργείο Οικονομικών. Όλες οι πιστώσεις που είχαν εγγραφεί στον προϋπολογισμό θα αποδοθούν κανονικά. Υπάρχει το έλλειμμα σε αυτές τις δύο κατηγορίες που σας είπα, τις επαναλαμβάνω, στο προσωπικό των νοσοκομείων της Β΄ ΥΠΕ -όχι στους γιατρούς, στο λοιπό προσωπικό- και στους γιατρούς των κέντρων υγείας της Β΄ ΥΠΕ. Υπάρχει μια διαφορά εκεί, ένα έλλειμμα λόγω της αύξησης της εφημεριακής κάλυψης, το οποίο προσπαθούμε και πιστεύω θα καλύψουμε με τη συνεργασία του Υπουργείου Οικονομικών, όπως είχε δεσμευτεί ο κ. Κουρουμπλής όταν είχε συναντηθεί μαζί τους, τους μήνες Μάιο και Ιούνιο, όταν άρχισε η μεγάλη ένταση του προσφυγικού ρεύματος. Αυτή είναι η πραγματικότητα. Δεν είναι αυτή που περιγράφετε στην επίκαιρη ερώτησή σας.

Μάλιστα, είμαστε σε μία επικοινωνία και με το Υπουργείο Οικονομικών αλλά και με τον ΕΟΠΥΥ για το θέμα της κατάρτισης του προϋπολογισμού του χρόνου, για να δοθεί μια οριστική λύση στο πρόβλημα της εφημέρευσης, το οποίο είναι ένα πρόβλημα που ταλανίζει τα νοσοκομεία εδώ και είκοσι, είκοσι πέντε χρόνια. Ήταν ένας εύκολος τρόπος για τις προηγούμενες κυβερνήσεις να κόβουν λεφτά. Αυτό έχει δημιουργήσει πάρα πολλά προβλήματα ειδικά σε επαρχιακά νοσοκομεία, αλλά και σε μεγάλα νοσοκομεία του κέντρου. Το πρόβλημα το ξέρουμε πάρα πολύ καλά και δεν το λύσαμε επειδή κάνατε την ερώτηση. Το λύσαμε γιατί είναι υποχρέωσή μας να το λύσουμε.

Είμαι ο συγγραφέας της φράσης «ασφαλή προγράμματα εφημεριών, που να επιτρέπουν αξιοπρέπεια στους γιατρούς και ασφάλεια στους ασθενείς» ως μαχόμενος νοσοκομειακός γιατρός στη Νίκαια τη δεκαετία του ’90 και αυτήν τη δέσμευση που τότε πήραμε και τότε βάλαμε μπροστά, θα την υλοποιήσουμε στο αμέσως επόμενο χρονικό διάστημα, δίνοντας μια οριστική λύση σ’ αυτό το πρόβλημα που ταλανίζει τα νοσοκομεία όλα αυτά τα χρόνια.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 23 Νοεμβρίου 2015.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 167/17-11-2015 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά-Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με την υποστήριξη και την αξιοποίηση του Κέντρου Γενετικής Βελτίωσης Ζώων Καρδίτσας.

2. Η με αριθμό 161/17-11-2015 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Εθνικής Άμυνας, σχετικά με τις δηλώσεις του Υπουργού Εθνικής Άμυνας για την εισροή τρομοκρατών στην Ευρώπη μέσω της Ελλάδας.

3. Η με αριθμό 134/13-11-2015 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Πολιτισμού και Αθλητισμού, σχετικά με την αποκατάσταση του Εθνικού Θεάτρου Ρόδου.

4. Η με αριθμό 170/17-11-2015 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση όλων των σχετικών αποφάσεων που αφορούν την εντολή επιστροφής του επιδόματος τοκετού και τη χορήγησή του σε όλες τις γυναίκες.

5. Η με αριθμό 156/17-11-2015 επίκαιρη ερώτηση του Βουλευτή Λάρισας του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με τη μείωση του αριθμού των δοτών και των πραγματοποιούμενων μεταμοσχεύσεων για το έτος 2015 στη χώρα μας.

6. Η με αριθμό 154/16-11-2015 επίκαιρη ερώτηση της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Παιδείας, Έρευνας και Θρησκευμάτων, σχετικά με το Ελληνικό Ανοικτό Πανεπιστήμιο και τη διοίκηση αυτού.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 162/17-11-2015 επίκαιρη ερώτηση του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συντάξεις του ΟΓΑ.

2. Η με αριθμό 138/13-11-2015 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Παιδείας, Έρευνας και Θρησκευμάτων, σχετικά με την άρση περιορισμού είκοσι χιλιομέτρων για τη δωρεάν μεταφορά των μαθητών των ημερήσιων και εσπερινών ΕΠΑΛ.

3. Η με αριθμό 171/17-11-2015 επίκαιρη ερώτηση του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Υγείας και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καταβολή των δεδουλευμένων στους εργαζόμενους στα κέντρα υγείας.

4. Η με αριθμό 157/17-11-2015 επίκαιρη ερώτηση του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Υγείας, σχετικά με τα προβλήματα του Θεραπευτικού –Παιδαγωγικού Κέντρου ΑΜΕΑ «ΜΕΡΙΜΝΑ» στην Πάτρα.

5. Η με αριθμό 166/17-11-2015 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Οικονομικών, σχετικά με τη λίστα Λαγκάρντ.

6. Η με αριθμό 160/17-11-2015 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Παιδείας, Έρευνας και Θρησκευμάτων, σχετικά με τα προβλήματα στο Ελληνικό Ανοικτό Πανεπιστήμιο.

7. Η με αριθμό 149/16-11-2015 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Εθνικής Άμυνας, σχετικά με την αποκατάσταση των αποδοχών και των συντάξεων των στελεχών των Ενόπλων Δυνάμεων.

8. Η με αριθμό 131/13-11-2015 επίκαιρη ερώτηση του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Εθνικής Άμυνας, σχετικά με την εθνική εκκρεμότητα των επτά χιλιάδων εννιακοσίων εβδομήντα έξι «άταφων» πεσόντων στη Β. Ήπειρο κατά το έπος του 1940.

Κυρίες και κύριοι συνάδελφοι, έχουν διανεμηθεί τα Πρακτικά της Δευτέρας 5 Οκτωβρίου 2015 και της Τρίτης 6 Οκτωβρίου 2015 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς τα Πρακτικά της Δευτέρας 5 Οκτωβρίου 2015 και της Τρίτης 6 Οκτωβρίου 2015 επικυρώθηκαν.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 13.51΄ λύεται η συνεδρίαση για τη Δευτέρα 23 Νοεμβρίου 2015 και ώρα 18.00΄ με αντικείμενο εργασιών του Σώματος κοινοβουλευτικό έλεγχο: συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**