ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΑ΄

Κυριακή 8 Μαΐου 2016

Αθήνα, σήμερα στις 8 Μαΐου 2016, ημέρα Κυριακή και ώρα 10.17΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας. Αρχίζει η συνεδρίαση

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί των άρθρων, των τροπολογιών και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ενιαίο Σύστημα Κοινωνικής Ασφάλειας - Μεταρρύθμιση ασφαλιστικού - συνταξιοδοτικού συστήματος-Ρυθμίσεις φορολογίας εισοδήματος και τυχερών παιγνίων και άλλες διατάξεις».

Θα ξεκινήσουμε με την εξής σειρά ομιλητών: Με τον κ. Κωνσταντινόπουλο, τον κ. Κρεμαστινό, τον κ. Νικολόπουλο, ο οποίος ζήτησε από χθες να μιλήσει σήμερα, αλλά δεν τον βλέπω. Ελπίζω ότι θα έρθει. Μετά θα μιλήσουν δύο ακόμη συνάδελφοι, η κ. Σκούφα και ο κ. Δημήτριος Κουκούτσης.

Μετά τους πέντε συναδέλφους θα δώσω τον λόγο στον κ. Αναστάσιο Πετρόπουλο, Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης, που ήταν να μιλήσει από χθες.

Μετά τον κύριο Υπουργό υπάρχουν τέσσερις Κοινοβουλευτικοί, οι οποίοι δεν έχουν μιλήσει. Θα μιλήσουν όταν ζητήσουν τον λόγο, με την σειρά που θα τον ζητήσουν και θα μπουν ενδιάμεσα από τους συναδέλφους. Ο κ. Μαντάς έχει ζητήσει να μιλήσει τελευταίος από τους Κοινοβουλευτικούς Εκπροσώπους.

Θα ήθελα να κάνω μόνο μια παράκληση, να τηρούμε όσο μπορούμε τους χρόνους, ώστε να μιλήσουν όσο το δυνατόν περισσότεροι συνάδελφοι. Η συμφωνία είναι για πέντε λεπτά. Θα υπάρξει μία ανοχή για κάποια δευτερόλεπτα παραπάνω, αλλά παρακαλώ να τηρείτε τον χρόνο για να μην ερχόμαστε σε δύσκολη θέση.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η εντολή της ελπίδας για την Ελλάδα του 2030, για την Ελλάδα της Αριστεράς, διαψεύστηκε σε λιγότερο από έναν χρόνο σε όλους τους τομείς: στον οικονομικό τομέα, στα θέματα ηθικής, δικαιοσύνης και διαφάνειας. Με το παρόν νομοσχέδιο η Κυβέρνηση ΣΥΡΙΖΑ – ΑΝΕΛ γράφει τον πολιτικό της επίλογο με την κοινωνία.

Για θυμηθείτε, όμως. Τι λέγατε; Τι είχατε υποσχεθεί; Πόσα ψέματα είπατε; Είχατε πει για κατάργηση του μνημονίου με ένα άρθρο. Τι έγινε, όμως, πραγματικά; Προκαλέσατε μέσα από τις καθυστερήσεις και τις ιδεοληψίες σας το τρίτο μνημόνιο κι έχετε «κάβα» το τέταρτο.

Αφορολόγητο στις 12.000 ευρώ. Κόκκινη γραμμή δική σας και του κ. Τσακαλώτου το αφορολόγητο στις 9.100 ευρώ. Θα θυμάστε ότι ο κ. Τσακαλώτος είπε ότι αν το αφορολόγητο πέσει κάτω από 9.100 ευρώ θα παραιτηθεί και θα έρθει στη Βουλή να το καταψηφίσει. Και με τροπολογία της νύχτας το πήγατε στις 8.600! Σας θυμίζω ότι ο λογαριασμός είναι 1,8 όσο η αγαπημένη σας έκφραση «το χαράτσι της ΔΕΗ». Αυτό είναι το χαράτσι της Αριστεράς!

Λέγατε, καμμία μείωση στις συντάξεις, επιστροφή της δέκατης τρίτης σύνταξης. Εφάπαξ: μείον 20% τώρα. ΕΚΑΣ: μειώσεις για τριακόσιες σαράντα χιλιάδες. Και σήμερα ψηφίζετε μειώσεις 2,5 δισεκατομμύρια. Οι μειώσεις είναι 10% έως 30% στις κύριες συντάξεις για τους νέους και σε δυο χρόνια για όλους. Στις επικουρικές 6% για το 2015 και 20% το 2016. Θα υπάρξει μείωση του μερίσματος σε τριακόσιους σαράντα χιλιάδες συνταξιούχους.

Όσον αφορά στις ασφαλιστικές εισφορές, η αύξησή τους θα φέρει έναν νέο φαύλο κύκλο ανεργίας. Όσον αφορά αγρότες, δικηγόρους, μηχανικούς, γιατρούς, η αύξηση είναι από 25% έως 37%.

Ένα παράδειγμα θα σας πω. Ένας δικηγόρος με πέντε χρόνια δικηγορία και ακαθάριστο εισόδημα 20.000 ευρώ, σήμερα πλήρωνε ασφαλιστικές εισφορές 4.096 ευρώ και φόρο 3.498 ευρώ. Με τον νόμο ΣΥΡΙΖΑ–ΑΝΕΛ θα πληρώνει ασφαλιστικές εισφορές 7.590 ευρώ και 2.730 ευρώ φόρο.

Και βέβαια κι εσείς κι εμείς μπορούμε να λέμε τις δικές μας εκτιμήσεις, αλλά όταν φτάσει ο λογαριασμός θα μάθουν όλοι την αλήθεια.

Ψηφίζετε αύξηση της φορολογίας από το 26% στο 29% στις μικρομεσαίες επιχειρήσεις. Και βέβαια τον ΦΠΑ που βρήκατε στο 13% τον φτάσατε στο 24%.

Πρόκειται για μια τιμωρητική στάση απέναντι στην Ελλάδα που παράγει, απέναντι στο κομμάτι της ελληνικής κοινωνίας που αποτελεί το κοινωνικό κέντρο, που κράτησε την Ελλάδα όρθια.

Κυρίες και κύριοι της Κυβέρνησης, για να είμαι δίκαιος, το νομοσχέδιο επιβάλλει τη λογική του συμβούλου στρατηγικής του Πρωθυπουργού και μάλλον όλης της Κυβέρνησης: «η καριέρα είναι χολέρα». Όποιος αγωνίζεται για να βελτιώσει τη ζωή του και να κερδίσει νόμιμα μέσα από την εργασία του, δεν έχει θέση στη χώρα. Δίνετε αριστερό άλλοθι στην εισφοροδιαφυγή, στη φοροδιαφυγή, στην αδήλωτη εργασία.

Αν όμως, κύριοι συνάδελφοι και κύριε Υπουργέ, όλα πάνε καλά, γιατί δεν κάνετε μία μεγάλη συγκέντρωση -όπως παλιά ο κ. Κατρούγκαλος και ο κ. Τσακαλώτος- στην πλατεία Συντάγματος για να ενημερώσετε τους πολίτες για τις ευεργετικές δράσεις του νομοσχεδίου; Περιμένω σήμερα η Κοινοβουλευτική Ομάδα του ΣΥΡΙΖΑ να βγει έξω και να ενωθεί με τον κόσμο που διαμαρτύρεται. Να πάτε να φτιάξετε μία συγκέντρωση στα μικρά καφενεία, στα χωριά κάτω από δύο χιλιάδες κατοίκους, για να τους ενημερώσετε ότι κι αυτά τα ζωντανά κύτταρα θα κλείσουν: καφενεία, παντοπωλεία, ταβέρνες. Μια ακόμα παρέμβαση στην ολιγαρχία!

Δεν είναι όμως μόνο τα οικονομικά ζητήματα. Ας πάμε στα ζητήματα διαφθοράς. Προκαλέσατε μια συζήτηση πριν λίγες μέρες για τη διαφθορά και τη διαφάνεια και είπε ο Πρωθυπουργός ότι υπάρχουν δεκατρείς ρυθμίσεις οι οποίες δημιουργούν αδιαφάνεια. Γιατί δεν τις καταργήσατε με έναν νόμο, με ένα άρθρο; Γιατί;

Μιλούσατε για το τρίγωνο πολιτικοί-μέσα μαζικής ενημέρωσης και τράπεζες. Σε μερικά είχατε δίκιο. Όταν ανακοίνωσαν οι τράπεζες πού έδιναν διαφήμιση, πριν λίγες ημέρες, και μάλιστα εντός του 2015, που ο κ. Δραγασάκης ήταν υπεύθυνος για τις τράπεζες, γιατί την πλειοψηφία των μετοχών την είχε το κράτος, η «ΑΥΓΗ», το κομματικό όργανο του ΣΥΡΙΖΑ,…

**ΚΩΝΣΤΑΝΤΙΝΟΣ ΜΠΑΡΚΑΣ:** …

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπάρκα, τι είναι αυτό το πράγμα;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, τι είναι αυτά τα πράγματα;

(Θόρυβος-διαμαρτυρίες από την πτέρυγα της Νέας Δημοκρατίας)

**ΙΩΑΝΝΗΣ ΒΡΟΥΤΣΗΣ:** Τι είναι αυτά τα πράγματα; Γήπεδο είναι εδώ, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, δεν απευθύνθηκε σε εσάς. Ο κ. Κωνσταντινόπουλος νομιμοποιείται να αντιδράσει και εγώ.

**ΙΩΑΝΝΗΣ ΒΡΟΥΤΣΗΣ:** Κι εγώ ως Κοινοβουλευτικός Εκπρόσωπος, περιφρουρώντας τη διαδικασία. Τα ίδια θα έλεγα και εάν θιγόμενος ήταν ο κ. Μπάρκας.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά δεν απευθύνθηκε σ’ εσάς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ο κ. Μπάρκας ήταν υπάλληλος της «ΑΥΓΗΣ». Καταλαβαίνω την αντίδρασή του.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Μπάρκας εξήλθε της Αιθούσης. Συνεχίστε και κλείστε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Η «ΑΥΓΗ» πήρε 550.000 ευρώ διαφήμιση. Αποφασίσατε, συνάδελφοι, να χτυπήσετε τη διαπλοκή από μέσα, να κάνετε ό,τι το παλιό πολιτικό σύστημα;

Βέβαια, κυρίες και κύριοι συνάδελφοι, διχάσατε την κοινωνία με τη λογική σας «εμείς ή αυτοί», «στις 20 Σεπτέμβρη τους τελειώνουμε ή μας τελειώνουν».

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινόπουλε, όμως πρέπει να κλείσετε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Τελειώνω με δύο κουβέντες.

Κυρίες και κύριοι συνάδελφοι, εκθρέψατε τον πολιτικό γενιτσαρισμό. Βουλευτές που καταψήφισαν μέτρα ελαφρύτερα βρήκαν σ’ εσάς νέα κομματική στέγη για να στηρίξουν πολύ χειρότερα, με αντάλλαγμα μια κυβερνητική, βουλευτική ή κρατική θέση.

Η χώρα, η Ελλάδα του 2030 που οραματίζεται η προοδευτική παράταξη, η Δημοκρατική Συμπαράταξη, είναι μία χώρα με νέες θέσεις εργασίας. Στηρίζοντας την Ελλάδα της παραγωγής, είμαστε εδώ για να καταψηφίσουμε το νομοσχέδιο, για το επόμενο βήμα για τη χώρα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Θα ήθελα να παρακαλέσω τους συναδέλφους απ’ όλα τα κόμματα, τουλάχιστον τους πρώτους δεκαπέντε, που έχουν το πλεονέκτημα ότι σίγουρα μέχρι το μεσημέρι θα έχουν ανέλθει στο Βήμα, να μην κάνουν κατάχρηση του χρόνου, διότι αυτό είναι εις βάρος των υπολοίπων συναδέλφων. Ήδη έχουν μιλήσει αρκετοί. Εάν τηρήσουμε τους χρόνους, μπορεί και να εξαντληθεί όλος ο κατάλογος.

Θα ήθελα να σας παρακαλέσω, να μη γυρίζετε και να με κοιτάτε όταν χτυπάει το κουδούνι ζητώντας παραπάνω χρόνο. Με φέρνετε σε δύσκολη θέση. Δεν το κάνω όμως για τον ομιλούντα. Το κάνω για όλους τους υπόλοιπους.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, θα ήθελα τον λόγο για δέκα δευτερόλεπτα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπάρκα, τι θέλετε; Για ποιο θέμα;

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, θα ήθελα να ζητήσω συγγνώμη και από εσάς και από τον προηγούμενο ομιλητή και από το Σώμα, από τα κόμματα του δημοκρατικού τόξου, για την προηγούμενη έκρηξή μου.

**ΔΗΜΗΤΡΙΟΣ ΚΟΥΚΟΥΤΣΗΣ:** Δεν θέλουμε τη συγγνώμη σου!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν είστε δημοκρατικό τόξο εσείς. Φασίστες!

(Θόρυβος - έντονες διαμαρτυρίες από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Κυρία Χριστοφιλοπούλου, καθίστε κάτω!

Κύριε Κουκούτση, καθίστε κάτω!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τι να καθίσω κάτω; Να αφήσω τους φασίστες;

(Θόρυβος - έντονες διαμαρτυρίες από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό. Μία ωραία στιγμή του Κοινοβουλίου…

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε, επιβάλετε τον Κώδικα Δεοντολογίας!

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγιώταρε, ηρεμήστε.

Μία ωραία στιγμή του Κοινοβουλίου, όπου ένας συνάδελφος παίρνει τον λόγο και λέει «έκανα λάθος και ανακαλώ», το κάναμε να μην πω τι. Αντί να τον ακούσουμε -και ήταν μια ωραία στιγμή του Κοινοβουλίου αυτή και πρέπει να γίνεται απ’ όλους μας, αν συμβαίνει αυτό- το κάναμε Τέξας εδώ! Ηρεμήστε, λοιπόν!

Κύριε Μπάρκα, συνεχίστε, παρακαλώ, και κλείστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, θέλω να ανακαλέσω και από τα Πρακτικά θέλω να διαγραφούν αυτά που ακούστηκαν. Ανακαλώ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Σας τιμάει αυτό.

Να σβηστούν από τα Πρακτικά.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Βρούτση, εσείς τώρα;

Έχετε τον λόγο για ένα λεπτό.

**ΙΩΑΝΝΗΣ ΒΡΟΥΤΣΗΣ:** Η παρέμβασή μου είναι νομίζω ιδιαίτερα σημαντική και θα βοηθήσει στη διεξαγωγή της συζήτησης.

Η τροπολογία 421/16 που κατέθεσε χθες η Κυβέρνηση εκ μέρους του Υπουργείου Οικονομικών εγείρει δύο πολύ σοβαρά ζητήματα που τίθενται προς την Κυβέρνηση. Τα θέτω εγώ αυτήν τη στιγμή, για να διευκρινιστούν ορισμένα πράγματα.

Πρώτον, το αφορολόγητο των οκτώ χιλιάδων εξακοσίων…

**ΠΡΟΕΔΡΕΥΩΝ (Νικήτας Κακλαμάνης):** Μη μπαίνετε επί της ουσίας. Λέτε για την τελευταία τροπολογία. Το αίτημά σας ποιο είναι;

**ΙΩΑΝΝΗΣ ΒΡΟΥΤΣΗΣ:** Με τον τρόπο που έχει γραφτεί –και θέλουμε απάντηση από την Κυβέρνηση- δείχνει ότι πάνω από τα 20.000 ευρώ δεν υπάρχει αφορολόγητο. Καταργείται το αφορολόγητο πάνω από τα 20.000 ευρώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Θέλετε διευκρίνιση ή αλλαγή.

**ΙΩΑΝΝΗΣ ΒΡΟΥΤΣΗΣ:** Ναι.

Και το δεύτερο που θέλω να πω, κύριε Πρόεδρε, είναι το εξής, παρόντος του Υπουργού Αγροτικής Ανάπτυξης και του Αναπληρωτή Υπουργού Εργασίας. Με τον τρόπο που έχει διατυπωθεί το θέμα για τους αγρότες, που θεωρούνται εισόδημα από αγροτικές επιχειρήσεις και οι επιδοτήσεις, σηματοδοτεί πλέον ευθέως ότι το 27,2% των εισφορών θα πάει και στις επιδοτήσεις. Ο κ. Πετρόπουλος αυτό το είχε διαψεύσει πλήρως σε τηλεοπτικό πάνελ που είχα μαζί του, πριν δύο μήνες. Αυτό από μόνο του δεν θέλει διευκρίνιση. Θέλει τροπολογία –το διευκρινίζω- για να αρθεί στο 421, που είναι για τους αγρότες.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία, εντάξει. Κατεγράφησαν, είπατε τις θέσεις σας. Ακούστε, όμως, τι θα σας πω. Δεν έχετε απεριόριστο χρόνο οι Κοινοβουλευτικοί για να παρεμβαίνετε. Ειδικά όσοι δεν έχετε μιλήσει μπορείτε να βάλετε ό,τι θέματα υπάρχουν όταν θα έρθετε στο Βήμα για να κάνετε την κανονική σας ομιλία.

Για το πρώτο θέμα πιστεύω ότι ο κ. Πετρόπουλος, ο οποίος μετά από λίγο θα ανέβει στο Βήμα, θα σας απαντήσει. Εδώ είναι και ο Υπουργός Αγροτικής Ανάπτυξης που και εκείνος θα σας δώσει την απάντησή του, γιατί θα μιλήσει.

Τον λόγο έχει ο κ. Κρεμαστινός.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, αγαπητές και αγαπητοί συνάδελφοι, θα προσπαθήσω να μιλήσω καθαρά όπως εγώ βλέπω τα πράγματα.

Πρώτον, κατά τη γνώμη μου, χάθηκε μια μεγάλη ευκαιρία αμέσως μετά τις εκλογές. Ποια ήταν αυτή; Ο Πρωθυπουργός θα μπορούσε να συγκροτήσει κυβέρνηση, μετά την πρόταση που είχε κάνει και ο κ. Μεϊμαράκης, όλων των κομμάτων που πιστεύουν ότι η χώρα πρέπει να μείνει στην Ευρωζώνη και στο ευρώ και αυτή η κυβέρνηση θα ήταν πάρα πολύ δυνατή και θα είχε πάρα πολύ δυνατό εσωτερικό και εξωτερικό λόγο.

Θα σας εξηγήσω το γιατί. Για πρώτη φορά το ΔΝΤ ζητάει από χώρα να νομοθετήσει εκ των προτέρων για την περίπτωση που συμβεί κάτι –που αυτό πιστεύει ότι θα συμβεί- και να είναι δεσμευμένη η χώρα.

Δεύτερον, οι Ευρωπαίοι φίλοι μας –γιατί και εμείς είμαστε Ευρωπαίοι- δεν λένε όχι. Λένε να υπάρχει ένας αυτόματος μηχανισμός ο οποίος να κάνει το περίφημο «cut», να υπάρχει ο «κόφτης» που λένε. Τι λένε, δηλαδή, οι Ευρωπαίοι; Δεν λένε μην κάνετε τίποτα, όπως μέχρι τώρα γινόταν. Λένε κάτι καλύτερο μεν και πάνω σε αυτό γίνεται η συζήτηση και η διαφωνία.

Γιατί, όμως, δεν μας εμπιστεύονται; Γιατί αλλάζουμε συνέχεια πρόσωπα. Κόμματα –και δεν μιλώ μόνο για τον ΣΥΡΙΖΑ που τώρα είναι σε αυτήν την κατηγορία, μιλώ και για τη Νέα Δημοκρατία- που καταψήφιζαν τα μνημόνια ή το μνημόνιο, νομίζοντας ότι δεν είναι υποχρεωτικά, μετά τους βλέπουν να τα ακολουθούν, να τα ψηφίζουν όλοι. Γιατί να μας εμπιστευτούν;

Θέλουν, λοιπόν, να μας βάλουν σε μία τάξη. Να μας βάλουν. Εάν, όμως, είχαμε μία κυβέρνηση τέτοιας μορφής, δεν θα ήταν πιο δυνατή αυτή η Κυβέρνηση για να πει ένα μεγάλο όχι και να διατηρήσει την αξιοπρέπεια της χώρας;

Επίσης, αυτό που έχω να πω αφορά τη βιωσιμότητα του παρόντος νομοσχεδίου του κ. Κατρούγκαλου. Η βιωσιμότητά του –όπως ξέρετε- όπως και του προηγούμενου, που αναγκάστηκε να τροποποιηθεί, εξαρτάται από το εάν υπάρξει ανάπτυξη και επενδύσεις.

Ερωτώ πάλι: Έχει η Κυβέρνηση την αξιοπιστία ώστε να έρθουν οι επενδυτές και να φέρουν τώρα τα λεφτά τους; Πιστεύετε ότι εάν ήταν μια ευρύτερη κυβέρνηση, δεν θα ήταν μεγαλύτερη η αξιοπιστία της;

Δεύτερο ερώτημα: Πιστεύετε ότι εάν αρθούν τα capital controls όλος ο κόσμος από την επομένη θα ξαναφέρει τα χρήματά του -που τα έχει στο σπίτι του ή τα έχει στο εξωτερικό ή οπουδήποτε- στις τράπεζες;

Εάν ήταν μια κυβέρνηση όλων των κομμάτων αυτό το πράγμα δεν θα ήταν πιο λογικό να συμβεί;

Εάν δεν συμβούν αυτά τα πράγματα τότε πώς θα ισχύσει και θα ευημερήσει το νομοσχέδιο Κατρούγκαλου; Εάν δεν πέσει, δηλαδή, η ανεργία, για να υπάρχουν εισφορές από τους εργαζόμενους και τους εργοδότες, πώς θα πάει καλά το νομοσχέδιο; Και θα πάμε σε άλλο χειρότερο νομοσχέδιο και ποιος θα έχει την ευθύνη;

Γιατί εδώ μέσα επικρατεί συνέχεια το εμείς και το εσείς, αλλά δεν επικρατεί το εμείς, δηλαδή όλοι οι Έλληνες. Εμείς είμαστε όλοι, δεν υπάρχει το εμείς και το εσείς.

Αυτά είναι λοιπόν τα μεγάλα ερωτήματα, αν θέλετε, που απασχολούν τον μέσο Έλληνα πολίτη και πρέπει να τα απαντήσει η Βουλή, πρέπει να τα απαντήσει ο Πρωθυπουργός. Διότι αυτά απασχολούν σήμερα τον Έλληνα πολίτη. Δεν τον απασχολεί πόσα λάθη έκανε το ένα κόμμα και πόσα κάνει τώρα το άλλο. Τον απασχολεί και αυτό, αλλά τον απασχολεί δευτερευόντως. Ο Έλληνας τι θέλει; Θέλει τα παιδιά του να γυρίσουν από το εξωτερικό, που έχουν φύγει. Πώς θα γυρίσουν τα παιδιά του άμα δεν υπάρχει ανάπτυξη;

Με όλα αυτά, λοιπόν, τα ερωτηματικά και μέσα στο πεντάλεπτο που μας δίνει ο χρόνος της Βουλής -δεν μπορώ να επεκταθώ, δυστυχώς, παραπάνω- προσέρχομαι σήμερα στη Βουλή και λέω ότι πρέπει να κάνουν όλοι μια υπέρβαση.

Διότι και αυτό που λέει η σημερινή Αξιωματική Αντιπολίτευση φυσικά δεν το υιοθετώ, διότι το είχε πει και με άλλον Αρχηγό. Το θυμόσαστε, επί κυβερνήσεως Παπαδήμου, που ανετράπη και μετά πήγαμε σε αλλεπάλληλες εκλογές. Και τι έγινε; Λύθηκε το πρόβλημα; Τώρα πάλι ζητάει το ίδιο πράγμα η Αξιωματική Αντιπολίτευση. Χάθηκε, λοιπόν, η ευκαιρία εκείνη.

Μήπως, όμως, είναι καιρός να προβληματιστούμε σήμερα, για να μην χαθεί ολόκληρη η ιστορία που λέγεται Ελλάδα; Διότι εγώ –δεν ξέρω εσείς- πραγματικά ανησυχώ. Και ανησυχώ γιατί δεν ξέρω τι τέξεται η επιούσα και δεν ξέρω τι συμφέροντα υπάρχουν τα οποία βρίσκονται ακόμα και στις όμορες, γειτονικές μας χώρες. Γιατί όλοι μάς παρακολουθούν και βλέπουν μία χώρα επί έξι χρόνια να μην μπορεί να κάνει ό,τι έκαναν οι αδελφοί μας οι Κύπριοι, δηλαδή όλα τα κόμματα –επαναλαμβάνω- του λεγόμενου ευρωπαϊκού τόξου. Γιατί αν ένα κόμμα δεν πιστεύει, δεν πιστεύει. Όμως αυτοί που πιστεύουν, τουλάχιστον, είναι δυνατό να διαφωνούν και να υβρίζονται μέσα στην Αίθουσα και να μην κάνουν ό,τι έκανε και η Κύπρος; Αυτό είναι το μεγάλο ερώτημα.

Ευχαριστώ, κύριε Πρόεδρε.

(Χειροκροτήματα από την πτέρυγα Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Θα δώσω τώρα τον λόγο στον κ. Νικολόπουλο και μετά έπονται δύο συνάδελφοι, η κυρία Σκούφα και ο κ. Κουκούτσης. Μετά, τον λόγο θα πάρει ο κ. Πετρόπουλος.

Πριν τον κ. Πετρόπουλο, εάν θα θέλατε τον λόγο, κ. Αποστόλου, για τρία λεπτά, να δώσετε απάντηση στο θέμα που έθεσε ο κ. Βρούτσης, για να έχει ξεκαθαριστεί και να μην το επαναφέρει άλλος συνάδελφος, θα σας δώσω και εσάς τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ναι.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Νικολόπουλος.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, ευχαριστώ για την κατανόησή σας. Είναι Κυριακή σήμερα και κάποιοι εξακολουθούμε να εκκλησιαζόμαστε.

Χριστός Ανέστη! Εύχομαι σύντομα να γιορτάσουμε και την ανάσταση της πατρίδας μας.

Κυρίες και κύριοι συνάδελφοι, αποτελεί κοινό τόπο πως το νομοσχέδιο που καλούμαστε σήμερα να συζητήσουμε και να ψηφίσουμε επιφέρει καίριο χτύπημα στη δημόσια κοινωνική ασφάλιση, καταργώντας τον κοινωνικό χαρακτήρα της ενώ επίσης νομιμοποιεί και μονιμοποιεί τις δεκατρείς περικοπές των προηγούμενων μνημονιακών κυβερνήσεων.

Το ασφαλιστικό πάει χέρι-χέρι με τη φτωχοποίηση όλης της κοινωνίας και αυτό σημαίνει πως έχει επίπτωση στους εργαζόμενους, στους αγρότες, στους συνταξιούχους, στα στελέχη των Ενόπλων Δυνάμεων και των Σωμάτων Ασφαλείας, αλλά έχει επίπτωση και στην οικονομία και σε αυτήν την ίδια τη χώρα. Είναι, όμως, ταυτόχρονα και ένα μίνι φορολογικό που, ενώ δεν καταργεί όλα όσα έπρεπε και είχαμε δεσμευτεί, φέρνει τη φτωχοποίηση της μεσαίας τάξης. Σε επιστήμονες και ελεύθερους επαγγελματίες θεσπίζεται ειδικός φόρος με την τρομακτική αύξηση των ασφαλιστικών εισφορών, που θα οδηγήσουν σε νέα λουκέτα, νέες απώλειες θέσεων εργασίας και βαθύτερη ύφεση.

Δραματικές αλλαγές φέρνει και για τους μελλοντικούς συνταξιούχους, που, ενώ θα πληρώνουν υψηλότερες εισφορές, θα παίρνουν μικρότερες συντάξεις. Ο τρόπος υπολογισμού είναι αυτονόητα κοινωνικά άδικος, αλλά και οικονομικά αναποτελεσματικός. Θα αυξήσει τη φοροδιαφυγή, την εισφοροδιαφυγή, τη «μαύρη» και αδήλωτη εργασία, με άμεση συνέπεια να μειωθούν και τα φορολογικά έσοδα, καθώς και τα έσοδα των ασφαλιστικών ταμείων.

Ο κ. Κατρούγκαλος ή ο κ. Πετρόπουλος, βεβαίως, δεν είναι οι μόνοι που θα έπρεπε κανείς να ψέγει, αλλά και οι προκάτοχοί τους, οι οποίοι καμμία αυτοκριτική δεν ήταν διατεθειμένοι να κάνουν, αφού τα ασφαλιστικά ταμεία, όπως όλοι γνωρίζουν, είχαν χάσει την πραγματική τους υπόσταση πολύ καιρό πριν από την κρίση, πριν ακόμα και από αυτά τα μνημόνια. Γι’ αυτό και όλοι γνωρίζουν πως η κριτική που ασκείται σήμερα από τους προηγούμενους είναι υποκριτική.

Εμείς μέχρι και αυτή την ώρα προσπαθούμε να αποτρέψουμε την επανάληψη των καταστροφικών λαθών του παρελθόντος, ακούγοντας τη φωνή της κοινωνίας, αλλά και υπηρετώντας τις ανάγκες της.

Κυρίες και κύριοι συνάδελφοι, το Χριστιανοδημοκρατικό Κόμμα Ελλάδας λέει ναι στο νοικοκύρεμα των συντάξεων, αλλά όχι σε συντάξεις-επιδόματα. Λέει ναι σε μια ασφαλιστική μεταρρύθμιση που θα εξορθολογίσει το σύστημα, αλλά όχι που θα κατεδαφίζει κοινωνικά δικαιώματα.

Μπορεί οι δανειστές και οι αλληλέγγυοί τους -Μητσοτάκης, Γενηματά, Θεοδωράκης και λοιποί- να μη νοιάζονται εάν στη σημερινή μνημονιακή Ελλάδα, με την ανεργία μόνιμα καρφωμένη πάνω από το 25%, η σύνταξη είναι σπάνια πλέον το εισόδημα ενός ηλικιωμένου ζευγαριού, αλλά αποτελεί την οικονομική βάση για δυο ή και περισσότερες οικογένειες και για τούτο να προτείνουν τη βίαιη, λέει, αναπροσαρμογή τους.

Εμείς, όμως, δεν κλείνουμε τα μάτια ούτε τα αυτιά μας. Μένουμε σταθεροί σε όσα λέγαμε και σε όσα έλεγαν και εκείνοι, όταν ήταν αντιμνημονιακοί, και ο Σαμαράς και ο Τσίπρας, τότε που ήμασταν όλοι μαζί. Προτείνουμε, λοιπόν, ένα στέρεο, βιώσιμο και κοινωνικά αποδεκτό ασφαλιστικό σύστημα, το οποίο θα στηρίζεται στην αρχή της ισότητας των ασφαλισμένων, στην αναλογικότητα ασφαλισμένων και συνταξιούχων και στην αλληλεγγύη των γενεών, αρχές που όμως δεν εφαρμόζονται με το παρόν νομοσχέδιο.

Πρέπει ασφαλώς οι χαμηλοσυνταξιούχοι να προστατεύονται. Όμως η ανάπτυξη της χώρας δεν θα έρθει με τη βοήθεια που θα δώσουν ο παππούς και η γιαγιά στα παιδιά και στα εγγόνια τους. Γι’ αυτό και η μεταρρύθμιση πρέπει να αποτελεί τμήμα μιας αναπτυξιακής στρατηγικής, με στόχο την αύξηση της απασχόλησης, τη μείωση της εισφοροδιαφυγής, της φοροδιαφυγής, με κριτήριο το βιοτικό επίπεδο της παρούσας και της μελλοντικής γενιάς.

Δυστυχώς, όμως, αυτό εξυπηρετεί μόνο τον δημοσιονομικό στόχο που έχουν θέσει οι ξένοι δανειστές. Αυτή τη σκληρή πραγματικότητα η Κυβέρνηση έλεγε πως θα την αντιμετώπιζε διαφορετικά.

Κυρίες και κύριοι συνάδελφοι, ολοκληρώνοντας την ομιλία μου, θέλω να μιλήσω και ως γονιός παιδιού με ειδικές ανάγκες και πολλά χαρίσματα. Θέλω να μιλήσω, δηλαδή, για τα άτομα με αναπηρία, για τα άτομα με χρόνιες παθήσεις και τις οικογένειές τους. Δυστυχώς, στους χρόνους των μνημονιακών παγετώνων που ζούμε τα ΑΜΕΑ βιώνουν υποχώρηση των κοινωνικών υπηρεσιών του καταρρέοντος κοινωνικού κράτους.

Δεν παραβλέπω κάποιες θετικές ρυθμίσεις που έκανε η Κυβέρνηση, αλλά, κύριε Υπουργέ, η εθνική σύνταξη πρέπει να δίνεται στα άτομα με αναπηρία, ανεξαρτήτως χρόνου ασφάλισης, από 50% και άνω. Πρέπει να υπάρξει ειδική μέριμνα για τη στήριξη της οικογένειας με παροχή τέτοια, ώστε να μπορεί να προστατεύει το μέλος της με αναπηρία και να το κρατά στο σπίτι.

Τέλος, σε πείσμα των νεοφιλελευθερισμών του κ. Μητσοτάκη, που θέλει να μας στείλει πελάτες στην ιδιωτική ασφάλεια, εμείς της κοινωνικής Κεντροδεξιάς θα επαναλάβουμε πως το ασφαλιστικό σύστημα πρέπει να στηρίζεται στη βάση της κοινωνικής προστασίας, της ανταποδοτικότητας και της αλληλεγγύης των γενεών.

Για εμάς, τους Έλληνες Χριστιανοδημοκράτες, η ενίσχυση του κοινωνικού κράτους είναι βασικός μας προσανατολισμός, γιατί η στήριξη των αδυνάτων είναι στο επίκεντρο της πολιτικής μας. Για εμάς, η αναδιανομή είναι στοιχείο κοινωνικής δικαιοσύνης.

Δυστυχώς, όμως, και η επιβαλλόμενη διαπραγματευτική προσπάθεια που έκανε η Κυβέρνηση έφερε αποτελέσματα οδυνηρά, τα οποία δεν αποδεχόμαστε και δεν τα ψηφίζουμε. Προτιμάμε ακόμα και μόνοι, να συνεχίσουμε να κολυμπάμε στα βαθιά, ακόμα και αν έχουμε αποκάμει.

Πιστεύουμε πως η Κυβέρνηση δεν έχει αντιληφθεί το μέγεθος της κοινωνικής αγανάκτησης που συσσωρεύει. Οι αντοχές της κοινωνίας βρίσκονται στο ναδίρ. Το Χριστιανοδημοκρατικό Κόμμα Ελλάδος για τούτο προτείνει σε ειδική συνεδρίαση να συζητήσουμε και να συμφωνήσουμε σε ένα δικό μας εθνικό στρατηγικό σχέδιο εξόδου από την κρίση.

Το Εθνικό Κοινοβούλιο επιτέλους πρέπει να γίνει ιδιοκτήτης ενός δικού του εθνικού σχεδίου ανασυγκρότησης, ώστε στα διακόσια χρόνια από την Εθνική Παλιγγενεσία, δηλαδή το 2021, να γιορτάσουμε τη δική μας εθνική αναγέννηση, που όλοι μαζί θα έχουμε πετύχει.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, όπως σας είπα, μπαίνουμε τώρα στον κανονικό κατάλογο. Θα προηγηθεί η κυρία Ελισάβετ Σκούφα από τον ΣΥΡΙΖΑ, θα ακολουθήσει ο κ. Δημήτριος Κουκούτσης από τη Χρυσή Αυγή, θα πάρει τον λόγο ο κ. Πετρόπουλος, ο κ. Αποστόλου, εφόσον το θέλει για τρία λεπτά, να δώσει απάντηση στο θέμα που έθεσε ο κ. Βρούτσης και συνεχίζουμε μετά κανονικά τον κατάλογο με τους τρεις πρώτους συναδέλφους, την κυρία Βούλτεψη, τον κ. Μανιό και τον κ. Μπουκώρο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα μπορούσα να προηγηθώ μετά τους Υπουργούς, ως Κοινοβουλευτικός;

**ΠΡΟΕΔΡΕΥΩΝ (Νικήτας Κακλαμάνης):** Ναι, είπα ότι οι Κοινοβουλευτικοί που δεν μιλήσατε χθες, ό,τι ώρα θέλετε θα μου πείτε και θα μιλήσετε. Το ξεκαθάρισα –δεν ήσασταν μέσα- εξαρχής αυτό.

Η κ. Σκούφα έχει τον λόγο.

**ΕΛΙΣΣΑΒΕΤ ΣΚΟΥΦΑ:** Κατ’ αρχάς, χρόνια πολλά σε όλες τις μητέρες του κόσμου, σε όλες τις μητέρες που με αγώνες, θυσίες, μεγαλώνουν και φέρνουν την επόμενη γενιά στα βήματα της ζωής.

Κατά δεύτερον, σήμερα είναι η επέτειος της εργατικής Πρωτομαγιάς. Τιμή, λοιπόν, στους εργάτες και τις εργάτριες του Σικάγο, τιμή και το βλέμμα πάντα στραμμένο στους εργαζόμενους και τις εργαζόμενες, στους ελαστικά απασχολούμενους και φυσικά στα εκατομμύρια, δυστυχώς, των ανέργων παγκοσμίως!

Κυρίες και κύριοι συνάδελφοι, επί τη ευκαιρία που έχω σήμερα να μιλήσω στο Βήμα, θέλω, ως νέα σε εμπειρία Βουλευτίνα, να καταθέσω την πολύ μεγάλη μου πικρία και απογοήτευση για την κατάπτωση του πολιτικού λόγου στο Κοινοβούλιο και στην Ελλάδα.

Ακούμε καθημερινά ως Βουλευτές του ΣΥΡΙΖΑ, ότι είμαστε ψεύτες, ότι είμαστε προδότες, ότι είμαστε ανίκανοι, τα χίλια μύρια όσα! Ξέρετε κάτι, οι πολίτες και οι συμπολίτες μας που μας γνωρίζουν προσωπικά γελάνε με όλα αυτά. Γελάει και το παρδαλό κατσίκι με αυτά που η Αντιπολίτευση, επειδή υπάρχει ένδεια επιχειρημάτων μας αποστρέφει, μας απευθύνει προσωπικά. Λυπάμαι πολύ, θα ήθελα πραγματικά να ξεκινήσουμε να αλλάζουμε τα πολιτικά ήθη στη χώρα.

Δεύτερον, πρέπει, επιτέλους, να λέμε την αλήθεια. Ποια είναι η αλήθεια που πρέπει να γνωρίζουν και οι πολίτες και που τη γνωρίζαμε ήδη, ότι το ασφαλιστικό σύστημα έτσι όπως ήταν, σε λίγα χρόνια δεν θα είχε να δώσει σύνταξη σταδιακά σε κανέναν. Δεν θα είχαν σύνταξη οι αγρότες. Για να μη μιλήσω για τη γενιά τη δική μου, των σαραντάρηδων και των ακόμη μικρότερων σε ηλικία τριαντάρηδων, οι οποίοι δεν θα μπορούσαν να πάρουν δεκάρα τσακιστή. Έπρεπε να γίνει η μεταρρύθμιση του ασφαλιστικού συστήματος, για να έχουμε σύνταξη όλοι; Ναι. Πώς δημιουργήθηκε αυτή η κατάσταση στο ασφαλιστικό σύστημα;

Θα ξεκινήσω με κάτι το οποίο δεν έχει ακουστεί στην Αίθουσα. Δόθηκαν μαϊμού συντάξεις όλα τα προηγούμενα χρόνια; Δόθηκαν συντάξεις, για να εξασφαλίζονται οι κομματικές πελατείες σε Βουλευτές και παραγοντίσκους τοπικούς; Δόθηκαν. Δόθηκαν αφειδώλως υπέρογκα εφάπαξ; Παίχτηκαν τα λεφτά του ελληνικού λαού στα χρηματιστήρια;

Θέλω να σας ρωτήσω κάτι απλοϊκό. Παίχτηκαν, λέει, τα λεφτά των αποθεματικών των ασφαλιστικών ταμείων σε χρηματιστήρια. Η ερώτηση που εγείρεται είναι η εξής: Κύριοι του ΠΑΣΟΚ και της Νέας Δημοκρατίας, δικά σας ήταν τα λεφτά και τα επενδύσατε στο χρηματιστήριο; Δηλαδή, παίρνουμε τα λεφτά του κουμπαρά κάποιου, τα βάζουμε στο χρηματιστήριο, σκάει η φούσκα, χάνονται τα λεφτά, ποιος έχει ευθύνες για τα λεφτά; Με ξένα κόλλυβα;

Περαιτέρω υπήρξε η μείωση του PSI και το αποτέλεσμα ήταν να έχουμε μια τεράστια τρύπα στο ασφαλιστικό, το οποίο, αν συνέχιζε με τη μορφή που είχε, –ξαναλέω- δεν θα έδινε σύνταξη σε κανέναν.

Λέει το ΚΚΕ να αποδώσουμε και να επιρρίψουμε ευθύνες για το PSI και τα χρηματιστήρια. Συμφωνώ απολύτως. Όμως σώζονται έτσι οι συντάξεις των συνταξιούχων; Μέχρι να εκδικαστούν οι υποθέσεις, μέχρι να ψαχτούν τα λεφτά, που έχουν φύγει στις φούσκες του σύμπαντος, θα πάρει σύνταξη ο συνταξιούχος με αυτόν τον τρόπο;

Από την άλλη, έχουμε ένα εχθρικό, θα έλεγα, περιβάλλον, εχθρικό όσον αφορά την ιδεολογική τοποθέτηση του ΣΥΡΙΖΑ, η οποία είναι σαφώς αντινεοφιλελεύθερη. Είμαστε μια Κυβέρνηση σε μια Ευρώπη και σε ένα παγκοσμιοποιημένο σύστημα, το οποίο χαρακτηρίζεται από τον νεοφιλελευθερισμό. Θα μας έκαναν ποτέ τη χάρη να δίναμε δέκατη τρίτη σύνταξη, να είχαμε αφορολόγητο 13.000 ευρώ ετησίως και όλα τα άλλα για τα οποία μιλούσαμε και εγώ σας λέω ενδομύχως ότι συνεχίζουμε να θέλουμε και να πιστεύουμε ότι θα δίναμε ακόμη και τώρα;

Οι δανειστές έχουν αντίθετο πρόγραμμα με το δικό μας. Θέλουν, όπως και η Νέα Δημοκρατία, λιγότερο κράτος, κανένα κοινωνικό κράτος, την επικράτηση της ελεύθερης ιδιωτικής αγοράς, την ασυδοσία και λοιπά. Είναι τελείως αντίθετα με το δικό μας πρόγραμμα.

Τι κάνουμε, λοιπόν, -και κλείνω με αυτό- μέσα και ενάντια στις πιέσεις των δανειστών για περικοπές στις συντάξεις; Εφόσον έχουμε συμφωνήσει με το τρίτο μνημόνιο να έχουμε εξοικονόμηση χρημάτων, αυτό που κάνουμε και σας ενοχλεί, αγαπητοί συνάδελφοι της Νέας Δημοκρατίας, είναι οι περικοπές αυτές να βαρύνουν τα μεγάλα εισοδήματα και τις μεγάλες συντάξεις, διότι αν κανείς διαβάσει προσεκτικά το ασφαλιστικό, θα δει ότι και τα ποσοστά αναπλήρωσης και η επιβάρυνση των μεσαίων και χαμηλών εισοδημάτων μέσω του συνδυασμού φορολογίας και ασφαλιστικών εισφορών βαρύνουν πολύ περισσότερο τους έχοντες και κατέχοντες και ελάχιστα ως καθόλου τα χαμηλά και μεσαία στρώματα. Αυτή είναι η τεράστιά μας διαφορά. Αυτή είναι η κατεύθυνση που έχουμε. Αυτή είναι η κατεύθυνση για να στηρίξουμε την Ελλάδα εκ νέου στα πόδια της, γιατί η Ελλάδα δεν θα στηριχθεί με τα μεγάλα συμφέροντα. Η Ελλάδα και η ανασυγκρότησή της θα στηριχθεί στις μεσαίες και χαμηλές παραγωγικές τάξεις.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Δημήτριος Κουκούτσης, ομιλητής από την Χρυσή Αυγή, έχει τον λόγο.

Κύριε συνάδελφε, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Εργατική Πρωτομαγιά σήμερα, εορτασμός. Καλά τα γαρύφαλλα, καλά τα τριαντάφυλλα, αλλά για τις συντάξεις και τους εργάτες μαραμένα τα γιούλια και οι βιόλες, μαραμένα και τα γιασεμιά, μαραμένες και οι ελπίδες μας όλες.

Καλό είναι σήμερα που είναι εργατική Πρωτομαγιά να θυμηθούμε και τον αείμνηστο Αριστείδη Δημητράτο, αν λέει κάτι αυτό το όνομα στην Αίθουσα αυτή. Ήταν ο εξ αριστερών ορμώμενος Υπουργός ποιου; Αυτού που καθιέρωσε την εργατική Πρωτομαγιά ως επίσημη αργία, του μέγιστου Ιωάννη Μεταξά.

Στα εθνικά θέματα είχα πάντα ιδεολογικές αντιρρήσεις με την Αριστερά και θεωρούσα την Αριστερά λίγο-πολύ ψιλοεπικίνδυνη για τα εθνικά θέματα. Όμως, στον κοινωνικό τομέα έτρεφα πολλές ελπίδες. Όμως, οι κοινωνικές παροχές σήμερα καταπατούνται από εσάς και, από ό,τι φαίνεται, η Κυβέρνηση αυτή θα είναι η αφορμή να μην ξανασηκώσει κεφάλι η Αριστερά σε αυτήν εδώ τη χώρα μετά από πολλές, πολλές δεκαετίες, γιατί πάντα -και σε πανευρωπαϊκό επίπεδο μπορώ να πω- η σημερινή Αριστερά θα είναι το κακό παράδειγμα.

Το όλο νομοσχέδιο, που προτείνετε, βέβαια, είναι αντιπαραγωγικό και αντιασφαλιστικό. Σοβαρό πρόβλημα κυρίως είναι η στρέβλωση της ανταποδοτικότητας του συστήματος και χαρακτηριστική αδυναμία το ότι δεν λαμβάνεται υπ’ όψιν η αλληλεπίδραση του συστήματος κοινωνικής ασφάλισης με το μακροοικονομικό περιβάλλον.

Δεν κάνει λόγο για δημιουργία νέων πηγών με δημόσια έσοδα. Για παράδειγμα, δεν υπολογίζει στις αναλογιστικές μελέτες τα αυριανά έσοδα που περιγράφονται στον ν.4162/2013, με τον οποίο μας έλεγαν όλοι το 75% των εσόδων από την αξιοποίηση των εθνικών κοιτασμάτων υδρογονανθράκων θα καταρτίζονται στον εθνικό λογαριασμό κοινωνικής αλληλεγγύης γενεών. Μάλλον κι αυτά πάνε στο ταμείο αποκρατικοποιήσεων.

Επιμένει δε στη λογική ότι δεν κόβουμε κύριες συντάξεις, ενώ διαλύει τις επικουρικές και αυξάνει τις εισφορές. Ενώ ο πρωτογενής τομέας θεωρείται ατμομηχανή για την ανάπτυξη, σήμερα ισοπεδώνεται.

Συμβαίνει σε όλες τις χώρες της Ευρώπης να έχουμε μείωση του καλλιεργητικού κόστους με αγροτικό πετρέλαιο, με αγροτικό και βιοτεχνικό ρεύμα, με μείωση του συντελεστή ΦΠΑ στα αγροτικά εφόδια, με τη δημιουργία παρατηρητηρίου τιμών, σπόρων, φυτοφαρμάκων, κτηνιατρικών φαρμάκων, κατά τα πρότυπα του ΕΟΦ, για τα πράγματα που θα βελτιώσουν την αγορά και τη διάθεση των προϊόντων. Αντί γι’ αυτά υπάρχει μια διάθεση εισπρακτική. Τόσα μας λείπουν, τόσα θα εισπράξουμε.

Υπάρχουν λύσεις για να αυξηθούν οι πόροι των ταμείων και υπάρχουν και σκέψεις, υπάρχουν και προτάσεις: Σταθερό φορολογικό περιβάλλον, φορολογικό σχέδιο δεκαπενταετούς διαρκείας. Οι εισφορές του ΟΑΕΕ είναι παράνομα υψηλές. Σύνδεση των εισφορών με το πραγματικό εισόδημα, κυρίες και κύριοι. Απαλλαγή ασφαλιστικών εισφορών νέων επιχειρηματιών. Πάγωμα ασφαλιστικών εισφορών ενεργών επιχειρηματιών. Απαλλαγή εισφορών στο ΙΚΑ από το μη μισθολογικό κόστος. Σταθερές εισφορές εργαζομένων και λοιπά.

Τα αναφέρω αυτά, επειδή κάποιοι λένε ότι εμείς δεν έχουμε προτάσεις. Δυστυχώς, είναι πολύ λίγος ο χρόνος για να πούμε περισσότερα πράγματα, αλλά δεν γίνεται αλλιώς.

Άλλα είπατε προεκλογικά και άλλα λέτε τώρα που είσαστε Κυβέρνηση. Το είπα και στην επιτροπή, υπάρχει ένας όρος, κατά τον Μπαμπινιώτη, που ακριβώς λέει το εξής: «Αξιοπρέπεια είναι ιδιότητα και τρόπος ζωής κατά τον οποίο σέβεται κανείς τον εαυτό του. Δεν τον ταπεινώνει, ώστε να κερδίσει τον σεβασμό των άλλων, δεν πέφτει σε μικρότητες. Η υπερηφάνεια με ευγένεια ήθους».

Σήμερα χάνεται η ευπρέπεια, η αξιοπρέπεια του εργαζόμενου και του συνταξιούχου. Αλλά, δυστυχώς, ως Αριστερά, με το ηθικό, δήθεν, πλεονέκτημα που έχετε, χάνετε κι εσείς την αξιοπρέπειά σας ψηφίζοντας όλα αυτά. Μέσα στην αδυναμία σας να δώσετε λύσεις κατασκευάσατε έναν κόσμο φαντασιακό στον οποίο έχετε πάντα το δίκιο και πάντα έχετε το ηθικό, όπως λέτε, πλεονέκτημα.

Υποσχεθήκατε το τέλος του νεποτισμού, της διαφθοράς και της αλαζονείας και αυτά ανθίζουν. Μοιάζετε να αποφεύγετε ή μάλλον να μην είστε ικανοί ούτε για τη σύγκρουση, αλλά ούτε και για τον συμβιβασμό.

Κάποιες φορές λέτε: «Ναι, κάνουμε κι εμείς σκανδαλιές», αλλά τι κάνετε; Κάνετε συμψηφισμό με όλα αυτά που έγιναν στη διάρκεια των περασμένων ετών και που διέπραξαν οι προηγούμενοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και ας πάμε τώρα κάπου αλλού. Θα με συγχωρέσετε, κύριε Πρόεδρε, ένα λεπτό θέλω. Λέει ο λαός: «Πώς φτάσαμε ως εδώ; Γιατί είμαστε εδώ; Γιατί υπάρχει αυτό το πρόβλημα; Ποιες είναι οι λύσεις; Κανένας δεν ήξερε;»

Ο Ανδρέας Παπανδρέου το 1987, σε συνέντευξή του σε αμερικανικό περιοδικό, είχε δηλώσει αυτολεξεί: «Η Ελλάδα έχει ένας υπερτροφικό δημόσιο τομέα που καταπνίγει την ιδιωτική επιχείρηση. Το θέμα είναι το κέρδος και είναι θέμα επιβίωσης για την ελληνική οικονομία. Αν η Ελλάδα δεν μπορεί να προσελκύσει ξένες επιχειρήσεις για να σηματοδοτήσει τη συμμετοχή της στην τεχνολογική επανάσταση, τότε είναι καταδικασμένη να παραμείνει μια τουριστική χώρα. Οι νέοι μας –ακούστε- θα μεταναστεύσουν και θα έχουμε έναν πληθυσμό γερόντων που θα φροντίζει τα ξενοδοχεία». Αυτά εν έτει 1987.

Το 1994 δε, ο πατήρ Μητσοτάκης είχε πει σ’ αυτήν εδώ την Αίθουσα ότι όπως πάμε οδηγούμεθα στο ΔΝΤ. Όλοι ήξεραν και όλοι σιωπούσαν.

Η Αριστερά ήταν εδώ, μέσα σ’ αυτήν την Αίθουσα. Τι έγινε όλα αυτά τα χρόνια;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κάτι τελευταίο: Χθες το βράδυ…

**ΠΡΟΕΔΡΕΥΩΝ (Νικήτας Κακλαμάνης):** Και κλείνεις, Δημήτριε.

**ΔΗΜΗΤΡΙΟΣ ΚΟΥΚΟΥΤΣΗΣ:** Κλείνω, κύριε Πρόεδρε.

Χθες το βράδυ το «BLOOMBERG»έγραφε για νέο μνημόνιο για το 2018 με μέτρα ύψους 5,2 δισεκατομμυρίων ευρώ, το οποίο προτίθεται να υπογράψει η ελληνική Κυβέρνηση με μέτρα και πρωτογενές πλεόνασμα 3,5% του ΑΕΠ το 2018.

**ΠΡΟΕΔΡΕΥΩΝ (Νικήτας Κακλαμάνης):** Κλείστε.

**ΔΗΜΗΤΡΙΟΣ ΚΟΥΚΟΥΤΣΗΣ:** Τελικά έρχεται το νέο μνημόνιο. Εμείς εδώ θα είμαστε και θα πολεμάμε δίπλα σ’ αυτόν τον ταλαίπωρο λαό, που, όμως, κοιτώντας τον στα μάτια έχω να του πω ότι ευθύνεται και αυτός για το σημερινό χάλι.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα ο Υφυπουργός κ. Πετρόπουλος.

Εκ λάθους του Προεδρείου χθες –αναλαμβάνω εγώ την ευθύνη, δεν έχει σημασία- ενώ δεν εκφωνήθηκε το όνομά του, διεγράφη ο κ. Σαρίδης. Κατόπιν τούτου, μετά τον κ. Δήμα πιστεύω ότι θα μου επιτρέψετε να του δώσω τον λόγο, γιατί δεν φταίει που δεν μίλησε χθες.

Ορίστε, κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής** **Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ήλπιζα σε μία αποδοτικότερη συζήτηση σήμερα στη Βουλή για ένα κορυφαίο θέμα που αφορά το σύνολο της κοινωνίας χωρίς διακρίσεις.

Φυσικά, η παραίνεση του κ. Κρεμαστινού έχει σημασία. Μένει να δούμε στη συνέχεια αν πραγματικά θα εντοπίσουμε τα τεράστια προβλήματα που έχει η κοινωνική ασφάλιση στη χώρα μας, για να δώσουμε και τις λύσεις που πρέπει. Είναι κανόνας λογικής πρώτα να ξέρεις ποιο είναι το πρόβλημα και μετά να επιδιώξεις τις λύσεις που πρέπει να επιφέρεις.

Έχει κοινή πια γνώση ο ελληνικός λαός για το ποιο είναι το πρόβλημα σε μια κατάσταση η οποία δεν είχε καμμία σχέση με τις δυνατότητες που θα έπρεπε να έχει ένα σύστημα κοινωνικής ασφάλισης, εάν πράγματι αξιοποιούσε το δυναμικό που διαμορφωνόταν στην οικονομική του βάση όλα αυτά τα χρόνια διαχρονικά από το 1932 που μπήκαν τα θεμέλια για το ΙΚΑ και με την καλύτερη αξιοποίηση των αποθεματικών του. Δεν θα επανέλθω εξαντλώντας θέματα που ήδη έχουν ειπωθεί κατ’ επανάληψη.

Θα μιλήσω, όμως, γι’ αυτήν την κρίσιμη χρονική στιγμή που πράγματι είναι δραματική, όπως είπε ο κ. Κρεμαστινός. Γι’ αυτήν τη δραματική κατάσταση ανεδείχθη η Κυβέρνησή μας σ’ αυτήν τη θέση ευθύνης. Είναι μια θέση ευθύνης για να ανακόψει την καταστροφική πορεία που έχουν η χώρα και τα δικαιώματα των πολιτών της συνολικά, όχι μόνο των εργατών και των υπαλλήλων αλλά όλων, ακόμα και αυτών που επιχειρούν σε δύσκολες συνθήκες να επιβιώσουν. Μιλώ για τους μικρούς και μεσαίους επιχειρηματίες και τους αγρότες, για τους οποίους λέτε από την πλευρά της Αντιπολίτευσης ότι τώρα νοιάζεστε να τους σώσετε.

Θα πω αυτό που είπε το ’44 ο Μπέβεριτζ, ο πατέρας της κοινωνικής ασφάλισης στην Αγγλία, ότι μια κρίσιμη περίοδος στην ιστορία του κόσμου είναι η πιο κατάλληλη στιγμή για να φέρεις ριζικές αλλαγές αντί για απλές διορθώσεις.

Για πρώτη φορά -και γι’ αυτό είναι κυβέρνηση ευθύνης και κυβέρνηση της εποχής της η Κυβέρνησή μας- γίνεται αυτή η ριζική αναδιάρθρωση της κοινωνικής ασφάλισης με κανόνες που το συνδικαλιστικό κίνημα της χώρας αγωνίζεται να φέρει και πριν από τη δικτατορία και κυρίως μετά τα πρώτα χρόνια της Μεταπολίτευσης. Ήταν ένας σκληρός αγώνας που έδινε εκείνο το υγιές, το αθώο συνδικαλιστικό κίνημα εκείνης της εποχής για να υπάρξει ένα σύστημα κοινωνικής ασφάλισης για όλους τους Έλληνες πολίτες. Ο Γιάννης Θεωνάς, παλιό συνδικαλιστικό στέλεχος, ξέρει τι έβαζε στην προμετωπίδα του αγώνα του τότε το Κομμουνιστικό Κόμμα Ελλάδας και ήταν αυτό.

Αν κάποιος διαφωνεί με το περιεχόμενο των κανόνων που εισάγουμε, η συζήτηση πραγματικά είναι ευπρόσδεκτη. Θέλω εκ προοιμίου να πω ότι αυτή η προοπτική έχει μέλλον και η Κυβέρνηση του ΣΥΡΙΖΑ θα εξελίσσει ένα σύστημα κοινωνικής ασφάλισης με ανάπτυξη και με κανόνες προοδευτικής βελτίωσης των όρων, αλλά τώρα είμαστε εδώ που είμαστε. Είμαστε μ’ αυτά τα ρημαδιασμένα ερείπια που έχουν μείνει στα χέρια μας και πρέπει, όπως έχω πει, στο βάθος της ερήμου να διασώσουμε έναν λαό που περνάει ανθρωπιστική κρίση, μοιράζοντας το λίγο αλάτι, το λίγο ψωμί και το λίγο νερό που έχουμε και αυτό το κάνουμε δίκαια, το κάνουμε με όρους δικαιοσύνης.

Αν κάποιος έχει να μας πει ότι ευνοούμε κάποιους σε βάρος άλλων, να μας το πει να το διορθώσουμε, γιατί εμείς θέλουμε να το διορθώσουμε.

Πανεπιστημιακοί δάσκαλοι, που απεκδύονται κατά περίπτωση τον επιστημονικό λόγο για να ενδυθούν την απλότητα του απλού πολίτη που δεν ξέρει νομικά, ισχυρίζονται εδώ ότι παραβιάζουμε τους κανόνες της δικαιοσύνης και της ισότητας που το Σύνταγμα επιβάλλει, διότι την ίδια ασπιρίνη παίρνει και ο πολύ πλούσιος, την ίδια ασπιρίνη παίρνει και ο πολύ φτωχός ή ο μη έχων τίποτα, άρα, δεν πρέπει ο πλουσιότερος να πληρώνει παραπάνω από εκείνον που δεν έχει.

Αυτή είναι η λογική που το Σύνταγμά μας επιτρέπει να σκεφτόμαστε καν στο Κοινοβούλιο ετούτο και μάλιστα άνθρωποι που μιλάνε στο όνομα της επιστημονικής ευθύνης και του φωτισμένου επιστημονικού λόγου που θα έπρεπε να περνούν στους φοιτητές τους στα πανεπιστήμιά μας; Αυτό είναι το πρότυπο της ηθικής για το μέλλον που θέλουμε, για μια κοινωνία για την οποία εμείς παλεύουμε;

Η πολιτική σκοπιμότητα υπερκέρασε την επιστημονική ευθύνη. Άλλη εξήγηση δεν μπορώ να δώσω.

Ας δούμε, όμως, τι έχουμε μπροστά μας. Έχουμε να λύσουμε έναν γρίφο, ένα πρόβλημα άλυτο, αν δεν πάρουμε μέτρα, δηλαδή, το 25% της μείωσης του ΑΕΠ, το 25% της ανεργίας, η τεράστια έλλειψη χρημάτων στην κοινωνική ασφάλιση. Όπως έχω ξαναπεί, πριν φτάσει το τέλος κάθε μήνα αγωνιζόμαστε να δούμε πως θα διευθετήσουμε τις οφειλές σε συντάξεις. Αυτή η Κυβέρνηση πρέπει να το κάνει αυτό -και σας διαβεβαιώ ότι θα το κάνει- κάθε μήνα.

Και αυτό που εσείς λέτε είναι, να αργήσουμε και λιγάκι, να πάμε πιο πίσω την αξιολόγηση ή, άλλες φορές, να κάνουμε εκλογές τώρα γιατί δεν υπάρχει λόγος η Κυβέρνησή μας να ολοκληρώσει με επιτυχία αυτή την προσπάθεια που κάνει. Και είναι προσπάθεια που έχει προαναγγελθεί με δεσμεύσεις όλων, με έναν νόμο που ψηφίστηκε τον Ιούλιο του 2015. Όσοι, όμως, ψήφισαν τότε τον νόμο, όφειλαν σήμερα να δείχνουν συνέπεια και να τον υποστηρίζουν με την ίδια συνέπεια με την οποία τότε απαιτούσαν να συμφωνήσουμε. Κάτω από τη δική τους πίεση και αξίωση συμφωνήσαμε. Και μας έλεγαν να μην καθυστερούμε κιόλας. Αμέσως μετά άρχισαν να «παίζουν καθυστερήσεις» και δεν ψηφίζουν πια. «Μια φορά σώσαμε τη χώρα. Δεν θέλουμε άλλο να τη σώζουμε». Είναι μια εξήγηση. Χειρότερα είναι τα πράγματα δυστυχώς. Καιροσκοπισμοί, ιδιοτέλειες, μικροσκοπιμότητες πολιτικής ιδιοτέλειας.

Δε θα ήθελα να μιλάω έτσι, γιατί πραγματικά θέλω να έχω έναν λόγο ο οποίος θα παρακινεί όλους σε μια κοινή προσπάθεια. Νομίζω, όμως, ότι είναι μάταιο να το κάνω. Και όταν προσπαθώ να προκαλέσω το ενδιαφέρον όλων να βρούμε λύσεις, μετά το μετανιώνω, γιατί καθώς κατεβαίνω απ’ αυτό το Βήμα, ακούω ό,τι μπορεί κανείς να φανταστεί για να υπονομευθεί οποιαδήποτε καλή θέληση, καλή πρόταση που κάνουμε.

**ΒΑΣΙΛΕΙΟΣ ΟΙΚΟΝΟΜΟΥ:** Πείτε κάτι για το νομοσχέδιο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να σας πω για το νομοσχέδιο.

Θα ήθελα, λοιπόν, κύριε Οικονόμου, να μιλήσετε για τις προτάσεις σας. Ποιες είναι αυτές οι προτάσεις που έχετε, διότι οι δικές μας υπάρχουν στο νομοσχέδιο το οποίο δεν έχετε διαβάσει ακόμα, απ’ όσα αντιλαμβάνομαι απ’ αυτά που λέτε και εσείς και η Δημοκρατική Συμπαράταξη.

**ΒΑΣΙΛΕΙΟΣ ΟΙΚΟΝΟΜΟΥ:** Ακόμα μικρός είμαι. Έχω χρόνο να το διαβάσω.

**ΠΡΟΕΔΡΕΥΩΝ (Νικήτας Κακλαμάνης):** Μη διακόπτετε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ σέβομαι την κοινοβουλευτική διαδικασία, αλλά όχι μέχρι του σημείου να φιμωθώ επειδή έχω την ευγένεια να ξέρω ότι δεν είμαι κοινοβουλευτικός, δεν είμαι στη Βουλή εκλεγμένος Βουλευτής και πρέπει πραγματικά να σέβομαι όλους σας….

**ΠΡΟΕΔΡΕΥΩΝ (Νικήτας Κακλαμάνης):** Δεν υπάρχει περίπτωση να φιμωθεί κανείς, κύριε Πετρόπουλε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όμως ο σεβασμός στην κοινοβουλευτική διαδικασία έχει δυο όψεις. Κι εγώ να είμαι ευπρεπής και εσείς, τουλάχιστον, να σκέφτεστε και να προτείνετε, να ανταποκρίνεστε στο ρόλο σας.

Αυτή η πρότασή μας, που υπάρχει εκεί τόσο καιρό, τόσους μήνες, υιοθετεί και εκπληρώνει, με τη δική μας πολιτική σκοπιά, τις δεσμεύσεις που έχουμε αναλάβει με τη δική σας ψήφο και πίεση από τον Ιούλιο του 2015.

Η διαφορά είναι ότι εμείς βάζουμε κανόνες δικαιοσύνης και ισοτιμίας. Εσείς θέλετε να στρέψουμε όλη εκείνη την πολιτική δέσμευση στην κατεύθυνση της ιδιωτικοποίησης της κοινωνικής ασφάλισης και της αντικατάστασης του αναδιανεμητικού συστήματος από ένα σύστημα κεφαλαιοποιητικό. Αυτή είναι η διαφορά. Και αυτή είναι η ιδεολογική και πολιτική διαφορά με μεγάλα συγκρουσιακά φορτία από το παρελθόν. Και θα υπάρξουν συγκρουσιακά φορτία και στο μέλλον.

Μας λέτε να υιοθετήσουμε το mail Χαρδούβελη και ότι το mail Χαρδούβελη είναι εκείνο είναι που θα έφερνε τις λύσεις και δεν θα χρειαζόταν να συζητάμε τίποτα σήμερα.

Πρώτα απ’ όλα να ξεκαθαρίσουμε αυτόν το μύθο, ότι το mail Χαρδούβελη ήταν η αφετηρία μιας πρότασης που ποτέ δεν πήγε στη δοκιμασία της διαδικασίας διαπραγμάτευσης ώστε να δούμε που θα κατέληγε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Εσείς το mail ξορκίζατε και όχι αυτά που έλεγε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεύτερον, ειδικά για το ασφαλιστικό έθετε κάποιες προϋποθέσεις, τις οποίες δεν είναι δυνατόν καν εμείς να δούμε. Για παράδειγμα, όσοι γεννήθηκαν από το 1975 και μετά, θα παίρνουν σύνταξη όσες και οι εισφορές τους. Όλοι θα παίρνουν σύνταξη πια μετά τη συμπλήρωση είκοσι ετών ασφάλισης, δηλαδή τα λιγότερα, έξι χιλιάδες ένσημα. Και μας επιτιμάτε εδώ γιατί λέμε ότι η εθνική σύνταξη θα έχει έναν μικρό περιορισμό για κάτω από τα είκοσι έτη μέχρι τα δεκαπέντε. Και μας ρωτάτε γιατί το κάνουμε αυτό, όταν εσείς για είκοσι χρόνια βάζατε τη βάση, εάν τουλάχιστον υιοθετείτε το mail Χαρδούβελη και δεν το απορρίπτετε. Μιας και το επικαλείστε, όμως, προφανώς το υιοθετείτε. Φυσικά, η σύνδεση με το εισόδημα των παροχών και το ύψος των παροχών. Κατάργηση μετά από τρία χρόνια -από την έναρξη του θανάτου- των συντάξεων χηρείας στους δικαιούχους. Και εμείς λέμε για τριετία και μάλιστα μετά τα πενήντα επτά δεν γίνεται καμιά περικοπή. Και υπάρχει και μια σειρά από άλλα πράγματα, που δεν έχει νόημα να σας τα αναφέρω, γιατί θα εξαντληθεί ο χρόνος μου και πρέπει να σας πω κάποια ακόμα.

Μας ρωτάτε τι γίνεται με το Μετοχικό Ταμείο Πολιτικών Υπαλλήλων. Είναι ένα Ταμείο το οποίο πραγματικά κατακρημνίστηκε στην αφάνεια χωρίς αποθεματικά. Δανείζεται από το ΙΚΑ, δανείζεται από το ΕΤΕΑ και οφείλουμε να το κάνουμε βιώσιμο. Και το κάνουμε βιώσιμο. Σύμφωνα με μελέτη που έχει κάνει το ίδιο το Μετοχικό Ταμείο Πολιτικών Υπαλλήλων μετά από τρία χρόνια θα αρχίσει να έχει πλεονάσματα και θα αρχίσει να δίνει μεγαλύτερο μέρισμα. Είναι μερισματικό. Δεν είναι κοινωνική ασφάλιση με την έννοια της συμμετοχής και του κρατικού προϋπολογισμού.

Πρέπει, δυστυχώς, να τελειώσω με κάποιες σύντομες ανακοινώσεις. Δεν υπάρχει ούτε ένα ταμείο που να μην έχει ελλείματα σήμερα. Ούτε ένα! Ακόμα και τα λεγόμενα ευγενή ταμεία από καιρό έχουν πάψει να είναι ευγενή, διότι η ευγένειά τους στηριζόταν στις υψηλές αποδοχές που είχαν οι υπάλληλοι των ευγενών χώρων εργασίας. Και, βεβαίως, μειώθηκαν οι εισφορές τόσο πολύ που δεν γίνεται να βγει πέρα -και δεν βγαίνει πέρα- και πληρώνει από τα αποθεματικά του εργάτη και του υπαλλήλου, του μικρομεροκαματιάρη αυτά που πρέπει να δοθούν για εκείνα που οφείλονται στα λεγόμενα ευγενή ταμεία. Τελειώνουν αυτά.

Το ΤΣΑΥ είχε πέρυσι ελλείματα ύψους 53 εκατομμύριων ευρώ. Το Ταμείο Νομικών 59 ή 69 εκατομμύρια ευρώ. Δεν θυμάμαι καλά. Τα νούμερα είναι πολλά και καμιά φορά μπερδεύομαι. Και αυτά είναι -ιδίως το Ταμείο Νομικών- που κάνουν τον μεγαλύτερο αγώνα, γιατί από το Ταμείο των Μηχανικών πληρώνονται οι συντάξεις των δικηγόρων.

Και εγώ δικηγόρος είμαι, αλλά δεν ανέχομαι εγώ με τόσα χρόνια δικηγορίας να πληρώνω 1.900 ευρώ -λιγότερα και από τον ανειδίκευτο εργάτη- εισφορά για το Ταμείο μου και ο νέος δικηγόρος να πληρώνει 120 ευρώ παραπάνω από εμένα με τα επτά χρόνια. Δεν το ανέχομαι!

Δεν είναι στη δική μας λογική και καλά κάνουμε που δεν το ανεχόμαστε. Μου κοστίζει, αγαπητοί φίλοι. Κυρίες και κύριοι, μου κοστίζει πάρα πολύ αυτό σε εμένα προσωπικά. Όμως, είναι ένα δίκαιο κόστος σε μια Ελλάδα που είναι ρημαγμένη, για να τη στηρίξουμε και για να πάμε παραπέρα τα βήματά της.

Θα είχα πολλά χρήσιμα να πω. Δυστυχώς, ο χρόνος είναι πολύ περιορισμένος και θέλω να τον σεβαστώ.

Σας ευχαριστώ και σας καλώ να σκεφτείτε και να διαβάσετε καλά αυτά που είπα. Χθες, μάλιστα, έγινε και μια άδικη αψιμαχία για εμένα με έναν εκ των εκπροσώπων -να μην λέω ονόματα και παίρνει επί προσωπικού μετά τον λόγο- και ειπώθηκε ότι οι συντάξεις αναπηρίας -το είπε και ο κ. Νικολόπουλος γιατί δεν του το εξήγησα- θίγονται διότι μειώνουμε τα ποσοστά, κάνουμε μειώσεις στους αναπήρους και λοιπά.

Είπα ξανά ότι δεν τις μειώσαμε καθόλου, μα καθόλου, δεν παρεμβήκαμε καθόλου στα θέματα της αναπηρίας. Διατηρούμε όλες τις διατάξεις που ίσχυαν. Ειπώθηκε «από τον ν.3863» και πετάχτηκε η πλευρά της Δημοκρατικής Συμπαράταξης να πει ότι δεν τον εφάρμοζαν. Τώρα θα τους πω, λοιπόν, ότι ισχύει από το 1951, ακριβώς από τότε. Τόσο αδιάβαστοι είναι!

**ΒΑΣΙΛΕΙΟΣ ΟΙΚΟΝΟΜΟΥ:** …(δεν ακούστηκε)

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν είναι μόνο ο ν.3863. Είναι από το 1951, κύριε Οικονόμου. Διαβάστε, επιτέλους, και τα παλιά και τα καινούργια και με ευθύνη απέναντι στον ελληνικό λαό να μιλήσουμε επί της ουσίας. Ακόμα πρόταση επί της ουσίας δεν ακούσαμε.

(Χειροκροτήματα από την πτέρυγα του ΣΥΡΙΖΑ)

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κυρία Χριστοφιλοπούλου, ως τι ζητάτε τον λόγο;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν αφορά την ομιλία του κυρίου Υπουργού.

**ΠΡΟΕΔΡΕΥΩΝ (Νικήτας Κακλαμάνης):** Με συγχωρείτε, αλλά έχετε μιλήσει. Δεν είστε Κοινοβουλευτική Εκπρόσωπος...

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν αφορά την ομιλία του Υπουργού. Θέλω να κάνω μια καταγγελία όχι για την εδώ διαδικασία. Θέλω να καταγγείλω κάτι που συμβαίνει εντός του Κοινοβουλίου, κύριε Πρόεδρε. Δεν αφορά την ομιλία του Υπουργού. Θα έχουμε την ευκαιρία να απαντήσουμε.

**ΠΡΟΕΔΡΕΥΩΝ (Νικήτας Κακλαμάνης):** Τι εντός Κοινοβουλίου;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Θέλω για ένα λεπτό τον λόγο, κύριε Πρόεδρε, για να καταγγείλω κάτι.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε για ένα λεπτό τον λόγο, να δω τι συμβαίνει που δεν το έχω αντιληφθεί εγώ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, εγώ αντιλήφθηκα το εξής. Υπάρχουν κάποιοι εκπρόσωποι φορέων. Ορισμένοι, μάλιστα, από ό,τι μου είπαν, έχουν ραντεβού τώρα με τον κ. Πετρόπουλο στο εντευκτήριο. Δεν είναι η πρώτη φορά που υπάρχουν φορείς που επισκέπτονται το ελληνικό Κοινοβούλιο. Είναι, όμως, η πρώτη φορά που τους συνοδεύουν όχι ένας, όχι δύο, αλλά τέσσερις, πέντε, κύριε Πρόεδρε, αστυνομικοί. Και θέλω να σας πω ότι μπορεί να έκλεισαν το Μαξίμου με τις κλούβες, μπορεί οι πάπιες να πρέπει να γεννήσουν και να έκλεισαν τον Εθνικό Κήπο, αλλά αστυνομοκρατείται το Κοινοβούλιο;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, κυρία Χριστοφιλοπούλου…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τι κάνουμε; Συνοδεύουμε τους φορείς; Το καταγγέλλω αυτό.

(Θόρυβος από την πτέρυγα του ΣΥΡΙΖΑ)

Ηρεμήστε! Είναι έτσι όπως σας το είπα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία, είπατε ότι είναι έτσι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τους παίρνουν από κοντά. Ντροπή!

**ΠΡΟΕΔΡΕΥΩΝ (Νικήτας Κακλαμάνης):** Καθίστε, παρακαλώ. Ακούσαμε αυτό που είπατε, εντάξει.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τέσσερις αστυνομικοί!

**ΠΡΟΕΔΡΕΥΩΝ (Νικήτας Κακλαμάνης):** Και εγώ είμαι αρχαιότερος από εσάς μέσα σε αυτό το Κοινοβούλιο.

Κατά σύμπτωση είναι εδώ ο Πρόεδρος της Βουλής, ο οποίος είναι ο πιο αρμόδιος για να σας απαντήσει σε αυτό το οποίο είπατε.

Κύριε Πρόεδρε, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Λυπάμαι που η κ. Χριστοφιλοπούλου βάζει αυτό το ζήτημα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Γιατί;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Θα δείτε γιατί λυπάμαι. Διότι χθες συνέβη ένα απαράδεκτο γεγονός στο εντευκτήριο, όπου συνδικαλιστές δικηγόροι εστράφησαν εναντίον Βουλευτών και αναπτύχθηκαν διάλογοι αρκετά οξείς, στα όρια του bullying, εντός της Βουλής. Δεν έδωσα καμμία σημασία, παρότι είχαν πλημμυρίσει τα sites και παρότι ήταν στημένο το επεισόδιο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Στημένο;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Γι’ αυτό λέω ότι λυπάμαι, κυρία Χριστοφιλοπούλου, που πήρατε την ευθύνη να το πείτε. Διότι δεν έδωσα καμμία…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Στον εισαγγελέα, κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Κυρία Χριστοφιλοπούλου, μιλάει ο Πρόεδρος της Βουλής! Σας παρακαλώ πάρα πολύ!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Καταδικάζω το επεισόδιο.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ πάρα πολύ! Θέλουμε να ακούσουμε την απάντηση, ναι ή όχι; Κάποιοι θα συμφωνήσουν, κάποιοι δεν θα την δεχθούν, αλλά να αφήσουμε τον Πρόεδρο της Βουλής να μιλήσει. Για όνομα του Θεού!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Επίτηδες δεν έδωσα καμμία συνέχεια -ακριβώς επειδή είμαι αρκετά έμπειρος και δημοκρατικός- για να μη δώσουμε τροφή σε αυτούς που ήδη από χθες στις έξι το απόγευμα -για όσους ίσως απ’ έξω δεν έχουν αρκετά δυνατή φωνή, όπως πάρα πολλοί άλλοι είχαν δυνατή φωνή και τους ακούσαμε και χθες και προχθές και τους ακούμε και σήμερα- θέλησαν εντός του Κοινοβουλίου να διαδραματιστούν γεγονότα με τα οποία άμεσα, σε άμεση επαφή γέμιζαν όλα τα sites από χθες το απόγευμα μέχρι σήμερα.

Την ίδια ώρα έγινε και το άλλο από συνδικαλιστές -δεν θα το ονομάσω απαράδεκτο, είναι στα όρια του γκροτέσκου- να απειλούνται, δηλαδή, όλοι οι Βουλευτές από όλα τα επιμελητήρια ότι θα διαγραφούν ανάλογα με την ψήφο τους.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Συμφωνούμε σε αυτό.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Άρα αυτό το οποίο επιχειρήθηκε και επιχειρείται και σήμερα να συνεχιστεί με τον ίδιο τρόπο, εν όψει και της βραδινής συνεδρίασης, με ραντεβού που δίνονται εντός του εντευκτηρίου, που είναι συγκεκριμένος χώρος για τους Βουλευτές και για τις συζητήσεις τους, ενώ μπορούν να δοθούν αυτά τα ραντεβού -και πρέπει- στα γραφεία των κομμάτων και σε ειδικές αίθουσες της Βουλής οι οποίες μπορούν να δοθούν επί τούτοις -και από το πρωί υπάρχουν φορείς σε γραφεία των κομμάτων στον δεύτερο όροφο- δεν θα επιτραπεί.

Δηλαδή, στο εντευκτήριο δεν θα υπάρχει λεκτική διαμάχη ή οποιαδήποτε άλλη ένταση –εύλογη- ανάμεσα σε συνδικαλιστές και Βουλευτές. Δεν είναι αυτός ο χώρος, δεν είναι αυτός ο τρόπος.

Για όλους τους συνδικαλιστικούς φορείς είναι ανοιχτό το γραφείο μου, είναι ανοιχτά τα γραφεία όλων των κομμάτων, των Προέδρων των κομμάτων, των Κοινοβουλευτικών Ομάδων, να πουν τα αιτήματά τους, να πιέσουν, να παραστούν. Το άλλο δεν θα συνεχιστεί.

Λυπάμαι που πήρατε την ευθύνη να φέρετε το θέμα στο Κοινοβούλιο, γιατί μου δώσατε όχι την ευκαιρία, αλλά τη δυστυχή ευκαιρία πρωινιάτικα να σας πω επί της ουσίας το τι επιχειρήθηκε να συμβεί.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Αποστόλου για τρία λεπτά από το υπουργικό έδρανο, προκειμένου να δώσει διευκρινίσεις για το θέμα που έθεσε ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός** **Αγροτικής Ανάπτυξης και Τροφίμων):** Κατ’ αρχάς, κύριε Βρούτση, στη χθεσινή μου τοποθέτηση αναφέρθηκα διεξοδικά σ’ αυτά τα ζητήματα.

Να επαναλάβω, λοιπόν, και πάλι, ότι όσον αφορά το καθεστώς διαχείρισης των ενισχύσεων στο σύνολό τους, σας θυμίζω τον ν.4172/2013, με τον οποίο θεσμοθετήσατε τις συγκεκριμένες ενισχύσεις ως κέρδος μέσα από την επιχειρηματική δραστηριότητα του Έλληνα αγρότη. Και εκεί που ήταν για το 2014 1,3 δισεκατομμύρια ευρώ το εισόδημα που θα δήλωνε ο αγρότης από την παραγωγική διαδικασία, προσθέσατε άλλα 2,6 δισεκατομμύρια ευρώ, δηλαδή τριπλασιάσατε, ουσιαστικά, το εισόδημα το οποίο έμπαινε μέσα στη διαδικασία των φορολογούμενων και είχε και σχέση με το ασφαλιστικό.

Εμείς, λοιπόν, τότε, το 2015, φέραμε ρύθμιση που αφορούσε τα έσοδα του 2014 και από τα 2,6 δισεκατομμύρια ευρώ του συνόλου των ενισχύσεων, μόνο τα 266 εκατομμύρια ευρώ μπήκαν μέσα στο εισόδημα και από τα 1,75 δισεκατομμύρια ευρώ έφτασε στα 1,34 δισεκατομμύρια ευρώ.

Αυτή ήταν, λοιπόν, η κατάσταση που εμείς είχαμε στα χέρια μας όταν αρχίσαμε τις διαπραγματεύσεις.

Όπως αντιλαμβάνεστε, στις διαπραγματεύσεις αυτό που προσπαθούσαμε να κρατήσουμε όσο γίνεται απ’ έξω, ήταν οι ενισχύσεις ώστε να μη θεωρηθούν εισόδημα.

Όμως στη διαπραγμάτευση -γι’ αυτό είπα χθες ότι είναι ιστορική ημέρα για τον αγροτικό χώρο- καταφέραμε αυτό που ήταν ακατόρθωτο. Εξασφαλίσαμε ατομικό καθαρό αφορολόγητο εισόδημα για τον Έλληνα αγρότη. Ξαφνικά, εκεί που καθόμασταν και λέγαμε πώς θα κρατήσουμε τις ενισχύσεις, φθάσαμε στα 9.100 ευρώ για μια μέση οικογένεια με δύο παιδιά, όπως σας είπα, συν περίπου 1.900 με 2.000 ευρώ για τον καθένα, το οποίο αφορά ένα κομμάτι των ενισχύσεων που δεν μπαίνει μέσα στη φορολογητέα ύλη, στο εισόδημα. Αντιλαμβάνεστε, λοιπόν, ότι φθάσαμε στα 11.000 ευρώ. Γι’ αυτό είπα ότι ήταν πραγματικά πολύ σημαντικό.

Σε σχέση με το κομμάτι στο οποίο αναφέρεστε, δηλαδή για πάνω από 12.000, αυτό αφορά τις πράσινες και τις συνδεδεμένες ενισχύσεις και είναι ένα ποσό περίπου 80 με 90 εκατομμύρια ευρώ. Αυτό, βεβαίως, θα μπει μέσα στο εισόδημα το οποίο υπολογίζεται ως του φορολογούμενου και για το οποίο εφόσον βεβαίως…

(Θόρυβος - διαμαρτυρίες από την πτέρυγα της Νέας Δημοκρατίας)

Ακούστε με….

**ΠΡΟΕΔΡΕΥΩΝ (Νικήτας Κακλαμάνης):** Αφήστε να ολοκληρώσει ο Υπουργός.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός** **Αγροτικής Ανάπτυξης και Τροφίμων):** Δεν ολοκλήρωσα. Ακούστε με.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπουκώρο, θα ανεβείτε στο Βήμα αργότερα. Αφήστε να ολοκληρώσει και απαντήστε του δια του Βήματος. Έτσι δεν γράφεται τίποτα στα Πρακτικά.

Συνεχίστε, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός** **Αγροτικής Ανάπτυξης και Τροφίμων):** Είπα και χθες ότι με τις συγκεκριμένες ρυθμίσεις, πάνω από το 85% με 90% των Ελλήνων αγροτών απαλλάσσονται φορολογίας. Και εκεί γίνεται ένας συμψηφισμός πλέον με τις επιπτώσεις από το ασφάλιστρο.

Αποδείχθηκε, λοιπόν, χθες ότι οι Έλληνες αγρότες δεν θα έχουν καμμία επιβάρυνση, αντίθετα θα ωφεληθούν από αυτήν τη διαδικασία. Γιατί; Γιατί όταν εμείς έχουμε ως σημείο αναφοράς το 70% του κατώτατου μισθού -αυτό είναι ένα εισόδημα ύψους περίπου 4.900 ευρώ το χρόνο- δεν μπορεί να πέσει πιο κάτω το εισόδημα αυτό που θα υπολογίζεται για την ασφαλιστική εισφορά.

Εκεί, λοιπόν, στα 4.800 ευρώ που σας λέω, είναι πάνω από το 86%, 87% των Ελλήνων.

**ΠΡΟΕΔΡΕΥΩΝ (Νικήτας Κακλαμάνης):** Έγινε κατανοητή η άποψή σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άρα βάζοντας μέσα όχιμόνοαυτούς που είναι…

**ΠΡΟΕΔΡΕΥΩΝ (Νικήτας Κακλαμάνης):** Άλλους πείσατε, άλλους δεν πείσατε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** …πάνω από 12.000, αλλά και το κομμάτι της βασικής ενίσχυσης…

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ολοκληρώστε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ξεκαθαρίζω, λοιπόν, το εξής: Βεβαίως, επειδή τα πληροφορείστε όλα αμέσως, κάθε φορά που γίνονται τέτοιες ρυθμίσεις ακολουθούν διυπουργικές αποφάσεις, γίνεται μια συντονιστική δουλειά στην οποία θα καταλήξουμε να δούμε και αυτό το κομμάτι ακόμη. Σας είπα, η πρώτη προσέγγιση που έχουμε είναι ότι δεν θα υπάρξει καμμία επιβάρυνση, γιατί τα 4.900 ευρώ αντιπροσωπεύουν το 90% των αγροτών...

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, ολοκληρώστε, κύριε Υπουργέ. Όχι δεύτερη αγόρευση. Ολοκληρώστε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Τελείωσα. Μην ανησυχείτε. Τα ξέρουμε και όλα θα τα αντιμετωπίσουμε. Δεν θα υπάρξει καμμία επιβάρυνση.

(Χειροκροτήματα από την πτέρυγα του ΣΥΡΙΖΑ)

(Θόρυβος – Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, σας παρακαλώ.

Θα ήθελα να σας πω τη διαδικασία. Ακολουθούν τρείς συνάδελφοι, η κ. Βούλτεψη, ο κ. Μανιός, ο κ. Μπουκώρος. Μετά έχει ζητήσει τον λόγο ο κ. Βρούτσης, ως Κοινοβουλευτικός Εκπρόσωπος. Θα ακολουθήσουν τρεις συνάδελφοι και μετά ο κ. Παφίλης που ζήτησε τον λόγο. Δεν έχουν μιλήσει από χθες δηλαδή.

(Θόρυβος στην Αίθουσα)

Κύριε Παπαδόπουλε, σας παρακαλώ! Ηρεμήστε! Άμα θέλετε αντιδικίες, βγείτε έξω από την Αίθουσα. Εδώ η Αίθουσα δεν είναι για τέτοιου είδους αντιδικίες.

Μετά θα δώσω τον λόγο, για να κάνει νομοτεχνικές βελτιώσεις και να απαντήσει για μια, δύο τροπολογίες ή δεν ξέρω πόσες θα είναι, στον κύριο Υπουργό.

Τον λόγο έχει η κ. Βούλτεψη.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε.

Κύριε Πρόεδρε, διαπιστώνω ότι τα ψέματα συνεχίζονται. Και πώς θα μπορούσα; Δεν είναι δυνατόν!

Όσο, αγαπητοί συνάδελφοι, φωνάζετε ότι τώρα λέτε την αλήθεια, τόσο θυμίζετε τα ψέματα τα οποία λέγατε και συνεχίζετε να λέτε. Τι έχετε πάθει;

Αν λέγατε ψέματα το 2014, αν λέγατε ψέματα τον Ιανουάριο του 2015, αν είπατε ψέματα για το δημοψήφισμα, είπατε ψέματα και τον Σεπτέμβριο, με τα ανοικτά ζητήματα και σήμερα, μέχρι τώρα, ακούμε συνεχώς ψέματα, είναι κάτι το τρομερό! Τουλάχιστον, ακούστε μια συμβουλή: Μην φωνάζετε, «λέμε την αλήθεια», διότι όλοι θυμούνται τα ψέματά σας.

Και να σας πω και κάτι ακόμα; Δεν έχετε σταματήσει να λέτε ψέματα. Τον Απρίλιο του 2015 είπατε για το ασφαλιστικό -Υπουργός Εργασίας ο κ. Σκουρλέτης- ότι η οικονομική κατάσταση του Οργανισμού Ασφάλισης Ελευθέρων Επαγγελματιών είναι απολύτως διαχειρίσιμη και δεν εμπνέει καμμία ανησυχία. Ολόκληρο non paper είχε το Υπουργείο που έλεγε ότι δεν έχει κανένα θέμα το ασφαλιστικό.

Να μην πούμε αυτά τα οποία έλεγε ο κ. Τσακαλώτος, ο οποίος φαίνεται ότι λέει ψέματα μέχρι τώρα. Του έχει πονέσει και το χέρι από τις επιστολές που στέλνει πότε στο ΔΝΤ, πότε στις Βρυξέλες και λέει ψέματα μέχρι τώρα που μιλάμε. Δηλαδή, στην κοινή συνέντευξη Τύπου που έδωσε με τον κ. Σταθάκη και τον κ. Κατρούγκαλο στις 12 Απριλίου είπε ότι δεν θα μειώσει το αφορολόγητο. Εκεί ειπώθηκαν όλα αυτά. Και ο ίδιος ο κ. Κατρούγκαλος έλεγε ότι δεν θα είναι Υπουργός εάν θα συμβούν όλα αυτά. Δεν προλαβαίνουμε πια.

Καταθέτω για τα Πρακτικά και για όποιον συνάδελφο Βουλευτή και δημοσιογράφο θέλει τα ψέματα για το ασφαλιστικό και τα ψέματα μέχρι την τελευταία στιγμή.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λοιπόν, δεν είναι δυνατόν να μας λέτε ότι τώρα λέτε την αλήθεια. Ο εφιάλτης είναι αυτός, ότι λέτε μόνο ψέματα. Έχετε ταυτιστεί με το ψέμα. Βεβαίως, το λέτε για να μιλήσετε όχι στους κανονικούς ανθρώπους που δεν σας ψήφισαν ή που σας ψήφισαν, αλλά κατάλαβαν το λάθος τους. Το λέτε γι’ αυτούς που ψάχνουν μια δικαιολογία και λένε: Τι θα έκαναν και οι άλλοι;

Ρωτούν τι θα κάναμε; Δεν θα κρατούσαμε πενήντα μέρες εμείς τη σιδηροδρομική γραμμή της Ειδομένης κλειστή, την κεντρική αρτηρία της χώρας. Παρακολουθούμε αυτές τις ημέρες τα ορφανά του Τσάβες να λένε ψέματα. Ακούμε το Μαδούρο στη Βενεζουέλα να λέει: «Μόνο ο Πρόεδρος Μαδούρο μπορούσε να δώσει δώδεκα αυξήσεις από τον Απρίλιο του 2013». Βλέπουμε το άλλο ορφανό του Τσάβες, τον κ. Τσίπρα, εδώ να λέει: «Μόνο εμείς θα σώσουμε τις συντάξεις. Μόνο εμείς δίνουμε τη μάχη».

Η αλήθεια είναι ότι τα ορφανά του Τσάβες έχουν οδηγήσει και τις δύο χώρες στην καταστροφή. Και καλά η Βενεζουέλα είναι πρώτη και σε αποθέματα πετρελαίου που τώρα αποφάσισε να μειώσει, γιατί δεν έχει κάνει συντήρηση στα εργοστάσιά της.

Από πού –όπως είπε ο κ. Τσίπρας- θα πληρώσουν οι εργοδότες; Γιατί τους αρέσει να λένε στην αριστερά «οι εργοδότες οι κακοί». Πού θα τους βρείτε τους εργοδότες να πληρώσουν; Από αυτούς που δεν μπορούν να μεταφέρουν τα εμπορεύματά τους στην Ειδομένη κι επιβαρύνονται με 10.000 ανά συρμό θα βρείτε εργοδότες; Θα βρείτε απ’ αυτούς των οποίων μειώθηκε η βιομηχανική παραγωγή κατά 15% μόνο τον Φεβρουάριο και έκτοτε μειώνεται κάθε τρεις μήνες; Από ποιους; Απ’ αυτούς που δραστηριοποιούνται στην οικοδομή, στις τεχνικές εργασίες, που λένε ότι ένας στους τέσσερις εργάτες που χάνει τη δουλειά του σ’ αυτόν τον τομέα είναι λόγω των capital controls;

Διότι κύριοι, εμείς -για απάντηση στο προηγούμενο ερώτημα- δεν θα επιβάλαμε ποτέ capital controls στη χώρα για να κάνουμε ηρωική διαπραγμάτευση. Λέτε ψέματα μακροπρόθεσμα και ψέματα άμεσης κατανάλωσης. Ταυτίζετε δε συνεχώς τη Νέα Δημοκρατία με το Διεθνές Νομισματικό Ταμείο. Συγγνώμη, αλλά ο κ. Τσίπρας από το 2013 το κυνηγάει. Είχε πάει στην κοιλιά του κύτους. Έκτοτε το κυνηγάτε στην Ουάσιγκτον, στη Λίμα του Περού, στις Βρυξέλλες, στο Νταβός. Πού τους χάνουμε, πού τους βρίσκουμε, πίσω από την κ. Λαγκάρντ είναι. Και τελικά η Νέα Δημοκρατία φταίει και είναι ταυτισμένη! Εμείς τους φέραμε; Εμείς τους στείλαμε επιστολή πέρυσι το καλοκαίρι;

Και θέλω να πω κάτι για το ενιαίο ταμείο και να κλείσω μ’ αυτό. Βεβαίως το καταγγέλλατε αυτό το ενιαίο ταμείο ως τραγικό αν συνέβαινε και δεν συνέβη ποτέ επί Νέας Δημοκρατίας. Θέλω να πω το εξής: Υπάρχει ένα ταμείο, το οποίο καταργείτε εντελώς και δεν το πάτε πουθενά, κύριε Πετρόπουλε. Τι εννοείτε ακριβώς ότι θα κάνετε με τον ασφαλιστικό τομέα των δημοσιογράφων; Διότι το αφήνετε να πεθάνει. Λέτε, δηλαδή, ότι απλά αύριο το πρωί η χήρα του Νίτσου δεν θα πάρει επικούρηση καμμία. Αυτό λέτε! Δεν λέτε κάτι άλλο, αν άκουσα καλά.

Και θέλω να μου πείτε ποιους εξυπηρετείτε. Διότι δεν εξυπηρετείτε ούτε το κράτος που θα πληρώνει 175 εκατομμύρια ευρώ, ούτε τους ασφαλισμένους των ταμείων, ούτε το ίδιο το κράτος, το οποίο πληρώνει εισφορές για το Αθηναϊκό Πρακτορείο. Δεν θα πληρώνει εισφορές τώρα; Δεν θα πληρώνει για το Αθηναϊκό Πρακτορείο, τη Γραμματεία Τύπου και την ΕΡΤ;

Άρα, ποιους θέλετε να εξυπηρετήσετε και βάζετε το κράτος να πληρώσει; Γιατί δεν έχετε εφαρμόσει ποτέ την απευθείας τιμολόγηση των διαφημίσεων στα μέσα ενημέρωσης; Ποιους εξυπηρετείτε -θα μας πείτε τώρα- και θέλετε το κράτος να στερηθεί 175 εκατομμύρια ευρώ τον χρόνο;

Οι δημοσιογράφοι δεν είναι μόνο η βιτρίνα των εκατό που είναι μπροστά, είναι δεκαοχτώ χιλιάδες άνθρωποι, οι οποίοι αυτήν τη στιγμή έχουν συντάξεις των 1.000 ευρώ. Ποιους εξυπηρετείτε με αυτόν τον τρόπο; Ποιος θα κερδίσει αυτά τα 175 εκατομμύρια; Χωρίς -επαναλαμβάνω- να εφαρμόζετε τον νόμο μας για την απευθείας τιμολόγηση, τους δίνετε συνεχώς παράταση. Διότι ξέρετε καλά κι εσείς -το ξέρετε καλά γιατί ήσασταν δικηγόρος στην Ένωση- ότι το αγγελιόσημο δεν είναι εισφορά υπέρ τρίτων. Ήταν ένα μέρος των κερδών που οι εργοδότες μας αποφάσισαν να δώσουν αντί εργοδοτικής εισφοράς. Κι επειδή κάποιοι δεν πλήρωναν -για να ξέρει το Σώμα- χρησιμοποιήθηκαν ως μεσάζοντες οι διαφημιστές, οι οποίοι στο μεταξύ είπαν «είναι δικό μας». Ξαφνικά ενώ διαμεσολαβούσαν -το ξέρετε, θα το επιβεβαιώσετε πιστεύω- είπαν «είναι δικά μας λεφτά αυτά». Και πάνε τώρα να φάνε και το 20%. Γιατί; Θέλω να μου πείτε ποιόν εξυπηρετείτε με όλα αυτά.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πετρόπουλε, καθίστε να τελειώσουν οι δύο ομιλητές. Θα ακουστούν κι άλλες δυο – τρεις ερωτήσεις και θα σας δώσω τον λόγο να απαντήσετε. Όμως, σε κάθε ερώτημα μην γίνεται παρέμβαση Υπουργού.

Τον λόγο έχει ο κ. Μανιός από τον ΣΥΡΙΖΑ.

**ΝΙΚΟΛΑΟΣ ΜΑΝΙΟΣ:** Ευχαριστώ, κύριε Πρόεδρε.

Καλημέρα σε όλους και χρόνια πολλά και για την Πρωτομαγιά και για τις μέρες που πέρασαν.

Βέβαια, ο χρόνος είναι πολύ λίγος για να αναπτύξω τις θέσεις μου για το ασφαλιστικό, που είναι ένα θέμα που έτυχε προνομιακά να το γνωρίζω, γιατί ήμουν ένας από τους τρεις συναδέλφους γιατρούς, μαζί με τον Βασίλη Λαοπόδη και τον Κώστα Καραγιώτα, που φτιάξαμε το συνταξιοδοτικό των γιατρών με αναλογιστικές μελέτες κτλ..

Θα ήθελα να κάνω δυο, τρεις παρατηρήσεις. Πρώτη παρατήρηση είναι ότι δεν μπορούσα να διανοηθώ ότι σε τόσο λίγο χρόνο από τόσους λίγους ανθρώπους θα ακουστούν τόσα πολλά ψέματα. Αυτό είναι για το βιβλίο Γκίνες. Αυτός ο συνδυασμός των ψεμάτων με τη διαδικασία της αλχημείας, ανάγνωσης των αριθμών μάς έχει φέρει όλους σε μία παράκρουση.

Γιατί όμως λέγονται όλα αυτά τα ψέματα; Κατ’ αρχάς, δεν άκουσα κανέναν να πει ότι το ασφαλιστικό έπρεπε να αλλάξει κι ότι καταστρέφεται. Αν το ασφαλιστικό ήταν καλό το ΄91 και το ΄92 που έγινε η πρώτη αλλαγή από τη Νέα Δημοκρατία -δεν θα την κρίνω- τι χρειαζόταν; Στη συνέχεια, η προσπάθεια του ΠΑΣΟΚ, η προσπάθεια του Ρέππα, η άλλη αλλαγή που έγινε από την κ. Φάνη Πετραλιά, αυτές οι αλλαγές που ακολούθησαν, γιατί γίνονταν, αφού είχαμε ένα καταπληκτικό ασφαλιστικό;

Τι είναι αυτό που ενοχλεί όμως τους πολιτικούς αντιπάλους εν τω Κοινοβουλίω και λέγονται όλα αυτά τα ψέματα; Τους ενοχλούν δυο, τρία πράγματα. Το πρώτο είναι ότι γίνεται μεταρρύθμιση. Περνάμε επιτέλους σε άλλη δομή και σε άλλη αντίληψη. Δεν μπορεί να έχουμε τα πρώην ευγενή ταμεία και να τα αναστήσουμε, πρώτον, γιατί δεν θέλουμε, είναι έξω από την πολιτική μας και τη φιλοσοφία μας, και δεύτερον, γιατί δεν μπορεί κανείς να αναστήσει τους νεκρούς.

Είμαι συνταξιούχος. Συνταξιούχος ήρθα στη Βουλή. Από τα 4.300 ευρώ που έπαιρνε ο διευθυντής, συντονιστής του ΕΣΥ με τριάντα πέντε χρόνια υπηρεσία -εγώ έφυγα με τριάντα οκτώ χρόνια- έχει καταντήσει να παίρνει 1.700 ευρώ από το δημόσιο και αν πάρει από το ΤΣΑΥ.

Από πότε έχετε να δώσετε εφάπαξ, αγαπητοί συνάδελφοι; Από το 2014 είμαι συνταξιούχος. Μας ενοχλεί ότι θα το πάρουμε, αλλά θα είναι μειωμένο κατά 10%; Εγώ να το πάρω θέλω.

**ΒΑΣΙΛΕΙΟΣ ΟΙΚΟΝΟΜΟΥ:** Κατά 20%.

**ΝΙΚΟΛΑΟΣ ΜΑΝΙΟΣ:** Και 20%, γιατί με τη δική σας πολιτική δεν θα το πάρω ποτέ. Διότι αφού τα ταμεία είναι ελλειμματικά, πώς θα πάρω εφάπαξ; Δεν είναι όμως προσωπικό το ζήτημα. Ενοχλεί λοιπόν, γιατί εδώ έχουμε μεταρρύθμιση.

Και τι άλλο ενοχλεί; Το ότι σε αυτήν τη μεταρρύθμιση, με τα όποια προβλήματα -ανέφερε αρκετά ο κ. Πετρόπουλος- υπάρχει μια αντίληψη ότι υπάρχει αναδιανομή με δύο τρόπους: Ο ένας τρόπος είναι ότι το κράτος χρηματοδοτεί από τον προϋπολογισμό αυτήν τη χαμηλή σύνταξη των 380 ευρώ, αλλά εφαρμόζει διαφορετικές εισφορές με βάση το εισόδημα. Αυτό δεν το αντέχετε. Είναι πολύ σκληρό για να το καταπιείτε, διότι, κατά την άποψή σας, είστε εκφραστές μίας πολιτικής που θέλει μια ισότητα η οποία θα κάνει τον πλούσιο και τον φτωχό ίσο. Εμείς δεν έχουμε αυτήν την άποψη.

Κι έτσι ενώ υπάρχουν ένα εκατομμύριο επτακόσιοι πενήντα χιλιάδες συνταξιούχοι που δεν έχει υποστεί τίποτα η σύνταξή τους, δεν θα μειωθεί, από τους δύο εκατομμύρια εξακόσιους συνταξιούχους -πόσοι είναι όλοι;- βάζετε τις φωνές. Ποια ήταν η άποψή σας.

**ΒΑΣΙΛΕΙΟΣ ΟΙΚΟΝΟΜΟΥ:** Σε κανέναν.

**ΝΙΚΟΛΑΟΣ ΜΑΝΙΟΣ:** Σας παρακαλώ, μην με διακόπτετε, κύριε Οικονόμου. Αυτά να τα κάνετε στα κανάλια. Εδώ είναι Βουλή.

Σε κανέναν. Και σας λέω το εξής: Ποια ήταν η άποψή σας; Δεν χρειάζεται να κάνω πολιτική ανάλυση και να σας πω τι λέει ο νεοφιλελευθερισμός. Η άποψή σας είναι κατατεθειμένη έμπρακτα, δηλαδή οριζόντιες περικοπές, όχι μόνο στις συντάξεις αλλά σε όλα, από την υγεία μέχρι οπουδήποτε.

Ποιους ευνοούν οι οριζόντιες περικοπές; Πάντα τους κυρίαρχους, τους υψηλά ιστάμενους. Ποιους καταδικάζουν; Τους μικρομεσαίους για τους οποίους κόπτεστε τώρα, υποτίθεται.

Η άποψή σας είναι έμπρακτη νεοφιλελεύθερη, δηλαδή, υπερσυγκέντρωση του πλούτου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Εμένα απ’ όλα αυτά δεν με ενόχλησαν τόσο πολύ όσο με ενόχλησαν δύο, τρία γεγονότα. Πρώτον ήρθε στην Αίθουσα της Βουλής -δεν θα το σχολίαζα, εάν δεν ήταν ειδικός αγορητής από το Ποτάμι- επιχείρημα του ακροδεξιού, ρατσιστικού υποψηφίου της Αυστρίας για να ενισχύσει τα επιχειρήματα ενάντια στον ΣΥΡΙΖΑ. Ξέρω, υπάρχει ιδεολογική φτώχεια, υπάρχει πολιτική ένδεια, υπάρχει και ένδεια μιας πραγματικότητας.

Αυτό δεν θα το έλεγα καθόλου. Το λέω, όμως, προς τους εκλεκτούς συναδέλφους εκείνους οι οποίοι παρουσιάζονται με ένα λαϊκό δήθεν πρόσωπο, το οποίο πρόσωπο με τα ψέματα που λέει ανοίγει άσχημους δρόμους, πολύ πιο άσχημους απ’ αυτούς που απεργάζεται η Χρυσή Αυγή, η οποία είναι αυτή που είναι και λέει ποια είναι.

Επίσης, χρησιμοποιήθηκαν κάποια πράγματα τα οποία είναι πρωτάκουστα. Θυμήθηκε ο συμπατριώτης μου, ο συγχωριανός μου Βουλευτής, τους νεκρούς της Marfin το 2016; Δεν ήμουν Βουλευτής το 2011, το 2012, το 2013, το 2014, το 2015. Δεν υπήρξαν τότε αντίστοιχα 5η Μαΐου να έρθει και να τους τιμήσουμε; Και κακώς αντιμετωπίστηκε -το λέω εγώ ως συριζαίος- με αυτόν τον τρόπο. Έπρεπε να τηρηθεί ενός λεπτού σιγή και από εκεί και πέρα να μιλήσει κάποιος -εάν ήθελε- που πάντως πάνω σε αυτό δεν χωρούσε κουβέντα.

Προσοχή, όμως. Καταλαβαίνουν, καταλαβαίνει ο κόσμος όλα τα τερτίπια. Είναι τερτίπια απόγνωσης.

Εν πάση περιπτώσει, αισθάνομαι ότι αρκετοί συνάδελφοι -όχι όλοι- και κάποιες πτέρυγες έχουν ανοίξει έναν δρόμο που μπορεί να μην έχει επιστροφή. Καλό είναι οι συνάδελφοι από την Ένωση Κεντρώων να ρίξουν μια ματιά στην ιστορία της Βαϊμάρης, να δουν ποιοι άνοιξαν τον δρόμο στον φασισμό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Μπουκώρος και μετά ο κ. Βρούτσης.

Ορίστε, κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κατ’ αρχάς για τα τελευταία που διαδραματίστηκαν σήμερα στην Αίθουσα του Κοινοβουλίου, πολύ καλά κάνει κατά την ταπεινή μου άποψη ο Πρόεδρος του Σώματος και προσπαθεί να επιβάλλει την εύρυθμη λειτουργία του Κοινοβουλίου σε όλους τους χώρους.

Από εκεί και πέρα, όμως, δεν διαθέτουμε κοντή μνήμη, κύριοι συνάδελφοι. Άκουσα πολλούς συναδέλφους από την κυβερνητική πλειοψηφία και σήμερα το πρωί και χθες το βράδυ να μιλάνε για κατάπτωση του πολιτικού και δημοσίου λόγου, να μιλάνε για bullying Βουλευτών και για όλα αυτά. Η Νέα Δημοκρατία με σταθερότητα και συνέπεια καταδικάζει όλα αυτά τα φαινόμενα που πλήττουν τον κοινοβουλευτισμό.

Για να ξαναγνωριστούμε, όμως, κύριοι συνάδελφοι, θέλετε μήπως να θυμίσω ποιος κατέστησε κανόνα την φραστική βία στον δημόσιο λόγο και στον πολιτικό λόγο την τελευταία τριετία; Θέλετε μήπως σήμερα, Κυριακή πρωί, να θυμίσω ορισμένους χαρακτηρισμούς που ήταν στην καθημερινή φρασεολογία των στελεχών του ΣΥΡΙΖΑ όταν ήταν στην αντιπολίτευση;

Κάθε μορφής βία είτε αυτή είναι φραστική, είτε είναι ωμή βία ή οποιαδήποτε άλλη βία πρέπει να την καταδικάζουμε με σταθερότητα και συνέπεια και όχι να την καταδικάζουμε όταν βρισκόμαστε στα έδρανα της αντιπολίτευσης και να την υποθάλπουμε ή να επιχαίρουμε γι’ αυτήν όταν ανερχόμαστε στα κυβερνητικά έδρανα. Να το ξεκαθαρίσουμε αυτό.

Έχετε τεράστιες πολιτικές ευθύνες για την κατάπτωση του δημοσίου πολιτικού λόγου στην Ελλάδα και γι’ αυτήν τη φραστική πολιτική βία, που ευχόμαστε να μην πάρει άλλου είδους διαστάσεις.

Έρχομαι τώρα στον Υπουργό Αγροτικής Ανάπτυξης, τον κ. Αποστόλου. Σήμερα, σαν να μην συμβαίνει τίποτα, όχι μόνο ανακοίνωσε τη φορολόγηση των ενισχύσεων, των επιδοτήσεων των αγροτών, αλλά μας είπε ότι θα υπολογίζονται και για τις ασφαλιστικές τους εισφορές. Εδώ έχουμε ξεπεράσει κάθε ρεκόρ διαστρέβλωσης της πραγματικότητας. Έρχεται ο κ. Αποστόλου και επικαλείται τον ν.4172/2013 και λέει πως η προηγούμενη κυβέρνηση, η κυβέρνηση Σαμαρά, είχε αποφασίσει τη φορολόγηση των ενιαίων ενισχύσεων των αγροτών.

Αυτό είναι ψευδές βεβαίως, κύριε Αποστόλου, διότι, στο άρθρο 21 του νόμου στον οποίο αναφερθήκατε, αλλά και στην αιτιολογική έκθεση του, λέει ξεκάθαρα ότι ειδικά για τον προσδιορισμό του εισοδήματος από αγροτική επιχειρηματική δραστηριότητα στα έσοδα από επιχειρηματικές συναλλαγές περιλαμβάνονται τα έσοδα από την παραγωγή γεωργικών, κτηνοτροφικών, δασοκομικών, υλοτομικών και αλιευτικών προϊόντων. Δεν αναφέρει πουθενά τις επιδοτήσεις. Ψεύδεστε, λοιπόν, κύριε Υπουργέ.

Το καταθέτω στα Πρακτικά.

(Στο σημείο αυτό ο Βουλευτής κ. Χρήστος Μπουκώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εκεί και πέρα ας έρθουμε στο νομοσχέδιο γιατί ο χρόνος είναι ελάχιστος, κύριε Πρόεδρε.

Το ασφαλιστικό το οποίο φέρνει σήμερα η Κυβέρνηση ισχυρίζεται ότι έχει ταξικό πρόσημο και είναι κοινωνικά δίκαιο. Ποιος σας είπε ότι όταν διαλύετε τη μεσαία τάξη, χωρίς να δίνετε τίποτα στους κοινωνικά ασθενέστερους, είναι κοινωνική δικαιοσύνη; Δηλαδή, οι κοινωνικά ασθενέστεροι περιμένουν την καταστροφή όλων των υπολοίπων ως κέρδος;

Αυτό μπορεί να υπάρχει μέσα στο πολιτικό πλαίσιο που καλλιέργησε ο ΣΥΡΙΖΑ τα τελευταία χρόνια, όμως, δεν υπάρχει πουθενά αλλού. Εξοντώνετε τους ελεύθερους επαγγελματίες, τους επιστήμονες με υπέρμετρες φορολογικές εισφορές, γιατί δεν είναι ασφαλιστικές από την ώρα που συνδυάζονται απολύτως με το εισόδημά τους.

Αλλά από εκεί και πέρα, επειδή ο χρόνος είναι ελάχιστος και οι προλαλήσαντες και ικανότατοι συνάδελφοι κυριολεκτικά κονιορτοποίησαν τα επιχειρήματα της Κυβέρνησης, θα ήθελα να κάνω δυο-τρεις πολιτικές παρατηρήσεις.

Κύριοι της Κυβέρνησης, ο λογαριασμός που φέρνετε στον ελληνικό λαό είναι βαρύτατος και ανέρχεται στα 12 και πλέον δισεκατομμύρια ευρώ. Το 2015 είναι 3 δισεκατομμύρια και πλέον τα μέτρα, το πακέτο Τσακαλώτου 5,4 δισεκατομμύρια ευρώ, το προληπτικό μνημόνιο 3,6 δισεκατομμύρια ευρώ και μόλις χθες το βράδυ το έγκυρο ειδησεογραφικό πρακτορείο «BLOOMBERG» μάς πληροφορεί ότι ετοιμάζεται νέο μνημόνιο το 2018 ύψους 5,2 δισεκατομμυρίων ευρώ. Επί των ημερών του ΣΥΡΙΖΑ, που σας περίμεναν όσοι σας ψήφισαν ως μάννα εξ ουρανού, βρέχει κυριολεκτικά μνημόνια το ένα μετά το άλλο.

Ο λογαριασμός είναι 12 δισεκατομμύρια, λοιπόν, και κανένα ταξικό πρόσημο δεν έχει. Μια εξίσωση προς τα κάτω για ολόκληρο τον ελληνικό λαό, για όλες τις κοινωνικές τάξεις, για όλες τις επαγγελματικές ομάδες.

Και πρέπει επιτέλους σε αυτήν την Αίθουσα να τελειώνει και ο μύθος των ικανών διαπραγματευτών της Κυβέρνησης ΣΥΡΙΖΑ-ΑΝΕΛ. Δεν είστε διαπραγματευτές, πραγματευτάδες του πόνου και της οργής του ελληνικού λαού είστε. Εμπορευτήκατε ξεδιάντροπα, ως αντιπολίτευση, τα δεινά που έφερε η κρίση και σήμερα το μόνο που σας απασχολεί είναι πώς θα εξωραΐσετε την αφαίμαξη που προκαλείτε στον ελληνικό λαό.

Όσο νωρίτερα φύγετε τόσο το καλύτερο και για τους Έλληνες και για την Ελλάδα, αλλά σε τελική ανάλυση -ακούστε το και αυτό- ίσως είναι καλύτερα και για εσάς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, ζητώ τον λόγο για ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, ισχύει το ίδιο που είπα στον κ. Πετρόπουλο, δηλαδή, κρατάτε τις παρατηρήσεις.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, για ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Δεν μπορεί να γίνεται αυτό κάθε φορά που τσιγκλιέται ένας Υπουργός να παίρνει τον λόγο να απαντά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είναι θέμα προσωπικό για τον απλούστατο λόγο ότι δεν μπορεί Βουλευτής, απευθυνόμενος στον Υπουργό, να λέει ότι ψεύδεται.

**ΠΡΟΕΔΡΕΥΩΝ (Νικήτας Κακλαμάνης):** Θα σας δοθεί ο λόγος, αλλά έχω αναγγείλει τον κ. Βρούτση. Κύριε Αποστόλου, ξέρω αν είναι προσωπικό ή όχι. Όταν είμαι εγώ στο έδρανο, αφήστε τα προσωπικά. Καθήστε και θα σας δώσω τον λόγο μετά τον κ. Βρούτση.

Τον λόγο έχει ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η νομοθετική πρωτοβουλία της Κυβέρνησης, η οποία ονομάζεται μεταρρύθμιση, το μόνο που δεν είναι είναι μεταρρύθμιση. Στην ουσία πρόκειται για έναν μηχανισμό μείωσης συντάξεων, ο οποίος μετατρέπει τις ασφαλιστικές εισφορές σε φορολογικά ποσοστά. Αυτό είναι συνοπτικά αυτό το οποίο κατατέθηκε χθες στην Ολομέλεια της Βουλής και το οποίο συζητούμε.

Μαζί με αυτό κατατέθηκε και ένα φορολογικό νομοσχέδιο, το οποίο μας γυρνά τη μνήμη πίσω, καθότι παραπέμπει στη μεγάλη φορολογική επιβάρυνση του ΕΝΦΙΑ. Όπως πολύ συνοπτικά είπα, για να ποσοτικοποιήσω το μέγεθος της φορολογικής επιβάρυνσης διαμέσου του φόρου αλληλεγγύης, είναι 1,8 δισεκατομμύρια ευρώ από την τσέπη κάθε Έλληνα φορολογούμενου, που ισοδυναμεί με μισό ΕΝΦΙΑ. Το λέω αυτό συγκριτικά προς την Κυβέρνηση, για να θυμηθείτε, κύριοι Υπουργοί, το περίφημο «θα σκίσουμε όλα τα φορολογικά μέτρα και πρώτον τον ΕΝΦΙΑ τον οποίο θα καταργήσουμε». Σήμερα φέρνετε ακόμη μισό ΕΝΦΙΑ.

Και δεν έφτανε αυτό, αλλά καταθέσατε χθες μία τροπολογία. Η τροπολογία, για την οποία σας μίλησα το πρωί, θα μπορούσε να έχει τον τίτλο «η απόλυτη κόκκινη γραμμή» ή τον τίτλο «ο λόγος μου είναι συμβόλαιο». Και αναφέρομαι στον κ. Τσακαλώτο.

Ποιος δεν θυμάται, κύριοι συνάδελφοι, το περίφημο 12.000 ευρώ που τάζατε στον ελληνικό λαό αδιάντροπα; Το 12.000 ευρώ αφορολόγητο σε όλους ανεξαιρέτως τους Έλληνες. Αντί αυτού, το 9.500 ευρώ αφορολόγητο της Νέας Δημοκρατίας το διαπραγματευτήκατε, το φτάσατε 9.100 ευρώ και η δήλωση του κ. Τσακαλώτου, που από χθες παίζει στο διαδίκτυο στο Υπουργείο Οικονομικών, με εσάς δίπλα, κύριε Κατρούγκαλε, ο οποίος γνέφατε ότι είστε απόλυτοι υπερασπιστές του 9.100 ευρώ, ήταν ότι θα παραιτηθείτε, εάν παραβιάσετε την «κόκκινη» γραμμή του 9.100 ευρώ. Σήμερα να ξέρει ο ελληνικός λαός ότι ήρθε πλέον το αφορολόγητο στα 8.663 ευρώ. Αυτή είναι η αλήθεια της Κυβέρνησης και η αξιοπρέπεια που έταζε στους Έλληνες.

Δεν φτάνει, όμως, αυτό. Μέσα σ’ αυτήν την τροπολογία προκύπτουν δύο πολύ σοβαρά θέματα. Για το ένα πήρα απάντηση λίγο πριν από τον Υπουργό Αγροτικής Ανάπτυξης. Να μας ακούσουν οι αγρότες. Πριν από δύο μήνες βρισκόμουν σε τηλεοπτικό σταθμό με τον κ. Πετρόπουλο. Έθεσα το θέμα, εάν οι αγροτικές επιδοτήσεις θα έχουν την ίδια επαχθή αντιμετώπιση του 27,2%, εισφορών δηλαδή. Τότε ο κ. Πετρόπουλος είπε ότι αυτό είναι αδύνατο και είναι όνειρα θερινής νυκτός. Εγώ σιώπησα, πέρασαν δύο μήνες και σήμερα αυτή η τροπολογία επιβεβαιώνει μετά και την τοποθέτηση του Υπουργού Αγροτικής Ανάπτυξης ότι οι αγρότες πλέον στο αγροτικό εισόδημα που προκύπτει από τις αγροτικές επιχειρήσεις θα φορολογούνται -γιατί περί φορολογίας πρόκειται- με 27,2% στις επιδοτήσεις τους.

Το δεύτερο έχει να κάνει με το αφορολόγητο. Ζήτησα και περιμένω απάντηση από τον κ. Αλεξιάδη, διότι η τροπολογία η οποία κατατέθηκε δείχνει ένα πράγμα, ότι πάνω από τα 20.000 ευρώ δεν υπάρχει αφορολόγητο. Είναι μείζον θέμα. Ζητάμε διευκρινίσεις πριν τοποθετηθούμε οριστικά. Περιμένω την τοποθέτηση του κ. Αλεξιάδη. Δεν λύνεται με δηλώσεις είτε του Υπουργού Αγροτικής Ανάπτυξης είτε του κ. Αλεξιάδη αυτή η τροπολογία. Θέλει νομοθετική πρωτοβουλία. Περιμένουμε.

Πάμε τώρα στα ζητήματά μας. Κυρίες και κύριοι συνάδελφοι, θέλω να είμαι για ακόμη μία φορά ειλικρινής, όπως προσπαθώ πάντα και όταν ήμουν Υπουργός και έδινα μάχες επί δυόμισι χρόνια μέσα στο Υπουργείο και σήμερα ως Κοινοβουλευτικός Εκπρόσωπος της Νέας Δημοκρατίας.

Κύριε Υπουργέ, τα κάνατε θάλασσα. Τα κάνατε θάλασσα και αυτό το οποίο φέρνετε σήμερα ως ασφαλιστικό, που είπα ότι δεν πρόκειται για μεταρρύθμιση, είναι ένα κακέκτυπο αντίγραφο της δικής μας πρωτοβουλίας που ήταν έτοιμη να εφαρμοσθεί την 1η Ιανουαρίου 2015. Το πήρατε, το κακοποιήσατε, αλλάξατε τους συντελεστές αναπλήρωσης, βάλατε και λίγη ιδεοληψία και ενοποιήσατε όλα τα ταμεία, κάτι για το οποίο επαίρεστε ότι είναι και αριστερή αντίληψη, καταργώντας την αυτονομία του ΟΓΑ και μέσα σ’ αυτό φέρνετε τώρα τον λογαριασμό Τσίπρα-Καμμένου -γιατί έτσι αποτυπώνεται πλέον- 3,1 δισεκατομμυρίων ευρώ.

Ερώτηση: Κύριε Βρούτση, εσείς τα ισορροπήσατε; Είμαι ο πρώτος που το έλεγα και θα συνεχίσω να το λέω. Δεκαετίες, κυρίες και κύριοι συνάδελφοι, το ασφαλιστικό σύστημα της χώρας είχε παθογένειες, αγκυλώσεις, στρεβλώσεις, ανισότητες, ήταν ένα ψηφιδωτό γεμάτο εξαιρέσεις. Προσπαθήσαμε να τα διορθώσουμε και ως παράταξη διαχρονικά, αλλά και τα δυόμισι αυτά χρόνια που ήμουν στο Υπουργείο, όπως και οι προκάτοχοί μου.

Ερωτώ: Όταν γινόντουσαν αυτές οι προσπάθειες, πού ήταν η Αριστερά; Η Αριστερά πάντα ήταν στο πεζοδρόμιο -εσείς, κύριοι του ΣΥΡΙΖΑ- και κάνατε επίθεση λαϊκισμού σε οποιαδήποτε μεταρρύθμιση και εξορθολογισμό του κράτους προσπαθούσε να γίνει.

Και επειδή τα πράγματα πρέπει να λέγονται με το όνομά τους, δυστυχώς, σας συνοδεύει, κύριε Υπουργέ, το παρελθόν σας.

Εδώ κρατάω τη φωτογραφία τη δική σας, όταν πριν από δύο χρόνια περίπου -όταν προσπαθούσα στο Υπουργείο να βάλω τάξη- ήσασταν στο Σύνταγμα, μαζί με τους ονομαζόμενους διαμαρτυρόμενους τους δικούς σας και τάζατε τη δέκατη τρίτη σύνταξη.

Την κρατάω για το ιστορικό αρχείο της Βουλής, για να θυμάστε τι λέγατε και τι λέτε σήμερα, δύο χρόνια μετά.

Την καταθέτω.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κάτι ακόμη. Επειδή ο κ. Πετρόπουλος λίγο πριν είπε για το ζήτημα της υπονόμευσης και το λέτε κι εσείς, κύριοι συνάδελφοι του ΣΥΡΙΖΑ, υπονόμευση η Νέα Δημοκρατία, το κόμμα που βάζει πάντα την Ελλάδα και την πατρίδα πάνω από το κομματικό όφελος;

(Θόρυβος στην Αίθουσα)

Κρατώ, λοιπόν, και καταθέτω στα Πρακτικά τι θα πει υπονόμευση. Κοιτάξτε τι θα πει υπονόμευση. Κεντρική αφίσα του ΣΥΡΙΖΑ: «Δεν πληρώνουμε τίποτα μέχρι να καταρρεύσουν». Ποιοι; Η Νέα Δημοκρατία ή η Ελλάδα θα έπεφτε; Δίνατε οδηγία στον κόσμο να μην πληρώσει εισφορές, να μην πληρώσει φόρους. Αυτοί είστε, κύριοι Υπουργοί. Είστε απαράδεκτοι! Υπονομεύατε τη χώρα, δηλητηριάσατε την κοινωνία, τη διχάσατε και έχετε το θράσος σήμερα να έρχεστε να μιλάτε για τη Νέα Δημοκρατία για υπονόμευση, το κόμμα που πάντα στήριζε την εθνική προσπάθεια.

Το καταθέτω για την ιστορική μνήμη της Βουλής.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά την προαναφερθείσα αφίσα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αξιοπρεπείς συντάξεις. Άλλη αφίσα του ΣΥΡΙΖΑ. Άκουσα τον Πρωθυπουργό να μιλάει για την αξιοπρέπεια των συντάξεων. Κοιτάξτε την αφίσα. Είναι ένας κύριος συνταξιούχος -δεν ξέρω- ο οποίος καταγγέλλει τη Νέα Δημοκρατία για έλλειψη αξιοπρεπών συντάξεων. Υποτίθεται ότι θα ερχόσασταν εσείς να του δώσετε τις αξιοπρεπείς συντάξεις, τη δέκατη τρίτη σύνταξη, το εφάπαξ, το επικουρικό, την αύξηση όλων των συντάξεων, την επαναφορά.

Το καταθέτω για την ιστορική μνήμη και εξηγούμαι.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά την προαναφερθείσα αφίσα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, όταν ήμουν στο Υπουργείο προσπαθούσα και εγώ με τη σειρά μου να νοικοκυρέψω. Παρέλαβα από προκατόχους μου μία κατάσταση. Ποτέ δε γύρισα προς τα πίσω να πω τι γινόταν. Χρέος του Υπουργού και της κάθε κυβέρνησης είναι να στέκεται μπροστά και να κοιτά μπροστά. Να χτίζει πάνω σε ό,τι κληρονομεί και να αλλάζει ό,τι δεν είναι σωστό. Αυτό έκανα. Εσείς το μόνο που κάνατε ήταν να γκρεμίσετε. Δεν αφήσατε τίποτα όρθιο.

Κρύψατε τον «ΗΛΙΟ», τη μεγαλύτερη μεταρρύθμιση που φανέρωσε τις μαϊμού-συντάξεις και από τον Αύγουστο του ΄15 δεν ξαναβγάλατε τον «ΗΛΙΟ». Γιατί; Γιατί ήταν οι πρώτες μειώσεις του ΣΥΡΙΖΑ που κρύβετε, το 2% οριζόντια των κύριων συντάξεων και το 6% των επικουρικών το ΄15 και αν έβγαινε ο «ΗΛΙΟΣ» τον Αύγουστο, ο οποίος ήταν πλέον δημόσια κατάκτηση των δημοσιογράφων, παιδιών που έκαναν μεταπτυχιακό στο ασφαλιστικό της χώρας, θα φαίνονταν οι δικές σας μειώσεις, που εκεί ήταν και η πρώτη μείωση και η κατάρρευση της ελάχιστης σύνταξης των 486 ευρώ.

Σταματήσατε τον «ΑΤΛΑ»; Ξέρετε τι ήταν ο «ΑΤΛΑΣ», κυρίες και κύριοι συνάδελφοι; Η μεγαλύτερη τομή στο ασφαλιστικό μετά τον «ΗΛΙΟ». Τον παρουσίασα τον Δεκέμβριο του ΄14 και τον άφησα κληρονομιά στους επόμενους. Όποιος μπει σήμερα στο Υπουργείο Εργασίας, θα δει τα ένσημά του για είκοσι ένα χρόνια. Έδινε τη δυνατότητα οι συντάξεις να βγαίνουν μέσα σε μία μέρα, εάν συνεχίζατε την προσπάθεια. Σας το παρέδωσα και τι κάνατε; Το εγκαταλείψατε. Γιατί, κύριε Υπουργέ; Για να μη δείξετε ότι υπάρχει συνέχεια στο κράτος; Αυτοί είστε, αυτά γκρεμίσατε και γι’ αυτό σήμερα πληρώνει ο ελληνικός λαός και οι συνταξιούχοι. Τι πληρώνουν οι συνταξιούχοι; Εφάπαξ 20% οριζόντια μείωση γι’ αυτούς που θα το πάρουν. Και επειδή ακούω περί εφάπαξ, σας θυμίζω όταν έφυγα από το Υπουργείο είχα δώσει 3,1 δισεκατομμύρια ευρώ από πληρωμή εφάπαξ σε ενενήντα έξι χιλιάδες επτακόσιους συνταξιούχους και από την ημέρα που έφυγα από το Υπουργείο δεν δώσατε ούτε ένα εφάπαξ. Και μάλιστα, ειδικά για το εφάπαξ, με συνοδεύει και με στοιχειώνει, κύριε Υπουργέ, αυτό εδώ το κείμενο.

Είναι το δικόγραφο που έλαβα εναντίον της δικής μου ρύθμισης για το εφάπαξ, το οποίο θεωρούσατε ότι είναι απάνθρωπο, το οποίο ήταν πολύ πιο ήπιο από τη δική σας περικοπή που σήμερα φέρνετε και το κάνατε ως δικηγορικό γραφείο.

Αυτό θα το καταθέσω, κύριε Πρόεδρε, περισσότερο, για να δείτε την αντίφασή σας. Τι λέγατε χθες, τι λέτε σήμερα και πώς συμπεριφέρεστε. Σας στοιχειώνουν τα λάθη σας και το παρελθόν σας. Αυτό πληρώνει σήμερα ο ελληνικός λαός.

Κύριες συντάξεις. Πέρα από τις οριζόντιες περικοπές του ΄15 έχουμε 10% έως 30% οριζόντια μείωση για όλους τους νέους συνταξιούχους και σε δύο χρόνια από τώρα και οι σημερινοί συνταξιούχοι, για λόγους απουσίας ανισότητας στο ασφαλιστικό σύστημα, θα εξομοιωθούν. Θα μειωθούν και οι συντάξεις των σημερινών συνταξιούχων 10% έως 30% οριζόντια για όλους. Αυτό το λέω, για να το ξέρουν και να συνεννοούμαστε ως πολιτεία και ως κράτος.

Το ζήτημα των επικουρικών. Η ρήτρα μηδενικού ελλείμματος, την οποία καταγγέλλατε και η οποία αποτελεί μεταρρύθμιση, είχε προοπτική να κόψει τις επικουρικές συντάξεις 4,5% καταγεγραμμένο στον κρατικό προϋπολογισμό για το 2015 και 0% για το 2016, καθότι η οικονομία και το δημοσιονομικό υπόδειγμα της χώρας πήγαιναν πάρα πολύ καλά. Εσείς τι κάνατε; 6% το 2015 και 20% το 2016 και ένας Θεός ξέρει προς τα πού ακόμα θα πάει η περικοπή! Τα ζητήματα των αναπηρικών και της χηρείας ούτε καν τα συζητάω. Είναι περικοπές πολύ βάναυσες και πολύ δυσάρεστες.

Κατώτατη σύνταξη. Πήρατε την κατώτατη σύνταξη στα 486 ευρώ και την παραδίδετε σήμερα στο ελληνικό Κοινοβούλιο στα 320 έως 384 ευρώ, κύριε Υπουργέ. Γιατί ο κ. Τσίπρας μίλησε προχθές στην Κοινοβουλευτική Ομάδα του ΣΥΡΙΖΑ και είπε για αξιοπρεπή εθνική σύνταξη. Σας ενημερώνω, λοιπόν, ότι αυτό είναι μια οριζόντια μείωση της βασικής σύνταξης που την έκανε ο ΣΥΡΙΖΑ από 486 ευρώ -τόσο την παραλάβατε- και την παραδίδετε στα 320 ευρώ έως 384 ευρώ.

Το ζήτημα του ΕΚΑΣ. Δεν μου λέτε, κύριε Υπουργέ, το e-mail Χαρδούβελη το έχετε δει προφανώς. Ήταν εκείνο για το οποίο ο κ. Τσίπρας από αυτό εδώ το Βήμα έλεγε και απειλούσε τη Νέα Δημοκρατία, τον κ. Σαμαρά τότε, όλους τους Βουλευτές της Νέας Δημοκρατίας. Και μάλιστα είπε -και θα το δείτε στο διαδίκτυο- «μην τολμήσετε και υπογράψετε την τελευταία αξιολόγηση», δηλαδή το e-mail Χαρδούβελη, «διότι πρέπει να λαμβάνετε υπ’ όψιν το πρώτο κόμμα της Αντιπολίτευσης». Και είπε ο κ. Τσίπρας «στέλνω μήνυμα και στην Ευρώπη». Και φυσικά τα γκρεμίσατε όλα και το e-mail Χαρδούβελη, που περιελάμβανε οριακές παρεμβάσεις στο ασφαλιστικό, διότι είχε πλέον ισορροπήσει το σύστημα, 310 εκατομμύρια ευρώ, το δεκαπλασιάσατε στα 3,1 δισεκατομμύρια ευρώ. Αυτή είναι η παρέμβασή σας, η οποία πολύ εύκολα προκύπτει από τα 12,7 δισεκατομμύρια ευρώ της διετίας 2015-2016, το ΑΕΠ που ρίξατε έξω, και φυσικά ένα κομμάτι συμφωνήσατε με την τρόικα να το ρίξετε στο ασφαλιστικό. Τόσο απλά είναι. Δηλαδή, οι συνταξιούχοι, οι εργαζόμενοι, οι μηχανικοί, οι δικηγόροι, οι γιατροί, οι αγρότες πρέπει να ξέρουν σήμερα ότι τίποτα από αυτά τα οποία γίνονταν και έρχονται να νομοθετηθούν από τον ΣΥΡΙΖΑ δεν θα υπήρχαν εάν δεν κάνατε αυτήν τη ζημιά στην οικονομία.

Και κάτι άλλο.

**ΠΡΟΕΔΡΕΥΩΝ (Νικήτας Κακλαμάνης):** Και θα κλείσετε με αυτό, κύριε συνάδελφε.

**ΙΩΑΝΝΗΣ ΒΡΟΥΤΣΗΣ:** Ολοκληρώνω, κύριε Πρόεδρε.

Θέλω να σας πω το εξής:Και αν ακόμα πήρατε την εξουσία στις 25 Ιανουαρίου 2015, κερδίσατε την εξουσία με ψέματα, με εξαπάτηση, με λαϊκισμό, με συγκεντρώσεις αγανακτισμένων στο Σύνταγμα, όπου πρωταγωνιστούσατε μαζί με τον κ. Τσίπρα, κύριε Κατρούγκαλε.

**ΧΡΗΣΤΟΣ ΜΠΓΙΑΛΑΣ:** Με την ψήφο του ελληνικού λαού.

**ΙΩΑΝΝΗΣ ΒΡΟΥΤΣΗΣ:** Και αν ακόμα το κάνατε τότε για την εξουσία, αλλά συνεχίζατε τις μεταρρυθμίσεις και τις διαρθρωτικές αλλαγές που είχαμε δρομολογήσει, τίποτα από αυτά δεν θα συνέβαινε. Όμως, πήγατε στη λογική του plan X του κ. Βαρουφάκη και τα capital controls ήταν η συνέπεια. Άρα, το γκρέμισμα της οικονομίας, ο λαϊκισμός και η δημαγωγία έφερε αυτή τη ζημιά στην οικονομία και αυτό πληρώνουμε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε συνάδελφε, δεν έχετε άλλο χρόνο.

**ΙΩΑΝΝΗΣ ΒΡΟΥΤΣΗΣ:** Ολοκληρώνω αμέσως, κύριε Πρόεδρε.

Με λίγα λόγια, επειδή πρέπει να στείλουμε και ένα μήνυμα στον κόσμο: Κοιτάξτε, όταν δεν ευημερούν ούτε οι αριθμοί ούτε οι άνθρωποι οι κυβερνήσεις πέφτουν με πάταγο. Σας συνιστώ, λοιπόν, να φορέσετε ζώνες ασφαλείας, όχι για την εκτόξευση της ανάπτυξης που τάξατε, αλλά για τη σύγκρουση που θα έχετε το επόμενο διάστημα με την κοινωνία, η οποία θα είναι σφοδρή και η οποία θα είναι για εσάς μοιραία.

Όσον αφορά το ασφαλιστικό, είμαι υποχρεωμένος να πω ότι οι προκλήσεις του ασφαλιστικού για την Νέα Δημοκρατία παραμένουν ανοικτές. Όχι στη λογική του λαϊκισμού που θέτατε εσείς όταν ήσασταν Αντιπολίτευση, αλλά με σεβασμό στο δημοσιονομικό πλαίσιο το οποίο υπάρχει, με δημοσιονομική ισορροπία θα πρέπει να αποκαταστήσουμε αδικίες, στρεβλώσεις σε ανθρώπους οι οποίοι θίγονται σήμερα, σε αδικίες κατάφωρες οι οποίες υπάρχουν, και αυτό η Νέα Δημοκρατία θα το κάνει σύντομα, γιατί εμείς είμαστε η πραγματική ελπίδα, κύριοι Υπουργοί.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, θα ήθελα να πω δύο λόγια πριν παραδώσω τη θέση μου στον συνάδελφο κ. Βαρεμένο. Πρώτον, θα ήθελα να παρακαλέσω τα κόμματα που προτίθενται να καταθέσουν αίτημα για ονομαστική ψηφοφορία να το κάνουν όσο το δυνατόν συντομότερα -δεν λέω τώρα, αλλά πάντως νωρίς το απόγευμα- για να μπορέσουν οι υπηρεσίες της Βουλής να κάνουν την προετοιμασία, για να μην χάσουμε χρόνο το βράδυ στις 10.00΄. Αυτό είναι το ένα θέμα.

Δεύτερον, δευτερολογία Κοινοβουλευτικών δεν θα υπάρχει, απλά μικροπαρεμβάσεις. Έτσι, απαντώ και σε ένα αίτημα του κ. Λοβέρδου, ο οποίος μετά τους τέσσερις Κοινοβουλευτικούς θα έχει μια μικρή παρέμβαση, όπως μπορείτε και οι άλλοι Κοινοβουλευτικοί κάποια στιγμή, τρίλεπτη.

Νομίζω ότι επειδή θα βοηθήσει όλη την Αίθουσα κι επειδή δεν το είχα αναγγείλει πρέπει να δώσουμε τον λόγο για πέντε λεπτά στον κ. Κατρούγκαλο, που θέλει να πει νομοτεχνικές βελτιώσεις και να πει και ποιες βουλευτικές τροπολογίες κάνει αποδεκτές. Νομίζω ότι είναι χρήσιμο για τις τοποθετήσεις από δω και πέρα και των συναδέλφων και των Κοινοβουλευτικών Εκπροσώπων.

Μετά, για θέμα προσωπικό, όπως είπε ο κ. Αποστόλου, θα έχει τον λόγο. Και μετά συνεχίζουμε κανονικά, όπως τα έχουμε εδώ.

Κυρίες και κύριοι συνάδελφοι, πριν εγκαταλείψω την Έδρα, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μέλη του Συλλόγου Φυσιολατρών Ορειβατών Πειραιώς «Ο Όλυμπος».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής )

Κύριε Υπουργέ, έχετε τον λόγο. Ελπίζω ότι σε πέντε λεπτά θα ολοκληρώσετε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αγαπητές και αγαπητοί συνάδελφοι, ξεκινώ από τις νομοτεχνικές βελτιώσεις. Οι σημαντικότερες είναι δύο μεταβατικές διατάξεις. Για να έχουμε τη δυνατότητα να αντικαταστήσουμε το αγγελιόσημο ως πόρο του ΕΔΟΕΑΠ θα υπάρξει μία μεταβατική περίοδος και οι σχετικές ρυθμίσεις για την κατάργηση του αγγελιόσημου θα έχουν εφαρμογή από την 1η Αυγούστου του 2016.

**ΣΟΦΙΑ ΒΟΥΛΤΕΨΗ:** Γιατί όχι από την 1η Ιανουαρίου όπως τους άλλους;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γιατί είναι παρέκκλιση από συμφωνηθέντα στη διαπραγμάτευση και από μνημονιακή δέσμευση, την οποία έχουν αναλάβει διαχρονικά και οι κυβερνήσεις οι δικές σας.

Επίσης, υπάρχει μία μεταβατική περίοδος που αφορά την έναρξη ισχύος των συνταξιοδοτικών ρυθμίσεων για τα Σώματα Ασφαλείας και για τις Ένοπλες Δυνάμεις από 1-7-2016, γιατί μέχρι τότε θα έχει καταρτιστεί νέο ειδικό μισθολόγιο για τα Σώματα Ασφαλείας και για τον Στρατό και θα υπάρξουν ειδικές προβλέψεις, όπως για παράδειγμα η καθιέρωση παράλληλης επετηρίδας για τα Σώματα Ασφαλείας, που θα διευκολύνουν την αποτελεσματικότερη συνέργεια του ασφαλιστικού νομοσχεδίου με το μισθολογικό.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Γίνεται δεκτό ένα δίκαιο αίτημα των ίδιων εργαζομένων των Σωμάτων Ασφαλείας και του Στρατού, η σύνταξη λόγω θανάτου να δίνεται με τους ίδιους όρους με τη σύνταξη λόγω ανικανότητας, μιας που προφανώς αυτή η κατηγορία εργαζομένων διαφέρει από όλους τους άλλους, γιατί είναι εκτεθειμένη σε κίνδυνο κατά τη διάρκεια της άσκησης των καθηκόντων τους πολύ περισσότερο σε σχέση με οποιαδήποτε άλλη κατηγορία.

Να πω εδώ ότι ήταν αυτονόητο και έπρεπε να έχει προβλεφθεί από την αρχή. Η παράλειψη αυτή οφείλεται στο ότι επαναλάβαμε στο άρθρο 4 του δικού μας νόμου αυτούσια τη διάταξη του άρθρου 2 του ν.3865/2010, όπου προφανώς κι εκεί από παράλειψη -δεν καταλογίζω καμμία πρόθεση ούτε στους συντάκτες του νόμου αυτού- είχε παραλειφθεί να αναφερθεί η λόγω θανάτου σύνταξη και είχε ενταχθεί «μόνο λόγω ανικανότητας». Είναι προφανές ότι όταν ρυθμίζουμε το έλασσον, το ατύχημα ή τον τραυματισμό, πρέπει να ρυθμίζουμε και το μείζον. Όταν προστατεύουμε από το κακό, πρέπει να προστατεύουμε και από το χείρον.

Νομίζω ότι αυτά είναι τα βασικά. Και γίνονται και δεκτά άλλα αιτήματα που προέκυψαν από τη συζήτηση, αιτήματα του Πανελλήνιου Ιατρικού Συλλόγου, αιτήματα των δικηγόρων ως προς τις εισφορές, θα τα δείτε, και θέματα εκπροσώπησης. Αυτά είναι τα πιο σημαντικά.

Έρχομαι στις τροπολογίες τώρα. Οι υπουργικές γίνονται δεκτές.

Η δική μας τροπολογία αφορά οργανωτικά κυρίως θέματα του Υπουργείου Εργασίας και του ΟΑΕΔ και την ένταξη του ΕΤΑΤ, του προσυνταξιοδοτικού ταμείου, στον ενιαίο φορέα, ακριβώς για να έχουμε πλήρη αντιμετώπιση των θεμάτων της κοινωνικής ασφάλισης.

Πολιτικά θα ήθελα να επισημάνω εδώ ότι δεν θεωρούμε ότι έχουν απαλειφθεί οι ευθύνες των τραπεζών, οι υποχρεώσεις τους, για τη χρηματοδότηση αυτής της προσυνταξιοδοτικής ρύθμισης. Δεν θέλουμε να επαναλάβουμε την πάγια τακτική να δημοσιοποιούνται ιδιωτικές υποχρεώσεις. Ρυθμίζουμε το γε νυν έχον όπως έχει η κατάσταση κι επιφυλασσόμαστε για να μέλλον να δούμε πώς θα μπορέσουμε να ρυθμίσουμε την πολιτική αυτή εκκρεμότητα.

Ως προς τις βουλευτικές τροπολογίες, γίνεται δεκτή η υπ’ αριθμόν 402/3 τροπολογία του συναδέλφου του ΣΥΡΙΖΑ κ. Βαρδάκη. Είναι για το επίδομα τοκετού. Από κακή συνεννόηση των υπηρεσιών –δεν οφείλεται σε μας, αλλά σε προγενέστερη κατάσταση- υπήρξε μια υποχρέωση επιστροφής επιδόματος που είχε καταβληθεί. Είναι προφανώς ανεπιεικές.

Υπάρχει επίσης μια αντίστοιχη πρόβλεψη πάλι από τον κ. Βαρδάκη με την υπ’ αριθμόν 407/6 τροπολογία για συγκρότηση επιτροπής αγροτικών ατυχημάτων. Εδώ και χρόνια δεν είχε συγκροτηθεί η επιτροπή αυτή, με αποτέλεσμα να μην υπάρχει αποτελεσματική προστασία.

Επίσης, υπάρχει τροπολογία του κ. Βαρδάκη και άλλων συναδέλφων από άλλα κόμματα, απ’ ό,τι γνωρίζω -δεν ξέρω αν συνυπογράφεται, έχω τον αριθμό μπροστά μου- για την εισφορά των συνταξιουχικών οργανώσεων, που αναπροσαρμόζει στα είκοσι λεπτά την εισφορά αυτή.

Γίνεται εν μέρει δεκτή -και θα πω τώρα τα μέρη της τροπολογίας που κάνω δεκτά- η υπ’ αριθμόν 398/2 τροπολογία της συναδέλφου κ. Χριστοφιλοπούλου και άλλων Βουλευτών του ΠΑΣΟΚ και η συναφής μ’ αυτή, στο βαθμό που επικαλύπτεται, 408/7 του κ. Δημαρά. Αφορά θέματα αναπηρίας. Όπως έχω πει,…

**ΒΑΣΙΛΕΙΟΣ ΟΙΚΟΝΟΜΟΥ:** Mόνο Βουλευτών του ΠΑΣΟΚ είναι ή απ’ όλα τα κόμματα; Πείτε το.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης** **και Κοινωνικής Αλληλεγγύης):** Και του κ. Δημαρά. Δεν ξέρω αν είναι άλλη, αν υπάρχει και άλλη που την παραλείπω. Αναφέρομαι και σ’ αυτούς.

**ΒΑΣΙΛΕΙΟΣ ΟΙΚΟΝΟΜΟΥ:** Είναι και από το Ποτάμι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ποιο κομμάτι της τροπολογίας; Όλη την κάνετε δεκτή;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης** **και Κοινωνικής Αλληλεγγύης):** Όχι. Θα σας πω τώρα. Μισό λεπτό να δω τις υπογραφές. Με συγχωρείτε, κύριε Οικονόμου. Δεν το έκανα επίτηδες. Διαβάζω τους υπογράφοντες την τροπολογία, γιατί τελικά έχετε δίκιο. Δεν είχα προσέξει τις υπογραφές. Είναι και το Ποτάμι. Διαβάζω τους υπογράφοντες, για να μην υπάρχει παρεξήγηση: Χριστοφιλοπούλου, Μπαργιώτας, Κουτσούκος, Κεγκέρογλου, Οικονόμου και ο κ. Δημαράς σε αυτοτελή τροπολογία.

Εδώ, όπως έχω πει επανειλημμένα, στα θέματα αναπηρίας δεν εισάγαμε επεμβάσεις. Διατηρήσαμε το υφιστάμενο καθεστώς. Άρα, ό,τι έχει ακουστεί για περικοπές είναι προφανώς ανακριβές και άτοπο.

Ποια μέρη κάνω δεκτά από την τροπολογία; Θα τα κατονομάσω. Απλώς να πω πρώτα την αιτιολογία της αποδοχής. Πρόκειται για πρόβλεψη να δίνονται κατά προτεραιότητα στα άτομα με αναπηρία οι κάθε είδους παροχές. Εύλογο αίτημα λόγω της κατάστασής τους. Επίσης, η επέκταση των διατάξεων του π.δ.169/2007 και σε άλλες κατηγορίες αναπηρίας που, επειδή είχαν προβλεφθεί μεταγενέστερα, δεν συμπεριλαμβάνονται στη ρύθμιση. Θα μπορούσε να θεωρηθεί ότι δεν συμπεριλαμβάνονται στη ρύθμιση, όπως έχει διατυπωθεί.

Αντιθέτως, ουσιαστικές βελτιώσεις δεν τις κάνω δεκτές όχι επειδή διαφωνώ μ’ αυτές, αλλά γιατί πρέπει να αντιμετωπιστούν στο πλαίσιο της επιτροπής που -σας θυμίζω- έχει ως αποστολή τον εξορθολογισμό και τη βελτιστοποίηση των υφιστάμενων παροχών, εντός όμως του πλαισίου της υπάρχουσας συνταξιοδοτικής δαπάνης για τα άτομα με αναπηρία. Άρα, δεν μπορούμε να κάνουμε επιμέρους επεμβάσεις, γιατί θα έχουν ακριβώς ad hoc χαρακτήρα και όχι τη σφαιρικότητα που χρειάζεται η σοβαρή αντιμετώπιση του θέματος.

Άρα, απ’ αυτήν την τροπολογία της κ. Χριστοφιλοπούλου και των άλλων συναδέλφων που κατονόμασα, κάνω δεκτό από το άρθρο 7 το τμήμα Α και στο άρθρο 9 την προσθήκη, μόνο αυτή, -μία μόνο υπάρχει στο άρθρο 9- καμμία από το άρθρο 10 και επόμενα. Στο άρθρο 27 κάνω δεκτό το τμήμα Α. Στο άρθρο 29 τη μοναδική προσθήκη. Στο άρθρο 35 το τμήμα Α. Αυτά.

Πρέπει να αναφερθώ σε τρεις τροπολογίες που δεν τις κάνω δεκτές, αν και συμφωνώ με το περιεχόμενό τους, γιατί θεωρώ ότι χρειάζονται περαιτέρω εξέταση. Είναι η τροπολογία με αριθμό 424/19 συναδέλφων του ΣΥΡΙΖΑ για τη μετατροπή επικουρικών ταμείων των κλάδων ελεύθερων επαγγελματιών, δικηγόρων και άλλων σε επαγγελματικά, που συμπίπτει με ανάλογη, την υπ’ αριθμόν 415/11 τροπολογία της κ. Χριστοφιλοπούλου. Επειδή δεν την έχω μπροστά μου, δεν ξέρω αν συνυπογράφεται και από άλλους Βουλευτές της Δημοκρατικής Συμπαράταξης.

Η άποψή μου επί του θέματος έχει ως εξής: Ο πρώτος πυλώνας, της κύριας και δημόσιας ασφάλισης, πρέπει να παρέχει αυτοτελώς πλήρη και αξιοπρεπή σύνταξη. Συμπληρωματικό χαρακτήρα μόνο μπορούν να έχουν τα επαγγελματικά ταμεία του δεύτερου πυλώνα. Με ποια προϋπόθεση; Ότι ο πρώτος πυλώνας, δηλαδή η κύρια, η δημόσια, αναδιανεμητική σύνταξη παρέχει αξιοπρεπείς συντάξεις όσο το δυνατόν πλησιέστερα στο αρχικό επίπεδο διαβίωσης. Από εκεί και μετά κάθε επαγγελματικός κλάδος πρέπει να έχει τη δυνατότητα να συγκροτεί τα δικά του ταμεία –τα επαγγελματικά του δεύτερου πυλώνα- και είχα δηλώσει εξαρχής στη φάση του διαλόγου που είχε προηγηθεί -δυστυχώς ημιτελούς, όχι με ευθύνη του Υπουργείου…

**ΒΑΣΙΛΕΙΟΣ ΟΙΚΟΝΟΜΟΥ:** Τι νομικά πρόσωπα είναι αυτά;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς αυτό είναι ένα από τα ζητήματα που πρέπει να εξεταστούν, κύριε Οικονόμου.

Είχα, λοιπόν, απευθύνει πρόσκληση προς τους επιστημονικούς συλλόγους -Ιατρικό, Δικηγορικό, το Τεχνικό Επαγγελματικό Επιμελητήριο- εάν επιθυμούν τη μετεξέλιξη των υφιστάμενων επικουρικών συντάξεων σε επαγγελματικές να μου το δηλώσουν ούτως ώστε με αυτόν τον τρόπο να μπορέσουμε και να καλύψουμε τον στόχο της συμπληρωματικής προστασίας, αλλά και να μειωθούν οι εισφορές, που αν συνυπολογιστεί το 11% που αφορά στην επικουρική ασφάλιση, είναι πράγματι υπέρογκες.

Δεν υπήρξε παρόμοια ανταπόκριση, λόγω της αποχώρησης της μονομερούς από τον διάλογο αυτών των επαγγελματικών-επιστημονικών οργανώσεων και για αυτό δεν έγινε δυνατή η έγκαιρη αντιμετώπιση του ζητήματος.

Ο λόγος για τον οποίον δεν γίνεται δεκτό το αίτημα τώρα είναι γιατί υπάρχουν πολλές τεχνικές και νομικές λεπτομέρειες που πρέπει να εξεταστούν. Για παράδειγμα, η ύπαρξη αναλογιστικής μελέτης, ώστε να δούμε τι θα γίνει με την καταβολή των συντάξεων των νυν επικουρικών συνταξιούχων. Επομένως, δεν θεωρώ ότι είναι ώριμο το ζήτημα προς αντιμετώπιση και για αυτόν τον λόγο δεν κάνω δεκτή την τροπολογία και όχι γιατί δεν δέχομαι επί της ουσίας τη συγκεκριμένη πρόταση.

Αντίστοιχα, στην τροπολογία με αριθμό 424/19 υπάρχει μια πρόταση για τη δυνατότητα η διευκόλυνση που δίνεται στους ελεύθερους επαγγελματίες στην πρώτη πενταετία να μην αντιμετωπίζεται με κατάθεση χρημάτων αλλά με συμψηφισμό σύνταξης, που τη θεωρώ εύλογη, αλλά και αυτή χρειάζεται διευκρινίσεις και πρόκειται να εξεταστεί στο μέλλον.

Υπάρχει μια τροπολογία η υπ’ αριθμόν 406/5 των κ.κ. Μηταφίδη, Μιχελογιαννάκη και άλλων Βουλευτών του ΣΥΡΙΖΑ που θέλει να βελτιώσει το άρθρο 50, που αποτελεί μια πολύ θετική παρέμβασή μας για την ευθύνη των μετόχων ανωνύμων εταιρειών. Δέχομαι ως ορθή την επιχειρηματολογία ως επί το πολύ σε αυτήν την κατεύθυνση. Από εντελώς αντίθετη κατεύθυνση άκουσα από τη Νέα Δημοκρατία ότι ίσως θα έπρεπε να ρυθμίσουμε ειδικά το θέμα των venture capitals, αυτών δηλαδή των εταιρειών που χρηματοδοτούν νεόφυτες επιχειρήσεις που συνήθως έχουν επιχειρηματικότητα. Αυτό το άκουσα από τον Αντιπρόεδρο κ. Γεωργιάδη.

Εν όψει αυτών των γεγονότων θεωρώ ότι το άρθρο 50 συνολικά πρέπει να επανεξεταστεί.

**ΙΩΑΝΝΗΣ ΒΡΟΥΤΣΗΣ:** Δεν είπε τίποτα τέτοιο ο κ. Γεωργιάδης.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, μου το είπε ιδιωτικά. Το διευκρινίζω. Δεν δέχθηκε την τροπολογία. Μισό λεπτό, για να μη δημιουργώ συγχύσεις. Μου είπε: εξετάστε στο ζήτημα αυτό το συγκεκριμένο θέμα. Δεν είπα ότι αποδέχεται την τροπολογία.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Υπουργέ. Συντομεύστε την αιτιολογία για τις τροπολογίες που δεν δέχεστε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Συντομεύω. Με συγχωρείτε.

Επομένως, ανακαλώ συνολικά το άρθρο 50, για να επανεξεταστεί ενόψει της ανάγκης βελτίωσής του, ιδίως εν όψει των επιχειρημάτων που εκφράστηκαν από τον ΣΥΡΙΖΑ.

Τώρα, κύριε Πρόεδρε, επειδή είμαι στο Βήμα θέλετε να μου δώσετε τρία λεπτά για ορισμένες παρατηρήσεις επ’ αυτών που ακούστηκαν ή θέλετε να πάρω τον λόγο αργότερα; Για τη δευτερομιλία μου επιφυλάσσομαι.

**ΧΡΗΣΤΟΣ ΜΑΝΤΑΣ:** Θα βοηθήσει τον διάλογο να τα πείτε τώρα.

**ΧΡΗΣΤΟΣ ΚΑΤΣΩΤΗΣ:** Στις καλένδες πάει το άρθρο 50!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Επιφυλάσσομαι να μην προχωρήσω τώρα στη δευτερολογία μου, για να έχω τη δυνατότητα μιας συνολικής ανασκόπησης των επιχειρημάτων που έχουν ακουστεί.

**ΧΡΗΣΤΟΣ ΜΑΝΤΑΣ:** Αυτό θέλετε;

**ΠΡΟΕΔΡΕΥΩΝ (Γεώργιος Βαρεμένος):** Αυτό ζητάτε;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έλεγα τώρα αν μου επιτρεπόταν να μιλήσω για τρία λεπτά για πράγματα που ήδη έχουν ακουστεί. Αν έχω την άδεια του Προεδρείου.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, συνεχίστε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα αναφερθώ κυρίως σε ανακρίβειες που ακούστηκαν, κατ’ αρχάς, από τον συνάδελφο κ. Δένδια τον οποίον ιδιαίτερα υπολήπτομαι.

Ακούστηκαν τερατώδη πράγματα, όπως για παράδειγμα ότι η επιβάρυνση των ελεύθερων επαγγελματιών για κατηγορίες εισοδήματος ως 40.000 ευρώ θα είναι 80% και για κατηγορίες εισοδήματος 100.000 ευρώ θα είναι ως 90%.

Όπως είπα και στην πρωτομιλία μου το 81% των αυταπασχολούμενων και το 70% των επαγγελματοβιοτεχνών έχουν ελαφρύνσεις κι όχι επιβαρύνσεις με το νέο σύστημα. Κανείς δεν επιβαρύνεται αθροιστικά φορολογικά και ασφαλιστικά πάνω από το 55% του εισοδήματός του, ακόμα και αυτές οι πολύ υψηλές κατηγορίες.

Η παραδρομή που έκανε ο κ. Δένδιας είναι ότι υπολογίζει ασφαλιστικές εισφορές για το εισόδημα των 100.000 ευρώ στο σύνολο, ενώ ρητά προβλέπεται ότι οι ασφαλιστικές εισφορές οφείλονται μέχρι του ύψους των 70.000 ευρώ.

Άκουσα, επίσης, από τον κ. Βρούτση πρόσφατα την εκδοχή ότι ο δικός μας νόμος ήταν κακέκτυπο προετοιμασμένου νόμου του ιδίου. Όχι απλώς ποτέ δεν βρήκα παρόμοιο αντίγραφο, αλλά να σας θυμίσω την προηγούμενη εκδοχή του κ. Βρούτση ότι δεν είναι έργο Ελλήνων το συγκεκριμένο αυτό νομοσχέδιο, αλλά κάποιας εταιρείας και μάλιστα γαλλικής. Σας θυμίζω προηγούμενη εκδοχή πάλι ότι θα εφαρμοζόταν ο ν.3863/2010 και ο ν.3865/2010, ο οποίος πράγματι προέβλεπε ισχύ εφαρμογής την 1η Ιανουαρίου 2015. Όχι απλώς νόμο δεν είχατε ετοιμάσει αλλά ούτε καν τις εγκυκλίους για την εφαρμογή του νόμου που υποτίθεται ότι θα εφαρμόζατε.

**ΒΑΣΙΛΕΙΟΣ ΟΙΚΟΝΟΜΟΥ:** Αφού έγιναν εκλογές!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και ξέρατε ότι θα τις χάνατε, κύριε Οικονόμου; Δηλαδή, δεν είχατε υποχρέωση…;

**ΙΩΑΝΝΗΣ ΒΡΟΥΤΣΗΣ:** Έτοιμα ήταν όλα, Υπουργέ. Όχι τέτοια ψέματα.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ δεν χρησιμοποιώ τον όρο «ψέματα», γιατί δεν θέλω να οξύνω τη συζήτηση.

(Θόρυβος στην Αίθουσα)

**ΙΩΑΝΝΗΣ ΓΚΙΟΚΑΣ:** Ομιλία κάνετε; Είκοσι λεπτά ομιλία κάνει, κύριε Πρόεδρε. Δεν κάνει νομοτεχνικές βελτιώσεις!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι. Ζήτησα την άδεια να κάνω ορισμένες παρατηρήσεις στα προηγούμενα, με την άδεια του Προέδρου, κύριοι συνάδελφοι.

**ΙΩΑΝΝΗΣ ΒΡΟΥΤΣΗΣ:** Ομιλία κάνετε. Δεν είναι σωστό.

**ΠΡΟΕΔΡΕΥΩΝ (Γεώργιος Βαρεμένος):** Ήταν αναγκαίες και χρήσιμες οι διευκρινίσεις για τις τροπολογίες.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Με την άδεια του προεδρείου το έκανα, αλλά για να μην υπάρχει ένταση για διαδικαστικά θέματα, θα συνεχίσω στη δευτερολογία μου.

(Στο σημείο αυτό ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης, Γιώργος Κατρούγκαλος καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να καταχωριστούν οι σελ. 102-106)

(ΑΛΛΑΓΗ ΣΕΛΙΔΑΣ)

**ΧΡΗΣΤΟΣ ΚΑΤΣΩΤΗΣ:** Πάλι; Εμείς θα έχουμε χρόνο να δευτερολογήσουμε;

**ΙΩΑΝΝΗΣ ΒΡΟΥΤΣΗΣ:** Είκοσι λεπτά ομιλία κάνει, κύριε Πρόεδρε! Δεν είναι σωστό αυτό.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Αποστόλου έχει τον λόγο για ένα λεπτό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητοί συνάδελφοι -και απευθύνομαι ιδιαίτερα στους συναδέλφους της Νέας Δημοκρατίας- κάποια στιγμή η αλήθεια, όσο και να θέλετε, θα βγαίνει.

Δεκαεφτά Βουλευτές του κόμματος της Νέας Δημοκρατίας, όσοι είναι σήμερα στη Βουλή, τον Νοέμβρη του 2014 κατέθεσαν σχετική τροπολογία στον αρμόδιο Υπουργό και ζητούσαν να αντιμετωπιστεί το ζήτημα της φορολόγησης των ενισχύσεων. Η απάντηση από πλευράς του Υπουργού είναι ένα θέμα που υπάρχει, αλλά δεν μπορώ να σας απαντήσω, διότι δεν έχω εκτιμήσει τις επιπτώσεις.

**ΙΩΑΝΝΗΣ ΒΡΟΥΤΣΗΣ:** Με νόμο το φέρνεις, κύριε Υπουργέ. Δικός σου νόμος είναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Η απάντηση που πήραμε ποια ήταν, κύριε Υπουργέ;

(Θόρυβος στην Αίθουσα)

**ΙΩΑΝΝΗΣ ΒΡΟΥΤΣΗΣ:** Σήμερα φέρνετε νόμο εσείς.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ. Εσείς ζητούσατε τότε από τον Υπουργό…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Ρητορική είναι η ερώτηση.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Συνεχίζουμε.

Ρωτήστε τους δεκαεφτά Βουλευτές που κατέθεσαν τη συγκεκριμένη τροπολογία.

Δεύτερον, γνωρίζετε ότι υπάρχει υπουργική απόφαση των Σκανδαλίδη-Κουσελά από το 2011 που λέει ότι μέσα στο κέρδος από επιχειρηματική αγροτική δραστηριότητα εντάσσονται οι ενισχύσεις, οι αποζημιώσεις, οι επιδοτήσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Το λέει ο νόμος;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αυτό, λοιπόν, στον ν.4173/2013 δεν το λέμε εμείς. Η ίδια η Σαββαΐδου, η πρώην Γενική Γραμματέας, αναφέρει ρητά ότι εντάσσονται όλα αυτά.

(Χειροκροτήματα από την πτέρυγα του ΣΥΡΙΖΑ)

Την περίοδο εκείνη, άνοιξη του 2015, όταν άνοιξε η διαδικασία υποβολής φορολογικών δηλώσεων από όλους τους φοροτέχνες, από όλα τα γραφεία τονιζόταν ότι εδώ έχουμε αυτό το πρόβλημα. Μπαίνουν μέσα όλες οι ενισχύσεις. Και εκεί κάναμε την παρέμβαση και βγάλαμε τις ενισχύσεις. Επιτέλους, χωνέψτε το αυτό!

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεν τις βγάλατε, τις βάλατε. Το νομοθετείτε σήμερα.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Μεγαλομύστακας έχει τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, με συγχωρείτε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, ολοκληρώσατε;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, ένα λεπτό.

Σήμερα, λοιπόν, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Σας άκουσα.

(Θόρυβος από την πτέρυγα της Νέας Δημοκρατίας)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Γιατί δεν θέλετε να ακούτε; Ακούστε, κύριε Βρούτση. Χθες, λοιπόν…

**ΠΡΟΕΔΡΕΥΩΝ (Γεώργιος Βαρεμένος):** Κύριε Βεσυρόπουλε, θορυβείτε εκ συστήματος!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, εδώ είναι ξεκάθαρα τα πράγματα. Βρισκόμασταν σε διαπραγμάτευση και εμείς είχαμε μέχρι 12.000 ευρώ τις ενισχύσεις εκτός φορολόγησης. Και τι καταφέραμε στη διαπραγμάτευση;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Για πρώτη φορά φορολογούνται επιδοτήσεις επί ΣΥΡΙΖΑ! Είναι δύσκολη η θέση του Υπουργού. Αυτό είναι το πρόβλημα.

**ΙΩΑΝΝΗΣ ΒΡΟΥΤΣΗΣ:** Το νομοθετείτε σήμερα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αυτό το 11.000 ευρώ να γίνει αφορολόγητο για τους αγρότες. Ξέρετε τι σημαίνει αυτό το πράγμα; Ότι οι ενισχύσεις αυτές, αυτό το 50% που μπαίνει μέσα για να υπολογιστεί, πάνω από το 90% των αγροτών δεν θα επιβαρυνθεί ούτε ένα ευρώ -χωνέψτε το- όχι μόνο για το φορολογικό που δεν πληρώνει, αλλά και για το ασφάλιστρο. Ε, αυτή είναι η πραγματικότητα!

(Χειροκροτήματα από την πτέρυγα του ΣΥΡΙΖΑ)

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Βγείτε έξω να τα πείτε. Ελάτε στη Μακεδονία και στην Πέλλα!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εμείς μιλάμε με αριθμούς, δεν μιλάμε γενικά και αόριστα.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καρρά, τι θέλετε;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε,…

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Βρούτση. Έχετε τον λόγο; Δεν τον έχετε.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, ζητώ τον λόγο για μισό λεπτό.

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω, σας παρακαλώ. Δεν έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ:** Είναι Κοινοβουλευτικός Εκπρόσωπος, κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Κύριε Καρρά, εσείς τι θέλετε;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Θα ήθελα μια συμπλήρωση.

Ευχαριστώ, κύριε Πρόεδρε.

Κύριε Υπουργέ, αν έχετε την καλοσύνη, δέχεστε μεταβατικά…

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θέλω τον λόγο τώρα.

**ΠΡΟΕΔΡΕΥΩΝ (Γεώργιος Βαρεμένος):** Δεν έχετε τον λόγο, κύριε Καρρά. Αναφέρθηκε το όνομά σας; Σε δύο λεπτά θα πάρετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δεν είναι επί προσωπικού, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Αλλά επί τίνος;

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Επί των τροπολογιών μια συμπλήρωση να ζητήσω.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, έχουμε συμφωνήσει σε μια διαδικασία;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Καρρά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Υπουργέ, αν έχετε την καλοσύνη, δεχθήκατε και το σέβομαι να πάμε από 1η Ιουλίου μεταβατικά για τους στρατιωτικούς στα Σώματα Ασφαλείας. Υπάρχει ένας πολύ μικρός αριθμός ελεύθερων επαγγελματιών και αναφέρομαι ειδικότερα σε δικηγόρους -το γνωρίζετε- που παραιτούνται και συνταξιοδοτούνται στις 30 Ιουνίου, λόγω λήξεως του δικαστικού έτους. Αν νομίζετε, παρακαλώ να συμπεριλάβουμε και αυτή την κατηγορία, να συμπέσει το δικαστικό έτος μαζί με παραιτήσεις. Γνωρίζω ότι είναι πολύ μικρός ο αριθμός των συναδέλφων.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει, κύριε συνάδελφε, να το δούμε και θα σας πω.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Καρρά. Καθίστε.

Κύριε Παφίλη, θα πάρετε τον λόγο ως Κοινοβουλευτικός Εκπρόσωπος.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, όταν συμφωνούμε στην διαδικασία, πρέπει να την τηρούμε. Πρώτον, ο κύριος Υπουργός ζήτησε τον λόγο για πέντε λεπτά. Μίλησε δώδεκα, μάλλον είκοσι.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Παφίλη…

**ΑΘΑΝΑΣΙΟΣ ΠΑΦΙΛΗΣ:** Εμείς δεν είμαστε μικροπρεπείς, αλλά επειδή υπάρχει τηλεόραση και όσο υπάρχει τηλεόραση αλλάζει το κλίμα και είναι λογικό -πρέπει να δώσουν κάποιες παραστάσεις- πρέπει να τηρηθεί αυτή η διαδικασία. Θα μιλούν οι ομιλητές, θα πάρουν τον λόγο οι Κοινοβουλευτικοί Εκπρόσωποι και όποιος θέλει έχει δικαίωμα και χρόνο να μιλήσει και για τις τροπολογίες και για όλα.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Μεγαλομύστακας έχει τον λόγο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Καλημέρα σας!

Άλλη μια φορά, ανεβαίνοντας στο Βήμα, θα μιλήσω για προχειρότητα και για έλλειψη σχεδίου, καθώς δεν θέλω να μιλήσω για ψέμα. Άντε να δικαιολογήσουμε αυτά που λέγατε προεκλογικά, στις πρώτες εκλογές, για τη δέκατη τρίτη σύνταξη, για το να μην πληρώνει κανείς τις εισφορές του, μην, μην, μην και όλα τα υπόλοιπα. Όμως, είδαμε και τώρα τις δηλώσεις του κ. Τσακαλώτου, που έλεγε για το αφορολόγητο και το φτάσατε τελικά στις 8.636 ευρώ. Αυτό τι είναι;

Δεν θα πω ψέμα. Εγώ θα πω έλλειψη σχεδίου. Παραλάβατε τα ασφαλιστικά ταμεία που ήταν μέσα στην παθογένεια, ξεχείλιζαν. Δίναμε παχυλές συντάξεις στους δικούς μας, δίναμε μεγάλα εφάπαξ στους δικούς μας, όταν για τον ιδιώτη και τον ελεύθερο επαγγελματία δεν κάναμε τίποτα. Το πήρατε χάλια και το συνεχίζετε χειρότερα, δυστυχώς. Πέρυσι ήταν που δώσατε -έχει καταθέσει και έγγραφα ο κ. Γεωργιάδης- 600 εκατομμύρια για το ταμείο της ΔΕΗ και 400 για τον ΟΤΕ, για να παίρνουν 3.000 ευρώ σύνταξη και 150.000 ευρώ εφάπαξ.

**ΙΩΑΝΝΗΣ ΘΕΩΝΑΣ:** Πού τα είδατε αυτά; Είναι ψέμα.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Καταθέσαμε έγγραφα και θα τα δείτε.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ πολύ.

Συνεχίστε, κύριε συνάδελφε.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Δεν πιστεύουμε ότι αυτό εδώ το νομοσχέδιο που φέρνετε είναι βιώσιμο. Πιστεύουμε ότι το φέρνετε για να έχετε κάτι στα χέρια σας αύριο που θα πάτε στο Eurogroup και να πείτε «Εμείς φέραμε κάτι, κάναμε μία μεταρρύθμιση». Όμως, ουσιαστικά αυτό δεν είναι μεταρρύθμιση. Ο κόσμος δεν θα μπορέσει να ανταποκριθεί στο νέο φορολογικό και θα σας εξηγήσω γιατί. Κόβετε τις μικρές συντάξεις και αφήνετε τις συντάξεις των 3.000 ευρώ. Αφήνετε το πλαφόν στις 3.000 ευρώ.

Εμείς προτείνουμε να βάλετε εισοδηματικά κριτήρια. Τι μας απαντά ο κ. Κατρούγκαλος; Λέει ότι αυτό είναι πολύ αυστηρό και θα ανοίξει νέες πόρτες. Πρέπει να πάρουμε και αυστηρά μέτρα. Δεν γίνεται να συνεχίζουμε να χαϊδεύουμε αυτιά και να αφήνουμε έτσι τους δικούς μας, τους ημέτερους, γιατί αυτοί που παίρνουν τις 2.500 ευρώ και τις 3.000 ευρώ σύνταξη είναι αυτοί του στενού δημοσίου και οι πρώην των ΔΕΚΟ. Όταν ο άλλος παλεύει για 500 ευρώ -που δεν είναι και 500 ευρώ- όταν ο άλλος δουλεύει οκτάωρο και δέκα ώρες και είναι ασφαλισμένος για τέσσερις και βλέπει το συνταξιούχο να παίρνει 3.000 ευρώ σύνταξη, δεν μπορεί να το ανεχτεί και να το αντέξει, γιατί είναι παράλογο.

Ερχόμαστε και λέμε ότι η σύνταξη είναι για να συντηρείται και να ζει αξιοπρεπώς τα γηρατειά του και ο μισθός για να παράγει. Πώς γίνεται να παράγει κάποιος άνθρωπος, να δημιουργήσει οικογένεια, να φτιάξει σπιτικό, να κάνει κάτι στη ζωή του με 500 ευρώ, όταν ο συνταξιούχος, απλώς για να συντηρηθεί, παίρνει 2.500 ευρώ και 3.000 ευρώ;

Αυτό που μας απαντήσατε είναι ότι απλώς θα γίνετε αυστηροί. Αυτό θέλουμε. Να γίνετε αυστηροί.

Στη συνέχεια, προτείναμε να ισοσκελίσετε, να ισορροπήσετε τα προνόμια του ιδιωτικού τομέα με το δημόσιο τομέα. Έχω εδώ ένα διάγραμμα, το οποίο θα καταθέσω, που μας δείχνει ότι συνεχώς από το 2005 έως το 2015 το εισόδημα στον ιδιωτικό τομέα είναι τουλάχιστον 300 ευρώ λιγότερα.

Το καταθέτω για τα Πρακτικά.

(Στο σημείο αυτό ο Βουλευτής κ. Αναστάσιος Μεγαλομύστακας καταθέτει για τα Πρακτικά το προαναφερθέν διάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην πρότασή μας αυτό να το κάνετε ίσο -δεν είναι εδώ ο κ. Κατρούγκαλος- απάντησε «Εμείς θα εφαρμόσουμε ένα αναλογικό σύστημα και θα κόβουμε αναλογικά». Δηλαδή, θα συνεχίσουμε την κοινωνική ανισότητα και την αδικία και τον φτωχό θα τον κάνουμε ακόμα φτωχότερα. Δεν υπάρχει περίπτωση ο ελεύθερος επαγγελματίας και ο ιδιωτικός υπάλληλος να έρθει κάποια στιγμή στην Ελλάδα στο ίδιο επίπεδο με το δημόσιο υπάλληλο. Αυτό το πράγμα δεν μπορεί να το χωρέσει ο νους μας! Δεν μπορώ να καταλάβω τι φάνηκε παράλογο σ’ αυτήν την πρότασή μας.

Αυτή τη στιγμή, ο μικρομεσαίος επαγγελματίας –γιατί μόνο μικρομεσαίος μπορεί να χαρακτηριστεί αυτός που έχει εισόδημα μέχρι 30.000 ευρώ- φορολογείται από το 25% στο 29%. Αυτός παλεύει μέρα με τη μέρα μέσα σε όλο αυτό το εχθρικό γι’ αυτόν περιβάλλον και αφήνετε έτσι τους μεγαλοσυνταξιούχους που δεν έχουν βγάλει από την τσέπη τους πολλά λεφτά και είναι σίγουρο πως θα τα πάρουν. Μήνας μπει, μήνας βγει, ο μισθός θα μπει. Το ίδιο συμβαίνει και με τις ασφαλιστικές εισφορές. Τους αφήνετε έτσι.

Έρχεται, λοιπόν, ένας νέος επαγγελματίας -διότι σ’ αυτούς θέλω να αναφερθώ- σ’ αυτό το περιβάλλον, προκειμένου να ανοίξει σήμερα επιχείρηση και φορολογείται με 29 ή καλείται να δώσει την προκαταβολή χωρίς να υπάρχει κάποια πρόβλεψη για την προκαταβολή φόρου, μέσα σε ένα περιβάλλον όπου υπάρχουν capital controls, τα σύνορα είναι κλειστά, οι έμποροι δεν λειτουργούν, ο ΦΠΑ απ’ ό,τι ακούμε θα ανέβει στο 24%. Πώς θα ανακάμψει η οικονομία μας, αν εμείς δεν δημιουργήσουμε ένα περιβάλλον ελκυστικό για τους επενδυτές; Βέβαια, δεν μιλώ για τους μεγάλους επενδυτές, αλλά για τους μικρούς, τον μεσαίο Έλληνα. Τη μεσαία τάξη πρέπει να τη στηρίξουμε και να την κάνουμε ισχυρή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσο εσείς θεωρείτε εχθρό αυτόν που παράγει, αυτόν που δημιουργεί, αυτόν που δουλεύει στην Ελλάδα, εμείς θα σας θεωρούμε εχθρό του κράτους μας.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Η κ. Παπανάτσιου έχει τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, οι συζητήσεις στην επιτροπή ήταν αρκετά εποικοδομητικές και αντιπαραθετικές. Όμως, το παρόν σχέδιο νόμου αποτελεί τη μοναδική πρόταση.

Η Αξιωματική Αντιπολίτευση έχει δεσμευτεί για την κατάθεση της δικής της πρότασης. Θα περιμένουμε, κύριοι συνάδελφοι.

Η συζήτηση επί του σχεδίου νόμου γίνεται εν μέσω μίας ακόμα σκληρής διαπραγμάτευσης. Ξέρουμε ότι συντηρητικές δυνάμεις στην Ευρώπη δυσκολεύονται με τη στάση της παρούσας Κυβέρνησης. Είχαν συνηθίσει να ακούνε μόνο «ναι» από τις προηγούμενες κυβερνήσεις, χωρίς διαπραγμάτευση, χωρίς έστω αντιστάσεις. Οι αντιστάσεις, όμως, βρίσκονται εκεί που συγκρούονται τα πολιτικά σχέδια.

Το δικό μας σχέδιο, κυρίες και κύριοι συνάδελφοι του ΠΑΣΟΚ και της Νέας Δημοκρατίας, ήταν ίδιο και απαράλλακτο με τα σχέδια των συντηρητικών πολιτικών δυνάμεων της Ευρώπης, που παραμένουν ακόμα και σήμερα πιστοί στο δόγμα της λιτότητας, της περιστολής των δημοσίων δαπανών και της εσωτερική υποτίμησης.

Η αλήθεια είναι, όμως, ότι δεν περιμέναμε να έχετε απόλυτη ταύτιση με τις συγκεκριμένες πολιτικές δυνάμεις. Θα περιμέναμε να τάσσεστε με το συμφέρον της χώρας, το οποίο και επικαλείστε σε κάθε σας βήμα. Η EUROSTAT λέει ότι δεν χρειάζονται νέα μέτρα. Εσείς τις λέτε; Συμφωνείτε ή μήπως συμφωνείτε με το Διεθνές Νομισματικό Ταμείο;

Ξεκινώντας την συζήτηση, λοιπόν, επιβάλλεται να τονίσουμε πως είναι αυταπόδεικτο γεγονός ότι το ελληνικό ασφαλιστικό σύστημα δεν θα μπορούσε να συνεχίσει για πολύ. Με το σχέδιο νόμου δίνεται έμφαση στην αποκατάσταση της βιωσιμότητας του συστήματος με ταυτόχρονη προστασία των πιο ευάλωτων κοινωνικών ομάδων και ενιαίους κανόνες για όλους.

Θα ήθελα να σταθώ για λίγο, όμως, στις διατάξεις που αφορούν τους αγρότες και τους ελεύθερους επαγγελματίες. Σχετικά με τους αυτοαπασχολούμενους και τους ελεύθερους επαγγελματίες προβλέπεται μεταβατική περίοδος τεσσάρων ετών με γενναίες προσαρμογές. Συγκεκριμένα, για τους νέους αυτοαπασχολούμενους επιστήμονες κάτω των πέντε ετών ασφάλισης εξασφαλίζονται μόνιμα χαμηλότερες ασφαλιστικές εισφορές.

Σχετικά με τους αγρότες προβλέπεται ακόμη μεγαλύτερη μεταβατικότητα στη σταδιακή εναρμόνιση του ποσοστού των ασφαλιστικών εισφορών. Επίσης, προβλέπεται και μόνιμη χαμηλότερη μηνιαία βάση υπολογισμού της κατώτατης ασφαλιστικής εισφοράς. Εδώ καλά είναι να μιλήσουμε με νούμερα για να καταλάβουμε για τι ακριβώς μιλάμε.

Έτσι, έχουμε για τους αγρότες με πολύ χαμηλό καθαρό φορολογητέο εισόδημα κάτω των 5.000 ευρώ εισφορές που ξεκινάνε με 937 ευρώ ανά έτος, 468 ευρώ το εξάμηνο -έτσι έχουν συνηθίσει από το ΟΓΑ οι αγρότες- για το 2017 και φτάνουν στα 1.338 ευρώ από το 2022, 669 ευρώ το εξάμηνο.

Επίσης, στην αγροτική οικογένεια με δύο ή περισσότερα μέλη, που απασχολούνται στην αγροτική οικογενειακή εκμετάλλευση δίνεται η δυνατότητα να δίνονται οι εισφορές του κατώτατου ασφαλιστέου εισοδήματος, που ανέφερα παραπάνω.

Επειδή έχει γίνει πολλη συζήτηση από τα κανάλια, αλλά και σε αυτήν την Αίθουσα για τα μικρά καφενεία και άλλα καταστήματα στα χωριά κάτω των δύο χιλιάδων κατοίκων, που ασφαλιζόντουσαν στον ΟΓΑ θα πρέπει να τονίσουμε εδώ πέρα ότι ισχύει ό,τι και για τους αγρότες και επειδή το φορολογητέο τους εισόδημα είναι πολύ μικρό, ισχύει η κατώτατη ασφαλιστική εισφορά, που ξεκινάει το 2017 με 78 ευρώ το μήνα και φτάνει το 2022 με 111 ευρώ το μήνα.

Δεν θα τα κλείσουμε, κύριοι συνάδελφοι, τα μικρά αυτά μαγαζιά στην επαρχία, όπως ακούστηκε από κάποιους συναδέλφους της αντιπολίτευσης. Θα τους βοηθήσουμε κιόλας, γιατί οι φορολογικές τους ελαφρύνσεις υπάρχουν στον καινούργιο νόμο με μειωμένο συντελεστή από το 26% στο 22%, γιατί είναι εκείνοι που έχουν τα πολύ χαμηλά εισοδήματα.

Παράλληλα, πρέπει να τονίσουμε και τις σημαντικές ελαφρύνσεις έως 21.500 ευρώ για τα αγροτικά εισοδήματα. Εκεί πέρα έχουμε σημαντική μείωση του φόρου, αλλά μεγάλη μείωση του φόρου έχουμε στα εισοδήματα κάτω από 10.000 ευρώ που η μείωση φτάνει και τα 1.000 ευρώ.

Θα ήθελα να θυμίσω ότι οι αγρότες πλέον μπορούν να κάνουν χρήση της διάταξης, που ψηφίστηκε στο νομοσχέδιο για τους αγροτικούς συνεταιρισμούς και τους δίνει την δυνατότητα να υπολογίζουν στα έξοδά τους και τα ημερομίσθια, που κάνουν οι μετανάστες εργάτες γης.

Σημειωτέον, οι ενισχύσεις του δευτέρου πυλώνα δεν συνυπολογίζονται καθόλου. Από τις επιδοτήσεις του πρώτου πυλώνα υπολογίζεται μόνο η βασική ενίσχυση και από το πρασίνισμα και τις συνδεδεμένες μόνο οι ενισχύσεις, που είναι πάνω από 12.000 ευρώ. Επιπρόσθετα, οι αγροτικές αποζημιώσεις δεν συνυπολογίζονται στο εισόδημα στο σύνολό τους.

Τέλος, πάρα πολύ σημαντική βελτίωση αποτελεί η θέσπιση του αφορολόγητου για τους αγρότες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα ένα λεπτό ακόμα, κύριε Πρόεδρε.

Το αφορολόγητο αυτό δημιουργεί ταυτόχρονα και αφορολόγητο στα τεκμήρια διαβίωσης των αγροτών. Όπως γνωρίζουμε όλοι ο αγρότης σε ένα οποιοδήποτε χωριό στην περιφέρεια έχει ένα σπίτι, ένα αμάξι με αποτέλεσμα στο ισχύον καθεστώς να φορολογούνται και οι αγρότες με πολύ χαμηλά εισοδήματα εξαιτίας των τεκμηρίων. Αυτό δεν γίνεται πλέον με τον συγκεκριμένο νόμο.

Ας δούμε τώρα λίγο για τους ελεύθερους επαγγελματίες. Πρώτο και κύριο είναι η μείωση στα καθαρά φορολογητέα κέρδη μέχρι το ποσό των 30.000 ευρώ με τον συντελεστή φορολογίας να πέφτει από το 26% στο 22% σε εισοδήματα μέχρι 20.000 ευρώ.

Επίσης, μειωμένες είναι και οι ασφαλιστικές εισφορές στο επίπεδο των καθαρών φορολογητέων εσόδων των 12.000 ευρώ, που αντιστοιχούν σε εισφορές αξίας 3.250 ευρώ και αντίστοιχα μέχρι τις 20.000 θα πάει 400, ποσά πολύ μικρότερα από τα ποσά που πλήρωναν στον ΟΑΕΕ μέχρι σήμερα. Τα συγκεκριμένα ποσά είναι μειωμένα σε σχέση με το υπάρχον καθεστώς, με στόχο τη βοήθεια των επαγγελματιών, που έχουν πληγεί από την κρίση, καλύπτοντας το 90% της συγκεκριμένης κατηγορίας.

**ΠΡΟΕΔΡΕΥΩΝ (Γεώργιος Βαρεμένος):** Πέρασε ο χρόνος. Τελείωσε και το ένα λεπτό, που είναι το 20% επί του συνόλου του χρόνου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κλείνω, κύριε Πρόεδρε.

Κυρίες και κύριοι συνάδελφοι, η προηγούμενη κυβέρνηση είχε εφαρμόσει ρυθμίσεις για έντεκα μειώσεις συντάξεων. Οι μειώσεις των συντάξεων στην προηγούμενη πενταετία άγγιξαν το 48%. Αυτό κάνετε πως δεν το θυμάστε. Δεν θυμάστε ότι είχατε συνυπογράψει ΠΑΣΟΚ και Νέα Δημοκρατία τις αυτόματες μειώσεις στις συντάξεις μέσω της ρήτρας μηδενικού ελλείμματος, μαζικές απολύσεις, lock out, μειώσεις μισθών στο δημόσιο τομέα και νέες απολύσεις των δημοσίων υπαλλήλων. Παρ’ όλα αυτά το παρόν νομοσχέδιο δεν σας φαίνεται προοδευτικό, αλλά προβληματικό. Εμείς παλέψαμε για ένα σύστημα, που στο τέλος της μέρας θα επιτελεί τον ρόλο του σαν πραγματικά κοινωνική και σαν καθολική ασφάλιση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σπαρτινός από τον ΣΥΡΙΖΑ.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Ευχαριστώ, κύριε Πρόεδρε.

Κάνουν λάθος, κυρίες και κύριοι συνάδελφοι, όσοι και όσες νομίζουν ότι η Νέα Δημοκρατία και το ΠΑΣΟΚ έχασαν σε επανειλημμένες αναμετρήσεις την εμπιστοσύνη των πολιτών μόνο εξαιτίας των πολιτικών, που ακολούθησαν τα χρόνια της κρίσης. Οι πολιτικές αυτές υπήρξαν, βέβαια, καθοριστικές για το μέλλον τους. Όμως, οι πολιτικές, που εφάρμοσαν και στην πριν από την κρίση μακρά περίοδο της εικονικής ευημερίας και της σαθρής ανάπτυξης δεν ξεχάστηκαν ακόμα από τους πολίτες. Τότε που οι πολίτες αντιμετωπίζονταν σαν πελάτες ενός πολιτικού συστήματος, που αρνιόταν να συνειδητοποιήσει την εξελισσόμενη παρακμή του. Απλώς η περίοδος της κρίσης βοήθησε ή και ανάγκασε, με δραματικό τρόπο, μεγάλα τμήματα της κοινωνίας να διαπιστώσουν τις πραγματικές αιτίες της θλιβερής κατάληξης αυτής της πορείας.

Χαρακτηριστικό παράδειγμα διαχείρισης του πελατειακού κράτους από τη μεριά τους αποτελεί η πορεία κατάρρευσης του ασφαλιστικού συστήματος της χώρας. Πανσπερμία ταμείων, ρυθμίσεων, συστημάτων συνταξιοδότησης, ακόμα και μέσα στο ίδιο ασφαλιστικό οργανισμό. Βλέπε το ΙΚΑ με τα εννιακόσια τριάντα διαφορετικά ασφαλιστικά πακέτα.

Βέβαια, κινήσεις καθοριστικές αποτέλεσαν η εμπλοκή των ταμείων στο παιχνίδι του χρηματιστηριακού τζόγου με την προτροπή των τότε κυβερνήσεων πρώτα του ΠΑΣΟΚ και μετά και της Νέας Δημοκρατίας, εκείνες τις ανέμελες εποχές της αυταπάτης, αλλά και της μεγάλης απάτης. Μεγάλες ποσότητες μετοχών πουλήθηκαν, στη φάση της κατάρρευσης του χρηματιστηρίου, με τεράστιες ζημιές. Στη συνέχεια ήρθαν τα δομημένα ομόλογα, οι κουμπάροι με τις ληστρικές προμήθειες και καταλήξαμε στην αποθέωση της εγκληματικής διαχείρισης επί συγκυβέρνησης ΠΑΣΟΚ και Νέας Δημοκρατίας. Αφαιρέθηκαν 13 δισεκατομμύρια από τα ταμεία με το PSI σε μία και μόνη στιγμή, όταν η συνολική αφαίρεση πόρων από το 1950 φτάνει τα 100 δισεκατομμύρια.

Αυτοί, που πέτυχαν τώρα αυτά τα κατορθώματα, που επιπλέον περικόπταν σε συνταξιούχους τα δώρα και τα επιδόματα, που επέβαλαν ειδικές εισφορές και έντεκα επανειλημμένες μειώσεις κύριων και επικουρικών συντάξεων, σήμερα γίνονται οι οργισμένοι επικριτές του σχεδίου νόμου, προβάλλοντας για λύση τη ρήτρα μηδενικού ελλείμματος, τη στροφή στην ιδιωτική ασφάλιση, τις μαζικές απολύσεις, τα lock out, τις μειώσεις μισθών και τις απολύσεις των δημοσίων υπαλλήλων.

Η Αντιπολίτευση έχει προσπαθήσει ως προπέτασμα καπνού να δημιουργήσει ένα πολιτικό κλίμα, που δεν είναι προφανώς το καταλληλότερο για τη συζήτηση ενός τόσο κρίσιμου προβλήματος, που ταλανίζει την κοινωνία εδώ και πολλές δεκαετίες. Διότι κάποιοι θέλουν να κρύψουν την ουσία της πολιτικής και της ιδεολογίας τους και αυτό έχει γίνει προφανές. Άλλοι πάλι, από θέση αρχής υποθέτω, αρνούνται συστηματικά να τοποθετηθούν συγκεκριμένα σε όλα τα καυτά ζητήματα της ελληνικής κοινωνίας, υποσχόμενοι ότι θα μας αποκαλύψουν τα μυστικά των λύσεων, που μόνο αυτοί κατέχουν, όταν έρθει η μεγάλη στιγμή. Θα μας κάνουν τότε τη μεγάλη έκπληξη.

Κυρίες και κύριοι συνάδελφοι, το προτεινόμενο ασφαλιστικό σύστημα στηρίζεται σε απλές και καθαρές αρχές, που ήδη παρουσιάστηκαν από τους Υπουργούς και από πολλούς άλλους ομιλητές. Δεν θα τις επαναλάβω.

Θα ήθελα να κάνω ένα σχόλιο μόνο για το θέμα του ενιαίου ταμείου και την εξαίρεση, που ζητούν ορισμένα ασφαλιστικά ταμεία από αυτό. Όταν μια ομάδα ορειβατών ανεβαίνει σε μια κορυφή, οι ορειβάτες είναι όλοι δεμένοι μεταξύ τους. Στην περίπτωση που κάποιος χάσει την ισορροπία του, η δύναμη των υπολοίπων είναι αυτή, που θα τον επαναφέρει για να μην πέσει. Και το ασφαλιστικό είναι μια δύσκολη κορυφή, την οποία, όμως, πρέπει όλοι μαζί να την κατακτήσουμε.

Η επιτυχία, βέβαια, της εφαρμογής για το οποιοδήποτε ασφαλιστικό σύστημα, που δεν θέλει να στέλνει τους εργαζόμενους στην ιδιωτική ασφάλιση, δεν μπορεί παρά να εξαρτάται από την ανάπτυξη της χώρας, η οποία έχει προοπτικές. Και αυτό δεν το λέμε εμείς, ο ΣΥΡΙΖΑ, η Κυβέρνηση, αλλά προκύπτει από τα στοιχεία της Κομισιόν ότι θα περάσει από εδώ και πέρα σε ταχύτερους ρυθμούς ανάπτυξης. Η επιτυχία της εφαρμογής δεν μπορεί παρά να εξαρτάται από την αύξηση της απασχόλησης, τον έλεγχο της «μαύρης» εργασίας, της εισφοροδιαφυγής και της φοροδιαφυγής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε μισό λεπτό, κύριε Πρόεδρε.

Από αυτούς τους ίδιους παράγοντες εξαρτάται, βέβαια, και η βελτίωση της σχέσης των εισφορών προς τις παροχές. Σήμερα, ψηφίζουμε πρώτιστα τη φιλοσοφία και τη δομή του ασφαλιστικού. Δεν καθορίζουμε για πάντα το ύψος των εισφορών και των παροχών.

Όπως σε όλους τους τομείς, η Κυβέρνηση νομοθετεί με κανόνα τη στήριξη κατ’ αρχάς των ασθενέστερων και μικρομεσαίων κοινωνικών στρωμάτων. Πρέπει, βέβαια, να προχωρήσουμε αναμφίβολα και στη βελτίωση της θέσης και των μεσαίων στρωμάτων.

Καλό είναι, όμως, καθένας και καθεμιά να επιλέξει τις συμμαχίες του και τους πραγματικούς πολιτικούς του αντιπάλους, δηλαδή, αυτούς που ξεκινούσαν και σταματούσαν πάντα στην προστασία των συμφερόντων της κορυφής και μόνο της εισοδηματικής πυραμίδας, τους υποστηριχτές του 1% της ελληνικής κοινωνίας. Προφανώς, χωρίς αυτούς θα προχωρήσουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ, κύριε Πρόεδρε.

Θέλουμε να χαιρετίσουμε τους εκατοντάδες χιλιάδες εργάτες και εργάτριες του ιδιωτικού και δημόσιου τομέα, τους εργαζόμενους, τους αυτοαπασχολούμενους, τους φτωχούς και μεσαίους αγρότες, τους συνταξιούχους, τους νέους και τις νέες, τις γυναίκες των λαϊκών στρωμάτων, που για τρίτη μέρα διαδηλώνουν στους δρόμους της Αθήνας.

Κύριε Κατρούγκαλε, δεν μας αιφνιδιάσατε με το Σαββατοκύριακο. Το αντίθετο έγινε μάλλον. Και τα υπόλοιπα με την κ. Χριστοφιλοπούλου μπορείτε να τα βρείτε. Δεν υπάρχει κανένα πρόβλημα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν τα βρίσκουμε.

**ΑΘΑΝΑΣΙΟΣ ΠΑΦΙΛΗΣ:** Τα υπόλοιπα, τα πολιτικά εννοώ. Δεν έχετε και μεγάλες διαφορές.

Διαδηλώνουν, λοιπόν, για τρίτη μέρα στους δρόμους της Αθήνας και ολόκληρης της Ελλάδας, τιμώντας την εργατική Πρωτομαγιά και απαιτώντας την απόσυρση του νόμου - λαιμητόμου, όπως σοφά ονόμασε η εργατική τάξη και οι εργαζόμενοι του λαού μας, για την κοινωνική ασφάλιση.

Τιμάμε την εργατική Πρωτομαγιά, τους νεκρούς εργάτες στο Σικάγο την 1η Μάη του 1886 -εκατόν τριάντα χρόνια πριν- τους καπνεργάτες του Μάη του ’36 στη Θεσσαλονίκη, τους διακόσιους κομμουνιστές, που εκτελέστηκαν στην Καισαριανή συμβολικά από το φασισμό για να δείξουν ποιος ήταν ο πραγματικός αντίπαλος.

Θέλουμε, επίσης, να τιμήσουμε τους αλύγιστους της ταξικής πάλης και όχι τους προσκυνημένους, εκείνους, που έδωσαν τη ζωή τους για τα δικαιώματα της τάξης τους, την απελευθέρωση από τη μισθωτή σκλαβιά, την κατάργηση της εκμετάλλευσης ανθρώπου από άνθρωπο, που έδωσαν τη ζωή τους για το σοσιαλισμό, τον κομμουνισμό. Συνεχίζουμε αταλάντευτα τον αγώνα κατά της καπιταλιστικής βαρβαρότητας.

Καλούμε την εργατική τάξη, τους εργαζόμενους και τα λαϊκά στρώματα να σηκώσουν ψηλά το κεφάλι, να αψηφήσουν τη μοιρολατρία, να κλείσουν τα αυτιά τους στις σειρήνες της υποταγής και της συναίνεσης, να συσπειρωθούν σε μια λαϊκή συμμαχία με βάση τα ταξικά τους συμφέροντα απέναντι στο αδηφάγο και βάρβαρο κεφάλαιο που έχει συγκροτήσει τη δική του συμμαχία.

Η συμμαχία αυτή θα αντιπαλεύει όλα τα αντιλαϊκά μέτρα, που δεν έχουν σταματημό. Θα είναι, όμως, και μια συμμαχία, που θα ανοίγει τον δρόμο για την ανατροπή του βάρβαρου συστήματος, θα ανοίγει τον δρόμο για τον σοσιαλισμό που είναι αναγκαίος, επίκαιρος και είναι η μόνο απάντηση στην καπιταλιστική βαρβαρότητα.

Τι επιβεβαιώνεται, λοιπόν, από όλη αυτή τη συζήτηση για το ασφαλιστικό αυτές τις μέρες και στην Ολομέλεια χθες, αλλά και στις επιτροπές; Θα έλεγα αυτό που έλεγαν οι παλαιότεροι πολύ ωραία και ισχύει και σήμερα: «Οι βιολιτζήδες άλλαξαν, αλλά ο χαβάς παραμένει ο ίδιος». Τι εννοούμε με αυτό; Εμείς οι παλαιότεροι εάν κλείσουμε τα μάτια, θα μεταφερθούμε στις συζητήσεις που γίνονταν παλαιότερα, οι οποίες ακριβώς -μα ακριβώς!- είχαν τα ίδια επιχειρήματα.

Τι εννοώ, λοιπόν; Κάθε φορά που γινόταν η αντιλαϊκή επιδρομή, ειδικά μετά το 1990, οι εισηγητές, ανεξάρτητα του τι κοστούμι φορούσαν, χρησιμοποιούσαν ακριβώς τα ίδια επιχειρήματα. Για παράδειγμα, νόμος Σιούφα -έτυχε να είμαι τότε- νόμος Ρέππα –κακώς, βέβαια, ονομάζονται έτσι γιατί ο πρώτος είναι νόμος της Νέας Δημοκρατίας και ο δεύτερος νόμος του ΠΑΣΟΚ- νόμος Λοβέρδου και Κουτρουμάνη. Έτσι θα καταγραφείτε στην ιστορία, ως σφαγείς των δικαιωμάτων του λαού, όχι μόνο ατομικά αλλά κυρίως πολιτικά.

Σήμερα, λοιπόν, γίνεται ακριβώς η ίδια αντιπαράθεση, μόνο που άλλαξε ο βιολιτζής. Σήμερα, λοιπόν, η Κυβέρνηση ΣΥΡΙΖΑ-ΑΝΕΛ χρησιμοποιεί ακριβώς, μα ακριβώς, με λίγες παραλλαγές, τα ίδια επιχειρήματα. Ποια είναι αυτά;

Πρώτον, βιωσιμότητα του ασφαλιστικού συστήματος. Αλήθεια; Τι μας λέτε εδώ μέσα; Δεν είναι βιώσιμο το ασφαλιστικό σύστημα; Γιατί; Για ποιον δεν είναι βιώσιμο; Για τους κεφαλαιοκράτες; Πού πήγαν τα 100 δισεκατομμύρια που εκτιμούν όλοι; Βέβαια, είναι πολύ παραπάνω, είναι αμύθητα. Πού πήγαν; Ποιος τα έχει αυτά; Χάθηκαν; Ποιος τα πήρε; Τα μονοπώλια και το μεγάλο κεφάλαιο.

Και έρχεστε εδώ και λέτε ως επιχείρημα ότι δεν είναι βιώσιμο, ότι δεν μπορείτε να δώσετε συντάξεις. Πάρτε τα απ’ αυτούς, που τα έπαιρναν όλα αυτά τα χρόνια. Γιατί δεν το κάνετε; Κάνετε το αντίθετο. Τους δίνετε και άλλα.

Δεύτερο επιχείρημα -το λέτε πιο κομψά, αλλά έτσι το είπατε- «υπέρογκη κρατική χρηματοδότηση». Αλήθεια, στους εργαζόμενους, που τόσα χρόνια πληρώνουν, οι οποίοι με σκληρούς αγώνες κατάφεραν να πάρουν μια κάποια -ελάχιστη- κρατική χρηματοδότηση τι λέτε σήμερα; «Υπέρογκη»! Τους καταγγέλλετε και από πάνω; Και μετά μιλάτε για ταξική πολιτική, για την οποία θα πω παρακάτω.

Τρίτο επιχείρημα: «Αναλογία εργαζόμενων - συνταξιούχων». Είναι υπαρκτό το πρόβλημα; Βεβαίως, είναι υπαρκτό. Υπάρχουν 1,5 εκατομμύριο άνεργοι. Ποιος τους έφτασε στην ανεργία; Ο σοσιαλισμός ή το σύστημα που υπηρετείτε όλοι σας εδώ μέσα; Ποιος έφερε το ενάμισι εκατομμύριο ανέργους μέσα στην κρίση; Γιατί και πριν την κρίση και μέσα στον καπιταλισμό πάντα υπάρχει ανεργία. Άρα, ακριβώς το ίδιο επιχείρημα.

Τέταρτο επιχείρημα, «αλληλεγγύη γενεών». Μίλησε γι’ αυτό και μια νέα Βουλευτίνα του ΣΥΡΙΖΑ. Καλά, αλήθεια, σε ποιους μιλάτε; Ποιος στέλνει αυτούς τους νέους ως φθηνό κρέας στην αγορά εργασίας; Δεν είναι η Ευρωπαϊκή Ένωση που όλοι σας στηρίζετε; Δεν άρχισαν όλες οι ανατροπές από τις απαιτήσεις του κεφαλαίου, από την Ευρωπαϊκή Ένωση και ήρθαν στην Ελλάδα αργά για πάρα πολλούς λόγους; Τι λέτε σήμερα; «Θα την αλλάξουμε», εφαρμόζοντας την ίδια πολιτική. Και κλαίτε και από πάνω. Ε, όχι τόση υποκρισία!

Αυτά έλεγαν, λοιπόν, και οι προηγούμενοι. Και, μάλιστα, για την αλληλεγγύη των γενεών είσαστε προκλητικοί -για να μην χρησιμοποιήσω καμμιά βαριά έκφραση- όσοι μιλάτε με αυτές τις λέξεις. Τι θέλετε, λοιπόν, να πείτε; Ότι εμείς ή οι πατεράδες μας έφαγαν το ψωμί των επόμενων γενιών;

Λίγη τσίπα δεν υπάρχει επιτέλους; Ποιοι; Αυτοί που έχτισαν τη σύγχρονη Ελλάδα; Αυτοί που πέθαιναν στα πενήντα από καρκίνο; Αυτοί, που έκαναν οξυγονοκολλήσεις στα υπόγεια; Αυτοί, που καλούπωναν στον έβδομο όροφο με κίνδυνο της ζωής τους; Δεκατέσσερις εναερίτες τον χρόνο ο μέσος όρος εργατικών ατυχημάτων. Αυτοί, λοιπόν, έφαγαν το ψωμί των παιδιών τους και όχι τα μονοπώλια, οι καπιταλιστές, τα παράσιτα της κοινωνίας, που ζουν στη χλιδή και στον πλούτο; Αυτοί φταίνε, λοιπόν, για τη χρεοκοπία του ασφαλιστικού συστήματος;

Αυτά, λοιπόν, λέτε και εσείς σήμερα, ίσως λίγο πιο κομψά. Όμως, από άποψη ουσίας το ίδιο ακριβώς λέτε. Δεν βάζετε στο στόχαστρο, κουβέντα δεν ακούστηκε εδώ απ’ όλους τους κυβερνητικούς και κυρίως από την Κυβέρνηση, για το ποιοι είναι αυτοί, που απομυζούν τον πλούτο των εργαζομένων, ποιοι είναι αυτοί που έφαγαν ακόμα και ένα μέρος του ιδρώτα τους.

Όμως, εδώ υπάρχει και ένα όριο θράσους. Με συγχωρείτε, αλλά θα το πω. Τι λέτε τώρα; Λέτε σήμερα ότι κάνουμε ριζοσπαστική μεταρρύθμιση. Δεν ξέρω, θα πάω να βρω τα λεξικά. Λιάνα, να βοηθήσεις. Έχουν χάσει οι λέξεις το νόημά τους. Τομή, κοινωνική δικαιοσύνη, διαγενεακή δικαιοσύνη, ισονομία, προστασία των αδύναμων, αυτά είναι τα επιχειρήματά σας ότι, δηλαδή, φέρνετε τέτοιον νόμο.

Τι λέμε εμείς, λοιπόν; Ότι, όχι μόνο συνεχίζετε αυτά που έκαναν οι προηγούμενοι, αλλά αυτό που είναι τραγικό -και εμείς το είχαμε προβλέψει- είναι ότι ενσωματώνετε και χρησιμοποιείτε τα επιχειρήματα όλων αυτών που πριν τσάκισαν τα δικαιώματα της εργατικής τάξης και του εργαζόμενου λαού. Αυτά τα επιχειρήματα χρησιμοποιείτε.

Και αλήθεια, σας κάνω ένα ερώτημα σε όλους και ιδιαίτερα στην Κυβέρνηση: Ριζοσπαστική, λοιπόν, μεταρρύθμιση τα εγγόνια να παίρνουν λιγότερη σύνταξη από τους παππούδες; Αυτό είναι ριζοσπαστική μεταρρύθμιση τον 21ο αιώνα, με τέτοιες δυνατότητες της κοινωνίας. Και τολμάτε να το λέτε κιόλας; Τι είναι ριζοσπαστική μεταρρύθμιση; Λέει, 340 ευρώ αξιοπρεπές επίπεδο διαβίωσης. Καλά, ούτε ντροπή υπάρχει πουθενά; Το 340 ευρώ να ξεκινήσει από αυτούς που έβγαλαν το συμπέρασμα και να το εφαρμόσετε εσείς οι Υπουργοί. Να σας τα πάρουν όλα και να παίρνετε 340. Για να δούμε, θα ζήσετε; Έτσι δεν λέτε;

Μην διαμαρτύρεστε, κύριε Μπάρκα. Είστε νέος άνθρωπος.

Η Κυβέρνηση λέει ότι τα 340 ευρώ είναι αξιοπρεπές επίπεδο διαβίωσης. Και μετά Αριστερά; Έτσι δεν λέτε; Τα 410 ευρώ είναι, λέει, μία καλή σύνταξη για τη δεκαπενταετία. Το 2016! Και αυτό το λέτε «ριζοσπαστική μεταρρύθμιση». Τι άλλο λέτε; Τα 500 και τα 600 είναι καλή και από τα 1.000 και πάνω είναι πλούσιος. Αίσχος!

Και σας ρωτάω εσάς πρώτα και μετά τους υπόλοιπους. Λέω, Νέα Δημοκρατία - ΠΑΣΟΚ και όλους τους υπόλοιπους: Αλήθεια, ποιοι είστε εσείς, που κόψατε από έναν μεταλλωρύχο, ο οποίος δούλευε τριάντα πέντε χρόνια μέσα στις στοές, με κίνδυνο να πεθάνει, κάθε ημέρα; Ποιοι είστε εσείς, που λέτε ότι είναι πλούσιοι αυτοί που παράγουν τον πλούτο της Ελλάδας, αυτοί που έδωσαν το αίμα τους για να χτιστεί αυτή η Ελλάδα, αυτοί που δουλεύουν στους 700ο θερμοκρασία που βγαίνει το μέταλλο; Και τους κόψατε όλα.

Και έρχεστε, λοιπόν, και εσείς τώρα, της Αριστεράς υποτίθεται, εν ονόματι του ρεαλισμού, και τι κάνετε; Τα νομιμοποιείτε όλα και τα βαφτίζετε όλα αυτά ριζοσπαστισμό και κοινωνική δικαιοσύνη. Με ποιο δικαίωμα; Όλοι σας! Με ποιο δικαίωμα στους ανθρώπους που έδωσαν αίμα, που παράγουν όλον τον πλούτο της Ελλάδας λέτε ότι είναι πλούσιοι αν παίρνουν πάνω από 1.000 ευρώ; Πού το βρήκατε, αλήθεια;

Να ξέρετε -και ξέρω τι λέω- ότι θα τα πληρώσετε όλοι πολύ ακριβά. Δεν θα αργήσει αυτή η ημέρα. Θα έρθει, όμως.

Δεύτερη πρωτοτυπία, το άσπρο - μαύρο. Είναι ταξικό, λέει, έχει ταξικότητα. Και τι κάνει; Υποστηρίζει τους εργαζόμενους και τους αδύναμους. Μάλιστα. Βλέπω, λοιπόν, στις εφημερίδες ότι ο ΣΕΒ, οι εργοδοτικές οργανώσεις, οι εφοπλιστές είναι στους δρόμους.

Έχουν κινητοποιήσεις. Έχουν βγει όλοι στους δρόμους και φωνάζουν. Έλεος, λένε! Κάνουν γενικό λοκ-άουτ, έχουν κινητοποιηθεί όλοι, γιατί τους τσακίζετε πραγματικά!

Αυτό γίνεται; Βλέπω Λαγκάρντ, κουαρτέτο κ.λπ.. να ετοιμάζουν πανευρωπαϊκές κινητοποιήσεις, γιατί φοβούνται, κύριε Κατρούγκαλε, μήπως τα 340 ευρώ γενικευθούν στην Ευρώπη και γίνει η καταστροφή όλης της Ευρώπης.

Μα, μας δουλεύετε ψιλό γαζί; Όλοι αυτοί σας υποστηρίζουν, τα κοράκια, αυτοί που λέγατε, οι εγκληματίες, αυτοί που θέλουν να κάνουν την Ελλάδα έτσι ή αλλιώς ή αλλιώτικα. Αυτοί σας στηρίζουν, αυτοί λένε «ζήτω» στο νομοσχέδιο και ο λαός στα κάγκελα! Όλοι, εργάτες κ.λπ.. Μα, καλά, όλοι αυτοί ηλίθιοι είναι; Δεν ξέρουν το συμφέρον τους; Δεν θα έπρεπε να σας χειροκροτούν, εάν πίστευαν αυτά που λέτε; Για να μην πω για αλχημείες και όλα τα υπόλοιπα.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Λέει, λοιπόν, ο κύριος Υφυπουργός: Μοιράζουμε τα λίγα που έχουμε. Αλήθεια; Αυτά μοιράζετε; Δεν μου λέτε, κύριε Υφυπουργέ, αυτά τα δισεκατομμύρια, για να μην πω τρισεκατομμύρια των κερδών όλο το προηγούμενο διάστημα και αυτά, που έχουν σήμερα αυτοί, που όσα παίρνει ένας εργάτης τα τρώνε σε μία βραδιά, τα μοιράζετε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτά που έχουμε.

**ΑΘΑΝΑΣΙΟΣ ΠΑΦΙΛΗΣ:** Τι έχετε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτά που έχουμε.

**ΑΘΑΝΑΣΙΟΣ ΠΑΦΙΛΗΣ:** Εδώ στην Ελλάδα δεν είμαστε όλοι ίδιοι. Εδώ στην Ελλάδα είναι και ο άνεργος και ο εργάτης με τα 300, τα 400, τα 500, τα 700, είναι και εκείνοι με τα δισεκατομμύρια, τη χλιδή και τον πλούτο. Τους πειράζετε; Αυτούς τους έχετε εκτός. Και έρχεστε και λέτε, μοιράζουμε αυτά που έχουμε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το ταμείο…

**ΑΘΑΝΑΣΙΟΣ ΠΑΦΙΛΗΣ:** Μα, αυτά που έχει η Ελλάδα δεν είναι αυτά, που έχουν οι εργαζόμενοι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι η Ελλάδα, το ταμείο.

**ΑΘΑΝΑΣΙΟΣ ΠΑΦΙΛΗΣ:** Γιατί εσείς τι κάνετε; Εσείς μοιράζετε ανάμεσα στη φτώχεια, ίσως και στα μεσαία στρώματα; Αυτό κάνετε; Παίρνετε απ’ όλους αυτούς. Για ποιο λόγο, όμως; Δεν μοιράζετε. Ξέρετε πώς μοιράζετε; Μοιράζετε για τους εργαζόμενους, λέγοντας πληρώστε όλοι και εσείς και αυτοί που έχετε παραπάνω πληρώστε ακόμα, ενώ για τους μεγάλους και τα μονοπώλια τι λέτε; Έχετε άλλον κανόνα. Τα εμά εμά, δηλαδή, τα δικά τους δικά τους και τα εσά, των εργαζομένων, δηλαδή, εμά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Βαρεμένος):** Κύριε Παφίλη, ολοκληρώστε. Πριν από λίγο ζητήσατε το σεβασμό του χρόνου.

**ΑΘΑΝΑΣΙΟΣ ΠΑΦΙΛΗΣ:** Παίρνω και τη δευτερολογία μου.

**ΠΡΟΕΔΡΕΥΩΝ (Γεώργιος Βαρεμένος):** Παίρνετε, λοιπόν, και τη δευτερολογία σας.

**ΑΘΑΝΑΣΙΟΣ ΠΑΦΙΛΗΣ:** Μία φορά μιλώ, τώρα. Οι άλλοι έχουν μιλήσει δέκα φορές.

Αυτό κάνετε. Υπάρχουν τεράστια θέματα. Πόσα υπολογίζονται ότι είναι έξω; Τετρακόσια λένε με συντηρητικούς υπολογισμούς. Άλλοι λένε εξακόσια. Πόσα είναι εδώ; Πόσα είναι αλλού; Απ’ αυτούς τι παίρνετε; Τίποτα.

Ένα άρθρο φέρατε, το 50, που ευνοούσε τους εργαζόμενους, κύριε Κατρούγκαλε, και το αποσύρατε. Ταξικό και αυτό.

Δεύτερον, τι υπάρχει που δεν μοιράζετε; Είναι οι παραγωγικές δυνατότητες της χώρας.

Εμείς τι λέμε, λοιπόν; Να πάρει την εξουσία ο λαός, την οικονομία στα χέρια του, να αναπτύξει τις παραγωγικές δυνατότητες, να καταργήσει αυτούς, που κλέβουν τον ιδρώτα του εργαζόμενου και να έχει καθολική κοινωνική ασφάλιση.

Λέμε, λοιπόν, ότι εσείς συνεχίζετε από εκεί που σταμάτησαν οι προηγούμενοι και λέμε ανοιχτά ότι εξυπηρετείτε τα συμφέροντα του κεφαλαίου και τη στρατηγική του.

Ποια ήταν αυτή η στρατηγική; Να τη θυμηθούμε, έχει σημασία. Μείωση του μη μισθολογικού κόστους. Γιατί είπαν του μη μισθολογικού κόστους; Γιατί το μισθολογικό το καθάρισαν. Ναι, εργασιακές σχέσεις ζούγκλας, μερική απασχόληση, μείωση μισθών, ημερομισθίων κ.λπ., αυτά τα τελείωσαν. Και τότε βαράγατε παλαμάκια στην Ευρωπαϊκή Ένωση, όλοι σας που είστε σήμερα και κάνετε ότι δεν ξέρατε. Τι δεν ξέρατε; Δεν βλέπατε τι γινόταν, ότι γενικευόταν παντού;

Αυτό το τελειώσαμε. Ήρθε το μη μισθολογικό και άρχισε να ξηλώνεται από το 1990. Από τη «Λευκή Βίβλο» τέθηκαν οι βάσεις του μεγάλου μεταρρυθμιστή, σύμφωνα με το ΣΥΡΙΖΑ, του Ζακ Ντελόρ, που ορισμένοι τότε τον προσκύνησαν κιόλας, όπως η κ. Δαμανάκη, Πρόεδρος του ΣΥΡΙΖΑ. Την εξέλιξη την είδαμε. Φυσικά, ο καθένας τα συμφέροντά του κοιτάει. Να μην αρχίσω να λέω και άλλα ονόματα και δεν κάνει.

Τι άρχισε, λοιπόν, να γίνεται; Άρχισαν να έρχονται διαδοχικοί νόμοι, που είχαν τρεις στόχους. Και εδώ θα μετρηθούμε, κύριε Υπουργέ, κύριοι της Κυβέρνησης. Ποιοι ήταν οι στόχοι; Πρώτον, μείωση έως απαλλαγή των εργοδοτικών εισφορών. Το εφαρμόζετε, ναι ή όχι; Το εφαρμόζετε. Το έκανε η Νέα Δημοκρατία, το διατηρείτε και τώρα το αυξάνετε μόνο στο επικουρικό.

Δεύτερον, μείωση έως εξάλειψη της κρατικής ενίσχυσης. Για ποιο λόγο; Για να εξοικονομηθούν πόροι από τον κρατικό προϋπολογισμό και να πάνε να ενισχύσουν τους κεφαλαιοκράτες, για να κάνουν την περιβόητη ανάπτυξη που θα κάνει το ένα ή το άλλο. Το κάνετε, ναι ή όχι; Ναι, το συνεχίζετε.

Τρίτον, ιδιωτική ασφάλιση. Δεν θέλω να χρησιμοποιήσω αυτό που ειπώθηκε, αλλά θα το πω. Τρεις είναι οι πυλώνες, λέτε, της ασφάλισης. Πρώτον, είναι η κρατική ασφάλιση –η κοινωνική ασφάλιση, όπως τη λέτε, ας την πούμε έτσι, η εισφορά του κράτους- δεύτερον, είναι τα επαγγελματικά ταμεία και τρίτον, η ιδιωτική ασφάλιση. Ανοίγει ο δρόμος τώρα με αυτά για την ιδιωτική ασφάλιση, που κάποιος –δεν θέλω να πω το όνομά του, για να μη ζητήσει τον λόγο επί προσωπικού, αν και δεν είναι εδώ- το είπε και ανοικτά: «Γιατί να εμπιστευτώ στο κράτος και όχι στους ιδιώτες;». Το λέτε αυτό; Θέλετε να φέρω τη δήλωση του κ. Σταθάκη; Εκτός αν έχετε λογική ΣΥΡΙΖΑ, δηλαδή, ο καθένας μιλάει σε ένα συγκεκριμένο ακροατήριο ότι όλα πάνε καλά και στο τέλος είμαστε εδώ όλοι καλυμμένοι.

**ΒΑΣΙΛΕΙΟΣ ΟΙΚΟΝΟΜΟΥ:** Ο Κατρούγκαλος το είπε πριν από λίγο.

**ΑΘΑΝΑΣΙΟΣ ΠΑΦΙΛΗΣ:** Ανοίγει ο δρόμος για την ιδιωτική ασφάλιση παντού και αντικειμενικά ανοίγει. Γιατί, τι άλλο να κάνει, όταν τον πας τον άλλο με 300 και 400 ευρώ και του τάζει κάποιος άλλος ιδιώτης ασφαλιστής; Ψηφίσατε και νόμο για τις ασφαλιστικές εταιρείες, τι μας λέτε τώρα;

Άρα, λοιπόν, αυτά δεν κάνετε; Αυτά δεν απαιτούσε τόσα χρόνια το κεφάλαιο; Αυτά δεν συνεχίζετε σήμερα εσείς; Τι ανατρέπεται, στ’ αλήθεια, από τις έντεκα μειώσεις και απ’ αυτήν την στρατηγική;

Πώς διαμορφώθηκε το ασφαλιστικό σύστημα; Γιατί γίνεται μεγάλη συζήτηση εδώ, μέχρι που μας είπαν ότι και ο Μεταξάς το έδωσε. Γενναιόδωρος! Μόνο, που ο Μεταξάς την πρώτη πράξη, που έκανε ήταν από τα 836 εκατομμύρια που έδωσε για την άμυνα, υποτίθεται, τα 500 τα πήρε από το ΙΚΑ, για να μην πω και τα υπόλοιπα περί Δημητράτου και του τέλους του και όλα τα άλλα, γιατί δεν είναι ώρα να συζητάμε τέτοια πράγματα.

Ήταν αποτέλεσμα σκληρών ταξικών αιματηρών αγώνων η κοινωνική ασφάλιση. Αλλά κυρίως πότε διαμορφώθηκε η κοινωνική ασφάλιση σε ολόκληρη την ανθρωπότητα;

**ΠΡΟΕΔΡΕΥΩΝ (Γεώργιος Βαρεμένος):** Κύριε Παφίλη, πάει και η δευτερολογία.

**ΑΘΑΝΑΣΙΟΣ ΠΑΦΙΛΗΣ:** Θα ολοκληρώσω, κύριε Πρόεδρε. Αφήστε να μιλήσουμε να πούμε και κάτι διαφορετικό.

**ΠΡΟΕΔΡΕΥΩΝ (Γεώργιος Βαρεμένος):** Όχι, λέω ότι η δεινότητα περιλαμβάνει και την ικανότητα του υπολογισμού του χρόνου.

**ΑΘΑΝΑΣΙΟΣ ΠΑΦΙΛΗΣ:** Λέω, λοιπόν, ότι διαμορφώθηκε μετά την Οκτωβριανή Επανάσταση. Τότε άρχισαν οι καπιταλιστές να κάνουν πίσω. Γιατί το 1920, για να τα ξέρει η νεολαία που δεν μιλάει κανένας…

**ΠΡΟΕΔΡΕΥΩΝ (Γεώργιος Βαρεμένος):** Ιστορική αναδρομή σε μια άλλη…

**ΑΘΑΝΑΣΙΟΣ ΠΑΦΙΛΗΣ:** Στη Σοβιετική Ένωση υπήρχε καθολική κοινωνική ασφάλιση. Δημόσια δωρεάν παιδεία, υγεία, πολιτισμός, αθλητισμός. Το 1920! Σύνταξη στα 60 για τους άνδρες και στα 55 για τις γυναίκες. Και κάτω απ’ αυτήν την πίεση και από τις ανάγκες του ίδιου του κεφαλαίου για την αναπαραγωγή της εργατικής δύναμης, διαμορφώθηκε αυτό το…

**ΠΡΟΕΔΡΕΥΩΝ (Γεώργιος Βαρεμένος):** Κύριε Παφίλη, παρακαλώ, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Ολοκληρώνω, κύριε Πρόεδρε, αλλά θα μου δώσετε ενάμισι λεπτό.

**ΠΡΟΕΔΡΕΥΩΝ (Γεώργιος Βαρεμένος):** Τι άλλο; Πήρατε όλα τα μπόνους.

**ΑΘΑΝΑΣΙΟΣ ΠΑΦΙΛΗΣ:** Δεν θέλει το Σώμα να συνεχίσω;

**ΠΡΟΕΔΡΕΥΩΝ (Γεώργιος Βαρεμένος):** Μέχρι πότε;

**ΑΘΑΝΑΣΙΟΣ ΠΑΦΙΛΗΣ:** Εμείς τι λέμε, λοιπόν; Ότι κατακτήθηκε με σκληρούς αγώνες, αλλά σε τελευταία ανάλυση είναι μέρος της κλεμμένης υπεραξίας. Είναι κοροϊδία αυτό που λένε στους εργαζόμενους ότι τους παραχωρούν.

**ΠΡΟΕΔΡΕΥΩΝ (Γεώργιος Βαρεμένος):** Κύριε Παφίλη, αν δεν πειθαρχήσετε εσείς, ποιος θα πειθαρχήσει στη διαδικασία; Ολοκληρώστε, παρακαλώ.

**ΑΘΑΝΑΣΙΟΣ ΠΑΦΙΛΗΣ:** Τα λέω επιγραμματικά.

**ΠΡΟΕΔΡΕΥΩΝ (Γεώργιος Βαρεμένος):** Επιγραμματικά;

**ΑΘΑΝΑΣΙΟΣ ΠΑΦΙΛΗΣ:** Γιατί το λέμε αυτό; Παλέψαμε και παλεύουμε για την τριμερή. Δεν το συζητάμε, ήταν μια κατάκτηση. Ωστόσο, τι είναι η τριμερής; Μονομερής είναι. Είναι οι εισφορές των εργαζομένων, ενός μέρους της εργατικής δύναμης που το δίνει ο εργοδότης. Αντί, δηλαδή, 100, τους κλέβει 99, για να το πω απλά.

Δεύτερον, κρατικός προϋπολογισμός τι είναι; Από τη φορολογία. Ποιος πληρώνει φορολογία;

**ΠΡΟΕΔΡΕΥΩΝ (Γεώργιος Βαρεμένος):** Κύριε Παφίλη, πήρε τον χαρακτήρα σεμιναρίου πλέον η παρέμβαση.

**ΑΘΑΝΑΣΙΟΣ ΠΑΦΙΛΗΣ:** Ολοκληρώνω.

**ΠΡΟΕΔΡΕΥΩΝ (Γεώργιος Βαρεμένος):** Ε, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Τριάντα δευτερόλεπτα.

**ΠΡΟΕΔΡΕΥΩΝ (Γεώργιος Βαρεμένος):** Θα τελειώσετε.

**ΑΘΑΝΑΣΙΟΣ ΠΑΦΙΛΗΣ:** Σε τριάντα δευτερόλεπτα. Βάλτε τα.

Το τοπίο πια είναι καθαρό και για τους εργαζόμενους, για την εργατική τάξη και για το λαό. Μπορεί να δει ποιος είναι με ποιον. Έπεσαν και οι μύθοι αυτών, που υποτίθεται ότι θα διαχειρίζονταν τον καπιταλισμό με πιο ανθρώπινο πρόσωπο. Οδηγεί στη βαρβαρότητα. Άρα, η λύση είναι μια. Αγώνας, ρήξη, ανατροπή και οι ανατροπές γίνονται με κοινωνικές επαναστάσεις. Και θα έρθουν και θα είναι μέρα μεσημέρι.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Δήμας έχει τον λόγο.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Συζητάμε σήμερα το σημαντικότερο νομοσχέδιο, που φέρνουν οι κυβερνήσεις ΣΥΡΙΖΑ-Ανεξαρτήτων Ελλήνων τον τελευταίο ενάμιση χρόνο, το οποίο επηρεάζει το σύνολο της ελληνικής κοινωνίας και την πορεία της ελληνικής οικονομίας και έχουν απεργία τα μέσα μαζικής ενημέρωσης.

Θα περίμενα, τουλάχιστον, από τον ίδιο τον Πρωθυπουργό, από το Υπουργικό Συμβούλιο, από τον Πρόεδρο της Βουλής και από τις Κοινοβουλευτικές Ομάδες της Συμπολίτευσης, άμεσα, ακριβώς επειδή και οι ίδιοι ισχυρίζονται ότι είναι ένα τόσο σημαντικό και τόσο ωφέλιμο νομοσχέδιο, να καταδίκαζαν την απεργία των δημοσιογράφων και των μέσων μαζικής ενημέρωσης ώστε να μπορούσαν όλοι οι Έλληνες πολίτες να ενημερωθούν για την ουσία του νομοσχεδίου. Φυσικά κάτι τέτοιο δεν έχει γίνει και νομίζω ότι όλοι καταλαβαίνουμε τους λόγους για τους οποίους συμβαίνει αυτό το πράγμα.

(Θόρυβος στην Αίθουσα)

Κύριε Πρόεδρε, μπορείτε να επιβάλετε την τάξη στην Αίθουσα;

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριοι συνάδελφοι, ησυχάστε.

Κύριε Παφίλη, σας παρακαλώ.

**ΧΡΙΣΤΟΣ ΔΗΜΑΣ:** Κύριε Παφίλη, σας ακούσαμε για είκοσι λεπτά. Νομίζω ότι μπορούμε να κάνουμε λίγη ησυχία.

Από εκεί και πέρα, το σημαντικότερο νομοσχέδιο, που φέρνει αυτή η Κυβέρνηση για το νέο ασφαλιστικό, δεν συνοδεύεται ούτε καν με αναλογιστική μελέτη. Το λέω αυτό για να καταλάβουμε την προχειρότητα με την οποία νομοθετεί σήμερα η Κυβέρνηση. Ακόμη και αν υπήρχαν αναλογιστικές μελέτες, τις οποίες δεν μας έχει παρουσιάσει το Υπουργείο, όταν φέρνεις τροπολογία τα μεσάνυχτα, μία ημέρα πριν την ψήφιση του νομοσχεδίου, όπου αλλάζεις το αφορολόγητο όριο από τις 9.100 ευρώ στις 8.636 ευρώ και να είχες αναλογιστική μελέτη, δεν θα ήταν πλέον η αναλογιστική μελέτη αυτή σωστή για να κρίνει πώς θα είναι το ασφαλιστικό τα επόμενα χρόνια.

Όμως, από εκεί και πέρα, διακρίνω και έναν εθισμό από τα μέλη της Κυβέρνησης στο ψέμα. Δυστυχώς, παρά το γεγονός ότι ο ίδιος ο Πρωθυπουργός στην Κοινοβουλευτική του Ομάδα προχθές, που μίλησε, έκανε γενναία αυτοκριτική και είπε ότι έχει φτάσει η στιγμή να πούμε αλήθεια, παραδεχόμενος ότι μέχρι τότε έλεγε μόνο ψέματα, δεν βλέπω τα μέλη του Υπουργικού Συμβουλίου να κάνουν το ίδιο πράγμα. Αναφέρομαι, κύριε Υπουργέ της Αγροτικής Ανάπτυξης, ειδικότερα σε εσάς. Σας υπενθυμίζω το ν.4173/2013, διότι φαίνεται πως ούτε τον έχετε διαβάσει καλά και ούτε θέλετε να τον κατανοήσετε. Μιλάμε συγκεκριμένα για τις ενιαίες ενισχύσεις των αγροτών.

Πάμε, λοιπόν, στην αιτιολογική έκθεση. Ειδικά για την αγροτική επιχειρηματική δραστηριότητα, δεδομένου του διαφορετικού συντελεστή φορολόγησης ατομικής αγροτικής επιχείρησης γίνεται ιδιαίτερη μνεία στα έσοδα, που περιλαμβάνονται στην έννοια του εισοδήματος αυτού, και αυτά είναι αποκλειστικά τα έσοδα από την παραγωγή γεωργικών, κτηνοτροφικών, δασοκομικών, υλοτομικών και αλιευτικών προϊόντων.

Πάμε τώρα στην τροπολογία σας. Ειδικά για τους ασκούντες ατομική, αγροτική, επιχειρηματική δραστηριότητα στον προσδιορισμό του κέρδους από επιχειρηματική δραστηριότητα περιλαμβάνονται εκ των άμεσων ενισχύσεων του Πυλώνα Ι της Κοινής Αγροτικής Πολιτικής. Νομίζω ότι δεν επιδέχεται κανενός σχολίου. Είναι απόλυτα ξεκάθαρο το ποιος φορολογεί την ενιαία ενίσχυση των αγροτών και ποιος οδηγεί τους αγρότες εκτός παραγωγής και ποιος όχι.

Όμως, στην ίδια τροπολογία έχουμε και έναν επιπλέον φόρο. Όπως διαβάζουμε από την Έκθεση του Γενικού Λογιστηρίου του Κράτους, υπολογίζονται έσοδα περίπου 200.000.000 ευρώ. Αυτό συμβαίνει επειδή καταργείτε το αφορολόγητο των 20.000 ευρώ.

Ήθελα να ρωτήσω –αλλά δεν βλέπω, δυστυχώς, κανέναν από το Υπουργείο Οικονομικών- το εξής: Στο νομοσχέδιο αυτό προβλέπονται νέοι φόροι, που υπερβαίνουν τα 2,2 δισεκατομμύρια ευρώ. Δεν έχετε καταλάβει επιτέλους ότι η φοροδοτική ικανότητα των Ελλήνων πολιτών έχει εξαντληθεί; Δεν το έχετε συνειδητοποιήσει; Μόνο επί δικών σας ημερών οι ληξιπρόθεσμες οφειλές των ιδιωτών προς το δημόσιο έχουν επιβαρυνθεί κατά 17 δισεκατομμύρια ευρώ. Για να μην μιλήσω και για την Έκθεση του Διοικητή της Τραπέζης της Ελλάδος, ο οποίος λέει ότι το διαθέσιμο εισόδημα των Ελλήνων το 2015 μειώθηκε σε αντίθεση με το τι συνέβη το 2014 όπου αυξήθηκε. Και όλα αυτά σε μια περίοδο που έχουμε οικονομική ύφεση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, σε μισό λεπτό.

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε, κύριε συνάδελφε.

**ΧΡΙΣΤΟΣ ΔΗΜΑΣ:** Θα κλείσω την ομιλία μου και θα σας πάω μερικούς μήνες πίσω. Θα σας πάω πίσω στο 2014. Πάμε στο περίφημο email Χαρδούβελη: 990.000.000 ευρώ και θα τελείωνε η πέμπτη αξιολόγηση και θα είχαμε την δυνατότητα να βγαίνουμε στις αγορές, να δανειζόμαστε κανονικά, όπως συμβαίνει σε κάθε κανονική δημοκρατία.

Ακόμα και να ρίχνατε, όπως ρίξατε, την προηγούμενη κυβέρνηση, εάν είχατε την ικανότητα να καταλάβετε, γιατί θέλω να πιστεύω πολύ απλά ότι δεν καταλαβαίνατε και ότι δεν κινήθηκε η κυβέρνηση τότε σκόπιμα, ότι έπρεπε να κλείσετε την πέμπτη αξιολόγηση μέσα στους πρώτους μήνες του 2015, δεν θα είχαμε φτάσει σε αυτό το σημείο.

Έχετε επιβαρύνει την ελληνική οικονομία με πάνω από 12 δισεκατομμύρια ευρώ μέτρα, έχετε διαλύσει τη διεθνή αξιοπιστία της χώρας, την ιδιωτική οικονομία και φυσικά εμείς δεν θα ψηφίσουμε αυτό το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Ο επίσημος εορτασμός για την Εργατική Πρωτομαγιά κατάπιε τη δεύτερη Κυριακή του Μάη. Σήμερα γιορτάζουν οι μάνες. Είναι από τις ελάχιστες παγκόσμιες μέρες, που πρέπει κάποιος να το θυμάται και που αξίζει τον κόπο να το θυμάται, γιατί οι μάνες και οι γυναίκες, μαζί με τους νέους και τα παιδιά, είναι τα θύματα της κυρίαρχης πολιτικής.

Άκουσα μία συνάδελφο, από τον ΣΥΡΙΖΑ, να μιλάει για τρίτο μνημόνιο. Μέχρι τώρα έχουμε χάσει κάθε αίσθηση λογικής. Είχε δίκιο η Παπαρήγα, χθες, όταν σας είπε ότι αποκαλυφθήκατε. Είσαστε οι ίδιοι, που χαρακτηρίζατε τα γεγονότα του 2008 «δεκεμβριανά». Και τώρα με τη διαπραγμάτευση ενσωματωμένης Αριστεράς μέσα στο σύστημα, με αποδοχή όλων όσων έχουν προσυμβεί, συζητάτε το αν θα τραβήξετε με αριστερό χέρι ή με δεξί χέρι το σωληνάκι από τους εργαζόμενους, που είναι ήδη στην εντατική με τα δύο προηγούμενα μνημόνια και καπάκι το τρίτο.

Αυτό συζητάτε αυτή τη στιγμή και το συζητάτε με έναν τρόπο και με ένα λεξιλόγιο, το οποίο σας καθιστά Αριστερά λόρδων. Είσαστε λόρδοι. Μιλάτε για τη λόρδα των υπολοίπων, ως λόρδοι. Και απευθύνεστε, μονίμως, στα κόμματα των προηγούμενων μνημονίων έχοντας προβλήματα διαδοχής στην ευρωπαϊκή πολιτική. Γι’ αυτό ασχολείστε. Με το χρώμα των κομπλιμέντων της Λαγκάρντ και του Διεθνούς Νομισματικού Ταμείου. Έχετε καθαρά την ίδια βασιλική, αιμάτινη διαδοχή στα μνημόνιο.

Δεν έχετε καλύτερο μνημόνιο. Έχετε ένα τρίτο μνημόνιο. Δεν έχετε αληθές λεξιλόγιο, γιατί είσαστε οι ίδιοι που το «Όχι» το κάνατε «Ναι». Δεν μιλάτε για μία Ευρωπαϊκή Ένωση, η οποία θα γίνει καλύτερη και χειρότερη. Μιλάτε γι’ αυτή την Ευρωπαϊκή Ένωση, με αυτές τις εργασιακές σχέσεις και μιλάτε για ασφαλιστική μεταρρύθμιση και για ασφαλιστικές κρατήσεις και μειώσεις και αυξήσεις, όπου όλοι θα σωθούν από εσάς, αλλά δεν το καταλαβαίνουν. Είναι στο δρόμο και δεν το καταλαβαίνουν. Οι κομμουνιστές δεν ξέρουν να διαβάζουνε μαθηματικά. Το ακούσαμε χθες εδώ. Δεν ξέρουνε και κάνουν λάθος υπολογισμό. Είναι όλα γραμμένα. Είστε περήφανοι.

Πετάξατε λευκή πετσέτα, με συγχωρείτε χρωματιστά μαντηλάκια, στο σύστημα της Ευρωπαϊκής Ένωσης κι έρχεστε εδώ και μιλάτε σε ένα επίπεδο, κάτι για μύγες, κάτι για τσε-τσε, κάτι για τούτα. Μπερδέψατε τον Τσε με την τσε-τσε, τη μύγα. Αυτό κάνατε.

Και έρχεστε εδώ και το παίζετε σωτήρες, αριστεροί που δεν σας καταλαβαίνει κανένας και λέτε τι σας λένε οι εφημερίδες; Μόλις σας πουν κομμουνιστές κολακεύεστε, μόλις σας πουν νέο-σταλινικούς κοιτάτε κατά δώθε, τάχα μου δήθεν.

Και κάνετε αναλογιστικές μελέτες επί ποίου πράγματος; Κάνετε τα εξής βασικά με αυτό το νομοσχέδιο -και είναι τραγικά: Αποδεχτήκατε την κατώτατη τάξη των εργαζομένων, όπως τη διαμόρφωσαν οι προηγούμενοι. Και δεν έχετε το κουράγιο να πείτε ότι η πρώτη θέση ενός κόμματος, που θέλει περίπου να μοιάζει αριστερό, θα ήταν να ζητάει αποκατάσταση των απωλειών και να αρχίσει τη συζήτηση πρώτα από την αποκατάσταση των απωλειών, την επιστροφή των αποθεματικών, να γυρίσουν τα λεφτά και να αρχίσουμε να συζητάμε.

Έρχεστε εδώ, ήλθε ο Υπουργός και μιλάει για την δέκατη τρίτη σύνταξη και για τα όρια λέγοντας «αυτά τα λέγαμε τον Γενάρη»; Ήλθε και ο Σεπτέμβρης, ήλθαν και οι εκλογές του Οκτωβρίου.

Λέτε και ένα άλλο ψέμα. Λέτε ότι είσαστε Κυβέρνηση της Αριστεράς, ομολογώντας τι; Δεν είσαστε συγκυβέρνηση; Είσαστε Κυβέρνηση; Δεν είσαστε συγκυβέρνηση; Μ’ αυτό το υπαρκτό, άθλιο, οποιοδήποτε σύστημα, έχετε πλειοψηφία χωρίς τον Καμμένο και χωρίς τους ΑΝΕΛ; Παρουσιάζετε ως επαναστατική, ηρωική διαδικασία το ότι διαπραγματεύεστε με το κουαρτέτο, που ήταν τρόικα, για το τρίτο μνημόνιο, που δεν είναι το δεύτερο και δεν είναι το πρώτο, για ένα ύψος ποσού, που δεν ήταν εκείνο, ήταν το άλλο, με τελικό αποτέλεσμα να κάνετε το χειρότερο, που μπορούσε να κάνει ένα κόμμα -που δεν θα το τολμούσε- της Δεξιάς. Ούτε και της Δεξιάς, της άκρας Δεξιάς.

Στέλνετε το κίνημα πίσω. Λέτε στο κίνημα ότι δεν έχει λόγο να βγει στο δρόμο. Κάνετε εσείς με την αντιπροσωπευτική δημοκρατία την επανάσταση για λογαριασμό του. Τα πέντε ψίχουλα γίνονται οκτώ. Να καθίσουν σπίτια τους, να κάνουν διαπραγμάτευση όπως την έκανε η ΓΣΕΕ για μισό κουλούρι.

Είσαστε διάδοχοι μιας άθλιας κατάστασης. Την πάτε ένα βήμα παραπέρα. Στην εντατική θα στείλετε ή θα προσπαθήσετε να στείλετε ή το κάνετε, γιατί αλλιώς δεν θα πάρετε εύσημα από την Ευρωπαϊκή Ένωση, από το Διεθνές Νομισματικό Ταμείο, από την Τράπεζα. Δεν θα έλθουν επενδυτές εδώ.

Λέγατε χτες ότι είναι ηρωικό να κάνετε εξισορρόπηση της βεβαιότητας, που πρέπει να έχει ο ελληνικός λαός με τη βεβαιότητα, που έχουν οι επενδυτές. Πήρατε τον λαό και τους επενδυτές και βγάλατε μια εξίσωση και είπατε ότι πρέπει να είναι όλοι σίγουροι για να υπάρχει δουλειά. Δηλαδή, ο επενδυτής που θα έλθει εδώ, θα έλθει από αριστερή καλοσύνη. Έχει αριστερές, καλές επενδύσεις που θα έλθουν εδώ. Θα ανοίξουν καλά οι Σκουριές. Έχει σκουριά κακιά, που δεν πιάνει στα μάρμαρα και έχει καλή, αριστερή, που τους αλλάζει χρώμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Βαρεμένος):** Κυρία Κανέλλη, έχει τελειώσει ο χρόνος σας.

**ΛΙΑΝΑ ΚΑΝΕΛΛΗ:** Αυτά κάνατε και επιτρέψατε στο θράσος αλλονών να είναι εδώ μέσα σήμερα και να μιλούν για το θράσος των υπολοίπων.

Θυμούμενη την Εργατική Πρωτομαγιά, θυμούμενη όμως και τη γιορτή της μάνας, επιτρέψτε μου να σας πω ότι η μάνα του Φύσσα αυτή τη στιγμή ίσως δικαιούται ένα γαρύφαλλο παραπάνω ,γιατί το παιδί της θα το αγκαλιάσει στον τάφο κι εμείς έχουμε το θράσος να μιλάμε εδώ σήμερα για ορισμένα πράγματα, τα οποία αφορούν στους φασίστες, αλλά κάνουμε πως δεν τους βλέπουμε. Τέτοια Αριστερά, που δεν βλέπει τους φασίστες δικαιούται να μην λέγεται Αριστερά.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σαρίδη, έχετε τον λόγο αυστηρώς για πέντε λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το γρήγορο συμπέρασμα, που έβγαλα ακούγοντας τους Βουλευτές του ΣΥΡΙΖΑ είναι πως δεν πρέπει να έχουν άνεργους στις οικογένειές τους. Το ασφαλές συμπέρασμα, το οποίο έχω βγάλει είναι πως δεν είστε αριστεροί και, προφανώς, δεν είστε ούτε ριζοσπάστες. Το επικίνδυνο συμπέρασμα, όμως, είναι εκείνο στο οποίο κατέληξε ο ελληνικός λαός αυτές τις μέρες, ότι το επόμενο Πάσχα θα είναι χειρότερο από το φετινό.

Ξέρετε, μέχρι σήμερα, από τότε που ξεκίνησε η κρίση, λέγαμε και λέμε πως «κάθε πέρσι και καλύτερα». Το λέγαμε, όμως, με μια διάθεση να το ξορκίσουμε, χωρίς ουσιαστικά να θέλουμε να το πιστέψουμε.

Κάτι άλλαξε, όμως, τη Μεγάλη Εβδομάδα. Μπορούσες να το νιώσεις παντού γύρω σου αυτές τις μέρες πως ένας βαρύς προβληματισμός κυριαρχούσε πάνω από τους ανθρώπους. Η αλλαγή ξεκίνησε το βράδυ εκείνο του περασμένου καλοκαιριού, που με την ψήφο διακοσίων είκοσι πέντε Βουλευτών υπογράψατε τα πάντα και μετατρέψατε το «Όχι» σε «Ναι».

Από εκείνο το βράδυ μέχρι σήμερα η αλλαγή είναι φανερή. Ο ελληνικός λαός πλέον, όταν λέει «κάθε πέρσι και καλύτερα», το πιστεύει και το έχει στο νου του καθώς παρακολουθεί τη σημερινή συζήτηση και αναζητά όχι ευθύνες, αλλά κάποιον να αναλάβει την ευθύνη.

Ο ελληνικός λαός, κυρίες και κύριοι, αναζητά κάποιον να αναλάβει την ευθύνη για όσα έγιναν, την ευθύνη όσων πρέπει να γίνουν, την ευθύνη να μην καταντήσει η χώρα μας ένα προτεκτοράτο, την ευθύνη να μη γίνουμε κράτος-μαριονέτα, όπως τόσα άλλα κράτη γύρω μας.

Ο ελληνικός λαός γνωρίζει τη δική του ευθύνη. Η ευθύνη του λαού ξεκινά και τελειώνει στην επιλογή αυτών που τον κυβερνούν. Όλα τα υπόλοιπα είναι ευθύνη όσων τον κυβερνούν.

Ο πολίτης, που μας παρακολουθεί αυτήν τη στιγμή ξέρει τις ευθύνες του. Η ευθύνη του είναι να ασκήσει το εκλογικό του δικαίωμα και θα το κάνει είτε επιλέξει ο ίδιος το πότε είτε οι εξελίξεις. Ο ελληνικός λαός, όμως, από σήμερα ξέρει και κάτι άλλο: ούτε το ροζ θα σώσει την Ελλάδα.

Από σήμερα, κυρίες και κύριοι της συγκυβέρνησης ΣΥΡΙΖΑ-ΑΝΕΛ, μπορείτε να ξεχάσετε, πιστεύω, την όποια φιλοδοξία σας να ξαναβρεθείτε επικεφαλής των πολιτικών δυνάμεων της χώρας. Είναι αλήθεια, όμως, ότι προλάβατε να κάνετε μεγάλη ζημιά. Δημιουργήσατε κακά προηγούμενα τα οποία θα τα βρούμε μπροστά μας.

Εγκαινιάσατε, για παράδειγμα, την παράδοση των Υπουργών με βαριά καρδιά. Από την πρώτη μέρα, που αναλάβατε, έχετε κάνει ψωμοτύρι το ότι εκβιάζεστε και πως τελικά υποκύπτετε και βάζετε κάποια υπογραφή. Αυτό το κάνετε με βαριά καρδιά. Πόσοι Υπουργοί σας ασκούν την πολιτική της οποίας τη χάραξη έχετε εσείς από το Σύνταγμα, κύριε Πρωθυπουργέ;

Από την άλλη μεριά πολύ φοβάμαι πως αν ο λαός εμπιστευτεί τον κ. Μητσοτάκη, τότε σύντομα θα ακούσει και από τα χείλη της Νέας Δημοκρατίας κάποιον Υπουργό να λέει: «Υπογράφω με βαριά καρδιά. Φταίει ο ΣΥΡΙΖΑ και η νεοφιλελεύθερη πολιτική του. Φταίνε οι νόμοι, που έφερε ο Τσίπρας και ο Καμμένος».

Μέχρι σήμερα πασχίζαμε στην Ένωση Κεντρώων να καταλάβουμε πώς και ποιους θα επηρεάσουν οι απειλητικά ανεύθυνες νομοθετικές σας πρωτοβουλίες, πώς και ποιους θα επηρεάσουν οι νόμοι, που απειλούσατε πως θα φέρετε και τελικά φέρατε σήμερα Κυριακή, στο πλαίσιο φυσικά της ηρωικής διαπραγμάτευσης. Από σήμερα δίνουμε την ίδια απάντηση σε όλους τους πολίτες. Κανείς δεν ξέρει να τους πει με ακρίβεια τι τους έρχεται. Το φρόντισε η Κυβέρνηση αυτό με το σκοτάδι στην πληροφόρηση των πολιτών.

Θα το μάθουν, όμως, στην πορεία. Θα το μάθουν όταν πάνε να εισπράξουν τη σύνταξή τους. Θα το μάθουν όταν πάνε να πληρώσουν το ρεύμα, όταν θα πάνε να πληρώσουν το ενοίκιο, όταν θα πάνε να βάλουν βενζίνη ή πετρέλαιο, όταν θα χρειαστεί να κηδέψουν κάποιον, όταν θα χρειαστεί να πληρώσουν το φροντιστήριο των αγγλικών, όταν θα χρειαστεί να πάνε στο νοσοκομείο ή να αγοράσουν φάρμακα.

Και φυσικά θα το μάθουν όταν θα ζητήσουν τον λόγο από κάποιο δημόσιο υπάλληλο για κάποια παροχή, που κόπηκε ή κάποια υποχρέωση που δεν ήξεραν ότι έχουν σύμφωνα πάντα με το μνημόνιο Τσίπρα-Καμμένου. Τότε θα ξέρουν οι πολίτες στα σίγουρα τι ψηφίζουμε εδώ μέσα. Κάθε φορά που θα ανοίγουν το πορτοφόλι τους θα είναι για τους πολίτες και μια εμπειρία γνωριμίας με το οικονομικό όραμα της πρώτης φοράς Αριστεράς.

Κυρίες και κύριοι Βουλευτές της συμπολίτευσης, βυθίζετε τη χώρα στην απόλυτη αβεβαιότητα σήμερα. Μετά το ηθικό πλεονέκτημα χάνετε και την όποια εμπιστοσύνη για την οποία σας επέλεξε και σας έδειξε ο ελληνικός λαός προσφέροντάς σας την περίφημη δεύτερη ευκαιρία. Δεν καταλάβατε την αξία του Σεπτέμβρη. Δεν αντιληφθήκατε την αξία της δεύτερης ευκαιρίας που σας έδωσαν οι Έλληνες. Συνεχίσατε και μάλιστα χωρίς τα βαρίδια των ευσυγκίνητων.

Από σήμερα ένα είναι το αφήγημα, γραμμένο στη λαϊκή συνείδηση: η πρώτη φορά Αριστερά πρόδωσε τα ιδανικά της. Απόδειξη είναι το σημερινό νομοσχέδιο, που μας φέρνετε σήμερα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κοινοβουλευτικός εκπρόσωπος της Χρυσής Αυγής κ. Παππάς.

**ΧΡΗΣΤΟΣ ΠΑΠΠΑΣ:** Κύριε Πρόεδρε, κυρίες και κύριοι, το σχέδιο νόμου για το ασφαλιστικό και το συνταξιοδοτικό έρχεται με ανορθόδοξο τρόπο μέσα στο Σαββατοκύριακο για να προλάβει η Κυβέρνηση τη συνεδρίαση του Eurogroup. Και μας κάνει εντύπωση πως αυτός ο ίδιος ο Πρόεδρος της Βουλής, στη Διάσκεψη των Προέδρων, δήλωσε ρητά ότι αυτό το κατάπτυστο, για εμάς, νομοσχέδιο δεν είναι προαπαιτούμενο της τρόικα.

Βεβαίως, εσείς αναφέρεστε στο τρίο των δυνάμεων κατοχής της χώρας, δηλαδή Ευρωπαϊκή Ένωση, Διεθνές Νομισματικό Ταμείο και Ευρωπαϊκή Κεντρική Τράπεζα –να προσθέσω και ΝΑΤΟ- με τον όρο θεσμοί. Και μου έκανε ιδιαίτερη εντύπωση, που στις τοποθετήσεις τους οι ομιλητές της Αξιωματικής Αντιπολιτεύσεως χρησιμοποίησαν και χθες και σήμερα τον ίδιο όρο: «θεσμοί». Είναι μια επιβεβαίωση για το ότι προφανώς και από τις λεπτομέρειες μπορείς να εξάγεις συμπέρασμα για το όλον.

Χωρίς, λοιπόν, να είναι προαπαιτούμενο, το σχέδιο νόμου, που συζητάμε σήμερα, είναι απλώς για να παραστήσει η υποτελής Κυβέρνηση το καλό παιδί έναντι της αυστηρής δασκάλας Μέρκελ και των θεσμών και να προβιβαστεί στην επόμενη τάξη.

Με λίγα λόγια καταστρέφετε την πατρίδα μήπως και κερδίσετε λίγο πολιτικό χρόνο. Η παραμονή σας στην εξουσία και η καταστροφή και δυστυχία του ελληνικού λαού είναι σπουδαιότερη για εσάς από την πατρίδα. Προφανώς εσείς, οι μαρξιστές της Κυβέρνησης του ΣΥΡΙΖΑ, έχοντας όλοι κοινή μήτρα, έτσι αντιλαμβάνεστε το πατριωτικό σας καθήκον. Χωρίς, βέβαια, να εξαιρώ τους ακροδεξιούς των ΑΝΕΛ, που χάριν της καρέκλας μπορούν να μεταμφιεστούν με οποιαδήποτε στολή, μπορούν και να πουλήσουν την πολιτική τους ψυχή -και όχι μόνο- στον οποιονδήποτε.

Το τι προβλέπει το νομοσχέδιο έχει γίνει κατανοητό και ειπώθηκε κατά κόρον χθες και σήμερα. Συνοπτικά, επανακαθορίζεται ο φόρος εισοδήματος θέτοντας νέο αφορολόγητο τα 8.600 ευρώ και μέτρο πλούτου το εισόδημα 700 ευρώ τον μήνα. Δηλαδή, σύμφωνα με τη δική σας λογική θεωρούνται πλούσιοι οι μισθωτοί και μεροκαματιάρηδες των 700 ευρώ.

Να θυμίσω στο σημείο αυτό και τη δήλωση του Αρχηγού της Αξιωματικής Αντιπολιτεύσεως, κ. Κυριάκου Μητσοτάκη, το 2011, ο οποίος είπε πως δεν ξέρει πως είναι να περνάς έναν μήνα με 700 ευρώ και ευχήθηκε να μη χρειαστεί ποτέ να το βιώσει. Τα συμπεράσματα δικά σας. Ο άνθρωπος αυτός λέει πως θέλει να σώσει και να κυβερνήσει τον τόπο, μη γνωρίζοντας τίποτα από την πραγματική ζωή.

Επίσης, το νέο σύστημα υπολογισμού των συντάξεων θα φέρει μειώσεις στους νέους συνταξιούχους. Καταργείτε την οικογενειακή παροχή στους νεοσυνταξιούχους και θεσπίζετε πλαφόν στις συντάξεις. Ωραία ισότητα! Μαρξιστική ισότητα!

Σας λείπει το προλεταριάτο, κύριοι της Κυβέρνησης, για να κάνετε την επανάσταση που οραματίζεστε; Διότι ξεκινάτε από το μηδέν. Δημιουργείτε μια βίαιη φτωχοποίηση, που μαζί με τα προηγούμενα μνημόνια Δεξιάς και Αριστεράς, θα φέρει η ψήφιση του νομοσχεδίου σας. Δημιουργείτε ένα ελληνικό προλεταριάτο. Μακάρι να υπήρχαν δουλειές και ελληνικές βιομηχανίες. Φρόντισε όμως η Μεταπολίτευση, φρόντισαν δεξιοί και αριστεροί να εξοντώσουν την ελληνική βιομηχανία, να εξοντώσουν την εθνική παραγωγή, να εξοντώσουν τον ελεύθερο επαγγελματία, να εξοντώσουν τους βιοτέχνες, να εξοντώσουν τους απόμαχους της εργασιακής ζωής, να εξοντώσουν τους εργάτες και τους αγρότες.

Στους αγρότες δίνετε χαριστική βολή. Καλούνται τώρα να πληρώσουν 74 εκατομμύρια ευρώ, επιπλέον, μέσα στο 2016 λόγω της αναδρομικής αύξησης των εισφορών τους, το 2017 95 εκατομμύρια, το 2018 112 εκατομμύρια και 157 εκατομμύρια το 2019. Αυξάνετε τις ασφαλιστικές εισφορές και περικόπτετε το εφάπαξ. Καταδικάζετε σε οριστικό λουκέτο χιλιάδες επαγγελματίες με τη φορολόγηση 29%.

Και να ήταν μόνο αυτά; Να γνωρίζει ο ελληνικός λαός πως έρχονται χειρότερες μέρες στην κατεχόμενη Ελλάδα. Εφαρμόζετε την τακτική του σαλαμιού, τη γνωστή λενινιστική αρχή και τακτική.

Το μεγαλύτερο έγκλημα αυτού του νομοσχεδίου είναι η σταδιακή κατάργηση του ΕΚΑΣ, η εξόντωση των ΑΜΕΑ, τους οποίους οδηγείτε κυριολεκτικά όχι μόνο στον οικονομικό αλλά στον βιολογικό θάνατο.

Υπάρχουν, βέβαια, εκτός των άμεσων φόρων και οι έμμεσοι φόροι. Γι’ αυτό στο σημείο αυτό θα ξαναθέσω το ερώτημα στην Κυβέρνηση να μας πουν πού καταλήγει ο φόρος υποτελείας, ο λεγόμενος ΦΠΑ. Να μας πουν πού καταλήγει το αίμα του ελληνικού λαού.

Καταθέτω για τα Πρακτικά το φύλλο της εβδομαδιαίας εθνικής εφημερίδος «ΕΜΠΡΟΣ» με τη σχετική αποκάλυψη.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο ΦΠΑ, κυρίες και κύριοι, να το ξέρει ο ελληνικός λαός, να το μάθει, καταλήγει στα τοκογλυφικά κοράκια των Βρυξελλών.

Έρχεστε να πείτε, κύριοι της Κυβέρνησης: «Δεν φταίμε εμείς. Εμείς παραλάβαμε την καυτή πατάτα». Έρχεστε να πείτε, όπως ακούστηκε και σ’ αυτή την Αίθουσα, τη σοφιστεία «αυτές είναι οι θέσεις μας τον παρόντα χρόνο, την παρούσα στιγμή, αλλά δεν είναι αυτά που πιστεύουμε».

Αλήθεια, ποιον προσπαθείτε με τόσο φθηνά επιχειρήματα να κοροϊδέψετε, κύριοι και κυρίες της Κυβέρνησης;

Η ένσταση των Βουλευτών του ΣΥΡΙΖΑ, οι οποίοι ανέφεραν τα προηγούμενα ληστρικά νομοσχέδια των κυβερνήσεων από το 2009 έως σήμερα και η οποία οδήγησε τους συνταξιούχους, που ελάμβαναν κύρια σύνταξη και επικουρικό, δώρο Χριστουγέννων και Πάσχα, από ετήσιο εισόδημα 40.000 ευρώ, σε εισόδημα 22.000 ευρώ, δεν έχει καμμία αξία. Δεν είναι να λες «Δεν φταίμε εμείς».

Όμως, κυρίες και κύριοι, το ζητούμενο είναι να μην ακολουθήσεις μία λανθασμένη αντιλαϊκή οικονομική πολιτική επειδή είσαι ανίκανος ή ανήμπορος να διαχειριστείς τα κοινά, αλλά ως ιδεολόγος, ως πατριώτης να αγωνιστείς με όλες σου τις δυνάμεις για να επιτύχεις έστω το ευκταίο της εθνικής ανεξαρτησίας, της οικονομικής ευμάρειας και της κοινωνικής δικαιοσύνης.

Δυστυχώς, για σας τίποτα απ’ όλα αυτά δεν ισχύει. Ακόμα και ο γόνος της οικογενείας Μητσοτάκη, ο κ. Κυριάκος Μητσοτάκης, ενίοτε κυνικός και αληθής, είχε δηλώσει στο κανάλι «STAR» προ τριών ετών, «Η Χρυσή Αυγή ως προς την ιδεολογία της διαφέρει απ’ όλα τα κόμματα του Κοινοβουλίου». Βεβαίως και η Χρυσή Αυγή, το ελληνικό λαϊκό εθνικιστικό κίνημα, είναι το μόνο, που διαφέρει ως προς την ιδεολογία του από όλα τα κόμματα του Κοινοβουλίου. Όλα τα άλλα είναι ίδια, όπως παραδέχεται και ο κ. Κυριάκος Μητσοτάκης. Μπορεί το ένα να παρουσιάζεται ως κεντροδεξιό, το άλλο ως κεντροαριστερό, το άλλο ως κομμουνιστικό, κ.λπ., όμως πέρα από τις παραπλανητικές ετικέτες, όλα είναι όψεις του ιδίου νομίσματος, του αμαρτωλού μεταπολιτευτικού κλεπτοκρατικού συστήματος εξουσίας και όλοι σας πιστοί υπηρέτες του ίδιου παγκόσμιου αφέντη. Κατά τη δική σας ομολογία, λοιπόν, είστε όλοι ίδιοι και το καταλαβαίνει πια ο ελληνικός λαός.

Κυρίες και κύριοι, θα μπορούσα κάλλιστα να μην αναφέρω τίποτα από τα προηγούμενα. Όμως, θα κάνω ακριβώς αυτές τις σκέψεις που θα ακολουθήσουν.

«Είναι η δεύτερη ημέρα της συζήτησης σχετικά με το φορολογικό –φορομπηχτικό και κατάπτυστο, το λέμε εμείς-, σχέδιο νόμου. Συζητήσαμε χθές εδώ για την αντισυνταγματικότητα του εν λόγω σχεδίου και ακούσαμε κάποιες κενολογίες, κάποιες τοποθετήσεις εκ μέρους των συγκυβερνητικών Βουλευτών που στάθηκαν ενάντια στην αντισυνταγματικότητα. Προσπαθούν να μας πείσουν ότι όλα είναι καλά καμωμένα».

Παρακάτω: « Γνωρίζει ο ελληνικός λαός όλα αυτά, που κάνετε εσείς σήμερα; Τα γνωρίζει. Γνωρίζει τις προθέσεις σας; Βάσει ποιων δεσμεύσεων εκλεγήκατε; Να σας τις θυμίσω; Αύξηση χαμηλών συντάξεων. Όχι άλλες μειώσεις μισθών. Τέλος στο χαράτσι. Μείωση όλων των φορολογικών συντελεστών, αυτό που ζητάμε σήμερα. Σταδιακή αύξηση του αφορολόγητου στις 10.000 ευρώ. Σαμαράς. Εδώ είναι.

Αυτά είπατε κι έτσι σας ψήφισαν. Και τι κάνατε; Κάνατε τα αντίθετα. Κοροϊδέψατε τον λαό. Είπατε ψέματα. Η εκλογή σας στηρίχθηκε στην απάτη. Είστε κοινοί απατεώνες. Ηθικά δεν στέκεστε. Το πρόβλημα, βέβαια, επειδή συζητάμε εδώ για φορολογία, για οικονομία, δεν είναι η οικονομία. Για εμάς δεν είναι καν η φοροδιαφυγή. Δεν είναι καν οι λίστες Λαγκάρντ, ψεύτικες, πραγματικά, όλες αυτές που έχουν πεταχτεί αυτήν τη στιγμή, που έχουν πετάξει διάφοροι στο τραπέζι.

Το πρόβλημά μας είναι η ειλημμένη απόφαση της συγκυβέρνησης να πουλήσει την Ελλάδα, να παραδοθείτε αμαχητί στον οικονομικό πόλεμο, όπως εσείς λέτε, τον οποίο υφίσταται η Ελλάς. Το πρόβλημα, λοιπόν, δεν είναι οικονομικό. Το πρόβλημα είναι πολιτικό».

Παρακάτω λέει: «Για να κλείσω το θέμα με την κυρία Μπακογιάννη, αναφέρθηκε και στο τι είναι βία, αναφερόμενη, κυρίως, στον ΣΥΡΙΖΑ και ρίχνοντας κάποιες αιχμές προς το τέλος του λόγου της προς τη Χρυσή Αυγή. Να πω τούτο. Βεβαίως, η Χρυσή Αυγή, ως πολιτικό κόμμα, στέκεται ενάντια σε κάθε μορφή βίας. Άλλοι μέσα εδώ θεωρούν ότι η βία είναι η «μαμή» της ιστορίας. Άλλοι έχουν στηρίξει τα ιδεολογήματά τους στη βία των γκουλάγκ αλλά και στη βία της γκιλοτίνας. Άλλων τα ιδεολογήματα έχουν στηθεί πάνω σε εκατομμύρια νεκρούς.

Εδώ είναι Ελλάδα. Εδώ θα μιλήσουμε για τη βία, που παράγουν οι χιλιάδες λαθρομετανάστες εισβολείς, που έχουν έλθει στην πατρίδα μας απροσκάλεστοι. Θα μιλήσουμε για τις δολοφονίες, για τις κλοπές. Θα μιλήσουμε για τους Έλληνες, που νιώθουν ξένοι μέσα στην πατρίδα τους, μέσα στη γειτονιά τους.

Μιλώντας ως Έλληνας, ως εθνικιστής, ως πραγματικός πατριώτης και όχι δωσίλογος, θα πω τούτο. Η μόνη βία η οποία παρήγαγε ιστορία, η μόνη βία την οποία αποδεχόμεθα είναι η βία της Επανάστασης του 1821, η βία η οποία ήταν η μόνη εθνικιστική επανάσταση «ορόσημο» για όλη την ιστορία διεθνώς και ήταν η επανάσταση, όπου οι αγωνιστές αγωνίστηκαν για εθνική ανεξαρτησία και κοινωνική δικαιοσύνη, αυτά για τα οποία αγωνίζεται και σήμερα η Χρυσή Αυγή και καλεί τον ελληνικό λαό στο πλευρό της.

Κύριοι, πρέπει να τελειώνουν τα ψέματα με τους προδότες και με τους ψεύτες. Τι να σας πω σε πέντε δευτερόλεπτα; Να σας πω σε πέντε δευτερόλεπτα ότι στη Χρυσή Αυγή υψώνουμε τη φωνή μας και στο σημερινό νομοσχέδιο.

Έχουμε μοναδικό οδηγό τη γαλανόλευκη. Τραγουδάμε το αιώνιο τραγούδι, που λέει «Σε γνωρίζω από την κόψη του σπαθιού την τρομερή». Αυτή είναι η βία, η βία της ελευθερίας. Αυτό φοβάστε, τον ελληνικό λαό. Φοβάστε την τρομερή έκρηξη του ελληνικού λαού, ο οποίος θα σας σαρώσει, όσο προπαγανδιστική και ψυχολογική βία και αν ασκείτε εναντίον του.

Κυρίες και κύριοι, ήταν η ομιλία μου από το Βήμα τούτο στις 11 Ιανουαρίου 2013, όπου συζητήθηκε το νομοσχέδιο της συγκυβέρνησης Σαμαρά, σχετικά με τις «Ρυθμίσεις στη φορολογία εισοδήματος, ρυθμίσεις θεμάτων αρμοδιότητας Υπουργείου Οικονομικών και άλλες διατάξεις». Αυτά θα μπορούσα μόνο να πω, χωρίς να αλλάξω ούτε έναν τόνο ούτε μία τελεία.

Για του λόγου του αληθές, καταθέτω και το αντίγραφο της ομιλίας μου από το αρχείο των ομιλιών, θέλοντας να σας αποδείξω ότι η μνημονιακή κυβέρνηση Σαμαρά της Νέας Δημοκρατίας είναι το αυτό με τη μνημονιακή Κυβέρνηση Τσίπρα και ΣΥΡΙΖΑ. Αντώνης Τσίπρας και Αλέξης Σαμαράς ταυτίζονται. Και οι δύο Πρωθυπουργοί και οι δύο παρατάξεις ξεγέλασαν και κορόιδεψαν τον ελληνικό λαό.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά τους λεγόμενους αριστερούς του ΣΥΡΙΖΑ, εμείς οι εθνικιστές τούς γνωρίζουμε καλά. Γνωρίζουμε ότι στον πυρήνα των ιδεών τους είναι εθνομηδενιστές και αλλεργικοί σε καθετί πατριωτικό. Είναι άθεοι, μεταναστόπληκτοι και ισλαμόφιλοι.

Το ζητούμενο είναι για τη λεγόμενη «Δεξιά», που προσδοκά να κυβερνήσει, ξεγελώντας για άλλη μια φορά τον ελληνικό λαό, Δεξιά, που δεν έχει καμμία σχέση με τη Δεξιά του «Πατρίς-Θρησκεία-Οικογένεια», όταν ο Αρχηγός της ψηφίζει μνημόνια, ψηφίζει σύμφωνα συμβίωσης, που πλήττουν τις παραδοσιακές αξίες του ελληνικού λαού.

Δεσμεύεστε, κύριοι, ότι θα καταργήσετε με ένα άρθρο το σημερινό νομοσχέδιο; Μιλάμε για δέσμευση όχι γιαλαντζί, όπως του ΣΥΡΙΖΑ, που είπε «με ένα άρθρο θα καταργήσουμε το μνημόνιο». Δεσμεύεστε;

Κλείνω, κύριε Πρόεδρε, τηρώντας την υπόσχεσή μου στον Πρόεδρο της Επιτροπής Δεοντολογίας, τον αξιότιμο κ. Κουράκη, κατά τη διάρκεια της συζήτησης για την άρση ασυλίας τριών Βουλευτών της Χρυσής Αυγής για ρατσιστικό μίσος και τη στιγμή που οι περισσότεροι εκπρόσωποι των κομμάτων συμφώνησαν ότι δεν στοιχειοθετείται αδίκημα εναντίον των Βουλευτών της Χρυσής Αυγή, παρ’ όλα αυτά ψήφισαν υπέρ της άρσεως ασυλίας.

Κλείνω, λοιπόν, με τις φράσεις που είπα τότε στην Επιτροπή Δεοντολογίας κατά τη διάρκεια της συζήτησης και υποσχέθηκα στον κ. Κουράκη ότι θα επαναλάβω και στην Ολομέλεια: «Η Ελλάδα ανήκει στους Έλληνες! Έξω τώρα όλοι οι λαθρομετανάστες! Πάνω από όλα η Ελλάδα, πριν από όλα οι Έλληνες!».

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ο Υπουργός κ. Σκουρλέτης έχει τον λόγο για πέντε λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Παππά, άλλο εθνικισμός και άλλο πατριωτισμός. Πολύ δε περισσότερο το δικό σας ναζιστικό μόρφωμα δεν έχει δικαίωμα να αναφέρεται στην Ελλάδα και στην πατρίδα, όταν είστε υμνητές της δικτατορίας, η οποία ευθύνεται για την προδοσία της Κύπρου.

(Χειροκροτήματα από την πτέρυγα του ΣΥΡΙΖΑ)

(Θόρυβος-έντονες διαμαρτυρίες από την πτέρυγα της Χρυσής Αυγής)

**ΧΡΗΣΤΟΣ ΠΑΠΠΑΣ:** Ψηφίζεις μνημόνια καπιτάλα του κερατά! Ψηφίζεις μνημόνια γιαλαντζί αριστερέ!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Δεν έχετε δικαίωμα να εμφανίζεστε με μανδύα κοινωνικής ευαισθησίας όταν υπερασπίζεστε ό,τι πιο απεχθές έχει υπάρξει στην ανθρώπινη ιστορία…

(Θόρυβος –έντονες διαμαρτυρίες από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω!

**ΧΡΗΣΤΟΣ ΠΑΠΠΑΣ:** Δεν κάθομαι κάτω!

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω, ακουστήκατε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** …τα κρεματόρια, τις διώξεις! Και εσείς, δε, ενέχεστε για δολοφονίες!

**ΧΡΗΣΤΟΣ ΠΑΠΠΑΣ:** Κάνει σόου ο Υπουργός! Σκουρλέτη, κάνεις σόου αυτή τη στιγμή.

Να διαγραφούν από τα Πρακτικά, κύριε Πρόεδρε. Να διαγραφούν αυτά από τα Πρακτικά!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ενέχεστε για δολοφονίες! Σας γνωρίζει, λοιπόν, ο ελληνικός λαός καλά!

**ΧΡΗΣΤΟΣ ΠΑΠΠΑΣ:** Ψηφίζεις μνημόνια!

(Θόρυβος-έντονες διαμαρτυρίες από την πτέρυγα της Χρυσής Αυγής)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κραυγάζετε, αλλά αυτές οι μαύρες κραυγές δεν θα πνίξουν την φωνή της Δημοκρατίας, κύριε Παππά!

**ΧΡΗΣΤΟΣ ΠΑΠΠΑΣ:** Ψηφίζεις μνημόνια!

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω, κύριε Παππά!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Παύλος Φύσσας!

(Θόρυβος – έντονες διαμαρτυρίες από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω!

(Θόρυβος στην Αίθουσα από την πτέρυγα του ΣΥΡΙΖΑ)

Συνεχίστε, κύριε Υπουργέ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κυρίες και κύριοι συνάδελφοι, αρκετά! Καθίστε κάτω. Πηγαίνετε να πουλήσετε προστασία σε κανένα νυχτομάγαζο, που θα μας πείτε εμάς έτσι! Άντε!

**ΧΡΗΣΤΟΣ ΠΑΠΠΑΣ:** Δεν σε απείλησα, δεν είπα τίποτα. Είσαι υβριστής, είσαι απατεώνας και κοινός συκοφάντης!

(Θόρυβος – Διαμαρτυρίες)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κυρίες και κύριοι συνάδελφοι,…

**ΧΡΗΣΤΟΣ ΠΑΠΠΑΣ:** «Άντε» να πεις στην οικογένειά σου και στους δικούς σου, όχι σε εμένα! Το ακούς;

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Τι θα γίνει, κύριε Πρόεδρε; Τον ακούγαμε μία ώρα και δεν μιλήσαμε καθόλου.

**ΠΡΟΕΔΡΕΥΩΝ (Γεώργιος Βαρεμένος):** Λοιπόν, έξω!

Συνεχίστε, κύριε Υπουργέ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κυρίες και κύριοι συνάδελφοι, είναι ενδεικτικό το πώς αντιλαμβάνεται τον διάλογο ο συγκεκριμένος χώρος.

Ακούσαμε πάρα πολλά σήμερα ,που ειλικρινά έχουν ανεβάσει τον πήχη της αντιπαράθεσης με πολλά ψέματα. Επικαλούνται συνάδελφοι από την Αντιπολίτευση ψεύτικους πίνακες, ψεύτικα παραδείγματα σε σχέση με το ασφαλιστικό, σε σχέση με την φορολογία.

Παρ’ όλα αυτά, νομίζω ότι αυτά σε ένα και μόνο αποσκοπούν. Αποσκοπούν στο να δώσουν τροφή στα κανάλια της διαπλοκής, τα οποία νυχθημερόν, μήνες τώρα, πολλούς μήνες, πάνω από έναν χρόνο, το μόνο που κάνουν είναι να κατασκευάζουν μια εικονική πραγματικότητα. Όμως η αξιοπιστία των συγκεκριμένων μέσων μαζικής ενημέρωσης είναι στο ναδίρ, όπως και η δικιά σας.

Παρά τα ψέματα, όμως, δεν μπορεί να κρυφτεί, κύριοι της Νέας Δημοκρατίας, το πραγματικό σας προφίλ, το πραγματικό σας στίγμα. Άκουσα πριν τον κ. Βρούτση να δίνει μαθήματα τι πρέπει να κάνει μια κυβέρνηση όταν διαδέχεται την άλλη, ότι θα πρέπει να χτίζει πάνω στα προηγούμενα. Αλήθεια, εσείς τι χτίσατε; Εσείς και το ΠΑΣΟΚ τι χτίσατε; Διαλύσατε το κοινωνικό κράτος;

**ΒΑΣΙΛΕΙΟΣ ΟΙΚΟΝΟΜΟΥ:** Το ΗΛΙΟΣ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Εσείς, ειδικά, ταυτιστήκατε με το πιο σκληρό ταξικό μέτρο, που έχει δει η ελληνική κοινωνία μετά το 1974. Ποιο ήταν αυτό; Η μείωση του κατώτατου μισθού διά νόμου. Και έχετε το θράσος εδώ πέρα να εμφανίζεστε ως δύναμη με κοινωνικές ευαισθησίες!

**ΒΑΣΙΛΕΙΟΣ ΟΙΚΟΝΟΜΟΥ:** Γιατί δεν το φέρατε; Υπουργός ήσασταν για έναν χρόνο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κυρίες και κύριοι, γνωρίζω πολύ καλά ότι υπάρχει μια λέξη, την οποία μόλις την ακούτε σας σηκώνεται η τρίχα. Είναι η λέξη «αναδιανομή». Διότι εμείς παρά τις αντικειμενικές δυσκολίες, που υπάρχουν, που έχουν να κάνουν και με τον βαθμό ελευθερίας της σημερινής Κυβέρνησης, προσπαθούμε μέσα στο συγκεκριμένο φορολογικό και ασφαλιστικό νομοσχέδιο να εισαγάγουμε και να κάνουμε πράξη όσο είναι δυνατόν την έννοια της αναδιανομής.

**ΒΑΣΙΛΕΙΟΣ ΟΙΚΟΝΟΜΟΥ:** Ο συνάδελφός σου θα κρίνει…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Αλήθεια, η δικιά σας αντίληψη γύρω από αυτό το ζήτημα ποια είναι; Ποια είναι η δικιά σας αντίληψη δημοκρατίας; Μήπως στην δικιά σας αντίληψη δημοκρατίας, μια ακραία αντίληψη περί δημοκρατίας της αγοράς, έχουν ψήφο μόνο οι οικονομικά ισχυροί;

Αυτοί είστε. Είστε νεοφιλελεύθεροι από την κορυφή μέχρι τα νύχια. Και φάνηκε πολύ καλά όταν ο Αρχηγός σας, ο κ. Μητσοτάκης, αποκάλεσε τους μαθητές πελάτες. Πελάτες οι μαθητές, επιχειρήσεις τα σχολεία, εμπόρευμα η γνώση.

Αυτοί είστε, λοιπόν, διότι ακόμη δεν αναγνωρίζετε την αυταξία της γνώσης και την απελευθερωτική της δύναμη!

(Χειροκροτήματα από την πτέρυγα του ΣΥΡΙΖΑ)

Δεν διεκδικήσαμε ποτέ την πατρότητα αυτού του προγράμματος

**ΧΡΗΣΤΟΣ ΜΠΟΥΚΩΡΟΣ:** Είναι δική σας με τεστ DNA!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Εσείς όμως όχι μόνο την διεκδικείτε, ταυτίζεστε. Ταυτίζεστε και με το Διεθνές Νομισματικό Ταμείο. Και σε αυτήν την δύσκολη στιγμή κάνετε τα πάντα για να βάλετε εμπόδια, να υπονομεύσετε την προσπάθεια της χώρας.

Δεν πήρατε θέση, σας κάλεσε ο κ. Τσακαλώτος. Τι λέτε, λοιπόν, για τα μέτρα- «κόφτη», που προτείνει το Διεθνές Νομισματικό Ταμείο; Να τα ψηφίσουμε; Τι θα πείτε, λοιπόν; Τι λέτε; Τι συμβουλεύετε τον κ. Τσακαλώτο, που αύριο θα πάει να διαπραγματευτεί;

**ΙΩΑΝΝΗΣ ΒΡΟΥΤΣΗΣ:** Λέμε να φύγετε, αυτό λέμε.

(Θόρυβος στην Αίθουσα από την πτέρυγα του ΣΥΡΙΖΑ)

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Μπράβο, πολύ ωραία πρόταση!

**ΠΡΟΕΔΡΕΥΩΝ (Γεώργιος Βαρεμένος):** Ησυχία!

**ΒΑΣΙΛΕΙΟΣ ΟΙΚΟΝΟΜΟΥ:** Θα την πάρετε την απάντηση σε λίγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Βεβαίως, η έννοια διαπραγμάτευση για εσάς είναι ξένη και δεν μπορείτε να αντιληφθείτε την πραγματική πάλη που έχει κάνει όλους αυτούς τους μήνες η Κυβέρνηση αυτή.

Και ξέρετε τι σημαίνει διαπραγμάτευση; Διαπραγμάτευση, κύριε Οικονόμου, είναι να παίρνεις τον ψηφισμένο νόμο για την ιδιωτικοποίηση του ΑΔΜΗΕ και να τον ακυρώνεις, να παίρνεις τον ψηφισμένο νόμο για τη «μικρή ΔΕΗ» και να τον ακυρώνεις.

(Χειροκροτήματα από την πτέρυγα του ΣΥΡΙΖΑ)

Και αυτά είναι αποτυπωμένα στην τελευταία συμφωνία. Αυτή είναι η διαπραγμάτευση, η οποία είναι ξένη ως προς εσάς.

Κυρίες και κύριοι συνάδελφοι, υπάρχουν απλά νούμερα: 62 δισεκατομμύρια και 5,4. Κάντε την αφαίρεση να δείτε τη διαφορά. Αυτή είναι η προσφορά σας στον τόπο τα τελευταία χρόνια από τα χρόνια διακυβέρνησης.

Εμείς γνωρίζουμε πολύ καλά ότι οι δυσκολίες είναι πολλές. Και ειλικρινά κάποια στιγμή μου δόθηκε η εντύπωση ότι θα ακούσω προτάσεις. Άκουσα τον κ. Μανιάτη χθες να λέει: «Θα καταθέσουμε πέντε προτάσεις. Υπ’ αριθμόν ένα πρόταση: Ο κ. Τσίπρας δεν έχει τσίπα». Ήταν η πρώτη υπ’ αριθμόν πρόταση που κατέθεσε χθες στη Βουλή. Για τι πράγμα; Διότι θα πάει στις 17 του μηνός στα εγκαίνια του TAP. Κύριε Μανιάτη, πώς κάνετε έτσι; Σαν να σας πήραν το παιχνίδι.

**ΙΩΑΝΝΗΣ ΜΑΝΙΑΤΗΣ:** Που το καταψηφίσατε και μας εγκαλούσατε ότι ξεπουλούσαμε την Ελλάδα. Και τώρα θα πάτε να κάνετε τα εγκαίνια!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Λέτε ψέματα, κύριε Μανιάτη. Ο ΣΥΡΙΖΑ δεν το είχε καταψηφίσει. Το ψέμα αυτό το είπατε και χθες.

**ΙΩΑΝΝΗΣ ΜΑΝΙΑΤΗΣ:** Δεν ντρέπεστε τώρα να το επαναφέρετε;

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε Μανιάτη!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Σας θυμίζω, λοιπόν, ότι ο ΣΥΡΙΖΑ είχε πει «ΠΑΡΩΝ»...

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, παρακαλώ μην δίνετε τον χαρακτήρα διαλόγου με τον κ. Μανιάτη.

**ΙΩΑΝΝΗΣ ΜΑΝΙΑΤΗΣ:** Το καταψηφίσατε.

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω, κύριε Μανιάτη. Δεν έχετε τον λόγο. Καθίστε κάτω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Αν κάνετε ήσυχα θα τελειώσει και ο Υπουργός στον χρόνο του.

Σας θυμίζω, λοιπόν, ότι ο ΣΥΡΙΖΑ δεν είχε καταψηφίσει τη συγκεκριμένη συμφωνία. Είχε πει «ΠΑΡΩΝ». Και ξέρετε γιατί; Διότι η συμφωνία που είχατε κάνει, μπορούσε να είναι πολύ καλύτερη και δεν το κάνατε. Και παρ’ όλα αυτά αυτούς τους μήνες η δική μας Κυβέρνηση κατόρθωσε στη συγκεκριμένη συμφωνία και βελτίωσε πράγματα. Τα 11 εκατομμύρια της εταιρικής κοινωνικής ευθύνης έγιναν 32.

**ΙΩΑΝΝΗΣ ΜΑΝΙΑΤΗΣ:** Και τα 100 εκατομμύρια τα κάνατε 30! Λέτε ψέματα!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Υποχρεώσαμε την εταιρεία να πληρώσει τη διέλευση από τα δάση και από τη δημόσια γη. Ούτε αυτά τα λίγα δεν κάνατε!

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΜΑΝΙΑΤΗΣ:** …(δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Κύριε Μανιάτη, δεν έχετε τον λόγο.

Θα πάρει αμέσως μετά τον λόγο η Πρόεδρος του Κόμματός σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Και κυρίως ασκούμε μία πολυδιάστατη ενεργειακή πολιτική που μόνο με το κιάλι τη βλέπετε.

Ολοκληρώνω, λοιπόν -παρά τις παρεμβάσεις και τις διακοπές που μου κάνατε- λέγοντας ότι εμείς με απόλυτη ειλικρίνεια, χωρίς να ωραιοποιούμε καταστάσεις, θα απευθυνόμαστε στον κόσμο. Θα του παρουσιάζουμε τα πραγματικά αμείλικτα διλήμματα, τις δυσκολίες. Και αυτή η σχέση εμπιστοσύνης που προκύπτει από την ανιδιοτέλεια και την ειλικρίνεια αυτής της Κυβέρνησης είναι αυτή που μας δίνει δύναμη. Έτσι θα προχωρήσουμε και αυτή είναι η μεγάλη διαφορά μας με εσάς. Γεια σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Η Πρόεδρος της Δημοκρατικής Συμπαράταξης, κ. Γενηματά, έχει τον λόγο.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Γεώργιος Βαρεμένος):** Ποιο είναι το προσωπικό;

**ΙΩΑΝΝΗΣ ΜΑΝΙΑΤΗΣ:** Ο κύριος Υπουργός ψευδώς αναφέρθηκε στο όνομά μου. Θέλω τον λόγο για ένα λεπτό να σας τεκμηριώσω ποιο είναι το προσωπικό θέμα.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε συνάδελφε.

**ΙΩΑΝΝΗΣ ΜΑΝΙΑΤΗΣ:** Ακούστε, κύριε Πρόεδρε. Ο κύριος Υπουργός κατέβηκε από το Βήμα, λέγοντας ένα πολύ μεγάλο ψέμα. Τον νόμο για τον TAP που εμείς φέραμε, μας κατηγόρησε ο κ. Τσίπρας και η τότε Κοινοβουλευτική Ομάδα του ΣΥΡΙΖΑ ότι είναι ένας «νόμος-Μπανανία», ότι είναι ένας νόμος που ξεπουλάει την Ελλάδα.

Και ταυτόχρονα χρησιμοποιεί ένα δεύτερο ψέμα ο κύριος Υπουργός. Λέει και υπερηφανεύεται για το ότι πήρε ως αντισταθμιστικά 30 εκατομμύρια –προσέξτε- για ένα έργο 1,5 δισ. που εμείς διαπραγματευτήκαμε, εμείς φέραμε, με δέκα χιλιάδες θέσεις εργασίας, όταν εμείς διεκδικούσαμε 100 εκατομμύρια αντισταθμιστικά. Αυτό είναι ντροπή και συνιστά κραυγαλέο ψεύδος αυτό που λέει ο κύριος Υπουργός.

**ΠΡΟΕΔΡΕΥΩΝ (Γεώργιος Βαρεμένος):** Η Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ, κ. Γενηματά, έχει τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Παρακαλώ τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Δεν έχετε τον λόγο, κύριε Υπουργέ.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, αυτά που ανέφερε ο κ. Μανιάτης δεν είναι προσωπικά. Σταματάμε για να συζητήσουμε προσωπικό ζήτημα συνεχώς. Συνεχώς παραβιάζεται ο Κανονισμός. Χθες ο κ. Κρεμαστινός διάβασε τι σημαίνει προσωπικό θέμα. Να σταματήσει το παραμύθι. Πού ήταν το προσωπικό;

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Κύριε Πρόεδρε, έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Μάλιστα, μπορείτε να ξεκινήσετε.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Για να ηρεμήσουμε λίγο, θα ξεκινήσω διαφορετικά. Θέλω να στείλω τις πιο ζεστές ευχές μου στις μητέρες όλης της Ελλάδας κι όλου του κόσμου. Σε όλες όσες είμαστε μέσα στη Βουλή σήμερα, χρόνια μας πολλά.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Κι επειδή δεν μπορεί κάποιος να ξαναγράψει την ιστορία για να καλύψει την ανεπάρκειά του, να σας υπενθυμίσω ότι κοινωνικό κράτος απλά δεν υπήρχε πριν από το ΠΑΣΟΚ.

Έρχομαι στο θέμα για το οποίο συζητάμε σήμερα.

Κύριε Πρωθυπουργέ, εκμεταλλευτήκατε τις δυσκολίες, τον θυμό, την οργή. Υποσχεθήκατε ελπίδα και τη μετατρέψατε σε απόγνωση. Επικίνδυνα ψεύτες ως Αντιπολίτευση, επικίνδυνα ανίκανοι ως Κυβέρνηση, ικανοί μόνο στην πολιτική εξαπάτηση.

Στήσατε, κύριε Τσίπρα, ένα colpo grosso για να μπορέσετε να κατακτήσετε την εξουσία με λαϊκισμό, με δημαγωγία, την ώρα που η χώρα προσπαθούσε να επιβιώσει. Κι όταν αυτό τελικά το πετύχατε, παραλάβατε μία χώρα που προσπαθούσε να σταθεί στα πόδια της και τα κάνατε μαντάρα. Η σκληρή αντιμνημονιακή σας ρητορική έγινε η επαχθέστερη μνημονιακή πρακτική. Η αποτυχία των χειρισμών της Κυβέρνησης έχει κριθεί από την πραγματικότητα, από τις δραματικές εξελίξεις. Αυτό είναι γεγονός αντικειμενικό.

Η αξιολόγηση θα έπρεπε να έχει κλείσει από πέρυσι τον Οκτώβριο με λιγότερα μέτρα και με άλλον προσανατολισμό. Τώρα, βέβαια παρακολουθούμε όλους αυτούς τους μήνες τη γνωστή παράσταση: Ο κ. Τσίπρας διαπραγματεύεται σκληρά! Το έχουμε ξαναδεί αυτό το έργο. Κι όσο η Κυβέρνηση για επικοινωνιακούς λόγους καθυστερεί, ο λογαριασμός για τους πολίτες μεγαλώνει, η οικονομία βυθίζεται, η αβεβαιότητα και η ανασφάλεια κυριαρχούν, η ρευστότητα στην οικονομία και στα ταμεία έχει πιάσει πάτο για άλλη μία φορά.

Πόσο όμως κοστίζει τελικά αυτή η δήθεν ηρωική διαπραγμάτευση; Το κόστος των νέων μέτρων της διακυβέρνησης ΣΥΡΙΖΑ-ΑΝΕΛ για τον ελληνικό λαό είναι περίπου 12,5 δισεκατομμύρια ευρώ: μέτρα 3,5 δισεκατομμύρια ευρώ πέρσι, μέτρα 5,4 δισεκατομμύρια ευρώ τώρα και το κερασάκι στην τούρτα, μέτρα-«κάβα» 3,6 δισεκατομμύρια ευρώ. Ποσά σκανδαλώδη!

Κάθε άρθρο, κάθε γραμμή, κάθε λέξη αυτού του νομοσχεδίου είναι απέναντι στους ανθρώπους που σας εμπιστεύθηκαν, αλλά και σε βάρος ολόκληρου του ελληνικού λαού. Έχουμε φορολογική εξόντωση όσων επιμένουν να δημιουργούν σε αυτήν τη χώρα.

Είναι χαρακτηριστικό ότι στο φορολογικό οι επιβαρύνσεις φτάνουν στο 1,25% του ΑΕΠ, με την αύξηση της άμεσης φορολογίας που θίγει τόσο τα χαμηλά εισοδηματικά στρώματα όσο και τη μεσαία τάξη.

Υποσχεθήκατε αφορολόγητο στις 12.000 ευρώ. Στη συνέχεια ήρθατε και ορίσατε ως κόκκινη γραμμή σας τις 9.100 ευρώ. Μάλιστα, ο αρμόδιος Υπουργός είπε ότι αν το αφορολόγητο κατέβει κάτω από αυτό το όριο, θα παραιτηθεί και θα καταψηφίσει. Όχι ότι σας πιστέψαμε βέβαια. Τώρα, όμως, έρχεστε και προσπαθείτε να μας πείτε ότι ήταν και μεγάλη επιτυχία που τελικά έκλεισε στις 8.600 ευρώ. Ο λόγος σας συμβόλαιο, κύριοι της Κυβέρνησης!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Και ποιοι θίγονται από αυτήν την υποχώρησή σας; Θίγονται οι χαμηλόμισθοι, οι χαμηλοσυνταξιούχοι, οι λιγότερο προνομιούχοι Έλληνες.

Και με τη νυχτερινή τροπολογία για το αφορολόγητο, αυξήσατε και τον συντελεστή φορολογίας για τις μικρομεσαίες επιχειρήσεις. Άλλο ένα κτύπημα σε αυτές. Τις εξομοιώσατε με τις μεγάλες επιχειρήσεις. Διαψεύδετε καθημερινά τις δεσμεύσεις που είχατε αναλάβει.

Βέβαια, ακολουθούν και οι αυξήσεις των έμμεσων φόρων: αύξηση του ΦΠΑ, φόροι στα καύσιμα, στα οινοπνευματώδη, στα οχήματα, στα τσιγάρα. Φόροι, φόροι, φόροι. Φόροι που επιβαρύνουν κυρίως τα χαμηλά και μεσαία εισοδήματα και βεβαίως ανατρέπουν την κυβερνητική προπαγάνδα περί δήθεν προστασίας τους.

Και δεν είστε απλώς ανίδεοι, είστε και ανεπίδεκτοι μαθήσεως. Δεν καταλάβατε τίποτα. Δεν είδατε ότι το 2015 τα έσοδα του ΦΠΑ ήταν τα ίδια με αυτά του 2014, παρά το γεγονός ότι αυξήσατε τον ΦΠΑ και στις υπηρεσίες και σε προϊόντα και στα νησιά του Αιγαίου. Και βέβαια, δεν μάθατε ότι ανάπτυξη και φορομπηχτική πολιτική δεν πάνε μαζί.

Εκεί που αποτυπώνεται, όμως, ανάγλυφα η ανικανότητα και η ιδεοληψία σας είναι στη δήθεν ασφαλιστική μεταρρύθμιση, ένα νομοσχέδιο έκτρωμα, που ετοιμάζετε όλους αυτούς τους μήνες. Συγκεντρώνει τη διαφωνία όλων των ειδικών στην κοινωνική ασφάλιση, όλων των κοινωνικών εταίρων, των εργοδοτών, των εργαζομένων, των επιστημόνων, των αυτοαπασχολούμενων, των επιχειρηματιών, των αγροτών, των συνταξιούχων και της νέας γενιάς. Συγκεντρώνει, δηλαδή, την αντίδραση όλης της κοινωνίας.

Μόνο ο κ. Τσίπρας νιώθει ευχαριστημένος. Ισχυρίστηκε προχθές ότι μπορεί να μειώνει κατά δύο περίπου δισεκατομμύρια ευρώ τη δημόσια δαπάνη για την κοινωνική ασφάλιση, αλλά, όλα και όλα, δεν μειώνει παροχές και συντάξεις.

Ακούστε, εάν αυτά δεν είναι τα μαθηματικά των καταλήψεων, δεν είναι απλώς ένα ακόμα ψέμα, είναι συνειδητή εξαπάτηση του ελληνικού λαού.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Και κάνω μια παρένθεση εδώ, γιατί είπε πάρα πολλά ο κ. Τσίπρας τις προάλλες στην Κοινοβουλευτική του Ομάδα. Κατ’ αρχάς, προσπάθησε να μας πείσει ότι ζούμε σε μία άλλη χώρα. Ήταν μία ομιλία ενός πανικόβλητου Πρωθυπουργού απέναντι στη λαϊκή κατακραυγή. Κατανοώ τον πανικό του κ. Τσίπρα. Αυτός τον ώθησε να επιτεθεί στο ΠΑΣΟΚ και στη Δημοκρατική Συμπαράταξη. Λυπάμαι, αλλά «το γαρ πολύ της θλίψεως γεννά παραφροσύνη» και ασχημοσύνη, προσθέτω εγώ. Μας χτυπά, γιατί γνωρίζει, βέβαια, ποιος είναι ο πραγματικός του αντίπαλος σήμερα που χρεοκοπεί ο ίδιος, η Κυβέρνησή του και η πολιτική του.

Οι μάσκες έπεσαν πια και οι πολίτες που παραπλανήθηκαν επιστρέφουν στον χώρο τους. Τώρα, όσο για τους αριβίστες και τους καριερίστες, κρατήστε τους. Δεν τους θέλουμε πίσω, σας τους χαρίζουμε.

(Χειροκροτήματα από την πτέρυγα του ΠΑΣΟΚ)

Και έρχομαι στις δηλώσεις του κ. Πιτέλα. Του συνιστούμε να τις διαβάσει. Όχι γιατί μας ενδιαφέρει η γνώμη του κ. Τσίπρα για αυτές, αλλά μπας και καταλάβει ότι η προβοκάτσιά του χρεοκόπησε. Θεμελιώδη και αναντικατάστατο παράγοντα της οικογένειας των ευρωπαίων σοσιαλιστών, χαρακτήρισε ο κ. Πιτέλα το ΠΑΣΟΚ, που δίνουμε μαζί, από κοινού, μάχες για την Ελλάδα και την Ευρώπη. Τι δεν καταλάβατε, κύριε Τσίπρα;

Το ερώτημα είναι τι κάνετε εσείς για τη χώρα σας και μάλιστα ιδιαίτερα απέναντι στις ακραίες απαιτήσεις του Διεθνούς Νομισματικού Ταμείου. Θα σας πω εγώ. Έχετε γίνει ο πιο πρόθυμος Ευρωπαίος απέναντι στα αιτήματα των πιο συντηρητικών κύκλων της Ευρώπης. Αδυνατείτε δε να αξιοποιήσετε παραγωγικά, αποτελεσματικά, υπέρ της χώρας, ακόμα και τη στήριξη των Ευρωπαίων σοσιαλιστών, που εμείς έχουμε εξασφαλίσει.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Αυτοί στάθηκαν στο πλευρό μας και στο Grexit και στο προσφυγικό, όταν εσείς κλείσατε τα σύνορα και παγιδεύσατε εδώ τους πρόσφυγες. Γονατίστε όσο θέλετε εσείς, αλλά δεν θα γονατίσετε την Ελλάδα.

Και κλείνω αυτήν την παρένθεση για να επιστρέψω στο νομοσχέδιο και τα ψέματα που με απίστευτο θράσος λέγονται όλες αυτές τις ημέρες. Τα παίρνω με τη σειρά.

Ψέμα πρώτο: Μας λένε ότι μία τόσο επώδυνη παρέμβαση στο ασφαλιστικό ήταν επιβεβλημένη ούτως ή άλλως.

Ψέματα. Δεν υπήρχε τέτοια ανάγκη, γιατί είχε αξιολογηθεί θετικά από τους εταίρους μας η μεταρρύθμιση του ΠΑΣΟΚ με τον νόμο 3863/2010, και οι όποιες αποκλίσεις ήταν διαχειρίσιμες με οριακές παρεμβάσεις, περίπου 280 εκατομμυρίων ευρώ, που ζητούσε τον Δεκέμβριο του 2014 η τρόικα.

Βεβαίως, όταν ήρθατε στα πράγματα το 2015 αρνηθήκατε να υλοποιήσετε τη μεταρρύθμιση αυτή. Γιατί; Γιατί ξεκινήσατε μία τρελή κούρσα όπισθεν ολοταχώς που οδήγησε στην ύφεση, στο Grexit και στο τρίτο και σκληρότερο μνημόνιο και, βεβαίως, στις περικοπές συνολικού ύψους 2,2 δισεκατομμυρίων ευρώ από την κοινωνική ασφάλιση.

Αυτόν τον λογαριασμό πληρώνουν σήμερα οι Έλληνες πολίτες, τον δικό σας λογαριασμό, που έχει την υπογραφή σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Ψέμα δεύτερο: Διασφαλίζονται οι συντάξεις.

Οι προβλέψεις του σχεδίου νόμου δεν μειώνουν άμεσα μόνο τις συντάξεις όσων παίρνουν σήμερα, κύρια συν επικουρική, μέχρι 1.300 ευρώ μικτά, δηλαδή, κύρια σύνταξη κάτω από 1.170 ευρώ μικτά. Και για αυτούς, όμως, μετά το 2018, επιφυλάσσετε δυσάρεστες εκπλήξεις. Και βέβαια, και σε αυτούς επιβάλλετε φόρους, άμεσους και έμμεσους, δηλαδή, στην πραγματικότητα η δήθεν προστασία τους πάει περίπατο. Για τους υπόλοιπους ο πέλεκυς πέφτει βαρύς.

Δεν είναι πλούσιος ένας εργαζόμενος ασφαλισμένος στο ΙΚΑ που δούλεψε σαράντα χρόνια και πλήρωσε εισφορές. Αυτός ο εργαζόμενος, με μισθό 1.000 ευρώ, θα έπαιρνε σύνταξη 960 ευρώ και τώρα, με τη ρύθμισή σας, θα πάρει 768 ευρώ, μείωση πάνω από 20%.

Δεύτερο παράδειγμα, δημόσιος υπάλληλος με τριάντα πέντε έτη υπηρεσίας θα λάμβανε σήμερα σύνταξη 1.220 ευρώ. Με το δικό σας νομοσχέδιο θα λάβει 886 ευρώ, μείωση πάνω από 27%. Αλλά τι γίνεται με τις νεότερες γενιές; Εκεί τα πράγματα είναι ακόμα πιο δύσκολα. Οι μειώσεις θα ξεπερνούν το 30%.

(Στο σημείο αυτό την προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Ψέμα τρίτο: Κατανέμονται δίκαια τα ασφαλιστικά βάρη.

Η πραγματικότητα, κυρίες και κύριοι της Κυβέρνησης, αποδεικνύει ότι η αύξηση των εισφορών για τους επαγγελματίες, τους επιστήμονες, τους αγρότες παίρνει εξοντωτικές διαστάσεις.

Ελεύθερος επαγγελματίας με 15.000 ευρώ ετήσιο μικτό εισόδημα θα κληθεί να καταβάλει εισφορές μέχρι 5.692 ευρώ, ανάλογα με το αν ασφαλίζεται για κύρια σύνταξη ή επικουρική, από 3.450 που καταβάλλει σήμερα. Και ακόμα και οι εκπτώσεις που περιέχει το σχέδιο νόμου έχουν μόνο προσωρινό χαρακτήρα. Ελεύθερος επαγγελματίας με 30.000 ετήσιο μικτό εισόδημα θα κληθεί να καταβάλει έως 11.385 ευρώ, ενώ σήμερα καταβάλλει 3.800.

Και έρχομαι στους αγρότες. Εδώ μιλάμε για σφαγή, δεν θα μείνει τίποτα όρθιο στην ελληνική περιφέρεια. Αγρότης με φορολογητέο εισόδημα 12.000 ευρώ πληρώνει σήμερα ασφάλιστρα ετησίως 900 ευρώ. Με το σχέδιο νόμου θα πληρώνει 1.680 ευρώ το έτος και με συνεχείς αυξήσεις μέχρι το 2022 θα πληρώνει 2.400 ευρώ το έτος, δηλαδή, αύξηση εισφορών, όχι σύνταξης, μην μπερδευόμαστε, 167%.

Αυτή είναι η δικαιοσύνη σας. Εξοντώνετε τις παραγωγικές δυνάμεις του τόπου, τους αγρότες, τους επιστήμονες, τους επαγγελματίες. Και, παράλληλα, τους λέτε απόλυτα κυνικά «Κοιτάξτε, δεν θέλετε να κλείσετε; Θα πρέπει να φοροδιαφύγετε. Απλώς, μην δηλώνετε εισοδήματα». Για αυτό οδηγείτε σε ακόμα μεγαλύτερο αδιέξοδο το σύστημα και δεν δίνετε τελικά λύση.

Ψέμα τέταρτο: Προστατεύονται οι αδύναμοι.

Είναι ισχυροί οι εκατόν είκοσι χιλιάδες δικαιούχοι του ΕΚΑΣ από τους οποίους θα κόψετε το επίδομα με αυτό το σχέδιο νόμου και οι εκατοντάδες χιλιάδες δικαιούχοι που ακολουθούν τα επόμενα χρόνια; Αντί να δώσετε τη δέκατη τρίτη σύνταξη, όπως είχατε υποσχεθεί, κόβετε τώρα τις συντάξεις των χαμηλοσυνταξιούχων.

Είναι ισχυροί οι ανάπηροι, που θα χάσουν από τις συντάξεις τους αθροιστικά 192 εκατομμύρια φέτος και 384 εκατομμύρια ευρώ του χρόνου; Γνωρίζετε ότι μία αναπηρική σύνταξη με λίγα έτη ασφάλισης θα μειωθεί κατά 22,5%; Και στο σημείο αυτό θέλω να σας υπενθυμίσω ότι η ΕΣΑΜΕΑ πρότεινε μια δίκαιη λύση, ώστε να χορηγείται πλήρης εθνική σύνταξη, όταν το ποσοστό αναπηρίας υπερβαίνει το 50%.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Τις δικές σας ρυθμίσεις αφήσαμε.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Κατατέθηκε σχετική τροπολογία από τη Δημοκρατική Συμπαράταξη και από άλλες δυνάμεις και από άλλα κόμματα. Προχθές, στην επιτροπή, ο Υπουργός διαβεβαίωσε το Σώμα ότι θα κάνει δεκτή την τροπολογία.

(Στο σημείο αυτό κτυπάει το κουδούνι λήξεως του χρόνου της κυρίας Προέδρου της Δημοκρατικής Συμπαράταξης ΠΑΣΟΚ-ΔΗΜΑΡ)

Κύριε Πρόεδρε, θα χρειαστώ περισσότερο χρόνο, όπως καταλαβαίνετε. Το νομοσχέδιο είναι πάρα πολύ σημαντικό.

**ΠΡΟΕΔΡΕΥΩΝ (Αναστάσιος Κουράκης):** Όχι ιδιαίτερα πολύ, αλλά θα σας δώσω λίγο χρόνο.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Οι Αρχηγοί και ο Πρωθυπουργός σχεδόν πάντα μιλούν διπλάσιο χρόνο από όσο διαθέτουν.

**ΠΡΟΕΔΡΕΥΩΝ (Αναστάσιος Κουράκης):** Καλώς, συνεχίστε.

**ΒΑΣΙΛΕΙΟΣ ΟΙΚΟΝΟΜΟΥ:** Δεν την έκανε αποδεκτή την τροπολογία.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Σήμερα αποδέχθηκε μέρη αυτής της τροπολογίας. Και εγώ αναρωτιέμαι: Ούτε σε αυτό το τόσο σοβαρό και ευαίσθητο θέμα δεν μπορούμε να συνεννοηθούμε, για να δώσουμε λύση στους συνανθρώπους μας που έχουν πραγματικά ανάγκη;

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Είναι ισχυρές οι χήρες που θα δουν τη σύνταξη χηρείας να μειώνεται από τα 630 ευρώ στα 450; Πραγματικά είναι ντροπή!

Και, βέβαια, πρέπει να προσθέσω ότι δεν διστάζετε να εξοντώσετε και επαγγελματίες που εξακολουθούν να «κρατούν Θερμοπύλες» και μένουν σε περιοχές ορεινές με κατοίκους λιγότερους των δυο χιλιάδων. Είναι τρομερό αυτό που γίνεται! Θα κλείσουν όλοι, δεν θα μείνει κανείς στην ελληνική ύπαιθρο.

Ψέμα πέμπτο: Διασφαλίζετε, λέτε, το μέλλον του συστήματος. Το αντίθετο κάνετε ακριβώς. Διαλύετε κάθε έννοια ανταποδοτικότητας. Δημιουργείτε κίνητρα εισφοροδιαφυγής και φοροδιαφυγής. Υπονομεύετε κάθε δημιουργική προσπάθεια, αλλά και την προσδοκία ενός εργαζόμενου που τηρεί τις υποχρεώσεις του να πάρει μία ανθρώπινη και αξιοπρεπή σύνταξη. Απογοητεύετε και κάθε νέο άνθρωπο να ασφαλιστεί στο δημόσιο, διότι στο τέλος θα πάρει ένα φιλοδώρημα. Στην πραγματικότητα νομοθετείτε αντικίνητρα για τη δημόσια ασφάλιση.

Όλα αυτά, βέβαια, προδικάζουν ότι έρχονται δυσμενέστερες παρεμβάσεις στα αμέσως επόμενα χρόνια. Αυτή είναι η πραγματικότητα.

Αυτά είναι τα αποτελέσματα του νομοσχεδίου σας, ένα νομοσχέδιο που δεν αποτελεί σε καμμία περίπτωση ριζοσπαστική μεταρρύθμιση, αλλά ριζική αποδόμηση του ασφαλιστικού συστήματος, με πρωταγωνιστές μάλιστα τους ανθρώπους που έταζαν τα πάντα στους πάντες στις πλατείες των αγανακτισμένων και τώρα δικαίως δεν μπορούν να βγουν από τα γραφεία τους.

Θα καταργούσατε, λέει, τα κάγκελα στην Πλατεία Συντάγματος και τώρα φθάσατε να κλείσετε και τον Εθνικό Κήπο. Αλήθεια, τι φοβάστε; Τα «παπαγαλάκια» μάλιστα του Μαξίμου μιλούσαν για υποκίνηση κινητοποιήσεων. Ξέρετε τι αποδεικνύουν όλα αυτά; Ότι απλώς έχετε γίνει φερέφωνο του ακροδεξιού συνεργάτη σας. Αυτοί είσαστε σήμερα. Σεβαστείτε, τουλάχιστον, τους αγώνες της Αριστεράς και τις αγωνίες των ανθρώπων στους οποίους τάζατε λαγούς με πετραχήλια.

Έρχομαι στην αξιολόγηση. Ακόμη και αν ολοκληρωθεί, που πρέπει οπωσδήποτε να ολοκληρωθεί, δεν δίνει από μόνη της βιώσιμη λύση για τη χώρα. Η θεωρία ότι το κλείσιμο της αξιολόγησης θα πυροδοτήσει αυτόματα την αναπτυξιακή πορεία του τόπου είναι ένα ακόμα παραμύθι.

Η αλήθεια είναι ότι τα συγκεκριμένα μέτρα είναι όχι μόνο αφόρητα, αλλά και αντιαναπτυξιακά. Επειδή, λοιπόν, δεν θα αποδώσουν, σε λίγους μήνες θα βρεθούμε ακριβώς στο ίδιο σημείο ανασφάλειας και αβεβαιότητας. Εν τω μεταξύ, τα δημόσια νοσοκομεία διαλύονται, τα δημόσια σχολεία υποβαθμίζονται και οι θεσμοί υπονομεύονται με καθημερινές παρεμβάσεις και πρακτικές καθεστωτικής αντίληψης.

Η χώρα χρειάζεται άμεσα αλλαγή πορείας, μια άλλη πολιτική, ένα άλλο σχέδιο. Εμείς θα σταθούμε οπωσδήποτε στο πλευρό των σημερινών μη προνομιούχων, που, δυστυχώς, καθημερινά πληθαίνουν. Και θα σταθούμε ιδιαίτερα στους νέους ανθρώπους που μαστίζονται από την ανεργία και είναι αντιμέτωποι με τη μετανάστευση. Αυτή η μετανάστευση είναι μια ανοικτή πληγή για την ελληνική οικογένεια, την ελληνική οικονομία και για την ίδια τη χώρα.

Για εμάς, δεν υπάρχει λύση με την κοινωνία στη γωνία. Και αυτή είναι η μεγάλη μας διαφορά από τη συντηρητική παράταξη. Εμείς πιστεύουμε ότι καμμία τεχνική πρόταση δεν μπορεί να δώσει ελπίδα στον ελληνικό λαό, εάν δεν γίνει πρώτα κτήμα του και εάν δεν στηριχθεί από την ελληνική κοινωνία.

Ανεξάρτητα από τη σκληρή, όμως, και επιβεβλημένη κριτική στην Κυβέρνηση, θέλω να τονίσω ότι εμείς θα είμαστε αρωγοί στο ζήτημα της περαιτέρω απομείωσης του δημοσίου χρέους. Υπενθυμίζω ότι τώρα αναδεικνύεται η αξία της απόφασης του Eurogroup το 2012, η οποία βέβαια έπρεπε να έχει αξιοποιηθεί από τις αρχές του 2015, αλλά τότε είχατε άλλα σχέδια εσείς.

Όμως, ακούμε και διαβάζουμε ότι η όποια συζήτηση για την απομείωση του χρέους συνδέεται με τη δημιουργία ενός μηχανισμού επιτροπείας και μάλιστα και μετά την περίοδο των μνημονίων, το όνειρο δηλαδή του κ. Σόιμπλε. Εδώ έχετε φτάσει, να γίνετε το δεξί του χέρι. Αν γίνει αυτό, ο στόχος της απαλλαγής από τα μνημόνια, αλλά και της ουσιαστικής διαπραγμάτευσης μέχρι το 2018 καθίσταται κενό γράμμα.

(Θόρυβος στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Λίγο ησυχία στην Αίθουσα, παρακαλώ.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Κι εγώ αναρωτιέμαι: Πού καταλήξατε, κυρίες και κύριοι της Κυβέρνησης, με αυτήν τη σκληρή διαπραγμάτευση που κάνατε όλο αυτό το διάστημα; Ή μέτρα κάβα ή μνημόνιο για πάντα; Αυτές είναι οι επιλογές που έχετε εξασφαλίσει για την Ελλάδα; Δηλαδή από τη Σκύλλα στη Χάρυβδη;

Ο καθένας, κυρίες και κύριοι, ας αναλάβει τις ευθύνες του. Οι Βουλευτές του ΣΥΡΙΖΑ έχουν να αναμετρηθούν με τη συνείδησή τους και με τη θέληση των πολιτών που τους στήριξαν και τους έστειλαν στη Βουλή.

Εμείς λέμε «όχι» στο ασφαλιστικό που καταδικάζει τους νέους, τους αγρότες, τους επιστήμονες, τους συνταξιούχους και τελικά την ίδια την οικονομία.

Λέμε «όχι» στο φορολογικό που καταστρέφει τους εργαζόμενους, τη μεσαία τάξη, την επιχειρηματικότητα.

Λέμε «όχι» στα υφεσιακά μέτρα, που τελικά αυξάνουν την ανεργία.

Λέμε «όχι» στα νομοσχέδια-εκτρώματα, θλιβερά αποτελέσματα της δήθεν σκληρής σας διαπραγμάτευσης και τέλος, λέμε «όχι» στη φτωχοποίηση και στην ισοπέδωση που φέρνει η πολιτική σας, γιατί καμμία αναγκαία τομή δεν έχετε κάνει και σε όλο αυτό μην ψάχνετε σε εμάς συνενόχους. Δεν θα τους βρείτε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την Πρόεδρο της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ-ΔΗΜΑΡ.

Τον λόγο έχει η κ. Ελένη Αυλωνίτου, αυστηρά για πέντε λεπτά, για να μπορέσουν να μιλήσουν περισσότεροι συνάδελφοι, περισσότεροι ομιλητές.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, πότε θα ξεκινήσουμε εμείς;

**ΠΡΟΕΔΡΕΥΩΝ (Αναστάσιος Κουράκης):** Δεν μπορώ να σας πω ακριβώς.

**ΦΩΤΕΙΝΗ ΑΡΑΜΠΑΤΖΗ:** Θα μας πείτε τη σειρά;

**ΠΡΟΕΔΡΕΥΩΝ (Αναστάσιος Κουράκης):** Κυρία Αραμπατζή, εσείς θα μιλήσετε, αλλά πρέπει να μιλήσουν πρώτα Υπουργοί οι οποίοι είναι υποχρεωμένοι να φύγουν. Αυστηρά μόνο αυτοί. Δεν θα καθυστερήσουμε για εσάς, είστε εντός πεδίου.

**ΒΑΣΙΛΕΙΟΣ ΟΙΚΟΝΟΜΟΥ:** Οι εισηγητές πότε θα μιλήσουν;

**ΠΡΟΕΔΡΕΥΩΝ (Αναστάσιος Κουράκης):** Να προχωρήσουμε λιγάκι και μετά. Να προχωρήσουμε λιγάκι στους ομιλητές, έχουμε και τους Κοινοβουλευτικούς. Ευτυχώς, είναι λίγοι οι Κοινοβουλευτικοί. Θα φροντίσω, τουλάχιστον όσο εξαρτάται από εμένα, να μιλήσουν όσο γίνεται περισσότεροι Βουλευτές και θα δούμε για τους εισηγητές και τα υπόλοιπα.

Με συγχωρείτε, κυρία Αυλωνίτου, έχετε τον λόγο.

**ΕΛΕΝΗ ΑΥΛΩΝΙΤΟΥ:** Κυρίες και κύριοι συνάδελφοι, αφού εκφράσω κι εγώ τα θερμά μου χρόνια πολλά σε όλες τις μανούλες του κόσμου, θέλω να σας πω ότι αυτές τις ημέρες, παρακολουθώντας τη συζήτηση για το ασφαλιστικό νομοσχέδιο στις επιτροπές και την Ολομέλεια, προσπαθώ να συγκεντρώσω τις αντιρρήσεις της Αξιωματικής Αντιπολίτευσης και των μέχρι πρόσφατα κυβερνητικών της εταίρων, αλλά και τις αντιπροτάσεις τους για το ασφαλιστικό.

Η προσπάθειά μου, λοιπόν, να συγκεντρώσω αντιρρήσεις υπήρξε ιδιαίτερα επιτυχής. Οι άνθρωποι που μας έφεραν τη ρήτρα μηδενικού ελλείμματος, που, αν την εφαρμόζαμε τώρα, θα έπρεπε ήδη να μειώσουμε τις επικουρικές συντάξεις κατά 30%, οι άνθρωποι που μας έφεραν τον νόμο 3863/2010, αλλά και εκείνοι που μετά κυβέρνησαν μαζί τους, φαίνεται να διαφωνούν, σημείο προς σημείο, στα πάντα, ακόμα και με τον νόμο που τότε ψήφισαν, αφού διαφωνούν και με όσες από τις διατάξεις του δικού τους νόμου διατηρούνται. Διαφωνούν, όμως, και με κάθε τροποποίησή του προς οποιαδήποτε κατεύθυνση.

Προσπαθούμε να αυξήσουμε τις χαμηλότερες συντάξεις, αυξάνοντας τις ασφαλιστικές εισφορές; «Όχι, προς θεού!», αναφωνούν, «αφού αυτό θα επιβαρύνει τους εργοδότες». Προσπαθούμε να αυξήσουμε τις χαμηλότερες συντάξεις, μειώνοντας κατά τι τις υψηλότερες; «Όχι, αλλοίμονο!», αναφωνούν πάλι, «αφού αυτό αδικεί όσους έχουν πληρώσει μεγαλύτερες ασφαλιστικές εισφορές σε όλη τους τη ζωή».

Όμως, την ίδια στιγμή δεν παύουν να επισημαίνουν ότι οι συντάξεις σήμερα είναι υπερβολικά χαμηλές. Κάτι πρέπει να ξέρουν, αφού οι ίδιοι τις μείωναν επί πέντε συνεχή χρόνια. Πρέπει, λοιπόν, κατά τη γνώμη τους οι χαμηλότερες συντάξεις τώρα να αυξηθούν, αλλά δεν πρέπει να αυξηθούν από κάπου, πρέπει να αυξηθούν έτσι, από το πουθενά, γιατί για όλους αυτούς που μας παρακολουθούν σήμερα, ενώ η συλλογή αντιρρήσεων είναι πολύ πλούσια, η αντίστοιχη συλλογή αντιπροτάσεων είναι πενιχρή, είναι σχεδόν κενή.

Η βασική σας αντίρρηση, κύριοι της Αξιωματικής Αντιπολίτευσης, είναι γιατί δεν σας επανεξέλεξε ο ελληνικός λαός. Γιατί δεν σας επανεξέλεξε ο ελληνικός λαός για να εφαρμόσετε τον ν.3863/2010, που θα μείωνε ακόμα περισσότερο τις συντάξεις. Γιατί δεν σας επανεξέλεξε ο ελληνικός λαός για να προχωρήσετε στις μαζικές απολύσεις και το lock out, για να προχωρήσετε στις μειώσεις μισθών και σε νέες απολύσεις στο δημόσιο.

Κυρίες και κύριοι συνάδελφοι, το σημερινό νομοσχέδιο αποτελεί φυσικά συμβιβασμό ανάμεσα στο τι θα θέλαμε και το τι θα μπορούσαμε αυτήν τη στιγμή να εξασφαλίσουμε. Οι συνέπειες της αχρείαστης υπαγωγής μας στο Διεθνές Νομισματικό Ταμείο συνεχίζονται. Μπορούμε να τις μετριάσουμε, αλλά δεν μπορούμε να τις εξαφανίσουμε σε μία στιγμή. Μέχρι το τέλος της τετραετίας θα τις έχουμε εξουδετερώσει πλήρως.

Όμως, εσείς, κυρίες και κύριοι συνάδελφοι της Νέας Δημοκρατίας και του ΠΑΣΟΚ, θεωρείτε ότι μας περάσατε την «καυτή πατάτα,» οπότε θα καούμε, όπως καήκατε και εσείς. Επίσης, νομίζετε ότι με το να διαφωνείτε στα πάντα χωρίς να αντιπροτείνετε τίποτα, δεν μας αφήνετε σε χλωρό κλαρί, οπότε μπορείτε να ελπίζετε ότι κάποια στιγμή θα πέσει η Κυβέρνηση σαν ώριμο φρούτο. Δυστυχώς, η πολιτική σας υπευθυνότητα και δράση περιορίζεται στην εμβέλεια των «ζαρζαβατικών» παρομοιώσεων.

Όμως, στο μεταξύ η Κυβέρνηση είναι υποχρεωμένη να κυβερνήσει και να μαζέψει τα δικά σας σπασμένα. Πρέπει να αποτρέψουμε την υφεσιακή επίδραση μίας ακόμη μείωσης των συντάξεων και το κάνουμε, εξασφαλίζοντας την αξιοπρεπή διαβίωση των συνταξιούχων. Πρέπει την ίδια στιγμή να κινηθούμε μέσα σε πολύ στενό δημοσιονομικό πλαίσιο και, επίσης, το κάνουμε με επιτυχία. Ακόμη πρέπει να εκπληρώσουμε τους όρους της συμφωνίας, που κλείσαμε με τους εταίρους το περασμένο καλοκαίρι και την ψηφίσατε και εσείς, ώστε με αυτόν τον τρόπο να ολοκληρωθεί η διαπραγμάτευση για το χρέος και να αποκτήσει η χώρα πρόσβαση στις αγορές.

Όμως, την ώρα που εμείς αγωνιζόμαστε, για να πετύχουμε και αυτόν τον στόχο, εσείς το μόνο που νιώθετε ως πολιτική σας υποχρέωση είναι να κάνετε τους συνήγορους του Διεθνούς Νομισματικού Ταμείου, που, αφού το βγάλατε από την αφάνεια και την αναξιοπιστία του το 2010, το έχετε αναγορεύσει σήμερα σε βασικό σας πολιτικό σύμμαχο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, ολοκληρώστε, κυρία συνάδελφε, γιατί έχουμε μεγάλη πίεση χρόνου.

**ΕΛΕΝΗ ΑΥΛΩΝΙΤΟΥ:** Ολοκληρώνω, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο αποτελεί ένα κρίσιμο βήμα στην κατεύθυνση της απελευθέρωσης της χώρας από τα δεσμά που μας φόρτωσαν δεκαετίες διεφθαρμένης κακοδιαχείρισης και στη συνέχεια πέντε χρόνια απελπισμένης προσπάθειας να ξεπεραστεί η κρίση στις πλάτες του λαού χωρίς να θιγούν τα κατεστημένα και διαπλεκόμενα συμφέροντα.

Σας ενοχλεί, λοιπόν, σήμερα ένα νομοσχέδιο που μοιράζει τα βάρη αναλογικά με τις οικονομικές δυνατότητες του καθενός γιατί εσείς πάντα προτιμούσατε να τα πληρώνουν τα περισσότερα οι πιο φτωχοί.

Όμως, δικός μας στόχος δεν είναι μόνο η δικαιότερη κατανομή άδικων βαρών. Στόχος μας είναι να πάμε γρήγορα τη χώρα στην οικονομική ανάπτυξη και να την ελευθερώσουμε από τα δεσμά που με τις δικές σας πολιτικές επιβάλλατε στη χώρα. Και αν κρίνω από τις αντιδράσεις σας, βλέπω ότι είμαστε πολύ κοντά στην εκπλήρωση αυτού του στόχου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Σας ευχαριστούμε, κυρία Αυλωνίτου.

Τον λόγο έχει ο κ. Αλέξανδρος Μεϊκόπουλος, Βουλευτής Μαγνησίας του ΣΥΡΙΖΑ.

Κύριε Μεϊκόπουλε, έχετε τον λόγο αυστηρά για πέντε λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Θα προσπαθήσω να είμαι σύντομος. Πριν περάσω στο κυρίως κομμάτι της ομιλίας μου, άκουσα πολύ προσεκτικά την τοποθέτηση της Προέδρου της Δημοκρατικής Συμπαράταξης και οφείλω να ομολογήσω ότι κατά κάποιον τρόπο κάποιες επισημάνσεις της με «ερέθισαν» αρκετά.

Κανείς εδώ, σε αυτήν την Αίθουσα, δεν υπονομεύει, ούτε κάνει πως δεν γνωρίζει το παρελθόν του Πανελλήνιου Σοσιαλιστικού Κινήματος, του ΠΑΣΟΚ. Όλοι το γνωρίζουμε. Δεν υπήρξε ελληνικό κράτος ξαφνικά χθες. Υπάρχει μία ιστορική διαδρομή μέσα στο χρόνο.

Επίσης, γνωρίζουμε και τα επιτεύγματα που έχει κάνει στον τομέα της οικοδόμησης και της λειτουργίας του κοινωνικού κράτους.

Όπως, όμως, υπάρχει το ένδοξο παρελθόν, υπάρχει και το παρόν. Το παρόν τι λέει; Εκείνο που εγώ γνωρίζω -όπως και οι συνάδελφοί μου- είναι πως ενώ όλα τα σοσιαλιστικά κόμματα στην Ευρωπαϊκή Ένωση αναγνωρίζουν όχι μόνο ως συνομιλητή τους τον Πρόεδρο και Πρωθυπουργό κ. Τσίπρα, αλλά αναγνωρίζουν την προσπάθειά του και θεωρούν ότι κινείται προς τη σωστή κατεύθυνση η Συγκυβέρνηση αυτή, αναφορικά με την αντιμετώπιση της υφεσιακής λογικής, η Δημοκρατική Συμπαράταξη, το ΠΑΣΟΚ, κρατάει μία στάση η οποία μόνο λαμπρή και ένδοξη δεν είναι.

Έτσι, λοιπόν, μεταξύ ένδοξου παρελθόντος και σκοτεινού παρόντος υπάρχει μία πολύ μεγάλη απόσταση, κυρίες και κύριοι συνάδελφοι.

Εξακολουθεί και υπάρχει μία πολύ μεγάλη αναταραχή αναφορικά με την πολύ κρίσιμη συζήτηση που διεξάγεται σήμερα. Τα πράγματα είναι απλά, συνάδελφοι. Όταν έχει χαθεί το 25% περίπου του ΑΕΠ -αυτό μεταφράζεται σε περίπου 50 δισεκατομμύρια- όταν υπάρχει τεράστιο έλλειμμα στα ασφαλιστικά ταμεία, όταν υπάρχουν ενάμισι εκατομμύριο άνεργοι και αντιστοίχως τεράστια εισφοροδιαφυγή, όλοι εδώ πέρα μέσα αντιλαμβάνονται το τι επιτάσσει η κοινή λογική. Δεν είναι δυνατόν να διατηρηθεί το σημερινή επίπεδο παροχών χωρίς, φυσικά, να καταρρεύσει ο κρατικός προϋπολογισμός. Είναι πολύ απλά τα πράγματα.

Έτσι, λοιπόν, τι κληθήκαμε να κάνουμε; Κληθήκαμε σε ένα τέτοιο ασφυκτικό περιβάλλον, τους περιορισμένους διαθέσιμους πόρους, που υπάρχουν, να τους κατανείμουμε με δικαιότερο τρόπο, χωρίς να προχωρήσουμε για άλλη μία φορά σε οριζόντιες περικοπές, στις οποίες, φυσικά, με ευκολία είχε καταφύγει το πολιτικό προσωπικό της χώρας στο πρόσφατο παρελθόν.

Προφανώς, οι διαχρονικές ευθύνες που υπάρχουν δεν σημαίνει ότι απαλλάσσουν τη σημερινή Κυβέρνηση από το χρέος της να οδηγήσει, μέσα σε αυτές τις δύσκολες συνθήκες, στην οικοδόμηση ενός συστήματος κοινωνικής ασφάλισης που θα προσπαθεί να εξασφαλίσει την αξιοπρεπή διαβίωση του συνόλου του πληθυσμού, αποκαθιστώντας παράλληλα και την αξιοπιστία του συστήματος κοινωνικής ασφάλισης στα μάτια της κοινωνίας και κυρίως στα μάτια της νέας γενιάς. Αυτή είναι η προσπάθεια που καταβάλλεται.

Αξιοποιήσαμε, λοιπόν, ένα κομμάτι της συμφωνίας του Ιουλίου, το οποίο ήταν πάρα πολύ σαφές: Προκειμένου να προχωρήσουμε σε τυφλές μνημονιακές επιλογές, έχουμε τη δυνατότητα μέσω της συμφωνίας, με ισοδύναμα μέτρα, να εξουδετερώσουμε πτυχές οι οποίες θα οδηγούσανε ξανά σε μία τυφλή οριζόντια περικοπή παροχών, οι οποίες σήμερα, μετά από έξι χρόνια λιτότητας, αποτελούν οικογενειακό εισόδημα. Αυτή είναι η αλήθεια. Και η κύρια και η επικουρική σύνταξη συνιστούν οικογενειακό εισόδημα σήμερα. Μέσα, δηλαδή, από δύο συνταξιούχους μπορεί να ζήσει μία ολόκληρη οικογένεια ανέργων. Αυτή είναι η αλήθεια.

Βασική, λοιπόν, μέριμνα ήταν να προστατευτούν πλήρως οι σημερινές κύριες καταβαλλόμενες συντάξεις. Ποιο ήταν το δίλημμα; Πολύ απλό ήταν το δίλημμα: Ή θα κάναμε μία μεταρρύθμιση με όσο το δυνατόν περισσότερο κοινωνικό πρόσημο ή, από την άλλη, θα υλοποιούσαμε με τυφλό τρόπο δεσμεύσεις που όντως υπήρχαν στη συμφωνία του Ιουλίου.

Ποιες ήταν οι δεσμεύσεις που απορρέαν από το περιβόητο email Χαρδούβελη; Το γνωρίζουν οι συνάδελφοι της Νέας Δημοκρατίας. Εφαρμογή, λοιπόν, της ασφαλιστικής νομοθεσίας του μνημονίου, κατάργηση του ΕΚΑΣ χωρίς υποκατάστασή του από ισοδύναμα μέτρα, εφαρμογή της ρήτρας μηδενικού ελλείματος για τα επικουρικά ταμεία αποκλειστικά με μείωση των συντάξεων. Αυτές ήταν οι δεσμεύσεις.

Προσπαθήσαμε, λοιπόν, με μία λογική μεταρρυθμιστική, να εξουδετερώσουμε τις στοχεύσεις αυτές. Και κατά τη γνώμη τη δική μου το καταφέραμε εν μέρει. Δεν λέω ότι δεν υπάρχουν δύσκολες πλευρές. Υπάρχουν δύσκολες πλευρές. Υπάρχουν επαγγελματικές ομάδες οι οποίες θίγονται. Με τις δυνατότητες, όμως, που υπάρχουν σήμερα, προσπαθούμε να κάνουμε την πιο ήπια διαχείριση που είναι εφικτή μέσα σε αυτό το περιβάλλον. Αυτή είναι η αλήθεια.

Συνάδελφοι, κυρίες και κύριοι Βουλευτές, εγώ γνωρίζω ότι ψηφίσαμε κάτι πολύ συγκεκριμένο την προηγούμενη φορά, τη συμφωνία του Ιουλίου. Πιστεύω ότι η αντιπαράθεση με τον τρόπο με τον οποίο διεξάγεται, όχι μόνο συσκοτίζει την ατμόσφαιρα, αλλά δημιουργεί και δημαγωγικά φαινόμενα τα οποία δεν βοηθούν πουθενά.

Εμένα η γνώμη μου είναι ότι θα πρέπει να διαμορφωθεί μια κοινή συμπεριφορά στη βάση της κοινής λογικής, προκειμένου να μπορέσουμε να αντιμετωπίσουμε τα αυξημένα κοινωνικά προβλήματα που υπάρχουν. Άλλωστε, κατά τη γνώμη μου, σήμερα οι πολίτες δεν ζητάνε πολιτικούς δημαγωγούς, ζητάνε πολιτικούς που θα λένε την αλήθεια και θα προσπαθούν να αναζητούν λύσεις. Η συσκότιση της ατμόσφαιρας και η δημαγωγία ποτέ δεν βοήθησε.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αλέξανδρο Μεϊκόπουλο και για τη συνέπεια στον χρόνο.

Τον λόγο έχει ο Βουλευτής της Νέας Δημοκρατίας κ. Δημήτριος Σταμάτης.

**ΔΗΜΗΤΡΙΟΣ ΣΤΑΜΑΤΗΣ:** Κυρίες και κύριοι συνάδελφοι, μας ρώτησε πριν από λίγο ο Υπουργός κ. Σκουρλέτης, εμάς της Νέας Δημοκρατίας, αν ξέρουμε τι είναι διαπραγμάτευση.

Μάθαμε, κύριε Σκουρλέτη. Μάθαμε όπως ακριβώς τη δίδαξε ο κύριος Πρωθυπουργός. Ο κύριος Πρωθυπουργός δημόσια είπε ότι, έκανα μία διαπραγμάτευση επί έξι μήνες που στηριζόταν σε ψευδαισθήσεις, ότι θα αλλάζαμε τον κόσμο και την Ευρώπη, έκανα μία διαπραγμάτευση με λάθος στρατηγικό σχέδιο, με λάθος στρατηγό και για να υλοποιήσω αυτά τα λάθη, ξόδεψα και την τελευταία ικμάδα οικονομικής δύναμης της χώρας.

Αυτά είπε ο κ. Τσίπρας. Αυτή είναι η διαπραγμάτευση που θέλετε να μάθουμε εμείς; Σας την επιστρέφουμε.

Άκουσα πριν από λίγο τον προλαλήσαντα Βουλευτή του ΣΥΡΙΖΑ. Δεν ξέρω αν είναι καλό ή κακό, κύριε συνάδελφε, αλλά θέλω να σας συγχαρώ. Αυτός είναι ο λόγος που θα έπρεπε να χρησιμοποιήσει σήμερα η Κυβέρνηση, όχι ο άλλος ο υπερφίαλος, ο ψεύτικος, ο κάλπικος λόγος. Σας συγχαίρω και βλέποντας και το νεαρό της ηλικίας σας, αρχίζω να πιστεύω ότι υπάρχει ελπίδα στον τόπο. Ήταν μια σωστή τοποθέτηση, χωρίς φανατισμούς…

**ΔΗΜΗΤΡΙΟΣ ΓΑΚΗΣ:** Από εδώ είναι η ελπίδα!

**ΔΗΜΗΤΡΙΟΣ ΣΤΑΜΑΤΗΣ:** Προσέξτε, σε λίγο δεν θα ψάχνουμε από δω και από εκεί. Βγείτε και πείτε στον κόσμο τώρα πού είστε; Αριστερά ή δεξιά;

Ήταν ένας λόγος σοβαρός και υπεύθυνος. Ασφαλώς, έχουμε αντιρρήσεις σε αυτά που λέει ο συνάδελφος, αλλά ήταν λόγος ζωντανός που εκφράζει την πραγματικότητα. Γιατί το μείζον ζήτημα σε αυτήν την Αίθουσα είναι να προσπαθήσει κάποιος να επικοινωνήσει μαζί σας, με την Κυβέρνηση και με την υπόλοιπη κυβερνητική πλειοψηφία. Διότι συναντά ένα εμπόδιο μπροστά του, ένα κώλυμα, ότι πρέπει να παραιτηθεί από τη λογική.

Αυτό συμβαίνει και με το σημερινό νομοσχέδιο. Ζητάτε από εμάς να συνεννοηθούμε, αφού πρώτα έχουμε παραιτηθεί από τη λογική. Δεν θα προσπαθήσω να ανατρέψω -γιατί δεν έχω και το χρόνο- ένα-ένα τα επιχειρήματα και να πω πόσο λάθος είναι το νομοσχέδιο. Θα σας αναφέρω, όμως, ένα ζήτημα, που είναι ζήτημα λογικής.

Πώς είναι δυνατόν, κύριοι Υπουργοί, να παίρνετε μέτρα ύψους 3 δισεκατομμυρίων είτε κόβοντας συντάξεις είτε αυξάνοντας εισφορές και να πρέπει όλοι οι Έλληνες να είναι χαρούμενοι; Πείτε μου το αυτό. Δώστε μου μια εξήγηση σε αυτό. Παίρνετε περιοριστικά μέτρα για να καλύψετε ένα κενό 3 δισεκατομμυρίων. Ποιος τα πληρώνει αυτά; Από πού τα αντλείτε; Από τις συντάξεις που κόβετε και από τις εισφορές που ανεβάζετε.

Αυτά τα λέμε εμείς μόνο; Δεν σας συγκινεί το γεγονός ότι όλος ο κόσμος είναι στους δρόμους επί τρεις μέρες; Δεν σας συγκινεί το γεγονός ότι έχετε κλείσει ακόμα και τη δίοδο από το Ζάππειο, μην τυχόν και προσεγγίσει κάποιος πολίτης το Μαξίμου, το οποίο παραμένει αποκλεισμένο εδώ και μήνες ολόκληρους από την Ηρώδου του Αττικού και Βασιλέως Γεωργίου;

Εφόσον είστε εδώ και πολλοί Υπουργοί, θα σας προτείνω να κάνετε και την εξής πρόταση στον Πρωθυπουργό: Ούτως η άλλως η οδός Ηρώδου του Αττικού δεν χρησιμοποιείται. Δεν την κάνετε πεζόδρομο για να ησυχάσετε και για να μην σας βρίζει ο κόσμος;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κάθε βράδυ στις 8 η ώρα έκλεινε.

**ΔΗΜΗΤΡΙΟΣ ΣΤΑΜΑΤΗΣ:** Κάνετε λάθος. Εμείς την κλείναμε για ελάχιστες ώρες όταν υπήρχαν διαδηλώσεις και βγαίνατε και μας κατηγορούσατε. Κι εσείς την έχετε κάνει πεζόδρομο. Ο κόσμος τα ακούει και τα καταλαβαίνει αυτά. Τι φοβάστε;

(Θόρυβος από την πτέρυγα του ΣΥΡΙΖΑ)

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και** **Ενέργειας):** Έκλεινε από τη δεκαετία του ’70.

**ΔΗΜΗΤΡΙΟΣ ΣΤΑΜΑΤΗΣ:** Κύριε Πρόεδρε, θα σας ζητήσω παραπάνω χρόνο γιατί γίνονται διακοπές.

Πώς είναι δυνατό να έρχεστε και να ισχυρίζεστε ότι αυτά είναι φιλολαϊκά μέτρα, ενώ τα «κλωσούσατε» για μήνες; Εάν αισθάνεστε υπερήφανοι, γιατί δεν τα φέρατε νωρίτερα για να ηρεμήσει ο κόσμος;

Εκτός από αυτά τα ψέματα, επιχειρήσατε όλη αυτήν την επιχειρηματολογία να τη στηρίξετε σε συκοφαντία, επιτιθέμενοι εναντίον της κυβέρνησης Σαμαρά.

Γιατί χτυπάτε την κυβέρνηση Σαμαρά; Γιατί είναι κάρφος στον οφθαλμός σας, κύριοι; Διότι έχει βάλει πολύ ψηλά τον πήχη και ό,τι κι αν κάνετε, θα περνάτε μονίμως από κάτω. Και κάθε μέρα που περνάει, αυτό γίνεται συνείδηση στον ελληνικό λαό.

Κάνετε και κάτι ακόμη. Προβάλλετε ως επιχείρημα -ορισμένοι το είπαν και ευθαρσώς- το «πλεονέκτημα της Αριστεράς». Δεν υπάρχει, κύριοι, τέτοιο πράγμα. «Πλεονέκτημα Αριστεράς» δεν υπάρχει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχει «πλεονέκτημα» των κομμάτων που δεν έχουν ασκήσει ποτέ εξουσία. Μόλις πάρουν την εξουσία, αρχίζουν και φεύγουν όλα τα πλεονεκτήματα. Το δυστύχημα μαζί σας είναι ότι αυτό το πλεονέκτημα το χάσατε πάρα πολύ γρήγορα. Δείτε τις δημοσκοπήσεις και δείτε τους γείτονές σας τι λένε. Δεν τα λέω μόνον εγώ.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας παρακαλώ.

**ΔΗΜΗΤΡΙΟΣ ΣΤΑΜΑΤΗΣ:** Κλείνω με τα εξής, γιατί ο βασικότερος λόγος της παρέμβασής μου είναι άλλος. Και χαίρομαι που ο Υπουργός Οικονομίας είναι εδώ.

Πήρατε μέτρα ύψους 3,6 δισεκατομμυρίων ευρώ για το 2015 και το 2016. Δεσμευτήκατε να πάρετε άλλα 5,4 δισεκατομμύρια ευρώ τώρα. Ένα κομμάτι είναι αυτό που συζητάμε σήμερα. Θα πάρετε και άλλα. Έχετε ενημερώσει τους Βουλευτές σας ποια είναι αυτά τα μέτρα που σκοπεύετε να πάρετε; Εμάς όχι. Θα σας πω εγώ ποια είναι αυτά τα μέτρα. Θα τα ακούσετε και εσείς. Αν δεν τα διαβάσατε.

**ΠΡΟΕΔΡΕΥΩΝ (Αναστάσιος Κουράκης):** Μην καθυστερείτε, όμως, σας παρακαλώ. Ολοκληρώστε.

**ΔΗΜΗΤΡΙΟΣ ΣΤΑΜΑΤΗΣ:** Στην επιστολή του Υπουργού προς τους εταίρους μας λέει, «…Μειώνοντας τα ποσοστά αναπλήρωσης για τη σύνταξη». Πού είσαι κύριε Υπουργέ, που μας έλεγε εδώ για τα ποσοστά αναπλήρωσης;

Δεύτερον, λέει ακόμα ότι «εκτός από κάποια προσωρινή προστασία»…

**ΠΡΟΕΔΡΕΥΩΝ (Αναστάσιος Κουράκης):** Κύριε Σταμάτη, έχετε τελειώσει. Σας παρακαλώ. Είστε στα εξίμισι λεπτά.

**ΔΗΜΗΤΡΙΟΣ ΣΤΑΜΑΤΗΣ:** Είχα διακοπές, κύριε Πρόεδρε.

Εκτός των εξυπηρετούμενων δανείων -όλα, δηλαδή, το σύνολο, θα τα ρυθμίσετε- εκτός από κάποια προσωρινή προστασία που σχετίζεται με την πρώτη κατοικία…

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Σταμάτη.

**ΔΗΜΗΤΡΙΟΣ ΣΤΑΜΑΤΗΣ:** Κλείνοντας, κύριε Υπουργέ, θα σας κάνω μία πρόταση. Δεν βγαίνει το πρόγραμμα και το ξέρετε. Φαίνεται και από όλη τη διαπραγμάτευση και από αυτά που διαρρέουν, με σοβαρότητα, οι δανειστές. Δεν βγαίνει και το ξέρετε. Ούτε αυτά τα μέτρα που ψηφίσαμε θα βγουν. Δεν πρόκειται να βγουν. Το μόνο σίγουρο ποσό σε αυτά μέτρα είναι το «κούρεμα» που έχει γίνει στις συντάξεις.

**ΠΡΟΕΔΡΕΥΩΝ (Αναστάσιος Κουράκης):** Κύριε Σταμάτη, κόβετε χρόνο από τους επόμενους ομιλητές. Σας παρακαλώ.

**ΔΗΜΗΤΡΙΟΣ ΣΤΑΜΑΤΗΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Όχι ένα λεπτό. Σας παρακαλώ.

**ΔΗΜΗΤΡΙΟΣ ΣΤΑΜΑΤΗΣ:** Σας παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Εγώ σας παρακαλώ. Είστε στα επτάμισι λεπτά. Είστε 50% του χρόνου επάνω.

**ΔΗΜΗΤΡΙΟΣ ΣΤΑΜΑΤΗΣ:** Έχουν μιλήσει εδώ οι πάντες οκτώ και εννιά λεπτά.

**ΠΡΟΕΔΡΕΥΩΝ (Αναστάσιος Κουράκης):** Όχι, αφήστε τους πάντες. Σας παρακαλώ, ολοκληρώστε τη σκέψη σας.

(Θόρυβος-Διαμαρτυρίες από την πτέρυγα του ΣΥΡΙΖΑ)

**ΔΗΜΗΤΡΙΟΣ ΣΤΑΜΑΤΗΣ:** Θα κλείσω, εν πάση περιπτώσει, με μια φράση.

Κύριε Υπουργέ, το πρόβλημα το καταλαβαίνετε. Είστε οικονομολόγος. Είναι δομικό. Δεν μπορούμε να πάμε με την αρχιτεκτονική του προϋπολογισμού στο σκέλος των δαπανών, όπως είναι σήμερα, με το 91% ανελαστικές δαπάνες. Εδώ χρειάζεται επανάσταση του ελληνικού κράτους, να ανατρέψουμε αυτήν τη λογική. Όσο κρατάμε αυτό το ιερό τέρας αμετακίνητο στο 91%, δεν μπορεί να προχωρήσει ο τόπος.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Σταμάτη.

Τον λόγο έχει ο Ανεξάρτητος Βουλευτής κ. Ευστάθιος Παναγούλης αυστηρά για πέντε λεπτά.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, θα αρχίσω κάπως ανορθόδοξα την ομιλία μου. «Εξ οικείων τα βέλη». Με ένα κείμενο-φωτιά κατά του ΣΥΡΙΖΑ και της Κυβέρνησης ανακοίνωσε η συντακτική ομάδα των «Ενθεμάτων» του ενθέτου της «Κυριακάτικης Αυγής» ότι διακόπτει τη συνεργασία της με την εφημερίδα, μία συνεργασία που είχε για περισσότερα από δεκαπέντε χρόνια.

Στο κείμενο, που επιμελητής της ομάδας αυτής είναι ο Στρατής Μπουρνάζος, διανοούμενος και δημοσιογράφος, αναφέρονται τα εξής: «Νιώθω πολύ μακριά από το ΣΥΡΙΖΑ και την Κυβέρνηση. Πιστεύω ότι ο κορμός της πολιτικής του είναι λάθος». Και αναφέρει και κάτι ακόμα πιο βαρύ: «Δεν νιώθω πλέον πολιτική εμπιστοσύνη απέναντί τους».

Και συνεχίζει: «Γιατί αυτός θα ήταν ο καλύτερος λόγος σε αυτήν την Ένωση».

Συνεχίζοντας το κείμενο ο Στρατής Μπουρνάζος εκφράζει την πικρία του για τους συντρόφους του με τους οποίους χρόνια συμπορεύτηκε και τους είδε να αυτοακυρώνονται. Στο επίμαχο κείμενο τονίζει ότι νιώθει μακριά από το ΣΥΡΙΖΑ, διότι πλέον δεν έχει καμμία εμπιστοσύνη στους φίλους του Υπουργούς και συντρόφους.

Κλείνοντας το κείμενό του ιδιαίτερα συγκινημένος, τονίζει ότι οι λέξεις είναι άνθρωποι, γιατί οι άνθρωποι τις γράφουν. Είναι σχέσεις, είναι συναισθήματα, ιδέες, διαδρομές.

Για αυτό ο κ. Στρατής Μπουρνάζος με την ομάδα του αποχώρησε.

Κύριε Πρόεδρε, η Κυβέρνηση διάλεξε έναν μήνα που είναι γεμάτος από αγώνες, τον Μάη, για να φέρει αυτό το νομοσχέδιο, έναν μήνα που έχει βαφτεί στο παγκόσμιο εργατικό κίνημα με αγώνες, με θυσίες και ιδιαίτερα εδώ στη χώρα μας. Εκατό και πλέον χρόνια αγώνων για να έχουμε ένα σωστό μεροκάματο, μισθό ή ασφάλεια και έρχεται με μια μονοκονδυλιά και τα σβήνει όλα. Αυτό δείχνει και μία ασέβεια προς όλους εκείνους που έδωσαν τη ζωή τους και το αίμα τους για να είμαστε σήμερα εμείς ελεύθεροι και για να έχουμε αυτά τα δικαιώματα.

Έρχονται κυβερνητικοί παράγοντες και μας λένε -και ιδιαίτερα ο κ. Κατρούγκαλος- ότι όποιος παίρνει 1.200 ευρώ είναι πλούσιος. Καταργείται με μία υπογραφή πλέον το κοινωνικό κράτος. Εκχωρείτε την εθνική μας ανεξαρτησία και το δημόσιο πλούτο στους ξένους.

Μήπως ξεχάσατε, κυρίες και κύριοι, τι έλεγε πριν από δύο χρόνια περίπου ο Πρόεδρος του ΣΥΡΙΖΑ στην κεντρική πλατεία της Λαμίας; Θα σας το θυμίσω εγώ: «Στόχος των δανειστών είναι τα αεροδρόμια και τα λιμάνια. Και δεν θα επιτρέψουμε να μας τα πάρουν». Και υπέγραψε η Κυβέρνηση φαρδιά, πλατιά και για τα αεροδρόμια και για τα λιμάνια.

Συντελείται, κύριε Πρόεδρε, μια γενοκτονία.

**ΔΗΜΗΤΡΙΟΣ ΜΠΑΞΕΒΑΝΑΚΗΣ:** Δεν το ψήφισες;

**ΠΡΟΕΔΡΕΥΩΝ (Αναστάσιος Κουράκης):** Μην διακόπτετε παρακαλώ, τον ομιλητή.

**ΕΥΣΤΑΘΙΟΣ ΠΑΝΑΓΟΥΛΗΣ:** Αυτό θέλει μία άλλη κουβέντα, κύριε συνάδελφε. Δεν ήθελα να συνεχίζουμε να εξαπατούμε το λαό.

Είχε υποσχεθεί ο ΣΥΡΙΖΑ ότι θα συλλάβει όλους όσους ήταν στη λίστα Λαγκάρντ και τις άλλες λίστες. Μας είπε πριν από λίγο καιρό ο Υπουργός των Οικονομικών, ο κ. Αλεξιάδης, ότι έχουν βεβαιωθεί περίπου 170 εκατομμύρια. Πόσα έχουν εισπραχθεί;.

Και το άλλο: Δεν προσέξατε, κύριοι συνάδελφοι, ότι αυτοί που διαχειρίστηκαν το μαύρο χρήμα, αυτοί που μίζωσαν, βγαίνουν από τη φυλακή. Ποιος έβγαλε τον κ. Λιακουνάκο προχθές και τον επιβαρύνουμε και με 15 ευρώ την ημέρα γιατί φοράει το βραχιολάκι;

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε την τοποθέτησή σας.

**ΕΥΣΤΑΘΙΟΣ ΠΑΝΑΓΟΥΛΗΣ:** Τελειώνω, κύριε Πρόεδρε και σας ευχαριστώ.

Τελειώνοντας, θέλω να σας πω ότι η πολιτική που ακολουθεί σήμερα η Κυβέρνηση -και το λέω με λύπη- είναι μία πολιτική που οδηγεί σε ένα αδιέξοδο και κανένας από εμάς δεν μπορεί να προβλέψει αυτά που θα συμβούν σε αυτόν τον τόπο.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Ανεξάρτητο Βουλευτή κ. Στάθη Παναγούλη.

Τον λόγο έχει ο Αναπληρωτής Υπουργός Οικονομικών κ. Χουλιαράκης.

Κύριε Υπουργέ, έχετε τον λόγο για δέκα λεπτά. Αν μπορείτε και λιγότερο, θα σας είμαστε ευγνώμονες.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε. Πιθανότατα θα χρειαστώ λιγότερο χρόνο από τα δέκα λεπτά που μου δώσατε.

Πρέπει να πω ότι είμαι απογοητευμένος που η παρουσία της Αξιωματικής Αντιπολίτευσης είναι τόσο ισχνή.

(Θόρυβος στην Αίθουσα)

Με αφορμή, λοιπόν, την κατάθεση των δύο πολύ σημαντικών σχεδίων νόμων, της ασφαλιστικής μεταρρύθμισης και της μεταρρύθμισης της φορολογίας εισοδήματος, θα ήθελα να κάνω μία γενικότερη αναφορά στο πλαίσιο της δημοσιονομικής, της μακροοικονομικής πολιτικής της Κυβέρνησης όχι μόνο για το 2016, αλλά και για τα επόμενα χρόνια. Για αυτό θα ήθελα η Αξιωματική Αντιπολίτευση να είναι εδώ να ακούσει.

Θέλω να θυμίσω, ότι προτεραιότητα της Κυβέρνησης του ΣΥΡΙΖΑ παραμένει ο απεγκλωβισμός της ελληνικής οικονομίας από την επιτροπεία των διεθνών οργανισμών -της Ευρωπαϊκής Επιτροπής, της Ευρωπαϊκής Κεντρικής Τράπεζας και του Διεθνούς Νομισματικού Ταμείου- το συντομότερο δυνατό, η ανάκτηση βαθμών ελευθερίας στη χάραξη οικονομικής πολιτικής και εντέλει, η εθνική κυριαρχία.

Ο στόχος αυτός προϋποθέτει τη δυνατότητα της χώρας να δανείζεται ελεύθερα και με χαμηλά επιτόκια στις διεθνείς αγορές. Επιπλέον προϋπόθεση για την επίτευξη του στόχου αυτού είναι η αποκατάσταση της αξιοπιστίας του ελληνικού χρέους, των ελληνικών χρεογράφων, αλλά και γενικότερα της δημοσιονομικής πολιτικής και η εμπέδωση εμπιστοσύνης στις προοπτικές της ελληνικής οικονομίας. Και οι δύο προϋποθέσεις συνεπάγονται θετικά πρωτογενή ισοζύγια, συνεπάγονται -αν θέλετε- μικρούς πλεονασματικούς προϋπολογισμούς για τα επόμενα χρόνια.

Όμως, ακόμη και αν δεν υπήρχε αυτή η υποχρέωση, ακόμα και αν δεν υπήρχε αυτή η δέσμευση από την πλευρά της Κυβέρνησης να απεγκλωβίσει την ελληνική οικονομία από την επιτροπεία, η χώρα δεν θα μπορούσε παρά να παράγει θετικά πρωτογενή πλεονάσματα, πολύ απλά γιατί δεν μπορεί να δανειστεί.

Τα δυο σχέδια νόμου, λοιπόν, που έχουν κατατεθεί -και το ασφαλιστικό και το νομοσχέδιο για τη μεταρρύθμιση της φορολογίας εισοδήματος- υπηρετούν τον στόχο των μικρών ρεαλιστικών πρωτογενών πλεονασμάτων για το 2016, αλλά και για τα επόμενα χρόνια.

Δεύτερον, προτεραιότητα της Κυβέρνησης δεν είναι απλώς ο απεγκλωβισμός της ελληνικής οικονομίας από την επιτροπεία -ένας στόχος ιδιαίτερα σημαντικός- ούτε απλώς η οικονομική ανάκαμψη μετά από μία πενταετία βαθιάς ύφεσης. Προτεραιότητα της Κυβέρνησης είναι η αποκατάσταση της σταθερότητας με τρόπο κοινωνικά δίκαιο.

Θα ήθελα εδώ να σταθώ ιδιαίτερα στη μεταρρύθμιση της φορολογίας εισοδήματος και να τονίσω τρία σημεία. Το πρώτο σημείο είναι ότι η μεγάλη πλειονότητα των ελεύθερων επαγγελματιών θα πληρώνουν πολύ λιγότερο φόρο από ό,τι πλήρωναν μέχρι σήμερα. Η μεγάλη πλειονότητα του αγροτικού πληθυσμού δεν θα πληρώνει φόρο σε αντίθεση με ό,τι ισχύει σήμερα.

(Χειροκροτήματα από την πτέρυγα του ΣΥΡΙΖΑ)

Η μεγάλη πλειονότητα και εδώ περιλαμβάνω και τα μεσαία στρώματα που σήκωσαν ένα μεγάλο βάρος της δημοσιονομικής προσαρμογής την τελευταία πενταετία, θα πληρώνει ελάχιστα ή λιγότερο από ό,τι πλήρωνε μέχρι τώρα.

Πρόκειται, λοιπόν, για μία φορολογική μεταρρύθμιση που συνδυάζει την καλύτερη δημοσιονομική απόδοση κατά 1,8 δισεκατομμύρια σε ετήσια βάση, την κοινωνική δικαιοσύνη και την αποτελεσματικότητα, καταπολεμώντας τη φοροδιαφυγή.

Τρίτον, η μακροοικονομική πολιτική της Κυβέρνησης στηρίζεται σε μία, παρά τις αιτιάσεις της Αντιπολίτευσης, ιδιαίτερα ήπια δημοσιονομική πολιτική. Τα φορολογικά μέτρα που νομοθετούμε τώρα -και σε αυτά περιλαμβάνω και το ασφαλιστικό- έχουν ορίζοντα τριετίας. Νομοθετούνται τώρα και θα εφαρμοστούν σταδιακά σε βάθος τριετίας.

Αν υπολογίσετε αναλογικά την ετήσια επιβάρυνση των δημοσιονομικών αυτών μέτρων για κάθε νοικοκυριό, η επιβάρυνση αυτή είναι σημαντικά μικρότερη σε σχέση με την επιβάρυνση που γνώρισε η ελληνική οικονομία την τελευταία πενταετία.

Θα ήθελα να πω δυο λόγια σχετικά με το επιχείρημα της Αξιωματικής Αντιπολίτευσης ότι το 2014 ήταν μία χρονιά ιδιαίτερα επιτυχής, να σχολιάσω αυτό το «success story», και να περιγράψω πού θα βρισκόταν η ελληνική οικονομία το 2016, αλλά και τα δημόσια οικονομικά της χώρας το 2016, στο πλαίσιο του προγράμματος της Αξιωματικής Αντιπολίτευσης.

Πράγματι, δεν μπορούμε να αρνηθούμε ότι το 2014 η ελληνική οικονομία γνώρισε θετικούς ρυθμούς μεγέθυνσης. Οι ρυθμοί μεγέθυνσης ήταν 0,75% σε ετήσια βάση.

Πρώτον, ο ρυθμός μεγέθυνσης –και αυτό η Αξιωματική Αντιπολίτευση πρέπει να το γνωρίζει καλά- που χρειάζεται για να ανακάμψει μία οικονομία με παραγωγικό κενό σε τόσο μεγάλη ύφεση, όσο η ελληνική οικονομία το 2014, είναι μεγαλύτερο του 2%. Ένας ρυθμός μεγέθυνσης 0,75% είναι ιδιαίτερα αναιμικός, ιδιαίτερα ασθενής και δεν οδηγεί σε έξοδο από την ύφεση. Οδηγεί σε βάθεμα της ύφεσης. Εγώ, στη θέση της Αξιωματικής Αντιπολίτευσης δεν θα ήμουν υπερήφανος για το 0,75% του 2014.

Δεύτερον, το 2014 η Αξιωματική Αντιπολίτευση πέτυχε πρωτογενές πλεόνασμα της τάξης του 0,2%. Εμείς το 2015 πετύχαμε πλεόνασμα 0,7%, παρά την επιβράδυνση της οικονομίας. Θα σταθώ σε αυτό. Το 2015, στόχος πρωτογενούς πλεονάσματος με βάση το πρόγραμμα, το πλαίσιο μακροοικονομικής πολιτικής της Αξιωματικής Αντιπολίτευσης, ήταν το 3%, δηλαδή 0,2% το 2014 ως πραγματικό αποτέλεσμα και στόχος του 3% το 2015. Ακόμα και αν υποθέσουμε ότι η οικονομία το 2015 θα πήγαινε όσο καλά προέβλεπε η Νέα Δημοκρατία το 2014, δηλαδή αν είχε ρυθμό μεγέθυνσης 2,8%, ακόμα και σε αυτήν την περίπτωση το πρωτογενές πλεόνασμα του 2015 αυθόρμητα, μ’ αυτό που οι οικονομολόγοι λένε «tax buoyancy», θα έπιανε το 0,7%.

Υπάρχει, λοιπόν, ένα υπόλοιπο 2,3% του ΑΕΠ, δηλαδή κοντά στα 4 δισεκατομμύρια ευρώ, για τα οποία η Νέα Δημοκρατία, προκειμένου να πιάσει το στόχο του 3% που είχε συμφωνήσει, θα προχωρούσε σε νέα δημοσιονομικά μέτρα. Μόνο για το 2015 θα ήταν 4 δισεκατομμύρια ευρώ, ενώ τα δημοσιονομικά μέτρα που περνάμε τώρα είναι 5,4 δισεκατομμύρια ευρώ για την επόμενη τριετία.

Τρίτο σημείο: Η Νέα Δημοκρατία ισχυρίζεται ότι αν ήταν αυτή κυβέρνηση ή όταν η ίδια γίνει κυβέρνηση, όπως περιμένει, το πρώτο πράγμα που θα κάνει θα είναι να μειώσει τη φορολογία. Κανείς δεν διαφωνεί ότι τα φορολογικά βάρη είναι ιδιαίτερα υψηλά και για τα νοικοκυριά και για τις επιχειρήσεις. Δεν μας λέει, όμως, η Νέα Δημοκρατία, τι θα κάνει μειώνοντας τη φορολογία. Θα παράγει ελλείμματα ή θα αποδομήσει περαιτέρω το κοινωνικό κράτος από ό,τι έκανε την τελευταία πενταετία, την πενταετία 2010-2015;

Η εθνική λογιστική είναι ιδιαίτερα αυστηρή. Όταν μειώνεις φόρους είτε μειώνεις περαιτέρω το κοινωνικό κράτος, με τις συνέπειες που αυτό έχει είτε παράγεις ελλείμματα, οδηγείς την οικονομία πίσω, χάνεις αξιοπιστία και παραμένεις σε επιτροπεία. Είναι ένα ερώτημα, στο οποίο η Νέα Δημοκρατία δεν έχει απαντήσει και πρέπει να απαντήσει.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Κλείνοντας, θα ήθελα να πω κάτι για αυτό που λένε οι Βρετανοί «καθαρό γαλάζιο νερό». Να αναφερθώ δηλαδή, στη βαθιά διαφορά ανάμεσα στη δική μας Κυβέρνηση, την Κυβέρνηση της Αριστεράς από τη μία και τη Νέα Δημοκρατία, τη συντηρητική παράταξη από την άλλη. Τη διαφορά αυτή θα την αποδώσω σε τρία βασικά σημεία. Το πρώτο σημείο είναι ότι η δική μας προσπάθεια οικονομικής ανόρθωσης της χώρας γίνεται με τρόπο κοινωνικά δίκαιο. Το δεύτερο σημείο είναι ότι γίνεται με ρεαλιστικούς στόχους πρωτογενούς πλεονάσματος και με πολύ ηπιότερη δημοσιονομική πολιτική. Η τρίτη μεγάλη διαφορά είναι ότι τα οφέλη της οικονομικής ανάκαμψης των ετών 2016, από το δεύτερο εξάμηνο του 2016, 2017 και 2018 η Νέα Δημοκρατία θα τα κάνει φοροαπαλλαγές αποδομώντας το κοινωνικό κράτος, ενώ εμείς θα τα επενδύσουμε κυρίως στην ανασυγκρότηση και στην επαναθεμελίωση του κοινωνικού κράτους, για να βγει η χώρα από την οικονομική κρίση όρθια και με τρόπο κοινωνικά δίκαιο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό κ. Χουλιαράκη, και για τη συνέπεια στον χρόνο.

Τον λόγο έχει ο κ. Γεώργιος Στύλιος από τη Νέα Δημοκρατία για πέντε λεπτά με απόλυτη συνέπεια στον χρόνο, σας παρακαλώ.

**ΓΕΩΡΓΙΟΣ ΣΤΥΛΙΟΣ:** Κυρίες και κύριοι συνάδελφοι, δεν μπορώ να μην σχολιάσω τον προλαλήσαντα στο Βήμα κύριο Υπουργό. Ήρθε και έκανε συστάσεις και παρατήρηση στους Βουλευτές της Αξιωματικής Αντιπολίτευσης.

Έχω, λοιπόν, να του πω: Πολλά ψέματα, κύριε Υπουργέ. Έχετε πάρει διαζύγιο με την αλήθεια. Πείτε και καμμιά αλήθεια. Είχα την εντύπωση από τα μέσα ενημέρωσης και τον Τύπο ότι είστε τεχνοκράτης και περίμενα από τον Αναπληρωτή Υπουργό, τον αρμόδιο για το λογιστήριο του κράτους, να έρθει σήμερα εδώ και να μιλήσει με αριθμούς. Αντ’ αυτού στην αρχή της ομιλίας σας τι μας είπατε; Μας είπατε «μικρότερο», «περίπου», «λιγότερο» και ένας Βουλευτής της συμπολίτευσης σάς χειροκρότησε όταν είπατε ότι δεν θα φορολογήσετε τους αγρότες.

Πάμε τώρα και ακούστε με, κύριε Υπουργέ, σας παρακαλώ πολύ, γιατί έχω την εντύπωση ότι δεν διαβάζετε τα νομοσχέδια, τα οποία φέρνετε και εισηγείστε στους Βουλευτές σας να τα ψηφίσουν.

Υπάρχουν αναλογιστικές μελέτες στις οποίες βασίστηκε η πρόταση νόμου για το ασφαλιστικό; Πιστεύω πως όχι και θα σας αποδείξω πού βασίζω την θέση μου. Παρουσιάστηκε τις τελευταίες δύο – τρεις μέρες μία μελέτη της Εθνικής Αναλογιστικής Αρχής, η οποία έχει τον τίτλο «Χρηματοοικονομική εξέλιξη του συνταξιοδοτικού συστήματος». Ανατέθηκε στην Εθνική Αναλογιστική Αρχή στις 22 Απριλίου και η Επιτροπή Κοινωνικών Υποθέσεων, κύριε Υπουργέ, συνεδρίαζε στις 25, μόλις μετά από τρεις ημέρες.

Μας είπατε, λοιπόν, στην επιτροπή ότι ολοκληρώθηκε η μελέτη σε τρεις ημέρες. Να το δεχτούμε ότι ολοκληρώθηκε σε τρεις μέρες και ότι την στείλατε στον ILO για να εγκριθεί. Εγκρίθηκε; Έγιναν παρατηρήσεις; Έγιναν διορθώσεις;

Η ίδια η μελέτη αναφέρει ότι έτυχε αξιολόγησης. Με βάση αυτό έρχεστε να ψηφίσετε, κυρίες και κύριοι συνάδελφοι. Αυτή η μελέτη εδώ προβλέπει αύξηση του ορίου συνταξιοδότησης στο εβδομηκοστό έτος της ηλικίας μέχρι το 2060.

Έρχομαι, λοιπόν, στη συνέχεια. Είναι ελλιπής. Γιατί είναι ελλιπής; Όπως λέει στον τίτλο της δεν περιλαμβάνει το ταμείο το ΕEΤΑ, το ταμείο δηλαδή των μηχανικών, των γιατρών, των δικηγόρων, ένα πολύ μεγάλο ταμείο, δεν περιλαμβάνει τα επικουρικά ταμεία, δεν περιλαμβάνει τα εφάπαξ και δεν περιλαμβάνει το ΕΤΑΠ - ΜΜΕ, το ταμείο των δημοσιογράφων και ούτε φυσικά έχει μελέτη για την υγεία.

Σε αυτήν την μελέτη -το αναφέρει μέσα- δεν υπολογίζεται το κλάσμα το οποίο αναφέρεται στο άρθρο 14, παράγραφος 4 του παρόντος νόμου, δηλαδή στο άρθρο 11 του ν.3863/2010, που είναι το ποσοστό δαπάνης κύριων και επικουρικών συντάξεων προς το ΑΕΠ με έτος βάσης το 2009.

Πάμε στη συνέχεια. Είναι σωστή η μελέτη; Προσωπικά πιστεύω πως όχι, διότι έχει πολλά λάθη.

Λάθος πρώτο: Οι εκτιμήσεις στηρίζονται σε στοιχεία με έτος βάσης το 2013. Δηλαδή με ΑΕΠ 187,9 δισεκατομμύρια, ενώ το ΑΕΠ του 2015 -είμαστε στο 2016, έχουμε ξεχάσει και σε ποιο έτος βρισκόμαστε- είναι 180 δισεκατομμύρια.

Λάθος δεύτερο: Τα δημογραφικά στοιχεία που χρησιμοποιούνται είναι του έτους 2013.

Λάθος τρίτο: Η μελέτη προβλέπει αύξηση 3% του ΑΕΠ κατ’ έτος. Περιμένω απάντηση από τον αρμόδιο Υπουργό.

Λάθος τέταρτο: Το ασφαλιστικό εισόδημα για τον ΟΑΕΕ, τους αυτοαπασχολούμενους και για τον ΟΓΑ, όπως λέει η μελέτη, υπολογίζεται αυθαίρετα, χωρίς να το τεκμηριώνει στο 80% για τον ΟΑΕΕ και στο 70% για τον ΟΓΑ.

Η μελέτη αναφέρει ότι δεν έχει στοιχεία. Στην σελίδα εννέα το αναφέρει. Η μελέτη σας είναι μια προχειροδουλειά. Είναι μεθοδολογικά λανθασμένη, χωρίς επαρκή τεκμηρίωση, δίχως αποδεκτά επιχειρήματα. Συνεπώς, προκύπτει έλλειμμα αξιοπιστίας και αξιοπρέπειας της Κυβέρνησής σας.

Κυρίες και κύριοι συνάδελφοι, εμείς πιστεύουμε σε ένα άλλο μίγμα πολιτικής για να φύγει η χώρα από την κατάσταση στην οποία βρίσκεται.

Πιστεύουμε στην ανάπτυξη και την ανάκαμψη. Και θέλω να σας πω για το νομοσχέδιό σας ότι η ελληνική περιφέρεια, η ελληνική επαρχία είναι αυτή, η οποία μπορεί να μας βοηθήσει να βγούμε από το σημερινό αδιέξοδο. Όμως, όταν εσείς, κύριε Υπουργέ, αυξάνετε τις ασφαλιστικές εισφορές των αγροτών κατά 272%, πώς θα μπορέσει ο πρωτογενής τομέας να στηρίξει την ανάκαμψη της οικονομίας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώνετε, σας παρακαλώ.

**ΓΕΩΡΓΙΟΣ ΣΤΥΛΙΟΣ:** Σε ένα λεπτό τελειώνω, κύριε Πρόεδρε.

Οδηγείτε την ελληνική περιφέρεια σε μαρασμό. Διότι στα χωριά κάτω των δύο χιλιάδων κατοίκων, τα καταστήματα θα πληρώνουν εισφορές του ΟΑΕΕ και όχι τις εισφορές του ΟΓΑ. Και σας θυμίζω, λοιπόν, κύριε Υπουργέ, ότι με το ν. 4172/2013, που η δική μας Κυβέρνηση ψήφισε, δεν φορολογούνταν οι επιδοτήσεις. Και τώρα εσείς βάζετε να φορολογούνται και οι κύριες ενισχύσεις με το δικό σας νόμο.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Στύλιο.

**ΓΕΩΡΓΙΟΣ ΣΤΥΛΙΟΣ:** Κυρίες και κύριοι συνάδελφοι, καταψηφίζουμε το συγκεκριμένο νομοσχέδιο, διότι περισσότερα προβλήματα θα δημιουργήσει από αυτά τα οποία λέει ότι προσπαθεί να λύσει. Σύντομα η Νέα Δημοκρατία θα κληθεί να δώσει ουσιαστικές λύσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Κι εμείς ευχαριστούμε.

Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων, κ. Βασίλειος Κόκκαλης.

Κύριε Κόκκαλη, ελάτε γιατί μας πιέζει ο χρόνος. Αν μπορέσετε να περιορίσετε λίγο τον χρόνο που θα σας δώσω και δικαιούστε. Αν μπορέσετε να καλυφθείτε με κάτω από δέκα λεπτά, θα είναι καλό. Έχετε δώδεκα λεπτά βέβαια, αλλά αν μπορείτε λιγότερο.

**ΒΑΣΙΛΕΙΟΣ ΚΟΚΚΑΛΗΣ:** Θα προσπαθήσω, κύριε Πρόεδρε.

Κυρίες και κύριοι συνάδελφοι, κατ’ αρχάς Χριστός Ανέστη.

**ΓΕΩΡΓΙΟΣ ΣΤΥΛΙΟΣ:** Αληθώς!

**ΒΑΣΙΛΕΙΟΣ ΚΟΚΚΑΛΗΣ:** Ο ελληνικός λαός με προβληματισμό, αλλά και ανησυχία παρακολουθεί σήμερα τη συζήτηση στη Βουλή για την ψήφιση του ασφαλιστικού νομοσχεδίου. Προβληματισμό, γιατί ακούει πολλές εκδοχές, ακούει πολλές απόψεις, νούμερα πολλά, 5 δισεκατομμύρια, 3 δισεκατομμύρια. Πού είναι η αλήθεια και πού είναι το ψέμα; Υπάρχει ανησυχία σχετικά με το μέλλον αυτής της χώρας που έχει άμεση σχέση με την αξιολόγηση.

Ας τα πάρουμε, όμως, από την αρχή. Το 2015, όχι τυχαία, χαρακτηρίστηκε έτος των μεγάλων αλλαγών. Χαρακτηρίστηκε το έτος του τέλους της Μεταπολίτευσης. Μεταπολίτευση, η οποία μάλλον ζημίωσε την ελληνική κοινωνία και δεν ωφέλησε. Στη Μεταπολίτευση κυρίαρχο κόμμα ήταν το ΠΑΣΟΚ και εν μέρει η Νέα Δημοκρατία. Δημιούργησαν μια εικονική πραγματικότητα, μια εικονική πραγματικότητα η οποία σήμερα συγκρούεται με τη ζώσα και αληθινή πραγματικότητα.

Όλα αυτά τα χρόνια της Μεταπολίτευσης δημιούργησαν τις αρχές του εύκολου πλουτισμού, της αναξιοκρατίας, της αδιαφάνειας, με πολιτικούς πρότυπα. Πόσοι είπαν ότι ήθελαν να είναι στη θέση του Τσοχατζόπουλου, πριν πάει στη φυλακή βέβαια; Όλα αυτά τα ιδανικά στην ελληνική κοινωνία, κυρίες και κύριοι συνάδελφοι, τα δημιούργησε η Μεταπολίτευση. Το κόμμα που λέγεται ΠΑΣΟΚ, δυστυχώς, μας κουνάει το δάχτυλο, όταν αρκετά στελέχη του είναι ήδη υπόδικα για διαφθορά, για αδιαφάνεια, για κατασπατάληση του δημοσίου χρήματος. Κι έρχονται σήμερα και μας κουνάνε το δάχτυλο. «Τι πάτε να ψηφίσετε»;

Με το τέλος της Μεταπολίτευσης ανέλαβε η Κυβέρνηση ΣΥΡΙΖΑ – ΑΝΕΛ. Έρχεται να διαχειριστεί ένα πολύ σοβαρό θέμα, το ασφαλιστικό. Είναι γεγονός, γνωρίζει η πλειονότητα ης ελληνικής κοινωνίας, πως το ασφαλιστικό σύστημα στην Ελλάδα έχει καταρρεύσει. Αυτό, βέβαια, είναι άλλοθι για τη σημερινή Κυβέρνηση ώστε να μην εξορθολογήσει το ασφαλιστικό σύστημα; Όχι βέβαια. Τα ασφαλιστικά ταμεία διαχειρίστηκαν από τις διοικήσεις και από τις κυβερνήσεις με τη λογική του τζόγου.

Είτε άθελα είτε σκόπιμα, την εποχή του Χρηματιστηρίου, διοικήσεις των ασφαλιστικών ταμείων έπαιζαν –και έπαιξαν- στο Χρηματιστήριο τα αποθεματικά. Συνεχίστηκε η ίδια λανθασμένη πολιτική και από τη Νέα Δημοκρατία στο πλαίσιο της θέλησής να ενισχυθεί η αντιπαράθεσή της τότε με το ΠΑΣΟΚ. Το αποτέλεσμα; Το ασφαλιστικό σύστημα να έχει καταρρεύσει.

Αυτό απαλλάσσει –επαναλαμβάνω- την Κυβέρνηση από το χρέος της για ένα δίκαιο ασφαλιστικό σύστημα; Όχι, βέβαια. Τώρα, πλέον τα ψέματα τελείωσαν. Τώρα οι πολίτες απαιτούν αλήθειες. Μαγικές λύσεις δεν υπάρχουν.

Τι κάνει αυτή η Κυβέρνηση; Αφενός εφαρμόζει τη συμφωνία της 12ης Ιουλίου 2015, αφετέρου προσπαθεί τα μέτρα να έχουν ένα πνεύμα κοινωνικής δικαιοσύνης στο μεγαλύτερο βαθμό.

Αυτή η συμφωνία, να θυμίσω, η οποία ψηφίστηκε από τα περισσότερα κόμματα της αντιπολίτευσης, προέβλεπε συγκεκριμένα πράγματα, τα οποία τώρα η Μείζων και η Ελάσσων Αντιπολίτευση κάνει ότι δεν τα βλέπει.

Τι προέβλεπε αυτή η συμφωνία και τι προβλέπει; Καθολική ενοποίηση των ασφαλιστικών ταμείων. Τώρα η αντιπολίτευση δεν το ψηφίζει και λέει ότι δεν πρέπει να ενοποιηθούν τα ασφαλιστικά ταμεία.

Να θυμίσω απόσπασμα του 2013 από την «ΚΑΘΗΜΕΡΙΝΗ».

Το καταθέτω και στα Πρακτικά.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

«Όλες οι συντάξεις από ενιαίο ταμείο. Η πρόταση προβλέπει ένταξη στο νέο φορέα ΙΚΑ, ΟΓΑ, ΕΤΑΑ και ΟΑΕΕ, καθώς και βασική σύνταξη σε όλους». Αυτό ήταν το 2013. Σήμερα, μην μπορώντας να αρθρώσουν πειστικό επιχείρημα, καταψηφίζουν το συγκεκριμένο νομοσχέδιο.

Θα μου πείτε: «Με το νομοσχέδιο λύνεται το θέμα του ασφαλιστικού μια και καλή;». Όχι, βέβαια. Θα μου πείτε: «Δεν πλήττονται κατηγορίες συγκεκριμένες συμπολιτών μας και επαγγελματικές ομάδες;». Σίγουρα πλήττονται. Θα μου πείτε: «Δεν υπάρχουν και μικροαδικίες;». Σίγουρα. Ο Υπουργός δεσμεύτηκε πριν από δύο ώρες και στην ολομέλεια των δικηγορικών συλλόγων ότι θα τις αποκαταστήσει.

Ας δούμε λίγο τις ομάδες που πλήττονται και τα κόμματα που τους κτυπούν την πλάτη.

Δικηγόροι. Το ισχυρότερο πλήγμα στη δικηγορία τα τελευταία έτη ήταν η επιβολή ΦΠΑ. Για την επιβολή του ΦΠΑ η αποχή διήρκησε νομίζω –διορθώστε με, αν κάνω λάθος- ούτε μία εβδομάδα. Ως γνωστόν, με τον έμμεσο φόρο επιβαρύνεται ο τελικός καταναλωτής κι έτσι η πρόσβαση στη δικαιοσύνη είναι σήμερα πιο δαπανηρή για τον πολίτη. Ο δικηγόρος δυστυχώς έγινε κομιστής του έμμεσου αυτού φόρου.

Από τη λαίλαπα των μνημονιακών νόμων δεν ξέφυγε, όμως, ούτε ο χώρος της δικαιοσύνης. Συγκεκριμένα, με τον ν. 4055/2012, ο οποίος εφαρμόζεται ήδη από τις 2 Απριλίου 2012 αυξήθηκε η πρόσβαση του πολίτη στη δικαιοσύνη: παράβολο έφεσης στα 200 ευρώ, παράβολο αναίρεσης 300 ευρώ, παράβολο αναψηλάφησης 400 ευρώ.

Υποχρεωτικότητα παράστασης στο Ειρηνοδικείο. Γνωρίζετε ότι στο Ειρηνοδικείο δεν πηγαίνουν οι μεγαλοδικηγόροι, αλλά οι μικροί δικηγόροι. Με νόμο του 2012 καταργήθηκε και επαναφέρθηκε εκ νέου το καλοκαίρι του 2015. Το αναφέρω για να δούμε ποιοι είναι με τους μικρούς δικηγόρους και ποιοι είναι με τους μεγάλους. Θέλει διορθώσεις ο νόμος; Σίγουρα θέλει.

Αγρότες. Εδώ πρέπει να τελειώνει το παραμύθι, γιατί βλέπω κάποιους -και εσκεμμένα, αλλά και από άγνοια- να παραποιούν την πραγματικότητα.

Φορολόγηση αγροτικών επιδοτήσεων. Εσκεμμένα να το καταλάβω. Η άγνοια όμως σκοτώνει. Διάβαζαν το νόμο Βουλευτές από τη Νέα Δημοκρατία, τους οποίους και σέβομαι, και το άρθρο 21, που αναφέρεται στα κέρδη από επιχειρηματική δραστηριότητα και διάβαζαν τη φράση «ειδικά για τους ασκούντες ατομική αγροτική επιχειρηματική δραστηριότητα, οι αγροτικές ενισχύσεις και επιδοτήσεις που υπερβαίνουν τα 12.000 ευρώ», αγνοώντας ότι αυτό ψηφίστηκε στις 14 Μαΐου 2015.

Ψηφίστηκε στις 14 Μαΐου του 2015! Αναφέρεται παρακάτω ότι το εδάφιο αυτό προστέθηκε με την παράγραφο 1 του άρθρου 2 του ν.4328/2015. Το λέω γι’ αυτούς που σκόπιμα διαστρεβλώνουν την πραγματικότητα.

Όχι, ήταν αφορολόγητες –λέει- οι επιδοτήσεις. Να δεχθώ ότι ήταν αφορολόγητες οι επιδοτήσεις με τον ν.4179/2013. Τότε για ποιο λόγο –δεν θέλει νομικές γνώσεις- ήρθε ο νομοθέτης το 2015 και προσθέτει εδάφιο και λέει ότι από τα δώδεκα και πάνω τις φορολογώ; Για ποιο λόγο;

Για τον λόγο που ο κ. Βρούτσης έχει το θράσος και μιλάει για τους αγρότες. Με εγκύκλιό του, την 29212/2081/29-08-2014, ο κ. Βρούτσης εφάρμοσε λανθασμένα τον νόμο και έδωσε εντολή στον ΟΓΑ να κατάσχονται οι επιδοτήσεις -και αυτός ο άνθρωπος τώρα έχει το θράσος να μιλάει για αγρότες!- ξεσηκώνοντας, προς τιμήν τους, θύελλα αντιδράσεων από δεκατέσσερις Βουλευτές της Νέας Δημοκρατίας που έλεγαν ότι είναι ακατάσχετες.

Ο κ. Βρούτσης συνεπώς εφαρμόζει πιστά τη θεωρία του κ. Μητσοτάκη, ο οποίος προ μηνός από τούτο εδώ το Βήμα είπε: «Συμψηφίστε, κατασχέστε επιδοτήσεις αγροτών». Αυτά να τα γνωρίζουν οι αγρότες. Οι αγρότες με εισοδήματα των 10.000 ευρώ, 15.000 ευρώ, οι μικρομεσαίοι να γνωρίζουν ότι ο Κυριάκος Μητσοτάκης θέλει να κατάσχονται οι αγροτικές επιδοτήσεις. Το είπε ξεκάθαρα.

Ο Κοινοβουλευτικός Εκπρόσωπος της Νέας Δημοκρατίας ως Υπουργός Εργασίας εξέδωσε εγκύκλιο και άνοιξε τον ασκό του Αιόλου –διότι μετά ακολούθησε και η εφορεία- να κατάσχονται αγροτικές επιδοτήσεις. Και είτε από άγνοια είτε εσκεμμένα ακούμε σε αυτήν την Αίθουσα ότι ήταν αφορολόγητες οι αγροτικές επιδοτήσεις. Επαναλαμβάνω, εάν με τον ν.4179/2013 ήταν αφορολόγητες, για ποιο λόγο ο νομοθέτης ήρθε το 2015 και ξεκαθαρίζει το θέμα των αγροτικών επιδοτήσεων;

Κάποια κόμματα δυστυχώς πρέπει να ντρέπονται. Δημιούργησαν τα χρέη στον αγροτικό κόσμο. Τα πανωτόκια στην Αγροτική Τράπεζα ήταν έργο του ΠΑΣΟΚ ή δεν ήταν; Ευτυχώς –τολμώ να το πω- ήρθε ο νόμος του Κώστα Καραμανλή περί πανωτοκίων που έσωσε κάπως την κατάσταση. Ποιοι δημιούργησαν όλα αυτά τα χρέη; Το σάπιο συνεταιριστικό κίνημα. Τα χρέη των συνεταιρισμών ποιος θα τα πληρώσει; Όλος ο ελληνικός λαός.

Κυρίες και κύριοι συνάδελφοι, δυστυχώς μεγάλη μερίδα των μέσων μαζικής ενημέρωσης είναι απέναντι απ’ αυτήν την Κυβέρνηση. Η κριτική είναι καλοδεχούμενη. Ακούμε, όμως, καταστροφολογία.

Εγώ θα επισημάνω κάποια συγκεκριμένα πράγματα. Στο άρθρο 114 του υπό ψήφιση νομοσχέδιου αναφέρεται ότι οι ελεύθεροι επαγγελματίες, όπως είναι και οι δικηγόροι, μέχρι 20.000 ευρώ θα πληρώνουν με βάση το 22% και όχι με το 26% -εάν κάνω λάθος διορθώστε με- που είναι σήμερα; Ναι ή όχι; Αυτό το ακούσατε πουθενά; Το ακούτε; Ναι ή όχι; Είναι 22% για εισοδήματα από μηδέν έως 20.000 ευρώ. Γιατί δεν ακούγεται; Αυτοί που βγάζουν περισσότερα όντως καλούνται να πληρώσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε την αγόρευσή σας, σας παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Τελειώνω, κύριε Πρόεδρε.

Όντως υπάρχουν αδικίες τις οποίες οφείλουμε να αποκαταστήσουμε. Δεσμευτήκατε, κύριε Υπουργέ. Γιατί και οι δικηγόροι είναι ένας κλάδος που προσφέρει στην ελληνική κοινωνία, αλλά μόνοι τους δεν μπορούν να πάνε μπροστά.

Όλα έχουν σχέση με την ανάκαμψη της χώρας. Tι να το κάνω εάν αυτήν τη στιγμή ο κ. Κατρούγκαλος πει ότι σας μηδενίζω τις εισφορές, εάν η χώρα δεν έχει οικονομική ανάκαμψη, εάν ο κόσμος, ο πελάτης του δικηγόρου δεν έχει χρήματα; Γι’ αυτό όλα έχουν σχέση με την ανάπτυξη. Η ανάπτυξη θα έρθει με την αξιολόγηση και τη ρύθμιση του χρέους.

Θα πω κάτι τελευταίο για να κλείσω.

**ΠΡΟΕΔΡΕΥΩΝ (Αναστάσιος Κουράκης):** Πολύ τελευταίο, όμως, γιατί έχουμε υπερβεί τον χρόνο.

**ΒΑΣΙΛΕΙΟΣ ΚΟΚΚΑΛΗΣ:** Πολύ τελευταίο, έσχατο.

Έχουμε μία ειδοποιό διαφορά. Έχουμε έναν χρόνο στην διακυβέρνηση. Δεν είμαστε ούτε σε λίστες, ούτε σε σκάνδαλα, ούτε στη διαπλοκή. Αυτή η ειδοποιός διαφορά θα μεγαλώνει. Με αυτήν την ειδοποιό διαφορά, εμείς θα πορευτούμε.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο των Ανεξάρτητων Ελλήνων, κ. Κόκκαλη.

Τον λόγο έχει ο κ. Γεώργιος Βλάχος, Βουλευτής της Νέας Δημοκρατίας.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Ο κ. Χουλιαράκης πριν από λίγο μας παρατήρησε και αμέσως έφυγε από την Αίθουσα, για να μας θυμίσει εκείνο το «Δάσκαλε που δίδασκες».

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Πάει στις Βρυξέλλες. Στις 17.00΄ πετάει.

**ΓΕΩΡΓΙΟΣ ΒΛΑΧΟΣ:** Όλοι κάπου πάνε.

**ΠΡΟΕΔΡΕΥΩΝ (Αναστάσιος Κουράκης):** Ε, όχι έτσι, κύριε Βλάχο.

Σας λέμε -και το έχουμε πει κιόλας- ότι στο αεροδρόμιο πηγαίνει ο άνθρωπος.

**ΓΕΩΡΓΙΟΣ ΒΛΑΧΟΣ:** Δεν φανταζόμουνα ότι θα σας ενοχλήσει τόσο πολύ.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ε, όχι δημιουργία εντυπώσεων και ως προς αυτό. Αφού πάει στο Eurogroup. Το ξέρετε.

**ΠΡΟΕΔΡΕΥΩΝ (Αναστάσιος Κουράκης):** Πάει στο Eurogroup και το ξέρουμε.

Συνεχίστε, κύριε Βλάχο.

**ΓΕΩΡΓΙΟΣ ΒΛΑΧΟΣ:** Πάντως παρά τις ευθύνες που έχει για το Eurogroup, είχε και την έννοια να χτυπάμε και εμείς -οι Βουλευτές της Νέας Δημοκρατίας εννοώ- κάρτα, παρουσιολόγιο στον κ. Χουλιαράκη.

Παρακαλώ, όμως, κύριε Πρόεδρε, να μου βάλετε από την αρχή τον χρόνο.

**ΠΡΟΕΔΡΕΥΩΝ (Αναστάσιος Κουράκης):** Σας βάζω τον χρόνο από την αρχή.

**ΓΕΩΡΓΙΟΣ ΒΛΑΧΟΣ:** Η Συγκυβέρνηση ΣΥΡΙΖΑ-ΑΝΕΛ και όσοι τη στηρίζουν είτε με τον λόγο τους είτε με την ψήφο τους, ακολουθώντας το γνωστό «καλύτερη άμυνα είναι η επίθεση», χθες και σήμερα, μέσα βέβαια σε μία απόγνωση -πρέπει να το πω- στρέφονται εναντίον όλων τόσο στην Ελλάδα όσο και στο εξωτερικό, αποδεικνύοντας έτσι, κυρίες και κύριοι συνάδελφοι, ότι ούτε πρόγραμμα υπάρχει, ούτε πρόγραμμα έχετε, ούτε ιεράρχηση στόχων έχετε κάνει και -το κυριότερο- μέσα σε απόλυτη σύγχυση δεν ξέρετε ακριβώς πού πάτε. Διαπιστώσαμε μία ταραχή και έναν εκνευρισμό, υψηλούς τόνους. Δεν ξέρω ποιον ωφελούν όλα αυτά.

Κανείς ποτέ δεν είπε ότι το σύστημα ασφάλισης της χώρας μας δεν είχε τα προβλήματά του. Γι’ αυτό εξάλλου διαχρονικά έγιναν όλες αυτές οι παρεμβάσεις. Δύο σημαντικοί σταθμοί στην πορεία του ασφαλιστικού μας συστήματος έχουν τη σφραγίδα της Νέας Δημοκρατίας: ο «νόμος Σιούφα», ο «νόμος Πετραλιά» και οι πρωτοβουλίες του Γιάννη Βρούτση, που όλοι σήμερα αναγνωρίζουν ότι χάρη σε αυτούς το σύστημα μπόρεσε να αντέξει μέχρι σήμερα.

Όταν, λοιπόν, γινόταν αυτή η συζήτηση εσείς που ήσασταν; Αναγνωρίσατε την ύπαρξη του προβλήματος; Βοηθήσατε στην κατεύθυνση επίλυσής του; Φυσικά όχι. Ωραιοποιούσατε τα πράγματα, δίνατε υποσχέσεις σε όλους, όποιος διεκδικούσε του δίνατε δίκιο και κατηγορούσατε τη Νέα Δημοκρατία γιατί δεν δίνει περισσότερα. Αυτή ήταν η ανεύθυνη στάση σας. Θα πει κάποιος ότι τότε ήσασταν στο 3%, δεν υπήρχε ούτε σκέψη για κυβέρνηση, κανείς δεν έδινε ιδιαίτερη σημασία τι λέει ένα αριστερό κόμμα του 3%. Θα μπορούσε, λοιπόν, υπ’ αυτήν την έννοια να σας δώσει κανείς συγχωροχάρτι.

«Το κράτος θα εγγυάται πλήρως τις συντάξεις, δεν θα μειωθούν οι συντάξεις, δεν θα εφαρμόσουμε τη ρήτρα μηδενικού ελλείμματος στις επικουρικές, δεν θα μειώσουμε τις συντάξεις των νέων συνταξιούχων, δεν θα μειώσουμε τα μερίσματα των μετοχικών ταμείων, δεν θα μειώσουμε τα εφάπαξ, θα στηρίξουμε τους χαμηλοσυνταξιούχους, θα ενισχύσουμε τους αυτοαπασχολούμενους και τους επιστήμονες, θα αυξήσουμε την εθνική σύνταξη, θα προστατεύσουμε τα οικογενειακά επιδόματα, θα προστατεύσουμε τις ευπαθείς ομάδες, θα διατηρήσουμε τον ΟΓΑ και θα ενισχύσουμε τις συντάξεις των αγροτών, θα ενισχύσουμε το ασφαλιστικό σύστημα με επιπλέον πόρους». Αυτά ποιος τα έλεγε; Τι σας θυμίζουν; Εσείς δεν τα λέγατε; Δεν τα ξέρατε; Δεν ξέρατε ότι εκείνη τη στιγμή που λέγατε όλα αυτά το σύστημα κατέρρεε; Άρα εν γνώσει σας δίνατε αυτές τις ψεύτικες υποσχέσεις.

Κινδύνευε, λοιπόν, το σύστημα τότε με κατάρρευση και βεβαίως αυτή η κατάρρευση επιδεινώθηκε γιατί εσείς επιβαρύνατε επιπλέον το ασφαλιστικό σύστημα τον τελευταίο καιρό, με αποτέλεσμα κάθε μέρα που περνούσε να γίνεται και λιγότερο βιώσιμο. Αυτά είναι τα γεγονότα, αυτή είναι η πραγματικότητα την οποία θέλετε να κρύψετε γι’ αυτό και κατηγορείτε όλους τους άλλους και ποντάρετε βεβαίως στο ότι ο κόσμος πολύ εύκολα ξεχνάει.

Αυτή όμως τη φορά η Κυβέρνηση ΣΥΡΙΖΑ-ΑΝΕΛ δημιουργεί μία νέα εφιαλτική πραγματικότητα που δεν μπορεί να ξεχαστεί, γιατί παρεμβαίνετε και διαμορφώνετε τη ζωή των πολιτών. Αυτό που θα ζούμε από εδώ και πέρα δεν μπορεί και δεν πρέπει να ξεχαστεί.

Θα πει κάποιος: «Μα, δεν έπρεπε να παρθούν μέτρα στην κατάσταση που είμαστε σήμερα;». Σας είπα, η επιδείνωση του ασφαλιστικού έχει τη δική σας σφραγίδα που σηματοδοτεί και τη δική σας ευθύνη. Αντί να καλέσετε σε ουσιαστικό διάλογο όλους τους φορείς, αντί να καταγραφούν τα πραγματικά προβλήματα και οι αδυναμίες του ασφαλιστικού, αντί να κληθούν οι ενδιαφερόμενοι να καταθέσουν τις απόψεις τους εσείς φέρατε αυτό το νομοσχέδιο και μάλιστα μέσα σε κλίμα πανηγυρισμών, ομολογώ, όπως άκουσα σχεδόν απ’ όλους τους συναδέλφους της κυβερνητικής πλειοψηφίας που έχουν πάρει τον λόγο, αναλαμβάνοντας βεβαίως έτσι άθελά σας την ευθύνη της νομοθετικής αυτής πρωτοβουλίας.

Θα μπορούσε κάποιος να ισχυριστεί ότι παίρνετε δύσκολες αποφάσεις, αλλά λύνετε το σημαντικό πρόβλημα. Εδώ είναι πραγματικά και ο μεγαλύτερος φόβος, αφού κανείς δεν πιστεύει ότι οι πρωτοβουλίες σας θα καταστήσουν ή ότι θα καταστήσουν για πολύ το σύστημα βιώσιμο. Άρα όλες αυτές οι θυσίες, οι περικοπές, η ασήκωτη φορολόγηση, όλη αυτή η ανατροπή στη ζωή μας σε σύντομο χρόνο θα αποδειχθούν χωρίς αποτέλεσμα.

Ζητάτε από τα κόμματα της Αντιπολίτευσης να σας πουν το δικό τους σχέδιο. Πέρα από το ότι αυτό ομολογεί και μία παραδοχή αδυναμίας, σας έχω πει και άλλη φορά ότι τα κόμματα δεν είναι γραφεία μελετών. Εξάλλου, το σχέδιο δεν το φέρνει ο ΣΥΡΙΖΑ, δεν το φέρνουν οι ΑΝΕΛ, το φέρνει η Κυβέρνηση.

Απέναντι σ’ αυτό το σχέδιο, λοιπόν, της Κυβέρνησης η Νέα Δημοκρατία θέτει το δικό της πολιτικό πλαίσιο και τη δική της λογική για την αντιμετώπιση του ασφαλιστικού, όπως έκανε και στο παρελθόν, που ανέφερα νωρίτερα, για τη διάσωση και την ομαλή λειτουργία του ασφαλιστικού συστήματος.

Το σύστημα ξέμεινε από καύσιμα και εσείς φουσκώνετε τα λάστιχα! Ποια είναι τα καύσιμα; Η ομαλή και σταθερή χρηματοδότησή του. Ποιος θα χρηματοδοτήσει το σύστημα; Φυσικά η εργασία. Ποιος φέρνει την εργασία; Μα, μόνο η ανάπτυξη. Ποιος φέρνει την ανάπτυξη; Μα φυσικά οι επενδύσεις. Ποιος στηρίζει τις επενδύσεις; Ε, αυτό φαντάζομαι ότι δεν χρειάζεται να το σχολιάσω, αφού είναι γνωστό διαχρονικά και σε όλο τον κόσμο ότι Αριστερά και ανάπτυξη και επενδύσεις δεν πάνε ποτέ μαζί.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Καλώς. Ολοκληρώστε, παρακαλώ. Κλείστε την πρότασή σας.

**ΓΕΩΡΓΙΟΣ ΒΛΑΧΟΣ:** Τελειώνω, κύριε Πρόεδρε.

Σηκώστε το κεφάλι σας και κοιτάξτε γύρω σας. Κοιτάξτε τα σκυμμένα κεφάλια του συνόλου της κοινωνίας. Κανείς δεν σας καταλαβαίνει, κανέναν δεν μπορείτε να πείσετε.

Επειδή με πολλούς συναδέλφους της Αριστεράς γνωριζόμαστε από παλιά και απαντώντας στις νουθεσίες που ακούσαμε νωρίτερα, θέλω να θυμίσω εκείνο το περίφημο, αλλά και πάντα διαχρονικό και επίκαιρο: Πού είσαι νιότη που έλεγες πως θα γινόμουν άλλος; Τελικά, δεν μπορέσατε να γίνετε άλλοι. Αυτό το βλέπουν όλοι σήμερα, κυρίως αυτοί που εξαπατήθηκαν τόσο στις εκλογές του Ιανουαρίου όσο και του Σεπτεμβρίου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ, κύριε Βλάχο.

**ΓΕΩΡΓΙΟΣ ΒΛΑΧΟΣ:** Τελειώνω, κύριε Πρόεδρε.

Εγώ δεν θα σας πω να φύγετε. Όμως, θα σας ρωτήσω: Και που μένετε, τι ακριβώς κάνετε; Σκεφθείτε το και τα ξαναλέμε.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Βλάχο.

Θα δώσουμε τον λόγο στον Κοινοβουλευτικό Εκπρόσωπο του ΣΥΡΙΖΑ, τον κ. Μαντά και μετά τον λόγο έχει η κ. Αραμπατζή.

Κύριε Μαντά, έχετε τον λόγο. Και εσείς, κύριε Μαντά, όσο γίνεται συγκρατημένα.

**ΧΡΗΣΤΟΣ ΜΑΝΤΑΣ:** Δεν γίνεται.

Κυρίες και κύριοι Βουλευτές, νομοθετούμε σήμερα μία δύσκολη, αλλά αναγκαία και προοδευτική στο τέλος της μεταρρύθμιση και στο ασφαλιστικό και στο φορολογικό σύστημα. Δύσκολη, γιατί πραγματοποιείται σ’ ένα πλαίσιο ασφυκτικό, όπως αυτό διαμορφώνεται από την ηγεμονία σε ευρωπαϊκό και διεθνές επίπεδο του νεοφιλελεύθερου καπιταλισμού σε συνθήκες επικράτησης ακραίων πολιτικών λιτότητας. Δύσκολη, γιατί πραγματοποιείται στο πλαίσιο ενός δύσκολου συμβιβασμού, επώδυνου συμβιβασμού, όπως αυτός αποτυπώνεται στη συμφωνία του Ιούλη και μιας σκληρής επικαιρότητας, όπως διαγράφεται από την εξέλιξη της διαπραγμάτευσης. Δύσκολη, γιατί έχει να αντιμετωπίσει ένα τοπίο ποτισμένο από τις καταστροφικές πολιτικές της λιτότητας και από τη λύσσα της διαπλοκής όλα τα τελευταία χρόνια, με βαθιά τραύματα στο σώμα και στην ψυχή της ελληνικής κοινωνίας και οικονομίας που στενάζει από την ανεργία των παιδιών της, την απώλεια και συρρίκνωση του πλούτου της, την απελπισμένη αναζήτηση ελπίδας και προοπτικής. Δύσκολη, γιατί έχει να αντιμετωπίσει, όχι κυρίως στην κοινοβουλευτική διαδικασία, αλλά στη ζωή και στην πράξη, από εδώ και εμπρός, κεφαλαιώδη ζητήματα ανισοτήτων, πελατειακών λογικών, αντικρουόμενων συμφερόντων και νοοτροπιών, αλλά ακόμη και δίκαιων ενστάσεων και να ανοίξει μία βιώσιμη προοπτική, αναγκαίας όμως, με ευθύνη και εκτίμηση της συγκεκριμένης κατάστασης, όπως αυτή διαμορφώνεται βραχυπρόθεσμα και μεσομακροπρόθεσμα, καθώς αναλαμβάνουμε να μη συνεχίσουμε να κρύβουμε το εκρηκτικό μείγμα των προβλημάτων που συνθέτουν την κρίση στο κοινωνικοασφαλιστικό μας σύστημα και να κάνουμε την επιλογή της άμεσης αντιμετώπισης.

Ταυτόχρονα, όμως, προοδευτικής, καθώς είμαστε αποφασισμένοι να καθιερώσουμε όρους ισονομίας, ενιαίους κανόνες για όλους στις εισφορές και στις παροχές του συστήματος και μαζί με τις αλλαγές στη φορολογία εισοδήματος να δημιουργήσουμε ένα περιβάλλον δικαιοσύνης, όπως άλλωστε επιτάσσει και το Σύνταγμά μας, σε μία κατεύθυνση κοινωνικής μεροληψίας υπέρ των συντριπτικά πολλών. Θέλω να τονίσω κυρίως αυτήν την πλευρά. Μπορούμε να πετύχουμε ένα σημαντικό έργο, εάν κρατήσουμε τον όρο της δικαιοσύνης και του δημοσίου συμφέροντος στην κορυφαία θέση των προσπαθειών μας.

Η μεταρρύθμιση που εισάγουμε σε συνθήκες ιδιαίτερης στενότητας σε κάθε είδους πόρο, με πλήρη γνώση ότι έχουμε μικρότερη πίτα, έχει πρόσημο. Καθιερώνει ένα δημόσιο, καθολικό αναδιανεμητικό σύστημα με ενιαίους κανόνες για όλους τους ασφαλισμένους του ενιαίου φορέα κοινωνικής ασφάλισης. Περιλαμβάνει την εθνική σύνταξη χρηματοδοτούμενη απευθείας από τον κρατικό προϋπολογισμό και επιπλέον την ανταποδοτική, που υπολογίζεται στη βάση του μέσου όρου των εισοδημάτων ολόκληρου του εργασιακού βίου και με ποσοστά αναπλήρωσης, που είναι εξαιρετικά υψηλά, τα υψηλότερα στην Ευρώπη σε ό,τι αφορά τη δημόσια ασφάλιση, κυρίως για τα χαμηλά εισοδήματα, στο πλαίσιο της αναδιανομής.

Η μεταρρύθμιση προστατεύει απολύτως τις κύριες συντάξεις των νυν συνταξιούχων, μέσω της καταβολής της προσωπικής διαφοράς, εάν στον επανυπολογισμό με τους νέους κανόνες προκύπτει διαφορά.

Στο πλαίσιο του νέου νόμου, όλες οι καινούργιες συντάξεις που υπολογίζονται με βάση εισόδημα έως τα 1.000 ευρώ, ως μέσο όρο του εργασιακού βίου, προστατεύονται απολύτως, καθώς προβλέπονται καλύτερα ποσοστά αναπλήρωσης σε σχέση με τα σημερινά δεδομένα.

Πιο συγκεκριμένα, με συντάξιμο μέσο όρο αμοιβών στη διάρκεια του εργασιακού βίου 600 και 800 ευρώ και ως σαράντα χρόνια για όλα τα χρόνια δεκαπέντε, είκοσι, τριάντα, τριάντα πέντε, σαράντα, θα έχουμε καλύτερες συντάξεις ως άθροισμα εθνικής και ανταποδοτικής, σε σχέση με αυτές που δίνονται σήμερα με τον «νόμο Ρέππα». Το ίδιο συμβαίνει και με τον μέσο όρο ως 1.000 ευρώ και είκοσι πέντε χρόνια ασφάλιση. Από εκεί και πάνω υπάρχει μία ελαφρά μείωση.

Ποιους αφορά αυτή η πραγματικότητα; Με βάση τα πρόσφατα δηλωθέντα εισοδήματα, το 87% των μισθωτών, το 90% των αυτοαπασχολουμένων, το 99,4% των αγροτών. Είναι αυτά καταστροφή, λαίλαπα, καρατόμηση; Δεν πανηγυρίζουμε, δεν επιχαίρουμε. Γνωρίζουμε απολύτως ότι με βάση τα σημερινά δεδομένα έχουμε μία μικρότερη πίτα. Όμως δεν έχετε κανένα δικαίωμα, εσείς που διαπράξατε επανειλημμένα και διαχρονικά εγκλήματα στο κοινωνικοασφαλιστικό σύστημα και την τελευταία πενταετία κάνατε έντεκα περικοπές και εκτινάξατε τα ελλείμματα, να κραυγάζετε.

Προστατεύουμε απολύτως μεικτά εισοδήματα από συντάξεις, κύριες και επικουρικές, έως 1.300 ευρώ μεικτά. Αυτό δεν σημαίνει σε καμμία περίπτωση ότι όλες οι συντάξεις θα πάνε σε αυτό το ποσό, όπως λαθεμένα προβάλλετε, καθώς όπως ήδη έχουμε αναφέρει, οι κύριες συντάξεις προστατεύονται πλήρως, ενώ για τις επικουρικές, που λαμβάνει –θυμίζω- το λιγότερο από το 50% των σημερινών συνταξιούχων, μειώνονται πράγματι για ένα ποσοστό συνταξιούχων της τάξεως του 7,5%.

Αυτό είναι το αποτέλεσμα της διαπραγμάτευσης, καθώς οι δανειστές μετά από πολύ σκληρό αγώνα, δέχτηκαν την αύξηση των εισφορών, εργοδοτών και εργαζομένων, συνολικά 1%, για τα τρία πρώτα χρόνια και 0,5% για τα επόμενα τρία, που ισοφαρίζει τα 300 εκατομμύρια ευρώ άμεσων περικοπών που επεδίωκαν. Αυτή είναι η πραγματικότητα, και πρέπει να τη ξέρετε.

Επιπλέον, για όλες τις νέες κύριες συντάξεις αν υπάρχει μείωση πάνω από 20%, σε σχέση με τον υπολογισμό τους με τα σημερινά δεδομένα, τότε θα υπάρχει αναπλήρωση κατά 1/2 το 2016, 1/3 το 2017 και 1/4 το 2018.

Σχετικά με το περίφημο θέμα των εισφορών που έχει αναδειχθεί σε μείζον επιχείρημα, πέρα από τα ειδικά μεταβατικά καθεστώτα αγροτών και νέων επιστημόνων, που άλλοι συνάδελφοι τα ανέλυσαν και δεν θέλω να τα αναλύσω εδώ, προσφέρουν σημαντικές διευκολύνσεις. Το πραγματικό μεσοσταθμικό ποσοστό εισφορών για ελεύθερους επαγγελματίες, αγρότες, μετά το 2022, και για ελεύθερους επαγγελματίες μετά το 2021, δηλαδή στην πλήρη ανάπτυξη του συστήματος για φορολογητέο εισόδημα από 12.000 ευρώ έως 100.000, το πραγματικό μεσοσταθμικό ποσοστό εισφορών είναι από 27% και κάτω, ενώ σε αυτό προστίθεται ένα ποσοστό 10%, για όσους έχουν επιπλέον εισφορές για επικουρική και εφάπαξ και εξήγησα πριν γι’ αυτό ότι προφανώς δεν είναι όλοι.

Καταθέτω και τον σχετικό πίνακα.

(Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπλέον, με βάση τις δηλώσεις για το φορολογητέο εισόδημα και τα στοιχεία του 2014, 81% των αυτοαπασχολουμένων, 70% των επαγγελματοβιοτεχνών και 99,4% των αγροτών δεν θα έχουν καμμία επιβάρυνση λόγω της σύνδεσης των εισφορών με το φορολογητέο εισόδημα και λόγω του ότι δήλωσαν εισόδημα κάτω από 12.000 ευρώ.

Για να υπάρχει μία συνολική εικόνα, λαμβάνοντας υπ’ όψιν μας και τις αλλαγές στη φορολογία εισοδήματος, έχουμε σημαντικές ελαφρύνσεις για τα χαμηλά και μεσαία εισοδήματα. Για παράδειγμα, σε φορολογητέο εισόδημα έως 32.000 ευρώ για τους αυτοαπασχολούμενους του σημερινού ΟΑΕΕ είναι σημαντική η ελάφρυνση του φόρου. Παράδειγμα, για φορολογητέο εισόδημα 25.000 ευρώ η ελάφρυνση είναι 749,51 ευρώ, όπως και για εισοδήματα από 28.000 έως 43.000 ευρώ των μισθωτών υπάρχουν σημαντικές ελαφρύνσεις. Παράδειγμα, για φορολογητέο εισόδημα 35.000 ευρώ η ελάφρυνση είναι 412,91 ευρώ, ενώ πράγματι υπάρχει 5% επιβάρυνση για τα μεγάλα και πολύ μεγάλα εισοδήματα. Σε όλα τα παραπάνω πρέπει να προστεθούν και οι εκπτώσεις στις εισφορές, που αφορούν τους αυτοαπασχολούμενους προερχόμενους από το ΕΤΑΑ, με 50% έως 5% ανάλογα με την κλίμακα του εισοδήματος.

Κυρίες και κύριοι Βουλευτές, σε όλο αυτό το μεγάλο διάστημα του ουσιαστικού και δημόσιου διαλόγου πράγματι καταγράφονται σφοδρές αντιρρήσεις, παρανοήσεις, παρερμηνείες αλλά και δίκαιες από μία ορισμένη σκοπιά ενστάσεις, όπως για παράδειγμα στις συντάξεις χηρείας.

Όμως, αυτό που κυρίως συμβαίνει κατά τη συζήτηση στο Κοινοβούλιο από την πλευρά της πλειοψηφίας των ομιλητών της Αντιπολίτευσης περιλαμβάνει ένα μείγμα αστήρικτων επιχειρημάτων και υποθέσεων, τουλάχιστον επιλεκτικής ανάγνωσης αλλά και άγνοιας σημαντικών άρθρων του νομοσχεδίου, πλήθος διαστρεβλώσεων με παραδείγματα που σκόπιμα αποκρύπτουν βασικά στοιχεία, αλλά και μιας προφανούς αλλεργίας από τα κόμματα της προηγούμενης διακυβέρνησης -αλλά όχι μόνο- στο δημόσιο, καθολικό, αναδιανεμητικό σύστημα με κοινούς κανόνες για όλους.

Ας επισημάνω ορισμένα απλά παραδείγματα εμμονών και επαναλαμβανόμενων φράσεων, που προφανώς πηγάζουν από την ίδια «μονταζιέρα»: «Εισφορές περιοχών κάτω από 2.000 κατοίκους». Απάντηση για πολλοστή φορά: άρθρο 40 παράγραφος 3. Εξασφαλίζει τις ίδιες με τις τρέχουσες δυνατότητες.

Άλλο επιχείρημα που ακούγεται: «Έντοκες οι διευκολύνσεις στους νέους επιστήμονες». Απάντηση: άρθρο 39 παράγραφος 2. Το ποσό που υπολείπεται του ποσοστού 20% μηνιαίας εισφοράς στα πέντε πρώτα χρόνια ασφάλισης, εξοφλείται υπολογιζόμενο επί του μηνιαίου εισοδήματος, προσαυξημένου κατά την ετήσια μεταβολή μισθών. Είναι αυτό έντοκες διευκολύνσεις;

Ακούστηκε επίσης: «Χωρίς πόρους το σύστημα». Μεγάλη ανακάλυψη, λες και οι προηγούμενοι πόροι καταργούνται!

Αρνούνται συστηματικά να καταλάβουν το πώς διαμορφώνονται οι κύριες και οι επικουρικές νέες συντάξεις, κάνοντας απίθανες ακροβασίες. Τα παραδείγματα που έχουν ειπωθεί από πλευράς της Αντιπολίτευσης δεν υπάρχουν πια δυστυχώς. Μιλάτε με νούμερα του 2010, ξεχνώντας ότι το 87% των μισθωτών παίρνει έως 1000 ευρώ μισθό. Έχασε 37 δισεκατομμύρια η μισθωτή εργασία από το 2010 έως το 2013 και οι αυτοαπασχολούμενοι έχασαν μόνο από αύξηση της φορολογίας 4 δισεκατομμύρια.

Ας πάμε στα πιο σύνθετα τώρα προβλήματα. Ισχυρίζονται ότι οι περικοπές θα είναι 8 δισεκατομμύρια ευρώ. Οι αγαπητοί συνάδελφοι προσθέτουν ανόμοια μεγέθη, λες και το σύστημα είναι απολύτως κλειστό, χωρίς κανείς να μπαίνει ή να βγαίνει, και στους ίδιους ανθρώπους θα επιβάλλονται συνεχώς και νέες περικοπές. Είναι διαφορετικό πράγμα η απόδοση των μέτρων κατ’ έτος μέχρι το 2019, που εσείς προσθέτετε –να το καταλάβετε επιτέλους!- και διαφορετικό πράγμα ότι συσσωρεύονται περικοπές στον κάθε έναν συνταξιούχο κάθε χρονιά. Είναι σαν να ισχυρίζεστε ότι εσείς δεσμευτήκατε το 2010, για παράδειγμα, για περικοπή της συνταξιοδοτικής δαπάνης κατά 2,5% του ΑΕΠ και αυτό θα έφτανε μετά από δέκα χρόνια στο 25% του ΑΕΠ. Αυτούς τους λογαριασμούς κάνετε. Όμως, φαίνεται ότι μόνο απλές και καθαρές πράξεις και λύσεις κατανοείτε, όπως παραδείγματος χάριν οριζόντια κοψίματα των συντάξεων. Μόνο αυτό καταλαβαίνετε.

Ισχυρίζεστε ότι ο λογαριασμός θα ξεπεράσει τα 12 δισεκατομμύρια ευρώ. Θα σας στενοχωρήσω λιγάκι εδώ, αλλά μπορεί να πέσουμε και κάτω από τα 5,4 δισεκατομμύρια ευρώ, αν η πορεία των εσόδων είναι καλύτερη στο επόμενο διάστημα, οπότε δεν θα χρειαστούν να υλοποιηθούν μέτρα.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Ολοκληρώνω, κύριε Πρόεδρε.

Αυτό θα μπορούσε να προκύψει, για παράδειγμα, από την επίτευξη συμφωνίας με τον ΟΠΑΠ, τη βελτίωση της εισπραξιμότητας του ΦΠΑ, την πάταξη του λαθρεμπορίου και της φοροδιαφυγής. Είναι κρίσιμα ζητήματα, ανοικτά ζητήματα.

Αυτή η αναφορά της Αντιπολίτευσης είναι και πάλι εντελώς άστοχη. Περιλαμβάνει μέτρα που ήδη έχουν παρθεί τον Αύγουστο του 2015 και όχι μέτρα που χρειάζονται στο μέλλον για το κλείσιμο της αξιολόγησης σε βάθος τριετίας. Βέβαια οι αναφορές για μέτρα της τάξης των 12 δισεκατομμυρίων ευρώ είναι γενικά εντελώς ανακριβείς, δεν έχουν καμμία σχέση με τις σχεδιαζόμενες επιλογές.

Το τελευταίο που πραγματικά με κάνει να απορώ είναι το εξής: Τα 3,5 δισεκατομμύρια μέτρα εσείς τα υιοθετείτε εκ των προτέρων και τα προσθέτετε; Την επιδίωξη του Διεθνούς Νομισματικού Ταμείου την υιοθετείτε και την περιλαμβάνετε και την προσθέτετε και λέτε για πάνω από 12 δισεκατομμύρια ευρώ; Άκουσα ακόμη και Πρόεδρο κόμματος να το ισχυρίζεται αυτό, την κυρία Γεννηματά.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, παρακαλώ.

**ΧΡΗΣΤΟΣ ΜΑΝΤΑΣ:** Κι επειδή επαναλαμβάνετε το επιχείρημα για τα πρωτογενή πλεονάσματα και τις ληξιπρόθεσμες οφειλές, θα ήθελα να θυμίσω ότι αυτήν τη στιγμή δεν υπάρχει ένδειξη ότι αυξήθηκαν οι ληξιπρόθεσμες οφειλές στο πρώτο δίμηνο του 2016 και είμαι σε θέση να δώσω ακριβή στοιχεία γι’ αυτό.

Όπως ακόμη γνωρίζετε ότι στη βάση της συμφωνίας του Αυγούστου 7 δισεκατομμύρια από τον ESM θα κατευθυνθούν στις ληξιπρόθεσμες οφειλές και μάλιστα μετά την αξιολόγηση και μέχρι τέλους του 2016 τα 7 δισεκατομμύρια θα αποπληρωθούν πλήρως.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, ολοκληρώνετε τη σκέψη σας, γιατί έχουμε υπερβεί τον χρόνο.

**ΧΡΗΣΤΟΣ ΜΑΝΤΑΣ:** Είκοσι λεπτά μίλησε άλλος συνάδελφος πριν. Παίρνω και τη δευτερολογία μου. Πρέπει να τελειώσω.

**ΠΡΟΕΔΡΕΥΩΝ (Αναστάσιος Κουράκης):** Δεν γίνεται έτσι όμως. Σας παρακαλώ. Δεν γίνεται.

**ΚΩΝΣΤΑΝΤΙΝΟΣ ΜΠΑΡΚΑΣ:** Τη δευτερολογία του να πάρει, κύριε Πρόεδρε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δώστε του και τη δευτερολογία του. Το έκανε και ο κ. Παφίλης…

**ΠΡΟΕΔΡΕΥΩΝ (Αναστάσιος Κουράκης):** Όχι, δεν είναι έτσι. Υπάρχουν πάρα πολλοί Βουλευτές που θέλουν να μιλήσουν…

**ΑΝΔΡΕΑΣ ΛΟΒΕΡΔΟΣ:** Αφήστε τον, θέλουμε να τον ακούσουμε...

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Πάντως δεν είναι σωστό αυτό που κάνετε, κύριε Πρόεδρε, γιατί προηγουμένως έχετε δώσει τον λόγο και σε άλλους.

**ΠΡΟΕΔΡΕΥΩΝ (Αναστάσιος Κουράκης):** Δηλαδή θα πάρουμε το χειρότερο παράδειγμα, για να προσαρμόσουμε εκεί τις ομιλίες και στο τέλος να μιλήσει το 1/3 των Βουλευτών; Αν είναι δυνατόν! Δεν παίρνουμε και τη δευτερολογία. Σας παρακαλώ, ολοκληρώστε τη σκέψη σας.

**ΧΡΗΣΤΟΣ ΜΑΝΤΑΣ:** Σωστά. Εντάξει, δεν πειράζει.

(Θόρυβος-διαμαρτυρίες στην Αίθουσα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Να ησυχάσουμε λίγο.

Ολοκληρώστε, κύριε Μαντά.

**ΧΡΗΣΤΟΣ ΜΑΝΤΑΣ:** Να μη χάνουμε χρόνο. Θα τελειώσω όσο πιο γρήγορα μπορώ. Δεν έχω παραπάνω από λίγες λέξεις να πω. Δεν θα μιλήσω καθόλου για το 2014 και το success story. Μίλησε αναλυτικά ο κ. Χουλιαράκης και νομίζω ότι αυτό καλύπτει πολλά από αυτά που ήθελα να πω.

Όμως, ξέρετε, κυρίες και κύριοι συνάδελφοι, εμείς ήρθαμε να ανατρέψουμε μία κατάσταση που ήταν εξαιρετικά δύσκολη. Για εσάς είναι αδύνατο να ξεπεράσετε το τραύμα της απώλειας της κυβερνητικής εξουσίας, έτσι πια το ονομάζω, φροντίζοντας να κρατάτε γερά και συστηματικά τους δεσμούς σας με άλλες πραγματικές και καθοριστικές εξουσίες σε αυτόν τον τόπο.

Επαναλαμβάνετε συνεχώς -και δεν πείθετε- ένα χιλιοειπωμένο έργο και καταστροφολογία, έναν συνδυασμό κατηγοριών απάτης, ανικανότητας, προδοσίας και πολλά άλλα επίθετα για τη διακυβέρνηση του ΣΥΡΙΖΑ.

Ξέρετε, δυστυχώς για εσάς είμαστε σε άλλη εποχή. Πατρίκιοι και πληβείοι της κυβερνητικής εξουσίας δεν υπάρχουν πια. Η πολιτική ιστορία άλλαξε σελίδα. Σας είναι απολύτως αδύνατο να καταλάβετε οι υπερασπιστές του «ναι», το δήθεν ευρωπαϊκό τόξο, αλλά και η συστημική Αριστερά, μία προσπάθεια μιας δύναμης, της σύγχρονης ριζοσπαστικής Αριστεράς από κυβερνητική θέση, που με ειλικρίνεια, εντιμότητα, αγωνία, σε πολύ δύσκολες συνθήκες επιχειρεί να αλλάξει τα πράγματα, κάνοντας υποχωρήσεις, ναι, συμβιβασμούς, ναι, λάθη, ναι, αλλά που επιχειρεί τη χειραφέτηση αυτού του λαού και του τόπου, συμβάλλοντας σε κρίσιμες ρωγμές και στο ευρωπαϊκό γίγνεσθαι που συνταράσσεται από την άνοδο της Ακροδεξιάς.

Καλή δύναμη!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο του ΣΥΡΙΖΑ, τον κ. Μαντά.

Τον λόγο έχει η κ. Φωτεινή Αραμπατζή, Βουλευτής της Νέας Δημοκρατίας, και μετά θα μιλήσουν ο κ. Γεωργαντάς και ο Υπουργός κ. Σταθάκης.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι του ΣΥΡΙΖΑ, αυτό το σαββατοκύριακο θα μείνει στην πολιτική ιστορία της χώρας ως το σαββατοκύριακο της κατάρρευσης της απόλυτης πολιτικής εξαπάτησης, ως το σαββατοκύριακο που τα όνειρα της Αριστεράς, βεβαίως, δεν πήραν εκδίκηση, αλλά έγιναν οι πιο μαύροι εφιάλτες. Σήμερα ξεφτίσατε τον όρο «Αριστερά».

Θα μείνει, επίσης, στην πολιτική ιστορία της χώρας ως το σαββατοκύριακο που ένας Υπουργός Οικονομίας σαν τον κλέφτη στο σκοτάδι φέρνει τα μεσάνυχτα τροπολογία, για να αρπάξει και άλλα χρήματα από τους μη έχοντες, ακόμη και απ’ αυτούς που μετά βίας κερδίζουν 600 ευρώ.

Άκουσα προχθές έκπληκτη τον Πρωθυπουργό να μιλάει για μεταρρύθμιση του ασφαλιστικού που είναι μονόδρομος και ότι θα έπρεπε να κάνετε αυτήν τη μεταρρύθμιση, είτε είχαμε συμφωνία είτε όχι, γιατί δεν θα μπορούσαμε να δίνουμε μισθούς και συντάξεις ως κράτος. Είδα όλους εσάς να χειροκροτάτε, όχι βεβαίως με πάθος, αλλά μεταλλαγμένοι, νεοφιλελεύθεροι, νεοαριστεροί πια, βολεμένοι στη γλύκα της εξουσίας.

Ποιος τα λέει αυτά, αλήθεια; Τα λέει χωρίς ντροπή ο άνθρωπος που μόλις πριν από έναν χρόνο υποσχόταν δέκατη τρίτη και δέκατη τέταρτη σύνταξη και τον χειροκροτάτε εσείς που τον προηγούμενο Γενάρη είχατε γεμίσει όλη τη χώρα με αφίσες με χαμογελαστούς συνταξιούχους και με σύνθημα «ψηφίζουμε ΣΥΡΙΖΑ για συντάξεις και αξιοπρέπεια».

Σήμερα με θράσος περισσό μετατρέπετε τις επιπλέον συντάξεις που θα δίνατε σε φοροεπιδρομή 12 δισεκατομμυρίων. Περικόπτετε 2 δισεκατομμύρια από συντάξεις που υποτίθεται ότι θα διασφαλίζατε ως την κλασική κόκκινη γραμμή. Η υποτιθέμενη ασφαλιστική μεταρρύθμιση έρχεται να καλύψει το χάος των ελλειμμάτων που εσείς κάθε μέρα γιγαντώνετε. Εύκολη λύση, βεβαίως, για σας πάντα η τιμωρία, ο αφανισμός, η λεηλασία του παραγωγικού ιστού της χώρας, καθώς ελεύθεροι επαγγελματίες, επιστήμονες, αγρότες, δηλαδή ο κόσμος που ρισκάρει, παλεύει και εισφέρει στα κρατικά ταμεία, εξαναγκάζεται με το ασφαλιστικό νομοσχέδιο-λαιμητόμο, που είναι στην ουσία μια δεύτερη εφορία, είτε στην ανεργία και στο λουκέτο είτε στην φοροαποφυγή και τη μαύρη οικονομία. Διαλύετε τον ιδιωτικό τομέα, συνθλίβετε γιατρούς, δικηγόρους, μηχανικούς.

Αναρωτιέμαι ποιος ανόητος νους θεωρεί ότι με ασφαλιστικές εισφορές και φορολόγηση που υπερβαίνει το 50% των εσόδων θα μπορεί να σταθεί η μεσαία τάξη. Τιμωρείτε την εργασία, αποστρέφεστε την προκοπή.

Άντε με την εργασία και την επιχειρηματικότητα αντιλαμβάνομαι ότι έχετε μία γονιδιακή αποστροφή και αλλεργία. Με τα χαμηλά εισοδήματα πώς μπορείτε εσείς, η δήθεν κοινωνικά ευαίσθητη Αριστερά, να καταργείτε το ΕΚΑΣ, τον πιο κοινωνικό θεσμό του συνταξιοδοτικού συστήματος και να φέρνετε φτώχεια σε 350.000 δικαιούχους; Πώς μπορείτε να μειώνετε τα ποσοστά των αναπηρικών συντάξεων, τις συντάξεις χηρείας στο 50%, να αφαιρείτε το οικογενειακό επίδομα γάμου από τις νέες συντάξεις;

Εκείνο, βεβαίως, που αποτελεί μνημείο δημαγωγίας, θράσους και πολιτικής εξαπάτησης είναι η μεταχείριση που επιφυλάσσετε τελικά στους αγρότες. Εσείς που υποσχόσασταν αφορολόγητο 12 χιλιάδες ευρώ, φθηνό αγροτικό πετρέλαιο και άλλα πολλά ουρανομήκη ψέματα, τους στραγγαλίζετε τώρα και με τη θηλιά της υπέρμετρης φορολόγησης και με την εκτίναξη των ασφαλιστικών τους εισφορών, κύριε Θεωνά.

**ΙΩΑΝΝΗΣ ΘΕΩΝΑΣ:** Χωρίς βρισιά δεν κάνετε!

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, κύριε Θεωνά.

Συνεχίστε, κυρία συνάδελφε.

**ΦΩΤΕΙΝΗ ΑΡΑΜΠΑΤΖΗ:** Ιστορική μέρα, πράγματι, για τους αγρότες, όπως ανερυθρίαστα είπε χθες ο Υπουργός, ο κ. Αποστόλου. Πράγματι, ιστορική μέρα, κύριε Θεωνά, γιατί το 13% της δικής μας κακής πολιτικής γίνεται σήμερα με τη δική σας βούλα 22% έως και 45%.

Ιστορική μέρα, βεβαίως, γιατί το 7% των ασφαλιστικών εισφορών γίνεται προοδευτικά 20% μέχρι το 2022 και το ποσοστό ασφάλισης υγείας από 2,5% σε 6,95%.

Ιστορική μέρα πραγματικά, γιατί ένας αγρότης με ετήσιο φορολογητέο εισόδημα 5 χιλιάδες ευρώ της τρίτης ασφαλιστικής κατηγορίας, που είναι η δημοφιλέστερη, σήμερα πληρώνει 954 ευρώ και με τη δική σας ασφαλιστική μεταρρύθμιση θα πληρώνει 1.541 ευρώ από το 2019. Παρακαλώ -δεν είναι εδώ, βεβαίως, ο κ. Αποστόλου- σταματήστε να παραπλανάτε και να κοροϊδεύετε άλλο τον αγροτικό κόσμο με το δήθεν αφορολόγητο.

**ΝΙΚΟΛΑΟΣ ΗΓΟΥΜΕΝΙΔΗΣ:** Εσείς τι αφορολόγητο ζητάτε;

**ΦΩΤΕΙΝΗ ΑΡΑΜΠΑΤΖΗ:** Αυτό το λεγόμενο αφορολόγητο, που υποτίθεται ότι τους δίνετε, τους το παίρνετε διπλά και τρίδιπλα με τις ασφαλιστικές εισφορές και με τη φορολόγηση των αγροτικών επιδοτήσεων.

Γιατί είστε εσείς η Κυβέρνηση που φορολόγησε τις αγροτικές επιδοτήσεις, από τις 12.000 ευρώ και πάνω, με την τροπολογία Βαλαβάνη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, χρειάζομαι ένα λεπτό ακόμη για τη διακοπή.

Φορολογείτε τώρα -και με τροπολογία μάλιστα- στο νομοσχέδιο σας τις επιδοτήσεις του πρώτου πυλώνα, δηλαδή το 60% των επιδοτήσεων. Το ερώτημα είναι -και θα ήθελα να μας απαντήσει ο κ. Αποστόλου- το εξής: Με το πακέτο των 6 δισεκατομμυρίων ευρώ του δεύτερου πυλώνα, το αναπτυξιακό πακέτο που έχει σχέδια βελτίωσης, εξισωτικές, μειονεκτικές περιοχές, τι θα γίνει, κύριε Υπουργέ; Θεωρούνται και αυτά φορολογητέα ύλη ή μήπως είναι ένα κρυφό χαρτί;

Για να σας ειδοποιήσω, για να μαθαίνετε, πουθενά στην Ευρωπαϊκή Ένωση ο δεύτερος πυλώνας δεν φορολογείται. Να μας πείτε, λοιπόν, αν θα φορολογήσετε και τα 6 δισεκατομμύρια ευρώ του δεύτερου πυλώνα.

Κυρίες και κύριοι του ΣΥΡΙΖΑ, ο Αρχηγός σας έχει ξεπεράσει και τον Πινόκιο και τον βαρόνο Μινχάουζεν και τον παραμυθά Άντερσεν σε ψέματα και πολιτικά παραμύθια!

**ΕΛΙΣΣΑΒΕΤ ΣΚΟΥΦΑ:** Η αυθάδειά σας είναι μεγαλύτερη!

**ΦΩΤΕΙΝΗ ΑΡΑΜΠΑΤΖΗ:** Όμως, επειδή εσείς αυτούς τους χαρακτηρίσατε ως εκφραστές του διεθνούς καπιταλισμού, θα χρησιμοποιήσω τον τίτλο μιας ελληνικής αγαπημένης ταινίας. Είστε, λοιπόν, οι «ψευτοθόδωροι» του ελληνικού πολιτικού συστήματος, ο ψευτοΣΥΡΙΖΑ και οι ψευτοΑΝΕΛ. Όμως, το παραμύθι σας δεν πουλάει πια. Ο λαός σάς πήρε χαμπάρι και φεύγει τρέχοντας.

Ακόμη ηχούν στα αυτιά μου οι δηλώσεις Καμμένου ότι τον Μάιο η χώρα βγαίνει από το μνημόνιο. Ακόμα περιμένω να εκπληρωθεί η προφητεία του Πρωθυπουργού, ότι η ανάσταση της οικονομίας θα έρθει με την ανάσταση του Χριστού.

Ο Χριστός αναστήθηκε, το Πάσχα πέρασε, όμως η οικονομία είναι ακόμα σταυρωμένη, όπως και το πλήθος των Ελλήνων. Είναι καιρός να καταλάβετε πως μόνο με έναν τρόπο θα αναστηθεί η οικονομία της χώρας: Όσο γρηγορότερα φύγετε, λοιπόν. Η ώρα αυτή, ευτυχώς, δεν φαίνεται να είναι αργά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΝΙΚΟΛΑΟΣ ΗΓΟΥΜΕΝΙΔΗΣ:** Τελικά τι αφορολόγητο είχατε για τους αγρότες;

**ΦΩΤΕΙΝΗ ΑΡΑΜΠΑΤΖΗ:** Να το κάνατε! Να το ξεψηφίζατε εάν το ψηφίσατε.

**ΠΡΟΕΔΡΕΥΩΝ (Αναστάσιος Κουράκης):** Όχι σχόλια, παρακαλώ!

**ΦΩΤΕΙΝΗ ΑΡΑΜΠΑΤΖΗ:** Να το ξεψηφίζατε, εάν το ψηφίζαμε. Μην λέτε ψέματα.

**ΚΩΝΣΤΑΝΤΙΝΟΣ ΜΠΑΡΚΑΣ:** Τι αφορολόγητο είχατε στους αγρότες;

**ΦΩΤΕΙΝΗ ΑΡΑΜΠΑΤΖΗ:** Να δείτε την αιτιολογική έκθεση.

**ΠΡΟΕΔΡΕΥΩΝ (Αναστάσιος Κουράκης):** Δεν γίνεται έτσι συζήτηση.

Τον λόγο έχει ο κ. Γεωργαντάς για πέντε λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριοι συνάδελφοι, υπάρχουν ψέματα τα οποία λέγονται από άγνοια, υπάρχουν ψέματα τα οποία λέγονται συνειδητά, με δόλο και με σκοπιμότητα και στη συνέχεια υπάρχουν ψεύτες οι οποίοι χρησιμοποιούν τα ψέματα κατ’ εξακολούθηση, κατά συνήθεια και κατ’ επάγγελμα.

Λυπάμαι που πρέπει να πω ότι η παρουσία αυτή της δεύτερης φοράς ΣΥΡΙΖΑ δεν έβαλε μυαλό σε κάποιους που είπαν πολλά από τον Γενάρη του 2015, συνεχίζουν τα ψέματα ακόμα και σήμερα, σε αυτήν την Αίθουσα, σε αυτήν τη συνεδρίαση και πλέον έχει το δικαίωμα και ο ελληνικός λαός και εγώ να αναφερθώ σε ψεύτες κατ’ επάγγελμα. Και θα σας πω τι εννοώ.

Τον Ιανουάριο του 2015 ξέρετε πολύ καλά -το ξέρει ο ελληνικός λαός- ότι τάξατε τα πάντα στους πάντες. Ξέρετε, όμως, ποιο είναι το ιδιαίτερα επιβαρυντικό για εσάς; Είστε η μόνη Κυβέρνηση η οποία εκλέχθηκε διακόπτοντας την πορεία μίας άλλης Κυβέρνησης, λέγοντας στον ελληνικό λαό «εμείς έχουμε τη λύση, όλα μπορούν να γίνουν διαφορετικά». Αυτό το είπατε, ενώ ήταν εν γνώσει σας τα δημοσιονομικά μεγέθη, οι υποχρεώσεις της χώρας και η γενικότερη κατάσταση.

Δεν μπορείτε να επικαλεστείτε αυτό που παλιότερες κυβερνήσεις έλεγαν, ότι παραλάβαμε καμένη γη. Αυτό δεν μπορούσατε να το πείτε, γιατί ήταν γνωστά τα μεγέθη, ήταν γνωστές οι υποχρεώσεις. Εσείς, όμως, εκμεταλλευόμενοι την αγανάκτηση και το θυμικό του κόσμου τάξατε τα πάντα στους πάντες και εκλεγήκατε.

Τώρα έρχεστε σήμερα και μιλάτε για την ανάγκη στροφής στον ρεαλισμό, για την ανάγκη να γίνει βιώσιμο το ασφαλιστικό σύστημα, για την ανάγκη να περιοριστούν οι στρεβλώσεις του παρελθόντος. Όμως, και πάλι δεν λέτε την αλήθεια, γιατί, ενώ λέτε ότι όλα αυτά είναι αναγκαίο να συμβούν, φέρνετε σήμερα μέτρα 3,8 δισεκατομμυρίων ευρώ με τα δύο αυτά νομοσχέδια –το ασφαλιστικό και το φορολογικό.

Συγχρόνως λέτε: «Ελαφρύνουμε στους περισσότερους φορολογούμενους τις υποχρεώσεις. Το 90% του ελληνικού λαού δεν θα έχει επιβάρυνση ούτε ένα ευρώ». Όλα αυτά συμβαίνουν, ενώ ξέρουμε πολύ καλά ότι αυτό το νομοσχέδιο έχει 3,6 δισεκατομμύρια ευρώ επιβάρυνση στον ελληνικό λαό. Συνεχίζονται, λοιπόν, τα ψέματα και, δυστυχώς, πλέον είναι κατ’ επάγγελμα και κατά συνήθεια.

Οπότε και η κρίση του ελληνικού λαού, όταν έρθει η ώρα, θα είναι πολύ σκληρή απέναντί σας. Κι αν σήμερα λέτε αυτό που λέτε μέσα στην Ολομέλεια, στο επόμενο νομοθέτημα που δεν θ’ αργήσει να έρθει, είμαι πραγματικά περίεργος να δω ποια θα είναι τα επιχειρήματά σας.

Πολύ λίγος ο χρόνος. Θέλω να κάνω δύο παρατηρήσεις επί δύο συγκεκριμένων ζητημάτων. Το πρώτο έχει να κάνει με τη φορολόγηση των επιδοτήσεων.

Κύριοι συνάδελφοι, να τελειώνουν τα ψέματα. Υπάρχουν δύο νομοθετήματα. Κανένα άλλο. Ένα νομοθέτημα δικό μας του 2013 και ένα νομοθέτημα δικό σας του 2015. Το ένα είναι ο ν. 4172/2013 και το άλλο είναι ο ν. 4321/2015. Στο πρώτο, στο οποίο υπάρχει αιτιολογική έκθεση, λέει αποκλειστικά ποιο είναι το εισόδημα των αγροτών που φορολογείται. Καμμία κουβέντα δεν γίνεται για επιδοτήσεις και ενισχύσεις. Καμμία.

**ΙΩΑΝΝΗΣ ΒΡΟΥΤΣΗΣ:** Καταθέστε το.

**ΓΕΩΡΓΙΟΣ ΓΕΩΡΓΑΝΤΑΣ:** Το καταθέτω και στα Πρακτικά.

(Στο σημείο αυτό ο Βουλευτής κ. Γεώργιος Γεωργαντάς καταθέτει για τα Πρακτικά το προαναφερθέν έγγραφο το οποίο βρίσκεται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Βεβαίως, το έχω κι εγώ. Έσοδα λέει.

**ΓΕΩΡΓΙΟΣ ΓΕΩΡΓΑΝΤΑΣ:** Λέτε ψέματα. Δεν υπάρχει. Καλώ όποιον είναι νομικός εδώ να έρθει να πει κάτι διαφορετικό απ’ αυτό που λέω.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θα σου πω εγώ μετά. Θα καταθέσω και την ερώτηση που κάνατε.

**ΓΕΩΡΓΙΟΣ ΓΕΩΡΓΑΝΤΑΣ:** Αυτά τα δύο νομοθετήματα τα έχουμε. Τίποτα άλλο ενδιάμεσα. Όποιος πει οτιδήποτε άλλο, να φέρει και το τρίτο νομοθέτημα. Υπάρχει τρίτο νομοθέτημα; Δεν υπάρχει.

Έρχεστε εσείς και φορολογείτε άνω των 12.000 ευρώ. Το καταθέτω κι αυτό στα Πρακτικά.

(Στο σημείο αυτό ο Βουλευτής κ. Γεώργιος Γεωργαντάς καταθέτει για τα Πρακτικά το προαναφερθέν έγγραφο το οποίο βρίσκεται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό για το 2015, επί Κυβερνήσεως ΣΥΡΙΖΑ-ΑΝΕΛ. Φορολογούνται οι επιδοτήσεις και ενισχύσεις για πρώτη φορά από την Κυβέρνηση ΣΥΡΙΖΑ-ΑΝΕΛ. Είναι απόλυτα ξεκάθαρο. Να τελειώνουμε μ’ αυτά τα παραμύθια, επιτέλους!

Έγινε κάτι άλλο σήμερα μέσα στο Κοινοβούλιο και θέλω να το πω. Οι πρόεδροι των δικηγορικών συλλόγων εκδιώχθηκαν από το εντευκτήριο και αυτήν τη στιγμή κάνουν τις όποιες επαφές τους σε γραφεία του Κοινοβουλίου. Ξέρουμε πολύ καλά όλοι ότι υπήρχε η πρακτική και η συνήθεια οι εκπρόσωποι των φορέων να μπορούν να βρίσκονται στο εντευκτήριο και να συνομιλούν με τους Βουλευτές. Γινόταν πάντα. Δεν το απαγορεύσαμε ποτέ εμείς. Εσείς το απαγορεύσατε. Εσείς που επιτρέψατε τους αντιεξουσιαστές να μπουν στους χώρους του Κοινοβουλίου, χωρίς να αντιδράσει κανένας, τώρα τους προέδρους των δικηγορικών συλλόγων της χώρας, των προέδρων νομικών προσώπων δημοσίου δικαίου, τους λειτουργούς της δικαιοσύνης, τους βάλατε σε γραφεία. Αυτό κάνατε σήμερα. Είναι απαράδεκτο που έγινε και είναι ντροπή για το Κοινοβούλιο αυτό που έγινε σήμερα.

(Χειροκροτήματα από την πτέρυγα της Νέας Δημοκρατίας)

Εμείς δεν το απαγορεύσαμε ποτέ. Όταν θα έρθει το επόμενο νομοθέτημα, γιατί, δυστυχώς, θα έρθει γρήγορα, όταν θα έρθουν τα επιπλέον μέτρα, πραγματικά περιμένω από τους κατ’ επάγγελμα και επαγγελματίες ψεύτες να δω τι άλλο έχουν να πουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Πριν δώσω τον λόγο στον κύριο Υπουργό, να πληροφορήσω τον κ. Γεωργαντά ότι, όπως ενημέρωσε το Σώμα ο Πρόεδρος της Βουλής, στο εντευκτήριο που έγινε συνάντηση άλλης αντιπροσωπείας δημιουργήθηκαν ζητήματα τα οποία απάδουν με την γενική ατμόσφαιρα και ύφος του Κοινοβουλίου.

Οι αίθουσες του Κοινοβουλίου είναι ανοικτές, τα γραφεία των Βουλευτών, τα γραφεία των κομμάτων να γίνουν όσες συναντήσεις θέλουμε. Όμως, αυτά που έγιναν στο εντευκτήριο, που είναι ένας χώρος συνάθροισης των Βουλευτών για ηρεμία και άλλες επαφές, καταλαβαίνετε ότι δεν μπορούν να συνεχιστούν. Επομένως, καμμία αστυνόμευση, απολύτως ανοιχτό το Κοινοβούλιο.

Μην επανέρχεστε στο θέμα. Ξέρετε ότι είστε εν αδίκω. Έγιναν ζητήματα για τα οποία δεν αισθανόμαστε καθόλου περήφανοι. Αυτός είναι ο λόγος και τίποτα περισσότερο. Μόνο αυτό.

Τον λόγο έχει ο Υπουργός Οικονομίας, Ανάπτυξης και Τουρισμού, κ. Σταθάκης.

Μετά τον κύριο Υπουργό είναι δύο Βουλευτές στον κατάλογο. Ο κ. Μωραΐτης και ο κ. Μηταφίδης και μετά η κ. Φωτίου.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Αγαπητές και αγαπητοί συνάδελφοι, το επίμαχο θέμα του αν μπορεί μία Κυβέρνηση, όπως η σημερινή, πρώτον, να έχει σχέδιο, δεύτερον, να ακολουθεί μια συντεταγμένη πορεία για την σταθεροποίηση της οικονομίας και την ανάκαμψη της οικονομίας και, τρίτον, να το κάνει αυτό με τρόπο κοινωνικά δίκαιο και αποτελεσματικό, αμφισβητείται κατά κράτος από μία καταστροφολογική Αντιπολίτευση, η οποία σε όλους τους τόνους αναδεικνύει μια οικονομία στην οποία η παρουσία και μόνο αυτής της Κυβέρνησης τον τελευταίο χρόνο έχει δημιουργήσει μια τεράστια καταστροφή.

Θα ήθελα να υπενθυμίσω, πρώτον, ότι τα μέτρα που έχει πάρει η Κυβέρνηση, δηλαδή με το γεγονός ότι έγινε η σημερινή Κυβέρνηση το 2015, προκάλεσε ζημιά στην οικονομία -αν θυμάμαι καλά την τελευταία αρθρογραφία του κ. Βρούτση- 12 δισεκατομμύρια. Αυτή ήταν η ζημιά που προκαλέσαμε;

**ΙΩΑΝΝΗΣ ΒΡΟΥΤΣΗΣ:** Ήταν 12,7 δισεκατομμύρια.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Μάλιστα, 12,7 δισεκατομμύρια.

**ΒΑΣΙΛΕΙΟΣ ΟΙΚΟΝΟΜΟΥ:** Με τα 3,6 δισεκατομμύρια, όμως!

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ήταν 12,7 δισεκατομμύρια το κόστος της Κυβέρνησης ΣΥΡΙΖΑ-ΑΝΕΛ για το 2015. Να προσθέσω τα capital controls, να προσθέσω και την παροιμιώδη ανικανότητα αυτής της Κυβέρνησης. Δεν το έχετε βάλει στο άρθρο. Η ανικανότητα έχει οικονομικό κόστος.

**ΙΩΑΝΝΗΣ ΒΡΟΥΤΣΗΣ:** Με διαβάζετε, κύριε Υπουργέ! Χαίρομαι!

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Άρα με αυτά και με αυτά μαζί, capital controls, ανικανότητα -που υπολογίζουμε μερικά δισεκατομμύρια- συν 12,7 δισεκατομμύρια, αυτό είναι το κόστος της Κυβέρνησης.

Όλοι οι οικονομολόγοι σε αυτήν την Αίθουσα, αλλά και όλοι οι συμπολίτες θα συμφωνήσουμε ότι αν συνέβαιναν όλα αυτά, θα αποτυπώνονταν κάπου στην πορεία του ΑΕΠ του 2015. Τόσο απλά. Αν συνέβαιναν όλα αυτά και είχαν οικονομικό αντίκτυπο, το ΑΕΠ, πρώτον, θα αποτύπωνε το κόστος των 12 δισεκατομμυρίων με μεγάλη συρρίκνωση, δεύτερον, η επιβολή των capital controls στη θεωρία παράγει 5% έως 6% ύφεση -εάν αυτή είναι η καταστροφή της οικονομίας- και επίσης, η ανικανότητα της Κυβέρνησης θα προσέθετε πολλά άλλα. Συνεχίζει η καταστροφολογία και με πολλά άλλα θέματα -τα ξέρετε- ότι οι επιχειρήσεις κλείνουν, διάλυση, ανεργία κ.ο.κ..

Τα αποτελέσματα, όμως, του 2015 δείχνουν μία άλλη εικόνα. Δείχνουν ότι η ύφεση ήταν μηδενική -μείον 0,2%- ότι το εξωτερικό ισοζύγιο πήγε πολύ καλά, οι εξαγωγές αυξήθηκαν, δεν μειώθηκαν, τρίτον, ότι η βιομηχανική παραγωγή το δεύτερο εξάμηνο είχε 4,6% άνοδο, ότι η ανεργία είχε μικρή μείωση -έστω μικρή, αλλά όχι αύξηση- και ότι η εκτέλεση του προϋπολογισμού, η οποία επηρεάζεται άμεσα από την κατάσταση της οικονομίας, πήγε εξαιρετικά.

Συνεπώς, αν ισχύει το ένα, δεν μπορεί να ισχύουν και τα άλλα. Τα αποτελέσματα της οικονομίας δείχνουν ότι υπάρχει κάτι άλλο το οποίο δεν συνάδει με την κριτική της Αντιπολίτευσης. Πρέπει να διαλέξετε ποιο από τα τρία είναι το πιο σημαντικό, γιατί αποτύχατε στις προβλέψεις σας. Είναι τα capital controls, είναι τα πολλά μέτρα που πήραμε, οι «λαιμητόμοι», τα έκτακτα μέτρα κ.λπ. ή η ανικανότητα της Κυβέρνησης; Μπορείτε να αποσύρετε ένα από τα τρία.

Σας δίνω το δικαίωμα και σας προτείνω να βγάλετε το «ανικανότητα της Κυβέρνησης», διότι μιλάμε γι’ αυτήν την Κυβέρνηση τον περασμένο χρόνο, σε μία δύσκολη χρονιά όχι μόνο στην Ελλάδα. Διότι κάνουμε τη συζήτηση εδώ και μερικές μέρες και για το 2014 και για το 2015 -και καλώς την κάνουμε- χωρίς να παίρνουμε υπ’ όψιν το αν η διεθνής συγκυρία είναι θετική ή αρνητική. Σας διαβεβαιώ ότι το 2015 η διεθνής συγκυρία ήταν πιο αρνητική, με βάση όλες τις εξελίξεις της παγκόσμιας οικονομίας, τις επιδόσεις της ευρωπαϊκής οικονομίας και πολλά άλλα θέματα. Άρα σε μία δύσκολη διεθνή συγκυρία αυτά ήταν τα αποτελέσματα.

Επανέρχομαι, όμως, στο θεμελιακό σημείο: Έχει σχέδιο η Κυβέρνηση ή, όντως, ισχύουν σε κάποιο ποσοστό, σε κάποιον βαθμό αυτά τα οποία λέει η Αντιπολίτευση; Αυτό το σχέδιο έχει συντεταγμένη δομή, έχει λογική, έχει συνάφεια, είναι αυτό το οποίο υποσχεθήκαμε στους Έλληνες πολίτες; Αυτό εφαρμόζουμε ή όχι;

Να θυμίσω ότι η συμφωνία την οποία φέραμε και ψήφισε η μεγάλη πλειοψηφία της Βουλής, είχε τρία δεδομένα σημεία:

Το ένα σημείο ήταν ότι απάλλασσε την ελληνική οικονομία από δανειακές υποχρεώσεις περίπου 40 δισεκατομμυρίων για τα επόμενα πέντε-έξι χρόνια. Αυτό μας επέτρεψε να έχουμε χαμηλότερα πλεονάσματα και να κάνουμε μια ηπιότερη δημοσιονομική προσαρμογή. Αυτή ήταν η μεγάλη σημασία αυτής της συμφωνίας. Το τρίτο είναι ότι είχε ένα συγκεκριμένο σχέδιο, έναν οδικό χάρτη, μέσα από τον οποίο η ελληνική οικονομία θα επέστρεφε σε θετικούς ρυθμούς ανάπτυξης.

Το τελευταίο κομμάτι αυτού του σχεδίου, το οποίο θέλω να σας υπενθυμίσω, ήταν πολύ συγκεκριμένο: Εφαρμογή των δύο ενοτήτων των οποίων τη διαπραγμάτευση ολοκληρώσαμε τον περασμένο Σεπτέμβρη και Οκτώβρη -τα προαπαιτούμενα, δηλαδή- ανακεφαλαιοποίηση των τραπεζών, πρώτη αξιολόγηση και από εκεί και πέρα, επιστροφή σε έναν θετικό ρυθμό ανάπτυξης με μία σειρά από μέτρα τα οποία θα παίρναμε.

Αυτό είναι το σχέδιο. Είναι καινούργιο; Δεν το έχουμε ξανακούσει; Δεν το έχουμε πει σε όλους τους τόνους; Δεν έχουμε καταδείξει –και πριν από τις εκλογές- ότι με βάση αυτή τη συμφωνία και μία συντεταγμένη στρατηγική, εμείς επιδιώκουμε μ’ αυτόν τον τρόπο τη σταθεροποίηση της οικονομίας και την ανάκαμψη εντός του 2016;

Μέχρι τώρα μας λέγατε ότι αυτό δεν γίνεται. Η Κομισιόν προβλέπει ανάκαμψη το δεύτερο εξάμηνο του 2016. Θα το αποδεχθείτε ή όχι; Και αν δεν το αποδεχθείτε, θα μας πείτε ποιος ισχυρός λόγος σας κάνει να αμφισβητείτε το γεγονός. Τον περασμένο Οκτώβρη που το πρωτοείπαμε, εντάξει, είχατε κάθε δικαίωμα να το αμφισβητήσετε. Τώρα το λέει η Κομισιόν. Το δεύτερο εξάμηνο θα έχουμε ανάκαμψη.

Άρα η ιδέα ότι υπάρχει μία συντεταγμένη στρατηγική παραμένει. Μπορείτε να μας κατηγορήσετε για πολλά πράγματα, για ό,τι θέλετε, αλλά αυτό υπάρχει. Δεν είναι μία κατάσταση στην οποία η Κυβέρνηση δεν ακολουθεί μία συντεταγμένη στρατηγική.

Θα σας υπενθυμίσω βασικά σημεία αυτής της στρατηγικής. Εμείς έχουμε υποσχεθεί μεγάλες τομές εντός του πλαισίου της συμφωνίας και εκτός του πλαισίου της συμφωνίας. Αυτήν τη στιγμή, η Κυβέρνηση κινείται εντός του πλαισίου της συμφωνίας και χωρίς αποκλειστικά και μόνο τους περιορισμούς που αυτή έθετε. Αναφορικά, δηλαδή, με το γεγονός ότι έπρεπε να περιοριστεί η δαπάνη ή να αυξηθούν οι εισφορές κατά 1,8 δισεκατομμύρια ευρώ στο ασφαλιστικό ή κατά 1,8 δισεκατομμύρια ευρώ στα φορολογικά –αυτή ήταν η δέσμευσή μας- εμείς επιλέξαμε να προχωρήσουμε σε βαθιές μεταρρυθμίσεις και στο ασφαλιστικό και στο φορολογικό.

Το ασφαλιστικό καθιερώνει ενιαίους, κοινούς κανόνες για όλες τις κοινωνικές ομάδες, λειτουργεί αναδιανεμητικά και δίνει μεγαλύτερη έμφαση στην εξισορρόπηση των εισφορών με δίκαιο τρόπο. Ο κανόνας που ισχύει για τις μισθωτές τάξεις της χώρας, το 20% του μισθού τους να πηγαίνει στην ασφάλιση, οφείλει να αποτελέσει κοινό κανόνα για όλες τις κοινωνικές ομάδες αναλογικά.

Άρα έχουμε μία τομή, την οποία την προχωράμε, ώστε να υπάρχουν κοινοί κανόνες για όλους τόσο στο θέμα των εισφορών όσο και στο θέμα των απολαβών. Μιλάμε για ένα βιώσιμο σύστημα με όλη την ομαλή μετάβαση που αυτή απαιτεί στο εσωτερικό του, προκειμένου να φθάσουμε σε ένα βιώσιμο σύστημα.

Δεν είναι σχέδιο αυτό; Δεν είναι μία τομή πάνω στο ασφαλιστικό σύστημα της χώρας;

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Δεύτερον, όσον αφορά το φορολογικό σύστημα, επιμένουμε και εξακολουθούμε να επιμένουμε ότι η φορολογική μεταρρύθμιση έχει προοδευτικό πρόσημο. Αφορά την αύξηση των φορολογικών εσόδων από τα πιο ευκατάστατα στρώματα της ελληνικής κοινωνίας, προστατεύει απόλυτα τα φτωχότερα στρώματα και τα μεσαία στρώματα, τα οποία έχουν επιβαρυνθεί –σας το ανέλυσε ο κ. Χουλιαράκης- έχουν οριακή αύξηση ή οριακή μείωση. Είναι μία προοδευτική μεταρρύθμιση. Έχει πρόσημο. Δεν είναι ουδέτερη. Αυτή η φορολογική μεταρρύθμιση –επαναλαμβάνω- που και αυτή έχει μεσοπρόθεσμο ορίζοντα, είναι μία δεύτερη μεγάλη μεταρρύθμιση.

Το τρίτο θέμα είναι το εξής: Η πρώτη αξιολόγηση είναι ένα επίμαχο θέμα και, φυσικά, έχει πάρει τον χρόνο της ακριβώς επειδή η Κυβέρνηση προσήλθε σ’ αυτή μ’ αυτές τις θέσεις για το φορολογικό, συγκεκριμένες για το ασφαλιστικό, συγκεκριμένες θέσεις για τα «κόκκινα» δάνεια.

Υπενθυμίζω ότι στο θέμα των κόκκινων δανείων η συμφωνία επετεύχθη και είναι αυτή ακριβώς που υποσχεθήκαμε, δηλαδή προστασία της πρώτης κατοικίας, προστασία όλων των δανειοληπτών μικροεπιχειρηματιών, βιοτεχνών, εμπόρων, κ.λπ., οι οποίοι έχουν συνδέσει τα δάνειά τους, καταναλωτικά και άλλα, με την πρώτη κατοικία. Είπαμε ότι αυτό επιτεύχθηκε στη συμφωνία. Μόλις έρθει το νομοσχέδιο, θα δείτε ότι είναι πολύ κοντά σ’ αυτό που επιδιώξαμε και, ταυτόχρονα, δεν αλλάζει ούτε στο ελάχιστο ό,τι ισχύει μέχρι σήμερα για το προστατευτικό θεσμικό πλαίσιο που ισχύει απ’ αυτά που ψηφίσαμε τον περασμένο Σεπτέμβριο και Οκτώβριο.

Άρα στη συμφωνία και σε αυτό -που είναι μεγάλης σημασίας- πετύχαμε αυτό το οποίο είχαμε εν πολλοίς επιδιώξει.

Κλείνοντας, θέλω να πω το εξής: Η οικονομία με την πρώτη αξιολόγηση φτάνει σε ένα οριακό σημείο μετά από το οποίο όλοι προσδοκούν αυτό το οποίο θα είναι μια μεταστροφή της οικονομίας σε θετικό πρόσημο. Η μεταστροφή, όμως, αυτή έχει χαρακτηριστικά.

Αυτά αποτυπώνονται, πρώτον, στο σχεδιασμό με τον οποία εκτελείται η νέα προγραμματική ευρωπαϊκή περίοδος, το νέο ΕΣΠΑ, που επικεντρώνεται σε δραστηριότητες τομείς και λειτουργίες, οι οποίες εντάσσονται στο νέο αναπτυξιακό σχέδιο της χώρας.

Δεύτερον, ο νέος αναπτυξιακός νόμος, που έχει ακριβώς τα ίδια χαρακτηριστικά, προσανατολίζει την χρηματοδότηση και την στήριξη των επιχειρήσεων και των επενδύσεων προς επιθυμητές κατευθύνσεις, οι οποίες επιδιώκουν να αλλάξουν το μοντέλο ανάπτυξης της χώρας.

Τρίτον, εισάγονται για πρώτη φορά μια πληθώρα νέων θεσμών και νέων μεγάλων μεταρρυθμίσεων που θα έχουν τεράστια επίδραση στην οικονομία. Προαναγγέλλουμε τη μεγάλη τομή στις δημόσιες συμβάσεις, μία τομή η οποία θα δημιουργήσει ένα ενιαίο, καθολικό σύστημα δημοσίων συμβάσεων, το οποίο και θα εξοικονομήσει πόρους και θα ανοίξει την αγορά των συμβάσεων σε μικρομεσαίες επιχειρήσεις και θα δημιουργήσει νέα δεδομένα σε ένα σύστημα το οποίο έχει ταλαιπωρήσει πολύ την ελληνική κοινωνία.

Το ίδιο ισχύει για τις δημόσιες παραχωρήσεις και άλλες μεγάλες νομοθετικές πρωτοβουλίες που επίκεινται και θα φτιάξουν ένα ισχυρό πλαίσιο γύρω από το οποίο θα γίνει η μεταστροφή στην οικονομία, την οποία όλοι επιδιώκουμε.

Αν αυτά είναι τα δεδομένα, δεν νομίζω ότι αυτή είναι μία κυβέρνηση η οποία είναι έτοιμη να παραιτηθεί -έχουν παραιτηθεί την τελευταία εβδομάδα οι μισοί Υπουργοί και ο Πρωθυπουργός υποθέτω!- μία κυβέρνηση η οποία κοιτάζει τις εκλογές την επόμενη εβδομάδα ή μία κυβέρνηση η οποία, πρώτον, δεν ξέρει τι θέλει, δεύτερον, αυτό που θέλει δεν μπορεί να το εφαρμόσει, τρίτον, πρέπει να φύγει πάση θυσία, το κλασσικό σύνθημα που ακούμε από την αντιπολίτευση.

Θα μπορούσατε να είσαστε πιο ειλικρινείς. Η βασική σας ευχή θα έπρεπε να ήταν, «Καλύτερα να μην είχατε έρθει καθόλου».

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μωραΐτης από το Κομμουνιστικό Κόμμα Ελλάδας.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Κύριοι της Συγκυβέρνησης, τελείωσαν οι σκληρές διαπραγματεύσεις όπου οργίασε η προπαγάνδα, το ένα ψέμα διαδέχονταν το άλλο, τα καθησυχαστικά λόγια και οι λεονταρισμοί για τις «κόκκινες» γραμμές στη διαπραγμάτευση περίσσεψαν. Ήρθαν τα νομοσχέδια που συζητάμε σήμερα, τα οποία δικαιολογούν απόλυτα τον τίτλο που έδωσαν από την πρώτη στιγμή οι εργαζόμενοι για «νόμους – λαιμητόμους».

Το ασφαλιστικό νομοσχέδιο θίγει τους πάντες, εργαζόμενους, αγρότες, άνεργους, συνταξιούχους, νέους και παλιούς, ελεύθερους επαγγελματίες, επιστήμονες, αυτοαπασχολούμενους, γυναίκες.

Με το νομοσχέδιο που φέρνετε, διαμορφώνετε ένα νέο τοπίο στην κοινωνική ασφάλιση, όπου η συμμετοχή του κράτους και της εργοδοσίας περιορίζεται δραστικά. Ανοίγετε τον δρόμο για να κυριαρχήσουν τα κοράκια της ιδιωτικής ασφάλισης, για να μετατραπεί η ασφάλιση σε ατομική υπόθεση. Το νομοσχέδιο διαλύει ό,τι είχε απομείνει από τον κοινωνικό χαρακτήρα της ασφάλισης, δηλαδή ό,τι είχαν αφήσει όρθιο οι προηγούμενοι αντιασφαλιστικοί νόμοι του ΠΑΣΟΚ και της Νέας Δημοκρατίας. Ξετινάζετε στην κυριολεξία τους εργαζόμενους, εκτοξεύοντας στα ύψη τις εισφορές στα ασφαλιστικά τους ταμεία παρά τη συνήθη τακτική της Κυβέρνησης που προσπαθεί να χρυσώσει το χάπι με ενδιάμεσους χρόνους σταδιακής μετάβασης στο νέο σύστημα.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κάντε λίγη ησυχία. Καθίστε στα έδρανα.

**ΝΙΚΟΛΑΟΣ ΜΩΡΑΪΤΗΣ:** Οι εργαζόμενοι, τα πλατιά λαϊκά στρώματα δεν πρέπει να ξεγελαστούν με τέτοιους ελιγμούς. Πρέπει να δουν καθαρά ότι αργά ή γρήγορα οδηγούνται στον όλεθρο. Τώρα με το αντιασφαλιστικό νομοσχέδιο δίνετε την χαριστική βολή στη φτωχομεσαία αγροτιά. Κάνετε άπιαστο όνειρο τη δυνατότητα να πάρουν συντάξεις. Οι ασφαλιστικές εισφορές που επιβάλετε, είναι απαγορευτικές για τους φτωχούς αγρότες.

Τι κάνετε, κύριοι της Συγκυβέρνησης; Ξεκινάτε αναδρομικά από πέρσι, 1η Ιουλίου του 2015, τις αυξήσεις στις ασφαλιστικές εισφορές και φτάνετε στο τέλος του 2021 σε ποσοστό 20%. Καταργείτε, τέλος, του χρόνου τις ασφαλιστικές κατηγορίες. Οι πιο φτωχοί, οι πιο εξαθλιωμένοι θα πληρώσουν με βάση το 70% του μισθού του άγαμου εργαζόμενου άνω των είκοσι πέντε ετών. Δηλαδή, για τους αγρότες το φορολογητέο ποσό θα είναι 4.922 ευρώ. Σε όλα αυτά, έρχεται να προστεθεί και το 6,95 για την υγεία, το 0,25 για την αγροτική εστία.

Δηλαδή τι κάνετε; Σύνολο ασφαλίστρων 27,20%. Δηλαδή, στα 10.000 θα πληρώνουν σχεδόν 3.000 ευρώ ασφάλιση. Ποιος μπορεί να πληρώσει και ποιος μπορεί να ζήσει με τα υπόλοιπα χρήματα;

Σήμερα, με τις υπάρχουσες ασφαλιστικές εισφορές, που είναι περίπου 900 ευρώ, το 50% των αγροτών είναι ανασφάλιστοι και σε ορεινές, φτωχές περιοχές αυτό το ποσοστό φτάνει στο 60% στο 70%. Τώρα με τον τριπλασιασμό που κάνετε σταδιακά στις εισφορές, κανένας φτωχός αγρότης δεν θα μπορεί να πληρώσει. Θα μείνουν χωρίς ασφάλιση σήμερα και χωρίς σύνταξη αύριο. Τα μεγάλα θύματα θα είναι κυρίως οι γυναίκες αγρότισσες.

Σε αυτά τα βάρβαρα μέτρα για την ασφάλιση, έρχεται να προστεθεί και η φορολεηλασία σε ό,τι έχει απομείνει από το αγροτικό εισόδημα.

Θέλω να πω δύο κουβέντες για τον ψεύτικο καυγά που είδαμε μεταξύ Νέας Δημοκρατίας και ΣΥΡΙΖΑ για τη φορολόγηση των επιδοτήσεων. Η αλήθεια είναι ότι ο ένας λούζει τους αγρότες και ο άλλος τους χτενίζει. Τους τσακίζετε στην κυριολεξία.

Κύριοι του ΣΥΡΙΖΑ, κάνατε, βέβαια, το αφορολόγητο των αγροτών. Αυτό είναι αλήθεια. Τι κάνατε, όμως, στην ουσία; Με το ένα χέρι κάνατε το αφορολόγητο και με το άλλο χέρι το αρπάζετε. Φορολογείτε τη βασική ενίσχυση, κύριε Παπαδόπουλε, που διαμαρτύρεστε, που η βασική ενίσχυση είναι το 60%, το 70% και το 80%, ιδιαίτερα στο Θεσσαλικό Κάμπο όπου πολλά προϊόντα δεν παίρνουν ενίσχυση ή ακόμα και «πράσινη» επιδότηση.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το βαμβάκι πόσο παίρνει;

**ΝΙΚΟΛΑΟΣ ΜΩΡΑΪΤΗΣ:** Άσε το βαμβάκι. Τα σιτηρά δεν παίρνουν.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Α, άσε το βαμβάκι!

**ΝΙΚΟΛΑΟΣ ΜΩΡΑΪΤΗΣ:** Επομένως, τι κάνετε; Πετσοκόβετε στην κυριολεξία τους αγρότες. Δεν είναι μόνο αυτό. Στη βαρβαρότητα αυτής της πολιτικής σας, κάνετε λυσσαλέα επίθεση στην φτωχή αγροτιά από προηγούμενα μέτρα.

Τι κάνατε το περασμένο καλοκαίρι, στις 15 Ιουλίου; Πήγατε τον ΦΠΑ στα αγροτικά μέσα και εφόδια από το 13% στο 23%. Έχουμε, επίσης, κατάργηση της επιστροφής φόρου ολοκληρωτικά από 1η Οκτώβρη του 2016. Εδώ φαίνεται όλο το μεγαλείο του ταξικού χαρακτήρα της πολιτικής σας. Δηλαδή, κόβετε την επιστροφή φόρου στους αγρότες, ενώ συντηρείτε και δίνετε επιδότηση στους εφοπλιστές. Παραμένει ο ΕΝΦΙΑ στο σπίτι, στο χωράφι, στο μαντρί, στην αποθήκη, τα χαράτσια στον ΕΛΓΑ, τα χαράτσια στις γεωτρήσεις, τα ραντιστικά κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε.

**ΝΙΚΟΛΑΟΣ ΜΩΡΑΪΤΗΣ:** Τελειώνω.

Η οργή και η αγανάκτηση ξεχειλίζουν στην αγροτιά. Το απέδειξαν οι μεγαλειώδεις κινητοποιήσεις από την Κρήτη έως τον Έβρο, που έστησαν τα μπλόκα στην αγροτική πολιτική σας.

Επίσης χθες ήταν απέξω, εδώ στο Σύνταγμα, μαζί με τους εργαζόμενους, με τους άνεργους, τους απασχολούμενους.

Κάνετε βέβαια ό,τι μπορείτε να σταματήσετε αυτούς τους αγώνες. Συντηρείτε τα αγροτοδικεία, ποινικοποιώντας τους αγώνες. Σπέρνετε ανέμους, θα θερίσετε θύελλες. Εμείς λέμε καθαρά ότι οι φτωχομεσαίοι αγρότες έχουν πείρα. Βλέπουν ότι δεν είναι μονόδρομος η πολιτική που τους συνθλίβει για το κέρδος των μονοπωλίων. Μονόδρομος γι’ αυτούς, για την επιβίωσή τους, για τις οικογένειές τους, είναι η συγκρότηση της πλατιάς λαϊκής συμμαχίας με στόχο τη ρήξη, την ανατροπή αυτής της βάρβαρης πολιτικής.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μηταφίδης από τον ΣΥΡΙΖΑ.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Θα ήθελα να σε διαβεβαιώσω, αγαπητέ συνάδελφε -αν μου επιτρέψεις τον ενικό- ότι ούτε τα αγροτοδικεία, ούτε τα μαθητοδικεία, ούτε οι «υπερήφανοι απεργοσπάστες» έχουν καμμία σχέση με τις δικές μας παραδόσεις. Επειδή είμαστε κάτω από συνθήκες οικονομικού καταναγκασμού, δεν σκοπεύουμε να πουλήσουμε την ψυχή μας και τις παραδόσεις της εργατικής τάξης μέρα που ξημερώνει αύριο.

Πριν, όμως, μιλήσω γι’ αυτό, διότι γι’ αυτόν το σκοπό ανέβηκα στο Βήμα, θέλω, αγαπητέ κύριε Υπουργέ, να αναφέρω ότι εκπροσωπώντας τη Βουλή, βρέθηκα πριν λίγη ώρα στο Εβραϊκό Νεκροταφείο, όπου οι ελάχιστοι επιζώντες και οι οικογένειές τους τιμούσαν τη μνήμη των νεκρών τους, των νεκρών γυναικών, κοριτσιών και παιδιών. Διότι αυτό το απόλυτο έγκλημα κατά της ανθρωπότητας δεν γνώριζε ούτε φύλο ούτε ηλικία. Για τους Ναζίδες, που έχουμε και μες στη Βουλή εδώ μιμητές τους, όλοι αυτοί ήταν υπάνθρωποι.

Θέλω, αγαπητέ κύριε Υπουργέ, να σας πω, επειδή άκουσα ότι θα επαναφέρετε το άρθρο 50 για την «αλληλέγγυα ευθύνη», πως πιστεύω ότι ήταν μια μεγάλη τομή αυτό το άρθρο. Το οφείλω αυτό στους εργαζόμενους, που αυτήν τη στιγμή, όπως ξέρετε, χειμάζονται, γιατί είτε με δόλιο τρόπο, είτε από τη ρεμούλα πολλοί εργοδότες έχουν οδηγήσει τις επιχειρήσεις τους σε πτώχευση ή σε συγχώνευση σε εταιρικά σχήματα πίσω από τα οποία κρύβονται, αφήνοντας σκόπιμα ανεκπλήρωτες τις υποχρεώσεις προς τους εργαζόμενους. Ελπίζω κατά την αναμόρφωση αυτού του άρθρου που θα φέρετε την επόμενη περίοδο, να παρασχεθεί αποτελεσματική προστασία στους χιλιάδες εργαζόμενους που πλήττονται από τις συνέπειες των πτωχεύσεων ή των συγχωνεύσεων νομικών προσώπων.

Όπως ξέρετε, σαράντα τον αριθμό Βουλευτές του ΣΥΡΙΖΑ είχαμε φέρει μια βελτίωση αυτού του άρθρου, ώστε να μην υπάρξει η δυνατότητα να παραγραφούν οι δίκαιες απαιτήσεις των εργαζόμενων απέναντι σε αυτούς τους εργοδότες. Και ξέρετε για ποιους λέω. Πρόσφατο χαρακτηριστικό παράδειγμα ο «ΑΓΓΕΛΙΟΦΟΡΟΣ» στη Θεσσαλονίκη.

Τέλος, στον ελάχιστο χρόνο που έχω -ήδη έκανα την αναφορά- θέλω να πω ότι αύριο ξημερώνει μια μεγάλη μέρα για την ανθρωπότητα. Είναι η επέτειος της αντιφασιστικής νίκης των λαών. Είναι η μέρα που ο σοβιετικός στρατός κατέλαβε το Βερολίνο και οι συμμαχικές δυνάμεις υποχρέωσαν τη χιτλερική Γερμανία σε άνευ όρων παράδοση. Παραμένει, όμως, το ζήτημα -και οφείλω να το πω και ως Πρόεδρος της Διακομματικής, Διακοινοβουλευτικής Επιτροπής- απόδοσης της δικαιοσύνης σε αυτήν τη χώρα, και όχι μόνο. Ο Μουσολίνι έλεγε: «Μας πήραν ακόμη και τα κορδόνια των παπουτσιών μας».

Παραμένει, λοιπόν, το ζήτημα απόδοσης της δικαιοσύνης στα θύματα, αλλά και της επιστροφής του κατοχικού δανείου και των πολιτιστικών θησαυρών που λεηλάτησαν οι κατοχικές δυνάμεις.

Ήταν πολύ χαρακτηριστικό το σύνθημα με το οποίο έκλεισε την ομιλία του σε αυτήν την εκδήλωση που ήμουν πριν λίγο, ένα μέλος του Εθνικού Συμβουλίου Διεκδίκησης των Γερμανικών Οφειλών, ο κ. Μάριος Σούσης, το οποίο νομίζω ότι τα συνοψίζει όλα. Και αυτό, αν θέλετε, είναι και το έμβλημα της διακομματικής επιτροπής: «Δεν ξεχνάμε. Δεν συγχωρούμε. Ζητούμε αποκατάσταση υλική και ηθική των θυμάτων».

Θέλω να κλείσω με δυο γεγονότα που σημάδεψαν και τη γενέθλια πόλη μας. Σαν αύριο, όπως ξέρετε, πριν ογδόντα χρόνια είχαμε την αιματοβαμμένη εργατική εξέγερση στη Θεσσαλονίκη. Οι μισοί από τους δολοφονημένους ήταν πρωτοπόροι εργάτες εβραϊκής καταγωγής. Καθόλου τυχαία.

Θέλω, επίσης, να θυμίσω ότι σαν αύριο στο κολαστήριο της ΚΥΠ, που σήμερα είναι εγκατεστημένο το Πολεμικό Μουσείο και που αυτή η Κυβέρνηση, ικανοποιώντας ένα αίτημα των αγωνιστών της αντιδικτατορικής αντίστασης, παραχώρησε χώρο μνήμης, μετά από φοβερά βασανιστήρια, δολοφονήθηκε ένας συνάδελφός μας από τα στελέχη της αντιδικτατορικής αντίστασης, από τα στελέχη του εργατικού κινήματος ο Βουλευτής Γεώργιος Τσαρουχάς. Πιστεύω ότι όταν αυτή η Αίθουσα θα είναι γεμάτη, θα πρέπει να κρατήσουμε ενός λεπτού σιγή στη μνήμη του.

Μία φράση θα πω μόνο και θα κλείσω. Η φράση δεν είναι δική μου. Το ερέθισμα μου το έδωσε ο συνάδελφος ο Σπύρος o Δανέλλης, όταν θύμισε τη φράση του Μαχάτμα Γκάντι:«Γίνε εσύ η αλλαγή που επιθυμείς να δεις στον κόσμο».

Εγώ θέλω να το συμπληρώσω -Μάης που είναι- με κάτι άλλο που ανήκει σε αυτό που λέμε ιστορικό κεκτημένο της ανθρωπότητας και όχι μόνο της Αριστεράς. Το έχω πάρει από τον Χέγκελ: «Οι άνθρωποι δεν πρέπει απλώς να ζητούν σεβασμό της ποδοπατημένης αξιοπρέπειας και των δικαιωμάτων τους, αλλά να τα παίρνουν μόνοι τους και να τα κάνουν δικά τους».

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Θεανώ Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Συζητάμε, λοιπόν, και ψηφίζουμε σήμερα ένα νομοσχέδιο που είναι γνωστό εδώ και έξι τουλάχιστον μήνες στον ελληνικό λαό και στους δανειστές. Δημιούργησε μεγάλες αντιρρήσεις στους δανειστές, προκάλεσε μεγάλη καθυστέρηση στις διαπραγματεύσεις και στο κλείσιμο της αξιολόγησης. Αυτή είναι η αλήθεια. Προκάλεσε, όμως, για πρώτη φορά και έναν πολύμηνο και επίπονο διάλογο Κυβέρνησης και φορέων μέσα σε ένα τοπίο που διαμόρφωναν οι συνεχείς και σημαντικές κινητοποιήσεις του λαού μας.

Είναι ένα νομοσχέδιο που παραποιήθηκε και διαστρεβλώθηκε συνειδητά από τα ΜΜΕ όσο κανένα άλλο.

Κάθε μέρα, επί έξι μήνες οι χαμηλοσυνταξιούχοι, που στηρίζουν το 50% των ελληνικών οικογενειών, άκουγαν ότι κόβονται οι συντάξεις τους. Στόχος ήταν και είναι να τρομοκρατηθούν τα λαϊκά στρώματα, η μεγάλη δεξαμενή της φτώχειας -που εσείς δημιουργήσατε επί πέντε χρόνια- και να πειστούν ότι ο ΣΥΡΙΖΑ είπε ψέματα, τους πρόδωσε και σας μοιάζει. Ποτέ άλλοτε δεν στήθηκε ένα τόσο μεγάλο δημόσιο ψέμα με τόση ομοφωνία, συνοχή και διάρκεια.

Όμως, σήμερα, «Κυριακή κοντή γιορτή» και οι παραλογισμοί τελειώνουν. Εάν θέλαμε να κόψουμε τις συντάξεις, χρειαζόμασταν έξι μήνες για να το κάνουμε; Δεν μπορούσαμε να ακολουθήσουμε την πεπατημένη, γρήγορη, fast track οδό που είχατε διδάξει έντεκα φορές; Κάνατε οριζόντιες περικοπές έντεκα φορές, για να φθάσει ο μέσος όρος των συντάξεων από 1.200 ευρώ σε 800 ευρώ, με πλήρη σιωπή, συνενοχή με τα ΜΜΕ, χωρίς διαρροές, με εξαιρετική ταχύτητα, με νομοσχέδια έτοιμα από το εξωτερικό και τόσο κακομεταφρασμένα που δεν έβγαζες νόημα. Οι δανειστές, όμως, έβγαζαν νόημα. Τα είχαν γράψει. Και ήταν ικανοποιημένοι.

Αυτό το μάθημα πράγματι δεν το μάθαμε. Είμαστε ανίκανοι σε αυτό. Όπως είμαστε ανίκανοι να εκτελέσουμε τα συμβόλαια της διαπλοκής στην ενημέρωση, ανίκανοι για απολύσεις και μειώσεις μισθών, ανίκανοι να παραδώσουμε τα πανεπιστήμια και τα νοσοκομεία στους αετονύχηδες, ανίκανοι να διατηρήσουμε το σύστημα των πελατειακών σχέσεων στο δημόσιο και την τοπική αυτοδιοίκηση και να έχουμε τις στρατιές των μετακλητών που είχατε.

Ας μιλήσουμε με νούμερα. Εμείς με το σημερινό νόμο έχουμε εξασφαλίσει ότι δεν θίγονται οι σημερινές και μελλοντικές συντάξεις του 87% των μισθωτών ιδιωτικού και δημοσίου τομέα, του 90% των αυτοαπασχολούμενων, του 99,4% των αγροτών. Για τι ακριβώς μιλάτε εσείς;

Τη Δευτέρα ο Ευκλείδης Τσακαλώτος θα παρουσιάσει στο Eurogroup με τα πιο αδιάσειστα στοιχεία αυτό που και οι ίδιοι οι δανειστές, ο ένας μετά τον άλλον, ομολογούν. Η χώρα τήρησε τις δεσμεύσεις της. Η αξιολόγηση λαμβάνει τέλος και πρέπει να μπούμε στη διαπραγμάτευση του χρέους, του χρέους που επί πέντε χρόνια θέλατε πιστοποιητικά βιωσιμότητας. Αυτά ζητάγατε. Αυτοί ήσασταν.

Επιτρέψτε μου, όμως, να σας θυμίσω ποιες ήταν οι δεσμεύσεις της χώρας, τις οποίες ψήφισε η Βουλή το καλοκαίρι, δηλαδή ο ΣΥΡΙΖΑ και τα τρία κόμματα της αντιπολίτευσης, η Νέα Δημοκρατία, η Δημοκρατική Συμπαράταξη και το Ποτάμι.

Εδώ, λοιπόν, τίθεται ένα μείζον θέμα πολιτικής αξιοπιστίας και φερεγγυότητας.

Ψηφίσατε, λοιπόν, το καλοκαίρι έναν νόμο με ονοματεπώνυμο, τον ν.4316, έναν νόμο που δεν ονομαζόταν «σωτηρία της χώρας». Είχε άρθρα. Το ψηφίσατε και επί της αρχής και επί των άρθρων. Είχε δεκατρία άρθρα τα οποία περιείχαν επώδυνα μέτρα. Αυτά ψηφίσατε ένα-ένα. Και θα πω επτά απ’ αυτά.

Ενοποίηση όλων των ταμείων σε ένα ταμείο. Το ψηφίσατε. Σταδιακή κατάργηση του ΕΚΑΣ ως τον Δεκέμβρη του 2019. Το ψηφίσατε. Συνέχιση της είσπραξης του ΕΝΦΙΑ. Το ψηφίσατε. Φορολόγηση 20% για το 2016 και 26% για το 2017. Άμεση φορολόγηση ενοικίων -το ψηφίσατε- και αύξηση. αναμόρφωση εισφοράς αλληλεγγύης. Το ψηφίσατε. Μείωση της ασφαλιστικής δαπάνης κατά 1% του ΑΕΠ.

Σήμερα τα ίδια αυτά άρθρα τα καταψηφίζετε. Ποιος είναι, λοιπόν, αφερέγγυος και αναξιόπιστος μέσα σε αυτήν την Αίθουσα; Ποιος έβαλε την προβιά του προβάτου και περιφέρεται ανερυθρίαστα; Ποιος πετάει την αξιοπρέπεια της χώρας στα σκουπίδια; Εσάς θα εμπιστευτεί ο λαός;

Η καθ’ υπερβολή ένταση μέσα σε αυτήν την Αίθουσα, οι απερίγραπτες ύβρεις, η ομαδική απώλεια μνήμης αποκαλύπτει έναν και μόνο φόβο: τον φόβο ότι αξιολόγηση θα κλείσει θετικά υπέρ της χώρας και θα γυρίσουμε σελίδα. Γιατί όλη σας η στρατηγική επενδύει στην προσδοκία της αποτυχίας. Γι’ αυτό και αποφεύγετε επιμελώς να καταδικάσετε τις παράλογες απαιτήσεις του ΔΝΤ. Μήπως ενδόμυχα εύχεστε το ετεροχρονισμένο «κράτα ΔΝΤ γιατί καήκαμε»;

Διότι κάπως έτσι φαντάζεστε ότι ανοίγει ο δρόμος για την επάνοδο στις καρέκλες της εξουσίας, τις οποίες συνηθίσατε σαράντα χρόνια και είναι οδυνηρό να τις αποχωριστείτε.

Με αυτήν την προσδοκία ομογενοποιείται το ανομοιογενές και σπαρασσόμενο εσωκομματικό σας τοπίο. Εκεί βρίσκεται η διαφορά μας. Δεν θέλετε, κυρίες και κύριοι της Αντιπολίτευσης, να έχει η διαπραγμάτευση τέλος επωφελές για την Ελλάδα, γιατί όλη η στρατηγική σας επενδύεται στην προσδοκία της αποτυχίας. Γι’ αυτόν τον λόγο ταυτίζεστε με τις πιο οπισθοδρομικές πολιτικές δυνάμεις μέσα στην Ευρωπαϊκή Ένωση και στο ΔΝΤ.

Αυτή η στάση σας, βέβαια, δεν είναι καινούργια. Την ίδια επιδείξατε και την περίοδο Φεβρουαρίου-Ιουλίου του 2015, την ίδια και στις τελευταίες εκλογές ίσα με σήμερα. Τότε επιφανή σας στελέχη καλούσαν τους πολίτες να αποσύρουν τις καταθέσεις τους από τις τράπεζες, σημερινοί πρόεδροι κομμάτων, σε συνέντευξη σε γερμανική εφημερίδα, καλούσαν τους δανειστές να μην υποχωρήσουν και παράλληλα καλούσαν την κυβέρνηση να υπογράψει ό,τι της παρουσίαζαν, όπως έκαναν και οι ίδιοι επί πέντε χρόνια.

Η αγωνία σας μήπως η χώρα μας βγει κερδισμένη μέσα σε αυτό το δυσμενές περιβάλλον και τους περιορισμούς που επιβάλει, πηγάζει από το γεγονός ότι όλες σας οι προβλέψεις αποδείχτηκαν ευσεβείς, πλην, όμως, μάταιοι πόθοι. Είχατε προβλέψει δημοσιονομική αποτυχία με υψηλό πρωτογενές έλλειμμα. Διαψευστήκατε. Είχατε προβλέψει βαθιά ύφεση. Διαψευστήκατε. Είχατε προβλέψει κυβερνητική κρίση. Ακόμα την περιμένετε.

Κυρίες και κύριοι συνάδελφοι, το ασφαλιστικό ή πιο σωστά το συνταξιοδοτικό που συζητάμε σήμερα, είναι ο ένας πυλώνας του συστήματος κοινωνικής προστασίας, του συστήματος, δηλαδή, με το οποίο η κοινωνία μας προσπαθεί να φροντίσει ώστε οι άνθρωποι που ζουν στην Ελλάδα να έχουν στήριξη στις δύσκολες καμπές της ζωής τους, στα γεράματα, στην αρρώστια, στην ανεργία, στην αναπηρία.

Αυτό το σύστημα στην Ελλάδα οικοδομήθηκε χωρίς σχέδιο, αναξιοκρατικά, πελατειακά, είναι ένα σπάταλο, άδικο, αναποτελεσματικό σύστημα. Τι κάνατε τα πέντε τελευταία χρόνια της κρίσης; Τίποτα! Απολύτως τίποτα! Το μόνο που μπορέσατε να σκεφτείτε ήταν περικοπές, χωρίς, ωστόσο, να βελτιώσετε τη βιωσιμότητά του.

Ο λόγος είναι σαφής. Φάνηκε στην περίφημη έκθεση Σπράου, στο σχέδιο Γιαννίτση, που κάθε τόσο εκθειάζετε και στην ομιλία του κ. Μητσοτάκη στην προ ημερησίας διάταξης συζήτηση στη Βουλή. Θέλετε ιδιώτες στο ασφαλιστικό σύστημα. Θέλετε, δηλαδή, το σύστημα που υπάρχει στις ΗΠΑ, στη Βρετανία, που οδήγησε σε απώλεια συντάξεων και που τώρα στη Γερμανία όλο το κομματικό σύστημα συζητά πώς θα το ξεφορτωθεί.

Κρύβετε το γεγονός ότι θέλετε ιδιωτική ασφάλιση και ρήτρα μηδενικού ελλείμματος. Τι σημαίνει αυτό δηλαδή; Σημαίνει ότι εάν τα ταμεία δεν μαζεύουν τα απαιτούμενα χρήματα, το κράτος δεν συμπληρώνει. Να το εξηγήσουμε σε νούμερα. Πόσο είναι σήμερα η συνταξιοδοτική δαπάνη; Είναι 30 δισεκατομμύρια; Πόσο συμπληρώνει το κράτος; Συμπληρώνει 17,6 δισεκατομμύρια; Αυτό, δηλαδή, θα κόβατε και λέτε όλα αυτά τα υπερφίαλα πράγματα τόσο καιρό.

Είναι αυτό που ψηφίζουμε εμείς εδώ σήμερα ένα καλό σύστημα; Στις κρατούσες συνθήκες που εσείς δημιουργήσατε επί πέντε χρόνια και φέρετε πλήρη ευθύνη γι’ αυτές είναι ένα σύστημα με ταξική μεροληψία, υπέρ αδυνάτων, δίκαιο, με ενιαίους κανόνες, που δεν επιτρέπει εξαιρέσεις και δεν έχει «παραθυράκια».

Κύριοι συνάδελφοι, αυτός που ψηφίζουμε σήμερα είναι ο πρώτος πυλώνας του συστήματος κοινωνικής προστασίας. Ο άλλος είναι το σύστημα υγείας και ο τρίτος είναι το σύστημα κοινωνικής πρόνοιας, αυτό για το οποίο έχω την ευθύνη.

Είναι βαριά η ευθύνη που έχω, γιατί ξέρετε πού φέρατε την πρόνοια εσείς στις αρχές του 2015, που εμείς παραλάβαμε; Στον πάτο της Ευρώπης. Οι δαπάνες συνολικά ήταν στο 2,2% του ΑΕΠ, στον πάτο της Ευρώπης των είκοσι οκτώ που έχουν μέσο όρο 4,1% του ΑΕΠ. Ξέρετε τι περιλαμβάνει αυτό; Περιλαμβάνει οικογενειακά επιδόματα. Είμαστε τελευταίοι σε όλη την Ευρώπη σ’ αυτό. Αυτό μας παραδώσατε. Προς τι τα κροκοδείλια δάκρυα σήμερα;

Περιλαμβάνει επιδόματα ΑΜΕΑ, ατόμων με αναπηρία. Φθάνουν πάλι τα δάκρυα σήμερα για τα άτομα με αναπηρία. Εσείς τους φθάσατε εκεί. Όλα τα επιδόματα φοροαπαλλαγών. Τι κάναμε, μόλις ήρθαμε; Με απόλυτη διαφάνεια, με κοινά εισοδηματικά κριτήρια σε όλη τη χώρα δώσαμε 270 εκατομμύρια σε τετρακόσιες χιλιάδες οικογένειες για ένα χρόνο, κάρτα, ενοίκιο, ρεύμα.

Πείτε μας ευθέως, βγάλτε τα, ανακοινώστε τα, με ποιες διαδικασίες και σε ποιους ακριβώς δώσατε τα 500 εκατομμύρια του πρωτογενούς πλεονάσματος που δώσατε. Σε ποιους ακριβώς δώσατε; Γιατί εμείς ξέρουμε πλέον σήμερα ότι τα δώσατε καθαρά πελατειακά σε συγκεκριμένες ομάδες. Γι’ αυτό σήμερα δεν τις θυμάται κανείς.

**ΔΗΜΗΤΡΙΟΣ ΚΥΡΙΑΖΙΔΗΣ:** Σε ποιες;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Πρόνοιας):** Όχι πάντως με εισοδηματικά κριτήρια και εσείς ξέρετε ακριβώς.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μην είστε τόσο εχέμυθη!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Πρόνοιας):** Θα αλλάξουμε όλο το σύστημα κοινωνικής πρόνοιας με ενιαίο σύστημα κοινωνικής αλληλεγγύης που θα βάλει τέλος στην πολυνομία και στην κακονομία.

Αυτό το ενιαίο σύστημα θα έχει τρία επίπεδα. Το πρωτοβάθμιο, όπου εκεί θα υπάρχουν ανοιχτές δομές προστασίας, επιδόματα και προγράμματα. Ενιαία ηλεκτρονικά συστήματα μητρώου ωφελούμενων, φορέων, προγραμμάτων, τα οποία θα υπάρχουν στα κέντρα κοινότητας. Γι’ αυτό δεν τα ψηφίσατε, γιατί αυτό που θέλετε δεν είναι να πηγαίνει ο ωφελούμενος στο κέντρο κοινότητος και να έχει όλη τη γκάμα αυτών που μπορεί να πάρει, αλλά να κάνετε μονίμως τους πολιτικούς μεσάζοντες. Αυτό επιθυμούσατε. Αυτό σας τελείωσε! Σας τελείωσε με τα κέντρα κοινότητας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Φωτίου, ολοκληρώνετε, σας παρακαλώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Πρόνοιας):** Τελειώνω με δύο λέξεις.

Στο δευτεροβάθμιο επίπεδο τέρμα τα ιδρύματα με τις τεράστιες περιουσίες, με εξήντα ρακένδυτους γέρους που δεν τους τρέφετε, με τεράστιες περιουσίες και τριάντα μήνες να είναι απλήρωτοι οι άνθρωποι που δουλεύουν σ’ αυτό. Τελειώνει εδώ και αυτό.

Το τριτοβάθμιο επίπεδο –και εδώ τελειώνω- είναι η αποϊδρυματοποίηση. Τι κάνατε γι’ αυτό; Απολύτως τίποτα. Είμαστε η τελευταία χώρα στην Ευρώπη στην αποϊδρυματοποίηση.

Θα αλλάξουμε τους χρόνους της αναμονής στην υιοθεσία, τους χρόνους παραμονής στα ιδρύματα. Θα εντάξουμε στην κοινωνία και στην εργασία όλους όσους μπορούν, ΑΜΕΑ, άτομα με νοητική υστέρηση, ηλικιωμένους.

Κύριοι συνάδελφοι, τέρμα οι ελπίδες επανόδου στην εξουσία, να το ξέρετε. Ξεκίνησε μια μεγάλη ιστορία. Παρά τις μεγάλες δεσμεύσεις και τις δυσκολίες, τα πράγματα θα αλλάξουν. Να είστε σίγουροι για αυτό!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό, πριν συνεχίσουμε, επιτρέψτε μου να δούμε πώς θα διαχειριστούμε τον χρόνο έως τις 18.00’. Ενημερώνω το Σώμα ότι από τις 18.00’ και μετά, θα αρχίσουν να προσέρχονται οι Πρόεδροι των Κοινοβουλευτικών Ομάδων. Ήδη έχουν δηλώσει τον χρόνο που θέλουν να έρθουν για να παρέμβουν. Άρα, από τις 18.00’ και μετά ας θεωρήσουν οι κύριοι Βουλευτές ότι ενδεχομένως δεν θα υπάρχει δυνατότητα σε κανέναν άλλο Βουλευτή να μιλήσει.

Ήδη έως τώρα έχουν έρθει αιτήματα από Κοινοβουλευτικούς Εκπροσώπους, όπου έχουν μπει σε μια σειρά, για δευτερολογία. Συγκεκριμένα, θα ξεκινήσουμε με τον κ. Λοβέρδο, μετά θα παρεμβληθούν δύο ομιλητές-Βουλευτές, ο κ. Γιαννακίδης και ο κ. Μπασιάκος και μετά ακολουθεί ο κ. Δανέλλης, Κοινοβουλευτικός Εκπρόσωπος από το Ποτάμι και ο κ. Βρούτσης.

Παράλληλα, λόγω του ότι αποφασίστηκε το ενιαίο της συζήτησης, υπήρχαν και αιτήματα από τους εισηγητές-ειδικούς αγορητές όλων των κομμάτων για να έχουν μια παρέμβαση.

**ΒΑΣΙΛΕΙΟΣ ΟΙΚΟΝΟΜΟΥ:** Δεν υπάρχουν αιτήματα, κύριε Πρόεδρε, υπάρχει ο Κανονισμός. Ό,τι λέει ο Κανονισμός.

**ΠΡΟΕΔΡΕΥΩΝ (Γεώργιος Λαμπρούλης):** Καθίστε κάτω, σας έδωσα τον λόγο; Εγώ προσπαθώ να διευκολύνω μια…

**ΒΑΣΙΛΕΙΟΣ ΟΙΚΟΝΟΜΟΥ:** Ό,τι λέει ο Κανονισμός.

**ΠΡΟΕΔΡΕΥΩΝ (Γεώργιος Λαμπρούλης):** Τι λέει ο Κανονισμός, για πείτε μου, αφού αποφασίσαμε το ενιαίο;

**ΒΑΣΙΛΕΙΟΣ ΟΙΚΟΝΟΜΟΥ:** Ποιο ενιαίο, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Ρωτήστε όσους συμμετείχαν στη Διάσκεψη των Προέδρων και το τι συζητήθηκε χθες όταν ήσασταν παρών στην έναρξη του νομοσχεδίου.

**ΒΑΣΙΛΕΙΟΣ ΟΙΚΟΝΟΜΟΥ:** Εγώ θα μιλήσω όσο λέει ο Κανονισμός.

**ΠΡΟΕΔΡΕΥΩΝ (Γεώργιος Λαμπρούλης):** Χάνουμε χρόνο. Εγώ θέλω να προσπαθήσω –και ζητώ και τη δική σας συμβολή, τη βοήθεια, αν θέλετε- να οργανώσουμε έτσι την κουβέντα σε όσο χρόνο μας μένει. Στην ουσία σας είπα έως τις 18.00’.

**ΒΑΣΙΛΕΙΟΣ ΟΙΚΟΝΟΜΟΥ:** Εγώ δεν ξαναμιλάω, αλλά θα μιλήσω όσο λέει ο Κανονισμός.

**ΠΡΟΕΔΡΕΥΩΝ (Γεώργιος Λαμπρούλης):** Να αξιοποιηθεί αυτός ο χρόνος και από τους εισηγητές-ειδικούς αγορητές των κομμάτων για να έχουν την παρέμβασή τους. Αυτό προσπαθώ να κάνω, το οποίο θα έπρεπε, κατά τη γνώμη μου, να έχει οργανωθεί από το πρωί, αν θέλετε να συνεννοηθούμε.

**ΒΑΣΙΛΕΙΟΣ ΟΙΚΟΝΟΜΟΥ:** Δεν είναι δική μας ευθύνη.

**ΠΡΟΕΔΡΕΥΩΝ (Γεώργιος Λαμπρούλης):** Κοιτάτε, η ώρα είναι 16.35’. έως τις 18.00΄ σας είπα. Μέσα σε εξήντα λεπτά και είκοσι πέντε, ογδόντα πέντε λεπτά, θα πρέπει να γίνει όλη αυτή η κουβέντα.

**ΒΑΣΙΛΕΙΟΣ ΟΙΚΟΝΟΜΟΥ:** Μην κοιτάτε εμένα. Δεν είναι δική μου ευθύνη αυτό.

**ΠΡΟΕΔΡΕΥΩΝ (Γεώργιος Λαμπρούλης):** Δεν θέλετε να σας κοιτάω; Έ, κάποιον κοιτάω, όλους τους κοιτάω.

**ΒΑΣΙΛΕΙΟΣ ΟΙΚΟΝΟΜΟΥ:** Εντάξει, δεν υπάρχει πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Λοβέρδος έχει τον λόγο για τέσσερα λεπτά.

Μετά θα ακολουθήσουν ο κ. Γιαννακίδης, ο κ. Μπασιάκος, ο κ. Δανέλλης, ο κ. Βρούτσης και θα συνεχίσουμε με όποιους εισηγητές-ειδικούς αγορητές θελήσουν να μιλήσουν.

Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, έχουμε προσπαθήσει –και σε ένα μεγάλο βαθμό το έχουμε επιτύχει ως Κοινοβουλευτική Ομάδα- να εξαιρούμε από τις συγκρούσεις και τις αντιπαραθέσεις μας τον Πρόεδρο της Βουλής και το Προεδρείο για πολύ σοβαρούς και συγκεκριμένους κοινοβουλευτικούς λόγους. Του ζητούμε με κάποια ευκαιρία που θα βρει να ανασκευάσει αυτά που είπε στην κ. Χριστοφιλοπούλου για εμάς.

Η κ. Χριστοφιλοπούλου διαμαρτυρήθηκε, μεταφέροντας διαμαρτυρία του προέδρου του Δικηγορικού Συλλόγου Σερρών, για την αστυνόμευση της συζήτησης και των ζυμώσεων Βουλευτών με τους επιστημονικούς φορείς του τόπου και της απήντησε ο κύριος Πρόεδρος της Βουλής, λέγων ότι είμαστε πίσω από προπηλακισμούς ή είμαστε πίσω από διαγραφές ή συμφωνούμε με διαγραφές από συλλογικούς φορείς.

Πρώτον, δεν είμαστε σαν το ΣΥΡΙΖΑ –εξ ιδίων κρίνουν τα αλλότρια- δεύτερον, διαφωνούμε με οποιονδήποτε προπηλακισμό εναντίον Βουλευτή για τη στάση του στην Αίθουσα αυτή και για διοικητικά μέτρα. Και επαναλαμβάνω, διαμαρτυρόμαστε ως Κοινοβουλευτική Ομάδα έντονα απέναντι στον Πρόεδρο της Βουλής και του ζητούμε –επαναλαμβάνω- να ανασκευάσει.

Κύριε Υπουργέ της Εργασίας και της Κοινωνικής Ασφάλισης, τρία θέματα. Το πρώτο θέμα σχετίζεται με την τροπολογία μας για την αυτονομία του ΟΓΑ. Θέλουμε μια συγκεκριμένη τοποθέτηση επ’ αυτού.

Το δεύτερο θέμα έχει να κάνει με την παρέμβασή σας σε τροποποιήσεις που δώσατε μεταβατικές περιόδους. Γιατί για τους υπόλοιπους ξαφνικός θάνατος; Γιατί αφού μπαίνετε στη λογική της μετάβασης; Δεν την είχατε ακολουθήσει το καλοκαίρι του ’15. Εκεί κάνατε ξαφνικό θάνατο για τα 67. Τώρα εδώ, φαίνεται να κάμπτεσθε και να εξαιρείτε κάποιους, αλλά δεν είναι ίση μεταχείριση η παρέμβασή σας. Θέλω να το σχολιάσετε

Τρίτον, σας λέγεται από όλες τις πτέρυγες της Βουλής, σας το είπε και η Πρόεδρος του ΠΑΣΟΚ και επικεφαλής της Δημοκρατικής Συμπαράταξης, η κ. Γενηματά, ότι υπάρχει ένα πρόβλημα με τις συντάξεις αναπηρίας. Διαμαρτύρεται ο Υφυπουργός σας, αλλά πραγματικά δεχόμενος ένα κομμάτι της τροπολογίας μας, ολοκληρώνετε την ίση σε σχέση με το παρελθόν εξαίρεση και αυτό είναι σωστό. Εμείς είχαμε πει ότι εξαιρείτε λιγότερους. Το διορθώνετε. Ωστόσο, σε σχέση με το ποσοστό τους κρατάτε 20% με 22% κάτω. Και αυτό δεν είναι μέτρο υπέρ των αδυνάτων, όπως επίσης, κυρίες και κύριοι της Συμπολίτευσης, δεν μπορεί η Βουλευτής της Πλειοψηφίας να εύχεται αυτή την ημέρα «χρόνια πολλά» στις μητέρες και να ψηφίζει σε λίγες ώρες τις μειώσεις στις συντάξεις χηρείας κατά 177 εκατομμύρια.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μα, είναι η ισχύουσα ρύθμιση.

**ΑΝΔΡΕΑΣ ΛΟΒΕΡΔΟΣ:** Υπάρχει η τραγική αντίφαση στο προκείμενο και δεν μπορεί σε τελευταία ανάλυση να θριαμβολογείτε από τα υπουργικά έδρανα ή από τα βουλευτικά έδρανα, κυρίες και κύριοι, όταν σήμερα έχετε αυτό το νομοθέτημα, που συγκροτεί το τελικό σας διαζύγιο με τους Έλληνες πολίτες, που θα επικυρωθεί απόψε το βράδυ με την ψηφοφορία. Πρέπει να είστε και λίγο προσεκτικοί και σεβαστικοί και να έχουν σχέση τα επιχειρήματά σας με τα όσα θέματα έχετε φέρει να ψηφιστούν σήμερα στη Βουλή.

Τέλος, ακούγοντας τον κ. Σταθάκη, αλλά και άλλους, προσπαθούσα να καταλάβω πώς η αναντιστοιχία ψηφιζομένων και αρθρωνόμενου λόγου μπορεί να συμβιβαστεί και αφού κάποιοι την επιχειρούν –δηλαδή άλλα αντί άλλων-, τι μου θυμίζει. Το καταλληλότερο παράδειγμα είναι οι Γενναίοι του Μπρανκαλεόνε, που παραβίαζαν έρημα κάστρα και θριαμβολογούσαν. Δεν έχετε κανένα δικαίωμα να αναφέρεστε στον Τύπο ή στα κόμματα της αντιπολίτευσης για τα όσα ελέχθησαν ή λέγονται για εκλογές και δημοψηφίσματα. Ο πρώτος που δύο μήνες μετά τις εκλογές μίλησε για εκλογές, είναι ο Πρόεδρος των Ανεξαρτήτων Ελλήνων και Υπουργός Εθνικής Αμύνας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Το επανέλαβαν αυτό –και περί δημοψηφισμάτων- μια σειρά από στελέχη σας τον περασμένο καιρό καθώς και περί εκλογών.

Έρχεστε εδώ να διαμαρτυρηθείτε γιατί και κάποιοι από την αντιπολίτευση ίσως να το έχουν πει ή ο Τύπος γράφει κάνοντας πολιτικό ρεπορτάζ τα δικά σας στελέχη. Κοιτάξτε να δείτε, υπάρχει κάτι το οποίο έχει πει ο Σαίξπηρ και το βρίσκω τρομερά επίκαιρο.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ**: Ολοκληρώνω, κύριε Πρόεδρε.

Έχει πει ότι ο δρόμος από τη σοβαρότητα στη γελοιότητα είναι πολύ μικρός. Όμως, αντιστρόφως ο δρόμος από τη γελοιότητα στη σοβαρότητα είναι πάρα πολύ μεγάλος.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γιαννακίδης, Βουλευτής από τον ΣΥΡΙΖΑ.

Ώσπου να ανέβει στο Βήμα ο κ. Γιαννακίδης, θα ήθελα να κάνω μια θερμή παράκληση. Μετά τον κ. Βρούτση, τον Κοινοβουλευτικό Εκπρόσωπο της Νέας Δημοκρατίας, όπως ήδη έχουμε αναγγείλει, δηλώστε μας από τώρα ποιοι από τους ειδικούς αγορητές ή τους εισηγητές επιθυμούν να μιλήσουν, για να ξέρουμε.

**ΒΑΣΙΛΕΙΟΣ ΟΙΚΟΝΟΜΟΥ:** Βάσει της κοινοβουλευτικής τάξεως.

**ΠΡΟΕΔΡΕΥΩΝ (Γεώργιος Λαμπρούλης):** Όσοι είναι εδώ, βεβαίως.

Κύριε Γιαννακίδη, έχετε τον λόγο.

**ΕΥΣΤΑΘΙΟΣ ΓΙΑΝΝΑΚΙΔΗΣ:** Ευχαριστώ, κύριε Πρόεδρε.

Ξεκινώντας οφείλουμε πρώτα να απαντήσουμε στο ερώτημα το αν είναι αναγκαία ή όχι η μεταρρύθμιση του ασφαλιστικού. Εμείς εκτιμούμε πως είναι γιατί πραγματικά θεωρούμε πως έχουμε να αντιμετωπίσουμε μια τραγική κατάσταση του συστήματος, μια κατάσταση την οποία έχουν δημιουργήσει οι προηγούμενες κυβερνήσεις με τις πολιτικές κακοδιαχείρισης, κατασπατάλησης των αποθεματικών ταμείων, σκάνδαλο με τα δομημένα, χρηματιστήριο, PSI το 2012, με την απώλεια περίπου 13 δισεκατομμυρίων ευρώ και έτσι έχει διαμορφωθεί σήμερα μια κατάσταση στο ΙΚΑ που έχει έλλειμμα κοντά στο ένα δισεκατομμύριο ευρώ και τον ΟΑΕΕ ένα έλλειμμα κοντά στα 500 εκατομμύρια.

Οι προηγούμενες κυβερνήσεις δόμησαν ένα σύστημα ασφάλισης πολύπλοκο και ανορθολογικό με πληθώρα άναρχων κανόνων και με πολύ μεγάλη ανισότητα εξαιτίας της πελατειακής λογικής με την οποία αντιμετώπιζαν το ασφαλιστικό σύστημα. Για να το συνειδητοποιήσει κανείς αυτό, αρκεί μονάχα να σκεφτεί πως το ΙΚΑ σήμερα έχει εννιακόσιους τριάντα διαφορετικούς τρόπους υπολογισμού των συντάξεων.

Τα παραπάνω, σε συνδυασμό με τις καταστροφικές πολιτικές σας που οδήγησαν την κοινωνία και τη νέα γενιά σε αδιέξοδα, εκτοξεύοντας την ανεργία, τη μαύρη και ανασφάλιστη εργασία, την ελαστική απασχόληση, μειώνοντας μισθούς και συντάξεις, καταστρέφοντας το 25% του ελληνικού ΑΕΠ, βυθίζοντας την ελληνική οικονομία στην ύφεση, δημιούργησαν μια εκρηκτική κατάσταση μέσα στην οποία οφείλουμε σήμερα να βρούμε διέξοδο.

Πιο ενδεικτικά, μόνο για το ΙΚΑ έχουμε μια μείωση 30% των εισφορών μεταξύ του 2010 και του 2014, 19,2% μείωση των ασφαλισμένων λόγω της εκτόξευσης της ανεργίας από το 12% σε πάνω από 25%. Οι άμεσα ασφαλισμένοι έχουν μειωθεί από 2,5 εκατομμύρια το 2009 σε λιγότερο από 2 εκατομμύρια το 2014, με το 28% να απασχολείται μερικώς έναντι του 16% του 2009, ενώ η σχέση συνταξιούχων προς ασφαλισμένους στο ΙΚΑ είναι 1/1,7, ενώ για να ήταν βιώσιμο θα έπρεπε να ήταν τουλάχιστον 1/2,1.

Οι μισθοί των ασφαλισμένων στο ΙΚΑ έχουν υποστεί μείωση 21,8% την τελευταία πενταετία, ενώ το 46% των νέων συμβάσεων εργασίας αφορούν μερική ή εκ περιτροπής απασχόληση, με αντίστοιχες αναλογικές μειώσεις στις καταβαλλόμενες εισφορές.

Μέσα σε αυτές τις συνθήκες οφείλουμε να πάρουμε πρωτοβουλίες και να οικοδομήσουμε ένα σύστημα κοινωνικής ασφάλισης που θα συνδυάζει την οικονομική βιωσιμότητα και την κοινωνική δικαιοσύνη, θεσπίζοντας ενιαίους κανόνες για όλους, αλλά και αντιμετωπίζοντας τα εκρηκτικά ελλείμματα των ταμείων χωρίς νέες οριζόντιες περικοπές, αλλά εξορθολογίζοντας το σύστημα.

Έτσι, με την προτεινόμενη μεταρρύθμιση προστατεύονται οι σημερινές κύριες συντάξεις μέσω του εργαλείου της προσωπικής διαφοράς, θεσπίζεται η εθνική σύνταξη, η οποία θα χρηματοδοτείται από τον κρατικό προϋπολογισμό και όχι από ασφαλιστικές εισφορές, ενδυναμώνεται ο αναδιανεμητικός χαρακτήρας του συστήματος κοινωνικής ασφάλισης, ενώ οι εισφορές θα είναι ανάλογες με το εισόδημα και όχι αυθαίρετες επί ασφαλιστικών κλάσεων.

Η θέση της Αντιπολίτευσης, και ιδιαίτερα των κομμάτων που φέρουν την αποκλειστική ευθύνη για τη σημερινή κατάσταση της χώρας, της οικονομίας και της κοινωνίας, παραμένει συνεπής στη γραμμή των κ. Σαμαρά-Βενιζέλου, πως όλα πήγαιναν καλά μέχρι τη στιγμή που οι ίδιοι έφυγαν από την εξουσία και πως τη συνολική ευθύνη για την κατάσταση της χώρας, της οικονομίας και κατ’ επέκταση και του ασφαλιστικού τη φέρνει ο ένας χρόνος διακυβέρνησης ΣΥΡΙΖΑ-ΑΝΕΛ. Βολικό επιχείρημα, αλλά καθόλου πειστικό.

Παράλληλα, συνεχίζει να υπερασπίζεται τις συνταγές του παρελθόντος, συνταγές των οριζόντιων περικοπών, της εφαρμογής της ρήτρας μηδενικού ελλείμματος στις επικουρικές, της ιδιωτικής ασφάλισης, της κατάσχεσης των αγροτικών επιδοτήσεων για χρέη προς τον ΟΓΑ.

Κυρίες και κύριοι συνάδελφοι, η συμφωνία που υπογράφηκε το καλοκαίρι του 2015, αποτέλεσμα μιας σκληρής και επίπονης διαπραγμάτευσης, έγινε νόμος του κράτους με ευρεία πλειοψηφία, άσχετα εάν σήμερα κάποιοι παριστάνουν τους ανήξερους.

Και για να είμαστε απολύτως ειλικρινείς, χωρίς τη διαπραγμάτευση της Κυβέρνησης θα έπρεπε να πετύχουμε πρωτογενή πλεονάσματα της τάξεως του 4,5% για το 2016, το 2017 και το 2018, το οποίο σημαίνει ότι θα αφαιρούνταν από την ελληνική οικονομία 20 δισεκατομμύρια περίπου, ενώ το 2014, τη χρονιά του υποτιθέμενου success story, η Κυβέρνηση Σαμαρά-Βενιζέλου δεν έπιασε το στόχο για 1,5% πρωτογενές πλεόνασμα, γιατί το πρωτογενές πλεόνασμα ήταν εντέλει 0,2%. Αυτό σημαίνει ότι το 2015 θα εκκινούσε με μέτρα ύψους τουλάχιστον 2 δισεκατομμυρίων ευρώ.

Κι επειδή ακριβώς, με τη συμφωνία του καλοκαιριού θεωρήσαμε πως παραβιάστηκε η εντολή του Γενάρη του 2015, επιλέξαμε να προσφύγουμε στην κρίση του ελληνικού λαού.

Τότε μας λέγατε ότι δεν χρειάζονται εκλογές και προκρίνατε τη συγκρότηση νόθας κυβέρνησης χωρίς νωπή λαϊκή εντολή. Είχατε συνηθίσει άλλωστε σε αυτές τις πρακτικές, ιδιαίτερα από τότε που ανοίξατε τις πόρτες της Ευρώπης στο ΔΝΤ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννακίδη, σας παρακαλώ, ολοκληρώνετε.

**ΕΥΣΤΑΘΙΟΣ ΓΙΑΝΝΑΚΙΔΗΣ:** Οι εκλογές του Σεπτέμβρη έγιναν υπό το πρίσμα της συμφωνίας σε ένα πολύ συγκεκριμένο πλαίσιο και με γνωστά τα μέτωπα της διαπραγμάτευσης που παρέμεναν ανοιχτά. Ο ελληνικός λαός έδωσε νέα εντολή για να προχωρήσουμε όχι μόνο σε ό,τι αφορά το κομμάτι της συμφωνίας αλλά κυρίως σε ό,τι αφορά το κομμάτι των αναγκαίων αλλαγών και συγκρούσεων, με τις παθογένειες και τα κακώς κείμενα του παρελθόντος.

Και ζητάτε εκλογές, οικουμενική, παραίτηση ή οτιδήποτε άλλο, όχι διότι σας απασχολεί η πορεία της χώρας, της οικονομίας και της κοινωνίας αλλά διότι βλέπετε ότι αυτή η Κυβέρνηση πέραν των άλλων προχωρά και σε ζητήματα που τόσα χρόνια κρύβατε κάτω από το χαλί. Λίστες εν δυνάμει φοροφυγάδων που πρωταγωνιστούν συνεργάτες του πρώην Πρωθυπουργού, προκήρυξη διαγωνισμού για τις τηλεοπτικές άδειες, όπου από το Βήμα της Βουλής βροντοφωνάζατε ότι δεν θα επιτρέψετε να γίνουν…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννακίδη, ήδη φτάσατε τα έξι λεπτά. Σας παρακαλώ πολύ. Συνεχίστε, αλλά ολοκληρώνετε, σας παρακαλώ.

**ΕΥΣΤΑΘΙΟΣ ΓΙΑΝΝΑΚΙΔΗΣ:** Ακούσαμε τι ήταν αυτό το οποίο είχε κάνει η Κυβέρνηση πέρα από το κομμάτι της συμφωνίας.

Οφείλουμε να δώσουμε μερικές απαντήσεις. Μέσα σε συνθήκες κρίσης διασφαλίσαμε την πλήρη και δωρεάν νοσηλευτική, διαγνωστική και φαρμακευτική κάλυψη όλων των ανασφάλιστων πολίτων και αυτό αφορά περίπου το 1/4 του ελληνικού πληθυσμού.

Το σχέδιο για την αναχαίτιση της ανθρωπιστικής κρίσης είναι σε πλήρη εξέλιξη και αφορά τετρακόσιους χιλιάδες συνανθρώπους μας. Ενεργοποιήσαμε σε τριάντα δύο δήμους θύλακες υψηλής ανεργίας, οκτάμηνα προγράμματα νέας γενιάς για τη στοχευμένη και ολοκληρωμένη καταπολέμηση της ανεργίας.

Σταματήσαμε τις απολύσεις στο δημόσιο και προχωράμε σε προσλήψεις, ιδιαίτερα στους τομείς που καταστρέψατε περισσότερο, όπως η υγεία και η παιδεία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννακίδη, εδώ ολοκληρώσατε. Κλείστε τώρα.

**ΕΥΣΤΑΘΙΟΣ ΓΙΑΝΝΑΚΙΔΗΣ:** Υπεγράφη η ΚΥΑ για την καλλιέργεια της βιομηχανικής κάνναβης, υλοποιώντας ένα νόμο που ήδη είχε ψηφιστεί από το 2013.

Γνωρίζουμε τις δυσκολίες που υπάρχουν μπροστά μας. Δεν θα υποκύψουμε στις πιέσεις των δανειστών, ούτε του ΔΝΤ, με το οποίο δυστυχώς ταυτίζεται ιδιαίτερα το κόμμα της Αξιωματικής Αντιπολίτευσης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, για να μιλήσουν περισσότεροι, αν είναι δυνατόν, να το κάνουμε τρίλεπτο.

(Θόρυβος – Διαμαρτυρίες)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μπασιάκος από τη Νέα Δημοκρατία.

**ΕΥΑΓΓΕΛΟΣ ΜΠΑΣΙΑΚΟΣ:** Κυρίες και κύριοι συνάδελφοι, η συζήτηση για το νομοσχέδιο που αφορά ασφαλιστικά μέτρα και μέτρα φορολογίας γίνεται σ’ ένα κλίμα αβεβαιότητας, ανασφάλειας, απελπισίας, που χαρακτηρίζει το σύνολο της κοινωνίας. Η κοινωνία βράζει. Υπάρχει απόγνωση, υπάρχει θλίψη, υπάρχει κατάθλιψη. Αυτό το βλέπει κανείς εύκολα αν συζητήσει με τον κόσμο, μ’ όλες τις κοινωνικές ομάδες, με το σύνολο των κοινωνικών ομάδων.

Το τελευταίο δίμηνο είχα την ευκαιρία να επισκεφθώ το σύνολο των δήμων και τέως κοινοτήτων της περιφέρειάς μου, της Βοιωτίας, και να δω πραγματικά το κλίμα απόγνωσης και απογοήτευσης που διακατέχει το σύνολο των πολιτών, αφού τα μέτρα τα οποία εξαγγέλλετε και τα οποία πρόκειται να έλθουν και σε επόμενο βήμα, πλήττουν το σύνολο της κοινωνίας.

Εδώ θεωρώ ότι είναι διαπραγματευτικό λάθος της Κυβέρνησης, όταν βαρύγδουπα επικαλείται «στοιχεία», να λέει ότι το 90% ή το 95% των πολιτών δεν θίγονται. Αυτό και μόνο δίνει επιχειρήματα, κύριοι Υπουργοί, αγαπητά μέλη της Κυβέρνησης, στους δανειστές να σας ζητάνε παραπάνω μέτρα. Δεν είναι δυνατό να λέτε ότι δεν θίγονται. Θίγονται και από το ασφαλιστικό και από το φορολογικό, που έχει έλθει και από τους έμμεσους φόρους που πρόκειται να φέρετε. Θίγονται από τα «κόκκινα» δάνεια.

Όταν κάποιος πολίτης πήρε καλόπιστα ένα στεγαστικό δάνειο, ακριβώς για να πληρώνει το τοκοχρεολύσιο που μπορούσε να δώσει με τους όρους της εποχής εκείνης, γίνεται το ακίνητό του να υποβαθμίζεται καταλυτικά, να μην μπορεί να το αξιοποιήσει ή να το πουλήσει και να είναι εκτεθειμένος στην τράπεζα, παρά το γεγονός ότι έχει εισφέρει και με δικούς του πόρους;

Αυτή, λοιπόν, η έλλειψη σταθερότητας σε συνδυασμό με την αύξηση της ανεργίας, με τη μείωση της απασχόλησης λόγω της αποχώρησης των βιομηχάνων, λόγω της αποβιομηχάνισης, της έλλειψης επενδύσεων και ενός κλίματος που δεν ενθαρρύνει ακόμα και αυτόν τον επιχειρηματία που μπορεί να προσλάβει, να προχωρήσει σε προσλήψεις και να επεκταθεί, οδηγεί σε πλήρη αβεβαιότητα την κοινωνία μας. Δεν υπάρχει καμμία κοινωνική τάξη που να ελπίζει σε κάτι καλύτερο. Έχουν περάσει τα μέτρα σας, έχουν ακουστεί εξαγγελίες, αλλά βέβαια υπάρχουν πολλές ανακολουθίες.

Σήμερα ο κόσμος βλέπει ότι αντί για την δέκατη τρίτη σύνταξη που είχατε υποσχεθεί, έχει σοβαρούς περιορισμούς και παρακρατήσεις στις συντάξεις, έχει πολύ μεγάλη αύξηση των εισφορών. Όταν, μάλιστα, δεν συνδυάζονται και με τη φοροδοτική ικανότητα του κάθε πολίτη. Προφανώς στη φοροδοτική ικανότητα ανήκει και η επιβολή πρόσθετων ασφαλιστικών εισφορών.

Πώς, λοιπόν, θα τα βγάλει πέρα, όταν το 60% ή το 70% των εισοδημάτων του προορίζεται να καλύψει φορολογικές ή ασφαλιστικές ανάγκες και μάλιστα σε μια περίοδο που ήδη είναι υπερχρεωμένος ο πολίτης από τα προηγούμενα βάρη, που ήδη υπάγεται σε δόσεις, που ήδη χρωστάει σε τράπεζες, που ήδη χρωστάει σε Οργανισμούς Κοινής Ωφέλειας; Αυτό, λοιπόν, το κλίμα της αβεβαιότητας δεν οδηγεί πουθενά.

Αντίθετα, υπάρχει ένα έναυσμα και μια πρόκληση και ένα κίνητρο να μετεγκατασταθούν ελληνικές επιχειρήσεις σε γειτονικές χώρες, που παρέχουν πολύ καλύτερους όρους φορολόγησης και εγκατάστασης με πολύ γρήγορη αδειοδότηση και πολύ χαμηλές εισοδηματικές κλίμακες, ώστε να μετεγκαθίστανται ελληνικές επιχειρήσεις στο εξωτερικό και να υπάρχει μια ελπίδα ότι ενδεχομένως θα κρατήσουν κάποιο υποκατάστημα στην Ελλάδα. Αυτό τι σημαίνει; Ανεργία.

Όταν, λοιπόν, έχουμε αυτά τα σοβαρά προβλήματα, που αφορούν τους ανέργους, τους μισθωτούς, τους συνταξιούχους, τους ελεύθερους επαγγελματίες στους οποίους δημιουργείτε ασφυκτικό κλίμα αυξήσεως εισφορών και φορολογίας, πώς περιμένουμε ανάκαμψη;

Ως γνωστόν, το πρόβλημά μας είναι το πρόβλημα του ελλείμματος και το πρόβλημα του δημόσιου χρέους. Το δημόσιο χρέος αποτιμάται ως ένας λόγος, ως ένα πηλίκο του δημοσίου χρέους σε απόλυτο αριθμό προς το Ακαθάριστο Εγχώριο Προϊόν(ΑΕΠ) που είναι το εισόδημα. Αν δεν κοιτάξουμε και το εισόδημα, τους τρόπους με τους οποίους θα αυξήσουμε το Ακαθάριστο Εγχώριο Προϊόν, πώς θα βελτιώσουμε τη σχέση αυτή και από 175% που είναι σήμερα το ποσοστό του χρέους ως προς το Ακαθάριστο Εγχώριο Προϊόν,πώς θα το μειώσουμε και πώς θα το βελτιώσουμε;

Κανείς δεν μιλάει για την ανάπτυξη, κανείς δεν μιλάει για τις επενδύσεις, κανείς δεν δίνει κίνητρα για επενδύσεις και προφανώς δεν μπορεί να υπάρξουν επενδύσεις όταν υπάρχουν τόσο υψηλοί φορολογικοί συντελεστές, όταν είναι τόσο δύσκολη η αδειοδότηση και όταν αντίστοιχα υπάρχουν τόσα πολλά κίνητρα σε γειτονικές χώρες.

Και έρχομαι τώρα στους αγρότες. Θίγουμε τους αγρότες. Οι αγρότες οριακά είναι βιώσιμοι. Δεν μπορούμε να τους κατηγορούμε τους αγρότες όταν οι τιμές των προϊόντων εξαρτώνται από τις τιμές διεθνώς, που για ορισμένα προϊόντα, όσοι είναι γνώστες από περιφέρειες γνωρίζουν ότι είναι ίδιες δραχμικά από το 1980.

Πάρτε για παράδειγμα το στάρι και το λάδι, που είναι κλασικά κοινά προϊόντα μας. Και το στάρι και το λάδι έχουν αντίστοιχες τιμές δραχμικά από το 1980. Βγαίνουν πολύ εύκολα κάποιοι και λένε ότι οι αγρότες κλέβουν. Μα, δεν μιλάω για τους κλέφτες. Μιλάω για τους υγιείς, για τους συνετούς και συνεπείς αγρότες επιχειρηματίες, οι οποίοι πρέπει να τα βγάλουν πέρα με ίδια τιμή του προϊόντος, με περίπου ίδια απόδοση,αλλά με πολύ υψηλό κόστος παραγωγής, που έχει αυξηθεί λόγω της ΔΕΗ, λόγω των ανταλλακτικών, λόγω της τιμής των λιπασμάτων κ.ο.κ. Τι κάνουμε για όλα αυτά; Τίποτε απολύτως.

Άρα, έχουμε τον πρωτογενή τομέα ο οποίος αντιμετωπίζει και άλλα προβλήματα: αυξημένο ηλεκτρικό ρεύμα, κατάργηση της επιστροφής ειδικού φόρου κατανάλωσης στο πετρέλαιο και μια σειρά άλλα προβλήματα όπως με ΦΠΑ, με επιδοτήσεις και αποζημιώσεις.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπασιάκο, ολοκληρώστε σας παρακαλώ.

**ΕΥΑΓΓΕΛΟΣ ΜΠΑΣΙΑΚΟΣ:** Πολύ επιγραμματικά, λοιπόν, θα ήθελα να πω ότι τα μέτρα αυτά δεν οδηγούν πουθενά. Ανεστάλη δυστυχώς με αφορμή την εκλογή του Προέδρου της Δημοκρατίας μια πολύ θετική προοπτική που παρείχε η προηγούμενη κυβέρνησή μας, που ήταν στα όρια να ξεπεράσουμε τον σκόπελο και να βρεθούμε μπροστά στις αγορές, και τώρα βρισκόμαστε σε ένα αδιέξοδο.

Εύχομαι τα πράγματα να πάνε καλύτερα, να μην λέμε ανακολουθίες και ψέματα για να καλύψουμε και να ευχαριστήσουμε τα αφτιά του κόσμου και να αντιμετωπίσουμε σοβαρά το πρόβλημα. Διότι η συνταγή είναι λάθος. Δεν πρόκειται να διανύσουμε ενάρετο κύκλο, να φέρουμε ανάπτυξη. Θα παραμείνουμε στην ύφεση, στην κρίση, στις δυσκολίες. Τα φερόμενα μέτρα μεταρρύθμισης είναι μέτρα απορρύθμισης. Για αυτό και τα καταψηφίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Βενιζέλος για δέκα λεπτά και μετά θα ακολουθήσουν οι Κοινοβουλευτικοί Εκπρόσωποι, όπως είχαμε πει, δηλαδή ο κ. Δανέλλης, ο κ. Βρούτσης και ο κ. Παππάς.

Ορίστε, κύριε Βενιζέλο, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Κυρίες και κύριοι Βουλευτές, έχουν περάσει δεκαέξι μήνες από τις εκλογές του Ιανουαρίου του 2015. Είναι, λοιπόν, λογικό και δίκαιο να αναρωτηθούμε πού ήταν τον Δεκέμβριο του 2014 η χώρα και πού βρίσκεται σήμερα. Βέβαια ουδέν κακόν αμιγές καλού.

Το καλό είναι ότι διαψεύστηκαν οι δημαγωγίες, τα ψέματα, οι συκοφαντίες, οι εύκολες υποσχέσεις, οι συνωμοσιολογίες, οι χυδαίοι λαϊκισμοί. Το καλό είναι ότι ναι, αποδείχθηκε ότι δεν υπήρχε κανένα οικονομικό και ηθικό έρεισμα της λεγόμενης «αντιμνημονιακής πολιτικής». Ούτε Πρόγραμμα Θεσσαλονίκης υπήρχε, ούτε η υπερήφανη διαπραγμάτευση, ούτε κόκκινες γραμμές, ούτε εναλλακτική στρατηγική, ούτε στοιχειώδης συνέπεια και αίσθηση ευθύνης.

Εκεί που φτύνατε γλείφετε. Το έχω πει πολλές φορές, αλλά τώρα πια αποδεικνύεται περίτρανα. Αντί για την κατάργηση του μνημονίου, φτάσαμε στο τρίτο και τώρα φτάνουμε στο τέταρτο μνημόνιο, συνδυασμένο μάλιστα με το ζήτημα του χρέους, ένα τέταρτο μνημόνιο για να δοθεί αυτό που έχει ήδη δοθεί από το 2012 και το οποίο δυστυχώς δεν μπορούν να προεξοφλήσουν θετικά για τη χώρα οι αγορές, διότι θα υπάρχει πάντα η εκκρεμότητα της εκπλήρωσης των προϋποθέσεων που θα τάσσει αυτό το συμπληρωματικό μνημόνιο.

Αντί για «λεβέντικες» μονομερείς ενέργειες, για ονομαστικό δήθεν «κούρεμα», για παύση πληρωμών, εκλιπαρείτε για μια δήλωση ότι θα δοθεί το συμπλήρωμα του PSI του 2012, το οποίο τώρα το βλέπετε βέβαια ως κάτι δυσθεώρητο.

Ουδέν κακόν αμιγές καλού. Το κακό, όμως, είναι μεγάλο. Γιατί από θετικούς ρυθμούς ανάπτυξης το 2014 -ήδη από το δεύτερο εξάμηνο του 2013- βρεθήκαμε ξανά σε σωρευτική ύφεση αυτά τα δύο οικονομικά έτη και νομίζω ότι οι οιωνοί είναι πάρα πολύ άσχημοι.

Η συνολική απώλεια ξεπερνάει σωρευτικά τις 7 μονάδες του ΑΕΠ. Γι’ αυτό οδηγούμαστε σε σκληρά αντικοινωνικά μέτρα για το ασφαλιστικό και σε υπέρμετρη φορολογική επιβάρυνση. Γιατί χάσαμε τη δυναμική της ανάπτυξης και ξαναγυρίσαμε στην ύφεση. Η οπισθοχώρηση, που ήταν συνειδητή πολιτική επιλογή, έχει κόστος για τους Έλληνες και τις Ελληνίδες στο ασφαλιστικό, στο φορολογικό, στην απασχόληση, στις επιχειρήσεις, στην προοπτική της χώρας.

Από το πρωτογενές πλεόνασμα και το κοινωνικό μέρισμα του 2013, αν το θυμάστε, ξαναγυρίσαμε στην εκκρεμότητα αν μπορούμε να επιτύχουμε πρωτογενές πλεόνασμα και πόσο, λες και το πρωτογενές πλεόνασμα μπορεί να επιτευχθεί μόνο του, χωρίς τον παρονομαστή που είναι ο θετικός ρυθμός ανάπτυξης. Για να πετύχεις πλεόνασμα πρέπει να έχεις θετικό ρυθμό ανάπτυξης. Πάντα έτσι έλεγε η συμφωνία μας με τους εταίρους και δανειστές.

Η χώρα είχε πρωτογενές πλεόνασμα για εννιά χρόνια συνεχώς, σας θυμίζω, από το 1994 μέχρι και το 2003, αλλά βέβαια με υψηλούς ρυθμούς ανάπτυξης. Τώρα αντί να συζητάτε για τον παρονομαστή, για τον ρυθμό ανάπτυξης που πρέπει να επιτύχει η χώρα, έχετε ξαναεγκλωβιστεί σε μια στείρα συζήτηση για το αν ισχύει η εκτίμηση περί πλεονάσματος του ΔΝΤ ή της Ευρωπαϊκής Επιτροπής. Κι όλα αυτά επειδή χάνετε σκοπίμως χρόνο σε βάρος του εθνικού συμφέροντος, σε βάρος της οικονομικής κατάστασης των πολιτών, μόνο και μόνο για να βρείτε εσωκομματικά προσχήματα. Γιατί η κοινωνία δεν πιστεύει ούτως ή άλλως τίποτα πια απ’ όσα λέτε. Όμως έχετε ανάγκη από εσωκομματική αφήγηση, γιατί μόνον έτσι μπορεί να συγκρατηθεί μια ομάδα στην εξουσία.

Επιπλέον, έχετε κάνει το ακόμα χειρότερο: Έχετε κάνει την ατυχέστατη διασύνδεση της αξιολόγησης, του προσφυγικού και της εξωτερικής πολιτικής και πολιτικής ασφάλειας και άμυνας. Αυτό οδηγεί σε επικίνδυνη υποβάθμιση της εθνικής ισχύος. Θέτει υπό πίεση τα εθνικά συμφέροντα στο Αιγαίο και στην Ανατολική Μεσόγειο. Η παρουσία του ΝΑΤΟ ήταν απολύτως ανεπεξέργαστη και έχει καταστεί επικίνδυνη. Οι τουρκικές μονομερείς διεκδικήσεις και αμφισβητήσεις, κατά παράβαση του διεθνούς δικαίου, καταγράφονται και ρηματικά αλλά και στην πράξη καθημερινά, δυστυχώς. Και κανείς δεν παρακολουθεί τι συμβαίνει στην Κύπρο.

Η Γευγελή και όχι η Ειδομένη, δηλαδή η πρώτη πόλη της πρώην Γιουγκοσλαβικής Δημοκρατίας της Μακεδονίας έχει γίνει το de facto ευρωπαϊκό σύνορο. Και εμείς έχουμε γίνει ενιαίος χώρος με την Τουρκία και οι ροές εξαρτώνται από την Τουρκία, την εσωτερική πολιτική της κατάσταση, τη σύγκρουση Ερντογάν-Νταβούτογλου, το αν θα δοθεί η άρση της υποχρέωσης έκδοσης βίζας για τους Τούρκους πολίτες.

Αναρωτιέμαι: έχετε συνείδηση της βλάβης που προκαλέσατε και προκαλείτε στην οικονομία και στην εθνική ισχύ; Έχετε συνείδηση των κωμικοτραγικών ανακολουθιών;

Μπορώ να επικαλεστώ πολλά παραδείγματα. Νομίζω ότι το πιο σχολικό είναι η στάση σας σε σχέση με το Διεθνές Νομισματικό Ταμείο. Μας ασκούσατε κριτική όταν λέγαμε ότι δεν θέλουμε να μετέχει το ΔΝΤ στην προληπτική πιστωτική γραμμή, αν τη θυμάστε, στην οποία θα μπαίναμε τον Μάρτιο του 2015. Εσείς το θέλατε ως μοχλό για παρέμβαση στο χρέος. Η παρέμβαση στο χρέος, όμως, θα γίνει από τους Ευρωπαίους εταίρους που έχουν δώσει το δάνειο. Μετά ζητήσατε, με αίτησή σας επισήμως, τη συμμετοχή του ΔΝΤ στο τρίτο πρόγραμμα και αυτό ακόμα δεν έχει διασφαλιστεί. Το τρίτο μνημόνιο είναι μόνο με την Ευρώπη. Τώρα το καταγγέλλετε. Μετά μπλεχτήκατε με ανόητο και ζημιογόνο τρόπο στην υπόθεση της υποκλοπής της συνομιλίας.

Και τώρα; Τώρα μας φέρατε το χειρότερο ασφαλιστικό, όπως είπα, λόγω της ύφεσης και της οπισθοχώρησης και επίκειται δυστυχώς συνέχεια, γιατί δεν κλειδώνουν οι αριθμοί.

Φέρατε το πιο αντιαναπτυξιακό φορολογικό και επίκειται συνέχεια και έχουν καταρρεύσει όλα, οι κόκκινες γραμμές, τα κόκκινα δάνεια, όλες οι ενστάσεις, οι επιφυλάξεις, τα πάντα.

Κοιτάξτε, να έχετε συνείδηση των αριθμών. Τα 12,5 δισεκατομμύρια ευρώ μέτρα είναι το ελάχιστο και όχι το μέγιστο των μέτρων που θα αναγκαστεί, δυστυχώς, να λάβει η χώρα με την ευθύνη της Κυβέρνησης και την ψήφο της κοινοβουλευτικής πλειοψηφίας ΣΥΡΙΖΑ-ΑΝΕΛ. Και αυτό εν έτει 2016, όταν παραλάβατε τη χώρα υπό συνθήκες πρωτογενούς πλεονάσματος. Και κάνατε την προκλητική σύγκριση με το τι βρήκαμε εμείς το 2009, το 2010, το 2011 με πρωτογενές έλλειμμα 10,5%, δημοσιονομικό έλλειμμα 15,7% και έλλειμμα τρεχουσών συναλλαγών 15% του ΑΕΠ.

Ποιο είναι, λοιπόν, το σχέδιό σας, κυρίες και κύριοι της Κυβέρνησης; Ας πούμε ότι το ένα σενάριο είναι το αθώο, το θεσμικό, η εφαρμογή του τρίτου και τέταρτου μνημονίου, η λήψη μέτρων και άλλων μέτρων και πάλι μέτρων, η απλή υπόσχεση των εταίρων περί του συμπληρώματος του PSI στο χρέος, αλλά με όρους που διατηρούν την αμφιβολία στις αγορές και μετά, το αγκίστρωμα στην εξουσία και η αναμονή της ανάκαμψης το 2018, ώστε να κεφαλαιοποιήσετε πολιτικά την υποτιθέμενη ανάκαμψη, εφαρμόζοντας πιστά τη μνημονιακή πολιτική στην πιο ακραία μορφή. Αυτό είναι πολύ απλό, αλλά και πολύ δύσκολο σενάριο, γιατί η ίδια η παρουσία σας το καθιστά ανέφικτο και το υπονομεύει.

Το δεύτερο σενάριο είναι το «βλέποντας και κάνοντας», σε βάρος του τόπου, μεροδούλι-μεροφάι, αρκεί να μένετε στην εξουσία μέρες, ώρες, έναντι παντός τιμήματος. Είναι σενάριο ανεπαρκές και επικίνδυνο λόγω του μεγέθους των ευθυνών σας.

Σενάριο τρίτο -αυτό που θέλω να υπογραμμίσω- είναι να παίξετε και πάλι εν ου παικτοίς, ρίχνοντας την ευθύνη στους κακούς εταίρους, στο ΔΝΤ, στον Σόιμπλε, στην κακή Αντιπολίτευση, παίζοντας ένα ακραίο τυχοδιωκτικό παιγνίδι με τους θεσμούς, με τη δικαιοσύνη, με τις ανεξάρτητες αρχές, με το δημοψήφισμα, ένα επικίνδυνο παιγνίδι με τα εθνικά θέματα, ένα επικίνδυνο παιγνίδι με το νόμισμα.

Άρα, το ζήτημα δεν είναι ζήτημα οικονομίας, αλλά δημοκρατίας και κράτους δικαίου, γιατί όλα αυτά που περιγράφω δεν είναι ζητήματα οικονομικής πολιτικής, αλλά ζητήματα σεβασμού των θεσμών, της δημοκρατίας και του κράτους δικαίου, των ανθρωπίνων δικαιωμάτων.

Μην αποτολμήσετε κάτι τέτοιο και κυρίως μην έχετε την ψευδαίσθηση ότι η επιβεβαίωση της κοινοβουλευτικής πλειοψηφίας έχει αξία μεγαλύτερη από τη συγκυρία μέσα στην οποία γίνεται.

Οι κυβερνήσεις, κυρίες και κύριοι Βουλευτές, δεν πέφτουν μόνο όταν χάνουν την κοινοβουλευτική πλειοψηφία ούτε όταν αυτές κρίνουν ότι πρέπει να κάνουν την επιλογή των πρόωρων εκλογών. Πέφτουν υπό το βάρος της κοινής κατακραυγής και ακόμα χειρότερα, πέφτουν υπό το βάρος της ευθύνης τους, όταν παίζουν με τη φωτιά.

Έχετε εγκλωβιστεί στην υπαρξιακή σας αντίφαση. Έχετε, όμως, δυστυχώς εγκλωβίσει και τη χώρα σε ένα εθνικό αδιέξοδο. Η χώρα χρειάζεται να ελπίσει και εσείς την απειλείτε και την τρομάζετε, για να έχετε δήθεν πολιτική αφήγηση. Η χώρα χρειάζεται να ενωθεί και εσείς τη διχάζετε σε μια ψευτοταξική βάση, ισοπεδώνοντας τα πάντα στο χαμηλότερο επίπεδο. Η χώρα χρειάζεται να προχωρήσει, να υπερβεί το μνημόνιο, να βγει από την κρίση και εσείς τη βάζετε ολοένα βαθύτερα σε καθεστώς μνημονίου, παίζοντας τα καλά παιδιά των Ευρωπαίων πιστωτών.

Το ζήτημα της Ελλάδας είναι πρωτίστως πολιτικό, λοιπόν. Συνίσταται στο γεγονός ότι βρίσκεστε εσείς στην Κυβέρνηση, εκβιάζοντας την ιστορία και αυτό εκ των πραγμάτων δεν μπορεί να τραβήξει πολύ.

Σας ευχαριστώ.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ και του Ποταμιού)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο θα δώσουμε στον κ. Κουρουμπλή, πριν ξεκινήσουν οι Κοινοβουλευτικοί Εκπρόσωποι, όπως είχαμε προαναγγείλει. Έχει δηλωθεί από τη Γραμματεία της Κυβέρνησης ότι θα μιλήσει ο κ. Κουρουμπλής.

**ΓΕΩΡΓΙΟΣ ΜΑΥΡΩΤΑΣ:** Κύριε Πρόεδρε, είπαμε ότι θα μιλήσει ο κ. Δανέλλης.

**ΠΡΟΕΔΡΕΥΩΝ (Γεώργιος Λαμπρούλης):** Ναι, θα μιλήσει μετά τον κύριο Υπουργό.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, παρακολουθούμε αυτές τις ημέρες τους εκπροσώπους της Αντιπολίτευσης με μία λογική που πραγματικά προκαλεί τη σκέψη, με μία διασαλπιζόμενη έπαρση, σαν να έχουν κατέβει από παρθενογένεση, σαν να μην έχουν κυβερνήσει τη χώρα. Το ερώτημα είναι πώς έφθασε η χώρα εδώ. Δεν υπάρχει καμμία ευθύνη σε κανέναν; Δεν υπάρχουν ευθύνες για το πώς διαχειρίστηκαν τα ασφαλιστικά ταμεία όλα αυτά τα χρόνια όσοι είχαν αυτήν την ευθύνη;

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Εγώ άκουσα με πολλή προσοχή τον κ. Βενιζέλο. Να μάθετε να ακούτε. Μπορείτε να ανεβείτε στο Βήμα και να απαντήσετε. Αφήστε τα αυτά.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ. Μη διακόπτετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Όταν απευθύνεστε σε μένα, να είστε προσεκτικοί.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Ναι, ναι. Μπορείτε να κραυγάζετε. Εντάξει. Με τις κραυγές νομίζετε ότι θα λειάνετε τις ευθύνες που έχετε.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ. Οι όποιες διακοπές κάνετε είναι σε βάρος των επόμενων ομιλητών.

Συνεχίστε, κύριε Κουρουμπλή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, τα ταμεία ακόμα και σήμερα δεν έχουν ολοκληρωμένο μηχανογραφικό σύστημα. Πότε έπρεπε να είχε γίνει αυτό, κυρίες και κύριοι; Και αν είχε γίνει εδώ και είκοσι χρόνια που υπήρχαν οι δυνατότητες της τεχνολογίας, πόσο θα είχαν προστατευτεί από τη σπατάλη και την αρπαγή από προέδρους σε ταμεία που αγόραζαν χωρίς αποφάσεις των διοικητικών συμβουλίων σάπιες μετοχές και πλούτιζαν αυτοί εις βάρος των ταμείων;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κυβερνητικός Βουλευτής ήσασταν.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Πόσα θα είχαν προβλεφθεί και προληφθεί από τις συντάξεις-«μαϊμούδες», τις πλασματικές συντάξεις;

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κάνετε λίγη ησυχία. Αν θέλετε να συζητήσετε, μπορείτε να βγείτε και εκτός Αίθουσας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Για όλα αυτά, λοιπόν, σας μίλησε χθες και ο προσκληθείς από την Αντιπολίτευση κ. Γιαννίτσης που γνωρίζει αρκετά γι’ αυτά τα ζητήματα, δηλαδή για το είχε συμβεί στα ταμεία όλα αυτά τα χρόνια. Ξέρετε, όμως, η μνήμη πονά όταν την αγγίζεις.

Με ρητορεύματα, λοιπόν, έρχεστε εδώ, χωρίς αιδώ και χωρίς να αναλαμβάνετε τις ευθύνες σας, γιατί θέλει γενναιότητα στην πολιτική να αναλαμβάνεις τις ευθύνες σου και να λες «Ναι, υπήρξαν λάθη, υπήρξαν αδυναμίες που οδήγησαν σ’ αυτά». Τέλος πάντων, δεν έγινε μεταφυσικά αυτή η καταστροφή. Δεν ήρθε από τον ουρανό. Ήταν αποτέλεσμα συγκεκριμένων επιλογών που έγιναν.

Έρχεστε εδώ, λοιπόν, κλαυθμυρίζοντας με κροκοδείλια δάκρυα για τις συντάξεις. Πονάτε για τις συντάξεις. Όταν, όμως, είχατε όλοι την ευχέρεια να προστατεύσετε τις μικρές συντάξεις των 500 ευρώ –γιατί το είχατε αυτό το δικαίωμα, είχατε αυτή τη δυνατότητα- κάνατε αυτό που λέει ο Αριστοτέλης. Έλεγε ότι η μεγαλύτερη ανισότητα είναι να εξισώνεις τις ανισότητες. Αυτό κάνατε.

**ΜΙΧΑΗΛ ΤΖΕΛΕΠΗΣ:** Κι εσύ το ψήφισες το πρώτο μνημόνιο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κόψατε, λοιπόν, τις μικρές συντάξεις των 500 ευρώ, κόψατε και το δώρο Χριστουγέννων και Πάσχα, κόψατε και το επίδομα. Αυτά τα ξέρει ο ελληνικός λαός.

(Θόρυβος στην Αίθουσα)

Έχει μνήμη ο ελληνικός λαός. Ξέρει, λοιπόν, πού είναι οι ευθύνες. Ξέρει και τις ευθύνες του καθενός ξεχωριστά. Εσείς νομίζετε, όμως, ότι θα απαλλαγείτε με βάση τη ναπολεόντεια ρήση που έλεγε ότι τα εγκλήματα έχουν συλλογική ευθύνη. Δεν είναι έτσι, όμως. Υπάρχει και η ευθύνη του καθενός και κυρίως όσων κυβέρνησαν και είχαν την ευθύνη και τη δυνατότητα να λάβουν αποφάσεις, να κάνουν σωστή διαχείριση, να προστατεύσουν το δημόσιο χρήμα.

Σήμερα, λοιπόν, το ασφαλιστικό σύστημα βρίσκεται εκεί που βρίσκεται. Υπάρχει άνθρωπος στην Ελλάδα ή στην Ευρώπη που αμφισβητεί ότι έχει ανάγκη μιας ριζικής παρέμβασης; Αντί να έρθετε, λοιπόν, εδώ και να κάνετε μια δημιουργική συζήτηση, με εναλλακτικές προτάσεις διορθωτικού χαρακτήρα ενδεχομένως σε επιμέρους ζητήματα, έρχεστε με κατάρες, με οργές, σαν να μην έχετε καμμία συμμετοχή σε ό,τι έχει συντελεστεί.

Κυρίες και κύριοι συνάδελφοι, βρισκόμαστε σε μια πολύ κρίσιμη στιγμή και όλοι αναγνωρίζουν ότι η πολιτική σταθερότητα στη χώρα συνδέεται άμεσα με αυτό που ζητάμε όλοι και ο καθένας το προσεγγίζει με τον δικό του τρόπο, την περίφημη ανάπτυξη. Όλοι για ανάπτυξη μιλάμε. Βέβαια και εκεί υπάρχει ένα ζήτημα. Άλλοι μιλούν για ανάπτυξη που έχει στόχο της τους αριθμούς και άλλοι μιλάνε για ανάπτυξη που έχει στόχο της την κοινωνία, τη συλλογική δυνατότητα όλων να συμμετέχουν στο προϊόν της ανάπτυξης. Όμως ας το αφήσουμε αυτό προς το παρόν στην άκρη.

Ενώ, λοιπόν, όλοι αναγνωρίζουμε αυτή την αναγκαιότητα κι ενώ ακόμα και ο κ. Στουρνάρας πριν από έναν μήνα είπε σε δημόσια δήλωσή του ότι είναι συνάρτηση το ζήτημα της ανάπτυξης με την πολιτική σταθερότητα, έρχεστε εδώ και ζητάτε να ανατραπεί μια κυβέρνηση την οποία ψήφισε ο ελληνικός λαός πριν από οκτώ μήνες.

Κυρίες και κύριοι συνάδελφοι, κονιοποιείτε την ίδια τη δημοκρατία όταν σας διακατέχει αυτή η λογική, γιατί ακριβώς έρχεστε να ζητήσετε να σταματήσει μια προσπάθεια. Αφήστε, λοιπόν, να κυβερνήσει αυτή η παράταξη την οποία ψήφισε ο ελληνικός λαός και που είχε το ήθος και την πολιτική παρρησία και παρουσία να πει στον ελληνικό λαό στις εκλογές του Σεπτεμβρίου τι δυσκολίες τον περιμένουν. Και ήταν η πρώτη φορά στα δημόσια πράγματα που συνέβη κάτι τέτοιο. Αντί, λοιπόν, να δείξετε υπομονή και δημιουργική κριτική, ο στόχος σας είναι να ανατραπεί η Κυβέρνηση. Και διερωτάται κανείς: Τόσο πάθος έχετε με τις καρέκλες; Δεν μπορείτε να κάνετε καθόλου υπομονή;

(Γέλωτες - χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

Σας βλέπει ο κόσμος. Βλέπει και εσάς, βλέπει και εμένα. Σας βλέπει!

(Θόρυβος -διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ -ΔΗΜΑΡ)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αποστάτη! Μιλάς και προκαλείς κι από πάνω!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ! Μη διακόπτετε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Έχετε γίνει «ουρά» της Δεξιάς,…

(Θόρυβος -διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ -ΔΗΜΑΡ)

…είστε η νεοδεξιά αυτή τη στιγμή και αφού δεν μπορείτε να προστατεύσετε την ιστορία της παράταξής σας, μην την εξευτελίζετε. Αυτό έχω να σας πω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ντροπή σου!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, δεν άκουσα τους εξαιρετικούς ομιλητές της Αντιπολίτευσης αυτές τις ημέρες να μιλούν για αυτήν την έρευνα του Ινστιτούτου του Βερολίνου, του οποίου πρόεδρος είναι ένας οικονομολόγος που είναι σύμβουλος της γερμανικής κυβέρνησης. Τι έκανε αυτό το ινστιτούτο; Δούλεψε συστηματικά για το κάθε δάνειο. Και πού κατέληξε; Κατέληξε στο ότι με 220 δισεκατομμύρια δάνεια το μόνο που κάνατε ήταν να σώσετε τις γερμανικές και γαλλικές τράπεζες και το διεφθαρμένο ελληνικό τραπεζικό σύστημα. Αυτό κάνατε.

Και αφού κραυγάζετε εναντίον μου πάρτε τα Πρακτικά για να διαβάσετε ότι όταν ήμουν Βουλευτής του ΠΑΣΟΚ δεν ψήφισα τη διάταξη που ήρθε τότε -πριν με διαγράψουν- για την εγγύηση που έδινε το κράτος στις τράπεζες, ζητώντας να υπάρξει ένα ποσοστό των χρημάτων αυτών για την πραγματική οικονομία.

Πόσα πήγαν από τα 220 δισεκατομμύρια, προστατεύοντας τις ξένες τράπεζες, στην πραγματική ελληνική οικονομία; Εννέα δισεκατομμύρια. Και πώς θα γίνει η ανάπτυξη; Μεταφυσικά, κυρίες και κύριοι συνάδελφοι;

Αυτή είναι η πραγματικότητα. Απέναντι σε αυτό το έγκλημα, που συνετελέσθη, δεν θα αναλάβει κανένας πολιτική ευθύνη να πει ότι πράγματι έγινε ένα λάθος;

Θα σας πω κάτι. Πολύ σύντομα θα ξέρουμε πώς έγινε η διαχείριση των δανείων και στα άλλα κράτη που είχαν μπει σε πρόγραμμα και τότε να δούμε τι θα απαντήσετε σε αυτά τα ζητήματα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, επειδή ολοκληρώθηκε ο χρόνος, θερμή παράκληση να ολοκληρώσετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Εντάξει, κύριε Πρόεδρε.

Κυρίες και κύριοι συνάδελφοι, υπάρχει κι ένα μεγάλο ζήτημα που αυτήν τη στιγμή εξελίσσεται στην Ευρώπη και αφορά την TTIP. Αντί να συζητάμε γι’ αυτά τα μεγάλα ζητήματα που επιχειρούν να περιορίσουν τις κρατικές οντότητες, δίνοντας εξουσία στις πολυεθνικές εταιρείες να ενάγουν τα κράτη, αντί να συζητούμε αυτά τα ζητήματα που μπορούν να μετατρέψουν τα παιδιά μας και τα εγγόνια μας σε νεοδούλους στην Ευρώπη, ακούμε συνεχώς μια στείρα, αρνητική κριτική.

Θα ακούσουμε σε λίγο και τους αρχηγούς των κομμάτων. Θα ακούσουμε και τον κ. Μητσοτάκη. Διάβαζα προχθές την πρόταση μομφής που έκανε η Νέα Δημοκρατία στον Ανδρέα Παπανδρέου. Οι χαρακτηρισμοί εκείνης της εποχής ήταν: «Είσαι ψεύτης, είσαι ανίκανος, πρέπει να φύγεις. Είσαι ο άνθρωπος που κατέστρεψε την Ελλάδα».

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουρουμπλή, ολοκληρώνετε σας παρακαλώ πολύ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Τελειώνω, κύριε Πρόεδρε.

Αυτά έλεγε τότε ο κ. Μητσοτάκης, αυτά λέει και σήμερα ο νέος Αρχηγός της Νέας Δημοκρατίας. Όμως, δεν μας είπε ο νέος Αρχηγός της Νέας Δημοκρατίας για τις μεταρρυθμίσεις που έκανε στο συγκεκριμένο Υπουργείο. Τι έκανε για τη διαλειτουργικότητα των βάσεων δεδομένων; Τι έκανε για την κωδικοποίηση της νομοθεσίας; Γιατί ξοδεύτηκαν 7 δισεκατομμύρια ευρώ από το 2000 μέχρι σήμερα για τη διαλειτουργικότητα των βάσεων δεδομένων και δεν κουμπώνει κανένα σύστημα το ένα με το άλλο; Σ’ αυτά δεν θα απαντήσει κανείς ποτέ;

Κυρίες και κύριοι συνάδελφοι, υπάρχει κι ένα ζήτημα -και θα κλείσω, κύριε Πρόεδρε- που αφορά τις διακόσιες χιλιάδες νέων εγκεφάλων που τις σπούδασε ο ελληνικός λαός, η ελληνική οικογένεια, η Ελληνίδα μάνα –και είναι και σήμερα η γιορτή της μάνας- από το αίμα της ψυχής της. Και σήμερα αυτοί οι άνθρωποι, αντί να προσφέρουν τις υπηρεσίες τους στην πατρίδα, έχουν πάρει των ομματιών τους και βρίσκονται στο εξωτερικό. Εγώ, σε ό,τι με αφορά, στην ευθύνη που μπορώ να έχω, στον χρόνο που είμαι σε τέτοια θέση, αισθάνομαι υπόλογος απέναντι σε αυτούς τους ανθρώπους. Κανέναν δεν άκουσα, όμως, αυτές τις ημέρες να μιλήσει γι’ αυτούς τους ανθρώπους.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ πολύ, ολοκληρώστε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κλείνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Υπάρχουν πλέον ασφυκτικά στενά περιθώρια χρόνου.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Η πατρίδα έχει ανάγκη από ένα νέο αφήγημα, ένα νέο γενεσιουργό πατριωτισμό, που πραγματικά θα μετουσιώσει την κοινωνική αδράνεια και την κοινωνική παθητικότητα σε μια συλλογική προσπάθεια να βγάλουμε όλοι μαζί τον τόπο απ’ αυτήν την κρίση. Εδώ, λοιπόν, είναι πεδίον δόξης λαμπρόν. Θα κριθούμε όλοι. Και οι συμπολιτευόμενοι και οι αντιπολιτευόμενοι.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

Θα κριθούμε όλοι από τη στάση και τη συμπεριφορά μας κι εκεί θα καταγράψουμε το τι έχει ο καθένας μέσα στη σκέψη του και μέσα στο μυαλό του. Σας καλώ, λοιπόν, έστω και τώρα «την δωδεκάτη και πέντε», που έλεγε ο Ιωάννης ο Χρυσόστομος, να αναλάβετε τις ευθύνες σας, να επιδείξετε μέτρο, να επιδείξετε εχεφροσύνη για να μπορέσετε να φανείτε έστω και τώρα χρήσιμοι στον τόπο.

Ευχαριστώ.

(Χειροκροτήματα)

(Θόρυβος – Αποδοκιμασίες από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο για λίγα δευτερόλεπτα στον κ. Αλεξιάδη, που τον είχε ζητήσει για κάποια διευκρίνιση.

**ΓΕΡΑΣΙΜΟΣ ΜΠΑΛΑΟΥΡΑΣ:** Κύριε Πρόεδρε, τι πράγματα είναι αυτά;

**ΠΡΟΕΔΡΕΥΩΝ (Γεώργιος Λαμπρούλης):** Δεν κατάλαβα. Τι φωνάζετε;

**ΓΕΡΑΣΙΜΟΣ ΜΠΑΛΑΟΥΡΑΣ:** Να κάνετε παρατήρηση. Γιουχάρουν, κύριε Πρόεδρε. Πού είμαστε;

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αλεξιάδης για να κάνει κάποιες διευκρινίσεις.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, δεν θέλω να κάνω ούτε νομοτεχνική βελτίωση ούτε να καταθέσω κάποια τροπολογία. Θα ήθελα να κάνω μια διευκρίνιση, γιατί έχει δημιουργηθεί μια αναστάτωση. Υπάρχουν και αναρτήσεις κ.λπ. .

Όσον αφορά το τι γίνεται με το αφορολόγητο μετά τις 20.000 ευρώ, στο άρθρο 112, πρώην άρθρο 113, όπως έχει διαμορφωθεί μετά την τροπολογία και τη νομοτεχνική βελτίωση, εξακολουθεί να υπάρχει η παράγραφος 2, η οποία αναφέρει ότι για φορολογητέο εισόδημα από μισθωτές υπηρεσίες και συντάξεις το οποίο υπερβαίνει το ποσό των 20.000 ευρώ, το ποσό της μείωσης μειώνεται κατά 10 ευρώ ανά 1000 ευρώ του φορολογούμενου εισοδήματος από μισθούς και συντάξεις. Άρα, δεν υπάρχει κανένα πρόβλημα. Το τακτοποίησε το θέμα η χθεσινή τροπολογία και η νομοτεχνική βελτίωση.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κ. Αλεξιάδη για τη διευκρίνιση.

Τον λόγο έχει ο Κοινοβουλευτικός Εκπρόσωπος από το Ποτάμι, κ. Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Ας γυρίσουμε σελίδα, λοιπόν.

(Θόρυβος στην Αίθουσα)

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** ….(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Τριανταφυλλίδη, κάντε ησυχία! Είναι σε βάρος όλων των Βουλευτών και Κοινοβουλευτικών που θέλουν να μιλήσουν. Σας παρακαλώ πολύ ηρεμία!

Ελάτε, κύριε Δανέλλη, συνεχίστε.

**ΣΠΥΡΙΔΩΝ ΔΑΝΕΛΛΗΣ:** Έλεγα, λοιπόν, ότι θέλω να καταθέσω την απόλυτη διαφωνία μου…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Γιατί σε έθιξα;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Προσπάθησα…

**ΠΡΟΕΔΡΕΥΩΝ (Γεώργιος Λαμπρούλης):** Σε παρακαλώ πολύ. Δεν σου έδωσα τον λόγο. Διακόπτεις ομιλητή, Κοινοβουλευτικό Εκπρόσωπο. Σε παρακαλώ πολύ!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είστε εμπαθής.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Δανέλλη.

**ΣΠΥΡΙΔΩΝ ΔΑΝΕΛΛΗΣ:** Ειρήνη ημίν.

Έλεγα, λοιπόν, ότι θέλω να καταθέσω την απόλυτη διαφωνία μου προς τη νοοτροπία την οποία διαπνέει η απειλή διαγραφής των συναδέλφων που θα ψηφίσουν απόψε το νομοσχέδιο το ασφαλιστικό από τους επιστημονικούς συλλόγους και τα επιμελητήρια.

Νομίζω ότι είναι πλέον καιρός να καταλάβουμε όλοι και τους διακριτούς και τους θεσμοθετημένους και οριοθετημένους ρόλους μας. Επίσης, πρέπει να γίνει κατανοητό ότι τους Βουλευτές τους κρίνει ο Έλληνας πολίτης, όταν έρθει η ώρα, διά της ψήφου του. Επίσης, πρέπει να καταλάβουμε ότι η εποχή που οι συντεχνίες επέβαλλαν οικονομικές πολιτικές έχουν παρέλθει ανεπιστρεπτί.

Κι επειδή πρέπει να μιλήσω τουλάχιστον για το δικό μου το σπίτι, το Τεχνικό Επιμελητήριο, ίσως θα ήταν πιο σώφρον, καιρό τώρα το Τεχνικό Επιμελητήριο να ασχολούνταν πιο σοβαρά με τους πόρους του ΤΣΜΕΔΕ και, βεβαίως, με τα διάφορα παιχνίδια που έχουν παιχτεί με την ΤΡΑΠΕΖΑ ΑΤΤΙΚΗΣ.

Κυρίες και κύριοι της Κυβέρνησης, εμείς όπως έχουμε πει δεν θα ψηφίσουμε το νομοσχέδιο, γιατί είναι άδικο και αναποτελεσματικό, μιας και δεν φαίνεται να είναι βιώσιμο. Επίσης, το νομοσχέδιο είναι και αντιπαραγωγικό, γιατί ωθεί προς την εισφοροδιαφυγή και τη φοροδιαφυγή, άρα, μοιραία προς την περαιτέρω αποεπένδυση.

Εμείς, το Ποτάμι έχουμε καταθέσει μια ολοκληρωμένη πρόταση μιας άλλης λογικής. Δεν δημαγωγήσαμε και δεν δημαγωγούμε, χαϊδεύοντας αυτιά. Λέγαμε και λέμε ότι η μεταρρύθμιση αυτή είναι αναγκαία όσο λίγες μεταρρυθμίσεις και βεβαίως έχει κόστος σημαντικό και θα ξεβολέψει αρκετούς.

Η πρόταση, όμως, την οποία έχουμε καταθέσει είναι και ρεαλιστική και δίκαιη και διαγενεακά, αλλά και μεταξύ των εργαζομένων που καλούνται να διαχειριστούν τα του μέλλοντος τους και διασφαλίζει βιωσιμότητα, γιατί διασφαλίζει συντάξεις σε αυτούς που θα φέρουν το μεγαλύτερο βάρος, στους νέους, τους σημερινούς εργαζόμενους, όταν έρθει η ώρα να πάρουν συντάξεις.

Κυρίες και κύριοι συνάδελφοι, θα το ξαναπώ, γιατί είναι από τα βασικά. Αναδιανομή δεν κάνουμε με το ασφαλιστικό σύστημα. Αναδιανομή κάνουμε με το φορολογικό σύστημα. Βεβαίως, δεν μπορούμε να μιλάμε για ασφαλιστικό σύστημα χωρίς ανταποδοτικότητα. Δεν μπορεί να σταθεί κανένα ασφαλιστικό σύστημα χωρίς να διασφαλίζει την ανταποδοτικότητα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δανέλλη και για την οικονομία στον χρόνο.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, για δεκαετίες τώρα το πολιτικό σύστημα προσπαθώντας να προασπίσει την ανθρωπογεωγραφική ιδιαιτερότητα της χώρας μας, τη νησιωτικότητα και την ορεινότητα, είχε πάρει ορισμένα μέτρα. Κορυφαία μέτρα ήταν, κυρίως, δύο: Το ένα ήταν η φορολογική ασπίδα στη νησιωτική Ελλάδα, το ειδικό καθεστώς του ΦΠΑ, και το άλλο ήταν το ειδικό καθεστώς των ασφαλιστικών εισφορών στα χωριά κάτω από τους δύο χιλιάδες κατοίκους.

Σήμερα ολοκληρώνεται η διαδικασία της συζήτησης του φορολογικού και ασφαλιστικού της Κυβέρνησης ΣΥΡΙΖΑ και ΑΝΕΛ. Διαπραγματεύτηκα προσωπικά και τα δύο με την τρόικα, η οποία ποτέ δεν σταμάτησε να το διεκδικεί, όχι από κάποια εμπάθεια για την γεωγραφική ιδιαιτερότητα της χώρας μας, απλώς θέλοντας να κλείσει το δημοσιονομικό κενό -όταν και όποτε υπήρχε- υποδείκνυε χώρους που θα μπορούσαμε να παρέμβουμε.

Ποτέ ως Νέα Δημοκρατία, αλλά και η προηγούμενη από τη Νέα Δημοκρατία κυβέρνηση, δεν παραδώσαμε αυτά τα δύο ιερά για τη χώρα μας, τις ιερές ασπίδες, των συγκεκριμένων περιοχών. Δυστυχώς –λυπάμαι που το λέω- παραδώσατε το ειδικό καθεστώς των νησιωτών. Είναι μια εθνική απώλεια. Και σήμερα με το νομοσχέδιό σας, κύριε Υπουργέ, της Κοινωνικής Ασφάλισης, καταδικάζετε να γονατίζουν τα χωριά κάτω από δύο χιλιάδες κατοίκους, τα μικρά μαγαζιά και τα καφενεία. Και γνωρίζετε ότι η αύξηση των εισφορών τους είναι πάνω από 80%. Αυτή είναι η πραγματικότητα.

Το δεύτερο που έχω να πω είναι ότι η σημερινή συζήτηση ολοκληρώνεται με δύο κορυφαία θέματα, όπως αναδεικνύονται. Το πρώτο αφορά την έκπληξη -που άλλοι την περιμέναμε, αλλά τουλάχιστον η λέξη «ηθική» στην πολιτική παραμένει πάντα και όλοι ελπίζουμε στην έννοια της αξιοπιστίας-, δηλαδή το αφορολόγητο, που το φέρατε στις 8.860 ευρώ. Υπήρχε δέσμευση του Υπουργού Οικονομικών, επί ποινή παραίτησής του, ότι δεν θα θιχτούν όχι οι 9.500 ευρώ, που είχε η Νέα Δημοκρατία, αλλά οι 9.100 ευρώ.

Και το δεύτερο, το οποίο θα είναι πραγματικά πολύ βαρύ για τον αγροτικό κόσμο της χώρας, είναι ότι έρχεται πλέον με ρητή διάταξη και φορολογεί –γιατί περί φορολογίας πρόκειται- ως ασφαλιστικές εισφορές τις επιδοτήσεις των αγροτών με 27,2%.

Και κλείνω. Διαδέχομαι τον κ. Κουρουμπλή στο Βήμα. Ανήκω στη νέα γενιά των πολιτικών. Μπήκα στο Κοινοβούλιο το 2007. Θεωρώ πρόκληση, όμως –δεν είναι τώρα στην Αίθουσα-, να μιλάει ο κ. Κουρουμπλής από Βήματος Βουλής και να ρωτάει την Εθνική Αντιπροσωπεία: «Ποιος κυβέρνησε σαράντα χρόνια αυτόν τον τόπο;».

Να σας πω, λοιπόν, ποιος την κυβέρνησε: Ο κ. Σπίρτζης, ο κ. Τόσκας, ο κ. Μπόλαρης, ο κ. Κουρουμπλής, η κ. Τζάκρη, ο κ. Κατρούγκαλος, ο κ. Κοτζιάς, ο κ. Μάρδας, ο κ. Παρασκευόπουλος, ο κ. Σγουρίδης. Όλοι αυτοί κυβέρνησαν τον τόπο και σήμερα είναι στα έδρανα, κύριε Πρόεδρε.

(Χειροκροτήματα από τις πτέρυγες της Νέας Δημοκρατίας και της Δημοκρατικής Συμπαράταξης ΠΑΣΟΚ-ΔΗΜΑΡ)

Γι’ αυτό θέλει σοβαρότητα, όταν αυτή τη στιγμή κάποιοι απευθύνονται και προκαλούν τη νοημοσύνη των Ελλήνων. Γιατί όλοι έχουν μνήμη και μέσα σε αυτή την Αίθουσα και έξω απ’ αυτή την Αίθουσα κυρίως για τέτοια ζητήματα ηθικής σημασίας και τάξης.

Και κλείνω με το θέμα του ασφαλιστικού ως εξής: Το είπα και στην κεντρική μου ομιλία. Θα ψηφίσετε το ασφαλιστικό. Για τη Νέα Δημοκρατία το θέμα του ασφαλιστικού παραμένει μία ανοιχτή πρόκληση. Το επαναλαμβάνω: Παραμένει μια ανοιχτή πρόκληση! Όλες αυτές οι ανισότητες που δημιουργείτε, όλη αυτή η οικονομική αναποτελεσματικότητα για εμάς είναι πρόκληση, στην οποία θα παρέμβουμε νομοθετικά για να τα διορθώσουμε, πάντα με σεβασμό στον δημοσιονομικό περιορισμό που υπάρχει για τη χώρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Παππάς.

**ΧΡΗΣΤΟΣ ΠΑΠΠΑΣ:** Κύριε Πρόεδρε, μετά το πέρας της τοποθετήσεώς μου ως Κοινοβουλευτικού Εκπροσώπου του Λαϊκού Συνδέσμου-Χρυσή Αυγή, τον λόγο έλαβε ο Υπουργός της Κυβερνήσεως ΣΥΡΙΖΑ κ. Σκουρλέτης και απευθύνθηκε προς εμέ προσωπικά με χαρακτηρισμούς, τους οποίους επέτρεψε, δυστυχώς, ο Προεδρεύων Αντιπρόεδρος κ. Βαρεμένος. Ο κ. Βαρεμένος δεν τήρησε τη δεοντολογία και την κοινοβουλευτική τάξη.

Στους χαρακτηρισμούς του κ. Σκουρλέτη πιθανόν να μην έπρεπε να απαντήσω. Δέχθηκα πολλά τηλέφωνα στο γραφείο μου και εν τέλει επείσθην να απαντήσω, διότι πιστεύω ότι αποτελεί απαίτηση του λογικού κόσμου, που μας παρακολουθεί.

Χωρίς, λοιπόν, να θέλω να δώσω συνέχεια και αξία και στον εν λόγω κύριο, θέλω να πω ότι οι χαρακτηρισμοί που εκστόμισε εναντίον μου, εναντίον του λαϊκού εθνικιστικού κινήματος και εναντίον των εκατοντάδων χιλιάδων ψηφοφόρων εν τέλει της Χρυσής Αυγής τον χαρακτηρίζουν.

Πόθεν, κύριε Σκουρλέτη; Πώς πήρατε αυτό το δικαίωμα;

Να απαντήσω εγώ; Η μέθη της εξουσίας; Σας επιστρέφονται, λοιπόν, οι χαρακτηρισμοί, κύριε Σκουρλέτη!

Και να σας πω, ποιητική αδεία, εσείς πουλάτε προστασία κυριολεκτικά σε μαγαζιά και εννοώ στο μαγαζί του ΣΥΡΙΖΑ, που λίαν συντόμως θα το πάτε στο 4%, όπου και πάλι θα τρώγονται οι συνιστώσες σας, που ποτέ δεν έπαψαν να τρώγονται, σαν τα σκυλιά. Ο σοφός λαός λέει «εδώ που είμαι ήσουνα και εκεί που είμαι θα έρθεις», διότι ο Θεός της Ελλάδας δεν θα εγκαταλείψει την πατρίδα και θα φέρει μια κάποια μέρα την εθνική κυβέρνηση και την εθνική απελευθέρωση.

Εσείς, κύριε Σκουρλέτη, επισκέπτεστε εγκληματίες -οι δικοί σας, ο Λάμπρου- καταδικασμένους τελεσίδικα για τρομοκρατία. Εσείς, οι δικοί σας ήσαν μάρτυρες στις δίκες της «17 Νοέμβρη». Εσείς, οι δικηγόροι σας προστατεύουν τους αντεξουσιαστές και τους βγάζουν πάντα λάδι, αν και όταν τους συλλαμβάνει η ΕΛΑΣ για έκνομες ενέργειες. Εσείς είστε νταβατζήδες, εδώ και δεκαετίες, των κοινωνικών αγώνων του ελληνικού λαού. Εσείς καπηλευτήκατε το σύνθημα: «Ψωμί, παιδεία, ελευθερία». Εσείς βγάζετε σπυριά στο άκουσμα του εθνικού τριπτύχου: «Πατρίς, θρησκεία, οικογένεια»!

Σας τρομάζει και σας πονάει η ύπαρξη και ο αγώνας και η άνοδος της Χρυσής Αυγής. Σας πονάει γι’ αυτό που είμαστε, δηλαδή, γνήσιοι, άμεμπτοι, λαϊκοί, αγωνιστές, πιστοί, με όραμα, με πρόγραμμα και σχέδιο για το λαμπρό μέλλον της πατρίδας, για τη χρυσή αυγή του Ελληνισμού.

Και καλά κάνει και σας πονάει και σας τρομάζει. Δεν είμεθα σαν εσάς, δεν είμεθα ούτε εθνομηδενιστές αριστεροί γιαλαντζί ούτε μασονοδεξιοί πατριώτες γιαλαντζί. Τα έχετε χαμένα και αυτό σας οδηγεί σε λάθος τακτικές εντός του Κοινοβουλίου. Χαρά μας να επαναλάβετε το σημερινό σας ατόπημα, για να εισπράξετε όσο το δυνατόν μεγαλυτέρα τη χλεύη του ελληνικού λαού.

Κύριε Πρόεδρε, έχω μισό λεπτό να μπω στην ουσία του νομοσχεδίου.

Και να πω τούτο: Είπε ο Κοινοβουλευτικός Εκπρόσωπος της Νέας Δημοκρατίας ότι «εμείς θα καταψηφίσουμε», κάνοντας μια φθηνή αντιπολίτευση.

Γιατί, κύριε Βρούτση; Εσείς ψηφίσατε τον Φεβρουάριο του 2011 το δεύτερο μνημόνιο, δηλαδή ΠΑΣΟΚ, ΛΑΟΣ και Νέα Δημοκρατία. Εσείς το ψηφίσατε, και βάσει αυτού του μνημονίου προβλέπεται –και θα το δώσω για τα Πρακτικά- οι συντάξεις και οι μισθοί να είναι ίδιοι με την υπόλοιπη Νοτιοανατολική Ευρώπη και τις όμορες χώρες. Εσείς ψηφίσατε συντάξεις και μισθούς Βουλγαρίας και τώρα έρχεστε να κάνετε φθηνή αντιπολίτευση. Έχετε αποκαλυφθεί ως μία φθηνή Αξιωματική Αντιπολίτευση, που δεν οδηγεί πουθενά.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκουρλέτη, έχετε τον λόγο για ένα λεπτό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Πρώτα απ’ όλα κάτι επί του προσωπικού.

Διάβασα στα sites –δεν σας άκουγα, όταν ήμουνα πάνω στο Βήμα- ότι όταν ήσασταν όρθιος και κραυγάζατε, είπατε «να πείτε στην οικογένειά σας να προσέχει».

**ΧΡΗΣΤΟΣ ΠΑΠΠΑΣ:** Ποτέ δεν είπα αυτό! Να μη βάζετε στο στόμα μου πράγματα που δεν είπα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Θέλω, λοιπόν, αυτό να ακουστεί και να καταγραφεί, αν το είπατε μέσα σε αυτήν εδώ την Αίθουσα.

**ΧΡΗΣΤΟΣ ΠΑΠΠΑΣ:** Δεν είναι συμπεριφορά αυτή και μάλιστα Υπουργού. Ντροπή σας!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, μη διακόπτετε. Αν θέλετε, μπορείτε να ζητήσετε τον λόγο. Αφήστε τον κ. Σκουρλέτη να μιλήσει. Δεν καταγράφηκε τίποτα.

Ζητήστε τον λόγο, αν θέλετε, μετά να απαντήσετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Αποφύγατε επιμελώς σε αυτή την παρέμβασή σας τώρα να αναφερθείτε στα όσα πράγματι σας καταμαρτύρησα.

Δηλαδή τι; Ότι είστε ένας χώρος που έχετε υπερασπιστεί τα κρεματόρια, τις χούντες, τα πραξικοπήματα. Εχθρεύεστε τη δημοκρατία, τον διάλογο και κυρίως υπερασπίζεστε μια ιδεολογία, που σας ενοχλεί εάν ο άλλος έχει διαφορετικό χρώμα από εσάς και αυτό είναι ικανό για να τον εξοντώσετε.

Ένα τελευταίο. Προς το παρόν, επειδή…

(Θόρυβος από την πτέρυγα της Χρυσής Αυγής)

**ΙΩΑΝΝΗΣ ΛΑΓΟΣ:** Τι λες, μωρέ; Κλείσε το στόμα σου!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να μη διακόπτετε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ηρεμήστε λίγο.

**ΙΩΑΝΝΗΣ ΛΑΓΟΣ:** Μας τραβολογάτε άδικα στα δικαστήρια αθώους ανθρώπους!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Εκεί θα ερχόμουν. Όταν συζητιόταν το αίτημα και ήταν η συζήτηση για την αντισυνταγματικότητα του νομοσχεδίου, πήρε τον λόγο ο κ. Παππάς και μας απείλησε ότι θα βρεθούμε στο εδώλιο. Το είπατε, κύριε Παππά, δεν το αμφισβητείτε...

**ΧΡΗΣΤΟΣ ΠΑΠΠΑΣ:** Δεν είπα...

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Προς το παρόν είστε στο εδώλιο και κατηγορείστε για δολοφονία!

(Θόρυβος από την πτέρυγα της Χρυσής Αυγής)

**ΙΩΑΝΝΗΣ ΛΑΓΟΣ:** Τα ίδια λέγατε και εσείς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Όταν, λοιπόν, τελειώσει αυτή η υπόθεση, τότε να έχετε και το ανάστημα το πολιτικό να μιλάτε.

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΛΑΓΟΣ:** Σοβαρά;

**ΕΛΕΝΗ ΖΑΡΟΥΛΙΑ:** Κύριε Σκουρλέτη, ποιος κατηγορείται για δολοφονία;

**ΧΡΗΣΤΟΣ ΠΑΠΠΑΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, θερμή παράκληση να σταματήσουμε…

**ΧΡΗΣΤΟΣ ΠΑΠΠΑΣ:** Για ένα λεπτό, κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ένα λεπτό, για να συνεχίσουμε τη διαδικασία.

**ΗΛΙΑΣ ΠΑΝΑΓΙΩΤΑΡΟΣ:** Πες τα στον μπροστινό σου, που με τροπολογία τον αθωώσατε, ρε!

**ΙΩΑΝΝΗΣ ΛΑΓΟΣ:** Βλάκα!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, έχετε τον λόγο για ένα λεπτό.

**ΙΩΑΝΝΗΣ ΛΑΓΟΣ:** Ποιος κατηγορείται για δολοφονία, βλάκα; Θα ήθελες, αλλά δεν είναι έτσι!

**ΠΡΟΕΔΡΕΥΩΝ (Γεώργιος Λαμπρούλης):** Θα σταματήσουμε, παρακαλώ;

(Θόρυβος-φωνασκίες από την πτέρυγα της Χρυσής Αυγής)

**ΗΛΙΑΣ ΠΑΝΑΓΙΩΤΑΡΟΣ:** …τέτοιος βλάκας είσαι!

**ΠΡΟΕΔΡΕΥΩΝ (Γεώργιος Λαμπρούλης):** Θα σταματήσετε;

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Βλάκας; Τι πράγματα είναι αυτά, κύριε Πρόεδρε;

**ΧΡΗΣΤΟΣ ΜΑΝΤΑΣ:** Βγάλτε τους έξω!

(Θόρυβος στην Αίθουσα)

(Θόρυβος από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, είπαμε για ένα λεπτό να πάρετε τον λόγο.

(Θόρυβος στην Αίθουσα)

(Θόρυβος από την πτέρυγα της Χρυσής Αυγής)

Παρακαλώ πολύ! Θα σταματήσετε;

**ΙΩΑΝΝΗΣ ΛΑΓΟΣ:** Δεν ντρέπεστε λίγο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαγέ, μη με αναγκάζετε να πάρω μέτρα.

(Θόρυβος στην Αίθουσα)

**ΙΩΑΝΝΗΣ ΛΑΓΟΣ:** …(δεν ακούστηκε)

**ΓΕΩΡΓΙΟΣ ΜΑΥΡΩΤΑΣ:** …(δεν ακούστηκε)

**ΙΩΑΝΝΗΣ ΛΑΓΟΣ:** Άμα έρθω να σου τρίψω τη δικογραφία στη μούρη, τι θα κάνεις;

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ, η φρουρά να απομακρύνει τον κ. Λαγό από την Αίθουσα.

(Θόρυβος στην Αίθουσα)

(Θόρυβος-φωνασκίες από την πτέρυγα της Χρυσής Αυγής)

Παρακαλώ πολύ να απομακρυνθεί ο κ. Λαγός από την Αίθουσα!

Διακόπτεται η συνεδρίαση για ένα λεπτό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, συνεχίζεται η συνεδρίαση.

Κυρίες και κύριοι συνάδελφοι, δεδομένων των συνθηκών, διακόπτουμε και πάλι τη συνεδρίαση για ένα τέταρτο, για δεκαπέντε λεπτά. Μπορείτε να βγείτε, αν θέλετε, από την Αίθουσα.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι Βουλευτές, επανεκκινεί η συνεδρίασή μας, μετά από μισή ώρα περίπου διακοπή.

Από τη στιγμή που ο κ. Λαγός δεν εξήλθε από την Αίθουσα, το Προεδρείο αποφάσισε ομόφωνα, με βάση το άρθρο 77 του Κανονισμού της Βουλής, που αφορά πειθαρχικά μέτρα για παράβαση του Κανονισμού ή για ανάρμοστη συμπεριφορά, και στη βάση του άρθρου 81 του Κανονισμού της Βουλής, τον προσωρινό αποκλεισμό του κ. Λαγού από τις συνεδριάσεις, με τη δυνατότητα περαιτέρω αποκλεισμού από τις συνεδριάσεις της Βουλής έως και δεκαπέντε ημέρες.

(Χειροκροτήματα)

Συνεχίζουμε τη συνεδρίαση με ομιλητή τον εισηγητή του ΣΥΡΙΖΑ κ. Μπάρκα.

Στους εισηγητές-αγορητές θα δώσουμε πέντε λεπτά, με μια μικρή ανοχή.

Ορίστε, κύριε Μπάρκα, έχετε τον λόγο αυστηρά για πέντε λεπτά.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριοι Υπουργοί, κυρίες και κύριοι Βουλευτές, ξεκινώντας την ομιλία μου, θα ήθελα να καλωσορίσω στον πλανήτη Γη τους Βουλευτές και τα στελέχη της Νέας Δημοκρατίας και του ΠΑΣΟΚ, οι οποίοι στην προσπάθειά τους για την «πρώτη φορά Νέα Δημοκρατία» ή «πρώτη φορά ΠΑΣΟΚ» ή «πρώτη φορά όλοι μαζί», διεκδικούν και πάλι την εξουσία, λες και δεν κυβέρνησαν σαράντα χρόνια, λες και η Μεταπολίτευση ξεκίνησε τον Ιανουάριο του 2015 και θέλουν να επανέλθουν, για να συνεχίσουν το καταστροφικό τους έργο, το οποίο είναι υπεύθυνο για την κρίση και τη χρεοκοπία της χώρας.

Κύριοι Βουλευτές, ασελγήσατε για χρόνια στο σώμα της κοινωνικής ασφάλισης. Και, για να μην ξεχνιόμαστε, αυτά που εσείς είχατε ψηφίσει και θέλατε να εφαρμόσετε και τα οποία θα έπρεπε να επιτύχετε χωρίς τη διαπραγμάτευση της δικής μας Κυβέρνησης είναι πρωτογενή πλεονάσματα της τάξης του 4,5% για το 2016, το 2017 και το 2018. Να σας θυμίσω ότι τα δικά μας πρωτογενή πλεονάσματα είναι πολύ μικρότερα. Αυτά τα πρωτογενή πλεονάσματα, που εσείς θέλατε να πετύχετε, είχαν 20 δισεκατομμύρια μέτρα περισσότερα μόνο για το 2015 και το 2016.

Επίσης, το 2014, τη χρονιά που είχαμε το success story της κυβέρνησης του κ. Σαμαρά και Βενιζέλου έπρεπε να πιάσετε πρωτογενές πλεόνασμα 1,5%. Το πρωτογενές πλεόνασμα ήταν 0,2% σύμφωνα με τη EUROSTAT. Αυτό σημαίνει ότι το 2015 θα εκκινούσε με μέτρα ύψους 2 δισεκατομμυρίων.

Επαναλαμβάνουμε τις δεσμεύσεις της πέμπτης αξιολόγησης: Είναι 3,7 δισεκατομμύρια ευρώ συμφωνημένα μέτρα, 2 δισεκατομμύρια ευρώ απροσδιόριστα μέτρα και τα 2 δισεκατομμύρια για την κάλυψη του κενού του 2014. Άρα σημείο εκκίνησης για το 2015 είναι 7,7 δισεκατομμύρια ευρώ.

Επίσης, οι δεσμεύσεις τις οποίες είχατε αναλάβει ήταν: Ρήτρα μηδενικού ελλείμματος, μαζικές απολύσεις και lock out, μειώσεις μισθών στον δημόσιο τομέα και νέες απολύσεις των δημοσίων υπαλλήλων. Αυτή είναι η κατάσταση που έπρεπε η δική μας η Κυβέρνηση να αντιστρέψει και τα κατάφερε, με πολύ σκληρή διαπραγμάτευση. Δεν ξεκινήσαμε, δηλαδή, από το σημείο μηδέν, αλλά έπρεπε να αντιστρέψουμε και να ανατρέψουμε τις δεσμεύσεις της κυβέρνησης Σαμαρά-Βενιζέλου.

Πετύχαμε, λοιπόν, μέσω της διαπραγμάτευσης και με βάση την εντολή που πήραμε στις εκλογές του Σεπτέμβρη –να σας θυμίσω ότι τον Σεπτέμβρη έγιναν εκλογές- συγκεκριμένα πήραμε εντολή να εφαρμόσουμε μία συμφωνία τηρώντας: καμμία μείωση της κύριας σύνταξης, προστασία της πρώτης κατοικίας και δημόσιος χαρακτήρας του ΑΔΜΗΕ.

Λόγω του περιορισμένου χρόνου που έχω στη διάθεσή μου, θα μου επιτρέψετε στο σημείο αυτό να αναφερθώ στα κυρίαρχα άρθρα του νομοσχεδίου που συζητάμε σήμερα. Το νομοσχέδιο καθιερώνει ενιαίο σύστημα κοινωνικής ασφάλισης, στο πλαίσιο του οποίου χορηγούνται όλες οι κοινωνικές παροχές της πολιτείας. Θεσπίζεται η εθνική σύνταξη. Έχει εγγυητική και αναδιανεμητική λειτουργία. Εξασφαλίζει καθολική προστασία από τη φτώχεια και τον κοινωνικό αποκλεισμό. Ρυθμίζονται τα ζητήματα παράλληλης διαδοχικής ασφάλισης, απασχόλησης των ήδη συνταξιούχων και τροποποιούνται ή συμπληρώνονται διατάξεις του Κώδικα Πολιτικών και Στρατιωτικών Συντάξεων. Ρυθμίζονται ζητήματα ανασφάλιστων του ιδιωτικού τομέα. Εισάγονται διατάξεις που ρυθμίζουν τις εισφορές μισθωτών και εργοδοτών και αυτοαπασχολουμένων επιστημόνων αντίστοιχα. Προβλέπονται σημαντικές διευκολύνσεις για νέους ελεύθερους επαγγελματίες και αυτοαπασχολούμενους επιστήμονες. Ρυθμίζεται με ευνοϊκό τρόπο το ζήτημα των ασφαλιστικών εισφορών στον ΟΓΑ. Να σας θυμίσω εδώ, είναι το επίμαχο άρθρο για τα χωριά με κάτω από δύο χιλιάδες κατοίκους, άρθρο 40, παράγραφοι 1 και 3. Επιχειρείται καταπολέμηση της ανασφάλιστης εργασίας. Για τέσσερα χρόνια εισάγεται μεταβατική ευνοϊκότερη ρύθμιση για τους αυτοαπασχολούμενους επιστήμονες που προέρχονται από το ΕΤΕΑ. Με την προτεινόμενη διάταξη αναπροσαρμόζονται οι φορολογικοί συντελεστές των εισοδημάτων από μισθωτή εργασία και συντάξεις.

Το νομοσχέδιο, κυρίες και κύριοι Βουλευτές, που συζητάμε δύο ημέρες στη Βουλή, είναι δεδομένο πως είναι ένα ταξικό νομοσχέδιο και υπερασπίζεται τους μέχρι τώρα απροστάτευτους. Τα βάζει με μία ελίτ, η οποία έως σήμερα βρισκόταν στο απυρόβλητο, είναι οι πολιτικοί σύμμαχοι του ΠΑΣΟΚ και της Νέας Δημοκρατίας, γι’ αυτό και κάνουν πορείες οι μεγαλοδικηγόροι, γι’ αυτό και κάνουν πορείες οι μεγαλογιατροί, γι’ αυτό και κοκκινίζουν και σκούζουν οι προηγούμενοι Υπουργοί. Δυστυχώς, ο ελληνικός λαός δεν σας έδωσε το δικαίωμα να καθίσετε αναπαυτικά, για μία ακόμα φορά, σε υπουργικούς θώκους.

Κυρίες και κύριοι Βουλευτές, ο δρόμος που εμείς διαλέξαμε είναι ένας δύσκολος δρόμος, με ανηφοριές. Όμως αποφασίσαμε να τον περπατήσουμε, υπερασπιζόμενοι τη μεγάλη πλειοψηφία της κοινωνίας, γιατί από εκεί προερχόμαστε, δεν ανήκουμε στη δική σας πολιτική ελίτ. Δεν θα σας κάνουμε τη χάρη, όμως, να έρθετε και πάλι στην εξουσία, γιατί υπήρξατε εκεί και τα αποτελέσματα είναι γνωστά.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο εισηγητής της Νέας Δημοκρατίας, ο κ. Οικονόμου.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, θα μπορούσα να έχω τον λόγο για μια νομοτεχνική βελτίωση;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Οικονόμου, επιτρέψτε μου για λίγα δευτερόλεπτα να δώσω τον λόγο στον κ. Αλεξιάδη, που θέλει να κάνει μια παρέμβαση για νομοτεχνική βελτίωση. Ορίστε, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Διαγραφή από το πρώην άρθρο 114, το οποίο έχει πλέον αριθμό 113, το τελευταίο άρθρο της δεύτερης παραγράφου. Διαγράφεται η παράγραφος αυτή. Θα επανέλθει σε νέο νομοσχέδιο, με νέα, τεχνικά καλύτερη διατύπωση και πιο δίκαιη, αναλογική διάρθρωση του φόρου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, να την καταθέσετε στα Πρακτικά, για να μοιραστεί και στους Βουλευτές. Ευχαριστώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως.

(Στο σημείο αυτό ο Αναπληρωτής Υπουργός Οικονομικών, κ. Τρύφων Αλεξιάδης, καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 369)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Οικονόμου, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, μετά από τόσες ώρες διαδικασίας, αν δεν είχαμε μπροστά μας τα κείμενα της νομοθετικής πρωτοβουλίας της Κυβέρνησης ΣΥΡΙΖΑ-ΑΝΕΛ και ακούγαμε τους Υπουργούς ή τους εκπροσώπους των κομμάτων αυτών και την άποψη που αυτοί θέλουν να περάσουν προς την κοινή γνώμη, πραγματικά θα μπορούσαμε και να τρελαθούμε με αυτά που ακούμε.

Ειδικά με τον κύριο Υπουργό Οικονομικών, τον κ. Τσακαλώτο, ο οποίος έφερε το αφορολόγητο στις 8.600 ευρώ. Κοινώς, για πρώτη φορά στα χρονικά στην Ελλάδα οι «πλούσιοι» της χώρας των 600 ευρώ τον μήνα πληρώνουν φόρο. Αυτός είναι. Και αντί να ντρέπεται για αυτές τις συμπεριφορές και αυτές τις αποτυχίες του, φέρνει και τον σύμμαχό του, τον κ. Σκουρλέτη, ο οποίος μέσα σε όλα τα άλλα έρχεται και ρωτάει, μαζί με τον Τσακαλώτο, βέβαια, και λίγο με τον κ. Σταθάκη, δηλαδή το οικονομικό επιτελείο και το επιτελείο της αναπτύξεως: «Με ποιον είστε;». Αυτό ρωτάτε. Έχετε μεγάλη αγωνία αυτές τις μέρες να ρωτήσετε με ποιον είμαστε.

Ακούστε, λοιπόν, να σας κάνω μια περιγραφή. Πέρυσι το καλοκαίρι, φέρνοντας το τρίτο μνημόνιο εδώ, σε αυτή την Αίθουσα, λέγατε όλοι σας ότι το βάρος αυτό και η συμφωνία αυτή είναι 6,8 δισεκατομμύρια ευρώ. Αυτό λέγατε, ότι είναι 6,8 δισεκατομμύρια ευρώ -ούτε 7 δισεκατομμύρια ευρώ. Αυτό ήταν το τρίτο μνημόνιο. Το ψηφίσατε. Και εμείς ψηφίσαμε να παραμείνει η χώρα στην Ευρώπη και στο ευρώ.

Πήρατε μέτρα 3,6 δισεκατομμυρίων ευρώ. Ποια μέτρα; Τα θυμάστε; Θυμάστε αυτά που ψηφίσατε; ΦΠΑ στα νησιά, το 23% στον ΦΠΑ και πολλά άλλα τέτοια μέτρα 3,5 δισεκατομμυρίων ευρώ. Τα ψηφίσατε, ναι ή όχι; Αυτά ήταν για το τρίτο μνημόνιο, για να προχωρήσουμε την προοπτική της αξιολόγησης.

Ερχόμαστε σήμερα και έχουμε 5,4 δισεκατομμύρια ευρώ. Σήμερα, κύριε Σταθάκη! Κι αυτό δεν μπορεί να αποτυπωθεί εις το ΑΕΠ του 2015. Σήμερα θα τα ψηφίσετε αυτά τα μέτρα εσείς. Λοιπόν, έχουμε 5,4 δισεκατομμύρια ευρώ.

Αυτό κάνει 9 δισεκατομμύρια ευρώ. Κύριε Σταθάκη, κύριε Τσακαλώτο, κ. Σκουρλέτη και η λοιπή ομάδα, τα 9 δισεκατομμύρια ευρώ με τον σημερινό λογαριασμό έχουν καμμία σχέση με τα 7 δισεκατομμύρια ευρώ, που μας λέγατε πέρυσι το καλοκαίρι; Ένα το ερώτημα.

Για αυτά τα 3,6 δισεκατομμύρια ευρώ, τα οποία συζητάτε, το ζήτημά σας είναι αν υπάρχουν 3,6 δισεκατομμύρια ευρώ και τι λέμε εμείς ή το ζήτημά σας είναι πώς θα τα περάσετε στην Κοινοβουλευτική Ομάδα, πρώτον, και στον λαό, δεύτερον;

Ξέρετε γιατί σας το λέω; Διότι, αν σας δοθεί η δυνατότητα να τα ονοματίσετε -γιατί είναι περικοπές δαπανών, όπως ακούμε, δηλαδή επιπλέον περικοπές στους μισθούς και τις συντάξεις-, και με τα δύο χέρια θα τα ψηφίσει ο καθένας εδώ εκ των Βουλευτών του ΣΥΡΙΖΑ και των ΑΝΕΛ. Εκεί είναι το θέμα σας, πώς θα το ονοματίσετε, το επικοινωνιακό.

Αυτά τα 3,6 δισεκατομμύρια ευρώ είναι το αποτέλεσμα της δικής σας αποτυχίας, συν τα 5,4 δισεκατομμύρια ευρώ. Δηλαδή, έχετε ξεπεράσει κατά πολύ τον λογαριασμό που οι ίδιοι θέσατε πέρυσι το καλοκαίρι. Πάμε για ένα διπλό φέσι στο κεφάλι του κάθε Έλληνα. Έχετε ξεπεράσει τον λογαριασμό και μέσα σε αυτόν τον λογαριασμό, δυστυχώς, είναι και το συνταξιοδοτικό-ασφαλιστικό.

Διότι, όπως σας είπαμε πάρα πολύ καθαρά, τα 300 εκατομμύρια του 2014 με τις αναλογιστικές έχουνε φτάσει τα 3 δισεκατομμύρια το 2016. Αυτά τα 2,5 δισεκατομμύρια επιπλέον είναι μέσα σε αυτόν τον λογαριασμό που μας έχετε φέρει. Αυτός ο λογαριασμός, λοιπόν, είναι ένα αποτέλεσμα της δικιάς σας διακυβέρνησης, έχει το δικό σας ονοματεπώνυμο, έχει τα δικά σας χαρακτηριστικά.

Άρα, λοιπόν, τα 3,6 δισεκατομμύρια που έρχονται –του ΔΝΤ θέλετε, του οποιουδήποτε θέλετε, πρέπει να δώσετε άλλο όνομα- είναι ο λογαριασμός Τσίπρα, είναι ο λογαριασμός της δικιάς σας αποτυχίας, η οποία θα πληρωθεί σήμερα, ψηφίζοντας το βράδυ, σε λίγες ώρες. Όποια τερτίπια κι αν μηχανευτεί ο καθένας, δεν θα αποφύγετε τη δύσκολη στιγμή του να ψηφίσετε τα 5,5 δισεκατομμύρια σήμερα, είτε στη φορολογία είτε στις συντάξεις είτε στις εισφορές τις οποίες καλείτε τον κόσμο και τις παραγωγικές τάξεις της χώρας να πληρώσουν.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Στη δεύτερη επιχειρηματολογία σας, για το αν είναι δίκαιη ή όχι η κατανομή των βαρών, πρέπει να ρωτήσετε τους χαμηλοσυνταξιούχους, για το ΕΚΑΣ που τους κόβετε. Είναι 2,5 δισεκατομμύρια μέχρι το 2019.

Κύριε Μαντά, το επιχείρημά σας, ότι δεν πρέπει να μετράμε της κάθε χρονιάς τη χασούρα που έχει ο κάθε εργαζόμενος και ο κάθε συνταξιούχος, δεν στέκει. Γιατί, πραγματικά, αν χάσουν το ΕΚΑΣ το 2016, το 2017, το 2018, το 2019, αν χάσουν τα οικογενειακά επιδόματα, αν χάσουν τις συντάξεις χηρείας και τις αναπηρικές συντάξεις, αν χάσουν οι νέοι συνταξιούχοι, αν χάσουν οι αγρότες, που θα τους επιβάλετε τις εισφορές, αν η εθνική σύνταξη από τα 486 ευρώ πάει στα 345, όλη αυτή τη χασούρα δεν θα την έχουμε μόνο το 2016, θα την έχουμε και το 2017 και το 2018 και το 2019. Είναι το πρόγραμμά σας.

Αυτή τη χασούρα, πραγματικά, αν τη βάλετε είναι πάνω από 8 δισεκατομμύρια μόνο στο συνταξιοδοτικό και στο ασφαλιστικό μέχρι το 2019. Αυτή τη χασούρα, λοιπόν, εσείς θα την υποβάλετε και θα την επιβάλετε στον ελληνικό λαό. Έχει το δικό σας όνομα, έχει τη δικιά σας ψήφο, έχει τη δικιά σας φιλοσοφία. Είναι μια αποτυχημένη φιλοσοφία, η οποία σημαίνει διανομή της φτώχειας. Και στη διανομή της φτώχειας κοινωνική δικαιοσύνη δεν υπάρχει.

Εσείς είστε υπόλογοι, λοιπόν, από εδώ και πέρα, μόλις ψηφίσετε αυτό το νομοσχέδιο, από αύριο, να δίνετε λογαριασμό και λόγο στον κάθε συνταξιούχο, στον κάθε Έλληνα εργαζόμενο γι’ αυτή την αποτυχημένη σας συμπεριφορά και πολιτική.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

Τον λόγο έχει ο Γενικός Γραμματέας και Πρόεδρος της Κοινοβουλευτικής Ομάδας του ΚΚΕ κ. Κουτσούμπας, για πέντε λεπτά και με τη γνωστή ανοχή.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι της Κυβέρνησης, για μια ακόμα φορά αποδεικνύεται ότι είστε πολύ καλοί μαθητές των προηγούμενων μνημονιακών κυβερνήσεων, άξιοι συνεχιστές ό,τι πιο αντιδραστικού έζησε ο τόπος μέσα από τα κόμματα της νεοφιλελεύθερης διαχείρισης της Νέας Δημοκρατίας, όσο και ό,τι πιο σάπιου και διεφθαρμένου έφερε η σοσιαλδημοκρατία του ΠΑΣΟΚ και μας έφεραν στα σημερινά αδιέξοδα.

Αποφασίσατε, εν μία νυκτί, να φέρετε στην ολομέλεια της Βουλής το νομοσχέδιο-λαιμητόμο, που το εργατικό λαϊκό κίνημα από την πρώτη στιγμή είχε χαρακτηρίσει αιτία πολέμου. Βάζετε την Ολομέλεια να συνεδριάζει Σαββατοκύριακο, αμέσως μετά το Πάσχα, χωρίς να υπάρχει κανένα επείγον, κανένας σημαντικός λόγος, αφού, όπως δηλώσατε επανειλημμένα, ουδείς σας ζήτησε να το έχετε ψηφίσει πριν από το αυριανό Eurogroup.

Το μόνο που επιδιώκετε, με βάση τα λεγόμενά σας, είναι να βάλετε αυτήν εδώ τη Βουλή, εκβιαστικά, να σας αβαντάρει στις διαπραγματεύσεις με τα κοράκια, αυτούς, δηλαδή, που επιλέξατε ως εταίρους σας, ως δανειστές σας. Γιατί, έτσι όπως τα κάνατε, δεν σας έχει μείνει τίποτα άλλο πλέον, παρά να αναζητάτε συνενόχους στο συνεχές έγκλημα που διαπράττετε κατά του ελληνικού λαού, βάζοντάς τον να ματώνει, να υποφέρει, να φυτοζωεί, για τα μεγάλα συμφέροντα, τα κέρδη των λίγων φίλων σας, της εγχώριας, ευρωπαϊκής και διεθνούς άρχουσας τάξης, που δεν ξέρουν τι έχουν.

Η επιδίωξή σας είχε στόχο να αποφύγετε τη σαρανταοκτάωρη απεργία που είχαν προκηρύξει όλα τα συνδικάτα στη χώρα, όταν θα τολμούσατε να καταθέσετε το νομοσχέδιο «έκτρωμα» στη Βουλή. Η επιδίωξή σας ήταν να αποφύγετε τη δικαιολογημένη οργή των αγροτών, που προετοίμαζαν μαζική κάθοδο στην Αθήνα. Για τον ίδιο λόγο, άλλωστε, μεταθέσατε τον επίσημο γιορτασμό της Πρωτομαγιάς την τρίτη μέρα μετά τις γιορτές του Πάσχα, δηλαδή κολλητά στις μέρες των αργιών, ώστε οι μεγάλες πόλεις να είναι άδειες από κόσμο.

Η συνολική στάση σας τελευταία ξεπερνά τα όρια της πολιτικής αθλιότητας. Αποδεικνύει ότι δεν διστάζετε μπροστά σε τίποτα, προκειμένου να φέρετε σε πέρας την αποστολή που σας έχει αναθέσει το μεγάλο κεφάλαιο και οι εταίροι σας, τύπου «Μέρκελ, Ολάντ και Σία», για να τσακίσετε ό,τι έχει ακόμα απομείνει όρθιο από εργατικά λαϊκά δικαιώματα, διαχειριζόμενοι βέβαια ταυτόχρονα και τις λαϊκές αντιδράσεις, ώστε να εκτονωθούν γρήγορα, εν μέσω γιορτών, για να συνεχίσετε απρόσκοπτα την προδιαγεγραμμένη πορεία σας προς το τέταρτο μνημόνιο, τον αυτόματο ή ημιαυτόματο κόφτη, που ετοιμάζετε για το επόμενο διάστημα, κυρίως μετά τις 24 του Μάη.

Αυτή είναι η υπόσχεση που έχετε δώσει και η συμφωνία που έχετε κάνει μαζί τους. Δείχνει τον μεγάλο φόβο σας, που είναι το οργανωμένο μαζικό κίνημα, αφού δεν καταφέρατε με τα ψέματα, με κάλπικες υποσχέσεις, τις διάφορες αλχημείες, μέχρι και τις γνωστές τυχοδιωκτικές κουτοπονηριές σας, να κάνετε τον λαό να συναινέσει στην αντιασφαλιστική και φορομπηχτική μεταρρύθμιση-λαίλαπα.

Ο ελληνικός λαός, βέβαια, οι εργάτες, οι άνεργοι, οι αυτοαπασχολούμενοι επαγγελματίες, οι αγρότες, οι συνταξιούχοι, οι φοιτητές, οι σπουδαστές, οι γυναίκες των λαϊκών οικογενειών έδωσαν και αυτές τις μέρες, παρά τις δυσκολίες του κινήματος, την απάντησή τους. Από την Πέμπτη, κάθε μέρα σε όλη την Ελλάδα, εδώ και έξω από τη Βουλή, διαδηλώνουν χιλιάδες ενάντια στην πολιτική της Κυβέρνησής σας και τα νομοσχέδια που ετοιμάζονται να ψηφίσουν οι Βουλευτές της Κυβέρνησής σας απόψε.

Μη νομίσετε, όμως, ότι τελειώνει εδώ όλο αυτό. Στην αρχή βρισκόμαστε ακόμα. Ο ελληνικός λαός δεν θα ανεχτεί, δεν θα νομιμοποιήσει στη συνείδησή του -πρώτα απ’ όλα εκεί- αυτό το αντιλαϊκό πακέτο μέτρων. Θα δείξει την πραγματική δύναμή του και τότε είναι που δεν θα ξέρετε πού να κρυφτείτε και εσείς και όσοι ψήφισαν μαζί σας το τρίτο μνημόνιο ή άλλοι που κινούνται στην ίδια κατεύθυνση, στην ίδια λογική των λυκοσυμμαχιών τύπου Ευρωπαϊκής Ένωσης και ΝΑΤΟ.

Και μην έχετε αυταπάτη ότι για μια ακόμα φορά θα κοροϊδέψετε τον ελληνικό λαό. Μια του κλέφτη πέρυσι τον Γενάρη, δυο του κλέφτη πέρυσι τον Σεπτέμβρη, μετά ο λαός μας λέει «τρεις και την κακή σας μέρα». Και αφήστε τα παραμύθια περί ανάπτυξης και νέου success story αλά Τσίπρα αυτή τη φορά. Σας έχουν πλέον πάρει πολλοί περισσότεροι χαμπάρι.

Την ίδια μέρα που γνωστοποιήσατε την πρόθεσή σας να φέρετε αυτό το Σαββατοκύριακο τον νόμο-λαιμητόμο για ασφαλιστικό και φορολογικό, δώσατε και για δημόσια διαβούλευση τον νέο υποτίθεται αναπτυξιακό νόμο, που προβλέπει, ανάμεσα στα άλλα, κυρίως νέες φοροαπαλλαγές για τα μεγάλα συμφέροντα, δωρεάν κρατικές χρηματοδοτήσεις προς το κεφάλαιο, επιδοτήσεις του μισθολογικού κόστους τους, επιδότηση του επιχειρηματικού κινδύνου τους και άλλα πολλά. Άκρως προκλητικά όλα αυτά. Και μάλιστα, την ώρα που θάβετε όλα τα εργατικά λαϊκά δικαιώματα, δίνετε αφειδώς ζεστό χρήμα, χωρίς καμμιά εξασφάλιση, δίνετε ενισχύσεις από το κράτος σε δίκτυα επιχειρηματικών ομίλων και άλλων ισχυρών -όπως τις λέτε- επιχειρήσεων. Οδηγείτε στη συγκέντρωση και τη συγχώνευση επιχειρήσεων, κλείνοντας μικρότερες και μεσαίες, κάνετε πλουσιότερους, δηλαδή, τους ήδη πλούσιους.

Για τα συμφέροντα όλων αυτών και μόνο διαπραγματεύεστε και όχι για να σώσετε το εισόδημα, την ίδια τη ζωή του λαού, της λαϊκής οικογένειας, που υποφέρει.

Κυρίες και κύριοι, δεν έφτανε αυτές τις μέρες στην Κυβέρνηση να δρομολογήσει και να κλείσει όλα αυτά τα αποτρόπαια αντιλαϊκά μέτρα, αλλά προχώρησε και σε άλλα μέτρα, που δείχνουν τι ετοιμάζεται παραπέρα σε όλους τους τομείς της κοινωνικής και οικονομικής ζωής του τόπου.

Αναφέρομαι στην απαράδεκτη υπουργική απόφαση, που αποκλείει μαθητές από ολοήμερα σχολεία και οδηγεί στη λειτουργία των δημοτικών σχολείων με χιλιάδες λιγότερους εκπαιδευτικούς από τον Σεπτέμβρη.

Είναι υποκρισία η διακήρυξη ότι φτιάχνετε ενιαίου τύπου δημοτικό σχολείο. Ενιαίο δεν είναι το σχολείο που τα μαθήματα καθορίζονται από το ποιες ώρες περισσεύουν. Ενιαίο δεν είναι το σχολείο που αποκλείει από τα ολοήμερα τα παιδιά ενάμισι εκατομμυρίου ανέργων. Πραγματικά ενιαίο, σύγχρονο σχολείο είναι αυτό που έχει διευρυμένη χρονική λειτουργία, για να ολοκληρώνουν όλα ανεξαιρέτως τα παιδιά στο σχολείο το μορφωτικό τους πρόγραμμα, ενώ θα μπορούν βέβαια να αξιοποιούν και τις δομές του στον ελεύθερο χρόνο τους για δραστηριότητες που θα τους παρέχονται δωρεάν.

Κανένα παιδί να μην αποκλειστεί, λέμε εμείς, από τα ολοήμερα σχολεία. Κανένας εκπαιδευτικός δεν περισσεύει από τα σχολειά μας. Τελεία και παύλα!

Να προχωρήσουν άμεσα μαζικοί, μόνιμοι διορισμοί εκπαιδευτικών και ειδικοτήτων. Να στελεχωθούν με όλο το αναγκαίο προσωπικό τα ολοήμερα σχολεία, για να ικανοποιηθούν από Σεπτέμβρη τα αιτήματα των οικογενειών για πρόσβαση στα ολοήμερα σχολεία.

Κυρίες και κύριοι Βουλευτές, έχουμε ξαναπεί και θα επαναλάβουμε σε όλους τους τόνους ότι η κοινωνική ασφάλιση ήταν και είναι μια από τις μεγαλύτερες κατακτήσεις των εργαζομένων. Βρίσκεται στον πυρήνα της ζωής της λαϊκής οικογένειας. Εξασφαλίζει την προστασία, την κάλυψη των εργαζομένων, των αδυνάτων, περιέχει την ασφαλιστική και συνταξιοδοτική προστασία, την πρόσβαση σε υπηρεσίες υγείας και πρόνοιας, τον θεσμό των βαρέων και ανθυγιεινών, την προστασία από τον επαγγελματικό κίνδυνο, τις άδειες ανάπαυσης και τοκετού. Αυτά τα δικαιώματα δεν χαρίστηκαν, αλλά κατακτήθηκαν ύστερα από σκληρούς αιματηρούς αγώνες των εργαζομένων.

**ΠΡΟΕΔΡΟΣ (Νικόλαος Βούτσης):** Με συγχωρείτε, κύριε συνάδελφε.

Παρακαλώ, μπορείτε να κάνετε ησυχία;

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Μιλάω πολύ δυνατά, κύριε Πρόεδρε, οπότε νομίζω ότι δεν υπάρχει κανένα πρόβλημα. Όποιος θέλει, μπορεί να συζητάει.

**ΠΡΟΕΔΡΟΣ (Νικόλαος Βούτσης):** Το ξέρω, αλλά δεν αρκεί. Προς Θεού!

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Όλα αυτά σήμερα έχουν σε μεγάλο βαθμό διαλυθεί και απομένει το τελειωτικό χτύπημα με τη σημερινή ψηφοφορία.

Ξαναθέτουμε και σήμερα, όπως το κάναμε αρκετές φορές από αυτό εδώ το Βήμα και με αφορμή άλλες συζητήσεις, το απλό ερώτημα: Ποιοι ήταν αυτοί που από την πρώτη στιγμή χαιρέτισαν και υποστήριξαν στο σχέδιο της Κυβέρνησης για το ασφαλιστικό; Φυσικά όλες οι οργανώσεις, οι ενώσεις του μεγάλου κεφαλαίου και οι εταίροι σας, τα κοράκια της Ευρωπαϊκής Ένωσης, της Ευρωπαϊκής Κεντρικής Τράπεζας. Ο νόμος σας υλοποιεί ένα πάγιο αίτημά τους εδώ και χρόνια, να τελειώνει ο κοινωνικός χαρακτήρας της ασφάλισης και να μετατραπεί η ασφάλιση σε ατομική υπόθεση.

Για να γίνουν πιο ανταγωνιστικοί οι μονοπωλιακοί όμιλοι, για να έρθουν νέες επενδύσεις και αναπτυξιακοί νόμοι, βασική προϋπόθεση είναι να αποσπάσουν οι επιχειρηματίες νέα προνόμια, να εξοικονομηθεί κρατικό χρήμα για νέες επιδοτήσεις και φοροαπαλλαγές, σαν κι αυτές που δώσατε πριν από λίγο καιρό με τροπολογίες σε βιομηχάνους, σαν αυτές που δίνετε τώρα με τον νέο αναπτυξιακό νόμο.

Είναι γνωστό, επίσης, ότι τμήματα του κεφαλαίου, οι ασφαλιστικές εταιρείες, οι μεγαλέμποροι της υγείας καραδοκούν στη γωνιά, για να αρπάξουν τη λεία από την κατάρρευση του ασφαλιστικού συστήματος.

Κυρίες και κύριοι, με τις ρυθμίσεις του ασφαλιστικού εκτοπίζονται βίαια χιλιάδες φτωχοί αγρότες, χιλιάδες επαγγελματίες, που δεν θα αντέξουν και που τη θέση τους θα καλύψουν οι μεγάλες καπιταλιστικές επιχειρήσεις.

Να γιατί λέμε και ξαναλέμε ότι η Κυβέρνηση ολοκληρώνει τη βρώμικη δουλειά που δεν πρόλαβαν να κάνουν οι προηγούμενες κυβερνήσεις. Όλη η προπαγανδιστική φασαρία της Κυβέρνησης όλο το προηγούμενο διάστημα και μέσα στη Βουλή αυτές τις μέρες είναι προκλητική, είναι εξοργιστική.

Αναφέρει ψευδώςπως δεν θα υπάρχουν νέες μειώσεις στους νυν συνταξιούχους. Οι συντάξεις μειώνονται μέσω του νέου υπολογισμού τους και της μείωσης των επικουρικών και οι μειώσεις αφορούν νέους και παλιούς συνταξιούχους, αφού η προσωπική διαφορά που θα καταβάλλεται στους παλιούς συνταξιούχους θα μπορεί να μειωθεί ανά πάσα στιγμή και θα δίνεται το πολύ μέχρι το 2018.

Διαλύει τις επικουρικές, μειώνοντας το ποσό που παίρνει ένας συνταξιούχος, τον οποίο δεν τον ενδιαφέρει αν η μείωση είναι στην κύρια ή στην επικουρική, αλλά στο τι τελικά μπαίνει στην τσέπη του και βέβαια μπαίνουν όλο και λιγότερα με τον νόμο σας.

Μειώνει δραστικά τους δικαιούχους του ΕΚΑΣ με νέα εισοδηματικά κριτήρια και καταργεί το επίδομα το 2019.

Τσακίζει αναπηρικές συντάξεις και τα κοινωνικά επιδόματα, αφήνει στο έλεος της τύχης τις χιλιάδες ανθρώπους που, για οποιονδήποτε λόγο, είναι ανίκανοι για εργασία.

Τα νέα μέτρα έρχονται να πατήσουν πάνω στις πολλαπλές μειώσεις σε συντάξεις και δικαιώματα, στο χτύπημα της δέκατης τρίτης και δέκατης τέταρτης σύνταξης, στο συνεχές μαχαίρι στο ΕΚΑΣ και τις αναπηρικές που είχαμε όλα τα προηγούμενα πέντε χρόνια.

Η Κυβέρνηση, που κορόιδεψε συνειδητά χιλιάδες συνταξιούχους, υποσχόμενη και τη δέκατη τρίτη σύνταξη, με τον πιο επίσημο και τρανταχτό τρόπο μέσω αυτού του σχεδίου θάβει μια και καλή το δικαίωμα στη δέκατη τρίτη και δέκατη τέταρτη σύνταξη, καθώς αναφέρει ρητά πως το ποσό της σύνταξης καταβάλλεται ανά μήνα δώδεκα φορές τον χρόνο.

Με απλά λόγια, τα μέτρα της Νέας Δημοκρατίας και του ΠΑΣΟΚ, που ο εργαζόμενος λαός αντιπάλεψε με τους αγώνες του, έρχονται τώρα με τον πιο επιθετικό τρόπο. Και όλα αυτά δήθεν στο όνομα της ισότητας και της προστασίας των αδυνάτων.

Στον βρώμικο πόλεμο της προπαγάνδας, που και εσείς έχετε εξαπολύσει, ακούμε μέσα από δηλώσεις κυβερνητικών στελεχών για το κοστοβόρο ασφαλιστικό σύστημα, για τις αρνητικές αναλογίες συνταξιούχων-εργαζομένων, για τις υπέρογκες συντάξεις, τα ελλείμματα των ταμείων, την κακοδιαχείριση, για ισοτιμία, ισονομία, ακριβώς δηλαδή την ίδια γλώσσα που χρησιμοποιούσαν και οι προηγούμενες κυβερνήσεις, προκειμένου να σφάζουν ασφαλιστικά δικαιώματα.

Τα ίδια είπε προχθές και ο Πρωθυπουργός στην Κοινοβουλευτική σας Ομάδα. Όσο για τις συγκεκριμένες προτάσεις που επανειλημμένα ζητάτε για το ασφαλιστικό, πρόσφατα σας καταθέσαμε και στα Πρακτικά τις προτάσεις νόμου που έχει καταθέσει το ΚΚΕ εδώ και έναν χρόνο για τις συντάξεις και το ασφαλιστικό.

Θέλετε να τις καταθέσουμε πάλι σήμερα; Μπορούμε να τις ξανακαταθέσουμε στα Πρακτικά, μήπως χάθηκαν πουθενά!

Όσο δε για το ερώτημα πού θα βρεθούν τα χρήματα, η απάντηση δεν μπορεί παρά να είναι μία: Να πληρώσουν πολύ απλά αυτοί που ευθύνονται για τα ελλείμματα στα ταμεία, δηλαδή το κράτος και η μεγαλοεργοδοσία.

Οι εργαζόμενοι, που καλούνται για μια ακόμα φορά να πληρώσουν το μάρμαρο, έχουν πληρώσει διπλά και τρίδιπλα για το ασφαλιστικό με τη δουλειά τους, τις εισφορές τους, τη δυσβάστακτη φορολογία.

Την ίδια στιγμή, πάνω από 100 δισεκατομμύρια είναι οι οφειλές εργοδοσίας και κράτους προς τα ταμεία, οι ζημιές από το τζογάρισμα των αποθεματικών στο Χρηματιστήριο, το κούρεμα του PSI, με ευθύνη των προηγούμενων κυβερνήσεων της Νέας Δημοκρατίας και του ΠΑΣΟΚ.

Και μην καλύπτεστε πίσω από τις πραγματικά τεράστιες ευθύνες της Νέας Δημοκρατίας και του ΠΑΣΟΚ. Και με την πρόσφατη ανακεφαλαιοποίηση των τραπεζών της Κυβέρνησης ΣΥΡΙΖΑ-ΑΝΕΛ -επί δικής σας Κυβέρνησης- τα ταμεία έχασαν πάνω από ένα δισεκατομμύριο.

Δεν μπορεί, λοιπόν, να υπάρχει συζήτηση για το ασφαλιστικό, που δεν θα ξεκινά από την επιστροφή των αποθεματικών που καταληστεύτηκαν όλα αυτά τα χρόνια.

Δεν μπορεί να υπάρχει συζήτηση, που δεν θα θέτει θέμα κατάργησης της μαύρης ανασφάλιστης εργασίας και όλων των ελαστικών εργασιακών σχέσεων, που δεν άγγιξε στο ελάχιστο δεκαέξι μήνες τώρα η συγκυβέρνησή σας ΣΥΡΙΖΑ-ΑΝΕΛ.

Άρα, λοιπόν, όταν ζητάτε προτάσεις για το ασφαλιστικό και την ίδια στιγμή θεωρείτε δεδομένη την καταλήστευση των αποθεματικών, θεωρείτε δεδομένες τις δεσμεύσεις του μνημονίου για μείωση της κρατικής χρηματοδότησης, θεωρείτε δεδομένη την εργασιακή ζούγκλα που υπάρχει τριγύρω μας, είναι σαν να ζητάτε προτάσεις για τον τρόπο παραπέρα σφαγής των εργαζομένων και των συνταξιούχων. Έτσι απλά!

Τέτοιες προτάσεις μπορεί, βεβαίως, να σας καταθέσουν τα άλλα κόμματα, όχι όμως το Κομμουνιστικό Κόμμα Ελλάδας. Άλλωστε, μαζί τους ψηφίσατε το μνημόνιο, μαζί τους συμφωνείτε στους βασικούς άξονες του νομοσχεδίου, στα δικά τους χνάρια βαδίζετε, άσχετα αν σήμερα με τη Νέα Δημοκρατία και το ΠΑΣΟΚ σηκώνετε όλοι μεταξύ σας τους –ψευτοαντιπολιτευτικούς, λέμε εμείς- τόνους εδώ μέσα στη Βουλή.

Σήμερα όλοι μαζί αντιπαλεύετε τους αγώνες, τις μορφές πάλης που επιλέγουν οι ίδιοι οι εργαζόμενοι, ο λαός μας.

Κυρίες και κύριοι, το ασφαλιστικό νομοσχέδιο χτυπά συνολικά τα λαϊκά στρώματα, βιοτέχνες, ελευθεροεπαγγελματίες, αγρότες, εργαζόμενους με μπλοκάκια, επιστήμονες, μηχανικούς, δικηγόρους, φαρμακοποιούς, γιατρούς, δημοσιογράφους. Τριπλασιάζει τις εισφορές στους αγρότες. Αυξάνει τις εισφορές στους ελεύθερους επαγγελματίες, επιστήμονες.

Για τους επαγγελματίες η σύνδεση της παρεχόμενης σύνταξης με τις εισφορές –άρα και το εισόδημα- σε συνδυασμό με τον νέο τρόπο υπολογισμού των συντάξεων θα οδηγήσει χιλιάδες ελευθεροεπαγγελματίες σε σημαντικές και μεγάλες μειώσεις των συντάξεών τους, στη δουλειά με τη μαγκούρα στο χέρι. Θα εξαναγκάσει χιλιάδες αυτοαπασχολούμενους να λάβουν περίπου το 65% του εισοδήματός τους, με λογικό αποτέλεσμα και το κλείσιμο των βιβλίων και το λουκέτο και την ανεργία.

Κανένας εργαζόμενος, νέος, συνταξιούχος δεν πρέπει να πιστέψει λέξη από όσα λέει η Κυβέρνηση. Αυτό το έγκλημα ήταν προσχεδιασμένο. Τα ίδια μέτρα παίρνονται και στις άλλες χώρες της Ευρωπαϊκής Ένωσης. Αποτελούν γενικές κατευθύνσεις από τις αρχές της δεκαετίας του 1990. Κανένας εργαζόμενος δεν πρέπει να πέσει στην παγίδα της ρύθμισης του χρέους και της ανάπτυξης, που δήθεν θα αναπληρώσουν τις σημερινές δυσκολίες. Τα βάρβαρα μέτρα είναι το προαπαιτούμενο για την όποια ρύθμιση χρέους. Ήρθαν για να μείνουν και στη φάση της όποιας ανάκαμψης –που και αυτή είναι αβέβαιη, βέβαια-, με βάση την πορεία και της παγκόσμιας και της ευρωπαϊκής οικονομίας.

Κυρίες και κύριοι Βουλευτές, στο σκέλος της φορολογικής πολιτικής η Κυβέρνηση έχει ξεπεράσει κάθε όριο θράσους. Όσο και αν σας ενοχλεί, θα σας θυμίζουμε συνεχώς ότι πριν από έναν χρόνο ο Πρωθυπουργός δεσμευόταν για αφορολόγητο στις 12.000 ευρώ, για κατάργηση του ΕΝΦΙΑ, για μείωση του ΦΠΑ από το 23%, για πάταξη της λαθρεμπορίας καυσίμων. Θα σας θυμίζουμε συνεχώς, κυρίως για να βγάζει συμπεράσματα ο ελληνικός λαός έξω από αυτή την Αίθουσα, ότι, όσο ο ΣΥΡΙΖΑ ήταν στην αντιπολίτευση, δήλωνε καθημερινά ότι η κατάργηση των χαρατσιών αποτελεί την πρώτη προτεραιότητά του, ότι είναι αδιανόητο οι μικροϊδιοκτήτες να μετατρέπονται σε ενοικιαστές στα ίδια τους τα σπίτια και ότι οι έμμεσοι φόροι είναι πιο άδικοι, γιατί καταβάλλονται εξίσου από όλους, ανεξάρτητα από τα εισοδήματα που έχουν.

Τώρα παρακολουθούμε αυτή την κάλπικη αντιπαράθεση του ΣΥΡΙΖΑ με τη Νέα Δημοκρατία σχετικά με το ποιος είναι ο λιγότερο επώδυνος τρόπος για τη νέα σφαγή του λαού. Η νέα αύξηση της φοροαφαίμαξης ή η νέα μείωση των κρατικών δαπανών για την κοινωνική πολιτική; Όσες ατάκες, όσες φραστικές κορόνες και αν ανταλλάξουν τις επόμενες ώρες ο κ. Τσίπρας και ο κ. Μητσοτάκης, δεν μπορούν να κρύψουν τη βαθιά επί της ουσίας συμφωνία τους στην πολιτική που σφαγιάζει έναν λαό, για να ανακάμψουν μόνο τα κέρδη του κεφαλαίου.

Η Κυβέρνηση προτείνει και η Νέα Δημοκρατία συμφωνεί σε νέες φορολογικές απαλλαγές για δεκαπέντε χρόνια και στις άμεσες επιδοτήσεις έως 45% του κόστους της επένδυσης των ομίλων από το κράτος, που προβλέπει το σχετικό νέο σχέδιο νόμου.

Η Κυβέρνηση διατηρεί τη φορολογική ασυλία των εφοπλιστών, που πληρώνουν ίσους φόρους με τα ναύλα μερικών ημερών. Και η Νέα Δημοκρατία βεβαίως δεν βγάζει άχνα γι’ αυτό.

Βεβαίως, δεν πρόκειται για ελληνική πρωτοτυπία. Απανωτά αντιλαϊκά μέτρα, για να θωρακίσουν την ανταγωνιστικότητα των μονοπωλιακών ομίλων, παίρνουν όλες οι κυβερνήσεις της Ευρωπαϊκής Ένωσης, ιδιαίτερα οι φίλοι του κ. Τσίπρα, δηλαδή οι Γάλλοι και οι Ιταλοί σοσιαλδημοκράτες.

Στη Γαλλία η κυβέρνηση Ολάντ τσακίζει τα εργατικά δικαιώματα, απελευθερώνει τις απολύσεις και το ημερήσιο ωράριο με τον νόμο Ελ Κομρί. Στην Ιταλία η κυβέρνηση Ρέντσι θέτει ως βασική προτεραιότητα τη στήριξη των τραπεζών με το ταμείο διάσωσης «Άτλας».

Την ίδια ώρα όλες οι κυβερνήσεις καλούν τους λαούς να βάλουν πλάτη, να ματώσουν ξανά, για να στηριχθεί η εθνική οικονομία, δηλαδή η άρχουσα τάξη των καπιταλιστών, μιας και αυτές είναι οι λέξεις που πρέπει πλέον να χρησιμοποιούμε και μέσα εδώ στη Βουλή και έξω ο λαός στους μαζικούς αγώνες του.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, λίγο συντομεύετε, παρακαλώ.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ναι, σε λίγο θα τελειώσω.

Υποστηρίζετε ότι τα φορολογικά μέτρα φέρνουν κοινωνική δικαιοσύνη. Είναι αστείος και ταυτόχρονα προκλητικός ο ισχυρισμός σας, κύριε Πρωθυπουργέ.

Έχετε ήδη συμφωνήσει για ένα νέο μεγάλο πακέτο έμμεσης φορολογίας, συνολικού ύψους σχεδόν 1,8 δισεκατομμυρίου ευρώ, σύμφωνα με την Κομισιόν.

Αυξάνετε ξανά δραστικά την έμμεση φορολογία, μετά τις συνεχείς απανωτές αυξήσεις της προηγούμενης εξαετίας, με τελευταία την τεράστια αύξηση του ΦΠΑ στο 23%, που προωθήσατε μερικούς μήνες πριν.

Αυταπατάσθε εάν νομίζετε πως οι αυξήσεις δεν θα γίνουν εύκολα αντιληπτές, γιατί στην πραγματικότητα χαρατσώνετε τη μέση τετραμελή οικογένεια, μόνο από τους έμμεσους φόρους, μεσοσταθμικά, με επιπλέον 700 ευρώ τον χρόνο. Από πού, αλήθεια, θα βρεθούν αυτά τα 700 ευρώ κάθε χρόνο; Θα βρεθούν μέσα από την πρόσθετη φτωχοποίηση των εργατικών λαϊκών οικογενειών, που θα αναγκαστούν να κόψουν κι άλλο από τις διάφορες ανάγκες τους, τα τρόφιμα, τη βενζίνη, τη χρήση του ίντερνετ, που μάλιστα σχεδιάζετε να φορολογήσετε, παρά τα παχυλά λόγια για στήριξη των νέων τεχνολογιών. Σχεδιάζετε να αυξήσετε κι άλλο τη φορολογία των καυσίμων, ώστε να απορροφήσετε την όποια μείωση προήλθε από την πτώση των διεθνών τιμών.

Βέβαια, είστε αρκετά κυνικοί, ώστε να ισχυριστείτε πως η δική σας φορολογία είναι και φιλολαϊκή. Δεν θα εξέπληττε κανέναν, αν μας λέγατε πως η αύξηση φόρου στον καπνό, για παράδειγμα, την οποία έχετε στο πρόγραμμα, βοηθά τους εργαζόμενους, αφού περιορίζει το ανθυγιεινό κάπνισμα! Ίσως και η φορολογία του ίντερνετ και της συνδρομητικής τηλεόρασης και των κινητών για σας έχει επίσης φιλολαϊκό χαρακτήρα, θα βοηθήσει να μην κάθονται στην τηλεόραση, δηλαδή, και στον υπολογιστή οι εργαζόμενοι, οι νέοι και έτσι μπορεί να έχει θετικό αντίκρισμα στην κοινωνικότητα των λαϊκών στρωμάτων! Είστε ικανοί για όλα!

Εξίσου αντιδραστικό χαρακτήρα έχει και το νέο πακέτο άμεσης φορολογίας, που περιλαμβάνεται στο νομοσχέδιο που έχετε φέρει για ψήφιση. Υπολογίζετε πως από την πρόσθετη αύξηση της άμεσης φορολογίας θα εισπράξετε 1,7 δισεκατομμύριο ευρώ ετησίως, που έρχονται να προστεθούν στα 20 δισεκατομμύρια άμεσων φόρων, από τους οποίους το κεφάλαιο καταβάλλει λιγότερο από 2 εκατομμύρια.

Ποιος άραγε θα πληρώσει τη λυπητερή; Το ερώτημα φυσικά είναι πάλι ρητορικό, αφού για το μεγάλο κεφάλαιο προβλέπονται νέες φοροαπαλλαγές. Με το νομοσχέδιο και την τροπολογία που κατατέθηκε το αφορολόγητο όριο μειώνεται ακόμα περισσότερο, φθάνοντας μέχρι τις 8.636 ευρώ. Θεωρείτε δηλαδή πως πρέπει να φορολογηθεί ακόμα και κάποιος που αμείβεται λίγο πάνω από τον βασικό μισθό.

Πραγματικά έχουμε βαρεθεί το επιχείρημά σας πως το Διεθνές Νομισματικό Ταμείο ήθελε ακόμα μεγαλύτερη μείωση. Είναι σαν να συγκρίνεις αν είναι καλύτερο να πνιγείς στα τέσσερα μέτρα νερό ή στα τρία μέτρα νερό.

Οι φορολογικές αλλαγές που προωθείτε οδηγούν σε επιβαρύνσεις τη συντριπτική πλειοψηφία των εργαζομένων. Για τις ελάχιστες κατηγορίες για τις οποίες προβλέπονται ελαχιστότατες μειώσεις, απλώς τους τα παίρνετε από την άλλη τσέπη, αφού για αυτούς προβλέπονται τεράστιες αυξήσεις στην ασφάλιση. Ίσως θέλετε να εμφανίσετε την αύξηση της φορολογίας των μερισμάτων και των ενοικίων ως ταξική νίκη.

Κρύβετε πως ο μεγάλος όγκος των κερδών του κεφαλαίου δεν καταγράφονται ως μερίσματα, γιατί επανεπενδύονται. Λέτε ότι θέλετε να φορολογήσετε τον πλούτο. Γιατί άραγε δεν φορολογείτε την αξία κατοχής των μετοχών, των ομολόγων, την κατοχή των πλοίων, των εργοστασίων; Γιατί δεν αίρετε το καθεστώς της ανωνυμίας που διέπει τις μετοχές, για να δούμε ποιος έχει τον πραγματικό πλούτο στα χέρια του;

Τα νέα φορολογικά σας μέτρα οδηγούν σε αυξήσεις φόρου για τη συντριπτική πλειοψηφία των λαϊκών στρωμάτων. Όμως και έτσι, το 1,7 δισεκατομμύριο ευρώ δεν προκύπτουν. Το ερώτημα που τίθεται είναι πώς θα βγει το 1,7 δισεκατομμύριο άμεσης φορολογίας. Η μόνιμη απάντησή σας είναι πως θα κυνηγήσετε τη φοροδιαφυγή.

Μάλλον, όταν λέτε βέβαια για φοροδιαφυγή, εσείς εννοείτε τις κατασχέσεις για χρέη των 500, των 1.000, των 2.000 άντε και των 5.000 ευρώ, αυτά, δηλαδή, που ετοιμάζει ο επίσημος φοροεισπράκτορας της Κυβέρνησης, ο κ. Αλεξιάδης. Οι υπολογισμοί σας απλά σκιαγραφούν νέα φορολογικά μέτρα, που θα φέρετε το επόμενο διάστημα.

Είναι θράσος, λοιπόν, να μιλάτε εσείς για ηθικό πλεονέκτημα της Αριστεράς, να πιάνετε, δηλαδή, στο στόμα σας τις εκατοντάδες χιλιάδες βασανισμένους από το κράτος στις εξορίες και στις φυλακές παλαιότερα, που χτυπήθηκαν αλύπητα από τα πολιτικά αφεντικά σας σήμερα -είναι και δικά σας πλέον-, γιατί πάλευαν να σταματήσει η εκμετάλλευση ανθρώπου από άνθρωπο.

(Διαμαρτυρίες από την πτέρυγα του ΣΥΡΙΖΑ)

Είστε και εσείς εχθρός των εργαζομένων με τη σημερινή σας ψήφο και με όσα έχετε κάνει μέχρι τα σήμερα.

**ΣΩΚΡΑΤΗΣ ΦΑΜΕΛΛΟΣ:** Όχι βέβαια!

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Η πολιτική σας τσακίζει τη ζωή του λαού μας για τα κέρδη των μονοπωλίων. Από τη μια διατηρείτε και ενισχύετε τις νόμιμες φοροελαφρύνσεις των μονοπωλίων και από την άλλη συνεχίζετε τη φοροαφαίμαξη των λαϊκών στρωμάτων, τα οποία βλέπουν να αυξάνονται συνεχώς οι φόροι και να μειώνονται τα εισοδήματά τους.

Για όλους αυτούς τους λόγους, λοιπόν, και άλλους, που ανέφεραν οι εισηγητές και οι ομιλητές του κόμματός μας, το κατάπτυστο αυτό νομοσχέδιο για το ασφαλιστικό-φορολογικό πρέπει -δεν λέμε να αποσυρθεί έστω και στο παρά πέντε, που θα ήταν φυσικά το καλύτερο- να καταψηφιστεί από τους Βουλευτές αυτής της Βουλής, τουλάχιστον από όσους και όσες δεν έχουν ακόμα πλήρως ενσωματωθεί στην, έτσι και αλλιώς, διεφθαρμένη εξουσία.

Εμείς λέμε ότι μπορούμε να ζήσουμε όπως μας αξίζει. Υπάρχουν παραγωγικές δυνατότητες στη χώρα. Μπορεί πραγματικά η εργατική τάξη, ο λαός να έρθει στην εξουσία. Μπορεί να αξιοποιηθεί ο κεντρικός επιστημονικός σχεδιασμός, η ενεργός συμμετοχή των εργαζομένων του λαού στην οργάνωση και διεύθυνση της κοινωνικής παραγωγής των κοινωνικών υπηρεσιών, με αποδέσμευση από όλες τις λυκοσυμμαχίες.

Μόνο έτσι μπορεί να μπει τέλος στα βάσανα που συσσωρεύει στον λαό αυτό το σάπιο σύστημα, οι κρίσεις του, η Ευρωπαϊκή Ένωση και όλες οι κυβερνήσεις που διαχειρίζονται αυτόν τον αντιλαϊκό δρόμο.

**ΠΡΟΕΔΡΟΣ (Νικόλαος Βούτσης):** Ευχαριστώ.

Θα παρακαλούσα γενικώς να μη γίνεται υπέρβαση του χρόνου. Είτε έτσι είτε αλλιώς, ο κ. Κουτσούμπας ήταν άψογος σε πλήθος συνεδριάσεων για μήνες ολόκληρους, αλίμονο.

Ο κ. Γεωργιάδης, παρακαλώ, να μιλήσει από τη θέση του, για τέσσερα λεπτά.

**ΜΑΡΙΟΣ ΓΕΩΡΓΙΑΔΗΣ:** Γιατί από εδώ;

**ΠΡΟΕΔΡΟΣ (Νικόλαος Βούτσης):** Δεν είναι υποχρεωτικό, αλλά επειδή είναι λίγος ο χρόνος. Όμως, τόσο θα μιλήσετε, όπως και η κ. Χριστοφιλοπούλου ύστερα.

**ΜΑΡΙΟΣ ΓΕΩΡΓΙΑΔΗΣ:** Θα προσπαθήσω.

**ΠΡΟΕΔΡΟΣ (Νικόλαος Βούτσης):** Όχι «θα προσπαθήσετε». Θα το καταφέρετε, είμαι σίγουρος.

**ΜΑΡΙΟΣ ΓΕΩΡΓΙΑΔΗΣ:** Υπάρχει περίπτωση να το καταφέρω, αν δεν έχουμε διακοπές. Καλησπέρα σε όλους.

Όπως ανέφερα κι εχθές, σκοπός της ομιλίας μου γενικότερα είναι να αναδείξω την πολιτική διάσταση των θεμάτων. Τα οικονομοτεχνικά και ό,τι αφορά το νομοσχέδιο τα έχουμε συζητήσει και στις επιτροπές και σε προηγούμενες ομιλίες.

Ο κ. Κατρούγκαλος απάντησε σε δύο συγκεκριμένες προτάσεις που έχουμε κάνει στην Επιτροπή Οικονομικών. Τι περιελάμβαναν αυτές; Να μπουν, αφ’ ενός, εισοδηματικά κριτήρια στις συντάξεις, δηλαδή αν κάποιος έχει ήδη υψηλά εισοδήματα άνω των 3.000 ευρώ από άλλες πηγές, όπως ενοίκια, τόκους καταθέσεων, μερίσματα εταιρειών κ.λπ., να αναστέλλεται προσωρινά η σύνταξή του, έτσι ώστε να μπορέσουμε να αυξήσουμε και τις χαμηλές συντάξεις.

Ο κύριος Υπουργός απάντησε ότι, αν ξεκινήσει να βάζει εισοδηματικά κριτήρια στις συντάξεις, τότε στο απώτερο μέλλον αυτό μπορεί να εξελιχθεί σε περαιτέρω αυστηροποίηση των κριτηρίων αυτών.

Κύριε Υπουργέ, αυτό δεν έχει λογική. Αν δεν θέλετε να επιβάλλετε ένα λογικό μέτρο, καλύτερα τότε να μην κάνετε τίποτα. Όπως, για παράδειγμα, αν βάζετε αυτή τη στιγμή 3.000 ευρώ ανώτατο όριο σύνταξης, κάποιος στο μέλλον θα έρθει και θα το κατεβάσει στις 2.000 ευρώ. Ειλικρινά, δεν μπορούμε να καταλάβουμε πού υπάρχει λογική σε αυτή την απάντησή σας.

Η άλλη μας πρόταση ήταν να επιβαρύνουμε φορολογικά και ασφαλιστικά περισσότερο εκείνους που έχουν ευνοηθεί σκανδαλωδώς από τις κυβερνήσεις του παλαιοκομματισμού, δηλαδή εκείνους που εισπράττουν υπέρογκες συντάξεις και έχουν διπλούς και τριπλούς μισθούς σε σχέση με αυτούς του ιδιωτικού τομέα και παίρνουν και υψηλά εφάπαξ. Αυτά τα βλέπουμε στον δημόσιο τομέα, τις ΔΕΚΟ, καθώς και σε πρώην αιρετούς.

Εάν γίνονταν αυτά στην πράξη, αν δηλαδή κάναμε ουσιαστικές μεταρρυθμίσεις στον μηχανισμό, θα μπορούσαμε να προωθήσουμε την κοινωνική δικαιοσύνη. Δεν θα βάζαμε σε διαμάχη τις κοινωνικές τάξεις.

Κι εσείς απαντήσατε ότι δεν βάζουμε, λέει, σε αντιπαλότητα τον ιδιωτικό και τον δημόσιο τομέα, επειδή απλά κόβουμε αναλογικώς και από τους δύο.

Μα, αυτό δεν είναι δικαιοσύνη. Όταν κόβεις ισομερώς και από τους δύο, τη στιγμή που ο ένας εισπράττει περισσότερα από τον άλλο, τότε εξακολουθείς να διαιωνίζεις την κοινωνική ανισότητα. Και το κάνεις ακόμη χειρότερο, διότι διατηρείς την κοινωνική ανισότητα κάνοντας και τους δύο αναλογικά φτωχότερους. Αισθανόμαστε πραγματικά παράξενα, όταν μιλάμε με ορθολογισμό μέσα στο Κοινοβούλιο.

Από την άλλη, βλέπουμε με απορία να κατεβάζετε συνεχώς το αφορολόγητο και αυτή τη στιγμή έχει φθάσει στις 8.600 ευρώ. Ελπίζω να έχει κλειδώσει εκεί και να μην έχουμε κι άλλη κάθοδο. Και όπως είπε και ο κ. Τσακαλώτος, αν το όριο πέσει κάτω από 9.100 ευρώ, ο ίδιος θα παραιτηθεί. Αναμένουμε. Το «άντε γεια» του κ. Λοβέρδου εχθές ήταν ίσως η καλύτερη ατάκα που άκουσα εδώ μέσα.

Μέσα σε όλα αυτά, τελειώνετε και τον αυτοαπασχολούμενο και τον μικρομεσαίο επιχειρηματία και τον ελεύθερο επαγγελματία. Εκεί δεν υπάρχει κανένα αφορολόγητο. Εν μία νυκτί το 26% το κάνετε 29% και όχι μόνο αυτό. Καταργείτε και τη ρύθμιση της απαλλαγής καταβολής διπλών ασφαλιστικών εισφορών, εάν κάποιος πρέπει να έχει παράλληλα και κάποια εξαρτημένη σχέση εργασίας.

Αγαπητοί συνάδελφοι, υπάρχει κι άλλη ιδέα. Μπορείτε να πάρετε όλους τους επαγγελματίες και ιδιώτες και να τους κλειδώσετε σε ένα υπόγειο, να τους βάλετε αλυσίδες στα πόδια, να τους δώσετε πρόσβαση μόνο στο e-banking, για να σας πληρώνουν φόρους και εισφορές, για να τελειώνουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγα δευτερόλεπτα ακόμη, κύριε Πρόεδρε, και ολοκληρώνω.

Όσο εσείς θεωρείτε εχθρό σας αυτόν που εργάζεται και παράγει, τόσο εμείς θεωρούμε εσάς εχθρούς μας για τη χώρα μας. Όσο εσείς θέλετε να περάσετε την κοινωνική ανισότητα, το ιδανικό του συνδικαλιστικού νεοπλουτισμού, που κάνει συνεδριάσεις σε πεντάστερα ξενοδοχεία, τόσο εμείς επιμένουμε να υπερασπιζόμαστε τον φιλότιμο πατριώτη και παραγωγικό εργαζόμενο και στον ιδιωτικό και στον δημόσιο τομέα. Εσείς με τον παλαιοκομματισμό σας κι εμείς με την προσδοκία της νέας δημιουργικής εποχής που θα επιδιώξουμε να ανθήσει.

Έχουμε καταψηφίσει το εν λόγω νομοσχέδιο και θα τοποθετηθούμε και επί των άρθρων.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

Κυρία Χριστοφιλοπούλου, έχετε τον λόγο. Παρακαλώ, τηρήστε κι εσείς, όπως ο προηγούμενος ομιλητής, τον χρόνο.

Ύστερα θα μιλήσει ο κ. Λεβέντης.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κυρίες και κύριοι συνάδελφοι, μετά απ’ αυτή τη μέρα την κουραστική, νομίζω ότι θα ήθελα να ξεκινήσω με κάτι που ενδεχομένως μας ενώνει όλους και αυτό δεν είναι άλλο από τη μητέρα, που γιορτάζει σήμερα. Και αντί άλλης ευχής, καλό θα ήταν να θυμηθούμε τις μητέρες των παιδιών που χάθηκαν άδικα από τη βία και από εγκληματικές πράξεις και ιδιαίτερα το μυαλό μου πηγαίνει στη μητέρα του Παύλου Φύσσα, αλλά και στις μητέρες των παιδιών της Marfin και σε όλες τις άλλες μανάδες που έχασαν τα παιδιά από τη βία, την τρομοκρατία, το έγκλημα.

(Χειροκρότημα)

Όλες τις μανάδες που έχασαν από κάθε μορφή βίας τα παιδιά τους, κυρία Κόλλια.

Κατά τα άλλα, είναι πολύ βαριά η μέρα. Είναι βαριά η μέρα, γιατί, κύριε Υπουργέ, κύριε Πρωθυπουργέ, είναι βαρύς ο λογαριασμός. Το τέταρτο μνημόνιο και το παρόν νομοσχέδιο είναι πολύ βαρύ. Είναι 2,2 δισεκατομμύρια ευρώ ο λογαριασμός στο ασφαλιστικό στις πλάτες του ελληνικού λαού και με την τελευταία τροπολογία είναι 1,9 δισεκατομμύριο το φορολογικό.

Αλήθεια, ο κ. Τσακαλώτος είναι εδώ; Γιατί κανονικά, κύριε Πρωθυπουργέ, μας είχε πει τον Απρίλιο, όχι τον Γενάρη που μας ήρθε εδώ και μας είπε «το αφορολόγητο των 12.000 ευρώ το τάξαμε τον Γενάρη», αλλά τον Απρίλιο ο κ. Τσακαλώτος είχε πει ότι «εάν πέσει κάτω από τις 9.000 το αφορολόγητο, εγώ θα παραιτηθώ». Δεν είναι εδώ. Δεν ξέρω αν τον έχει πιάσει η τρόικα, οι θεσμοί ή ποιος τον έπιασε, αλλά δεν είναι εδώ αυτή τη στιγμή και δεν ξέρω τι θα μας πει γι’ αυτά που έλεγε τον Απρίλιο. Είναι, λοιπόν, πολύ βαρύς ο λογαριασμός και φέρει την υπογραφή σας, κύριε Πρωθυπουργέ, και την υπογραφή του κ. Καμμένου. Είναι το τέταρτο μνημόνιο.

Εν τάχει, γιατί τα έχουμε πει και τα έχουμε αναλύσει, οι μεγάλοι χαμένοι είναι κατ’ αρχάς οι παραγωγικές, οι δυνατές τάξεις, η μεσαία τάξη αλλά και οι επιστήμονες, οι έμποροι, οι βιοτέχνες, οι αγρότες. Η αύξηση των εισφορών δεν έχει προηγούμενο. Δεν έχει προηγούμενο και αυτό που κάνετε είναι να οδηγείτε την κοινωνία σιγά σιγά σε μια «μαδουροποίηση», όλα προς τα κάτω, από το ολοήμερο σχολείο έως την ανταποδοτικότητα των εισφορών-παροχών στην κοινωνική ασφάλιση, όλα προς τα κάτω, έως το αντισυνταγματικό των εισφορών υγείας, ό,τι πληρώσεις, είτε χιλιάρικό είτε κατοστάρικο, το ίδιο κρεβάτι θα έχεις. Όλα αυτά οδηγούν την κοινωνία σε ισοπέδωση, καταπνίγουν κάθε έννοια επιχειρηματικότητας, δυναμισμού, παραγωγικότητας.

Ας θυμηθούμε μόνο ότι ένας έμπορος που βγάζει 30.000 τον χρόνο –πλούσιος πολύ, θα μου πείτε, μεσαία τάξη-, ενώ πληρώνει 4.400 ευρώ εισφορά, τον βάζετε να πληρώσει 8.000 με τη μία. Αυτός ο άνθρωπος δεν έχει καν τις εκπτώσεις που δώσατε στους μηχανικούς και τους δικηγόρους. Όχι ότι κάνατε κανένα δώρο! Τσακίζονται κι αυτοί. Τους δώσατε, όμως, τέσσερα χρόνια, μια ανάσα, την οποία στερείτε από τους έμπορους και τους βιοτέχνες. Σας κάναμε τροπολογία. Δεν σας άκουσα να τη δέχεστε, κύριε Κατρούγκαλε.

Για τον ΟΓΑ, δηλώνατε, κύριε Υπουργέ της Εργασίας,…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ, να ακούγεται η ομιλήτρια. Παρακαλώ!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** …ότι θα μείνει ο ΟΓΑ αυτόνομος, δηλώνατε, κύριε Υπουργέ.

Φεύγει ο κύριος Πρωθυπουργός! Βέβαια. Πώς να κάτσει; Τα είχε πει κι ο ίδιος στους αγρότες. Πώς να μη φύγει; Είχε πει ο κ. Τσίπρας στους αγρότες «θα μείνει ο ΟΓΑ αυτόνομος» και φεύγει τώρα.

**ΧΡΗΣΤΟΣ ΣΙΜΟΡΕΛΗΣ:** Σε φοβάται, σε τρέμει!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν με ενδιαφέρει τι κάνει, πάντως φεύγει.

Λοιπόν, τα μικρά καφενεία –κι αυτό είναι στην τροπολογία μας, κύριε Υπουργέ, τελευταία στιγμή σκεφτείτε το- καταδικάζονται. Βάλτε τα μαζί με τον ΟΓΑ στην ίδια μοίρα.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Άρθρο 40 παράγραφος 3. Το προβλέπει ρητά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι, το άρθρο 40 παράγραφος 3 είναι μια μεγάλη φενάκη, όπως και τα ψέματα που λέτε! Αυτό είναι! Είναι μια φενάκη όλο, όλο αυτό το νομοσχέδιο! Αφήστε τα αυτά.

(Θόρυβος στην Αίθουσα)

Σας ενοχλούν το ξέρω. Ενοχλείστε, το ξέρω.

**ΠΡΟΕΔΡΟΣ (Νικόλαος Βούτσης):** Παρακαλώ. Δόθηκαν οι διευκρινίσεις.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Συνεχίζω, κύριε Πρόεδρε. Θα υπερβώ τον χρόνο, δεν γίνεται. Δεν γίνεται, όμως.

(Θόρυβος στην Αίθουσα)

Θέλετε να ακούτε τα καλά και συμφέροντα. Δεν γίνεται να το κάνετε, όμως.

Για τους συνταξιούχους, ποπό, δεν θίγονται οι συντάξεις, κόβουμε –λέει- 2,2 δισεκατομμύρια ευρώ από το ασφαλιστικό και δεν κόβουμε μία σύνταξη.

Τι λέτε, καλέ; Από πού να αρχίσω και πού να τελειώσω; Από το ΕΚΑΣ; Δηλαδή, ένας άνθρωπος που παίρνει 7.800 ευρώ…

**ΠΡΟΕΔΡΟΣ (Νικόλαος Βούτσης):** Έχετε μισό λεπτό επιπλέον, κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρακαλώ, κρατήστε τον χρόνο μου.

Σε έναν συνταξιούχο του ΕΚΑΣ που παίρνει επτά χιλιάρικα τον χρόνο, δηλαδή ένα εξακοσάρι περίπου σύνταξη, του κόβετε το ΕΚΑΣ. Γιατί το κάνετε αυτό;

Τους μονοσυνταξιούχους του ΤΣΑΥ; Τους τσακίζετε! Τους τραπεζικούς υπαλλήλους, από χρήματα που οι ίδιοι έχουν εισφέρει.

Αυτό το ασφαλιστικό είναι λεπίδα στον λαιμό της κοινωνίας, του κάθε συνταξιούχου, του κάθε ασφαλισμένου. Χάνουν όλοι από αυτό.

Εν τέλει, κύριοι της Κυβέρνησης, δεν πρόκειται να μας βρείτε ούτε συνενόχους ούτε υποστηρικτές. Εμείς όχι μόνο θα καταψηφίσουμε, αλλά θα παλέψουμε για ένα βιώσιμο ασφαλιστικό. Γιατί, αν όλα αυτά που κάνατε εξασφάλιζαν τη βιωσιμότητα του ασφαλιστικού για τις επόμενες γενιές, τουλάχιστον, θα λέγαμε χαλάλι, αλλά αυτό το ασφαλιστικό δεν είναι μόνο καρμανιόλα για τη μισή -και παραπάνω- τάξη των συνταξιούχων, αλλά και για τους παραγωγικούς φορείς. Είναι καρμανιόλα για την κοινωνία, για την οικονομία, για την προοπτική αυτής της χώρας και το καταψηφίζουμε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Ο Πρόεδρος, ο κ. Λεβέντης, έχει τον λόγο για δεκαπέντε λεπτά.

(Θόρυβος στην Αίθουσα)

Παρακαλώ, μη μιλάτε από κάτω. Ησυχία! Δεν θα επιτρέψω καμμία ερωταπόκριση ή οτιδήποτε και καμμία διακοπή στον Πρόεδρο. Εντάξει; Παρακαλώ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Καλησπέρα σας, κύριε Πρόεδρε της Βουλής, κυρίες και κύριοι Βουλευτές. Και, κύριε Πρωθυπουργέ, σας ευχαριστώ που είστε εδώ. Προφανώς εισακούσατε το προηγούμενο αίτημά μου, ότι επί των δέκα ομιλιών που έχω κάνει, έχετε παραστεί μόνο δύο φορές και θέλετε να γίνουν τρεις. Σας ευχαριστώ. Είναι πρόοδος.

Είναι και η γιορτή της μητέρας σήμερα. Στις μητέρες όλης της Ελλάδας να ευχηθώ να ζήσουν με υγεία και προκοπή, να δουν τις οικογένειές τους και τα παιδιά τους όπως ποθεί εκάστη. Και βέβαια εύχομαι να μην ταλαιπωρούμε τις μητέρες όσο τις έχουμε ταλαιπωρήσει σαν κράτος, γιατί η μητέρα αξίζει καλύτερη αντιμετώπιση.

Το ασφαλιστικό πρόβλημα είναι ένα πρόβλημα το οποίο λύνεται με ανεύρεση νέων πόρων ή με ανάπτυξη. Θα βρούμε, δηλαδή, κάποιους καινούργιους πόρους να εισαγάγουμε ή θα κάνουμε ανάπτυξη –επενδύσεις- και θα προκύψουν έσοδα για το κράτος. Και από εκεί, μπορούμε να το στηρίξουμε το ασφαλιστικό σύστημα.

Υπάρχουν και κράτη, βέβαια, όπως η Αμερική, που έχουν ασφαλιστικό σύστημα τελείως ιδιωτικό και κάποια στιγμή, αναγκαστικά, θα σκεφτούμε και αυτό ως άποψη, δοθέντος ότι συνεχώς η κρατική μέριμνα στον τόπο αυτό μειώνεται και εξασθενίζει. Άρα, μοιραίως, ενώ έχουμε συνδέσει την ασφάλιση στη χώρα μας ως κρατικά εγγυημένη, κάποια στιγμή θα τη δούμε και σε ιδιωτικά χέρια, αρχικά ποσοστιαίως και μελλοντικά και κατά πλειοψηφία. Εκεί βαδίζουμε. Μην έχουμε αυταπάτες.

Επομένως η ανεύρεση νέων πόρων θα ήταν το σημαντικό για την ασφάλιση. Αυτό που κάνουν αυτά τα νομοσχέδια εδώ του κ. Κατρούγκαλου είναι διαχείριση. Παίρνει από εδώ, κόβει από εκεί. Κόβει τα 1,8 δισεκατομμύρια, προσπαθεί. Και μάλιστα έχει και ταχυδακτυλουργικές ικανότητες ο κ. Κατρούγκαλος, αφού καταφέρνει με λιγότερα λεφτά να δίνει τις ίδιες συντάξεις. Ο κ. Φλαμπουράρης, βέβαια, ήταν πιο ειλικρινής σε κάποιο κανάλι και είπε «κόβονται 20%, 30% οι επικουρικές». Ο Κατρούγκαλος δεν το είπε ποτέ. Ο Φλαμπουράρης ήταν πιο ειλικρινής γιατί είναι μηχανικός στο επάγγελμα και οι μηχανικοί –ξέρετε- δεν μπορούμε να είμαστε όσο ψεύτες είναι οι δικηγόροι –θα μου επιτρέψετε να πω. Επομένως το ζήτημα είναι η ανάπτυξη και να μην τρώμε τις σάρκες μας, παίρνοντας από τον έναν.

Η άποψη του κ. Κατρούγκαλου είναι ότι μεταφέρει –λέει- τα βάρη στις ανώτερες εισοδηματικά τάξεις. Εγώ θα προτιμούσα να πείσει τις τάξεις αυτές να κάνουν επενδύσεις. Τότε θα δούλευε το σύστημα. Δηλαδή το να τον φορολογήσεις από ένα κράτος πλαδαρό, παχυδερμικό που δεν αποδίδει, που δεν λειτουργεί, δεν φέρνεις αποτέλεσμα.

Αν πείθαμε τους πλούσιους, τους ευπορότερους Έλληνες να κάνουν επενδύσεις, αυτό θα ήταν συμμετοχή σε αυτό που λέμε ανάπτυξη. Όμως, μέχρι τώρα δεν πείθουμε, τουναντίον τους βλέπω να βγάζουν τα λεφτά τους πιο έξω από ότι τα έχουν βγάλει, τους βλέπω να τα εξαφανίζουν κιόλας.

Η λύση στο πότε θα λυθεί το θέμα το κρίσης είναι όταν δούμε να επιστρέφουν οι καταθέσεις. Έχετε δει εσείς να επιστρέφουν οι καταθέσεις; Εγώ το αντίθετο βλέπω. Την άλλη φορά που ήμουν σε κάποια περιοχή της Ελλάδας -στην Πάτρα ή στο Άργος- με τον Πρόεδρο της Δημοκρατίας και με πήραν καμμιά πενηνταριά άτομα και με ρώτησαν αν θα γίνει κούρεμα γιατί –λέει- στο ίντερνετ γινόταν χαμός για το αν θα γίνει κούρεμα, γιατί πάμε για Grexit. Δηλαδή το αντίθετο διαδίδεται, όχι να φέρουν καταθέσεις, αλλά να σηκωθούν να τις πάρουν.

Και θα τις έπαιρναν, αν δεν υπήρχαν capital controls. Αν θέλει ο κύριος Πρωθυπουργός, ας κάνει μία δοκιμή και να αφήσει ελεύθερη την ανάληψη των καταθέσεων για μία μέρα, για να δει πόσες θα μείνουν, για να δει τι βαθμό εμπιστοσύνης έχει πετύχει στην οικονομία. Έτσι; Από εκεί θα το δούμε.

Όταν ήρθε ο κ. Κατρούγκαλος εις το γραφείο της Ένωσης Κεντρώων να μας φέρει το νομοσχέδιο, του είπαμε περί ανάπτυξης, ότι αυτή είναι η λύση, δηλαδή νέα έσοδα, επενδύσεις και να πείσουμε τους πλουσίους ξένους και Έλληνες να έρθουν να επενδύσουν γιατί εκεί έγκειται η λύση του ελληνικού προβλήματος. Του είπα, όμως, ότι αφού κάνει ένα διαχειριστικό νομοσχέδιο, καθαρά διαχειριστικό, υπάρχουν μερικές λύσεις, όπως να κόψουμε τις συντάξεις των πλουσίων. Δηλαδή πλούσιο εγώ θεωρώ έναν που έχει έσοδα από ενοίκια, από τόκους καταθέσεων, από μερίσματα και λοιπά, πάνω από 3.000 ευρώ μηνιαίως. Να κόψουμε τις συντάξεις των πλουσίων. Να κόψουμε τις συντάξεις των τέως Βουλευτών.

(Θόρυβος στην Αίθουσα)

Θέλω ησυχία, παρακαλώ, αν μου επιτρέπετε.

**ΠΡΟΕΔΡΟΣ (Νικόλαος Βούτσης):** Δείχνουν υποδειγματική συμπεριφορά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα έχετε προσέξει στην Αίθουσα αυτή ότι ποτέ από τα έδρανα της Ένωσης Κεντρώων δεν διακόψαμε κανέναν. Τον ίδιο σεβασμό απαιτώ και εγώ.

Το λέω γιατί εχθές έγινε εδώ ένα επεισόδιο, παρουσία του κυρίου Προέδρου της Βουλής. Δηλαδή πώς γίνεται στα έδρανα της Ένωσης Κεντρώων να έχουμε σιωπή και εσείς όλοι να κάνετε θόρυβο; Δεν είναι σεβασμός αυτό, πρώτα πρώτα προς τον Πρόεδρο που τον εκλέξατε και τον αναγκάζετε να σας επαναφέρει στην τάξη. Δεν είναι προς τιμή σας αυτό. Το λέω σε όλους.

Έλεγα για τις συντάξεις των πλουσίων, τις συντάξεις των τέως Βουλευτών και τις πολλές συντάξεις. Αφήνει ο κ. Κατρούγκαλος 3.070 ευρώ τη μεγίστη σύνταξη, όταν οι νέοι δουλεύουν υπό επαχθείς όρους σε σουπερμάρκετ και παίρνουν 400 ευρώ. Πάει σε κάποιους Έλληνες να παίρνουν 3.000 ευρώ σύνταξη και να δουλεύει ο νέος που έχει παιδιά και οικογένεια και είναι τριάντα πέντε ετών για 400 ευρώ;

Θα μου πείτε είναι λύση να τους πάρουμε τις συντάξεις; Είναι το αίσθημα δικαιοσύνης, γιατί αυτές οι συντάξεις βγήκαν μέσα από χαριστικές τροπολογίες που η Βουλή των τελευταίων πενήντα ετών κάθε φορά ψήφιζε, «άντε και άλλη μία χαριστική, είναι λίγη αυτή», άντε και άλλη μία χαριστική και έτσι φτάσαμε σε ένα άνισο, άδικο και τερατώδες ασφαλιστικό σύστημα.

Επομένως μιλάμε για απόδοση δικαιοσύνης. Αφού δεν θα γίνει ανάπτυξη, η χώρα καταρρέει, δεν υπάρχει ούτε ασφαλιστικό, τίποτα δεν υπάρχει. Όμως, αν κάνεις μία επέμβαση, προς ποια κατεύθυνση πρέπει να την κάνεις; Να την κάνεις προς την κατεύθυνση της δικαιοσύνης, προς την κατεύθυνση ακρωτηριασμού των παθογενειών.

Εγώ παθογένειες θεωρώ τους τριακόσιους τριάντα χιλιάδες συνταξιούχους με τρεις κύριες συντάξεις, όχι επικουρικές, αλλά κύριες, τους ένα εκατομμύριο εκατό χιλιάδες περίπου διπλοσυνταξιούχους και τους εννιακόσιους πρώην Βουλευτές, για τους οποίους δεν το καταλαβαίνω. Κόψαμε τις συντάξεις από το 2012 και μετά και μέχρι το 2012 δεν τις κόψαμε. Τι είναι αυτό; Ο Χριστός εγεννήθη το 2012 και μετά Χριστόν απεδόθη δικαιοσύνη, ενώ προ Χριστού ήταν αμαρτωλή η κοινωνία; Δεν το αντιλαμβάνομαι αυτό.

Είπε ο κ. Κατρούγκαλος εις τον Βουλευτή της Ένωσης Κεντρώων Μάριο Γεωργιάδη ότι δεν μπορούμε –λέει- να κόψουμε τις συντάξεις από όλους τους πρώην Βουλευτές, γιατί μερικοί ήταν και ανεπάγγελτοι.

Τα ακούτε; Ήταν και ανεπάγγελτοι! Ε, δώστε τους σύνταξη ΟΓΑ. Γιατί δεν τους δίνετε; Σύνταξη ΟΓΑ, κύριε Κατρούγκαλε! Γιατί γελάτε; Γιατί πώς ζει ο άλλος με ΟΓΑ; Πώς ζει ο άλλος με 300 ευρώ, κύριε Κατρούγκαλε; Για να γελάμε είναι αυτό; Πώς ζει ο φτωχός, που τρώει στους μητροπολίτες, και ο Βουλευτής δεν μπορεί; Τι είναι ο Βουλευτής; Σαββατογεννημένος;

Φέρνετε μια μονομερή συμφωνία. Είναι μονομερής η συμφωνία. Το έχει αντιληφθεί η Βουλή; Ούτε την «κάβα» περιέχει ούτε έχει γίνει συμφωνία με τα τεχνικά κλιμάκια. Είναι μονομερής η συμφωνία που φέρνετε! Και θα πάτε αύριο και θα πείτε τι; Ότι η Βουλή συνήλθε και εψήφισε αυτή τη συμφωνία. Και στους διαδρόμους που το συζήτησα με Βουλευτές του ΣΥΡΙΖΑ και ρώτησα γιατί δεν περιμένατε να γίνει η συμφωνία και να την πάτε ευπρεπώς, όπως πρέπει, μου είπαν ότι έχει συμφωνήσει ο Γιούνκερ.

Ξέρετε, στον Γιούνκερ βάλατε άλλη μια φορά λόγια, τα οποία διέψευσε. Στον Γιούνκερ βάλατε άλλη μια φορά λόγια, τα οποία διαψεύστηκαν! Προσέξτε! Πηγαίνετε με το καλό και εύχομαι ο Γιούνκερ να κάνει αυτό που λέτε, να κάνει αγώνα, να τους πείσει όλους υπέρ της Ελλάδος και να πει «ωραίος ο Τσίπρας, ας μην έχει την «κάβα», ας μην έχει τίποτα, ας είναι έτσι η κατάσταση, να βοηθήσουμε την Ελλάδα», όπως ελπίζει ο κ. Τσίπρας, δοθέντος ότι έχει και η Αγγλία πρόβλημα. Και ακούω κάτι σενάρια από Βουλευτές του ΣΥΡΙΖΑ στα κανάλια ότι λόγω Αγγλίας και επειδή δεν θέλουν πολλά προβλήματα μαζί, θα μας κάνουν τη χάρη.

Κύριε Πρωθυπουργέ, κυρίες και κύριοι, το πρόβλημα στην Ελλάδα από το 2009 είναι ότι δεν κάναμε καμμία μεταρρύθμιση. Ούτε επαγγέλματα ανοίξαμε ούτε φοροεισπρακτικό σύστημα φτιάξαμε ούτε ιδιωτικοποιήσεις κάναμε. Οι Βουλευτές σας είναι κατάκοποι όταν μιλούν για ιδιωτικοποιήσεις. Μπερδεύονται! Είναι κουρασμένοι, το κάνουν υπό εκβιασμόν.

Η χώρα αυτή θέλει ευρωπαϊκή κυβέρνηση που ό,τι κάνει, το κάνει με κέφι και γιατί το πιστεύει, για να κρατήσουμε την Ελλάδα στο ευρώ. Με κατάκοπους Υπουργούς, που ενεργούν υπό καθεστώς βίας, η χώρα βαδίζει σε Grexit, κύριε Τσίπρα. Και φέρετε ακέραιη την ευθύνη. Ούτε ιδιωτικοποιήσεις γίνονται. Γίνονται κατόπιν εορτής, σιγά-σιγά κ.λπ..

Πρέπει να πείσουμε έξω ότι είμαστε αποφασισμένοι να σώσουμε τη χώρα και να την κρατήσουμε στο ευρώ. Έχει αρχίσει η κόπωση στις Βρυξέλλες σχετικά με τη στάση της Ελλάδος. Να το γνωρίζετε! Λίγο θέλουν για να μας πετάξουν απ’ έξω με τις κλοτσιές. Και μην το θεωρείτε αστείο, γιατί από Βρυξέλλες δεν νομίζω να ξέρετε αυτά που ξέρω εγώ, κύριε…

(Γέλωτες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, κύριοι συνάδελφοι!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αν ξέρετε τόσα πολλά, θα φανεί αύριο. Θα φανεί αύριο τι ξέρετε! Θα έρθει και το αύριο! Υπάρχει και αύριο!

(Χειροκροτήματα από την πτέρυγα της Ένωσης Κεντρώων)

Επαναλαμβάνω ότι του Γιούνκερ του βάλατε άλλη μια φορά λόγια που δεν είπε. Ή το ξεχάσατε; Εντάξει!

Η συμφωνία κατ’ εμέ είναι μονομερής και ντροπιάζει τη χώρα, γιατί αφού κάνεις διαπραγματεύσεις, πρέπει να τελειώσουν οι διαπραγματεύσεις και να κάνεις το Eurogroup, τη Σύνοδο Κορυφής και όλα τα άλλα. Έτσι πιστεύω! Τώρα γίνεται μονομερώς και ενώ υπήρχαν φοβερές διαφορές. Υπάρχουν αρκετά μεγάλες διαφορές σε πολλά πράγματα. Αρκετά μεγάλες διαφορές. Αυτό πληροφορούμαι.

Μετά τι θα κάνετε; Θα φέρετε κι άλλο νόμο, συμπληρωματικό εδώ; Και θα ψηφίσουν οι Βουλευτές σας; Τι αντοχή έχει η Κοινοβουλευτική Ομάδα; Έστω ότι σήμερα είναι πιστή. Αν σήμερα οι εκατόν πενήντα τρεις δώσουν ψήφο, ξέρετε γιατί θα την δώσουν, κύριε Τσίπρα; Γιατί δεν θέλουν να ονομαστούν προδότες της παράταξής τους.

Όμως, να ξέρετε ότι στη συνέχεια, μπορεί να έχουμε «Σακελλαριάδα». Ξέρετε τι θα πει «Σακελλαριάδα»; Σημαίνει ότι ενώ ψήφισαν, να αποχωρούν μετά. Αν ψηφίσουν σήμερα οι εκατόν πενήντα τρεις, δεν σημαίνει ότι τους έχετε στο τσεπάκι. Γιατί είναι και προσωπικότητες. Δεν είναι πιόνια, ιδίως αν δουν τι ψήφισαν. Γιατί είμαι σίγουρος ότι το 99% δεν γνωρίζει τι θα ψηφίσει σήμερα. Είμαι σίγουρος περί αυτού. Δεν το συζητώ. Αν κρίνω από τις τροπολογίες, αν κρίνω από τον όγκο…

(Θόρυβος-διαμαρτυρίες από την πτέρυγα του ΣΥΡΙΖΑ)

Εντάξει, τα ξέρετε πολύ καλά. Θυμάστε τι είπε κάποτε ο Χρυσοχοΐδης! Θυμάστε τι είπε κάποτε!

**ΓΕΩΡΓΙΟΣ ΠΑΝΤΖΑΣ:** Αν δεν γίνουν αυτά που λέτε, τότε τι θα κάνετε εσείς μετά;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εσείς είστε πάρα πολύ καλά ενημερωμένοι. Κάθεστε όλη νύχτα και διαβάζετε! Ναι, το ξέρω!

Εάν ένας σας πάρει έναν-έναν και σας ρωτάει για το νομοσχέδιο, ανάθεμά με αν έχετε ιδέα. Τέλος πάντων.

Εγώ φοβάμαι κάτι άλλο και θέλω να το πω ενώπιον του Έλληνα Πρωθυπουργού, γιατί ο Έλληνας Πρωθυπουργός είναι ο Έλληνας Πρωθυπουργός και κάποτε μου είχε πει σε ένα σαλόνι ο Ράλλης: «Όποιος και αν είναι ο Πρωθυπουργός, είναι ο Πρωθυπουργός της χώρας και πρέπει να τον βοηθάμε, ακόμα και αν διαφωνούμε κι αν τον υποτιμούμε, επειδή είναι Πρωθυπουργός, όμως, πρέπει να τον σεβόμεθα. Και πιστεύω ότι κανείς Πρωθυπουργός δεν είναι προδότης, κανείς Πρωθυπουργός δεν είναι μειοδότης». Αυτή ήταν η κουβέντα του Γεωργίου Ράλλη. Ενώ εσείς έχετε πει πολλούς άλλους προδότες. Εσείς δεν έχετε αυτή την ηθική του Ράλλη. Και ο Ράλλης ήταν δεξιός, καμμία σχέση με την Ένωση Κεντρώων, είπε όμως μία κουβέντα επιπέδου. Εσείς σαν παράταξη έχετε πει πολλούς προδότες και στο παρελθόν και δεν ζητήσατε συγνώμη, αλλά τέλος πάντων.

Λοιπόν, φοβούμαι ότι τι συμβαίνει;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Εσείς λέγατε να πάθουν καρκίνο!

(Θόρυβος στην Αίθουσα)

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κάνω ότι δεν ακούω τους διάφορους.

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Με την αποτυχία της πολιτικής των τελευταίων έξι ετών, έχει δημιουργηθεί στον κόσμο η εντύπωση ότι η Ευρώπη μάς μισεί. Όπου συζητώ με κόσμο λέει: «Γιατί η Ευρώπη τόσο πολύ θέλει να μας βάλει τα δύο πόδια σε ένα παπούτσι;».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Ο κάθε άνθρωπος δεν μπορεί να γνωρίζει ότι η Ελλάδα δεν έκανε μεταρρυθμίσεις και ότι φέρει ακέραιη την ευθύνη η Ελλάδα και θεωρεί ότι οι κακοί οι ξένοι, οι Γερμανοί οι παλιάνθρωποι ήρθαν να μας πάρουν τον ορυκτό πλούτο. Γιατί γίνονται και τέτοιες εκπομπές παραμυθένιες στις τηλεοράσεις ότι ήρθαν οι ξένοι να μας πάρουν τον ορυκτό πλούτο. Και αρέσει και αυτό στους πολίτες. Δεν φταίει η Ελλάδα, δεν φταίει το πολιτικό σύστημα των τελευταίων πενήντα ετών, δεν φταίει τίποτα, είναι οι ξένοι που φταίνε για όλα. Δηλαδή, ξύπνησαν μια μέρα οι ξένοι και μίσησαν την Ελλάδα και είπαν: «Πάμε να την καταστρέψουμε». Περίπου αυτή η εικόνα υπάρχει.

Αυτή δε η αποτυχία υπάρχει, γιατί και η Κυβέρνηση της Νέας Δημοκρατίας και του Βενιζέλου δεν έκανε και αυτή καμμία μεταρρύθμιση, κορόιδευε και ο Γιώργος Παπανδρέου, που δεν έκανε απολύτως καμμία μεταρρύθμιση, και εσείς αυτόν τον ενάμιση χρόνο τον φάγατε χωρίς απολύτως καμμία μεταρρύθμιση.

Επομένως εγώ πιστεύω ότι η αλήθεια του ελληνικού προβλήματος είναι ότι εμείς δεν θέλουμε να κάνουμε μεταρρυθμίσεις, κάνουμε κουτοπονηριές, θεωρούμε ότι θα κοροϊδέψουμε και τους ξένους, άμα είναι να πάρουμε και τη δόση περνάμε…

(Στο σημείο αυτό κτυπάει παρατεταμένα το κουδούνι λήξεως του χρόνου ομιλίας του κυρίου Προέδρου)

Παρακαλώ, όχι όλη την ώρα καραμούζες, γιατί δεν μπορεί να μιλήσει ο άλλος. Εγώ δεν διαβάζω και χειρόγραφο, μην έχουμε και καραμούζες. Τον κ. Κουτσούμπα, τον αφήσατε κάποιο χρόνο που είδα, εκτός αν είναι φίλος σας.

**ΠΡΟΕΔΡΟΣ (Νικόλαος Βούτσης):** Φίλος είναι οπωσδήποτε, αλλά αυτό δεν παίζει κανένα ρόλο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εντάξει, πρώτα ξαδέρφια είστε, αλλά είδατε τι είπε για τον ΣΥΡΙΖΑ; Είδατε τι είπε; Ότι τα έχετε κάνει όλα…

**ΠΡΟΕΔΡΟΣ (Νικόλαος Βούτσης):** Όλα τα άκουσα και τα σκέφτομαι τώρα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Του αφήσατε τριάντα τρία λεπτά του κ. Κουτσούμπα και απαιτώ ισοπολιτεία εδώ μέσα, όχι άλλα μέτρα και σταθμά για τον έναν και άλλα για τον άλλον, κύριε Βούτση.

Και εγώ σας ψήφισα, όταν βγήκατε Πρόεδρος. Αυτοί δεν σας ψηφίσανε!

(Γέλωτες και θόρυβος στην Αίθουσα)

Όταν εκλεγήκατε Πρόεδρος -κάνει ότι δεν ακούει- παραβιάζοντας τη θέληση των Βουλευτών μου, τους υποχρέωσα να ψηφίσουν τον κ. Βούτση. Αυτό είναι το ευχαριστώ.

Άκουσα το ΠΑΣΟΚ, την κ. Γενηματά, ήμουν στο σπίτι μου εκείνη την ώρα, που κατηγορούσε τον ΣΥΡΙΖΑ ότι κόβει εδώ, κόβει εκεί. Ξεχνάει η κ. Γενηματά ότι και πριν έρθει ο Τσίπρας 50% των συντάξεων είχαν κόψει η Νέα Δημοκρατία και το ΠΑΣΟΚ. Δηλαδή αυτή έκανε σαν να μην είχε κόψει ούτε ένα ευρώ και κατηγορούσε τους άλλους ότι δεν προσέχουν τη χήρα, δεν προσέχουν τον ορφανό. Τους λυπόταν όλους η κ. Γενηματά και κατηγορούσε τον ΣΥΡΙΖΑ.

Δεν άντεξα και είπα τι γίνεται εδώ πέρα; Το 50% των συντάξεων. Στα 2.800 ήταν η σύνταξη του ΤΣΜΕΔΕ και έγινε 1.400 στα σαράντα χρόνια, πριν έρθει ο Τσίπρας. Άλλο τώρα αν θέλει και αυτός να κόψει άλλα 400 ευρώ. Αυτό είναι δική του υπόθεση.

Αλλά και να βγαίνει ένα κόμμα να κατηγορεί, το ΠΑΣΟΚ επί του προκειμένου ότι κόβουν τις συντάξεις και τους μισθούς, ένα κόμμα που συμμετείχε σε κυβερνήσεις που έκοψε το 50% αμοιβών και συντάξεων, αυτό δεν το αντέχω. Είναι υποκρισία!

Όπως συζήτησα με την κ. Κουντουρά στην Πάτρα και της είπα: Όταν ήσασταν στη Νέα Δημοκρατία και έπαιρνε δάνεια η Νέα Δημοκρατία, δεν το ξέρατε; Λέει: «Εγώ δεν το ήξερα, μπήκα το 2004. ». Λέω: «Μπήκατε το 2004 και πότε φύγατε; Ο Πρόεδρός σας δεν το ήξερε;». Μου λέει: «Δεν ξέρω τι κάνει ο Πρόεδρός μου.».

Η κ. Γενηματά την άλλη φορά στη συζήτηση περί δανείων των κομμάτων κ.λπ. είπε: «Ψάξτε, δεν φοβόμαστε τίποτα». Μα ποιος πήρε τα δάνεια; Το ΠΑΣΟΚ τα πήρε. Δηλαδή, ότι ακούει ο λαός, δεν το αντιλαμβάνεστε; Νομίζετε ότι ακούνε κάφροι; Δεν φοβάται τίποτα το ΠΑΣΟΚ από τα δάνεια. Μα το ΠΑΣΟΚ και η Νέα Δημοκρατία έχουν πάρει τα δάνεια.

Τουλάχιστον, ο κ. Μητσοτάκης, προς τιμήν του, ζήτησε μια συγγνώμη και είπε: «Θα κάνουμε μια προσπάθεια να τα πληρώσουμε». Είναι προς τιμήν του. Κάτι θα κόψει, δεν ξέρω, μπορεί να θέλει δυο χιλιάδες χρόνια για να το πετύχει, αλλά εν πάση περιπτώσει, θα προσπαθήσει ο άνθρωπος.

**ΠΡΟΕΔΡΟΣ (Νικόλαος Βούτσης):** Ωραία, μπορείτε σε δύο λεπτά, κύριε Πρόεδρε, να κλείσετε;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ακούστε κάτι. Ο Πρόεδρος της Δημοκρατίας -θα το πω ενώπιον του Πρωθυπουργού- είπε στο Άργος ότι θα ακολουθήσει το παράδειγμα του Καποδίστρια.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, εμείς τα πληρώνουμε τα δάνεια. Αυτή είναι η διαφορά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα μιλήσετε μετά. Μην στενοχωρείστε.

**ΠΡΟΕΔΡΟΣ (Νικόλαος Βούτσης):** Έχει γίνει αυτή η συζήτηση εδώ και έχει εξαντληθεί.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Έχει γίνει, έληξε. Θα ελεγχθούν, αλλά δικά σας είναι τα δάνεια. Αυτό λέω.

**ΠΡΟΕΔΡΟΣ (Νικόλαος Βούτσης):** Έχει εξαντληθεί αυτή η συζήτηση. Παρακαλώ, κύριε Πρόεδρε, κλείνετε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Λοιπόν, ο κύριος Πρόεδρος της Δημοκρατίας έκανε μια ομιλία στο Άργος και απέδωσε φραστικά -γιατί δεν διάβαζε κείμενο- το θέμα του νομίσματος. Και η Νέα Δημοκρατία το χρησιμοποίησε ως επιχείρημα ότι πάμε για δραχμή. Κακώς, γιατί ήμουν μπροστά, κύριε Μητσοτάκη. Σας διαβεβαιώ ότι δεν εννοούσε ο κ. Παυλόπουλος πως πάμε για δραχμή. Απλά ήθελε να αντιδιαστείλει τις ηθικές αξίες του ανθρώπου από τις υλικές των χρημάτων. Αυτό ήθελε και χρησιμοποίησε λανθασμένα τη λέξη «νόμισμα». Ήμουν παρών και είμαι σε θέση να κρίνω τι λέει ο καθένας.

Είπε, όμως, κάτι πολύ σοβαρό μετά, ότι η Δ΄ Εθνοσυνέλευση επί Καποδίστρια έκανε δέκα ψηφίσματα, εκ των οποίων το ένατο -το ονόμασε- ήταν εκείνο που έδινε τη χορηγία εις τον Κυβερνήτη. Χορηγία που ποτέ δεν έλαβε. Ποτέ δεν έλαβε! Και είπε ο Πρόεδρος της Δημοκρατίας: «Κι εγώ θα κάνω το ίδιο στη γραμμή αυτή».

Περιμένω από τον κύριο Πρόεδρο να το κάνει. Το είπα αμέσως στον Βουλευτή Μανιάτη και στον Βουλευτή Άργους του ΣΥΡΙΖΑ -δεν τον ξέρω, είναι εκεί, να τος, σήκωσε και το δάχτυλό του. Το είπα αμέσως. Λέω, τι κουβέντα είναι αυτή; Τώρα πρέπει να κόψει τον μισθό του.

Η Ένωση Κεντρώων τού ζητούμε να κόψει τον μισό μισθό του, το 50%. Αυτός προθυμοποιήθηκε να τον κόψει όλο. Όμως πρέπει να τον κόψει, γιατί είναι Πρόεδρος της Δημοκρατίας και η κουβέντα του μετράει. Και στο παρελθόν κακοποιήθηκε ο θεσμός.

Ζητάω τεχνοκράτες και το παρεξηγούν κάποιοι. Λένε, γιατί τεχνοκράτες; Μίλησα σε ένα κανάλι σήμερα και μου λένε: «Δεν είναι δοτή η Κυβέρνηση τεχνοκρατών; Είναι δοτή». Λέω; τι θα πει δοτή; Δεν το καταλαβαίνω. Δηλαδή ο κ. Τσίπρας τώρα, που είναι εκλεγμένος, και έχει τον Μουζάλα, που δεν είναι εκλεγμένος, είναι δοτός ο Μουζάλας; Δεν αντιλαμβάνομαι τη λέξη «δοτός», όταν απολαύει μια κυβέρνηση της εμπιστοσύνης της Βουλής.

Για να γίνει μια Κυβέρνηση οικουμενικού χαρακτήρα, τι πρέπει να γίνει; Να συνέλθουν τα κόμματα που θα την στηρίξουν, να συναποφασίσουν ένα μίνιμουμ προγράμματος και να καλέσουν έναν τεχνοκράτη να συγκροτήσει μια κυβέρνηση. Αυτό πρέπει να γίνει. Όταν δώσει ψήφο εμπιστοσύνης η Βουλή εις αυτήν την κυβέρνηση, θα είναι δοτή; Το περιγράφει αυτό πουθενά το Σύνταγμα ή είναι κατασκευή κάποιων ανόητων δημοσιογράφων;

Εγώ νομίζω ότι ο Πρωθυπουργός που έχει την εμπιστοσύνη της Βουλής δεν είναι δοτός, είναι κανονικός. Αρκεί να τον αφήσουν τα κόμματα να κάνει τη δουλειά του. Γιατί τα κόμματα λένε: «Όχι, μην το κάνουμε αυτό, γιατί κόβει ψήφους από τη Νέα Δημοκρατία. Όχι, μην κάνουμε εκείνο κ.λπ.».

Έσπευσε ο κ. Μητσοτάκης να ζητήσει εκλογές. Να ζητήσετε, κύριε Μητσοτάκη. Είναι δικαίωμα σας. Όμως, να ξέρετε κάτι: Όποιος ζητάει εκλογές, για να είναι και υπεύθυνος, πρέπει να παρατάξει σχέδιο centimetre προς centimetre, δηλαδή το σχέδιο που θα έχει ως Πρωθυπουργός, το σχέδιο εφαρμογής. Αν απλά ζητάει εκλογές, κατηγορώντας την προηγούμενη κυβέρνηση, είναι δημαγωγός ο Πρόεδρος αυτός. Δικαιούται η Νέα Δημοκρατία να θέσει θέμα εκλογών. Υποχρεούται, όμως, πρώτα να είναι απόλυτα συγκεκριμένη σε όλα τα θέματα, με τι σχέδιο θα κάνει τις όποιες μεταρρυθμίσεις. Γιατί φοβάμαι…

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, ελάτε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα τελειώσω, κύριε Πρόεδρε. Φοβάμαι ότι, όπως ο κ. Τσίπρας αναθεμάτιζε εσάς, πάτε με το ίδιο σύστημα να αναθεματίσετε εκείνον. Ενώ η χώρα χρειάζεται συναίνεση, σοβαρότητα. Πρέπει να τα βάλουμε κάτω και να τη φτιάξουμε τη χώρα.

Ξέρετε τι πιστεύω; Δεν ξέρω πόσο θα μείνει ο Τσίπρας. Μπορεί να μείνει λίγο ακόμη. Δεν ξέρω αν έρθετε εσείς πόσο θα μείνετε. Μετά, όμως, επειδή η χώρα θα είναι ακόμη σε εκκρεμότητα, μόνο κυβέρνηση όλων των κομμάτων θα δώσει τη λύση. Να το θυμόσαστε. Θα γράψουμε την κασέτα.

Μπορεί ο Τσίπρας να μας φάει έναν μήνα ακόμη. Μπορεί κι εσείς να έρθετε μια παρένθεση δεξιά –γιατί εκεί πάει-, για λίγους μήνες. Στο τέλος, όμως, η λύση του ελληνικού προβλήματος, κύριε Μητσοτάκη, θα είναι αυτό που ζητάω τώρα, εδώ και μήνες, μια κυβέρνηση τεχνοκρατών, με οικουμενικό χαρακτήρα. Αρκεί να την αφήσουμε να κάνει αυτό που μπορεί να κάνει. Γιατί, οι πολιτικοί τα τελευταία πενήντα χρόνια μόνο ρουσφέτια και σκάνδαλα βλέπω ότι κάνουν.

Ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τον λόγο έχει ο ειδικός αγορητής του ΚΚΕ, κ. Κατσώτης, για τέσσερα λεπτά και στη συνέχεια ο Αρχηγός του κόμματος της Αξιωματικής Αντιπολίτευσης, κ. Μητσοτάκης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Οι θυσίες του λαού μας για τη σωτηρία του κεφαλαίου δεν έχουν τέλος. Οι μειώσεις των μισθών, των συντάξεων, δεν έχουν φτάσει ακόμα εκεί που θέλουν οι επιχειρηματικοί όμιλοι, στο σημείο που έχουν ορίσει ως «φιλικό περιβάλλον», για να επενδύσουν τα κεφάλαιά τους για γρήγορο και σίγουρο κέρδος.

Ο ΣΥΡΙΖΑ, που ήρθε σαν αντιμνημονιακός, καταγγέλλοντας τη λιτότητα, υποσχόμενος επαναφορά του κατώτατου μισθού –εδώ είστε, κύριε Σκουρλέτη- των συλλογικών συμβάσεων εργασίας, την κατάργηση της εργασιακής ζούγκλας, επαναφορά των συντάξεων, της δέκατης τρίτης και άλλα πολλά, αποδείχθηκε ο καλύτερος διαχειριστής των αναγκών του κεφαλαίου, διατηρώντας κάθε αντεργατικό νόμο που έκαναν οι προηγούμενοι και συνεχίζοντας τις ανατροπές, όπως αυτή σήμερα, που είναι η πιο βαθιά και η πιο σημαντική για το κεφάλαιο.

Διατηρεί την πράξη του υπουργικού συμβουλίου για μείωση του κατώτατου μισθού από τα 751 ευρώ στα 586 ευρώ και στα 511 ευρώ για τους νέους. Προχώρησε πέρυσι το καλοκαίρι στη σύνδεση της κατώτατης σύνταξης με αυτό το μειωμένο ημερομίσθιο του ανειδίκευτου εργάτη, πηγαίνοντας την κατώτατη σύνταξη από 486 ευρώ στα 396 ευρώ.

Και τώρα, με τη νέα αρχιτεκτονική του νομοσχεδίου, την οποία χειροκροτεί ο ΣΕΒ και ο ΣΕΤΕ, αποσυνδέει πλήρως, οριστικά, τις συντάξεις από το κατώτερο ημερομίσθιο και η απόφαση αυτή δεν είναι καθόλου, μα καθόλου τυχαία. Τι καθιερώνει σήμερα; Διασπά τη σύνταξη σε εθνική και ανταποδοτική. Τι σημαίνει αυτή η διάσπαση; Σημαίνει, εκτός της μείωσης της κρατικής χρηματοδότησης, που είναι απαίτηση του κεφαλαίου, τη μεγάλη μείωση της κατώτατης σύνταξης, που θα είναι ίσως 30%-35%. Αυτή παίρνει κανείς ως βάση για να κρίνει τι έρχεται να λύσει το νομοσχέδιο.

Όπως είπα και χθες, μέχρι τώρα η κατώτατη σύνταξη, κύριε Πρωθυπουργέ, που είπατε ότι διασφαλίζει την αξιοπρεπή διαβίωση, ήταν 486 ευρώ, συν το ΕΚΑΣ. Τώρα, εσείς -είπατε προχθές στην Κοινοβουλευτική Ομάδα σας ότι διασφαλίζετε τους αδύναμους- το κάνετε 345 ευρώ, συν 69 ευρώ η ανταποδοτική, δηλαδή 414 ευρώ χωρίς ΕΚΑΣ.

Τι είναι αυτό, λοιπόν; Ποια είναι η αξιοπρεπής διαβίωση, κύριε Πρωθυπουργέ; Να μας απαντήστε μετά. Δηλαδή, από τα 630 ευρώ που μπορούσε να έχει ο συνταξιούχος μέχρι τώρα, έχει κάτω 230 ευρώ και πάει στα 414 ευρώ. Κι εσείς αυτό το λέτε αξιοπρεπή διαβίωση, στήριξη των αδυνάμων; Πρέπει εδώ, λοιπόν, να μας πείτε.

Η ρύθμιση αυτή διαπερνά όλα τα άρθρα και χειροτερεύει ακόμα περισσότερο με τον τρόπο υπολογισμού των συντάξεων -σύμφωνα με τα κανονικά μαθηματικά κι όχι τα συριζαϊκά-, όπου ο συντάξιμος μισθός είναι μειωμένος πάνω από 25%.

Αυτός ο μειωμένος συντάξιμος μισθός, με το μειωμένο ποσοστό αναπλήρωσης έως και 50%, οδηγεί σε συντάξεις 30% έως 35% κάτω από αυτές που έπαιρναν οι εργαζόμενοι ως τώρα. Για τα πλασματικά χρόνια αυτών που αναγνώριζαν, πρέπει να καταβληθούν τώρα μεγάλα ποσά από το 6,7% στο 20%.

Με τις αλχημείες σας δεν μπορείτε να κρύψετε από τους συνταξιούχους την πραγματικότητα. Θα την δουν, θα τη ζήσουν και θα είναι επώδυνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το ίδιο θα ζήσουν αυτή την επώδυνη πραγματικότητα και όλες οι άλλες ομάδες, όπως οι συντάξεις αναπηρίας, χηρείας, θανάτου, μειωμένες συντάξεις, ακόμα χειρότερα. Ξεχωρίζω τους αγρότες, τους αυτοαπασχολούμενους, τους ελεύθερους επαγγελματίες, τους ένστολους, οι οποίοι εκτός των μειώσεων, έχουν να πληρώσουν υπέρογκες αυξήσεις. Θα οδηγήσουν σε μεγάλα αδιέξοδα, σε κλείσιμο επιχειρήσεων, εγκατάλειψη της γης. Οι ασφαλιστικές προσδοκίες όλων για συντάξεις, για το εφάπαξ, ανατρέπονται, αλλάζουν ριζικά, μειώνονται δραστικά, ιδιαίτερα οι επικουρικές με τη ρήτρα μηδενικού ελλείμματος της βιωσιμότητας, όπως την ονομάσατε.

Το νομοσχέδιο αυτό, ναι, έχει ταξικό πρόσημο. Γι’ αυτό οι εργαζόμενοι, οι αγρότες, οι αυτοαπασχολούμενοι, οι νέοι και οι νέες, οι γυναίκες των λαϊκών στρωμάτων αυτές τις μέρες απεργούν, διαμαρτύρονται και σας στέλνουν καθαρό μήνυμα, ότι δεν θα κάνουν αποδεκτό αυτό το σχέδιο νόμου.

**ΠΡΟΕΔΡΟΣ (Νικόλαος Βούτσης):** Κλείστε, παρακαλώ.

**ΧΡΗΣΤΟΣ ΚΑΤΣΩΤΗΣ:** Θα πληρώσετε πολιτικά αυτή την εχθρική ενέργεια σε βάρος του λαού. Στη συνείδηση του εργαζόμενου θα μείνει αυτό το νομοσχέδιο ως το πλέον αντιδραστικό, το πλέον αντιλαϊκό και ο αγώνας θα ενταθεί για την ανατροπή του και την ανατροπή γενικά αυτού του δρόμου ανάπτυξης της καπιταλιστικής βαρβαρότητας.

**ΠΡΟΕΔΡΟΣ (Νικόλαος Βούτσης):** Ευχαριστούμε.

**ΧΡΗΣΤΟΣ ΚΑΤΣΩΤΗΣ:** Σε μια νέα μορφή οργάνωσης της οικονομίας, που δεν θα υπάρχει ατομική ιδιοκτησία, αλλά κοινωνική, η εργατική εξουσία με εργαλείο τον κεντρικό σχεδιασμό θα αντιμετωπίσει οριστικά, εκτός όλων των άλλων και το κοινωνικοασφαλιστικό σύστημα, όπως έγινε στη νεαρή Σοβιετική Ένωση από το 1920 ακόμα, που η παραγωγικότητα της εργασίας δεν ήταν στα σημερινά επίπεδα, με δωρεάν υγεία, πρόνοια για όλους, με σύνταξη στα εξήντα για τους άνδρες και στα πενήντα πέντε για τις γυναίκες.

Αυτό έγινε, γιατί ο σοσιαλισμός έχει στο κέντρο τον άνθρωπο και τις πραγματικές του ανάγκες, ενώ ο καπιταλισμός τα κέρδη που περνούν πάνω από τη ζωή του ίδιου του λαού μας.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τον λόγο έχει ο κ. Μητσοτάκης, Αρχηγός της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ευχαριστώ, κύριε Πρόεδρε.

Κυρίες και κύριοι Βουλευτές, προχθές στην Κοινοβουλευτική Ομάδα του ΣΥΡΙΖΑ ο κ. Τσίπρας απευθυνόμενος στους Βουλευτές του είπε επί λέξει: «Σε αυτή την χώρα, είναι πλέον ιστορική ανάγκη να μιλήσουμε τη γλώσσα της αλήθειας». Προσέξτε, το χρονικό επίρρημα «πλέον». Όσοι τον άκουσαν έμειναν άφωνοι, διότι είναι τουλάχιστον οξύμωρο ο κατά συρροήν ψεύτης να λέει ότι τώρα πρέπει να μιλήσουμε τη γλώσσα της αλήθειας. Δεν τη μιλήσατε ποτέ τη γλώσσα της αλήθειας, κύριε Τσίπρα. Δεν την ξέρετε και δεν την αντέχετε.

Δεν την μιλήσατε, όταν λέγατε ότι θα καταργήσετε τα μνημόνια με ένα άρθρο και με έναν νόμο. Δεν την μιλήσατε, όταν τάζατε την δέκατη τρίτη σύνταξη. Δεν την μιλήσατε, όταν υποσχόσασταν αφορολόγητο στα 12 χιλιάδες ευρώ. Δεν την μιλήσατε, όταν εξαπατούσατε με ψεύτικες ελπίδες τους νέους ανθρώπους. Και δεν την μιλήσατε ούτε καν προχθές, όταν παρουσιάσατε τη δική σας εικονική πραγματικότητα για την ελληνική οικονομία. Κανείς δεν πιστεύει πλέον, ότι θα αρχίσετε να την μιλάτε, διότι κανείς δεν σας πιστεύει πλέον, ούτε στην Ελλάδα ούτε στο εξωτερικό.

Ο Μαρκ Τουέιν, μεγάλος Αμερικανός συγγραφέας, είχε πει την εξής ενδιαφέρουσα φράση: «Υπάρχουν ψέματα, μεγάλα ψέματα και στατιστικές». Ο μεγάλος Αμερικανός συγγραφέας δεν είχε την τιμή να σας γνωρίσει. Αλλιώς, θα έλεγε: «Υπάρχουν ψέματα, μεγάλα ψέματα και ο κ. Τσίπρας».

(Χειροκροτήματα από την πτέρυγα της Νέας Δημοκρατίας)

Αν κάτι πληρώνουμε πολύ ακριβά σήμερα, κυρίες και κύριοι Βουλευτές, είναι τη δικιά σας προσωπική αναξιοπιστία. Ρήτρα αναξιοπιστίας είναι το επιπλέον πακέτο των 3,6 δισεκατομμυρίων ευρώ, που μας ζητείται πιεστικά από τους δανειστές μας, ρήτρα προσωπικής σας αναξιοπιστίας, ρήτρα αναξιοπιστίας όλης της Κυβέρνησής σας.

Γι’ αυτό πρέπει να φύγετε το συντομότερο δυνατόν, για να γλυτώσει η Ελλάδα από τα αχρείαστα μέτρα, που για λογαριασμό σας φορτωνόμαστε όλοι.

Κυρίες και κύριοι συνάδελφοι, έχει τόσο πολύ υπερβεί κάθε όριο ψέματος και αναξιοπιστίας ο κ. Τσίπρας, που μπορεί να φέρει πλέον στη Βουλή οτιδήποτε. Δεν έχει κανένα δισταγμό, κανένα φραγμό, αρκεί να κρατηθεί στην εξουσία.

Κι αναρωτιέμαι πραγματικά ποιον μπορεί ο κ. Τσίπρας να κοιτάξει ξανά, με ποιον μπορεί να μιλήσει ξανά απ’ όλους εκείνους που είχαν πιστέψει τους πύρινους αντιμνημονιακούς λόγους, τις υποσχέσεις, που αποδείχθηκαν, δυστυχώς, όλες λόγια του αέρα, λόγια ψεύτικα, που τόσα δεινά έφεραν στον ελληνικό λαό.

Το τελευταίο καταφύγιο της δημοκρατίας δεν είναι οι νόμοι, δεν είναι η Βουλή, είναι η ντροπή. Κι όταν δεν υπάρχει το αίσθημα της ντροπής, τότε, δυστυχώς, η παρακμή καλπάζει.

Δυστυχώς η έλλειψη αιδούς και συστολής δεν χαρακτηρίζει μόνο εσάς, κ. Τσίπρα, χαρακτηρίζει και τους στενούς σας συνεργάτες. Ο Υπουργός Εργασίας, ο οποίος εισηγείται αυτό το νομοσχέδιο, εισηγείται διατάξεις κατά των οποίων είχε προσφύγει στο Συμβούλιο της Επικρατείας, όταν ήταν μεγαλοδικηγόρος.

Ξέρετε, αυτό δεν ονομάζεται ταξική αποστασία. Πολιτικός αμοραλισμός του αισχίστου είδους ονομάζεται.

(Χειροκροτήματα από την πτέρυγα της Νέας Δημοκρατίας)

Ονομάζεται πολιτική υποκρισία ανθρώπων χωρίς ιδεολογία, χωρίς πιστεύω που θα κάνουν τα πάντα για να κρατήσουν την καρέκλα. Έτσι ονομάζεται αυτό.

Ο Υπουργός, βέβαια, Οικονομικών στην επιστολή που έστειλε στους συναδέλφους του Υπουργούς Οικονομικών του Eurogroup γράφει επί λέξει: «Οι Έλληνες πολίτες…» -ακούστε το αυτό, έχει ενδιαφέρον- «…πρέπει να έχουν την ιδιοκτησία του προγράμματος». Προσέξτε τη λέξη «ιδιοκτησία».

Αν δεν κάνω λάθος, ο κ. Τσακαλώτος δεν ανήκει στους πενήντα τρεις που συνυπογράφουν κείμενα και διακηρύξεις εναντίον του ιδίου του προγράμματος;

Η μισή Κυβέρνηση, τουλάχιστον -μάλλον τα τρία τέταρτα θα έπρεπε να λέω- εναντιώνεται στο ίδιο το πρόγραμμα. Διαγκωνίζεται ο κ. Σπίρτζης, ο κ. Δρίτσας, ο κ. Σκουρλέτης ποιος θα είναι ο πιο αντιμνημονιακός και έχετε το θράσος να έρχεστε εδώ πέρα, σε αυτή την Αίθουσα, εσείς και να μιλάτε για ιδιοκτησία του προγράμματος στους Έλληνες πολίτες; Μιλάτε για ένα πρόγραμμα, το οποίο καθημερινά οι Υπουργοί σας δαιμονοποιούν, παραποιούν και απαξιώνουν.

Όμως, προσέξτε. Ο κ. Τσακαλώτος γράφει και κάτι άλλο πολύ ενδιαφέρον σε αυτή την επιστολή. Προβαίνει σε μιαν ακόμη σημαντική παραδοχή. Γράφει επί λέξει: «Μια ακόμη ελληνική κρίση θα οδηγήσει σε ένα ακόμα…» -προσέξτε τη φράση- «…αποτυχημένο κράτος…» - failed state στα αγγλικά- «…στην περιοχή».

Λυπάμαι, κ. Τσίπρα, αλλά αυτό, δυστυχώς, συντελείται ήδη. Η Ελλάδα απαξιώνεται κάθε μέρα που περνά με την αβελτηρία σας, με την ανικανότητά σας, με τα ψέματά σας, με τις ιδεοληψίες σας. Και κάθε μέρα που παραμένετε στην εξουσία, η Ελλάδα, δυστυχώς, διολισθαίνει σε failed state, διότι πριονίζετε τους θεσμούς, διαβρώνετε τη δημοκρατία και εκμαυλίζετε την πολιτική.

Ο Αρκάς, τον οποίο ξέρετε ότι αγαπώ πολύ, σε μία ακόμη ωραία γελοιογραφία του…

(Θόρυβος στην Αίθουσα)

**ΧΡΗΣΤΟΣ ΣΙΜΟΡΕΛΗΣ:** Πείτε κάτι δικό σας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σας ενοχλεί βλέπω. Ακούστε το, όμως. Έχει ενδιαφέρον. Ορίζει με έναν ωραίο τρόπο τον ηγέτη.

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Γράφει, σκιτσάρει μάλλον καλύτερα, ο Αρκάς και λέει: «Ηγέτης είναι αυτός που μπορεί ν’ αποτρέψει μια καταστροφή, η οποία δεν θα ερχόταν, εάν δεν κυβερνούσε».

Εσείς δεν μπορείτε καν να αποτρέψετε την καταστροφή που εσείς ο ίδιος προκαλείτε. Γι’ αυτό πρέπει να φύγετε μια ώρα αρχύτερα και σύντομα.

(Χειροκροτήματα από την πτέρυγα της Νέας Δημοκρατίας)

Σας είχα προειδοποιήσει ότι θα είστε ο νεότερος τέως Πρωθυπουργός, που είχε η Ελλάδα από τη Μεταπολίτευση και μετά. Προσθέτω σε αυτό ότι θα είστε και ο πιο απαξιωμένος, αυτός που θα έχει ταυτιστεί όσο κανείς άλλος με τον κυνισμό, τα ψέματα, τον αυταρχισμό και την πολιτική εξαπάτηση.

Κυρίες και κύριοι συνάδελφοι, το νομοσχέδιο που συζητάμε σήμερα δυστυχώς δεν έχει καμμία σχέση με αυτό το οποίο πραγματικά χρειάζεται η χώρα για να βγει από την κρίση. Αυτό το οποίο σήμερα χρειάζεται η Ελλάδα είναι μείωση της φορολογίας, στοχευμένη μείωση των κρατικών δαπανών, δίκαιη κατανομή των βαρών και σταθερό μακροοικονομικό περιβάλλον.

Αυτές είναι οι ελάχιστες αναγκαίες αλλά όχι κατ’ ανάγκην ικανές προϋποθέσεις για να βγει η χώρα από την κρίση, να προσελκύσει επενδύσεις, να μειωθεί η ανεργία και να οδηγηθούμε επιτέλους σε οικονομική ανάπτυξη.

Αντίθετα, τι κάνει το νομοσχέδιο το οποίο φέρνετε σήμερα στη Βουλή; Αυξάνει φόρους και εισφορές, οδηγώντας με μαθηματική βεβαιότητα στην αύξηση της φοροδιαφυγής και της εισφοροδιαφυγής. Και τα μέτρα, τα οποία σήμερα εισηγείστε, δυστυχώς είναι η ταφόπλακα κάθε αναπτυξιακής προοπτικής της ελληνικής οικονομίας.

Ταυτόχρονα, με τη μυωπική ιδεοληψία που σας χαρακτηρίζει, το ασφαλιστικό, το οποίο προτείνετε, δεν εξασφαλίζει καν τη βιωσιμότητα του συστήματος, δεν εγγυάται ούτε καν την κοινωνική δικαιοσύνη για την οποία κόπτεστε και πάντως δεν προάγετε την αλληλεγγύη των γενεών, για την οποία υποτίθεται ότι ενδιαφέρεστε.

Το ασφαλιστικό σύστημα, η πρότασή σας, έχει πέντε χαρακτηριστικά. Σας τα είχα πει στην πρώτη ομιλία μου στη Βουλή και τα επαναλαμβάνω και πάλι:

Οδηγεί σε πόλεμο γενεών, ανοίγει μέτωπο με την παραγωγική Ελλάδα, στρεβλώνει βάναυσα τα κίνητρα για την εργασία, μετατρέπει δυστυχώς το ασφαλιστικό σύστημα σε προνοιακό και φυσικά ετεροχρονίζει την οριστική λύση του προβλήματος.

Όλα αυτά, ενώ μειώνει την εθνική σύνταξη για όλους. Από τα 384 ευρώ τον μήνα για δεκαπέντε έτη, που ήταν η αρχική σας πρόταση, πάμε στα 346 ευρώ τον μήνα. Και φυσικά μειώνει και υφιστάμενες συντάξεις πρωτίστως για τους πιο αδύνατους.

Έγινε μεγάλη συζήτηση για τις συντάξεις αναπηρίας, οι οποίες σφαγιάζονται. Ελπίζω τουλάχιστον την τελευταία στιγμή να κάνετε δεκτές κάποιες από τις προτάσεις της Νέας Δημοκρατίας γι’ αυτή την εξαιρετικά ευπαθή κοινωνική ομάδα.

Το ΕΚΑΣ καταργείται σταδιακά και –προσέξτε!-χωρίς να αντικαθίσταται, όπως εμείς είχαμε σχεδιάσει, με το εργαλείο του ελάχιστου εγγυημένου εισοδήματος. Αυτό το έχετε ξεχάσει, το έχετε παραπέμψει στις καλένδες.

Επίσης, οι προσωρινές συντάξεις μειώνονται στο 50% και φυσικά το μέρισμα του Μετοχικού Ταμείου των Δημοσίων Υπαλλήλων πετσοκόβεται κατά περίπου 35% μεσοσταθμικά.

Αυτό το νομοθέτημα είναι δυστυχώς η επιτομή της δικής σας ανικανότητας. Σας πήρε εννέα μήνες περίπου για να καταλήξετε σε έναν αχταρμά μέτρων, που μόνο μεταρρύθμιση δεν συνιστούν.

Σταχυολογώ ενδεικτικά εννέα αρνητικές επιπτώσεις του νομοσχεδίου σας, που τις ανέδειξαν και οι εισηγητές μας αλλά νομίζω ότι πρέπει να τις επαναλάβω και εγώ:

Πρώτον, το νομοσχέδιό σας μειώνει δραστικά τις συντάξεις όσων θα βγουν στη σύνταξη από εδώ και στο εξής. Αλλά, δεν είναι αυτό το μόνο κακό. Τα ποσοστά αναπλήρωσης, τα οποία δυστυχώς προτείνετε, δρουν ως αντικίνητρο για την επιμήκυνση του ασφαλιστικού χρόνου.

Οι δε υφιστάμενες κύριες συντάξεις –προσέξτε το αυτό- προστατεύονται ουσιαστικά μόνο μέχρι το 2018 με το τρικ της προσωρινής διαφοράς. Μετά δεν σας ενδιαφέρει καθόλου τι θα γίνει, προφανώς διότι γνωρίζετε ότι μετά δεν θα είστε στην Κυβέρνηση.

Δεύτερον, το νομοσχέδιο εξοντώνει τους ελεύθερους επαγγελματίες. Είναι οι άνθρωποι οι οποίοι διαδηλώνουν σήμερα κατά χιλιάδες έξω από τη Βουλή. Πάρτε ως παράδειγμα έναν μηχανικό με το κατώτατο τεκμαρτό εισόδημα στα 7.000 ευρώ περίπου τον χρόνο. Εισφορές και φόρος θα ξεπερνούν το 80% του εισοδήματός του.

Αυτό δεν λέγεται οικονομική πολιτική, δεν λέγεται πολιτική εισφορών, λέγεται οικονομική δολοφονία. Και δυστυχώς δολοφονείτε την προοπτική των νέων ανθρώπων, των νέων επιστημόνων, οι οποίοι αγωνίζονται σήμερα να βρουν δουλειά σε αυτή τη χώρα.

Τρίτον –και αυτό ξέρω ότι σας ενοχλεί ιδιαίτερα- εμπαίζετε τους αγρότες. Εάν θυμάμαι καλά, κύριε Τσίπρα, είχατε συναντηθεί μαζί τους τον Φεβρουάριο στο Μαξίμου και περίπου τους είχατε υποσχεθεί ότι θα ικανοποιήσετε όλα τα αιτήματά τους. Τώρα φυσικά καταργείτε τον ΟΓΑ και με τροπολογία της τελευταίας στιγμής –δεν τολμήσατε να την εντάξετε στο κύριο σώμα του νομοσχεδίου- φορολογείτε φυσικά και τις βασικές ενισχύσεις, καθώς και τις συνδεδεμένες και τις πράσινες ενισχύσεις, σε πλήρη αντίθεση με αυτά τα οποία είχατε πει μόλις πριν από λίγες ημέρες.

Τέταρτον, το νομοσχέδιο μειώνει τις πραγματικές αποδοχές όλων των εργαζομένων.

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όλοι χάνουν 0,5% από την 1η Ιουνίου. Ταυτόχρονα, αυξάνεται το μισθολογικό κόστος. Και ξέρουμε πολύ καλά τι συμβαίνει σε αυτή τη χώρα, όταν αυξάνεται το μισθολογικό κόστος: νέες απολύσεις, ανασφάλιστη και αδήλωτη εργασία.

Πέμπτον, το νομοσχέδιο κόβει το αφορολόγητο. Για τη μεγάλη πλειοψηφία των φορολογουμένων το αφορολόγητο μειώνεται κατά 909 ευρώ και για τους έγγαμους με δύο παιδιά μειώνεται κατά 454 ευρώ.

Όμως, ένα είναι βέβαιο, κύριε Τσίπρα, η τσίπα δεν είναι χαρακτηριστικό της Κυβέρνησής σας. Θέλω να θυμίσω επί λέξει τι έλεγε ο Υπουργός Οικονομικών σε συνέντευξη Τύπου που έδωσε -όχι πέρυσι, πριν από τρεις εβδομάδες- την Τρίτη 12 Απριλίου. Έλεγε, λοιπόν, ο κ. Τσακαλώτος: «Δεν είμαι εγώ διατεθειμένος να καταθέσω στη Βουλή των Ελλήνων ένα νομοσχέδιο που έχει αφορολόγητο μικρότερο από αυτό που θα υπάρξει στο νομοσχέδιο που θα δείτε». Άρα υπάρχουν κόκκινες γραμμές. Τα καταθέτω στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να, οι κόκκινες γραμμές διεγράφησαν με ένα «x», για να έρθει το νέο αφορολόγητο. Και ο κ. Τσακαλώτος –εξ όσων γνωρίζω, φαντάζομαι ότι είναι καθ’ οδόν για το Eurogroup- είναι ακόμα στη θέση του και δεν είχε την τσίπα να παραιτηθεί, διότι παραβίασε ο ίδιος την κόκκινη γραμμή που έθεσε.

(Χειροκροτήματα από την πτέρυγα της Νέας Δημοκρατίας)

Έκτον, το νομοσχέδιό σας κοροϊδεύει ουσιαστικά τους χαμηλόμισθους και φυσικά εξοντώνει τους συνεπείς φορολογούμενους. Δίνετε μεγάλη μάχη για να διασώσετε το αφορολόγητο, αλλά ξέρετε πολύ καλά ότι οι έμμεσοι φόροι θα αυξηθούν, ο ΦΠΑ, ο βασικός συντελεστής, από το 23% στο 24% και δεν ξέρω ποιους άλλους έμμεσους φόρους θα φέρετε.

Και προσέξτε, μην κάνετε το λάθος και πείτε ότι εδώ πέρα ψηφίζουμε 5,4 δισεκατομμύρια ευρώ μέτρα, διότι το πακέτο των έμμεσων φόρων δεν έχει έρθει ακόμα. Θα έρθει αυτό, θα ξαναέρθετε να ψηφίσετε και τους έμμεσους φόρους και το Ταμείο Αποκρατικοποιήσεων, το οποίο με τόση λύσσα πολεμήσατε και φυσικά και τη ρύθμιση για τα κόκκινα δάνεια. Θα έρθουν, λοιπόν και οι έμμεσοι φόροι και γνωρίζετε πολύ καλά ότι ό,τι κερδίζει κάποιος από το αφορολόγητο το χάνει τελικά από την αύξηση των έμμεσων φόρων, διότι αυτοί κατ’ εξοχήν επιβαρύνουν την κατανάλωση και επιβαρύνουν τα χαμηλά εισοδήματα.

Έβδομον –ένα σημείο το οποίο δεν έχει αναδειχθεί επαρκώς- φορτώνετε με το νομοσχέδιό σας τους πολίτες με την εισφορά αλληλεγγύης ως μόνιμο φόρο πια. Διότι την εισφορά αλληλεγγύης –μην κοροϊδευόμαστε- γιατί την έχετε ξεχωριστά, αφού την ενσωματώνετε ουσιαστικά στη φορολογική κλίμακα;

Εμείς –για να σας θυμίσω, κύριε Τσίπρα- την εισφορά αλληλεγγύης την είχαμε μειώσει κατά 30% και υπήρχε δέσμευση για κατάργησή της στο τέλος του 2016. Εσείς την κάνετε μόνιμη!

(Χειροκροτήματα από την πτέρυγα της Νέας Δημοκρατίας)

Όγδοον, αυξάνετε τη φορολόγηση κατά 12% στις μικρομεσαίες επιχειρήσεις, από το 26% στο 29%. Καταργείτε τον συντελεστή του 26%. Αυξάνετε τη φορολόγηση σε συνθήκες ασφυξίας και τεράστιας δυσκολίας εξεύρεσης ρευστότητας. Και περιμένετε με αυτή την πολιτική να πάρει εμπρός η οικονομία!

Και ένατον, αυξάνετε τον φόρο στα μερίσματα. Ξέρετε, θα πρέπει ίσως κάποιος από τους Υπουργούς ο οποίος έχει ασκήσει πραγματική παραγωγική δραστηριότητα –αν υπάρχουν τέτοιοι- να σας πει ότι η αύξηση του φόρου στα μερίσματα δίνει κίνητρο για ζημιές και όχι για κέρδη. Και η αύξηση του φόρου των μερισμάτων από μόνη της αποτελεί μεγάλο κίνητρο για φορολογική μετανάστευση και μοχλό αποτροπής επαναπατρισμού των κεφαλαίων στο εσωτερικό.

Κυρίες και κύριοι συνάδελφοι, τα κάνει όλα αυτά η Κυβέρνηση για να πετύχει τι ακριβώς; Μήπως είναι αυτή η τελευταία παρέμβαση στο σύστημα κοινωνικής ασφάλισης, προκειμένου αυτό να καταστεί βιώσιμο; Μήπως, για να μη χρειαστούν ξανά στο μέλλον άλλες περικοπές συντάξεων; Δυστυχώς συμβαίνει το ακριβώς αντίθετο. Από το ίδιο το νομοσχέδιο και από αυτή τη δήθεν αναλογιστική μελέτη την οποία παρουσιάσατε είναι βέβαιο περίπου ότι οι θυσίες των πολιτών θα είναι χωρίς αντίκρισμα και πολύ σύντομα -ενδεχομένως και τον επόμενο χρόνο- θα υποστούν νέα αφαίμαξη.

Ακούμε πολύ συχνά την κριτική -την ακούσαμε και σήμερα από τους εισηγητές σας, φαντάζομαι ότι θα την επαναλάβετε και εσείς- «μα, καλά, εμείς» -εσείς δηλαδή- «μέσα σε δεκαέξι μήνες καταστρέψαμε το ασφαλιστικό; Εσείς δεν έχετε ευθύνες που κυβερνήσατε τόσα χρόνια;».

Απαντώ: Πρώτον, η Νέα Δημοκρατία με τις δικές της παρεμβάσεις, ειδικά στις αρχές της δεκαετίας του 1990, έδωσε πολλά χρόνια ζωής στο ασφαλιστικό σύστημα.

(Χειροκροτήματα από την πτέρυγα της Νέας Δημοκρατίας)

Δεύτερον, εμείς και εγώ προσωπικά, στην πρώτη μου ομιλία ως Αρχηγός της Αξιωματικής Αντιπολίτευσης έκανα τη δική μας αυτοκριτική, γιατί στο παρελθόν και εμείς δεν ήμασταν όσο τολμηροί θα έπρεπε να ήμασταν και ενδεχομένως υποκύψαμε στη πίεση του πολιτικού κόστους.

Τρίτον, όμως, και σημαντικότερον, τα μέτρα, τα οποία ψηφίζουμε σήμερα, είναι το κόστος, ο λογαριασμός της δικής σας καθυστέρησης, της δικής σας ανικανότητας και της δικής σας ιδεοληψίας.

(Χειροκροτήματα από την πτέρυγα της Νέας Δημοκρατίας)

Θυμίζω -και επιμένετε να το ξεχνάτε- ότι στο τέλος του 2014, λίγο πριν έρθετε στην εξουσία, μετά από μεγάλες θυσίες των Ελλήνων πολιτών, δεν υπήρχε καμμία ανάγκη μείωσης των κυρίων συντάξεων ούτε ποτέ είχε τεθεί τέτοιο ζήτημα από την τρόικα. Δεν υπήρχε κανένα αίτημα δημοσιονομικό, που να αφορούσε το ασφαλιστικό, εκτός από τη ρήτρα μηδενικού ελλείμματος στις επικουρικές συντάξεις.

Είχαμε καταφέρει μάλιστα και είχαμε συντάξει την πρώτη και μοναδική αξιόπιστη αναλογική μελέτη, η οποία διεξήχθη υπό την αιγίδα του ECOFIN –δεν θα την ξανακαταθέσω, την έχω ήδη καταθέσει στα Πρακτικά- που επιβεβαιώνει ότι με τις τότε συνθήκες το ασφαλιστικό σύστημα εκπλήρωνε τους όρους βιωσιμότητας μέχρι το έτος 2060.

Αυτή είναι η αλήθεια, κύριε Τσίπρα. Εκεί ήμασταν πριν από ενάμιση χρόνο και μετά ήρθατε εσείς. Και έτσι ενώ μέχρι τον Νοέμβριο του 2014 δεν ήταν αναγκαία καμμία περικοπή κυρίων συντάξεων, αυτή κατέστη, δυστυχώς, απαραίτητη διότι εκτροχιάστηκαν πολύ απλά τα δημόσια οικονομικά.

Και σας ρωτώ ευθέως για να μιλήσουμε λίγο και με πραγματικά στοιχεία: Με βάση τα δικά σας στοιχεία, με αυτές τις πολύ δραστικές παρεμβάσεις στις συντάξεις, τι εξοικονομείτε από το έλλειμμα των φορέων κοινωνικής ασφάλισης μέχρι το 2018; Περίπου 800 εκατομμύρια. Μάλιστα.

Ξέρετε πόσα χάνετε από ασφαλιστικές εισφορές που δεν θα εισπράξετε μόνο από την όπισθεν που βάλατε την οικονομία τα έτη 2015 – 2016; Αναρωτηθήκατε ποτέ πόσες θέσεις εργασίας που θα μπορούσε να δημιουργηθούν, δεν δημιουργήθηκαν επειδή βάλατε την οικονομία σε ύφεση, μένοντας ιδεοληπτικά κολλημένοι σε πολιτικές που απέτυχαν σε όλα τα μέρη του κόσμου;

Να σας το πω εγώ, λοιπόν: Το 2015 και το 2016 θα μπορούσε να έχουν δημιουργηθεί διακόσιες δέκα χιλιάδες θέσεις εργασίας, εάν η οικονομία δεν είχε εισέλθει στο σπιράλ της ύφεσης.

(Θόρυβος – διαμαρτυρίες από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** «Θα»!

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Καταλαβαίνω. Σας είναι πολύ δυσάρεστα όλα αυτά. Δυστυχώς, όμως, είναι ακόμα πιο δυσάρεστα για την ελληνική κοινωνία, η οποία βλέπει την ανεργία να αυξάνεται και η οποία δεν αντιλαμβάνεται την ευκολία με την οποία χαριεντίζεστε.

Πόσες, λοιπόν, θα ήταν οι πρόσθετες εισφορές, κύριε Τσίπρα, από αυτές τις διακόσιες δέκα χιλιάδες θέσεις απασχόλησης; Θα ήταν 900 εκατομμύρια. Και εδώ είναι το παράδοξο. Όσα ελπίζετε να εισπράξετε από τις παρεμβάσεις τις οποίες σήμερα νομοθετείτε, τα χάνετε από τις εισφορές τις οποίες δεν θα εισπράξετε επειδή οδηγήσατε την οικονομία σε ύφεση.

Και για να τελειώνει, επιτέλους, αυτό το καλαμπούρι με τα «πραγματικά δεδομένα», να μιλήσουμε επιτέλους καθαρά, με στοιχεία, όχι με δικά μου στοιχεία, κύριε Τσίπρα, με τις προβλέψεις τις Ευρωπαϊκής Επιτροπής, την οποία τόσο πολύ αγαπάτε, και τις προβλέψεις που με τόσο μεγάλη άνεση σπεύσατε να υιοθετήσετε.

Το 2015 και το 2016, λοιπόν, εξανεμίζονται σωρευτικά 21 δισεκατομμύρια ευρώ από το ΑΕΠ της χώρας, λόγω της μετάπτωσης της οικονομίας από την ανάπτυξη στην ύφεση. Το ΑΕΠ της χώρας, με βάση τις προβλέψεις της επιτροπής, στο τέλος του 2016 θα ήταν 196 εκατομμύρια και θα είναι τώρα 175 εκατομμύρια. Αυτή είναι η αλήθεια.

(Χειροκροτήματα από την πτέρυγα της Νέας Δημοκρατίας)

Καταθέτω τον σχετικό πίνακα.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με απλά λόγια, το κάθε νοικοκυριό, εάν υποθέσουμε ότι στην Ελλάδα υπάρχουν, περίπου, τέσσερα εκατομμύρια νοικοκυριά, στο τέλος του 2016 θα είναι κατά 5 χιλιάδες ευρώ φτωχότερα σε σχέση με το τι θα συνέβαινε εάν δεν είχατε κυβερνήσει.

Για να δούμε, όμως, και λίγο –έχω πολλά στοιχεία, δεν θα σας κουράσω με αυτά- τι συμβαίνει στην πραγματική οικονομία, κυρίες και κύριοι συνάδελφοι.

Με βάση τα στοιχεία του ΓΕΜΗ, οι διαγραφές επιχειρήσεων, επιχειρήσεις δηλαδή που έκλεισαν και διεγράφησαν από το Γενικό Εμπορικό Μητρώο, αυξήθηκαν πόσο νομίζετε, κύριε Τσίπρα, το πρώτο τρίμηνο του 2016; Κατά 70%, ενώ οι συστάσεις νέων επιχειρήσεων μειώθηκαν κατά 20% το ίδιο χρονικό διάστημα.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η εικόνα στην πραγματική οικονομία και έχετε το θράσος να έρχεστε εδώ και να επιρρίπτετε αλλού τις δικές σας τεράστιες ευθύνες. Ναι, λοιπόν, τα μέτρα που ψηφίζουμε σήμερα οφείλονται αποκλειστικά στη δική σας ανικανότητα. Καταφέρατε να δημιουργήσετε μεγάλο ταμειακό πρόβλημα στο σύστημα κοινωνικής ασφάλισης με το πισωγύρισμα στην οικονομία, το οποίο οι δικές σας πολιτικές προκάλεσαν.

Αυτό και μόνο αυτό καλύπτετε με τα μέτρα τα οποία ψηφίζουμε σήμερα, χωρίς να δίνετε καμμία πραγματική προοπτική βιωσιμότητας στο σύστημά μας. Πολύ σύντομα θα χρειαστούν νέα μέτρα για να καλύψουν την τρύπα από τα μέτρα, τα οποία ψηφίζετε σήμερα και δεν θα αποδώσουν και το γνωρίζετε και εσείς. Θα χρειαστούν νέα μέτρα.

Αναρωτιέμαι μερικές φορές, μήπως τελικά αυτός είναι ο σχεδιασμός, μήπως θέλετε να μεταφέρετε στην επόμενη κυβέρνηση ακόμα μεγαλύτερα προβλήματα. Ένα είναι βέβαιο, στο τέλος αυτού του δρόμου υπάρχει η απόλυτη φτωχοποίηση της μεσαίας τάξης προς όφελος μόνο των φοροφυγάδων και της κομματικής νομενκλατούρας.

Η πρότασή σας –επειδή ακούω πολύ συχνά τον κ. Τσακαλώτο να μιλάει για αναδιανομή- δεν αναδιανέμει πλούτο, μοιράζει μιζέρια. Δεν δημιουργεί κίνητρα για εργασία, δεν κινητοποιεί τις υγιείς δυνάμεις της ελληνικής κοινωνίας, μας βουλιάζει απλά πιο βαθιά στο τέλμα.

Κυρίες και κύριοι συνάδελφοι, η ατμόσφαιρα σήμερα στην ελληνική κοινωνία είναι πολύ βαριά. Δεν χρειάζεται να βγείτε και να πάτε μία βόλτα στην Πλατεία Συντάγματος για να το αντιληφθείτε. Παντού κυριαρχεί δυστυχώς απογοήτευση, απαισιοδοξία, ακόμη και απόγνωση σε πολλές περιπτώσεις.

Κάθε μέρα που ξημερώνει, η Κυβέρνηση επιφυλάσσει δυστυχώς στους πολίτες νέες επώδυνες δυσάρεστες εκπλήξεις. Η αβεβαιότητα κατατρώει τη ζωή των Ελλήνων. Οι πολίτες βλέπουν να χάνουν μεγάλο μέρος των εισοδημάτων τους. Κάνουν θυσίες, αλλά δυστυχώς δεν βλέπουν κανένα φως στην άκρη του τούνελ.

Δυστυχώς οι νέοι άνθρωποι, αυτοί που κατ’ εξοχήν σας ψήφισαν και σας πίστεψαν, κύριε Τσίπρα, εισπράττουν παντού αδιέξοδα. Ή κοιτούν να φύγουν από την Ελλάδα ή αναζητούν το χαρτζιλίκι του παππού και της γιαγιάς για να μπορέσουν να τα βγάλουν πέρα.

Σας λέμε, λοιπόν, ξεκάθαρα ότι δεν μπορεί αυτό να είναι το μέλλον της πατρίδας μας. Και σε όλους αυτούς τους πολίτες απαντάμε και λέμε ξεκάθαρα, ναι, υπάρχει άλλος δρόμος, υπάρχει άλλη πρόταση, υπάρχει πραγματική ελπίδα.

Ο δρόμος που καλούμε τους Έλληνες να διανύσουμε δεν θα είναι ένας εύκολος δρόμος. Θα στηρίζεται, όμως, στη δύναμη της αλήθειας και στη δύναμη της συλλογικής αυτογνωσίας, στην πίστη στις δυνατότητές μας, αλλά και στην ευθυκρισία που θα μας επιτρέψει να μάθουμε από τα λάθη του παρελθόντος και να μην τα επαναλάβουμε.

Αυτή είναι η συμφωνία αλήθειας, την οποία εμείς προτείνουμε στον ελληνικό λαό, μία συμφωνία που αντιμετωπίζει το μεγαλύτερο πρόβλημα που υπάρχει σήμερα στη σχέση πολιτών και πολιτικών, την έλλειψη εμπιστοσύνης.

Ξέρετε, κάθε ψέμα που λέγεται σε αυτή την Αίθουσα, κάθε ψέμα που λέγεται ακόμα και σήμερα, προσθέτει ένα λιθαράκι στον τοίχο της οργής, που διχάζει τους Έλληνες σήμερα, που διχάζει την ελληνική κοινωνία. Αυτόν τον τοίχο της οργής πρέπει να τον γκρεμίσουμε, αλλά θα τον γκρεμίσουμε με ειλικρίνεια, με συνέπεια και με αποφασιστικότητα.

Η χώρα πρέπει να δημιουργήσει πλούτο και να μην αναδιανέμει τη φτώχεια. Η απλή αλήθεια είναι ότι το μείγμα της δημοσιονομικής πολιτικής, το οποίο επιλέγετε, δεν πρόκειται ποτέ να οδηγήσει τη χώρα σε βιώσιμη τροχιά ανάπτυξης.

Και να κλείσει η αξιολόγηση –εμείς πραγματικά ευχόμαστε να κλείσει η αξιολόγηση το συντομότερο δυνατό- η οικονομία δεν θα ανακάμψει, διότι η αξιολόγηση κλείνει με το λάθος τρόπο. Και τα προληπτικά μέτρα, τα οποία σας ζητούν τώρα, θα καταστούν υποχρεωτικά. Γι’ αυτό σας λέμε ότι επί των δικών σας ημερών τα μνημόνια τα ψηφίζετε δυο-δυο.

Και δυστυχώς γι’ αυτή την εξέλιξη υπάρχει ευθύνη και από τους δανειστές μας, οι οποίοι παρακολουθούν μεταρρυθμίσεις, οι οποίες θα έπρεπε να γίνονται, να σέρνονται και αποδέχονται τελικά ένα πακέτο φοροεπιδρομών, το οποίο και οι ίδιοι γνωρίζουν ότι δεν θα έχει τα αναμενόμενα αποτελέσματα. Γι’ αυτό και μας φορτώνουν από τώρα με πρόσθετα μέτρα-κάβα 3,6 δισεκατομμύρια ευρώ, τα οποία και θα καταστούν αναπόφευκτα και έτσι ο ωραίος λογαριασμός της Κυβέρνησης Τσίπρα, το τρίτο και το τέταρτο μνημόνιο, θα ξεπεράσει αισίως τα 12 δισεκατομμύρια ευρώ.

Εμείς ως Νέα Δημοκρατία έχουμε προτείνει μια άλλη πολιτική, η οποία βασίζεται στη μείωση των κρατικών δαπανών, στη μείωση των φόρων, σε ένα σταθερό φορολογικό πλαίσιο, αλλά, κυρίως, στην έμφαση που θέλουμε να δώσουμε στην προσέλκυση επενδύσεων εγχώριων και ξένων.

Και αναφορικά με το μείγμα δημοσιονομικής πολιτικής, κύριε Τσίπρα, εμείς δεν έχουμε απλά επαναλάβει ότι πρέπει να στηρίζεται περισσότερο στη μείωση δαπανών και λιγότερο στην αύξηση των φόρων. Το έχουμε κάνει και πράξη.

Θυμίζω ότι το πρώτο μνημόνιο βασιζόταν υπερβολικά σε αυξήσεις φόρων. Απέτυχε το πρώτο μνημόνιο, όπως όλοι θυμάστε πολύ καλά. Το δεύτερο μνημόνιο, το οποίο εμείς κληθήκαμε να εφαρμόσουμε, άλλαξε το μείγμα πολιτικής. Είχαμε πολύ περισσότερες περικοπές δαπανών και λιγότερες αυξήσεις φόρων.

Και ξέρετε, ναι, όσο κι αν δεν σας αρέσει, η οικονομία ανέκαμψε από βαθιά ύφεση. Πετύχαμε πρωτογενή πλεονάσματα. Μειώσαμε τους φόρους συνολικά κατά 1,2 δισεκατομμύρια ευρώ. Επιστρέψαμε 6 δισεκατομμύρια ευρώ ρευστότητα στην πραγματική οικονομία. Και, ναι, δώσαμε και ένα κοινωνικό μέρισμα 450 εκατομμυρίων στους πλέον αδύναμους συμπολίτες μας! Αυτά που εσείς τότε λέγατε «ψίχουλα», για να έρθετε μετά και να δώσετε τέσσερις φορές λιγότερα.

(Χειροκροτήματα από την πτέρυγα της Νέας Δημοκρατίας)

Μπορούμε, λοιπόν, να πετύχουμε δημοσιονομική πειθαρχία –μια πειθαρχία η οποία απαιτείται- και πρωτογενή πλεονάσματα, μειώνοντας στοχευμένα και λελογισμένα περιττές δαπάνες. Και, ναι, μπορούμε να μειώσουμε σπατάλες, αλλά κυρίως μπορούμε να ανασχεδιάσουμε και να αναδιατάξουμε τη δημόσια διοίκηση, ώστε να επιτυγχάνει περισσότερα με λιγότερα.

Και δεν συνιστά μεταρρύθμιση, κύριε Τσίπρα, να προσλαμβάνετε μετά από δεκαοκτώ χρόνια επιτυχόντες του διαγωνισμού του ΑΣΕΠ του 1997, ανθρώπους οι οποίοι είναι σχεδόν πενήντα ετών, μόνο και μόνο για να τους κάνετε το κομματικό σας χατίρι. Δεν είναι αυτή η μεταρρύθμιση! Δεν είναι αυτή η μεταρρύθμιση στη δημόσια διοίκηση!

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ξέρουμε, λοιπόν, πώς θα το πετύχουμε και δεν έχουμε πια πελατειακές δεσμεύσεις. Εμείς έχουμε αφήσει πίσω με πολύ θάρρος τα λάθη του χθες.

Εγώ μπορώ να εγγυηθώ ένα πράγμα. Η Νέα Δημοκρατία θα μειώσει τους φόρους. Με σεβασμό στις δεσμεύσεις της χώρας για πρωτογενή πλεονάσματα, θα εφαρμόσουμε ένα διαφορετικό μείγμα δημοσιονομικής πολιτικής.

Και για την εξυγίανση του ασφαλιστικού συστήματος, υπήρχε άλλος δρόμος. Σας τον παρουσίασα στην πρώτη μου ομιλία στη Βουλή, ως Αρχηγός της Αξιωματικής Αντιπολίτευσης. Και το πρώτο πράγμα το οποίο σπεύσατε να μου πείτε ήταν να με κατηγορήσετε ως νεοφιλελεύθερο! Εσείς, ο γνήσιος αριστερός που κόβει το αφορολόγητο, που αυξάνει άμεσους και έμμεσους φόρους, που συντρίβει τους χαμηλοσυνταξιούχους, που πλήττει τους πιο αδύναμους, για τους οποίους δήθεν κόπτεται!

(Χειροκροτήματα από την πτέρυγα της Νέας Δημοκρατίας)

Αλλά δεν είστε αριστερός! Οπορτουνιστής είστε που θα κάνει τα πάντα για να κάτσει στην καρέκλα!

(Χειροκροτήματα από την πτέρυγα της Νέας Δημοκρατίας)

Και βέβαια, πρέπει να μειώσουμε τη δαπάνη του ασφαλιστικού συστήματος, αλλά να τη μειώσουμε με δίκαιο τρόπο, μειώνοντας δαπάνες του προϋπολογισμού για τα λεγόμενα «ευγενή» ταμεία, τα οποία και σήμερα επιμένετε να μην τα ακουμπάτε, εξετάζοντας πιο δραστικά δαπάνες που αφορούν πρόωρες συνταξιοδοτήσεις, ενισχύοντας φυσικά καθοριστικά την απασχόληση, και φυσικά σταματώντας τις προσλήψεις κολλητών και φίλων και φυσικά ακυρώνοντας και τις αυξήσεις που δώσατε στους δημοσίους υπαλλήλους -η πρώτη ενέργεια την οποία σπεύσατε ήδη να νομοθετήσετε- αυξήσεις που πολύ απλά δεν τις αντέχει αυτή η χώρα, η οποία έχει ενάμισι εκατομμύριο ανέργους που προέρχονται δυστυχώς όλοι από τον ιδιωτικό τομέα.

Και όλοι ξέρουμε ότι το ασφαλιστικό σύστημα δεν μπορεί ποτέ να λυθεί, αν δεν αλλάξει ο λόγος εργαζομένων προς συνταξιούχους, εάν δεν πάρει μπροστά η μηχανή της ανάπτυξης, εάν δεν δημιουργηθούν νέες θέσεις εργασίας που θα προσθέσουν τελικά εισφορές στο σύστημα.

Και παρά τις μεγάλες δυσκολίες, εμείς έχουμε σχέδιο για να κάνουμε την Ελλάδα να δουλέψει ξανά, να ανακτήσει τη χαμένη της αυτοπεποίθηση και στο επίκεντρο του δικού μας σχεδίου είναι η προσέλκυση ιδιωτικών επενδύσεων και η αξιοποίηση των πολλών συγκριτικών πλεονεκτημάτων που διαθέτει η χώρα μας σε μια σειρά από κλάδους. Και φυσικά, η προσέλκυση επενδύσεων χρειάζεται μια σειρά από παραμέτρους, που σας είναι παντελώς άγνωστες: σταθερό φορολογικό σύστημα, περιορισμό της γραφειοκρατίας, προβλέψιμους κανόνες ανταγωνισμού, απλοποίηση διαδικασίας αδειοδότησης, ειδικά όσον αφορά στις χρήσεις γης.

Αλλά προσέξτε, κύριε Τσίπρα, χρειάζεται και κάτι ακόμα. Μια κυβέρνηση που να πιστεύει στη δύναμη της ελεύθερης οικονομίας να παράγει πλούτο, που να καταλαβαίνει τη σημασία της καινοτομίας και της επιχειρηματικότητος σε έναν κόσμο που αλλάζει τόσο γρήγορα.

(Χειροκροτήματα από την πτέρυγα της Νέας Δημοκρατίας)

Και φυσικά, μια κυβέρνηση που να λειτουργεί συντονισμένα, ακολουθώντας ένα ξεκάθαρο σχέδιο, που να μην έχει ο κάθε Υπουργός τη δικιά του ατζέντα, που να την εμπιστεύονται όλοι, πολίτες και επενδυτές, που να κάνει αυτά που λέει και να μην λέει αυτά που δεν μπορεί να κάνει.

Αλλά πώς θα τα κάνει όλα αυτά, αναρωτιέμαι, μια κυβέρνηση της οποία πολλοί Υπουργοί έχουν ως μοναδικό προσόν τις συμμετοχές στις καταλήψεις, που δεν πιστεύει στην αριστεία, που αμφισβητεί τον πυρήνα των θεσμών της αστικής δημοκρατίας, που θεωρεί ότι η εκπαίδευση αναπαράγει ταξικά στερεότυπα;

Ξέρετε, υπάρχουν δύο ειδών Υπουργοί σε αυτή την Κυβέρνηση. Οι δήθεν ιδεολόγοι μιας απαξιωμένης Αριστεράς και οι γνήσιοι οπορτουνιστές της εξουσίας. Και υπάρχει και ο κ. Τσίπρας, ο οποίος με αξιοθαύμαστο τρόπο συνδυάζει και τα δύο.

(Χειροκροτήματα από την πτέρυγα της Νέας Δημοκρατίας)

Και μετά περιμένετε ότι με αυτή την Κυβέρνηση θα έρθουν επενδύσεις και ανάπτυξη.

Θέλω, κύριε Τσίπρα, –ακούστε το αυτό, γιατί έχει ενδιαφέρον, μπορεί να θελήσετε να τοποθετηθείτε και επ’ αυτού- να σας δώσω ένα πρόσφατο, πολύ πρόσφατο προχθεσινό παράδειγμα για το πώς αντιλαμβάνεται η Κυβέρνησή σας την έννοια της ανάπτυξης.

Μόλις προχθές ο αναρμόδιος Υπουργός έκανε δεκτή μία τροπολογία, η οποία κατατέθηκε από Βουλευτές του ΣΥΡΙΖΑ, με την οποία τμήμα της έκτασης του παράκτιου μετώπου στον Φαληρικό Όρμο παραχωρείται –προσέξτε- στο Υπουργείο Δικαιοσύνης για να κατασκευαστούν υποστηρικτικά κτήρια. Και αντί να αξιοποιήσετε αυτή τη μοναδική έκταση ως τη φυσική συνέχεια αυτού του καταπληκτικού πάρκου που φτιάχνει το Κέντρο Πολιτισμού «Σταύρος Νιάρχος», εσείς θέλετε να την παραχωρήσετε στο Υπουργείο Δικαιοσύνης, όταν μάλιστα έχουν γίνει οι σχετικές μελέτες και η περιφέρεια, η δικιά σας περιφερειάρχης, έχει ήδη δεσμεύσει πόρους. Το κόσμημα, λοιπόν, της Αθήνας, ένας χώρος που θα έπρεπε να αποτελεί την αφετηρία της αθηναϊκής Ριβιέρας, θα φιλοξενεί κλούβες των ΜΑΤ. Πραγματικά, κύριε Τσίπρα, η επιστήμη σηκώνει τα χέρια ψηλά!

(Χειροκροτήματα από την πτέρυγα της Νέας Δημοκρατίας)

Καταργήστε τουλάχιστον σήμερα αυτή τη διάταξη. Καταργήστε την έστω και σήμερα. Πείτε ότι κάνατε λάθος. Δεν είναι δυνατόν να συμβαίνουν αυτά τα πράγματα και να μην τα σχολιάζετε και να περνούν έτσι και να καταστρέφεται η αναπτυξιακή προοπτική όλου του νοτίου μετώπου της Αττικής.

Κυρίες και κύριοι συνάδελφοι, κλείνω γιατί έχω υπερβεί τον χρόνο.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, κλείστε παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ναι, κλείνω, κύριε Πρόεδρε. Ένα λεπτό ακόμα.

Η συντριπτική πλειοψηφία των Ελλήνων συνειδητοποιεί πια ότι η Κυβέρνηση του κ. Τσίπρα είναι μια κυβέρνηση βουτηγμένη στο ψέμα, στην ανυποληψία, στην τραγική αποτυχία. Η συντριπτική πλειοψηφία των Ελλήνων έχει συνειδητοποιήσει ότι το σκίσιμο των μνημονίων ήταν η πιο χυδαία εξαπάτηση των ασθενέστερων στρωμάτων της ελληνικής κοινωνίας. Και οι πολίτες κατανοούν πλέον ότι το πολιτικό σύστημα του κ. Τσίπρα και των Υπουργών του είναι ταγμένο στην προάσπιση του κρατισμού, της κομματοκρατίας, των προνομίων και των πελατειακών σχέσεων.

Έχουν περάσει ήδη τέσσερις εβδομάδες από τότε που ως Αρχηγός της Αξιωματικής Αντιπολίτευσης με αίσθημα ευθύνης ζήτησα να φύγει αυτή η Κυβέρνηση, για να δοθεί μια νέα αξιόπιστη κυβερνητική λύση στη χώρα. Το έκανα, κυρίες και κύριοι Βουλευτές, με μεγάλη περίσκεψη. Είμαι ένας πολιτικός ο οποίος πάντα επεδίωκα τη συναίνεση και τη σύνθεση. Το έκανα και πέρυσι τον Σεπτέμβριο, αλλά τότε ο κ. Τσίπρας οδήγησε τη χώρα σε δεύτερες, αχρείαστες εθνικές εκλογές. Και από την πρώτη στιγμή που εκλέχθηκα Πρόεδρος της Νέας Δημοκρατίας έκανα ό,τι περνούσε από το χέρι μου για να συμβάλω σε μια πιο γόνιμη πολιτική ατμόσφαιρα στη χώρα.

Στηρίξαμε τη συγκρότηση εθνικής στρατηγικής για το προσφυγικό, αναλαμβάνοντας πρωτοβουλίες σε εθνικό και σε διεθνές επίπεδο. Μια στρατηγική, που δυστυχώς η ίδια η Κυβέρνηση, παρ’ ότι συμφωνήθηκε στο Προεδρικό Μέγαρο, αθέτησε. Και ως Αντιπολίτευση καταθέσαμε συγκεκριμένες προτάσεις για το ασφαλιστικό -επώδυνες προτάσεις, αλλά συγκεκριμένες- στη λογική, όμως, της δίκαιης κατανομής των βαρών ανάμεσα στις γενιές. Και ξεφύγαμε -και ξεφεύγουμε κάθε μέρα- από τον κανόνα της στείρας αντιπολιτευτικής άρνησης που κυριαρχούσε σε αυτό εδώ πέρα το Κοινοβούλιο για δεκαετίες από σχεδόν κάθε Αξιωματική Αντιπολίτευση.

Αλλά, κυρίες και κύριοι Βουλευτές, είναι πλέον ξεκάθαρο σε όλες και σε όλους ότι αυτή η Κυβέρνηση δεν επιδιώκει καμμία συναίνεση. Δεν αντέχει την συναίνεση, διότι μέσα από τον διάλογο που η ίδια η συναίνεση απαιτεί θα αποκαλυφθεί η δικιά της γύμνια και ανεπάρκεια. Ο κ. Τσίπρας επενδύει στον διχασμό. Το έκανε και στην ομιλία του προχθές στην Κοινοβουλευτική Ομάδα. Ενεργοποιεί τα πιο βασικά ένστικτα της ελληνικής κοινωνίας, τροφοδοτεί την οργή, γιατί δεν αντέχει τη δύναμη των επιχειρημάτων. Επαναφέρει με άλλα λόγια, με δικά του λόγια, το δίλημμα: «Ή τους τελειώνουμε ή μας τελειώνουν».

Ας τελειώνουμε, λοιπόν, με την πιο ανίκανη και επικίνδυνη Κυβέρνηση που έχει γνωρίσει ο τόπος από τη Μεταπολίτευση και μετά!

(Χειροκροτήματα από την πτέρυγα της Νέας Δημοκρατίας)

Και θα ήμουν ασυγχώρητος αν δεν έκανα ό,τι περνούσε από το χέρι μου για να οδηγηθούμε στη μόνη λύση και στη μόνη διέξοδο, στη μόνη δημοκρατική διέξοδο: Εκλογές, όπου ο λαός, γνωρίζοντας πια την αλήθεια, θα αποφασίσει ο ίδιος, κυρίαρχος, για το μέλλον του. Εκλογές για να μπει ένα τέλος στον διασυρμό της χώρας, ένα τέλος στην αδιάκοπη φτωχοποίηση χωρίς καμμία προοπτική. Εκλογές για να αποκτήσει η χώρα αξιόπιστη κυβέρνηση με δικό της σχέδιο, μια κυβέρνηση η οποία θα μπορεί να συζητά με τους δανειστές, αλλά να συζητά με όρους αμοιβαίου σεβασμού και αξιοπιστίας, μια κυβέρνηση η οποία θα μπορεί να πορευτεί μαζί με την κοινωνία τον δύσκολο δρόμο που έχουμε μπροστά μας, αλλά με τη σιγουριά μιας επιτυχίας που θα αφορά πια όλους τους Έλληνες. Και εκλογές για μια ισχυρή Ελλάδα στον πυρήνα της Ευρώπης. Πάντως, όχι για μια Ελλάδα failed state, εκτεθειμένη σε γεωπολιτικές θύελλες.

Έχουν κόστος οι εκλογές; Βεβαίως κι έχουν κόστος, αλλά είναι πολύ μικρότερο από τον όλεθρο της παραμονής σας στην εξουσία.

Ένα είναι βέβαιον: Με τον έναν ή τον άλλον τρόπο δεν αργεί η ώρα που θα εγκαταλείψετε την εξουσία. Και το μόνο καλό -γιατί υπάρχει πράγματι και ένα καλό- από τη σύντομη παραμονή σας στην εξουσία είναι ότι επιτέλους θα έχουν γκρεμιστεί όλοι οι μύθοι του μεταπολιτευτικού λαϊκισμού και μαζί της και ο μύθος της Αριστεράς στην εξουσία. Μια Αριστερά που μετέτρεψε τα όνειρα των πολιτών που την πίστεψαν σε εφιάλτη και φυσικά δικαίωσαν όλους όσοι προειδοποιούσαν ότι αυτή η Αριστερά θα ήταν αδύνατο να διαχειριστεί τις τύχες του τόπου με σοβαρότητα και αποτελεσματικότητα, διότι κάποιοι προειδοποιούσαμε για όλα αυτά τα οποία βιώνουμε σήμερα.

(Χειροκροτήματα από την πτέρυγα της Νέας Δημοκρατίας)

Πληρώσαμε ακριβά, όλη η κοινωνία, τα ψέματα των τελευταίων δεκαέξι μηνών. Μαζί με αυτά πρέπει να τελειώνουν και οι αντιλήψεις που κυριάρχησαν δυστυχώς για δεκαετίες στη χώρα μας, αντιλήψεις οι οποίες δυστυχώς κορυφώθηκαν με τη σημερινή Κυβέρνηση: δημαγωγικός λαϊκισμός, ψευτοεθνικισμός, κρατισμός, πελατειακές σχέσεις, πολιτική ατολμία.

Η δικιά μας πρόταση στηρίζεται στην ελπίδα που δημιουργεί η αλήθεια, διότι μόνο έτσι θα μπορέσουμε να ανακτήσουμε την εμπιστοσύνη των πολιτών και θα δημιουργήσουμε μια πλατιά κοινωνική συμμαχία που θα πάει την Ελλάδα επιτέλους μπροστά. Η Ελλάδα δεν μπορεί να είναι ο αδύναμος κρίκος της Ευρώπης, ούτε να γίνεται αντικείμενο ειρωνείας και χλευασμού και δεν μπορεί ιδεοληψίες που δοκιμάστηκαν και απέτυχαν και εγκαταλείφθηκαν σε όλα τα μέρη του κόσμου, εδώ, μόνο στην Ελλάδα να παραμένουν ισχυρές.

Και ο ρόλος της επόμενης κυβέρνησης δεν θα είναι απλά διαχειριστικός. Χρέος μας είναι να υπερασπιστούμε με σθένος και να εφαρμόσουμε μια πολιτική συνολικής ανόρθωσης της χώρας που θα ξεπερνά την επίτευξη στενών τεχνοκρατικών στόχων.

Είναι αλήθεια, και κλείνω με αυτό, κυρίες και κύριοι Βουλευτές, ότι η πολιτική κρίση και ο ακραία διχαστικός και αφοριστικός λόγος έχουν παρασύρει πολλούς συμπολίτες μας στα επικίνδυνα για τη δημοκρατία πολιτικά άκρα και τον αδιέξοδο ανορθολογισμό τους.

Ωστόσο, η μεγάλη πλειοψηφία, η σιωπηλή πλειοψηφία της κοινωνίας, εξακολουθεί να θέλει την Ελλάδα μια σύγχρονη ευρωπαϊκή χώρα, θέλει να ζει σε μια χώρα που θα επιτρέπει στους πολίτες της να ξεδιπλώνουν ελεύθερα τις δυνάμεις τους και να δημιουργούν, μια χώρα που να επιβραβεύει το ταλέντο, την εργασία, την επιχειρηματικότητα.

Αυτήν την πλατιά κοινωνική πλειοψηφία θα εκφράσει και πάλι η Νέα Δημοκρατία και μαζί με όλους τους Έλληνες θα ξανακάνουμε την Ελλάδα αυτό που της αξίζει.

Σας ευχαριστώ πολύ.

(Στο σημείο αυτό όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Τον λόγο έχει τώρα ο κ. Δραγασάκης, ο Αντιπρόεδρος της Κυβέρνησης. Μετά θα μιλήσει ο κ. Θεοδωράκης, ο Πρόεδρος του Ποταμιού.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα για ένα λεπτό τον λόγο.

**ΠΡΟΕΔΡΟΣ (Νικόλαος Βούτσης):** Θέλετε τον λόγο τώρα, κύριε Παφίλη;

**ΑΘΑΝΑΣΙΟΣ ΠΑΦΙΛΗΣ:** Τώρα, κύριε Πρόεδρε, γιατί είναι άμεσο.

**ΠΡΟΕΔΡΟΣ (Νικόλαος Βούτσης):** Εντάξει, δεν υπάρχει θέμα.

Κύριε Δραγασάκη, για ένα λεπτό θα μιλήσει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θέλουμε να καταγγείλουμε το γεγονός ότι οι αστυνομικές δυνάμεις, με αφορμή και πρόσχημα την απαράδεκτη δράση των «γνωστών άγνωστων» με μολότοφ, προχώρησαν σε γενικευμένη χρήση χημικών κατά διαδηλωτών, που δεν είχαν σχέση με αυτά τα επεισόδια.

Υπάρχει ευθύνη και καλούμε την Κυβέρνηση άμεσα να παρέμβει, αν δεν το έχει κάνει ήδη, ώστε να σταματήσουν αυτές οι απαράδεκτες ενέργειες των αστυνομικών δυνάμεων.

**ΠΡΟΕΔΡΟΣ (Νικόλαος Βούτσης):** Μάλιστα. Η Κυβέρνηση είναι σε γνώση, εξ όσων γνωρίζω.

Ο κ. Δραγασάκης, παρακαλώ, έχει τον λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Κύριε Πρόεδρε, κυρίες και κύριοι συνάδελφοι, όσο μιλούσε ο Αρχηγός της Νέας Δημοκρατίας νόμιζα ότι άκουγα έναν «αρχάγγελο της αλήθειας» και χρειάστηκε να μπω στο google για να δω τι σημαίνει αλήθεια. Και είδα, κύριε Μητσοτάκη, ότι αλήθεια σημαίνει η πραγματικότητα ενός γεγονότος.

Ο κ. Μητσοτάκης μάς επανέλαβε εδώ το γνωστό, παλιό πια, αφήγημα του κ. Σαμαρά για το «τι θα γινόταν αν». Αν τι; Αν είχε ολοκληρωθεί η πέμπτη αξιολόγηση. Αν είχε ολοκληρωθεί το δεύτερο μνημόνιο. Αν είχαν υλοποιηθεί τα γεγονότα, τα οποία ο Αρχηγός της Νέας Δημοκρατίας δεν τολμάει να πει ότι δεν πραγματοποιήθηκαν.

Γιατί δεν υλοποιήθηκε, κύριε Μητσοτάκη, η πέμπτη αξιολόγηση, αφού όλα έγιναν τόσο καλά; Γιατί έπρεπε εμείς στο πρώτο Eurogroup να αντιμετωπίσουμε την απαίτηση: «Ολοκληρώστε εσείς την πέμπτη αξιολόγηση», αυτό μας είπαν, και ας ψήφισε ο ελληνικός λαός ό,τι ψήφισε;

Αυτό που ονομάζετε «ψέματα», κύριε Μητσοτάκη, ήταν στόχοι ενός πολιτικού κόμματος, ήταν στόχοι χρήσιμοι για τη χώρα μας. Και τους στόχους αυτούς εμείς δεσμευόμαστε να τους υλοποιήσουμε, είτε αργά είτε γρήγορα είτε αργότερα.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, ο κ. Μητσοτάκης είπε και μία αλήθεια όμως. Προανήγγειλε περικοπές μισθών και συντάξεων. Τις προανήγγειλε, διαβάστε την ομιλία του προσεκτικά.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, κάθε κρίση χαρακτηρίζεται από ανασφάλεια που γεννά, από εσωστρέφεια, από ξενοφοβία. Το βλέπουμε άλλωστε αυτό σε πολλές ευρωπαϊκές χώρες, αλλά το ζήσαμε και εδώ με πολλές ομιλίες εκπροσώπων της Αντιπολίτευσης, αλλά και του Αρχηγού της Νέας Δημοκρατίας: «Εσωστρέφεια», «δεν υπάρχει Ευρώπη», «δεν υπάρχει ο κόσμος», «δεν υπάρχουν παγκόσμια ρεύματα ιδεών που συγκρούονται», «δεν υπάρχουν διλήμματα και πολιτικές για την Ευρώπη, τον κόσμο ή την Ελλάδα», όλα είναι θέμα ποιος είναι περισσότερο ψεύτης από τον άλλον! Εσωστρέφεια, λοιπόν, καταστροφολογία, δαιμονολογία, αδυναμία σύλληψης της μεγάλης εικόνας, μέσα στην οποία ζούμε και εμείς, αδυναμία κατανόησης της δυναμικής των εξελίξεων.

Καλλιεργείτε, κύριε Μητσοτάκη, κλίμα καταστροφής. Μιλάτε για αδιέξοδα της Κυβέρνησης, ενώ πρόκειται για τα δικά σας αδιέξοδα, τα οποία θέλετε να κρύψετε.

Είστε ένα κόμμα διχασμένο, είστε ένα κόμμα με κρίση ταυτότητας και αυτό το βλέπουμε καθημερινά. Όμως, κυρίως διότι το θετικό σενάριο είναι ζωντανό, είναι υλοποιήσιμο. Και η υλοποίηση του θετικού σεναρίου, για το οποίο εργάζεται η Κυβέρνηση, ακυρώνει τα δικά σας σχέδια για «αριστερή παρένθεση» και «δεξιά παλινόρθωση».

Το μέγεθος των καταστροφών, βεβαίως, που έχουν συσσωρευθεί από το πρώτο και δεύτερο μνημόνιο και τη γενικότερη κρίση, είναι τεράστιο. Όμως, μπορούμε να τα καταφέρουμε. Η πορεία θα είναι δύσκολη, αλλά οι μεγάλοι κίνδυνοι είναι πίσω μας. Μετά την ολοκλήρωση της αξιολόγησης, θα έχουμε, κύριε Μητσοτάκη και κυρίες και κύριοι συνάδελφοι, τρία ολόκληρα χρόνια μπροστά μας να σχεδιάσουμε τη δράση μας, να υλοποιήσουμε επιτέλους και το δικό μας πρόγραμμα μαζί με τις δεσμεύσεις που έχουμε για τη συμφωνία, για να μπορέσουμε στο τέλος αυτής της τετραετίας να απαντήσουμε θετικά σε πολλές από τις αγωνίες του κόσμου, σε πολλά από τα προβλήματα του λαού.

Μιλήσατε για το σύστημα που ήταν βιώσιμο, για το ασφαλιστικό. Αυτή είναι η εικόνα που έχουμε για την Ελλάδα μέχρι την κρίση; Εσείς δεν λέγατε ότι ο κ. Γιαννίτσης είχε δίκιο και κακώς δεν υλοποιήθηκε η μεταρρύθμισή του, διότι αν υλοποιείτο η μεταρρύθμιση Γιαννίτση, θα γινόταν βιώσιμο το σύστημα;

Σήμερα, λοιπόν, εσείς, ο οπαδός της αλήθειας, έρχεστε εδώ να μας πείτε ότι αυτό το ασφαλιστικό σύστημα -που είχαν κατακλαπεί και κατασπαταληθεί τα αποθεματικά του τόσες φορές στο παρελθόν, που επί πολλά χρόνια η αποσπασματικότητα και ο πελατειακός χαρακτήρας πολλών ρυθμίσεων το είχαν καταστήσει μη βιώσιμο και αναξιόπιστο- κατέστη μη βιώσιμο, επειδή ήρθε ο ΣΥΡΙΖΑ στην εξουσία; Και διεκδικείτε μ’ αυτόν τον τίτλο της αλήθειας;

Μας είπατε ότι για την αξιολόγηση και την καθυστέρησή της φταίει η Κυβέρνηση. Μα, είστε ο μόνος που το λέει αυτό. Προχθές διαβάζαμε αναλύσεις μεγάλων οίκων του εξωτερικού, όπως «UBS» και άλλων, που λένε ότι μετά από ένα σημείο η καθυστέρηση οφείλεται σε πρόσθετα, νέα αιτήματα, που θέτουν ορισμένοι από τους θεσμούς. Εσείς τώρα γίνατε βασιλικότερος του βασιλέως;

Χθες το Ινστιτούτο Μπρίγκελ ανέφερε ότι πίσω από την καθυστέρηση της ελληνικής αξιολόγησης κρίνονται δύο μεγάλα διλήμματα, που δεν αφορούν μόνο την Ελλάδα και μας υπερβαίνουν. Το πρώτο δίλημμα είναι αν θα συνεχίσουμε αιωνίως τη λιτότητα μεταθέτοντας την ανάγκη της ανάπτυξης στο μέλλον ή αν θα προτάξουμε την ανάπτυξη και σε συνθήκες ανάπτυξης να υλοποιήσουμε τις όποιες περαιτέρω δημοσιονομικές προσαρμογές χρειάζονται μετά από επτά χρόνια λιτότητας.

Εσείς ποια θέση παίρνετε; Θέλετε συνέχιση των περικοπών, όπως μας είπατε εδώ, των δαπανών; Θέλετε περαιτέρω νέους κύκλους ύφεσης; Ή να προχωρήσουμε με βάση τη συμφωνία του καλοκαιριού και τις προβλέψεις που μας δίνουν τη δυνατότητα να περάσουμε σε μια ανάκαμψη ήδη από το δεύτερο εξάμηνο αυτού του χρόνου;

Και το δεύτερο δίλημμα που τίθεται είναι για το χρέος. Νομίζω ότι δεν άκουσα καμμιά λέξη γι’ αυτό στην ομιλία σας. Δεν σας απασχολεί το θέμα του χρέους; Θέλετε να είμαστε αιωνίως εξαρτημένοι από τα δάνεια του ESM και τα μνημόνια; Διότι όταν δανειζόμαστε από θεσμούς, θα έχουμε μνημόνια. Δεν συμφωνείτε με την πρόταση της Κυβέρνησης να προσπαθήσουμε να πετύχουμε μια πολιτική συμφωνία για το χρέος, που θα διασφαλίζει τη δυνατότητα της Ελλάδας να απαλλαγεί από αυτή την επιτροπεία και να μπορέσουμε επιτέλους να δανειζόμαστε κανονικά από τις αγορές για να εξυπηρετούμε τα παλιά μας δάνεια;

Μας είπατε ότι θα πάμε στην ανάπτυξη μειώνοντας τους φόρους. Σοβαρά; Σε αυτές τις συνθήκες και με αυτή την κατάσταση; Το αντίθετο μπορούμε να υποσχεθούμε στον λαό. Ότι μέσα από την ανάκαμψη μπορούμε να μειώσουμε τους φόρους και να τους κάνουμε και ακόμα πιο δίκαιους απ’ ό,τι προσπαθεί σήμερα η Κυβέρνηση να κάνει.

Όμως, άκουσα και για στοχευμένες μειώσεις δαπανών. Αφού είναι στοχευμένες, πείτε μας ποιες ακριβώς, για να τις κάνουμε, όπως σωστά ακούω, κι εμείς.

Εμείς ετοιμάζουμε –νομίζω αναφέρθηκε από τους Υπουργούς Οικονομικών- μια επανεξέταση όλων των δαπανών, όχι για να τις μειώσουμε, αλλά για να μπορέσουμε να τις αναδιατάξουμε. Και θα δώσουμε τη δυνατότητα σε όποιο Υπουργείο πετύχει μείωση δαπανών να εξασφαλίσει, να αξιοποιήσει αυτά τα πρόσθετα έσοδα που θα έχει για την εξυπηρέτηση άλλων σκοπών του ίδιου Υπουργείου ή της ευρύτερης ενότητας στόχων που θα έχουν αυτά τα Υπουργεία.

Εσείς, όμως, που μιλάτε για περικοπή δαπανών -και το είπατε δύο φορές- δεν νιώθετε την υποχρέωση να εξηγήσετε και στη Βουλή και στον λαό, τι εννοείτε; Λειτουργικές δαπάνες; Μα, ακόμα και ο κ. Τόμσεν είπε προχθές ότι οι δυνατότητες είναι λίγες, διότι τα νοσοκομεία δεν έχουν πολλές φορές είδη πρώτης ανάγκης για να λειτουργήσουν.

Εννοείτε μισθούς και συντάξεις ποιων στρωμάτων; Των δικαστικών, των ενστόλων, των δημοσίων υπαλλήλων γενικώς ή υπερβαίνει την απαίτηση της αλήθειας το ερώτημα, το οποίο θέτω;

Είπατε όμως και κάτι πολύ σοβαρό, κατά τη γνώμη μου. Είπατε ότι το τρίτο μνημόνιο και τα μέτρα που συζητούμε είναι ρήτρα της αναξιοπιστίας του ΣΥΡΙΖΑ και της Κυβέρνησης αυτής.

Δηλαδή, κύριε Μητσοτάκη, αν καταλάβαμε καλά, διαφωνείτε με αυτά που λέει η κ. Λαγκάρντ; Η κ. Λαγκάρντ δεν λέει ότι φταίει αυτή η Κυβέρνηση. Η κ. Λαγκάρντ λέει ότι απέτυχε το πρώτο μνημόνιο. Έγινε λάθος. Και απέτυχε και το δεύτερο μνημόνιο και δεν ολοκληρώθηκε ποτέ και απέτυχαν και οι προηγούμενες κυβερνήσεις. εσείς, δηλαδή, ασκείτε κριτική στην κ. Λαγκάρντ, επειδή δεν ρίχνει όλα τα βάρη στον ΣΥΡΙΖΑ; Αυτή είναι η θέση, η οποία έχετε;

Φτάσαμε εδώ και σωστά τα λέει σήμερα ο κ. Σαχινίδης, ένας πρώην Υπουργός, σε ένα άρθρο στην «ΚΑΘΗΜΕΡΙΝΗ», ότι το πρώτο μνημόνιο οδήγησε στο δεύτερο και εξαιτίας του δεύτερου -λόγω της αποτυχίας του και λόγω των υπερβολικών δημοσιονομικών προσαρμογών και της λιτότητας που ζητούσε- οδηγηθήκαμε –οδηγηθήκατε!- στο αδιέξοδο με την πέμπτη αξιολόγηση.

Φτάσαμε, λοιπόν, εδώ, διότι είχαμε κρίση πριν τα μνημόνια, αλλά και διότι και τα μνημόνια συσσώρευσαν τεράστια βάρη και τεράστια προβλήματα. Και είμαστε σήμερα, ακριβώς, αντιμέτωποι με δύο κρίσεις, με δύο ομάδες προβλημάτων: και αυτά που δημιούργησε η κρίση αλλά και αυτά που δημιουργήσατε εσείς διαχειριζόμενοι με τον τρόπο που διαχειριστήκατε τα δύο προηγούμενα μνημόνια.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αντιπροέδρου της Κυβέρνησης)

Κύριε Πρόεδρε, κατανοώ τα όρια του χρόνου. Θα ήθελα να ολοκληρώσω απλώς με μια συνολικότερη διαπίστωση, παρ’ όλο που η ομιλία –επαναλαμβάνω- του κυρίου Προέδρου της Νέας Δημοκρατίας προσφέρεται για προσεκτική μελέτη, για να δει κανείς τις κρυφές αλήθειες που υπάρχουν μέσα εκεί, αλλά και τα πολλά ψεύδη, τα οποία επίσης υπάρχουν και τις ανακρίβειες.

Η σημερινή ομιλία του κ. Μητσοτάκη επιβεβαίωσε ότι δεν διαθέτει ούτε εναλλακτική ούτε βιώσιμη πολιτική για τη χώρα. Πρώτον, διότι εάν είχε, θα την εφάρμοζε και ο ίδιος και η παράταξή του. Δεύτερον, διότι είναι δέσμιος μιας στρεβλής αντίληψης για την κρίση και τη διέξοδο. Πιστεύει ακόμα ο κ. Μητσοτάκης στον αυτοματισμό των αγορών, όταν η κρίση που ζούμε είναι κρίση, ακριβώς, αυτών των αντιλήψεων. Και, τρίτον, διότι υιοθετεί μια κρυφή –αν και ορισμένα στοιχεία φάνηκαν σήμερα- νεοφιλελεύθερη ατζέντα, η οποία θέλει έναν νέο κύκλο περικοπών. Και μη νομίζει κανείς ότι μπορούμε να κόψουμε μισθούς στο δημόσιο χωρίς να κοπούν μισθοί και στον ιδιωτικό τομέα. Όσοι ζητούν περικοπές μισθών στο δημόσιο, εννοούν και θέλουν και άλλες περικοπές στον ιδιωτικό τομέα.

Ο ΣΥΡΙΖΑ, λοιπόν, αποτελεί τον βασικό πόλο σταθερότητας και μετασχηματισμού της κοινωνίας. Στην πιο δύσκολη στιγμή, με όλα τα μέτωπα ανοιχτά, ο ΣΥΡΙΖΑ στέκεται όρθιος, ενωμένος, έτοιμος να αναγνωρίσει και να διορθώσει ελλείψεις και αδυναμίες, να χαράξει τον σχεδιασμό του κυβερνητικού έργου για την ολοκλήρωση της τετραετίας.

Ο ΣΥΡΙΖΑ παραμένει και είναι στο κέντρο των διεργασιών που γίνεται σε όλη την Ευρώπη, είναι καταλύτης διαφοροποιήσεων που συντελούνται στην κατεύθυνση της κατάρρευσης των παλιών συναινέσεων και στην κατεύθυνση της διαμόρφωσης νέων προοδευτικών πλειοψηφιών, όπου και στη χώρα μας θα εκδηλωθεί αυτή η δυναμική με στόχο και τη χώρα μας να ορθοποδήσουμε και την Ευρώπη να αλλάξουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

(Θόρυβος στην Αίθουσα)

Παρακαλώ κάντε ησυχία!

Τον λόγο έχει ο Πρόεδρος του Ποταμιού κ. Σταύρος Θεοδωράκης για δεκαπέντε λεπτά.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κυρίες και κύριοι συνάδελφοι, έπρεπε να απουσιάσω για λίγες ώρες σήμερα το πρωί στην Κρήτη, στο νησί που έδωσε δέκα από τους δεκαέξι Βουλευτές στον ΣΥΡΙΖΑ.

Θα πρέπει να σας ενημερώσω και εσάς, κύριε Πρωθυπουργέ, που είστε Βουλευτής Ηρακλείου, επειδή δεν μπορείτε να ενημερωθείτε από τους Βουλευτές σας, επειδή δεν κατεβαίνουν στο νησί, ότι όλοι στο νησί –αυτοί τουλάχιστον που κυκλοφορούν- δηλώνουν κοψοχέρηδες για όλα αυτά που συνέβησαν τους τελευταίους μήνες.

Ξέρετε, όμως, γιατί ο κόσμος είναι εξαγριωμένος μαζί σας, κύριοι του ΣΥΡΙΖΑ και κύριοι των ΑΝΕΛ; Γιατί συνεχίζετε να λέτε ψέματα. Και δεν μιλώ για τα προεκλογικά ψέματα. Μιλώ για τα τωρινά ψέματα, αυτά που λέγατε μέχρι χθες, που λέγατε ότι δεν θα ψηφίσετε κάποια μέτρα και τώρα τα φέρνετε και τα ψηφίζετε.

Κι επειδή η ανικανότητά σας είναι παροιμιώδης, κλείνετε και τον Εθνικό Κήπο. Εκεί που νυχθημερόν καταγγέλλατε το αστυνομικό κράτος, τώρα σφραγίζετε και τον Εθνικό Κήπο. Σε λίγο και στις παιδικές χαρές, γιατί και εκεί κυκλοφορεί κόσμος!

Πάμε, όμως, στον νόμο, που σας κάνει να ντρέπεστε. Ο Έλληνας της δουλειάς, ο μισθοσυντήρητος, ο αγρότης, ο επιχειρηματίας, με βάση τον νόμο που φέρνετε, θα μοιράζεται με το κράτος τα εισοδήματά του. Χρήματα που πέφτουν στο άπατο πιθάρι των Δαναΐδων. Χρήματα που τρώει ένα υπερδιογκωμένο, αναποτελεσματικό αλλά και καταπιεστικό για τους πολίτες κράτος. Βάρη χωρίς κανένα αντίκρισμα, γιατί τίποτα στην Ελλάδα, πλέον, δεν επιστρέφει ως κοινωνική παροχή. Ούτε δωρεάν παιδεία έχουμε ούτε δωρεάν υγεία, για να μιλήσω μόνο για τα κεφαλαιώδη. Πληρώνει ο σημερινός εργαζόμενος, για να καλύψει τις τρύπες ενός θνησιγενούς συστήματος, χωρίς να γνωρίζει τι σύνταξη θα λάβει και αν θα λάβει μετά από τριάντα πέντε χρόνια.

Ισχυρίζεται ο Πρωθυπουργός ότι μειώνονται οι εισφορές για το 90% των ασφαλισμένων κι ότι δεν μειώνονται παράλληλα οι συντάξεις. Μα τότε πώς προκύπτει το 1,8 δισεκατομμύριο ευρώ; Πώς προκύπτει αυτή η εξοικονόμηση; Από το 10%; Από τους τριακόσιες χιλιάδες ανθρώπους; Ποιον κοροϊδεύουμε; Τους δανειστές ή τους Έλληνες; Νομίζω τους Έλληνες, γιατί με τους δανειστές, απ’ ό,τι φαίνεται, υπάρχει μια συμφωνία στα νούμερα.

Εκμαυλίζετε, κύριοι της Κυβέρνησης, την κοινωνία με τη «θεωρία της ψόφιας κατσίκας». Δηλαδή, αφού δεν μπορείτε να προσφέρετε κατσίκα σε όσους υποσχεθήκατε, τώρα τους λέτε ότι θα σκοτώσετε την κατσίκα του γείτονα –στο ασφαλιστικό, στο φορολογικό και βέβαια και στην παιδεία.

Μετά το τέλος των πρότυπων σχολείων, σημάνατε το τέλος και των πετυχημένων ολοήμερων σχολείων, με την απίστευτη δικαιολογία –άκουσα τον Υπουργό της Παιδείας- ότι είναι άνισο μερικά μόνο σχολεία να έχουν ενισχυτική διδασκαλία. Ας την καταργήσουμε, λοιπόν, παντού.

Όλα προς τα κάτω, όπως διδάσκει ο σύντροφος Μαδούρο, το πρότυπο των μισών Υπουργών σας. Ένα ναυάγιο ιδεών, ένα σύμπλεγμα εθνολαϊκισμού με άγιο φως και κότερο!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία, με υπομονή.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Πριν συνεχίσω, όμως, με τον νόμο που σας κάνει να ντρέπεστε, θέλω να σας θέσω ένα άλλο ερώτημα. Επιτρέψτε μου, είναι επίκαιρο, των ημερών.

Τι αξία έχουν οι διαφημίσεις των τράπεζων στην εποχή των capital controls; Τι αξία έχουν; Οι πολίτες –προσέξτε- τους τελευταίους μήνες του 2015 μπορούσαν να τραβήξουν από τις τράπεζες μόνο 60 ευρώ και η «ΑΥΓΗ» διαφήμιζε τράπεζες. Κοιτάς τα νούμερα που έδωσαν στη δημοσιότητα οι τράπεζες, τα επίσημα νούμερα, και τα ευρήματα κραυγάζουν.

Ο «ΡΙΖΟΣΠΑΣΤΗΣ», που έχει τουλάχιστον διπλάσια κυκλοφορία από την «ΑΥΓΗ» -απ’ όσο μπορώ να ξέρω-, παίρνει συνολικά 60.000 ευρώ το 2015, ενώ η εφημερίδα του κυβερνώντος κόμματος παίρνει από τις τράπεζες 500.000 ευρώ το 2015.

Και δεν είναι μόνο οι τράπεζες, είναι και το κράτος. Είναι και το κράτος, το ευρύτερο δημόσιο, οι ΔΕΚΟ. Βλέπουμε τις διαφημίσεις τους στα κομματικά μέσα, αλλά δεν μας λέτε πόσο εισπράξατε. Γιατί; Ακούγεται ότι υπάρχει μία διαφωνία στην Κυβέρνηση. Ο κ. Δραγασάκης είπε να δοθούν τα στοιχεία, ο κ. Παππάς είπε να δοθούν μόνο τα στοιχεία των τραπεζών.

Εμείς, λέμε κάτι πολύ απλό, κύριοι της Κυβέρνησης. Δώστε όλα τα στοιχεία. Πού πηγαίνει η διαφημιστική δαπάνη του δημοσίου. Πού πηγαίνει η διαφημιστική δαπάνη των ΔΕΚΟ; Για να μάθουμε, δηλαδή, πώς μετατοπίζεται η διαπλοκή, γιατί περί αυτού πρόκειται.

Και μετά είναι οι τροπολογίες της Μεγάλης Εβδομάδας, τη Μεγάλη Τρίτη, τη Μεγάλη Τετάρτη, δύο νέες θέσεις δημοσιογράφων στο Γραφείο του κ. Τόσκα, δύο νέες θέσεις δημοσιογράφων στο Γραφείο του κ. Βερναρδάκη, με αμοιβή ο κάθε ένας 2.625 ευρώ τον μήνα. Προσέξτε. Κάνεις την προπαγάνδα του Υπουργού με περισσότερα λεφτά απ’ όσα παίρνει ένας καθηγητής πανεπιστημίου με είκοσι χρόνια προϋπηρεσία και με δύο παιδιά!

Ένα όχημα που κατρακυλά στο παρελθόν είναι η Κυβέρνηση ΣΥΡΙΖΑ-ΑΝΕΛ. Τα ίδια κόλπα με το παλιό, με τις παλιές κακές μορφές του συστήματος και τα ίδια λάθη. Και ο νόμος σας είναι ένας ενδιάμεσος σταθμός, μόνο που επόμενος σταθμός είναι η κατάρρευση.

Είναι ένα ασφαλιστικό που δεν διασφαλίζει τις επόμενες γενιές, είναι ένα ασφαλιστικό που αγνοεί επιδεικτικά τα επαγγελματικά ταμεία, αυτά που θα μπορούσαν να προσφέρουν πακέτα, τα οποία θα κάλυπταν τις ιδιαιτερότητες του κάθε κλάδου. Είναι ένα ασφαλιστικό που αγνοεί την ιδιωτική ασφάλιση, αγνοεί δηλαδή την πραγματικότητα της Ευρώπης.

Είναι ένα ασφαλιστικό που επιβαρύνει ακόμα περισσότερο την εργασία και την επιχειρηματικότητα και ενισχύει –κι αυτό είναι ένα έγκλημα- τη φυγή ελληνικών επιχειρήσεων στο εξωτερικό. Πανηγυρίζουν κάποιες γειτονικές χώρες για τις εισφορές και τους φόρους που βάζουμε.

Προσέξτε. Τα νούμερα μπορεί να τα δεις –και τα παρουσίασαν και οι Βουλευτές μας αναλυτικά- απ’ όλες τις πλευρές. Το λέω συνοπτικά. Από το 2017 έως το 2020, η επιβάρυνση σε εισφορές και φόρους για τον ελεύθερο επαγγελματία και τον αυτοαπασχολούμενο θα είναι από 33% έως 56% του εισοδήματός του. Και από το 2021 η εξόντωση ολοκληρώνεται, με επιβάρυνση από 46% έως 56% επί του καθαρού εισοδήματος και σε μερικές περιπτώσεις 65%, αν κάποιος καταφέρει να έχει εισόδημα, περίπου 70.000 ετησίως.

Στέλνετε έναν λογαριασμό στην παραγωγική Ελλάδα, ενώ ξέρετε ότι δεν αντέχει να τον πληρώσει. Κυρίες και κύριοι συνάδελφοι, δεν είναι μόνο ότι τα νούμερα δεν βγαίνουν. Είναι, κυρίως, ότι η οικονομία δεν βγαίνει με αυτά τα νούμερα. Θα αποτύχετε, επειδή υπονομεύετε την παραγωγή και τη δημιουργία.

Και δυστυχώς, ή και ευτυχώς –τι να πει κανείς, και τα δύο ισχύουν- οι επιχειρηματικές ιδέες των Ελλήνων θα υλοποιούνται στο εξωτερικό από τους νέους επιστήμονες που φεύγουν και από τις επιχειρήσεις που φεύγουν.

Οι θυσίες των συνταξιούχων και κυρίως των ασφαλισμένων θα είναι για άλλη μια φορά μάταιες. Και το 2010 μας διαβεβαίωναν ότι το σύστημα είναι βιώσιμο και περιέκοψαν τις συντάξεις αρκετές φορές, δώδεκα. Κι εσείς τώρα μας λέτε ότι το σύστημα θα είναι βιώσιμο, αρκεί να ψηφίσουμε εξωπραγματικές εισφορές. Όμως, είναι εισφορές που δεν θα εισπραχθούν.

Γιατί ποιος τίμια εργαζόμενος Έλληνας μπορεί να δουλεύει τις μισές ώρες, τις μισές μέρες, τους μισούς μήνες για το σπάταλο κράτος; Και σε λίγους μήνες θα πείτε ότι θα χρειαστούν και άλλα μέτρα και νέες θυσίες, το 2018, το 2019.

Δεν είστε έτοιμοι, λοιπόν, να βάλετε ένα τέλος στην κοροϊδία. Τη διαιωνίζετε. Εμείς, που βλέπουμε τα αδιέξοδα να συσσωρεύονται στην κοινωνία, δεν μένουμε στην στείρα αντιπολίτευση, δεν μένουμε με σταυρωμένα τα χέρια και έχουμε μια πρόταση: Είναι το σύστημα των τριών πυλώνων. Αυτή είναι η πρόταση του Ποταμιού.

Πρώτος πυλώνας: Η κύρια σύνταξη να καταβάλλεται από το κράτος.

Δεύτερος πυλώνας: Επαγγελματική σύνταξη αντί επικουρικής, που να χορηγείται από τα επαγγελματικά ταμεία, τα οποία μπορεί να ιδρύσει ο κάθε επαγγελματικός κλάδος, όπως οι μηχανικοί, οι γιατροί, οι δημοσιογράφοι, οι δικηγόροι, οι αγρότες. Τα ταμεία προικοδοτούνται από την περιουσία επικουρικών και εφάπαξ.

Και ο τρίτος πυλώνας είναι η προαιρετική συμπληρωματική ασφάλιση. Ατομικές αποταμιεύσεις δηλαδή, με φορολογικά και άλλα κίνητρα. Καταβάλλονται από τις ασφαλιστικές εταιρείες, με δυνατότητα συνεργασίας με τα επαγγελματικά ταμεία.

Με την πρόταση που κάνει το Ποτάμι έχουμε άμεση σύνδεση των εισφορών με την κύρια σύνταξη. Αυτό διασφαλίζει τις επερχόμενες γενεές από τις αυθαιρεσίες των προηγούμενων γενεών. Γιατί θα πρέπει να το παραδεχθούμε και είναι συλλογική η ευθύνη. Συνεχώς έχουμε την ίδια ιστορία. Αυξάνονται οι εισφορές και μειώνονται τα ποσοστά αναπλήρωσης των επόμενων γενεών, για να εξασφαλιστούν δήθεν οι συντάξεις και να κλείσουν οι μεγάλες δημοσιονομικές τρύπες.

Ειδικά για τον ελεύθερο επαγγελματία και τον αυτοαπασχολούμενο πρέπει να υπάρχει ευελιξία στο ύψος της εισφοράς που καταβάλλει. Ο ίδιος θα πρέπει να αποφασίζει τι είναι σημαντικό γι’ αυτόν. Μικρές εισφορές με μικρή σύνταξη ή μεγαλύτερες εισφορές με μεγαλύτερη σύνταξη;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κύριε Παπαδόπουλε, κύριε Αμυρά, μην αντιδικείτε. Να ακούτε με προσοχή.

Ορίστε, κύριε Θεοδωράκη.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Γιατί υπάρχει το εύλογο ερώτημα: Ποιος θα πληρώσει από αύριο μεγαλύτερες εισφορές, μέσα σ’ αυτή την κρίση; Όταν μάλιστα είναι να πάρει -αν θα πάρει- χαμηλή σύνταξη. Αυτό είναι ένα κίνητρο εισφοροδιαφυγής. Δεν είναι ένα κίνητρο συμμετοχής. Λέτε «πληρώστε τώρα και θα πάρετε μεθαύριο μια σύνταξη». Το πρώτο, όμως, είναι σίγουρο, ενώ το άλλο είναι αβέβαιο. Είναι το «ζήσε Μάη μου να φας τριφύλλι» προσαρμοσμένο στην αναλογιστική επιστήμη.

Η πρόταση του Ποταμιού, κυρίες και κύριοι, βάζει τέλος στην υποκρισία. Περιορίζει τις ρευστές υποσχέσεις του κράτους κι έτσι φροντίζει κυρίως τους ασθενέστερους, που βάλλονται πάντα περισσότερο από την αθέτηση των υποσχέσεων.

Και προσέξτε, για να μη νομίζετε ότι είναι μια πρόταση μόνο για τους Έλληνες, αυτό το σύστημα εφαρμόζεται πλέον στις περισσότερες χώρες της Ευρώπης, από τη Δανία και τη Σουηδία, μέχρι την Ιταλία και την Πολωνία.

Ένα ανάλογο σύστημα τριών πυλώνων, πρότεινε και το Γραφείο Προϋπολογισμού της Βουλής και η Επιτροπή Σοφών, που συστάθηκε από τον ΣΥΡΙΖΑ. Και, βέβαια, ο κ. Κατρούγκαλος αδιαφόρησε. Για τις κύριες συντάξεις, θα πληρώνουν, με βάση αυτό το σύστημα που λέμε, περίπου το μισό από αυτό που πληρώνουν σήμερα. Τα υπόλοιπα χρήματα, επαναλαμβάνω, θα μπορούν να επενδύονται, να διοχετεύονται σε νέα επαγγελματικά ταμεία και να επενδύονται στην πραγματική οικονομία.

Όμως και η επαγγελματική ασφάλιση θα είναι υποχρεωτική μόνο μέχρι ένα σημείο, παραδείγματος χάριν, 3% εισφορά. Το επιπλέον θα είναι προαιρετικό. Κάποιο όμως άτομο ή κάποιος κλάδος, θα μπορεί να πληρώνει περισσότερα και θα εισπράττει περισσότερα, αν οι επενδύσεις που κάνει αποδώσουν. Τα λεφτά, δηλαδή, θα είναι κυριολεκτικά δικά του και η μείωση των εισφορών θα αναζωογονήσει την οικονομία, που είναι και το μεγάλο ζητούμενο.

Αυτό είναι που πρέπει να ενδιαφέρει αυτή τη στιγμή τη χώρα και την Εθνική Αντιπροσωπεία: η παραγωγή, η οικονομία, οι εξαγωγές, λέξεις άγνωστες –επιτρέψτε μου- στη σημερινή Κυβέρνηση, λέξεις άγνωστες, όπως λέξη άγνωστη είναι και η λέξη «σχέδιο». Σας ενδιαφέρουν μόνο τα συνθήματα, η τροφή του λαϊκισμού.

Πλασαριστήκατε «σαν το νερό του Καματερού», όπως εύστοχα είπε ο Διονύσιος Χαριτόπουλος και γίναμε μπάχαλο. Βλέπεις Υπουργούς και αναρωτιέσαι από πού ήρθαν και γιατί.

Ξέρετε πόσα είναι τα χρέη στα ασφαλιστικά ταμεία και στην εφορία και βάζετε επιπλέον; Ξέρετε πόσα είναι τα χρέη; Είναι 86 δισεκατομμύρια ευρώ, το μισό ΑΕΠ τη χώρας, το μεγαλύτερο στην Ευρώπη.

Προσέξτε, όμως. Το 80% αυτών των χρεών το δημιουργούν όσοι χρωστούν πάνω από 1 εκατομμύριο ευρώ. Τι θα κάνετε με αυτό; Τι κάνετε εδώ και δεκαέξι μήνες;

Εμείς έχουμε προτείνει από την πρώτη μέρα, από τις πρώτες προγραμματικές, ανεξάρτητη υπηρεσία με εισαγγελικά καθήκοντα, που θα εντοπίζει τους μεγάλες οφειλέτες, αυτούς που σήμερα χρωστούν 60 δισεκατομμύρια στην ελληνική κοινωνία. Κυνήγι, λοιπόν, των διεφθαρμένων, δικαιοσύνη και παραγωγική ανασυγκρότηση έχει ανάγκη η χώρα.

Όμως, εσείς για άλλη μια φορά αποδεικνύετε ότι η «πρώτη φορά αριστερά» ούτε ριζοσπαστική ούτε μεταρρυθμιστική είναι. Είναι ένας ασπόνδυλος συνασπισμός εξουσίας, με ισχυρές δόσεις κρατισμού, λαϊκισμού, εθνικισμού και κομματοκρατίας, μια συντηρητική διακυβέρνηση δηλαδή.

Αγκαλιάζετε, κυρίες και κύριοι της Κυβέρνησης, κυρίες και κύριοι του ΣΥΡΙΖΑ, όλα αυτά που χρεοκόπησαν τη χώρα. Γι’ αυτό χρεοκοπείτε κι εσείς τόσο γρήγορα.

Ευχαριστώ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

**ΝΙΚΟΛΑΟΣ ΗΓΟΥΜΕΝΙΔΗΣ:** Παρακαλώ, κύριε Πρόεδρε, θα μπορούσα να έχω τον λόγο επί προσωπικού;

**ΠΡΟΕΔΡΟΣ (Νικόλαος Βούτσης):** Τον λόγο έχει ο κ. Παναγιώτης Καμμένος, Πρόεδρος των Ανεξαρτήτων Ελλήνων και μετά θα μιλήσει ο Πρωθυπουργός.

Κύριε Καμμένε, πριν πάρετε τον λόγο, ένας Κρης Βουλευτής του ΣΥΡΙΖΑ, εξ αυτών ίσως στους οποίους αναφέρθηκε και ο Πρόεδρος, θέλει μισό λεπτό να πει κάτι.

Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Πρόεδρε, ρώτησε ο κ. Θεοδωράκης αν τολμάμε να πάμε στα μέρη μας, χωρίς να δηλώσουμε κοψοχέρηδες.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

Τώρα, γιατί παρεμβαίνετε εσείς; Σας παρακαλώ. Θα έχουμε κλείσει σε μισό λεπτό.

**ΕΛΕΥΘΕΡΙΟΣ ΑΥΓΕΝΑΚΗΣ:**Άλλο καταλάβατε. Δεν είπε αυτό.

**ΠΡΟΕΔΡΟΣ (Νικόλαος Βούτσης):** Κύριε Αυγενάκη, σας παρακαλώ.

Κύριε Ηγουμενίδη, παρακαλώ συνεχίστε.

**ΝΙΚΟΛΑΟΣ ΗΓΟΥΜΕΝΙΔΗΣ:** Θα ακούσετε, κύριε Αυγενάκη. Θα τα ακούσετε κι εσείς. Περιμένετε. Αφήστε με να μιλήσω.

Ήμουν πρωταγωνιστής ενός στημένου επεισοδίου, που με την κάμερα μεγεθύνεται στην έκταση και στη σημασία του. Δήλωσα, ως απάντηση σ’ αυτό το επεισόδιο απ’ αυτό εδώ το Βήμα, ότι χτύπησαν λάθος πόρτα όσοι απευθύνθηκαν σε μένα. Δεν πιέζομαι. Δεν εκβιάζομαι. Δεν υποχωρώ σε πιέσεις. Δεν φοβάμαι.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Σε εμένα να απευθύνεστε.

Παρακαλώ ησυχία!

**ΝΙΚΟΛΑΟΣ ΗΓΟΥΜΕΝΙΔΗΣ:** Όπως δήλωσα, η Κυβέρνηση με κορμό την Αριστερά από μένα, ούτε κινδύνεψε ούτε κινδυνεύει ούτε πρόκειται να κινδυνέψει.

Θέλω, λοιπόν, να δηλώσω, κύριε Πρόεδρε, ότι μετά απ’ αυτή τη συζήτηση στη Βουλή, μετά απ’ αυτή την τοποθέτησή μου, σε περιοχή της υπαίθρου του Ηρακλείου, κόσμος με πλησίασε γι’ αυτήν ακριβώς τη δήλωσή μου, εκατόν πενήντα νέα μέλη του ΣΥΡΙΖΑ και σήμερα, αν δεν είχαμε τη συζήτηση, θα γινόταν εκδήλωση, που οι ίδιοι σχεδίασαν να κάνουν με τριακόσιους ανθρώπους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θα γίνει το ερχόμενο Σαββατοκύριακο, αν δεν είναι οι υποχρεώσεις μου εδώ. Ο κ. Θεοδωράκης είναι ευπρόσδεκτος να παρακολουθήσει την εκδήλωση.

**ΠΡΟΕΔΡΟΣ (Νικόλαος Βούτσης):** Μη συνεχίζετε, ολοκληρώσατε.

**ΝΙΚΟΛΑΟΣ ΗΓΟΥΜΕΝΙΔΗΣ:** Ακόμα και ο Βουλευτής του Ποταμιού στο Ηράκλειο, ο κ. Δανέλλης.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Θέλω κι εγώ τον λόγο, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Όλοι είναι ευπρόσδεκτοι! Ούτε παρεξηγήθηκε, ούτε είναι προσωπικό.

Κύριε Θεοδωράκη, έχετε τον λόγο.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Μια λέξη θα πω. Το Ποτάμι με κανέναν τρόπο δεν παίζει με τη βία και δεν εξαγριώνει τους πολίτες. Είπα κάτι άλλο, που μάλλον δεν κατάλαβε ο κύριος συνάδελφος. Είπα ότι οι πολίτες δηλώνουν «κοψοχέρηδες». Οι Βουλευτές του ΣΥΡΙΖΑ μπορούν να κάνουν ό,τι θέλουν!

**ΠΡΟΕΔΡΟΣ (Νικόλαος Βούτσης):** Ο κ. Καμμένος, Υπουργός Εθνικής Άμυνας και Πρόεδρος των Ανεξαρτήτων Ελλήνων, έχει τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, κυρίες και κύριοι συνάδελφοι, επ’ αφορμή αυτού του διαλόγου θα ήθελα να θυμίσω ότι στη δημοκρατία υπάρχουν διαδικασίες.

Στη δημοκρατία δεν εκλέγουν κυβερνήσεις, ούτε οι εταιρείες δημοσκόπων ούτε οι εφημερίδες ούτε τα κανάλια ούτε τα blog ούτε οι τραμπούκοι. Στις δημοκρατίες ο ελληνικός λαός ψηφίζει τη δημοκρατική κυβέρνηση, την οποία εκλέγει για τέσσερα χρόνια. Και αυτή τη συνταγματική νομιμοποίηση έχει αυτή η Κυβέρνηση.

Θα στενοχωρηθούν πολύ, λοιπόν, όσοι ποντάρουν στην εικονική πραγματικότητα, που τους δημιουργούν οι φίλοι τους, οι συνεργάτες τους και τα στελέχη μιας συμμορίας, που στήριξε τη Μεταπολίτευση μέχρι σήμερα.

Άκουσα με πολλή προσοχή τους Αρχηγούς της Αντιπολίτευσης και παράλληλα με τη συζήτηση, που διεξάγεται εδώ στη Βουλή, παρακολούθησα, παρακολουθώ και θα παρακολουθήσω και σας καλώ να παρακολουθήσετε και εσείς μια τεράστια καμπάνια, που γίνεται στο διαδίκτυο από διεθνείς προσωπικότητες, από καθηγητές, από πανεπιστήμια, από πολιτικούς, από οικονομολόγους, από ανθρώπους του πολιτισμού και των γραμμάτων, για στήριξη της Ελλάδος.

Είναι συγκινητικό ότι κάθε λεπτό που περνά χιλιάδες υπογραφές μπαίνουν κάτω από ένα κείμενο, που καλεί τους ηγέτες της Ευρώπης αύριο, κατά τη διάρκεια της συζήτησης στο Eurogroup, να στηρίξουν την Ελλάδα. Να βγάλουν πια την Ελλάδα από τις αλυσίδες και να αποφασίσουν όλοι μαζί να αφήσουν την Ελλάδα να τραβήξει τον δικό της δρόμο προς την πρόοδο.

Την ίδια στιγμή, λοιπόν, που διεθνείς προσωπικότητες από όλο τον κόσμο στηρίζουν την Ελλάδα, σε αυτήν εδώ την Αίθουσα το μόνο που ακούσαμε μέχρι στιγμής από τους Αρχηγούς της Αντιπολίτευσης ήταν μια συζήτηση που κινήθηκε μεταξύ της κατσίκας του κ. Θεοδωράκη και των γελοιογραφιών του Αρκά του κ. Μητσοτάκη!

Αυτή είναι η πραγματικότητα! Και αυτή την πραγματικότητα, δυστυχώς, τη βλέπουν και απ’ έξω και αντιλαμβάνονται πια, ποια ευθύνη έχει ο κάθε πολιτικός οργανισμός.

Ξεχάσαμε τη συζήτηση που γίνεται και άκουσα Βουλευτές της Αντιπολίτευσης να μιλούν για τα μέτρα, τα οποία παίρνονται μετά από σκληρή διαπραγμάτευση που κάνει αυτή η Κυβέρνηση.

Άκουσα τον Αρχηγό της Αξιωματικής Αντιπολίτευσης να μιλάει για το Διεθνές Νομισματικό Ταμείο και να λέει ότι έχει δίκιο. Δυστυχώς, όμως, τα γραπτά μένουν.

Καταθέτω στη Βουλή, κυρίες και κύριοι συνάδελφοι, και σας καλώ να το πάρετε σαν αντίγραφο και να το έχετε μαζί σας, την έκθεση του Διεθνούς Νομισματικού Ταμείου με αριθμό 14151 του Ιουλίου 2014, πριν αναλάβει αυτή η Κυβέρνηση. Στη σελίδα 2 θα δει κανείς ότι τα συμφωνημένα μέτρα από την κυβέρνηση ΠΑΣΟΚ - Νέας Δημοκρατίας είναι στο σύνολό τους 15 δισεκατομμύρια ευρώ για το 2015 και το 2016.

Είχαν υπογράψει μέτρα 15 δισεκατομμυρίων ευρώ για το 2015 και το 2016 για την Ελλάδα! Και σήμερα η Κυβέρνηση φέρνει 5 δισεκατομμύρια ευρώ μέχρι και το 2018. Αυτή είναι η διαφορά και η μόνη αλήθεια που υπάρχει.

Καταθέτω στη Βουλή την έκθεση του Διεθνούς Νομισματικού Ταμείου.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και λέω στον κ. Μητσοτάκη: πάρτε το στα χέρια σας. Θα το σκίσετε;

**ΣΟΦΙΑ ΒΟΥΛΤΕΨΗ**: Τελείωσε ο πόλεμος; Γύρισες;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κυρία Βούλτεψη, θα το σκίσετε;

**ΣΟΦΙΑ ΒΟΥΛΤΕΨΗ**: Δεν σε βλέπω με στολή παραλλαγής!

**ΠΡΟΕΔΡΟΣ (Νικόλαος Βούτσης):** Κυρία Βούλτεψη, σας παρακαλώ! Αφήστε αυτές τις ειρωνείες. Εγώ είμαι Πρόεδρος. Σας παρακαλώ πολύ!

**ΣΟΦΙΑ ΒΟΥΛΤΕΨΗ**: Απευθύνθηκε σε εμένα, κύριε Πρόεδρε. Απευθύνθηκε σε εμένα. Να τον ανακαλέσετε στην τάξη, κύριε Πρόεδρε!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κυρία Βούλτεψη, τον μανδύα εσείς τον φοράτε! Τη μια μέρα κλαίτε ως απόγονος αριστερού και μετά εμφανίζεστε ως Βουλευτής της Νέας Δημοκρατίας. Αλλά, αφήστε την πλάκα, δεν περνάει πια! Αφήστε τα αυτά, κυρία Βούλτεψη, και σοβαρευτείτε.

**ΣΟΦΙΑ ΒΟΥΛΤΕΨΗ:** Μην πιάνεις στο στόμα σου τους προγόνους!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θα το σκίσετε, λοιπόν, το έγγραφο του Διεθνούς Νομισματικού Ταμείου;

**ΣΟΦΙΑ ΒΟΥΛΤΕΨΗ:** Βάλε τη στολή παραλλαγής!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Συμφωνείτε με τον κ. Μητσοτάκη, που συμφωνεί με το Διεθνές Νομισματικό Ταμείο, ή συμφωνείτε με την Κυβέρνηση; Αποφασίστε, λοιπόν!

Και θέλω να σας ρωτήσω και κάτι άλλο: Πέρυσι το καλοκαίρι κατά τη διάρκεια της ψηφοφορίας ο τότε Πρόεδρος της Νέας Δημοκρατίας, ο Βαγγέλης Μεϊμαράκης, δήλωσε: «Όλοι οι Βουλευτές αποφάσισαν ότι η Νέα Δημοκρατία, ως παράταξη ευθύνης και συνέπειας, στηρίζει την ευρωπαϊκή προοπτική και πορεία της χώρας και ψηφίζει τη συμφωνία που υπέγραψε η Κυβέρνηση ΣΥΡΙΖΑ-Ανεξάρτητων Ελλήνων».

Ποια είναι, λοιπόν, σήμερα η στάση της Νέας Δημοκρατίας; Η στάση της Νέας Δημοκρατίας είναι υπεύθυνη και ευρωπαϊκή, όπως έλεγε ο κ. Μεϊμαράκης τότε, ή ανεύθυνη και μη ευρωπαϊκή, όπως ακολουθεί ο κ. Μητσοτάκης σήμερα; Ή και αυτό εντάσσεται στον τεράστιο πόλεμο που έχει ανοίξει ο κ. Μητσοτάκης με οτιδήποτε σήμαινε διακυβέρνηση Κώστα Καραμανλή; Οι επιθέσεις κατά του Προέδρου της Δημοκρατίας, η συνεχής αμφισβήτηση της πολιτικής της κυβέρνησης Καραμανλή σε σχέση με το χρέος και η υποστήριξη άλλης πολιτικής δείχνουν ότι η Νέα Δημοκρατία ακολουθεί έναν δρόμο που θα φέρει, βεβαίως, συμμαχίες όχι προς τα αριστερά, αλλά προς τον νεοφιλελευθερισμό.

Διάβαζα στη «REAL NEWS» ότι σύντομα θα πάρετε μαζί σας την κ. Μιράντα Ξαφά. Συμφωνείτε με την κ. Ξαφά ότι πρέπει να καταργηθεί το εφάπαξ, να κοπούν οι συντάξεις και οι μισθοί στο 50%; Συμφωνείτε με τη «Δράση»; Συμφωνείτε με τους νεοφιλελεύθερους; Πείτε το! Και πείτε το δυνατά, να σας ακούσουν οι ψηφοφόροι της Νέας Δημοκρατίας, να καταλάβουν ποιον δρόμο ακολουθείτε!

Καταθέτω τη δήλωση Μεϊμαράκη τότε περί υπευθυνότητας και ευρωπαϊκής προοπτικής και ας τη συγκρίνει ο ελληνικός λαός με τη σημερινή θέση της Νέας Δημοκρατίας.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να θυμίσω, όμως και κάποια άλλα πράγματα. Θέλω να θυμίσω για ποιον λόγο φθάσαμε σήμερα στο να ψηφίζουμε ασφαλιστικό. Ποιοι είναι οι υπεύθυνοι για τη διάλυση του ασφαλιστικού συστήματος της χώρας;

Ποιοι στήριξαν το PSI, κυρία Βούλτεψη; Εσείς ουρλιάζατε στις τηλεοράσεις. Ξέρετε πόσο κόστισε το PSI;

**ΣΟΦΙΑ ΒΟΥΛΤΕΨΗ:** Άντε πάλι! Γιατί δεν το κάνεις Κούγκι; Κούγκι δεν είπες ότι θα το κάνεις;

(Θόρυβος στην Αίθουσα από την πτέρυγα της Νέας Δημοκρατίας)

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Από στοιχεία της Τράπεζας της Ελλάδος χρεώσατε, κυρία Βούλτεψη και οι υπόλοιποι της συγκυβέρνησης ΠΑΣΟΚ-Νέας Δημοκρατίας, τα ταμεία κατά 11.597.000.000 ευρώ. Αυτή είναι η εικόνα της χώρας και έτσι διαλύσατε τη χώρα, τα ασφαλιστικά ταμεία και υποχρεώνετε σήμερα τον ελληνικό λαό να παίρνει τέτοια μέτρα! Το καταθέτω στη Βουλή.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και, βεβαίως, δεν διαλύσατε μόνο τα ταμεία, παίρνοντας τις καταθέσεις, μετατρέποντας σε ομόλογα τις περιουσίες των πανεπιστημίων, των νοσοκομείων, των ασφαλιστικών ταμείων και σπάζοντάς τα στη μέση, αλλά κάνατε και κάτι άλλο. Με την πολιτική που ακολουθήσατε, οδηγήσατε τη μείωση των εισπράξεων των εσόδων των ασφαλιστικών ταμείων σε σημείο να έχουμε έσοδα 5.218.000.000 ευρώ και οι συντάξεις να είναι 10.840.000.000 ευρώ. Είναι αποτέλεσμα της δικής σας πολιτικής!

Για τα σπασμένα τα δικά σας καλείται ο ελληνικός λαός σήμερα να ψηφίσει και με το 1/3 των μέτρων, που εσείς είχατε υπογράψει, αυτή η Κυβέρνηση με σκληρή διαπραγμάτευση έρχεται σήμερα να ζητήσει την ψήφο. Και αντί να δώσετε την ψήφο σας και να βάλετε τη φωνή σας μαζί με τη φωνή της Ελλάδας –που η φωνή της Ελλάδας στηρίζεται από διεθνείς προσωπικότητες- έρχεστε εδώ πέρα και ο ένας μιλάει για κατσίκια και ο άλλος μιλάει για γελοιογραφίες του Αρκά! Αυτή είναι η πραγματικότητα, που βλέπει και βιώνει ο ελληνικός λαός.

Καταθέτω στη Βουλή και αυτό.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Οι συντάξεις… (δεν ακούστηκε).

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θέλετε να βρείτε τον δρόμο προς το Προεδρείο;

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ! Οι διακοπές δεν γράφονται στα Πρακτικά!

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** …

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θα πάρετε τον λόγο μετά. Να βρείτε τον δρόμο πάλι προς το Προεδρείο εσείς.

Κυρίες και κύριοι συνάδελφοι, βάσει των στοιχείων της Τράπεζας της Ελλάδας, τα μέτρα που πάρθηκαν από το 2010 μέχρι το 2014 από τις κυβερνήσεις Νέας Δημοκρατίας και ΠΑΣΟΚ είναι στο σύνολό τους 58,6 δισεκατομμύρια ευρώ. Είναι 58,6 δισεκατομμύρια ευρώ!

Και τα σημερινά μέτρα, από το 2016 μέχρι και το 2018, στα τρία χρόνια, που φέρνει αυτή εδώ η Κυβέρνηση, είναι 5 δισεκατομμύρια ευρώ στη χειρότερη των περιπτώσεων. Και ενώ ψηφίσατε 58,6 δισεκατομμύρια ευρώ μέτρα, ενώ διαλύσατε με το PSI τα ασφαλιστικά ταμεία, ενώ καλύψατε όλα τα εγκλήματα, που διέπραξαν οι κυβερνήσεις του ΠΑΣΟΚ, έρχεστε σήμερα εδώ και αντί να μη μιλάτε καθόλου και να ακολουθήσετε μια εθνική προσπάθεια, κάνετε τους παλικαρισμούς και τους λεονταρισμούς που έκαναν και κάποιοι άλλοι επί πληρωμή, όπως θα αποδείξω αμέσως τώρα.

Καταθέτω στη Βουλή από την Ευρωπαϊκή Κεντρική Τράπεζα τα μέτρα που πάρθηκαν τα τελευταία τέσσερα χρόνια από το 2010 μέχρι το 2014.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κάνατε και κάτι άλλο. Εάν διαβάσει κανείς τη διεθνή επικαιρότητα, την οποία δεν αναπαράγουν τα ελληνικά μέσα ενημέρωσης, θα δει ότι κάπου μακριά, στη Μοζαμβίκη, το Διεθνές Νομισματικό Ταμείο αποχώρησε, γιατί συνέλαβε την κυβέρνηση να κάνει μια απάτη.

Ποιος είναι ο πρωταγωνιστής της απάτης; Ο συνέταιρος του κ. Βενιζέλου, ο κ. Σάφα. Ο κ. Σάφα στη Μοζαμβίκη, λοιπόν, πήρε 1,2 δισεκατομμύρια ευρώ για βάρκες ψαράδικες και τα μετέτρεψε σε swap, προκειμένου να μειώσει το χρέος της Μοζαμβίκης! Αυτόν τον κύριο, κύριοι της Νέας Δημοκρατίας, που έφερε ο Βενιζέλος στην Ελλάδα και του χάρισε 500 εκατομμύρια, τον αθωώσατε! Τον αθωώσατε με νόμο, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Δεν τσιμπάμε!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Δεν τσιμπάτε; Τον κ. Βενιζέλο να μην τσιμπάτε.

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Τον κ. Βενιζέλο, λοιπόν, τον αθωώσατε, κύριοι της Νέας Δημοκρατίας, του δώσατε συγχωροχάρτι, την ίδια στιγμή που μια ολόκληρη χώρα, όπως η Μοζαμβίκη, περνάει κυβερνητική κρίση για τον ίδιο απατεώνα, που μας τον κουβαλήσατε εδώ.

Καταθέτω το πρωτοσέλιδο της «LE MONDE» για ιστορικούς λόγους.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, πράγματι όλα αυτά που είπα προηγουμένως, φαίνεται να μην αναπαράγονται στα μέσα μαζικής ενημέρωσης. Και χαίρομαι που ο κ. Θεοδωράκης έκανε μια αναφορά για τα λεγόμενα «κονδύλια των διαφημίσεων των τραπεζών» για το 2015 που δημοσιεύτηκαν.

Βεβαίως και υπάρχουν κονδύλια, τα οποία εδόθησαν ως διαφημιστική δαπάνη και ενισχύθηκαν μεγάλα μέσα ενημέρωσης. Εδώ, όμως, αρχίζουν τα ερωτήματα. Όλα ήταν μεγάλα μέσα ενημέρωσης; Τα μέσα ενημέρωσης, τα οποία πήραν 2 και 3 και 4 εκατομμύρια ευρώ από τις τράπεζες, πώς τυχαίνει να είναι τα ίδια μέσα ενημέρωσης, που φαίνεται να χρωστούν στις ίδιες τράπεζες και να μην αποπληρώνουν τα δάνειά τους;

Ζήτησε το Ποτάμι να γίνει έλεγχος. Εγώ τον έκανα έναν μικρό έλεγχο και δυστυχώς για το Ποτάμι και για τον κ. Θεοδωράκη βρήκα ότι από τις τέσσερις τράπεζες υπάρχει και μια εταιρεία, η οποία ενισχύθηκε από τις συγκεκριμένες διαφημίσεις. Είναι το site «protagon.gr».

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Πότε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Το 2015.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Το 2015 … (δεν ακούστηκε).

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Δεν είναι το 2015 δικό σας το «protagon»;

Καταθέτω, λοιπόν, επειδή το αμφισβητείτε –το 2015 δεν ήταν δικό σας το «protagon», ε;- το σχετικό έγγραφο από την Επιτροπή Ελέγχου Μέσων Ενημέρωσης ότι είναι ακόμη δηλωμένο στο όνομα του κ. Θεοδωράκη και πάρτε και το ΦΕΚ, το οποίο λέει ότι ο κ. Θεοδωράκης ήταν αυτός που ίδρυσε το «protagon.gr».

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΕΩΡΓΙΟΣ ΑΜΥΡΑΣ:** …(δεν ακούστηκε).

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Παραμένει το ΦΕΚ. Το ΦΕΚ δεν έχει αλλάξει.

Άρα, λοιπόν, συμφωνούμε να κόψει η διαπλοκή να πληρώνει διάφορα site, διάφορες ιστοσελίδες, διάφορα μέσα–μαϊμού, πίσω από τα οποία κρύβονται πολιτικά κόμματα και πολιτικοί.

**ΠΡΟΕΔΡΟΣ (Νικόλαος Βούτσης):** Ησυχία, κύριε Αμυρά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και καλώ από εδώ τον εισαγγελέα να πάρει τις εξής λίστες: τα δάνεια των τραπεζών, τις χρηματοδοτήσεις του ΚΕΕΛΠΝΟ, τις λίστες που απεκάλυψε το «PRESS PROGECT» και αφορούν τη διά βίου μάθηση και εκεί θα δει ότι είναι τα ίδια μέσα, και πέραν των επωνύμων μέσων, είναι τα μέσα που χρησιμοποιούνται για εκβιασμούς από συγκεκριμένα πολιτικά συστήματα.

Δεν μου λέτε, κυρίες και κύριοι συνάδελφοι, πώς είναι δυνατόν ο κ. Μαυρίκος να έχει χρηματοδοτηθεί από όλες τις τράπεζες για την εφημερίδα «ΑΚΡΟΠΟΛΗ», που διάβαζε μόνο ο ίδιος; Ποιοι παρενέβησαν στις τράπεζες για να τα «αρπάξει» ο κ. Μαυρίκος;

Θα μου πείτε ότι δεν έχετε σχέση με τον κ. Μαυρίκο. Θα σας πω, λοιπόν, για έναν που έχετε σχέση, κύριοι συνάδελφοι της Νέας Δημοκρατίας. Υπάρχει ένα όνομα στις τέσσερις από τις πέντε τράπεζες, ο κ. Παναγιώτης Ζήσης. Δεν τον ξέρετε; Ε, βεβαίως, δεν τον ξέρετε!

**ΣΟΦΙΑ ΒΟΥΛΤΕΨΗ:** Εσύ τον ξέρεις.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Διότι ο κ. Παναγιώτης Ζήσης, κυρία Βούλτεψη…

**ΣΟΦΙΑ ΒΟΥΛΤΕΨΗ:** Εσύ τον ξέρεις!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Βεβαίως, τον ξέρω πολύ καλά. Είναι μαζί με εκείνον που το έπαιζε μάγκας της Δραπετσώνας και έβριζε όλον τον κόσμο, τον κ. Φαήλο Κρανιδιώτη, που τον διαγράψατε για ακροδεξιά συμπεριφορά.

**ΣΟΦΙΑ ΒΟΥΛΤΕΨΗ:** Κοίτα με τι ασχολείται ο Υπουργός Άμυνας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όμως ο μάγκας της Δραπετσώνας τά ’παιρνε ως πορνίδιο πολιτικό από τις τράπεζες, για να δημιουργεί πραγματικά τις εντυπώσεις εκείνες που η διαπλοκή θέλει να δημιουργήσει και μαζί με αυτούς διάφορα ακραία site, το «Μ@ΚΕΛΕΙΟ.gr», ο κ. Χίος πληρωνόταν από τις τράπεζες για να λέει αυτά που λέει και άλλες δεκάδες…

**ΣΟΦΙΑ ΒΟΥΛΤΕΨΗ:** Το «Χωνί»;

**ΠΡΟΕΔΡΟΣ (Νικόλαος Βούτσης):** Κυρία Βούλτεψη, όλες τις ερωτήσεις σήμερα θα τις κάνετε; Έλεος!

(Γέλωτες από την πτέρυγα του ΣΥΡΙΖΑ)

**ΣΟΦΙΑ ΒΟΥΛΤΕΨΗ:** Το «ΧΩΝΙ»;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Τον νου σας στο «ΧΩΝΙ» τον έχετε, αλλά το «ΧΩΝΙ» είναι εφημερίδα που έχει και προϋπολογισμό, πληρώνει και φόρο, όπως πληρώνουν και άλλες εφημερίδες.

**ΣΟΦΙΑ ΒΟΥΛΤΕΨΗ:** Το «ΧΩΝΙ» δεν είναι δικό σου;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και δεν αναφέρομαι στις επίσημες εφημερίδες, αναφέρομαι στα μέσα που χρησιμοποιείτε με τους διάφορους Μουρούτηδες, για να δημιουργήσετε αυτού του είδους τους τραμπουκισμούς.

Τα καταθέτω στη Βουλή και ζητώ την παρέμβαση της εισαγγελίας.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βεβαίως, κυρίες και κύριοι συνάδελφοι, όλα αυτά τα αντιμετωπίζει μια Κυβέρνηση, την οποία δεν κρατάει κανένας και έχει τη δυνατότητα να χτυπήσει τη διαπλοκή μέχρι το τέλος. Εμείς δεν περνάμε νύχτα τροπολογίες, για να απαλλάξουμε επιχειρηματίες, όπως έκανε δυστυχώς η Νέα Δημοκρατία προς όφελος της διακυβέρνησης του ΠΑΣΟΚ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Στη 1.10΄ ήρθε χθες η τροπολογία!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εμείς, τον Σάφα δεν θα τον αφήσουμε ελεύθερο. Επί της Κυβέρνησης αυτής φυλακίστηκαν εκείνοι οι προμηθευτές του Υπουργείου Άμυνας, που είχαν ακουμπήσει το δάχτυλο στο μέλι! Και να είστε σίγουροι…

**ΔΗΜΗΤΡΙΟΣ ΚΥΡΙΑΖΙΔΗΣ:** Τις απευθείας αναθέσεις;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ποιες αναθέσεις, κύριε Κυριαζίδη; Σας δίνω εγώ τον λόγο. Σηκωθείτε και μιλήστε. Πείτε μου ποιες αναθέσεις;

**ΠΡΟΕΔΡΟΣ (Νικόλαος Βούτσης):** Κύριε Κυριαζίδη, τι κάνουμε τώρα; Δεν είναι διαδικασία αυτή.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Επιτρέπω εγώ τη διακοπή, κύριε Πρόεδρε.

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν θα έφευγες λόγω των αναθέσεων;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ποιων αναθέσεων, κύριε Κυριαζίδη;

**ΔΗΜΗΤΡΙΟΣ ΚΥΡΙΑΖΙΔΗΣ:** Αυτές που πήρε ο Μουζάλας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ποιες αναθέσεις;

**ΔΗΜΗΤΡΙΟΣ ΚΥΡΙΑΖΙΔΗΣ:** Τις απευθείας αναθέσεις.

**ΠΡΟΕΔΡΟΣ (Νικόλαος Βούτσης):** Κύριε Κυριαζίδη, σας παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Δεν υπάρχει καμμία απευθείας ανάθεση. Δεν υπάρχει απευθείας ανάθεση, κύριε Κυριαζίδη. Αυτά πάτε και τα λέτε στον νομό σας και ξέρετε καλά ότι δεν υπάρχει ούτε μία περίπτωση να έχει γίνει απευθείας ανάθεση. Παντού έχουν γίνει διαγωνισμοί.

**ΔΗΜΗΤΡΙΟΣ ΚΥΡΙΑΖΙΔΗΣ:** Αφού την τροπολογία εσύ την έφερες.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Βεβαίως και υπάρχει η δυνατότητα να γίνει ανάθεση, αλλά δεν έχει γίνει ούτε μία ανάθεση μέχρι τώρα! Παντού υπάρχουν ανοιχτοί διαγωνισμοί και δίκαιοι.

**ΔΗΜΗΤΡΙΟΣ ΚΥΡΙΑΖΙΔΗΣ:** Όλα απευθείας.

**ΠΡΟΕΔΡΟΣ (Νικόλαος Βούτσης):** Κύριε Κυριαζίδη, σταματήστε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Από αυτή εδώ την Κυβέρνηση απευθείας αναθέσεις δεν θα βρείτε.

**ΠΡΟΕΔΡΟΣ (Νικόλαος Βούτσης):** Το θέμα διευκρινίστηκε, παρ’ ότι ήταν ύλη της προηγούμενης συζήτησης και είχε διευκρινιστεί και τότε.

**ΔΗΜΗΤΡΙΟΣ ΚΥΡΙΑΖΙΔΗΣ:** Καθόλου, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Προχωρήστε, κύριε Πρόεδρε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Τι να κάνουμε; Έχουν κάποια κολλήματα. Αντί να βγουν και να πουν την αλήθεια στον ελληνικό λαό, ο ένας ασχολείται με τα σκίτσα, ο άλλος με τα κατσίκια και ο άλλος με τις αναθέσεις που δεν υπάρχουν μέχρι τώρα. Αυτή είναι η εικόνα της Αντιπολίτευσης.

**ΣΟΦΙΑ ΒΟΥΛΤΕΨΗ:** Κι εσύ με τη Μοζαμβίκη!

**ΣΩΚΡΑΤΗΣ ΦΑΜΕΛΛΟΣ:** Εσείς είστε εκτός συναγωνισμού.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, ολοκληρώστε σας παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κυρίες και κύριοι συνάδελφοι, εγώ δεν πρόκειται να καθυστερήσω παραπάνω το Σώμα και θα δώσω τον λόγο στον επόμενο ομιλητή.

Θέλω, όμως, να είναι απόλυτα σαφές προς όλες και όλους ότι η Κυβέρνηση αυτή έχει λάβει μια λαϊκή εντολή. Η λαϊκή αυτή εντολή είναι να σταματήσει αυτή την πολιτική της εξαθλίωσης του ελληνικού λαού. Με σκληρή διαπραγμάτευση κατάφερε να μειώσει στο ένα τρίτο αυτά που είχατε εσείς υπογράψει.

Αυτή η Κυβέρνηση κατάφερε να πάρει μαζί της το σύνολο της Ευρωπαϊκής Ένωσης. Αυτή η Κυβέρνηση κατάφερε να κινητοποιήσει τη διεθνή πολιτική κοινότητα, την οικονομική κοινότητα και τους ανθρώπους των γραμμάτων και του πολιτισμού, για να προχωρήσουμε σε μια λύση για το θέμα της Ελλάδος. Και από εκεί που η Ελλάδα ήταν στη γωνία, αυτή η Κυβέρνηση κατάφερε να αποκτήσει συμμάχους της τους δυνατούς της Ευρώπης.

Και λυπάμαι πάρα πολύ που η Αξιωματική Αντιπολίτευση, αλλά και η άλλη Αντιπολίτευση, αντί να ακολουθήσει το παράδειγμα του Βαγγέλη Μεϊμαράκη, που το καλοκαίρι ψήφισε τη συμφωνία αυτή, δίνοντας στη Νέα Δημοκρατία, από εκεί που την είχε καταντήσει ο Σαμαράς στο 8% και 10%, ένα 30%, ξαναγυρίζει ο κ. Μητσοτάκης στην πολιτική της στείρας αντιπαράθεσης και της συνεργασίας με τους νεοφιλελεύθερους πρώην εκπροσώπους του Διεθνούς Νομισματικού Ταμείου, την κ. Ξαφά και τους υπολοίπους.

Θα προχωρήσουμε, λοιπόν, σύντομα στην αξιολόγηση. Οι ημέρες που έρχονται για τον ελληνικό λαό είναι πολύ καλύτερες. Κι εμείς, όταν θα πηγαίνουμε στις εκλογικές μας περιφέρειες, θα σας παίρνουμε μαζί για να κυκλοφορείτε κι εσείς ελεύθερα!

(Χειροκροτήματα από τις πτέρυγες των ΑΝΕΛ και του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τον λόγο έχει ο κ. Θεοδωράκης, ο Πρόεδρος του Ποταμιού, για ένα λεπτό, για να διευκρινίσει πάνω στο ζήτημα που έθεσε ο κ. Καμμένος, ώστε να μη μείνει οποιαδήποτε σκιά.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος το Ποτάμι):** Μια τυπική διευκρίνιση θέλω να κάνω, γιατί τα ξενύχτια στις βίλες του «Πόρτο Ύδρα», μάλλον έχουν κουράσει τον Υπουργό.

Πρώτον, εγώ έφυγα από το «protagon» την άνοιξη του 2014. Όταν αποφάσισα να μπω στην πολιτική, σταμάτησε η επιχειρηματική μου σχέση με τη δημοσιογραφία.

Και, δεύτερον, μόνο σαν αστείο μπορώ να εκλάβω τις συστάσεις του κ. Καμμένου, ο οποίος είναι γνωστός για την ατάκα του «στα τέσσερα, στα τέσσερα», περί ήθους για το ελληνικό Κοινοβούλιο. Είναι για να γελούν όχι οι Βουλευτές, που γελούν, αλλά τα θεωρεία.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΟΣ (Νικόλαος Βούτσης):** Τον λόγο έχει ο κ. Καμμένος, για να κλείσει το θέμα, διότι θα μιλήσει ο Πρωθυπουργός.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ο κ. Θεοδωράκης πρέπει να μάθει ότι τη φράση «στα τέσσερα» την είχε πει ο κ. Σαμαράς στον κ. Νικολόπουλο, όταν ήταν Υπουργός του, προκειμένου να αντιμετωπίσει την τρόικα. Δεν είναι δική μου η φράση. Του κ. Σαμαρά είναι.

Δεύτερον, κύριε Θεοδωράκη, με το «protagon» πόσα πήρατε μέχρι το 2014 από διαφημίσεις τραπεζών και άλλων; Πόσα πήρατε από το ΚΕΕΛΠΝΟ; Πόσα πήρατε πιθανώς και από άλλες;

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος το Ποτάμι):** Τίποτα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Τίποτα;

Εγώ, λοιπόν, αυτά που σας κατέθεσα αποδεικνύουν ότι το 2015 συνεχίζετε να παίρνετε από τις τράπεζες ό,τι ήταν από το 2014. Και είχαν προεγκριθεί από το 2014 οι χορηγίες του 2015, που σήμερα έχω καταθέσει.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος το Ποτάμι):** Πόσα;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και, εν συνεχεία, σας λέω ότι το ΦΕΚ, το οποίο επικαλείστε, ποτέ δεν το προσκομίσατε. Το ΦΕΚ λέει εδώ ότι η θητεία του πρώτου διοικητικού συμβουλίου της εταιρείας λήγει στις 30-6-2011 και, εν συνεχεία, ανανεώνεται χωρίς την ύπαρξη καινούργιου ΦΕΚ. Εάν έχετε καινούργιο ΦΕΚ, να μας το φέρετε.

Και αν εσείς αρνείστε τις σχέσεις σας με το «protagon», χαίρομαι που το κάνετε τώρα, αλλά τις διαφημίσεις μέχρι το 2014 τις παίρνατε. Άρα δεν δικαιούστε διά να ομιλείτε, τουλάχιστον εσείς, για τις διαφημίσεις.

**ΠΡΟΕΔΡΟΣ (Νικόλαος Βούτσης):** Ωραία, δόθηκαν οι διευκρινίσεις, κύριε Πρόεδρε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εγώ χαίρομαι που το κάνετε.

Τώρα που πάμε σε μια έρευνα για τα δάνεια των κομμάτων, να βάλουμε μέσα και τις διαφημιστικές εταιρείες, για να δούμε πώς υπάρχουν διαφημιστικές εταιρείες, που είναι στις πέντε συστημικές τράπεζες ως διαφημιζόμενες, που είναι στη λίστα του ΚΕΕΛΠΝΟ, στη λίστα της «Διά βίου Μάθησης», με τέσσερα και πέντε εκατομμύρια ευρώ, και κατά τύχη αυτές οι διαφημιστικές εταιρείες έχουν…

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, εντάξει.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** …25% με 45%, που δεν δηλώνονται πουθενά. Να δούμε σε ποιους τις δίνουν και αν κρύβονται πίσω πολιτικά πρόσωπα.

Ζητώ να βοηθήσετε στην εξεταστική επιτροπή να διερευνήσουμε όλες αυτές τις εταιρείες και να βρούμε, επιτέλους, διαφημιστές, οι οποίοι είναι μέλη σε τριάντα πέντε εταιρείες και δεν υπάρχει φωτογραφία τους καν στο διαδίκτυο.

**ΠΡΟΕΔΡΟΣ (Νικόλαος Βούτσης):** Εντάξει, η παρέμβαση του κ. Καμμένου θεωρείται προέκταση της ομιλίας του. Δεν τίθεται ζήτημα απάντησης και άλλης προέκτασης.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εγώ δηλώνω και έχω δηλωμένο: Δεν ξέρω αν εσείς φιλοξενείστε σε άλλες βίλες που, προφανώς, δεν τις ξέρει καν ο ελληνικός λαός.

**ΓΕΩΡΓΙΟΣ ΑΜΥΡΑΣ:** Δεν υπάρχουν!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Δεν υπάρχουν πουθενά;

**ΠΡΟΕΔΡΟΣ (Νικόλαος Βούτσης):** Κύριε Αμυρά, ήσυχα τέτοια ώρα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εγώ τον θυμάμαι στη βίλα του Σημίτη να ξημεροβραδιάζεστε και με τον Παπαντωνίου μαζί να είστε στο εστιατόριο πίσω από το Χίλτον απ’ το πρωί μέχρι το βράδυ. Αφήστε τα αυτά, λοιπόν!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ελάτε, σας παρακαλώ! Το συμβάν θεωρείται λήξαν.

Τον λόγο έχει ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Πρόεδρε, κυρίες και κύριοι συνάδελφοι, άκουσα με μεγάλη προσοχή την ομιλία του Αρχηγού της Αξιωματικής Αντιπολίτευσης, η οποία πράγματι χρήζει μελέτης. Κι αυτό διότι αναδεικνύει περίτρανα το στρατηγικό αδιέξοδο, στο οποίο έχει περιπέσει όχι μόνο το κόμμα της Νέας Δημοκρατίας αλλά όλες οι δυνάμεις εκείνες, που συγκρότησαν πέρυσι τέτοιον καιρό το κίνημα «Μένουμε Ευρώπη», βασιζόμενοι σε μια λαθεμένη, απολύτως λαθεμένη, όπως έδειξαν τα πράγματα, εκτίμηση πολιτική ότι ο ΣΥΡΙΖΑ είχε κρυφό σχέδιο να οδηγήσει τη χώρα έξω από την Ευρωπαϊκή Ένωση, έξω από την Ευρωζώνη, έξω από το ευρώ.

Και σε όλη την προηγούμενη φάση της σκληρής διαπραγμάτευσης, όταν είχαμε πάρει εντολή λαϊκή γι’ αυτό, η στρατηγική τους ήταν από τη μια να λένε ότι οδηγούμε στα βράχια τη χώρα, από την άλλη να μας επισημαίνουν ότι υποχωρούμε έναντι των απαιτήσεων των δανειστών, ένας δυϊσμός ο οποίος διέτρεχε και τότε τη στρατηγική των κομμάτων της Αντιπολίτευσης και, βεβαίως, τη Νέα Δημοκρατία του κ. Σαμαρά τότε.

Διαψευστήκατε πλήρως. Το σχέδιό μας ήταν να διεκδικήσουμε και να ματώσουμε, για να τιμήσουμε την εντολή του ελληνικού λαού, για μια συμφωνία στο πλαίσιο των δυσμενών συσχετισμών στην Ευρωπαϊκή Ένωση.

Και, βεβαίως, επανέρχεστε σήμερα σε αυτό το στρατηγικό χάσμα και το αδιέξοδο, διότι σήμερα δεν μπορείτε, προφανώς, να καταλογίσετε στον ΣΥΡΙΖΑ ότι έχει σχέδιο την έξοδο από το ευρώ και στερείστε, έστω ως κόμμα της Αξιωματικής Αντιπολίτευσης και, μάλιστα, εκπροσωπώντας μια παράταξη, η οποία ήταν κατ’ εξοχήν κυβερνητική παράταξη στον τόπο, επαναλαμβάνω, στερείστε στοιχειωδώς εναλλακτικής πρότασης. Όταν ο ΣΥΡΙΖΑ από κόμμα του 4% ραγδαία αύξησε τα εκλογικά του ποσοστά και τη δυναμική του στην κοινωνία, είχατε όλες οι δυνάμεις, που σήμερα συγκροτείτε τον βασικό πίνακα της Αντιπολίτευσης –τότε κυβερνητικές δυνάμεις- μια βασική κριτική: ότι δεν μπορούμε να γίνουμε κόμμα διακυβέρνησης, διότι είμαστε κόμμα διαμαρτυρίας. Με την ομιλία σας, κύριε Μητσοτάκη, αποδείξατε ότι κινδυνεύετε εσείς να κάνετε τη Νέα Δημοκρατία κόμμα διαμαρτυρίας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Καμμία θετική πρόταση. Προσπάθησα να καταλάβω ποια είναι η εναλλακτική σας για το ασφαλιστικό, που κι εσείς, φαντάζομαι –έτσι είχατε πει τουλάχιστον την προηγούμενη φορά- υιοθετείτε την εκτίμηση ότι πρέπει να γίνει βιώσιμο. Ποια είναι η εναλλακτική σας;

Ακούσαμε, βεβαίως, την επιχειρηματολογία, που νομίζω ότι ούτε ένα μικρό παιδί δεν μπορεί να πιστέψει σε αυτό τον τόπο ότι το ασφαλιστικό σύστημα της χώρας εξόκειλε στους τελευταίους μήνες. Βεβαίως, θέλετε να ξεχάσουμε όλοι το γεγονός ότι επί δεκαετίες τώρα τα ασφαλιστικά ταμεία λεηλατήθηκαν από τα δομημένα ομόλογα, από τις καταθέσεις στην Τράπεζα της Ελλάδος, το Χρηματιστήριο, το καταστροφικό PSI, τις σπατάλες, την κακοδιαχείριση. Και το ασφαλιστικό εξόκειλε επειδή υπήρξε μια κυβέρνηση που είπε «θα διαπραγματευτούμε σκληρά».

Αυτός, όμως, είναι ο βασικός μύθος, πάνω στον οποίο χτίζετε την επιχειρηματολογία σας ενάμιση χρόνο τώρα, ένας μύθος που διαψεύσθηκε περίτρανα από τα ίδια τα στοιχεία, όχι τις προβλέψεις. Κι εδώ έχει μεγάλη διαφορά. Συγκρίνετε προβλέψεις. Και ξέρετε, οι προβλέψεις, άλλοτε πέφτουν μέσα άλλοτε δεν πέφτουν μέσα. Οι εκτιμήσεις, όμως, η αποτίμηση του παρελθόντος δεν μπορεί να είναι κάτι αμφιλεγόμενο και αμφισβητούμενο. Έρχεται, λοιπόν, η ίδια η Eurostat -και όχι η δημιουργική στατιστική, αλλά η Eurostat- και λέει ότι αυτό το οποίο εσείς κατηγορούσατε ως διαπραγμάτευση, που οδήγησε τη χώρα σε αδιέξοδα και κατέστρεψε την οικονομία, μας έδωσε τελικά 1% παραπάνω πλεόνασμα από τον στόχο, όταν εσείς είχατε αφήσει το 2014 τη χώρα –που μιλάγατε για success story, τότε- 1,3% έξω από τον στόχο. Χρήματα τα οποία, βεβαίως, θα σας καλούσαν να τα πληρώσετε με νέα μέτρα.

Και μας είπατε, επίσης -αν κατάλαβα καλά- ότι η εναλλακτική που το κόμμα σας έχει για την ασφαλιστική μεταρρύθμιση είναι η ρήτρα μηδενικού ελλείματος, δηλαδή, η περικοπή πλήρως των επικουρικών συντάξεων, ο ιδιωτικός πυλώνας.

Και αναρωτιέμαι, βεβαίως, αν αυτό το οποίο προτείνετε, όχι μόνο για το ασφαλιστικό αλλά και για την έξοδο της χώρας από την κρίση, έχετε το σθένος και τη γενναιότητα να το πείτε θαρραλέα. Διότι -αν κατάλαβα καλά- αυτό που προτείνετε ως εναλλακτική, είναι οι περικοπές δαπανών.

Τι εννοείτε, όμως, περικοπές δαπανών; Κάντε το λίγο πιο συγκεκριμένο. Ζητάτε περικοπές δαπανών. Προφανώς δεν φαντάζομαι ότι εννοείτε ανελαστικές δαπάνες. Άρα μιλάτε για περικοπές στους μισθούς και στις συντάξεις -στις κύριες συντάξεις, γιατί τις επικουρικές τις έχετε ούτως ή άλλως ξεγραμμένες και στους μισθούς- και απολύσεις. Αυτοί είναι. Τι άλλο; Υπάρχουν άλλες περικοπές δαπανών; Αυτό εννοείτε, αλλά δεν τολμάτε να το πείτε.

Μας κατηγορείτε για οπορτουνισμό -εσείς ο ιδεολόγος- και ότι δεν έχουμε ιδεολογία. Ζητάτε εκλογές. Δικαίωμά σας είναι να ζητάτε εκλογές. Όμως, ζητώντας εκλογές χωρίς εναλλακτική πρόταση ή στον βαθμό που η εναλλακτική σας είναι η συνέχεια των καταστροφικών οριζόντιων περικοπών σε μισθούς και σε συντάξεις και δεν έχετε να προσθέσετε τίποτα διαφορετικό, ο καθένας από μας μπορεί να καταλάβει ποιος είναι ο λόγος που τις ζητάτε.

Προφανώς όχι για να φέρετε κάτι καλύτερο για τον τόπο. Μόνο ως ανέκδοτο μπορώ να εκλάβω σημερινή συνέντευξη του Αντιπροέδρου σας, του κ. Γεωργιάδη, ότι θα επαναδιαπραγματευτείτε, να φέρετε συμφωνία άλλη. Να φέρετε συμφωνία άλλη! Εκτός αν θέλετε να πείσετε τον ελληνικό λαό ότι ο καλύτερος τρόπος διαπραγμάτευσης είναι να αποδέχεστε τις απόψεις των πιο σκληρών εκ των δανειστών.

Άρα, λοιπόν, γιατί τις ζητάτε; Μάλλον διότι έχετε καημό να σωθούν κάποιοι φίλοι σας, που υφίστανται διώξεις, κάποιοι αγωνιούντες εκδότες, καναλάρχες, οι οποίοι βλέπουν να καταστρέφεται, όχι η χώρα, αλλά το σύστημα εξουσίας και διαπλοκής που έφτιαξαν τόσα χρόνια, κύριε Μητσοτάκη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Μας λέτε, λοιπόν, οπορτουνιστές και χωρίς ιδεολογία. Και την ίδια στιγμή, μας λέτε ότι είμαστε ιδεοληπτικοί, αριστεριστές, που δεν θέλουμε να προχωρήσουν οι επενδύσεις, οι ιδιωτικοποιήσεις, το πρόγραμμα στο οποίο έχει δεσμευθεί η χώρα.

Τελικά, πρέπει να αποφασίσετε. Δεν μπορεί να λέτε τις μονές μέρες ότι οδηγούμε τη χώρα εκτός ευρώ και να κατηγορείτε ακόμα και τον Πρόεδρο της Δημοκρατίας και τις ζυγές μέρες ότι τα υπογράφουμε όλα και έχουμε γονατίσει στους δανειστές. Δεν μπορεί να λέτε τις μονές μέρες ότι είμαστε ταξικοί αποστάτες και τις ζυγές ιδεοληπτικοί αριστεριστές.

Για να σας απαντήσω, λοιπόν, το τι ακριβώς είμαστε και τι πράττουμε, είμαστε αποφασισμένοι με κάθε τρόπο να ξαναστήσουμε την Ελλάδα στα πόδια της και να σπάσουμε αυτό το απόστημα της διαπλοκής που κυβερνούσε τον τόπο όλα αυτά τα χρόνια και που τον οδήγησε στη χρεοκοπία. Αυτό θα το κάνουμε με κάθε μέσο και με κάθε τρόπο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως, κύριε Μητσοτάκη, αναφερθήκατε στην ομιλία σας -και νομίζω ότι αυτό είναι ατόπημα απέναντι στη δημοκρατική επιλογή των πολιτών- με τον όρο «ιστορικό ατύχημα» στη διακυβέρνηση του τόπου από την Αριστερά. Και μιλώ για ατόπημα απέναντι στη δημοκρατική επιλογή των πολιτών, των πολλών, που κάποτε εδώ στη Βουλή πριν λίγους μήνες είπατε «αδαής πλειοψηφία».

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν ειπώθηκε αυτό, αλλά δεν πειράζει. Έχετε μπερδέψει τα πρόσωπα.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Εντάξει, κύριε Μητσοτάκη, μπορείτε να απαντήσετε. Αν θέλετε, μπορείτε να έχετε και δευτερολογία.

Χαρακτηρίσατε, όμως, ιστορικό ατύχημα το γεγονός ότι ο ελληνικός λαός έχει κάνει την επιλογή του σε τρεις εκλογικές αναμετρήσεις μαζί με τις ευρωεκλογές μέσα σε ενάμιση χρόνο και ένα κρίσιμο δημοψήφισμα.

Όμως, ποια είναι η λαθροχειρία η οποία διαπράττετε διαρκώς στον πολιτικό σας λόγο, στη ρητορική σας; Με έναν μαγικό τρόπο ξεχνάτε το γεγονός ότι στον τόπο έγιναν εκλογές τον Σεπτέμβρη μετά τη συμφωνία. Και έρχεστε διαρκώς να συγκρίνετε τις προεκλογικές εξαγγελίες του ΣΥΡΙΖΑ, όταν ζήτησε εντολή σκληρής διαπραγμάτευσης με τους δανειστές τον προηγούμενο Γενάρη. Kαι δεν το κάνετε τυχαία.

Σήμερα, μάλιστα, σε μια αποστροφή του λόγου σας μιλήσατε για αχρείαστες εκλογές τον Σεπτέμβρη. Προφανώς για εσάς είναι αχρείαστο, όταν μια πολιτική δύναμη που έχει την ευθύνη της διακυβέρνησης του τόπου θέλει να είναι ειλικρινής απέναντι στον ελληνικό λαό και στους πολίτες. Αυτό είναι αχρείαστο, διότι εσείς έχετε συνηθίσει στο ψέμα και στη διαστροφή.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εμείς, κυρίες και κύριοι συνάδελφοι, τιμήσαμε την πρώτη εντολή, που ήταν εντολή σκληρής διαπραγμάτευσης, μέχρις εκεί που δεν έπαιρνε. Και αμέσως μόλις καταλήξαμε σε συμφωνία, είχαμε την εντιμότητα, την ειλικρίνεια, τη δημοκρατική ευθιξία να πούμε στον ελληνικό λαό: «Αυτό καταφέραμε. Ματώσαμε και αυτό καταφέραμε. Έλα να μας κρίνεις». Και ζητήσαμε την έγκρισή του, την εντολή του.

(Θόρυβος από την πτέρυγα της Νέας Δημοκρατίας)

Κύριοι της Αντιπολίτευσης, της Νέας Δημοκρατίας, ακούστε με. Για σαράντα πέντε λεπτά μίλαγε ο Αρχηγός σας. Μεγάλη προσοχή! Μπορεί να ενοχλείστε, αλλά αυτό έχει ο διάλογος ο κοινοβουλευτικός. Ακούστε με προσοχή.

**ΠΡΟΕΔΡΟΣ (Νικόλαος Βούτσης):** Κάντε ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ζητήσαμε, λοιπόν, την εντολή του ελληνικού λαού να συνεχίσουμε μια μεγάλη προσπάθεια με τον ίδιο όμως στόχο: να στήσουμε τη χώρα ξανά στα πόδια της, να ξεφύγουμε από την επιτροπεία στην οποία μας έβαλαν οι χρεοκοπημένες κυβερνήσεις του παλιού πολιτικού καθεστώτος και να βγούμε από την κρίση.

Μιλάτε διαρκώς για τη γλώσσα της αλήθεια και αναρωτιέμαι, ποια κυβέρνηση δική σας θα τολμούσε; Είχαμε πρώτες εκλογές με «λεφτά υπάρχουν», μνημόνιο. Καμμία σκέψη για προσφυγή στη λαϊκή ετυμηγορία. Το ίδιο έγινε και με το δεύτερο.

Εμείς, όμως, πήραμε αυτή την πολιτική επιλογή και ζητήσαμε εντολή, παραδεχόμενοι στον ελληνικό λαό ότι δεν πετύχαμε όσα θα θέλαμε αλλά λέγοντάς του ότι έχουμε σήμερα μια συμφωνία, που παρά το γεγονός ότι είναι δύσκολη, μπορεί για πρώτη φορά να υλοποιηθεί, χωρίς να καταδικάζει την οικονομία στην ύφεση και την κοινωνία σε μια διαρκή ομηρία.

Η δέσμευσή μας απέναντι στον ελληνικό λαό το Σεπτέμβρη, λίγους μήνες πριν, ήταν ότι θα εφαρμόσουμε αυτή τη συμφωνία αλλά δεν θα υποχωρήσουμε σε νέες παράλογες απαιτήσεις, ότι θα προστατεύσουμε, αξιοποιώντας την ευελιξία που μας παρέχει η συγκεκριμένη συμφωνία, εκείνες τις κοινωνικές δυνάμεις, που επί μια πενταετία σήκωσαν μόνες τους το βάρος της κρίσης, τους συνταξιούχους, τους εργαζόμενους και τις εργαζόμενες, τους μικρούς και μεσαίους επιχειρηματίες, τους μικρούς και μεσαίους αγρότες, τους άνεργους, τους νέους επιστήμονες. Αυτές είναι οι κοινωνικές δυνάμεις που επιδιώκουμε εμείς να εκπροσωπήσουμε. Αυτές είναι και οι κοινωνικές δυνάμεις στις οποίες στηριζόμαστε.

Τις δεσμεύσεις μας απέναντι σ’ αυτές τις κοινωνικές δυνάμεις, δοθείσης της δημοσιονομικής δυσκολίας και των αρνητικών συσχετισμών στην Ευρώπη, τις τηρήσαμε και θα συνεχίσουμε να τις τηρούμε.

Έχουμε ήδη καταφέρει να προστατεύσουμε αποτελεσματικά την πρώτη κατοικία, τους δανειολήπτες που είδαν τα εισοδήματά τους να εξανεμίζονται κατά τη διάρκεια της κρίσης και τούτο, παρά την αρχική και επί των ημερών σας –το γνωρίζετε- επίμονη θέση των δανειστών για πλήρη απελευθέρωση των πλειστηριασμών. Αυτή ήταν μια θέση την οποία είχατε αποδεχθεί στο τέλος της κυβέρνησή σας και είχατε προσυπογράψει χωρίς επιφύλαξη.

Έχουμε καταφέρει να διευρύνουμε το πρόγραμμα για την αντιμετώπιση της ανθρωπιστικής κρίσης. δώσαμε δωρεάν πρόσβαση στην υγεία σε πάνω από δύο εκατομμύρια ανασφάλιστους συμπολίτες μας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Επιταχύναμε και διευρύναμε τα προγράμματα για τη καταπολέμηση της ανεργίας. Βελτιώσαμε τη λειτουργία των ελεγκτικών μηχανισμών, παρά το γεγονός ότι εκεί χρειάζεται ακόμα μεγαλύτερη προσπάθεια. Αφήσαμε επιτέλους τη δικαιοσύνη να αναπνεύσει και αρχίσαμε να βάζουμε τάξη στο ραδιοτηλεοπτικό τοπίο και ας μας στοιχίζει αυτό καθημερινά πολιτικό κόστος, με την ακραία επίθεση ψεύδους και την ακραία προπαγάνδα των συστημικών μέσων ενημέρωσης εναντίον μας.

Ξεκολλήσαμε τα μεγάλα έργα υποδομής, που επί μια πενταετία λίμναζαν παράγοντας χρέη και νέες υποχρεώσεις για το ελληνικό δημόσιο, τους μεγάλους οδικούς άξονες, το μετρό της Θεσσαλονίκης, τον αγωγό TAP, την επέκταση του σιδηροδρομικού δικτύου στην Πελοπόννησο αλλά και στη βόρεια Ελλάδα. Σήμερα με το ασφαλιστικό νομοσχέδιο τηρούμε μια βασική μας δέσμευση, να προχωρήσουμε σ’ αυτήν την αναγκαία μεταρρύθμιση για το ασφαλιστικό σύστημα, χωρίς να μειώσουμε ούτε 1 ευρώ κύριες συντάξεις και χωρίς να επιβαρύνουμε για δέκατη τρίτη συνεχή φορά τη συντριπτική πλειοψηφία των συνταξιούχων.

Αυτό δεσμευθήκαμε το Σεπτέμβρη και αυτό καταφέραμε μετά από δύσκολη και σκληρή μάχη και διαπραγμάτευση. Σας θυμίζω ότι όταν κατατέθηκε αυτό το νομοσχέδιο, μιλήσατε για μονομερή ενέργεια, για διαπραγμάτευση τύπου Βαρουφάκη που θα μας οδηγήσει στα άκρα, ακριβώς επειδή φέραμε στη Βουλή ένα νομοσχέδιο, που δεν μειώνει τις συντάξεις. Αυτό είναι το πρόβλημά σας! Αυτή είναι η αγωνία σας ότι εμείς δεν θα μειώσουμε τις κύριες συντάξεις.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δεν υπάρχει ουδείς σ’ αυτή τη χώρα, κυρίες και κύριοι συνάδελφοι, που να μην γνωρίζει ότι η Κυβέρνησή μας δεν ανέλαβε καθήκοντα στο κενό. Για να σηκώσουμε το βάρος της ευθύνης που μας ανέθεσε ο ελληνικός λαός, χρειάστηκε να αντιμετωπίσουμε δύο όψεις ενός διογκούμενου από το 2010 και μετά προβλήματος. Πρώτη όψη, η κατάσταση της οικονομίας και της κοινωνίας που προκάλεσε η εθελούσια αποδοχή από τις προηγούμενες κυβερνήσεις της επιθετικής και διαρκούς λιτότητας.

Να θυμίσω στο Σώμα ότι αυτοί που μας κατηγορούν για φοροκαταιγίδες, φορολαίλαπες και φοροεπιδρομές, ψήφιζαν και με τα δυο χέρια αθροιστικά μέτρα από το 2010 ως τον Γενάρη του 2015 ύψους 63 δισεκατομμυρίων ευρώ! Αυτή ήταν η δημοσιονομική προσαρμογή 2010-2014.

Το 2014 μόνο, τη χρονιά του success story και της θριαμβολογίας τότε του κ. Σαμαρά, τα μέτρα που εφαρμόστηκαν ήταν ύψους 10 δισεκατομμυρίων ευρώ. Tο 25%, το 1/4 δηλαδή του Ακαθαρίστου Εγχώριου Προϊόντος χάθηκε από τη σωρευτική επιβάρυνση των μέτρων και της ύφεσης που δημιούργησαν.

Η ανεργία το 2009 από 7,5% εκτοξεύθηκε κοντά στο 28%. Για τους νέους άγγιξε το 60% και τολμάνε κάποιοι σήμερα, να καταστροφολογούν και να κινδυνολογούν ότι εμείς καταστρέψαμε την οικονομία, διαλύσαμε τη χώρα, εξοκείλαμε το ασφαλιστικό και αναρωτιέμαι. Σε ποια χώρα ζούσατε εσείς όλα τα προηγούμενα χρόνια από το 2010 έως το 2015; Σε ποιες κυβερνήσεις ήσασταν Υπουργοί; Σε κυβερνήσεις του βουνού, σε σοσιαλιστικές κυβερνήσεις που έδιναν παροχές στο λαό; Σαν να έχετε ήδη ξεχάσει τις εγκληματικές σας επιλογές. Αλλά ο λαός σας θυμάται και γνωρίζει ποιος είναι αυτός που πραγματικά έχει την ευθύνη για όσα ζούμε μέχρι σήμερα.

Η δεύτερη όψη του προβλήματος. Το γεγονός ότι πέρα της ήδη ζοφερής κατάστασης υπήρχαν στα χέρια των δανειστών δεσμεύσεις της ελληνικής πολιτείας υπογεγραμμένης από την τότε κυβέρνηση Νέας Δημοκρατίας-ΠΑΣΟΚ του κ. Σαμαρά και του κ. Βενιζέλου. Αυτό πρέπει να γίνει σαφές: Η Κυβέρνησή μας δεν ανέλαβε καθήκοντα απλώς και μόνο σε μία οικονομική και κοινωνική έρημο, ανέλαβε καθήκοντα και σε ένα ναρκοθετημένο και υπονομευμένο πεδίο, διότι έπρεπε να ανατρέψει και να αντιστρέψει όλα όσα είχαν υπογράψει ή προσυπογράψει οι κυβερνήσεις του ΠΑΣΟΚ και της Νέας Δημοκρατίας.

Έπρεπε να ανατρέψει πρώτα απ’ όλα τις δεσμεύσεις σας για πρωτογενή πλεονάσματα και μάλιστα σταθερά 4,5% του ΑΕΠ. Αυτό το καταφέραμε. Μειώσαμε τους στόχους του προγράμματος και για πρώτη φορά έχουμε μία προοπτική βιώσιμη. Εξοικονομήσαμε από αυτό 20 δισεκατομμύρια για την ελληνική οικονομία μέσα στην τριετία 2015-2018, 20 δισεκατομμύρια, που προφανώς εάν υποθέσουμε και από τις προτάσεις σας και από τις θέσεις σας για περικοπές δαπανών δηλαδή, εάν μένατε στη διακυβέρνηση του τόπου, θα έβγαιναν από την τσέπη των φορολογούμενων, από τις συντάξεις, τους μισθούς, από τις απολύσεις και θα έπεφταν στον κουβά του χρέους.

Αυτά είχατε συμφωνήσει και τα θεωρούσατε -σας θυμίζω τότε που λέγατε για success story και εφαρμόζατε μέτρα δέκα δισεκατομμυρίων - υλοποιήσιμα και βιώσιμα. Γιατί εξ όσων θυμάμαι, από αυτό εδώ το Βήμα ο πρώην Πρωθυπουργός δεν σταμάτησε ποτέ να μιλάει για χρέος βιώσιμο, που δεν χρειάζεται ελάφρυνση, παρά μονάχα κάποιο πιστοποιητικό βιωσιμότητας έλεγε τότε. Να μας δώσουν, δηλαδή, ένα πιστοποιητικό, να είμαστε χαρούμενοι.

Ειδικά στο ζήτημα του ασφαλιστικού οι δεσμεύσεις που είχατε εσείς αναλάβει, δεσμεύσεις όμως που έσφιγγαν τη χώρα, ήταν οδυνηρές. Ήταν οι δεσμεύσεις της πέμπτης αξιολόγησης -μην την ξεχνάτε αυτήν την περιβόητη πέμπτη αξιολόγηση που δεν έγινε ποτέ- με κυριότερη από όλες την εφαρμογή της ρήτρας μηδενικού ελλείμματος, που όπως προείπα, θα εξαφάνιζε το σύνολο των επικουρικών συντάξεων.

Βρεθήκαμε, λοιπόν, στην ανάγκη και στην υποχρέωση την κοινωνική και την εθνική, να βγάλουμε εμείς τα κάστανα από τη φωτιά που εσείς ανάψατε και ανάβατε τόσα χρόνια.

Είναι βέβαια δεδομένο πως το ασφαλιστικό σύστημα χρειαζόταν μία βαθιά τομή, γιατί είναι ένα σύστημα ανορθολογικό, κοινωνικά άδικο, δαιδαλώδες και πελατειακό. Μόνο το ΙΚΑ, σας θυμίζω ότι αυτή τη στιγμή έχει εννιακόσια τριάντα διαφορετικά πακέτα ασφαλιστικής κάλυψης και την ίδια στιγμή είναι ένα σύστημα που δεν ανταποκρίνεται στη σημερινή οικονομική κατάσταση της χώρας.

Μετά την ύφεση των τελευταίων έξι ετών, είναι αδύνατον να επιζήσει χωρίς μια βαθιά μεταρρύθμιση. Μια μεταρρύθμιση που δεν αποτολμήσατε ποτέ, παρά μονάχα οριζόντιες περικοπές. Αντίθετα η λογική σας ήταν μπαλώματα. Έντεκα οριζόντιες περικοπές. Ούτε μία, ούτε δύο, ούτε τρεις και το αποτέλεσμα, προφανώς, ήταν η μαζική φτωχοποίηση των συνταξιούχων και ένα μη βιώσιμο ασφαλιστικό σύστημα.

Η δική μας πολιτική επιλογή βρίσκεται ακριβώς στον αντίποδα. Το σχέδιο που ψηφίζουμε σήμερα, αποσκοπεί στη δημιουργία ενός συστήματος που από τη μια πλευρά θα είναι βιώσιμο και θα εγγυάται τις συντάξεις όλων των Ελλήνων και των Ελληνίδων, όλων των πολιτών, και από την άλλη θα έχει βασική του αρχή του την κοινωνική δικαιοσύνη με δεδομένες τις δύσκολες οικονομικές συνθήκες.

Προχωράμε, λοιπόν, στην επαναφορά του ασφαλιστικού συστήματος σε ράγες βιωσιμότητας, χωρίς να μειώσουμε τις κύριες συντάξεις για δέκατη τρίτη φορά και χωρίς να επηρεαστεί η συντριπτική πλειοψηφία των επικουρικών.

Διότι στην συντριπτική πλειοψηφία των συνταξιούχων, στους φοβισμένους ανθρώπους που έχουν δει δώδεκα περικοπές με το «πες, πες» και τα πρωτοσέλιδα της προπαγάνδας, έχει περάσει η εντύπωση ότι έρχεται κι άλλη. Όμως για το 92,5%, για δύο εκατομμύρια εκατό χιλιάδες συνταξιούχους, δεν κόβεται ούτε 1 ευρώ από τις συντάξεις τους και αυτή είναι η μεγάλη κατάκτηση της διαπραγματευτικής προσπάθειας που κάναμε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θυμάστε, μήπως, τι μας λέγατε προεκλογικά τον Σεπτέμβρη; Ότι θα αναγκαστεί, όποια κι αν είναι η κυβέρνηση λέγατε τότε, όποιος κι αν είναι ο Υπουργός Εργασίας, να κόψει οριζόντια συντάξεις σε ποσοστό 30%. Σήμερα διαψεύδεστε για άλλη μια φορά.

Αλήθεια στις πόσες διαψεύσεις καίγεστε, είναι ένα ερώτημα βέβαια. Γιατί τα στοιχεία είναι αμείλικτα και αποδεικνύουν ότι το νομοσχέδιο προβλέπει καλύτερα ποσοστά αναπλήρωσης για όλες τις συντάξεις όσων είχαν μέσο όρο εισοδήματος στον εργασιακό τους βίο μέχρι 1.000 ευρώ. Λέτε ότι είναι λίγα. Ξέρετε, όμως, ότι αυτό αντιστοιχεί στο 87% των μισθωτών και στο 90% περίπου των αυτοαπασχολούμενων και δυστυχώς στο 99% των αγροτών;

Φέρνουμε, λοιπόν, μια πραγματικά αναγκαία μεταρρύθμιση, προσπαθώντας να μοιράσουμε το βάρος σε αυτούς που μπορούν να το σηκώσουν και όχι ξανά στους ίδιους, στους συνταξιούχους και στους αδύναμους, με τη δημιουργία ενός ενιαίου φορέα ασφάλισης, τους ενιαίους κανόνες υπολογισμού των εισφορών και της παροχής σύνταξης, την καθιέρωση της εθνικής σύνταξης, στην οποία θα προστίθεται το ανταποδοτικό τέλος.

Γιατί είδα να παραφράζετε και αυτά που είπα στην ομιλία μου στην Κοινοβουλευτική Ομάδα. Συνέκρινα τι θα συνέβαινε στον αγρότη, ο οποίος σε δέκα χρόνια από τώρα θα έβγαινε στη σύνταξη με 0 ευρώ βασική και με μόνο το ανταποδοτικό και θα έπαιρνε μια σύνταξη περίπου 250 ευρώ. Είπα ότι θα προστεθεί και το ποσό της εθνικής σύνταξης, ώστε να έχει μια σύνταξη πάνω από 600 ευρώ. Συνέκρινα τα 250 ευρώ με τα 620 ευρώ και είπα: «Ναι, μπορεί να είναι μια αξιοπρεπής επιλογή τα 620 ευρώ, αντί τα 250 ευρώ».

Πρόκειται, λοιπόν, εδώ για μια τεράστια προσπάθεια να δημιουργηθούν συνθήκες κοινωνικής δικαιοσύνης μέσα σε ένα πλαίσιο σκληρής, πράγματι, δημοσιονομικής πολιτικής, στην οποία είμαστε αναγκασμένοι, εξαιτίας του γεγονότος ότι εσείς μειώσατε το ΑΕΠ κατά 1/4 και άρα οι δαπάνες ως ποσοστό του ΑΕΠ για το συνταξιοδοτικό ανέβηκαν στο 17% κι όταν έχεις 17% δαπάνες για το συνταξιοδοτικό, τότε δεν έχεις τη δυνατότητα να στηρίξεις το κοινωνικό κράτος, τα νοσοκομεία, την υγεία, την παιδεία.

Βεβαίως η λύση προοπτικής είναι να παράξουμε πλούτο και να ξανακερδίσουμε το ΑΕΠ, που εσείς χάσατε για τη χώρα τα πέντε προηγούμενα χρόνια.

Ταυτόχρονα με τη μεταρρύθμιση αυτή εναρμονίζουμε τους κανόνες εισφορών και παροχών μεταξύ νέων και παλαιών ασφαλισμένων, αλλά και των επιμέρους ταμείων και αποκαθιστούμε χρόνιες στρεβλώσεις και διαχρονικές αδικίες μεταξύ των ασφαλισμένων.

Πολύς λόγος έγινε για τους ελεύθερους επαγγελματίες, όπου πράγματι για κάποια εισοδήματα υπάρχει αύξηση. Αύξηση υπάρχει, όμως, για το 10% των ελεύθερων επαγγελματιών. Για το 90% που ασφαλίστηκαν πριν το 1993 κι έχουν καθαρό φορολογητέο εισόδημα μέχρι 13.000 τον χρόνο, η κατάσταση διαμορφώνεται ως εξής. Μειώνονται οι μηνιαίες ασφαλιστικές τους εισφορές έως και 150 ευρώ ανά μήνα, τόσο για τους παλαιούς όσο και για τους νέους ασφαλισμένους.

Το πιο χαρακτηριστικό παράδειγμα αυτής της περίπτωσης είναι ότι με το νέο σύστημα, κάποιος ελεύθερος επαγγελματίας που ασφαλίζεται από 1-7-2017 και βρίσκεται στη χαμηλότερη εισοδηματική κλίμακα θα πληρώσει 87 ευρώ τον μήνα, αντί για 210 ευρώ τον μήνα που θα πλήρωνε υποχρεωτικά σήμερα.

Να σας δώσω άλλο παράδειγμα, που αφορά και τον κλάδο των μηχανικών, το επάγγελμά μου. Ένας νέος μηχανικός ασφαλισμένος μετά το 1993 μέχρι σήμερα, για δέκα έτη ασφάλισης, με εισόδημα 7.000 ευρώ πλήρωνε σήμερα 576 ευρώ τον μήνα. Με το νέο σύστημα θα αποδώσει 232 ευρώ τον μήνα. Για να φτάσει να αποδίδει τα 576 ευρώ, θα πρέπει να έχει πάνω από 17.000 καθαρό φορολογητέο εισόδημα. Διότι σε όλα τα επαγγέλματα υπάρχει η μεγάλη πλειοψηφία που δηλώνει λίγα, γιατί εργάζεται στην επισφάλεια και στα μπλοκάκια και υπάρχουν βεβαίως και αυτοί –δεν λέω, πιέστηκαν- οι οποίοι μπορούν να σηκώσουν το βάρος. Αλλιώς για άλλη μια φορά θα το σήκωναν οι συνταξιούχοι και οι αδύναμοι. Αυτή είναι η διαφορά μας.

Θέλω, επίσης, να αναφερθώ στην ειδική μέριμνα για τους νέους που βρίσκονται στα πρώτα βήματα της επαγγελματικής σταδιοδρομίας. Στο νομοσχέδιο προβλέπεται μεταβατική περίοδος εκπτώσεων στις ασφαλιστικές εισφορές για την κρίσιμη περίοδο των πέντε πρώτων ετών του επαγγελματικού τους βίου.

Τέλος, για μηχανικούς, γιατρούς και δικηγόρους θα ισχύσει πλέον το εξής. Μέχρι το 2021, για εισόδημα από 7.000 έως 13.000 ευρώ, δηλαδή για το 90% των αυτοαπασχολούμενων, θα υπάρχει έκπτωση 50% στις εισφορές και άρα ελάφρυνση σε σχέση με τις σημερινές εισφορές, ενώ για εισόδημα 30.000 ευρώ προβλέπεται 32% έκπτωση. Άρα η επιβάρυνσή τους σε σχέση με σήμερα θα υπάρχει, αλλά θα είναι μικρή, θα είναι ελάχιστη.

Να μην ξεχνάμε βέβαια -αναφέρθηκα πριν- την μεγάλη πλειοψηφία των συναδέλφων μου νέων μηχανικών, δικηγόρων, που πολλές φορές δουλεύουν σε αυτές τις «γαλέρες», κάτι τεράστια γραφεία. Οι εργοδότες τους βεβαίως ήταν πρώτοι στις διαδηλώσεις της γραβάτας. Καλό είναι αυτό. Πήγαν μια φορά και σε διαδήλωση οι άνθρωποι. Δεν είναι κακό.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Προσέξτε, όμως. Οι εργαζόμενοι, οι επιστήμονες με μπλοκάκι θα πληρώνουν το 6% μόνο της εισφοράς και το 20% οι εργοδότες. Ας σταματήσει, λοιπόν, αυτή η σπέκουλα σε σχέση με τις εισφορές.

Η Κυβέρνηση και το Υπουργείο Εργασίας έχουμε κάνει ότι περνούσε από το χέρι μας, για να εξασφαλίσουμε, επαναλαμβάνω, την πλειοψηφία επιστημόνων και ελευθέρων επαγγελματικών.

Βεβαίως, όμως, όταν θέλεις η εξίσωση να βγαίνει και θέλεις να ευνοήσεις την πλειοψηφία, θα αδικήσεις τη μειοψηφία. Δεν είναι, όμως, αδαής η πλειοψηφία σε αυτόν τον τόπο, κύριε Μητσοτάκη. Καταλαβαίνει για ποιανών τα συμφέροντα εργαζόμαστε και ποιους προσπαθούμε να ευνοήσουμε και να διευκολύνουμε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Τους ίδιους κανόνες ακολουθούμε και για το φορολογικό νομοσχέδιο. Υπήρξε στενή συνεργασία, άλλωστε, μεταξύ των Υπουργείων Οικονομικών και Εργασίας, ώστε οι παρεμβάσεις που έγιναν στο ασφαλιστικό και φορολογικό να λειτουργούν συνδυαστικά και το τελικό αποτέλεσμα από τη φορολόγηση και τις ασφαλιστικές εισφορές να είναι ευνοϊκό για τα χαμηλά και μεσαία εισοδήματα.

Το φορολογικό νομοσχέδιο έρχεται να ικανοποιήσει τα κριτήρια της προοδευτικότητας και της δικαιότερης κατανομής των βαρών. Με την παρέμβασή μας, το 98% των φορολογούμενων θα έχει είτε ελάχιστη επιβάρυνση είτε ακόμα και ελάφρυνση σε σχέση με ό,τι ίσχυε μέχρι σήμερα. Εννέα στους δέκα ελεύθερους επαγγελματίες θα αποδίδουν πλέον μικρότερο φόρο. Το ίδιο ισχύει για το 71% των φορολογούμενων με μεικτό εισόδημα από μισθούς και επιχειρηματική δραστηριότητα.

Έχει αξία να αναφερθεί ότι γίνεται μια προσπάθεια να αποκατασταθεί στον τόπο και μια διαχρονική αδικία και μάλιστα σε μια περίοδο που έχουμε τεράστιο δημογραφικό πρόβλημα. Διότι κατάντησε να είναι τεκμήριο το να έχεις πάνω από δύο παιδιά στον τόπο. Με την πρότασή μας το 61% των τρίτεκνων και των πολύτεκνων θα πληρώσει μικρότερο φόρο απ’ ό,τι πλήρωνε μέχρι σήμερα.

Κυρίες και κύριοι Βουλευτές, δεν θέλω να σας κουράσω με αριθμούς. Αισθάνθηκα, όμως, την ανάγκη απέναντι σε αυτήν την φοβερή στρέβλωση και την προπαγάνδα των ημερών, να μιλήσω και με αριθμούς σήμερα, λίγο πριν μια κρίσιμη ψηφοφορία και όταν μας παρακολουθεί ο ελληνικός λαός. Δεν θα αναλώσω, όμως, την ομιλία μου σε αυτά, γιατί νομίζω ότι έχει έρθει η ώρα να μιλήσουμε επιτέλους και για την επόμενη μέρα. Να μιλήσουμε για το τι μέλλει γενέσθαι μετά την ολοκλήρωση της αξιολόγησης. Για τις δυνατότητες και τις προοπτικές που έχει αυτή η χώρα. Ξέρετε, αυτό είναι το κεντρικό ζήτημα από εδώ και πέρα.

Οι πολιτικοί μας αντίπαλοι θα καταλάβουν ότι κάνουν λάθος, ελπίζω να το καταλάβουν σύντομα. Προσώρας αναλώνονται σε κινδυνολογία και καταστροφολογία. Δεν έχουμε κανέναν λόγο να τους ακολουθήσουμε. Πάμε μπροστά, έχουμε άλλες προτεραιότητες και επιτρέψτε μου να μιλήσω γι’ αυτές, διότι τους τελευταίους μήνες η ελληνική Κυβέρνηση εργάζεται παράλληλα σε δύο μέτωπα. Το ένα είναι αυτό της διαπραγμάτευσης, για το οποίο έχω τοποθετηθεί επανειλημμένα και εκτενώς τόσο εγώ όσο και οι Υπουργοί. Το άλλο, όμως, στο οποίο εργαστήκαμε και συνεχίζουμε να εργαζόμαστε, είναι ένα σχέδιο μελετημένο και με συγκεκριμένους άξονες δράσης. Ένα σχέδιο που ήδη έχει μπει σε εφαρμογή και θα επιταχυνθεί βεβαίως την επόμενη της αξιολόγησης.

Προτεραιότητα αυτού του σχεδίου είναι η Ελλάδα να περάσει από την περίοδο της ακραίας ύφεσης σε μια περίοδο ανάκαμψης και ανάπτυξης. Προσέξτε, όμως, και εδώ ίσως είναι ακόμα μια διαφορά που έχουμε. Όχι μιας οποιασδήποτε ανάπτυξης, γιατί υπάρχει εκείνη η ανάπτυξη που στηρίζεται στην συντριβή της εργασίας και του κοινωνικού κράτους -και αυτό είναι το νεοφιλελεύθερο σχέδιο που υιοθετείτε, κύριε Μητσοτάκη- και βεβαίως υπάρχει και η ανάπτυξη με κοινωνικό πρόσημο, με στήριξη της ανταγωνιστικότητας μέσω της καινοτομίας και της ποιότητας, με προστασία της εργασίας και των κατακτήσεων των εργαζομένων. Με αύξηση των μισθών και των κοινοτικών παροχών, στην πρώτη ευκαιρία που αυτό θα είναι δυνατό. Με στήριξη, δηλαδή, της αγοραστικής δύναμης της κοινωνικής πλειοψηφίας. Αυτό είναι το δικό μας σχέδιο και αυτός ο δικός μας πολιτικός ορίζοντας.

Αναρωτηθήκατε, άραγε, πώς καταφέραμε και πιάσαμε το πλεόνασμα 1% πάνω από τον στόχο; Ήταν η πρώτη φορά, μετά από πέντε χρόνια, που δεν μειώθηκαν στον τόπο ονομαστικά, μισθοί και συντάξεις. Αυτό δείχνει ότι ο δρόμος για την έξοδο από την κρίση, είναι η τόνωση της ενεργούς ζήτησης και όχι οι περικοπές στις δαπάνες, δηλαδή στους μισθούς και συντάξεις που είναι η δική σας εναλλακτική επιλογή, κύριε Μητσοτάκη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δεν θα πέσουμε, όμως, στο ίδιο λάθος εμείς, να υιοθετήσουμε την αντίληψη του success story, μιλώντας διαρκώς για την ευημερία των αριθμών. Γιατί αν η ευημερία των αριθμών δεν βρίσκεται σε συνάρτηση και με την ευημερία των ανθρώπων, τότε έχουμε κάνει μια τρύπα στο νερό.

Η ανάπτυξη η οποία με βάση τις προβλέψεις της Κομισιόν έρχεται σε λίγους μήνες -δεύτερο εξάμηνο του 2016- θα έχει κοινωνικό πρόσημο.

Εξηγούμαι. Η Ελλάδα είναι μια χώρα που βρίσκεται σε θέση να παράξει νέο πλούτο. Για να συμβεί αυτό, οφείλει να έχει μια στρατηγική, η οποία θα διαμορφώνει ένα περιβάλλον ευνοϊκό τόσο για την προσέλκυση επενδύσεων, όσο όμως και για την προστασία της εργασίας.

Τα αναπτυξιακά εργαλεία που υπάρχουν, πρέπει να αξιοποιηθούν και να αξιοποιούνται πλήρως. Δουλέψαμε με μέθοδο, όταν εσείς λέγατε ότι καταστρέφουμε την οικονομία και καταφέραμε για πρώτη φορά, η χώρα να είναι πρώτη στην απορροφητικότητα των ΕΣΠΑ, 98% των διαθέσιμων πόρων την προηγούμενη χρονιά. Στην ίδια κατεύθυνση θα συνεχίσουμε και φέτος, με έμφαση στην καινοτομία και με οδηγό τη γνώση και την όρεξη χιλιάδων νέων ανθρώπων που επιχειρούν την όρεξή τους για δουλειά, την όρεξή τους για δημιουργία.

Παράλληλα έχουμε στενή συνεργασία με τους ευρωπαϊκούς θεσμούς για την αξιοποίηση του πακέτου Γιούνκερ και την εξειδίκευση των δράσεων της Ευρωπαϊκής Τράπεζας Επενδύσεων.

Επίσης για πρώτη φορά μετά από μια δεκαετία επιστρέφει στην Ελλάδα με σκοπό να συμβάλλει στην προσπάθεια για την ανάκαμψη η Ευρωπαϊκή Τράπεζα Ανάπτυξης και Ανασυγκρότησης, η EBRD.

Πριν λίγες μέρες ανακοινώθηκε το σχέδιο του νέου αναπτυξιακού νόμου, που τέθηκε ήδη σε διαβούλευση, ένας νόμος που διαμορφώνει το πλαίσιο για μια επενδυτική δραστηριότητα πάνω σε στέρεες βάσεις. Είναι ευνοϊκός για τις μεγάλες επενδύσεις που χρειάζεται αυτήν τη στιγμή η ελληνική οικονομία και βασική μας μέριμνα για την προσέλκυση αυτών, είναι να διαβάσουμε, να αφουγκραστούμε τις επιδιώξεις των επιχειρήσεων και των επενδυτών.

Το συμπέρασμα το οποίο βγαίνει, είναι ότι αυτό που αποτελεί βάση για ένα στιβαρό επενδυτικό σχέδιο, είναι κάτι πέρα από την ελληνική πεπατημένη, τη μείωση δηλαδή τόσο του κόστους εργασίας, όσο και των δεικτών φορολόγησης των μεγάλων επιχειρήσεων. Αυτό που έχει κορυφαία σημασία και είναι ζητούμενο, είναι το σταθερό φορολογικό περιβάλλον και αυτό ζητάνε και οι επιχειρήσεις.

Για τον λόγο αυτό με τον νέο αναπτυξιακό προτείνουμε τη θέσπιση σταθερού φορολογικού συντελεστή για δώδεκα χρόνια σε όσους προχωρήσουν σε επενδύσεις άνω των 20 εκατομμυρίων. Νομίζω ότι τέτοιες κινήσεις μπορεί να στείλουν ένα μήνυμα, σε όσους βλέπουν την Ελλάδα ως σημαντική επενδυτική ευκαιρία, όχι για να κερδοσκοπήσουν αλλά για να δημιουργήσουν υποδομές, που τόσο ανάγκη έχει ο τόπος και βεβαίως να μειώσουμε την ανεργία.

Τα παραπάνω είναι κάποια ενδεικτικά στοιχεία της προετοιμασίας και του διαλόγου, που πρέπει να ξεκινήσει και στο Κοινοβούλιο για τη νέα εποχή και το επόμενο διάστημα. Νομίζω ότι θα προσφέρουν καλή υπηρεσία στον τόπο, όσοι πραγματικά ενδιαφέρονται να καταθέσουν προτάσεις, σκέψεις και βελτιώσεις για την πορεία των πραγμάτων την επόμενη μέρα.

Θέλω σ’ αυτό το σημείο, να πω ότι πρέπει να επιμείνουμε στην κατεύθυνση της παραγωγής νέου πλούτου και θέσεων εργασίας, αντί να αναμασάμε χρεοκοπημένες θέσεις, όπως αυτή στην οποία έχει αναφερθεί επανειλημμένα τόσο φυσικά το Διεθνές Νομισματικό Ταμείο, όσο όμως κι εδώ στην Ελλάδα και η Νέα Δημοκρατία και ο ΣΕΒ.

Γιατί αν η λύση είναι οι απολύσεις, δηλαδή να απολύσουμε εκατόν ογδόντα χιλιάδες δημοσίους υπαλλήλους και άρα να επιβαρυνθεί το κράτος με αρκετά δισεκατομμύρια για αποζημιώσεις κι αν αυτό συνιστά στρατηγική προσέλκυσης επενδύσεων, τότε μάλλον κάτι δεν πάει καλά. Αυτό που δεν πάει καλά και δεν στέκει, είναι οι εμμονές. Δεν αναφέρομαι βεβαίως στην ανάγκη εξορθολογισμού της λειτουργίας του κράτους, των δομών του, των υπαλλήλων του. Αναφέρομαι σε μια νεοφιλελεύθερη εμμονή για απολύσεις, που ποτέ μα ποτέ δεν λειτούργησε ευεργετικά η οποιαδήποτε αναπτυξιακή προσπάθεια. Το αντίθετο. Οι απολύσεις κάνουν ακόμα μεγαλύτερο το φορτίο της ανεργίας.

Ας αφήσουμε, λοιπόν, στην άκρη τις εμμονές και ας δούμε τις πραγματικές προκλήσεις και προτάσεις που έχουμε στο τραπέζι για την επόμενη μέρα. Διότι ο εξορθολογισμός του κράτους που θα συμβάλλει στην ανάπτυξη της ελληνικής οικονομίας, δεν επιτυγχάνεται ούτε με αναθέματα ούτε με αποτυχημένες νεοφιλελεύθερες συνταγές και με απολύσεις.

Παραλάβαμε ένα κράτος που βεβαίως δεν είναι δικό μας δημιούργημα. Ήταν δημιούργημα των κυβερνήσεων σας, κύριε Μητσοτάκη. Βεβαίως χρειάζεται σχέδιο αναμόρφωσης. Θέλει ξήλωμα των αποστημάτων της διαφθοράς, θέλει σκληρή αντιμετώπιση σε όσους λειτουργούν ως «Δούρειοι Ίπποι» συμφερόντων εντός της κρατικής δομής, θέλει την αξιοποίηση των νέων τεχνολογιών, την απλοποίηση των διαδικασιών. Με άλλα λόγια θέλει μια επαναθεμελίωση με τις αρχές της λειτουργικότητας και του σεβασμού στον πολίτη.

Για να προχωρήσει, όμως, αυτό το σχέδιο υπάρχει μια βασική προϋπόθεση. Ποιος θα το εκπονήσει και ποιος θα το υλοποιήσει. Ποια ηγεσία είναι αυτή που μπορεί να πάρει επάνω της αυτή την υπόθεση. Εδώ νομίζω ότι υπάρχει μια ακόμα διαφορά πέρα από τις ιδεολογικές που έχουμε.

Για να μπορέσει να προχωρήσει ένα τέτοιο σχέδιο και να υλοποιηθεί, χρειάζεται μια ειλικρινής σχέση με τους πολίτες, μια σχέση εμπιστοσύνης. Αυτή τη σχέση εμπιστοσύνης δεν μπορεί να την έχει το παλιό πολιτικό σύστημα, που εξέθρεψε και τη διαφθορά και τη διαπλοκή και τη δυσλειτουργικότητα του κράτους αλλά και την ανειλικρίνεια στην επαφή με τον πολίτη.

Μπορείτε να μας κατηγορήσετε για πολλά, ακόμα και για το ότι δεν είχαμε την εμπειρία. Όμως δεν μπορείτε να μας κατηγορήσετε για ένα πράγμα. Ότι είμαστε εμείς αυτοί που τα δημιουργήσαμε όλα αυτά, ότι είμαστε εμείς που εκκολάψαμε τη σχέση της διαφθοράς και της διαπλοκής. Δεν μπορείτε να μας κατηγορήσετε ούτε για την ανειλικρίνεια των προθέσεών μας, να φέρουμε μια ουσιαστική αλλαγή σε αυτόν τον τόπο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Στόχος μας, λοιπόν, είναι τώρα που περνάμε τον πιο δύσκολο κάβο, να κοιτάξουμε στο αύριο. Και, όπως λέει και ο ποιητής: «το μέλλον, δεν θα έρθει από μόνο του έτσι, νέτο σκέτο». Πρέπει να δουλέψουμε, να σχεδιάσουμε, να οραματιστούμε το αύριο της μεταμνημονιακής Ελλάδας.

Η επόμενη μέρα θέλει σταθερότητα, ασφάλεια και κοινωνική δικαιοσύνη, θέλει όμως και αποφασιστικότητα για μεγάλες τομές στην οικονομία, στο κράτος.

Και επιτρέψτε μου να πω ότι αυτή δεν είναι ούτε μια ουδέτερη ούτε μια μετριοπαθής πολιτική προσέγγιση. Είναι μια ριζοσπαστική, Δημήτρη, και αριστερή προσέγγιση. Γιατί στις σημερινές δύσκολες συνθήκες, αριστερό και ριζοσπαστικό δεν είναι να φαντασιώνεσαι μια ιδεατή κοινωνία, που ξέρεις ότι όσο και να την παλεύεις, δεν είναι εύκολο να έρθει, αλλά να ματώνεις για να δημιουργήσεις -έστω σιγά σιγά αλλά σταθερά- τις συνθήκες όπου θα μπορέσουν να ευδοκιμήσουν αλλαγές υπέρ της προστασίας των δικαιωμάτων των πολλών.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Πολιτικές που θα ανοίξουν δρόμους για τις δυνάμεις της εργασίας. Αλλά δεν μπορεί να υπάρξει δρόμος για τις δυνάμεις της εργασίας, αν δεν υπάρχει εργασία στον τόπο. Γι’ αυτό και αριστερή, προοδευτική πολιτική στις μέρες μας είναι αυτή που παλεύει για να δημιουργηθούν θέσεις εργασίας και να μοιραστούν δίκαια τα βάρη αλλά και τα οφέλη της προσδοκώμενης ανάπτυξης.

Θέλω να κλείσω, κυρίες και κύριοι Βουλευτές, με μια αναφορά σε αυτό που συμβαίνει τούτες τις μέρες, τούτες τις ώρες: Οι περισσότεροι οικονομικοί αναλυτές, λένε ότι η ελληνική οικονομία μπορεί να είναι σαν το ελατήριο που έχει συμπιεστεί έξι χρόνια και τώρα είναι έτοιμη να εκτιναχθεί. Όμως όλοι ξέρουμε ότι αυτό δεν είναι απλό πράγμα. Είναι συνάρτηση της αποκατάστασης του κλίματος εμπιστοσύνης των επενδυτών, των αγορών, αλλά και των ίδιων των πολιτών προς την ελληνική οικονομία. Αυτή η αποκατάσταση περνά αναπόφευκτα από θαρραλέες αποφάσεις και σε σχέση με το ζήτημα του χρέους.

Θα ήθελα, λοιπόν, σήμερα με προσοχή και χωρίς μεγάλα λόγια και τυμπανοκρουσίες, καθότι μία πολύ σύνθετη και δύσκολη διαπραγμάτευση είναι σε εξέλιξη, να πω απλά ότι αύριο είναι μία πολύ σημαντική μέρα. Μετά από έξι ολόκληρα χρόνια που ευρωπαϊκά όργανα συνεδριάζουν διαρκώς για να συζητήσουν για την ελληνική κρίση και συζητούν μόνο για μέτρα λιτότητας, αύριο το Eurogroup θα συνεδριάσει με ημερήσια ατζέντα και την ελάφρυνση του ελληνικού χρέους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτό που τόσα χρόνια ήταν απλά μία υπόσχεση, αύριο μπαίνει επισήμως στο τραπέζι στην ημερήσια διάταξη. Ειλικρινά δεν γνωρίζω –το λέω ειλικρινά, κύριε Μητσοτάκη- ποιες είναι οι προτάσεις της Αντιπολίτευσης και οι δικές σας για αυτό το τόσο κρίσιμο θέμα. Είμαι ανοιχτός, αν θέλετε, να συναντηθούμε, να συζητήσουμε. Ίσως θα είχε αξία, αντί να κρατάτε μια τόσο αντιφατική και μίζερη στάση, να μας λέγατε και την πρότασή σας γι’ αυτό το κρίσιμο θέμα.

Αυτό που γνωρίζω, όμως, είναι ότι αποτελεί ευτύχημα για τη χώρα, που η συζήτηση αυτή ξεκινά και η κυβερνητική γραμμή δεν είναι αυτή που είχε η προηγούμενη κυβέρνηση, ο κ. Σαμαράς με τον κ. Βενιζέλο, δηλαδή ότι το χρέος είναι βιώσιμο και το μόνο που χρειαζόμαστε, είναι ένα πιστοποιητικό βιωσιμότητας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δεν θέλω σε αυτό το σημείο να αναφερθώ, σε μία σειρά από σημαντικές δηλώσεις Ευρωπαίων αξιωματούχων που έχουν διαμορφώσει ένα πρωτοφανές τα τελευταία χρόνια κλίμα υποστήριξης των ελληνικών θέσεων. Αυτό που είπα το αποδεικνύει, το ότι είναι η πρώτη φορά από τότε που ξεκίνησε η κρίση, από το 2010 και μετά, που η Ελλάδα δείχνει να έχει τόσο ισχυρές συμμαχίες στην Ευρώπη και που οι ελληνικές θέσεις έχουν τόσο ισχυρούς υποστηρικτές.

Θέλω, όμως, να αναφερθώ μόνο σε μια δήλωση, γιατί εκτιμώ ότι έχει ιδιαίτερο ενδιαφέρον, διότι δεν είναι δήλωση κάποιου Πορτογάλου, Γάλλου, είναι μία δήλωση ενός Γερμανού και όχι της αντιπολίτευσης, ενός υψηλού αξιωματούχου, του Αντικαγκελάριου της γερμανικής Κυβέρνησης, του κ. Γκάμπριελ, ο οποίος δήλωσε χθες στο «REUTERS» ότι πρέπει να σπάσει επιτέλους -και τώρα είναι η ώρα- αυτός ο φαύλος κύκλος. Δήλωσε ότι η Ελλάδα χρειάζεται ελάφρυνση χρέους και ότι αφού γνωρίζουμε ότι κάποια στιγμή θα γίνει, δεν έχει νόημα να την αποφεύγουμε. Δήλωσε, επίσης, ότι είναι μεγάλο λάθος, να ζητήσουμε από την Ελλάδα να καλύψει τις ανάγκες της με νέα μέτρα λιτότητας, ειδικά τώρα που έχει καταφέρει καλύτερη οικονομική ανάπτυξη απ’ ό,τι θα μπορούσε να περιμένει κανείς.

Εύχομαι και ελπίζω αυτή την εποικοδομητική θέση και στάση, να επιδείξει αύριο στο Eurogroup και ο Υπουργός Οικονομικών της Γερμανίας, ο κ. Σόιμπλε.

Σε κάθε περίπτωση, όμως, έχουμε μπροστά μας μια σημαντική ευκαιρία τόσο για τη χώρα, να σπάσει αυτόν τον φαύλο κύκλο, να μπει επιτέλους στον ενάρετο κύκλο, όσο και για την Ευρώπη να επιδείξει την αναγκαία τόλμη και τη γενναιότητα, για να κλείσει μία βαθιά πληγή και να ξεκινήσει επιτέλους η οριστική έξοδος από την κρίση όχι μόνο για την Ελλάδα αλλά και για το σύνολο της Ευρώπης.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Χρειάζεται τόλμη και γενναιότητα σαν αυτή που επιδεικνύει σήμερα και θα επιδείξει η πλειοψηφία της Εθνικής μας Αντιπροσωπείας. Ξεκινήσαμε μια πορεία, για να βγει η χώρα από το αδιέξοδο στο οποίο την καταδίκασαν προηγούμενες κυβερνήσεις. Υψώσαμε το κεφάλι, φωνάξαμε δυνατά το δίκιο του λαού μας.

Τώρα που έρχεται η ώρα που θα δούμε ότι αυτός ο κόπος, αυτός ο αγώνας δεν πήγε χαμένος, είναι η στιγμή να συνεχίσουμε με περισσότερη αυτοπεποίθηση. Βρισκόμαστε στο πιο κρίσιμο σημείο. Στεκόμαστε όρθιοι, προστατεύουμε τους πιο αδύναμους, περνάμε τον δύσκολο κάβο, βγαίνουμε επιτέλους σε ήρεμα νερά και ξεκινάμε όλοι μαζί τον μεγάλο αγώνα, να ξαναχτίσουμε σε στέρεες βάσεις κοινωνικής δικαιοσύνης και προκοπής το αύριο της πατρίδας μας, το αύριο του ελληνικού λαού.

Είμαι βέβαιος, κυρίες και κύριοι συνάδελφοι, ότι θα τα καταφέρουμε. Έρχονται καλύτερες μέρες και τις αξίζει και ο τόπος και ο λαός μας!

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε τον κύριο Πρωθυπουργό.

Θέλει να κάνει μία παρέμβαση ο κ. Μητσοτάκης.

Κύριε Πρόεδρε, έχετε τον λόγο για τρία λεπτά.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, δεν θα μπορούσα να ξεκινήσω αυτήν τη σύντομη παρέμβασή μου, χωρίς να κάνω μία αναφορά στην αρχική τοποθέτηση του κ. Δραγασάκη.

Κύριε Αντιπρόεδρε, προφανώς σάς είναι τόσο άγνωστη η έννοια της αλήθειας, που αναγκαστήκατε να την «κάνετε google», για να δείτε τον πραγματικό ορισμό της, διότι την αλήθεια δεν την υπηρετείτε μέσα από την πολιτική σας εδώ και χρόνια.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Μη θορυβείτε, για να ακούσετε με προσοχή.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ξέρετε, κύριε Πρόεδρε, κυρίες και κύριοι συνάδελφοι, και εγώ «έκανα google» τον ΣΥΡΙΖΑ και μου προέκυψε το πρόγραμμα της Θεσσαλονίκης. Παράξενα πράγματα συμβαίνουν!

(Χειροκροτήματα από την πτέρυγα της Νέας Δημοκρατίας)

Χρησιμοποιήσατε, κύριε Πρωθυπουργέ, τον όρο «λαθροχειρία» και αναρωτηθήκατε τι στο δικό μας πολιτικό λόγο συνιστά λαθροχειρία.

Να σας πω, λοιπόν, τι είναι λαθροχειρία, κύριε Τσίπρα.

Λαθροχειρία είναι να προκαλείτε δημοψήφισμα υπερασπιζόμενοι το «ΟΧΙ» και τρεις ημέρες μετά να κάνετε στροφή και να αγωνίζεστε υπέρ του «ΝΑΙ». Αυτό είναι λαθροχειρία!

(Χειροκροτήματα από την πτέρυγα της Νέας Δημοκρατίας)

Λαθροχειρία είναι να υπόσχεστε στους αγρότες πριν από λίγες εβδομάδες ότι δεν θα φορολογήσετε τις επιδοτήσεις και να φέρνετε τροπολογία της τελευταίας στιγμής, με την οποία να τις φορολογείτε. Αυτό είναι λαθροχειρία, κύριε Τσίπρα.

Λαθροχειρία είναι να υπόσχεστε αφορολόγητο 12.000 ευρώ, όταν το παραλάβατε στις 9.500 ευρώ, να εισηγείστε αφορολόγητο 9.100 ευρώ και να έρχεστε μετά –πάλι με νομοθετική ρύθμιση της τελευταίας στιγμής- να το κατεβάσετε στα 8.600 ευρώ. Αυτό, κύριε Τσίπρα, είναι λαθροχειρία. Για να είμαστε απολύτως ξεκάθαροι και να μην μπλεκόμαστε με τους ορισμούς.

Κύριε Τσίπρα, μου έκανε εντύπωση –είστε και μηχανικός, φαντάζομαι ότι έχετε καλή εξοικείωση με τα μαθηματικά- αλλά ορισμένα από τα πράγματα τα οποία είπατε σήμερα δεν βγάζουν πολύ νόημα.

Είπατε επί λέξει ότι «98% των φορολογουμένων δεν θα έχουν καμμία επιπρόσθετη φορολογική επιβάρυνση». Όμως ταυτόχρονα θα πάρετε και 1,5 δισεκατομμύριο ευρώ από άμεσους φόρους και αναρωτιέμαι. Τι ακριβώς μαθηματικά είναι αυτά;

(Χειροκροτήματα από την πτέρυγα της Νέας Δημοκρατίας)

Προφανώς έχετε ξεχάσει τη μονιμοποίηση της έκτακτης εισφοράς, την οποία και εντάσσετε πια στην κλίμακα εισοδήματος, για την οποία δεν έχετε πει λέξη, και ξεχνάτε βέβαια και τους έμμεσους φόρους, για τους οποίους και σήμερα δεν είπατε απολύτως τίποτα. Είναι το νέο πακέτο μέτρων, το οποίο θα φέρετε φαντάζομαι σύντομα στην Εθνική Αντιπροσωπεία. Οι έμμεσοι φόροι γνωρίζετε πάρα πολύ καλά ότι επιβαρύνουν πρωτίστως τους πιο αδύναμους, αυτούς που σήμερα εσείς δήθεν υπερασπίζεστε με τη δική σας πολιτική.

Έρχομαι τώρα στα ζητήματα που αφορούν το ασφαλιστικό σύστημα.

Είπατε επί λέξει, κύριε Τσίπρα, ότι «αυξήσατε τα ποσοστά αναπλήρωσης με τις ρυθμίσεις τις οποίες εισάγετε». Εδώ πέρα, πραγματικά, εκπλήσσομαι, διότι διαβάζω την επιστολή που έστειλε ο κ. Τσακαλώτος στο Eurogroup, στην οποία λέει επί λέξει: «Η μεταρρύθμιση στις συντάξεις που συζητείται αυτήν τη στιγμή, αντιμετωπίζει με ριζοσπαστικό τρόπο τη βιωσιμότητα του συστήματος, προσφέροντας τους ίδιους κανόνες για όλους τους συνταξιούχους και μειώνοντας τα ποσοστά αναπλήρωσης».

Τι από τα δύο συμβαίνει, λοιπόν, κύριε Τσίπρα; Θα μας το ξεκαθαρίσετε παρακαλώ;

Μιας και αναφερθήκατε και στα κόκκινα δάνεια και στην προστασία την οποία παρέχετε στην πρώτη κατοικία, να θυμίσω και πάλι τι ακριβώς γράφει ο κ. Τσακαλώτος στην επιστολή, την οποία στέλνει στους ομολόγους του.

Διαβάζω: «Οι τελευταίες περιλαμβάνουν το άνοιγμα του συνόλου της αγοράς» -προσέξτε, του συνόλου της αγοράς- «των μη εξυπηρετούμενων δανείων, NPLS, εκτός από κάποια προσωρινή προστασία δανείων, που σχετίζονται με την πρώτη κατοικία».

Αποφασίστε, κύριε Τσίπρα, πότε λέτε την αλήθεια, αν λέτε την αλήθεια σε αυτή την Αίθουσα ή αν λέτε την πραγματική αλήθεια, όταν επικοινωνείτε με τους Ευρωπαίους εταίρους σας.

Αναρωτιέμαι. Ασκήσατε και σήμερα δριμεία κριτική κατά των ελευθέρων επαγγελματιών, οι οποίοι φαίνεται με κάποιο μαγικό τρόπο να μην αντιλαμβάνονται όλα όσα τους λέτε. Γιατί όλοι αυτοί οι άνθρωποι είναι στο δρόμο; Είναι όλοι μεγαλοδικηγόροι, μεγαλομηχανικοί;

Γιατί έχετε καταφέρει και έχετε βάλει απέναντί σας το σύνολο των ελεύθερων επαγγελματιών, αν πράγματι ίσχυαν αυτά που λέτε ότι η μεγάλη πλειοψηφία των ελευθέρων επαγγελματιών, δεν θα επιβαρυνθεί παραπάνω;Θα ήθελα παρακαλώ μια απάντηση πάνω σ’ αυτό, διότι δυστυχώς τα πραγματικά δεδομένα δεν υποστηρίζουν αυτά τα οποία λέτε.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, ολοκληρώστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τελειώνω, κύριε Πρόεδρε, μην ανησυχείτε.

(Διαμαρτυρίες από την πτέρυγα της Νέας Δημοκρατίας)

**ΑΘΑΝΑΣΙΟΣ ΜΠΟΥΡΑΣ:** Γιατί δύο λεπτά, κύριε Πρόεδρε;

**ΠΡΟΕΔΡΟΣ (Νικόλαος Βούτσης):** Μη διαμαρτύρεστε, σας παρακαλώ. Τα δύο λεπτά τα πρόσθεσα μετά την παρέλευση των πρώτων τριών λεπτών. Δεν βλέπετε καλά. Δεν ήταν μόνο δύο λεπτά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κάνατε και μία αναφορά στις εκπτώσεις για τους νέους ελεύθερους επαγγελματίες. Μα καλά αστειεύεστε φαίνεται! Μια ταμειακή διευκόλυνση την οποία θα κληθούν να πληρώσουν με τόκο, έρχεστε και την πουλάτε ως μεγάλη εξυπηρέτηση; Νισάφι πια!

(Χειροκροτήματα από την πτέρυγα της Νέας Δημοκρατίας)

Μιλήσατε επίσης για το πρωτογενές πλεόνασμα και για τη μεγάλη επιτυχία της Κυβέρνησης να πετύχει ένα πρωτογενές πλεόνασμα, σε αντιδιαστολή με το πρωτογενές πλεόνασμα που πετύχαμε εμείς.

Να σας αποσαφηνίσω, λοιπόν, ότι το πρωτογενές πλεόνασμα που πετύχαμε εμείς, κύριε Τσίπρα, το 2013 και 2014, το πετύχαμε μειώνοντας τις ληξιπρόθεσμες οφειλές, το πετύχαμε μειώνοντας τους φορολογικούς συντελεστές και το πετύχαμε χορηγώντας σημαντικό ποσό για τη στήριξη της ανθρωπιστικής βοήθειας.

Εσείς πετύχατε πρωτογενές πλεόνασμα, αυξάνοντας τις ληξιπρόθεσμες οφειλές, αυξάνοντας τους φόρους και περιορίζοντας το κοινωνικό μέρισμα για την κοινωνική πολιτική. Αυτή είναι, πραγματικά, η μεγάλη διαφορά του τρόπου με τον οποίο εσείς και εμείς πετύχαμε το πρωτογενές πλεόνασμα.

Αναφερθήκατε και πάλι στους δημοσιονομικούς στόχους και στο γεγονός ότι εσείς μειώσατε τον στόχο για πρωτογενές πλεόνασμα. Κύριε Τσίπρα, αυτό που σας διαφεύγει, είναι το γεγονός ότι αυτά τα δύο χρόνια, το 2015 και το 2016, απωλέσαμε ως χώρα συνολικά με την πολιτική σας 21 δισεκατομμύρια σε ΑΕΠ.

Όσο είμαστε σε τροχιά ανάπτυξης, τόσο πιο εύκολα επιτυγχάνεται το πρωτογενές πλεόνασμα. Απόδειξη αυτού του οποίου λέω, είναι ότι εσείς χρειάζεστε μέτρα 12 δισεκατομμυρίων για να πετύχετε πρωτογενές πλεόνασμα πιο μικρό, ενώ εμείς χρειαζόμασταν λίγο παραπάνω από ένα δισεκατομμύριο, για να πετύχουμε μεγαλύτερο πρωτογενές πλεόνασμα. Αυτή είναι η μεγάλη διαφορά μας, κύριε Τσίπρα, αλλά αυτή την οικονομική πραγματικότητα φαίνεται να μην την αντιλαμβάνεστε.

(Χειροκροτήματα από την πτέρυγα της Νέας Δημοκρατίας)

Κλείνω, κύριε Πρόεδρε, για να μη μακρηγορήσω.

Το χρέος, μάλιστα. Είπατε ότι για πρώτη φορά μπαίνει στην ατζέντα της ευρωπαϊκής συζήτηση το θέμα του χρέους.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Υπόσχεση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν λέτε την αλήθεια.

Διαβάζω ανακοινωθέν στις 12 Ιουλίου του 2015 της Συνόδου Κορυφής: «Η Σύνοδος Κορυφής για το ευρώ υπενθυμίζει ότι τα κράτη-μέλη της Ευρωζώνης, έχουν θεσπίσει κατά τη διάρκεια των τελευταίων ετών μια αξιοσημείωτη δέσμη μέτρων προς υποστήριξη της βιωσιμότητας τους χρέους της Ελλάδος, η οποία εξομάλυνε την πορεία εξυπηρέτησης του χρέους της Ελλάδας και μείωσε σημαντικά το κόστος».

Η υπόσχεση για τη μείωση του χρέους υπάρχει από το Νοέμβριο του 2012. Αυτή την υπόσχεση έρχεστε και την αγοράζετε με μέτρα 8 δισεκατομμυρίων. Αυτή είναι η μεγάλη διαφορά, κύριε Τσίπρα. Έρχεστε και αγοράζετε πολύ ακριβά κάτι το οποίο δυστυχώς ήδη υπήρχε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κάντε ησυχία, σας παρακαλώ, για να ολοκληρώσουμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έρχομαι και στο τελευταίο σημείο, αυτό το οποίο αφορά τη βιωσιμότητα του χρέους.

Κύριε Τσίπρα, το χρέος κατέστη μη βιώσιμο από τις δικές σας δυστυχώς αστοχίες και αυτό είναι κάτι…

(Γέλωτες και θόρυβος από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΠΑΡΚΑΣ:** Καταπληκτικός!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μη βιάζεστε, κύριοι συνάδελφοι, περιμένετε να ακούσετε.

**ΠΡΟΕΔΡΟΣ (Νικόλαος Βούτσης):** Σας παρακαλώ ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Τσίπρα, θα σας καταθέσω –κύριε Πρόεδρε, ακούστε το αυτό, γιατί είναι σημαντικό- τι λέγατε εσείς τον Ιούνιο του 2015, το επίσημο κείμενο της ελληνικής Κυβέρνησης. Δικό σας κείμενο είναι αυτό, κύριε Τσίπρα.

«Είναι ξεκάθαρο ότι η ανεπαρκής εφαρμογή της πολιτικής και οι αβεβαιότητες των τελευταίων μηνών» -αυτό τον Ιούνιο του 2015- «έχουν καταστήσει την επίτευξη των στόχων του 2012 ανέφικτη σε κάθε περίπτωση. Οι βασικοί παράγοντες που οδήγησαν στην επιδείνωση της ανάλυσης βιωσιμότητας χρέους, είναι η μείωση της οικονομικής ανάπτυξης,…» –εσείς την προκαλέσατε!- «…η αναθεωρημένη πορεία του πρωτογενούς ισοζυγίου,…» –εσείς την προκαλέσατε!- «…τα χαμηλότερα έσοδα από τις ιδιωτικοποιήσεις και πιθανές επιπρόσθετες οικονομικές ανάγκες του τραπεζικού τομέα».

Εσείς οι ίδιοι με το κείμενο το οποίο καταθέσατε, ομολογήσατε ότι το χρέος δεν κατέστη βιώσιμο! Εσείς οι ίδιοι κάνατε το χρέος μη βιώσιμο!

Ευχαριστώ πολύ.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Τον λόγο έχει ο κύριος Πρωθυπουργός.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μητσοτάκη, πραγματικά, έχει αξία να συζητάμε και να ανταλλάσσουμε επιχειρήματα αλλά νομίζω ότι όταν ο Αρχηγός της Αξιωματικής Αντιπολίτευσης έρχεται στη Βουλή για να πείσει τον ελληνικό λαό ότι μια διακυβέρνηση που πήγε το χρέος από το 124% το 2009 στο 180% το 2014 και για ένα ασφαλιστικό σύστημα το οποίο λεηλατήθηκε σαράντα χρόνια δεν φταίει, αλλά φταίει μια Κυβέρνηση λίγων μηνών διότι διαπραγματεύθηκε, κύριε Μητσοτάκη, ούτε ο μάγος Χουντίνι δεν θα μπορούσε να κάνει τέτοιες ταχυδακτυλουργίες και να λέει τέτοια πράγματα στον ελληνικό λαό. Στερείστε αξιοπιστίας με αυτά που λέτε. Στερείστε αξιοπιστίας.

Θέλω, πραγματικά, να σας δώσω ουσιαστικές απαντήσεις σε όσα είπατε, διότι νομίζω ότι αυτά τα επιχειρήματα δεν στέκουν ούτε σε μια συζήτηση ενός ακροατηρίου, το οποίο δεν χρειάζεται να έχει εικόνα από την οικονομία ούτε από τη στατιστική.

Κύριε Μητσοτάκη, εφαρμόσατε μια πολιτική που χρέωσε στον ελληνικό λαό το 1/4 του Ακαθάριστου Εγχώριου Προϊόντος. Το καταστρέψατε. Το λεηλατήσατε. Τα μέτρα τα οποία πήρατε, ήταν ύψους 63 δισεκατομμυρίων ευρώ και τα ψηφίζατε κι εσείς, όλα τα τελευταία χρόνια που κυβερνήσατε μαζί με το ΠΑΣΟΚ.

Μιλάτε για τα μέτρα τα οποία εμείς παίρνουμε. Πράγματι σε μια δύσκολη διαπραγμάτευση φθάσαμε σε ένα οριακό σημείο. Είχαμε έναν συμβιβασμό και κάναμε μια συμφωνία. Είναι μια συμφωνία, όμως, που μπορεί να δώσει προοπτική εξόδου από την κρίση.

Η συμφωνία αυτή υλοποιείται και έχουμε μπροστά μας μέτρα ύψους 5,4 δισεκατομμυρίων ευρώ για την τριετία και όχι 12 δισεκατομμυρίων ευρώ, όπως λέτε εσείς, που προφανώς από τη φόρα σας δεν κρύβετε την επιθυμία σας και τη χαρά σας, να προσθέσετε και τα προληπτικά μέτρα που θέλει να επιβάλλει το Διεθνές Νομισματικό Ταμείο. Προφανώς έχουμε μια πρωτοφανή στήριξη από όλους τους Ευρωπαίους και δυστυχώς μάλλον όχι από εσάς. Αναφέρεστε συνέχεια σε αυτό το νούμερο.

Μιλάτε για το πρωτογενές πλεόνασμα. Το πρωτογενές πλεόνασμα, κύριε Μητσοτάκη, που καταφέραμε εμείς, σε συνθήκες καταστροφής και διάλυσης της οικονομίας, ήταν 1% πάνω από τον στόχο. Εσείς αφήσατε το 2014 με έλλειμμα. Είχατε την υποχρέωση να φθάσετε το 1,5% και ήταν 0,3%.

Αυτό σημαίνει ότι θα είχε η χώρα την υποχρέωση όχι μόνο να τηρήσει τις δεσμεύσεις για πρωτογενή πλεονάσματα 3,5% και 4,5%, που είναι 20 δισεκατομμύρια ευρώ λιγότερα, αλλά σύμφωνα με όλα όσα έχουν δει το φως της δημοσιότητας και αφορούσαν την τότε διαπραγμάτευση και τις θέσεις των δανειστών –που σίγουρα δεν θα ήταν πιο επιεικείς, αν συνεχίζατε- μίλαγαν για αδιευκρίνιστα μέτρα 5,7 δισεκατομμυρίων ευρώ για το 2015-2016, συν τα 2,2 δισεκατομμύρια ευρώ του ελλείμματος από το πλεόνασμα που δεν καταφέρατε.

Όμως, επειδή δεν έχει πραγματικά νόημα να πυροβολούμε τους πολίτες με νούμερα, πρέπει να γυρίσουμε, επιτέλους, σελίδα και να δούμε κατάματα την πραγματικότητα.

Η χώρα έχει μια δυνατότητα να βγει από την κρίση. Η δυνατότητα να βγει η χώρα από την κρίση, είναι να φύγει από αυτό τον φαύλο δημοσιονομικό κύκλο, να ξεκινήσει να παράγει, να σταματήσουμε να θεωρούμε ως σημαντικότερο Υπουργείο το Υπουργείο Οικονομικών αλλά το Υπουργείο Ανάπτυξης και Οικονομίας και αυτό προϋποθέτει μια λύση και μια απόφαση θετική για το ζήτημα του χρέους.

Κύριε Μητσοτάκη, μην αυτοδιαψεύδεστε. Είπα πριν ότι είναι η πρώτη φορά που μετά από πολύ καιρό μπαίνει στην ημερήσια διάταξη, στην ατζέντα, η συζήτηση του χρέους και εσείς ήρθατε να μου πείτε «όχι, πήραμε τον Νοέμβριο του 2012 μια υπόσχεση».

Ερώτημα πρώτο. Αφού, λοιπόν, την πήρατε αυτήν την υπόσχεση, γιατί δεν τα καταφέρατε και δεν το υλοποιήσατε; Γιατί μείναμε στην υπόσχεση, της υπόσχεσης, ω υπόσχεση και δεν μπήκε επιτέλους επί τάπητος το θέμα να ανοίξει η συζήτηση;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ερώτημα δεύτερο. Αφού, λοιπόν, είχατε αυτήν την υπόσχεση και την οποία «θα» αξιοποιούσατε, όπως «θα» ερχόταν και η ανάπτυξη, όπως «θα» φέρνατε και πλεονάσματα, τα οποία δεν τα φέρατε, γιατί έβγαινε ο κ. Σαμαράς τότε και έλεγε διαρκώς ότι το χρέος είναι βιώσιμο; Άρα ακύρωνε την υπόσχεση που είχατε λάβει. Γι’ αυτό, λοιπόν, η υπόσχεση δεν έγινε ποτέ πράξη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κύριε Μητσοτάκη, με την ομιλία μου σας έδωσα μια ευκαιρία, να μιλήσετε επί της ουσίας για το κρίσιμο θέμα, να μην ταυτιστείτε με ακραίες απόψεις και θέσεις στην Ευρώπη, που λένε ποτέ των ποτών να μη συζητηθεί το κρίσιμο αυτό θέμα και να στηρίξετε μια εθνική προσπάθεια. Σας κάλεσα κιόλας, αν θέλετε, επειδή είναι κρίσιμα και λεπτά αυτά τα ζητήματα, να κουβεντιάσουμε και από κοινού.

Όμως εσείς επιμένετε σε μια μίζερη αντιπολίτευση, σε μια αντιπολιτευτική ρητορική της διαμαρτυρίας. Δεν αξίζει για την παράταξή σας, να τη μετατρέψετε σε κόμμα διαμαρτυρίας, κύριε Μητσοτάκη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κλείνω λέγοντας το εξής: Όλο αυτό το διάστημα γίνεται μια πρωτοφανής προσπάθεια να δημιουργήσετε την αίσθηση ότι ο ΣΥΡΙΖΑ, η Κυβέρνηση ΣΥΡΙΖΑ-ΑΝΕΛ, εγώ προσωπικά, οι Υπουργοί δεν λέμε την αλήθεια. Γιατί; Προφανώς διότι συγκρίνετε την προεκλογική περίοδο του ’15, όταν ζητήσαμε εντολή για σκληρή διαπραγμάτευση. Μπορείτε να μας κατηγορήσετε για αυταπάτες, όχι ότι δεν τιμήσαμε την εντολή και είπαμε ψέματα, κύριε Μητσοτάκη και μας κατηγορείτε συγκρίνοντας τον Γενάρη του 2015 με το 2016.

(Θόρυβος στην Αίθουσα)

Κύριε Μητσοτάκη, κύριοι της Αντιπολίτευσης, ακούστε λίγο. Δεν είναι κακό να ακούτε.

**ΠΡΟΕΔΡΟΣ (Νικόλαος Βούτσης):** Ήσυχα παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Φέρνετε διαρκώς ξανά και ξανά αυτές τις συγκρίσεις. Ξεχνάτε, όμως, ότι ο ελληνικός λαός έκρινε και τη συμφωνία και την προσπάθειά μας και την εντιμότητά μας. Πήγαμε στις εκλογές έχοντας στο τραπέζι τον Σεπτέμβρη αυτή τη συμφωνία. Αφού δεν μπορείτε να παραλείψετε αυτό το γεγονός, κάνετε διαρκώς μια δημιουργική λογιστική με παραπειστικά νούμερα.

Τώρα αυτό κάνετε. Ήρθατε και μου είπατε εδώ ότι λέω άλλα εγώ στη Βουλή και άλλα ο Υπουργός των Οικονομικών στην επιστολή του στο Eurogroup, επειδή εγώ μίλησα για την αύξηση του ποσοστού αναπλήρωσης, μιλώντας για την εθνική σύνταξη και ο κ. Τσακαλώτος μίλησε για τη μείωση στο ποσοστό που αφορά την ανταποδοτική. Αν αθροίσετε το ποσοστό αναπλήρωσης στην εθνική σύνταξη, είναι 38,4% και 46%, πάει στο 84% αθροιστικά. Το 84% ως ποσοστό αναπλήρωσης είναι ένα από τα μεγαλύτερα που ισχύουν σήμερα σε όλη την Ευρώπη, κύριε Μητσοτάκη.

(Θόρυβος-διαμαρτυρίες στην Αίθουσα)

Απ’ τα μεγαλύτερα που ισχύουν σήμερα σε όλη την Ευρώπη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος-διαμαρτυρίες στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ξέρω ότι αυτό σας ενοχλεί.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Διπλομετράτε την εθνική σύνταξη! Έλεος!

(Θόρυβος-διαμαρτυρίες στην Αίθουσα)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ξέρω ότι αυτό σας ενοχλεί.

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Διπλομετράτε! Ωραία!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κλείνω, λοιπόν, λέγοντάς σας το εξής.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν καταλαβαίνετε καν αυτά που σας γράφουν!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία. Μην εξεγείρεστε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κλείνω, λέγοντάς σας το εξής. Αν υπάρχει έστω ένας σε αυτήν την Αίθουσα, που μπορεί τεκμηριωμένα να αποδείξει ότι μπορούσε να φέρει καλύτερη ασφαλιστική μεταρρύθμιση και καλύτερη κυρίως για τα αδύναμα λαϊκά στρώματα, για τους συνταξιούχους, για τους χαμηλόμισθους, γι’ αυτούς που έχουν χαμηλά εισοδήματα, από αυτήν που φέραμε σήμερα εμείς, να έρθει και να το αποδείξει. Εδώ είμαστε, να μιλάμε μέχρι αύριο για αριθμούς.

Όταν είσαι υποχρεωμένος να ξαναβάλεις στις ράγες της βιωσιμότητας το ασφαλιστικό σύστημα, πρέπει να επιλέξεις πού θα μοιράσεις τα βάρη. Εμείς, λοιπόν, επιλέξαμε να μη μοιράσουμε τα βάρη σε αυτούς οι οποίοι τα τελευταία έξι χρόνια έχουν υποστεί δώδεκα συνεχείς οριζόντιες μειώσεις στις συντάξεις τους.

Επιλέξαμε, λοιπόν, να κάνουμε κάτι που, όταν σας ζήτησα συναίνεση, κύριε Μητσοτάκη, στο Συμβούλιο των πολιτικών Αρχηγών –δεν ήσασταν εσείς ήταν ο κ. Πλακιωτάκης-, πολλοί μου είπαν τότε ότι στην πραγματικότητα αυτό που θέλω, είναι να τετραγωνίσουμε τον κύκλο.

Όμως, σήμερα, φέρνουμε μια ασφαλιστική μεταρρύθμιση, χωρίς να τετραγωνίσουμε τον κύκλο, που δεν έχει ούτε 1 ευρώ μείωση στις κύριες συντάξεις και που δεν έχει μείωση ούτε 1 ευρώ στη συντριπτική πλειονότητα των επικουρικών συντάξεων.

(Θόρυβος – διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ! Κάντε ησυχία!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κλείνω, λέγοντάς σας το εξής. Το πρωτογενές πλεόνασμα που φέραμε εμείς, κύριε Μητσοτάκη, το 1% πάνω από τον στόχο –διότι μιλάνε κάποιοι εδώ και λένε «το ΕΚΑΣ, τι γίνεται με το ΕΚΑΣ».

**ΙΩΑΝΝΗΣ ΒΡΟΥΤΣΗΣ:** Είναι 10% έως 30% το ΕΚΑΣ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μη βιάζεστε.

**ΠΡΟΕΔΡΟΣ (Νικόλαος Βούτσης):** Σταματήστε τη διαδραστική λειτουργία!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Το πρωτογενές πλεόνασμα δηλαδή το 1,7 δισεκατομμύρια ευρώ –γιατί αυτό σημαίνει 1% πάνω από τον στόχο- δεν είναι μόνο κάποιοι αριθμοί. Βεβαίως είναι αριθμοί αλλά αυτοί οι αριθμοί δείχνουν ότι έχουμε τη δυνατότητα αυτό το 1,7, όχι να το δώσουμε όπως εσείς, που δώσατε τότε 300 εκατομμύρια για να εξυπηρετήσετε τις πελατειακές σας σκοπιμότητες σε μια συγκεκριμένη μερίδα πολιτών, αλλά προκειμένου το ΕΚΑΣ που σταδιακά θα σβήσει μέχρι το 2018, να αντικατασταθεί μέσα από το ελάχιστο εγγυημένο εισόδημα και μέσα από την κοινωνική πολιτική, που θα συνεχιστεί μέσα από την ανθρωπιστική κρίση. Εκεί θα πάνε τα χρήματα του πλεονάσματος, που εμείς καταφέραμε και όχι για να κάνουμε πελατειακή στρατηγική.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ωραία. Ευχαριστούμε.

Για την οικονομία της συζήτησης να σας πω τρία πράγματα, συνάδελφοι.

Μιλήσανε εκατόν δύο συνάδελφοι το διήμερο αυτό και δεκαπέντε Υπουργοί, Αναπληρωτές, ο Αντιπρόεδρος κ.λπ.. Τώρα θα πρότεινα το εξής: Είναι να μιλήσει ο κ. Μιχαλολιάκος. Θα παρακαλούσα να ενσωματώσει και τον χρόνο –δηλαδή, να μιλήσει παραπάνω- του κ. Παναγιώταρου, να μιλήσει ο κ. Παππάς για έξι λεπτά και θα κλείσει ο κ. Κατρούγκαλος, για οκτώ με δέκα λεπτά.

Ευχαριστούμε πολύ.

Ένα λεπτό, κύριε Μιχαλολιάκο, μέχρι να αποχωρήσουν όσοι είναι να αποχωρήσουν και μετά έχετε τον λόγο.

Παρακαλώ πολύ, συντομεύετε. Όσοι είναι να εξέλθουν και όσοι είναι, να μείνουν εντός της Αιθούσης.

Λοιπόν, τον λόγο έχει ο Πρόεδρος του Λαϊκού Συνδέσμου-Χρυσή Αυγή, για είκοσι λεπτά, καθώς παίρνει και τον χρόνο του κ. Παναγιώταρου.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Ίσως δεν τον χρειαστώ. Μάλλον δεν θα χρειαζόμουν ούτε καν ένα λεπτό, αλλά επειδή μας παρακολουθεί ο ελληνικός λαός, γι’ αυτό αισθάνομαι υποχρεωμένος να μιλήσω και μόνο.

Θέλω κατ’ αρχάς να σας πω ότι παρακολούθησα τις ομιλίες προηγουμένως του Πρωθυπουργού, του κ. Τσίπρα, και του κ. Μητσοτάκη και άκουσα φωνασκίες αλλά δεν είδα να υπάρχει καμμία μέριμνα εφαρμογής του Κώδικα Δεοντολογίας περί Βουλευτών.

Θα ήταν πιο τίμιο, λοιπόν, να αποκαλέσετε αυτόν τον Κώδικα Δεοντολογίας, «Κώδικα Δεοντολογίας αποκλειστικά και μόνο για τη Χρυσή Αυγή», για τη Χρυσή Αυγή που στις 6 Μαΐου -πριν από δύο μέρες είχαμε 6 Μάϊου- του 2012 τα κανάλια των «νταβατζήδων» -που ακόμα δεν έχετε κατορθώσει να τα θέσετε υπό έλεγχο- είχαν απλώσει ένα πέπλο θλίψεως, γιατί η Χρυσή Αυγή ήταν στη Βουλή.

Αγωνίζεστε τέσσερα ολόκληρα χρόνια όλα τα κόμματα, όλα τα κανάλια, όλες οι φυλλάδες να σταματήσετε τη Χρυσή Αυγή. Όμως η Χρυσή Αυγή είναι εδώ είτε το θέλετε είτε όχι, γιατί το θέλει ο ελληνικός λαός.

(Χειροκροτήματα από την πτέρυγα της Χρυσής Αυγής)

Θα ήθελα, επίσης, να απαντήσω και στη δαιμονοποίηση με όσο πιο κομψό τρόπο δύναμαι, σχετικά με τον εθνικισμό και τη Χρυσή Αυγή. Όλοι προέρχεστε από ένα κόμμα. Ένα είναι το κόμμα, το οποίο ο Γεώργιος Παπανδρέου, τον οποίον τιμάτε στη Βουλή, είχε αποκαλέσει «κόμμα του εγκλήματος και της προδοσίας». Έχετε και μια αίθουσα στην οποία ξεναγείτε τους μαθητές, την αίθουσα «ΕΛΕΥΘΕΡΙΟΣ ΒΕΝΙΖΕΛΟΣ». Κάνετε τον κόπο να τους δίνετε, να τους μοιράζετε και τον νόμο τον ιδιώνυμο, που είχε κάνει για τους κομμουνιστές ο Βενιζέλος. Όμως αυτά δεν θέλετε να ακούγονται.

Επίσης κάποτε το κόμμα δεν ήταν ένα, έγινε δύο. Κυρίως προέρχονται οι άνθρωποι του ΣΥΡΙΖΑ από το λεγόμενο ΚΚΕ Εσωτερικού, όπου είχε την έδρα του το 1968 σε μια πολύ δημοκρατική χώρα, στη Ρουμανία του Τσαουσέσκου, όπου πεθαίναν παιδιά στις θερμοκοιτίδες γιατί έκλειναν το ηλεκτρικό ρεύμα! Φυσικά όλα αυτά μπορείτε να τα παραλείπετε και να παριστάνετε τους υπερδημοκράτες.

Κατορθώσατε να εισέλθουν στην Αίθουσα της Βουλής, για την αποκατάσταση της τάξεως, άντρες των Σωμάτων Ασφαλείας. Προσέξτε, όπως το πάτε, μήπως μπούνε και άνδρες των Ενόπλων Δυνάμεων. Γιατί εκεί οδηγεί η αλόγιστη και ασυνεπής πολιτική σας. Σπέρνετε θύελλες και ίσως θερίσετε καταιγίδες.

Κατ’ ουσίαν με το σημερινό ασφαλιστικό νομοσχέδιο δεν κάνετε τίποτα άλλο, παρά να επαναλαμβάνετε τη δέσμευση της προηγούμενης κυβερνήσεως προς τους δανειστές, προς την τρόικα, εν’ όψει της συναντήσεως της αυριανής, της Δευτέρας.

Πιο συγκεκριμένα, σύμφωνα με τα στοιχεία του μέχρι πρότινος συντρόφου σας και Αντιπροέδρου της Βουλής κ. Μητρόπουλου από το ΕΝΥΠΕΚΚ, αυτός ο αυτόματος δημοσιονομικός κόφτης έχει ήδη ψηφιστεί, δηλαδή ο νόμος για τον οποίο σήμερα συζητάμε, έχει ήδη ψηφιστεί. Συγκεκριμένα είναι ο ν. 4270/2014, ο οποίος μάλιστα προέβλεπε την εφαρμογή του αυτόν ακριβώς τον μήνα, τον μήνα Μάιο του 2016.

Γιατί, λοιπόν, επαναφέρετε το ίδιο θέμα; Για έναν πολύ απλό λόγο. Για τον λόγο ότι οι δανειστές θέλουν να λάβουν και από εσάς τη διαβεβαίωση ότι θα τηρήσετε αυτά που συμφωνήθηκαν με την τρόικα. Είστε γνήσια συνέχεια, λοιπόν, σε ό,τι αφορά το μνημόνιο.

Επίσης είπε προηγουμένως ο κύριος Πρωθυπουργός ότι δεν περικόπτονται οι συντάξεις. Σύμφωνα με τα επίσημα στοιχεία του Γενικού Λογιστηρίου του Κράτους και με την υπ’ αριθμόν 141/16/2016 έκθεσή του, εκτοξεύει τις πραγματικές περικοπές των συντάξεων για την τριετία 2016-2019 στο ποσό των 8,2 δισεκατομμυρίων ευρώ, ενώ στη συμφωνία- όπως ονομάσατε το τρίτο μνημόνιο ,το ονομάσατε συμφωνία για λόγους καλλιέπειας προφανώς- είχαν προβλεφθεί 1,8 δισεκατομμύρια περικοπές για το ασφαλιστικό σύστημα. Ως εκ τούτου δεν πρόκειται για διαπραγμάτευση αλλά για τέταρτο μνημόνιο κατ’ ουσίαν και όπως σε όλα τα μνημόνια, έτσι και σ’ αυτό, η Χρυσή Αυγή θα ψηφίσει «ΟΧΙ» και θα αντισταθεί εν ονόματι του ελληνικού έθνους.

(Χειροκροτήματα από την πτέρυγα της Χρυσής Αυγής)

Ο κ. Μητσοτάκης, απευθυνόμενος προηγουμένως στον Πρωθυπουργό και την Κυβέρνηση, είπε «να φύγετε αμέσως για τα αχρείαστα μέτρα». Ουδεμία αντίρρηση. Όμως σε ό,τι αφορά το «αχρείαστα μέτρα», νομίζω ότι η όλη πολιτική του κόμματός του, δεν τα θεωρεί αχρείαστα. Αντιθέτως τα έχει ψηφίσει και τα υποστηρίζει.

Επιπλέον δεν ξεχνάμε τον Αύγουστο του 2015 σ’ αυτήν εδώ την Αίθουσα, όταν η Νέα Δημοκρατία ψήφιζε το μνημόνιό σας με θέρμη και με τη φράση «φέρτε τη συμφωνία προκειμένου να μη βγούμε από το ευρώ», όπως ισχυριζόντουσαν, «και δικός σας λογαριασμός τα μέτρα».

Ακόμα ο κ. Τσίπρας απευθυνόμενος στον κ. Μητσοτάκη, είπε: «Τι θέλετε; Περικοπές δαπανών; Απολύσεις;». Επιτέλους, στο πελατειακό κράτος δεν είναι αθώα η Αριστερά. Συγκυβερνά κατ’ ουσίαν από το 1974. Μέσω των Οργανισμών Τοπικής Αυτοδιοίκησης και μέσω των γνωριμιών και μέσω της διεισδύσεως, της εισδοχής, αν θέλετε, του εισοδισμού, για να χρησιμοποιήσω τη γλώσσα των τροτσκιστών στο ΠΑΣΟΚ, πάρα πολλοί είχαν διοριστεί και από το χώρο της Αριστεράς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και από αυτούς που είναι επάνω, οι μισοί!

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Κεγκέρογλου!

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Δεν διαφωνώ, αγαπητέ.

Είναι γεγονός, όπως είπε ο κ. Κεγκέρογλου, ότι γίνεστε όλο και περισσότερο ΠΑΣΟΚ. Αυτό είναι γεγονός. Η διεύρυνση αυτή δεν αφορά μόνο την πολιτική σας, αφού πλέον έχετε εναγκαλιστεί θερμά τη σοσιαλδημοκρατία με πατριάρχη αυτής της αγκάλης τον κ. Σούλτς, όπου λαβαίνετε μέρος και στις συνόδους των κομμάτων της Σοσιαλιστικής Διεθνούς.

Περικοπές δαπανών, λοιπόν. Να απολύσουμε δημόσιους υπαλλήλους; Να έχετε το θάρρος, κύριοι της Νέας Δημοκρατίας, να πείτε τα πράγματα με το όνομά τους. Το 1994 έγινε ένας νόμος, το ΑΣΕΠ, ο νόμος Πεπονή. Από το 1994 μέχρι το 2016 έχουν περάσει είκοσι δύο χρόνια και έχουν διοριστεί παράνομα εκατοντάδες χιλιάδες κομματικοί εγκάθετοι του ΠΑΣΟΚ, της Νέας Δημοκρατίας αλλά και από την Αριστερά, όπως σας είπα. Έβρισκαν τον τρόπο, είχαν το μέσον, έβρισκαν ανοιχτές πόρτες και προς τη Νέα Δημοκρατία και προς το ΠΑΣΟΚ και διορίζοντο.

Αυτό θα ήταν πάρα πολύ σημαντικό, προκειμένου να θεραπευθεί το οικονομικό πρόβλημα της χώρας.

Έντονη είναι η διαμάχη μεταξύ του κ. Μητσοτάκη και του κ. Τσίπρα περί χρέους και για την ελάφρυνση, εάν ο κ. Μητσοτάκης δεν θέλει την ελάφρυνση την οποία θέλει ο κ. Τσίπρας. Στην ουσία την ελάφρυνση δεν την θέλει κανένας, δεν την θέλουν οι Ευρωπαίοι. Ελάφρυνση, μόνο ένα πράγμα μπορεί να είναι δυνατό να σημαίνει: Είναι το κούρεμα του χρέους, το οποίο και εμείς δε δεχόμεθα. Δεχόμεθα διαγραφή του χρέους, προσφυγή στα διεθνή δικαστήρια, είναι πάγια θέση αυτή της Χρυσής Αυγής. Αλλά η ίδια η Κριστίν Λαγκάρντ και κορυφαίοι παράγοντες της ευρωπαϊκής πολιτικής ήταν σαφέστατοι. Δεν μιλούν για κούρεμα, μιλάνε για επιμήκυνση.

Για να καταλάβετε τι είναι η επιμήκυνση, ένα ιστορικό παράδειγμα: Τα χρέη του αγώνα, τα χρέη που πήραμε το 1821, τα ξεχρεώσαμε το 1970. Κατ’ αναλογίαν δηλαδή, κι εσείς μπορεί να θεωρείτε οικονομική επιτυχία να επιτύχετε να επιμηκυνθεί το χρέος του ελληνικού λαού και να πληρώνει για εκατό και εκατόν πενήντα ολόκληρα χρόνια ακόμη.

«Το κράτος δεν είναι δημιούργημα μας» είπε ο κ. Τσίπρας. Όχι, είναι και δικό σας δημιούργημα και το ότι είναι δικό σας δημιούργημα -ήταν πολύ επίκαιρη η παρέμβαση του κ. Κεγκέρογλου- αποδεικνύεται από το γεγονός ότι φθάσατε μέχρι του σημείου να καταθέσετε ειδική τροπολογία, προκειμένου να παραμείνει στο διοικητικό Συμβούλιο της ΔΕΗ ένας συνδικαλιστής, γνωστός για τους αγώνες του στο ΠΑΣΟΚ, ο οποίος σήμερα βρίσκεται στον ΣΥΡΙΖΑ. Έχετε κληρονομήσει και στελέχη αλλά και την εκλογική πελατεία του ΣΥΡΙΖΑ και κοιτάτε πώς θα τακτοποιήσετε. Αυτή είναι η πραγματικότητα. Μην παριστάνετε τους επαναστάτες, που δήθεν ήρθατε να πλήξετε τον παλαιοκομματισμό. Συνέχεια του γνήσια είστε.

Σε ό,τι αφορά τον εθνικισμό και τη δαιμονοποιησή του, επειδή μου αρέσει να μιλάω με στίχους, κυρίως με αυτούς που έχετε εξαφανίσει από τα σχολικά βιβλία, θα σας θυμίσω τον Κωστή Παλαμά τους «Λύκους». «Βοσκοί στην μάντρα. Οι λύκοι! Οι λύκοι! Καλαμαράδες και δημοκόποι και μπολσεβίκοι. Για λόγους άδειους και για του ολέθρου τα έργα βαλτοί». Εάν ζούσε σήμερα ο Παλαμάς, θα τον λέγατε φασίστα, θα τον λέγατε χρυσαυγίτη, γιατί είχε το θάρρος να πει τα πράγματα αυτά και να μιλήσει ευθέως.

Ας πούμε όμως δυο λόγια για το πώς φτάσαμε ως εδώ. Γιατί είναι δεδομένο ότι αυτό το ασφαλιστικό νομοσχέδιο, το οποίο είναι απόλυτα σύμφωνο με την όλη φιλοσοφία του μνημονίου, αποτελεί και το τέλος του κοινωνικού κράτους. Κοινωνικό κράτος! Εάν σας πω ποιος έκανε το οκτάωρο θα μου πείτε: «Μα αυτός ήταν φασίστας, ήταν δικτάτορας». Ε, ναι, το έκανε ο Ιωάννης Μεταξάς. Αυτός έκανε το οκτάωρο, αυτός έκανε τις άδειες, αυτός έκανε την Κυριακή αργία. Τι να κάνουμε; Αυτός τις έκανε.

Το κοινωνικό κράτος, λοιπόν, το οποίο έχει αποστολή να βοηθάει τους ανήμπορους, το τελειώνετε με την εξής λογική: Όσα δίνεις, τόσα παίρνεις. Πώς είναι δυνατόν, όμως, να δίνουν τα ταμεία, όταν τα λεηλάτησε το πελατειακό κράτος αυτών των σαράντα ολόκληρων ετών και τα άδειασε αυτά τα ταμεία;

Θα σας πω ένα παράδειγμα. Τα αποθεματικά όλων των ασφαλιστικών ταμείων πηγαίναν στην Τράπεζα της Ελλάδος με 0% επιτόκιο, την ίδια στιγμή που οι τράπεζες έπαιρναν για καταναλωτικά δάνεια και για το περίφημο πλαστικό χρήμα επιτόκια 30%, με αποτέλεσμα να είναι οι τράπεζες με τα μεγαλύτερα κέρδη σε ολόκληρη την Ευρώπη.

Να μιλήσουμε για το Χρηματιστήριο; Χάθηκαν 143 δισεκατομμύρια ευρώ στο Χρηματιστήριο του κ. Σημίτη, εκλεκτοί συνεργάτες του οποίου βρίσκονται πολύ κοντά στον ΣΥΡΙΖΑ. Να τους χαίρεστε. Αλλά και στη Νέα Δημοκρατία κάποιοι πλησιάζουν. Φαίνεται είναι πολύ ισχυρό κλαμπ.

Γενικά υπάρχουν ισχυρά κλάμπ στην Ελλάδα. Ο σημερινός Πρωθυπουργός, επί παραδείγματι, ο κ. Τσίπρας, προέρχεται από την Κομμουνιστική Νεολαία Ελλάδος. Ο προηγούμενος ήταν του αμερικανικού κολεγίου. Ο επόμενος, εάν έλθει πρώτη η Νέα Δημοκρατία και σχηματίσει Κυβέρνηση, θα είναι από το αμερικανικό κολέγιο. Τελικά φαίνεται ότι Πρωθυπουργοί σε αυτήν τη χώρα, βγαίνουν από το αμερικανικό κολέγιο και από την ΚΝΕ από πουθενά αλλού.

Είχαμε, επίσης, το Χρηματιστήριο, για το οποίο, βεβαίως, δεν φέρει ευθύνη μόνο το ΠΑΣΟΚ. Δεν είναι παρών στη Βουλή ο σύμβουλος και στενός συνεργάτης του πρώην Πρωθυπουργού Αντώνη Σαμαρά, ο Χρύσανθος Λαζαρίδης, που αρθρογραφούσε και έλεγε ότι θα φτάσει το Χρηματιστήριο τις επτά χιλιάδες μονάδες. Σήμερα είναι κάπου στις πεντακόσιες τόσες. Είχε φτάσει και τις τετρακόσιες πενήντα. Όλοι μαζί τα φάγανε στο Χρηματιστήριο, λοιπόν, και για αυτόν τον λόγο ποτέ δεν ετέθη θέμα για το Χρηματιστήριο.

Να μιλήσουμε για το 2004, που είχε γίνει η Ελλάδα ένα ολόκληρο εργοτάξιο; Να μιλήσουμε για τα μαύρα μεροκάματα τότε, σε όλα αυτά τα έργα και αλλοδαπών αλλά και Ελλήνων και τα υπερκέρδη; Κάθε Βουλευτής εκείνης της περιόδου είχε διορίσει μέχρι και τον τελευταίο του ανιψιό στον Οργανισμό «ΑΘΗΝΑ 2004» με μισθούς 3.000-4.000 ευρώ. Γιατί να απορούμε, λοιπόν, πώς χρεοκοπήσαμε;

Το τελικό καρφί στο φέρετρο της χρεοκοπίας ήταν το PSI, που δεν έκανε τον κόπο η προηγούμενη κυβέρνηση, να εξαιρέσει τα ασφαλιστικά ταμεία -ήταν ένα ποσό 27-28 δισεκατομμύρια ευρώ περίπου από το κούρεμα και να πει ότι αυτά είναι χρήματα των εργαζομένων και δεν πρέπει να τα αγγίζετε.

Όπως δεν εξαίρεσε, βέβαια, και τους μικρομολογιούχους, τους οποίους τσάκισε κυριολεκτικά, ανθρώπους που είχαν βάλει τις οικονομίες μιας ζωής σε ό,τι πιο υγιές, σε ένα εθνικό, σε ένα κρατικό ομόλογο.

Ήρθε ένα ανάλγητο κράτος, το οποίο αναγνωρίζει το δικαίωμα στον κερδοσκόπο από το City του Λονδίνου ή την Wall Street, να μη γίνει κούρεμα στο ομόλογό του, αλλά δεν αναγνωρίζει το δικαίωμα αυτό στους Έλληνες μικρομολογιούχους, οι οποίοι ήδη έχουν προσφύγει στο Ευρωπαϊκό Δικαστήριο και είναι βέβαιο ότι θα δικαιωθούν.

Κύριε Πρόεδρε, κυρίες και κύριοι Βουλευτές, είναι δεδομένο ότι έχω πάμπολλα στοιχεία εδώ να σας αναφέρω και για την εξόντωση, την κυριολεκτική, που γίνεται στους ελεύθερους επαγγελματίες, στις μικρομεσαίες επιχειρήσεις. Έχουν κλείσει διακόσιες πενήντα χιλιάδες μικρομεσαίες επιχειρήσεις στα χρόνια του μνημονίου. Τι άλλο θέλετε για να καταλάβετε ότι το μνημόνιο είναι θάνατος για την Ελλάδα; Είναι η ταφόπλακα της εθνικής μας οικονομίας.

Από την άλλη πλευρά εσείς του ΣΥΡΙΖΑ καταγγέλλετε. Νομίζετε ότι είστε ακόμα αντιπολίτευση; Μήπως δεν έχετε καταλάβει ότι εδώ και δεκαέξι μήνες είστε Κυβέρνηση;

Καταγγέλλατε τη Νέα Δημοκρατία, γιατί έκανε τον νόμο με τον οποίον απήλασε από τις ποινικές τους ευθύνες τους τραπεζικούς εκείνους για τα κομματικά δάνεια. Γιατί δεν έχετε αλλάξει τον νόμο δεκαέξι ολόκληρους μήνες;

Γιατί δεν αλλάξατε τίποτε ούτε μία λέξη από το λεγόμενο μνημόνιο, το οποίο θα το καταργούσατε, θα το σκίζατε, θα το κάνατε κομμάτια, θα το στέλνατε στον αγύριστο;

Όπως πάμε, λοιπόν, λύση μέσα στη δεδομένη οικονομική περίσταση και με αυτά τα κοράκια του διεθνούς χρηματοπιστωτικού συστήματος, δεν υπάρχει. Τον Αύγουστο του 2015 είχα πει ξεκάθαρα ότι εάν το δίλημμα είναι «ευρώ ή Ελλάδα», εμείς ξεκάθαρα λέμε «Ελλάδα» – και το επαναλαμβάνουμε.

(Χειροκροτήματα από την πτέρυγα τις Χρυσής Αυγής)

Επίσης θέλω να πω ότι στα χρόνια του μνημονίου, βλέπουμε όλο και λιγότερα να γίνονται τα ευρώ στα θυλάκια των Ελλήνων και όλο και περισσότερο λιγότερη Ελλάδα μέσα στο ελληνικό κράτος.

Γι’ αυτόν τον λόγο θα καταψηφίσουμε το νομοσχέδιο το ασφαλιστικό. Γι’ αυτόν τον λόγο θα είμαστε αντίθετοι στην εθνοκτόνα πολιτική των μνημονίων, που συνεχίζετε ως γνήσια συνέχεια του παλαιοκομματισμού και του πελατειακού κράτους των σαράντα χρόνων.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Κύριε Μιχαλολιάκο, είμαι υποχρεωμένος να απαντήσω, για την ιστορική αποκατάσταση, διότι μας ακούνε, ενδεχομένως, χιλιάδες άνθρωποι και κυρίως νεότεροι άνθρωποι. Αντιλαμβάνεστε και γνωρίζετε πώς ούτε από τη θέση μου, αλλά ούτε ως διάθεση έχουμε οποιαδήποτε ιδεολογική αντιπαράθεση.

Θέλω να σας πω, όμως, ότι η ηγεσία του ΚΚΕ Εσωτερικού, αγωνιζόμενη εναντίον του φασισμού και της χούντας -και υπάρχουν ονόματα και βιβλία, αν δεν τα έχετε να τα δείτε- βρισκόταν η μισή από τις πρώτες μέρες, με τις τρεις δίκες του «ΡΗΓΑ», στις φυλακές και ύστερα με τη δίκη της καθ’ αυτό ηγεσίας των Δρακόπουλου, Παρτσαλίδη, Φιλίνη, επίσης, στις φυλακές και η άλλη στα νησιά και στην παρανομία.

Αυτή ήταν η έδρα του ΚΚΕ Εσωτερικού και λυπάμαι πάρα πολύ που στο όνομα της, προφανώς, πολύ ακραίας αντιπαράθεσης αναφερθήκατε και σε ρήσεις του Παπανδρέου κ.λπ.. Και σας λέω ότι δεν θέλω να κάνουμε μια ιδεολογική, γενική αντιπαράθεση. Ανιστόρητα εντελώς αναφερθήκατε πως η έδρα ήταν στη Ρουμανία του Τσαουσέσκου.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Να σας απαντήσω.

Ασφαλώς και κάποιοι από το κόμμα αυτό εβρισκόντουσαν –και τιμώ τους αγώνες τους και τις θυσίες τους- στην εξορία, αλλά η έδρα του ΚΚΕ Εσωτερικού και η δύναμις εκείνη η οποία στήριζε το ΚΚΕ Εσωτερικού, ήταν η Ρουμανία του Τσαουσέσκου. Αυτό δεν μπορείτε να το αμφισβητήσετε. Είχε φιλικότατες σχέσεις.

**ΠΡΟΕΔΡΟΣ (Νικόλαος Βούτσης):** Σας το αμφισβητώ ευθέως. Κι εδώ σας παρακαλώ να σταματήσει αυτή η κουβέντα, στο όνομα πολλών χιλιάδων ανθρώπων που έδωσαν τη μάχη εναντίον του φασισμού, της δικτατορίας, της χούντας.

Αύριο έχουμε και τις επετείους για την απελευθέρωση της Ευρώπης.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Σαράντα χρόνια το πουλάτε αυτό. Φτάνει!

**ΠΡΟΕΔΡΟΣ (Νικόλαος Βούτσης):** Να πουλήσουμε τι, κύριε Μιχαλολιάκο;

Διαβάστε βιβλία, τουλάχιστον, αν δεν τα έχετε ζήσει, παρότι τα γνωρίζετε, δεν είστε μικρός.

**ΔΗΜΗΤΡΙΟΣ ΚΟΥΚΟΥΤΣΗΣ:** Εγώ τα έζησα, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Εσείς τα ζήσατε, ναι.

Μπορεί να είναι οι ιδέες σας με τη δικτατορία, αλλά αυτό δεν παίζει κανέναν ρόλο. Είναι η πολιτική σας θέση.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Εγώ δεν έζησα τη δικτατορία; Είμαι γεννημένος τον Δεκέμβρη του 1957.

**ΠΡΟΕΔΡΟΣ (Νικόλαος Βούτσης):** Δεν μπορείτε να λέτε γι’ αυτούς που αγωνίστηκαν ότι είχαν την έδρα τους έξω. Δεν είναι έτσι.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Μα, εκεί πήγανε. Όταν έγινε η διάσπαση εκεί πήγανε.

**ΠΡΟΕΔΡΟΣ (Νικόλαος Βούτσης):** Δεν πήγανε. Η διάσπαση έγινε στη Δυτική Ευρώπη.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Στην Τασκένδη…

**ΠΡΟΕΔΡΟΣ (Νικόλαος Βούτσης):** Στη Δυτική Ευρώπη. Ποια Τασκένδη; Τα έχετε μπλέξει με πριν από σαράντα χρόνια. Ας μην κάνουμε αυτήν την κουβέντα.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Αν έχω ελλείψεις στην ιστορία του κομμουνισμού, να με συγχωρέσετε. Θα επιμορφωθώ αναλόγως.

**ΠΡΟΕΔΡΟΣ (Νικόλαος Βούτσης):** Σας παρακαλώ. Τουλάχιστον μελετήστε τα καλύτερα και την αντιπαλότητά σας να την εδράζετε πάνω σε ιστορικά στοιχεία.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Ο Παλαμάς, ο Παπανδρέου και ο Βενιζέλος τα είχαν πει αυτά;

**ΠΡΟΕΔΡΟΣ (Νικόλαος Βούτσης):** Είπα ότι αυτή την αντιπαράθεση δεν θα την κάνουμε.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Ωραία. Σεβαστή η επιθυμία σας.

**ΠΡΟΕΔΡΟΣ (Νικόλαος Βούτσης):** Διότι, επακολούθησε ένας εμφύλιος και καθήκον μας εδώ είναι να μην υπάρχει ούτε κοινωνικός ούτε πολιτικός εμφύλιος στο μέλλον.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Συμφωνώ απολύτως, αλλά δεν το ακολουθείτε αυτήν τη στιγμή.

**ΠΡΟΕΔΡΟΣ (Νικόλαος Βούτσης):** Μετά από τις ρήσεις που είπατε, επακολούθησε ένας εμφύλιος. Δεν είναι αδιατάρακτη η ελληνική ιστορία. Το γνωρίζετε πολύ καλά.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Είναι μεγάλη η συζήτηση.

**ΠΡΟΕΔΡΟΣ (Νικόλαος Βούτσης):** Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Είναι μεγάλη η συζήτηση, αλλά στην κηδεία του Παλαμά ήταν συγκεντρωμένος ο αθηναϊκός λαός και άκουγε τον Άγγελο Σικελιανό να λέει ότι «σε αυτό το φέρετρο ακουμπάει η Ελλάδα». Και τότε ξέσπασαν τα συνθήματα εναντίον των ναζί και των Γερμανών. Αυτή είναι η απαράγραπτη ιστορική αλήθεια και δεν μπορούμε να την παραχαράξουμε.

Η δημοκρατία είναι μεγαλόκαρδη, είναι ανεκτική και πρέπει να δείχνει πάντα τα αντανακλαστικά της, να προστατεύει την ιστορική μνήμη και να μην αφήνει τις νέες γενιές να δηλητηριάζονται από το δηλητήριο του φασισμού.

Ξεκινάω από το εξής. Θα είμαι πάρα πολύ σύντομος και ευχαριστώ και το Προεδρείο για τη δυνατότητα.

Θέλω να σταθώ πάρα πολύ σύντομα σε μία πάρα πολύ σημαντική διαστρέβλωση που κάνει, ως συνηθίζει, η Νέα Δημοκρατία, που αφορά το ολοήμερο σχολείο. Η Νέα Δημοκρατία ισχυρίστηκε ότι το καταργούμε. Κάθε άλλο. Το γενικεύουμε.

Όλα τα δημοτικά σχολεία θα σχολούν στις 13.15΄ και μετά, το μεσημέρι, σε όλα τα σχολεία θα υπάρχει το ολοήμερο, τα οποία εμπλουτίζονται με πρόγραμμα προαιρετικό, ανοιχτό, όπως συμβαίνει σήμερα εκεί που εφαρμόζονται πιλοτικά, μέχρι τις 16.00’, για όλους τους μαθητές, οι οποίοι στη δική μας αντίληψη, κάθε άλλο παρά πελάτες του συστήματος είναι.

Θα ήθελα ένα λεπτό για θέματα της αρμοδιότητάς μου. Είμαστε έτοιμοι, κυρίες και κύριοι Βουλευτές, για να δρομολογήσουμε τη διαδικασία για τον διαγωνισμό, για τις τηλεοπτικές άδειες. Η διαδικασία της διαβούλευσης με την προκήρυξη έχει ολοκληρωθεί και πολλές ιδέες ακούστηκαν, οι οποίες ενσωματώνονται στην προκήρυξη. Πάρα πολύ σύντομα, λοιπόν, η Ελλάδα θα έχει νέο τηλεοπτικό τοπίο.

Πολύ σύντομη αναφορά, ως οφείλω, θα κάνω σε κάποιες νομοθετικές παρεμβάσεις που κάνουμε, ακριβώς λαμβάνοντας υπ’ όψιν τη διαδικασία της διαβούλευσης. Πρώτον, το τίμημα της κάθε άδειας δύναται να καταβληθεί σε τρεις ισόποσες δόσεις. Αυτό είναι σαφές ότι θα διευκολύνει τη συμμετοχή και θα αυξήσει το τελικό τίμημα. Και δεύτερον, η εφαρμογή των διεθνών λογιστικών προτύπων θα ξεκινήσει από 1η Ιανουαρίου του 2018, διότι βεβαίως και δεν μοριοδοτήσαμε επ’ ουδενί τους υπάρχοντες λειτουργούντες σταθμούς, αλλά λαμβάνουμε κάθε πρόνοια, για να μην αδικούνται σε σχέση με ενδεχόμενους νεοεισερχόμενους.

Υπάρχουν και δύο επίσης, σημαντικές παρεμβάσεις, οι οποίες εν τη ευρεία έννοια αφορούν και δική μου αρμοδιότητα αλλά κυρίως αρμοδιότητα του Υπουργείου Οικονομικών. Για πρώτη φορά μπαίνει γραμμωτός κώδικας ή αλλιώς bar code σε εφημερίδες και περιοδικά. Αντιλαμβάνονται οι γνωρίζοντες τον χώρο ότι αυτό θα δώσει πάρα πολύ σημαντική δυνατότητα, για να μην υπάρχουν γκρίζες ζώνες στις κυκλοφορίες. Δεύτερον, υποχρεούνται όλοι να προσκομίζουν στοιχεία για το κόστος των προσφορών, που περιέχονται στις εφημερίδες και νομίζω ότι όλοι αντιλαμβανόμαστε περί τίνος πρόκειται.

Νομίζω ότι πρέπει να γίνει μια πάρα πολύ σημαντική προσπάθεια να βάλουμε τη συζήτηση σε ένα πλαίσιο. Και το λέω αυτό, διότι για να παρακολουθήσει κάποιος την επιχειρηματολογία της Νέας Δημοκρατίας, πρέπει να έχει πολύ κοντή μνήμη. Να έχει τη λήθη, όχι την αλήθεια. Να ξεχάσει τις εκλογές του Σεπτέμβρη. Να ξεχάσει τις δεσμεύσεις της Νέας Δημοκρατίας, όπως προέκυψαν όχι από τον προγραμματικό τους λόγο, αλλά από τις υπογραφές της στην πέμπτη αξιολόγηση. Να ξεχάσει ότι ο αρμόδιος τομεάρχης της έλεγε ότι με την παρούσα συμφωνία τελειώνουν οι επικουρικές συντάξεις και να ξεχάσει κυρίως -και θα είμαι πολύ σύντομος- τις εκλογές του Σεπτέμβρη.

Γιατί πρέπει να ξεχαστούν οι εκλογές του Σεπτέμβρη; Διότι αναδεικνύουν τη δομική διαφορά της δικής μας παράταξης από τη Νέα Δημοκρατία, η οποία εξελέγη με τα «Ζάππεια» και πολιτεύθηκε με το «ουδείς αναμάρτητος» και τα μνημόνια. Εμείς, γι’ αυτό που καταφέραμε, ζητήσαμε την έγκριση του ελληνικού λαού. Ζητήσαμε το Γενάρη εντολή διαπραγμάτευσης και το Σεπτέμβρη ζητήσαμε από τον λαό να αποφανθεί για το αποτέλεσμα αυτής της διαπραγμάτευσης και να επιλέξει την Κυβέρνηση, με την οποία θα πορευτεί.

Πρέπει να έχει κι άλλο χάρισμα όποιος προσπαθεί να αποκωδικοποιήσει τη στρατηγική και την πολιτική της Νέας Δημοκρατίας. Και αυτό το χάρισμα είναι να μπορεί να εξηγήσει τη μαγεία, διότι η Νέα Δημοκρατία ισχυρίζεται ότι θα είχε λιγότερα μέτρα, ενώ είχε συμφωνήσει 20 δισεκατομμύρια περισσότερα πλεονάσματα.

Ολοκληρώνω, κύριε Πρόεδρε, λέγοντας το εξής: Ο ελληνικός λαός έχει συνειδητοποιήσει και από τους τόνους της αντιπαράθεσης, ότι άλλη συμφωνία θα είχε μια κυβέρνηση της Νέας Δημοκρατίας, άλλη συμφωνία έχει με Κυβέρνηση ΣΥΡΙΖΑ-ΑΝΕΛ. Και αυτό θα το συνειδητοποιήσουν όσοι έχουν ανεβάσει τις μηχανές και τις δουλεύουν στο φουλ και θα καούν στο ζέσταμα, διότι δεν υπολόγισαν όταν πατούσαν το γκάζι ότι κλείνει η αξιολόγηση, ότι ο ελληνικός λαός θα συνειδητοποιήσει ότι με διαπραγμάτευση μπορείς να διεκδικείς και να κερδίζεις και ότι έχει κλείσει η περίοδος, όπου η Ελλάδα ήταν ανάδελφη και ουραγός στην Ευρώπη και απλώς εκλιπαρούσα. Η Ελλάδα αυτήν τη στιγμή έχει συμμαχίες, προκαλεί εξελίξεις και διαμορφώνει τους όρους για τη διαμόρφωση της Ευρώπης της επόμενης μέρας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Τελευταίος ομιλητής….

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε!

**ΠΡΟΕΔΡΟΣ (Νικόλαος Βούτσης):** Δεν υπάρχει «όχι», κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Εισηγείται τροπολογία…

**ΠΡΟΕΔΡΟΣ (Νικόλαος Βούτσης):** Ποια τροπολογία; Την εισηγήθηκε. Σας έχει δοθεί από χτες το πρωί.

**ΑΝΔΡΕΑΣ ΛΟΒΕΡΔΟΣ:** Έχουμε παρέμβαση σε αυτό.

**ΠΡΟΕΔΡΟΣ (Νικόλαος Βούτσης):** Είχατε. Τρεις φορές έχετε μιλήσει. Επειδή δεν ήταν παρών ο κ. Παππάς;

**ΑΝΔΡΕΑΣ ΛΟΒΕΡΔΟΣ:** Όχι.

**ΠΡΟΕΔΡΟΣ (Νικόλαος Βούτσης):** Άρα;

**ΑΝΔΡΕΑΣ ΛΟΒΕΡΔΟΣ:** Κάνει πολιτική ομιλία…

**ΠΡΟΕΔΡΟΣ (Νικόλαος Βούτσης):** Καλά κάνει.

**ΑΝΔΡΕΑΣ ΛΟΒΕΡΔΟΣ:** … και ανοίγει νέο γύρο συζητήσεων.

**ΠΡΟΕΔΡΟΣ (Νικόλαος Βούτσης):** Όχι, δεν άνοιξε τίποτα.

**ΑΝΔΡΕΑΣ ΛΟΒΕΡΔΟΣ:** Νέος γύρος συζητήσεων.

**ΠΡΟΕΔΡΟΣ (Νικόλαος Βούτσης):** Κανένας νέος γύρος συζητήσεων. Εκ του μη όντος δεν υπάρχει γύρος συζητήσεων.

Ο κ. Κατρούγκαλος έχει τον λόγο για να κλείσουμε.

**ΑΝΔΡΕΑΣ ΛΟΒΕΡΔΟΣ:** Δεν θα κλείσουμε.

**ΠΡΟΕΔΡΟΣ (Νικόλαος Βούτσης):** Θα κλείσουμε. Γιατί να μην κλείσουμε;

**ΑΝΔΡΕΑΣ ΛΟΒΕΡΔΟΣ:** Έχουμε θέματα.

**ΠΡΟΕΔΡΟΣ (Νικόλαος Βούτσης):** Μην την ψηφίσετε. Τι έγινε, δηλαδή;

Έχετε τον λόγο, κύριε Υπουργέ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα κάνω δύο παρεμβάσεις δευτερολέπτων πριν από το κύριο σώμα της δευτερολογίας μου.

Διευκρινίζω ότι παραλήφθηκε μια λέξη, η λέξη «μεσοσταθμικά» μετά τη λέξη «αντιστοιχεί» στην τροπολογία που καταθέσαμε και που έχει αρίθμηση 73Α. Παρακαλώ να συμπληρωθεί.

Να μου επιτραπεί να συμπληρώσω σ’ αυτά που είπε ο Πρόεδρος της Βουλής και ο προηγούμενος ομιλητής, ο Νίκος ο Παππάς, για τον Παλαμά, ο οποίος ήταν, πράγματι, λαϊκός και εθνικός ποιητής. Ξέρετε ότι ο Νίκος Ζαχαριάδης με μολύβι έγραψε στη φυλακή της Κέρκυρας μια λογοτεχνική κριτική με τίτλο «Ο αληθινός Παλαμάς». Πράγματι, όμως, είχε γράψει ο Παλαμάς αυτόν τον στίχο «καλαμαράδες και δημοκόποι και μπολσεβίκοι». Του απάντησε, όμως, ο Βάρναλης μ’ ένα λιγότερο γνωστό στίχο, αναφερόμενος στους «λύκους» του προηγούμενου στίχου του ίδιου ποιήματος. Γράφει, λοιπόν, ο Βάρναλης: «Ξάφνου του σάλαγου κοπή σπαράζαν τους μωρούς ποιητές οι λύκοι». Ας περάσουμε όμως τώρα σε λιγότερο ποιητικά και πιο πεζά πράγματα.

(Στο σημείο αυτό την Προεδρική Έδρα καταλαμβάνει ο ΣΤ' Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ).**

Δεν θα αναφερθώ σε όλες τις ανακρίβειες που ακούστηκαν, ορισμένες απ’ αυτές χωρίς πρόθεση.

Από το ΚΚΕ, για παράδειγμα, άκουσα ότι μειώνουμε το ποσοστό της κρατικής χρηματοδότησης από το 17% στο 6,5%. Η αλήθεια είναι ότι το 17% είναι το σύνολο των δαπανών της κοινωνικής ασφάλισης, συμπεριλαμβανομένων και των εισφορών. Αντίθετα, με τον νόμο Ρέππα, μόνο το 1% προβλέπεται ως κρατική υποχρέωση στο πλαίσιο της τριμερούς κρατικής χρηματοδότησης. Εμείς αυτό το 1% το κάνουμε 6,5% για την εθνική σύνταξη και με τη συνολική εγγυητική πρόβλεψη του άρθρου 2 καλύπτουμε και τα ελλείματα, τα οποία, όπως σας προανέφερα, είναι, δυστυχώς, ακόμη σε γιγαντιαία επίπεδα.

Άλλες κριτικές που ασκήθηκαν στο νομοσχέδιο δεν ήταν καλοπροαίρετες. Άκουσα πράγματα που από μια απλή ανάγνωση του νομοσχεδίου προκύπτει ότι δεν είναι έτσι. Για παράδειγμα, άκουσα ότι μειώνουμε τις αναπηρικές συντάξεις, ενώ το μόνο που κάνουμε είναι να διατηρούμε το status quo ακριβώς όπως είναι καταγεγραμμένο, ούτως ώστε να αλλάξουμε το νομοθετικό πλαίσιο μέσα στο έτος αυτό μέσω του νομοπαρασκευαστικού έργου επιτροπής, στην οποία θα συμμετέχει και η ΕΣΑΜΕΑ και άλλοι εκπρόσωποι των αναπήρων.

Άκουσα μια συνέχιση της σάγκα ότι δεν καταθέσαμε αναλογιστικές μελέτες, ενώ έχω καταθέσει και την αναλογιστική προβολή και τις άλλες μελέτες ήδη στην επιτροπή.

Άκουσα, για παράδειγμα, ξανά τον θρήνο αυτό για τον θάνατο του μικρού μπακάλικου και του μικρού καφενείου, ενώ έχω επαναλάβει πολλές φορές ότι με το άρθρο 40 παράγραφος 3 του νομοσχεδίου διατηρούμε με τους ίδιους όρους που είχαν και πριν στην ασφάλιση του ΟΓΑ τους μικροϊδιοκτήτες στα συγκεκριμένα αυτά καταστήματα.

Θα μπορούσα να συνεχίσω. Ένα μόνο, όμως, χτυπητό τελευταίο παράδειγμα θα πω. Γίνονται συγκρίσεις τάχα με την ελάχιστη σύνταξη των 486 ευρώ, με την εθνική σύνταξη που καθιερώνουμε. Να σας πω πρώτα-πρώτα ότι η εθνική σύνταξη δεν θα ήταν 486 ευρώ, αλλά επειδή αντιστοιχεί στα δεκαπέντε ημερομίσθια του ανειδίκευτου εργάτη κι αυτά τα έχετε ήδη μειώσει πολύ στο πλαίσιο της πρώτης τετραετίας, είναι 392 ευρώ. Δεύτερον, η εθνική σύνταξη δεν παίζει τον ρόλο της ελάχιστης. Ποτέ δεν καταβάλλεται μεμονωμένα, αποτελεί το βάθρο, πάνω στην οποία χτίζεται όλη η υπόλοιπη σύνταξη.

Γι’ αυτό είναι απολύτως ακριβές αυτό που είπε ο Πρωθυπουργός, ότι, δηλαδή, όταν μιλάμε για ποσοστά αναπλήρωσης, δεν πρέπει να αναφερόμαστε μόνο στο κομμάτι της ανταποδοτικής αλλά στο συνολικό άθροισμα της εθνικής με την ανταποδοτική.

Επίσης, ακόμα και η βασική σύνταξη, που προέβλεπε ο ν.3863∕2010 δεν θα ήταν όπως ακούστηκε 360 ευρώ αλλά μέσω του μηχανισμού αναδιαμόρφωσης-αναπροσαρμογής που προέβλεπε αυτός ο νόμος, θα ήταν ήδη 341 ευρώ, πολύ κάτω κι απ’ αυτό που προβλέπουμε, επομένως, για τα δεκαπέντε χρόνια ασφάλισης.

Η ουσία όμως είναι ότι επιχειρούμε μια μείζονα αλλαγή, αντίθετη με τις γενικές τάσεις που υπάρχουν στην Ευρώπη, νεοφιλελεύθερης λογικής που εισάγει είτε κεφαλαιοποιητικό απευθείας είτε νοητό κεφαλαιοποιητικό σύστημα, αλλά με έμφαση εν πάση περιπτώσει, σε κριτήρια οικονομικής και όχι κοινωνικής διάστασης.

Μας ρώτησαν εάν είμαστε ικανοποιημένοι με τα 384 ευρώ της εθνικής σύνταξης. Φυσικά και δεν είμαστε ικανοποιημένοι. Αυτό μπορούμε να δώσουμε, όμως σήμερα με δεδομένη τη φτωχοποίηση της ελληνικής κοινωνίας, με δεδομένο ότι έχει χαθεί το ¼ του εθνικού πλούτου και με δεδομένο ότι παραλάβαμε ένα διαλυμένο ασφαλιστικό σύστημα. Στα 384 ευρώ είναι σήμερα το όριο της φτώχειας.

Αυτό που μπορούμε να κάνουμε αυτήν τη στιγμή είναι να μοιράσουμε με δικαιότερο τρόπο μια μικρότερη συνταξιοδοτική πίτα. Και προφανώς υπάρχουν ευθύνες για την φτωχοποίηση. Δεν είναι αποτέλεσμα φυσικής καταστροφής. Μάλιστα, οι ευθύνες είναι πολλαπλές και δεν αφορούν μόνο την καταλήστευση των μισθωτών και των συνταξιούχων με 37 δισεκατομμύρια ευρώ το διάστημα 2000-2013 ή τη διαχρονική καταλήστευση των ταμείων με την κακοδιαχείριση των αποθεματικών και το τελειωτικό χτύπημα με το PSI.

Οι ευθύνες του παλαιοκομματικού πολιτικού συστήματος είναι πολύ ευρύτερες και βαρύτερες, γιατί μέσω αυτού του ιδιόμορφου κρατικοδίαιτου και κλεπτοκρατικού καπιταλισμού μας έφτασαν στην κρίση του 2010 ή τουλάχιστον επιδείνωσαν σε πολύ μεγάλο βαθμό τις συνέπειες που είχε για τη χώρα μας η διεθνής κρίση του 2008.

Ακούσαμε βέβαια τον ισχυρισμό και από τη Νέα Δημοκρατία και από το ΠΑΣΟΚ ότι όπως ο ΣΥΡΙΖΑ έκανε το χρέος μη βιώσιμο έτσι και ο ΣΥΡΙΖΑ έκανε το ασφαλιστικό μη βιώσιμο. Εδώ δεν χρειάζεται να σας θυμίσω όλα τα νούμερα. Ενδεικτικά, σας λέω ότι το 2010, όπως επανέλαβα, 6% του ΑΕΠ ήταν τα ελλείμματα. Μεγεθύνθηκαν κατά 50% ανάμεσα στο 2010 και το 2014 έφτασαν στο 9%.

Δεν χρειάζεται να σας πω αυτά. Αρκεί να σας ρωτήσω το εξής, κύριοι της Αντιπολίτευσης. Ο κ. Βρούτσης και ο κ. Λοβέρδος μας βεβαιώνουν ότι το σύστημα είχε γίνει βιώσιμο, λόγω της μεταρρύθμισης του 2010. Ο κ. Γιαννίτσης, που δεν τον καλέσαμε εμείς αλλά το Ποτάμι, είπε ακριβώς τα αντίθετα.

**ΧΡΗΣΤΟΣ ΚΑΤΣΩΤΗΣ:** Τον δεχτήκατε, όμως.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ποιον πιστεύετε από τους δύο;

Και εδώ υπάρχει μια διαφορά ανάμεσα στο ύφος της σημερινής τοποθέτησης του κ. Μητσοτάκη και σε αυτήν που ακούσαμε κατά την προ ημερησίας διάταξης συζήτηση για το ασφαλιστικό.

Εκεί, θέλοντας να εμφανιστεί μεταρρυθμιστής και αυτοκριτικός, αναφέρθηκε έστω στο εξώφυλλο του βιβλίου του κ. Γιαννίτση θέλοντας να αποδεχθεί τον ισχυρισμό του καθηγητή, με τον οποίον ναι μεν δεν συμμερίζομαι καθόλου την οπτική του για το πώς πρέπει να αναμορφωθεί το σύστημα, γιατί η δική μας μεταρρύθμιση έχει την κοινωνική διάσταση που έλειπε από τη δική του πρόταση, είναι αναμφισβήτητη όμως η γνώση του ως προς τα πραγματικά οικονομικά μεγέθη.

Θέλω να σας πω ότι δεν είναι συμπωματική αυτή η διαφοροποίηση του κυρίου Προέδρου της Νέας Δημοκρατίας. Ο δυισμός τακτικής, για τον οποίο μίλησε ο Πρωθυπουργός, στην πραγματικότητα αντανακλά σε ένα δυισμό ιδεολογικό, έναν δυισμό ψυχής μέσα στη Νέα Δημοκρατία.

Η Νέα Δημοκρατία είναι σαν ένας «Ιανός», το ένα πρόσωπο του οποίο είναι καθαρά νεοφιλελεύθερο, όπως ο νέος Αρχηγός της, το άλλο πρόσωπο είναι παλαιοκομματικό, αυτό που περιέγραψα προηγουμένως ότι φέρει τις ευθύνες για την κρίση.

Ακριβώς ο δισταγμός του νέου Προέδρου της Νέας Δημοκρατίας ποιο από τα δύο πρόσωπα να αναδείξει, αποδεικνύει αυτήν την εσωτερική αντίφαση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δώστε μου δύο λεπτά, κύριε Πρόεδρε.

Νομίζω όμως ότι ο νεοφιλελεύθερος χαρακτήρας της πρότασης της Νέας Δημοκρατίας φαίνεται από αυτή τη δήλωση περί «αδαούς πλειοψηφίας» που πράγματι έκανε ο Προέδρός της, την 29η Μαρτίου 2016 και την οποία είχα σημειώσει και εγώ να αναφέρω ανεξάρτητα από τη νύξη του Πρωθυπουργού σε αυτή.

Επίσης, είμαι βέβαιος ότι δεν θυμάται αυτή τη δήλωση ο κ. Μητσοτάκης, γιατί πρόκειται για καθαρό φροϋδικό lapsus, δηλαδή για μια φράση που ξεφεύγει από τον συνειδητό έλεγχο αυτού που την εκφέρει, ακριβώς γιατί τον ενοχοποιεί.

Αποκαλύπτει μία κρυμμένη σκέψη του. Και ποια είναι η κρυμμένη σκέψη του κ. Μητσοτάκη; Αυτή που μας είπε περί ταξικού μίσους που τάχα κρύβει και η προστασία των αδυνάμων, στην πραγματικότητα η προστασία της πλειοψηφίας του ελληνικού λαού.

Αν ταιριάξουμε το γεγονός ότι θεωρεί ταξικό μίσος το γεγονός ότι προστατεύουμε τα μπλοκάκια και όχι τους μεγαλοεργοδότες τους, ότι θεωρεί ταξικό μίσος να προστατεύουμε την πλειονότητα του ελληνικού λαού, δεδομένου ότι την θεωρεί αδαή πλειοψηφία, αντιλαμβανόμαστε την ουσία της πολιτικής σύγκρουσης ανάμεσα στη δική μας κοινωνική αντίληψη και την αντίληψη του νεοφιλελευθερισμού. Εμείς είμαστε με τους πολλούς, αυτοί με τους λίγους. Αυτοί με τις ελίτ, εμείς με τον λαό.

Απέναντι σε αυτήν την αντίληψη δεν βρισκόμαστε μόνο στην Ελλάδα, βρισκόμαστε και στην Ευρώπη. Είμαστε αυτήν τη στιγμή φορείς μιας διαφορετικής προοπτικής συνολικά για την Ευρώπη, όπου έχουμε αναγκάσει και την ευρωπαϊκή σοσιαλδημοκρατία να τοποθετηθεί.

**ΑΘΑΝΑΣΙΟΣ ΜΠΟΥΡΑΣ:** Κύριε Πρόεδρε, έχει μιλήσει εκατό φορές ο Υπουργός!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα ξέρετε ενδεχομένως ότι υπάρχει ήδη μία έκφραση και στην αργκό των Βρυξελλών και στα βιβλία της πολιτικής επιστήμης, «pasokification». Τι σημαίνει αυτή η έκφραση; Θυμόμαστε το αντίστοιχο τραγούδι των Red Hot Chili Peppers «Californication»; Καμμία σχέση! «Pasokification»-«ΠΑΣΟΚοποίηση» είναι το τι παθαίνει ένα σοσιαλδημοκρατικό κόμμα, όταν ταυτίζεται απολύτως με τον νεοφιλελευθερισμό.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, παρακαλώ, μιλήστε επί του νομοσχεδίου!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εξαερώνεται. Αυτή τη στιγμή οι προοπτικές της σοσιαλδημοκρατίας στην Ευρώπη, όπως την βλέπουμε στην Πορτογαλία, δείχνουν ότι μπορεί να υπάρχει ένας διαφορετικός προσανατολισμός της σοσιαλδημοκρατίας, αν θέλει να μην έχει την τύχη του ΠΑΣΟΚ.

Τελειώνοντας, αυτή τη στιγμή με τη μεταρρύθμιση αυτή αλλάζουμε το ασφαλιστικό σύστημα στην Ελλάδα, επιφέροντας μία τομή που επί δεκαετίες είχε ανάγκη ο τόπος. Και ταυτόχρονα, δίνουμε τη συμβολή μας στο πώς μπορεί να είναι μία χώρα κοινωνική σε μία κοινωνική Ευρώπη.

Δύο τελευταία πράγματα, γιατί θέλω να τα καταθέσω στα Πρακτικά. Πέρα από τη γενική πολιτική μάς ενδιαφέρει και η διαχείριση της μικροπραγματικότητας, της μικροδιαφθοράς στα ασφαλιστικά συστήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, ολοκληρώστε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ολοκληρώνω, κύριε Πρόεδρε.

Καταθέτω, λοιπόν, δύο εντολές ελέγχου.

(Στο σημείο αυτό ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτές οι δύο εντολές ελέγχου, λοιπόν, αφορούν φαινόμενα διαφθοράς στο ασφαλιστικό σύστημα της χώρας. Είναι ακόμα σε εξέλιξη ο οικονομικός έλεγχος, άρα, δεν μπορώ να μιλήσω με βεβαιότητα για σκάνδαλα. Η μία έρευνα, όμως, αφορά μικροδιαφθορά, εφάπαξ που δίνονταν είτε κατά σειρά που δεν αντιστοιχούσε στην προτεραιότητα είτε σε δικαιούχους που δεν το δικαιούνταν. Η άλλη έρευνα αφορά οφειλές πλοιοκτητών στο ΝΑΤ. Το σύνολο των δύο υποθέσεων είναι αξίας δεκάδων εκατομμυρίων ευρώ.

Αυτό σαν ένα δείγμα ότι δεν σκοπεύουμε μόνο να αλλάξουμε την αρχιτεκτονική του συστήματος -μόνοι εμείς στην Ευρώπη προσπαθούμε να επιμείνουμε στον κοινωνικό και αναδιανεμητικό χαρακτήρα, εξασφαλίζοντας πράγματι τα μεγαλύτερα ποσοστά αναπλήρωσης- αλλά και στη μικροδιαχείριση θα προσπαθήσουμε να έχουμε ένα καθαρό σύστημα, τέτοιο που έχει ανάγκη και αξίζει ο συνταξιούχος.

Τέλος, θέλω να κάνω μία αναφορά επί του προσωπικού στη μνεία του κυρίου Προέδρου της Νέας Δημοκρατίας ξανά στην επαγγελματική μου δραστηριότητα. Και πέρυσι με κατηγόρησε ο Πρόεδρος της Νέας Δημοκρατίας για τον ίδιο λόγο, για την επαγγελματική μου δραστηριότητα ως δικηγόρου, την οποία είχα πριν αναλάβω ενεργητική πολιτική ευθύνη.

**ΑΘΑΝΑΣΙΟΣ ΜΠΟΥΡΑΣ:** Είπε ψέματα; Δεν ήταν κατηγορία! Είπε την πραγματικότητα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πέρυσι με κατηγορούσε για το ακριβώς αντίθετο πράγμα, ότι δηλαδή εξυπηρετούσα μέσω της πολιτικής του Υπουργείου μου τα συμφέροντα των πελατών μου, τώρα με κατηγορεί γιατί τάχα υποστήριζα διαφορετικές απόψεις. Και τα δύο είναι απολύτως ανακριβή. Πάντα ήμουν με τη μεριά των αδυνάμων και ποτέ στα γραπτά μου δεν έχω υποπέσει σε αντιφάσεις. Αυτό που υπερασπίστηκα τότε είναι αυτό που υπερασπίζομαι και τώρα, κανόνες υπέρ του κοινωνικού κράτους και όχι κανόνες τέτοιους, που η δική σας μεταρρύθμιση είχε εισαγάγει.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, ολοκληρώστε την ομιλία σας.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Καταθέτω στα Πρακτικά το αντίγραφο της εφημερίδας «ΤΟ ΒΗΜΑ» που παραδέχεται ότι το συκοφαντικό για μένα δημοσίευμά της περιείχε ανακρίβειες και αναλήθειες.

(Στο σημείο αυτό ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ως επισημείωση σας λέω ότι πρέπει να έχουμε πολιτικούς που είναι αυτοδημιούργητοι, καταξιωμένοι στον επαγγελματικό χώρο, για να μην έχουμε μόνο πολιτικούς που είναι γόνοι μεγάλων πολιτικών δυναστειών.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, διαμαρτύρομαι!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, τι συμβαίνει;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μετά τη συζήτηση σε επίπεδο πια Αρχηγών κομμάτων, του Πρωθυπουργού, η συζήτηση είχε νόημα στο μέτρο που ο κ. Παππάς εισηγείται τροπολογία –σωστό και έχουμε να του πούμε, αν μπορεί, να κάνει και μία ή δύο παρεμβάσεις στην τροπολογία του- και στο μέτρο που ο αρμόδιος Υπουργός κάνει παρεμβάσεις στο σχέδιο νόμου του.

Η πολιτική συζήτηση επί των μεγάλων θεμάτων ολοκληρώθηκε και την ξανανοίγει και με τρόπο ιταμό.

Κύριε Πρόεδρε, είναι ευθύνη δική σας η ισότητα των όπλων.

**ΠΡΟΕΔΡΕΥΩΝ (Δημήτριος Κρεμαστινός):** Τι ζητάτε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Είναι ευθύνη δική σας η ισότητα των όπλων.

Στηλιτεύω την ανάρμοστη στάση, την απρεπή στάση του αρμόδιου επί των θεμάτων κοινωνικής ασφάλισης Υπουργού και σας ζητώ, αφού υπάρχει παρέμβαση διορθωτική επί της εισήγησης Παππά, να κλείσουμε με αυτό. Όχι, όμως, να ανοίξουμε νέο κύκλο αντιπαράθεσης.

**ΠΡΟΕΔΡΕΥΩΝ (Δημήτριος Κρεμαστινός):** Ωραία, συμφωνώ.

Κατόπιν τούτου, κηρύσσεται η συζήτηση επί της αρχής, επί των άρθρων και των τροπολογιών του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ενιαίο Σύστημα Κοινωνικής Ασφάλειας, Μεταρρύθμιση ασφαλιστικού – συνταξιοδοτικού συστήματος, Ρυθμίσεις φορολογίας εισοδήματος και τυχερών παιγνίων και άλλες διατάξεις» και η ψήφισή τους θα γίνει χωριστά.

Για την ψήφιση του νομοσχεδίου επί της αρχής έχει υποβληθεί αίτηση διεξαγωγής ονομαστικής ψηφοφορίας από Βουλευτές της Νέας Δημοκρατίας, της οποίας το κείμενο έχει ως εξής:

( ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 607α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Ιωάννης Βρούτσης. Απών.

Ο κ. Βασίλειος Οικονόμου. Παρών.

Ο κ. Αθανάσιος Μπούρας. Παρών.

Ο κ. Δημήτριος Κυριαζίδης. Παρών.

Ο κ. Εμμανουήλ Κόνσολας. Παρών.

Ο κ. Γεώργιος Γεωργαντάς. Παρών.

Ο κ. Απόστολος Βεσυρόπουλος. Παρών.

Ο κ. Χρήστος Μπουκώρος. Παρών.

Ο κ. Ευάγγελος Μπασιάκος. Παρών.

Ο κ. Γεώργιος Κουμουτσάκος. Παρών.

Ο κ. Γεώργιος Βλάχος. Παρών.

Ο κ. Γεώργιος Βαγιωνάς. Παρών.

Ο κ. Δημήτριος Σταμάτης. Παρών.

Η κ. Φωτεινή Αραμπατζή. Παρούσα.

Ο κ. Γεώργιος Στύλιος. Παρών.

Ο κ. Νικόλαος Παναγιωτόπουλος. Παρών.

Ο κ. Θεόδωρος Φορτσάκης. Παρών.

Ο κ. Στέργιος Γιαννάκης. Παρών.

Ο κ. Ιωάννης Αντωνιάδης. Παρών.

Ο κ. Ανδρέας Κατσανιώτης. Παρών.

Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας.

Επίσης, έχει υποβληθεί αίτηση διεξαγωγής ονομαστικής ψηφοφορίας επί της αρχής, επί των άρθρων 4, 7, 16, 22, 39, 40, 95, καθώς και επί της τροπολογίας με γενικό αριθμό 421 και ειδικό 16 από Βουλευτές του Λαϊκού Συνδέσμου – Χρυσή Αυγή, της οποίας το κείμενο έχει ως εξής:

( ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 609α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Θα αναγνώσω τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Νικόλαος Μιχαλολιάκος. Παρών.

Ο κ. Ιωάννης Αϊβατίδης. Παρών.

Η κ. Σωτηρία Βλάχου. Παρούσα.

Ο κ. Γεώργιος Γερμενής. Παρών.

Ο κ. Αντώνιος Γρέγος. Παρών.

Η κ. Ελένη Ζαρούλια. Παρούσα.

Ο κ. Παναγιώτης Ηλιόπουλος. Παρών.

Ο κ. Ευάγγελος Καρακώστας. Παρών.

Ο κ. Ηλίας Κασιδιάρης. Παρών.

Ο κ. Νικόλαος Κούζηλος. Παρών.

Ο κ. Δημήτριος Κουκούτσης. Παρών.

Ο κ. Ιωάννης Λαγός. Παρών.

Ο κ. Νικόλαος Μίχος. Παρών.

Ο κ. Κωνσταντίνος Μπαρμπαρούσης. Παρών.

Ο κ. Ηλίας Παναγιώταρος. Παρών.

Ο κ. Χρήστος Παππάς. Παρών.

Ο κ. Ιωάννης Σαχινίδης. Παρών.

Ο κ. Χρήστος Χατζησάββας. Παρών.

Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Λαϊκού Συνδέσμου – Χρυσή Αυγή.

Επίσης, για την ψήφιση του νομοσχεδίου επί της αρχής έχει υποβληθεί αίτηση διεξαγωγής ονομαστικής ψηφοφορίας από Βουλευτές της Δημοκρατικής Συμπαράταξης ΠΑΣΟΚ-ΔΗΜΑΡ, του Ποταμιού, καθώς και από τον Ανεξάρτητο Βουλευτή κ. Λεωνίδα Γρηγοράκο, της οποίας το κείμενο έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 611α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Θα αναγνώσω και τον κατάλογο των υπογραφόντων την αίτηση ονομαστικής, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Η κ. Χριστοφιλοπούλου Εύη. Παρούσα.

Ο κ. Τζελέπης Μιχαήλ. Παρών.

Ο κ. Μανιάτης Ιωάννης. Παρών.

Ο κ. Αρβανιτίδης Γεώργιος. Παρών.

Ο κ. Κουτσούκος Γιάννης. Παρών.

Ο κ. Κεγκέρογλου Βασίλειος. Παρών.

Ο κ. Κρεμαστινός Δημήτριος. Παρών.

Ο κ. Λοβέρδος Ανδρέας. Παρών.

Η κ. Κεφαλίδου Χαρά. Παρούσα.

Ο κ. Κωνσταντόπουλος Δημήτριος. Παρών.

Ο κ. Ψαριανός Γρηγόριος. Παρών.

Ο κ. Γρηγοράκος Λεωνίδας. Παρών.

Ο κ. Βενιζέλος Ευάγγελος. Παρών.

Ο κ. Μπαργιώτας Κωνσταντίνος. Παρών.

Ο κ. Παπαθεοδώρου Θεόδωρος. Παρών.

Ο κ. Αχμέτ Ιλχάν. Παρών.

Ο κ. Κωνσταντινόπουλος Οδυσσέας. Παρών.

Ο κ. Σκανδαλίδης Κωνσταντίνος. Παρών.

Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Δημοκρατικής Συμπαράταξης ΠΑΣΟΚ-ΔΗΜΑΡ, του Ποταμιού, καθώς και του Ανεξάρτητου κ. Λεωνίδα Γρηγοράκο.

Επίσης για την ψήφιση επί της αρχής, επί των άρθρων 2, 4, 5, 6, 7, 8, 9, 10, 11, 12, 14, 27, 28, 29, 35, 38, 39, 40, 41, 42, 43, 44, 48, 51, 56, 74, 75, 84, 92, 94, 96, 97, 98 και 113 και επί της τροπολογίας με γενικό αριθμό 421 και ειδικό 16 έχει υποβληθεί αίτηση διεξαγωγής ονομαστικής ψηφοφορίας από Βουλευτές του Κομμουνιστικού Κόμματος Ελλάδας, της οποίας το κείμενο έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 612α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Θα αναγνώσω στη συνέχεια τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Κουτσούμπας Δημήτριος. Παρών.

Η κ. Παπαρήγα Αλεξάνδρα. Παρούσα.

Ο κ. Βαρδαλής Αθανάσιος. Παρών.

Ο κ. Γκιόκας Ιωάννης. Παρών.

Ο κ. Δελής Ιωάννης. Παρών.

Η κ. Κανέλλη Λιάνα. Παρούσα.

Ο κ. Καραθανασόπουλος Νικόλαος. Παρών.

Ο κ. Κατσώτης Χρήστος. Παρών.

Ο κ. Λαμπρούλης Γεώργιος. Παρών.

Η κ. Μανωλάκου Διαμάντω. Παρούσα.

Ο κ. Μωραΐτης Νικόλαος. Παρών.

Ο κ. Παφίλης Αθανάσιος. Παρών.

Ο κ. Στεργίου Κωνσταντίνος. Παρών.

Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Κομμουνιστικού Κόμματος Ελλάδας.

Κύριοι συνάδελφοι, δέχεστε να συμπτύξουμε τις κατατεθείσες ονομαστικές ψηφοφορίες σε μία, για να τελειώσουμε γρηγορότερα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, συνεχίζεται η συνεδρίαση.

Θα διεξαχθεί ονομαστική ψηφοφορία επί της αρχής, επί των άρθρων 2, 4, 5, 6, 7, 8, 9, 10, 11, 12, 14, 16, 22, 27, 28, 29, 35, 38, 39, 40, 41, 42, 43, 44, 48, 51, 56, 74, 75, 84, 92, 94, 95, 96, 97, 98 και 113 και επί της τροπολογίας με γενικό αριθμό 421 και ειδικό 16 του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ενιαίο Σύστημα Κοινωνικής Ασφάλειας - Μεταρρύθμιση ασφαλιστικού-συνταξιοδοτικού συστήματος - Ρυθμίσεις φορολογίας εισοδήματος και τυχερών παιγνίων και άλλες διατάξεις».

Οι αποδεχόμενοι την αρχή του νομοσχεδίου, τα άρθρα και την τροπολογία λέγουν «ΝΑΙ».

Οι μη αποδεχόμενοι την αρχή του νομοσχεδίου, τα άρθρα και την τροπολογία λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου η κ. Αναστασία Γκαρά από τον ΣΥΡΙΖΑ και ο κ. Ιωάννης Κεφαλογιάννης από τη Νέα Δημοκρατία.

Επίσης, σας ενημερώνω ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής, επί των άρθρων του νομοσχεδίου και της τροπολογίας. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Δημήτριος Κρεμαστινός):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές έχουν ως εξής:

(ΑΛΛΑΓΗ ΣΕΛΙΔΑΣ)

( ΝΑ ΜΠΟΥΝ ΟΙ ΣΕΛΙΔΕΣ 618-620)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, σας ενημερώνω ότι έχουν έρθει στο Προεδρείο επιστολές των συναδέλφων κ. Νικολάου Μίχου, κ. Κωνσταντίνου Βλάση, κ. Φώφης Γενηματά, οι οποίες εκφράζουν πρόθεση ψήφου, καταχωρίζονται στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές έχουν ως εξής:

( ΑΛΛΑΓΗ ΣΕΛΙΔΑΣ)

( ΝΑ ΜΠΟΥΝ ΟΙ ΣΕΛΙΔΕΣ 622-624)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

Μέχρι να ολοκληρωθεί η καταμέτρηση, προχωρούμε στην ψήφιση των υπολοίπων άρθρων και των τροπολογιών.

Ερωτάται το Σώμα: Γίνεται δεκτό το άρθρο 1 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 1 έγινε δεκτό ως έχει κατά πλειοψηφία.

Το άρθρο 2 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό**.**

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Το άρθρο 4 έχει τεθεί σε ονομαστική ψηφοφορία.

Το άρθρο 5 έχει τεθεί σε ονομαστική ψηφοφορία.

Το άρθρο 6 έχει τεθεί σε ονομαστική ψηφοφορία.

Το άρθρο 7 έχει τεθεί σε ονομαστική ψηφοφορία.

Το άρθρο 8 έχει τεθεί σε ονομαστική ψηφοφορία.

Το άρθρο 9 έχει τεθεί σε ονομαστική ψηφοφορία.

Το άρθρο 10 έχει τεθεί σε ονομαστική ψηφοφορία.

Το άρθρο 11 έχει τεθεί σε ονομαστική ψηφοφορία.

Το άρθρο 12 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 13 ως έχει;

**ΠΟΛΛΟΙ ΒΟΥΛΕΥΤΕΣ**: Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 13 έγινε δεκτό ως έχει κατά πλειοψηφία.

Το άρθρο 14 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 15 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ :**Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 15 έγινε δεκτό ως έχει κατά πλειοψηφία.

Tο άρθρο 16 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 17 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό**.**

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό**.**

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 21 έγινε δεκτό ως έχει κατά πλειοψηφία.

Tο άρθρο 22 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 23 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό**.**

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 26 έγινε δεκτό ως έχει κατά πλειοψηφία.

Tο άρθρο 27 έχει τεθεί σε ονομαστική ψηφοφορία.

Tο άρθρο 28 έχει τεθεί σε ονομαστική ψηφοφορία.

Tο άρθρο 29 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 30 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 31 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 33 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 34 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 34 έγινε δεκτό ως έχει κατά πλειοψηφία.

Tο άρθρο 35 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 36 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 36 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 37 έγινε δεκτό ως έχει κατά πλειοψηφία.

Το άρθρο 38 έχει τεθεί σε ονομαστική ψηφοφορία.

Το άρθρο 39 έχει τεθεί σε ονομαστική ψηφοφορία.

Το άρθρο 40 έχει τεθεί σε ονομαστική ψηφοφορία.

Το άρθρο 41 έχει τεθεί σε ονομαστική ψηφοφορία.

Το άρθρο 42 έχει τεθεί σε ονομαστική ψηφοφορία.

Το άρθρο 43 έχει τεθεί σε ονομαστική ψηφοφορία.

Το άρθρο 44 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 45 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 45 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 46 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 46 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 47 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Το άρθρο 48 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 49 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 49 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 50, όπως τροποποιήθηκε από τον κύριο Υπουργό;

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, το άρθρο 50 αποσύρθηκε.

**ΠΡΟΕΔΡΕΥΩΝ (Δημήτριος Κρεμαστινός):** Δεν αποσύρθηκε, κύριε Κατσώτη. Εδώ εμφανίζεται ότι τροποποιήθηκε από τον κύριο Υπουργό.

**ΧΡΗΣΤΟΣ ΚΑΤΣΩΤΗΣ:** Αν δεν αποσύρθηκε, ψηφίζω «ΝΑΙ».

**ΠΡΟΕΔΡΕΥΩΝ (Δημήτριος Κρεμαστινός):** «ΝΑΙ» ψηφίζετε; Το άρθρο 50, όπως τροποποιήθηκε από τον κύριο Υπουργό, δεν έχει αποσυρθεί.

**ΧΡΗΣΤΟΣ ΚΑΤΣΩΤΗΣ:** Το έχει σβήσει όμως εντελώς για την ευθύνη των μετόχων, κύριε Πρόεδρε. Το έχει σβήσει εντελώς! Και αυτό που γράφει είναι για την ΟΚΕ. Δεν έχει καμμία σχέση η ΟΚΕ με τους μετόχους που έχουν ευθύνη απέναντι στις απαιτήσεις των εργαζομένων.

**ΠΡΟΕΔΡΕΥΩΝ (Δημήτριος Κρεμαστινός):** Αυτό, όμως, πρέπει να το δούμε από τα Πρακτικά. Τροποποιήθηκε, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Τότε, κύριε Πρόεδρε, να δώσω μια διευκρίνιση για τα Πρακτικά.

Επειδή στο σπλάχνο που έχω μπροστά μου στο άρθρο 50 που αφορούσε την ευθύνη και των μετόχων για τις απαιτήσεις των εργαζομένων, έχει διαγραφεί και η σημείωση που έχει δίπλα αφορά την ΟΚΕ που δεν έχει καμμία σχέση με αυτό που είχε το άρθρο αρχικά. Γι’ αυτό λέω ότι αφού αυτό αποσύρθηκε, εμείς δεν το ψηφίζουμε.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, αυτό είναι. Έχει τροποποιηθεί το άρθρο!

**ΠΡΟΕΔΡΕΥΩΝ (Δημήτριος Κρεμαστινός):** Έχει τροποποιηθεί. Όμως, ο κ. Κατσώτης επιμένει.

Εάν δεν το ψηφίζετε, κύριε Κατσώτη, δεν υπάρχει πρόβλημα.

**ΧΡΗΣΤΟΣ ΚΑΤΣΩΤΗΣ:** Δεν το ψηφίζουμε, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Προχωράμε, λοιπόν, στην ψήφιση του άρθρου 50.

Ερωτάται το Σώμα: Γίνεται δεκτό το άρθρο 50, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 50 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Το άρθρο 51 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 52 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 52 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 53, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 53 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 54 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 54 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 55 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 55 έγινε δεκτό ως έχει κατά πλειοψηφία.

Το άρθρο 56 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 57, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 57 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 58 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 58 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 59 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 59 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 60 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 60 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 61 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 61 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 62 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 62 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 63 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 63 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 64 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 64 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 65, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 65 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 66 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 66 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 67 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 67 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 68 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 68 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 69 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 69 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 70 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 70 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 71 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 71 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 72 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 72 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 73 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς, το άρθρο 73 έγινε δεκτό ως έχει κατά πλειοψηφία.

Το άρθρο 74 έχει τεθεί σε ονομαστική ψηφοφορία.

Το άρθρο 75 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 76 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 76 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 77 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 77 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 78 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 78 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 79 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 79 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 80 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 80 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 81 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 81 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 82 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 82 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 83 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 83 έγινε δεκτό ως έχει κατά πλειοψηφία.

Το άρθρο 84 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 85 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 85 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 86 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 86 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 87 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 87 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 88 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 88 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 89 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 89 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 90 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 90 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 91 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 91 έγινε δεκτό ως έχει κατά πλειοψηφία.

Το άρθρο 92 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 93 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 93 έγινε δεκτό ως έχει κατά πλειοψηφία.

Το άρθρο 94 έχει τεθεί σε ονομαστική ψηφοφορία.

Το άρθρο 95 έχει τεθεί σε ονομαστική ψηφοφορία.

Το άρθρο 96 έχει τεθεί σε ονομαστική ψηφοφορία.

Το άρθρο 97 έχει τεθεί σε ονομαστική ψηφοφορία.

Το άρθρο 98 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 99 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 99 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 100 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 100 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 101 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 101 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 102, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 102 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 103 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 103 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 104 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 104 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 105 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς, το άρθρο 105 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 106 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 106 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 107 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 107 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 108 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 108 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 109 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 109 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 110 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 110 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 111 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 111 έγινε δεκτό ως έχει κατά πλειοψηφία.

Το άρθρο 112 αποσύρθηκε από τον κύριο Υπουργό.

Ερωτάται το Σώμα: Γίνεται δεκτό το άρθρο 113 -παλαιό 114- όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 113 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 418 και ειδικό 13 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 418 και ειδικό 13 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 419 και ειδικό 14 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 419 και ειδικό 14 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 420 και ειδικό 15 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 420 και ειδικό 15 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 422 και ειδικό 17 όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτή, δεκτή.

**ΗΛΙΑΣ ΠΑΝΑΓΙΩΤΑΡΟΣ:** Παρών.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 422 και ειδικό 17 έγινε δεκτή, όπως τροποποιήθηκε από τον κύριο Υπουργό κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 423 και ειδικό 18 όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 423 και ειδικό 18 έγινε δεκτή, όπως τροποποιήθηκε από τον κύριο Υπουργό κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 398 και ειδικό 2 όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτή, δεκτή.

**ΗΛΙΑΣ ΠΑΝΑΓΙΩΤΑΡΟΣ:** Παρών.

**ΧΡΗΣΤΟΣ ΚΑΤΣΩΤΗΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 398 και ειδικό 2 έγινε δεκτή, όπως τροποποιήθηκε από τον κύριο Υπουργό κατά πλειοψηφία και εντάσσεται στα άρθρα 7, 9, 27, 29 και 35.

Ερωτάται το Σώμα: Γίνεται δεκτή η τροπολογία με γενικό αριθμό 402 και ειδικό 3 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 402 και ειδικό 3 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 407 και ειδικό 6 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Παρών.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 407 και ειδικό 6 έγινε δεκτή ως έχει κατά πλειοψηφία και εντάσσεται σε ειδικό άρθρο του νομοσχεδίου.

Ερωτάται το Σώμα: Γίνεται δεκτή η τροπολογία με γενικό αριθμό 408 και ειδικό 7 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτή, δεκτή.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Παρών.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 408 και ειδικό 7 έγινε δεκτή ως έχει κατά πλειοψηφία και εντάσσεται στα άρθρα 7,9 και 27 του νομοσχεδίου.

Ερωτάται το Σώμα: Γίνεται δεκτή η τροπολογία με γενικό αριθμό 411 και ειδικό 8 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτή, δεκτή.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 411 και ειδικό 8 έγινε δεκτή ως έχει κατά πλειοψηφία και εντάσσεται στο άρθρο 102 του νομοσχεδίου.

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Επί της αρχής του νομοσχεδίου εψήφισαν συνολικά 296 Βουλευτές.

Υπέρ της αρχής του νομοσχεδίου δηλαδή «ΝΑΙ», εψήφισαν 153 Βουλευτές.

Κατά της αρχής του νομοσχεδίου, δηλαδή «ΟΧΙ», εψήφισαν 143 Βουλευτές.

Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ενιαίο Σύστημα Κοινωνικής Ασφάλειας - Μεταρρύθμιση ασφαλιστικού - συνταξιοδοτικού συστήματος – Ρυθμίσεις φορολογίας εισοδήματος και τυχερών παιγνίων και άλλες διατάξεις» έγινε δεκτό επί της αρχής κατά πλειοψηφία.

Επί του άρθρου 2 ψήφισαν συνολικά 296 Βουλευτές

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 2 ως έχει έγινε δεκτό ως έχει κατά πλειοψηφία.

Επί του άρθρου 4 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 5 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 5 έγινε δεκτό ως έχει κατά πλειοψηφία.

Επί του άρθρου 6 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 6 έγινε δεκτό ως έχει κατά πλειοψηφία.

Επί του άρθρου 7 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 7 έγινε δεκτό ως έχει κατά πλειοψηφία.

Επί του άρθρου 8 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 8 έγινε δεκτό ως έχει κατά πλειοψηφία.

Επί του άρθρου 9 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 9 έγινε δεκτό ως έχει κατά πλειοψηφία.

Επί του άρθρου 10 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 10 έγινε δεκτό ως έχει κατά πλειοψηφία.

Επί του άρθρου 11 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 11 έγινε δεκτό ως έχει κατά πλειοψηφία.

Επί του άρθρου 12 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 12 έγινε δεκτό ως έχει κατά πλειοψηφία.

Επί του άρθρου 14 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 14 έγινε δεκτό ως έχει κατά πλειοψηφία.

Επί του άρθρου 16 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 16 έγινε δεκτό ως έχει κατά πλειοψηφία.

Επί του άρθρου 22 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 22 έγινε δεκτό ως έχει κατά πλειοψηφία.

Επί του άρθρου 27 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 27 έγινε δεκτό ως έχει κατά πλειοψηφία.

Επί του άρθρου 28 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 28 έγινε δεκτό ως έχει κατά πλειοψηφία.

Επί του άρθρου 29 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 29 έγινε δεκτό ως έχει κατά πλειοψηφία.

Επί του άρθρου 35 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 35 έγινε δεκτό ως έχει κατά πλειοψηφία.

Επί του άρθρου 38 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 70 Βουλευτές.

ΠΑΡΩΝ εψήφισαν 73 Βουλευτές

Συνεπώς το άρθρο 38 έγινε δεκτό ως έχει κατά πλειοψηφία.

Επί του άρθρου 39 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 39 έγινε δεκτό ως έχει κατά πλειοψηφία.

Επί του άρθρου 40 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 40 έγινε δεκτό ως έχει κατά πλειοψηφία.

Επί του άρθρου 41 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 41 έγινε δεκτό ως έχει κατά πλειοψηφία.

Επί του άρθρου 42 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 42 έγινε δεκτό ως έχει κατά πλειοψηφία.

Επί του άρθρου 43 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 43 έγινε δεκτό ως έχει κατά πλειοψηφία.

Επί του άρθρου 44 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 44 έγινε δεκτό ως έχει κατά πλειοψηφία.

Επί του άρθρου 48 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 48 έγινε δεκτό ως έχει κατά πλειοψηφία.

Επί του άρθρου 51 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 51 έγινε δεκτό ως έχει κατά πλειοψηφία.

Επί του άρθρου 56 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 56 έγινε δεκτό ως έχει κατά πλειοψηφία.

Επί του άρθρου 74 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 74 έγινε δεκτό ως έχει κατά πλειοψηφία.

Επί του άρθρου 75 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 75 έγινε δεκτό ως έχει κατά πλειοψηφία.

Επί του άρθρου 84 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 84 έγινε δεκτό ως έχει κατά πλειοψηφία.

Επί του άρθρου 92 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 92 έγινε δεκτό ως έχει κατά πλειοψηφία.

Επί του άρθρου 94 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 94 έγινε δεκτό ως έχει κατά πλειοψηφία.

Επί του άρθρου 96 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 96 έγινε δεκτό ως έχει κατά πλειοψηφία

Επί του άρθρου 97 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 97 έγινε δεκτό ως έχει κατά πλειοψηφία

Επί του άρθρου 98 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 98 έγινε δεκτό ως έχει κατά πλειοψηφία

Επί του άρθρου 113 εψήφισαν συνολικά 296 Βουλευτές.

Υπέρ του άρθρου, δηλαδή «ΝΑΙ», εψήφισαν 153 Βουλευτές.

Κατά του άρθρου, δηλαδή «ΟΧΙ», εψήφισαν 143 Βουλευτές.

Συνεπώς το άρθρο 113 έγινε δεκτό ως έχει κατά πλειοψηφία.

Επί της τροπολογίας με γενικό αριθμό 421 και ειδικό 16 εψήφισαν συνολικά 296 Βουλευτές.

Υπέρ της τροπολογίας, δηλαδή «ΝΑΙ», εψήφισαν 153 Βουλευτές.

Κατά της τροπολογίας, δηλαδή «ΟΧΙ», εψήφισαν 143 Βουλευτές.

Συνεπώς η τροπολογία με γενικό αριθμό 421 και ειδικό 16 έγινε δεκτή ως έχει κατά πλειοψηφία.

(Το πρωτόκολλο της διεξαχθείσης ονομαστικής ψηφοφορίας καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ ΤΟ ΠΡΩΤΟΚΟΛΛΟ ΨΗΦΟΦΟΡΊΑΣ ΣΕΛ 683 α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ενιαίο Σύστημα Κοινωνικής Ασφάλειας-Μεταρρύθμιση ασφαλιστικού-συνταξιοδοτικού συστήματος - Ρυθμίσεις φορολογίας εισοδήματος και τυχερών παιγνίων και άλλες διατάξεις» έγινε δεκτό επί της αρχής και επί των άρθρων.

Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο στο σύνολό του;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Δεκτό, δεκτό.

**ΒΑΣΙΛΕΙΟΣ ΟΙΚΟΝΟΜΟΥ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κατά πλειοψηφία.

**ΧΡΗΣΤΟΣ ΚΑΤΣΩΤΗΣ:** Κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατά πλειοψηφία.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κατά πλειοψηφία.

**ΠΡΟΕΔΡΕΥΩΝ (Δημήτριος Κρεμαστινός):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς, το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ενιαίο Σύστημα Κοινωνικής Ασφάλειας-Μεταρρύθμιση ασφαλιστικού-συνταξιοδοτικού συστήματος - Ρυθμίσεις φορολογίας εισοδήματος και τυχερών παιγνίων και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(ΝΑ ΜΠΕΙ ΤΟ ΝΟΜΟΣΧΕΔΙΟ ΣΕΛ 685 α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς, το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 1.29΄ λύεται η συνεδρίαση για τη Δευτέρα 9 Μαΐου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**