ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΔ΄

Δευτέρα 17 Μαΐου 2021

Αθήνα, σήμερα στις 17 Μάϊου 2021, ημέρα Δευτέρα και ώρα 16.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ.ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλησπέρα σας! Αρχίζει η συνεδρίαση.

Πριν εισέλθουμε στο σκέλος των επικαίρων ερωτήσεων, θα ήθελα να διαβάσω δύο ανακοινώσεις.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης «Μεταρρυθμίσεις αναφορικά με τις σχέσεις γονέων και τέκνων και άλλα ζητήματα του οικογενειακού δικαίου».

Επίσης, η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Ανάπτυξης και Επενδύσεων: «Παραγωγή, εξαγωγή και διάθεση τελικών προϊόντων φαρμακευτικής κάνναβης του είδους Cannabis Sativa L περιεκτικότητας σε τετραϋδροκανναβινόλη (THC) άνω του 0,2%».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ο Γενικός Γραμματέας Κοινοβουλευτικών και Νομικών Θεμάτων κ. Στυλιανός-Ιωάννης Κουτνατζής μας ενημερώνει ότι σήμερα, Δευτέρα 17 Μαΐου 2021, οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 744/10-5-2021 επίκαιρη ερώτηση θα απαντηθεί από τον Υπουργό Οικονομικών κ. Χρήστο Σταϊκούρα.

Η υπ’ αριθμόν 745/10-5-2021 και υπ’ αριθμόν 748/10-5-2021 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Κωνσταντίνο Σκρέκα.

Η υπ’ αριθμόν 724/10-5-2021 και η υπ’ αριθμόν 742/10-5-2021 επίκαιρες ερωτήσεις θα απαντηθούν από τον Υπουργό Ψηφιακής Διακυβέρνησης Κυριάκο Πιερρακάκη.

Η υπ’ αριθμόν 727/10-5-2021 επίκαιρη ερώτηση και η υπ’ αριθμόν 4558/25-2-2021 ερώτηση (κατ’ άρθρον 130, παράγραφος 5 Κανονισμού της Βουλής) θα απαντηθούν από τον Υπουργό Υποδομών και Μεταφορών κ. Κωνσταντίνο Καραμανλή.

Η υπ’ αριθμόν 726/10-5-2021 επίκαιρη ερώτηση θα απαντηθεί από τον Αναπληρωτή Υπουργό Οικονομικών κ. Θεόδωρο Σκυλακάκη.

Η υπ’ αριθμόν 722/10-5-2021, η υπ’ αριθμόν 723/10-5-2021 και η υπ’ αριθμόν 746/10-5-2021 επίκαιρες ερωτήσεις, καθώς και η υπ’ αριθμόν 4327/18-2-2021 και η υπ’ αριθμόν 4760/3-3-2021 ερωτήσεις (κατ’ άρθρον 130, παράγραφος 5 Κανονισμού της Βουλής) θα απαντηθούν από τον αναπληρωτή Υπουργό Υγείας κ. Βασίλειο Κοντοζαμάνη.

Η υπ’ αριθμόν 750/10-5-2021 επίκαιρη ερώτηση θα απαντηθεί από τον Υφυπουργό στον Πρωθυπουργό κ. Θεόδωρο Λιβάνιο.

Η υπ’ αριθμόν 736/10-5-2021 και η υπ’ αριθμόν 740/10-5-2021 επίκαιρες ερωτήσεις θα απαντηθούν από τον Υφυπουργό Οικονομικών κ. Απόστολο Βεσυρόπουλο.

Η υπ’ αριθμόν 4358/19-2-2021 ερώτηση (κατ’ άρθρον 130, παράγραφος 5 Κανονισμού της Βουλής) θα απαντηθεί από τον Υφυπουργό Οικονομικών κ. Γεώργιο Ζαββό.

Η υπ’ αριθμόν 741/10-5-2021 επίκαιρη ερώτηση θα κρατηθεί από τον Υφυπουργό Προστασίας του Πολίτη κ. Νικόλαο Χαρδαλιά.

Η υπ’ αριθμόν 725/10-5-2021 και η υπ’ αριθμόν 747/10-5-2021 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Οικονόμου.

Η υπ’ αριθμόν 728/10-5-2021 επίκαιρη ερώτηση που απευθύνεται προς τον Υπουργό Οικονομικών κ. Χρήστο Σταϊκούρα και η υπ’ αριθμόν 743/10-5-2021 επίκαιρη ερώτηση που απευθύνεται στην Υπουργό Πολιτισμού και Αθλητισμού κυρία Στυλιανή Μενδώνη δεν θα απαντηθούν λόγω αναρμοδιότητας.

Όπως βλέπετε, κυρίες και κύριοι συνάδελφοι και κύριοι υπουργοί έχουμε μακρύ δρόμο. Είναι πάρα πολλές οι ερωτήσεις. Θα παρακαλέσω θερμά για την τήρηση του χρόνου.

Ξεκινάμε με την όγδοη τη με αριθμό 744/10-5-2021 επίκαιρη ερώτηση του δεύτερου κύκλου του Βουλευτή Επικρατείας του ΣΥΡΙΖΑ - Προοδευτική Συμμαχία κ. Παναγιώτη (Πάνου) Σκουρλέτη προς τον Υπουργό Οικονομικών, με θέμα: «Κίνδυνος για το μέλλον του Ομίλου εταιρειών Ελληνικά Πετρέλαια (ΕΛΠΕ Α.Ε.) - Απεμπόληση δικαιωμάτων του Δημοσίου και των εργαζομένων στη διοίκηση».

Κύριε Σκουρλέτη έχετε τον λόγο για την πρωτολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε και χρόνια σας πολλά. Χρόνια πολλά, κύριε Υπουργέ.

Σε μια εταιρεία σαν τα ΕΛΠΕ, του ειδικού ρόλου και της δεσπόζουσας θέσης που έχει όχι μόνο για την ελληνική οικονομία, αλλά συνολικά για τη νοτιοανατολική Ευρώπη, ένα εργαλείο αναπτυξιακό, ένα εργαλείο που εξυπηρετεί την υπόθεση της ενεργειακής ασφάλειας, έχετε σκεφτεί τι σημαίνει να ανατρέπεται μια συμφωνία μετόχων που ισχύει εδώ και χρόνια εις βάρος του δημοσίου που θεωρητικά τουλάχιστον εκπροσωπείτε εσείς ως Υπουργός Οικονομικών; Γιατί τι άλλο είναι το γεγονός ότι έρχεστε να ανατρέψετε αυτήν την αρχική συμφωνία μετόχων μειώνοντας τη συμμετοχή στη διοίκηση των εκπροσώπων του δημοσίου, ανατρέποντας τις ισορροπίες, χαρίζοντας ουσιαστικά δικαιώματα κατοχυρωμένα στο δημόσιο και μαζί με αυτά το μείζον θέμα του μάνατζμεντ που σε κάθε περίπτωση από μόνο του προσδίδει μια επιπλέον αξία -15-20% λέει η αγορά- στην αξία που κατέχει στο 35,5% που κατέχει το ελληνικό δημόσιο;

Όλα αυτά γιατί; Στο όνομα ενός νόμου που ψηφίστηκε πρόσφατα, το 2020, σχετικά με την εταιρική διακυβέρνηση, αλλά σε καμία περίπτωση όλα όσα υπάρχουν μέσα στον νόμο δεν μεταφράζονται σε αυτήν την αλλαγή που δείχνει ότι εδώ πέρα υπάρχει μια ειλημμένη απόφαση, μια προσυνεννόηση πριν τις εκλογές της Κυβέρνησής σας με τα συγκεκριμένα επιχειρηματικά συμφέροντα που οδηγούν όμως το δημόσιο στο να απεμπολήσει τα δικαιώματά του, που οδηγούν στην υπονόμευση του δημόσιου συμφέροντος. Μαζί με αυτά βεβαίως, μαζί με τα νερά πετάμε και το μωρό, βγάζουμε και τους εργαζόμενους έξω. Ποια αντίληψη επιβάλλει σε μια τέτοιου μεγέθους επιχείρηση, σε έναν τέτοιο ενεργειακό όμιλο να μην εκπροσωπούνται η διοίκηση με τους χιλιάδες εργαζόμενους η διοίκηση, οι εργαζόμενοι και οι εκπρόσωποί τους; Ποια διεθνής πρακτική τέτοια υπάρχει παρόμοια;

Αντί αυτών και ολοκληρώνω, κύριε Πρόεδρε, ακούμε για σχέδια για δημιουργία μιας holding εταιρείας έξω από την Ελλάδα που θα διευκολύνει ενδεχόμενη συμμετοχή τρίτων στο επιχειρηματικό σχήμα. Αυτά τι σχέση έχουν με τα εθνικά συμφέροντα, τα ενεργειακά συμφέροντα, το δημόσιο συμφέρον αυτής της χώρας; Οφείλετε να μας απαντήσετε. Αλλιώς είστε έκθετος ως εκπρόσωπος βεβαίως, ως Υπουργός Οικονομικών εσείς -όχι στενά προσωπικά-, η Κυβέρνηση και η πολιτική της.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο Υπουργός Οικονομικών, ο κ. Σταϊκούρας, για τη δική του πρωτολογία.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε.

Κύριε συνάδελφε, θα απαντήσω στο πρώτο σκέλος που θίξατε και εσείς του ερωτήματός σας. Το δεύτερο κομμάτι που είναι το στρατηγικό πλάνο, προφανώς έχω την απάντηση εδώ, αλλά επειδή ακολουθεί συναφής ερώτηση συναδέλφου σας προς τον Υπουργό τον κ. Σκρέκα θα τοποθετηθεί ο κ. Σκρέκας. Θέλω να είμαι πολύ αναλυτικός σ’ αυτά που είπατε γιατί ξεχνάτε κάτι πολύ βασικό, τον νόμο του 2018 και από εκεί ξεκινούν όλα.

Το Διοικητικό Συμβούλιο της εταιρείας «Ελληνικά Πετρέλαια» αποφάσισε τη σύγκληση έκτακτης γενικής συνέλευσης των μετόχων της εταιρείας στις 20 Μαΐου με θέμα ημερήσιας διάταξης την τροποποίηση των άρθρων του καταστατικού της εταιρείας μεταξύ άλλων -όπως γράφεται και στο ερώτημά σας- και του άρθρου 20 που ρυθμίζει τον διορισμό και την εκλογή των μελών του διοικητικού συμβουλίου της εταιρείας. Η εταιρεία απευθυνόμενη προς τους μετόχους της ενόψει της γενικής συνέλευσης τονίζει την αναγκαιότητα τροποποίησης του συγκεκριμένου άρθρου για λόγους συμμόρφωσης στο ισχύον εταιρικό δίκαιο -θα επανέλθω- προς την κατεύθυνση βελτίωσης της ανεξαρτησίας του διοικητικού συμβουλίου και της συνολικής αναβάθμισης της αξιοπιστίας και της θέσης της εταιρείας στην ελληνική κεφαλαιαγορά.

Όπως γνωρίζετε -το υπαινιχθήκατε- οι νέες προβλέψεις περί εταιρικής διακυβέρνησης τίθενται καθολικά και υποχρεωτικά σε ισχύ από τις εισηγμένες σε ρυθμιζόμενη αγορά στην Ελλάδα ανώνυμες εταιρείες στις 17 Ιουλίου, δηλαδή δώδεκα μήνες μετά τη δημοσίευση του νόμου. Αυτές οι προβλέψεις -εδώ είναι η ουσία του θέματος- λειτουργούν συμπληρωματικά με αυτές του ν.4548/2018 περί ανωνύμων εταιρειών που ψηφίστηκε από τη διακυβέρνηση ΣΥΡΙΖΑ. Αυτός είναι ο κορυφαίος νόμος.

Ο πρόσφατος νόμος για την εταιρική διακυβέρνηση, ο ν.4706/2020 που αναφερθήκατε διατήρησε την υφιστάμενη με τον ν.3016/2002 διάκριση των μελών του διοικητικού συμβουλίου σε εκτελεστικά, μη εκτελεστικά και ανεξάρτητα μη εκτελεστικά μέλη και ενίσχυσε τον ρόλο των ανεξάρτητων μη εκτελεστικών μελών.

Επ’ αφορμή συνεπώς της επικείμενης προθεσμίας, συμμόρφωσης με το νέο πλαίσιο για την εταιρική διακυβέρνηση -σωστά το λέτε- το καταστατικό των ΕΛΠΕ χρήζει προσαρμογής με διατάξεις -ποιανού νόμου, όμως;- του ν.4548/2018 σχετικά με την εκλογή μελών του διοικητικού συμβουλίου, ώστε να καταστεί εφικτή εν συνεχεία και η προσαρμογή του με το νέο πλαίσιο για την εταιρική διακυβέρνηση. Δηλαδή, καθίσταται απαραίτητη η τροποποίηση των άρθρων του καταστατικού της εταιρείας ώστε αυτά να εναρμονιστούν με τις διατάξεις πρωτίστως του νόμου περί ανωνύμων εταιρειών του 2018 και δευτερευόντως και συμπληρωματικά με αυτές του νέου νόμου περί εταιρικής διακυβέρνησης το 2020.

Ειδικότερα, να είμαστε πολύ σαφείς σε αυτήν την Αίθουσα, το ισχύον άρθρο 20 του καταστατικού που ρυθμίζει τη σύνθεση του διοικητικού συμβουλίου σήμερα προβλέπει ότι το διοικητικό συμβούλιο αποτελείται από δεκατρία μέλη με πενταετή θητεία. Εξ αυτών -το λέτε και στην ερώτησή σας- επτά διορίζονται από το δημόσιο, δύο μέλη από τον μέτοχο την Paneuropean Oil και Industrial Holdings, δύο μέλη είναι εκπρόσωποι των εργαζομένων -θα επανέλθω στη δευτερολογία μου για τους εργαζόμενους- και εκλέγονται από αυτούς και δύο μέλη είναι εκπρόσωποι των μετόχων της μειοψηφίας που διορίζονται από την ειδική γενική συνέλευση των υπολοίπων μελών της μειοψηφίας.

Με την προτεινόμενη από το διοικητικό συμβούλιο της ΕΛΠΕ τροποποίηση του άρθρου 20 απαλείφονται οι προβλέψεις περί απευθείας διορισμού από μετόχους της εταιρείας και ορισμού από τους εργαζόμενους κατόπιν εκλογής μελών του διοικητικού συμβουλίου. Εφόσον η γενική συνέλευση υπερψηφίσει και θέσει σε ισχύ το νέο σχέδιο καταστατικού που προβλέπεται από τον νόμο του 2018, το νέο διοικητικό συμβούλιο θα αποτελείται εν τέλει από έντεκα μέλη τα οποία θα εκλέγονται στο σύνολό τους από τη γενική συνέλευση των μετόχων σύμφωνα με τις διατάξεις του ν.4548 του 2018. Γι’ αυτόν τον νόμο μιλάμε. Τα δε ανεξάρτητα μη εκτελεστικά μέλη του διοικητικού συμβουλίου δεν θα υπολείπονται του ενός τρίτου του συνολικού αριθμού των μελών του σύμφωνα με τον ν.4706 του 2020 περί εταιρικής διακυβέρνησης.

Συνεπώς – και κλείνω την πρωτολογία μου- το διοικητικό συμβούλιο της ΕΛΠΕ με γνώμονα, όπως υποστηρίζει και το ίδιο, την πιστή τήρηση των προβλέψεων του νόμου 4548/2018 επέλεξε να θέσει προς έγκριση στη γενική συνέλευση την εκλογή του συνόλου των μελών του προς αυτήν. Κατά τον τρόπο αυτό και μέσα από μια σειρά άλλων τροποποιήσεων, σύμφωνα πάντα με την εταιρεία, αίρονται ασυμβατότητες του καταστατικού που δρουν αποτρεπτικά στην προσέλκυση νέων επενδύσεων. Άρα, ο βασικός νόμος πάνω στον οποίον στηρίζονται οι αλλαγές είναι ο νόμος του 2018 της Κυβέρνησης του ΣΥΡΙΖΑ.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Τον λόγο τώρα έχει για τη δευτερολογία του ο κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Υπουργέ, περίμενα να μου απαντήσετε ως Υπουργός Οικονομικών. Να μου παρουσιάσετε την πολιτική βούληση της κυβέρνησης. Προφανώς δεν θέλετε γιατί θέλετε να την αποκρύψετε. Ήρθατε εδώ και μιλήσατε περισσότερο ως ένας καθηγητής εταιρικού δικαίου. Δεν είναι ο ρόλος σας αυτός. Γιατί και αυτός να ήταν ο ρόλος σας μάλλον δεν τον ασκείτε καλά. Σε καμία περίπτωση ο νόμος του 2018 αλλά ακόμα και του 2020 δεν δίνουν τη δυνατότητα μιας τέτοιας ερμηνείας, δηλαδή της μείωσης των μελών του διοικητικού συμβουλίου και της ανατροπής της βασικής συμφωνίας των μετόχων. Η βασική συμφωνία των μετόχων ήταν η πολιτική βούληση τότε της πολιτείας στο πλαίσιο της συγχώνευσης της ΠΕΤΡΟΛΑ με τα Ελληνικά Πετρέλαια. Αφήστε. Και γι’ αυτά θα μπορούσαμε να μιλήσουμε πάρα πολύ σε ποιανού το όφελος τελικά υπήρξε αυτή η τότε ιδιόμορφη ιδιωτικοποίηση. Αυτή βέβαια είναι μια πολύ παλιά παράδοση της δικιάς σας παράταξης. Να δουλεύετε πάντοτε για τους ιδιώτες. Ο λαός, όμως, δεν σας εξέλεξε γι’ αυτό. Στο πρόγραμμά σας δεν λέτε ότι θα εκχωρήσετε το management στους ιδιώτες. Δεν το λέτε πουθενά. Για ιδιωτικοποίηση λέτε. Αλλά ακόμη και αυτό το επικίνδυνο και αντικοινωνικό σχέδιο της ιδιωτικοποίησης των ΕΛΠΕ που εξακολουθεί ακόμα να υπάρχει πάνω στο τραπέζι, το υπονομεύετε. Διότι ακριβώς εκχωρείτε προηγουμένως το management. Άρα, έχετε μια απώλεια κατά επιεικείς υπολογισμούς άνω των 100 εκατομμυρίων από την αξία των μετοχών που αντιστοιχεί στο ελληνικό δημόσιο.

Είναι θέμα απιστίας αυτό εις βάρος των συμφερόντων του ελληνικού δημοσίου; Απαντήστε μου. Είναι θέμα απιστίας; Αυτά λύνονται μέσα από πολιτική βούληση. Ποιο είναι, λοιπόν, το σχέδιό σας; Η εξυπηρέτηση του συγκεκριμένου ιδιώτη που κατέχει ποσοστό γύρω στο 45% της PANEUROPEAN. Ίσως ο κ. Σκρέκας ξέρει να μας πει ακριβώς πόσο έχει πάει αυτή τη στιγμή. Είναι ο συγκεκριμένος όμιλος συμφερόντων Λάτση. Αυτόν εξυπηρετείτε. Αυτός είναι η δική σας προτεραιότητα. Σε καμία περίπτωση όλα τα άλλα που μας είπατε, που ήταν μια νομικίστικη αλχημεία, δεν δικαιολογούν αυτό που κάνετε αυτή τη στιγμή εις βάρος του ελληνικού δημοσίου και των συμφερόντων του. Υπάρχει σε αυτή τη χώρα λοιπόν, εθνική ενεργειακή πολιτική; Υπάρχουν ευρύτερα γεωστρατηγικά συμφέροντα; Γιατί τα υπονομεύετε μέσα απ΄ αυτή την πράξη που κάνετε αυτή τη στιγμή; Ποιος σας δίνει αυτήν την εντολή. Η ψήφος του ελληνικού λαού των προηγούμενων εκλογών, του Ιουλίου του 2019 είπε ότι πρέπει να μεταχειριστείτε έτσι την δημόσια περιουσία; Διότι εκφεύγει οποιωνδήποτε δημόσιων μέχρι τώρα αναφορών, σχεδιασμών και προεκλογικών σας θέσεων αυτό που πάτε να κάνετε αυτή τη στιγμή. Είναι κατάφωρα εις βάρος των συμφερόντων του ελληνικού δημοσίου.

Κατά συνέπεια, κύριε Υπουργέ, πρέπει να σταματήσει αυτή η διαδικασία. Το δε ισχύον καταστατικό ήταν σε πλήρη εναρμόνιση με το νόμο του 2018 και αναφέρεται μέσα, άρα δεν υπάρχει κανένας λόγος. Αλλά ακόμα κι αν κατά οποιαδήποτε ερμηνεία υπήρχε ανάγκη να αλλάξουν ορισμένα πράγματα θα μπορούσαν να γίνουν μέσα από αύξηση των μελών του διοικητικού συμβούλιου έτσι ώστε να μην ανατρέπονται εις βάρος του δημοσίου οι συσχετισμοί εντός της διοίκησης και να πληρούνται και οι προϋποθέσεις συμμετοχής των ανεξάρτητων μελών στη διοίκηση.

Τέλος, ολοκληρώνω. Κάντε τη σύγκριση που ξέρει η ελληνική κοινωνία, όλη η αγορά, ανάμεσα στην περίοδο του ιδιωτικού management μέχρι το 2014 και του δημόσιου management από το 2015 μέχρι το 2019. Ανάμεσα σε αυτούς που όρισε ως διοίκηση η δικιά μας κυβέρνηση και αυτούς οι οποίοι είναι τώρα ή ήταν πριν το 2015. Η διαφορά είναι κέρδη με ζημιές. Κερδοφορία χωρίς προηγούμενο στην ιστορία του ομίλου διότι υπήρξαν άνθρωποι οι οποίοι τιμούσαν τον ρόλο τους και δεν δούλευαν για το σχέδιο του άλλου επενδυτή και μετόχου του οποίου βεβαίως η αξιοπιστία ελέγχεται, όπως θα ξέρετε πολύ καλά εκ της θέσεώς σας, για την εν γένει επιχειρηματική του υπόσταση και δραστηριότητα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο Υπουργός, κ. Σταϊκούρας για τη δευτερολογία του.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, θα μου επιτρέψετε εγώ να μην αερολογώ αλλά να παραμείνω συγκεκριμένος. Και θα παραμείνω συγκεκριμένος για να κατανοήσουμε όλοι ακριβώς την ουσία του θέματος γιατί στην ερώτησή σας δεν υπήρχε το 2018. Σιγά-σιγά βάζετε το 2018. Λέτε τώρα ότι υπήρχε πλήρης εναρμόνιση αλλά λέτε ότι ακόμα κι αν δεν υπήρχε, εγώ θα σας αποδείξω τι υπήρχε και τι δεν υπήρχε. Όσον αφορά δε το θέμα της καταστροφικής, όπως μάλιστα είπατε, αποκρατικοποίησης θα σας θυμίσω τι υπογράψατε. Στις 15 Φεβρουαρίου 2019 το ADP της Ελληνικής Κυβέρνησης που προσυπογράψατε είναι το ίδιο…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Του Σαμαρά; Αυτός μας λέτε. Βγήκαμε τώρα απ’ τα μνημόνια.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Συγνώμη, δεν σας διέκοψα.

Στις 15 Φεβρουαρίου 2019 από όσο ξέρω κυβέρνηση ήσασταν εσείς. Και ο κ. Σκουρλέτης, που υπογράφει εδώ από κάτω, είστε εσείς. Το ADP του 2019 λέει ότι το ΤΑΙΠΕΔ ξεκίνησε την από κοινού πώληση ποσοστού τουλάχιστον 50,1% με στρατηγικό μέτοχο τον ΕΛΠΕ, την PANEUROPEAN. Αυτό που λέτε εσείς ότι είναι καταστροφικό, το είχατε υπογράψει το 2019. Το δικό σας ADP με την υπογραφή σας είναι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Το 2019 όχι, κύριε Υπουργέ, το προηγούμενο μπορεί.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Σκουρλέτη. Ακουστήκατε πριν.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Στις 15 Φεβρουαρίου 2019, ΦΕΚ.

Κύριοι συνάδελφοι, όπως προανέφερα και θα συνεχίσω να είμαι συγκεκριμένος -δεν αερολογώ- οι προτεινόμενες από την εταιρεία τροποποιήσεις του καταστατικού συνιστούν πρωτίστως εναρμόνιση με τον νόμο περί ανωνύμων εταιρειών, τον ν. 4548/2018. Για να δούμε πώς υπήρχε πλήρης εναρμόνιση που λέτε. Ακόμα πιο συγκεκριμένος θα γίνω. Στα άρθρα 78 και 79 προβλέπεται ότι η εκλογή των μελών του διοικητικού συμβουλίου γίνεται είτε από τη γενική συνέλευση, είτε από οριζόμενο μέτοχο ή μετόχους με την επιφύλαξη ο νόμος να ορίζει κάτι διαφορετικό. Δεν αλλάξατε τον νόμο. Δεν ορίζει κάτι διαφορετικό. Με την κατάργηση που προέβλεπε ειδικές ρυθμίσεις για την ανάδειξη μελών του διοικητικού συμβουλίου των ΕΛΠΕ, που δεν αλλάξατε, πλέον δεν υφίσταται ειδική διάταξη που να προβλέπει κάποιου είδους διαφοροποίηση από τις κείμενες γενικές διατάξεις περί ανωνύμων εταιρειών. Αν θέλατε κάτι διαφορετικό θα είχατε νομοθετήσει διαφορετικά. Τα ΕΛΠΕ είναι στις γενικές διατάξεις.

Επιπλέον, στο δίκαιο περί ανωνύμων εταιρειών -εσείς το ψηφίσατε- στο άρθρο 71 θεσπίζεται η δυνατότητα το καταστατικό να προβλέπει ότι ορισμένος μέτοχος έχει το δικαίωμα να ορίζει απευθείας μέλη του διοικητικού συμβουλίου όχι όμως κατά αριθμό που υπερβαίνει τα δύο πέμπτα του προβλεπόμενου συνολικού αριθμού τους. Είναι κλασικό θέμα εταιρικής διακυβέρνησης αυτό που εγείρεται. Αν λοιπόν, προκρινόταν η επιλογή του απευθείας διορισμού μελών και στο νέο καταστατικό, τότε το ελληνικό δημόσιο και ο έτερος μέτοχος μειοψηφίας από κοινού δεν θα μπορούσαν να ορίσουν περισσότερα από τέσσερα εκ των δεκατριών μελών του διοικητικού συμβουλίου. Επομένως, ο σήμερα προβλεπόμενος αριθμός οριζόμενων μελών απευθείας από το δημόσιο -επτά από τα δεκατρία, αυτό με ρωτάτε, άσχετα τι λέτε στην ομιλία σας- δεν μπορεί να είναι σύμφωνος με τον νόμο σας, με τον ν. 4548/2018 και για τον λόγο αυτό δεν μπορεί να διατηρηθεί αμετάβλητος. Κατά τα άλλα υπήρχε συμφωνία, όπως λέτε, με τη νομοθεσία.

Επιπρόσθετα, σύμφωνα με τον νόμο της σημερινής κυβέρνησης για την εταιρική διακυβέρνηση τα ανεξάρτητα μη εκτελεστικά μέλη του διοικητικού συμβουλίου δεν μπορεί να υπολείπονται του ενός τρίτου του συνολικού αριθμού των μελών.

Συνεπώς, η παρούσα πρόβλεψη του καταστατικού ως προς την εκλογή του Διοικητικού Συμβουλίου πάσχει, καθώς ο αριθμός των διοριζόμενων συμβούλων υπερβαίνει κατά πολύ τον μέγιστο επιτρεπόμενο αριθμό, γεγονός που με τη σειρά του δεν επιτρέπει την ανάδειξη του προβλεπόμενου αριθμού ανεξαρτήτων μελών. Έντεκα από τα συνολικά δεκατρία μέλη σήμερα δεν πληρούν τα κριτήρια ανεξαρτησίας, κλασικές βασικές αρχές εταιρικού δικαίου και εταιρικής διακυβέρνησης. Αυτό εγείρεται στο ερώτημα σας.

Ειδικά τώρα, για τη συμμετοχή των εργαζομένων στο Διοικητικό Συμβούλιο, δεν είπατε στη δευτερολογία σας. Υπενθυμίσατε ότι η διάταξη του ιδρυτικού ν.2593/1998 προέβλεπε συμμετοχή με απευθείας ανάδειξη και όχι μέσω εκλογής από τη γενική συνέλευση. Καταργήθηκε. Πότε καταργήθηκε; Με τον ν.4092/2012. Έκτοτε, και εδώ είναι η ουσία, δεν υφίσταται άλλη ειδική διάταξη νόμου που να προβλέπει απευθείας ανάδειξη εργαζομένων στο Διοικητικό Συμβούλιο των ΕΛΠΕ, ενώ κάτι τέτοιο επίσης δεν προβλέπεται ούτε στον ν.4548/2018. Ούτε εσείς το προβλέψατε. Παρά ταύτα, η διοίκηση της εταιρείας καλείται να εξετάσει και να εξαντλήσει κάθε δυνατό τρόπο, για την με τρόπο σύννομο ενεργό συμμετοχή των εργαζομένων.

Και κάτι είπατε για τον ρόλο του δημοσίου και της ελληνικής Κυβέρνησης. Να υπενθυμίσω τα βασικά. Δυνάμει της απόφασης του 2011 της Διυπουργικής Επιτροπής Αναδιαρθρώσεων και Αποκρατικοποιήσεων, όπως αντικαταστάθηκε με απόφαση του 2012 της ίδιας επιτροπής και ουδέποτε αλλάξατε, μεταβιβάστηκαν και περιήλθαν χωρίς αντάλλαγμα στο ΤΑΙΠΕΔ κατά πλήρη κυριότητα, μαζί με τα σχετικά δικαιώματα ψήφου, κινητές αξίες της εταιρείας, οι οποίες αντιστοιχούν στο 35,477% του μετοχικού της κεφαλαίου, με σκοπό τη βέλτιστη αξιοποίηση της ιδιωτικής περιουσίας του δημοσίου και την προώθηση της υλοποίησης των ιδιωτικοποιήσεων στη χώρα.

Το ΤΑΙΠΕΔ ως μέτοχος των ΕΛΠΕ, ανεξαρτήτως της φύσεως του ως νομικό πρόσωπο ιδιωτικού δικαίου, λειτουργεί προδήλως προς εξυπηρέτηση του δημοσίου συμφέροντος και οφείλει να ενεργεί κατόπιν αξιολόγησης των δεδομένων σε ό,τι αφορά την αναγκαιότητα και την αποτελεσματικότητα των τροποποιημένων, προς τη διοίκηση εταιρείας, εισηγήσεων για τη γενική συνέλευση των μετόχων.

Συνοψίζοντας, η ανάδειξη μιας σύγχρονης εταιρικής κουλτούρας, στη βάση των νόμων που ψηφίστηκαν για το εταιρικό δίκαιο το 2018 -και όπως σας απέδειξα και στη δευτερολογία μου δεν υπήρχε ακόμα πλήρης εναρμόνιση- και του 2020 για την εταιρική διακυβέρνηση, αποτελεί προϋπόθεση για τη δημιουργία του κατάλληλου επενδυτικού κλίματος. Ο εκσυγχρονισμός του θεσμικού πλαισίου και η έγκαιρη προσαρμογή όλων των εταιρειών στα νέα δεδομένα που επιβάλλει χρηστή χρήση των βέλτιστων πρακτικών διακυβέρνησης και διαφάνειας, όπως ψηφίστηκαν, είναι το κλειδί για την ανάπτυξη της ελληνικής οικονομίας. Κατά τα άλλα, οι υπογραφές σας θα σας συνοδεύουν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Θα συζητηθεί η δέκατη, η με αριθμό 745/10-5-20201 Επίκαιρη Ερώτηση του δεύτερου κύκλου του Βουλευτή Β’ Θεσσαλονίκης του ΣΥΡΙΖΑ - Προοδευτική Συμμαχία κ.ΣωκράτηΦάμελλου προς τον Υπουργό Περιβάλλοντος και Ενέργειας, με θέμα: «Άμεσα αναγκαία η προάσπιση των συμφερόντων του Δημοσίου στα Ελληνικά Πετρέλαια (ΕΛΠΕ)».

Στην ερώτηση θα απαντήσει όπως προανήγγειλα ο Υπουργός Περιβάλλοντος και Ενέργειας, κ. Σκρέκας.

Κύριε Φάμελλε, έχετε τον λόγο για την πρωτολογία σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Να ευχηθώ σε εσάς, στους κύριους Υπουργούς και στους συναδέλφους και συναδέλφισσες καλή εβδομάδα.

Να υποθέσω, κύριε Υπουργέ, ότι ούτε εσείς ούτε ο προηγούμενος Υπουργός ήλθατε εδώ ως τεχνικοί σύμβουλοι της πολιτείας -αναφέρομαι λέγοντας «τεχνικοί» στο επάγγελμά σας, που μοιραζόμαστε-, αλλά ήλθατε εδώ ως πολιτικά πρόσωπα. Ως πολιτικά πρόσωπα, καταρχάς θέλω να μας πείτε αν η συμμετοχή του δημοσίου στα ελληνικά πετρέλαια είναι κάτι σημαντικό ή όχι και αν συμφωνείτε και εσείς ότι τα ελληνικά πετρέλαια παίζουν έναν κρίσιμο ρόλο στην γεωπολιτική στρατηγική της χώρας, αυτή καθαυτή, στα ενεργειακά αποθέματα, στην ενεργειακή ασφάλεια, μιας και προφανώς τα ελληνικά πετρέλαια, κύριε Σταϊκούρα είναι και οι εισαγωγές υδρογονανθράκων, η λειτουργία διυλιστηρίων, οι τιμές καταναλωτή, το κόστος ενέργειας, οι τιμές βιομηχανίας, η ανταγωνιστικότητα της χώρας.

Θα ήθελα τη γνώμη του κ. Σκρέκα αν μιλάμε για τον ίδιο όμιλο ή μιλάμε ως λογιστές για μια ανώνυμη εταιρεία της εκλογικής σας περιφέρειας ή της δικής μου εκλογικής περιφέρειας ή όλης της χώρας.

Απ’ αυτήν την άποψη λοιπόν, μου δημιουργεί ιδιαίτερη εντύπωση η μη αντίδραση των Υπουργείων στην απόφαση του Διοικητικού Συμβουλίου, σε έκτακτη συνεδρίαση την Μεγάλη Πέμπτη μάλιστα, να απεμπολήσει τα δικαιώματα του δημοσίου, να δεχτεί να καταπατήσει τη συμφωνία μετόχων, το shareholder agreement του 2003. Αυτή είναι η απόφαση που πρόκειται να επικυρωθεί την επόμενη Πέμπτη.

Απ’ αυτήν λοιπόν, την άποψη θα ήθελα, κύριε Σκρέκα, και τη γνώμη σας για ποιον λόγο δεν είπατε τίποτα έστω γι’ αυτά που είπε ο κ. Σταϊκούρας, όταν είδατε το Διοικητικό Συμβούλιο των ΕΛΠΕ. Για ποιον λόγο δεν είπατε τίποτα γιατί φεύγει το δημόσιο από τη διοίκηση των ΕΛΠΕ; Για ποιον λόγο βγάλατε δελτίο τύπου για την προοπτική τους, αλλά δεν είπατε τίποτα για το ότι φεύγουν οι εργαζόμενοι από το Διοικητικό Συμβούλιο των ΕΛΠΕ;

Εμείς δεν θα κουραστούμε να σας το λέμε σε όλους τους τόνους. Η εισήγηση προς το παρόν του Διοικητικού Συμβουλίου είναι και πολιτικά και νομικά απαράδεκτη, κύριε Σταϊκούρα. Και αυτό γιατί είναι αδιανόητο πρώτα απ’ όλα οι εκπρόσωποι του δημοσίου, που είναι η πλειοψηφία στο Διοικητικό Συμβούλιο, να εισηγούνται να πάψει το δημόσιο να έχει πλειοψηφία, άρα να απεμπολήσει τα δικαιώματά του και την περιουσία του. Κάνετε δηλαδή, ένα πασχαλιάτικο δώρο στον όμιλο Λάτση, που υποθέτω ότι το είχατε συμφωνήσει και προεκλογικά, γιατί δεν είναι το μόνο δώρο που κάνετε σε ομίλους που είναι φίλοι του συστήματος εξουσίας της Νέας Δημοκρατίας.

Είναι σαφές όμως ότι υπάρχει ζήτημα απιστίας. Όμως, μην κρυφθείτε πίσω από νομικές εξηγήσεις. Δεν μιλάμε για μία από τις εκατοντάδες χιλιάδες επιχειρήσεις που έχει η χώρα μας. Μιλάμε για την μοναδική επιχείρηση που διαχειρίζεται γεωπολιτικά συμφέροντα και εισαγωγές υδρογονανθράκων και λειτουργία διυλιστηρίων και επηρεάζει ταυτόχρονα και τα δικαιώματα εξορύξεων.

Και να σας πω και κάτι ακόμα που μάλλον το αγνόησε ο κ. Σταϊκούρας. Η εναρμόνιση με τον ν.4548 κρίθηκε και από το Νομικό Συμβούλιο των ΕΛΠΕ και με απόφαση Γενικής Συνέλευσης του 2019 και εναρμονίστηκε το καταστατικό των ελληνικών πετρελαίων με τον ν.4548. Ουδέποτε μπήκε ζήτημα στο άρθρο 20. Μην λέτε ψέματα λοιπόν, στην ελληνική Βουλή. Δεν υπήρχε ούτε χρονικός προσδιορισμός ούτε κάποιο περιθώριο περαιτέρω, που δεν ικανοποιούσαν τα ελληνικά πετρέλαια.

Θέλετε να μας πείτε ότι επί διακυβέρνηση της Νέας Δημοκρατίας έκαναν λανθασμένη, παράνομη τροποποίηση καταστατικού και γενική συνέλευση το 2019 τα ελληνικά πετρέλαια; Δεν νομίζω. Δεν υπάρχει κανένα νομικό κάλυμμα. Πολιτικά λοιπόν, συζητάμε. Υπάρχει θέμα πολιτικής ευθύνης του Υπουργείου Περιβάλλοντος Ενέργειας, του Υπουργείου Οικονομικών και της Κυβέρνησης του Κυριάκου Μητσοτάκη. Θα συναινέσετε σε μια πράξη που αφαιρεί δικαιώματα και περιουσία του ελληνικού δημοσίου; Και μάλιστα, έχετε προβεί μέχρι τώρα στην ποσοτικοποίηση των απωλειών του ελληνικού δημοσίου, μιας και δεν χάνετε μόνο δικαιώματα στη συνέχεια, που θα μας τα πείτε με την εταιρεία Holding, αλλά χάνετε και το δικαίωμα υπεραξίας που πράγματι ανέρχεται σε αξία πάνω από 100 εκατομμύρια ευρώ, χωρίς να έχετε κάνει μέχρι σήμερα ούτε την αποτίμηση του κόστους και της αξίας που χάνει το ελληνικό δημόσιο.

Επειδή λοιπόν, γι’ αυτά θέλουμε να συζητήσουμε, εμείς πολύ απλά ρωτάμε, κύριε Σκρέκα αν θα αναλάβετε πρωτοβουλία, ώστε να μην εισαχθεί το θέμα στη Γενική Συνέλευση της Πέμπτης. Θα αναλάβετε πρωτοβουλία, ώστε να έχει το δημόσιο πλειοψηφία στον κρισιμότατο αυτό όμιλο των ελληνικών πετρελαίων; Θα διασφαλίσετε το στρατηγικό σχέδιο μετεξέλιξης του ομίλου αυτού που θα είναι για τα συμφέροντα της χώρας μας και όχι για τα συμφέροντα ενός ιδιώτη; Αυτά ρωτάμε, απλά.

Αφήστε τα νομικά τερτίπια και τις δικαιολογίες. Δεν είστε ούτε λογιστές, ούτε τεχνικοί σύμβουλοι, ούτε νομικοί σύμβουλοι. Είστε Υπουργοί. Έχουμε ανάγκη να μάθουμε εμείς, οι εργαζόμενοι και η ελληνική κοινωνία αν θα έχει πλειοψηφία το δημόσιο στον όμιλο. Θα κάνατε γι’ αυτό κάτι; Αυτό σας ρωτάμε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ.

Καταρχάς, κύριε συνάδελφε, φυσικά και θα κάνουμε αυτό που πρέπει για να προστατεύσουμε το δημόσιο συμφέρον, αλλά και για να βοηθήσουμε τα ΕΛΠΕ να μετασχηματιστούν. Τα ελληνικά πετρέλαια, είναι ένας πολύ σημαντικός οργανισμός, ο οποίος πραγματικά συμβάλλει στην εθνική ανάπτυξη και είναι βασικός πυλώνας της εθνικής μας οικονομίας. Φυσικά και θα κάνουμε ό,τι περνάει από το χέρι μας για να διασφαλίσουμε την μακροχρόνια ευημερία του, την αειφόρα ανάπτυξη του, γιατί όπως είπατε κι εσείς -και νομίζω όλοι συμφωνούμε-, πράγματι είναι πάρα πολύ σημαντικός και κρίσιμος για την περαιτέρω ανάπτυξη της οικονομίας, ιδίως στην μετά-κορωνοϊού εποχή.

Βέβαια ξέρετε, ότι η ανάπτυξη και η ευημερία μιας εταιρείας, ενός οργανισμού δεν γίνεται με αυτόματο τρόπο και από μόνο του. Και αυτό το διαπιστώσαμε σε έναν μεγάλο ενεργειακό πυλώνα, τη ΔΕΗ, με τα πάθη που τράβηξε την τετραετία, πενταετία 2014-2019. Έφτασε κοντά στα όρια της χρεοκοπίας, επειδή ακριβώς η εταιρική διακυβέρνηση - αλλά και ο τρόπος που εσείς ως Κυβέρνηση αντιμετωπίσατε αυτόν τον πολύ σημαντικό πυλώνα-, έφερε αυτά τα αποτελέσματα, τα οποία είδαμε όλοι τότε.

Εγώ θα σας πω ένα παράδειγμα -και από εκεί θα ξεκινήσω να απαντώ σε αυτά τα οποία έχετε πει- ότι αμέσως μετά τις ανακοινώσεις που έκανε η διοίκηση του ομίλου των Ελληνικών Πετρελαίων και μετά την ανακοίνωση και τη συνέντευξη που έδωσε προς τους συντάκτες και δημοσιογράφους για τον εταιρικό μετασχηματισμό, τον οποίο προωθεί, η αποτίμηση της μετοχής της αυξήθηκε πάρα πολύ στο ελληνικό Χρηματιστήριο. Και είναι ένας δείκτης, δεν λέω ότι είναι το παν, αλλά αποδεικνύει ότι από το χαμηλό πενήντα δύο εβδομάδων 4,07 ευρώ η μετοχή που είχε τις τελευταίες πενήντα δύο εβδομάδες, φυσικά αυτό είχε προέλθει και από την κρίση εξαιτίας της πανδημίας και που αυτή είχε επιφέρει στις πωλήσεις της εταιρείας, αλλά και όπως φαίνεται μετά τις τελευταίες εξελίξεις στον ενεργειακό κλάδο στην αγορά πετρελαιοειδών, ορυκτών καυσίμων που αποτελεί το βασικό προϊοντικό μείγμα της εταιρείας από τα 4,07 ευρώ που είχε υποχωρήσει χαμηλό πενήντα δύο εβδομάδων έχει φτάσει σήμερα περίπου στα 6,3 ευρώ. Άρα, έχουμε μια πολύ σημαντική αύξηση της τάξης του 40% με 50% στην αποτίμηση της μετοχής της εταιρείας. Αυτό αποδεικνύει πώς οι αγορές αντιλαμβάνονται αυτό το οποίο προωθείται, το οποίο φυσικά είναι νόμιμο και οφείλει να γίνει.

Και εγώ ρωτάω εσάς, κύριε συνάδελφε, όταν ψηφίζατε τους νόμους, όταν ψηφίζατε το άρθρο 78 του ν.4548/18 που αναφέρει ότι το διοικητικό συμβούλιο εκλέγει η γενική συνέλευση αν δεν ορίζετε κάτι άλλο στο νόμο και δεν ορίσατε τίποτα άλλο στο νόμο, μιλάμε για τον νόμο περί ανωνύμων εταιρειών που ψηφίσατε εσείς και η κυβέρνησή σας, όταν αναφέρει ότι το καταστατικό μπορεί να προβλέπει ότι ορισμένος μέτοχος ή μέτοχοι έχουν το δικαίωμα να διορίζουν απευθείας μέλη του διοικητικού συμβουλίου, όχι όμως πέραν των 2/5 του προβλεπόμενου συνολικού αριθμού, γνωρίζετε, κύριε συνάδελφε, πόσα είναι τα μέλη του διοικητικού συμβουλίου που όριζαν οι μέτοχοι πριν προκύψει η προτεινόμενη μεταβολή στο καταστατικό; Πολύ πάνω φυσικά από τα 2/5.

Ρωτώ όταν τα ψηφίζατε αυτά, όταν ψηφίζατε μαζί με εμάς το άρθρο 5 του ν.4706/20 που αφορά το πώς εκλέγονται τα μη εκτελεστικά, τα ανεξάρτητα μέλη, όταν ψηφίζατε το άρθρο 24 του ν.4706 που αναφέρει τι προβλέπεται για τον έλεγχο, για τους ελεγκτές, για τις αρμοδιότητες της Επιτροπής Κεφαλαιαγοράς, που αναφέρει συγκεκριμένα ότι σε περίπτωση διαπίστωσης παράβασης από την Κεφαλαιαγορά των διατάξεων των άρθρων 1 έως 23 που σας περιέγραψα πριν, τότε η Επιτροπή Κεφαλαιαγοράς επιβάλλει διάφορα πρόστιμα και κυρώσεις -επαναλαμβάνω όταν τα ψηφίζατε όλα αυτά- τότε δεν γνωρίζατε ότι τα ΕΛΠΕ είναι μία εισηγμένη ανώνυμη εταιρεία για να προβάλλετε μία αντίσταση, μία διαφοροποίηση, μία τροπολογία, κάτι; Έρχεστε, όμως, σήμερα εδώ και μάλιστα δύο από το ίδιο κόμμα -καλό είναι να συνεννοηθείτε κάποια στιγμή, δεν ξέρω αν σημαίνει και κάτι αυτό για τις εσωτερικές ισορροπίες του κόμματός σας- και καταθέτετε δύο επίκαιρες ερωτήσεις για το ίδιο θέμα όταν εσείς πριν λίγους μήνες και πριν δύο χρόνια μόλις ψηφίζατε αυτά τα οποία υποχρεώνεται η σημερινή διοίκηση να εφαρμόσει, ώστε να προσαρμόσει το καταστατικό σύμφωνα με το νόμο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Φάμελλε, έχετε τον λόγο για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα πάρω για λίγο το ρόλο σας να εξηγήσω στον κύριο Υπουργό ότι οι δύο ερωτήσεις οφείλονται στο ότι υπάρχουν δύο Υπουργοί που έχουν την ευθύνη. Και νομίζω ότι και ο Γραμματέας της Βουλής που είναι εδώ θα σας βοηθήσει να καταλάβετε, να σας εξηγήσει ότι όταν πρόκειται επί της ιδιοκτησίας ο κ. Σταϊκούρας έρχεται να τοποθετηθεί και όταν πρόκειται επί της στρατηγικής και της τομεακής πολιτικής έρχεστε εσείς να απαντήσετε. Αν δεν γνωρίζετε και αυτά τα βασικά του κοινοβουλευτικού κανόνα, συγγνώμη αλλά δεν μπορώ να βοηθήσω παραπάνω.

Έχετε, όμως, πολύ δίκιο όταν θέλετε να αναφερθείτε στην αξία των ΕΛΠΕ. Και εγώ θα ήθελα να αναφερθώ κύριε Σκρέκα, γιατί την περίοδο ’15 - ’19 τα Ελληνικά Πετρέλαια είχαν αύξηση επενδύσεων, αύξηση κερδοφορίας, αύξηση απασχόλησης και αυτό ήταν το αποτύπωμα ΣΥΡΙΖΑ στην λειτουργία των ΕΛΠΕ.

Δεν σας ανησυχούν, όμως, καθόλου οι ζημιές οι οποίες κατέγραψαν τα ΕΛΠΕ και τα σοβαρά ζητήματα και στις επενδύσεις και στην απασχόληση που έχουν προκύψει την τελευταία διετία; Με αυτά δεν θα ασχοληθείτε; Ή αν θέλετε να μιλήσουμε για οικονομετρικά στοιχεία, να μιλήσουμε και για αυτά.

Όμως, κύριε Σκρέκα, ακόμα και με τη δική σας λογική την περιορισμένη, την κοντόφθαλμη το ταμπλό του Χρηματιστηρίου ακόμα και η αύξηση της χρηματιστηριακής αξίας των ΕΛΠΕ είναι ένας λόγος για τον οποίο δεν πρέπει να την κάνετε δωράκι στον όμιλο Λάτση. Πρέπει, όμως, να μας απαντήσετε επί της ουσίας επιτέλους, είστε εδώ δύο κορυφαίοι Υπουργοί της Κυβέρνησης Μητσοτάκη, θα έχει το Δημόσιο πλειοψηφία στον όμιλο; Ποια είναι η δική σας άποψη;

Αφήστε τα παιχνίδια να πετάτε την μπάλα στην εξέδρα ή στο ΣΥΡΙΖΑ. Βαρεθήκαμε. Δεν μπορείτε να κάνετε αντιπολίτευση στην αντιπολίτευση, είστε κυβέρνηση δύο χρόνια. Δεν έχετε την επάρκεια να μας πείτε αν θέλετε το Δημόσιο να έχει πλειοψηφία στα ΕΛΠΕ; Θα υποστηρίξει, λοιπόν, η Κυβέρνηση Μητσοτάκη το να έχει το Δημόσιο πλειοψηφία στο διοικητικό συμβούλιο; Αν ναι, γιατί αφήσατε το διοικητικό συμβούλιο να προχωρήσει με την εισήγηση; Θα το σταματήσετε μέχρι την Πέμπτη; Αν όχι, τότε πρέπει να απολογηθείτε γιατί στηρίζετε τα συμφέροντα του ιδιώτη ομίλου και να μας πείτε τι αντάλλαγμα και τι δεσμεύσεις έχετε. Να μας τα πείτε εδώ όμως ξεκάθαρα, ένα από τα δύο ισχύει. Θέλετε ή δεν θέλετε να έχει το Δημόσιο πλειοψηφία;

Αν δε είναι νομικό το ζήτημα, που σας απέδειξα ότι δεν είναι γιατί στη γενική συνέλευση του ’19 δεν μπήκε κανένα ζήτημα εναρμόνισης με τον ν.4548 θα σας πω κάτι άλλο, κύριε Σκρέκα. Όταν πρόκειται να εξυπηρετήσετε τα συμφέροντα του ομίλου στο Ελληνικό μπορείτε να νομοθετείτε, αλλά στα ΕΛΠΕ δεν μπορείτε; Όταν πρόκειται να εξυπηρετείτε τα συμφέροντα της «Ελληνικός Χρυσός» για να κάνει αποικία τη βόρεια Χαλκιδική μπορείτε να νομοθετείτε φωτογραφικά, εδώ δεν μπορείτε για τα Ελληνικά Πετρέλαια; Δεν αξίζουν τα Ελληνικά Πετρέλαια μία δική σας νομοθετική πρωτοβουλία για εξαίρεση;

Και αν θέλετε να είστε τόσο νομοταγής, αφού αναφερθήκατε στο όριο των 2/5, γιατί δεν ορίσατε εσείς 2/5 στο διοικητικό συμβούλιο εκπροσώπους του Δημοσίου και παραχωρείτε το σύνολο στη γενική συνέλευση; Και γιατί δεν κάνετε μία νομοθετική ρύθμιση τώρα ώστε να εισηγείται το Δημόσιο στη γενική συνέλευση και οι εργαζόμενοι και να εγκρίνει η γενική συνέλευση που είναι σύννομο και με το νόμο της εταιρικής διακυβέρνησης του ’20;

Εμείς, λοιπόν, σας το λέμε, κύριε Σταϊκούρα και κύριε Σκρέκα, ο ΣΥΡΙΖΑ θα καταθέσει τροπολογία που εξασφαλίζει τη συμμετοχή του Δημοσίου και την πλειοψηφία και των εργαζομένων στο διοικητικό συμβούλιο. Θα την ψηφίσετε; Θα ψηφίσει η Κυβέρνηση Μητσοτάκη την τροπολογία ΣΥΡΙΖΑ, που θα προσπαθήσουμε να έρθει και αυτήν την εβδομάδα, έτσι ώστε να μην γίνει αυτό που πρόκειται να γίνει που μπορεί να είναι αναντιστρεπτό στη γενική συνέλευση και να έχουμε πλειοψηφία του Δημοσίου για τους εργαζόμενους;

Τα υπόλοιπα είναι, επιτρέψτε μου να σας πω, δικαιολογίες γιατί ο μέτοχος δεν έβαλε ζήτημα το ’18 και το ’19, δεν έβαλε ζήτημα, με τη δική σας Κυβέρνηση βάζει ζήτημα σχετικά με το νόμο της εταιρικής διακυβέρνησης στο νόμο του ’20. Και στη γενική συνέλευση του ’19 το ξεκαθαρίσαμε, κύριε Πρόεδρε, δεν άλλαξε τίποτα. Αν, λοιπόν, ο ιδιώτης συμμέτοχος μας στα Ελληνικά Πετρέλαια βρήκε τη δική σας βολική Κυβέρνηση για να βάλει ζητήματα που ίσχυαν από το παρελθόν τότε έχουμε πρόβλημα ως χώρα, κύριοι Υπουργοί, για τη δική σας επάρκεια και το δικό σας πολιτικό μέγεθος, διότι δεν πιστεύω ότι έχετε άλλου είδους συμφέροντα. Μάλλον είστε αδύναμοι για να υπερασπιστείτε τα συμφέροντα του ελληνικού Δημοσίου. Δεν έχετε άλλες εξαρτήσεις και συμφέροντα και θέλω να το πιστέψω αυτό.

Η λύση, όμως, είναι απλή να έρθετε μαζί με εμάς, με τα υπόλοιπα κόμματα που είδαν τους εργαζόμενους, με τους εργαζόμενους που απεργούν και ανησυχούν και για τα συμφέροντα της χώρας και να καλύψουμε νομοθετικά την πλειοψηφία του Δημοσίου με βάση τους δύο νόμους του ’20 και του ’18 και την παρουσία των εργαζομένων στο διοικητικό συμβούλιο. Οφείλετε να σταματήσετε τη συνέλευση της Πέμπτης. Οφείλετε να εξασφαλίσετε τα συμφέροντα του Δημοσίου, διότι η κατηγορία της απιστίας δεν αφορά μόνο στα μέλη του διοικητικού συμβουλίου και στους εκπροσώπους του ΤΑΙΠΕΔ. Όση ασυλία και να δώσετε, κύριε Σταϊκούρα αφορά και σε εσάς ως πολιτική καταγγελία και εμείς τη δημοσιοποιούμε. Δεν μπορεί να κρύβεστε πίσω από υποτιθέμενες ευθύνες παλαιοτέρων νόμων που δεν εφαρμόστηκαν όμως, αλλά στη δική σας διακυβέρνηση γίνονται παραθυράκια για τον κάθε κολλητό για να κάνετε πασχαλιάτικα δώρα όλο τον όμιλο των Ελληνικών Πετρελαίων και το μάνατζμεντ, το οποίο είχε κατοχυρώσει το ελληνικό Δημόσιο από το 2003. Είναι πρωτάκουστο εκπρόσωποι του Δημοσίου να εισηγούνται να χάσει το Δημόσιο την περιουσία του και να χάσει την περιουσία του σε γεωστρατηγικά θέματα, στις εισαγωγές του πετρελαίου, στα διυλιστήρια, στις τιμές καταναλωτή, στις εξορύξεις.

Κύριε Σκρέκα, παρακολουθούμε τις δηλώσεις σας, παρακολουθούμε τις δηλώσεις σας που ανοίγουν από την πίσω πόρτα και μια άλλη διαδικασία για τον κατακερματισμό των περιουσιακών στοιχείων των Ελληνικών Πετρελαίων, για την πρόφαση της εταιρείας «Holdings», έτσι ώστε να βρείτε ευκαιρία να ιδιωτικοποιήσετε κομματάκι-κομματάκι τα Ελληνικά Πετρέλαια, διότι ακόμα και στη συμφωνία, η οποία…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Φάμελλε, γιατί έχουμε είκοσι επίκαιρες ερωτήσεις.

**ΣΩΚΡΑΤΗΣ ΦΑΜΕΛΛΟΣ:** Ολοκληρώνω, κύριε Πρόεδρε, έχετε δίκιο.

Θέλουμε, λοιπόν, μία δέσμευση ότι οποιoδήποτε σχέδιο μετασχηματισμού και μετεξέλιξης θα εξασφαλίζει τα συμφέροντα της ελληνικής κοινωνίας, της ελληνικής οικονομίας και των εργαζομένων, γιατί μέχρι στιγμής αυτήν την εβδομάδα περπατάτε σε τεντωμένο σχοινί και εμείς οφείλουμε να σας προειδοποιήσουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Προφανώς, κύριε συνάδελφε, έχουμε εντελώς διαφορετική άποψη για το πώς μπορούμε να πετύχουμε ανάπτυξη και δημιουργία θέσεων εργασίας σε αυτόν τον τόπο και φάνηκε από αυτά που είπατε και πάλι για άλλη μία φορά. Δεν θέλετε τον Ελληνικό Χρυσό, θέλετε να κλείσει αυτή η δραστηριότητα εκεί πέρα, όπως το καταφέρατε να χάσουν εξακόσιοι άνθρωποι τη δουλειά τους το καλοκαίρι του 2018, με τις αποφάσεις της διοίκησης που πήρατε τότε και μάλιστα -τα είπαμε, να μην τα ξαναπούμε- τότε ήταν κατηγορούμενο και το κράτος. Εγκαλούνταν, τελικά, οι αποφάσεις αυτές της διοίκησης από τον επενδυτή, τότε, με κίνδυνο να επισύρει ποινή και κόστος στο ελληνικό δημόσιο, που ήρθαμε εμείς, βέβαια, και αυτό το αποτρέψαμε μία και για πάντα.

Δεν θέλατε να γίνει το Ελληνικό, θέλατε να το κάνετε ένα πάρκο. Τα ξεχάσατε όλα αυτά, όχι ήταν αρχαιολογικός ο χώρος, όχι ήταν δασικές οι εκτάσεις, όχι δεν θέλατε το ένα, δεν θέλατε το άλλο, εμείς όμως πιστεύουμε ότι πρέπει να προχωρήσει αυτή η τεράστια επένδυση που θα αλλάξει την Αττική, θα αλλάξει ολόκληρη τη χώρα, θα αλλάξει τον τρόπο με τον οποίο οι ξένοι επενδυτές, αλλά και οι εγχώριοι επενδυτές αντιλαμβάνονται την Ελλάδα ως επενδυτικό προορισμό.

Και βέβαια, και με τα ΕΛΠΕ είσαστε όχι σε όλα, θα θέλατε να μην αλλάξει τίποτε, να μην μετασχηματιστούν τα ΕΛΠΕ, να μείνουν όπως είναι, να πουλάνε πετρελαιάκι και βενζίνη, να διυλίζουν ορυκτά καύσιμα. Δεν βλέπετε τι γίνεται στον κόσμο, δεν βλέπετε τους στόχους που έχει βάλει η Ευρωπαϊκή Επιτροπή για μείωση των εκπομπών διοξειδίου του άνθρακα, δεν βλέπετε την προσπάθεια που γίνεται από όλους να μειωθούν οι εκπομπές διοξειδίου του άνθρακα στις μεταφορές, στα αυτοκίνητα, ότι έχουν αρχίσει τα ηλεκτροκίνητα αυτοκίνητα και παίρνουν μερίδιο στις αγορές. Γνωρίζετε πολύ καλά ότι στη Σουηδία και στη Νορβηγία πάνω από το 50% των αυτοκινήτων είναι ηλεκτρικά αυτοκίνητα.

Τι θα γίνουν τα Ελληνικά Πετρέλαια όταν μετά από δέκα, από είκοσι, από τριάντα χρόνια, τελικά, δεν θα είναι τόσο απαραίτητη η βενζίνη για να κινούνται τα αυτοκίνητα, δεν θα είναι τόσο απαραίτητο το πετρέλαιο για να θερμαίνονται τα σπίτια; Τι θα γίνει τότε, αν δεν γίνει κάτι τώρα;

Εσείς, λοιπόν, είστε οι άνθρωποι της επόμενης στιγμής. Αφήνετε και γίνεται η καταστροφή και φυσικά, δεν είστε εκείνοι οι οποίοι θα κληθείτε να σώσετε κάτι από την καταστροφή που θα έχετε επιτύχει.

Αυτό πήγε να γίνει με τη ΔΕΗ. Ευτυχώς γλίτωσε η ΔΕΗ, άλλαξε η Κυβέρνηση, άλλαξε η διοίκηση της ΔΕΗ. Υπήρξε μία εμπνευσμένη διοίκηση. Θυμάστε πόσο ήταν τότε η μετοχή της ΔΕΗ, θυμάστε τι ζημιές έγραφε η ΔΕΗ και βλέπετε τώρα πόσο είναι η αποτίμηση της εταιρείας.

Και ρωτάω. Πότε εξυπηρετούνταν καλύτερα το δημόσιο συμφέρον, όταν η ΔΕΗ κόστιζε 200, 300 εκατομμύρια ευρώ ή τώρα που η ΔΕΗ κοστίζει δισεκατομμύρια ευρώ; Τότε που ήταν στα πρόθυρα της χρεωκοπίας και έγραφε ζημιές ή τώρα που έγραψε 200 εκατομμύρια EBITDA περιθώρια λειτουργικού κέρδους;

Αυτά πρέπει να συζητάμε και αυτά πρέπει να ανταλλάσσουμε μεταξύ μας για να καταλάβουμε, τελικά, τι είναι σωστό και τι δεν είναι σωστό. Εσείς μένετε σε μία στείρα, θα έλεγα, κριτική. Τι νομίζετε ότι θα πετύχετε με αυτόν τον τρόπο; Θα προσελκύσετε περισσότερους ψηφοφόρους; Πάντως, να δημιουργήσετε θέσεις εργασίας και ανάπτυξη, αποκλείεται.

Για τη σημερινή δραστηριότητα, όπως προανέφερα, των Ελληνικών Πετρελαίων, εκ των πραγμάτων, έχει προκληθεί να αντιμετωπίσει για τα επόμενα χρόνια. Γιατί; Γιατί έχει αλλάξει ο ενεργειακός κλάδος και αλλάζει και ακόμη πιο γρήγορα μετά την πανδημία η οποία έπληξε, δυστυχώς, όλον τον πλανήτη.

Η επιχειρηματική στρατηγική των ΕΛΠΕ –επιτρέψτε μου να πω δύο πράγματα- εστιάζεται στη βελτίωση του περιβαλλοντικού αποτυπώματος. Ξέρετε ότι έχουμε –και μετά τις τελευταίες εξελίξεις- υποχρέωση ως κράτος να μειώσουμε τις εκπομπές του διοξειδίου του άνθρακα μέχρι το 2030 για πάνω από 55% αυτή τη στιγμή, συμπεριλαμβάνοντας βέβαια και το έδαφος που αυτό είναι 53% -55%, τέλος πάντων, να μειώσουμε τις εκπομπές- σε σχέση με το 1995. Πότε θα το πετύχουμε αυτό, αν δεν μειώσουμε τις εκπομπές στις μεταφορές, στον τρόπο που θερμαίνουμε τα σπίτια μας;

Όλα αυτά έχουν επιπτώσεις στα ελληνικά πετρέλαια, άρα πρέπει να αλλάξουν το προϊοντικό τους μείγμα, να αλλάξουν το ενεργειακό τους μείγμα, γι’ αυτό και προσαρμόζεται η επιχειρηματική στρατηγική και γίνονται επενδύσεις πάνω από 3,5 δισεκατομμύρια ευρώ, με το 50% αυτών των επενδύσεων να κατευθύνεται στην πράσινη ενέργεια και στη μείωση του περιβαλλοντικού αποτυπώματος.

Είπατε για τα καλά αποτελέσματα των Ελληνικών Πετρελαίων κατά την περίοδο 2015-2019. Να θυμίσω ότι οι επενδύσεις στο διυλιστήριο έγιναν τα προηγούμενα χρόνια. Και να θυμίσω ότι παγκοσμίως τα διυλιστήρια σε όλον τον κόσμο είχαν τα καλύτερα ιστορικά περιθώρια διύλισης πετρελαίου από ποτέ άλλοτε.

Αυτή τη στιγμή μόνο ένας άνθρωπος που δεν ζει στον πλανήτη γη και ζει σε άλλον πλανήτη μπορεί να καταλάβει και να λέει για ποιον λόγο μία εταιρεία που πουλάει πετρέλαιο και καύσιμα παρουσιάζει πτώση τζίρου και προκλήσεις μπροστά της να αντιμετωπίσει μέσα από μία πανδημία που έριξε την μετακίνηση των ανθρώπων. Δεν μετακινούνται οι άνθρωποι με αυτοκίνητα, είχαμε μείωση των αεροπορικών ταξιδιών. Δεν καταλαβαίνω, λοιπόν, πόσο δύσκολο είναι για κάποιον άνθρωπο να καταλάβει ότι αυτό, μάλλον, θα έχει επιπτώσεις σε μία εταιρεία που πουλάει καύσιμα και μάλιστα ορυκτά.

Η ομιλική δομή του Ομίλου σχεδιάστηκε κατά τη δεκαετία του 1990, σε ένα διαφορετικό περιβάλλον. Πρέπει να το αφήσουμε αυτό να πάει έτσι; Είμαστε στο 2020. Έχουν περάσει τριάντα χρόνια από τότε που σχεδιάστηκε το παρόν επιχειρηματικό μοντέλο των Ελληνικών Πετρελαίων. Θα το αφήσουμε έτσι; Θα το αφήσουμε να ξεφτίσει, να ξεθωριάσει; Θα το αφήσουμε να ξεπέφτει μέχρι να αντιμετωπίσει μπροστά του τον τοίχο; Όχι. Τώρα θα έρθουμε και θα το κάνουμε. Δεν θα κάνουμε αυτά που κάνατε εσείς, που τα αφήνατε όλα για τους επόμενους.

Εμείς τώρα θα πάρουμε τις δύσκολες αποφάσεις. Γιατί; Γιατί πράγματι θέλουμε οι θέσεις εργασίας να μην μειωθούν και δεν θα μειωθούν. Γιατί πράγματι θέλουμε να έχουμε υψηλά αμειβόμενες θέσεις εργασίας και αυτό θα δείτε ότι θα συνεχίσει.

Σε τελευταία ανάλυση εδώ είμαστε. Έχουμε μήνες και χρόνια διακυβέρνησης μπροστά. Θα δείτε τελικά, πόσα θα είναι τα αποτελέσματα του μετασχηματισμού αυτού και πώς θα αποτυπωθούν.

Και η τελική διακυβέρνηση για τα οποία είπαμε και ξαναείπαμε, να μην τα ξαναλέμε.

Εγώ δεν μπορώ να καταλάβω, γιατί φέρατε τώρα τροπολογία και ψηφίσατε; Δεν γνωρίζετε τι ψηφίζετε; Δεν διαβάζετε τους νόμους; Δεν είδατε τα άρθρα του νόμου του 2020 ή του ν. 4548/2018 ή του ν. 4706/2020; Δεν καταλαβαίνατε ότι αυτό το πράγμα τελικά θα επέφερε επιπτώσεις στα Ελληνικά Πετρέλαια;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Πριν πάμε στην επόμενη ερώτηση, θα κάνω μία υπενθύμιση και για κάποιους που μπήκαν στην Αίθουσα, ότι οι επίκαιρες ερωτήσεις είναι στο σύνολό τους είκοσι. Εγώ υπήρξα ανεκτικός, ζητώ συγγνώμη και για τους επερωτώντες και για τους Υπουργούς. Από εδώ και πέρα, θα παρακαλέσω θερμά να τηρούνται οι χρόνοι που θα αναφέρω από την αρχή σε κάθε έναν που δίνω τον λόγο.

Προχωράμε στη δέκατη τέταρτη, την με αριθμό 748/10-5-2021 επίκαιρη ερώτηση του δεύτερου κύκλου της Βουλευτού Φλώρινας του ΣΥΡΙΖΑ/ Προοδευτικής Συμμαχίας κ. Θεοπίστης (Πέτης) Πέρκα προς τον Υπουργό Περιβάλλοντος και Ενέργειας, με θέμα: «Αποκατάσταση εδαφών των ορυχείων στην Περιφέρεια Δυτικής Μακεδονίας και στην Μεγαλόπολη ενόψει της απολιγνιτοποίησης».

Η κ. Πέρκα έχει τον λόγο για την πρωτολογία της για δύο λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, μετά από όλα αυτά που άκουσα δεν μπορώ παρά να σχολιάσω ότι στην Περιφέρεια Δυτικής Μακεδονίας οι άνεργοι έχουν ξεπεράσει τους δυόμισι χιλιάδες. Αυτό που είπατε περί της τελευταίας στιγμής, δεν έχω τι να πω και θα φανεί και από την ερώτηση -πώς θα την εκθέσω- γιατί κοντεύουμε δύο χρόνια από τότε που προκηρύχτηκε η απολιγνιτοποίηση και ακόμη δεν έχουμε τίποτε, κάτι σχεδιασμούς επί χάρτου και καμία κίνηση! Πάω παρακάτω τώρα, γιατί είναι πολύ κρίσιμα πράγματα.

Μεταφέρω και την αγωνία των κατοίκων, αλλά, κυρίως, την έλλειψη συμμετοχής σε οποιονδήποτε σχεδιασμό της ελληνικής κοινωνίας και στη φάση κατάρτισης των σχεδίων και στο σύστημα της διακυβέρνησης, στον χωροταξικό σχεδιασμό ο οποίος ούτως ή άλλως δεν προχωράει και μάλιστα μία στιγμή που η Ευρωπαϊκή Επιτροπή και ο ίδιος ο κανονισμός στο Ταμείο Δίκαιης Μετάβασης δίνουν τη μεγαλύτερη δυνατή έμφαση στη συμμετοχή της τοπικής κοινωνίας. Εσείς αγνοείτε τον κόσμο και, όπως σας είπα, τώρα έχουν ξεπεράσει τους δυόμισι χιλιάδες ανέργους.

Η έλλειψη, όμως, αυτής της συμμετοχής επιβεβαιώνεται και σε ό,τι αφορά τα εδάφη. Λες και η διαμόρφωση των εδαφών με τις νέες χρήσεις, η αποκατάσταση και η επαναπόδοσή τους δεν είναι θέμα των κατοίκων, αλλά είναι θέμα μεταξύ του Υπουργείου και της ΔΕΗ. Δεν υπάρχει πουθενά ούτε καν ο Περιφερειάρχης που σας ζήτησε να έχει ενημέρωση, να συμμετέχουν οι Δήμοι στην προγραμματική σύμβαση ή να ενημερωθούν.

Με βάση, λοιπόν, το σχέδιο του Ταμείου Ανάκαμψης, όπως μας το παρουσιάσατε, φαίνεται ότι θα διατεθούν από το Ταμείο Ανάκαμψης και Ανθεκτικότητας, μόλις 242 εκατομμύρια ευρώ, για την αποκατάσταση 60 χιλιάδων στρεμμάτων λιγνιτικών περιοχών της Περιφέρειας Δυτικής Μακεδονίας. Είχατε ξεχάσει εντελώς τη Μεγαλόπολη. (OR)

Αυτό είναι ένα πολύ μικρό ποσοστό της συνολικής έκτασης, όταν η συνολική Δυτική Μακεδονία-Μεγαλόπολη ξεπερνά τα διακόσια πενήντα χιλιάδες στρέμματα. Και υπάρχουν ανακρίβειες σε ό,τι αφορά τους πόρους αποκατάστασης των εδαφών.

Στο πρόσφατα κατατεθέν Υπόμνημα Κατανόησης Βασικών Αρχών, το Concept Paper, του Προγράμματος Δίκαιης Μετάβασης αναφέρεται ότι 300 εκατομμύρια ευρώ θα διατεθούν από το Ταμείο Ανάκαμψης αποκλειστικά για την αποκατάσταση εδαφών στα εξορυκτικά πεδία Δυτικής Μακεδονίας και του Δήμου Μεγαλόπολης.

Σε πρόσφατη απάντησή του ο συντονιστής της επιτροπής κ. Μουσουρούλης σε δική μου κοινοβουλευτική ερώτηση απάντησε ότι αν δεν είναι επαρκείς οι πόροι για την αποκατάσταση, θα χρησιμοποιήσουμε και πόρους από το Ταμείο Δίκαιης Μετάβασης. Ωστόσο, οι πόροι του Ταμείου Δίκαιης Μετάβασης είναι πολύ περιορισμένοι, μόλις 755 εκατομμύρια.

Θα μου επιτρέψετε να πω -γιατί είναι ένα άλλο αφήγημα της Κυβέρνησης το τι πετύχαμε με την εμπροσθοβαρή απολιγνιτοποίηση- ότι είμαστε ένατοι στην κατάταξη όσον αφορά τους πόρους, όταν η Ρουμανία και η Βουλγαρία, που δεν έχουν καν δέσμευση για απολιγνιτοποίηση, παίρνουν αντίστοιχα 1,2 δισεκατομμύρια και 2 δισεκατομμύρια καθαρά από το Ταμείο Δίκαιης Μετάβασης, τη στιγμή που εμείς παίρνουμε 755 εκατομμύρια, όχι με τη μόχλευση ΕΤΠΑ και Ευρωπαϊκό Κοινωνικό Ταμείο.

Επομένως, μετά από αυτά ρωτάω: Πρώτον, βάσει ποιας μελέτης αποκατάστασης εδαφών των ορυχείων το κόστος αποκατάστασης εξήντα χιλιάδων στρεμμάτων αποτιμήθηκε στα 242 εκατομμύρια ευρώ; Γιατί αναφέρετε μόνο εξήντα χιλιάδες στρέμματα προς αποκατάσταση στην Περιφέρεια Δυτικής Μακεδονίας, τι γίνεται με την υπόλοιπη έκταση και τι γίνεται με τη Μεγαλόπολη; Η αποκατάσταση αυτή περιλαμβάνει και τη διαμόρφωση εδαφών για συγκεκριμένες χρήσεις και ποιες είναι αυτές; Προτίθεται η Κυβέρνηση να αυξήσει τους πόρους του Ταμείου Ανάκαμψης και Ανθεκτικότητας, ώστε να καλυφθούν οι συνολικές ανάγκες αποκατάστασης;

Δεύτερον, συνάδει η μεταφορά των υποχρεώσεων για την αποκατάσταση των λιγνιτικών εδαφών από τη ΔΕΗ στο κράτος με την αρχή «ο ρυπαίνων πληρώνει»; Πόσο αποτιμάται η αξία των εδαφών που θα μεταφερθούν από τη ΔΕΗ στο κράτος μέσω του οχήματος ειδικού σκοπού;

**ΠΡΟΕΔΡΕΥΩΝ (Αθανάσιος Μπούρας):** Κυρία Πέρκα, ολοκληρώστε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ναι, αλλά μιλήσατε στην αρχή για άλλα θέματα και τώρα δεν προλαβαίνετε τα ερωτήματα.

**ΘΕΟΠΙΣΤΗ (ΠΕΤΗ) ΠΕΡΚΑ:** Πόσο θα κοστίσει η αποκατάστασή τους; Πόσο κοστίζει η αποκατάσταση των εδαφών που θα παραμείνουν στη ΔΕΗ;

Τελειώνω λέγοντας ότι η ΔΕΗ -που καμαρώσατε πριν από λίγο καιρό, κύριε Υπουργέ- έχει χάσει πλήρως τον κοινωνικό της ρόλο και χαρακτήρα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ήδη πήγαμε στα τέσσερα λεπτά και είκοσι δευτερόλεπτα.

Κύριε Υπουργέ, έχετε τον λόγο για την πρωτολογία σας για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία συνάδελφε, είναι μία ευκαιρία βέβαια να συζητήσουμε για το τι έγινε και το τι θα γίνει στη Δυτική Μακεδονία, τη Μεγαλόπολη, ακόμα και στα νησιά, σε όλες εκείνες τις περιοχές που αξιοποιούσαν ορυκτά καύσιμα, λιγνίτη, για την παραγωγή ηλεκτρικής ενέργειας. Είναι αλήθεια ότι όλη η τοπική οικονομία και η τοπική κοινωνία ζούσε απ’ αυτή τη δραστηριότητα, η οποία γνωρίζαμε, όμως, ότι είχε ένα τέλος.

Και αυτό δεν το μάθαμε το καλοκαίρι του 2019 που αναλάβαμε τη διακυβέρνηση αυτού του τόπου, κυρία συνάδελφε. Αυτό το γνωρίζαμε πολύ πιο πριν. Εκτός αν εσείς δεν είχατε καταλάβει τίποτα. Εκτός αν το 2014, 2015, 2016, 2017, 2018, όλα αυτά τα χρόνια τα οποία είχατε την ευθύνη της διακυβέρνησης αυτού του τόπου, δεν είχατε καταλάβει ότι κάτι συμβαίνει, ότι μάλλον η ηλεκτροπαραγωγή από λιγνίτη μπορεί και να μην είναι τόσο συμφέρουσα για τη ΔΕΗ. Δεν λέω ότι σίγουρα γνωρίζατε, αν και θα έπρεπε να γνωρίζετε. Αλλά δεν σας είχαν μπει καν ιδέες ότι μάλλον δεν θα είναι και τόσο συμφέρουσα για τη ΔΕΗ;

Σήμερα που μιλάμε, κυρία συνάδελφε, οι τιμές ρύπων στο Χρηματιστήριο Ρύπων έχουν φτάσει περίπου στα 40 ευρώ ο τόνος. Ο κάθε τόνος διοξειδίου του άνθρακα που εκπέμπεται στην ατμόσφαιρα κοστίζει γι’ αυτόν που τον εκπέμπει περίπου 35 με 40 ευρώ κάθε φορά που τον εκπέμπει. Όταν παράγεις ηλεκτρική ενέργεια από λιγνίτη για κάθε μεγαβατώρα ηλεκτρικής ενέργειας που παράγεις από λιγνίτη εκπέμπονται στην ατμόσφαιρα από τα λιγνιτικά εργοστάσια της ΔΕΗ περίπου 1,2 με 1,4 τόνοι, που σημαίνει ότι για κάθε μεγαβατώρα ηλεκτρικής ενέργειας που παράγει η ΔΕΗ σήμερα, κυρία συνάδελφε, έχει κόστος επιπλέον του κόστους παραγωγής 50 ευρώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Τα ξέρω αυτά, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τα ξέρετε λέτε σήμερα, αλλά φαίνεται ότι δεν τα γνωρίζατε τέσσερα χρόνια πριν, γιατί δεν κάνατε τίποτα. Δεν παραλάβαμε κάποιο σχέδιο.

Μήπως ο προηγούμενος Υπουργός, ο προκάτοχος του προκατόχου μου, που είχε την ευθύνη του Υπουργείου Περιβάλλοντος και Ενέργειας παρέδωσε κάποιο σχέδιο για το τι θα συνέβαινε στη Δυτική Μακεδονία τη στιγμή που εκ των πραγμάτων η ΔΕΗ θα οδηγούνταν στο να τερματίσει σταδιακά τη λειτουργία των εργοστασίων αυτών, επειδή είναι ασύμφορα, τη βάζουν μέσα, γράφουν πολλές ζημιές; «Μπαίνει μέσα» όταν λειτουργεί. Δεν παραδώσατε τίποτα απολύτως.

Ξέρετε τι παραδώσατε; Να σας πω τι παραδώσατε. Θυμάστε ποιο ήταν το ποσοστό ενίσχυσης που θα μπορούσε να δώσει η ελληνική πολιτεία μέσα από τα ευρωπαϊκά προγράμματα ή μέσα από το Πρόγραμμα Δημοσίων Επενδύσεων για την ανάπτυξη εκείνης της περιοχής; 25%, 35% και 45%. Μία εταιρεία που πήγαινε στη Δυτική Μακεδονία, κυρίες και κύριοι συνάδελφοι, για να ξεκινήσει μια καινούργια δραστηριότητα, να δημιουργήσει θέσεις εργασίας, άμα ήταν μεγάλη είχε μία ενίσχυση στο επενδυτικό της σχέδιο 25%, άμα ήταν μεσαία 35% και άμα ήταν μικρή 45%.

Σήμερα και μετά την προσπάθεια της σημερινής Κυβέρνησης, αυτό έχει γίνει 50%, 60% και 70%. Για μία μικρή εταιρεία, αν πάει να επενδύσει σε εκείνη την περιοχή, έχει τη δυνατότητα το Ελληνικό Δημόσιο, η ελληνική πολιτεία να χρηματοδοτήσει αυτό το επενδυτικό σχέδιο με 70% επιχορήγηση. Να πώς θα έρθουν επενδύσεις στην περιοχή για να δημιουργήσουν θέσεις εργασίας! Αυτά, όμως, φαίνεται ότι δεν τα γνωρίζατε, τα καταλάβατε τώρα που βρεθήκατε εκτός κυβέρνησης και ήρθε η Νέα Δημοκρατία να κυβερνήσει αυτόν τον τόπο.

Στη δευτερολογία μου θα πω λεπτομέρειες για τα ερωτήματα τα οποία έχετε θέσει συγκεκριμένα, αν και τα έχουμε απαντήσει πολλές φορές και θα έχουμε τη δυνατότητα να τα συζητήσουμε και μέσα από τακτικές ενημερώσεις.

Η απόφαση που πήρε ο Πρωθυπουργός της χώρας, ο Κυριάκος Μητσοτάκης, για την πιο γρήγορη απολιγνιτοποίηση της Ευρώπης: Πρώτον, βάζει την Ελλάδα στην πρωτοκαθεδρία της ευρωπαϊκής προσπάθειας να προστατεύσουμε το περιβάλλον και να μειώσουμε τα αίτια που προκαλούν την κλιματική αλλαγή και με αυτόν τον τρόπο και τις επιπτώσεις της κλιματικής κρίσης.

Δεύτερον, ήρθαμε και θέσαμε ένα σχέδιο ολοκληρωμένο, ολιστικό, ανάπτυξης αυτής της περιοχής, ανάπτυξης άλλων δραστηριοτήτων, για να μπορέσουμε να αντικαταστήσουμε αυτή που σιγά-σιγά σβήνει και που έπρεπε από τη δική σας διακυβέρνηση χρόνια πριν να έχει σχεδιαστεί και τώρα να είμαστε έτοιμοι να υλοποιούμε. Αλλά, παρ’ όλα αυτά δεν χάνουμε χρόνο.

**ΠΡΟΕΔΡΕΥΩΝ (Αθανάσιος Μπούρας):** Τα υπόλοιπα, κύριε Υπουργέ, στη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ολοκληρώνω, κύριε Πρόεδρε.

Τρίτον, τα επόμενα χρόνια τουλάχιστον 5 δισεκατομμύρια ευρώ θα προωθηθούν για την ανάπτυξη των περιοχών εκείνων. Αυτό δεν σημαίνει ότι εφόσον χρειαστεί και εφόσον βρούμε και νέες πηγές χρηματοδότησης δεν θα μπορέσουμε να αξιοποιήσουμε και άλλα χρηματοδοτικά εργαλεία για να βοηθήσουμε εκείνες τις περιοχές, που εσείς τις είχατε ξεχάσει μέχρι το 2019.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Πέρκα, έχετε τον λόγο για τη δευτερολογία σας για τρία λεπτά. Σας παρακαλώ στα τρία λεπτά να ολοκληρώσετε, μην ανοίγετε άλλα θέματα.

**ΘΕΟΠΙΣΤΗ (ΠΕΤΗ) ΠΕΡΚΑ:** Εγώ δεν ανοίγω. Εγώ ρώτησα…

**ΠΡΟΕΔΡΕΥΩΝ (Αθανάσιος Μπούρας):** Πώς δεν ανοίγετε; Πήγατε στα ερωτήματα όταν φτάσατε στα τρία λεπτά ομιλίας και πλέον πρωτύτερα.

Να πω και κάτι προς όλους. Τα ερωτήματα είναι γνωστά στους Υπουργούς. Θα ολοκληρώνετε όλοι στον χρόνο που προβλέπεται. Δύο λεπτά για τη πρωτολογία, τρία για τη δευτερολογία. Έχει περάσει μία ώρα και δεν έχουμε ολοκληρώσει τρεις επίκαιρες ερωτήσεις και έχουμε είκοσι.

Ορίστε, έχετε τον λόγο για τρία λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:**  Αν κάποιος ήταν εκτός θέματος σήμερα, αυτός ήταν ο κύριος Υπουργός. Δεν απάντησε σε καμία απολύτως από τις καίριες ερωτήσεις. Και στους ανέργους της Δυτικής Μακεδονίας δεν θα πείτε ότι δεν ξέρατε. Μου απαντήσατε σε μια ερώτηση που δεν σας έθεσα, στο γιατί είναι καλή η απολιγνιτοποίηση. Μαζί σας!

Απολιγνιτοποίηση χωρίς σχέδιο; Να ερημώσει η περιοχή; Να αυξηθεί η ανεργία και να βρεθούν μερικοί φίλοι σας να κάνουν κάποιες επενδύσεις σε εδάφη που δεν έχει ακόμα προχωρήσει ο χωροταξικός σχεδιασμός, που δεν ξέρουμε πού είναι; Είναι ντροπή αυτό που κάνετε. Πολύ συγκεκριμένες και κομψές ερωτήσεις.

Τι έκανε η κυβέρνησή μας; NSEC και προσαρμοσμένο και έκθεση της World Bank και το πρώτο Εθνικό Ταμείο Δίκαιης Μετάβασης και έναν σχεδιασμό, ενεργειακές κοινότητες, συμμετοχή της κοινωνίας.

Πού είναι αυτά, κύριε Υπουργέ; Αυτό σας ρώτησα σήμερα. Θα συμμετέχει καθόλου η τοπική κοινωνία; Θα μας πείτε ποια είναι αυτά τα εξήντα χιλιάδες εδάφη και πώς αποτιμάτε τα διακόσια σαράντα δύο; Θα μας πείτε για την Ευρωπαϊκή Επιτροπή και τις κρατικές ενισχύσεις;

Θα σας πω εγώ, όμως, γι’ αυτό που καμαρώνετε. Σήμερα είχα δελτίο Τύπου. Δεν προλάβατε να το διαβάσετε. Οι ενισχύσεις 50%-60%-70% δεν είναι επιτυχία καμιάς κυβέρνησης. Είναι γραμμή της Ευρωπαϊκής Επιτροπής -έχω τα στοιχεία- και αφορά όλες τις περιφέρειες της Ευρώπης που είναι στην Α ή Γ κατηγορία. Για τη χώρα μας αυτά τα ποσοστά ισχύουν για όλες τις περιφέρειες πλην Αττικής, λόγω ΑΕΠ, και για τη Δυτική Μακεδονία και τις λιγνιτικές περιοχές είναι μόνο 10%, κύριε Υπουργέ μου, η ενίσχυση παραπάνω. Δείτε τα στοιχεία που το επιβεβαιώνουν αυτό.

Επανέρχομαι, όμως. Δεν μπορούμε να μιλάμε γενικώς για «πράσινη μετάβαση» ερήμην της κοινωνίας, γιατί η «πράσινη μετάβαση» πρέπει να είναι δίκαιη. Δεν μπορεί να αφήσει πίσω της χωριά που ακόμη λιγνίτες καίνε, ούτε ανεργία, ούτε ερημοποίηση. Θα τα πούμε, όμως, και αύριο που θα έρχεστε χωρίς εισήγηση να μας πείτε για τον κλιματικό νόμο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Εγώ θέλω απαντήσεις για τα εδάφη. Θέλω στοιχεία. Θέλω να μου πείτε πώς αποτιμάται το κόστος αξίας γης που δίνει η ΔΕΗ και πόσο το κόστος της αποκατάστασης κι αν αυτά είναι ίσα. Και θέλω να μου πείτε τι ακριβώς ρόλο θα παίξει το SPV, το όχημα ειδικού σκοπού.

Και βεβαίως, δεν έχουμε καμία πληροφορία τι θα γίνει με τις μονάδες των ΑΗΣ. Τι θα γίνει με αυτά τα κουφάρια; Θα τα κρατήσει η ΔΕΗ; Αυτά πρέπει να τα απαντήσετε, κύριε Υπουργέ, να ξέρουμε, να σχεδιάσουμε, να βοηθήσουμε και εμείς. Γιατί από τον γεωπληροφοριακό χάρτη της Ρυθμιστικής Αρχής Ενέργειας φαίνεται ότι η ΔΕΗ κρατάει για δικιά της χρήση, για να υλοποιήσει το δικό της επενδυτικό σχέδιο για φωτοβολταϊκά, τα «φιλέτα», αυτά που δεν θέλουν πολλή αποκατάσταση. Τα υπόλοιπα; Ποια είναι τα υπόλοιπα; Πού θα τα δώσει; Μας λέτε ότι θα πληρώσει το κόστος αποκατάστασης, αλλά από την απλή. Εδώ φέρεται να ενεργοποιεί τα 200 μεγαβάτ και είπατε ότι θέλει 5.500 στρέμματα. Άρα, τα 2,5 γιγαβάτ χρειάζονται 65.000-70.000 στρέμματα. Δεν περισσεύει τίποτα.

Αφήστε για τη χρηματοδότηση. Τριακόσια εδώ, τριακόσια πενήντα εκεί. Δικά σας έγγραφα είναι αυτά, της Κυβέρνησης. Αλλού με δάνεια αλλού με Ταμείο Ανάκαμψης. Τι θα γίνει με αυτά τα λεφτά;

Κι όπως είπαμε είμαστε ένατοι. Δεσμευτήκαμε πρώτοι για απολιγνιτοποίηση, αλλά στους πόρους μας πέρασαν χώρες που δεν έχουν δέσμευση.

Και τελειώνω, κύριε Πρόεδρε, για τον χωρικό σχεδιασμό. Γιατί ό,τι και να συζητάμε αν δεν τακτοποιηθεί ο χώρος, δεν μπορεί να συμβεί καμία επένδυση. Πότε θα έρθει η προγραμματική σύμβαση μεταξύ ΥΠΕΝ και ΔΕΗ; Έχουμε 2021. Το 2023 είπατε ότι όλα θα έχουν τελειώσει. Έναν χρόνο έκαναν μία διάταξη. Πότε θα τροποποιηθούν οι ΑΕΠΟ κι οι μελέτες των ορυχείων; Για τα ειδικά πολεοδομικά η ΔΕΗ θα διενεργήσει μετά διαγωνισμούς να επιλέξει τον ανάδοχο, στη συνέχεια θα πρέπει να εκπονηθούν ένα σωρό τεχνικές μελέτες γεωτεχνικές, οριοθετήσεις, υδατορεμάτων, στρατηγική μελέτη περιβαλλοντικών επιπτώσεων η οποία θα πρέπει να βγει και σε διαβούλευση, μετά θα πρέπει να κατατεθεί για επεξεργασία στο ΣτΕ και στη συνέχεια να εκδοθούν τα Προεδρικά Διατάγματα και μετά να αρχίσουν οι μελέτες αποκατάστασης.

Πότε θα γίνουν όλα αυτά, κύριε Υπουργέ. Το μόνο γρήγορο που κάνατε ήταν η εξαγγελία κι από εκεί και πέρα τίποτε και καταστροφή.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δική σας δευτερολογία για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Η κυρία συνάδελφος δεν κατάλαβε ότι στην πρώτη ερώτηση απάντησα πραγματικά για την ουσία των πραγμάτων που συζητάμε σήμερα. Το ότι η απολιγνιτοποίηση και η σταδιακή μείωση της δραστηριότητας ηλεκτροπαραγωγής από λιγνίτη ήταν κάτι το οποίο δεν έγινε, δεν αποφασίστηκε το 2019 που αναλάβαμε. Εμείς και ο Πρωθυπουργός αποφασίσαμε να το κάνουμε με σχέδιο, με όραμα και γρηγορότερα από κάθε άλλη ευρωπαϊκή χώρα. Στην πραγματικότητα, όμως, είχε ξεκινήσει και δεν κάνατε τίποτα.

Βέβαια, έρχεστε και λέτε «μα καλά, τι πήρατε σε τελευταία ανάλυση; Πήρατε συν δέκα μονάδες παραπάνω από ό,τι θα παίρναμε εμείς ούτως ή άλλως αν ήμασταν στην κυβέρνηση». Είκοσι πέντε μονάδες παραπάνω από αυτό που παραδώσατε! Ενίσχυση 25% σε κάθε κατηγορία, μικρή, μεσαία ή μεγάλη παραπάνω, δημόσια στήριξη παραπάνω από αυτό το οποίο παραδώσατε εσείς. Εντάξει, είναι μικρό πράγμα. Δεν έγινε και τίποτα.

Επιτρέψτε μου, λοιπόν, να πω ότι 1,6 δισεκατομμύρια είναι η δημόσια δαπάνη. Γιατί κάτι ακούστηκε για 800 εκατομμύρια κλπ. Συνολικά θα είναι 5 δισεκατομμύρια αυτά τα οποία θα επενδυθούν τα επόμενα χρόνια μέσα από το σχέδιο της δίκαιης μετάβασης που έχουμε σχεδιάσει στη Δυτική Μακεδονία, στον Δήμο Μεγαλόπολης και σε κάποια νησιά, επαναλαμβάνω, τα οποία πραγματικά κι αυτά πλήττονται από την απανθρακοποίηση την οποία εμείς επιχειρούμε.

Γιατί, επαναλαμβάνω, είναι η Νέα Δημοκρατία εκείνη η Κυβέρνηση, είναι εκείνη η παράταξη η οποία προτάσσει πάνω απ’ όλα ως βασική προτεραιότητα την προστασία του περιβάλλοντος και του πλανήτη μας. Γιατί πάνω απ’ όλα, κυρίες και κύριοι συνάδελφοι, πρέπει να αναγνωρίσουμε ότι αυτό έχει σημασία, να παραδώσουμε ένα περιβάλλον, έναν πλανήτη όπου και οι επόμενες γενιές των Ελλήνων θα μπορούν να ζουν με τις ίδιες ή και καλύτερες συνθήκες από αυτές που ζήσαμε εμείς.

Σε ό,τι αφορά το εδαφικό σχέδιο, μιλάμε για 60.000 στρέμματα που περιλαμβάνει. Συνολικά είναι 240.000 στρέμματα αυτά τα οποία αποτελούν τον πυρήνα των λιγνιτικών εκμεταλλεύσεων. Πρώτον, δεν χρειάζονται όλα να αποκατασταθούν. Κάποια δεν χρήζουν αποκατάστασης.

**ΘΕΟΠΙΣΤΗ (ΠΕΤΗ) ΠΕΡΚΑ:** Πόσα;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεύτερον, ένα μεγάλο τμήμα αυτών θα αποκατασταθεί από την ίδια τη ΔΕΗ. Τρίτον, 60.000 στρέμματα είναι αυτά τα οποία θα αποκατασταθούν όπως σας έχουμε πει με χρήματα του Ταμείου της Δίκαιης Μετάβασης.

Επίσης, θέλω να σας πω ότι στις εκτάσεις στις οποίες δραστηριοποιείται η ΔΕΗ και σύμφωνα με το άρθρο 155, παράγραφος 4, προβλέπεται η σύναψη προγραμματικής σύμβασης μεταξύ του Υπουργείου και της ΔΕΗ η οποία θα κυρωθεί από τη Βουλή και θα τη συζητήσουμε.

Επίσης, αναλυτικό εδαφικό σχέδιο υπάρχει και για τη Μεγαλόπολη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Σε ό,τι αφορά την αποκατάσταση, την κατάρτιση και τη διαβούλευση των εδαφικών σχεδίων δίκαιης μετάβασης, υπήρχαν ως προσχέδια και παρουσιάστηκαν και συζητήθηκαν στη συντονιστική επιτροπή στις 8-2-2021. Ακολούθως, τέθηκαν σε διαβούλευση ως τις 19-3-2021 συνοδευόμενα από συγκεκριμένο δομημένο θεματολόγιο και ερωτηματολόγιο προς διευκόλυνση των φορέων και τέθηκαν σε δημόσια διαβούλευση τα εδαφικά σχέδια.

Συγκεκριμένα, για την Περιφέρεια Δυτικής Μακεδονίας διαβιβάστηκε σε είκοσι επτά φορείς-υπηρεσίες το σχέδιο αυτό και προωθήθηκε επιπλέον από το ΕΣΔΙΜ Μεγαλόπολης σε επιπλέον είκοσι δύο φορείς και υπηρεσίες. Τα σχόλια της διαβούλευσης αποδελτιώθηκαν σε πίνακες εργασίας, κωδικοποιήθηκαν και κατηγοριοποιήθηκαν. Στη συνέχεια ακολουθεί και πραγματοποιείται το πολύ σημαντικό στάδιο της επεξεργασίας των σχολίων της διαβούλευσης και σε αυτό θα υπάρξει ενσωμάτωση των σχολίων, όπου θα οδηγήσει φυσικά σε προσαρμογές των κειμένων και των εδαφικών σχεδίων που αρχικά έχουν παρουσιαστεί.

Όλα αυτά που λέτε γίνονται και καλό θα ήταν να τα δείτε και να πάρετε και να λάβετε συμμετοχή σε αυτά, εφόσον ενδιαφέρεστε.

Να πούμε, επίσης, ότι γίνεται χρήση και επεξεργασία των σχολίων σε συνεργασία με τα αντίστοιχα ΠΕΠ και τομεακά στο πλαίσιο του προγραμματικού συντονισμού με τους συναρμόδιους φορείς πολιτικής.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Περί αποτίμησης της αξίας εδαφών θα σας πω ότι στην προγραμματική σύμβαση προβλέπονται ρητά όροι και προϋποθέσεις για την αναβάθμιση των εκτάσεων από τη ΔΕΗ. Στις υποχρεώσεις είναι η παρακολούθηση της εκτέλεσης σύμβασης, ο τρόπος μεταβίβασης στο Δημόσιο της κυριότητας των επικείμενων εκτάσεων που είναι στην κυριότητα σήμερα της ΔΕΗ ΑΕ, όπως και κάθε άλλου δικαιώματος και υποχρέωσης που απορρέει από τις εκτάσεις αυτές.

Στη φάση αυτή οριστικοποιείται η περίμετρος των μεταβιβαζόμενων εκτάσεων. Εκτιμάται ότι τα δύο τρίτα των εκτάσεων αυτών θα περιέλθουν στο ελληνικό Δημόσιο. Το σύνολο των εκτάσεων, και αυτών που θα περιέλθουν στη ΔΕΗ και αυτών που θα περιέλθουν στο ελληνικό Δημόσιο, θα αποκατασταθούν με την ολοκλήρωση της μεταλλευτικής δραστηριότητας.

Να τονίσω, επίσης, ότι τα στοιχεία αναφορικά με την αξία των εκτάσεων που θα μεταβιβαστούν, καθώς και το αντίστοιχο κόστος αποκατάστασης, θα συμπεριληφθούν στην προγραμματική σύμβαση μεταξύ του Υπουργείου και της ΔΕΗ η οποία πρόκειται να έρθει προς κύρωση στη Βουλή μόλις είναι έτοιμη και θα έχουμε τη δυνατότητα να τη συζητήσουμε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Πρέπει να πω ότι σε αυτόν τον χρόνο έπρεπε να είχαν συζητηθεί πέντε επίκαιρες ερωτήσεις και έχουν συζητηθεί μόνο τρεις.

Προχωράμε στη δεύτερη με αριθμό 741/10-5-2021 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του ΣΥΡΙΖΑ - Προοδευτική Συμμαχία κυρίας Χαρούλας (Χαράς) Καφαντάρη προς τον Υπουργό Προστασίας του Πολίτη, με θέμα: «Αντιπυρική Περίοδος 2021».

Κυρία Καφαντάρη, έχετε τον λόγο για δύο λεπτά για την πρωτολογία σας.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Επιτέλους, συζητάμε μία επίκαιρη ερώτηση η οποία έχει κατατεθεί από τις 12 Απριλίου, πριν από την έναρξη της αντιπυρικής. Καλώς τη συζητάμε σήμερα, έστω και δεκαεπτά, δεκαοκτώ ημέρες με την έναρξή της.

Πραγματικά, η κατάσταση δεν μπορούμε να πούμε ότι είναι και πολύ καλή. Πρέπει να πω ότι η επικινδυνότητα στην περιοχή μας και στην Ελλάδα είναι μεγάλη. Υπάρχουν πολλές δασικές πυρκαγιές. Το 2020 είχαμε τις περισσότερες δασικές πυρκαγιές της 10ετίας -έντεκα χιλιάδες επτακόσιες ενενήντα εννέα- ενώ το 2021 συνεχίζει ακάθεκτο. Βέβαια, η κλιματική αλλαγή, οι κλιματολογικές συνθήκες επιδρούν στην ευρύτερη περιοχή. Πιστεύω, όμως, ότι δεν είναι μόνο αυτό.

Κύριε Υπουργέ, το 24ωρο 14, 15 του μήνα είχαμε δεκαεπτά πυρκαγιές, το προηγούμενο είχαμε είκοσι επτά πυρκαγιές και πάει λέγοντας.

Πραγματικά, πέρα από το ό,τι συζητείται, όσες φορές σας έχουμε ακούσει και στην τηλεόραση και στα Μέσα και στη Βουλή με νομοσχέδιο για την Πυροσβεστική πριν από έναν μήνα περίπου, μιλάτε για το μεγάλο σας επίτευγμα, τον ν.4662, για την αναδιοργάνωση της Πολιτικής Προστασίας και τη δημιουργία του εθνικού μηχανισμού.

Ας κάνουμε, όμως, στη σημερινή συζήτηση ένα βήμα παραπέρα, πέρα από τα γενικά, τα οποία τα έχουμε ακούσει πολλές φορές, και να μιλήσουμε πιο συγκεκριμένα. Θα μας πείτε για τον «ΙΟΛΑΟ», τον «ΔΑΡΔΑΝΟ», το σχέδιο «ΒΟΡΕΑΣ». Τα έχουμε ακούσει αυτά, κύριε Υπουργέ, και θα έλεγα ότι είναι σχέδια επί χάρτου, σχέδια από αξιόλογους και επιτελικούς, αλλά και επιστήμονες της Γενικής Γραμματείας.

Πολυδιαφημίζετε τον ν.4662 για την αναδιάρθρωση της Πολιτικής Προστασίας που θα έλυνε όλα τα ζητήματα, όμως δεν έχετε εκδώσει κανονιστικές διατάξεις ακόμα -και αυτό είναι πάρα πολύ σημαντικό- την ίδια στιγμή που με ΠΝΠ πέρυσι το Μάρτιο βάλατε σε αδράνεια, όπως είπατε, τον νόμο. Χρησιμοποιούμε σχέδια τα οποία ήταν προηγούμενων δεκαετιών, σε νόμους του 2003 και ουσιαστικά -να το πούμε έτσι- στο γνωστό «Ξενοκράτη», κύριε Υπουργέ, ενώ -και εδώ είναι ένα ζήτημα- χρησιμοποιείτε επιλεκτικά κάποια άρθρα του καινούργιου νόμου, όπως είναι τα άρθρα 25, 26, που πρόσφατα κηρύξατε σε κατάσταση ειδικής κινητοποίησης της Πολιτικής Προστασίας την Αττική.

**ΠΡΟΕΔΡΕΥΩΝ (Αθανάσιος Μπούρας):** Στα ερωτήματα, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ένα λεπτό, κύριε Πρόεδρε. Σας παρακαλώ.

Κύριε Υπουργέ, αυτά είναι πάρα πολύ σοβαρά ζητήματα…

**ΠΡΟΕΔΡΕΥΩΝ (Αθανάσιος Μπούρας):** Πρέπει να εφαρμόσουμε τον Κανονισμό. Είσαστε στα τρία λεπτά και δεν έχουμε ακούσει ούτε ένα ερώτημα.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Αυτή τη στιγμή, κύριε Υπουργέ, με βάση την ερώτηση την οποία σας καταθέσαμε, ζητάμε να απαντήσετε σε συγκεκριμένα θέματα.

Πρώτα απ’ όλα θέλουμε να μας πείτε αν υπάρχει συγκεκριμένος σχεδιασμός, σε ποιο στάδιο βρίσκεται ο μηχανισμός αντιμετώπισης δασικών πυρκαγιών και ποιο είναι το επιχειρησιακό σχέδιο αντιμετώπισής του. Εδώ πέρα, βέβαια, στον περίφημο νόμο σας είναι το άρθρο 23, το οποίο δεν ξέρω αν το έχετε χρησιμοποιήσει ή όχι στη συγκεκριμένη περίπτωση.

Το δεύτερο και πολύ σημαντικό ερώτημα έχει να κάνει με τα εναέρια μέσα. Ο εναέριος στόλος είναι σε ετοιμότητα; Έχουν γίνει συντηρήσεις; Ποιος είναι ακριβώς ο αριθμός των μισθωμένων εναέριων; Ποιο είναι το χρονοδιάγραμμα ανάπτυξης μισθωμένων -και του εθνικού στόλου- και ποιες είναι οι βάσεις ανάπτυξής τους;

Αυτά είναι τα ερωτήματα. Στα υπόλοιπα θα αναφερθώ στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Στα τέσσερα λεπτά!

Κύριε Υπουργέ, έχετε τον λόγο για την πρωτολογία σας με την παράκληση να τηρηθεί ο χρόνος των τριών λεπτών.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Καφαντάρη, όσο αιχμηρή κι αν προσπαθείτε να γίνετε για προφανείς λόγους, την πραγματική σας αγωνία και ανησυχία για τα ζητήματα αυτά εγώ θα την αναγνωρίζω. Μας συνδέουν κοινοί αγώνες από κοινά μετερίζια και για τον Υμηττό και στο παρελθόν. Αντιλαμβάνομαι την ανάγκη να εκφράζετε μια συλλογιστική για τον εθνικό μηχανισμό που δεν υπήρχε. Δεν μιλήσαμε για αναδιοργάνωση του εθνικού μηχανισμού, αλλά για δημιουργία εθνικού μηχανισμού με τον 4662. Και με λυπεί πραγματικά το γεγονός της καθυστέρησης κάποιων εφαρμοστικών διατάξεων που στη συντριπτική πλειοψηφία δεν αφορούν επιχειρησιακά ζητήματα, αφορούν την εξέλιξη. Διότι ξέρετε πολύ καλά ότι ο 4662 δεν έχει μόνο το επιχειρησιακό κομμάτι, έχει και ζητήματα άλλα που αφορούν στην αναδιοργάνωση της Πυροσβεστικής, που αφορούν στο πολύ σημαντικό ζήτημα της εκπαίδευσης, των εθελοντικών οργανώσεων και του εθνικού μηχανισμού, το οποίο, όμως, σε κάθε περίπτωση επιχειρησιακά και έτοιμοι είμαστε και προσαρμοσμένοι.

Θέλω να ξεκαθαρίσω κάτι. Είναι δεδομένο ότι η πανδημία δεν μας άφησε πίσω, αλλά άλλαξε, αν θέλετε, τις προσεγγίσεις μας και τα δόγματά μας σε πολλά επιχειρησιακά ζητήματα. Και τις επόμενες μέρες, όπως σας έχω πει -και μέσα στον Ιούνιο- θα έρθουμε στη Βουλή για να συμπληρώσουμε, να τροποποιήσουμε τον ν.4662, προσθέτοντας μηχανισμούς, κέντρα τα οποία είναι πολύ απαραίτητα και που αφορούν και στο forecasting και στο monitoring, που αφορά στη διαχείριση των κρίσεων, των φυσικών καταστροφών, των υγειονομικών κινδύνων και των ευαίσθητων δομών μας.

Σε κάθε περίπτωση, όμως -και αντιλαμβάνομαι ότι όπως και στη διαχείριση της κρίσεων ο χρόνος είναι αμείλικτος, έτσι και στις επίκαιρες ερωτήσεις και, μάλιστα, για ένα τόσο σημαντικό θέμα, ο χρόνος είναι αμείλικτος- έχει ολοκληρωθεί ο επιχειρησιακός σχεδιασμός μας από τις αρχές Μαρτίου σε σχέση με την αντιπυρική περίοδο που «τρέχουμε». Προετοιμαζόμαστε επιμελώς με σχέδιο, με πασιφανές και έκδηλο ενδιαφέρον, αλλά και αγωνία για την περίοδο αυτή, κατά την οποία -όπως πολύ σωστά έχετε αναφέρει- οι φωτιές έχουν ήδη γράψει ένα ρεκόρ σε σχέση με την εποχή και σε σχέση με τα πραγματικά δεδομένα.

Ποια είναι τα δεδομένα σε σχέση με την προετοιμασία μας; Θα πάω κατευθείαν στο ζήτημα που βάζετε και που μας απασχολεί όλους, το οποίο αφορά στα εναέρια μέσα. Ο μέγιστος αριθμός των διαθέσιμων μέσων του εθνικού εναέριου στόλου παραμένει ο ίδιος, με τα όποια προβλήματα: Εννέα CL-215 Καναντέρ, πέντε CL-415, δεκαεννέα PZL. Η ανάπτυξή τους με την έναρξη της αντιπυρικής περιόδου θα γίνεται ανάλογα με τις επικρατούσες μετεωρολογικές συνθήκες -ήδη προχωράει αυτό, ήδη είναι σε σταδιακή ετοιμότητα- αλλά και των επιχειρησιακών απαιτήσεων κινητοποίησης και θα υλοποιηθεί έως τα μέσα με τέλος Ιουνίου. Αυτή είναι μια διαδικασία που ακολουθείται από το Πυροσβεστικό Σώμα, έτσι ώστε ο κύκλος να κλείσει και μέχρι το τέλος Σεπτεμβρίου να έχουμε διαθέσιμα όλα αυτά τα μέσα.

Επίσης, υπάρχουν τρία Καναντέρ CL-215 στην Ανδραβίδα, δύο στην Αγχίαλο, τέσσερα θα επιχειρούν από τη μητρική τους βάση στην Ελευσίνα. Δύο CL-415 -τα νεότερα Καναντέρ μας- προβλέπεται να επιχειρούν από την Ελευσίνα και τρία από τη μητρική τους βάση στη Θεσσαλονίκη. Από ένα ζεύγος PZL σε Τατόι -αυτό που ουσιαστικά θα κάνει τις επιτηρήσεις- σε Ανδραβίδα, στη Ζάκυνθο, στο Άκτιο, στη Λαμία, στη Μυτιλήνη, στην Καβάλα, στην Κεφαλλονιά, στην Κέρκυρα και τρία σκάφη στην Καλαμάτα.

Στο πλαίσιο της διασφάλισης των ανωτέρω θέλω να σας διαβεβαιώσω ότι το Αρχηγείο του Πυροσβεστικού Σώματος, σε συνεργασία με τη Γενική Γραμματεία Πολιτικής Προστασίας, έχει ήδη πραγματοποιήσει όλες τις σχετικές αναγκαίες ενέργειες, τις απαραίτητες συσκέψεις -γνωρίζετε και έχετε εμπειρία- σε επιτελικό επίπεδο και με το Γενικό Επιτελείο Εθνικής Άμυνας, αλλά και με το Γενικό Επιτελείο Αεροπορίας, προκειμένου τα αεροσκάφη αυτά, παρά τα προβλήματα που έχουν, να είναι επιχειρησιακά έτοιμα για την αντιπυρική περίοδο, ενώ κατόπιν εισηγήσεων των επιτελών του Πυροσβεστικού Σώματος, της επιτελικής, δηλαδή, επιτροπής, για την τρέχουσα αντιπυρική αναδείχθηκε επιπλέον επιχειρησιακή ανάγκη για διαθεσιμότητα επιπλέον εναέριων μέσων.

Άρα, εκτός από τα υφιστάμενα μέσα τα οποία έχουμε -δηλαδή τα τρία Σινούκ, εκ των οποίων δύο στα Μέγαρα, ένα στη Ρόδο, που ξέρετε πολύ καλά ότι λειτουργούν επικουρικά σε περίπτωση ανάγκης, καθώς και τα δύο Super Puma του Πυροσβεστικού και τα τρία BK, τα οποία χρησιμοποιούνται σε επιχειρήσεις επιτήρησης, συντονισμού, μεταφοράς προσωπικού, αλλά και αεροπυρόσβεσης όπου χρειάζεται και τα αστυνομικά ελικόπτερα της Υπηρεσίας Εναέριων Μέσων Σωμάτων Ασφαλείας που λειτουργούν συνδρομητικά στο κομμάτι των επιτηρήσεων- παραμένουμε στο ίδιο δόγμα που αφορά τα μισθωμένα ελικόπτερα, μόνο που διαφέρουν ως προς την ποσότητα. Ξέρετε πολύ καλά ότι μέχρι πριν δύο χρόνια είχαμε έξι βαρέος. Πέρυσι πήραμε μια δύσκολη απόφαση και κάναμε εννέα τα βαρέος. Αποδείχθηκε σωτήρια η απόφαση αυτή, διότι αντιλαμβάνεστε ότι ερχόμαστε να καλύψουμε τις ανάγκες που έχουν δημιουργηθεί από το γερασμένο στόλο των Καναντέρ που έχουμε. Φέτος αναδείχθηκε η ανάγκη -ακόμα μεγαλύτερη- για δέκατο βαρέος…

**ΠΡΟΕΔΡΕΥΩΝ (Αθανάσιος Μπούρας):** Τα υπόλοιπα στη δευτερολογία σας, κύριε Υπουργέ. Κλείστε με την τελευταία φράση.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Να ζητήσω να μην κάνω δευτερολογία. Να ολοκληρώσω στην πρωτολογία μου.

**ΠΡΟΕΔΡΕΥΩΝ (Αθανάσιος Μπούρας):** Όχι, θα εφαρμόσουμε τον Κανονισμό.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Ωραία, να τελειώσω με τα εναέρια και μετά…

**ΠΡΟΕΔΡΕΥΩΝ (Αθανάσιος Μπούρας):** Βάλτε μία τελεία και θα συνεχίσετε μετά.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Ωραία.

Άρα, ουσιαστικά, δέκα βαρέος τύπου Erickson, εννέα που είχαμε πέρυσι - δύο στην Ελευσίνα, δύο στο Τατόι, ένα στην Ανδραβίδα, ένα στην Αγχίαλο, ένα στην Τρίπολη, ένα στην Τανάγρα, ένα στα Χανιά- και ένα που προστίθεται φέτος στη Θεσσαλονίκη. Γιατί στη Θεσσαλονίκη; Πρώτον, διότι από τα περσινά στατιστικά προέκυψε αύξηση των πυρκαγιών στην ευρύτερη περιοχή της Κεντρικής Μακεδονίας και δη της Ανατολικής Μακεδονίας και πάντα το ζήτημα που αφορά και στην Χαλκιδική, αλλά και στο Σέιχ Σου, μας απασχολεί, μας δημιουργεί μία αγωνία και μία ανησυχία παρά τους καθαρισμούς που έχουν γίνει.

Παραμένουν τα δώδεκα μεσαίου τύπου τα Μ8 και τα Καμόφ και ταυτόχρονα τα μεσαίου τύπου που αφορούν τα αερομεταφερόμενα τμήματα τα οποία μισθώσαμε πέρσι. Αφορά τους δύο καινούριους άξονες που δημιουργήσαμε στο Αιγαίο και στο Ιόνιο με έδρα τον Άραξο και τη Σάμο για να καλύψουμε το συγκεκριμένο επιχειρησιακό κομμάτι.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε. Θα συνεχίσετε στην δευτερολογία σας.

Τον λόγο έχει η κ. Καφαντάρη για τρία λεπτά για την δευτερολογία της.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Καταρχάς αυτό που θέλω να πω είναι ότι από πέρυσι 24 Ιουνίου του 2020 έχουμε απάντηση από το Υπουργείο σας, κύριε Υπουργέ, σχετικά με τον σχεδιασμό για την αντιπυρική πάλη και την εφαρμογή του νόμου για την αναδιοργάνωση της Πολιτικής Προστασίας και τη δημιουργία του εθνικού μηχανισμού. Από πέρυσι λέτε ότι εκδίδονται όπου να’ είναι οι κανονιστικές διατάξεις. Πέρασε ένας χρόνος και δυστυχώς η Κυβέρνηση χρησιμοποιεί την πανδημία –λυπάμαι- και σ’ αυτό το κομμάτι. Και αυτό είναι συνολικό. Δεν αφορά μόνο εσάς.

Δεύτερον σχετικά με τα εναέρια μέσα οφείλουμε να πούμε ότι επί κυβέρνησης ΣΥΡΙΖΑ εξασφαλίστηκε η προμήθεια με διαγωνιστικές διαδικασίες μέσω της υπηρεσίας NSPA και για τα βαρέος και για τα μεσαίου τύπου. Εσείς αυξήσατε τον αριθμό. Δεν θα πω, είναι θετικό.

Αυτό όμως το οποίο θέλω να πω κύριε Υπουργέ είναι το εξής: Αυτές τις μέρες γινόμαστε -επανέρχομαι και στο πρώτο μέρος της τοποθέτησής μου- μάρτυρες επικοινωνιακών κινήσεων -και αυτό που είπα για το ειδικό καθεστώς επιτήρησης- από την Πολιτική Προστασία, συναντήσεις με το Υπουργείο Περιβάλλοντος για να προστατέψουμε τα περιαστικά δάση κ.λπ.

Εγώ όμως θα πω το εξής: Η Κυβέρνηση πρώτα από όλα δεν αξιοποίησε όπως έπρεπε και την εθνική στρατηγική για τα δάση που εκπονήθηκε επί ΣΥΡΙΖΑ και το σχέδιο πρόληψης πυρκαγιών που περιλάμβανε συγκεκριμένες προτάσεις και δράσεις σχετικά με τα περιαστικά άλση και γενικά την επαφή του οικιστικού με το δασικό περιβάλλον. Και βέβαια δεν προχώρησε ένα πρόγραμμα κοινωφελούς εργασίας για πολιτικές πρόληψης. Γιατί -το ξέρετε και εσείς πολύ καλά- η Πολιτική Προστασία πρώτα απ’ όλα είναι πολιτικές πρόληψης.

Και επανέρχομαι σ’ αυτό που ρώτησα στην αρχή, κύριε Πρόεδρε, σχετικά με τον εθνικό σχεδιασμό. Αν υπάρχει -είπε ο κύριος Υπουργός ότι υπάρχει-, δεν μας απάντησε συγκεκριμένα πέρα από τον αριθμό των εναέριων μέσων τα οποία διατίθενται. Εδώ πέρα όμως υπάρχουν πάρα πολλά ζητήματα. Έχουν γίνει οι ασκήσεις παραδείγματος χάριν, έχουν γίνει όλες αυτές οι πολιτικές πρόληψης, θα γίνονται τώρα εν μέσω αντιπυρικής περιόδου;

Και εδώ πάλι έρχεται το εξής: Όσο αφορά τη συνεργασία ΥΠΕΝ και Προστασίας του Πολίτη δεν αξιοποιήσατε μια συγκεκριμένη απόφαση που βγήκε την άνοιξη του 2019 για τη συνεργασία Πυροσβεστικού Σώματος και Δασικών Υπηρεσιών μέσα στις οποίες περιλάμβανε και συγκεκριμένες προσλήψεις.

Το θέμα της προστασίας του πλούτου της χώρας μας, του φυσικού πλούτου, του δασικού πλούτου είναι πάρα πολύ σημαντικό. Αγωνίζονται άνθρωποι, οι πυροσβέστες όλων των ειδών με την έννοια ότι υπάρχουν μόνιμοι, εποχικοί, πενταετείς ή οι εθελοντές του Πυροσβεστικού Σώματος. Και καλώς θα έλεγα, κύριε Υπουργέ, να δείτε λίγο το θέμα των self test για τους εθελοντές, που κάποιοι δεν μπορούν να το πάρουν και το πληρώνουν από την τσέπη τους. Βρείτε έναν τρόπο. Δεν ισχύει για όλους τους εθελοντές του Πυροσβεστικού Σώματος. Αλλά είναι άδικο όταν προσφέρουν αυτές τις υπηρεσίες.

Και τέλος θέλω να πω και το εξής: Υπάρχει, κύριε Υπουργέ, ένα πρωτόκολλο covid στην Πυροσβεστική σήμερα; Πώς ακολουθείτε και τι γίνεται; Βέβαια δεν είναι μέσα στα ερωτήματα, αλλά μπορείτε να τοποθετηθείτε. Πάντως η αντιπυρική και η προστασία των δασών δεν είναι επικοινωνία. Είναι δουλειά, είναι πρόληψη, είναι ανθρώπινος παράγων.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κύριος Υπουργός για τρία λεπτά.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Κατ’ αρχήν με αναγκάζετε να πω κάτι το οποίο το αποφεύγω, γιατί σας έχω πει ότι για μένα το ζήτημα της Πολιτικής Προστασίας είναι θέμα συνεννόησης και συνεργασίας. Αλλά όταν ακούω συνέχεια να μας λέτε ότι δεν αξιοποιήθηκαν τα σχέδια της προηγούμενης κυβέρνησης, θα μου επιτρέψετε να σας πω ότι κανένα σχέδιο δεν είχε η προηγούμενη κυβέρνηση, κανένα απολύτως. Όσο αφορά το γενικό σχέδιο του «ΙΟΛΑΟΥ», το 2013 ήταν η τελευταία φορά που βγήκε γενικό σχέδιο. Ήσασταν πέντε χρόνια κυβέρνηση και δεν αξιοποιήσατε ούτε επικαιροποιήσατε ένα σχέδιο. Και ήρθε αυτή εδώ η Κυβέρνηση και όχι μόνο έκανε για τον ΙΟΛΑΟ –λέτε ότι θα μας πείτε πάλι τα ίδια, πάλι τα ίδια θα σας πω- αλλά και για τον ΔΑΡΔΑΝΟ και για τον ΒΟΡΕΑ.

Η χώρα δεν είχε γενικό σχέδιο αντιμετώπισης φυσικών καταστροφών και απέκτησε σε κάθε επίπεδο. Όχι μόνο απέκτησε το γενικό σχέδιο -το οποίο το καταθέτω για άλλη μια φορά στα Πρακτικά-, αλλά δημιουργήσαμε και σχέδιο αντιμετώπισης εκτάκτων αναγκών για όλους τους δήμους της χώρας ώστε να μην είναι έρμαιο του κάθε μελετητικού γραφείου ή της κάθε λογικής, μελετητικής προσέγγισης, της οποίας το αποτέλεσμα δεν θα μπορούσε να αξιοποιηθεί.

(Στο σημείο αυτό ο Υφυπουργός Πολιτικής Προστασίας, κ. Νικόλαος Χαρδαλιάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μην μας αδικείτε σε αυτό κυρία Καφαντάρη, έχουμε κάνει τεράστια δουλειά στο κομμάτι αυτό.

Και θα ολοκληρώσω λιγάκι γιατί δεν πρόλαβα. Είναι τόσα πολλά τα ζητήματα που σε έξι λεπτά δεν μπορώ να αναλύσω τον αντιπυρικό σχεδιασμό. Φέτος για πρώτη φορά εντάσσουμε στον σχεδιασμό μας των εναέριων μέσων και δύο καινούρια μέσα. Πρώτον, έξι ελαφριού τύπου αμφίβια, τα AIR TRACTOR με ικανότητα μεταφοράς τριών τόνων, τρία σμήνη δηλαδή, ως πρόσθετα για την ενίσχυση νησιωτικών περιοχών. Ένα σμήνος θα είναι στο Ιόνιο, ένα στο Αιγαίο και ένα στην Αττική με κατανομή που θα καθοριστεί τις προσεχείς ημέρες. Με αυτονομία πτητική γεμάτη, -γεμάτο πετάει- πέντε ωρών. Αντιλαμβάνεστε ότι αυτό ήταν αίτημα κατά καιρούς της Πυροσβεστικής Υπηρεσίας.

Είναι πολύ σημαντικό όταν έχουμε τα τεσσάρια και πεντάρια στην Αττική να μην έχουμε εικοσάλεπτες ετοιμότητες, αλλά ταυτόχρονα να είναι στον αέρα εκείνα τα πτητικά που σε πέντε λεπτά μπορούν να προσβάλουν την οποιαδήποτε πυρκαγιά.

Και ταυτόχρονα για να μπορέσουμε να δούμε και το ζήτημα του επιβραδυντικού αλλά και των μεγάλων προβλημάτων που δημιουργούνται μετά το τελευταίο φως που δεν έχουμε τη δυνατότητα, μισθώσαμε αλλά και ολοκληρώσαμε σε συνεννόηση με τη ρωσική κυβέρνηση ένα μεσαίου τύπου αμφίβιο το Beriev Be-200 για περίοδο εκατόν είκοσι ημερών για όλη την επικράτεια, το οποίο έχει τη δυνατότητα μεταφοράς δώδεκα τόνων και ρίψεων σε οχτώ τμηματικές. Αντιλαμβάνεστε πόσο σημαντικό είναι όταν έχουμε εκτεταμένα συμβάντα στην αξιοποίηση της συγκεκριμένης εφαρμογής των επιβραδυντικών. Προφανώς τα εναέρια δεν είναι μόνο αυτά.

Προχωρήσαμε με τους δημάρχους. Δεν υπάρχει κάτι επικοινωνιακό. Υπάρχει κάτι πρακτικό. Εγώ ζήτησα από την Πυροσβεστική -σας το λέω ξεκάθαρα- να τρέξουμε κάποια μοντέλα, κάποιες προσομοιώσεις και να μου απαντήσουν στην ερώτηση, κάτω από οποιαδήποτε δύσκολη συγκυρία εάν θα μπορούσε να υπάρχουν περιοχές με κοινά χαρακτηριστικά όπως ήταν το Μάτι. Γιατί; Γιατί είναι αυτό που μας πληγώνει, αυτό που θέλουμε να αφήσουμε πίσω μας, αυτό που θέλουμε να μην ξανασυμβεί ποτέ.

Σας πληροφορώ λοιπόν ότι κάτω από συνθήκες συγκεκριμένες προσομοιώσεων, αυτές οι δεκαοχτώ περιοχές θεωρήθηκαν εξαιρετικά επικίνδυνες. Το Πόρτο Γερμενό, ο Σχοινιάς, το Τατόι, η Ιπποκράτειος Πολιτεία είναι περιοχές στις οποίες καμία επικοινωνιακή πολιτική δεν υπάρχει. Το αντίθετο, υπάρχει επιστολή μας προς όλους τους δημάρχους στην επικράτεια να προχωρήσουν με γρήγορους ρυθμούς τις ευθύνες, τις αρμοδιότητες που έχουν και ερχόμαστε εμείς να συνδράμουμε την προσπάθειά τους και να εφαρμόσουμε κάτι που πρέπει να παραδεχτείτε ότι ήταν πολύ σημαντικό στον εθνικό μηχανισμό.

Μέχρι τώρα κλαίγαμε πάνω από τις στάχτες. Κηρύσσαμε περιοχές σε έκτακτη ανάγκη μετά το κακό. Τώρα ερχόμαστε και κηρύσσουμε περιοχές σε έκτακτη ανάγκη επαπειλούμενου κινδύνου. Για ποιο λόγο; Για να μπορούμε με άμεσες διαδικασίες, ευέλικτες, να κάνουμε τους απαραίτητους καθαρισμούς, να προετοιμαστούμε, τις αντιπυρικές ζώνες, τις διανοίξεις για να μπορέσουμε να μην έχουμε το πινγκ-πονγκ των ευθυνών μεταξύ δασαρχείων, αποκεντρωμένων, δημάρχων, περιφερειαρχών, Πολιτικής Προστασίας και όλων των μηχανισμών του κράτους.

Είναι κακό αυτό; Είναι επικοινωνιακό, κυρία Καφαντάρη; Εγώ σε κάθε επίσκεψη που πηγαίνω εκεί, θέλω να είστε και εσείς μαζί, να μπορέσουμε να είμαστε εκεί και να δούμε τον παλμό του κάθε απλού πολίτη, που λέει ότι δεν με ενδιαφέρει ποιανού ευθύνη είναι κάτι. Και αναδείχθηκε στη ΜΗΔΕΙΑ ότι κάποιοι όταν έχουν αρμοδιότητες δεν μπορούν να τις εκτελέσουν είτε λόγω έλλειψης χρημάτων είτε λόγω έλλειψης μέσων. Και οι Οργανισμοί Τοπικής Αυτοδιοίκησης κάνουν τεράστια προσπάθεια αλλά οι δυνατότητές τους είναι περιορισμένες.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Πολιτικής Προστασίας):** Έτσι λοιπόν προχωράμε σε δεκαοχτώ περιοχές. Υπάρχουν άλλες δεκατρείς περιοχές σε όλη την Ελλάδα που έχουν τέτοιου είδους χαρακτηριστικά. Προσλάβαμε ήδη τους δύο χιλιάδες πεντακόσιους εποχιακούς οι οποίοι είναι ήδη στα πόστα τους. Είναι ήδη εκπαιδευμένοι μέσα στον Μάιο.

Θα σας στεναχωρήσω, αλλά θέλω να σας πω ότι αυτή τη διαδικασία το 2019 την ολοκληρώσατε αρχές Ιουλίου εσείς με τους εποχικούς. Και δεν το λέω γιατί θέλω να δημιουργήσω μομφή, αλλά επειδή αρέσκεστε στο να συγκρίνετε καταστάσεις.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ. Μην πηγαίνετε σε άλλα θέματα.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Πολιτικής Προστασίας):** Ολοκληρώνοντας λέω το εξής: Άρα και οι εποχικοί έχουν προσληφθεί, έχουν κατάλληλα εκπαιδευτεί. Ογδόντα νέα εποχικά κλιμάκια ανοίξαμε πέρυσι για την αντιπυρική περίοδο. Εβδομήντα λειτούργησαν. Φέτος θα λειτουργήσουν και τα άλλα δέκα γιατί υπήρχαν προβλήματα. Και ταυτόχρονα βεβαίως και ενεργοποιούμε από τις 15/05 τους εθελοντές μας, τους πυροσβέστες οι οποίοι συνδράμουν τα μάλα σε αυτή την προσπάθεια.

Και σας λέω και κάτι άλλο, τελειώνοντας: Ας αφήσουμε τη μεμψιμοιρία για την πολιτική προστασία. Σας το έχω πει, να βρεθούμε όλοι μαζί και να δούμε τι έχουμε κάνει σε έναν χρόνο, να δούμε τα καινούργια κέντρα επιχειρήσεων, να δούμε το καινούργιο Αρχηγείο, να δούμε πώς αντιμετωπίζουμε με τα καινούργια δόγματα, με το Εθνικό Κέντρο Ανάλυσης Δεδομένων, με τα καινούργια κέντρα που ετοιμαζόμαστε να υλοποιήσουμε. Διότι αυτό είναι η δική μας παρακαταθήκη στην επόμενη μέρα, στα παιδιά μας. Τα παιδιά πρέπει και να είναι και να νιώθουν ασφαλή, η χώρα μας πρέπει να είναι ασφαλής και για να γίνει αυτό χρειάζεται συνεργασία, χρειάζεται συνεννόηση. Θα το πω άλλη μια φορά, το ζήτημα της πολιτικής προστασίας είναι ένα βαθιά πατριωτικό ζήτημα και πρέπει όλοι μαζί να συνεργαστούμε.

**ΠΡΟΕΔΡΕΥΩΝ (Αθανάσιος Μπούρας):** Πριν πάμε στην επόμενη, θα ξαναϋπομνήσω ότι από όλους δηλαδή, και από τους συναδέλφους Βουλευτές αλλά και από τους Υπουργούς μετατρέπονται οι επίκαιρες ερωτήσεις σε επερωτήσεις. Υπάρχουν συγκεκριμένα ερωτήματα και παράκληση θερμή να δίδονται και συγκεκριμένες απαντήσεις. Δεν γίνεται να έχουμε διπλάσιους χρόνους, και οι μεν και οι δε.

Πάμε στην πρώτη με αριθμό 725/10-5-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Νέας Δημοκρατίας κ. Ευστράτιου (Στράτου) Σιμόπουλου προς τον Υπουργό Αγροτικής Ανάπτυξης και Τροφίμων, με θέμα: «Οικονομική στήριξη των αλιέων παράκτιας αλιείας μέσω του Επιχειρησιακού Προγράμματος Αλιείας και Θάλασσας (ΕΠΑΛΘ) 2014-2020».

Κύριε Σιμόπουλε, έχετε τον λόγο για την πρωτολογία σας για δύο λεπτά.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Δεν θα καταχραστώ του χρόνου, αλλά παίρνω την ευκαιρία να πω στην αγαπητή συνάδελφο κ. Καφαντάρη ότι από το 2015 μέχρι το 2019 με πήραν δύο φορές τηλέφωνο από την Πολιτική Προστασία θεωρώντας ότι είμαι ακόμη Γενικός Γραμματέας Δημοσίων Έργων. Δεν είχαν καν επικαιροποιήσει τις λίστες τους, σε τέτοιο επίπεδο ήταν η Πολιτική Προστασία!

Έρχομαι τώρα στη συγκεκριμένη ερώτηση. Όπως γνωρίζετε, κύριε Υπουργέ, η αλιεία είναι ένας σημαντικός κλάδος της ελληνικής οικονομίας και γίνεται ακόμη σημαντικότερος γιατί σε αυτόν απασχολούνται και πάρα πολλοί νησιώτες μας, ιδιαίτερα στα ακριτικά νησιά. Όλοι γνωρίζουμε πολύ καλά τα προβλήματα της αλιείας, κυρίως της παράκτιας, και τα προβλήματα τα οποία αναφύονται και στις σχέσεις με τους γείτονές μας. Μέσα στον covid ο κλάδος γενικότερα της αλιείας αλλά και της παράκτιας είναι γνωστό ότι δέχτηκε ισχυρό πλήγμα. Η Κυβέρνηση προσπάθησε να στηρίξει τον κλάδο μέσα από τα ευρωπαϊκά προγράμματα και μάλιστα μέσα από μια δράση, που ονομάστηκε «Παύση αλιευτικών δραστηριοτήτων», από το Μέτρο 3.1.9 του Επιχειρησιακού Προγράμματος Αλιείας 2014-2020.

Από την προσπάθεια αυτή, όμως, εξαιρέθηκε το 95% των παράκτιων αλιέων, γιατί δεν διέθεταν το σύστημα δορυφορικού εντοπισμού, το περιβόητο VMS. Θεωρώ ότι η συγκεκριμένη δράση πρέπει να επαναληφθεί, θεωρώ ότι πρέπει να υπάρχει ένας δεύτερος κύκλος και πιστεύω ότι το Υπουργείο πρέπει να βρει τον κατάλληλο τρόπο, ώστε να συμπεριλάβει πλέον και στον δεύτερο κύκλο αυτόν το σύνολο των αλιέων, με ιδιαίτερη έμφαση στους παράκτιους αλιείς, οι οποίοι εξαιρέθηκαν από τον πρώτο κύκλο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Σιμόπουλο για την τήρηση του χρόνου.

Κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε, κι ευχαριστώ και τον κύριο συνάδελφο συνολικά για την ενασχόλησή του με το ζήτημα, που υπήρξε καθοριστική, έτσι ώστε να βρούμε τρόπους για να σταθούμε στο πλευρό αυτών που πλήττονται.

Είναι αλήθεια ότι με γοργούς ρυθμούς προχωράμε, τα βήματα προς την ελευθερία προχωρούν και εξελίσσονται. Αυτό, όμως, δεν σημαίνει ότι ούτε μπορούμε να πούμε «Πάει, πέρασε η πανδημία.» και πολύ περισσότερο «Πάει, πέρασαν οι επιπτώσεις της πανδημίας.», οι οικονομικές, σε μια σειρά από κλάδους του πρωτογενούς τομέα και στους αλιείς. Είναι εδώ, το αποτύπωμα της οικονομικής κρίσης είναι εδώ, το εισόδημά τους συρρικνώθηκε, αντιμετωπίζουν προβλήματα. Για να συνεχίσουν στην καινούργια εποχή που έρχεται με συνθήκες ανάπτυξης και ανταγωνιστικότητας οφείλουμε να αποκαταστήσουμε, στο μέτρο του δυνατού, εκεί που μπορούμε, τις απώλειες που υπέστησαν το προηγούμενο διάστημα.

Αυτό κάνουμε στον πρωτογενή τομέα. Πάνω από 520 εκατομμύρια έχουν δοθεί μέχρι τώρα για υποστήριξη στον πρωτογενή τομέα και στο κομμάτι της αλιείας. Συγκεκριμένα, για το κομμάτι της αλιείας είναι αλήθεια ότι ενεργοποιήσαμε το Μέτρο 3.1.9, που αφορά στην υποστήριξη των αλιέων λόγω της παύσης των αλιευτικών δραστηριοτήτων. Ήταν ένα μέτρο που συμφωνήσαμε με την Κοινότητα στη μεθοδολογία, στα χρήματα, στις προδιαγραφές, ήταν ένα μέτρο το οποίο απευθύνθηκε στους Έλληνες αλιείς. Υπήρξε, όμως, ένα πολύ ουσιαστικό πρόβλημα: Έπρεπε να τεκμηριωθεί η παύση των αλιευτικών δραστηριοτήτων με τρόπο ο οποίος δεν θα αμφισβητείται. Επελέγη γι’ αυτό η δορυφορική ένδειξη -το ανέφερε ο κύριος συνάδελφος- η δορυφορική συσκευή αυτόματου εντοπισμού σκάφους, και μέσω αυτής της διαδικασίας αρκετά σκάφη για ένα χρονικό διάστημα από τον Μάρτιο μέχρι τον Οκτώβριο τεκμηρίωσαν παύση αλιευτικών δραστηριοτήτων μέχρι μάξιμουμ ενενήντα ημερών και πήραν την ενίσχυση, την αποζημίωση, για την απώλεια του εισοδήματος. Το μεγάλο ζήτημα, όμως, για τη χώρα μας, επειδή αυτή είναι η κατάσταση και έτσι είναι διαρθρωμένος ο αλιευτικός μας στόλος, είναι ότι μόνο 7,5% των αλιευτικών σκαφών διαθέτουν αυτές τις συσκευές. Άρα εκ των πραγμάτων δεν μπορούσαν να ενταχθούν σε αυτήν τη δράση άνθρωποι που και είχαν σταματήσει να ψαρεύουν -άλλωστε υπήρχε καθολικό lockdown- και δεν είχαν τη δυνατότητα διοχέτευσης των προϊόντων τους εξαιτίας του ότι και η εστίαση ήταν κλειστή, αλλά και δεν μπορούσαν να έχουν και πρόσβαση στα κοινοτικά χρήματα.

Για μέρος αυτών των αλιέων, όπως γνωρίζουν και οι ίδιοι, αλλά και η Κυβέρνηση, και ο κ. Σιμόπουλος, που ασχολείται πολύ συστηματικά και επισταμένα με το ζήτημα, είχαμε αναπτύξει τη χρηματοδότηση de minimis, μέσω της οποίας περίπου 12,5 δισεκατομμύρια δόθηκαν σε αρκετούς από τους αλιείς αυτούς. Παρ’όλα αυτά η αποζημίωση ήταν μικρότερη σε μέγεθος, δεν ήταν τέτοια που να μπορεί να καλύπτει ή να αντισταθμίζει το χαμένο τους εισόδημα λόγω της παύσης αλιευτικών δραστηριοτήτων. Έπρεπε λοιπόν να βρούμε τρόπους, έτσι ώστε μέσα στη μεθοδολογία που απαιτούσε η Επιτροπή -ποια μεθοδολογία δηλαδή; Να υπάρχει ένα απολύτως αδιαμφισβήτητο στοιχείο, που να πιστοποιεί το γεγονός ότι όντως τα σκάφη δεν αλίευαν, ότι υπήρχε ουσιαστικά παύση αλιευτικών δραστηριοτήτων και φυσικά ότι όλα τα υπόλοιπα που προβλέπει ο νόμος και ο κανονισμός ισχύουν-έπρεπε να βρούμε έναν τρόπο, έτσι ώστε να εντάξουμε σε αυτήν τη μεθοδολογία και όσους δεν είχαν το συγκεκριμένο δορυφορικό σύστημα. Πράγματι, μέσα από τον διάλογο και με τους ίδιους τους ανθρώπους -θέλω να το τονίσω και να το αναδείξω- με την πολύ ενεργό και ουσιαστική βοήθεια και του κ. Σιμόπουλου και άλλων συναδέλφων Βουλευτών, ανοίξαμε δρόμους, βρήκαμε τρόπους και είμαστε σε διαβούλευση με την Ευρωπαϊκή Επιτροπή -θα πω πιο συγκεκριμένα πράγματα στη δευτερολογία μου- που νομίζω ότι θα έχουμε πολύ θετικά αποτελέσματα προς την κατεύθυνση αυτή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Πήγαμε καλά στις πρωτολογίες.

Κύριε Σιμόπουλε, έχετε τον λόγο για τη δευτερολογία σας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Υπουργέ, ευχαριστώ πάρα πολύ για την απάντηση. Βέβαια, ευχαριστώ κυρίως, μέσω της Ένωσης Πλοιοκτητών Παράκτιας Αλιείας Ελλάδος, με την οποία είχαμε κάνει και τη σύσκεψη, όπου αναλύσαμε όλα τα θέματα και στην οποία πρέπει να σημειώσω ότι συμμετείχε κι ο Βουλευτής Δωδεκανήσου, ο κ. Γιάννης Παππάς.

Θα ήθελα να έχω ένα χρονοδιάγραμμα, αν μπορείτε, για το πώς θα υλοποιηθεί η συγκεκριμένη απόφαση και κάποια στοιχεία ιδιαίτερα.

Θέτω υπόψη σας, με την ευκαιρία αυτή, και κάποια άλλα θέματα, τα οποία αφορούν, παραδείγματος χάρη, στην αποζημίωση από το φυτοπλαγκτόν. Είναι ένα θέμα το οποίο κάλλιστα μπορεί να δει το Υπουργείο σας, γιατί έχουμε συνηθίσει ο ΕΛΓΑ να αποζημιώνει για αγροτικές καλλιέργειες, ενώ θα μπορούσε κάλλιστα να αποζημιώνει και για τέτοιες καταστροφές ουσιαστικά ή συνθήκες μέσα από τις οποίες απαγορεύεται η αλιεία. Επίσης, θέτω υπόψη σας και το θέμα των κητωδών, γιατί καταστρέφονται και τα δίχτυα. Για να μην έχουν οι παριστάμενοι συνάδελφοι απορία πώς ασχολούμαι τόσο πολύ με την αλιεία, θα πω ότι έχουμε πολύ μεγάλο πληθυσμό σκαφών στην Καλαμαριά και στην Κρήνη στη Θεσσαλονίκη, περιοχές οι οποίες περιλαμβάνονται στην πρώτη Περιφέρεια.

Τελειώνοντας, κύριε Υπουργέ, θέλω να τονίσω ότι αυτό που κάνατε πρέπει να αποτελέσει παράδειγμα για όλους μας, για όλα τα κυβερνητικά στελέχη -Έχουμε τον τρόπο, αν αναλύουμε θέματα σωστά, αν ακούμε τις παραγωγικές τάξεις, αν χρησιμοποιούμε όλα τα μέσα τα οποία έχουμε-, για το πώς μπορούμε να δίνουμε λύσεις σε θέματα που αφορούν την καθημερινότητα, τη ζωή χιλιάδων επαγγελματιών και κυρίως μικροεπαγγελματιών, όπως είναι οι παράκτιοι αλιείς.

Ξανά τονίζω ότι πρέπει αυτό το οποίο συμβαίνει σήμερα στην Αίθουσα αυτή να γίνει συνολικό παράδειγμα για όλη την Κυβέρνηση.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):**  Κι εμείς ευχαριστούμε, κύριε Σιμόπουλε, για την τήρηση του χρόνου και τη συνέπεια.

Κύριε Υπουργέ, έχετε τον λόγο για τη δική σας δευτερολογία.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Όπως τόνισα και στην πρωτολογία μου, το βασικό ζήτημα που έπρεπε να ξεπεράσουμε ήταν πώς θα πιστοποιείται με τρόπο που δεν θα αμφισβητείται το γεγονός ότι όντως υπήρχε παύση αλιευτικών δραστηριοτήτων για τα σκάφη αυτά που δεν είχαν το VMS. Από την πολύ διεξοδική συζήτηση που κάναμε με τη δική σας πρωτοβουλία και τη πρωτοβουλία του συναδέλφου κ. Παππά, προέκυψε ότι τα σκάφη αυτά έχουν στη διάθεσή τους το αλιευτικό ημερολόγιο, στο οποίο με πιστοποίηση, με σφραγίδα δημόσιας αρχής, δηλαδή του Λιμενικού Σώματος, αποδεικνύεται ποιες μέρες ψαρεύουν και ποιες μέρες είναι αγκυροβολημένα στο λιμάνι. Αυτό λοιπόν μας άνοιξε έναν δρόμο να ξεφύγουμε από την αγκύλωση στο στενό γράμμα του Κανονισμού, που εντάξει, εγώ θα πω ότι πολλές φορές και δικαιολογημένα εξαιτίας της πίεσης που είχαν εκείνο το πρώτο διάστημα που ψάχναμε να βρούμε τρόπο να αποζημιώσουμε όλο τον κόσμο που είχε πληγεί το εισόδημά του εξαιτίας του covid στον πρωτογενή τομέα, οι υπηρεσίες δεν το είδαν τόσο διευρυμένα. Παρ’ όλα αυτά ανοίξαμε μια διαδικασία διαβούλευσης με την Ευρωπαϊκή Επιτροπή. Νομίζω, κύριε συνάδελφε, ότι μέχρι το τέλος της εβδομάδας θα έχουμε τις οριστικές απαντήσεις.

Υπάρχει λοιπόν μπροστά μας η δυνατότητα για τα αλιευτικά σκάφη αυτά που δεν είχαν μπει στο Μέτρο 3.1.9 από τον Μάρτιο μέχρι 31/12, για ενενήντα μέρες να βρεθεί ο τρόπος αυτός της ενίσχυσης, της αποζημίωσης, όπως και στο πρώτο Μέτρο. Για εκείνα τα σκάφη τα οποία είχαν εξαιρεθεί λόγω παραβάσεων από το Λιμενικό Σώμα, από το πρώτο Μέτρο, να επανεξεταστεί αν έχουν επιδιορθώσει αυτές τις παραβάσεις τους και αυτοί οι άνθρωποι να ενισχυθούν, εφόσον βεβαίως ισχύουν κι όλες οι υπόλοιπες προϋποθέσεις. Και σε συνεργασία και με το Υπουργείο Ναυτιλίας και Νησιωτικής Πολιτικής, όπου χρειαστεί, με το Λιμενικό Σώμα, πάντα με βάση αυτό που έχουμε ως πιστοποίηση του γεγονότος ότι όντως δεν ψάρευαν, ότι όντως υπήρχε η παύση των αλιευτικών δραστηριοτήτων, νομίζω ότι θα αποκαταστήσουμε αυτήν την δεν θα πω αβλεψία, εν πάση περιπτώσει αυτό το πράγμα που δεν είχαμε καταφέρει να αντιμετωπίσουμε με την πρώτη στιγμή, αποδεικνύοντας έμπρακτα ότι η Κυβέρνησή μας δεν θα σταματήσει να αναζητά τρόπους, πάντα στο πλαίσιο της πρόνοιας των ευρωπαϊκών κανονισμών, πάντα εντός του νόμου, πάντα στα δημοσιονομικά περιθώρια, εκεί που υπάρχουν, να στεκόμαστε στο πλευρό των επαγγελματιών, των ανθρώπων του πρωτογενούς τομέα, που όντως πρέπει να τους βοηθήσουμε και να τους βοηθήσουμε έμπρακτα να αφήσουν πίσω τους και τις οικονομικές συνέπειες του κορωνοϊού και να προχωρήσουν ανταγωνιστικά, ανθεκτικά, αναπτυξιακά την επόμενη μέρα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Προχωρούμε στην δωδέκατη με αριθμό 747/10-5-2021 επίκαιρη ερώτηση δεύτερου κύκλου, της Βουλευτού Πέλλας του ΣΥΡΙΖΑ-Προοδευτική Συμμαχία κυρίας Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Ο παγετός της 8ης, 9ης και 10ης Απριλίου 2021 έδωσε τη χαριστική βολή στις δενδρώδεις καλλιέργειες της Πέλλας».

Ορίστε, κυρία Τζάκρη, έχετε τον λόγο για δύο λεπτά για την πρωτολογία σας.

**ΘΕΟΔΩΡΑ ΤΖΑΚΡΗ:** Κύριε Υπουργέ, πράγματι οι παγετοί που συνέβησαν 24, 25 και 26 Μαρτίου, καθώς και 8, 9 και 10 Απριλίου στην Πέλλα και στην Ημαθία κατέστρεψαν ολοσχερώς τη δενδρώδη καλλιέργεια. Αυτό σημαίνει ότι ροδάκινα επιτραπέζια και συμπύρηνα, νεκταρίνια, κεράσια, βερίκοκα, δαμάσκηνα, λωτοί, αμύγδαλα, μήλα καταστράφηκαν ολοσχερώς. Είναι τέτοια η έκταση και η ένταση της ζημιάς που οδήγησε σε εκμηδένιση τελείως της παραγωγής και το γεγονός αυτό έχει οδηγήσει σε απερίγραπτη απόγνωση τους αγρότες και τις οικογένειές τους, καθώς αναλογίζονται, κύριε Υπουργέ, ότι φέτος θα αντιμετωπίσουν πρόβλημα επιβίωσης. Γιατί οι ζημιές αυτές συνέβησαν σε ένα σημείο όπου είχε ολοκληρωθεί το μεγαλύτερο μέρος των καλλιεργητικών εργασιών και περίμεναν οι άνθρωποι κάποια οικονομική ανάσα από την έναρξη της συγκομιστικής περιόδου που θα συνέβαινε τις επόμενες μέρες.

Επίσης θέλω να σας τονίσω ότι η αγροτική παραγωγή στην Πέλλα αποτελεί τη ραχοκοκαλιά της τοπικής οικονομίας και με τον παγετό αυτό συμπαρασύρεται σε κατάρρευση το σύνολο της οικονομικής δραστηριότητας, καθώς επίσης επιχειρήσεις με κύκλο εργασιών, όπως εμπορικές, μεταποιητικές, αγροτικοί συνεταιρισμοί συμπαρασύρονται και αυτές σε κατάρρευση.

Να σας πω ότι ο αγροτικός τομέας τα τελευταία χρόνια δεν πάει καθόλου καλά, πηγαίνει από κρίση σε κρίση, πρώτον, εξαιτίας των χαμηλών τιμών που λαμβάνουν οι αγρότες για λόγους που δεν είναι της παρούσης να αναλύσουμε. Δεύτερον, γιατί συμβαίνουν συχνά τεράστιες φυσικές καταστροφές λόγω της όξυνσης των φαινομένων της κλιματικής αλλαγής και τρίτον, κύριε Υπουργέ, γιατί η πανδημία της covid-19 έχει δημιουργήσει μεγάλο πρόβλημα σε οικονομικό επίπεδο, με την έννοια ότι έχουμε κλειστό τουρισμό, κλειστή εστίαση, μεγάλη ανεργία, κλπ.

Τα στελέχη του ΕΛΓΑ που επισκέφθηκαν την περιοχή μας μαζί με τους τοπικούς Βουλευτές κάνουν λόγο για αποζημιώσεις τύπου «Ιανού». Αυτό σημαίνει ότι θα πρέπει οι αποζημιώσεις να δοθούν το ταχύτερο δυνατόν, σημαίνει ότι ο ΕΛΓΑ θα πρέπει να ενισχυθεί με ανθρώπινο δυναμικό για να προχωρήσει το εκτιμητικό έργο. Φέτος ο όγκος των δηλώσεων είναι τεράστιος. Υπάρχουν φυσικές καταστροφές από τη Φλώρινα μέχρι και τη Μεσσηνία. Ο αριθμός των αιτήσεων ζημιάς είναι εξωφρενικός. Να σας πω μόνο ότι στην Ημαθία έχουν έρθει είκοσι τέσσερις γεωπόνοι εκτιμητές και χρειάζονται άλλοι πενήντα, κατ’ αρχάς τουλάχιστον για να ξεκινήσει το εκτιμητικό έργο.

Σημαίνει ότι θα πρέπει να καταβληθούν αποζημιώσεις στο 100% του πορίσματος εκτίμησης. Σημαίνει, κύριε Υπουργέ, το σημαντικότερο, ότι πρέπει να δοθούν προκαταβολές ανά δένδρο έναντι των μελλοντικών να καταβληθούν αποζημιώσεων, που θα δοθούν στις αρχές του χρόνου, όποτε εσείς μας πείτε. Γιατί, ξέρετε, μπορεί να μην υπάρχει παραγωγή, αλλά πρέπει οι αγρότες να προχωρήσουν σε καλλιεργητικές εργασίες, δηλαδή να υποβληθούν σε τρέχουσες δαπάνες. Και αν δείτε εδώ ότι πρέπει να βιοποριστούν για ένα μεγάλο χρονικό διάστημα χωρίς εισόδημα, είναι πιο αναγκαίες από ποτέ.

Επίσης, κύριε Υπουργέ, στο τραπέζι του διαλόγου βλέπουμε, αν μιλάμε για αποζημιώσεις τύπου «Ιανού», ότι πρέπει να γίνει συμψηφισμός των ασφαλιστικών εισφορών με τις μελλοντικές να καταβληθούν αποζημιώσεις, πρέπει να υπάρχει απαλλαγή των αγροτών από τα εκτιμητικά τέλη. Γιατί, κύριε Υπουργέ, πρέπει να αντιληφθείτε ότι δεν υπάρχει καθόλου ρευστότητα. Αυτό λοιπόν είναι μίνιμουμ πακέτο για την στήριξη της αγροτικής παραγωγής. Να μη μιλήσω βεβαίως για την αρμοδιότητα άλλων Υπουργών. Πρέπει να στηριχθούν επιχειρήσεις, συνεταιρισμοί, συναφείς επιχειρήσεις, με εφάπαξ ενισχύσεις, θα πρέπει να γίνουν ευνοϊκές τραπεζικές ρυθμίσεις, μείωση επιτοκίων, πολλές δόσεις,…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Τζάκρη, μην μπαίνετε σε άλλα θέματα.

**ΘΕΟΔΩΡΑ ΤΖΑΚΡΗ:**…και βεβαίως πρέπει να γίνει ένα πρόγραμμα κατά την έννοια του παλιού ΛΑΕΚ, κατάρτισης των εργαζομένων στον αγροτικό τομέα. Εννοώ για τους μόνιμους υπαλλήλους των συνεταιρισμών, για να μπορέσει αυτός ο τομέας να κρατηθεί.

Επίσης θέλω να σας ρωτήσω, κύριε Υπουργέ, επί τη ευκαιρία επειδή το φαινόμενο των παγετών είναι πλέον πανευρωπαϊκό, για όλο τον ευρωπαϊκό Νότο τουλάχιστον -έχει συμβεί στην Ιταλία, στη Γαλλία, στην Ισπανία-, αν έχετε υποβάλει μαζί με άλλες χώρες και τα συναρμόδια Υπουργεία αίτημα κοινό στην Ευρωπαϊκή Επιτροπή ώστε να μπορέσουμε να αξιοποιήσουμε και τους ευρωπαϊκούς πόρους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Κυρία συνάδελφε, όλες οι καλλιέργειες που επλήγησαν και όλοι οι παραγωγοί που επλήγησαν θα αποζημιωθούν έγκαιρα και δίκαια. Το έχουμε ξεκαθαρίσει από την πρώτη στιγμή αυτού του πολύ ακραίου καιρικού φαινομένου ότι η υποστήριξη θα είναι καθολική και θα αφορά όλους. Άλλωστε ο μηχανισμός κινήθηκε από την πρώτη στιγμή, εξακολουθεί να κινείται. Ο Πρωθυπουργός -να σας υπενθυμίσω- αμέσως μετά την ολοκλήρωση του κύματος του παγετού είχε ο ίδιος την ευκαιρία να διαπιστώσει από πρώτο χέρι το μέγεθος της καταστροφής και να δεσμευτεί προσωπικά ότι θα καταβληθεί κάθε δυνατή προσπάθεια έτσι ώστε έγκαιρα, δίκαια, πάντα μέσα στο πλαίσιο των κανονισμών και των δυνατοτήτων που έχουμε, να αποζημιωθούν όσοι επλήγησαν.

Είναι πραγματικότητα ότι ζήσαμε ένα πρωτόγνωρο φαινόμενο φέτος σε ό,τι αφορά τους παγετούς, κυρίως σε ό,τι αφορά τη διάρκειά τους, από τα μέσα Μαρτίου μέχρι το πρώτο δεκαήμερο του Απριλίου –σε τόσο μεγάλη χρονική έκταση παγετό στη χώρα δεν είχαμε ξαναζήσει-, με αποτέλεσμα πολλές και μεγάλες καταστροφές σε πολλά γεωγραφικά διαμερίσματα, στην Πέλλα, στην Ημαθία, στη Θεσσαλία, στη Φθιώτιδα, στην Αρκαδία. Και ο κ. Λιβανός και εγώ είχαμε προσωπικά τη δυνατότητα, την ευκαιρία να διαπιστώσουμε από πολύ κοντά το μέγεθος αυτών των καταστροφών.

Είναι, λοιπόν, απόλυτη προτεραιότητά μας και δέσμευσή μας -το έχουμε αποδείξει άλλωστε και στο παρελθόν με αφορμή τον «Ιανό»- να υποστηρίξουμε τους ανθρώπους που έπαθαν ζημιά, που θέλουν εισόδημα, που χρειάζεται να στηριχθούν για να κάνουν τις καλλιεργητικές ενέργειες, τις καλλιεργητικές διαδικασίες που απαιτούνται προκειμένου να συνεχίσουν να είναι παραγωγικοί και ανταγωνιστικοί. Αυτή η εκτεταμένη ζημιά, η οποία δεν αφορά μόνο τους παγετούς και τη «Μήδεια» προηγουμένως και όσα είχαν προηγηθεί, μας δείχνει ότι η κλιματική αλλαγή δεν είναι κάτι έκτακτο και ξαφνικό. Ήρθε για να μείνει και μας φέρνει αντιμέτωπους με καταστροφές τις οποίες πριν από τρία, τέσσερα, πέντε χρόνια δεν τις είχαμε συνηθίσει να προκαλούν τόσο μεγάλα προβλήματα στην παραγωγή. Γιατί το λέω αυτό; Γιατί πέρα από τις αποζημιώσεις, πέρα από τα μέτρα, πέρα από τις διαδικασίες, για τις οποίες θα πω πιο συγκεκριμένα πράγματα στη δευτερολογία μου, ανοίγει μία πολύ μεγάλη συζήτηση και πρέπει να ανοίξει η συζήτηση αυτή και για την αναμόρφωση του Κανονισμού του ΕΛΓΑ και για τη δημιουργία και άλλων χρηματοδοτικών εργαλείων από τα οποία θα μπορούν να αντλούν οι παραγωγοί μας υποστήριξη όταν βρίσκονται αντιμέτωποι με αυτού του είδους τα δυσάρεστα φαινόμενα και για αξιοποίηση μέτρων του ΠΑΑ, έτσι ώστε να γίνουν πολύ πιο ανθεκτικοί.

Σε όλη την αλυσίδα αξίας βλέποντας τον πρωτογενή τομέα, εκτός από τις ενισχύσεις, εκτός από τις αποζημιώσεις, εκτός από τις επιχορηγήσεις πρέπει να βρούμε τρόπους, μέτρα στήριξης που θα τους δώσουν τη δυνατότητα να θωρακίζονται όσο το δυνατόν καλύτερα απέναντι σε αυτού του είδους τα ακραία καιρικά φαινόμενα που συρρικνώνουν το εισόδημά τους ακόμα περισσότερο. Δεν είναι μία προσπάθεια αυτή η οποία περιορίζεται μόνο μέσα στα όρια της χώρας. Ήδη ο κ. Λιβανός έχει θέσει το ζήτημα στους συναδέλφους υπουργούς στο άτυπο συμβούλιο πριν από 15-20 μέρες. Έχουμε 26 -27 Μαΐου συμβούλιο υπουργών στις Βρυξέλλες όπου θα ξανασυζητηθεί το θέμα της δυνατότητας υποστήριξης αποζημίωσης για τα ακραία καιρικά φαινόμενα που αντιμετωπίζει η χώρα και άλλες χώρες και προς την κατεύθυνση αυτή ένα κομμάτι της συνολικής μας πολιτικής για τον αγροτικό τομέα στοχεύει στο να δημιουργήσει τις συνθήκες και σε υποδομές και τεχνολογικά και χρηματοδοτικά, έτσι ώστε ο Έλληνας παραγωγός να μπορεί να βρίσκει την υποστήριξη που χρειάζεται όταν βρίσκεται αντιμέτωπος με αυτού του είδους τα ακραία φαινόμενα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ, και για την συνέπεια στον χρόνο.

Η κυρία Τζάκρη έχει τον λόγο για την δευτερολογία της για τρία λεπτά.

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, όλα αυτά που μας είπατε σήμερα, με συγχωρείτε που σας το λέω, αλλά είναι διαπιστώσεις και είναι γνωστά. Εγώ έκανα αυτή την ερώτηση για να συζητηθεί μετά τις 15 Μαΐου γιατί τα κυβερνητικά στελέχη έρχονται και παρέρχονται στην Πέλλα, δεν προλαβαίνουμε τις επισκέψεις και τις βόλτες τους, αλλά κανένας από αυτούς δεν είναι συγκεκριμένος. Οι προτάσεις είναι όλες πάνω στο τραπέζι και θα περίμενα από εσάς συγκεκριμένα πράγματα να μου πείτε σήμερα για να είμαστε πρακτικοί και χρήσιμοι πρώτοι και καλύτεροι. Θα δοθούν οι προκαταβολές; Πότε και σε ποιο ύψος; Πρέπει να καταβληθούν το συντομότερο δυνατόν.

Κοιτάξτε, πριν από δεκαεπτά χρόνια σε αντίστοιχο φαινόμενο είχαν δοθεί προκαταβολές κατά δέντρο. Τότε είχε δοθεί 3 ευρώ στο δέντρο. Να σας πω εδώ ότι επειδή πρέπει να αντιμετωπίσουμε και μελλοντικές εργασίες και το πρόβλημα της επιβίωσης των οικογενειών πρέπει να είναι κατ’ έλασσον 5 ευρώ το δέντρο, που σημαίνει ότι σε ένα στρέμμα ροδάκινου που έχει σαράντα ροδακινιές κατ’ έλασσον πρέπει να είναι 200 ευρώ το στρέμμα, κύριε Υπουργέ, γιατί ουσιαστικά οι αποζημιώσεις αυτές και οι προκαταβολές έρχονται να αποκαταστήσουν το όποιο εισόδημα θα υπήρχε φέτος από την αγροτική παραγωγή.

Πότε θα δοθούν αυτές; Είπατε ότι είναι στο τραπέζι και το συζητάτε να γίνει βάση των φετινών δηλώσεων. Το σύστημα κλείνει στις 16-15 Ιουνίου. Μέχρι τις 15 Ιουλίου το σύστημα είναι κλειστό για διορθώσεις. Αυτό σημαίνει ότι αν προχωρήσετε, θα πρέπει να υπάρχει βέβαια πρώτα μια προετοιμασία, μια ετοιμότητα, μια επίσκεψη από την πλευρά του Υπουργείου και στις 16, 17 Ιουλίου μπορούν να δοθούν προκαταβολές, εφόσον υπάρχει η πολιτική βούληση, στους αγρότες για να μπορέσουν να αντιμετωπίσουν το πρόβλημα της επιβίωσής τους. Πρέπει να το καταλάβετε. Η απόγνωσή τους είναι απερίγραπτη. Η κατάσταση είναι πολύ τραγική.

Δεύτερον, θα γίνει η αποζημίωση στο 100% της ζημιάς βάση του πορίσματός; Γιατί αυτό σημαίνει «Ιανός». Θα γίνει συμψηφισμός των ασφαλιστικών εισφορών και μελλοντικά θα καταβληθούν αποζημιώσεις; Θα απαλλαγούν από τα τιμητικά τέλη;

Αυτά, κύριε Υπουργέ, είναι πακέτο «Ιανός», γιατί διαφορετικά ουδόλως έχει αντιληφθεί η πολιτεία την έκτακτη κατάσταση και την έκτακτη συγκυρία που βιώνει αυτή τη στιγμή η Πέλλα, διαφορετικά θα πάμε σε μια συνήθη διαδικασία αποζημιώσεων που σημαίνει «ζήσε Μάη μου να φας τριφύλλι». Θα πάμε δηλαδή, να πάρουμε τις πρώτες αποζημιώσεις τον Μάρτιο του 2022 όπως συμβαίνει κάθε χρόνο.

Ως προς αυτό που μου είπατε για την αλλαγή του κανονισμού του ΕΛΓΑ, συγνώμη, κύριε Υπουργέ, αλλά ήμουν νια και γέρασα και αυτό σας το λέω αυτοκριτικά. Ξέρετε πόσοι έχουν περάσει από τη θέση που βρίσκεστε εσείς που μας μίλησαν για την αλλαγή του περιβόητου κανονισμού του ΕΛΓΑ προς μια κατεύθυνση περισσότερο, αν θέλετε, φιλοαγροτική; Δεν έχουν ξεκινήσει καν οι προμελέτες που σας είχαμε αφήσει εμείς για να οδηγηθείτε σε ένα τελικό σχέδιο, σε ένα τελικό παραδοτέο.

Με αυτή την ευκαιρία, κύριε Υπουργέ, θα ήθελα να σας πω και κάτι πολύ σοβαρό. Εγώ πολλά χρόνια τώρα υποστηρίζω σθεναρά την ανάγκη αναδιάρθρωσης της καλλιέργειας του ροδάκινου. Ξέρετε θεωρώ ότι θα πρέπει να προχωρήσουμε προς την κατεύθυνση αυτή με πρωτίστως την αναδιάρθρωση των τραπέζιων ποικιλιών και δευτερευόντως τα συμπύρηνα ροδάκινα. Θεωρώ ότι είναι η κατάλληλη στιγμή να συμβεί, δηλαδή να πάμε σε ένα εξορθολογισμό της ροδακινοκαλλιέργειας με νέες δυναμικές καλλιέργειες και καινούριες ποικιλίες. Αυτό θα οδηγήσει, αν θέλετε, σε σημαντική μείωση των εισροών κατά 20%, κατά 30%, δηλαδή σε φάρμακα και λιπάσματα και επίσης, κύριε Υπουργέ, θα μειώσει και την κατανάλωση νερού και θα πάμε σε ένα εξορθολογισμό και σε ένα εκμοντερνισμό της καλλιέργειας. Έχω υποβάλλει στον Υπουργό ερώτηση και μου απάντησε ότι έχουμε στο πρόγραμμα αγροτικής ανάπτυξης γι’ αυτό το χρόνο 350.000.000.

Θέλω να σας ρωτήσω, κύριε Υπουργέ, γιατί υπάρχει μεγάλη ανασφάλεια στους αγρότες, τα 250.000.000 αυτά εκατομμύρια απευθύνονται εξολοκλήρου για την αναδιάρθρωση της καλλιέργειας του ροδάκινου ή αφορούν και άλλες καλλιέργειες; Σε κάθε περίπτωση, όμως, επειδή θεωρώ ότι το μέτρο αυτό είναι πολύ σημαντικό θα πρέπει να προχωρήσει στο σχεδιασμό, στη διαβούλευση αυτού του μέτρο του συγκεκριμένου προκειμένου αυτό να υλοποιηθεί. Και για να πάμε σε ένα περισσότερο, αν θέλετε, βιώσιμο, καινοτόμο φιλοπεριβαλλοντικό παραγωγικό μοντέλο στην Πέλλα και την Ημαθία είναι πολύ σημαντικό αυτό, κύριε Υπουργέ.

Επίσης, θέλω να σας ρωτήσω και με αυτή την ευκαιρία και κάτι άλλο. Επειδή οι αντίξοες καιρικές συνθήκες λόγω του φαινομένου της κλιματικής αλλαγής θα είναι όλο και πιο αυξημένες στο επόμενο χρονικό διάστημα, θα πρέπει να ενισχυθούν οι παραγωγοί με μέτρα ενεργητικής προστασίας, κύριε Υπουργέ. Αναφέρομαι γιατί …

**ΠΡΟΕΔΡΕΥΩΝ (Αθανάσιος Μπούρας):** Κυρία Τζάκρη, ολοκληρώστε. Μην γενικεύετε, μείνετε στα της ερώτησης σας παρακαλώ.

**ΘΕΟΔΩΡΑ ΤΖΑΚΡΗ:** … συστήματα τεχνητής βροχής τα οποία θα πρέπει να επιδοθούν μέσω του προγράμματος στο 100%. Δεν μπορεί να τα δίνει ο ΕΛΓΑ, το καταλαβαίνω, αλλά θα πρέπει να βοηθηθούν οι αγρότες με αυτά τα μέσα ώστε να μειώσουν τις ζημιές που συμβαίνουν από τις φυσικές καταστροφές.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τρία λεπτά για την δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Παρά το γεγονός ότι κανείς δεν μπορεί να αμφισβητήσει το ειλικρινές ενδιαφέρον κάθε συναδέλφου για τα πλήγματα που νιώθουν στο εισόδημά τους οι παραγωγοί στην ελληνική περιφέρεια, στις ελληνικές μας περιφέρειες, νομίζω ότι η αντιπολιτευτική σας διάθεση αδικεί το ενδιαφέρον σας, κυρία Τζάκρη και οι χαρακτηρισμοί σας νομίζω ότι αδικούν και την Κυβέρνηση αλλά και τα τετελεσμένα.

Δεν ήρθαν βόλτα τα κυβερνητικά στελέχη στην Πέλλα και στην Ημαθία, κυρία Τζάκρη, όταν ανακοίνωσαν την αποζημίωση de minimis 8.350.000 στους παραγωγούς της περιοχής σας. Δεν κάνουν βόλτα ούτε ο επικεφαλής του ΕΛΓΑ ούτε τα κυβερνητικά στελέχη όταν κάθε τους παρουσία εκεί, σε συντονισμό με τους αρμόδιους συνεργάτες μας, έχουν ως αποτέλεσμα σήμερα οι διαδικασίες από πλευράς ΕΛΓΑ να προχωρούν ταχύτατα. Στη φάση που βρισκόμαστε τώρα το έργο των επισημάνσεων ολοκληρώθηκε, έχουν ανοίξει οι αναγγελίες και υποβάλλονται οι δηλώσεις για τις ζημιές των παραγωγών. Μάλιστα έληγε η προθεσμία στις 11 Μαΐου 2021 και δόθηκε νέα παράταση μέχρι τις 14 Μαΐου.

Δεν αποτελεί βόλτα ή εν πάση περιπτώσει αόριστη κίνηση το γεγονός ότι καταφέραμε και στελεχώσαμε πολύ γρήγορα φέτος τον ΕΛΓΑ με επιπλέον ανθρώπους που χρειάζεται και πολύ σύντομα από δέκα ανθρώπους που υπήρχαν εκεί για να γίνει η δουλειά της αξιολόγησης και της εκτίμησης, σήμερα δουλεύουν τριάντα και σε πολύ σύντομο χρονικό διάστημα θα δουλεύουν πενήντα. Όπως, επίσης, δεν είναι ούτε αόριστη δήλωση ούτε προφανώς, προϊόν βόλτας η ξεκάθαρη δέσμευσή μας ότι όλοι θα αποζημιωθούν, και εκείνοι που οι καλλιέργειές τους επλήγησαν στο στάδιο της ανθοφορίας και εμπίπτουν στον κανονισμό του ΕΛΓΑ και όσοι έπαθαν ζημιά στο φυτικό τους κεφάλαιο και εμπίπτουν στη λειτουργία και στον κανονισμό των ΠΣΕΑ και όλοι οι υπόλοιποι για τους οποίους υπάρχει κενό αλλά με τα κατάλληλα χρηματοδοτικά εργαλεία που θα επιστρατεύσουμε στην εξίσωση αυτή της δίκαιης αποζημίωσης και αντιμετώπισης θα καλύψουμε και αυτούς και μάλιστα με χρόνους, με διαδικασίες, με ρυθμούς του ΕΛΓΑ όπως δείξαμε και στο παρελθόν. Πότε; Ο στόχος είναι όταν οι παραγωγοί θα έπαιρναν τα χρήματά τους από τη διάθεση των προϊόντων τους. Ξέρετε άλλωστε ότι για πρώτη φορά στην ιστορία του ΕΛΓΑ -γιατί είπατε ότι χρόνια ακούτε πράγματα και δεν τα βλέπετε να γίνονται- είδατε φέτος για πρώτη φορά ότι αποζημιώθηκαν το σύνολο των ζημιών του 2020 το 2021. Γιατί έγινε αυτό; Γιατί για πρώτη φορά στην ιστορία άλλαξαν πράγματα στον κανονισμό λειτουργίας του ΕΛΓΑ για να μπορεί να χρηματοδοτεί έγκαιρα, άλλαξαν πράγματα στο καθεστώς επισήμανσης και αξιολόγησης των ζημιών. Παίρνουμε πιο γρήγορα και πιο έμπειρα τους ανθρώπους. Αυτή η Κυβέρνηση είναι που διέθεσε τα 30.000.000 για πρώτη φορά, ως έχει υποχρέωση το κράτος, στον ΕΛΓΑ για να μπορεί να καλύπτει και τις λειτουργικές δαπάνες και να αποζημιώνει εύκολα και γρήγορα. Αυτή η Κυβέρνηση είναι που ξεκινά τη διαδικασία επεξεργασίας των ζητημάτων που θέτει η κλιματική αλλαγή, διότι τίποτα δεν παρέλαβε η διοίκηση του ΕΛΓΑ, ούτε αναλογιστική μελέτη ούτε προμελέτες, ούτε τίποτα, τίποτα δεν παρέλαβε που να μπορεί να την οδηγήσει σε ένα μονοπάτι απαιτούμενων, απαραίτητων, ουσιαστικών αλλαγών, γιατί το τοπίο σήμερα στις καταστροφές δεν έχει καμία σχέση με αυτό που ήταν πριν από πέντε, έξι, επτά και οκτώ χρόνια.

Συνεπώς, αυτό τον διάλογο, αν θέλουμε να είμαστε εποικοδομητικοί, οφείλουμε καταρχήν να αναγνωρίζουμε τα τεράστια βήματα που έχουν γίνει. Είναι πολύ ακριβή η σχέση εμπιστοσύνης που έχουμε χτίσει με τους Έλληνες παραγωγούς, κυρίως με εκείνους που έχουν ανάγκη την υποστήριξη και την αρωγή του κράτους, θα την περιφρουρήσουμε, θα την ενισχύσουμε και πολύ σύντομα θα ανακοινωθούν και τα συγκεκριμένα μέτρα -το περίγραμμα σας το είπα και σήμερα- για να ξέρει ο παραγωγός πότε και σε τι ύψος θα πάρει την αποζημίωση που δικαιούται. Όλοι οι παραγωγοί που επλήγησαν -επαναλαμβάνω, και κλείνω, κύριε Πρόεδρε, με αυτό- έγκαιρα και δίκαια θα αποζημιωθούν.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για τη συνέπεια στο χρόνο.

Να πω ότι ολοκληρώθηκε και η έκτη από σύνολο είκοσι επικαίρων ερωτήσεων, παρά τη θερμή παράκληση να συνεχίσουμε τηρώντας τον χρόνο και με συγκεκριμένα ερωτήματα και απαντήσεις συγκεκριμένες.

Προχωράμε στην επόμενη ερώτηση. Είναι η ένατη με αριθμό 727/10-5-2021 επίκαιρη ερώτηση δεύτερου κύκλου του Βουλευτή Ηλείας το Κινήματος Αλλαγής κ. Μιχαήλ Κατρίνη προς τον Υπουργό Υποδομών και Μεταφορών με θέμα: «Χρονοδιάγραμμα εργασιών του «Πάτρα-Πύργος» και ολοκλήρωση του «Ολυμπία- Βυτίνα-Τρίπολη»».

Κύριε Κατρίνη, έχετε τον λόγο για δυο λεπτά για την πρωτολογία σας και θερμή παράκληση να γίνεται η τήρηση του χρόνου.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι η πολλοστή φορά που βρισκόμαστε σε αυτή την Αίθουσα για να συζητήσουμε για τον οδικό άξονα Πάτρα-Πύργος και θα πρέπει πριν συζητήσουμε το σημαντικότερο θέμα που απασχολεί τους πολίτες της Ηλείας, να κάνουμε κάποιες παραδοχές. Είναι ένα έργο για το οποίο υπάρχουν διαχρονικές και διακομματικές ευθύνες από το 2007 για τη μη ολοκλήρωσή του. Είναι συντριπτικές οι ευθύνες της προηγούμενης κυβέρνησης για τα τεσσεράμισι χρόνια τα οποία πέρασαν χωρίς να γίνει πραγματικά τίποτα. Όμως, δυο χρόνια πριν ο Πρωθυπουργός επισκεπτόμενος την Ηλεία είπε ότι το Πάτρα-Πύργος είναι έργο πρώτης προτεραιότητας και έχουν περάσει ήδη είκοσι δυο μήνες από τις εκλογές και την ανάληψη της διακυβέρνησης από τη Νέα Δημοκρατία.

Έχει περάσει ένας χρόνος σχεδόν –σε επτά, οκτώ μέρες συμπληρώνεται ένας χρόνος- από τότε που στείλατε στην Ευρωπαϊκή Επιτροπή το αίτημα για έγκριση σύμβασης παραχώρησης και πέντε μήνες από την επίσημη τελευταία εκτίμηση, τη δική σας μέσα σε αυτή την Αίθουσα, ότι εντός εξαμήνου –είχατε πει τότε- θα έχουμε εγκρίσεις και ότι το έργο θα ολοκληρωθεί στο σύνολό του στο τέλος του Οκτωβρίου του 2024.

Από τότε μέχρι σήμερα που μιλάμε, δεν υπάρχει κάτι νεότερο, πέρα από κάποιες γενικές ανακοινώσεις, που έγιναν τις προηγούμενες ημέρες, ότι περιμένετε εξελίξεις το επόμενο εξάμηνο. Δεν έχουν ξεκινήσει καν οι εργασίες βελτίωσης του υφιστάμενου δρόμου, αφού δεν έχει ολοκληρωθεί ο διαγωνισμός, ο οποίος ανακοινώθηκε σε αυτή εδώ την Αίθουσα έντεκα μήνες πριν, ενώ έχουν ανοίξει οι διαπεριφερειακές μετακινήσεις και ξεκίνησε η τουριστική κίνηση.

Πριν τρεις μέρες, ο Πρωθυπουργός, παρουσία σας, συναντήθηκε με την κ. Βεστάγκερ και απ’ ό,τι διαβάζουμε, τουλάχιστον από τα μέσα ενημέρωσης, το Πάτρα-Πύργος ήταν αντικείμενο συζήτησης.

Όσον αφορά τον ημιτελή δρόμο Αρχαία Ολυμπία-Βυτίνα-Τρίπολη, με προφανείς αναπτυξιακές προοπτικές για την Ηλεία και την Αρκαδία, τελικά δεν εντάχθηκε, όπως είχαμε συζητήσει, στο Ταμείο Ανάκαμψης, αλλά δεν είναι και σαφής η πρόθεση για το τι θα γίνει με αυτό το δρόμο.

Δυο ερωτήματα, λοιπόν, κύριε Υπουργέ, πρώτον, αν και μετά την προχθεσινή συζήτηση έχετε λάβει την έγκριση για το δρόμο Πάτρα-Πύργος, πότε θα ξεκινήσει και πότε θα ολοκληρωθεί επιτέλους αυτός ο αυτοκινητόδρομος και βεβαίως μαζί με αυτό είναι και το ερώτημα για τις εργασίες βελτίωσης του υφιστάμενου δικτύου.

Επίσης, ένα δεύτερο ερώτημα είναι αν θα προκρίνετε την ολοκλήρωση του δρόμου Αρχαία Ολυμπία-Βυτίνα-Τρίπολη με χρηματοδότηση από τα ΠΕΠ των Περιφερειών Πελοποννήσου και Δυτικής Ελλάδας, όπως είχατε πει πέντε μήνες πριν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Υπουργός Υποδομών κ. Κωνσταντίνος Καραμανλής για την πρωτολογία του.

**ΚΩΝΣΤΑΝΤΙΝΟΣ** **ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε συνάδελφε, πραγματικά, η ερώτησή σας γίνεται εξαιρετικά επίκαιρη, διότι όπως πολύ σωστά είπατε στην πρωτολογία σας είχαμε μια συνάντηση με την κ. Βεστάγκερ, την εκτελεστική Αντιπρόεδρο της Ευρωπαϊκής Επιτροπής, παρουσία του Πρωθυπουργού, γι’ αυτό το θέμα, το οποίο δείχνει νομίζω κάτι σχετικά πρωτοφανές, ότι ο ίδιος ο Πρωθυπουργός για το συγκεκριμένο αυτό έργο, αν θέλετε, σπαταλά πολύ μεγάλο πολιτικό κεφάλαιο, για να δούμε αυτό το έργο να γίνεται επιτέλους πράξη.

Επομένως, να επαναλάβω εγώ ότι το 2021 θα αποτελέσει πραγματικά το έτος επιτάχυνσης όλων των μεγάλων έργων, διότι στο Υπουργείο Υποδομών έχουμε καταφέρει αυτούς δεκαοκτώ μήνες, πρώτον, να ξεμπλοκάρουμε πολλά εμβληματικά έργα και, από την άλλη, να ωριμάσουμε και μία σειρά έργων, διότι χωρίς ωρίμανση και προετοιμασία χάνεται πολύτιμος χρόνος.

Πάμε τώρα στο διά ταύτα, Πάτρα-Πύργος. Από την πρώτη στιγμή εμείς επιλέξαμε να μη λαϊκίσουμε και από την πρώτη στιγμή –δύσκολος ο δρόμος αυτός που ακολουθήσαμε, γιατί για να λες την αλήθεια καμιά φορά, ειδικά στο πολιτικό σκηνικό της χώρας, έχει κόστος- είπαμε τα πράγματα με το όνομά τους και μάλιστα αυτές ήταν και οι προεκλογικές μας δεσμεύσεις.

Τι είχαμε πει, κύριε Κατρίνη; Είχαμε πει για τους τεράστιους κινδύνους που διέτρεχε το έργο λόγω της σαλαμοποίησης και μάλιστα είναι και επίσης επίκαιρη η ερώτησή σας γιατί σε μία άλλη Αίθουσα εδώ στο Κοινοβούλιο είχαμε κατάθεση του κ. Καλογρίτσα –μιλάω για την υπόθεση που εξετάζει ενδεχόμενες ποινικές ευθύνες πολιτικών προσώπων για τις τηλεοπτικές άδειες- και είδαμε ότι αυτό το εγχείρημα, αν θέλετε, απόκτησης τηλεοπτικού σταθμού συνδέεται με το Πάτρα-Πύργος, γιατί η σαλαμοποίηση του έργου έγινε και τα τέσσερα από τα οκτώ κομμάτια είχε πάρει ο εν λόγω εργολάβος.

Τι κάναμε λοιπόν εμείς; Γιατί αναφερθήκατε σε μερικά ζητήματα, τα οποία δεν έχουν απόλυτη σχέση με την πραγματικότητα. Ίσως έχουμε μπερδευτεί λίγο στα δεδομένα και θα είμαι πολύ συγκεκριμένος.

Εμείς, όπως σας είχαμε και στη δική σας ερώτηση στις 11 Δεκεμβρίου, είχαμε κάνει το εξής: Πήραμε εξτένσιον, δηλαδή πήραμε μία επέκταση, έτσι ώστε να γίνει από την DG GROW, από την Ευρωπαϊκή Επιτροπή, και το έργο αυτό να μπορέσει να μπει ως γέφυρα στο 2021-2027. Με σαλαμοποίηση αυτό δεν γινόταν. Η Ευρωπαϊκή Επιτροπή, αν συνεχίζαμε τον δρόμο της κατάτμησης, δεν θα χρηματοδοτούσε το έργο μετά το 2023. Άρα αυτό το κάναμε μέσα στο πρώτο εξάμηνο της διακυβέρνησής μας.

Επίσης, αυτό που κάναμε ήταν και το πιο δύσκολο –το οποίο στις 11 Δεκεμβρίου δεν είχαμε απάντηση- και ήταν να πάμε στη DG GROW και να ζητήσουμε το έργο αυτό, δηλαδή τα 77 χιλιόμετρα του Πάτρα-Πύργος να πάνε πίσω στην παραχώρηση, κάτι το οποίο ήταν πολύ δύσκολο για να γίνει, εξαιρετικά επίφοβο.

Δεν σας κρύβω, κύριε Κατρίνη, ότι η Κυβέρνηση και προσωπικά ο ομιλών πήραμε ένα τεράστιο ρίσκο, διότι θα μπορούσε η Ευρωπαϊκή Επιτροπή να μας πει ότι δεν το αποδεχόμαστε αυτό. Τελικά καταφέραμε το έργο να το εντάξουμε την παραχώρηση. Επομένως, το έργο θα γίνει. Είναι δεδομένο αυτό και θα γίνει εντός χρονοδιαγραμμάτων μέχρι το 2024.

Τώρα τι κάναμε; Τώρα είμαστε στο τελικό στάδιο, το τρίτο βήμα, που είναι -αν θέλετε- και μια διαδικασία σχετικά τυπική, αλλά σοβαρή και χρονοβόρα. Και μην ξεχνάτε –γιατί καμιά φορά σε αυτή την Αίθουσα και σε αυτήν τη χώρα ξεχνάμε- ότι επί δώδεκα μήνες έχουμε τη μεγαλύτερη κρίση, παγκόσμια κρίση υγείας, η οποία πραγματικά έχει ισοπεδώσει τα πάντα σε επίπεδο γραφειοκρατικό και στην Ευρωπαϊκή Ένωση. Όλα έχουν πάει πολλά βήματα πίσω. Έχουν έρθει τα πάνω κάτω.

Παρόλα αυτά, έχουμε στείλει την προγνωστοποίηση στις 15 Δεκεμβρίου του 2020, το λεγόμενο pre-notification. Έχουμε πάρει απάντηση από την DG GROW το Φεβρουάριο με συγκεκριμένες ερωτήσεις και συγκεκριμένες διευκρινίσεις. Αυτή είναι η διαδικασία.

Εμείς αμέσως τον Απρίλιο του 2021 απαντήσαμε στη DG GROW και μάλιστα έχουμε δώσει όλα τα στοιχεία που έχουν σχέση με τη μελέτη κόστους-οφέλους και τώρα περιμένουμε την απάντηση της DG GROW.

Υπάρχει ένα ζήτημα εδώ –και τελειώνω, κύριε Πρόεδρε, και στη δευτερολογία μου θα επανέλθω για τα άλλα έργα, τα υποέργα, για να μη σας τρώω το χρόνο- αν θα περιμένουμε την τελική notification ή όχι. Αυτό συζητάμε με την κ. Βεστάγκερ. Αυτό της έθεσε και ο ίδιος ο Πρωθυπουργός και ο ομίλων, γιατί εξηγήσαμε ότι σε αυτό το έργο θρηνούμε πολλές ζωές κάθε χρόνο και γι’ αυτό το λόγο και η Ευρωπαϊκή Επιτροπή –πράγμα το οποίο το έχει κάνει, όπως είδατε από όλη αυτή τη διαδικασία- όχι απλά έχει σταθεί στο ύψος των περιστάσεων, αλλά πραγματικά έχει βοηθήσει ώστε αυτό το έργο να το επανεκκινήσουμε.

Περιμένουμε τώρα από την Ευρωπαϊκή Επιτροπή και από την DG GROW το τελικό πράσινο φως, για να ξεκινήσουμε. Οπότε το χρονοδιάγραμμα μας, παρά την κρίση του κορωνοϊού, δεν έχει μεταβληθεί και ο στόχος να είναι το έργο αυτό έτοιμο μέχρι το 2024 δεν είναι κάτι το οποίο είναι ανέφικτο.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ο κ. Κατρίνης έχει το λόγο για τη δευτερολογία του.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεν είστε υποχρεωμένος να το ξέρετε, αλλά σε λιγότερο από δύο ώρες από τώρα υπάρχει μια συγκέντρωση φορέων και κατοίκων στην Ηλεία, μια συγκέντρωση διαμαρτυρίας για την αδικαιολόγητη απόφαση της Κυβέρνησης να αφήσει την Ηλεία εκτός του χάρτη της τριτοβάθμιας εκπαίδευσης.

Και συνολικά είναι ένα μήνυμα διαμαρτυρίας προς την Κυβέρνηση τόσο για το θέμα των πανεπιστημιακών σχολών όσο και για το γεγονός ότι δεν προγραμματίστηκε κάποιο έργο στο Ταμείο Ανάκαμψης, για τα θέματα παροχής υπηρεσιών υγείας και βεβαίως –κι εδώ θα σας στεναχωρήσω, κύριε Υπουργέ- και για το ζήτημα του δρόμου Πάτρα-Πύργος.

Μάλιστα, Βουλευτής της παράταξής σας σήμερα ανακοίνωσε ότι λόγω και του Πάτρα-Πύργος και της καθυστέρησης που υπάρχει δεν θα είναι υποψήφιος στις επόμενες εκλογές. Έχουμε παραιτήσεις δημοτικών συμβούλων σήμερα. Υπάρχει, λοιπόν, ένα κλίμα απογοήτευσης και βεβαίως το κομμάτι Πάτρα-Πύργος το ξέρετε πολύ καλά. Είναι το σημαντικότερο έργο όχι υποδομής, αλλά πνοής και ανάπτυξης για το Νομό Ηλείας.

Εγώ στην πρωτολογία μου ανέφερα και το λέω και τώρα ότι αναγνωρίζω πως υπάρχουν ευθύνες εδώ και πάρα πολλά χρόνια. Όμως και εσείς καταλαβαίνετε ότι εδώ και είκοσι δύο μήνες, τουλάχιστον τους τελευταίους μήνες, οι ευθύνες βαραίνουν την Κυβέρνηση και εσάς προσωπικά, όσο καθυστερεί.

Βάλατε ένα χρονοδιάγραμμα σήμερα. Είπατε για την επικοινωνία που υπάρχει με την Επιτροπή Ανταγωνισμού. Παρόλα αυτά, δεν είπατε συγκεκριμένα πότε εκτιμάται ότι θα πάρετε την έγκριση και το τελικό πράσινο φως, γιατί αναφερθήκατε σε μια αλληλογραφία Δεκεμβρίου, Φεβρουαρίου, Απριλίου. Φαντάζομαι αυτό ήταν θέμα, όπως είπατε, συζήτησης με την κ. Βεστάγκερ. Εγώ δεν άκουσα βέβαια κάποια δήλωση της κ. Βεστάγκερ, η οποία δεν εφείσατο καλών λόγων για την Κυβέρνηση και τις αναπτυξιακές πρωτοβουλίες. Περίμενα να πει και κάτι για τα μεγάλα έργα υποδομής που ξέρω ότι ήταν αντικείμενο της συζήτησης.

Άρα, εσείς μας διαβεβαιώνετε ότι θα εγκριθεί το έργο. Ωστόσο, βεβαίως δεν μας δίνετε ένα ακριβές χρονοδιάγραμμα. Και είπατε κι εσείς πολύ προσεκτικά πως εκτιμάτε ότι εντός του 2021 θα ξεκινήσει και ότι εντός του 2024 θα ολοκληρωθεί. Οφείλω να πω ότι ήσασταν λίγο πιο ακριβής πέντε μήνες πριν, όταν κάναμε τη συγκεκριμένη ερώτηση.

Τώρα, όσον αφορά στο θέμα της καθυστέρησης του υφιστάμενου δικτύου, νομίζω ότι αυτό δεν μπορεί να αποδοθεί στην ευρωπαϊκή γραφειοκρατία. Το ανακοινώσατε έναν χρόνο πριν εδώ. Βλέπω ότι στις 29 Δεκεμβρίου ξεκινάει ο διαγωνισμός του Υπουργείου και ακόμα δεν έχει ολοκληρωθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Νομίζω ότι και εσείς συμφωνείτε -και τελειώνω, κύριε Πρόεδρε- ότι οι πολίτες της Ηλείας δεν μπορούν να περιμένουν άλλο ούτε για την αδικαιολόγητη καθυστέρηση στις εργασίες βελτίωσης του υφιστάμενου -σε εισαγωγικά- «οδικού δικτύου», αφού κι εσείς ξέρετε ότι είναι «καρμανιόλα», ούτε για το ότι δεν μπαίνουν συγκεκριμένες ημερομηνίες, βάσει των οποίων λέμε ότι το φθινόπωρο του 2021 ξεκινά και σε τριάντα έξι μήνες ολοκληρώνεται. Μάλιστα, εσείς είχατε δεσμευτεί ότι με τον νέο νόμο δημοσίων συμβάσεων θα προσπαθήσετε να δώσετε και μπόνους για να επιταχύνετε την κατασκευή.

Εγώ, κύριε Υπουργέ, περίμενα να τα ακούσω αυτά από εσάς σήμερα, για να έχουμε μία νότα ελπίδας και αισιοδοξίας. Θέλω να πιστεύω ότι το επόμενο διάστημα τα πράγματα θα κυλήσουν ομαλά, παρά το γεγονός ότι και εσείς δεν μπορείτε να μας διαβεβαιώσετε για τους χρόνους και τις διαδικασίες.

Για το δε κομμάτι του άλλου έργου πνοής, το Βυτίνα-Αρχαία Ολυμπία -γιατί ξέρετε ότι η Αρχαία Ολυμπία είναι σημείο παγκόσμιας κληρονομιάς, αλλά δεν έχει σύγχρονο οδικό δίκτυο ούτε από τη μία πλευρά ούτε από την άλλη που να το συνδέει με την υπόλοιπη χώρα- θα ήθελα να μας δώσετε λίγο πιο συγκεκριμένες απαντήσεις για το αν είναι στον σχεδιασμό σας να το προχωρήσετε και με ποιο μοντέλο χρηματοδότησης πιστεύετε ότι θα το κάνετε αυτό.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ξεκινάμε με το πρώτο. Κατ’ αρχάς, θα έλεγα ότι είστε και πάλι λίγο αδιάβαστος, διότι για τα έργα οδικής βελτίωσης έχουμε προσωρινό ανάδοχο. Έχει γίνει δημοπράτηση, έχει γίνει συμβασιοποίηση.

Και επειδή μας κουνάτε και το δάχτυλο εδώ πέρα, θα σας πω και κάτι άλλο. Ποτέ καμία κυβέρνηση δεν πήρε την απόφαση να ρίξει 30 εκατομμύρια στον υφιστάμενο δρόμο. Καμία! Εμείς, λοιπόν, είπαμε ότι δεν θα περιμένουμε τρία χρόνια για την ολοκλήρωση του οδικού δικτύου και ότι θα πάμε και ένα βήμα παραπέρα και θα ρίξουμε κάποια λεφτά στο υφιστάμενο οδικό δίκτυο, για να μην έχουμε τα θανατηφόρα ατυχήματα που έχουμε.

Επομένως επαναλαμβάνω και πάλι πως προφανώς δεν γνωρίζετε ή κάνετε πως δεν γνωρίζετε ότι όλα αυτά έχουν γίνει εν μέσω πανδημίας, όταν τα δικαστήρια δεν λειτουργούν και όταν οι υπηρεσίες υπολειτουργούν. Κι εγώ ποτέ δεν μίλησα για την ευρωπαϊκή γραφειοκρατία. Είπα ότι αυτή τη στιγμή σε όλο τον κόσμο γενικότερα, κύριε Κατρίνη, έχουμε πολλές καθυστερήσεις σε σειρά ζητημάτων και κυβερνητικών χειρισμών. Δεν είναι κάτι καινούργιο αυτό που σας λέω. Επομένως, για τα έργα των 30 εκατομμυρίων έχουμε προσωρινό ανάδοχο, προχωράνε και θέλω να ελπίζω ότι θα ξεκινήσουν μέσα στο καλοκαίρι.

Δεύτερον, σας εξηγώ τι κάναμε είκοσι δύο μήνες. Για ποιες ευθύνες μιλάτε; «Σπάσαμε» το έργο, είπαμε όχι στην κατάτμηση, όπως είχαμε πει προεκλογικά και πήραμε το «πράσινο» φως από τη «DG REGIO», για να πετύχουμε τη γέφυρα -αυτή είναι η πρώτη επιτυχία, λοιπόν- σε πολύ σύντομο χρονικό διάστημα. Επίσης, εντάξαμε το έργο στην παραχώρηση -δεύτερη επιτυχία- και όπως σας είπα πριν, αυτό ήταν ένα φοβερά δύσκολο εγχείρημα διαπραγματευτικά. Φανταστείτε τους Ευρωπαίους οι οποίοι το 2013 είδαν το έργο ενταγμένο, μετά το απεντάξαμε, μετά το «σαλαμοποιήσαμε» και τώρα το εντάσσουμε πάλι πίσω. Επομένως, ας μπούμε και στα «παπούτσια» των άλλων.

Όσον αφορά τώρα για το Ταμείο Ανάκαμψης, μια και είναι δίπλα μας και ο κ. Σκυλακάκης, δεν ξέρω τι ερώτηση έχει, να σας τα πει καλύτερα από εμένα, είναι ένα εργαλείο το οποίο ήρθε, ενώ δεν το είχαμε προγραμματισμένο. Για να είμαστε σαφείς, δεν σημαίνει ότι όταν ένα έργο δεν εντάσσεται εκεί δεν θα τύχει χρηματοδότησης. Προτάθηκαν, δηλαδή, πολλά έργα. Άλλωστε, αυτή είναι και η λογική της διαπραγμάτευσης. Εδώ να σημειώσω ότι η ελληνική συμμετοχή στο Ταμείο Ανάκαμψης με εθνικούς πόρους είναι «μηδέν». Επομένως, καταλαβαίνετε ότι εκ των πραγμάτων η Ευρωπαϊκή Επιτροπή έχει μια πολύ σαφή ατζέντα για το πού θέλει να διοχετεύσει τα χρήματα αυτά. Και όλοι ξέρουμε ότι η προτεραιότητα στα έργα είναι το «Digital» και το «Green», δηλαδή τα ψηφιακά έργα και το «πράσινο». Παρ’ όλα αυτά, στο Ταμείο Ανάκαμψης έχει ενταχθεί σειρά πολύ σημαντικών και οδικών έργων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Πάμε τώρα στο δεύτερο ερώτημά σας για τα άλλα υπο-έργα, όπως το «Ολυμπία-Βυτίνα-Τρίπολη». Να ξεκινήσουμε με την παράκαμψη Λαγκαδίων; Είναι ένα έργο το οποίο προχωρήσαμε με βάση την εγκεκριμένη μελέτη οδοποιίας που έχουμε. Υφίσταντο οι περιβαλλοντικοί και έχουμε προχωρήσει στην ανάθεση μελέτης κόστους-οφέλους, με σκοπό να εξετάσουμε, κάτι που κάναμε, τη χρηματοδότησή του από την Ευρωπαϊκή Τράπεζα Επενδύσεων. Το αποτέλεσμα κατέδειξε -και αυτά πρέπει να τα λέμε- ότι λόγω υψηλού κόστους -σημειώνω ότι εδώ ο προϋπολογισμός είναι 95 εκατομμύρια ευρώ- και χαμηλών κυκλοφοριακών φόρτων, το έργο δεν είναι χρηματοδοτήσιμο.

Τι κάνουμε εμείς, λοιπόν; Προχωράμε στην ολοκλήρωση των γεωτεχνικών ερευνών που απαιτούνται για να αλλάξουμε τα τεχνικά χαρακτηριστικά του δρόμου. Θα παραδώσουμε τη μελέτη στην Περιφέρεια Πελοποννήσου, ώστε να εξετάσει τη δυνατότητα ένταξής της στο δικό της ΠΕΠ.

Μιλάμε, λοιπόν, για τα άλλα δύο υποτμήματα, το Λούβρο-Τριποταμιά-Κόμβος Ηραίας, το οποίο είναι και αυτό ένα έργο 116 εκατομμυρίων με ΦΠΑ και για το κομμάτι της παράκαμψης Σταυροδρομίου, ένα έργο 14 εκατομμυρίων με ΦΠΑ. Και εδώ το Υπουργείο κάνει τις μελέτες και θα δώσει τα έργα να τα εντάξει η Περιφέρεια στο δικό της ΠΕΠ. Γιατί αυτό; Διότι πολύ σωστά η δική σας Κυβέρνηση είχε κάνει το 2011 έναν νόμο, τον νόμο «Καλλικράτη», και είχε πει ότι πρέπει να ξεχωρίσουμε επιτέλους ποια έργα είναι εθνικής σημασίας και ποια περιφερειακά.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. ΑΠΟΣΤΟΛΟΣ ΑΒΔΕΛΑΣ)

Επειδή, όμως, κύριε Κατρίνη, αυτές οι μελέτες ήταν στο Υπουργείο από το 2006, το Υπουργείο δεν είπε σήμερα «πάρτε τις μελέτες, δεν σας βοηθάμε, είναι δικά σας τα έργα», αλλά είπαμε ότι θα σας βοηθήσουμε για να συντάξουμε όλες τις απαραίτητες γεωτεχνικές μελέτες και όλες τις μελέτες κόστους-οφέλους και μετά να καθίσουμε μαζί με την Περιφέρεια να δούμε πώς μπορούμε και αν μπορούμε να εντάξουμε αυτά τα έργα και να τα χρηματοδοτήσουμε. Επομένως, από εμένα τουλάχιστον δεν θα ακούσετε ποτέ να ανακοινώνουμε έργο προς δημοπράτηση, χωρίς να έχουμε εξασφαλισμένη χρηματοδότηση.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Καλησπέρα και «καλή εβδομάδα» σε όλους και από εμένα!

Πάμε, λοιπόν, στην επόμενη, στην πέμπτη με αριθμό 4558/25-2-2021 ερώτηση του κύκλου αναφορών-ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Αίτημα πτυχιούχων Μηχανικών ΤΕΙ για ρύθμιση των επαγγελματικών τους δικαιωμάτων».

Κύριε Κεγκέρογλου, καλησπέρα σας και «καλή εβδομάδα». Έχετε τον λόγο για δύο λεπτά. Ξέρω ότι είστε συνεπής, γιατί έχουμε είκοσι τέσσερις ερωτήσεις.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, το πρόβλημα της επαγγελματικής κατοχύρωσης των αποφοίτων μηχανικών ΤΕΙ είναι χρόνιο και με διάφορες διακυμάνσεις, ανάλογα με την περίοδο. Ο κ. Γαβρόγλου της προηγούμενης Κυβέρνησης αφού εξαφάνισε την τεχνολογική εκπαίδευση, υποσχέθηκε να επιλύσει το θέμα των επαγγελματικών δικαιωμάτων των πτυχιούχων. Όμως, όχι μόνο δεν έκανε τίποτα, αλλά προχώρησε και ένα βήμα παραπέρα προς την αντίθετη κατεύθυνση από αυτή για την οποία υπήρχε ανάγκη. Παρέδωσε τη διαδικασία με τον ν. 4458 στην πλειοψηφία του ΤΕΕ και παραμονές των εκλογών με νέα τροπολογία στον ν. 4610 άλλαξε ξανά τη διαδικασία των επαγγελματικών δικαιωμάτων προς το δυσμενέστερο.

Κύριε Υπουργέ, εμείς με τη γραπτή μας ερώτηση θέσαμε ερωτήματα, αλλά δεν πήραμε σαφείς απαντήσεις. Δεν ρωτάμε εάν έχει συσταθεί μόνο η επιτροπή, που γνωρίζουμε ότι δεν έχει συσταθεί, αλλά θέλουμε να δούμε αν σήμερα έχετε τη βούληση για την αντιμετώπιση του προβλήματος της επαγγελματικής κατοχύρωσης των μηχανικών ΤΕΙ ή αν απλώς συνεχίζετε στη λογική του ΣΥΡΙΖΑ, στη λογική δηλαδή του άρθρου 257 του ν. 4610.

Οι επιτροπές, όπως και εσείς μας απαντήσατε, ούτως ή άλλως δεν λειτουργούν και δεν μπορούν να λειτουργήσουν. Οι πτυχιούχοι των ΤΕΙ, βέβαια, από την αρχή δεν είδαν με καλό μάτι να έχει το ΤΕΕ τη μεγάλη πλειοψηφία και οι εκπρόσωποι των αποφοίτων του ΤΕΙ, η ΕΕΤΕΜ, να έχει έναν εκπρόσωπο μόνο. Είναι ετεροβαρής η σύνθεση.

Ρωτούμε, λοιπόν, εάν θα προχωρήσετε σε μία αναμόρφωση της διαδικασίας, καθορισμού δηλαδή των επαγγελματικών δικαιωμάτων. Η άποψή μας είναι ότι το Υπουργείο Παιδείας που ήταν τριάντα πέντε χρόνια καθ’ ύλην αρμόδιο, δεν μπορεί σήμερα να δηλώνει αναρμόδιο. Γιατί δεν μπορεί να το κάνει; Διότι έχει στα χέρια του όλες τις αποφάσεις των Γενικών Συνελεύσεων των σχολών, των τμημάτων των ιδρυμάτων δηλαδή, όπως έλεγε ο νόμος και με βάση αυτές θα πρέπει να συνταχθούν τα προεδρικά διατάγματα, με τα συναρμόδια Υπουργεία βεβαίως. Όμως, η διαδικασία αυτή έχει αποδειχτεί ατελέσφορη. Έφτιαξε το Υπουργείο Παιδείας κάποια σχέδια Προεδρικού Διατάγματος, τα οποία δεν προχώρησαν και έμειναν στον αέρα για πολλά χρόνια.

Εμείς, βλέποντας αυτό, με βάση τα σχέδια των αποφάσεων των σχολών των ΤΕΙ όλης της χώρας, συντάξαμε έναν νόμο. Το 2018 καταθέσαμε μία πρόταση νόμου, προκειμένου να γίνει νομοθετικά αυτή η διαδικασία ούτως ώστε να μην εμπλέκεται με τη γραφειοκρατία του Προεδρικού Διατάγματος.

Θεωρώ ότι σήμερα πρέπει να δοθεί μία λύση. Δεν μπορούμε να μένουμε σε επιτροπές που δεν συγκροτούνται. Πρέπει να έχετε μία συνεργασία και με το ΤΕΕ, γιατί είναι συναρμόδιος φορέας, αλλά και με την ΕΕΤΕΜ. Δεν μπορεί οι ίδιοι οι απόφοιτοι να έχουν έναν εκπρόσωπο και οι εκπρόσωποι του ΤΕΕ να έχουν τη μεγάλη πλειοψηφία, διότι γνωρίζετε ότι υπάρχει μία αντίθεση επαγγελματική, αδικαιολόγητη κατά την άποψή μας, γιατί δουλειά υπάρχει για όλους εάν ξεκαθαριστούν τα πεδία διαμόρφωσης της επαγγελματικής δραστηριότητας.

Σ’ αυτό το πλαίσιο νομίζω ότι και εσείς μπορείτε να το δείτε, αλλά και το Υπουργείο Παιδείας δεν πρέπει να βγάζει την ουρά του απ’ έξω και να λέει ότι είναι αναρμόδιο για το θέμα, γιατί έχει τις αποφάσεις των σχολών στα χέρια του.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κεγκέρογλου.

Θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Ορίστε, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Κεγκέρογλου, να βάλουμε κατ’ αρχήν τα πράγματα σε μία σειρά. Το 2019, όπως πολύ σωστά είπατε, ψηφίστηκε ο ν. 4610/2019 του Υπουργείου Παιδείας και εκεί μέσα ήταν και το επίμαχο σημείο, το άρθρο 257.

Να βάλω μία παρένθεση και να θυμίσω ότι τότε το δικό σας κόμμα είχε αποχωρήσει από τη διαδικασία. Να σας θυμίσω –και αυτό για να έχουμε μία ιστορία πίσω- ότι τον Ιούλιο του 2010, τότε που ήσασταν αυτοδύναμη Κυβέρνηση, ήταν Πρόεδρος του ΤΕΕ ο κ. Σπίρτζης, υποστηριζόμενος από το ΠΑΣΟΚ. Είχε ξεσπάσει ολόκληρη εσωκομματική διαμάχη στο ΠΑΣΟΚ για τα θέματα των επαγγελματικών δικαιωμάτων. Τότε, προς τιμήν του, ο Υφυπουργός Παιδείας κ. Πανάρετος είχε καταθέσει μία πρόταση και είχε ετοιμάσει προεδρικά διατάγματα για τα επαγγελματικά δικαιώματα είκοσι πέντε ειδικοτήτων ΤΕΙ, το οποίο ήταν στη σωστή κατεύθυνση. Παρ’ όλα αυτά, τότε οι αντιδράσεις από όλες τις πλευρές ήταν πολύ έντονες και αυτή η ιστορία πήγε πίσω.

Οπότε, έχετε απόλυτο δίκιο. Αυτή η ιστορία των επαγγελματικών δικαιωμάτων των μηχανικών είναι μία ιστορία η οποία απασχολεί τέσσερα συναρμόδια Υπουργεία και τη χώρα μας εδώ και πάρα πολλά χρόνια.

Πάμε, λοιπόν, να δούμε πού βρισκόμαστε τώρα. Το άρθρο 257 μιλάει για συναρμοδιότητα τεσσάρων Υπουργείων –αυτό δεν έχει αλλάξει, κύριε Κεγκέρογλου- και του Παιδείας και του Ανάπτυξης και του Περιβάλλοντος και του Υποδομών. Η αρμοδιότητα αφορά μόνο στην έκδοση του Προεδρικού Διατάγματος για το Υπουργείο Υποδομών. Αυτό το λέω, για να έχουμε ξεκάθαρα τα δεδομένα.

Τι έχουμε προτείνει και τι γίνεται; Η πρόταση μιλάει για μία εννεαμελή επιτροπή στην οποία πέρα από τους εκπροσώπους των τεσσάρων αυτών συναρμόδιων Υπουργείων, θα έχουμε εκπρόσωπο από το ΤΕΕ, εκπρόσωπο από τη Γενική Γραμματεία Συντονισμού, εκπρόσωπο από την Επιτροπή Ανταγωνισμού και εκπροσώπους τόσο των Πολυτεχνείων της χώρας, όσο και των Συλλόγων Μηχανικών Τεχνολογικής Εκπαίδευσης. Επομένως, εδώ μετέχουν όλοι. Η εννεαμελής αυτή επιτροπή, λοιπόν, θα επικουρείται στο έργο της από μία τριμελή επιτροπή ανά ειδικότητα, στην οποία θα υπάρχουν και μέλη από τον Σύλλογο Μηχανικών Τεχνολογικής Εκπαίδευσης.

Δεν νομίζω, λοιπόν, ότι μπορούμε να διαφωνήσουμε για αυτή τη διαδικασία, διότι είναι μία διαδικασία που φέρνει στο τραπέζι –για πρώτη φορά, θα έλεγα- όλους τους εμπλεκόμενους φορείς, με καθυστερήσεις βέβαια λόγω της πανδημίας, λόγω άρνησης μερικών φορέων να μην είναι συνεπείς στα χρονοδιαγράμματα, αλλά οι επιτροπές αυτές θα συνέλθουν.

Επίσης, έχουμε στην επιτροπή, για να είμαστε σίγουροι ότι τα πράγματα είναι ισορροπημένα, και εκπρόσωπο του Νομικού Συμβουλίου του Κράτους.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Υπουργού)

Επομένως, νομίζω ότι στην ερώτησή σας κάπως αφήνετε να διαφανεί –τελειώνω, κύριε Πρόεδρε και θα επανέλθω στη δευτερολογία μου- ότι αυτή η επιτροπή είναι ετεροβαρής υπέρ του ΤΕΕ. Θα σας έλεγα ότι αυτό δεν ισχύει με βάση αυτά που σας ανέφερα και με τη σύνθεση όλων αυτών των μελών. Θα ήταν ετεροβαρής αυτή η επιτροπή, εάν δεν συμμετείχαν όλοι αυτοί που σας προανέφερα.

Επίσης, θα ήθελα να κάνω εδώ και μία παρατήρηση. Η δική σας πρόταση νόμου του 2018 –και διαβάστε την- δεν έχει καμία σχέση με αυτά που είχε πει να κάνει ο κ. Πανάρετος το 2010. Εσείς με αυτόν τον τρόπο και με την πρόταση νόμου που κάνατε προσπαθείτε να χαϊδέψετε –αν μου επιτρέπετε να το πω ευγενικά- τα αυτιά όλων. Έτσι δεν βρίσκουμε λύση, διότι σε αυτή τη διαδικασία των επαγγελματικών δικαιωμάτων πρέπει να γίνει μία σαφέστατη διαπραγμάτευση μεταξύ των μηχανικών του Πολυτεχνείου και των μηχανικών των παλαιών ΤΕΙ, να καθίσουμε κάτω και να λύσουμε αυτό το θέμα. Το να πηγαίνει το κάθε πολιτικό κόμμα αναλόγως με το πού κάθεται το συγκεκριμένο χρονικό διάστημα στο Κοινοβούλιο και να προσπαθεί να χαϊδέψει τα αυτιά των μεν ή των δε, δεν νομίζω ότι βοηθάει τη διαδικασία. Σας εξηγώ, μάλιστα, ότι η δική σας πρόταση νόμου δεν έχει πολύ μεγάλη σχέση με αυτά που ως ΠΑΣΟΚ το 2010 είχατε προσπαθήσει να κάνετε και ήταν στη σωστή κατεύθυνση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Ορίστε, κύριε Κεγκέρογλου, έχετε κι εσείς τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, προφανώς δεν μελετήσατε ούτε τις αποφάσεις των σχολών ΤΕΙ των αντίστοιχων ειδικοτήτων ούτε την πρόταση νόμου ούτε τα σχέδια Προεδρικού Διατάγματος. Τίτλους μπορεί να είδατε, εισηγήσεις και γνώμες μπορεί να ακούσατε, αλλά δεν είναι έτσι τα πράγματα.

Σε κάθε περίπτωση, συμφωνείτε με το περιεχόμενο των σχεδίων των Προεδρικών Διαταγμάτων του 2011, προκειμένου να μπουν ως πρόταση νόμου και να ψηφιστούν;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εσείς πάντως…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι, λοιπόν, το ερώτημα για τη δική σας πολιτική, κύριε Καραμανλή. Εσείς ερωτάσθε από εμένα και εγώ ακούω την απάντηση από εσάς ή πρέπει να ακούσω την απάντηση.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Υποδομών και Μεταφορών):** Σε σας να το πείτε αυτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν θέλετε να σας δώσω εγώ απαντήσεις, μπορώ, αλλά θα έρθετε σε μία άλλη διαδικασία να συζητήσουμε. Η διαδικασία η συγκεκριμένη προβλέπει η Κυβέρνηση να απαντά, έτσι δεν είναι;

Το πρώτο ερώτημα είναι το εξής: Στους εννέα, ο ΣΥΡΙΖΑ προέβλεπε έναν από τον χώρο των ΤΕΙ. Συνεχίζετε να έχετε την ίδια άποψη; Το αν άλλαξε ο Σπίρτζης και πήγε ο Στασινός που είναι της Νέας Δημοκρατίας, αυτό δεν αλλάζει τα πράγματα σε σχέση με την αντίληψή μου.

Εγώ λέω το εξής: Έχει χώρο η επαγγελματική δραστηριότητα προφανώς για τους διπλωματούχους των πολυτεχνείων. Εξάλλου έχω δύο γιους που ο ένας είναι διπλωματούχος και ο άλλος θα είναι οσονούπω –ελπίζω ότι θα το πάρει- και πολλούς συγγενείς. Δεν είναι το πρόβλημα εκεί. Δεν κάνουμε χάιδεμα κανενός. Λέμε ότι υπάρχουν χιλιάδες αποφοίτων των ΤΕΙ και πρέπει να έχουν ένα χαρτί από αυτήν την πολιτεία που τους έβαλε και τους έβγαλε που να λέει τι κάνουν. Συμφωνείτε σ’ αυτό; Συμφωνούμε.

Συμφωνούμε, επίσης, ότι η καθυστέρηση είναι όλων των κυβερνήσεων, με διαφορά στις προσπάθειες. Κι έχει τεράστια σημασία και ποιος προσπάθησε και πού σκόνταψε.

Σήμερα, λοιπόν, εσείς συμφωνείτε με την εννεαμελή επιτροπή που έχει έναν εκπρόσωπο των αποφοίτων ΤΕΙ; Καθηγητής από τα ΤΕΙ δεν υπάρχει. Δεν προβλέπεται λόγω του ότι καταργήθηκαν οι σχολές. Δεν προβλέπεται εκπρόσωπος των αντίστοιχων τμημάτων των ΤΕΙ γιατί καταργήθηκαν οι σχολές. Προβλέπεται μόνο των πανεπιστημίων και των πολυτεχνείων. Προβλέπονται εκπρόσωποι του ΤΕΕ και ένας της ΕΕΤΕΜ, ενώ προβλέπονται και από τα Υπουργεία. Καταλαβαίνετε ότι η σύνθεση είναι απόλυτα ετεροβαρής. Κάντε την ισότιμη τουλάχιστον, για να κάνει κάποια δουλειά. Δεν γίνεται έτσι. Την μπλοκάρουν. Μη μου πείτε ότι ο ένας εκπρόσωπος των ΤΕΙ την μπλοκάρει! Ο ένας εκπρόσωπος των ΤΕΙ δεν την μπλοκάρει!

Εμείς σας προτείνουμε πάντως να δείτε αυτό το θέμα της πολιτικής αντίληψης με την οποία πρέπει σήμερα να κινηθούμε για να λύσουμε αυτό το θέμα, εάν εκτιμάτε, όπως σας λέμε, ότι απέτυχε το 257 του νόμου του κ. Γαβρόγλου και απέτυχε γιατί δύο χρόνια και κάτι δεν έχει αποδώσει από την πρώτη ρύθμιση πολύ περισσότερο. Επομένως, έχει εκ των πραγμάτων αποτύχει.

Να κάτσουμε να δούμε με τη δικιά σας οπτική σχέδιο νόμου; Να το δούμε. Το Υπουργείο Παιδείας να ανασύρει από τα συρτάρια του τις αποφάσεις των σχολών και όλη τη διαδικασία η οποία έχει γίνει σε επίπεδο Υπουργείου Παιδείας και να προχωρήσουμε; Αλλά μην μου λέτε ότι τα κάνει καλά ο κ. Γαβρόγλου και έλεγε ότι είναι πλέον στο ίδιο τραπέζι όλες οι πλευρές και δεν είναι ανισομερής αυτή η σύνθεση της επιτροπής. Είναι δυνατόν να το υποστηρίζετε αυτό; Εσείς τι άποψη είχατε τότε, ότι είναι ισομερής; Εμείς αποχωρήσαμε και είπαμε ότι δεν είναι ισομερής και για αυτό δεν συμμετείχαμε στη διαδικασία της ψηφοφορίας της τροπολογίας. Ήταν τροπολογία αυτή. Δεν συμμετείχαμε. Εσείς τι άποψη είχατε; Ότι ήταν εντάξει, όλα μέλι γάλα; Αποδείχτηκε -ακόμα και έτσι να πιστεύατε τότε δείχνοντας εμπιστοσύνη στη κυβέρνηση- ότι είναι αποτυχία.

Σας καλούμε να επανεξετάσετε αυτήν τη λύση που είχε η κυβέρνηση πρόθεση τότε. Εμείς έχουμε εμπιστοσύνη αν το επανεξετάσετε και δεν μείνετε μόνο στις απόψεις του ΤΕΕ, αλλά πρέπει να δούμε πράξεις.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Υπουργέ, έχετε τον λόγο για τρία λεπτά για να απαντήσετε στον κ. Κεγκέρογλου.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Θα διαφωνήσω μαζί σας στο εξής, κύριε Κεγκέρογλου και σας το είπα. Δεν είναι ετεροβαρής η σύνθεση της επιτροπής, διότι πόσα άτομα θέλετε να μετέχουν από την κάθε πλευρά; Ένας μετέχει από το ΤΕΕ, ένας μετέχει από το κάθε Υπουργείο, ένας μετέχει από την Επιτροπή Ανταγωνισμού, ένας μετέχει από το Νομικό Συμβούλιο του Κράτους και ένας μετέχει από την Ένωση των Μηχανικών που είναι τα πρώην ΤΕΙ. Άρα, μετέχουν όλοι. Αυτό είναι μια πραγματικότητα.

Εμείς ως Νέα Δημοκρατία είχαμε ψηφίσει «παρών», αλλά είχαμε πει ότι συμφωνούμε επί της αρχής με τις προβλέψεις του άρθρου. Θεωρούμε ότι πρέπει να συγκληθεί επιτέλους αυτή η επιτροπή πριν καταδικάσουμε αυτόν τον νόμο, αυτό το συγκεκριμένο άρθρο και να δούμε αν μπορούν όλες οι πλευρές να κάτσουν σε ένα τραπέζι, πράγμα το οποίο δυστυχώς δεν έχουμε καταφέρει να το κάνουμε. Καμία κυβέρνηση δεν κατάφερε να βάλει στο τραπέζι όλους τους ενδιαφερόμενους φορείς, να κάτσουμε κάτω και να βρούμε μια λύση. Είναι εύκολο; Όχι. Αλλά η λύση -γιατί αυτός ο νομικός φορμαλισμός που υπάρχει σε αυτήν τη χώρα πλέον πρέπει να πάρει ένα τέλος- δεν είναι κάθε τρεις και λίγο να νομοθετούμε. Δεν βρίσκουμε λύσεις νομοθετώντας όλη την ώρα. Πρέπει να κάτσουν κάτω όλοι οι εμπλεκόμενοι φορείς -και αυτό κάνουμε τώρα- έτσι ώστε να βρεθεί μία λύση.

Επομένως, το άρθρο 257 προβλέπει τη συγκρότηση εννεαμελούς επιτροπής. Το έργο της επιτροπής αυτής θα επικουρείται από τριμελείς επιτροπές ανά ειδικότητα. Επομένως, εδώ πέρα δεν υπάρχει ζήτημα αν είναι ετεροβαρής ή όχι. Καταλαβαίνω το υπονοούμενο σας και το ακούω με προσοχή.

Ο κ. Κεγκέρογλου τι λέει; Γιατί είναι φοβερά έμπειρος πολιτικός. Λέει ότι επειδή οι εκπρόσωποι των Υπουργείων είναι συνήθως μηχανικοί απόφοιτοι του Πολυτεχνείου εκεί υπάρχει ένα ζήτημα. Το ακούμε αυτό και θα το εξετάσουμε.

Σε όλες τις επιτροπές, λοιπόν, θα συμμετέχουν εκπρόσωποι μηχανικών τεχνολογικής εκπαίδευσης και θέλουμε να ελπίζουμε ότι θα καθίσουν όλοι στο τραπέζι και πρέπει να εξετάσουμε το ενδεχόμενο να βρεθεί μια λύση.

Επίσης, θα σας έλεγα, κύριε Κεγκέρογλου, ότι εμείς επιμείναμε να υπάρχει συμμετοχή εκπροσώπων τόσο από την Επιτροπή Ανταγωνισμού όσο και από τον Νομικό Συμβούλιο του Κράτους για να δημιουργήσει μια βαρύτητα στις εργασίες της επιτροπής και να πληρούνται όλες οι προδιαγραφές νομιμότητας και αντικειμενικότητας. Ας αφήσουμε, λοιπόν, την επιτροπή να κάνει τη δουλειά της. Και όταν λέμε επιτροπή, εννοούμε ας αφήσουμε τη διαδικασία…

**ΒΑΣΙΛΕΙΟΣ ΚΕΓΚΕΡΟΓΛΟΥ:** … (Δεν ακούστηκε)

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Κεγκέρογλου, συγγνώμη, αλλά το είπα και στον κ. Κατρίνη πριν. Κάνετε λες και ήρθατε χθες εδώ. Έχετε καταλάβει ότι μετά από μια πανδημία…

**ΒΑΣΙΛΕΙΟΣ ΚΕΓΚΕΡΟΓΛΟΥ:** … (Δεν ακούστηκε)

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μέχρι και πριν από μια βδομάδα δεν μπορούσαμε να κάτσουμε πάνω από έξι άτομα σε ένα γραφείο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δύο χρόνια δεν είναι;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Τι δύο χρόνια; Έναν χρόνο έχουμε κορωνοϊό. Μα, καλά είμαστε σοβαροί; Ένα πρόβλημα που δεν έχει λυθεί εδώ και δεκαπέντε χρόνια θέλουμε να το λύσουμε με ένα μαγικό ραβδάκι; Πρέπει να συσταθούν οι επιτροπές. Συστήνονται οι επιτροπές και θα κάτσουμε κάτω. Επομένως, λίγο υπομονή.

Καταλαβαίνω ότι αυτήν τη στιγμή όντας στα έδρανα της Αντιπολίτευσης έχετε και μια τάση ψηφοθηρική. Συγγνώμη που το λέω.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η ερώτηση είναι πότε θα συγκροτηθεί.

**ΠΡΟΕΔΡΕΥΩΝ (Απόστολος Αβδελάς):** Κύριε Κεγκέρογλου, σας παρακαλώ. Δεν σας διέκοψε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εγώ δεν σας διέκοψα.

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο, κύριε Υπουργέ.

Κύριε Κεγκέρογλου, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πού είναι η απόφαση της συγκρότησης;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Η στάση σας επιβεβαιώνει το ψηφοθηρικό σας πνεύμα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εντάξει τώρα!

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Υπουργέ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πού είναι η απόφαση της συγκρότησης; Αυτό σας ρωτάω.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μα, υπάρχουν οι αποφάσεις. Αυτήν τη στιγμή θα βγουν οι αποφάσεις και θα καλέσουμε όλους τους φορείς να κάτσουν…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μία απλή ερώτηση είναι.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Αυτοί οι θεατρινισμοί καλό είναι να μην υπάρχουν.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Υπουργέ. Ολοκληρώστε την απάντησή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι σε μένα αυτά!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Η δική σας πρόταση νόμου το 2018 ερχόταν σε πλήρη αντίθεση με αυτά που έλεγε η κυβέρνηση σας το 2010.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πότε θα συγκροτηθεί η επιτροπή;

**ΠΡΟΕΔΡΕΥΩΝ (Απόστολος Αβδελάς):** Κύριε Κεγκέρογλου, σας παρακαλώ!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι απλή η ερώτηση.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε. Έτσι διάλογος δεν γίνεται. Λυπάμαι.

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Υπουργέ. Σας ευχαριστώ. Καλή συνέχεια και στους δύο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι απλή η ερώτηση. Πότε θα συγκροτηθεί η επιτροπή;

**ΠΡΟΕΔΡΕΥΩΝ (Απόστολος Αβδελάς):** Κύριε Κεγκέρογλου, σας παρακαλώ πολύ.

**ΠΡΟΕΔΡΕΥΩΝ (Απόστολος Αβδελάς):** Δεν συζητείται λόγω κωλύματος του Βουλευτή η με αριθμό…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν μιλάς και δεν ντρέπεσαι;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εσάς παρακαλώ, κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Κεγκέρογλου!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Που θα με πει εμένα θεατρίνο και δεν του κάνετε παρατήρηση!

**ΠΡΟΕΔΡΕΥΩΝ (Απόστολος Αβδελάς):** Του είπα. Είπα να ολοκληρώσει. Είπε «θεατρινισμούς». Δεν σας είπε «θεατρίνο». Σας παρακαλώ.

Δεν συζητείται λόγω κωλύματος του Βουλευτή η με αριθμό 749/10.5.2021 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υγείας με θέμα: «Απουσία εμβολιαστικών κέντρων στον Δήμο Αρριανών της περιφερειακής ενότητας Ροδόπης» και δεύτερον, η με αριθμό 4512/24-2-2021 ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Ποιοι είναι οι όροι της ιδιωτικοποίηση της πρώην αμερικανικής βάσης στις Γούρνες Ηρακλείου Κρήτης».

Συνεχίζουμε με την πρώτη με αριθμό 726/10-5-2021 επίκαιρη ερώτηση του Βουλευτή Α’ Θεσσαλονίκης της Νέας Δημοκρατίας κ. Ευστράτιου (Στράτου) Σιμόπουλου προς τον Υπουργό Οικονομικών, με θέμα: «Καταβολή δεδουλευμένων στο προσωπικό των καταστημάτων κράτησης».

Κύριε Σιμόπουλε, καλησπέρα σας, καλή εβδομάδα. Έχετε τον λόγο για δύο λεπτά.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, ευχαριστώ πολύ.

Κύριε Υπουργέ, γνωρίζετε πολύ καλά ότι οι εξωτερικοί φρουροί και οι σωφρονιστικοί υπάλληλοι των φυλακών λειτουργούν κάτω από ιδιαίτερα δύσκολες συνθήκες, οι οποίες έχουν επιβαρυνθεί ακόμη περισσότερο και από τις συνθήκες τις οποίες βιώνουμε όλοι λόγω της πανδημίας. Ουσιαστικά επιτελούν ένα λειτούργημα, γιατί είναι σε συνεχή επαφή με κρατούμενους, με ανθρώπους οι οποίοι μπορεί να είναι του κοινού ποινικού δικαίου, με δολοφόνους, άνθρωποι οι οποίοι την ώρα που φεύγουν από τη δουλειά τους, παίρνουν μαζί τους όλο αυτό το βάρος της καθημερινής επαφής με τη συγκεκριμένη κατηγορία των ποινικών κρατουμένων.

Πρέπει λοιπόν να έχουν ένα ιδιαίτερο εργασιακό περιβάλλον, ένα περιβάλλον το οποίο θα τους παρέχει μια ηρεμία και κυρίως, μια ηρεμία οικονομική.

Η ελληνική πολιτεία διαχρονικά, από το 2016 παραδείγματος χάρη και μετά, δεν τους πληρώνει τα δεδουλευμένα και τα εξαιρέσιμα. Κι αυτό το οποίο ρωτάω και ζητώ είναι τι έχετε σκοπό να κάνετε ώστε αυτή η διαχρονική αδικία να πάψει να υπάρχει.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Σιμόπουλε.

Θα απαντήσει ο Αναπληρωτής Υπουργός Οικονομικών κ. Θεόδωρος Σκυλακάκης. Καλησπέρα σας, καλή εβδομάδα. Έχετε τρία λεπτά για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Να ξεκινήσω, κύριε Σιμόπουλε, λέγοντας ότι όντως οι άνθρωποι αυτοί κάνουν μια δύσκολη δουλειά, μια δουλειά που στη διάρκεια της πανδημίας έγινε de facto δυσκολότερη, όπως σε αρκετές υπηρεσίες, έτσι κι εκεί, εκτός απ’ όλα τα υπόλοιπα, έπρεπε να φροντίσουν και τα υγειονομικά θέματα, θέματα υγειονομικών πρωτοκόλλων και βέβαια, οι φυλακές παραμένουν, τα σωφρονιστικά καταστήματα, είτε υπάρχει πανδημία είτε δεν υπάρχει πανδημία, έχουν τους ανθρώπους που είπατε μέσα και πρέπει να φυλάσσονται σωστά.

Επίσης πρέπει να πω ότι ήδη έχω κάνει συνάντηση με τους συνδικαλιστές αυτού του χώρου. Βλέπω μια συνδικαλιστική εκπροσώπηση σήμερα που είναι σώφρων και λογική.

Σε ό,τι αφορά τώρα τα δεδουλευμένα, εμείς στο Υπουργείο Οικονομικών η βασική μας δουλειά είναι να παρέχουμε πιστώσεις. Πέρσι, αν θυμάμαι καλά, είχαμε στον προϋπολογισμό 10 εκατομμύρια. Αυτά δεν απορροφήθηκαν για διάφορους λόγους. Φέτος έχουμε 9 εκατομμύρια. Και πριν από λίγο, επ’ ευκαιρία και της ερώτησής σας, υπέγραψα περίπου 1,5 εκατομμύριο ακόμη για να μπορέσουν να διαχειριστούν τις αποπληρωμές, μετά από ένα αίτημα της Γενικής Γραμματείας Αντεγκληματικής Πολιτικής. Και πιστεύω ότι θα μπορέσουν να ικανοποιήσουν τις ανάγκες με επάρκεια, με βάση τις πιστώσεις αυτές.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Κύριε Σιμόπουλε, έχετε τρία λεπτά κι εσείς, αν και σας κάλυψε, απ’ ό,τι κατάλαβα. Υπέγραψε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Προφανώς, κύριε Πρόεδρε. Εκ μέρους των σωφρονιστικών υπαλλήλων και των εξωτερικών φρουρών, αλλά και των υπαλλήλων που λειτουργούν μέσα στις φυλακές, να σας ευχαριστήσω θερμά.

Και να σημειώσω, όπως σημείωσα και σε μία προηγούμενη απάντηση του Υφυπουργού Γιάννη Οικονόμου, ότι πάντα υπάρχει τρόπος τα κυβερνητικά στελέχη μέσα από συζήτηση, από ανάλυση των δεδομένων, αλλά με πολύ γρήγορη αντίδραση να λύνουν προβλήματα και προβλήματα τα οποία πολλές φορές δεν έχουν ως βάση οικονομικά αιτήματα, απλώς είναι προβλήματα τα οποία αφορούν στην καθημερινότητα χιλιάδων πολιτών, πολλοί από τους οποίους είναι και χαμηλού οικονομικού εισοδήματος.

Άρα, λοιπόν, σας ευχαριστώ για μία ακόμη φορά, τονίζοντας ότι ένα μεγάλο επίσης αίτημα των εξωτερικών φρουρών των φυλακών, το οποίο πρέπει να λυθεί και δεν αφορά εσάς, είναι η νοσηλεία τους στα στρατιωτικά νοσοκομεία. Είναι κάτι το οποίο επαναφέρω συνεχώς. Αφορά κυρίως το Υπουργείο Εθνικής Άμυνας.

Σήμερα στα στρατιωτικά νοσοκομεία μπορούν και νοσηλεύονται ακόμη και καλώς νοσηλεύονται πιθανώς και υπάλληλοι από το Εθνικό Τυπογραφείο. Δεν μπορεί λοιπόν να μην νοσηλεύονται οι άνθρωποι αυτοί οι οποίοι ουσιαστικά οπλοφορούν και οι οποίοι τηρούν τη νομιμότητα απόλυτα, διασφαλίζοντας, αν θέλετε, τη φύλαξη όλων μας, μέσα από τη φύλαξη των φυλακών.

Είπα πολλές φορές τη λέξη «φύλαξη», συγχωρέστε με, κύριε Πρόεδρε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Έχετε τον λόγο, κύριε Σκυλακάκη.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Σύντομα απλώς να παρατηρήσω ότι η διαχείριση των δημόσιων οικονομικών δεν είναι αντικείμενο για το οποίο λαμβάνουμε υπόψη κριτήρια ατομικά ή προσωπικά. Έχουμε στο μυαλό μας το δημόσιο συμφέρον.

Και ειδικά στο θέμα των φυλακών, απ’ όπου τα προηγούμενα χρόνια εκινείτο και κομμάτι της εγκληματικότητας, έχει μεγάλη σημασία οι άνθρωποι να μπορούν να κάνουν σωστά τη δουλειά τους.

Γενικότερα τα τελευταία χρόνια οι δημόσιοι υπάλληλοι και δημόσιοι λειτουργοί, λόγω και όλων όσων συνέβησαν την περίοδο των μνημονίων, αντιμετωπίζονταν με έναν τρόπο επιφυλακτικό πολλές φορές από την κοινωνία ευρύτερα. Πιστεύω ότι αυτή η περίοδος, με τη βοήθεια και της πανδημίας, έχει παρέλθει.

Αποδείχθηκε και το ζήσαμε πολλοί από εμάς τελείως έμπρακτα τον τελευταίο έναν χρόνο που ζούμε αυτή την περιπέτεια ότι έχουμε πολλούς και ικανούς ανθρώπους στο δημόσιο που δούλεψαν με πολύ μεγάλη φιλοτιμία και συνεχίζουν και δουλεύουν και μπορούν να αποδώσουν πολύ πολύ περισσότερο απ’ ό,τι πιστεύει η ευρύτερη ελληνική κοινωνία, εφόσον τους αφήνουμε να κάνουν τη δουλειά για την οποία έχουν προσληφθεί και υπάρχουν και τα κατάλληλα κίνητρα και έλεγχοι και από τη δική μας πλευρά ως πολιτεία που να το εξασφαλίζουν.

Θεωρώ ότι μπορούμε στα επόμενα χρόνια να συνεργαστούμε πολύ καλύτερα δημόσιος και ιδιωτικός τομέας και να πετύχουμε πολύ περισσότερα πράγματα σε πολλά διαφορετικά επίπεδα, μεταξύ των οποίων και αυτό των σωφρονιστικών ιδρυμάτων.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ. Καλή συνέχεια και στους δύο.

Πάμε στην τρίτη  με αριθμό 4358/19-2-2021 ερώτηση των αναφορών και ερωτήσεων του Βουλευτή Ροδόπης του ΣΥΡΙΖΑ-Προοδευτική Συμμαχία κ. Δημητρίου (Τάκη) Χαρίτουπρος τον Υπουργό Οικονομικών, με θέμα: «Ρύθμιση-Διαγραφή των στεγαστικών δανείων των παλιννοστούντων ομογενών της Θράκης».

Κύριε Χαρίτου, καλησπέρα σας, καλή εβδομάδα, έχετε δύο λεπτά για το ξεκίνημα.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ευχαριστώ πολύ, κύριε Πρόεδρε.

Θα ήθελα, κύριε Υπουργέ, να μεταφέρετε στην Κυβέρνηση ότι οι φορείς και οι τουριστικές επιχειρήσεις στην περιοχή είναι ανάστατοι μετά την αιφνιδιαστική απόφαση της Κυβέρνησης να κλείσει την είσοδο στη χώρα μέσω του συνοριακού σταθμού της Νυμφαίας στη Ροδόπη, μία μόνο ημέρα μετά το άνοιγμα του τουρισμού. Αν δεν ανακληθεί άμεσα αυτή η απόφαση, το πλήγμα θα είναι βαρύτατο για την τοπική οικονομία.

Έρχομαι στο ερώτημα, κύριε Πρόεδρε.

Για τους παλιννοστούντες ομογενείς που ήρθαν στην πατρίδα με τις προτροπές της ελληνικής πολιτείας υλοποιήθηκε ένα μακρόχρονο πρόγραμμα στεγαστικής αποκατάστασης με στόχο την ομαλή ένταξή τους στην οικονομική και κοινωνική δραστηριότητα της χώρας.

Για τον σκοπό αυτό χορηγήθηκαν δάνεια έως 60.000 ευρώ, για την αγορά κατοικίας με την εγγύηση του ελληνικού δημοσίου και με επιδοτούμενο επιτόκιο που στη Θράκη έφθανε έως και το 100%.

Δυστυχώς τα σοβαρότατα οικονομικά προβλήματα που αντιμετώπισαν, προβλήματα που εντάθηκαν στη δεκαετία της μνημονιακής κρίσης, οδήγησαν την πλειοψηφία από τους δανειολήπτες όχι μόνο σε αδυναμία να αποπληρώσουν τα δάνεια, αλλά κινδυνεύουν να χάσουν τα σπίτια τους που η αξία τους σήμερα είναι πολύ μικρότερη από τα ποσά που τότε δανείστηκαν για να τα αγοράσουν.

Τελευταία, μάλιστα, κύριε Υφυπουργέ εν μέσω της πανδημίας και της οικονομικής κρίσης, εντάθηκαν κατακόρυφα οι πιέσεις από το τραπεζικό σύστημα σε βάρος των δανειοληπτών. Οι ανεξόφλητες οφειλές τους διαβιβάζονται άμεσα προς τις αρμόδιες ΔΟΥ. Οι απειλές ότι θα τους επιβληθούν μέτρα αναγκαστικής είσπραξης και κατάσχεσης σε βάρος τους δεν είναι μόνο απλά λόγια. Έχουν ήδη προχωρήσει σε κατασχέσεις κοινών λογαριασμών των δανειοληπτών με άλλους δικαιούχους. Απαιτούν μάλιστα, από όποιον οφειλέτη προσέρχεται και ζητά ρύθμιση των δόσεων να αποποιηθεί τη συγκεκριμένη μορφή του δανείου με την εγγύηση του ελληνικού δημοσίου.

Θα συμφωνείτε ότι δεν είναι αυτή τύχη και η μεταχείριση που άξιζαν οι παλιννοστούντες ομογενείς μας, που επέστρεψαν στην πατρίδα και θέλησαν να ριζώσουν στον τόπο μας και πως η ελληνική πολιτεία οφείλει να δώσει ένα τέλος στην αγωνία και στους φόβους των ομογενών μας.

Σας ερωτώ λοιπόν, τι προτίθεστε να κάνετε, ώστε να προχωρήσει η διαγραφή του μεγαλύτερου μέρους του χρέους των στεγαστικών δανείων, των παλιννοστούντων και στη ρύθμιση του υπόλοιπου με ευνοϊκούς όρους, προκειμένου να αποπληρωθούν; Θα εντάξετε τα τριακόσια εβδομήντα έξι δάνεια που εκκρεμούν με ΦΕΚ ακόμα από το 2004 στο Πρόγραμμα Στεγαστικής Αποκατάστασης των παλιννοστούντων ομογενών μας;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ.

Θα απαντήσει ο Υφυπουργός Οικονομικών κ. Γεώργιος Ζαββός.

Κύριε Υφυπουργέ, καλησπέρα σας, καλή εβδομάδα. Έχετε τρία λεπτά στη διάθεσή σας.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ, κύριε Πρόεδρε.

Αξιότιμε κύριε Βουλευτά, θα ήθελα να πω ότι η Κυβέρνηση γνωρίζει καλά και σε βάθος τα προβλήματα των παλιννοστούντων ομογενών μας, ιδιαίτερα της Θράκης. Αποδίδει ιδιαίτερη σημασία και όπως ξέρετε κάνει ό,τι είναι δυνατόν για την πλήρη αποκατάστασή τους.

Πιο συγκεκριμένα όμως και σχετικά με το ερώτημα που θέτετε, γνωρίζετε ότι τα δάνεια τα οποία έχουν συναφθεί με την εγγύηση του ελληνικού δημοσίου -και μιλάω για όλα τα δάνεια, ανεξαιρέτως δηλαδή, συμπεριλαμβανομένων και των δανείων των παλιννοστούντων ομογενών- μπορούν και αυτά να ρυθμιστούν σύμφωνα με το ισχύον θεσμικό πλαίσιο.

Ειδικότερα και αυτές οι περιπτώσεις των ρυθμίσεων αφορούν το άρθρο 103 του ν.4549/2018 και την υπουργική απόφαση 2/2018 που ρητά ορίζουν ότι τα πιστωτικά ιδρύματα και οι δανειολήπτες μπορούν να ρυθμίζουν αυτού του είδους τα δάνεια χωρίς την παρέμβαση του ελληνικού δημοσίου και σύμφωνα με τα συνήθη τραπεζικά κριτήρια και τις παρεχόμενες από την Τράπεζα της Ελλάδος οδηγίες και κατευθύνσεις τις οποίες έχουμε συζητήσει διεξοδικά.

Στο πλαίσιο των ανωτέρω ρυθμίσεων, μπορούν να πραγματοποιούνται και διαγραφές δανείων. Αξίζει να επισημάνω ότι σύμφωνα με το ενωσιακό θεσμικό πλαίσιο, δηλαδή τις ευρωπαϊκές οδηγίες για την αφερεγγυότητα και τις κατευθυντήριες γραμμές της Ευρωπαϊκής Κεντρικής Τράπεζας, η ρύθμιση οφειλών θα πρέπει να λαμβάνει υπόψη της συγκεκριμένες παραμέτρους του οφειλέτη. Και ποιες είναι αυτές οι παράμετροι; Είναι όπως ξέρουμε η ικανότητα αποπληρωμής του, δηλαδή τα εισοδήματα και οι εύλογες δαπάνες διαβίωσης, καθώς και η πραγματική ή η εμπορική αξία της περιουσίας του.

Αξίζει να σημειώσουμε και πάλι ότι η βασική παράμετρος για τη διενέργεια ρύθμισης οφειλής είναι η πραγματική οικονομική αδυναμία του οφειλέτη και κατ' επέκταση και των συνοφειλετών και εγγυητών του, που πρέπει να αποδεικνύεται όμως με συγκεκριμένα τεκμήρια.

Με βάση τα παραπάνω γίνεται αντιληπτό ότι δεν μπορεί να υπάρξει μία, θα έλεγα, οριζόντια ρύθμιση των οφειλών για μια ομάδα οφειλετών, βάσει τέτοιων χαρακτηριστικών όπως θα ήταν η γεωγραφική περιοχή, τα οποία δεν λαμβάνουν όμως ταυτόχρονα υπόψη και την πραγματική οικονομική κατάσταση του κάθε οφειλέτη, η οποία όμως όπως είπαμε σύμφωνα με το νόμο πρέπει να λαμβάνεται. Για τον σκοπό αυτό λοιπόν, κάθε οφειλέτης ξεχωριστά και εφόσον έχει οικονομική αδυναμία, θα πρέπει να προβεί στη διενέργεια διαδικασίας ρύθμισης οφειλών, μέσω της οποίας θα πρέπει να αποδείξει την οικονομική αδυναμία του και να λάβει την κατάλληλη ρύθμιση της οφειλής που αντιστοιχεί στο επίπεδο της αδυναμίας του.

Επίσης, κύριε Πρόεδρε, θα ήθελα να αναφερθώ σε ό,τι αφορά την υπουργική απόφαση 2/18649/0025/15-5-20. Με αυτήν επανακαθορίστηκε και αντικαταστάθηκε η μέχρι πρότινος έγχαρτη διαδικασία βεβαίωσης και διαγραφής οφειλών, εγγυημένων από το ελληνικό δημόσιο, μετατρέποντάς την σε ηλεκτρονική, οπότε αποτελεί μια σημαντική διευκόλυνση.

Επίσης, θα πρέπει να γνωρίζουμε ότι η απόφαση αυτή εκδόθηκε στο πλαίσιο των δεσμεύσεων του σχεδίου δράσης, το οποίο συνιστούσε προαπαιτούμενη ενέργεια του από τις 18 Ιανουαρίου 2018 μνημονίου συνεννόησης με τους θεσμούς, που είχε συνάψει τότε η κυβέρνηση για τη βελτίωση της διαχείρισης των κρατικών εγγυήσεων και την ταχύτερη διεκπεραίωση των αιτημάτων κατάπτωσης.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ, κύριε Υφυπουργέ.

Κύριε Χαρίτου, έχετε τον λόγο για τρία λεπτά.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Κύριε Υφυπουργέ, άκουσα με πάρα πολύ προσοχή. Αν κατάλαβα καλά για σας δεν υπάρχει καν πρόβλημα, όπως περιγράψατε ότι η συντριπτική πλειοψηφία αδυνατεί να αποπληρώσει τα δάνεια και είναι σε ένα καθεστώς, σε ένα κλίμα εκβιασμών και πιέσεων από την πλευρά του τραπεζικού συστήματος. Για σας όλα βαίνουν καλώς. Κατάπληξη μου προκαλείτε, κύριε Υπουργέ.

Ανέμενα να υπάρχουν συγκεκριμένες δεσμεύσεις. Όχι μόνο εγώ, αλλά και αυτοί που μας παρακολουθούν με ενδιαφέρον και περίμεναν απαντήσεις στο κρίσιμο αυτό ζήτημα για τη ζωή τους. Αγωνιούν για το αν θα χάσουν ή όχι τα σπίτια τους. Και εσείς, σαν να μην υπάρχει κανένα πρόβλημα, σαν να μην ξέρετε τι συμβαίνει στην πραγματικότητα με το τραπεζικό σύστημα.

Σε ποιους απευθύνεστε; Με ποιους είστε, κύριε Υφυπουργέ; Αυτό είναι το τεράστιο ερώτημα που σας θέτω. Το να λέτε πως δεν υπάρχει πρόβλημα, πως υπάρχει θεσμικό πλαίσιο και πως όλα προχωρούν κανονικά, νομίζω είναι εκτός πραγματικότητας.

Να σας θυμίσω ότι στο θεσμικό πλαίσιο από τον τροποποιημένο νόμο Κατσέλη επί κυβέρνηση ΣΥΡΙΖΑ, δόθηκε η δυνατότητα πράγματι να υπάρξει μια κινητικότητα στην αντιμετώπιση του προβλήματος. Γιατί; Διότι μπορούσαν να κάνουν ρυθμίσεις των βεβαιωμένων οφειλών, μπορούσαν να εξοφλούν δόσεις του δανείου και βεβαίως, να υπάρχουν ευνοϊκές ρυθμίσεις με μειώσεις σε υψηλά ποσοστά.

Ξέρετε, κύριε Υφυπουργέ, ποιος το τορπίλισε; Το τραπεζικό σύστημα! Δεν ενημέρωνε, κινδυνολογούσε απέναντι στους δανειολήπτες, λέγοντας ότι θα απορριφθούν ο αιτήσεις τους, ότι θα χάσουν τα σπίτια τους μόνο και μόνο για να αναχρηματοδοτούν τα δάνεια με υψηλότερα επιτόκια, έτσι ώστε να φουσκώνουν τα δάνεια των δανειοληπτών. Αυτή είναι η πραγματικότητα που δεν μπορούν σήμερα να αντιμετωπίσουν οι δανειολήπτες παλιννοστούντες ομογενείς.

Τα λέω αυτά, κύριε Πρόεδρε, γιατί θεωρώ ότι πρέπει να επανεξετάσετε το συγκεκριμένο θέμα και να δώσετε λύση. Απασχολεί σχεδόν σαράντα χιλιάδες σε όλη την Ελλάδα, οκτώ χιλιάδες περίπου στην περιοχή της Θράκης και επείγει να δοθεί λύση.

Κύριε Υφυπουργέ, υπάρχουν άλλα δύο μικρά θέματα. Το κράτος δεν πληρώνει τα ενοίκια εδώ και δυόμισι χρόνια στα σπίτια που νοικιάζουν διακόσιες σαράντα χιλιάδες οικογένειες παλιννοστούντων. Δικαιολογημένα οι ιδιοκτήτες κινούν διαδικασίες, κινούνται δικαστικά και αξιώνουν τα ενοίκια, εκβιάζουν τους παλιννοστούντες ενοικιαστές. Η υπουργική απόφαση βγήκε από τον προηγούμενο Υπουργό Εσωτερικών, χάθηκε ανάμεσα στο Υπουργείο Εσωτερικών και στο δικό σας Υπουργείο. Δεν την υπογράψατε. Επανέρχεται το θέμα. Δώστε λύση. Υπογράψτε την υπουργική απόφαση για να μπορέσει να δοθεί ένα τέλος στις πιέσεις που δέχονται από τους ιδιοκτήτες των σπιτιών.

Τέλος, δεκατέσσερις οικογένειες, κύριε Υφυπουργέ, διαμένουν στον προσωρινό οικισμό παλιννοστούντων στις Σάπες. Τους οδηγεί σε έξωση η αποκεντρωμένη διοίκηση. Να παρέμβετε έτσι ώστε να υπάρξει λύση βιώσιμη και αποδεκτή για τις οικογένειες αυτών των ανθρώπων έτσι ώστε να μπορέσουν πράγματι να ζήσουν σ’ αυτόν τον τόπο. Η πολιτεία πήρε την πρωτοβουλία και τους κάλεσε. Ήρθαν. Θέλουν να ριζώσουν εδώ και πασχίζουν πράγματι να αποπληρώσουν τα δάνεια και τις υποχρεώσεις που έχουν στην κοινωνία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Υφυπουργέ, έχετε κι εσείς τρία λεπτά στη διάθεσή σας.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ.

Θα ήθελα να πω στον αξιότιμο κύριο Βουλευτή, ότι προφανώς είμαστε σε γνώση των προβλημάτων αλλά και του συγκεκριμένου προβλήματος. Υπάρχει δυστοκία οφειλετών να πληρώσουν. Και γι’ αυτή την περίπτωση, όπως σας εξέθεσα νομίζω αρκετά λεπτομερειακά, υπάρχει το ενωσιακό πλαίσιο, υπάρχει το εθνικό πλαίσιο. Υπάρχουν οι κατευθυντήριες γραμμές και της Τράπεζας της Ελλάδος. Όλα αυτά μαζί παρέχουν τη δυνατότητα ώστε να υπάρχουν συγκεκριμένες εξατομικευμένες ρυθμίσεις για δανειολήπτες που μπορούν να προσάγουν ακριβώς όλα αυτά τα στοιχεία που χρειάζονται, δηλαδή να αποδεικνύουν κάθε φορά, όπως προβλέπει ο νόμος, ποια είναι η οικονομική τους κατάσταση καθώς και η περιουσιακή κατάσταση και καταλλήλως να δίνεται και η λύση.

Θα ήθελα να πω επίσης ότι στα πλαίσια αυτά δεν θα πρέπει να αγνοούμε ότι έχουν γίνει σημαντικές προσπάθειες και από τη μεριά των τραπεζών που έχουν προχωρήσει σε εκτεταμένη αναστολή των δόσεων δανείων ελληνικών νοικοκυριών και επιχειρήσεων. Τουλάχιστον με τα επίσημα στοιχεία που έχουμε για το διάστημα Ιανουαρίου-Νοεμβρίου 2020 δόθηκαν αναστολές περίπου σε τετρακόσιες χιλιάδες επιχειρήσεις και ιδιώτες συνολικού ύψους 30 δισεκατομμυρίων ευρώ. Αξίζει να πούμε ακόμα ότι οι αναστολές αυτές έγιναν επιπλέον των ρυθμίσεων των επιχειρηματικών, στεγαστικών, προσωπικών δανείων στις οποίες έχουν προχωρήσει οι τράπεζες τον τελευταίο καιρό και που αναλογούν τουλάχιστον σε 15 δισεκατομμύρια ευρώ. Παράλληλα, μέσα από τις ρυθμίσεις ή αναστολές το ελληνικό τραπεζικό σύστημα έχει διευκολύνει, σύμφωνα με τα στοιχεία που μας έχει δώσει, δανειολήπτες για ποσά που ανέρχονται σε 45 δισεκατομμύρια ευρώ.

Επιπλέον και επειδή η αντιμετώπιση της υπερχρέωσης αποτελεί, όπως ξέρετε πολύ καλά, έναν από τους βασικούς στόχους του Υπουργείου Οικονομικών -έχουμε εκτενώς παρουσιάσει τα μέτρα που έχουμε πάρει- η κυβέρνηση έχει φέρει το νέο θεσμικό πλαίσιο ρύθμισης των χρεών πτώχευσης φυσικών και νομικών προσώπων και ταυτόχρονης απαλλαγής τους από τα χρέη. Το νέο, λοιπόν, αυτό πλαίσιο για την αφερεγγυότητα των φυσικών και νομικών προσώπων διέπει συνολικά τη διευθέτηση του ιδιωτικού χρέους προς το δημόσιο είτε αυτά αφορούν την ΑΑΔΕ, είτε τον ΕΦΚΑ, είτε τους ΟΤΑ καθώς και τις τράπεζες και τους λοιπούς ιδιώτες.

Θα ήθελα να πω ότι υπάρχει ένα φάσμα ικανών μέτρων που σε όλη τη διάρκεια αυτής της κρίσης έχει υιοθετήσει η κυβέρνηση αλλά παράλληλα και οι τράπεζες, ώστε να μπορέσει να αποτελέσει ένα σημαντικό ανάχωμα στην δυστοκία την οποία αντιμετωπίζουν οι συμπολίτες μας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Υφυπουργέ, για την τήρηση του χρόνου. Καλό θα είναι να τηρήσουμε τον χρόνο γιατί ήδη έχουμε ξεφύγει. Οι ερωτήσεις συνολικά είναι είκοσι τέσσερις και είμαστε στην ενδέκατη.

Θα συζητηθεί η πέμπτη με αριθμό 742/10-5-2021 επίκαιρη ερώτηση δεύτερου κύκλου του Βουλευτή Θεσπρωτίας του ΣΥΡΙΖΑ - Προοδευτική Συμμαχία κ. Μάριου Κάτση προς τον Υπουργό Ψηφιακής Διακυβέρνησης, με θέμα: «Αποζημιώσεις στη DIGEA λόγω μη μετάβασης στην τεχνολογία DVB-T2»

Κύριε Κάτση, έχετε δυο λεπτά για τηνπρωτολογία σας.

**ΜΑΡΙΟΣ ΚΑΤΣΗΣ:** Κύριε Πρόεδρε, καλησπέρα σας.

Κύριε Υπουργέ, σας κάλεσα σήμερα ενώπιον της Εθνικής Αντιπροσωπείας για να συζητήσουμε κατά τη γνώμη μου ένα εξαιρετικά σοβαρό και σημαντικό θέμα. Αφορά στη διαδικασία απόδοσης του ψηφιακού μερίσματος ΙΙ. Τι είναι το ψηφιακό μέρισμα II; Είναι μια διεθνής υποχρέωση της χώρας, μια ευρωπαϊκή υποχρέωση προκειμένου να αναπτυχθούν τα δίκτυα 5G. Τι έπρεπε να γίνει, δηλαδή; Για να μας καταλαβαίνει κι ο κόσμος που μας παρακολουθεί. Έπρεπε οι ζώνες συχνοτήτων που καταλαμβάνουν τα ελεύθερα κανάλια, δηλαδή τα πανελλαδικής εμβέλειας αυτά που γνωρίζουμε όλοι κι έχουμε στις τηλεοράσεις μας, αλλά και τα περιφερειακά κανάλια, να φύγουν από τη συχνότητα και το φάσμα γύρω από τη ζώνη των 700 MHz, να πάνε λίγο πιο κάτω, ούτως ώστε να απελευθερωθεί αυτή η ζώνη και να αναπτυχθεί το 5G. Στο νέο φάσμα η υφιστάμενη τεχνολογία που εκπέμπουν αυτά τα κανάλια, η τεχνολογία DVB-T, χωράει λιγότερα κανάλια εκπομπής. Η μετάβαση αυτή σε χαμηλότερες συχνότητες σε όλες τις χώρες της Ευρωπαϊκής Ένωσης συνδυάζεται με τη μετάβαση στο νέο τεχνολογικό πρότυπο, στη νέα κωδικοποίηση τη DVB-T2. Αυτό έχει συμβεί σε όλες τις χώρες της Ευρωπαϊκής Ένωσης όχι μόνο στις μεγάλες ισχυρές αλλά ακόμα και σε χώρες που έχουν χαμηλότερο βιοτικό επίπεδο από την Ελλάδα, όπως για παράδειγμα η Αλβανία, η Τσεχία, η Αρμενία και η αγαπημένη σας Εσθονία. Όλες έχουν μεταβεί στο DVB-T2.

Δεν είναι μόνο ότι με δική σας κυβερνητική, νομοθετική απόφση παραπέμπεται στις καλένδες αυτή η μετάβαση. Ταυτόχρονα έχουμε απ’ αυτό το πισωγύρισμα, κατά τη γνώμη μου, μια χαμηλή ποιότητα σήματος αλλά και το στρίμωγμα των περιφερειακών καναλιών σε ένα στενότερο φάσμα κάνοντας ακόμα χειρότερο το κακό τους σήμα. Δεν φτάνουν όλα αυτά. Το γεγονός ότι ο πάροχος δικτύου της Digea -μην ξεχνάμε ότι είναι η κοινοπραξία των μεγάλων ιδιωτικών καναλιών- λόγω της μη μετάβασης στο T2, στη νέα τεχνολογία -επειδή στριμώχνεται σε λιγότερο φάσμα με απόφαση της Κυβέρνησή σας- αποζημιώνεται κι από πάνω με 2 εκατομμύρια ευρώ για αυτόν τον λόγο. Για την επιλογή δηλαδή, της μη μετάβασης στη δική σας πολιτική επιλογή.

Ο νόμος του ΣΥΡΙΖΑ, ο ν. 4339 για τις τηλεοπτικές άδειες υποχρέωνε από 1.1.2022, δηλαδή, σε λίγους μήνες από σήμερα να υπήρχε αποκλειστική μετάδοση του σήματος σε ποιότητα High Definition, στην καλύτερη ποιότητα που μπορεί να υπάρξει. Αποκλειστικά. Σε όλο αυτό το μεσοδιάστημα υπήρχε το simulcast. Δηλαδή και σε High Definition και Standard Definition. Εσείς όμως με τροπολογία στον νόμο «Επενδύω στην Ελλάδα και άλλες διατάξεις» του Υπουργείου Ανάπτυξης, τους απαλλάξατε από την υποχρέωση των επενδύσεων που έπρεπε να κάνουν για μετά το 2022.

Όπως καταλαβαίνει κανείς είναι τριπλό το κακό εξαιτίας αυτής της απόφασης. Πρώτον, κακό σήμα που απολαμβάνουν οι πολίτες. Δεύτερον, κόστος για το δημόσιο συμφέρον αφού αποζημιώνεται η Digea από την Εθνική Επιτροπή Τηλεπικοινωνιών και Ταχυδρομείων. Το πληρώνουν οι φορολογούμενοι. Τρίτον, δεν χωράνε τα περιφερειακά κανάλια.

Γι’ αυτό το τριπλό κακό, λοιπόν, έρχομαι να σας ρωτήσω ευθέως και να πάρω μια σαφή απάντηση. Σκοπεύετε να εφαρμόσετε και να μεταβείτε στην τεχνολογία DVB-T2; Αν ναι, πότε; Αν όχι, γιατί;

Επανέρχομαι. Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Κάτση. Θα απαντήσει ο Υπουργός Ψηφιακής Διακυβέρνησης, κ. Κυριάκος Πιερρακάκης.

Κύριε Πιερρακάκη, καλησπέρα σας και καλή εβδομάδα. Έχετε τρία λεπτά για να απαντήσετε στον κ. Κάτση.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Σας ευχαριστώ.

Στο θέμα αυτό έχουμε μια σειρά από τεχνικά θέματα που θέλω να περιγράψω για να προσπαθήσω να δείξω πως εφάπτονται και με ποια κριτήρια πήραμε τις αποφάσεις που πήραμε σήμερα.

Το πρώτο θέμα έχει να κάνει με το 5G, όπως είπατε. Είναι τα 700 MHz. Είναι μια από τις συχνότητες του 5G. Αυτή η συχνότητα σε όλη την Ευρώπη μεταφέρεται παρακάτω με το λεγόμενο ψηφιακό μέρισμα II. Εμείς κάναμε μια δημοπρασία για το 5G η οποία ολοκληρώθηκε στα τέλη του 20. Το δεύτερο θέμα έχει να κάνει με την ποιότητα του σήματος, αν είναι High ή αν είναι Standard. Το τρίτο θέμα έχει να κάνει με την κωδικοποίηση.

Αυτά όλα όντως εφάπτονται μεταξύ τους σε έναν βαθμό. Η κωδικοποίηση έχει να κάνει με το πόσα κανάλια χωράνε συνολικά για να μπορούμε να βλέπουμε. Με βάση τις υφιστάμενες άδειες που έχουν βγει, η υφιστάμενη κωδικοποίηση, η κωδικοποίηση Τ, χωράει αυτά τα κανάλια. Για να μπορείς ταυτόχρονα να δείχνεις και High Definition αλλά όχι σε όλη τη χώρα. Πράγματι υπάρχει ένα ζήτημα στο 8% της χώρας. Στο 92% της χώρας μπορείς με την υφιστάμενη κωδικοποίηση και εφόσον υπάρχει η υφιστάμενη πολιτική σε σχέση με τα κανάλια να δείξεις High Definition. Στο 8% δεν μπορείς. Αυτές είναι κάποιες περιοχές στα σύνορα, στο Βόρειο Ιόνιο, στο Βόρειο Αιγαίο, στα Δωδεκάνησα, όπου οι πολυπλέκτες επειδή βρίσκονται στα σύνορα «χτυπάνε» με το αντίστοιχο σήμα των άλλων χωρών. Εδώ, λοιπόν, πράγματι πρέπει να γίνει μετάβαση. Αλλά η μετάβαση δεν είναι αυτοσκοπός.

Τι θέλω να πω; Έστω ότι εμείς πατούσαμε το κουμπί, όπως λέμε, στη χρονική στιγμή που συζητάμε, θα έπρεπε ταυτόχρονα όλοι οι πολίτες της χώρας, εκείνοι για να το πω απλά που δεν έχουν τηλεόραση που είναι σύγχρονη, να πάνε και να αγοράσουν έναν αποκωδικοποιητή για να μπορέσουν να βλέπουν αυτήν την νέα κωδικοποίηση του T2.

Για να πούμε εμείς στους πολίτες να το κάνουν αυτό το 8% θα κέρδιζε. Γιατί; Γιατί το 8% θα πήγαινε από standard σε high. Στο 92%, όμως, θα έπρεπε να πάμε να τους φορτώσουμε ένα κόστος χωρίς να μπορούμε να τους δώσουμε μια προστιθέμενη υπηρεσία. Άρα, εκεί είπαμε το εξής, με δεδομένο ότι πωλούνται τηλεοράσεις κάθε χρόνο, καινούργιες τηλεοράσεις, το 99% αυτών των τηλεοράσεων έχει αυτήν την κωδικοποίηση και βλέπω ότι στην ερώτησή σας σωστά βάζετε και τη δεύτερη κωδικοποίηση την HEVC, που είναι μια εναλλακτική που εξετάζουμε, εμείς περιμένουμε μέσα στο ’21 και στο ’22 να πουληθούν άλλες ενάμισι εκατομμύριο τηλεοράσεις. Αυτές όλες θα είναι Τ2.

Πόσα νοικοκυριά έχουμε στην Ελλάδα; Έχουμε τέσσερα εκατομμύρια εκατόν τριάντα τέσσερις χιλιάδες νοικοκυριά με βάση την ΕΛΣΤΑΤ, 30% αυτών των νοικοκυριών έχει μια τηλεόραση, οι υπόλοιποι έχουν περισσότερες, περίπου φανταστείτε οκτώ εκατομμύρια τηλεοράσεις. Κερδίζουμε δηλαδή το χρόνο, έτσι ώστε να μην ταλαιπωρήσουμε τους πολίτες όταν θα γίνει η μετάβαση που θα γίνει νομοτελειακά.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Υπουργού)

Τώρα μου κάνετε την ερώτηση για το χρονοδιάγραμμα. Πιστεύω αφενός ότι θέλεις ενάμιση χρόνο από τη στιγμή που το αποφασίζεις -και κλείνω με αυτό, κύριε Πρόεδρε- για να ενημερώσεις το κοινό. Αυτή είναι θεσμική υποχρέωση, ήταν και τότε όταν έγινε η πρώτη μετάβαση, θυμόμαστε την οικογένεια «Κλικλίκου» στη μετάβαση από τα τηλεοπτικά σποτάκια. Πάλι θέλει ενάμιση χρόνο για να γίνει αυτό και θέλουμε και έναν χρόνο για να βρούμε τα ακριβή νούμερα και να κάνει και η ΕΡΤ τις σχετικές επενδύσεις. Θεωρώ ότι μέσα στο επόμενο εξάμηνο αυτό θα έχει γίνει, όπερ μια διετία. Σε μια διετία δηλαδή από σήμερα θεωρώ ότι μπορεί αυτή η μετάβαση πράγματι να έχει ολοκληρωθεί.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Κύριε Κάτση, έχετε τον λόγο για τρία λεπτά.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κύριε Υπουργέ, ήρθα διαβασμένος να σας πω την αλήθεια. Και ήρθα διαβασμένος, γιατί έψαξα όλες οι υπουργικές αποφάσεις, είδα τι έχει ληφθεί και περίμενα είναι η αλήθεια από την απάντησή σας να είστε λίγο πιο τολμηρός, λίγο πιο αποφασιστικός. Δεν το είδα αυτό.

Ξέρετε για να κάνεις ψηφιακή μετάβαση δεν είναι να κάνεις ψηφιακή μετάβαση μόνο στις περιπτώσεις που όλοι λένε: «μπράβο και καλώς την κάνουμε», είναι να κάνεις και σε δύσκολες περιπτώσεις, εκεί πέρα που χρειάζεται πολιτική βούληση και σύγκρουση με συμφέροντα. Και είδα ότι στην πρωτομιλία σας δεν σχολιάσατε καθόλου το γεγονός της αποζημίωσης.

Θέλω να αναφερθώ λίγο σε αυτό, αφού πρώτα μου επιτρέψετε να κάνω ένα σχολιασμό του επιχειρήματος που φέρατε στην Αίθουσα για να δικαιολογήσετε την καθυστέρηση αυτών των ετών που είσαστε στην Κυβέρνηση, όχι εσείς μόνο προσωπικά, γιατί είναι και στην αρμοδιότητα και της Γενικής Γραμματείας Ενημέρωσης και του κυρίου Πέτσα.

Το επιχείρημα, λοιπόν, κύριε Υπουργέ είναι λίγο υποκριτικό. Γιατί; Γιατί είναι λογικό να χρησιμοποιηθεί το 2016 όταν μόλις είχε μεταβεί στην ψηφιακή τηλεόραση τότε και είχαν αγοράσει όλοι οι πολίτες αποκωδικοποιητή για να έχουν ψηφιακό σήμα. Ωστόσο από τότε έχει κυλήσει πολύ νερό στο αυλάκι. Μόνο πέρσι να σας πω το 2020 έχουν πωληθεί πάρα πολλές χιλιάδες τηλεοράσεις εκ των οποίων το 50% είναι ποιότητα σήματος 4K, όχι δηλαδή να πιάνει μόνο high definition, είναι 4K.

Άρα, λοιπόν, θεωρώ ότι αν σας έπαιρνε ο πόνος όντως πραγματικά ότι θέλατε να απαλλάξετε ή μάλλον να αποφύγετε να επιβαρυνθεί ένα νοικοκυριό που δεν μπορεί να σηκώσει το κόστος ενός αποκωδικοποιητή -που να πούμε και την αλήθεια 15 ευρώ κοστίζει, είναι ένα μικρό κόστος- θα μπορούσατε εσείς ως Υπουργείο να επωμιστείτε, όπως για παράδειγμα κάνατε στην ψηφιακή μέριμνα και δώσατε τα tablets. Θα μπορούσατε δηλαδή να βγάλετε ένα voucher για τα νοικοκυριά τα οποία δεν έχουν τη δυνατότητα ακόμη και αυτά τα 15ευρώ να τα δώσουν για αποκωδικοποιητή, που θεωρώ ότι είναι πολύ λίγα τα νοικοκυριά πλέον, γιατί όλοι έχουν περάσει στις νέες τηλεοράσεις, να το αναλάβει το Υπουργείο.

Είναι, λοιπόν, υποκριτικό αυτό το επιχείρημα για τον εξής απλό λόγο, γιατί έχει σημασία όχι μόνο να το κάνετε, αλλά και πότε θα το κάνετε. Η υπουργική απόφαση, λοιπόν, που έχετε βγάλει για την αποζημίωση λέει το εξής και θα την καταθέσω στα Πρακτικά: «Στην περίπτωση που σε χρόνο προγενέστερο της λήξης της μεταβατικής περιόδου, αλλά προγενέστερο της μετάβασης σε τεχνολογικό πρότυπο DVB-T2 στις εν λόγω περιοχές απονομής δεν υφίσταται πλέον υποχρέωση του ελληνικού Δημοσίου περί σχετικής χρηματικής αποζημίωσης του παρόχου για τους εν λόγω διαύλους». Και επειδή η αποζημίωση των 2 εκατομμυρίων ευρώ είναι μέχρι το 2023 αν περάσει αυτή η διετία που εσείς λέτε επί της ουσίας θα έχει φτάσει το ’23 και μετά το ’23 δεν χρειάζεται να γυρίσουν χρήματα πίσω. Άρα, λοιπόν, το γοργόν και χάριν έχει για να γλιτώσουμε τη ζημία του Δημοσίου και την αποζημίωση της ΕΡΤ από τους Έλληνες φορολογούμενους προς την DIGEA.

Άρα, λοιπόν, έχει να κάνει με κάτι πάρα πολύ κομβικό. Καταρχήν αμφισβητώ το γεγονός, γιατί από το χάρτη συχνοτήτων δεν είναι το 8%. Έχουμε δει και έξτρα περιοχές που έχουν πρόβλημα στη μέχρι στιγμής κατάσταση, για παράδειγμα βλέπω εδώ πέρα ότι εκτός από τα Δωδεκάνησα, τη Σάμο έχουν και οι Κυκλάδες πρόβλημα, έχει ακόμα και η Λακωνία. Άρα, λοιπόν, βλέπουμε ότι μέχρι στιγμής, γιατί δεν έχει τελειώσει η διαδικασία, μέχρι τον προσεχή Σεπτέμβρη είναι η μετάβαση, να έχουν παραπάνω από το 8% από ότι είχατε ενημερώσει την Εθνική Αντιπροσωπεία όταν περάσατε αυτόν τον νόμο. Ξέρετε δεν αρκεί μόνο να το πείτε προφορικά, θα πρέπει και να τον αναιρέσετε αυτόν τον νόμο. Δηλαδή στη νομοθεσία που έχετε περάσει αλλάξατε και προσθέσατε «εκτός αν αποδεδειγμένα δεν είναι τεχνικά εφικτή η εκπομπή σε υψηλή ευκρίνεια, οπότε το ως άνω πρόγραμμα δύναται να μεταδίδεται μόνο σε τυπική ευκρίνεια ανά περιοχές απονομής» και προσθέτετε «εκτός αν αυτό αποδεδειγμένα δεν είναι τεχνικά εφικτό, οπότε το ως άνω πρόγραμμα δύναται να μεταδίδεται σε τυπική ευκρίνεια ανά περιοχές απονομής». Δηλαδή είναι και λίγο ασαφές για το αν υποχρεώνεται ή επιτρέπεται να παίζει high definition, αλλά με κωδικοποίηση DVB-T σκέτο, που σημαίνει ότι ακόμα…

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΜΑΡΙΟΣ ΚΑΤΣΗΣ:** Ολοκληρώνω, κύριε Πρόεδρε.

Καλά τα περιφερειακά πάνε στην άκρη ούτως ή άλλως, δηλαδή είναι στριμωγμένα ήδη με αυτήν την κωδικοποίηση δεν χωράνε, είναι πάρα πολύ κακή ποιότητα σήματος και δημιουργεί και δύο κατηγορίες ταχυτήτων, υπάρχουν ανισότητες, αλλά εδώ πέρα δεν ξεκαθαρίζει αν θα απολαμβάνουν όλοι οι πολίτες σήμα high definition για όλα τα κανάλια της χώρας, δεν είναι σαφές. Άρα, λοιπόν, νομίζω ότι πρέπει να αλλάξετε και τη νομοθεσία.

Κλείνω λέγοντας ότι, κύριε Υπουργέ, νομίζω ότι έχει δείξει η Κυβέρνηση αυτή μέχρι στιγμής από την πρώτη στιγμή να μην θυμηθώ τις λίστες «Πέτσα» και την αποζημίωση των καναλαρχών, να μη θυμηθώ την δόση του 2020 που χαρίστηκε και για πρόγραμμα και για υποδομές και όταν χρειάζονται αυτές οι υποδομές να επενδύσουν οι καναλάρχες για να εκπέμπουν high definition σήμα και όλοι οι πολίτες να απολαμβάνουν υψηλό σήμα, τότε εσείς τους απαλλάσσετε από αυτήν την υποχρέωση και βάζετε και την Εθνική Επιτροπή Τηλεπικοινωνιών και Ταχυδρομείων να τους αποζημιώσει και από πάνω.

Νομίζω ότι δεν μας αρμόζει να πάμε στην ψηφιακή εποχή και να μην περάσει η χώρα στο νέο πρότυπο, στη νέα κωδικοποίηση, ούτως ώστε να λυθούν αυτά τα προβλήματα. Κάντε γρήγορα, λοιπόν, το γοργόν και χάριν έχει και δεν είναι ο χρόνος σύμμαχός σας.

(Στο σημείο αυτό ο Βουλευτής κ. Μάριος Κάτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Λοιπόν, επειδή εδώ πέρα παίζουν ρόλο οι αριθμοί και τα στοιχεία έχω ζητήσει προφανώς επίσημα στοιχεία από την DIGEA και την ΕΡΤ και γίνονται και σχετικές προσωπικές έρευνες, αλλά με δεδομένο ότι έχουμε οκτώ εκατομμύρια κατά προσέγγιση τηλεοπτικές συσκευές στην Ελλάδα για αυτά τα τέσσερα εκατομμύρια νοικοκυριά η πρώτη προσέγγιση που μου δόθηκε με σημερινά στοιχεία για το πόσες είναι οι τηλεοράσεις που υποστηρίζουν τη νέα μορφή κωδικοποίησης είναι τρεισήμισι εκατομμύρια, δηλαδή τρεισήμισι εκατομμύρια στα οκτώ εκατομμύρια σήμερα. Τώρα βέβαια αν κερδίσουμε αυτόν τον ενάμιση χρόνο μπροστά, όπως περιέγραψα πριν, εκ των πραγμάτων θα έχει προστεθεί σε αυτές άλλο ενάμιση εκατομμύριο, άρα μειώνει την ταλαιπωρία των πολιτών.

Μπορεί το κόστος αυτών των αποκωδικοποιητών να είναι μικρό, αλλά σε κάθε περίπτωση όταν κάτι ζητάς από τον κόσμο να κάνει, εφόσον ο πολίτης θα επιβαρυνθεί με αυτό το κόστος, που αυτό ήταν το μοντέλο και την προηγούμενη φορά, πρέπει να παίρνει μια πρόσθετη υπηρεσία ο πολίτης από αυτό. Οπότε υπό αυτή την έννοια η θεώρηση και σε αυτό ήμασταν κάθετοι και ήμουν και εγώ, σε αυτό ας συμφωνήσουμε ότι διαφωνούμε, θεωρήσαμε ότι οι πολίτες δεν έπρεπε να επιβαρυνθούν γι’ αυτούς τους λόγους και ότι έπρεπε να πάμε σε ένα πιο smooth, σε ένα πιο ομαλό χρονοδιάγραμμα μετάβασης. Η μετάβαση, όμως, θα γίνει. Η μετάβαση θα γίνει στο χρονοδιάγραμμα που περιέγραψα πριν. Θα πρέπει η ΕΡΤ να κάνει τις σχετικές επενδύσεις. Είχα αναφέρει και την προηγούμενη φορά που το είχαμε συζητήσει ότι η ΕΡΤ δεν είχε κάνει κάποια ενέργεια όταν το συζητήσαμε και ήταν λιγότερο από ενάμιση έτος πριν μπροστά όπου έπρεπε, άρα εκ των πραγμάτων έπρεπε να αλλάξει ο νόμος, δεν είχε καν τηρηθεί το κομμάτι που αφορούσε την έγκαιρη ειδοποίηση του κοινού. Οπότε εντός μιας διετίας θα κάνουμε την μετάβαση.

Αυτό το οποίο εκκρεμεί ακόμη να αποφασίσουμε είναι αν θα είναι το Τ2 ή αν θα είναι το HEVC το εναλλακτικό πρότυπο. Αυτή είναι όμως μια συζήτηση θα έλεγα καθαρά τεχνική. Επί της ουσίας η μετάβαση είναι προ των πυλών με έναν τρόπο που θα ελαχιστοποιήσει, όμως, την ταλαιπωρία των πολιτών.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ. Τέτοιους χρόνους θέλω.

Συνεχίζουμε με την έκτη με αριθμό 724/10-5-2021 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Ψηφιακής Διακυβέρνησης, με θέμα: «Ο ψηφιακός αναλφαβητισμός που σήμερα εξισούται με «ψηφιακή αναπηρία» και η προσπάθεια μείωσής του».

Κύριε Λοβέρδο, καλησπέρα σας, καλή εβδομάδα, έχετε δύο λεπτά για την πρωτολογία σας.

**ΑΝΔΡΕΑΣ ΛΟΒΕΡΔΟΣ:** Καλησπέρα και καλή εβδομάδα, κύριε Πρόεδρε, αγαπητοί συνάδελφοι.

Πριν πω δύο εισαγωγικές, κατά τη γνώμη μου, σημαντικές φράσεις για την ερώτηση που έχω καταθέσει στον κ. Πιερρακάκη, επιτρέψτε μου, κύριε Πρόεδρε, να απευθυνθώ σε εσάς και να σας πω ότι από εδώ και πέρα σε κάθε συνεδρίαση της Βουλής στην οποία συμμετέχω και παίρνω τον λόγο θα κάνω αναφορά και έκκληση προς τον Υπουργό Δικαιοσύνης, τον κ. Τσιάρα, να κάνει ό,τι περνάει από το χέρι του και δικονομικά είναι δυνατόν να επιταχυνθούν οι διαδικασίες ανάκρισης για τη δολοφονία του Σήφη Βαλυράκη. Μας απασχολεί αυτό το θέμα. Είναι πρώην Υπουργός, πρώην Βουλευτής επί πολλά χρόνια. Είναι κρίμα πραγματικά οι οικείοι του να υφίστανται τεράστια ταλαιπωρία λόγω του ότι κάποιοι επιτήδειοι θέλουν να θάψουν την ιστορία αυτή. Εμείς ζητάμε να υπάρξει φως σε κάθε πτυχή αυτής της υπόθεσης.

**ΠΡΟΕΔΡΕΥΩΝ (Απόστολος Αβδελάς):** Νομίζω ότι προχωρά, γιατί διαβάζω συνεχώς ότι προκύπτουν νέα στοιχεία.

**ΑΝΔΡΕΑΣ ΛΟΒΕΡΔΟΣ:** Δεν νομίζω ότι υπάρχει αντίρρηση από κανέναν λογικό και σοβαρό άνθρωπο σε αυτό το θέμα. Κι όμως!

Κύριε Υπουργέ, κύριε Πιερακκάκη, ο ψηφιακός μετασχηματισμός του ελληνικού κράτους και οι καθημερινές μας συναλλαγές, πέραν των κρατικών υπηρεσιών, οι μεταξύ μας, που διεκπεραιώνονται ψηφιακά είναι μια εξέλιξη αναμφισβήτητη και υπογραμμίζω κι εγώ ότι έχετε συνεισφέρει. Σας πιστώνετε αυτό και θα ήμουν ο τελευταίος που θα ζητούσα να διαμορφωθεί άλλη άποψη για το έργο που παράγετε.

Σημειώνω ότι η έλλειψη δεξιοτήτων σας οδήγησε να εκπονήσετε ένα πρόγραμμα που αποκαλείτε «Ψηφιακή Ακαδημία Πολιτών», όπου κάθε πολίτης που έχει ψηφιακές δυσκολίες μπορεί να βρει τις συμβουλές που χρειάζεται και να του ανοίξουν οι δρόμοι που του είναι απαραίτητοι για τις συναλλαγές του. Σωστά.

Πρέπει, όμως, να το σκεφτούμε και εμείς ως αντιπολίτευση και εσείς ως Κυβέρνηση. Εγώ το σκέφτηκα και γι’ αυτό παίρνω αυτή τη πρωτοβουλία. Ενημερώθηκα από τον Δήμαρχο Αγίας Βαρβάρας, τον κ. Λάμπρο Μίχο, στον δήμο του οποίου εντοπίζεται συχνά το φαινόμενο της ψηφιακής αναπηρίας, ότι υπάρχουν άνθρωποι που δεν μπορούν να «γευθούν» τα αγαθά που μας «γευόμαστε» εμείς οι υπόλοιποι. Οι λόγοι κατά βάση είναι δύο. Άλλος δεν έχει υπολογιστή ή τηλέφωνο smart phone ώστε να μπορεί να κάνει τις συναλλαγές του κι άλλος που μπορεί να έχει δεν έχει τις κατάλληλες δεξιότητες.

Κύριε Πρόεδρε, σε πολλές τηλεδιασκέψεις στην Αθήνα, αλλά και στην περιφέρεια πολλοί άνθρωποι ζητούν τη βοήθεια οικείων τους για να μπορέσουν να κάνουν απλές κινήσεις στην οποιαδήποτε τηλεδιάσκεψη συμμετέχουν.

Πρέπει να αναγνωρίσουμε όλοι το πρόβλημα που συνιστά αυτή την ψηφιακή αναπηρία, να το κατανοήσουμε και να διαμορφώσουμε πολιτικές ψηφιακής αρωγής προς τους πολίτες αυτούς. Δεν είναι λίγοι, είναι πολλοί. Και η πρόταση την οποία σας υποβάλλω και πιστεύω ότι θα είστε ο τελευταίος που δεν θα την καταλάβετε είναι να διαμορφωθεί με χρηματοδότηση από πόρους του ΕΣΠΑ -γιατί η δράση είναι απολύτως επιλέξιμη- ένα σώμα εκπαιδευτών παροχής ψηφιακής αρωγής από νέους ανθρώπους οι οποίοι προκαλούμενοι θα παρέχουν αυτές τις ψηφιακές υπηρεσίες στους ανθρώπους που είναι σχετικά ανήμποροι.

Αυτά στην πρωτολογία μου, στην δευτερολογία μου θα προσθέσω και κάποια ακόμα.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υπουργός Ψηφιακής Διακυβέρνησης κ. Κυριάκος Πιερρακάκης.

Κύριε Πιερρακάκη, την ξέρετε τη διαδικασία. Έχετε τρία λεπτά.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Σας ευχαριστώ, κύριε Πρόεδρε.

Ξεκινώ από το τέλος. Συμφωνώ απόλυτα με την πρότασή σας, τη βρίσκω εξαιρετικά ενδιαφέρουσα. Θεωρώ ότι η προσέγγιση είναι σωστή. Είναι κάτι το οποίο πρέπει να το εξετάσουμε σε μεγαλύτερο βάθος, όχι απλά το πώς θα πάμε σε κέντρα δεξιοτήτων, αλλά και στο σπίτι. Συμφωνώ απολύτως με την προσέγγισή σας. Όχι μόνο στα κέντρα δεξιοτήτων που έχουμε σχεδιάσει με βάση τη στρατηγική μας, αλλά και στο σπίτι, όπως λέτε.

Πάω ένα βήμα πίσω για να καταλήξω στο τέλος. Γιατί οι δεξιότητες έρχονται στο τελευταίο κομμάτι, στη χρήση των υπηρεσιών. Τι προσπαθούμε να κάνουμε για να καταλήξουμε εκεί. Το πρώτο είναι ένας κανόνας που θέτουν και οι προγραμματιστές, να σχεδιάζεις όσο πιο απλά μπορείς τις υπηρεσίες σου. Αυτό προσπαθούμε να το κάνουμε στον μέγιστο βαθμό. Λέμε και στο εξωτερικό συχνά ότι το Υπουργείο δεν έπρεπε να το λέμε «Ψηφιακής Διακυβέρνησης». Υπάρχει ένας όρος στα αγγλικά «service design», «σχεδιασμός υπηρεσιών». Αυτό προσπαθούμε να κάνουμε.

Αν συγκρίνετε το gov.gr –είναι μία υπηρεσία της υπεύθυνης δήλωσης- και τη βάλετε δίπλα σε μια υπηρεσία πέντε, τρία ή λίγα χρόνια πριν, θα δείτε μια άλλη αισθητική, μια άλλη ευκολία χρήσης. Αυτό είναι το πρώτο που οφείλει κανείς να κάνει.

Το δεύτερο που οφείλει κανείς να κάνει είναι, ενώ φτιάχνει μια ψηφιακή υπηρεσία, να δημιουργεί και μια εύκολη φυσική υπηρεσία αναγκαστικά για εκείνους οι οποίοι, όπως λέτε, δεν έχουν ψηφιακές δεξιότητες. Παράδειγμα ο εμβολιασμός. Αυτό ήταν το σκεπτικό στο service design του εμβολιασμού. Από τη μία φτιάξαμε ένα ψηφιακό σύστημα, το emvolio.gov.gr, και από την άυλη συνταγογράφηση, την οποία χρησιμοποιήσαμε. Από την άλλη είχαμε τα φαρμακεία και τα ΚΕΠ για εκείνους οι οποίοι δεν έχουν ψηφιακές δεξιότητες.

Αφού τα κάνεις όλα αυτά, όμως, έρχεται το ερώτημά σας: Πώς μπορώ να πάω στοχευμένα στον πληθυσμό και να τους παρέχω δεξιότητες για να μπορέσουν να συμμετάσχουν καλύτερα σ’ αυτή τη διαδικασία σε άλλο επίπεδο ο καθένας; Σε άλλο επίπεδο ο καθένας γιατί; Γιατί υπάρχουν οι πιο ευάλωτες ομάδες, οι οποίες έχουν ανάγκη να μάθουν στοχευμένες δεξιότητες, να συμμετάσχουν σε όλο αυτό. Υπάρχουν άλλες ομάδες του πληθυσμού που θέλουν πιο στοχευμένες υπηρεσίες. Κι έτσι έχουμε φτιάξει μια σειρά από προγράμματα τα οποία βρίσκονται στη Βίβλο του Ψηφιακού Μετασχηματισμού και στις προτάσεις στο Ταμείο Ανάκαμψης. Οι δεξιότητες αφορούν και εμάς ως Υπουργείο, αλλά και το Υπουργείο Εργασίας και το Υπουργείου Παιδείας και άλλα Υπουργεία.

Προσπαθούμε να τα σχεδιάσουμε με τον καλύτερο δυνατό τρόπο, με δεδομένο ότι εδώ υπάρχει μια εμπειρία η οποία είναι ανάμεικτη τα προηγούμενα χρόνια. Αν δει κανείς, όχι μόνο στην Ελλάδα, τι συνέβη συνολικά στην Ευρωπαϊκή Ένωση, θα διαπιστώσει ότι τα στοχευμένα προγράμματα δεξιοτήτων δεν έχουν ενδεχομένως πάντα την ποιότητα που όλοι εμείς θα επιθυμούσαμε. Πολύ συχνά ο ιδιωτικός τομέας, οι εταιρείες, καταρτίζουν και σχεδιάζουν πολύ καλύτερα προγράμματα από ό,τι σχεδιάζουν στοχευμένα, αν θέλετε, οι κρατικές μηχανές τέτοιου τύπου ψηφιακά προγράμματα.

Εμείς σκοπεύουμε να αναπτύξουμε πολλαπλά τέτοια. Θα επανέλθω στη δευτερολογία σε αυτά. Αλλά, τονίζοντας τη διάσταση που εσείς βάλατε, τη διάσταση της βοήθειας στο σπίτι, λέω ρητά ότι αυτό είναι κάτι το οποίο, και με αφορμή την ερώτησή σας, θα εξετάσουμε στον σχεδιασμό αυτών των προγραμμάτων ώστε να συμπεριληφθεί.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Λοβέρδο, έχετε τρία λεπτά για τη δευτερολογία σας.

**ΑΝΔΡΕΑΣ ΛΟΒΕΡΔΟΣ:** Σας έδωσε η ερώτησή μου την ευκαιρία να κάνετε αναφορά και σε γενικότερες πολιτικές του Υπουργείου σας ως προς το προκείμενο. Χαίρομαι πάρα πολύ που ανταποκρίνεστε τόσο θετικά.

Πάντα έλεγα, κύριε Πιερρακάκη, ότι όταν η κυβέρνηση δέχεται μια εισήγηση της αντιπολίτευσης, αλλά όταν και η αντιπολίτευση δέχεται μια εισήγηση της κυβέρνησης, τελικά ο μόνος κερδισμένος είναι ο λαός, οι πολίτες που τους ενδιαφέρει το κάθε φορά συγκεκριμένο θέμα. Κερδίζει η πολιτική στο πεδίο της λογικής, δεν χάνει όταν υπάρχουν αυτού του είδους οι συνεννοήσεις.

Και εδώ πρέπει να βοηθήσουμε, εδώ πρέπει να στηριχθούν οι πολίτες αυτοί οι οποίοι έχουν πάρα πολλά προβλήματα από έλλειψη δεξιοτήτων, εξοικείωσης με την τεχνολογία και άρνησης πολλές φορές να εξοικειωθούν με την τεχνολογία. Ορισμένοι μάλιστα, ακόμη και ενεργοί πολίτες σε επαγγέλματα, δικαστές, που έχει τύχει να ακούσω, κατά κάποιο τρόπο το λένε και με μια μορφή –πώς να το πω;- όχι θράσους ούτε τσαμπουκά, αλλά εγωισμού, δηλαδή το βρίσκουν και θετικό. Εμείς, όμως, ενδιαφερόμαστε για τον πολίτη εκείνον που θέλει βοήθεια και δεν ντρέπεται να τη ζητήσει. Αλλιώς δεν μπορείς να παρέμβεις. Προσκαλούμενοι οι θεσμοί της ελληνικής πολιτείας ανταποκρίνονται.

Πώς θα προσκληθούν οι υπηρεσίες; Θα προσκληθούν μέσα από ένα απλό τηλεφώνημα. Αυτή είναι η πιο απλή μορφή δράσης, που συγκροτεί και την εκκίνηση της σχετικής διαδικασίας. Σε ποιους θα απευθύνεται; Αυτό θα το δείτε και θα το δούμε και μαζί, αν θέλετε.

Εγώ κατέθεσα τον προβληματισμό σε μια ομάδα συνεργατών μου που έχουν σχέση με την τεχνολογία και κάναμε μία μελέτη. Η μελέτη αυτή βέβαια δεν είναι μελέτη όπως αυτή που μπορεί να παράσχει ένα πανεπιστήμιο ή μια δομή ενός Υπουργείου εξοικειωμένου με τα θέματα. Αλλά, εν πάση περιπτώσει, είναι άνθρωποι του ιδιωτικού τομέα πολύ ειδικοί με τον χώρο, που αμέσως κατάλαβαν πως πρέπει να ανταποκριθούμε.

Είχαμε το πρότυπο της «Βοήθεια στο Σπίτι» που πέτυχε απόλυτα -χαίρομαι πολύ που μεταχειριστήκατε τον όρο- και προσθέσαμε την ψηφιακή «Βοήθεια στο Σπίτι».

Υπάρχουν ζητήματα που πρέπει να δούμε σε σχέση με τον εξορθολογισμό της συγκεκριμένης δράσης και είμαστε στην διάθεση του Υπουργείου, αν ξεκινήσει μια τέτοια προσπάθεια, να ανταποκριθούμε και να βοηθήσουμε συνεισφέροντας τις απόψεις μας. Το όφελος το τελικό θα είναι πάρα πολύ μεγάλο.

Εγώ, κύριε Πρόεδρε, δεν στέκομαι στον πολίτη που αρνείται γιατί το θεωρεί, όπως σας είπα και πριν, και σωστό, το λέει και με μια μορφή εγωισμού. Στέκομαι στον πολίτη ο όποιος ακούει την πληροφορία από την τηλεόραση και δεν μπορεί να μετάσχει γιατί έχει πραγματικά «αναπηρία». Είναι λίγο βαριά λέξη, αποδίδει όμως την πραγματικότητα αν δεν έχει τη δυνατότητα, δεν έχει τη δεξιότητα. Ανέφερα τους όρους. Μακάρι να το κάνουμε αυτό. Μακάρι να προχωρήσουμε στη δημιουργία αυτού του σώματος υποστηρικτών ψηφιακής διαβίωσης -έτσι το σκεφτόμαστε να το πούμε- και είμαστε στη διάθεσή σας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Να επαναλάβω ότι το «ψηφιακή αναπηρία» το έχετε σε εισαγωγικά για να μην παρεξηγηθεί κανένας. Γιατί όντως είναι βαριά η λέξη.

**ΑΝΔΡΕΑΣ ΛΟΒΕΡΔΟΣ:** Μπορεί να μην το θέλει να το ακούσει ο άλλος.

**ΠΡΟΕΔΡΕΥΩΝ (Απόστολος Αβδελάς):**  Ναι, γι’ αυτό το λέω κι εγώ ότι είναι σε εισαγωγικά.

Κύριε Υπουργέ, έχετε τον λόγο για τρία λεπτά.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Προσθέτω σε όσα είπατε την εξής διαπίστωση. Συνολικά στο Υπουργείο, αναλαμβάνοντας συνολικά όλη την ψηφιακή στρατηγική της χώρας, θα έλεγα ότι αυτός είναι και ο τομέας οποίος έχει τις μεγαλύτερες προκλήσεις, οι ψηφιακές δεξιότητες δηλαδή.

Σε άλλους τομείς παράγονται συνεχώς νέες πλατφόρμες, νέες λύσεις, νέες διευκολύνσεις. Εδώ η πρωτοβουλία που έχουμε λάβει μέχρι σήμερα, το πεπραγμένο αν θέλετε, όχι ο σχεδιασμός, είναι αυτό που αναφέρατε η Ψηφιακή Ακαδημία Πολιτών όπου εκεί πέρα η ιδέα ήταν απλή. Συγκεντρώσαμε περιεχόμενο από πανεπιστήμια είτε από ιδιωτικές εταιρείες είτε από άλλους φορείς. Κάναμε μια οργάνωση και μια επιμέλεια αυτού του περιεχομένου. Φτιάξαμε ένα αυτοδιαγνωστικό τεστ όπου καθένας μπορεί να πει μόνος του τι θέλει να μάθει. Κάποιος μπορεί να θέλει να μάθει κάτι πολύ απλό, να χρησιμοποιεί μια μηχανή αναζήτησης, κάποιος άλλος κάτι πιο βαθύ, πιο ενδιαφέρον μια γλώσσα προγραμματισμού, τη γλώσσα Python για παράδειγμα, κι από κει και πέρα γίνεται μια κατανομή. Αυτό, βέβαια, είναι αν θέλετε πολύ απλά ένα πρώτο βήμα. Χρειάζεται να γίνει μια τεράστια παρέμβαση στον χώρο των δεξιοτήτων.

Επειδή το ένα κομμάτι αφορά τις πιο ευάλωτες ομάδες, εκείνους που έχουν αν θέλετε αποκλεισμό από αυτά τα προγράμματα, υπάρχουν και πολλά άλλα προγράμματα τα οποία βρίσκονται στα σκαριά. Η στρατιωτική θητεία είναι ένα τέτοιο πρόγραμμα, το έχουμε αναφέρει μαζί με τον Υπουργό Εθνικής Άμυνας πώς κατά τη διάρκεια στρατιωτικής θητείας μπορεί κανείς να παίρνει πιστοποιημένες δεξιότητες. Είναι το Δημόσιο. Είναι μικρομεσαίες επιχειρήσεις. Οπότε για όλα αυτά έχει υπάρξει μια μέριμνα η οποία βέβαια θα τύχει εξειδίκευσης από τα διαθέσιμα κονδύλια του Ταμείου Ανάκαμψης.

Ειδικά για τις ευάλωτες ομάδες, όμως, νομίζω ότι υπάρχει αυτή η αξία της διάστασης να πάει κανείς στο σπίτι. Αυτή ήταν και η αντίδραση των υπηρεσιών του Υπουργείου με αφορμή την ερώτησή σας όπου κάναμε μία συζήτηση. Κάποιοι το προσέγγισαν ως μια διεύρυνση του προγράμματος «Βοήθεια στο Σπίτι», άλλοι ως ένα αυτοτελές πρόγραμμα με τα ίδια χαρακτηριστικά.

Εν πάση περιπτώσει, μπορούμε να διδαχθούμε. Είμαστε απολύτως ανοιχτοί στο feedback της ομάδας σας. Εγώ θα έλεγα συνολικά σε κάθε καλή ιδέα γιατί πολύ απλά δεν υπάρχει η πολυτέλεια να μείνουμε πίσω. Πρέπει να τρέξουμε πάρα πολύ γρήγορα. Αυτός είναι ένας τομέας στον οποίο πράγματι κερδίζει ο κόσμος, κερδίζει ο λαός με κάθε ενέργεια που γίνεται. Είναι μια ακόμη εκκρεμότητα που η εποχή την έκανε αναγκαιότητα και πρέπει να τρέξουμε μπροστά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ. Να μας ξανάρθετε. Είναι ψηφιακοί οι χρόνοι σας. Καλή συνέχεια και στους δύο.

Δεν συζητείται κατόπιν συνεννόησης η τέταρτη με αριθμό 731/10-5-2021 επίκαιρη ερώτηση του πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδος κ. Λεωνίδα Στολτίδη προς τον Υπουργό Οικονομικών, με θέμα: «Προβλήματα εργαζομένων στην Ελληνική Βιομηχανία Οχημάτων ΑΕ, που βρίσκεται σε ειδική εκκαθάριση».

Επίσης, δεν συζητείται κατόπιν συνεννόησης η τέταρτη με αριθμό 734/10-5-2021 επίκαιρη ερώτηση του δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Μανώλη Συντυχάκη προς την Υπουργό Πολιτισμού και Αθλητισμού, με θέμα: «Άμεσα μέτρα στήριξης των Σωματείων και των αθλητών για την επανεκκίνηση της αθλητικής δραστηριότητας».

Συνεχίζουμε με την πέμπτη με αριθμό 750/10-5-2021 επίκαιρη ερώτηση του πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης κ. Θεόδωρο Λιβάνιο, με θέμα: «Παράταση στο δικαίωμα καταβολής μειωμένου ενοικίου στην «DIGEA».

Κύριε Μπούμπα, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Απλά για δευτερόλεπτα μόνο να πω αυτό που ακούστηκε για το Τελωνείο της Νυμφαίας. Εκτός από τις οικονομικές επιπτώσεις και την αιμορραγία που θα δημιουργήσει στην ευρύτερη περιοχή, θα φέρει πολλά προβλήματα και στην εκλογική μου περιφέρεια, στον Νομό Σερρών. Διότι το Τελωνείο του Προμαχώνα λόγω του προσωπικού και του αυτοκινούμενου σκάνερ δεν μπορεί να ελέγξει την κατάσταση και θα δημιουργηθούν και πάλι ουρές αυτοκινήτων και αυτό δεν είναι ό,τι καλύτερο για το προφίλ και την εικόνα της χώρας στο εξωτερικό, καθώς θα είναι η μόνη πύλη εισόδου σχεδόν στην ευρύτερη περιοχή της Ανατολικής και Κεντρικής Μακεδονίας από τις χώρες της Βαλκανικής και όχι μόνο. Αυτό ως παρένθεση.

Κύριε Υπουργέ, ο ρόλος μου σήμερα θα είναι διφυής, διότι έχω υπηρετήσει τον χώρο της περιφερειακής τηλεόρασης για μια τριακονταετία. Άρα, έχω βιώσει αυτό που λέμε το πώς μπορεί πραγματικά να ορθοποδήσει η περιφερειακή τηλεόραση η οποία είναι αδικημένη και τεκμαίρομαι επ’ αυτού και θα σας φέρω μια σειρά από παραδείγματα.

Είστε άνθρωπος με επιστημονικές γνώσεις στο «know how», στη νέα τεχνολογία και σίγουρα θα πρέπει να εναρμονιστούμε με τη νέα τεχνολογία. Πλην, όμως, η DIGEA δεν έχει βοηθήσει οικονομικά τα κανάλια. Η εποχή που βιώνουν τα κανάλια της επαρχίας είναι πάρα πολύ δύσκολη. Διαφημίσεις δεν υπάρχουν, τα καταστήματα είναι κλειστά και η σεζόν έχει χαθεί μιας και οδεύουμε σε μια περίοδο πολύ δύσκολη. Το καλοκαίρι δεν υπάρχει τηλεθέαση, το ξέρετε, λόγω καιρικών συνθηκών. Άρα, οι συνάδελφοί μου δημοσιογράφοι και τεχνικοί ελλοχεύει κίνδυνος να μείνουν στο δρόμο. Δεν μπορεί να καλυφθεί το ημερομίσθιό τους.

Γιατί το λέω αυτό; Χώρια ότι δεν υπάρχουν διαφημίσεις, το ποσό που πρέπει να καταβάλλουν ως μηνιαίο μίσθωμα στο επίγειο ψηφιακό σήμα τα κανάλια της περιφέρειας είναι υπέρμετρο, είναι αρκετά μεγάλο. Για παράδειγμα, τα κανάλια στην Ανατολική Μακεδονία και τα δύο κανάλια των Σερρών το «ΔΙΚΤΥΟ» και το «ΕΠΙΛΟΓΕΣ» που είναι κουμπωμένα στην πλατφόρμα της Ανατολικής Μακεδονίας όπως και τα υπόλοιπα, καταβάλλουν το μίσθωμα που αγγίζει τα 4.000 ευρώ το μήνα μαζί με τον ΦΠΑ. Αν κλείσει ένα κανάλι, επωμίζονται το χρηματικό αυτό ποσό όλα τα κανάλια και το μοιράζονται.

Από εκεί και πέρα, αντιλαμβάνεστε ότι με 4.000 ευρώ και μία διαφήμιση στην επαρχία που τρέχει με 150, 200 ή 250 ευρώ, κύριε Υπουργέ μου, οι μισές και παραπάνω διαφημίσεις της ροής προγράμματος πρέπει να είναι για τη DIGEA. Τι να μείνει για τους δημοσιογράφους συναδέλφους μου, τι να μείνει για τους τεχνικούς, τι να μείνει για τα λειτουργικά έξοδα. Άρα, αντιλαμβάνεστε ότι η DIGEA καλά προχωράει στη νέα τεχνολογία, όμως δεν έχει βοηθήσει σε αυτό που λέμε ποιότητα ζωής εργασιακά τους συναδέλφους μου που είναι στα κανάλια.

Τώρα υπάρχει ένα έγγραφο από την Ένωση Ενημερωτικών Τηλεοράσεων Ελληνικής Περιφέρειας -το συζητούσα και με τον κ. Κουκοτίνη Λευτέρη από το «ΕΝΑ» της Καβάλας και το «STAR» Βορείου Ελλάδος και τα υπόλοιπα κανάλια- το οποίο το έχετε πάρει 5 Μαρτίου του 2021 -έχω μιλήσει και με τον κ. Αραμπατζή εκεί και όλους- για παράταση καταβολής μειωμένου ενοικίου της DIGEA. Σας έχει αποσταλεί το με αριθμό πρωτοκόλλου 381 στις 5 Μαρτίου.

Οι άνθρωποι προβάλλουν ως επιχείρημα ότι «δεν βγαίνουν». Μπαίνουμε σε μια εποχή που τι να διαφημίσουν τώρα, η τηλεθέαση πέφτει. Άρα, περιμένουν να μπορέσουν να δουλέψουν με τα φροντιστήρια και τα σχολικά Σεπτέμβριο-Οκτώβριο και με τη διαφημιστική αγορά λίγο πριν τα Χριστούγεννα. Είναι άγνωστο το τι θα συμβεί από το φθινόπωρο, ελπίζουμε όμως να πάμε καλά με βάση του κύκλου των ιών.

Δώστε, λοιπόν, μια ανάσα, κύριε Υπουργέ. Βοηθήστε τους συναδέλφους μου να μπορούν να πληρώνονται κανονικά στην ώρα τους γιατί όλο έναντι παίρνουν τα παιδιά και τι να πάρουν; «Ουκ αν λάβεις παρά του μη έχοντος», θα πουν οι καναλάρχες. Ξέρω ότι πρέπει να συγκρουστείτε με ένα μετοχικό κεφάλαιο της επίγειας ψηφιακής τηλεόρασης, με μεγάλα ισχυρά λόμπι και οικογένειες -και καλά κάνουν για τις επιχειρήσεις τους- αλλά βοηθήστε λίγο να ανασάνει αυτό που λέγεται επαρχιακή περιφερειακή τηλεόραση, να μπορούν δημοσιογράφοι και τεχνικοί να ανταπεξέλθουν.

Δώστε μια παράταση να πληρώνουν μειωμένη DIGEA, όπως τους τη δώσατε μέχρι τον Φεβρουάριο. Δώστε μια παράταση να πάρουν λίγο οξυγόνο για να μπορέσουν να ορθοποδήσουν οι εργαζόμενοι και οι ιδιοκτήτες καναλιών στην περιφέρεια. Διότι η διαφημιστική πίτα έχει περιοριστεί κι έχει πάρει την κατιούσα λόγω της οικονομικής και της υγειονομικής κρίσης.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπούμπα.

Θα απαντήσει ο Υφυπουργός στον Πρωθυπουργό κ. Θεόδωρος Λιβάνιος.

Κύριε Λιβάνιε, καλησπέρα σας, καλή εβδομάδα. Έχετε τρία λεπτά για να απαντήσει στον κ. Μπούμπα.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Αγαπητέ, κύριε Μπούμπα, έχω τη χαρά και είμαι σε συνεχή διάλογο και με την Ένωση των Περιφερειακών Σταθμών και υπάρχει μία σειρά θεμάτων τα οποία προσπαθούμε να επιλύσουμε, τα οποία αρκετά από αυτά είναι χρονίζοντα.

Πέρσι στις 20 Μαρτίου με την Πράξη Νομοθετικού Περιεχομένου προβλέφθηκε η μείωση του τιμήματος που δίνουν οι περιφερειακοί σταθμοί στη DIGEA. Αυτό είχε το εξής ζητούμενο. Ήμασταν στις πρώτες μέρες της πανδημίας ουσιαστικά. Ήταν στο πρώτο πακέτο των μέτρων τα οποία είχαν εφαρμοστεί και είχαν εξαγγελθεί από την Κυβέρνηση. Δεν είχε απλωθεί το δίχτυ προστασίας το οποίο αναπτύχθηκε τις αμέσως επόμενες εβδομάδες και μήνες. Ουσιαστικά, λοιπόν, δόθηκε άμεσα επειδή ήμασταν στις μέρες του πρώτου lockdown προκειμένου να μην υπάρξει ο άμεσος κίνδυνος ρευστότητας στα κανάλια.

Υπενθυμίζω ότι η DIGEA δεν είναι κρατική επιχείρηση. Είναι μια ιδιωτική επιχείρηση, η οποία μέσω διαγωνισμού έχει καταφέρει και έχει πάρει τη διαχείριση του ψηφιακού φάσματος για την τηλεόραση στην Ελλάδα για κάποια χρόνια.

Επειδή αυτό είναι κάτι το οποίο εξετάζουμε και περιμένουμε να δούμε πώς θα εξελιχθεί η κατάσταση με τον κορωνοϊό, αυτό που κάναμε και μάλιστα εγκαίρως, τον Φεβρουάριο του 2021 με τον ν. 4779, ειδικά για την περιφερειακή τηλεόραση, ήταν τέσσερις συγκεκριμένες δράσεις.

Πρώτον, εξαιρέσαμε οριστικά την περιφερειακή τηλεόραση από την υποχρέωση να καταβάλει το 1,5% στο Εθνικό Κέντρο Κινηματογράφου, το οποίο υπήρχε και χρόνιζε όλα αυτά τα χρόνια και ήταν σαν εκκρεμότητα.

Δεύτερον, εντάξαμε την περιφερειακή τηλεόραση στο πρόγραμμα ενίσχυσης τύπου για τα έτη 2017 ως 2020. Τι ακριβώς κάναμε; Επειδή λίγο καιρό πριν, τον Φεβρουάριο, είχε βγει η απόφαση του ΣτΕ για το 2% υπέρ του ΕΟΔΕΑΠ, στο οποίο είχαν κάνει προσφυγή μια σειρά από περιφερειακά κανάλια και κυρίως και περιφερειακές εφημερίδες και η αίτησή τους δεν έγινε δεκτή και ήταν υποχρεωμένοι να καταβάλουν το 2% επί του τζίρου τους στον ΕΟΔΕΑΠ, είπαμε το εξής: Αντί να ψάχνουμε να βρούμε κριτήρια για τη χρηματοδότηση του τύπου και το είχαμε συζητήσει μάλιστα αναλυτικά στη Βουλή και χαίρομαι γιατί, αν δεν κάνω λάθος, όλα τα κόμματα επί της ουσίας είχαν συμφωνήσει, να έλθουμε και να καταβάλουμε από το 2017 ως το 2020 τα ποσά αυτά στον ΕΟΔΕΑΠ για λογαριασμό των καναλιών, να τους πληρώσουμε ουσιαστικά μια υποχρέωση η οποία πλέον ήταν και ληξιπρόθεσμη και θα είχαμε και μια σειρά προβλημάτων.

Μάλιστα, επειδή κάποιοι παρά τις δυσκολίες όλων των χρόνων ήταν συνεπείς, αυτό που είπαμε είναι ότι αυτοί που τα κατέβαλαν στον ΕΟΔΕΑΠ με κυριολεκτικά πόνο ψυχής, να τους τα πληρώσουμε και να τα επιστρέψουμε στους ίδιους για να τα διαχειριστούν όπως θέλουν. Η υπουργική απόφαση είναι στο τελευταίο στάδιο της υπογραφής και φαντάζομαι ότι θα χρειαστεί κάποιες εβδομάδες για την υποβολή των δικαιολογητικών για τον έλεγχό τους και από τον ΕΟΔΕΑΠ και από τις αρμόδιες υπηρεσίες της Γενικής Γραμματείας Ενημέρωσης και του Υπουργείου Οικονομικών, ώστε να προχωρήσουμε στην εκταμίευση αυτών των σημαντικών ποσών.

Τρίτον, ειδικά για την περιφερειακή τηλεόραση το 5%, ο φόρος διαφήμισης, το οποίο και αυτό ήταν ένα σημαντικό βαρίδι, για δύο χρόνια, 2021-2022, αναστάλθηκε η πληρωμή του.

Τέταρτον –και ολοκληρώνω μ’ αυτό- δώσαμε τη δυνατότητα ρύθμισης όλων των οφειλών στον ΕΟΔΕΑΠ. Εκτός από το 2% υπάρχουν και οι λεγόμενες εργοδοτικές εισφορές ανάλογα με το ύψος έως 72 δόσεις.

Αυτό, λοιπόν, το πλέγμα των τεσσάρων μέτρων ήταν μια σημαντική «ανάσα» ειδικά για την περιφερειακή τηλεόραση, ώστε να μπορέσουν, κατανοώντας και το πρόβλημα που αντιμετωπίζουν, να ανταπεξέλθουν και να μπορέσουν να στηριχθούν σ’ αυτήν τη δύσκολη εποχή.

Έχουμε και η Κυβέρνηση αλλά και εγώ προσωπικά τοποθετηθεί πολλές φορές για τη σημασία του περιφερειακού τύπου και της περιφερειακής τηλεόρασης. Είναι ουσιαστικά το αποκούμπι των κατοίκων της περιφέρειας, προκειμένου να μάθουν τα νέα της περιοχής τους. Πολλές φορές τα μεγάλα πανελλαδικής εμβέλειας κανάλια δεν καλύπτουν τις ειδήσεις που αφορούν το περιφερειακό επίπεδο. Αυτό, λοιπόν, είναι ένα από τα πράγματα που κάνουμε προκειμένου να τα στηρίξουμε.

Εκκρεμούν σε συνεργασία και με το Υπουργείο Ψηφιακής Διακυβέρνησης και τον Υπουργό κ. Πιερρακάκη επόμενες δράσεις. Είναι η αδειοδότηση των περιφερειακών σταθμών, να λυθεί αυτό το χρόνιο πρόβλημα και ασφαλώς να δούμε και την αδειοδότηση των ραδιοφωνικών σταθμών και να δούμε και προβλήματα ειδικά για τον νομό Σερρών, όπως είναι το παράδοξο να ανήκει στην κεντρική Μακεδονία, αλλά να εκπέμπει στην ανατολική Μακεδονία και Θράκη, να δούμε αν μπορεί και αυτό να λυθεί και πώς.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Κύριε Μπούμπα, έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, ξέρετε πολύ καλά ότι νομοτελειακά ο πυρήνας για να λειτουργήσει χρειάζεται τους δορυφόρους. Αν δεν υπάρχουν δορυφόροι, δεν λειτουργεί ο πυρήνας. Άρα πρέπει να υποστηριχθεί η περιφερειακή τηλεόραση, τα περιφερειακά μέσα μαζικής ενημέρωσης, ραδιόφωνο, εφημερίδες, για να μπορεί να λειτουργήσει το αθηνοκεντρικό μοντέλο ενημέρωσης απέναντι στα κανάλια τα οποία είναι κοντά στις τοπικές κοινωνίες. Οι τοπικές κοινωνίες, για να μην είναι ανενημέρωτες, μέσω των τοπικών καναλιών τους θα δουν τα δελτία ειδήσεων και τις ψυχαγωγικές και δημοσιογραφικές εκπομπές, τα κανάλια με τη DIGEA, για παράδειγμα στη δική μου περιφέρεια που είναι μια περίεργη κατάσταση.

Όμως, να σας πω κάτι; Αν είναι τα δύο κανάλια τα δικά μας να πάνε να «κουμπώσουν» στη Θεσσαλονίκη και να πληρώσουν έξι χιλιάδες ευρώ τον μήνα, έχουν τελειώσει, καθάρισαν. Όχι ότι τώρα τέσσερις χιλιάδες είναι λίγα. Κοιτάξτε να δείτε. Ξέρετε πολύ καλά ότι μια εμπορική επιχείρηση, για παράδειγμα ένα εμπορικό κατάστημα, είτε σούπερ μάρκετ είτε ένα κατάστημα ρούχων από την Ορεστειάδα ή το Διδυμότειχο –υποθετικά μιλάω- δεν θα διαφημιστεί στο κανάλι των Σερρών. Θα πάει ο κάτοικος της Ορεστειάδας εκεί; Πάλι τα κανάλια κυρίως με τις τοπικές κοινωνίες μπορούν να έχουν τηλεθέαση, αυτές τις εκπομπές βλέπουν. Το μόνο που έχει βοηθήσει η DIGEA, επειδή είστε άνθρωπος της τεχνολογίας και μάλιστα άκουσα και κάποιες δηλώσεις σας στο οικονομικό φόρουμ των Δελφών που είπατε, αν δεν κάνω λάθος, ότι τα κανάλια θα πρέπει να εναρμονιστούν στα νέα δεδομένα. Από κει και πέρα, όμως, η πίτα είναι μικρή, τα χρήματα δεν φτάνουν. Βοηθήστε λίγο τα κανάλια.

Εγώ σας καλώ με βάση αυτό το αίτημα. Εγώ δεν αντιλέγω. Είχατε τέσσερις σημαντικές δράσεις για την περιφερειακή τηλεόραση. Δείτε το. Είναι λίγοι μήνες. Τι να έχουν τα κανάλια να δουλέψουν τώρα, Μάιο, Ιούνιο, Ιούλιο; Από πού να έχουν έσοδα; Πώς θα πληρωθούν οι δημοσιογράφοι και οι τεχνικοί, αυτές οι οικογένειες που ζουν από τα κανάλια; Θα δημιουργηθούν νέες στρατιές ανέργων. Δεν γίνεται να μιλάμε γι’ αυτό. Θέλουν μια μικρή βοήθεια, να μπούμε σιγά-σιγά σε μια ομαλότητα στην αγορά, να μπορούν να έχουν πάλι τις διαφημίσεις αυτές που πρέπει να έχουν για να ανταπεξέλθουν στα έξοδά τους.

Το δεύτερο παράπονο που έρχεται είναι ότι μπορεί να έγιναν οι δράσεις αυτές που λέτε, δεν τις αμφισβητώ, αλλά η κρατική διαφήμιση δεν δίδεται στην περιφέρεια όπως θα έπρεπε να έχει δοθεί, αυτό το 30%. Είναι ένας νόμος του 1996. Πρέπει να ήταν επί ΠΑΣΟΚ. Οι άνθρωποι τι έχουν πάρει; Έχουν πάρει το 0,3%, το 0,7% έως και καθόλου. Εκεί δεν εφαρμόζεται ο νόμος, να πάει το 30% που ο νόμος υποχρεώνει στα κανάλια της περιφέρειας ή καλύτερα στον τύπο της περιφέρειας, αφού άλλα τα μίντια εκεί, για να μπορέσουν να ορθοποδήσουν.

Άρα, λοιπόν, κύριε Υπουργέ, πιστεύω στην ευαισθησία σας, στην πολιτική σας βούληση. Κάντε ό,τι είναι δυνατόν. Σίγουρα η DIGEA είναι μια ιδιωτική επιχείρηση, είναι ένα μονοπωλιακό στάτους, είναι ένα μονοπωλιακό καθεστώς. Κακώς βέβαια. Εμείς θέλαμε συναγωνισμό-ανταγωνισμό. Για παράδειγμα, δεν ξέρω αν μπορεί να «κουμπώσει» ως ψηφιακός πάροχος η δημόσια τηλεόραση, αλλά είναι μια συζήτηση που ενδεχομένως θα γίνει στο μέλλον. Το ποσό είναι υπέρογκο. Πιστέψτε με ότι οι επιχειρηματικοί κύκλοι που παρέχουν μεν αυτήν τη δυνατότητα της επίγειας ψηφιακής τηλεόρασης παρουσιάζουν κέρδη, δηλαδή δεν έχουν έλλειμμα.

Τώρα, θα μου πείτε, το κράτος θα υποστεί όλη αυτήν την επιβάρυνση απέναντι σε μια ιδιωτική επιχείρηση όπως είναι αυτή η ομάδα των καναλιών μεγάλης εμβέλειας που έχει δημιουργήσει τη DIGEA; Όχι, αλλά μπορείτε να πιέσετε πολιτικά, μπορείτε να παρέμβετε για την υφιστάμενη κατάσταση, η οποία οδηγεί σ’ ένα οικονομικό αδιέξοδο τα κανάλια, πολλώ δε μάλλον μετά από έναν δύσκολο χειμώνα που περάσαμε χωρίς έσοδα, με πέντε και δέκα διαφημίσεις σούπερ μάρκετ, αφού ήταν τα μόνα που ήταν ανοικτά. Έτσι δεν επιβιώνουν τα κανάλια. Να πληρώσουν τη DIGEA; Να πληρώσουν μισθούς δημοσιογράφων και τεχνικών; Να πληρώσουν τη ΔΕΗ; Να πληρώσουν τα λειτουργικά και τα υπόλοιπα έξοδα που πρέπει να εκσυγχρονίζονται;

Και κάτι τελευταίο: Οι συνάδελφοι υπερβάλλουν εαυτόν, δουλεύουν πέρα του ωραρίου γιατί το θέλουν. Οι εργοδότες τούς διώχνουν και αυτοί γυρνάνε πίσω για να βγάλουν εκπομπές, γιατί καραδοκούν και τα πρόστιμα από το ΕΣΡ αν δεν βγει ένα δελτίο ειδήσεων, αν δεν βγει μια ενημερωτική εκπομπή. Αντιλαμβάνεστε ότι αυτό επαφίεται δηλαδή και στον «πατριωτισμό» των ανθρώπων που δουλεύουν στην περιφερειακή τηλεόραση. Αυτό θέλω να δείτε ειλικρινά, για να μην έχουμε και κλάμα το καλοκαίρι, όπου κάποιοι άνθρωποι θα αναγκαστούν να σταματήσουν γιατί δεν «βγαίνουν» οι τηλεοράσεις. Θέλω να το δείτε ευαίσθητα απέναντι σε συναδέλφους που δουλεύουν στα περιφερειακά κανάλια. Δεν είναι θέμα της εργοδοσίας. Η εργοδοσία πώς θα τους πληρώσει, αφού δεν έχει έσοδα; Δεν μιλάμε για άλλες εποχές. Δείτε το, σας παρακαλώ, για να δώσουμε μια οικονομική ανάσα, να δώσουμε ελπίδα σ’ αυτούς τους ανθρώπους.

Σας ευχαριστώ θερμά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπούμπα.

Κύριε Λιβάνιε, έχετε τρία λεπτά για τη δευτερολογία σας.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Κύριε Μπούμπα, να ξέρετε ότι πρώτον, τα κανάλια, ακόμα και τα πανελλαδικά, αλλά και τα περιφερειακά, εκτός όσων ανέφερα, ήταν δικαιούχοι και των υπόλοιπων μέτρων στήριξης που ισχύουν για τις υπόλοιπες επιχειρήσεις, άρα είχαν ακόμα μια σημαντική ελάφρυνση.

Δεύτερον, η αλήθεια είναι ότι υπάρχουν πολλά θέματα στον περιφερειακό τύπο και στα περιφερειακά κανάλια. Σας ανέφερα ενδεικτικά ορισμένα. Επειδή θέσατε και το θέμα του 30%, βρισκόμαστε σε διάλογο και με τις περιφερειακές ενώσεις, προκειμένου να επιλύσουμε σοβαρά θέματα όπως είναι το μητρώο των μέσων μαζικής ενημέρωσης ιδίως στα περιφερειακά και τηλεοπτικά μέσα και στον περιοδικό και ημερήσιο τύπο της περιφέρειας, προκειμένου να ξέρουμε ποια θα είναι η «δεξαμενή» που θα μπορούν να είναι δικαιούχοι και με τι κριτήρια των λεγόμενων κρατικών διαφημίσεων.

Με τις ενώσεις είμαστε σε έναν διάλογο και συζητάμε για να βρούμε λύσεις. Όλα τα θέματα που τίθενται, εξετάζονται. Και την επιστολή, προφανώς, πάνω στην οποία στηριχθήκατε και απευθύνατε αυτή την επίκαιρη ερώτηση, τη συζητάμε. Αυτό που χρειάζεται αυτή τη στιγμή να δούμε, είναι μετά τη σταδιακή άρση του lockdown πώς προχωράμε στην επανεκκίνηση, αν θέλετε, της οικονομίας, αλλά και τι ανάγκες θα έχουν τα περιφερειακά κανάλια.

Επαναλαμβάνω αυτό που σας είπα πριν, ότι και η Digea είναι μία ιδιωτική εταιρεία. Το θέμα με την ΕΡΤ θα μπορούσαμε να το συζητήσουμε. Όμως, ο διαγωνισμός έγινε με συγκεκριμένη προϋπόθεση ότι η Digea είναι το μονοπώλιο. Άρα, θα είναι βλαπτική η μεταβολή της οποιασδήποτε σύμβασης αν συζητήσουμε κάποια αλλαγή, όσο τουλάχιστον «τρέχει» η σύμβαση. Από εκεί και πέρα, είπε πριν και ο κύριος Υπουργός και για το νέο τρόπο κωδικοποίησης του τηλεοπτικού σήματος. Θα δούμε αργότερα -σε αρκετά μελλοντικό χρόνο θα έλεγα- πώς μπορούμε να ανταπεξέλθουμε.

Κλείνοντας, μιας και θέσατε το θέμα του Προμαχώνα, το οποίο είναι σημαντικό και για το Νομό Σερρών, αλλά και για την Ανατολική Μακεδονία και Θράκη και με δεδομένο ότι ένα μεγάλο ποσοστό του εισερχόμενου τουρισμού στις περιοχές αυτές είναι κυρίως από χώρες όπως η Βουλγαρία και η Ρουμανία, όπου κατεβαίνει μεγάλος αριθμός τουριστών κυρίως για τις παραλίες του Νομού Σερρών, τα Κερδύλια, ή του Νομού Καβάλας ή της Θάσου ή της Αλεξανδρούπολης, της Ξάνθης κ.λπ., θα πω τα εξής: Με άμεσες ενέργειες εξασφαλίστηκε ένας χώρος λίγο μετά τα Ελληνοβουλγαρικά σύνορα στην περιοχή της Νυμφαίας, όπου θα στηθεί - με τη συνδρομή του Υπουργείου Εθνικής Άμυνας έγιναν οι κατάλληλες διαμορφώσεις χώρων και συνέβαλαν και τα επιμελητήρια- ο σταθμός στον οποίο θα γίνονται οι έλεγχοι για τα δικαιολογητικά που χρειάζονται για να ταξιδέψει κάποιος στην Ελλάδα, μετά το συνοριακό σταθμό. Είναι θέμα πολύ λίγων ημερών να ανοίξει η Νυμφαία, προκειμένου να εξυπηρετήσει τους επισκέπτες της χώρας. Σημασία έχει να προχωρήσουμε στο άνοιγμα του τουρισμού, αλλά ταυτόχρονα να έχουμε το υψηλότερο δυνατό επίπεδο προστασίας από τυχόν κρούσματα κορωνοϊού, τα οποία μπαίνουν στη χώρα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ και τους δύο. Καλή συνέχεια σας εύχομαι.

Προχωράμε τώρα στη συζήτηση της τρίτης με αριθμό 722/10-5-2021 επίκαιρης ερώτησης πρώτου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Κρίσιμα ερωτήματα για την πορεία των εμβολιασμών κατά του covid-19».

Κύριε Πουλά, έχετε δύο λεπτά για το ξεκίνημά σας.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Ο εμβολιασμός κατά του COVID-19 αποτελεί αναμφισβήτητα μία μοναδική και πλέον ασφαλή οδό εξόδου από την υγειονομική κρίση που βιώνουμε. Η ταχύτητα με την οποία πραγματοποιείται η εμβολιαστική διαδικασία, καθώς και η ανάγκη ανταπόκρισης των πολιτών, αποτελούν κρίσιμα στοιχεία που θα επαναφέρουν τη χώρα σε μια οικονομική και κοινωνική κανονικότητα και θα θωρακίσουν υγειονομικά τη χώρα κατά τη διάρκεια της τουριστικής περιόδου.

Η Κυβέρνηση, κατά την προσφιλή τακτική της, προσπαθεί επικοινωνιακά να δείξει ότι όλα βαίνουν καλώς στην πορεία της απόκτησης της εμβολιαστικής ανοσίας. Τα στατιστικά στοιχεία, όμως, που βλέπουν το φως της δημοσιότητας, προκαλούν ανησυχία και προβληματισμό.

Ειδικότερα, σύμφωνα με την έκθεση του Ευρωπαϊκού Οργανισμού Λοιμώξεων, στην οποία περιγράφεται ο χάρτης εμβολιασμών σε όλες τις χώρες της Ευρωπαϊκής Ένωσης, φαίνεται ότι οι πιο ευαίσθητες ηλικίες, αυτές των εξήντα ετών και άνω και κυρίως τα άτομα εβδομήντα έως ογδόντα, δεν έχουν ανταποκριθεί όπως θα έπρεπε στους εμβολιασμούς, καθώς τα ποσοστά των εμβολιασμένων σε αυτές τις ηλικίες κυμαίνονται κοντά στο 60%.

Επίσης, πολύς λόγος γίνεται για τα ποσοστά των εμβολιασμένων υγειονομικών. Σύμφωνα με το δελτίο Τύπου της ΠΟΕΔΗΝ στις 6 Μαΐου το 62% των υγειονομικών έχουν εμβολιαστεί με βάση τη λίστα που διατηρούν οι διοικήσεις των νοσοκομείων, το 10% των υγειονομικών έχει νοσήσει με κορωνοϊό και παρακολουθούνται τακτικά τα αντισώματα, όπως υπάρχει και η σχετική οδηγία από το Υπουργείο Υγείας. Τέλος, το 10% είτε βρίσκεται στις λίστες των νοσοκομείων και περιμένει να εμβολιαστεί, είτε έχει εγγραφεί στην ηλεκτρονική πλατφόρμα του εμβολίου και έχει κλείσει ραντεβού για εμβολιασμό, είτε ανήκει σε ομάδες που δεν ενδείκνυται, σύμφωνα με ιατρικές οδηγίες, ο εμβολιασμός του.

Παράλληλα, η ΠΟΕΔΗΝ ζητά επιμόνως να δοθεί μια δεύτερη ευκαιρία για τον εμβολιασμό του υγειονομικού προσωπικού και εκφράζει τη βεβαιότητα ότι θα υπάρξει καθολική συμμετοχή τους.

Τέλος, η εισροή περισσότερων δόσεων εμβολίων στη χώρα, καθώς και η ανάγκη επιτάχυνσης των εμβολιασμών και ενόψει της τουριστικής περιόδου, απαιτούν τη λειτουργία, σε όλη την επικράτεια, όσο το δυνατόν περισσότερων εμβολιαστικών κέντρων, καθώς και τη στελέχωσή τους με επαρκές προσωπικό.

Τα ερωτήματά μας, κύριε Υπουργέ, είναι τα εξής: Σε ποιες ενέργειες σκοπεύετε να προβείτε προκειμένου να προωθηθεί η περαιτέρω εμβολιαστική κάλυψη των πολιτών άνω των εξήντα; Θα δώσετε μία δεύτερη ευκαιρία για τον εμβολιασμό των υγειονομικών; Δεύτερον, ποιος είναι ο σχεδιασμός σας για τη λειτουργία περισσότερων εμβολιαστικών κέντρων στη χώρα, καθώς και για την επαρκή στελέχωσή τους;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ.

Στην επίκαιρη ερώτηση θα απαντήσει ο Αναπληρωτής Υπουργός Υγείας κ. Βασίλειος Κοντοζαμάνης.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Σας ευχαριστώ, κύριε Πρόεδρε.

Κύριε Πουλά, πριν απαντήσω στα ερωτήματά σας, επιτρέψτε μου μερικά εισαγωγικά σχόλια και να αναφερθώ σε γεγονότα που αντανακλούν την πραγματική εικόνα των εμβολιασμών στη χώρα μας.

Μέχρι σήμερα -δεδομένα 14/5/2021- στο πλαίσιο της εθνικής επιχείρησης εμβολιασμού «Ελευθερία» έχουν εμβολιαστεί δύο εκατομμύρια επτακόσιες δεκαοκτώ χιλιάδες τετρακόσιοι τέσσερις συμπολίτες μας τουλάχιστον με την πρώτη δόση του εμβολίου και ένα εκατομμύριο πεντακόσιες δέκα χιλιάδες ενενήντα πέντε έχουν ολοκληρώσει και τη δεύτερη δόση. Το ποσοστό εμβολιαστικής κάλυψης του πληθυσμού ανέρχεται σε 39,87%, ενώ ποσοστό 14,38 θεωρείται πλήρως καλυμμένο εμβολιαστικά.

Σήμερα υπάρχουν τέσσερα εκατομμύρια είκοσι πέντε χιλιάδες επτακόσια εβδομήντα τέσσερα επιβεβαιωμένα ραντεβού και εκτιμούμε ότι τον Ιούλιο περισσότερο από το 50% των συμπολιτών μας θα είναι πλήρως εμβολιασμένο.

Η επιχείρηση εμβολιασμού «Ελευθερία» είναι ένα εθνικό εγχείρημα, το οποίο εξελίσσεται επιτυχώς και κυρίως εξελίσσεται ομαλά χάρη στη συμβολή όλων των υγειονομικών και του προσωπικού που συμμετέχει στη διεξαγωγή αυτής της επιχείρησης.

Θέτετε το ερώτημα ποιος είναι ο σχεδιασμός για τη λειτουργία περισσότερων εμβολιαστικών κέντρων. Θυμάστε -και μας κατηγορούσατε στην αρχή όταν τον Ιανουάριο είχαμε λιγότερες παραδόσεις εμβολίων από όσες έχουμε τώρα- ότι είχαμε πει για χίλια δεκαοκτώ εμβολιαστικά κέντρα σε όλη τη χώρα. Ξεκινήσαμε λειτουργώντας τα εμβολιαστικά κέντρα στα νοσοκομεία της χώρας. Φτάσαμε τα χίλια δεκαοκτώ και τα ξεπερνάμε. Χίλια δεκαοκτώ ήταν ο αρχικός σχεδιασμός. Χίλια πεντακόσια και πλέον -αν θυμάμαι καλά χίλια πεντακόσια δεκαεπτά- είναι τα εμβολιαστικά τα οποία λειτουργούν στη χώρα, προκειμένου να διασφαλίσουμε όσο το δυνατόν γρηγορότερα την εμβολιαστική κάλυψη του πληθυσμού. Και είχαμε πει ότι ανάλογα με τις ανάγκες που έχουμε, αν χρειαστεί θα κάνουμε ακόμα περισσότερα εμβόλια.

Να θυμίσω, επίσης, ότι είχαμε πει πως -με τους αρχικούς υπολογισμούς μας- θα μπορούσαμε να κάνουμε δύο εκατομμύρια εμβολιασμούς το μήνα. Ο σχεδιασμός αυτός έχει ανατραπεί και θα έχουμε περισσότερους εμβολιασμούς ειδικά το μήνα Μάιο. 5,6 εκατομμύρια εμβολιασμοί θα γίνουν στη χώρα.

Και, βεβαίως, να πω για μία ακόμη φορά ότι έχουμε διασφαλίσει ποσότητες εμβολίων για το σύνολο του πληθυσμού. Δεν θα αφήσουμε κανέναν συμπολίτη μας, που επιθυμεί να εμβολιαστεί, χωρίς εμβόλιο. Και αυτό αφορά ακόμα και τις ευάλωτες ομάδες του πληθυσμού, όπως είναι οι κατάκοιτοι συμπολίτες μας.

Αναφερθήκατε, κύριε Πουλά, στους συμπολίτες μας άνω των εξήντα ετών και επισημάνατε ότι το ποσοστό εκείνων που έχουν εμβολιαστεί είναι κάτω από το 60%. Επιτρέψτε μου να σας διορθώσω. Τα ποσοστά εμβολιασμένων σε αυτές τις ηλικίες είναι σαφώς υψηλότερα του 60% που αναφέρετε, με καθημερινή τάση αύξησης του ποσοστού αυτού.

Χαρακτηριστικά θα πω ότι ανά ηλικιακή ομάδα έχουν εμβολιαστεί, έχουν κλείσει ραντεβού για εμβολιασμό: Από ογδόντα πέντε ετών και άνω το 63% έχει εμβολιαστεί με τουλάχιστον μία δόση και με τα προγραμματισμένα ραντεβού το ποσοστό ανέρχεται στο 68%, από ογδόντα έως ογδόντα τεσσάρων ετών το 64% έχει ήδη εμβολιαστεί με τουλάχιστον μία δόση και με τα προγραμματισμένα ραντεβού το ποσοστό ανέρχεται στο 69% κοκ. Για τις ηλικίες εβδομήντα πέντε με εβδομήντα εννέα το ποσό είναι 73%, εβδομήντα-εβδομήντα τέσσερα είναι 59% και συνεχίζουμε στις επόμενες ηλικίες, εξήντα πέντε με εξήντα εννέα και εξήντα έως εξήντα τέσσερα.

Κλείνοντας, να ξεκαθαρίσω ότι ο εμβολιασμός των υγειονομικών -δώσαμε προτεραιότητα στους υγειονομικούς, είστε υγειονομικός και το γνωρίζετε, γιατί θέλαμε να προστατεύσουμε τους ανθρώπους αυτούς που παρέχουν υπηρεσίες υγείας όσο και τους συμπολίτες μας που προσέρχονται στις υγειονομικές δομές προκειμένου να εμβολιαστούν- δεν σταμάτησε. Ακόμα και τώρα μπορεί οποιοσδήποτε υγειονομικός να προσέλθει σε εμβολιαστικό κέντρο και να κάνει το εμβόλιο εφόσον το επιθυμεί. Και βεβαίως, συνεχώς γίνεται προσπάθεια να αυξήσουμε περισσότερο την εμβολιαστική κάλυψη των υγειονομικών και νομίζω ότι το πετυχαίνουμε.

Τα στοιχεία που έχουμε στη διάθεσή μας αναφέρουν ότι στο Εθνικό Σύστημα Υγείας έχει εμβολιαστεί το 82% των γιατρών, το 63% των νοσηλευτών και το 60% των λοιπών εργαζομένων και αντίστοιχα στον ιδιωτικό τομέα έχει εμβολιαστεί το 88% των γιατρών, το 62% των νοσηλευτών και το 63% των λοιπών εργαζομένων.

Επιμένω. Επαναλαμβάνω ότι οι υγειονομικοί έχουν προτεραιότητα και μπορούν να εμβολιαστούν ανά πάσα στιγμή και ταυτόχρονα, μπορούν να εμβολιαστούν, όπως και οι υπόλοιποι πολίτες. Η επιχείρηση «Ελευθερία» εξελίσσεται ομαλά και σύμφωνα με τον προγραμματισμό μας. Δεν υπάρχει καμία επικοινωνιακή τακτική παρά μόνο σκληρή δουλειά. Ο εμβολιασμός είναι το όπλο το οποίο έχουμε προκειμένου να ξεπεράσουμε αυτή την πανδημία.

Και δεν αντιλαμβάνομαι –επιτρέψτε μου- που εντοπίζεται η ανησυχία και ο προβληματισμός σας σε μία επιτυχημένη επιχείρηση εμβολιασμού όλων των Ελλήνων πολιτών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Τον λόγο έχει ο κ. Πουλάς για τρία λεπτά.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, η κατάσταση με τους εμβολιασμούς στη χώρα μας δεν είναι και τόσο ρόδινη όσο θέλετε τόσο εσείς όσο και η Κυβέρνηση και το Υπουργείο να την παρουσιάσετε. Και να σας εξηγήσω αμέσως τι εννοώ. Υπάρχουν κενά στον εμβολιασμό των ενηλίκων και μάλιστα των υπερηλίκων που πρέπει να ληφθούν πολύ σοβαρά υπόψη, όπως η ίδια η πρόεδρος της εθνικής επιτροπής εμβολιασμών έχει παραδεχτεί.

Στην Ελλάδα έχει εμβολιαστεί τουλάχιστον με μία δόση μόλις το 63,5% των πολιτών από 80 ετών και άνω και το 64,9% στις ηλικίες 70 έως 79 τη στιγμή που ο αντίστοιχος μέσος όρος της Ευρωπαϊκής Ένωσης είναι πάνω από 74%, ενώ σε χώρες όπως η Πορτογαλία, η Ισπανία, το Βέλγιο, η Δανία, η Φινλανδία, η Μάλτα ξεπερνά το 90%. Όπως είναι φυσικό η χαμηλή εμβολιαστική κάλυψη των ηλικιών αυτών σε σχέση με άλλες χώρες έχει αντίκτυπο και στα δεδομένα των θανάτων από covid.

Στη χώρα μας τις τελευταίες εβδομάδες καταγράφονται κατά μέσο όρο ημερησίως επτά θάνατοι ανά εκατομμύριο κατοίκους, όταν την ίδια περίοδο ο αντίστοιχος μέσος όρος της Ευρωπαϊκής Ένωσης φθίνει και πλέον βρίσκεται στο 3,7%, ενώ στην Πορτογαλία και στην Ισπανία είναι 0, 21% και 1,96% αντίστοιχα. Αντιλαμβάνεστε λοιπόν ότι οι αριθμοί όσο δυσάρεστο και εάν είναι να τους χρησιμοποιούμε όταν μιλάμε για θανάτους συνανθρώπων μας, συμπολιτών μας, δυστυχώς δείχνουν τις διάφορες.

Και σας ερωτώ: Πού οφείλεται αυτή η χαμηλότερη σε σχέση με τις άλλες χώρες εμβολιαστική κάλυψη των ηλικιωμένων συμπολιτών μας; Μήπως οφείλεται στο γεγονός ότι ενώ ξεκίνησε ο εμβολιασμός των εν λόγω ηλικιακών ομάδων, υπήρχαν λίγα εμβολιαστικά κέντρα με αποτέλεσμα πολλοί ηλικιωμένοι να μην μεταβούν σε αυτά; Μήπως οφείλεται στο γεγονός ότι η Κυβέρνηση δεν προμηθεύτηκε τότε την ποσότητα των εμβολίων που προβλεπόταν από την Ευρωπαϊκή Ένωση με αποτέλεσμα αυτά να κατευθυνθούν σε άλλη χώρα;

Επίσης, δεν ξεχνάμε ότι υπήρχε και μια περίοδος που για να εμβολιαστεί κάποιος έπρεπε να διανύσει χιλιόμετρα ή και θαλάσσια μίλια. Μήπως αυτός ήταν ένας παράγοντας που αποθάρρυνε του ηλικιωμένους να πάνε στα εμβολιαστικά κέντρα; Σας τα λέγαμε από τότε.

Πότε επιτέλους, λοιπόν, θα υλοποιήσετε τη δέσμευσή σας για εμβολιασμούς κατ’ οίκον; Τι απέγινε αυτός ο σχεδιασμός; Πήγε περίπατο; Μήπως θα μπορούσε αυτή η διαδικασία να χρησιμοποιηθεί επιτέλους για τον εμβολιασμό των υπερηλίκων αλλά και όσων συμπολιτών μας πάσχουν από νοσήματα που δεν τους επιτρέπουν να μετακινηθούν;

Ο ίδιος ο Υπουργός τον Δεκέμβρη έλεγε ότι εκεί που ο πολίτης δεν μπορεί να πάει σε ένα εμβολιαστικό κέντρο, θα πάει το κράτος στον πολίτη. Δυστυχώς δεν το βλέπουμε να συμβαίνει. Επιπλέον υπάρχει κόσμος που διστάζει για διάφορους λόγους να εμβολιαστεί. Τι σκοπεύετε να κάνετε και με αυτό το θέμα; Δεν πρέπει κάποια στιγμή να γίνει μια καινούρια ενημερωτική καμπάνια, αλλά όχι με το ίδιο μοντέλο της επικοινωνίας που χρησιμοποιήσατε μέχρι σήμερα; Μιλάμε για πραγματική ενημέρωση από επιστήμονες που γνωρίζουν το αντικείμενο.

Ποιος είναι ο σχεδιασμός σας για το όσο δυνατόν πιο ευρεία αποδοχή του εμβολιασμού από του πολίτες; Η εμβολιαστική κάλυψη θα πρέπει να αφορά όλους τους διαμένοντες στη χώρα μας. Το λέω αυτό, γιατί υπάρχουν και σήμερα δημοσιεύματα που μιλάνε για δεκάδες χιλιάδες ξένους συνταξιούχους και επαναπατρισθέντες Έλληνες που ζουν μόνιμα στη χώρα μας και οι οποίοι δεν έχουν πρόσβαση στον εμβολιασμό καθώς περιμένουν επί μήνες να απαντηθούν οι αιτήσεις τους για τη χορήγηση προσωρινού ΑΜΚΑ. Με αυτό το θέμα τι θα κάνουμε;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Πουλά.

Τον λόγο έχει ο κ. Κοντοζαμάνης για τρία λεπτά για την δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Πουλά, τα έχουμε πει πάρα πολλές φορές. Αλλά θα τα επαναλάβω, γιατί θέτετε ζητήματα που και έχουν απαντηθεί και η καθημερινότητα δείχνει ότι δεν ισχύουν αυτά τα οποία ισχυρίζεστε.

Είχαμε πει στην αρχή, στις πρώτες παραδόσεις των εμβολίων ότι οι ποσότητες ήταν λίγες. Το ξέρουμε. Σε όλη την Ευρώπη έγινε αυτό. Τα εμβόλια τα οποία πήραμε, διανεμήθηκαν σε μας και στις άλλες χώρες με βάση τον πληθυσμό της κάθε χώρας. Όλες οι χώρες της Ευρώπης πήραν λίγα εμβόλια στην αρχή και τότε μας λέγατε, «έχετε πει ότι θα ανοίξετε 1018 εμβολιαστικά κέντρα και δεν έχετε ανοίξει ούτε τα μισά». Και σας είχαμε πει «Να τα ανοίξουμε χωρίς εμβόλια, για επικοινωνιακούς λόγους;». Και σας λέω ότι τώρα έχουμε ξεπεράσει τα 1500 εμβολιαστικά κέντρα, διότι έχουμε πάρα πολλά εμβόλια στη διάθεσή μας.

Και να ξεκαθαρίσω για μια ακόμη φορά. Καμιά διανομή εμβολίου δεν έχει γίνει από τη χώρα μας σε άλλη χώρα. Το λέω επειδή το αναφέρατε.

Και λογικό είναι ότι όταν ξεκινάει μια επιχείρηση να μην είναι δυνατόν να εμβολιαστεί όλος ο πληθυσμός την ίδια στιγμή ή μέσα σε ένα μήνα. Θα είχαμε πετύχει ένα θαύμα. Αυτό γίνεται σε όλες τις χώρες. Και αν δείτε επαναλαμβάνω -το λέω επειδή είστε γιατρός- τα σχέδια εμβολιασμού σε άλλες χώρες είναι πάρα πολύ κοντά στα δικά μας. Όλες οι χώρες ακολούθησαν στην αρχή ηλικιακά κριτήρια, διότι έπρεπε να προστατεύσουν τις μεγαλύτερες ηλικίες και μετά πήγαν σε ευάλωτες ομάδες και σε άλλους πληθυσμούς νεότερους ή το άνοιξαν, το ανοίγουν στον γενικό πληθυσμό. Δεν ανακαλύψαμε τον τροχό. Ακολουθήσαμε τις οδηγίες διεθνών οργανισμών και τις οδηγίες βεβαίως της εθνικής επιτροπής εμβολιασμών. Οι δικοί μας επιστήμονες δεν είπαν κάτι διαφορετικό από αυτά που είπαν στις άλλες χώρες.

Αναφερθήκατε στους κατ’ οίκον εμβολιασμούς. Το είπα και πριν. Το έχουμε πει πολλές φορές. Ναι, υπάρχουν συνάνθρωποί μας, συμπολίτες μας οι οποίοι δεν μπορούν να μετακινηθούν. Και έχουμε πει ότι εκπονούμε ένα σχέδιο, το οποίο θα το παρουσιάσουμε σε λίγες μέρες, έτσι ώστε να πάμε στους ανθρώπους αυτούς να τους εμβολιάσουμε. Το είπα και στην πρωτολογία μου. Έχουμε διασφαλίσει εμβόλια για όλο τον πληθυσμό. Όποιος θέλει να εμβολιαστεί, θα εμβολιαστεί. Και όποιος δεν μπορεί να προσέλθει σε ένα εμβολιαστικό κέντρο θα πάμε εμείς να εμβολιάσουμε τον πληθυσμό.

Και τέλος, όσον αφορά την καμπάνια της ενημέρωσης, ναι πρέπει όλοι να ενημερώσουμε. Το κράτος οφείλει να ενημερώσει τον πληθυσμό για τα καλά του εμβολιασμού. Και νομίζω ότι η ίδια η πραγματικότητα από μόνη της, δηλαδή, το πώς εξελίσσεται ο εμβολιασμός σε παγκόσμιο επίπεδο καταδεικνύει την επιτυχία των εμβολίων που κυκλοφορούν στην αντιμετώπιση της πανδημίας.

Δεν πρέπει να εφησυχάζουμε. Επαναλαμβάνω ότι τα εμβόλια είναι το πιο δυνατό, το πιο ισχυρό όπλο που έχουμε στη διάθεσή μας, προκειμένου να αντιμετωπίσουμε την πανδημία μας και πρέπει να πείσουμε τον τελευταίο συμπολίτη μας ότι πρέπει να εμβολιαστεί. Κι αυτό κάνουμε, δεν έχουμε σταματήσει, και θα συνεχίσουμε να το κάνουμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Προχωρούμε στην Τρίτη, τη με αριθμό 723/10-5-2021 επίκαιρη ερώτηση του δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Ανταμοιβή για την προσφορά των υγειονομικών στη μάχη κατά της πανδημίας».

Κύριε Πουλά, έχετε δύο λεπτά για την πρωτολογία σας.

**ΑΝΔΡΕΑΣ ΠΟΥΛΑΣ**: Ευχαριστώ, κύριε Πρόεδρε.

Έναν χρόνο και πλέον η χώρα μας βιώνει την πανδημία του κορωνοϊού, κατά τη διάρκεια της οποίας η προστασία της δημόσιας υγείας αναδείχθηκε ως μείζον θέμα. Παράλληλα, αναδείχθηκε περίτρανα ο κρίσιμος και καθοριστικός ρόλος του ΕΣΥ και των δομών της πρωτοβάθμιας και δευτεροβάθμιας φροντίδας υγείας. Έναν χρόνο τώρα το υγειονομικό προσωπικό του ΕΣΥ και των υπόλοιπων δημόσιων δομών εργάζεται ακατάπαυστα, ξεπερνώντας τα όρια της σωματικής και ψυχολογικής αντοχής, σε πρωτόγνωρες συνθήκες, ξεπερνώντας ανυπέρβλητες δυσκολίες, χωρίς κανονικές άδειες παρά μόνο ρεπό, κάτι το οποίο αλλάξατε μόλις την τελευταία εβδομάδα και ενώ σας το είχαμε ήδη επισημάνει με σχετική γραπτή ερώτηση στη Βουλή, την οποίαν ακόμα δεν έχετε απαντήσει.

Τους τελευταίους δε μήνες, με τη ραγδαία αύξηση των κρουσμάτων, των νοσηλειών, των ανθρώπων που νοσηλεύονται στις ΜΕΘ, οι συνθήκες εργασίας του υγειονομικού προσωπικού, είτε στα εξωτερικά ιατρεία, είτε στις κλινικές covid, είτε στις ΜΕΘ, έχουν γίνει δραματικές και η καταπόνηση έχει αυξηθεί υπέρμετρα. Ας μην ξεχνάμε ότι έχετε μετατρέψει ολόκληρα νοσοκομεία σε νοσοκομεία αποκλειστικά για covid. Όλοι αυτοί οι εργαζόμενοι στην υγεία περιμένουν πολύ καιρό τώρα την έμπρακτη αναγνώριση από την Κυβέρνηση, η οποία έχει μείνει μόνο στα λόγια μέχρι σήμερα. Για παράδειγμα, ο Υπουργός Υγείας, στις 29-4, δήλωσε πως η Κυβέρνηση σχεδιάζει να χορηγήσει μπόνους στους εργαζομένους στο Εθνικό Σύστημα Υγείας. Συγκεκριμένα, δήλωσε ότι ο Πρωθυπουργός της χώρας, ο οποίος ήδη έχει μεριμνήσει μια φορά οριζοντίως και έχουν πάρει μπόνους, ότι θα το ξανακάνει στον χρόνο που πρέπει, με τρόπο που πρέπει, και ότι η Κυβέρνηση μελετά διάφορες πολιτικές αποφάσεις, που μπορούν να στηρίξουν, να θωρακίσουν, να ενισχύσουν περαιτέρω αυτούς τους ανθρώπους.

Επειδή η δήλωση αυτή, κατά την άποψή μας, είναι ασαφής και αόριστη, επειδή η πρόταση για την ένταξη των υγειονομικών στα βαρέα και ανθυγιεινά ακόμα δεν έχει ικανοποιηθεί, επειδή η τεράστια προσφορά του υγειονομικού προσωπικού στην πανδημία αναγνωρίζεται από όλη την κοινωνία και επειδή τα λόγια είναι εύκολα, αλλά τα έργα είναι αυτά που μένουν, σας ρωτάμε, κύριε Υπουργέ, πότε θα καταβληθεί το μπόνους, το επίδομα, στους υγειονομικούς; Ποιο θα είναι το ύψος του; Ποιοι θα είναι οι δικαιούχοι; Ποιες είναι οι διάφορες πολιτικές αποφάσεις, που σύμφωνα με τον Υπουργό Υγείας μελετάει η Κυβέρνηση, για τη στήριξη, τη θωράκιση και την περαιτέρω ενίσχυση του υγειονομικού προσωπικού;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Πουλά. Θα σας απαντήσει ο Αναπληρωτής Υπουργός Υγείας κ. Βασίλειος Κοντοζαμάνης.

Κύριε Κοντοζαμάνη, έχετε τρία λεπτά για την πρωτομιλία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Πουλά, γνωρίζουμε όλοι ότι τους τελευταίους δεκατέσσερις-δεκαπέντε μήνες η χώρα μας και όλος ο πλανήτης δίνει μια μεγάλη μάχη. Αναγνωρίζουμε όλοι ότι η μάχη αυτή, ειδικά στη χώρα μας, κερδίζεται χάρη στις υπεράνθρωπες προσπάθειες του συνόλου του υγειονομικού προσωπικού της χώρας. Όλοι έχουν υπερβάλει εαυτόν και το γνωρίζουμε και το αναγνωρίζουμε. Αυτοί το κράτησαν όρθιο το σύστημα και σε αυτούς, ξεκάθαρα, οφείλεται η αντοχή που επέδειξε το Εθνικό Σύστημα Υγείας. Και ο πρωταγωνιστικός τους ρόλος φαίνεται ακόμα και σήμερα, γιατί συμμετέχουν οι υγειονομικοί στην επιχείρηση «Ελευθερία» του εμβολιασμού και τη διενέργεια πάνω από εκατό χιλιάδων εμβολιασμών ημερησίως στη χώρα.

Σε όλο αυτό το διάστημα, η Κυβέρνηση, εμπράκτως έδειξε τη στήριξή της στους υγειονομικούς. Δώσαμε μια οικονομική ενίσχυση πέρυσι το Πάσχα κατ’ αρχάς. Αλλά δεν αρκούν μόνο τα χρήματα. Και ναι, αν υπάρχουν οι δημοσιονομικές δυνατότητες, μακάρι να μπορέσουμε να ξαναδώσουμε. Και επιτρέψτε μου, κύριε Πουλά, να σας πω ότι χρησιμοποιείτε με ασφάλεια τον θεσμικό σας ρόλο ως Βουλευτή της Αντιπολίτευσης για να εκμαιεύσετε υποσχέσεις που εμείς δεν θέλουμε να υποσχεθούμε, αλλά θέλουμε πραγματικά, εφόσον έχουμε τη δυνατότητα, να μπορέσουμε να ανταποκριθούμε στην περίσταση.

Θα επαναλάβω ότι δεν αρκεί μόνο η οικονομική ενίσχυση, αλλά πρέπει και να βοηθήσουμε όλους αυτούς τους ανθρώπους που δίνουν τη μάχη να βελτιώσουν τις συνθήκες εργασίας τους, να μπορέσουν να ενταχθούν στο σύστημα υγείας. Να θυμίσω λοιπόν ότι δόθηκε η δυνατότητα σε όλους τους επικουρικούς γιατρούς που υπηρέτησαν στις μονάδες εντατικής θεραπείας να καταλάβουν μόνιμη θέση. Ενισχύσαμε το υγειονομικό προσωπικό στη χώρα, σε όλους τους κλάδους, σε όλους τους τομείς. Το έχω πει πολλές φορές, δύο χιλιάδες επικουρικούς είχαμε προγραμματίσει στην αρχή, έχουμε ξεπεράσει τις δέκα χιλιάδες. Δώσαμε, όπως είπα, την οριζόντια έκτακτη οικονομική ενίσχυση και η προσπάθειά μας συνεχίζεται, Βεβαίως, αναγνωρίζοντας την κόπωση και τη μεγάλη ψυχή και δύναμη που έχει καταβάλει το σύνολο του υγειονομικού προσωπικού και βλέποντας τους επιδημιολογικούς δείκτες να βελτιώνονται, αυτό μας έδωσε τη δυνατότητα να οδηγηθούμε στην άρση αναστολής των αδειών του υγειονομικού προσωπικού, προκειμένου να πάρουν τις άδειές τους οι άνθρωποι. Πρέπει να ξεκουραστούν και πρέπει να ξεκουραστούν, γιατί η μάχη ακόμα δεν έχει τελειώσει. Ασφαλώς στον σχεδιασμό της Κυβέρνησης περιλαμβάνονται και περαιτέρω μέτρα έμπρακτης αναγνώρισης και στήριξης, οικονομικά και μη. Αναφερθήκατε σε δηλώσεις του Υπουργού Υγείας κ. Κικίλια. Αυτό, σαφώς, εννοούσε ο Υπουργός. Σε κάθε περίπτωση εξετάζουμε τις δυνατότητες που έχουμε, αλλά σας λέω ότι δεν θα μπούμε ποτέ σε μια διαδικασία ανακοινώσεων, τη στιγμή που δεν έχουμε κάτι συγκεκριμένο να πούμε. Όταν είμαστε έτοιμοι κι όταν ήμασταν έτοιμοι, το κάναμε και το κάναμε με επιτυχία, ανταποκρινόμενοι στις δεσμεύσεις τις οποίες έχουμε αναλάβει. Το μόνο που έχω να πω είναι ότι η Κυβέρνηση δουλεύει και βρίσκει λύσεις και σκοπός μας είναι η επιβράβευση να είναι ουσιαστική, είτε αφορά μια οικονομική ενίσχυση είτε αφορά κάτι άλλο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς, κύριε Υπουργέ.

Κύριε Πουλά, έχετε κι εσείς τρία λεπτά για τη δευτερολογία σας.

**ΑΝΔΡΕΑΣ ΠΟΥΛΑΣ**: Κύριε Υπουργέ, το υγειονομικό προσωπικό του ΕΣΥ, εδώ κι έναν χρόνο τώρα –πολύ καλά το είπατε- βρίσκεται μπροστά, αταλάντευτα, στην πρώτη γραμμή για την αντιμετώπιση της πανδημίας. Στηρίζει επάξια το Εθνικό Σύστημα Υγείας, με προσωπικό μόχθο, σθένος και υψηλή αίσθηση ευθύνης, τη στιγμή που τα εργασιακά προβλήματα που αντιμετωπίζει είναι πάρα πολλά.

Αυτό που ανακοινώσατε, αυτό που μας είπατε, είναι ψίχουλα. Χρειάζονται πολλά παραπάνω μέτρα στήριξης, πέρα από ένα συμβολικό βοήθημα -το οποίο ακόμα δεν έχετε αποφασίσει, γιατί θα πρέπει να δείτε τα δημοσιονομικά σας στοιχεία και δεν ξέρω πότε θα γίνει αυτό και αν θα γίνει- αλλά εμείς, επανειλημμένα, σας έχουμε ζητήσει, και μέσα εδώ στη Βουλή –όχι μόνο το Κίνημα Αλλαγής αλλά και τα άλλα κόμματα- την ενίσχυση των νοσοκομείων με μόνιμο υγειονομικό προσωπικό και την εργασιακή εξασφάλιση του έκτακτου υγειονομικού προσωπικού, την άμεση ένταξη όλων των υγειονομικών στα βαρέα και ανθυγιεινά, τη βελτίωση των χαμηλών μισθών τους, την επαναφορά της αυτοτελούς φορολόγησης των εφημεριών των γιατρών, την πληρωμή των εφημεριών που πραγματοποιούνται καθ’ υπέρβαση του 15% -κι αυτό δεν το έχετε φέρει ακόμα- και την αναγνώριση των θανάτων των υγειονομικών από κορωνοϊό ως εργατικό ατύχημα. (AB)

Λυπάμαι που θα το πω, αλλά όλο αυτό το χρονικό διάστημα της πανδημίας το μόνο που έκανε η Κυβέρνηση ήταν να «στύβει» το υπάρχον υγειονομικό προσωπικό -από τις δυνάμεις που είχε- και να μην κάνει απολύτως καμία ενέργεια στην κατεύθυνση της στήριξης, της θωράκισης και της ενίσχυσής του. Αντί για προσλήψεις μόνιμου προσωπικού καταφεύγει στην πρόχειρη λύση των προσλήψεων ορισμένου χρόνου και τις μετακινήσεις για να καλύπτονται διάφορα κενά. Μέχρι και την προηγούμενη εβδομάδα ξέρετε πολύ καλά ότι δεν έπαιρναν άδεια. Τώρα θα τους δώσετε το δικαίωμα, εφόσον έφτασε ο κόμπος στο χτένι. Το μόνο που ξέρετε να δίνετε είναι χειροκροτήματα, συγχαρητήρια και λόγια. Μόνο λόγια. Εδώ χρειάζονται έργα. Μόνο αυτό το επίδομα που δώσατε πριν ένα χρόνο εγώ θυμάμαι.

Προχθές το Σάββατο με πηχυαίους τίτλους γράψατε ότι θα δώσετε 1.000 ευρώ στους εργαζόμενους του ΕΚΑΒ. Καταλαβαίνει κανείς από αυτό ότι πρόκειται για αποζημίωση συμμετοχής τους σε πρόγραμμα εκπαίδευσης στα πτητικά μέσα που αποκτήθηκαν πρόσφατα. Μάλιστα, αναφέρθηκε ότι το ποσό είναι 12 εκατομμύρια ευρώ. Αυτό δεν προβλέπεται για τους άλλους, αλλά μόνο για τους ανθρώπους που είναι στο ΕΚΑΒ;

Φυσικά εμείς δεν μπορούμε να πούμε όχι στην εκπαίδευση του προσωπικού αλλά για άλλη μια φορά μην προσπαθείτε να δημιουργήσετε ένα επικοινωνιακό παιχνίδι ότι «να, όπου να’ ναι έρχονται τα χρήματα, συνεχίστε και εδώ είμαστε εμείς».

Πρέπει όλο το υγειονομικό προσωπικό να πάρει επιτέλους και το μπόνους αλλά και όσα σας ανέφερα προηγουμένως. Πρέπει να δοθεί επιτέλους μια απάντηση σε όλους αυτούς τους υγειονομικούς με όλα αυτά τα αιτήματα που έχουν, εάν θα γίνουν πραγματικότητα, εάν μέσα σε αυτό το χρόνο θα ενταχθούν στα βαρέα και ανθυγιεινά. Είναι ένα ζήτημα που όλοι το ζητάμε και όλοι θέλουμε να γίνει πραγματικότητα. Είναι χρέος της πολιτείας να εξασφαλίσει ανθρώπινες συνθήκες εργασίας στα δημόσια νοσοκομεία και κατ’ επέκταση καλύτερες και ποιοτικότερες συνθήκες υγείας για τους πολίτες.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ τον κ. Πουλά.

Κύριε Υπουργέ, έχετε τρία λεπτά για την δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Πουλά, καταρχάς να τονίσω ότι καμία εφημερία δεν έχει μείνει απλήρωτη και μάλιστα πλέον πληρώνονται και πιο γρήγορα οι εφημερίες από ό, τι γινόταν σε προηγούμενες χρονιές.

Και επειδή αναφερθήκατε στην υπέρβαση των εφημεριών, στο 15%, στις πρόσθετες εφημερίες, θα ήθελα να σας θυμίσω ότι το ποσοστό αυτό ήταν 9% και το πήγαμε στο 15%.

**ΑΝΔΡΕΑΣ ΠΟΥΛΑΣ:** Το αναγνωρίζω.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Το νομοθετήσαμε και νομιμοποιήσαμε κιόλας τις όποιες δαπάνες υπερέβησαν το 15%. Το έχουμε ψηφίσει αυτό, ισχύει.

**ΑΝΔΡΕΑΣ ΠΟΥΛΑΣ:** Μέχρι 30 Μάρτη.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Κύριε Πουλά, πηγαίνετε και σε προηγούμενα νομοσχέδια. Ό, τι υπέρβαση υπάρχει, ειδικά σε εφημερίες, νομιμοποιείται. Δεν πρόκειται να το αφήσουμε έξω.

**ΑΝΔΡΕΑΣ ΠΟΥΛΑΣ:** Πρέπει να δοθεί παράταση.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Πάντα δίνουμε παρατάσεις.

Επίσης, να πω για το θέμα των βαρέων και ανθυγιεινών, γιατί πάντοτε το θέτετε στο πλαίσιο του κοινοβουλευτικού ελέγχου: Γνωρίζετε όλοι ότι αναμένουμε τα πορίσματα μιας επιτροπής, η οποία εξετάζει το σύνολο των βαρέων και ανθυγιεινών, όχι μόνο στον τομέα της υγείας, αλλά σε όλους τους κλάδους της οικονομίας και βεβαίως θα δούμε από εκεί και στο εξής πώς θα πορευτούμε.

Σε κάθε περίπτωση, επαναλαμβάνω ότι στόχος μας είναι όλοι να αναγνωρίσουμε τη μεγάλη προσπάθεια του προσωπικού που έχει καταβληθεί. Έχουμε δρόμο μπροστά μας, δεν έχουμε τελειώσει. Πρέπει το προσωπικό να πάρει τις άδειές του και αυτό κάναμε, διότι το επιτρέπουν οι επιδημιολογικοί δείκτες.

Σε κάθε περίπτωση, συμφωνώ ότι δεν είναι μόνο τα καλά λόγια που θα πεις σε κάποιον για τη δουλειά που κάνει, οφείλουμε να επιβραβεύουμε εμπράκτως τους ανθρώπους αυτούς οικονομικά και μη οικονομικά και αυτό το κάνει η Κυβέρνηση και τηρεί τις δεσμεύσεις της, τις υποσχέσεις της και είναι συνεπής στις όποιες ανακοινώσεις κάνει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Προχωράμε στην έβδομη, τη με αριθμό 746/10.5.2021 επίκαιρη ερώτηση δεύτερου κύκλου της Βουλευτή Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Άμεση αντιμετώπιση των προβλημάτων λειτουργίας του Νοσοκομείου Ικαρίας και λήψη μέτρων για την αντιμετώπιση της διασποράς του covid 19».

Κυρία Κομνηνάκα καλησπέρα σας, καλή εβδομάδα. Έχετε δυο λεπτά για το ξεκίνημά σας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, την ώρα που η Κυβέρνηση παρουσιάζει με φιέστες τα covid free νησιά και ετοιμάζεται για το πολυπόθητο άνοιγμα του τουρισμού, η Ικαρία τις δυο τελευταίες εβδομάδες μετρά καθημερινά νέα κρούσματα και παραμένει στο βαθύ κόκκινο. Η κατάσταση αυτή από μόνη της γεννά ανησυχία, πόσο μάλλον που η πρωτοβάθμια φροντίδα υγείας όσο και το Νοσοκομείο της Ικαρίας, που καλείται να καλύψει τον πληθυσμό της Ικαρίας, των Φούρνων και της Θύμαινας, παρά τα μεγάλα λόγια της Κυβέρνησης όλους αυτούς τους μήνες παραμένουν σε τραγική κατάσταση. Η εξέλιξη αυτή κάνει ακόμα πιο επιτακτική την ούτως ή άλλως αδιαπραγμάτευτη ανάγκη να ικανοποιηθεί το χρόνιο αίτημα για ενίσχυση των δημόσιων δομών υγείας του νησιού που με ευθύνη όλων των κυβερνήσεων, όπως και της δικής σας, παραμένουν το ίδιο υποστελεχωμένες.

Οι κλινικές του Νοσοκομείου της Ικαρίας καλύπτονται από μόλις ένα γιατρό σε μια σειρά ειδικότητες όπως παθολόγου, καρδιολόγου, παιδίατρου, γυναικολόγου, ενώ ένας αναισθησιολόγος υπηρετεί στο Νοσοκομείο, ο οποίος μάλιστα πρόκειται να συνταξιοδοτηθεί χωρίς να έχει δρομολογηθεί η διαδικασία αντικατάστασής του, φέρνοντας ουσιαστικά σε κίνδυνο την ίδια την λειτουργία της χειρουργικής κλινικής. Μια σειρά ειδικότητες ελλείπουν πλήρως από το Νοσοκομείο, όπως για παράδειγμα πνευμονολόγος, μάλιστα σε ένα νοσοκομείο που έχει ενταχθεί στο σχέδιο καταπολέμησης του covid, ενώ μετά από μακροχρόνιες διεκδικήσεις το Νοσοκομείο απέκτησε επιτέλους σύγχρονο αξονικό τομογράφο τώρα, όμως, δεν έχει ακτινολόγο για να λειτουργήσει τον αξονικό τομογράφο. Αν παράλληλα ληφθεί υπόψη ότι ένας μεγάλος αριθμός των εργαζομένων, περίπου το ένα τέταρτο, είναι συμβασιούχοι που λήγει η σύμβασή τους μέχρι το τέλος της χρονιάς, καταλαβαίνει κανείς ότι τα προβλήματα γιγαντώνονται.

Την ίδια στιγμή αντιμετωπίζει σοβαρά ζητήματα με τον εξοπλισμό του, όπως αναπνευστήρες, αλλά και την έλλειψη ΜΕΘ και ΜΑΦ, ενώ παράλληλα το ΕΚΑΒ δεν διαθέτει τον απαιτούμενο στόλο και προσωπικό ώστε να καλύπτονται οι ανάγκες του νησιού. Το ήδη υπάρχον ελλιπές προσωπικό σηκώνει το βάρος για τον εμβολιασμό των κατοίκων του νησιού, ενώ σε αυτές τις συνθήκες η διοίκηση του Νοσοκομείου αναζητεί με χορηγίες να καλύψει τις ανάγκες σε αντιδραστήρια για τη διεξαγωγή PCR test τα οποία έχουν εξαντληθεί, ενώ μέχρι λίγο καιρό πριν βρισκόταν μόνο ένα κλιμάκιο του ΕΟΔΥ για να ελέγχει όλους τους κατοίκους του νησιού.

Με δεδομένο, λοιπόν, αυτές τις δυνατότητες των δομών υγείας, οι συνθήκες που διαμορφώνονται με το άνοιγμα της εστίασης και της έναρξης της τουριστικής περιόδου προδιαγράφουν δυσοίωνο το μέλλον. Γι’ αυτό, λοιπόν, κύριε Υπουργέ, σας ρωτάμε τι μέτρα θα πάρετε για την ενίσχυση της δομής του ΕΟΔΥ, ώστε να γίνεται στοχευμένη επιδημιολογική επιτήρηση του πληθυσμού με μαζικά τεστ.

Τι μέτρα θα πάρετε για τη διασφάλιση επάρκειας σε τεστ διάγνωσης και την προμήθεια του Νοσοκομείου με εκατοντάδες μοριακά τεστ τα οποία θα συνδράμουν στην ακριβή διάγνωση της νόσου προκειμένου να ελέγχονται και οι ταξιδιώτες που θα φθάνουν το επόμενο διάστημα στο νησί; Τι μέτρα θα πάρετε για να γίνουν όλες οι αναγκαίες προσλήψεις μόνιμου προσωπικού όλων των ειδικοτήτων πλήρους και αποκλειστικής απασχόλησης ώστε να στελεχωθεί πλήρως τόσο το Νοσοκομείο της Ικαρίας όσο και οι πρωτοβάθμιες δομές υγείας και να μονιμοποιηθεί χωρίς όρους και προϋποθέσεις όλο το ιατρικό νοσηλευτικό και λοιπό προσωπικό που εργάζεται ήδη σε αυτό; Και βέβαια, σας ρωτάμε τι θα κάνετε για την αύξηση της κρατικής χρηματοδότησης του Νοσοκομείου, ώστε να καλύπτονται σταθερά οι ανάγκες της υλικοτεχνικής υποδομής.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Κομνηνάκα.

Στην ερώτηση αυτή θα απαντήσει ο Αναπληρωτής Υπουργός Υγείας κ. Κοντοζαμάνης.

Κύριε Κοντοζαμάνη, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Κυρία Κομνηνάκα, να σας ενημερώσω καταρχάς για τα στοιχεία που αφορούν τη στελέχωση του Γενικού Νοσοκομείου-Κέντρου Υγείας Ικαρίας. Έχουν προκηρυχθεί οι θέσεις για τις οποίες έχει ολοκληρωθεί η διαδικασία διορισμού γιατρών: μια θέση επιμελητή Β΄ αναισθησιολογίας, μια θέση επιμελητή Β΄ παιδιατρικής, μια θέση επιμελητή Β΄ οδοντιατρικής, επιμελητή Β΄ χειρουργικής, δυο θέσεις Ιατρικής Βιοπαθολογίας, μια θέση Διευθυντή καρδιολογίας, δυο επιμελητές Β΄ ακτινολογίας και μια θέση Διευθυντή νεφρολογίας.

Υπάρχουν και θέσεις, οι οποίες απέβησαν άγονες, κατά την προκήρυξή τους: μία θέση διευθυντή εσωτερικής παθολογίας, μία θέση επιμελητή β΄ γενικής ιατρικής, μία θέση επιμελητή β΄ νευρολογίας, μία θέση επιμελητή β΄ μαιευτικής-γυναικολογίας, μία θέση επιμελητή α΄ ακτινολογίας. Επίσης, μία θέση επιμελητή α΄ ακτινολογίας, μία θέση επιμελητή α΄ νευρολογίας και μία θέση διευθυντή εσωτερικής παθολογίας. Η διαδικασία βρίσκεται στο στάδιο του ελέγχου.

Περαιτέρω, έχουν τοποθετηθεί τρεις επικουρικοί γιατροί ειδικότητας ΩΡΛ, παιδίατρος και παθολόγος, έξι ΔΕ βοηθοί νοσηλευτών και είκοσι άτομα επικουρικό προσωπικό –νοσηλευτικό και λοιπό-, όπως βοηθοί νοσηλευτών, νοσηλευτές, χειριστές ιατρικών μηχανημάτων, βοηθοί θαλάμων, μεταφορείς ασθενών.

Ως προς την ύπαρξη ενός παθολόγου και ενός καρδιολόγου που επισημαίνετε –και σύμφωνα με όσα σας προανέφερα-, σύντομα θα γίνουν δύο και σε συνέχεια της προκήρυξης: μία θέση διευθυντή εσωτερικής παθολογίας και μία θέση διευθυντή καρδιολογίας. Αφενός έχει αποδεχθεί τη θέση μία γιατρός παθολόγος και αναμένεται το ΦΕΚ πρόσληψης και αφετέρου ήδη διορίστηκε ένας διευθυντής καρδιολόγος.

Επιπλέον, υπηρετούν δύο παιδίατροι, ένας μόνιμος και ένας επικουρικός, ενώ αναμένεται η μετάθεση μίας ιατρού μαιευτήρα-γυναικολόγου, οπότε θα γίνουν δύο οι μαιευτήρες-γυναικολόγοι.

Σε σχέση με την επικείμενη συνταξιοδότηση του μοναδικού υπηρετούντα αναισθησιολόγου, έχουν γίνει ήδη ενέργειες για την ενεργοποίηση της διαδικασίας προκήρυξης μίας θέσης αναισθησιολόγου βαθμίδος επιμελητή α΄.

Και γνωρίζουμε όλοι βεβαίως και εσείς γιατί προέρχεστε από μία νησιωτική περιοχή ότι υπάρχει γενικότερη έλλειψη αναισθησιολόγων, γι’ αυτό και η αναισθησιολογία ανήκει στις λεγόμενες «άγονες ειδικότητες» και το Υπουργείο Υγείας περαιτέρω μελετά τη λήψη μέτρων για την προσέλκυση αυτών των γιατρών στις νησιωτικές και απομακρυσμένες περιοχές.

Σε σχέση με τις ειδικότητες νευρολόγου και ψυχιάτρου, που δεν καλύπτονται, υπάρχει συνεργασία με το Νοσοκομείο Σάμου και οι γιατροί αντίστοιχης ειδικότητας παρέχουν υπηρεσίες στους ασθενείς στην Ικαρία είτε μέσω της τηλεϊατρικής είτε με επισκέψεις τους στο νησί.

Αναφορικά με τη Μονάδα Τεχνητού Νεφρού, διορίστηκε διευθυντής νεφρολογίας και πρόκειται να προκηρυχθεί ανοιχτός διαγωνισμός για την προμήθεια ιατροτεχνολογικού εξοπλισμού για την ανάθεση του έργου «ανάπτυξη μονάδας τεχνητού νεφρού στο Νοσοκομείο-Κέντρο Υγείας Ικαρίας», αφού εγκρίθηκαν οι επικαιροποιημένες τεχνικές προδιαγραφές και η επιτροπή διενέργειας του δημόσιου ηλεκτρονικού ανοικτού διαγωνισμού για την προμήθεια ιατροτεχνολογικού εξοπλισμού.

Να έρθω τώρα στον αριθμό των κρουσμάτων. Θα πρέπει να σημειωθεί ότι τη Δευτέρα του Πάσχα καταγράφηκε μόλις το τρίτο κρούσμα. Έκτοτε βέβαια παρουσιάζεται μια αύξηση, που πιθανώς οφείλεται στη χαλάρωση που σημειώθηκε τις μέρες του Πάσχα και γι’ αυτό και η περιοχή τέθηκε σε καθεστώς επιτήρησης, που αυτό σημαίνει ότι διενεργήθηκαν αυξημένοι έλεγχοι.

Ειδικότερα, να σας αναφέρω ότι στην Ικαρία εδρεύει και πραγματοποιεί μαζικούς ελέγχους μια κινητή μονάδα του ΕΟΔΥ, ενώ όποτε παρίσταται ανάγκη δραστηριοποιείται και δεύτερο κλιμάκιο για την πραγματοποίηση μαζικών ελέγχων, όπως έγινε και το τελευταίο διάστημα.

Όσον αφορά τα αποθέματα των PCR διαγνωστικών ελέγχων, αυτή τη στιγμή είναι χαμηλά και αναμένεται άμεσα νέα παραλλαγή. Σε καμία περίπτωση όμως δεν υπάρχει έλλειψη και, εφόσον χρειαστεί, τα δείγματα αυτά μεταφέρονται σε άλλες περιοχές, προκειμένου να πραγματοποιηθεί ο διαγνωστικός έλεγχος.

Σημειωτέον δε ότι οι ταξιδιώτες με καράβι ή αεροπλάνο θα πρέπει να έχουν, μεταξύ άλλων, ολοκληρώσει τουλάχιστον δεκατέσσερις μέρες πριν την έλευσή τους τον εμβολιασμό για κορωνοϊό και να επιδεικνύουν το πιστοποιητικό εμβολιασμού, να έχουν διαγνωστεί αρνητικοί είτε σε εργαστηριακό έλεγχο για κορωνοϊό με τη μέθοδο PCR εντός των τελευταίων 72 ωρών πριν την προγραμματισμένη ώρα ταξιδιού είτε να έχουν προβεί σε ταχύ διαγνωστικό έλεγχο είτε με rapid test είτε σε αυτοδιαγνωστικό έλεγχο με self test εντός 24 ωρών πριν την προγραμματισμένη ώρα ταξιδιού.

Υπάρχουν κι άλλες διαδικασίες, όπως γνωρίζετε, προκειμένου να διασφαλίσουμε τη μη εξάπλωση και τη διάγνωση συμπολιτών μας με κορωνοϊό, κυρίως ασυμπτωματικών ασθενών, έτσι ώστε να μπορέσουμε να περιορίσουμε τη μετάδοση και τη διασπορά του ιού.

Επομένως, κατά την είσοδο στο νησί δεν παρίσταται ανάγκη διενέργειας τεστ στους ταξιδιώτες, εφόσον έχουν ακολουθηθεί όλες αυτές οι διαδικασίες και έχουν προβεί στους απαραίτητους διαγνωστικούς ελέγχους και έχουν συμπληρώσει τα απαραίτητα στοιχεία στις πλατφόρμες που λειτουργούν για κάθε ταξιδιώτη που έρχεται στο νησί, ενώ κατά την έξοδο υπάρχει η εναλλακτική της διενέργειας τεστ αυτοδιάγνωσης.

Τέλος, σε σχέση με την πορεία των εμβολιασμών, σύμφωνα με τα διαθέσιμα στοιχεία στις 15.5.2021, από την επίσημη ιστοσελίδα της Πολιτείας «emvolio.gov.gr», σε σύνολο δέκα χιλιάδων κατοίκων έχουν πραγματοποιηθεί συνολικά έξι χιλιάδες πεντακόσιοι δεκατρείς εμβολιασμοί, εκ των οποίων οι δύο χιλιάδες τριακόσιες ενενήντα επτά είναι και με τις δύο δόσεις.

Επιτρέψτε μου στο σημείο αυτό –και ευχαριστώ, κύριε Πρόεδρε, για την ανοχή σας- να σας πω ότι στον εγκεκριμένο προϋπολογισμό του το Νοσοκομείο Ικαρίας για το τρέχον έτος έχουν προβλεφθεί πιστώσεις συνολικού ύψους 1.000.000 ευρώ και εξ αυτών έχει ήδη λάβει το Νοσοκομείο 431.000 για την κάλυψη των λειτουργικών του αναγκών και βεβαίως σε οποιαδήποτε περίπτωση και εφόσον παραστεί ανάγκη, υπάρχουν επιπλέον πιστώσεις οι οποίες χορηγούνται και στο πλαίσιο της αντιμετώπισης της πανδημίας, προκειμένου να διασφαλίσουμε την ομαλή λειτουργία και του Νοσοκομείου Ικαρίας.

Αυτό ισχύει βεβαίως και για το σύνολο των υγειονομικών δομών της χώρας, πόσω μάλλον για μια υγειονομική δομή που βρίσκεται στη νησιωτική Ελλάδα, όπου δίνουμε ιδιαίτερη έμφαση όπως είπα και καταβάλλουμε κάθε δυνατή προσπάθεια, προκειμένου να καλύψουμε τα κενά στις δομές αυτές τόσο σε εξοπλισμό όσο και σε ιατρικό προσωπικό.

Για το λόγο αυτό, όπως το έχουμε πει άλλωστε, εξετάζουμε την παροχή επιπλέον κινήτρων, προκειμένου να δώσουμε το κίνητρο σε ιατρικό και λοιπό προσωπικό να υπηρετήσει σε αυτές τις περιοχές.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

Κυρία Κομνηνάκα, έχετε τρία λεπτά για τη δευτερολογία σας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, στην απαρίθμηση των διαφόρων ειδικοτήτων που όπως είπατε προκηρύχθηκαν και πρόκειται να προσληφθούν το επόμενο διάστημα στο Νοσοκομείο της Ικαρίας παραλείψατε –δεν ξέρω αν έγινε τυχαία ή γιατί δεν μιλάμε για τέτοιου είδους θέσεις- τη λέξη «μόνιμες» προσλήψεις. Γιατί όπως είπατε και εσείς και επειδή τυχαίνει να γνωρίζουμε την κατάσταση στα νοσοκομεία των νησιωτικών περιοχών –και την γνωρίζουμε στο πετσί μας πολλά χρόνια τώρα-, αυτό δεν είναι ένα καινούργιο περιστατικό, δηλαδή κάθε τρεις και λίγο να παραμένουν τα νοσοκομεία με έναν γιατρό ανά ειδικότητα, με τεράστιες ελλείψεις και κενά σε κρίσιμες ειδικότητες.

Αυτή είναι μια διαχρονική κατάσταση που την βιώνουν τόσο οι κάτοικοι της Ικαρίας όσο και οι κάτοικοι των άλλων νησιών, που μόνιμα βλέπουν τις ανάγκες τους για σταθερή περίθαλψη υγείας να μπαίνουν στο κρεβάτι του Προκρούστη, ανάλογα με το πότε κάθε φορά θα δεήσει το Υπουργείο να καλύψει βασικές ανάγκες υγείας.

Είναι χαρακτηριστικά, όπως περιέγραψα και στην πρωτολογία μου, τα διάφορα τραγελαφικά που δημιουργούνται κατά διαστήματα, όπως για παράδειγμα ότι για χρόνια περίμεναν τον αξονικό τομογράφο και με την απόκτηση σύγχρονου αξονικού τομογράφου το Νοσοκομείο Ικαρίας έμεινε χωρίς ακτινολόγο ή ότι η Μονάδα Τεχνητού Νεφρού που δημιουργήθηκε μετά από διεκδικήσεις πολλών ετών δεν λειτουργούσε γιατί δεν υπήρχε νεφρολόγος και μόλις προσλήφθηκε νεφρολόγος, δεν έχουν ακόμη εξασφαλιστεί όλα τα αναγκαία όργανα για να μπορέσει να λειτουργήσει και επομένως ο νεφρολόγος αποσπάστηκε στη Λήμνο, όπου και εκεί υπάρχει παρόμοια κατάσταση υποστελέχωσης και ελλείψεων. Το αποτέλεσμα είναι οι νεφροπαθείς του νησιού να συνεχίζουν να πηγαίνουν στη Σάμο με τη γνωστή δύσκολη ακτοπλοϊκή σύνδεση.

Ακόμη, όπως επισημάνατε και σήμερα, λέτε ότι καλύπτονται οι ανάγκες σε PCR, αλλά δεν απαντάτε γιατί σταθερά αναζητάει η διοίκηση του νοσοκομείου χορηγίες για να καλύπτει τα αντιδραστήρια για τα μοριακά τεστ και δεν καλύπτονται αυτά από τον κρατικό προϋπολογισμό;

Επίσης, ένα νοσοκομείο που θεωρείται ότι είναι ενταγμένο στην αντιμετώπιση του κορωνοιού, λειτουργεί χωρίς πνευμονολόγο, δεν διαθέτει ΜΕΘ και ΜΑΘ, δεν διαθέτει ακτινοδιαγνώστη, ενώ αν χρειαστεί να χρησιμοποιηθεί ο ένας και μοναδικός αναπνευστήρας που υπάρχει στο νοσοκομείο για κάποιον ασθενή, τότε αυτόματα δεν θα μπορέσει να αξιοποιηθεί, ενδεχομένως, το χειρουργείο εάν υπάρξει κάποιο έκτακτο περιστατικό.

Να, λοιπόν, πώς μετατρέπεται το ΕΣΥ σε σύστημα υγείας μίας νόσου, γιατί για να αντιμετωπισθούν οι αυξημένες ανάγκες της πανδημίας, οφείλουν να παραλύσουν οι άλλες λειτουργίες του νοσοκομείου και εφόσον, βέβαια, δεν καλύπτονται έγκαιρα και με επάρκεια όλες οι ανάγκες εξοπλισμού στο νοσοκομείο.

Η κατάσταση, λοιπόν, που περιέγραψα για το Νοσοκομείο της Ικαρίας δεν καλύπτεται ούτε από τη σημερινή σας απάντηση, που σταθερά δεν μιλάει για μόνιμες προσλήψεις ιατρικού, παραϊατρικού και νοσηλευτικού προσωπικού και βέβαια, αφήνει για άλλη μία φορά εκτεθειμένη την Κυβέρνηση, γιατί επιβεβαιώνει την ανησυχία που υπάρχει. Για δεύτερη φορά επιχειρεί να ανοίξει τον τουρισμό, υπακούοντας μόνο στις επιταγές και στα υγειονομικά πρωτόκολλα των μεγάλων τουριστικών και μεταφορικών εταιρειών, εναποθέτει όλη την ανάσχεση της πανδημίας στην αυτοδιάγνωση των self test, αλλά και στον αναγκαίο εμβολιασμό, που εκτός του ότι απέχει πολύ από το να είναι μαζικός, δεν μπορεί σε καμία περίπτωση να υποκαταστήσει τα αναγκαία μέτρα προστασίας και θωράκισης του δημόσιου συστήματος υγείας που, δυστυχώς, παραμένει ακόμη ανεπαρκέστατη.

Απέναντι σε αυτά τα ερωτήματα που ανησυχούν ιδιαίτερα τους κατοίκους της Ικαρίας, δεν δίνει απάντηση ούτε η σημερινή σας απάντηση, πολύ περισσότερο, δεν δίνει απάντηση ούτε η μέχρι τώρα κατάσταση που αντιμετωπίζουν οι κάτοικοι, με το να καλύπτετε μία τρύπα –να το πούμε έτσι- σε ένα νοσοκομείο, ανοίγοντας ταυτόχρονα μία άλλη σε ένα άλλο.

Γι’ αυτό σας καλούμε να δεσμευθείτε ότι οι προσλήψεις του προσωπικού θα είναι μόνιμες, για να καλύπτουν σταθερά τις ανάγκες του πληθυσμού, ότι θα αυξηθεί η χρηματοδότηση για να μπορέσουν να αποκτήσουν όλον τον αναγκαίο εξοπλισμό, τους αναπνευστήρες, αντιδραστήρια, διαγνωστικά τεστ, κλπ. και βέβαια να παραμείνουν σταθερά οι μονάδες του ΕΟΔΥ στο νησί, ώστε να μπορούν να παρακολουθούν την επιδημιολογική εξέλιξη, ιδιαίτερα στις συνθήκες ανοίγματος του τουρισμού.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Κομνηνάκα.

Κύριε Υπουργέ, μπορείτε να απαντήσετε για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Κυρία Κομνηνάκα, επιτρέψτε μου να πω ότι οι προσλήψεις οι οποίες αναφέρθηκαν βεβαίως και είναι μόνιμες προσλήψεις προσωπικού, γι’ αυτό και σας είπα ότι κάποιες απέβησαν άγονες και για κάποιες άλλες θέσεις έχει ολοκληρωθεί η διαδικασία, ενώ για τις υπόλοιπες βρίσκεται στο στάδιο του ελέγχου. Και στόχος μας είναι να ενισχύσουμε ακόμη περισσότερο τη δομή αυτή με νέες προκηρύξεις και βεβαίως και με επιπλέον πιστώσεις, εφόσον χρειαστεί. Βρισκόμαστε στον μήνα Μάιο, ούτε καν στη μέση της χρονιάς δεν έχουμε φτάσει και λογικό είναι να μην εξαντληθεί ο προϋπολογισμός, να μην υπάρχουν ανάγκες αυτή τη στιγμή οι οποίες πρέπει να καλυφθούν, αλλά σε κάθε περίπτωση, υπάρχουν στο πλαίσιο τόσο της διαχείρισης της πανδημίας όσο και της οικονομικής επάρκειας του νοσοκομείου οι απαραίτητες πιστώσεις οι οποίες απαιτούνται για να λειτουργήσει ομαλά η νοσοκομειακή αυτή δομή. Είναι διαθέσιμες.

Και να πω για μία ακόμη φορά –επειδή αναφερθήκατε στους ελέγχους PCR- ότι ο πολίτης δεν επιβαρύνεται όταν προσέρχεται σε μία δημόσια δομή, προκειμένου να διεξάγει κάποιον διαγνωστικό έλεγχο. Ο ΕΟΔΥ, όπως σας είπα, βρίσκεται στο νησί και εφόσον χρειαστεί μπορεί να έχει συμμετοχή και άλλων κινητών μονάδων, προκειμένου να πραγματοποιήσει μαζικούς ελέγχους. Η επιδημιολογική επιτήρηση είναι αυξημένη σε κάθε περίπτωση, ο τουρισμός ανοίγει με συγκεκριμένα πρωτόκολλα ασφαλείας. Όπως με επιτυχία λειτούργησε πέρυσι η τουριστική περίοδος, έτσι θα λειτουργήσει και εφέτος. Έχουμε τη γνώση πλέον, έχουμε την εμπειρία και τηρούμε όλους τους κανόνες προκειμένου η οικονομική δραστηριότητα και στο νησί της Ικαρίας να επανέλθει στην προ πανδημίας εποχή.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Σε κάθε περίπτωση, λοιπόν, ενισχύουμε και καταβάλλουμε προσπάθειες να ενισχύσουμε ακόμη περισσότερο το Νοσοκομείο της Ικαρίας, έτσι ώστε οι συμπολίτες μας να αισθάνονται ασφαλείς και να υπάρχει επαρκής παροχή υπηρεσιών στο νησί.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 4760/3-3-2021 ερώτηση του κύκλου των Αναφορών - Ερωτήσεων, του Βουλευτή του ΣΥΡΙΖΑ-Προοδευτική Συμμαχία κ. Ευάγγελου Αποστόλου προς τον Υπουργό Υγείας, με θέμα: «Ορισμός Εμβολιαστικού Κέντρου για mRNA τεχνολογίας εμβόλια στην Βόρεια Εύβοια».

Είστε και εσείς με το τσιπάκι.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, κύριε Υπουργέ, εγώ δεν θα σταθώ στις μεγαλοστομίες σας και στα ανεκπλήρωτα χρονοδιαγράμματά σας.

Θα σταθώ σε αυτό που συμβαίνει στα δύο Κέντρα Υγείας της Βόρειας Εύβοιας και ειδικά της Ιστιαίας, που ήταν ένα από τα 1.018 εμβολιαστικά κέντρα που είχε ανακοινώσει η Κυβέρνησή σας στο Πρόγραμμα «ΕΛΕΥΘΕΡΙΑ».

Στο ξεκίνημα δεν υπήρξε πουθενά. Μετά από καθολικές διαμαρτυρίες και μετά από πολλές ημέρες ανοίξατε στην Ιστιαία και στο Μαντούδι μόνο για Astra Zeneka. Με το άνοιγμα, όμως, της εφαρμογής για τον προγραμματισμό εμβολιασμών για τους πολίτες ηλικίας 85 ετών και άνω, παρατηρήθηκαν διάφορα ευτράπελα, με τα ραντεβού να ορίζονται σε δομές που βρίσκονταν αρκετά μακριά από τον τόπο της κατοικίας τους.

Επιπλέον, απουσίαζε οποιαδήποτε μέριμνα για τους ηλικιωμένους που δεν μπορούν να μετακινηθούν ούτε έχουν πρόσβαση στην πλατφόρμα, παρά την από καιρό κατατεθειμένη στον δημόσιο διάλογο, πρόταση του ΣΥΡΙΖΑ/Προοδευτική Συμμαχία, για αξιοποίηση των κινητών μονάδων υγείας, αλλά και ενός μηχανισμού που θα καταγράφει τους ανθρώπους που δεν πρέπει ή δεν μπορούν να μετακινηθούν και να οργανωθεί ο κατ’ οίκον εμβολιασμός τους.

Τι κάνατε εσείς γι’ αυτούς τους ανθρώπους; Απολύτως τίποτε. Χαρακτηριστική ήταν η περίπτωση δύο ηλικιωμένων συμπολιτών μας άνω των 75 ετών, που ανέφερα και στην ερώτηση -που πριν τρεισήμισι μήνες σας έχω καταθέσει- όπου δύο μήνες μετά την έναρξη των εμβολιασμών, συνέχισαν να είναι, επί της ουσίας, αποκλεισμένοι από την εμβολιαστική διαδικασία, καθώς για να εμβολιαστούν πρέπει να μετακινηθούν προς τη Χαλκίδα, την Κύμη, τη Λαμία ή τον Βόλο.

Είναι χαρακτηριστικό, μάλιστα, ότι το Κέντρο Υγείας Ιστιαίας, όπως και αυτό του Μαντουδίου, λειτουργούσαν την ημέρα υποβολής της ερώτησής μου ως εμβολιαστικά κέντρα μόνο για ανθρώπους κάτω των 64 ετών και μόνο για το εμβόλιο της Astra Zeneka.

Το ερώτημά μου, λοιπόν, παραμένει. Γιατί δεν ορίζεται το Κέντρο Υγείας Ιστιαίας της Βόρειας Εύβοιας, ως εμβολιαστικό κέντρο για mRNA τεχνολογίας εμβόλια;

Στη δευτερολογία μου βεβαίως θα πούμε περισσότερα, κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κύριε συνάδελφε, το είπατε. Το καταλάβαμε!

**ΕΥΑΓΓΕΛΟΣ ΑΠΟΣΤΟΛΟΥ:** …γι’ αυτά που κάνετε για τους κατοίκους της επαρχίας. Τους παραπληροφορείτε, κάτι που είναι μεγάλο ζήτημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, κύριε Αποστόλου.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κατ’ αρχάς, κύριε Αποστόλου, θα ήθελα να σας πω ότι απάντησα σε κάποια από τα πράγματα που είπατε, αλλά λείπατε από την Αίθουσα. Ωστόσο, μου δίνετε την ευκαιρία να τα επαναλάβω.

Επιτρέψτε μου, λοιπόν, να σας πω ότι είναι λάθος ο τίτλος της ερώτησής σας. Μιλάτε για ορισμό εμβολιαστικού κέντρου για τεχνολογία mRNA και δημιουργείτε λανθασμένες εντυπώσεις. Γιατί μιλάτε για mRNA τεχνολογία; Τι έχουν τα άλλα εμβόλια;

Πρέπει να καταλάβουμε όλοι ότι όλα τα εμβόλια τα οποία είναι εγκεκριμένα και κυκλοφορούν μπορούν να γίνουν σε όλο τον πληθυσμό, εκτός βεβαίως από εκείνες τις περιπτώσεις στις οποίες υπάρχουν συγκεκριμένες ενδείξεις και οδηγίες από τις αρμόδιες αρχές της κάθε χώρας ή την αρμόδια ρυθμιστική αρχή. Γιατί μόνο εμβολιαστικό κέντρο mRNA τεχνολογίας;

Μάλιστα, θα ήθελα να πω ότι πραγματικά χαίρομαι, γιατί είδα σήμερα στο διαδίκτυο τον κ. Ξανθό ο οποίος εμβολιάστηκε στο Ρέθυμνο με «AstraZeneca», έκανε τη δεύτερη δόση του, χωρίς υποσημειώσεις, όπως ανέφερε και περνώντας το μήνυμα και αυτός ότι τα εγκεκριμένα εμβόλια για τον κορωνοϊό είναι ασφαλή και αποτελεσματικά.

Αναφέρατε ξανά ότι στην αρχή της επιχείρησης «Ελευθερία»  
δεν άνοιξαν όλα τα εμβολιαστικά κέντρα. Είχατε ξανακάνει ερώτηση και μας είπατε για χίλια δεκαοκτώ εμβολιαστικά κέντρα. Είπα πριν ότι αυτή τη στιγμή λειτουργούν χίλια πεντακόσια δεκαεπτά εμβολιαστικά κέντρα. Ξέρουμε ότι στην αρχή δεν είχαμε την ποσότητα των εμβολίων για να μπορέσουμε να ανοίξουμε όλα τα εμβολιαστικά κέντρα. Όπως είπα και πριν στον συνάδελφό σας κ. Πουλά, δεν ήταν και δεν είναι δυνατόν να εμβολιάσουμε ταυτόχρονα όλο τον κόσμο και γι’ αυτό η επιχείρηση «Ελευθερία» εξελίσσεται σε βάθος χρόνου. Δεν είναι δυνατόν αυτό να γίνει σε σύντομο χρονικό διάστημα.

Θα ήθελα, επίσης, να σας πω ότι στην Εύβοια λειτουργούν είκοσι εννέα εμβολιαστικές γραμμές σε δεκαπέντε κέντρα. Και από τις 9 Ιανουαρίου λειτουργεί το εμβολιαστικό κέντρο στα Ψαχνά με τέσσερις εμβολιαστικές γραμμές και πράγματι τα εμβολιαστικά κέντρα στο Μαντούδι και στην Ιστιαία χρησιμοποιούν μόνο το εμβόλιο της «AstraZeneca».

Και επειδή αναφερθήκατε στο Κέντρο Υγείας Ιστιαίας, θα ήθελα να σας πω ότι το Υπουργείο Υγείας εξετάζει και τη δυνατότητα να διατεθεί, όπως λέτε, το εμβόλιο τεχνολογίας mRNA της «Pfizer» σε αυτά τα εμβολιαστικά κέντρα. Σε κάθε περίπτωση, όμως, αυτό είναι θέμα κυρίως διαχείρισης της εφοδιαστικής αλυσίδας. Πάντως, είναι κάτι που εξετάζουμε, χωρίς αυτό να σημαίνει ότι εφόσον το εμβόλιο της «Pfizer» πάει σε αυτά τα εμβολιαστικά κέντρα δεν πρέπει να γίνουν τα άλλα εμβόλια ή ότι έχουν θέμα τα άλλα εμβόλια.

Επίσης, με δεδομένη την ύπαρξη εμβολιαστικού κέντρου στα Ψαχνά, το οποίο λειτουργεί από την αρχή του έτους, λανθασμένα αναφέρετε ότι οι κάτοικοι που διαμένουν στην Ιστιαία ή το Μαντούδι θα πρέπει να μετακινηθούν για να εμβολιαστούν σε περιοχές εκτός Εύβοιας. Και για να το ξεκαθαρίσω για μία ακόμη φορά, επαναλαμβάνω ότι στην αρχή που δεν υπήρχαν πάρα πολλά εμβόλια και τέθηκαν αυτά τα ηλικιακά κριτήρια που έχουν να κάνουν με την προτεραιοποίηση του εμβολιασμού είναι λογικό να μην υπήρχαν διαθέσιμα ραντεβού κοντά στην περιοχή του καθενός. Επομένως, η προσπάθειά μας είναι συνεχής με γνώμονα την προστασία της υγείας των συμπολιτών μας και με γνώμονα να εμβολιαστεί το σύνολο του πληθυσμού, αν είναι δυνατόν. Επαναλαμβάνω ότι έχουμε διασφαλίσει εμβόλια για το σύνολο του πληθυσμού.

Τέλος, κύριε Αποστόλου, αναφερθήκατε, κάτι που έχετε ξανακάνει, στους συμπολίτες μας που είναι κατάκοιτοι. Είπα και πριν ότι ολοκληρώνεται το σχέδιό μας, προκειμένου να εμβολιάσουμε και αυτούς τους συμπολίτες μας. Επαναλαμβάνω για μία ακόμη φορά ότι δεν θα αφήσουμε κανέναν συμπολίτη μας ανεμβολίαστο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, απαντάτε σε μια ερώτηση που σας υπεβλήθη πριν από τρεισήμισι μήνες. Οι λανθασμένες εντυπώσεις οφείλονται στην κακή τακτική και στρατηγική που ακολουθήσατε στο συγκεκριμένο ζήτημα.

Ξέρετε πόσο χρόνο χρειάζεται για να μεταφερθεί ένας κάτοικος της ορεινής Βόρειας Εύβοιας εκεί που τον στέλνετε; Μία μέρα δρόμο! Αυτή είναι η κατάσταση και σ’ αυτήν την κατάσταση, λοιπόν, έχετε μια συμπεριφορά την οποία χαρακτηρίζω ως συμπεριφορά εμπαιγμού. Σας αναφέρω ένα χαρακτηριστικό επεισόδιο. Μια μέρα γνωστοποιήθηκε στους κατοίκους της Βόρειας Εύβοιας ότι έχει εγκατασταθεί ο εξοπλισμός mRNA τεχνολογίας και ότι η νέα γραμμή ξεκινά την επόμενη μέρα. Όμως, την επόμενη μέρα βρέθηκαν μπροστά στην τραγελαφική εικόνα τού να αποσύρεται η γραμμή εμβολιασμού και ο ψυκτικός εξοπλισμός να οδηγείται σε άλλη περιοχή. Αυτό είναι κάτι που βίωσαν οι κάτοικοι της Βόρειας Εύβοιας. Τη μεθεπομένη πάλι υπήρξε άλλη γνωστοποίηση σχετικά με το ότι θα γίνουν κι άλλα εμβολιαστικά κέντρα στην υπόλοιπη Εύβοια, και πολύ σωστά, ξεχνώντας όμως τα δύο συγκεκριμένα κέντρα υγείας.

Άρα, λοιπόν, αυτή η επαναλαμβανόμενη συμπεριφορά της Κυβέρνησης φάνηκε και με τη δική σας απάντηση. Δείχνετε ότι δεν σας απασχολεί καθόλου η συμπεριφορά απέναντι στους συγκεκριμένους κατοίκους.

Πριν λίγες ημέρες, ανακοινώσατε την ένταξη της Εύβοιας στη νησιωτικότητα. Όμως, προχθές που ο Πρωθυπουργός ανακοίνωσε ότι όλοι οι κάτοικοι της νησιωτικής χώρας θα εμβολιαστούν άμεσα, ξέχασε να αναφερθεί στην Εύβοια. Η νησιωτικότητα, κύριε Υπουργέ, δεν είναι μόνο μεταφορικό ισοδύναμο, αλλά σημαίνει ότι όλοι οι πολίτες πρέπει να αντιμετωπίζονται με την ίδια συμπεριφορά.

Χθες ανακοινώσατε ότι θα ολοκληρωθούν άμεσα οι εμβολιασμοί σε δεκαεννέα νησιά. Τελικά είναι ή δεν είναι μέσα η Εύβοια; Δεν είναι μέσα η Εύβοια, κύριε Υπουργέ. Αντιλαμβάνεστε, λοιπόν, ότι αυτός ο εμπαιγμός που γίνεται είναι αδιανόητος απέναντι στους υπερήλικες και απέναντι σε ανθρώπους που ανήκουν στις ευπαθείς ομάδες και δεν μπορούν να μετακινηθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, ξέρετε ότι υπάρχουν πολλά προβλήματα. Σας έχω επισημάνει ειδικά τα προβλήματα που υπάρχουν στη λειτουργία του Νοσοκομείου Χαλκίδας, όπου η έλλειψη νοσηλευτικού προσωπικού, παρά τις προσπάθειες που πραγματικά κάνουν σήμερα οι εργαζόμενοι, έχει δυσάρεστες επιπτώσεις στη λειτουργία του νοσοκομείου. Άρα, λοιπόν, γιατί δεν «ακουμπάτε» επιτέλους σ’ αυτό το μεγάλο ζήτημα της πρόσληψης του απαραίτητου προσωπικού, ώστε να μπορεί να λειτουργεί το νοσοκομείο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΕΥΑΓΓΕΛΟΣ ΑΠΟΣΤΟΛΟΥ:** Τελειώνω, κύριε Πρόεδρε.

Κύριε Υπουργέ, θα είμαι σκληρός κλείνοντας, διότι βιώνουμε μια πάρα πολύ δύσκολη κατάσταση. Είμαι πολλά χρόνια Βουλευτής και σε όλη μου την κοινοβουλευτική θητεία δεν έχω δει Υπουργό να μην απαντά, να διαστρεβλώνει την ερώτησή μου και ταυτόχρονα να έχει μια αοριστία στην προσέγγισή του, χωρίς να ακουμπά ουσιαστικά στα μεγάλα προβλήματα. Εκεί είναι που πρέπει να δώσετε απάντηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ, πάντως, έχω δει πάρα πολλούς Υπουργούς που δεν απαντάνε στις ερωτήσεις.

Κύριε Υπουργέ, προς Θεού, δεν αναφέρομαι σε εσάς. Λέω απλώς διαχρονικά αυτά που έχω ζήσει και συνεχίζω να ζω ως Βουλευτής.

Ορίστε, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός** **Υγείας):**  Ευχαριστώ, κύριε Πρόεδρε.

Κύριε Αποστόλου, έχω απαντήσει. Έχετε ξεφύγει κάπου στο πλαίσιο της ερώτησής σας. Αναφερθήκατε και στο νοσοκομείο της Χαλκίδας. Έχω απαντήσει σε δική σας ερώτηση για το νοσοκομείο της Χαλκίδας για το πόσο το έχουμε ενισχύσει και τι προγραμματισμός υπάρχει προκειμένου να το ενισχύσουμε ακόμα περισσότερο.

Αναφερθήκατε πάλι στους κατάκοιτους. Νομίζω ότι το έχω εξαντλήσει το θέμα πάρα πολλές φορές. Δεν χρειάζεται να το επαναλάβω, το είπα και στην πρωτολογία μου. Θα επαναλάβω, όμως, ότι στην Εύβοια λειτουργούν είκοσι εννέα εμβολιαστικές γραμμές σε δεκαπέντε εμβολιαστικά κέντρα. Δηλαδή, πόσα κέντρα έπρεπε να είχαμε παραπάνω για να καλύψουμε όλον τον πληθυσμό; Και θα τον καλύψουμε.

Αναφερθήκατε στο γεγονός ότι θα πήγαινε το εμβόλιο της Pfizer στην Ιστιαία και δεν πήγε. Κοιτάξτε να δείτε, ο προγραμματισμός είναι ο εξής: Τα ραντεβού κλείνονται με βάση τις ποσότητες που είναι διαθέσιμες και τον σχεδιασμό παράδοσης των εμβολίων. Σας είπα ότι πρωτίστως είναι θέμα διαχείρισης της εφοδιαστικής αλυσίδας για το πού και πώς θα φτάσουν τα εμβόλια. Γι’ αυτό σας είπα ότι εξετάζουμε το γεγονός, εξετάζουμε τη δυνατότητα να μπορέσουμε να έχουμε και στην Ιστιαία εμβόλια της Pfizer.

Όμως, επαναλαμβάνω για μία ακόμη φορά ότι δημιουργείτε λανθασμένες εντυπώσεις ζητώντας τη δημιουργία συγκεκριμένου εμβολιαστικού κέντρου. Όλα τα εμβόλια είναι εγκεκριμένα, είναι ασφαλή και αποτελεσματικά και πρέπει να πείσουμε –και να πείσετε όλοι- τον κόσμο να προσέλθει στα εμβολιαστικά κέντρα και να κάνει το εμβόλιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 4327/18-2-2021 ερώτηση του κύκλου Αναφορών και Ερωτήσεων του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς τον Υπουργό Υγείας,με θέμα: «Επιστροφή χρηματικών ποσών που παρακρατήθηκαν στα πλαίσια της διαθεσιμότητας, σε εργαζόμενους Νοσοκομείων και μονάδων Πρωτοβάθμιας Φροντίδας Υγείας (ΠΦΥ) της Θεσσαλονίκης».

Ορίστε, κύριε συνάδελφε, έχετε δύο λεπτά για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κύριε Υπουργέ, το πρόβλημα το οποίο το έχουμε αναδείξει στη Βουλή και πριν από δύο χρόνια περίπου με ερώτηση και σήμερα το επαναφέρουμε έχει το εξής σύντομο ιστορικό.

Τον Σεπτέμβριο του 2013 λόγω της κατάργησης τριών νοσοκομείων της Θεσσαλονίκης, του Λοιμωδών, του Δερματολογικού και του ΙΚΑ «Η Παναγία» στην Καλαμαριά τέθηκαν τότε σε διαθεσιμότητα συνολικά εκατόν ενενήντα επτά υπάλληλοι που υπηρετούσαν σε αυτά είτε ως μόνιμοι, είτε με σχέση εργασίας αορίστου χρόνου, αφού μαζί με το κλείσιμο –όπως είναι γνωστό- και την κατάργηση αυτών των νοσοκομείων, καταργήθηκαν και οι οργανικές και οι προσωποπαγείς θέσεις αυτών των εργαζομένων. Μιλάμε για εκατόν εβδομήντα εργαζομένους από το ΙΚΑ «Η Παναγία» της Καλαμαριάς, για είκοσι από το Λοιμωδών της Θεσσαλονίκης και για επτά από το Δερματολογικό.

Μαζί με αυτούς, όμως, την ίδια τύχη είχαν και δεκάδες εργαζόμενοι σε μονάδες της πρωτοβάθμιας φροντίδας υγείας της Θεσσαλονίκης, όπως και πολλές εκατοντάδες –για να μην πω «χιλιάδες»- από τα δεκατρία συνολικά νοσοκομεία που καταργήθηκαν τότε από τη συγκυβέρνηση Νέας Δημοκρατίας και ΠΑΣΟΚ, καθώς όλοι αυτοί τέθηκαν σε καθεστώς διαθεσιμότητας, χωρίς καμία δική τους υπαιτιότητα.

Όλοι αυτοί οι εργαζόμενοι τώρα, μετά τη λήξη της διαθεσιμότητάς τους ανέλαβαν ύστερα από δύο με τρεις μήνες περίπου κανονικά καθήκοντα σε διάφορα νοσοκομεία της Θεσσαλονίκης. Μιλώ για τους εκατόν ενενήντα επτά των τριών νοσοκομείων της Θεσσαλονίκης. Ανέλαβαν, λοιπόν, καθήκοντα στο Θεαγένειο, το ΑΧΕΠΑ, το Ιπποκράτειο ή επέστρεψαν σε υπηρεσίες του ΕΦΚΑ. Δώδεκα, μάλιστα, απ’ αυτούς τους εργαζόμενους στάλθηκαν για δουλειά στην Αθήνα. Εδώ τους δόθηκαν οργανικές θέσεις για να εργαστούν από τη Θεσσαλονίκη και συγκεκριμένα οι περισσότεροι από αυτούς στο νοσοκομείο «Ερυθρός Σταυρός».

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, δεν θα αργήσω.

Τον Μάιο του 2017 ψηφίστηκε ένας νόμος, ο ν. 4472, ο οποίος στο 153 άρθρο του και στην παράγραφο 5 ορίζει το εξής: «Αν ο λειτουργός ή ο υπάλληλος επιστρέφει στα καθήκοντά του μετά από τη θέση του σε διαθεσιμότητα με υπαιτιότητα της Υπηρεσίας, για το διάστημα αυτό καταβάλλεται το σύνολο των αποδοχών του», για το διάστημα της διαθεσιμότητας δηλαδή.

Παρ’ όλα αυτά και μέχρι σήμερα όμως, κύριε Υπουργέ, οι εργαζόμενοι αυτοί ακόμα περιμένουν να πάρουν τους μισθούς της δίμηνης, τρίμηνης διαθεσιμότητάς τους.

Σας ρωτάμε, λοιπόν, τι προτίθεστε να κάνετε εσείς και η Κυβέρνησή σας φυσικά στην οποία ανήκετε, ώστε να επιστραφούν, επιτέλους, τα χρηματικά ποσά που παρακρατήθηκαν τότε από αυτούς τους υπαλλήλους στο πλαίσιο της διαθεσιμότητάς τους.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Δελή, το προσωπικό τόσο των συγκεκριμένων νοσοκομείων που αναφέρετε στην ερώτησή σας, όσο και του συνόλου των νοσοκομείων της 1ης, 2ης και 4ης Υγειονομικής Περιφέρειας, στα οποία καταργήθηκαν οργανικές και προσωποπαγείς θέσεις κατ’ εφαρμογή του άρθρου 90 του ν. 4172/2013, δεν τέθηκε σε διαθεσιμότητα με υπαιτιότητα της Υπηρεσίας, δηλαδή από σφάλμα αυτής, αλλά κατ’ εφαρμογή συγκεκριμένων διατάξεων. Μία ενδεικτική περίπτωση υπαιτιότητας ή σφάλματος Υπηρεσίας θα ήταν, αν είχαν τεθεί σε διαθεσιμότητα ορισμένοι υπάλληλοι που όφειλαν να εξαιρεθούν δυνάμει συγκεκριμένων διατάξεων από το διοικητικό μέτρο της διαθεσιμότητας και επανέρχονταν στην Υπηρεσία για την αποκατάσταση του σφάλματος.

Το γεγονός ότι το εν λόγω προσωπικό μετατάχθηκε ή μεταφέρθηκε σε άλλη θέση σύμφωνα με την προβλεπόμενη στις οικείες διατάξεις διαδικασία δεν συνιστά υπαιτιότητα ή σφάλμα της Υπηρεσίας. Επομένως δεν μπορεί να τύχει εφαρμογής η διάταξη του άρθρου 153, παράγραφος 5 του ν. 4472 για τα ειδικά μισθολόγια τα οποία επικαλείσθε και η οποία προβλέπει ότι αν ο λειτουργός ή ο υπάλληλος επιστρέφει στα καθήκοντά του μετά από τη θέση του σε διαθεσιμότητα με υπαιτιότητα της Υπηρεσίας, για το διάστημα αυτό καταβάλλεται το σύνολο των αποδοχών του.

Αντίστοιχη είναι και η διάταξη του άρθρου 25, παράγραφος 5 του ν. 4354/ 2015 για τους υπαλλήλους που υπάγονται στο ενιαίο μισθολόγιο, όπως οι μόνιμοι δημόσιοι υπάλληλοι και οι ΙΔΑΧ. Επιπλέον, με το άρθρο 39 του ν. 4369 ορίστηκε ότι ο χρόνος κατά τον οποίο οι υπάλληλοι τελούσαν σε διαθεσιμότητα δυνάμει των διατάξεων μεταξύ άλλων του ν. 4093/2012 λαμβάνεται υπ’ όψιν ως χρόνος πραγματικής υπηρεσίας για τη μισθολογική και βαθμολογική εξέλιξή τους. Δεν υπήρξε, ωστόσο, πρόβλεψη για την επιστροφή των παρακρατηθέντων αποδοχών των εν λόγω υπαλλήλων για το χρονικό διάστημα κατά το οποίο τελούσαν σε διαθεσιμότητα.

Σε συνέχεια των παραπάνω, οι υπάλληλοι του Νοσοκομείου Ειδικών Παθήσεων Θεσσαλονίκης, του Γενικού Νοσοκομείου της Θεσσαλονίκης «Ιπποκράτειο», του πρώην Γενικού Νοσοκομείου Θεσσαλονίκης «Άγιος Παύλος», για το διάστημα που τελούσαν σε διαθεσιμότητα δεν προβλέπεται να λάβουν το σύνολο των αποδοχών, αλλά μόνο τα 3/4 αυτών, πλέον των ασφαλιστικών εισφορών που κάλυπτε ο φορέας προέλευσης μειωμένων κατά τα προβλεπόμενα.

Η δε διάταξη του άρθρου 7 του ν. 4558/2018, σύμφωνα με την οποία επιστρέφονται τα χρηματικά ποσά που παρακρατήθηκαν στο πλαίσιο της διαθεσιμότητας στους υπαλλήλους που ανήκαν οργανικά στο Νοσοκομείο «Φλέμινγκ», αφ’ ενός κατονομάζει συγκεκριμένο νοσοκομείο, αφ’ ετέρου δεν προσδιορίζει ποιους υπαλλήλους αφορά, ποιες περιπτώσεις διαθεσιμότητας και ποια χρονική περίοδο.

Συνεπώς, δεν θα μπορούσε σε εφαρμογή της να κινηθεί διαδικασία για να επιστραφούν τα παρακρατηθέντα στους υπαλλήλους άλλων φορέων του Υπουργείου Υγείας που τέθηκαν σε διαθεσιμότητα, σύμφωνα με τα προαναφερθέντα και δεν είναι κατανοητό –επιτρέψτε μου να πω- πώς ο τότε Αναπληρωτής Υπουργός Υγείας καλούσε τις διοικήσεις των νοσοκομείων να μεριμνήσουν για την επιστροφή των παρακρατηθέντων, όπως αναφέρετε ότι δήλωσε τον Φεβρουάριο του 2019 κατά τη συζήτηση παλαιότερης επίκαιρης ερώτησης για το ίδιο θέμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Συνοψίζοντας, επομένως –και ολοκληρώνω, κύριε Πρόεδρε- σύμφωνα με το ισχύον νομικό πλαίσιο δεν διαπιστώνεται ότι υπάρχει διοικητική εκκρεμότητα σε σχέση με την καταβολή του συνόλου των αποδοχών υπαλλήλων που είχαν τεθεί σε διαθεσιμότητα, δεδομένου ότι η θέση τους δεν οφειλόταν σε υπαιτιότητα ή σφάλμα της Υπηρεσίας, αλλά σε εφαρμογή συγκεκριμένων νομικών ρυθμίσεων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Νομίζω ότι η πρωτολογία του κυρίου Υπουργού έβγαλε μία είδηση. Μόνο που αυτή η είδηση είναι πολύ αρνητική για τους εργαζόμενους. Τους λέτε ότι δεν πρόκειται να πάρουν πίσω αυτά τα παρακρατηθέντα ποσά. Αυτό καταλάβαμε και αυτό είπατε στην ουσία. Γιατί; Πού το θεμελιώνετε αυτό; Λέτε ότι αυτό που έγινε, δηλαδή η θέση τους σε διαθεσιμότητα, δεν ήταν με υπαιτιότητα της Υπηρεσίας, αλλά ήταν –λέει- κατ’ εφαρμογή των κειμένων διατάξεων.

Συγγνώμη, κύριε Υπουργέ, κοροϊδευόμαστε τώρα; Ποιος ψήφισε αυτές τις διατάξεις; Δεν ήταν η Υπηρεσία; Δεν ήταν η τότε Κυβέρνηση; Δεν ήταν ο νόμος αυτός που ψηφίστηκε από την Κυβέρνηση, ο ν. 4172 και το άρθρο που δεν το θυμάμαι ακριβώς;

Μήπως βγήκαν στη διαθεσιμότητα οι εργαζόμενοι αυτοί με δική τους υπαιτιότητα; Γιατί ο νόμος που ψηφίστηκε το 2017 -τον οποίο εσείς τώρα πριν από λίγο δυστυχώς αμφισβητήσατε, αλλά αυτός ο νόμος ισχύει- λέει ότι θα πάρουν το σύνολο των παρακρατηθέντων μισθών πίσω εφόσον δεν έχουν τεθεί σε διαθεσιμότητα με δική τους υπαιτιότητα. Τι πιο απλό;

Αυτό που θέλουμε να πούμε, κύριε Υπουργέ, είναι ότι αυτοί οι μισθοί που τους παρακρατήθηκαν -τους οποίους τους δικαιούνται οι εργαζόμενοι, δούλευαν και ξαφνικά τους ήρθε η κεραμίδα στο κεφάλι ότι τίθενται σε διαθεσιμότητα και θυμόμαστε πάρα πολύ καλά τι έγινε τότε, το καλοκαίρι του 2013, με τα δεκατρία νοσοκομεία που έκλεισαν μέσα σε μια νύχτα από την τότε συγκυβέρνηση- δεν τους έχουν επιστραφεί εδώ και τέσσερα χρόνια από το 2017 που ψηφίστηκε ο νόμος, παρά τις υποσχέσεις του τότε Αναπληρωτή Υγείας της Κυβέρνησης του ΣΥΡΙΖΑ, ο οποίος διαβεβαίωνε τότε -γιατί είχαμε κάνει και τότε μια σχετική επίκαιρη ερώτηση- ότι έχει κινηθεί η διαδικασία για να τους επιστραφούν τα χρήματα με βάση τη ρύθμιση που έγινε με το νοσοκομείο «Φλέμινγκ». Γιατί -και οφείλετε να το γνωρίζετε και αυτό- έγινε ειδική ρύθμιση για τους εργαζόμενους του «Αμαλία Φλέμινγκ» που τέθηκαν σε διαθεσιμότητα και αυτό συνιστά βεβαίως νομικό προηγούμενο, συνιστά νομολογία. Πρέπει να εφαρμοστεί και στα άλλα τα νοσοκομεία. Δεν καταλαβαίνουμε γιατί μόνο σε ένα νοσοκομείο. Παρ’όλα αυτά ουδέποτε επιστράφηκαν αυτά τα χρήματα.

Εν τω μεταξύ, τον Ιούλιο του 2019 γίνεται η κυβερνητική εναλλαγή με τη Νέα Δημοκρατία να παίρνει τη θέση του ΣΥΡΙΖΑ.

Ξέχασα να πω ότι ο τότε Αναπληρωτής Υγείας της κυβέρνησης ΣΥΡΙΖΑ καλούσε με έγγραφό του τις διοικήσεις των νοσοκομείων να μεριμνήσουν για την επιστροφή των παρακρατηθέντων. Αυτά είναι αποφάσεις, έγγραφα υπογεγραμμένα από Υπουργούς.

Γίνεται, λοιπόν, η κυβερνητική εναλλαγή και παρά το ότι υπάρχει ο σχετικός ν. 4172/2017 που προβλέπει ρητά την επιστροφή αυτών των παρακρατηθέντων και που τώρα εσείς δυστυχώς αμφισβητείτε, παρά το ότι υπάρχει ο ν. 4558/2018 που προβλέπει ειδική ρύθμιση για τους εργαζόμενους στο «Αμαλία Φλέμινγκ» που τέθηκαν σε διαθεσιμότητα και όπως είπαμε αυτό συνιστά νομικό προηγούμενο, έρχεται το 2020 η διοίκηση της 4ης Υγειονομικής Περιφέρειας -την οποία διοίκηση εσείς διορίσατε, κύριε Υπουργέ, η Κυβέρνησή σας- και αντί να μεριμνήσει για την εκπλήρωση της υποχρέωσης του κράτους για την επιστροφή των παρακρατηθέντων -μιλάμε για δύο μισθούς, για τμήματα των μισθών, γιατί οι περισσότεροι από αυτούς είχαν πάρει μόνο το 25% και όσοι τυχόν είχαν πάρει το 75% τους ζητήθηκαν και τα χρήματα πίσω, ρωτήστε για να μάθετε-, κάνει κάτι άλλο η διοίκηση της 4ης Υγειονομικής Περιφέρειας. Με έγγραφό της αναθέτει παρακαλώ σε δικηγορικό γραφείο τη γνωμοδότηση για το αν πρέπει να επιστρέψει τα παρακρατηθέντα στους εν λόγω εργαζόμενους.

Με συγχωρείτε πάρα πολύ, η διοίκηση της 4ης ΥΠΕ ρωτάει αν θα πρέπει να εφαρμόσει το άρθρο του νόμου που ισχύει για την επιστροφή των παρακρατηθέντων; Γιατί εμείς αυτό καταλαβαίνουμε.

Εν πάση περιπτώσει η συνέχεια του αντιλαϊκού κράτους σε όλο της το μεγαλείο αποτυπώνεται εδώ και η κοροϊδία και από την κυβέρνηση του ΣΥΡΙΖΑ και από τη δική σας Κυβέρνηση. Μόνο που η δική σας η Κυβέρνηση φαίνεται ότι τώρα επιλέγει να κλείσει οριστικά την πόρτα γι’ αυτούς τους δύο με τρεις μισθούς που δικαιούνται οι εργαζόμενοι και που χωρίς καμία δική τους ευθύνη τούς αφαίρεσαν οι τότε κυβερνήσεις.

Δεν ξέρω τι έχετε σκοπό να πείτε στη δευτερολογία σας. Αυτό που ξέρω είναι ότι επειδή μας ακούν και οι εργαζόμενοι αυτοί στα νοσοκομεία, νομίζω ότι θα πρέπει να το διεκδικήσουν οι ίδιοι με τους δικούς τους αγώνες και βεβαίως με τις δικές τους προσπάθειες, προκειμένου να πάρουν τελικά αυτά που δικαιούνται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Δελή, οι νόμοι είναι σαφείς και το είπατε και μόνος σας. Θα το επαναλάβω. Σύμφωνα με το άρθρο πρώτο του ν. 4093 του 2012 οι υπάλληλοι των νοσοκομείων Ειδικών Παθήσεων Θεσσαλονίκης, Ιπποκράτειο, Άγιος Παύλος, λαμβάνουν για το διάστημα που τελούσαν σε διαθεσιμότητα όχι το σύνολο των αποδοχών, αλλά μόνο τα τρία τέταρτα αυτών πλέον των ασφαλιστικών εισφορών που κάλυπτε ο φορέας προέλευσης, μειωμένο κατά 25%. Άρα, ό,τι προβλέπει ο νόμος έχει δοθεί. Σε κάθε περίπτωση εμείς έτσι ερμηνεύουμε τον νόμο. Πιστεύουμε ότι η πολιτεία έχει πλήρως ανταποκριθεί στις υποχρεώσεις της.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 736/10-5-2021 επίκαιρη ερώτηση πρώτου κύκλου του Δ΄ Αντιπροέδρου της Βουλής και Βουλευτή Β2΄ Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Δημητρίου Βίτσα προς τον Υπουργό Οικονομικών, με θέμα: «Μέλλον των Ελληνικών Ναυπηγείων Α.Ε. (Ε.Ν.Α.Ε) και του ακινήτου της Εταιρείας Ακινήτων Δημοσίου (ΕΤΑΔ) στον Σκαραμαγκά».

Κύριε συνάδελφε, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κύριε Υπουργέ, στις 7 Δεκεμβρίου του 2020 συζητήσαμε μια ίδια ερώτηση στη Βουλή για το μέλλον των Ναυπηγείων. Τότε ο κ. Σταϊκούρας μάς είχε δώσει ορισμένες απαντήσεις ασαφείς, κατά τη γνώμη μου ορισμένως παραπλανητικές, παρά το γεγονός ότι καταθέσαμε και συγκεκριμένα έγραφα. Από τότε έχουν συμβεί τα εξής:

Έγιναν δύο διαγωνισμοί που έχουν αποβεί άγονοι, παρά το γεγονός ότι σας προειδοποιήσαμε ότι δεν είσαστε έτοιμοι να κάνετε διαγωνισμούς και πρέπει να βάλετε και άλλα ζητήματα. Αν και αυτό -το ήταν άγονοι οι διαγωνισμοί- αποδεικνύει και την ελλιπή προετοιμασία και τον ανύπαρκτο συντονισμό ανάμεσα στο Υπουργείο Οικονομικών και την ΕΤΑΔ, αλλά επιτρέψτε μου να πω και την επικινδυνηματικού χαρακτήρα ασχετοσύνη. Ακόμα στο άρθρο 60 του ν. 4796 διαχωρίστηκαν οι άδειες λειτουργίας των δύο μερών, ΕΝΑΕ και ΕΤΑΔ. Συγχρόνως ο Υπουργός Μετανάστευσης και Ασύλου ανακοίνωσε την παύση λειτουργίας του κέντρου φιλοξενίας αιτούντων άσυλο στον Σκαραμαγκά και μάλιστα τάχιστα. Κάποτε θα γινόταν αυτό. Δεν αντιδικούμε αν γίνει σωστά.

Συχνότατα ο Υπουργός Εθνικής Άμυνας ο κ. Παναγιωτόπουλος όταν τοποθετείται για το πρόγραμμα απόκτησης των τεσσάρων φρεγατών για το Πολεμικό Ναυτικό υπόσχεται τη ναυπήγηση κάποιων εξ αυτών, μάλιστα πολλές φορές λέει των τριών, σε ελληνικά ναυπηγεία. Όμως, τα μοναδικά ελληνικά ναυπηγεία που μπορούν να ναυπηγήσουν φρεγάτες είναι τα Ναυπηγεία Σκαραμαγκά, τα οποία αυτήν τη στιγμή δεν λειτουργούν και απαξιώνονται περαιτέρω.

Στις 21 Απριλίου του 2021 οι τέσσερις Βουλευτές της Δυτικής Αθήνας, δηλαδή η κ. Καφαντάρη και οι κύριοι Δραγασάκης, Κουρουμπλής και εγώ υποβάλαμε στους Υπουργούς Οικονομικών και Μετανάστευσης ερώτηση, την οποία την έκανα -ένα κομμάτι από αυτή- επίκαιρη ερώτηση για τον απλούστατο λόγο ότι, απ’ ό,τι μαθαίνω, έχουμε εξελίξεις.

Άρα η ερώτησή μου είναι απλή. Τι σχεδιάζει να κάνει το Υπουργείο Οικονομικών και η Κυβέρνηση για τα Ναυπηγεία και τον χώρο της ΕΤΑΔ; Τι θα γίνει με τα χρωστούμενα στους εργαζόμενους, τόσο αυτούς που ακόμα ανήκουν στη δύναμη των ΕΝΑΕ όσο και αυτούς που έχουν βγει πια στη σύνταξη; Μιλάμε για 120 περίπου εκατομμύρια. Τι θα γίνει με το μέλλον και τις προτάσεις των εργαζομένων; Διαβάζω στην από 14/5 ανακοίνωση της Συσπείρωσης Εργαζομένων την ομόφωνα προτεινόμενη από τους εργαζόμενους λύση που θα εγγυάται το δημόσιο συμφέρον, το πρόγραμμα των φρεγατών και το μέλλον των Ναυπηγείων, που είναι το κράτος να πάρει τον έλεγχο του Ναυπηγείου ή μέρος των ΕΝΑΕ, ώστε να μην βρεθεί στο μέλλον ξανά όμηρος κάποιου ιδιώτη επενδυτή.

Και τέλος, υπάρχει η σκέψη ο χώρος που ανήκει στην ΕΤΑΔ αντί να βγει σε διαγωνισμό, να αποδοθεί στον λαό της Δυτικής Αθήνας και της Δυτικής Αττικής ως χώρος ψυχαγωγίας, εκπαίδευσης και ναυταθλητικών δραστηριοτήτων, όπως με πρόταση της παράταξης «Πολίτες σε δράση» από το 2006 και με κοινή απαίτηση όλων των παρατάξεων του δημοτικού συμβουλίου του Χαϊδαρίου και του ίδιου του δημοτικού συμβουλίου έχει συζητηθεί;

Σας παρακαλώ για σαφείς απαντήσεις, όπως σαφείς ελπίζω ότι είναι για σας οι ερωτήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, για την οικονομία της συζήτησης είναι χρήσιμο να υπενθυμίσουμε τι ακριβώς συνέβη με την «Ελληνικά Ναυπηγεία ΑΕ». Όπως όλοι γνωρίζουν, το 2008 η Ευρωπαϊκή Επιτροπή διαπίστωσε παράνομες κρατικές ενισχύσεις από το Ελληνικό Δημόσιο προς την ΕΝΑΕ και απαιτήθηκε η ανάκτηση ποσού 600 εκατομμυρίων ευρώ μαζί με τους τόκους, ενώ το 2018 η ΕΝΑΕ τέθηκε σε διαδικασία ειδικής διαχείρισης με απόφαση του Μονομελούς Πρωτοδικείου Αθηνών στο πλαίσιο υλοποίησης της απόφασης ανάκτησης της επιτροπής. Για την ανάκτηση κρατικών ενισχύσεων υπάρχει συγκεκριμένο θεσμικό πλαίσιο που στηρίζεται στο κοινοτικό δίκαιο.

Το θεσμικό αυτό πλαίσιο προβλέπει ότι τα στοιχεία του ενεργητικού της υπό εκκαθάριση εταιρείας αποδέκτη της παράνομης κρατικής ενίσχυσης πρέπει να πωλούνται σε δημόσιους διαγωνισμούς με αυστηρούς όρους αγοράς. Από τις αρχές του 2018 από τη δική σας κυβέρνηση, όταν και άρχισαν οι εργασίες της ειδικής διαχείρισης ως και σήμερα, πραγματοποιήθηκαν σταδιακές εκποιήσεις ενεργητικών στοιχείων του λεγόμενου εμπορικού σκέλους στο πλαίσιο δημόσιων διαγωνισμών.

Ο πρώτος διαγωνισμός για την πώληση των στοιχείων του ενεργητικού του στρατιωτικού σκέλους της ΕΝΑΕ ολοκληρώθηκε στις 11.12.2020. Ο διαγωνισμός αυτός κηρύχθηκε άγονος. Συγκεκριμένα υποβλήθηκαν δύο δεσμευτικές προσφορές εκ των οποίων η μία του ομίλου Onex κρίθηκε ως καταχρηστικώς υποβληθείσα και συνεπώς μη έγκυρη. Εν συνεχεία συγκλήθηκε γενική συνέλευση των πιστωτών της ΕΝΑΕ, η οποία εξέτασε και έκρινε ως μη αποδεκτή την προσφορά του ομίλου Pyletech και ως εκ τούτου κήρυξε ομόφωνα τον διαγωνισμό άγονο. Αντίστοιχα κηρύχθηκε άγονος και ο διαγωνισμός για τα περιουσιακά στοιχεία της ΕΤΑΔ εντός των Ναυπηγείων καθώς δεν υπεβλήθη προσφορά στο ύψος του ελάχιστου ορισθέντος τιμήματος που είχε καθοριστεί στα 55 εκατομμύρια ευρώ.

Είναι δεδομένο ότι θα υπάρξει άμεσα νέα προκήρυξη των διαγωνισμών της ΕΝΑΕ και ΕΤΑΔ, γιατί η μη έγκυρη ολοκλήρωση της εκποίησης των περιουσιακών στοιχείων της ΕΝΑΕ μέσω διαγωνισμού συνεπάγεται επιβάρυνση του Ελληνικού Δημοσίου με υψηλά πρόστιμα για κάθε εξάμηνο καθυστέρησης συμμόρφωσης στην απόφαση ανάκτησης του δικαστηρίου της Ευρωπαϊκής Ένωσης.

Υπάρχουν πέντε βασικοί όροι για τον διαγωνισμό της ΕΝΑΕ. Ποιοι είναι αυτοί; Πρώτον, συγκεκριμένος χρόνος διεξαγωγής των διαγωνισμών. Δεύτερον, κατάθεση δεσμευτικών προσφορών με εγγυητική επιστολή για το συνολικό τίμημα. Τρίτον, μη προσδιορισμός ελάχιστου ανταλλάγματος. Τέταρτον, μη μεταβίβαση εργασιακών συμβάσεων. Πέμπτον, επικύρωση του πλειοδότη από το αρμόδιο δικαστήριο εφόσον δεν αντιταχθεί σε αυτό η συνέλευση των πιστωτών.

Είναι δεδομένο το ενδιαφέρον μας για τους εργαζόμενους. Θα σας δώσω σχετική απάντηση στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Πρόεδρε, έχετε τον λόγο. Δεν θέλετε να μιλήσετε;

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κύριε Πρόεδρε, θέλω να μιλήσω. Αλλά θέλω να έχω μια απάντηση για να μιλήσω επί της απάντησης.

Πολλές συμπτώσεις, κύριε Υπουργέ. Πολλές συμπτώσεις. Στις 7 Δεκεμβρίου, μου δίνετε την ίδια απάντηση. Μου λέτε δηλαδή μια ιστορία. Δεν ήσασταν εσείς στις 7 Δεκεμβρίου. Ήταν ο κ. Σταϊκούρας. Αλλά έτυχε να είμαστε οι δυο άλλοι. Δηλαδή, εγώ σαν ερωτών και ο κ. Κωνσταντινόπουλος ως Πρόεδρος εκείνης της εποχής. Ξέρετε τι μου έχετε απαντήσει ως τώρα; Πρώτον, ότι θα κάνετε δυο διαγωνισμούς -κάνω λάθος;- οι οποίοι δεν ξέρουμε πώς έχουν προετοιμαστεί. Δεύτερον, σας έχω δώσει όλα τα χαρτιά για ποιο λόγο πρέπει να συμπεριληφθούν και τα αιτήματα των εργαζομένων, οι απαιτήσεις των εργαζομένων. Δεν μου έχετε πει τίποτα. Μου λέτε ότι θα απαντήσετε στη δευτερολογία. Απαντήστε και στην τριτολογία γιατί εγώ μπορώ να κάνω ένα απλό πράγμα. Με την απάντησή μου τώρα…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, ο χρόνος της απάντησης είναι συγκεκριμένος. Έχω τρία λεπτά και στην πρωτολογία μου μίλησα πέντε λεπτά. Και μου δίνει το δικαίωμα να δευτερολογήσω άλλα δυο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μην εκνευρίζεστε. Ψυχραιμία χρειάζεται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, δεν έχετε τον λόγο. Θα μιλήσει και μετά θα μιλήσετε κι εσείς.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Αν θέλετε να απαντήσετε επιλέγετε τις πέντε ερωτήσεις κι απαντάτε σ’ αυτές. Εσείς μας είπατε την ιστορία από το 2008 μέχρι το 2018. Ωραία. Αυτή ήταν λοιπόν, η απάντησή σας. Επ’ αυτής μιλάω. Άρα, το πρώτο είναι αυτό.

Το δεύτερο είναι ότι βρίσκονται σε σοβαρό κίνδυνο τα χρωστούμενα στους εργαζόμενους. Δεν ξέρουν οι άνθρωποι αν θα έχουν δουλειά την επόμενη μέρα της ολοκλήρωσης του διαγωνισμού. Σ’ αυτό απαντήσατε. Δεν περιέχεται μέσα στον διαγωνισμό ποια θα είναι η εξασφάλισή τους. Ο κ. Σταϊκούρας παλιότερα μου είχε απαντήσει εκείνο το εκπληκτικό -παρ’ ότι είναι καλός οικονομολόγος- ότι οι εργαζόμενοι είναι στο παθητικό. Του εξήγησα ότι ο μεταβατικός λογαριασμός μισθοδοσίας είναι στο παθητικό της εταιρείας, όχι οι εργαζόμενοι. Οι εργαζόμενοι δεν είναι περιουσιακό στοιχείο. Είναι στοιχείο όμως που αναβαθμίζει.

Τρίτο ζήτημα. Υπάρχει ο χώρος που ανήκει στην ΕΤΑΔ. Θα πάτε τώρα, αφού θέλετε να μιλάμε με ειλικρίνεια, από την εκτίμηση που υπήρχε προηγούμενα για την ΕΤΑΔ να κατεβάσετε τα 55 εκατομμύρια που ήταν η ανώτερη τιμή στα 35 εκατομμύρια που ήταν η κατώτερη τιμή γιατί όλοι θα φοβηθούν «αν δεν το κάνουμε αυτό πηγαίνουμε για κατάχρηση» ή οτιδήποτε άλλο. Κάτι τέτοιο θα κάνετε.

Λέω το εξής. Είναι αυτός ο χώρος. Δεν έχει εγκαταστάσεις, παρά μόνο να αφαιρέσετε την δεξαμενή 5 για να την πάτε στα Ναυπηγεία. Την έχετε αφαιρέσει, δηλαδή. Γιατί αυτόν τον χώρο που δεν χρησιμοποιείται από τα Ναυπηγεία δεν τον δίνετε στον λαό της περιοχής με κάποιο διαδημοτικό εταιρικό σχήμα ή στην Περιφέρεια, στην Αντιπεριφέρεια, στον Δήμο Χαϊδαρίου, κάπου -εμείς μπορούμε να βοηθήσουμε σ’ αυτό-, για να φτιαχτεί ένας χώρος day break, που λένε και εις τα Ευρώπας, όπου να υπάρχει ψυχαγωγία; Μαζί με το Πανεπιστήμιο Δυτικής Αττικής να γίνουν ερευνητικές και εκπαιδευτικές δραστηριότητες και να υπάρχει χώρος ανάπαυσης. Αυτό σας λέω ότι πρέπει να κάνετε.

Συγχρόνως σας λέω μέσα στους διαγωνισμούς, άντε για το στρατιωτικό σκέλος -που σε τίποτα δεν μας καλύπτει- να βάλετε δυο πράγματα: συμμετοχή του δημοσίου, όπως συμβαίνει στην Ολλανδία, όπως συμβαίνει στη Γαλλία, όπως συμβαίνει παντού. Συμμετοχή σάς λέω. Δεν σας λέω αυτό που λένε οι εργαζόμενοι. Αυτό είναι το ένα. Δεύτερον, εξασφάλιση του μέλλοντος και της μισθοδοσίας αυτών των οκτακοσίων ανθρώπων που ακόμα πληρώνονται από το Πολεμικό Ναυτικό με το 65% για να συντηρηθούν. Τι θα γίνει όταν θα λήξει το πρόγραμμα των υποβρυχίων; Αυτά τα απλά πράγματα σας ρωτάω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ. Έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, με βάση τη νομολογία των δικαστηρίων της Ευρωπαϊκής Ένωσης ένας από τους κρίσιμους δείκτες που συνεκτιμώνται για την αξιολόγηση της οικονομικής συνέχειας είναι να μην συνδέεται η πώληση των περιουσιακών στοιχείων της εταιρείας με τη συνέχιση των συμβάσεων των εργαζομένων. Στην αντίθετη περίπτωση θεωρείται ότι καταστρατηγείται η απόφαση ανάκτησης του 2008, με ό,τι αυτό συνεπάγεται. Μάλιστα μας έχει επισημανθεί εγγράφως από την Ευρωπαϊκή Επιτροπή στο πλαίσιο αλληλογραφίας για την υλοποίηση της εν λόγω απόφασης ανάκτησης. Στόχος μας παραμένει να καταβληθούν στο μέτρο του δυνατού οι απαιτήσεις των εργαζομένων, δεδουλευμένα κλπ, από το προϊόν ρευστοποίησης της ειδικής διαχείρισης μέσω της κατάταξής τους στον πίνακα πιστωτών κατόπιν αναγγελίας τους στον ειδικό διαχειριστή και σύμφωνα με τις διατάξεις της παραγράφου 1 του άρθρου 77 του ν. 4307/2014.

Η διατήρηση των θέσεων εργασίας εξαρτάται από την επιτυχία του επόμενου διαγωνισμού της ΕΝΑΕ, κύριε συνάδελφε. Εφόσον υπάρξει πλειοδότης, επιτύχει ο διαγωνισμός και διασφαλιστεί η βιωσιμότητα της επιχείρησης, θα διασφαλιστεί ένας μεγάλος αριθμός θέσεων εργασίας. Ειδικά για τους εργαζόμενους παράλληλα με τις ενέργειες που καταβάλλονται για τη διατήρηση των θέσεων εργασίας στα Ναυπηγεία Σκαραμαγκά υπό νέο ιδιοκτησιακό καθεστώς, εξετάζονται σε συνεργασία με το Υπουργείο Εργασίας και Κοινωνικών Υποθέσεων εναλλακτικές λύσεις, όπως για παράδειγμα η υλοποίηση προγραμμάτων κατάρτισης, επανατοποθέτησης των εργαζομένων και διευκόλυνσης της συνταξιοδότησης όσων βρίσκονται πολύ κοντά στο όριό της.

Σε ό,τι αφορά στο ερώτημα της παραχώρησης του ακινήτου, έχω να παρατηρήσω το εξής: πολλαπλασιαστικά οφέλη για την απασχόληση και την οικονομική ανάκτηση στην ευρύτερη περιοχή δίνει μόνο η προοπτική συνέχισης της λειτουργίας του ακινήτου ως ναυπηγείου. Έτσι, θα υπάρχουν νέες θέσεις εργασίας. Μέσω της λειτουργίας επιχειρήσεων υποστηρικτικών για τη λειτουργία του ναυπηγείου στην περιοχή, θα μπορούν να δημιουργηθούν θέσεις εργασίας και να ενισχυθεί η οικονομική δραστηριότητα.

Σας ευχαριστώ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κύριε Πρόεδρε...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε…

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Δεν θέλω τον λόγο για να μιλήσω. Θα ήθελα να καταθέσω ό,τι ειπώθηκε στην προηγούμενη συζήτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καταθέστε τα, παρακαλώ.

Ευχαριστούμε.

(Στο σημείο αυτό ο Δ΄ Αντιπρόεδρος της Βουλής κ. Δημήτριος Βίτσας καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα συζητηθεί τώρα η εντέκατη με αριθμό 740/10-5-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Να συνεχιστεί η παραχώρηση της Εταιρείας Ακινήτων Δημοσίου (ΕΤΑΔ) ακίνητης έκτασης στην οποία στεγάζεται και το Διεθνές Εκθεσιακό Κέντρο Κρήτης και η αξιοποίησή του προς όφελος της τοπικής κοινωνίας».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, συζητάμε ένα θέμα που έχει μια ιστορία. Το 1984 με βάση τη συμφωνία Ελλάδας-ΗΠΑ, η Αμερικανική Βάση Γουρνών έπρεπε να τερματίσει τη λειτουργία της. Και πράγματι, το 1994 παραδόθηκε στο Ελληνικό Δημόσιο. Τότε, η Γενική Γραμματεία Περιφέρειας Κρήτης με τα συναρμόδια Υπουργεία, εκπόνησαν μία μελέτη για την αξιοποίηση της πρώην Αμερικανικής Βάσης. Στη συνέχεια, παραχωρήθηκαν διάφορες εκτάσεις για την εξυπηρέτηση του δημοσίου συμφέροντος.

Συγκεκριμένα, δημιουργήθηκαν οι εγκαταστάσεις του ΕΛΚΕΘΕ, το Ενυδρείο Κρήτης Cretaquarium σε συγκεκριμένη έκταση -που είναι στολίδι για την Κρήτη και το ερευνητικό κέντρο για την Ελλάδα και την Ευρώπη-, το δημαρχείο, σχολεία, το καλλιτεχνικό και το μουσικό, αθλητικές εγκαταστάσεις. Πενήντα πέντε περίπου στρέμματα παραχωρήθηκαν από την ΕΤΑΔ στην τοπική κοινωνία με δύο αποφάσεις που συνολικά ο χρόνος παραχώρησης ήταν μέχρι το 2025. Στην έκταση αυτή που παραδόθηκε προς αξιοποίηση από την τοπική κοινωνία, δημιουργήθηκε το Διεθνές Εκθεσιακό Κέντρο Κρήτης.

Τον τέταρτο μήνα, 12 Απριλίου, ο διευθύνοντας σύμβουλος της ΕΤΑΔ, με ένα έγγραφο που έμοιαζε περισσότερο με τελεσίγραφο -και θα το καταθέσω στα Πρακτικά για να μην υπάρχει αμφιβολία επ’ αυτού- ζητά πίσω, πριν τη λήξη της συμβατικής ημερομηνίας παραχώρησης του 2025, την έκταση αυτή.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, οι τοπικοί φορείς, η περιφέρεια, ο δήμος, όλοι αντέδρασαν γιατί ζητούν να συνεχιστεί η παραχώρηση και πέραν του 2025, προκειμένου να αξιοποιηθεί στο έπακρο αυτή η έκταση. Υπάρχει ομόφωνη απόφαση των εκπροσώπων των εμπλεκόμενων φορέων.

Επιτρέψτε μου, στη δευτερολογία ίσως δεν χρειαστώ όλο τον χρόνο. Αρναουτάκης Σταύρος, Περιφερειάρχης Κρήτης, Γιάννης Κουράκης, Πρόεδρος της ΠΕΔ, Γιάννης Σέγκος δήμαρχος Χερσονήσου, Αλιφιεράκης Μανώλης, πρόεδρος του επιμελητηρίου -περισσότερο έχουν σημασία οι φορείς και λιγότερο τα ονόματα-, Δημήτριος Σαρρής, πρόεδρος του Διεθνούς Εκθεσιακού Κέντρου Κρήτης, Λεκάκης Χαράλαμπος, πρόεδρος της Ομοσπονδίας Επαγγελματικών-Βιοτεχνών, και Κοπάσης, πρόεδρος του Οργανισμού Ανάπτυξης Κρήτης. Αυτοί είναι οι εμπλεκόμενοι φορείς, προκειμένου να αξιοποιηθεί αυτός ο χώρος περαιτέρω. Ο σύλλογος γονέων και κηδεμόνων δημοτικού σχολείου και όλων των σχολείων.

Θέλουμε μετά την προσωρινή απόσυρση από τον διευθύνοντα σύμβουλο, την πολιτική βούληση του Υπουργείου, προκειμένου να υπάρξει περαιτέρω παραχώρηση του χώρου, βάσει του σχεδίου ανάπτυξης που πρέπει να εκπονήσουν οι ίδιοι οι φορείς.

Υπενθυμίζω, κύριε Υπουργέ, ότι τα τριακόσια σαράντα πέντε στρέμματα παραχωρήθηκαν στο ΤΑΙΠΕΔ. Με βάση τον ν.3896/2011, το ΤΑΙΠΕΔ εκπόνησε το ΕΣΧΑΔΑ, το ειδικό σχέδιο χωρικής αξιοποίησης της δημόσιας έκτασης και προχωρεί ο διαγωνισμός. Είναι σε εξέλιξη για τετρακόσια σαράντα πέντε στρέμματα.

Η συμφωνία -εντός και εκτός εισαγωγικών- είναι στο ΤΑΙΠΕΔ για την αξιοποίηση άμεσα από το δημόσιο και στην τοπική κοινωνία για την αξιοποίηση για τοπικές δράσεις.

Με αυτήν την έννοια, παρακαλούμε το Υπουργείο να μας πει τη βούλησή του για το αίτημα που υπάρχει από την Περιφέρεια και τους άλλους φορείς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, το συγκεκριμένο ακίνητο βρίσκεται στον Δήμο Χερσονήσου, στο Δημοτικό Διαμέρισμα Γουβών και πρέπει να αναφερθούμε στο ιστορικό αλλά και στην πραγματικότητα. Είναι μέρος του ακινήτου στο οποίο βρισκόταν η πρώην Αμερικάνικη Βάση. Το 1999, με απόφαση του Υπουργού Εθνικής Άμυνας τα εξακόσια ένα στρέμματα από αυτό το ακίνητο περιήλθαν στη διαχειριστική αρμοδιότητα της τότε Κτηματικής Εταιρείας του Δημοσίου, ενώ το υπόλοιπο παρέμεινε στην αρμοδιότητα της Πολεμικής Αεροπορίας. Το 2013 με απόφαση της Διυπουργικής Επιτροπής Αποκρατικοποιήσεων το σύνολο του ακινήτου περιήλθε στην κυριότητα του ΤΑΙΠΕΔ, ενώ στη συνέχεια σύμφωνα με το άρθρο 67 του ν.4557/2018 μέρος αυτού του ακινήτου έκτασης τριακοσίων εβδομήντα δύο στρεμμάτων μεταβιβάστηκε στην κυριότητα της ΕΤΑΔ.

Σήμερα, με βάση την τελευταία καταμέτρηση του ακινήτου η Πολεμική Αεροπορία έχει δικαίωμα χρήσης τμήματος έκτασης εμβαδού εκατόν δεκαοχτώ στρεμμάτων και η ΕΤΑΔ έχει στην κυριότητά της τμήμα έκτασης εμβαδού διακοσίων πενήντα τριών στρεμμάτων.

Ερχόμαστε τώρα στο ιστορικό της παραχώρησης πενήντα ενός στρεμμάτων που έγινε από την Κτηματική Εταιρεία του Δημοσίου στην Αναπτυξιακή Εταιρεία Γουρνών «Ειρήνη Α.Ε», με σκοπό τη δημιουργία εκθεσιακού κέντρου και για χρονικό διάστημα μέχρι τις 31 Δεκεμβρίου του 2025.

Στο παραχωρητήριο υπήρχε ο όρος της εκχώρησης ενός ποσοστού 10% στην ΚΕΔ και συνεπώς στο διάδοχο σχήμα της που είναι η ΕΤΑΔ, επί των ακαθαρίστων εσόδων της παραχωρησιούχου «Ειρήνης Α.Ε.» ή του φορέα διαχείρισης του διεθνούς κέντρου Κρήτης.

Μέχρι σήμερα, όπως προκύπτει από έλεγχο και έγγραφο της ΕΤΑΔ, η τελευταία δεν έχει εισπράξει το 10% των ακαθάριστων εσόδων, όπως προέβλεπε η σύμβαση παραχώρησης. Ταυτόχρονα, όπως προκύπτει από έγγραφο της ΕΤΑΔ, στο συγκεκριμένο χώρο υπάρχουν και εκμεταλλεύσεις που δεν συμβαδίζουν με το σκοπό της παραχώρησης.

Γι’ αυτούς τους σκοπούς σύμφωνα με έγγραφο του διευθύνοντος συμβούλου, που καταθέτω στα Πρακτικά, προχώρησε στην ανάκληση των παραχωρήσεων του συγκεκριμένου ακινήτου.

Στη δευτερολογία μου θα αναφερθώ εκ νέου στο ζήτημα.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Τα τριακόσια σαράντα πέντε στρέμματα είναι στο ΤΑΙΠΕΔ. Το ΤΑΙΠΕΔ είναι η αρχή αξιοποίησης για τον διαγωνισμό που είναι σε εξέλιξη και ελπίζουμε να αποδώσει και να έχουμε το καλύτερο αποτέλεσμα.

Στην έκταση της ΕΤΑΔ στην οποία αναφερθήκατε έχουν δημιουργηθεί ήδη το Ενυδρείο Κρήτης, το ΕΛΚΕΘΕ, οι εγκαταστάσεις του, που είναι ερευνητικό ίδρυμα του Υπουργείου Ανάπτυξης σήμερα και ήταν παλαιότερα του Υπουργείου Παιδείας, όπως και άλλες δραστηριότητες, το δημαρχείο, οι αθλητικές εγκαταστάσεις, τα σχολεία, όλα αυτά.

Από πού ήθελε η ΕΤΑΔ ποσοστό κέρδους; Από το Διεθνές Εκθεσιακό Κέντρο. Το λέω επειδή το αναφέρατε. Το Διεθνές Εκθεσιακό Κέντρο, λοιπόν, έχει συμβάλει τα μέγιστα για την τοπική και περιφερειακή ανάπτυξη, με την ανάδειξη των προϊόντων και των επιτευγμάτων της τεχνολογίας και της παραγωγής των ανθρώπων της Κρήτης. Αν έχουν κέρδη, βεβαίως, τα δικαιούται σύμφωνα με το συμφωνητικό. Όμως, δεν υπήρξε κανένα έγγραφο πριν από αυτό το τελεσίγραφο που ζητά πίσω την χρήση των πενήντα ενός στρεμμάτων, που να λέει ότι «δεν τηρείτε τον συμβατικό όρο». Δεν υπήρξε. Αυτό είναι ένα θέμα, γιατί πραγματικά πιθανόν να υπήρχαν σε κάποιες χρονιές, σε κάποιες χρήσεις κάποια κέρδη και να μην είχαν αποδοθεί. Δεν το γνωρίζω αυτό το συγκεκριμένο.

Σε κάθε περίπτωση, ουσιαστικά μιλάμε για δημόσιο με δημόσιο. Δεν είναι θέμα η περιφερειακή αυτοδιοίκηση, η τοπική αυτοδιοίκηση και το επιμελητήριο, που είναι νομικό πρόσωπο δημοσίου δικαίου, να λειτουργούν σε αντιπαράθεση με το δημόσιο.

Και η ΕΤΑΔ πρέπει να κατανοήσει ότι η τοπική κοινωνία συμφώνησε από το ‘94 με βάση αυτή τη μελέτη που σας έδειξα και βεβαίως στη συνέχεια για την παραχώρηση στο ΤΑΙΠΕΔ, γιατί και η ίδια είχε ήδη μερίδιο για να αξιοποιήσει μέρος της Βάσης. Πολύ σωστά αναφερθήκατε και στην αξιοποίηση που έχει κάνει το Υπουργείο Άμυνας με εγκαταστάσεις που έχουν παραχωρηθεί για τους αξιωματικούς και άλλες διευκολύνσεις. Έτυχε και σε ένα μεταπτυχιακό που έκανα φέτος η μία από τις οκτώ εργασίες ήταν η αξιοποίηση της Βάσης των Γουρνών. Το έχω μελετήσει πολύ καλά το θέμα. Δεν διαφωνούμε στο ιστορικό, αλλά διαφωνούμε στο τι πρέπει να γίνει από εδώ και πέρα.

Από εδώ και πέρα λοιπόν αυτό που ζητάω και εγώ και έχει διατυπωθεί από τους φορείς, που έχω τα έγγραφα για να σας τα καταθέσω και να σας τα παραδώσω -εξάλλου έχουν δημοσιευθεί και έχετε γίνει κοινωνός- είναι να εκπονήσουν οι ίδιοι ένα σχέδιο για την περαιτέρω αξιοποίηση αυτών των χώρων των 51 συν 4,4 που είναι ένα άλλο μικρό ακίνητο, 55 περίπου στρεμμάτων, να διαμορφωθεί μία νέα απόφαση για την περαιτέρω παραχώρηση του χώρου, αφού το Υπουργείο εγκρίνει ή τροποποιήσει το σχέδιο που θα σας υποβάλουν οι τοπικοί φορείς. Το σχέδιο να γίνει δηλαδή από την Περιφέρεια και από την αναπτυξιακή εταιρεία που έχει συσταθεί με τη συμμετοχή όλων, να την εγκρίνει το Υπουργείο ή να την τροποποιήσει και να έρθει η ΕΤΑΔ να κάνει μια νέα απόφαση και μια νέα συμφωνία.

Είναι αυτό το οποίο πραγματικά πρέπει να γίνει για να έχουμε το καλύτερο αποτέλεσμα. Δεν μιλάμε για μια αντιδικία δημοσίου με ιδιώτη ούτε ανάμεσα σε δύο ιδιώτες. Μιλάμε για δύο φορείς που πρέπει να υποστηρίξουν το δημόσιο συμφέρον με τον καλύτερο τρόπο και είμαι σίγουρος, κύριε Υπουργέ, ότι εσείς σε αυτήν την κατεύθυνση θα κινηθείτε. Εξάλλου ξέρετε ότι οι φορείς έχουν τη δυνατότητα και σε εσάς να έρθουν και στον Υπουργό και στον Πρωθυπουργό, στην Κυβέρνηση δηλαδή συνολικά και να τα συζητήσουν απευθείας. Να δούμε εάν λοιπόν είμαστε μέσα στο ίδιο πνεύμα αξιοποίησης του χώρου και να προχωρήσει σε αυτή την κατεύθυνση, γιατί δεν θεωρώ ότι έχει την ευρύτερη νομιμοποίηση. Μπορεί τυπικά από το καταστατικό ή από ένα συμφωνητικό να την έχει ο διευθύνοντας σύμβουλος στο συμβούλιο, αλλά την ευρύτερη νομιμοποίηση που χρειάζεται για να μιλήσει για το δημόσιο συμφέρον την έχει το Υπουργείο και οι τοπικοί φορείς.

Ευχαριστώ πάρα πολύ και περιμένω τη δευτερολογία σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, προφανώς το πρόβλημα έχει δημιουργηθεί για τους εξής λόγους: πρώτον, δεν υπήρχε έλεγχος σε ό,τι αφορά την τήρηση των όρων παραχώρησης τα προηγούμενα χρόνια, όπως αναφέρατε κι εσείς στη δευτερολογία σας. Δεύτερον, ακόμα και αν η Αναπτυξιακή Εταιρεία «ΕΙΡΗΝΗ Α.Ε» που διαχειριζόταν τον χώρο των 51 στρεμμάτων ήθελε να τροποποιήσει τη σύμβαση παραχώρησης για να συμπεριλάβει σε αυτήν και άλλες χρήσεις ή εκμεταλλεύσεις παράλληλα με το κτιριακό συγκρότημα που στεγάζει το Διεθνές Εκθεσιακό Κέντρο, αυτό δεν έγινε.

Με τον νόμο 4389/2016 με τη δημιουργία του Υπερταμείου οι συνθήκες έχουν αλλάξει και λειτουργεί πλέον με αυστηρά ιδιωτικοοικονομικά κριτήρια. Η Ελληνική Εταιρεία Συμμετοχών και Περιουσίας, θυγατρική της οποίας είναι η ΕΤΑΔ, ιδιωτικοποιεί, παραχωρεί και αξιοποιεί όσα ακίνητα έχουν περιέλθει στην κατοχή της. Στο Υπερταμείο ανήκει η ΕΤΑΔ και μαζί με αυτήν και τα περίπου 71.500 μεγάλα και μικρότερα ακίνητά της. Η ΕΤΑΔ έχει ανεξάρτητη λειτουργία, υπάγεται και ανήκει στην Ελληνική Εταιρεία Συμμετοχών και Περιουσίας, σύμφωνα με τον νόμο 4389/2016. Η ΕΤΑΔ στα πλαίσια εξεύρεσης του βέλτιστου τρόπου αξιοποίησης του ακινήτου με τη συμμετοχή των εμπλεκόμενων φορέων ανέβαλε επί του παρόντος την ημερομηνία παράδοσης - παραλαβής του εν λόγω ακινήτου. Πιστεύω ότι μέσα από τον διάλογο και τις ορθολογικές θέσεις και προτάσεις μπορεί να βρεθεί κοινό πεδίο συνεννόησης.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 22:00΄ λύεται η συνεδρίαση για την Τετάρτη 19 Μαΐου 2021 και ώρα 09:30΄, με αντικείμενο εργασιών του Σώματος: α) Ειδική συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου, σύμφωνα με την ειδική ημερήσια διάταξη που έχει διανεμηθεί και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**