(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΕ΄

Τρίτη, 16 Νοεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ

1. Επικύρωση Πρακτικών, σελ.

2. Ειδική Ημερήσια Διάταξη:

Αποφάσεις Βουλής - Οικονομική διαχείριση Βουλής:   
 α) Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2022, σελ.   
 β) Μόνη συζήτηση και έγκριση του Απολογισμού Δαπανών της Βουλής, οικονομικού έτους 2020 και του παραρτήματος αυτού (Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία), σελ.   
3. Επί διαδικαστικού θέματος, σελ.   
4. Η Επιτροπή Οικονομικών της Βουλής καταθέτει την έκθεσή της α) στο σχέδιο Προϋπολογισμού Δαπανών της Βουλής, οικονομικού έτους 2022 και β) στον Απολογισμό Δαπανών της Βουλής, οικονομικού έτους 2020 και του παραρτήματος αυτού (Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία, σελ.   
5. Ανακοινώνεται ότι σύμφωνα με το άρθρο 143 παράγραφος 3 του Κανονισμού της Βουλής, τη Δευτέρα 22 Νοεμβρίου τρέχοντος έτους και ώρα 10.30΄, θα διεξαχθεί συζήτηση προ ημερησίας διάταξης, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του ΣΥΡΙΖΑ ? Προοδευτική Συμμαχία κ. Αλέξη Τσίπρα, σε επίπεδο αρχηγών κομμάτων για την κρίση ακρίβειας και την απουσία πολιτικής βούλησης εκ μέρους της Κυβέρνησης να προστατέψει τα νοικοκυριά και τις επιχειρήσεις, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 17ης Νοεμβρίου 2021, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Ο Υπουργός Αγροτικής Ανάπτυξης και Τροφίμων, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Τουρισμού, Κλιματικής Αλλαγής και Πολιτικής Προστασίας, Επικρατείας, οι Αναπληρωτές Υπουργοί Οικονομικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 15-11-2021 σχέδιο νόμου: «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων», σελ.   
2. Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση Κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς», σελ.   
   
ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΡΑΜΠΑΤΖΗ Φ. , σελ.   
 ΚΑΚΛΑΜΑΝΗΣ Ν. , σελ.   
 ΚΕΓΚΕΡΟΓΛΟΥ Β. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΑΡΚΟΥ Κ. , σελ.   
 ΜΠΟΥΚΩΡΟΣ Χ. , σελ.   
 ΤΣΑΒΔΑΡΙΔΗΣ Λ. , σελ.   
 ΥΨΗΛΑΝΤΗΣ Β. , σελ.   
  
Β. Επί της Ειδικής Ημερήσιας Διάταξης:  
 ΑΛΕΞΙΑΔΗΣ Τ. , σελ.   
 ΑΠΑΤΖΙΔΗ Μ. , σελ.   
 ΑΡΑΜΠΑΤΖΗ Φ. , σελ.   
 ΒΙΛΙΑΡΔΟΣ Β. , σελ.   
 ΓΚΟΚΑΣ Χ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΤΑΣΟΥΛΑΣ Κ. , σελ.   
 ΥΨΗΛΑΝΤΗΣ Β. , σελ.   
  
Γ. Επί του σχεδίου νόμου του Υπουργείου Πολιτισμού και Αθλητισμού:  
 ΑΔΑΜΟΠΟΥΛΟΥ Α. , σελ.   
 ΑΔΑΜΟΥ Κ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΕΛΟΠΟΥΛΟΣ Κ. , σελ.   
 ΒΕΡΝΑΡΔΑΚΗΣ Χ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΔΗΜΟΣΧΑΚΗΣ Α. , σελ.   
 ΔΟΥΝΙΑ Π. , σελ.   
 ΚΑΒΒΑΔΑΣ Α. , σελ.   
 ΚΕΓΚΕΡΟΓΛΟΥ Β. , σελ.   
 ΜΕΝΔΩΝΗ Σ. , σελ.   
 ΜΠΑΚΑΔΗΜΑ Φ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΟΥΚΩΡΟΣ Χ. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΟΥΡΛΕΤΗΣ Π. , σελ.   
 ΤΣΑΒΔΑΡΙΔΗΣ Λ. , σελ.   
 ΧΗΤΑΣ Κ. , σελ.   
  
ΠΑΡΕΜΒΑΣΕΙΣ:  
ΑΘΑΝΑΣΙΟΥ Χ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΕ΄

Τρίτη 16 Νοεμβρίου 2021

Αθήνα, σήμερα στις 16 Νοεμβρίου 2021, ημέρα Τρίτη και ώρα 10.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αποφάσεις Βουλής - Οικονομική διαχείριση Βουλής:

α) Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2022.

β) Μόνη συζήτηση και έγκριση του Απολογισμού Δαπανών της Βουλής, οικονομικού έτους 2020 και του παραρτήματος αυτού (Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Οι παραπάνω αποφάσεις της Βουλής ψηφίστηκαν στην αρμόδια Επιτροπή Οικονομικών της Βουλής με πλειοψηφία τεσσάρων πέμπτων (4/5) του όλου αριθμού των μελών της. Συνεπώς σύμφωνα με το άρθρο 108 παράγραφοι 1 και 6, μπορούν να ψηφιστούν από τη Βουλή χωρίς συζήτηση.

Η Διάσκεψη των Προέδρων στη συνεδρίασή της στις 11 Νοεμβρίου του 2020 αποφάσισε τη συζήτησή τους σε μία συνεδρίαση ως εξής: Να λάβουν τον λόγο, εφόσον το επιθυμούν, οι εισηγητές, οι ειδικοί αγορητές και οι Κοινοβουλευτικοί Εκπρόσωποι, με χρόνο ομιλίας τα πέντε λεπτά, καθώς και ένας ομιλητής που έχει ορισθεί από κάθε Κοινοβουλευτική Ομάδα, επίσης για πέντε λεπτά.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Έχω, λοιπόν, τη σύμφωνη γνώμη επί της διαδικασίας με ομοφωνία.

Πριν ξεκινήσουμε με τους εισηγητές θα ρωτήσω και τους Κοινοβουλευτικούς. Δύο μόνο συνάδελφοι έχουν γραφεί για ομιλητές. Έχει ζητήσει να μιλήσει πρώτος, προφανώς για να σας δώσει όλο το περίγραμμα, ο Πρόεδρος της Βουλής κ. Κωσταντίνος Τασούλας και μετά θα μπούμε στη συζήτηση με όποιον επιθυμεί να πάρει τον λόγο.

Κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, η Ολομέλεια καλείται να τοποθετηθεί για τον προϋπολογισμό της Εθνικής Αντιπροσωπείας του 2022 και για τον απολογισμό του 2020 τόσο της Βουλής όσο και του Ιδρύματος της Βουλής.

Παρουσιάζει ενδιαφέρον η συζήτηση για τον προϋπολογισμό της Βουλής, αν σκεφθεί κανείς τον τρόπο με τον οποίο την τελευταία περίοδο, σχεδόν διετία, η Βουλή αντιμετωπίζει τις υποχρεώσεις της έναντι της δημοκρατίας, έναντι των δικαιωμάτων των πολιτών, έναντι του πολιτεύματος, έναντι της ανάγκης να αποτελέσει κυριολεκτικά, όσο πιο κυριολεκτικά γίνεται, αυτό που την περιγράφει ως Εθνική Αντιπροσωπεία.

Ομολογουμένως οι συνθήκες κάτω από τις οποίες λειτουργούμε τους τελευταίους είκοσι δύο μήνες είναι πρωτόγνωρες και ενίοτε απόκοσμες. Παρά ταύτα καταφέραμε να κρατήσουμε το Κοινοβούλιο ανοιχτό, λειτουργικό, προσεκτικό, αμυνόμενο, αλλά και παραδειγματικό έναντι της κοινής γνώμης, έναντι του ελληνικού λαού, ο οποίος και αυτός, όπως και εμείς, στην αρχή εμβρόντητος αντιμετώπισε την επέλαση της πανδημίας, αυτήν την αιφνίδια διασπορά ενός θανάσιμου ιού, με αγωνία, με αμηχανία, αλλά και με μία ετοιμότητα, θα έλεγε κανείς, η οποία στην αρχή τουλάχιστον απέτρεψε πάρα πολύ χειρότερα.

Τα πράγματα έχουν προχωρήσει, έχουν εξελιχθεί. Προσπαθούμε να κρατήσουμε μία δύσκολη ισορροπία ανάμεσα στη λειτουργία της κοινωνίας, της οικονομίας, της παιδείας και την προστασία της υγείας. Παγκοσμίως αυτή η ισορροπία τηρείται σε γενικές γραμμές, αλλά τα πράγματα δεν είναι ιδανικά. Έχουμε θύματα, έχουμε καθημερινές απώλειες ανθρώπινων ζωών.

Δεν υπάρχει μυστήριο στην αντιμετώπιση του κορωνοϊού. Η διεθνής επιστημονική κοινότητα και η κοινή λογική μάς υπαγορεύουν ότι η άμυνα του εμβολίου είναι ο μόνος μηχανισμός αποτροπής εξάπλωσης του ιού. Διαφορετικά η αποτροπή εξάπλωσης του ιού θα γίνει μέσα από την επώδυνη διαδικασία της νόσησης, η οποία δεν εγγυάται την ήπια μορφή της, αλλά μπορεί να εξελιχθεί είτε σε βαριά είτε σε θανάσιμη. Οπότε επαναλαμβάνω από αυτό το Βήμα για μία ακόμη φορά, με όσο πειστικό τρόπο μπορεί κανείς να διαθέτει, την έκκληση για να εμβολιαστεί ο ελληνικός λαός, όπως εμβολιάστηκαν οι αντιπρόσωποί του, όπως η Βουλή των Ελλήνων. Το προσωπικό της και οι συνεργάτες μας έχουν τηρήσει στη συντριπτική τους πλειοψηφία, σχεδόν απόλυτη πλειοψηφία, αυτήν την υποχρέωση απέναντι στο υπέρτατο αγαθό της ζωής, της προστασίας του εαυτού μας, αλλά και των διπλανών μας.

Και για να μη νομίζετε ότι όλα αυτά είναι πρωτοφανή, είναι εντυπωσιακό πώς περιγράφει ο Θουκυδίδης τον λοιμό στην Αθήνα λέγοντας ότι «ήρξατο το πρώτον εξ Αιθιοπίας ες δε την Αθηναίων πόλιν», κύριε Υψηλάντη, «εξαπιναίως επέπεσεν». Έτσι και σε μας εξαπιναίως, αιφνιδιαστικά ήρθε από την Κίνα. Εκεί που το παρακολουθούσαμε ως ένα γεγονός που αφορά ένα άλλο σύμπαν ξαφνικά έγινε καταθλιπτικό μέρος του δικού μας σύμπαντος.

Η Βουλή ωστόσο, για να επανέλθω στην ημερήσια διάταξη, αντιμετώπισε θα έλεγα υποδειγματικά αυτήν την επίθεση και σήμερα με τον προϋπολογισμό του επόμενου έτους διεκδικεί τη λειτουργική και οργανωτική της αυτοδυναμία ώστε να επιτελέσει το χρέος της έναντι του ελληνικού λαού, έναντι της ιστορίας της, έναντι των προοπτικών της πατρίδος μας.

Ο προϋπολογισμός της Βουλής για το 2022 είναι 144.200.000 ευρώ σύμφωνα και με τις οροφές του μεσοπρόθεσμου προγράμματος. Και εδώ αξίζει να υπενθυμίσει κανείς τη συμβολή της Βουλής διαχρονικά από το 2011 και μετά στην περιστολή των κρατικών δαπανών. Μετά τη δεινή οικονομική κρίση που έπληξε τη χώρα μας η Βουλή προσαρμόστηκε και περιόρισε σε γενικές γραμμές τον προϋπολογισμό της στην τάξη του 60% των κονδυλίων που διαχειριζόταν προ της κρίσης. Οι τελευταίοι προϋπολογισμοί της Βουλής την εποχή της ευμάρειας με όποιον επιθετικό προσδιορισμό της αξίζει -προφανώς όμως το «επίπλαστης» δεν είναι άδικος- είχαν φτάσει τα 220 εκατομμύρια ευρώ. Τώρα κινούμεθα σε προϋπολογισμούς της τάξεως των 140, 142, 144, 139 εκατομμυρίων ευρώ τα τελευταία χρόνια, πράγμα που σημαίνει ότι η εξοικονόμηση πόρων οδήγησε τη Βουλή εις το να αξιοποιεί περίπου το 62% με 63% των κονδυλίων που αξιοποιούσε προ της κρίσης. Παρά ταύτα, η λειτουργία της, οι σκοποί της, οι επιδόσεις της συνεχίζονται με ακμαίο τρόπο και πιστεύουμε πως όλες οι δραστηριότητές μας, οι οποίες περιγράφονται και στο νέο κεφάλαιο παρουσίασής τους, που είναι το κεφάλαιο των προγραμμάτων -είναι μία πιο παραστατική απεικόνιση των δραστηριοτήτων της Βουλής-, θα συνεχιστούν αβίαστα και όσον αφορά την εσωτερική λειτουργία της και όσον αφορά την εξωστρέφειά της, με δεδομένη την προσοχή που πρέπει αυτή η εξωστρέφεια να δείχνει λόγω της πανδημίας, αλλά επιπλέον και ως προς τις διεθνείς της υποχρεώσεις, όπως και για την κοινωνική και την πολιτιστική της αποστολή.

Είμαστε εις το γεγονός, όπως θα δείτε από τις κατανομές, ότι το 77% περίπου των δαπανών της Βουλής, η οποία έχει μόνο δαπάνες -είναι προϋπολογισμός δαπανών, η Βουλή δεν εισπράττει από τις υπηρεσίες της, έχει μόνο δαπάνες-, αφορά σε ανελαστικές δαπάνες παροχών προς εργαζομένους, προς κοινοβουλευτικό προσωπικό, ασφαλιστικές καλύψεις και το υπόλοιπο 23% αφορά στις υπόλοιπες αποστολές της.

Ο νέος τρόπος απεικονίσεως των δραστηριοτήτων της έχει να κάνει με τέσσερις βασικές κατηγορίες. Η πρώτη είναι το κοινοβουλευτικό έργο, που κυρίως απορροφά και αυτό με έναν άλλο τρόπο υπολογισμού τη μερίδα του λέοντος των κονδυλίων της Βουλής. Έχουμε, μετά, τις δαπάνες για την οργανωτική της δράση και την ψηφιοποίησή της. Έχουμε, εν συνεχεία, τις δαπάνες για την εξωστρέφειά της και για τη διαφάνειά της και έχουμε, τέλος, και τις δαπάνες για τις ανεξάρτητες υπηρεσίες που λειτουργούν υπό τη σκέπη της Βουλής, όπως είναι η Υπηρεσία Πόθεν Έσχες ή το Γραφείο Προϋπολογισμού της Βουλής.

Εκτός όμως από τις δαπάνες οι οποίες είναι καταγεγραμμένες στον προϋπολογισμό και οι οποίες αναλυτικά ξεδιπλώνονται στα σημειώματα που έχετε και στην παρουσίαση που έχετε από τις οικονομικές υπηρεσίες της Βουλής, τις οποίες και δημόσια θέλω να ευχαριστήσω για την όλη τους προσπάθεια και στο απολογιστικό και στο προϋπολογιστικό κομμάτι της δουλειάς μας, εκτός λοιπόν απ’ αυτό, η Βουλή έχει και δράσεις οι οποίες χρηματοδοτούνται από κονδύλια πέραν των όσων μας έρχονται από το Γενικό Λογιστήριο του Κράτους, δηλαδή από το ΕΣΠΑ και από το Πράσινο Ταμείο. Θα ήθελα να αναφερθώ σε αυτές τις δράσεις, γιατί αφορούν το πρόγραμμα -ας το πούμε έτσι- των δημοσίων έργων και προμηθειών της Βουλής, το οποίο συνεχίζει μια καλή παράδοση, επιδιώκοντας να τη διευρύνει συνεχώς.

Αυτή τη στιγμή χρηματοδοτούμενα από το ΕΣΠΑ και το Πράσινο Ταμείο έχουμε αρκετά έργα. Εξελίσσεται πολύ καλά το έργο της ενεργειακής αναβάθμισης του κτιρίου του Μεγάρου της Βουλής, το οποίο έχει στόχο να μειώσει κατά 40% τουλάχιστον το ενεργειακό αποτύπωμα ενός μνημείου, ενός κτηρίου το οποίο είναι μνημείο και το οποίο έργο θα ολοκληρωθεί μέσα στο 2022.

Στο πλαίσιο αυτής της ενεργειακής αναβάθμισης του Μεγάρου της Βουλής, δημοπρατούμε στο πρώτο τρίμηνο του επόμενου έτους την αντικατάσταση του εξωτερικού φωτισμού, η οποία θα έχει και ενεργειακό και αισθητικό αποτύπωμα. Συγχρόνως, αντικαθίστανται τα συστήματα κλιματισμού στον παιδικό σταθμό, σε χώρους άλλους ειδικότερους του Μεγάρου της Βουλής και ετοιμάζουμε παρεμβάσεις πάλι ενεργειακής αναβάθμισης και εξοικονόμησης πόρων με σύγχρονο φωτισμό στα άλλα κτίρια που έχει Βουλή, στη Μητροπόλεως, στην Αμαλίας και στη Θρασύλλου.

Φιλοδοξούμε να ξεκινήσει η εργολαβία στο κτήριο της οδού Φιλελλήνων, που και αυτό έχει χαρακτηριστεί ως μνημείο, μία εργολαβία η οποία είναι στα πρόθυρα της ανάθεσης σε εργολάβο. Το κτήριο αυτό πέρασε μια περιπέτεια. Είχαμε τις γνωστές παρενέργειες των μεγάλων εκπτώσεων. Είχε δοθεί μία έκπτωση που άγγιζε το 60%. Προφανώς, δεν κατέστη δυνατόν αυτήν η έκπτωση να ολοκληρώσει το έργο, επαναδημοπρατήθηκε και φιλοδοξούμε τώρα με πιο λογικές αντιμετωπίσεις και εκπτώσεις να αξιοποιηθεί ένα σημαντικό κτήριο, του οποίου ο ζωγραφικός διάκοσμος και μόνο, κυρίες και κύριοι συνάδελφοι, το μετέτρεψε από διατηρητέο σε μνημείο.

Ήθελα, επίσης, να σας πω ότι εντός των ημερών υπογράφεται η σύμβαση για το κτήριο της Μπενακείου Βιβλιοθήκης, το κτήριο δηλαδή που είναι στην ιδιοκτησία της Βουλής και είναι η αθέατη από την οδό Σταδίου πλευρά της Παλαιάς Βουλής. Όλο το κομμάτι που περιέχεται ανάμεσα στην οδό Κολοκοτρώνη και στην οδό Ανθίμου Γαζή είναι η παλαιά Βιβλιοθήκη, η οποία θα ανακαινιστεί, ώστε να επαναχρησιμοποιηθεί και να μετακινηθούν οι τόμοι οι οποίοι έχουν πάει στο Καπνεργοστάσιο, στην οδό Λένορμαν, ώστε το κέντρο της Αθήνας να αναβαθμιστεί, αλλά και μία υπηρεσία σημαντική για τη μελέτη της ιστορίας να στεγαστεί σε αυτό το σπουδαίο κτήριο, το οποίο θα αποτελέσει και μια περαιτέρω συμβολή της Βουλής εις την ανάδειξη του αισθητικού αποτυπώματος των παλαιών κτηρίων της πρωτευούσης.

Την ίδια στιγμή, κυρίες και κύριοι συνάδελφοι, είμαστε έτοιμοι να προχωρήσουμε σε μία μελέτη για την πλήρη κατάστρωση ενός σχεδίου για την αξιοποίηση του «υπερωκεάνιου», όπως το αποκαλώ, του τεράστιου κτηρίου που έχουμε στην οδό Λένορμαν, του Καπνεργοστασίου, ενός κτηρίου δεκαεννέα χιλιάδων τετραγωνικών μέτρων, το οποίο στεγάζει μία εξαιρετική έκθεση σύγχρονης τέχνης σε συνεργασία με τον ιδιωτικό φορέα «ΝΕΟΝ» του κ. Δασκαλόπουλου, που θα συνεχίσει και το 2022 να στεγάζει τη σύγχρονη τέχνη, άλλες όμως πτυχές της, σε συνεργασία και με το Μουσείο Σύγχρονης Τέχνης του κράτους, δηλαδή αυτού του μουσείου που στεγάζεται στο παλαιό κτήριο του Φιξ. Ωστόσο, εν τω μεταξύ, εμείς θα πρέπει γι’ αυτό το κτήριο να κατασταλάξουμε, μέσω και της μελέτης αυτής, για τη χρήση του, ιδίως επειδή ένα μεγάλο μέρος του θα απελευθερωθεί με τη μετακίνηση των βιβλιοθηκών προς το κτήριο της Μπενακείου Βιβλιοθήκης της οδού Κολοκοτρώνη και της οδού Ανθίμου Γαζή.

Είμαστε στη φάση ολοκλήρωσης του έργου ψηφιοποίησης των τεκμηρίων της βιβλιοθήκης. Έχει γίνει η δημοπρασία. Έχουμε όλους αυτούς τους προδικαστικούς και δικαστικούς διαξιφισμούς οι οποίοι συνήθως συμβαίνουν ανάμεσα στους επίδοξους αναδόχους μετά τις δημοπρασίες. Αυτό καταλήγει κάποια στιγμή. Σύντομα πιστεύουμε να καταλήξει και να συμβασιοποιήσουμε αυτό το έργο για την ψηφιοποίηση των τεκμηρίων της Βιβλιοθήκης της Βουλής.

Επίσης, θέλω να σας πω ότι την άλλη Δευτέρα θα συζητήσω, μεταξύ άλλων, με τον Παναγιώτατο Πατριάρχη Κωνσταντινουπόλεως κ. Βαρθολομαίο εδώ στη Βουλή για τη συνεργασία ανάμεσα στη Βουλή και στο Οικουμενικό Πατριαρχείο για την περαιτέρω αξιοποίηση της Βιβλιοθήκης της Ιεράς Μονής Χάλκης στην Κωνσταντινούπολη.

Αυτή σε γενικές γραμμές είναι η εικόνα μας αυτόν τον καιρό. Ο απολογισμός του 2020 είναι μέσα στο πλαίσιο του προϋπολογισμού. Ο προϋπολογισμός του τρέχοντος έτους, επίσης, εξελίσσεται καλά. Από τα στοιχεία που έχει η υπηρεσία για το 2021 φαίνεται ότι δεν πρόκειται να έχουμε κανένα πρόβλημα. Όλες οι δαπάνες ομαλά εξελίσσονται, όλες οι δαπάνες έχουν τις πιστώσεις τους για να καλυφθούν και συνεπώς η Βουλή μέσα από αυτήν την τρικυμία της περιόδου της πανδημίας συνεχίζει την ιστορική και πολιτική της αποστολή.

Τα κόμματα, οφείλω να πω, συνέπραξαν εις τον σωστό τρόπο αντιμετώπισης της πανδημίας. Τελικά, όλο αυτό το αποτέλεσμα της λειτουργίας μας είναι αποτέλεσμα μιας συνεργασίας, είναι αποτέλεσμα μιας αλληλοκατανόησης. Αντιλαμβάνομαι ότι εδώ είναι και χώρος προφανώς αντιθέσεων, χώρος αντιπαραβολής, είναι η ουσία της δημοκρατίας, αλλά εκεί όπου έπρεπε να συμφωνήσουμε, στα ζωτικά, στα πολύ βασικά, στα πολύ καίρια όπως ήταν, επαναλαμβάνω, η λειτουργία μας μέσα σε αυτόν το απόκοσμο σκηνικό που προέκυψε πριν από είκοσι δύο μήνες, εκεί σε βασικές γραμμές συμφωνήσαμε και έτσι διευκολύνθηκε η λειτουργία του Σώματος και η παραδειγματική συμπεριφορά του Σώματος έναντι μιας κοινωνίας, η οποία είχε ανάγκη και το παράδειγμα και την ενθάρρυνση και τη βάσιμη αισιοδοξία.

Συνεπώς, με αυτές τις σκέψεις και τη σύντομη προσθήκη ότι συνεχίζεται και το 2022 το πολιτιστικό, αλλά και το κοινωνικό έργο της Βουλής που απεδείχθη με την προσφορά μας στο Εθνικό Σύστημα Υγείας. Το πολιτιστικό έργο έχει ως κορωνίδα την έκθεσή μας για τα διακόσια χρόνια από την Επανάσταση του ΄21, η οποία μπορεί να μην δέχεται λόγω κορωνοϊού αθρόες επισκέψεις, εντυπωσιάζει όμως ειδικούς και μη ειδικούς που την επισκέπτονται και θα την κρατήσουμε και το επόμενο έτος, ώστε ιδίως η νεότης, ιδίως τα σχολεία να την απολαύσουν. Συνεχίζουμε, λοιπόν, τη δουλειά μας, παρά τις αντιξοότητες, με βάσιμη αισιοδοξία, προσπαθώντας να επιτελέσουμε το χρέος μας έναντι του ελληνικού λαού και νομίζω πως με τον προϋπολογισμό του 2022 αυτό το χρέος μας πολιτικά, λειτουργικά, οργανωτικά, υπηρεσιακά θα το επιτελέσουμε και γι’ αυτό καλώ τους συναδέλφους να υπερψηφίσουν τον προϋπολογισμό, καθώς και τον απολογισμό του 2020.

Σας ευχαριστώ.

(Χειροκροτήματα από όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Πρόεδρε.

Κυρίες και κύριοι συνάδελφοι, έχω την τιμή να κάνω προς το Σώμα δύο ανακοινώσεις.

Πρώτον, η Επιτροπή Οικονομικών της Βουλής καταθέτει την έκθεσή της α) στο σχέδιο Προϋπολογισμού Δαπανών της Βουλής, οικονομικού έτους 2022 και β) στον Απολογισμό Δαπανών της Βουλής, οικονομικού έτους 2020 και του παραρτήματος αυτού (Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Δεύτερη ανακοίνωση: Ο Υπουργός Αγροτικής Ανάπτυξης και Τροφίμων, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Τουρισμού, Κλιματικής Αλλαγής και Πολιτικής Προστασίας, Επικρατείας, οι Αναπληρωτές Υπουργοί Οικονομικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 15-11-2021 σχέδιο νόμου: «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων».

Παραπέμπεται στην αρμόδια Διαρκή Επιτροπή.

Ξεκινάμε τώρα με τη σειρά. Γενικός εισηγητής από τη Νέα Δημοκρατία είναι ο κ. Βασίλειος - Νικόλαος Υψηλάντης.

Κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Δράττομαι της ευκαιρίας της εδώ παρουσίας του Προέδρου της Βουλής να τον ευχαριστήσω θερμά για το προσωπικό του αποτύπωμα στο σημαντικό έργο το οποίο επιτελείται από τη Βουλή των Ελλήνων και στο πρόσωπό του και προς τους προηγούμενους Προέδρους της Βουλής των Ελλήνων, που αυτό το έργο δεν παραμένει μόνο στα έργα τα κοινοβουλευτικά και του κοινοβουλευτισμού και της δημοκρατίας, αλλά έχει και ένα βαθύτατο αποτύπωμα στα θέματα του πολιτισμού και του ελληνισμού συνολικότερα.

Έχω την τιμή εκ μέρους της Νέας Δημοκρατίας να εισηγούμαι τον προϋπολογισμό δαπανών της Βουλής του οικονομικού έτους 2022, καθώς επίσης και τον απολογισμό δαπανών της Βουλής του οικονομικού έτους 2020 και του παραρτήματος αυτού, δηλαδή τον απολογισμό του 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία, όπως προβλέπεται από το άρθρο 123 του Κανονισμού της Βουλής, μετά μάλιστα από μία πολύ εποικοδομητική συζήτηση που έγινε στην αρμόδια επιτροπή, κατά την οποία μπορεί να διατυπώθηκαν γενικότερες παρατηρήσεις, αλλά στην ουσία υπήρξε ένας γόνιμος διάλογος με όλα τα κόμματα και με κοινό γνώμονα τη συνεχή ποιοτικότερη βελτίωση των εργασιών της Βουλής, της εξωστρέφειας και του κοινωνικού πρόσημου που πρέπει να εκπέμπει στην ελληνική κοινωνία το εθνικό μας Κοινοβούλιο και βεβαίως η παρουσία και η εν γένει λειτουργία του Έλληνα Βουλευτή. Μια προσπάθεια που τα χρόνια της κρίσης, παρά την οριζόντια περικοπή των εξόδων, όπως προείπε και ο κύριος Πρόεδρος της Βουλής, που έγινε από εμάς τους ίδιους τους Βουλευτές στο ελληνικό Κοινοβούλιο σε ποσοστό 60% των δαπανών, συνεχίζει να ισχύει με τις απολύτως αναγκαίες μόνο αυξήσεις, που υπονομεύτηκε από δυνάμεις της αντίδρασης και του εμφύλιου μίσους, που δυστυχώς κατά περιόδους βασανίζει τον τόπο μας, κλονίζοντας τη δημοκρατία και τον κοινοβουλευτισμό, αλλά και τη θέση που πρέπει να έχει ο Έλληνας Βουλευτής. Στη δημοκρατία, όμως, δεν υπάρχουν αδιέξοδα και σήμερα με μεγαλύτερη ωρίμανση και αισιοδοξία αντιμετωπίζουμε την εθνική μας, αλλά και την προοπτική της Τρίτης Ελληνικής Δημοκρατίας.

Ο προϋπολογισμός για το έτος 2022 έρχεται προς ψήφιση, ενώ συνεχίζεται η πανδημία με τη Βουλή των Ελλήνων να συνεχίζει να δραστηριοποιείται με υπευθυνότητα και αποτελεσματικότητα, κυρίως με την παράλληλη χρήση ψηφιακών μέσων, αξιοποιώντας τις εφαρμογές της τεχνολογίας, της πληροφορίας και της επικοινωνίας, καθώς και τη διοικητική υποστήριξη του Βουλευτικού Σώματος με τις βέλτιστες μεθόδους οργάνωσης και διοίκησης. Κατά τον τρόπο αυτό τόσο η νομοθετική λειτουργία όσο και ο κοινοβουλευτικός έλεγχος συνεχίζονται αδιάκοπα και εντατικά.

Έχει ως θεμελιώδη στόχο του την αποτελεσματικότερη λειτουργία της Βουλής και την κατά το Σύνταγμα υλοποίηση με τον καλύτερο δυνατό τρόπο όλης της νομοθετικής λειτουργίας, αλλά και του ελέγχου της εκτελεστικής εξουσίας.

Βασικό κριτήριο απ’ ό,τι διαπιστώνουμε για την κατάρτισητων οικονομικών μεγεθών είναι ακριβώς η ενίσχυση του ρόλου αυτού μέσα στην εξελικτική πορεία της Βουλής, αλλά και ο εκσυγχρονισμός της λειτουργίας των διοικητικών οικονομικών διαδικασιών, η εφαρμογή σύγχρονων μεθόδων οικονομικής παρακολούθησης, η εισαγωγή σύγχρονων πληροφοριακών συστημάτων, η αποδοτικότερη λειτουργία του ανθρώπινου δυναμικού και η ορθολογιστική κατανομή και αξιοποίηση των πόρων των υποδομών της Βουλής. Αλλαγή για ενίσχυση των δράσεων εξωστρέφειας, διαφάνειας και λογοδοσίας της Βουλής προς την κοινωνία.

Ο προϋπολογισμός του 2022 ανέρχεται στο ποσό των 144.200.000 ευρώ και είναι σύμφωνος με το μεσοπρόθεσμο πρόγραμμα δημοσιονομικής στρατηγικής αυξημένος κατά 1,19%, δηλαδή, κατά 1.700.000 ευρώ. Η αύξηση οφείλεται κυρίως στη φυσιολογική μισθολογική ωρίμανση του προσωπικού της Βουλής και κυρίως, στην αύξηση του κόστους του τακτικού ελέγχου των δηλώσεων περιουσιακής κατάστασης από τους ορκωτούς λογιστές λόγω της διεύρυνσης του πλήθους των ελεγχόμενων προσώπων.

Ο υπό ψήφιση προϋπολογισμός περιλαμβάνει πιστώσεις για τις βουλευτικές αποζημιώσεις, τις αποδοχές του προσωπικού, τις προμήθειες και τα αναγκαία υλικά λειτουργίας των υπηρεσιών, τη συντήρηση και επισκευή των κτηρίων της, όπως επίσης, και πιστώσεις προβολής του έργου της Βουλής και για τη συμβολή στην προώθηση των εθνικών, κοινωνικών και πολιτιστικών σκοπών.

Στην πρώτη κατηγορία 21 παροχές σε εργαζομένους, το ποσό το οποίο προϋπολογίζεται για το 2022 ανέρχεται στα 111.381.000 ευρώ έναντι των δαπανημένων το 2020 στο ποσό των 108.534.100 ευρώ και αφορά μισθοδοσίες ως επί το πλείστον.

Στην κατηγορία 22 κοινωνικές παροχές που αφορούν αποζημιώσεις συνταξιοδότησης προσωπικού με σχέση εργασίας ιδιωτικού δικαίου και διάφορα βοηθήματα σε φυσικά πρόσωπα. Για το 2021 προϋπολογίζεται στις 763.000 ευρώ έναντι του ποσού των 774.000 ευρώ που δαπανήθηκε κατά το έτος 2020.

Στην τρίτη κατηγορία 23 μεταβιβάσεις, όπου είναι οι τρέχουσες εγχώριες μεταβιβάσεις φορέων εξωτερικού σε ΟΤΑ και λοιπά νομικά πρόσωπα, εισφορές και συμβατικές υποχρεώσεις μας της Βουλής σε διεθνείς οργανισμούς. Είναι οι επιχορηγήσεις επενδύσεων εξωτερικού, όπως τις προανέφερα, δικαστικές αποφάσεις και τα λοιπά, ανέρχεται στον προϋπολογισμό με το ποσό των 3.769.000,00 ευρώ. Τα ποσά που δαπανήθηκαν στο συγκεκριμένο σκέλος του προϋπολογισμού κατά το οικονομικό έτος 2020 ανήλθαν εξαιρετικά στο ποσό των 9.822.300 ευρώ, διότι κατά τη διάρκεια εκτέλεσης του προϋπολογισμού έγινε αύξηση των αρχικών πιστώσεων κατά 6.785.400 ευρώ με σκοπό να καλυφθεί η μεγάλη ανάγκη κατασκευής πενήντα μονάδων εντατικής θεραπείας στο Γενικό Νοσοκομείο Νοσημάτων «ΣΩΤΗΡΙΑ» στο πλαίσιο της συμμετοχής του Κοινοβουλίου στην αντιμετώπιση της μεγάλης επιδημιολογικής κρίσης.

Στην τέταρτη κατηγορία 24 είναι και η μεγάλη συνεισφορά της Βουλής των Ελλήνων στην αντιμετώπιση αυτής της μεγάλης πανδημίας που ακόμα ταλανίζει την ανθρωπότητα.

Η τέταρτη κατηγορία 24 για αγορές αγαθών και υπηρεσιών για το οικονομικό έτος 2022 ανερχόταν στο ποσό των 25.041.000 ευρώ έναντι του 2020, όπου έχουν δαπανηθεί τελικά 18.512.100 ευρώ.

Για την κατηγορία 26 που αφορά τόκους που δεν είχαν προϋπολογιστεί στην παρελθούσα οικονομική περίοδο αυξήθηκαν κατά τη διάρκεια του έτους και δαπανήθηκε συνολικά ένα ποσό 10.500 ευρώ.

Στην κατηγορία 29 που περιλαμβάνονται οι πιστώσεις από κατανομή είναι το ειδικό αποθεματικό της Βουλής και για το έτος 2021 προβλέπεται στις 100.000 ευρώ.

**ΠΡΟΕΔΡΕΥΩΝ (Νικήτας Κακλαμάνης)**: ΚύριεΥψηλάντη, ολοκληρώστε σιγά-σιγά.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ**:Κύριε Πρόεδρε, είχα την αίσθηση ότι ως εισηγητής είχα το δεκαπεντάλεπτο, αλλά….

**ΠΡΟΕΔΡΕΥΩΝ (Νικήτας Κακλαμάνης)**: Όχι, πέντε λεπτά είναι. Όλοι πέντε λεπτά έχουν.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ**: Ωραία, τότε δε θα προχωρήσω στην ανάλυση τη συνολική.

Θα κλείσω, λοιπόν, για να μην καταχραστώ τον χρόνο, αφού η αρμόδια, όπως προείπα, επιτροπή έχει ελέγξει όλα τα νούμερα και το Ελεγκτικό Συνέδριο όσον αφορά και τη λειτουργία του Ιδρύματος της Βουλής για τον κοινοβουλευτισμό και τη δημοκρατία, έχει κατά τρόπο απόλυτο αποφανθεί ότι είναι διαφανέστατος ο απολογισμός του.

Θέλω με την ευκαιρία αυτή και εγώ προσωπικά ακόμα μια φορά να απευθυνθώ και στην ολομέλεια των Ελλήνων, στους αγαπητούς -μου ήρθε η γαλλική λέξη- fonctionelle …

**ΠΡΟΕΔΡΕΥΩΝ (Νικήτας Κακλαμάνης):** Συνεργάτες.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Λειτουργούς της Bουλής των Ελλήνων οι οποίοι κατά τρόπο υποδειγματικό, κατά τρόπο απόλυτο και παρά, αν θέλετε, τα πολλά θρυλούμενα έξω από αυτό τον χώρο, δίνουν έναν αγώνα εικοσιτετράωρης βάσης προκειμένου η ελληνική πολιτεία να σταθεί θεσμικά στο ύψος της.

Σας ευχαριστώ θερμά.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει ο γενικός εισηγητής του ΣΥΡΙΖΑ, ο συνάδελφος κ. Τρύφων Αλεξιάδης, ο οποίος με τα νούμερα είναι πιο εξοικειωμένος. Θα έχει βέβαια μια σχετική ανοχή και ο κ. Αλεξιάδης.

Ορίστε, κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ:** Ευχαριστώ πολύ, κύριε Πρόεδρε.

Θα έλεγε κανείς ότι σήμερα έχουμε να κάνουμε μια συζήτηση επί αριθμών. Δεν είναι, όμως, μια συζήτηση επί αριθμών, είναι μια πολιτική συζήτηση. Και πολύ σωστά στην εισαγωγή του, ο Πρόεδρος της Βουλής, μίλησε για τις υποχρεώσεις της Βουλής απέναντι στη δημοκρατία και το Σύνταγμα, συνυπογράφω, τονίζω και επαυξάνω τα όσα είπε για το θέμα της εξάπλωσης του ιού και του τρόπου αντιμετώπισης πανδημίας.

Πραγματικά πρέπει και με τον εμβολιασμό και με όποιον άλλον τρόπο μπορούμε, να αντιμετωπίσουμε το θέμα της πανδημίας η οποία παίρνει τραγικές διαστάσεις. Δεν θα αναφερθώ, όμως, περισσότερο σε αυτό, έχουμε ως Κοινοβουλευτική Ομάδα καταθέσει σχετικά αιτήματα, σχετικές προτάσεις για συζήτηση και ελπίζω το επόμενο χρονικό διάστημα να συζητήσουμε αναλυτικά αυτό το θέμα.

Θέλω να υπερτονίσω, κύριε Πρόεδρε, αυτό που είπατε και οι υπόλοιποι Βουλευτές για την αποτροπή εξάπλωσης του ιού, πολύ σωστά!

Θέλω, όμως, να ξεκινήσω την ομιλία μου, μια και είναι η πρώτη ομιλία μου μετά από ένα πολιτικό επεισόδιο που είχαμε στη χώρα, την αποτροπή εξάπλωσης ενός «ιού θεσμικής εκτροπής». Διότι είναι θεσμική εκτροπή αυτό το οποίο έχει γίνει εναντίον μέλους του ελληνικού Κοινοβουλίου, εναντίον του Βουλευτή Χανίων Παύλου Πολάκη και δεν έχει σημασία το αν είναι ένας αγαπημένος φίλος και σύντροφος, δεν έχει σημασία αυτό, είναι ένας Βουλευτής του ελληνικού Κοινοβουλίου και από όποιο κόμμα και αν ήταν -και εδώ περιμένω μια σαφή τοποθέτηση από όλα τα κόμματα- πρέπει να έχουμε καθαρή θέση. Δηλαδή, έχουμε μία θεσμική εκτροπή, διότι δημόσιος υπάλληλος εκμεταλλευόμενος τη θέση του, παρενέβη στη λειτουργία της Βουλής, παραβίασε το Σύνταγμα, παρανόμησε –είναι η πιο ευγενική φράση μπορώ να πω- εκκωφαντικά και προσέβαλε το κύρος της Βουλής.

Ζητήσαμε και χτες στην επιτροπή, επειδή ήταν η πρώτη συνεδρίαση μετά από το γεγονός, η Βουλή να ζητήσει παραδειγματικά να ξεκινήσει πειθαρχικός έλεγχος. Δεν θα επιβάλλει η Βουλή κυρώσεις, αλλά πρέπει να ζητήσει η Βουλή πειθαρχικό έλεγχο για λόγους προστασίας της δημοκρατίας και του Συντάγματος.

Παρένθεση: Δεν έχω τη λογική ότι πρέπει όσοι είμαστε στη Βουλή να έχουμε είτε ειδικά φορολογικά προνόμια είτε άλλου είδους προνόμια είτε οποιαδήποτε εξαίρεση σε σχέση με τους άλλους πολίτες. Ίσα-ίσα , είμαι έτοιμος να προστρέξω ή να εκκινήσω ένα διάλογο πως θα υπερασπίσουμε τον ρόλο του Βουλευτή, μιλώντας για θέματα μισθολογικά, για θέματα φορολογικά, για θέματα ειδικών προνομίων και τα λοιπά μέσα σε εισαγωγικά. Άλλο αυτό -να γίνει αυτός ο διάλογος- και άλλο κάποιος να προσπαθεί σε μία κρίσιμη περίοδο να εκμεταλλευτεί τη θέση του και να κινήσει τέτοιες διαδικασίες, σαν να μην είχε άλλες εκκρεμότητες ο συγκεκριμένος υπάλληλος να ασχοληθεί, σαν να μην υπάρχουν στο διαδίκτυο μια σειρά αναφορές για το πώς χειρίστηκε άλλες δικαστικές υποθέσεις και «εκ παραδρομής», όπως τόνισε η αρμόδια υπηρεσία, έκανε ό,τι έκανε.

Υπάρχει η άποψη -τη σέβομαι, αλλά διαφωνώ μαζί της-, θεωρούν κάποιοι ότι είναι ειλικρινής η παραδοχή της εισαγγελίας για λάθος εκ παραδρομής. Εγώ θεωρώ ότι για λόγους υπεράσπισης του ρόλου του Κοινοβουλίου, πρέπει να ζητηθεί από το Κοινοβούλιο αυτός ο πειθαρχικός έλεγχος, για να μην μεταβληθεί αυτός ο ιός σε πανδημία. Αντιλαμβάνεστε την ευθύνη όλων μας, αν αυτή η «παραδρομή» επαναληφθεί.

Κλείνω σε αυτό το σημείο. Έρχομαι στο θέμα που συζητάμε σήμερα στην Ολομέλεια. Όπως είπα και στην επιτροπή, η Βουλή δεν έχει να κρύψει τίποτα. Η Βουλή είναι μια διαδικασία διαφάνειας και δημόσιου διαλόγου. Έχουν δοθεί αγώνες για αυτό το ζήτημα και πολύ σωστά στην αρχή της η ειδική έκθεση που μας έχει δοθεί, στην τρίτη παράγραφο, αναφέρει «ο προϋπολογισμός της Βουλής για το έτος 2022 έχει ως θεμελιώδη στόχο την αποτελεσματικότερη και διαφανέστερη λειτουργία της Βουλής» και πολλά άλλα. Το ίδιο ο προϋπολογισμός, το ίδιο ο απολογισμός.

Επειδή, λοιπόν, για τη διαφάνεια όλοι ομνύουμε και πολύ καλά κάνουμε και είναι αναγκαιότητα, όπως είπα και χθες στην επιτροπή, να κλείσουμε το κεφάλαιο του τι έγινε στο παρελθόν, τι έγινε χθες και το προηγούμενο χρονικό διάστημα. Να μεταδίδεται από το κανάλι της Βουλής η συνεδρίαση της συγκεκριμένης επιτροπής. Να δημοσιεύεται στο site της Βουλής όλο το σχετικό υλικό. Δεν υπάρχει λόγος ούτε καμία μυστικοπάθεια ούτε οτιδήποτε άλλο, γιατί ούτως ή άλλως, μετά τη σημερινή συνεδρίαση, όλα τα δεδομένα θα μπουν στα Πρακτικά της Βουλής. Δεν υπάρχει λόγος για κάτι τέτοιο. Να κάνουμε, λοιπόν, τέτοιες κινήσεις, ώστε να μην δώσουμε σε κανέναν την αφορμή να πει οτιδήποτε ή να χρησιμοποιήσει οποιοδήποτε επιχείρημα έναντι της Βουλής.

Δύο παρατηρήσεις. Πρώτη παρατήρηση: Θα πρέπει η αρμόδια επιτροπή να εφαρμόσει τα όσα ορίζει ο Κανονισμός της Βουλής. Δεν θα υπεισέλθω αναλυτικά σε αυτό. Και ο κύριος Πρόεδρος της αρμόδιας επιτροπής είπε χθες ότι το επόμενο χρονικό διάστημα, βεβαίως σε σχέση με το 2022, θα κινηθούμε σε αυτήν την κατεύθυνση. Άρα δεν έχω να προσθέσω σε αυτό το ζήτημα.

Θέλω να τονίσω μόνο ότι είναι πρόβλημα το ότι έχουμε να συζητήσουμε έναν οικονομικό απολογισμό, χωρίς να έχει συζητηθεί προηγούμενα ο διοικητικός απολογισμός. Έτσι έμμεσα εγκρίνουμε διοικητικές πράξεις ή πράξεις διοίκησης που έγιναν ή οποιεσδήποτε αποφάσεις που πάρθηκαν για τη λειτουργία της Βουλής -αναμφισβήτητα με τις καλύτερες προθέσεις- και με πλήρη διαφάνεια και με όσα ορίζει το Σύνταγμα. Δεν βάζουμε τέτοιο θέμα, γι’ αυτό και ψηφίζουμε. Το τονίζω, όμως, για λόγους προστασίας της Βουλής ότι είναι ανάγκη η συχνότερη συνεδρίαση της επιτροπής και εφαρμογή όλων όσων ορίζει ο κανονισμός. Νομίζω ότι θα πρέπει, ακριβώς για λόγους διαφάνειας και καλύτερης λειτουργίας της Βουλής, να υπάρχει συνεδρίαση και συζήτηση των όσων, τελικά, θα απεικονιστούν σε όλη αυτήν τη διαδικασία.

Θέλω, επίσης, κλείνοντας και σεβόμενος τον χρόνο και το πρόγραμμα της Βουλής, γιατί υπάρχει και άλλη συνεδρίαση μετά, να τονίσω και εγώ τις ευχαριστίες της Κοινοβουλευτικής Ομάδας του ΣΥΡΙΖΑ και τα συγχαρητήρια στο προσωπικό της Βουλής και για την απεικόνιση πολύ αναλυτικά όλων των οικονομικών μεγεθών και για την όλη συμβολή τους στη διαδικασία και στη λειτουργία της Βουλής.

Προσωπικά, όπως είπα και χθες, να τους συγχαρώ και για την υπομονή τους για τα όσα ορισμένες φορές εξωφρενικά ή τέλος πάντων, περίεργα -δεν θέλω να χρησιμοποιήσω κάποια άλλη έκφραση και να αρχίσουν στο διαδίκτυο να γράφονται διάφορα- ακούγονται εδώ και τα υπομένουν. Ειδικά όσοι δουλεύουν στο τμήμα που πρέπει να απομαγνητοφωνήσουν και να αποτυπώσουν στα Πρακτικά τα όσα λέμε εδώ, να τους συγχαρώ για την υπομονή τους.

Θέλω, όμως, με αφορμή αυτό -γιατί δεν αρκούν τα καλά λόγια- να πω ότι πρέπει, επιτέλους, να λυθούν τα ζητήματα της μισθολογικής εξομοίωσης, όπως έχει ψηφίσει -και σωστά- η Βουλή για άλλα Υπουργεία, όπως το Υπουργείο Οικονομικών και σε άλλους τομείς, να λυθούν τα ζητήματα εργασιακών σχέσεων. Δεν είναι δυνατόν εμείς στη Βουλή, που πολύ σωστά ασχολούμαστε με τέτοια ζητήματα σε άλλα Υπουργεία, να έχουμε σε εκκρεμότητα τους υπαλλήλους της Βουλής, που συνεισφέρουν πάρα πολύ στη λειτουργία του Κοινοβουλίου.

Ευχαριστώ πάρα πολύ για τον χρόνο σας. Καλή συνέχεια.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε συνάδελφε.

Από το Κίνημα Αλλαγής ο ειδικός αγορητής κ. Χρήστος Γκόκας έχει τον λόγο.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι γεγονός ότι η ανεξάρτητη λειτουργία ενός κορυφαίου θεσμού της Ελληνικής Δημοκρατίας, του ελληνικού Κοινοβουλίου, συνδέεται με την αντικειμενικότητα, τη διαφάνεια και τη χρηστή διαχείριση της οικονομικής του λειτουργίας. Αναφερόμαστε και στη διαδικασία εκτέλεσης του προϋπολογισμού, που αφορά στα έξοδα και τις δαπάνες για τις ανάγκες της λειτουργίας του και των παροχών στους εργαζομένους αυτού του χώρου, μαζί με τις παροχές στους Βουλευτές, αλλά και την υποστήριξη διαφόρων κοινωνικών, πολιτιστικών και λοιπών δραστηριοτήτων.

Έτσι, ο προϋπολογισμός της Βουλής των Ελλήνων, η κατάρτισή του και η εκτέλεσή του, θα πρέπει να αντανακλά στο κύρος και την αξιοπιστία της ανεξάρτητης λειτουργίας του. Στην ουσία, αφορά στο κόστος λειτουργίας της δημοκρατίας στη χώρα μας και γενικότερα, στην αξιοπιστία και το κύρος του πολιτικού συστήματος, του κοινοβουλευτικού έργου και της αξιοπρεπούς και χωρίς εξαρτήσεις συμμετοχής και λειτουργίας των Βουλευτών στο πλαίσιο των κοινοβουλευτικών τους υποχρεώσεων. Γιατί, το έχουμε ξαναπεί, η γνήσια αντιπροσώπευση των πολιτών διασφαλίζεται με τις ίσες δυνατότητες συμμετοχής, χωρίς να αποτελεί η οικονομική παράμετρος λόγω αποκλεισμού, στην πράξη, από τη διεκδίκηση κάποιου να είναι επιλογή των πολιτών. Και όλα αυτά στο μέτρο της συνετής και χωρίς σπατάλες διαδικασίας, όπως αυτή διαμορφώθηκε μετά τις αναγκαίες περικοπές που άρχισαν από το 2009 – 2010, περικοπές, που, όπως είπε και ο κύριος Πρόεδρος, έφθασαν στο 40% περίπου, ώστε να διασφαλιστεί κατ’ ελάχιστον η αποτελεσματικότητα στη λειτουργία του Κοινοβουλίου.

Σε αυτήν την εξέλιξη προχώρησε στα πρώτα χρόνια της κρίσης η δική μας παράταξη, με υπευθυνότητα και χωρίς να υπολογίσει το πολιτικό κόστος, με τις αναγκαίες περικοπές στον προϋπολογισμό της Βουλής, ενώ παράλληλα οι κυβερνήσεις τότε του ΠΑΣΟΚ έχουν θεσπίσει σειρά διατάξεων για τη διαφάνεια και τις ευθύνες πολιτικών προσώπων στη διαχείριση του δημοσίου χρήματος, τη διαύγεια παντού και στη Βουλή με το πόθεν έσχες, τον έλεγχο των οικονομικών των κομμάτων, την άρση του τραπεζικού απορρήτου και πολλά ακόμα.

Κυρίες και κύριοι συνάδελφοι, από 222 εκατομμύρια ευρώ το 2009 ο προϋπολογισμός της Βουλής μειώθηκε σταδιακά στα 141,9 εκατομμύρια ευρώ το 2014, μειωμένος κατά 80 εκατομμύρια ευρώ περίπου, ποσοστό δηλαδή 36,12% και με τελική δαπάνη για το έτος αυτό ακόμα μικρότερη, στα 133,85 εκατομμύρια ευρώ.

Σήμερα ο προϋπολογισμός για το 2022, τα 144,2 εκατομμύρια ευρώ, είναι μειωμένος κατά 77,8 εκατομμύρια ευρώ έναντι του 2009, ποσοστό περίπου 35%, ενώ η μέγιστη μείωση ήταν στο 40,1% το 2017.

Επίσης, αξίζει να σημειωθεί και σε απάντηση διαφόρων σχολιασμών ότι ο προϋπολογισμός της Βουλής, το κόστος λειτουργίας της δημοκρατίας που είπαμε, αυτά τα 144,2 εκατομμύρια ευρώ, αναφέρεται σε ένα ελάχιστο ποσοστό, στο 0,224% του συνόλου των δαπανών του κράτους, που σύμφωνα με το προσχέδιο του προϋπολογισμού για το 2022 αυτές οι δαπάνες ανέρχονται στα 64,35 δισεκατομμύρια ευρώ. Το δε κόστος λειτουργίας του ελληνικού Κοινοβουλίου είναι από τα μικρότερα μεταξύ των χωρών, όπου υπάρχει και λειτουργεί η δημοκρατία.

Η δημοκρατία, κυρίες και κύριοι συνάδελφοι, που στη χώρα μας άντεξε στην κρίση, έχει διαχρονικά και προβλήματα στη λειτουργία της και εχθρούς και είναι υποχρέωσή μας να στηρίζεται και να προστατεύεται από κάθε κίνδυνο, παρέχοντας τα απαραίτητα μέσα θεσμικά, νομικά και οικονομικά.

Είναι ευθύνη όλων των πολιτικών δυνάμεων να απομονώσουμε φωνές και πρακτικές που υπονομεύουν και προσβάλλουν το κύρος και οδηγούν στην απαξίωση των πολιτειακών θεσμών της Βουλής, πλήττοντας την ίδια τη δημοκρατία. Και αυτό έχει ιδιαίτερη σημασία, αφού αυτές τις μέρες, με κορύφωση την αυριανή μέρα, τιμούμε την επέτειο του Πολυτεχνείου και αυτούς που αγωνίστηκαν, και ιδιαίτερα όσους έδωσαν και την ίδια τη ζωή τους, για την ελευθερία και τη δημοκρατία στη χώρα μας.

Κυρίες και κύριοι συνάδελφοι, και ο φετινός προϋπολογισμός είναι σχετικά λιτός, καλύπτει όμως τις αναγκαίες δαπάνες λειτουργίας του Κοινοβουλίου, αλλά και τις δαπάνες για τον σταδιακό εκσυγχρονισμό του τεχνολογικού εξοπλισμού. Για εμάς, οι στόχοι του προϋπολογισμού της Βουλής των Ελλήνων αφορούν στην αξιόπιστη διαχείρισή του και στην εξοικονόμηση δαπανών, εξαντλώντας κάθε περιθώριο, όχι όμως σε βάρος της αποτελεσματικότητας.

Είναι σημαντικό η λειτουργία του Κοινοβουλίου να συγχρονίζεται με τις τεχνολογικές εξελίξεις, με τη συνεχή αναβάθμιση της ηλεκτρονικής και ψηφιακής λειτουργίας του, όπως επίσης θα πρέπει να συνεχιστούν έργα, σχετικά με την ενεργειακή αναβάθμιση και του κτηρίου και των εγκαταστάσεών του με εξοικονόμηση ενέργειας και μείωση της ρύπανσης, στο πλαίσιο της αντιμετώπισης των προβλημάτων της κλιματικής αλλαγής, αλλά και των επιπτώσεων στις υγειονομικές συνθήκες, όπως αυτές αναδείχθηκαν μέσα από την πανδημία που αντιμετωπίζουμε, όπως χαρακτηριστικά σχετικά με τον κλιματισμό και τον εξαερισμό των χώρων, για τα οποία αναλυτικά αναφέρθηκα χθες στην επιτροπή.

Σχετικά με τα στοιχεία του φετινού προϋπολογισμού, θα ήθελα επίσης να αναφέρω ότι η αύξηση του προϋπολογισμού του 2022 κατά 1.901.700 ευρώ, δηλαδή 1,34%, σε σχέση με τις συνολικές πιστώσεις για το 2021, οφείλεται κυρίως στην αύξηση του κόστους για τον έλεγχο των δηλώσεων πόθεν έσχες λόγω της διεύρυνσης του αριθμού των ελεγχόμενων προσώπων. Είμαστε θετικοί σε ό,τι ενισχύει την αξιοπιστία των θεσμών στα μάτια των πολιτών.

Επίσης, περιλαμβάνει δαπάνες που καλύπτουν ανάγκες εξωστρεφούς δράσης του Κοινοβουλίου, διεθνών συνεργασιών και κοινωνικής προσφοράς. Να σημειώσουμε ιδιαίτερα τη δωρεά προς το Εθνικό Σύστημα Υγείας ασθενοφόρων και χειρουργικών κλινών.

Εκτελούνται ή είναι προγραμματισμένα έργα που δεν επιβαρύνουν τον προϋπολογισμό της Βουλής των Ελλήνων, χρηματοδοτούμενα από το ΕΣΠΑ, το Πράσινο Ταμείο, όπως η ανάδειξη και συντήρηση του κτηρίου, η ενεργειακή αναβάθμιση, στην οποία αναφέρθηκα και πριν, το Καπνεργοστάσιο που αναλυτικά το ανέπτυξε ο κύριος Πρόεδρος.

Αποτυπώνεται, δε, διακριτά το κόστος λειτουργίας του Γραφείου Προϋπολογισμού του Κράτους στη Βουλή, 450.000 ευρώ, τη συνεισφορά του οποίου θεωρούμε θετική, καθώς και το κόστος της λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης, 3.127.000 ευρώ. Αναφέρθηκα πριν λίγο σε αυτόν τον τομέα.

Να σημειώσουμε επίσης για τον απολογισμό του 2020 ότι στις αυξήσεις, το μεγαλύτερο μέρος αφορά στις μεταβιβάσεις κατά 6.785.000 ευρώ που οφείλεται στην απόφαση της Βουλής, μετά από πρόταση του Κινήματος Αλλαγής με πρωτοβουλία τότε της αείμνηστης Φώφης Γεννηματά, με τη γνωστή ευαισθησία της σε θέματα κοινωνικά, πολιτικά και ιδιαίτερα στον τομέα της υγείας, πρόταση που έγινε αποδεκτή από τον Πρόεδρο της Βουλής και στη συνέχεια ψηφίστηκε από τη Βουλή των Ελλήνων για την κάλυψη του κόστους κατασκευής πενήντα κλινών ΜΕΘ στο Νοσοκομείο «ΣΩΤΗΡΙΑ».

Τέλος, δεν προβλέπεται για το 2022 προς το Ίδρυμα Βουλής των Ελλήνων επιχορήγηση, αφού δεν πραγματοποιήθηκαν οι προβλεπόμενες στον προηγούμενο προϋπολογισμό δαπάνες για εκδηλώσεις 2.000.000 ευρώ και εκπαιδευτικές δράσεις 500.000 ευρώ λόγω του COVID-19, ενώ αξίζει να σημειωθεί ότι το Ίδρυμα έχει καθαρή θέση 19.475.000 ευρώ.

Κλείνοντας, θα ήθελα για μια ακόμα φορά να εκφράσω την ικανοποίησή μας και την εμπιστοσύνη μας και να ευχαριστήσω και εκ μέρους του Κινήματος Αλλαγής, αλλά και ο ίδιος προσωπικά, τις υπηρεσίες και τους υπαλλήλους της Βουλής για τη μεθοδική και ολοκληρωμένη προετοιμασία των σχεδίων του προϋπολογισμού, αλλά και τη σωστή εκτέλεσή του, όπως και το σύνολο του προσωπικού του Κοινοβουλίου, το οποίο παρέχει τις θετικές του υπηρεσίες και στηρίζει το έργο μας, το έργο του Κοινοβουλίου, ιδιαίτερα αυτά τα τελευταία δύσκολα χρόνια με τις μεγάλες κρίσεις, τις οικονομικές και τις υγειονομικές. Βέβαια, να αναγνωρίσουμε και την ιδιαίτερη συμβολή του Προέδρου της Επιτροπής και Προέδρου της Βουλής των Ελλήνων, του κ. Τασούλα, σε αυτό το αποτέλεσμα.

Κύριε Πρόεδρε, κυρίες και κύριοι συνάδελφοι, με βάση όλα όσα προανέφερα και με την ευθύνη που αναλογεί απέναντι στον κορυφαίο θεσμό του δημοκρατικού μας πολιτεύματος υπερψηφίζουμε και τον απολογισμό του 2020 και τον προϋπολογισμό του 2022 της Βουλής των Ελλήνων.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Νίκο, θα παίξεις τον ρόλο του «δύο σε ένα» τώρα ή όταν έρθει η σειρά του Κοινοβουλευτικού;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τώρα.

**ΠΡΟΕΔΡΕΥΩΝ (Νικήτας Κακλαμάνης):** Εννοώ ότι το Κομμουνιστικό Κόμμα Ελλάδας έχει ορίσει τον ίδιο συνάδελφο και ως Κοινοβουλευτικό Εκπρόσωπο και ως ειδικό αγορητή.

Τον λόγο έχει ο κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Και στην εισηγητική έκθεση του προϋπολογισμού της Βουλής για το 2022 τονίζεται η ανάγκη αναβάθμισης των δραστηριοτήτων και των λειτουργιών του Κοινοβουλίου. Όμως έχουμε να κάνουμε με ένα Κοινοβούλιο, έναν αστικό θεσμό, το νομοθετικό δηλαδή όργανο που διαμορφώνει ένα ευρύτατο πλέγμα, ένα ολοκληρωμένο πλαίσιο μηχανισμού φαλκίδευσης των ατομικών και συλλογικών δικαιωμάτων της εργατικής τάξης, του λαού και της νεολαίας. Στο όνομα της διασφάλισης της καπιταλιστικής κερδοφορίας που αποτελεί την ύψιστη αρχή και τον κινητήριο μοχλό του καπιταλιστικού συστήματος, θυσιάζει τα εργατικά δικαιώματα, θυσιάζει τη σύγχρονη ικανοποίηση των συνολικών αναγκών του λαού μας, διαμορφώνοντας τους μηχανισμούς που σε επίπεδο οικονομίας, στην παιδεία, στην υγεία, αναπαράγει μια πολύ φθηνή και αναλώσιμη εργατική δύναμη χωρίς συγκροτημένα δικαιώματα. Διαμορφώνει μηχανισμούς θωράκισης της αστικής εξουσίας, ένα νομοθετικό πλαίσιο αμφισβήτησης των ατομικών και συλλογικών δικαιωμάτων και νομιμοποίησης της κρατικής και εργοδοτικής βίας και καταστολής.

Σε συνθήκες σαπίσματος του καπιταλιστικού συστήματος, το αστικό Κοινοβούλιο δεν μπορεί να αποτελέσει μια φωτεινή εξαίρεση, αλλά αποτυπώνεται και σε αυτό ο εκφυλισμός του συστήματος.

Συμπερασματικά, σε συνθήκες δικτατορίας του κεφαλαίου, το αστικό Κοινοβούλιο παρέχει τη νομιμοφάνεια και προσπαθεί ταυτόχρονα να συσκοτίσει τον αντιδραστικό χαρακτήρα του συστήματος.

Το Κομμουνιστικό Κόμμα Ελλάδας, είναι γνωστό, παλεύει για την ανατροπή του καπιταλισμού, παλεύει για τον σοσιαλισμό. Η σοσιαλιστική εξουσία είναι μια επαναστατική εξουσία της εργατικής τάξης, η δικτατορία του προλεταριάτου. Η εργατική εξουσία αντικαθιστά όλους τους αστικούς θεσμούς με νέους, λαογέννητους θεσμούς. Θεμέλιο της εργατικής εξουσίας είναι η παραγωγική μονάδα, η κοινωνική υπηρεσία, η διοικητική μονάδα, ο παραγωγικός συνεταιρισμός.

Στη συνέλευση των εργαζομένων θεμελιώνεται η άμεση και έμμεση εργατική δημοκρατία, η αρχή του ελέγχου, της απόδοσης της ευθύνης και της ανακλητότητας. Το εκλογικό δικαίωμα στη σοσιαλιστική εξουσία σημαίνει ότι ο εργαζόμενος εκλέγει και εκλέγεται σε όλα τα όργανα της εξουσίας, ελέγχει και ανακαλεί τους συμβούλους και τους αντιπροσώπους. Η ρύθμιση του χρόνου εργασίας των μελών των εκλεγμένων οργάνων γίνεται από τον χώρο εργασίας και για συγκεκριμένο χρονικό διάστημα, το διάστημα της εκλογής, και ανάλογα με το μέγεθος των υποχρεώσεων τους. Νομοθετικά αποκρύπτει οποιοδήποτε οικονομικό προνόμιο στους εκλεγμένους. Γι’ αυτόν ακριβώς τον λόγο και πάγια, το Κομμουνιστικό Κόμμα Ελλάδας, όχι μόνο την περίοδο των μνημονίων και μετά, τότε που βρήκαν την ευκαιρία και αναδείχθηκαν μία σειρά από λαϊκίστικα συνθήματα τα οποία συγκάλυπταν τόσο την ουσία του αστικού Κοινοβουλίου, όσο και των εκπροσώπων του ήταν ενάντιο, καταψήφιζε και ζητούσε την κατάργηση των βουλευτικών προνομίων. Και επειδή ακριβώς πρέπει να συμβαδίζουν τα λόγια με τα έργα, εφάρμοζε -και εφαρμόζει- στην πράξη αυτήν την πολιτική του για τους Βουλευτές του ΚΚΕ, οι οποίοι αμείβονται στο ύψος του κατώτερου μισθού και η βουλευτική αποζημίωση μεταφέρεται όλη στα ταμεία του κόμματος, για την πολιτική δραστηριότητα του ΚΚΕ. Άρα το πρώτο θέμα είναι η κατάργηση των προνομίων.

Δεύτερον, διεκδικούμε την αναβάθμιση συνολικά και στο Κοινοβούλιο του ρόλου και της θέσης των εργαζομένων, την επιστροφή των απωλειών που είχαν όλα αυτά τα χρόνια, τα χρόνια της κρίσης και των μνημονίων, την κάλυψη των κενών με μόνιμο προσωπικό ως απάντηση στην εντατικοποίηση της εργασίας.

Η βελτίωση της θέσης των εργαζομένων στο Κοινοβούλιο δεν είναι ζήτημα υπερωριών. Είναι θέμα ενός τέτοιου επιπέδου μισθού που θα καλύπτει το σύνολο των αναγκών. Είναι θέμα μείωσης του ωραρίου εργασίας και κατοχύρωσης του ελεύθερου χρόνου. Είναι θέμα κατάργησης των πολλαπλών εργασιακών σχέσεων στο Κοινοβούλιο που όλες οι κυβερνήσεις έκαναν και βεβαίως τη μετατροπή όλων των εργαζομένων σε αορίστου χρόνου παρά τη συνταγματική απαγόρευση. Να θυμίσω εδώ ότι κατά τη διάρκεια αναθεώρησης του Συντάγματος απέρριψε τόσο η Νέα Δημοκρατία όσο και ο ΣΥΡΙΖΑ, αλλά και το Κίνημα Αλλαγής την πρόταση του ΚΚΕ για κατάργηση της απαγόρευσης μετατροπής των συμβάσεων ορισμένου χρόνου σε συμβάσεις αορίστου χρόνου που προβλέπεται από το Σύνταγμα.

Δύο ακόμη ειδικότερες επισημάνσεις θέλουμε να κάνουμε. Σε μια περίοδο που η πανδημία δεν λέει να κοπάσει, υπάρχουν τα προβλήματα, δεν μπορεί να αποτυπώνονται στον Προϋπολογισμό της Βουλής κατά τη γνώμη μας αυτή η μείωση των μικρών δαπανών σχετικά με τα υγειονομικά υλικά που χρησιμοποιούνται στη Βουλή, αλλά και τα υλικά καθαριότητας.

Και δεύτερον, δεν έγινε κατανοητό γιατί πρέπει να προχωρήσουμε σε αυτή τη μείωση κατά 124.000 ευρώ των δαπανών που σχετίζονται με την προβολή του προγράμματος και των λεγόμενων πνευματικών δικαιωμάτων του καναλιού της Βουλής. Εμείς δεν ζητάμε να υποβαθμιστεί, αλλά φοβόμαστε ότι έτσι θα γίνει. Μπορεί να υποβαθμιστεί τόσο το παρεχόμενο έργο του καναλιού της Βουλής όσο και το πολιτιστικό περιεχόμενο το οποίο έχει η τηλεόραση της Βουλής.

Ολοκληρώνοντας, κύριε Πρόεδρε, το Κομμουνιστικό Κόμμα Ελλάδας ψηφίζει «παρών» τόσο στον προϋπολογισμό για το 2022 όσο και στον απολογισμό για το 2020. Είναι ψήφος πολιτικού χαρακτήρα ξεκαθαρίζοντας για τον απολογισμό του 2020 ότι η θέση μας αυτή δεν σχετίζεται με τον τρόπο που αποτυπώθηκαν τα οικονομικά μεγέθη, δεν σχετίζεται με τον τρόπο διαχείρισης των κονδυλίων.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εμείς ευχαριστούμε.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κύριε Πρόεδρε, μπορώ να κάνω μια διευκρίνιση;

**ΠΡΟΕΔΡΕΥΩΝ (Νικήτας Κακλαμάνης):** Ναι, βεβαίως.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Το κονδύλι του υγειονομικού υλικού πράγματι φαίνεται να έχει περιοριστεί, αλλά αυτό οφείλεται στο ότι ένα μέρος του υγειονομικού υλικού αγοράζεται από κρατήσεις από τους μισθούς των Βουλευτών και αυτό δεν αποτυπώνεται στον προϋπολογισμό. Δηλαδή, οι Βουλευτές οι ίδιοι χρηματοδοτούν ένα μέρος αγοράς υγειονομικού υλικού το οποίο ξεφεύγει από την καταγραφή του προϋπολογισμού. Οπότε φαίνεται ότι έχει επέλθει περικοπή, ενώ είναι από αλλού η χρηματοδότηση.

Αυτό ήθελα να πω.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Τον λόγο έχει ο κ. Βιλιάρδος Βασίλειος, ειδικός αγορητής από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι του αστικού Κοινοβουλίου, κύριε Πρόεδρε της Βουλής, θα ξεκινήσουμε από το θετικό γεγονός σύμφωνα με το οποίο ο προϋπολογισμός της Βουλής μειώθηκε σημαντικά από 220 εκατομμύρια το 2009 και 215 εκατομμύρια το 2010 στα 139,4 εκατομμύρια το 2020, ενώ προβλέπεται στα 144,2 εκατομμύρια το 2022 από 142,3 εκατομμύρια το 2021. Πρόκειται για μία μείωση της τάξης του 35% σε σχέση με το 2009, κάτι που εάν συνέβαινε σε ολόκληρο τον δημόσιο τομέα θα αποτελούσε ένα μεγάλο πλεονέκτημα για τη χώρα μας.

Σύμφωνα, δε, με τον Πρόεδρο της Βουλής, ο περιορισμός προήλθε κυρίως από τη μείωση των αμοιβών του προσωπικού και ιδιαίτερα των Βουλευτών, οπότε θα ήταν άδικο να ισχυριστεί κανείς πως δεν συμμετείχαν στη λιτότητα που επιβλήθηκε στην Ελλάδα. Δυστυχώς, όμως, αυτή η λιτότητα έτσι όπως εφαρμόστηκε με τα μνημόνια που φυσικά συνεχίζονται, όπως μας επιβεβαίωσε πρόσφατα ο Αναπληρωτής Υπουργός Οικονομικών, όχι μόνο δεν βοήθησε την οικονομία μας, αλλά αντίθετα την κατέστρεψε εντελώς. Οπότε οι θυσίες όλων των Ελλήνων δεν προσέφεραν απολύτως τίποτα. Εξυπηρέτησαν μόνο τη διάσωση των γερμανικών και άλλων τραπεζών, όπως ανέφερε μεταξύ άλλων ο Πρόεδρος Ομπάμα στο γνωστό βιβλίο του.

Σε κάθε περίπτωση διαπιστώσαμε πως πρόκειται για έναν ορθολογικό Απολογισμό, καθώς επίσης για έναν νοικοκυρεμένο προϋπολογισμό του 2022 για τον οποίο θα έπρεπε να είναι υπερήφανος ο Πρόεδρος της Βουλής, ενώ θα ήταν ευχής έργο να λειτουργούσε ανάλογα και το κράτος μας. Δυστυχώς, όμως, δεν συμβαίνει, αφού όλοι γνωρίζουμε πως η Κυβέρνηση ξοδεύει τεράστια ποσά με δανεικά -με δανεικά, θα το τονίζουμε συνεχώς- χρεώνοντας ακόμη περισσότερο τους Έλληνες, σημειώνοντας πως 42,7 δισεκατομμύρια μέσα σε δύο μόλις χρόνια, τα περισσότερα σε σχέση με το ΑΕΠ της συγκριτικά με τις άλλες χώρες της Ευρωπαϊκής Ένωσης, δεν έχει σπαταλήσει καμμία άλλη κυβέρνηση έως σήμερα.

Συνεχίζοντας, συμφωνήσαμε στην επιτροπή με την πρόταση συναδέλφων σύμφωνα με την οποία, πρώτον, ο προϋπολογισμός και ο απολογισμός θα πρέπει να αποστέλλονται σε ηλεκτρονική μορφή και δεύτερον, να αναρτώνται στην ιστοσελίδα της Βουλής, έτσι ώστε αφ’ ενός μεν να υπάρχει διαφάνεια, αφ’ ετέρου να διευκολυνόμαστε όσον αφορά τον έλεγχό τους. Επειδή τώρα η ίδια πρόταση έγινε και το 2020, χωρίς όμως να εφαρμοστεί, ελπίζουμε να μην επαναληφθεί η παράλειψη στο άμεσο μέλλον.

Μας ικανοποίησε πάντως ιδιαίτερα η αναφορά στο ότι από το 2023 και μετά θα εφαρμοστεί στη Βουλή το διπλογραφικό λογιστικό σύστημα αφού αποτελεί μία πάγια πρότασή μας για ολόκληρο το δημόσιο από την πρώτη μέρα που εισήλθαν στη Βουλή, θεωρώντας πως είναι ένας από τους λόγους της μη αποτελεσματικής λειτουργίας του. Ειδικά, όσον αφορά στο Ίδρυμα της Βουλής, το οποίο έχει επιχορηγηθεί με ένα τεράστιο ποσόν για τον εορτασμό των διακοσίων ετών από το 1821, για το οποίο εμείς είχαμε καταθέσει το 2020 ήδη τις αντιρρήσεις μας, είναι θετικό το ότι τελικά δόθηκαν ελάχιστα, ελπίζοντας όμως να μην σπαταληθούν ούτε το 2022 στην κατάσταση που βρίσκεται η οικονομία μας.

Άλλωστε δεν έχει κανένα απολύτως νόημα να γιορτάζουμε την απελευθέρωση της Ελλάδας σκαλωμένοι ξανά, οικονομικά βέβαια αυτή τη φορά, αλλά εμείς θεωρούμε την οικονομική σκλαβιά πολύ χειρότερη από τη στρατιωτική. Γιατί είναι χειρότερη; Απλούστατα επειδή όταν χάσει ένα κράτος την ελευθερία του στρατιωτικά μπορεί να την ανακτήσει αντιδρώντας και πολεμώντας, ενώ όταν τη χάσει οικονομικά, όταν εξαγοραστούν δηλαδή όλα όσα έχει και δεν έχει παραμένοντας χρεωμένο, όπως προβλέπεται για την Ελλάδα που θα παραμείνει χρεωμένη, δεν την ανακτά δυστυχώς ποτέ.

Είναι περιττό να αναφέρουμε πως χωρίς οικονομική ανεξαρτησία δεν υπάρχει εθνική κυριαρχία, γεγονός που έχουν διαπιστώσει στο παρελθόν όλοι όσοι δεν εθελοτυφλούν, ενώ θα συνεχιστεί και στο μέλλον.

Περαιτέρω η εξοικονόμηση εξόδων από την Βουλή φαίνεται και στο προσωπικό όπου από τις δύο χιλιάδες εβδομήντα μία προβλεπόμενες θέσεις υπαλλήλων υπηρετούσαν την 31η Μαΐου του 2021 μόλις χίλιοι πεντακόσιοι εβδομήντα εννέα, εν προκειμένω παρά τις πιέσεις της πανδημίας, χωρίς να είναι εις βάρος της ποιότητας της λειτουργίας του Κοινοβουλίου.

Οφείλουμε, πάντως, να σημειώσουμε εδώ πως είναι υποδειγματική η διαχείριση της πανδημίας εκ μέρους της Βουλής ξανά σε πλήρη αντίθεση με την Κυβέρνηση που απέτυχε παταγωδώς, όπως ακριβώς στην οικονομία και στην κοινωνία.

Οφείλουμε, επίσης, να εξάρουμε το κοινωνικό έργο της Βουλής, όπως οι πενήντα ΜΕΘ που κατασκεύασε μέσα σε δύο μόλις μήνες, κάτι περίεργο για το δημόσιο, η βοήθεια στο Μάτι και τόσα πολλά άλλα, τα οποία παρέχει εξοικονομώντας χρήματα από το κόστος λειτουργίας της.

Αυτό που μας έχει πάντως ενοχλήσει ιδιαίτερα ως κόμμα, ως Ελληνική Λύση, όσον αφορά στη λειτουργία της Βουλής είναι ο μη σεβασμός των δικαιωμάτων της μειοψηφίας στο παράδειγμα των δύο αιτημάτων για εξεταστική επιτροπή που καταθέσαμε, για τις Πρέσπες και για το Μάτι, τα οποία δεν προωθήθηκαν. Όπως είπε ο Πρόεδρος της Βουλής, δεν τα προώθησε, επειδή δεν θα γινόντουσαν αποδεκτά από εκατόν είκοσι Βουλευτές -αυτό τουλάχιστον εμείς καταλάβαμε-, κάτι που εμείς στο τέλος δεν μπορούμε να καταλάβουμε, αφού στο αναθεωρημένο Σύνταγμα δεν είδαμε να προβλέπεται έγκριση του Προέδρου. Το γεγονός αυτό σημαίνει πως είναι προσχηματική η κατάθεση αιτημάτων για εξεταστική από δέκα Βουλευτές, όπως προβλέπει το αναθεωρημένο Σύνταγμα, ελπίζοντας κάποια στιγμή να μας δοθεί κάποια υπεύθυνη απάντηση που δεν μας παρείχε πρόσφατα ο κ. Γεραπετρίτης.

Κλείνοντας, θα θέλαμε να ευχαριστήσουμε εκ μέρους της Ελληνικής Λύσης το προσωπικό της Βουλής για τις πολύ καλές υπηρεσίες που παρείχε, αποτελώντας φωτεινό παράδειγμα -πραγματικά το λέω, ειλικρινά- για όλους τους εργαζόμενους στον δημόσιο τομέα και όχι μόνο.

Τέλος, ασφαλώς υπερψηφίζουμε τόσο τον απολογισμό του 2020 όσο και τον προϋπολογισμό του 2021.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Τελειώνουμε με τη συνάδελφο κ. Μαρία Απατζίδη από το ΜέΡΑ25.

Οι κυρίες και οι κύριοι που κάθονται στα αριστερά μου σήμερα είναι οι πρωταγωνιστές, όπως καταλάβατε. Όμως, εγώ απευθυνόμενος τώρα σε όλους τους συναδέλφους, λέω ότι καλό είναι να τους θυμόμαστε τους υπαλλήλους της Βουλής τριακόσιες εξήντα πέντε μέρες τον χρόνο και όχι μια μέρα τον χρόνο και να τους υπερασπιζόμαστε όταν αναιτίως μέσα ενημέρωσης και αναληθώς τους επιτίθενται.

Ορίστε, κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριος σκοπός για τον προϋπολογισμό της Βουλής είναι η αποτελεσματικότητα και η διαφάνεια, ώστε να ασκείται η νομοθετική λειτουργία, σύμφωνα με το Σύνταγμα, και να ελέγχεται η εκτελεστική. Στη συγκεκριμένη περίοδο, μάλιστα, που διανύουμε μια διπλή κρίση, οικονομική και υγειονομική, χρειάζονται σύγχρονα πληροφοριακά συστήματα και εργαλεία, καθώς και εκσυγχρονισμός των διαδικασιών, αλλά και να ενταθεί η εξωστρέφεια της Βουλής προς την κοινωνία μέσω της διαφάνειας και της λογοδοσίας, ώστε να αμβλύνεται η όποια δυσπιστία προκαλείται από τις κρίσεις τις οποίες διανύουμε.

Ο προϋπολογισμός εξάλλου περιέχει διαφόρων ειδών δαπάνες ενός μη κερδοσκοπικού ιδρύματος, δαπάνες για επισκευή κτηρίων, προμήθειες υλικών οικοσκευής, αναλωσίμων, λοιπού εξοπλισμού, όπως λόγου χάρη υπολογιστές, κλιματιστικά κ.λπ., πάγια έξοδα για ενέργεια, ύδρευση, τηλεφωνικές επικοινωνίες κ.λπ., ενοίκια και φυσικά αμοιβές για υπηρεσίες.

Προβλέπονται, επίσης, πιστώσεις που προορίζονται για να προβάλλουν το έργο της Βουλής και να συμβάλλουν στην προώθηση εθνικών, κοινωνικών και πολιτιστικών σκοπών. Προωθείται ο στόχος για μια συνολική αναβάθμιση της Βουλής και για ένα γενναίο άνοιγμα προς την κοινωνία, προς τα σύγχρονα προβλήματα, το νέο επιστημονικό δυναμικό, τις ιδιαίτερες κοινωνικές και πολιτιστικές ευαισθησίες μέσα στο περιβάλλον της κρίσης και των επιπτώσεών της στο κοινωνικό σύνολο.

Επίσης, ενισχύονται πρωτοβουλίες κοινοβουλευτικής διπλωματίας και ανάπτυξης πολύπλευρων διεθνών σχέσεων.

Επιπλέον όλων αυτών έχουμε αντιμετώπιση της πανδημίας του κορωνοϊού, η οποία δεν έχει εξαλειφθεί. Οπότε χρειάζονται ψηφιακά μέσα με αξιοποίηση των εφαρμογών τεχνολογίας της πληροφορίας και επικοινωνίας, καθώς και η διοικητική υποστήριξη του βουλευτικού σώματος με τις καλύτερες μεθόδους οργάνωσης και διοίκησης.

Θα θέλαμε εδώ, όμως, να κάνουμε ένα πρακτικό σχόλιο. Συνήθως τα νομοσχέδια τα οποία λαμβάνουμε είναι σε μη επεξεργάσιμη μορφή PDF, με αποτέλεσμα να καθίσταται δυσχερής η επεξεργασία τους κατά τη διάρκεια της διαβούλευσης. Το γεγονός αυτό αδικεί ιδιαιτέρως εμάς, τα μικρά κόμματα, που έχουν λιγότερους συνεργάτες στον πολιτικό σχεδιασμό για την εν λόγω προετοιμασία.

Θα έπρεπε να ληφθεί μέριμνα, κύριε Πρόεδρε, ώστε τα νομοσχέδια να αποστέλλονται σε μορφές PDF που να είναι επεξεργάσιμες.

Στο σημείο αυτό θέλουμε να προχωρήσουμε και σε ένα πολιτικό σχόλιο. Η ετήσια δαπάνη για τη λειτουργία του Κοινοβουλίου, στην οποία συμπεριλαμβάνονται και οι Βουλευτικές αποδοχές, χρησιμοποιείται κυρίως από μέρους της νεοφιλελεύθερης άκρας Δεξιάς ως έμμεσο όχημα για να διαβρωθεί η νομιμοποίηση του Κοινοβουλίου στις συνειδήσεις των πολιτών. Η γενική λογική είναι ότι η Βουλή μας κοστίζει, δεν την έχουμε ανάγκη. Σε αυτό, όμως, υποκρύπτεται η λογική ότι αυτό που μας κοστίζει και δεν το έχουμε ανάγκη είναι η ίδια η δημοκρατία. Μια μελέτη της ετήσιας δαπάνης δείχνει, όμως, ότι αποτελεί ελάχιστο ποσοστό του ΑΕΠ, το οποίο σε κάθε περίπτωση χρειάζεται ώστε να λειτουργούν οι δημοκρατικοί θεσμοί.

Οπότε, ως ΜέΡΑ25 δεν είμαστε σε γενικές γραμμές υπέρ της ως άνω κριτικής. Οι προκλήσεις της σοβούσας κρίσης καθιστούν συγκυριακά απαραίτητη την εξωστρέφειά της Βουλής με το χορηγικό πρόγραμμα για την ικανοποίηση αιτημάτων νομικών προσώπων, φορέων, εκπαιδευτικών ιδρυμάτων και προσφυγικών δομών.

Η Βουλή, όμως, δεν υφίσταται για να υποκαθιστά τις δημόσιες δομές και το κράτος πρόνοιας και της εν γένει συνταγματικές υποχρεώσεις της πολιτείας. Υφίσταται για να νομοθετεί, αλλά και για να ελέγχει πως η εκάστοτε εξουσία κάνει τη δουλειά της με τρόπο σύννομο και κοινωνικά βέλτιστο.

Δυστυχώς, όμως, ο ελεγκτικός αυτός ρόλος συχνά υπονομεύεται από την υπέρμετρη εξουσία που έχουν αποκτήσει τα μέσα μαζικής ενημέρωσης ως τέταρτη εξουσία, η οποία αμβλύνει τον έλεγχο προς την εκτελεστική εξουσία αντί να τον ασκεί, όπως οφείλει και συμμαχεί μαζί της εις βάρος της νομοθετικής εξουσίας και του δικού της οφειλόμενου ελέγχου.

Βεβαίως, πρέπει να έχουμε πάντα υπ’ όψιν ποιος είναι στόχος της Βουλής. Η στόχευση είναι η μέγιστη ικανοποίηση των αναγκών για την εύρυθμη λειτουργία του Κοινοβουλίου με το μικρότερο δυνατό κόστος, αλλά χωρίς καμμία έκπτωση στις απαραίτητες δημοκρατικές λειτουργίες. Αυτό απαιτεί διαφάνεια στις συμβάσεις με τους προμηθευτές, δηλαδή ανάρτησή τους στην Κοινοβουλευτική Διαφάνεια. Ταυτόχρονα, το Κοινοβούλιο οφείλει να χρηματοδοτεί εκπαιδευτικά προγράμματα, δράσεις, παρεμβάσεις και δρώμενα που καλλιεργούν τη συμμετοχή των πολιτών στο δημοκρατικό πολίτευμα.

Εν συνόλω, θεωρούμε ότι η φιλοσοφία των δαπανών δεν εξυπηρετούν στον βαθμό που θα έπρεπε την ανοικτότητα, την αξιοκρατία και τον σεβασμό στις μειοψηφικές Κοινοβουλευτικές Ομάδες και για αυτό θα ψηφίσουμε «παρών».

Και να ευχαριστήσουμε και εμείς από την πλευρά μας ως ΜέΡΑ25 και τις Υπηρεσίες, αλλά και τους Υπαλλήλους της Βουλής.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκαν οι εισηγητές και οι αγορητές. Προχωράμε. Άλλος έχει μιλήσει, άλλος αποχώρησε. Να ρωτήσω την κ. Φωτεινή Αραμπατζή αν θέλει τον λόγο.

**ΦΩΤΕΙΝΗ ΑΡΑΜΠΑΤΖΗ:** Θα πάρει τον λόγο και ο κ. Ζαχαριάδης;

**ΠΡΟΕΔΡΕΥΩΝ (Νικήτας Κακλαμάνης):** Ο κ. Ζαχαριάδης ζήτησε σε εμένα συγγνώμη γιατί έχει μια επείγουσα δουλειά και μου είπε ότι καλύφθηκε πλήρως από τον κ. Αλεξιάδη. Άρα δεν θα πάρει τον λόγο. Ο κ. Καραθανασόπουλος μίλησε. Δύο άλλους δεν τους βλέπω στην Αίθουσα.

**ΦΩΤΕΙΝΗ ΑΡΑΜΠΑΤΖΗ:** Ωραία. Θα πάρω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για πέντε λεπτά ως Κοινοβουλευτικός Εκπρόσωπος.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, αφού συγχαρώ και εγώ το Προεδρείο και, βεβαίως, όλους τους λειτουργούς της Βουλής, οι οποίοι συντρέχουν αυτό το σημαντικό έργο, να τους συγχαρώ για την υποδειγματική λειτουργία του Κοινοβουλίου εν μέσω πανδημίας με τον αδιάλειπτο κοινοβουλευτικό έλεγχο στον οποίο, βεβαίως, με συνέπεια ανταποκρίνεται η Κυβέρνηση, αλλά και για την αδιάλειπτη και εξαιρετικά πλούσια νομοθετική πρωτοβουλία που αναλήφθηκε και διεξήχθη εδώ στην Εθνική Αντιπροσωπεία εν μέσω πανδημίας.

Θέλω να πω ότι, πέραν της υποδειγματικής λειτουργίας, της προσαρμοστικότητας, η οποία επεδείχθη χωρίς να στερήσει τίποτα από την αντιπροσωπευτικότητα και τον κοινοβουλευτισμό, αξιοσημείωτη είναι η νεωτερικότητα που επιδεικνύει η Βουλή σε ό,τι αφορά την πράσινη, την ενεργειακή μετάβαση και αναβάθμιση του μεγάρου για την εξοικονόμηση ενέργειας και, βεβαίως, τη φιλική προς το περιβάλλον συμμόρφωση.

Θέλω να επισημάνω και να σημειώσω την έμπρακτη αξιοποίηση της λεγόμενης δημόσιας περιουσίας, σε ό,τι αφορά το πρώην δημόσιο καπνικό εργοστάσιο, στο οποίο αναφέρθηκε και στην επιτροπή χθες και σήμερα βεβαίως ο αξιότιμος κ. Τασούλας, με την βέλτιστη αξιοποίηση των κοινοτικών πόρων.

Να υπογραμμίσω την πολιτιστική συμβολή της Βουλής, με κορωνίδα βεβαίως τις εκδηλώσεις για τη συμπλήρωση των δύο αιώνων από την Ελληνική Επανάσταση, και κυρίως το κοινωνικό της πρόσωπο, το κοινωνικό της έργο με τη στήριξη των αναγκών που δημιούργησε, δυστυχώς, η πανδημία με ασθενοφόρα, μηχανισμούς αναπνευστικής υποστήριξης, κλίνες ΜΕΘ.

Όλα τα ανωτέρω γίνονται και έγιναν, παρά το γεγονός ότι η Βουλή και ορθώς -το υπογραμμίζω- προσαρμόστηκε στα δεδομένα της οικονομικής κρίσης με τις ανάλογες γενναίες περικοπές, με μείωση της τάξης του 35% του προϋπολογισμού της από το 2011 και εντεύθεν.

Ιδιαίτερα, όμως, θέλω να εξάρω και είναι πολύ σημαντικό, καθώς η συζήτηση επί της ουσίας εδώ είναι για το -εντός εισαγωγικών- «κόστος της δημοκρατίας», το καθεστώς διαφάνειας της διαδικασίας, η οποία ακολουθείται. Το αναφέρω με αφορμή και τα όσα είπε ο καλός συνάδελφος του ΣΥΡΙΖΑ, ο κ. Αλεξιάδης, για τη δημοσιότητα της συνεδρίασης. Η αναγκαία δημοσιότητα, την οποία προσυπογράφουμε, εξασφαλίζεται όπως καταλαβαίνετε με τη σημερινή δημόσια συζήτηση στην Ολομέλεια της Βουλής.

Και το λέω αυτό γιατί, σύμφωνα και με το 108 παράγραφος 6 του Κανονισμού, κύριε συνάδελφε, νομοσχέδια και προτάσεις νόμων οι οποίες περνάνε από την επιτροπή με τα 4/5 δεν εισέρχονται στην Ολομέλεια. Παρ’ όλα αυτά, η συγκεκριμένη συζήτηση -και ορθώς- με απόφαση της Διάσκεψης των Προέδρων συζητείται στην Ολομέλεια, μεταδίδεται από το κανάλι της Βουλής. Επομένως, προσυπογράφουμε και εμπράκτως τη διαφάνεια, για την οποία συζητάτε.

Στη διαφάνεια και τη χρηστή διοίκηση συνηγορεί αποφασιστικά η διεύρυνση του πλήθους των ελεγχόμενων προσώπων με τη συνεπαγόμενη, βεβαίως, αύξηση του κόστους του τακτικού προϋπολογισμού από τον έλεγχο των δηλώσεων περιουσιακής κατάστασης πόθεν έσχες από τους ορκωτούς λογιστές.

Εν κατακλείδι, διαφάνεια, προσαρμοστικότητα, χρηστή διοίκηση, έντονη εξωστρέφεια, ιδιαίτερη κοινωνική και περιβαλλοντική ευαισθησία είναι νομίζω τα χαρακτηριστικά που συμπυκνώνουν τη συζήτηση γύρω από την έγκριση του προϋπολογισμού της Βουλής που σήμερα συζητήσαμε.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς για την τήρηση απολύτως του χρόνου.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Μιχαήλ Κατρίνης εξ Ηλείας.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, νομίζω ότι το σύνολο σχεδόν των πτερύγων, στη συντριπτική πλειοψηφία, ομονοεί και συμφωνεί στην έγκριση και του απολογισμού και του προϋπολογισμού της Βουλής, ακριβώς γιατί θέλει να περάσει αυτό το μήνυμα ενίσχυσης της δημοκρατικής λειτουργίας του πολιτεύματος μας, η οποία εκφράζεται χαρακτηριστικά και προνομιακά σε αυτόν εδώ το χώρο.

Μιλάμε για τον προϋπολογισμό της Βουλής που, όπως πολύ σωστά αναφέρθηκε, αναγκάστηκε να προσαρμοστεί στις συνθήκες της εποχής, υπό δύσκολες συνθήκες πριν από αρκετά χρόνια, τότε που δυστυχώς ο ναός της δημοκρατίας ήταν αντικείμενο στοχοποίησης και εύκολου χαρακτηρισμού από πάρα πολλούς συμπατριώτες μας. Και δυστυχώς φοβάμαι ότι αυτό το αίσθημα παραμένει και σήμερα. Οποτεδήποτε υπάρχει κρίση ή κριτική πάνω στο πολίτευμα και στο πολιτικό σύστημα, ο πρώτος στόχος είναι η Βουλή. Πολλές φορές δε, αυτό το οποίο αναφέρεται είναι το κόστος λειτουργίας και του κοινοβουλευτισμού και του πολιτεύματός μας.

Γι’ αυτό λοιπόν θα πρέπει όχι μόνο να φαινόμαστε, αλλά και να είμαστε και τίμιοι και πρωτοπόροι και να δείχνουμε το δρόμο σε αυτή την κατεύθυνση της σύνεσης, της περιστολής και της προσαρμογής στις σύγχρονες δημοσιονομικές συνθήκες. Πιστεύω και θεωρώ ότι και με την πολύ χαρακτηριστική παρουσία και προεδρία του κ. Τασούλα, ο όποιος σε αυτά τα θέματα είναι και αμείλικτος αλλά νομίζω ότι δίνει και το παράδειγμα, και φέτος πάμε σε έναν προϋπολογισμό, ο οποίος πραγματικά ανταποκρίνεται σε αυτές τις συνθήκες.

Υπάρχει, βέβαια, το ερώτημα αν θα πρέπει να υπάρχει συζήτηση για το κόστος της δημοκρατίας και αν θα πρέπει αυτή η κριτική, που ασκείται με πολύ μεγάλη ευκολία, να μας οδηγεί ουσιαστικά σε μια απονεύρωση του κοινοβουλευτισμού με ορατούς κινδύνους, που ως χώρα τους έχουμε πολλές φορές πληρώσει στο παρελθόν, όταν καταλύθηκε ο κοινοβουλευτισμός και οδηγηθήκαμε σε εθνικές τραγωδίες.

Εδώ λοιπόν πρέπει να υπάρξει μία λεπτή ισορροπία ανάμεσα και στην ανάγκη λειτουργίας και εκσυγχρονισμού του Κοινοβουλίου και των λειτουργιών του –που, βεβαίως, αυτά νομίζω ότι είναι αναντικατάστατα και δεν μπορούμε παρά να εκφράσουμε, με πολύ μεγάλη ευκολία, τις ευχαριστίες μας στο προσωπικό και στις Υπηρεσίες της Βουλής, που πάντα στηρίζουν όλη αυτή την εύρυθμη λειτουργία- αλλά και, από την άλλη, στον κοινωνικό χαρακτήρα του Κοινοβουλίου που θεωρώ ότι πλέον πρέπει να ξεφύγει από τα τείχη και να δείξει ότι σε πάρα πολλά ζητήματα παίρνει πρωτοβουλίες, κάνει σημαντικές κινήσεις προσφοράς και στήριξης και προσώπων και ευπαθών ομάδων ή καταστάσεων, όπως έκανε πολύ πρόσφατα με την υπόθεση της πανδημίας.

Νομίζω λοιπόν ότι αυτό το κλίμα που σήμερα περνάει από αυτήν εδώ την Αίθουσα, είναι πολύ σημαντικό ότι γίνεται την παραμονή μιας επετείου, που έχει σχέση με την αποκατάσταση του δημοκρατικού πολιτεύματος και του κοινοβουλευτισμού στη χώρα μας, αυτό το μήνυμα σύμπνοιας, συμφωνίας πάνω σε μία λειτουργία εύρυθμη και λελογισμένη, η οποία όμως δίνει δυνατότητα στο πολίτευμα να αναπτυχθεί και εδώ να λειτουργούν με σύγχρονο τρόπο όλα τα μέσα και οι υπηρεσίες και να υπάρχει αυτός ο διάλογος που έληξε την περίοδο της πανδημίας λόγω αντικειμενικών και όχι μόνο συνθηκών.

Όμως, επανέρχεται τώρα και είναι ευθύνη και δική μας αλλά και όλων των πτερύγων της Βουλής να συνεχίσει να λειτουργεί με αυτή την αρμονία. Και αυτή η συζήτηση του προϋπολογισμού και απολογισμού της Βουλής σήμερα, μας δίνει μια πρώτης τάξεως ευκαιρία να δούμε σε ποια σημεία μπορούμε να συγκλίνουμε και να συμφωνήσουμε, να περάσουμε αυτό το μήνυμα στην ελληνική κοινωνία, ώστε να μην είναι η Βουλή το αντικείμενο της εύκολης και αβίαστα κριτικής και άδικης πάρα πολλές φορές, έτσι ώστε εμείς δίνοντας το παράδειγμα να μπορέσουμε να περάσουμε ιδιαίτερα στις νέες γενιές την ανάγκη για σεβασμό και εκτίμηση στην αξία του κοινοβουλευτισμού.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκαν και οι τοποθετήσεις των Κοινοβουλευτικών Εκπροσώπων.

Η κ. Μάνη - Παπαδημητρίου, Βουλευτής της Νέας Δημοκρατίας, έχει τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Αξιότιμε κύριε Πρόεδρε της Βουλής, κυρίες και κύριοι συνάδελφοι, η συζήτηση για τον προϋπολογισμό των δαπανών της Βουλής και η έγκριση του απολογισμού του προηγούμενου έτους είναι μια εξόχως σημαντική κοινοβουλευτική διαδικασία, διότι αφ’ ενός κατοχυρώνει την αποτελεσματική λειτουργία του ελληνικού Κοινοβουλίου και αφ’ ετέρου διασφαλίζει την απαιτούμενη διαφάνεια σχετικά με το κόστος των υπηρεσιών του.

Πριν αναφερθώ σε κάποια βασικά σημεία του προϋπολογισμού του 2022 –εξάλλου το έχουν κάνει με λεπτομέρεια αναφερόμενοι στις υποκατηγορίες και ο κύριος Πρόεδρος της Βουλής και ο συνάδελφος κ. Υψηλάντης-, θα ήθελα να συγχαρώ το Γραφείο Προϋπολογισμού της Βουλής και όλες τις διευθύνσεις που συνέβαλαν σε αυτή την ολοκληρωμένη προσπάθεια και κάτω από ιδιαίτερα δύσκολες συνθήκες κατόρθωσαν με τρόπο συστηματικό, με εξειδικευμένους πίνακες και αναλυτικά στοιχεία να καταρτίσουν με ακρίβεια τις δαπάνες λειτουργίας της Βουλής για την ερχόμενη χρονιά.

Άλλωστε, δεν θα μπορούσα να παραλείψω να συγχαρώ τον Πρόεδρο της Βουλής κ. Κωνσταντίνο Τασούλα όχι μόνο για μια σειρά πρωτοβουλιών που καταδεικνύουν την εξωστρέφεια και το κοινωνικό πρόσωπο της Βουλής των Ελλήνων, αλλά και διότι κάτω από τις πρωτοφανείς συνθήκες της πανδημίας η Βουλή δεν σταμάτησε ούτε για μία ημέρα να επιτελεί τη συνταγματική της αποστολή, που δεν είναι άλλη από το νομοθετικό έργο και τον κοινοβουλευτικό έλεγχο της εκτελεστικής εξουσίας.

Εισερχόμενοι τώρα στον προϋπολογισμό του 2022 διαπιστώνουμε ότι για την κατάρτιση των οικονομικών μεγεθών του, βασικά κριτήρια παραμένουν ο εκσυγχρονισμός της λειτουργίας των Υπηρεσιών της Βουλής, η ενσωμάτωση σύγχρονων πληροφοριακών συστημάτων και τεχνολογιών, η ορθολογική αξιοποίηση των πόρων και των υποδομών της, αλλά και η ενίσχυση των δράσεων εξωστρέφειας της Βουλής προς τους πολίτες και την κοινωνία.

Ο προϋπολογισμός για το επόμενο έτος είναι αυξημένος σε σχέση με τον περασμένο. Είναι αύξηση, όμως, η οποία οφείλεται κυρίως στο κόστος του τακτικού ελέγχου των δηλώσεων περιουσιακής κατάστασης λόγω της διεύρυνσης του πλήθους των ελεγχόμενων προσώπων. Ωστόσο, αδιαμφισβήτητα είναι και αυτός ο προϋπολογισμός προσαρμοσμένος στις υφιστάμενες δημοσιονομικές συνθήκες της πατρίδας μας και μειωμένος περίπου κατά ποσοστό 60% σε σχέση με τους προϋπολογισμούς πριν από την οικονομική κρίση.

Στη συνέχεια, αναφορικά με τον προϋπολογισμό και τον απολογισμό του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία, ο οποίος επίσης έρχεται προς έγκριση ως διακριτό τμήμα, εν μέσω επίσης πρωτοφανούς υγειονομικής κρίσης, μπορώ να πω ότι καταρτίστηκε με υπευθυνότητα και αποτελεσματικότητα, λαμβάνοντας παράλληλα μέριμνα για την ορθή και εύρυθμη διοικητική λειτουργία και τη διαρκώς αυξανόμενη διεύρυνση της εξωστρέφειας του Ιδρύματος μέσω πολλαπλών δράσεων.

Περαιτέρω, αυτό στο οποίο θα ήθελα πραγματικά να σταθώ είναι μια σειρά αξιέπαινων πρωτοβουλιών και έργων, που δεν επιβαρύνουν τον προϋπολογισμό της Βουλής, αλλά υλοποιούνται μέσω της αξιοποίησης πόρων που έρχονται από το ΕΣΠΑ και το Πράσινο Ταμείο. Αναφέρομαι στην αποκατάσταση του ιστορικού κτηρίου της Βουλής, την ενεργειακή αναβάθμισή του, την αντικατάσταση του εσωτερικού και εξωτερικού φωτισμού με σύγχρονες και ενεργειακά συμφέρουσες λύσεις.

Και φυσικά, με την ιδιότητά μου ως Προέδρου της Επιτροπής Βιβλιοθήκης της Βουλής, θέλω να εξάρω τις πρωτοβουλίες για την επαναστέγαση της Μπενακείου Βιβλιοθήκης στο ιστορικό και διατηρητέο κτήριο ιδιοκτησίας της Βουλής.

Επίσης, θα ήθελα να αναφερθώ στο master plan, το ολοκληρωμένο στρατηγικό σχέδιο αποκατάστασης, ανάδειξης και ολοκληρωμένης αξιοποίησης μέσω πόρων του ΕΣΠΑ του πρώην Δημοσίου Καπνεργοστασίου στην οδό Λένορμαν, ενός ιστορικού κτηρίου δεκαεννέα χιλιάδων τετραγωνικών μέτρων.

Αυτές είναι πρωτοβουλίες που αναβαθμίζουν συνολικά την ελληνική Βουλή, αλλά και το κοινωνικό και πολιτιστικό της έργο. Εξάλλου, το κοινωνικό και ανθρωπιστικό έργο της Βουλής ήταν έκδηλο και κατά το τρέχον έτος και κάπως έτσι υπεισέρχομαι στον απολογισμό των δαπανών του 2021. Ενδεικτικά, η Βουλή ήταν παρούσα με την κάλυψη του κόστους κατασκευής πενήντα μονάδων εντατικής θεραπείας στο Νοσοκομείο «Σωτηρία», με τη χορηγία ενός ολοκαίνουργιου ασθενοφόρου, με την εκταμίευση περίπου 6,5 εκατομμυρίων ευρώ για την ανάπλαση της περιοχής στο Μάτι και με άλλες πρωτοβουλίες και δράσεις ανάλογες.

Όλες αυτές οι πρωτοβουλίες της Βουλής των Ελλήνων κατατάσσουν υψηλά το ελληνικό Κοινοβούλιο στη συνείδηση κάθε Έλληνα πολίτη όχι μόνο ως λίκνο της δημοκρατίας, αλλά και ως έναν θεσμό ουσιαστικής κοινωνικής προσφοράς που σπεύδει να συνδράμει όπου και όποτε παραστεί ανάγκη.

Κατόπιν όλων αυτών ψηφίζω τον προϋπολογισμό των δαπανών της Βουλής για το έτος 2022, έναν προϋπολογισμό με κοινωνικό και πολιτιστικό πρόσημο που διαφυλάσσει πάνω απ’ όλα την απρόσκοπτη λειτουργία του Κοινοβουλίου και υπηρετεί τη δημοκρατία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κύριε Πρόεδρε, θα μπορούσα να έχω τον λόγο δι’ ολίγον;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Ο κ. Καραθανασόπουλος είναι πολύ παρατηρητικός. Πράγματι φαίνεται ότι το 2022 οι καταβολές για τα πνευματικά δικαιώματα μειώνονται. Αυτό, όμως, οφείλεται στο ότι οι καταβολές που έγιναν το 2021, δηλαδή φέτος, είναι για δύο χρόνια, για να πετύχουμε και καλύτερη οικονομική συμφωνία, με αποτέλεσμα να απαλλαγεί το 2022 από τέτοιες υποχρεώσεις. Ωστόσο, στην ουσία λόγω της διετούς ισχύος έχει καλυφθεί αυτό.

Επίσης, ήθελα να πω και κάτι ενδιαφέρον σχετικά με το κόστος της δημοκρατίας. Αυτή η πληροφορία προέρχεται από μία πολύ καλή έκδοση που έκανε το Ίδρυμα της Βουλής για το Σύνταγμα του 1864. Τον Αύγουστο του 1863, ο τότε Άγγλος πρέσβης Πίτερ Κάμπελ Σκάρλετ έστειλε ένα υπόμνημα στον Άγγλο Υπουργό Εξωτερικών, τον Ράσελ, σχετικά με τη συνταγματική κατάσταση της Ελλάδος, το οποίο υπόμνημα συνέταξε ο Γεώργιος Φίνλεϊ, αυτός ο οποίος έγραψε και την «Ιστορία της Ελληνικής Επαναστάσεως».

Ο Φίνλεϊ, λοιπόν, μιλά για το θέμα της πορείας της δημοκρατίας και του κοινοβουλευτισμού στην Ελλάδα. Φυσικά, διέπεται από κάπως υπεροπτικές αντιλήψεις, έχει σχέση με τις αυτοκρατορικές καταβολές της πατρίδας του. Επειδή τότε υπήρχε και Γερουσία και Βουλή -αυτό καταργήθηκε το 1864, αλλά το 1863 υπήρχε και Γερουσία και Βουλή- λέει ότι γερουσιαστές δεν πρέπει να γίνονται οι φτωχοί. Οι φτωχοί πρέπει να γίνονται υπάλληλοι του κράτους και γερουσιαστές πρέπει να γίνονται οι οικονομικά ανεξάρτητοι, προκειμένου να υπάρχει ένα αριστοκρατικό στοιχείο στο πολίτευμα, το οποίο να κρατάει λίγο τα γκέμια. Δεν λέει «γκέμια», αλλά αυτό εννοεί.

Στην ίδια έκθεση του Φίνλεϊ για τους Βουλευτές υπάρχουν διάφορες απόψεις για το πώς πρέπει να αμείβονται. Η ουσία είναι, όμως, ότι η Βουλή για τον Φίνλεϊ δεν έπρεπε να δίνει τόσο μεγάλη σημασία στη δημοκρατία, όσο στο ταλέντο.

Αντιλαμβάνεστε, λοιπόν, ότι αυτές οι απόψεις που έρχονται μέσα από την ιστορία και μέσα από μία πιο αριστοκρατική αντίληψη των πραγμάτων, δεν συνάδουν με τις σύγχρονες απόψεις για το δικαίωμα κάθε πολίτη να διεκδικεί ένα δημόσιο αξίωμα, πολύ περισσότερο ένα αξίωμα το οποίο είναι τόσο τιμητικό όσο του Βουλευτού.

Ευτυχώς, η έκθεση εκείνη του Φίνλεϊ δεν επικράτησε στον ελληνικό συνταγματισμό και οι φτωχοί μπορεί να είναι και Βουλευτές και Υπουργοί και τα πάντα. Νομίζω πως αυτή η σκέψη αντιστρατεύεται στον όλο λαϊκισμό, ο οποίος και εξαιτίας της κρίσης, αλλά και εξαιτίας λανθασμένων ερμηνειών της κρίσης, έπληξε τον κοινοβουλευτισμό. Όμως, εν πάση περιπτώσει, δεν μπορεί να επιστρέψουμε και να επιβραβεύσουμε εκείνες τις απόψεις.

Ευχαριστώ όλους τους συναδέλφους για τις τοποθετήσεις τους και για τις παρατηρήσεις τους και σήμερα και χθες στην επιτροπή για τον προϋπολογισμό της Βουλής, που θα φροντίσουμε με τις άξιες υπηρεσίες μας να τον υλοποιήσουμε όσο το δυνατόν ακριβέστερα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κηρύσσεται περαιωμένη η συζήτηση επί του Σχεδίου Προϋπολογισμού Δαπανών της Βουλής, οικονομικού έτους 2022. και επί του Απολογισμού Δαπανών της Βουλής οικονομικού έτους 2020 και το παράρτημα αυτού (Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Εισερχόμαστε στην ψήφιση του Προϋπολογισμού Δαπανών της Βουλής οικονομικού έτους 2022 κατ’ έξοδα, αποτελέσματα από τη χρήση του και στο σύνολο και του Απολογισμού Δαπανών της Βουλής οικονομικού έτους 2020 και το παράρτημα αυτού (Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία). Η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει δύο πεδία: α) τον Προϋπολογισμό Δαπανών της Βουλής, οικονομικού έτους 2022 και β) τον Απολογισμό Δαπανών της Βουλής, οικονομικού έτους 2020 και το παράρτημα αυτού (Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| ΟΙΚΟΝΟΜΙΚΗ ΔΙΑΧΕΙΡΙΣΗ ΒΟΥΛΗΣ |
| Σχέδιο Προϋπολογισμού Δαπανών της Βουλής, οικονομικού έτους 2022 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Απολογισμός Δαπανών της Βουλής, οικονομικού έτους 2020 και του παραρτήματος αυτού(Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, ο Προϋπολογισμός Δαπανών της Βουλής για το οικονομικό έτος 2022 κατ’ έξοδα, αποτελέσματα από τη χρήση του και στο σύνολο, έγινε δεκτός σε μία και μόνη συζήτηση κατά πλειοψηφία.

Επίσης, μετά την ολοκλήρωση της ψηφοφορίας με το ηλεκτρονικό σύστημα ο Απολογισμός Δαπανών της Βουλής για το οικονομικό έτος 2020 και το παράρτημα αυτού (Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) κατ’ έξοδα, αποτελέσματα από τη χρήση του και στο σύνολο, έγινε δεκτός σε μία και μόνη συζήτηση επίσης κατά πλειοψηφία.

(Τα ψηφισθέντα σχέδια του Προϋπολογισμού Δαπανών της Βουλής για το οικονομικό έτος 2022 και του Απολογισμού Δαπανών της Βουλής για το οικονομικό έτος 2020 και το παράρτημα αυτού (Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να καταχωριστούν τα ψηφισθέντα σχέδια, σελίδες 65α και 65β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση των παραπάνω αποφάσεων της Βουλής.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση μέχρι τις 12.15΄ οπότε θα ξεκινήσει η συζήτηση του νομοσχεδίου του Υπουργείου Πολιτισμού.

Παρακαλώ οι Γραμματείες των κομμάτων να φροντίσουν να ειδοποιήσουν εισηγητές, αγορητές και Κοινοβουλευτικούς Εκπροσώπους.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση Κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς».

Η Διάσκεψη των Προέδρων αποφάσισε στη συνεδρίασή της στις 11 Νοεμβρίου του τρέχοντος έτους τη συζήτηση και ψήφιση του νομοσχεδίου σε μία συνεδρίαση επί της αρχής και επί του συνόλου με τη διαδικασία που προβλέπεται για τους κώδικες στα άρθρα 76 του Συντάγματος και 111 του Κανονισμού της Βουλής.

Ειδικότερα ως προς την οργάνωση της συζήτησης προτείνονται, εκτός από τους εισηγητές, ειδικούς αγορητές, τους Κοινοβουλευτικούς Εκπροσώπους, καθώς και τους Υπουργούς, και ένας κύκλος ομιλητών κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα, καθώς και ένας δωδεκαμελής κύκλος ομιλητών με αναλογία πέντε από τη Νέα Δημοκρατία, τρεις από τον ΣΥΡΙΖΑ, ένας από το Κίνημα Αλλαγής, ένας από το Κομμουνιστικό Κόμμα Ελλάδας, ένας από την Ελληνική Λύση και ένας από το ΜέΡΑ25. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Πριν δώσω τον λόγο στους εισηγητές, η κυρία Υπουργός θέλει να κάνει μία διευκρίνιση και οπωσδήποτε ανάπτυξη κάποιας διάταξης, όπως έχει το δικαίωμα. Προβλέπεται, εξάλλου, και από τον Κανονισμό.

Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα ήθελα να επαναλάβω τη διευκρίνιση ότι το κείμενο του κώδικα κατετέθη αυτούσιο, έτσι όπως διαμορφώθηκε από την Κεντρική Επιτροπή Κωδικοποίησης, χωρίς την παραμικρή αλλαγή. Άλλωστε καταθέσαμε και την επιστολή του προέδρου της επιτροπής και τα οικεία άρθρα, ιδιαίτερα τα 66 και 71, τα οποία απασχόλησαν κυρίως την Επιτροπή Μορφωτικών.

Θα ήθελα να σημειώσω κάτι για το άρθρο 66. Στην επιτροπή αναφέρθηκα λεπτομερώς στο άρθρο 66 και στην παραπομπή που γίνεται στο άρθρο 16, όπου αναφέρεται ρητά στο σύνολο του Κεφαλαίου Γ΄, δηλαδή στις χωρικές ρυθμίσεις. Επομένως η επιτροπή θεωρεί ότι δεν θα αφήνει κάτι ακάλυπτο.

Εντούτοις, καθώς έγινε αρκετή συζήτηση -και με ένταση- για το άρθρο 26, απευθυνθήκαμε εκ νέου στην Κεντρική Επιτροπή Κωδικοποίησης και χθες έλαβα την εξής επιστολή από τον Πρόεδρο, την οποία θα αναγνώσω και θα καταθέσω για τα Πρακτικά της Βουλής. «Η Κεντρική Επιτροπή Κωδικοποίησης κατά τη σημερινή της συνεδρίαση…» -15-11-2021 είναι η επιστολή- «…αποφάσισε να διευκρινίσει ότι κατά την επεξεργασία από αυτήν του σχεδίου κώδικα της νομοθεσίας για την προστασία των αρχαιοτήτων και της εν γένει πολιτιστικής κληρονομιάς, ουδόλως επιδιώχθηκε η μη ποινικοποίηση των ειδικότερων πλημμεληματικού χαρακτήρα παραβάσεων των άρθρων 15 παράγραφος 5, 15Α και 16 του εν λόγω σχεδίου Κώδικα και πολύ περισσότερο της κακουργηματικού χαρακτήρα ιδιοποίησης αρχαίων (κλοπής, υπεξαίρεσης κ.λπ.)». Νομίζω ότι εδώ, διά του προέδρου της, η επιτροπή είναι σαφής και κατηγορηματική. Και συνεχίζει: «Αν, παρά ταύτα, κρίνεται σκόπιμο, θα μπορούσε, προς αποφυγήν τυχόν παρερμηνείας, να γίνει και ρητή παραπομπή στις πιο πάνω διατάξεις από το άρθρο 66 του εν λόγω σχεδίου Κώδικα.»

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ, λοιπόν, έχουμε τη σύμφωνη γνώμη της επιτροπής. Και στη συζήτηση που κάναμε, θεωρούμε ότι μπορεί μόνο για αυτό, επειδή αφορά ποινικές διατάξεις και υπάρχει ιδιαιτερότητα στα θέματα των ποινικών διατάξεων, να προχωρήσουμε στην εξής νομοτεχνική βελτίωση, παρά το γεγονός ότι δεν είθισται στους κώδικες να γίνονται τέτοιου είδους βελτιώσεις. «Στο πρώτο εδάφιο της παραγράφου 1 του άρθρου 66 του κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς που κυρώνεται με το άρθρο πρώτο του σχεδίου νόμου, αντί των λέξεων «και στα άρθρα 13 και 14» τίθεται η φράση «στα άρθρα 13 και 14, στην παράγραφο 5 του άρθρου 15 και στα άρθρα 15Α και 16».

Νομίζω ότι με τον τρόπο αυτό, με τον πιο σαφή και κατηγορηματικό τρόπο, τόσο η Επιτροπή Κωδικοποίησης, όσο και η Κυβέρνηση, δηλώνει -και ρίχνει φως σε όλα αυτά τα οποία ακούστηκαν προχθές στην επιτροπή- ότι δεν έχει να κρύψει τίποτα και να φοβηθεί απολύτως τίποτα. Η επιτροπή έκανε σωστά τη δουλειά της. Το σχέδιο υιοθετήθηκε και κατετέθη στη Βουλή. Παρ’ όλα αυτά, λόγω των ιδιαιτεροτήτων των ποινικών διατάξεων, η Κυβέρνηση προχωρεί σε αυτή τη νομοτεχνική βελτίωση με τη σύμφωνη γνώμη της Κεντρικής Επιτροπής Κωδικοποίησης.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 72)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Πριν εισέλθουμε στις ομιλίες των…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κυρία Αναγνωστοπούλου. Αυτό θέλω να ρωτήσω τώρα, αν οι εισηγητές ή οι Κοινοβουλευτικοί Εκπρόσωποι των κομμάτων θα ήθελαν να κάνουν κάποια παρατήρηση σε αυτά που είπε η κυρία Υπουργός.

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, άκουσα προσεκτικά την κυρία Υπουργό. Με αυτά που είπε ευθύς εξαρχής για το τυπικό μέρος -που είναι και ουσιαστικό- φαίνεται ότι η κύρωση του Κώδικα που έχουμε σήμερα στην Ολομέλεια, δεν ακολούθησε μία διαδικασία η οποία να είναι πραγματικά αντάξια της κοινοβουλευτικής και της δημοκρατικής ηθικής και πολιτικής αυτού του τόπου. Έρχεται τώρα η κυρία Υπουργός να κάνει νομοθετική, νομοτεχνική βελτίωση, που είναι ουσιαστική βελτίωση, σε κύρωση κώδικα, όπου αυστηρά αναφέρεται στο Σύνταγμα, ακόμα και στον νόμο τον «επιτελικό», ότι δεν επιδέχεται -και το ξέρουμε όλοι- καμμία αλλαγή ο κώδικας όταν έρχεται προς ψήφιση.

Άρα οι ενστάσεις μας στην επιτροπή ήταν καθ’ όλα βάσιμες, ότι σε μία μέρα που δόθηκε στην επιτροπή, δεν είχαμε χρόνο να μελετήσουμε και να δούμε τι συμβαίνει.

Δεύτερον, δεν μας είπε τίποτα η κυρία Υπουργός για το άρθρο 71, το οποίο απαλείφεται εντελώς από τον Κώδικα χωρίς να υπάρχει στην αιτιολογική έκθεση, και εκεί έχουμε πολύ σοβαρά προβλήματα που αφορούν ποινικές διατάξεις.

Θα ήθελα, λοιπόν, να ζητήσω και τώρα, εάν θέλουμε να διατηρήσουμε την κοινοβουλευτική σοβαρότητα και ηθική, να αποσυρθεί ο Κώδικας και να συζητηθεί όπως πρέπει να συζητηθεί και να γίνουν οι αλλαγές και οι τροποποιήσεις πριν φτάσει στην Ολομέλεια.

Δεν είναι δυνατόν να ανέχεστε και εσείς ως Πρόεδρος αυτή τη διαδικασία.

**ΠΡΟΕΔΡΕΥΩΝ (Χαράλαμπος Αθανασίου):** Υπάρχει άλλος συνάδελφος που θέλει να λάβει τον λόγο;

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Έχετε τον λόγο, κύριε Μπουκώρε.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Εφόσον εξέλιπε το θέμα το οποίο συζητήθηκε στην επιτροπή τώρα βλέπουμε μια στροφή της Αξιωματικής Αντιπολίτευσης με αίτημα περί απόσυρσης του κώδικα.

Θέλω να πληροφορήσω του αγαπητούς συναδέλφους της Αξιωματικής Αντιπολίτευσης ότι δεν είναι η πρώτη φορά που συμβαίνει νομοτεχνική βελτίωση σε κώδικες. Συνέβη για το βαρύτατο αδίκημα του βιασμού στις 6 Ιουνίου του 2019 όταν η τότε κυβέρνηση του ΣΥΡΙΖΑ είχε εισαγάγει τους κώδικες και για το αδίκημα του βιασμού υπήρχαν κάποιες αλλαγές σε σχέση με τις προϋπάρχουσες διατάξεις. Τότε ήρθε εδώ ο τότε Υπουργός Δικαιοσύνης κ. Καλογήρου και, διαβάζω από τα Πρακτικά της Βουλής, είπε τα εξής: «Σε συνεννόηση, και αυτό είναι θέμα που πρέπει να ληφθεί υπ’ όψιν πριν μπούμε στην ουσιαστική συζήτηση των κωδίκων, με τα μέλη των νομοπαρασκευαστικών επιτροπών και, επειδή είναι παρόντες και επειδή μπορούμε να το κάνουμε, με μία νομοτεχνική βελτίωση θα διορθωθεί η παράγραφος 5 στην κατεύθυνση προκειμένου να υπάρξει μια σωστή εξισορρόπηση ποινολογική και για οποιαδήποτε άλλη συμπεριφορά σε σχέση με τις προβλέψεις του άρθρου 336». Εκεί υπήρχε νομοτεχνική βελτίωση επί της ουσίας. Εδώ εξήγησε πολύ καλά η Υπουργός, διαβάζοντας την επιστολή του προέδρου της Κεντρικής Επιτροπής Κωδικοποίησης, ο οποίος ισχυρίζεται ότι «αν και δεν είναι αναγκαίο, μπορείτε να κάνετε αυτή τη νομοτεχνική βελτίωση προς άρση κάθε παρεξήγησης και αν θέλετε να φωτιστεί αυτό το ζήτημα επαρκώς».

Σωστό είναι αυτό, ότι δεν επιδέχεται νομοτεχνικές βελτιώσεις στους κώδικες κ.λπ.. Εισήχθησαν άλλωστε οι κώδικες όπως εστάλησαν ακριβώς από την Κεντρική Επιτροπή Κωδικοποίησης. Δεν υπήρξε κάποια παρέμβαση. Και τώρα με τη σύμφωνη γνώμη της επιτροπής γίνεται αυτή η βελτίωση για να αποδείξουμε και στον πλέον δύσπιστο ότι δεν υπάρχει κάτι σκοτεινό, δεν υπάρχει κάτι για το οποίο γίνεται προσπάθεια απόκρυψης σε καμμία περίπτωση.

Άρα, λοιπόν, η Αξιωματική Αντιπολίτευση όχι δύο μέτρα και δύο σταθμά. Στους κώδικες που έφερνε ο ΣΥΡΙΖΑ ήταν ανεκτές οι νομοτεχνικές βελτιώσεις ενώ σε αυτόν τον κώδικα, που υπάρχει σύμφωνη γνώμη και η παρότρυνση της Κεντρικής Επιτροπής Κωδικοποίησης, αρνούμαστε και ζητάμε την απόσυρση του κώδικα. Νομίζω ότι είναι μια προσπάθεια δημιουργίας εντυπώσεων.

Ευχαριστώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, θέλω να συμπληρώσω κάτι. Είναι πολύ σοβαρό το θέμα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κάντε υπομονή, κυρία Αναγνωστοπούλου. Βλέπετε ότι δίνω τον λόγο σε όλους.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ας προηγηθεί ο κ. Κεγκέρογλου, δεν έχω πρόβλημα.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Στην επιτροπή εκφράσαμε τις παρατηρήσεις μας και για τα δύο άρθρα στα οποία εντοπίστηκαν προβλήματα και τεχνικά και νομικά και πολιτικά με τον τρόπο που ενσωματώνονται στην κωδικοποίηση και μάλιστα αναρωτηθήκαμε αν υπάρχουν και άλλα τα οποία δεν είχαμε χρόνο να δούμε, να βρούμε και να εξετάσουμε.

Αυτό που έκανε η Κυβέρνηση σήμερα διά της Υπουργού είναι η παραδοχή ότι υπάρχει θέμα, μικρό ή μεγάλο, υπάρχει θέμα, αλλιώς δεν θα έκανε δήλωση, αλλιώς δεν θα το έφερνε και μάλιστα δύο φορές δεν θα απευθυνόταν στην Επιτροπή Κωδικοποίησης. Υπάρχει θέμα.

Από τη στιγμή που υπάρχει θέμα μπορεί, κατά την άποψή μας, να διορθωθεί, αλλά νομοτεχνικά ορθώς και όχι ανορθόδοξα, κύριε Πρόεδρε. Τι σημαίνει αυτό, κατά την άποψή μας; Εδώ συζητάμε σήμερα ένα σχέδιο νόμου που το άρθρο πρώτο είναι ο κώδικας. Συζητάμε σχέδιο νόμου. Το σχέδιο νόμου πέραν του κώδικα μπορεί να έχει ένα άρθρο. Το άρθρο αυτό να αποκαθιστά την αληθή έννοια των άρθρων 71 και τάδε, δηλαδή τα δύο που είναι, και στη συνέχεια ο κώδικας μέσα να ενσωματώνει αυτά τα άρθρα, αφού θα έχουν ψηφιστεί ως άρθρο που έχει προηγηθεί, μέσα στον κώδικα.

Αυτή είναι η καλή νομοθέτηση, κύριε Πρόεδρε, ακόμα και στις περιπτώσεις που έρχεται να διορθώσει την κακονομία θα έλεγα, που είναι η δεύτερη αιτία μετά την πολυνομία που πάσχει το σύστημα.

Με αυτή την έννοια εμείς ζητάμε από την Κυβέρνηση να φέρει μέσα στη διάρκεια που θα καταλήξουμε ως άρθρο πρώτο την αληθή έννοια των δύο άρθρων όπου υπάρχει ασάφεια και διαφωνία και μέσα στον κώδικα να τα ενσωματώσει όπως θα έχουν αποτυπωθεί με την αληθή τους έννοια στο πρώτο άρθρο.

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Ένα σχόλιο γι’ αυτά που έχουν ήδη λάβει χώρα εδώ στα πρώτα λεπτά της συνεδρίασης. Η λάθος νομοθέτηση είναι λάθος νομοθέτηση. Η σωστή νομοθέτηση είναι σωστή νομοθέτηση. Δεν δίνει συγχωροχάρτι, κύριοι της Κυβέρνησης. Γιατί το λέτε συνέχεια αυτό. Κάνετε ένα λάθος, γιατί αυτό είναι λάθος σήμερα που κάνετε, δεν είναι σωστή νομοθέτηση, το κάνετε όμως γιατί «το κάνατε και εσείς του ΣΥΡΙΖΑ», λέτε. Συνεχίζω ένα λάθος που έκαναν οι προηγούμενοι και το συγκρίνω «το έκανες και εσύ, θα το κάνω και εγώ» ή «μη μιλάς εσύ, το έκανες και εσύ αυτό»; Καλά, θα μείνουμε στην ουσία της υπόθεσης; Η ουσία της υπόθεσης είναι ότι η διαδικασία που ακολουθείται δεν είναι η σωστή. Τώρα, αν το έκανε ο ΣΥΡΙΖΑ, κακώς το έκανε. Εσείς τι; Σας δίνει συγχωροχάρτι «θα το κάνουμε και εμείς» και συνεχίζουμε αυτή τη λανθασμένη ιστορία; Δηλαδή βαρεθήκαμε να το ακούμε.

Και να ξέρετε κάτι, κυβερνάτε εσείς, δεν κυβερνάει ο ΣΥΡΙΖΑ ή συγκρινόμενοι πάντα με τον ΣΥΡΙΖΑ. Κάντε κάτι διαφορετικό. Πραγματικά βαρεθήκαμε εδώ μέσα, κύριε Πρόεδρε, να ακούμε αυτή την ιστορία. Δηλαδή «Α, μη μιλάτε εσείς, μη μας κουνάτε το δάχτυλο γιατί είστε οι πρώτοι διδάξαντες». Είναι λάθος. Σεβαστείτε το Κοινοβούλιο, τους Βουλευτές, τις διαδικασίες, τον Κανονισμό και όλα τα υπόλοιπα και σταθείτε στο ύψος των περιστάσεων.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Δεν είμαστε καθόλου βέβαιοι ότι η νομοτεχνική βελτίωση που αφορά στο άρθρο 66 επαρκεί για να θεραπεύσει τις ατέλειες που είχε εξαρχής η κωδικοποίηση σε αυτό το σημείο. Ωστόσο από τη στιγμή που άνοιξε αυτή η διαδικασία, κυρία Υπουργέ, σας καλούμε να εισάγετε, γιατί δεν έχει γίνει, το άρθρο 71 του ν.3028. Δεν ξέρω πού οφείλεται αυτή η παράλειψη, αλλά έστω και τώρα, από τη στιγμή που μπήκαμε σε μια τέτοια διαδικασία νομοτεχνικών βελτιώσεων, μπορεί και αυτό το άρθρο 71 να προστεθεί στη σημερινή κωδικοποίηση του σημερινού νομοθετήματος.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε.

Συμφωνούμε με όλους ανεξαιρέτως τους προλαλήσαντες ότι πρόκειται όχι για κακό, αλλά για απαράδεκτο τρόπο νομοθέτησης, κυρία Υπουργέ. Συμφωνούμε με τον κ. Χήτα ότι αν γίνεται εκατό ή διακόσια ή έναν αιώνα δεν μας ενδιαφέρει καθόλου αυτό. Μας ενδιαφέρουν τα δικά σας πεπραγμένα. Αυτή τη στιγμή κυβερνάτε δυόμισι χρόνια εσείς και αν συνεχίζετε μια αμαρτία τη διαιωνίζετε και είναι πολύ κακό για τον τόπο.

Θυμίζουμε στον ελληνικό λαό και στο Σώμα που μας ακούει ότι δεν έγινε η παραμικρή διαβούλευση για ένα εξαιρετικά σημαντικό θέμα, κατά τη γνώμη μας, όπως είναι αυτό που συζητάμε σήμερα.

Και, αγαπητέ κ. Μπουκώρε, η νομοτεχνική, όπως είπε κι ο κ. Δελής, δεν είμαστε καθόλου βέβαιοι ότι επαρκεί. Και μόλις την αναφέρατε εσείς, τη διαβάσατε. Πάλι εξαπίνης καταλαμβανόμαστε, όπως ακριβώς καταληφθήκαμε και στις 9.00΄, όταν έφτασε το νομοσχέδιο σε εμάς. Ενάμισι εικοσιτετράωρο πριν πρέπει να έχουμε θέσεις. Επομένως θα δούμε αν αποκαθιστά και σε ποιον βαθμό. Πολύ φοβόμαστε δεν θα το κάνει η νομοτεχνική βελτίωση που φέρατε.

Αλλά μέχρι τότε, κυρία Υπουργέ, πραγματικά, βρείτε έναν τρόπο και όχι μόνο εσείς, όλοι οι επόμενοι Υπουργοί που θα φέρουν νομοσχέδια, να το κάνετε με έναν τρόπο που να είναι κοινοβουλευτικά σωστός. Μας εκθέτει όλους εδώ μέσα που συμμετέχουμε. Κανονικά κάθε φορά που είναι απαράδεκτο κοινοβουλευτικά κάτι που γίνεται εδώ πρέπει να φεύγουμε, πρέπει να δηλώνουμε στον ελληνικό λαό ότι είναι απαράδεκτο. Καθόμαστε διότι είμαστε συναινετικοί, αλλά μη το συνεχίζετε.

Ευχαριστώ πολύ, κύριε Πρόεδρε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Συμπληρωματικώς θέλετε τον λόγο, κυρία Αναγνωστοπούλου;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Η κ. Αναγνωστοπούλου έχει τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα ήθελα να συμπληρώσω στα όσα ακούστηκαν ότι επειδή έχουμε διαπιστώσει μετά τη μελέτη του κώδικα πολλά σφάλματα και παραλείψεις, επειδή εκκρεμεί και το άρθρο του 71 που είναι πάρα πολύ σημαντικό, αυτή η νομοτεχνική βελτίωση δεν αρκεί, για να μπορέσουμε να προχωρήσουμε στην ψήφιση ή στην καταψήφιση του κώδικα. Είναι πάρα πολύ σημαντικό να ξέρουμε για τα υπόλοιπα σφάλματα ή τις απαλοιφές διατάξεων που έχει ο κώδικας τι θέση παίρνει η Υπουργός, αλλά και η Κεντρική Επιτροπή Κωδικοποίησης.

Επειδή, κύριε Μπουκώρε, επικαλεστήκατε αυτό που είχε γίνει επί ΣΥΡΙΖΑ, για να το ακούσουμε όλοι, ήταν η ίδια η νομοπαρασκευαστική επιτροπή παρούσα και καλώς έκανε -κακώς βέβαια, εγώ θα το πω και δεν έχω κανένα πρόβλημα να το πω- επειδή υπήρξε αντίδραση για το θέμα των βιασμών κ.λπ.. Καλώς έγινε επί της ουσίας, κακώς όμως επί της κοινοβουλευτικής διαδικασίας να αλλάξει μέσα στη Βουλή από την ίδια τη νομοπαρασκευαστική επιτροπή παρούσα, η οποία και το έδωσε.

Εδώ, όμως, έχουμε διάφορα προβλήματα. Άρθρο 71, κυρία Υπουργέ. Τι θα γίνει με τις παραλείψεις και τα σφάλματα; Σας λέω ένα παράδειγμα. Άρθρο 34Γ, εάν δεν κάνω λάθος, του κώδικα. Παραπέμπει σε διεύθυνση η οποία δεν υπάρχει, την οποία είχατε καταργήσει εσείς, την κάνατε τμήμα κ.λπ., επανήλθε επί ΣΥΡΙΖΑ και έχετε λάθος. Κάνετε σφάλματα τέτοιου τύπου αρκετά στον κώδικα, που δεν επιτρέπονται. Τι θα γίνει; Θα κάνετε νομοτεχνικές βελτιώσεις;

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Αφού υπάρχει δευτερολογία, έχετε τον λόγο, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Κυρία Αναγνωστοπούλου, σε γενικές γραμμές συμφωνούμε. Είπατε ότι η αλλαγή σε κώδικες επί ΣΥΡΙΖΑ καλώς έγινε επί της ουσίας…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μία αλλαγή έγινε.

**ΧΡΗΣΤΟΣ ΜΠΟΥΚΩΡΟΣ:** …κακώς για την κοινοβουλευτική διαδικασία. Συμφωνώ, εάν θέλετε, εν μέρει μαζί σας. Εδώ επικαλείστε ότι τότε ήταν παρούσα η γνωμοδοτική νομοπαρασκευαστική επιτροπή. Εδώ έχουμε την επιστολή της Κεντρικής Επιτροπής Κωδικοποίησης, η οποία λέει ότι δεν πιστεύει ότι δημιουργείται κάποιο πρόβλημα, ωστόσο με αυτή τη συμπλήρωση φωτίζεται το κάθε σημείο του συγκεκριμένου άρθρου. Και ξέρετε ποια είναι η ειδοποιός διαφορά; Τότε ήταν πολιτική επιλογή και κατεύθυνση να έρθουν έτσι οι κώδικες και από τις αντιδράσεις της κοινής γνώμης και των πολιτικών κομμάτων να αλλάξουν. Εδώ δεν υπήρξε κάτι τέτοιο, διότι εισήχθησαν οι κώδικες αυτούσιοι, χωρίς καμμία παρέμβαση, χωρίς καμμία πολιτική κατεύθυνση, όπως απεστάλησαν από την Κεντρική Επιτροπή Κωδικοποίησης.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Παντού υπάρχουν παρατάσεις. Υπάρχουν αλλαγές, τροποποιήσεις, κύριε Μπουκώρο.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να μην γίνεται διάλογος.

Ολοκληρώστε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Για το συγκεκριμένο που συζητάμε, δεν υπάρχει καμμία αλλαγή και καμμία τροποποίηση. Εισήχθη όπως απεστάλη από την Κεντρική Επιτροπή Κωδικοποίησης.

Έγινε αντιληπτό, λοιπόν, ένα σημείο που μπορεί να οδηγήσει σε παρερμηνείες. Έρχεται η Κυβέρνηση, διά της Υπουργού, παρ’ ότι δεν ήταν δική της παράλειψη -το κατανοούμε όλοι αυτό, εφόσον εισήχθησαν κατά το περιεχόμενό τους οι κώδικες στη Βουλή- και αντί να επικροτείτε αυτό το αντανακλαστικό, αντί να επικροτείτε που η Κυβέρνηση είναι προσηλωμένη στον κοινοβουλευτικό διάλογο και ακούει τις παρατηρήσεις των κομμάτων της Αντιπολίτευσης, έρχεστε και μεγιστοποιείτε το αίτημα περί απόσυρσης του κώδικα με έναν τρόπο μαξιμαλιστικό «πάρτε το όλο πίσω», ενώ διορθώνεται η ατέλεια. Αυτό είναι προσπάθεια να αποκομίσετε πολιτικά οφέλη διά της δημιουργίας εντυπώσεων, όμως πραγματικά παραβιάζετε ανοιχτές θύρες.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κατ’ αρχάς, για το άρθρο 71. Τα έχουμε πει και στην επιτροπή, τα επαναλαμβάνω και τώρα και επαναλαμβάνω και την άποψη της Κεντρικής Επιτροπής Κωδικοποίησης ως προς το γιατί δεν υφίσταται αλλαγή στο άρθρο 71.

Η διάταξη του άρθρου 71 παράγραφος 1 του ν.3028/2002 δεν έχει πλέον λόγο ύπαρξης, αφού το θέμα ρυθμίζεται με ειδική διάταξη στον Κώδικα Ποινικής Δικονομίας και γι’ αυτόν τον λόγο δεν περιελήφθη στο σχέδιο του κώδικα. Αυτά όλα προκύπτουν από την Κεντρική Επιτροπή Κωδικοποίησης.

Επίσης, άρθρο 111 παράγραφος Α5 του νέου Κώδικα Ποινικής Δικονομίας, ν.4620/2019, το τριμελές εφετείο δικάζει, μεταξύ άλλων, τα κακουργήματα του ν.3028/2002. Επίσης, από την έναρξη ισχύος του καινούργιου Ποινικού Κώδικα το 71 παράγραφος 2 έχει καταργηθεί. Είναι το άρθρο 586 παράγραφος Θ του νέου Κώδικα Ποινικής Δικονομίας. Επομένως, δεν υφίσταται καμμία παράλειψη και καμμία αλλαγή.

Όσο για το σημείο της ονομασίας του Τμήματος της Διεύθυνσης Τεκμηρίωσης, αυτό είναι πράγματι σφάλμα έτσι όπως κατετέθη στους κώδικες. Θα το επαναλάβω για πολλοστή φορά. Ούτε η αρμόδια Γραμματεία Κοινοβουλευτικών Θεμάτων ούτε το Υπουργείο Πολιτισμού παρενέβησαν σε κανένα σημείο, σε κανένα απολύτως σημείο, ούτε σε κόμμα του κώδικα έτσι όπως κατετέθη από την Κεντρική Επιτροπή Κωδικοποίησης. Το συγκεκριμένο, λοιπόν, τμήμα, το οποίο σε καμμία περίπτωση δεν είναι αντίστοιχης βαρύτητας με την ενδεχόμενη, κατά τη γνώμη σας, ασάφεια του 66, αυτό προφανώς θα αποκατασταθεί κανονικά με τροποποίηση της διάταξης τις επόμενες μέρες, εκτός κώδικα. Το 66 το συζητάμε, μόνο και μόνο διότι οι ποινικές διατάξεις έχουν συγκεκριμένη ιδιαιτερότητα. Εάν αυτό δεν είναι κατανοητό από την Αντιπολίτευση, τότε λυπάμαι πραγματικά. Είμαι σίγουρη ότι γίνεται κατανοητό, απλώς η όλη στάση είναι για να δημιουργήσει εντυπώσεις ότι κάτι δεν πάει καλά. Λοιπόν, δεν πάει τίποτε καλά, τα αντανακλαστικά της Κυβέρνησης ήταν εξαιρετικά. Εμείς θέσαμε το θέμα υπό συζήτηση στην Επιτροπή Κωδικοποίησης και το αντίστοιχο, όπως είπε και ο Κοινοβουλευτικός Εκπρόσωπος μας, της περιόδου του 2019, είναι ότι αντί να έρθει εδώ το σύνολο της κεντρικής επιτροπής, όπως έγινε το 2019 με τον κ. Καλογήρου, υπάρχει η γραπτή επιστολή του προέδρου. Αυτά, για να μην πάμε σε δύο μέτρα και σε άλλα σταθμά και στο να κάνουμε φασαρία και εντυπώσεις.

**ΠΡΟΕΔΡΕΥΩΝ (Χαράλαμπος Αθανασίου):** Να πω κι εγώ ότι ανεξαρτήτως από τις θεωρητικές τοποθετήσεις που ακούστηκαν και μπορεί να έχει κάποιος για το ζήτημα αυτό, η Βουλή κατ’ επανάληψη έχει δεχθεί νομοτεχνικές βελτιώσεις. Πρόσφατα, μάλιστα, όπως ακούστηκε, ήταν και οι βελτιώσεις οι οποίες έγιναν στον ποινικό νόμο παραμονές των εκλογών, τον Ιούνιο δηλαδή. Εκεί μάλιστα υπήρχαν διατάξεις ουσιαστικές. Αφορούσαν, εάν θυμάμαι καλά, τα βασανιστήρια και τον βιασμό. Εδώ δεν έχουμε προσθήκη νέων διατάξεων ή τροπολογίες, αλλά είναι απλές νομοτεχνικές βελτιώσεις που η Βουλή τις έχει δεχθεί. Θεωρητικά μπορεί κάποιος να πει ότι ούτε αυτές πρέπει να γίνονται. Αυτό είναι ένα άλλο ζήτημα, η Βουλή όμως ως κυρίαρχο όργανο τις έχει δεχθεί αυτές. Μάλιστα δε, και ο τότε Υπουργός Δικαιοσύνης δεν μίλησε για νομοτεχνικές βελτιώσεις, τις είπε τροπολογίες. Συνεπώς, αντιλαμβάνεστε ότι υπάρχει ένα προηγούμενο, μάλιστα δε υπάρχει -ανατρέχοντας στα Πρακτικά της Βουλής για να δούμε το ιστορικό των υποθέσεων των κωδίκων- από το 2013 σχετική απόφαση της Βουλής, τότε σχετικά με το Ελεγκτικό Συνέδριο.

Προχωρούμε, λοιπόν, στους εισηγητές.

Ο εισηγητής της Νέας Δημοκρατίας, ο κ. Μπαραλιάκος, έχει τον λόγο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα τον τρόπο με τον οποίο το εγχώριο πολιτιστικό μας φορτίο θα αποκτήσει ένα ολιστικό εύρωστο και κωδικοποιημένο νομοθέτημα, το οποίο θα διευκολύνει όλους τους εμπλεκόμενους παράγοντες και θα προσδώσει ακόμα πιο ισχυρή δυναμική στην προώθηση και την αξιοποίηση του πολιτισμού μας.

Επί της κύρωσης του κώδικα νομοθεσίας, λοιπόν, είναι ο νόμος της Κυβέρνησης Νέας Δημοκρατίας για το επιτελικό κράτος, ο οποίος αποσκοπεί πρωτίστως στην οργάνωση, λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διοίκησης, όπως προβλέπεται στο άρθρο 65.

Αναλυτικά, η κωδικοποίηση νομοθεσίας στοχεύει στην αναδιάρθρωση των διατάξεων, στην απαλοιφή διατάξεων που έχουν καταργηθεί ρητά ή σιωπηρά, καθώς και των μεταβατικών διατάξεων που δεν έχουν πεδίο εφαρμογής πλέον. Στην αναδιατύπωση των κειμένων σε εύληπτη γλώσσα, στην προσαρμογή των διατάξεων που καθορίζουν αρμοδιότητες διοικητικών και άλλων οργάνων προς το ισχύον οργανωτικό σχήμα των κεντρικών και αποκεντρωμένων κρατικών υπηρεσιών των Οργανισμών Τοπικής Αυτοδιοίκησης και των νομικών προσώπων του δημοσίου τομέα.

Το ρυθμιστικό πλαίσιο για την προστασία της πολιτιστικής κληρονομιάς, το οποίο βρίσκεται εν ισχύι αυτή τη στιγμή, αποτελεί παράγωγο νομοθετικών τροποποιήσεων, με την πλειοψηφία των νομοθετημάτων να είναι διάσπαρτα και δαιδαλώδη. Στόχος, λοιπόν, της παρούσας κωδικοποίησης στο πνεύμα της νομοθετικής πρόνοιας για την οποία μεριμνά το επιτελικό κράτος, είναι η επίτευξη συστηματοποίησης του ρυθμιστικού πλαισίου για την προστασία των αρχαιοτήτων και της πολιτιστικής κληρονομιάς, μέσω της ένταξης στον παρόντα κώδικα όλων των νομοθετημάτων που έχουν ψηφιστεί κατά το παρελθόν.

Επιτυγχάνεται με αυτόν τον τρόπο η ασφάλεια δικαίου, η ενότητα και οι ευκαιρίες προς λήψη των διατάξεων από όλους. Κατ’ επέκτασιν, λοιπόν, ενισχύεται η εμπιστοσύνη των διοικουμένων, η αναπτυξιακή διάσταση της πολιτιστικής μας παρακαταθήκης και η αποτελεσματικότητα της κρατικής μηχανής.

Η κωδικοποίηση, λοιπόν, του συνόλου της νομοθεσίας για την προστασία των αρχαιοτήτων και της πολιτισμικής κληρονομιάς είναι μια διαδικασία αναγκαία, αλλά και καινοφανής, αφού είναι μια από της πρώτες που λαμβάνουν χώρα. Μία αυτονόητη νομοθετική πρωτοβουλία που νοικοκυρεύει την πολυνομία και κακονομία στον συγκεκριμένο χώρο, πλέον γίνεται πράξη.

Νιώθω την ανάγκη να επαναλάβω και να τονίσω σε αυτό το σημείο τι περιλαμβάνει η διαδικασία της κωδικοποίησης. Η κωδικοποίηση, λοιπόν, περιλαμβάνει την απαλοιφή των διατάξεων που έχουν καταργηθεί ρητά ή σιωπηρά ή δεν έχουν πεδίο εφαρμογής πλέον και την αναδιατύπωση των κειμένων σε απλούστερη γλώσσα, ώστε αυτά να γίνονται πιο κατανοητά από όλους. Δεν περιορίζεται μόνο στη συλλογή και ευρετηριοποίηση διάσπαρτων νόμων, η οποία σαφώς είναι η βασική διαδικασία, αλλά όχι η μοναδική.

Εν κατακλείδι, αυτό που οφείλουμε να συγκρατήσουμε από τη διαδικασία είναι ότι ο κώδικας δεν τροποποιεί τις διατάξεις, οι οποίες ισχύουν ήδη. Στο σύνολο των δέκα τμημάτων του σχεδίου νόμου κωδικοποιούνται οι υπάρχουσες διατάξεις, το περιεχόμενο των οποίων μεταφέρθηκε από τα οικεία νομοθετήματα. Διατάξεις οι οποίες έχουν ψηφιστεί και βρίσκονται σε ισχύ.

Αξίζει να επισημανθεί, επιπροσθέτως, ότι στην κωδικοποίηση ελήφθη υπ’ όψιν η νομολογία του Συμβουλίου της Επικρατείας για την αποσαφήνιση ορισμένων διατάξεων. Ως προς τη νομιμοποίηση -περαιτέρω διευκρινίσεις είναι αναγκαίες- είναι συμμορφούμενη προς τις επιταγές της παραγράφου 7 του άρθρου 76 του Συντάγματος και των άρθρων 5 και 24 του Συντάγματος, καθώς και προς το Κοινοτικό και Διεθνές Δίκαιο η αξιολογούμενη ρύθμιση σχετίζεται με το τέταρτο εδάφιο της παραγράφου 3 του άρθρου 3 της Συνθήκης για την Ευρωπαϊκή Ένωση, το άρθρο 67 της Συνθήκης για τη λειτουργία της Ευρωπαϊκής Ένωσης και τα άρθρα 22 και 25 του Χάρτη Θεμελιωδών Δικαιωμάτων της Ευρωπαϊκής Ένωσης.

Όμως, ας δούμε συνολικά τα οφέλη της παρούσας ρύθμισης. Αρχικά βελτιώνει τη δημόσια διοίκηση απλοποιώντας και καθιστώντας πιο εύκολα προσβάσιμη την πληροφορία προς τον πολίτη, ενισχύοντας παράλληλα και την αξιοπιστία του κράτους έναντι των πολιτών. Μεγιστοποιεί την αποδοτικότητα και την αποτελεσματικότητα των εφαρμοζόμενων πολιτικών στον τομέα της προστασίας των αρχαιοτήτων και της πολιτιστικής κληρονομιάς.

Η ρυθμιστική ύλη λαμβάνει νέα δομή σε ένα μοναδικό νομοθέτημα, προς ενίσχυση της θεμελιώδους αρχής της ασφάλειας δικαίου, εξοικονομώντας ταυτόχρονα χρόνο, λόγω της συμπαγούς δομής της σε όσους αναζητούν πρόσβαση σε αυτή.

Τέλος, ενισχύεται η αξιοπιστία στη διοίκηση με το νομικό κείμενο να αναδιατυπώνεται σε μια πιο εύληπτη γλώσσα και απαλείφονται διατάξεις που έχουν καταστεί άνευ αντικειμένου. Όπως εύκολα αντιλαμβάνεται κανείς το παρόν δεν αποτελεί ένα νέο νομοσχέδιο με την ουσιαστική έννοια του όρου. Συνεπώς, δεν επιβαρύνει τον κρατικό προϋπολογισμό, αφού έρχεται να κωδικοποιήσει και να αναμορφώσει το ήδη υφιστάμενο ρυθμιστικό πλαίσιο για την προστασία των αρχαιοτήτων και της πολιτιστικής κληρονομιάς. Για τον ίδιο λόγο δεν επισημαίνονται και οι οποιοιδήποτε δημοσιονομικοί κίνδυνοι στο πλαίσιο αυτής.

Θα μου επιτρέψετε, κυρίες και κύριοι συνάδελφοι, να σταθώ ιδιαίτερα στο περιεχόμενο και την αξία του άρθρου 5, του κεφαλαίου Β που αφορά στην προστασία της άυλης πολιτιστικής κληρονομιάς. Διαβάζοντας την παράγραφο 1 σχετικά με το τι νοείται ως άυλη πολιτιστική κληρονομιά δεν μπορεί κανείς να μην αισθανθεί έντονο το βάρος της ευθύνης προς τις επόμενες γενιές, προς την κοινωνία και προς την ίδια την ιστορία του τόπου μας.

Καλούμαστε, συνεπώς, να προστατέψουμε πρακτικές, αναπαραστάσεις, εκφράσεις, γνώσεις και τεχνικές, καθώς και τα εργαλεία, αντικείμενα, χειροτεχνήματα και πολιτιστικούς χώρους που συνδέονται με τα παραπάνω, όπως επίσης και τις κοινότητες, τις ομάδες και τα άτομα τα οποία αναγνωρίζουμε ότι αποτελούν μέρος της πολιτιστικής μας κληρονομιάς.

Αυτή η άυλη, λοιπόν, κληρονομιά που μεταβιβάζεται από γενιά σε γενιά ανατροφοδοτείται συνεχώς από τις κοινότητες και τις ομάδες σε συνάρτηση με το περιβάλλον τους, την αλληλεπίδρασή τους με τη φύση και την ιστορία τους και τους παρέχει μια αίσθηση ταυτότητας και συνέχειας, μια αίσθηση συνανήκειν, συμβάλλοντας έτσι στην προώθηση του σεβασμού της πολιτιστικής πολυμορφίας και της ανθρώπινης δημιουργικότητας.

Κυρίες και κύριοι συνάδελφοι, θα ήθελα να υπογραμμίσω τον σταθερό προσανατολισμό και την πολιτική βούληση αυτής της Κυβέρνησης και ειδικότερα του Υπουργείου Πολιτισμού και Αθλητισμού να διαφυλάξει και να διαιωνίσει τον πολυδύναμο και πολυδιάστατο χαρακτήρα του πολιτιστικού φορτίου της χώρας μας. Ένα απτό παράδειγμα αυτής της βούλησης έρχεται από την προηγούμενη εβδομάδα στο οποίο δεν θα μπορούσα να μην αναφερθώ, καθώς σχετίζεται άμεσα με το αντικείμενο της προστασίας των αρχαιοτήτων της αναβίωσης και της κληροδότησής τους στις επόμενες γενιές και δεν είναι άλλο από το project «Αρχαία Ολυμπία: Κοινός Τόπος», το οποίο εγκαινιάστηκε παρουσία της Προέδρου της Δημοκρατίας, του Πρωθυπουργού αλλά και της Υπουργού Πολιτισμού.

Η τεχνολογία, ο πολιτισμός και η ιστορία γίνονται ένα με τη συνεργασία κολοσσιαίων εταιρειών, όπως η «MICROSOFT» και τη χρήση της τεχνολογίας, διαπερνώντας αυτό το έργο οι δυνατότητες για τη διατήρηση του πολιτιστικού μας κληροδοτήματος.

Μέσα από την τεχνητή νοημοσύνη γίνεται μια ψηφιακή αναπαραγωγή των μνημείων μας σαν μια άλλη μηχανή του χρόνου και τόσο τα κτήρια όσο και καθημερινός τρόπος ζωής αναβιώνουν με τρόπο θαυμαστό μπροστά στα μάτια μας. Ως άλλοι λαμπαδηδρόμοι του πολιτισμού μεταλαμπαδεύουμε τη φλόγα του τόπου, όπου η αριστεία, η δημοκρατία, και το ελληνικό πνεύμα γεννήθηκε στις επόμενες γενιές και σε όλη την ανθρωπότητα. Όπως είπε ο Πρωθυπουργός Κυριάκος Μητσοτάκης στην Ολυμπία, κάναμε ένα πρώτο μεγάλο, όχι απλά ελληνικό, αλλά παγκόσμιο βήμα.

Ως Βουλευτής του Νομού Πιερίας, της ζωής των θεών και των μουσών, το ρυθμιστικό πλαίσιο για την προστασία των αρχαιοτήτων και της πολιτιστικής κληρονομιάς αποτελεί για μένα ύψιστη προτεραιότητα. Ο Νομός Πιερίας, ο τόπος όπου η μνημοσύνη πλάγιασε με τον Δία και γεννήθηκαν οι εννέα Mούσες, διαθέτει πλήθος μνημείων, οικοδομημάτων και ευρημάτων κάθε εποχής, όπως η αρχαία πόλη του Δίον, στις υπώρειες του Ολύμπου με το γνωστό αρχαιολογικό πάρκο και το αρχαίο θέατρο, η αρχαία Πύδνα, μια από τις σημαντικότερες αρχαίες πόλεις της Μακεδονίας χάρη στο λιμάνι και τη στρατηγική της θέση, με μακραίωνη ελληνική ιστορία, αλλά και το διάσημο, το επιβλητικό κάστρο του Πλαταμώνα από τη μεσοβυζαντινή περίοδο και άλλες εξαιρετικές ιστορικής σημασίας τοποθεσίες.

Επιπροσθέτως, στην Πιερία εδρεύουν πλήθος ντόπιων και προσφυγικών πολιτιστικών συλλόγων, οι οποίοι συντηρούν και αναβιώνουν τη μακρά παράδοση του τόπου μας, αλλά και πλήθος εκκλησιών και ιερών μονών, το σύνολο των οποίων το ρυθμιστικό αυτό πλαίσιο έρχεται να διαφυλάξει.

Αποτελεί υποχρέωση όλων μας να διαφυλάξουμε τις αρχαιότητες και τον πολιτισμό μας ως στοιχείο της εθνικής μας ταυτότητας, αλλά και στοιχείο διεθνούς αναγνώρισης, με μνημεία της παγκόσμιας πολιτιστικής κληρονομιάς να βρίσκονται στην Ελλάδα και να ακτινοβολούν σε όλο τον κόσμο.

Η κύρωση του κώδικα νομοθεσίας δημιουργεί το απαραίτητο συμπαγές πλαίσιο που θα δώσει ισχυρή ώθηση στην εύρυθμη λειτουργία και εφαρμογή των κανόνων προστασίας, κάνοντας έτσι ευκολότερη την επόμενη ημέρα, για να ενισχύσουμε τη διεθνή ακτινοβολία του πολιτισμού μας.

Για περισσότερα από δύο χιλιάδες χρόνια τα ιδανικά και τα οικουμενικά ιδεώδη του αρχαίου ελληνικού κόσμου αποτέλεσαν την πηγή από την οποία γεννήθηκε η παγκόσμια ιδέα της δημοκρατίας, αλλά και η φιλοσοφία, η λογοτεχνία και το θέατρο, η μουσική και ο χορός, η επιστήμη και η τεχνολογία, η θρησκεία και η μυθολογία, όπως έφτασαν μέχρι τις ημέρες μας.

Η Ελλάδα αποτελεί το λίκνο του παγκόσμιου πολιτισμού και τη γενέτειρα της νεοτερικότητας μέσα από τις μεγάλες ιδέες που επηρέασαν τους διαφωτιστές και έφεραν την αναγέννηση από τον μεσαιωνικό σκοταδισμό. Δεν είναι τυχαία, άλλωστε, η φράση του σπουδαίου Γάλλου συγγραφέα και φιλέλληνα Βίκτωρος Ουγκώ: «Ο κόσμος είναι η Ελλάδα που διαστέλλεται. Η Ελλάδα είναι ο κόσμος που συστέλλεται».

Γι’ αυτή την ιστορία, τον πολιτισμό και τη βαρυσήμαντη κληρονομιά που κουβαλά η πατρίδα μας βρισκόμαστε σήμερα εδώ, καθώς αυτή αποτελεί την παρακαταθήκη της πατρίδας μας στο ιστορικό γίγνεσθαι. Ταυτόχρονα, όμως, αποτελεί το στέρεο εφαλτήριο για το άλμα στον νέο κόσμο που ανατέλλει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε συνάδελφε, ειδικά για την τήρηση του χρόνου.

Τον λόγο θα δώσω τώρα στον ειδικό αγορητή του Κινήματος Αλλαγής κ. Βασίλειο Κεγκέρογλου. Η αλλαγή της σειράς έγινε με τη συναίνεση της κ. Αναγνωστοπούλου.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Ευχαριστώ και τη συνάδελφο και τους συναδέλφους για την παραχώρηση της σειράς.

Συζητούμε ένα σοβαρό θέμα, έστω με τη μορφή κωδικοποίησης. Η πατρίδα μας, για να πορευτεί με ασφάλεια και πρόοδο τα επόμενα χρόνια, πρέπει να αξιοποιήσει αφ’ ενός, την εθνική στρατηγική, που έχουμε συζητήσει και έχουμε καταθέσει ως Κίνημα Αλλαγής πολλές φορές, ούτως ώστε να πορευτεί με ασφάλεια και αφ’ ετέρου, να αξιοποιήσει τα συγκριτικά της πλεονεκτήματα, τις πλουτοπαραγωγικές πηγές της, τη θέση της, το φυσικό περιβάλλον και ιδιαίτερα τον νησιωτικό χαρακτήρα, την ιστορία, την πολιτιστική κληρονομιά και βέβαια, το πολυτάλαντο ανθρώπινο δυναμικό. Και όλα αυτά, σε συνδυασμό με τη διαφανή διαχείριση και αξιοποίηση των περίπου 90 δισεκατομμυρίων ευρώ που θα έχει η χώρα στη διάθεσή της τα επόμενα τέσσερα έως επτά χρόνια.

Στο πλαίσιο αυτό, η συζήτηση για την προστασία της πολιτιστικής κληρονομιάς είναι πάρα πολύ σημαντική, αφού αυτή είναι άρρηκτα δεμένη με την εθνική μας ταυτότητα. Η προστασία της πολιτιστικής κληρονομιάς πρέπει να βρίσκεται στο επίκεντρο των προτεραιοτήτων μας. Στο πλαίσιο αυτό, μάλιστα, ιδιαίτερη σημασία αποκτούν, πέραν της εθνικής νομοθεσίας, και οι διεθνείς συμβάσεις, διεθνείς συμβάσεις που συνάπτει η χώρα μας είτε στο πλαίσιο συμμετοχής της σε διεθνείς οργανισμούς είτε με απευθείας συμφωνίες με τρίτες χώρες.

Μην ξεχνάμε ότι ένα από τα σημαντικότερα προβλήματα που αντιμετωπίζει η Ελλάδα είναι η παράνομη διακίνηση αρχαιοτήτων σε μεγάλες αγορές του εξωτερικού. Το πρόβλημα αυτό καταπολεμείται ευθέως με τις διμερείς συμφωνίες, με την επιβολή περιορισμών στην εισαγωγή πολιτιστικών αγαθών, ώστε όταν αυτά και αν αυτά εντοπίζονται να διακινούνται χωρίς ειδική άδεια, να επιστρέφονται αμέσως στη χώρα μας. Την πρακτική αυτή είδαμε, για παράδειγμα, στη σχετική συμφωνία με τις Ηνωμένες Πολιτείες, η οποία υπεγράφη το 2010 επί κυβέρνησης ΠΑΣΟΚ και έκτοτε ανανεώνεται. Ανανεώνεται, γιατί έχει αποτελέσματα. Υπάρχουν, δηλαδή, εργαλεία και πέραν της εθνικής νομοθεσίας ή σε συνδυασμό με την εθνική νομοθεσία που πρέπει η πολιτεία μας να επικαιροποιεί και να αξιοποιεί για την προάσπιση του ιστορικού και πολιτιστικού της υπόβαθρου.

Οι αρχαιότητες, οι αρχαιολογικοί χώροι, η ίδια η ιστορία μας δεν είναι απλώς μια πλουτοπαραγωγική πηγή, όπως ανέφερα, ούτε είναι ένα απλό κονδύλι στον κρατικό προϋπολογισμό. Είναι αναπόσπαστο στοιχείο της εθνικής μας ταυτότητας και η εθνική μας ταυτότητα είναι το διαβατήριο για την επόμενη ημέρα, μαζί με όλα τα υπόλοιπα. Πρέπει να είναι αντικείμενο, επομένως, διαχρονικού σεβασμού και απόλυτης προστασίας.

Για όλα αυτά, το θεσμικό πλαίσιο πρέπει να είναι ξεκάθαρο και αποτελεσματικό. Με το νομοσχέδιο που συζητούμε επιχειρείται από την Κυβέρνηση η κωδικοποίηση της νομοθεσίας για την προστασία της πολιτιστικής μας κληρονομιάς και η καταγραφή σε ενιαίο κείμενο διατάξεων από ένα ευρύ πλαίσιο.

Επί της αρχής πρέπει να επισημανθεί ότι η έννοια και η αποστολή της κωδικοποίησης μιας διάσπαρτης νομοθεσίας έχουν ασφαλώς θετικό πρόσημο. Εμείς, τουλάχιστον, ως πολιτικό χώρο έχουμε διακριθεί αποδεδειγμένα στο πεδίο της ενοποίησης των κανόνων δικαίου με πολλές απόπειρες κωδικοποίησης νομοθετημάτων από τις κυβερνήσεις μας. Θεωρούμε, πράγματι, ότι η ασφάλεια δικαίου και η ανάγκη για ομοιόμορφη εφαρμογή της νομοθεσίας από τη δημόσια διοίκηση απαιτούν σαφή και ευδιάκριτα κανονιστικά πλαίσια. Γι’ αυτό το κίνημά μας δεν θα μπορούσε ποτέ να είναι αντίθετο εξαρχής σε μια προσπάθεια εφαρμογής των αρχών της καλής νομοθέτησης, που πρώτο το ΠΑΣΟΚ καθιέρωσε τα έτη 2010 - 2011 - 2012.

Το ερώτημα, όμως, είναι εάν η Κυβέρνηση σε μια περίοδο που δεν υπάρχουν οι ασφυκτικές αποφάσεις της τρόικα ή των θεσμών, σε μια περίοδο που είναι αυτεξούσια και τα Υπουργεία και η Βουλή, εάν τηρείται η έννοια της καλής νομοθέτησης, εάν, πέρα από την πολυνομία, υπάρχει και καλή ή κακή νομοθέτηση.

Δυστυχώς, ο ίδιος ο νόμος περί καλής νομοθέτησης της Κυβέρνησης δεν εφαρμόζεται. Αυτό έχει επισημανθεί πολλές φορές κατά τη διάρκεια συζήτησης των νομοσχεδίων σε αυτή εδώ την Αίθουσα. Δεν θα αποστώ να αναφέρω ξανά την ευθύνη τόσο της Κυβέρνησης, όσο και του Προεδρείου της Βουλής, όταν φέρνει τροπολογίες με μορφή πολυνομοσχεδίου και απαιτεί να ψηφιστούν με τη μορφή των κωδίκων ως ένα, δηλαδή, νομοθέτημα. Δεκαεννέα άρθρα -το λέω για πολλοστή φορά- το πρόγραμμα εμβολιασμών, απαιτήθηκε να ψηφιστεί ως ένα άρθρο, με ένα «ναι ή ένα «όχι».

Τι νόημα έχει, άραγε, η συζήτηση στο Κοινοβούλιο, όταν αυτό πρωτογενώς έρχεται να κυρώσει ένα νομοσχέδιο στο σύνολό του σαν να είναι πράξη νομοθετικού περιεχομένου, χωρίς να μπορεί να βάλει το λιθαράκι του το Κοινοβούλιο, να βελτιώσει διατάξεις και να συμβάλει, αν θέλετε, και στην αποτελεσματικότητα των κυβερνητικών επιλογών;

Δεν είναι κώδικας μια τροπολογία δεκαεννιά και είκοσι τριών άρθρων. Ο κώδικας που περιλαμβάνει άρθρα νόμων που έχουν υποστεί τη βάσανο του διαλόγου και της συζήτησης σε αυτή εδώ την Αίθουσα έρχεται δευτερογενώς να συζητηθεί. Άρα, θα έπρεπε να είναι καθαρά ένα νομοτεχνικό θέμα. Και είναι.

Όμως, εδώ, η Κυβέρνηση εφαρμόζει την κάκιστη νομοθέτηση -όχι απλά κακή- η οποία αποβαίνει επιζήμια και για την κοινωνία και για τη χώρα. Καλώ για άλλη μια φορά τον σεβαστό Πρόεδρο της Βουλής, τον κ. Τασούλα, από αυτό το Βήμα, βεβαίως, διά του Αντιπροέδρου, του κ. Αθανασίου, ο οποίος δεν μπορούμε να πούμε ότι δεν γνωρίζει νομικά, να σταματήσει αυτή την κακή πρακτική της συζήτησης και ψήφισης τροπολογιών με δέκα, είκοσι ή και περισσότερα άρθρα, ως να είναι ένα.

Έγινε συζήτηση στις επιτροπές, λοιπόν, πάνω σε αυτά. Επισημάνθηκε ότι ενώ γίνεται κωδικοποίηση για ένα θεσμικό πλαίσιο, λείπει, παραδείγματος χάριν, το άρθρο 71 ή η παράγραφος 7 συγκεκριμένου άρθρου που κωδικοποιείται και δεν αντιστοιχεί σε κάποιο νομοθέτημα και αφορά το ακαταδίωκτο του Προέδρου και των μελών του ΚΑΣ, του Κεντρικού Συμβουλίου Νεώτερων Μνημείων και του Συμβουλίου Μουσείων για γνώμη που διατύπωσαν ή πράξη που διενήργησαν κατά την άσκηση των καθηκόντων τους.

Και βέβαια πρέπει να ισχύουν αυτά. Το κάθε κόμμα θα μπορεί να εκφραστεί και στα επιμέρους. Εγώ πρότεινα ποια είναι η νομοτεχνικά ορθή δυνατότητα που έχουμε σήμερα να διορθώσουμε ένα κενό, ένα «σφάλμα» που προέκυψε από την Επιτροπή Κωδικοποίησης μέχρι να έρθει στη Βουλή.

Όλα όσα είπατε ότι θα έρθουν στο μέλλον, αποδεχόμενοι ότι υπάρχει ζήτημα, σε σχέση δηλαδή με την ανάγκη ρητής κατάργησης του άρθρου 71 -σιωπηρής κατάργησης όπως μας εξηγήσατε εκ των υστέρων, εάν θέλουμε να καταργηθεί πρέπει να καταργηθεί ρητά- να ενταχθεί στο άρθρο 52 η παράγραφος 7, αφού ψηφιστεί και είναι νόμος του κράτους. Άρα, γι’ αυτό πρότεινα τη νομοτεχνικά ορθή διαδικασία, άρθρο πρώτο ή δεύτερο -δεν έχει σημασία, γιατί είναι σε ενιαίο νομοσχέδιο- να περιληφθούν αυτά πέραν του κωδικοποιημένου κειμένου και ως τέτοια να ενταχθούν μέσα στο κείμενο. Αυτό θα αποκαθιστούσε πλήρως την τάξη σε σχέση με τη διαδικασία και δεν θα έμπαιναν ζητήματα που θα λυθούν από τα δικαστήρια. Διότι δημιουργείται ανασφάλεια. Η μη ασφάλεια δικαίου είναι ανασφάλεια και θα χρειαστούν νομολογίες και αποφάσεις δικαστηρίων για το τι τελικά ισχύει.

Σε κάθε περίπτωση και επειδή, όπως σας είπα, επί της αρχής για εμάς είναι θετική η προσπάθεια της κωδικοποίησης, τοποθετούμαστε εξαρχής θετικά. Επισημαίνουμε όμως και προτείνουμε τον τρόπο με τον οποίο όλα αυτά που καταγγέλθηκαν, συζητήθηκαν και αποδέχτηκε η Κυβέρνηση έμμεσα ότι υπάρχει θέμα, ανεξάρτητα πόσο μεγάλο είναι ή πόσο μικρό, να διορθωθούν στη διάρκεια της ημέρας μέσα από το ίδιο το νομοσχέδιο. Με αυτή την έννοια, θα είμαστε απόλυτα ικανοποιημένοι αν προχωρήσετε σε αυτό και δεν θα βάζαμε τους αστερίσκους και τις ενστάσεις μας.

Σε κάθε περίπτωση, είμαστε θετικοί στην κωδικοποίηση που επιχειρείται. Θα βελτιώσει τα πράγματα ακόμα και αν χρειαστεί -εάν δεν το κάνετε σήμερα- τις επόμενες μέρες να υπάρξουν νομοθετικές ρυθμίσεις που θα αποσαφηνίζουν τα ζητήματα.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κεγκέρογλου.

Τον λόγο έχει ζητήσει η Υπουργός για μία διευκρίνιση.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Για το θέμα της παραγράφου 7 του άρθρου 52 του σχεδίου νόμου του κώδικα, αυτό που ανέφερε μόλις τώρα ο κ. Κεγκέρογλου, υπάρχει ψηφισμένη διάταξη.

Κύριε Κεγκέρογλου, η διάταξη έχει ψηφιστεί το 2003 από την κυβέρνηση του ΠΑΣΟΚ και είναι η παράγραφος 6 του άρθρου 10 του ν.3207/2003 σε συνδυασμό με το δεύτερο και τρίτο εδάφιο της παραγράφου 2 του άρθρου 1 του ν.3094 πάλι του 2003. Υπάρχει. Δεν προσθέτουμε διάταξη. Κωδικοποιούμε διάταξη της κυβέρνησης ΠΑΣΟΚ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Υπουργέ.

Τον λόγο έχει η κ. Αναγνωστοπούλου, εισηγήτρια του ΣΥΡΙΖΑ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Θα ζητήσω εκ των προτέρων την ανοχή σας, επειδή δεν είχαμε το περιθώριο στην επιτροπή λόγω μη επαρκούς χρόνου να συζητήσουμε. Θα ζητήσω την ανοχή σας αν ξεπεράσω τον χρόνο που μου δίνεται.

Θα ήθελα να ξεκινήσω, αγαπητές και αγαπητοί συνάδελφοι, υπενθυμίζοντας ότι αύριο συμπληρώνονται σαράντα οκτώ χρόνια από την εξέγερση του Πολυτεχνείου, όταν τα νιάτα αυτής της χώρας εξεγέρθηκαν για δημοκρατία, ελευθερία, παιδεία, για πολιτισμό εν γένει. Θέλω να πω ότι πολλά από τα μηνύματα εκείνης της εποχής είναι επίκαιρα και σήμερα που η χώρα βρίσκεται σε άλλες μάχες σημαντικές και όπου χρειάζεται και η δημοκρατία και η εγρήγορση και ο πολιτισμός.

Και ερχόμαστε σήμερα να συζητήσουμε τον κώδικα για την προστασία της πολιτιστικής κληρονομιάς. Ο κώδικας για την προστασία της πολιτιστικής κληρονομιάς δημιουργεί έναν πολιτισμικό κώδικα εν γένει, δημιουργεί το τείχος αντίστασης μιας κοινωνίας των αξιών, ηθικών, ιδεολογικών, πολιτικών, κοινωνικών που πρέπει να έχει όχι για το παρελθόν, αλλά για το μέλλον. Γι’ αυτό έχει τεράστια σημασία για εμάς.

Ευθύς εξαρχής, λοιπόν, να σημειώσω μερικά πράγματα, ότι δεν ακολουθήθηκε μία διαδικασία σεβασμού στον κοινοβουλευτισμό και στη δημοκρατία. Διαβάζοντας το ιστορικό της Κεντρικής Επιτροπής Κωδικοποίησης διαπιστώνουμε βάσει αυτού του ιστορικού ότι η Υπουργός έχει στα χέρια της τον κώδικα, στο συρτάρι της, από τις 24 Μαρτίου 2021. Θα μπορούσε αυτούς τους οκτώ μήνες να φέρει τον κώδικα στη Βουλή δίνοντας ένα περιθώριο στην Επιτροπή Μορφωτικών Υποθέσεων να διαβάσει, να δει τον κώδικα. Ανθρώπινο είναι -εγώ δεν θέλω να πάω ευθύς εξαρχής σε υποψίες ότι κάτι δεν έγινε καλά επίτηδες- όταν γίνεται τέτοιου εύρους κωδικοποίηση να υπάρχουν σφάλματα. Δεν θα ήταν πολύ πιο λογικό, αντί να πάρουμε τον κώδικα στα χέρια μας στις 21:00΄, την προηγούμενη Τρίτη με εντολή, να συζητηθεί την Πέμπτη στις 13:00΄; Και είπαμε ως ΣΥΡΙΖΑ - Προοδευτική Συμμαχία -και όχι μόνο εμείς, αλλά και τα άλλα κόμματα της Αντιπολίτευσης- ότι δεν προλάβαμε να διαβάσουμε.

Προτιμώ, κυρίες και κύριοι συνάδελφοι, να πω στην επιτροπή ότι δεν πρόλαβα να διαβάσω, παρά να ψηφίσω ή να καταψηφίσω κάτι και να πω εκ των υστέρων ότι δεν το είχα διαβάσει. Χρειαζόταν, λοιπόν, να διαβάσουμε. Αυτό πραγματικά είναι και πρόβλημα του Προεδρείου. Δεν είναι μόνο πρόβλημα της Υπουργού. Γιατί ήρθε μετά από οκτώ μήνες; Τι ήταν το τόσο επείγον που έφτασε οι οκτώ μήνες να συρρικνώνονται μέσα σε μία μέρα σε τέτοια ασφυκτικά πλαίσια;

Δεύτερον, διαβάζοντας το ιστορικό της Κεντρικής Επιτροπής Κωδικοποίησης διαπιστώνουμε ένα πράγμα, ότι οι αρμόδιες διευθύνσεις του Υπουργείου Πολιτισμού δεν ενημερώθηκαν καν για τον κώδικα και δεν τους δόθηκε μετά ο κώδικας. Οι γενικές διευθύνσεις, που είναι η ύλη της αρμοδιότητάς τους, δεν έχουν -ή δεν είχαν- ιδέα για τον κώδικα. Θα μπορούσαν να συνεισφέρουν για να αποφευχθούν σφάλματα. Για ποιο λόγο, λοιπόν, αυτές οι διευθύνσεις, η Γενική Διεύθυνση Αρχαιοτήτων και Πολιτιστικής Κληρονομιάς και η Γενική Διεύθυνση Αναστήλωσης Μνημείων και Τεχνικών Έργων, ήταν ανενημέρωτες εντελώς, δεν συμμετείχαν στην ομάδα και δεν ξέρουν για τον κώδικα;

Κύριε Μπουκώρε, καλά κάνατε και το επισημάνατε κι εμείς δεν έχουμε πρόβλημα όταν υπάρχει κάποιο πρόβλημα να το παραδεχτούμε. Όμως θα ήθελα, επειδή γίνεται συνέχεια από την Κυβέρνηση της Νέας Δημοκρατίας να παραπέμπει στον ΣΥΡΙΖΑ λες κι εμείς είμαστε κυβέρνηση κι εσείς είσαστε αντιπολίτευση, να σας θυμίσω κάτι που ασφαλώς το ξέρετε, αλλά ίσως το ξεχάσατε.

Η νομοπαρασκευαστική επιτροπή για την κωδικοποίηση των ποινικών κωδίκων δούλευε επί είκοσι χρόνια. Εδώ έχουμε νόμο του επιτελικού κράτους, τον ν.4622/19, για τον τρόπο που γίνονται οι κωδικοποιήσεις. Υπάρχει εγχειρίδιο βάσει αυτού του νόμου που γίνονται οι κωδικοποιήσεις. Δηλαδή υπήρχε συγκεκριμένος μπούσουλας και τώρα δεν έχω χρόνο να σας διαβάσω τι προβλέπει αυτό το εγχειρίδιο και ο νόμος ο ίδιος ο δικός σας.

Εμείς λέμε ότι δεν τηρήσατε ούτε αυτόν τον νόμο, γιατί υπάρχει μπούσουλας και καλώς κάνει και υπάρχει μπούσουλας, αλλά δεν τηρήθηκε σε αυτή την κωδικοποίηση. Δεν μπορούμε να το πούμε; Και μου φέρνετε ως αντιπαράδειγμα κωδικοποίηση που γίνεται από μία νομοπαρασκευαστική επιτροπή, θηριώδες έργο και μπράβο τους και το φέρνετε εδώ που έχουμε μία κωδικοποίηση βάσει νόμου, εγχειριδίου και λοιπά και δεν ακολουθείται.

Είπα και πριν για το άρθρο 34Γ για να δείξω την προχειρότητα. Το είπα και το επαναλαμβάνω: Παραπέμπει σε τμήμα τεκμηρίωσης και προστασίας πολιτιστικών αγαθών το οποίο η ίδια η κ. Μενδώνη το 2014 ως γενική γραμματέας είχε καταργήσει μαζί με τη διεύθυνση υποβαθμίζοντας έτσι και την πάταξη της αρχαιοκαπηλίας. Και ο ΣΥΡΙΖΑ με τον οργανισμό του 2018 του Υπουργείου Πολιτισμού είχε επαναφέρει τη Διεύθυνση Τεκμηρίωσης και Προστασίας Πολιτιστικών Αγαθών. Τώρα ο κώδικας παραπέμπει στο καταργημένο τμήμα. Εγώ δεν θέλω να αποδώσω καμμία ύποπτη διαδικασία. Είναι σφάλμα, είναι επιπολαιότητα, είναι προχειρότητα, έλειψαν τα πολλά μάτια, οι γενικές διευθύνσεις που έλεγα. Θα μπορούσε να είχε αποφευχθεί.

Τι απαντά η Υπουργός και στην επιτροπή και τώρα; Ότι μόλις ψηφιστεί ο κώδικας θα το αλλάξουμε. Θα είναι η πρώτη αλλαγή, λοιπόν, εκτός από το άρθρο 66.

Φαίνεται, λοιπόν, ότι αυτός ο κώδικας ακολουθεί την αρίθμηση του συνταγματικής περιωπής αρχαιολογικού νόμου του 2002 του ν.3028 και προσθέτει Α, Β και Γ, όπου γίνονται προσθέσεις καινούργιων διατάξεων νόμων που έχουν ψηφιστεί. Όμως αυτή η συγκεκριμένη κωδικοποίηση φαίνεται ότι τροποποιεί, αν δεν απαλείφει κρίσιμες διατάξεις του ν.3028 και εδώ έχουμε και παραβίαση αν αυτό συμβαίνει και εγώ θα αναφέρω μερικά παραδείγματα.

Αν αυτό συμβαίνει τότε έχει παρανομήσει η επιτροπή σε σχέση με το ίδιο το εγχειρίδιο και τον επιτελικό νόμο, αλλά και σε σχέση με το ίδιο το Σύνταγμα. Επιπλέον, ο ίδιος ο Πρόεδρος της Βουλής που μέσω του κ. Διγαλάκη στην επιτροπή μας διαβεβαίωσε ότι δεν υπάρχει καμμία τροποποίηση και καμμία αλλαγή, έχει παραπλανηθεί και αυτό είναι πρόβλημα. Αν αυτό συμβαίνει πρέπει ο κ. Γεραπετρίτης ως υπεύθυνος για τις κωδικοποιήσεις να αναλάβει τις ευθύνες για το τι έχει ακριβώς συμβεί.

Ξέρετε τις ενστάσεις που έχουμε για το άρθρο 66 και για το άρθρο 71. Η κυρία Υπουργός είπε ότι στους Ποινικούς Κώδικες αναλύεται αυτό και υπάρχει, και γι’ αυτό απαλείφεται το άρθρο 71. Δεν είναι έτσι και θα μιλήσω στο τέλος ειδικά για το άρθρο 71. Αλλά ακόμα και αν ήταν έτσι, γιατί δεν υπάρχει στην αιτιολογική έκθεση αναλυτικά, όπως το εγχειρίδιο ιδιωτικοποιήσεων επιβάλλει, ότι αν απαλειφθεί πρέπει αναλυτικά να αιτιολογείται στην αιτιολογική έκθεση; Εκεί το άρθρο 71 είναι άφαντο. Άρα, λοιπόν, χρειάζεται να μας το αναλύσει λίγο.

Στο άρθρο 2 μπαίνει η τροποποίηση που έχει κάνει η Υπουργός το 2020, που τροποποιεί το άρθρο 46 του ν.3028, καταργώντας έτσι τους ορισμούς του νόμου που αφορούσαν από τις αναπαραστάσεις έως και τις μήτρες που είχαν μπει επί ΣΥΡΙΖΑ στον ν.4447 και απελευθερώνεται στη συνέχεια για κερδοσκοπικές χρήσεις και μάλιστα ατελώς. Είναι ένα κρίσιμο θέμα στο οποίο είχαμε διαφωνήσει και οφείλω να το επισημαίνω συνέχεια. Ήταν τροπολογία στον νόμο για το Ακροπόλ την οποία είχε καταψηφίσει ο ΣΥΡΙΖΑ καταδικάζοντας και λέγοντας ότι πάμε σε εμπορευματοποίηση πολιτιστικών αγαθών πάρα πολύ κρίσιμη.

Στο άρθρο 5 -για να πω μερικές από τις «επιπολαιότητες»- ενσωματώνονται διατάξεις από την κύρωση της διεθνούς συμφωνίας για την προστασία της άυλης πολιτιστικής κληρονομιάς. Νομίζω ότι σαφέστατα το εγχειρίδιο κωδικοποίησης αναφέρεται ότι οι κανονισμοί των οργάνων της Ευρωπαϊκής Ένωσης δεν αποτελούν περιεχόμενο του σχεδίου κωδίκων ή των κωδίκων γιατί είναι υπερεθνικά νομοθετήματα υπερνομοθετικής ισχύος, άρα δεν χρειάζεται να ενταχθούν, εκτός αν καταργούνται άλλες διατάξεις του εθνικού δικαίου. Δεν νομίζω ότι γίνεται κάτι τέτοιο.

Και τώρα ερχόμαστε στα άρθρα 15, 15Α, 15Β μέχρι 15Δ, 16 και 17. Περιλαμβάνονται ρυθμίσεις για τις ενάλιες αρχαιότητες με πολλά προβλήματα. Πρώτον, κατακερματίζεται ανεπίτρεπτα το άρθρο 15 του ν.3028/2002 με τίτλο «Ενάλιοι αρχαιολογικοί χώροι» και ενσωματώνονται στον κώδικα ρυθμίσεις του ν.4688/2020 του Υπουργείου Τουρισμού «Επισκέψιμοι ενάλιοι αρχαιολογικοί χώροι, ναυάγια και λοιπά», οι οποίες επίσης ήταν προβληματικές.

Σε αυτές, λοιπόν, τις διατάξεις του νόμου του Υπουργείου Τουρισμού προβλέπεται φορέας διαχείρισης σε επισκέψιμο ενάλιο αρχαιολογικό χώρο, κάτι που ευθέως αντίκειται και προσκρούει στο άρθρο 7 του ν.3028/2002. Ενώ θα έπρεπε να καταργηθεί η διάταξη του νόμου του Υπουργείου Τουρισμού, ενσωματώνεται στον κώδικα και προσκρούει στο άρθρο 7 του ν.3028 όπου αποκλειστική αρμοδιότητα της διαχείρισης των αρχαιολογικών χώρων και λοιπά έχει το ίδιο το Υπουργείο Πολιτισμού.

Τώρα το ενσωματώνει η κωδικοποίηση για να μην αντίκειται, όμως αντίκειται γιατί το άρθρο 7 παρ’ όλα αυτά υπάρχει. Και εδώ είναι ένα άρθρο-εμβληματική διάταξη συνταγματικού επιπέδου, γιατί πρέπει να το λέμε, που είχε κάνει η κυβέρνηση του ΣΥΡΙΖΑ που διασφαλίζει την κυριότητα αρχαιολογικών χώρων, μνημείων, μουσείων και γενικά ακινήτων πολιτιστικής κληρονομιάς, αλλά και τη διαχείρισή τους από το Υπουργείο Πολιτισμού και νομικά πρόσωπα δημοσίου δικαίου.

Η Νέα Δημοκρατία τότε είχε ψηφίσει «παρών». Η ΔΗΣΥ, το σημερινό ΚΙΝΑΛ και το ΚΚΕ, μαζί με εμάς είχαμε ψηφίσει υπέρ. Τώρα εδώ έχουμε ένα μεγάλο πρόβλημα το οποίο πρέπει να λυθεί. Και θα πρέπει να πω, κυρία Υπουργέ, ότι η εμπλοκή της Α.Ε. του Δήμου Αθηναίων για τον λόφο Φιλοπάππου -ας το ξέρετε από τώρα- αντίκειται στο άρθρο 7 του ν.3028.

Στο άρθρο 15Α εισάγεται ανεπίτρεπτα ο όρος «μη επισκέψιμοι ενάλιοι αρχαιολογικοί χώροι» -δεν υπάρχει σε καμμία σχετική νομοθεσία, πρέπει να τα προσέξουμε αυτά, υπάρχει το ορθό «ενάλιοι αρχαιολογικοί χώροι», δεν χωρίζονται σε επισκέψιμους ή μη επισκέψιμους- με αποτέλεσμα ο νόμος να τροποποιείται ουσιωδώς σε αυτό το άρθρο, ο αρχαιολογικός νόμος 3028, καθώς κατηγοριοποιούνται χωρίς καμμία εξουσιοδότηση οι ενάλιοι αρχαιολογικοί χώροι σε επισκέψιμους και μη επισκέψιμους.

Το τι προβλήματα δημιουργείτε από αυτό δεν χρειάζεται να σας το αναλύσω τώρα. Θα σας πω απλώς, όμως, ότι βάζοντας αυτή τη διάταξη, αυτή την κατηγοριοποίηση που παράγει δίκαιο, άρα έχουμε ουσιώδη τροποποίηση στον κώδικα, εδώ τώρα θα δημιουργηθούν ευτράπελα. Το Λιμενικό θα πρέπει να κυνηγάει τους ανθρώπους που είναι με μάσκα και θα πηγαίνουν στην Επίδαυρο, στην Αίγινα κ.λπ. να κολυμπήσουν και να δουν με μάσκα τους αρχαιολογικούς χώρους, τους ενάλιους αρχαιολογικούς χώρους.

Πέρσι η κυρία Υπουργός μάς έλεγε ότι όλα αυτά είναι ανοιχτά στους πολίτες. Τότε, βέβαια, έπρεπε να σωθεί κάποιος, πήγε και σήκωσε αρχαία άγκυρα και ιστορικό κανόνι. Σήμερα ο κολυμβητής θα πρέπει να κυνηγιέται. Δεν λέω τώρα και για τα άλλα που γίνονται με τις ενάλιες αρχαιότητες, το να πηγαίνει κανείς με 50 ευρώ εισιτήριο. Όμως, εδώ όμως παράγεται δίκαιο το οποίο δεν υπάρχει σε καμμία διάταξη. Προσέξτε το αυτό.

Και ερχόμαστε τώρα στις κρίσιμες διατάξεις που αφορούν πάλι τους ενάλιους αρχαιολογικούς χώρους. Γιατί τέτοια επιμονή με τους ενάλιους αρχαιολογικούς χώρους; Και εδώ υπάρχει ένα πρόβλημα με τη διάταξη, το άρθρο 66, όπου έχουν αφαιρεθεί αναιτιολόγητα και από τις ποινικές διατάξεις, οι διατάξεις που αφορούν τους ενάλιους αρχαιολογικούς χώρους στον κώδικα, όπως απαλείφθηκαν από το άρθρο 66 οι αντίστοιχες αναφορές στο άρθρο 15, 15Α και 15Β, που το αντικαθιστούν χωρίς, μάλιστα, αυτό να αναφέρεται στην αιτιολογική έκθεση.

Εκεί είπατε κάτι, κυρία Υπουργέ. Πρέπει να συμπληρωθεί -και εγώ το δέχομαι- και να γίνει νομοτεχνική βελτίωση. Όμως, θα πρέπει να μας πείτε αν θα γίνει και σε όλα τα άλλα. Να προστεθούν όλα και 15, 15Α, 15Β.

Το ίδιο γίνεται με το άρθρο 17. Κωδικοποιείτε το άρθρο 16 του ν.3028, αλλά δεν αναφέρεται ούτε αυτό το άρθρο αριθμητικά στις ποινικές διατάξεις του άρθρου 66. Οπότε, τα ποινικά αδικήματα στους ιστορικούς χώρους μένουν απ’ έξω. Πρέπει να αναφερθεί και το άρθρο 16. Τώρα να προχωρήσω λίγο πιο γρήγορα.

Προσέξτε, κυρία Υπουργέ, γιατί εδώ θα πρέπει να παραπέμψετε ό,τι ισχύει στο άρθρο 16 και 17. Η παραπομπή στο άρθρο 16, έτσι όπως το αναφέρατε στην Επιτροπή Μορφωτικών Υποθέσεων, δημιουργεί κάποιες παραπλανήσεις, γιατί το άρθρο 16 αφορά ζώνες προστασίας και λιμενικό έργο. Δεν έχει την ευρύτητα που έχουν τα άρθρα -ένα λεπτό για να μην κάνω λάθος γιατί είναι πολλοί οι αριθμοί- από κοινού 15, 15Α και 15Β του κώδικα. Η αναφορά, λοιπόν, μόνο στο άρθρο 16 αφορά περιορισμένους που δύνανται να οριστούν -γράφει το άρθρο- και αφορά και λιμενικά έργα. Άρα, εκεί πρέπει να γίνει όλη η δουλειά.

Σφάλμα κωδικοποίησης υπάρχει στο άρθρο 12 παράγραφος 3. Σφάλμα κωδικοποίησης υπάρχει στο άρθρο 19 παράγραφος 10.

Το άρθρο 45 παράγραφος 13 περιλαμβάνει τις κατάπτυστες για εμάς τροποποιήσεις που έγιναν πέρσι τον Δεκέμβριο στον ν.3028 και αφορούσαν τα μουσεία και τον μακροχρόνιο δανεισμό αρχαιοτήτων για πενήντα χρόνια.

Στη συζήτηση τότε, κυρία Μενδώνη, είχατε πει ότι εξαιρούνται τα δημόσια μουσεία. Όμως, θα έπρεπε στον κώδικα για να εξαιρούνται, πράγματι, τα δημόσια μουσεία να έχουν προστεθεί οι παράγραφοι 2, αλλά και 3 και πρέπει να προστεθούν οπωσδήποτε.

Στο άρθρο 45 παράγραφος 16 υπάρχει σφάλμα κωδικοποίησης. Μπορώ να σας τα δώσω.

Όσον αφορά το άρθρο 45Α, που είναι η παροχή εγγύησης του ελληνικού δημοσίου, πρόκειται για ρύθμιση που έγινε επί ΣΥΡΙΖΑ, ξηλώνεται και αποδυναμώνεται σε ό,τι αφορά την καταβολή αποζημίωσης στο δημόσιο σε περίπτωση φθοράς κινητών μνημείων ή έργων τέχνης κατά τη διάρκεια δανεισμού. Προσέξτε, αυτό είναι κρίσιμο, γιατί ο νόμος, η ρύθμιση που είχε φέρει ο ΣΥΡΙΖΑ πάντα προς την κατεύθυνση προστασίας του δημόσιου συμφέροντος καλύπτει αυτό που προέβλεπε για τον δανεισμό ο ν.3028 για πέντε συν πέντε χρόνια. Δεν είμαι σίγουρη αν με την κωδικοποίηση καλύπτει και το πενήντα συν πενήντα. Και εδώ είναι πρόβλημα που θα πρέπει να ελεγχθεί.

Άρθρο 50 παράγραφος 1 και 2 για τα κεντρικά συμβούλια, το ΚΑΣ δηλαδή και το Κεντρικό Συμβούλιο Νεωτέρων Μνημείων.

Εδώ, κυρία Υπουργέ, -δεν ξέρω αν είναι ευθύνη της Κεντρικής Επιτροπής Κωδικοποίησης- απομακρύνονται εκδικητικά από τα κεντρικά συμβούλια οι μόνοι ex officio ορισμένοι να είναι σε αυτά υπηρεσιακοί παράγοντες του Υπουργείου Πολιτισμού, δηλαδή Γενικός Διευθυντής Αρχαιοτήτων και Γενικός Διευθυντής Αναστήλωσης, με πρόσχημα τον νόμο για το επιτελικό κράτος. Αυτοί οι άνθρωποι έχουν δικαίωμα υπογραφής, αλλά δεν έχουν δικαίωμα να συμμετέχουν στα συμβούλια, ενώ στα τοπικά συμβούλια οι έφοροι αρχαιοτήτων συμμετέχουν. Μήπως επειδή οι συγκεκριμένες διευθύντριες ήταν κατά της απολίτιστης -θα μου επιτρέψετε να πω- και βάρβαρης -θα μου επιτρέψετε να πω- απόσπασης των αρχαιοτήτων της Θεσσαλονίκης; Αναρωτιέμαι.

Να έρθουμε στο άρθρο 71, που καταργήθηκε εντελώς από τον κώδικα, και καταργήθηκε και δεν μας πείθουν, κυρία Υπουργέ, οι εξηγήσεις που δίνετε για τον απλό λόγο ότι, πρώτον, θα έπρεπε να φαίνεται καθαρά στην αιτιολογική έκθεση και να αιτιολογείται στο ευρετήριο. Όμως, εδώ έχουμε κάτι άλλο. Δεν μας καλύπτει γιατί δεν μας καλύπτει επί της ουσίας αν ήταν πρόβλημα ευρετηρίου και αιτιολογικής έκθεσης -αυτό είναι το λιγότερο-, γιατί με αυτή την ενέργεια, την απαλοιφή, αφαιρείται η αρμοδιότητα του τριμελούς εφετείου και η διαδικασία για τα σχετικά με τον νόμο κακουργήματα, υποβαθμίζοντας έτσι την ποινική τους αντιμετώπιση. Μας είπατε ότι στον Ποινικό Κώδικα -δεν είναι ανάγκη να τα διαβάσω γιατί δεν έχω χρόνο- προβλέπονται αυτά και δεν είναι ανάγκη να υπάρχει το άρθρο 71.

Όμως, κυρία Υπουργέ, θα σας πω τι προβλέπεται στο άρθρο 101, 111 παράγραφος Α5 του Κώδικα Ποινικής Δικονομίας: Τριμελές και πενταμελές εφετείο. Το τριμελές εφετείο δικάζει τα κακουργήματα των άρθρων αυτών, καθώς και τα κακουργήματα των νόμων 4139/2013, 3028/2002. Δηλαδή, καταδικάζει τα κακουργήματα που έχουν υπαχθεί στον ν.3028 και στο συγκεκριμένο άρθρο. Με την απαλοιφή αυτού του άρθρου δεν παραπέμπει πουθενά, γιατί υπάρχει ρητώς και αυτό πρέπει να το δείτε στον Κώδικα Ποινικής Δικονομίας.

Η απαλοιφή, λοιπόν -και εδώ για μένα είναι το κρισιμότερο- κάτι υποκρύπτει. Εάν δεν υποκρύπτει κάτι, πρέπει να επανέλθει οπωσδήποτε, γιατί απομειώνετε τις ποινικές διατάξεις για εγκλήματα τα οποία είναι κακουργηματικού χαρακτήρα.

Θα κλείσω με το εξής: Επειδή η κυρία Υπουργός μας έχει συνηθίσει -και εμένα προσωπικά λόγω του ρόλου μου ως τομεάρχη- σε ψέματα, τα οποία λέει κοιτώντας μας και στα μάτια, είπε στην Επιτροπή Μορφωτικών Υποθέσεων ότι μας κατηγορεί πως ψηφίσαμε πριν τις εκλογές τον Ποινικό Κώδικα και απαλείψαμε αυστηρές διατάξεις -αυτό το έχει επαναλάβει πάρα πολλές φορές και χρειάζεται επιτέλους μία επίσημη απάντηση-, κρίσιμες διατάξεις για την πολιτιστική κληρονομιά και χρειάστηκε να νομοθετήσει η Κυβέρνηση τον Αύγουστο του 2019 και με παρέπεμψε στα Πρακτικά της Βουλής.

Πήγα, λοιπόν, στα Πρακτικά της Βουλής, για να δω τι έχει γίνει ακριβώς. Η μόνη παρέμβαση που έκανε η Νέα Δημοκρατία τον Αύγουστο του 2019, με το ν.4623 στο άρθρο 463 του νέου Ποινικού Κώδικα, ήταν να επικυρώσει την πράξη νομοθετικού περιεχομένου της 27-6-2019 του ΣΥΡΙΖΑ, με την τελική μορφή του εν λόγω άρθρου για τα κακουργήματα, την οποία αποσιωπά συστηματικά.

Το άλλο που έκανε ήταν να εξαιρέσει τα πλημμελήματα του αρχαιολογικού νόμου από τις διατάξεις της παραγράφου 2 του άρθρου 463, που προβλέπει γενικώς εκτός από φυλάκιση ή χρηματική αποζημίωση. Η σύμβαση της Λευκωσίας ακριβώς το ίδιο προβλέπει και μάλιστα προτείνει τις χρηματικές ποινές. Αυτό έκανε η Κυβέρνηση τον Αύγουστο του 2019.

Δεν θα έρθω τώρα στο γεγονός ότι η ίδια ως γενική γραμματέας το 2014 είχε υποβαθμίσει την αρμόδια διεύθυνση του Υπουργείου Πολιτισμού για θέματα αρχαιοκαπηλίας και παράνομης διακίνησης και έπρεπε να έρθει ο ΣΥΡΙΖΑ για να το κάνει πάλι διεύθυνση. Δεν θα πω -γιατί πραγματικά εδώ είναι μείζον θέμα- γιατί ξέχασε η αρμόδια Υπουργός να επιβάλει έγκληση του δημοσίου εντός τεσσάρων μηνών από τον Ιούλιο του ’19 για τον καταδικασθέντα και φυλακισμένο πια Χρήστο Παππά για το Ευαγγέλιο και δεν θυμάμαι τότε τι είχε…

(Θόρυβος από την πτέρυγα της Νέας Δημοκρατίας)

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, πόση ώρα θα μιλάει;

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Τώρα θα τα ανακατώσουμε όλα!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ μη διακόπτετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, συγνώμη, αλλά δεν είχα χρόνο.

Θα ήθελα κλείνοντας, καταχρώμενη και της υπομονής σας –και ευχαριστώ πάρα πολύ-, να πω ότι συζητάμε για ένα σοβαρό θέμα και πιστεύω ότι όλοι συμφωνούμε.

Είδαμε σφάλματα, είδαμε απαλοιφές, είδαμε τροποποιήσεις, είδαμε καινούργιες κατηγοριοποιήσεις. Κι εγώ τώρα καλώ την Υπουργό να μας πει εάν όλα αυτά μπορούν να λυθούν με νομοτεχνικές βελτιώσεις. Όμως, τροποποιήσεις εκ των υστέρων, αφού ψηφιστεί ο κώδικας, όλοι συναινούμε ότι δεν μπορούν να γίνουν.

Ευχαριστώ και συγνώμη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Άφησα λίγο περισσότερο το χρόνο, γιατί πράγματι υπάρχουν νομικά ζητήματα. Με συνδυασμό διατάξεων, επειδή παραπέμπει το 16, αν δείτε εκεί στο 17, κυρία Αναγνωστοπούλου, υπάρχει μια αλληλουχία και καλύπτεται αυτό που είπατε με τις ποινικές διατάξεις.

Εν πάση περιπτώσει, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Θα ήθελα απλώς να απαντήσω στην κυρία εισηγήτρια του ΣΥΡΙΖΑ ότι προφανώς κρίνει εξ ιδίων τα αλλότρια ή τουλάχιστον εκ του κόμματός της και τους άλλους. Στα ψέματα είστε πρωταθλητές. Εμείς ψέματα δεν λέμε!

Και όταν λέω για το ν.4623/2019 ότι με το άρθρο 99 επαναφέραμε τις ποινικές διατάξεις, τις επαναφέραμε και αυτές εφαρμόζονται. Εάν θέλετε να τις διαβάζετε αλλιώς, δικαίωμά σας. Όμως, δεν έχετε κανένα δικαίωμα να λέτε ότι λέμε ψέματα ακολουθώντας τη δική σας πρακτική.

Επιπλέον, ως προς το προεδρικό διάταγμα του οργανισμού του 2014 –επειδή σε αυτό αναφέρεστε- για τη σύμπτυξη της Διεύθυνσης Εθνικού Αρχείου Μνημείων και της Διεύθυνσης Τεκμηρίωσης Πολιτιστικών Αγαθών, αν δεν κάνω λάθος, τα προεδρικά διατάγματα κυρώνονται από το Συμβούλιο της Επικρατείας. Ουδείς γενικός γραμματέας κανενός υπουργείου καμμίας κυβέρνησης δεν μπορεί να τα αλλάζει!

Πάψτε, λοιπόν, να δημιουργείτε εντυπώσεις μόνο και μόνο για τις εντυπώσεις! Το Προεδρικό Διάταγμα το συγκεκριμένο πέρασε από το Συμβούλιο της Επικρατείας και εγκρίθηκε.

Όσο για την υποτίμηση της αρχαιοκαπηλίας, να σας θυμίσω πότε έγιναν οι ουσιαστικές διατάξεις: επί κυβερνήσεων Νέας Δημοκρατίας και συγκυβέρνησης Σαμαρά - Βενιζέλου, την περίοδο 2012 - 2014, που τύχαινε να είμαι πάλι γενική γραμματέας και είμαι πολύ περήφανη για την περίοδο εκείνη!

Μη χρησιμοποιείτε, λοιπόν, διαφορετικά μέτρα έτσι όπως σας βολεύουν, για τα ίδια πράγματα!

Να σας πω και κάτι ακόμη. Εσείς με το προεδρικό διάταγμα του 2018 υποτιμήσατε την αρχαιοκαπηλία, διότι πλήθος στοιχείων τα οποία θα έπρεπε να βρίσκονται υπό την σκέπη της ίδιας διεύθυνσης, της Εθνικού Αρχείου Μνημείων και της Αρχαιοκαπηλίας, τα σπάσατε σε δύο. Γιατί; Για να δημιουργήσετε νέες θέσεις ευθύνης, παραγνωρίζοντας την ουσία των πραγμάτων.

Σας παρακαλώ πολύ, λοιπόν, όταν αναφέρεστε τουλάχιστον σε μένα και λέτε ότι λέω ψέματα, να μην κρίνετε εξ ιδίων!

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ακούστε, έδωσε μια απάντηση σε αυτά που είπατε, αλλά προσωπικό θέμα δεν υπάρχει.

Αν είναι για μια διευκρίνηση, έχετε τον λόγο για ένα λεπτό.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Συγνώμη, κύριε Δελή.

Ως προς αυτόν τον τρόπο της κυρίας Υπουργού που κουνάει το δάχτυλο έτσι –γιατί μπορώ να της απαντήσω πολλά, δεν θα μιλήσω τώρα για την ΠΝΠ, για το Συμβούλιο της Επικρατείας και όλα αυτά-, θέλω να πω ένα πράγμα εδώ μέσα στη Βουλή και να ακουστεί. Η Υπουργός, η οποία τις δικές της ευθύνες τις έριξε στην τέχνη του ηθοποιού, δεν θα έρχεται εδώ πέρα να μου κουνάει εμένα το δάχτυλο!

**ΠΡΟΕΔΡΕΥΩΝ (Χαράλαμπος Αθανασίου):** Μία απάντηση σε αυτά τα οποία είπατε θεωρήθηκε αναγκαία.

Ο κ. Δελής, ο ειδικός αγορητής του Κομμουνιστικού Κόμματος Ελλάδας, έχει τον λόγο.

**ΙΩΑΝΝΗΣ ΔΕΛΗΣ:** Κυρίες και κύριοι Βουλευτές, το νομοσχέδιο το οποίο συζητούμε σήμερα επιχειρεί την κωδικοποίηση της αρχαιολογικής νομοθεσίας ή, όπως λέγεται, της προστασίας της πολιτιστικής κληρονομιάς και η κωδικοποίηση αυτή γίνεται με βάση τις διατάξεις του ν.4622 που ψήφισε το 2019 η νυν κυβερνητική πλειοψηφία.

Εισαγωγικά θα μπορούσαμε να πούμε το εξής: Παρά το ότι η βάση αυτής της επιχειρούμενης κωδικοποίησης είναι ένας σημαντικός νόμος, ο αρχαιολογικός ν.3028/2002, ωστόσο από τότε και μέσα σε αυτή την εικοσαετία που μεσολάβησε μέχρι σήμερα προστέθηκαν σε αυτό τον νόμο αρκετές νομοθετικές διατάξεις, ψηφίστηκαν και άλλοι νόμοι σχετικοί, υπήρξαν τροποποιητικές διατάξει, τροπολογίες, μια ολόκληρη νομολογία δηλαδή και όλα αυτά, βέβαια, άλλαξαν ουσιωδώς και το περιεχόμενο αυτού του αρχαιολογικού νόμου, με άμεση πρακτική συνέπεια τη μεγαλύτερη εμπορευματοποίηση της πολιτιστικής κληρονομιάς, πράγμα που ήταν εξ αρχής και ο στόχος.

Τώρα, για τα διαδικαστικά, ακριβώς επειδή για τέτοια νομοθετήματα κωδικοποίησης δεν προβλέπεται οποιαδήποτε δημόσια διαβούλευση, ακριβώς γι’ αυτό θα έπρεπε να είχε δοθεί περισσότερος χρόνος κοινοβουλευτικός για τη μελέτη και την επεξεργασία του στη φάση της επιτροπής, καθώς δεν πρόκειται για μια απλή κωδικοποίηση ούτε για μια σκέτη ταξινόμηση νομοθετικών διατάξεων που υφίστανται και ισχύουν, αλλά για μια αποσαφήνιση, ακόμα και για μια απαλοιφή ορισμένων διατάξεων.

Το ομολογεί αυτό και η αιτιολογική έκθεση που συνοδεύει το σημερινό νομοθέτημα, σύμφωνα με την οποία εκτός του ότι συστηματοποιούνται, επιπλέον αποσαφηνίζονται διάσπαρτες διατάξεις του νόμου και παραλείπονται παρωχημένες, όπως λέει, νομοθετικές ρυθμίσεις. Πρόκειται, δηλαδή, για μία οιονεί εκτεταμένη τροποποίηση ολόκληρης σχεδόν της νομοθεσίας, η οποία αφορά στην προστασία της πολιτιστικής κληρονομιάς.

Ας πάμε τώρα στην ουσία του νομοσχεδίου, η οποία βεβαίως δεν είναι άλλη –και δεν θα μπορούσε σε ένα καπιταλιστικό περιβάλλον να είναι άλλη- από την περαιτέρω εμπορευματοποίηση αυτής της πολιτιστικής μας κληρονομιάς, καθώς ο βασικός λόγος που όλες οι κυβερνήσεις –και η σημερινή και όλες οι προηγούμενες, μαζί βεβαίως με την Ευρωπαϊκή Ένωση που κανοναρχεί- ενδιαφέρονται για τον πολιτιστικό πλούτο του παρελθόντος δεν είναι αυτή καθαυτή η μεγάλη σημασία, που έχει αυτό το παρελθόν ως μια πηγή γνώσης για το πώς εξελίχθηκαν στο διάβα των αιώνων οι ανθρώπινες κοινωνίες ή το πώς αποτυπώνεται στην εικόνα του παρελθόντος η ανάπτυξη του πολιτιστικού επιπέδου των λαϊκών στρωμάτων. Όχι! Για την Ευρωπαϊκή Ένωση και για τις αστικές κυβερνήσεις δεν είναι αυτό το κίνητρο, δηλαδή η γνώση του παρελθόντος. Είναι άλλο. Είναι η προστιθέμενη αξία, που αυτή η πολιτιστική κληρονομιά προσδίδει σε διάφορους κλάδους της οικονομίας, οι οποίοι διασταυρώνονται με αυτή, όπως είναι ο τουρισμός, η βιομηχανία της ψηφιακής τεχνολογίας, το εμπόριο, η αγορά ακινήτων, οι κατασκευές. Με λίγα λόγια, μιλάμε για την οικονομική, την εμπορευματική διάσταση της πολιτιστικής κληρονομιάς και εδώ, βεβαίως, η Κυβέρνηση της Νέας Δημοκρατίας είναι ειλικρινής και δεν προσπαθεί να κρυφτεί πίσω από το δάχτυλό της, όπως έκανε παλαιότερα η κυβέρνηση του ΣΥΡΙΖΑ.

Όσα λέγονται, λοιπόν και κυρίως όσα γίνονται περί της προστασίας της πολιτιστικής κληρονομιάς υπηρετούν τελικά πριν απ’ όλα την εμπορευματοποίηση αυτής της κληρονομιάς και τη σύνδεσή της με την τουριστική βιομηχανία. Νομίζουμε πως δεν υπάρχει μεγαλύτερη απόδειξη γι’ αυτό από τη μετατροπή σημαντικών εμβληματικών πολιτιστικών χώρων σε ένα απλό ντεκόρ για πάρτι ή σε φόντο για διαφημίσεις ή ακόμα και σε σκηνικά για κινηματογραφικά φιλμ. Ας θυμηθούμε την πρόσφατη παραχώρηση-ενοικίαση της ίδιας της Ακρόπολης, του Ναού του Ποσειδώνα στο Σούνιο, το Παναθηναϊκό Στάδιο σε μεγάλο οίκο μόδας λίγους μήνες πριν και πόσους άλλους χώρους, που έχουν γίνει σκηνικό σε πάσης φύσεως εμπορικές ή «life style» εκδηλώσεις.

Ακριβώς δίπλα σε όλα αυτά και παράλληλα έχουμε τον νόμο για τον ΟΔΑΠ σε αντικατάσταση του Ταμείου Αρχαιολογικών Πόρων, την εγκατάλειψη των αρχαιολογικών χώρων, τις λιγοστές, τις ελάχιστες προσλήψεις και μόνο συμβασιούχων ορισμένου χρόνου σε όλες τις θέσεις του Υπουργείου Πολιτισμού. Έχουμε, επίσης, τις αποφάσεις τύπου «Σταθμού Βενιζέλου» του μετρό στη Θεσσαλονίκη, μία ενέργεια η οποία ασελγεί κυριολεκτικά σε έναν σημαντικότατο αρχαιολογικό χώρο.

Στο πλαίσιο αυτής της ίδιας λογικής κινείται και η δηλωμένη πρόθεση της Κυβέρνησης να μετατραπούν τα μεγάλα μουσεία της χώρας από δημόσιες Υπηρεσίες σε νομικά πρόσωπα δημοσίου δικαίου ως πρώτο βήμα, για να ακολουθήσει βεβαίως μετά και η μετατροπή τους σε νομικά πρόσωπα ιδιωτικού δικαίου.

Είναι βέβαιο, όμως, πως από τη στιγμή που η πολιτιστική κληρονομιά αποτελεί εμπόρευμα, απολύτως τίποτα δεν μπορεί να την προστατέψει. Τα όποια προστατευτικά μέτρα λαμβάνονται με σκοπό ώστε αυτή η πολιτιστική κληρονομιά να μην απωλέσει τη βασική της ιδιότητα, που δεν είναι άλλη από την εμπορευματική της ιδιότητα. Όμως, ενώ από τη μια μεριά οι κυβερνήσεις –όλες οι κυβερνήσεις- ψηφίζουν νόμους που υποτίθεται ότι προστατεύουν πολιτιστική κληρονομιά, την ίδια στιγμή στην πράξη τα μνημεία μένουν, όπως αποδεικνύεται, αθωράκιστα, απροστάτευτα, εφαρμόζοντας και στον τομέα και στον χώρο αυτού του ζητήματος το περιβόητο δόγμα περί κόστους και οφέλους.

Τα κονδύλια του Υπουργείου Πολιτισμού από τον κρατικό προϋπολογισμό είναι ο πιο αδιάψευστος μάρτυρας αυτής της πρακτικής. Πρόκειται για κονδύλια τα οποία έχουν μια εντελώς συμβολική παρουσία στον προϋπολογισμό, καθώς καταλαμβάνουν απλώς το 0,04% του συνολικού προϋπολογισμού. Αυτό, βεβαίως, έχει πάρα πολύ αρνητικά αποτέλεσμα και ως προς τη φύλαξη και ως προς την ίδια την προστασία των μνημείων και των πολιτιστικών χώρων, την απουσία προσωπικού, των μέτρων ασφαλείας, κ.λπ.. Έτσι, τα αρχαιολογικά μνημεία μας μένουν εκτεθειμένα σε κινδύνους τόσο απέναντι σε φυσικές καταστροφές και σε έντονα καιρικά φαινόμενα, σαν αυτό που έγινε πέρυσι στις Μυκήνες και φέτος στην Αρχαία Ολυμπία, αλλά και οι καταστροφές, που έγιναν πέρυσι στις μεγάλες πλημμύρες της Καρδίτσας στο αρχαιολογικό μουσείο αυτής της πόλης.

Ταυτόχρονα, αυτή η ανεπάρκεια και αυτή η τσιγγουνιά, ας μου επιτραπεί η λέξη, της κρατικής στήριξης απέναντι στις πολιτιστικές ανάγκες του λαού μας επιχειρείται να αναπληρωθεί από τον ιδιωτικό τομέα και από την αποκαλούμενη «Κοινωνία των Πολιτών», λέει, κάτι που είναι βεβαίως και μια συνολικότερη πολιτική για την Ευρωπαϊκή Ένωση. Δηλαδή, η προστασία των θησαυρών της πολιτιστικής μας κληρονομιάς επαφίεται πια στην ελεημοσύνη των χορηγών, στο επιχειρηματικό δαιμόνιο των ιδιωτών, των μη κυβερνητικών οργανώσεων και άλλων τέτοιων ευαγών ιδρυμάτων της λεγόμενης «Κοινωνίας των Πολιτών».

Χαρακτηριστικό παράδειγμα στη χώρα μας –είναι πολλά βεβαίως- είναι η ανάμειξη του Ιδρύματος «Ωνάση» στην Ακρόπολη, καθώς και οι διάφορες μικρές ή μεγαλύτερες μη κυβερνητικές οργανώσεις, που δραστηριοποιούνται στον τομέα των αρχαιολογικών μνημείων. Ξεχωρίζει εδώ, βεβαίως, η παρουσία ενός απολύτως ιδιωτικού σωματείου με την επωνυμία «ΔΙΑΖΩΜΑ», το οποίο υποκαθιστά κυριολεκτικά την Αρχαιολογική Υπηρεσία και χαράσσει την επίσημη, την κρατική πολιτική στον τομέα των αρχαίων θεάτρων, καθορίζοντας ποιοι χώροι, ποια μνημεία πρέπει να αποκατασταθούν και ποια όχι, ποια πρέπει να αναδειχτούν και ποια όχι και όλα αυτά με γνώμονα την τουριστική εκμετάλλευση αυτών των μνημείων.

Βεβαίως, δίπλα σε όλα αυτά, σ’ αυτού του είδους δηλαδή τις οργανώσεις και τα σωματεία που πολλαπλασιάζονται, υπάρχουν μεγάλες ιδιωτικές εταιρείες, τράπεζες, εταιρικά μέλη, τα οποία συμμετέχουν στη χρηματοδότηση, με το αζημίωτο φυσικά και με σκοπό την αποκόμιση του κέρδους. Δεν πρέπει εδώ να μας διαφεύγει ούτε να ξεχνάμε και την εργώδη προσπάθεια που έκανε η προηγούμενη κυβέρνηση του ΣΥΡΙΖΑ για να παραχωρήσει εκατοντάδες μνημεία στο λεγόμενο Υπερταμείο.

Παρά του ότι τώρα ορισμένες από τις προσθήκες που γίνονται στο νομοσχέδιο –κι έρχομαι σ’ αυτό- δεν είναι ούτε ουσιώδεις ούτε καν αρνητικές εδώ που τα λέμε, αλλά αναγκαίες, ωστόσο στον κώδικα υπάρχουν και ορισμένα σημεία για τα οποία όντως υπάρχει σοβαρό θέμα. Ένα πρώτο τέτοιο θέμα είναι οι διατάξεις του ν.4688/2020, οι οποίες κωδικοποιούνται εδώ στα άρθρα 15 και 16 του νομοσχεδίου που αφορούν στις ενάλιες αρχαιότητες. Δεν πρόκειται, βεβαίως, για κάποιες προσθήκες, αλλά είναι οι διατάξεις που έχουν θεσμοθετηθεί με αυτόν τον νόμο του 2020 και, φυσικά, η Κυβέρνηση σπεύδει να τις κωδικοποιήσει, για να κατοχυρώσει την είσοδο του ιδιωτικού κεφαλαίου στον χώρο των ενάλιων αρχαιοτήτων, των ναυαγίων, κ.λπ.. Ο ενάλιος τουρισμός και μάλιστα ο συνδεδεμένος με αρχαιολογικούς υποβρύχιους χώρους είναι ένας τομέας, που υπόσχεται ικανοποιητική κερδοφορία στο κεφάλαιο το οποίο θα επενδυθεί εκεί.

Έτσι, η πρόβλεψη στις διατάξεις αυτές για τον φορέα διαχείρισης επιτρέπει και το ενδεχόμενο –με τον αόριστο τρόπο που μπαίνει- να υπάρξουν και ιδιώτες διαχειριστές ενάλιων αρχαιολογικών χώρων. Πρόκειται, βεβαίως, για διατάξεις τις οποίες είχαμε καταψηφίσει όταν συζητήθηκε στη Βουλή αυτός ο νόμος για τον καταδυτικό τουρισμό και βεβαίως θα καταψηφίσουμε και σήμερα.

Το δεύτερο θέμα υπάρχει στο άρθρο 66, για το οποίο έγινε και σχετική κουβέντα. Αφορά στις ποινές για ενέργειες που γίνονται σε αρχαιολογικά μνημεία χωρίς άδεια ή καθ’ υπέρβαση αυτής της άδειας ή για ενέργειες που γίνονται σε χώρους που ισχύει απαγόρευση. Στο εδάφιο του άρθρου 66 του ν.3028, του αρχαιολογικού δηλαδή, ανάμεσα στις ποινές αυτές υπάγονταν και οι παραβάσεις του άρθρου 15, το οποίο τώρα με την κωδικοποίηση αριθμείται ως άρθρο 16. Το άρθρο αυτό, όμως, δεν αναφέρεται στο πρώτο εδάφιο του κωδικοποιημένου άρθρου 66. Αυτό σημαίνει πολύ απλά –αυτό καταλαβαίνει κάποιος- ότι δεν ισχύουν οι ποινές που προβλέπονται στο άρθρο 66 για τις παραβάσεις των διατάξεων του άρθρου 16 του τωρινού. Το ίδιο και με τα άρθρα του κώδικα 15, 15A, 15B, 15Γ, τα οποία δεν υπάγονται στις ποινές του άρθρου 66 παρ’ όλο που περιέχουν σχετικές απαγορεύσεις και υποχρεώσεις.

Η αναφορά των άρθρων αυτών στο άρθρο 17 ως ιστορικών τόπων ασφαλώς και δεν συνδέει αυτά τα άρθρα με τις ποινές του άρθρου 66, αλλά και οι κυρώσεις που προβλέπονται στο άρθρο 15Δ -γιατί είναι κυριολεκτικά ένας λαβύρινθος- αφορούν μόνο τους παρόχους καταδυτικών υπηρεσιών αναψυχής των επισκέψιμων εναλίων αρχαιολογικών χώρων -αυτό είναι το αρκτικόλεξο του ΕΕΑΧ- και τους υπαλλήλους τους, αλλά όχι τους ανεξάρτητους επισκέπτες ούτε τους ενάλιους αρχαιολογικούς χώρους γενικά.

Αυτό που θέλουμε να πούμε εδώ είναι ότι οι νομοτεχνικές ρυθμίσεις τις οποίες εισήγαγε η κυρία Υπουργός απέχουν πολύ από το να δώσουν μια ολοκληρωμένη απάντηση στα ζητήματα, που εγείρονται και στα ερωτήματα τα οποία θέτουμε. Πρόκειται για άρθρα που αφορούν στον καταδυτικό τουρισμό και τα οποία, πολύ απλά, με την κωδικοποίηση, γίνονται ακόμα χειρότερα.

Τρίτο θέμα, το άρθρο 71 του αρχαιολογικού νόμου, του ν.3028, το οποίο δεν ξέρουμε γιατί, πάντως χάθηκε στην κωδικοποίηση, εξαφανίστηκε. Με το άρθρο αυτό το τριμελές εφετείο αποκτούσε την αρμοδιότητα πάνω στα κακουργήματα της κλοπής μνημείων, της υπεξαίρεσης μνημείων, της φθοράς μνημείων, της αποδοχής και διάθεσης μνημείων, που αποτελούν βεβαίως προϊόντα εγκλήματος, της παράνομης επέμβασης ή εκτέλεσης έργου σε μνημείο, της παράνομης εξαγωγής πολιτιστικού αγαθού και της παράνομης ανασκαφής -τα αναφέρω γιατί έχει σημασία να ακουστούν- ή άλλης έρευνας για την ανεύρεση ή αποκάλυψη μνημείων.

Αλήθεια, γιατί δεν κωδικοποιείται; Έδωσε μια εξήγηση η κυρία Υπουργός, όμως αυτή η εξήγηση -με συγχωρείτε, κυρία Υπουργέ- δεν είναι καθόλου πειστική, γιατί δεν αρκεί να λέτε ότι υπάρχει η σχετική διάταξη στον Κώδικα Ποινικής Δικονομίας. Ο Κώδικας Ποινικής Δικονομίας δεν υποκαθιστά τις ποινικές προβλέψεις ενός εκάστου των νόμων οι οποίοι ψηφίζονται εδώ στη Βουλή. Αν ήταν έτσι, δεν θα υπήρχαν ποινικές προβλέψεις στους νόμους οι οποίοι εισάγονται. Άρα συνεπώς δεν πλεονάζει καθόλου η κωδικοποίηση του άρθρου 71, ίσα-ίσα αποκτά ακόμα μεγαλύτερη σημασία σε σχέση και με τις προηγούμενες διατάξεις η εισαγωγή αυτού του άρθρου στο σημερινό νομοσχέδιο, κάτι που μπορεί να γίνει από τη στιγμή που έχετε προβεί ήδη σε μια σχετική νομοτεχνική ρύθμιση.

Τέλος, ζήτημα υπάρχει και με διάφορα άρθρα που κωδικοποιούνται και τα οποία είχαμε καταψηφίσει όταν συζητήθηκαν στη Βουλή, όπως για παράδειγμα το άρθρο 45 του κώδικα, το οποίο πέρασε με το άρθρο 48 του ν.4761/2020 ή το άρθρο 46, στο οποίο κωδικοποιούνται και οι διατάξεις άλλων νόμων, του 2016, του 2019 και του 3020, νόμοι σύμφωνα με τους οποίους προβλέπεται με απόφαση του Υπουργού Πολιτισμού και Οικονομικών η απελευθέρωση της πρόσβασης και χρήσης των μνημείων για κάθε είδους δραστηριότητες -αυτά λίγο-πολύ προέβλεπαν αυτοί οι νόμοι- με οικονομικό πάντα αντίτιμο, χωρίς να σχετίζονται με το περιεχόμενο και με τον ρόλο των πολιτιστικών μνημείων, όπως είπαμε.

Κλείνοντας και αφού συνυπολογίσουμε όλα τα παραπάνω, είναι ευνόητο ότι καταψηφίζουμε το σημερινό νομοσχέδιο της κωδικοποίησης.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Δελή.

Προτού δώσω τον λόγο στον Πρόεδρο της Κοινοβουλευτικής Ομάδας της Ελληνικής Λύσης, έχω την τιμή να ανακοινώσω στο Σώμα ότι σύμφωνα με το άρθρο 143 παράγραφος 3 του Κανονισμού της Βουλής, τη Δευτέρα 22 Νοεμβρίου τρέχοντος έτους και ώρα 10.30΄, θα διεξαχθεί συζήτηση προ ημερησίας διάταξης, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αλέξη Τσίπρα, σε επίπεδο αρχηγών κομμάτων για την κρίση ακρίβειας και την απουσία πολιτικής βούλησης εκ μέρους της Κυβέρνησης να προστατέψει τα νοικοκυριά και τις επιχειρήσεις.

Κύριε Πρόεδρε, κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Ευχαριστώ πάρα πολύ, κύριε Πρόεδρε.

Θα ήθελα απλά να υποσημειώσω ότι αυτό που η χώρα έχει να αναδείξει είναι ο πολιτισμός της. Είναι μια πραγματικότητα την οποία πρέπει να τη δούμε κατάματα όλοι μας για να καταλάβουμε πόσο αδικούμε το Υπουργείο Πολιτισμού, εδώ και πάρα πολλές δεκαετίες. Το Υπουργείο Πολιτισμού, κατά την άποψη της Ελληνικής Λύσης, πρέπει να έχει προεξάρχουσα θέση στην σειρά και αρίθμηση των υπουργείων. Δυστυχώς, από την πλευρά της πολιτείας, είναι ένα Υπουργείο το οποίο θεωρείται δευτερεύον ή τριτεύον, για να καταλάβετε πόσο διαφορετική αντίληψη έχει η Ελληνική Λύση σε σχέση με τα υπόλοιπα κόμματα, τα οποία είτε κυβέρνησαν είτε θέλουν να κυβερνήσουν. Διότι ο πολιτισμός έχει μια συγκεκριμένη κατεύθυνση, του εξανθρωπισμού του βάρβαρου ανθρώπου. Αυτή είναι η έννοια «πολιτισμός».

Θα ήθελα όμως να πω κάτι. Προστατεύουν πραγματικά οι κυβερνήσεις τον πολιτισμό και την κληρονομιά μας; Θα μπορεί να δει, κυρία Υπουργέ, κάποιος απλά τηλεόραση για να καταλάβει τι σημαίνει πολιτισμός. Βαρβαρότητα, χυδαιότητα, εκμαυλισμός. Και θα ήθελα να πω πολλά πράγματα γι’ αυτό το θέμα, αλλά δεν είναι της παρούσης.

Ρητά λοιπόν και κατηγορηματικά, καμμία κυβέρνηση δεν προστατεύει την ελληνική κληρονομιά και τον ελληνικό πολιτισμό. Χρειάζεται να θυμίσω ότι η προηγούμενη κυβέρνηση υποθήκευσε την εθνική μας κληρονομιά, με τα μνημόνια πάντοτε, στους δανειστές, κάνοντας το ίδιο εγκληματικό λάθος που έκαναν επί αιώνες οι ελληνικές κυβερνήσεις αλλά και η τουρκοκρατία, όπου έδιναν τη δυνατότητα σε δήθεν αρχαιολόγους-περιηγητές να καταληστεύουν την ελληνική πολιτισμική κληρονομιά και να γεμίζουν τα μουσεία, είτε του Λούβρου, είτε το Βρετανικό Μουσείο, είτε τα άλλα μουσεία, με όλα αυτά τα τεράστιας αξίας πολιτισμικά και πολιτιστικά αγαθά, είτε αγάλματα, είτε χειρόγραφα, είτε όλα αυτά που λέγονται ανά καιρούς κτερίσματα και ευρήματα του πολιτισμικού μας πλούτου. Παραχώρησε εθνικά μνημεία η προηγούμενη κυβέρνηση και αρχαιολογικούς χώρους. Ποια ελεύθερη κυβέρνηση θα το έκανε αυτό; Ποια πραγματική χώρα, που έχει εθνική κυριαρχία θα το έκανε αυτό; Καμμία στην πραγματικότητα. Κι όμως το έκανε μία κυβέρνηση και δυστυχώς αυτή η ιστορία είναι κηλίδα στην εθνική πολιτισμική, πολιτιστική ελευθερία του τόπου.

Το πόσο προστατεύεται η πολιτισμική μας κληρονομιά φάνηκε από τις φωτιές το καλοκαίρι, κυρία Υπουργέ, από τη φωτιά στις Μυκήνες. Θα κάνω μια μικρή ανάλυση λίγο των τραγικών λαθών που κάνετε κι εσείς αλλά και το Υπουργείο. Επίσης φάνηκε από τη φωτιά στην Ολυμπία, από την πλημμυρισμένη και τσιμεντωμένη Ακρόπολη, από τις ποινές-χάδια στους λαθρεμπόρους αρχαιοτήτων και στους αρχαιοκάπηλους. Κι έρχεστε σήμερα, κυρία Υπουργέ, ως Νέα Δημοκρατία να νομοθετήσετε το ακαταδίωκτο –απορώ- στα τοπικά συμβούλια μνημείων, στο Κεντρικό Αρχαιολογικό Συμβούλιο, στο Κεντρικό Συμβούλιο Νεωτέρων Μνημείων και το Συμβούλιο Μουσείων.

Κυρία Υπουργέ, γιατί το κάνετε αυτό; Γιατί πραγματικά αποδεικνύετε ότι είστε η Κυβέρνηση του ακαταδίωκτου και της νομιμοποίησης της ανευθυνότητας του όποιου υπουργού, βουλευτού, γιατρού, ακόμη και προϊσταμένων σε ένα συμβούλιο; Πείτε μου τον λόγο. Διότι το ακαταδίωκτο δίνει μια ιδιότυπη ασυλία σε όλους αυτούς που καταδυναστεύουν τον τόπο, σε όλους αυτούς, κυρία Υπουργέ, που συμπεριφέρονται αυταρχικά, με τη διάθεση επιβολής, με τη διάθεση φασισμού, να μην διώκονται ποτέ για όποια ευθύνη έχουν. Πείτε μου τον λόγο. Τεκμηριώστε το λογικά.

Και δεν είναι, ξέρετε, μόνο αυτό το ακαταδίωκτο. Εδώ θεσπίζετε ακαταδίωκτο σε γιατρούς, σε υπουργούς, σε υπαλλήλους. Γιατί; Πού είναι η λογοδοσία που πρέπει να έχει κάποιος που έχει θέση κρατική, θέση ευθύνης; Πού είναι η ευθύνη;

Είναι συνολικό λοιπόν το πρόβλημα της Κυβέρνησης, γιατί είναι μια Κυβέρνηση ανευθύνων, υπεύθυνη για την κατρακύλα του τόπου! Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Κύριοι της Νέας Δημοκρατίας, κυρία Υπουργέ, επειδή είστε δεκαετίες στο Υπουργείο Πολιτισμού, από το 2008 πέρασαν δεκατρία χρόνια και προς τιμήν σας την παρούσα χρονική στιγμή κάνατε εκεί μια μάζωξη με τον κ. Τσιάρα, τον Υπουργό Δικαιοσύνης. Το θέμα του εισαγγελέα αρχαιοκαπηλίας, κυρία Υπουργέ, προωθείται; Έπρεπε να περάσουν δεκατρία ολόκληρα χρόνια; Η πρόβλεψη αξιωματικού τμήματος δίωξης αρχαιοκαπηλίας προωθείται; Έπρεπε να περάσουν δεκατρία χρόνια; Πού είναι η συνδρομή των υπηρεσιών του Υπουργείου Πολιτισμού στις διωκτικές αρχές; Όλα αυτά ακόμη τα συζητάτε. Από το 2008 που αποφασίστηκε να γίνει κάτι, ήρθε σήμερα, μετά από δεκατρία χρόνια, να ξανασυζητήσετε το ίδιο θέμα. Θα κάνετε κάτι;

Και θα σας αποδείξουμε γιατί κάνετε τραγικά λάθη ως Κυβέρνηση και γιατί η Νέα Δημοκρατία δεν προστατεύει τον πολιτισμό και την πολιτιστική μας κληρονομιά. Κυρία Μενδώνη, από ένα καλώδιο ρευματοκλοπής πήρε πυρκαγιά η περιοχή των Μυκηνών, ρευματοκλοπή για να δώσουν ρεύμα σε τμήματα του αρχαιολογικού χώρου. Έκλεβαν ρεύμα για να δώσουν ρεύμα στον αρχαιολογικό χώρο στις Μυκήνες, που οι Μυκήνες είναι πολύ σημαντική αρχαιολογική περιοχή για την ιστορία του τόπου! Ρευματοκλοπή!

Πού ήταν οι ευθύνες της Εφορείας Αρχαιοτήτων Αργολίδος, κυρία Υπουργέ; Γιατί συγκαλύφθηκε η υπόθεση, κυρία Υπουργέ; Τότε γιατί, κυρία Μενδώνη, δεν κάνατε το παραμικρό για να ελέγξετε τι ακριβώς έχει γίνει;

Είναι ένα παράδειγμα για τα λάθη που κάνετε ως Υπουργείο και ως φυσικό πρόσωπο. Γιατί έχουν ευθύνη και οι Υπουργοί, αλλά και τα φυσικά πρόσωπα και οι κυβερνήσεις.

Δεύτερον, βίαιη απόσπαση των αρχαιοτήτων από το «Σταθμό Βενιζέλου» στη Θεσσαλονίκη. Θα μπορούσε να γίνει ένα πολύ όμορφο πράγμα εκεί, ένας πολύ όμορφος χώρος, όπου και το μετρό, η τεχνολογία η σημερινή, κυρία Υπουργέ, αλλά και οι αρχαιότητες να συνυπάρχουν. Τι κάνατε; Τα ξηλώσατε. Αυτό είναι έγκλημα, είναι λάθος.

Τρίτο λάθος, έγκλημα: Υποθαλάσσιο μουσείο Αλοννήσου: Βάλατε εισιτήριο 50 ευρώ στο Υποθαλάσσιο Μουσείο Αλοννήσου. Είναι τώρα το ναυάγιο της Περιστεράς, 5ος αιώνας π.Χ. το πρώτο παγκοσμίως επισκέψιμο υποβρύχιο μουσείο. Με 50 ευρώ εισιτήριο, σύμφωνα με το δήμαρχο Αλοννήσου, το μνημείο απαξιώνεται. Θα δίνει 50 ευρώ ο καθένας, θα παίρνει μια μπουκάλα, θα βουτάει και θα κάνει ό,τι θέλει. Δεν είναι έτσι η σοβαρή -επαναλαμβάνω- κυβερνητική πολιτική, ούτε μπορείς να κάνεις με ενάλιες αρχαιότητες. Δεν γίνεται. Κάνετε ένα σχέδιο σοβαρό. Δεν υπάρχουν σχέδια, δεν μπορείτε να κάνετε.

Τσιμεντοποιήσατε την Ακρόπολη. Παγκοσμίως ρεζίλι γίναμε. Βάλατε κομπρεσέρ, ρε παιδιά! Κομπρεσέρ! Την άλλη φορά θα βάλετε και γεωτρύπανο. Δεν βάζετε γεωτρύπανο να εξορύξουμε φυσικό αέριο, βάλτε γεωτρύπανο στην Ακρόπολη. Είστε ικανοί και γι’ αυτό. Η UNESCO εξέφρασε δυσαρέσκεια, κύριε Υπουργέ. Μέχρι και η «LIBERATION» -έχω μπροστά μου το άρθρο- μίλησε για τσιμεντοποίηση και παραμόρφωση του μνημείου. Η «LIBERATION». Δεν είναι μια εφημερίδα, που θα λέγαμε, του ακραίου χώρου ή, εν πάση περιπτώσει, μια γραφική εφημερίδα. Είναι μια σοβαρή εφημερίδα.

Θα το καταθέσω και αυτό για τα Πρακτικά της Βουλής μαζί με τη ρευματοκλοπή στις Μυκήνες.

Τέταρτον, τσιμεντοποίηση. Εμείς πριν το κάνετε αυτό, κυρία Μενδώνη, ετοιμάσαμε μία ολόκληρη μελέτη πολύ φθηνότερη από τη δήθεν χορηγία του «Ωνασείου» -δήθεν χορηγία του «Ωνασείου»!- την καταθέσαμε για τα Πρακτικά και θα την καταθέσουμε ξανά. Και κάναμε, κυρία Μενδώνη; Δεν ρίξαμε τσιμέντο. Κάναμε ό,τι στο Κολοσσαίο, ό,τι σε άλλους ιταλικούς χώρους, με ειδικές ξύλινες κατασκευές για να μπορούν τα άτομα με ειδικές ανάγκες να βλέπουν το θαύμα της ανθρωπότητας, τον Παρθενώνα και την Ακρόπολη. Πήγατε και ρίξατε τσιμέντα. Δεν είδατε καν τη μελέτη. Και, βέβαια, έχουν γίνει και άλλου είδους εγκλήματα, αφού είναι πρότυπη, φθηνή λειτουργική μελέτη. Θα μπορείτε να κάνετε αυτή. Δεν ανακαλύψαμε την Αμερική. Εμείς τι κάναμε; Αντιγράψαμε πετυχημένα μοντέλα άλλων χωρών. Γιατί δεν το κάνετε εσείς; Ούτε αυτό! Τσιμέντο να γίνει! Ε, δεν θα γίνει τσιμέντο. Είναι δυνατόν;

Πέμπτον, πυρκαγιά στο Τατόι. Εκτεθήκατε, κυρία Μενδώνη, εσείς προσωπικά. Υποστηρίξατε ότι οι δύο οικίσκοι που κάηκαν, είχαν μικρής αξίας αντικείμενα. Ποιος τα καθορίζει αυτά; Τι θα πει «μικρής αξίας, ευτελούς αξίας αντικείμενα»; Παραδεχτήκατε, όμως, ότι στον υπαίθριο χώρο του κτήματος βρίσκονται κοντέινερ με ιστορικής αξίας αντικείμενα. Πανηγυρίσατε για την επιτυχή διαχείριση της φωτιάς και την επομένη μέρα η φωτιά αναζωπυρώθηκε. Αυτά τα λέω, γιατί είναι μερικά λάθη τα οποία δεν -ειλικρινά θα το πω- δεν τα αναφέρω απλά ως λάθη. Είναι μία ανεύθυνη Κυβέρνηση, που ουσιαστικά δημιουργεί τεράστιο πρόβλημα -θα το πω ευθέως- στην απόδοση ευθυνών. Το θέμα δεν είναι πολιτικό. Το θέμα έχει να κάνει με τις ευθύνες που έχετε ως Κυβέρνηση για αυτά τα εγκλήματα και -θα πω και κάτι άλλο- το μεγάλο έγκλημα -είναι διαχρονικό αυτό που θα αναφέρω- όλων των κυβερνήσεων.

Όλες οι ξένες χώρες, κυρία Υπουργέ, ζητούν επισήμως και κερδίζουν και επαναπατρίζουν αντικείμενα, πάρα πολλά αντικείμενα.

Πρώτον, Μπενίν: Επαναπατρίζονται είκοσι έξι κλεμμένα έργα τέχνης, που έκλεψαν οι Άγγλοι στρατιώτες την εποχή της γαλλικής αποικιοκρατίας, 1892.

Δεύτερον, οι Ινδιάνοι διεκδικούν και παίρνουν πίσω τα κλεμμένα οστά των προγόνων τους από αμερικανικό πανεπιστήμιο μαζί με τα ευρήματα.

Τρίτον, η Γερμανία επιστρέφει στην Ιταλία αρχαία προτομή εβδομήντα πέντε χρόνια μετά την κλοπή της.

Τέταρτον, Αυστρία: Μουσείο του Σάλτσμπουργκ επιστρέφει κλεμμένα αρχαία ελληνικά έργα τέχνης στη Ρωσία. Ακούστε, ελληνικά έργα τέχνης τα ζητάνε οι Ρώσοι και τα επιστρέφουν πίσω οι αυστριακοί.

Πέμπτον, Αίγυπτος: Παρακολουθούν δημοπρασίες. Κυρία Μενδώνη, θα πρέπει κάποια στιγμή και εσείς ως Υπουργός να παρακολουθείτε όλες τις δημοπρασίες ανά τον κόσμο, ό,τι κάνει δηλαδή το αιγυπτιακό Υπουργείο Πολιτισμού. Η Αίγυπτος, λοιπόν, ανέκτησε χίλια κλεμμένα αρχαία έργα τέχνης δικά τους, αιγυπτιακά, με απλές αιτήσεις και πίεση μέσω των Υπουργείων. Γιατί δεν το κάνετε εσείς αυτό; Να το κάνετε σοβαρά, όμως, σωστά. Όχι, στέλνουμε ένα email και τελείωσε η ιστορία.

Έκτον, Αίγυπτος: Οι ΗΠΑ επέστρεψαν πέντε αρχαία αντικείμενα που βρέθηκαν λαθραία στο έδαφός τους.

Έβδομον, η Αίγυπτος ζητάει από τη Βρετανία και επιστρέφει η Βρετανία αρχαίο ανάγλυφο.

Όγδοον, η Νήσος του Πάσχα: Το μουσείο της Νορβηγίας επέστρεψε χιλιάδες αντικείμενα κλεμμένα από φημισμένο εξερευνητή.

Ένατον, Αλάσκα: Η Χαβάη της επέστρεψε κλεμμένο τοτέμ.

Σας λέω μερικά πράγματα.

Δέκατον, Ουκρανία: Ολλανδικό δικαστήριο επιστρέφει τους θησαυρούς της Κριμαίας.

Ενδέκατον: Το Περού, η Κολομβία και η Αργεντινή επιστρέφουν αρχαία αντικείμενα.

Σας λέω συγκεκριμένα πράγματα, αλλά εδώ υπάρχει οργάνωση.

Δωδέκατον, Ιταλία: Το Βέλγιο επιστρέφει κλεμμένη αρχαία κεφαλή από άγαλμα του Αυγούστου.

Επίσης, η Λιβύη διεκδικεί από τη Βρετανία κλεμμένο αρχαίο ελληνικό άγαλμα. Η Λιβύη διεκδικεί αρχαίο ελληνικό άγαλμα, που βρέθηκε στη Λιβύη, βέβαια. και είναι λογικό να το ζητάει η Λιβύη.

Ιράν, Αγγλία, Βέλγιο, Ιταλία, ΗΠΑ επέστρεψαν πεντακόσια πενήντα οκτώ αρχαία κλεμμένα περσικά αντικείμενα.

Θα μπορούσα να παραθέσω πάρα πολλά παρόμοια παραδείγματα. Θα σας τα στείλω στο Υπουργείο Πολιτισμού, κυρία Υπουργέ, με ένα προσχέδιο, για να δούμε τι θα κάνουμε, επιτέλους, με τη νομιμοποίηση της διεκδίκησης από την πλευρά μας όχι των γλυπτών του Παρθενώνα μόνο. Και θα σας πω γιατί το λέω. Ακούστε εδώ. Θέλετε αλήθειες λοιπόν. Τώρα που μιλάμε, γίνονται δημοπρασίες. Γερμανός πουλάει αρχαία ελληνική υδρία στο Μόναχο πριν από μερικούς μήνες, σε δημοπρασία που έγινε στις 2 Νοεμβρίου του 2020. Δημοπρασία κενταύρου από τη Βοιωτία. Εδώ το έχω, κυρία Υπουργέ. Μπήκα στο διαδίκτυο και το βρήκα. Το ξέρετε και εσείς. Όμως, πρέπει σοβαρά η επιτροπή, τα κόμματα να σχεδιάσουμε όλοι μαζί κάτι νόμιμο, ώστε να διεκδικούμε σωστά.

Η αρχαία ελληνική σκαλιστή κεχριμπαρένια χάντρα με τον κερασφόρο κριό ξεπουλήθηκε για 12.000 δολάρια σε δημοπρασία.

Πάμε παρακάτω. Πήγαν να πουλήσουν σπάνια αρχαία αθηναϊκή δραχμή -στην Τουρκία έγινε αυτό- έναντι ενός εκατομμυρίου δολαρίων παρακαλώ! Είναι σπάνιο το νόμισμα η συγκεκριμένη δραχμή. Όσοι ξέρουν λίγο ιστορία, αντιλαμβάνονται τι λέω.

Έχουμε και άλλα. Πουλήθηκε αρωματοθήκη την οποία χρησιμοποιούσαν οι στρατιώτες για να βάζουν άρωμα όταν έδιναν μάχες. Χίλια εκατόν εβδομήντα αρχαία αντικείμενα από την Κέρκυρα, από τη νεολιθική εποχή, είναι στο Βρετανικό Μουσείο. Είναι καταγεγραμμένα, κυρία Υπουργέ. Να σας τα στείλω ένα προς ένα εγώ. Πενήντα οκτώ αρχαία αντικείμενα από τη Ζάκυνθο ως τη Λευκάδα βρίσκονται στο Βρετανικό Μουσείο. Εκατόν τριάντα αρχαία αντικείμενα από την Ιθάκη βρίσκονται και αυτά στο Βρετανικό Μουσείο. Διακόσια εβδομήντα αρχαία αντικείμενα από την Αιτωλία βρίσκονται και αυτά στο Βρετανικό Μουσείο. Τα έχω εδώ όλα αρχειοθετημένα. Πεντακόσια είκοσι έξι αρχαία αντικείμενα από Ακαρνανία είναι στο Βρετανικό Μουσείο. Και αυτά τα έχω εδώ ένα προς ένα. Εκατόν ενενήντα πέντε αρχαία αντικείμενα από τη Λοκρίδα βρίσκονται στο Βρετανικό Μουσείο. Κι αυτά εδώ είναι. Αγάλματα, κτερίσματα. Επίσης, πεντακόσια σαράντα πέντε αρχαία αντικείμενα από Χαλκίδα και Κύμη Ευβοίας. Κι αυτά εδώ είναι.

Είναι τόσο δύσκολο, δηλαδή, να κάνουμε μια πραγματική αρχειοθέτηση για τα όσα μας έκλεψαν;

Διακόσια τέσσερα αρχαία αντικείμενα από την Ερέτρια της Εύβοιας. Εδώ είναι οι φωτογραφίες. Εκατόν δύο αρχαία αντικείμενα από την Πάρο βρίσκονται στο Βρετανικό Μουσείο. Εδώ είναι οι φωτογραφίες. Έντεκα χιλιάδες τετρακόσια αρχαία αντικείμενα από τη Θράκη βρίσκονται στο Βρετανικό Μουσείο. Εδώ είναι!

Τι να πρωτοπώ; Και δεν είναι μόνο τα γλυπτά του Παρθενώνα, κυρία Υπουργέ. Το ξέρετε καλύτερα από εμένα. Είναι και τα γλυπτά του Παρθενώνα της Πελοποννήσου που υπάρχουν από το ναό του Επικούριου Απόλλωνα στο Βρετανικό Μουσείο και πάλι. Γιατί μένετε μόνο στα μάρμαρα του Παρθενώνα;

Και εδώ θα μπορούσα να αναφέρω και κάτι ακόμα. Πριν λίγες μέρες δημοπρατήθηκε ένα ελληνικό αγγείο. Και αυτά δημοπρατούνται παρανόμως. Πραγματικά παρανόμως. Δεν ψάχνει κανείς. Και δεν είναι μόνο αυτά τα χιλιάδες αντικείμενα. Κυρία Υπουργέ, περιέργως κρύβονται κοσμοϊστορικές ανακαλύψεις από το Υπουργείο σας. Θα ήθελα προσωπικά να πάρετε ένα τηλέφωνο στην Εφορεία Αρχαιοτήτων στο Δίον και να δουν λίγο στο Αιγίνιο τον περιώνυμο τάφο που βρέθηκε, το μακεδονικό τάφο, ο οποίος είναι πολύ μεγάλος για να είναι απλός τάφος –δεν ξέρω αν έχετε πάει ποτέ- ο οποίος προσιδιάζει -και το λέω ως ιστορικός αυτή τη στιγμή- με βάση τα σύμβολα που βρέθηκαν μέσα ως ο τάφος της Ολυμπιάδος. Για ψάξτε το λιγάκι.

Δεύτερον, αρχάνθρωπος των Πετραλώνων. Ψάχνω να βρω πού είναι τα ευρήματα και δεν μου λέει κανείς, κυρία Υπουργέ. Πού είναι τα ευρήματα; Βρέθηκε ένα κρανίο. Πήγε στο Πανεπιστήμιο Θεσσαλονίκης και εξαφανίστηκε. Ο αρχάνθρωπος της Μεγαλοπόλεως Αρκαδίας. Έζησε πριν από επτακόσιες τριάντα χιλιάδες χρόνια, κυρία Υπουργέ, ή διακόσιες χιλιάδες χρόνια. Πού είναι αυτά τα ευρήματα; Ξέρει κανείς; Να πάμε να τα βρούμε εμείς ως επιτροπή, ως Βουλή.

Κυρία Υπουργέ, ο Πρωθυπουργός, δυστυχώς, μίλησε εκ του ασφαλούς για τα γλυπτά του Παρθενώνα. Θα το πω με άκομψο τρόπο: Πουλάει πατριωτισμό; Τι πουλάει ξαφνικά; Γιατί αν πραγματικά ο Πρωθυπουργός ήθελε να ζητήσει τα μάρμαρα του Παρθενώνα, ταυτοχρόνως θα ζητούσε και τα κλεμμένα των Γερμανών από την κ. Μέρκελ που ήρθε εδώ. Ταυτοχρόνως θα ζητούσε και τα λεφτά από το κατοχικό δάνειο και τις επανορθώσεις.

(Χειροκροτήματα από την πτέρυγα της Ελληνικής Λύσης)

Δεν είναι δυνατόν να μην ενδιαφέρεται για αυτά, γιατί ενοχλούν τους Γερμανούς, αλλά ενδιαφέρεται για άλλα. Πήγε στη Γαλλία και το έκανε. Ήταν στο Λονδίνο χθες. Γιατί δεν το έθεσε ξανά επισήμως; Από τη Γαλλία αντάρτικο; Αυτά δεν γίνονται.

Και θα σας αποδείξω γιατί το ελληνικό πολιτικό προσωπικό, και αναφέρομαι σε όλους, έχει μια διάθεση πολλές φορές να υποτονίσει την ιστορικότητα αυτού του λαού, που λέγεται ελληνικός λαός, ελληνικό έθνος. Άκουγα εχθές τον Ερντογάν. Είχα ακούσει και κατά το παρελθόν τον Ντράγκι να ομιλεί για το μεγαλείο της Ρωμαϊκής Αυτοκρατορίας. Έχετε ακούσει ποτέ Έλληνα πρωθυπουργό να ομιλεί για το μεγαλείο της Βυζαντινής Αυτοκρατορίας, το μεγαλείο της αρχαίας αθηναϊκής δημοκρατίας ή ακόμη και της σπαρτιατικής και της μακεδονικής, του μακεδονικού βασιλείου; Κανείς!

(Χειροκροτήματα από την πτέρυγα της Ελληνικής Λύσης)

Ο Ερντογάν, λοιπόν μίλησε για τον Τρωικό Πόλεμο και είπε «το μεγαλείο των Τούρκων, που εδώ και αιώνες υπάρχουν στην περιοχή» και ένα σωρό άλλες γελοιότητες και ανιστόρητες αναφορές. Βρείτε μου έναν Έλληνα πολιτικό συστημικό που θα μιλούσε, επαναλαμβάνω, για το μεγαλείο της Βυζαντινής χιλιόχρονης Αυτοκρατορίας των Ελλήνων, χίλια χρόνια αυτοκρατορία! Δείξτε μου έναν πολιτικό.

(Χειροκροτήματα από την πτέρυγα της Ελληνικής Λύσης)

Ξέρετε γιατί; Γιατί φοβόμαστε. Υπάρχει αυτή η διάθεση από τη μία πλευρά, την ψευτοαριστερά, δεν λέω για την Αριστερά, η οποία ό,τι ελληνοκεντρικό, ό,τι εθνικό, ό,τι πραγματικά ιστορικό το θεωρεί ακροδεξιό και φασιστικό. Και έτσι τι κάνατε; Εσείς αναθρέψατε το αυγό του φιδιού που λέγονται ναζί στην Ελλάδα. Εσείς, γιατί έτσι ενοχοποιήσατε στον Έλληνα τη γαλανόλευκη, την ίδια τη -επαναλάβω και είναι σημαντικό- μήτρα μας, την ιστορία και τον πολιτισμό μας.

Κυρία Υπουργέ, αν η Ελληνική Λύση κυβερνήσει, και είμαι βέβαιος ότι ο ελληνικός λαός θα καταλάβει και θα μας δώσει μια τετραετία, έχω μπροστά μου μια εξαιρετική μελέτη κορυφαίων πανεπιστημίων και αναρωτιέμαι γιατί ούτε το Υπουργείο Παιδείας ούτε το δικό σας Υπουργείο ασχολήθηκε ποτέ. Αυτή η μελέτη είναι έντεκα καθηγητών γενετικής, κυρία Υπουργέ Πολιτισμού, και θα την καταθέσω στα Πρακτικά. Τι λέει αυτή; Λέει για τη σύνθεση του νεότερου ελληνικού κόσμου. Γιατί μάθαμε από την ψευτοαριστερά ότι είμαστε μπάσταρδο έθνος, ότι δεν είμαστε απόγονοι των Ελλήνων, ότι είμαστε απόγονοι των Τούρκων, απόγονοι των Σλάβων και όλων αυτών που πέρασαν από την Ελλάδα. Αλλά η σταγόνα δεν αλλοιώνει την ουσία μιας τεράστιας δεξαμενής, δεν γίνεται. Έγκυρες απαντήσεις από ομάδα Ελλήνων και ξένων πανεπιστημιακών καθηγητών και γενετιστών. Δεν διδάσκονται στα σχολεία.

Τι λέει λοιπόν; Δημοσιεύθηκαν σε διεθνή περιοδικά, όπως «SCIENCE», «European Journal of Human Genetics», δηλαδή η ευρωπαϊκή γενετική. «Η γενετική ταυτότητα των σημερινών Ελλήνων, βάσει διακοσίων εβδομήντα χιλιάδων δεικτών DNA, έχει ως εξής: Το 11% του DNA τους προέρχεται από τα πενήντα ένα χιλιάδες χρόνια αυτοχθονίας, το 59% του DNA από τα χρόνια 23.000 ως 11.500 προ Χριστού, το 20% του DNA από τα χρόνια 11.000 έως 8.000 προ Χριστού. Μόλις το 10% του DNA τους δημιουργήθηκε μετά το 1500 προ Χριστού». Αθροίζοντας όλα αυτά τι αποδεικνύεται; Ότι οι πρόγονοί μας και εμείς είμαστε οι ίδιοι ακριβώς, ίδια πάστα, ίδια ράτσα, οι ίδιοι σε όλα, ακόμη και στη διχόνοια! Ακόμη και στη διχόνοια είμαστε οι ίδιοι.

(Χειροκροτήματα από την πτέρυγα της Ελληνικής Λύσης)

Θα μπορούσα να κάνω ολόκληρη ανάλυση μπαίνω όμως στην ουσία. Γιατί δεν διδάσκονται όλα αυτά στο σχολείο; Γιατί πρέπει το παιδί να νιώθει ενοχικά που είναι Ελληνόπουλο; Για δύο λόγους: Πρώτον, γιατί γίνεται τώρα η αλλοίωση του πληθυσμού μας μέσω των ανθρώπων, που έρχονται εδώ βιαίως ή όχι βιαίως και τους δίνουν άσυλο για να μείνουν εδώ με εντολή θέλετε, με ανοχή θέλετε, με βοήθεια θέλετε της Νέας Δημοκρατίας, που δίνει αφειδώς άσυλο σε όποιον έρχεται εδώ.

Όμως η ηγεμονία της ψευτοριστεράς ευτέλισε αξίες και ιδανικά. Σήμερα η ψευτοαριστερά ενοχοποιεί τον πατριωτισμό, ταυτίζει τον πατριωτισμό με ενοχές. Άλλοθι είναι οι ναζί φασίστες. Μόλις μιλάς για σημαία σε αποκαλούν ακροδεξιό και φασίστα. Μόλις μιλάς για ιστορία σε αποκαλούν ναζιστή. Η ταύτιση του πατριωτισμού με την Ακροδεξιά και τη χούντα είναι το μεγάλο επιχείρημα, το άλλοθι θα έλεγα του εθνομηδενισμού.

Ο πατριωτισμός προϋποθέτει τη δημοκρατία και το αντίστροφο. Τα λέει όλα αυτά όχι ο Βελόπουλος, αλλά ο όρκος των Αθηναίων οπλιτών. Οι ναζιστές πέτυχαν στην Ελλάδα την ταύτιση του πατριωτισμού με το ναζισμό αφού τους βοήθησαν οι ψευτοαριστεροί, την ενοχοποίηση της γαλανόλευκης σημαίας. Το ενοχικό σύνδρομο στο έθνος είναι το μεγάλο άλλοθι των φασισμών του εθνομηδενισμού.

Ο πατριωτισμός λοιπόν προϋποθέτει ένα πράγμα: Να αγαπάς την Ελλάδα, να αγαπάς τη σημαία, να αγαπάς την πατρίδα, να αγαπάς το έθνος και να αγωνίζεσαι για αυτά. Αυτή είναι η Ελληνική Λύση, το μόνο πατριωτικό κόμμα κίνημα.

(Χειροκροτήματα από την πτέρυγα της Ελληνικής Λύσης)

Και θα έλεγα κλείνοντας εδώ κουβαλάμε μέσα μας αυτό τον τόπο που λέγεται Ελλάδα όπου κι αν πάμε. Εγώ ως μετανάστης στη Γερμανία θυμάμαι τους γονείς μου –αγράμματοι- πάντοτε όταν ερχόταν στην Ελλάδα ο συγχωρεμένος πατέρας μου προσκυνούσε την ελληνική γη και έκανε τον σταυρό του. Αυτός είναι ο τόπος που αγαπάμε. Αυτή είναι η πατρίδα που θέλουμε, μια πατρίδα που δεν φεύγει ποτέ από την καρδιά μας, ποτέ.

Κανείς δεν μπορεί να προβλέψει όμως αυτό το ταξίδι μας πού θα μας οδηγήσει. Θα υποστούμε ως Ελληνική Λύση και απώλειες, θα υποστούμε και χτυπήματα. Ελπίζουμε όμως να μάθουμε και να ωριμάσουμε από τις εμπειρίες μας και από όλους όσους μας συνοδεύουν σε αυτό το ταξίδι για μια Ελλάδα ελεύθερη, για μια Ελλάδα δημοκρατική, για μια Ελλάδα με σπασμένες τις αλυσίδες της δουλείας. Τους υποσχόμαστε ένα πράγμα: Δεν θα πρόδωσουμε ποτέ κανέναν από εσάς, κανέναν Έλληνα, κανέναν πατριώτη.

(Χειροκροτήματα από την πτέρυγα της Ελληνικής Λύσης)

Κυρία Υπουργέ, είστε η κυβέρνηση των εκκλήσεων, παρεκκλίσεων και εγκλήσεων. Εκκλήσεις για συγκράτηση τιμών. Εκκλήσεις στους Ρομά για περιορισμό της εγκληματικότητας. Εκκλήσεις στους εγκληματίες να μην πυροβολούν. Εκκλήσεις στους Έλληνες να κοιμούνται καλύτερα όταν μπαίνουν οι διαρρήκτες. Εκκλήσεις για αυτοσυγκράτηση –ακούστε- στον έλεγχο και αντιμετώπιση της ανομίας. Εκκλήσεις για τον σεβασμό των δικαιωμάτων στην Τουρκία. Έκκληση, η πεμπτουσία της ανίκανης κυβέρνησης που δεν μπορεί να επιβάλλει τη νομιμότητα.

Όλο το μιντιακό σύστημα, και αποδεικνύεται, στα χέρια ενός ανθρώπου. Ιάσωνας Αποστολόπουλος. Ποιος είναι αυτός; Εγώ δεν τον ήξερα ποτέ μου. Δεν ξέρω ποιος είναι αυτός ο άνθρωπος. Ο άνθρωπος που σώζει ζωές, είπε ένα κανάλι. Ο άνθρωπος που σώζει ζωές! Για την Ελληνική Λύση αυτός ο άνθρωπος δεν σώζει ζωές. Το ελληνικό Λιμενικό σώζει ζωές! Οι Έλληνες αστυνομικοί, οι Έλληνες γιατροί, οι Έλληνες νοσηλευτές σώζουν ζωές!

(Χειροκροτήματα από την πτέρυγα της Ελληνικής Λύσης)

Αυτός ο συγκεκριμένος άνθρωπος, τον οποίο δεν τον γνώριζα, αλλά τον έψαξα δεν μπορούσα να βρω τι δουλειά κάνει. Ψάχνω να βρω τι δουλειά κάνει. Προστάτης ανθρώπων που έρχονται από την Τουρκία. Τον στηρίζουν οι εφημερίδες, τον στηρίζουν τα κανάλια, τον στήριξε και Υπουργός της Νέας Δημοκρατίας που την προηγούμενη μέρα μέμφονταν τον συγκεκριμένο και την επόμενη μέρα του τράβηξαν το αυτί από το Μέγαρο Μαξίμου και το έκανε κωλοτούμπα, ως συνήθως.

Κύριε Πρόεδρε, τελικά θα το πω ευθέως, τι του προτείνω του κ. Αποστολόπουλου. Τέτοια πραγματικά αυτοθυσία και φιλανθρωπία δεν την περίμενα. Εάν λοιπόν είναι τόσο φιλάνθρωπος, να πάει στα παράλια της Τουρκίας και να αποτρέπει τις βάρκες να έρχονται και να πνίγονται τα μωρά παιδιά στο Αιγαίο και να εκτίθεται η πατρίδα. Όχι να το παίζει φιλάνθρωπος με την πλάτη των ΜΚΟ και δεν ξέρω τι άλλο. Να αποτρέπει τον απόπλου όχι να επιτρέπει και μετά να κάνει τον φιλάνθρωπο.

Και βέβαια μια παρατήρηση να κάνω και κλείνω. Όλοι είναι χαμένοι. Έρχονται στην Ελλάδα με χαμένα χαρτιά. Κανείς δε ξέρει ποιοι είναι. Το μόνο άχαστο που έχουν αυτοί που έρχονται εδώ, οι πρόσφυγες, οι λαθρομετανάστες, οι παράνομοι ξέρετε ποιο είναι; Είναι το iPhone. Όλοι έχουν ένα άχαστο iPhone. Χαρτιά δεν έχουν, iPhone έχουν.

Η ΕΛΣΤΑΤ λοιπόν, που κάνει απογραφή, ενδιαφέρεται για το πόσα WC έχει το σπίτι μας, για το πόσες τουαλέτες, πόσα σκαλοπάτια, αν έχει αυλή, αν έχει κήπο, αν έχει βεράντα το σπίτι, αλλά δεν ενδιαφέρεται για το ποιοι έχουν μπει στην Ελλάδα και πόσοι τα τελευταία χρόνια. Δεν κάνει καταγραφή αυτών.

Είναι απογοητευτικό το ότι ο νεοέλληνας δεν αντιλαμβάνεται ακόμη και τώρα τι ζημιά έχει προκαλέσει η λογική το μη χείρον βέλτιστον. Αυτή η ζημιά είναι ανεπανόρθωτη, η βλάβη είναι ανεπανόρθωτη. Όλοι λένε το εξής: «να ψηφίσω Τσίπρα για να βγει ο Τσίπρας και να φύγει ο Κυριάκος;» «Να ψηφίσω Κυριάκο για να έρθει ο Τσίπρας; Τι θέλετε δηλαδή να μην βγει η Νέα Δημοκρατία για να βγει ο Τσίπρας;» Το μη χείρον βέλτιστον. Αυτό λοιπόν είναι το έγκλημα της νεοελληνικής τραγωδίας της δημοκρατίας μας. Αυτή είναι η δυσάρεστη πορεία των Ελλήνων ψηφοφόρων σε αυτή τη λαθεμένη γραμμή.

Η αλήθεια δεν χρειάζεται πολλή προσπάθεια για να λάμψει, αυτή είναι η πραγματικότητα. Το ψέμα, αντίθετα, θέλει πολλή προσπάθεια για να μείνει στην επιφάνεια. Με ψέματα, με τα μέσα ενημέρωσης κοροϊδεύουν τον ελληνικό λαό, με αυτά τα μέσα ενημέρωσης που έχουν πάρει πακτωλό εκατομμυρίων ευρώ, τα μέσα ενημέρωσης που λειτουργούν ως Δούρειος Ίππος.

Εγώ προσωπικά κλείνοντας θα ήθελα να πω ότι ως Έλληνας μεγάλωσα με τρεις φράσεις -εμείς οι πενηντάρηδες-εξηντάρηδες. «Δεν έχεις περάσει Κατοχή αγόρι μου», έτσι έλεγε ο παππούς μου. «Δεν έχεις περάσει πείνα αγόρι μου», έτσι έλεγε ο παππούς μου. «Δεν έχεις περάσει χούντα αγόρι μου», έτσι έλεγε ο πατέρας μου. Τώρα δυστυχώς και πείνα έχουμε, και Κατοχή έχουμε, και δυστυχώς έρχεται μία αυταρχική συμπεριφορά μιας κυβέρνησης να ισοπεδώσει τα πάντα.

(Χειροκροτήματα από την πτέρυγα της Ελληνικής Λύσης)

Κλείνοντας, θα ήθελα να κάνω μία έκκληση. Πείτε μου μια σοβαρή χώρα που οι δήμαρχοι μαζεύουν τους κάδους σκουπιδιών στη Θεσσαλονίκη, γιατί αύριο έχουμε πορεία για τη 17 Νοέμβρη. Επειδή μερικές δεκάδες –δεκάδες, όχι παραπάνω- παρακρατικοί, αλήτες, καίνε τη χώρα, καίνε την Ελλάδα, πρέπει οι υπόλοιπες χιλιάδες των Ελλήνων να εκτεθούν. Πείτε μου μια σοβαρή χώρα που γίνονται όλα αυτά, αμαυρώνοντας τους υπόλοιπους χιλιάδες. Πείτε μου μια σοβαρή χώρα που μαζεύει τους κάδους για να μην τους κάψουν, για να μην κάψουν τα πάντα, για να μην ορθώσει ως λαίλαπα και αμαυρώσουν και την πορεία και τη διαμαρτυρία. Οι υπόλοιποι, λοιπόν, της πορείας ας απομονώσουν όλους αυτούς.

Έχω να κάνω, όμως, ένα ερώτημα. Εκεί δεν κολλάει; Μόνο σε εκκλησίες, εθνικές επετείους και λιτανείες κολλάει ο κορωνοϊός; Γι’ αυτό λέω ότι η γυναίκα του Καίσαρα και θα φαίνεται και θα είναι τίμια. Όχι, όταν μας βολεύει να χτυπάμε Ορθοδοξία, λιτανείες και εθνικές επετείους και όταν δεν μας βολεύει, οι κύριοι της Νέας Δημοκρατίας να κάνουν τα στραβά μάτια σε όποια πορεία, σε όποια διαδήλωση, σε όποιο κάψιμο, μόνο και μόνο γιατί φοβάστε, είστε αριστεροφοβικοί και δεν είστε ελληνοκεντρικοί. Εμείς είμαστε ελληνοκεντρικοί. Είτε αριστεροί, είτε δεξιοί έχουν τις ίδιες υποχρεώσεις και τα ίδια δικαιώματα. Γι’ αυτό μια τετραετία για την Ελληνική Λύση και θα δοθεί επιτέλους εθνική λύση για το έθνος.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Η κ. Μπακαδήμα έχει τον λόγο.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα το νομοσχέδιο που εισηγείται το Υπουργείο Πολιτισμού, ένα νομοσχέδιο που αφορά την κύρωση κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς.

Δεν μπορώ ως εκ τούτου να ξεκινήσω την τοποθέτησή μου, παραλείποντας να αναφερθώ στην επιχειρούμενη από την κυρία Υπουργό υπέρβαση της νομοθετικής εξουσιοδότησής της, καθώς έχουμε τροποποίηση ή και κατάργηση, όπως θα αναφέρω στη συνέχεια ουσιωδών εν ισχύι διατάξεων ποινικής προστασίας πολιτιστικών αγαθών.

Να δούμε, όμως, από πιο κοντά ποιοι είναι οι λόγοι που μας κάνουν να υποστηρίζουμε κάτι τέτοιο.

Σύμφωνα, λοιπόν, με το άρθρο 65 προβλέπεται ότι «κατά την κωδικοποίηση λαμβάνει χώρα κατά περίπτωση αναδιάρθρωση διατάξεων, απαλοιφή των διατάξεων, που έχουν καταργηθεί ρητά ή σιωπηρά, καθώς και των μεταβατικών διατάξεων, που δεν έχουν πεδίο εφαρμογής πλέον. Αναδιατύπωση των κειμένων σε εύληπτη γλώσσα, προσαρμογή των διατάξεων, που καθορίζουν αρμοδιότητες διοικητικών και άλλων οργάνων προς το ισχύον οργανωτικό σχήμα, των κεντρικών και αποκεντρωμένων κρατικών υπηρεσιών τοπικής αυτοδιοίκησης και των νομικών προσώπων του δημοσίου τομέα. Η κωδικοποίηση μπορεί να πάρει και τη μορφή συγκέντρωσης στο κωδικοποιητικό κείμενο όλων των ισχυουσών διατάξεων νομοθετικού ή κανονιστικού χαρακτήρα, χωρίς όμως ένταξη των κωδικοποιημένων διατάξεων σε ενιαίο κείμενο και χωρίς κατάργησή του.

Σύμφωνα τώρα με τα εγχειρίδια μεθοδολογίας κωδικοποίησης που συντάχθηκε από την ΚΕΚ κατ’ εξουσιοδότηση της παραγράφου 3 του άρθρου 66 του ν.4622/2019 ορίζονται οι επίμαχες έννοιες της απαλοιφής διατάξεων, της αναμόρφωσης, της επικαιροποίησης, της εκκαθάρισης και της αντικατάστασης παρωχημένων διατάξεων.

Δεν θα υπεισέλθω στην ανάλυση των εννοιών λόγω του περιορισμένου χρόνου, εξάλλου έγινε αναφορά εκτενής στο πλαίσιο της συζήτησης στην επιτροπή, φυσικά στον χρόνο που είχε η επιτροπή να συζητήσει το προτεινόμενο νομοθέτημα, διότι δυστυχώς δεν ήταν αρκετός. Αν δούμε, όμως, προσεκτικά και αναλύσουμε βήμα-βήμα τις έννοιες, θα βοηθηθούμε ώστε να προχωρήσουμε στο συμπέρασμα πως η νομοθετική κωδικοποίηση περιλαμβάνει τη συστηματοποίηση υφιστάμενων διατάξεων, ενώ δυνατότητα απαλειφής γίνεται μόνο για τις ρητά ή σιωπηρά καταργημένες, καθώς και για τις μεταβατικές διατάξεις που δεν έχουν πλέον πεδίο εφαρμογής.

Σε αντίθεση, λοιπόν, με τους κανόνες της ορθής νομοθέτησης και της σωστής κωδικοποίησης, το υπό συζήτηση προτεινόμενο νομοθέτημα με τα άρθρα του 66 και 71, ακόμη και μετά τη νομοθετική βελτίωση που είδαμε για το άρθρο 66, επιφέρει ουσιώδεις τροποποιήσεις, καθώς από το μεν 66 καταργούνται διατάξεις που δεν εμπίπτουν σε καμμία από τις περιπτώσεις που επιτρέπεται η απαλοιφή ή η επικαιροποίηση, ενώ το ισχύον άρθρο 71 καταργείται συνολικά, όχι όμως και ρητά.

Μένει να δούμε φυσικά, -και θα το δούμε μέσα στη διάρκεια της συνεδρίασης, θα τοποθετηθούμε αργότερα- αν τελικά, η προτεινόμενη νομοθετική βελτίωση από την Υπουργό καλύπτει -πολύ φοβάμαι ότι δυστυχώς δεν καλύπτει- όλες τις περιπτώσεις.

Περαιτέρω, οι τροποποιήσεις παραλείπονται από την αιτιολογική έκθεση του κώδικα στην οποία, αφ’ ενός, αναληθώς αναφέρεται ότι με το άρθρο 66 κωδικοποιείται το 66, του ν.3028/2002, όπως τροποποιήθηκε με το άρθρο 10 του **ν.**3658/2008 -όπως ισχύει σήμερα, δηλαδή- και αφ’ ετέρου, ανακριβώς αναφέρεται πως με το άρθρο 71 κωδικοποιείται το άρθρο 6 του ν.3658/2008. Αποκρύπτοντας, ωστόσο, ότι το ισχύον άρθρο 71 καταργείται εντελώς και γι’ αυτό δεν ακούσαμε καμμία νομοθετική βελτίωση, δεν ακούσαμε κανένα σχόλιο.

Επομένως, είναι περισσότερο από προφανές ότι η συγκεκριμένη κωδικοποίηση αποτελεί πρόφαση για την πονηρή τροποποίηση ειδικών ποινικών διατάξεων του αρχαιολογικού νόμου και δυστυχώς καμμία νομοθετική τροποποίηση- βελτίωση δε μπορεί να εξαλείψει την αρχική πρόθεση.

Είπατε, κυρία Υπουργέ, πως ήρθε το κείμενο, όπως σας παραδόθηκε από την ΚΕΚ,χωρίς να έχετε αλλάξει τίποτα. Θα έπρεπε, όμως, να έχουν γίνει οι αλλαγές που θα έπρεπε να γίνουν, θα έπρεπε να έχει γίνει ουσιαστική συζήτηση στο πλαίσιο της επιτροπής. Θα θέλαμε να έχουμε ακούσει τους αρμόδιους φορείς, να έχει γίνει συζήτηση σε βάθος, ώστε να καταλήξουμε σε ένα σχέδιο νόμου που πραγματικά θα προστάτευε την πολιτιστική κληρονομιά της χώρας μας και όχι να βρισκόμαστε σήμερα να συζητάμε κινούμενοι σε πλαίσια και βασιζόμενοι σε κινήσεις εντυπωσιασμού, όπως αυτό που είδαμε στην έναρξη της συζήτησης, εσάς να πετάτε το μπαλάκι στην ΚΕΚ, λέγοντας ότι εκείνοι το έγραψαν, εμείς το φέραμε όπως ακριβώς το λάβαμε, ενώ το είχατε οκτώ μήνες στο συρτάρι του γραφείου σας. Οκτώ μήνες που δεν κάνατε τίποτα, οκτώ μήνες που δεν το φέρατε για συζήτηση στη Βουλή παρά μόνο τώρα, τελευταία στιγμή! Όλοι απορούμε για το γιατί έγινε τώρα η συζήτηση και δεν έγινε όλους αυτούς τους μήνες. Και φυσικά, κανείς μας δεν απορεί –παρ’ ότι απορούμε για την καθυστέρηση- για τον τρόπο που έχετε διαχειριστεί συνολικά το χαρτοφυλάκιο του πολιτισμού από τη στιγμή που το αναλάβατε. Το πώς λειτουργήσατε κατά τη διάρκεια της πανδημίας, το ότι αφήσατε χωρίς στήριξη τεράστιες ομάδες ανθρώπων του πολιτισμού. Αλλά αυτό είναι μια συζήτηση που δε θα την κάνουμε σήμερα. Είμαστε εδώ για να την κάνουμε όποτε θέλετε.

Θα επανέλθω, όμως, στο νομοσχέδιο γιατί είναι εξόχως σημαντικό και πραγματικά δεν πρέπει να εκφεύγουμε -σήμερα, τουλάχιστον- όταν συζητάμε αυτό. Θα το κάνει, εξάλλου, ο Κοινοβουλευτικός Εκπρόσωπος αργότερα που έχει τη δυνατότητα να τοποθετηθεί και εκ του ρόλου του σε ένα ευρύτερο φάσμα θεμάτων.

Επιστρέφοντας, λοιπόν, στο άρθρο 34Γ, για το οποίο, επίσης, δεν ακούσαμε κάτι -περιμένω, φυσικά, να ακούσω την τοποθέτησή σας στο κλείσιμο της συζήτησης- πρόκειται για ένα άρθρο που εμπεριέχει ένα σημαντικότατο σφάλμα: Αρμόδια Κεντρική Αρχή του ελληνικού κράτους για την εφαρμογή των άρθρων 34Α έως 34Β ορίζεται το Τμήμα Τεκμηρίωσης και Προστασίας Πολιτιστικών Αγαθών της Διεύθυνσης Διαχείρισης Εθνικού Αρχείου Μνημείων Τεκμηρίωσης και Προστασίας Πολιτιστικών Αγαθών του Υπουργείου Πολιτισμού.

Ωστόσο, είναι ένα τμήμα, το οποίο δεν υφίσταται πλέον, καθώς η διεύθυνση αυτή είχε ήδη υποβαθμιστεί σε τμήμα στον Οργανισμό το 2014 για την κατάργηση του οποίου ήσασταν εσείς τότε στο τιμόνι του γραφείου της Γενικής Γραμματείας. Ήσασταν εσείς γενική γραμματέας που προχώρησε σε αυτό. Σήμερα μας είπατε ότι είναι ένα λάθος που θα διορθωθεί εκ των υστέρων.

Όμως, ας είμαστε ειλικρινείς απέναντι στους πολίτες. Πολλά λάθη της Νέας Δημοκρατίας θα πρέπει να διορθώσετε εκ των υστέρων. Ας μην είναι ο τρόπος νομοθέτησης και σε αυτή την περίπτωση ένα από αυτά.

Σίγουρα όλοι κρινόμαστε από τους πολίτες και για τα πεπραγμένα μας και για τη δράση μας και για το τι ψηφίζουμε και για το τι φέρνουμε προς νομοθέτηση και για τον τρόπο που αντιμετωπίζουμε τα λάθη. Θέλετε να μας πείτε ότι η ΚΕΚ δεν ήξερε για την αλλαγή αυτή στο τμήμα. Θέλετε να μας πείτε πως εκείνοι έφταιγαν, δίνοντάς τους το μπαλάκι. Είναι δικαίωμά σας να το κάνετε. Είναι δικαίωμά σας να μας λέτε πως θα διορθωθεί αργότερα με μια υπουργική απόφαση. Και φυσικά, είναι υποχρέωσή μας να είμαστε εδώ, για να αναδεικνύουμε όλες τις παραλείψεις σας και όλες τις στοχευμένες παρεμβάσεις.

Προχωρώντας, από την παράγραφο 6α του άρθρου 50 έχει αφαιρεθεί, χωρίς να γίνεται σχετική αναφορά στην αιτιολογική έκθεση, η φράση «…χωρίς να αναιρείται η προστασία αυτών…» από το τελευταίο εδάφιο, που πλέον είναι ως εξής: «Το όργανο αυτό είναι επίσης αρμόδιο να γνωμοδοτεί ως προς τον χαρακτηρισμό ακινήτου που βρίσκεται σε αρχαιολογικό χώρο ή πάνω σε αρχαίο, ως μνημείου, σύμφωνα με τις περ. β΄ και γ΄ της παρ. 1 του άρθρου 6, χωρίς να αναιρείται η προστασία αυτών». Βλέπουμε, λοιπόν, να αφαιρείται. Μία αφαίρεση που είναι παντελώς αναιτιολόγητη. Θα θέλαμε, λοιπόν, μέχρι το τέλος της συζήτησης να μας την αιτιολογήσετε.

Προχωράμε στο άρθρο 15. Το άρθρο 15 του ν.3028/2002 αφορά τις ενάλιες αρχαιότητες και κωδικοποιείται στα άρθρα 15, 15α, 15β, 15γ, 15δ και 16, σε συνδυασμό με τις διατάξεις του ν.4688/2020. Με τις διατάξεις αυτές προβλεπόταν η δυνατότητα της διαχείρισης ενάλιων αρχαιολογικών χώρων και από άλλους, εκτός δημοσίου δηλαδή, φορείς. Μία πρόβλεψη που αντίκειται στις διατάξεις του τροποποιημένου από τον Μάιο του 2019 ν.3028/2002, που ορίζει ότι όχι μόνο η κυριότητα και η νομή, αλλά επιπλέον και η διοίκηση και η διαχείριση των μνημείων και των αρχαιολογικών χώρων γίνεται από το δημόσιο.

Εδώ επιχειρείτε δύο τροποποιήσεις του ν.3028/2002, οι οποίες δεν αναφέρονται στην αιτιολογική έκθεση. Η πρώτη αφορά το άρθρο 66. Το είπα και πριν. Θα δούμε αν η νομοθετική τροποποίηση που προτείνετε καλύπτει και προστατεύει όπως θα έπρεπε τις παρανομίες και τις παράτυπες πράξεις, σε ό,τι αφορά τους ενάλιους αρχαιολογικούς χώρους. Φυσικά, να σημειώσουμε ότι οι ενάλιοι αρχαιολογικοί χώροι δεν φυλάσσονται.

Μιας και συζητούμε περί παραβιάσεων, που θα πρέπει να δούμε αν τώρα με τις αλλαγές, τελικά, θα οδηγήσουν σε προστασία ή όχι των χώρων, με αποτέλεσμα να τιμωρούνται οι παραβιάσεις, δεν θα μπορούσα και ως Βουλευτής της Β΄ Περιφέρειας Πειραιώς να μην μνημονεύσω και να μην υπενθυμίσω στους συμπολίτες μας -εσείς, κυρία Υπουργέ το θυμάστε καλά- πως έχει ήδη σχηματιστεί φάκελος ποινικής δικογραφίας στην Εισαγγελία Πειραιά για τον κ. Λασκαρίδη, μετά από αναφορά της Εφορείας Εναλίων Αρχαιοτήτων, παρά τις προσπάθειες συγκάλυψης του ζητήματος, για παράνομη ανέλκυση μιας αρχαίας λίθινης άγκυρας και ενός σιδερένιου κανονιού ιστορικών χρόνων. Μένει να δούμε αν, τελικά, θα μπει στο αρχείο η υπόθεση ή όχι ή τουλάχιστον, θα δούμε, πραγματικά, να πληρώνουν όσοι έχουν παραβίαση και έχουν παρανομήσει σε βάρος του πολιτισμού και της πολιτιστικής μας κληρονομιάς.

Γιατί το γνωρίζουμε όλοι. Ο πολιτισμός είναι δάνειο. Δάνειο από τις προηγούμενες γενιές και είναι αυτό που θα αφήσουμε στις επόμενες. Ως εκ τούτου, δεν είναι δυνατόν να συγκαλύπτεται με κανέναν τρόπο η παραβίαση ή οποιαδήποτε άλλη κακή χρήση, παρανομία που μπορεί να αφορά τη διαχείριση και να αφορά κομμάτια του πολιτισμού μας και της ιστορίας μας.

Επιπλέον -και θα κλείσω με αυτό-, προχωράτε, κυρία Υπουργέ στην κατάργηση, χωρίς όμως να κάνετε ρητή αναφορά σε αυτήν, του άρθρου 71 του ν.3028/2002, το οποίο προβλέπει αρμοδιότητα τριμελούς εφετείου κακουργημάτων στην εκδίκαση ειδικών ποινικών αδικημάτων, όχι δηλαδή μονομελούς, υποβαθμίζοντας έτσι την ποινική τους αντιμετώπιση.

Υπάρχουν πάρα πολλά σημεία που θα ήθελα να αναφέρω. Δεν έχω χρόνο σήμερα. Θα κλείσω, όμως, με ένα σύντομο σχόλιο.

Τα πεπραγμένα της Κυβέρνησης του Κυριάκου Μητσοτάκη στον τομέα της προστασίας της πολιτιστικής κληρονομιάς και του πολιτισμού μάς δίνουν κάθε δικαίωμα να ανησυχούμε. Ουκ ολίγες φορές, η Κυβέρνηση και η κυρία Υπουργός ενήργησαν με τρόπο επιζήμιο για την προστασία της πολιτιστικής μας κληρονομιάς αποχαρακτηρίζοντας νεότερα μνημεία, όπως η «ΠΥΡΚΑΛ» στην Ελευσίνα, προς όφελος των Ελληνικών Πετρελαίων του κ. Λάτση, είτε αρχαία μνημεία, όπως το ταφικό μνημείο του Θεμιστοκλή στην Πειραϊκή υπέρ της «COSCO».

Γι’ αυτό, κυρίες και κύριοι συνάδελφοι, όχι μόνο θα καταψηφίσουμε το σημερινό νομοσχέδιο, αλλά θα το κάνουμε κραυγάζοντας την αντίθεσή μας και το όχι μας.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Μπακαδήμα.

Τον λόγο έχει τώρα η ειδική αγορήτρια της Ελληνικής Λύσης κ. Σοφία - Χάιδω Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η συζήτηση για την προστασία των αρχαιοτήτων και της εν γένει πολιτιστικής κληρονομιάς είναι πάντοτε επίκαιρη. Ο πολιτισμός της Ελλάδας είναι παντού γύρω μας. Υψώνεται ασύγκριτος στο βάθος των αιώνων και αποτελεί το συγκριτικό μας πλεονέκτημα.

Συζητούμε για την κύρωση του κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς, ο οποίος εισήχθη και συζητήθηκε στην αρμόδια επιτροπή με διαδικασίες fast-track, κάτι που μας βρήκε και μας βρίσκει πλήρως αντίθετους.

Υποτίθεται, όπως μάλιστα τονίζεται ήδη από το πρώτο άρθρο του παρόντος, ότι το ελληνικό κράτος μεριμνά, στο πλαίσιο του Διεθνούς Δικαίου, για την προστασία των πολιτιστικών αγαθών που συνδέονται ιστορικά με την Ελλάδα, οπουδήποτε και αν βρίσκονται. Δεν μεριμνά, όμως.

Μερίμνησε για τη Νίκη της Σαμοθράκης στο Μουσείο του Λούβρου στη Γαλλία, που μετά από «συντήρηση» -εντός πολλών εισαγωγικών-, την έχει υποβιβάσει πια σε ένα λευκό φάντασμα του προηγούμενου εαυτού της; Η ζημιά που έγινε, δίνοντας ένα εφιαλτικά ξασπρισμένο αποτέλεσμα, είναι ανυπολόγιστη. Σχετικό δημοσίευμα θα καταθέσω για τα Πρακτικά. Οι ισχυρισμοί δε των παραγόντων του ανωτέρω μουσείου περί προστασίας των εκθεμάτων είναι προφανώς ανυπόστατη. Και εσείς κάθεστε και τους κοιτάτε να λεηλατούν, να θυσιάζουν την πολιτιστική μας κληρονομιά.

Αυτό το λέμε, γιατί σε κάθε ερώτησή μας, στο πλαίσιο του κοινοβουλευτικού ελέγχου, για την επιστροφή των αρχαιοτήτων από μουσεία της Γαλλίας, αρχαιότητες, όπως, εκτός από τη Νίκη της Σαμοθράκης, την Αφροδίτη της Μήλου, τη δέκατη μετόπη της νότιας όψης του περίφημου Ναού της Αθηνάς στην Ακρόπολη, τις αρχαιότητες από τη Λιγόρτυνα, η απάντηση της Υπουργού Πολιτισμού και Αθλητισμού, την οποία και θα καταθέσω για τα Πρακτικά, ξέρετε ποια ήταν; Ότι το Υπουργείο Πολιτισμού και Αθλητισμού διεκδικεί μόνο την επιστροφή των γλυπτών του Παρθενώνος. Τα υπόλοιπα, προφανώς, τα αφήνει στη μοίρα τους.

Έχουμε, επίσης, καταθέσει σχετική ερώτηση για την οποία αναμένουμε απάντηση για τον επαναπατρισμό αρχαιοτήτων από τη Γαλλία, ύστερα από την πρόσφατη παράδοση αντικειμένων λεηλασίας σε χώρα της Αφρικής, καθώς στις 27 Οκτωβρίου του τρέχοντος έτους η Γαλλία αποφάσισε να επιστρέψει στο Μπενίν της Αφρικής είκοσι έξι αντικείμενα, τα οποία απέσπασε το 1892 κατά την εποχή της αποικιοκρατίας στην εν λόγω χώρα. Η απόφαση για την επιστροφή τους -όπως θα καταθέσουμε και για τα Πρακτικά- ήταν αποτέλεσμα των πολυάριθμων έντονων εκκλήσεων της ανωτέρω χώρας της Αφρικής προς τις ευρωπαϊκές χώρες, προκειμένου να επιστρέψουν σε εκείνη τα αποικιακά λάφυρα που βρίσκονται στα μουσεία τους.

Εσείς σφυρίζετε αδιάφορα. Μεριμνήσατε για τα γλυπτά του Παρθενώνα, που από δημοσιεύματα, τα οποία θα καταθέσουμε στα Πρακτικά, φαίνεται ότι τοποθετήθηκαν ανεμιστήρες στις αίθουσες του Βρετανικού Μουσείου όπου είναι τοποθετημένα τα γλυπτά του Παρθενώνα, οι οποίες είχαν πρόσφατα πλημμυρίσει; Εξάλλου, γιατί να σεβαστούν και να προστατέψουν κάτι που δεν τους ανήκει; Και γι’ αυτό, φυσικά, έχουμε καταθέσει σχετική ερώτηση.

Το θέμα είναι ένα, είναι διαρκές και είναι αδιαπραγμάτευτο, να επιστραφούν τα πολιτιστικά αγαθά που παράνομα βρίσκονται εκτός ελληνικής επικράτειας, και τα γλυπτά του Παρθενώνα και όλα όσα παρανόμως έχουν αποσπαστεί από την πατρίδα μας.

Γι’ αυτό, στο άρθρο 3 του υπό κύρωση κώδικα που αναφέρεται στο περιεχόμενο της προστασίας πρέπει χωρίς καμμία αμφιβολία να προστεθούν οι ενέργειες για την επιστροφή των πολιτιστικών αγαθών στην ελληνική επικράτεια και η φύλαξή τους στο εσωτερικό της χώρας. Εδώ ανήκουν και εδώ πρέπει να είναι.

Ομοίως, αν δεν θέλουμε να μιλάμε για την κατ’ επίφαση προστασία πρέπει να προστεθεί και η απαγόρευση εξαγωγής ή δανεισμού πολιτιστικών αγαθών στο εξωτερικό. Δεν πρέπει να δίνεται η δυνατότητα μετακίνησης αρχαιοτήτων εκτός της χώρας. Η Ελλάδα αποτελεί -και πρέπει να συνεχίσει να αποτελεί- τον ιδανικότερο πολιτιστικό προορισμό, αλλά και έναν σημαντικό μοχλό διαπολιτισμικής προσέγγισης και συνεργασίας. Με το να απομακρύνονται οι αρχαιότητες από την πατρίδα τους επιτυγχάνεται ακριβώς το αντίθετο.

Παρακάτω, σχετικά με τον κώδικα, υπογραμμίζεται ότι η άυλη πολιτιστική κληρονομιά που μεταβιβάζεται από γενιά σε γενιά αναδημιουργείται συνεχώς από τις κοινότητες και τις ομάδες σε συνάρτηση με το περιβάλλον τους. Τα ερωτηματικά εδώ είναι πολλά. Τι νοείτε ως ομάδες ή κοινότητες; Μπορεί να υπάρξει ξένη πολιτιστική κληρονομιά στη χώρα μας; Ποια είναι αυτή;

Το άρθρο 7 που αναφέρεται στην κυριότητα, διοίκηση και διαχείριση σε ακίνητα μνημεία, οργανωμένους αρχαιολογικούς χώρους είναι πολύ επικίνδυνο. Διακρίνονται τα αρχαία μνημεία έως και το 1453 τα οποία ανήκουν στο δημόσιο και είναι πράγματα εκτός συναλλαγής από τα μεταγενέστερα μνημεία από το 1453 και έπειτα, τα οποία είναι πράγματα εκτός συναλλαγής εφόσον ανήκουν στο δημόσιο. Με άλλα λόγια, τα μεταγενέστερα αρχαία μνημεία αν δεν ανήκουν στο δημόσιο μπορούν να αποτελούν πράγματα συναλλαγής. Προφανώς και διαφωνούμε απόλυτα με αυτή τη διάταξη που μπορεί να καταστήσει μνημεία της χώρας αντικείμενα πώλησης μεταξύ χωρών. Ο παρών κώδικας είναι γεμάτος από αυθαίρετες υπερεξουσίες που δίνονται στον εκάστοτε Υπουργό Πολιτισμού και Αθλητισμού.

Ένα θλιβερό παράδειγμα αποτελεί το γεγονός ότι η εγκατάσταση ή λειτουργία βιομηχανικής, βιοτεχνικής ή εμπορικής επιχείρησης ή τοποθέτηση τηλεπικοινωνιακών ή άλλων εγκαταστάσεων επιτρέπεται μόνο μετά από έγκριση του Υπουργού Πολιτισμού και Αθλητισμού, η οποία εκδίδεται ύστερα από γνώμη του Συμβουλίου. Τα μνημεία, με απλά λόγια, καθίστανται αντικείμενα του Υπουργού, ο οποίος αποφασίζει για το αν θα χτιστεί δίπλα σε αυτά κάποια επιχείρηση φίλου ή γνωστού, αν θα γίνει αλλαγή χρήσης του ή αν θα επιτρέψει οποιαδήποτε επέμβαση σ’ αυτά.

Τα ίδια ισχύουν και για όσα ορίζονται για την οριοθέτηση των αρχαιολογικών χώρων, καθώς οι αρχαιολογικοί χώροι θα κηρύσσονται με βάση τα δεδομένα αρχαιολογικής έρευνας και φυσικά, με απόφαση του Υπουργού Πολιτισμού. Η άσκηση γεωργίας, κτηνοτροφίας ή άλλων συναφών δραστηριοτήτων, καθώς και η οικοδομική δραστηριότητα σε χερσαίους αρχαιολογικούς χώρους που βρίσκονται εκτός σχεδίου πόλεως γίνεται πάλι μετά από άδεια με απόφαση του Υπουργού. Ορθότερο θα ήταν να υπήρχαν αντικειμενικά και απαριθμημένα κριτήρια σύμφωνα με τα οποία θα επιτρέπονται οι ανωτέρω δραστηριότητες. Διότι, χωρίς αμφιβολία, η δυνατότητα έκδοσης άδειας με απόφαση του Υπουργού αφήνει περιθώρια διαφορετικής μεταχείρισης κατά περίπτωση. Παρατηρείται όμως και η αυξημένη εξουσία του Υπουργού ν’ αποφασίζει για το πότε θα εγκριθεί ένα έργο σε έναν τέτοιο χώρο ή πότε θα κατεδαφιστεί κάποιο κτίσμα, προφανώς, για να μείνουν ικανοποιημένοι οι γνωστοί της Κυβέρνησης.

Διαφωνούμε ξεκάθαρα με τη διάταξη που επιτρέπει τον δανεισμό και την ανταλλαγή κινητών μνημείων που ανήκουν στο δημόσιο και ιδίως με το ότι με υπουργική απόφαση μπορεί να επιτρέπεται η ανταλλαγή δημοσιευμένων κινητών μνημείων που ανήκουν στο δημόσιο και βρίσκονται στην κατοχή του, εφόσον δεν έχουν ιδιαίτερη σημασία για την πολιτιστική κληρονομιά της χώρας, μεταξύ άλλων και σε αλλοδαπές ΜΚΟ.

Ως προς την εισαγωγή πολιτιστικών αγαθών, θεωρούμε ότι θα έπρεπε να καθορίζονται πιο αυστηρά κριτήρια για το δικαίωμα κυριότητας ή εισαγωγής σε αρχαία που χρονολογούνται έως και το 1453. Δεν θα έπρεπε να δίδεται με τόση ευκολία άδεια κατοχής στον ενδιαφερόμενο αν δεν καθίσταται δυνατή η απόδειξη της προέλευσης των αρχαίων.

Ως προς την εξαγωγή πολιτιστικών αγαθών, δεν μπορούμε παρά να είμαστε αντίθετοι με τις διατάξεις με τις οποίες μόνο με απόφαση του Υπουργού Πολιτισμού και Αθλητισμού και όχι με αντικειμενικές και αξιοκρατικές διατάξεις χορηγείται άδεια εξαγωγής μνημείων. Διαφωνούμε βεβαίως και με τους χρόνους παραγραφής για την επιστροφή των πολιτιστικών αγαθών. Θεωρούμε ότι αυτές οι αξιώσεις θα έπρεπε να είναι απαράγραπτες. Τα ουσιαστικά ερωτήματα που έπρεπε να μας απασχολούν είναι το πότε και για ποιο λόγο έφυγαν τα εν λόγω ευρήματα από τη χώρα μας και γιατί δεν λήφθηκαν οι απαραίτητες πρωτοβουλίες για τον επαναπατρισμό τους και την παραδειγματική τιμωρία όσων ενεπλάκησαν σε αυτές τις ενέργειες.

Περαιτέρω, ως προς τις συστηματικές ανασκαφές λέτε ότι αυτές θα διενεργούνται μεταξύ άλλων και από ξένες αρχαιολογικές αποστολές ή σχολές που είναι εγκατεστημένες στην Ελλάδα. Τι είδους αποστολές εννοείτε; Από πού θα αποστέλλονται; Την ώρα που Έλληνες αρχαιολόγοι με σημαντική επιστημονική κατάρτιση και πάθος για το αντικείμενο δεν μπορούν να απασχοληθούν στον τομέα τους, πώς είναι δυνατόν να ανατίθενται ανασκαφές και έρευνες σε ξένες αποστολές και σχολές; Είναι προφανές ότι θα έπρεπε να δίδεται απόλυτη προτεραιότητα στους Έλληνες αρχαιολόγους.

Ως προς τις εργασίες σε ακίνητα μνημεία, θεωρούμε ότι οι κανόνες που διέπουν την εκπόνηση των μελετών και την εκτέλεση των εργασιών σε αυτά, δεδομένου ότι πρόκειται για ένα ζήτημα σημαντικού δημόσιου ενδιαφέροντος, δεν θα έπρεπε να εξαρτώνται από τις διαθέσεις του εκάστοτε Υπουργού Πολιτισμού και Αθλητισμού, αλλά να καθορίζονται με διατάξεις τυπικού νόμου. Είναι πλήρης η αντίθεσή μας ως προς την απόσπαση αναπόσπαστων τμημάτων. Τα ακίνητα μνημεία θα πρέπει όχι μόνο να διατηρούνται στη φυσική τους κατάσταση, αλλά και να αναδομούνται ακόμα και με νεότερα υλικά προκειμένου να δείξουν την αρχική ομορφιά τους.

Παρακάτω, αναφορικά με τις διατάξεις για τα μουσεία, θεωρούμε ότι αποτελούν χώρους προστασίας, ανάδειξης, μελέτης και έκθεσης τεκμηρίων της πορείας και της εξέλιξης των Ελλήνων και του περιβάλλοντός τους μέσα στον χώρο και στον χρόνο. Οι χώροι αυτοί ανθίζουν όπου ανθίζει ο ανθρώπινος πολιτισμός και είναι καθρέφτης και σημαντικός αρωγός παιδείας και μόρφωσης. Είναι χώροι σεβασμού, θαυμασμού και εξέλιξης. Γι’ αυτό και πιστεύουμε ότι οι διαδικασίες, οι όροι και οι προϋποθέσεις για την ίδρυση και λειτουργία ή την αναγνώριση μουσείων, καθώς και για την πιστοποίηση, τη διάρκεια και την ανανέωση αυτής δεν πρέπει να καθορίζονται με απόφαση του Υπουργού Πολιτισμού και Αθλητισμού κατά νομοθετική εξουσιοδότηση. Το είπαμε και κατά τη διάρκεια της συνεδρίασης της επιτροπής, το είχαμε τονίσει κατά το παρελθόν και θα συνεχίσουμε να λέμε ότι είμαστε πλήρως αντίθετοι με τις προβλέψεις για εξαγωγή και δανεισμό αντικειμένων των συλλογών των μουσείων στο εξωτερικό και μάλιστα, για διάστημα έως και πενήντα ετών. Είναι πέρα από κάθε λογική να χάνει το αντικείμενο το ιστορικό δέσιμο με τον χρόνο όπου φυλάσσεται.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Για την παροχή εγγύησης του ελληνικού δημοσίου, για την καταβολή αποζημίωσης σε περίπτωση απώλειας ή φθορών κινητών μνημείων και έργων τέχνης, φυσικά, έχουμε και τη σύσταση γνωμοδοτικής επιτροπής, στην οποία προσλαμβάνονται δύο εξωτερικοί με διετή θητεία. Αλίμονο.

Ενστάσεις έχουμε και ως προς το άρθρο 46, σχετικά με την πρόσβαση και χρήση μνημείων και χώρων, καθώς η διαδικασία και το όργανο χορήγησης άδειας για την πραγματοποίηση εκδήλωσης ή για την παραχώρηση της χρήσης ενός ή περισσότερων αρχαιολογικών χώρων, ιστορικών τόπων, ακίνητων μνημείων ή μουσείων για την πραγματοποίηση πολιτιστικών ή άλλων εκδηλώσεων καθορίζονται με απόφαση του Υπουργού Πολιτισμού και Αθλητισμού, γεγονός που εισάγει συνθήκες αδιαφάνειας.

Σχετικά με τις ποινές, θα έπρεπε να υπάρχει μεγαλύτερη ποινή για τη φθορά μνημείου από αμέλεια, δεδομένου ότι σε ό,τι αφορά τα μνημεία η επιμέλεια πρέπει να είναι αυξημένη. Το ίδιο ισχύει και για την παράβαση της υποχρέωσης δήλωσης μνημείου. Είναι επίσης αδιανόητο το γεγονός ότι όποιος μεταβιβάζει την κυριότητα ή την κατοχή μνημείου ή αποκτά την κυριότητα ή αποδέχεται να περιέλθει στην κατοχή του μνημείο χωρίς την αναγκαία από τον νόμο άδεια, έγκριση ή γνωστοποίηση, τιμωρείται με φυλάκιση μόνο μέχρι δύο ετών. Έτσι πιστεύετε ότι θα σωφρονιστούν; Τα ίδια ισχύουν και για την παράνομη εμπορία μνημείων. Γενικά βλέπουμε ποινές-χάδια.

Θέλουμε να κάνουμε ειδική αναφορά στην ερώτηση που είχαμε καταθέσει για την επέκταση της λειτουργίας του διαλυτηρίου πλοίων στην Κυνόσουρα Σαλαμίνας μέχρι το 2052 με απόφαση του Υπουργείου Περιβάλλοντος και Ενέργειας η οποία δυσχεραίνει την διάσωση του μνημειακού τοπίου της Κυνόσουρας και οδηγεί την περιοχή σε πλήρη υποβάθμιση. Μας απαντήσατε ότι οι υπηρεσίες του ΥΠΠΟΑ έχουν υποβάλει ερώτημα προς το γραφείο του νομικού συμβούλου του ΥΠΠΟΑ προκειμένου να διευκρινιστούν ζητήματα ερμηνείας. Τι συμβαίνει με αυτό το πολύ σοβαρό θέμα; Εξεδόθη γνωμοδότηση; Εμείς στην Ελληνική Λύση πιστεύουμε ότι το καθήκον μας να κληροδοτήσουμε στις επόμενες γενιές όσα παραλάβαμε από τους προγόνους μας ανέπαφα και αναλλοίωτα παραμένει υψίστης ασφαλείας.

Τα τελευταία χρόνια οι Έλληνες πολίτες τείνουν να γίνουν μειονότητα μέσα στην ίδια τους τη χώρα και αυτό οφείλουμε να το αποτρέψουμε με όλες μας τις δυνάμεις. Γι’ αυτό η διαφύλαξη του πολιτισμού είναι πολύ σοβαρή υπόθεση. Ας μην ξεχνάμε, τέλος, ότι η εθνική αιμορραγία από τη φυγή των νέων της πατρίδας μας, περίπου εξακόσιες χιλιάδες, στο εξωτερικό που αναγκάστηκαν να αναζητήσουν μια αξιοπρεπή εργασία και ένα ασφαλές εργασιακό περιβάλλον, πρέπει επιτέλους να θεραπευτεί και να ανατραπεί με την παροχή περισσότερων κινήτρων για την επιστροφή τους.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Πριν περάσουμε στον κατάλογο ομιλητών και στις παρεμβάσεις, στις ομιλίες των Κοινοβουλευτικών Εκπροσώπων, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 17ης Νοεμβρίου 2021, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 173/12-11-2021 επίκαιρη ερώτηση του Βουλευτή Μεσσηνίας της Νέας Δημοκρατίας κ. Περικλή Μαντά προς τον Υπουργό Αγροτικής Ανάπτυξης και Τροφίμων με θέμα: «Προστασία κορινθιακής σταφίδας».

2. Η με αριθμό 174/12-11-2021 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Καταβολή Βασικής Ενίσχυσης 2021».

3. Η με αριθμό 188/15-11-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μεγάλα προβλήματα δημιουργούνται από την κοινή υπουργική απόφαση (ΚΥΑ) της τελευταίας στιγμής με αναδρομική ισχύ-μεγάλες περικοπές στις επιδοτήσεις».

4. Η με αριθμό 180/15-11-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Ικανοποίηση των αιτημάτων των αγροτών του Δήμου Αγιάς».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 192/15-11-2021 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Η αδράνεια της Κυβέρνησης για λήψη μέτρων στήριξης οδηγεί σε κατάρρευση το εισόδημα χιλιάδων παραγωγών κορινθιακής σταφίδας».

2. Η με αριθμό 181/15-11-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Ζημιές στην ελαιοπαραγωγή στη Θεσσαλία από το πρόβλημα της ακαρπίας και της σχινοκαρπίας».

3. Η με αριθμό 182/15-11-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Τα προβλήματα των μικρομεσαίων κτηνοτρόφων στην Κρήτη».

Πριν ξεκινήσουμε τον κατάλογο των ομιλητών, ζήτησε τον λόγο ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης, τον οποίο καλούμε στο Βήμα.

Μετά θα ακολουθήσουν τρεις ομιλητές και ο κ. Σκουρλέτης, Κοινοβουλευτικός Εκπρόσωπος του ΣΥΡΙΖΑ. Προτείνω να πάμε με την αναλογία αυτή, τρεις ομιλητές Βουλευτές κι ένας Κοινοβουλευτικός Εκπρόσωπος. Μετά τον κ. Σκανδαλίδη, όπως γνωρίζετε ήδη, είναι οι κ.κ. Τσαβδαρίδης, Βερναρδάκης και Αδαμοπούλου.

Κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν από λίγες μέρες ο Πρωθυπουργός ζήτησε με τον πιο επίσημο τρόπο να επιστρέψει στη χώρα η Μεγάλη Βρετανία τα Μάρμαρα του Παρθενώνα. Είναι μια ιστορική πρωτοβουλία της Μελίνας που παρά το ότι δεν ευοδώθηκε στα επόμενα σαράντα χρόνια πρακτικά, παραμένει όλη αυτή την περίοδο ένας ισχυρός βραχίονας μιας εθνικής πολιτικής με ευεργετικές συνέπειες, γιατί δημιουργεί ένα διαρκές φιλελληνικό κίνημα στον χώρο των διανοουμένων και του πολιτισμού στην Ευρώπη, ένα διαρκές φιλελληνικό κίνημα το οποίο αντιμετωπίζει με μεγάλη ευαισθησία και τα ευρύτερα προβλήματα που αφορούν την πορεία της χώρας μας.

Αυτή η πρωτοβουλία είναι ένα χαρακτηριστικό παράδειγμα του πώς το Υπουργείο Πολιτισμού μπορεί να ασκήσει κομμάτι μιας εθνικής στρατηγικής συμπληρώνοντας θεσμικά και διευρύνοντας το πεδίο της εξωτερικής πολιτικής. Θα περίμενα, λοιπόν, από την Κυβέρνηση με αυτού του τύπου τη στρατηγική να φέρει ένα πιο ολοκληρωμένο σχέδιο με βήματα, προτάγματα, ιεραρχήσεις που θα καταστήσουν αυτόν τον βραχίονα πιο αποτελεσματικό, ιδιαίτερα στους δύσκολους καιρούς που ζούμε.

Πρέπει σε αυτή τη στρατηγική να ενταχθεί ολόκληρο το πολιτισμικό και πνευματικό δυναμικό του τόπου, ο πλούτος των ανθρώπων που καλλιεργούν την τέχνη και το πνεύμα και κυρίως, να στηριχθεί δυναμικά μέσα από κριτήρια και ρήτρες. Πρέπει να ομολογήσω ότι η Κυβέρνηση είναι πολύ μακριά από αυτήν την ανάγκη. Αντιμετωπίζει με τρόπο ψιλικατζίδικο τα αξεπέραστα προβλήματα που βιώνουν οι δημιουργοί και το επιστημονικό δυναμικό της χώρας. Η εικόνα και τα βιώματα των ανθρώπων του πολιτισμού που αποτελούν τη βιτρίνα της χώρας, το πιο πρωτοπόρο και ανταγωνιστικό διεθνές δυναμικό της, δεν έχουν αξιοβίωτη ζωή και φτάνουν στο σημείο να νιώθουν αξιοπρεπείς και να πορεύονται μοναχικοί.

Τα ψίχουλα που δίνονται για τον πολιτισμό δεν επαρκούν σ’ αυτήν την κρίσιμη στιγμή και σε αυτόν τον καταιγισμό των προβλημάτων. Θα έπρεπε μια πιο μακρόπνοη, πιο μακροπρόθεσμη και πιο ουσιαστική πολιτική να πάρει τη θέση της αντί για τη σημερινή διαχειριστική πολιτική της Κυβέρνησης. Αν συνεχίζεται αυτό ξοδεύεται και ο εθνικός μας πλούτος και η πολιτιστική μας κληρονομιά.

Κυρίες και κύριοι συνάδελφοι, δυο λόγια μόνο θα πω για το νομοσχέδιο γιατί πιστεύω ότι ήδη ο εισηγητής μας και γενικότερα η συζήτηση που γίνεται στη Βουλή επισημαίνει εν πολλοίς και τα αρνητικά του σημεία και τα λίγα θετικά. Η προστασία των μνημείων, η εισαγωγή και εξαγωγή πολιτιστικών αγαθών, οι αρχαιολογικές έρευνες, αλλά και οι ποινές για την παράβαση της σχετικής νομοθεσίας, δεν είναι ούτε ενιαίο ούτε συνεκτικό θεσμικό πλαίσιο. Δεν έχει αντιμετωπίσει ουσιαστικά και αποτελεσματικά τα προβλήματα μέχρι τώρα.

Μέχρι σήμερα θεμέλιο για την προστασία της πολιτιστικής κληρονομιάς αποτέλεσε ο ν.3028/2002, ένας πρωτοποριακός και καινοτόμος νόμος που φέρει την υπογραφή του ΠΑΣΟΚ αποτυπώνει τη διαχρονική μεταρρυθμιστική δυναμική του Κινήματος, ένας νόμος πραγματικά συνταγματικής περιωπής. Η κυρία Υπουργός από την ίδια την πείρα της έχει ίδια αντίληψη της εξέλιξης της πολιτιστικής πολιτικής από τότε και για τα πολλά επόμενα χρόνια.

Πέρασαν από τότε είκοσι χρόνια. Όλο αυτό το μακρύ διάστημα η ανάγκη επικαιροποίησης και προσαρμογής του θεσμικού πλαισίου στα σύγχρονα δεδομένα, αλλά και η υποχρέωση εναρμόνισης με τις διεθνείς συμβάσεις στις οποίες έχει προσχωρήσει η χώρα μας, οδήγησε κατά καιρούς στην ψήφιση νέων διατάξεων οι οποίες είτε τροποποιούσαν τον ν.3028, είτε ρύθμιζαν εξαρχής κατ’ ιδίαν ζητήματα σε ένα νέο πλαίσιο. Έχει δημιουργηθεί, λοιπόν, ένα σύνθετο και πολυδιάσπαρτο θεσμικό πλαίσιο που δημιουργεί εμπόδια στην εφαρμογή του. Και η κωδικοποίηση προφανώς είναι αναγκαία για τη διευκόλυνση τόσο των οργάνων της πολιτείας όσο και κάθε πολίτη.

Θέλω, όμως, εδώ να κάνω μια παρατήρηση. Αυτό είναι μια αμυντική πολιτική απέναντι στο πρόβλημα. Γιατί αυτήν την εποχή χρειαζόμαστε ένα νέο όπλο. Τον νόμο αυτό εμείς τον φτιάξαμε, αλλά εξάντλησε τα όριά του και τις δυνατότητές του. Υπάρχουν εξελίξεις στον χώρο του πολιτισμού, αλλά και της πολιτισμικής διπλωματίας και της εν γένει συμμετοχής και της χώρας μας ως πολιτισμού στο παγκόσμιο γίγνεσθαι. Υπάρχουν σήμερα καινούργια προβλήματα, καινούργιοι κίνδυνοι και χρειάζονται πιο δραστικές και πιο ουσιαστικές μεταβολές που δεν ικανοποιούνται με μια απλή κωδικοποίηση.

Χρειάζεται, λοιπόν, ένα νέο πιο αποτελεσματικό πλαίσιο γιατί η σχέση μνημείου, ενάλιου και στεριανού πλούτου, με τις επιστημονικές γνώσεις, με την τεχνολογική εξέλιξη, με τα καινούργια οικονομικά δεδομένα και με την αντιμετώπιση των σύγχρονων προβλημάτων που η εξέλιξη του πολιτισμού έφερε σήμερα σε ό,τι αφορά την προστασία των μνημείων και της πολιτιστικής κληρονομιάς, θα απαιτούσαν πιο δραστικές τομές τις οποίες θα έπρεπε η Κυβέρνηση να εισηγηθεί στην Εθνική Αντιπροσωπεία και στη βάση αυτού του νέου πλαισίου να γίνει κωδικοποίηση της μέχρι τώρα νομοθεσίας.

Αντί, λοιπόν, να οριοθετήσετε και παράλληλα με το νέο πλαίσιο να κωδικοποιήσετε την κείμενη νομοθεσία, διαλέξατε την απλή κωδικοποίηση. Καλά κάνατε. Εμείς δεν θα πούμε όχι στην κωδικοποίηση. Η κωδικοποίηση είναι μια διαδικασία που τη θεωρούμε βασικό στοιχείο της καλής νομοθέτησης που θα έπρεπε να είναι καλή νομοθέτηση, γιατί η κωδικοποίηση σημαίνει ακριβώς απαλλαγή από προβλήματα καθημερινής λειτουργίας και για τους πολίτες και για τους θεσμούς και για τις δημόσιες υπηρεσίες και για όλα.

Σπάει τη γραφειοκρατία, συντομεύει τη νομοθετική έρευνα, απαλλάσσει τον κυκεώνα των διατάξεων που απλώνονται σε δεκαετίες ολόκληρες και για αυτό και μόνο για αυτό το βήμα η θετική μας στάση προφανώς είναι δεδομένη και εμείς θα το ψηφίσουμε το πλαίσιο αυτό ως κωδικοποίηση.

Όμως, ο τρόπος που έγινε η κωδικοποίηση -τονίστηκε από πολλούς σήμερα ομιλητές- δεν είναι ο ενδεδειγμένος: Ασφυκτικοί χρόνοι, ανύπαρκτος διάλογος, πρόχειρες διατάξεις, κραυγαλέες παραλείψεις, αποσπασματικές ρυθμίσεις. Νομίζω ότι αυτό είναι το μεγάλο πρόβλημα που συνοδεύει τη συγκεκριμένη κωδικοποίηση, που αποτελεί και αυτή ένα στοιχείο στην αλυσίδα της κακής νομοθέτησης που η Κυβέρνηση μάς έχει συνηθίσει τα τελευταία δύο χρόνια να φέρνει κατά καιρούς και για διάφορα προβλήματα πολύ σημαντικά για τη χώρα.

Ο προς ψήφιση κώδικας δεν νομίζουμε ότι ανταποκρίνεται επαρκώς στο πρόβλημα της πολυνομίας, γιατί πολλά από τα άρθρα που έχουν αναφερθεί, όπως είναι το 71 ή όπως είναι το 52, όπως είναι οι αιτιάσεις του Συλλόγου Ελλήνων Αρχαιολόγων και όλα αυτά, έχουν αδυναμίες είτε νομοτεχνικές, είτε παραλείψεις, είτε οτιδήποτε άλλο.

Και εμείς εύλογα ρωτούμε αν υπάρχουν και άλλες διατάξεις του ν.3028 που δεν μεταφέρονται στον κώδικα και αν ναι, με ποιο σκεπτικό δεν μεταφέρονται. Έχουμε το ερώτημα αν έχει γίνει η επιλογή κωδικοποίησης κάποιων μόνο διατάξεων από τα ανωτέρω νομοθετήματα, τι αντικαθιστά ο κώδικας και ποιες διατάξεις καταργείται, αλλά και ποια είναι η γενική ρήτρα του προτεινόμενου άρθρου 74, το οποίο μιλά για κατάργηση απλώς κάθε γενικής ειδικής διάταξης και θα έπρεπε σε κάθε περίπτωση να υπάρχει συγκεκριμένη αναφορά ως προς τις καταργούμενες διατάξεις, ώστε να είναι σαφές τι κωδικοποιείται, τι καταργείται, τι παραμένει.

Επίσης, η συνδυαστική αξιολόγηση των ρυθμίσεων που κωδικοποιούνται θα έπρεπε ήδη να έχει συντελεστεί από το Υπουργείο και να έχει καταγραφεί στο νομοσχέδιο.

Έπρεπε να υπάρξει, λοιπόν, ενδελεχής έρευνα των διατάξεων και ειλικρινά δεν δόθηκε ο χρόνος στην Εθνική Αντιπροσωπεία να το κάνει. Η αίσθησή μας είναι ότι έρχεται άρον-άρον να ψηφιστεί ένας νόμος που πρέπει να αποτελέσει το πλαίσιο λειτουργίας από εδώ και πέρα του κρίσιμου θέματος της προστασίας της πολιτιστικής μας κληρονομιάς.

Επανέρχομαι σε αυτό που είπα στην αρχή και θέλω να πω έτσι με πολλή καθαρότητα ότι οι αρχαιότητες, οι αρχαιολογικοί χώροι, η ίδια η ιστορία μας δεν είναι απλώς μια πλουτοπαραγωγική πηγή ούτε ένα απλό κονδύλι στον κρατικό προϋπολογισμό και, μάλιστα, τόσο ισχνό και ασήμαντο όσο αυτό που διαθέτει η Κυβέρνηση σήμερα για αυτήν την τόσο κρίσιμη δραστηριότητα της ελληνικής πολιτείας. Είναι ένα αναπόσπαστο στοιχείο της εθνικής μας ταυτότητας, της σύγχρονης ελληνικής εικονογραφίας, είναι αντικείμενα διαχρονικού σεβασμού και απόλυτης προστασίας, είναι η ιστορία και ο πλούτος μας και θα έπρεπε να τον βλέπουμε με πιο μεγάλο σεβασμό και με πιο μεγάλη αγάπη.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σκανδαλίδη.

Θα δώσουμε τον λόγο τώρα στον πρώτο ομιλητή, τον κ. Τσαβδαρίδη Λάζαρο από τη Νέα Δημοκρατία.

Ορίστε, κύριε Τσαβδαρίδη, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συζητούμε σήμερα στην Ολομέλεια ένα νομοθέτημα που θωρακίζει, προασπίζει, αλλά και αναδεικνύει την ταυτότητα και το DNA του ίδιου μας του πολιτισμού, μια νομοθετική πρωτοβουλία που, αν και αυτονόητη, καθώς νοικοκυρεύει την πολυνομία και την κακονομία στο ρυθμιστικό πλαίσιο της πολιτιστικής μας κληρονομιάς, εν τούτοις αποτέλεσε για χρόνια ζητούμενο, μιας και στην πράξη το αρχικό σχετικό πλαίσιο του ν.3028/2002 συμπεριέλαβε συν τω χρόνω πλήθος νομοθετικών τροποποιήσεων με την πλειοψηφία των νομοθετημάτων να είναι διάσπαρτα και δαιδαλώδη.

Η Κυβέρνηση της Νέας Δημοκρατίας γνωρίζει καλά ότι η επικαιροποίηση των καναλιών και των φίλτρων προστασίας των αρχαιοτήτων μας είναι μονόδρομος, αν θέλουμε να μιλήσουμε για ένα σύγχρονο κράτος που σέβεται το πολιτιστικό αποτύπωμά του στην οικουμένη μέσα στους αιώνες και στοχεύει στη βέλτιστη δυνατή αξιοποίησή του επ’ ωφελεία της ίδιας της σύγχρονης κοινωνίας.

Και αυτόν τον μονόδρομο είναι αποφασισμένη να τον μετατρέψει σε οδικό άξονα ταχείας κυκλοφορίας αφ’ ενός υιοθετώντας πρακτικές βέλτιστης νομοθέτησης που συμπεριλαμβάνουν την αναδιατύπωση του νομικού κειμένου σε πιο εύληπτη γλώσσα, την απάλειψη διατάξεων που έχουν καταστεί άνευ αντικειμένου, καθώς και την ένταξη στον παρόντα κώδικα όλων των σχετικών νομοθετημάτων που θα διευκολύνουν την πρόσβαση στον εκάστοτε εφαρμοστή του δικαίου και θα δίνουν τη δυνατότητα σε κάθε εμπλεκόμενο να έχει άμεση και ασφαλή γνώση της συνολικής νομοθεσίας που αφορά σε ζητήματα προστασίας των αρχαιοτήτων και της πολιτιστικής μας κληρονομιάς, αφ’ ετέρου συστηματικοποιώντας και κωδικοποιώντας όλες τις σχετικές διατάξεις, ώστε να ενισχύεται η εμπιστοσύνη των διοικουμένων, να απλουστεύεται η καθημερινότητα των πολιτών, να διευρύνεται η αναπτυξιακή διάσταση της πολιτιστικής μας κληρονομιάς και να πολλαπλασιάζεται η αποτελεσματικότητα της κρατικής μηχανής.

Στο παρόν νομοθέτημα αποτυπώνεται ξεκάθαρα μια κοσμογονία απαραίτητων κωδικοποιήσεων που αφορούν, ανάμεσα σε άλλα εξαιρετικά σημαντικά, στον καθορισμό των χρονικών περιόδων για τον χαρακτηρισμό των ακινήτων μνημείων, στον φορέα της κυριότητας και άσκησης της διοίκησης και διαχείρισης των ακινήτων μνημείων, οργανωμένων αρχαιολογικών χώρων και εν γένει ακινήτων πολιτιστικής κληρονομιάς, στις υποχρεώσεις των κυρίων, των νομέων και των κατόχων ακινήτων μνημείων, στη χωρική οριοθέτηση των αρχαιολογικών χώρων, στη διαδικασία της απαλλοτρίωσης ή στέρησης της χρήσης ακινήτων μέσα στα οποία υπάρχουν μνημεία, στις διατάξεις αναφορικά με τις προϋποθέσεις εισαγωγής και εξαγωγής πολιτιστικών αγαθών, στη διαδικασία επιστροφής πολιτισμικών αγαθών που έχουν απομακρυνθεί παράνομα από το έδαφος της χώρας, στην αρχαιολογική έρευνα και στις εργασίες συντήρησης μνημείων, στην ίδρυση και λειτουργία των μουσείων και στις ποινικές κυρώσεις που δύνανται να επιβληθούν στα πρόσωπα που επιδίδονται σε παράνομες πράξεις, όπως η κλοπή, η υπεξαίρεση, η φθορά από αμέλεια, παράνομη μεταβίβαση και εμπορία μνημείων, παράνομη ανασκαφή ή άλλη αρχαιολογική έρευνα, παράνομη χρήση ανιχνευτή μετάλλου, παράνομη εξαγωγή και εισαγωγή πολιτιστικών αγαθών.

Ποιο είναι, όμως, το πρόβλημα αυτού του νομοσχεδίου; Μα το ότι το φέρνει σε ψήφιση η Κυβέρνηση της Νέας Δημοκρατίας και όχι ο μονίμως γκρινιάρης, πολιτικά μίζερος, εμμονικά οπισθοδρομικός ΣΥΡΙΖΑ, ένας ΣΥΡΙΖΑ που ακόμη και εδώ, σε ένα σχέδιο νόμου που δεν αλλάζει, αλλά απλά κωδικοποιεί ήδη υπάρχουσες διατάξεις, εφηύρε αντιπολιτευτικό λόγο από το μηδέν, γιατί αυτό έχει μάθει να κάνει, γιατί έτσι έχει μάθει να κρύβει την απόλυτη πενία των προτάσεών του, γιατί έχει στο δικό του το DNA να θρέφεται από τη στείρα άρνηση, την άγονη αντιπαράθεση, την τοξικότητα και την αναταραχή.

Ζήτησε ως εκ τούτου ο ΣΥΡΙΖΑ την απόσυρση του νομοσχεδίου και μίλησε για χτύπημα στη δημοκρατία. Και ενώ υποτίθεται ότι η εισηγήτριά του δεν θέλησε, όπως μας είπε στην τοποθέτησή της στην επιτροπή, να αποδώσει καμμία κακή πρόθεση ούτε στην Υπουργό ούτε σε κανέναν άλλον για τα επίμαχα άρθρα 66 και 71, εν τούτοις αμέσως μετά μίλησε για ένα διαρκές κοινοβουλευτικό πραξικόπημα και αποχώρησε από τη συζήτηση. Ας φανταστούμε, δηλαδή, τι θα έλεγε ή τι θα έκανε ως ΣΥΡΙΖΑ αν η εισηγήτριά του απέδιδε και κακή πρόθεση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν είχα διαβάσει, κύριε. Είναι σημαντικό να μην έχεις διαβάσει.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ.

Συνεχίστε, κύριε Τσαβδαρίδη.

**ΛΑΖΑΡΟΣ ΤΣΑΒΔΑΡΙΔΗΣ:** Θα έπρεπε να φροντίσετε να είχατε διαβάσει και μετά να τοποθετηθείτε!

(Θόρυβος-Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Όχι διάλογο σας παρακαλώ!

**ΛΑΖΑΡΟΣ ΤΣΑΒΔΑΡΙΔΗΣ:** Η ουσία, όμως, είναι ότι όλος αυτός ο κουρνιαχτός προκαλείται από το ΣΥΡΙΖΑ για τις εντυπώσεις και μόνο, …

**ΚΥΡΙΑΚΗ ΜΑΛΑΜΑ:** Επί της ουσίας να μιλάτε!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

**ΛΑΖΑΡΟΣ ΤΣΑΒΔΑΡΙΔΗΣ:** Θέλετε να με αφήσετε να μιλήσω και να μην ενοχλείστε; Σας παρακαλώ πολύ!

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Τσαβδαρίδη, συνεχίστε.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, …

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά κοιτάξτε, δεν μπορεί… Προκαλείτε κι εσείς. Δεν είναι «μονά ζυγά δικά μας». Προσέξτε κι εσείς τις εκφράσεις, πού απευθύνεστε.

Συνεχίστε την ομιλία σας, να ολοκληρώσετε.

**ΛΑΖΑΡΟΣ ΤΣΑΒΔΑΡΙΔΗΣ:** Όσον αφορά στο άρθρο 66, αυτό καλύπτει απολύτως τους ενάλιους αρχαιολογικούς χώρους και σε καμμία περίπτωση δεν αλλάζει επί της ουσίας καμμία διάταξη.

Όσον αφορά στο άρθρο 71, οι αυστηρές ποινές που η Κυβέρνηση της Νέας Δημοκρατίας επανέφερε τον Αύγουστο του 2019 είναι απολύτως σύμφωνες με τον συγκεκριμένο Κώδικα Ποινικής Δικονομίας, ενώ αντιθέτως εσείς, κυρίες και κύριοι του ΣΥΡΙΖΑ, ήσασταν αυτοί που λίγο πριν τις εκλογές ψηφίσατε ασθμαίνοντας και εν κρυπτώ τον Ποινικό Κώδικα, από τον οποίο απαλείψατε απολύτως τις αυστηρές διατάξεις για την πολιτιστική κληρονομιά.

Κυρίες και κύριοι συνάδελφοι, ως Βουλευτής Ημαθίας έχω την τιμή να εκπροσωπώ έναν νομό, ο οποίος εκτός από πρώτος πανελλαδικά σε παραγωγή αγροτικών προϊόντων, όπως είναι τα ροδάκινα και τα μήλα, είναι και μια περιοχή φημισμένη για τα εξαιρετικά κρασιά της. Διαθέτει ένα εξαιρετικό μείγμα φυσικής, πολιτιστικής αλλά κυρίως αρχαιολογικής κληρονομιάς, με κορωνίδες την παγκόσμια αρχαιολογική παρακαταθήκη της Βεργίνας, τη λυδία λίθο του δυτικού πολιτισμού, την εμβληματική σχολή του Αριστοτέλη στη Νάουσα, την Παναγία Σουμελά, το λίκνο του Ποντιακού Ελληνισμού, τις υπέροχες βυζαντινές εκκλησίες, το Βήμα του Αποστόλου Παύλου στη Βέροια αλλά και τις σημαντικές αρχαιότητες των Ανθεμίων, της Αλώρου στη Μελίκη, αλλά και της Νικομήδειας.

Αυτός ο τόπος καλοδέχεται το νέο ρυθμιστικό πλαίσιο για την προστασία των αρχαιοτήτων και της πολιτιστικής κληρονομιάς, γιατί το πλαίσιο αυτό όχι μόνο θα καλλιεργήσει το έδαφος για οικονομική άνθηση των τοπικών κοινωνιών και για σοβαρές επενδύσεις που θα δίνουν προστιθέμενη αξία στον υλικό και άυλο πολιτισμικό μας πλούτο, αλλά κυρίως γιατί θα διαφυλάξει τον πλούτο αυτό ως κόρη οφθαλμού, προκειμένου να τον παραδώσουμε άθικτο και ακτινοβόλο στις γενιές που έρχονται.

Αν αυτό το ύψιστο καθήκον η Αντιπολίτευση βρίσκει λόγους να το ναρκοθετήσει για μικροπολιτικές σκοπιμότητες, τότε λυπάμαι, αλλά μας χωρίζει άβυσσος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Χριστόφορος Βερναρδάκης από τον ΣΥΡΙΖΑ.

Ορίστε, κύριε Βερναρδάκη, έχετε τον λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε.

Λένε ότι η διαδικασία είναι πολλές φορές ουσία και μάλιστα σημαντικότερη ουσία. Για να δούμε λοιπόν ορισμένα θέματα.

Κυρία Υπουργέ, έχετε συγκροτήσει μια ομάδα εργασίας στις 9 Οκτωβρίου του 2020, χωρίς τη συμμετοχή των αρμόδιων Γενικών Διευθύνσεων του Υπουργείου Πολιτισμού, δηλαδή της Διεύθυνσης Αρχαιοτήτων και Πολιτιστικής Κληρονομιάς, Αναστήλωσης Μουσείων, αυτοτελούς Τμήματος Νομοθετικού Έργου. Δικαίωμά σας προφανώς, αλλά υπάρχει ένα πρόβλημα διαδικασίας.

Οι γενικές διευθύνσεις, όπως ξέρετε και όπως ορίζεται και από τη νομοθεσία του επιτελικού κράτους, αλλά και από τη νομολογία για τη δημόσια διοίκηση, είναι δομές δημόσιας πολιτικής, είναι δομές παραγωγής δημόσιας πολιτικής. Πώς γίνεται λοιπόν αυτές οι τρεις γενικές διευθύνσεις, οι οποίες είναι στον πυρήνα της κωδικοποίησης της νομοθεσίας, να μην έχουν λόγο ούτε καν γνώση όχι απλώς συμμετοχή;

Ας είναι. Όμως, πρέπει να το απαντήσετε. Είναι ένα ερώτημα, καλόπιστο ερώτημα.

Δεύτερον, η Κεντρική Επιτροπή Κωδικοποίησης σας παραδίδει στις 24 Μαρτίου του 2021 ένα τελικό κείμενο του σχεδίου κώδικα που αφορά αυτό που συζητάμε σήμερα. Δεν το αλλάζετε, έτσι λέτε. Όπως το πήρατε, έτσι το φέρνετε. Οκτώ μήνες λοιπόν είναι σε ένα συρτάρι –οκ- και δεν αλλάζει. Το έχετε εσείς λοιπόν, οκτώ μήνες. Το μελετήσατε ίσως, πιθανώς, η ομάδα εργασίας το είδε, το τσεκάρισε.

Μια ερώτηση απλή: Γιατί δεν δίνετε και οκτώ μέρες –όχι οκτώ μήνες, οκτώ μέρες- στην Επιτροπή Μορφωτικών Υποθέσεων, στους Βουλευτές, στα πολιτικά κόμματα να το δουν, να το ελέγξουν; Καλόπιστα.

Εσείς δεν έχετε παρέμβει σε αυτό το κείμενο. Είναι ένα κείμενο το οποίο σας το έχει δώσει η Κεντρική Επιτροπή Κωδικοποίησης. Να σας ρωτήσω κάτι: Γιατί στην Επιτροπή Μορφωτικών δεν πρέπει να έρθει ο Πρόεδρος της Επιτροπής, ή κάποιος εκπρόσωπος που έχει δουλέψει σε αυτήν την κωδικοποίηση, να απαντήσει σε καλόπιστες ερωτήσεις; Γιατί πιθανότατα να υπάρχουν ασάφειες, να υπάρχουν παραλείψεις. Έχει γίνει ένα ιλιγγιώδες έργο, πράγματι, η κωδικοποίηση. Γιατί να μην έρθει λοιπόν ο άνθρωπος εδώ να μας εξηγήσει, να απαντήσει στις ερωτήσεις; Είναι πραγματικά απορίας άξιον.

Γιατί έρχεστε σήμερα και κάνετε μάλιστα και μια τροποποίηση επ’ αυτού που καταθέσατε, το οποίο δεν τροποποιείτε –κατά τα άλλα!-, δεν αναλύετε, είναι όπως είναι, «πάρτε το και ψηφίστε το», αλλά παρ’ όλα αυτά σήμερα ξεκινάτε με νομοτεχνική βελτίωση.

Σας ζητήσαμε προχθές στην αρμόδια επιτροπή να μας καταθέσετε τα έγγραφα που σας κατέθεσε η Κεντρική Επιτροπή Κωδικοποίησης –νομίζω ότι πρέπει να επιμείνουμε- όχι την επιστολή, όλο το σχέδιο, όλη την κωδικοποίηση με τις παρατηρήσεις, με τις παρατηρήσεις που ενδεχομένως υπάρχουν κατ’ άρθρον και βεβαίως και την πρωτογενή αιτιολογική. Διότι εδώ στην αιτιολογική έχουν απαλειφθεί κάποιες κρίσιμες παρατηρήσεις που αφορούν στα άρθρα.

Είναι λάθος; Είναι παρεξήγηση; Είναι σκοπιμότητα; Πρέπει να διερευνηθεί, γιατί υπάρχουν ορισμένα ζητήματα που είναι σοβαρά.

Ο φόβος μας ποιος είναι και η ένσταση; Και νομίζω ότι έχει αναδειχθεί από όλους τους ομιλητές όλων των κομμάτων. Ότι η συγκεκριμένη κωδικοποίηση είναι πρόφαση για ουσιώδεις αλλαγές σε κρίσιμες διατάξεις του αρχαιολογικού νόμου, του ν.3028/2002. Αναφέρθηκαν, δεν έχω χρόνο να αναφερθώ διεξοδικά, όπως το άρθρο 15, το 15α, το 15β, το 15γ, το 16, το 17 και βεβαίως τα επίμαχα άρθρα 66 και 71.

Ήδη και εσείς με την έναρξη της ομιλίας σας σήμερα, με την έναρξη της συνεδρίασης, με τη νομοτεχνική που κάνετε στο άρθρο 66, ομολογείτε στην πραγματικότητα ότι εδώ υπάρχει ένα πρόβλημα, υπάρχουν προβληματικές διατάξεις, που κανονικά δεν θα έπρεπε να υπάρχουν. Γιατί αν είχε δοθεί χρόνος, αν είχε δοθεί μια σοβαρή διαβούλευση, μια σοβαρή προεργασία των επιτροπών που έχουν δουλέψει, κανονικά δεν θα φτάναμε σε αυτήν την καχυποψία –αν υπάρχει καχυποψία από τη μεριά μας.

Είναι και το περίφημο άρθρο 71, το οποίο παραλείπεται εντελώς από τον κώδικα. Συζητήθηκαν και άλλα, το είπαν και άλλοι. Εγώ θα διαβάσω αυτά που είπατε στην αρμόδια επιτροπή mot-a-mot. Τι είπατε στην αρμόδια επιτροπή προχθές; Το άρθρο 71 του ν.3028/2002 καταργείται, διότι η πρόβλεψη της αρμοδιότητας του τριμελούς εφετείου για την εκδίκαση των κακουργημάτων περιλαμβάνεται στο άρθρο 111 παράγραφος α.5 του νέου Κώδικα Ποινικής Δικονομίας.

Τι λέτε εδώ; Πρώτα-πρώτα ότι καταργείται. «Καταργείται», το λέτε εσείς εδώ με λέξη συγκεκριμένα. Άρα, δεν έχετε μια κωδικοποίηση, όπως ορίζει ο νόμος του επιτελικού κράτους απλώς. Δηλαδή δεν πήρατε τις διατάξεις να τις βάλετε σε μια σειρά, να καθαρίσετε τις μη λειτουργούσες είτε αυτές που έχουν καταργηθεί, να κάνετε αυτή την ευρετηριοποίηση που λέει ο νόμος. Εσείς εδώ καταργείτε και το λέτε επί λέξει.

Και εν πάση περιπτώσει, το ερώτημα το οποίο μένει να απαντήσετε είναι το εξής: Αυτός ο Ποινικός Κώδικας αναφέρεται και θεμελιώνεται πάνω στο άρθρο 71 του ν.3028/2002. Πώς θα δικάσει; Δεν παράγει αυτοτελή… Ο Κώδικας Ποινικής Δικονομίας δικάζει παραβάσεις, εγκλήματα βάσει της νομοθεσίας που προϋπάρχει. Όταν εσείς το απαλείφετε αυτό, είναι σαν να μένει στο κενό.

Το άρθρο 111, λοιπόν, παραμένει στο κενό, τελείως στο κενό. Δηλαδή, δεν έχει πια νομικό έρεισμα και άρα εγείρονται πολλές επιφυλάξεις, παρατηρήσεις, φόβοι στην κοινή γνώμη, στους Βουλευτές, στα κόμματα, σε εμάς. Το έχουν επισημάνει δε όλα τα κόμματα αυτό που έχουν μιλήσει μέχρι στιγμής για το τι κάνει αυτό το περίφημο, η απάλειψη του άρθρου 71.

Όμως, πάμε τώρα στο σημαντικότερο, κατά τη γνώμη μου, ζήτημα που έχει τεθεί από όλα τα κόμματα πάλι, και από σας εμμέσως με την πρώτη σας παρέμβαση. Δεν μπορεί η κωδικοποίηση και η διαδικασία της κωδικοποίησης να αναχθεί σε μία διαρκή παρείσφρηση στη νομοθέτηση διατάξεων ή απαλείψεων από την πίσω πόρτα.

Αυτό, πραγματικά, είναι κοινοβουλευτικό πραξικόπημα! Διότι στην πραγματικότητα, εάν αυτή η διαδικασία νομιμοποιηθεί, θα έχουμε διαδικασίες νομοθέτηση, αλλαγής, παραλλαγής, άρθρων, εδαφίων και ούτω καθεξής όχι με τη νόμιμη, με την τυπική κοινοβουλευτική διαδικασία της συζήτησης σε ένα νομοσχέδιο της αρμόδιας επιτροπής. Θα έχουμε ρυθμίσεις που θα έρχονται από την πίσω πόρτα!

Τίθεται ένα ζήτημα ποιος νομοθετεί τελικά. Εδώ, δηλαδή, έχουμε μια διαδικασία παράκαμψης της Βουλής και είναι και ένα ζήτημα πια ευθύνης και του ίδιου του Προεδρείου της Βουλής αν θα δεχθεί μέσω της διαδικασίας της κωδικοποίησης -που θα έρχεται προφανώς και για τα άλλα Υπουργεία- αν νομιμοποιήσουμε μια τέτοια διαδικασία. Με τρόμο σκέφτομαι αν γίνονται αυτά σε αυτό το νομοθέτημα, τι έχει να γίνει στα νομοθετήματα του Υπουργείου Περιβάλλοντος που θα ρυθμίσουν αιγιαλούς, δασικούς χάρτες, ιδιοκτησίες, αεροφωτογραφίες πριν από εκατό χρόνια και ούτω καθεξής. Μπορεί να εφαρμοστεί και στην αγροτική νομοθεσία και ούτω καθεξής.

Εάν, λοιπόν, δεν αλλάξει όλη η διαδικασία συζήτησης της κωδικοποίησης, τότε πραγματικά θα νομιμοποιείται οποιοσδήποτε να πιστεύει ότι συντελείται ένα διαρκές κοινοβουλευτικό πραξικόπημα, διότι δεν θα νομοθετούν οι Βουλευτές, τα κόμματα και η Βουλή, αλλά θα νομοθετούν διάφοροι επιτήδειοι οι οποίοι φέρουν στον κώδικα ένα κείμενο, συζητιέται σε μισή μέρα και όποιος θέλει το ψηφίζει και όποιος θέλει δεν το ψηφίζει.

Αυτή δεν είναι μια κοινοβουλευτική διαδικασία. Δυστυχώς, ξεκινάμε αυτή την πρακτική από το Υπουργείο Πολιτισμού. Δεν μας εκπλήσσει διότι είναι το παράδειγμα της κακοδιοίκησης αυτά τα δύο χρόνια, αλλά θέλω να πιστεύω ότι εδώ θα υπάρχει παρέμβαση και του Προεδρείου της Βουλής, για να σταματήσει αμέσως αυτή η διαδικασία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Αγγελική Αδαμοπούλου από το ΜέΡΑ25.

Ορίστε, κυρία συνάδελφε, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, θα μου επιτρέψετε να σας πω ότι έχετε βάλει και εσείς το προσωπικό σας λιθαράκι στην απαξίωση του Κοινοβουλίου και της νομοθετικής διαδικασίας. Και το λέω αυτό διότι κρατάτε στα συρτάρια σας εδώ και οκτώ μήνες έναν κώδικα σαν να είναι ένα απόρρητο κρατικό μυστικό, αντί να τον διανέμετε αφ’ ενός στα κόμματα που εκπροσωπούνται στο Κοινοβούλιο προκειμένου να διατυπώσουν τα σχόλιά τους και τις παρατηρήσεις τους και αφ’ ετέρου στους καθ’ ύλην αρμόδιους, οι οποίοι ως επί το πλείστον μπορούν να τοποθετηθούν επί ζητημάτων που αφορούν στην πολιτιστική κληρονομιά μας, όπως είναι οι ενώσεις αρχαιολόγων, η ακαδημαϊκή κοινότητα, οι υπάλληλοι του Υπουργείου Πολιτισμού, η Κοινωνία των Πολιτών.

Και μετά από αυτό το παράλογο και το παιδιάστικο κρυφτούλι, σαν να μην έφτανε αυτό το κρυφτούλι των οκτώ μηνών, εν μέσω μιας νυκτός κυριολεκτικά, δηλαδή τα μεσάνυχτα της Τρίτης, φέρατε τον κώδικα. Τον φέρατε προς μία και μόνη συζήτηση την Πέμπτη το πρωί και τώρα σπεύδετε την ψήφισή του με ταχείες διαδικασίες, έχοντας δώσει μόλις τριάντα έξι ώρες περιθώριο στα μέλη της αρμόδιας επιτροπής προκειμένου να τον μελετήσουν.

Αυτή είναι μια απαράδεκτη καταχρηστική συμπεριφορά η οποία προδίδει δύο πράγματα, αφ’ ενός την ύποπτη πρόθεση του Υπουργείου και της Κυβέρνησης να περάσει έναν κώδικα χωρίς διαβούλευση ή με την ελάχιστη διαβούλευση και αφ’ ετέρου βεβαίως την αδιαφανή και ιδιοκτησιακή λογική με την οποία το Υπουργείο και η Κυβέρνηση αντιμετωπίζουν ζητήματα που έχουν να κάνουν με τις αρχαιότητες και την πολιτιστική μας κληρονομιά.

Και επειδή σε μία πρόσφατη συνέντευξή σας αυτοχαρακτηριστήκατε ως άνθρωπος του καθήκοντος, εγώ έχω να θέσω το εξής ερώτημα: Από ποια αίσθηση καθήκοντος και ευθύνης και βάσει ποιας τέτοιας αίσθησης προωθείτε τυφλά βλαπτικές και καταστροφικές επιλογές, οι οποίες συνοδεύονται από ένα ιστορικό αλλεπάλληλων σφαλμάτων που βαρύνουν όλη τη θητεία σας; Να αναφερθώ στην βρώμικη υπόθεση Λιγνάδη; Να αναφερθώ στα τσιμέντα και στον προβληματικό μη λειτουργικό ανελκυστήρα στην Ακρόπολη; Να αναφερθώ στις καταστροφικές επιλογές σας για το Μετρό της Θεσσαλονίκης; Στους παράλογους χειρισμούς σας για τους ανθρώπους της τέχνης, της μουσικής, του πολιτισμού ευρύτερα; Στις fast track αδειοδοτήσεις για τις εμπορικές φωτογραφίσεις και τις πασαρέλες σε αρχαιολογικούς χώρους; Να αναφέρω την ελαφρύτητα με την οποία προσπαθήσατε να υποβαθμίσετε την επικινδυνότητα στις Μυκήνες, αναφερόμενη στο γνωστό «πούσι» των Μυκηνών; Να αναφερθώ στην υποβάθμιση ακόμη και της ίδιας της φοίτησης στις σχολές των ξεναγών; Να αναφερθώ στον τραγέλαφο με τα λεγόμενα «κιβώτια» στο κτήμα του Τατοΐου;

Δυστυχώς, με όλες αυτές οι πρακτικές χτίζετε μέρα με τη μέρα ένα βιογραφικό το οποίο είναι προς αποφυγήν.

Και για να προλάβω τον τυχόν ανέξοδο αντίλογό σας περί δήθεν υποκειμενισμού και περί δήθεν άλλης ιδεολογικής και πολιτικής προσέγγισης -που έχουμε κουραστεί να ακούμε αυτό το επιχείρημα από όλους τους Υπουργούς- εγώ θα σας πω να μην ακούσετε την άποψή μου. Θα σας καλέσω να ακούσετε, όμως, την άποψη ενός επιφανούς επιστήμονα, ενός από τους επιφανέστερους Έλληνες της Διασποράς. Είναι ο καθηγητής Αρχαίας Ιστορίας και Κλασικών Σπουδών στο Ινστιτούτο Προηγμένων Μελετών του Πανεπιστημίου Πρίνστον των Ηνωμένων Πολιτειών, ο κ. Άγγελος Χανιώτης, ο οποίος είναι και κοινωνός της γνήσιας αριστείας.

Πρόσφατα, σας αφιέρωσε αρκετές αναφορές σε συνέντευξή του. Θα πω επί λέξει τι έχει πει. Χαρακτήρισε σύντομη, ασαφή και ακοστολόγητη τη μελέτη για τις αρχαιότητες στους σταθμούς «Αγία Σοφία» και «Βενιζέλου» στη Θεσσαλονίκη, ενώ θεωρεί ότι ένας δρόμος, μια πλατεία, ένα κτήριο έχουν ιστορική σημασία ως τεκμήρια του παρελθόντος εκεί όπου βρέθηκαν και πουθενά αλλού. Η Πύλη του Αδριανού, για παράδειγμα, είναι μάρτυρας της τοπογραφίας της Αθήνας εκεί όπου βρίσκεται. Όπως δεν μπορείς να μετακινήσεις την Πύλη του Αδριανού ή τα Τείχη του Θεμιστοκλή, λέει ο κ. Χανιώτης, επειδή η θέση τους ίσως να παρενοχλεί την κυκλοφορία, έτσι δεν μπορείς να αλλάξεις αυθαίρετα τη θέση ενός δρόμου ή μίας πλατείας ως τεκμήριο της πολεοδομικής ιστορίας της Θεσσαλονίκης. Οι αρχαιότητες που επανατοποθετήθηκαν, λέει, έχασαν εντελώς την αυθεντικότητά τους ως μνημεία και αυτή η αποσπασματική, τσαπατσούλικη και ανιστόρητη επανατοποθέτηση δίνει μία πρόγευση για το τι πρόκειται να γίνει και με τις υπόλοιπες αρχαιότητες.

Τι επεφύλαξε για εσάς προσωπικά ο κ. Χανιώτης; Λέει τα εξής: «Η κ. Μενδώνη έχει δείξει ότι μπορεί να διαχωρίζει την επιστημονική της ιδιότητα από την υπηρεσία της σε κυβερνητικές θέσεις, παλαιότερα ως γενική γραμματέας, τώρα ως Υπουργός. Η κατασκευή του Κωπηλατοδρομίου στο ιστορικό τοπίο του Μαραθώνα, η κατάχωση του Βωμού των Δώδεκα Θεών στην Αθήνα, η βιαστική ανασκαφή του Τύμβου της Αμφίπολης που έθεσε σε κίνδυνο τη στατικότητα του μνημείου, είναι παραδείγματα πολιτικών επιλογών που υιοθέτησε και με τις οποίες ένας αρχαιολόγος θα διαφωνούσε».

Στα δε τέλη Αυγούστου, σε μία συνέντευξή του στην «ΚΑΘΗΜΕΡΙΝΗ» ο κ. Χανιώτης είχε χρεώσει στην κ. Μενδώνη αναξιοπιστία και παραπληροφόρηση. Τα ίδια και χειρότερα αναφέρει τώρα. Σας αποκαλεί «εκτελεστικό όργανο πολιτικής για την οποία την ευθύνη ολόκληρη έχει ο ίδιος ο Πρωθυπουργός» και αναρωτιέται για ποιον λόγο ο κ. Μητσοτάκης επέλεξε αυτήν την πολιτική για τη Θεσσαλονίκη. Για να ικανοποιήσει τους καραμανλικούς ψηφοφόρους; Για να ικανοποιήσει άλλα συμφέροντα; Πάντως, σίγουρα όχι για να εξυπηρετήσει τους Θεσσαλονικείς. Το Μετρό θα μπορούσε να είχε λειτουργήσει με δώδεκα σταθμούς, αν εφαρμοζόταν το σχέδιο που είχε εκπονηθεί το 2017 και το οποίο ο ίδιος με προσωπική του ευθύνη και χωρίς αιτία ακύρωσε το 2019. Αναρωτιέμαι, λοιπόν -λέει ο κ. Χανιώτης- τι θα πει το 2023, όταν το Μετρό δεν θα είναι έτοιμο. Εκτός αν μπουν μπουλντόζες στα αρχαία!

Ρωτάω, λοιπόν, τι έχετε να πείτε για όλα αυτά που σας προσάπτει ο κ. Χανιώτης. Μη λάβετε υπ’ όψιν τις απόψεις μου. Λάβετε υπ’ όψιν τις απόψεις αυτού του ανθρώπου.

Εγώ αυτό που έχω να πω καταλήγοντας είναι ότι, δυστυχώς, τα πεπραγμένα σας καθιστούν τη θητεία σας αποτυχημένη και κατώτερη των περιστάσεων σε μία χώρα που έχει έναν τόσο σημαντικό πολιτιστικό πλούτο. Και την ευθύνη, βέβαια, γι’ αυτό, φέρει ακέραιη ο ίδιος ο Πρωθυπουργός που έκανε τη συγκεκριμένη επιλογή στην πολιτική ηγεσία του Υπουργείου.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Αδαμοπούλου.

Θα δώσουμε τώρα τον λόγο στον Κοινοβουλευτικό Εκπρόσωπο του ΣΥΡΙΖΑ κ. Σκουρλέτη.

Ορίστε, κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση δεν γίνεται με παγωμένες τις εξελίξεις και επιτρέψτε μου να κάνω μια αναφορά σε μια πρωτοβουλία που πήρε ο ΣΥΡΙΖΑ διά μέσου του τομεάρχη υγείας κ. Ξανθού, ο οποίος απέστειλε σήμερα μια επιστολή προς τον Υπουργό Υγείας για την ανάγκη σύγκλησης διακομματικής επιτροπής στο Υπουργείο Υγείας, ώστε να ενημερωθούμε για το πώς πάνε τα πράγματα. Νομίζω ότι εδώ που έχουμε φτάσει δεν επιτρέπεται οποιαδήποτε προσπάθεια εξωραϊσμού. Δηλώσεις δε κυβερνητικών στελεχών, ανθρώπων του δικού σας χώρου, που μιλούν για fake ΜΕΘ, για έλλειψη προσωπικού επιστημονικού αλλά και τα νούμερα επιβάλλουν έναν νέο σχεδιασμό, να συζητήσουμε ποια είναι τα ενδεδειγμένα μέτρα εδώ που έχουμε φτάσει, αποτελεσματικά μέτρα.

Αλλά σίγουρα δεν μπορεί να κοιμάστε ήσυχοι. Δεν μπορεί να πορεύεστε με το ίδιο μη σχέδιο. Διότι αποδεικνύεται εκ των πραγμάτων ότι δεν έχετε ένα σχέδιο προσαρμοσμένο στις κρίσιμες συνθήκες που επιβάλλει η πανδημία και η υγειονομική κρίση.

Νομίζω λοιπόν ότι πρέπει να γίνει αποδεκτή αυτή η πρόταση. Είναι το λιγότερο που έχετε να κάνετε. Δεν μπορείτε να αγνοείτε τις ίδιες τις αναφορές του ECDC, που κατέταξε την Ελλάδα στην πιο επικίνδυνη κατηγορία σε σχέση με τη νόσο COVID. Δεν θέλω να ασχοληθώ περισσότερο με το θέμα, αλλά θεώρησα αναγκαία αυτή την αναφορά.

Νομίζω, κυρία Υπουργέ, και με βάση την παρέμβαση που κάνατε εισηγητικά, πριν ξεκινήσουν οι τοποθετήσεις, με τη μορφή της νομοτεχνικής αλλαγής, ότι επιβεβαιώσατε όλη την κριτική που υπήρχε από το σύνολο της αντιπολίτευσης στο ξεκίνημα της συζήτησης στην αρμόδια επιτροπή και παραδεχθήκατε έμμεσα ότι κάτι δεν έγινε με τον σωστό τρόπο. Διότι τελικά δεν έχουμε μια στεγνή κωδικοποίηση εδώ πέρα. Η ίδια η επιτροπή μιλάει και προβλέπει τη διαδικασία της αναμόρφωσης διατάξεων, άρα της τροποποίησης, πράγμα που επιβάλλει την κατ’ άρθρον συζήτηση. Αυτό σας είπα. Και βγήκατε εδώ πέρα έξω από τα ρούχα σας, μας είπατε ότι σας στοχοποιούμε. Έχουμε πολλούς λόγους να σας στοχοποιήσουμε γι’ αυτά που έχετε κάνει, αλλά όχι για το συγκεκριμένο. Γιατί λοιπόν δεν δώσατε τον απαιτούμενο χρόνο στα κόμματα της Αντιπολίτευσης, να μελετήσουν, να έρθουν με συγκεκριμένες παρατηρήσεις, αλλά θεωρήσατε ότι κάτι τέτοιο είναι εκτός τόπου και χρόνου; Γιατί, ο χρόνος είναι μόνο δικό σας δικαίωμα, οκτώ μήνες να έχετε τη συγκεκριμένη κωδικοποίηση στα συρτάρια του γραφείου σας; Βλέπετε λοιπόν ότι ενώ σας ζητήσαμε χρόνο, εσείς σαν να διακατέχεστε από μανία καταδίωξης και μας λέτε ότι εν πάση περιπτώσει δεν μπορεί να ασχολούμαστε συνέχεια με την Υπουργό και να έχουμε μια μονομανία απέναντί της.

Όμως οι παρατηρήσεις του ίδιου του Συλλόγου των Ελλήνων Αρχαιολόγων σάς λένε κάτι πολύ απλό και κάτι πολύ σημαντικό: Οι υπηρεσίες του Υπουργείου δεν συμμετείχαν στην όλη συζήτηση. Το θεωρείτε λίγο; Θεωρείτε ότι αυτοί οι οποίοι διαχειρίζονται τη θεσμική μνήμη του Υπουργείου είναι σωστό να μένουν εκτός της συζήτησης; Αυτή την αντίληψη νομοθέτησης έχετε; Πολύ σωστά σας είπε πριν η κυρία συνάδελφος από το ΜέΡΑ25 ότι διακατέχεστε από μια ιδιοκτησιακή αντίληψη, και για τα θέματα του πολιτισμού και για την σχέση που έχετε εσείς με το Υπουργείο. Δεν είστε λοιπόν Υπουργός του καθήκοντος, είστε μια ακραία περίπτωση η οποία δεν σέβεστε ούτε την ιεραρχία του ίδιου του συναδέλφου σας, του ίδιου του Υπουργείου, τους οποίους τους βάλατε στην άκρη.

Για παράδειγμα, βλέπουμε -παράδειγμα το οποίο επιβεβαιώνει ότι εδώ πέρα είχαμε μια διάσταση αναμόρφωσης-τροποποίησης διατάξεων- ότι το περίφημο άρθρο 15, που αφορά την υπόθεση των ναυαγίων, την υπόθεση των εναλίων αρχαιολογικών χώρων, εισάγεται για πρώτη φορά αυτή η διάταξη, όταν προηγούμενα η δικιά σας Κυβέρνηση πρόσφατα είχε ψηφίσει νόμο με αυτό το περιεχόμενο, που δεν το λέγατε. Είναι λοιπόν κάτι καινούργιο. Υπάρχει δε και η εξής προχειρότητα, όπως σας το ανέφεραν και προηγουμένως συνάδελφοι, ότι στην περίπτωση του ναυαγίου της Περιστέρας αυθαίρετα βάζετε ένα τίμημα 50 ευρώ, όταν η συγκεκριμένη περίπτωση είναι ενταγμένη σε πρόγραμμα ΕΣΠΑ και γνωρίζετε ότι το ύψος του τιμήματος προσδιορίζει την εθνική συμμετοχή, το τι θα πάρετε από την Ευρώπη. Αυτά λοιπόν τα έχετε προϋπολογίσει, τα έχετε ενσωματώσει; Και ερχόσαστε τώρα εκ των υστέρων να μας πείτε μέσω ΚΥΑ ποιο θα είναι το τίμημα, ενώ ήδη έχετε υποβάλει στις αντίστοιχες ευρωπαϊκές επιτροπές την πρότασή σας; Δεν είναι ένα δείγμα προχειρότητας;

Κυρία Υπουργέ, νομίζω πως η παρουσία σας στο Υπουργείο συμπυκνώνεται από τη στάση σας και από τα έργα σας γύρω από την υπόθεση των αρχαίων του «Σταθμού Βενιζέλου» και δυστυχώς δεν είναι μια προσωπική σας υπόθεση. Εσείς αναλαμβάνετε το κόστος αυτής της άποψης, αλλά το θέμα είναι ότι διασύρετε μια ολόκληρη χώρα διεθνώς και επαναλαμβάνετε την ίδια λογική και στην περίπτωση του Παρθενώνα. Είναι κάτι το οποίο θα σας συνοδεύει, θα σας χαρακτηρίζει και δεν πρέπει να είστε υπερήφανη. Μόνο όμως που, όπως σας είπα και πριν, δεν αφορά μια δικιά σας υπόθεση. Γι’ αυτό θα μας βρείτε απέναντι.

Κυρίες και κύριοι συνάδελφοι, αύριο είναι η επέτειος του Πολυτεχνείου και η επέτειος αυτή, πέρα από όλα τα άλλα τα μηνύματα που στέλνει διαχρονικά, ήταν μια νεανική εξέγερση, μια νεανική υπόθεση. Αλήθεια, εμείς σήμερα, στη σημερινή Ελλάδα, τι μηνύματα στέλνουμε στη νέα γενιά; Τι μέλλον της επιφυλάσσουμε, όταν οκτακόσιοι πενήντα περίπου χιλιάδες εργαζόμενοι, κατά κύριο λόγο νέοι, αμείβονται με 470 ευρώ μηνιαίως, όταν η νεολαία μας βλέπει ότι η σημερινή ΕΥΠ την παρακολουθεί ανάλογα με τη στάση της, τις προτιμήσεις της και τις αναρτήσεις της στο Facebook σε σχέση με τα ζητήματα των μεταναστών, πως αυτά έρχονται σε αντίθεση με τα απελευθερωτικά διαχρονικά μηνύματα του Πολυτεχνείου, που εξακολουθούν κι εμπνέουν τη νέα γενιά;

Δεν είναι τυχαίο λοιπόν ότι οι νέοι άνθρωποι δεν σας εμπιστεύονται ως Κυβέρνηση και σας το δείχνουν με κάθε τρόπο. Και εσείς τους απαντάτε με αυταρχισμό, παρακολουθήσεις, καταστολή.

Κυρίες και κύριοι συνάδελφοι, το ΜέΡΑ25 έχει καταθέσει μια τροπολογία και αφορά την πρότασή του να συμπεριληφθούν στο καθεστώς των βαρέων και ανθυγιεινών οι κούριερ κι οι ντελιβεράδες. Την προσυπογράφουμε 100%. Άλλωστε ανάλογη πρωτοβουλία, την οποία δεν αποδεχτήκατε ως Κυβέρνηση, έχουμε πάρει τουλάχιστον δύο φορές και όχι μόνο για τους ντελιβεράδες αλλά και για τους υγειονομικούς, τους υγειονομικούς τους οποίους εξακολουθείτε, μετά από δύο σχεδόν χρόνια πανδημίας, να τους αφήνετε να εργάζονται στις χειρότερες των συνθηκών, ενώ βλέπετε ότι το ΕΣΥ καταρρέει. Δεν έχετε διανοηθεί καν να θέσετε το θέμα των αμοιβών των γιατρών, όταν νέα παιδιά τελειώνουν, καλοί επιστήμονες, τις σχολές στην Ελλάδα και φεύγουν κατευθείαν στο εξωτερικό, γιατί δεν αντέχουν, δεν έχουν την προοπτική να απασχοληθούν εδώ πέρα με έναν δημιουργικό τρόπο.

Θέλω, όμως, να πω απευθυνόμενος στα κόμματα της Αντιπολίτευσης, της αριστερής και προοδευτικής αντιπολίτευσης, ότι ναι, η συγκεκριμένη τροπολογία είναι μια ευκαιρία να δημιουργήσουμε τους κοινωνικούς και πολιτικούς όρους πίεσης απέναντι στην Κυβέρνηση για να αποδεχθεί την πρόταση να υπαχθούν οι ντελιβεράδες και οι κούριερ στα βαρέα και ανθυγιεινά. Είναι όλοι αυτοί που -και απ’ ό,τι είδα πριν από λίγο οι εργαζόμενοι της «e-Food» κατέθεσαν το στεφάνι τους στο Πολυτεχνείο- κατήγαγαν μια μεγάλη νίκη απέναντι στον αντεργατικό νόμο Χατζηδάκη. Και είναι μια ευκαιρία και σε αυτό να συμφωνήσουμε, στην κατάργηση του νόμου του Χατζηδάκη.

Έχουμε την υποχρέωση απέναντι σε μια καταστροφική πολιτική, που φάνηκε πια ποιος είναι ο χαρακτήρας της, ο αντικοινωνικός της χαρακτήρας, να υψώσουμε τείχη, να δημιουργήσουμε όρους κοινωνικούς και πολιτικούς ώστε να σταματήσει αυτή η κατρακύλα, να σταματήσει η υπονόμευση των εργασιακών δικαιωμάτων.

Μπορούμε να απαιτήσουμε αύξηση του κατώτατου μισθού ως ένα μικρό βήμα απέναντι στην ακρίβεια, η οποία όχι απλώς δείχνει τα δόντια της, δαγκώνει κυριολεκτικά. Νοικοκυριά θα περάσουν ξανά στο καθεστώς της ενεργειακής φτώχειας. Το δείχνουν οι τιμές του ηλεκτρικού ρεύματος, των καυσίμων. Και αυτή η Κυβέρνηση πανηγυρίζει, περί άλλα τυρβάζει.

Θα τους αφήσουμε, κύριοι συνάδελφοι της Αντιπολίτευσης, ή θα δούμε τι μπορούμε να κάνουμε -αργά, αλλά σταθερά- για να πέσει αυτή η Κυβέρνηση με τον τρόπο που προβλέπεται στις δημοκρατίες, με την ψήφο του ελληνικού λαού, αλλά και τους κοινωνικούς αγώνες; Και οι κοινωνικοί αγώνες μπορούν να αρχίσουν από σήμερα.

Αυτή η πρόκληση απευθύνεται, νομίζω, σε όλες τις αριστερές και προοδευτικές δυνάμεις και κανείς δεν μπορεί να την αγνοήσει.

Κυρίες και κύριοι συνάδελφοι, ολοκληρώνω λέγοντας ότι οι καιροί, πράγματι, δεν μας περιμένουν. Η παρούσα Κυβέρνηση έχει δείξει πλέον, ότι είναι μια κυβέρνηση η οποία ενδιαφέρεται για να κλείνει δουλειές μέσα από αδιαφανείς αναθέσεις, ότι λειτουργεί στο σκοτάδι των απευθείας αδιαφανών αναθέσεων -χθες ρωτούσα τον κ. Χατζηδάκη γι’ αυτή την αμαρτωλή σύμβαση των 12.000.000, που, ουσιαστικά, υποβαθμίζει την Επιθεώρηση Εργασίας- ότι λειτουργεί για να υλοποιεί ένα πρόγραμμα πεπαλαιωμένο ιδιωτικοποιήσεων δημιουργώντας ιδιωτικά μονοπώλια εις βάρος του δημόσιου συμφέροντος, ότι λειτουργεί έτσι ώστε να μην αξιοποιεί τα χρήματα του Ταμείου Ανάκαμψης, που είναι μια μεγάλη ευκαιρία για τον τόπο, αλλά για να ικανοποιεί τους δικούς της συνομιλητές, εκείνες τις λίγες κοινωνικές δυνάμεις της ολιγαρχίας που θέλει να εκφράσει.

Πρέπει, λοιπόν, ο καθένας να αναλάβει την ευθύνη του και να δούμε τι μπορούμε να κάνουμε έτσι ώστε να βάλουμε τέλος σ’ αυτόν τον κατήφορο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Παναγιώτα (Νόνη) Δούνια από τη Νέα Δημοκρατία.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ο πολιτισμός μας είναι το σπουδαιότερό μας κληροδότημα και το μεγαλύτερο περιουσιακό μας στοιχείο. Μας κάνει υπερήφανους που είμαστε Έλληνες και μας εμπνέει, όπως, άλλωστε, και όλους τους άλλους λαούς, αφού ο ελληνικός πολιτισμός αποτελεί παγκόσμιο σημείο αναφοράς.

Η μεγάλη σημασία που αποδίδει στον πολιτισμό η Νέα Δημοκρατία και η συνεχής προσπάθεια της Κυβέρνησης για την ανάδειξη σοβαρών πολιτιστικών θεμάτων, είναι φανερή σε όλους μας. Τη διαπιστώσαμε, άλλωστε, και πολύ πρόσφατα με τα εγκαίνια του πρωτοπόρου έργου «Αρχαία Ολυμπία: Κοινός Τόπος», ενός έργου αποτέλεσμα της εξαιρετικής συνεργασίας του Υπουργείου Πολιτισμού και Αθλητισμού και της «MICROSOFT», που επιτρέπει στους θεατές σε όλο τον κόσμο να εξερευνήσουν την Αρχαία Ολυμπία όπως ήταν πριν από περισσότερα από δύο χιλιάδες χρόνια, μέσω διαδραστικής εφαρμογής για κινητά τηλέφωνα, μέσω περιήγησης στην ψηφιακή μορφή του ιστορικού χώρου σε υπολογιστή, καθώς και μέσα από την έκθεση του Microsoft HoloLens 2 που στεγάζεται στο Ολυμπιακό Μουσείο Αθηνών.

Η υψηλή θέση των πολιτιστικών θεμάτων στην ατζέντα του Πρωθυπουργού φάνηκε, ακόμα, με την αναφορά του πριν από λίγες μέρες στο θέμα της επιστροφής των γλυπτών του Παρθενώνα στην Ελλάδα κατά τη διάρκεια της ομιλίας του στην εορταστική εκδήλωση για τη συμπλήρωση των εβδομήντα πέντε ετών από την ίδρυση της UNESCO.

Βλέπουμε, λοιπόν, ότι μπορεί η απαιτητική καθημερινότητα να απαιτεί εντατική ενασχόληση με θέματα όπως η υγειονομική κρίση, η διαφύλαξη της δημόσιας υγείας και η αντιμετώπιση των επιπτώσεων της πανδημίας στην οικονομία, αλλά αυτό δεν σημαίνει ότι ο ελληνικός πολιτισμός, η διάδοση και η προάσπισή του δεν αποτελεί διαχρονικά μία από τις βασικότερες προτεραιότητές μας.

Ας περάσουμε, όμως, στο προκείμενο.

Κυρίες και κύριοι συνάδελφοι, καλούμαστε σήμερα να κυρώσουμε, σύμφωνα με το άρθρο 76 παράγραφος 7 του Συντάγματος, τον Κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς. Όπως είναι γνωστό, η διαδικασία ψήφισης των κωδίκων είναι πολύ συγκεκριμένη. Δεν τροποποιεί διατάξεις, αλλά ευρετηριοποιεί τις διατάξεις οι οποίες ήδη υφίστανται. Πρόκειται, με άλλα λόγια, για ένα νομοθέτημα, το οποίο μαζεύει, συγκεντρώνει σε ένα κείμενο όλες τις σχετικές, διάσπαρτες και δαιδαλώδεις διατάξεις. Δεν επιβαρύνει, συνεπώς, τον κρατικό προϋπολογισμό.

Η κωδικοποίηση της νομοθεσίας στοχεύει στην αναδιάρθρωση διατάξεων, αλλά και στην απαλοιφή των διατάξεων που έχουν καταργηθεί ρητά ή σιωπηρά, καθώς και των μεταβατικών διατάξεων που δεν έχουν πεδίο εφαρμογής πλέον.

Επιπλέον, αποσκοπεί στην αναδιατύπωση των κειμένων σε εύληπτη γλώσσα και στην προσαρμογή των διατάξεων, που καθορίζουν αρμοδιότητες διοικητικών και άλλων οργάνων, προς το ισχύον οργανωτικό σχήμα των κρατικών υπηρεσιών.

Αυτή η κωδικοποίηση πέρα από το ότι πραγματώνει την αρχή της ενότητας και της ασφάλειας δικαίου, ταυτόχρονα απλοποιεί την καθημερινότητά μας αφού δίνει τη δυνατότητα τόσο στα διοικητικά όργανα, όσο και στους πολίτες, να έχουν άμεση πρόσβαση και ασφαλή γνώση της συνολικής ψηφισθείσας νομοθεσίας που αφορά σε ζητήματα προστασίας των αρχαιοτήτων και της πολιτιστικής κληρονομιάς. Η δυνατότητα αυτή είναι πολύ σημαντική ιδίως για εκπαιδευτικούς και επιστημονικούς σκοπούς.

Η διαδικασία της κωδικοποίησης είναι επιβεβλημένη, καθώς ο ν.3028/2002, ο οποίος διαδέχτηκε τον ν.5351/1932, αν και ήταν ένας νόμος εξαιρετικά πλήρης και πρωτοποριακός για την εποχή του, έχει αποτελέσει αντικείμενο αρκετών νομοθετικών τροποποιήσεων μέσα στην εικοσαετία που πέρασε.

Πέρα από τον ν.3028 εκτεταμένες ρυθμίσεις για την προστασία της πολιτιστικής κληρονομιάς συναντάμε σε μεταγενέστερα νομοθετήματα όπως ο ν.3521/2006, που είναι η σύμβαση της κύρωσης για την προστασία της άυλης πολιτιστικής κληρονομιάς και ο ν.4355/2015 για την προσαρμογή της ελληνικής νομοθεσίας στις διατάξεις της οδηγίας 2014/60 της Ευρωπαϊκής Επιτροπής, του Ευρωπαϊκού Κοινοβουλίου και του Συμβουλίου σχετικά με την επιστροφή πολιτιστικών αγαθών που έχουν απομακρυνθεί παράνομα από το έδαφος κράτους μέλους.

Έτσι, με την υπό ψήφιση κωδικοποίηση επιτυγχάνεται η συστηματοποίηση του ρυθμιστικού πλαισίου για την πολιτιστική κληρονομιά όπως και άλλων διάσπαρτων διατάξεων, μεταξύ των οποίων: Οι ρυθμίσεις για τον καταδυτικό τουρισμό στους επισκέψιμους ενάλιους αρχαιολογικούς χώρους, η διευρυμένη δικαιοδοσία των ελληνικών δικαστηρίων για διαφορές σχετικά με την κυριότητα, νομή και κατοχή κινητών μνημείων, καθώς και ο περιορισμός της ευθύνης των προέδρων και των μελών των γνωμοδοτικών συμβουλίων.

Αξίζει να σημειωθεί, ότι στην κωδικοποίηση αυτή που έκανε η Κεντρική Επιτροπή Κωδικοποίησης, ελήφθη υπ’ όψιν η νομολογία του Συμβουλίου της Επικρατείας.

Ας περάσουμε, όμως, στο περιεχόμενο του νομοσχεδίου που καλούμαστε να ψηφίσουμε. Αυτό αποτελείται συνολικά από δέκα τμήματα, στα οποία περιλαμβάνονται ρυθμίσεις για το πεδίο της προστασίας της πολιτιστικής κληρονομιάς, τα ακίνητα μνημεία και χώρους και τα κινητά μνημεία, την αρχαιολογική έρευνα και τις εργασίες συντήρησης και προστασίας μνημείων, τα μουσεία, την πρόσβαση και τη χρήση μνημείων και χώρων, την επιστροφή πολιτιστικών αγαθών που έχουν απομακρυνθεί παράνομα από το έδαφος κράτους μέλους, καθώς και τα οικονομικά κίνητρα και τα συλλογικά όργανα του Υπουργείου. Βρίσκουμε, ακόμη, ποινικές ειδικές μεταβατικές διατάξεις και, βέβαια, τις τελικές διατάξεις.

Το κείμενο των υπαρχουσών διατάξεων μεταφέρθηκε κατά βάση αυτούσιο από τα οικεία νομοθετήματα. Λίγα μόνο άρθρα αναδιατυπώθηκαν, προκειμένου οι ήδη υπάρχουσες ρυθμίσεις να διαμορφωθούν σύμφωνα με τις σχετικές δικαστικές αποφάσεις του Συμβουλίου της Επικρατείας.

Κυρίες και κύριοι συνάδελφοι, με το υπό ψήφιση νομοσχέδιο θα αποκτήσουμε ένα συνεκτικό κωδικοποιημένο νομοθέτημα για την προστασία των αρχαιοτήτων και της πολιτιστικής μας κληρονομιάς. Η κωδικοποίηση της νομοθεσίας θα διασφαλίσει το δικαίωμα όλων των πολιτών για ελεύθερη, άμεση και διαρκή πρόσβαση στα πολιτιστικά μας αγαθά και θα ενισχύσει την εμπιστοσύνη των διοικούμενων στη διοίκηση. Παράλληλα, θα συντελέσει στην ανάδειξη της πολιτιστικής μας κληρονομιάς, στην υποστήριξη της σύγχρονης πολιτιστικής δημιουργίας και στην επίτευξη των στόχων της κυβερνητικής πολιτικής στον εν λόγω τομέα. Πάνω απ’ όλα, όμως, θα αποτελέσει ένα συμπαγές πλαίσιο που θα δώσει μια νέα ώθηση στη διεθνή πολιτιστική μας ακτινοβολία.

Για όλους αυτούς τους λόγους σας καλώ να υπερψηφίσετε το παρόν νομοσχέδιο, στηρίζοντας έτσι έμπρακτα τον πολιτισμό μας.

Σας ευχαριστώ πολύ για το χρόνο σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Δούνια.

Επόμενη ομιλήτρια είναι η κ. Κυριακή Μάλαμα από το ΣΥΡΙΖΑ.

Μετά την κ. Μάλαμα θα ακολουθήσει ο κ. Χήτας, Κοινοβουλευτικός Εκπρόσωπος της Ελληνικής Λύσης, ο κ. Καββαδάς και ο κ. Δημοσχάκης.

Έχετε τον λόγο, κυρία Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο που συζητάμε σήμερα για την κωδικοποίηση της αρχαιολογικής νομοθεσίας η Κυβέρνηση και η ηγεσία του Υπουργείου Πολιτισμού και Αθλητισμού προσπαθούν να το παρουσιάσουν σαν μία διαδικασία ρουτίνας, που απλώς μαζεύει διατάξεις και τις ταξινομεί σε ένα κείμενο. Όμως στην πραγματικότητα πρόκειται για μία προσπάθεια διάλυσης της προστασίας της αρχαίας πολιτιστικής κληρονομιάς της χώρας μας.

Αυτή η Κυβέρνηση, και καλό είναι να τα θυμόμαστε αυτά, έχει νομοθετήσει τερατουργήματα σε σχέση με τις αρχαιότητες της πατρίδας μας, όπως το να δανείζουμε σε ιδιώτες στο εξωτερικό για πενήντα χρόνια, έχει νομοθετήσει τα κομπρεσέρ και τις μπουλντόζες στη βυζαντινή Πομπηία των αρχαιοτήτων της Βενιζέλου, έχει ανοίξει την κερκόπορτα της ιδιωτικοποίησης των μουσείων, έχει τσιμεντώσει την Ακρόπολη και την έκανε πασαρέλα, έχει καψαλίσει τις Μυκήνες, ενώ η Αρχαία Ολυμπία γλίτωσε μάλλον από θαύμα την ώρα που το Τατόι έγινε στάχτη.

Σε αυτή λοιπόν την υποτιθέμενη κωδικοποίηση ρουτίνας της αρχαιολογικής νομοθεσίας στην πραγματικότητα τα πράγματα ξεχειλώνουν ακόμη περισσότερο ελαφρύνοντας έτσι τις ποινές για αρχαιοκάπηλους και καταπατητές αρχαιολογικών χώρων.

Ξέρετε ποιο είναι το μήνυμα που στέλνετε με αυτό το νομοσχέδιο για την κωδικοποίηση της αρχαιολογικής νομοθεσίας -και δεν αρκεί βέβαια η νομοθετική βελτίωση της τελευταίας στιγμής- που μας φέρατε εδώ; Το μήνυμα λοιπόν που στέλνετε είναι αυτό της μετατροπής των αρχαιολογικών μας χώρων σε ξέφραγο αμπέλι.

Νομοθετείτε με ελαφρότητα, χωρίς να αντιλαμβάνεστε ότι οι ποινές για όσους υφαρπάζουν αρχαιότητες ή καταπατούν ή βανδαλίζουν αρχαιολογικούς χώρους πρέπει να είναι δρακόντειες. Πώς θα διεκδικήσουμε τα γλυπτά της Ακρόπολης και όλες τις αρχαιότητες που έχουν απομακρυνθεί παράνομα από τη χώρα μας στέλνοντας αυτού του είδους τα μηνύματα; Μην παρουσιάζετε λοιπόν αυτές τις διατάξεις σαν μία ουδέτερη γραφειοκρατική διαδικασία.

Διότι αν ήταν έτσι δεν θα τις κρύβατε στο συρτάρι σας επί οκτώ μήνες και δεν θα ερχόσασταν τώρα με διορθώσεις, πασαλείμματα στην ουσία, στα γρήγορα, σε μία συζήτηση που δεν οδηγεί πουθενά με τη στάση που κρατάτε. Η προχειρότητα λοιπόν και η ελαφρότητά σας είναι μνημειώδης.

Δεν έχετε κάτι να πείτε, άραγε, για τη σοκαριστική δήλωση του Πρωθυπουργού που στην Αρχαία Ολυμπία δήλωσε ότι θα βγάλει στο σφυρί τις ελιές του αρχαιολογικού χώρου για να πουλάει, λέει, λάδια σε τιμές ευκαιρίας; Γιατί δεν μας παρουσιάζετε εσείς, που κόπτεστε για τα κέρδη από τα μνημεία, πόσα λεφτά έχει χάσει το δημόσιο από τη διάλυση των πωλητήριων των μουσείων που νομοθετήσατε, πόσα λεφτά έχει χάσει από τις κωλυσιεργίες σας με την εφαρμογή του ηλεκτρονικού εισιτηρίου; Μόνο για τα λάδια της Αρχαίας Ολυμπίας ενδιαφέρεστε; Μάλλον, απ’ ό,τι φαίνεται.

Έρχομαι τώρα σε ένα θέμα τεράστιας εθνικής και παγκόσμιας σημασίας για την προστασία ενός παγκόσμιου μνημείου, των Αρχαίων Σταγείρων στην Ολυμπιάδα της Χαλκιδικής. Το γνωρίζετε αυτό το μνημείο πάρα πολύ καλά, κυρία Υπουργέ, όμως δεν το προστατεύσατε και αυτή τη στιγμή απειλείται.

Θα τα πούμε από το Βήμα της Ολομέλειας για να τα ακούσει όλος ο κόσμος, αλλά και η διεθνής κοινότητα. Έχετε υπογράψει τη χωροθέτηση τεράστιας μονάδας ιχθυοκαλλιέργειας βιομηχανικής κλίμακας σε άμεση γειτνίαση και επαφή με το παγκόσμιο αυτό μνημείο.

Έχετε υπογράψει την κατασκευή τεράστιων κλωβών και τσιμεντένιων θαλάσσιων εγκαταστάσεων ακριβώς απέναντι από το μνημείο. Έχετε υπογράψει την κατασκευή χερσαίας μονάδας βιομηχανικής επεξεργασίας αλιευμάτων ακριβώς δίπλα από το μνημείο σε περιοχή «NATURA», σε περιοχή με ενάλιες αρχαιότητες, σε περιοχή απαράμιλλης φυσικού κάλλους πάνω στο γιαλό. Τα έχετε υπογράψει αυτά βασιζόμενοι σε πρόχειρες και εσφαλμένες διαδικασίες. Γιατί επιτρέπετε αυτόν τον κανιβαλισμό της παγκόσμιας πολιτιστικής κληρονομιάς;

Σας καταθέτω στα Πρακτικά ένα στικάκι με τις φωτογραφίες από τη θέση όπου πάτε να χωροθετήσετε αυτό το πράγμα. Ρίξτε μια ματιά στο γραφείο σας, αν και τα ξέρετε πάρα πολύ καλά.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά το προαναφερθέν στικάκι USB, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρουμε ότι υπάρχουν αθέμιτες πιέσεις στην Αρχαιολογική Υπηρεσία για να μην κάνετε καλά τη δουλειά σας. Ξέρουμε ότι υπάρχουν πορίσματα που γράφτηκαν στο πόδι από αρχαιολόγους που δεν μελέτησαν τα στοιχεία ή που ακόμα χειρότερα αγνόησαν τα στοιχεία.

Σας καλούμε τώρα αυτή τη στιγμή να λάβετε γνώση του προβλήματος και να σταματήσετε άμεσα αυτό που πάτε να κάνετε ως Κυβέρνηση στα Αρχαία Στάγειρα, γιατί η τοπική κοινωνία, ο Δήμος Αριστοτέλη, οι φορείς των αρχαιολόγων, η διεθνής κοινότητα, όλοι είναι αντίθετοι με αυτή την καταστροφή που σχεδιάζετε για τα Αρχαία Στάγειρα, την ώρα μάλιστα που η Αριστοτέλειος Πολιτεία, το Αριστοτέλειο Πανεπιστήμιο Θεσσαλονίκης και ο Δήμος Αριστοτέλη συζητούν τη δημιουργία ενός διεθνούς αριστοτελικού κέντρου στην Ολυμπιάδα στα Αρχαία Στάγειρα. Αντί να συμβάλλετε σε αυτό το σχέδιο, όμως, εσείς γεμίζετε τα Αρχαία Στάγειρα με κλωβούς, με μπλόκα, με ογκώδεις εγκαταστάσεις, με βιομηχανική ρύπανση, με οπτική όχληση, με υποβάθμιση του αρχαιολογικού χώρου.

Η κοινωνία της Ολυμπιάδας είναι κυριολεκτικά στο πόδι. Όλοι μαζί οι πολίτες ενωμένοι με μια φωνή είναι αποφασισμένοι να φτάσουν μέχρι το τέλος. Ήδη οι νομικές διαδικασίες για να σταματήσει αυτό το έκτρωμα τρέχουν, για τη χωροθέτηση αυτών των βιομηχανικών δραστηριοτήτων γιατί είναι κραυγαλέες.

Σας καλούμε λοιπόν άμεσα, τώρα να δώσετε εντολή στην Εφορεία Αρχαιοτήτων Χαλκιδικής και Αγίου Όρους να εξετάσει από την αρχή τον φάκελο γιατί υπάρχουν υπηρεσιακά λάθη και παραλείψεις για τις οποίες θα ελεγχθούν όλοι όσοι υπέγραψαν αυτή τη γνωμοδότηση. Πάρτε πίσω τη γνωμοδότηση αυτή. Η καταστροφή των Αρχαίων Σταγείρων δεν πρόκειται να περάσει και θα μας βρείτε απέναντι. Και κυρίως θα βρείτε όλη την κοινωνία της Ολυμπιάδας απέναντι. Αυτή η μεθόδευση της Κυβέρνησης για την καταστροφή των Αρχαίων Σταγείρων δεν θα περάσει όπως δεν θα περάσει και η καταστροφή των αρχαιοτήτων της Βενιζέλου έτσι.

Εμείς δεν πρόκειται να το επιτρέψουμε αυτό και θα παλέψουμε με όλα τα θεσμικά μέσα για να ακυρώσουμε αυτές τις αποφάσεις. Σας καλούμε να μην φτάσετε τα πράγματα στα άκρα. Σας καλούμε να επανεξετάσετε τη γνωμάτευσή σας για τα Αρχαία Στάγειρα και να σταματήσετε αμέσως την καταστροφή τους. Δεν μπορεί να χωροθετηθούν μονάδες βιομηχανικής ιχθυοκαλλιέργειας στον ζωτικό χώρο των Αρχαίων Σταγείρων. Είναι έγκλημα αντίστοιχο με αυτό που διαπράττετε στη Βενιζέλου και θα λογοδοτήσετε γι’ αυτό.

Αυτά ήταν μερικά από τα παραδείγματα για το τι σημαίνει για σας προστασία της αρχαίας πολιτιστικής κληρονομιάς. Γι’ αυτό σταματήστε τις οργισμένες τάχα μου δήθεν πολεμικές ιαχές σας γιατί δεν πείθετε κανέναν.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ακολουθεί ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

Δικαιούστε τον μισό χρόνο, κύριε Χήτα, καθώς μίλησε ο Πρόεδρος της Κοινοβουλευτικής σας Ομάδας.

Και μετά τον κ. Χήτα τον λόγο έχει ο κ. Μπουκώρος ο Κοινοβουλευτικός Εκπρόσωπος της Νέας Δημοκρατίας.

**ΚΩΝΣΤΑΝΤΙΝΟΣ ΜΑΡΚΟΥ**: Κάθε τρεις Βουλευτές δεν είπαμε, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Έμεινανλίγοι Βουλευτές, κύριε Μάρκου.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ.

Κύριε Πρόεδρε, κυρία Μενδώνη, επί είκοσι οκτώ - τριάντα λεπτά μιλούσε ο Πρόεδρος της Ελληνικής Λύσης και είναι ο μοναδικός που βρέθηκε σήμερα στο δικό σας νομοσχέδιο και τίμησε και επί της ουσίας με την παρουσία του αλλά και την ανάλυση που έκανε και εσάς και το νομοσχέδιο, αλλά και τον χώρο του πολιτισμού, όπως και η εισηγήτριά μας, η κ. Ασημακοπούλου.

Οπότε, κύριε Πρόεδρε, θα μου επιτρέψετε ως Κοινοβουλευτικός Εκπρόσωπος να κάνω αναφορά σε δύο άλλα θέματα τα οποία νομίζω ότι αξίζουν αναφοράς. Το ένα αφορά εσάς περίπου. Είναι στο Υφυπουργείο και αφορά το κομμάτι του αθλητισμού περισσότερο. Θα σας πω σε λιγάκι.

Να κάνω ένα σχόλιο μόνο για το κομμάτι που συζητάμε επειδή ενδιαφέρεστε για τα αρχαία, αλλά ουσιαστικά έχετε τεμαχίσει και αποσπάσει τα αρχαία που βρέθηκαν στη «Βενιζέλου» για το Μετρό. Είναι μια πολύ μεγάλη ιστορία και δεν θέλω να αναλώσω τον λίγο χρόνο που έχω σήμερα γι’ αυτό. Είναι πολύ σημαντικό θέμα, αλλά είναι ένα δείγμα.

Θέλω να κάνω κάποιες αναφορές σε ένα πολύ σημαντικό θέμα. Ξέρετε, αυτό που απασχολεί την κοινωνία και την καθημερινότητα, δηλαδή αυτόν τον διάβολο που τον λέμε COVID και έχει αλλάξει τη ζωή μας εδώ και είκοσι δύο μήνες.

Ξέρετε, κυρία Υπουργέ, είναι και ο Κοινοβουλευτικός Εκπρόσωπος εδώ και οι Βουλευτές της Κυβέρνησης, δεν θα κάνω καμμία αναφορά σήμερα γιατί αναλωνόμαστε στα εμβόλια, αλλά να μιλήσουμε για όλη αυτή την ιστορία της πανδημίας του COVID και για τα λάθη, κάποια πολύ σημαντικά λάθη, που έχετε κάνει και για τα οποία νομίζω ότι δεν έχουμε κουβεντιάσει ποτέ.

Επικοινωνία ξέρετε τι θα πει; Κάνατε ένα τεράστιο λάθος. Βάλατε να επικοινωνήσετε, κύριε Κοινοβουλευτικέ Εκπρόσωπε και κυρία Υπουργέ, το θέμα του εμβολιασμού του κόσμου και το αν θα πάρει την απόφασή του ο Έλληνας πολίτης και η Ελληνίδα να πάει να κάνει το εμβόλιο το οποίο είναι αναφαίρετο δικαίωμά του αν θα το κάνει ή δεν θα το κάνει, και το επικοινωνήσατε με κάποιους ανθρώπους τελείως λάθος. Δηλαδή δείτε το λίγο, γιατί στη ζωή είναι και το πώς επικοινωνείς κάτι. Βάλατε ανθρώπους -εγώ θα μιλήσω με ονόματα σήμερα- σαν την κ. Παγώνη, τον κ. Βασιλακόπουλο να πείσει την Ελληνίδα και τον Έλληνα η κ. Παγώνη την οποία το μόνο που τη νοιάζει είναι να πάει σε κανένα τηλεοπτικό κανάλι, να πάει να κάνει καμμιά βόλτα στα πρωινάδικα, να κάνει καινούριο life style.

Τι σας έκανε να πιστέψετε ότι αυτοί οι άνθρωποι, η κ. Παγώνη ή ο κ. Βασιλακόπουλος οι οποίοι αν θέλετε περισσότερο έχουν δημιουργήσει ένα αίσθημα αντιπάθειας ή μη σοβαρού προφίλ, θα πείσουν τις Ελληνίδες και τους Έλληνες από το να βγάλετε σοβαρούς επιστήμονες να μιλήσουν στον κόσμο και να τους πείσουν; Ή τον κ. Σύψα, που είχατε στην αρχή, ο οποίος εξαφανίστηκε. Δείτε το λίγο σαν εικόνα.

Και απευθύνομαι σε ανθρώπους οι οποίοι ξέρουν τι θα πει επικοινωνία. Λάθος επιλογές. Δημιουργήσατε τελείως αντίθετα αποτελέσματα. Δημιουργήσατε στον κόσμο εκνευρισμό, απέχθεια και αντιπάθεια στοχοποιώντας -κακώς βεβαίως- και τους ανθρώπους αυτούς. Όμως, η κ. Παγώνη ψοφάει για σόου περισσότερο παρά για να κάνει πραγματικά μια επί της ουσίας τοποθέτηση και να πείσει έναν άνθρωπο που είναι μεταξύ του να το κάνει και να μη το κάνει και ισορροπεί και δεν ξέρει τι απόφαση να πάρει και βλέπει αυτό το πράγμα που βγάλατε μπροστά εσείς, αυτό το σκηνικό που στήσατε.

Δεύτερο λάθος. Μιλάτε για επίταξη γιατρών σήμερα γιατί δεν φτάνουν οι γιατροί, για να το πω απλά και λαϊκά. Είναι δυνατόν να μην φτάνουν οι γιατροί; Διότι με την επίταξη γιατρών θα τους πάρετε από κάπου αλλού τους ιδιώτες, οι οποίοι έχουν δέκα, τριάντα, εκατό ασθενείς που κουράρουν και θα λείψουν αυτοί οι γιατροί από κάποιους άλλους ασθενείς ταυτόχρονα. Και κάνετε επίταξη την ίδια ώρα που έχετε τόσους άξιους αγωνιστές επιστήμονες, τόσο ιατρικό προσωπικό το οποίο το έχετε βγάλει στην άκρη και τους τιμωρείτε εκδικητικά γιατί δεν έχουν κάνει το εμβόλιο, ενώ χρειάζονται στη μάχη. Είναι οι ίδιοι άνθρωποι που τους χειροκροτούσαν από τα μπαλκόνια υποκριτικά και τώρα τους έχετε πεταμένους στη γωνία. Και τους έχετε εκδικητικά όμως, όχι με ουσία και νόημα, γιατί αν βλέπατε την ουσία, αυτοί οι άνθρωποι κάνοντάς τεστ μέρα παρά μέρα θα ήταν υγιείς και θα προσέφεραν τις υπηρεσίες τους. Δεν σας νοιάζει όμως η ουσία. Σας νοιάζει η εκδίκηση.

Τρίτο λάθος, ΜΕΘ. Να μιλήσουμε λοιπόν για πράγματα που δεν αφορούν στα εμβόλια. Αποφασίστε πόσες ΜΕΘ έχουμε, όχι έχετε, πόσες έχουμε όλοι. Έχουμε χίλιες εκατό, χίλιες διακόσιες, χίλιες τριακόσιες; Κάθε Βουλευτής κάθε δέκα λεπτά, κάθε ένας Υπουργός της Κυβέρνησης βγαίνει και λέει ένα άλλο νούμερο. Αποφασίστε πόσες έχουμε και πώς λειτουργούν. Γιατί παρενέβη ο εισαγγελέας για τη δήλωση του κ. Βασιλακόπουλου που είπε ότι λειτουργούσαν ΜΕΘ χωρίς να έχουν στελεχωθεί σωστά, με αποτέλεσμα την αύξηση της λιτότητας. Το είπε ο δικός σας άνθρωπος, ο δικός σας άνθρωπος! Άρα, παραμύθι φούρναρη και αυτό με τις ΜΕΘ. Πόσες είναι τελικά οι ρημάδες;

Τέταρτο λάθος, μέτρα που δεν μπορούν να πείσουν τον κόσμο. Μέτρα αλά κάρτ, πρόστιμα στον κοσμάκη, του κλείνετε το μαγαζί, σε καφενεία, σε χωριά στην επαρχία -οι περισσότεροι είμαστε από την περιφέρεια- μπαίνουν 2.000 πρόστιμο, 7.000 πρόστιμο 24.000 πρόστιμο, π.χ. είχε τη μάσκα εδώ, είχε όρθιους στο καφενείο του μέσα ένας φουκαράς. Εκεί εξαντλούμε όλη την αυστηρότητα.

Γονατίζετε τους καταστηματάρχες, εξαντλείτε την αυστηρότητά σας στα καφενεία, κυνηγάτε πιστούς και ιερείς, αφήνετε όμως ανεξέλεγκτα τα τζαμιά, επιτρέπετε στις «Αμάλ» να κάνουν βόλτες, επιτρέπετε τις πορείες, επιτρέπετε τους μαραθωνίους με πέντε, έξι, επτά, οκτώ χιλιάδες κόσμο χθες, προχθές, γεμάτα τα κλαμπ και οι ντισκοτέκ και τα μπουζούκια με χίλια άτομα μέσα, επιτρέπετε αύριο να γίνει και η πορεία της 17ης Νοέμβρη. Κατά τα άλλα έχουμε COVID. Άμα βρείτε τον φουκαρά με τη μάσκα μέχρι τη μύτη στο καφενείο στο Βελβεντό, θα του κόψετε 5.000 πρόστιμο. Δεν είναι αυτά σοβαρά όμως. Έτσι χωρίζετε την κοινωνία στα δύο. Απέτυχε το σύστημα πανευρωπαϊκά. Δεν είναι θέμα μόνο της Ελλάδος και πρέπει να το δείτε.

Κύριε Πρόεδρε, στοιχεία θα καταθέσω. Αυστρία, σε lockdown οι ανεμβολίαστοι. Ολλανδία, μερικό lockdown. Νορβηγία, επαναφορά περιοριστικών μέτρων. Γερμανία, ακύρωση διαδηλώσεων. Στη Ολλανδία το 82% των δωδεκάχρονων παιδιών είναι εμβολιασμένα και έχουν δεκαέξι χιλιάδες κρούσματα την ημέρα. Γιατί συμβαίνει αυτό; Μα, είναι εμβολιασμένοι! Στη Νορβηγία ανεμβολίαστο υγειονομικό προσωπικό δουλεύει κανονικά με δύο τεστ την εβδομάδα. Κάνουν δύο τεστ την εβδομάδα, κύριε γιατρέ μας, και δουλεύουν οι άνθρωποι. Εδώ εκδικητικά τους έχετε «στην απέξω».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η Νορβηγία ανακοίνωσε ότι το 84% των ενηλίκων είναι εμβολιασμένοι και ήρε τους περιορισμούς και τις τελευταίες μέρες που τα κρούσματα ανέβηκαν, επανέφεραν τους περιορισμούς. Απλά πράγματα, τι δεν καταλαβαίνετε; Ένα και ένα κάνουν δύο. Δεν είναι η πανδημία των ανεμβολίαστων, είναι η πανδημία της πανδημίας και αφορά σε όλους. Ή έχετε την ψευδαίσθηση ότι στα κλαμπ που πάνε εξακόσια άτομα μέσα, δεν κολλάει ο ένας τον άλλο; Γίνεται της τρελής εκεί μέσα.

Λίγη σοβαρότητα, λοιπόν, αν θέλετε να πείσετε και να πειστούν κάποιοι ακόμη να πάνε να εμβολιαστούν, αφού τόσο πολύ σας κόπτει αυτό. Με Παγώνη και Βασιλακόπουλο δουλειά δεν γίνεται.

Κυρία Μενδώνη, ο συνοδοιπόρος σας στο Υπουργείο, ο κ. Αυγενάκης που ήταν σήμερα εδώ σε μια Επιτροπή, στην Επιτροπή Θεσμών και Διαφάνειας, ανακοίνωσε τη σύνθεση της Επιτροπής Επαγγελματικού Αθλητισμού.

Ακούστε, κύριε Πρόεδρε και τελειώνω σε ενάμιση λεπτό.

Είναι άλλο ένα δείγμα ότι δεν έχετε καμμία απολύτως επαφή με την κοινωνία και δεν σας ενδιαφέρει τι λέγεται εκεί έξω. Γιατί δεν πάτε μια βόλτα, να δείτε τι πιστεύει ο κόσμος για τη συγκεκριμένη Επιτροπή Επαγγελματικού Αθλητισμού, της οποίας δύο μέλη «φύτεψε» πριν από έξι μήνες και πριν την εκδίκαση μιας υπόθεσης ο κ. Αυγενάκης, δύο μέλη καινούργια. Θυμάστε τι έγινε. Θυμάστε τι είναι αυτή η επιτροπή που κόντεψε να βάλει μπουρλότο πριν από δύο χρόνια, με μια αστήρικτη, πρόχειρη από ό,τι αποδείχτηκε απόφαση να ρίξει την Ξάνθη στη Β΄ Εθνική Κατηγορία.

Αυτή η επιτροπή, της οποίας, κ. Μενδώνη, πολιτικός προϊστάμενος είναι ο κ. Αυγενάκης -αυτός διορίζει την επιτροπή- έριξε στην ουσία την Ξάνθη στη Β΄ Εθνική μετά από τριάντα χρόνια και άφησε τη Θράκη μας χωρίς ομάδα. Μετά από τριάντα χρόνια μια τόσο ευαίσθητη περιοχή σαν τη Θράκη μας έμεινε χωρίς ομάδα. Από την επιτροπή του κ. Αυγενάκη. Δύο άτομα τα «φύτεψε» ο ίδιος.

Ποια είναι αυτά τα δύο άτομα; Είναι ο κ. Τζουλάκης, που είναι κουμπάρος του κ. Αυγενάκη. Αυτή είναι η αριστεία και η αξιοκρατία στην Ελλάδα. Ο άλλος είναι ο κ. Αρκούδης. Αντί να τους τιμωρήσετε αυτούς τους ανθρώπους και να τους ξηλώσετε, γιατί σας εξέθεσαν σαν Κυβέρνηση, σαν πολιτεία, εσείς τους επιβραβεύετε και στη νέα σύνθεση της επιτροπής, τους διατηρείτε. Ενώ ήταν αμισθί οι υπηρεσίες τους, τώρα τους πληρώνετε κι από πάνω. Παύει πλέον να είναι αμισθί. Παίρνουν και λεφτά πλέον. Καλά, ολόκληρη χώρα, τόσο μεγάλη δεξαμενή, μόνο κουμπάρους βρίσκετε να διορίσετε και να βάλετε στις επιτροπές;

Τι έγινε, λοιπόν; Έβγαλε αυτή η επιτροπή μια απόφαση στηριζόμενη σε ένα ρεπορτάζ τηλεοπτικό, έγινε το μπάχαλο στο πρωτάθλημα, υποβιβάστηκε η Ξάνθη η οποία φουκαριάρα δεν είχε λεφτά να πάει στο ΚΑΣ, να πληρώσει ευρωπαϊκά δικαστήρια, να πληρώσει δικηγόρους και έτσι καταστράφηκε η ομάδα, πάει μια ολόκληρη περιοχή, έμεινε η Ελλάδα μας μετά από τριάντα χρόνια χωρίς ομάδα από τη Θράκη.

Είναι ντροπή και τους κρατάτε στις θέσεις τους. Και όχι μόνο τους κρατάτε, τους επανατοποθετείτε και τους πληρώνετε κιόλας, με κουμπαριές, κυρία Μενδώνη. Δυστυχώς αυτό αντανακλά και σε σας, γιατί είναι Υπουργείο Πολιτισμού και Αθλητισμού. Αυτά έγιναν σήμερα στην Αίθουσα αυτή. Βγείτε έξω και ακούστε τον κόσμο. Δεν το πάτε καλά. Αλλάξτε το.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ακολουθεί ο Κοινοβουλευτικός Εκπρόσωπος της Νέας Δημοκρατίας κ. Χρήστος Μπουκώρος.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κατ’ αρχάς για τη γενική επικαιρότητα να πω δυο τρία πράγματα εντελώς επιγραμματικά. Πρώτον, δεν πιστεύω ότι υπάρχει άλλη χώρα ευρωπαϊκή στην οποία να έχουν κομματικοποιηθεί και όχι πολιτικοποιηθεί η πανδημία και οι συνέπειές της στο βαθμό που συμβαίνει στη χώρα μας. Ακόμα και σε χώρες που πλήττονται με πολύ σφοδρότερο τρόπο, η συνεργασία των πολιτικών δυνάμεων είναι ασφαλώς καλύτερη σε σχέση με τη χώρα μας.

Δεύτερον, η Κυβέρνηση -και απαντώ σε διάφορους συναδέλφους που ακούστηκαν κατά τη διάρκεια της σημερινής συζήτησης- προκηρύσσει πολλές θέσεις γιατρών στο Εθνικό Σύστημα Υγείας. Δεν μπορεί να παραβλέπεται το γεγονός ότι η συντριπτική πλειοψηφία αυτών των θέσεων κηρύσσονται άγονες και οι διαγωνισμοί αυτοί επαναλαμβάνονται.

Τρίτον, κανείς δεν χαίρεται για την πολιτική επιστράτευση των ιδιωτών γιατρών, αλλά και αυτό είναι αναγκαίο, σε μια φάση κατά την οποία το Εθνικό Σύστημα Υγείας πιέζεται από την πανδημία και θα γίνει με μέτρο και λογική και στο βαθμό που χρειάζεται.

Το τέταρτο που πρέπει να πούμε, κυρίες και κύριοι συνάδελφοι, είναι ότι το Εθνικό Σύστημα Υγείας ενισχύθηκε, όπως και αν τα διαβάσει κανείς τα νούμερα, είτε σε απόλυτο αριθμό μονάδων εντατικής θεραπείας είτε σε προσωπικό είτε σε ΜΕΘ είτε σε υλικά είτε σε νέες δομές. Το σύστημα είναι απολύτως ενισχυμένο και όσοι σήμερα κάνουν τους κήνσορες της ενίσχυσης του συστήματος δεν είχαν διαβλέψει σε αυτό το βαθμό την πίεση που μπορεί να δεχθεί το σύστημα, ώστε να αναλάβουν τις ανάλογες πρωτοβουλίες.

Κλείνω τα θέματα της πανδημίας και της γενικότερης πολιτικής αντιπαράθεσης. Στη σημερινή συζήτηση ίσως εσκεμμένα ορισμένοι συνάδελφοι δεν έχουν κατανοήσει ότι σήμερα δεν νομοθετούμε με την κλασική έννοια του όρου, γιατί άκουσα πολλούς συναδέλφους να βάζουν άσχετα θέματα με το να λένε «τι κάνετε για το ένα θέμα, τι κάνετε για το άλλο».

Σήμερα κωδικοποιούμε υπάρχουσες ψηφισμένες διατάξεις και η κωδικοποίηση -όλοι το αποδέχονται αυτό- διαχρονικά αποτελεί μια θεραπεία της πολυνομίας και της κακονομίας κατ’ επέκταση. Κατά συνέπεια, είναι πάρα πολύ ωφέλιμη η σημερινή διαδικασία, αλλά δεν είναι όπως ίσως τη φαντάζονται και αυτό αποδείχθηκε από τις τοποθετήσεις τους ορισμένοι συνάδελφοι, ότι μπορεί να εισαχθούν νέες διατάξεις για το α΄ ή β΄ που πιστεύει ο κάθε Βουλευτής ή το κάθε πολιτικό κόμμα.

Έρχομαι λοιπόν στη συζήτηση και λέω ότι εκεί που χρειάστηκε η παρέμβαση από την Υπουργό, έγινε. Κατά συνέπεια, αν πράγματι συμφωνούμε ότι η κωδικοποίηση είναι μια θεραπεία για την πολυνομία και την κακονομία, σύσσωμη η Ολομέλεια πρέπει να ψηφίσει τη σημερινή κωδικοποίηση, διαφορετικά άλλα λέμε και άλλα εννοούμε.

Ως εκ τούτου, κύριε Πρόεδρε, κυρία Υπουργέ, δεν θα μπω στην ουσία των όσων σήμερα συζητούμε παρά μόνο σε ένα σημείο που ενδιαφέρει και την εκλογική μου περιφέρεια και έγινε μεγάλη συζήτηση, όχι τόσο στην Αίθουσα όσο στα μέσα ενημέρωσης, με διάφορες δηλώσεις εκπροσώπων της Αντιπολίτευσης και ούτω καθεξής.

Θα αναφερθώ στην Αλόννησο και πιο συγκεκριμένα, στην Περιστέρα και στο κορυφαίο υποθαλάσσιο υποβρύχιο μουσείο της Ελλάδας και, κατά την άποψη πολλών, και της Ευρώπης. Διότι εδώ, με αφορμή το άρθρο 46 και την παράγραφο 3, έγινε μια ολόκληρη προσπάθεια να καταδειχθεί ότι το τέλος εισόδου, το εισιτήριο για να το πω απλά, των 50 ευρώ αποτελεί ένα υψηλό και απαγορευτικό τίμημα.

Και εκ πρώτης όψεως, κυρία Υπουργέ, ως τέτοιο φαίνεται. Αν αναλύσουμε τα πράγματα, όμως, με τρόπο συγκριτικό σε σχέση με το τι συμβαίνει σε άλλους υποβρύχιους προορισμούς, υποδεέστερους σαφώς απ’ αυτό το υποβρύχιο υποθαλάσσιο αρχαιολογικό μουσείο, ενδεχομένως να καταλήξουμε σε άλλα συμπεράσματα.

Είναι πολλά τα 50 ευρώ για τον κορυφαίο υποβρύχιο προορισμό της Ευρώπης αυτή την ώρα, το υποθαλάσσιο μουσείο της Περιστέρας στην Αλόννησο; Με τι ακριβώς θα τα συγκρίνουμε αυτά τα 50 ευρώ; Μήπως με τα 35 ευρώ στο εσωτερικό της χώρας, στον καταδυτικό προορισμό της Βουλιαγμένης, λίγο έξω από τη λίμνη της Βουλιαγμένης, όπου οι καταδύσεις περιορίζονται στα λίγα μέτρα βάθος;

Μήπως θα τα συγκρίνουμε με τα 50 ευρώ που πληρώνεις στον αντίστοιχο υποβρύχιο προορισμό, χωρίς να είναι αντίστοιχης, όμως, αρχαιολογικής σημασίας, στη Νάπολη της Ιταλίας, όπου πληρώνεις 50 ευρώ για μια κατάδυση που καμμία σχέση δεν έχει με την κατάδυση στα νερά και τα ευρήματα της Αλοννήσου;

Να τα συγκρίνουμε με το αντίστοιχο πεδίο της Βαρκελώνης, όπου και εκεί το αντίτιμο είναι τέτοιο και αν συνυπολογιστούν και τα υπόλοιπα έξοδα είναι πολύ μεγαλύτερο;

Μήπως πρέπει να συγκρίνουμε αυτά τα 50 ευρώ του εισιτηρίου για την Περιστέρα της Αλοννήσου με τους αντίστοιχους καταδυτικούς προορισμούς της Τουρκίας που ξεκινάνε από τα 50 ευρώ και φτάνουν μέχρι και τα 300 ευρώ;

Θα έλεγα, λοιπόν, ότι παρά τις αρχικές αντιδράσεις και από τους τοπικούς φορείς, κυρία Υπουργέ, και από τον δήμαρχο και από την Ένωση Ξενοδόχων και από τους ανθρώπους που ζουν από το θαλάσσιο πάρκο και τις επισκέψεις εκεί, δεν είναι τόσο υψηλό το τίμημα όσο αρχικά επιχειρήθηκε να υποστηριχθεί. Ίσως είναι η πρώτη φορά που μιλάμε για τίμημα, γιατί το προηγούμενο καλοκαίρι εγκαινιάστηκε το υποθαλάσσιο μουσείο στην Περιστέρα. Έχουμε κλείσει έναν χρόνο και βαδίζουμε στον δεύτερο χρόνο.

Θα έλεγα, λοιπόν, ότι αν θέλουμε να καταδείξουμε έναν υποθαλάσσιο προορισμό στο επίπεδο που ανήκει δεν μπορούμε να ευτελίζουμε το τέλος πρόσβασης, το εισιτήριο. Σε καμμία περίπτωση. Πρέπει να καταδειχθεί ότι αυτός είναι ο κορυφαίος υποβρύχιος προορισμός της χώρας. Και όχι μόνο της χώρας, της Ευρώπης ολόκληρης. Και είναι. Αν πούμε ότι το εισιτήριο θα είναι 5 ή 10 ευρώ, δεν απομειώνουμε τη σημασία αυτού του προορισμού;

Παρ’ όλα αυτά, κυρία Υπουργέ, θα ήθελα να πω το εξής. Σε αυτούς τους καταδυτικούς προορισμούς υπάρχουν οι περιστασιακοί επισκέπτες και δύτες, οι οποίοι πραγματικά δαπανούν πάρα πολλά χρήματα. Αρκεί να σκεφτείτε ότι ένας πλήρης εξοπλισμός μπορεί να ξεκινάει από τις 5.000 και να φτάνει στις 10.000 ευρώ και, κατά συνέπεια, τα 50 ευρώ για μια επίσκεψη στο υποθαλάσσιο μουσείο της Αλοννήσου για έναν τέτοιο επισκέπτη πράγματι δεν είναι πολλά. Υπάρχουν, όμως, και ομάδες επισκεπτών, τουριστών που είτε για εκπαιδευτικούς, είτε για ερευνητικούς λόγους είτε ακόμα και για λόγους αναψυχής και λόγω της έκτασης αυτού του μουσείου, αυτής της ενάλιας αρχαιότητας, αυτού του υποβρύχιου προορισμού δεν μπορούν να ικανοποιήσουν με μία μόνο επίσκεψη την ανάγκη τους να δουν από κοντά αυτά τα υπέροχα πράγματα, αυτά τα υποθαλάσσια εκθέματα. Υπάρχουν, λοιπόν, διάφορες ομάδες τουριστών που θα ήθελαν να επισκεφθούν σε μια επίσκεψή τους στην Αλόννησο, που μπορεί να είναι εβδομαδιαία, περισσότερες φορές το υποθαλάσσιο μουσείο της Αλοννήσου.

Σας καταθέτω, λοιπόν, κυρία Υπουργέ, μια πρόταση αυτή την ώρα και θα σας παρακαλούσα να τη μελέτησε διεξοδικά, γιατί νομίζω ότι και να αμβλύνει τις εντυπώσεις θα καταφέρει και να δώσει τη δυνατότητα στους ανθρώπους που θέλουν πιο τακτικά, μονιμότερα, να επισκέπτονται την περιοχή να το κάνουν.

Θα ήθελα να σας προτείνω την έκδοση εισιτηρίου εβδομαδιαίας διάρκειας, ούτως ώστε μια ομάδα φοιτητών, μια ομάδα επισκεπτών στο νησί που θέλει να κάνει καταδύσεις θα μπορέσει να πληρώσει, επί παραδείγματι, ένα εβδομαδιαίο εισιτήριο των 100 ευρώ και να κάνει τρεις-τέσσερις καταδύσεις, ώστε το μέσο εισιτήριο της κατάδυσης να έρθει στα 20-25 ευρώ. Διότι τέτοιες ομάδες τουριστών δεν μπορούν να επιβαρύνονται καθημερινά, εκτός από το εισιτήριο, πιθανώς και με τις στολές που θα νοικιάσουν, τον εξοπλισμό που θα νοικιάσουν, τη μεταφορά και τη συνοδεία από το προσωπικό, γιατί η διαμονή τους μετά θα ξεπεράσει τα 300-400 ευρώ τη μέρα, αν συνυπολογιστεί το ξενοδοχείο και όλα αυτά και έτσι, ο προορισμός θα καταστεί πολύ ακριβός.

Όλοι όσοι είναι λάτρεις του καταδυτικού τουρισμού θα πάνε οπωσδήποτε μία και δύο και τρεις φορές στην Αλόννησο, κυρία Υπουργέ, γιατί είναι κάτι το ασυναγώνιστο, είναι κάτι το καταπληκτικό για ολόκληρη την Ευρώπη. Ας δώσουμε μια ευκαιρία σε αυτούς που μονιμότερα για διάφορους λόγους που προανέφερα θέλουν να επισκέπτονται την Περιστέρα στην Αλόννησο. Ας τους δώσουμε ένα εισιτήριο ομαδικό. Ας τους δώσουμε ένα εισιτήριο χρονικής διάρκειας μιας εβδομάδας ώστε να ρίξει το κόστος των καθημερινών τους επισκέψεων. Και έτσι νομίζω ότι και την επισκεψιμότητα θα αυξήσουμε και θα αφαιρέσουμε τη δυνατότητα της οποιασδήποτε κριτικής ότι το εισιτήριο είναι υψηλό.

Γι’ αυτόν που ταξιδεύει σε όλο τον κόσμο και δαπανά χιλιάδες ευρώ γι’ αυτό το χόμπι τα 50 ευρώ δεν είναι πολλά. Θα έλεγα ότι είναι πολύ λίγα. Γι’ αυτόν που θέλει να επισκεφτεί έναν τέτοιο υποβρύχιο προορισμό για λόγους αγάπης, αναψυχής, για λόγους εκπαιδευτικούς, για λόγους ερευνητικούς, για λόγους επαγγελματικούς είτε οτιδήποτε άλλο ας του δώσουμε την ευκαιρία να πηγαίνει στην πανέμορφη Αλόννησο.

Είναι εναλλακτικός προορισμός το νησί της Αλοννήσου, από τα νησιά που στον εναλλακτικό τουρισμό ανεβαίνουν με γοργούς ρυθμούς. Τώρα χτίζεται το τουριστικό του προϊόν. Κατά συνέπεια, μπορεί να χτιστεί σε πιο υγιείς βάσεις σε σχέση με τα υπόλοιπα νησιά μας που ήδη νιώθουν τις συνέπειες του υπερτουρισμού.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Ας δώσουμε, λοιπόν, την ευκαιρία να κρατήσουμε και την ποιότητα που απλόχερα διαθέτει η Αλόννησος, αλλά και το θαλάσσιο πάρκο των βορείων Σποράδων και το υποθαλάσσιο μουσείο, ούτως ώστε να ικανοποιήσουμε τους ανθρώπους που πραγματικά έχουν μείνει πολύ ικανοποιημένοι, εντυπωσιασμένοι με τη λειτουργία αυτού του πρώτου υποβρύχιου μουσείου στη χώρα μας.

Είμαι βέβαιος, κυρία Υπουργέ, ότι ερμηνεύω και τα αισθήματα των κατοίκων του νησιού, της δημοτικής αρχής, των ξενοδόχων, όσων αγαπούν το θαλάσσιο πάρκο των βορείων Σποράδων. Μάλιστα, θα πρέπει να γνωρίζετε ότι πλήρωσαν τίμημα και κόστος και οι αλιείς και όλοι οι κάτοικοι της Αλοννήσου για να έχουμε αυτόν τον προστατευόμενο χώρο, αυτή την προστατευόμενη ζώνη και με περηφάνια να τη δείχνουμε σε όλη την Ευρώπη. Ας τους δώσουμε την ευκαιρία να κερδίσουν και οι κάτοικοι απ’ αυτή την υπεραξία που προσδίδει ούτως η άλλως το υποθαλάσσιο μουσείο της Αλοννήσου.

Είμαι βέβαιος, κυρία Υπουργέ, ότι θα μελετήσετε την πρότασή μου για εισιτήριο εβδομαδιαίας διάρκειας, με τη σοβαρότητα που πάντα διακρίνει τις κινήσεις σας και τις αποφάσεις σας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Συνεχίζουμε τώρα με τον κ. Αθανάσιο Καββαθά από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το νομοσχέδιο που έρχεται σήμερα προς ψήφιση στη Βουλή δεν συνιστά νέο νομοθέτημα. Πρόκειται για την κωδικοποίηση της νομοθεσίας για την προστασία των αρχαιοτήτων και της πολιτιστικής κληρονομιάς και συντάχθηκε από μία ανεξάρτητη επιτροπή έγκριτων δικαστών και νομικών. Μετά τον ν.3028/2002 θεσμοθετήθηκαν μια σειρά τροποποιητικών διατάξεων τα επόμενα χρόνια. Ουσιαστικά, με αυτόν τον τρόπο δημιουργήθηκε ένα θεσμικό πλαίσιο με πανσπερμία νομοθετημάτων.

Η κωδικοποίηση υπηρετεί την ανάγκη να συγκεντρωθούν όλα αυτά σε ένα ενιαίο νομοθέτημα, να γίνει επικαιροποίηση και αναδιάρθρωση διατάξεων, να απαλειφθούν διατάξεις που είτε έχουν καταργηθεί είτε δεν έχουν πλέον λόγο ύπαρξης και πεδίο εφαρμογής, να προσαρμοστούν οι σχετικές διατάξεις ως προς την εφαρμογή τους στις αλλαγές που έχουν επέλθει στο κανονιστικό πλαίσιο, αλλά και στο πεδίο αρμοδιοτήτων της κεντρικής κυβέρνησης της αυτοδιοίκησης Α΄ και Β΄ βαθμού και άλλων νομικών προσώπων. Είναι πολύ σημαντικό ο πολίτης, αλλά και η ίδια η πολιτεία να μπορεί να ανατρέξει σε ένα σαφές, ξεκάθαρο και κυρίως απλοποιημένο θεσμικό πλαίσιο.

Η κωδικοποίηση της νομοθεσίας του Υπουργείου Πολιτισμού ακολουθεί την κωδικοποίηση της νομοθεσίας του Υπουργείου Ναυτιλίας και αποτελεί μια διαδικασία που θα πρέπει να ακολουθήσουν και τα άλλα Υπουργεία. Ουσιαστικά, η κωδικοποίηση της νομοθεσίας για την προστασία των αρχαιοτήτων και της πολιτιστικής κληρονομιάς καταλαμβάνει τα εξής πεδία: Τις διατάξεις που αφορούν την οριοθέτηση των αρχαιολογικών χώρων. Τις διαδικασίες για την απαλλοτρίωση ακινήτων, αλλά και για τους περιορισμούς στη χρήση ακινήτων στα οποία υπάρχουν αρχαιολογικά ευρήματα. Την ταυτοποίηση και τον ακριβή προσδιορισμό ευρημάτων και πολιτιστικών αγαθών που απομακρύνθηκαν παράνομα από το έδαφος της χώρας μας προκειμένου να διεκδικηθεί η επιστροφή και ο επαναπατρισμός τους. Τις διατάξεις που συνδέονται με την ίδρυση και λειτουργία μουσείων. Το πλαίσιο που διέπει την παροχή εγγύησης του ελληνικού δημοσίου για την καταβολή αποζημίωσης σε περίπτωση απώλειας φθορών κινητών μνημείων και έργων τέχνης. Την ποινική αντιμετώπιση όσων προβαίνουν σε παράνομες πράξεις, όπως υπεξαίρεση ή φθορά μνημείων, οι παράνομες έρευνες και ανασκαφές, η παράνομη εξαγωγή από τη χώρα πολιτιστικών αγαθών και άλλα. Το κανονιστικό πλαίσιο που αφορά στη συγκρότηση και λειτουργία των διάφορων συλλογικών οργάνων που λειτουργούν στο Υπουργείο Πολιτισμού και Αθλητισμού, όπως είναι το Κεντρικό Αρχαιολογικό Συμβούλιο, το Κεντρικό Συμβούλιο Νεωτέρων Μνημείων και τα τοπικά συμβούλια μνημείων. Το σύνολο των διατάξεων που συνδέονται με την αρχαιολογική έρευνα και τις εργασίες συντήρησης μνημείων.

Από κει και πέρα, κυρίες και κύριοι συνάδελφοι, είναι δύσκολο να αποκτήσει νομοποιητική βάση η κριτική που ασκεί η Αξιωματική Αντιπολίτευση στο νομοσχέδιο, ιδιαίτερα όταν όλοι θυμόμαστε ότι ο ΣΥΡΙΖΑ στη βιασύνη του να ψηφίσει λίγο πριν τις εκλογές τον Ποινικό Κώδικα, ουσιαστικά εξαφάνισε τις προβλεπόμενες αυστηρές διατάξεις για την προστασία της πολιτιστικής μας κληρονομιάς. Ουσιαστικά, για λίγους μήνες δεν ίσχυαν, ανοίγοντας μια μεγάλη Κερκόπορτα. Χρειάστηκε να έρθει η Κυβέρνηση της Νέας Δημοκρατίας και άμεσα, τον Αύγουστο του 2019, να επαναφέρει τις αυστηρές ποινές που προβλέπονταν.

Κυρία Υπουργέ, κλείνοντας θα ήθελα να κάνω μια αναφορά στα θέματα της Λευκάδας που αφορούν το Υπουργείο Πολιτισμού. Μετά την τριήμερη επίσκεψή σας στο νησί μου τον Αύγουστο του 2020, κατά την οποία υποσχεθήκατε όλα τα σημεία πολιτιστικού ενδιαφέροντος και χάρη στην παρουσία και την καθοδήγησή σας, επιταχύνθηκαν οι διαδικασίες σε πολλά έργα.

Καθοριστική ήταν η προσωπική σας συμβολή και σε έναν από τους πιο ιστορικούς ιερούς ναούς της πόλης, τον Άγιο Σπυρίδωνα, στην κεντρική πλατεία της Λευκάδας που παραμένει κλειστός πάνω από είκοσι χρόνια. Το Υπουργείο Πολιτισμού έχει αναλάβει ένα μεγάλο έργο αναστήλωσης του ναού με προϋπολογισμό 1 εκατομμυρίου ευρώ και θέλω να σας ευχαριστήσω θερμά γι’ αυτό, διότι αυτός ιστορικός ναός επιτέλους θα επαναλειτουργήσει.

Επιπλέον, θέλω να σας ευχαριστήσω γιατί σταθήκατε εξαρχής σύμμαχος στην πρόταση μου για την ανέγερση ενός νέου αρχαιολογικού μουσείου στη Λευκάδα, ενός σύγχρονου μουσείου που θα στεγάσει όλους τους αρχαιολογικούς θησαυρούς του νησιού μας σε ένα ενιαίο κτίριο και θα κάνει προσιτά στο ευρύ κοινό τα ευρήματα που υπάρχουν αυτή τη στιγμή διάσπαρτα και προέρχονται από την προϊστορία μέχρι τα νεότερα χρόνια.

Όπως γνωρίζετε καλά, προτάθηκε από την πλευρά μας συγκεκριμένο οικόπεδο για την ανέγερση του μουσείου στο καλύτερο σημείο της πόλης, στο παραλιακό μέτωπο, το οποίο εκκρεμεί να παραχωρηθεί από την ΕΤΑΔ στο Υπουργείο σας. Γνωρίζω από τις επισκέψεις μου στην ΕΤΑΔ ότι έχουν και το επίσημο αίτημά σας και εξετάζουν θετικά το θέμα. Θα ήθελα, ωστόσο, να ζητήσω την παρέμβασή σας ώστε να επιταχυνθούν οι ενέργειες ωρίμανσης και να ολοκληρωθεί η παραχώρηση, ώστε στη συνέχεια να προχωρήσει το Υπουργείο σας στη μελέτη για την κατασκευή. Η Λευκάδα δικαιούται ένα σύγχρονο αρχαιολογικό μουσείο και αυτό αποτελεί ένα ζήτημα άμεσης προτεραιότητας. Το ίδιο ισχύει για το Αρχαίο Θέατρο της Λευκάδας όπου θέλουμε να τελειώσουν οι ανασκαφές και να αποτελέσει πόλο έλξης για χιλιάδες επισκέπτες.

Κυρίες και κύριοι συνάδελφοι, η συστηματική αποτύπωση της νομοθεσίας του Υπουργείου Πολιτισμού σε ένα ενιαίο, κωδικοποιημένο νομοθέτημα αποσκοπεί στην οργάνωση, τη διαφάνεια και ως εκ τούτου στην καλύτερη λειτουργία των κυβερνητικών οργάνων σε σχέση με τον πολιτισμό. Έτσι, επιτυγχάνεται και ο στόχος της προστασίας των αρχαιοτήτων και εν γένει της πολιτιστικής κληρονομιάς, μια προστασία που αποτελεί υποχρέωση όλων μας, διότι η κληρονομιά, η ιστορία μας αποτελεί ουσιαστικό κομμάτι της εθνικής μας ταυτότητας.

Είναι τα αρχαία κτίσματα, τα ευρήματα και οι επιγραφές, οι παλιές εκκλησίες και τα μοναστήρια, οι πύργοι και τα κάστρα, όλα αυτά και πολλά περισσότερα, μαζί με την άυλη κληρονομιά που είναι τα έθιμα και οι παραδόσεις μας, είναι τα στοιχεία που κάνουν τον ελληνικό πολιτισμό ξεχωριστό και αναγνωρισμένο σε όλο τον κόσμο. Εδώ στην Ελλάδα, στο λίκνο του παγκόσμιου πολιτισμού, οφείλουμε να σεβαστούμε, να προστατέψουμε και να αναδείξουμε όλα όσα καθιστούν τη χώρα μας σταθμό στην παγκόσμια ιστορία.

Το νομοσχέδιο που συζητάμε σήμερα είναι κι αυτό ένα λιθαράκι προς αυτή την κατεύθυνση και θεωρώ την ψήφιση χειρονομία σεβασμού στον πολιτισμό μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Συνεχίζουμε με τον κ. Αναστάσιο Δημοσχάκη από τη Νέα Δημοκρατία για επτά λεπτά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, σας ευχαριστώ πολύ.

Κυρίες και κύριοι συνάδελφοι, με το παρόν σχέδιο νόμου επιτυγχάνεται η συστηματοποίηση του ρυθμιστικού πλαισίου για την προστασία των αρχαιοτήτων και της πολιτιστικής κληρονομιάς, εντάσσοντας στον παρόντα κώδικα όλα τα νομοθετήματα που έχουν ψηφιστεί κατά το παρελθόν τα οποία, όμως, παραμένουν διάσπαρτα και δαιδαλώδη, ωστόσο, χρήζουν -και με αυτήν την πράξη επιβραβεύεται- σεβασμού και νοικοκυροσύνης.

Είναι μία αναγκαία κωδικοποίηση μέσω της οποίας συγκεντρώνονται οι υπάρχουσες διατάξεις και μπορεί κανείς να τις βρει εύκολα. Με αυτό τον τρόπο επιτυγχάνεται η ασφάλεια δικαίου και η ενότητα προς όφελος της διοίκησης και των πολιτών, αλλά και των εμπλεκομένων, καθώς διασφαλίζεται το δικαίωμα όλων των πολιτών, συμπεριλαμβανόμενης και της ερευνητικής και εκπαιδευτικής κοινότητας, για ελεύθερη, άμεση και διαρκή πρόσβαση στο πολιτιστικό απόθεμα της χώρας, το οποίο προωθείται και αξιοποιείται δημιουργώντας αναπτυξιακές προοπτικές στον τομέα του πολιτισμού.

Το εγχώριο πολιτιστικό μας φορτίο αποκτά ένα ολιστικό, εύρωστο και κωδικοποιημένο νομοθέτημα, περιλαμβάνοντας μεταξύ άλλων ρυθμίσεις για το πεδίο της προστασίας της πολιτιστικής κληρονομιάς, τα ακίνητα και κινητά μνημεία και χώρους, την αρχαιολογική έρευνα και τις εργασίες προστασίας μνημείων, την ίδρυση και λειτουργία μουσείων, την πρόσβαση και τη χρήση μνημείων και χώρων.

Σημαντικές είναι και οι προβλεπόμενες ποινικές κυρώσεις σε ποινικά κολάσιμες πράξεις, όπως η κλοπή, η υπεξαίρεση, η φθορά από αμέλεια, η παράνομη μεταβίβαση και εμπορία μνημείων, καθώς και η παράνομη ανασκαφή ή άλλη αρχαιολογική έρευνα.

Διευκολύνονται οι καθ’ ύλην και κατά τόπον, κυρία Υπουργέ, αρμόδιες διωκτικές αρχές, όπως είναι οι Υπηρεσίες Δίωξης Αρχαιοκαπηλίας του Σώματος της Ελληνικής Αστυνομίας, οι δικαστικές αρχές -οι εισαγγελικές κυρίως- ενώ συνάμα συμπεριλαμβάνεται το ζήτημα της επιστροφής των πολιτιστικών αγαθών-θησαυρών που έχουν απομακρυνθεί παράνομα από το έδαφος κράτους-μέλους και αφορούν στον καθορισμό των αρμόδιων αρχών για διαδικασία επιστροφής τους, καθώς και των προϋποθέσεων.

Κυρία Υπουργέ, ο αρχαιολογικός και ο θρησκευτικός θησαυρός της Ελλάδας δεν είναι μόνο εθνικός και εγχώριος, αλλά αποτελεί πλούτο και της μεγάλης ευρωπαϊκής οικογένειας των κρατών-μελών.

Το 2006, ως Αρχηγός της Ελληνικής Αστυνομίας, είχα συντονίσει την υπόθεση της κλοπής της εικόνας της Παναγίας της Έλωνας Λεωνιδίου, η οποία είχε κλαπεί από το τοπικό μοναστήρι, η γνωστή προστάτιδα των Αρκάδων Τσακώνων και Λακώνων.

Τη χρονική περίοδο των ερευνών είχα επισκεφθεί τον ομόλογό μου στη Μεγάλη Βρετανία, όπου στο πλαίσιο των ερευνών εντοπίστηκαν εικόνες από μοναστήρια των Τρικάλων. Το ελληνικό κράτος αναγκάστηκε τότε να προχωρήσει στην αγορά αυτών των ιερών κειμηλίων, γιατί δεν υπήρχε το ανάλογο νομοθετικό πλαίσιο που θα επέτρεπε την τεκμηρίωση της ποινικά κολάσιμης πράξης της κλοπής.

Αντιλαμβάνεστε ότι υπάρχουν πολύ μεγάλες δυσκολίες και εσείς τα ξέρετε και τα έχετε βιώσει αρκετές φορές. Στις ίδιες ενέργειες που προχωρήσαμε εμείς γνώριζα ότι είχαν προχωρήσει ταυτόχρονα και για άλλες περιπτώσεις οι αρμόδιες αρχές της Κυπριακής Δημοκρατίας.

Συνεπώς, πρέπει να υπάρχει η εναρμονισμένη αντίληψη για την προστασία της κοινής πολιτιστικής ευρωπαϊκής κληρονομιάς λόγω ευαισθησίας σας. Είμαι σίγουρος ότι θα θέσετε το θέμα σε επίπεδο των ομολόγων σας στην Ευρώπη και είμαι σίγουρος ότι θα βρείτε κοινό τόπο, προκειμένου να υφίσταται συντονισμένη προσπάθεια, συνεργασία και αλληλεγγύη σε ζητήματα αρχαιοκαπηλίας. Ο πολιτισμός και τα τεκμήρια αξιώνουν σεβασμό και νομική προστασία, είτε αυτά προέρχονται από τον σπουδαίο ελληνικό πολιτισμό, είτε από τον ρωμαϊκό, είτε από τον αγγλοσαξονικό. Φέρουν ως κειμήλια όχι μόνον αξία πολιτιστικής ταυτότητας, αλλά παράλληλα, αποτελούν μέσο μεγάλης οικονομικής ανάπτυξης.

Σήμερα, ο Πρωθυπουργός μας, κυρίες και κύριοι συνάδελφοι, αυτή την ώρα βρίσκεται σε επίσημη επίσκεψη στη Μεγάλη Βρετανία, όπου μεταξύ άλλων θα θέσει στον ομόλογό του το ζήτημα της επιστροφής των Γλυπτών του Παρθενώνα. Είναι μια ιστορική μέρα. Η UNESCO τον περασμένο Σεπτέμβριο για πρώτη φορά στην ιστορία της υιοθέτησε απόφαση που αφορά στην επιστροφή των Γλυπτών του Παρθενώνα. Έφτασε πλέον ο καιρός και η Ευρώπη να σταθεί επάξια απέναντι στην ιστορία της, προασπίζοντας με κοινή γραμμή τον πλούτο της.

Τέλος, θέλω να αναφερθώ, κυρία Υπουργέ, στην εκλογική μου περιφέρεια, τον Νομό Έβρου, ο οποίος αποτελεί έναν απέραντο αρχαιολογικό χώρο όπου εδράζονται μνημεία τριών πολιτισμών, τριών σπουδαίων εποχών της αρχαιότητας. Η Κυβέρνηση και το Υπουργείο Πολιτισμού κάνουν σπουδαία δουλειά στον Έβρο -και σας ευχαριστούμε πολύ- δρομολογώντας ενέργειες ανάδειξης των παραμελημένων μνημείων μας.

Υπενθυμίζω ότι μέσω του κοινοβουλευτικού ελέγχου ανέδειξα το ζήτημα της αναστήλωσης και ανακαίνισης του βυζαντινού κάστρου του Διδυμοτείχου, για τη μοναδικότητα του οποίου έχουν τοποθετηθεί σπουδαίοι ιστορικοί. Υπογραμμίζω ότι η πόλη Καρκασσόν έχει το ίδιο περίπου φρούριο. Πριν από εικοσιπέντε χρόνια, μέσω του ΕΣΠΑ, εξασφάλισε τη χρηματοδότηση σε ό,τι αφορά την κατασκευή των έργων και της ανακαίνισης αυτού και σήμερα αποτελεί παγκόσμιο προορισμό και μάλιστα, μια ολόκληρη νομαρχία εκατόν ογδόντα χιλιάδων κατοίκων ασχολείται με αυτόν τον σπουδαίο θησαυρό της Γαλλίας.

Υπογραμμίζω και πάλι ότι πρέπει να ξεκινήσει η σχετική μελέτη για να αξιολογηθεί το κόστος του συγκεκριμένου οράματος και πιστεύω ότι είναι ένα κόστος για το οποίο μπορούμε στη συνέχεια να ενεργοποιήσουμε χρηματοδοτικά εργαλεία ακόμα και από τον ιδιωτικό τομέα, ενεργοποιώντας τους άξιους και εθνικούς μας ευεργέτες, οι οποίοι φαίνεται ότι είναι -σας παρέχω και μια πληροφορία- διαθέσιμοι.

Πιστεύω ότι, αν δεν το κάνετε εσείς και ο Πρωθυπουργός της χώρας, δεν θα το κάνει κανένας άλλος και γι’ αυτό, κυρία Υπουργέ, βάζω τον πήχη ψηλά και προσεύχομαι με όλους τους κατοίκους του Έβρου να προχωρήσετε σε αυτή τη μεγάλη απόφαση και εμείς θα χρωστούμε, ως ακρίτες, ευγνωμοσύνη σε αυτή την ενέργεια.

Σας ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο Κοινοβουλευτικός Εκπρόσωπος από το ΜέΡΑ25, ο κ. Γρηγοριάδης, έχει τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε, που μου δίνετε τον λόγο.

Κυρία Υπουργέ, κυρία Μενδώνη, κυρίες και κύριοι Βουλευτές, δεν θα αναφερθώ ενδελεχώς και επί μακρόν στο νομοσχέδιό σας, καθώς τα είπαμε στην επιτροπή. Μίλησε η κ. Μπακαδήμα και σας εξήγησε. Μίλησε η κ. Αδαμοπούλου και σας εξήγησε τις αιτιάσεις μας, τις αμφιβολίες μας, τις ανησυχίες μας.

Θα σταθώ σε δυο σημεία, κυρία Υπουργέ και μια και είμαστε εδώ, μπορείτε να μου απαντήσετε, όταν έρθει η σειρά σας σε λίγο. Αν κατάλαβα καλά, ο ισχυρισμός σας όσον αφορά στο άρθρο 71 είναι ότι αυτό απαλείφεται, διότι η αρμοδιότητα τριμελούς εφετείου προβλέπεται στο άρθρο 111 του Κώδικα Ποινικής Δικονομίας και επομένως, το υπερκαλύπτει. Κατάλαβα καλά; Αυτός είναι ο ισχυρισμός σας; Ωραία!

Πράγματι, λοιπόν, σας απαντώ, αγαπητή κυρία Υπουργέ, ότι η διάταξη του άρθρου 111 προβλέπει αρμοδιότητα του τριμελούς εφετείου για τα κακουργήματα του ν.3028/2002 περί προστασίας των αρχαιοτήτων και της πολιτιστικής μας κληρονομιάς, μόνο που -και αυτό, κυρία Υπουργέ, είναι σημαντικότατη ειδοποιός διαφορά- μόνο που, επαναλαμβάνω, με τον υπό κύρωση κώδικα, δηλαδή αυτόν που θα κυρώσουμε σήμερα ο ν.3028/2002 πάει περίπατο.

Κυρία Υπουργέ, καταργείται από αυτό που θα ψηφίσουμε σήμερα.

Επομένως, για να είναι σαφές για σας, για μας και για τον ελληνικό λαό -που, πάνω από όλους, μας ενδιαφέρει- από την Τρίτη 15 Νοεμβρίου, το τριμελές εφετείο δεν θα έχει πλέον αρμοδιότητα να δικάσει κακουργήματα του ν.3028, αλλά αρμοδιότητα θα έχει το μονομελές εφετείο.

Για να διατηρήσει, αγαπητή κυρία Υπουργέ, το τριμελές εφετείο την αρμοδιότητα αυτή, θα πρέπει να συμπεριληφθεί το άρθρο 71 όπως ισχύει σήμερα στον Κώδικα Προστασίας των Αρχαιοτήτων μας.

Δεύτερον, παραμένει για εμάς, κυρία Υπουργέ, το ερώτημα γιατί δεν αναφέρατε αυτόν τον ισχυρισμό στην αιτιολογική έκθεση του νομοσχεδίου. Αν το ξέρατε από τότε, γιατί δεν υπάρχει αυτός ο ισχυρισμός και ποιος είναι ο ισχυρισμός; Τον επαναλαμβάνω, για να τον καταλάβουν όλοι. Ότι, δηλαδή, δήθεν απαλείφεται το άρθρο 71, διότι η αρμοδιότητα προβλέπεται από το άρθρο 111 του Κώδικα Ποινικής Δικονομίας. Αν ήταν έτσι και ισχυρίζεστε ότι είναι έτσι ακόμα και τώρα, γιατί δεν το λέτε στην αιτιολογική έκθεση; Δεν το λέτε.

Δεύτερον, για την υπόθεση του εφοπλιστή Λασκαρίδη, αυτή την οσμούσα υπόθεση, θα επιληφθεί η δικαιοσύνη; Αν η νομοθετική εξουσία, εμείς εδώ, την αφήσουμε, θα επιληφθεί η δικαιοσύνη. Διότι κοιτάξτε τι συμβαίνει.

Ισχυριστήκατε εσείς, κυρία Υπουργέ, εδώ και στην επιτροπή ότι τάχα εσείς η ίδια ήσασταν -σαν απόδειξη ότι δεν έχετε καμμία διάθεση συγκάλυψης του εφοπλιστή κ. Λασκαρίδη, επαναλαμβάνω- μέσω του Γενικού Γραμματέα σας που δώσατε την εντολή στην Εφορεία Εναλίων Αρχαιοτήτων για να κάνει την αναφορά της στον εισαγγελέα.

Από την άλλη πλευρά, κυρία Υπουργέ, εμείς μαθαίνουμε ότι η Εφορεία Εναλίων Αρχαιοτήτων κινήθηκε εντελώς από μόνη της, κινήθηκε δηλαδή αυτεπαγγέλτως. Ας μου επιτραπεί ο χαρακτηρισμός, αν και δεν ισχύει. Θα μου πείτε ότι είναι ο λόγος σας εναντίον αυτών που μαθαίνουμε. Και θα σας απαντήσω. Εάν είναι όπως το λέτε εσείς και δεν είναι όπως το λέμε εμείς, δεν θα πρέπει να φαίνεται σε κάποιον παρατηρητή τρίτο εξαιρετικά περίεργο που δεν αναφέρεται το γεγονός αυτό, ότι δηλαδή εσείς δώσατε την εντολή στην Εφορεία Εναλίων Αρχαιοτήτων να κάνει αναφορά στον εισαγγελέα; Δεν σας φαίνεται περίεργο που δεν αναφέρεται πουθενά στα τότε δελτία Τύπου; Τιμή σας και καμάρι σας θα έλεγα εγώ κύρια Υπουργέ μου, που δώσατε την εντολή εσείς! Πως και δεν το αναφέρατε σε δελτίο Τύπου; Είσαστε πια τόσο υπεράνω; Μακάρι να είσαστε, αλλά ο τρόπος νομοθέτησης της «Κυριάκος Μητσοτάκης Α.Ε.» δεν δείχνει να είναι πουθενά υπεράνω στο παραμικρό.

Σταματάω να μιλώ, κύριε Πρόεδρε, για τους κώδικες. Περνάω στα πράγματα της επικαιρότητας. Θυμίζω σε όσους μας ακούν ότι είμαι Κοινοβουλευτικός Εκπρόσωπος, άρα εκπροσωπώ συνολικά το ΜέΡΑ25 και τον Πρόεδρο της Κοινοβουλευτικής μας Ομάδας τον Γραμματέα μας τον Γιάνη Βαρουφάκη και επομένως καλούμαστε πάλι να τοποθετηθούμε σε θέματα της επικαιρότητας. Και βέβαια δεν είναι πια θέμα επικαιρότητας το γεγονός ότι χάνουμε εβδομήντα, ογδόντα και πολύ φοβάμαι –μακάρι να διαψευστώ- σε λίγο εκατό ανθρώπους τη μέρα. Δεν είναι θέμα επικαιρότητας η πανδημία. Είναι θέμα σπαρακτικό η πανδημία.

Κοιτάξτε, τα έχετε ως Κυβέρνηση -δεν αναφέρομαι σε προσωπικά σας, εσάς κοιτώ γιατί είστε μπροστά μου αγαπητέ συνάδελφε- ενορχηστρώσει και καταφέρει τόσο θαυμάσια τα πράγματα ώστε σήμερα σχεδόν δύο συναπτά έτη από την έναρξη της πανδημίας να βρισκόμαστε ως χώρα στο χειρότερο και στο πιο θανατηφόρο -επιτρέψτε μου να πω- σημείο που βρεθήκαμε ποτέ. Σε οποιαδήποτε κυβέρνηση χειρίζεται δύο χρόνια μία τέτοια πανδημία, θα άξιζαν συγχαρητήρια, βεβαίως σαρκαστικά συγχαρητήρια.

Άκουσα τον εκπρόσωπο της Κυβέρνησης τον κ. Οικονόμου με τα ίδια μου τα αυτιά τις προηγούμενες μέρες να απαντάει στην Αντιπολίτευση αλλά κυρίως την κριτική του ΣΥΡΙΖΑ, ο οποίος είπε ότι δεν θα σας κάνουμε τη χάρη, από εδώ και πέρα θα απαντάμε με αριθμούς. Και προέβη στη φοβερή αποκάλυψη του φοβερού αριθμού ότι από πεντακόσιες πενήντα επτά που ήταν οι ΜΕΘ πριν αναλάβουν, τώρα πια είναι χίλιες διακόσιες εβδομήντα επτά. Είναι εύκολη, αν και ανακριβέστατη κατά τη γνώμη μας απάντηση αυτή καθώς όλες οι πληροφορίες από όλους τους υγειονομικούς και απ’ όλες τις ενώσεις γιατρών λένε ότι δεν υπάρχουν σήμερα χίλιες διακόσιες εβδομήντα επτά ΜΕΘ στην πατρίδα μας αλλά μόνο μερικές παραπάνω από τις χίλιες, λιγότερες από χίλιες εκατό. Είναι δηλαδή περίπου διακόσιες λιγότερες απ’ όσες ισχυρίζεστε.

Για να φτάσετε στον μαγικό αυτό αριθμό, στη μαγική αυτή εικόνα χρειάζεται να βαφτίζετε συστηματικά εδώ και καιρό ΜΕΘ, πρώην χειρουργεία, πρώην μη χρησιμοποιούμενους αποθηκευτικούς χώρους. Και τι τους κάνετε; Τους απολυμαίνετε, βάζετε και μερικά από τα μηχανήματα ή όλα τα μηχανήματα και τους κάνετε ΜΕΘ. Αμ δε! Δεν είναι έτσι οι ΜΕΘ. Είναι άλλο πράγμα οι ΜΕΘ. Και το πιο σημαντικό πράγμα σε μία ΜΕΘ είναι οι επτά ή εννιά -δεν θυμάμαι ακριβώς το νούμερο- ειδικότητες εξαιρετικά ειδικευμένες ειδικότητες που την στελεχώνουν. Για αυτές δεν λέτε τίποτα.

Αυτό επίσης για το οποίο δεν μας απάντησε ο κ. Οικονόμου και το κάνει γαργάρα κατά το κοινώς λεγόμενο -και το κάνετε γαργάρα δύο χρόνια τώρα- είναι αν επί δύο συναπτά έτη και με δεκαέξι χιλιάδες τόσους νεκρούς συνανθρώπους μας, έχετε προσλάβει έστω και ένα μοναδικό δείγμα γιατρό μόνιμα στο Εθνικό Σύστημα της Υγείας μας. Έχετε κυρία Υπουργέ, μια και εκπροσωπείτε την Κυβέρνηση; Δεν έχετε. Ο κ. Πέτσας την προηγούμενη βδομάδα μου απάντησε: «Έχουμε προσλάβει με μονοετείς ή διετείς συμβάσεις έντεκα χιλιάδες περίπου και εν ευθέτω χρόνο όταν εμείς κρίνουμε, στην κατάλληλη στιγμή θα αποφασίσουμε πόσους και ποιους από αυτούς θα μονιμοποιήσουμε». Γελάει ο ελληνικός λαός με αυτό.

Σας απαντώ ευθέως. Εάν δεν μονιμοποιείτε τώρα υπό τη γενική κατακραυγή την θηριώδη και τους νεκρούς τους εβδομήντα και τους ογδόντα κάθε μέρα, σιγά να μην σώσετε να μονιμοποιήσετε όταν όλο αυτό θα έχει περάσει και θα είναι παρελθόν.

Έχετε τέτοια μανία να ιδιωτικοποιήσετε σώνει και καλά το Εθνικό Σύστημα Υγείας μας που δεν σας νοιάζει που πεθαίνουν ακόμα και οι ψηφοφόροι σας. Είσαστε αδιανόητοι. Δεν μας απαντήσατε λοιπόν. Να ξέρετε ότι ο λαός σε ανθρώπους που υιοθετούν τέτοιες συμπεριφορές, γυρίζει αργά ή γρήγορα την πλάτη κύριε Υπουργέ.

Περνάω σε άλλο θέμα: Δολοφονία Έλληνα μετανάστη στη Γερμανία, στην φοβερά πολιτισμένη και φοβερά δημοκρατική Γερμανία. Τι παράξενο; Δολοφονήθηκε ένας συνάνθρωπός μας, συμπατριώτης μας κυρία Υπουργέ, από τις αρχές της Γερμανίας, από την αστυνομία, ένα νέο παιδί και οι αντιδράσεις της Κυβέρνησής σας, μας, -δυστυχώς είναι και μας- κρίνονται επιεικώς αναιμικές, ανεπαρκείς να τις πω;

Κοιτάξτε, αντιλαμβανόμαστε εύκολα τις εσωτερικές σας αντιφάσεις, καθώς είσαστε ένα τεράστιο πολυσυλλεκτικό κόμμα που πρέπει να ικανοποιήσει και το φασιστοειδές ακροατήριο, θα πρέπει να ικανοποιήσει και το κεντρώο, πρέπει και το λίγο πιο προοδευτικό. Το καταλαβαίνουμε. Ωστόσο, η γερμανική αστυνομία παράλληλα -είναι και αυτή μια αιτία που σας κρατάει να έχετε τόσο αναιμικές αντιδράσεις- επέδειξε, κύριε Πρόεδρε, συμπεριφορά απλούστατα αντίστοιχη της παγίας συμπεριφοράς που επιδεικνύει σε αυτές τις περιπτώσεις η ελληνική, η δική μας Αστυνομία. Είναι αντίστοιχη δηλαδή με των ελληνικών στρατικοποιημένων και αυταρχικών Σωμάτων Ασφαλείας που έχει φτάσει να γίνεται επί των ημερών σας η Αστυνομία. Δεν έχουμε Αστυνομία. Έχουμε ομάδα ΔΙΑΣ, έχουμε ειδικούς φρουρούς, έχουμε ΜΑΤ, ΜΕΑ, ΜΑΚ, ΜΟΥΚ, ΜΕΚ, ό,τι μπορεί κανείς να φανταστεί από αρκτικόλεξα, αλλά αστυνομία κανονική δεν έχουμε. Έχουμε στρατικοποιημένα σώματα στρατού, κυρία Υπουργέ.

Άλλωστε οι Γερμανοί –και δεν αναφέρομαι βέβαια στον γερμανικό λαό, αλλά στην ολιγαρχία της Γερμανίας και βεβαίως στο πολιτικό προσωπικό που διαφεντεύει ολόκληρη την Ευρωπαϊκή Ένωση όπως φάνηκε στα πέντε μνημόνια που προηγήθηκαν- είναι φίλοι σας, πολύ φίλοι σας. Ή μάλλον όχι δεν είναι φίλοι σας, είναι αφεντικά σας. Αυτό είναι οι Γερμανοί. Και πώς να κακοκαρδίσετε τα αφεντικά σας αρχίζοντας διπλωματικές ενέργειες γιατί σκότωσαν στο ξύλο έναν συνάνθρωπό μας, ο οποίος τυγχάνει να ήταν και μετανάστης; Όπου τι άλλο συνειρμό φέρνει αυτό; Βεβαίως αγαπητέ, το πώς φερόμαστε εμείς τόσα χρόνια στους μετανάστες. Με τι μούτρα να πεις στη Γερμανία ότι μου σκότωσες τον μετανάστη, όταν το κάνεις και εσύ; Τόσο απλά!

Και περνάμε σε κάτι που είναι συγγενές, όχι άμεσα αλλά έμμεσα, και με το Υπουργείο σας, αγαπητή κυρία Υπουργέ, στις ξένες κινηματογραφικές παραγωγές. Τον Σεπτέμβριο του 2018 ο ΣΥΡΙΖΑ αύξησε με τον ν.4563 το ποσοστό επιδότησης στο 35%. Και δεν σας έφτανε αυτό, μόλις ήρθατε εσείς στα πράγματα τον Ιούλιο του 2020 με τον ν.4704/2020 το ανεβάσατε στο 40%. Αυτό το 40% είναι το κατώτατο όριο -για να το καταλάβετε- των επιλέξιμων δαπανών για τις κινηματογραφικές ταινίες μυθοπλασίας. Το κατώτατο όριο λοιπόν που έχετε νομοθετήσει είναι να παίρνει πίσω όποιος έρχεται στην Ελλάδα και γυρνάει μια ταινία –όπως θα σας πω αμέσως μετά τι έχει συμβεί με τους «Αναλώσιμους»- εκατό χιλιάδες ευρώ. Αυτό είναι ο πάτος, να το καταλάβουμε όλοι. Γιατί το ελληνικό cash rebate με τη νομοθεσία σας δεν έχει το παραμικρό πλαφόν στην επιστροφή χρημάτων σε αυτές τις ξένες παραγωγές. Μεγαλύτερη επένδυση σε επιλέξιμες δαπάνες ισούται με άμεση μεγαλύτερη επιστροφή από το πρόγραμμά σας. Επιπλέον μπορεί να λειτουργήσει και ως εγγύηση για τους παραγωγούς προκειμένου αυτοί να δανειοδοτηθούν -το λέω και γελάω αντί να κλαίω!- μέσω των χρεοκοπημένων εδώ και 12 χρόνια ελληνικών τραπεζών, τις οποίες εμείς – ο ελληνικός λαός που του παίρνουν τα σπίτια εδώ και δώδεκα χρόνια- έχουμε ανακεφαλαιοποιήσει με 70 δισεκατομμύρια ευρώ.

Κοιτάξτε όλα αυτά είναι σκανδαλώδη, αλλά δεν θα με θύμωναν και δεν θα κοκκίνιζα τόσο πολύ αν δεν συνέβαινε το εξής: Πριν λίγες μέρες στους «Αναλώσιμους 4» που γυρίζονται στη Θεσσαλονίκη απεδείχθη ότι οι μόνοι αναλώσιμοι ήταν οι Έλληνες «χαμάληδες» εργαζόμενοι που δούλευαν σε αυτήν την παραγωγή. Ξέρετε γιατί; Τραυματίστηκαν πολύ σοβαρά, κυρία Μενδώνη, κυρία Υπουργέ μου, ο ένας χαροπαλεύει. Εύχομαι να τα καταφέρει. Ακούστε τώρα το επίτευγμά σας. Αυτές οι παραγωγές -που τους λέτε ότι το λιγότερο που θα σου γυρίσω πίσω είναι 100.000, αλλά εάν καταφέρεις να φέρεις περισσότερα, θα σου γυρίσω και ένα εκατομμύριο και δύο εκατομμύρια πίσω- που έχουν γίνει αρκετές πια και το ξέρουμε, δεν προσλαμβάνουν ποτέ κανέναν Έλληνα για κανένα πραγματικά σοβαρό ρόλο. Δεν προσλαμβάνουν σκηνογράφο, σκηνοθέτη, διευθυντή φωτογραφίας, ηχολήπτη, μπούμαν. Δεν προσλαμβάνουν κανέναν. Προσλαμβάνουν μόνο ανθρώπους της παραγωγής, χαμάληδες -όπως τους λέω εγώ- για να τσακίζονται, να τρέχουν σε έναν εργασιακό μεσαίωνα. Ξέρετε πως ξέρω ότι είναι εργασιακός μεσαίωνας; Χαροπαλεύει ο ένας, τραυματίστηκαν άλλοι τρεις και δεν σταμάτησε ούτε για ένα λεπτό το γύρισμα κυρία Μενδώνη. Έχουμε καταγγελία από την ΠΟΘΑ.

Επίσης τους έχετε επιτρέψει με τον νόμο σας να μη δουλεύει κανείς Έλληνας όπως είπα και όλες αυτές οι ειδικότητες επειδή είναι πολύ δαπανηρό να έρθουν από την Αμερική, είναι Βούλγαροι, Ρουμάνοι, Γιουγκοσλάβοι. Τι να σας πούμε; Θερμά συγχαρητήρια που δίνετε εκατομμύρια για να γυριστούν οι «Αναλώσιμοι»; Αναλώσιμοι τελικά είναι μόνο οι Έλληνες που δουλεύουν εκεί και ταυτοχρόνως δίνετε εργασία σε Ρουμάνους και Βούλγαρους συνανθρώπους μας; Καλό είναι αυτό. Εμείς διεθνιστές είμαστε, σοσιαλιστές –μαρξιστής είμαι εγώ συγκεκριμένα- και μας αρέσει πάρα πολύ αυτό. Αλλά δεν νομίζω να το κάνετε για αυτό.

Θα τελειώσω σύντομα κύριε Πρόεδρε. Καταθέσαμε σήμερα μία τροπολογία. Και επί τη ευκαιρία, οι εργαζόμενοι της «e-FOOD» που όλη η κοινωνία στάθηκε στο πλευρό τους -πολλοί εργαζόμενοι χάρηκαν με την πρώτη νίκη τους, κύριε Πρόεδρε- συνεχίζουν τον αγώνα τους γιατί κατάλαβαν ότι τους αξίζουν καλύτερες συνθήκες εργασίας και ότι μόνο με συλλογική δράση, και την ακαπέλωτη συλλογική δράση θα έλεγα εγώ, θα τις κερδίσουν αυτές τις συνθήκες.

Σήμερα, λοιπόν, κυρία Υπουργέ, κινητοποιούνται ξανά. Πάνε στο Υπουργείο. Ξέρετε γιατί; Απαιτούν να παρέμβει για τις παραβιάσεις της εργατικής νομοθεσίας, για την ανεξέλεγκτη λειτουργία της πλατφόρμας, η οποία προκαλεί ανασφάλεια, άγχος και βιασύνη. Ξέρετε τι είναι η βιασύνη για τους διανομείς με τα παπιά; Συνώνυμη του κινδύνου, συνώνυμη του ενδεχόμενου θανάτου τους. Βιασύνη, λοιπόν, που έχουμε δει ότι μπορεί να είναι και θανατηφόρα. Έτσι κι αλλιώς γνωρίζουμε ότι πρόκειται ακόμα και υπό νορμάλ συνθήκες για ένα επάγγελμα που ο εργαζόμενος είναι εκτεθειμένος σε τρομακτικούς κινδύνους, καιρικά φαινόμενα, ρύπανση, ένα επάγγελμα βαρύτατο και ανθυγιεινότατο, ένα επάγγελμα, κυρία Υπουργέ, κυρίες και κύριοι Βουλευτές της Συμπολίτευσης που πρέπει επιτέλους να του αναγνωριστούν τα ανάλογα ένσημα, τα βαρέα και ανθυγιεινά. Τα παίρνω εγώ από δεκαοκτώ χρονών που είμαι ηθοποιός και τα παίρνω άξια, γιατί η δουλειά μας είναι βαρύτατη και ανθυγιεινότατη. Ωστόσο δεν μπορεί να με ψήσει κανείς ότι είμαι εγώ άξιος για βαρέα και ανθυγιεινά, ο ηθοποιός, και δεν είναι ο άνθρωπος που είναι στους μείον είκοσι και στους συν σαράντα, μέσα στο κέντρο της πόλης όλη μέρα.

Δεν γνωρίζουμε πώς θα ανταποκριθείτε και δεν γνωρίζουμε πώς θα ανταποκριθεί και ο αρμόδιος Υπουργός στα υπόλοιπα αιτήματά τους. Γνωρίζουμε, όμως, ότι σήμερα όσοι είμαστε εδώ και εσείς, κυρία Υπουργέ αγαπητή, μπορούμε να φερθούμε δίκαια και δημοκρατικά και να μην κάνουμε ότι δεν ακούμε το αίτημα που βροντοφωνάζουν όλο και περισσότεροι διανομείς, κάτι που εν τέλει μοιραία –ξέρετε- θα το κερδίσουν. Ξέρετε γιατί θα το κερδίσουν; Γιατί είναι αυτονόητο και γιατί απλούστατα είναι δίκαιο και επίσης είναι και επείγον. Ας τους εκπλήξουμε και μια φορά θετικά κι ας νομοθετήσει και μια φορά η Βουλή το αυτονόητο.

Μια σελίδα είναι και φεύγω αμέσως, κύριε Πρόεδρε.

Είναι σκάνδαλο, εν ενεργεία δικαστικοί, αποσπασμένοι στη «Μητσοτάκης Α.Ε.». Μάλιστα, κύριε Πρόεδρε, δεν ακούσατε λάθος, εν ενεργεία δικαστικοί λειτουργοί με μια ασύλληπτη -επιτρέψτε μου την έκφραση- τροπολογία της «Μητσοτάκης Α.Ε.»- μπαίνουν και θα υπηρετούν εφεξής την Κυβέρνηση. Πού θα υπηρετούν; Ξέρετε που θα υπηρετούν; Στο Υπουργείο Προεδρίας και στο Υπουργείο Δικαιοσύνης. Συγχαρητήρια. Γνωρίζουμε βέβαια όλοι σε αυτήν την Αίθουσα ότι από χρόνια έχει καταλυθεί εντελώς και η πιο στοιχειώδης ανεξαρτησία της ελληνικής δικαιοσύνης.

Αυτό, όμως, που νομοθέτησε η συγκεκριμένη τροπολογία δεν ξέρω καν ειλικρινά αν έχει προηγούμενο στα παγκόσμια χρονικά των δημοκρατιών αυτής της γης. Στις χούντες ξέρω, στις δικτατορίες ξέρω, έχει, σε όλα αυτά. Μόλις την προηγούμενη εβδομάδα διαφωνώντας με τον κ. Γεωργιάδη για το περιστατικό της αναίτιας δολοφονίας του δεκαοκτάχρονου Ρομά στο Πέραμα, ο οποίος θυμίζω πυροβολήθηκε πισώπλατα με τριάντα οκτώ σφαίρες από την ομάδα ΔΙΑΣ, οι οποίοι ήδη είχαν παρακούσει διαταγή του κέντρου, στο οποίο όφειλαν να υπακούσουν για να σταματήσουν την καταδίωξη, ο οποίος δεν οπλοφορούσε και αυτοί δεν γνώριζαν καν, όπως αποκαλύφθηκε, ότι είχε διαπράξει παράνομες ενέργειες.

Είχα τότε, λοιπόν, επιχειρηματολογήσει, λέγοντας ότι είναι απαράδεκτο ένας Υπουργός να βγαίνει και να λέει πριν αρχίσει η ανάκριση «συγχαρητήρια στους Έλληνες αστυνομικούς που έπραξαν το καθήκον τους». Είπα ότι προκαταλαμβάνει την ελληνική δικαιοσύνη. Αμέσως θύμωσε ο κ. Γεωργιάδης και μου απάντησε ότι και εγώ κάνω το ίδιο σαν Κοινοβουλευτικός Εκπρόσωπος και ότι μιλώντας για δολοφονία, προκαταλαμβάνω την ελληνική δικαιοσύνη. Του ανταπάντησα –και θα κλείσω αμέσως, κύριε Πρόεδρε- ότι βεβαίως δεν είμαστε το ίδιο.

Ξέρετε, κυρία Μενδώνη, γιατί δεν είμαστε το ίδιο εγώ και ο Υπουργός σας ή εσείς και εγώ; Γιατί αυτός και η Κυβέρνησή σας διορίζετε τον Πρόεδρο του Αρείου Πάγου και του Συμβουλίου της Επικρατείας, όπως διορίζετε και όλους τους ανώτατους δικαστικούς.

Όταν, λοιπόν, ο κάθε κύριος Υπουργός Γεωργιάδης κάνει μια τέτοια δήλωση, ο κάθε ανακριτής και εισαγγελέας που έχουν αναλάβει τη συγκεκριμένη υπόθεση αν τολμήσουν να διαφωνήσουν μαζί του, γνωρίζουν ότι αποχαιρετούν την Αλεξάνδρεια, τα ύπατα αξιώματα της ελληνικής δικαιοσύνης διά παντός.

Επομένως, ενώ εγώ δεν μπορώ στον παραμικρό βαθμό να επηρεάσω, κύριε Πρόεδρε και να προκαταβάλω τις αποφάσεις της δικαιοσύνης, αντιθέτως ο κάθε Υπουργός σας, κυρία Υπουργέ, μπορεί απόλυτα. Αν σκεφτούμε ότι αυτή η εντελώς παράλογη και βαθιά αντισυνταγματική κατάσταση δεκαετίες τώρα δεν αφήνει τη δικαιοσύνη να κάνει τη δουλειά της, φανταστείτε πόσο σημαντικό βήμα για την εξαφάνιση και της τελευταίας ικμάδας της ανεξαρτησίας που της έχει απομείνει, είναι η –επαναλαμβάνω- ασύλληπτη για τα παγκόσμια δεδομένα τροπολογία που τολμήσατε να περάσετε την προηγούμενη εβδομάδα από τη Βουλή μας. Νομοθετείτε αντεργατικά, αντιλαϊκά, αλλά κυρίως νομοθετείτε πια αντιανθρώπινα. Παράλληλα με τέτοιου είδους κόλπα στερείτε από τα ανθρώπινα θύματά σας τη μόνη διέξοδο που έχουν να στραφούν στη δικαιοσύνη για να τους γλιτώσει από τα νύχια σας.

Φτιάξτε, λοιπόν, στρατό αποσπασμένων δικαστικών, ώστε το παιχνίδι να είναι στημένο από πριν, όλο στημένο στα δικά σας μέτρα απολύτως. Εμείς, κυρία Υπουργέ, κυρίες και κύριοι Βουλευτές της Συμπολίτευσης θα είμαστε πάντα από την απέναντι πλευρά μαζί με τα θύματα σας και αγκαλιά τους θα περιμένουμε με τεράστια λαχτάρα την ώρα και τη στιγμή που θα καταπέσετε με πάταγο και κουρνιαχτό μεγάλο στο κάτω κάτω μέρος του πάτου της ανθρώπινης προϊστορίας.

Σας ευχαριστώ πολύ και για την ανοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Μάρκου από τον ΣΥΡΙΖΑ, μετά ο κ. Κωτσός από τη Νέα Δημοκρατία, η κ. Αδάμου, η οποία είναι με webex και ολοκληρώνεται η διαδικασία με την κυρία Υπουργό.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Έχει ενδιαφέρον η σημερινή διαδικασία, κυρίες και κύριοι συνάδελφοι, διότι έχουμε ένα δεδομένο το οποίο είμαι βέβαιος ότι τουλάχιστον από την πλευρά των κυβερνητικών εδράνων το μόνο που απασχολεί είναι πότε θα ολοκληρωθεί να τελειώσουμε να φύγουμε. Διότι η κοινοβουλευτική διαδικασία έχει ήδη ευτελιστεί από το ξεκίνημά της. Δεν πειράζει. Εμείς θα τα καταθέσουμε, θα καταγραφούν και ξέρετε, κάποια στιγμή η ιστορία έρχεται με σαρκασμό και απαντάει. Μιάμιση μέρα είχαμε να μελετήσουμε τον κώδικα που κατέθεσε η κυρία Υπουργός. Μάλιστα κάποιος -θα έλεγα με θρασύτητα- Βουλευτής της Συμπολίτευσης είπε «να τον διαβάζατε». Τόσο αλαζονεία παρουσιάζεται.

Η Υπουργός χρησιμοποιεί το επιχείρημα ότι δεν περιέχονται νέες διατάξεις, αλλά συγκεντρώνονται σκόρπιες που βρίσκονται σε πολλά νομοθετικά κείμενα. Το είπε άλλωστε και στην επιτροπή και εδώ. Η διαδικασία ψήφισης των κωδίκων δεν δίνει τη δυνατότητα για αλλαγές, για τροποποίηση των διατάξεων, ούτε και διαβούλευση. Είναι, όμως, έτσι;

Αυτό είναι ανακριβές και για νομικούς και για ουσιαστικούς πραγματικούς λόγους. Οι νομικοί λόγοι ανάγονται στον νόμο του 2019, του δικού σας νόμου, για το επιτελικό κράτος, στο άρθρο 66, με το οποίο συστήνεται η κεντρική επιτροπή κωδικοποίησης, όπου προβλέπεται ότι αυτή η επιτροπή μπορεί για την υποβοήθηση του έργου της να συνεργάζεται με τη Βουλή. Για πείτε μου, με ποιον τρόπο μπορεί να φανταστεί κανείς αυτήν τη συνεργασία με τη Βουλή; Δεν μπορώ να φανταστώ κανέναν άλλον εκτός από τη συζήτηση στις επιτροπές, από το να έρθει η επιτροπή αυτή στη Βουλή, στην Επιτροπή Μορφωτικών Υποθέσεων να ανταλλαγούν υποθέσεις. Υπάρχει κάποιος άλλος τρόπος;

Να θέτει σε δημόσια διαβούλευση, να ζητεί κάθε πληροφορία από τις υπηρεσίες του δημόσιου τομέα. Το καταρρακώσατε και αυτό. Τούτο σημαίνει ότι εσείς οι ίδιοι είχατε προβλέψει τη δυνατότητα να δοθεί σε δημόσια διαβούλευση κάποια πρόταση κωδικοποίησης. Ο θεσμός διαβούλευσης ενός σχεδίου νόμου δεν αποκλείεται από μόνο του το γεγονός ότι οι διατάξεις που εμπεριέχει είναι η συλλογή σε ένα ενιαίο κείμενο διάσπαρτων διατάξεων που συναντώνται στη νομοθεσία.

Επιπλέον, με το παρόν ουσιαστικά νομοσχέδιο δεν έχουμε μια απλή επί ψήφιση δικαστικών ή διοικητικών κωδίκων που συντάχθηκαν από επιτροπές, ούτε κωδικοποίηση διατάξεων που υπάρχουν με απλή ταξινόμηση τους ή επαναφορά στο σύνολό τους κατηργημένων νόμων, όπως προβλέπει το Σύνταγμα, σαφώς. Εδώ οφείλει να εφαρμοστεί το άρθρο 67 του δικού σας νόμου για το επιτελικό κράτος, διότι έχουμε και κατάργηση και τροποποίηση ισχυουσών διατάξεων και αναμόρφωση του δικαίου.

Το άρθρο αυτό αναλύει τη διαδικασία κωδικοποίησης και προβλέπει: «Το σχέδιο των κωδίκων που περιλαμβάνει διατάξεις τυπικών νόμων κυρώνονται πλην του μέρους το οποίο καταργούνται ή τροποποιούνται οι ισχύουσες διατάξεις νόμου στα πλαίσια αναμόρφωσης του δικαίου και πρέπει να ακολουθηθεί η συνήθης διαδικασία». Ούτε τον ίδιο σας τον εαυτό δεν θεωρείτε ότι πρέπει να τον παρακολουθείτε με συνέπεια.

Καταργούνται διατάξεις; Τροποποιούνται διατάξεις; Αναμορφώνεται το ισχύον δίκαιο; Είναι προφανές ότι η απάντηση είναι «ναι». Τι άλλη, λοιπόν, απόδειξη χρειάζεται να πούμε ότι προσπαθείτε να εξαπατήσετε την κοινοβουλευτική διαδικασία, κυρία Υπουργέ;

Είπε η εισηγήτριά μας στην επιτροπή: «Διατρέχοντας γρήγορα τον κώδικα παρατηρήσαμε ότι απαλείφονται διατάξεις του αρχαιολογικού νόμου ενώ στον πίνακα της αιτιολογικής έκθεσης έχουμε αναλυτικές αλλαγές για απαλοιφή διατάξεων». Επιπλέον το νομοθέτημα δεν δόθηκε. Ήθελα να ήξερα πραγματικά στις εσωτερικές σας λειτουργίες τι ρόλο μπορεί να παίζει το να επαναλαμβάνεται μια προφανής αλήθεια πάλι και πάλι και πάλι από όλες τις πλευρές αυτής της Αίθουσας κι εσείς να κωφεύετε. Δεν ακούσατε τις γενικές διευθύνσεις του Υπουργείου οι οποίες είχαμε πραγματικά ουσιαστικό ρόλο να παίξουνε. Είναι μια καινοφανής διαδικασία που οδηγεί σε προφανή λάθη. Ήδη έχει καταρρακωθεί η σοβαρότητα που έπρεπε να έχει η νομοθέτησή σας και εμφανίζεται αυτό το πλαίσιο που εμφανίζεται ως κωδικοποίηση.

Λέτε, κυρία Υπουργέ, στα πρακτικά της επιτροπής: «η ομάδα εργασίας η οποία συγκροτήθηκε στο Υπουργείο Πολιτισμού ήταν από στελέχη του Συμβουλίου της Επικρατείας υπό την προεδρεία του επίτιμου Αντιπροέδρου του κ. Νικολάου Ρόζου ο οποίος ήταν πρόεδρος της νομοπαρασκευαστικής επιτροπής του ν.3028/2002 την περίοδο 2001-2002». Δηλώνετε περηφάνεια. Σας επισυνάπτω λοιπόν, εδώ και τα δίνω για τα Πρακτικά, τη γενική παρουσίαση που έκανε ο κ. Ρόζος σε συνέδριο έναν χρόνο μετά με θέμα «Η πολιτιστική κληρονομιά και το δίκαιο». Αναφέρεται στον τρόπο, τη διάρκεια και τη μεθοδολογία που επέλεξε για να συντάξει αυτόν τον νόμο. Εντελώς αντίθετο με τη δική σας νομολογία, τη δική σας πολιτική αντίληψη. Είχε διαδικασία που ετοίμαζε και ψηφίστηκε στην Ολομέλεια για έξι χρόνια αφού πρώτα είχαν ακουστεί και κατατεθεί όλες οι απόψεις απ’ όλους τους φορείς, αρχαιολογικές σχολές, αρχαιολόγοι, ΟΤΑ, ΤΕΕ, Εκκλησία. Αναφορικά δε με τους φορείς του ΥΠΟ, από τους οποίους η Υπουργός ξέχασε να ζητήσει μια γνώμη, όταν ανέλαβε το 1996 ο κ. Ρόζος δούλεψε σε ένα προσχέδιο που είχαν συντάξει και είχε στενότατη συνεργασία. Άγνωστες έννοιες για σας.

Ερχόμαστε τώρα στα άρθρα 15, 15α κ.λπ., 16 και 17. Περιλαμβάνουν ρυθμίσεις που θα προκαλέσουν πολλά προβλήματα. Η πρόβλεψη για τους φορείς διαχείρισης, η πρόβλεψη για τη δυνατότητα διαχείρισης των εναλίων αρχαιολογικών χώρων και από φορείς εκτός δημοσίου αντίκεινται στις διατάξεις του τροποποιημένου από τον Μάιο 2019, άρθρου 7 του ν.3028. Διαβάζω από την αιτιολογική έκθεση της τροπολογίας που η κυβέρνηση ΣΥΡΙΖΑ κατέθεσε και είναι σαφής. Αυτός είναι ο νόμος του κράτους, κυρία Υπουργέ: «Για τις υποδομές πολιτιστικής κληρονομιάς η χρήση των ακινήτων αυτών», δηλαδή, των πολιτιστικών αγαθών κ.λπ., «ανήκει στο Υπουργείο ως φορέα εκπλήρωσης των σκοπών τους. Είναι εκτός πάσης συναλλαγής και η διοίκηση και διαχείρισή τους ασκείται από το δημόσιο». Αυτό λέει η τροπολογία. Έχουμε δυο διαφορετικούς κόσμους. Είναι προφανές θα μου πείτε. Το ξέρω. Και με κυνισμό θεωρείτε ότι ο δικός σας είναι ο καλύτερος.

Ερχόμαστε τώρα στους ενάλιους επισκέψιμους αρχαιολογικούς χώρους. Τα είπανε, τα ξαναείπανε, τα ξαναείπανε. Υπήρχαν οι επισκέψιμοι ενάλιοι και οι ενάλιοι αρχαιολογικοί χώροι. Τώρα νομοθετείτε μη επισκέψιμους. Αυτό δεν είναι κωδικοποίηση. Είναι πρωτογενής νομοθέτηση και είναι αντιδημοκρατική εκτροπή όπως είπε και η εισηγήτριά μας. Την τελευταία στιγμή αποσύρατε με την είσοδο της συνεδρίασής μας τη μεθόδευση για το άρθρο 66 το οποίο μας οδηγούσε σαφώς σε εύλογες υποψίες ότι πρόκειται για μεθόδευση και όχι για παράλειψη και λάθος.

Τελειώνω με το άρθρο 71. Τα είπε πολύ καλά πραγματικά και ο Κλέων Γρηγοριάδης. Τα κακουργήματα στο άρθρο 111 της ποινικής δικονομίας σχετίζονται με τον ν.3028 και δικάζονται από το τριμελές εφετείο κακουργημάτων. Πόσες άλλες φορές πρέπει να σας πούμε ότι τώρα με την απάλειψη που έχετε δεν υπάρχει ο ν.3028/2002, άρα τα κακουργήματα αυτά δεν θα δικάζονται από το τριμελές εφετείο κακουργημάτων. Το είπατε, το ξαναείπατε και ενώ το ορθολογικό και το προφανές ακούγεται στ’ αυτιά σας, αν υποθέσουμε ότι σας διέφυγε, το αγνοείτε. Αυτό είναι απάτη. Μιλάμε, δηλαδή, κυριολεκτικά για ένα νομικό μπάχαλο.

Καταλήγοντας, κυρία Υπουργέ, οφείλετε να απαντήσετε. Πρώτον, γιατί δεν συμπεριελήφθησαν στον κώδικα οι ισχύουσες διατάξεις του άρθρου 49 του 2005 που προβλέπουν ότι στους αυτοδύτες με αυτόνομη καταδυτική συσκευή απαγορεύεται η μετακίνηση, φωτογράφηση αντικειμένων αρχαιολογικής ή άλλης αξίας που βρίσκονται στον βυθό κι αν βρουν κάτι έχουν υποχρέωση να ενημερώνουν ευθύς αμέσως τις λιμενικές αρχές; Δεύτερον, έχω ένα ερώτημα που με χαρά θα ακούσω να αρνηθείτε. Υπάρχει μέλος της ομάδας εργασίας, που ορίσατε η ίδια για την κωδικοποίηση, που ελέγχεται πειθαρχικά και ποινικά για κακουργήματα του ν.3028/2002; Οφείλετε να απαντήσετε και –για να χρησιμοποιήσω μια έκφρασή σας- είτε σας αρέσει, είτε δεν σας αρέσει.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Κωνσταντίνος Μάρκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Γεώργιο Κωτσό από τη Νέα Δημοκρατία. Θα ακολουθήσει η κ. Αδάμου μέσω webex. Η διαδικασία θα ολοκληρωθεί με την κυρία Υπουργό.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κυρία Υπουργέ, αγαπητές και αγαπητοί συνάδελφοι, θα μου επιτρέψετε να ξεκινήσω ευχαριστώντας την κυρία Υπουργό θερμά για την άμεση ανταπόκρισή της στο αίτημα για χρηματοδότηση της ανάδειξης του θολωτού τάφου του Γεωργικού-Ξινονερίου του Νομού Καρδίτσας. Πραγματικά η αντίδρασή σας ήταν άμεση. Θα ήθελα να σας πληροφορήσω ότι το έργο βρίσκεται σε εξέλιξη. Κι έτσι ένα σημαντικό αρχαιολογικό μνημείο του Νομού Καρδίτσας προφυλάσσεται αλλά και αναδεικνύεται. Εύχομαι και ελπίζω την ίδια κατάληξη να έχουν κι άλλες δύο πολύ σημαντικές παρεμβάσεις που ετοιμάζονται ως μελέτες και ελπίζω να τύχουν άμεσης χρηματοδότησης και αφορούν την ιδιαίτερη πατρίδα μου, τον Δήμο Μουζακίου. Έχουν σχέση με τον μεγάλο ήρωα της Ελληνικής Επανάστασης τον Γεώργιο Καραϊσκάκη. Αναφέρομαι στο ψηφιακό μουσείο Γεωργίου Καραϊσκάκη αλλά και στην ανάδειξη της σπηλιάς που γεννήθηκε αυτός ο ήρωας. Σύντομα είμαι βέβαιος ότι θα είμαστε σε θέση σε συνεργασία με τον Δήμο Μουζακίου να καταθέσουμε τις σχετικές μελέτες και να έχουμε την ανάλογη χρηματοδότηση. Αν μη τι άλλο αυτό καταδεικνύει και το ενδιαφέρον σας αλλά και ταυτόχρονα την αποτελεσματικότητά σας.

Εδώ θα μου επιτρέψετε να ευχαριστήσω θερμά την αρχαιολογική υπηρεσία του Νομού Καρδίτσας και την κ. Μπαϊοπούλου, τους άοκνους εργάτες ανάδειξης συντήρησης και προώθησης των αρχαιολογικών μας μνημείων. Η κ. Μπαϊοπούλου και οι συνεργάτες της κάνουν εξαιρετική δουλειά και προσπαθούν με όλες τους τις δυνάμεις να αναδείξουν μνημεία όπως ο ναός του Απόλλωνα, οι αρχαιολογικοί χώροι των Γόμφων, της Αργιθέας, της Μυρίνης, της Συκεώνας, του Κιερίου, του Καλλιθήρου, της Ιθώμης, του Κάστρου του Φαναρίου, ένα εξαιρετικό βυζαντινό μνημείο. Και βέβαια τα θρησκευτικά μας μνημεία που δεν πρέπει να τα ξεχνάμε σε συνεργασία πάντα με τον σεβασμιότατο Μητροπολίτη μας κ. Τιμόθεο.

Αγαπητές συναδέλφισσες και συνάδελφοι, το παρελθόν μας αποτελεί τη γη, το έδαφος, τη βάση, πάνω στην οποία στεκόμαστε ως έθνος, ως λαός, αλλά και ως πρόσωπα και μεγαλουργούμε και δημιουργούμε. Χωρίς αυτό το έδαφος, χωρίς αυτή τη βάση, δηλαδή χωρίς να γνωρίζουμε το παρελθόν μας, σίγουρα χάνουμε την ταυτότητά μας, δεν μπορούμε να στηρίξουμε το παρόν και κυρίως δεν μπορούμε να δημιουργήσουμε το μέλλον μας. Γι’ αυτό, λοιπόν, αυτή την πολιτιστική μας κληρονομιά οφείλουμε να τη σεβόμαστε, να την προστατεύουμε με κάθε τρόπο και, βεβαίως, να την αξιοποιούμε κατάλληλα.

Η προστασία των μνημείων μας, των αρχαιολογικών χώρων αλλά και των ιστορικών μας χώρων, αποτελεί βασικό μας χρέος, κυρίαρχο μέλημα της Κυβέρνησής μας και αυτό αποδεικνύεται από το σημερινό νομοσχέδιο. Το νομοθετικό πλαίσιο που ισχύει μέχρι σήμερα, δηλαδή ο ν.3028/2002, είναι αλήθεια ότι ήταν ένας εξαιρετικά πλήρης και πρωτοποριακός νόμος για την εποχή του. Είναι αλήθεια, όμως, ότι στο διάβα των χρόνων αποτέλεσε αντικείμενο αρκετών νομοθετικών τροποποιήσεων, με αποτέλεσμα το ισχύον νομοθετικό πλαίσιο να είναι διάσπαρτο και να υπάρχουν πάρα πολλά νομοθετήματα γύρω από αυτή την υπόθεση.

Δεν εκτιμάτε, λοιπόν, όλες και όλοι, συναδέλφισσες και συνάδελφοι, ότι επιβάλλεται συστηματοποίηση και κωδικοποίηση αυτού του κώδικα, αυτού του νόμου; Πώς θα προστατέψουμε την πολιτισμική μας κληρονομιά αποτελεσματικά αν δεν διευκολυνθεί η πρόσβαση σε αυτή του εκάστοτε εφαρμοστή του δικαίου;

Είδαμε, βέβαια, στη συνεδρίαση της Διαρκούς Επιτροπής Μορφωτικών Υποθέσεων την Αξιωματική Αντιπολίτευση να αποχωρεί λέγοντας ότι δεν είχε τον χρόνο να μελετήσει το σχετικό νομοσχέδιο. Μάλιστα, ισχυριστήκατε ότι δεν είχατε τον χρόνο να το μελετήσετε σε βάθος. Παράλληλα, αφέθηκαν και υπονοούμενα ότι ενέχει και στοιχεία δόλου η εισαγωγή του νομοσχεδίου προς συζήτηση, αφ’ ενός μεν στην επιτροπή αλλά και τώρα στην Ολομέλεια. Δόλο, συνάδελφοι; Θεωρώ ότι είναι πολύ βαριά έκφραση και αδικεί και αυτούς που την χρησιμοποίησαν, αλλά και το ίδιο μας το νομοσχέδιο.

Το σχέδιο νόμου που συζητάμε σήμερα θέτει τις βάσεις ώστε να προστατέψουμε εποικοδομητικά την πολιτισμική μας κληρονομιά, μέσω της κωδικοποίησης και της αναμόρφωσης του ρυθμιστικού πλαισίου για την προστασία των αρχαιοτήτων και να καταπολεμηθεί έτσι η πολυνομία, να συστηματικοποιηθούν και να αποσαφηνιστούν διάσπαρτες διατάξεις του νόμου. Βελτιώνεται, δηλαδή, η δημόσια διοίκηση επί της ουσίας, απλοποιώντας και καθιστώντας πιο εύκολα προσβάσιμη την πληροφορία προς όλους τους πολίτες, ενώ παράλληλα ενισχύουμε και την αξιοπιστία του κράτους απέναντι στην κοινωνία και στους πολίτες μας. Μεγιστοποιούμε την αποδοτικότητα και την αποτελεσματικότητα των εφαρμοζόμενων πολιτικών στον τομέα της προστασίας των αρχαιοτήτων και της πολιτιστικής κληρονομιάς. Ενισχύουμε την αξιοπιστία στη δικαιοσύνη με νομικό κείμενο που αναδιατυπώνεται σε πιο εύληπτη, πιο κατανοητή και πιο προσιτή γλώσσα, ενώ παράλληλα απαλείφονται και διατάξεις που έχουν καταστεί ανενεργές εξ αντικειμένου.

Αγαπητές συναδέλφισσες και συνάδελφοι, ο κάθε λαός έχει μια ιστορική κληρονομιά, την οποία οφείλει να αναδεικνύει και να προστατεύει διαρκώς. Δεν μπορούμε, λοιπόν, να αφήσουμε αυτή την κληρονομιά μας στο παρελθόν, αλλά να την αποτυπώσουμε στο μέλλον και να αποτελέσει το κλειδί για τις επόμενες γενιές. Με τη σωστή αξιοποίηση του πολιτισμού μας στο παρόν τα οφέλη αυτού μεταλαμπαδεύονται με τον καλύτερο δυνατό τρόπο στις μελλοντικές γενιές. Είναι αδιαπραγμάτευτη, λοιπόν, υποχρέωσή μας να θέσουμε σήμερα τις βάσεις δημιουργώντας το απαραίτητο θεσμικό πλαίσιο, ώστε να προστατέψουμε και να αναδείξουμε την πολιτιστική μας κληρονομιά, που αποτελεί έναν θησαυρό ανεκτίμητης αξίας, τον οποίο κληρονομήσαμε από τους προγόνους και οφείλουμε να παραδώσουμε ακέραιο στις μελλοντικές γενιές. Και αυτό προσπαθεί να κάνει η Υπουργός μας, αυτό προσπαθεί να κάνει το Υπουργείο Πολιτισμού, αυτό κάνει η Κυβέρνησή μας.

Σας καλώ όλες και όλους να υπερψηφίσετε το νομοσχέδιο και να είστε σίγουροι ότι προσφέρετε καλές υπηρεσίες και στον πολιτισμό, αλλά και στη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Αδάμου, Ανεξάρτητη Βουλευτής. Πριν της δώσω τον λόγο όμως, θα ήθελα να ρωτήσω αν υπάρχει κάποιος από τους εισηγητές που θέλει να δευτερολογήσει.

**ΙΩΑΝΝΗΣ ΔΕΛΗΣ:** Εγώ, κύριε Πρόεδρε, θα ήθελα ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, μετά την κ. Αδάμου θα πάρετε τον λόγο.

Ορίστε, κυρία Αδάμου, έχετε τον λόγο.

**ΚΩΝΣΤΑΝΤΙΝΑ ΑΔΑΜΟΥ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σήμερα συζητάμε στην Ολομέλεια της Βουλής την κύρωση του κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς, ενός κώδικα ο οποίος κρατήθηκε στο συρτάρι του Υπουργείου για επτά μήνες -ενώ ήταν έτοιμος- και γνωστοποιήθηκε στα μέλη της επιτροπής μόνο μιάμιση ημέρα πριν από τη συζήτηση.

Στη συνεδρίαση της Επιτροπής Μορφωτικών Υποθέσεων, στην οποία είμαι μέλος και η οποία έλαβε χώρα στις 11 Νοεμβρίου, την προηγούμενη δηλαδή εβδομάδα, προκλήθηκε η σύσσωμη αντίδραση της Αντιπολίτευσης σχετικά με τη διαδικασία κατάθεσης και συζήτησης του παρόντος κώδικα. Κατ’ εμέ αυτή η αντίδραση ήταν απολύτως δικαιολογημένη, διότι λάβαμε το νομοσχέδιο στις 9 Νοεμβρίου στις 21.00΄ η ώρα και κληθήκαμε να συμμετέχουμε στην Επιτροπή Μορφωτικών Υποθέσεων μιάμιση μέρα αργότερα, στις 13.00΄ το μεσημέρι. Όπως γίνεται, λοιπόν, κατανοητό ήταν αδύνατο μέσα σε μιάμιση μέρα να μελετήσω πραγματικά και εις βάθος την κωδικοποίηση των νόμων που θα αφορούν στην προστασία των αρχαιοτήτων, να ψάξω και να επισημάνω τις όποιες αβλεψίες υπάρχουν, αφού ακόμη και τα μεγάλα επιτελεία των κομμάτων, όπως δήλωσαν, δεν πρόλαβαν να μελετήσουν την εν λόγω κωδικοποίηση, πολλώ δε μάλλον εγώ που πορεύομαι και αγωνίζομαι ως Ανεξάρτητη Βουλευτής, ώστε να αντιπροσωπεύσω επάξια τους συμπολίτες μου.

Κατανοώ εν μέρει την τοποθέτηση της κ. Μενδώνη, εν μέρει όμως μόνο, γιατί γνωρίζω ότι η διαδικασία ψήφισης των κωδίκων είναι συγκεκριμένη. Όμως πρέπει να παρέχεται ο χρόνος στα μέλη των επιτροπών ώστε να μελετούν και να προχωρούν στις διαπιστώσεις τους, ειδικά όταν το Υπουργείο έχει έτοιμη την κωδικοποίηση από τον περασμένο Μάρτιο, αλλά προτίμησε για τους δικούς του λόγους να μη μας το γνωστοποιήσει εγκαίρως, νωρίτερα.

Γι’ αυτόν τον λόγο, λοιπόν, σας ζητώ για λόγους ευνομίας και καλής χρήσης της δημοκρατίας να λαμβάνουμε εγκαίρως γνώση για τα νομοσχέδια και τις κυρώσεις που πρόκειται να συζητηθούν ώστε να μη βρισκόμαστε προ τετελεσμένων γεγονότων.

Μπαίνοντας τώρα στο περιεχόμενο της κύρωσης, δηλαδή την προστασία των αρχαιοτήτων και εν γένει της πολιτιστικής μας κληρονομιάς, έχω να πω τα εξής: Η πολιτιστική κληρονομιά, αγαπητοί συνάδελφοι, είναι πολύ μεγάλης αξίας για έναν λαό όπως είναι ο ελληνικός, που έχει τόσο μεγάλη ιστορία πίσω του. Γι’ αυτόν τον λόγο άλλωστε και η αξία του όρου «πολιτιστική κληρονομιά» διαφαίνεται και από την ταύτιση που πολλές φορές έχουμε εδώ στην Ελλάδα με τον όρο «πολιτιστικό αγαθό». Το περιεχόμενο, δηλαδή, της παρούσης κύρωσης επιβεβαιώνει και την ανάγκη ενδελεχούς εξέτασης του σχεδίου νόμου που κατέθεσε το Υπουργείο Πολιτισμού. Και εδώ ξεκινά μια σειρά από εύλογα ερωτήματα και απορίες όσον αφορά στις διατάξεις του. Όπως πολύ ορθά επισημαίνει ο Σύλλογος Ελλήνων Αρχαιολόγων σε επιστολή του που απέστειλε και σε σας, κυρία Μενδώνη, και σε όλους εμάς, στα μέλη της επιτροπής, τίθενται ζητήματα αναφορικά με την επιλογή των άρθρων που περιλήφθηκαν στην κωδικοποίηση. Ξεκινώντας από το άρθρο 66 που αφορά στην παράνομη επέμβαση ή εκτέλεση έργου, εξαφανιζόταν η αναφορά «σε παράνομα έργα ή επεμβάσεις σε ενάλια μνημεία και ιστορικούς τόπους». Συγκεκριμένα, είχε εξαιρεθεί στο πρώτο εδάφιο η αναφορά στα άρθρα 15 και 17 χωρίς καμμία αιτιολογία στην αιτιολογική έκθεσή σας.

Είπατε, όμως, στην αρχή της Ολομέλειας -και το δηλώσατε- κυρία Μενδώνη, ότι θα το διορθώσετε αυτό. Μένει να το δούμε.

Ταυτόχρονα, δεν ενσωματώνονται στην κωδικοποίηση οι διατάξεις του άρθρου 11 του ν.3409/2005, γενικές απαγορεύσεις/υποχρεώσεις που παραμένουν σε ισχύ. Και να σημειωθεί ότι ο ν.3409 τροποποιήθηκε με τον ν.4688, όχι όμως και οι εν λόγω διατάξεις, οι οποίες αναφέρουν ρητά στους αυτοδύτες με αυτόνομη καταδυτική συσκευή «απαγορεύεται η ανέλκυση, μετακίνηση, φωτογράφιση αντικειμένων αρχαιολογικής ή άλλης αξίας που βρίσκονται στον βυθό». Και στην παράγραφο 7 αναφέρεται ότι «κάθε αυτοδύτης έχει υποχρέωση να ενημερώνει αμέσως και με κάθε πρόσφορο μέσο την αρμόδια λιμενική αρχή αν εντοπίσει αντικείμενα αρχαιολογικού ή αστυνομικού ενδιαφέροντος σε ναυάγια».

Δεν αναφέρεται πουθενά κάποιος συγκεκριμένος λόγος που αυτές οι διατάξεις δεν θεωρήθηκαν εξαρχής σημαντικές, να συμπεριληφθούν στην κωδικοποίηση παρότι είναι σε ισχύ και σχετίζονται άμεσα με την προστασία εναλίων αρχαιολογικών χώρων και μνημείων. Περιμένω να δω τις αποφασιστικές κινήσεις, κυρία Μενδώνη, για τις οποίες μας διαβεβαιώσατε στην αρχή της Ολομέλειας.

Τώρα αναφορικά με την εξαγωγή αρχαιοτήτων των συλλογών των μουσείων για πενήντα χρόνια, η πρόβλεψη για εξαγωγή συλλογών των μουσείων, ελληνικών αρχαιοτήτων, στο εξωτερικό για πενήντα χρόνια που ψηφίστηκε με τον ν.4761/2020 και την οποία έχουν εκφράσει την κάθετη αντίρρηση τους σωματεία, φορείς, πολίτες και ο Σύλλογος Ελλήνων Αρχαιολόγων, εγγράφονται στο άρθρο 45 παράγραφος 13 του υπό συζήτηση κώδικα. Από τη διάταξη αυτή, σύμφωνα με τα λεγόμενα της Υπουργού Πολιτισμού, κατά τη συζήτηση του σχετικού νόμου στη Βουλή θα εξαιρούνταν τα δημόσια μουσεία. Όμως η προτεινόμενη παράγραφος εξαιρεί μόνο τα μουσεία της παραγράφου 2 του άρθρου 45. Αν όντως ισχύει αυτή η πρόθεση της Υπουργού, να εξαιρούνται τα δημόσια μουσεία από την εξαγωγή αρχαιοτήτων για πενήντα χρόνια, τότε στο σημείο αυτό θα πρέπει να προστεθεί ότι εξαιρούνται τα μουσεία της παραγράφου 2, αλλά και της παραγράφου 3.

Επίσης, δεν εντοπίζουμε ένα ολόκληρο άρθρο, το ισχύον άρθρο 71 του ν.3028/2002 χωρίς καμμία αιτιολόγηση πάλι στην αιτιολογική έκθεση, στην οποία όφειλε να καταγράφει, αλλά για κάποιον λόγο δεν καταγράφηκε. Έτσι με τη συγκεκριμένη απαλοιφή της ποινικής διάταξης χάνουμε το άρθρο αυτό που προβλέπει τις άκρως σημαντικές αρμοδιότητες και τη διαδικασία που ακολουθείται για κακουργήματα, που σχετίζονται με την καταστροφή αρχαιοτήτων. Σύμφωνα με αυτό, κακουργήματα όπως είναι η κλοπή των μνημείων, η υπεξαίρεση, η φθορά μνημείων, η αποδοχή και διάθεση μνημείων που αποτελούν προϊόντα εγκλήματος, η παράνομη επέμβαση, η εκτέλεση έργου σε μνημείο, η παράνομη εξαγωγή πολιτιστικού αγαθού και η παράνομη ανασκαφή, υπάγονται στο τριμελές εφετείο. Η κρισιμότητα αυτού του άρθρου έγκειται στο ότι αντιμετωπίζει τις παρανομίες των διακινητών και των αρχαιοκάπηλων. όπως, όμως, παρατηρούμε, λείπει από την εν λόγω κωδικοποίηση της νομοθεσίας. Όπως και αν αιτιολογηθεί αυτό, παρ’ όλο δηλαδή που το άρθρο αυτό όπως μας διαβεβαίωσε η κ. Μενδώνη συμπεριλήφθηκε στον νέο κώδικα ποινικής δικονομίας, παραμένει γεγονός ότι λείπει, δηλαδή δεν έχει συμπεριληφθεί στη νέα κωδικοποίηση που αφορά στην προστασία των αρχαιοτήτων. Οπότε γεννάται το ερώτημα αν όντως η παρούσα κωδικοποίηση της νομοθεσίας για την προστασία των αρχαιοτήτων βοηθά στον σκοπό της, διότι έχουμε δει την πρόθεση και τις πράξεις του παρόντος Υπουργείου περί μη προστασίας των αρχαιοτήτων στη στάση «Βενιζέλου», στο μετρό Θεσσαλονίκης, των οποίων την απόσπαση εισηγηθήκατε.

Κλείνοντας, κύριε Πρόεδρε, θα πρέπει να επισημάνω πως στόχος ενός επιτυχημένου κώδικα νομοθεσίας στη Βουλή αποτελεί μεταξύ άλλων η βελτίωση της δημόσιας διοίκησης, παρέχοντας τη δυνατότητα στα θεσμικά και στα διοικητικά όργανα αλλά και στους πολίτες, να έχουν άμεση και ασφαλή γνώση της συνολικής νομοθεσίας για ορθή χρήση αυτής.

Περιμένουμε, λοιπόν, τις απαντήσεις της κ. Μενδώνη στις εύλογες απορίες και παρατηρήσεις που τέθηκαν στη σημερινή Ολομέλεια, ώστε να καταλήξουμε κατά πόσο ο κώδικας αυτός προστατεύει ή επί της ουσίας αφήνει απροστάτευτη την πολιτιστική μας κληρονομιά.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ρώτησα πριν λίγο ποιοι από τους εισηγητές θα ήθελαν να δευτερολογήσουν.

**ΙΩΑΝΝΗΣ ΔΕΛΗΣ:** Κύριε Πρόεδρε, μια μικρή δήλωση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Μια μικρή δήλωση από το Κομμουνιστικό Κόμμα Ελλάδας.

**ΙΩΑΝΝΗΣ ΔΕΛΗΣ:** Δεν έχω να πω κάτι ιδιαίτερο ή να προσθέσω κάτι περισσότερο σε αυτά που ήδη έχουμε πει για το νομοσχέδιο, ένα νομοσχέδιο το οποίο δεν αποτελεί μια πρωτογενή νομοθετική ρύθμιση. Είναι η κωδικοποίηση. Εν πάση περιπτώσει, περιμένουμε έστω και στην καταληκτική ομιλία της κυρίας Υπουργού να διαλυθεί οποιαδήποτε αμφιβολία ή αμφισημία γύρω από τα επίμαχα άρθρα 66 και 71, τα οποία επιμένουμε πως κατά τη γνώμη μας θα πρέπει να συμπεριληφθούν και να διατυπωθούν ρητά και σε αυτό το κωδικοποιημένο νομοσχέδιο.

Πήρα τον λόγο, κύριε Πρόεδρε, και ευχαριστώ γι’ αυτό, για να δηλώσουμε τη συμφωνία μας με την τροπολογία που κατέθεσε στο σχετικό νομοσχέδιο το ΜέΡΑ25 σε σχέση με τους εργαζόμενους στις εταιρείες διανομής φαγητού και ποτού, τους ντελιβεράδες, όπως πολύ εύστοχα έχει αποτυπωθεί σε αυτή την ελληνοποιημένη λέξη. Θέλουμε, λοιπόν, να δηλώσουμε τη συμφωνία μας με αυτή την τροπολογία, σχετικά με την υπαγωγή αυτών των εργαζομένων στα βαρέα και ανθυγιεινά, πράγμα απολύτως φυσιολογικό από τη στιγμή που αποτελεί ήδη τμήμα, άρθρο μιας προηγούμενης, πρόσφατης πρότασης νόμου του κόμματός μας, σύμφωνα με την όποια είχαμε προτείνει -απορρίφθηκε βεβαίως από την κυβερνητική πλειοψηφία- τη θέσπιση αυτοί οι εργαζόμενοι να θεωρούνται εργαζόμενοι εξαρτημένης εργασίας και όχι ελεύθεροι συνεργάτες, freelancers. Βέβαια, αυτό το κατέκτησαν στην πράξη με τον αγώνα τους, να υπάγονται στα βαρέα και ανθυγιεινά ή ο εργοδότης τους να έχει την πλήρη και αποκλειστική ασφαλιστική ευθύνη, να έχει την πλήρη ευθύνη για την παροχή όλων των εξαρτημένων για την εργασία τους, όπως τα μηχανάκια και όλα όσα χρειάζονται, να δουλεύουν πενθήμερο, επταήμερο, στα βαρέα και ανθυγιεινά όπως είπαμε, με τα σχετικά πρόστιμα στις επιχειρήσεις, οι οποίες δεν συμφωνούν και, βεβαίως, με την κατάργηση του άρθρου 69 του γνωστού και ως νόμου Χατζηδάκη που ψηφίστηκε το περασμένο καλοκαίρι.

Σήμερα είναι μέρα ιδιαίτερη γιατί εκτυλίχθηκε ένας σημαντικός αγώνας των μικρών επαγγελματιών της εστίασης. Δεν τους έφταναν τόσοι μήνες με τα κλεισίματα, με τα χρέη, τώρα ορίζονται από την Κυβέρνηση και ως τμήμα του ελεγκτικού μηχανισμού των εμβολιασμών, με προφανή στόχο και σκοπό από την Κυβέρνηση να τους χρεώσει την όποια μετάδοση του ιού, την ώρα που ο ιός κάνει πάρτι στα μέσα μαζικής μεταφοράς και στους μεγάλους χώρους δουλειάς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Αναγνωστοπούλου.

**ΑΝΑΣΤΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Η συζήτηση, εδώ στην Ολομέλεια, έδειξε από σύσσωμη την Αντιπολίτευση ότι δεν είναι δυνατόν να νομοθετούμε με τέτοιον τρόπο και ειδικά όταν αφορά κώδικα για την πολιτιστική κληρονομιά. Δεν υπήρχε ο χρόνος. Αυτή η συζήτηση θα έπρεπε να έχει γίνει στην επιτροπή, παρουσία της ομάδας, να κάνουμε οι ομάδες εργασίας ερωτήσεις, παρατηρήσεις κ.λπ..

Δεύτερον, αν υπήρχε αυτός ο χρόνος αν είχαν λυθεί προβλήματα, παρανοήσεις, παραλείψεις, σφάλματα κωδικοποίησης, που νομίζω ότι διεξοδικά αναφέρθηκα -και όχι μόνο εγώ, αλλά και άλλοι συνάδελφοί μου- θα είχαμε προλάβει πολλά πράγματα, θα είχαν ληφθεί υπ’ όψιν και από την Κεντρική Επιτροπή Κωδικοποίησης αν ήξεραν το σχέδιο κώδικα κατ’ αρχάς οι Γενικές Διευθύνσεις του Υπουργείου, οι καθ’ ύλην αρμόδιες, ο Σύλλογος Ελλήνων Αρχαιολόγων, ο οποίος έχει πολύ σοβαρές ενστάσεις, για να μπορέσουμε να προχωρήσουμε πραγματικά σε μία καλή νομοθέτηση για την προστασία της πολιτιστικής κληρονομιάς.

Απαντήσεις μέχρι τώρα δεν έχουμε πάρει. Εγώ θα επιμείνω σε δυο-τρία σημεία.

Εκτός από τις παραλείψεις ή λάθος κωδικοποιήσεις, σφάλματα κωδικοποιήσεων, που ανέφερα αρκετά νομίζω -και είναι και άλλα που δεν ανέφερα- θα ήθελα να πει η Υπουργός πώς αυτά θα επιλυθούν από τη στιγμή που θα ψηφιστεί τώρα ο κώδικας.

Δεύτερο ζήτημα, πολύ σημαντικό είναι το άρθρο 66 και ειδικά εκεί που αφορά τα ποινικά αδικήματα για τις ενάλιες αρχαιότητες. Θα επιμείνουμε πάρα πολύ στη διατύπωση, να συμπεριλαμβάνονται και τα άρθρα 15, 15α και 15β και στη συνέχεια 16 και 17 και 17α.

Και μένει ένα μείζον θέμα, η απαλοιφή του άρθρου 71. Δεν είναι δυνατόν με κανέναν τρόπο σε κώδικα να συναινέσουμε, εδώ και οι Βουλευτές της Νέας Δημοκρατίας, σε μια τέτοια απαλοιφή η οποία απαγορεύεται με όλους τους τρόπους, ακόμα και με τον νόμο του επιτελικού κράτους.

Θα καλέσω και τον Πρόεδρο της Βουλής κ. Τασούλα, ο οποίος μας διαμήνυσε μέσω του κ. Διγαλάκη ότι δεν έχουμε τροποποίηση, δεν έχουμε απαλοιφή, δεν έχουμε καμμία τέτοια αλλαγή που έχουμε στο άρθρο 15, θα καλέσω εάν πραγματικά εγγυάται ότι δεν υπάρχει τέτοιου είδους απαλοιφή.

Κλείνω λέγοντας ότι ο ΣΥΡΙΖΑ, το δήλωσε ο Κοινοβουλευτικός μας Εκπρόσωπος, βεβαίως θα ψηφίσουμε την τροπολογία που κατέθεσε το ΜέΡΑ25.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Μπαραλιάκος, ο εισηγητής της Νέας Δημοκρατίας, και αμέσως μετά η κυρία Υπουργός.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ, κύριε Πρόεδρε.

Σήμερα ψηφίζουμε τον κώδικα για την προστασία των αρχαιοτήτων και εν γένει της πολιτιστικής μας κληρονομιάς. Πρόκειται για ένα σύνολο νομοθετημάτων που δεν είναι νέα, αλλά είναι ήδη ψηφισμένοι νόμοι του κράτους. Και θα ξαναπούμε ότι η κωδικοποίηση επιμελείται από την Κεντρική Επιτροπή Κωδικοποίησης, η οποία απαρτίζεται από νομικούς και δικαστές με ευρεία αποδοχή και αναγνώριση για την αξία τους στον τομέα που καλούνται να υπηρετήσουν.

Στόχος είναι να καταστήσουμε το ρυθμιστικό πλαίσιο οικείο και φιλικό για τον καθένα και την καθεμία που θα ανατρέξει σε αυτό ακόμα και αν δεν είναι πεπειραμένος νομικός. Θα το απλοποιήσουμε και θα το συμπυκνώσουμε νοικοκυρεύοντάς το ώστε να βελτιωθεί η δημόσια διοίκηση και να μεγιστοποιηθεί η χρησιμότητα και η αποδοτικότητά του.

Ως προς το άρθρο 71, όπως ήδη ανέφερε η κυρία Υπουργός, δεν υφίσταται το οποιοδήποτε κώλυμα ή ασάφεια. Για το άρθρο 66, που τέθηκε από την Αντιπολίτευση πολλές φορές, να θυμίσω ότι κατατέθηκε νομοθετική βελτίωση και πάλι από την Κεντρική Επιτροπή Κωδικοποίησης. Θέλω να καταστήσω σαφές στο Σώμα ότι όσα ψηφίζονται σήμερα δεν αποτελούν αποτελέσματα της προσωπικής μας έμπνευσης ή έκφρασης επιθυμιών αλλά αντικείμενο μελέτης και επεξεργασίας από ειδικούς. Μάλιστα, όπως προανέφερα, πάνω σε ήδη ψηφισμένους νόμους, οι οποίοι δεν τροποποιούνται ως προς την ουσία τους παρά μόνο αναδιατυπώνονται σε μια ευκολονόητη μορφή.

Λυπάμαι πολύ που ήρθατε σήμερα εδώ, κυρίες και κύριοι της Αντιπολίτευσης, με πνεύμα σύγκρουσης και χωρίς καμμία διάθεση συναίνεσης και σύμπνοιας για την ουσία που αποτελεί η προστασία του πολιτισμού μας. Χαίρομαι που κάποιοι εδώ μέσα, ως έναν βαθμό βέβαια, επέδειξαν το αναγκαίο πνεύμα σύνεσης, το οποίο δεν έχει ανάγκη η Κυβέρνηση, αλλά το πνεύμα αυτό το έχει ανάγκη η πατρίδα μας για να προχωρήσουμε επιτέλους πιο μπροστά.

Ο Ουίνστον Τσώρτσιλ έλεγε: «Δεν θα φτάσεις ποτέ στον προορισμό σου αν σταματάς και ρίχνεις πέτρες σε κάθε σκύλο που γαβγίζει». Πώς θα μπορούσαμε, λοιπόν, να πάμε μπροστά ως σύνολο, αν εκεί που δεν υφίσταται στην πραγματικότητα ένα πρόβλημα ουσίας εμείς επιδιώκουμε μια αξεπέραστη τροχοπέδη.

Παρακαλώ, λοιπόν, να επιδείξουμε την απαραίτητη ωριμότητα και να σταθούμε στο ύψος που ορίζουν οι περιστάσεις, ο χώρος, η θέση μας και το σημερινό μας έργο για την προστασία της πολιτιστικής μας παρακαταθήκης. Η Ελλάδα αλλάζει, πάμε μπροστά, ανεβάζουμε την πατρίδα μας πιο ψηλά, δημιουργούμε το απαραίτητο πλαίσιο που θα ενισχύσει την εύρυθμη λειτουργία και εφαρμογή των κανόνων προστασίας του πολιτισμού μας, αυτόν τον πολιτισμό της διεθνούς ακτινοβολίας που ανήκει σε όλους μας ως πολίτες της Ελλάδας και του κόσμου.

Στεκόμαστε σήμερα στη Βουλή αναγνωρίζοντας τη θέση και την ευθύνη που φέρει σήμερα η θέση μας εδώ σήμερα. Οι σκέψεις μας βρίσκονται κοντά στον Πρωθυπουργό που έχει θέσει ύψιστη προτεραιότητα τη διαφύλαξη της πολιτιστικής μας κληρονομιάς, αλλά και την επιστροφή των γλυπτών του Παρθενώνα στο σπίτι τους. Ψηφίζουμε αυτόν τον κώδικα για να διαφυλάξουμε όσα κληρονομήσαμε από τους προγόνους μας και το ίδιο προτείνω να κάνετε και εσείς.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Πρόεδρε, κύριοι Βουλευτές, πριν μπω στην ουσία του κώδικα, θα απαντήσω σε κάποια από τα θέματα, όχι σε όλα, που εθίγησαν, ανεξαρτήτως του κώδικα, από τους από τους Βουλευτές.

Άκουσα με πραγματική έκπληξη να κατηγορείται το Υπουργείο Πολιτισμού της Κυβέρνησης αυτής γιατί -λέει- δεν φρόντισε να έχει έσοδα από τα πωλητήρια και αναψυκτήρια του Οργανισμού Διαχείρισης και Ανάπτυξης Πολιτιστικών Πόρων, δηλαδή του πρώην ΤΑΠ, και να κατηγορείται μάλιστα με ευτελή -θα έλεγα- τρόπο ο Πρωθυπουργός ο οποίος αναφέρθηκε στο λάδι από τις ελιές της Ολυμπίας.

Ή δεν διαβάζουμε ή δεν κατανοούμε. Τα πωλητήρια ήταν άδεια επί κυβερνήσεως ΣΥΡΙΖΑ και γέμισαν τα δύο τελευταία χρόνια. Τα αναψυκτήρια μετά από δύο τουλάχιστον άγονους διαγωνισμούς ήταν κλειστά επί ΣΥΡΙΖΑ και δημιουργούσαν όχι απλώς απώλεια εσόδων, αλλά εξέθεταν τις παρεχόμενες υπηρεσίες από το Υπουργείο Πολιτισμού και το τότε ΤΑΠ στους χιλιάδες επισκέπτες, Έλληνες και ξένους, αυτών των αρχαιολογικών χώρων και των μουσείων.

Και επειδή εμάς μάς αρέσει να απαντάμε με αριθμούς, θα σας πω και τα νούμερα τα συγκεκριμένα τα οποία είναι στη διάθεση όποιου θέλει, ότι φέτος με πολύ λιγότερους επισκέπτες απ’ ό,τι το 2019, που ήταν το τουριστικό ρεκόρ, από τα πωλητήρια και τα αναψυκτήρια έχουμε πολύ περισσότερα έσοδα από ό,τι το 2019. Διότι τα αναψυκτήρια μισθώθηκαν και τα πωλητήρια γέμισαν.

Όσο για τον τρόπο με τον οποίο σχολιάστηκε αυτό το οποίο είπε ο Πρωθυπουργός για το λάδι από την Ολυμπία, οφείλω να σας πω ότι όταν το συγκεκριμένο λάδι προέρχεται από τις ελιές της Άλτεως της Ολυμπίας, δεν είναι διατροφικό και γαστρονομικό προϊόν αλλά είναι πολιτιστικό αγαθό. Μέσα σε ειδική εμφιάλωση κοσμεί ούτως ή άλλως τα πωλητήρια του οργανισμού, πουλιέται και αγοράζεται και είναι διαφήμιση για την ίδια την Ολυμπία και τους Ολυμπιακούς Αγώνες. Αν είναι κάποιος τόσο κοντόφθαλμος και αυτό δεν το αντιλαμβάνεται, βεβαίως, συμπεριφέρεται όπως συμπεριφέρεται.

Άκουσα για άλλη μια φορά πάλι για τη φωτιά στις Μυκήνες. Οι Μυκήνες δεν καταστράφηκαν προφανώς. Ο αρχαιολογικός χώρος των Μυκηνών λειτούργησε την επόμενη μέρα το πρωί διότι δεν υπήρχε καταστροφή. Άκουσα ξανά για τις φωτιές της Ολυμπίας και τις φωτιές στο Τατόι. Η φωτιά της Ολυμπίας δεν έφτασε στον αρχαιολογικό χώρο για έναν πολύ απλό λόγο, διότι τα συστήματα πυροπροστασίας λειτουργούν άψογα και λειτούργησαν άψογα στον αρχαιολογικό χώρο και στο Τατόι, διότι δεν χάθηκε τίποτε απολύτως το οποίο να είναι τεκμήριο ιστορίας και πολιτισμού.

Το ακούω, λοιπόν, σε κάθε συζήτηση της Βουλής και αρχίζω να αναρωτιέμαι μήπως αυτοί που το λένε δεν αισθάνονται και πολύ άβολα γιατί δεν έγιναν καταστροφές;

Για να δούμε τώρα το θέμα το οποίο προφανώς πληροφορήθηκε η εισηγήτρια του ΣΥΡΙΖΑ για τα αντικείμενα που κατασχέθηκαν στην οικία Παππά και το Υπουργείο δεν έκανε έγκληση. Για να πάμε λίγο να δούμε το ιστορικό. Τα αντικείμενα στην οικία Χρήστου Παππά την 1-10-2013, κατόπιν εντολής της τότε Γενικής Γραμματέως, μέσο της αρμόδιας Εφορείας Βυζαντινών Αρχαιοτήτων τότε, κατεγράφησαν και παρεδόθησαν αρμοδίως στις αστυνομικές και εισαγγελικές αρχές Ιωαννίνων. Η δικογραφία που σχηματίστηκε για την υπόθεση ουδέποτε γνωστοποιήθηκε στην αρμόδια Διεύθυνση Τεκμηρίωσης και Προστασίας Πολιτιστικών Αγαθών ώστε να είναι σε θέση να γνωρίζει την εξέλιξη της υπόθεσης και τα αδικήματα για τα οποία τελικά κατηγορήθηκε ο Παππάς.

Μετά την εφαρμογή του νέου Ποινικού Κώδικα τον Ιούνιο του 2019 και εντός της προθεσμίας που αυτός έτασσε, η αρμόδια Διεύθυνση Προστασίας Πολιτιστικών Αγαθών σε στενή συνεργασία με το Νομικό Συμβούλιο του Κράτους προχώρησε σε αναζήτηση των ποινικών υποθέσεων στις οποίες απαιτείτο να κατατεθεί έγκληση και έπραξε τα δέοντα.

Είναι αυτονόητο ότι η εν λόγω υπόθεση για την οποία δεν υπήρχε καμμία περαιτέρω ενημέρωση από τις αστυνομικές ή τις εισαγγελικές αρχές, δεν ήταν δυνατόν να το γνωρίζει η υπηρεσία, όχι η πολιτική ηγεσία. Αυτά είναι θέματα υπηρεσιών. Εγκαλείτε, δηλαδή, την υπηρεσία του Υπουργείου Πολιτισμού, διότι δεν ήξερε αυτό το οποίο δεν την πληροφόρησαν οι αστυνομικές και εισαγγελικές αρχές, για την εξέλιξη της ανακριτικής διαδικασίας και το κατηγορητήριο, ώστε να προβεί η υπηρεσία σε κατάθεση έγκλησης.

Κοιτάξτε, το να χρησιμοποιείτε τέτοιου είδους πυροτεχνήματα, έστω και εν αγνοία σας, γιατί προφανώς δεν γνωρίζετε την εξέλιξη των υποθέσεων, είναι τουλάχιστον ατυχές και δεν συνάδει με την κοινοβουλευτική διαδικασία.

Ακούσαμε, επίσης, ότι αυθαιρέτως ορίστηκε, με κοινή υπουργική απόφαση, το αντίτιμο του εισιτηρίου στον υποθαλάσσιο αρχαιολογικό χώρο στην Περιστέρα. Αυτά δεν γίνονται. Προφανώς εισηγήθηκε η υπηρεσία, προφανώς το διοικητικό συμβούλιο του Οργανισμού Διαχείρισης και Ανάπτυξης Πολιτιστικών Πόρων κατέθεσε τη δική του εισήγηση και προφανώς γνωμοδότησε το Κεντρικό Αρχαιολογικό Συμβούλιο για το ύψος του αντιτίμου. Ακολουθήθηκε, δηλαδή, απολύτως ο νόμος και σε καμμία περίπτωση δεν ήταν αυθαίρετη.

Πάμε τώρα να δούμε κάποιες λεπτομέρειες, μιας και έγινε μακρά συζήτηση για αυτό. Το διάστημα της διετούς πιλοτικής λειτουργίας του συγκεκριμένου εναλίου αρχαιολογικού χώρου, δηλαδή το καλοκαίρι του 2020 και του 2021 -γιατί μετά τη θερινή περίοδο ορίστηκε το αντίτιμο του εισιτηρίου- για την περίοδο της πεντάμηνης λειτουργίας του, από Ιούνιο έως Σεπτέμβριο των δύο αυτών ετών, σύμφωνα με τα στοιχεία που διαθέτει η Εφορεία Εναλίων Αρχαιοτήτων, επισκέφθηκαν το ναυάγιο της Περιστέρας συνολικά εξακόσιοι επισκέπτες δύτες, διακόσιοι σαράντα έξι το 2020 και τριακόσιοι πενήντα τέσσερις το 2021 και διενεργήθηκαν στον χώρο, από τους παρόχους καταδυτικών υπηρεσιών που δραστηριοποιούνται στην Αλόννησο και τη Σκόπελο, εξήντα έξι και ογδόντα καταδύσεις αντίστοιχα.

Ενδεικτικά, θα ήθελα να σας ενημερώσω για το πραγματικό κόστος λειτουργίας ενός και μόνο ενάλιου αρχαιολογικού χώρου, αυτού της Περιστέρας, το οποίο προς το παρόν επωμίζεται μερικώς το Υπουργείο Πολιτισμού, διότι μέχρι και αυτή τη χρονιά υπάρχει η υποστήριξη των κοινοτικών πόρων. Στη συνέχεια, όμως, όταν θα ολοκληρωθεί το τρέχον πρόγραμμα, θα κληθεί να το καταβάλει εξ ολοκλήρου.

Από τα στοιχεία, λοιπόν, που διαθέτουμε για την πεντάμηνη λειτουργία του συγκεκριμένου χώρου απαιτείται για το συγκεκριμένο αριθμό επισκεπτών -διότι αν πάμε σε αύξηση αριθμών, θα απαιτείται πολύ περισσότερο- η παρουσία τουλάχιστον τριμελούς κλιμακίου της Εφορείας Εναλίων Αρχαιοτήτων, συνεπικουρούμενου αναλόγως με τις ανάγκες και από το μόνιμο καταδυόμενο προσωπικό της εφορείας το οποίο θα πρέπει να διαθέτει επιτόπου σκάφος για τη μετακίνηση από το σημείο απόπλου- κατάπλου στο χώρο του ναυαγίου, για τον έλεγχο της κατάστασης του χώρου, καθώς και όχημα για την προμήθεια και μεταφορά υλικών και καυσίμων. Αυτά είναι τα στοιχειώδη.

Όλο αυτό -για να μην πάρω πολύ χρόνο- αναλύεται σε ένα κόστος για μία περίοδο πέντε μηνών, μίνιμουμ 65.000 ευρώ. Ακόμα, λοιπόν, και αν πηγαίναμε να δούμε με το εισιτήριο των 50 ευρώ τις εξακόσιες καταδύσεις, θα είχαμε μόλις το 19% για το 2020 και το 28% για το 2021 των ετήσιων λειτουργικών κόστους του συγκεκριμένου αρχαιολογικού χώρου. Επομένως τα πράγματα δεν είναι τόσο απλά όσο θέλετε να τα παρουσιάζετε.

Πάμε τώρα σε συγκεκριμένα συγκριτικά στοιχεία. Μπάγια της Νάπολης. Οι ξεναγήσεις ξεκινούν από 50 ευρώ και το βάθος είναι μόλις δύο μέτρα. Στα καταδυτικά πάρκα χωρίς αρχαία ξεκινούν από 40 ευρώ οι παράκτιες καταδύσεις και φτάνουν στα 300 ευρώ στα βαθιά. Η Τουρκία -το είπε και ο Κοινοβουλευτικός μας Εκπρόσωπος- ξεκινά από 50 ευρώ και φτάνει στα 312 ευρώ.

Στα καταδυτικά πάρκα χωρίς αρχαία έχουμε εισιτήρια και μάλιστα στην περιοχή των Σποράδων, στην Αλόννησο και γενικότερα στις Σποράδες, για απλή κατάδυση στην ακτή, το short dive δηλαδή, 70 ευρώ και με σκάφος 80 ευρώ. Επομένως το συγκεκριμένο εισιτήριο δεν είναι και πανάκριβο, όπως πάτε να το παρουσιάσετε.

Άκουσα την πρόταση του Κοινοβουλευτικού μας Εκπροσώπου. Αυτό το οποίο έχω να πω είναι ότι προφανώς για τις εκπαιδευτικές δραστηριότητες ισχύει και το μηδενικό και το μισό εισιτήριο κατά περίπτωση. Αυτά ισχύουν γενικότερα για ενάλιους και χερσαίους αρχαιολογικούς χώρους. Δεν αλλάζει κάτι. Το δε εβδομαδιαίο εισιτήριο για κάποιον που θέλει να επαναλάβει δύο και τρεις φορές, στο διάστημα μιας εβδομάδας, τις καταδύσεις, προφανώς θα είναι εκπτωτικό, όπως εκπτωτικό είναι και σε χερσαίους αντίστοιχους χώρους, όπου υπάρχουν τέτοιες δυνατότητες.

Αυτό, λοιπόν, το οποίο κατέθεσε ο Κοινοβουλευτικός μας Εκπρόσωπος είναι υπό επεξεργασία και εν μέρει, ειδικά για τα εκπαιδευτικά, φοιτητικά και λοιπά, ισχύει όπως είπα είτε το μειωμένο είτε το μηδενικό.

Να δούμε λίγο τώρα αυτά τα οποία ακούσαμε ξανά και ξανά για την Ακρόπολη. Προφανώς δεν προλάβατε να ενημερωθείτε για τα συμπεράσματα της 7ης Διεθνούς Συνάντησης της Ακρόπολης, της ΥΣΜΑ, που κατέδειξε και απέδειξε ότι τίποτα απ’ όλα αυτά τα οποία συζητάτε και θέλετε να λέτε, έχουν συμβεί.

Έχω όμως να πω κάτι άλλο, ανεξαρτήτως όλων αυτών. Όταν ανέβηκε η Παραολυμπιακή Ομάδα μας, πριν πάει στο Τόκιο και όταν στη συνέχεια, με αφορμή διάφορα ευρωπαϊκά προγράμματα, ανέβηκαν στην Ακρόπολη για πρώτη φορά άνθρωποι οι οποίοι δεν μπορούσαν να προσεγγίσουν, αν ήσασταν εκεί ή αν θέλατε να δείτε τις φωτογραφίες με ένα διαφορετικό μάτι, έξω από τα κομματικά στεγανά, θα αισθανόσασταν το ίδιο συγκινημένοι και υπερήφανοι, όπως αισθανθήκαμε εμείς, αλλά αυτό θέλει αρετή και τόλμη να το αναγνωρίσει κανείς.

Είμαστε εδώ στις 18.00΄ απόγευμα, δηλαδή 16.00΄ ώρα Λονδίνου και είναι σε εξέλιξη η συνάντηση του Πρωθυπουργού Κυριάκου Μητσοτάκη με τον Μπόρις Τζόνσον. Ένα από τα θέματα είναι και το διαρκές αίτημα της χώρας μας για επιστροφή και επανένωση των γλυπτών του Παρθενώνα -τα οποία βρίσκονται στο Βρετανικό Μουσείο- στην Ακρόπολη, στο Μουσείο Ακροπόλεως σε επαφή με το χάσκον μνημείο.

Θεωρώ τουλάχιστον ατυχές σήμερα, όταν έχει προηγηθεί η ομιλία του Πρωθυπουργού στην UNESCO και όταν γίνεται το ραντεβού αυτό, να συζητάμε για τα χιλιάδες πολιτιστικά αγαθά, τα οποία δεν ζητούμε την επιστροφή τους. Ευτυχώς διαχρονικά το Υπουργείο Πολιτισμού ό,τι είναι παράνομο, με βάση τη συνθήκη της UNESCO και τη UNIDROIT το ζητάει και το αποδεικνύει και επιστρέφεται στην Ελλάδα και είναι δεκάδες εκατοντάδες οι επαναπατρισμοί. Μην τα ισοπεδώνουμε όλα.

Σήμερα, λοιπόν, τη συγκεκριμένη μέρα ο Κυριάκος Μητσοτάκης επαναλαμβάνει και θέτει -ο μόνος Πρωθυπουργός τόσο ξεκάθαρα και στο υψηλότατο δυνατό επίπεδο- ότι τα γλυπτά του Παρθενώνα στο Βρετανικό Μουσείο είναι κλεμμένα, το μνημείο είναι χάσκον, απαιτεί την επανένωσή τους και σε καμμία περίπτωση η χώρα μας δεν μπορεί να αναγνωρίσει νομή, κατοχή και κυριότητα στο Βρετανικό Μουσείο ή στην Αγγλία.

Αφήνω όλα τα άλλα, τα αντιπαρέρχομαι. Πάμε να πούμε λίγα λόγια για το συγκεκριμένο νομοθέτημα. Να ξεκινήσω από αυτά τα οποία συνέβησαν την προηγούμενη Πέμπτη στη Βουλή; Να σημειώσω κάποια πράγματα από τη σημερινή συνεδρίαση; Ελάχιστα.

Ακούω γιατί δεν ήρθε η κωδικοποίηση νωρίτερα, δεν είχαμε χρόνο να το διαβάσουμε κ.λπ.. Όταν θέλεις να κάνεις κάτι, το κάνεις και σε πολύ σύντομο χρόνο, εκτός αν δεν θέλεις, αν βρίσκεις χίλιες προφάσεις. Εδώ που τα λέμε fast track νομοσχέδια σαν το μνημόνιο του 2015 πέρασαν με πολύ πιο συνοπτικές διαδικασίες από ό,τι ο συγκεκριμένος κώδικας.

Κύριοι της Αντιπολίτευσης, είναι εντελώς διαφορετικό να ασκείτε σκληρή πολιτική κριτική και δομική αντιπολίτευση και είναι εντελώς διαφορετικό να χρησιμοποιείτε διαρκώς την ίδια παρωχημένη ρητορική, να επιλέγετε σκοπίμως να αποχωρείτε από την καθορισμένη κοινοβουλευτική διαδικασία, καταφεύγοντας σε τακτικές δήθεν κοινοβουλευτικού ακτιβισμού.

Θα αναφερθώ και σε δύο σημεία από αυτά που είπε ο Κοινοβουλευτικός Εκπρόσωπος του ΣΥΡΙΖΑ. Ομολογώ ότι θα με προβλημάτιζε πάρα πολύ, αν άκουγα από τον ΣΥΡΙΖΑ ότι δεν ακολουθώ την πολιτική που ορίζει ο Πρωθυπουργός και η Κυβέρνηση. Μα, προφανώς, ο κάθε Υπουργός σε κάθε κυβέρνηση οφείλει να ακολουθεί την πολιτική του Πρωθυπουργού του.

Και το δεύτερο, εάν αποκόμιζα επαίνους από τον ΣΥΡΙΖΑ, θα με προβλημάτισε πάρα πολύ, διότι θα σήμαινε ότι δεν κάνω τη δουλειά μου, αλλά δεν κάνω και τίποτα, όπως ήταν μηδενικό το έργο στο Υπουργείο Πολιτισμού της περιόδου 2015 - 2019, με μία εξαίρεση, τα δέκα χιλιάδες μνημεία τα οποία παραχωρήθηκαν στο Υπερταμείο. Για άλλη μια φορά ως Αξιωματική Αντιπολίτευση προβαίνετε σε κινήσεις εντυπωσιασμού, παρελκύοντας νομοθετική διαδικασία για μικροπολιτικούς λόγους.

Πάμε τώρα να δούμε τα δύο άρθρα 66 και 71, αν και νομίζω ότι στην αρχή της συνεδρίασης τοποθετήθηκα πάρα πολύ ξεκάθαρα.

Ειδικά για το άρθρο 66, φέραμε τη νομοτεχνική ρύθμιση έτσι όπως την ανέγνωσα και την επαναλαμβάνω. Στο πρώτο εδάφιο της παραγράφου 1 του άρθρου 66 του κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς που κυρώνεται με το άρθρο πρώτο του σχεδίου νόμου αντί των λέξεων -σε εισαγωγικά- «και στα άρθρα 13 και 14», τίθεται η φράση «στα άρθρα 13 και 14 στην παράγραφο 5 του άρθρου 15 και στα άρθρα 15α και 16».

Για το άρθρο 71 νομίζω ότι τα είπαμε εκτενώς, τα έχω πει στην επιτροπή, τα επανέλαβα, τα είπε πριν από λίγο και ο εισηγητής μας. Δεν νομίζω ότι χρειάζεται να πούμε κάτι περισσότερο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κυρία Υπουργέ, λείπουν…

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κυρία Αναγνωστοπούλου, δεν σας διέκοψα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πρέπει να μπουν. Μας παραπλανείτε πάλι.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Θα ήθελα να πω κάτι γι’ αυτό το οποίο άκουσα, ότι στην Επιτροπή Κωδικοποίησης την ομάδα εργασίας αποτελούσαν πέντε δικαστικοί του Συμβουλίου της Επικρατείας και δύο υπηρεσιακά στελέχη. Τα υπηρεσιακά στελέχη που αξιοποιούνται σε ομάδες εργασίας με βάση τη θεσμική τους ιδιότητα, τουλάχιστον στα δυόμισι χρόνια της θητείας μου, δεν έχουν καμμία καταδικαστική απόφαση σε βάρος τους.

Επίσης, θεωρώ ότι είναι εξαιρετικά προσβλητικό και για τους συγκεκριμένους συμβούλους επικρατείας, αλλά και για το σύνολο της Κεντρικής Επιτροπής Κωδικοποίησης αυτή η απαξίωση ότι ήθελαν να παραπλανήσουν ή παραπλανήθηκαν.

Κοιτάξτε, μιλάμε για πολύ σοβαρούς ανθρώπους, οι οποίοι χρόνια έχουν επενδύσει, έχουν αφιερώσει τη ζωή τους στη δικαιοσύνη. Μην είμαστε, λοιπόν, τόσο πολύ ισοπεδωτικοί και, μάλιστα, σκοπίμως ισοπεδωτικοί.

Όσον αφορά κάποιες άλλες παρατηρήσεις οι οποίες αναφέρθηκαν -αναφερθήκατε και σήμερα- ειδικά για την έβδομη παράγραφο στο άρθρο 52 του σχεδίου νόμου του Κώδικα με το οποίο κωδικοποιείται το άρθρο 52 του ν.3028, η οποία αφορά στο ακαταδίωκτο των μελών των κεντρικών γνωμοδοτικών συμβουλίων, το είπα προηγουμένως και το επαναλαμβάνω. Επί της παραγράφου 7 του άρθρου 52 του σχεδίου νόμου του Κώδικα γίνεται κωδικοποίηση της παραγράφου 6 του άρθρου 10 του ν.3207/2003 σε συνδυασμό με το δεύτερο και τρίτο εδάφιο της παραγράφου 2 του άρθρου 1 του ν.3094/2003, όπως αναφέρεται και στη συνοδεύουσα στο σχέδιο νόμου ανάλυση συνεπειών ρύθμισης.

Σχετικά με το άρθρο 34 γ, δεν θα μπω στην ουσία του ποιος υποτίμησε και υπερτίμησε τη Διεύθυνση Τεκμηρίωσης και Προστασίας Πολιτιστικών Αγαθών, γιατί το απάντησα προηγουμένως. Εδώ πράγματι έχει παρεισφρήσει ένα λάθος από την Κεντρική Επιτροπή Κωδικοποίησης, που θα τροποποιηθεί το αμέσως επόμενο χρονικό διάστημα.

Όσον αφορά τη δυνατότητα διαχείρισης εναλίων αρχαιολογικών χώρων από άλλους εκτός του Υπουργείου Πολιτισμού και του Δημοσίου, προφανώς δεν είναι έτσι και βεβαίως δεν καταστρατηγείται το άρθρο 7 του ν.3028/2002, το οποίο κωδικοποιείται και μεταφέρεται αυτούσιο στον Κώδικα.

Ειδικά δε στο άρθρο 15 στην παράγραφο 3 αναφέρεται ότι «εάν για τους ιδρυόμενους επισκέψιμους ενάλιους αρχαιολογικούς χώρους δεν έχει οριστεί φορέας διαχείρισης με απόφαση του Υπουργού Πολιτισμού και Αθλητισμού…» -ποιος είναι ο τρίτος;- «…ή με προγραμματική σύμβαση του άρθρου 100 του ν.3852…» -για να μπουν μέσα και οι φορείς της τοπικής αυτοδιοίκησης- «…ως φορέας διαχείρισης νοείται η αρμόδια εφορεία εναλίων αρχαιοτήτων του Υπουργείου Πολιτισμού και Αθλητισμού».

Μήπως δεν διαβάζουμε σωστά ή μήπως θέλουμε να λέμε ότι αλά καρτ οι διατάξεις διαβάζονται και αποδίδονται; Ή μήπως κάνετε ανεπίτρεπτους συμφυρμούς μόνο και μόνο για να δημιουργήσετε εντυπώσεις; Γιατί ακόμα και αν δεχτώ ότι επικαλείστε τον νόμο του 2020 του Υπουργείου Τουρισμού, εάν υπήρχε τέτοιο θέμα, θα είχε προ πολλού ξεσπάσει. Δεν θα περιμέναμε να φτάσουμε στο τέλος του 2021 μέσα από έναν κώδικα για να το καταλάβουμε.

Το σχέδιο νόμου εν τέλει αποτελείται συνολικά από δέκα τμήματα…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το είχαμε καταψηφίσει…

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Εσείς μπορεί να το είχατε καταψηφίσει, όμως, είναι νόμος του κράτους και η κωδικοποίηση λαμβάνει υπ’ όψιν τις διατάξεις που είναι νόμοι του κράτους.

Το σχέδιο νόμου, λοιπόν, αποτελείται από συνολικά δέκα τμήματα, στα οποία περιλαμβάνονται ρυθμίσεις για το πεδίο της προστασίας της πολιτιστικής κληρονομιάς, τα ακίνητα μνημεία και χώρους, τα κινητά μνημεία, την αρχαιολογική έρευνα και τις εργασίες προστασίας μνημείων, τα μουσεία, την πρόσβαση και τη χρήση μνημείων και χώρων, τα οικονομικά κίνητρα, τα συλλογικά όργανα του Υπουργείου, τις ποινικές διατάξεις και τις ειδικές μεταβατικές και τελικές διατάξεις. Με το σύνολο σχεδόν των άρθρων του σχεδίου κωδικοποιούνται οι υπάρχουσες διατάξεις, το κείμενο των οποίων μεταφέρθηκε αυτούσιο από τα οικεία νομοθετήματα όπου αυτές ανήκουν.

Ορισμένα άρθρα αναδιατυπώθηκαν, προκειμένου οι ήδη υπάρχουσες ρυθμίσεις να διαμορφωθούν συμφώνως με τις οικείες δικαστικές αποφάσεις του Συμβουλίου της Επικρατείας.

Ορισμένα άρθρα των ήδη ισχυόντων νομοθετημάτων, τα οποία έχουν ήδη καταργηθεί με νεότερες διατάξεις, παραλήφθηκαν και δεν περιλαμβάνονται στην κωδικοποίηση. Τι εννοώ; Την περίπτωση γ των παραγράφων 1 και 2 του άρθρου 50 του 328, η οποία έχει ήδη καταργηθεί με το άρθρο 90 του ν.4674/2020 για τη φράση «κατά παρέκκλιση από κάθε γενική ή ειδική διάταξη» και για το τελευταίο εδάφιο της περίπτωσης γ της παραγράφου 14, η οποία αφορά σε αξιοποίηση ακινήτων τα οποία ανήκουν κατά κυριότητα, χρήση ή διαχείριση στο Υπουργείο Πολιτισμού ή στο Ταμείο Αρχαιολογικών Πόρων, νυν ΟΔΑΠ, καθώς και των κινητών ή ακινήτων αναψυκτηρίων τα οποία ανήκουν κατά κυριότητα, χρήση ή διαχείριση στο Υπουργείο Πολιτισμού και Αθλητισμού ή στο τότε Ταμείο Αρχαιολογικών Πόρων και βρίσκονται εντός κηρυγμένων αρχαιολογικών χώρων και ιστορικών τόπων ή λειτουργούν για την εξυπηρέτηση των επισκεπτών των οργανωμένων αρχαιολογικών χώρων και ιστορικών τόπων του άρθρου 72 του ν.3028, διότι οι διατάξεις στις οποίες αυτό παραπέμπει έχουν ήδη καταργηθεί με την περίπτωση β του άρθρου 44 του ν.4761.

Επισημαίνω ότι η διαδικασία κωδικοποίησης δεν προσθέτει νέες διατάξεις ρυθμιστικού περιεχομένου. Περιορίζεται στη συστηματοποίηση των διατάξεων που ισχύουν για την προστασία της πολιτιστικής κληρονομιάς. Γι’ αυτόν τον λόγο στο προτεινόμενο σχέδιο νόμου δεν περιλαμβάνεται καμμία διάταξη με την οποία να καταργείται ρητώς διάταξη νόμου που ισχύει σήμερα, παρά μόνο διαγράφονται και τυπικά όσες έχουν καταργηθεί με πρωθύστερους νόμους ή ούτως ή άλλως δεν εφαρμόζονται.

Τέλος, το σχέδιο νόμου, εφόσον γίνει αποδεκτό από τη Βουλή, θα αποκτήσει ισχύ τυπικού νόμου και θα υποκαταστήσει τους νόμους οι διατάξεις των οποίων κωδικοποιούνται, με συνέπεια στο εξής τυχόν τροποποιήσεις των κωδικοποιούμενων διατάξεων να πραγματοποιούνται επί του νομοσχεδίου το οποίο θα ψηφιστεί.

Η κωδικοποίηση της νομοθεσίας για την προστασία των αρχαιοτήτων και της πολιτιστικής κληρονομιάς συνιστά, όπως και κάθε κωδικοποίηση νομοθεσίας, θεσμική μεταρρύθμιση πολύ σημαντική για την εύρυθμη λειτουργία του κράτους, τη συμμόρφωση προς τις επιταγές του Συντάγματος και την υιοθέτηση πρακτικών καλής νομοθέτησης. Γι’ αυτόν τον λόγο σάς καλώ να αποδεχθείτε την πρόταση του Υπουργείου Πολιτισμού και Αθλητισμού και να υπερψηφίσετε το συγκεκριμένο σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, μία κουβέντα για το άρθρο 71.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, δεν υπάρχει διαδικασία.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είναι πολύ σημαντικό…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι διαδικαστικό;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πρόκειται για το άρθρο 71, για παρυφή του άρθρου 71.Δεν είπε τίποτα η Υπουργός…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι εννοείτε;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μία εξήγηση, τίποτα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφού κατέθεσε νομοτεχνική. Εγώ τι να κάνω σε αυτό;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν είναι νομοτεχνική…

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Για το άρθρο 71 τοποθετήθηκα στην αρχή.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Να ξανατοποθετηθείτε, κυρία Υπουργέ. Σας παρακαλώ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Τοποθετήθηκα στην αρχή και τοποθετήθηκε και ο εισηγητής μας, με τον οποίο συμφωνώ απόλυτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Άρα είναι ξεκάθαρο.

Κυρίες και κύριοι, κηρύσσεται περαιωμένη η συζήτηση επί της αρχής και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση Κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς» και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει δύο πεδία, την αρχή, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση Κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομίας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση Κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς» έγινε δεκτό κατά πλειοψηφία επί της αρχής και στο σύνολό του και έχει ως εξής:

(Να καταχωριστεί το νομοσχέδιο, σελίδα 305α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 18.13΄ λύεται η συνεδρίαση για αύριο, ημέρα Τετάρτη 17 Νοεμβρίου 2021 και ώρα 10.00΄, με αντικείμενο εργασιών του Σώματος: α) αναφορά στην επέτειο της 17Νοεμβρίου για την εξέγερση του Πολυτεχνείου και τήρηση ενός λεπτού σιγή στη μνήμη των αγωνιστών και θυμάτων της εξεγέρσεως του Πολυτεχνείου και της Δημοκρατίας και β) κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**