(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΣΤ΄

Τετάρτη, 17 Νοεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Αναφορά στην Επέτειο της 17ης Νοεμβρίου για την Εξέγερση του Πολυτεχνείου και τήρηση ενός λεπτού σιγής στη μνήμη των αγωνιστών και των θυμάτων του Πολυτεχνείου και της Δημοκρατίας., σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 Προς τον Υπουργό Αγροτικής Ανάπτυξης και Τροφίμων:   
 i. με θέμα: «Προστασία κορινθιακής σταφίδας», σελ.   
 ii. με θέμα: «Ικανοποίηση των αιτημάτων των αγροτών του Δήμου Αγιάς», σελ.   
 iii. με θέμα: «Ζημιές στην ελαιοπαραγωγή στη Θεσσαλία από το πρόβλημα της ακαρπίας και της σχινοκαρπίας», σελ.   
 iv. με θέμα: «Τα προβλήματα των μικρομεσαίων κτηνοτρόφων στην Κρήτη», σελ.   
 v. με θέμα: «Μεγάλα προβλήματα δημιουργούνται από την κοινή υπουργική απόφαση της τελευταίας στιγμής με αναδρομική ισχύ - μεγάλες περικοπές στις επιδοτήσεις» , σελ.

ΠΡΟΕΔΡΟΣ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της αναφοράς στην Επέτειο της 17ης Νοεμβρίου για την Εξέγερση του Πολυτεχνείου.  
 ΒΙΛΙΑΡΔΟΣ Β. , σελ.   
 ΔΡΙΤΣΑΣ Θ. , σελ.   
 ΚΑΤΡΙΝΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΑΚΑΔΗΜΑ Φ. , σελ.   
 ΜΠΟΥΡΑΣ Α. , σελ.   
 ΣΠΑΝΑΚΗΣ Β. , σελ.   
 ΤΑΣΟΥΛΑΣ Κ. , σελ.   
  
Β. Επί διαδικαστικού θέματος:  
 ΜΠΟΥΡΑΣ Α. , σελ.   
  
Γ. Επί των επικαίρων ερωτήσεων:  
 ΚΕΓΚΕΡΟΓΛΟΥ Β. , σελ.   
 ΚΕΔΙΚΟΓΛΟΥ Σ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΝΤΑΣ Π. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΣΤ΄

Τετάρτη 17 Νοεμβρίου 2021

Αθήνα, σήμερα στις 17 Νοεμβρίου 2021, ημέρα Τετάρτη και ώρα 10.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Γ΄ Αντιπροέδρου αυτής κ**. ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-11-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚΕ΄ συνεδριάσεώς του, της Τρίτης 16 Νοεμβρίου 2021 σε ό,τι αφορά:1 α) την ψήφιση του Σχεδίου Προϋπολογισμού Δαπανών της Βουλής, οικονομικού έτους 2022 και β) την έγκριση του Απολογισμού Δαπανών της Βουλής, οικονομικού έτους 2020 και του παραρτήματος αυτού (Απολογισμός 2020 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) και

2. την ψήφιση στο σύνολο του σχεδίου νόμου: «Κύρωση Κώδικα νομοθεσίας για την προστασία των αρχαιοτήτων και εν γένει της πολιτιστικής κληρονομιάς»).

Στο σημείο αυτό θα γίνει αναφορά στην επέτειο της 17ης Νοεμβρίου για την εξέγερση του Πολυτεχνείου.

Σήμερα είναι μια ιστορική ημέρα με αφορμή τη συμπλήρωση σαράντα οκτώ χρόνων από την εξέγερση του Πολυτεχνείου το 1973. Η εξέγερση του Πολυτεχνείου το Νοέμβριο του ’73 ήταν η κορυφαία από μια σειρά εκδηλώσεων κατά της χούντας των συνταγματαρχών και σηματοδότησε την αρχή του τέλους της επτάχρονης δικτατορίας.

Στις 14 Νοεμβρίου του 1973 κηρύσσοντας αποχή από τα μαθήματα φοιτητές άρχισαν να συγκεντρώνονται στον προαύλιο χώρο του Πολυτεχνείου. Κύριο αίτημά τους ήταν η παιδεία, η ελευθερία και η δημοκρατία. Το ολοένα και αυξανόμενο πλήθος στο Πολυτεχνείο δεν κατέστη δυνατό να κατασταλεί από τις αστυνομικές δυνάμεις της δικτατορίας. Τα ξημερώματα της 17ης Νοεμβρίου τη μάχη της καταστολής ανέλαβε ο στρατός της δικτατορίας. Το αποτέλεσμα ήταν νεκροί, πολλοί τραυματίες και χιλιάδες συλληφθέντες. Η δικτατορία του Παπαδόπουλου ανετράπη από τον δικτάτορα Ιωαννίδη και στη συνέχεια ακολούθησαν τα τραγικά γεγονότα στην Κύπρο. Η δικτατορία, βέβαια, κατέρρευσε οριστικά το 1974, οπόταν και επανήλθε το δημοκρατικό πολίτευμα στη χώρα μας με επικεφαλής τον Κωνσταντίνο Καραμανλή.

Σήμερα 17 Νοεμβρίου 2021, ημέρα μνήμης του Πολυτεχνείου, θυμόμαστε τους χιλιάδες νέους που αντιστάθηκαν σθεναρά στο δικτατορικό καθεστώς και πολέμησαν για ελευθερία, δημοκρατία, κοινωνική δικαιοσύνη, καλύτερη παιδεία και εργασία, με όπλα τους την ομοψυχία, τη φιλοπατρία και την αποφασιστικότητα. Το Πολυτεχνείο αποτελεί ορόσημο στη νεότερη ιστορία του τόπου μας. Η εξέγερση ήταν μια μαζική και δυναμική εκδήλωση της νεολαίας. Ήταν μια πράξη που ένωσε όλες τις πολιτικές δυνάμεις. Το σύνθημα «ψωμί, παιδεία, ελευθερία» είχε καθολική αποδοχή. Στο πρόσωπο των φοιτητών εκφράστηκε η ελπίδα ολόκληρου του ελληνικού λαού για την ανατροπή του άνομου καθεστώτος και την εδραίωση του δημοκρατικού κοινοβουλευτικού πολιτεύματος.

Το μήνυμα του Πολυτεχνείου πρέπει να φτάνει ξεκάθαρο στις επόμενες γενιές χωρίς κομματικές στρεβλώσεις και συνοψίζεται, βέβαια, στην ανάγκη υπεράσπισης της δημοκρατίας και των θεσμών της. Το Πολυτεχνείο ως σύμβολο μνήμης μάς υπενθυμίζει πως τίποτα δεν είναι δεδομένο και πως η ελευθερία απαιτεί συνεχή εγρήγορση.

Κάθε εποχή έχει τις δικές της προκλήσεις να αντιμετωπίσει. Διαφορετικές εποχές απαιτούν διαφορετικές θυσίες. Είμαι βέβαιος ότι η σημερινή νέα γενιά έχει την ψυχή και το όραμα να παλέψει και να ξεπεράσει τις προκλήσεις των δικών μας καιρών, για να κτίσει τη ζωή που της αξίζει, πατώντας γερά στα θεμέλια της δημοκρατίας και της ελευθερίας.

Σας ευχαριστώ πολύ.

Τον λόγο θα λάβει τώρα ο Πρόεδρος της Βουλής κ. Κωνσταντίνος Τασούλας και στη συνέχεια οι εκπρόσωποι όλων των κομμάτων της Βουλής.

Κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Ευχαριστώ, κύριε Πρόεδρε.

Προσυπογράφω την παρέμβασή σας για τη σημερινή ιστορική επέτειο της εξεγέρσεως του Πολυτεχνείου, που είναι κατ’ εξοχήν έργο της ελληνικής νεολαίας, η κορυφαία αντιστασιακή πράξη κατά του επταετούς δικτατορικού καθεστώτος.

Ένα επεισόδιο σήμερα το πρωί, το οποίο εμπόδισε αντιπροσωπεία της Βουλής να καταθέσει στεφάνι εντός του χώρου του Πολυτεχνείου, με αναγκάζει να καταδικάσω αυτή τη συμπεριφορά κάποιων ανιστόρητων και απαράδεκτων πολιτών, νέων ανθρώπων δυστυχώς, ευτυχώς λίγων, οι οποίοι και έκριναν ότι έπρεπε να εμποδίσουν την αντιπροσωπεία της Βουλής υπό τον κ. Αθανασίου, τον Αντιπρόεδρο, να καταθέσει στεφάνι «επικαλούμενοι» λόγους τρέχουσας πολιτικής επικαιρότητας.

Το Πολυτεχνείο είναι ένα σημαντικό επεισόδιο στην ιστορία της χώρας και δεν αποτελεί έπαθλο καμμίας δράκας, καμμίας μικρής ή μεγαλύτερης ομάδας, η οποία το διεκδικεί μαινόμενη εναντίον άλλων ομάδων. Αυτή τη στιγμή που μιλάμε η εικόνα έξω από την κυρίως πύλη του Πολυτεχνείου, αυτή που σώριασε κάτω το τανκ της τυραννίας, είναι αποκρουστική. Γίνεται ένα είδος face control και διαπληκτίζονται για το ποιος επιτρέπεται και ποιος δεν επιτρέπεται να μπει σε έναν χώρο δημόσιου προσκυνήματος.

Θα μου πείτε, τέτοια επεισόδια, τέτοιες μικροπρέπειες, τέτοιες συμπεριφορές αμαυρώνουν την ιστορική βαρύτητα και διαχρονικότητα ενός κορυφαίου γεγονότος; Αμαυρώνουν τη ζωή μας, αμαυρώνουν την καθημερινότητά μας, τη διάθεσή μας. Αμαυρώνουν την αισιοδοξία μας για το ότι πρέπει, επιτέλους, να ξεπεράσουμε όλα αυτά που μας καθηλώνουν και να αντικρίσουμε τα ιστορικά γεγονότα κατάματα.

Η πρώτη εικόνα που έπεισε την παγκόσμια κοινότητα ότι η Ελλάδα έχει δικτατορία, είναι η εικόνα του ελληνικού Κοινοβουλίου τα ξημερώματα της 21ης Απριλίου του ’67 περικυκλωμένου από άρματα μάχης. Και η πρώτη εικόνα που έπεισε την παγκόσμια κοινότητα ότι στην Ελλάδα απεκατεστάθη η δημοκρατία, είναι η εικόνα του Κοινοβουλίου περιβαλλόμενη από δεκάδες χιλιάδες ενθουσιασμένων πολιτών τα ξημερώματα της 24ης Ιουλίου του ’74, που πανηγύριζαν λόγω της επιστροφής του Κωνσταντίνου Καραμανλή την αποκατάσταση της δημοκρατίας.

Το Κοινοβούλιο και στη μία και στην άλλη περίπτωση συμβόλιζε τη θλίψη και την αγανάκτηση της κατάργησής του, την ελπίδα και την αισιοδοξία του ξανανοίγματός του. Και αυτό το Κοινοβούλιο διά των αντιπροσώπων του αισθάνθηκαν σήμερα κάποιοι ότι δικαιούνται να το εμποδίσουν.

Αισθάνομαι την ανάγκη να πω ότι η μεγαλύτερη προσβολή που συνεπάγονται ένα απολυταρχικό καθεστώς και μια απολυταρχική νοοτροπία, που πολλές φορές υπάρχει και τέτοια νοοτροπία σε μη απολυταρχικά καθεστώτα, η μεγαλύτερη, λοιπόν, προσβολή δεν είναι μόνο η παύση της ελευθερίας, η κατάργηση των δικαιωμάτων, η καταπίεση, τα βασανιστήρια -όλα αυτά είναι αποτρόπαια- αλλά μία κορυφαία προσβολή είναι ότι δεν αναγνωρίζουν αυτοί το δικαίωμα και τη δυνατότητα και την αξιοσύνη σε έναν λαό να αυτοκαθορίζεται.

Η δημοκρατία είναι το πολίτευμα, όπου ο λαός αυτοκαθορίζεται. Όσοι την καταργούν προσβάλλουν τον λαό, γιατί δεν τον θεωρούν άξιο, νοήμονα, επαρκή, δυνάμενο να αυτοκαθορίζεται. Και όσοι προσβάλλουν το εθνικό Κοινοβούλιο, τη λαϊκή αντιπροσωπεία, αμφισβητούν το δικαίωμα ενός λαού εν δημοκρατία να αυτοκαθορίζεται. Και αμφισβητούν όχι μόνο το δικαίωμα, αλλά και την ικανότητα και τη νοημοσύνη ενός λαού να αυτοκαθορίζεται. Θέλουν να πάρουν τα ηνία, επειδή θεωρούν ανάξιο τον λαό, ανάξια την αντιπροσωπεία του να αυτοκαθορίζεται.

Η κριτική σε μια δημοκρατία, αν θέλουμε να είμαστε δημοκράτες και πιστοί στη δημοκρατία, είναι ακόμη καλύτερη δημοκρατία και όχι μη δημοκρατία. Η κριτική σε ένα κοινοβούλιο δεν είναι να εμποδίσεις την αντιπροσωπεία του να καταθέσει στεφάνι, γιατί, έτσι κι αλλιώς, ο κ. Αθανασίου, ο οποίος ως απόφοιτος της Νομικής έζησε τότε από κοντά τα γεγονότα του Πολυτεχνείου, και οι συνάδελφοι που ήταν μαζί του και οι εκπρόσωποι των εργαζομένων με δηλώσεις που έγιναν στο Πολυτεχνείο τίμησαν τη μνήμη.

Η κριτική, λοιπόν, σε μία Εθνική Αντιπροσωπεία δεν είναι να την προσβάλλεις -γιατί δεν την προσβάλλεις, τον εαυτό σου προσβάλλεις- είναι να φροντίσεις να γίνει ακόμη αξιότερη, να εκπροσωπηθεί από ακόμη αξιότερους. Κι αν μπορείς και εσύ, νέε, που αμφισβητείς αυτό το πολίτευμα, αμφισβήτησέ το κάνοντάς το καλύτερο και όχι παριστάνοντας διά της βίας ότι μπορείς -τάχα- να το εμποδίσεις.

Από τα ξημερώματα της 24ης Ιουλίου του ’74, χάρις και στο Πολυτεχνείο σ’ αυτή την κορυφαία εκδήλωση, η Εθνική Αντιπροσωπεία, το ελληνικό Κοινοβούλιο είναι ο χώρος όπου εκπροσωπείται ο ελληνικός λαός, με τα λάθη, με τις παραλείψεις και με τα σωστά μας. Χρέος μας, έναντι του Πολυτεχνείου και έναντι όσων αγωνίστηκαν εκεί μέσα και θυσιάστηκαν και κινδύνεψαν, είναι εν δημοκρατία, με τις αντιθέσεις μας και με τις συνθέσεις μας να φροντίζουμε για τη βελτίωση της ζωής του ελληνικού λαού, ακόμη και αυτής της μικρής δράκας των δεκαπέντε - είκοσι οργισμένων νέων που σήμερα δεν προσέβαλαν τη δημοκρατία, προσέβαλαν τον εαυτό τους αγνοώντας ότι με τον τρόπο τους έθιξαν τον ελληνικό λαό στο πρόσωπο των αντιπροσώπων της Βουλής.

Το Πολυτεχνείο θα μας καθορίζει, θα μας καθοδηγεί και θα μας οδηγεί σε διαρκή βελτίωση του δημοκρατικού πολιτεύματος.

Σας ευχαριστώ για την προσοχή σας.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε πολύ τον Πρόεδρο της Βουλής, τον κ. Κωνσταντίνο Τασούλα.

Όπως προείπα, τον λόγο θα πάρουν τώρα συνάδελφοι Βουλευτές, που έχουν οριστεί από τις Κοινοβουλευτικές Ομάδες των κομμάτων.

Πρώτα θα δώσω τον λόγο στον Βουλευτή της Νέας Δημοκρατίας, τον κ. Βασίλειο - Πέτρο Σπανάκη, τον οποίο και καλώ στο Βήμα.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τιμούμε σήμερα σε αυτή εδώ την Αίθουσα της Βουλής των Ελλήνων μία ιστορική μέρα, μία ημέρα μνήμης, μία ημέρα που ανήκει σε όλους, που ανήκει στον ελληνικό λαό, που είναι μια μέρα ευγνωμοσύνης.

Σαράντα οκτώ χρόνια πριν, στις 17 Νοεμβρίου του 1973, κορυφώνεται η εξέγερση του Πολυτεχνείου. Είχαν προηγηθεί τον Φεβρουάριο και τον Μάρτιο οι δύο καταλήψεις της Νομικής Σχολής, καθώς και το Κίνημα του Ναυτικού στις 23 Μαΐου. Λίγους μήνες μετά, τον Ιούλιο του 1974, η δημοκρατία επέστρεψε στη χώρα για πάντα. Δεν πρέπει να ξεχάσουμε ποτέ, είναι καθήκον μας. ΄Οτι οι αρχές της δημοκρατίας ταυτίζονται με την Ελλάδα.

Δανείζομαι τους στίχους του Γιάννη Ρίτσου για να περιγράψω το χρονικό εκείνης της εξέγερσης. «Ωραία παιδιά, με τα μεγάλα μάτια σαν εκκλησίες χωρίς στασίδια. Ωραία παιδιά, δικά μας, με τη μεγάλη θλίψη των ανδρείων αψήφιστοι, όρθιοι στα Προπύλαια, στον πέτρινο αέρα έτοιμο χέρι, έτοιμο μάτι. Πώς μεγαλώνει το μπόι, το βήμα και η παλάμη του ανθρώπου».

Σε όλους μας έχουν μείνει χαραγμένοι ανεξίτηλα οι στίχοι της Κωστούλας Μητροπούλου σε σύνθεση του Μάνου Λοΐζου «Ο δρόμος είχε τη δική του ιστορία». Έτσι μεγαλώσαμε, αν θέλετε. Ξέρουμε καλά, όμως, ότι αυτός ο δρόμος είναι διαχρονικός, όπως άλλωστε και το μήνυμα της επετείου του Πολυτεχνείου. Τότε σηματοδοτούσε τον δρόμο για την ελευθερία. Σήμερα χαράσσεται ένας αλλιώτικος δρόμος, ο δρόμος για την ελευθερία από μία μεγάλη υγειονομική κρίση με σοβαρές υγειονομικές και οικονομικές επιπτώσεις. Χαράσσεται ο δρόμος για την ελευθερία μας από την πανδημία του κορωνοϊού.

Σε αυτή τη δύσκολη περίοδο για ολόκληρο τον πλανήτη, μία περίοδο δύο σχεδόν ετών όπου κληθήκαμε να διαχειριστούμε μια πρωτόγνωρη κατάσταση, κληθήκαμε να επανεξετάσουμε τις προτεραιότητες και τις βεβαιότητες μας, οι αξίες της δημοκρατίας, της ελευθερίας και του σεβασμού στα ανθρώπινα δικαιώματα παραμένουν αδιαπραγμάτευτες.

Τιμούμε και φέτος το Πολυτεχνείο ο καθένας με τον τρόπο του. Προστατεύουμε τη δημόσια υγεία και τη ζωή μας. Εμπιστευόμαστε τους επιστήμονες. Συνεργαζόμαστε όλες οι πολιτικές δυνάμεις για το καλό της πατρίδας μας.

Κυρίες και κύριοι συνάδελφοι, σήμερα γνωρίζουμε ότι το μήνυμα του Πολυτεχνείου μεταφέρεται από γενιά σε γενιά, διαμορφώνοντας νέους που σέβονται τη δημοκρατία, που αγαπούν την ελευθερία, που αγωνίζονται για πρόοδο και τεχνολογική ανέλιξη, νέους που ποθούν να ζήσουν σε μια χώρα δημοκρατική, σε μια χώρα σύγχρονη, που βρίσκεται σε δρόμο ανάπτυξης, με σύγχρονη παιδεία, με κοινωνικό κράτος και εθνικό σύστημα υγείας, με ισονομία και αξιοκρατία.

Οι νέοι του Πολυτεχνείου τότε μας δίδαξαν ένα σημαντικό και ηχηρό μήνυμα, ένα μήνυμα για ενότητα, αδελφοσύνη, συναίνεση. Είπαν τότε «Όχι στη βία. Τέλος στον διχασμό». Οι νέοι, μαθητές και φοιτητές ενωμένοι σαν μια γροθιά είχαν ένα μοναδικό κοινό αγώνα.

Κυρίες και κύριοι συνάδελφοι, τιμούμε σήμερα την κορυφαία δράση αντίστασης κατά της δικτατορίας. Τιμούμε τη δημοκρατία τιμούμε τον κοινοβουλευτισμό. Είναι μεγάλη τιμή να είμαστε εκλεγμένα μέλη του ελληνικού Κοινοβουλίου. Τιμή και ευθύνη! Είναι κοινός μας τόπος η δημοκρατία, η ελευθερία, η εναντίωση στον φασισμό και σε κάθε απολυταρχικό καθεστώς πέρα και έξω από κομματικές, πολιτικές και ιδεολογικές επιλογές.

«Ένα τυραννικό και νόθο καθεστώς μέσα στο οποίο σήπεται και αυτή η χώρα», έτσι χαρακτήρισε τη δικτατορία των συνταγματαρχών ο Κωνσταντίνος Καραμανλής. Μια δικτατορία που απαγόρευσε με διάταγμα του στρατού τη μουσική του Μίκη Θεοδωράκη, που βασάνισε άγρια τον αγωνιστή Ανδρέα Λεντάκη.

Σήμερα η Βουλή των Ελλήνων τιμά τους νέους του Πολυτεχνείου. Τιμά τους αγωνιστές και τους αγώνες τους. Τιμά όσους έχασαν τη ζωή τους και όσους βασανίστηκαν για την ελευθερία.

Κλείνω με τα λόγια του αείμνηστου Μίκη Θεοδωράκη που εκφώνησε στις 23 Απριλίου του 1967: «Τις καρδιές μας φλογίζει το πύρινο μίσος για τους τυράννους. Οι καταλύτες του Συντάγματος, οι βιαστές της δημοκρατίας, οι εχθροί της ελευθερίας, οι προδότες του έθνους που πίστεψαν ότι θα γονατίσουν με τη βία τον αδούλωτο λαό μας, ας είναι βέβαιοι πως σε λίγο θα τρέμουν μπροστά στην οργή του γίγαντα ελληνικού λαού. Και τότε δεν θα βρεθεί γωνιά της ελληνικής γης για να τους κρύψει! Στη χώρα που γεννήθηκε η δημοκρατία, πεθαίνουν οι τύραννοι!».

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Σπανάκη.

Τον λόγο τώρα έχει, αφού τακτοποιηθεί το Βήμα υγειονομικά, εκ μέρους της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, ο συνάδελφος Βουλευτής κ. Θεόδωρος Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε.

Κυρίες και κύριοι Βουλευτές, κύριε Πρόεδρε της Βουλής, πράγματι, σωστά σχολιάσατε τα όσα συνέβησαν πριν λίγη ώρα στην πύλη του Πολυτεχνείου τόσο απέναντι στους εκπροσώπους της Βουλής των Ελλήνων όσο και απέναντι στην εκπροσώπηση του ΣΥΡΙΖΑ - Προοδευτική Συμμαχία.

Νομίζω ότι πράγματι αν η Βουλή έχει να στείλει ένα μήνυμα για την εξέγερση του Νοέμβρη -και αυτό μπορούν να το πουν περισσότερο από κάθε άλλον και πριν από κάθε άλλον οι ίδιοι οι πρωταγωνιστές αυτής της εξέγερσης όσο και αν έχουν ή οποιοσδήποτε και αν έχει την πιο αυστηρή ή και την πιο εύστοχη ακόμα κριτική στο σύγχρονο ισχύον κοινοβουλευτικό πολίτευμα- είναι ότι δεν μπορεί να αγνοηθεί ότι η ιστορία με τις μεγάλες παρεμβάσεις της ίδιας της κοινωνίας σε τέτοιες στιγμές σαν την εξέγερση του Νοέμβρη γράφει μεγάλες αλλαγές και μεγάλες κατακτήσεις, που υπερβαίνουν αυτό που ονομάσατε, κύριε Πρόεδρε, «τρέχουσα πολιτική συγκυρία».

Και με αυτή την έννοια, δεν μπορεί να αγνοηθεί καθόλου ότι η χούντα κατάργησε το Κοινοβούλιο και ότι η εξέγερση του Πολυτεχνείου άνοιξε το δρόμο για την επαναλειτουργία του Κοινοβουλίου και τη λειτουργία και την επαναφορά της Κοινοβουλευτικής Δημοκρατίας, με ανοιχτούς πάντα τους ορίζοντες, της ακόμα και διαρκώς πιο ουσιαστικής νοηματοδότησης και κατάκτησης της πραγματικής ιδέας μιας δημοκρατικής κοινωνίας με ισότητα, δικαιοσύνη και με ελευθερία όλων, χωρίς διάκριση και χωρίς αποκλεισμούς.

Η στόχευση η διαρκής, που είναι μήνυμα του Νοέμβρη, δεν μπορεί να δημιουργήσει δικαιώματα σε κανέναν να επιλέξει ιδιοκτησιακά σε ποιον ανήκει το Πολυτεχνείο. Το Πολυτεχνείο ανήκει στη γενιά που το έκανε. Το Πολυτεχνείο ανήκει στην ελληνική ιστορία και στην προοπτική αυτής της κοινωνίας, αυτού του λαού και αυτής της πατρίδας. Και από αυτή την άποψη, έτσι νομίζω πρέπει να σταθεί το ελληνικό Κοινοβούλιο απέναντι σε τέτοια γεγονότα, χωρίς να τα αναβαθμίζουμε και να τα μεγαλοποιούμε, αλλά και χωρίς να τα εντάσσουμε και εμείς στην τρέχουσα πολιτική συγκυρία.

Επιτρέψτε μου μετά από αυτή την εμβόλιμη αναγκαστική παρέμβαση να μπω, από τη μεριά του ΣΥΡΙΖΑ - Προοδευτική Συμμαχία και του Προέδρου Αλέξη Τσίπρα, στην τιμή των κομμάτων και του ελληνικού Κοινοβουλίου στην εξέγερση του Νοέμβρη σαράντα οκτώ χρόνια πριν.

Είναι αξιοθαύμαστη και διδακτική η ανθεκτικότητα αυτής της επετείου. Σαράντα οκτώ χρόνια μετά τον Νοέμβρη του ’73, οι μέρες του Πολυτεχνείου ζωντανεύουν ξανά, συγκινούν και κινητοποιούν, ανακαλούν μνήμες και καλλιεργούν ελπίδες, δίνουν τη σκυτάλη σε νέους κοινωνούς της εξέγερσης. Μπορεί οι τότε μάρτυρες και οι πρωταγωνιστές να λιγοστεύουν γιατί υπόκεινται στη φθορά του χρόνου, η μνήμη όμως αντιστέκεται και γίνεται συλλογικό βίωμα, στόμα με στόμα, γενιά με γενιά.

Η εξέγερση του Πολυτεχνείου σαράντα οκτώ χρόνια μετά δεν έχει ανάγκη από μύθους. Η δύναμη και η δυναμική της είναι η αλήθεια, η αυθεντικότητα και η απουσία σκοπιμότητας. Είναι αυθεντική και ανυπόκριτη, όπως κάθε τέτοια γνήσια εξέγερση. Γι’ αυτό και το Πολυτεχνείο έχει την ανθεκτικότητα στον χρόνο, χωρίς ούτε να φθείρεται ούτε να γίνεται μουσειακό είδος ούτε φυσικά να πλαστογραφείται ούτε να χρειάζονται υπερβολές για να συγκινεί, παρ’ όλο που τέτοιες προσπάθειες από πολλές πλευρές διαρκώς γίνονται. Αποτυγχάνουν όμως. Δεν είναι τυχαίο ότι δεν έχει πρόσωπα ήρωες αυτό το τεράστιας ιστορικής σημασίας συμβάν, ενώ υπήρχαν πρόσωπα ήρωες, όπως υπήρχαν και νεκροί.

Απ’ αυτή την άποψη είναι αξιοσημείωτη η συσχέτιση του πώς το Πολυτεχνείο ζει, ενώ δεν διδάσκεται. Η ιστορία μας, πλούσια σε τεράστιας σημασίας γεγονότα όχι μόνο από άποψη ηρωισμού, αλλά και από άποψη μεγάλων και σύγχρονων τομών, αλλαγών, σε κάθε ιστορική συγκυρία, διδάσκεται στα σχολεία. Όμως, με τον τρόπο που διδάσκεται, πιο συχνά χάνεται η ουσία των ιστορικών γεγονότων. Το ίδιο λίγο-πολύ συμβαίνει και με τον τρόπο που το επίσημο κράτος οργανώνει -και καλά κάνει- τις εθνικές επετείους ως τιμή και ως ευκαιρία τόνωσης του φρονήματος και της εθνικής συσπείρωσης.

Το Πολυτεχνείο ως ιστορικό συμβάν δεν διδάσκεται στα σχολεία. Την επέτειο δεν την αναλαμβάνει το επίσημο κράτος. Την οργανώνουν οι φοιτητικοί σύλλογοι, το Εθνικό Μετσόβιο Πολυτεχνείο που του ανήκει ο χώρος της θυσίας και του αγώνα συμβολικά και πραγματικά. Την αναλαμβάνει η οδός Πατησίων, το κέντρο της Αθήνας μέχρι τους Αμπελόκηπους, μέχρι το Σύνταγμα, μέχρι την Πλατεία Βάθη, μέχρι τα Πατήσια, όλοι αυτοί οι χώροι που εκτός από τον χώρο του Πολυτεχνείου, ήταν χώροι εξέγερσης, ιδίως την τρίτη μέρα των μεγάλων γεγονότων.

Γι’ αυτό, λοιπόν, η ιστορική σημασία αυτής της επετείου δεν μεταφέρεται στη νέα γενιά ως μάθημα. Μεταφέρεται ως βίωμα, αφήγηση, μαρτυρία από στόμα σε στόμα, από γενιά σε γενιά, από εποχή σε εποχή. Γι’ αυτό και αποκτά αυτή την ανθεκτικότητα απέναντι στον χρόνο. Όταν το βίωμα μεταφέρεται με αυτόν τον θαυμαστό τρόπο, οι άνθρωποι και ειδικά οι νέοι, ακόμα κι αν δεν ταυτίζονται με τους πρωταγωνιστές, με τα πρόσωπα, κάνουν την ιστορία δική τους.

Το στρατηγικό τρίπτυχο του Πολυτεχνείου συμπυκνώθηκε σε αυτό το περίφημο «ψωμί – παιδεία - ελευθερία». Είναι λογικό γιατί η νέα γενιά την υγεία δεν την έβαζε ποτέ βιωματικά στην πρώτη της προτεραιότητα, γιατί έχει τη ζωή μπροστά της.

Όμως πράγματι αυτό το διαρκές και διαχρονικό στρατηγικό αίτημα είναι πανίσχυρο και σήμερα, όπως ήταν και πέρσι και πρόπερσι, όπως θα είναι και του χρόνου, αλλά επιτέλους πρέπει να δικαιωθεί και να είναι και τετράπτυχο, «ψωμί- παιδεία – υγεία – ελευθερία», ανθεκτικό, επίκαιρο, που διαμορφώνει όρους της ιστορικής οικειότητας, που νιώθει κάθε γενιά με το γεγονός. Γίνεται και δικό της συμβολικό φορτίο, με το οποίο αναμετράται με το παρελθόν, με το παρόν και με το μέλλον.

Ανεξάρτητα με την πορεία και τις επιλογές που θα ακολουθήσει κάθε άνθρωπος στο μέλλον, είναι βέβαιο -το έχουμε δει και στην πράξη- ότι θα κρατήσει ξεχωριστή θέση στην καρδιά του η συγκίνηση που ένιωσε όταν σαν παιδί και σαν έφηβος έγινε κοινωνός των μηνυμάτων αυτής της εξέγερσης, ακόμα και όταν άφησε το δικό του λουλούδι, συνοδευόμενος από τους γονείς ή τους συμμαθητές του στο μνημείο του Πολυτεχνείου.

Κυρίες και κύριοι συνάδελφοι, έχουν γραφτεί πολλά για το Πολυτεχνείο και έχουν ειπωθεί ακόμα περισσότερα. Τα γραπτά και τα λόγια, όσα κι αν είναι, δεν μπορούν να εξαντλήσουν το νόημα και τη σημασία αυτής της μεγάλης εξέγερσης. Αυτό δίνει την υποχρέωση και στην ελληνική Βουλή να τιμά κάθε χρόνο αυτή τη μέρα, όχι ως ευκαιρία εκφώνησης τυπικών πανηγυρικών, αλλά ως ευκαιρία στοχασμού, ως ευκαιρία ανάδειξης νοημάτων της ξεχωριστής σημασίας αυτού του ιστορικού γεγονότος.

Ας τιμήσουμε, λοιπόν, ως Βουλή των Ελλήνων αυτή τη μέρα όπως της αξίζει, με λόγο βαθύ, λιτό και ταυτόχρονα ταπεινό, λόγο προσδοκίας, λόγο που αναδεικνύει το πιο σημαντικό, ότι δηλαδή ενώ το Πολυτεχνείο είναι ιστορικά απόλυτα δικαιωμένο και οι κατακτήσεις του πολύ μεγάλες, οι στρατηγικοί στόχοι του, «ψωμί – παιδεία – υγεία – ελευθερία», παραμένουν σε μεγάλο βαθμό και κάποιες στιγμές τραγικά αδικαίωτοι και προκαλούν γι’ αυτόν τον λόγο κάθε γενιά για τα δικά της πολυτεχνεία.

Άλλωστε, μην ξεχνάμε ότι το έχει προσδιορίσει ως μια σοφή διατύπωση βάσιμης ελπίδας ο Έρικ Χομπσμπάουμ, ιστορικός και φιλόσοφος, «Ο μόνος βέβαιος νόμος της ιστορίας είναι η έκπληξη».

Τιμή στους πρωταγωνιστές της εξέγερσης!

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Δρίτσα.

Τον λόγο έχει εκ μέρους της Κοινοβουλευτικής Ομάδος του Κινήματος Αλλαγής ο συνάδελφος Βουλευτής κ. Μιχάλης Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η ιστορία παίζει αρκετές φορές περίεργα παιχνίδια, επιταχύνει ή επιβραδύνει τον πολιτικό χρόνο, αναδεικνύει ή επιχειρεί να παραγκωνίσει τον λαϊκό παράγοντα ως διαμορφωτή της πορείας της, δημιουργεί γενιές ηρωικές και σύμβολα σεβαστά και αναγνωρίσιμα, ιδιαίτερα σε μια χώρα όπου η ομαλότητα ήταν η εξαίρεση και όχι ο κανόνας στη σύγχρονη ιστορία μας. Γιατί κατά την εξέγερση του Πολυτεχνείου, που τιμούμε σήμερα, ξεκίνησε η αλλαγή υπέρ της δημοκρατικής ομαλότητας που βιώνουμε τα τελευταία πενήντα σχεδόν χρόνια, τα καλύτερα και πιο δημιουργικά χρόνια της χώρας, παρά τις κρίσεις που βιώσαμε και βιώνουμε, παρά τις διαφωνίες, παρά τις όποιες εντάσεις.

Το Πολυτεχνείο ως ιστορικό γεγονός αλλά και με ό,τι αντιπροσωπεύει σε πολιτικό ή εθνικό επίπεδο τέθηκε στο στόχαστρο όσων θέλουν να διαγράψουν την ιστορική συλλογική μνήμη και να ξαναγράψουν την ιστορία, όλων όσοι βολεύονται με πάσης φύσεως υλικά στις Κοινοβουλευτικές τους Ομάδες, έστω κι αν όψιμα φόρεσαν το κοστούμι του κοινοβουλευτισμού.

Κάποιοι ισχυρίστηκαν ότι δεν υπήρξαν νεκροί στην εξέγερση του Πολυτεχνείου.

Οι συγγενείς, όμως, του Διομήδη Κομνηνού, του Βασίλη Φάμελλου, της Αικατερίνης Αργυροπούλου, του Γιώργου Γεριτσίδη, του Μάρκου Καραμανή, της Βασιλικής Μπεκιάρη, της Τόριλ Μαργκρέτα Ένγκελαντ και των δεκάδων άλλων που σκοτώθηκαν από επίορκους κρατικούς ή σε μανιώδη κατάσταση παρακρατικούς μηχανισμούς εκείνες τις μέρες της δόξας και του τρόμου, είναι ακόμα εδώ κοντά μας και μας τους θυμίζουν. Η παρουσία και η μνήμη τους είναι αναγκαία, γιατί είναι αποτρεπτική για όλους όσοι διαπράττουν την ύβρη της αμφισβήτησης, προσπαθώντας να σκοτώσουν για δεύτερη φορά -αυτή τη φορά σε επίπεδο μνήμης- ανθρώπους που έδωσαν τη ζωή τους για τη δημοκρατία.

Η προσπάθεια συκοφάντησης συνεχίστηκε με την άκριτη δαιμονοποίηση της γενιάς του Πολυτεχνείου για όλα τα δεινά που έχουν συμβεί στη χώρα. Συκοφαντήθηκε μια ολόκληρη γενιά ανθρώπων με προσφορά στην πολιτική, κοινωνική και οικονομική ζωή του τόπου, την επιστήμη, τις τέχνες και τα γράμματα, ανθρώπων που βεβαίως έκαναν λάθη, όπως δικαιούνται να κάνουν όλοι ανεξαιρέτως, αλλά δεν δολοφόνησαν, δεν εξόρισαν, δεν τυράννησαν, δεν έχασαν τη μισή Κύπρο.

Όλες αυτές οι προσπάθειες εντάσσονται στη στρατηγική κάποιων να μειώσουν την εμβέλεια ενός μεγαλειώδους ιστορικού γεγονότος, να μας κάνουν να ξεχάσουμε τον τρόπο με τον οποίον ήρθε η δικτατορία, να μας κάνουν να ξεχάσουμε τα ιστορικά και πολιτικά γεγονότα που προηγήθηκαν της δικτατορίας, την εσκεμμένη πολιτική ανωμαλία, την ωμή παραβίαση της λαϊκής κυριαρχίας από το Παλάτι και τους παρακρατικούς, αλλά και τους βολικά πρόθυμους να συνδράμουν αυτές τις εξωδημοκρατικές δυνάμεις, να μας κάνουν να ξεχάσουμε ότι νέοι άνθρωποι ήταν αυτοί οι οποίοι έδωσαν τη μάχη και αντιστάθηκαν, σηματοδοτώντας την αρχή του τέλους της δικτατορίας, μια μάχη με αιχμή τους φοιτητές ενάντια σε ένα απολυταρχικό καθεστώς που ήρθε από τον δρόμο που του έστρωσαν οι υποτιθέμενα καλές προθέσεις των αποστατών της Κυβέρνησης του Γεωργίου Παπανδρέου.

Από άκρη σε άκρη της γης, από το πανεπιστήμιο του Κεντ του Ηνωμένου Βασιλείου μέχρι το Πολυτεχνείο, εδώ, λίγο πιο πέρα, οι γενναίες φωνές των φοιτητών ενώθηκαν, ζητώντας δημοκρατία, συλλογικότητα και ελευθερία, για να εισπράξουν αρχικά απαξίωση, έπειτα βία και τελικά, εν ψυχρώ δολοφονίες. Πάλεψαν, ωστόσο και κέρδισαν την ελπίδα για το αύριο, το δικό μας σήμερα, το δικαίωμα για ένα καλύτερο μέλλον, το δικό μας τώρα.

Το Πολυτεχνείο, η εξέγερση της Νομικής, ένα δημοκρατικό ροδοχάραμα μέσα στο πιο βαθύ σκοτάδι και όσες πράξεις αντίστασης προηγήθηκαν αποτελούν ορόσημο για τη νεότερη πολιτική ιστορία μας. Ανήκουν σε όλους τους Έλληνες και σε όλους όσοι αγωνίζονται για τη δημοκρατία και την ελευθερία. Και προφανώς, δεν ανήκουν σε όσους με αντικοινοβουλευτικές και αντιδημοκρατικές πρακτικές, όπως αυτές που είδαμε σήμερα, θεωρούν ότι περιφρουρούν την έννοια και τις αξίες της εξέγερσης του Πολυτεχνείου. Διότι κανείς δεν μπορεί να εμποδιστεί να αποτίσει φόρο τιμής στους αγωνιστές μιας λαϊκής εξέγερσης που ήταν η απαρχή της δημοκρατίας και της ελευθερίας στη χώρα μας.

Διότι είναι πολύ σημαντικό να θυμόμαστε ότι η αρχή του τέλους της χούντας ήρθε μέσα από την κινητοποίηση χιλιάδων ανώνυμων, ως επί το πλείστον, αγωνιστών, που έκαναν το χρέος τους απέναντι στην πατρίδα και στη δημοκρατία, στην πατρίδα που γέννησε τη δημοκρατία, ανθρώπων που συνομίλησαν με την ιστορία και έγραψαν πράγματι ιστορία. Διότι ούτε η πατρίδα, αλλά ούτε η δημοκρατία χαρίζονται. Άλλωστε, η δημοκρατία είναι θέμα μόνιμου αγώνα, όπως έλεγε και ο Ανδρέας Παπανδρέου. Και η δική μας δημοκρατία άντεξε στα δύσκολα χρόνια της κρίσης, αντέχει στα χρόνια της πανδημίας και έτσι, είναι ωριμότερη από ποτέ, γιατί με τις δυσκολίες δυναμώνει.

Ακόμα και σήμερα, όμως, υπάρχουν δυνάμεις που θέλουν να φέρουν τη δημοκρατία στα μέτρα τους, να την καταστήσουν ελεγχόμενη, να την καθυποτάξουν σε εξωθεσμικά κέντρα. Και εδώ ακριβώς είναι το χρέος της δικής μας γενιάς: Να δίνουμε μόνιμα το παρών στον αγώνα για πραγματική εμβάθυνση της δημοκρατίας, διαφυλάσσοντας την παρακαταθήκη και τη βαριά κληρονομιά που άφησαν οι χιλιάδες αγωνιστές εκείνης της περιόδου.

Παίρνουμε, λοιπόν, σήμερα τη σκυτάλη από αυτούς και συνεχίζουμε στα χνάρια τους, γιατί η πορεία για ανεξαρτησία, η πορεία για λαϊκή κυριαρχία, η πορεία για κοινωνική δικαιοσύνη και αλληλεγγύη, κυρίως η πορεία για δημοκρατία, είναι ένας δρόμος δύσκολος, αλλά δεν υπάρχει άλλος δρόμος και αυτόν τον δρόμο συνεχίζουμε να τον ανοίγουμε περπατώντας.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κατρίνη.

Τον λόγο έχει εκ μέρους της Κοινοβουλευτικής Ομάδας του Κομμουνιστικού Κόμματος Ελλάδας ο Βουλευτής και Αντιπρόεδρος της Βουλής κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι Βουλευτές, ο ηρωικός φοιτητικός και εργατικός λαϊκός ξεσηκωμός πριν από σαράντα οκτώ χρόνια στο Πολυτεχνείο υπήρξε το αποκορύφωμα της αντιδικτατορικής πάλης λαού και νεολαίας. Το ΚΚΕ τιμά τους αγώνες όσων όρθωσαν το ανάστημά τους κατά της δικτατορίας, κομμουνιστές και όλους τους άλλους ριζοσπάστες αγωνιστές που ήλθαν αντιμέτωποι με τη φρίκη των βασανιστηρίων στα μπουντρούμια της ΕΑΤ-ΕΣΑ, που κλείστηκαν στις φυλακές και τις εξορίες, που υπέστησαν κάθε μορφής δίωξη, καθώς και την αγωνιζόμενη νεολαία, τους φοιτητές και τους σπουδαστές της αντι-ΕΦΕΕ.

Η ιδιαίτερη σημασία του Πολυτεχνείου έγκειται στο ότι ο φοιτητικός ξεσηκωμός συγκέντρωσε άμεσα την ενεργητική αλληλεγγύη χιλιάδων εργατοϋπαλλήλων και άλλων λαϊκών δυνάμεων στα σημαντικότερα αστικά κέντρα, υιοθετώντας μάλιστα ως μορφή πάλης τη μάχη του άοπλου λαού ενάντια στους ένοπλους μηχανισμούς του αστικού κράτους. Ο ξεσηκωμός του Πολυτεχνείου, αν και βάφτηκε στο αίμα, ενταφίασε όμως οριστικά τα σχέδια της λεγόμενης φιλελευθεροποίησης της χούντας που γνώριζαν τη στήριξη ή την ανοχή αστικών και οπορτουνιστικών πολιτικών δυνάμεων. Συνέβαλε μαζί με το μετέπειτα πραξικόπημα στην Κύπρο και την τουρκική εισβολή που ακολούθησε στη μετάβαση από τη στρατιωτική δικτατορία στην αστική Κοινοβουλευτική Δημοκρατία του Ιούλη του 1974.

Το πραξικόπημα της 21ης Απριλίου 1967 και η στρατιωτική δικτατορία, παρ’ όλο που επιχειρείται να παρουσιάζεται από μέρος του αστικού πολιτικού κόσμου ως έργο κάποιων αφρόνων αξιωματικών ή ως αποτέλεσμα του κράτους της δεξιάς και άλλα, υπήρξε μια από τις πολλές μορφές της εξουσίας του κεφαλαίου που επιλέγεται ανάλογα με τις εκάστοτε προτεραιότητες και τις ανάγκες της αστικής τάξης σε σχέση με τον εγχώριο και διεθνή συσχετισμό και πάντα με στόχο τη θωράκιση και τη διαιώνιση της εξουσίας της.

Έτσι και η δικτατορία δεν έγινε με σκοπό την πάταξη της αναρχίας και την αντιμετώπιση του κομμουνιστικού κινδύνου. Αυτά ήταν τα προσχήματα. Έγινε και επιβλήθηκε ώστε να ξεπεραστούν προβλήματα και αντιθέσεις που ήταν οξυμένα μέσα στους κόλπους του αστικού συστήματος των κομμάτων της εποχής και τα στοιχεία κόπωσης που παρουσίαζαν στην ικανότητά τους να χειραγωγούν, να ενσωματώνουν τις εργατικές λαϊκές μάζες, αλλά και τις ανάγκες αναμόρφωσης δομών και μηχανισμών του αστικού κράτους, γιατί η δικτατορία μπορεί να απαγόρευσε τη λειτουργία των τότε νόμιμων κομμάτων, να έκλεισε το Κοινοβούλιο, να συνέλαβε ή να φυλάκισε προσωρινά και αστούς πολιτικούς, όμως υπηρέτησε με τον καλύτερο τρόπο εκείνη την περίοδο τα συνολικά συμφέροντα της αστικής τάξης.

Παράλληλα, η πείρα τόσο από τη δικτατορία όσο και διαχρονικά από την εγχώρια και διεθνή ιστορία καταδεικνύει πως ο αντικομμουνισμός πήγαινε πάντοτε χέρι-χέρι με τη συνολικότερη επίθεση στις ελευθερίες, τα δικαιώματα και τις κατακτήσεις του εργαζόμενου λαού. Εξάλλου, ο αντικομμουνισμός, που αποτέλεσε την επίσημη ιδεολογία της χούντας και η καταστολή του εργατικού λαϊκού κινήματος, υπήρξαν συνολικότερα χαρακτηριστικά του μεταπολεμικού αστικού συστήματος, ενώ στις μέρες μας ο αντικομμουνισμός οξύνεται και πάλι με κάθε τρόπο και μέσο από το Βήμα της Βουλής, μέσα από τις στήλες του αστικού τύπου, με την εγκληματική δράση νεοναζιστικών συμμοριών, με την ανιστόρητη εξίσωση κομμουνισμού-φασισμού.

Σαράντα οκτώ χρόνια μετά και τα συνθήματα από τον ξεσηκωμό του Πολυτεχνείου για «ψωμί-παιδεία-ελευθερία», «έξω το ΝΑΤΟ» «έξω οι ΗΠΑ» παραμένουν πάντα επίκαιρα. Αποτελούν συνδετικό κρίκο της εξέγερσης του Πολυτεχνείου με τους σύγχρονους αγώνες και είναι βασικό κριτήριο για την ειλικρίνεια και τη συνέπεια κάθε πολιτικής δύναμης απέναντι στο Πολυτεχνείο.

Ο εορτασμός του Πολυτεχνείου μπορεί να αποτελέσει έναν ακόμα κρίκο στην εργατική λαϊκή πάλη για μόρφωση και εργασία με ανθρώπινες συνθήκες, για μέτρα προστασίας της υγείας και της ζωής του λαού, για εισόδημα και αξιοπρεπή ζωή, εναντίωση σε κάθε αντεργατικό, αντιλαϊκό νόμο, για καταδίκη του ιμπεριαλισμού και απεμπλοκή της χώρας μας από τις διακρατικές ιμπεριαλιστικές ενώσεις, για καμμία συμμετοχή στις σχεδιαζόμενες ιμπεριαλιστικές επεμβάσεις. Εξάλλου, ό,τι κέρδισε διαχρονικά ο εργαζόμενος λαός το κέρδισε ακολουθώντας τον δρόμο του αγώνα, κόντρα στις καπιταλιστικές κυβερνήσεις και την εργοδοσία.

Η ίδια η ιστορία της ταξικής πάλης στην Ελλάδα και σε όλον τον κόσμο δείχνει ότι όσο υπάρχει εκμετάλλευση ανθρώπου από άνθρωπο τίποτα δεν χαρίζεται από την εκάστοτε άρχουσα εκμεταλλεύτρια τάξη, αντίθετα κατακτιέται με αγώνες ενάντια στους εκμεταλλευτές την οικονομική κυριαρχία και την πολιτική εξουσία τους.

Το Πολυτεχνείο μάς κληροδότησε μεγάλες αξίες, την αφοβία, την τόλμη, την αυτοθυσία απέναντι σε ισχυρούς κατασταλτικούς τρομοκρατικούς μηχανισμούς της αστικής τάξης, αλλά και την πίστη στη δύναμη του οργανωμένου κινήματος που γεννά τον ατομικό και συλλογικό ηρωισμό. Πάνω από όλα μας κληροδότησε την ασυμβίβαστη, αδιάλλακτη στάση απέναντι σε κάθε μορφή αυταρχικής και δικτατορικής διακυβέρνησης και συγχρόνως άφησε ανοιχτούς λογαριασμούς για τον λαό, στόχους και αιτήματα που έμειναν ανεκπλήρωτα.

Δικαιολογημένα, λοιπόν, τιμάμε την επέτειο του Πολυτεχνείου, διδασκόμαστε, βγάζουμε συμπεράσματα και αντλούμε δύναμη για την οργάνωση και ανάπτυξη ενός πανίσχυρου εργατικού και λαϊκού κινήματος με τη μαζική συμμετοχή της νεολαίας στις πρώτες γραμμές απέναντι στα μονοπώλια έως την ανατροπή της δικτατορίας του κεφαλαίου, για μια κοινωνία χωρίς εκμετάλλευση ανθρώπου από άνθρωπο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Λαμπρούλη.

Τον λόγο τώρα έχει, εκ μέρους της Κοινοβουλευτικής Ομάδας της Ελληνικής Λύσης, ο συνάδελφος Βουλευτής κ. Βασίλειος Βιλιάρδος.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η εξέγερση του Πολυτεχνείου, η οποία έλαβε χώρα μεταξύ της 14ης και της 17ης Νοεμβρίου του 1973 αποτελεί έναν πολιτικό θρύλο της νεότερης Ελλάδας, ο οποίος σημάδεψε τη συλλογική μας συνείδηση με την απήχηση που είχε ως η Αντίσταση απέναντι σε ένα επαίσχυντο απολυταρχικό καθεστώς.

Η εξέγερση, με την τραγική κατάληξή της, συνετέλεσε στις εξελίξεις που οδήγησαν στην πτώση της χούντας, με την αλλαγή ηγεσίας αρχικά, ενώ δυστυχώς μετά με την τραγωδία της Κύπρου. Τελικά συνέβη ό,τι είχε προβλέψει ο μεγάλος Έλληνας της γενιάς του ’30, ο Γεώργιος Σεφέρης, ο οποίος είχε πει τα εξής λίγο πριν τον θάνατό του: «Όλοι πια το διδάχτηκαν και το ξέρουν πως στις δικτατορικές καταστάσεις η αρχή μπορεί να μοιάζει εύκολη, όμως, η τραγωδία παραμένει, περιμένει, αναπότρεπτη στο τέλος. Το δράμα αυτού του τέλους μάς βασανίζει συνειδητά ή ασυνείδητα όπως στους παμπάλαιους χορούς του Αισχύλου. Όσο μένει η ανωμαλία τόσο προχωρεί το κακό. Βλέπω μπροστά μου τον γκρεμό, όπου μας οδηγεί η καταπίεση που κάλυψε τον τόπο. Αυτή η ανωμαλία πρέπει να σταματήσει. Είναι εθνική επιταγή». Δυστυχώς, δεν εισακούστηκε.

Συνεχίζοντας, η 17η Νοέμβρη έχει παραμείνει επίσης ως παρακαταθήκη ή έμπνευση για πράξεις βίας, για πολιτικές καριέρες και για κομματικές τελετουργίες. Δεν θα ασχοληθούμε όμως, εδώ ούτε με αυτά ούτε με ερμηνείες και με παρερμηνείες σχετικά με το ποιος ήταν μέσα στο Πολυτεχνείο και ποιος δεν ήταν. Η αιτία είναι το ότι εκτός από τα ιστορικά γεγονότα, η 17η Νοέμβρη αποτελεί μια έκφραση αντίδρασης από τις πολλές που έχει να επιδείξει η ελληνική ιστορία, καθώς επίσης ο αντιδικτατορικός αγώνας, όπως η κατάληψη της Νομικής κ.λπ..

Οι νέοι δε της εξέγερσης του Πολυτεχνείου μπορεί σήμερα να είναι μεσήλικες, στελέχη του πολιτικού και του επιχειρηματικού γίγνεσθαι, άλλοι περισσότερο σημαντικοί και άλλοι περισσότερο ριζοσπάστες, ενώ η χούντα φαίνεται εξωπραγματική, μια θλιβερή ανάμνηση θα λέγαμε με τα σημερινά δεδομένα.

Εν τούτοις, μπορεί τα πρόσωπα και οι συνθήκες να αλλάζουν, αλλά οι καταστάσεις συχνά μένουν οι ίδιες, αλλάζοντας μόνο τον τρόπο εκδήλωσής τους. Ειδικότερα, το απολυταρχικό καθεστώς του τότε ίσως έχει μετασχηματιστεί στο σημερινό του περιορισμού των συνταγματικών ελευθεριών μας για λόγους ασφάλειας της δημόσιας υγείας ή οτιδήποτε άλλο. Άλλωστε, πολλές τραγωδίες έχουν συντελεστεί στο όνομα του γενικού καλού, ενώ, όταν ο φασισμός παίρνει μία νέα μορφή, νόμιμη ίσως, αυτή της περιστολής της ελευθερίας μας, δύσκολα τολμάει κανείς να τον αντικρούσει.

Υπενθυμίζουμε, εδώ, πως ο Πρωθυπουργός της Κυβέρνησης των Συνταγματαρχών, ο πρώην Εισαγγελέας του Αρείου Πάγου, Κωνσταντίνος Κόλλιας είχε πει τα εξής στο διάγγελμά του: «Η επέμβασις αυτή βεβαίως αποτελεί εκτροπή εκ του Συντάγματος, αλλά η εκτροπή αυτή ήτο επιβεβλημένη διά την σωτηρία της πατρίδος». Ο δε δικτάτορας Παπαδόπουλος είχε δηλώσει στην πρώτη του συνέντευξη πως ο σκοπός του ήταν η διάσωση της Ελλάδας, χρησιμοποιώντας, ίσως όχι τυχαία, ιατρικούς παραλληλισμούς. Όπως είχε πει «Βρισκόμαστε ενώπιον ενός ασθενούς, ο οποίος βρίσκεται επί της χειρουργικής κλίνης». Ο δε Ελύτης, τα ποιήματα του οποίου μελοποιημένα από τον Μίκη Θεοδωράκη στόλισαν και την εξέγερση του πολυτεχνείου, είχε γράψει τα εξής: «Είναι η βαρβαρότητα. Τη βλέπω να ̓ρχεται μεταμφιεσμένη κάτω από άνομες συμμαχίες και προσυμφωνημένες υποδουλώσεις. Δεν θα πρόκειται για τους φούρνους του Χίτλερ ίσως, αλλά για μεθοδευμένη και οιονεί επιστημονική καθυπόταξη του ανθρώπου. Για τον πλήρη εξευτελισμό του. Για την ατίμωση του».

Επομένως, δεν θα πρέπει να βλέπουμε στατικά την 17η Νοέμβρη, όπως άλλωστε όλες τις άλλες εθνικές επετείους. Μπορεί στους παλαιότερους να έχει ξεθωριάσει, μπορεί στους σημερινούς νέους να φαίνεται μακρινή μέσα από τις ασπρόμαυρες φωτογραφίες και τα βίντεο της εποχής. Όμως, τα αιτήματα, ο παλμός υπάρχουν ακόμη και σήμερα, ενώ θα υπάρχουν και στο μέλλον. Είναι τα αιτήματα για ψωμί, παιδεία, ελευθερία, που υπήρχαν και τότε, ενώ αναβίωσαν το 2010, με το έγκλημα των μνημονίων. Αιτήματα για ένα καλύτερο μέλλον δικό μας, των παιδιών μας και της πατρίδας μας που χάθηκε με την υποθήκευση της Ελλάδας στους δανειστές της για ενενήντα εννέα χρόνια.

Είναι η ανάκτηση αυτών που συνόψισε ο Μίκης Θεοδωράκης, το 2015, με τα εξής λόγια του: «Πρώτον, η παράδοση της εθνικής μας κυριαρχίας στους ξένους. Δεύτερον, η καθολική δέσμευση της δημόσιας περιουσίας της χώρας μας και τρίτον, η απαγόρευση άσκησης εθνικής οικονομικής και εξωτερικής πολιτικής». Μ’ αυτά τα λόγια του Μίκη Θεοδωράκη, με το διαχρονικό αίτημα για δημοκρατικές ελευθερίες, καθώς επίσης με την υποχρέωση ανάκτησης εκ μέρους μας της οικονομικής μας ανεξαρτησίας, χωρίς την οποία είναι αδύνατον να υπάρχει εθνική κυριαρχία, τιμούμε τον αγώνα των αγνών νέων και όλων των Ελλήνων πολιτών στο Πολυτεχνείο. Τιμούμε, ιδιαίτερα, τους νεκρούς και τα άλλα θύματα του Πολυτεχνείου στον αγώνα τους για τη δημοκρατία, για ψωμί, παιδεία, ελευθερία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Βιλιάρδο.

Τον λόγο τώρα έχει, εκ μέρους της Κοινοβουλευτικής Ομάδας του ΜέΡΑ25, η συνάδελφος Βουλευτής κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σημερινή μέρα είναι μια μέρα μνήμης, μια μέρα σεβασμού, μια μέρα αναγνώρισης της σημασίας του αγώνα. Συμπληρώνονται σαράντα οκτώ χρόνια από την εξέγερση του Πολυτεχνείου, από τη μέρα εκείνη που έδωσε τη χαριστική βολή και οδήγησε τη χούντα εκεί που της έπρεπε και έδωσε τέλος στη μαύρη επταετία.

Με το μήνυμα των φοιτητών και των μαθητών του ελληνικού λαού, το 1973, για «ψωμί - παιδεία - ελευθερία» να καθίσταται στις μέρες μας πιο επίκαιρο από ποτέ, τιμούμε τόσο τους εξεγερμένους του Πολυτεχνείου, όσο και τους σημερινούς αγωνιστές για αξιοπρέπεια και ανεξαρτησία.

Ποιοι είναι αυτοί οι σημερινοί αγωνιστές; Είναι οι διανομείς της «eFOOD» και της «WOLT», είναι οι εργαζόμενοι της «COSCO», οι οποίοι κερδίζοντας μια πρώτη μάχη κόντρα στον Κινέζο αποικιοκράτη συνεχίζουν τον αγώνα τους. Είναι η νεολαία μας που απαιτεί βαθιά μόρφωση και όχι μηχανιστικού τύπου εκπαίδευση. Είναι οι νοσηλευτές και το ιατρικό προσωπικό. Είναι όλοι εκείνοι οι άνθρωποι που εργάζονταν στα σουπερμάρκετ, οι ντελιβεράδες, όλοι οι άνθρωποι οι οποίοι από την πρώτη στιγμή από όποιο μετερίζι κι αν βρίσκονται είναι δίπλα σε όλους μας και βοηθούν είτε σώζοντας ζωές, όταν μιλάμε για νοσηλευτές και ιατρικό προσωπικό, είτε βοηθώντας κρατώντας τα καταστήματα των ειδών πρώτης ανάγκης, κατά την πρώτη περίοδο της πανδημίας αλλά και γενικότερα, ανοιχτά ώστε να μπορούμε όλοι εμείς να αγοράζουμε τα αγαθά που χρειαζόμαστε. Ειδικά οι γιατροί και το νοσηλευτικό προσωπικό σώζουν τις ζωές συμπολιτών μας λειτουργώντας κόντρα στην κυβερνητική απαξίωση του ΕΣΥ. Τελευταίοι είναι οι αγωνιστές και όλοι εκείνοι οι ακτιβιστές που σώζουν πρόσφυγες κόντρα σε ένα κάθε μέρα και περισσότερο ξενοφοβικό κράτος. Ευτυχώς για την κοινωνία μας, η λίστα των αγωνιστών της καθημερινότητας μακραίνει καθημερινά με νέους ανθρώπους να προστίθενται σ’ αυτή.

Οι Ελληνίδες και οι Έλληνες πάντοτε όποτε χρειάστηκε αντιστάθηκαν και εναντιώθηκαν σε όλες τις απειλές, σε όλα εκείνα που έπληξαν και πλήττουν όποια μορφή και αν λάβουν σε κάθε χρονική περίοδο της μακραίωνης ιστορίας μας τη δημοκρατία, την παιδεία, την αυτοδιάθεση και την ελευθερία.

Η γενιά του Πολυτεχνείου, οι αγωνιστές για «ψωμί - παιδεία - ελευθερία» συμβολίζουν τη διαχρονική δυνατότητα του λαού μας να πάρει την τύχη του στα χέρια του και ακηδεμόνευτος να αποβάλει την εξάρτηση, την υποτέλεια και κυρίως τον φόβο. Αυτούς τιμούμε σήμερα, τιμώντας όλους τους ήρωες της καθημερινότητας, τηρώντας τη βεβαιότητα πως όσο βαρύ και αν είναι το φορτίο της αντίστασης του αγώνα και της ανυπακοής ο λαός μας θα είναι πάντα έτοιμος, σαν έτοιμος από καιρό, να αγωνιστεί για ένα καλύτερο, ελεύθερο αύριο για το καλύτερο μέλλον που χρωστάμε στις επόμενες γενιές.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κυρία Μπακαδήμα.

Κυρίες και κύριοι συνάδελφοι, ολοκληρώθηκε η αναφορά στην επέτειο της 17η Νοεμβρίου για την εξέγερση του Πολυτεχνείου.

Θα παρακαλούσα στο σημείο αυτό να τηρήσουμε ενός λεπτού σιγή στη μνήμη των αγωνιστών και των θυμάτων του Πολυτεχνείου και της δημοκρατίας.

(Στο σημείο αυτό τηρείται στην Αίθουσα ενός λεπτού σιγή)

Αιωνία τους η μνήμη!

(Χειροκροτήματα)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας)**: Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων, ο κ. Στυλιανός Ιωάννης Κουτνατζής, μας ενημερώνει ότι θα συζητηθούν οι υπ' αριθμόν 173/12-11-2021, 180/15-11-2021 και 181/15-11-2021 επίκαιρες ερωτήσεις, οι οποίες θα απαντηθούν από τον Υφυπουργό Αγροτικής Ανάπτυξης και Τροφίμων, τον κ. Γεώργιο Στύλιο, και οι υπ’ αριθμόν 182/15-11-2021 και 188/15-11-2021 επίκαιρες ερωτήσεις, οι οποίες θα απαντηθούν από τον Υφυπουργό Αγροτικής Ανάπτυξης και Τροφίμων κ. Συμεών Κεδίκογλου.

Ξεκινάμε τη συζήτηση με την πρώτη με αριθμό 173/12-11-2021 επίκαιρη ερώτηση πρώτου κύκλου του Βουλευτή Μεσσηνίας της Νέας Δημοκρατίας κ. Περικλή Μαντά προς τον Υπουργό Αγροτικής Ανάπτυξης και Τροφίμων, με θέμα: «Προστασία κορινθιακής σταφίδας».

Κύριε Μαντά, έχετε τον λόγο για την πρωτολογία σας.

**ΠΕΡΙΚΛΗΣ ΜΑΝΤΑΣ:** Σας ευχαριστώ, κύριε Πρόεδρε.

Κύριε Υπουργέ, είναι γεγονός ότι η πανδημία έχει πλήξει σημαντικά τους τελευταίους δεκαοκτώ μήνες βασικές οικονομικές δραστηριότητες στον τόπο μας και, βέβαια, έχει πλήξει σημαντικά και τον πρωτογενή τομέα. Πολλά προϊόντα μας πιέστηκαν οικονομικά, με αποτέλεσμα οι παραγωγοί μας να έρθουν σε δύσκολη κατάσταση.

Η Κυβέρνησή μας και το Υπουργείο σας όλο αυτό το διάστημα στάθηκε δίπλα στους παραγωγούς με ένα πρωτοφανές πρόγραμμα στήριξης πολλών εκατομμυρίων ευρώ για την πλειονότητα των προϊόντων τα οποία δοκιμάστηκαν. Και με ενισχύσεις τόσο σε παραγωγούς όσο και με άλλα προγράμματα της Ευρωπαϊκής Επιτροπής καταφέρατε να κρατήσετε όρθια σημαντικά κομμάτια της πρωτογενούς παραγωγής σε ολόκληρη τη χώρα.

Η σταφίδα, αυτό το εμβληματικό προϊόν μεγάλης και υψηλής διατροφικής αξίας, για την ιστορικότητα του οποίου δεν χρειάζεται να σας πω, δέχτηκε σημαντικές πιέσεις λόγω της πανδημίας και του κλεισίματος των αγορών σε ολόκληρο τον πλανήτη. Πρόκειται για ένα προϊόν το οποίο είναι σε πολύ υψηλό ποσοστό εξαγώγιμο. Συγκεντρώθηκε σε μεγάλες ποσότητες, με αποτέλεσμα να μην μπορεί να βγει στις αγορές και να γίνουν οι εξαγωγές.

Τις ποσότητες αυτές κατά κύριο λόγο τις κατείχε και τις κατέχει ακόμη η Παναιγιάλειος Ένωση, μία ένωση συνεταιριστική, η οποία είναι πρωτοπόρα σε όλη τη διαδικασία της σταφίδας και η οποία έχει συμβάλει σημαντικά τα τελευταία δέκα χρόνια στην ανάπτυξη του προϊόντος και την ανάκτηση της θέσης του στην παγκόσμια αγορά.

Από τον Μάιο μήνα έχουμε προειδοποιήσει το Υπουργείο ότι αυτή η υπερσυγκέντρωση του αποθέματος θα δημιουργήσει σημαντικό πρόβλημα στην εσοδεία του 2021, δηλαδή το καλοκαίρι που μας πέρασε, διότι, όπως αντιλαμβανόμαστε όλοι, θα είναι το εφαλτήριο ώστε οι τιμές να εξευτελιστούν, να πέσουν κάτω από την τιμή κόστους και οι παραγωγοί μας να έρθουν σε δύσκολη κατάσταση.

Στις 14 Ιουνίου σας κατέθεσα ερώτηση: «Τι έχει σκοπό να κάνει η Κυβέρνηση και πώς θα στηρίξει το προϊόν;». Δεν έλαβα απάντηση. Στις 23 Ιουνίου προγραμματίσατε μια τηλεδιάσκεψη με εμπλεκόμενους φορείς όπου συμμετείχαν περιφερειάρχες, Βουλευτές, συνεταιρισμοί, παραγωγοί και εκεί το Υπουργείο έθεσε το ζήτημα ότι δεν μπορεί να προβεί σε πρόγραμμα απόσυρσης του αποθέματος, διότι δεν το προβλέπει η Ευρώπη και ότι κάποια στιγμή θα έρθουν ενισχύσεις στους παραγωγούς.

Το πρόβλημα συνεχώς διογκωνόταν. Στις 16 Ιουλίου σε συνάντηση με την Παναιγιάλειο Ένωση ο Υπουργός -δεσμεύτηκαν τα δύο μέρη και αναγνώρισαν ότι υπάρχει όντως πρόβλημα- ζήτησε από την Παναιγιάλειο να καταθέσει δύο στοιχεία: Πρώτον να αποδείξει ότι τα αποθέματα υπάρχουν, όπως και έγινε με ορκωτό λογιστή και δεύτερον τους ζήτησε μια γνωμοδότηση νομική που να αποδεικνύεται ότι μπορεί το Υπουργείο να προβεί σε πρόγραμμα απόσυρσης.

Τέλος Ιουλίου του 2021 η Παναιγιάλειος Ένωση κατέθεσε και τα δύο στοιχεία αυτά. Η δέσμευση του Υπουργείου ήταν ότι θα επανέλθει προκειμένου να δει ακριβώς τι έχει συμβεί και πώς μπορεί να βοηθήσει. Και φτάνουμε στις 5 Νοεμβρίου του 2021, λίγες μέρες πριν, παραμονή του συλλαλητηρίου που είχαν αποφασίσει οι αγρότες μας απ’ όλη τη δυτική και νότια Πελοπόννησο να διαμαρτυρηθούν, να βγει μια ανακοίνωση από το Υπουργείο που λέει τελικά ότι το Υπουργείο αποφάσισε να στείλει αίτημα στην ευρωπαϊκή επιτροπή προκειμένου να ζητήσει ένα πρόγραμμα απόσυρσης για το συγκεκριμένο προϊόν.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε παρακαλώ.

**ΠΕΡΙΚΛΗΣ ΜΑΝΤΑΣ:** Επιτρέψτε μου, κύριε Πρόεδρε.

Κύριε Υπουργέ, όλο αυτό το διάστημα με δηλώσεις του ο Υπουργός στις 13 Ιουλίου, στις 7 Σεπτεμβρίου, στις 14 Σεπτεμβρίου, δήλωνε μέσα από τη Βουλή αλλά και σε δημόσιες συνεντεύξεις του ότι το πρόγραμμά του αποθέματος δεν είναι εμπορικό ζήτημα στο οποίο δεν μπορεί να εμπλακεί το Υπουργείο Αγροτικής Ανάπτυξης, ότι εμείς στηρίζουμε τους παραγωγούς. Τέλος πάντων με κάθε τρόπο προσπαθούσε να βγάλει από τις υποχρεώσεις του Υπουργείου το ζήτημα της απόσυρσης των αποθεμάτων, παρ’ όλο που η γνωμοδότηση που σας καταθέσαμε λέει ότι μόνο απόσυρση μπορείτε να κάνετε και τίποτε άλλο για να σωθεί το προϊόν. Έχουμε φτάσει σε ένα σημείο αυτή τη στιγμή που μιλάμε στο οποίο το Υπουργείο δείχνει ότι έχει έρθει σε αυτή τη στάση.

Αλλά θα ήθελα σας παρακαλώ να μας πείτε τι τελικά έχει αποφασίσει το Υπουργείο, ποιο είναι το χρονοδιάγραμμα και τι πιθανότητες έχουμε όλη αυτή η δουλειά που κάνετε με την ευρωπαϊκή επιτροπή για πρόγραμμα απόσυρσης αν θα ισχύσει και πότε ακριβώς θα ισχύσει.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Υπουργός κ. Στύλιος για να απαντήσει.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ κύριε Πρόεδρε.

Κύριε συνάδελφε για το συγκεκριμένο θέμα ξέρετε πολύ καλά το έχουμε κουβεντιάσει και μαζί και προσωπικά και ο Υπουργός ο κ. Λιβανός έχει μιλήσει επανειλημμένα όπως και εσείς αναφέρατε. Και εγώ πριν από κάποιες μέρες ήμουν εδώ στη Βουλή και απάντησα σε άλλη ερώτηση Βουλευτή της Αντιπολίτευσης.

Θέλω λοιπόν να θυμίσω κάποια στοιχεία που είχα δώσει τότε στον Βουλευτή αυτόν που δείχνουν έμπρακτα ότι το Υπουργείο μας στηρίζει τους παραγωγούς και στηρίζει και την σταφίδα. Λέω και ξαναθυμίζω τα εξής: Οι παραγωγοί σταφίδας έχουν λάβει ήδη ενίσχυση μέσω των επιστρεπτέων προκαταβολών συνολικού ύψους άνω των 2,5 εκατομμυρίων ευρώ. Είναι ένα καλό ποσό. Επίσης μέσω της συνδεδεμένης ενίσχυσης στον τομέα της καλλιέργειας της κορινθιακής σταφίδας έχει καταβληθεί σε πεντέμισι περίπου χιλιάδες παραγωγούς το ποσό των 4 εκατομμυρίων ευρώ περίπου.

Επιπλέον η Παναιγιάλειος Συνεταιριστική Ένωση μέσω των επιστρεπτέων προκαταβολών και ενισχύσεων λόγω COVID για το 2020 έχει πάρει μία στήριξη 820 χιλιάδων ευρώ. Αυτά είναι τα χρήματα τα οποία έχουν δοθεί συγκεκριμένα για την σταφίδα μέχρι τώρα.

Επίσης ξέρετε ότι το Υπουργείο δεν μπορεί να δώσει χρήματα παρά μόνο στους παραγωγούς και έχουμε φροντίσει να υπάρχουν χρήματα ούτως ώστε εάν μπορούμε να δοθούν στους παραγωγούς διότι θέλουμε να ενισχύσουμε τους παραγωγούς. Αυτό γίνεται και για έναν επιπλέον λόγο, διότι για να μπορέσουν να δοθούν τα χρήματα και να είναι μία νόμιμη πληρωμή θα πρέπει να έχουμε έγκριση από την ευρωπαϊκή επιτροπή. Άρα λοιπόν εμείς έχουμε φροντίσει να υπάρχει ένα ποσό στην άκρη το οποίο όμως για να το διαθέσουμε και να πάει στους παραγωγούς θα πρέπει να έχουμε έγκριση της ευρωπαϊκής επιτροπής.

Επιπλέον ξέρετε ότι ξεκινάει η περίοδος των Χριστουγέννων όπου ανοίγει η αγορά και αναμένουμε το επόμενο διάστημα να έχουμε θετικές κινήσεις από την αγορά.

Εάν εμείς αυτή τη στιγμή προαναγγείλουμε χωρίς να έχουμε έγκριση από την Ευρωπαϊκή Επιτροπή μια συγκεκριμένη χρηματοδότηση, ξέρετε ότι στο τέλος θα πιεστεί περισσότερο ο παραγωγός. Το πρόβλημα το γνωρίζουμε και το έχουμε πει σε όλους τους τόνους και σε όλα τα φόρα όπου υπάρχουν επίσημες διαδικασίες.

Επιπλέον σε σχέση με την απόσυρση, που θέσατε, έχουν γίνει ανακοινώσεις και παλαιότερα από το Υπουργείο μας και πρόσφατα από τον Υπουργό στην επίσκεψή του στην Μυτιλήνη, όπου άφησε ένα ανοιχτό παράθυρο, αλλά και πάλι και εκεί θα πρέπει να πάμε σε μία εξαίρεση. Αυτά προς το παρόν. Θα επανέλθω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Κύριε Μαντά, έχετε τον λόγο για τη δευτερολογία σας.

**ΠΕΡΙΚΛΗΣ ΜΑΝΤΑΣ:** Ευχαριστώ, κύριε Πρόεδρε.

Κύριε Υπουργέ, οι γενικές στηρίξεις που μου αναφέρατε για τη σταφίδα προφανώς και είναι κάτι το οποίο είναι πολύ θετικό όμως τις έχουν πάρει όλοι οι παραγωγοί για όλα τα προϊόντα και για προϊόντα ακόμα που ήρθαμε ενισχυτικά λόγω της πανδημίας και λόγω του COVID να ενισχύσουμε. Άρα δεν είναι επιχείρημα ότι, επειδή έχουν πάρει επιστρεπτέες προκαταβολές οι αγρότες, δεν πρέπει να στηρίξουμε τη σταφίδα ως προϊόν λόγω COVID. Διότι επιστρεπτέες προκαταβολές έχουν πάρει και οι ελαιοπαραγωγοί, που πήραν έξτρα χρήματα, έχουν πάρει και οι πατατοπαραγωγοί, οι καρπουζοπαραγωγοί και όλα τα προϊόντα, τα οποία πολύ καλά κάνατε και στηρίξατε στη διάρκεια της πανδημίας και σώσαμε τους παραγωγούς και τις καλλιέργειές τους.

Δεύτερον, για να καταλάβουμε, νομίζω ότι περισσότερο μας μπλέξατε σήμερα. Εγώ ξέρω ότι παρ’ όλο που δεν είναι δική σας αρμοδιότητα προσπαθείτε βεβαίως να απαντήσετε από πλευράς του Υπουργείου. Τελικά ποια είναι η απόφαση του Υπουργείου; Ζητάμε πρόγραμμα απόσυρσης από την Ευρωπαϊκή Επιτροπή ή θα πάμε να ενισχύσουμε τους παραγωγούς; Είναι δύο διαφορετικά πράγματα.

Ο Υπουργός εχθές έβγαλε δελτίο Τύπου και είπε στην Ευρώπη στους ομολόγους του ότι «ζητώ πρόγραμμα απόσυρσης, να ενεργοποιήσει τη ρήτρα απόσυρσης, να αποσύρουμε αυτό το απόθεμα για να μπορέσει η τιμή του παραγωγού να έρθει στα σωστά επίπεδα». Θα το στηρίξουμε αυτό;

Και θέλω να πω το εξής: Μετά από έξι μήνες ζητάμε από την Ευρώπη πρόγραμμα απόσυρσης. Γιατί δεν το κάναμε το προηγούμενο εξάμηνο; Η απάντηση αυτού του αιτήματος από την Ευρώπη στο Υπουργείο θα έρθει σε δύο με τρεις μήνες από σήμερα. Και εγώ σας λέω ότι έρχεται η Ευρώπη τον Ιανουάριο και λέει ενεργοποιήστε πρόγραμμα απόσυρσης. Τι θα αποσύρουμε; Ξέρετε ότι αυτή τη στιγμή που μιλάμε το προϊόν δεν έχει τιμή, έχει μηδέν; Δεν μπορεί να πουλήσει ο παραγωγός, τυποποιητής ιδιώτης και η ένωση δεν δίνουν τιμή στον παραγωγό. Από 1,60 πέρσι φέτος πουλήθηκε μέσο όρο στα 0,80 λεπτά με 0,90 λεπτά, δηλαδή κάτω από το κόστος. Ποια αγορά να ανοίξει και ποιος θα αποζημιωθεί; Ποιος θα αναλάβει την ευθύνη όλης αυτής της διαδικασίας;

Κύριε Υπουργέ, μία είναι η λύση και σας την έχουμε δώσει στη γνωμοδότηση που σας έχουμε καταθέσει. Πρόγραμμα απόσυρσης με εθνικούς πόρους και κοινοποίηση στην Ευρωπαϊκή Επιτροπή. Είναι απολύτως νόμιμο και από το εθνικό μας δίκαιο και από Ενωσιακό Δίκαιο. Λύνει το πρόβλημα αύριο το πρωί με τις λιγότερες δυνατές απώλειες. Κρατάμε όρθιους τους παραγωγούς, κρατάμε όρθιες τις συνεταιριστικές ενώσεις, στηρίζουμε όποιον έχει το απόθεμα και ταυτόχρονα λύνουμε το πρόβλημα δια παντός και για την επόμενη χρονιά.

Γνωρίζετε πολύ καλά ότι, αν έρθετε και ενισχύσετε την τιμή στον παραγωγό, λύνεται εν μέρει το πρόβλημα γιατί του χρόνου ή τιμή του προϊόντος θα ξεκινήσει από την ήδη καταβαραθρωμένη φετινή τιμή. Η μόνη λύση είναι πρόγραμμα απόσυρσης από εθνικούς πόρους με κοινοποίηση στην Ευρωπαϊκή Επιτροπή. Είναι απολύτως νόμιμο τόσο σε μας όσο και στο Ενωσιακό Δίκαιο. Δείτε, σας παρακαλώ, και πείτε μου τι σκοπεύετε τελικά να κάνετε, για να μπορούμε να ενημερώσουμε και τους αγρότες.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μαντά.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Κύριε Μαντά, καταλαβαίνω το θέμα το οποίο θέτετε και καταλαβαίνω και την ανάγκη που υπάρχει στον κόσμο, στους παραγωγούς και στην ένωση να γνωρίζουν τι μέλει και τι ακριβώς πρέπει να συμβεί. Είναι όπως το είπατε.

Θα καταθέσω στα Πρακτικά το δελτίο Τύπου που εξέδωσε χθες το Υπουργείο μας διότι ήταν σε εξέλιξη σύνοδος των Υπουργών Γεωργίας της Ευρωπαϊκής Ένωσης. Εκεί λοιπόν σε μια σειρά από συγκεκριμένα ζητήματα που αφορούν άλλους τομείς που είναι στην επικαιρότητα για το Υπουργείο μας και για την παραγωγική διαδικασία της χώρας μας έθεσε το θέμα ο Υπουργός και έθεσε και συγκριμένα το ζήτημα της σταφίδας.

Σας διαβάζω, λοιπόν, ακριβώς τι λέμε στο δελτίο Τύπου και το καταθέτω και στα Πρακτικά, για να μπορέσουν και μέσα από την Βουλή να ενημερωθούν οι παραγωγοί. Ο Υπουργός, λοιπόν, «χαρακτήρισε εμβληματικό προϊόν για την Ελλάδα τη μαύρη κορινθιακή σταφίδα, με μεγάλη ιστορική αλλά και διατροφική αξία και πρόσθεσε ότι η κατακόρυφη μείωση των πωλήσεων της HORECA λόγω πανδημίας σε συνδυασμό με τη μείωση του αγοραστικού ενδιαφέροντος από τους παραδοσιακούς αγοραστές του προϊόντος, όπως το Ηνωμένο Βασίλειο, έχουν προκαλέσει σοβαρά προβλήματα στην κατάσταση της εν λόγω αγοράς με επακόλουθο τη συσσώρευση αδιάθετων αποθεμάτων και τη δεινή θέση των παραγωγών».

Αυτό το καταθέτω στα Πρακτικά, να ξέρετε.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κανονισμός είναι ξεκάθαρος και σαφής. Διαφωνώ με αυτό που είπατε, ότι είναι νόμιμη η απόσυρση. Άρα, ο Υπουργός έθεσε το θέμα και ζητάει να κάνουμε εξαίρεση στον κανονισμό. Αναμένουμε, λοιπόν, την εξέλιξη αυτή και εμείς δεσμευόμαστε ως πολιτική ηγεσία του Υπουργείου αυτές οι διαδικασίες να τρέξουν γρήγορα και να έχουμε το συντομότερο δυνατόν τις απαντήσεις και όχι να φύγουμε πολύ πίσω και να πάμε να μεταθέσουμε το πρόβλημα στην επόμενη χρονιά.

Το κατέθεσα στα Πρακτικά. Προς το παρόν δεν έχω να πω κάτι άλλο. Αναμένουμε την απάντηση για το συγκεκριμένο ζήτημα και πάντοτε έχουμε δηλωμένη και ξεκάθαρη τη θέση μας ότι υπάρχουν χρήματα τα οποία μπορούμε να διαθέσουμε -και θα διαθέσουμε- στον παραγωγό απευθείας, αλλά πάντα με έγκριση από την Ευρωπαϊκή Επιτροπή.

Ευχαριστώ πολύ. Θα είμαστε σε επικοινωνία και σε συνεργασία για το θέμα.

**ΠΡΟΕΔΡΕΥΩΝ (Αθανάσιος Μπούρας):** Θα συζητηθεί η τέταρτη με αριθμό 180/15-11-2021 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Αγροτικής Ανάπτυξης και Τροφίμων, με θέμα: «Ικανοποίηση των αιτημάτων των αγροτών του Δήμου Αγιάς».

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Μεταφέρω τα αιτήματα που πρόσφατα με κινητοποιήσεις τους ανέδειξαν οι αγρότες του Δήμου Αγιάς του Νομού Λάρισας διεκδικώντας το αυτονόητο, το δικαίωμα στο να μένουν στα χωράφια τους, στη γη τους, να παράγουν. Δίνουν έναν αγώνα επιβίωσης. Και τι απαιτούν από την Κυβέρνηση; Διεκδικούν να δώσει λύσεις στα οξυμένα και συσσωρευμένα προβλήματα που αντιμετωπίζουν και φυσικά τους οδηγούν στη συνεχόμενη συρρίκνωση του εισοδήματός τους και κατ’ επέκταση στην απόγνωση αλλά και στην αβεβαιότητα για το μέλλον.

Απέναντι, λοιπόν, σε αυτή την κατάσταση ήρθαν να προστεθούν -και μάλιστα αποτελεί τη σταγόνα που ξεχείλισε το ποτήρι της αγανάκτησης, της οργής- τα δημοσιεύματα στα μέσα μαζικής ενημέρωσης, σύμφωνα με τα οποία η Κυβέρνηση προτίθεται να αφήσει εκτός συνδεδεμένης ενίσχυσης τα μήλα, τα κάστανα και τα αμύγδαλα.

Δεύτερον, ταυτόχρονα, τα μήλα της Αγιάς εξαιρούνται από τους σχεδιασμούς της Κυβέρνησης για ενίσχυση από τις συνέπειες της πανδημίας και των μέτρων για τον κορωνοϊό. Είναι γνωστό ότι η παραγωγή των μήλων, που πουλήθηκε, πουλήθηκε σε εξευτελιστικές τιμές ή αντίστοιχα έμεινε αδιάθετη στα ψυγεία, στην ουσία δηλαδή στα χέρια των παραγωγών, με αποτέλεσμα και από εκεί να επέλθει μείωση του εισοδήματός τους.

Τρίτον, οι προκαταβολές που δόθηκαν για τον παγετό στις 9 του Απρίλη είναι σε πολλές περιπτώσεις άδικες και εξευτελιστικές, αντί να καταβληθεί το σύνολο των αποζημιώσεων που πρέπει να είναι ουσιαστικές.

Συνεπώς τα ερωτήματα, κύριε Πρόεδρε, προς τον Υπουργό είναι:

Πρώτον, αποτελεί πρόθεση της Κυβέρνησης –κι εδώ χρειάζεται ξεκάθαρη απάντηση, κύριε Υπουργέ- να αφήσει εκτός συνδεδεμένης ενίσχυσης μήλα, κάστανα και αμύγδαλα;

Δεύτερον, τι μέτρα θα παρθούν, ώστε να ενταχθούν τα μήλα Αγιάς στα προϊόντα ενίσχυσης λόγω της πανδημίας, να καταβληθεί το σύνολο των αποζημιώσεων για τον παγετό του Απρίλη και, φυσικά, να ικανοποιηθούν τα δίκαια αιτήματα των αγροτών για σύνδεση της επιδότησης με την πραγματική παραγωγή το πραγματικό ζωικό κεφάλαιο, μείωση του τεράστιου κόστους παραγωγής, αφορολόγητο πετρέλαιο σε όλους τους αγρότες, κατώτερες εγγυημένες τιμές, αλλαγή του απαράδεκτου κανονισμού του ΕΛΓΑ, προκειμένου να ασφαλίζει και να αποζημιώνει στο 100% την παραγωγή και το κεφάλαιο από όλες τις φυσικές ή νοσογόνες αιτίες.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Λαμπρούλη.

Τον λόγο τώρα έχει ο Υπουργός κ. Στύλιος για την απάντησή του.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε Αντιπρόεδρε, κύριε Βουλευτά, θέσατε μια σειρά από ζητήματα. Δεν νομίζω ότι ο χρόνος φτάνει να απαντήσω αναλυτικά σε όλα αυτά τα θέματα. Θα προσπαθήσω να δώσω απαντήσεις, πολύ συγκεκριμένες όμως, για να είναι και για εσάς ικανοποιητικές, αλλά και για να ενημερωθούν οι παραγωγοί και οι αγρότες.

Σε σχέση με τις συνδεδεμένες ενισχύσεις -είναι το πρώτο θέμα το οποίο θέσατε- σε ό,τι αφορά τα μήλα, ξέρετε ότι βρισκόμαστε στην περίοδο που συζητούμε την νέα Κοινή Αγροτική Πολιτική -ΚΑΠ- για την επόμενη περίοδο, για το 2023-2027. Έχουν ήδη αποφασιστεί οι κεντρικές κατευθύνσεις σε επίπεδο Υπουργών τον περασμένο Ιούνιο και τώρα είμαστε σε διαβούλευση εδώ στη χώρα μας, για να καταλήξουμε στο εθνικό σχέδιο, το οποίο θα είναι ομόρροπο και συντεταγμένο με τις κατευθύνσεις που έχουν ληφθεί σε ευρωπαϊκό επίπεδο.

Εμείς γι’ αυτόν τον λόγο, το Υπουργείο, η πολιτική ηγεσία, κάθε εβδομάδα είμαστε σε διαβούλευση στην έδρα σίγουρα κάθε περιφέρειας της χώρας και μπορεί και σε άλλους νομούς. Είναι μια διαδικασία η οποία γίνεται τώρα, το τελευταίο διάστημα, για το εθνικό σχέδιο. Εκεί περιλαμβάνονται και οι συνδεδεμένες ενισχύσεις.

Σε αυτή τη διαδικασία του διαλόγου, η οποία είχε ξεκινήσει από το 2018, κατέληξαν τον Ιούνιο του 2021 σε ευρωπαϊκό επίπεδο και τώρα έχουμε το εθνικό σκέλος, έχει προσληφθεί μέσα από διεθνή διαγωνισμό ένας σύμβουλος, ένα σχήμα συμβούλων από το πανεπιστήμιο, από ιδιωτική εταιρεία, από υπηρεσιακούς παράγοντες του Υπουργείου, οι οποίοι έχουν κάνει μια ανάλυση σε σχέση με τις προτάσεις για τα προϊόντα τα οποία μπορούν να ενταχθούν στη συνδεδεμένη ή να μην ενταχθούν στην ενίσχυση.

Αυτές οι προτάσεις είναι σε δημόσια διαβούλευση αυτή τη στιγμή. Άρα μπορούν όλοι, και οι παραγωγοί των μήλων, να γράψουν τις δικές τους παρατηρήσεις και τα δικά τους σχόλια. Οι αποφάσεις θα ληφθούν μέχρι το τέλος του χρόνου. Θα υπάρξει και ενημέρωση στην αρμόδια επιτροπή και στη Βουλή για τη συνδεδεμένη ενίσχυση. Τα κριτήρια τα οποία έχει βάλει ο σύμβουλος είναι συγκεκριμένα και είναι στη διάθεσή σας και στη διάθεση όλων. Μπορείτε να τα βρείτε στο διαδίκτυο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Να πω μόνο ότι αυτή τη στιγμή συνολικά δεκαεννέα προϊόντα στη χώρα είναι στη συνδεδεμένη ενίσχυση. Το συνολικό ποσό που διατίθεται για τις συνδεδεμένες ενισχύσεις κάθε χρόνο είναι 260 εκατομμύρια ευρώ. Η πρόταση -το ξαναλέω-, η πρόταση από τον σύμβουλο, ο οποίος έχει αναδειχθεί και από την προηγούμενη κυβέρνηση και με επιστημονικό τρόπο κάνει την ανάλυσή του, είναι να πάμε από τα δεκαεννέα προϊόντα στα οκτώ, λαμβάνοντας υπ’ όψιν τα κριτήρια και τους στόχους τους οποίους θέλει να επιτευχθεί. Θα κάνουμε, όμως, τον διάλογο, τη συζήτηση. Θα ληφθούν υπ’ όψιν όλες οι θέσεις και οι απόψεις, με τεκμηριωμένα στοιχεία. Διότι χρειάζονται στοιχεία, για να πούμε ότι θα ενταχθούν στη συνδεδεμένη ενίσχυση τα μήλα και δεν θα ενταχθεί ένα άλλο προϊόν, η σταφίδα για παράδειγμα ή κάποιο τρίτο.

Σε σχέση με την κτηνοτροφία, υπάρχει ιδιαίτερη ενίσχυση για την κτηνοτροφία. Είναι εδώ και ο αρμόδιος Υφυπουργός, ο συνάδελφός μου κ. Κεδίκογλου. Θα απαντήσει στη συνέχεια, για να ενημερωθεί ο κόσμος.

Σε σχέση με τον παγετό και την αποζημίωση για τον παγετό της άνοιξης του 2021, είμαστε στη διαδικασία όπου μέχρι τώρα συνολικά έχουν δοθεί 59 εκατομμύρια ευρώ, σύμφωνα με τον ν.4820/2021 ως προκαταβολές για τις ζημιές οι οποίες καταγράφηκαν από τον παγετό της άνοιξης.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Μένω σε αυτά και θα επανέλθω στη δευτερολογία μου, που θα δώσω πιο συγκεκριμένες απαντήσεις.

**ΠΡΟΕΔΡΕΥΩΝ (Αθανάσιος Μπούρας):** Κύριε Λαμπρούλη, έχετε τον λόγο για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τα συμπεράσματα από αυτά που λέει ο κύριος Υπουργός και όσα θα ειπωθούν και στη δευτερολογία του, ας τα βγάλουν οι ίδιοι οι αγρότες. Ήδη κινητοποιήθηκαν την Παρασκευή που μας πέρασε σε μία μαζική, όπως είπα και στην πρωτολογία μου, συγκέντρωση στην Αγιά. Και βέβαια το επόμενο διάστημα να ξέρετε ότι θα εντείνουν τους αγώνες και τις διεκδικήσεις τους.

Κύριε Υπουργέ, δεν απαντάτε συγκεκριμένα. Μάλιστα βγάλατε και μια είδηση σε ό,τι αφορά τον δημόσιο διάλογο, ότι μια σειρά από προϊόντα θα βγουν εκτός συνδεδεμένης. Αυτό είπατε.

Λοιπόν, διαβούλευση: Από ποιόν και για ποιόν και με τι στόχο; Μιλάτε για επιτροπές, για επιστήμονες κι εγώ σας λέω την απλή λογική που βάζει ο αγρότης. Το εισόδημά του έχει εξανεμιστεί. Πουλάει κάτω από το κόστος παραγωγής και τώρα δεν του δίνουν τη συνδεδεμένη. Και δεν το βάζουμε αντιπαραθετικά –μακριά από εμάς- με άλλες περιοχές που για το ίδιο προϊόν, τα μήλα δηλαδή, που εκεί δεν δημιουργήθηκε πρόβλημα με τη συνδεδεμένη.

Εδώ με βάση δημοσιεύματα έρχεστε και επιβεβαιώνετε ότι υπάρχει πρόθεση στην ουσία να καταργηθεί η συνδεδεμένη με ό,τι αυτό συνεπάγεται για την τιμή του συγκεκριμένου προϊόντος και άλλων προϊόντων και τη ζωή των ίδιων των αγροτών.

Δεύτερον, για τον παγετό του Απρίλη πήρανε κάποια χρήματα πολύ ελάχιστα και πολύ μετά από τις επιπτώσεις του παγετού στην παραγωγή. Και όπως σας θέτουν και στα ερωτήματα, ζητάνε οι αγρότες 100% αποζημίωση της παραγωγής που χάθηκε και αναπλήρωση που σημαίνει αναπλήρωση του χαμένου τους εισοδήματος.

Επίσης, επαναλαμβάνω το τρίτο αίτημα τουλάχιστον σε ό,τι αφορά τον πυρήνα της ερώτησης πέρα από τα άλλα ζητήματα που δεν τα αμελούμε. Το τρίτο ζήτημα είναι εάν λόγω της πανδημίας θα ενισχυθούν τα μήλα της Αγιάς, συγκεκριμένα της Αγιάς. Είναι μια μεγάλη αγροτική περιοχή μια τεράστια παραγωγή φρούτων και λοιπών αγροτικών προϊόντων, κυρίως φρούτων και ειδικά του μήλου.

Άρα, λοιπόν, σε αυτά τα τρία δεν απαντήσατε μέχρι τώρα. Πιστεύω να απαντήσετε στη δευτερολογία. Όπως επίσης, να μας πείτε τι μέτρα θα πάρετε σε όλα τα υπόλοιπα που μπαίνουν μέσα από την ερώτηση, όπως για παράδειγμα με το πετρέλαιο που πήγε στο ενάμισι λίτρο. Και έρχεστε με τις εξαγγελίες το προηγούμενο διάστημα και δίνετε 50 εκατομμύρια στους κατά κύριο επάγγελμα αγρότες. Δηλαδή οι άλλοι τι είναι; Δεν είναι παιδιά του ίδιου Θεού, επειδή κάνουν κανένα μεροκάματο για να συμπληρώσουν το αγροτικό εισόδημα; Δεν καίνε τα δικά τους τρακτέρ πετρέλαιο; Και μιλάμε στο σύνολο της επικράτειας για τετρακόσιες χιλιάδες οικογένειες.

Την ώρα, όμως, που στενεύει ο κορσές σε ό,τι αφορά την επιστροφή για το πετρέλαιο, την οποία ειρήσθω εν παρόδω το 2019 στην κεντρική πλατεία της Λάρισας ο Πρωθυπουργός είχε ανακοινώσει μαζί με τη μείωση της τιμής των καυσίμων στους αγρότες, και δίνετε 50 εκατομμύρια, την ίδια ώρα όμως που κάθε χρόνο δίνετε 370 εκατομμύρια σε κλινικάρχες, σε μεγάλες επιχειρήσεις, σε εφοπλιστές, σε ό,τι αφορά δηλαδή τη μείωση του κόστους των καυσίμων, για να τους απαλύνετε από τα έξοδα. Για τους αγρότες μόνο 50 εκατομμύρια και αυτό μόνο στους διακόσιους χιλιάδες περίπου.

Μάλιστα κάνετε και το χειρότερο. Υλοποιώντας αυτήν την βαθύτατα αντιαγροτική, αντιλαϊκή πολιτική και τον αγροτικό τομέα, σπέρνετε και τη διχόνοια, το διαίρει και βασίλευε, ανάμεσα στους αγρότες. Γιατί και αυτά τα 50 εκατομμύρια που δίνετε στους διακόσιες χιλιάδες αγρότες είναι ψίχουλα σε ό,τι αφορά το πετρέλαιο. Να μην αναφερθούμε στα υπόλοιπα. Περιμένουμε κάποιες απαντήσεις ή έστω κάποια προοπτική στην κατεύθυνση επίλυσης αυτών των αιτημάτων που διατυπώνουν οι ίδιοι οι αγρότες.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς, να ξεκαθαρίσουμε το εξής: Η συνδεδεμένη δεν καταργείται. Σας είπα ποια είναι η πρόταση από τον σύμβουλο. Είπαμε ότι είμαστε σε διάλογο και στο τέλος του χρόνου θα καταλήξουμε. Άρα, λοιπόν, δεν ισχύει αυτό που λέτε…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Οι διαρροές για τα μήλα της Αγιάς, τα κάστανα και τ’ αμύγδαλα από πού είναι, κύριε Υπουργέ;

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Σας το ξαναλέω. Είναι επίσημα. Δεν μιλάμε για διαρροές. Σας λέω ότι γίνεται διαβούλευση. Τα στοιχεία είναι αναρτημένα στο διαδίκτυο. Μπορούν να μπουν στον ιστοχώρο του Υπουργείου μας και να δώσουν τα στοιχεία τους και να γράψουν και τα σχόλιά τους και να δώσουν συγκεκριμένα στοιχεία. Διότι οι παραγωγοί, οι οποίοι ξέρουν και πονάνε για το βιός τους και γενικά για την επιβίωσή τους, έχουν στοιχεία και μπορούν τεκμηριωμένα να απαντήσουν. Και όποιος έχει δίκιο στο τέλος, εδώ είναι η πολιτική ηγεσία, θα κάνουμε και συζήτηση και διαβούλευση για να καταλήξουμε πάντοτε προς όφελος των παραγωγών. Αυτό είναι το μόνο σίγουρο.

Πάμε τώρα να δούμε για τον παγετό και συγκεκριμένα τι γίνεται για τη Λάρισα και τη Θεσσαλία. Διότι -το είπατε και εσείς- δώσαμε προκαταβολές με νόμο δικό μας, που για πρώτη φορά έχει γίνει, τον ν.4820/2021. Για πρώτη φορά η ελληνική Βουλή νομοθέτησε και ξεκίνησε τη διαδικασία των προκαταβολών. Είπαμε 59.000.000 ευρώ. Δεν ξέρω πώς σας φαίνονται. Είναι άλλο το «δεν δώσαμε» και άλλο το αν σας φαίνονται λίγα. Όμως, με νοικοκυροσύνη δίνεται ό,τι δίνεται.

Συγκεκριμένα, στην Περιφέρεια Θεσσαλίας έχουν πληρωθεί προκαταβολές 8.000.000 ευρώ. Ειδικότερα, στον Δήμο Αγιάς, οι καταβληθείσες προκαταβολές είναι στις 400.000 ευρώ. Η καταβολή του συνόλου των αποζημιώσεων αναμένεται να έχει ολοκληρωθεί μέχρι το τέλος του χρόνου, αρχές του επόμενου. Είναι μια διαδικασία σύνθετη που την ξέρουν οι παραγωγοί, με επισημάνσεις, εκτίμησης από τον ΕΛΓΑ και θα γίνει και εκκαθάριση στη συνέχεια.

Σε σχέση με αυτό που λέτε, με το 100%, την αποζημίωση, σε κανένα ασφαλιστικό σύστημα, και στον γεωργο-ασφαλιστικό σύστημα το δικό μας, υπάρχουν κανόνες. Δεν λειτουργεί αυθαίρετα. Με βάση, λοιπόν, αυτούς τους κανόνες, οι οποίοι προκύπτουν από τον κανονισμό του ΕΛΓΑ, που με νόμο έχει θεσπιστεί στην ελληνική Βουλή, προβλέπονται συγκεκριμένα όρια τα οποία μπορούν να αποζημιωθούν. Και αυτό γίνεται για όλους τους αγρότες, γι’ αυτούς οι οποίοι είναι βέβαια ενήμεροι ασφαλιστικά. Διότι τα χρήματα του ΕΛΓΑ -ξέρετε- είναι χρήματα των αγροτών και των παραγωγών και δουλεύει αντασφαλιστικά.

Εμείς στο Υπουργείο -θα σας το πω και στην επόμενη ερώτηση που έχετε- προχωρούμε στην αναδιοργάνωση του ΕΛΓΑ. Γι’ αυτόν τον λόγο, έχει γίνει μια προγραμματική σύμβαση με την κοινωνία της πληροφορίας, ούτως ώστε να υπάρξει μία αναβάθμιση στα ψηφιακά συστήματα του ΕΛΓΑ και στον τρόπο με τον οποίον γίνονται και οι δηλώσεις, αλλά και στον τρόπο με τον οποίο γίνονται οι εκτιμήσεις και οι αποζημιώσεις και έτσι να βρούμε και άλλους τρόπους που θα βελτιώσουμε το σύστημα, πάντοτε όμως κρατώντας τα στοιχεία, ούτως ώστε να είναι ο οργανισμός βιώσιμος. Ακόμη, θα εξετάσουμε εναλλακτικούς τρόπους ασφάλισης, όπως είναι η προαιρετική και η πρόσθετη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θέλω να σας επισημάνω το εξής, για να το γνωρίζετε και εσείς και όλοι οι παραγωγοί: Πρώτη φορά από την Κυβέρνηση αυτή, από την Κυβέρνηση του Κυριάκου Μητσοτάκη έχει συμβεί στην ίδια χρονιά να γίνονται οι εκτιμήσεις και να γίνονται και οι πληρωμές από τον ΕΛΓΑ. Διότι, μέχρι τώρα, στα προηγούμενα χρόνια -τα στοιχεία δεν αμφισβητούνται, μπορείτε να τα αναζητήσετε και μέσα από τη διαδικασία της κοινοποίησης εγγράφων- πληρώνονταν οι παραγωγοί μετά από δεκαεπτά μήνες, μετά από δύο χρόνια. Και για πρώτη φορά, η συγκεκριμένη Κυβέρνηση χρηματοδότησε τον ΕΛΓΑ με 34 εκατομμύρια τον Ιούλιο του 2020, με αποτέλεσμα να επιτευχθεί η αποπληρωμή του οφειλόμενου 35% των αποζημιώσεων σε μία δόση, με 68 εκατομμύρια για την καταβολή αποζημιώσεων στις πληγείσες περιοχές του «Ιανού» μέσα σε τέσσερις μήνες, με 30 εκατομμύρια για το έτος 2021, ενώ με ενεργοποίηση του ίδιου άρθρου καταβάλλει την επιχορήγηση αναδρομικά για τα έτη 2011 - 2017.

Η Κυβέρνηση, λοιπόν, με συνέπεια τις υποχρεώσεις της που έχει απέναντι στον συγκεκριμένο οργανισμό, τις εκπληρώνει και έχει ενεργοποιήσει τον ν.3877/2010 γι’ αυτόν τον σκοπό.

Σε σχέση με τα γενικότερα μέτρα για τους παραγωγούς και το πετρέλαιο, αν θέλετε, να απαντήσω στην επόμενη ερώτηση.

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Υπουργέ, να κοιτάτε και το ρολόι σας παρακαλώ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Το κοιτάζω. Είναι πολλά τα ερωτήματα. Θα απαντήσω στην επόμενη ερώτηση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Να υπενθυμίσω ότι οι χρόνοι είναι δύο λεπτά πρωτολογία και τρία λεπτά δευτερολογία για το Βουλευτή και για τον Υπουργό είναι τρία λεπτά η πρωτολογία και τρία λεπτά η δευτερολογία.

Παράκληση θερμή αυτό να το προσεγγίζουμε.

Συνεχίζουμε με τη δεύτερη με αριθμό 181/15-11-2021 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Ζημιές στην ελαιοπαραγωγή στη Θεσσαλία από το πρόβλημα της ακαρπίας και της σχινοκαρπίας».

Κύριε Λαμπρούλη, έχετε τον λόγο για την πρωτολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τώρα μεταφερόμαστε σε άλλο προϊόν, κύριε Υπουργέ, και συγκεκριμένα στην ελαιοπαραγωγή και όχι μόνο στη Θεσσαλία.

Η ερώτηση αναφέρεται στη Θεσσαλία και συγκεκριμένα αφορά την ακαρπία λόγω του παγετού τον Μάρτιο και Απρίλιο που σημειώθηκε στην περιοχή του Δήμου Τεμπών. Παράλληλα, την ίδια περίοδο, ο παγετός αυτός έπληξε και περιοχές στη Μαγνησία από τα Λεχώνια στο νότιο Πήλιο και βέβαια και άλλες περιοχές στη Θεσσαλία. Μάλιστα, όπως λένε και οι ίδιοι οι αγρότες, οι ελαιοπαραγωγοί, ο παγετός και η καταστροφή συνέβησαν σε μια περίοδο που η σοδειά αναμενόταν να είναι ικανοποιητική, η γνωστή «βεντέμα».

Να σημειώσουμε εδώ, κύριε Πρόεδρε και κύριε Υπουργέ, ότι αντίστοιχο ερώτημα είχαμε καταθέσει και τον Σεπτέμβρη, που αφορούσε άλλες περιοχές της χώρας μας για τα ίδια προβλήματα της ακαρπίας εξαιτίας φυσικών φαινομένων. Συγκεκριμένα, στις 16 Σεπτεμβρίου είχαμε καταθέσει ερώτηση, ως Κοινοβουλευτική Ομάδα εννοώ. Ούτε γραπτή απάντηση δεν πήραμε.

Γι’ αυτό επανερχόμαστε και με αφορμή τα ζητήματα των ελαιοπαραγωγών στη Θεσσαλία, αλλά αυτό αφορά προφανώς όλους τους ελαιοπαραγωγούς ανεξάρτητα το αίτιο, δηλαδή αν ήταν ο παγετός ή αν ήταν η ζέστη -ας πούμε- στην Κρήτη και σε άλλες περιοχές.

Συνεπώς τα ερωτήματα προς τον Υπουργό, κύριε Πρόεδρε, είναι τα εξής:

Τι θα γίνει με τις αντικειμενικές καταγραφές των ζημιών στην ελαιοπαραγωγή από το πρόβλημα της ακαρπίας; Τι θα γίνει με τις αποζημιώσεις από τον ΕΛΓΑ των μικρομεσαίων ελαιοπαραγωγών; Και επιμένουμε σε αυτό στο 100% γιατί σας άκουσα στη δευτερολογία της προηγούμενης ερώτησης και με συγχωρείτε πάρα πολύ, αλλά ξέρετε πολύ καλά ότι δεν αποζημιώνονται με βάση τη συνολική απώλεια του εισοδήματός τους από την απώλεια του προϊόντος τους.

Πληρώνονται ένα 50% με 60%. Τόσα πληρώνει ο ΕΛΓΑ. Αυτά είναι τα ασφάλιστρα, έτσι λειτουργεί ο ΕΛΓΑ, από τη στιγμή που το κράτος έχει απεμπλακεί από τη χρηματοδότηση, όπως ίσχυε παλαιότερα του ΕΛΓΑ, και τα έχει φορτώσει όλα στις ασφαλιστικές εισφορές των αγροτών και μάλιστα τους επιβάλλει και αυτού του τύπου τις αποζημιώσεις που δεν φτάνουν ούτε να καλύψουν το απολεσθέν εισόδημα από τις διάφορες καταστροφές που σημειώνονται.

Δεύτερον, για τον Κανονισμό του ΕΛΓΑ, παραμένει πάγιο το αίτημα να αλλάξει ο αναχρονιστικός αυτός Κανονισμός. Παράλληλα, να εξασφαλιστούν κατώτερες εγγυημένες τιμές για το ελαιόλαδο, που να καλύπτουν φυσικά το κόστος της παραγωγής, για να μπορέσουν να ζήσουν και οι αγρότες. Πώς θα γίνει;

Και το τελευταίο, να μειωθεί το κόστος παραγωγής. Να υπάρξει κατάργηση του ΦΠΑ στα αγροεφόδια, εργαλεία, αφορολόγητο πετρέλαιο, μείωση της τιμής του αγροτικού ρεύματος κατά 50%. Αυτά είναι τα αιτήματα των αγροτών, όχι μόνο των ελαιοπαραγωγών αλλά και των μηλοπαραγωγών, που συζητήσαμε στην προηγούμενη ερώτηση, όλων των αγροτών και του οργανωμένου αγροτικού κινήματος.

Αυτά διεκδικούν οι αγρότες, για να μπορούν να παραμείνουν στα χωράφια τους, στη γη τους, να καλλιεργήσουν, να μπορέσουν να επιβιώσουν, να ζήσουν. Διαφορετικά, τους οδηγείτε διαχρονικά και με την πολιτική σας κι εσείς ως Κυβέρνηση στο ξεκλήρισμα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Λαμπρούλη.

Ορίστε, κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Θα ήθελα να δώσω ορισμένα στοιχεία που έχουμε από τον ΕΛΓΑ, ο οποίος κάνει πολύ καλά τη δουλειά του.

Ειδικά για τις ελαιοκαλλιέργειες, όπως προκύπτει από τις επισημάνσεις του αρμόδιου καταστήματος του ΕΛΓΑ Λάρισας, διαπιστώθηκε ότι έχουν υποστεί ζημιά στο φυτικό κεφάλαιο, κυρίως βέβαια στις περιφερειακές ενότητες Τρικάλων και Καρδίτσας και λιγότερο στην Περιφερειακή Ενότητα Λάρισας και Μαγνησίας. Για τις εν λόγω ζημιές υποβάλλονται αιτήσεις από τους παραγωγούς. Ξεκίνησε από τις 8 Νοεμβρίου και είναι σε εξέλιξη μέχρι τις 22 Νοεμβρίου και έως τώρα έχουν υποβληθεί χίλιες οκτακόσιες πενήντα αιτήσεις στις Περιφερειακές Ενότητες Τρικάλων και Καρδίτσας. Εφόσον τελικά συντρέχουν οι απαραίτητες προϋποθέσεις που απορρέουν από τον Κανονισμό Κρατικών Οικονομικών Ενισχύσεων, δύναται να προταχθεί η ένταξή τους σε πρόγραμμα.

Επιπλέον, θα ήθελα να δώσω ορισμένα στοιχεία, γιατί το θέσατε και προηγουμένως, σε σχέση με τους παραγωγούς και το κόστος παραγωγής. Θέλω να σας πω τι κάνει αυτή η Κυβέρνηση, που για μας κάνει πάρα πολλά και αυτό το αντιλαμβανόμαστε από τη σχέση μας και από τον τρόπο με τον οποίο μας υποδέχονται οι παραγωγοί και οι αγρότες.

Έμπρακτα, λοιπόν, η Κυβέρνηση στηρίζει τον πρωτογενή κλάδο σε κάθε περίσταση, λαμβάνοντας μια σειρά από μέτρα, όπως νέα φορολογική κλίμακα για τα φυσικά πρόσωπα και τους κατ’ επάγγελμα αγρότες με συντελεστές που ξεκινούν από το 9%, αντί για το 22%. Δεύτερον, μείωση του φόρου των αγροτικών επιχειρήσεων από το 28% που ήταν και ίσχυε με την προηγούμενη Κυβέρνηση στο 22%, μείωση της προκαταβολής φόρου στο 80% για τα νομικά πρόσωπα και στο 55% για τα φυσικά πρόσωπα που ασκούν αγροτική δραστηριότητα, αναστολή πληρωμής της εισφοράς αλληλεγγύης, μείωση κατά τρεις ποσοστιαίες μονάδες των ασφαλιστικών εισφορών για τους εργαζόμενους των αγροτικών επιχειρήσεων, μείωση φορολογίας στο 10% των κερδών των συλλογικών αγροτικών σχημάτων, εξαίρεση από την υποχρέωση καταβολής τέλους επιτηδεύματος για τους αγρότες κανονικού καθεστώτος.

Με την πλειοψηφία των απαραίτητων εφοδίων και πρώτων υλών της γεωργικής παραγωγής να παραμένει στο 13%, οι ζωοτροφές που προορίζονται για τη ζωική παραγωγή υπάγονται στον υπερμειωμένο συντελεστή του 6%. Ανακοινώθηκε τον Σεπτέμβριο από τον Πρωθυπουργό Κυριάκο Μητσοτάκη στη Διεθνή Έκθεση Θεσσαλονίκης και είναι σε ισχύ.

Υπάρχει εφαρμογή του μέτρου της επιστροφής του ειδικού φόρου κατανάλωσης για το πετρέλαιο για το 2022 για πρώτη φορά από το 2016 για τους παραγωγούς που μετέχουν σε ομάδες παραγωγών, στο πρόγραμμα «Συμβολαιακής Γεωργίας», σε συνεργατικά σχήματα και για τους νέους αγρότες. Από το συγκεκριμένο μέτρο θα ωφεληθούν περίπου διακόσιες χιλιάδες αγρότες, πάνω από είκοσι πέντε χιλιάδες νέοι αγρότες, περίπου εκατόν εβδομήντα χιλιάδες αγρότες που είναι μέλη ομάδων παραγωγών και συνεταιρισμών και περίπου είκοσι πέντε χιλιάδες αγρότες που είναι μέλη της «Συμβολαιακής Γεωργίας».

Η ενίσχυση που δόθηκε συνολικά στον αγροτικό κόσμο της χώρας φτάνει τα 204 εκατομμύρια ευρώ για την αντιμετώπιση των επιπτώσεων της πανδημίας. Έως σήμερα έχουν δοθεί 164 εκατομμύρια ευρώ και επιπλέον άλλα 40 εκατομμύρια θα χορηγηθούν έως το τέλος του έτους σε διάφορες κατηγορίες παραγωγών και πληγέντες τομείς του κλάδου. Σε αυτά τα 204 εκατομμύρια προσθέστε, παρακαλώ, άλλα 258 εκατομμύρια ευρώ τα οποία έχουν δοθεί μέσω των επιστρεπτέων προκαταβολών στους αγρότες και στους παραγωγούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Αν αθροίσετε όλα αυτά τα χρήματα, φτάνουμε στο μισό δισεκατομμύριο. Είναι λεφτά τα οποία πήγαν στους παραγωγούς. Γι’ αυτό εγώ σας είπα ότι μας υποδέχονται και μας μιλούν, γιατί ξέρουν οι αγρότες ότι αυτή η Κυβέρνηση πραγματικά έμπρακτα τους στηρίζει και το καταλαβαίνουν στους λογαριασμούς τους με τα χρήματα τα οποία μπαίνουν εκεί.

Θα επανέλθω για να δώσω κι άλλα στοιχεία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Θα τα πείτε τα υπόλοιπα στη δευτερολογία σας, κύριε Υπουργέ.

Ορίστε, κύριε Λαμπρούλη, έχετε τον λόγο για τη δική σας δευτερολογία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κοιτάξτε, ακούσαμε τώρα μια χαρά εξαγγελίες από τον Υπουργό στα ζητήματα της αγροτικής παραγωγής και ανάπτυξης ή των αρμοδιοτήτων του Υπουργείου. Η ερώτηση είναι συγκεκριμένη. Μέχρι και για κτηνοτροφικές επιδοτήσεις ακούσαμε. Εμείς ρωτήσατε συγκεκριμένα για τους ελαιοπαραγωγούς.

Σας είπα το εξής, που το έχετε δει και στην ερώτηση. Τι ζητάνε οι ελαιοπαραγωγοί, λόγω της ακαρπίας και της μείωσης του εισοδήματός τους από τη μειωμένη παραγωγή ελιάς και κατ’ επέκταση ελαιολάδου; Τη στήριξη του εισοδήματός τους, το απολεσθέν εισόδημα. Τι κάνατε; Το αναφέρουμε στην ερώτηση, να την ξαναδιαβάσουμε πάλι. Λέμε -και το λέμε ξεκάθαρα, δεν κρυβόμαστε- «Δώσατε 30 ευρώ ανά στρέμμα για όσους είναι κατά κύριο επάγγελμα αγρότες», ναι ή όχι; Ναι, προφανώς αυτό είναι το στοιχείο, αλλά στους κατά κύριο επάγγελμα αγρότες. Οι άλλοι λοιπόν τι θα γίνουν; Οι άλλοι που δεν είναι κατά κύριο επάγγελμα αγρότες, γιατί έχουν ένα εισόδημα από άλλες δραστηριότητες ή άλλη εργασία, το οποίο ξεπερνάει το 50 % και κάτι του συνολικού ετήσιου εισοδήματός τους, άρα δεν λογίζονται ως αγρότες. Σας τα είπα και στην προηγούμενη ερώτηση. Είναι παιδιά ενός κατώτερου θεού αυτοί οι ελαιοπαραγωγοί εν προκειμένω;

Εδώ η απάντηση πρέπει να είναι ξεκάθαρη, κύριε Πρόεδρε. Δεν μπορούν να έρχονται οι Υπουργοί εδώ -επαναλαμβάνω- να μας εξαγγέλλουν το τι κάνουν, τα εκατομμύρια που πετάνε από δω και από κει! Για δείτε τους ελαιοπαραγωγούς, πάτε στους μηλοπαραγωγούς στην Αγιά, πείτε τα αυτά, να σας πούνε με τι βάσανο μπαίνουν στα χωράφια τους και με τι χρέη, που τους κυνηγάνε από παντού! Και όχι μόνο τα άμεσα που σχετίζονται με την παραγωγική τους διαδικασία, αλλά έχουν να αντιμετωπίσουν παράλληλα και μια φοροεπιδρομή που υπάρχει αυτή τη στιγμή, όχι μόνο αυτή την περίοδο, αλλά και τα προηγούμενα χρόνια, που ακολουθεί στα εισοδήματά τους από την άγρια φορολογία και το χαράτσωμά τους, όχι ως αγρότες λόγω επαγγέλματος, αλλά ως οικογενειάρχες, ως σπίτια. Είναι ζητήματα που αντιμετωπίζει όλη η κοινωνία μας, όλος ο ελληνικός λαός φυσικά.

Άρα, λοιπόν, εδώ χρειάζονται συγκεκριμένα μέτρα, να στηριχτούν και οι ελαιοπαραγωγοί. Βάζουμε μια σειρά αιτήματα, που σας τα είπα και πριν. Θα παρθεί πλέον η απόφαση; Σας τα είπαν και στην Κέρκυρα τις προάλλες, που πήγατε να διαφημίσετε την ΚΑΠ και δεν βγάλατε τσιμουδιά για την τιμή του ελαιολάδου, και οι αγρότες, και όχι μόνο στην ελαιοπαραγωγή και στο ελαιόλαδο, αλλά σε όλα τα προϊόντα, και στα μήλα, βρίσκονται συνεχώς κάτω από τα νύχια των αρπακτικών, μεγαλεμπόρων, διαφόρων μεσαζόντων και πάει λέγοντας.

Ποια είναι η εγγύηση του κράτους απέναντι στο εγγυημένο εισόδημα του αγρότη, για να μπορεί να ζήσει; Το επαναλαμβάνω δεύτερη και τρίτη φορά. Να μπορεί να ζήσει, να μείνει στον τόπο του και να παραγάγει.

Λέτε για το πετρέλαιο. Σας τα είπα και πριν. Είπατε εκατόν ογδόντα χιλιάδες, εγώ είπα διακόσιες χιλιάδες, ότι θα τους δώσετε. Δηλαδή σε ποιους πάλι; Στους κατά κύριο επάγγελμα αγρότες, σε αυτούς που είναι στους συνεταιρισμούς και πάει λέγοντας. Οι άλλοι διακόσιες χιλιάδες;

Και δεν το βάζουμε αντιπαραθετικά. Διότι εσείς αυτή την κατεύθυνση υπηρετείτε, προσπαθείτε να εφαρμόσετε τον νόμο αυτό, του «διαίρει και βασίλευε», και να βάλετε τους αγρότες να συγκρούονται μεταξύ τους, για τι; Για 50 εκατομμύρια. Αυτό σας το είπα και στην προηγούμενη ερώτηση, για 50 εκατομμύρια, ψίχουλα ακόμη και για το πετρέλαιο, την ίδια ώρα που κάθε χρόνο δίνετε -σας είπα, είναι γραμμένο και στην προηγούμενη ερώτηση- που δίνετε 370 εκατομμύρια αφορολόγητο για μείωση του φόρου κατανάλωσης στο πετρέλαιο σε κλινικάρχες, επιχειρηματίες και εφοπλιστές.

Και να σας πω και το άλλο, το 2015, που ήταν και τα αγροεφόδια, είχαμε χαμηλότερες τιμές, όλο αυτό που λέμε «κόστος παραγωγής» ήταν πολύ λιγότερο, το πετρέλαιο δεν είχε τέτοια τιμή και οι αγρότες παίρναν 185 εκατομμύρια. Και τώρα τους πετάτε ένα ψίχουλο 50 εκατομμύρια.

Επαναλαμβάνω και πάλι, ο Πρωθυπουργός στη Λάρισα, το 2019 πριν τις εκλογές, είχε δεσμευτεί. Αυτή η δέσμευση είναι αυτά τα ψίχουλα. Ας βγάλουν τα συμπεράσματά τους οι αγρότες, ας καθορίσουν τη στάση τους, και να ξέρετε ότι το επόμενο διάστημα θα αναπτυχθούν μεγάλοι αγώνες από τους αγρότες. Η οργή και η αγανάκτησή τους εμείς τους λέμε θα πρέπει να μετατραπούν σε οργανωμένο αγώνα απέναντι και ενάντια στην πολιτική της Κυβέρνησης και της Ευρωπαϊκής Ένωσης.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Να τα πάρουμε λίγο με τη σειρά. Αυτό το είπε και ο κύριος Αντιπρόεδρος, χρήματα έχουν δοθεί στους αγρότες. Αυτό το είπε κι ο ίδιος. Να θυμίσω εγώ τα ποσά, τα οποία ανέφερα πριν από λίγο. Είπα ότι λόγω ενίσχυσης, λόγω COVID, λόγω των περιοριστικών μέτρων, που είναι διοικητικά μέτρα, έχουν δοθεί μέχρι τώρα 164 εκατομμύρια ευρώ και θα δοθούν άλλα 40 μέχρι το τέλος του χρόνου. Άρα 40 είναι η εξαγγελία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μα, κύριε Υπουργέ, η ερώτηση δεν αφορά…

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Έχω τρία λεπτά.

Λοιπόν, επιπλέον…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θα μας τρελάνει ο κύριος Υπουργός!

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Είπα ότι μέσα σε…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Η ερώτηση δεν αφορά τις ελαιοπαραγωγές. Ή θα απαντούμε σε συγκεκριμένη ερώτηση ή να πούμε ότι δεν μπορούμε να απαντήσουμε!

**ΠΡΟΕΔΡΕΥΩΝ (Αθανάσιος Μπούρας):** Το άκουσε ο Υπουργός.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Έχω τρία λεπτά, δεν έχω;

**ΠΡΟΕΔΡΕΥΩΝ (Αθανάσιος Μπούρας):** Μάλιστα, κύριε Υπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ.

Άρα, ξαναλέω πάλι για να καταλάβουμε, για να μην μπερδευόμαστε. Έχουν δοθεί 164 εκατομμύρια λόγω COVID ήδη μέχρι τώρα, έχουν πιστωθεί στους λογαριασμούς των παραγωγών και των αγροτών. Θα πιστωθούν άλλα 40 εκατομμύρια μέχρι το τέλος του χρόνου, δηλαδή 204 εκατομμύρια. Η εξαγγελία είναι για τα 40 εκατομμύρια.

Μέσω, λοιπόν, των επιστρεπτέων προκαταβολών έχουν δοθεί άλλα 258 εκατομμύρια ευρώ. Αθροίστε και γι’ αυτό φτάνουμε στο μισό δισεκατομμύριο που είπαμε πιο πριν.

Οι εξαγγελίες που είπατε δεν ισχύουν. Είναι μέτρα τα οποία έχουν νομοθετηθεί, έχουν ψηφιστεί από την ελληνική Βουλή και ισχύουν σε σχέση με τα φορολογικά που ανέφερα πιο πριν.

Πάμε, όμως, να δούμε τώρα τι έχει γίνει για την ελιά και για τους ελαιοπαραγωγούς για όλη τη χώρα. Διότι επικαλεστήκατε δυο φορές τον Πρωθυπουργό. Ο κ. Μητσοτάκης είναι συνεπής με ό,τι έχει εξαγγείλει και το τηρεί και βάζει εμάς, τους Υπουργούς, να το ακολουθούμε κατά γράμμα και να είμαστε ακριβείς με τους λόγους του και τις εξαγγελίες του.

Σας λέω, λοιπόν, τα εξής. Υπάρχει το Μέτρο 21 που είναι από το Πρόγραμμα Αγροτικής Ανάπτυξης, το ΠΑΑ, του Υπουργείου μας, με τον τίτλο «Έκτακτη προσωρινή στήριξη στους γεωργούς των τομέων που πλήττονται ιδιαίτερα από τις επιπτώσεις της πανδημίας COVID-19». Άλλα χρήματα είναι αυτά, ξεχωριστά χρώματα είναι αυτά εδώ, όπου για τους ελαιοπαραγωγούς σε όλη τη χώρα έχουν δοθεί -είναι μέτρο του 2020- 126 εκατομμύρια ευρώ. Κάντε, λοιπόν, την πρόσθεση. Από το ΠΑΑ 126 εκατομμύρια ευρώ το 2020 για τους παραγωγούς της χώρας. Αν έχετε στοιχεία, αμφισβητήστε το. Εγώ αμφισβητώ τα νούμερα που αναφέρατε πιο πάνω.

Επιπλέον, για τη χορήγηση ενίσχυσης ήσσονος σημασίας σε επιτραπέζια ελιά με κωδικό συστήματος ΟΠΕΚΕΠΕ 2008/190, δόθηκε με απόφαση του Μαΐου του 2021, τώρα πρόσφατα, 1,5 εκατομμύρια ευρώ.

Επιπλέον, με κοινή υπουργική απόφαση, η οποία είχε αποφασιστεί στο τέλος του 2020, τον Νοέμβριο του 2020, για τη χορήγηση κρατικής ενίσχυσης στην επιτραπέζια ελιά ποικιλίας Καλαμών, δόθηκαν -συνολικό ύψος προϋπολογισμού- 13.200.000 ευρώ.

Πρόσφατα αποφασίστηκε με υπουργική απόφαση και δίνονται για τις υπόλοιπες ποικιλίες της επιτραπέζιας ελιάς που δεν καλύφθηκαν από αυτά που ανέφερα πιο πριν 11.125.000 ευρώ. Αθροίζω ξανά: Από το ΠΑΑ 126 εκατομμύρια ευρώ, 9 εκατομμύρια ενίσχυση για την επιτραπέζια ελιά και τις λοιπές, 13 εκατομμύρια για την ελιά Καλαμών και 11.125.000 ευρώ για τις υπόλοιπες κατηγορίες της ελιάς, οι οποίες δεν συμπεριλαμβάνονται. Αν κάνετε την άθροιση -που τα νούμερα έχουν καταγραφεί και στα Πρακτικά- ξεπερνά το συγκεκριμένο τα 170 εκατομμύρια ευρώ που έχουν δοθεί συνολικά στη χώρα στους ελαιοπαραγωγούς από το 2020 μέχρι και σήμερα. Και μιλώ για το τέλος του 2020. Δεν μιλώ για την αρχή του 2020. Άρα μιλάμε ότι μέσα σε μια χρονιά έχουμε δοθεί όλα αυτά τα χρήματα.

Με αυτά, λοιπόν, τα όπλα και ακολουθώντας τις κατευθύνσεις που αποφασίζει η Κυβέρνηση και μας δίνει προσωπικά από ο Πρωθυπουργός, ο Κυριάκος Μητσοτάκης, βλέπουμε και αντικρίζουμε τους αγρότες και τους παραγωγούς μας στα μάτια.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κύριο Υπουργό.

Στις επόμενες δύο ερωτήσεις θα απαντήσει ο Υφυπουργός Αγροτικής Ανάπτυξης και Τροφίμων κ. Σίμος Κεδίκογλου.

Προχωρούμε στη συζήτηση της τρίτης με αριθμό 182/15-11-2021 επίκαιρης ερώτησης δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Τα προβλήματα των μικρομεσαίων κτηνοτρόφων στην Κρήτη».

Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι κτηνοτρόφοι στην Κρήτη βρίσκονται σε αγωνιστικές κινητοποιήσεις. Πρόκειται για έναν αγώνα δίκαιο, τον οποίο στηρίζει το ΚΚΕ. Είναι ένας αγώνας που πρέπει να συνεχιστεί, όχι όμως με καλιτσούνια και ρακές που γελοιοποιούν τον αγώνα τον αγροτοκτηνοτρόφων, αλλά ένας αγώνας που θα έχει καθαρά συγκρουσιακό μέτωπο με τις πολιτικές των κυβερνήσεων των δικών σας, της Ευρωπαϊκής Ένωσης, αλλά και των εμποροβιομηχάνων. Είναι ένας αγώνας ο οποίος πρέπει να κλιμακωθεί μέχρι την πλήρη ικανοποίηση των αιτημάτων τους, διότι η κατάσταση έχει φτάσει στο απροχώρητο.

Δεν μπορούν να επιβιώσουν με την πολιτική που ακολουθείτε, μια πολιτική που ευνοεί τους λίγους μεγαλοαγρότες, τις μεγάλες κτηνοτροφικές μονάδες, τους βιομήχανους των ζωοτροφών και τα καρτέλ στο γάλα. Πρόκειται για μια συστηματική επίθεση που εξανεμίζει το εισόδημά τους με ανατιμήσεις στις ζωοτροφές, με εξευτελιστικές τιμές για τον παραγωγό στο γάλα και στα υπόλοιπα κτηνοτροφικά προϊόντα, με τιμές που δεν μπορούν να εξασφαλίσουν ούτε το κόστος παραγωγής, με πληρωμές προς τους κτηνοτρόφους που γίνονται σύμφωνα με τις ορέξεις των μεγαλεμπόρων, με τις ανοικτές τιμές που δίνουν οι εμποροβιομήχανοι, με δυσβάσταχτο κόστος θαλάσσιων μεταφορών, με αυξήσεις στα καύσιμα, στο ηλεκτρικό, με την υπέρμετρη φορολογία, με τις υπέρμετρες ασφαλιστικές εισφορές στον ΕΦΚΑ, με τις ζημιές από την κακοκαιρία και τις αρρώστιες των ζώων που δεν αποζημιώνονται ή αν καλύπτονται, καλύπτονται κατ’ ελάχιστον και με την ανάρτηση των δασικών χαρτών που αφορά τα βοσκοτόπια που αντί να λύσει προβλήματα, δημιούργησε ακόμα περισσότερα. Αμέτρητος ο κατάλογος που γονατίζει στην κυριολεξία τον μικρομεσαίο κτηνοτρόφο και συνολικά τους αγρότες.

Σαν να μην έφταναν αυτά, ήλθε η κοινή υπουργική απόφαση που μειώνει δραστικά χωρίς καμμία διευκρίνιση τις επιδοτήσεις, δασική ενίσχυση και εξισωτική αποζημίωση με την κατανομή στα βοσκοτόπια, με πολύ βαριές τις συνέπειες ειδικά για τους νεοεισερχόμενους κτηνοτρόφους. Οι μειώσεις αυτές θα είναι πολύ μεγαλύτερες με την αναδρομική εφαρμογή αυτής της επαίσχυντης κοινής υπουργικής απόφασης για την κατανομή των βοσκοτόπων.

Αντί η Κυβέρνηση να ενισχύσει τους μικρομεσαίους κτηνοτρόφους με βάση το ζωικό τους κεφάλαιο χωρίς άλλες διατυπώσεις, δίνοντάς τους κάποια «ανάσα», επιβάλλει άγριο «τσεκούρωμα» που οδηγεί στο ξεκλήρισμά τους, τα ίδια δηλαδή που έκαναν και οι προηγούμενες κυβερνήσεις και του ΣΥΡΙΖΑ και του ΠΑΣΟΚ παλιότερα. Άλλωστε τα περιθώρια για να δηλώσουν εκτάσεις μόνο και μόνο για να πάρουν ενισχύσεις χωρίς να εμφανίζουν ζωικό κεφάλαιο τα έδωσε ο ΣΥΡΙΖΑ και δεν πρέπει ο ΣΥΡΙΖΑ να κουνάει το δάχτυλο.

Εφαρμόζετε, δηλαδή, κατά γράμμα τη νέα Κοινή Αγροτική Πολιτική της Ευρωπαϊκής Ένωσης που μπορεί να βάζει ρήτρες για ενισχύσεις άνω των εκατό χιλιάδων ευρώ όχι για να στηρίξετε τους μικρούς, αλλά για να εξασφαλιστεί η απρόσκοπτη τροφοδοσία της αγοράς με πρώτες ύλες για λογαριασμό των βιομηχάνων. Δηλαδή σε τελική ανάλυση αυτούς ευνοείτε και όχι τους βιοπαλαιστές αγροτοκτηνοτρόφους.

Όλοι μα όλοι σας σκάβετε τον λάκκο των αγροτοκτηνοτρόφων, γι’ αυτό και δεν πρέπει να έχουν καμμία απολύτως εμπιστοσύνη ούτε σε εσάς, αλλά ούτε και σε ορισμένους αυτόκλητους αγροτοπατέρες που προσπαθούν συστηματικά να συνεταιριστούν τον αγώνα των αγροτοκτηνοτρόφων, να εκμεταλλευτούν τον πόνο και την αγωνία τους, οι οποίοι σε συμπαιγνία με την Κυβέρνησή σας επιχειρούν να γελοιοποιήσουν αυτόν τον τίμιο και δίκαιο αγώνα τους. Η πραγματικότητα, λοιπόν, είναι σκληρή και δεν κρύβεται.

**ΠΡΟΕΔΡΕΥΩΝ (Αθανάσιος Μπούρας):** Τα υπόλοιπα στη δευτερολογία σας. Ήδη έχετε υπερβεί κατά πολύ τον χρόνο. Περάστε στα ερωτήματα.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, ευχαριστώ πάρα πολύ για την ανοχή την οποία δείχνετε για ένα τέτοιο θέμα, γιατί ο αγροτικός κόσμος στην Κρήτη είναι ξεσηκωμένος και περιμένει απαντήσεις και λύσεις από την πλευρά της Κυβέρνησης.

Θα πάρετε πίσω την κοινή υπουργική απόφαση περί βοσκοτόπων εδώ και τώρα και χωρίς καμμία αναδρομική ισχύ, χωρίς χρονοτριβή και χωρίς «ναι μεν, αλλά», εξασφαλίζοντας αφ’ ενός ότι δεν θα χάσει κανείς μικρομεσαίος δικαιώματα και ενισχύσεις που είχε και λάμβανε μέχρι σήμερα και αφ’ ετέρου τις αναγκαίες βοσκήσιμες εκτάσεις, συνδέοντας παράλληλα το καθεστώς των ενισχύσεων με την παραγωγή και το ζωικό κεφάλαιο; Θα στηρίξετε με μέτρα τους μικρομεσαίους κτηνοτρόφους, ώστε να μπορέσουν να συνεχίσουν την παραγωγική τους δραστηριότητα για να επιβιώσουν;

Θα μειώσετε το κόστος παραγωγής; Θα στηρίξετε έμπρακτα την εγχώρια παραγωγή; Θα καθοριστούν κατώτατες εγγυημένες τιμές στα κτηνοτροφικά προϊόντα; Θα τους αποζημιώσετε για το σύνολο της ζημιάς που έχουν υποστεί από θεομηνίες και αρρώστιες; Θα τους δώσετε αυτή την έκτακτη ενίσχυση των τεσσάρων ευρώ ανά ζώο λόγω πανδημίας, όπως ζητούν οι ίδιοι οι κτηνοτρόφοι; Θα τους καλύψετε, με κρατική επιδότηση των ιδίων των κτηνοτρόφων και όχι των εφοπλιστών, το κόστος θαλάσσιων μεταφορών των προϊόντων τους; Και τέλος, θα επιλύσετε ως Κυβέρνηση -γιατί εσείς το δημιουργήσατε- το θέμα των δασικών χαρτών χωρίς καμμία οικονομική επιβάρυνση και προς όφελος των μικρομεσαίων κτηνοτρόφων;

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Γενικευμένη επερώτηση έγινε, η επίκαιρη αυτή ερώτηση.

Κύριε Κεδίκογλου, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, κατ’ αρχάς βρίσκω πολύ ενδιαφέρον το γεγονός ότι καταγγέλλετε και είσαστε εναντίον της Ευρωπαϊκής Ένωσης, αλλά οι ευρωπαϊκές επιδοτήσεις στον αγροτικό τομέα σας ενδιαφέρουν πάρα πολύ.

Σε ό,τι αφορά το γάλα, να ξέρετε ότι αυτή η Κυβέρνηση, καταπολεμώντας τις παράνομες «ελληνοποιήσεις» ανέβασε την τιμή του γάλακτος για τους παραγωγούς και μάλιστα είναι η υψηλότερη τιμή σε όλη την Ευρωπαϊκή Ένωση.

Κατά τα άλλα, σας ευχαριστώ για την ευκαιρία που μου δίνετε να παρουσιάσω επιγραμματικά μέρος του έργου που επιτελεί το Υπουργείο Αγροτικής Ανάπτυξης και Τροφίμων, το οποίο και αφουγκράζεται και ενδιαφέρεται και έχει προτεραιότητα τον κτηνοτροφικό κλάδο και λαμβάνει κάθε αναγκαίο μέτρο για τη βιωσιμότητά του.

Θα σας απαντήσω και θα σας διευκρινίσω και την αναγκαιότητα της κοινής υπουργικής απόφασης, με την οποία επιχειρείται η αποκατάσταση μιας σειράς χρόνιων στρεβλώσεων και καταστρατηγήσεων στον τρόπο κατανομής των δημοσίων εκτάσεων, λειτουργώντας πάντοτε εντός του κοινοτικού θεσμικού πλαισίου και εντός των εθνικών επιλογών που έγιναν τα προηγούμενα χρόνια.

Η ΚΥΑ διαμορφώνει ένα πιο δίκαιο και αντικειμενικό πλαίσιο στην κατανομή των ενισχύσεων στους κτηνοτρόφους που ξεκινούν τώρα τη γεωργική τους δραστηριότητα, ένα πλαίσιο που θα πρέπει μαζί με άλλες παρεμβάσεις και ελέγχους να ανταποκρίνεται και να συμμορφώνεται στις υποχρεώσεις που θέτει η νέα ΚΑΠ σε κάθε κράτος-μέλος της Ευρωπαϊκής Ένωσης.

Με τις προβλέψεις της ΚΥΑ ωφελείται ο συνεπής και παραγωγικός νέος ή νεοεισερχόμενος κτηνοτρόφος που ξεκινά τη γεωργική του δραστηριότητα και ενισχύεται γι’ αυτό, με στόχο να είναι βιώσιμος, παραγωγικός, ανταγωνιστικός και να αυξήσει το μέγεθος της εκμετάλλευσής του, αξιοποιώντας τους κοινοτικούς πόρους.

Το Υπουργείο Αγροτικής Ανάπτυξης ξεκίνησε εκτενή διάλογο με τους αγρότες και κτηνοτρόφους και σχετικά εκδόθηκαν διευκρινιστικές αποφάσεις για τις πληρωμές του ΟΠΕΚΕΠΕ και ήδη ανακοινώθηκαν την περασμένη Δευτέρα στις 13 Νοεμβρίου. Σε αυτόν τον διάλογο -γιατί πιστεύουμε στον διάλογο- γνωρίζετε ότι προσωπικά, μαζί με την ηγεσία του ΟΠΕΚΕΠΕ που είναι εδώ πέρα, είχαμε αλλεπάλληλες συναντήσεις με εκπροσώπους των κτηνοτρόφων από όλους τους νομούς της Κρήτης και ήδη με αυτή την διευκρινιστική απόφαση -την ανακοίνωση του ΟΠΕΚΕΠΕ- για να διορθωθούν τυχόν παραλείψεις ή σφάλματα που έγιναν κατά την υποβολή των αιτήσεων, άνοιξε πάλι το σύστημα διοικητικών πράξεων του ΟΠΕΚΕΠΕ, ώστε οι παραγωγοί μέσω των συμβούλων τους να μπορούν να προβούν σε διορθωτικές κινήσεις. Κατά την εκτίμηση του ΟΠΕΚΕΠΕ, μετά τη διόρθωση των στοιχείων από τους δικαιούχους, θα περιληφθούν στην εκκαθάριση όσοι βάσει των νεότερων στοιχείων τη δικαιούνται. Γι’ αυτόν τον λόγο προτρέπουμε τους δικαιούχους να προβούν άμεσα στη διόρθωση των στοιχείων τους, έτσι ώστε να συμπεριληφθούν στην προσεχή πληρωμή, εφόσον βεβαίως το δικαιούνται. Δηλαδή, όσο πιο γρήγορα διορθώσουν τόσο πιο γρήγορα θα πληρωθούν.

Επίσης, σε σχέση με το ερώτημά σας για τις ενέργειες στις οποίες θα προβεί η Κυβέρνηση για την εξασφάλιση των αναγκαίων βοσκήσιμων εκτάσεων, θέλω να σας επισημάνω ότι ακριβώς αυτός είναι ο στόχος της ΚΥΑ περί βοσκοτόπων, δηλαδή η διασφάλιση εκτάσεων βοσκοτόπων για τους πραγματικούς παραγωγούς, αποτρέποντας την κατασπατάληση εκτάσεων βοσκοτόπων σε μη δικαιούχους και τονίζοντας ότι διασφαλίζουμε την ορθή και δίκαιη κατανομή των ενωσιακών ενισχύσεων θεσπίζοντας αυστηρές ποινές όπου υπάρχει αδικαιολόγητη μείωση ζωικού κεφαλαίου, δηλαδή μείωση χωρίς παραστατικά, χωρίς τιμολόγια, χωρίς καμμία απόδειξη. Επίσης, σχετικές είναι και αποφάσεις του δικαστηρίου της Ευρωπαϊκής Ένωσης, με τις οποίες η Ελλάδα κέρδισε περί τα επτάμισι εκατομμύρια στρέμματα βοσκοτόπων στην ελληνική επικράτεια.

Αυτό που ρωτάτε, για την καταβολή αποζημιώσεων από τον ΕΛΓΑ στους ασφαλιστικά ενήμερους και σύμφωνα με τον κανονισμό ασφάλισης, η διενέργεια των εκτιμήσεων του ζωικού κεφαλαίου διενεργείται άμεσα, ενώ η καταβολή των αποζημιώσεων στους ασφαλιστικά ενήμερους κτηνοτρόφους σε σύγκριση με τα παρελθόντα έτη έχει συντομεύσει κατά πολύ, η δε εκκαθάριση των αποζημιώσεων δίνεται στο 100%, όπως ακριβώς ζητάτε στην ερώτησή σας.

Σας παραπέμπω στο σχετικό έγγραφο του ΕΛΓΑ, το οποίο καταθέτω στα πρακτικά.

(Στο σημείο αυτό ο Υφυπουργός Αγροτικής Ανάπτυξης και Τροφίμων, κ. Σίμος Κεδίκογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περαιτέρω, για τους παραγωγούς της Κρήτης, η ενίσχυση μέσω ΚΥΑ COVID-19 (de minimis) και μέτρα 2021 ανήλθε για τα έτη 2020 και 2021 στις τέσσερις περιφερειακές ενότητες Ηράκλειο, Χανιά, Ρέθυμνο, Λασίθι στα 47.255.00 ευρώ, σύμφωνα με τα στοιχεία του ΟΠΕΚΕΠΕ.

Το πιο καυτό πρόβλημα, όμως είναι οι ζωοτροφές. Ο στόχος μας είναι -και πρέπει να είναι- και έχουμε προχωρήσει σε σχεδιασμό στο Υπουργείο, να αυξήσουμε την εθνική παραγωγή…

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε και δευτερολογία. Κοιτάξτε παρακαλώ το ρολόι.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Περισσότερα, λοιπόν, στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ.

Θα δώσω τον λόγο στον κ. Συντυχάκη, με την παράκληση τόσο εσείς, κύριε Συντυχάκη, όσο και ο Υπουργός, στη δευτερολογία σας να είστε στο πλαίσιο του χρόνου, γιατί υπερδιπλασιάσατε την πρωτολογία.

Ορίστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Σας ευχαριστώ πολύ, κύριε Πρόεδρε, σε κάθε περίπτωση.

Μπορεί, κύριε Υπουργέ, η τιμή του γάλακτος στην Ελλάδα να είναι πολύ υψηλή -δεν το ξέρω, εσείς το είπατε-, αλλά μη λέτε τη μισή αλήθεια, να την λέτε ολόκληρη.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Μπορείτε να δείτε τα στοιχεία της Ευρωπαϊκής Ένωσης.

**ΕΜΜΑΝΟΥΗΛ ΣΥΝΤΥΧΑΚΗΣ:** Υπάρχει το υψηλότερο κόστος παραγωγής. Και αν η αλήθεια είναι μισή, σημαίνει ότι είναι ολόκληρο το ψέμα.

Αυτά τα οποία είπατε σε σχέση με τα βοσκοτόπια, για το ζωικό κεφάλαιο κ.λπ., είναι τα αποτελέσματα της δικής σας πολιτικής και προσπαθείτε να κάνετε συνένοχους τους κτηνοτρόφους. Πάτε να τους κάνετε συνένοχους, όπως κάνατε κατά το παρελθόν όλα τα κόμματα τους ελαιοπαραγωγούς και τους αμπελουργούς και στα εσπεριδοειδή, σε όλα τα προϊόντα.

Οι μικρομεσαίοι αγρότες και κτηνοτρόφοι στην Κρήτη -και σε όλη την Ελλάδα βέβαια-, νιώθουν καθημερινά στο πετσί τους τις συνέπειες της Κοινής Αγροτικής Πολιτικής, που με την αναθεώρησή της γίνεται όλο και πιο αντιδραστική.

Μιλήσατε για τις ζωοτροφές. Οι τιμές στις ζωοτροφές αποτελούν σχεδόν το 70% - 80% του κόστους παραγωγής. Γιατί; Διότι με αυτό τον τρόπο αυγαταίνουν τα κέρδη των μονοπωλίων που τα παράγουν και τα διακινούν.

Θα σας πω ενδεικτικές τιμές που έχουν διαμορφωθεί, όπως για το καλαμπόκι. Μέσα σε πέντε μήνες από 10,5 ευρώ το τσουβάλι, πήγε στα 15 ευρώ, 50% αύξηση μέσα σε πέντε μήνες. Η σόγια από 15 ευρώ το σαραντάρι τσουβάλι πήγε στα 18, 19 ευρώ. Το κόστος δηλαδή, για να συντηρηθεί όλο τον χρόνο ένα πρόβατο φθάνει και ξεπερνάει τα 100 ευρώ.

Πώς λοιπόν, με τις ψευτοεπιδοτήσεις μπορεί να κάνει κουμάντο ο αγροτοκτηνοτρόφος στη γη του, στη στάνη του, στο ζωικό του κεφάλαιο. Οι τιμές που επιβάλλουν εμποροβιομήχανοι, αλλά και το κράτος στα αγροτοκτηνοτροφικά προϊόντα και εφόδια -μιλάμε για ζωοτροφές, φάρμακα, αγροτικό ρεύμα, πετρέλαιο, μηχανήματα κ.λπ.- είναι πάρα, πάρα πολύ υψηλές. Αν προσθέσεις τα χαράτσια που πέφτουν σαν το χαλάζι, αδειάζουν οι τσέπες στην κυριολεξία του κτηνοτρόφου.

Μέχρι στιγμής, κύριε Υπουργέ, πάνω από εκατό χιλιάδες μικρομεσαίοι αγροτοκτηνοτρόφοι έχουν ξεκληριστεί και έχουν εγκαταλείψει την τελευταία δεκαετία. Έχουν βγει εκτός. Αυτή είναι η περίφημη ανάπτυξη. Δηλαδή για τους λίγους σε βάρος των πολλών.

Αυτό που ζητάνε οι ίδιοι οι κτηνοτρόφοι είναι να παρθεί πίσω, εδώ και τώρα, η ΚΥΑ για τα βοσκοτόπια, χωρίς αστερίσκους, χωρίς τεχνοκράτες -γιατί αυτά ακούγονται-, χωρίς διαλόγους με το Υπουργείο, με τον ΟΠΕΚΕΠΕ για να ροκανιστεί ο χρόνος, να απογοητευτούν και να σταματήσουν τους αγώνες.

Αυτός είναι ο στόχος σας. Δεν θέλετε να πάρετε την ΚΥΑ. Είναι εντολή της Ευρωπαϊκής Ένωσης να το κάνετε και κάνετε συνενόχους τους κτηνοτρόφους. Να παρθούν άμεσα μέτρα μείωσης του κόστους παραγωγής, να δοθούν έκτακτες επιχορηγήσεις για αγορά ζωοτροφών αφού είναι τόσο υψηλές οι τιμές, να επιδοτήσετε αγρότες και κτηνοτρόφους για τις θαλάσσιες μεταφορές και όχι να δίνετε το ισοδύναμο στους εφοπλιστές και στις ναυτιλιακές εταιρείες. Και να διορθώσετε τους δασικούς χάρτες.

Θέλω να πω ότι είναι πολλά τα ερωτήματα, κύριε Πρόεδρε, γιατί κάνατε έναν υπαινιγμό στην πρωτολογία. Όμως, αυτά είναι και τα αιτήματα που θέτουν οι κτηνοτρόφοι γιατί αυτά βιώνουν καθημερινά.

Το ΚΚΕ καλεί τους βιοπαλαιστές αγρότες και κτηνοτρόφους να κλιμακώσουν τον αγώνα τους με οργάνωση, με περιφρούρηση του αγώνα τους, με μορφές που επιλέγουν οι ίδιοι για να είναι υποδειγματικός και αποτελεσματικός και να χάσουν τον ύπνο τους πάρα πολλοί, χτυπώντας στην καρδιά των υπευθύνων, που είναι η Κυβέρνηση, η Ευρωπαϊκή Ένωση, τα καρτέλ και οι εμποροβιομήχανοι.

Αν δεν γίνει αυτό, τότε χάνουν οι ίδιοι και πρέπει να ακουμπήσουν με εμπιστοσύνη σε γνήσιους λαϊκούς αγωνιστές που...

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** ... και όχι σε παραγοντίσκους που επιβιώνουν από τις δημόσιες σχέσεις με Υπουργούς και Κυβερνήσεις.

Οι κοντυλιές που σας έπαιξαν στο σαλόνι του Υπουργείου σας πρέπει να παιχτούν στον δρόμο του αγώνα και όχι στα σαλόνια.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, βρίσκω, επίσης, ενδιαφέρουσα την επιλογή της λέξης «συνένοχοι», ότι κάνουμε δηλαδή συνένοχους τους αγρότες και τους κτηνοτρόφους. Υπονοείτε ότι προσπορίζονται κάτι παρανόμως; Εμείς κάνουμε και θέλουμε τους αγρότες και τους κτηνοτρόφους συμμέτοχους στην ανάπτυξη.

Θα ήθελα να μου πείτε ένα σημείο της υπουργικής απόφασης στην οποία διαφωνείτε. Απλώς να σας αναφέρω ότι η ενεργοποίηση βοσκοτόπων χωρίς ζώα ήταν επιλογή της Ελλάδας το 2015 και υποχρεούμαστε να τη διατηρήσουμε μέχρι το τέλος της τρέχουσας κοινής αγροτικής πολιτικής.

Σχετικά τώρα με τις ζωοτροφές, που είναι πραγματικά και το μεγάλο πρόβλημα, θα ήθελα να πω πως το πρόβλημα είναι ότι δεν έχουμε εθνική παραγωγή ζωοτροφών. Η Ελλάδα δεν είναι αυτάρκης σε ζωοτροφές. Αυτό που σχεδιάζουμε είναι να αυξήσουμε την εθνική παραγωγή, γιατί όταν αυξάνονται τα μεταφορικά κόστη, εκτοξεύονται οι τιμές των ζωοτροφών. Φαντάζομαι ότι αυτός είναι ένας στόχος στον οποίο θα συμφωνείτε. Πέρα από αυτό, έχουμε κάνει ομάδα εργασίας στο Υπουργείο Αγροτικής Ανάπτυξης ειδικά με αυτό το αντικείμενο, το πώς θα αυξήσουμε την εθνική παραγωγή και πώς θα μειώσουμε το κόστος των ζωοτροφών.

Μειώσαμε τον ΦΠΑ στις ζωοτροφές ήδη, από το 13% στο 6%. Κάνουμε εκατοντάδες ελέγχους για φαινόμενα παράνομης κερδοσκοπίας στο εμπόριο ζωοτροφών. Παράλληλα, παίρνουμε μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων. Αύριο έρχεται στην επιτροπή της Βουλής το σχετικό νομοσχέδιο: «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων». Στόχος είναι ο εκσυγχρονισμός των κτηνοτροφικών εγκαταστάσεων, η βιωσιμότητα, η βελτίωση εν γένει του επιχειρηματικού περιβάλλοντος των κτηνοτρόφων.

Σχετικά με το πετρέλαιο των αγροτών να πω πως υπολογίζονται σε εκατόν εβδομήντα έξι χιλιάδες οι αγρότες που θα ωφεληθούν από την παρέμβαση της Κυβέρνησης που αφορά την επιστροφή του ειδικού φόρου κατανάλωσης και αφορά νέους αγρότες και αγρότες μέλη συνεργατικών σχημάτων. Το δημοσιονομικό κόστος θα είναι 50 εκατομμύρια ευρώ για την επόμενη χρονιά.

Έχουμε μια σειρά δράσεων, οι οποίες υλοποιούνται, του Προγράμματος Αγροτικής Ανάπτυξης για την προώθηση της κτηνοτροφίας.

Ο χρόνος δεν επαρκεί, αλλά να σας πω τα εξής: Η χοιροτροφία και η πτηνοτροφία εντάσσονται ως επιλέξιμες δραστηριότητες. Έχουμε τη στήριξη για νέες συμμετοχές σε συστήματα ποιότητας, επενδύσεις που βελτιώνουν τις συνολικές επιδόσεις του ενεργητικού, εκκίνηση επιχείρησης από νέους αγρότες, ανάπτυξη μικρών αγροτικών εκμεταλλεύσεων, σύσταση ομάδων και οργανώσεων παραγωγών.

Στον τομέα της αιγοπροβατοτροφίας με υπουργική απόφαση το ύψος της ενίσχυσης ανά επιλέξιμο ζώο ανήλθε στα 10,53 ευρώ. Στην αιγοπροβατοτροφία δόθηκε άμεση επιχορήγηση συνολικού ύψους 30.155.000 ευρώ για την αντιμετώπιση της πανδημίας. Νομοθετήθηκε το ακατάσχετο και αφορολόγητο των ενισχύσεων που χορηγούνται. Παρατάθηκαν οι προθεσμίες που αφορούν σε οποιοδήποτε στάδιο υλοποίησης ενταγμένων επενδύσεων, ιδιωτικών και δημόσιων. Η μείωση ή και απαλοιφή του ελάχιστου ποσοστού επί του συνολικού εγκεκριμένου προϋπολογισμού που πρέπει να αιτείται ο δικαιούχος στην πρώτη αίτηση πληρωμής. Η αύξηση του αριθμού των αιτημάτων πληρωμής. Η αύξηση του ποσοστού πληρωμής προκαταβολών σε δικαιούχους για ενίσχυση της ρευστότητάς τους. Η δυνατότητα ολοκλήρωσης της επένδυσης σε μικρότερο ποσοστό από το εγκεκριμένο φυσικό και οικονομικό της αντικείμενο. Η μη απαίτηση διενέργειας επιτόπιων επισκέψεων επαλήθευσης της υλοποίησης του φυσικού και οικονομικού αντικειμένου κατά τα ενδιάμεσα στάδια. Ο έλεγχος θα πραγματοποιηθεί στο τέλος, στην ολοκλήρωση της υλοποίησης. Η αύξηση του ποσοστού συνολικής υπερδέσμευσης των πόρων του Προγράμματος Αγροτικής Ανάπτυξης.

Επίσης, στη βοοτροφία το ποσό ενίσχυσης ανά επιλέξιμο ζώο είναι 140,8 ευρώ.

Όσον αφορά το δεύτερο ερώτημά σας για τα δασικά, θα πρέπει να σας παραπέμψουμε στο έγγραφο της Γενικής Διεύθυνσης Δασών και Δασικού Περιβάλλοντος του Υπουργείου Περιβάλλοντος και Ενέργειας. Έχει θεσμοθετηθεί ήδη τόσο η αυτεπάγγελτη όσο και η κατόπιν υποβολής αιτήματος διόρθωση προδήλων σφαλμάτων των δασικών χαρτών, καθώς και διακριτή διαδικασία για τη διοικητική αναγνώριση ιδιοκτησιών. Καταθέτω το σχετικό έγγραφο.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Σίμος Κεδίκογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Θα ήθελα να ανακοινώσω ότι δεν θα συζητηθούν, κατόπιν συνεννόησης, η δεύτερη με αριθμό 174/12-11-2021 επίκαιρη ερώτηση πρώτου κύκλου του Βουλευτή Λακωνίας του ΣΥΡΙΖΑ κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Καταβολή βασικής ενίσχυσης 2021» και η πρώτη με αριθμό 192/15-11-2021 επίκαιρη ερώτηση δεύτερου κύκλου του Βουλευτή Μεσσηνίας του ΣΥΡΙΖΑ κ. Αλέξη Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Η αδράνεια της Κυβέρνησης για λήψη μέτρων στήριξης οδηγεί σε κατάρρευση το εισόδημα χιλιάδων παραγωγών κορινθιακής σταφίδας».

Συνεχίζουμε και ολοκληρώνουμε με την τελευταία για σήμερα ερώτηση, την τρίτη με αριθμό 188/15-11-2021 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μεγάλα προβλήματα δημιουργούνται από την Κοινή Υπουργική Απόφαση (ΚΥΑ) της τελευταίας στιγμής με αναδρομική ισχύ - μεγάλες περικοπές στις επιδοτήσεις».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, αντίθετα με ό,τι ειπώθηκε προηγουμένως, εμείς σας κατηγορούμε ότι δεν προχωρήσατε σε διάλογο πριν την έκδοση των αποφάσεων, αλλά κατόπιν εορτής, πράγμα το οποίο δεν έχει πολύ ουσία.

Προχωρήσατε, αντί να διαχειριστείτε με διαφάνεια, κανόνες και δικαιοσύνη τις επιδοτήσεις, στην πεπατημένη της προηγούμενης καταστάσεως, που από το 2018 και μετά επέβαλε πλήρη αδιαφάνεια στον τρόπο κατανομής του αποθέματος και μια σειρά άλλων διαδικασιών. Έτσι, βρεθήκατε μπροστά σε αδιέξοδα που προσπαθείτε να τα αντιμετωπίσετε με οριζόντια μέτρα που μειώνουν τις ενισχύσεις για όλους τους παραγωγούς.

Με την ΚΥΑ στην οποία αναφερόμαστε -για πρώτη φορά έχει αναδρομική ισχύ μία ΚΥΑ- εκτός των επιμέρους περιπτώσεων που περιλαμβάνει, όπως ότι τα τρία αμνοερίφια γίνονται ένα ή την κατανομή βοσκοτόπων κ.α., έχουμε για την ενιαία ενίσχυση και τη διαδικασία απόδοσής της ένα αποτέλεσμα από την προκαταβολή που είναι πάρα πολύ σημαντικά αρνητικό: Ενενήντα περίπου χιλιάδες παραγωγοί έμειναν εκτός.

Κύριες αιτίες, όπως σας έχουν επισημάνει οι αγρότες οι οποίοι μετά τη συνάντησή σας, μας κάλεσαν στο Ηράκλειο και μας ενημέρωσαν, είναι τρεις: Η εκ των υστέρων θέσπιση της υποχρεωτικής αναγραφής του ΑΤΑΚ. Η δεύτερη αιτία είναι ότι δεν περιηλήφθησαν εκτάσεις από κληρονομιές ή μεταβιβάσεις που έγιναν το τελευταίο διάστημα. Εξαιρέθηκαν παραγωγοί με ενοικιαστήρια που δεν ανανεώθηκαν αλλά και οι αρόσιμες εκτάσεις που είναι εντός περιοχών ή γειτνιάζουν με αυτές. Όλα αυτά σε συνδυασμό βεβαίως με το ζήτημα των δασικών χαρτών, όταν μάλιστα το Κτηματολόγιο δεν έχει ολοκληρωθεί και βέβαια δεν έχουν ολοκληρωθεί οι διαδικασίες για τους δασικούς χάρτες. Όλα αυτά σε μια περίοδο που έχουμε αυξημένο κόστος παραγωγής. Να μην μιλήσουμε αναλυτικά για τις ανατιμήσεις. Είναι γνωστά τα ζητήματα.

Η απόφαση αυτή, λοιπόν, θα έχει αναδρομική ισχύ σε μια χρονιά μάλιστα το 2022 που θα είναι αναφορά για τη νέα ΚΑΠ. Και τη Δευτέρα δώσατε μια δυνατότητα τροποποίησης η οποία δεν θα λύσει τα προβλήματα, αλλά θα δώσει τη δυνατότητα για μικρό αριθμό από τις ενενήντα χιλιάδες να καταφέρει να διορθώσει. Και αυτό γιατί η αναδρομική ισχύς της ΚΥΑ της τελευταίας στιγμής δεν τους δίνει αυτήν τη δυνατότητα. Δεν το γνώριζαν όταν έκαναν την αίτηση.

Επειδή λοιπόν έχουμε ταυτόχρονα με τις υπέρογκες αυξήσεις του κόστους ενέργειας και παραγωγής αυτήν την περικοπή των ενισχύσεων, δημιουργείται πρόβλημα σε αγρότες και κτηνοτρόφους.

Και ρωτάμε τα εξής δύο πράγματα: Αν προτίθεστε πριν να πραγματοποιήσετε την δεύτερη πληρωμή και μαζί για όσους δεν πληρώθηκαν στην πρώτη με όσα ισχύουν από την προηγούμενη ΚΥΑ, δηλαδή όσα ίσχυαν κατά την ημέρα που υπέβαλλαν την αίτηση οι παραγωγοί και όχι όσα εκ των υστέρων τροποποιήσατε; Αυτό είναι το ένα ερώτημα που αποτελεί και αίτημα των παραγωγών. Δεύτερον, υπάρχουν αντισταθμιστικά μέτρα για την αναπλήρωση του εισοδήματος των παραγωγών, των κτηνοτρόφων και από ποια χρηματοδοτική πηγή; Υπάρχει κάποια σκέψη, πρόθεση ή σχέδιο από εθνικούς πόρους ή από de minimis;

Πρόσθετα σας λέω ότι τούτη την ώρα είναι σε κατάληψη ο ΟΠΕΚΕΠΕ στο Ηράκλειο και όχι μόνο, νομίζω και στα Χανιά. Έγιναν χθες κινητοποιήσεις με μηχανοκίνητες πορείες και το αίτημα των αγροτών και κτηνοτρόφων είναι να δουν τον Πρωθυπουργό για να του εκθέσουν το πρόβλημα διότι δεν βρήκαν ανταπόκριση από τον Υπουργό και δεν δόθηκε η δυνατότητα ικανοποίησης των αιτημάτων τους από τη συνάντηση που είχατε μαζί.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει ο Υπουργός κ. Κεδίκογλου.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Αξιότιμε κύριε συνάδελφε ξεκινώντας απλώς να σας πω στοιχεία. Η διαφορά της προκαταβολής -γιατί μιλάμε για προκαταβολή- στην Κρήτη σε σχέση με πέρυσι είναι κάτω του 10%. Δηλαδή το 2020 η προκαταβολή ήταν 113 εκατομμύρια ευρώ και φέτος ήταν 106 εκατομμύρια ευρώ. Αυτά τα 7 εκατομμύρια της διαφοράς θα μειωθούν ακόμα περισσότερο μετά την ολοκλήρωση των ελέγχων.

Θα πάρω ένα, ένα τα σημεία σας. Λέτε ότι εκ των υστέρων θεσπίστηκε η υποχρεωτική αναγραφή του αριθμού ταυτότητας ακινήτου, του ΑΤΑΚ. Πρώτα απ’ όλα δεν είναι ενενήντα χιλιάδες περιπτώσεις, είναι εξήντα τρεις χιλιάδες διακόσιες δεκαέξι περιπτώσεις στις οποίους ο έλεγχος είχε κατά κύριο λόγο μερική επίπτωση. Δηλαδή αυτός που είχε πέντε αγροτεμάχια και είχε πρόβλημα στο ένα, δεν πληρώθηκε μόνο για το ένα. Πληρώθηκε όμως για τα τέσσερα. Για να δείτε το πραγματικό μέγεθος, μιλάμε για εκατόν δεκατρείς χιλιάδες αγροτεμάχια που επανελέγχονται σε σύνολο 6,5 εκατομμυρίων. Κάντε τον λογαριασμό και θα δείτε ότι είναι ένα ελάχιστο ποσοστό.

Και αυτό, όμως, διότι ο διάλογος έχει αποτέλεσμα, η αναγραφή του ΑΤΑΚ είναι υποχρεωτική από εγκύκλιο του 2018 και είχε προαναγγελθεί ο διασταυρωτικός έλεγχος ιδιοκτησίας, προαπαιτούμενο του οποίου είναι η αναγραφή του ΑΤΑΚ. Είχε προαναγγελθεί από τον ΟΠΕΚΕΠΕ και είχε ανακοινώθηκε και από τον Υπουργό Αγροτικής Ανάπτυξης στη Βουλή στις 19 Φεβρουαρίου φέτος.

Εντούτοις και προκειμένου να διορθωθούν παραλείψεις ή σφάλματα κατά την υποβολή των αιτήσεων, όπως μας ζήτησαν οι κτηνοτρόφοι στις αλλεπάλληλες συναντήσεις που είχαμε στο Υπουργείο, άνοιξε το σύστημα διοικητικών πράξεων του ΟΠΕΚΕΠΕ ξανά από την περασμένη Δευτέρα, όπως προανέφερα, ώστε οι παραγωγοί μέσω των συμβούλων τους να μπορούν να προβούν σε διορθωτικές δηλώσεις.

Κατ’ εκτίμηση του ΟΠΕΚΕΠΕ μετά τη διόρθωση των στοιχείων από τους δικαιούχους θα περιληφθούν στην εκκαθάριση όσοι βάσει των νεότερων στοιχείων τη δικαιούνται. Για αυτόν τον λόγο, όπως είπα και πριν, πρέπει να σπεύσουν να κάνουν τη διόρθωση για να πληρωθούν γρηγορότερα.

Τώρα οι περιπτώσεις που προκύπτουν από τη διασταύρωση με την ΑΑΔΕ, κάτι άλλο που επίσης μας ζήτησαν οι κτηνοτρόφοι και προχωρήσαμε σε αυτό, διορθώνονται σε ποσοστό άνω του 95% πανελλαδικά. Οι μόνες περιπτώσεις που δεν αποκαθίστανται, όπως θα σας εξηγήσω και τώρα, είναι οι αλλαγές ιδιοκτησιακού καθεστώτος καθώς γνωρίζετε καλά ότι είναι εθνική μας υποχρέωση στην Ευρωπαϊκή Ένωση να δηλώνουμε τη νομή και κατοχή μέχρι τις 31 Μαΐου κάθε χρόνου. Οι έλεγχοι του ΟΠΕΚΕΠΕ διασταυρώνονται με τα τηρούμενα αρχεία της ΑΑΔΕ όπως αυτά ισχύουν μέχρι 30 Μαΐου και άρα δεν μπορεί να υπάρξει αναδρομική υποβολή στοιχείων ιδιοκτησίας.

Τώρα για τη δήθεν εξαίρεση παραγωγών με ενοικιαστήρια που δεν ανανεώθηκαν ενεργοί κτηνοτρόφοι που ενεργοποιούν δικαιώματα σε εκτάσεις με ιδιωτικά μισθωτήρια συμβόλαια που παρά τη βούλησή τους ο εκμισθωτής λόγω ειδικού καθεστώτος δεν ακολουθεί τις διατάξεις του Αστικού Κώδικα για τετραετείς συμβάσεις μισθώσεων -οι περιπτώσεις αυτές είναι τα μοναστήρια, οι δήμοι- θα έχουν τη δυνατότητα να προσκομίσουν τα σχετικά αποδεικτικά στοιχεία στον ΟΠΕΚΕΠΕ, προκειμένου να αποδείξουν την αδυναμία ανανέωσης της ιδιωτικής μίσθωσης και να αιτηθούν δικαιώματα για ενεργοποίηση σε δημόσιο βοσκότοπο.

Για την εξαίρεση των αρόσιμων εκτάσεων που είναι εντός περιοχών «NATURA» ή γειτνιάζουν με αυτές ως προς τις αρόσιμες εκτάσεις που γειτνιάζουν με περιοχές «NATURA» οι περιπτώσεις αυτές ήδη εξετάζονται αυτεπάγγελτα από τον ΟΠΕΚΕΠΕ και θα διορθωθούν και θα εκκαθαριστούν άμεσα. Οι δε αρόσιμες εκτάσεις που είναι εντός περιοχών «NATURA» πληρώνονται κανονικά. Εκείνο που δεν επιτρέπεται είναι η δήλωση αρόσιμων καλλιεργειών εντός βοσκοτόπων σε εκτάσεις «NATURA» γιατί, όπως ξέρετε, σε περιοχές «NATURA» υπάρχουν αρόσιμες εκτάσεις, υπάρχουν βοσκότοποι και υπάρχουν και δασικές εκτάσεις. Αυτό που δεν μπορείς να κάνεις είναι να δηλώσεις αρόσιμες καλλιέργειες μέσα σε βοσκοτοπικές εκτάσεις. Φαντάζομαι ότι συμφωνείτε.

Το μηχανογραφικό σύστημα του ΟΠΕΚΕΠΕ εξετάζει ήδη τις απαραίτητες προσαρμογές. Η εκτίμηση του οργανισμού είναι ότι στην ολοκλήρωση της πληρωμής της φετινής χρονιάς οι αποκλίσεις θα αφορούν λιγότερο από το 0,2% των συνολικών εκτάσεων της χώρας. Να σημειώσουμε ότι οι δικαιούχοι επιδοτήσεων δηλωμένων εκτάσεων σε περιοχές «NATURA» που επηρεάστηκαν από τους διασταυρωτικούς ελέγχους αφορούν μόνο οκτώ χιλιάδες πενήντα δύο περιπτώσεις σε σύνολο πεντακοσίων ενενήντα ενός χιλιάδων δικαιούχων βασικής ενίσχυσης. Στη δευτερολογία μου θα συνεχίσω με τα υπόλοιπα.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, αν καταλάβατε, προηγουμένως ο συνάδελφος από το ΚΚΕ είπε ότι η επιτροπή δεν εκφράζει τους αγρότες διότι ανήκει στη μεγάλη της πλειοψηφία στην παράταξή σας και παίζεται ένα παιχνίδι. Εγώ δεν έχω την ίδια άποψη, αλλά φαίνεται ότι εσείς τους απαξιώνετε με τον χειρότερο τρόπο.

Πράγματι. Αυτό δεν έχει σχέση όμως. Μπορεί κομματικά να είναι κατά 80% ή 90% αυτή η επιτροπή στην παράταξή σας, αλλά εδώ είναι τα προβλήματα που τίθενται και τα αμφισβητείτε. Τους αμφισβητείτε ευθέως.

Η διαδικασία που ανοίξατε τη Δευτέρα κάτω από την πίεση των κινητοποιήσεων -δελτίο Τύπου την Κυριακή βγήκε- δεν δίνει τη δυνατότητα για ουσιαστικές αλλαγές, διότι για ουσιαστικές αλλαγές αυτή η ΚΥΑ, που βγήκε εκ των υστέρων και αναδρομικά, προκάλεσε τα προβλήματα. Ουσιαστικές αλλαγές απαιτούνται.

Συγκεκριμένα, το ΑΤΑΚ δεν ήταν υποχρεωτικό από καμμία υπουργική απόφαση ή ΚΥΑ. Αν την έχετε καταθέστε την, παρακαλώ. Εγκύκλιοι, φήμες, ανακοινώσεις προφορικές δεν μετρούν. Μετράει μόνο η υπουργική απόφαση, η κοινή υπουργική απόφαση, η απόφαση της διοίκησης ή κάτι που θα είναι συγκεκριμένο.

Προφανώς και θα ήταν προετοιμασμένοι και θα είχαν κάνει τη διαδικασία να το διασφαλίσουν οι ίδιοι οι αγρότες, αλλά σε δύο μέρες ή σε ένα μήνα αυτό δεν γίνεται. Το ξέρετε πολύ καλά. Και θα έπρεπε, σε κάθε περίπτωση, την ημέρα που κάνουν την αίτηση να έχουν καθοριστεί οι κανόνες. Δεν τους είχατε καθορίσει. Τους βάλατε να κάνουν αιτήσεις και εκ των υστέρων κάνετε τους κανόνες. Δεν γίνεται αυτό. Σε ευνομούμενη πολιτεία αυτό δεν υπάρχει. Αλλά γιατί αναγκαστήκατε να το κάνετε; Διότι η διαχείριση, όπως σας είπα, ήταν τέτοια που οδήγησε σε αδιέξοδο και έπρεπε να κόψετε. Και αντί να κόψετε πραγματικά, με βάση στοιχεία που υπάρχουν και έχετε υπ’ όψιν σας από καταπατήσεις εκτάσεων από κτηνοτρόφους που δεν έχουν ζώα, επικεντρώνετε τους ελέγχους στους κτηνοτρόφους με τα ζώα. Είναι μια αντίφαση αυτή. Πρέπει να τη δείτε.

Λέτε, λοιπόν, ότι η Ευρωπαϊκή Ένωση δεν προβλέπει την αλλαγή ιδιοκτησίας. Σοβαρά; Δηλαδή, αν πεθάνει ο άλλος, οι κληρονόμοι δεν έχουν δικαιώματα;

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Δεν είπα κάτι τέτοιο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Υπάρχει αυτό. Είναι μεγάλο πρόβλημα. Είναι ένα σημαντικό ποσοστό. Οι κληρονόμοι θα πρέπει να έχουν τη δυνατότητα να πάρουν την επιδότηση. Δεν ισχύει όμως. Είναι σημαντική παράμετρος για τους εξήντα τρεις χιλιάδες που είπατε.

Πάμε στις αρόσιμες. Στις αρόσιμες, λοιπόν, το σύστημα που άνοιξε δίνει το δικαίωμα να τις εξαιρέσεις. Δεν πρέπει, όμως, να είναι μόνο αυτό. Θα πρέπει να διορθωθεί, να δίνει το δικαίωμα όχι να την εξαιρέσεις, να διορθώσεις το εκ παραδρομής λάθος, της δήλωσης δηλαδή μέσα στους βοσκότοπους, όπως σωστά είπατε, αρόσιμης έκτασης. Αυτό είναι εκ παραδρομής, διότι δεν υπήρχε ξεκάθαρο στις επιλογές τους. Τώρα πρέπει να δώσει, λοιπόν, το σύστημα τη δυνατότητα όχι να το εξαιρέσει και να χάσει την επιδότηση, αλλά να αλλάξει τον χαρακτήρα του. Είναι βοσκότοπος ή είναι αρόσιμη εκτός βοσκότοπου. Αν είναι με άλλο κωδικό, βεβαίως.

Το λέω ενδεικτικά, για να δούμε ότι λύσεις υπάρχουν και η λύση είναι πρώτα απ’ όλα να εφαρμοστούν τα κριτήρια που ίσχυαν το διάστημα που έκαναν οι παραγωγοί τις αιτήσεις. Αυτή είναι η λύση για φέτος. Και η ΚΥΑ αυτή να μην καταργηθεί, αλλά να αλλάξει ημερομηνία έναρξης ισχύος ως προς τα συγκεκριμένα, ούτως ώστε να εφαρμοσθεί αυτή καθαυτή το 2022. Να έχουν, δηλαδή, τον χρόνο να προσαρμοστούν οι αγρότες σε αυτή. Δεν αρνούμαστε τους κανόνες, αλλά τους κανόνες που μπαίνουν και αφήνουν το περιθώριο της προσαρμογής. Όσοι τους καλύπτουν, βεβαίως θα μείνουν εκτός, αλλά εδώ δεν πρόκειται περί αυτού. Δεν είναι ότι δεν καλύπτουν τους κανόνες. Δεν τους δίνετε τον χρόνο να προσαρμοστούν στους κανόνες που πολύ σωστά επιλέγετε να εφαρμόσετε. Εννοώ ότι ως Κυβέρνηση επιλέγετε κάποιους κανόνες, οι οποίοι βέβαια θα πρέπει να είναι σύμφωνοι με το γενικότερο κανονισμό. Με αυτήν την έννοια, θα έλεγα ότι αυτή είναι η λύση για φέτος. Βεβαίως, οι αγρότες πρέπει να μπουν να διορθώσουν.

Δεύτερη πρόταση για λύση είναι να προσαρμόσει τη δυνατότητα ο ΟΠΕΚΕΠΕ να κάνουν ουσιαστικές αλλαγές, όπως αυτές που σας είπα. Εκτός από το ΑΤΑΚ, που είναι ουσιαστικά τυπικό, αν δεν το έχεις. Διότι αν είναι δηλωμένο το Ε9, η αντιστοίχιση με το ΑΤΑΚ, είναι τυπική. Και αν πάτε στην εφορία για μια υπόθεση από αυτές, θα δείτε ότι δεν είναι πολύ εύκολη η διαδικασία να ξεκαθαρίσεις τα πράγματα.

Να δώσουμε αυτήν τη δυνατότητα για ουσιαστικές αλλαγές και βέβαια, να δούμε το συνολικό θέμα που είχε να κάνει και με το κόστος παραγωγής, όπως είχε αυξηθεί υπέρμετρα και τα άλλα ζητήματα.

Πρέπει, όμως, να μεταφέρετε και στον Πρωθυπουργό -και σας παρακαλώ γι’ αυτό- ότι οι αγρότες της Κρήτης θεωρούν εαυτόν αδικημένο για δύο λόγους…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κλείνω.

Πρώτον, δέχονται τη μήνιν των αγροτών των υπόλοιπων περιοχών, διότι έχουν στοχοποιήσει, ότι -δήθεν- αυτοί προκαλούν το πρόβλημα. Ο δεύτερος είναι ότι δεν βρίσκουν ανταπόκριση, όχι από εσάς -το λένε ευθέως- αλλά από τον κ. Λιβανό, τον Υπουργό Αγροτικής Ανάπτυξης και ζητούν ραντεβού. Δεν μπορεί να παραμείνει υπό κατάληψη ο ΟΠΕΚΕΠΕ Κρήτης για ένα ραντεβού που πρέπει να το κάνει ο Πρωθυπουργός.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο, για να ολοκληρώσουμε τη σημερινή διαδικασία.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμε, κύριε συνάδελφε, είναι υποχρέωσή μας κοινοτική και υποχρέωση των αγροτών να αποδεικνύουν τη νομή και κατοχή μιας έκτασης μέχρι τις 31 Μαΐου.

Σε ό,τι αφορά τα κληρονομητήρια, μέχρι και δέκα χρόνια πίσω αρκεί να έχει γίνει αποδοχή και γίνονται δεκτά. Μετά την 31η Μαΐου καταλαβαίνετε ότι δεν μπορεί να γίνει αυτό.

Επίσης, απαγορεύεται να αλλάξει εκ των υστέρων η καλλιέργεια. Δεν γίνεται. Θα πούμε ότι εκ παραδρομής ήταν άλλη καλλιέργεια ή αντί για καλλιέργεια θα βάλουμε ζώα;

Για να δείτε, όμως, την καλή πίστη της Κυβέρνησης, αναγνωρίζοντας ότι κάποιος μπορεί να αδυνατεί να ανταπεξέλθει στις συνθήκες του αγροτικού επαγγέλματος και εφόσον αποφάσισε να μεταβιβάσει τα δικαιώματά του δεν ζητά να επιστραφεί η ενίσχυσή του. Τα δικαιώματα όμως τα οποία έλαβε επιστρέφονται στον κουμπαρά του εθνικού αποθέματος, για να αξιοποιηθούν από νέους και νεοεισερχόμενους αγρότες.

Σας παραπέμπω και στην ιστοσελίδα του ΟΠΕΚΕΠΕ, όπου υπάρχει σχετική ανακοίνωση.

Όμως, κύριε συνάδελφε, είμαι βέβαιος ότι μέσω των βελτιωτικών ενεργειών που παρασχέθηκε η δυνατότητα τροποποίησης και διόρθωσης των υποβληθέντων στοιχείων σε ένα ευρύ φάσμα, όπου, όπως σας είπα, μόνο το ιδιοκτησιακό δεν μπορεί να αλλάξει, η εκτίμηση του ΟΠΕΚΕΠΕ είναι ότι μετά τη διόρθωση των στοιχείων από τους δικαιούχους θα περιληφθούν στην εκκαθάριση όσοι βάσει των νεότερων στοιχείων τη δικαιούνται, κάτι που αφορά τη συντριπτική πλειονότητα των παραληφθέντων. Και γι’ αυτό προτρέπουμε, όπως είπα, τους δικαιούχους να σπεύσουν να κάνουν τις αλλαγές για να πληρωθούν το γρηγορότερο δυνατό. Έχουν δυνατότητα μέχρι την 31η Ιανουαρίου, αλλά όσο γρηγορότερα το διορθώσουν, τόσο γρηγορότερα θα πληρωθούν. Και θα δείτε στην πληρωμή του Δεκεμβρίου ότι θα είναι ελάχιστο το ποσοστό που δεν θα έχει ικανοποιηθεί.

Ανεξάρτητα από τη δυνατότητα διόρθωσης που δίνεται στους δικαιούχους για την ενιαία ενίσχυση, αλλά και των ενεργειών στις οποίες θα προβεί αυτεπαγγέλτως ο ΟΠΕΚΕΠΕ, θα πρέπει να σας επισημάνω ότι όσοι παραγωγοί είναι ενταγμένοι σε μέτρα αγροτικής ανάπτυξης εντός περιοχών «NATURA» θα λάβουν κανονικά τις ενισχύσεις τους.

Θεωρώ όμως, κύριε συνάδελφε -και εκεί είναι που πρέπει να δώσουμε τη μεγάλη μάχη- ότι το μείζον ζήτημα είναι το κόστος των ζωοτροφών. Εκεί, χρειάζεται μια νέα εθνική στρατηγική και αυτή είναι που χαράζουμε τώρα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.53΄ λύεται η συνεδρίαση για αύριο, ημέρα Πέμπτη 18 Νοεμβρίου 2021 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**