(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΔ΄

Παρασκευή, 14 Ιανουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίων των επικαίρων ερωτήσεων της Δευτέρας 17 Ιανουαρίου 2022, σελ.   
3. Συζήτηση επικαίρων ερωτήσεων:   
 α) Προς την Υπουργό Παιδείας και Θρησκευμάτων:   
 i. με θέμα: « Άμεση κάλυψη των αναγκών σε σχολικούς νοσηλευτές», σελ.   
 ii. με θέμα: «Κάλυψη διδακτικών κενών ενόψει πανελλαδικών εξετάσεων» , σελ.   
 iii. με θέμα: «Με ευθύνη του Υπουργείου Παιδείας χωρίς «πλατφόρμα» τηλεκπαίδευσης τα σχολεία, εν μέσω πανδημίας», σελ.   
 β) Προς τον Υπουργό Ανάπτυξης και Επενδύσεων:   
 i. με θέμα: « Άμεση επαναφορά σε ισχύ της ΚΥΑ (ΦΕΚ Β΄ 5138 της 12.11.2021) για την πώληση προϊόντων κομμωτικής επαγγελματικής χρήσης», σελ.   
 ii. με θέμα: «Κίνητρα μέσω Αναπτυξιακού Νόμου, Ταμείου Ανάκαμψης, ΕΣΠΑ κ.λπ. για παραμονή των επιχειρήσεων στις σεισμόπληκτες περιοχές, αλλά και την εγκατάσταση νέων», σελ.   
 iii. με θέμα: «Συνεχίζεται το αδιέξοδο υλοποίησης εγκεκριμένων επενδύσεων που αντιμετωπίζουν οι μικρομεσαίες επιχειρήσεις και οι αγρότες από την άρνηση δανειοδότησης των τραπεζών και τη σημαντική αύξηση του κόστους των επενδύσεων από τις σοβαρές ανατιμήσεις του εξοπλισμού και των πρώτων υλών», σελ.   
 γ) Προς τον Υπουργό Εργασίας και Κοινωνικών Υποθέσεων:   
 i. με θέμα: «Η Κυβέρνηση μειώνει το μηνιαίο εισόδημα χιλιάδων συνταξιούχων έως και 268 ευρώ. Μόνη λύση η άμεση απόσυρση της σχετικής εγκυκλίου», σελ.   
 ii. με θέμα: «Η Εγκύκλιος Τσακλόγλου πλήττει και τους απόστρατους Ενόπλων Δυνάμεων (Ε.Δ) και Σωμάτων Ασφαλείας (Σ.Α)» , σελ.   
 δ) Προς τον Υπουργό Ψηφιακής Διακυβέρνησης, με θέμα: «Παράταση προθεσμιών για τις αναρτήσεις στο Κτηματολόγιο των ακινήτων στις σεισμόπληκτες περιοχές και άρση της δυσμενούς μεταχείρισης των «κληροτεμαχίων» κατά την κτηματογράφηση», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:   
 i. Oι Υπουργοί Τουρισμού, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Υγείας και Πολιτισμού και Αθλητισμού καθώς, και ο Αναπληρωτής Υπουργός Οικονομικών κατέθεσαν στις 13-1-2022 σχέδιο νόμου «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού», σελ.   
 ii. Oι Υπουργοί Τουρισμού, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Υγείας και Πολιτισμού και Αθλητισμού καθώς, και ο Αναπληρωτής Υπουργός Οικονομικών κατέθεσαν σχέδιο νόμου για την «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού», σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΛΑΜΠΡΟΥΛΗΣ Γ. , σελ.   
 ΜΑΚΡΗ Ζ. , σελ.   
 ΠΑΠΑΗΛΙΟΥ Γ. , σελ.   
 ΦΙΛΗΣ Ν. , σελ.   
  
Β. Επί των επικαίρων ερωτήσεων:  
 ΒΑΡΕΜΕΝΟΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΡΑΜΕΩΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΛΙΒΑΝΙΟΣ Θ. , σελ.   
 ΜΑΚΡΗ Ζ. , σελ.   
 ΜΟΥΛΚΙΩΤΗΣ Γ. , σελ.   
 ΠΑΠΑΗΛΙΟΥ Γ. , σελ.   
 ΤΣΑΚΛΟΓΛΟΥ Π. , σελ.   
 ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΔ΄

Παρασκευή 14 Ιανουαρίου 2022

Αθήνα, σήμερα στις 14 Ιανουαρίου 2022, ημέρα Παρασκευή και ώρα 9.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-1-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της NΓ΄ συνεδριάσεώς του, της Πέμπτης 13 Ιανουαρίου 2022 σε ό,τι αφορά την ψήφιση στο σύνολο των σχεδίων νόμου:

1. «Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές (Αναθεωρημένη)».

2. «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας»».

3. «Κύρωση της Σύμβασης μεταξύ της Ελληνικής Δημοκρατίας και της Δημοκρατίας της Σιγκαπούρης για την εξάλειψη της διπλής φορολογίας και την αποφυγή της φοροδιαφυγής αναφορικά με φόρους εισοδήματος και κεφαλαίου και του συνημμένου σε αυτήν Πρωτοκόλλου».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κυρίες καικύριοι συνάδελφοι, έχω την τιμή να ανακοινώσω προς το Σώμα ότι οι Υπουργοί Τουρισμού, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Υγείας και Πολιτισμού και Αθλητισμού καθώς, και ο Αναπληρωτής Υπουργός Οικονομικών κατέθεσαν στις 13-1-2022 σχέδιο νόμου: «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού».

Επίσης, οι Υπουργοί Τουρισμού, Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Υγείας και Πολιτισμού και Αθλητισμού καθώς, και ο Αναπληρωτής Υπουργός Οικονομικών κατέθεσαν σχέδιο νόμου: «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού».

Παραπέμπονται στις αρμόδιες Διαρκείς Επιτροπές.

Κυρίεςκαι κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση του προγραμματισμένου για σήμερα δελτίου επικαίρων ερωτήσεων, έχω την τιμή να ανακοινώσω στο Σώμα το δελτίο των επίκαιρων ερωτήσεων της Δευτέρας 17 Ιανουαρίου 2022.

ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 290/ 10-1-2022 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την Υπουργό Πολιτισμού και Αθλητισμού, με θέμα: «Εκκωφαντική σιωπή του Υπουργείου Πολιτισμού και Αθλητισμού (ΥΠ.ΠΟ.Α.) στο περιστατικό λογοκρισίας της θεατρικής παράστασης του Χριστόφορου Ζαραλίκου».

2. Η με αριθμό 300/10-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Πρόγραμμα μη επιστρεπτέας προκαταβολής για τις πληγείσες από τους σεισμούς επιχειρήσεις και διαγραφή της επιστρεπτέας που είχαν λάβει για την πανδημία».

3. Η με αριθμό 294/10-1-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: «Η απαξίωση των αθλητικών εγκαταστάσεων του Εθνικού Αθλητικού Κέντρου Νεότητας (ΕΑΚΝ) Αγίου Κοσμά».

4.Η με αριθμό 285/10-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «ΧΥΤΑ Φυλής - Αγνοούνται εδώ και ένα χρόνο τα αποτελέσματα της επιδημιολογικής μελέτης».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 291/10-1-2022 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς τον Υπουργό Οικονομικών, με θέμα: «Χωρίς προγραμματισμό και διαβούλευση η κατάργηση της ΔΟΥ Μοσχάτου».

2. Η με αριθμό 286/10-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας με θέμα: «Ενεργειακό συσσίτιο: απαραίτητη ασπίδα απέναντι στους θανάτους από αναθυμιάσεις και στην ενεργειακή εξαθλίωση».

3. Η με αριθμό 296/10-1-2022 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Αγροτικής και Τροφίμων, με θέμα: «Στήριξη μαστιχοκαλλιεργητών και εν γένει νησιωτών παραγωγών».

4. Η με αριθμό 283/10-1-2022 επίκαιρη ερώτηση του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Υγείας, με θέμα: «Αναστολή λειτουργίας του Παιδιατρικού Νοσοκομείου Πεντέλης».

5. Η με αριθμό 301/10-1-2022 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Περιβάλλοντος και Ενέργειας με θέμα: «Λειτουργία λατομικής ζώνης Κέρκυρας».

6. Η με αριθμό 287/10-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού,με θέμα: «Επείγουσα παρέμβαση για αρχαίο τείχος Δέμας, Οχύρωση Lager και Φρυκτωρίες Ποικίλου Όρους».

7. Η με αριθμό 288/10-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικώνμε θέμα: «Η Κυβέρνηση παραβιάζει τις αποφάσεις του Ευρωπαϊκού Δικαστηρίου απολύοντας το προσωπικό καθαριότητας στο Υπουργείο Οικονομικών μετά από εικοσαετή δουλειάς».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 885/4-11-2021 ερώτηση του Βουλευτή Ηρακλείου του Κινήματος Αλλαγής κ**.** Βασίλειου Κεγκέρογλου προς τον Υπουργό Οικονομικών, με θέμα: «Να δοθούν σαφείς απαντήσεις και συγκριμένες ενέργειες ζητούν οι σεισμόπληκτοι από το Αρκαλοχώρι».

Κυρίες και κύριοι συνάδελφοι, με έγγραφό του ο Γενικός Γραμματέας Νομικών και Κοινοβουλευτικών Θεμάτων μας ενημερώνει ότι σήμερα θα συζητηθούν οι εξής επίκαιρες ερωτήσεις:

Η με αριθμό 289/10-1-2022, η με αριθμό 293/10-1-2022, η με αριθμό 297/10-1-2022, η με αριθμό 292/10-1-2022, η με αριθμό 295/10-1-2022, η με αριθμό 298/10-1-2022, η με αριθμό 284/10-1-2022, η με αριθμό 303/10-1-2022 και η με αριθμό 299/10-1-2022.

Ξεκινούμε τη συζήτηση με την τρίτη με αριθμό 295/10-1-2022 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος την Υπουργό Παιδείας και Θρησκευμάτων,με θέμα: «Άμεση κάλυψη των αναγκών σε σχολικούς νοσηλευτές».

Κύριε Λαμπρούλη, καλημέρα σας, καλή χρονιά. Έχετε τον λόγο για δύο λεπτά για το ξεκίνημα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε. Ανταποδίδω τις ευχές για καλή χρονιά, υγεία, δύναμη και αντοχές σε όλους μας, αλλά κυρίως στον λαό μας.

Η συγκεκριμένη ερώτηση είναι η δεύτερη που καταθέτουμε μέσα σε ένα τρίμηνο και επανερχόμαστε για το θέμα των σχολικών νοσηλευτών. Θεωρούμε το ζήτημα του σχολικού νοσηλευτή, της παρουσίας του αντίστοιχα στις σχολικές μονάδες, πολύ σοβαρό, κρίσιμο ζήτημα, αφού αφορά περιπτώσεις μαθητών με σοβαρές παθήσεις, όπως ζαχαρώδη διαβήτη τύπου 1, επιληψίες, αλλεργίες και άλλα νοσήματα που επιβάλλουν την εξατομικευμένη επιστημονική παρακολούθηση και αντίστοιχα παρέμβαση, όταν και όποτε χρειαστεί από ειδικό, αφού μπορεί, όπως γίνεται κατανοητό, να προκύψει κίνδυνος για την υγεία και κυρίως για τη ζωή αυτών των παιδιών με χρόνιες ασθένειες.

Στην επίκαιρη ερώτηση που καταθέσαμε τον Οκτώβρη, όταν συζητήθηκε το αντίστοιχο ζήτημα, για την κάλυψη δηλαδή των αναγκών σε σχολικούς νοσηλευτές, η απάντηση από το Υπουργείο ήταν ότι έως τότε είχαν προσληφθεί δύο χιλιάδες δεκαοκτώ σχολικοί νοσηλευτές ΠΕ, πανεπιστημιακής εκπαίδευσης. Το ποσοστό κάλυψης ήταν στο 79% των αιτήσεων που αφορούσαν το προηγούμενο σχολικό έτος, τον περσινό δηλαδή προγραμματισμό. Αντίστοιχα το Νοέμβριο, απ’ ό,τι γνωρίζουμε, υπήρξαν προσλήψεις αναπληρωτών και συγκεκριμένα εκατόν δύο ατόμων σε δύο διαδοχικές φάσεις, πενήντα τεσσάρων ατόμων και σαράντα οκτώ αντίστοιχα.

Αποτέλεσμα όλων αυτών είναι να υπάρχουν τετρακόσια τριάντα τέσσερα κενά σε σχολικούς νοσηλευτές. που αντιστοιχούν σε αντίστοιχες ελλείψεις σχολικών νοσηλευτών. Δηλαδή, μαθητές με σοβαρές παθήσεις παραμένουν παντελώς ακάλυπτοι μέσα στα σχολεία και βρισκόμαστε στα μέσα πλέον της σχολικής χρονιάς.

Φυσικά, απόρροια αυτής της κατάστασης, αυτών των ελλείψεων, όπως είχαμε επισημάνει και στην προηγούμενη επίκαιρη ερώτηση, είναι να εξωθούνται οι γονείς με δική τους οικονομική επιβάρυνση να ανταπεξέλθουν στο σοβαρό αυτό ζήτημα επίλυσης της παρουσίας του σχολικού νοσηλευτή στο σχολείο για τα παιδιά τους.

Τα ερωτήματα, λοιπόν, κύριε Πρόεδρε είναι: Σε τι ενέργειες θα προχωρήσουν η Κυβέρνηση, το Υπουργείο, για να καλυφθούν αυτά τα τετρακόσια τριάντα τέσσερα κενά σε σχολικούς νοσηλευτές; Και φυσικά εμείς καταθέτουμε και πρόταση να δημιουργηθεί επιτέλους σχολιατρική υπηρεσία με μόνιμο επιστημονικό δυναμικό, ώστε να καλύπτονται οι ανάγκες υγειονομικής αλλά και ιατρικής κάλυψης, οι ανάγκες εν γένει σε υπηρεσίες υγείας και οι ιατρικές ανάγκες των σχολείων, για όλους τους μαθητές, όχι μόνο για αυτούς που έχουν χρόνιες παθήσεις, αλλά για το σύνολο των μαθητών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Λαμπρούλη.

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κυρία Μακρή, καλημέρα σας. Χρόνια πολλά, καλή χρονιά, ότι επιθυμείτε!

Έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ. Χρόνια πολλά σε όλους!

Κύριε συνάδελφε, θα μου επιτρέψετε να ξεκινήσω επισημαίνοντας ότι τα αριθμητικά στοιχεία τα οποία στη γραπτή σας ερώτηση παραθέτετε για τις προσλήψεις των σχολικών νοσηλευτών δεν είναι ακριβή. Στην απάντησή μου στη Βουλή, στην οποία κάνατε και εσείς αναφορά, στις 18-10-2021 ανέφερα πράγματι ότι μέχρι και τις 4-10-2021 έχουν προσληφθεί συνολικά δύο χιλιάδες δέκα οκτώ αναπληρωτές κλάδου ΠΕ25 Σχολικών Νοσηλευτών και ΔΕ01 Ειδικού Βοηθητικού Προσωπικού, με ποσοστό κάλυψης 79% για τους πρώτους και 68% για τους δεύτερους. Και σε άλλο σημείο της ομιλίας μου είχα πει πως κατά την παρούσα χρονική περίοδο και με δεδομένο ότι τράντα έξι αναπληρωτές δεν ανέλαβαν υπηρεσία, σύμφωνα με τα στοιχεία από το ΟΠΣΥΔ, απασχολούνται χίλιοι εκατόν εβδομήντα εννέα αναπληρωτές ΠΕ25 Σχολικών Νοσηλευτών ενεργά σε σχολεία της χώρας. Άρα τα κενά που απομένουν ή που απέμεναν τότε ήταν τριακόσια τριάντα και όχι πεντακόσιοι τριάντα έξι όπως εσείς γράφετε.

Στη συνέχεια στις 8-11-2021 μέσω ειδικής πρόσκλησης καλύφθηκαν εβδομήντα έξι κενά σχολικών νοσηλευτών και στις 22-11-2021 καλύφθηκαν ακόμη σαράντα πέντε.

Στις 8-12-2021 εκδόθηκε μία ακόμη ειδική πρόσκληση για την κάλυψη λειτουργικών κενών μελών ειδικού εκπαιδευτικού και ειδικού βοηθητικού προσωπικού στην πρωτοβάθμια και στη δευτεροβάθμια εκπαίδευση. Από τα εκατόν πενήντα τρία κενά των σχολικών νοσηλευτών που δόθηκαν προς κάλυψη τελικά καλύφθηκαν τα σαράντα εννέα.

Πρέπει να τονίσω ότι ήδη από την πρώτη φάση πρόσληψης των μελών ειδικού βοηθητικού και εκπαιδευτικού προσωπικού παρατηρήθηκαν ελλείψεις υποψηφίων, με τη σημαντικότερη έλλειψη να παρουσιάζεται στον κλάδο ΠΕ25 των Σχολικών Νοσηλευτών. Ενδεικτικά, στην πρώτη φάση των προσλήψεων υπήρχαν ενενήντα δύο επιπλέον κενά του κλάδου ΠΕ25 Σχολικών Νοσηλευτών και δεν βρέθηκαν, κύριε συνάδελφε, υποψήφιοι. Ομοίως και στη δεύτερη φάση πρόσληψης υπήρξαν τριάντα πέντε κενά και πάλι δεν βρέθηκαν υποψήφιοι.

Για να αντιμετωπιστεί αυτό το πρόβλημα, τη Δευτέρα 11 Οκτωβρίου του 2021 ψηφίστηκε κατά πλειοψηφία στη Βουλή η τροπολογία του Υπουργείου Παιδείας με την οποία εφεξής παρέχεται η δυνατότητα πρόσληψης ως προσωρινών αναπληρωτών εκπαιδευτικών γενικής εκπαίδευσης που είναι ενταγμένοι στον αξιολογικό πίνακα κατάταξης Α΄ του ΑΣΕΠ του κλάδου ΠΕ8702 της Νοσηλευτικής, εφόσον οι λειτουργικές ανάγκες των σχολικών μονάδων πρωτοβάθμιας και δευτεροβάθμιας εκπαίδευσης σε σχολικούς νοσηλευτές αυτού του κλάδου δεν μπορούν να καλυφθούν από τα μέλη που είναι ενταγμένα στον αξιολογικό πίνακα Γ1 του ΑΣΕΠ του οικείου κλάδου.

Επίσης επανακαθορίζεται η διαδικασία κάλυψης των κενών θέσεων σε σχολικές μονάδες της πρωτοβάθμιας και δευτεροβάθμιας εκπαίδευσης, καθώς και για τα ΚΕΔΑΣΥ, μέσω ειδικής πρόσκλησης πρόσληψης, εφόσον διαπιστώνεται αδυναμία κάλυψης των λειτουργικών αναγκών.

Τέλος, με τροπολογία που περιλάβαμε στον ν.4876/2021, που δημοσιεύθηκε στις 23-12-2021, προβλέπεται ότι ειδικά για το σχολικό έτος 2021 - 2022 στις περιπτώσεις μη κάλυψης των λειτουργικών αναγκών για θέσεις ΠΕ25 Σχολικών Νοσηλευτών και ΔΕ01 Ειδικού Βοηθητικού Προσωπικού στις σχολικές μονάδες της πρωτοβάθμιας και δευτεροβάθμιας εκπαίδευσης, λόγω εξάντλησης των υποψηφίων από τους πίνακες του ΑΣΕΠ, οι οικείοι περιφερειακοί διευθυντές εκπαίδευσης μπορούν να εκδίδουν τοπική πρόσκληση εκδήλωσης ενδιαφέροντος για πρόσληψη αναπληρωτών πλήρους ή μειωμένου ωραρίου, με σχέση εργασίας ιδιωτικού δικαίου ορισμένου χρόνου μέχρι τη λήξη του διδακτικού έτους.

Νομίζω ότι όλα αυτά, κύριε συνάδελφε, δεν δείχνουν μεθοδευμένη κυβερνητική ολιγωρία.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Μακρή.

Κύριε Λαμπρούλη, έχετε τρία λεπτά κι εσείς.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Σας άκουσα με προσοχή. Παραθέσατε μία σειρά από στοιχεία, κυρία Υπουργέ. Μπορεί να υπάρχει κάποια διαφορά στην αποτύπωση των στοιχείων, γιατί εγώ θα πω το εξής: η ερώτηση κατατέθηκε αρχές Δεκέμβρη. Φυσικά, η ζωή συνεχίζεται, «τρέχουν» οι εξελίξεις. Στη διάρκεια αυτή υπήρξαν νομοθετικές παρεμβάσεις, όπως ειπώθηκε και από εσάς. Το ζήτημα είναι πόσα κενά υπάρχουν αυτή τη στιγμή που μιλούμε. Προφανώς έχετε την εικόνα. Πείτε μου στη δευτερολογία. Πείτε μου ένα νούμερο. Εμείς αποτυπώσαμε αυτό το νούμερο με βάση τα στοιχεία που μπορέσαμε να συλλέξουμε και αφορά, όπως αναφέρεται και μέσα στην επίκαιρη ερώτηση, σε αιτήσεις της προηγούμενης σχολικής περιόδου. Ανεξάρτητα, όμως, από το αυτό, αυτή τη στιγμή, στα μέσα της χρονιάς, έχετε την εικόνα ως Υπουργείο πόσα είναι τα κενά.

Φυσικά, μπορεί να μας μέμφεστε για τη διατύπωση της «κυβερνητικής ολιγωρίας», όπως το αναφέραμε, αλλά πώς αλλιώς να το χαρακτηρίσουμε όταν στα μέσα της χρονιάς υπάρχουν κενά σε αυτού του είδους τις τεράστιες ανάγκες; Και καταλαβαίνετε όλοι τη σπουδαιότητα της παρουσίας του σχολικού νοσηλευτή ειδικά σε περιπτώσεις παιδιών με αυτές τις χρόνιες παθήσεις.

Την ίδια περίπου απάντηση δώσατε και στην πρώτη ερώτηση, τον Οκτώβρη, σε ό,τι αφορά στις ελλείψεις, ότι δεν υπάρχει διάθεση, ότι δεν υπάρχουν νοσηλευτές κ.λπ.. Κοιτάξτε, το βασικό ζήτημα που όντως οδηγεί στο να μην επιλέγουν οι νοσηλευτές να καταλαμβάνουν τέτοιες θέσεις ποιο είναι; Ο θεσμός του αναπληρωτή, για τον οποίο διαχρονικά, βέβαια, όλες οι κυβερνήσεις έχετε τεράστιες ευθύνες. Και σας είχαμε πει τότε -στη συζήτηση, δηλαδή, της σχετικής επίκαιρης τον Οκτώβρη- πως αν προκηρύσσονταν μόνιμες θέσεις με βάση τις ανάγκες και στα πλαίσια ενός σχεδιασμού, θα βλέπατε ότι θα υπήρχε και ανταπόκριση και κάλυψη των κενών. Είμαστε σίγουροι γι’ αυτό. Όπου υπάρχει προκήρυξη μόνιμων θέσεων για κάλυψη αναγκών -των τεράστιων αναγκών που υπάρχουν σε όλους τους τομείς, είτε στην παιδεία είτε στην υγεία και πάει λέγοντας- φυσικά υπάρχει μεγάλο ενδιαφέρον και καταθέτουν οι ενδιαφερόμενοι τα χαρτιά τους για να προσληφθούν.

Έτσι, λοιπόν, και εσείς, αλλά και οι προηγούμενες κυβερνήσεις -διαχρονικό, όπως είπα, είναι το ζήτημα- γιγαντώνετε αυτό το ζήτημα των αναπληρωτών με ληξιπρόθεσμη εργασιακή σχέση, με ολιγόμηνες συμβάσεις και, φυσικά, αβέβαιο μέλλον και κανέναν οικογενειακό προγραμματισμό για τον εργαζόμενο.

Δεύτερον: Είμαστε στα μέσα της χρονιάς. Όλα αυτά τα ζητήματα έπρεπε να λύνονται στο ενδιάμεσο, το καλοκαίρι εν προκειμένω, ούτως ώστε, όταν ξεκινά η νέα σχολική χρονιά και σε επίπεδο -αν μη τι άλλο- καθηγητών, εκπαιδευτών, εκπαιδευτικών κ.λπ., να είναι όλοι στις θέσεις τους και να καλύπτουν τα κενά. Ειρήσθω εν παρόδω, υπάρχουν ακόμα κενά και σε εκπαιδευτικούς αυτή την περίοδο, στα μέσα της χρονιάς. Αντίστοιχα και στους σχολικούς νοσηλευτές θα έπρεπε να υπάρχει μέριμνα για να καλύπτονται όλα τα κενά. Και αυτό σημαίνει μια πολιτική συγκεκριμένη, η οποία θα ανταποκρίνεται στις ανάγκες του λαού.

Εσείς, όμως, τι μας είπατε στην επίκαιρη ερώτηση τον Οκτώβρη; Ούτε λίγο ούτε πολύ μας είπατε ότι είναι δημοσιονομικό το ζήτημα, έχει κόστος, γιατί στοιχίζουν. Φυσικά και στοιχίζουν. Οι μόνιμοι είναι «ακριβότεροι» σε σχέση με τους αναπληρωτές και αυτό είναι απαγορευτικό για τους δημοσιονομικούς στόχους που και εσείς υπηρετείτε, όπως υπηρέτησαν και οι προηγούμενες κυβερνήσεις. Είναι κόστος, δηλαδή, για τις λαϊκές οικογένειες να έχουν τα παιδιά τους στο σχολείο είτε εκπαιδευτικούς, πολύ δε περισσότερο σχολικούς νοσηλευτές για τέτοιου τύπου χρόνια νοσήματα, που μπορεί -τονίζω ότι δεν το λέμε από υπερβολή- να στοιχίσουν και τη ζωή των παιδιών, ειδικά παθήσεις όπως ο σακχαρώδης διαβήτης, οι επιληψίες και πάει λέγοντας.

Επίσης, θα θέλαμε στη δευτερολογία σας να πείτε για το δεύτερο ερώτημα. Είναι στις προθέσεις της Κυβέρνησης, του Υπουργείου να δημιουργηθεί σχολιατρική υπηρεσία με μόνιμο δυναμικό, επιστημονικό, βοηθητικό -όλο το αναγκαίο προσωπικό που απαιτείται- ούτως ώστε να καλύπτονται οι υγειονομικές ανάγκες όλων των παιδιών και ανάμεσα σε αυτά και των παιδιών με χρόνια νοσήματα;

Επομένως, τα αδιέξοδα και τα προβλήματα δημιουργούνται από τις ίδιες τις πολιτικές που διαχρονικά εφαρμόζετε, είτε εσείς παλαιότερα ως κυβερνήσεις είτε οι επόμενοι, αλλά και έως σήμερα.

Είναι, λοιπόν, συνολικά πολιτικό το ζήτημα. Οι πολιτικές αυτές που θέλουν την υγεία, την παιδεία να υποχρηματοδοτούνται, αλλά και παράλληλα να λογίζονται ως κόστος για το κράτος, θα φέρνουν αυτά τα αποτελέσματα.

Εμείς λέμε ότι τουλάχιστον σε αυτά τα ζητήματα θα πρέπει άμεσα να βρεθούν λύσεις, κυρία Υπουργέ, και να δρομολογηθούν μέσα από έναν σχεδιασμό οι λύσεις σε όλα αυτά τα ζητήματα που αφορούν εν προκειμένω τους σχολικούς νοσηλευτές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς τον κ. Λαμπρούλη.

Κυρία Μακρή, έχετε τον λόγο για τρία λεπτά για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κατ’ αρχάς, κύριε συνάδελφε, δεν σας μέμφομαι για την κριτική που κάνετε στην Κυβέρνηση. Είναι δικαίωμά σας. Όμως, έχω κι εγώ υποχρέωση –και νομίζω ότι το έκανα με στοιχεία- να απαντήσω στο πώς εμείς αντιμετωπίσαμε το υπαρκτό πρόβλημα της έλλειψης ανταπόκρισης για τον συγκεκριμένο κλάδο για τον οποίο μας ρωτάτε.

Κάνατε, όμως, και μια άλλη παρατήρηση, ότι δηλαδή δεν προσλαμβάνουμε μόνιμους υπαλλήλους, μόνιμους εκπαιδευτικούς, διότι το δημοσιονομικό κόστος είναι αυτό που μας φοβίζει και μας σταματά. Θα σας απαντήσω, λοιπόν, και σ’ αυτό με στοιχεία.

Για να καλυφθούν τα κενά στις σχολικές μονάδες φέτος κάναμε δεκαέξι χιλιάδες εκατόν ογδόντα τέσσερις μόνιμους διορισμούς και σ’ αυτούς περιλαμβάνουμε και τους τεσσερισήμισι χιλιάδες διορισμούς που έγιναν πέρσι στην Ειδική Αγωγή -για πρώτη φορά στα εκπαιδευτικά χρονικά- σ’ ό,τι αφορά τους άλλους διορισμούς μετά από πάρα πολλές δεκαετίες. Άρα, λοιπόν, δεν ευσταθεί αυτό που είπατε εσείς ως επιχείρημα.

Είχαν επίσης προσληφθεί ως τα Χριστούγεννα …

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** … (Δεν ακούστηκε)

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν σας διέκοψα, κύριε συνάδελφε. Είστε πολύ έμπειρος. Δεν σας διέκοψα. Σας απαντώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Διαστρεβλώνετε αυτά που είπα, όμως.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Είχαν προσληφθεί ως τα Χριστούγεννα πλέον των δεκαέξι χιλιάδων εκατόν ογδόντα τεσσάρων μόνιμων εκπαιδευτικών. Είχαν προσληφθεί τριάντα οκτώ χιλιάδες επτακόσιοι τριάντα επτά αναπληρωτές εκπαιδευτικοί, μεταξύ αυτών –επειδή είπατε ότι δεν έχουμε ευαισθησία για το ειδικό επιστημονικό προσωπικό που χρειάζεται, για το ειδικό βοηθητικό προσωπικό- πέντε χιλιάδες εξακόσια ογδόντα μέλη για όλα τα προγράμματα και τις δομές που εκεί είναι απαραίτητοι και δύνανται να απασχοληθούν. Το μεγαλύτερο μέρος αυτών των προσλήψεων –γιατί είπατε ότι υπάρχουν κενά- πραγματοποιήθηκε ήδη από τις 26-8-2021, πολύ πριν από την έναρξη του σχολικού έτους.

Με την επανέναρξη των σχολείων και λόγω της πανδημίας του COVID, με άμεσα αντανακλαστικά και με γρήγορη αντίδραση του Υπουργείου μας, σε συνεργασία με τα Υπουργεία Οικονομικών, Εσωτερικών και Ανάπτυξης, προχωρούμε σε τέσσερις χιλιάδες επτακόσιες ογδόντα τέσσερις νέες προσλήψεις αναπληρωτών. Οι χίλιοι διακόσιοι οκτώ απ’ αυτούς αναλαμβάνουν σήμερα υπηρεσία, οι πεντακόσιοι εξήντα έξι στις αρχές της επομένης εβδομάδος και ταχύτατα οι επόμενοι τρεις χιλιάδες δέκα. Αυτοί, λοιπόν, θα ενισχύσουν το ανθρώπινο δυναμικό της εκπαίδευσης στην απαιτητική συγκυρία της πανδημίας, θα καλύψουν τις αυξημένες ανάγκες που προκύπτουν από τις απουσίες των εκπαιδευτικών και που σχετίζονται με την πανδημία του COVID.

Καταλαβαίνετε, λοιπόν, ότι η εκπαιδευτική διαδικασία είναι μια δυναμική, πολυπαραγοντική διαδικασία την οποία με ευαισθησία και προσοχή προσεγγίζουμε και καλύπτουμε τα κενά τα οποία δημιουργούνται άλλες φορές λόγω εγκυμοσύνης, άλλες φορές λόγω ασθένειας, για λόγους τους οποίους ούτε εμείς μπορούμε να προβλέψουμε ούτε οι εκπαιδευτικοί μπορούν να είναι αρκετά προνοητικοί. Σε κάθε περίπτωση υπάρχει ευαισθησία …

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** … (δεν ακούστηκε)

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Υπάρχει ευαισθησία, υπάρχει πρόνοια …

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μα, δεν απαντάει, κύριε Πρόεδρε. Η επίκαιρη ερώτηση έχει συγκεκριμένα ερωτήματα.

**ΠΡΟΕΔΡΕΥΩΝ (Απόστολος Αβδελάς):** Αφού έτσι απαντά η Υπουργός. Και να ξαναρωτήσετε, πάλι την ίδια απάντηση θα πάρετε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** … (δεν ακούστηκε)

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εγώ θέλω να με ακούτε με προσοχή και σεβασμό, όπως σας άκουσα. Δεν θέλω να με κρίνετε. Είδατε ότι κι εγώ απέφυγα να σας επικρίνω, απέφυγα να σας πω ότι το κόμμα σας έρχεται κάθε έναν και δύο μήνες με την ίδια ερώτηση με διαστρεβλωμένα στοιχεία. Απέφυγα να τα πω όλα αυτά. Προσπαθώ να απαντήσω επί της ουσίας. Θεωρώ ότι έχετε γνήσιο ενδιαφέρον γι’ αυτά που ρωτάτε. Σας απαντώ όσο μπορώ πιο τεκμηριωμένα με αριθμούς, στοιχεία και νομοθετικές πρωτοβουλίες και θέλετε να με διακόπτετε για να μην τα πω.

Για την πλήρωση των λειτουργικών κενών στο σύνολο των εκπαιδευτικών δομών, που σας είπα ότι είναι μια δυναμική και πολυπαραγοντική διαδικασία, οι εγκρίσεις για τις προσλήψεις των αναπληρωτών σχολικών νοσηλευτών εκδίδονται από την αρμόδια Διεύθυνση Ειδικής Αγωγής του Υπουργείου μας καθ’ όλη τη διάρκεια της χρονιάς. Τα λειτουργικά κενά συγκεντρώνονται από τις αρμόδιες αποκεντρωμένες υπηρεσίες και γίνεται η κατανομή τους σύμφωνα με τις υφιστάμενες πιστώσεις των προγραμμάτων και ΕΣΠΑ και τακτικού προϋπολογισμού και διενεργούνται προσλήψεις.

Για τις τοποθετήσεις των προσληφθέντων, κάθε διεύθυνση εκπαίδευσης είναι αρμόδια να ιεραρχεί τις ανάγκες της, να προσδιορίζει τα κενά, όπως άλλωστε αναφέρεται στη σχετική ρυθμιστική απόφαση για τους αναπληρωτές. Πάγια πρόθεσή μας -και το κάνουμε- είναι να καλύπτεται το σύνολο των δηλωθέντων και επιβεβαιωμένων από τις περιφερειακές διευθύνσεις εκπαίδευσης λειτουργικών κενών με μόνιμους διορισμούς ή όπου αυτό δεν είναι εφικτό με την πρόσληψη αναπληρωτών εκπαιδευτικών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Προχωρoύμε στη συζήτηση της τρίτης με αριθμό 298/10-1-2022 επίκαιρης ερώτησης δεύτερου κύκλου του Βουλευτή Αρκαδίας του Συνασπισμού Ριζοσπαστικής Αριστεράς κ. Γεώργιου Παπαηλιού προς την Υπουργό Παιδείας και Θρησκευμάτων, με θέμα: «Κάλυψη διδακτικών κενών εν όψει πανελλαδικών εξετάσεων».

Κύριε Παπαηλιού, καλημέρα σας, χρόνια σας πολλά, έχετε τον λόγο για δύο λεπτά.

**ΓΕΩΡΓΙΟΣ ΠΑΠΑΗΛΙΟΥ:** Καλή σας μέρα, κύριε Πρόεδρε, καλημέρα σε όλους τους συναδέλφους, εύχομαι καλή χρονιά, υγεία και κάθε καλό.

Η ερώτηση που συζητείται αφορά στην κενή θέση καθηγητή ΠΕ80 Οικονομολόγου στο Γενικό Λύκειο Τροπαίων του Δήμου Γορτυνίας της Περιφερειακής Ενότητας Αρκαδίας από την έναρξη του σχολικού έτους. Αυτό σημαίνει ότι οι μαθητές και οι μαθήτριες του συγκεκριμένου λυκείου της ξεχασμένης Αρκαδίας, της ξεχασμένης Γορτυνίας, δεν διδάσκονται ένα πανελλαδικώς εξεταζόμενο μάθημα, αυτό της οικονομίας και μάλιστα εν όψει πανελλαδικών εξετάσεων.

Τίθενται ερωτήματα για την ανάγκη κάλυψης της θέσης, για την ιδιαίτερη στήριξη και αντιμετώπιση των μαθητών και των μαθητριών του Γενικού Λυκείου Τροπαίων αλλά και άλλων λυκείων εν όψει πανελλαδικών εξετάσεων, όπως επίσης και για την αποτροπή επανάληψης τέτοιων προβλημάτων το επόμενο έτος και στο μέλλον.

Μόλις προχθές ενημερωθήκαμε ότι στην έκτη φάση προσλήψεων αναπληρωτών, προσλήφθηκε ένας καθηγητής οικονομολόγος για το Γενικό Λύκειο Τροπαίων ο οποίος, αν δεν κάνω λάθος, θα αναλάβει καθήκοντα από Δευτέρα. Αυτό δεν αναιρεί την ουσία της ερώτησης που αφορά τη στελέχωση των σχολείων της ελληνικής περιφέρειας, κυρίως αυτών που βρίσκονται σε απομακρυσμένες άγονες, δυσπρόσιτες και μειονεκτικές περιοχές, εν προκειμένω της Γορτυνίας αλλά και την ανάγκη κάλυψης των διδακτικών κενών για τους μαθητές, ειδικά της Γ΄ τάξης λόγω των πανελλαδικών εξετάσεων.

Τα διδακτικά κενά και η απώλεια των διδακτικών ωρών και μάλιστα επί ολόκληρο τετράμηνο, ενδεικτικά για το συγκεκριμένο γενικό λύκειο δεν μπορούν να αναπληρωθούν, αφού έχουν περάσει σχεδόν τέσσερις μήνες από την έναρξη του σχολικού έτους. Κάθε κενό σε οποιοδήποτε σχολείο της χώρας είναι ένα αρνητικό στοιχείο, συνιστά μία αρνητική εξέλιξη για την εκπαιδευτική δομή, την εκπαιδευτική διαδικασία και το εκπαιδευτικό σύστημα και πρέπει να καλύπτεται. Όμως, τα κενά στις σχολικές μονάδες απομακρυσμένων, δυσπρόσιτων και μειονεκτικών περιοχών, αναδεικνύουν τα ακόμη μεγαλύτερα προβλήματα που υπάρχουν σε αυτές, καθώς και ενισχύουν σε πολύ μεγαλύτερο βαθμό την αρνητική εκπαιδευτική εξέλιξη.

Ο Δήμος Γορτυνίας της Περιφερειακής Ενότητας Αρκαδίας είναι αποκομμένος από την έδρα του δήμου, είναι ο πλέον απομακρυσμένος σε σχέση με την Τρίπολη, την πρωτεύουσα της περιφερειακής ενότητας, ο πλέον άγονος προβληματικός δήμος της Αρκαδίας. Αυτό αφορά κυρίως την κάτω Γορτυνία.

Ας σημειωθεί ότι φέτος κλείσατε, κυρία Υπουργέ, το Γυμνάσιο Κοντοβάζαινας. Σας είχαμε υποβάλλει σχετική ερώτηση, η οποία απαντήθηκε χωρίς να λαμβάνει υπ’ όψιν και χωρίς να αναφέρεται στην περιφερειακή διάσταση του προβλήματος. Το Λύκειο Τροπαίων είναι το μοναδικό που βρίσκεται στην Κάτω Γορτυνία. Καλύπτει τα χωριά των πρώην Δήμων Τροπαίων, Κοντοβάζαινας και εν μέρει της Ηραίας. Δηλαδή, δεν φοιτούν μόνο μαθητές που κατοικούν στα Τρόπαια, φοιτούν και μαθητές που κατοικούν στα χωριά ολόκληρης της Γορτυνίας.

Θα ήθελα καν κάνω απλώς δύο αναφορές πριν ολοκληρώσω τις δυσκολίες που αντιμετωπίζουν αυτά τα παιδιά.

Η μετακίνηση είναι εξαιρετικά δυσχερής. Οι αποστάσεις από το σύνολο των χωριών στα Τρόπαια εκτός από χιλιομετρικές, που είναι μεγάλες, συνδέονται και με τον χρόνο μετακίνησης, μετάβασης και επιστροφής αφού το οδικό δίκτυο είναι κακό. Οι καιρικές συνθήκες τον χειμώνα επιβαρύνουν το οδικό δίκτυο και συνεπώς τον χρόνο μετακίνησης. Έτσι οι μαθητές αναγκάζονται να ξυπνούν από τα χαράματα και να ξεκινούν τη διαδρομή από τα χωριά τους προς τα Τρόπαια, μια διαδρομή μέσα σε δύσβατους δρόμους μέχρι να φτάσουν στο σχολείο.

Τέλος, για την παρακολούθηση φροντιστηριακών μαθημάτων, που για άλλους μαθητές στα αστικά κέντρα και σε άλλες περιοχές είναι αυτονόητη, αναγκάζονται, εφόσον έχουν βέβαια την οικονομική δυνατότητα, να μετακινούνται στις γειτονικές πόλεις, την Τρίπολη ή τον Πύργο, που απέχουν μια με δύο ώρες από τα χωριά τους.

Συνεπώς, η δυσκολία πρόσβασης σε κάποια πόλη και τα κενά σε εκπαιδευτικό προσωπικό που προκύπτουν κάθε χρόνο αναγκάζουν αρκετούς μαθητές και τις οικογένειές τους να εγκαταλείπουν την περιοχή και φυσικά το σχολείο τους.

Συμπεραίνοντας, αναφέρω ότι η στελέχωση σε δασκάλους και καθηγητές για ένα μάθημα πανελλαδικώς εξεταζόμενο θα πρέπει να γίνεται έγκαιρα, έτσι ώστε να μην υπάρχουν κενά τα οποία εν πολλοίς από ουσιαστικής απόψεως είναι μη αναπληρώσιμα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Παπαηλιού.

Και σε αυτή την ερώτηση θα απαντήσει η Υφυπουργός Παιδείας και Θρησκευμάτων, κ. Ζωή (Ζέττα) Μακρή.

Ορίστε, κυρία Μακρή, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Εγώ δεν θα κάνω κατάχρηση της καλοσύνης και της ανοχής σας. Θα αναφερθώ μόνο στα θέματα για τα οποία ο συνάδελφος με ρωτάει. Είναι πάγια τακτική μου να σέβομαι τις ερωτήσεις, να μην θεωρώ ότι είναι μια ευκαιρία να αναπτύξω και να ξεδιπλώσω το σύνολο της κυβερνητικής πολιτικής στο θέμα της παιδείας, γιατί έτσι πιστεύω ότι αποδυναμώνω τις ερωτήσεις που τις θεωρώ εκ προοιμίου και όλες σοβαρές.

Θα επαναλάβω, όμως, με την άδειά σας, κύριε Πρόεδρε, ζητήματα που έθεσα και στην προηγούμενη απάντησή μου, γιατί θεωρώ ότι κάθε συνάδελφος δικαιούται να έχει ξεχωριστή απάντηση και όχι παραπομπή σε ό,τι είχα πει προηγουμένως.

Σας λέω, λοιπόν, κύριε συνάδελφε, ότι η διαδικασία πλήρωσης των λειτουργικών κενών του συνόλου των εκπαιδευτικών δομών είναι δυναμική, είναι πολυπαραγοντική και είναι και δύσκολη διαδικασία. Τα λειτουργικά κενά τα συγκεντρώνουν οι αρμόδιες αποκεντρωμένες υπηρεσίες, εν συνεχεία τα κατανέμουν σύμφωνα με τις υφιστάμενες πιστώσεις των προγραμμάτων του ΕΣΠΑ και του τακτικού προϋπολογισμού και διενεργούνται προσλήψεις. Για να τοποθετηθούν οι προσληφθέντες σημειώνεται ότι κάθε Διεύθυνση Εκπαίδευσης είναι αρμόδια να ιεραρχεί τις ανάγκες της, να προσδιορίζει τα κενά. Άλλωστε αυτό το προσδιορίζει, το αναφέρει και το ρυθμίζει η απόφαση για τους αναπληρωτές.

Στην ερώτησή σας στην τελευταία απόφαση πρόσληψης αναπληρωτών με ημερομηνία ανακοίνωσης 10-1-22 περιλαμβάνεται -το είπατε και εσείς- πρόσληψη αναπληρώτριας κλάδου ΠΕ80 Οικονομολόγου και αναμένεται να παρουσιαστεί στη Διεύθυνση Δευτεροβάθμιας Εκπαίδευσης Αρκαδίας για να αναλάβει υπηρεσία σήμερα Παρασκευή ή το αργότερο τη Δευτέρα 17-1-22. Άρα λοιπόν, το πρόβλημα που θέτετε με την ερώτησή σας επιλύεται.

Θα σας πω, όμως, και για την πληρέστερη ενημέρωσή σας ότι στη Διεύθυνση Δευτεροβάθμιας Εκπαίδευσης Αρκαδίας διορίστηκαν κατά το τρέχον σχολικό έτος πενήντα τέσσερις εκπαιδευτικοί εκ των οποίων δύο ήταν της ειδικότητας ΠΕ80 Οικονομίας και έχουν προσληφθεί και εβδομήντα πέντε αναπληρωτές εκπαιδευτικοί διαφόρων κλάδων και ειδικοτήτων δευτεροβάθμιας εκπαίδευσης.

Για την κάλυψη του συγκεκριμένου κενού που θέτετε με την ερώτησή σας στο Γενικό Λύκειο Τροπαίων είχε προσληφθεί στις 11-11-21 αναπληρώτρια εκπαιδευτικός, η οποία όμως έλαβε άδεια, όπως το δικαιούται και νομίζω δεν θα έχετε αντίρρηση στην άδεια που πήρε, γιατί ήταν άδεια επαπειλούμενης κύησης. Έτσι δεν παρουσιάστηκε.

Στο δεύτερο ερώτημά σας, που αφορά στην κάλυψη των κενών που έχουν δημιουργηθεί από τη μη διδασκαλία των οικονομικών μαθημάτων στο συγκεκριμένο σχολείο, θα ακολουθηθεί με την υποστήριξη του αρμόδιου συντονιστή εκπαιδευτικού έργου η διαδικασία που ορίζεται από τις διατάξεις των παραγράφων 8 και 9 του άρθρου 1 της με αριθμό πρωτοκόλλου 79942 υπουργικής απόφασης που εκδόθηκε στις 21-5-19. Το θέμα της απόφασης είναι εγγραφές, μετεγγραφές, φοίτηση και θέματα οργάνωσης της σχολικής ζωής στα σχολεία της δευτεροβάθμιας εκπαίδευσης. Και συγκεκριμένα ο διευθυντής ή η διευθύντρια συγκαλεί το σχολικό συμβούλιο, εισηγείται στον σύλλογο διδασκόντων τον τρόπο αναπλήρωσης των ωρών που έχουν χαθεί και της ολοκλήρωσης της διδαχθείσας ύλης και ο σύλλογος αποφασίζει σχετικά.

Η απόφαση του συλλόγου των διδασκόντων υποβάλλεται στον διευθυντή της δευτεροβάθμιας εκπαίδευσης για ενημέρωση.

Θα πω για άλλη μια φορά ότι πάγια πρόθεση του Υπουργείου μας είναι η κάλυψη του συνόλου των δηλωθέντων και επιβεβαιωμένων, από τις Περιφερειακές Διευθύνσεις Εκπαίδευσης, λειτουργικών κενών με μόνιμους διορισμούς ή όταν αυτό δεν είναι εφικτό, με πρόσληψη αναπληρωτών εκπαιδευτικών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Μακρή.

Κύριε Παπαηλιού, έχετε τρία λεπτά για τη δευτερολογία σας. Σας παρακαλώ πολύ να είστε συνεπής. Σας άφησα την πρώτη φορά να αναπτύξετε όλα τα προβλήματα που αντιμετωπίζουν οι μαθητές και σωστά. Τώρα περιοριστείτε στη δευτερολογία σας.

**ΓΕΩΡΓΙΟΣ ΠΑΠΑΗΛΙΟΥ:** Νομίζω ότι περιέγραψα το πλαίσιο μέσα στο οποίο…

**ΠΡΟΕΔΡΕΥΩΝ (Απόστολος Αβδελάς):** Ναι, βεβαίως. Γι’ αυτό σας άφησα περισσότερο χρόνο. Είναι δυσκολίες που εν έτει 2021 δεν μπορώ να φανταστώ, να αφήνουν το σχολείο τα παιδιά!

**ΓΕΩΡΓΙΟΣ ΠΑΠΑΗΛΙΟΥ:** Ίσως ορισμένοι, όχι η κυρία Υφυπουργός γιατί είναι και Βουλευτής επαρχίας, αλλά ορισμένοι δεν μπορούν να κατανοήσουν τις δυσκολίες που αντιμετωπίζουν τα παιδιά της ελληνικής περιφέρειας.

**ΠΡΟΕΔΡΕΥΩΝ (Απόστολος Αβδελάς):** Κύριε συνάδελφε, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κυρία Υπουργέ, είχατε διαβεβαιώσει κατά την έναρξη του σχολικού έτους και μήνες μετά ότι τα κενά των εκπαιδευτικών σε όλες τις βαθμίδες εκπαίδευσης, που ήταν πολλά, θα καλύπτονταν.

Δυστυχώς δεν καλύφθηκαν και δυστυχώς στη συγκεκριμένη περίπτωση η θέση του οικονομολόγου, όπως επίσης και εσείς είπατε, καλύπτεται με μία πρόσληψη η οποία γίνεται τώρα, ενώ είχε προσληφθεί πότε; Τον ενδέκατο μήνα. Η πληροφορία η δική μου είναι για τον δωδέκατο, αλλά δεν έχει σημασία. Είναι ήδη τρεις μήνες από την έναρξη του σχολικού έτους που η θέση ήταν κενή. Συνεπώς, υπάρχει απώλεια διδακτικών ωρών για τα παιδιά του συγκεκριμένου λυκείου. Υποθέτω ότι αυτό γίνεται, γι’ αυτό έκανα μία αναφορά γενικά στους μαθητές και τις μαθήτριες της ελληνικής περιφέρειας εν γένει.

Με το κενό, λοιπόν, που καλύπτεται σήμερα δεν επιλύεται το πρόβλημα. Και δεν επιλύεται, διότι δεν μπορεί να αναπληρωθεί παρά μόνον με έναν συγκεκριμένο μηχανισμό. Αυτό υποστηρίζω τουλάχιστον και αυτό υποστηρίζουν και ο Σύλλογος Γονέων του συγκεκριμένου Γενικού Λυκείου, όπως επίσης και οι εκπαιδευτικοί, ότι δηλαδή τουλάχιστον για τις πανελλαδικές εξετάσεις τα παιδιά του συγκεκριμένου λυκείου και άλλων λυκείων που αντιμετωπίζουν παρόμοια προβλήματα, μέσω ενός μηχανισμού να τίθενται σε σημείο εκκίνησης παρόμοιο ή παραπλήσιο με αυτό των υπόλοιπων υποψηφίων για τις πανελλαδικές εξετάσεις. Αυτή θα ήταν μία λύση, τουλάχιστον για φέτος, ώστε του χρόνου να μην εμφανιστούν αυτά τα κενά.

Η υποχρέωση της πολιτείας είναι, με την έναρξη του σχολικού έτους, να μην υπάρχουν κενά, να έχει ξεκινήσει η διαδικασία έγκαιρα και να ολοκληρωθεί έγκαιρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και μην ξεχνάμε -το λέω και πάλι και νομίζω ότι έχει σημασία- ότι το χάσμα μεταξύ αστικών κέντρων και περιφέρειας είναι δεδομένο. Τα παιδιά της περιφέρειας, ιδίως των δυσπρόσιτων και μειονοτικών περιοχών εμφανίζονται και αντιμετωπίζονται δυστυχώς ως παιδιά ενός κατώτερου Θεού. Δεν υπάρχει ισονομία ισοπολιτεία, εν προκειμένω. Ας μην τα αφήσουμε να ακολουθήσουν τη μοίρα των γονιών τους, ας μην παραμείνουν αμόρφωτα και αστοιχείωτα, ας έχουν όνειρα και προοπτικές για μια καλύτερη ζωή.

Βέβαια, στην προκειμένη περίπτωση, εγώ θα κάνω μία αναφορά σε όσα είχε πει ο Πρωθυπουργός για παιδιά υποβαθμισμένων περιοχών των αστικών κέντρων. Είχε πει ότι οι ανισότητες θεωρούνται αυτονόητες και συνιστούν ένα είδος φυσικού φαινομένου και φυσικά ένα μη αναπληρώσιμο κοινωνικό φαινόμενο.

Αυτή είναι η πολιτική σας, δυστυχώς, κυρία Υπουργέ.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Εν όψει των πανελλαδικών εξετάσεων, δεν υφίσταται για αυτά τα παιδιά επί ίσοις όροις ανταγωνισμός και επομένως ισονομία και ισοπολιτεία. Νομίζω ότι οφείλουμε όλοι να ρίξουμε το βάρος στην εκπαίδευση στην ελληνική περιφέρεια.

Και κάτι τελευταίο. Υπάρχουν ήδη, κυρία Υπουργέ, κενά στον Νομό Αρκαδίας. Και το Ενιαίο Επαγγελματικό Λύκειο Ειδικής Αγωγής που εδρεύει στις Ρίζες της Τεγέας έχει πολλά κενά εξειδικευμένου προσωπικού. Και αν είναι δυνατόν, ένα σχολείο Ειδικής Αγωγής να μην έχει ψυχολόγο. Το λέω συμπληρωματικά αυτό.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρία Μακρή, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Στις συμπληρωματικές διαπιστώσεις, κύριε συνάδελφε, στη διάθεσή σας να έρθετε στο Υπουργείο να το συζητήσουμε και να έχω τα πλήρη στοιχεία, διότι όταν απαντώ σε γραπτές ερωτήσεις στη Βουλή έχω τα στοιχεία τα οποία μου έχουν ζητηθεί με τη γραπτή ερώτηση. Τα συμπληρωματικά αποφεύγω να τα αναφέρω, γιατί θα αδικήσω το κυβερνητικό έργο.

Θέλω να σας πω, επειδή κάνατε επίκληση sτην ιδιότητά μου ως Βουλευτού επαρχίας, ότι, ναι, είμαι Βουλευτής επαρχίας. Δεν σημαίνει ότι έχω μεγαλύτερη ευαισθησία από τους Βουλευτές του κέντρου. Έχω γνώση των προβλημάτων. Δεν θεωρώ τα παιδιά της περιφέρειάς μου παιδιά κατώτερου Θεού, γιατί είναι τα ίδια παιδιά που πρωτεύουν στις πανελλαδικές εξετάσεις και μας κάνουν περήφανους.

Έχω, όμως, υποχρέωση -και θα το κάνω με την ανοχή του Προεδρείου- να αναφέρω ξανά, επειδή κάνατε αναφορά στον Πρωθυπουργό για τον οποίο υπαινιχθήκατε ή σαφώς δηλώσατε ότι αποδέχεται ως φυσικό φαινόμενο τις ανισότητες, ότι η Κυβέρνηση αυτού του Πρωθυπουργού, του Κυριάκου Μητσοτάκη, και το δικό μας Υπουργείο συνεπώς κάλυψε τα κενά στις σχολικές μονάδες με δεκαέξι χιλιάδες εκατόν ογδόντα τέσσερις μόνιμους διορισμούς. Οι τεσσερισήμισι χιλιάδες, κύριοι συνάδελφοι, ήταν εκπαιδευτικοί Ειδικής Αγωγής πρώτη φορά στα εκπαιδευτικά χρονικά. Οι υπόλοιποι πρώτη φορά μετά από δεκαετίες. Το έχω πει πολλές φορές στην Αίθουσα, το είπα και πριν από λίγο και θα το επαναλαμβάνω με κάθε ευκαιρία, για να αντικρούσω ισχυρισμούς σαν τους δικούς σας.

Πλέον των μόνιμων διορισμών έγιναν μέχρι τα Χριστούγεννα προσλήψεις τριάντα οκτώ χιλιάδων επτακοσίων τριάντα επτά αναπληρωτών εκπαιδευτικών, μεταξύ αυτών πέντε χιλιάδες εξακόσιες ογδόντα μέλη ειδικού επιστημονικού και ειδικού βοηθητικού προσωπικού. Και το μεγαλύτερο μέρος των προσλήψεων πραγματοποιήθηκε από τις 26-8-2021, δηλαδή πολύ πριν από την έναρξη του σχολικού έτους.

Σε ό,τι αφορά τώρα τις κινήσεις μας λόγω της πανδημίας, σε συνεργασία με τα συναρμόδια Υπουργεία Οικονομικών, Εσωτερικών και Ανάπτυξης -εδώ είναι ο Υπουργός- προχωρούμε άμεσα σε τέσσερις χιλιάδες επτακόσιες ογδόντα τέσσερις νέες προσλήψεις αναπληρωτών. Από αυτούς οι χίλιοι διακόσιοι οκτώ αναλαμβάνουν σήμερα υπηρεσία, οι πεντακόσιοι εξήντα έξι στις αρχές της επόμενης εβδομάδας και πολύ σύντομα οι υπόλοιποι τρεις χιλιάδες δέκα.

Αυτά δεν ήταν εύκολα πράγματα ούτε αυτονόητα. Υπήρξαν ταχύτατα αντανακλαστικά εκ μέρους του Υπουργείου μας και άριστη συνεργασία με τα συναρμόδια Υπουργεία τα οποία μόλις ανέφερα. Όλοι αυτοί οι εκπαιδευτικοί θα ενισχύσουν το ανθρώπινο δυναμικό της εκπαίδευσης. Είναι απαιτητική η συγκυρία της πανδημίας. Θα καλύψουν τις αυξημένες ανάγκες που προκύπτουν από τις απουσίες εκπαιδευτικών που σχετίζονται με την πανδημία του κορωνοϊού.

Και επιτέλους, ας αναγνωρίσουμε και ας παραδεχθούμε ότι υπήρχε από την πλευρά του Υπουργείου μας σχεδιασμός, ετοιμότητα, συνέργειες. Η εκπαιδευτική κοινότητα σύσσωμη μας βοήθησε και τα σχολεία συνεχίζουν το πολύτιμο εκπαιδευτικό τους έργο, συμβάλλουν τα μέγιστα στην πρόληψη και την αντιμετώπιση της πανδημίας, διδάσκουν τα παιδιά μας, τα οποία δεν είναι σε καμμία περίπτωση κατώτερου, διαφορετικού ή άλλου Θεού.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου. Είστε πάντα συνεπής. Καλή συνέχεια και στους δύο.

Προχωρούμε στην πρώτη με αριθμό 293/10-1-2022 επίκαιρη ερώτηση δεύτερου κύκλου του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ**.** Γεωργίου Βαρεμένουπρος τον Υπουργό Ανάπτυξης και Επενδύσεων, με θέμα: «Άμεση επαναφορά σε ισχύ της ΚΥΑ (ΦΕΚ Β΄ 5138 της 12-11-2021) για την πώληση προϊόντων κομμωτικής επαγγελματικής χρήσης».

Κύριε Βαρεμένε, καλημέρα σας. Καλή χρονιά και χρόνια πολλά. Ό,τι επιθυμείτε. Εγώ επιθυμώ να τηρήσετε τον χρόνο.

**ΓΕΩΡΓΙΟΣ ΒΑΡΕΜΕΝΟΣ:** Χρόνια πολλά. Καλή χρονιά.

Κυρία Υπουργέ, υπάρχει μια αναστάτωση στον κλάδο των καταστημάτων κουρείων και κομμωτών, η οποία οφείλεται σε γενικότερους λόγους στους οποίους θα μπορούσα να αναφερθώ παρακάτω, αλλά εν προκειμένω έχει σχέση με μια, ας την πω, κυβερνητική παλινωδία.

Είχατε βγάλει μία ΚΥΑ με την οποία ορθώς ορίζατε ότι τα καταστήματα, σουπερμάρκετ, μίνι μάρκετ, κομμωτήρια, κουρεία κ.λπ., απαγορεύεται να πωλούν προϊόντα όπως αυτά που σας ανέφερα προηγουμένως σε μη επαγγελματίες κομμωτές και κουρείς.

Αφού βγάλατε, λοιπόν, αυτή την ΚΥΑ, επανέρχεστε σε μια βδομάδα -δεν ξέρω πόσο μετά- και βγάζετε μία που λέτε ότι η απαγόρευση αυτή ισχύει μόνο για την πώληση πάνω από δύο τεμάχια ανά κωδικό και ανά πελάτη και ουσιαστικά ακυρώσατε τον σκοπό της προηγούμενης ΚΥΑ.

Το ερώτημα, κύριε Υπουργέ, είναι γιατί το κάνατε αυτό. Πιεστήκατε; Εάν πιεστήκατε, εγώ λέω ότι υπάρχει ασφαλέστατος δρόμος για να παρακάμψετε τις πιέσεις και αυτό είναι απλώς το γεγονός ότι είναι μια ευρωπαϊκή οδηγία. Είναι ευρωπαϊκή οδηγία και πρέπει να εφαρμόζεται. Αυτό, δηλαδή, θα έπρεπε να το έχετε υπ’ όψιν σας και πριν εκδώσετε τη δεύτερη ΚΥΑ.

Πέρα από αυτό, κύριε Υπουργέ, όπως ξέρετε ο συγκεκριμένος κλάδος υπέστη συντριπτικά πλήγματα στη διάρκεια της καραντίνας, τα οποία δεν είχε δεχθεί ούτε καν στη διάρκεια της οικονομικής κρίσης. Υπάρχει μια γενικότερη απορρύθμιση, ορισμένα διαλυτικά φαινόμενα -τα γνωρίζετε πάρα πολύ καλά- και μια διόγκωση, ας την πούμε έτσι, της παραοικονομίας. Κανονικά τώρα θα έπρεπε να συζητάμε τι μπορεί να γίνει για να αντιμετωπιστούν αυτά τα προβλήματα παρά μία συγκεκριμένη, όπως τη χαρακτήρισα πριν, παλινωδία σήμερα.

Έχετε υπ’ όψιν σας για το πόσο μεγάλα είναι τα προβλήματα στον κλάδο. Έχετε στοιχεία γι’ αυτά που προσπάθησα να σας περιγράψω προηγουμένως και αυτά θα έπρεπε να συζητάμε παρά το θέμα αυτό. Ελπίζω, με αφορμή την ερώτηση, να επανορθώσετε και να μην υπάρχει πρόβλημα ως προς αυτό και να συζητήσουμε τα υπόλοιπα ενδεχομένως στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υπουργός Ανάπτυξης και Επενδύσεων, κ. Σπυρίδων - Άδωνις Γεωργιάδης.

Κύριε Γεωργιάδη, καλημέρα σας, καλή χρονιά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, καλή χρονιά σε όλους τους συναδέλφους.

Θα ήθελαπριν ξεκινήσω να εκφράσω τα θερμά μου συλλυπητήρια στη συνάδελφο την κ. Μονογυιού για τον τραγικό χαμό του αδερφού της σε αυτό το συγκλονιστικό τροχαίο που έγινε αργά χθες το βράδυ.

Κύριε συνάδελφε, μου λέτε στην πρωτολογία σας ότι υπάρχει κάποια ευρωπαϊκή οδηγία την οποία για κάποιον λόγο δεν εφαρμόζουμε. Σας ερωτώ: Εάν πράγματι υπάρχει μια τέτοια ευρωπαϊκή οδηγία που εμείς δεν εφαρμόζουμε, πέντε χρόνια κυβερνήσεως ΣΥΡΙΖΑ γιατί δεν εφαρμόστηκε αυτή η οδηγία; Προσπαθώ να σας εξηγήσω ότι δεν υπάρχει η οδηγία που λέτε.

Αντιθέτως, υπάρχει ο ευρωπαϊκός κανονισμός περί του ελευθέρου εμπορίου που ρητά μας απαγορεύει να βάζουμε περιορισμούς στην κυκλοφορία των προϊόντων. Ο μόνος τρόπος για να θεσπίσει ένα κράτος περιορισμούς στην εμπορική κυκλοφορία των προϊόντων, είναι αν αποδείξει ότι κάποια απ’ αυτά τα προϊόντα μπορεί να ενέχουν κινδύνους για τη δημόσια υγεία. Σε όλες τις άλλες περιπτώσεις η τοποθέτηση περιορισμών ως προς την εμπορική τους πράξη αποτελεί λόγο παραπομπής της χώρας στο Ευρωπαϊκό Δικαστήριο.

Ακριβώς, λοιπόν, λόγω αυτού του ευρωπαϊκού κανονισμού, ενώ ο κλάδος των κομμωτηρίων και των κουρείων έχει ως πάγιο και διαρκές αίτημα εδώ και μια δεκαετία σε όλες τις κυβερνήσεις από το 2010 έως το 2020, σε όσες πέρασαν, να θεσπιστούν τέτοιου τύπου περιορισμοί -φαντάζομαι ότι και οι προηγούμενες από πολιτικές ηγεσίες και επί ΣΥΡΙΖΑ και επί Σαμαρά - Βενιζέλου και επί Παπαδήμου και επί Παπανδρέου το εξέτασαν, γιατί όταν έρχονται στο γραφείο σου και στο θέτουν είναι ένα λογικό αίτημα- όταν το στέλνεις, όμως, στην υπηρεσία και υπάρχει γνωμοδότηση από την εκάστοτε Επιτροπή Ανταγωνισμού, παίρνεις αυτομάτως πλήρες απαγορευτικό, όχι απλώς -προσέξτε- παραβιάσεως της ευρωπαϊκής οδηγίας, αλλά παραβιάσεως του ευρωπαϊκού κανονισμού, δηλαδή νόμου απολύτως εφαρμοστέου στο Εθνικό Δίκαιο.

Οι κανόνες της ελευθέρας αγοράς μέσα στην Ευρωπαϊκή Ένωση, πλέον θα το έχετε καταλάβει, είναι ίσως οι σημαντικότεροι νόμοι που έχει η Ευρωπαϊκή Ένωση.

Άρα είναι νομικά ανέφικτο και αν το κάναμε, θα βάζαμε τη χώρα να πληρώσει πρόστιμα στο Ευρωπαϊκό Δικαστήριο. Και φυσικά οι εταιρείες που θα βλάπτονταν θα μπορούσαν να πάνε σε οποιοδήποτε δικαστήριο της χώρας και να ακυρώσουν τη σχετική μας νομοθετική πρωτοβουλία να θεσπίσουμε περιορισμούς στην κυκλοφορία των προϊόντων.

Αντιθέτως, εμείς τι κάναμε; Εγώ αναγνωρίζω ότι υπάρχει πρόβλημα και θα εξηγήσω και τις περαιτέρω πρωτοβουλίες μας στη δευτερολογία μου. Χρησιμοποιήσαμε τον COVID, δηλαδή την εξαίρεση που δίνει η Ευρωπαϊκή Ένωση λόγω της πανδημίας, για να εφαρμόσουμε περιορισμένης μορφής φραγμούς στην κυκλοφορία. Έχω εξηγήσει δεκάδες φορές στο σωματείο και στον σύνδεσμο και στην ομοσπονδία των κομμωτών ότι αυτοί οι περιορισμοί αναγκαστικά θα αρθούν με τη λήξη του COVID, διότι δεν μπορούν να παραμείνουν, καθώς παραβιάζουν τον ευρωπαϊκό κανονισμό.

Τα περισσότερα στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Γεωργιάδη.

Κύριε Βαρεμένο, έχετε κι εσείς τρία λεπτά.

**ΓΕΩΡΓΙΟΣ ΒΑΡΕΜΕΝΟΣ:** Κύριε Υπουργέ, κατ’ αρχάς, όταν δεν κυβερνούσε ο ΣΥΡΙΖΑ ευτυχώς δεν υπήρχε πανδημία.

Υπάρχει ευρωπαϊκός κανονισμός. Είναι υγειονομικού ενδιαφέροντος τα προϊόντα. Υπάρχει ευρωπαϊκός κανονισμός που λέει ότι πρέπει να αναγράφεται επάνω «για επαγγελματικούς λόγους» και να απευθύνονται σε επαγγελματίες. Άρα λοιπόν υπάρχει, όχι ότι δεν υπάρχει. Υπάρχει κανονισμός. Και προφανώς η πανδημία που διέσπειρε τόσο θανατικό, που αποδιοργάνωσε τις ζωές, φυσικά και είναι ένας επιπλέον λόγος σε προϊόντα υγειονομικού ενδιαφέροντος να υπάρχουν ορισμένοι περιορισμοί.

Αναφέρθηκα πριν, κύριε Υπουργέ, στα τεράστια προβλήματα που αντιμετωπίζει ο κλάδος. Τα περισσότερα κουρεία και κομμωτήρια πήραν σε πρώτη φάση 800 ευρώ, μετά όμως η συντριπτική τους πλειοψηφία δεν μπόρεσε ούτε καν στις επιστρεπτέες να μπει, διότι υπήρχαν ορισμένα προαπαιτούμενα τα οποία η συντριπτική πλειοψηφία των κουρέων και κομμωτών δεν πληρούσαν. Δεν υπήρχαν άνθρωποι που θα απασχολούσαν εκεί πέρα. Επιπλέον, ξέρετε ότι η συντριπτική πλειοψηφία είναι άνθρωποι αυτοαπασχολούμενοι, πώς να το πούμε; Ένας κουρέας, ένας κομμωτής στις περισσότερες περιπτώσεις.

Στη διάρκεια της πανδημίας η επισκεψιμότητα μειώθηκε δραματικά. Και εκτός αυτού υπήρξε ένα φαινόμενο που οδηγεί σε κάποιες τάσεις, ας το πούμε έτσι, διαλυτικές για τον κλάδο. Θα μου πείτε, τι μπορούσε να γίνει επ’ αυτού. Εγώ λέω ότι θα μπορούσαν περισσότεροι να ενταχθούν στα προγράμματα ενίσχυσης πέραν της πρώτης φάσης και από εκεί και πέρα υπάρχει ένα πεδίο για να μην καταστεί ο κλάδος ανεξέλεγκτης δραστηριότητας, παραοικονομίας. Το γνωρίζετε πολύ καλά αυτό. Μάλιστα, είδα κάποια στιγμή κάποια στοιχεία που διαθέτετε στο Υπουργείο που και σε εμένα έκαναν τεράστια εντύπωση.

Είμαστε μια χώρα, όπως επιμένετε σε όλους τους τόνους, ευρωπαϊκή και πρέπει να υπάρχει κάποιο πλαίσιο, να προασπίσουμε αυτόν τον κλάδο και όσους απασχολούνται σ’ αυτόν τον κλάδο γιατί αν βγουν στην ανεργία, θα ενταθούν τα προβλήματα και κυρίως στην περιφέρεια από την οποία προέρχομαι, εν προκειμένω την Αιτωλοακαρνανία, θα διαρραγεί πλήρως ο κοινωνικός ιστός για μια ακόμη φορά μετά την κρίση. Και τελικά πού θα φτάσουμε;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Γεωργιάδη, έχετε τρία λεπτά για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Νομίζω ότι τώρα στη δευτερολογία συνεννοηθήκαμε, γιατί και εσείς αναφέρετε ότι δεν υπήρχε ο COVID. Άρα αντιλαμβάνεστε ότι στην περίοδο προ COVID και στην περίοδο μετά COVID ο ευρωπαϊκός κανονισμός απαγορεύει ρητά τη δημιουργία οποιουδήποτε εμποδίου.

Η αναγραφή «για επαγγελματική χρήση» δεν σημαίνει ότι εμείς μπορούμε να εμποδίζουμε την κυκλοφορία του και σε μη επαγγελματίες. Αυτό που λέει ο κανονισμός είναι ότι ο μόνος τρόπος για να βάλεις κάποιο εμπόδιο είναι να αποδείξεις ότι το συγκεκριμένο προϊόν μπορεί να προκαλέσει σοβαρή βλάβη στη δημόσια υγεία. Κανένας άλλος τρόπος!

Κύριε Βαρεμένε, δεν σας κατηγορώ, κι εγώ δεν τα ήξερα τόσο καλά. Θέλω να είμαι ειλικρινής, με τις βαφές κι όλα αυτά δεν είχα ιδιαίτερη προσωπική γνώμη. Δεν το ήξερα.

Όταν βάλαμε την πρώτη μας απόφαση που βάλαμε την ολική απαγόρευση της πώλησης αυτών των προϊόντων που ανέγραφαν «για επαγγελματική χρήση» όπως μας έλεγε να κάνουμε ο σύλλογος των κομμωτών και των κουρείων, διαπιστώθηκε αμέσως ότι όχι μόνο δεκάδες χιλιάδες, αλλά εκατοντάδες χιλιάδες συμπολίτες μας οι οποίοι αγόραζαν αυτά τα προϊόντα που αναγράφουν «για επαγγελματική χρήση», αλλά που τα χρησιμοποιούν στα σπίτια τους προσωπικά οι ίδιοι, έχαναν την πρόσβαση στην αγορά αυτών των προϊόντων και επανήλθαμε με δεύτερη ΚΥΑ που είπαμε ότι μπορεί να αγοράσει ο καθένας μέχρι δύο τεμάχια, ακριβώς για να μπορεί να είναι αποδεδειγμένο ότι αυτός που τα αγοράζει δεν είναι επαγγελματίας που δουλεύει μαύρα για να το πω απλά, αλλά είναι η κυρία ή ο κύριος που θέλει να πάρει την βαφή η οποία αναγράφει πράγματι «για επαγγελματική χρήση» αλλά χρησιμοποιείται από τον ίδιο στο σπίτι του.

**ΓΕΩΡΓΙΟΣ ΒΑΡΕΜΕΝΟΣ:** Κύριε Υπουργέ, όχι όλες οι βαφές…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, μην τον διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξαναλέω: Απ’ όλα τα προϊόντα που βλέπετε στα σουπερμάρκετ ή στα διάφορα καταστήματα και αναγράφουν «για επαγγελματική χρήση», το 99% αυτών χρησιμοποιούνται και για μη επαγγελματική χρήση και αυτός είναι ο λόγος που δεν επιτρέπει να μπουν περιορισμοί. Το έχω εξηγήσει, έχουμε δώσει τους κανονισμούς, έχουν πάει στη Γενική Γραμματεία Καταναλωτή, τους τα έχει εξηγήσει η υπηρεσία κι επιμένουν.

Τι μπορούμε να κάνουμε, όμως, για την ουσία, για τη μαύρη εργασία που αυτή πράγματι πλήττει αυτόν τον κλάδο.

Είπατε κάτι που δεν ισχύει. Είπατε ότι δεν μπορούσαν να μπουν γιατί δεν είχαν εργαζόμενο. Πλην της επιστρεπτέας προκαταβολής Ι, όλες οι επόμενες δεν είχαν αναγκαστικά να έχεις έστω έναν εργαζόμενο, απλώς έπαιρνες λιγότερα χρήματα, διότι με τη μονάδα εργασίας αύξανες με τον αλγόριθμο τα χρήματα που έπαιρνες. Τι έπρεπε να έχεις; Έπρεπε να έχεις 20% πτώση του τζίρου και ασφαλώς αν είχες περισσότερους εργαζόμενους, έπαιρνες περισσότερα χρήματα, διότι ο σκοπός της επιστρεπτέας ήταν η διατήρηση των θέσεων εργασίας.

Άρα αν είχες μόνο τον εαυτό σου, αν ήσουν δηλαδή αυτοαπασχολούμενος, έπαιρνες λεφτά μόνο για τον εαυτό σου. Αν είχες δέκα εργαζόμενους, έπαιρνες για τους δέκα εργαζόμενους. Αυτή ήταν η λογική του μέτρου. Αν, όμως, είχες μείον 20% τζίρου και αυτοαπασχολούμενος να ήσουν, έμπαινες στην επιστρεπτέα προκαταβολή.

Θα ετοιμάσουμε διάταξη -ίσως τη φέρουμε και στην Ολομέλεια στη συζήτηση περί του δικαίου του ανταγωνισμού που έχουμε την άλλη βδομάδα, αν προλάβουμε, γιατί αυτό θέλω πολύ να το κάνω- όπου θα δοθεί η δυνατότητα στη Γενική Γραμματεία Καταναλωτή και Εμπορίου να κάνει έλεγχο και να βάζει πρόστιμα μέσω των social media και των αναρτήσεων που κάνουν στα social media διάφοροι που πηγαίνουν στα σπίτια και κουρεύουν ή φτιάχνουν νύχια κ.λπ. και διαφημίζουν «Δείτε τι ωραία που το κάνω. Πηγαίνω και στο σπίτι». Αλλά αν ψάξουμε αυτόν που το ανεβάζει ή την κυρία που διαφημίζει αυτή που ήρθε σπίτι της έχει ΑΦΜ επαγγελματικό, κόβει απόδειξη, πληρώνει εφορία, διαπιστώνουμε ότι δεν υπάρχει κανένας.

Δεν είναι μόνο ζήτημα φορολογικών εσόδων που χάνονται από το κράτος, που είναι και αυτό ένα ζήτημα που μας απασχολεί. Εμένα με απασχολεί περισσότερο ο αθέμιτος ανταγωνισμός που δημιουργείται από αυτούς που πηγαίνουν στα σπίτια, δουλεύουν μαύρα και άρα μπορούν να έχουν λιγότερο κόστος, να παίρνουν λιγότερα χρήματα από αυτούς που τους παρέχουν την υπηρεσία και άρα να ανταγωνίζονται αθέμιτα τους άλλους που έχουν φτιάξει καταστήματα κι έχουν έναν σωρό έξοδα.

Πιστεύω όταν έρθει αυτή η διάταξη να την ψηφίσουν και τα υπόλοιπα κόμματα.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Γεωργιάδη.

Σε σπίτια και απόδειξη; Δεν νομίζω ότι συμβαίνει με τίποτα.

Προχωρούμε στην επόμενη που είναι η δεύτερη με αριθμό 297/10-1-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Ανάπτυξης και Επενδύσεων,με θέμα: «Κίνητρα μέσω Αναπτυξιακού Νόμου, Ταμείου Ανάκαμψης, ΕΣΠΑ κ.λπ. για παραμονή των επιχειρήσεων στις σεισμόπληκτες περιοχές, αλλά και την εγκατάσταση νέων».

Κύριε Κεγκέρογλου, καλημέρα σας. χρόνια πολλά, καλή χρονιά, ό,τι επιθυμείτε. Έχετε δύο λεπτά για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Καλημέρα και καλή χρονιά!

Κύριε Υπουργέ, όπως γνωρίζετε, η περιοχή των Δήμων Μινώα Πεδιάδας και Αρχανών Αστερουσίων, αλλά και τμήματα των γειτονικών δήμων του Νομού Ηρακλείου, έχουν ουσιαστικά γονατίσει οικονομικά και κοινωνικά λόγω των σεισμών που έχουν πλήξει την ευρύτερη περιοχή. Υπήρχε και υπάρχει ανάγκη για ένα ολοκληρωμένο σχέδιο ανασυγκρότησης, γιατί οι μεμονωμένες πρωτοβουλίες των φορέων, αλλά και των Υπουργείων, για τα θέματα αρμοδιότητάς τους δεν έχουν αποδώσει μέχρι σήμερα. Επομένως, χρειάζεται να δούμε συνολικά το ζήτημα.

Αναφορικά με τις επιχειρήσεις, για παράδειγμα, δεν αρκεί να αποκατασταθούν κάποιες ζημιές που έχουν πάθει τα κτήρια ή ακόμα και ο εξοπλισμός, αφού η οικονομική δραστηριότητα έχει μεταφερθεί, έχει «μετακομίσει» λόγω του ότι οι επιχειρήσεις δεν λειτουργούν, δεν μπορούν να μετεγκατασταθούν, δεν έχουν τη δυνατότητα άμεσα να ανασυγκροτηθούν. Υπάρχει ένα γενικότερο κλίμα, δηλαδή, φυγής της επιχειρηματικής δραστηριότητας και αποφυγής, αν θέλετε, εγκατάστασης επιχειρήσεων στην περιοχή. Και είναι μία περιοχή που υπήρξε για πολλά χρόνια, για πολλές δεκαετίες, επιχειρηματικό κέντρο.

Έρχομαι, λοιπόν, με αυτή την ερώτηση να θέσω συγκεκριμένα θέματα προς εσάς, γιατί υπάρχουν και άλλα που αφορούν το Υπουργείο Οικονομικών, όπως είναι το ζήτημα της αποκατάστασης της αδικίας που ενώ στις πυρόπληκτες περιοχές πολύ ορθά αποφασίστηκε από την Κυβέρνηση να μην επιστραφεί η επιστρεπτέα προκαταβολή για τις επιχειρήσεις που την έλαβαν, στις σεισμόπληκτες περιοχές και στις σεισμόπληκτες επιχειρήσεις αυτό δεν ισχύει. Αυτό είναι μία αδικία. Όμως, αυτή είναι μία ερώτηση που αφορά τον Υπουργό Οικονομικών.

Ως προς την αρμοδιότητά σας, θα πρέπει να εξετάσετε εάν μπορείτε μέσα από τον αναπτυξιακό νόμο και τα προγράμματα του ΕΣΠΑ που διαχειρίζεστε, να δώσετε μία στήριξη, μία βοήθεια σε αυτές τις επιχειρήσεις, προκειμένου να σταθούν στα πόδια τους. Συγκεκριμένα, για τις επιχειρήσεις που ήδη έχουν ενταχθεί στον αναπτυξιακό νόμο και βλέπουν ότι η οικονομική δραστηριότητα της περιοχής δεν τους βοηθάει και είναι στο ερώτημα «να συνεχίσουν ή να μη συνεχίσουν», θα μπορούσε να δοθεί ένα παραπάνω ποσοστό ενίσχυσης. Επίσης, εν όψει του νέου αναπτυξιακού νόμου θα πρέπει να εξετάσουμε μήπως υπάρξει ενισχυμένη μοριοδότηση και ενισχυμένο ποσοστό επιχορήγησης, προκειμένου επιχειρήσεις να εγκατασταθούν στην περιοχή, να παραμείνουν, να δραστηριοποιηθούν και έτσι να βοηθήσουν στην οικονομική ανασυγκρότηση και στην αποκατάσταση της μεγάλης ζημιάς που προκάλεσε ο σεισμός.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Και σε αυτή την ερώτηση θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

Ορίστε, κύριε Γεωργιάδη, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ για την ερώτηση.

Θα ήθελα να πω πρώτα απ’ όλα, ότι τις επόμενες μέρες στη Βουλή, όπως ξέρετε, έχουμε την έναρξη της συζητήσεως για τον νέο αναπτυξιακό νόμο. Άρα όσα πούμε μεταξύ μας σήμερα εδώ, μπορεί να διεξαχθούν και μέσα στο πλαίσιο του νέου αναπτυξιακού νόμου για να δούμε αν, πραγματικά, μπορεί κάτι να γίνει.

Οφείλω, όμως, να δώσω κάποιες πρώτες απαντήσεις για τον κόσμο που μας ακούει, για να μη δημιουργούμε προσδοκίες που δεν υπάρχουν.

Ο νέος Χάρτης Κρατικών Περιφερειακών Ενισχύσεων, που ισχύει για την περίοδο 2022 - 2027, δημοσιεύτηκε πριν από τρεις ημέρες από την Ευρωπαϊκή Επιτροπή. Ο χάρτης δεν αλλάζει, όπως ξέρετε, ούτε μπορεί να αλλάξει κατά τη διάρκεια που ισχύει. Άρα μέχρι το 2027 ο χάρτης είναι αυτός.

Τώρα, όσον αφορά στην Κρήτη -γιατί φαντάζομαι ότι έχετε και το ίδιον ενδιαφέρον του Αρκαλοχωρίου απ’ όπου εκκινεί η ερώτηση- είμαι βέβαιος ότι γνωρίζετε ότι στον νέο Χάρτη Περιφερειακών Ενισχύσεων έχει πολύ μεγάλη αύξηση της επιδότησης. Η Κρήτη είναι από τους πολύ ωφελημένους. Έχει 10% αύξηση στην επιδότηση που ίσχυε με τον προηγούμενο χάρτη. Άρα τρόπον τινά και το Αρκαλοχώρι μπορεί να έχει πολύ καλύτερη συμπεριφορά απ’ ό,τι πριν. Προφανώς, ο νέος χάρτης δεν εφαρμόζεται σε όσους έχουν ενταχθεί στον προηγούμενο χάρτη. Αυτό ισχύει για όσους κάνουν τις αιτήσεις από εδώ και μπρος, στον νέο κύκλο ο οποίος θα προκηρυχθεί, με βάση τον νέο χάρτη, φαντάζομαι κάπου στις αρχές Μαρτίου. Πρέπει πρώτα να ψηφίσουμε τον νόμο και μετά να σχεδιάσουμε τον νέο κύκλο.

Ήδη η Κυβέρνηση έχει δημιουργήσει διάφορα προγράμματα. Για να φέρω ένα παράδειγμα, τώρα «τρέχει» το «ΕΞΟΙΚΟΝΟΜΩ», το οποίο το χρηματοδοτούμε με το ΕΣΠΑ και το Ταμείο Ανάκαμψης μέσω του Υπουργείου Περιβάλλοντος και ημών. Το «ΕΞΟΙΚΟΝΟΜΩ» έχουμε προβλέψει να έχει 5% περισσότερους διαθέσιμους πόρους για τις περιοχές εκείνες που έχουν πληγεί ιδιαίτερα. Μιλάμε για την απολιγνιτοποίηση και για τις περιοχές που είχαν τις πυρκαγιές το καλοκαίρι. Δεν είναι οι σεισμόπληκτες μέσα. Αυτό θα ήταν μια ευχή. Θα μπορούσε στον επόμενο κύκλο του «ΕΞΟΙΚΟΝΟΜΩ» να μπουν οι σεισμόπληκτες. Έχουν μπει η απολιγνιτοποίηση και οι κατεστραμμένες από τις πυρκαγιές το καλοκαίρι περιοχές.

Σε κάθε περίπτωση, αν έχετε κάποιες προτάσεις που είναι σύμφυτες με το Ευρωπαϊκό Δίκαιο, εμείς στο Υπουργείο Ανάπτυξης είμαστε εξαιρετικά ανοικτοί να τις συζητήσουμε στο πλαίσιο του νόμου που προείπα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ορίστε, κύριε Κεγκέρογλου, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, νομίζω ότι κατανοείτε πλήρως τον ρόλο που μπορεί να παίξει το εργαλείο του αναπτυξιακού νόμου, αλλά και κάθε προγράμματος, στην ανασυγκρότηση της περιοχής.

Είναι ανάγκη να υπάρξει αυτή η ιδιαίτερη μεταχείριση στα όρια του επιτρεπτού και από το ευρωπαϊκό πλαίσιο, προκειμένου να μην αποδυναμωθεί και να μην νεκρώσει η περιοχή. Σας λέω ειλικρινά από τη δική μου, την προσωπική μου εμπειρία και αυτοψία, αν θέλετε, ότι ακόμα και καφενεία δεν μπορούν να λειτουργήσουν και «μετακομίζουν» -έχω πλείστα παραδείγματα- και στην πόλη και σε άλλες περιοχές, πόσο μάλλον άλλες δραστηριότητες που χρειάζονται περισσότερα κεφάλαια και περισσότερες προϋποθέσεις.

Θα έλεγα, λοιπόν, πως είναι θετικό αυτό που είπατε, ότι όχι μόνο θα μπορούσε, αλλά πρέπει να εξεταστεί η δυνατότητα του 5% -παραδείγματος χάριν για το ΕΣΠΑ- που έχει να κάνει με το «ΕΞΟΙΚΟΝΟΜΩ» και το Ταμείο Ανάκαμψης -χρηματοδοτείται από κοινού από το ΕΣΠΑ και το Ταμείο Ανάκαμψης- να είναι το 5% για τις περιοχές που έχουν πληγεί. Απολιγνιτοποίηση, πυρόπληκτες, σωστά μέχρι τώρα υπάρχει. Στις σεισμόπληκτες δεν υπάρχει.

Ακριβώς το ίδιο θέμα είναι και για την επιστρεπτέα. Στην επιστρεπτέα, λοιπόν, ψηφίσαμε νόμο ώστε οι επιχειρήσεις που έχουν πληγεί στις πυρόπληκτες περιοχές, να μην την επιστρέψουν. Οι σεισμόπληκτες επιχειρήσεις εξαιρούνται. Θα πρέπει να το δούμε για τις σεισμόπληκτες επιχειρήσεις. Δεν έχει διαφορά από ποια αιτία έχει καταστραφεί μια επιχείρηση.

Στον αναπτυξιακό νόμο, λοιπόν, για τον υπάρχοντα νόμο που έχουν ενταχθεί οι επιχειρήσεις: Έχουν πάρει την απόφαση, αλλά τώρα που είναι να προχωρήσουν στην επένδυση, με την κατάσταση που βλέπουν και το χαμηλό ποσοστό που ισχύει για την περιοχή -που ίσχυε, μάλλον, για χρόνια, σωστά το είπατε ότι αλλάζει με τον νέο χάρτη- είναι προ του διλήμματος να προχωρήσουν ή να μην προχωρήσουν στην επένδυση.

Θα έλεγα, λοιπόν, ότι μπορούν -από τη στιγμή που ισχύει πλέον νέος χάρτης- οι επιχειρήσεις που ήδη έχουν ενταχθεί και είναι στην αρχική φάση με βάση τον προηγούμενο νόμο, να μεταφερθούν -μέσω, προφανώς, κάποιας ρύθμισης η οποία θα πρέπει να προβλεφθεί στον νέο νόμο- στο πλαίσιο χρηματοδότησης του νέου Ευρωπαϊκού Χάρτη Περιφερειακών Ενισχύσεων, προκειμένου να τύχουν της μεγαλύτερης ενίσχυσης, όπως αυτή προβλέπεται πλέον.

Και όσον αφορά στο θέμα της μοριοδότησης για την ένταξη στον αναπτυξιακό νόμο -όχι το ποσοστό ενίσχυσης που είναι ένα θέμα, το συζητάμε- είναι θέμα και εθνικό. Δεν καθορίζεται από το ευρωπαϊκό πλαίσιο η προτεραιότητα ότι οι παραγωγικές δραστηριότητες, παραδείγματος χάριν α΄, β΄ κατηγορίας και δη σε αυτές τις περιοχές, θα μπορούν να έχουν μια μοριοδότηση ως προς την ένταξη.

Άρα υπάρχουν εργαλεία τα οποία μπορείτε να αξιοποιήσετε -και αυτό σας ζητώ- προκειμένου η οικονομική δραστηριότητα στην περιοχή και να παραμείνει, αλλά και να υπάρχει προσέλκυση νέων επενδύσεων λόγω ακριβώς της ανάγκης να υπάρξει οικονομική και κοινωνική ανασυγκρότηση στην περιοχή που επλήγη από τον σεισμό.

Θεωρώ ότι είναι μέσα στο ευρωπαϊκό πλαίσιο όλα αυτά που σας είπα και σας ζήτησα και δεν το υπερβαίνουν σε καμμία περίπτωση. Είναι, όμως, ζήτημα που πρέπει να κουβεντιάσουμε -έχετε δίκιο- στη διαδικασία του αναπτυξιακού νόμου. Θα ήθελα, όμως, σήμερα να εκφραστεί η δική σας βούληση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κεγκέρογλου.

Κύριε Γεωργιάδη, έχετε τρία λεπτά για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Βούληση ως προς το να βρούμε λύσεις εντός ευρωπαϊκού πλαισίου υπάρχει. Απλώς, να εξηγήσω λίγο τι συμβαίνει γι’ αυτό που είπατε τεχνικά. Εάν μία επιχείρηση ή πιο σωστά, εάν ένα επενδυτικό σχέδιο έχει ενταχθεί στον αναπτυξιακό νόμο, έχει πάρει απόφαση ένταξης και δεν έχει κάνει καμία δαπάνη -το τονίζω, δεν έχει ξοδέψει ούτε 1 ευρώ, δεν έχει ξεκινήσει δηλαδή-, μπορεί να απενταχθεί με βούληση του επιχειρηματία, να κάνει αίτηση απένταξης, να κάνει αίτηση στον καινούργιο κύκλο -ισχύει σήμερα αυτό- και να περάσει εντασσόμενη στο νέο. Τονίζω, όμως, να μην έχει δαπανηθεί ούτε 1 ευρώ. Γιατί, εάν έχει δαπανηθεί έστω 1 ευρώ, βάσει του ευρωπαϊκού κανονισμού, τότε δεν μπορεί να ξαναμπεί σε επόμενο αναπτυξιακό νόμο. Αυτό δεν έχει να κάνει με εθνική νομοθεσία, είναι ευρωπαϊκή νομοθεσία και δεν ξεπερνιέται, είναι το ιερό δισκοπότηρο των κρατικών ενισχύσεων.

Το λέω, απλώς, για να το ακούσουν οι συμπολίτες σας εκεί. Εάν δεν έχουν κάνει δαπάνες, μπορούν να κάνουν αίτηση απένταξης και να περιμένουν να μπουν στο νέο χάρτη με την υψηλότερη επιδότηση. Εάν όμως έχουν κάνει δαπάνες, πάνε με τον παλαιό χάρτη.

Όσον αφορά όλα τα υπόλοιπα που είπατε, επαναλαμβάνω ότι και για το «ΕΞΟΙΚΟΝΟΜΩ» είμαι πολύ πρόθυμος σε επόμενο κύκλο να εντάξουμε και τις σεισμόπληκτες περιοχές στο ίδιο πλαίσιο που έχουμε τις πυρόπληκτες και την απολιγνιτοποίηση, το θεωρώ δίκαιο. Κακώς δεν το κάναμε, δεν είχε προβλεφθεί. Όμως, θα υπάρξει και επόμενος κύκλος ούτως ή άλλως. Βεβαίως, μπορούμε να συζητήσουμε στο πλαίσιο του αναπτυξιακού νόμου τι θα μπορούσαμε σύννομα να κάνουμε περισσότερο.

Πάντως, πρέπει να σας πω ότι ειδικά το Υπουργείο Ανάπτυξης και η Γενική Γραμματεία Έρευνας και Τεχνολογίας -σίγουρα το γνωρίζετε από τους συμπολίτες σας στο Αρκαλοχώρι- βρεθήκαμε στο Αρκαλοχώρι από την πρώτη στιγμή, με όλη μας την ομάδα, από τον Ιούλιο και παραμένουμε μέχρι και σήμερα κάθε εβδομάδα με παρουσία δικών μας μηχανικών και επιστημόνων, γιατί θέλουμε να βοηθήσουμε αυτή την περιοχή να αναγεννηθεί όπως και της αξίζει.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε, κύριε Γεωργιάδη.

Κύριε Κεγκέρογλου, δεν σας λέω καλή συνέχεια, γιατί θα τα ξαναπούμε, έχετε και άλλη ερώτηση μετά.

Προχωρούμε στην τέταρτη με αριθμό 289/10-1-2022 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον ΥπουργόΑνάπτυξης και Επενδύσεωνμε θέμα: «Συνεχίζεται το αδιέξοδο υλοποίησης εγκεκριμένων επενδύσεων που αντιμετωπίζουν οι μικρομεσαίες επιχειρήσεις και οι αγρότες από την άρνηση δανειοδότησης των τραπεζών και τη σημαντική αύξηση του κόστους των επενδύσεων από τις σοβαρές ανατιμήσεις του εξοπλισμού και των πρώτων υλών».

Κύριε Κωνσταντινόπουλε, καλημέρα σας, χρόνια πολλά, καλή χρονιά, ό,τι επιθυμείτε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Καλή χρονιά σε όλους.

**ΠΡΟΕΔΡΕΥΩΝ (Απόστολος Αβδελάς):** Έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, πριν μπω στην ερώτηση, την οποία γνωρίζετε γιατί την είχαμε πριν από δύο μήνες, θέλω να σας πω ότι είναι πολύ σημαντικό που η Κυβέρνηση άκουσε την πρότασή μας να κάνει πολλαπλά σημεία για rapid test.

Δεύτερον, θέλω να σας πω ότι δεν μπορείτε να νομοθετείτε με διαφορετικούς όρους. Αλλιώς να νομοθετείτε για την Εύβοια, η οποία είναι πυρόπληκτη, και αλλιώς για την Αρκαδία και τη Γορτυνία, που είναι και αυτές πυρόπληκτες. Είναι εντελώς λανθασμένο το να έχετε διαφορετικούς τρόπους αντιμετώπισης δυο περιοχών εντός της χώρας.

Προχωρώ, όμως, στο παράδειγμα. Είχαμε μιλήσει, κύριε Υπουργέ, πριν από τρεις μήνες. Υπάρχει ένας άνθρωπος -και δεν είναι μόνο ένας, είναι εκατοντάδες- ο οποίος έχει καταθέσει το φάκελό του. Είναι νέος άνθρωπος, με την οικογένειά του ζει σε μία ορεινή περιοχή, πάνε εκεί τα παιδιά του σχολείο και όλα αυτά. Παίρνει μία επιχορήγηση, το 100%, για να φτιάξει ένα τυροκομείο. Πάει στην τράπεζα και του λένε: «Εκχωρείς;». «Εκχωρώ», λέει, «τις 110.000 ευρώ, το σύνολο και έχω και κατασκευαστή για να μου το φτιάξει». Πάει η τράπεζα και του λέει: «Κύριέ μου, για να το κάνουμε αυτό, θέλω να φέρεις 20% πέραν της ίδιας συμμετοχής». Θέλουν να έχει δεσμευμένα στον λογαριασμό του κάποια λεφτά. Δηλαδή, του ζητούν 88.000 ευρώ, ήτοι το 44% της επένδυσης να τους το δώσει και τους εκχωρεί και 110.000 ευρώ.

Ξέρετε τι συμβαίνει με τις αυξήσεις στην ενέργεια, στα υλικά και όλα αυτά. Αυτός ο άνθρωπος δεν είναι μόνο ένας, ο Δημήτρης Μουρούτης που ζει στην Κοντοβάζαινα. Μουρούτηδες μπορεί να είναι σε όλη την Ελλάδα και θέλουμε να τους στηρίξουμε για να μείνουν στον τόπο τους, να κρατήσουν την περιοχή ζωντανή. Γι’ αυτό υπάρχουν και αυτά τα προγράμματα. Γιατί δεν θα είχε αξία αλλιώς να υπάρχουν αυτά τα προγράμματα.

Σας λέω ότι τρεις μήνες τώρα, μετά που συναντηθήκαμε, στείλαμε τους φακέλους στην τράπεζα. Δεν υπήρξε -λέει- κάποιο πρόγραμμα από το Υπουργείο Ανάπτυξης. Θέλω να σας πω ότι εμάς όλους, το κράτος, την Κυβέρνηση, εμάς μας βλέπουν όλους μαζί στη Βουλή. Λένε «εντάξει, ωραία, η Κυβέρνηση δεν τα έκανε. Τα είπες κι εσύ». Εσείς όμως, στην Κυβέρνηση, αυτόν τον άνθρωπο θα τον αφήσετε να φύγει από την περιοχή του; Τι θα κάνουμε; Θα υπάρξουν δράσεις οι οποίες θα μπορέσουν να υποστηρίξουν μέσα από αυτή τη διαδικασία, ώστε η τράπεζα να του δώσει τα λεφτά να φτιάξει ένα τυροκομείο, να δώσει νέες θέσεις εργασίας, να μεγαλώσει τα παιδιά του και να μείνει στην Κοντοβάζαινα και στην κάθε Κοντοβάζαινα; Γιατί δεν είναι μόνο η Κοντοβάζαινα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Και σ’ αυτή την ερώτηση θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

Κύριε Γεωργιάδη, έχετε τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είχαμε ζήτηση σήμερα, κύριε Πρόεδρε! Σας ζητώ συγγνώμη γι’ αυτό.

Διαβάζω το πρώτο σκέλος της ερωτήσεώς σας, κύριε συνάδελφε: «Με ποιον τρόπο θα υποχρεωθούν άμεσα οι τράπεζες να βοηθήσουν τους επενδυτές να αποκτήσουν τα απαραίτητα δανειακά κεφάλαια;» και τα λοιπά και τα λοιπά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Σε εισαγωγικά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θέλω να πείτε στον κ. Μουρούτη -εάν έχει κάποια σχέση με τον φίλο μου τον Γιώργο Μουρούτη, ακόμα περισσότερο. Όπως καταλαβαίνετε σε μένα το επώνυμο Μουρούτης είναι εξαιρετικά ευχάριστο και αγαπημένο, εις πάσαν περίπτωση- ότι στην Ευρωπαϊκή Ένωση οι κυβερνήσεις δεν μπορούν να υποχρεώσουν τις τράπεζες να κάνουν τίποτα. Οι τράπεζες είναι απολύτως ανεξάρτητες, έχουν εποπτικές αρχές ανεξάρτητες από τις κυβερνήσεις και αν μία κυβέρνηση έλεγε «θα υποχρεώσω τις τράπεζες να κάνουν κάτι», αυτομάτως όλο το σύστημα σταματάει να δουλεύει. Άρα προφανώς εννοείτε τι είδους κίνητρα, τι είδους εργαλεία και τι είδους πολιτική μπορούμε να αξιοποιήσουμε.

Σας λέω, λοιπόν, ότι όσον αφορά το Υπουργείο Ανάπτυξης, υπάρχουν και εργαλεία που έχει ετοιμάσει το Υπουργείο Αγροτικής Ανάπτυξης. Το Υπουργείο Αγροτικής Ανάπτυξης έχει ετοιμάσει το Ταμείο Εγγυήσεων Αγροτικής Ανάπτυξης με διαχειριστή το Ευρωπαϊκό Ταμείο Επενδύσεων και με συνεισφορά 80 εκατομμυρίων ευρώ, που ήδη αυτό στήνεται και θα δώσει δάνεια από 10.000 έως 5 εκατομμύρια σε γεωργούς και μεταποιητές, με ιδιαίτερα μειωμένες και σε πολλές περιπτώσεις μηδενικές εξασφαλίσεις. Αυτό όμως από το Ταμείο Εγγυήσεων Αγροτικής Ανάπτυξης.

Όσον αφορά την Ελληνική Αναπτυξιακή Τράπεζα, την οποία χειριζόμαστε εμείς στο Υπουργείο Ανάπτυξης, έχουμε μια σειρά εργαλείων που ήδη «τρέχουν», εγγυοδοσίας μικρών επιχειρήσεων που δίνουμε εγγύηση 80% για δάνεια πια έως 200.000 ευρώ, εγγυοδοσίας μεγάλων επιχειρήσεων που δίνουμε για δάνεια έως το 20% του τζίρου και με όριο ακόμα και 5 ή και 10 εκατομμύρια ευρώ.

Έχουμε φτιάξει τώρα νέα εργαλεία τα οποία αναφέρονται στα οπτικοακουστικά μέσα, αν κάποιος έχει πάρει αναπτυξιακό νόμο για τέτοιου είδους επιχείρηση, να μπορεί να έρχεται να παίρνει το δάνειο από εμάς με εγγύηση 80% και αν χρειαστεί να φτιάξουμε και επιπλέον -επαναλαμβάνω ότι τα αγροτικά εν μέρει μπορούμε εμείς να τα χρηματοδοτήσουμε, γιατί υπάρχει το Υπουργείο Αγροτικής Ανάπτυξης-, βεβαίως να φτιάξουμε και επιπλέον εργαλεία. Είμαστε εξαιρετικά πρόθυμοι να ενθαρρύνουμε τις τράπεζες να κάνουν αυτή τη δουλειά.

Και να πω και κάτι τελευταίο. Έχει η Κυβέρνηση αυτή βοηθήσει τα μάλα το τραπεζικό σύστημα. Το τραπεζικό σύστημα, κύριε Πρόεδρε, έχει επί Κυβερνήσεως Κυριάκου Μητσοτάκη μειώσει τα κόκκινά του δάνεια κατά τα 2/3 και αυτό συνεχίζεται με πολύ μεγάλο αριθμό. Έχουν ήδη ανακεφαλαιοποιηθεί δύο τράπεζες και έχουμε δώσει μέσω των ελληνικών τραπεζικών ιδρυμάτων και τα χρήματα της Ελληνικής Αναπτυξιακής Τράπεζας και τα εγγυημένα δάνεια, αλλά και τώρα τα χρήματα των δανείων του Ταμείου Ανάκαμψης.

Άρα οι τράπεζες είναι πανίσχυρες, ισχυρότερες παρά ποτέ και με πολύ μεγάλη ρευστότητα. Σε αυτό προσθέστε τα πολύ χαμηλά επιτόκια με τα οποία δανείζεται η χώρα και άρα και οι τράπεζες. Άρα έχουν οι τράπεζες ρευστότητα να ενισχύσουν την οικονομία.

Και θα πω κάτι που είπα και την άλλη φορά: όταν εμείς εγκρίνουμε αναπτυξιακό νόμο και επιδότηση οι τράπεζες δεν έχουν πραγματικό λόγο, παρά μόνον αν θεωρούν εξαιρετικά κακοπληρωτή τον πιστωτή, να μην του δώσουν το δάνειο. Γιατί τα χρήματα που δίνουμε εμείς είναι απολύτως και 100% εξασφαλισμένα. Αλλά επιπλέον φτιάχνουμε και εργαλεία εγγυοδοσίας από την Ελληνική Αναπτυξιακή Τράπεζα, για να το κάνουμε ακόμα πιο εύκολο για τις τράπεζες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Αντιπρόεδρε, ορίστε, έχετε τον λόγο κι εσείς για τρία λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εγώ, κύριε Υπουργέ, να σας πω την αλήθεια, επειδή είστε πρακτικός άνθρωπος, επιχειρηματίας, θέλω να σας ρωτήσω το εξής. Αν πηγαίνατε σήμερα σε έναν άνθρωπο και του λέγατε «έχω αυτό το πρόβλημα» τι θα περιμένατε να σας απαντήσει; Εγώ ήρθα και σας είπα «έχουμε αυτό το πρόβλημα». Έχετε απόλυτο δίκιο, ήταν λάθος το «υποχρεωθούν», για να κατανοούμε και να είμαστε όλοι στην ίδια γλώσσα. Δεν το συζητάμε. Εγώ δεν κατάλαβα, τι να κάνει αυτός ο άνθρωπος; Να πάει να κάνει καινούργιο πρόγραμμα;

Εγώ σας λέω ότι αυτός ο άνθρωπος είναι στην Περιφέρεια Πελοποννήσου, ΚΑΔ κυρίου κλάδου δραστηριότητας 10.51 «Λειτουργία γαλακτοκομείων και τυροκομεία», ενισχυόμενου κόστους 201.195. Σας λέω: Πάει στην τράπεζα και δεν τα παίρνει. Τι να κάνει; Εγώ αυτό σας λέω: Αν το αντιμετωπίσετε αυτό είτε ως παράδειγμα μέσα από την Αναπτυξιακή Τράπεζα, μέσα από ένα εν πάση περιπτώσει μοντέλο το οποίο μπορεί να λειτουργήσει με ενίσχυση, δίνοντάς τους κίνητρα, δίνοντάς τους επιπλέον κάποιες εγγυήσεις, η Αναπτυξιακή Τράπεζα ή οτιδήποτε άλλο, θα είναι μοντέλο για όλες τις επιχειρήσεις.

Σας λέω ότι δεν υπάρχει καμμία τράπεζα να τους δώσει λεφτά. Ξαναλέω, έχω πάρει κι εγώ τηλέφωνο να το δούνε. Γιατί δεν μπορούμε, όπως καταλαβαίνετε, να τους υποχρεώσουμε, γιατί δεν είναι δικά μας λεφτά, αυτή είναι η αλήθεια. Καλώς δεν είναι, έτσι λειτουργεί το σύστημα. Όμως, γι’ αυτό, λέμε, είναι το κράτος, για να μπορεί να λειτουργεί παράλληλα, επειδή τις έχει στηρίξει τις τράπεζες, θα χρησιμοποιήσουν λεφτά από το Ταμείο Ανάκαμψης -μέσα από τις τράπεζες θα πάνε αυτά και σωστά θα πάνε- και πρέπει να βρουν και εργαλεία για τους μικρομεσαίους.

Άρα, εγώ σας ρωτάω κάτι πολύ απλό κύριε Υπουργέ και νομίζω, αν το λύσετε αυτό, αν βρούμε τρόπο να το λύσετε, θα είναι ένα μοντέλο προς όλο τον κόσμο και τις μικρές επενδύσεις, ώστε να μείνει ο κόσμος στην περιφέρεια. Τι να κάνει αυτός ο άνθρωπος; Να πάει στην Αναπτυξιακή Τράπεζα και να βρουν έναν τρόπο, ένα εργαλείο, τη στιγμή που δεν είναι μόνος, αλλά είναι πεντακόσιοι, εξακόσιοι, χίλιοι; Θέλω να σας δείξω πως όταν άκουσαν την πρώτη ερώτηση μου -και μπορώ να σας φέρω τα στοιχεία- είκοσι άνθρωποι μού έστειλαν μήνυμα από όλη την Ελλάδα που έχουν το ίδιο ακριβώς πρόβλημα. Άρα, εγώ ρωτώ εσάς και να έρθουμε μετά από δύο μήνες –πάλι θα έρθω- να μου πείτε πώς μπορούμε αυτούς τους ανθρώπους να τους βοηθήσουμε πραγματικά ουσιαστικά.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε. Ορίστε, κύριε Γεωργιάδη, έχετε τρία λεπτά για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Προσπάθησα να το εξηγήσω, αλλά θα το ξαναπώ: Εάν ο κ. Μουρούτης –λέω το παράδειγμα που μου αναφέρατε- δεν έχει εμπλοκές κατά το παρελθόν με το τραπεζικό σύστημα που τον καθιστούν μη τραπεζικά δανειοδοτούμενο, εννοώ εμπλοκή με τον «ΤΕΙΡΕΣΙΑ», για να το πω πάρα πολύ απλά, έχει δύο περιπτώσεις:

Η μία είναι να μπορούσε να πάρει δάνειο μόνος του ούτως ή άλλως. Προφανώς, αφού δεν του δίνουν, δεν μπορεί να πάρει.

Ο δεύτερος δρόμος είναι να ζητήσει να πάρει –που μπορεί να το κάνει- δάνειο μικρής επιχειρηματικότητας, στο οποίο θα βάλει ως εξασφάλιση την επιδότηση που του έχει ήδη εγκριθεί, που είπατε ότι είναι 200.000 ευρώ. Τα δάνεια μικρής επιχειρηματικότητας από την Ελληνική Αναπτυξιακή Τράπεζα έχουν εγγύηση για τις τράπεζες 80%. Άρα, με το 80% εγγύηση που δίνει η Αναπτυξιακή Τράπεζα και την εγγύηση που έχει από το ΕΣΠΑ αποκλείεται να μην πληροί τα κριτήρια. Πρέπει να έχει μηδέν τζίρο, για να μην πληροί τα κριτήρια. Αυτό λέω, τίποτα άλλο. Προφανώς, το λέτε, αν μας ακούει. Και αν μετά την προηγούμενη σας ερώτηση είχατε εσείς είκοσι μηνύματα, μπορείτε να υπολογίσετε πόσα είχα εγώ.

Λέω, λοιπόν, ότι με την Ελληνική Αναπτυξιακή Τράπεζα βγάζουμε διαρκώς εγγυοδοτικά προγράμματα –προχθές βγάλαμε για τα οπτικοακουστικά μέσα- ακριβώς για να δίνουμε τη δυνατότητα σε αυτούς που με απόλυτα τραπεζικά κριτήρια δεν μπορούν να δανειοδοτηθούν, να μπορέσουν να δανειοδοτηθούν με τη δική μας βοήθεια.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Γεωργιάδη. Σήμερα και συζήτηση είχατε και στους χρόνους είστε συνεπής. Δεν το πιστεύω. Τώρα αρχίζουν τα δύσκολα με τον κ. Φίλη και την κ. Κεραμέως.

Πρώτα να πω ότι δεν θα συζητηθεί κατόπιν συνεννόησης η με αριθμό 231/11-10-2021 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Να διορθωθεί ΤΩΡΑ η απαράδεκτη διάταξη που προβλέπει ότι δικαίωμα κρατικής συνδρομής έχουν οι σεισμόπληκτοι ιδιοκτήτες πολλών κτηρίων, μόνο για ένα (1) απ’ αυτά».

Προχωρούμε στη συζήτηση της πρώτης με αριθμό 292/10-1-2022 επίκαιρη ερώτηση πρώτου κύκλου του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικόλαου Φίλη προς την Υπουργό Παιδείας και Θρησκευμάτων, με θέμα: «Με ευθύνη του Υπουργείου Παιδείας χωρίς «πλατφόρμα» τηλεκπαίδευσης τα σχολεία, εν μέσω πανδημίας».

Κύριε Φίλη καλημέρα σας, χρόνια πολλά, καλή χρονιά, ό,τι επιθυμείτε. Σας παρακαλώ πολύ για τους χρόνους και να περιοριστείτε στην ερώτηση.

**ΝΙΚΟΛΑΟΣ ΦΙΛΗΣ**: Καλή χρονιά, κύριε Πρόεδρε και καλό ποδαρικό στην εφαρμογή του Κανονισμού της Βουλής, φαντάζομαι με κατανόηση εν όψει των μεγάλων προβλημάτων.

**ΠΡΟΕΔΡΕΥΩΝ (Απόστολος Αβδελάς):** Θα φανεί.

**ΝΙΚΟΛΑΟΣ ΦΙΛΗΣ:** Κύριε Πρόεδρε, βρισκόμαστε στο μέσον της πανδημίας. Δεν χρειάζεται να καλλιεργούμε ψευδαισθήσεις ότι βγήκαμε από την πανδημία. Χθες είχαμε 80 νεκρούς, έκρηξη εισαγωγών στα νοσοκομεία και αρκετά κρούσματα. O Παγκόσμιος Οργανισμός Υγείας μάς προειδοποιεί ότι η «Όμικρον» δεν είναι ήπια ασθένεια, αλλά ότι είναι μια επικίνδυνη ασθένεια. Συνεπώς, πρέπει να συνεχιστούν το πρόγραμμα εμβολιασμού και όλα τα άλλα μέτρα τα οποία ενισχύουν το μέτωπο της δημόσιας υγείας. Το αναφέρω αυτό γιατί έχουμε μπροστά μας τους εμβολιασμούς των νέων παιδιών που πρέπει να υπάρξει μια προσπάθεια να επιταχυνθούν.

Μέσα σ’ αυτή την πανδημία που κατατάσσει τη χώρα μας ως την τέταρτη χειρότερη χώρα στην Ευρώπη ως προς τα κρούσματα και ως προς τις πολιτικές που ακολουθεί η Κυβέρνηση για το ζήτημα της πανδημίας, έχουμε ένα ιδιαίτερο θέμα. Το 23,7% των κρουσμάτων που ανακοινώνει ο ΕΟΔΥ -χθες, για παράδειγμα- είναι κρούσματα ηλικίας 0 έως 17 ετών, δηλαδή μαθητών και εφήβων. Πριν τις διακοπές επίσης είχαμε 23,7%. Κατά τη διάρκεια των διακοπών είχαμε υποχώρηση των κρουσμάτων, 14%. Μιλώ για τα παιδιά και τους εφήβους.

Άρα, η αγωνία των μαθητών, των γονιών και των καθηγητών ότι πρέπει τα σχολεία να έχουν υγειονομική ασφάλεια όταν λειτουργούν είναι όχι απλώς δικαιολογημένη, αλλά είναι εξαιρετικά κρίσιμη. Συμπαραστεκόμαστε στην αγωνία και στις κινητοποιήσεις των ανθρώπων που θέλουν τα σχολεία να είναι ανοικτά με ασφάλεια και αν χρειαζόταν την εβδομάδα που μας πέρασε, αφού δεν ελήφθησαν μέτρα, να υπήρχε και μια μικρή παράταση των διακοπών. Την ασφάλεια για ανοικτά σχολεία θέλουμε.

Μέσα σ’ αυτό το κλίμα, λοιπόν, το εξαιρετικά δύσκολο στα σχολεία, υπάρχει εικόνα απορρύθμισης σε πάρα πολλές περιπτώσεις του σχολικού έργου και ερχόμαστε τώρα στο θέμα της τηλεκπαίδευσης. Μακάρι να μη χρειαστεί η τηλεκπαίδευση, διότι αρνητική εμπειρία είχαμε σε μεγάλο βαθμό πέρυσι όταν έκλεισε τα σχολεία για επτά μήνες η Κυβέρνηση. Άλλο ένα παγκόσμιο «μαύρο» ρεκόρ στη χώρα μας.

Τώρα, όμως, έχω εδώ την απόφαση της Αρχής Προστασίας Προσωπικών Δεδομένων στις 16 Νοεμβρίου του 2021. Είναι η 50/2021. Είναι «καταπέλτης» για το Υπουργείο. Καταδικάζει η αρχή το Υπουργείο για πέντε κρίσιμες παραλείψεις και παραβιάσεις της εσωτερικής, της ελληνικής, αλλά και της ευρωπαϊκής νομοθεσίας, με τις οποίες προσωπικά δεδομένα ενάμιση εκατομμυρίου μαθητών και εκπαιδευτικών δίνονται στη «CISCO» και πληρώσαμε κιόλας δύο εκατομμύρια την «CISCO» για τις «υπηρεσίες» υποκλοπής ουσιαστικά των προσωπικών δεδομένων και σ’ αυτήν την εκστρατεία συνέπραξε το Υπουργείο.

Η Κυβέρνηση μάς διαβεβαίωνε ότι δεν υπάρχει κανένα πρόβλημα. Τώρα υπάρχει απόφαση της αρχής. Υπήρχε μια πρώτη απόφαση προειδοποίησης της αρχής τον Σεπτέμβριο του 2020. Την αγνόησε η Κυβέρνηση. Έλεγε: «Μας λένε ότι είμαστε νόμιμοι». Είπε η αρχή ότι υπάρχει νομιμότητα σκοπού επεξεργασίας. Συμφωνούσαμε όλοι να υπάρχει τηλεκπαίδευση στα σχολεία. Καμμία αντίρρηση. Άλλο ο σκοπός και άλλο ο τρόπος εφαρμογής της τηλεκπαίδευσης, δηλαδή το σκάνδαλο «CISCO». Προειδοποίησε τον Σεπτέμβριο του 2020 η αρχή. Τίποτα δεν έκανε το Υπουργείο.

Έρχεται τώρα, λοιπόν, η αρχή και βγάζει τελεσίδικη απόφαση τον Νοέμβριο του 2021. Τι απάντησε το Υπουργείο; Είπε ότι είναι μια περίεργη έκτακτη συνεδρίαση και ότι όλα κρίνονται στη δικαιοσύνη, δηλαδή αρνήθηκε την ουσία της απόφασης της αρχής. Τι έκανε έκτοτε; Υπήρχε προθεσμία να συμμορφωθεί σε δύο μήνες. Τελειώνει η προθεσμία την Κυριακή. Σήμερα είναι Παρασκευή, μεθαύριο Κυριακή. Συμμορφώθηκε προς τις καταδικαστικές επιπλήξεις της Αρχής Προστασίας Προσωπικών Δεδομένων; Τι απάντησε; Διότι –προσέξτε- εάν δεν έχει απαντήσει τίποτα, θα έπρεπε να έχει ασκήσει αίτηση θεραπείας. Άσκησε αίτηση θεραπείας ή σκέφτεται να προσφύγει και γιατί δεν προσέφυγε στο Συμβούλιο της Επικρατείας; Χάος στο θέμα αυτό εις βάρος των προσωπικών δεδομένων των παιδιών μας και των εκπαιδευτικών. Είναι προφανές ότι χρειαζόμαστε μια καθαρή απάντηση.

Τι συμβαίνει σήμερα με την τηλεκπαίδευση; Υφίσταται ή όχι η τηλεκπαίδευση της πλατφόρμας «CISCO»; Δεύτερον: Ενισχύθηκε και μπορεί να αποκτήσει τον κύριο ρόλο του το δημόσιο πανελλαδικό σχολικό δίκτυο, ώστε να κάνει αυτό την τηλεκπαίδευση; Μπορούσε να το κάνει και πέρυσι και πρόπερσι, αλλά δεν επελέγη από την Κυβέρνηση το σχολικό δίκτυο και δεν ενισχύθηκε έκτοτε.

Τρίτον, σήμερα που συζητούμε και χωρίς να έχει καταθέσει μέχρι στιγμής –μέχρι πριν από δύο ημέρες, που ήλεγξα, που ρώτησα και έμαθα- στοιχεία στην απάντηση στην Αρχή Προστασίας Δεδομένων Προσωπικού Χαρακτήρα, η Κυβέρνηση, λειτουργεί πλατφόρμα για εξήντα μία περιπτώσεις, εξήντα ένα σχολεία. Ποια πλατφόρμα είναι αυτή; Της «CISCO» ή του πανελλήνιου σχολικού δικτύου; Για να δούμε ποια είναι η παρανομία και ποια είναι η δυνατότητα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει η Υπουργός Παιδείας και Θρησκευμάτων, κ. Νίκη Κεραμέως.

Κυρία Κεραμέως, καλημέρα σας, χρόνια πολλά, καλή χρονιά και ό,τι επιθυμείτε. Έχετε τρία λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Καλή χρονιά σε εσάς, καλή χρονιά, κύριε Φίλη, καλή χρονιά σε όλους τους συναδέλφους!

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Φίλη, ευχαριστώ πάρα πολύ για την ερώτηση και για την αφορμή που μου δίνετε για να ακουστούν δημοσίως οι απόψεις και οι δικές σας και οι δικές μας για την εκπαίδευση κατά τη διάρκεια της πανδημίας, αλλά και τη γενικότερη στάση σας θα έλεγα, στο πλαίσιο αυτής της πρωτοφανούς υγειονομικής κρίσης.

Κύριε Φίλη, καταλαβαίνω ότι είστε σε μια πολύ δύσκολη θέση. Γιατί; Διότι, είχατε επενδύσει πολιτικά στα κλειστά σχολεία. Θέλατε απεγνωσμένα τα σχολεία να παραμείνουν κλειστά, καθαρά, για αντιπολιτευτικούς λόγους. Ξεκίνησε η εβδομάδα, ολοκληρώνεται η εβδομάδα και όπως φαίνεται, όλα πήγαν, όπως δεν θέλατε να πάνε. Ξεκίνησε η δια ζώσης εκπαίδευση ομαλά για όλους, μαθητές και εκπαιδευτικούς, βρέθηκαν και πάλι στον φυσικό τους χώρο κι εδώ πρέπει να πούμε ένα πολύ μεγάλο ευχαριστώ σε μαθητές, σε γονείς, σε εκπαιδευτικούς, σε στελέχη εκπαίδευσης, σε στελέχη τοπικής αυτοδιοίκησης για τον καταλυτικό τους ρόλο στην εύρυθμη λειτουργία των σχολείων.

Δεύτερον, έχει ήδη πραγματοποιηθεί τρεις φορές αυτήν την εβδομάδα ο μαζικότερος έλεγχος κατά του κορωνοϊού από την αρχή της πανδημίας. Τρεις φορές έλεγχος σε 1,6 εκατομμύρια ανθρώπους, κάθε φορά ο έλεγχος μέσα σε ένα εικοσιτετράωρο. Και τι έχει βρεθεί, κύριε Φίλη; Χιλιάδες κρούσματα. Τριάντα μία χιλιάδες κρούσματα μέχρι εχθές το βράδυ. Εν δυνάμει κρούσματα, τα οποία απομονώθηκαν, διακόπτοντας με αυτόν τον τρόπο την πορεία διασποράς του ιού.

Σημειώνω εδώ, κύριε Φίλη, ότι δύο ημέρες πριν ανοίξουν τα σχολεία, βγήκατε στα κανάλια και κάνατε μία έκκληση. Είπατε «έκκληση ύστατης στιγμής να μην ανοίξουν τα σχολεία». Λέγατε «αφήστε μια εβδομάδα να περάσει, πώς κάνετε έτσι;». Αν σας είχαμε ακούσει, κύριε Φίλη, αν σας είχαμε ακούσει! Αυτά τα τριάντα ένα χιλιάδες κρούσματα, αυτά τα τριάντα ένα χιλιάδες άτομα θα κυκλοφορούσαν ανέμελα χωρίς να έχουν ιδέα ότι είναι εν δυνάμει φορείς του ιού, θα είχαν δει τουλάχιστον δέκα άτομα –και λίγα λέω, πιστεύω- τριακόσια δέκα χιλιάδες εν δυνάμει κρούσματα, κύριε Φίλη, και όλα αυτά ως απόρροια της έκκλησή σας. Ευτυχώς, που δεν σας ακούσαμε!

Τέταρτον, έγινε μία τεράστια επιχείρηση διανομής, επίσης η μεγαλύτερη που έχει γίνει. Παραπάνω από επτά εκατομμύρια self-test σε λίγες μόνο ημέρες. Η μεγαλύτερη απορρόφηση από ποτέ. Εννιά στους δέκα δικαιούχους πήραν δωρεάν self-test από τα φαρμακεία και υπήρχαν διαθέσιμα και σε κάθε σχολείο της χώρας σε περίπτωση που κάποιος ήθελε να πάρει από εκεί. Και επειδή αναφερθήκατε στην αναλογία μαθητών, κύριε Φίλη, είναι το ίδιο να συγκρίνει όταν κανείς απλά έχει συμπτώματα και πάει να ελεγχθεί και το ίδιο να ελέγχεται όλος ο μαθητικός πληθυσμός; Μήπως πρέπει να δούμε τον παρονομαστή; Μήπως πρέπει να δούμε τη θετικότητα που είναι μόλις στο 1,4% στα παιδιά;

Πέμπτον, τα κλειστά τμήματα λόγω κρουσμάτων αυτή τη στιγμή σε όλη τη χώρα, ξέρετε πόσα είναι, κύριε Φίλη; Δύο σε πάνω από ογδόντα χιλιάδες τμήματα. Την πρώτη εβδομάδα επαναλειτουργίας των σχολείων προσλάβαμε σχεδόν πέντε χιλιάδες εκπαιδευτικούς για να καλύψουμε τις ανάγκες από νοσούντες εκπαιδευτικούς, για να μην λείψει κανείς στα παιδιά μας και για να συνεχιστεί απρόσκοπτα η εκπαίδευση. Οι γονείς πήγαν στην εργασία τους και όλοι, εκτός από εσάς, φοβάμαι, χάρηκαν από την επιστροφή στη νέα κανονικότητα με τα μέτρα ασφάλειας.

Έτσι, από αυτή τη δυσμενή θέση στην οποία βρισκόσασταν, είπατε τη Δευτέρα πρωί, «ωχ, άνοιξαν όλα, τι να βρω τώρα να αλλάξω κάπως την ατζέντα; Προσωπικά δεδομένα». Ποιος; Εσείς, που επί θητείας σας -και το θυμίζω- δεν έγινε τίποτα στο θέμα των προσωπικών δεδομένων. Που αφήσατε τη δημόσια υποδομή της τηλεκπαίδευσης, το πανελλήνιο σχολικό δίκτυο να μπορεί να καλύψει μόλις πεντακόσιους ταυτόχρονους δείκτες. Θυμίζω ότι η εκπαιδευτική κοινότητα αριθμεί 1,6 εκατομμύριο ανθρώπους και εσείς είχατε φροντίσει, η πλατφόρμα, να καλύπτει πεντακόσιους ανθρώπους.

Μας παραδώσατε σχολεία με τεσσερισήμισι χιλιάδες φορητές συσκευές και εμείς φτάσαμε τις εξακόσιες χιλιάδες. Πεντακόσιες χιλιάδες μέσω ατομικών vouchers και ενενήντα χιλιάδες στα σχολεία. Εσείς, που από τη λυσσαλέα πολεμική σας ενάντια στην τηλεκπαίδευση και τις δεκάδες ανακοινώσεις εναντίον της τηλεκπαίδευσης, ξαφνικά δήθεν αγωνιάτε για την απουσία της.

Ισχυρίζεστε, λοιπόν, ότι η Αρχή Προστασίας αποκάλυψε σκάνδαλα μεγατόνων, ότι παραβιάστηκαν προσωπικά δεδομένα, ότι αποτέλεσαν αντικείμενο εμπορικής εκμετάλλευσης, ότι πουλήθηκαν λέτε στην Αμερική.

Βεβαίως ξέρετε πάρα πολύ καλά, κύριε Φίλη, ότι δεν αληθεύει τίποτε από όσα λέτε, κατ’ αρχάς διότι η τηλεκπαίδευση έχει κριθεί καταρχήν νόμιμη, πρόσφορη και αναγκαία από την αρχή και έχει επισημάνει τεχνικά σημεία για τα οποία υπάρχει πάρα πολύ στενή συνεργασία της αρχής με το Υπουργείο Παιδείας όλο αυτό το διάστημα.

Δεύτερον, το Υπουργείο θα μπορούσε να βασιστεί στους γενικούς όρους σύμβασης που ισχύουν για όλους, στους λεγόμενους ΓΟΣ που ισχύουν για οποιονδήποτε χρήστη. Δεν το έκανε. Παρ’ ότι εκείνη την εποχή η παροχή ήταν δωρεάν πήγε και επεδίωξε ειδικότερη σύμβαση με όρους πιο ευνοϊκούς, πιο προστατευτικούς για τα υποκείμενα των προσωπικών δεδομένων και το πέτυχε. Πετύχαμε, δηλαδή, ειδική σύμβαση που προστατεύει περισσότερο από οποιονδήποτε κοινό χρήστη τα προσωπικά του δεδομένα.

Τρίτον, πουθενά, κύριε Φίλη, δεν λέει η αρχή ότι τα δεδομένα ενάμιση εκατομμυρίου χρηστών εστάλησαν στην Αμερική. Πουθενά δεν λέει ότι αποτέλεσαν αντικείμενο εμπορικής εκμετάλλευσης. Πουθενά! Μάλιστα η αρχή έχει αναγνωρίσει, αλλά αυτά τα έχετε αποσιωπήσει, ότι τα δεδομένα είναι ψευδωνυμοποιημένα και ότι είναι αμφίβολο αν μπορούν να χρησιμοποιηθούν με τρόπο που να μπορεί να επιφέρει δυσμενείς συνέπειες στα υποκείμενα των δεδομένων. Δυστυχώς, όμως, το αποκρύπτετε και αυτό.

Και μάλιστα ένας από τους βασικούς λόγους που επελέγη ο συγκεκριμένος πάροχος από την Κυβέρνηση, εκτός του δωρεάν χαρακτήρα που διήρκησε για περίπου έναν χρόνο, ήταν και ότι δεν απαιτούσε δημιουργία λογαριασμού χρήστη για τους μαθητές, απαιτούσε μόνο για τους εκπαιδευτικούς και όχι για τους μαθητές. Άρα προσέφερε τη λιγότερο επεμβατική λύση σε σχέση με τα προσωπικά δεδομένα.

Τέταρτον, σε στενή συνεργασία με την αρχή όλο αυτό το διάστημα έχουμε φροντίσει για ακόμη περισσότερα εργαλεία ενημέρωσης, όπως πληροφοριακά κείμενα, αναδυόμενα παράθυρα, τα λεγόμενα «pop-up windows», οπτικοακουστικό υλικό, δράσεις ευαισθητοποίησης εκπαιδευτικών, μαθητών για προσωπικά δεδομένα και άλλα πολλά.

Πέμπτον, η απόφαση της Ευρωπαϊκής Επιτροπής, κατ’ εφαρμογή της REIMS II, την οποία έχετε επικαλεστεί, βγήκε το καλοκαίρι του 2021, το καλοκαίρι που μας πέρασε, λέω η εφαρμοστική απόφαση. Είναι συνεπώς μεταγενέστερη της σύμβασης, μεταγενέστερη της μελέτης εκτίμησης αντικτύπου και αφορά νέες προβλέψεις που θεσμοθετήθηκαν από την Ευρωπαϊκή Επιτροπή το καλοκαίρι του 2021.

Και κλείνω, κύριε Πρόεδρε.

Μην πάτε, όμως, μακριά, κύριε Φίλη. Για να φανεί το μέγεθος της υποκρισίας και της πολιτικής σκοπιμότητας η «πλατφόρμα» εναντίον της οποίας πολεμάτε λυσσαλέα είναι η ίδια, κύριε Φίλη, που χρησιμοποιούμε εδώ μέσα σε αυτήν τη Βουλή. Είναι η ίδια «πλατφόρμα», κύριε Φίλη, που χρησιμοποιούμε σε αυτήν τη Βουλή. Είναι η ίδια, που είναι το επίσημο εργαλείο της Ευρωπαϊκής Επιτροπής. Είναι η ίδια, που χρησιμοποιείται σε όλες τις χώρες του κόσμου. Είναι η ίδια, που χρησιμοποιείτε εσείς στο κόμμα σας σε συνεδριάσεις που έχουμε δει ότι έχετε ανεβάσει σε μέσα κοινωνικής δικτύωσης. Άρα, το πρωί την χρησιμοποιείτε και το απόγευμα την καταγγέλλετε.

Η υποκρισία όμως, κύριε Φίλη, είναι τέτοια που στον βωμό της πολιτικής απόγνωσης ψάχνετε απελπισμένα να χτυπήσετε μόνο και μόνο για να δημιουργήσετε εντυπώσεις. Ψάχνετε πρόβλημα σε κάθε λύση, ενώ εμείς ψάχνουμε λύση σε κάθε πρόβλημα.

Επανέρχομαι και στη συνέχεια, κύριε Πρόεδρε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Κεραμέως.

Μην στεναχωριέστε όταν αφήνω τον Βουλευτή, αφήνω και τον αρμόδιο Υπουργό.

Ορίστε, κύριε Φίλη, έχετε τον λόγο για τρία λεπτά για τη δευτερολογία σας.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Η κυρία Υπουργός μίλησε, μίλησε, μίλησε περί πάντων των ζητημάτων, δεν μας απάντησε όμως στο αν θα συμμορφωθεί ή όχι προς την απόφαση της Αρχής Προστασίας Προσωπικών Δεδομένων.

Σας καταδίκασε. Έχετε αμφιβολία; Ιδού καταθέτω στα Πρακτικά την απόφαση της Αρχής Προστασίας Προσωπικών Δεδομένων. Την καταθέτω για να υπάρχει στα Πρακτικά της Βουλής.

(Στο σημείο αυτό ο Βουλευτής κ. Νικόλαος Φίλης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας καταδίκασε ότι με παραλείψεις -μένω σε αυτό, σκοπιμότητα δεν ξέρω αν υπάρχει, παραλείψεις σίγουρα- αφήσατε να γίνουν ξέφραγο αμπέλι τα εκατομμύρια προσωπικά δεδομένα μαθητών, εκπαιδευτικών και γονέων. Δεν διαβάσατε την απόφαση; Να σας τη διαβάσω εγώ λοιπόν;

Λέει ότι το Υπουργείο Παιδείας παραβίασε τις υποχρεώσεις του άρθρου 46 του γενικού κανονισμού προσωπικών δεδομένων, καθώς δεν έχει πραγματοποιηθεί αξιολόγηση της διαβίβασης στις ΗΠΑ. Απευθύνει επίπληξη προς το Υπουργείο Παιδείας η αρχή και παράλληλα δίνει εντολή να καταστήσει τις πράξεις επεξεργασίας σύμφωνες με τις διατάξεις του γενικού κανονισμού προσωπικών δεδομένων και άλλα πολλά.

Διαβάστε την απόφαση. Δώστε μια απλή απάντηση. Θα συμμορφωθείτε ή όχι με την απόφαση της Αρχής Προσωπικών Δεδομένων; Θα προστατέψετε έστω και τώρα εκ των υστέρων τα δικαιώματα των συμπολιτών μας, τα προσωπικά δεδομένα ή όχι;

Θα κάνετε παράνομη τηλεκπαίδευση, όταν θα χρειαστεί και θα χρειαστεί -όχι σε συνθήκες έκτακτης ανάγκης μόνο, αλλά και σε άλλες πιθανά- του ψηφιακού σχολείου; Θα επιμείνετε λοιπόν σε αυτό το σκάνδαλο της «CISCO» ή θα ενισχύσετε το πανελλήνιο σχολικό δίκτυο, το οποίο δεν πρέπει να απαξιώνετε έτσι; Μπορούσε το δίκτυο -το έχει αποδείξει το πρώτο διάστημα της πανδημίας- να καλύψει ένα μεγάλο μέρος των σχολείων, όλο το λύκειο. Δεν το κάνατε ούτε το ενισχύσατε μετά για να αναλάβει όλη την ευθύνη των σχολείων.

Πήγατε με 2 εκατομμύρια -και λέτε ψέματα εδώ ότι δεν πληρώνετε για τη «CISCO»- και δώσατε τη δουλειά στην «CISCO». Της δώσατε όμως μια μεγαλύτερη δουλειά, που ήταν να φακελώσει τα προσωπικά δεδομένα των ανθρώπων μας, των παιδιών μας, των γονιών και των εκπαιδευτικών.

Κύριε Πρόεδρε, επαναλαμβάνω, ζητώ μια απλή απάντηση. Θα συμμορφωθεί το Υπουργείο προς την απόφαση της Αρχής Προστασίας Προσωπικών Δεδομένων, που λήγει η προθεσμία την Κυριακή, σε δύο μέρες; Όλα τα άλλα είναι νέφος υποκρισίας, ανειλικρίνειας και συγκάλυψης του σκανδάλου. Επαναλαμβάνω, το σκάνδαλο αυτό είναι εις βάρος της προσωπικότητας των παιδιών μας, των γονιών και των εκπαιδευτικών. Μία μόνο απάντηση θέλουμε.

Ακούσαμε διάφορα πράγματα, δίκην απολογίας της κυρίας Υπουργού για το πώς χειρίζεται το θέμα της πανδημίας στα σχολεία. Τα στοιχεία του ΕΟΔΥ είναι αμείλικτα. Με ανοιχτά σχολεία, αυξήθηκε από το 14% στο 24% ο αριθμός των κρουσμάτων επί του γενικού συνόλου των κρουσμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Δεύτερον, το επιχείρημα ότι με τα self-test που γίνονται, πιάνουμε τα κρούσματα και συνεπώς έτσι προλαμβάνουμε τη διάδοση, έχει σχετική αξία πια. Τα κρούσματα που διαπιστώθηκαν σήμερα, τα έξι χιλιάδες κρούσματα, υπάρχουν στο σχολείο από τη Δευτέρα. Τα κρούσματα που διαπιστώθηκαν την Τετάρτη υπάρχουν στα σχολεία από τη Δευτέρα. Δηλαδή δεκαέξι χιλιάδες κρούσματα -αφήνω τα προηγούμενα, τα δέκα πέντε χιλιάδες, που ήταν διακοπές, καμμιά αντίρρηση- ήταν μέσα στα σχολεία.

Δηλαδή, τι κάνετε; Ανοίξατε τα σχολεία με βάση το «50%+1» και ανοίξατε μια διαδικασία που ονομάζεται «ανοσία της αγέλης». Να αρρωστήσουν, δεν πειράζει, αλλά θα έχουμε κοινωνικό τείχος ανοσίας. Αυτή είναι η λογική της Κυβέρνησης και λυπούμαι, διότι αυτή η λογική δεν είναι δικό μου συμπέρασμα. Βγαίνει από όλες τις απαντήσεις των αρμοδίων Υπουργών. «Γιατί διατηρείτε το «50%+1»;», ρωτήθηκαν γι’ αυτό ο κ. Πέτσας και άλλοι Υπουργοί. «Μα, αν το κατεβάζαμε -λέει- θα έκλειναν τα σχολεία». Προσέξτε!

Διατηρούμε λοιπόν με αυτόν τον μηχανισμό μετάδοσης της νόσου, τα σχολεία, το «50%+1», που δεν είναι απόφαση της Επιτροπής Ειδικών, αλλά την έχει επιβάλλει η Κυβέρνηση, με δημόσιες δηλώσεις μελών της επιτροπής, για να μην κλείσουν τα σχολεία, να είναι ανοιχτά με κρούσματα.

Λυπάμαι! Είναι αυτό επίσημη πολιτική της Κυβέρνησης; Είναι υπεύθυνη πολιτική αυτή;

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΝΙΚΟΛΑΟΣ ΦΙΛΗΣ:** Τελειώνω αμέσως, κύριε Πρόεδρε.

Δεν θα αναφερθώ άλλο στην εικονική πραγματικότητα που φτιάχνει η κ. Κεραμέως με τα εξακόσιες χιλιάδες κομπιούτερ που λέει ότι μοίρασε. Πότε; Μοίρασε πέρυσι το Μάιο, μετά από δύο χρόνια πανδημίας! Κανονική κοροϊδία δηλαδή και αν τα μοίρασε κιόλας. Τότε τα μοίρασε με βάση τα στοιχεία της. Κοροϊδεύουμε τον κόσμο; Δώσατε μήπως στους εκπαιδευτικούς τα κατάλληλα εργαλεία για να μπορέσουν να κάνουν, αν χρειαστεί, τηλεκπαίδευση; Όχι, τίποτα. Κάνατε σεμινάρια; Όχι, τίποτα.

Κύριε Πρόεδρε, κυρίες και κύριοι συνάδελφοι, σημασία έχει να δούμε αν με νόμιμο τρόπο, συμβατό προς τη δημοκρατία, συμβατό προς το δικαίωμα στη δημόσια υγεία και τη δημόσια εκπαίδευση, το Υπουργείο μπορεί να αντιμετωπίσει τη μεγάλη πρόκληση της πανδημίας, η οποία εξελίσσεται. Δεν τελείωσε. Το λέει ο Παγκόσμιος Οργανισμός Υγείας.

Χθες πέθαναν ογδόντα άνθρωποι. Μην συμφιλιωνόμαστε με τον θάνατο τόσο εύκολα. Αυτός είναι ο αριθμός των νοσηλειών στα νοσοκομεία. Χθες είχαμε τον πρώτο θάνατο από «Όμικρον» στη χώρα μας. Μην συμφιλιωνόμαστε με τους θανάτους και την πανδημία. Χρειάζεται μάχη και προετοιμασία σε όλα τα επίπεδα για ανοιχτά σχολεία με ασφάλεια.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρία Κεραμέως, έχετε τον λόγο για τρία λεπτά για τη δευτερολογία σας.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε.

Κύριε Φίλη, ξεκινάω από το πρωτοφανές που μόλις άκουσα. Είπατε ότι βρέθηκαν χτες εξίμισι χιλιάδες κρούσματα. Λέτε ότι αυτά υπήρχαν από τη Δευτέρα.

Κύριε Φίλη, στην πανδημία αρρωσταίνουμε όλοι την ίδια μέρα; Τότε να κάνουμε ένα τεστ, να μην ξανακάνουμε τεστ! Είναι δυνατόν να το λέτε αυτό, κύριε Φίλη, και εδώ μέσα; Όλοι αρρωσταίνουν την ίδια μέρα; Είναι δυνατόν να το λέτε; Τότε να μην κάνουμε τεστ στα σχολεία. Να κάνουμε μόνο την πρώτη μέρα και μετά τέλος! Είναι πρωτοφανές αυτό που ακούστηκε εδώ μέσα. Είναι πρωτοφανές και πραγματικά δείχνει σε τι βαθμό -ή εσκεμμένα, δεν ξέρω- υπάρχει αντίληψη σχετικά με το πώς λειτουργεί και αυτός ο ιός.

Δεύτερον, θα το πω ξεκάθαρα -το είπε χθες η κ. Παπαευαγγέλου στην επίσημη ενημέρωση- η θετικότητα στα παιδιά είναι στο 1,4%. Τι συμβαίνει αυτή τη στιγμή; Από εκεί που δεν ελεγχόταν ο μαθητικός πληθυσμός πλέον ελέγχεται οριζόντια, άπαντες. Ένα εκατομμύριο εξακόσιες χιλιάδες άνθρωποι ελέγχονται και αυτό είναι κέρδος για την κοινωνία.

Έρχομαι σε μερικά πράγματα που είπατε και έχετε πει και στην ερώτησή σας. Λέτε στην ερώτησή σας ότι τα σχολεία άνοιξαν, επειδή δεν μπορεί να γίνει τηλεκπαίδευση.

Αλήθεια, κύριε Φίλη, το γεγονός ότι τα σχολεία έχουν ανοίξει σε όλη την Ευρώπη σας προβληματίζει; Μήπως και εκεί γι’ αυτό άνοιξαν; Γαλλία, Γερμανία, Ουγγαρία, Βουλγαρία, Λετονία, Ιρλανδία, Λουξεμβούργο, Εσθονία, Ιταλία, Ολλανδία. Και έχουμε πολλά.

Το γεγονός ότι ο φυσικός χώρος των παιδιών μας είναι το σχολείο σας προβληματίζει; Ότι εκεί τα παιδιά μας παίρνουν και πολύτιμες γνώσεις και πολύτιμες δεξιότητες και αναπτύσσονται συναισθηματικά σας προβληματίζει;

Πάμε, όμως, και στην τηλεκπαίδευση. Πώς ακριβώς λέτε ότι δεν γίνεται τηλεκπαίδευση όταν γίνεται, γινόταν και εξακολουθεί να γίνεται; Γίνεται κάθε φορά που κλείνει τμήμα λόγω κορωνοϊού, αλλά και για άλλους έκτακτους λόγους. Για παράδειγμα, είχαμε σεισμό στην Κρήτη, είχαμε σεισμό στη Φλώρινα. Προβλέπεται κανονικότατα τηλεκπαίδευση.

Σας το είπα, αλλά δεν το ακούσατε. Σας είπα ότι συνεργαζόμαστε με την Αρχή Προστασίας Προσωπικών Δεδομένων όλο αυτό το διάστημα και όχι μόνο σε αυτό το θέμα, αλλά σε πάρα πολλά θέματα για τα οποία δυστυχώς εσείς δεν είχατε κάνει τίποτα όλα τα χρόνια της θητείας του ΣΥΡΙΖΑ στο Υπουργείο Παιδείας.

Λέτε -και το έχετε πει δημοσίως- ότι δεν υπάρχει ενεργή σύμβαση με τη «CISCO», ότι έχει λήξει. Οι άδειες χρήσης πλατφόρμας για εκατόν πενήντα τέσσερις χιλιάδες εκπαιδευτικούς ισχύουν μέχρι το καλοκαίρι του 2023. Είναι στη «ΔΙΑΥΓΕΙΑ» αυτά τα πράγματα.

Ισχυρίζεστε ότι το πρωτόκολλο «50% + 1» αποτελεί αυθαίρετη πολιτική απόφαση. Το ξέρετε ότι δεν είναι αλήθεια. Το ξέρετε ότι το πρωτόκολλο συζητήθηκε και τον Σεπτέμβριο και τον Ιανουάριο και ακόμα και τώρα δεν ζητήθηκε από την επιτροπή να αλλάξει.

Και θυμίζω ότι η επιδημιολογική επιτήρηση εντάθηκε ακόμη περισσότερο τώρα. Πλέον, μετά από εισήγηση της επιτροπής, ελέγχονται, όχι μόνο οι μη εμβολιασμένοι μαθητές και εκπαιδευτικοί, αλλά και οι εμβολιασμένοι. Επιπλέον, σε περίπτωση κρούσματος γίνονται τεστ κάθε μέρα για ένα πενθήμερο.

Και θυμίζω ότι με την εφαρμογή του πρωτοκόλλου την περίοδο Σεπτεμβρίου - Δεκεμβρίου σε περισσότερα από οκτώ στα δέκα τμήματα στα οποία εμφανίστηκε κρούσμα μεταξύ μαθητών δεν εντοπίστηκε δεύτερο κρούσμα.

Και κάτι ακόμα, κύριε Φίλη. Μιλάτε στην ερώτησή σας για θεσμική απρέπεια στο Υπουργείο Παιδείας. Γιατί; Επειδή αναφερθήκαμε στην πρόβλεψη του Συντάγματος και της συνταγματικής νομολογίας για το ότι οι αποφάσεις ανεξάρτητης αρχής μπορούν να αποτελέσουν αντικείμενο δικαστικής κρίσης. Μάλιστα. Άρα λέτε ότι η αναφορά στο Σύνταγμα είναι απρέπεια. Και το ίδιο το Σύνταγμα απρέπεια ίσως, με αυτά που καταλαβαίνω απ’ αυτά που λέτε.

Και το λέει αυτό ποιο κόμμα; Αυτό που έλεγε -και λέει δυστυχώς ακόμα- ότι πρέπει να καταργηθούν οι ανεξάρτητες αρχές. Αυτό που έλεγε «να καταλάβουμε τη δεύτερη φορά τους αρμούς της εξουσίας». Αυτό που μόλις προχτές, δεν πέρασαν σαράντα οκτώ ώρες, τα έβαλε ακόμα και με τον Άρειο Πάγο. Γατί τα βάλατε με τον Άρειο Πάγο; Γιατί κάλεσε σε απολογία για βαρύτατες κατηγορίες κάποιο πρόσωπο το οποίο είναι φιλικά προσκείμενό σας.

Κλείνω, κύριε Πρόεδρε, με δυο λόγια για την ευρύτερη θέση του κόμματός σας κατά τη διάρκεια της πανδημίας. Και σημειώνω εδώ ότι είστε Αξιωματική Αντιπολίτευση και έχετε έναν θεσμικό ρόλο που οφείλετε να διαδραματίσετε με αίσθημα ευθύνης και συνέπειας. Και αντίθετα, δυστυχώς, ο ΣΥΡΙΖΑ έχει επιλέξει τον λαϊκισμό. Έχει επιλέξει το «όχι» σε όλα, τον μηδενισμό των πάντων, την απαξίωση σύσσωμης της εκπαιδευτικής κοινότητας.

Κλείνετε το μάτι, κύριε Φίλη, στους αντιεμβολιαστές και επιτρέπετε σε κάποια στελέχη σας να το κάνουν ακόμη, όχι εσείς προσωπικά, αλλά συνάδελφοί σας. Προσπαθήσατε να απαξιώσετε πολιτικές που, όπως αποδείχτηκε, ενίσχυσαν σημαντικά το εμβολιαστικό πρόγραμμα, όπως, για παράδειγμα, οι θλιβερές κατηγορίες ότι το freedom pass ήταν δωροδοκία. Και, όμως, συνέβαλε καθοριστικά στην αύξηση του εμβολιασμού.

Ο ΣΥΡΙΖΑ, δυστυχώς, όχι μόνο δεν συστρατεύεται με την εθνική προσπάθεια κατά της παγκόσμιας αυτής υγειονομικής κρίσης, αλλά την υποσκάπτει και μονίμως τη δυναμιτίζει.

Στα της παιδείας, κύριε Φίλη, έχετε κάνει ό,τι μπορείτε για να εμποδίσετε την ομαλή λειτουργία της εκπαίδευσης. Όταν τα σχολεία έπρεπε να κλείσουν ζητούσατε να μείνουν ανοιχτά. Και όταν τα σχολεία άνοιγαν εσείς ζητούσατε να κλείσουν. Όταν εφαρμόστηκε η τηλεκπαίδευση, όχι μόνο προμηνύατε την πλήρη αποτυχία της, αλλά και ενισχύατε κάθε φωνή που ενδεχομένως πήγε να την υπονομεύσει. Κι ενώ έχει καθιερωθεί ένα από τα πιο εκτεταμένα συστήματα ελέγχου κατά του κορωνοϊού στη χώρα, εσείς διαρκώς το απαξιώνετε και λέτε: «Τα σχολεία ανοίγουν όπως έκλεισαν». Αλήθεια, κύριε Φίλη; Το είπατε αυτόν τον Σεπτέμβριο. Αλήθεια;

Τα σχολεία είχαν κλείσει την προηγούμενη χρονιά χωρίς κανέναν εμβολιασμένο εκπαιδευτικό λίγους μήνες πριν. Μετά και πλέον εννιά στους δέκα είναι εμβολιασμένοι. Αυτό είναι το ίδιο για εσάς; Αυτό σημαίνει το ίδιο; Τα σχολεία κλείνουν όπως ανοίγουν; Όταν γίνεται τεστ σε κάθε μαθητή της τάξης ενός κρούσματος, αυτό είναι τα σχολεία κλείνουν όπως ανοίγουν; Όταν γίνονται τεστ συστηματικά, σε εμβολιασμένους και μη, κάθε βδομάδα δύο και τρεις φορές, αυτό είναι τα σχολεία κλείνουν όπως ανοίγουν;

Ευτυχώς, η κοινωνία και η διεθνής κοινότητα αντιλαμβάνονται την πραγματικότητα. Και η πραγματικότητα, κυρίες και κύριοι, είναι αυτή. Η πραγματικότητα είναι αυτή από έρευνα του Bergmann Stiftung στις χώρες του ΟΟΣΑ. Αυτό αφορά μόνο την εκπαίδευση. Όταν εσείς, κύριε Φίλη, παραδώσατε την εξουσία το 2019, η ετοιμότητα της χώρας για να αντιμετωπίσει την πανδημία στην εκπαίδευση ήταν από τις χαμηλότερες στις χώρες του ΟΟΣΑ. Εδώ η Ελλάδα είναι εικοστή δεύτερη, κύριε Φίλη, όταν παραδώσατε την εξουσία. Πού βρέθηκε η χώρα μας στην απόδοσή της στην εκπαίδευση σε σχέση με την πανδημία; Βρέθηκε στην έκτη θέση. Αυτή ήταν η Ελλάδα του ΣΥΡΙΖΑ κι αυτή, κύριε Φίλη, είναι η Ελλάδα που αξίζουν οι Ελληνίδες και οι Έλληνες.

Σας ευχαριστώ πολύ.

(Στο σημείο αυτό η Υπουργός Παιδείας και Θρησκευμάτων κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, καλή συνέχεια και στους δύο.

**ΝΙΚΟΛΑΟΣ ΦΙΛΗΣ:** Θα συμμορφωθείτε τελικά ή όχι;

**ΠΡΟΕΔΡΕΥΩΝ (Απόστολος Αβδελάς):** Κύριε Φίλη, σας παρακαλώ. Τελειώσαμε.

**ΝΙΚΟΛΑΟΣ ΦΙΛΗΣ:** Δεν μιλάμε. Τελειώσαμε, το ξέρω.

**ΠΡΟΕΔΡΕΥΩΝ (Απόστολος Αβδελάς):** Κύριε Φίλη, τελειώσαμε!

Η επόμενη ερώτηση…

**ΝΙΚΟΛΑΟΣ ΦΙΛΗΣ:** Είναι ντροπή!

**ΠΡΟΕΔΡΕΥΩΝ (Απόστολος Αβδελάς):** Μιλάω, κύριε Φίλη! Τελείωσε!

**ΝΙΚΟΛΑΟΣ ΦΙΛΗΣ:** Ακούτε;

**ΠΡΟΕΔΡΕΥΩΝ (Απόστολος Αβδελάς):** Ακούω. Έτσι σας απάντησε. Έτσι ήθελε να απαντήσει. Να την πάρουμε από το αφτί; Σας παρακαλώ.

Ακολουθεί η δεύτερη με αριθμό 284/10-1-2022 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση μειώνει το μηνιαίο εισόδημα χιλιάδων συνταξιούχων έως και 268 ευρώ. Μόνη λύση η άμεση απόσυρση της σχετικής εγκυκλίου» και η έκτη με αριθμό 303/10-1-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Η εγκύκλιος Τσακλόγλου πλήττει και τους απόστρατους Ενόπλων Δυνάμεων και Σωμάτων Ασφαλείας». Αναφέρονται στο ίδιο θέμα και θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της της διάταξης της παραγράφου 4, του άρθρου 131 του Κανονισμού της Βουλής.

Θα ξεκινήσουμε με τον κ. Μουλκιώτη. Καλημέρα σας και χρόνια πολλά. Έχετε δύο λεπτά για το ξεκίνημά σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Σας εύχομαι χρόνια πολλά και καλή χρονιά. Καλή χρονιά στους παραβρισκόμενους κυρίους Υπουργούς και στις κυρίες και κυρίους των υπηρεσιών της Βουλής. Υγεία και δύναμη να έχουμε.

Κύριε Υπουργέ, η ερώτησή μου αναφέρεται σε ένα ζήτημα το οποίο έλαβε μεγάλες διαστάσεις και το γνωρίζετε. Η Κυβέρνηση της Νέας Δημοκρατίας εδώ και δυόμισι χρόνια αφ’ ενός διατηρεί ό,τι πιο καταστροφικό εισήγαγε ο ν.4387/2016, όπως την κατάργηση του ΕΚΑΣ, αλλά και των κατώτατων ορίων σύνταξης που διασφάλιζαν ένα αξιοπρεπές επίπεδο διαβίωσης στους χαμηλοσυνταξιούχους και αφ’ ετέρου, με ψευδοερμηνείες που κάνει η Κυβέρνηση των αποφάσεων του Συμβουλίου της Επικρατείας αρνείται να καταβάλει στους χαμηλοσυνταξιούχους τα κομμένα δώρα του εντεκάμηνου Ιουνίου 2015 έως Μαΐου 2016.

Παρά τις προεκλογικές και θα πω λαϊκίστικες κραυγές για τον απαράδεκτο νόμο Κατρούγκαλου από πλευράς της Κυβέρνησης και τις δεσμεύσεις της Κυβέρνησης για την κατάργηση αυτού του νόμου, όχι μόνο τον έχει διατηρήσει, αλλά φαίνεται ότι σταθερά, μόνιμα και με σκοπιμότητα θα έλεγα επιδιώκει την αρνητική αξιοποίηση του νόμου αυτού, όχι μόνο σε βάρος των συνταξιούχων, αλλά και των μελλοντικών συνταξιούχων.

Απόδειξη αυτού, κύριε Υπουργέ, αποτελεί η τελευταία εγκύκλιος, την οποία εσείς υπογράφετε, που σαν ηγεσία του Υπουργείου Εργασίας μειώνει μέχρι 268 ευρώ τη μηνιαία σύνταξη αυτών που παίρνουν τη μία σύνταξη από ίδιο δικαίωμα και μία σύνταξη λόγω θανάτου. Και αυτό το λέω παρά την αντίθετη ερμηνεία η οποία υπάρχει και έχει δοθεί με εγκύκλιο του ίδιου του Υπουργείου από τον Δεκέμβρη του 2016.

Σύμφωνα με την εγκύκλιό σας, κύριε Υπουργέ, λέτε ότι «τα οικονομικά αποτελέσματα της παρούσης εγκυκλίου εφαρμόζονται από την ημερομηνία δημοσίευσής της», δηλαδή 31 Δεκεμβρίου 2021. Είδατε ότι υπήρξε σύμπασα διαμαρτυρία της κοινωνίας, από εμάς στο Κίνημα Αλλαγής, στο ΠΑΣΟΚ, αλλά και της Αντιπολίτευσης. Δώσατε συνέντευξη στον «ΣΚΑΪ» και τροποποιήσατε με συνέντευξη την εγκύκλιο, λέγοντας ότι οι μειώσεις αφορούν τους συνταξιούχους από 1ης Ιανουαρίου 2022 και εφεξής και όχι τους παλαιότερους.

Κατόπιν αυτών, κύριε Υπουργέ, η εθνική σύνταξη δεν είναι μια προνοιακού τύπου προσθήκη στην απονεμόμενη σύνταξη, αλλά είναι ένα βασικό και αναπόσπαστο μέρος της σύνταξης και συνδέεται άρρηκτα με αυτήν. Με τη σύνταξη συνδέεται η εθνική σύνταξη και όχι με τον δικαιούχο της σύνταξης. Εδώ και δυόμισι και πεντέμισι χρόνια ακριβώς γίνεται εφαρμογή του νόμου όπως γίνεται και δεν υπάρχει κανένα πρόβλημα σε σχέση με την ερμηνεία των διατάξεων περί συσσώρευσης εθνικής σύνταξης που δεν αμφισβητήθηκε από τη Νέα Δημοκρατία, από εσάς ως Κυβέρνηση στα δυόμισι χρόνια, ούτε όταν ήσασταν στην Αντιπολίτευση, αλλά ούτε ακόμα και από τους δανειστές αυτή η ερμηνεία δεν αμφισβητήθηκε. Υιοθετήθηκε πλήρως και από τους δανειστές. Η πολιτική, λοιπόν, η δική σας δυόμισι χρόνια τώρα έχει δημιουργήσει εύλογες ανησυχίες για περαιτέρω μειώσεις και οτιδήποτε άλλο έχει να γίνει πάνω στα ασφαλιστικά δικαιώματα.

Οι ερωτήσεις είναι δύο, κύριε Πρόεδρε, και καταλήγω. Προτίθεστε να δεχθείτε την πρόταση, την εισήγηση του Κινήματος Αλλαγής να αποσύρετε αυτήν την εγκύκλιο, η οποία δημιούργησε τόσα προβλήματα; Γιατί μόνο προβλήματα δημιούργησε.

Δεύτερον πώς αντιμετωπίζετε, κύριε Υπουργέ, εσείς αυτό το πρωτοφανές ότι με τη νέα εγκύκλιο δημιουργείτε συνταξιούχους που ενώ θεμελιώνουν δικαίωμα με βάση ακριβώς τις ίδιες διατάξεις, θα έχουν διαφοροποίηση του ποσού της σύνταξης με κριτήριο την ημερομηνία συνταξιοδότησης; Και με ποια βάση; Μια νομική βάση, μια εγκύκλιο.

Και τέλος, σήμερα στη Βουλή υπάρχουν στους σχεδιασμούς και περαιτέρω άλλες σκέψεις ή άλλες εισηγήσεις να λάβουμε πολιτική απόφαση, να υλοποιηθούν ως πολιτικές αποφάσεις και να έχουμε τροποποιήσεις -κατά τη γνώμη μας επί τα χείρω- των διατάξεων που διέπουν την αναγνώριση των πλασματικών χρόνων ασφάλισης;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Κεγκέρογλου, και σε εσάς δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, αφορμή για την επίκαιρη ερώτησή μου ήταν ασφαλώς μια συνάντηση και ενημέρωση που είχα με τους συνταξιούχους Ενόπλων Δυνάμεων και Σωμάτων Ασφαλείας της Περιφέρειας Κρήτης, αλλά το θέμα της εγκυκλίου σας αφορά συνολικά τους συνταξιούχους και άπτεται και των συντάξεων γήρατος και χηρείας και αναπηρίας.

Εδώ, λοιπόν, έχουμε το εξής φαινόμενο. Λέτε σήμερα εσείς ότι εφαρμόζετε τον νόμο Κατρούγκαλου και τον νόμο Βρούτση. Ο νόμος Κατρούγκαλου είναι πέντε χρόνια που ισχύει. Ο νόμος Βρούτση είναι επίσης δυόμισι χρόνια σχεδόν που ισχύει. Έρχεστε λοιπόν μετά από τόσο διάστημα να κάνετε ερμηνεία αυτών των νόμων με την εγκύκλιο -αυτό υποστηρίζουμε εμείς- νομοθετώντας δια της εγκυκλίου.

Σε κανένα σημείο ο νόμος Κατρούγκαλου και σε κανένα σημείο ο νόμος Βρούτση δεν αναφέρει υποχρέωση εξειδίκευσης με αυτόν τον τρόπο, γιατί η ενοποίηση συντάξεων στο πρόσωπο του κάθε συνταξιούχου έχει ήδη γίνει με τη μία εθνική σύνταξη που δικαιούται και την ανταποδοτική ή τις ανταποδοτικές που λαμβάνει και η ενοποίηση των συντάξεων του προσώπου που εκλείπει έχει ήδη γίνει πριν να υπάρξει το δικαίωμα σύνταξης χηρείας. Αναφέρομαι συγκεκριμένα στη σύνταξη χηρείας. Έτσι λοιπόν γίνεται απλή εφαρμογή ενός νόμου που ήδη έχει εφαρμοστεί στο πρόσωπο του κάθε συνταξιούχου μέσω της εγκυκλίου.

Εμείς λέμε, λοιπόν, απόσυρση της εγκυκλίου. Ελάτε να κουβεντιάσουμε ποια είναι τα προβλήματα, αν υπάρχουν, και νομοθετικά να λυθούν και να προβλεφθούν πράγματα. Εδώ λοιπόν πρέπει να πούμε ότι αφ’ ενός η εθνική σύνταξη ή η βασική, όπως είχε ονομαστεί από τον ν.3863, δεν είναι τίποτα καινούργιο, είναι η εξατομίκευση της κρατικής συμμετοχής στο συνταξιοδοτικό σύστημα. Η τριμερής χρηματοδότηση προϋπήρχε. Όμως μετά τον ν. 3863, αλλά κυρίως μετά τον νόμο Κατρούγκαλου, εξατομικεύεται αυτή η κρατική χρηματοδότηση.

Ενώ, λοιπόν, οι προηγούμενοι αυτών των νόμων προέβλεπαν ότι σε περιπτώσεις συντάξεων χηρείας μειώνεται κατά ένα ποσοστό 20%, 80% ή 70% που λέει τώρα νόμος, στη σύνταξη η οποία μεταβιβάζεται στον δικαιούχο, εσείς έρχεστε και κάνετε διπλή περικοπή. Και αφαιρείτε το κομμάτι της κρατικής χρηματοδότησης και μειώνετε όχι στο 70%, αλλά στο 35% πια την ανταποδοτική. Είναι διπλή μείωση που δεν προβλέπεται από κανέναν νόμο.

Ή θα πρέπει, λοιπόν, να εφαρμόζεται το ποσοστό της μείωσης όπως αυτό προβλέπεται, αλλά στο σύνολο της σύνταξης, ή θα πρέπει να αλλάξει η λογική αν θέλετε να αφαιρείται το εθνικό κομμάτι, δηλαδή το κομμάτι της κρατικής χρηματοδότησης, που είναι ή 346 ή 384, και το μέρος της ανταποδοτικής να μένει αλώβητο. Είναι δύο διαφορετικά πράγματα, αλλά εσείς δυστυχώς εφαρμόζετε και τα δύο αριθμητικά σωρευτικά και επιπλέον.

Με αυτήν την έννοια ζητάμε την ανάκληση της εγκυκλίου και βεβαίως συζήτηση για τα θέματα τα οποία κατά τη γνώμη σας είναι εκκρεμή και νομοθετικά για να δούμε πώς θα τα λύσουμε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Τσακλόγλου, καλησπέρα σας. Χρόνια πολλά και καλή χρονιά. Έχετε έξι λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κατ’ αρχάς, χρόνια πολλά σε όλους σας και στο Προεδρείο και στους παριστάμενους.

Αξιότιμοι κύριοι Κεγκέρογλου και Μουλκιώτη, επιτρέψτε μου να ξεκινήσω την απάντησή μου παραθέτοντας τα γεγονότα όπως έχουν συμβεί, γιατί θεωρώ ότι έχει παρερμηνευτεί πλήρως τόσο η πρόθεση της έκδοσης της εγκυκλίου, όσο και η τυχόν επίδρασή της στους σημερινούς συνταξιούχους.

Κατ’ αρχάς, να σημειώσω ότι παρ’ ότι και οι δύο ιδιαίτερα αγαπητοί Βουλευτές του ίδιου κόμματος, στις ερωτήσεις σας ερμηνεύετε με διαφορετικό τρόπο τις διατάξεις του νόμου.

Κύριε Μουλκιώτη, αν διαβάζω σωστά την ερώτησή σας, ουσιαστικά θεωρείτε ότι το κρίσιμο ζήτημα περί σώρευσης εθνικών συντάξεων, ο ν.3487/2016 έτυχε ορθής εφαρμογής στα έξι χρόνια από την ψήφισή του.

Την ίδια στιγμή εσείς, κύριε Κεγκέρογλου, ουσιαστικά δέχεστε ότι η πρόσφατη εγκύκλιος οδηγεί σε ορθή εφαρμογή του νόμου, όμως, ταυτόχρονα κάνετε έκκληση για τη συνέχιση της μη εφαρμογής των διατάξεων του νόμου λόγω της συγκυρίας της πανδημίας και της αύξησης του πληθωρισμού.

Επιτρέψτε μου να ξεκινήσω παραθέτοντας αυτούσιο το κείμενο από την παράγραφο 5 του άρθρου 7 του ν.4387/2016 -είναι ο γνωστός νόμος Κατρούγκαλου- γιατί λέει τα εντελώς αντίθετα από αυτά τα οποία ισχυριστήκατε εσείς προηγουμένως και παραθέτω τον νόμο. Ο νόμος λέει: «Σε περίπτωση σώρευσης συντάξεων χορηγείται μία εθνική σύνταξη. Στην περίπτωση συνταξιούχου ή δικαιούχου μιας πλήρους και μιας μειωμένης κύριας σύνταξης το ποσό της χορηγούμενης εθνικής σύνταξης είναι πλήρες. Σε περίπτωση συνταξιούχου ή -το τονίζω αυτό το σημείο- δικαιούχου δύο μειωμένων κύριων συντάξεων, καταβάλλεται το ποσοστό της εθνικής σύνταξης που αντιστοιχεί σε κάθε μία από αυτές, εφόσον το άθροισμά τους είναι μικρότερο ή ίσο με το πλήρες ποσό της εθνικής σύνταξης».

Ποιοι είναι οι δικαιούχοι εκτός από τους συνταξιούχους; Είναι ακριβώς οι χήρες και τα ορφανά. Πιο ξεκάθαρη διατύπωση στον νόμο δεν μπορούσε να υπάρξει. Αυτά προβλέπει ο νόμος Κατρούγκαλου.

Πώς, όμως, εφαρμόστηκε ο νόμος; Κατά την προσφιλή τακτική της προηγούμενης κυβέρνησης του «άλλα λέω και άλλα κάνω», ενώ ψήφισαν τον νόμο με αυτό το περιεχόμενο, τελικά εφάρμοσαν κάτι διαφορετικό. Ο προκάτοχός μου, ο κ. Πετρόπουλος, εξέδωσε μία εγκύκλιο που στην πραγματικότητα αναιρούσε τον ίδιο τον νόμο που ερμήνευε, επιτρέποντας τη σώρευση εθνικών συντάξεων και πέραν του ορίου της πλήρους εθνικής σύνταξης. Με άλλα λόγια, νομοθετούσε διά της εγκυκλίου.

Αποτέλεσμα της εγκυκλίου ήταν να προκληθούν στον ΕΦΚΑ προβλήματα υπηρεσιακής και επιχειρησιακής φύσης. Μάλιστα στη σχετική αλληλογραφία ο ΕΦΚΑ επισημαίνει την αναντιστοιχία νόμου και εγκυκλίου. Η εγκύκλιος που εξέδωσε το Υπουργείο στις 30 Δεκεμβρίου 2021 παρείχε απαντήσεις σε αυτά τα ερωτήματα του ΕΦΚΑ.

Δυστυχώς, δεν είναι η μοναδική φορά που εγκύκλιοι της προηγούμενης κυβέρνησης δημιουργούν τέτοιου είδους προβλήματα. Όπως όμως αντιλαμβάνεστε, στο πλαίσιο ενός ευνομούμενου κράτους δικαίου δεν μπορείτε να ζητάτε από έναν Υπουργό να μην εφαρμόζει την κείμενη νομοθεσία.

Σε ένα γενικότερο πλαίσιο τώρα ο ν.4387/16 ορίζει ότι η κύρια σύνταξη αποτελείται από το άθροισμα δύο συνιστωσών, της εθνικής και της ανταποδοτικής.

Η ανταποδοτική σύνταξη συνιστά το αναλογικό μέρος της σύνταξης. Χορηγείται εφ’ όσον ο ασφαλισμένος κύριας ασφάλισης θεμελιώσει δικαίωμα σύνταξης είτε εξ ιδίου δικαιώματος, είτε λόγω αναπηρίας, είτε κατά μεταβίβαση και το ύψος της συνδέεται με τις εισφορές που έχουν καταβληθεί, άρα με τις συντάξιμες αποδοχές του ασφαλισμένου, καθώς και με τον χρόνο ασφάλισής του.

Αντίθετα, όπως ρητά επισημαίνεται και στην αιτιολογική έκθεση του νόμου, σκοπός της εθνικής σύνταξης είναι η αποφυγή καταστάσεων φτώχειας και κοινωνικού αποκλεισμού μεταξύ των συνταξιούχων. Η εθνική σύνταξη συμβάλλει στη διασφάλιση επαρκούς αναπλήρωσης εισοδήματος για τους πιο ευάλωτους, οι οποίοι θα πλήττονταν από την αυστηρή εφαρμογή της ανταποδοτικότητας, όπως για παράδειγμα οι μακροχρόνια άνεργοι ή όσοι εργάζονται σε μη τυπικές μορφές απασχόλησης ή όσοι αμείβονται με πολύ χαμηλούς μισθούς. Η εθνική σύνταξη δεν -το τονίζω αυτό το «δεν»- συνδέεται με τις καταβληθείσες αποδοχές. Είναι το ποσό της σύνταξης που χρηματοδοτείται απευθείας από τον κρατικό προϋπολογισμό και συνδέεται, με άλλα λόγια, με τη φορολογία.

Σύμφωνα με πρόχειρες εκτιμήσεις των υπηρεσιών του Υπουργείου Εργασίας για το 2021 -διότι οι οριστικές εκτιμήσεις θα είναι διαθέσιμες τους επόμενους μήνες- οι μεταβιβάσεις του κρατικού προϋπολογισμού για την πληρωμή εθνικών συντάξεων την προηγούμενη χρονιά ξεπέρασαν τα 8 δισεκατομμύρια ευρώ, δηλαδή σχεδόν 4,5% του Ακαθάριστου Εγχώριου Προϊόντος.

Μάλιστα, σε αυτό το σημείο θα ήθελα να προσθέσω -διότι έρχεται σε αντίθεση με αυτά που είπατε προηγουμένως- ότι οι εισφορές κοινωνικής ασφάλισης δεν επαρκούν ούτε για την κάλυψη των ανταποδοτικών συντάξεων. Σύμφωνα με τις ίδιες εκτιμήσεις, η επιχορήγηση του κρατικού προϋπολογισμού για την πληρωμή των ανταποδοτικών συντάξεων την προηγούμενη χρονιά ξεπέρασε τα 6 δισεκατομμύρια ευρώ, δηλαδή ήταν πάνω από το 3% του ΑΕΠ και μάλιστα σε αυτά τα ποσά δεν συμπεριλαμβάνεται η μεταβίβαση του προϋπολογισμού προς τον ΕΦΚΑ για την κάλυψη των ασφαλιστικών εισφορών όσων τέθηκαν σε αναστολή εργασίας λόγω της πανδημίας.

Επομένως, αγαπητοί κύριοι Μουλκιώτη και Κεγκέρογλου, η εθνική σύνταξη έχει αυταπόδεικτα προνοιακό χαρακτήρα. Εγγυάται ένα ελάχιστο επίπεδο εισοδήματος και προστασίας από τη φτώχεια και τον κοινωνικό αποκλεισμό. Γι’ αυτόν ακριβώς τον λόγο, η παροχή της εθνικής σύνταξης οφείλει να υπηρετεί τις αρχές της ισότητας και της καθολικότητας. Η προστασία των συνταξιούχων από τη φτώχεια και τον κοινωνικό αποκλεισμό οφείλει να γίνεται με ενιαίο τρόπο. Σας φαίνεται λογικό ο προϋπολογισμός να μεταβιβάζει για τον ίδιο λόγο ως εθνική σύνταξη σε έναν συνταξιούχο 384 ευρώ και σε έναν άλλον 653 ευρώ;

Θα μου επιτρέψετε να πω ότι αυτά που αναπαράγονται με ευκολία τις τελευταίες μέρες στον δημόσιο διάλογο από όσους δεν γνωρίζουν -ή κάνουν ότι δεν γνωρίζουν- δεν μπορούν να είναι τοποθέτηση ενός κόμματος που θέλει να ασκεί σοβαρή και υπεύθυνη αντιπολίτευση. Είναι ανέξοδο, αναληθές και βαθιά λαϊκιστικό να ακούγεται ότι η Κυβέρνηση ή ο Τσακλόγλου κόβουν το μισό στις συντάξεις χηρείας και αναπηρίας. Τονίζω ότι ουδέποτε ισχυριστήκαμε στην εγκύκλιό μας ότι θα περικοπούν συντάξεις χηρείας και αναπηρίας από τους σημερινούς συνταξιούχους. Η πρόθεσή μας είναι ακριβώς αντίθετη. Άλλωστε, ρητά αναφέρει η εγκύκλιος ότι δεν υπάρχει αναδρομικότητα στις διατάξεις.

Είστε και οι δύο έμπειροι πολιτικοί και καλοί γνώστες του ασφαλιστικού συστήματος και σας εκτιμώ ιδιαιτέρως. Συνεπώς, θεωρώ επιβεβλημένο να κάνουμε έναν καλόπιστο και αντικειμενικό διάλογο με βάση τα πραγματικά δεδομένα.

Αυτά μέχρι εδώ και θα επανέλθω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για την τήρηση του χρόνου.

Ορίστε, κύριε Μουλκιώτη, έχετε τον λόγο κι εσείς για τρία λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υπουργέ, εγώ δεν περίμενα στην απάντησή σας να βάλετε ζητήματα -όχι ψήγματα, αλλά πολύ περισσότερο- και κοινωνικού αυτοματισμού. Αυτό δεν το περίμενα. Σας το λέω ειλικρινά.

Να ξεκαθαρίσουμε ότι δεν υπάρχει ούτε διαστρέβλωση ούτε παρερμηνεία της εγκυκλίου. Μην τα ερμηνεύετε με αυτόν τον τρόπο. Θεωρώ ότι δεν ήταν σωστή η ερμηνεία την οποία δώσατε και σε σχέση με τις ερωτήσεις οι οποίες υπήρχαν. Ξέρετε το τι προκάλεσε αυτή η συγκεκριμένη εγκύκλιος.

Εμείς θα πούμε, κύριε Υπουργέ, ότι υπάρχει ένας νόμος στην κυβέρνηση ΣΥΡΙΖΑ - ΑΝΕΛ, ο περίφημος νόμος Κατρούγκαλου που κατάργησε τα κατώτατα όρια και μείωσε τις συντάξεις 25% έως 30%. Το ξέρετε. Κατάργησε το ΕΚΑΣ που είχε θεσμοθετήσει τότε το ΠΑΣΟΚ και είχε στηρίξει το εισόδημα επτακοσίων χιλιάδων και πλέον χαμηλοσυνταξιούχους.

Πάλι τώρα έχουμε ένα θέμα με τον νόμο Κατρούγκαλου. Αυτόν τον νόμο έχουμε. Βάλατε έμμεσα ένα ζήτημα βιωσιμότητας του ασφαλιστικού συστήματος, ότι δηλαδή δεν μπορούν να ικανοποιηθούν οι προβλέψεις που πρέπει να υπάρξουν σε σχέση με τους συνταξιούχους; Διότι ο κ. Βρούτσης πριν από λίγο καιρό, όταν ψηφίστηκε ο νόμος Βρούτση που λέγαμε, είχε εγγυηθεί τη βιωσιμότητα του ασφαλιστικού συστήματος και με αναλογιστικές μελέτες για δεκαετίες! Το είχε πει και στην Ολομέλεια και στις επιτροπές και ήταν ξεκάθαρο. Το λέω γιατί βλέπω ότι μπαίνει ένα θέμα τώρα και θα ήθελα και σε αυτό να υπάρχει μία απάντηση.

Εμείς, λοιπόν, σήμερα, που έχουμε πάλι αυτόν τον νόμο Κατρούγκαλου, πάμε να δούμε τι έχει κάνει αυτή η Κυβέρνηση, η Κυβέρνηση η δική σας, η Κυβέρνηση του κ. Μητσοτάκη.

Πράγματι το άρθρο 7 του ν.4387/2016 λέει ότι σε περίπτωση σώρευσης συντάξεων χορηγείται μία εθνική σύνταξη. Πώς εφαρμόζεται, λοιπόν, αυτή η διάταξη εδώ και πέντε χρόνια, με βάση και τις οδηγίες που έχουν δοθεί από το Υπουργείο Εργασίας, με βάση τις εγκυκλίους του 2016, 2017, οι οποίες όχι μόνο έχουν γίνει αποδεκτές, αλλά έχουν ελέγξει και εγκρίνει οι δανειστές -το είπα και στην πρωτολογία μου-, τις οποίες και θα καταθέσω στα Πρακτικά και τι λέει; Λέει ότι σε περίπτωση σώρευσης συντάξεων χορηγείται μια εθνική σύνταξη ανά κατηγορία σύνταξης. Αυτό είναι ξεκάθαρο και μη αμφισβητούμενο θέμα.

Να εξηγήσουμε πιο απλά τι εφαρμόζεται εδώ και πέντε χρόνια; Να το πούμε πιο απλά, κύριε Υπουργέ, και θέλω να μου πείτε αν δεν είναι έτσι.

Έχουμε δύο συντάξεις γήρατος; Μία εθνική σύνταξη χορηγείται. Μπορεί να έχουμε περίπτωση τριών συντάξεων γήρατος; Μία εθνική σύνταξη. Έχουμε μία σύνταξη γήρατος και μία λόγω θανάτου; Έχουμε δύο εθνικές συντάξεις, μία γήρατος και μία θανάτου. Έχουμε δύο συντάξεις γήρατος και μία λόγω θανάτου; Έχουμε μία εθνική σύνταξη για τις δύο συντάξεις γήρατος -επαναλαμβάνω μία εθνική σύνταξη για τις δύο συντάξεις γήρατος- και μία εθνική σύνταξη λόγω θανάτου.

Γιατί έχει γίνει αυτή η ερμηνεία και αυτή η εφαρμογή που είναι κατά τη γνώμη μας ορθή; Διότι η εθνική σύνταξη -και το επαναλαμβάνουμε, κύριε Υπουργέ- συνδέεται άρρηκτα με τη σύνταξη και δεν συνδέεται με τον δικαιούχο της σύνταξης. Αυτό εμείς το ξεκαθαρίζουμε. Συνδέεται άρρηκτα με τη σύνταξη και όχι με τον δικαιούχο της σύνταξης!

Αν είχαμε διαφορετική ερμηνεία, αυτή η οποιαδήποτε διαφορετική ερμηνεία θίγει ευθέως τη συνταγματικά κατοχυρωμένη αρχή της ανταποδοτικότητας, αφού και ο συνταξιούχος λόγω θανάτου είχε καταβάλει κι αυτός ασφαλιστικές εισφορές.

Εσείς με την εγκύκλιο στα τέλη Δεκεμβρίου του 2021 λέτε ότι σε όλες τις περιπτώσεις σώρευσης συντάξεων -σε όλες και όχι ανά κατηγορία σύνταξης, εδώ θέλω να το προσέξουμε- χορηγείται μία εθνική σύνταξη. Να το πούμε πιο απλά, κύριε Υπουργέ; Όσοι παίρνουν μία σύνταξη από δικό τους δικαίωμα -δηλαδή σύνταξη γήρατος ή σύνταξη αναπηρίας- κι έχουν την ατυχία να χάσουν και τον σύντροφό τους, λαμβάνοντας τότε μία μικρή, κατά κανόνα, σύνταξη θανάτου, θα χάσουν την εθνική σύνταξη που αντιστοιχεί στη σύνταξη λόγω θανάτου.

Αυτό να πούμε πιο απλά, κύριε Υπουργέ, τι σημαίνει; Σημαίνει μειώσεις μέχρι 268 ευρώ τον μήνα και 3.216 ευρώ τον χρόνο. Σε αυτό δεν θα πούμε συγχαρητήρια, κύριε Υπουργέ. Δεν θα πούμε συγχαρητήρια και γι’ αυτό κάνουμε και την κριτική και τα λέμε ξεκάθαρα και με παραδείγματα, γιατί αυτό συμβαίνει.

Και τώρα γιατί μειώνετε εσείς τις συντάξεις; Γιατί, κύριε Υπουργέ, μειώνετε τις συντάξεις και το λέτε. Θα επικαλεστώ το δελτίο Τύπου του Υπουργείου σας, το οποίο θα καταθέσω στα Πρακτικά. Τι λέει μεταξύ άλλων; «Για την αποτελεσματική ανάπτυξη των πληροφοριακών συστημάτων και λογισμικών του ΕΦΚΑ.» Δηλαδή, αλήθεια, πέντε χρόνια ολόκληρα γινόταν αλαλούμ στα λογισμικά συστήματα του ΕΦΚΑ; Τι γινόταν, για να το καταλάβω; Διότι αυτό το λέει το δελτίο Τύπου.

Να πούμε για τον κ. Χατζηδάκη τι είπε; Να επικαλεστώ και το non paper της Νέας Δημοκρατίας -και θα το καταθέσω και στα Πρακτικά- που εκδόθηκε ενημερωτικά γι’ αυτά τα θέματα;

Λέει, πρώτον, ότι αυτό το κάνετε γιατί προβλέπεται ρητά στον νόμο Κατρούγκαλου. Και ποια είναι η δεύτερη δικαιολογία; Για να μην υπάρχουν συνταξιούχοι δύο ταχυτήτων. Δηλαδή, για να μην υπάρχουν συνταξιούχοι οι οποίοι είναι τα κορόιδα και οι οποίοι παίρνουν μία εθνική σύνταξη, όπως προβλέπει ο νόμος, και άλλοι δίπλα που λόγω διάφορων «παραθύρων» -ακούτε εκφράσεις τώρα από το Υπουργείο- παίρνουν δύο εθνικές συντάξεις.

Τι λέει, δηλαδή, η Κυβέρνηση Μητσοτάκη; Λέει, πρώτον, ότι κόβει τις συντάξεις από τους αναπήρους και τις χήρες, κάνοντας μετά από πέντε ολόκληρα χρόνια μια καινούργια ερμηνεία διατάξεων, προκειμένου, λέει, να λειτουργήσουν τα πληροφοριακά συστήματα του ΕΦΚΑ. Έτσι λέει. Εγώ δεν δίνω άλλη ερμηνεία. Κόβει τις συντάξεις, για να λειτουργήσουν τα πληροφοριακά συστήματα μετά από πέντε χρόνια. Δυόμισι χρόνια δεν μιλούσε καθόλου και ξαφνικά μιλάει τώρα, τέλος του χρόνου, την παραμονή που υπάρχει μια γενικότερη συμπεριφορά και κατάσταση στην κοινωνία.

Δεύτερον, κόβει συντάξεις για να εφαρμόσει τον νόμο Κατρούγκαλου, ενώ προεκλογικά λέγατε καταργούμε τον νόμο Κατρούγκαλου.

**ΠΡΟΕΔΡΕΥΩΝ (Απόστολος Αβδελάς):** Και ολοκληρώστε, σας παρακαλώ.

**ΓΕΩΡΓΙΟΣ ΜΟΥΛΚΙΩΤΗΣ:** Ναι, κύριε Πρόεδρε.

Εμπαίζετε όμως, κύριε Υπουργέ, με αυτόν τον τρόπο τον κόσμο. Τον εμπαίζατε και τον εμπαίζει η Κυβέρνηση. Λέγατε «Καταργούμε τον νόμο Κατρούγκαλου», ενώ τώρα λέτε «Δεν τον καταργούμε, τον εφαρμόζουμε».

Να πω για το επιχείρημα του κ. Χατζηδάκη περί ισότητας στην αντιμετώπιση των συνταξιούχων; Να το πω κι αυτό. Εδώ, κύριε Πρόεδρε, μόνο σουρεαλιστική θα τη χαρακτηρίσω αυτή τη συμπεριφορά. Να εξηγήσω γιατί; Μετά την κατακραυγή της εγκυκλίου, που έγινε απ’ όλη την Αντιπολίτευση, ο κ. Τσακλόγλου είπε αυτό που είπε στις 6 Γενάρη στον «ΣΚΑΪ», ότι η μείωση θα είναι από την 1-1-2022 και μετά, όχι για το παρελθόν. Σε αυτό ήταν σε αντίθεση με τον κ. Χατζηδάκη, ο οποίος έλεγε ότι όχι, θα είναι εξίσωση όλων των συντάξεων.

Ο κ. Τσακλόγλου, λοιπόν, δημιουργεί συνταξιούχους με τον τρόπο αυτό όπως το είπε -δεν ξέρω εάν θα είναι έτσι- δύο ταχυτήτων. Θεωρώ ότι θα είναι δύο ταχυτήτων, κύριε Υπουργέ, με μοναδικό κριτήριο εάν έχουν συνταξιοδοτηθεί πριν ή μετά το 2022. Και αυτά τα λέμε έτσι, με μία εγκύκλιο, όχι με νόμο. Είναι ένα θέμα αυτό, λοιπόν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καταλήγω, κύριε Πρόεδρε, και σας ευχαριστώ για την ανοχή.

Με την έννοια αυτή, λοιπόν, έχουμε δημιουργήσει ζητήματα στους συνταξιούχους που ενώ θεμελιώνουν δικαίωμα με βάση ακριβώς τις ίδιες διατάξεις, θα διαφοροποιείται το ποσό της σύνταξής τους με κριτήριο τι; Την ημερομηνία συνταξιοδότησης. Και με νομική βάση ποια; Εγκύκλιο!

Εγώ επιμένω σε αυτά, κύριε Υπουργέ, και δεν δώσατε απάντηση. Αυτό βγαίνει και είναι τραγικό αυτό το οποίο συμβαίνει. Δεν αντιλαμβάνεστε ότι ανοίγετε την κερκόπορτα δικαστικών πλέον διεκδικήσεων σε βάση ουσιαστικών αρχών, αλλά και παραβάσεων. Θέτετε θέματα παραβίασης του άρθρου 4 του Συντάγματος.

Θα καταθέσω, κύριε Πρόεδρε, στα Πρακτικά και σχετικό υπόμνημα των Σωμάτων Ασφαλείας της Βοιωτίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Ωραία. Σας ευχαριστούμε πολύ. Να δώσουμε τον λόγο στον κ. Τσακλόγλου.

**ΓΕΩΡΓΙΟΣ ΜΟΥΛΚΙΩΤΗΣ:** Εμείς λέμε να αποσυρθεί η εγκύκλιος της 30ής Δεκεμβρίου 2021.

Επίσης, κύριε Υπουργέ, υπάρχει και κάτι στο οποίο δεν απαντήσατε, απ’ ό,τι κατάλαβα. Σχεδιάζετε, πράγματι, και άλλες τροποποιήσεις για αυτά τα θέματα των συνταξιοδοτικών και ασφαλιστικών νομοθεσιών; Για παράδειγμα, σχεδιάζετε να τροποποιήσετε τις διατάξεις που αφορούν την αναγνώριση πλασματικών χρόνων ασφάλισης; Είναι ένα ερώτημα στο οποίο δεν απαντήσατε.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κύριε Μουλκιώτη.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, δεν είμαι ποτέ εύκολος στους χαρακτηρισμούς, αντίθετα με εσάς που μας απευθύνατε χαρακτηρισμούς. Σας επιστρέφουμε ατόφιο τον χαρακτηρισμό του λαϊκισμού για τρεις λόγους. Ο πρώτος λόγος είναι ότι η Κυβέρνησή σας είχε υποσχεθεί προεκλογικά την κατάργηση του σκληρού πυρήνα των διατάξεων του νόμου Κατρούγκαλου τουλάχιστον -αναφέρθηκε αναλυτικά ο κ. Μουλκιώτης- τις οποίες διατάξεις διατηρείτε.

Ο δεύτερος λόγος που σας επιστρέφουμε τον χαρακτηρισμό είναι ότι λέτε ότι παρανομούσε όλο το προηγούμενο διάστημα η διοίκηση που δεν εφάρμοζε το νόμο Κατρούγκαλου, αφού προβλεπόταν απ’ αυτόν, αλλά και το νόμο Βρούτση και έρχομαι εγώ τώρα να τον εφαρμόσω υποχρεωτικά, αλλά λαϊκίζετε λέγοντας ότι το διάστημα πριν τις 31-12-2021 δεν θα τον εφαρμόσω. Κάνατε, δηλαδή, και ρουσφέτι.

Ο τρίτος λόγος που σας επιστρέφω τον χαρακτηρισμό του λαϊκιστή, είναι ότι ενώ αναφέρω ρητά στην ερώτησή μου ότι σύμφωνα με το έγγραφο των Σωμάτων Αποστράτων Ενόπλων Δυνάμεων και Σωμάτων Ασφαλείας της Περιφέρειας Κρήτης λέγονται αυτά, τα αποδώσατε ως απολύτως δικές μου απόψεις και θέλατε να με φέρετε σε αντίθεση με τον κ. Μουλκιώτη.

Είναι δύο συγκεκριμένα πράγματα, στα οποία πρέπει για το συμφέρον του ασφαλιστικού συστήματος να είστε πιο συγκεκριμένος και να έρθετε κοινοβουλευτικά να δούμε τα όποια προβλήματα νομίζετε ότι υπάρχουν και πρέπει να λυθούν νομοθετικά και όχι διά της νομοθετήσεως με εγκυκλίους.

Έχουμε ένα ζήτημα ερμηνείας, που εσείς το κάνετε σύμφωνα με τον δικό σας τρόπο. Σας είπε ο κ. Μουλκιώτης ότι συνδέεται η εθνική σύνταξη με τη σύνταξη και όχι με τον συνταξιούχο και εσείς είπατε ότι είναι προνοιακό. Δεν είναι προνοιακό. Γι’ αυτό, ο νόμος προβλέπει από 346 ευρώ έως 384 ευρώ και τον συνδέει με τα χρόνια ασφάλισης. Αυτό είναι κρίκος σύνδεσης με τη σύνταξη και όχι με το πρόσωπο. Εάν ήταν με το πρόσωπο, οι προνοιακές συντάξεις δεν θα ήταν διαφορετικό ποσό. Θα λέγαμε ότι όλοι οι Έλληνες παίρνουν, εφόσον δεν δικαιούνται σύνταξης από το ασφαλιστικό σύστημα, 346 ή 384 ευρώ. Το λέει κάπου αυτό κάποιος νόμος, για να είναι προνοιακό αυτό; Είναι διαφορετική η προνοιακή σύνταξη και το ξέρετε πάρα πολύ καλά.

Η εθνική σύνταξη θεσμοθετεί εξατομικευμένα την κρατική χρηματοδότηση που πρωτύτερα δινόταν στον κοινό κορβανά από το κράτος. Έδινε το κράτος 10 δισεκατομμύρια το 2012, παραδείγματος χάριν, στα ταμεία για να αποδώσουν συντάξεις. Η μεταβολή τι λέει; Δίνω το κομμάτι αυτό εξατομικευμένα συν το ανταποδοτικό, το οποίο το κάνει με νέο τρόπο.

Ερχόμαστε, λοιπόν, στην ουσία της εγκυκλίου σας. Η εγκύκλιος η δικιά σας εφαρμόζει δυο περικοπές. Η μια περικοπή είναι η αφαίρεση της εθνικής σύνταξης στην περίπτωση συσσώρευσης από άλλο πρόσωπο λόγω χηρείας, που αυτό δεν το λέει ο νόμος -λέει: ανά κατηγορία μία εθνική σύνταξη- και επιπλέον είναι στη λογική της πριν τη θεσμοθέτηση βασικής ή εθνικής σύνταξης μείωσης της σύνταξης χηρείας. Εφαρμόζει δηλαδή η εγκύκλιός σας και τις δύο μειώσεις που υπήρξαν για δύο διαφορετικά συστήματα.

Εμείς, λοιπόν, επαναφέρουμε την πρότασή μας, γιατί ο διάλογος σε αυτό το επίπεδο όσο και αν εξαντληθεί στα πλαίσια μιας επίκαιρης δεν μπορεί να αποδώσει: Αποσύρετε αυτή την εγκύκλιο και ελάτε με έναν διάλογο και στην Επιτροπή Κοινωνικών Υποθέσεων να δούμε ποια προβλήματα θέλετε να λύσετε και κάνετε τέτοιες ερμηνείες οι οποίες έρχονται σε αντίθεση με το ισχύον νομικό σύστημα. Εάν επιμένετε ότι ο κ. Πετρόπουλος έβγαλε μια εγκύκλιο και παρανόμησε κι έχασε το δημόσιο χρήματα, να μας το πείτε. Εδώ καταθέτω την εγκύκλιο του κ. Πετρόπουλου. Εάν επιμένετε ότι ο κ. Βρούτσης για σημαντικό διάστημα που ήταν Υπουργός παρανομούσε και δεν εφάρμοζε τον νόμο και έχανε το δημόσιο χρήματα, να μας το πείτε, να εξατομικευθούν οι ευθύνες και στα δύο αυτά πρόσωπα. Εάν νομίζετε ότι μέχρι 31 Δεκεμβρίου που ίσχυαν αυτοί οι δύο νόμοι παρανομούσαν και οι προηγούμενοι και εσείς κι έχανε το δημόσιο χρήματα, να μας το πείτε. Όμως δεν μπορείτε να λέτε ότι «ναι μεν αυτό είναι μια παρανομία αλλά εγώ είμαι καλός, κουβαρντάς, και τα χαρίζω μέχρι 31 Δεκεμβρίου και τα εφαρμόζω από 1η Ιανουαρίου». Ή το ένα ισχύει ή το άλλο.

Αυτό που ισχύει, κατά την άποψή μας, είναι ότι η εγκύκλιός σας νομοθετεί αντισυνταγματικά και υπερβαίνει τους νόμους που ισχύουν. Σε κάθε περίπτωση, το κόμμα σας ήταν αυτό που κατήγγειλε τον νόμο Κατρούγκαλου μαζί μας και το κόμμα σας ήταν αυτό το οποίο ταυτόχρονα αθέτησε την υπόσχεσή του για την κατάργηση του βασικού πυρήνα αυτού του νόμου.

Επομένως σας καλούμε να επανέλθετε στην τάξη τη νομοθετική και την κοινοβουλευτική και να δούμε τα ζητήματα μέσα από τις προβλεπόμενες διαδικασίες.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κεγκέρογλου.

Ορίστε, κύριε Τσακλόγλου, έχετε τον λόγο για έξι λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμοι κύριοι Μουλκιώτη και Κεγκέρογλου, θα ήθελα να ξεκινήσω με δύο παρατηρήσεις σε σχέση με αυτά τα οποία είπατε.

Το πρώτο αφορά αυτό που είπε ο κ. Μουλκιώτης αναφορικά με τη βιωσιμότητα του συστήματος. Έχω πει επανειλημμένα από αυτό το Βήμα ότι, σύμφωνα με τις διαθέσιμες μελέτες που έχουμε αυτή τη στιγμή από την Εθνική Αναλογιστική Αρχή, όλες αυτό το οποίο δείχνουν είναι ότι μακροχρονίως το σύστημα κοινωνικής ασφάλισης είναι βιώσιμο, όμως βραχυχρονίως δημιουργεί πολύ μεγάλα ελλείμματα. Είναι αλήθεια ότι η διαχρονική τάση αυτών των ελλειμμάτων είναι πτωτική, αλλά ότι αυτή τη στιγμή τα έχουμε το βλέπουμε όλοι μας. Δεν χρειάζεται να πω τίποτα παραπάνω.

Στο δεύτερο το οποίο ανέφερε ο κ. Κεγκέρογλου, για το αν η εθνική σύνταξη σύμφωνα με τον νόμο είναι συνδεδεμένη με τον συνταξιούχο ή με τη σύνταξη, νομίζω ότι έδωσα σαφέστατη απάντηση παραθέτοντας τα ίδια τα χωρία του νόμου και όχι κάποια γενική διατύπωση δική μου.

Εξήγησα ήδη με σαφήνεια στην πρωτολογία μου πώς προέκυψε η ανάγκη έκδοσης εγκυκλίου εξαιτίας της προϋπάρχουσας αναντιστοιχίας του ψηφισμένου νόμου και της εγκυκλίου του προκατόχου μου.

Η Κυβέρνηση έχει αποδείξει ότι προσεγγίζει την κοινωνική ασφάλιση με όρους παρόντος αλλά και μέλλοντος. Μεριμνά για τη διατήρηση και βελτίωση του βιοτικού επιπέδου των συνταξιούχων και αποδεικνύει έμπρακτα τη στήριξή της σε εκείνους που χρήζουν μεγαλύτερης προστασίας. Ενδεικτικά να αναφέρω ότι με τον ν.4670/2020 ορίστηκαν αυξημένα ποσοστά αναπλήρωσης, που οδήγησαν σε υψηλότερες συντάξεις και μάλιστα στο ανταποδοτικό κομμάτι της σύνταξης. Επανϋπολογίστηκαν συντάξεις και χορηγήθηκαν αναδρομικά ύψους 1,3 δισεκατομμυρίων ευρώ σε ένα εκατομμύριο εκατό χιλιάδες συνταξιούχους. Με πρωτοβουλία του Πρωθυπουργού χορηγήθηκε στα τέλη του 2021 επίδομα ύψους 250 ευρώ σε επτακόσιους χιλιάδες χαμηλοσυνταξιούχους, με κόστος περίπου 200.000.000 ευρώ.

Θωρακίσαμε την επικουρική ασφάλιση της νέας γενιάς κάνοντας μια μεταρρύθμιση που στοχεύει σε υψηλότερες συντάξεις για τους μελλοντικούς συνταξιούχους και πολλά άλλα μικρότερα.

Κύριοι Βουλευτές, η χώρα μας εξέρχεται από δέκα χρόνια ύφεσης και δύο χρόνια πανδημίας. Στρατηγικός στόχος της Κυβέρνησης ήταν και παραμένει η διατήρηση και προάσπιση ενός αξιοπρεπούς επιπέδου διαβίωσης των συνταξιούχων. Για τον λόγο αυτό, θα ξεκαθαρίσω για μια ακόμη φορά ότι κανένας υφιστάμενος συνταξιούχος χηρείας ή αναπηρίας δεν θα δει μείωση στη σύνταξή του.

Η εγκύκλιος στην οποία αναφέρεται η ερώτηση σας στοχεύει στην άρση κακών πρακτικών που δημιουργούν κοινωνικές και οικονομικές ανισότητες και αφορά αποκλειστικά και μόνο όσους ασφαλισμένους βγαίνουν σε δεύτερη σύνταξη από την 1η Ιανουαρίου του 2022 και μετά, με στόχο μια ομαλή και σε βάθος χρόνου εφαρμογή του νόμου περί μη σώρευσης περισσότερων της μίας εθνικών συντάξεων πέραν του ποσού της πλήρους εθνικής σύνταξης. Δεν έχει, επομένως, αναδρομική ισχύ και γι’ αυτό δεν θα γίνουν περικοπές στις υφιστάμενες συντάξεις.

Ας είμαστε ξεκάθαροι: Επί της αρχής, η σώρευση ανταποδοτικών συντάξεων δεν συνεπάγεται και σώρευση εθνικών συντάξεων πέραν του ποσού της πλήρους εθνικής σύνταξης, δηλαδή, σήμερα 384 ευρώ. Αυτό, μάλιστα, ισχύει ανεξάρτητα από το είδος και την αιτία του συνταξιοδοτικού δικαιώματος.

Η ήπια χρονικά προσαρμογή, η ασφάλεια δικαίου, ο σεβασμός στο δικαίωμα των πολιτών να μπορούν να προγραμματίζουν τις ζωές τους χωρίς να τους αιφνιδιάζει το ίδιο το κράτος και οι υφιστάμενες οικονομικές και κοινωνικές συνθήκες σε περιβάλλον πανδημίας είναι κρίσιμοι παράγοντες που το Υπουργείο Εργασίας και Κοινωνικών Υποθέσεων συνεκτιμά και λαμβάνει υπ’ όψιν του. Παραμένουμε σταθερά προσηλωμένοι στην τήρηση αυτού του συμβολαίου εμπιστοσύνης που έχουμε με τους πολίτες και το οποίο μας υποχρεώνει να εντείνουμε την ταχύτητα στο μεταρρυθμιστικό έργο, σεβόμενοι τους περιορισμούς που έχουν προκύψει από πολιτικές προηγούμενων κυβερνήσεων.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς**): Κι εμείς ευχαριστούμε, κύριε Υπουργέ.Καλή συνέχεια στον κ. Μουλκιώτη και στον κ. Τσακλόγλου.

Ο κ. Κεγκέρογλου παραμένει, γιατί η επόμενη και τελευταία ερώτηση είναι δική του. Πρόκειται για τη με αριθμό 299/10-1-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ψηφιακής Διακυβέρνησης,με θέμα: «Παράταση προθεσμιών για τις αναρτήσεις στο Κτηματολόγιο των ακινήτων στις σεισμόπληκτες περιοχές και άρση της δυσμενούς μεταχείρισης των κληροτεμαχίων κατά την κτηματογράφηση».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, δύο θέματα αναφέρονται στην ερώτηση: Το ένα προϋπήρχε των σεισμών και ήταν το ζήτημα της ίδιας αντιμετώπισης των κληροτεμαχίων με αυτά που δεν είναι κληροτεμάχια ως προς τη δήλωση για το Κτηματολόγιο. Για τις ανάγκες της κτηματογράφησης αντιμετωπίζονται αυτά με δύο διαφορετικούς τρόπους. Είναι η πολλαπλή ερώτηση που έχω κάνει, δέκατη στη σειρά.

Ενώ, λοιπόν, για ένα αγροτεμάχιο, παραδείγματος χάριν, που δεν είναι από κλήρο, με δύο ένορκες βεβαιώσεις, τη δήλωση του Ε9 και, βεβαίως, με τα πρόσθετα που χρειάζονται στη συνέχεια, μπορεί να προχωρήσει η διαδικασία κτηματογράφησης, όταν είναι κληροτεμάχιο δεν αρκεί αυτό και πρέπει να γίνει μια ολόκληρη νομική διαδικασία με δικαστικές αποφάσεις, όπως προβλέπεται από το άρθρο 39 κάποιου νόμου του 2019 -δεν θυμάμαι ακριβώς το νούμερο- και έχει ένα τεράστιο κόστος το οποίο επιβαρύνει τον ιδιοκτήτη και πολλές φορές είναι μεγαλύτερο κι από αυτό της αξίας του αγροτεμαχίου.

Αυτό, λοιπόν, το πρόβλημα προϋπάρχει και σας ζητάω να συνεργαστείτε επιτέλους με το Υπουργείο Αγροτικής Ανάπτυξης, όπου αρμόδιος τώρα είναι ο προκάτοχός σας, ο οποίος είχε πει ότι συμφωνεί, αλλά λέει ότι το Αγροτικής Ανάπτυξης είναι αυτό που πρέπει να κινήσει τη διαδικασία και να μας πει τι γίνεται. Να συνεργαστείτε, λοιπόν, για να δώσουμε λύση.

Το άλλο θέμα αφορά την προθεσμία για την ανάρτηση, που υπάρχει ανάγκη λόγω των σεισμών να παραταθεί. Μου είχατε δώσει μια απάντηση τον Οκτώβριο ότι η ανάρτηση προγραμματίζεται για τον Μάρτιο του 2022, όμως, κύριε Υπουργέ, υπάρχει ανάγκη να παραταθεί αυτό κατά ένα σημαντικό διάστημα, διότι, δυστυχώς, δεν έχει προχωρήσει η διαδικασία που έχει να κάνει με τους ελέγχους -πρωτοβάθμιο, δευτεροβάθμιο και τριτοβάθμιο- των σεισμόπληκτων κτηρίων πια. Αυτό σημαίνει ότι τελικά οι άνθρωποι δεν μπορούν να δηλώσουν τι έχουν, οικόπεδο ή κτήριο, σε σχέση με το Κτηματολόγιο.

Θα έλεγα, λοιπόν, ότι μια παράταση τουλάχιστον κατά ένα τρίμηνο μετά τον Μάρτιο είναι αναγκαία, προκειμένου να έχουμε μια ομαλή εξέλιξη και σε αυτό το θέμα.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε συνάδελφε.

Θα απαντήσει ο Υφυπουργός Ψηφιακής Διακυβέρνησης κ. Θεόδωρος Λιβάνιος.

Κύριε Λιβάνιε, καλημέρα σας, χρόνια πολλά, καλή χρονιά. Έχετε τον λόγο για τρία λεπτά.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Καλή χρονιά, κύριε Πρόεδρε και κύριε Κεγκέρογλου, και καλή δύναμη στα νέα σας καθήκοντα ως τομεάρχης εθνικής άμυνας. Είμαι σίγουρος ότι θα έχετε εξαιρετική συνεργασία και με τον Νίκο Παναγιωτόπουλο και με τον Νίκο Χαρδαλιά σ’ ένα κρίσιμο και εθνικά ευαίσθητο τομέα.

Δύο θέματα, λοιπόν, θέσατε. Θα σας απαντήσω και για τα δύο ξεκάθαρα. Το πρώτο θέμα είναι για τα αγροτεμάχια. Το είχαμε συζητήσει και την άλλη φορά. Εφόσον έλθει το Κτηματολόγιο, εγγράφουμε με βάση την κείμενη νομοθεσία τα δικαιώματα που προκύπτουν σε ένα ακίνητο. Εφόσον υπάρχει νομοθεσία η οποία ρυθμίζει ένα ζήτημα, αντιστοίχως πράττει και το Κτηματολόγιο. Αν έλθει νομοθετική ρύθμιση από τα συναρμόδια Υπουργεία, εμείς ευχαρίστως θα το κάνουμε και θα αναγράψει ο ανάδοχος τις σχετικές πράξεις. Σας είπα την άλλη φορά ότι νομίζω πως μπορεί να γίνει αυτό. Δεν αφορά αυτό καθαυτό το Υπουργείο Ψηφιακής Διακυβέρνησης, γιατί είναι εκτελεστικό ουσιαστικά της κείμενης νομοθεσίας.

Το δεύτερο θέμα που είναι για τους σεισμόπληκτους, το είχαμε συζητήσει και τον Οκτώβριο. Αυτή τη στιγμή, αν δεν κάνω λάθος, ο Νομός Ηρακλείου, οι σεισμόπληκτες περιοχές, είναι σε κατάσταση έκτακτης ανάγκης μέχρι τις 28 Μαρτίου του τρέχοντος έτους. Η ανάρτηση θα γίνει έναν μήνα μετά τη λήξη της προθεσμίας που θα τελειώσει η έκτακτη ανάγκη. Αν για οποιονδήποτε λόγο παραταθεί η έκτακτη ανάγκη, θα κινηθούμε ανάλογα κι εμείς. Οφείλω, όμως να σας πω ότι είναι ένα θέμα το οποίο στηρίζεται σε συμβάσεις με ιδιώτη. Ιδιώτης κάνει την κτηματογράφηση και από τις παρατάσεις δημιουργείται και ένα οικονομικό αντίκτυπο, το οποίο προφανώς είμαστε διατεθειμένοι να το υποστούμε και να το πληρώσει το Κτηματολόγιο.

Θα ήθελα να σας πω ότι ειδικά γι’ αυτό το κομμάτι, ειδικά για την περίπτωση και του Ηρακλείου, αλλά και για τις περιπτώσεις που είναι σε παρόμοια φάση κτηματογράφησης, δεν αναστέλλεται η δυνατότητα υποβολής έστω και εκπρόθεσμης δήλωσης. Ακόμα και όταν γίνουν οι οριστικές αναρτήσεις μπορεί κάποιος να πάει να καταθέσει εκπρόθεσμη δήλωση στην προσωρινή ανάρτηση και αμέσως μετά θα ενσωματωθεί στην επόμενη τελική και οριστική. Δεν χάνει κανείς τα δικαιώματά του, αλλά καλό θα ήταν –το έχετε πει και πιο παλιά- να τελειώσει επιτέλους το Κτηματολόγιο. Προφανώς ο σεισμός είναι ένα έκτακτο και απρόβλεπτο γεγονός. Όμως, αυτό που θέλουμε είναι να εξυπηρετηθεί και ο κόσμος αλλά και να τελειώσει το Κτηματολόγιο, οπότε θα πάμε σε μια παράταση ενός μήνα μετά τη λήξη της έκτακτης ανάγκης και από εκεί και πέρα θα είμαστε σε συνεχή επικοινωνία και με τους φορείς όλης της Ελλάδας, διότι είδατε ότι σε γειτονικό νομό στο Ρέθυμνο δώσαμε μια παράταση για την κτηματογράφηση τις προηγούμενες μέρες. Στις Κυκλάδες κάναμε το ίδιο. Το κάναμε και στα Χανιά χθες με απόφαση του Διοικητικού Συμβουλίου του Κτηματολογίου. Όπου χρειάζεται παράταση το κάνουμε προκειμένου να διευκολυνθεί ο κόσμος, σταθμίζοντας και όλες τις παραμέτρους, όπως είναι η πανδημία.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Ευχαριστώ και για τις ευχές τον κύριο Υπουργό. Βέβαια, διατηρώ την αρμοδιότητα και έχω πράγματι συνεργασία. Αφορά ζητήματα εθνικών διαστάσεων και επομένως είναι επιβεβλημένη η συνεργασία. Δεν είναι θέμα επιλογής πλέον.

Σε σχέση με τα ζητήματα που θίγει η ερώτησή μου και τις απαντήσεις που δώσατε, κύριε Υπουργέ, πρέπει να σας πω ότι για μεν τα κληροτεμάχια οι άνθρωποι σ’ ένα σημαντικό ποσοστό -όχι όλοι, αλλά μεγάλο ποσοστό- υπέβαλαν δηλώσεις. Το Κτηματολόγιο δεν τις αναγνωρίζει. Τις υπέβαλαν σύμφωνα με τον νόμο. Λέει: «Εδώ δεν είναι κανονικό αγροτεμάχιο, είναι κομμάτι από κληροτεμάχιο». Αυτός ο διαχωρισμός και αυτό το ποσοστό που δεν μπορεί να αναγνωριστεί από το Κτηματολόγιο λόγω αυτής της ρήτρας που έχει τεθεί –από πού κι ως πού αυτή η ρήτρα για το Κτηματολόγιο;- νομίζω ότι πρέπει να είναι ερέθισμα προς το Υπουργείο Αγροτικής Ανάπτυξης. Το Υπουργείο μάς λέει: «Μα, εγώ δεν έχω κανένα χαρτί που να μου λέει ότι υπάρχει πρόβλημα».

Εσείς, λοιπόν, έχετε τα στοιχεία. Ζητήστε τα από το Κτηματολόγιο. Τι ποσοστό είναι αυτό που δεν αναγνωρίστηκε λόγω του κληροτεμαχίου, λόγω τού ότι είναι μέσα σε περιοχές που είναι κληροτεμάχια; Λέω γι’ αυτούς που υπέβαλαν, γιατί οι άλλοι απογοητεύτηκαν και δεν υπέβαλαν και δεν υποβάλλουν γιατί τους ζητάνε δύο χιλιάρικα ο μηχανικός με τον δικηγόρο, ενώ ο άλλος ο γείτονας λέει «εγώ πάω με δύο ένορκες βεβαιώσεις».

Αυτός που έχει κλήρο από μικρασιατική αποκατάσταση θέλει δύο χιλιάρικα, ο άλλος πάει με δύο ένορκες βεβαιώσεις, των οποίων είναι λιγότερο το κόστος, πολύ λιγότερο. Γι’ αυτή την αδικία πρέπει εσείς να δώσετε το ερέθισμα στο Υπουργείο Αγροτικής Ανάπτυξης να την διορθώσει, παραθέτοντάς του τα ποσοστά από το Κτηματολόγιο. Δεν είναι αντικείμενο σημερινό. Ζητείστε τα από το Κτηματολόγιο να δούμε. Με δεδομένο, μάλιστα, ότι δεν υπέβαλαν και όλοι, γιατί απογοητεύτηκαν, όπως σας είπα.

Στο θέμα της παράτασης, ασφαλώς θα υπάρξει και παράταση της κατάστασης έκτακτης ανάγκης, γιατί δεν έχουν προχωρήσει, δυστυχώς, οι διαδικασίες και θα ήθελα, να υπάρξει αυτή η παράταση, να υπάρξει και η αντίστοιχη δική σας, η οποία αφορά το σύνολο βεβαίως, δεν είναι μόνο για τα κληροτεμάχια, προς θεού! Αφορά το σύνολο των ιδιοκτησιών και κυρίως αυτών που έχουν κτήρια και δεν έχει ξεκαθαριστεί ακόμα αν υφίστανται κτήρια ή οικόπεδα, τι θα δηλώσει ο άλλος.

Νομίζω ότι είναι ένα θέμα που πρέπει να το παρακολουθήσετε και με τις αντίστοιχες ενέργειες ίσως βρούμε λύση με το Υπουργείο Αγροτικής Ανάπτυξης για τα κληροτεμάχια.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Ο κ. Λιβάνιος έχει τον λόγο για τρία λεπτά.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Έχει ενδιαφέρον, διότι αυτό ξεκίνησε από ένα νόμο της ελληνικής πολιτείας, της κατοχικής κυβέρνησης Ράλλη, το ’43, που δόθηκαν τα αγροκτήματα σε ακτήμονες, προκειμένου να μπορέσουν να ρυθμιστούν με κάποιους όρους και προϋποθέσεις, που σε κάποια άλλα μέρη της Ελλάδας, μπορεί να έχουν ρυθμιστεί διαφορετικά.

Το Υπουργείο Αγροτικής Ανάπτυξης, πάντως, το γνωρίζει το θέμα. Νομίζω ότι σας έχει απαντήσει και ο κ. Στύλιος ότι επίκειται νομοπαρασκευαστική επιτροπή, για να επιλυθεί το συγκεκριμένο θέμα των αγροτεμαχίων και νομίζω ότι το έχετε και γραπτά. Σας απάντησε στην ερώτηση που είχατε υποβάλει και σε αυτόν. Το Κτηματολόγιο δεν τα έχει περάσει, διότι δεν επιτρέπει η νομοθεσία την κατάτμηση κυρίως στις μεταβιβάσεις των συγκεκριμένων ακινήτων σύμφωνα με τη νομοθεσία διά του νόμου του ’43.

Εν πάση περιπτώσει, όμως, σας είπα ότι μόλις έρθει η νομοθετική πρωτοβουλία, εμείς ό,τι στοιχεία χρειάζεται να δώσουμε θα τα δώσουμε. Υπάρχει άριστη συνεργασία και με τα συναρμόδια Υπουργεία και με το Υπουργείο Οικονομικών, εφόσον χρειάζεται η εμπλοκή του, προκειμένου να δούμε πώς μπορεί να λυθεί. Είναι, όμως, κατ’ εξοχήν ένα θέμα με επισπεύδον το Υπουργείο Αγροτικής Ανάπτυξης.

Τώρα, όσον αφορά το δεύτερο θέμα, προφανώς η παράταση αφορά όλη τη σύμβαση. Αφορά, όχι μόνο τα αγροτεμάχια αλλά όλα τα δικαιώματα που υπάρχουν σε όλα τα είδη ακινήτων. Έχει ενδιαφέρον να δούμε -και περιμένουμε να δούμε- την απόφαση για την παράταση, σε ποιες περιοχές έκτακτης ανάγκης, γιατί πιθανόν να μη χρειαστεί να είναι η σημερινή, να είναι πιο μικρή η περίμετρος. Ανάλογα θα κινηθούμε και θα δούμε πώς μπορούμε να διευκολύνουμε. Σε κάθε περίπτωση λαμβάνουμε υπ’ όψιν και σταθμίζουμε την κατάσταση έκτακτης ανάγκης, διότι είναι και ένα, αν θέλετε, ισχυρό νομικό πάτημα, προκειμένου να παραταθεί και σύμβαση.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ. Καλή συνέχεια και στους δύο.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 11.43΄ λύεται η συνεδρίαση για τη Δευτέρα 17 Ιανουαρίου 2022 και ώρα 17.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**