(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΖ΄

Πέμπτη, 20 Ιανουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. H Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.   
3. Ανακοινώνεται ότι η Εξεταστική Επιτροπή «για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίου χρήματος», σύμφωνα με το άρθρο 148 παράγραφος 2 του Κανονισμού της Βουλής, υπέβαλε το πόρισμά της στον Πρόεδρο της Βουλής, το οποίο θα καταχωριστεί στα Πρακτικά της σημερινής συνεδριάσεως, σελ.   
4. Ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και εκατόν πενήντα έξι Βουλευτές του κόμματός του υπέβαλαν πρόταση, σύμφωνα με το άρθρο 148 παράγραφος 3 του Κανονισμού της Βουλής, για τη συζήτηση του πορίσματος της Εξεταστικής Επιτροπής «για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίου χρήματος», που κατατέθηκε στην Ολομέλεια της Βουλής στις 20 Ιανουαρίου 2022, σελ.   
5. Επί διαδικαστικού θέματος, σελ.   
6. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών, ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΠΟΣΤΟΛΟΥ Ε. , σελ.   
 ΒΑΡΟΥΦΑΚΗΣ Ι. , σελ.   
 ΓΕΩΡΓΙΑΔΗΣ Σ. , σελ.   
 ΚΑΚΛΑΜΑΝΗΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΛΟΒΕΡΔΟΣ Ι. , σελ.   
 ΜΠΟΥΡΑΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΠΟΛΑΚΗΣ Π. , σελ.   
 ΣΑΡΑΚΙΩΤΗΣ Ι. , σελ.   
 ΣΚΑΝΔΑΛΙΔΗΣ Κ. , σελ.   
 ΧΑΡΙΤΣΗΣ Α. , σελ.   
  
Β. Επί προσωπικού θέματος:  
 ΠΟΛΑΚΗΣ Π. , σελ.   
  
Γ. Επί του σχεδίου νόμου του Υπουργείου Ανάπτυξης και Επενδύσεων:  
 ΑΜΥΡΑΣ Γ. , σελ.   
 ΑΝΤΩΝΙΟΥ Α. , σελ.   
 ΑΠΟΣΤΟΛΟΥ Ε. , σελ.   
 ΑΡΑΜΠΑΤΖΗ Φ. , σελ.   
 ΒΑΡΟΥΦΑΚΗΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΟΛΟΥΔΑΚΗΣ Μ. , σελ.   
 ΒΟΡΙΔΗΣ Μ. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΓΙΟΓΙΑΚΑΣ Β. , σελ.   
 ΓΡΗΓΟΡΙΑΔΗΣ Κ. , σελ.   
 ΔΗΜΟΣΧΑΚΗΣ Α. , σελ.   
 ΖΑΧΑΡΙΑΔΗΣ Κ. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΟΥΓΚΑΛΟΣ Γ. , σελ.   
 ΚΑΤΣΑΝΙΩΤΗΣ Α. , σελ.   
 ΚΑΤΣΩΤΗΣ Χ. , σελ.   
 ΚΑΦΑΝΤΑΡΗ Χ. , σελ.   
 ΚΟΥΒΕΛΑΣ Δ. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Ι. , σελ.   
 ΛΟΓΙΑΔΗΣ Γ. , σελ.   
 ΜΑΡΑΒΕΓΙΑΣ Κ. , σελ.   
 ΜΠΛΟΥΧΟΣ Κ. , σελ.   
 ΜΠΟΥΚΩΡΟΣ Χ. , σελ.   
 ΞΑΝΘΟΠΟΥΛΟΣ Θ. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΠΑΝΑΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΑΠΠΑΣ Ν. , σελ.   
 ΠΟΛΑΚΗΣ Π. , σελ.   
 ΣΑΡΑΚΙΩΤΗΣ Ι. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΟΝΔΡΑ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΚΡΗ Θ. , σελ.   
 ΤΣΙΑΡΑΣ Κ. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΣΗΣ Α. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΖ΄

Πέμπτη 20 Ιανουαρίου 2022

Αθήνα, σήμερα 20 Ιανουαρίου 2022, ημέρα Πέμπτη και ώρα 10.16΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-1-2022 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της NΣΤ΄ συνεδριάσεώς του, της Τετάρτης 19 Ιανουαρίου 2022 σε ό,τι αφορά την ψήφιση στο σύνολο των σχεδίων νόμου: «Κύρωση της Συμφωνίας μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας της Δημοκρατίας της Αρμενίας για τη συνεργασία στον τομέα της γεωργίας».

«Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Περιβάλλοντος και Τουρισμού της Μογγολίας για συνεργασία στον τομέα του τουρισμού».

«Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Γραφείου του Πρωθυπουργού της Ουγγαρίας για συνεργασία στον τομέα του τουρισμού».)

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών, ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς».

Ειδικότερα, ως προς την οργάνωση της συζήτησης προτείνεται, εκτός από τους εισηγητές και τους ειδικούς αγορητές, τους Κοινοβουλευτικούς Εκπροσώπους, καθώς και τους Υπουργούς -Υπουργούς, δηλαδή, πέραν του αρμοδίου που θα έρθουν για τις υπουργικές τροπολογίες-, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα. Στη συνέχεια θα ακολουθήσουν δωδεκαμελείς κύκλοι ομιλητών. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές. Οι Βουλευτές που επιθυμούν να μιλήσουν με τηλεδιάσκεψη μέσω της πλατφόρμας webex, θα τοποθετηθούν όταν ολοκληρωθούν οι κύκλοι των ομιλητών με φυσική παρουσία.

Το νομοσχέδιο θα συζητηθεί ενιαία επί της αρχής, των άρθρων και των τροπολογιών.

Για να κανονίσετε και το πρόγραμμά σας, κάναμε με τον κ. Μπαγιώκο έναν υπολογισμό. Με δεδομένο ότι έχουν ήδη ζητήσει δύο Αρχηγοί να μιλήσουν -ο κ. Βελόπουλος και πιθανότατα ο κ. Βαρουφάκης, είναι και οι Υπουργοί που θα έρθουν για τις τροπολογίες- υπολογίστε οι εισηγητές και οι Κοινοβουλευτικοί που θα μείνετε μέχρι τέλους για την ψηφοφορία, ότι η συνεδρίαση θα ολοκληρωθεί γύρω στις 10 το βράδυ, λίγο πριν, λίγο μετά.

**ΑΛΕΞΗΣ ΧΑΡΙΤΣΗΣ:** Έλεος!

**ΠΡΟΕΔΡΕΥΩΝ (Νικήτας Κακλαμάνης):** Αφού ξέρετε τώρα τι γίνεται όταν έρχονται οι Αρχηγοί. Τα ξέρετε, δεν τα ξέρετε; Μία ώρα περίπου θα χρειαστούν οι Αρχηγοί, αλλιώς οι ομιλητές δεν είστε πολλοί. Είστε τριάντα ένας. Θα τελειώναμε νωρίτερα. Μακάρι να πέφτω έξω και να μην είναι 22.00΄, αλλά 21.00΄.

Επί της βασικής διαδικαστικής πρότασης νομίζω ότι δεν υπάρχει αντίρρηση και για να μην χρονοτριβούμε καλείται στο Βήμα ο Γενικός Εισηγητής της Νέας Δημοκρατίας κ.Βασίλειος Γιόγιακας για δεκαπέντε λεπτά.

Ορίστε, κύριε Γιόγιακα, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στη συνοδευτική έκθεση του νομοσχεδίου που συζητάμε, αναγνωρίζεται ότι οι επιδόσεις της χώρας μας σε ό,τι αφορά τον ανταγωνισμό, παρά τη σημαντική πρόοδο που έχει σημειωθεί από το 2019, υπάρχουν πολλά περιθώρια βελτίωσης ιδιαίτερα σε συγκεκριμένους τομείς.

Ένας λόγος για τη χαμηλή ένταση του ανταγωνισμού στην οικονομία μας συνολικά είναι οι υπερβολικές, πολύπλοκες και αχρείαστες ρυθμίσεις, οι οποίες δυσκολεύουν την είσοδο νέων επιχειρήσεων, αυξάνουν το κόστος των υφιστάμενων και δημιουργούν κλειστές αγορές και επιχειρήσεις, που είναι μη ανταγωνιστικές, έξω από τα ελληνικά σύνορα.

Ο άλλος λόγος για το επίπεδο του ανταγωνισμού είναι η αποτελεσματικότητα με την οποία εφαρμόζεται το δίκαιο του ανταγωνισμού.

Το παρόν νομοσχέδιο έρχεται να εκσυγχρονίσει το υφιστάμενο ρυθμιστικό πλαίσιο στη χώρα μας για την προστασία του ανταγωνισμού και να ενισχύσει την Επιτροπή Ανταγωνισμού, ώστε να μπορεί να εκπληρώσει πιο αποτελεσματικά την αποστολή της.

Αυτό γίνεται από τη μία με την ενσωμάτωση στο Εθνικό Δίκαιο του ν.3959/2011, της οδηγίας 2019/1, με την οποία δίνονται αρμοδιότητες στις αρχές ανταγωνισμού των κρατών-μελών ώστε να εφαρμόζουν πιο αποτελεσματικά τους εθνικούς και ενωσιακούς κανόνες ανταγωνισμού και από την άλλη, με την εισαγωγή πρόσθετων διατάξεων για το δίκαιο ανταγωνισμού που λαμβάνουν υπ’ όψιν νέα δεδομένα στις αγορές και συμπληρώνουν κενά που διαπιστώθηκαν στον νόμο του 2011.

Τι σημαίνει ενίσχυση της Επιτροπής Ανταγωνισμού, κυρίες και κύριοι συνάδελφοι; Σημαίνει περισσότερη ευεξία και διαφάνεια στην επιλογή και την αξιολόγηση του ανθρώπινου δυναμικού της αρχής, ώστε να αυξηθεί ο ρυθμός διεκπεραίωσης των υποθέσεων. Σημαίνει αξιοποίηση της τεχνογνωσίας και της εμπειρίας ειδικευμένων στελεχών και από τον ιδιωτικό τομέα. Σημαίνει εμβάθυνση της συνεργασίας με τις αντίστοιχες αρχές κρατών-μελών. Σημαίνει διεύρυνση των ελεγκτικών εξουσιών της Επιτροπής Ανταγωνισμού και, μάλιστα, σε πεδία και με μεθόδους που ανταποκρίνονται στις ανάγκες της ψηφιακής οικονομίας. Και ασφαλώς σημαίνει ενίσχυση της ανεξαρτησίας και της οικονομικής αυτοτέλειας της επιτροπής.

Στο μέτρο που επιτρέπει ο χρόνος θα αναφερθώ συνοπτικά σε ορισμένες από τις βασικές αλλαγές που φέρνει το νομοσχέδιο αυτό.

Πρώτα απ’ όλα αντιμετωπίζονται δύο μονομερείς πρακτικές που βλάπτουν σημαντικά τον υγιή ανταγωνισμό. Είναι η πρόσκληση, ο εξαναγκασμός, η παροχή κινήτρων από μία επιχείρηση σε μια άλλη επιχείρηση να συμμετέχει σε απαγορευμένη σύμπραξη μεταξύ ανταγωνιστών. Είναι, επίσης, η ανακοίνωση της πρόθεσης μιας επιχείρησης, κυρίως σε ανταγωνιστές της, για την τιμολόγηση των προϊόντων της στο βαθμό που αυτή γίνεται σε βάρος του ανταγωνισμού. Δεν αποτελεί συνήθη εμπορική πρακτική και δεν έχει άλλον θεμιτό σκοπό. Πρόκειται για μία πρακτική η οποία δεν υπηρετεί κάποιο οικονομικό αποτέλεσμα της επιχείρησης, αλλά οδηγεί σε μία συντονισμένη χειραγώγηση των τιμών, σε ένα αποτέλεσμα που αποτελεί μια σιωπηρή συμπαιγνία.

Με άλλη διάταξη δίνεται η δυνατότητα σε επιχειρήσεις να ζητήσουν από την Επιτροπή Ανταγωνισμού να διαπιστώσει, ύστερα από εισήγηση της Γενικής Διεύθυνσης Ανταγωνισμού, ότι δεν συντρέχει λόγος να αναλάβει δράση για συμπράξεις που γίνονται για λόγους κατεπείγοντος δημοσίου συμφέροντος και για την επίτευξη στόχων βιώσιμης ανάπτυξης.

Δημιουργείται έτσι ασφάλεια δικαίου για τις επιχειρήσεις που επενδύουν για να επιτευχθούν στόχοι της βιώσιμης ανάπτυξης. Γίνεται πιο διαφανής και πιο ανταγωνιστική η διαδικασία επιλογής των μελών της επιτροπής. Ενισχύεται με εισηγητές, μπαίνουν περισσότερες ασφαλιστικές δικλίδες για τα ασυμβίβαστα και τη σύγκρουση των συμφερόντων. Προστατεύεται η ανεξαρτησία των μελών και του προσωπικού της αρχής και προβλέπονται ειδικά σχήματα αξιολόγησης και κινήτρων ιδιαίτερα για τις θέσεις ευθύνης.

Δίνονται, επίσης, οι απαραίτητες εγγυήσεις ανεξαρτησίας στην εκτέλεση του έργου του Πειθαρχικού Συμβουλίου της αρχής. Επεκτείνεται η διαδικασία διευθέτησης διαφορών και καλύπτει παραβάσεις, όπως η κατάχρηση δεσπόζουσας θέσης και οι κάθετες συμπράξεις και προβλέπεται η προσωρινή ρύθμιση των ασφαλιστικών μέτρων που μπορεί να ασκηθεί μέσα σε συγκεκριμένη προθεσμία.

Ενισχύεται με νέες ρυθμίσεις η αμοιβαία συνδρομή μεταξύ της Επιτροπής Ανταγωνισμού και των άλλων εθνικών αρχών για την προστασία του ανταγωνισμού στα κράτη-μέλη της Ευρωπαϊκής Ένωσης. Αυτή αφορά σε διοικητικές έρευνες, στην επίδοση πράξεων και εγγράφων και στην εκτέλεση αποφάσεων επιβολής προστίμων και χρηματικών κυρώσεων.

Η αρχή μπορεί ωστόσο να διαπιστώσει τη διάπραξη παράβασης που έχει παραγραφεί και για την οποία δεν μπορεί να επιβληθεί πρόστιμο, ώστε να είναι εφικτή η εκδίκαση αγωγής αποζημίωσης από τα πολιτικά δικαστήρια.

Ακόμη, διευρύνονται οι εξουσίες έρευνας της επιτροπής στο στάδιο του προληπτικού ελέγχου, μεταξύ άλλων με τη δυνατότητα να αιτηθεί την άρση απορρήτου τηλεπικοινωνιών.

Εισάγεται, επίσης, η δυνατότητα επιβολής χρηματικής ποινής ανά ημέρα για τις επιχειρήσεις που αρνούνται ή παρεμποδίζουν τις έρευνες της επιτροπής. Η επιτροπή θα μπορεί να συλλέγει και να επεξεργάζεται δεδομένα προσωπικού χαρακτήρα κατά τη διεξαγωγή ερευνών που συνδέονται με την άσκηση δημόσιας εξουσίας και την προάσπιση του δημοσίου συμφέροντος. Στο πλαίσιο αυτό δικαιολογείται ο περιορισμός δικαιωμάτων και υποχρεώσεων κατά την επεξεργασία δεδομένων προσωπικού χαρακτήρα.

Στηρίζεται η οικονομική αυτοτέλεια της Επιτροπής Ανταγωνισμού με την είσπραξη του παραβόλου των συγκεντρώσεων από την επιτροπή και την αύξηση του παραβόλου υπέρ της επιτροπής για τις γνωστοποιήσεις συγκεντρώσεων της δεύτερης φάσης.

Υπάρχουν επίσης, κυρίες και κύριοι συνάδελφοι, διατάξεις, με τις οποίες το ισχύον ρυθμιστικό πλαίσιο ευθυγραμμίζεται με πρακτικές της ψηφιακής οικονομίας. Η Επιτροπή Ανταγωνισμού αποκτά νέα εργαλεία και νέες εξουσίες για τη διεύρυνση και την αποτύπωση των αγορών, με τη συλλογή πληροφοριών σε οποιαδήποτε ψηφιακή μορφή που βρίσκονται σε κάθε ψηφιακό μέσο ή ψηφιακή πλατφόρμα, εφόσον αυτές είναι προσβάσιμες στην επιχείρηση, στην οποία απευθύνεται το σχετικό αίτημα.

Στην ίδια λογική, η Επιτροπή Ανταγωνισμού μπορεί να ερευνά πρακτικές διαμόρφωσης εμπορικής συμπεριφοράς με τη χρήση και αλγοριθμικών μεθόδων. Έχει μάλιστα δημιουργηθεί από ομάδα ειδικών στην Επιτροπή Ανταγωνισμού η τεχνική υποδομή που απαιτείται για τον συγκεκριμένο έλεγχο των αλγορίθμων.

Με παρεμβάσεις όπως αυτές, κυρίες και κύριοι συνάδελφοι, ενισχύεται η αποτελεσματική λειτουργία της ανεξάρτητης αρχής, προκειμένου να αντιμετωπίσει συμπεριφορές που υπονομεύουν τον υγιή και ελεύθερο ανταγωνισμό, κυρίως μέσα από εναρμονισμένες πρακτικές και κατάχρηση της δεσπόζουσας θέσης επιχειρήσεων στην αγορά.

Όπως έχει επιβεβαιωθεί από πλήθος μελετών, η αποτελεσματική εφαρμογή του δικαίου του ανταγωνισμού θα έχει προφανή οφέλη για την εθνική οικονομία, για τις επιχειρήσεις, για τους καταναλωτές. Σε μια αγορά όπου ο ανταγωνισμός λειτουργεί σωστά, ενθαρρύνεται η είσοδος νέων επιχειρήσεων και η ανάληψη επιχειρηματικού ρίσκου. Ενθαρρύνεται η επένδυση στην καινοτομία, η επέκταση και η διαφοροποίηση των προϊόντων και των υπηρεσιών που προσφέρει μία επιχείρηση. Με λίγα λόγια, δίνονται ισχυρότερα κίνητρα στις επιχειρήσεις, ώστε να μπορούν να προσφέρουν προϊόντα και υπηρεσίες καλύτερης ποιότητας σε χαμηλότερες τιμές.

Αυξάνεται η αγοραστική δύναμη των καταναλωτών, αυξάνονται οι επιλογές τους. Αυξάνεται, επίσης, η παραγωγικότητα ανά κλάδο οικονομικής δραστηριότητας. Δημιουργούνται περισσότερος πλούτος και περισσότερες θέσεις εργασίας, αλλά αυξάνεται και η παραγωγικότητα της οικονομίας γενικά, εφόσον τα προϊόντα κάποιων κλάδων χρησιμοποιούνται για να παραχθούν προϊόντα άλλων κλάδων. Πιο ανταγωνιστικές επιχειρήσεις σημαίνει και πιο ανταγωνιστική Ελλάδα στο διεθνές οικονομικό περιβάλλον.

Όπως προέκυψε και από την ακρόαση των φορέων, το παρόν νομοσχέδιο εκφράζει συλλογικά τόσο τις επιχειρήσεις όσο και τους καταναλωτές γιατί απαντά σε πραγματικά προβλήματα. Γι’ αυτό και θα πρέπει να στηριχθεί από την ευρύτερη δυνατή κοινοβουλευτική πλειοψηφία.

Θα ήθελα να κλείσω την εισήγησή μου, κυρίες και κύριοι συνάδελφοι, με κάτι που επεσήμανα και στην τελευταία συνεδρίαση της αρμόδιας επιτροπής. Θεωρήθηκε από μερίδα της Αντιπολίτευσης ότι το νομοσχέδιο αυτό είναι ευκαιρία να επιρρίψει ευθύνες στην Κυβέρνηση για τις ανατιμήσεις στην αγορά από την ενέργεια και τα είδη πρώτης ανάγκης στα σουπερμάρκετ μέχρι τις κατασκευές και τα μοριακά τεστ.

Σίγουρα η ακρίβεια είναι αυτή τη στιγμή ένα από τα πιο σημαντικά προβλήματα που απασχολούν τους συμπολίτες μας. Είναι όμως εκτός πραγματικότητας να αποδίδεται, για παράδειγμα, η αύξηση των χρεώσεων στο ηλεκτρικό ρεύμα στην τάχα μου απαξίωση της ΔΕΗ ή ότι για την αύξηση των τιμών στα οικοδομικά υλικά φταίει η μη προστασία των μικροεργολάβων, γιατί παραβλέπεται σκόπιμα ότι το πρόσφατο κύμα ανατιμήσεων είναι κατά βάση ένα εισαγόμενο πρόβλημα. Πρόκειται δηλαδή για μια διεθνή κρίση, που δυστυχώς θα μας απασχολεί για κάποιο διάστημα ακόμα.

Σε αυτήν την –θα μου επιτρέψετε να πω- εύκολη κριτική αποσιωπώνται από την Αντιπολίτευση κάποια δεδομένα, όπως ότι το φαινόμενο στη χώρα μας είναι ηπιότερο σε σχέση με ό,τι ισχύει σε άλλες ευρωπαϊκές χώρες, αφού ο πληθωρισμός στην Ελλάδα ήταν ο έβδομος χαμηλότερος στην Ευρωζώνη το τελευταίο τρίμηνο του 2021 και ο τρίτος χαμηλότερος για όλο το προηγούμενο έτος, ότι η χώρα μας έχει τις χαμηλότερες αυξήσεις σε δώδεκα από τις δεκατέσσερις κατηγορίες βασικών προϊόντων που παρακολουθούνται και συγκρίνονται με άλλες χώρες της Ευρωπαϊκής Ένωσης από ομάδα ειδικών της Επιτροπής Ανταγωνισμού, όπως ανέφερε τις προάλλες στη Βουλή ο Πρόεδρος της επιτροπής, και ότι η Κυβέρνηση έλαβε αναλογικά περισσότερα μέτρα από πολλές άλλες ευρωπαϊκές χώρες και έγκαιρα, για να ελαφρύνει τις επιπτώσεις αυτού του πρωτοφανούς διεθνούς κύματος ακρίβειας, να μειώσει την επιβάρυνση νοικοκυριών και επιχειρήσεων, να ενισχύσει τους έχοντες μεγαλύτερη ανάγκη, να εντατικοποιήσει τους ελέγχους στην αγορά για αδικαιολόγητες ανατιμήσεις σε περιπτώσεις αισχροκέρδειας από όσους τρέχουν να εκμεταλλευτούν το διεθνές ράλι αυξήσεων.

Αυτή είναι η πραγματικότητα και ας θέλουν να πείσουν κάποιοι από την Αντιπολίτευση ότι η Κυβέρνηση ευθύνεται για όλα τα κακά του κόσμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο γενικός εισηγητής από τον ΣΥΡΙΖΑ, ο συνάδελφος κ. Ιωάννης Σαρακιώτης

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, ολοκληρώνεται σήμερα η συζήτηση του σχεδίου νόμου του Υπουργείου Ανάπτυξης, το οποίο άπτεται ζητημάτων ανταγωνισμού και επομένως της λειτουργίας της πραγματικής οικονομίας, με τις απορίες να είναι εύλογες. Λειτουργεί σήμερα ομαλά ο ανταγωνισμός στη χώρα μας; Υφίσταται αποτελεσματικό θεσμικό πλαίσιο προστασίας των καταναλωτών, στήριξης των εισοδημάτων τους και λογοδοσίας όσων προβαίνουν σε αθέμιτες πρακτικές και αισχροκερδούν εις βάρος τους; Προφανώς όχι, καθώς η Κυβέρνηση της Νέας Δημοκρατίας έχει προσπαθήσει σκληρά να τους αναγνωρίσουμε την αποσάθρωση κάθε ρυθμιστικού μηχανισμού. Τα παραδείγματα είναι χαρακτηριστικά, με πρώτο και κυριότερο τον πρωταθλητισμό που κάνει η χώρα μας στις τιμές του ηλεκτρικού ρεύματος και του φυσικού αερίου. Είμαστε πρώτοι πανευρωπαϊκά στην αύξηση της χονδρεμπορικής τιμής του ρεύματος τον Δεκέμβριο σε σχέση με τον Νοέμβριο σε ποσοστό 22%, πρώτοι στη νέα αύξηση της τιμής του φυσικού αερίου από τον Νοέμβριο στον Δεκέμβριο και πάλι κατά 16%, δεύτεροι στη μέση χονδρεμπορική τιμή για ολόκληρο το 2021, αλλά και κατά τον τρέχοντα μήνα πολύ πιο πάνω προφανώς από τον ευρωπαϊκό μέσο όρο και δεύτεροι στις τιμές του ηλεκτρικού ρεύματος με βάση την αγοραστική δύναμη. Οι τελικές τιμές είναι υπερδιπλάσιες σε σχέση με ό,τι ίσχυε πριν από μόλις έξι μήνες.

Να αποδώσουμε, όμως, τα θερμά συγχαρητήρια στον κύριο Υπουργό, στον κ. Γεωργιάδη και για τις εύστοχες προβλέψεις και εκτιμήσεις του. Μας έλεγε ότι πρόκειται για αποκλειστικά παγκόσμιο φαινόμενο, αλλά στη χώρα μας παρατηρείται δυσμενής μεταβολή της σχετικής θέσης της. Από εκεί που επί σαράντα χρόνια βρισκόμασταν στον μέσο όρο, επί Κυριάκου Μητσοτάκη είμαστε πρωταθλητές στις αυξήσεις τιμών στην ηλεκτρική ενέργεια.

Μας μιλούσατε για παροδικό φαινόμενο, για να μη λάβετε μέτρα και για να κρύψετε το πρόβλημα κάτω από το χαλί. Όμως, μόλις χθες δημοσιεύθηκαν οι εκτιμήσεις της Ευρωπαϊκής Επιτροπής, σύμφωνα με τις οποίες οι τυπικές τιμές δεκαετίας του φυσικού αερίου δεν είναι πιθανόν να επιστρέψουν στα πρότερα επίπεδα στα επόμενα δύο με τρία χρόνια, ενώ σε ό,τι αφορά τις τιμές λιανικής φυσικού αερίου, αναμένεται περισσότερη περαιτέρω αύξηση τους επόμενους μήνες. Αντιστοίχως θα κινηθούν και οι τιμές ηλεκτρισμού. Αυτό μάλλον εννοούσατε ως παροδικό φαινόμενο, κυρίες και κύριοι της Νέας Δημοκρατίας! Μήπως θα έπρεπε και ο Υπουργός Ανάπτυξης να κάνει λιγότερες δηλώσεις, να βγάζει λιγότερες selfie και να ενεργεί και να δρα περισσότερο και εγκαίρως; Διότι όσο η Κυβέρνηση κοιμόταν ήσυχη και παρέμενε αδρανής, οι ανατιμήσεις κάλπαζαν και πλήττουν καίρια ακόμη και σήμερα νοικοκυριά και επιχειρήσεις.

Μήπως, όμως, δεν είχαμε κρούσει ως Αξιωματική Αντιπολίτευση έγκαιρα τον κώδωνα του κινδύνου; Το πράξαμε. Και ποια ήταν η απάντηση του τότε Υπουργού Ενέργειας, του κ. Χατζηδάκη, τον Δεκέμβριο του 2020; Ήταν μία μνημειώδης απάντηση: «Δεν υπάρχει ούτε μία στο τρισεκατομμύριο περίπτωση να αυξηθούν οι λογαριασμοί του ρεύματος», ενώ είχε προηγηθεί κι άλλη δήλωση τον Σεπτέμβριο του 2019, όταν πανηγυρίζατε που σώσατε τη ΔΕΗ, λέγοντας ότι κάνουμε τη μεταρρύθμιση στη ΔΕΗ και θα πληρώνουμε φθηνότερο ηλεκτρικό ρεύμα. Τέτοια αποτυχία πρόβλεψης, τέτοια παθητική στάση απέναντι στα προβλήματα και έλλειψη προετοιμασίας ούτε όταν μιλούσε ο κ. Μητσοτάκης για το τελευταίο μίλι της πανδημίας ή όπως όταν ο Υπουργός, ο κ. Γεωργιάδης, προέβλεπε ότι θα υπάρχει αποκλιμάκωση στο κύμα ανατιμήσεων μετά τον Δεκέμβρη του 2021. Και μόλις χθες, 19 Γενάρη του 2022, διαβάζουμε, και μάλιστα στον φιλοκυβερνητικό Τύπο, το εξής: «Νέες ανατιμήσεις σε βασικά είδη διατροφής βάζουν φωτιά στα ράφια των σουπερμάρκετ».

Σύμφωνα με τα επίσημα στοιχεία της ΕΛΣΤΑΤ, υπάρχει αύξηση του γενικού δείκτη καταναλωτή τον Δεκέμβριο του 2021 κατά 5,1% σε σύγκριση με τον Δεκέμβριο του 2020, αύξηση 4,3% στη διατροφή και στα μη αλκοολούχα ποτά, αύξηση 3% στην ένδυση και στην υπόδηση, αύξηση 18% στη στέγαση, όπου περιλαμβάνονται κρίσιμοι δείκτες, όπως ενοίκια και αύξηση 10,9% στις μεταφορές, όπου συγκαταλέγονται τα καύσιμα.

Ο Πρόεδρος του ΙΝΚΑ, ο κ. Λεχουρίτης, περιγράφει πολύ χαρακτηριστικά την κατάσταση. Από την πρώτη εργάσιμη μέρα του 2022, τη Δευτέρα 3 Ιανουαρίου, φάνηκαν και οι πρώτες νέες αυξήσεις. Τη μία μέρα ήταν αύξηση 10 λεπτά στο πακέτο μακαρόνια του μισού κιλού, την επόμενη 10 λεπτά στο μισό κιλό φασόλια, 5 λεπτά στο μισό κιλό ρύζι, στα γαλακτοκομικά, στα είδη καθαριότητας. Μάλιστα, το ΙΝΚΑ προβλέπει ότι ο μέσος όρος αύξησης ανάμεσα στο 2020 και στο 2021 ήταν 30%, ενώ οι προβλέψεις για το 2022 είναι μια επιπλέον αύξηση ύψους 30%-40%, αυξήσεις δηλαδή 30%-40% σε ετήσια βάση εις βάρος μιας κοινωνίας την οποία εμπαίζετε κατάμουτρα με την αύξηση κατώτατου μισθού ύψους μόλις 2%. Πρόκειται για μια κοινωνία και έναν κόσμο της εργασίας εναντίον του οποίου, επίσης, είχατε βάλει την περίοδο 2012-2014 με μειώσεις μισθών, με μειώσεις συντάξεων και με την επαίσχυντη δημιουργία του υποκατώτατου μισθού έως ότου η κυβέρνηση ΣΥΡΙΖΑ καταργήσει το εν λόγω εφεύρημά σας αυξάνοντας έτσι τον κατώτατο μισθό για τους νέους κατά 27% και για τους υπόλοιπους εργαζόμενους κατά 11%.

Στη μνημονιακή γραμμή τώρα του 2012-2014 συνεχίζετε και σήμερα εγκαταλείποντας τη μεγάλη πλειοψηφία των πολιτών έρμαια στις πιέσεις των μεγάλων ομίλων. Ακόμη ένα ενδεικτικό παράδειγμα έχει να κάνει με τα τεστ PCR, για τα οποία ο ΣΥΡΙΖΑ από την πρώτη στιγμή, πριν από δύο χρόνια, είχε προτείνει τη συνταγογράφησή τους, κατά την ευρωπαϊκή πρακτική. Εκτός κι αν και ο κύριος Υπουργός διαψεύσει, όπως έπραξε ο κύριος Πρωθυπουργός, ότι υπάρχει δωρεάν συνταγογράφηση των μοριακών τεστ στην πλειοψηφία των ευρωπαϊκών κρατών, από την Ιταλία και την Πολωνία έως την Πορτογαλία και την Αλβανία. Ή μήπως εμμένετε στη θέση σας ότι η ελληνική οικονομία θα απειληθεί ξανά με μνημόνια αν προχωρήσουμε στη δωρεάν συνταγογράφηση; Κατ’ αυτόν τον τρόπο, θα παραδεχθείτε ότι δεν θα απειληθούν οι είκοσι, είκοσι πέντε χώρες της Ευρωπαϊκής Ένωσης οι οποίες έχουν προχωρήσει στο μέτρο και άρα ότι έχουμε την πιο ευάλωτη οικονομία από όλες τις χώρες. Διότι αυτά, δυστυχώς, ακούσαμε τις προηγούμενες ημέρες.

Θέσατε πλαφόν 47 ευρώ στην τιμή διενέργειας των τεστ PCR και υπερηφανεύεστε ότι είναι το δεύτερο χαμηλότερο στην Ευρώπη, όταν στα περισσότερα κράτη γίνεται δωρεάν κατόπιν συνταγογράφησης. Όμως, γι’ αυτό δεν λέτε τίποτα. Γι’ αυτό σας εγκαλούμε ότι κλείνετε το μάτι στους μεγάλους ομίλους της υγείας και λαμβάνετε μέτρα για την προστασία της δημόσιας υγείας εις βάρος της τσέπης των πολιτών. Σας τα είπε και ο Δήμαρχος Νεάπολης-Συκεών, ο κ. Δανιηλίδης. Όλα τα μικροβιολογικό εργαστήρια που συμμετείχαν στη δημοπρασία προσέφεραν τεστ PCR σε χαμηλές τιμές. Το ανώτερο 2-3 ευρώ ακριβότερα από τα 27 και 29 ευρώ που προσέφερε το εργαστήριο που επιλέχθηκε.

Ομοίως, πριν από έναν χρόνο ο ίδιος δήμαρχος πέτυχε κατόπιν δημοπρασίας τη διενέργειά τους προς 40 ευρώ, τότε δηλαδή που διενεργούνταν και κόστιζαν 120, 130, ακόμη και 140 ευρώ. Ομοίως και ο κ. Ρούσσος, ο Δήμαρχος Χαλανδρίου, ο οποίος έχοντας επιτύχει τιμή ύψους 25 ευρώ, σας επεσήμανε ότι υπάρχουν έντονα φαινόμενα αισχροκέρδειας και να μην χρησιμοποιηθεί αυτή η κρίση, ώστε κάποιοι να πλουτίσουν.

Με ποιους, άραγε, μηχανισμούς εποπτείας της αγοράς καταφέρνει ένας δήμος να λειτουργήσει προς όφελος των δημοτών, των πολιτών του, ενώ μια κυβέρνηση αδυνατεί; Μήπως τα καταφέρνουν καλύτερα απλά επειδή διαθέτουν την πολιτική βούληση, πράγμα το οποίο δεν διαθέτετε εσείς; Και να μην παραθέσετε πάλι τη θεωρία περί χονδρικής και λιανικής τιμής, γιατί θα μπορούσατε κάλλιστα να είχατε προχωρήσει και εσείς σε κεντρικούς διαγωνισμούς σε κεντρικό επίπεδο ή σε επίπεδο υγειονομικών περιφερειών για την αντίστοιχη μαζική προμήθεια τεστ PCR. Όμως, επιλέξατε να μην το κάνετε επιτρέποντας αθέμιτες πρακτικές, ακόμη και σε έναν ευαίσθητο και κρίσιμο κλάδο, όπως είναι αυτός της δημόσιας υγείας και μάλιστα εν καιρώ πανδημίας.

Κυρίες και κύριοι συνάδελφοι, τα ως άνω δεν είναι αποκομμένα από την αντιμετώπιση της Επιτροπής Ανταγωνισμού από τη σημερινή Κυβέρνηση, η οποία περιλαμβάνει την απομάκρυνση των μη αρεστών αμέσως μετά την ανάληψη της διακυβέρνησης της χώρας από τη Νέα Δημοκρατία σαν να ήταν αυτή η προτεραιότητά σας το καλοκαίρι του 2019, αλλά και τον παροπλισμό της Επιτροπής Ανταγωνισμού σε επίπεδο εξειδικευμένου στελεχιακού δυναμικού.

Όπως ανέφερε ο διορισμένος από εσάς πρόεδρος της αρχής κ. Λιανός, τα τελευταία δύο έτη η επιτροπή έχει απωλέσει το 10% των στελεχών της λόγω αποσπάσεων, γεγονός που συνιστά καταπάτηση κάθε έννοιας ανεξαρτησίας της Επιτροπής Ανταγωνισμού, αν και η ευαισθησία σας για τις ανεξάρτητες αρχές φάνηκε και μέσω των «κουμπαριών», του κ. Γεωργιάδη στην ΕΑΑΔΗΣΥ και του κ. Μητσοτάκη στην ΕΑΔ. Βεβαίως ο κ. Γεωργιάδης προσπάθησε να δώσει έστω μια απάντηση επί του συγκεκριμένου, κάλυψε τον εαυτό του, αλλά άφησε εμφανώς έκθετο τον κύριο Πρωθυπουργό.

Επί της αρχής, θεωρούμε ότι το παρόν νομοσχέδιο συνιστά κακή ενσωμάτωση ευρωπαϊκής οδηγίας στην εθνική νομοθεσία και μάλιστα με καθυστέρηση τουλάχιστον ενός έτους, καθώς τον Φεβρουάριο του 2019 παρήλθε η σχετική προθεσμία. Τονίζουμε την κακή ενσωμάτωση, καθώς πρόκειται για νομιμοποίηση της μεθόδευσης την οποία διαπράξατε το 2019, με την απομάκρυνση των τότε επικεφαλής της Επιτροπής Ανταγωνισμού, επινοώντας ασυμβίβαστο, μετά τον διορισμό τους και φυσικά πριν τη λήξη της νόμιμης θητείας τους.

Και έρχεστε σήμερα να παραλείψετε ολοσχερώς τη διάταξη του άρθρου 4 παράγραφοι 3 και 4 της οδηγίας που θα ενσωματώσουμε, η οποία διασφαλίζει την ανεξαρτησία των εθνικών αρχών ανταγωνισμού και τονίζει ρητά ότι οι προϋποθέσεις παύσης και διορισμού πρέπει να ορίζονται εκ των προτέρων στην εθνική νομοθεσία. Με αυτόν τον τρόπο, μέσω του άρθρου 9 του παρόντος, νομιμοποιείτε τις μεθοδεύσεις σας του 2019 και την αναδρομική εφαρμογή διάταξης νόμου και ενώ μάλιστα το δικαστήριο της Ευρωπαϊκής Ένωσης, μέσω της πάγιας νομολογίας του, έχει αποφανθεί για την υποχρέωση σεβασμού της ολοκλήρωσης της θητείας των ανεξάρτητων αρχών εκ μέρους των κρατών μελών.

Η ίδια απαράδεκτη λογική διέπει και το άρθρο 17, όπου προβλέπονται στην παράγραφο 16 λόγοι πρόωρης παύσης, οι οποίοι δεν είναι επαρκώς ορισμένοι ή μετρήσιμοι, με αποτέλεσμα η εφαρμογή τους να εναπόκειται σε υποκειμενική κρίση της Επιτροπής Ανταγωνισμού. Ωστόσο, η ίδια η ευρωπαϊκή οδηγία 2019/1 στο άρθρο 4 προβλέπει τη θέσπιση εγγυήσεων λειτουργικής ανεξαρτησίας και για το προσωπικό των ανεξάρτητων αρχών.

Περαιτέρω, μέσω του άρθρου 12, επιχειρείται η αφαίρεση από τη Ρυθμιστική Αρχή Σιδηροδρόμων της αρμοδιότητας για την τήρηση των άρθρων 101 και 102 της συνθήκης για τη Λειτουργία της Ευρωπαϊκής Ένωσης στον τομέα των σιδηροδρομικών μεταφορών. Εισάγετε αυτήν τη διάταξη μάλιστα τη στιγμή που η ΡΑΣ βρίσκεται σε διαδικασία ελέγχου εφαρμογής των δεσμεύσεων τις οποίες έχει αναλάβει η σιδηροδρομική επιχείρηση.

Τίθενται εύλογα ερωτήματα: Τι άλλαξε σε σχέση με τις 20 Οκτωβρίου του 2020, όταν διαβεβαιώνατε με επίσημες επιστολές σε επίπεδο Υπουργείων Ανάπτυξης και Μεταφορών, καθώς και Αντιπροεδρίας της Κυβέρνησης, ότι η ΡΑΣ εφαρμόζει όχι μόνο το Εθνικό αλλά και το Ενωσιακό Δίκαιο ανταγωνισμού κατά την άσκηση της αρμοδιότητάς της για την επιβολή κυρώσεων σε περίπτωση παραβίασης των κανόνων ανταγωνισμού και ως εκ τούτου τασσόμαστε υπέρ της ένταξής της στο Ευρωπαϊκό Δίκαιο αρχών ανταγωνισμού.

Γιατί, κύριε Υπουργέ, επιλέγετε να υπονομεύσετε το έργο της ΡΑΣ; Ποια συμφέροντα εξυπηρετείτε με αυτήν τη διάταξη;

Για τους ανωτέρω λόγους, οι οποίοι τεκμηριώνουν την κακή ενσωμάτωση της ευρωπαϊκής οδηγίας 2019/1, ο ΣΥΡΙΖΑ-Προοδευτική Συμμαχία ψηφίζει επί της αρχής «παρών», τονίζοντας ότι οι ενστάσεις μας δεν αφορούν την κεντρική φιλοσοφία της οδηγίας, αλλά τις προσθήκες και αντίστοιχα τις παραλείψεις, τις οποίες η Κυβέρνηση μεθόδευσε κατά παρέκκλιση των αρχικών προβλέψεων του ευρωπαϊκού κειμένου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από το Κίνημα Αλλαγής, ο συνάδελφος κ. Πάνας.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, φτάσαμε αισίως στην ημέρα ψήφισης του νομοσχεδίου του Υπουργείου Ανάπτυξης και Επενδύσεων με θέμα τον εκσυγχρονισμό του δικαίου του ανταγωνισμού για την ψηφιακή εποχή. Το νομοσχέδιο επίσης τροποποιεί τον ν.3959/2011 και ενσωματώνει την οδηγία 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών-μελών, ώστε να επιβάλλουν αποτελεσματικότερα τους κανόνες για τη διασφάλιση της εύρυθμης λειτουργίας της εσωτερικής αγοράς.

Η ενσωμάτωση του Ευρωπαϊκού Δικαίου στο Εθνικό Δίκαιο αποτελεί έναν πολύ σημαντικό τομέα δράσης, στον οποίο η χώρα μας έχει μείνει κατά πολύ πίσω, καθώς παρατηρούμε την έντονη καθυστέρηση των τελευταίων χρόνων με την οποία ακολουθούνται οι σχετικές διαδικασίες προς την ενσωμάτωση των όποιων οδηγιών, που έχουν σκοπό να εναρμονίσουν το Ελληνικό Δίκαιο με το Δίκαιο της Ευρωπαϊκής Ένωσης.

Η παρούσα οδηγία, για παράδειγμα, όπως και άλλες κατά το παρελθόν, έρχεται προς ψήφιση με καθυστέρηση ενός χρόνου και δεν γνωρίζουμε τον λόγο. Υπάρχει μήπως κάποια δυσκολία στη σχετική επικοινωνία και τη ροή των εργασιών μεταξύ όλων των αρμόδιων φορέων της γενικής κυβέρνησης; Εάν τίθεται τέτοιο ζήτημα και προκειμένου να διευκολυνθεί η όλη διαδικασία, εδώ είμαστε για να προτείνουμε και να συζητήσουμε λύσεις και προτάσεις βελτίωσης του εθνικού συστήματος συντονισμού, όπως επίσης και προτάσεις παρακολούθησης της ευρωπαϊκής πολιτικής, που είναι δυνατόν να οδηγήσουν σε βελτίωση των επιδόσεων της χώρας μας στη συμμόρφωση με την ενωσιακή νομοθεσία, διερευνώντας ταυτόχρονα τη δυνατότητα απλοποίησης και επιτάχυνσης των σχετικών διαδικασιών, που θα μειώσουν τα διοικητικά βάρη και θα επαναπροσεγγίσουν τις καθιερωμένες πρακτικές.

Εν πάση περιπτώσει, το παρόν νομοσχέδιο έπρεπε να είχε ενσωματωθεί στην ώρα του, καθώς περιέχει κανόνες που οριοθετούν την ολοκλήρωση της εσωτερικής αγοράς, υπό το πρίσμα της διαμόρφωσης της δυναμικής της ευρωπαϊκής οικονομικής ολοκλήρωσης, ενώ ταυτόχρονα ορίζει και τους κανόνες που διέπουν ή επηρεάζουν τις συναλλαγές των επιχειρήσεων, σύμφωνα με τις αρχές του δικαίου ανταγωνισμού στη σύγχρονη ψηφιακή εποχή. Η χώρα μας δεν προστατεύτηκε έγκαιρα από τον ισχυρό ανταγωνισμό και αυτό αποτελεί κι έναν από τους λόγους που έχουμε οδηγηθεί σε μέρες ακρίβειας.

Επίσης, παρ’ όλο που η ευρωπαϊκή οδηγία και ως προσπάθεια ενσωμάτωσης μπορεί να χαρακτηριστεί ως θετική, παραμένει ημιτελής. Θα μπορούσε, όπως έχω επισημάνει και σε προηγούμενη συνεδρίαση, το Υπουργείο να αδράξει την ευκαιρία και να ενσωματώσει πάγια νομολογία των ενωσιακών δικαστηρίων για τα δικαιώματα των ερευνώμενων επιχειρήσεων, προκειμένου να αποφεύγονται οι λεγόμενοι «αλιευτικοί έλεγχοι».

Μάλιστα η παράλειψη αυτή καθίσταται εντονότερη από το γεγονός ότι η ίδια η οδηγία αναφέρεται ρητά σε αυτό το θέμα, καθώς οι εθνικές διοικητικές αρχές ανταγωνισμού θα πρέπει να μπορούν να διενεργούν όλους τους απαραίτητους ελέγχους στις εγκαταστάσεις των επιχειρήσεων και ενώσεων επιχειρήσεων, εφόσον σύμφωνα με τη νομολογία του δικαστηρίου της Ευρωπαϊκής Ένωσης μπορούν να αποδείξουν εύλογες υπόνοιες για παράβαση του άρθρου 101 ή 102 της ΣΛΕΕ.

Κατά τον ίδιο τρόπο το παρόν νομοθέτημα θα μπορούσε να πάει ένα βήμα παραπέρα την Επιτροπή Ανταγωνισμού, επεκτείνοντας τη δυνατότητά της, αντίστοιχα με τη δυνατότητα της Ευρωπαϊκής Επιτροπής, να χορηγεί δόσεις στην αποπληρωμή προστίμων, σε αναλογία με τα όσα προβλέπονται με τη λεγόμενη «αδυναμία πληρωμής».

Ξεκάθαρα, κύριε Υπουργέ, σταθήκαμε εξαρχής θετικοί στην καθυστερημένη ενσωμάτωση της οδηγίας του Ευρωπαϊκού Κοινοβουλίου, όπως σταθήκαμε αρωγοί και τώρα και κατά τους χρόνους της σύγχρονης πολιτικής ιστορίας του έργου της Επιτροπής Ανταγωνισμού και πάντα υπογραμμίζαμε πως κάθε κυβέρνηση οφείλει μέσω διαδικασιών, όπως η ψήφιση των εκάστοτε απαραίτητων διατάξεων, να εξασφαλίσει για την Επιτροπή Ανταγωνισμού ένα θωρακισμένο θεσμικά περιβάλλον, με κανόνες σύμφωνα με το Ευρωπαϊκό Δίκαιο, που πρώτιστα θα διευκολύνουν το έργο της επιτροπής και στους οποίους όλες οι εμπλεκόμενες στο επιχειρείν εταιρείες θα οφείλουν να συμμορφώνονται χωρίς παράθυρα για εξαιρέσεις.

Καταθέσατε, όμως και κάποιες τροπολογίες άσχετες με το νομοσχέδιο αυτό το οποίο συζητάμε, τροπολογίες με άρθρα που εγείρουν ερωτηματικά. Και μιλώ για το άρθρο 2 της τέταρτης τροπολογίας, με τίτλο «Ρυθμίσεις θεμάτων αρμοδιότητας του Υπουργείου Εσωτερικών». Εκεί για ποιον λόγο συνεχίζετε να απαξιώνετε, ως Κυβέρνηση, τα στελέχη στο δημόσιο;

Συγκεκριμένα, διαβάζουμε πως με το εν λόγω άρθρο δίνεται στον διοικητή της ΕΥΠ το ελεύθερο να τοποθετεί όποιους θέλει προϊσταμένους, χωρίς να ακολουθεί τις προβλεπόμενες από τον Υπαλληλικό Κώδικα διαδικασίες. Γνωρίζουμε ξεκάθαρα πως υπήρχε περιθώριο να τοποθετήσει όποιους θέλει μέχρι τον Μάϊο του 2021, αλλά αυτό με την προϋπόθεση να γίνουν στη συνέχεια κανονικά οι κρίσεις και ενώ οι τοποθετήσεις αυτές εν τέλει δεν έγιναν ποτέ, τώρα γιατί τις παρατείνετε, δίνοντας περιθώριο για άλλους δεκαοκτώ μήνες;

Συνεχίζοντας, θα σταθώ και στην τροπολογία 1194/109, για θέματα αρμοδιότητας του Υπουργείου Εργασίας και Κοινωνικών Υποθέσεων, όπου αντιλαμβανόμαστε το εξής παράδοξο: Άρθρο 1, διατάξεις για τον κατώτατο μισθό. Εννοείτε πως η αύξηση στον κατώτατο μισθό έπρεπε ήδη να έχει επέλθει. Αυτό το έχουμε πει. Το φωνάζουμε, άλλωστε, από το 2020, με συγκεκριμένη τροπολογία που κάναμε τον Ιανουάριο.

Εντούτοις, τονίζουμε πως η διαδικασία καθορισμού του βασικού μισθού και του ημερομισθίου πρέπει να επέλθει στους κοινωνικούς εταίρους, οι οποίοι μέσω των διαπραγματεύσεων να υπογράφουν την Εθνική Συλλογική Σύμβαση Εργασίας, όπως καθορίζονται από το άρθρο 8 του ν.1876/1990.

Επιπλέον, θέση μας παραμένει πως η διάταξη του ν.4093/2012, που προβλέπει ότι το πεδίο εφαρμογής της Εθνικής Γενικής Συλλογικής Σύμβασης Εργασίας περιορίζεται σε μη μισθολογικούς όρους, πρέπει να καταργηθεί, όπως να καταργηθεί επίσης και η παράγραφος 2 της υποπαραγράφου ΙΑΕ του ν.4254/2014, ώστε να προβλέπονται προσαυξήσεις προϋπηρεσίας στον τελικό προσδιορισμό του μισθού και ημερομισθίου με βάση τις τριετίες.

Παρακάτω, στο άρθρο 2 της ίδιας τροπολογίας, σχετικά με τις διευκολύνσεις των εργαζόμενων γονέων στον ιδιωτικό τομέα λόγω νόσησης των τέκνων από COVID-19 και την αντικατάσταση του άρθρου 16 του ν.4722/2020, ζητάτε αυτή την τόσο δύσκολη στιγμή από το Σώμα της Βουλής να ακυρώσει την προηγούμενη διάταξη του άρθρου 16 του ν.4722/2020, όπου ο γονέας εργαζόμενος που έμενε σπίτι για να φροντίσει το παιδί του λάμβανε πλήρεις αποδοχές, τα δύο τρίτα ο εργοδότης και το ένα τρίτο από τον τακτικό προϋπολογισμό. Και θέλετε τώρα να λαμβάνει τις μισές αποδοχές για τις τέσσερις πρώτες μέρες, με την πέμπτη μάλιστα μέρα απουσίας να χρειάζεται άδεια οποιασδήποτε μορφής και δίχως να προβλέπεται η ασφαλιστική κάλυψη των γονέων για τις τέσσερις πρώτες μέρες της απουσίας. Αυτά είναι πράγματα απίστευτα!

Εντύπωση, μάλιστα, προκαλεί η εξής σχετική φράση του άρθρου: «Με απόφαση του Υπουργού Εργασίας καθορίζεται κάθε αναγκαία λεπτομέρεια».

Και ερωτώ: Είναι λεπτομέρεια η ασφαλιστική κάλυψη των εργαζομένων;

Κύριε Υπουργέ, κυρίες και κύριοι συνάδελφοι, κλείνω την ομιλία μου, υπενθυμίζοντας τη σημασία της εναρμόνισης του Ευρωπαϊκού Δικαίου στο Εθνικό Δίκαιο και ιδιαίτερα για τόσο σοβαρά και επιτακτικά ζητήματα, όπως αυτό του δίκαιου ανταγωνισμού για την ψηφιακή εποχή, που θα επιβάλλουν αποτελεσματικότερα τους κανόνες για τη διασφάλιση της εύρυθμης λειτουργίας της εσωτερικής αγοράς και ειδικά, σε τέτοιου είδους οδηγίες είμαστε θετικοί, καθώς προστατεύουν τον καταναλωτή, που αυτή τη στιγμή έχει ανάγκη να προστατευτεί από την εκτόξευση του κόστους ενέργειας και των συνεχών ανατιμήσεων σε βασικά προϊόντα και αγαθά.

Την ίδια, όμως, στιγμή που νομοθετείτε προς τη σωστή κατεύθυνση αποφασίσατε να μειώσετε κατά 50% τις αποδοχές των εργαζόμενων γονέων, όταν λόγω COVID παραμένουν εκτός εργασίας. Η παράλογη αυτή λογική νομοθέτησης οδηγεί σε ιδιαίτερα και καθόλου κολακευτικά συμπεράσματα. Αν, μάλιστα, συνυπολογίσουμε και τη σχεδόν ενός χρόνου καθυστέρηση ενσωμάτωσης της συγκεκριμένης οδηγίας στο Εθνικό μας Δίκαιο, μπορεί να πει, όντως, ότι υποβόσκει μια διάθεση απαξίωσης ή μη γνώσης των ευρωπαϊκών θεσμών, τους οποίους ενσωματώνετε αναγκαστικά, όταν χρονικά φτάσει ο κόμπος στο χτένι.

Εμείς, λοιπόν, ως Κίνημα Αλλαγής, λέμε «ναι» στην εναρμόνιση του Ελληνικού Δικαίου με το Ευρωπαϊκό, με κέντρο και άξονα τον άνθρωπο και το όφελός του. Λέμε «όχι», όμως, στη συρρίκνωση της στήριξης της πολιτείας προς τους πολίτες, ιδιαίτερα σε αυτή τη δύσκολη σε κάθε επίπεδο στιγμή.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 21 Ιανουαρίου 2022, το οποίο έχει ως εξής.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 321/17-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Εφαρμογή της 317/2020 απόφασης της Ολομέλειας του Ελεγκτικού Συνεδρίου περί εξίσωσης των ορίων ηλικίας (συνταξιοδότησης) μεταξύ ανδρών και γυναικών με ανήλικα μέχρι την 31-12-2010 παιδιά».

2. Η με αριθμό 316/17-1-2022 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδος κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Προστασία των δικαιωμάτων των εργαζομένων στα Πετρέλαια Καβάλας. Ακύρωση των απολύσεων και παύση των μηνύσεων και πειθαρχικών διώξεων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 317/17-1-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: «Την απαξίωση των αθλητικών εγκαταστάσεων του Εθνικού Αθλητικού Κέντρου Νεότητας (ΕΑΚΝ) Αγίου Κοσμά».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 742/29/29-10-2021 ερώτηση και αίτηση κατάθεσης εγγράφων του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Εσωτερικών, με θέμα: «Σοβαρές επιπτώσεις στην τοπική κοινωνία από την αδικαιολόγητη καθυστέρηση στην ένταξη ώριμων έργων του Δήμου Κομοτηνής στο πρόγραμμα «Αντώνης Τρίτσης» με ευθύνη της Κυβέρνησης».

2. Η με αριθμό 231/11-10-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Να διορθωθεί ΤΩΡΑ η απαράδεκτη διάταξη που προβλέπει ότι δικαίωμα κρατικής συνδρομής έχουν οι σεισμόπληκτοι ιδιοκτήτες πολλών κτηρίων, μόνο για ένα (1) από αυτά».

3. Η με αριθμό 1632/1-12-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Μέτρα στήριξης για το σύνολο των εποχικώς εργαζομένων στα καταστήματα αφορολόγητων ειδών».

Καλείται στο Βήμα ο ειδικός αγορητής του Κομμουνιστικού Κόμματος Ελλάδος κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι της Κυβέρνησης, είχατε-δεν είχατε, βρήκατε πάλι τον τρόπο να κάνετε και άλλο ένα «δωράκι» στην εργοδοσία από τη χασούρα που προκύπτει σε συνθήκες πανδημίας, με αυτή την επαίσχυντη τροπολογία που καταθέσατε. Αυτό είναι αθλιότητα, είναι βαρβαρότητα.

Αφού μειώσατε τις μέρες καραντίνας σε πέντε από δέκα, τώρα το πάτε ακόμα πιο πέρα. Επιβάλλετε την τηλεργασία ακόμα και για τους ασθενείς COVID, παρουσιάζοντάς το μάλιστα ως δικαίωμά τους να εργάζονται, καθώς και μείωση ημερομισθίου έως 50% στην κουτσουρεμένη ειδική άδεια των γονιών που τα παιδιά τους νοσούν. Πρέπει να αποσύρετε τώρα αυτή την ντροπιαστική τροπολογία!

Τη στιγμή που ο λαός πεθαίνει στα ράντζα και οι ανατιμήσεις ροκανίζουν στην κυριολεξία το εισόδημά του, εσείς φέρνετε σκανδαλώδεις ρυθμίσεις κατ’ εντολή του ΣΕΒ και τροφοδοτείτε μέσα από αναπτυξιακούς νόμους και το Ταμείο Ανάκαμψης με πακτωλό δισεκατομμυρίων μια χούφτα μεγάλων επιχειρήσεων με προκλητικές διευκολύνσεις και προνόμια. Και όλα αυτά γιατί; Διότι πρέπει να προστατεύσετε τα ιερά και τα όσια του καπιταλισμού, την ανταγωνιστικότητα, την απρόσκοπτη κερδοφορία του κεφαλαίου, αυτά τα βασικά συστατικά που διέπουν την καπιταλιστική οικονομία.

Δεν θα αναφερθώ παρακάτω στις τροπολογίες. Πολλά θα πει και ο Χρήστος Κατσώτης γύρω από αυτά τα ζητήματα. Αυτά, όμως, εξετάζονται στο σχέδιο νόμου. Εξετάζεται η θωράκιση των αρχών του ελεύθερου ανταγωνισμού, της ανταγωνιστικότητας των επιχειρήσεων, που αποβαίνουν πάντα σε βάρος των εργαζομένων. Γι’ αυτό και καταψηφίζουμε το σχέδιο νόμου. Αυτά τα «παρών», οι επιφυλάξεις, τα «σούξου-μούξου» που διατυπώνουν ο ΣΥΡΙΖΑ, το Κίνημα Αλλαγής, τα άλλα κόμματα κ.λπ., δεν αφορούν στην ουσία των διατάξεων. Όλοι κινούνται στον ίδιο αστερισμό.

Η πολιτική της λεγόμενης «ελεύθερης αγοράς», οι όρκοι πίστης και προσήλωσης στις αρχές του ανταγωνισμού είναι σιδερένιοι νόμοι του καπιταλισμού, με τους οποίους καταληστεύεται ο πλούτος που παράγει η εργατική τάξη και την οδηγούν σε νέα δεινά.

Αποσιωπάται συνειδητά το γεγονός ότι αυτή η ελευθερία απόσπασης όλο και μεγαλύτερων κερδών είναι αυτή που πυροδοτεί την ακρίβεια στα καύσιμα, στα είδη ευρείας κατανάλωσης, στο γάλα, στο ψωμί, στο λάδι, σε όλα τα είδη διατροφής και καθημερινής ανάγκης. Το παραμύθι της βιώσιμης ή δίκαιης ανάπτυξης -ανάλογα το ποιος το λέει, Νέα Δημοκρατία, ΣΥΡΙΖΑ- η προπαγάνδα περί ενιαίου επιχειρηματικού κόσμου, τσουβαλιάζοντας ομίλους και αυτοαπασχολούμενους μαζί, άλλες θεωρίες περί πολιτικών υγιούς ανταγωνισμού δεν είναι παρά ένας μύθος που καλλιεργούν συνειδητά όλες οι κυβερνήσεις για να συγκαλύψουν τη σύμπλευσή τους στην καπιταλιστική ανάπτυξη, που, συν τοις άλλοις, γεννά και ευνοεί τα μεγάλα κύματα των ανατιμήσεων σε είδη πλατιάς λαϊκής κατανάλωσης.

Ο υγιής ανταγωνισμός που μας λέτε ότι συμβάλλει στην αύξηση της παραγωγικότητας δεν συνιστά τίποτε άλλο παρά έναν ωμό εκβιασμό προς τους εργαζόμενους, θέτοντάς τους ένα γνωστό δίλημμα, ή αυξάνετε την παραγωγικότητα, ή χανόμαστε, ή στην ανεργία, ή μείωση μισθών. Στην πραγματικότητα εννοείτε άνοδο της παραγωγικότητας της εργασίας, δηλαδή αύξηση του βαθμού εκμετάλλευσης της εργατικής τάξης. Αυτή είναι που οδηγεί σε αύξηση της κερδοφορίας των μονοπωλιακών ομίλων. Δεν μπορεί να υπάρξει καπιταλιστικό σύστημα χωρίς ανταγωνισμό. Γι’ αυτό είναι και πάντα ανθυγιεινός. Το μεγάλο ψάρι θα φάει το μικρό, ο θάνατός σου η ζωή μου. Κανένας υγιής ανταγωνισμός, κανένα παρατηρητήριο τιμών, κανένα κίνημα καταναλωτών δεν μπορεί να αντιμετωπίσει το πρόβλημα της ακρίβειας και να σταματήσει την ασυδοσία του κεφαλαίου. Φτάνετε στο σημείο να επιρρίπτετε την ευθύνη στους ίδιους τους καταναλωτές επειδή δεν κάνουν σωστή έρευνα αγοράς λες και δεν είχαν άλλη δουλειά -με όλα τα βάσανα που έχουν στην πλάτη τους- να τρέχουν από σουπερμάρκετ σε σουπερμάρκετ, από λαϊκή σε λαϊκή για να ψάχνουν ποιες είναι οι καλύτερες τιμές στα αγγούρια, στις ντομάτες και στα ραπανάκια, ή να κάνουν γύρω-γύρω στα τετράγωνα οι καταναλωτές για να πετύχουν -λέει- φθηνά καύσιμα. Είστε προκλητικοί. Κοροϊδεύετε τον κόσμο και πρέπει να σταματήσει αυτό, πρέπει να σας σταματήσει ο ίδιος ο λαός.

Ο λαός μας έχει πικρή πείρα από την απελευθέρωση των αγορών ενέργειας, σιδηροδρόμων, μεταφορές, λιμάνια, τηλεπικοινωνίες, ταχυδρομεία, στην υγεία, στο φάρμακο. Στην ανταγωνιστικότητα μπήκε η ΔΕΗ, αλλά ο λαός συνεχίζει και κρυώνει. Στην ανταγωνιστικότητα μπήκε και ο ΟΤΕ, αλλά η χώρα μας μαζί με την Πορτογαλία έχει τα πιο ακριβά τιμολόγια στην Ευρωπαϊκή Ένωση.

Εσείς όταν μιλάτε για κανόνες στην αγορά εννοείτε κανόνες ανάμεσα στους ομίλους, για το πώς θα μοιράζονται την πίτα σε κάθε κλάδο. Οι κανόνες, όμως, δεν αφορούν τη ζωή και τα δικαιώματα των εργαζομένων. Αντίθετα εντείνουν την εκμετάλλευση της εργατικής τάξης και σαν μισθωτούς και σαν αγοραστές. Συνθλίβουν στην κυριολεξία τη φτωχή αγροτιά, τους αυτοαπασχολούμενους, τους μικρούς ελεύθερους επαγγελματίες που αδυνατούν να ανταπεξέλθουν στους όρους παραγωγής που επιβάλλουν τα ίδια τα μονοπώλια. Ήδη οι εργαζόμενοι μετρούν δύο μισθούς χαμένους τον χρόνο, πάνω από 1.800 ευρώ από το μπαράζ των ανατιμήσεων, με την κατάσταση να επιδεινώνεται συνεχώς. Και έχει το θράσος ο Πρωθυπουργός να δίνει ψεύτικες υποσχέσεις περί σημαντικής αύξησης του κατώτατου μισθού από την Πρωτομαγιά, αρνούμενος καν να μπει στον κόπο να δεσμευτεί για το ύψος της. Εκτός αν είναι στα πενήντα λεπτά που δεν παίρνεις ούτε μία φρατζόλα ψωμί.

Άλλωστε ο νόμος Βρούτση – Αχτσιόγλου και όλο αυτό το αντεργατικό πλαίσιο που έχουν διαμορφώσει από κοινού τα δικά σας κόμματα καθιστά κενό γράμμα ακόμα και την πενιχρή αύξηση αυτού του κατώτατου μισθού, αφού οι εργοδότες έχουν και το μαχαίρι και το πεπόνι με την κατάργηση των συλλογικών συμβάσεων εργασίας, την τρομακτική επέκταση της ευελιξίας και την επιβολή ατομικών συμβάσεων, της μερικής και εκ περιτροπής απασχόλησης και με τη θεσμοθέτηση του απλήρωτου δεκάωρου και την αύξηση των ωρών υπερωρίας που ταυτόχρονα έγιναν και πιο φθηνές με βάση αυτόν τον άθλιο νόμο του Χατζηδάκη.

Και ενώ ο λαός μας ζει τσουνάμι στην κυριολεξία αυξήσεων, η Κυβέρνηση ούτε κουβέντα για την κατάργηση του ΦΠΑ στην ενέργεια, στα είδη πλατιάς λαϊκής κατανάλωσης, στον ειδικό φόρο στα καύσιμα, κουβέντα για αυξήσεις σε μισθούς και συντάξεις, για επαναφορά της εθνικής γενικής συλλογικής σύμβασης εργασίας, για σταθερή δουλειά. Ακόμα και τώρα σε συνθήκες πανδημίας και ζοφερής οικονομικής ασφυξίας του λαού ούτε σκέψη για διαγραφή των χρεών, για μείωση της φορολογίας στους αυτοαπασχολούμενους, για την επαναφορά του αφορολόγητου, για την προστασία του αγροτικού εισοδήματος με πραγματική μείωση του κόστους παραγωγής με ελάχιστες εγγυημένες τιμές, για να αποζημιωθούν στο σύνολο, στο 100% της ζημιάς από πλημμύρες, σεισμούς, πυρκαγιές. Ούτε τώρα, ούτε και τη δεύτερη παρουσία δεν πρόκειται η Κυβέρνηση να ικανοποιήσει αυτά τα δίκαια αιτήματα των εργαζομένων, μόνο και μόνο για να μην θιχτούν τα δημοσιονομικά περιθώρια που έχει για τη στήριξη των επιχειρηματικών ομίλων. Αυτά μας είπε ο Πρωθυπουργός στη συνέντευξή του πριν από λίγες μέρες, ότι η πρώτη μας προτεραιότητα αυτήν τη στιγμή είναι να μην έχουμε από τον Ιανουάριο φαινόμενα εκτροχιασμού της δημοσιονομικής μας πολιτικής.

Κυρίες και κύριοι το ΚΚΕ έχει εκφράσει πολλές φορές την άποψή του για τα ζητήματα ανταγωνισμού και για τον ρόλο της Επιτροπής Ανταγωνισμού. Αλήθεια πιστεύει κανείς ότι η Επιτροπή Ανταγωνισμού είναι πράγματι μια ανεξάρτητη αρχή; Όχι βέβαια. Ούτε εσείς που το επικαλείστε. Περιβάλλεται με το φωτοστέφανο της ανεξάρτητης αρχής, ενώ στην πραγματικότητα κινείται αυστηρά από τους σιδερένιους νόμους του καπιταλισμού και τις κατευθύνσεις που ορίζει το θεσμικό πλαίσιο της εκάστοτε κυβέρνησης και της Ευρωπαϊκής Ένωσης.

Η συζητούμενη ευρωπαϊκή οδηγία έρχεται να ενισχύσει τον ρόλο και τη λειτουργία των επιτροπών ανταγωνισμού σε όλες τις χώρες μέλη της Ευρωπαϊκής Ένωσης. Αυτές, όμως, οι αρχές δεν πρόκειται ποτέ να γίνουν ανεξάρτητες όσες έρευνες και αν διεξάγουν σε επιχειρήσεις, όσα ανακριτικά καθήκοντα και αν τους δίνει ο νόμος, όσα μέτρα και πρόστιμα επιβληθούν σε επιχειρήσεις που παραβιάζουν τη νομοθεσία περί ελεύθερου ανταγωνισμού. Οι μονοπωλιακές επιχειρήσεις δεν σκιάζονται από τη λεγόμενη «αντιμονοπωλιακή νομοθεσία». Αντιθέτως λειτουργεί πάντα προς όφελός τους. Είναι απλώς ένα καλό περιτύλιγμα της μονοπωλιακής τους κυριαρχίας, που καταλήγει βέβαια σε κολυμπήθρα αθώωσης τους.

Δεν είδαμε, για παράδειγμα, να έχει αντιδράσει ποτέ η Αρχή Ανταγωνισμού όταν η «AEGEAN» αγόραζε με πενταροδεκάρες την «ΟΛΥΜΠΙΑΚΗ» που την έβγαλε στο σφυρί το κράτος, το δικό σας, οι κυβερνήσεις σας, για να γίνει κυρίαρχη στην ελληνική αγορά, ούτε σε άλλες περιπτώσεις, όπως εξαγορές τραπεζών για τη δημιουργία των λίγων συστημικών τραπεζών, όπως και σε όλα τα κράτη-μέλη βέβαια της Ευρωπαϊκής Ένωσης. Δεν είδαμε να λέει τίποτα για τις ιδιωτικοποιήσεις στα λιμάνια, στα αεροδρόμια, παντού, πανδημία, εμβόλιο, για τα τεστ, τα μέσα ατομικής προστασίας που είναι στην επικαιρότητα.

Τι έδειξε η πανδημία; Απέδειξε ότι ο σχεδιασμός και η ανάπτυξη υπηρεσιών και δομών υγείας, η πρόληψη και η έγκαιρη διάγνωση, η αντιμετώπιση, τα δωρεάν τεστ και τα μέσα ατομικής προστασίας, η επιδημιολογική επαγρύπνηση και προστασία της δημόσιας υγείας είναι ασύμβατα με τους νόμους του κέρδους, του ανταγωνισμού και της ελεύθερης αγοράς. Ο ιδιωτικός τομέας ήταν και είναι ξένο σώμα. Τα εμβόλια, η πατέντα αξιοποιείται από τις φαρμακοβιομηχανίες ως ένα χρυσοφόρο εμπόρευμα, γι’ αυτό καθυστερούν και οι εμβολιασμοί, γι’ αυτό έχουμε τη μία μετάλλαξη μετά την άλλη, γι’ αυτό συνεχίζεται η θανατηφόρα πορεία της πανδημίας. Ας μας πείτε πότε, πού και ποιος έβαλε φραγμό στους σφοδρούς εμβληματικούς ανταγωνισμούς των φαρμακοβιομηχανιών που κέρδισαν τρισεκατομμύρια δολάρια από τη δράση τους σε βάρος των λαών.

Η τροπολογία που καταθέτει η Κυβέρνηση σε αυτό το νομοσχέδιο για την υποχρεωτικότητα του εμβολιασμού είναι η συνέχεια του νόμου περί υποχρεωτικότητας που πέταξε έξι χιλιάδες υγειονομικούς έξω από τα νοσοκομεία. Τι επιβεβαιώνει η Κυβέρνηση με αυτό το μέτρο; Επιβεβαιώνει ότι ο εμβολιασμός που έχει ανάγκη ο λαός ανάγεται στην ατομική ευθύνη, χωρίς να παίρνει κανένα απολύτως μέτρο για την αντιμετώπιση υπαρκτών φόβων και αμφιβολιών. Η Κυβέρνηση είναι υπόλογη απέναντι στον λαό για αυτήν την εγκληματική πολιτική της.

Γι’ αυτό και επιμένει σχολαστικά το ΚΚΕ για μέτρα προστασίας από την πανδημία, για δωρεάν τεστ, για μέτρα ατομικής προστασίας, ιδιαίτερα της στήριξης του δημόσιου συστήματος υγείας και ενώ γίνεται ακόμα πιο επίκαιρο το αίτημα κατάργησης κάθε πατέντας σε εμβόλια και φάρμακα η οποία συνδέεται άμεσα με την παρασιτική και επικίνδυνη καπιταλιστική ιδιοκτησία.

Μήπως επίσης η λεγόμενη Αρχή Διασφάλισης Απορρήτου Επικοινωνιών, ανεξάρτητη και αυτή, προστατεύει τον λαό από το φακέλωμα, τις ηλεκτρονικές παρακολουθήσεις και τις υποκλοπές; Μήπως η Αρχή Καταπολέμησης Εσόδων από Εγκληματικές Δραστηριότητες πάταξε τη διαφθορά, το ξέπλυμα του μαύρου χρήματος, τη φοροδιαφυγή, τα οικονομικά εγκλήματα της «SIEMENS», της «NOVARTIS» και πάει λέγοντας; Όχι βέβαια.

Ποιος είναι ο ρόλος της Ρυθμιστικής Αρχής Ενέργειας, της ΡΑΕ; Μήπως για να προστατεύει τα φτωχά λαϊκά νοικοκυριά από τη λεηλασία του εισοδήματος τους από τους ενεργειακούς ομίλους για τις τεράστιες αυξήσεις στις τιμές του ηλεκτρισμού φτάνοντας σε πρωτοφανή επίπεδα η ενεργειακή φτώχεια; Όχι βέβαια! Η ύπαρξή της είναι συνυφασμένη με την υπηρέτηση της εμπορευματοποιημένης απελευθερωμένης ενέργειας. Όλες λοιπόν αυτές οι κατ’ επίφαση ανεξάρτητες αρχές είναι τμήμα της κρατικής διοίκησης, αποτελούν στυλοβάτες της καπιταλιστικής οικονομίας και το κερασάκι στην τούρτα στην αντιλαϊκή πολιτική των κυβερνήσεων.

Γι’ αυτό και με το παρόν σχέδιο νόμου δίνονται απλόχερα υπερεξουσίες στην Επιτροπή Ανταγωνισμού. Και μάλιστα με ιδιαίτερα ανησυχητικό τρόπο διαμορφώνεται ένας ακόμα μηχανισμός σε βάρος των μικρών επιχειρήσεων και είναι λογικό από τη στιγμή που η ίδια η Ευρωπαϊκή Ένωση και οι κυβερνήσεις τις θεωρούν διαρθρωτικό πρόβλημα της οικονομίας.

Επίσης, μπορεί να παρεμβαίνει στα δικαστήρια, να διεξάγουν μυστικές συνεδριάσεις και τα μέλη της να απολαμβάνουν το ακαταδίωκτο για κάθε τους πράξη. Θα έχει τη δυνατότητα επιβολής ασφαλιστικών μέτρων αυτεπαγγέλτως όταν διασαλεύονται τα ιερά και τα όσια του ανταγωνισμού. Προβλέπει πρόγραμμα καταδοτισμού και πληροφοριοδοτών για όσους παραβαίνουν τη νομοθεσία περί ανταγωνισμού, χτυπώντας το καμπανάκι για τους μικρούς επιχειρηματίες, ενώ οι πάντες υποχρεώνονται να δίνουν πληροφορίες και να γίνονται όργανα εκβιασμού.

Οι υπάλληλοι της Επιτροπής Ανταγωνισμού θα μπορούν να ασκούν εξουσίες φορολογικού ελεγκτή, να διεξάγουν έρευνες, να λαμβάνουν ένορκες διοικητικές καταθέσεις, να παρεμβαίνουν σε δεδομένα προσωπικού χαρακτήρα, να περιορίσουν δικαιώματα και υποχρεώσεις του διωκόμενου, αγνοώντας ή περιορίζοντας ακόμα και τον Κανονισμό της Ευρωπαϊκής Ένωσης, για τον οποίο εσείς πίνετε νερό στο όνομά της.

Κυρίες και κύριοι, οι λαοί της Ευρώπης και ο δικός μας λαός, οι λαοί όλου του κόσμου, δεν έχουν να κερδίσουν τίποτα από τους αδυσώπητους ανταγωνισμούς και πρέπει να χαράξουν τη δική τους πορεία, χωρίς να εγκλωβίζονται στους καπιταλιστικούς τους ανταγωνισμούς τους οποίους υπηρετούν όλες οι κυβερνήσεις, είτε είναι νεοφιλελεύθερες είτε είναι σοσιαλδημοκρατικές.

Το ΚΚΕ δεν καλλιεργεί αυταπάτες στον κόσμο ότι μπορεί να αλλάξει η κατάσταση ριζικά μέσα από κάποιες ρυθμίσεις στις σημερινές συνθήκες. Ο αγώνας, όμως, σήμερα για τα αυτονόητα, για δουλειά, ψωμί, σπίτι, ξεκούραση, υγεία και μόρφωση, είναι αυτός που σηματοδοτεί τις κατακτήσεις του μέλλοντος για μια πιο δίκαιη κοινωνία, τον σοσιαλισμό-κομμουνισμό. Εκεί και μόνο εκεί μπορούν να ικανοποιηθούν οι βασικές και στοιχειώδεις ανάγκες του λαού μας. Άλλωστε το ομολογούν τα κυβερνητικά στελέχη ότι δεν ζούμε στον κομμουνισμό για να ικανοποιηθούν οι ανάγκες του λαού.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, ρίξτε μια ματιά στο ρολόι!

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε, γρήγορα.

Πρέπει ο λαός να τους ξεπεράσει, να τους βάλει έξω και να δημιουργήσει μέσα από την πάλη του συνθήκες για να βελτιωθεί σήμερα η θέση του και να μπορεί να ζήσει καλύτερα. Μόνο ο εργατικός λαϊκός έλεγχος είναι αυτός που μπορεί να φέρει αποτελέσματα στη βάση ενός κεντρικού δημοκρατικού σχεδιασμού της οικονομίας, με κριτήριο τις λαϊκές ανάγκες και συμφέροντα, όχι των μονοπωλιακών ομίλων τα οποία δεν θα υφίστανται. Προϋποθέτει εργατική λαϊκή εξουσία, κοινωνικοποίηση των βασικών μέσων παραγωγής. Γι’ αυτή την εξουσία μάχεται το ΚΚΕ.

Ευχαριστώ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Τακτοποιήστε, παρακαλώ, το Βήμα.

Τον λόγο έχει ο ειδικός αγορητής από την Ελληνική Λύση κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Υπουργέ, κυρίες και κύριοι συνάδελφοι, επιγραμματικά στο νομοσχέδιο-οδηγία για την Επιτροπή Ανταγωνισμού, το Κεφάλαιο Α΄ και τα άρθρα 1 έως 3 αφορούν τον σκοπό, το αντικείμενο και τους ορισμούς, ενώ το Κεφάλαιο Β΄ και τα άρθρα 4 έως 7 τον έλεγχο των συγχωνεύσεων επιχειρήσεων που στην ουσία έχει αποδεχτεί να επιβάλει η Κυβέρνηση όσον αφορά, βέβαια, τις μικρομεσαίες επιχειρήσεις, αλλά μάλλον δεν θα έχει επιτυχία. Το πιθανότερο είναι να αυξηθούν τα λουκέτα στην αγορά λόγω της ακρίβειας και της ενεργειακής μας εξάρτησης εξαιτίας της βίαιης απολιγνιτοποίησης.

Το Κεφάλαιο Γ΄ και τα άρθρα 8 έως 35 αφορούν τον τρόπο λειτουργίας της Επιτροπής Ανταγωνισμού, τα όργανα και τις αρμοδιότητες, τη συνεργασία μεταξύ των εθνικών αρχών, τη συνδρομή δηλαδή, καθώς επίσης τη διευθέτηση διαφορών.

Το Κεφάλαιο Δ΄ και τα άρθρα 36 έως 46 έχει σχέση με τις διαδικασίες της Επιτροπής Ανταγωνισμού επί καταγγελιών και τον τρόπο διεξαγωγής έρευνας, ενώ το Κεφάλαιο Ε΄ και τα άρθρα 47 έως 48, καθώς επίσης και το Κεφάλαιο ΣΤ΄ αφορά τη διαδικασία επιβολής κυρώσεων από την Επιτροπή Ανταγωνισμού και τα πρόστιμα.

Σε γενικές γραμμές πάντως δεν εμφανίζεται κάποιο όφελος στην αγορά από τη λειτουργία της Επιτροπής Ανταγωνισμού, αφού με βάση την έκθεση του 2020 το σωρευτικά εκτιμώμενο πλεόνασμα καταναλωτή από τις αποφάσεις της Επιτροπής Ανταγωνισμού, την περίοδο 2002 έως 2020, εκτιμάται μεν στα 2,63 δισεκατομμύρια ευρώ για όλα αυτά τα χρόνια, αλλά ήταν μόλις 19,9 εκατομμύρια το 2020.

Ρωτήσαμε εάν υπάρχουν, αλήθεια, κάποιοι στόχοι, χωρίς όμως να πάρουμε απαντήσεις. Όλα λειτουργούν σωστά στην αγορά; Δεν διαπιστώνονται συμπεριφορές καρτέλ, όπως για παράδειγμα στις κατασκευές, στα σουπερμάρκετ ή στις τράπεζες; Είναι πραγματικά ανεξάρτητη η Επιτροπή Ανταγωνισμού ή μήπως άγεται και φέρεται από τον εκάστοτε Υπουργό Ανάπτυξης;

Επί ορισμένων άρθρων τώρα. Στο δεύτερο θα μπορούσαμε να συμφωνήσουμε υπό όρους με τη μεγαλύτερη ανεξαρτησία της Επιτροπής Ανταγωνισμού. Αμφιβάλλουμε όμως ότι θα επιτευχθεί, αφού τελικά όλες οι σημαντικές αρμοδιότητες δίνονται έμμεσα στον εκάστοτε Υπουργό Ανάπτυξης. Από την άλλη πλευρά μάς φαίνεται προβληματικό το ότι θα επιβάλλει πρόστιμα και θα δρομολογεί διακανονισμούς χωρίς να λαμβάνεται υπ’ όψιν η οικονομική και πολιτική διάσταση, την οποία συνήθως δεν γνωρίζουν οι ανεξάρτητες υπηρεσίες τεχνοκρατών.

Στο άρθρο 4 εξαιρούνται οι εταιρείες με τζίρο κάτω των 50 εκατομμυρίων και διακοσίων πενήντα υπαλλήλων όσον αφορά τους ελέγχους της Επιτροπής Ανταγωνισμού, δηλαδή η πλειοψηφία των επιχειρήσεων στην Ελλάδα. Δεν είναι δυνατόν, λοιπόν, να προωθηθεί η σωστή λειτουργία του ανταγωνισμού, όταν υπεύθυνη για τις λίγες μεγάλες εταιρείες είναι η Επιτροπή Ανταγωνισμού και για τις πολλές μικρές το Υπουργείο. Πόσω μάλλον όταν φάνηκε από τα PCR, πως το Υπουργείο δεν είναι σε θέση να εξασφαλίσει τη λειτουργία του ανταγωνισμού σε σύγκριση, για παράδειγμα, με την Κύπρο.

Περαιτέρω σημειώσαμε πως μπορεί να υπάρξει συνέργεια των επιχειρήσεων και με τον επηρεασμό των κανονισμών, όπως στη γνωστή περίπτωση του Diesel Gate, όπου μεσολάβησε σχετική παρέμβαση από την Ευρωπαϊκή Ένωση επειδή οι γερμανικές βιομηχανίες αυτοκινήτων έθεσαν, συνεννοούμενες μεταξύ τους, κανονισμούς για εξαρτήματα, έτσι ώστε να περιορίζεται ο ανταγωνισμός. Εδώ πρόκειται για έναν έξυπνο μεν, αλλά, φυσικά, βρώμικο τρόπο, προσθέτοντας για παράδειγμα πως οι Γερμανοί θα μπορούσαν να ισχυριστούν ότι αυτοκίνητα ή φωτοβολταϊκά άλλων χωρών δεν πληρούν τις ευρωπαϊκές υποθέσεις, που τίθενται, όμως, με βάση τις γερμανικές βιομηχανίες για να αποφύγουν τον ανταγωνισμό.

Επομένως απαιτούνται συνδυασμένες γνώσεις της Επιτροπής Ανταγωνισμού και του δημοσίου, ενδεχομένως, σε συνεργασία με ανώτατα εκπαιδευτικά ιδρύματα και ερευνητικά κέντρα του εσωτερικού και του εξωτερικού για να έχουν πραγματικά αποτελέσματα, καθώς επίσης συνεχής επαγρύπνηση τόσο σε οικονομικά όσο και σε τεχνικά θέματα.

Στο άρθρο 5 τονίσαμε πως αν και τα ποσοτικά όρια όπως τα 15 εκατομμύρια τζίρου φαίνονται εύλογα, μάλλον δεν λαμβάνεται υπ’ όψιν το μικρό μέγεθος της ελληνικής αγοράς. Για παράδειγμα, σε έναν εξειδικευμένο τομέα μιας μικρής κοινωνίας μπορεί να υπάρχουν συνθήκες 100% ελέγχου της αγοράς της χωρίς να υπάρχει υπέρβαση του ορίου των 15 εκατομμυρίων ευρώ, ενώ κάτι τέτοιο θα μπορούσε να έχει πολλαπλασιαστικό αποτέλεσμα, εάν η συγκεκριμένη αγορά παράγει μία πρώτη ύλη για την παραγωγική αλυσίδα.

Εκτός αυτού δεν έχουν ληφθεί υπ’ όψιν τυχόν τεχνάσματα για την αποφυγή του ορίου, όπως, για παράδειγμα, μέσω ομίλων με συνδεδεμένες εταιρείες και offshore, έτσι ώστε να μειώνεται το συνολικό αποτύπωμα του τζίρου, ενδεχομένως μέσω τριγωνικών συναλλαγών, είναι πολύ συνηθισμένες, έτσι ώστε στην Ελλάδα να φαίνεται ένα μικρό ποσό υποθετικά διαμεσολάβησης ή προμήθειας.

Κατά την άποψή μας το πιο ορθολογικό κριτήριο για να μη δημιουργούνται ολιγοπώλια -πρόκειται για την πραγματικά μεγάλη ασθένεια του καπιταλισμού- είναι το μερίδιο αγοράς, καθώς επίσης ο προληπτικός έλεγχος εκ μέρους της Επιτροπής Ανταγωνισμού μέσω της χαρτογράφησης της αγοράς που πολύ σωστά θεσμοθετείται εδώ ως δραστηριότητά της. Λέμε τα σωστά, λέμε και τα λάθη.

Όσον αφορά δε το άρθρο 6 μπορεί να ακούγεται εύλογο αλλά, μη γνωρίζοντας πώς θα εφαρμοστεί, είμαστε επιφυλακτικοί, κυρίως επειδή έχουν εγκριθεί μονοπωλιακές συγχωνεύσεις στην Ελλάδα, όπως για παράδειγμα της «AEGEAN» με την «ΟΛΥΜΠΙΑΚΗ», που δυστυχώς εγκρίθηκε σε ευρωπαϊκό επίπεδο και ελέγχεται από τη νέα ανεξάρτητη αρχή που θέσπισε η Νέα Δημοκρατία, από την ΑΠΑ. Άλλο παράδειγμα είναι η «ΤΡΑΙΝΟΣΕ» που αποτελεί ιταλικό κρατικό μονοπώλιο με την ΕΕΣΤΥ, ενώ ελέγχεται από μια άλλη ανεξάρτητη αρχή, από τη ΡΑΣ. Πραγματικό χάος με τις όλο και περισσότερες ανεξάρτητες αρχές που στην ουσία καλύπτουν τους πολιτικούς και έμμεσα τις επιχειρήσεις. όπως, επίσης, με τις ΜΚΟ που εξυπηρετούν άλλους σκοπούς, τόσο στην Ελλάδα όσο και διεθνώς. Και οι δύο αποτελούν τα χαρακτηριστικά γνωρίσματα της νέας τάξης πραγμάτων που δρομολογείται από την εταιρική φεουδαρχία που στην ουσία κυβερνά.

Προκειμένου, πάντως, να δρομολογηθούν τέτοιες συγχωνεύσεις, είναι δυνατόν να χρησιμοποιηθούν δημιουργικές μέθοδοι. Για παράδειγμα, να θεωρηθεί πως οι αεροπορικές μεταφορές είναι μέρος των μεταφορών γενικότερα, οπότε θεωρητικά δεν υπάρχει μονοπώλιο, αφού κάποιος μπορεί να μετακινηθεί με τα ΚΤΕΛ, με το τρένο ή ακτοπλοϊκώς. Στο άρθρο 9 με τις αλλαγές της παραγράφου 1 παρέχεται μία κάποια ανεξαρτησία στα μέλη της επιτροπής. Για παράδειγμα, δεν παύονται για λόγους που συνδέονται με την άσκηση των καθηκόντων τους, κάτι που όμως μπορεί να οδηγήσει σε ασυδοσία εάν δεν υπάρχουν πειθαρχικές δικλίδες, οι οποίες αποσύρονται, όπως φαίνεται από το άρθρο 11.

Στην παράγραφο 2, ο τρόπος επιλογής των μελών δημιουργεί εξάρτηση από τον Υπουργό Ανάπτυξης ενώ η διαδικασία προκήρυξης του διαγωνισμού γίνεται με απόφαση επίσης του Υπουργού Ανάπτυξης. Εκτός αυτού στην παράγραφο 3 επιλέγονται τα μέλη από ανεξάρτητη πενταμελή επιτροπή επιλογής. Ο Υπουργός Ανάπτυξης ορίζει απευθείας τουλάχιστον τα δύο μέλη της ΔΕΠΑ ενώ σε δεύτερη φάση ο Υπουργός Ανάπτυξης επιλέγει από τον κατάλογο τους υποψήφιους που θα καλύψουν τις κενές θέσεις. Παντού ο Υπουργός!

Τέλος, με την παράγραφο 14 οι αποδοχές των μελών της Επιτροπής Ανταγωνισμού καθορίζονται με κοινή υπουργική απόφαση των Υπουργών Ανάπτυξης και Οικονομικών γεγονός που σημαίνει πως προφανώς δεν μπορεί να συμφωνήσει κανείς με όλες αυτές τις αρμοδιότητες που παρέχονται στον Υπουργό καθιστώντας έμμεσα μία ανεξάρτητη Επιτροπή Ανταγωνισμού.

Στο άρθρο 10 δεν συμφωνήσαμε στο ότι το πειθαρχικό συμβούλιο συγκροτείται με απόφαση του Υπουργού Ανάπτυξης, όπως επίσης η πράξη εκτέλεσης της απόφασης, ενώ τεκμηριώνεται και εδώ ότι ο Υπουργός εμπλέκεται παντού, οπότε δεν είναι καθόλου ανεξάρτητη η επιτροπή.

Συνεχίζοντας με το άρθρο 12, σημειώνεται στην παράγραφο 1 ότι εξαιρούνται οι τηλεπικοινωνίες. Είναι εξαιρετικά σημαντικό. Εδώ υπάρχει μεγάλο πρόβλημα. Έχουμε μακράν τις υψηλότερες τιμές στην Ευρωπαϊκή Ένωση. Ειδικότερα η Εθνική Επιτροπή Τηλεπικοινωνιών και Ταχυδρομείων μεταφερόταν στην Επιτροπή Ανταγωνισμού με το άρθρο 4 στο αρχικό στάδιο της διαβούλευσης. Τελικά, όμως το άρθρο αποσύρθηκε, προφανώς λόγω αντιδράσεων, κάτι που θεωρούμε απαράδεκτο, αφού δεν είναι δυνατόν η Εθνική Επιτροπή Τηλεπικοινωνιών και Ταχυδρομείων να ρυθμίζει η ίδια την αγορά και να αποφαίνεται για τον ανταγωνισμό. Πόσω μάλλον όταν έχει κι αυτή έλλειμμα 56,9 εκατομμύρια με βάση τον προϋπολογισμό του 2022, όπως θα καταθέσουμε για τα Πρακτικά.

Με απλά λόγια, δεν μπορεί ο ρυθμιστής, η Εθνική Επιτροπή Τηλεπικοινωνιών και Ταχυδρομείων, να είναι ταυτόχρονα και ελεγκτής, δύο σε ένα. Λογικά έτσι δεν μειώθηκαν οι τιμές αλλά δόθηκαν κάποια ψίχουλα στα τέλη τηλεπικοινωνιών για νέους από δεκαπέντε έως είκοσι εννέα ετών με την επιβάρυνση όμως του προϋπολογισμού, άρα όλων εμάς των φορολογούμενων, με 68 εκατομμύρια ευρώ, όπως επίσης θα καταθέσουμε για τα Πρακτικά. Είναι απίστευτη εν προκειμένω η κοροϊδία των Ελλήνων. Μόνο και μόνο γι’ αυτό δεν θα μπορούσε ποτέ να ψηφίσει κανείς το νομοσχέδιο, ενώ για τις επενδύσεις του ΟΤΕ, που πανηγύριζε πρόσφατα ο Πρωθυπουργός, μάλλον θα πρόκειται για εισαγωγές εξοπλισμού από τη «SIEMENS».

Στο άρθρο 14 ρωτήσαμε ποιος είναι ο λόγος κι αν θέλει να αγοράσει ακίνητα η Επιτροπή Ανταγωνισμού αφού λογικά της φτάνουν τα δύο κτήρια που χρησιμοποιεί ήδη. Επειδή δε διαπιστώνεται μια ανάλογη πρόβλεψη ιδιοκτησίας και σε άλλες ανεξάρτητες αρχές, ρωτήσαμε γιατί δεν τους παραχωρείται στέγη από τα ακίνητα του δημοσίου, χωρίς φυσικά να πάρουμε απάντηση. Με βάση τώρα την έκθεση πεπραγμένων της Επιτροπής Ανταγωνισμού του 2020 και τα έσοδα-έξοδά της που καταθέσαμε στα πρακτικά στην επιτροπή, είχε πλεόνασμα και απέδωσε μέρισμα στον κρατικό προϋπολογισμό ύψους 1.860.603 ευρώ. Στον προϋπολογισμό, όμως, του 2021 είχε έσοδα 6,62 εκατομμύρια και έξοδα 7,52 εκατομμύρια, οπότε σχεδόν 1 εκατομμύριο έλλειμμα. Με δεδομένο δε το ότι θέλει να αυξήσει το προσωπικό της από εβδομήντα τρία άτομα, όπως είπε ο πρόεδρός της -ογδόντα επτά με βάση την έκθεση του 2020- στα διακόσια ή διακόσια πενήντα άτομα, προφανώς οι ζημίες της θα είναι μεγαλύτερες, επιβαρύνοντας τον προϋπολογισμό, κάτι που φυσικά εμείς δεν θεωρούμε σωστό.

Στο άρθρο 15 νομοθετείται ρητά η διάταξη του ακαταδίωκτου, χωρίς όμως να γίνεται διάκριση για περιπτώσεις δόλου, κάτι που θεωρούμε επίσης απαράδεκτο. Στο άρθρο 30, με απλά λόγια, η Επιτροπή Ανταγωνισμού θα αποφασίζει σχετικά με το ποιος θα αθωώνεται για μία παράβαση, ανεξάρτητα από το αν είναι σοβαρή ή όχι, επειδή έτσι κρίνει η ίδια. Είναι δυνατόν να ψηφίζει κάποιος ένα τέτοιο άρθρο; Δεν θυμίζει το ΕΣΡ που αποφασίζει και διατάζει ανεξάρτητα εντελώς από τη δικαιοσύνη;

Στο άρθρο 31, ως συμπληρωματικό του προηγούμενου, προβλέπονται οι προϋποθέσεις για την επιεική μεταχείριση των εν λόγω νομικών ή φυσικών προσώπων, δηλαδή η εξής μία: το να είναι πλήρως και επιμελώς συνεργάσιμο με την επιτροπή. Είναι θετικό βέβαια, αλλά προφανώς δεν αρκεί και δημιουργεί υποψίες. Συνεχίζοντας, η Επιτροπή Ανταγωνισμού με τις εξουσίες που της παρέχει το άρθρο 42 μπορεί να έχει πρόσβαση σε όλα τα αρχεία και δεδομένα της επιχείρησης που ελέγχεται. Πρόκειται για πολύ εκτεταμένα στοιχεία και είναι επικίνδυνο για τα ευαίσθητα προσωπικά δεδομένα που εμπεριέχονται σε αυτά, ενώ, κατά την άποψή μας, δεν είναι σωστό να παρέχεται εξουσία εισαγγελέα στην επιτροπή. Αν είναι δυνατόν!

Με το άρθρο 51 παρέχονται υπερεξουσίες στην Επιτροπή Ανταγωνισμού να βεβαιώσει πρόστιμα ως δημόσια έσοδα, χωρίς όμως να προκύπτει από τη διάταξη ο οποιοσδήποτε έλεγχος νομιμότητας για την ορθότητα της βεβαίωσης των εν λόγω προστίμων. Τέλος, με το άρθρο 52 απαλλάσσονται τα ήδη υπηρετούντα μέλη της Επιτροπής Ανταγωνισμού από την υποχρέωση να υποβάλλουν κατ’ έτος στην εισαγγελία του Αρείου Πάγου τη δήλωση περιουσιακής κατάστασης, κάτι που προφανώς δεν είναι σωστό, εάν όχι ύποπτο.

Κλείνοντας, πρόκειται για ένα ανούσιο νομοσχέδιο που δεν βοηθάει καθόλου στην επίλυση των πραγματικών προβλημάτων της χώρας μας, το κυριότερο των οποίων είναι η παραγωγή πλούτου, όχι ζημιών, ελλειμμάτων δηλαδή και χρεών, που τεκμηριώνουν πως η Κυβέρνηση δεν είναι μόνο αναποτελεσματική αλλά, ακόμη χειρότερα, πραγματικά επικίνδυνη. Εμείς πάντως έχουμε κάνει προτάσεις για την παραγωγή πλούτου τόσο για τη βιομηχανία όσο και για τον πρωτογενή τομέα. Προτείνουμε, ως Ελληνική Λύση, εκτός από υπάρχουσες δραστηριότητες, που ευρίσκονται σε ύπνωση, όπως τα ναυπηγεία και η αμυντική μας βιομηχανία, την ηλεκτροπαραγωγή και τη νέα βιομηχανία της ηλεκτροκίνησης γύρω από το νικέλιο της «ΛΑΡΚΟ», την οποία η Κυβέρνηση θέλει να ξεπουλήσει με κίνδυνο να εξάγεται το νικέλιο ακατέργαστο. Σημειώνουμε πως δεν μας ενδιαφέρει εμάς να είναι κρατική αλλά απλά να παράγει. Καταθέσαμε δε στα Πρακτικά μελέτη της «McKinsey», η οποία προτείνει αυτό ακριβώς που έχουμε εμείς στο πρόγραμμά μας από καιρό τώρα. Ένα οικοσύστημα γύρω από την παραγωγή μπαταριών.

Έχουμε προτείνει ειδικά για τον πρωτογενή τομέα, όχι μόνο για λόγους τροφικής επάρκειας, κάτι που είναι σημαντικό λόγω των σημερινών προβλημάτων της εφοδιαστικής αλυσίδας και του πληθωρισμού, αλλά επιπλέον για τον συνδυασμό του με την τεχνολογία μέσω εφαρμογών αγροτικής υψηλής τεχνολογίας, όπως κάνει το Ισραήλ. Να σημειώσουμε ότι το 2008 το Ισραήλ είχε ΑΕΠ περί τα 215 δισεκατομμύρια δολάρια και εμείς 356 δισεκατομμύρια δολάρια. Σήμερα εμείς έχουμε μόλις 189 δισεκατομμύρια και το Ισραήλ 400 δισεκατομμύρια δολάρια, υπερδιπλάσιο σήμερα από εμάς όταν το ξεπερνούσαμε κατά πολύ. Δεν είναι ντροπή για όλους μας;

Εκτός αυτού, ο τουρισμός μπορεί και πρέπει να συνδεθεί με τον πρωτογενή τομέα, όπως επίσης γενικότερα με την εγχώρια παραγωγή μας για να τη στηρίξει, αφού δεν έχει νόημα να οδηγείται το μεγαλύτερο μέρος των εσόδων του τουρισμού στις εισαγωγές ξένων προϊόντων.

Δεν θα επεκταθούμε εδώ στις άλλες προτάσεις μας που υπάρχουν στο πρόγραμμά μας των πεντακοσίων σελίδων, αφού δεν υπάρχει χρόνος.

Τονίζω, όμως, ξανά πως πρέπει επιτέλους η Ελλάδα να παράγει πλούτο έτσι ώστε να έχει μία βιώσιμη ανάπτυξη. Με τη συνεχή κατάθεση νομοσχεδίων δεν πρόκειται ποτέ να παραχθεί πλούτος, πόσω μάλλον με κοινοτικές οδηγίες, όπως η σημερινή, την οποία φυσικά θα καταψηφίσουμε.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα μέσω Webex ο ειδικός αγορητής από το ΜέΡΑ25, ο συνάδελφος κ. Λογιάδης Γεώργιος.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι, ως το μοναδικό κόμμα που είμαστε πολιτικά ενεργοί ταυτόχρονα σε τρία επίπεδα θα ήθελα να ξεκινήσω την τοποθέτησή μου με το πρώτο επίπεδο, το παγκόσμιο επίπεδο ως συνιδρυτές της Παγκόσμιας Προοδευτικής, της Progressive International.

Οι δύο οικονομολόγοι, οι οποίοι το 2019 πήραν το Βραβείο Νόμπελ Οικονομίας στην έρευνά τους αναφέρουν, διαβάζω ακριβώς: «Ζούμε σε έναν κόσμο με ακραία συγκέντρωση οικονομικής δύναμης στα χέρια μιας πολύ μικρής μειοψηφίας υπερπλούσιων. Η κρίση του COVID-19 επιδείνωσε τις ανισότητες μεταξύ των πολύ πλουσίων και του υπόλοιπου πληθυσμού. Η ανισότητα του πλούτου έχει αυξηθεί στις περισσότερες χώρες από τη δεκαετία του 1980, γεγονός που συμπίπτει με μια περίοδο κυβερνητικής απορρύθμισης. Τονίζεται, επίσης, ότι η ανισότητα του πλούτου έχει ισχυρή συσχέτιση με τις εκπομπές διοξειδίου του άνθρακα και τους στόχους της κλιματικής αλλαγής». Και συνεχίζουν: «Οι μεγάλες ανισότητες στις εκπομπές υποδηλώνουν ότι οι πολιτικές για το κλίμα θα πρέπει να βάζουν στο στόχαστρο περισσότερο τους πλούσιους ρυπαντές. Μέχρι στιγμής οι πολιτικές για το κλίμα, όπως οι φόροι άνθρακα, έχουν συχνά επηρεαστεί δυσανάλογα από τις ομάδες χαμηλού και μεσαίου εισοδήματος, ενώ έχουν αφήσει αμετάβλητες τις καταναλωτικές συνήθειες των πλουσιότερων ομάδων». Αυτό ακριβώς θα τονίσουμε και παρακάτω στην ομιλία μας ότι η ακρίβεια είναι ταξικό πρόβλημα πρωτίστως.

Σε πανευρωπαϊκό επίπεδο ως ιδρυτές του DiEM25, του Κινήματος για τη Δημοκρατία στην Ευρώπη έχουμε τονίσει ότι ουσιαστικά κουμάντο στην Ευρωπαϊκή Ένωση δεν κάνουν οι εκλεγμένες κυβερνήσεις των χωρών-μελών, αλλά τα λόμπι των Βρυξελλών, οι πολυεθνικές και οι ολιγάρχες. Γνωρίζουμε ότι πάνω από τριάντα χιλιάδες λομπίστες συνεδριάζουν ανεξέλεγκτα με μέλη του Ευρωπαϊκού Κοινοβουλίου και άλλους αξιωματούχους κεκλεισμένων των θυρών, με στόχο να επηρεάσουν τη λήψη αποφάσεων και πρώην Επίτροποι προσλαμβάνονται από ιδιωτικά γραφεία νομικών σε θέματα εμπορικού δικαίου.

Από το 2011, η Commission και το Ευρωπαϊκό Κοινοβούλιο έχουν δημιουργήσει το Μητρώο Διαφάνειας ως απάντηση στις ανησυχίες, τα ερωτηματικά και τους φόβους των πολιτών σχετικά με την ανεξαρτησία των θεσμικών οργάνων της Ευρωπαϊκής Ένωσης. Είναι μια ηλεκτρονική δημόσια βάση δεδομένων με περίπου δώδεκα χιλιάδες οργανισμούς lobbying. Η αδυναμία, όμως, του μητρώου αυτού βρίσκεται ακριβώς στον μη δεσμευτικό χαρακτήρα της μεταξύ των θεσμικών οργάνων της Ευρωπαϊκής Ένωσης. Χωρίς, λοιπόν, το υποχρεωτικό μητρώο lobbying στην Ευρωπαϊκή Ένωση αυτοί έχουν ανεξέλεγκτη πρόσβαση και επηρεάζουν τους υπεύθυνους λήψης αποφάσεων.

Να υπογραμμίσουμε εδώ, στο σημείο αυτό, ότι τον ίδιο ακριβώς χαρακτήρα της μη δεσμευτικότητας έχουν και τα άρθρα 36 με 46 στο σημερινό σχέδιο νόμου. Εάν σε μία οικονομία λειτουργεί ο υγιής ανταγωνισμός, αυτός θα συμβάλει στη μείωση των ανισοτήτων μέσα στην κοινωνία. Γνωρίζουμε όμως ότι τόσο στην Ελλάδα όσο και στην Ευρωπαϊκή Ένωση, όπως έχει μετεξελιχθεί σήμερα, οι ανισότητες συνεχώς διευρύνονται.

Η Ευρωπαϊκή Επιτροπή και στη συνέχεια εμείς ενσωματώνοντας στο Ελληνικό Δίκαιο τέτοιες οδηγίες, όπως η σημερινή, δεν λύνουμε το πρόβλημα του υγιούς ανταγωνισμού στη βάση, αλλά αποπροσανατολίζουμε την κοινή γνώμη και ρίχνουμε στάχτη στα μάτια του κόσμου λέγοντας ότι παίρνουμε μέτρα, παραδείγματος χάριν, με την εύρυθμη λειτουργία της Επιτροπής Ανταγωνισμού, με την ενίσχυσή της, αυξάνοντας τον αριθμό τόσο των διορισμένων στελεχών όσο και των εξωτερικών συνεργατών από τον ιδιωτικό τομέα, θέση με την οποία είναι αντίθετοι τόσο ο πρόεδρος της Ομοσπονδίας Εργαζομένων Ανεξαρτήτων Αρχών όσο και ο πρόεδρος του Συλλόγου Εργαζομένων της Επιτροπής Ανταγωνισμού, οι οποίοι μας τόνισαν ότι αν η Επιτροπή Ανταγωνισμού θέλει να προσλάβει κόσμο, θα πρέπει να ακολουθηθούν οι διαδικασίες μέσω του ΑΣΕΠ.

Τα μνημόνια, με τα οποία οι τρεις κυβερνήσεις -ΠΑΣΟΚ, Νέα Δημοκρατία και ΣΥΡΙΖΑ- έχετε δεσμεύσει τη χώρα για την επίτευξη αβάστακτων πρωτογενών πλεονασμάτων, έχουν φέρει πολύ υψηλούς φορολογικούς συντελεστές, άμεσους και έμμεσους, οι οποίοι είναι από τους υψηλότερους σε όλη την Ευρώπη παρά την οικονομική κρίση που μας μαστίζει. Αυτό επιφέρει φοροδιαφυγή, παραοικονομία, διαφθορά. Μάλιστα, σύμφωνα με τα στοιχεία της Διεθνούς Έκθεσης Διαφάνειας, η Ελλάδα είναι η δεύτερη πιο διεφθαρμένη χώρα της Ευρώπης. Δημιουργείται έτσι αθέμιτος ανταγωνισμός μεταξύ των επιχειρήσεων όσο και των εργαζομένων καταστρέφοντας τις υγιείς επιχειρήσεις και τους εργαζόμενους, καταστρέφοντας τον υγιή ανταγωνισμό και την οικονομία.

Το 96% των επιχειρήσεων είναι μικρές και πολύ μικρές οι οποίες διαχρονικά βρίσκονται αντιμέτωπες με πρακτικές αθέμιτου ανταγωνισμού είτε αφορούν παραεμπόριο είτε αφορούν ολιγοπωλιακή διάρθρωση επιμέρους αγορών τονίζει η ΓΣΕΒΕΕ.

Σε σχέση με το κατά πόσο προστατεύονται οι πολίτες καταναλωτές αντί άλλης απόδειξης θα αρκούσε η πικρή αλήθεια της πλειοψηφίας του λαού που είδε τα εισοδήματα και την αγοραστική του δύναμη να κατακρημνίζεται κατά τα μνημονιακά χρόνια και την αισχροκέρδεια του καρτέλ των σουπερμάρκετ από την πρώτη στιγμή που ενέσκηψε η πανδημία και ας εμφάνιζαν αρνητικό πληθωρισμό τα επίσημα στοιχεία της ανεξάρτητης ΕΛΣΤΑΤ ή και η πρόσφατη απαξίωση, το ξήλωμα, η έμμεση ιδιωτικοποίηση των λαϊκών αγορών. Και σήμερα, όμως, η επέλαση της ακριβείας πλήττει τα νοικοκυριά, δεν βρίσκει αντιστάσεις ούτε από την Κυβέρνηση ούτε από την Ανεξάρτητη Επιτροπή Ανταγωνισμού.

Και όλα αυτά τη στιγμή κατά την οποία, με βάση τις εκτιμήσεις του Ινστιτούτου Καταναλωτή, οι μεσοσταθμικές αυξήσεις στα βασικά είδη διατροφής φτάνουν στο 20% με 30%. Το δε φυσικό αέριο και το ηλεκτρικό ρεύμα έχουν εκτιναχθεί κυριολεκτικά. Η ακρίβεια είναι καθαρά ταξικό φαινόμενο, την οποία πληρώνει ο συνταξιούχος, ο μισθωτός, ο μικρομεσαίος.

Οι τέσσερις προτάσεις του ΜέΡΑ25 για την αντιμετώπιση της ακρίβειας είναι: Ανώτατος φορολογικός συντελεστής ΦΠΑ στο 24% από το 15%. Αυτόματη τιμαριθμική αναπροσαρμογή σε κατώτατο μισθό και επιδόματα χρησιμοποιώντας όχι τον επίσημο πληθωρισμό, αλλά δείκτη τιμών των μικρομεσαίων νοικοκυριών εξαιρουμένου του εισοδηματικά ανώτατου 30% του πληθυσμού. Ακύρωση όλων των αυξήσεων στις τιμές του ηλεκτρικού ρεύματος με κατάργηση του Χρηματιστηρίου Ενέργειας, κοινωνικοποίηση της τέως ΔΕΗ, ακύρωση της πώλησης του ΔΕΔΔΗΕ και σταδιακή επανεθνικοποίηση της ΔΕΗ. Επιβολή προστίμων από την Επιτροπή Κεφαλαιαγοράς στα σουπερμάρκετ για το διαχρονικό άνοιγμα της ψαλίδας των τιμών σουπερμάρκετ και των τιμών των προμηθευτών τους.

Η τιμή του ηλεκτρικού ρεύματος έχει αυξηθεί πολύ παραπάνω από το κόστος παραγωγής του, το οποίο προέρχεται από την αύξηση του κόστους του φυσικού αερίου. Αυτό είναι το επακόλουθο της ίδρυσης του Χρηματιστηρίου Ενέργειας την οποία ξεκίνησε ο ΣΥΡΙΖΑ και συνεχίζετε εσείς η σημερινή Κυβέρνηση.

Μιλάτε για -πώς να την πω- τη ΔΕΗ. Αφού το «Δ» που σημαίνει «δημόσια» δεν υπάρχει πλέον, δεν υφίσταται. Τώρα στόχος, διά στόματος του Πρωθυπουργού, είναι η μεγιστοποίηση της τιμής της μετοχής της ιδιωτικής αυτής πλέον εταιρείας ηλεκτρικής ενέργειας. Είναι πολύ κατατοπιστικό και θα σας πρότεινα να διαβάσετε το βιβλίο του Μωυσή Ραφαήλ «Θα γίνει της…Δεής», μια πλήρη και διαχρονική ανατομία από έναν ειδικό που έχει υπηρετήσει επί δεκαετίες τον τομέα αυτό, ξεκινώντας από την ίδρυσή της από τον Κωνσταντίνο Καραμανλή.

Περαιτέρω, η ραγδαία αναπτυσσόμενη ψηφιακή οικονομία έχει αλλάξει άρδην τον τρόπο λειτουργίας της αγοράς. «Οι καταναλωτές όταν επισκέπτονται τις τεχνολογικές πλατφόρμες των επιχειρήσεων, αυτές συλλέγουν πολύτιμες πληροφορίες, προσωπικά δεδομένα των καταναλωτών. Στη συνέχεια μας βομβαρδίζουν κυριολεκτικά με διαφημίσεις και προσφορές και με βάση τις προτιμήσεις μας σταδιακά προσδιορίζουν, κατευθύνουν και επηρεάζουν τις τελικές μας επιλογές, αφαιρώντας ακόμη και τη δυνατότητα επιλογής», τόνισε η νομική σύμβουλος της Ένωσης Καταναλωτών Ποιότητας Ζωής (ΕΚΠΟΙΖΩ). Ο δε πρόεδρος της Επιτροπής Ανταγωνισμού ανέφερε: «Με ενδιαφέρον παρακολουθούμε τις προσπάθειες των Ηνωμένων Πολιτειών να περιορίσουν τη δύναμη των μονοπωλίων και ολιγοπωλίων και ελπίζουμε σε αντίστοιχες πρωτοβουλίες στην Ελλάδα».

Απαιτείται, άρα, πολιτική βούληση, την οποία όμως δεν έχει η Κυβέρνηση. Διότι, ως ΜέΡΑ25, έχουμε προτείνει τη φορολόγηση των τεχνολογικών κολοσσών «Facebook», «Google», «Netflix», «Spotify», στην Ελλάδα με ποσοστό 4% επί του τζίρου τους, πρόταση, όμως, την οποία η Κυβέρνηση δεν έκανε αποδεκτή.

Τελευταίο, αλλά όχι έσχατο, είναι ενδεικτικό της υποταγής της Κυβέρνησης στα ολιγαρχικά συμφέροντα το γεγονός ότι μετά τη διαβούλευση απαλείφθηκε από το αρχικό σχέδιο διάταξη με την οποία δινόταν δυνατότητα στην Επιτροπή Ανταγωνισμού να παρεμβαίνει στις αγορές που σήμερα εποπτεύονται από όλες τις ανεξάρτητες αρχές, όπως οι τηλεπικοινωνίες και τα τυχερά παιχνίδια.

Θα κλείσω την τοποθέτησή μου, με την τοποθέτηση του αντιπροέδρου του Επαγγελματικού Επιμελητηρίου Αθηνών στην επιτροπή μας, ο οποίος το έθεσε πολύ ευγενικά λέγοντας: «Συμπερασματικά, αυτή η νομοθετική πρωτοβουλία δεν φαίνεται να προσπαθεί σημαντικά να επιλύσει τα προβλήματα που αντιμετωπίζουμε στην εγχώρια αγορά και να περιορίσει τις αθέμιτες πρακτικές μεταξύ των επιχειρήσεων».

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Λογιάδη.

Τον λόγο θα πάρει τώρα ο Πρόεδρος της Ελληνικής Λύσης κ. Κυριάκος Βελόπουλος και μετά είναι οι τρεις κατά προτεραιότητα συνάδελφοι, ο κ. Μπουκώρος, ο κ. Πολάκης και ο κ. Κατσώτης.

Ορίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Θα ήθελα να ξεκινήσω λίγο με το νομοσχέδιο. Ανεξάρτητες αρχές. Είναι ύβρις στην ελληνική γλώσσα οι δύο αυτές λέξεις. Ανεξάρτητες, όταν γνωρίζουμε ότι οι υπεύθυνοι αυτών των αρχών τοποθετούνται από την κυβέρνηση. Θα μου πείτε, κατά το Σύνταγμα. Το Σύνταγμα, βέβαια, το κάνουν τα κυβερνητικά κόμματα. Πόσο ανεξάρτητη είναι μια αρχή όταν ο πρόεδρός της ή τα μέλη της διορίζονται από τη Νέα Δημοκρατία, τον ΣΥΡΙΖΑ ή το ΚΙΝΑΛ παλαιότερα; Φαντάζομαι ότι δεν είναι καθόλου ανεξάρτητες. Και δεν το φαντάζομαι εγώ, το ξέρουμε όλοι μας.

Στην Ελλάδα υπολογίζονται περίπου τριάντα επτά ανεξάρτητες αρχές. Κατά το Σύνταγμα έπρεπε να έχουμε πέντε. Αν, λοιπόν, έχουμε τριάντα επτά ανεξάρτητες αρχές, γιατί να έχουμε Κυβέρνηση με πενήντα οκτώ Υπουργούς; Ρωτώ. Δεν υπάρχει λόγος. Ας αφήσουμε αυτούς να κυβερνάνε. Γιατί να πληρώνουμε και αυτούς και τους άλλους; Αφού, λοιπόν, ορίζει το Σύνταγμα πέντε, θα πρέπει να έχουμε πέντε.

Νέες διατάξεις στο παρόν νομοσχέδιο, του κ. Γεωργιάδη φαντάζομαι. Μπορεί να προχωρά -λέει- η ανεξάρτητη αρχή σε σύναψη δημοσίων συμβάσεων, να αγοράζει, να μισθώνει κτήρια για σαράντα χρόνια, να απασχολεί διακόσιους πενήντα εργαζόμενους, να μοιράζει τριάντα-εξήντα χιλιάρικα σε αμοιβές που δεν ξέρει κανείς πού πηγαίνουν και ειδική πρόσληψη και πρόσθετη αμοιβή σε υπαλλήλους που θέλουν αυτοί.

Τώρα αυτό, πραγματικά, πιστεύετε ότι είναι νομοσχέδιο; Θα μου πείτε ότι είναι ευρωπαϊκή οδηγία κ.λπ.. Υπάρχουν κι άλλες ευρωπαϊκές οδηγίες οι οποίες είναι προς ωφέλεια του ελληνικού λαού, αλλά δεν τις εφαρμόζετε. Εφαρμόζετε μόνο τα στρεβλά, μόνο τα αδιανόητα, τα παράλογα, κύριε Υπουργέ.

Εδώ, λοιπόν, για τα πρόστιμα έχω να πω κάτι στην Κυβέρνηση, στη Νέα Δημοκρατία, η οποία μάλλον δεν ξέρει τι σημαίνει αρχή αναλογικότητας. Όχι ότι δεν το ήξερε. Δεν την ενδιαφέρει. Δεν μπορεί μία ανεξάρτητη αρχή να επιβάλλει πρόστιμα χωρίς να υπάρχει κριτήριο στην αρχή αναλογικότητας. Το ίδιο συμβαίνει κι εδώ στην Επιτροπή Ανταγωνισμού. Το ίδιο συμβαίνει και στο ΕΣΡ, όπου βλέπετε τον «ΣΚΑΪ» να πληρώνει ένα πρόστιμο 15.000 ευρώ κι ένα κανάλι, το «TV Άνω Κατωμέρι» 50.000 ευρώ! Πού είναι κατά το Σύνταγμα η αρχή της αναλογικότητας; Το ίδιο κάνετε κι εδώ. Το ίδιο ακριβώς.

Καταθέτω τη λίστα με τις ανεξάρτητες αρχές. Δεν έχει η Γερμανία τόσες. Η Ελλάδα έχει. Είστε απίστευτοι ως Κυβέρνηση, πραγματικά. Δεν καταλαβαίνω, κύριε Υπουργέ, όταν η Γερμανία έχει πολλαπλάσιο πληθυσμό από εμάς, πώς έχει λιγότερες ανεξάρτητες αρχές απ’ όσες η Ελλάδα; Για πείτε μου εσείς και ερμηνεύστε μου. Πόσοι ακόμα να διοριστούν από τη Νέα Δημοκρατία; Πόσους ακόμα να βολέψετε; Έχετε αυξήσει όλους τους μετακλητούς τον τελευταίο χρόνο. Πόσους ακόμα νεοδημοκράτες-πραιτοριανούς, που θα τους κουβαλούν ψήφους και θα αλλοιώνουν το εκλογικό αποτέλεσμα, θα κουβαλήσετε στην πλάτη του ελληνικού λαού; Γιατί δεν πληρώνει η Νέα Δημοκρατία. Η Νέα Δημοκρατία δεν είναι ικανή να πληρώσει τα δάνειά της, όχι τους υπαλλήλους που προσλαμβάνει. Θα τους πληρώσει το κορόιδο ο ελληνικός λαός.

Θα ήθελα ο κύριος Υπουργός να σέβεται έναν Πρόεδρο κόμματος ή αν θέλει ας κλείσει το κινητό του. Να ακούει τι του λέμε. Είναι, προφανώς, τουλάχιστον αστική ευγένεια αυτή, κύριε Πρόεδρε.

Όσον αφορά τα Ραφάλ. Έγινε ολόκληρη ιστορία με τα Ραφάλ χθες. Απορώ, πραγματικά, με το θράσος της Νέας Δημοκρατίας. Ο ίδιος ο ομιλών επέμεινε πριν έναν χρόνο και πλέον στον ίδιο τον Πρωθυπουργό στο γραφείο του, όταν συνάντησε τους πολιτικούς Αρχηγούς -το έκανε μια φορά και μετά σταμάτησε- να πάρουμε Ραφάλ. Όλο αυτό το πράγμα, όμως, το κιτς -γιατί πραγματικά ήταν κιτς- της εκμεταλλεύσεως με κομματική σφραγίδα των αεροπλάνων, που πληρώνει ο ελληνικός λαός από το υστέρημά του, ήταν εξόφθαλμο και έγινε μέσω κυρίαρχης κομματικής προπαγάνδας. Η απόκτηση των Ραφάλ που πλήρωσε ο ελληνικός λαός -και καλά κάναμε και τα πήραμε, για να μπορούμε να απαντάμε στις προκλήσεις των Τούρκων- δεν μπορεί να γίνει αντικείμενο κομματικής εκμεταλλεύσεως και πρέπει να ντρέπεστε στη Νέα Δημοκρατία που το κάνατε. Είναι ντροπή αυτό που έκανε ο Πρωθυπουργός!

Βέβαια, πέραν τούτου, να πω και κάτι ακόμα. Δεν πάει να έχω διακόσια Ραφάλ, πεντακόσια Ραφάλ, έχω την πολιτική βούληση να καταρρίψω τα drone τώρα στο Αιγαίο επάνω;

(Χειροκροτήματα από την πτέρυγα της Ελληνικής Λύσης)

Αυτό λείπει από τον ελληνικό στρατό, η βούληση του Πρωθυπουργού ή του Υπουργού, να καταρρίψει τα drone. Γιατί; Είστε φοβικοί. Πάντοτε ήσασταν φοβικοί και συνεχίζετε να είστε φοβικοί.

Κύριοι της Νέας Δημοκρατίας, πάμε στα χειρότερα, στην οικονομία, μιας και η Επιτροπή Ανταγωνισμού έχει μια συμβατή σχέση με την οικονομία. Δημοσιονομικό έλλειμμα του ΑΕΠ 10%. Εμπορικό έλλειμμα +30%. Ασφαλιστικό έλλειμμα στα ύψη. Δίδυμα ελλείμματα. Δημόσιο χρέος 200%. Ιδιωτικό χρέος ρεκόρ. Όλα αυτά και αυτοί επαίρονται ότι τα πάνε καλά.

Πραγματικά, αναρωτιέμαι -γιατί ο κ. Γεωργιάδης είναι από τους Υπουργούς που έχει εργαστεί- έχει καταλάβει τα νούμερα αυτά του ισολογισμού του ελληνικού κράτους, ναι ή όχι; Ας μας απαντήσει. Γιατί αν πραγματικά τα έχει καταλάβει και επιμένει ότι τα κάνει καλά η Νέα Δημοκρατία, τότε μάλλον είναι από τις γνωστές ιστορίες της κυβίστησης, που κάνουμε όπως μας βολεύει. Απλά πράγματα είναι.

Η οικονομική πολιτική αυτής της Κυβέρνησης οδηγεί μαθηματικά την Ελλάδα, θα το πω ευθέως, σε ένα νέο μνημόνιο. Το μνημόνιο, φίλες και φίλοι, έρχεται. Και το μνημόνιο είναι αποτέλεσμα κακών επιλογών. Δεν γεννιέται ένα μνημόνιο μόνο του. Το μνημόνιο γεννιέται γιατί σαράντα ολόκληρα χρόνια αυτές οι κυβερνήσεις δεν μπήκαν στη λογική του παράγω πλούτο. Είναι αυτό που λέμε εδώ και πάρα πολύ καιρό.

Βγαίνει ο κ. Σταϊκούρας και αδειάζει τον κ. Γεωργιάδη. Όχι μία φορά. Πέντε φορές, έξι φορές. Λέει ο κ. Γεωργιάδης -και είναι σωστό- ότι πρέπει με τον ΦΠΑ κάτι να κάνουμε. Και βγαίνει ο κ. Σταϊκούρας και λέει «πρέπει να μαζευτούμε». Αν δεν μαζευτούν οι Υπουργοί πρώτα, πώς θα μαζευτεί η Ελλάδα κατά δεύτερον;

Από την άλλη, βέβαια, να πω στον κ. Σταϊκούρα ότι με δανεικά δεν κάνεις πολιτική. Όχι. Κάνεις με παραγωγή και αλλαγή παραγωγικού μοντέλου. Δεν έχει πει κανείς στον ελληνικό λαό -και θλίβομαι που το λέω- ότι τα λεφτά που έδωσε η Νέα Δημοκρατία, πρώτον, δεν είναι δικά της και, δεύτερον, είναι δανεικά τα οποία πρέπει να τα ξαναπληρώσουν οι Έλληνες. Τους δίνουν επιδόματα -επιδοματική πολιτική, οικτρή πολιτική, αποτυχημένη πολιτική, πολιτική ανίκανων που κυβερνούν- γιατί δεν μπορούν να παραγάγουν πλούτο για τη χώρα και δανείζονται και δίνουν στον πολίτη τα 500 ευρώ και του λένε πάρε.

Έτσι ξεγελούν τον πολίτη. Τον ξεγελούν και του υφαρπάζουν την ψήφο. Ναι, αλλά δεν του λένε, «τα 500 ευρώ θα τα πληρώσεις πίσω με τόκο», «θα τα πάρουμε πίσω γιατί είναι δανεικά». Και έτσι ξεγελούν τον ελληνικό λαό και νομίζουν ότι με τις δημοσκοπήσεις μπορούν να κυβερνούν.

Σήμερα δανειστήκαμε με 1,83%, ενώ πριν από έναν χρόνο με 0,8%. Εάν φύγει το «μαξιλάρι» του QE, τελειώσαμε, κύριοι της Νέας Δημοκρατίας. Δεν θα μπορεί να δανειστεί η Ελλάδα. Τελειωμένοι είμαστε, καταλάβετέ το! Όσο κρατάει η Ευρωπαϊκή Ένωση την ιστορία αυτή σε ισορροπία και αν μας πάει σε δημοσιονομική πειθαρχία, έχουμε τελειώσει. Και όταν λέω «έχουμε τελειώσει», το εννοώ πραγματικά, παρά τα περί των άλλων που τυρβάζουν εδώ στη Νέα Δημοκρατία, γιατί το μυαλό τους είναι στις επόμενες εκλογές και όχι στις επόμενες γενεές που έρχονται. Το έγκλημά τους είναι αυτό. Με μία μικρή αύξηση επιτοκίων, θα έχουμε χάος. Και αυτή η αύξηση θα έρθει πολύ σύντομα, γιατί δεν κάνατε τίποτα στη Νέα Δημοκρατία επί δυόμισι ολόκληρα χρόνια και δεν ακούσατε ποτέ αυτό που σας λέγαμε.

Να δώσω ένα παράδειγμα, γιατί θεωρώ ότι τα παραδείγματα είναι η καλύτερη απάντηση. Πρόγραμμα «Εξοικονομώ κατ’ οίκον», «Εξοικονομώ»: Πραγματικά, είστε σοβαρή Κυβέρνηση; Δηλαδή, είναι σημαντικό να αγοράσει ψυγείο Έλληνας που είναι γερμανικό; Τι του λέτε; «Πήγαινε πάρε ένα ψυγείο με επιδότηση «Εξοικονομώ», πήγαινε πάρε φωτοβολταϊκά με «Εξοικονομώ»». Παράγει η Ελλάδα ψυγεία ή φωτοβολταϊκά; Του δίνετε 100 ευρώ και θα τα δώσει πάλι πίσω στη Γερμανία. Δεν μένει εδώ τίποτα. Θα μείνει το ψυγείο που θα θέλει άλλαγμα σε δέκα χρόνια πάλι.

Δουλεύουμε, δηλαδή, με τέτοια προγράμματα, για να τροφοδοτούμε τη βιομηχανική παραγωγή της Γερμανίας και όχι να δημιουργήσουμε εμείς βιομηχανική παραγωγή, έστω μικρή; Δεν λέω τεράστια. Είναι δυνατόν να επιδοτεί το κράτος τη βιομηχανία της Γερμανίας και να χαίρεστε; Πραγματικά, απορώ με τη λογική σας, διότι έτσι αυξάνετε το εμπορικό έλλειμμα. Δηλαδή, δίνοντας το «Εξοικονομώ», αυξάνει η Ελλάς το εμπορικό της έλλειμμα. Και δεν επιμένετε στη μείωση του ΦΠΑ στα βασικά αγαθά, γιατί, όπως λέει ο Υπουργός Σταϊκούρας, θα εκτροχιαστεί ο προϋπολογισμός. Μα, έχει εκτροχιαστεί εδώ και χρόνια, ρε παιδιά. Δεν υπάρχει προϋπολογισμός, κύριοι συνάδελφοι, που πραγματικά κατατέθηκε και εφαρμόστηκε ή ήταν ευκρινής. Δεν υπάρχει προϋπολογισμός. Εννέα στα δέκα επιλέξιμα υλικά για το «Εξοικονομώ» είναι εισαγόμενα! Εννέα στα δέκα! Επιδοτήσεις σε οικιακές συσκευές; Δέκα στις δέκα εισαγόμενες.

Δηλαδή, ερχόμαστε ως χώρα, δανειζόμαστε, παίρνουμε χρήματα, επιδοτήσεις από την Ευρωπαϊκή Ένωση για να ταΐζουμε τη γαλλική πολεμική βιομηχανία με τα Ραφάλ, τη γερμανική πολεμική βιομηχανία με τα υποβρύχια, την αμερικάνικη με τα αεροσκάφη της, τα ψυγεία της Γερμανίας, τα φωτοβολταϊκά και τις ανεμογεννήτριες της Γερμανίας. Έχουμε γίνει δούλοι της Γερμανίας και του εξωτερικού. Δεν πάει έτσι η οικονομία.

Η μόνη λύση για να γίνει αυτό που λέμε, να αναστηθεί ξανά ο τόπος, είναι η πρόταση της Ελληνικής Λύσης τεκμηριωμένα: παραγωγή πλούτου. Δεν υπάρχει κάτι άλλο. Σας το λέω με τον πλέον κατηγορηματικό τρόπο.

(Χειροκροτήματα από την πτέρυγα της Ελληνικής Λύσης)

Είστε μια Κυβέρνηση, πραγματικά, που οδηγεί την Ελλάδα σε ναυάγιο οικτρό. Βγήκε ο Πρωθυπουργός με τον κ. Δένδια και ακύρωσε το φυσικό αέριο διά δηλώσεών του και το πετρέλαιο, όταν η Ελλάδα έχει ενεργειακό πρόβλημα, όταν ο ίδιος ο κ. Γεωργιάδης μας έλεγε ότι τα Χριστούγεννα τελειώνει η ακρίβεια. Το κακό, όμως, είναι ότι ο κ. Γεωργιάδης δεν μας είπε ποια Χριστούγεννα. Μπορεί να εννοούσε του 2023, του 2024. Το είπε σε δήλωσή του. Το λένε οι Υπουργοί. Μόνο για καθαρές εισαγωγές πετρελαίου και φυσικού αερίου η Ελλάδα θα πληρώσει φέτος 8,5 δισεκατομμύρια ευρώ! Γιατί; Αφού το έχω το φυσικό αέριο. Και αν δεν μπορείτε, έχω τον λιγνίτη. Ανοίξτε τους λιγνίτες για να κατέβει η τιμή της παραγωγής της ενέργειας όχι μόνο στο σπίτι του απλού ανθρώπου αλλά και στον βιομήχανο και στον απλό μαγαζάτορα και στον αγροτάκο και στον κτηνοτρόφο. Πρέπει να έχουν φθηνή ενέργεια. Δεν λειτουργεί κάτι έτσι.

Το 2020 πληρώσαμε 5,2 δισεκατομμύρια ευρώ για πετρέλαιο. Για το 2022; Δέκα δισεκατομμύρια. Πού θα τα βρείτε μωρέ; Πάλι θα δανειστείτε. Είστε ο καλύτερος δανειολήπτης της Ευρώπης, αλλά και ο πιο αφερέγγυος, γιατί ούτε τα δικά σας χρέη δεν μπορείτε να πληρώσετε.

Τα έχουμε πει χίλιες φορές, αλλά δεν περίμενα ποτέ, μα ποτέ, Πρωθυπουργός της χώρας να λέει τόσο ωμά ψέματα. Ήρθε από τη Γλασκώβη και δεν μας είπε τι συζήτησαν εκεί. Επέμενε στις ανεμογεννήτριες. Στη Γλασκώβη, όμως, ο Επίτροπος Ενέργειας την επόμενη μέρα άδειασε πολλούς, γιατί ήρθε στη γραμμή της Ελληνικής Λύσης. Τι είπε ο Επίτροπος Ενέργειας; Είπε ότι το φυσικό αέριο είναι η γέφυρα για να πάμε στις άλλες μορφές ενέργειας. Τι είπε ο Επίτροπος Ενέργειας της Ευρωπαϊκής Ένωσης; Είπε ότι η πυρηνική ενέργεια είναι μία οικολογική ενέργεια. Γι’ αυτό η Ελληνική Λύση σάς το έχει προτείνει, επιμένει και είναι μπροστά, πολύ μπροστά από τις εξελίξεις!

(Χειροκροτήματα από την πτέρυγα της Ελληνικής Λύσης)

Όμως, με ψέματα δεν γίνονται πολιτικές. Αυτό που με ενοχλεί περισσότερο είναι ότι υπάρχει μία μεθόδευση συμβιβασμού, μία μεθόδευση ηττοπάθειας από ανθρώπους που συμπορευτήκαμε κατά το παρελθόν και μου έλεγαν για τη Βασιλεύουσα, ότι θα πάρουμε την Πόλη! Για μένα ο θρύλος αυτός είναι στα νάματα των Ελλήνων, στο DNA των Ελλήνων. Έχουμε στη σκέψη μας -γιατί είμαι από τη Μικρά Ασία- την πατροπαράδοτη, προγονική μας, αν θέλετε, υποχρέωση, το «πάλι με χρόνια, με καιρούς, πάλι δικά μας θά ’ναι» να τα έχουμε μέσα μας ως θρύλο και παράδοση.

Βέβαια, η κυβίστηση έχει γίνει πρωταθλητισμός στη Νέα Δημοκρατία. Σήμερα, λοιπόν, μεθοδεύεται μία υπαναχώρηση στα εθνικά θέματα. Και μεθοδεύεται οικουμενικά φοβούμαι.

Πρώτον, η Κυβέρνηση ανακοινώνει σε ανύποπτο χρόνο -θα το αποδείξω τώρα- ότι δεν θα προχωρήσει σε εκμετάλλευση φυσικού αερίου και πετρελαίου. Δένδιας - Μητσοτάκης.

Δεύτερον, αποκαλύπτεται μετά από μέρες το non paper των Αμερικανών, όπου τερματίζεται ο αγωγός EastMed.

Τρίτον, η ελληνική εξωτερική πολιτική υπέστη τεράστια ήττα στην περιοχή της Κύπρου και του Ισραήλ, όχι μόνο από τον EastMed. Ο Χαφτάρ επισκέφθηκε το Ισραήλ πριν λίγες μέρες και ζήτησε να γίνει αγωγός διττός: ένας από Ισραήλ προς Τουρκία και ένας από Βόρεια Αφρική.

Τέταρτον, οι εταιρείες «EXXON» και «TOTAL» αποχωρούν από την Κρήτη.

Πέμπτον, βγαίνει και το παπαγαλάκι του ΕΛΙΑΜΕΠ, ο κ. Ιωακειμίδης, ο γνωστός του ΕΛΙΑΜΕΠ -φίλος του Πρωθυπουργού, ο Ντόκος, είναι στον ΕΛΙΑΜΕΠ- και προτρέπει σε άρθρο του, κύριοι συνάδελφοι, κύριοι της Νέας Δημοκρατίας, αυτός ο άνθρωπος που τιμά ο Πρόεδρός σας, ο Πρωθυπουργός της χώρας με την παρουσία του Ντόκου και λέει το εξής: Να μη σπαταλάει η Ελλάδα άδικα πόρους, αφού δεν μπορεί να αντιμετωπίσει την Τουρκία. Αυτό είπε ο κ. Ιωακειμίδης. Είναι η γνωστή πεπατημένη οδός του ΕΛΙΑΜΕΠ, του πλέον -θα το πω ευθέως- ανθελληνικού ιδρύματος που υπάρχει στην Ελλάδα και ινστιτούτου. Θα πρέπει, επιτέλους, το ελληνικό κράτος να δημιουργήσει think tank που να βοηθούν την όποια κυβέρνηση, όχι να αφήνουμε το ΕΛΙΑΜΕΠ να καλλιεργεί την ηττοπάθεια.

Έκτον, ο νέος Πρόεδρος του ΚΙΝΑΛ, ο κ. Ανδρουλάκης -καλορίζικο να τον έχετε- είναι ο Πρόεδρος του νέου Ελσίνκι. Και ο ίδιος μίλησε για Ελσίνκι. Ο ΣΥΡΙΖΑ μιλάει για Χάγη. Όλοι λέτε τα ίδια πράγματα. Όλοι θέλετε να οδηγήσετε την Ελλάδα στη Χάγη, που στη Χάγη συζητούμε πολλά θέματα. Αν θέλουμε να μιλήσουμε για τη μοναδική μας διαφορά, που είναι η υφαλοκρηπίδα και η ΑΟΖ, υπάρχει το Δικαστήριο του Αμβούργου. Η Χάγη είναι ο μονόδρομος της ήττας των τριών κομμάτων. Σταματήστε να λέτε ψέματα και μισές αλήθειες.

Έβδομον, άρχισε η Τουρκία να βάζει νερό στο κρασί της. Φαίνεται ξεκάθαρα. Όμως, τι κάνατε; Φτάσαμε στην Ελλάδα που έχει φυσικό αέριο δικό της, που έχει πετρέλαιο δικό της, να γινόμαστε οι δούλοι των Αμερικανών, να τους δίνουμε μία τεράστια βάση στην Αλεξανδρούπολη -τεράστια βάση!- γιατί και ο Τραμπ αλλά και τώρα ο Μπάιντεν είναι φιλότουρκοι απέναντι στην Ελλάδα. Βρίζατε όλοι τον Τραμπ και τον λέγατε φιλότουρκο. Ο Μπάιντεν τι είναι; Για πείτε μου. Έχετε καταλάβει ότι η Αμερική ουδέποτε, πραγματικά, ήταν φίλη με την Ελλάδα; Το έχετε καταλάβει ποτέ; Όσες φορές η Αμερική μάς έλεγε κάτι, δεν το έκανε ποτέ.

Θα μπορούσα να μιλώ ώρες ατελείωτες. Το να θυσιάζουν, όμως, οι Αμερικανοί τον EastMed στον βωμό του αμερικανικού LNG; Γιατί γι’ αυτό γίνεται. Διότι πρέπει η Ευρώπη να αγοράζει σχιστολιθικό αέριο, που είναι πιο ακριβό, από τις Ηνωμένες Πολιτείες. Και ποιοι είναι στο κόλπο; Έλληνες εφοπλιστές που αγόραζαν εδώ και έναν χρόνο συγκεκριμένα πλοία για να μπορούν να «ταΐζουν» με φυσικό αέριο, σχιστολιθικό, αμερικανικό την Ευρώπη. Ο κ. Προκοπίου, ο κ. Μαρινάκης. Όλοι οι εφοπλιστές έχουν αγοράσει τέτοια πλοία. Τυχαίο και αυτό! Δηλαδή, ήξεραν από πριν οι κύριοι αυτοί ότι ουδέποτε θα γίνει ο EastMed και θα μεταφέρουν σχιστολιθικό αέριο στην Αλεξανδρούπολη, LNG. Ποιος κερδίζει; Ο φίλος σας ο Κοπελούζος, ο οποίος είναι επιχειρηματίας -επιχειρηματίες είναι οι άνθρωποι- γιατί του επέτρεψε και ο ΣΥΡΙΖΑ -για να μην ξεχνάμε- να πάει να στήσει τερματικό σταθμό στα επτά ναυτικά μίλια, κύριε Πολάκη. Γιατί στα επτά ναυτικά μίλια στην Αλεξανδρούπολη απέναντι; Γιατί είναι εξωχώρια εταιρεία και δεν φορολογείται, είναι διεθνή ύδατα.

Αυτές είναι οι αλήθειες που πρέπει να μάθει ο ελληνικός λαός. Δυστυχώς, στο ίδιο τσουβάλι είστε όλοι. Στα μικρά αδιαφορείτε. Όχι όλοι. Κάποιοι κάνετε καλή δουλειά αντιπολιτευτική. Όμως, η κυβέρνηση του ΣΥΡΙΖΑ και η Κυβέρνηση της Νέας Δημοκρατίας ήταν ενήμερες για την ακύρωση του EastMed. Το ήξεραν από το 2015. Το είπε ο Ομπάμα του κ. Τσίπρα. Το συζήτησαν μαζί. Όμως, αυτά δεν τα λέει κανείς.

Και θα συνεχίσω και θα πω κάτι πολύ απλό. Γιατί πρέπει να γίνω στόχος της Ρωσίας εγώ σήμερα; Πείτε μου τώρα εσείς. Διένεξη Ουκρανίας και Ηνωμένων Πολιτειών και ΝΑΤΟ. Γιατί η Ελλάς να γίνει στόχος ανεφοδιασμού των αμερικανικών μεταφορικών δυνάμεων στην Αλεξανδρούπολη εναντίον της Ρωσίας; Πείτε μου τι κερδίζω εγώ, αυτό θέλω να μάθω.

Μη μου πείτε ότι είναι φίλοι μας οι Αμερικάνοι. Θα σας παραθέσω μια σειρά επιχειρημάτων σε λίγο που αποδομούν το αφήγημά σας.

Το θέμα, λοιπόν, του EastMed είναι μια βρώμικη ιστορία, στην οποία συμμετείχαν και η Νέα Δημοκρατία -το λέω- και ο ΣΥΡΙΖΑ κατά το παρελθόν. Δεν ξέρω αν το ήξεραν οι Βουλευτές ή οι Υπουργοί της -έφυγε ο κ. Κατρούγκαλος-, αλλά το ήξερε ο Πρωθυπουργός. Όταν ήρθε ο Ομπάμα εδώ, το είπε έμμεσα. Μίλησε για μετανάστευση και ενέργεια. Ενέργεια ήταν ο EastMed, για να τα λέμε όλα.

Ερχόμαστε, λοιπόν, φίλες και φίλοι, και το λέμε ευθέως. Απαιτούμε έναν ριζικό ανασχηματισμό. Απαιτούμε τον οικονομικό πατριωτισμό της παραγωγής πλούτου για το σύνολο της κοινωνίας. Δεν θα υπάρξει αυτός, αν δεν έρθει η λύση η πραγματική στα πράγματα, η Ελληνική Λύση.

(Χειροκροτήματα από την πτέρυγα της Ελληνικής Λύσης)

Όσο στην κορυφή της οικονομικής πυραμίδας είναι ο κρατικοδίαιτος παρασιτικός νεποτισμός της λογικής της Νέας Δημοκρατίας, του ΣΥΡΙΖΑ και του ΚΙΝΑΛ, δεν πρόκειται ποτέ να δοθεί λύση στην ελληνική οικονομία.

Θα σας αναφέρω ένα απλό παράδειγμα. Βγήκε ένας όμιλος και πρότεινε το silver economy στην Ελλάδα. Τι είναι αυτό; Δημιουργία πρότυπων οικισμών συνταξιούχων από όλη την Ευρώπη στην Ελλάδα για εύπορους συνταξιούχους. Τεράστια κεφάλαια μπορούν να έρθουν! Ο Γουίλιαμ Ράσελ έκανε μια έρευνα: «Η Ελλάς στην έκτη θέση για να μπορεί να κατοικεί ένας συνταξιούχος» -αν έχει το εισόδημά του βέβαια- «γιατί είναι η καλύτερη χώρα». Αυτά εκμεταλλευτείτε, αυτά κάντε!

Ακόμα, ακούω για θρησκευτικό τουρισμό, αλλά πολεμάμε τη Ρωσία. Ακούω για αγροτουρισμό, αλλά δεν κάνουμε σύνδεση ξενοδοχείων με πρωτογενή τομέα. Δεν γίνεται έτσι η δουλειά. Δεν πρόκειται να πάμε πουθενά!

Και επειδή λέτε και ψέματα, άκουγα έναν Υπουργό -όχι τον κ. Γεωργιάδη, για να μη νομίζει ότι είναι πάντα αυτός για όλα- να λέει ότι δεν μπορούμε να μειώσουμε τον ΦΠΑ. Η Πολωνία μηδένισε τον ΦΠΑ σε είδη πρώτης ανάγκης, χθες! Μείωσε τον φόρο στα καύσιμα, από το 23% στο 8%. Ανέστειλε τον φόρο στο φυσικό αέριο για έξι μήνες. Αυτά, γιατί λέει η Πολωνία: «Έχω λιγνίτη, πρώτα η Πολωνία, πρώτα οι Πολωνοί και μετά η Ευρωπαϊκή Ένωση και οι εντολές της».

Εσείς τι λέτε; «Πρώτα η Ευρωπαϊκή Ένωση και οι εντολές της και μετά ο Έλληνας και η Ελλάδα».

Κάνετε λάθος! Πρώτα η Ελλάδα, πρώτα οι Έλληνες! Συνειδητοποιήστε το, για να πάμε μπροστά. Είναι πατριωτικό αίσθημα ευθύνης αυτό που σας λέω.

(Χειροκροτήματα από την πτέρυγα της Ελληνικής Λύσης)

Έχουμε λιγνίτες, έχουμε υδροηλεκτρικά, έχουμε πυρηνική ενέργεια. Μπορούμε να κάνουμε πολλά. Απλά, δεν είστε ικανοί. Είστε ανίκανοι.

Ακούστε τώρα γιατί οι φίλοι σας οι Αμερικανοί είναι μόνο φίλοι δικοί σας. Γι’ αυτό και βλέπω Υπουργούς να φωτογραφίζονται και να σκουντά ο ένας τον άλλον με το κ. Πάιατ -και τον κάθε Πάιατ-, τον τοπάρχη εδώ της περιοχής. Όσες φορές ιστορικά φτάσαμε στα όρια με μία ένταση με την Τουρκία, την πληρώσαμε από τους Αμερικανούς. Διότι στη στρατηγική αυτή σχέση πάντοτε μειονεκτεί η Ελλάς. Το 1974 με τον Κίσινγκερ, Ηνωμένες Πολιτείες: κυπριακή τραγωδία. Το 1996-1997: Ίμια, με τον Σημίτη «ευχαριστούμε τους Αμερικανούς». Το 2004 το σχέδιο Ανάν. Το 2018 οι Πρέσπες. Το 2022 ο EastMed. Πίσω απ’ όλες αυτές τις ανθελληνικές ενέργειες ήταν πάντα οι Αμερικανοί! Για να τα λέμε όλα! Πάντα και πάντοτε!

(Χειροκροτήματα από την πτέρυγα της Ελληνικής Λύσης)

Και δεν έχει να κάνει με το αν είμαι αντιαμερικανός ή φιλογερμανός ή φιλοκινέζος ή φιλορώσος. Πρώτα θα είστε φίλοι της Ελλάδος και μετά όλα τα υπόλοιπα. Βγαίνει το Στέιτ Ντιπάρτμεντ και σας αδειάζει και λέει και το διαβάζω -και δεν ντρέπονται οι Υπουργοί της Νέας Δημοκρατίας!- αυτολεξεί: «Οι Ηνωμένες Πολιτείες δεν επιθυμούν να συμμετάσχουν στην κατασκευή του EastMed, γιατί προκαλεί ένταση στην περιοχή».

Υποστηρίζουν το κράτος το φασιστικό, το τρομοκρατικό, που δημιουργεί ένταση, την Τουρκία και αδειάζουν τη σύμμαχο Ελλάδα! Δεν είναι έτσι οι φιλίες. Δεν είναι έτσι οι καλές σχέσεις. Έτσι είναι συμμαχική δύναμη η Ελλάδα;

Διασφάλισαν την επ’ αόριστον παραμονή των βάσεών τους -που κάνατε το έγκλημα στη Νέα Δημοκρατία- για πρώτη φορά. Ούτε ο ΣΥΡΙΖΑ το έκανε ούτε το ΚΙΝΑΛ. Κάθε χρόνο ανανέωση των βάσεων. Το κάνατε «αορίστου χρόνου» και δεν ντρέπεστε, χωρίς να πάρετε το παραμικρό! Να παίρναμε κάτι, ναι! Κάτι να παίρναμε σαν χώρα!

Δεν πήραμε τίποτα, κύριε Γεωργιάδη, τίποτα από τους Αμερικανούς, παρά χτύπημα στην πλάτη των χρήσιμων ανοήτων -για να μην πω τη άλλη λέξη. Και μετά ξεδίπλωσαν την ανθελληνική τους στάση και πολιτική. Μας άδειασαν από παντού!

Εδώ και έναν χρόνο, κύριε Γεωργιάδη, το Προξενείο της Μαριούπολης είναι ακέφαλο -ξέρει ο κ. Καστανίδης-, δεν έχει πάει ακόμα αντιπροσωπεία.

Όμως, θα σας πω κάτι και από εκεί και πέρα ο καθένας βγάζει τα δικά του συμπεράσματα. Δεν είναι δυνατόν η Ελλάς να μπαίνει στη διένεξη με την Ουκρανία. Την πληρώσαμε ιστορικά δύο φορές με την Κριμαία. Μην απλώσουμε τώρα. Μην ανακατεύεστε με την ένταση με τη Ρωσία. Είναι λάθος.

Από τον Λαβρόφ μάθαμε -έκανε ανακοίνωση ο ίδιος- ότι με την Ελλάδα έχει πρόβλημα πλέον. Βάζετε και τον Πατριάρχη στο λάθος και τον αναγκάζετε να αναγνωρίζει τη σχισματική Εκκλησία της Ουκρανίας -γιατί να μπλεχτούμε εμείς;- και να καλεί -ακούστε- τον ανώτατο, λέει, εκκλησιαστικό άρχοντα της μακεδονικής Εκκλησίας στο Πατριαρχείο και κανένας να μη μιλάει! Της δήθεν μακεδονικής Εκκλησίας! Της δήθεν! Αυτά είναι τραγικά πράγματα που γίνονται, να μπλέκετε και το Πατριαρχείο με τα λάθη σας.

Κύριοι της Νέας Δημοκρατίας, σας βλέπει από εκεί που είναι ο γενάρχης σας, ο Κωσταντίνος Καραμανλής, αυτή η μεγάλη μορφή της παρατάξεώς σας και είμαι βέβαιος ότι τρίζουν τα κόκαλά του με αυτά που κάνετε. Απάτριδες, αντεθνιστές κρατούν τα ηνία του κόμματός σας. Εθνομηδενιστές ηγούνται σήμερα στο περιβάλλον του Πρωθυπουργού. Κρατικοδίαιτοι που κόπτονται υπέρ της ελεύθερης οικονομίας, λειτουργούν μέσα στη Νέα Δημοκρατία. Γόνοι οικογενειοκρατίας υποδύονται τους ευρωπαϊστές. Ρουσφετολόγοι υπάρχουν καθημερινά, που δηλώνουν εκσυγχρονιστές, καθώς και πάμπλουτοι μεγαλοαστοί που δηλώνουν σοσιαλιστές. Αυτή είναι η νεοελληνική κοινωνία και είναι τραγωδία.

Καταργήσατε το Σύνταγμα, βασικές αρχές ανθρωπίνων δικαιωμάτων, τα βασικότερα ανθρώπινα δικαιώματα. Ασελγήσατε πάνω στην ιατρική ηθική, εσείς, στη Νέα Δημοκρατία. Πεθαίνει κόσμος. Πρώτη σε νεκρούς η Ελλάδα και δεν απολογείται κανένας σας και βγάζετε φωτογραφίες selfie ο ένας με τον άλλον και δεν ντρεπόμαστε λιγάκι!

Παραβιάζετε το αυτεξούσιο του ανθρώπινου σώματος. Έχετε κάνει αλλεπάλληλα εγκλήματα, αλλεπάλληλα! Γιατί; Δεν είστε ικανοί να πείσετε τον ελληνικό λαό ότι αυτό που λέτε είναι πραγματικότητα και δεν είναι ψέμα. Η τρόικα, λοιπόν, εσωτερικού αδυνατεί να δώσει λύσεις.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Απουσιάζετε από τη Βουλή οι περισσότεροι. Δείτε τώρα εδώ κατάντια Βουλής. Δείτε κατάντια. Οι πολιτικοί Αρχηγοί δεν έρχονται. Οι Βουλευτές έρχονται, φεύγουν, δεν ξανάρχονται. Οι Υπουργοί; Ένας εδώ.

Αυτό δεν είναι Βουλή, κύριοι της Νέας Δημοκρατίας. Αυτό δεν είναι Βουλή, κύριοι συνάδελφοι όλων των κομμάτων. Είμαστε υποχρεωμένοι, μας πληρώνει ο ελληνικός λαός, να λειτουργούμε στο πλαίσιο των δικαιωμάτων αλλά και των υποχρεώσεων του Βουλευτή, εκάστου Βουλευτή. Πού είναι;

Σήμερα, φίλες και φίλοι, θα σας το πω και θα πω ευθέως τι πέτυχε η Νέα Δημοκρατία. Πάει ο EastMed. Χάνουμε το Ισραήλ, απ’ ό,τι φαίνεται και απ’ ό,τι διαβάζουμε στον αμερικανικό Τύπο. Πάει και η Αίγυπτος, αφού πήρε μειωμένη επήρεια. Πάει και η Αλβανία με τον Ερντογάν χθες. Πάει και η Σερβία με τη χθεσινή οικονομική διασύνδεση που έκανε ο Βούτσιτς με τον Ερντογάν. Πάνε και τα Σκόπια, πάει και ο Χαφτάρ. Κατά τα άλλα, πάμε καλά!

Τίποτα δεν πάει καλά! Έχετε αποτύχει σε όλα τα επίπεδα, καταλάβετέ το, γι’ αυτό και κατακρημνίζεστε. Πλέον ούτε τις δημοσκοπήσεις δεν βγάζετε, γιατί ξέρετε την αλήθεια. Έχετε πάει την παράταξη, πραγματικά, προς την Αριστερά. Φλερτάρετε μαζί τους. Φλερτάρετε με το ΚΙΝΑΛ. Ψευτοαριστερά, όχι Αριστερά. Η Αριστερά είναι από εδώ, η οποία λείπει έτσι κι αλλιώς. Και το λέω για να το καταλάβετε. Παλινωδίες, αντιφάσεις, παλινδρομήσεις, εγκλήματα. Είστε εκτός τόπου!

Τι λέτε, λοιπόν; Ναι, είχαμε χιλιάδες νεκρούς -λέει-, αλλά σώσαμε τον τουρισμό. Το άκουσα και αυτό! Ναι, είχαμε -λέει- 1,3 εκατομμύριο στρέμματα καμένα και τουλάχιστον 2 δισεκατομμύρια ζημιές, αλλά σώσαμε ζωές. Ναι, δίνουμε το Καστελόριζο, αλλά θα σώσουμε τη Ρόδο και τη Λέρο. Ναι, ακρίβυνε το ρεύμα, αλλά αυξάνεται η μετοχή της ΔΕΗ. Αυτοί είστε στην Κυβέρνηση! Αυτοί είστε! Με δικαιολογίες μυαλού μωρού παιδιού δικαιολογείστε.

Ακούστε, θα σας πω τώρα τι σας συνδέει τα τρία κόμματα εξουσίας. Γιατί θα συγκυβερνήσετε, φαίνεται, δεν βγαίνει το αφήγημά σας. Έρχονται και εκλογές, απλή αναλογική, μπερδευτήκατε, σκέφτεστε να κάνετε άλλον νόμο. Δείτε την κατάντια σας, πώς βιάζεται η δημοκρατία καθημερινά. Ακούω, λοιπόν, τώρα και διαβάζω ότι σκέφτεστε να φέρετε νέο εκλογικό νόμο, γιατί δεν βολεύει να κυβερνήσετε αυτοδύναμοι. Μοιάζετε. Είστε ίδιοι, σάρκα από τη σάρκα τους.

Στην υποχρεωτικότητα στους εμβολιασμούς συμφωνείτε όλοι. Στα ανοικτά σύνορα συμφωνείτε όλοι. Μη μου πείτε για Έβρο. Κάθε μέρα μπαίνουν από εκεί. Μη μου πείτε για Αιγαίο. Κάθε μέρα μπαίνουν από εκεί. Εγκατάλειψη ελληνικών κοιτασμάτων. Το αφήγημα του παραμυθιού της κλιματικής αλλαγής. Ενσωμάτωση και αφομοίωση των λαθρομεταναστών - μεταναστών. Συνδιαχείριση στο Αιγαίο. Συμφωνία Πρεσπών. Ψευτοπροοδευτικές αντιλήψεις δικαιωματιστών. Αφαίμαξη δημοσίου χρήματος.

Όλα αυτά είναι δικά σας επιτεύγματα. Και είναι απορίας άξιον πώς μόνο η Ελλάς και η Ιταλία εφαρμόζουν τόσο αυστηρά μέτρα σε σχέση με την πανδημία.

Άντε, για την Ιταλία να το καταλάβω. Είναι ο Ντράγκι, τραπεζίτης, ψιλοαναίσθητος έτσι κι αλλιώς, εντάξει! Έτσι έχει γαλουχηθεί, άνθρωπος των αγορών, όπως το λέτε εσείς, εν πάση περιπτώσει αυταρχικότατος. Γιατί μόνο εμείς; Να σας πω εγώ; Διότι συμπτωματικά και οι δύο, και η Ιταλία και η Ελλάδα, είμαστε υπερχρεωμένοι. Οπότε ό,τι λένε οι Γερμανοί το εφαρμόζετε εσείς. Ό,τι σας διατάζουν το κάνετε εσείς.

Και θα σας πω και κάτι, για να ξεκαθαρίσουμε ορισμένα πράγματα. Διάβαζα χθες μία εφημερίδα της Δανίας, η οποία ζήτησε δημόσια συγγνώμη για τα εγκλήματα που έκανε στην πανδημία. Ζήτησε συγγνώμη για τα ψέματα που έλεγαν δημοσιογράφοι της. Εάν βγουν όλα τα κανάλια και οι εφημερίδες στην Ελλάδα για να πουν συγγνώμη, θα χρειαστούν δέκα μέρες να λένε συγγνώμη, με τα τόσα ψέματα που έχουν πει! Οι ψεύτες! Οι ψεύτες οι δημοσιογράφοι και τα αφεντικά τους! Οι ψεύτες!

Θέλετε, λοιπόν, παραδείγματα για το πώς κάνετε το άσπρο μαύρο; Ένα παράδειγμα θα δώσω, κύριοι συνάδελφοι της Νέας Δημοκρατίας. Πήγε ο Πρωθυπουργός προχθές στα Μέγαρα -πραγματικά τον εκθέτουν οι ίδιοι οι σύμβουλοί του- και μπαίνει στην είσοδο του κέντρου υγείας εκεί και του κάνουν θερμομέτρηση με το πιστολάκι, ενώ από πίσω έμπαιναν άλλοι εκατό χωρίς να γίνεται έλεγχος. Μα, είμαστε με τα καλά μας; Του έκαναν θερμομέτρηση και από πίσω πέρασαν άλλοι εκατό χωρίς να γίνει κανένας έλεγχος! Όμως, μετά το μοντάζ το βράδυ στο δελτίο ειδήσεων, έπαιξε μόνο αυτό, η θερμομέτρηση, το ότι έκαναν θερμομέτρηση στον Πρωθυπουργό! Μα, δεν ντρεπόμαστε λίγο;

Θυμάστε τις τριάντα χιλιάδες επενδυτές στο Σύνταγμα που μαζεύτηκαν εδώ απέξω; Θυμάστε το πάρτι τους, κύριε Γεωργιάδη, εδώ απέξω, στο Σύνταγμα; Μιλάω για τις τριάντα χιλιάδες επενδυτές σας που ήρθαν εδώ, από κάτω, εδώ απέναντι, για να γιορτάσουν οι άνθρωποι! Πέρασαν δεκαπέντε μέρες, αλλά εγώ δεν έχω δει πενήντα χιλιάδες από αυτούς να είναι στα νοσοκομεία. Κανένας δεν πήγε στο νοσοκομείο. Πήγε; Μας είπατε πόσοι νοσηλεύτηκαν λόγω της πανδημίας, αφού ούτε μέτρα είχαν ούτε τίποτα; Ήταν ο ένας πάνω στον άλλο, συγχρωτισμός, όλοι μαζί!

Όμως, αυτό που άκουσα, κύριε Γεωργιάδη, ήταν από τον κ. Θεοδωρικάκο. Φανταστείτε, λέει, η Ελληνική Αστυνομία να έκανε συλλήψεις και να εφάρμοζε τον νόμο στο Σύνταγμα! Ναι, αλλά στο Φυλάκιο Έβρου, όμως, πάτε και δέρνετε τους Έλληνες! Αυτή είναι η διαφορά, αυτά είναι που με ενοχλούν! Όμως, φαίνεται ότι ο κορωνοϊός δεν κολλάει στους επενδυτές, κύριε Γεωργιάδη, και κολλάει μόνο τους Έλληνες! Έτσι φαίνεται, έτσι αποδεικνύεται από την επιστήμη της ιατρικής της Νέας Δημοκρατίας!

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, σας παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κλείνω, κύριε Πρόεδρε.

Τρίτο παράδειγμα. Επιβάλλετε πρόστιμο και κάνετε εγκλήματα. Ακούστε, κύριε Γεωργιάδη, τι κάνετε τώρα! Βάζετε ένα πρόστιμο 100 ευρώ στον συνταξιούχο, γιατί δεν εμβολιάζεται. Αν το δείτε αυτό στην οικονομική θεωρία -γιατί το χρήμα είναι μόχλευση-, τα 100 ευρώ δεν υπάρχουν. Δεν είναι 100 ευρώ. Μπορούν με τη συναλλαγή από το ένα μαγαζί στο άλλο να γίνουν και 1.000 και 2.000. Τα στερείτε από την αγορά. Έχετε καταλάβει τι εγκλήματα κάνετε; Παίρνετε 100 ευρώ από τον συνταξιούχο! Δεν είναι 100 ευρώ. Αν είναι 20 εκατομμύρια τον μήνα, το χρήμα το αφαιρείτε από την αγορά, ενώ έτσι χάνετε και ΦΠΑ. Είστε τόσο ανίκανοι στα απλά οικονομικά, που πραγματικά μέρα με την ημέρα γίνεστε και περισσότερο επικίνδυνοι. Μειώνετε την κατανάλωση, μειώνετε την αγορά, αφαιρείτε τζίρο και χάνετε και ΦΠΑ με τα 100 ευρώ πρόστιμο. Τι να σας πω τώρα; Πραγματικά δεν μπορώ να καταλάβω ποιος σάς μαθαίνει οικονομικά όλους εσάς!

Τέταρτο παράδειγμα. Τα μέτρα ισχύουν μόνο για τους Έλληνες. Βέβαια! Αυτό είναι αλήθεια. Για τους αλλοδαπούς φιλοξενούμενους επενδυτές, μετανάστες, παράνομους μετανάστες, δεν ισχύει τίποτα.

Πέμπτο παράδειγμα. Για λόγους, λέει, τάξης, αφού είσαι ανεμβολίαστος, δεν μπορείς να κυκλοφορείς, έχεις πρόβλημα, σε κλείνουν από παντού.

Κύριε Γεωργιάδη, ακούστε με. Οι επενδυτές σας, κύριε Γεωργιάδη, είναι όλοι εμβολιασμένοι; Διότι τους βλέπω εδώ στο Σύνταγμα, στην Αχαρνών, στην Πατησίων να τριγυρνούν όλους. Τριγυρνούν όλοι ελεύθερα, χωρίς μασκούλα, χωρίς τίποτα! Μόνο ο Έλληνας είναι δηλαδή το πρόβλημα! Όλα αυτά σάς τα λέω, γιατί δεν γίνεστε πιστευτοί και αρχίζει πλέον το αφήγημα να παραπαίει.

Κύριοι συνάδελφοι, ο Μπόρις Τζόνσον αποφάσισε σήμερα τέρμα στις μάσκες, τέρμα στα πιστοποιητικά. Καταργούνται όλα στην Αγγλία! Η κυβέρνηση της Τσεχίας έβγαλε νόμο σήμερα που λέει τέρμα στην υποχρεωτικότητα του εμβολιασμού στους άνω των εξήντα, τέρμα στην τηλεργασία, στα διαγνωστικά τεστ, στην απόδειξη εμβολιασμού. Έβαλε τέρμα παντού! Η Ισπανία επέβαλε σε όλη την επικράτεια ανώτατη τιμή στα rapid test 2,9 ευρώ, κύριε Γεωργιάδη! Αυτό έγινε με νόμο! Εκεί δεν έχουν καπιταλισμό; Δεν ξέρω, η Ισπανία έχει κομμουνιστικό κράτος; Όχι! Στην Ισπανία, λέει, τα rapid test κοστίζουν υποχρεωτικά, με νόμο, 2,9 ευρώ! Επίσης, λέει, ότι η επαναληπτική δόση θα γίνει μετά από πέντε, έξι μήνες.

Επιστροφή προστίμων. Ακούστε, κύριοι της Νέας Δημοκρατίας! Δεσμευόμαστε ότι στις επόμενες εκλογές οι Έλληνες θα πάρουν πίσω ό,τι άδικα πρόστιμα κάνατε και επιβάλατε, θα πάρουν πίσω αυτά τα κλεμμένα λεφτά. Διότι είναι κλεμμένα! Πρόστιμα πίσω, λοιπόν! Γιατί; Διότι αυτά τα πρόστιμα δεν εφαρμόστηκαν σε όλους! Η αρχή της αναλογικότητας αυτό σημαίνει.

(Χειροκροτήματα από την πτέρυγα της Ελληνικής Λύσης)

Στην Καταλονία της Ισπανίας οι υγειονομικές αρχές έκριναν το COVID Pass αναποτελεσματικό, επέβαλαν άρση των περιορισμών της κυκλοφορίας από την Παρασκευή 21-1-2022. Ας μας πει εδώ ο Υπουργός -αλλά μην αρχίσει πάλι να μου λέει «θα δούμε και πώς»- πότε θα ανοίξει η αγορά, πότε θα ανοίξει ο Έλληνας, πότε θα κυκλοφορήσει.

Βέλγιο: Φρένο της ειδικής επιτροπής στον υποχρεωτικό εμβολιασμό. Τσεχία: Ακύρωση υποχρεωτικού εμβολιασμού. Σας τα λέω όλα, σας λέω τι συμβαίνει στην Ευρώπη!

Εμείς προτείνουμε επιτέλους πρωτοβάθμια περίθαλψη, επαναπρόσληψη όλων των μάχιμων γιατρών - νοσηλευτών που απολύσατε. Είναι ντροπή αυτό που κάνατε! Στείλατε πίσω επτά χιλιάδες μάχιμους! Ναι, κύριε Ναύαρχέ μου! Μπορεί να είναι εύκολο στον κύριο Υπουργό να απολύει κόσμο. Όμως, θα σας πω ένα πράγμα. Όταν ο Πρωθυπουργός χειροκροτούσε αυτόν τον γιατρό, σήμερα στερεί το ψωμί από την οικογένειά του. Αυτό είναι το λάθος! Αυτό είναι μέγα λάθος, είναι έγκλημα, γιατί τους χρειαζόμαστε. Δεν έχουμε γιατρούς.

Ξέρετε τι είπε χθες ο Καπραβέλος στον «ΣΚΑΪ»; Είπε ότι πεθαίνει κόσμος γιατί δεν υπάρχουν γιατροί και νοσηλευτικό προσωπικό, ότι επάνω στο «Παπανικολάου» έδωσε η κ. Αγγελοπούλου λεφτά και κάναμε ΜΕΘ, αλλά δεν έχουν νοσηλευτικό προσωπικό, κύριε Ναύαρχε! Αυτά είπε ο Καπραβέλος! Δικός σας είναι, νεοδημοκράτης είναι! Δεν είναι Ελληνική Λύση ούτε ΣΥΡΙΖΑ! Άρα, λοιπόν, τι έπρεπε να κάνουμε; Να επαναπροσλάβουμε τους μάχιμους, να τους ξαναφέρουμε πίσω. Υπάρχουν, βέβαια, κι ένα σωρό άλλες προτάσεις, τις οποίες καταθέσαμε εγγράφως.

Και κλείνω με το εξής, για να μη σας ταλαιπωρώ.

Κατάργηση, λοιπόν. Ακούστε ποια είναι η διαφορά μας. Στη δική σας νεοδημοκρατική νέα τάξη πραγμάτων, κύριε Γεωργιάδη και κύριοι της Νέας Δημοκρατίας, τα πράγματα είναι οι Έλληνες. Αυτό είναι το πρόβλημα! Εμείς, όμως, λέμε όχι σε αυτό και επιμένουμε. Όχι! Τα πράγματα δεν είναι οι Έλληνες! Οι Έλληνες αξίζουν άλλη μεταχείριση. Έχετε αναρωτηθεί ποτέ ποιοι είμαστε και πού οδηγείτε τους Έλληνες; Ξέρετε τι σημαίνει να είσαι Έλληνας;

Κύριε Γεωργιάδη, θα σας διαβάσω -και κλείνω εδώ- κάτι που έλεγε ο Νίτσε. Τον έχετε διαβάσει. Βέβαια τώρα τα ξεχάσατε λιγάκι, αλλά δεν πειράζει. Διαβάζω, λοιπόν: «Κάθε εποχή και στάδιο του πολιτισμού επιχείρησε να απελευθερωθεί από τους Έλληνες, γιατί κάθε επίτευγμα που φάνταζε πρωτότυπο και πρότυπο και θαυμαστό αποδεικνυόταν φτωχό αντίγραφο εκείνου που είχαν πραγματοποιήσει οι Έλληνες. Γι’ αυτό ξεσπά βαθιά οργή εναντίον των Ελλήνων…». Νίτσε! «…Ποιοι είναι αυτοί που έχουν την αξίωση να κατέχουν τη θέση της μεγαλοφυίας έναντι της μάζας; Όμως, ο φθόνος, η συκοφαντία, το μίσος δεν ήταν αρκετά για να καταστρέψουν την αυτάρκη λάμψη των Ελλήνων. Όποιος δεν τολμά να αναγνωρίσει την αλήθεια, νιώθει ντροπή και φόβο μπροστά στους Έλληνες. Οι δυτικοί δεν αναγνωρίζουν την αλήθεια. Νιώθουν ντροπή και φόβο, παράγουν δηλητήριο», κύριε Γεωργιάδη, «παράγουν φθόνο, συκοφαντία και μίσος κατά του Ελληνισμού…». Όταν ο Πρόεδρος της Βουλής παραβιάζει τον Κανονισμό, αντιλαμβάνεστε πού πηγαίνουμε και πού οδηγούμαστε. «…Προϊόν του φθόνου είναι και ο αντιβυζαντινισμός.». Αυτά για τον Νίτσε.

Και κλείνω λέγοντας κάτι για τον μεγάλο για μένα, πολύ μεγάλο, για τον εξαίρετο Αλέκο Φασιανό, που έφυγε. Έλεγε, λοιπόν, το εξής: «Φυσικά και με εμπνέει η Ελληνική Επανάσταση του ’21, γιατί πάντα έβρισκα ενδιαφέρον ότι το πάθος για τη συνέχεια του έθνους μας δημιούργησε ιδεολογικές αφυπνίσεις, όπως η υπεράσπιση της αρχαίας ελληνικής καταγωγής μας.».

Κύριε Γεωργιάδη, έχετε την «Ελληνική Αγωγή». Αυτοί είμαστε, αυτή είναι η Ελλάδα! Η Ελλάδα των όχι, η Ελλάδα της υπερηφάνειας και όχι της υποταγής απέναντι στα κελεύσματα σκοτεινών και όχι μόνο δυνάμεων, διαπλεκόμενων συμφερόντων οικονομικών, πολιτικών και όχι μόνο!

Αναλάβετε το χρέος που έχετε απέναντι στους Έλληνες. Πείτε την αλήθεια, γιατί έρχονται εκλογές και στις εκλογές μονόδρομος είναι η λύση του προβλήματος. Εσείς της Νέας Δημοκρατίας είστε μέρος του προβλήματος. Η λύση του προβλήματος είναι η Ελληνική Λύση, που θα έρθει για να κυβερνήσει!

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Εξεταστική Επιτροπή για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίου χρήματος, σύμφωνα με το άρθρο 148 παράγραφος 2 του Κανονισμού της Βουλής, υπέβαλε το πόρισμά της στον Πρόεδρο της Βουλής, το οποίο θα καταχωριστεί στα Πρακτικά της σημερινής συνεδριάσεως.

(Το προαναφερθέν πόρισμα, λόγω μεγάλου όγκου, δεν καταχωρίζεται στα Πρακτικά και βρίσκεται σε ηλεκτρονική μορφή στον σύνδεσμο: <https://www.hellenicparliament.gr/UserFiles/510129c4-d278-40e7-8009-e77fc230adef/ΠΟΡΙΣΜΑ_ΕΞΕΤΑΣΤΙΚΗ_2022.pdf>)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο για δύο λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Κύριε Πρόεδρε, δεν θα απαντήσω σε όσα είπε ο Αρχηγός της Ελληνικής Λύσης. Θα τα αφήσω για την ομιλία μου, τα έχω σημειώσει. Θα απαντήσω μόνο σε ένα, στο τι είπε ο Νίτσε για την Ελλάδα και στο αν εγώ τα θυμάμαι.

Ο Νίτσε, κύριε Πρόεδρε της Ελληνικής Λύσης, πράγματι θαύμαζε απόλυτα την Ελλάδα. Ποια Ελλάδα; Την Ελλάδα της συνωμοσιολογίας; Την Ελλάδα που λέει αυτά τα αντιεπιστημονικά παραληρήματα που ακούσαμε πριν;

Την Ελλάδα του ορθολογισμού θαύμαζε, την Ελλάδα της επιστήμης θαύμαζε, την Ελλάδα της πρωτοπορίας θαύμαζε.

Εσείς, κύριε Βελόπουλε, μην μπερδεύεστε. Δεν εκπροσωπείτε την Ελλάδα που θαύμαζε ο Νίτσε, τον οποίον καλώς θυμάμαι και καλώς διαβάζω ακόμα. Εκπροσωπείτε την Ελλάδα που σιχαινόταν ο Νίτσε, την Ελλάδα της παρακμής, του λαϊκισμού, της συνωμοσιολογίας, του σκότους. Σταματήστε, λοιπόν, να επιτίθεστε όλη την ώρα στην επιστήμη, στα εμβόλια, στην ανθρώπινη γνώση. Η επιστήμη και η ιατρική και η ανθρώπινη γνώση είναι γεννήματα του ελληνικού πολιτισμού και να μάθετε να τα σέβεστε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Κύριε Πρόεδρε, θα ήθελα να απαντήσω.

**ΠΡΟΕΔΡΕΥΩΝ (Χαράλαμπος Αθανασίου):** Ναι, κύριε Πρόεδρε, έχετε τον λόγο για ένα λεπτό κι εσείς.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Δεν ήξερα ότι ο κ. Γεωργιάδης έγινε και γιατρός. Και γιατρός; Είστε απ’ όλα, και Υπουργός Οικονομικών και Ανάπτυξης και γιατρός και Ενέργειας, αλλά Άδωνις Γεωργιάδης είστε, οπότε μπορείτε να είστε απ’ όλα!

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και εκατόν πενήντα έξι Βουλευτές του κόμματός του υπέβαλαν πρόταση, σύμφωνα με το άρθρο 148 παράγραφος 3 του Κανονισμού της Βουλής, για τη συζήτηση του πορίσματος της Εξεταστικής Επιτροπής για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίου χρήματος, που κατατέθηκε στην Ολομέλεια της Βουλής στις 20 Ιανουαρίου 2022.

Η προαναφερθείσα πρόταση καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 92-115)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Εισερχόμαστε τώρα στον κατάλογο των ομιλητών, με πρώτο ομιλητή τον κ. Χρήστο Μπουκώρο.

Απευθύνω μια έκκληση προς όλους τους ομιλητές να τηρείται ο χρόνος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με βάση τα όσα ακούσαμε προηγουμένως, όχι μόνο από τον Πρόεδρο της Ελληνικής Λύσης, αλλά και από τους εισηγητές άλλων κομμάτων της Αντιπολίτευσης, είναι πασιφανές ότι η Ελλάδα υλοποιεί αυτόν τον καιρό -και είδαμε χθες τις σχετικές εικόνες- το μεγαλύτερο εξοπλιστικό πρόγραμμα των τελευταίων δεκαετιών. Αυξάνει με τις αποφάσεις της η σημερινή Κυβέρνηση την αποτρεπτική ισχύ των Ενόπλων Δυνάμεων της χώρας. Μένει μόνο εκεί, χτίζει συμμαχίες συνεχώς με τον αραβικό κόσμο, με το Ισραήλ, με τους κλασικούς συμμάχους μας, αναθερμαίνουμε τις σχέσεις μας στο πλαίσιο των υπερεθνικών οργανισμών και γενικότερα εκπέμπει μια εικόνα σοβαρότητας και αξιοπιστίας η χώρα.

Αυτό, αν θέλετε, δεν είναι δική μας ιδέα ή δική μας άποψη. Μια ματιά στα δημοσιεύματα του ευρωπαϊκού και παγκόσμιου Τύπου -στη συντριπτική πλειονότητά τους, γιατί δεν μπορεί να είναι όλα προς μία κατεύθυνση- καταμαρτυρά ακριβώς αυτό το οποίο ισχυρίζομαι. Τώρα αν ορισμένοι, προκειμένου να κάνουν αντιπολίτευση, λένε, ισχυρίζονται, προσχωρούν σε καινοφανείς ιδέες του τύπου ότι όσοι συνεργάζονται μαζί μας στο διεθνές στερέωμα και συνάπτουν συμμαχίες και συνεργασίες δεν μπορούν να συνεργαστούν με κανένα άλλο κράτος του κόσμου, αυτό δεν στέκει σε καμμία λογική.

Εκείνο που θέλω να πω για τα όσα ακούστηκαν προηγουμένως είναι ότι η χώρα είναι ισχυρότερη σε σχέση με δύο, τρία, τέσσερα, πέντε, έξι ή δέκα χρόνια πριν. Αυτό ο κάθε καλόπιστος παρατηρητής μπορεί πραγματικά να το διαπιστώσει.

Από εκεί και πέρα, κυρίως η Αξιωματική Αντιπολίτευση αλλά και τα άλλα κόμματα, με αφορμή το σημερινό νομοσχέδιο, που έχει να κάνει με τη λειτουργία της Επιτροπής Ανταγωνισμού και την καλύτερη αξιοποίηση του δίκαιου του ανταγωνισμού, μιλάει για την ακρίβεια την ενεργειακή, για την ακρίβεια στα βασικά αγαθά. Υπάρχει ακρίβεια; Φυσικά υπάρχει. Και είναι επώδυνη, κυρίως για τα λαϊκά στρώματα αλλά και για ολόκληρο τον ελληνικό λαό και κυρίως για την οικονομία και τη λειτουργία της. Εμείς δεν είμαστε από αυτούς που θα διαστρεβλώσουμε την πραγματικότητα. Υπάρχει ακρίβεια και στις πρώτες ύλες και στα καύσιμα και στην ενέργεια, η οποία οφείλεται σε εξωγενείς παράγοντες απολύτως.

Βεβαίως, για να είμαι ειλικρινής, κι εγώ αν ήμουν Βουλευτής της αντιπολίτευσης, θα έκανα κριτική στην κυβέρνηση για την ακρίβεια, είτε οφείλεται στους εξωγενείς παράγοντες είτε στις εσωτερικές πολιτικές. Αλλά με το να επικεντρώνεσαι εκεί και μόνο εκεί, μέσα σε ένα πλαίσιο αντιπαραγωγικής διαμαρτυρίας, χωρίς να προτείνεις πώς θα αντιμετωπιστούν οι επόμενες κρίσεις ακριβείας, και στις πρώτες ύλες και στην ενέργεια, δεν προσφέρεις τίποτα στον ελληνικό λαό.

Τι κάνει η σημερινή Κυβέρνηση και πώς μπορεί να αντιμετωπιστεί η ακρίβεια από τη δική μας χώρα, που είναι μια μικρή οικονομία στο πλαίσιο μιας ανοιχτής οικονομίας παγκόσμιας, που καλείται παγκοσμιοποίηση; Μπορεί όταν συρρικνώνει την παραγωγική της βάση, όταν δεν επιτυγχάνει ρυθμούς ανάπτυξης, η ελληνική οικονομία να σταθεί με όρους ανταγωνισμού και να αντέξει στα κύματα ακρίβειας; Όχι βέβαια.

Τι χρειαζόμαστε, λοιπόν; Ανάταξη της παραγωγικής βάσης της χώρας, ανάπτυξη. Και τι έκαναν οι σημερινοί μας κατήγοροι; Σας τα είπε χθες ο Υπουργός Ανάπτυξης. Ψήφισαν έναν αναπτυξιακό νόμο το 2016, τον αναπτυξιακό νόμο του ΣΥΡΙΖΑ. Μέχρι τον Ιούλιο του 2019 είχατε κάνει χορηγήσεις μέσω του δικού σας αναπτυξιακού νόμου της τάξεως του 1 δισεκατομμυρίου ευρώ. Έρχεται η Κυβέρνηση της Νέας Δημοκρατίας τον Ιούλιο του 2019 και μέχρι σήμερα, δυόμισι χρόνια μετά, με τον νόμο του ΣΥΡΙΖΑ, που εμφανώς πίστευε λιγότερο η παράταξη της Νέας Δημοκρατίας, έκανε χορηγήσεις 2,6 δισεκατομμύρια σε δυόμισι χρόνια, όχι σε τριάμισι χρόνια.

Ποιος, λοιπόν, βοηθάει την ανάπτυξη και τη διόγκωση της παραγωγικής βάσης της χώρας για να αντεπεξέλθει στις διεθνείς προκλήσεις, όμοιες με αυτές με τις οποίες ζούμε αυτόν τον καιρό; Δηλαδή μπορεί να λέμε ότι μια μικρή οικονομία, που ανοίχθηκε στο αρχιπέλαγος της παγκοσμιοποίησης, μπορεί να αντέξει στη διαμόρφωση των τιμών των καυσίμων, των πρώτων υλών, μη κάνοντας αναπτυξιακές πολιτικές; Ποιος μπορεί να το ισχυριστεί αυτό και να πείσει; Εκτός αν πιστεύουμε σε θεωρίες «λεφτόδεντρων», ότι, είτε αυξάνονται διεθνώς οι τιμές είτε όχι, θα υπάρχει πάντα ένας κορβανάς, κάποια «λεφτόδεντρα», που θα αντιμετωπίζουν αυτή την αύξηση των τιμών.

Βεβαίως είναι υποχρέωση του κράτους να έρθει να συνδράμει σε μια ξαφνική και δύσκολη περίσταση. Γι’ αυτό και η Κυβέρνηση μόνο για την τελευταία κρίση έχει βάλει στο τραπέζι για τους λογαριασμούς των νοικοκυριών και των επιχειρήσεων, μόνο για τον προηγούμενο μήνα, μόνο για έναν μήνα, 1,5 δισεκατομμύριο.

Αλλά μέχρι πότε μπορεί να συνεχιστεί αυτό; Γιατί ακριβαίνει η ενέργεια στην Ελλάδα; Διότι δεν είμαστε αυτάρκεις σε ενέργεια.

Και βεβαίως οι ΑΠΕ είναι μια λύση, αλλά είναι ευθύνη μας, κύριε Υπουργέ, να δούμε και τα ζητήματα των φραγμάτων στην περιοχή των Τρικάλων και τη λειτουργία των υδροηλεκτρικών μονάδων. Η προηγούμενη κυβέρνηση ιδεοληπτικά αντιμετώπιζε αυτά τα θέματα. Εμείς πρέπει επιτέλους τώρα να τα δούμε σοβαρά. Δεν έχουμε την πολυτέλεια, αν θέλετε, ενεργειακού ελλείμματος ούτε 500 εκατομμυρίων τον χρόνο ούτε 1 δισεκατομμυρίου. Τα φράγματα της Συκιάς και της Μεσοχώρας πρέπει να ιδωθούν τώρα, με σοβαρότητα και αποφασιστικότητα. Αυτή είναι μια προσωπική άποψη, την οποία εκφράζω από το Βήμα της Βουλής.

Και βεβαίως θα μας απασχολήσει και το επόμενο διάστημα η ενεργειακή κρίση και η κρίση των τιμών στις πρώτες ύλες, αλλά όσο βαδίζουμε σε αναπτυξιακό πεδίο -κι αυτό θα γίνει και με τον αναπτυξιακό νόμο που συζητείται αυτές τις ημέρες στη Βουλή- σημασία έχει και ο αναπτυξιακός νόμος, ο οποίος είναι μακράν λειτουργικότερος από όλους τους προηγούμενους αναπτυξιακούς νόμους. Δίνει ρευστότητα στις μικρές επιχειρήσεις και δίνει φορολογικά κίνητρα στις μεσαίες και μεγαλύτερες επιχειρήσεις. Οι μόνοι που παίρνουν ενίσχυση σε ρευστό είναι οι μικρές επιχειρήσεις, για να δούμε και ποιοι είναι με ποιους, όχι στα λόγια και στις ταμπέλες. Διότι ο πατριωτισμός, η προοδευτικότητα και άλλες έννοιες, κυρίες και κύριοι συνάδελφοι, δεν είναι ταμπέλες, αλλά είναι πράξη και η πολιτική κρίνεται εκ του αποτελέσματος. Προθέσεις καλές όλοι έχουμε. Εγώ δεν αμφισβητώ τις προθέσεις κανενός. Το αποτέλεσμα όμως είναι που μετράει.

Αναφορικά με το σημερινό νομοσχέδιο, οπωσδήποτε και ο εκσυγχρονισμός του ανταγωνιστικού πλαισίου με τις αλλαγές στον ν.3959/2011 και της ενσωμάτωσης της οδηγίας 1/2019 της Ευρωπαϊκής Ένωσης ελπίζουμε ότι θα βοηθήσουν τη λειτουργία του ανταγωνισμού. Όμως, για να λειτουργήσει το πλαίσιο ανταγωνισμού, πρέπει να υπάρχει παραγωγική βάση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΧΡΗΣΤΟΣ ΜΠΟΥΚΩΡΟΣ:** Λυπάμαι, αλλά θα σας υπενθυμίσω για μια ακόμη φορά, κυρίες και κύριοι της Αξιωματικής Αντιπολίτευσης, ότι επί των ημερών σας δεν πετύχατε κανέναν αναπτυξιακό στόχο. Δεν πετύχατε τους στόχους που εσείς είχατε εγγράψει σε όλους τους προϋπολογισμούς. Πετυχαίνατε τη μισή ανάπτυξη και εμείς την επόμενη χρονιά, το αναπτυξιακό άθροισμα των τριών ετών θα υπερβαίνει το 15%, παρά την κρίση της ύφεσης 10% του 2020 από τον κορωνοϊό.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Μπουκώρο! Έχετε φτάσει τα εννιά λεπτά!

**ΧΡΗΣΤΟΣ ΜΠΟΥΚΩΡΟΣ:** Αυτές είναι οι διαφορές, αυτά βλέπει ο κόσμος, αυτά βλέπει η πραγματική οικονομία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Ο κ. Παύλος Πολάκης από τον ΣΥΡΙΖΑ έχει τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Θα ξεκινήσω την ομιλία μου, γιατί είχα υποσχεθεί στον κ. Γεωργιάδη από τις επιτροπές της Βουλής ότι θα τα πούμε και στην Ολομέλεια για το συγκεκριμένο νομοσχέδιο.

Μια κουβέντα, λοιπόν, για το συγκεκριμένο νομοσχέδιο, για την κύρωση.

Κύριε Γεωργιάδη, την κύρωση αυτή τη φέρνετε με έναν χρόνο καθυστέρηση και έχοντας παραλείψει το πλέον κρίσιμο άρθρο, για να νομιμοποιήσετε εκ των υστέρων την πρωτοφανή, αυταρχική, αντιδημοκρατική και απαράδεκτη απομάκρυνση της κ. Θάνου από την Επιτροπή Ανταγωνισμού. Έχετε βγάλει από την κύρωση της σύμβασης το άρθρο που λέει η ευρωπαϊκή οδηγία ότι δεν μπορούν τα κριτήρια της επιλογής των ανεξάρτητων αρχών να μπαίνουν μετέπειτα και να έχουν και αναδρομική ισχύ, όπως κάνατε εσείς για να διώξετε, ουρλιάζοντας τότε, το 2019, την κ. Θάνου από την Επιτροπή Ανταγωνισμού και να βάλετε τον εκλεκτό σας, που δεν έχει να επιδείξει απολύτως τίποτα μέχρι σήμερα και που, προφανώς, η σπουδή της απομάκρυνσης είχε να κάνει με την ιστορία με την εταιρεία «ΑΡΓΟΣ» του κ. Μαρινάκη. Ένα-μηδέν.

Πάμε στα υπόλοιπα: Κύριε Γεωργιάδη, θα μιλήσω για την πανδημία και για τα PCR test, γιατί προχθές, κατά τη συνήθειά σας, βγήκατε εδώ πάνω και κάνατε ένα λογύδριο σε σχέση με τα PCR, λες και μιλούσατε σε ανθρώπους οι οποίοι δεν καταλαβαίνουν.

Λοιπόν, επειδή εγώ καταλαβαίνω και ξέρω πάρα πολύ καλά -καλύτερα από εσάς, γιατί είμαι και στον χώρο-, σας λέω τα εξής: Είστε προστάτης των χονδρεμπόρων. Το λέω από το Βήμα της Βουλής και το αποδεικνύω.

Πόσο έχει, κύριε Γεωργιάδη, το PCR test, το αντιδραστήριο, που προμηθεύεται το Εθνικό Κέντρο Αιμοδοσίας; Πόσο έχει; Ξέρετε; Είστε Υπουργός Αναπτύξεως. Έχει 11 ευρώ. Όλες οι κλινικές, τα διαγνωστικά κέντρα πόσο το προμηθεύονται; Ξέρετε; Εσείς γνωρίζετε την αγορά. Είστε Υπουργός Αναπτύξεως. Από 5 έως 8 ευρώ. Οι περισσότεροι γύρω στα 7 ευρώ. Γιατί τους δίνετε τιμή 47 ευρώ και, δεύτερον, γιατί αφήσατε τόσο χρονικό διάστημα να πληρώνουν 60 και 80 ευρώ; Μπορείτε να απαντήσετε συγκεκριμένα επ’ αυτού; Μη μου αρχίσετε πάλι τα χονδρεμπορικά, τα λιανικά και δεν συμμαζεύεται! Αυτά είναι μπούρδες.

Σας έχουμε πει -εγώ το έχω πει, ο Πρόεδρός μας το έχει πει, ο τομέας υγείας μας το έχει πει- εδώ και πολύ καιρό, εδώ και έναν χρόνο, όταν είχε ομαλοποιηθεί και η ιστορία, ότι πρέπει να συνταγογραφούνται και να τα αποζημιώνει ο ΕΟΠΥΥ, είτε στο δημόσιο γίνονται είτε σε δομές του ιδιωτικού τομέα, γιατί δεν μπορεί να καλυφθεί η ζήτηση, με μια τιμή η οποία δεν μπορεί να είναι μεγαλύτερη από 22 με 23 ευρώ. Έχουν κέρδος, ζουν, κονομούν και αυτό φαίνεται από το ότι σας ξεφτίλισαν τρεις δήμαρχοι, ο Δήμαρχος Συκεών, ο Δανιηλίδης, ο Δήμαρχος Χαλανδρίου και ο Ανδρέας Ευθυμίου, στο Μοσχάτο, οι οποίοι έχουν πάρει, ως δήμαρχοι, για χίλιους πελάτες -να το πω έτσι- τιμές 25 ευρώ.

Εσείς λέτε ότι ο ΕΟΠΥΥ, με δέκα εκατομμύρια πελάτες που έχει υπό την ασφαλιστική του κάλυψη, δεν μπορεί να πει στους κλινικάρχες, στον ιδιωτικό τομέα και στα δημόσια νοσοκομεία, τα οποία και αυτά προμηθεύονται στις τιμές που είπα εγώ και παρακάτω από το ΕΚΕΑ, ότι ναι, θα το πληρώνεστε 22-23 ευρώ. Αυτά, συγκεκριμένα, όχι γενικώς.

Και βέβαια, μαζευτείτε με τα ψέματα που λέτε, ότι δεν συμβαίνουν σε άλλες χώρες της Ευρώπης. Δικές σας εφημερίδες έχουν δημοσιεύσει τι γίνεται σε όλη την Ευρώπη και λέτε ψέματα και εσείς και λέει ψέματα και ο Πρωθυπουργός σας στη συνέντευξη προχθές στον Χατζηνικολάου, όταν του έκανε πάλι την ερώτηση με τα ντολμαδάκια, που είχαν ρυθμίσει τα δάνεια τότε και τον πήγαινε λάου-λάου και χαϊδέματα!

Γιατί σε όλες τις χώρες της Ευρώπης σχεδόν τα test PCR είναι δωρεάν, συνταγογραφούνται, αποζημιώνονται με τη σύσταση του γιατρού και σε όσους έχουν συμπτώματα! Πολύ λίγες είναι οι χώρες όπου κάποιες εξαιρέσεις μπορεί να το πληρώνουν, να έρχονται από το εξωτερικό ή δεν ξέρω εγώ τι. Αυτό συμβαίνει σε όλη την Ευρώπη, αυτή είναι η πραγματικότητα.

Πάμε σε ένα τρίτο, πάλι με την πανδημία.

Πείτε μου, κύριε Γεωργιάδη, αν εμείς μετά από δύο χρόνια -γιατί δεν είμαστε τώρα στον Μάρτη του 2020 ούτε στο καλοκαίρι του 2020 να γυρίζουμε με τα ηλιοβασιλέματα και την καλντέρα πίσω μας, στο τέλος της πανδημίας, ούτε μετά το τελευταίο μίλι, το μίλι, το μίλι, που έγινε δέκα χιλιάδες λεύγες υπό τη θάλασσα-, αν είχαμε εμείς, ως κυβέρνηση, μετά από δύο χρόνια διαχείρισης της πανδημίας εχθές συνολικά είκοσι δύο χιλιάδες διακόσιους ογδόντα πέντε νεκρούς, σε ποιο φανοστάτη του Συντάγματος θα είχατε κρεμαστεί μαζί με τον Υποφάντη ,τον Πορτοσάλτε και όλο τη δημοσιογραφική παρέα του «ΣΚΑΪ» να ουρλιάζετε για τη δολοφονική κυβέρνηση του Τσίπρα, των Υπουργών Υγείας, του Ξανθού και του Πολάκη και δεν συμμαζεύεται;

Έχετε καταλάβει το νούμερο, κύριε Γεωργιάδη; Είναι είκοσι δύο χιλιάδες διακόσιοι ογδόντα πέντε. Ξέρετε ποια είναι η θέση μας στην Ευρώπη και στην παγκόσμια κατάταξη; Ξέρετε ποια είναι; Σε ποια θέση είμαστε στις εκατόν ογδόντα χώρες; Στην τριακοστή πέμπτη. Σε ποια θέση είμαστε στη Δυτική Ευρώπη; Μας περνούν, αλλά όχι για πολύ καιρό ακόμα, διότι ανεβαίνουμε. Ένας είναι ο δείκτης, όλα τα άλλα είναι μπούρδες. Ένας είναι ο δείκτης: Θάνατοι ανά εκατομμύριο πληθυσμού.

Έχουμε φτάσει αισίως τις δύο χιλιάδες εκατόν πενήντα τέσσερις θανάτους ανά εκατομμύριο πληθυσμού. Ποιες χώρες μάς περνούν; Θυμάστε τη Σουηδία, που λέγατε «ευτυχώς δεν γίναμε Σουηδία»; Έχει χίλιους πεντακόσιους είκοσι έξι. Η Γερμανία πόσους έχει; Χίλιους τριακόσιους ογδόντα οκτώ. Η Δανία πόσους έχει; Εξακόσιους είκοσι. Η Ολλανδία πόσους έχει; Εξακόσιους οκτώ. Μας περνάει η Ιταλία, το Βέλγιο και το Ηνωμένο Βασίλειο, αλλά όχι για πολύ καιρό ακόμα, με τους ρυθμούς που πάμε. Χθες είχαμε ογδόντα οκτώ νεκρούς. Αυτή είναι η επιτυχία στη διαχείριση της πανδημίας; Έχετε αποτύχει, με καταστροφικά αποτελέσματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κύριε Πρόεδρε, και ευχαριστώ πολύ.

Έχετε αποτύχει και αυτό φαίνεται, γιατί, όπως είπε και ο συνάδελφος προηγουμένως, ο κ. Μπουκώρος, είμαστε τα αποτελέσματά μας. Δεν είμαστε οι προθέσεις μας.

Σας έχουμε πει και για άλλη μια φορά ξαναλέω ότι πεθαίνουν άνθρωποι από «Δέλτα». Προμηθευτείτε και άλλα μονοκλωνικά. Παραγγείλτε το μονοκλωνικό της «GLAXO», που πιάνει την «Όμικρον». Φέρτε όσο μπορείτε πιο γρήγορα και τα αντιικά χάπια και της «PFIZER». Το καινούργιο και το πιο αποτελεσματικό είναι της «PFIZER». Δεν θα σας μαλώσει ο Μπουρλά! Φέρτε το γρήγορα, κινηθείτε.

Αν εμείς δεν το είχαμε κάνει, τι θα κάνατε; Δεν φέρνει τα φάρμακα ο Πολάκης και πεθαίνει κόσμο! Δεν έχετε παρατηρήσει τις τελευταίες μέρες, μετά τη φασαρία που έγινε με τον πατέρα της Δημάρχου Τήλου και τον πατέρα της γιατρού από τα Χανιά, όπου μέσα σε ενάμιση μήνα είχατε δώσει εκατόν είκοσι δόσεις από τις δύο χιλιάδες και μετά δώσατε σε δεκαπέντε-είκοσι μέρες τις άλλες δύο χιλιάδες; Γιατί έπεσαν οι θάνατοι από τους εκατό στους εξήντα; Για αυτόν τον λόγο έπεσαν. Τώρα που τελείωσαν ανεβαίνουν ξανά πάλι, πήραν ξανά την ανηφόρα.

Και μια τελευταία κουβέντα. Είστε εκτεθειμένος πολλαπλά, κύριε Γεωργιάδη, με την ιστορία του ΚΕΕΛΠΝΟ. Να σας θυμίσω τα βίντεο, τα έχετε βγάλει και εσείς στη σελίδα σας, όταν το είχα αποκαλύψει αυτό το σκάνδαλο. Γιατί αυτή τη στιγμή δεν είστε κατηγορούμενος, γιατί έγιναν δύο εκλογές το 2015. Οι πρώτες δύο από τις τριάντα υποθέσεις, τις οποίες με τα στοιχεία που βρήκαμε και αποστείλαμε στον εισαγγελέα και έλεγξαν τα κλιμάκια, αφορούν τρεις στενούς σας συνεργάτες. Τους έχετε και σήμερα και τους λιβανίζετε.

Είναι η κ. Θεοφιλάτου, που έχετε στο γραφείο σας, ο κ. Πουλής, που είναι το πουλέν σας στη δυτική Αττική -προσέξτε, κοιτάξτε, βοηθήστε μη χάσετε δύο φιντάνια την άλλη φορά στην Κοινοβουλευτική Ομάδα- και η κ. Πολύζου, που τη διορίσατε στην Αναπτυξιακή Τράπεζα. Πάνε τώρα για κακούργημα, 1,6 εκατομμύριο ευρώ, με μια από τις δύο υποθέσεις να είναι οι είκοσι δύο μετακλητοί δικοί σας, που βρήκατε αυτόν τον τρόπο να τους πάρετε στο Υπουργείο, όταν ξεπεράσατε το όριο και τους διορίσατε στις δομές των οροθετικών του ΚΕΕΛΠΝΟ και καλά δεν πάτησαν ποτέ και ήταν συνέχεια στο Υπουργείο.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πολάκη.

**ΠΑΥΛΟΣ ΠΟΛΑΚΗΣ:** Οι χοντρές υποθέσεις είναι αυτές που δεν έχουν ασκηθεί οριστικές διώξεις και που αφορούν το τεράστιο έγκλημα της διασπάθισης μέσω του ΚΕΕΛΠΝΟ και επί των ημερών σας, που η λίστα Πέτσα είναι αντίγραφο της λίστας ΚΕΕΛΠΝΟ και τις λίστας Γεωργιάδη.

**ΠΡΟΕΔΡΕΥΩΝ (Χαράλαμπος Αθανασίου):** Να μην ανοίξουμε το θέμα, παρακαλώ, κύριε Πολάκη. Τελειώσατε.

**ΠΑΥΛΟΣ ΠΟΛΑΚΗΣ:** Εσείς είχατε φτιάξει κατάλογο με τις οκτακόσιες συμβάσεις, η κ. Θεοφιλάτου, η υπάλληλος η εξαιρετική που έχετε στο γραφείο σας.

**ΠΡΟΕΔΡΕΥΩΝ (Χαράλαμπος Αθανασίου):** ΚύριεΠολάκη, έχετε τελειώσει τα δέκα λεπτά.

**ΠΑΥΛΟΣ ΠΟΛΑΚΗΣ:** Αφού τον είχες φτιάξει τον κατάλογο αυτόν που μοιράσατε 15 και 20 εκατομμύρια ευρώ σε μια χρονιά.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πολάκη, δεν έχετε το δικαίωμα να μιλήσετε περισσότερο από κανέναν ομιλητή.

**ΠΑΥΛΟΣ ΠΟΛΑΚΗΣ:** Αυτά και ήθελα να πω και πολλά άλλα βέβαια.

Τώρα για την ακρίβεια μια κουβέντα, γιατί είπε κάτι και ο κ. Μπουκώρος. Κοιτάξτε, η ακρίβεια της ΔΕΗ. Είπα πριν, με τα παραδείγματα του PCR, πώς είναι η ακρίβεια. Κατεβάστε τα στα 29 ευρώ να μην έχει ακρίβεια. Ανεβάστε τον βασικό μισθό στα 800 ευρώ, μειώστε τους ειδικούς φόρους κατανάλωσης.

Με τη ΔΕΗ ποιος πήρε την απόφαση το ότι κλείνουμε όλα τα λιγνιτικά τώρα, επιτόπου και με το φυσικό αέριο στο Θεό; Πώς θα πέσει η τιμή, όταν πουλήσατε και τη ΔΕΗ στο fund στο οποίο βρήκε και δουλειά μετά, όλως τυχαίως, η κόρη του Πρωθυπουργού;

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

**ΠΑΥΛΟΣ ΠΟΛΑΚΗΣ:** Πολύ άγχος σάς πιάνει, κύριε Αθανασίου. Σας πιάνει ένα άγχος. Κάθε φορά που βγαίνω εδώ έχετε ταχυκαρδίες να τελειώσω.

**ΠΡΟΕΔΡΕΥΩΝ (Χαράλαμπος Αθανασίου):** Μήπως εσείς έχετε ταχυκαρδία, όταν με βλέπετε στην Έδρα;

**ΠΑΥΛΟΣ ΠΟΛΑΚΗΣ:** Έχω ελεγχόμενο ρυθμό. Να είστε σίγουρος.

**ΠΡΟΕΔΡΕΥΩΝ (Χαράλαμπος Αθανασίου):** Κανένας Βουλευτής δεν μπορεί να έχει ευνοϊκότερη μεταχείριση από το σύνολο, κανείς απολύτως και ούτε είστε κάτι εξαιρετικό εδώ στη Βουλή. Είστε εξαιρετικός από άλλη άποψη.

Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Στα περί PCR, αν και απάντησα αναλυτικά προχθές, θα απαντήσω μετά, στην ομιλία μου, καθώς αφορούν εν μέρει το νομοσχέδιο με την έννοια του ανταγωνισμού και το θεωρώ σχετικό.

Κύριε Πολάκη, θέλω κατ’ αρχάς να σας συγχαρώ. Ήταν εξαιρετικά επιτυχημένη, όπως φάνηκε, η συγκέντρωση που κάνατε υπέρ του κ. Βαξεβάνη έξω από το δικαστήριο.

**ΠΑΥΛΟΣ ΠΟΛΑΚΗΣ:** Ευχαριστούμε πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η κοσμοσυρροή που καταφέρατε να συγκεντρώσετε ακόμα συζητιέται στην Αθήνα. Νομίζω ακόμα δεν έχουν μπορέσει τα αυτοκίνητα να προχωρήσουν από τους περίπου τριάντα δύο ανθρώπους, εκ των οποίων οι μισοί ήταν Βουλευτές του ΣΥΡΙΖΑ, που μαζεύτηκαν έξω από τον Άρειο Πάγο, μετά από όλη τη φασαρία που κάνατε.

**ΠΑΥΛΟΣ ΠΟΛΑΚΗΣ:** Πάρε γυαλιά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτό το λέω απλώς για να ξέρει ο καθένας πόσος είναι ο πραγματικός του ίσκιος, γιατί καμμιά φορά τα Facebook και τα Twitter σε τυφλώνουν.

**ΠΑΥΛΟΣ ΠΟΛΑΚΗΣ:** Θα τον δεις τον ίσκιο σύντομα.

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε.

**ΠΑΥΛΟΣ ΠΟΛΑΚΗΣ:** Μα, λέει ψέματα.

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε. Εκείνος δεν σας διέκοψε. Κάνατε μια τοποθέτηση, σεβαστή. Απαντάει. Αυτός είναι ο κοινοβουλευτικός διάλογος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε και κύριοι συνάδελφοι του ΣΥΡΙΖΑ, σήμερα διάβαζα το άρθρο στο TVXS του κ. Κούλογλου για τον κ. Πολάκη και πράγματι πίστευα ότι τουλάχιστον εσείς, οι υπόλοιποι του ΣΥΡΙΖΑ, θα έχετε την πρόνοια για λίγο καιρό να τον εξαφανίσετε.

**ΠΑΥΛΟΣ ΠΟΛΑΚΗΣ:** Εις ένδειξη απαξίωσης αποχωρώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, πρέπει να μπορώ να μιλήσω χωρίς να με διακόπτει.

Μη μας κάνετε την πολιτική αντιπαράθεση τόσο εύκολη πια, φέρνοντας κάθε μέρα εδώ τον κ. Πολάκη. Κάπως συγκρατείστε τον. Κρατάω όσα είπε. Κατηγόρησε τον κ. Χατζηνικολάου, τον κ. Πορτοσάλτε, τον κ. Υποφάντη σε αυτά τα πέντε, έξι, δέκα λεπτά που μίλησε και όλο το πρακτορείο «ΑΡΓΟΣ».

Κυρίες και κύριοι συνάδελφοι του ΣΥΡΙΖΑ, θέλετε να μας στείλετε έναν κατάλογο των δημοσιογράφων που εγκρίνετε να δίνουμε συνέντευξη; Μην πηγαίνουμε να δίνουμε συνέντευξη σε δημοσιογράφους που δεν τυγχάνουν της εγκρίσεως του κ. Πολάκη, γιατί σε αυτή την περίπτωση θα μας μαλώσει και δεν είναι σωστό. Άρα κάντε μας έναν κατάλογο, κύριε Παππά ή κύριε Χαρίτση, με ποιους δημοσιογράφους δέχεστε να συνομιλούμε. Γιατί εδώ, σε δέκα λεπτά, έβριζε τον μισό δημοσιογραφικό κόσμο της χώρας.

Και τέλος για το σοβαρό. Εγώ, κυρίες και κύριοι συνάδελφοι του ΣΥΡΙΖΑ, δεν θα άφηνα ποτέ ειδικά τον κ. Πολάκη να μιλήσει για τον πράγματι πιο σημαντικό δείκτη της πανδημίας, που είναι οι νεκροί ανά εκατομμύριο, και θα σας πω γιατί δεν θα τον άφηνα. Αν δείτε την εξέλιξη του δείκτη αυτού, δηλαδή νεκροί ανά εκατομμύριο, και το πώς πηγαίνει η Ελλάδα σε σχέση με τις χώρες της Ευρώπης, θα διαπιστώσετε ότι υπάρχει ένα σημείο τομής, από το οποίο εκεί που η Ελλάδα πήγαινε πολύ καλύτερα, αρχίζει να πηγαίνει πολύ χειρότερα. Ποιο είναι το σημείο τομής; Η έναρξη των εμβολιασμών.

Οι χώρες που μας ξεπέρασαν γρήγορα στο εμβολιαστικό επίπεδο βελτίωσαν πολύ καλά την επίδοσή τους σε αυτόν τον πράγματι πιο σημαντικό δείκτη, γιατί και ένας να πεθάνει είναι απώλεια τραγική, ενώ οι χώρες που δεν κατάφεραν να πάνε πρώτες στον εμβολιασμό είναι αυτές που άρχισαν να πηγαίνουν χειρότερα σε αυτόν τον δείκτη. Και εμείς χάσαμε θέσεις ως προς τις χώρες που μας ξεπέρασαν στον εμβολιασμό.

Γιατί δεν θα άφηνα τον κ. Πολάκη; Γιατί όλη η Ελλάδα γνωρίζει ότι ο άτυπος αρχηγός του αντιεμβολιαστικού κινήματος στην Ελλάδα είναι ο Παύλος Πολάκης, ο οποίος και τώρα για την ιβερμεκτίνη μιλάει, για τα μονοκλωνικά μιλάει, για τα αντιικά μιλάει, αλλά για τα εμβόλια δεν μιλάει και μας αποκάλυψε δυστυχώς ότι ακόμα και τη μητέρα του την άφησε ανεμβολίαστη από την τρίτη δόση.

Όταν, λοιπόν, ξέρουμε όλοι ότι αυτός ο σκληρός δείκτης συνδέεται απόλυτα με τον εμβολιασμό και την καμπάνια του εμβολιασμού, να αφήνεις στη Βουλή, κύριε Χαρίτση, τον αρχηγό του αντιεμβολιαστικού κινήματος στην Ελλάδα να μιλάει για αυτόν τον δείκτη, προς τον οποίο έχει και ο ίδιος προσωπική ευθύνη, πάει πάρα πολύ.

Ευχαριστώ πολύ.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ για δύο λεπτά.

**ΑΛΕΞΗΣ ΧΑΡΙΤΣΗΣ:** Κύριε Υπουργέ, έχετε συνειδητοποιήσει ότι κυβερνάτε, ότι είστε Κυβέρνηση; Είναι δυνατόν για την αποτυχία του εμβολιαστικού προγράμματος να φταίει οποιοσδήποτε άλλος πέρα από την Κυβέρνησή σας; Σοβαρευτείτε επιτέλους! Έχουμε είκοσι δύο χιλιάδες νεκρούς και εσείς προσπαθείτε και πάλι να μεταθέσετε την ευθύνη οπουδήποτε αλλού εκτός από εσάς τους ίδιους.

Θυμάστε τι λέγατε πριν από μερικούς μήνες; Τα συζητάγαμε εδώ στη Βουλή, όταν λέγατε ότι είμαστε δώδεκα φορές καλύτεροι από το Βέλγιο σε σχέση με τις απώλειες ανά εκατομμύριο πληθυσμού. Πού βρισκόμαστε σήμερα σε σχέση με χώρες όπως είναι η Ισπανία; Φτάσαμε σχεδόν την Ιταλία. Όλοι θυμόμαστε τι είχε γίνει και την τραγική κατάσταση που υπήρχε στη γειτονική χώρα στο πρώτο κύμα.

Η αποτυχία του εμβολιαστικού προγράμματος είναι αποτυχία της Κυβέρνησης Μητσοτάκη και βεβαίως αυτό το οποίο ζούμε σήμερα, αυτή η εθνική τραγωδία την οποία ζούμε σήμερα είναι και η αποτυχία του εμβολιαστικού προγράμματος, είναι όμως και το γεγονός ότι δύο χρόνια τώρα δεν ενισχύσατε το ΕΣΥ. Δύο χρόνια τώρα έχετε αφήσει γιατρούς και νοσηλευτές απροστάτευτους, με όλους τους να δίνουν τη μάχη, με μια ολόκληρη κοινωνία η οποία πλήττεται.

Αυτό είναι το αποτέλεσμα της πολιτικής σας και είστε υπόλογοι στον ελληνικό λαό για αυτά τα τραγικά αποτελέσματα που βιώνουμε σήμερα και γι’ αυτή την κατάσταση που φέρνει τη χώρα μας στη χειρότερη θέση σε όλη τη Δυτική Ευρώπη, στις απώλειες συνανθρώπων μας ανά εκατομμύριο πληθυσμού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κύριος Υπουργός για μια σύντομη διευκρίνιση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν υπάρχει καμμία αποτυχία του εμβολιαστικού προγράμματος στην Ελλάδα.

**ΑΛΕΞΗΣ ΧΑΡΙΤΣΗΣ:** Εσείς το είπατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η Κυβέρνηση κατάφερε να φτιάξει ένα από τα πιο αποτελεσματικά συστήματα εμβολιασμού στην Ευρώπη, για το οποίο έχουμε επαινεθεί από όλες τις χώρες της Ευρώπης.

Υπάρχει δυστυχώς ένας σκληρός πυρήνας ανθρώπων στη χώρα μας που δεν δέχεται να εμβολιαστεί. Αυτό, κύριε Χαρίτση, καταλαβαίνετε ότι δεν μπορεί να είναι κυβερνητική ευθύνη, ούτε μπορούμε να μπούμε στα μυαλά όλων των ανθρώπων.

Σήμερα -ας πούμε- στην εφημερίδα «ΤΑ ΝΕΑ» υπάρχει ένα πρωτοσέλιδο για το Άγιο Όρος, που λέει ότι όλοι αυτοί που έχουν ασθενήσει, έχουν πεθάνει στο Άγιο Όρος. Η Κυβέρνηση έχει ευθύνη εάν κάποιος μοναχός στο Άγιο Όρος δεν εμβολιάζεται ή πιστεύει ότι το εμβόλιο είναι του σατανά; Το πιστεύει αυτό στα αλήθεια ο ΣΥΡΙΖΑ;

Το πρόβλημα είναι ότι στον δημόσιο διάλογο όμως -ευτυχώς γιατί είμαστε δυτική χώρα- δεν ακούγεται μόνο η Κυβέρνηση, ακουγόμαστε όλοι. Και ακούγεται πολύ δυνατά και ο κ. Παύλος Πολάκης. Και σίγουρα γνωρίζετε τις δεκάδες αναρτήσεις του κατά των εμβολίων όλο αυτό το διάστημα από την πρώτη μέρα. Άρα μη βγάζετε την ουρά σας έξω από όλη αυτή την ιστορία, κύριε Χαρίτση.

Ο ΣΥΡΙΖΑ και ο κ. Τσίπρας έχει τεράστια ευθύνη για το ότι άφησε αυτόν τον άνθρωπο τόσο μεγάλο διάστημα να διαχέει στην ελληνική κοινωνία όλο αυτό το δηλητήριο για τα εμβόλια. Και ναι, προφανώς, έχετε πάρει και εσείς πολλούς ανθρώπους στον λαιμό σας με αυτή την αδράνεια.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΠΑΥΛΟΣ ΠΟΛΑΚΗΣ:** Επί προσωπικού, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Δεν υπάρχει προσωπικό.

**ΠΑΥΛΟΣ ΠΟΛΑΚΗΣ:** Πώς δεν υπάρχει; Είπε για τη μητέρα μου και δεν υπάρχει; Πώς δεν υπάρχει, κύριε Αθανασίου;

**ΠΡΟΕΔΡΕΥΩΝ (Χαράλαμπος Αθανασίου):** Αφήστε με και θα σας απαντήσω.

**ΠΑΥΛΟΣ ΠΟΛΑΚΗΣ:** Δώστε μου τον λόγο, παρακαλώ.

**ΠΡΟΕΔΡΕΥΩΝ (Χαράλαμπος Αθανασίου):** Προσωπικό υπάρχει σε δύο περιπτώσεις. Διαβάστε το άρθρο 68 να τις δείτε. Δεν υπάγεστε σε καμμία.

**ΠΑΥΛΟΣ ΠΟΛΑΚΗΣ:** Το έχω διαβάσει πολλές φορές. Το ξέρω.

**ΠΡΟΕΔΡΕΥΩΝ (Χαράλαμπος Αθανασίου):** Τελείωσε το θέμα.

Τον λόγο έχει ο Υπουργός Δικαιοσύνης κ. Τσιάρας.

**ΠΑΥΛΟΣ ΠΟΛΑΚΗΣ:** Κύριε Αθανασίου, είπε ο κ. Γεωργιάδης ως μη όφειλε για τη μητέρα μου! Δώστε μου τον λόγο, παρακαλώ!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο να υποστηρίξετε την τροπολογία 1193.

**ΠΑΥΛΟΣ ΠΟΛΑΚΗΣ:** Κύριε Αθανασίου, δώστε μου τον λόγο και θα σας εξηγήσω το προσωπικό.

**ΠΡΟΕΔΡΕΥΩΝ (Χαράλαμπος Αθανασίου):** Όχι, δεν υπάρχει προσωπικό.

**ΠΑΥΛΟΣ ΠΟΛΑΚΗΣ:** Δώστε μου τον λόγο να στηρίξω το προσωπικό.

**ΠΡΟΕΔΡΕΥΩΝ (Χαράλαμπος Αθανασίου):** Κάνατε μία τοποθέτηση και σας απήντησε ο Υπουργός. Δεν υπάρχει προσωπικό. Δεν υπήρχε μομφή εναντίον σας.

Τον λόγο έχει ο κύριος Υπουργός.

**ΠΑΥΛΟΣ ΠΟΛΑΚΗΣ:** Δώστε μου τον λόγο να στηρίξω το προσωπικό. Είστε υποχρεωμένος.

Κύριε Αθανασίου, είστε υποχρεωμένος. Δώστε μου τον λόγο να στηρίξω το προσωπικό!

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό.

Καθίστε, κύριε Υπουργέ.

**ΑΛΕΞΗΣ ΧΑΡΙΤΣΗΣ:** Μου επιτρέπετε, κύριε Πρόεδρε, να μιλήσω ως Κοινοβουλευτικός Εκπρόσωπος;

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε Χαρίτση.

Θα δείτε από το άρθρο 68 τι λέει για το προσωπικό. Εάν έχει μομφή εναντίον σας, θα μου πείτε ποια είναι η μομφή.

Πείτε μου.

**ΠΑΥΛΟΣ ΠΟΛΑΚΗΣ:** Η μητέρα μου, που είπε.

**ΠΡΟΕΔΡΕΥΩΝ (Χαράλαμπος Αθανασίου):** Τι είπε ακριβώς; Ποιο είναι αυτό; Αναπτύξτε το.

Ανοίξτε το μικρόφωνο.

**ΠΑΥΛΟΣ ΠΟΛΑΚΗΣ:** Είπε ότι άφησα τη μητέρα μου ανεμβολίαστη.

**ΠΡΟΕΔΡΕΥΩΝ (Χαράλαμπος Αθανασίου):** Το προσωπικό ποιο είναι πείτε. Δεν θα το αναπτύξετε. Θα το θέσετε.

**ΠΑΥΛΟΣ ΠΟΛΑΚΗΣ:** Αυτό είπα.

**ΠΡΟΕΔΡΕΥΩΝ (Χαράλαμπος Αθανασίου):** Ποιο είναι;

**ΠΑΥΛΟΣ ΠΟΛΑΚΗΣ:** Ότι άφησα τη μητέρα μου ανεμβολίαστη.

**ΠΡΟΕΔΡΕΥΩΝ (Χαράλαμπος Αθανασίου):** Ότι;

**ΠΑΥΛΟΣ ΠΟΛΑΚΗΣ:** Μα δεν γροικάτε; Ότι άφησα τη μητέρα μου ανεμβολίαστη! Αυτό είπε! Δεν το ακούσατε;

**ΠΡΟΕΔΡΕΥΩΝ (Χαράλαμπος Αθανασίου):** Το είπε αυτό, αλλά…

**ΠΑΥΛΟΣ ΠΟΛΑΚΗΣ:** Α, το είπε και δεν είναι;

**ΠΡΟΕΔΡΕΥΩΝ (Χαράλαμπος Αθανασίου):** Είναι μία κρίση αυτό.

**ΠΑΥΛΟΣ ΠΟΛΑΚΗΣ:** Δώστε μου τον λόγο, λοιπόν.

**ΠΡΟΕΔΡΕΥΩΝ (Χαράλαμπος Αθανασίου):** Απαντήστε πάνω σε αυτό. Δεν θα πείτε για εμβόλια ούτε για τίποτε άλλο.

Αφήσατε τη μητέρα σας ανεμβολίαστη; Πείτε. Μόνο σε αυτό.

**ΠΑΥΛΟΣ ΠΟΛΑΚΗΣ:** Το τι θα πω για την προσωπική μομφή που δέχτηκα είναι δικός μου λογαριασμός.

**ΠΡΟΕΔΡΕΥΩΝ (Χαράλαμπος Αθανασίου):** Σε αυτό, κύριε Πολάκη. Δεν θα κάνετε εδώ διάλογο…

**ΠΑΥΛΟΣ ΠΟΛΑΚΗΣ:** Ακούστε, κύριε Γεωργιάδη…

**ΠΡΟΕΔΡΕΥΩΝ (Χαράλαμπος Αθανασίου):** Πείτε για τη μητέρα σας.

**ΠΑΥΛΟΣ ΠΟΛΑΚΗΣ:** Θα σταματήσετε;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, για τη μητέρα σας.

**ΠΑΥΛΟΣ ΠΟΛΑΚΗΣ:** Κύριε Γεωργιάδη, την ιατρική την ασκώ τριάντα χρόνια. Την ξέρω όσο την ξέρουν λίγοι σε αυτή την χώρα. Δεν είστε ικανός να καταλάβετε τι έπαθε η μητέρα μου με τις δύο δόσεις του εμβολιασμού και πότε είχε προγραμματιστεί η τρίτη.

Παίξατε ένα σενάριο ελεεινό και τρισάθλιο, όταν μητέρα πρώην Υπουργού -και έτσι έπρεπε να γίνει- πήγε στο Νοσοκομείο Ρεθύμνου για να κάνει PCR τεστ, καθώς είχε συμπτώματα από λοίμωξη του αναπνευστικού. Και επειδή η μητέρα μου έχει υποκείμενο νόσημα και παίρνει βιολογικό παράγοντα και άλλο ένα φάρμακο, που τη θεωρείτε ότι είναι ανοσοκατασταλμένη, έπρεπε να υπάρχει το PCR τεστ, προκειμένου, εάν χρειαζόταν η χορήγηση, με βάση την εξέλιξη της νόσου, μονοκλωνικών αντισωμάτων, να υπάρχει ανεβασμένο όπως λέει το δίκτυο.

Εγώ, κύριε Γεωργιάδη, δεν έκανα ποτέ αυτό που κάνατε εσείς, που μαζεύονταν επί των ημερών σας καρκινοπαθείς έξω από το γραφείο σας και τους πουλάγατε ρουσφέτι τη χημειοθεραπεία, γιατί αυτό κάνατε.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, τελείωσε το θέμα.

**ΠΑΥΛΟΣ ΠΟΛΑΚΗΣ:** Μισό λεπτό!

Εμένα η μητέρα μου σαν κάθε Έλληνας πολίτης έκατσε έξι ώρες και περίμενε και στην πέμπτη ώρα τής λένε ότι δεν μπορεί να γίνει τεστ, γιατί έκλεισαν τα ιδιωτικά.

**ΠΡΟΕΔΡΕΥΩΝ (Χαράλαμπος Αθανασίου):** Αυτά είναι εκτός τώρα.

**ΠΑΥΛΟΣ ΠΟΛΑΚΗΣ:** Είναι εντός.

Και όσο για τις υπόλοιπες μομφές, να ανοίξετε τα μάτια σας και να δείτε…

**ΠΡΟΕΔΡΕΥΩΝ (Χαράλαμπος Αθανασίου):** Δεν υπάρχει άλλη μομφή.

Κύριε Πολάκη, τελειώσατε.

**ΠΑΥΛΟΣ ΠΟΛΑΚΗΣ:** Τελειώνω.

Να δείτε τι από όσα έχω πει από πέρυσι σε σχέση με τα εμβόλια, την πανδημία, την αποτελεσματικότητα των φαρμάκων και να μου βρείτε ένα που δεν ισχύει. Ένα!

**ΠΡΟΕΔΡΕΥΩΝ (Χαράλαμπος Αθανασίου):** Αρκετά!

**ΠΑΥΛΟΣ ΠΟΛΑΚΗΣ:** Γιατί εγώ τελείωσα Ιατρική, δεν τελείωσα Ιστορικό - Αρχαιολογικό. Να εξηγούμαστε, άντε μπράβο.

**ΠΡΟΕΔΡΕΥΩΝ (Χαράλαμπος Αθανασίου):** Για να ξεκαθαρίσω κάτι με τον Κανονισμό. Δεν είναι βέβαια προσωπικό με το γράμμα του νόμου του Κανονισμού. Είχε όμως ένα ψήγμα που έπρεπε να απαντήσετε και για αυτό σάς έδωσα τον λόγο. Αλλά δεν είναι προσωπικό εν τη εννοία του νόμου.

Τον λόγο έχει ο κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πρώτον και κυριότερον, εύχομαι πολλά περιστατικά στη μητέρα σας. Να είναι πάντα καλά, να έχετε και εσείς υγεία και να την καμαρώνετε και να σας καμαρώνει, καμμία αντίρρηση. Μητέρα είναι.

Εγώ δεν είχα τη δική σας τύχη, να φτάσει η μητέρα μου στα ογδόντα τρία. Την έχασα στα πενήντα τρία της. Και έτσι αντιλαμβάνομαι πολύ περισσότερο πόσο μεγάλη είναι η απώλεια της μητέρας για κάποιον.

Το σχόλιό μου δεν είχε να κάνει με τη μητέρα σας, προφανώς. Είχε να κάνει με εσάς. Γιατί με εσάς; Γιατί όλες οι οδηγίες που μας έχουν δώσει οι γιατροί -εγώ δεν έχω βγάλει καμμία οδηγία και ούτε και θέλω, ακολουθώ μόνο και μεταφέρω τις οδηγίες των γιατρών και θέλω να ακουστούν στη Βουλή μήπως και συνεννοηθούμε- λένε ότι οι άνθρωποι άνω των εξήντα και όσο ανεβαίνει η ηλικία τους ακόμα περισσότερο και ειδικά εκείνοι που έχουν υποκείμενα νοσήματα πρέπει οπωσδήποτε να κάνουν την τρίτη δόση. Και σήμερα να αναφέρουμε ότι άνοιξε η πλατφόρμα ειδικά για αυτούς τους ανθρώπους για την τέταρτη δόση. Άρα πράγματι μου έκανε μεγάλη εντύπωση που αφήσατε τη μητέρα σας -που ήταν ακριβώς στην κατηγορία αυτή για την οποία οι συνάδελφοί σας γιατροί και όχι ιστορικοί-αρχαιολόγοι έχουν βγάλει αυτές τις οδηγίες- και δεν εμβολιάστηκε.

Δεν θέλω να μπω στον ιατρικό της φάκελο. Σέβομαι αυτό που είπατε. Εσείς βγάλατε ούτως ή άλλως όλη αυτή την ιστορία στη δημοσιότητα και όχι εγώ.

Επαναλαμβάνω ότι κατά τη γνώμη μου οι μητέρες να μένουν εκτός πολιτικής αντιπαράθεσης. Και, εάν θέλετε τη γνώμη μου, πολύ κακώς την εκθέσατε στο Facebook, πολύ κακώς! Δεν έπρεπε να βάλετε τη μητέρα σας στο πολιτικό παιχνίδι. Όμως, εν πάση περιπτώσει, όλοι με αυτό κρινόμαστε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ένα λεπτό.

Όσον αφορά τον ΣΥΡΙΖΑ τώρα, θα το ξαναπώ.

Κύριε Χαρίτση, αυτά που έχει γράψει ο κ. Πολάκης και τα υποστήριξε προ ενός λεπτού και είπε ότι όλα είναι σωστά, αποτελούν και θέση του ΣΥΡΙΖΑ; Απλά πράγματα! Εάν δεν αποτελούν θέση του ΣΥΡΙΖΑ, το να κάνετε, κύριε Χαρίτση και κύριε Τσίπρα, ότι δεν ακούτε αυτό το καθημερινό του δηλητήριο κατά των εμβολίων, με συγχωρείτε, σας καθιστά εξαιρετικά έκθετους στην κοινή γνώμη και προφανώς σας στερεί κάθε δικαίωμα να κάνετε κριτική για την πανδημία στην Κυβέρνηση.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ όλους, αλλά είμαι υποχρεωμένος να υπενθυμίσω προς όλες τις πλευρές ότι το νομοσχέδιο που συζητάμε αφορά τον ανταγωνισμό.

Τον λόγο έχει ο Υπουργός Δικαιοσύνης για να υποστηρίξει την τροπολογία 1193/18-1-20222.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρίσκομαι ενώπιον της Εθνικής Αντιπροσωπείας για να παρουσιάσω το άρθρο 5 της τροπολογίας με γενικό αριθμό 1193 και ειδικό αριθμό 108.

Φαντάζομαι ότι όλοι είστε κοινωνοί μιας πραγματικότητας που αφορά στη μεγάλη έλλειψη -αριθμητικά εννοώ- των δικαστικών υπαλλήλων στο σύστημα της δικαιοσύνης. Καταφέραμε να εντάξουμε στην κινητικότητα τη δυνατότητα μετακίνησης υπαλλήλων από τον δημόσιο τομέα στον χώρο της δικαιοσύνης. Και ουσιαστικά με τη συγκεκριμένη τροπολογία τροποποιείται η διάταξη που αφορά στην κινητικότητα προς τα δικαστήρια, τις εισαγγελίες και τις γενικές επιτροπείες της χώρας.

Πιο συγκεκριμένα, περιορίζεται η εφαρμογή της μόνο στους μόνιμους πολιτικούς διοικητικούς υπαλλήλους. Παράλληλα απλοποιείται η διαδικασία με την οποία το αρμόδιο δικαστικό συμβούλιο κρίνει τους ικανούς προς μετάταξη υπαλλήλους, ενώ ταυτόχρονα εφαρμόζεται αναλογικά η διαδικασία που ισχύει για τους λοιπούς δημόσιους φορείς.

Με την παρούσα ρύθμιση, κυρίες και κύριοι συνάδελφοι, διευκολύνεται η υλοποίηση της εν λόγω ρύθμισης του Υπουργείου Δικαιοσύνης για την ένταξη των δικαστηρίων στην κινητικότητα αποκλειστικά ως φορέας υποδοχής. Το δικαστικό συμβούλιο θα μπορεί να κρίνει ταχύτερα και πιο αποτελεσματικά τις υποβληθείσες αιτήσεις, έτσι ώστε περισσότεροι από διακόσιοι πενήντα υπάλληλοι να ενταχθούν άμεσα στις διοικητικές υπηρεσίες των δικαστικών σχηματισμών.

Σας ευχαριστώ πολύ.

**ΘΕΟΦΙΛΟΣ ΞΑΝΘΟΠΟΥΛΟΣ:** Επί της τροπολογίας του κυρίου Υπουργού, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, είχαμε ψηφίσει προ καιρού τον Κώδικα των Δικαστικών Υπαλλήλων στον οποίον είχαμε εντάξει ένα όριο 2% για τις αποσπάσεις. Εδώ κάνετε το αντίστροφο. Φέρνετε υπαλλήλους.

Ήθελα να σας ρωτήσω το εξής. Λέτε ότι αρμόδιο όργανο της αξιολόγησης των υποψηφίων είναι το κατά περίπτωση αρμόδιο δικαστικό συμβούλιο. Για τις προϋποθέσεις αξιολόγησης δεν λέτε κάτι. Το αφήνετε στον γενικό κανονισμό του Κώδικα Δημοσίων Υπαλλήλων;

Αυτό ήθελα, κύριε Πρόεδρε. Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, θέλετε να δώσετε μια διευκρίνιση;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Πολύ γρήγορα να σας απαντήσω.

Υπήρχε ένα πεδίο προβληματισμού αφ’ ενός μεν διότι υπάρχουν πολλές αιτήσεις υποψηφίων οι οποίοι θέλουν να μετακινηθούν από τον δημόσιο τομέα στον χώρο της δικαιοσύνης και αφ’ ετέρου η διαδικασία της αξιολόγησης από τα δικαστικά συμβούλια εμπεριείχε κάποια ζητήματα τα οποία έπρεπε να απλοποιηθούν. Αυτή είναι η λογική της συγκεκριμένης τροπολογίας. Βεβαίως, τα κριτήρια είναι αυτά που ακολουθούν τον Κώδικα Δικαστικών Υπαλλήλων, όπως σωστά επισημάνατε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει η κ. Αντωνίου. Είστε κι εσείς στον κατάλογο της προτεραιότητας. Οπότε θα έχετε κι εσείς εννιά λεπτά.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ.

Μετά τον παραγωγικό διάλογο τον οποίον ακούσαμε και αναπτύχθηκε στην Αίθουσα, ο αρμόδιος Υπουργός είναι εκτός. Ήρθε ο κ. Χατζηδάκης, αλλά καλό θα ήταν να είναι εδώ και ο αρμόδιος Υπουργός.

Κύριε Πρόεδρε, κυρίες και κύριοι συνάδελφοι, πριν αναφερθώ στην ουσία του νομοσχεδίου, επιτρέψτε μου μια μικρή αλλά όχι άσχετη παρέκκλιση. Χθες οι πολίτες έμειναν άναυδοι βλέποντας το βίντεο του κ. Μητσοτάκη με τα Ραφάλ ως κομματάρχη με το σχήμα της Νέας Δημοκρατίας, αντί ως Πρωθυπουργού της χώρας με το εθνόσημο της Ελληνικής Δημοκρατίας, λες και τα Ραφάλ τα πλήρωσε η Νέα Δημοκρατία από τα ταμεία της και όχι οι Έλληνες φορολογούμενοι από το υστέρημά τους για την αμυντική θωράκιση της χώρας.

Ως γνήσια πατριωτική παράταξη δώσαμε τη συναίνεσή μας για την αγορά των Ραφάλ και την αμυντική θωράκιση της χώρας, όπως κάναμε πάντοτε. Επισημάναμε ωστόσο ότι αποτελεί εθνική αναγκαιότητα η αναβάθμιση της εγχώριας αμυντικής βιομηχανίας. Ωστόσο η Κυβέρνηση δεν απέδειξε καμμιά βούληση όταν υπέγραφε τη σύμβαση των 2,5 δισεκατομμυρίων για τα Ραφάλ, ώστε αυτή να συνδυαστεί με την εκχώρηση μέρους του κατασκευαστικού έργου στην ελληνική αμυντική βιομηχανία.

Δεν επιτρέπεται να χάνονται για τη χώρα μας τέτοιες ευκαιρίες που μπορούν να τη φέρουν πολλά βήματα μπροστά στην υψηλής τεχνολογίας παραγωγή στον αμυντικό τομέα. Φαίνεται όμως ότι η Κυβέρνηση της Νέας Δημοκρατίας δεν έχει τελικά την πολιτική βούληση, αλλά και το σχέδιο για να ενισχύσει την παραγωγική βάση της εγχώριας αμυντικής βιομηχανίας που συνδέεται άμεσα με την ανάπτυξη της χώρας.

Θα συνεχίσω όμως με το νομοσχέδιο. Πρόκειται για ένα νομοσχέδιο που αφορά την ενσωμάτωση της οδηγίας 2019/1 σχετικά με τους κανόνες λειτουργίας της εσωτερικής αγοράς. Είναι ένα νομοσχέδιο που ισχυρίζεστε ότι αποσκοπεί στην ενίσχυση της Επιτροπής Ανταγωνισμού και τη διασφάλιση της εύρυθμης λειτουργίας της αγοράς. Εμείς προφανώς δεν απορρίπτουμε αυτόν τον στόχο ούτε τους σχετικούς ευρωπαϊκούς κανόνες.

Αναδύονται όμως τρία εύλογα ερωτήματα. Υπάρχουν αυτή τη στιγμή στην Ελλάδα ίδιες συνθήκες ανταγωνισμού και λειτουργίας της εσωτερικής αγοράς με τις άλλες ευρωπαϊκές χώρες που ενσωματώνουν την ίδια οδηγία ή η Ελλάδα υστερεί σημαντικά στην αποτελεσματική εφαρμογή των κανόνων; Έχει η ελληνική Επιτροπή Ανταγωνισμού στη διάθεσή της όλα τα αναγκαία εργαλεία που χρειάζεται για να επιτελέσει τον ρόλο της ή αντιμετωπίζει περιπτώσεις που είναι δεμένα τα χέρια της; Έχει η ελληνική Κυβέρνηση την πολιτική βούληση να αντιμετωπίσει τις στρεβλώσεις στην ελληνική εσωτερική αγορά ή ουσιαστικά τις ανέχεται και τελικά τις ενισχύει;

Αυτά τα ερωτήματα δεν είναι απλώς εύλογα, αλλά και κρίσιμα σε μια περίοδο που οι πολίτες της χώρας μας πληρώνονται φθηνά με μισθούς Βαλκανίων και πληρώνουν ακριβά σε τιμές Δυτικής Ευρώπης. Η αλήθεια είναι ότι η Επιτροπή Ανταγωνισμού είναι σήμερα πολύ διαφορετική από την περίοδο Καραμανλή, όταν το σκάνδαλο των γαλάζιων κουμπάρων με τις μίζες από το καρτέλ της γαλακτοβιομηχανίας έπληξε σοβαρά το κύρος της. Αυτό οφείλεται στη θέσπιση του ν.3959/2011 από την κυβέρνηση του ΠΑΣΟΚ που συνέβαλε καθοριστικά στον εκσυγχρονισμό της Επιτροπής Ανταγωνισμού.

Κατά την προηγούμενη δεκαετία η χώρα μας προώθησε, κυρίες και κύριοι συνάδελφοι, μεταρρυθμίσεις που ισχυρίζονταν ότι θα αντιμετωπίσουν προβλήματα στη λειτουργία της εσωτερικής αγοράς προς όφελος των καταναλωτών και του υγιούς ανταγωνισμού των επιχειρήσεων. Ωστόσο τα αποτελέσματα αυτών των μεταρρυθμίσεων αποδείχθηκαν πενιχρά.

Οι Έλληνες με εισόδημα κοντά στο 60% του μέσου ευρωπαϊκού πληρώνουν για μια σειρά από κρίσιμα αγαθά και υπηρεσίες ένα κόστος πάνω από τον ευρωπαϊκό μέσο όρο ή κοντά σε αυτόν. Αυτό δεν ξεκίνησε με τη ραγδαία άνοδο του πληθωρισμού το 2021. Η χώρα μας ήταν από πριν ακριβότερη.

Οι Έλληνες αντιμετωπίζουν τον σημερινό πληθωρισμό από χειρότερη αφετηρία σε σχέση με τους άλλους ευρωπαίους, αφού την τελευταία δεκαετία έχασαν το 27% του διαθέσιμου εισοδήματός τους. Για τον λόγο αυτό είναι αστείος ο ισχυρισμός του κ. Γεωργιάδη ότι ο πληθωρισμός στην Ελλάδα δεν μειώνει ακόμα την αγοραστική τους δύναμη όσο του μέσου κατοίκου της Ευρωζώνης.

Μπορεί το εν λόγω νομοσχέδιο να βελτιώσει την ανταγωνιστικότητα της εγχώριας αγοράς; Κάποιες από τις διατάξεις του νομοσχεδίου έχουν τον χαρακτήρα τεχνικών βελτιώσεων του θεσμικού πλαισίου για τον ανταγωνισμό, αλλά δεν περιμένουμε ουσιαστικές αλλαγές στην ελληνική αγορά, γιατί απλά δεν υπάρχει πολιτική βούληση από την πλευρά της Κυβέρνησης.

Η Επιτροπή Ανταγωνισμού δεν έχει στη διάθεσή της σήμερα όλα τα αναγκαία μέσα και εργαλεία, ενώ το προσωπικό της είναι μειωμένο. Με βάση την ενωσιακή και εθνική νομολογία δεν αρκεί να αποδείξει ότι υφίσταται εναρμόνιση τιμών μεταξύ των εταιρειών. Πρέπει να είναι σε θέση να αποδείξει ότι η εναρμόνιση αυτή είναι αποτέλεσμα κάποιας μορφής συντονισμού μεταξύ των εταιρειών, για να υπάρξει παράβαση του δικαίου ανταγωνισμού.

Σε αυτή την περίπτωση όμως οι εταιρείες εφαρμόζουν πρακτικές που δεν καλύπτονται από τις υπάρχουσες διατάξεις και έτσι δεν μπορεί να τις αντιμετωπίσει η Επιτροπή Ανταγωνισμού. Το ίδιο συμβαίνει και με τις καταχρηστικές πρακτικές που εφαρμόζουν οι επιχειρήσεις ψηφιακών πλατφορμών, όπως σας επισήμαναν, κύριε Υπουργέ, οι καταναλωτικές οργανώσεις, αλλά το αποσύρατε, όπως ήθελε η αγορά και μάλιστα σε μια περίοδο που λόγω της πανδημίας υπήρξε τεράστια στροφή του καταναλωτικού κοινού στις ηλεκτρονικές αγορές.

Πέρα όμως από το ανεπαρκές ρυθμιστικό πλαίσιο, η ποιότητα του ανταγωνισμού καθορίζεται σε μεγάλο βαθμό και από τις στρατηγικές επιλογές της ίδιας της Κυβέρνησης που δίνουν σε κάποιες επιχειρήσεις δεσπόζουσα θέση στην αγορά, ενώ τις άλλες τις εξαφανίζουν από τον χάρτη.

Και αυτό γιατί η ρευστότητα που δόθηκε στο τραπεζικό σύστημα τα τελευταία δύο χρόνια έφτασε σε ελάχιστους προνομιούχους που είχαν πρόσβαση και στα κρατικά επιδοτούμενα χρηματοδοτικά εργαλεία, γιατί τα 18,5 δισεκατομμύρια ευρώ των επιχορηγήσεων από το Ταμείο Ανάκαμψης αφορούν κυρίως projects σχεδιασμένα από λίγους για τους λίγους.

Και αυτό είναι σήμερα το μείζον πολιτικό ζήτημα για την Κυβέρνηση Μητσοτάκη, ότι θέλει να βάλει το κομματικό της σήμα παντού και να διαμορφώσει με βάση αυτό ακόμα και την λειτουργία της αγοράς.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Αντωνίου.

Τον λόγο τώρα έχει ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Το ΚΚΕ, όπως τεκμηρίωσε ο εισηγητής μας, ο κ. Συντυχάκης, στέκεται απέναντι στο νομοσχέδιο της Κυβέρνησης, γιατί νομοθετεί τις ανάγκες των μεγάλων επιχειρηματικών ομίλων για δημιουργία φιλικότερου περιβάλλοντος για αυξημένη ανταγωνιστικότητα και κερδοφορία.

Σε αυτή τη λογική της υλοποίησης και άλλων αξιώσεων που προκύπτουν από τους μεγάλους ομίλους εντάσσονται και οι τροπολογίες που κατατέθηκαν. Θέλετε να κρυφτείτε, κύριοι και η χαρά δεν σας αφήνει, που λέει και ο λαός.

Όσο κι αν λέτε ότι η προτεραιότητά σας είναι η υγεία, αποκαλύπτεται ότι προτεραιότητα είναι τα κέρδη. Από τη μία δουλειά κι ας είναι άρρωστος ο εργαζόμενος, με μείωση των αποδοχών αν πάρει άδεια ασθενείας και από την άλλη πακτωλός δισεκατομμυρίων χρημάτων για τους μεγάλους επιχειρηματικούς ομίλους.

Η τροπολογία 1193 με ειδικό αριθμό 108 έχει τον παραπλανητικό τίτλο: «Διευκολύνσεις σε δημόσιους υπαλλήλους, γονείς νοσούντων με COVID-19». Οι ημέρες άδειας από δέκα έγιναν πέντε. Αν συνεχίσει το παιδί να είναι άρρωστο, δεν μπορεί να συνεχιστεί άδεια. Η ειδική άδεια ασθενείας πέντε ημερών είναι με αμοιβή οι τρεις από την υπηρεσία, οι άλλες δύο από την κανονική άδεια. Προβλέπεται επίσης ότι αν το παιδί συνέχισε να νοσεί, δεν προβλέπεται άλλη διευκόλυνση, όπως χαρακτηρίζεται η απάνθρωπη ρύθμιση, αλλά μπορεί να απουσιάζει χωρίς αμοιβή ή να πάρει άδεια κανονική.

Το ίδιο και η τροπολογία 1194 με τα άρθρα 2 και 3. Τιτλοφορείται πάλι παραπλανητικά ως «διευκολύνσεις για γονείς εργαζόμενους στον ιδιωτικό τομέα λόγω νόσησης των τέκνων τους», ενώ στην πράξη είναι η με κάθε τρόπο αποτροπή απουσίας των γονέων.

Τι κάνετε, κύριοι; Νομοθετείτε τον εκβιασμό των εργοδοτών που, όπως καταγγέλθηκε, έλεγαν στον εργαζόμενο: «Πάρε Depon και έλα στη δουλειά». Αυτό κάνετε και είναι βαρβαρότητα, γι’ αυτό ζητάμε να πάρετε πίσω τις συγκεκριμένες ρυθμίσεις.

Με αυτό το άρθρο προβλέπεται ότι ο γονέας, αν αρρωστήσει το παιδί του, μπορεί να δουλέψει τηλεργασία, εφόσον είναι δυνατόν, για πέντε ημέρες. Οι πέντε ημέρες άδειας ασθενείας, αν δεν είναι δυνατόν, δεν θα είναι με πλήρεις αποδοχές όπως ήταν μέχρι τώρα για τις δέκα ημέρες, αλλά χαρακτηρίζονται ως άδεια ασθενείας με μείωση της αμοιβής κατά 50%. Από την άδεια ασθενείας ειδικού σκοπού πέντε ημερών θα πληρώνονται μόνο οι τέσσερις ημέρες και η πέμπτη ημέρα θα χρεώνεται στην κανονική άδεια.

Τι κάνατε δηλαδή; Χειροτερεύετε τις ρυθμίσεις που υπήρχαν μέχρι τώρα ή τις άδειες ασθενείας. Οι αποδοχές στις άδειες θα είναι στο 50%, όπως είπαμε και οι τρεις από τον εργοδότη, η μία από τον ΕΦΚΑ, θα πληρώνονται μόνο οι τέσσερις.

Με το άρθρο 4, ενώ η Κυβέρνηση θα έπρεπε να είχε φροντίσει για ένα καθολικό πρόγραμμα δημόσιου δωρεάν εμβολιασμού με σαφείς οδηγίες, δωρεάν προληπτικό έλεγχο πριν τον εμβολιασμό, παρακολούθηση των εμβολιασμένων μετά τον εμβολιασμό τους για τυχόν παρενέργειες, αντί αυτού φέρνει το άρθρο ενισχύοντας με τις κυρώσεις την απαράδεκτη και επικίνδυνη πολιτική της ατομικής ευθύνης σε αντιμετώπιση της πανδημίας με την υποχρεωτικότητα του εμβολιασμού για τους άνω των εξήντα ετών και τις κυρώσεις για τον μη εμβολιασμό τους με πρόστιμο τα 100 ευρώ.

Η Κυβέρνηση επιχειρεί να κρύψει την εγκληματική της ευθύνη για τους χιλιάδες θανάτους λόγω της προκλητικής έλλειψης μέτρων προστασίας του λαού από τα χάλια του δημόσιου συστήματος υγείας, από τα πρωτόκολλα «λάστιχο» με τα οποία έρχονται αντιμέτωποι οι εργαζόμενοι, την ανύπαρκτη πρωτοβάθμια φροντίδα υγείας, την έλλειψη ουσιαστικής ενημέρωσης σχετικά με τα εμβόλια και τους εμβολιασμούς, τις αντιφάσεις και τις παλινωδίες της.

Το άρθρο 1 της εν λόγω τροπολογίας αναφέρεται στην αλλαγή των προθεσμιών για τη διαδικασία διεξαγωγής της διαβούλευσης για τον καθορισμό του κατώτατου μισθού, ώστε να υλοποιηθεί η εξαγγελία του Πρωθυπουργού ότι θα ισχύσει από τον Μάιο και όχι από τον Ιούνιο που προβλέπεται στον νόμο - λαιμητόμο του 2013, ενώ δεν υπάρχει καμμία δέσμευση για το ύψος της αύξησης παρά μόνο ότι θα είναι πολύ μεγαλύτερη από την αύξηση του 2%, αυτή την τεράστια αύξηση των πενήντα λεπτών από 1-1-22 που όχι μόνο εξαϋλώθηκε, αλλά οι σαρωτικές ανατιμήσεις μείωσαν ακόμα παραπέρα την αγοραστική αξία του ισχύοντος μισθού πείνας.

Επιχειρήσατε με τη βοήθεια των μέσων μαζικής ενημέρωσης να δημιουργήσετε προσδοκίες ότι η αύξηση θα είναι σημαντική στον κατώτατο μισθό. Έτσι επιχειρείτε να ρίξετε στάχτη στα μάτια των εργαζομένων των λαϊκών οικογενειών που βλέπουν το εισόδημά τους να δέχεται τη χαριστική βολή από το μεγάλο κύμα της ακρίβειας.

Κύριοι, οι συνολικές απώλειες στο βιοτικό επίπεδο των εργαζομένων φτάνουν ή και προσεγγίζουν το 50% στην περίοδο της κρίσης. Ο μέσος μισθωτός πριν τη φορολογία εισοδήματός του έχει χάσει το 25% με 30% της αγοραστικής του δύναμης των αποδοχών που είχε το 2009. Η μεγάλη μείωση του μέσου μισθού, η θέσπιση του δεκάωρου με αποδοχές οκταώρου, η αύξηση των υπερωριών και η μείωση των αμοιβών τους με τον νόμο του Χατζηδάκη, η θέσπιση, με την ευκαιρία της πανδημίας, των προγραμμάτων αναστολής και συνεργασίας με περαιτέρω μείωση των αποδοχών πάνω από 20%, η εντατικοποίηση της εργασίας, η ραγδαία επέκταση των ευέλικτων μορφών δουλειάς -έξι στις δέκα είναι τέτοιες- η ανακύκλωση της ανεργίας μέσω των δεκάδων ολιγόμηνων προγραμμάτων αποτελούν τους βασικούς άξονες του εργασιακού περιβάλλοντος που διαμορφώθηκε όλα αυτά τα χρόνια και έχει σκορπίσει τη δυστυχία στους εργαζόμενους και στα λαϊκά στρώματα.

Με βάση αυτά τα στοιχεία, τις αναλυτικές περιοδικές δηλώσεις του ίδιου του Υπουργείου, τρεις στους δέκα μισθωτούς εργάζονται με μερική απασχόληση και μέσο μισθό 406 ευρώ μεικτά, 345 ευρώ καθαρά. Πείτε μου ποιος μπορεί να ζήσει, κύριοι, με αυτά και ιδιαίτερα σε αυτές τις συνθήκες; Ζει κανείς από εσάς; Έχετε προσπαθήσει να δείτε τι σημαίνει 345 ευρώ το μήνα;

Η τροπολογία αφορά μόνο τις προθεσμίες. Η όποια αύξηση που θα προκύψει θα είναι με βάση τον κατάπτυστο νόμο Βρούτση – Αχτσιόγλου. Οι διατάξεις του προβλέπουν κατώτατο μισθό με τα κριτήρια της ανταγωνιστικότητας και τη διασφάλιση της κερδοφορίας.

Σήμερα ο κατώτατος μισθός υπολείπεται κατά 101 ευρώ σε σύγκριση με τον κατώτατο μισθό που ήταν το 2012. Ο καθορισμός του κατώτατου μισθού σε εξευτελιστικά επίπεδα διαμορφώνει το μέσο εργατικό μισθό για το σύνολο των μισθωτών και αυτό έχει ήδη πέσει στα 785 ευρώ που περιλαμβάνει μέσα τυχόν υπερωρίες και υπερεργασία, από το οποίο βέβαια πρέπει να αφαιρεθεί και ο φόρος που αναλογεί.

Η Κοινοβουλευτική Ομάδα του ΚΚΕ έχει καταθέσει για πολλοστή φορά από το 2013 σε όλες τις κυβερνήσεις, όπως και πριν ενάμιση μήνα, συγκεκριμένα την 1η Δεκεμβρίου του 2021, την τροπολογία για την επαναφορά του κατώτατου μισθού και ημερομισθίου στο ποσό των 751 ευρώ και των 33,57 ευρώ για το μεροκάματο ανεξαρτήτως ηλικίας, ως βάση για αυξήσεις με επαναφορά του πλαισίου των συλλογικών συμβάσεων εργασίας.

Προέβλεπε, επίσης, την προσαύξηση με 10% για κάθε τριετία προϋπηρεσίας έως τρεις τριετίες, για το κατώτερο ημερομίσθιο των εργατοτεχνιτών προσαύξηση 5% για κάθε τριετία έως έξι. Στα κατώτατα όρια μισθών και ημερομισθίων που θα διαμορφώνονται θα προστίθεται το επίδομα γάμου σε ποσοστό 10%.

Η διάταξη αυτή που εμείς προτείνουμε θα παραμείνει μέχρι, βέβαια, να καταργηθούν συνολικά όλοι αυτοί οι αντεργατικοί νόμοι και να προχωρήσουν οι συλλογικές συμβάσεις εργασίας με βάση τον ν.1896/1990, όπου οι εθνικές γενικές συλλογικές συμβάσεις εργασίας θα καθορίζουν τους ελάχιστους μισθολογικούς και μη μισθολογικούς όρους εργασίας που ισχύουν για τους εργαζόμενους όλης της χώρας.

Πρέπει να πούμε ότι το πλαίσιο που υπάρχει σήμερα είναι αυτό που έχει διαμορφωθεί από τη Νέα Δημοκρατία, το ΠΑΣΟΚ, τη ΔΗΜΑΡ με την πράξη του Υπουργικού Συμβουλίου αριθμός 6 του 2012, στη συνέχεια με τον νόμο Βρούτση του 2013, τον ν.4172 και βέβαια στη συνέχεια με τον νόμο Αχτσιόγλου, τον ν. 4564/2018.

Εμείς καλούμε τα συνδικάτα να δυναμώσουν τον αγώνα τους, ώστε να καταργηθεί αυτό το αντεργατικό πλαίσιο, να συμμετέχουν μαζικά σε αυτούς, να κάνουν δική τους υπόθεση την τροπολογία του ΚΚΕ, να βγάλουν συμπεράσματα από τη στάση όλων των άλλων κομμάτων που απέρριψαν για να διασφαλίσουν την αυξημένη κερδοφορία των επιχειρηματικών ομίλων, να συμπορευτούν με το ΚΚΕ. ώστε να απαλλαγούμε από αυτή τη βαρβαρότητα, με ριζική αλλαγή στο επίπεδο της εξουσίας και της οικονομίας, που θα έχει σαν σιδερένιο νόμο την ικανοποίηση των διευρυμένων αναγκών και όχι των κερδών που είναι η αιτία της διευρυμένης δυστυχίας του λαού μας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Κατσώτη.

Τον λόγο έχει ο κ. Γεωργαντάς για δύο λεπτά για να υποστηρίξει την τροπολογία με γενικό αριθμό 1193 και αμέσως μετά ο κ. Χατζηδάκης.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κύριοι συνάδελφοι, θέλω να αναφερθώ στο άρθρο 6 της τροπολογίας του Υπουργείου Εσωτερικών με γενικό αριθμό 1193 και ειδικό 108 που αφορά την υπερωριακή απασχόληση των υπαλλήλων των ΚΕΠ για την παροχή υπηρεσιών που σχετίζονται με την κάλυψη των εκτάκτων αναγκών και για την προστασία της δημόσιας υγείας έναντι του κορωνοϊού.

Κύριοι συνάδελφοι, αυτό το διάστημα, τον τελευταίο ενάμιση χρόνο περίπου, οι εργαζόμενοι στα ΚΕΠ αποτελώντας το μοναδικό γκισέ του δημοσίου που διεκπεραιώνει τις υποθέσεις που σχετίζονται με τον εμβολιασμό, έχει πραγματοποιήσει μια τιτάνια προσπάθεια για να μπορέσει να αντεπεξέλθει σε όλες τις ανάγκες οι οποίες προέκυψαν. Οι ανάγκες αυτές έχουν σχέση τόσο με τον προγραμματισμό των εμβολιασμών, όσο και με την καταχώρηση των δόσεων εμβολιασμού που έγιναν στο εξωτερικό, έτσι ώστε να προγραμματιστούν οι επόμενες στη χώρα μας. Έχει σχέση με την καταχώρηση αυτών που νόσησαν στο εξωτερικό. Έχει σχέση με την παροχή προσωρινού αριθμού ΑΜΚΑ για να μπορέσουν να εμβολιαστούν. Έχει σχέση με την έκδοση των πιστοποιητικών εμβολιασμού ή των πιστοποιητικών νόσησης.

Για να σας δώσω μια μικρή εικόνα του αριθμού των φυσικών παρουσιών που έγιναν στα γκισέ των ΚΕΠ για όλα αυτά, πλην της ενημέρωσης και της πληροφόρησης η οποία βεβαίως παρέχεται επίσης από τους υπαλλήλους των ΚΕΠ, αναφέρομαι σε τρία εκατομμύρια διακόσιες έξι χιλιάδες πράξεις, ουσιαστικά επισκέψεις στα ΚΕΠ που πραγματικά σηκώνουν πολύ μεγάλο βάρος από τη διεκπεραίωση όλων αυτών των υποθέσεων.

Ως αναγνώριση αυτής της πολύ μεγάλης προσπάθειας που έκαναν ως το μοναδικό γκισέ που δέχεται φυσική παρουσία ανθρώπων, οι οποίοι έχουν πολλά ερωτήματα, πολλά ζητήματα και στα οποία οι υπάλληλοί των ΚΕΠ αντεπεξέρχονται, αλλά και ως κίνητρο ανταπόδοσης για την υπερωριακή απασχόληση που γίνεται στα ΚΕΠ κατά τις απογευματινές ώρες και όχι μόνο, με συγκεκριμένη τροπολογία δίνουμε τη δυνατότητα στους δημάρχους να αυξήσουν τον χρόνο της υπερωριακής απασχόλησης ανά μήνα από είκοσι σε σαράντα ώρες, όπου βεβαίως αυτό πραγματοποιείται, έτσι ώστε να μπορέσουν να υπάρχουν και οι σχετικές απολαβές.

Νομίζω ότι γνωρίζοντας όλοι τη μεγάλη συνεισφορά των υπαλλήλων των ΚΕΠ σε αυτό που βιώνει η χώρα μας το τελευταίο διάστημα, θα συμφωνήσετε όλοι ότι είναι αναγκαίο να ανταμειφθούν αυτοί οι άνθρωποι.

Η περίοδος της υπερωριακής αυτής κάλυψης είναι εσφαλμένα γραμμένη στο κείμενο της διάταξης «έως 30 Μαΐου». Είναι «έως 31 Μαρτίου». Έτσι γράφει και στην αιτιολογική έκθεση του Γενικού Λογιστηρίου και βεβαίως, ελπίζουμε να μη χρειαστεί παράταση αυτής της δυνατότητας. Πάντως, η σωστή διατύπωση είναι «έως 31 Μαρτίου». Θα κατατεθεί και γραπτώς.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Ο Υπουργός Εργασίας, ο κ. Κωστής Χατζηδάκης, έχει τον λόγο για να υποστηρίξει την τροπολογία με γενικό αριθμό 1194 από 18-1-2022. Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, θα σας μιλήσω για την τροπολογία σε σχέση με τις άδειες νόσησης εργαζομένων λόγω κορωνοϊού και για τον προσδιορισμό του κατώτατου μισθού σε μερικούς μήνες.

Ξεκινάω από άδειες νόσησης. Θα ήθελα να συμφωνήσουμε στα βασικά για να δούμε και τι μας χωρίζει, αν μας χωρίζει. Πρώτα απ’ όλα, έχουμε εδώ δύο νέες ρυθμίσεις για άδειες, επιπλέον όσων ισχύουν ήδη, με ρυθμίσεις προφανώς κατ’ αρχάς θετικές για τους εργαζομένους. Διότι, όποια άποψη και να έχετε, είναι νέες άδειες, επιπλέον των ισχυουσών. Και μάλιστα, γίνεται με γρήγορες διαδικασίες, διότι δεν απαιτείται η εμπλοκή του ΕΦΚΑ, δεν απαιτείται ιατρική γνωμάτευση, δεν απαιτούνται τα γνωστά. Απαιτείται απλά και μόνο η επίδειξη του διαγνωστικού ελέγχου. Σε αυτά όλα νομίζω πως όλοι συμφωνούμε, ανεξάρτητα πολιτικής τοποθετήσεως. Είναι ένα θετικό βήμα.

Προχωρώ παρακάτω. Προβλέπεται ότι στις περιπτώσεις αυτές, δυνητικά, -και θα διευκρινιστεί με το νι και με το σίγμα και στην κοινή υπουργική απόφαση που θα ακολουθήσει- εφόσον το προκρίνει ο ίδιος ο εργαζόμενος, μπορεί να δουλέψει γι’ αυτό το διάστημα, είτε είναι ασυμπτωματικός για παράδειγμα είτε για οποιονδήποτε λόγο ο ίδιος αποφασίσει να το κάνει, μπορεί να υπάρξει τηλεργασία του εργαζομένου και να εισπράξει κανονικά την αμοιβή του. Υποθέτω, επίσης, ότι και σε αυτό το δεύτερο συμφωνούμε. Έχουμε, λοιπόν, μέχρι τώρα δύο συμφωνίες.

Προχωρώ σε μια τρίτη παράμετρο. Θεσπίζουμε τώρα τη γρήγορη αυτή επιπλέον άδεια λόγω κορωνοϊού για τους εργαζομένους, για τους ίδιους, σύμφωνα με τα υγειονομικά πρωτόκολλα, προφανώς, που τώρα μιλούν για πενθήμερο. Όπως λέει, όμως, η ίδια η ρύθμιση -διαβάστε την παρακαλώ, γιατί ειπώθηκαν προηγουμένως τα αντίθετα- η άδεια αυτή μπορεί να παρατείνεται κατά τις γενικές διατάξεις. Γιατί ειπώθηκε τι θα γίνει την έκτη μέρα, την έβδομη, την όγδοη κ.λπ.. Λέει η ίδια η ρύθμιση τι θα γίνεται και είναι πάλι προς όφελος του εργαζομένου.

Τι προβλέπουμε για το πενθήμερο; Προβλέπουμε αυτό το οποίο ισχύει εδώ και δεκαετίες. Υπάρχει αποζημίωση του εργαζομένου κατά τις γενικές διατάξεις. Δηλαδή, όπως ισχύει σας ξαναλέω εδώ και δεκαετίες -και η διάταξη αυτή είχε εφαρμοστεί από όλες τις κυβερνήσεις της Μεταπολίτευσης και από τη Νέα Δημοκρατία και από το ΠΑΣΟΚ και από τον ΣΥΡΙΖΑ- τις τρεις πρώτες μέρες τις καταβάλλει ο εργοδότης κατά 50% και τις άλλες δύο μέρες έχουμε πλήρη κάλυψη με συμμετοχή του εργοδότη αφ’ ενός και του δημοσίου μέσω του ΕΦΚΑ αφ’ ετέρου. Αυτό το οποίο ίσχυε τόσες δεκαετίες και επαναλαμβάνω εφαρμόστηκε από όλες τις κυβερνήσεις, αυτό προτείνουμε για τους εργαζομένους όταν νοσούν οι ίδιοι.

Ερώτημα: Διαφωνείτε; Και αν διαφωνείτε, γιατί δεν προτείνατε μία τροπολογία να αλλάξει αυτό το πάγιο καθεστώς που υπάρχει στην Ελλάδα, αλλά κατακεραυνώνετε τον Πρωθυπουργό κι εμένα επειδή επιβεβαιώνουμε την πάγια ρύθμιση και απλώς προχωράμε με γρήγορες διαδικασίες; Δεν θέλω να το χαρακτηρίσω, αλλά το σημειώνω και νομίζω πως όλοι όσοι μας παρακολουθούν, καταλαβαίνουν.

Προχωρώ περαιτέρω: Καθιερώνουμε νέα, επιπλέον άδεια -επιπλέον άδεια, δεν ίσχυε αυτή μέχρι τώρα- για εργαζόμενους γονείς -ένα πενθήμερο- η οποία και αυτή μπορεί να παρατείνεται με βάση τις γενικές διατάξεις. Διότι υπάρχουν οι γονικές άδειες που τις διευρύναμε με αυτόν τον νόμο που κατηγορείτε και λέτε, «ο νόμος Χατζηδάκη, ο πείξας, ο δείξας» κ.λπ.. Διευρύνθηκαν οι γονικές άδειες. Υπάρχουν άδειες φροντιστή κ.λπ.. Άρα και εδώ το πενθήμερο μπορεί να διευρυνθεί.

Καθιερώνουμε, λοιπόν, πέντε μέρες άδεια και τι προβλέπουμε; Προβλέπουμε και εδώ κατ’ αναλογίαν εφαρμογή των διατάξεων που ίσχυαν για την προηγούμενη διάταξη. Δηλαδή, τι λέμε; Ότι τρεις μέρες θα πληρώνει ο εργοδότης, όπως ισχύει και στην προηγούμενη πάγια και εφαρμοζόμενη από όλα τα κόμματα που κυβέρνησαν διάταξη, την τέταρτη θα την καλύπτει το δημόσιο και απλώς προβλέπεται ότι θα γίνεται συμψηφισμός της τελευταίας μέρας με την κανονική άδεια του εργαζομένου. Αυτό. Αυτή είναι η ρύθμιση. Και όλη αυτή η ρύθμιση έχει προκαλέσει τα σχόλια που ακούγονται από χθες, τα οποία δεν είναι τίποτα άλλο από μία υποκρισία και ψευδολογία από την πλευρά της Αντιπολίτευσης, όπως νομίζω αποδεικνύεται.

Διαφωνείτε για την τελευταία ρύθμιση, για τους γονείς και μιλάτε για μείωση όταν η λογική είναι η ίδια με την παγίως ισχύουσα ρύθμιση. Και φέρνει ο ΣΥΡΙΖΑ τροπολογία για τους γονείς των οποίων τα παιδιά έχουν νοσήσει. Εντάξει, την καταθέσατε, τη διαφημίσατε. Ένα ερώτημα θέλω να σας κάνω. Φαντάζομαι ότι στη συνέχεια θα μιλήσετε. Ρωτάω, λοιπόν, το εξής: Αφού είστε τόσο ευαίσθητοι και κυρίως τόσο διαβασμένοι, γιατί φέρνετε τροπολογία για επιπλέον αποζημιώσεις στους γονείς όταν αρρωσταίνουν τα παιδιά τους και δεν φέρνετε αντίστοιχη τροπολογία για τους εργαζόμενους όταν νοσούν οι ίδιοι; Σε αυτή την περίπτωση δεν είναι άνθρωποι, δεν έχουν δικαιώματα ή έχετε ευαισθησία κατά περίπτωση;

Αν αυτό το πράγμα δεν είναι προχειρότητα και υποκρισία, τι άλλο είναι; Τι μπορεί να πει κανείς γι’ αυτή τη στάση;

Επίσης, θέλω μια απάντηση από όσους από τον ΣΥΡΙΖΑ ειδικά, αλλά και από τα υπόλοιπα κόμματα, παίρνουν τον λόγο. Γιατί κατηγορείτε εμάς επειδή εφαρμόζουμε κατ’ αναλογία για τους γονείς των οποίων νοσούν τα παιδιά μια συγκεκριμένη ρύθμιση, την οποία μόλις σας παρουσίασα, όταν εσείς εφαρμόσατε μια ρύθμιση παρόμοια επί χρόνια όταν κυβερνούσε και το ΠΑΣΟΚ και ο ΣΥΡΙΖΑ την τελευταία περίοδο επί τεσσεράμισι χρόνια; Δηλαδή, όταν εφαρμόζετε εσείς μια ρύθμιση είναι καλή, αλλά όταν φέρνουμε εμείς την ίδια ή έστω κατ’ αναλογία ισχύουσα ρύθμιση τότε είμαστε νεοφιλελεύθεροι και ανάλγητοι.

Εδώ αν δεν έχετε κάνει γκάφα, για την οποία πρέπει να ζητήσετε συγγνώμη, είστε ούτως ή άλλως εκτεθειμένοι, διότι η πολιτική σας είναι κλασικό παράδειγμα δημαγωγίας και υποκρισίας. Και θα ήθελα να σας παρακαλέσω με επιχειρήματα να αποδείξετε το αντίθετο, διότι εδώ αποδεικνύεται, νομίζω, ξεκάθαρα, ότι πρόκειται για νέες, επιπλέον άδειες που δίνονται με πιο γρήγορες διαδικασίες και οι αποζημιώσεις αντανακλούν την πάγια νομοθεσία, η οποία -επαναλαμβάνω για μια ακόμα φορά- έχει εφαρμοστεί από όλες τις κυβερνήσεις από τη Μεταπολίτευση και μετά.

Αυτά σε σχέση με τις άδειες.

**ΠΡΟΕΔΡΕΥΩΝ (Χαράλαμπος Αθανασίου):** Συντομεύστε, κύριε Υπουργέ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Και προχωρώ στο δεύτερο θέμα που αφορά στον κατώτατο μισθό.

Η τροπολογία -και θα ήθελα να δω και πώς τοποθετείστε σε αυτό- φέρνει μία ρύθμιση με βάση την οποία το ύψος του κατώτατου μισθού θα προσδιοριστεί πιο γρήγορα καθώς η διαδικασία ξεκινάει πιο νωρίς και έχουμε σχετική σύντμηση των προθεσμιών. Βούληση της Κυβέρνησης, όπως δήλωσε ο Πρωθυπουργός, είναι να υπάρξει, μετά το τέλος της διαδικασίας, μια σημαντική αύξηση του κατώτατου μισθού με κοινωνικό μέρισμα ανάπτυξης στις τσέπες των εργαζομένων. Και εδώ -προσέξτε- θα πείτε τα δικά σας, αλλά τα γεγονότα θα είναι ξεροκέφαλα. Οι εργαζόμενοι θα δουν τις αυξήσεις αυτές στις τσέπες τους σε μερικούς μήνες και τότε θα κριθείτε και εσείς για τα μεγάλα σας λόγια και εμείς για την κοινωνική πολιτική που εφαρμόζουμε στην πράξη. Και θα συνεχίσω επ’ αυτού.

Μέχρι τώρα, λοιπόν, παρά την πανδημία, έχουμε την εξής εξέλιξη σε σχέση με τις αμοιβές που παίρνουν σε ετήσιο επίπεδο αυτοί που αμείβονται με κατώτατο μισθό. Έχουμε μία αύξηση ανάλογα με το αν έχουν ή δεν έχουν τριετίες σε ετήσια βάση λόγω της μείωσης των ασφαλιστικών εισφορών, επιμέρους φορολογικών ρυθμίσεων της Κυβέρνησης και της μικρής, συμβολικής, πράγματι, αύξησης του 2% που δόθηκε πέρυσι, ακριβώς επειδή είχαμε ύφεση, όμως, την προηγούμενη χρονιά, έχουμε μια συνολική αύξηση του ετήσιου εισοδήματος όσων αμείβονται με κατώτατο μισθό από 305 ευρώ μέχρι 533 ευρώ. Δεν πανηγυρίζουμε γι’ αυτήν, αλλά είναι κάτι το οποίο πρέπει να το ξέρουμε για να μιλάμε με τα ίδια στοιχεία, με τα ίδια γεγονότα.

Τώρα, όμως, που η οικονομία έχει μπει σε θετικό έδαφος, είναι προφανές ότι μπορούμε να κινηθούμε με διαφορετικό τρόπο απέναντι στους εργαζόμενους. Και δεν ξέρω αν αυτό σας στεναχωρεί διότι γκρεμίζονται οι πολιτικοί σας μύθοι, αλλά εδώ θα είναι τα στοιχεία τα οποία θα μιλούν και για τις πολιτικές που εφαρμόστηκαν επί ΣΥΡΙΖΑ και για αυτές που εφαρμόζονται με εμάς.

Και πέρα από το ύψος του κατώτατου μισθού έχουμε και άλλα στοιχεία, διότι την ώρα που βγάζατε όλες αυτές τις ανακοινώσεις, ότι η Κυβέρνηση ήταν ανάλγητη, σας εκδικήθηκε, δυστυχώς, η τύχη και η πραγματικότητα. Διότι χθες, κατά σύμπτωση, την ίδια στιγμή βγήκαν τα στοιχεία σε σχέση με την ανεργία, βγήκαν τα στοιχεία της ΕΛΣΤΑΤ τα οποία δείχνουν ότι η ανεργία, την οποία παραλάβαμε στο 17,2% και πέρυσι τον Νοέμβριο ήταν 16,1%, φέτος -τώρα, τον Νοέμβριο- και εν μέσω πανδημίας έχει πέσει στο 13,3%, τέσσερις μονάδες συνολικά, τρεις μονάδες τον τελευταίο χρόνο.

Τις ίδιες διαπιστώσεις κάνει και το «ΕΡΓΑΝΗ», το οποίο καταγράφει, επίσης, αύξηση των απασχολουμένων και δημιουργία νέων θέσεων εργασίας.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Υπουργέ, σας παρακαλώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Όλα αυτά, κυρίες και κύριοι συνάδελφοι, δεν έγιναν τυχαία. Έγιναν λόγω της φορολογικής, της δημοσιονομικής, της αδειοδοτικής, της εργασιακής και της ασφαλιστικής πολιτικής της Κυβέρνησης. Αυτά είναι τα οποία οδήγησαν στα αποτελέσματα αυτά σε σχέση με την ανεργία. Και προσέξτε, όσο κι αν ενδεχομένως σας στεναχωρεί με τη μικροκομματική αντίληψη που τα αντιμετωπίζετε, σας προειδοποιώ -και εδώ θα είμαστε- ότι τους επόμενους μήνες, με την ίδια οικονομική πολιτική η ανεργία στην Ελλάδα θα αποκλιμακωθεί περαιτέρω, θα δημιουργηθούν κι άλλες θέσεις εργασίας.

Τώρα, εκτός αυτού, θέλω να σας υπενθυμίσω ότι με αυτή την Κυβέρνηση έχουμε αύξηση των προγραμμάτων του ΟΑΕΔ, αύξηση…

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, νομοσχέδιο είναι! Από τρία λεπτά πήγε στα δεκατρία;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Σκανδαλίδη, είχα πει ότι θα μιλήσω παραπάνω. Είναι μια τροπολογία, η οποία σήμερα είναι πρωτοσέλιδο στις εφημερίδες. Τώρα, αν έχετε την απαίτηση ο Υπουργός να μιλάει δύο λεπτά για ένα θέμα, για το οποίο εσείς βγάλατε ανακοινώσεις…

(Θόρυβος - διαμαρτυρίες στην Αίθουσα)

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, ήσασταν αυστηρός πριν. Τώρα δεν μιλάτε!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Ξέρω ότι στεναχωρούν ενδεχομένως. Δεν έχω καταφύγει, νομίζω, σε ύβρεις και σε χαρακτηρισμούς. Αυτό το οποίο λέω είναι ότι…

**ΑΛΕΞΗΣ ΧΑΡΙΤΣΗΣ:** Δεκατέσσερα λεπτά;

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Υπουργέ. Αντιλαμβάνομαι ότι ο χρόνος πέρασε. Έχει μια ιδιαιτερότητα αυτή η τροπολογία, εντάξει.

**ΘΕΟΦΙΛΟΣ ΞΑΝΘΟΠΟΥΛΟΣ:** Μα, δεκαέξι λεπτά;

**ΠΡΟΕΔΡΕΥΩΝ (Χαράλαμπος Αθανασίου):** Θα σας δοθεί ο χρόνος να ζητήσετε διευκρινίσεις.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Συντομεύω όμως, έτσι κι αλλιώς.

Εκείνο το οποίο θέλω να σας πω είναι ότι ενώ o ΣΥΡΙΖΑ μέσα σε τέσσερα χρόνια έβγαλε προγράμματα για σαράντα χιλιάδες θέσεις εργασίας, εμείς σε ενάμιση χρόνο βγάλαμε προγράμματα για πενήντα χιλιάδες θέσεις εργασίας από τον ΟΑΕΔ και τώρα, το 2022, θα βγουν προγράμματα για ογδόντα έξι χιλιάδες νέες θέσεις εργασίας.

Και δεν λογαριάζω σε αυτό το ειδικό πρόγραμμα του Υπουργείου για τους νέους και επίσης την κάλυψη των ασφαλιστικών εισφορών. Αυτά θα δημιουργήσουν περίπου ακόμη άλλες ογδόντα πέντε χιλιάδες θέσεις εργασίας.

Και φυσικά προσθέτω το πιο μαζικό πρόγραμμα κατάρτισης για εργαζόμενους και ανέργους, το οποίο θα ξεκινήσει πολύ πολύ σύντομα…

**ΑΛΕΞΗΣ ΧΑΡΙΤΣΗΣ:** Όλο το πρόγραμμα του υπουργικού έργου θα μας πείτε;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Και επίσης να αναφέρω τα 9 δισεκατομμύρια ευρώ που δόθηκαν κατά τη διάρκεια της πανδημίας μόνο από το Υπουργείο Εργασίας για τρία εκατομμύρια εργαζόμενους και ανέργους.

Αυτή είναι η κατάσταση, αυτή είναι η πραγματικότητα και θα ήθελα να σας παρακαλέσω όχι με επικολυρικές προσεγγίσεις και με μεγάλα λόγια και συνθήματα, αλλά με στοιχεία να αμφισβητήσετε έστω και ένα στοιχείο από αυτά που παρουσίασα.

Η διαφορά μας ξέρετε ποια είναι; Ότι εσείς μιλάτε συνέχεια με συνθήματα και με μια ξύλινη γλώσσα, ενώ εμείς σας απαντάμε με έργα επί του πεδίου. Κάνουμε κοινωνική πολιτική στην πράξη.

Τόσο λοιπόν για τις άδειες νόσησης όσο και για τον κατώτατο μισθό, σας χαρίζουμε το μονοπώλιο της ευαισθησίας, σας χαρίζουμε τις πολιτικές θεατρικές παραστάσεις και κρατάμε την πολιτική υπευθυνότητα και μια πολιτική προσέγγιση με αποτέλεσμα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Παρακαλώ μόνο να παραμείνετε στην Αίθουσα, κύριε Υπουργέ.

**ΑΛΕΞΗΣ ΧΑΡΙΤΣΗΣ:** Ένα πολιτικό σχόλιο, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):**  Εντάξει, είχε μια ιδιαιτερότητα αυτή η τροπολογία, γι’ αυτό θα δοθεί ο χρόνος.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Λοιπόν, από πλευράς ΣΥΡΙΖΑ χρειάζονται κάποιες διευκρινίσεις και ο κ. Χαρίτσης ως Κοινοβουλευτικός Εκπρόσωπος έχει εξουσιοδοτήσει την κ. Ξενογιαννακοπούλου. Ένας από τους δύο θα πάρει τον λόγο.

Διότι εδώ ο μόνος που δικαιούται να διαμαρτύρεται στο σημείο αυτό, είναι μόνο ο Πρόεδρος, ο κ. Βαρουφάκης. Και παρά ταύτα, περιμένει υπομονετικά.

Διευκρινίσεις θα δοθούν πριν μιλήσει ο κύριος Υπουργός.

Κυρία Ξενογιαννακοπούλου, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Εμένα πότε με προγραμματίζετε;

**ΠΡΟΕΔΡΕΥΩΝ (Χαράλαμπος Αθανασίου):** Όλοι σας θα πάρετε τον λόγο.

Παρακαλώ μόνο για διευκρινίσεις.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Διευκρινίσεις, αλλά θέλω να πω σε εσάς ένα σχόλιο πρώτα.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Ξενογιαννακοπούλου –ακούστε με μισό λεπτό- για να το πω προσωπικά, σύμφωνα με τον Κανονισμό…

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Όταν μιλά ο κύριος Υπουργός ένα τέταρτο για την τροπολογία, πρέπει να υπάρχει δυνατότητα να θέσουμε τα θέματα. Είναι αυτονόητο.

**ΠΡΟΕΔΡΕΥΩΝ (Χαράλαμπος Αθανασίου):** Θα μιλήσετε! Μα, σας εξηγώ ότι θα μιλήσετε, αλλά απλώς…

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Γίνονται παρεμβάσεις από τους Υπουργούς. Δεν θα περιμένω και τους Κοινοβουλευτικούς Εκπροσώπους αυτή τη στιγμή.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, είναι για την τροπολογία.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευγενέστατα περίμενα τη σειρά μου και θα περιμένω γιατί και ένας άλλος Υπουργός ζήτησε να κάνει μια μικρή παρέμβαση.

**ΠΡΟΕΔΡΕΥΩΝ (Χαράλαμπος Αθανασίου):** Διευκρινίσεις, κύριε Πρόεδρε, …

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Δεν θα περιμένω, όμως, αυτή την κοκορομαχία μεταξύ ΣΥΡΙΖΑ και Νέας Δημοκρατίας.

Κύριε Πρόεδρε, σας παρακαλώ!

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Από τον Κανονισμό, κύριε Πρόεδρε, θέτουμε ερωτήματα στους Υπουργούς.

**ΠΡΟΕΔΡΕΥΩΝ (Χαράλαμπος Αθανασίου):** Είναι μια πρακτική, κύριε Πρόεδρε, που πρέπει να δοθούν διευκρινίσεις.

Κυρία Ξενογιαννακοπούλου, σας παρακαλώ μια διευκρίνιση, όχι ομιλία.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Δεν θα κάνω καμμία ομιλία, διευκρίνιση είναι. Δύο σημεία στον κ. Χατζηδάκη.

**ΠΡΟΕΔΡΕΥΩΝ (Χαράλαμπος Αθανασίου):** Οι ομιλίες όταν έρθει η σειρά σας, θα αντιδράσετε κ.λπ..

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ναι, ναι, πολύ σωστά.

**ΠΡΟΕΔΡΕΥΩΝ (Χαράλαμπος Αθανασίου):**  Τώρα μόνο διευκρινίσεις.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ο κ. Χατζηδάκης μάς είπε ότι είναι κατ’ αναλογία των πάγιων διατάξεων αυτό που έφερε για τους εργαζόμενους γονείς που έχουν παιδιά θετικά στον κορωνοϊό και ζήτησε στοιχεία.

Τα στοιχεία, κύριε Χατζηδάκη, είναι ότι ανοίξατε τα σχολεία και αυτή τη στιγμή υπάρχουν σαράντα χιλιάδες θετικά παιδιά-μαθητές των σχολείων και εσείς δεν έχετε καταλάβετε ότι επί δύο χρόνια υπάρχει πανδημία, ότι είναι κατάσταση έκτακτης ανάγκης για τη χώρα. Αυτή είναι η αντίληψη της Κυβέρνησής σας.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πρόεδρε, να σταματήσει η διαδικασία.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, παρακαλώ να μη διακόπτετε την ομιλία μου.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πρόεδρε, παρακαλώ να προστατέψετε τη διαδικασία.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Η διαδικασία είναι ότι ο κ. Χατζηδάκης οφείλει να πει…

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Δεν θα ακούσω αυτή την κοκορομαχία!

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Δεν μπορείτε εσείς, κύριε Πρόεδρε, να χαρακτηρίζετε «κοκορομαχία» τις διευκρινιστικές ερωτήσεις.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, είπα ότι έχετε δίκιο. Σας παρακαλώ την κατανόησή σας για ένα λεπτό. Ωστόσο, έχετε δίκιο, κύριε Πρόεδρε. Σας παρακαλώ την κατανόησή σας.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, ζητώ να ολοκληρώσω την παρέμβασή μου. Σας παρακαλώ πάρα πολύ!

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ναι, αλλά εσείς κάνετε ομιλία τώρα. Ερώτηση κάντε, διευκρίνιση.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Διευκρινιστική ερώτηση στην τροπολογία.

Ρωτάτε: Κύριε Χατζηδάκη, όταν έρχεστε να εφαρμόσετε…

**ΠΡΟΕΔΡΕΥΩΝ (Χαράλαμπος Αθανασίου):** Καταχρηστικά σας έδωσε τη σειρά του ο κ. Χαρίτσης.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Θα είχα τελειώσει, κύριε Πρόεδρε, τόση ώρα τη διευκρίνιση.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Χατζηδάκη, όταν εσείς λέτε ότι εφαρμόζετε κατ’ αναλογία τις πάγιες διατάξεις και επιλέγετε αυτό για τους εργαζόμενους γονείς που νοσούν τα παιδιά τους με COVID, το ερώτημα σε εσάς είναι: Δεν έχετε συνειδητοποιήσει εσείς και η Κυβέρνηση Μητσοτάκη ότι είμαστε σε συνθήκες έκτακτης ανάγκης πανδημίας, ότι αυτή τη στιγμή τιμωρείτε τους εργαζόμενους γονείς με μείωση μισθού, όταν ήδη τα στοιχεία λένε ότι η αγοραστική δύναμη του μέσου μισθού έχει μειωθεί κατά 14% -και είναι και ο Υπουργός Ανάπτυξης εδώ- και δεν κάνετε τίποτα για την ακρίβεια και την περιφρούρηση της αγοραστικής δύναμης των μισθών;

Και έρχεστε εσείς τώρα να πλήξετε τους εργαζόμενους γονείς; Αυτή είναι λοιπόν η δική σας αντίληψη;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Δεν είναι διευκρινιστική ερώτηση, κυρία Ξενογιαννακοπούλου. Είστε απαράδεκτη!

**ΠΡΟΕΔΡΕΥΩΝ (Χαράλαμπος Αθανασίου):** Το ξέρω, το βλέπω.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Παραπλανάτε το Προεδρείο της Βουλής.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Ξενογιαννακοπούλου, νομίζω ότι έχετε ξεφύγει.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, με συγχωρείτε. Αν κάποιος είναι απαράδεκτος, είστε εσείς που δεν αφήσατε …(δεν ακούγεται)

**ΠΡΟΕΔΡΕΥΩΝ (Χαράλαμπος Αθανασίου):** Κατά παραχώρηση, σας εδόθη ο λόγος από τον κ. Χαρίτση, αλλά όχι έτσι!

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Με συγχωρείτε πάρα πολύ και όσον αφορά τις δικές μας προτάσεις, κύριε Χατζηδάκη, εμείς υποβάλαμε τροπολογία και σας προκαλούμε να αναλάβετε τις ευθύνες σας και να τη δεχθείτε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, αν θέλετε μία διευκρίνιση.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Δεν καταλαβαίνω! Γιατί να απαντήσει ο Υπουργός;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, έχετε δίκιο, αλλά αυτή είναι η πρακτική.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Μίλησε δεκαέξι λεπτά, ενώ είχε δύο-τρία. Και μετά έρχεστε να δώσετε τον λόγο στους Κοινοβουλευτικούς Εκπροσώπους!

**ΠΡΟΕΔΡΕΥΩΝ (Χαράλαμπος Αθανασίου):** Δηλαδή να τον ξαναφέρουμε μετά;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Θα δώσετε τον λόγο στους Κοινοβουλευτικούς Εκπροσώπους άλλων κομμάτων να θέσουν κι αυτοί διευκρινιστικές ερωτήσεις;

**ΠΡΟΕΔΡΕΥΩΝ (Χαράλαμπος Αθανασίου):** Μόνο όσοι έχουν διευκρίνιση.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Με ρωτήσατε πριν αν έχω πρόβλημα να δώσω τη θέση μου. Είπα ότι δεν έχω κανένα, αλλά όχι να γίνει μια τέτοια διαδικασία.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, εξηγώ.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Αν συνεχίσετε, εγώ απλά θα φύγω. Πολύ απλό.

**ΠΡΟΕΔΡΕΥΩΝ (Χαράλαμπος Αθανασίου):**  Όχι, κύριε Πρόεδρε, θα σας δώσουμε τον λόγο, αλλά πρέπει …

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Μίλησε πάλι ο Υπουργός και απάντησε στον συνάδελφο. Ήρθε ευγενέστατα και μου ζήτησε –δεν θυμάμαι το όνομά σας, κύριε συνάδελφε- το δικαίωμα να μιλήσει πριν από εμένα και σας είπα ναι. Δεν έδωσα σε κανέναν δικαίωμα μιας νέας κοκορομαχίας μεταξύ Υπουργών και Κοινοβουλευτικών Εκπροσώπων.

**ΠΡΟΕΔΡΕΥΩΝ (Χαράλαμπος Αθανασίου):** Ακούστε να σας πω. Έχετε δίκιο και πάντα είστε συγκαταβατικός σε αυτές τις ρυθμίσεις και το αντιλαμβάνομαι και έχετε δίκιο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Και το εκμεταλλεύεστε.

**ΠΡΟΕΔΡΕΥΩΝ (Χαράλαμπος Αθανασίου):** Όχι, δεν το εκμεταλλεύτηκα. Απλώς, η πρακτική είναι όταν έρχεται μία τροπολογία για να μπορούν να ενημερωθούν όλοι εισηγητές και οι Βουλευτές, να ζητούνται διευκρινίσεις αλλά από έναν από κάθε κόμμα.

Ο κ. Χαρίτσης μπορούσε και είπε να το αναπτύξει η κ. Ξενογιαννακοπούλου. Ωραία.

Εντάξει, αφήστε. Θα απαντήσει τώρα σε ένα λεπτό ο Υπουργός και αμέσως μετά θα σας δώσω τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Δεν θα μου δώσετε εμένα τον λόγο γιατί έχω συμφωνήσει με άλλον Υπουργό να προηγηθεί. Από ευγένεια…

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Αν θέλετε, θα μιλήσετε εσείς.

Κύριε Χατζηδάκη, θέλετε να απαντήσετε στην κ. Ξενογιαννακοπούλου;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Εγώ από ευγένεια έδωσα πριν, παραχώρησα…

**ΠΡΟΕΔΡΕΥΩΝ (Χαράλαμπος Αθανασίου):** Τότε να ξαναφέρουμε τον Υπουργό το απόγευμα να σας δώσει διευκρινίσεις, αν τεθεί έτσι το θέμα. Μην υπερβάλλουμε τώρα.

Χρειάζεστε, κύριε Υπουργέ, κάποια διευκρίνιση στην κ. Ξενογιαννακοπούλου;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Απαντήστε, κύριε Υπουργέ, δεν έχω πρόβλημα. Όχι όμως άλλοι Κοινοβουλευτικοί Εκπρόσωποι!

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ δώστε τη διευκρίνιση στο βασικό θέμα της τροπολογίας και μην απαντήσετε γενικότερα στην τοποθέτηση.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Η απάντησή μου θα είναι πολύ σύντομη και θέλω να πιστεύω σαφής.

Διαφωνεί κάποιος εδώ, σε αυτή την Αίθουσα, ότι η πάγια διάταξη για τις αποζημιώσεις των εργαζομένων είναι αυτή που φέραμε για τους εργαζομένους; Ένα το ερώτημα. Είναι η πάγια.

(Διαμαρτυρίες από την πτέρυγα του ΚΚΕ)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κατσώτη, σας παρακαλώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Και δεύτερον, για ποιο λόγο ο ΣΥΡΙΖΑ ειδικά φέρνει τροπολογία για τους εργαζόμενους, όταν έχουν παιδιά και θέλει να καλυτερέψει το καθεστώς, όταν τα παιδιά τους νοσούν, και όταν αρρωσταίνουν οι ίδιοι, δεν φέρνει αντίστοιχη ρύθμιση; Αυτό δείχνει τρικυμία εν κρανίω στον ΣΥΡΙΖΑ. Δείχνει πολιτική σύγχυση ή όχι;

**ΠΡΟΕΔΡΕΥΩΝ (Χαράλαμπος Αθανασίου):** Τελείωσαν, λοιπόν, οι διευκρινίσεις.

Κύριε Υφυπουργέ, έχετε τον λόγο για να υποστηρίξετε την τροπολογία με γενικό αριθμό 1192 και ειδικό 107 από 18-1-2022.

Ορίστε, έχετε τον λόγο και σας παρακαλώ να είστε σύντομος.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Ευχαριστώ, κύριε Πρόεδρε.

Η παρούσα τροπολογία με γενικό αριθμό 1192 και ειδικό 107 έρχεται ως συνέχεια των προσπαθειών που καταβάλλει η Κυβέρνηση για την ενίσχυση της λειτουργίας της μόνιμης αντιπροσωπείας της Ελλάδας στην Ευρωπαϊκή Ένωση. Με την προτεινόμενη διάταξη δίνεται η δυνατότητα τοποθέτησης ως επικεφαλής στα τμήματα της μόνιμης αντιπροσωπείας της Ελλάδας στην Ευρωπαϊκή Ένωση, δηλαδή σε θέση αυξημένης ευθύνης, στελεχών της δημόσιας διοίκησης τα οποία αν και έχουν τα απαραίτητα προσόντα και εμπειρία, δεν μπορούν να τοποθετηθούν εκ νέου στη μόνιμη αντιπροσωπεία, λόγω συμπλήρωσης εξαετούς υπηρεσίας σε αυτήν. Προϋπόθεση για την παροχή της δυνατότητας νέας θητείας αποτελεί η συμπλήρωση οκταετίας από τη λήξη της προηγούμενης θητείας.

Με τον τρόπο αυτό ρυθμίζουμε δύο θέματα: Πρώτον, εναρμονίζουμε το πλαίσιο με τις διατάξεις του ίδιου νόμου του Οργανισμού του Υπουργείου Εξωτερικών που ισχύουν ήδη για τα στελέχη του ΥΠΕΞ. Ως παράδειγμα αναφέρω ότι ο ν.4781 του 2021, στον οποίο θα ενταχθεί και η παρούσα τροπολογία εφόσον ψηφιστεί, προβλέπει πως οι υπάλληλοι του διπλωματικού κλάδου, πλην όσων έχουν πρεσβευτικό βαθμό, δεν μετατίθενται στην πόλη την οποία έχουν ήδη υπηρετήσει αν δεν παρέλθει οκταετία από τη μετάθεσή τους από αυτήν.

Δεύτερον, αποκτούμε τη δυνατότητα αξιοποίησης στελεχών με εξειδικευμένες γνώσεις και αυξημένη εμπειρία σε θέσεις ευθύνης, στελεχών που μπορούν να εισφέρουν αποτελεσματικά στον συντονισμό και την εκπροσώπηση της πατρίδας μας στα ενωσιακά όργανα.

Παράλληλα, η τροπολογία προβλέπει τη σύσταση αυτοτελούς γραφείου διαχείρισης τομεακού προγράμματος ανάπτυξης στο Υπουργείο Εσωτερικών.

Τέλος, να σας ενημερώσω πως από τις προωθούμενες διατάξεις δεν προκαλείται πρόσθετο βάρος στον κρατικό προϋπολογισμό.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ.

Τον λόγο έχει τώρα ο Πρόεδρος της Κοινοβουλευτικής Ομάδας του ΜέΡΑ25 κ. Βαρουφάκης.

Κύριε Πρόεδρε, κατ’ αρχάς να σας ευχαριστήσω και για την ευγένεια, αλλά και για την κατανόηση που δείξατε. Κατά τα άλλα, έχετε δίκιο.

Ορίστε, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, χρόνια πολλά, δεν τα έχουμε πει.

Κύριε Χατζηδάκη, χάρηκα που μιλήσατε πριν από μένα, γιατί σας άκουσα να μιλάτε για τη διαδικασία προσδιορισμού του κατώτατου μισθού. Είπατε ότι θα γίνει γρήγορα, ότι είναι μια διαδικασία κ.λπ.. Εμένα θα μου επιτρέψετε να σας πω εκ μέρους του ΜέΡΑ25 πως θεωρούμε απαράδεκτο ότι υπάρχει διαδικασία. Δεν έπρεπε να υπάρχει καμμία απολύτως διαδικασία για τον προσδιορισμό του κατώτατου μισθού. Ζούμε στην ψηφιακή εποχή και εάν πραγματικά σας ενδιέφερε να μην υπάρξει μείωση της αγοραστικής αξίας του εισοδήματος των ανθρώπων που ζουν με τον κατώτατο μισθό, υπάρχει τρόπος μιας αυτόματης τιμαριθμικής αναπροσαρμογής στη βάση ενός καλαθιού αγαθών και υπηρεσιών που ξέρουν οι άνθρωποι της ΕΛΣΤΑΤ. Εάν ήθελαν, θα μπορούσαν να έχουν έναν ειδικό δείκτη για το τι αγοράζει ο μέσος εργαζόμενος που ζει με τον κατώτατο μισθό, ποια είναι η αυτόματη τιμαριθμική αύξηση αυτών των αγαθών, αυτού του καλαθιού και αυτομάτως κάθε μήνα -στην ψηφιακή εποχή ζούμε, άλλωστε!- να αυξομειώνεται ο κατώτατος μισθός.

Δύο πράγματα είπατε, κύριε Χατζηδάκη. Είπατε για τη διαδικασία και ότι θα πάρουν, λέει, κοινωνικό μέρισμα ανάπτυξης. Όμως η ανάπτυξη είναι αρνητική, το ταμείο είναι μείον. Έχουμε πρωτογενές έλλειμμα, έτσι δεν είναι; Θα έχουμε κάποια στιγμή ισοσκελισμό του ταμείου. Όμως το ταμείο είναι μείον. Πείτε μου, πόσο είναι σήμερα το ΑΕΠ; Τον Δεκέμβριο του 2019 μας είπε ο κ. Σταϊκούρας στον προϋπολογισμό ότι ήταν 187 δισεκατομμύρια. Σήμερα πόσο είναι; Εγώ σας λέω ότι είναι λιγότερο. Πού είδατε το κοινωνικό μέρισμα; Το κοινωνικό μέρισμα είναι αρνητικό. Οπότε ουσιαστικά όταν λέτε ότι θα πάρουν από το κοινωνικό μέρισμα της ανάπτυξης και η ανάπτυξη είναι αρνητική, παραδέχεστε κι εσείς ότι θα μειωθεί τουλάχιστον η αγοραστική αξία του κατώτατου μισθού.

Και όσον αφορά στη διαδικασία που λέτε, τι είναι αυτή η διαδικασία; Αν πραγματικά θέλετε να μη μειωθεί η αγοραστική αξία του κατώτατου μισθού, θα το κάνετε αυτόματα. Το ότι δεν το κάνετε αυτόματα, ξέρετε τι σημαίνει; Ένα πράγμα σημαίνει. Ότι υπολογίζετε ποιο κομμάτι της απώλειας της αγοραστικής αξίας του κατώτατου μισθού θα αποζημιώσετε.

Πείτε μου εσείς, κύριε Χατζηδάκη και κύριε Γεωργιάδη, το εξής: Στα σουπερμάρκετ από τον Δεκέμβριο του 2019, από τον Γενάρη του 2020, τι αύξηση τιμών είχαμε στα βασικά αγαθά που αγοράζει ένας εργαζόμενος που ζει με τον κατώτατο μισθό; Ήταν αυτό που λέει η ΕΛΣΤΑΤ; Εγώ σας λέω ότι δεν ήταν αυτό. Κι εσείς δεν πιστεύετε, για παράδειγμα, ότι σε όλο το 2021 είχαμε 1,2% πληθωρισμό στο καλάθι των αγαθών και υπηρεσιών που αγοράζει ο άνθρωπος που ζει με τον κατώτατο μισθό. Ξέρετε ότι είναι πιο κοντά στο 25% με 30%, τουλάχιστον από τις αρχές του 2020. Οπότε, όταν λέτε για 6% και 8% και 10%, η διαδικασία την οποία περιγράφετε είναι η διαδικασία τού να αποφασίζετε εσείς οι κυβερνώντες πόσο κομμάτι της αγοραστικής αξίας του κατώτατου μισθού θα χάσουν οι εργαζόμενοι. Αυτό κάνετε!

Μιλήσατε, επίσης, για την ανεργία. Δεν μου λέτε, κύριε Χατζηδάκη, ο ΟΑΕΔ λέει ψέματα; Διότι ο αριθμός των εγγεγραμμένων στον ΟΑΕΔ δεν είναι στα επίπεδα της ΕΛΣΤΑΤ. Για πρώτη φορά στην ιστορία των μακροοικονομικών στατιστικών στοιχείων στην αγορά εργασίας στην Ελλάδα από το 2018, επί ΣΥΡΙΖΑ, έχουμε τον ΟΑΕΔ να δηλώνει ότι έχει περισσότερους ανέργους, τους οποίους υπηρετεί, από αυτούς που λέει η ΕΛΣΤΑΤ ότι υπάρχουν. Οπότε αποφασίστε: Ή ο ΟΑΕΔ λέει ότι δίνει επιδόματα ανεργίας σε ανθρώπους που δεν θα έπρεπε να τα παίρνουν ή η ΕΛΣΤΑΤ λέει ψέματα. Εγώ σας λέω ότι η ΕΛΣΤΑΤ λέει ψέματα τα οποία σας βολεύουν, όπως βόλευαν και τον ΣΥΡΙΖΑ προηγουμένως, από το 2018 και μετά.

Όμως ας έρθω στο προκείμενο σήμερα, στο νομοσχέδιο για την Επιτροπή Ανταγωνισμού. Στις αρχές του 2022 οι πολίτες μπαίνουν στον νέο αστερισμό της νέας λιτότητας, γιατί αυτό είναι η ακρίβεια. Εμείς από την αρχή μιλούσαμε για την Επιτροπή Ανταγωνισμού ως μία από τις μεγάλες αμαρτίες του ελληνικού κράτους. Πάρτε για παράδειγμα τα σουπερμάρκετ στα οποία αναφέρθηκα ξανά προηγουμένως.

Κύριε Γεωργιάδη, κύριε Χατζηδάκη, θέλω να μου πείτε ειλικρινά βάζοντας το χέρι στην καρδιά: Δεν συμφωνείτε μαζί μας, με το ΜέΡΑ25, ότι η αύξηση των μέσων τιμών στα σουπερμάρκετ είναι μεγαλύτερη από την αύξηση του μέσου κόστους των αγαθών χονδρικής στα σουπερμάρκετ; Γιατί για μας είναι απολύτως ξεκάθαρο αυτό. Υπάρχει μία μεγάλη αύξηση της απόκλισης τιμής-κόστους των σουπερμάρκετ. Και ξέρετε κάτι; Αυτό δεν θα έπρεπε να είναι ζήτημα πολιτικής διαφωνίας μέσα στη Βουλή. Αν είχαμε μια σοβαρή ΕΛΣΤΑΤ, θα είχαμε και σοβαρά στοιχεία γι’ αυτό το «price-cost margin», το περιθώριο ποσοστού κέρδους των σουπερμάρκετ.

Ξέρουμε ότι τα σουπερμάρκετ στην Ελλάδα λειτουργούν ως ένα τρισάθλιο εκμεταλλευτικό καρτέλ. Γνωρίζουμε ότι είμαστε η μοναδική χώρα που αν είσαι ένας παραγωγός τυριών ή παραγωγός οποιουδήποτε είδους και πας να πουλήσεις την πραμάτεια σου μέσα από το σουπερμάρκετ, το σουπερμάρκετ έχει το δικαίωμα στην Ελλάδα να σου επιβάλλει -άκουσον, άκουσον!- να πληρώνεις στο σουπερμάρκετ κόστος διαφήμισης του τυριού σου μέσα στο σουπερμάρκετ. Όχι να σου δίνει την ευκαιρία, αλλά να σου το επιβάλλει! Αυτό είναι μία μονοπωλιακή πρακτική η οποία έπρεπε να χτυπάει καμπανάκια σε οποιαδήποτε σοβαρή Επιτροπή Ανταγωνισμού! Όμως, δεν υπάρχει σοβαρή Επιτροπή Ανταγωνισμού. Οπότε, όταν εμείς στο ΜέΡΑ25 μάθαμε ότι θα φέρετε νομοσχέδιο για την Επιτροπή Ανταγωνισμού, είπαμε να δούμε τι θα φέρετε.

Και τι φέρατε εσείς; Τίποτα, το απόλυτο μηδέν!

(Χειροκροτήματα από την πτέρυγα του ΜέΡΑ25)

Φέρατε -άκουσον, άκουσον!- μια διάταξη για να γίνονται, λέει, καταγγελίες από τους πελάτες στα σουπερμάρκετ. Αντί να είναι αυτεπάγγελτη η δίωξη των σουπερμάρκετ που κάνουν κατάχρηση της καρτελικής μονοπωλιακής τους θέσης- δεσπόζουσας θέσης, εσείς μιλάτε για μια διαδικασία καταγγελιών.

Το άλλο που κάνετε είναι ότι μιλάτε για ανταγωνισμό στους σιδηροδρόμους. Εντάξει, εδώ πραγματικά αν δεν ήταν τόσο τραγική η κατάσταση, θα βάζαμε τα γέλια! Δεν μου λέτε, πιστεύετε εσείς ότι μπορεί να υπάρξει ποτέ ανταγωνισμός στους σιδηροδρόμους; Αυτό θα γίνει μόνο αν φτιάξετε δέκα ράγες, τη μία δίπλα στην άλλη και δέκα σταθμούς τρένου και έχουμε δέκα αμαξοστοιχίες και επιλέγουμε μεταξύ τους. Φτιάξτε και δέκα γεφύρια σε κάθε κοιλάδα! Τώρα που έρχεται και η προεκλογική περίοδος είναι μια καλή ιδέα για εσάς! Θα τους λέτε ότι θα σας φτιάξουμε δέκα γεφύρια και δέκα ποτάμια για να περνάτε!

Δεν υπάρχει πιθανότητα ανταγωνισμού όταν έχεις μία γραμμή, έναν σταθμό. Ποιος θα πάρει το δρομολόγιο που ξεκινάει στις οκτώ το πρωί, το οποίο είναι όλα τα λεφτά, και πηγαίνει στο κέντρο της πόλης; Αυτός έχει το μονοπώλιο εκείνη τη στιγμή. Θα μου πείτε: «Θα το κάνουμε με ένα χρηματιστήριο, στο οποίο θα προσομοιώνουμε τον ανταγωνισμό». Ναι, ακριβώς όπως κάνατε με το χρηματιστήριο ενέργειας, που βλέπουμε το αποτέλεσμα.

(Στο σημείο αυτό την Προεδρική Έδρα καταλαμβάνει o ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Όταν έχεις ένα δίκτυο, είτε είναι ηλεκτρικό, είτε είναι σιδηροδρομικό, είτε είναι ύδρευσης, έχεις μονοπώλιο. Και όταν είναι ιδιωτικό, είναι καρτέλ, τελείωσε, τελεία και παύλα. Και απόδειξη; Αυτό που συμβαίνει στην αγορά ηλεκτρικού ρεύματος σήμερα. Κατά τη διάρκεια του 2021 τα επίσημα στοιχεία της Ρυθμιστικής Αρχής Ενέργειας μάς λένε ότι το μέσο κόστος της μεγαβατώρας στη Γερμανία ήταν 97,5 ευρώ, στην Ιταλία ήταν 100,4 και στην Ελλαδίτσα μας 119. Η πλούσια χώρα που έχει και το πιο ακριβό ρεύμα!

Τι λέμε δηλαδή; Λέμε στους μικρομεσαίους: «Θα πληρώνετε 20% πιο πολύ το ρεύμα σας, την ώρα που ο Γερμανός μικρομεσαίος έχει 19% ΦΠΑ κι εσείς έχετε 24% ΦΠΑ». Δηλαδή αυτό το κάνεις σε μια χώρα αν θέλεις να την πνίξεις, βάζεις τους μικρομεσαίους να πληρώνουν υψηλότερο ρεύμα και υψηλότερο ΦΠΑ. Αυτή είναι η Ευρωπαϊκή Ένωση που έχουμε σήμερα. Κατά τα άλλα μιλάμε για Ένωση, για σύγκλιση κ.λπ.. Ποια σύγκλιση; Έχουμε μια όλο και αύξουσα απόκλιση των χωρών μας εντός της Ευρωπαϊκής Ένωσης, με το ρεύμα αυτήν τη στιγμή να παίζει τον ρόλο του δούρειου ίππου μιας νέας κατάρρευσης. Υπάρχουν εταιρείες σήμερα -το ξέρετε καλά- και από τον δικό σας χώρο –νεοδημοκράτες μου τα λένε αυτά, μικρομεσαίοι, άνθρωποι που δεν κατάφεραν να επιβιώσουν με την κρίση από το 2010 και μετά, να μην έχουν χρέος και τώρα πάνε να κλείσουν λόγω των τιμολογίων της ΔΕΗ.

Κοιτάξτε, μην έρθετε πάλι να μας πείτε ότι αυξάνεται το κόστος. Το ξέρουμε ότι αυξάνεται το κόστος. Έχουμε μάτια, διαβάζουμε τον διεθνή τύπο, βλέπουμε το «BLOOMBERG» και βλέπουμε πολύ καλά ότι πραγματικά υπάρχει μια πολύ μεγάλη αύξηση στο κόστος ενέργειας, ιδίως του φυσικού αερίου, στο οποίο δυστυχώς, λόγω κακών επιλογών του παρελθόντος, έχουμε βάλει όλα μας τα αυγά στη διάρκεια της απολιγνιτοποίησης.

Όμως αυτό που είπα πριν για τα σουπερμάρκετ, θα το πω τώρα στη νιοστή για την ενέργεια. Κι εδώ έχουμε τα στοιχεία της ίδιας της ΡΑΕ. Πάρτε τον Νοέμβριο και τον Δεκέμβριο, μην πάμε πολύ παλιά, τον Δεκέμβρη που μας πέρασε και τον Νοέμβρη που μας πέρασε. Τον Νοέμβριο είχαμε μια αύξηση της τιμής της μεγαβατώρας από 229 ευρώ, που ήταν η χονδρική, σε λιανική τιμή 296, ένα περιθώριο κέρδους επί της χονδρικής της τάξης του 29%. Τον Δεκέμβριο, όταν αυξήθηκε κι άλλο το φυσικό αέριο και η λιανική πήγε στα 317, το ποσοστό κέρδους αυξήθηκε από το 29% στο 33%, από τον Νοέμβριο στον Δεκέμβριο.

Αυτό είναι το χρηματιστήριο ενέργειας που έφτιαξε ο ΣΥΡΙΖΑ και το οποίο αυτήν τη στιγμή εσείς το συνεχίζετε. Είναι ένα στυγνό καρτέλ φυσικού αερίου πίσω από αυτήν την ιστορία. Δεν υπάρχει χρηματιστήριο ενέργειας, δεν υπάρχει ανταγωνισμός, αλλά ένα καρτέλ τριών ιδιωτικών εταιρειών και με τη ΔΕΗ μαζί, η οποία και αυτή πλέον είναι ιδιωτική.

Σε ποια άλλη χώρα, πείτε μου, κυρίες και κύριοι της Κυβέρνησης, κύριοι Υπουργοί, σε ποια άλλη χώρα του κόσμου, σε ποια άλλη βιομηχανία, σε ποιον άλλο τομέα ξέρετε εσείς οι απώλειες των παραγωγών να πληρώνονται από τους καταναλωτές; Έχει ξαναγίνει αυτό; Αυτήν τη στιγμή το ηλεκτρικό ρεύμα το οποίο χάνεται λόγω διαρροών, λόγω κλοπής, το πληρώνουν 100% οι καταναλωτές. Είναι μέσα στο σύστημα, έτσι όπως έχει δημιουργηθεί τα παρελθόντα έτη, όπως ήταν επί ΣΥΡΙΖΑ, όπως είναι σήμερα.

Έτσι όπως πάτε, κυρίες και κύριοι της Κυβέρνησης, θα βγαίνουν οι πολίτες στα μπαλκόνια, να χαιρετίζουν τους γενναίους πιλότους των Ραφάλ, ανεμίζοντας λογαριασμούς της ΔΕΗ, εκεί θα καταλήξουν.

(Χειροκροτήματα από την πτέρυγα του ΜέΡΑ25)

Εμείς λέμε «όχι» στην κρατική επιδότηση του καρτέλ. Εσείς τι κάνετε; Δανείζεστε χρήματα από την τρόικα –γιατί αυτό κάνετε, κάθε ομόλογο που βγάζετε το αγοράζει η Ευρωπαϊκή Κεντρική Τράπεζα- παίρνετε λοιπόν χρήματα του ελληνικού λαού, τα οποία τα δανείζεται και τα φορτώνεται η επόμενη γενιά, για να κάνετε επιδότηση στο καρτέλ. Εμείς λέμε να σπάσει το καρτέλ, λέμε κατάργηση του χρηματιστηρίου ενέργειας, λέμε κατάργηση της απαράδεκτης, παράλογης τιμολόγησης του ηλεκτρικού ρεύματος στη βάση, όχι του μέσου κόστους, αλλά στη βάση του οριακού κόστους, και εν τέλει λέμε, από τη στιγμή που είναι μονοπώλιο, ότι χρειάζεται ένας εξορθολογισμός του. Αυτά τα δήθεν περί ανταγωνισμού, που θα προσομοιώσετε, είτε είναι στους σιδηροδρόμους, είτε είναι στο νερό, είτε είναι στο ρεύμα, αυτά είναι παραμύθια της Χαλιμάς. Η εθνικοποίηση είναι η μόνη λύση για φυσικά μονοπώλια.

Μιας και αναφέρθηκα, έστω και χιουμοριστικά, στα Ραφάλ, κυρίες και κύριοι της Κυβέρνησης, αφού δεν θα τα χρησιμοποιήσετε, πώς, με ποιο δικαίωμα ζητάτε από τον ελληνικό λαό να σας δοξάσει που τα χρυσοπληρώνετε; Και γιατί δεν θα τα χρησιμοποιήσετε; Διότι καμμία ελληνική κυβέρνηση δεν τολμάει να κουνηθεί χωρίς το ok της Ουάσιγκτον. Αυτό το έχουμε ξαναπεί, θα το ξαναπούμε κι άλλη φορά.

Κύριε Υπουργέ, κυρίες και κύριοι συνάδελφοι, αν υπάρχουν χρήματα για Ραφάλ, για τα καρτέλ, για τη «FRAPORT», ε τότε υπάρχουν χρήματα και για τις ΜΕΘ, τις οποίες δεν έχουμε και γι’ αυτό θρηνούμε ανθρώπους που θα μπορούσαν να έχουν διασωθεί. Και ρωτήστε τους ανθρώπους των ΜΕΘ, όπως τον κ. Καπραβέλο από τη Θεσσαλονίκη, να σας το πει αυτό.

Και δεν είναι μόνο ότι δεν ξοδεύετε για ΜΕΘ. Ακόμα και αυτά που έχουμε χτίσει από το υστέρημα του ελληνικού λαού τις δεκαετίες που πέρασαν και προπολεμικά, όπως για παράδειγμα το Νοσοκομείο «Παίδων» της Πεντέλης, ένα κόσμημα. Αυτό δεν μπορούμε να το ξαναφτιάξουμε. Έχουμε επενδύσει τεράστιο ανθρώπινο κεφάλαιο ως κοινωνία. Αυτό πάτε να το καταργήσετε και να το κάνετε εμβολιαστικό κέντρο. Αν είναι δυνατόν! Μόνο και μόνο για να το κλείσετε.

Από την πρώτη στιγμή εμείς στηρίξαμε και τα lockdown, στηρίζουμε και τον εμβολιασμό. Τι σας λέγαμε; Φτιάξτε ένα δημόσιο δίκτυο πολλών, χιλίων κέντρων μαζικών τεστ, που δεν τα έχουμε και τα οποία μετά θα γίνονται και κέντρα εμβολιασμού, έξω από τα νοσοκομεία. Δεν είναι δυνατόν να αυξάνεις το ιικό φορτίο μέσα σε ένα νοσοκομείο, καλώντας τους πολίτες να πηγαίνουν μες στα νοσοκομεία να εμβολιαστούν, όταν μπορείς να τους έχεις απ' έξω. Και αυτό το δίκτυο των κέντρων μαζικών τεστ και εμβολιασμού θα ήταν η ιδανική προίκα για το Εθνικό Σύστημα Υγείας, θα ήταν το μελλοντικό πρωτοβάθμιο δίκτυο, το οποίο όλοι λέμε ότι έχει ανάγκη το Εθνικό Σύστημα Υγείας.

Αλλά εσείς δεν το κάνετε αυτό. Μετατρέπετε το «Παίδων» της Πεντέλης σε εμβολιαστικό κέντρο, για να το κλείσετε. Έχετε παράδοση. Ο κ. Γεωργιάδης εδώ ήταν πάρα πολύ περήφανος που έκλεινε εκείνος νοσοκομεία το 2012 και δεν περίμενε η τρόικα να τα κλείσει. Τώρα ο κ. Πλεύρης, ομοϊδεάτης του, έρχεται να ακολουθήσει τον δρόμο που χάραξε ο κ. Γεωργιάδης. Είναι ένας δρόμος δυστοπικός, ένας δρόμος που οι μόνοι ωφελημένοι είναι οι ιδιωτικοί κλινικάρχες, στους οποίους τα στέλνετε όλα αυτά τα παιδιά και τους γονείς τους, από το «Παίδων» Πεντέλης, για να κερδίζουν οι κλινικάρχες σε βάρος της υγείας και σε βάρος και του πορτοφολιού. Διότι σε τελική ανάλυση αυτή η ιδιωτικοποίηση της υγείας -γιατί αυτό είναι, είναι μια ντε φάκτο ιδιωτικοποίηση της υγείας με το πρόσχημα της μετατροπής τους σε εμβολιαστικά κέντρα- είναι ένα κομμάτι της νέας λιτότητας, που έρχεται μαζί με την ακρίβεια στο ηλεκτρικό ρεύμα να ροκανίσει ό,τι έχει μείνει από τα λαϊκά εισοδήματα.

Σκοντάφτετε συνεχώς πάνω σε ευκαιρίες ανάπτυξης, πέφτετε, σηκώνεστε, ξεσκονίζεστε και τις αγνοείτε σαν να μην έγινε τίποτα. Είχατε τόσες ευκαιρίες μέσα από την πανδημία. Η Ευρωπαϊκή Ένωση σας είπε: «Ξοδέψτε για την υγεία». Δεν το κάνατε για να στηρίξετε το Εθνικό Σύστημα Υγείας.

Ας πάμε σε ένα άλλο ζήτημα, το οποίο είναι σχετικό όμως, όσον αφορά την ανάπτυξη ή μάλλον αυτό το οποίο έχουμε, συστηματικοποιημένη υποανάπτυξη. Θυμόσασταν, κύριε Γεωργιάδη και κύριε Χατζηδάκη, ότι μιλούσαμε εδώ για τον EastMed, που μας τον πρωτοέφερε ο κ. Τσίπρας με τις αγκαλιές με τον κ. Νετανιάχου; Μετά συνεχίσατε εσείς να έρχεστε εδώ, να γιορτάζετε ότι η Ελλάδα γίνεται ενεργειακός κόμβος, ότι θα κάνουμε εξορύξεις από την Αιτωλοακαρνανία μέχρι το Ισραήλ, θα έχουμε αγωγό από τον EastMed κ.λπ..

Ποιο ήταν το μοναδικό κόμμα σε αυτό το Κοινοβούλιο που είπε τρία πράγματα; Ο EastMed δεν θα γίνει, γιατί είναι αντιοικονομικός. Δεν πρέπει να γίνει, γιατί είναι αντιπεριβαλλοντολογικός και δεν θα μας αφήσουν να τον κάνουμε οι Ηνωμένες Πολιτείες, γιατί είναι ανταγωνιστικός προς το LNG που θέλουν να φέρουν από το Τέξας. Το ΜέΡΑ25 τα είπε.

Δυστυχώς ή ευτυχώς -ευτυχώς, θα έλεγα- δικαιωθήκαμε. Ο EastMed δεν θα γίνει, αλλά είναι αυτό που είπα πριν. Εσείς οδεύετε σε αυτόν τον δρόμο της μαύρης και άραχνης υποανάπτυξης. Είναι σαν αυτό που υπόσχεστε στον ελληνικό λαό, όταν του μιλούσατε για εξορύξεις είτε στο Αιγαίο, είτε στο Ιόνιο, είτε στην Αιτωλοακαρνανία, είτε στην Ήπειρο. Αυτό που του υποσχόσασταν ήταν ότι θα κερδίσετε τον περασμένο πόλεμο. Χάσαμε αυτό το τρένο της βιομηχανικής επανάστασης στη βάση των ορυκτών καυσίμων. Το θέμα είναι να μη χάσουμε το επόμενο -σας το λέμε εδώ και δύο χρόνια σε αυτό το Κοινοβούλιο- της πράσινης βιομηχανικής επανάστασης.

Θυμάστε που εμείς σας λέγαμε για πλωτές ανεμογεννήτριες οι οποίες να μη χαλούν τις βουνοκορφές και τα νησιά μας, να μη γίνονται λόγος οι τοπικές κοινωνίες να ξεσηκώνονται εναντίον των ανανεώσιμων πηγών ενέργειας; Θυμάστε που σας τα λέγαμε;

Λοιπόν, έχω κάποια νέα για εσάς. Δεν ξέρω αν διαβάζετε «FINANCIAL TIMES». Την περασμένη Δευτέρα, κύριε Γεωργιάδη, έγινε μια δημοπρασία στο Εδιμβούργο από την κυβέρνηση της Σκωτίας. Η κυβέρνηση της Σκωτίας, όχι της Βρετανίας, εισέπραξε 700 εκατομμύρια λίρες, γύρω στο 1 δισεκατομμύριο ευρώ. Δημοπράτησε θαλάσσιες περιοχές της Σκωτίας που θα παράγουν είκοσι πέντε γιγαβάτ, το οποίο είναι 110% της συνολικής ανάγκης που έχει η Βρετανία, όχι η Σκωτία, σε ηλεκτρική ενέργεια, εκ των οποίων τα δεκατρία γιγαβάτ μόνο πλωτές ανεμογεννήτριες. Είναι αυτό που λέγαμε εμείς εδώ, το ΜέΡΑ25.

(Χειροκροτήματα από την πτέρυγα του ΜέΡΑ25)

Εβδομήντα εταιρείες πήραν τα δικαιώματα αυτά, συμπεριλαμβανομένης της «BRITISH PETROLEUM», της «SHELL», της «SSE», της ισπανικής «IBERDROLA», της σουηδικής «VATTENFALL» και πολλές άλλες. Επένδυση 70 δισεκατομμυρίων ευρώ πέραν των 700 εκατομμυρίων λιρών που θα πάρει η σκωτσέζικη κυβέρνηση, εκ των οποίων τα 40 δισεκατομμύρια ευρώ θα ενισχύσουν τις τοπικές κοινωνίες πολλαπλασιαστικά, με στόχο την παραγωγή υδρογόνου, που λέγαμε εμείς στο ΜέΡΑ25 εδώ και δύο χρόνια ότι η παραγωγή από πλωτές ανεμογεννήτριες πράσινου υδρογόνου θα πρέπει να είναι ο προσανατολισμός της Ελλάδας, έτσι ώστε να γίνουμε πραγματικό πράσινο ενεργειακό κέντρο, όχι αυτά που λέτε εσείς, με τις εξορύξεις και τους EastMed, που τελικά είδατε ότι ήταν και εντελώς ανεδαφικά. Το μόνο που έκαναν ήταν να δίνουν στον Ερντογάν λόγους να αυξάνει τις εντάσεις στο Αιγαίο.

Εσείς σε αυτόν τον τομέα τι έχετε να δείξετε; Ένα υποτυπώδες καρτελάκι, μικρό καρτέλ μεταξύ της αγαπημένης σας «MOTOROLA» και της ιδιωτικοποιημένης ΔΕΗ, που λέει ότι θα φτιάξουν μια μικρή ποσότητα πρασίνου υδρογόνου. Μακάρι να το φτιάξουν.

Συγκρίνετε αυτά που κάνετε εσείς ή που δεν κάνετε με αυτά που συμβαίνουν στη Σκωτία σήμερα.

Κυρίες και κύριοι συνάδελφοι, για να κλείνω, κακά τα ψέματα, εδώ, σε αυτή τη χώρα δεν υπάρχει μοντέλο ανάπτυξης.

Κύριε Γεωργιάδη, Υπουργός «Υποανάπτυξης» είστε.

(Χειροκροτήματα από την πτέρυγα του ΜέΡΑ25)

Δεν έχετε κανέναν προγραμματισμό για τον τρόπο με τον οποίο θα γίνει η Ελλάδα πράσινο ενεργειακό κέντρο.

Επιτρέψτε μου να πω ότι το μόνο που λέτε και ξαναλέτε, ο κάθε Υπουργός σας, η κάθε Υπουργός σας, ο κάθε δημοσιογράφος της λίστας Πέτσα, το μόνο πράγμα που λέτε για να αποδείξετε ότι τα πάντα βαίνουν αισίως, ποιο είναι; Ποιο είναι το ένα που έχετε να δείξετε; Μη μιλάτε για ανάπτυξη. Πείτε μου πόσο είναι το ΑΕΠ σήμερα σε σχέση με αυτό που μας λέγατε τον Δεκέμβριο του 2019 ότι είναι. Είναι λιγότερο, έτσι; Όμως το χρέος είναι τουλάχιστον 60 δισεκατομμύρια, αν βάλετε τα 40 δισεκατομμύρια των ομολόγων και όλα τα άλλα τα οποία έχετε δανειστεί, τα 23 δισεκατομμύρια του ΗΡΑΚΛΗ ή όσα σας ζητάει να τα εντάξετε, θα τα εντάξετε κάποια στιγμή στο χρέος. Έχουμε μια εκτόξευση του χρέους στα ουράνια και έχουμε ουσιαστικά καθηλωμένο το ΑΕΠ στο επίπεδο της περιόδου 2014-2018. Αυτή είναι η κατάσταση η οποία ισχύει σε αυτή τη χώρα.

Το μόνο που έχετε να λέτε είναι ότι δανειζόμαστε φθηνά. Εκδώσατε ένα ομόλογο χθες και θριαμβολογεί ο φίλα προς εσάς προσκείμενος Τύπος, ότι έσπασαν τα καντράν των χρηματιστών από τις προσφορές. Πράγματι, έπεσαν πάνω να αγοράσουν όλοι το ομόλογό σας.

Ο κ. Χατζηδάκης, ο κ. Γεωργιάδης, προφανώς, θεωρούν ότι αυτό είναι εξαιρετικό. Δείχνει ότι υπάρχει εμπιστοσύνη στο ελληνικό χρέος.

Ανοησίες, κύριε Χατζηδάκη!

Ανοησίες, κύριε Γεωργιάδη! Δεν υπάρχει καμμία εμπιστοσύνη. Ξέρουν πάρα πολύ καλά ότι το κράτος μας είναι πτωχευμένο. Θα μου πείτε: Γιατί το αγοράζουν; Διότι είναι πολύ απλό. Η κ. Λαγκάρντ τούς κλείνει το μάτι. Τι τους κλείνει το μάτι; Πρες κόνφερανς κάνει. Συνέντευξη στη Βουλή και λέει ότι μέχρι το 2024 δεν θα αγοράζουν.

Σκεφτείτε: Είστε οι καλύτεροι πελάτες των κερδοσκόπων. Γιατί; Επειδή είμαστε πτωχευμένοι, έχουμε spread με το γερμανικό ομόλογο 1,8%-1,9%, δηλαδή παίρνουν ένα κατιτίς, αγοράζοντας ελληνικό ομόλογο αντί για το γερμανικό. Ταυτόχρονα, δεν έχουν κανένα ρίσκο αγοράς, όταν η Λαγκάρντ τούς λέει ότι θα το αγοράσει.

Πράγματι, ξέρετε πολύ καλά ότι έχουν πάρει 40 δισεκατομμυριάκια ομολόγων, όλα αυτά που εκτυπώσατε και τα έχουν μεταφέρει στα ψηφιακά συρτάρια της Ευρωπαϊκής Κεντρικής Τράπεζας. Θα μου πείτε: Ναι, δεν θα συνεχίσουν να το κάνουν αυτό; Όχι, δεν θα συνεχίσουν να το κάνουν αυτό. Κάποια στιγμή αυτές οι μουσικές καρέκλες θα σταματήσουν και εμείς, εσείς, ο λαός μας βασικά θα μείνει χωρίς την καρέκλα να κάτσει. Και το ξέρετε πολύ καλά αυτό.

Όμως ακόμα και να συνεχίσουν να το κάνουν -έστω ότι συνεχίζουν να το κάνουν- ποια είναι η δηλητηριώδης εξάρτηση που χτίζεται εδώ και δύο, τρία, τέσσερα χρόνια σε αυτή τη χώρα;

Το ένα καλό που είχε η κρίση και ξεκίνησε το 2014 και συνέχισε το 2015 και λίγο στις αρχές του 2016, είναι ότι εξαφάνισε το έλλειμμα στο ισοζύγιο τρεχουσών συναλλαγών. Με άλλα λόγια, η χώρα ζούσε ιδίοις δυνάμεις. Ό,τι εξάγαμε σε δολάρια, σε ευρώ, σε συνάλλαγμα, το εισάγαμε. Για πρώτη φορά μετά από πολύ καιρό είχαμε ισοσκελίσει το ισοζύγιο τρεχουσών συναλλαγών. Σήμερα είναι -7%.

Με άλλα λόγια, όσο μας δανείζει η Ευρωπαϊκή Κεντρική Τράπεζα μέσα από την ποσοτική χαλάρωση που εξασφαλίσατε μέχρι το 2024, ο ιδιωτικός τομέας της Ελλάδας και όχι οι φτωχοί -ξέρουμε ποιοι είναι, αλλά δεν έχει σημασία- συνεχώς ζει με δανεικά από τον ιδιωτικό χρηματοπιστωτικό τομέα της Ευρώπης παγκόσμια.

Με άλλα λόγια, είναι σαν να μη μάθαμε τίποτα από το 2010. Είναι σαν να έχουμε τον κ. Σημίτη εδώ να μας μιλάει για την Ελλάδα στον σκληρό πυρήνα του ευρώ, όταν ξέραμε πάρα πολύ καλά ότι όλα ήταν με θαλασσοδάνεια. Είναι σαν να έχουμε τον κ. Αλογοσκούφη εδώ λίγο πριν από το κραχ του 2008 να μας λέει ότι είναι θωρακισμένη η ελληνική οικονομία, δεν πάνε να πνιγούν οι Αμερικανοί. Ας έχουν πρόβλημα. Εμείς είμαστε θωρακισμένοι.

Ε, δεν ήμασταν θωρακισμένοι και δεν είμαστε θωρακισμένοι. Εξάρτηση και υποανάπτυξη: Αυτό θα αφήσετε πίσω σας, όταν θα φύγετε μαύρη νύχτα από την Κυβέρνηση. Δυστυχώς, πάλι ο ελληνικός λαός θα πληρώσει. Άλλη μια φορά μια μνημονιακή Κυβέρνηση, η οποία δεν έχει σχέδιο για αυτή τη χώρα. Το μόνο της σχέδιο είναι χρέος και ξερό ψωμί.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Θα δώσουμε τον λόγο στον κ. Ευάγγελο Αποστόλου από τον ΣΥΡΙΖΑ.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Πότε είμαι εγώ, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκανδαλίδη, από ό,τι βλέπω εδώ, στις σημειώσεις, είστε μετά τον κ. Βολουδάκη. Εκεί σας έχουν τοποθετήσει. Δεν ξέρω τι έγινε με τον προηγούμενο Προεδρεύοντα.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ήμουν μετά τον κ. Κατσώτη. Παρεμβλήθηκαν οι Υπουργοί.

**ΠΡΟΕΔΡΕΥΩΝ (Γεώργιος Λαμπρούλης):** Τώρα ξεκινάμε. Μπήκαμε στον κατάλογο ομιλητών ξανά.

Δεν ξέρω τη συνεννόηση. Αν θέλετε και αν δεν υπάρχει πρόβλημα, να ακούσουμε τον κ. Αποστόλου, επειδή τον κάλεσα στο Βήμα και μετά να σας δώσω τον λόγο. Είστε και Κοινοβουλευτικός Εκπρόσωπος. Αλίμονο!

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, μπορώ να έχω τον λόγο;

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, μπορώ να μιλήσω;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αποστόλου, ο Κοινοβουλευτικός σας Εκπρόσωπος ζήτησε τον λόγο.

Ορίστε, κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, επειδή δεν ξέρω αν ενημερωθήκατε από τον προκάτοχό σας στη θέση του Προεδρεύοντος, επειδή πριν δημιουργήθηκε μια ένταση και υπήρχε ένα πρόβλημα. Μετά τον κ. Βαρουφάκη, όντως είχε ζητήσει τον λόγο ο κ. Σκανδαλίδης, που θα μιλήσει προφανώς μετά τον κ. Αποστόλου. Αυτό το οποίο είναι σε εκκρεμότητα είναι να σχολιάσουμε την τροπολογία που δεν μπορέσαμε, δεν μας δόθηκε η δυνατότητα, την τροπολογία του Υπουργείου Εργασίας, του κ. Χατζηδάκη.

Δεν λέω ότι χρειάζεται να γίνει τώρα.

**ΠΡΟΕΔΡΕΥΩΝ (Γεώργιος Λαμπρούλης):** Ακούστε, κύριε Χαρίτση. Για να τα βάλουμε σε μια σειρά…

**ΑΛΕΞΗΣ ΧΑΡΙΤΣΗΣ:** Το λέω για να μπει μια σειρά.

**ΠΡΟΕΔΡΕΥΩΝ (Γεώργιος Λαμπρούλης):** Καμμία αντίρρηση.

**ΑΛΕΞΗΣ ΧΑΡΙΤΣΗΣ:** Για τον κ. Σκανδαλίδη το λέω. Δεν ζητώ τώρα τον λόγο. Μην παρεξηγηθώ.

**ΠΡΟΕΔΡΕΥΩΝ (Γεώργιος Λαμπρούλης):** Δεν έχω λόγο να αμφιβάλω για αυτό που λέτε. Εξήγησα στον κ. Σκανδαλίδη τι κατάσταση βρήκα. Δεν υπάρχει κανένα ζήτημα μετά τον κ. Αποστόλου να σας δώσω τον λόγο. Όμως πριν τον κ. Αποστόλου, όπως βλέπετε και στην κατάσταση των ομιλητών, ήταν ένας άλλος ομιλητής από τη Νέα Δημοκρατία ο οποίος δεν ήταν στην Αίθουσα και δεν τον εκφώνησα από ευγένεια και μόνο για να μην ακουστεί το όνομά του.

Το δεύτερο ήταν ότι πριν από τον ομιλητή της Νέας Δημοκρατίας είχε ζητήσει τον λόγο ο κ. Σκυλακάκης για να αναπτύξει για ένα τρίλεπτο την τροπολογία του Υπουργείου Οικονομικών. Κάλεσα, λοιπόν, στο Βήμα τον κ. Αποστόλου. Μετά θα τα βάλουμε σε μια σειρά. Θα δώσουμε τον λόγο στον κύριο Υπουργό για την τροπολογία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ήμουν εδώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, σας παρακαλώ. Δεν σας έδωσα τον λόγο. Καθίστε κάτω.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Σας ζητώ να ανακαλέσετε.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ, δεν ακούγεστε.

Να συνεννοηθούμε, κύριε Σκανδαλίδη. Επιμένετε να δώσω σε σας τον λόγο μετά τον κ. Αποστόλου και μετά στον κ. Σκυλακάκη;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, εσείς;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Εγώ δύο λεπτά θα μιλήσω, όχι παραπάνω.

**ΠΡΟΕΔΡΕΥΩΝ (Γεώργιος Λαμπρούλης):** Ε, τι να σας πω τώρα; Δεν μπορούμε να συνεννοηθούμε;

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, νομίζω πως έχοντας τόση ώρα στην Αίθουσα, κάποια στιγμή με φωνάξατε να μιλήσω. Αν δημιουργώ τόσο μεγάλο πρόβλημα, γιατί ένας Βουλευτής επιτέλους παίρνει τον λόγο…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αποστόλου, σε εσάς δεν αναφέρθηκε κανένας. Να βάλουμε μια σειρά. Τι να κάνουμε τώρα;

Κύριε Σκανδαλίδη, θα δώσω στον κ. Σκυλακάκη τον λόγο και μετά σε εσάς.

Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε και ζητάω συγγνώμη από τους συναδέλφους αν τους δημιούργησα κάποιο πρόβλημα.

Σήμερα, κυρίες και κύριοι συνάδελφοι, μιλάμε για ανταγωνισμό και δυστυχώς αυτό που κυριαρχεί στην Αίθουσα, ειδικά από την πλευρά σας, κύριοι της Κυβέρνησης, είναι ότι δεν υπάρχουν από την πλευρά σας αυτές οι ενέργειες που θα στοχεύουν σε καλύτερες τιμές για τον καταναλωτή.

Τι βιώνει ο Έλληνας πολίτης αυτήν την ώρα σύμφωνα με τα στοιχεία της ΕΛΣΤΑΤ για τον Δεκέμβρη; Έναν πληθωρισμό που καλπάζει, 5,1%, μέσα σε ένα κλίμα αβεβαιότητας και ανησυχίας για την επόμενη μέρα τόσο για την πανδημία όσο και για την οικονομία. Το πρόβλημα για τον μισθωτό των 500 ευρώ και τον συνταξιούχο των 360 ευρώ γίνεται εξοντωτικό και ιδιαίτερα όταν αφορά στο ηλεκτρικό ρεύμα, στο πετρέλαιο κίνησης και θέρμανσης, στο φυσικό αέριο.

Κυρίες και κύριοι συνάδελφοι της Νέας Δημοκρατίας, έρχεται ένα κύμα ανατιμήσεων στην ελληνική αγορά που θα προκαλέσει μεγάλη αναστάτωση στην καθημερινότητα αυτών των ανθρώπων. Γι’ αυτό, λοιπόν, κρίνεται αναγκαία η άμεση -και το τονίζω- λήψη μέτρων. Ο ΣΥΡΙΖΑ έχει καταθέσει τις προτάσεις του που μπορούν να υλοποιηθούν άμεσα. Αναφέρω χαρακτηριστικές.

Πρώτον, άμεση αύξηση του κατώτατου μισθού στα 800 ευρώ για να προστατευθεί το διαθέσιμο εισόδημα και να τονωθεί η κατανάλωση. Ακολούθησε το 2% της πρωθυπουργικής εξαγγελίας που αντιμετωπίστηκε ως εμπαιγμός, στο οποίο ο κ. Μητσοτάκης αντέδρασε με έναν επικοινωνιακό χειρισμό, μια νέα αύξηση -λέει- τον Μάιο. Κάτι ανάλογο έκανε πριν από λίγο ο κύριος Υπουργός Εργασίας. Όμως η κατάσταση είναι τραγική και απαιτεί άμεσες επεμβάσεις τώρα και όχι σε μερικούς μήνες. Τώρα πρέπει να αντιδράσετε.

Δεύτερον, μείωση του ειδικού φόρου κατανάλωσης για πετρέλαιο θέρμανσης, κίνησης και για βενζίνη στα κατώτερα επιτρεπτά ευρωπαϊκά επίπεδα. Έχουμε καταθέσει εδώ και καιρό σχετική τροπολογία.

Τρίτον, μείωση τιμολογίων της ΔΕΗ, ώστε να συμπαρασύρει και τους ιδιώτες παρόχους και βεβαίως εξαντλητικούς ελέγχους από την Επιτροπή Ανταγωνισμού.

Κατά τη διαδικασία της επεξεργασίας του νομοσχεδίου στην Επιτροπή Παραγωγής και Εμπορίου περιμέναμε να ακούσουμε τις προτάσεις της Κυβέρνησής σας. Δεν συνέβη κάτι τέτοιο. Αντίθετα έγινε πλέον φανερή η αδυναμία να προστατέψετε τα λαϊκά στρώματα από τις επαναλαμβανόμενες αυξήσεις των τιμών και την εκτίναξη του κόστους ζωής.

Επιπλέον, έγινε εξόφθαλμα αντιληπτή η διαφωνία και η ανακολουθία των κυβερνητικών στελεχών για την αντιμετώπιση του προβλήματος. Οι Υπουργοί σας φαίνεται ότι δεν μπορούν να συνεννοηθούν και δεν επικοινωνούν μεταξύ τους, με αποτέλεσμα να αλληλοαναιρούνται καθημερινά μέσα από τις δηλώσεις τους.

Ο Υπουργός Ανάπτυξης και Επενδύσεων, ο κ. Γεωργιάδης, προσεγγίζει την επίλυση του προβλήματος σε αντίθετη κατεύθυνση από τον Υπουργό Οικονομικών, τον κ. Σταϊκούρα, ενώ αποδίδει βασικό ρόλο στην Επιτροπή Ανταγωνισμού. Αντίθετα ο Πρόεδρος της Επιτροπής Ανταγωνισμού, ο κ. Λιανός, στην επιτροπή επέρριψε την ευθύνη σε άλλους -λέει- αρμόδιους φορείς. Ισχυρίστηκε μάλιστα πως η επιτροπή έχει ενεργό δράση εναντίον της αισχροκέρδειας και πως είναι αρμόδια να παρέμβει όταν αυξάνεται μια τιμή μόνο -και το τονίζω- σε περίπτωση που αυτή η αύξηση είναι προϊόν «καρτελικής» σύμπραξης ή σε περίπτωση που υπάρξει μια υπερβολική τιμή, που βεβαίως η τιμή αυτή ορίζεται από εταιρείες οι οποίες έχουν δεσπόζουσα θέση στην αγορά, ανασκευάζοντας ουσιαστικά τα όσα έλεγε ο κ. Λιανός σε συνέντευξή του και τα όσα ανακοινώνονταν σε δελτίο τύπου της επιτροπής.

Όμως, κυρίες και κύριοι συνάδελφοι, τα φαινόμενα καρτέλ και ολιγοπωλίων ζουν και βασιλεύουν στην ελληνική πραγματικότητα και ιδιαίτερα στα ελληνικά σουπερμάρκετ που έχουν το μεγαλύτερο ποσοστό κέρδους στην Ευρώπη. Ο εκβιασμός τον οποίο καταφέρνουν στους προμηθευτές τους, αγρότες και παραγωγούς, για να τους πουλήσουν σε τιμές κάτω του κόστους και με εξάμηνη πίστωση, ενώ την ίδια στιγμή οι καταναλωτές στο ράφι πληρώνουν σε τιμές υπερκοστολόγησης και μετρητοίς, αποτελεί ένα μέρος της ελληνικής πραγματικότητας.

Η ακρίβεια δυστυχώς είναι εδώ και το βασικό ζήτημα είναι ότι πλήττονται οι πιο φτωχοί πολίτες. Σύμφωνα με έρευνα που έδωσαν στη δημοσιότητα η Γενική Συνομοσπονδία Εργατών Ελλάδος και το Ινστιτούτο Εργασίας, το 82% των εργαζομένων δηλώνει ότι η μηνιαία επιβάρυνση του νοικοκυριού τους από τις αυξήσεις στις τιμές ενέργειας και τις τιμές των βασικών ειδών διατροφής αναμένεται να είναι πολύ μεγάλη ή μεγάλη, με μόλις το 14% να την εκτιμά ως μικρή ή και πολύ μικρή. Τα παραπάνω ποσοστά βεβαίως διαφοροποιούνται όταν συγκριθούν με το ύψος του εισοδήματός τους. Οι εργαζόμενοι, για παράδειγμα, οι οποίοι έχουν μηνιαία αμοιβή έως 500 ευρώ δηλώνουν κατά 100% ότι αναμένουν πολύ μεγάλη επιβάρυνση, ενώ μόνο το 19% όσων δηλώνουν μηνιαία αμοιβή από 1.500 ευρώ και πάνω αναφέρει ότι αναμένει πολύ μεγάλη επιβάρυνση.

Δυστυχώς, η Κυβέρνηση περιορίζεται σε παθητική στάση στις συνεχιζόμενες ανατιμήσεις στις τιμές των ελληνικών προϊόντων. Αφήνει την αγορά να αυτορυθμιστεί, όταν είναι σαφές ότι τα πράγματα είναι εκτός ελέγχου σε συνδυασμό με την εκτόξευση του κόστους ενέργειας. Όχι μόνο δεν λαμβάνει μέτρα για τη μείωση των τιμών, αλλά δεν προχωρά και σε ελέγχους για να αντιμετωπιστούν φαινόμενα αισχροκέρδειας.

Οδηγείτε, κύριοι της Κυβέρνησης, τη χώρα για μια ακόμη φορά, μέσα από την ακρίβεια και μέσα από την τραγική διαχείριση της πανδημίας, στην καταστροφή. Φτάνει πια. Έχει υποφέρει πολλά ο ελληνικός λαός από τη διακυβέρνησή σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Αναπληρωτή Υπουργό Οικονομικών κ. Σκυλακάκη για την τροπολογία. Και ευθύς αμέσως θα πάρει τον λόγο ο Κοινοβουλευτικός Εκπρόσωπος του ΚΙΝΑΛ κ. Σκανδαλίδης.

Ορίστε, κύριε Σκυλακάκη, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Να μπω κατευθείαν στο θέμα της τροπολογίας μας και μετά θα μου επιτρέψετε τριάντα δευτερόλεπτα να αναφερθώ στον προηγούμενο ομιλητή, γιατί έθεσε θέματα του Υπουργείου Οικονομικών.

Η τροπολογία έχει δύο άρθρα που θέλω να υπερασπιστώ. Το ένα είναι η ενίσχυση του επικουρικού κεφαλαίου. Στην ουσία είναι παράταση μιας ενίσχυσης που είχε δοθεί μία φορά το 2016 και μία φορά το 2018. Και είναι αναγκαίο να παραταθεί μέχρι το τέλος του 2023 για να εξασφαλιστεί η προστασία του επικουρικού κεφαλαίου και να εξασφαλιστεί και ο προγραμματισμός απαιτήσεων τρίτων.

Το δεύτερο άρθρο αφορά κάτι που είμαι βέβαιος ότι θα συμφωνήσουμε όλοι, που είναι η παράταση για τις επιταγές που είχαμε ήδη ψηφίσει για τη βόρειο Εύβοια. Νομίζω ότι είναι μια τεχνική τροπολογία που όλοι συμφωνούμε.

Σε ό,τι αφορά τώρα την ακρίβεια, πρέπει να έχουμε το εξής υπ’ όψιν μας. Αυτή την στιγμή η ακρίβεια είναι κατά κύριο λόγο εισαγόμενη. Κάθε 10 ευρώ που αυξάνεται το φυσικό αέριο στη διεθνή τιμή -και η αύξηση ήταν από τα 15 έως 20 ευρώ, που ήταν στην προ πανδημίας περίοδο, σήμερα είναι στα 70 και κάποια στιγμή πήγε στα 150- μας κοστίζει ως οικονομία 600 εκατομμύρια ευρώ! Όταν αυξάνονται οι διεθνείς ναύλοι, κερδίζουμε μεν ως ναυτιλία κάτι, αλλά μας κοστίζει σε όλα τα εισαγόμενα. Όταν έχουμε μία κρίση στα δημητριακά τα οποία εισάγουμε, η κρίση αυτή μεταφέρεται στην οικονομία.

Αυτές τις αυξήσεις των διεθνών τιμών θα τις πληρώσουμε είτε με τον έναν τρόπο είτε με τον άλλον. Δεν υπάρχει κάποιος μαγικός τρόπος για να μην πληρώσεις το αυξημένο φυσικό αέριο. Μπορείς μακροχρόνια να κάνεις επενδύσεις στις ΑΠΕ, στο «Εξοικονομώ», πράγματα που κάνουμε, αλλά βραχυχρόνια θα τις πληρώσεις. Και εμείς προσπαθούμε να απαλύνουμε αυτήν την πληρωμή και να μετριάσουμε το βάρος στους ευάλωτους καταναλωτές, αλλά η πιθανότητα με έναν μαγικό τρόπο να έρθει κάποιος από το υπερπέραν και να μας δώσει μερικά δισεκατομμύρια ακόμη για να μην υπάρχει καμμία επίπτωση, είναι μηδενική. Όποιος νομίζει ότι έχει βρει το μαγικό χαλί που κουβαλάει λεφτά στην ελληνική οικονομία, δεν έχει την αίσθηση της πραγματικότητος.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο Κοινοβουλευτικός Εκπρόσωπος του ΚΙΝΑΛ κ. Σκανδαλίδης.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, μια ερώτηση για την τροπολογία.

**ΠΡΟΕΔΡΕΥΩΝ (Γεώργιος Λαμπρούλης):** Ερώτηση, εάν θέλει, να κάνει ο Κοινοβουλευτικός σας Εκπρόσωπος.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Είναι πραγματικά λυπηρό να ζει κανείς μέσα σε αυτήν την Αίθουσα και να αντέχει αυτού του τύπου τον πολιτικό διάλογο που παρακολουθήσαμε από την αρχή της συνεδρίασης και ιδιαίτερα στην κορύφωσή του, στη νέα κλοτσοπατινάδα, ανάμεσα στον κ. Πολάκη και την Κυβέρνηση. Και είναι πολύ λυπηρό γιατί χάνει η Βουλή την ουσία της λειτουργίας της που είναι μέσα σε συνθήκες πολιτισμένου διαλόγου να δώσει απαντήσεις και λύσεις στα μεγάλα προβλήματα της χώρας.

Και μια και η αντιπαράθεση έγινε για την πανδημία, εδώ πρέπει να πούμε καθαρά ότι δεν μπορεί να γίνεται συναγωνισμός ποιος χρεώνεται περισσότερο την αποτυχία. Τη βασική ευθύνη της εφαρμογής της πολιτικής έχει η Κυβέρνηση, που προφανώς χρεώνεται το μεγάλο μέρος της αποτυχίας. Και δεν την απαλλάσσει η συνεχιζόμενη διγλωσσία και ο λαϊκισμός του ΣΥΡΙΖΑ, ο οποίος στην ουσία οδηγεί σε αντιπαραθέσεις του τύπου γιατί απέφυγε το τελευταίο μέρος, γιατί ήρθε ο Πολάκης! Γιατί κέρδισε το πρώτο μέρος; Γιατί δεν υπήρχε ο Πολάκης!

Όχι, δεν είναι έτσι τα πράγματα. Τα πράγματα είναι τελείως διαφορετικά. Και η βασική κριτική που πρέπει να γίνει είναι ότι, εάν η Κυβέρνηση πραγματικά πίστευε ότι μπορούσε να αντιμετωπίσει δυναμικά το πρόβλημα, θα είχε προβλέψει την ενίσχυση του ΕΣΥ, των υγειονομικών δομών και τον προγραμματισμό σε πρωτοβάθμιο επίπεδο με τέτοιο τρόπο και να διαθέσει πόρους, -τόσους πόρους διέθεσε σε παροχές από εδώ και από εκεί, πολλούς πόρους διέθεσε, δισεκατομμύρια- πολλαπλάσιους πόρους για το ΕΣΥ και όχι να έρχεται μετά το τέλος και την αποτυχία του τελευταίου προγράμματος να λέει ότι «εγώ την άνοιξη θα ενισχύσω το ΕΣΥ και θα κάνω ένα νέο χωροταξικό σχεδιασμό» και όλα αυτά τα πράγματα τη στιγμή που πεθαίνουν τόσοι άνθρωποι κάθε μέρα! Αυτή είναι η ουσία της κατάστασης και δεν την αλλάζει κανένας Πολάκης, καμμία διαδικασία.

Πρέπει λοιπόν να ξεκαθαρίσουμε ότι δεν μπορούμε, πάνω στους ανθρώπους που χάνουν τη ζωή τους και στις οικογένειες που ζουν το δράμα να είναι έγκλειστες τόσους μήνες και να μην μπορούν να κυκλοφορήσουν, να μιλάμε με αυτόν τον τρόπο και με αυτόν τον πολιτικό διάλογο απέναντι σε αυτή την κοινωνία που χειμάζεται από αυτήν την πανδημία. Αυτή είναι η πρώτη παρατήρηση.

Η δεύτερη παρατήρηση έχει να κάνει με την τροπολογία που έχει σχέση με τα εργασιακά. Εμείς διαφωνούμε με το άρθρο 2 της τροπολογίας, καθώς μπερδεύει η Κυβέρνηση το 3 με το 2 και ουσιαστικά αλλάζει το άρθρο 16 του ν.4722/2020.

Δεν καταλαβαίνουμε τι κάνετε με την τροπολογία σας. Ποια είναι η ουσία της; Υπάρχουν χαμηλόμισθοι στα όρια της επιβίωσης. Καταλαβαίνετε τι σημαίνει να τους κόψετε δύο μεροκάματα από τον γλίσχρο μισθό τους; Και επιτέλους σταματήστε με κάθε ευκαιρία να διαχωρίζετε τους Έλληνες πολίτες σε δύο κατηγορίες, άλλοι οι δημόσιοι, άλλοι οι ιδιωτικοί υπάλληλοι. Σήμερα καταδικάζετε τους ιδιωτικούς με τα μεγαλύτερα προβλήματα και που αποτελούν τα πιο ευάλωτα στρώματα ουσιαστικά του πληθυσμού.

Εμείς καταθέσαμε, καταθέτουμε τροπολογία και αποκαθιστούμε την τεράστια αυτή αδικία. Προβλέπουμε πλήρεις αποδοχές για τις πέντε μέρες και πλήρη ασφαλιστική κάλυψη. Προτείνουμε να αποδεχτείτε το περιεχόμενό της, αν σας έχει μείνει ελάχιστο ίχνος κοινωνικής ευαισθησίας.

Θέλω να κάνω και μια πολιτική παρατήρηση επ’ αυτού, γιατί μου φαίνεται προκλητική η στάση σας. Έχετε ανακοινώσει ότι στο δεύτερο εξάμηνο θα συμπληρώνετε την αύξηση μετά το 2%, το οποίο βέβαια εξανεμίστηκε πριν καν καταβληθεί. Μπαίνω στον πειρασμό να σας ρωτήσω, μήπως αυτό εντάσσεται στον προεκλογικό σας σχεδιασμό; Μου προξενεί εντύπωση η οριοθέτηση των ημερομηνιών ότι σπεύσατε να το φέρετε πιο γρήγορα για αυτή τη διαδικασία.

Όμως αυτά είναι ημίμετρα. Δεν απαντούν στις αγωνίες του κόσμου. Πήραν το 2% και πριν το εισπράξουν έχει εξανεμιστεί. Δεν μπορούν να μπουν στη λογική τη δική σας, μιας προεκλογικής τακτικής.

Να συνεννοηθούμε, μιλάτε συνεχώς για επιστροφή στην κανονικότητα. Και όλο τον προϋπολογισμό τον στηρίξατε στην επιστροφή στην κανονικότητα. Αυτό είναι ο προϋπολογισμός σας. Τι θα σήμαινε σε αυτό το θέμα, που είναι το πρώτο, το κρίσιμο, το πιο νευραλγικό, μια επιστροφή στην κανονικότητα; Είναι πάρα πολύ απλό. Είναι ο κατώτερος μισθός της τελευταίας συλλογικής σύμβασης όταν είχαμε κανονικότητα, που είναι τα 751 ευρώ, τα οποία μπορείτε να τα δώσετε τώρα.

Εγώ δεν λέω αυτό που λέει ο κ. Βαρουφάκης για τιμαριθμικές αναπροσαρμογές. Δεν είναι εύκολα αυτά τα πράγματα σε μία τέτοια οικονομία. Να το δώσετε τώρα και να ξεκινήσετε συλλογικές διαπραγματεύσεις ανάμεσα στους κοινωνικούς εταίρους, γιατί όλοι τις δέχονται τις συλλογικές διαπραγματεύσεις, για να διαμορφωθεί στη συνέχεια. Υπάρχει και μία σχετική πρόταση της ΓΣΕΕ που συμφωνεί με αυτή τη γενική κατεύθυνση και η οποία ουσιαστικά φέρνει τον μισθό μετά από συλλογική διαπραγμάτευση στα 809 ευρώ.

Εγώ δεν λέω ούτε αυτό. Λέω τώρα την τελευταία συλλογική σύμβαση της κανονικότητας, δηλαδή τα 751 ευρώ και άμεση έναρξη συλλογικών διαπραγματεύσεων, ώστε οι κοινωνικοί εταίροι να καθορίσουν το αντίστοιχο ποσό. Και θα το έκανα με έναν νόμο και ένα άρθρο, όπως θα έλεγε ο ΣΥΡΙΖΑ. Αυτός είναι ο μόνος δρόμος τον οποίο αρνείστε να ακολουθήσετε και παίζετε προεκλογικά παιχνίδια με το εισόδημα των χαμηλόμισθων.

Τώρα δυο λόγια θέλω να πω για το νομοσχέδιο.

Κατ’ αρχάς, κύριε Γεωργιάδη, υπάρχουν δυο νομοσχέδια. Είναι ένα που συζητάμε τώρα κι ένα που φέρνετε την άλλη εβδομάδα ή όποτε θα έρθει. Είναι και τα δυο για την ανάπτυξη. Θα μπορούσατε να συνεννοηθείτε να το φέρετε σε ένα νομοσχέδιο. Δεν χρειαζόταν να κάνετε δυο χωριστές συζητήσεις, πάνω σε μια τέτοια διαδικασία να έρχονται δυο νομοσχέδια το ένα πίσω απ’ το άλλο σε δυο-τρεις μέρες. Εν πάση περιπτώσει, αυτό δεν είναι το κυριότερο απ’ όλα.

Για το συγκεκριμένο νομοσχέδιο που αφορά στην κύρωση της σύμβασης, ο Απόστολος Πάνας και όσοι μιλήσαν από μας και στην επιτροπή και στην Ολομέλεια, τοποθετήθηκαν αναλυτικά. Δεν θα το κάνω τώρα. Δεν έχει και μεγάλη σημασία, γιατί είναι μεν ένα χρήσιμο νομοσχέδιο γενικά, δεν λύνει όμως το πρόβλημα επί της ουσίας, γιατί το πρόβλημα ανταγωνισμού στην ελληνική αγορά άπτεται της δομής της ελληνικής οικονομίας και άπτεται επιπλέον και της λειτουργίας της Επιτροπής Ανταγωνισμού, η οποία δεν εξαρτάται μόνο από νομοθετικές ρυθμίσεις. Εξαρτάται από τις αρμοδιότητες που έχει, από την πολιτική που ασκεί, από τα πρόσωπα που τη διοικούν και τα αποτελέσματα που έχει στο πλαίσιο του ελέγχου της αγοράς. Αυτά τα θέματα δεν τα λύνει το συγκεκριμένο νομοσχέδιο. Λύνει κάποια επιμέρους. Γι’ αυτό και εμείς επί της αρχής το ψηφίζουμε.

Όμως με την ευκαιρία αυτή, είναι φανερό ότι οι κανόνες του ανταγωνισμού δεν εφαρμόζονται με τον ίδιο τρόπο στην Ελλάδα, όπως σε άλλες χώρες της Ευρωπαϊκής Ένωσης. Υπάρχουν πολιτικές και οι πολιτικές αυτές απευθύνονται σε διαφορετικές δομές της οικονομίας.

Για παράδειγμα, η δομή της ελληνικής οικονομίας, η δομή της παραγωγής έχει μια σειρά λίγων σχετικά μεγάλων επιχειρήσεων και μια τεράστια γκάμα μικρών και μεσαίων επιχειρήσεων. Όταν η πολιτική της διάθεσης των πόρων και των επενδύσεων δεν δίνει τη δυνατότητα σε αυτούς που προσθέτουν προστιθέμενη αξία στην παραγωγή, που είναι η μεγάλη πλειοψηφία των μεσαίων επιχειρήσεων, δεν δίνει τη δυνατότητα σε αυτές τις επιχειρήσεις να δώσουν σφυγμό και οξυγόνο στην ελληνική οικονομία.

Όταν το διαθέσιμο εισόδημα των επιχειρήσεων βρίσκεται κάτω από καθεστώς κάποιων παροχών, οι οποίες δεν συνδέονται με συγκεκριμένους παραγωγικούς στόχους και με συγκεκριμένα κριτήρια, είναι φανερό ότι δεν υπάρχει αναπτυξιακό μοντέλο που να μπορεί να δώσει τον εκσυγχρονισμό των επιχειρήσεων, την καλή κατανομή των πόρων, να αυξάνει το διαθέσιμο εισόδημα και επιπλέον να δίνει τη δυνατότητα σε επιχειρήσεις να δημιουργούν προστιθέμενη αξία στην ελληνική οικονομία.

Δεν υπάρχει παραγωγική αναδιάρθρωση χωρίς μια τέτοια αλλαγή στη δομή και στη λειτουργία της αναπτυξιακής διαδικασίας. Δεν υπάρχει ανάπτυξη. Η ανάπτυξη μπορεί να είναι ποσοτική, μπορεί να είναι με δείκτες, μπορεί να είναι άνοδος του ΑΕΠ, μπορεί να κάνουμε συζητήσεις επί ώρες και μέρες πάνω στα μακροοικονομικά της μεγέθη, όμως στα πραγματικά αναπτυξιακά της αποθέματα και στον πραγματικό πλούτο που παράγει, δεν βοηθάει η πολιτική σας. Δεν έχετε αναπτυξιακή στρατηγική.

Κλείνοντας, δεν μπορώ παρά να μιλήσω για το θεσμικό ατόπημα του Πρωθυπουργού που επέτρεψε να μπει στο σχετικό σποτ η υπογραφή της Νέας Δημοκρατίας. Αυτό δεν είναι μια ατυχής στιγμή. Η γνώμη μου είναι ότι είναι μια εγκατεστημένη νοοτροπία, μια παραταξιακή οίηση που δεν αξίζει σε μια κυβέρνηση που θέλει να λέγεται προοδευτική και εκσυγχρονιστική.

(Χειροκροτήματα από την πτέρυγα του Κινήματος Αλλαγής)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Δεν γίνεται για κάθε ομιλητή να πρέπει να παρεμβαίνει ο Υπουργός. Και δεν έχετε κάνει και την ομιλία σας ως τώρα, αν κατάλαβα καλά.

Έχετε τον λόγο για ένα λεπτό αυστηρά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Λιγότερο θα χρειαστώ.

Απλά θέλω να πω για τους συναδέλφους και τον κ. Σκανδαλίδη ότι αυτό που ακούστηκε είναι λάθος. Δεν μπορούσαμε να φέρουμε ως Υπουργείο Ανάπτυξης την κύρωση μίας οδηγίας μαζί με τα άλλα νομοσχέδια. Αυτό δεν έχει γίνει ποτέ. Άρα έρχονται υποχρεωτικά ξεχωριστά, κύριε συνάδελφε.

Όμως και κοινοβουλευτικά να το δούμε, είναι πολύ καλύτερα για το Κοινοβούλιο τα νομοσχέδια να έρχονται ως τρία, ώστε να έχει το Κοινοβούλιο όλο τον χρόνο να τα εξετάζει εις βάθος στις επιτροπές, να τα επεξεργαστούν οι συνάδελφοι, να διεξάγονται όπως πρέπει, παρά να τα βάζουμε όλα μαζί σε ένα πολυνομοσχέδιο σαν αυτά του παρελθόντος, το οποίο κατά τη γνώμη μου ρίχνει πολύ το κοινοβουλευτικό επίπεδο. Είμαι τελείως αντίθετος σε αυτό που είπατε.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει.

Κύριε Χαρίτση, για δυο λεπτά ζητήσατε τον λόγο σε σχέση με την τροπολογία.

**ΑΛΕΞΗΣ ΧΑΡΙΤΣΗΣ:** Ένα σχόλιο θα ήθελα να κάνω.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο.

**ΑΛΕΞΗΣ ΧΑΡΙΤΣΗΣ:** Ένα πάρα πολύ γρήγορο σχόλιο για αυτό το οποίο είπε πριν ο κ. Σκυλακάκης, ο Αναπληρωτής Υπουργός Οικονομικών, σε σχέση με το εξωγενές της κρίσης.

Αναφέρθηκε ειδικά στο θέμα της ενέργειας. Προφανώς υπάρχουν και εξωγενείς παράγοντες. Δεν το αρνείται κανείς αυτό. Όμως δείτε τι λέει η έκθεση της Κομισιόν, που δημοσιεύθηκε μόλις χθες, για το ζήτημα της ακρίβειας της ενέργειας. Τι λέει, λοιπόν; Ότι η κατανάλωση αερίου στην Ευρωπαϊκή Ένωση έπεσε κατά 10% το τρίτο τρίμηνο του 2021, ενώ στη χώρα μας αυξήθηκε κατά 12%. Και λέει, επίσης, ότι η ποσότητα του ηλεκτρισμού που παράχθηκε από αέριο έπεσε στο μισό στην Ολλανδία και 46% στη Γαλλία. Στην Ελλάδα αυξήθηκε κατά 24%.

Τι σημαίνει αυτό πρακτικά; Σημαίνει ότι τα τελευταία χρόνια και με ευθύνη της Κυβέρνησης, με τον τρόπο με τον οποίο έχει αλλάξει το ενεργειακό μίγμα και το φυσικό αέριο πλέον είναι κυρίαρχο, έχει οδηγήσει σε εκτόξευση των τιμών τις οποίες πληρώνουν αυτή τη στιγμή τα νοικοκυριά και οι επιχειρήσεις.

Οφείλουμε, κύριε Πρόεδρε, να κάνουμε ένα σχόλιο ως Κοινοβουλευτική Ομάδα του ΣΥΡΙΖΑ στην τροπολογία την οποία κατέθεσε και σε αυτά τα οποία είπε στην δεκαεξάλεπτη ομιλία του ο Υπουργός Εργασίας, ο κ. Χατζηδάκης.

Κοιτάξτε να δείτε, κύριε Πρόεδρε. Δεν είναι δυνατόν μετά από αυτή την τροπολογία να έρχεται εδώ αρμόδιος Υπουργός και να μας ζητάει και τα ρέστα. Να μας λέει κιόλας ότι εμείς πρέπει να ζητήσουμε συγγνώμη. Είναι ντροπή το ότι κατατέθηκε αυτή η τροπολογία στο ελληνικό Κοινοβούλιο. Είναι ντροπή ότι σε αυτές τις συνθήκες μάς λέει να καταθέσουμε στοιχεία.

Το στοιχείο είναι ένα. Είναι η πανδημία. Τον άκουσα πέντε φορές να μιλάει για πάγια νομοθέτηση, για πάγιες διατάξεις. Δεν βρισκόμαστε σε πάγιες συνθήκες ούτε σε μία πάγια συγκυρία. Βρισκόμαστε σε μια περίοδο πανδημίας. Βρισκόμαστε σε μια περίοδο στην οποία θα έπρεπε να υπάρχουν έκτακτα μέτρα στήριξης των εργαζομένων, στήριξης των νοικοκυριών, στήριξης των οικογενειών. Δεν μπορεί να θυμάται μόνο το έκτακτο της πανδημίας η Κυβέρνηση όταν μιλάει κι όταν φέρνει ρυθμίσεις για απευθείας αναθέσεις. Εδώ, λοιπόν, έχουμε μία τροπολογία «ντροπή».

Ακούσαμε κι αυτό το απίστευτο περί συμψηφισμών με την κανονική άδεια. Ποιων συμψηφισμών; Γνωρίζουμε τι θα γίνει. Θα αναγκαστούν οι γονείς, οι οποίοι τιμωρούνται επειδή νόσησαν τα παιδιά τους, να πάρουν από την κανονική τους άδεια. Αυτό θα γίνει. Εμείς ζητάμε έστω και την τελευταία στιγμή αυτή η τροπολογία να αποσυρθεί.

Η Κοινοβουλευτική Ομάδα του ΣΥΡΙΖΑ έχει καταθέσει μια ολοκληρωμένη τροπολογία, μια ολοκληρωμένη κοινοβουλευτική παρέμβαση η οποία αποκαθιστά τη δυνατότητα των εργαζόμενων γονέων του ιδιωτικού και του δημόσιου τομέα να παίρνουν την αυτονόητη άδεια την οποία χρειάζονται, όταν τα παιδιά τους διαγιγνώσκονται με COVID, για να μπορέσουν να είναι στο σπίτι τους και να τα φροντίζουν.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών. Καλούμε στο Βήμα τον κ. Ιωάννη - Μιχαήλ Λοβέρδο από τη Νέα Δημοκρατία. Θα ακολουθήσει ο κ. Δημήτρης Κούβελας. Μετά θα δώσουμε τον λόγο για την τροπολογία στον Υφυπουργό Περιβάλλοντος και Ενέργειας κ. Αμυρά, για ένα άρθρο στην τροπολογία με αριθμό 1190.

Κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ανεβαίνω στο Βήμα σήμερα με βαριά καρδιά γιατί έφτασε η ώρα 15.00΄ και συζητάμε -υποτίθεται- ένα πάρα πολύ σημαντικό νομοσχέδιο, που είναι η κύρωση μιας ευρωπαϊκής οδηγίας, ώστε να δίνονται περισσότερες αρμοδιότητες και δυνατότητες στην Επιτροπή Ανταγωνισμού να κρατήσει όσο το δυνατόν γίνεται ζωντανή την οικονομία στη χώρα μας.

Ο ανταγωνισμός είναι η καρδιά της ελεύθερης οικονομίας και χωρίς ανταγωνισμό δεν μπορεί να υπάρξει ελεύθερη, υγιής οικονομία της αγοράς. Αντί να συζητάμε αυτό βλέπω ότι συζητάμε για πολύ διαφορετικά ζητήματα, πάνω από όλα για τη διαχείριση της πανδημίας από την Κυβέρνηση. Βλέπω, επίσης, ότι κάθε χρόνο γίνεται και χειρότερο ένα μεγάλο παράπονο το οποίο έχω χρόνια, προτού εκλεγώ Βουλευτής: υποβαθμίζεται ο κοινοβουλευτικός διάλογος στη Βουλή. Βλέπω ότι έρχονται εδώ οι Υπουργοί, οι Κοινοβουλευτικοί Εκπρόσωποι -ο κ. Σκανδαλίδης ήταν εξαίρεση, μίλησε μέσα στο χρόνο του- οι πολιτικοί αρχηγοί και μιλάνε όποτε θέλουν και όσο θέλουν, κάτι που δεν το προβλέπει ο Κανονισμός και κανείς δεν τους διακόπτει.

Δεν αναφέρομαι στον τωρινό Πρόεδρο, τον κ. Λαμπρούλη, ο οποίος κατά τη γνώμη μου είναι από τους καλύτερους Προεδρεύοντες της Βουλής. Θα έρθει η στιγμή που θα δείξει το ρολόι τον χρόνο «έξι λεπτά και πενήντα εννέα δευτερόλεπτα» και εμένα, του απλού Βουλευτή που δεν είμαι ούτε Υπουργός ούτε Κοινοβουλευτικός Εκπρόσωπος ούτε πολιτικός αρχηγός, θα μου πουν: «Ολοκληρώστε για να σεβαστείτε τους συναδέλφους σας».

Αναρωτιέμαι τους Βουλευτές τους σεβάστηκαν όλοι οι προηγούμενοι προλαλήσαντες; Είμαι εδώ από τις 10.00΄ το πρωί και είμαι μόλις ο πέμπτος ή ο έκτος Βουλευτής, ο οποίος ομιλεί. Και αυτό, λυπάμαι που το λέω, δείχνει την υποβάθμιση του Κοινοβουλίου.

Τελικά είμαστε κοινοβουλευτική δημοκρατία ή κομματική δημοκρατία; Θέλουμε τον Βουλευτή μόνο για να χειροκροτεί τον αρχηγό, τον εκάστοτε αρχηγό ή όποιον αρχηγό έχει και να ψηφίζει ό,τι που του λένε ή τον θέλουμε να συμμετέχει ενεργά στις δραστηριότητες; Και μετά λέμε γιατί είναι άδεια η Αίθουσα της Βουλής; Μα, γι’ αυτό είναι άδεια η Αίθουσα της Βουλής, γιατί πάρα πολλοί συνάδελφοί Βουλευτές λένε: «Γιατί να χάνω το χρόνο μου στη Βουλή; Θα πάω στην περιφέρειά μου να μαζέψω ψήφους». Και έτσι βλέπετε να επανεκλέγονται Βουλευτές που δεν έχουν μιλήσει ποτέ στη Βουλή και δεν έχουν τίποτα να πουν και εκλέγονται επειδή πηγαίνουν και έρχονται σε επαφή με τους ψηφοφόρους τους.

Λυπάμαι που το λέω, πριονίζουμε το κλαδί πάνω στο οποίο καθόμαστε. Πριονίζουμε το πολιτικό μας σύστημα συνολικά. Δεν αναφέρομαι σε κόμματα, Αριστερά, Δεξιά, αναφέρομαι συνολικά στο πολιτικό σύστημα, το πριονίζουμε και δίνουμε την εντύπωση ότι η Βουλή δεν λειτουργεί σωστά με αποτέλεσμα να ενισχύονται οι αυταρχικές φωνές που υπάρχουν στην κοινωνία μας και όχι μόνο στη δική μας κοινωνία, παγκοσμίως συμβαίνει αυτό. Διάβαζα τώρα μια έρευνα ότι μετά την πανδημία έχουν ενισχυθεί, δυστυχώς, οι ακραίες αυταρχικές φωνές παγκοσμίως. Και αυτό κατά την γνώμη μου πρέπει να το αποτρέψουμε.

Συζητήσαμε επί μακρόν και έγινε μια μεγάλη συζήτηση και κακώς θα βγει δημοσιογραφικά ότι τσακώθηκε ο Άδωνις με τον Πολάκη για τη μάνα του Πολάκη, ενώ δεν είναι αυτό το θέμα της συζήτησης, αλλά έξω στα μέσα αυτό θα μείνει μόνο από τη σημερινή συζήτηση, να μου το θυμηθείτε, γιατί είμαι τριάντα πέντε χρόνια δημοσιογράφος και έχω εμπειρία. Μόνο αυτό θα μείνει, ενώ επί της ουσίας το νομοσχέδιο είναι πολύ σημαντικό, όπως είναι φυσικά και τα θέματα της πανδημίας. Πολύ σωστά.

Είναι πάρα πολύ σημαντικά τα θέματα της πανδημίας, διότι ζούμε σε έκτακτες συνθήκες. Πολλές φορές το ξεχνάμε κι εμείς. Νομίζουμε ότι εντάξει φοράμε τη μάσκα, αλλά ότι λίγο-πολύ ζούμε κανονικά. Δεν ζούμε κανονικά. Αυτό που συμβαίνει στην ανθρωπότητα τα τελευταία δυο χρόνια είναι πρωτοφανές και δεν το συνειδητοποιούμε νομίζω.

Έγινε μια συζήτηση που εμένα προσωπικά με προσβάλλει -και νομίζω ότι πρέπει να προσβάλλει όλη την κοινωνία- για τον αριθμό των νεκρών και το πόσοι είναι, να κάνουμε συγκρίσεις νεκρών από χώρα σε χώρα. Πράγματι στην Ελλάδα έχουμε πάρα πολλούς νεκρούς, πάνω από είκοσι δύο χιλιάδες και κάθε μέρα ακούμε για εκατό νεκρούς, ογδόντα νεκρούς, εβδομήντα νεκρούς. Είναι φοβερό. Δεν είναι στατιστικό οι νεκροί. Δεν είναι στατιστικό να λέμε: «Α, εσύ είχες περισσότερους νεκρούς, εγώ είχα λιγότερους νεκρούς». Μα, είναι σοβαρά πράγματα αυτά; Οι νεκροί είναι τραγωδία για τη χώρα. Είναι οικογένειες, είναι άνθρωποι που μένουν πίσω, αφήνουν πίσω παιδιά μικρά. Πρέπει να είμαστε υπεύθυνοι σε ό,τι αφορά στην πανδημία.

Και εδώ, λυπάμαι που το λέω και θα το επαναλάβω για πολλοστή φορά, έχουμε δόξα τω θεώ τόσα πράγματα να αντιπαλέψουμε ιδεολογικοπολιτικά ιδίως για τον ανταγωνισμό, το θέμα του ανταγωνισμού πράγματι είναι ένα θέμα στο οποίο έχουμε διάφορες Δεξιά με Αριστερά, αλλά όχι για την πανδημία. Η πανδημία είναι ένα έκτακτο γεγονός, ένα εθνικό θέμα, ένα πανανθρώπινο θέμα που θα έπρεπε όλοι να είμαστε πολύ πιο υπεύθυνοι και δυστυχώς δεν είμαστε.

Εάν διαφωνεί η Αντιπολίτευση μας με όσα κάνει η Κυβέρνηση θα μπορούσε ο Τσίπρας, ο Βαρουφάκης, ο Βελόπουλος, ο Κουτσούμπας, όλοι οι πολιτικοί Αρχηγοί να πάρουν τηλέφωνο τον Κυριάκο Μητσοτάκη και να του πουν: «Έλα Κυριάκο, έρχομαι να σου πω την άποψή μου για το πώς πρέπει να το διαχειριστείς» και να το κρατήσουμε εκεί. Προς τα έξω έπρεπε να δίνουμε την εικόνα, ειδικά για το θέμα της πανδημίας, ότι είμαστε ενωμένοι σαν μια γροθιά για να μπορέσουμε να το αντιμετωπίσουμε καλύτερα και προς όφελος της κοινωνίας.

Το θέμα του ανταγωνισμού, πράγματι, έχει πολλά προβλήματα και εξαιτίας της πανδημίας, γιατί η ακρίβεια έρχεται εξαιτίας της πανδημίας. Από την αρχή έλεγα ότι από τη στιγμή που «τυπώνεται» πληθωριστικό χρήμα για να αντιμετωπιστούν οι ανάγκες της πανδημίας θα ανέβουν οι τιμές. Είναι κοινή λογική. Είναι πρώτο μάθημα εάν έχεις κάνει Πολιτική Οικονομία στο πανεπιστήμιο. Και από την πρώτη στιγμή έλεγα ότι είναι μοιραίο να πέσει η παραγωγή και να αυξηθεί το κόστος της ενέργειας και των μεταφορών. Όλοι το ξέραμε, όσοι διαβάζουν στοιχειωδώς οικονομικά το ξέρανε. Τώρα ανακαλύψαμε ότι υπάρχει ακρίβεια; Ήταν μοιραίο αποτέλεσμα της πανδημίας.

Και επειδή εγώ σέβομαι τη Βουλή και σέβομαι τους συναδέλφους Βουλευτές τελειώνω μέσα στον χρόνο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσω τον λόγο τώρα στον κ. Κούβελα. Μετά θα πάρει τον λόγο ο κ. Αμυράς για ένα άρθρο μιας τροπολογίας. Στη συνέχεια επανερχόμαστε στον κατάλογο και θα μιλήσουν ο κ. Βολουδάκης, η κ. Ξενογιαννακοπούλου, ο κ. Σταμενίτης, ο κ. Κατρούγκαλος. Και περίπου στον χρόνο που μας ζήτησε θα μιλήσει και ο Κοινοβουλευτικός Εκπρόσωπος του ΜέΡΑ25. Αυτός είναι ο σχεδιασμός για το επόμενο μισάωρο περίπου.

Ορίστε, κύριε Κούβελα, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, εύχομαι καλή χρονιά με υγεία στους συναδέλφους Βουλευτές, στους εργαζόμενους στη Βουλή και φυσικά σε όλες τις Ελληνίδες και τους Έλληνες. Να αφήσουμε πίσω μας τις δυσκολίες που ζήσαμε τα τελευταία δύο χρόνια και το έτος 2022 να είναι έτος πραγματικής ανάκαμψης για την ελληνική οικονομία και κοινωνία.

Είναι αλήθεια ότι οι δείκτες δείχνουν ότι αναπτύσσεται μια τέτοια δυναμική. Ο προϋπολογισμός που ψηφίσαμε πριν από έναν μήνα μας δείχνει τον δρόμο, ενώ οι διεθνείς οίκοι αξιολόγησης έδωσαν πολύ πρόσφατα πολύ θετικό βαθμό στην ελληνική οικονομία, στις προσπάθειες που κάνει η ελληνική Κυβέρνηση. Το κυριότερο, όμως, είναι η αλλαγή κλίματος την οποία νιώθουν ήδη οι Έλληνες πολίτες, γι’ αυτό και συνεχίζουν να εμπιστεύονται τη Νέα Δημοκρατία.

Θα ρωτήσει κάποιος εάν λύθηκαν όλα τα προβλήματα. Προφανώς και όχι. Προφανώς η προσπάθεια συνεχίζεται. Έχουμε πολλή δουλειά να κάνουμε στον ενάμιση χρόνο που απομένει στην πρώτη διακυβέρνηση Μητσοτάκη και είναι βέβαιο ότι θα ακολουθήσουν και πολλές άλλες με αυτές τις επιδόσεις που σημειώνουμε.

Το σημερινό σχέδιο νόμου είναι απολύτως συνυφασμένο με την έννοια της ανάπτυξης που είναι πολυπόθητη για την χώρα μας ειδικά μετά από την πρόσφατη υγειονομική κρίση. Έρχεται σε μια εποχή που η ανάγκη εκσυγχρονισμού του πλαισίου του ανταγωνισμού στη χώρα μας είναι πιο μεγάλη από ποτέ. Ενσωματώνοντας στο εθνικό μας δίκαιο την οδηγία 2019/1, την ευρωπαϊκή οδηγία, τροποποιούμε τον νόμο του 2011 για τον ανταγωνισμό προσθέτοντας αρμοδιότητες και αναγκαίες εγγυήσεις ανεξαρτησίας, αλλά και επαρκείς πόρους στην Εθνική Επιτροπή Ανταγωνισμού, όπως συμβαίνει και σε όλες τις άλλες ευρωπαϊκές οδηγιες έτσι ώστε να έχουμε καλύτερα αποτελέσματα στην λειτουργία τόσο της ενωσιακής, ευρωπαϊκής νομοθεσίας για τον ανταγωνισμό όσο και της εθνικής.

Δεν πρέπει να υπάρχει κάποιος σ’ αυτήν την Αίθουσα ο όποιος να αμφιβάλλει, να διαφωνεί στην άποψη ότι οι κανόνες του ανταγωνισμού πρέπει να επιβάλλονται με ορθό, αλλά και αυστηρό τρόπο από την Επιτροπή Ανταγωνισμού με στόχο τη διασφάλιση της εύρυθμης λειτουργίας της ελληνικής αγοράς. Οποιαδήποτε άλλη στάση, άλλωστε, θα αποτελούσε πολιτική υποκρισία, κυρίες και κύριοι συνάδελφοι Βουλευτές.

Η Κυβέρνηση χωρίς να αισθάνεται υποχρέωση από το πλαίσιο του ανταγωνισμού, αλλά υποχρέωση ένοιωθε απέναντι στην ελληνική κοινωνία, στους Έλληνες πολίτες, έλαβε από την πρώτη στιγμή της πανδημίας μέτρα προστασίας των Ελλήνων καταναλωτών, επιβάλλοντας αυστηρούς κανόνες στις τιμές υγειονομικών προϊόντων, διαφυλάσσοντας έτσι τον Έλληνα καταναλωτή, θέτοντας έγκαιρα τα απαραίτητα πλαφόν και πετυχαίνοντας χαμηλότερες τιμές.

Αυτό προκύπτει από διεθνείς εκθέσεις. Είμαστε στα πολύ χαμηλά, κάτω από τον ευρωπαϊκό μέσο όρο, όσον αφορά στις τιμές των διαγνωστικών τεστ για τον COVID, χωρίς να συνυπολογίζουμε σ’ αυτό και τα δεκάδες χιλιάδες τεστ που γίνονται καθημερινά και προσφέρονται δωρεάν στους Έλληνες πολίτες.

Επαναλάβατε, ιδίως οι συνάδελφοι Βουλευτές του ΣΥΡΙΖΑ, αυτή τη στρεβλή επιχειρηματολογία για το ανώτατο πλαφόν που πέτυχε το Υπουργείο Ανάπτυξης στην τιμή των μοριακών διαγνωστικών τεστ. Μα, το Υπουργείο έθεσε την ανώτατη τιμή. Δεν μπορεί κανείς να πουλάει αυτά τα τεστ παραπάνω. Ο ανταγωνισμός είναι αυτός ο όποιος θα ορίσει τη χαμηλότερη δυνατή τιμή. Γι’ αυτό, λοιπόν, και δήμοι, αναφέρομαι και στην περίπτωση του Ταμείου Αλληλεγγύης των Δικηγόρων της Θεσσαλονίκης που τη γνωρίζω πολύ καλά, ζήτησαν προσφορές και πήρανε από διάφορα διαγνωστικά εργαστήρια περισσότερες προσφορές κι έτσι πέτυχαν χαμηλές τιμές, οι οποίες είναι πολύ κάτω από τα 47 ευρώ τα οποία είναι το ανώτατο πλαφόν.

Κι, όμως, δεν άκουσα έναν καλό λόγο από την Αντιπολίτευση για το γεγονός ότι κρατήσαμε πολύ χαμηλά τις τιμές για τις μάσκες, για τα αντισηπτικά, πολύ απαραίτητα προϊόντα, είδη πρώτης ανάγκης αυτή την περίοδο της πανδημίας.

Δεν ακούσαμε έναν καλό λόγο για την επιτυχή αναχαίτιση της ακρίβειας και τη στήριξη των νοικοκυριών. Και δεν αναφέρομαι στις τιμές της ενέργειας, το οποίο είναι παγκόσμιο φαινόμενο και εισαγόμενη ακρίβεια, μιλούμε για την ελληνική αγορά αυτή την περίοδο. Και επάρκεια υπάρχει και οι τιμές κρατήθηκαν στα επίπεδα που έπρεπε. Στηρίχθηκαν, λοιπόν, νοικοκυριά, στηρίχθηκαν επιχειρήσεις ύψους 1,7 δισεκατομμυρίων ευρώ. Μετά από τις τελευταίες εξαγγελίες είναι και στους λογαριασμούς του ρεύματος και του φυσικού αερίου η στήριξη που προσφέρει η ελληνική Κυβέρνηση.

Δεν ακούσαμε έναν καλό λόγο για το ιλιγγιώδες ποσό των 43 δισεκατομμυρίων ευρώ τα οποία διατέθηκαν αυτά τα δύο χρόνια στους επαγγελματίες, στις επιχειρήσεις και στους εργαζόμενους. Δεν ακούστηκε ένας καλός λόγος για τα νέα μέτρα στήριξης στην εστίαση, στους παιδότοπους, στα νυχτερινά κέντρα διασκέδασης.

Και βέβαια, μέσα σ’ αυτήν την υγειονομική κρίση πετύχαμε να προστεθούν εκατόν τριάντα πέντε χιλιάδες θέσεις εργασίας στην αγορά, μειώνοντας κατά τρεις μονάδες τον δείκτη της ανεργίας από τον Νοέμβριο του 2020 μέχρι τον Νοέμβριο του 2021.

Δεν ακούστηκαν πολλά καλά λόγια, που θα έπρεπε να ειπωθούν, προς την πλευρά της Κυβέρνησης για τις μεγάλες προσπάθειες που καταβάλλονται. Κυρίως, όμως, δεν ακούσαμε ρεαλιστικές προτάσεις από την πλευρά ιδίως της Αξιωματικής Αντιπολίτευσης.

Το κορυφαίο επιχείρημα ότι δήθεν αργήσαμε να φέρουμε την ευρωπαϊκή οδηγία για τον ανταγωνισμό προς κύρωση στη Βουλή, νομίζω ότι μόνο γέλια προκαλεί. Διότι δεν φαντάζομαι ότι στ’ αλήθεια μπορεί να κατηγορήσει κάποιος την Κυβέρνηση μετά από διακόσια πενήντα νομοθετήματα που ήρθαν στη Βουλή τα τελευταία δυόμιση χρόνια για μη επαρκή νομοθέτηση.

Κλείνοντας, αγαπητοί συνάδελφοι, θα αναφέρω μόνο ότι η υπό συζήτηση νομοθέτηση σε δύο βασικές κατευθύνσεις κινείται. Αναβαθμίζουμε την Επιτροπή Ανταγωνισμού, ενισχύοντας την ανεξαρτησία της, δίνοντας περισσότερους ανθρώπινους πόρους, περισσότερες ουσιαστικές εξουσίες και νέα εργαλεία για να ασκήσει πιο αποτελεσματικά το έργο της. Από την άλλη, διασφαλίζουμε την ενιαία εφαρμογή κανόνων ανταγωνισμού σε Ευρώπη και Ελλάδα.

Είναι πολύ απαιτητικό το έργο το οποίο καλείται να επιτελέσει η Κυβέρνηση στην παρούσα φάση. Είμαστε εγγυητές αυτής της προσπάθειας πως δεν θα αφήσουμε τίποτα στην τύχη του, με στόχο τη βελτίωση των συνθηκών στην κοινωνία, στην οικονομία, κάνοντας την καθημερινότητα των Ελλήνων πολιτών καλύτερη. Τους το χρωστάμε διότι γι’ αυτό ακριβώς μας εμπιστεύτηκαν.

Σας ευχαριστώ πολύ.

(Χειροκροτήματα από την πτέρυγας της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσω τώρα τον λόγο στον Υφυπουργό Περιβάλλοντος και Ενέργειας, τον κ. Αμυρά, για να υποστηρίξει άρθρο της τροπολογίας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θα υποστηρίξω το άρθρο 4 της τροπολογίας με γενικό αριθμό 1190 και ειδικό 105.

Διευρύνουμε το πεδίο εφαρμογής του Ταμείου Ενεργειακής Μετάβασης, για να το πω πιο απλά την επιδότηση στο ρεύμα και το αέριο, και για άλλες κατηγορίες πέραν των οικιακών καταναλωτών, δηλαδή σε επιχειρήσεις ανεξαρτήτως μεγέθους. Η ρύθμιση αυτή είναι αναγκαία ώστε η επιδότηση να δοθεί στις επιχειρήσεις, μικρές, μεσαίες και μεγαλύτερες, ανεξαρτήτως του επιπέδου σύνδεσης, είτε μιλάμε για τάση για το ρεύμα είτε για πίεση σύνδεσης για το αέριο.

Θα εκδοθούν τέσσερις υπουργικές αποφάσεις: Η μία αφορά στην επιδότηση των λογαριασμών ρεύματος οικιακών καταναλωτών. Θα αφορά σε κύριες κατοικίες και υπολογίζουμε ότι θα ωφεληθούν τέσσερα εκατομμύρια διακόσιες χιλιάδες νοικοκυριά.

Η δεύτερη αφορά στην επιδότηση λογαριασμών ρεύματος μη οικιακών καταναλωτών, δηλαδή εμπορικών και βιομηχανικών, ανεξαρτήτως του επιπέδου της τάσης.

Η τρίτη θα αφορά σε επιδότηση αγροτικών τιμολογίων για την περίοδο από την 1η Αυγούστου της παρελθούσης χρονιάς, έως τις 31 Δεκεμβρίου του 2021.

Τέλος, μία ακόμα υπουργική απόφαση θα εκδοθεί για την επιδότηση φυσικού αερίου όλων των καταναλωτών.

Να επισημάνουμε εδώ τα εξής. Να δώσουμε ένα στοιχείο. Από τον Νοέμβριο του 2021 έως τον Γενάρη του 2022 έχει αυξηθεί η χονδρική τιμή του ρεύματος και ιδιαίτερα του αερίου τρεις φορές πάνω σε σχέση με το αντίστοιχο χρονικό διάστημα της περσινής χρονιάς. Έτσι, λοιπόν, υλοποιώντας τη δέσμευση του Πρωθυπουργού Κυριάκου Μητσοτάκη, η Κυβέρνηση στηρίζει την ελληνική οικογένεια, τα ελληνικά νοικοκυριά, τις επιχειρήσεις, τους αγρότες, διαθέτοντας από τον Σεπτέμβριο έως τώρα 1,3 δισεκατομμύρια ευρώ συνολικά και συνεχίζουμε τώρα τον Ιανουάριο και με τις επιχειρήσεις ανεξαρτήτως μεγέθους.

Θέλω να πω ότι το σχήμα της οικονομικής στήριξης, το οποίο η χώρα μας πρώτη σε ολόκληρη την Ευρώπη παρουσίασε και πήρε έγκριση από την Ευρωπαϊκή Επιτροπή, έχει λάβει, βεβαίως σε χρόνο ρεκόρ, αυτή την έγκριση και καλύπτει το μεγαλύτερο μέρος της αύξησης αυτών των λογαριασμών.

Βεβαίως, είμαι στη διάθεση των συναδέλφων για οποιαδήποτε διευκρίνηση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστώ.

Θα δώσω τον λόγο τώρα στον κ. Μανούσο Βολουδάκη από τη Νέα Δημοκρατία.

**ΜΑΝΟΥΣΟΣ – ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αδικούμε σήμερα ένα νομοσχέδιο σημαντικό για τον ελεύθερο ανταγωνισμό, γιατί αναγκαζόμαστε να συζητήσουμε κυρίως πάνω στο ζήτημα της ακρίβειας και σε άλλα διάφορα στα οποία δεν θέλω να υπεισέλθω.

Κύριε Υπουργέ, είμαι έτοιμος να διαπράξω την ίδια αδικία. Γιατί, πράγματι, όταν μιλάμε σήμερα για ελεύθερο ανταγωνισμό στην Ελλάδα δεν μπορεί να μην αντιμετωπίσουμε το ζήτημα της ακρίβειας που παρατηρείται και των αιτίων της στην αγορά της ενέργειας.

Πριν μπω σε αυτά, δυο λόγια μόνο για το νομοσχέδιο που συζητάμε. Είναι ένα νομοσχέδιο που πράγματι κάνει την Επιτροπή Ανταγωνισμού ισχυρότερη, πιο ανεξάρτητη από την Κυβέρνηση, διαφανέστερη. Με δυο λόγια, της δίνει περισσότερα όπλα απ’ όσα είχε μέχρι σήμερα στα χέρια της για να επιβάλει στην αγορά τον ελεύθερο ανταγωνισμό, να επιβάλει, δηλαδή, τη συνθήκη που διασφαλίζει, με δεδομένη την προσφορά και τη ζήτηση, τις χαμηλότερες δυνατές τιμές. Απέχουμε από ’κει. Και αυτό δεν έχει να κάνει, βέβαια, με το σημερινό νομοσχέδιο ούτε και με το Υπουργείο Ανάπτυξης μόνο -είναι και ζήτημα που έχει να κάνει με δεκαετίες διοικητικής πρακτικής στην Ελλάδα- αλλά βρισκόμαστε σε ένα πολύ κρίσιμο σημείο και πρέπει τα βασικά θέματα να τα δούμε.

Θα μιλήσω, λοιπόν, κυρίως για το ζήτημα της ενέργειας. Η γενεσιουργός αιτία όλων σχεδόν των αυξήσεων τιμών, στα περισσότερα προϊόντα, ήταν η εκτίναξη των τιμών του φυσικού αερίου. Παίζει έναν ρόλο ασφαλώς και η νομισματική χαλάρωση και άλλα ζητήματα σε σχέση με την επανεκκίνηση μετά από την πανδημία, αλλά η μεγαλύτερη αιτία, η ισχυρότερη αιτία είναι προφανώς το φυσικό αέριο. Η εκτίναξη της τιμής του οδήγησε στην αύξηση της τιμής του ρεύματος και αυτή πέρασε σε όλα τα στάδια της οικονομικής ζωής.

Η Κυβέρνηση αντέδρασε γρήγορα, πραγματικά, επιδοτώντας το κόστος του ρεύματος και του φυσικού αερίου, μειώνοντας δραστικά τις επιπτώσεις της παγκόσμιας ενεργειακής κρίσης στα νοικοκυριά και στις επιχειρήσεις. Καθώς, όμως, η κρίση συνεχίζεται, θα χρειαστούν μέτρα που θα αντιμετωπίζουν το κακό στη ρίζα του.

Είναι γεγονός ότι το φαινόμενο είναι παγκόσμιο. Έχει, όμως, και ευρωπαϊκές και ελληνικές ιδιαιτερότητες.

Για να αντιδράσουμε σωστά στο φαινόμενο απαιτείται πρώτα να κατανοήσουμε τις αιτίες του. Το τονίζω αυτό, γιατί ειδικά στην Ευρωπαϊκή Ένωση -στην Ευρωπαϊκή Επιτροπή κατ’ εξοχήν- επικρατεί ένας δογματισμός για το θέμα. Ότι αφορά στο ονομαζόμενο «Green Deal», την πράσινη συμφωνία, για την κλιματικά ουδέτερη οικονομία έως το 2050, αντιμετωπίζεται ως ιερή αγελάδα, στο απυρόβλητο του δημοσίου διαλόγου. Έτσι είναι και για τις πολιτικές δυνάμεις στην Ελλάδα και για την Αίθουσα αυτή.

Να λέμε, λοιπόν, την πραγματικότητα ως έχει. Η εκτίναξη των τιμών του φυσικού αερίου συνδέεται άμεσα με τους σχεδιασμούς της διεθνούς κοινότητας -και της Ευρωπαϊκής Ένωσης και των Ηνωμένων Πολιτειών και του ΟΗΕ- για την κλιματικά ουδέτερη οικονομία έως το 2050 και με τους ενδιάμεσους στόχους ιδιαίτερα της Ευρωπαϊκής Ένωσης ως το 2030. Γιατί; Διότι η στροφή προς τις ανανεώσιμες πηγές ενέργειας -που τη θέλουμε βεβαίως- προϋποθέτει διασφάλιση φυσικού αερίου για μονάδες που θα είναι standby όταν δεν φυσάει ο αέρας και δεν λάμπει ο ήλιος. Δημιουργείται, λοιπόν, ένα μέρος ζήτησης φυσικού αερίου ανελαστικό.

Ταυτόχρονα, ορίζεται ότι το φυσικό αέριο είναι μεταβατικό καύσιμο και άρα δεν θα το έχουμε για πάρα πολλά χρόνια. Όταν θα έχουμε δυνατότητα αποθήκευσης της ενέργειας που παράγουν οι ανανεώσιμες πηγές, δεν θα χρειαζόμαστε πια το φυσικό αέριο. Άρα, δεν γίνονται μεγάλες επενδύσεις στο φυσικό αέριο με εξορύξεις, καινούργια κοιτάσματα κ.λπ.. Άρα, από τη μία έχουμε και ζήτηση ανελαστική και υψηλή το μεσοπρόθεσμο διάστημα και μείωση μακροπρόθεσμα της προσφοράς. Όπου συμβαίνουν αυτά τα δυο, προφανώς οι τιμές εκτινάσσονται. Αν κάποιος γνωρίζει κάποια χώρα που να μην έχει συμβεί, να μας το πει. Όμως, δεν υπάρχει.

Όλοι θα θέλαμε να ζούμε σε έναν κόσμο χωρίς ρύπους και χωρίς ανθρώπινη επιβάρυνση στους παράγοντες που ήδη επηρεάζουν το κλίμα. Με τα ανθρώπινα μέτρα, όμως, δεν είναι δυνατόν να κάνει κάποιος σχεδιασμούς για το 2030 και το 2050 χωρίς τη δυνατότητα προσαρμογής στα κάθε φορά ισχύοντα δεδομένα.

Τι πρέπει, λοιπόν, να γίνει; Μερικές προτάσεις επιγραμματικά.

Πρώτον, η Ευρωπαϊκή Επιτροπή πρέπει να διανείμει στις χώρες - μέλη δωρεάν δικαιώματα ρύπων από το ονομαζόμενο «στρατηγικό απόθεμα» αυτών των δικαιωμάτων. Αυτό θα ρίξει αυτόματα το κόστος παραγωγής ρεύματος από φυσικό αέριο και από άνθρακα. Είναι αδιανόητο ότι υπάρχει αυτή η δυνατότητα στο οπλοστάσιο το νομικό, της πολιτικής της Κομισιόν και δεν χρησιμοποιείται σήμερα. Αν δεν χρησιμοποιηθεί σήμερα, πότε θα χρησιμοποιηθεί; Ο Υπουργός Ενέργειας, ο κ. Σκρέκας, μαζί με τον κ. Σταϊκούρα έστειλαν μια επιστολή με την πρόταση αυτή στο Eurogroup, η οποία, όμως, δεν οδήγησε σε καμμία αντίδραση. Αυτό δείχνει ακριβώς το δογματισμό της Ευρωπαϊκής Ένωσης ως προς τα ζητήματα αυτά. Όπως γίναμε, όμως, πρωτεργάτες -η Ελλάδα- στον σχεδιασμό και την υλοποίηση της πράσινης μετάβασης, μπορούμε να γίνουμε πρωτεργάτες και στο σχεδιασμό της ανταπόκρισης στα νέα δεδομένα -η ευελιξία ήταν κάποτε εθνικό μας χαρακτηριστικό και θέλω να πιστεύω ότι παραμένει- έστω κι αν αυτό θα σημαίνει μικρή παράταση του χρόνου επίτευξης των στόχων.

Δεύτερον, πρέπει να αναθεωρηθεί το πρόγραμμα της απολιγνιτοποίησης, να δοθεί παράταση στην απόσυρση των βιώσιμων, με τα σημερινά δεδομένα, μονάδων, γιατί οι αυξήσεις των τιμών του φυσικού αερίου είναι τόσο μεγάλες ώστε σήμερα, ακόμη και μετά από το κόστος των ρύπων, η παραγωγή ηλεκτρικού ρεύματος από λιγνίτη είναι φθηνότερη από την παραγωγή από φυσικό αέριο. Γι’ αυτό η ΔΕΗ αύξησε την παραγωγή από λιγνίτη -και καλά έκανε- όπως έγινε σε όλες τις χώρες.

Ήδη η γενική διεύθυνση ενέργειας της Ευρωπαϊκής Επιτροπής εκτιμά ότι η παρούσα κρίση μπορεί να κρατήσει δύο ή τρία χρόνια. Είναι οι ίδιοι άνθρωποι που πριν από δύο μήνες έλεγαν ότι προσδοκούν αποκλιμάκωση την άνοιξη. Ας τους καλωσορίσουμε στην πραγματικότητα του κόσμου αυτού, αν και η πιο ακριβής διατύπωση είναι ότι και αυτοί και εμείς δεν ξέρουμε πότε και πώς θα λήξει η κρίση ούτε και αν και πότε θα έρθει επόμενη. Γι’ αυτό πρέπει να έχουμε διαθέσιμες εναλλακτικές επιλογές, γι’ αυτό πρέπει να παραταθεί ο χρόνος απόσυρσης των λιγνιτικών μονάδων. Αν φτάσουμε στο 2025, που αποσύρονται οι περισσότερες και έχουμε μία καινούργια τέτοια κρίση, τι θα κάνουμε; Τώρα ο λιγνίτης βοηθά να μειώνεται κάπως το κόστος. Αυτές, μάλιστα, που είναι ανταγωνιστικές και με υψηλά περιβαλλοντικά στάνταρντς, όπως η «Πτολεμαΐδα 5» που χτίζεται ακόμα και η «Μελίτη» στη Φλώρινα, θα μπορούσαν να συνεχίσουν να λειτουργούν με λιγνίτη τουλάχιστον μέχρι το χρόνο που θα έχουμε τη δυνατότητα αποθήκευσης και επαναχρησιμοποίησης της ενέργειας από τις ΑΠΕ.

Παράλληλα, πρέπει να αλλάξει ο τρόπος λειτουργίας της χρηματιστηριακής αγοράς ενέργειας. Άκουσα τον Κοινοβουλευτικό Εκπρόσωπο του ΣΥΡΙΖΑ πριν από λίγο να διαμαρτύρεται για το πως λειτουργεί το ολιγοπώλιο στην αγορά αυτή. Είναι δικό σας δημιούργημα, κυρίες και κύριοι του ΣΥΡΙΖΑ, ο τρόπος που λειτουργεί η αγορά. Έχει, πράγματι, ολιγοπωλιακές στρεβλώσεις και αυτές μια ισχυρότερη Επιτροπή Ανταγωνισμού όπως αυτή που δημιουργείται με το νομοσχέδιο αυτό, θα έπρεπε, κύριε Υπουργέ, αφού λυθεί και το θέμα της αλληλοεπικάλυψης αρμοδιοτήτων με τη Ρυθμιστική Αρχή Ενέργειας, να το δει, γιατί εκεί βρίσκεται μεγάλο μέρος των δυνάμεων που οδηγούν σε δραματικές αυξήσεις τιμών στην Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Καλούμε τώρα στο Βήμα την κ. Μαριλίζα Ξενογιαννακοπούλου από τον ΣΥΡΙΖΑ. Θα ακολουθήσουν ο κ. Σταμενίδης, ο κ. Κατρούγκαλος και ο κ. Γρηγοριάδης, ο Κοινοβουλευτικός Εκπρόσωπος του ΜέΡΑ25.

Ορίστε, κυρία Ξενογιαννακοπούλου, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε. Εύχομαι καλή χρονιά σε όλες και όλους, με υγεία και δύναμη.

Κυρίες και κύριοι συνάδελφοι, στις 10 Ιανουαρίου η Κυβέρνηση επέμεινε και άνοιξε τα σχολεία παρά τους κινδύνους, παρά την τρομακτική έξαρση της πανδημίας και χωρίς νέα μέτρα και τα αναγκαία πρωτόκολλα. Μέσα σε αυτές τις δέκα μέρες που έχουν μεσολαβήσει μέχρι σήμερα, έχουμε περίπου σαράντα χιλιάδες κρούσματα του COVID-19 μαθητών και ένα στα τέσσερα κρούσματα είναι παιδί.

Από την πρώτη στιγμή, κυρίες και κύριοι συνάδελφοι, επιμείναμε και εγκαλέσαμε την Κυβέρνηση και της είπαμε ότι πρέπει να φέρει μία διάταξη, εφόσον κρατάει ανοιχτά τα σχολεία, προκειμένου να μπορούν οι γονείς -οι εργαζόμενοι γονείς που το παιδί τους βρίσκεται θετικό- να μείνουν στο σπίτι με το παιδί. Και μιλάμε, φυσικά, για τα παιδιά της προσχολικής ηλικίας και της υποχρεωτικής εκπαίδευσης μέχρι τη Γ΄ γυμνασίου. Καμμία αντίδραση από την Κυβέρνηση επί δέκα μέρες. Επί δέκα ημέρες και για σαράντα χιλιάδες μαθητές που νόσησαν, κύριε Υπουργέ, αναγκάστηκαν οι εργαζόμενοι γονείς να πάρουν από την τακτική τους άδεια -και αν μπόρεσαν να πάρουν- με ό,τι αυτό σημαίνει και υγειονομικά και κοινωνικά.

Ήρθε σήμερα, λοιπόν, εδώ ο κ. Χατζηδάκης, ο Υπουργός Εργασίας, και έφερε αυτή την απαράδεκτη τροπολογία, όπου μάλιστα, μας είπε τα εξής: Ότι τη φέρνει κατά τις πάγιες διατάξεις, δηλαδή όπως υπό κανονικές συνθήκες. Κάνει, δηλαδή, μια αναλογική εφαρμογή περί των αναρρωτικών αδειών και στην ουσία καταδικάζει και τιμωρεί τους εργαζόμενους γονείς του ιδιωτικού τομέα να χάσουν δύο μεροκάματα. Από τις πέντε μέρες, που υποτίθεται ότι τους δίνει αυτή την ειδική άδεια, μείωση 50% την ημέρα για τις τέσσερις ημέρες και μία ημέρα της τακτικής άδειας. Φυσικά, ξεσηκώθηκαν οι πάντες και υπήρξε μια σφοδρότατη αντίδραση. Και ο κύριος Υπουργός το μόνο που είχε να μας πει είναι ότι δεν του δίνουμε στοιχεία, ότι δεν είμαστε συνεπείς. Μας ζήτησε και τα ρέστα, όπως είπε και ο Κοινοβουλευτικός μας Εκπρόσωπος.

Εδώ πέρα τίθενται τα εξής κρίσιμα ζητήματα: Ο κύριος Υπουργός και η Κυβέρνηση Μητσοτάκη θεωρούν ότι είμαστε υπό κανονικές συνθήκες; Θεωρούν, δηλαδή, ότι η συνθήκη της πανδημίας επί δύο χρόνια, αυτή τη στιγμή η τεράστια έξαρση στον πληθυσμό των μαθητών με COVID, η ανάγκη των γονέων να μπορούν να περιθάλψουν τα παιδιά τους -δηλαδή εδώ μιλάμε για βασικές κοινωνικές και οικογενειακές ανάγκες- καλύπτονται ως να είμαστε σε κανονικές συνθήκες και σε πάγιες διατάξεις περί αναρρωτικών αδειών;

Νομίζω ότι όλοι καταλαβαίνουμε πως εδώ έχουμε να κάνουμε με μία Κυβέρνηση η οποία είναι εκτός τόπου και χρόνου και η οποία σε άλλες περιπτώσεις ξέρει πολύ καλά και να νομοθετεί για μία έκτακτη περίσταση. Ο Κοινοβουλευτικός μας Εκπρόσωπος, ο κ. Χαρίτσης, μίλησε για τη σωρεία των αναθέσεων. Εγώ θα αναφερθώ στις εκατοντάδες διατάξεις που έχουν έρθει με πρόσχημα την πανδημία, για την απορρύθμιση της αγοράς εργασίας. Εκεί ξέρει ο κ. Χατζηδάκης να φέρνει αυτές τις διατάξεις ως έκτακτες ανάγκες και στη λογική της ανοσίας της αγέλης και στην οικονομία και στην πανδημία και στην εργασία.

Άρα, λοιπόν, εδώ η Κυβέρνηση δείχνει ένα αντικοινωνικό πρόσωπο. Εμείς καλούμε, κύριε Υπουργέ, έστω και τώρα, να αποσυρθεί αυτή η τροπολογία. Και δεν είναι μόνο αυτή. Είναι και η τροπολογία του κ. Βορίδη, ο οποίος θα έρθει σε λίγο, όπου και εκεί δεν κάνει μεν μείωση μισθών αμέσως, με την έννοια ότι είναι δημόσιο, αλλά τους περιορίζει την άδεια σε πέντε ημέρες αποκλειστικά, λες και δεν ξέρουμε ότι μπορεί ένα παιδί να είναι θετικό και μετά την έκτη και την έβδομη και την όγδοη ημέρα και φυσικά εις βάρος της τακτικής τους άδειας. Και μετά, σε αυτές τις περιπτώσεις, παραπέμπει τους γονείς που εργάζονται στο δημόσιο σε διάφορες άλλες διατάξεις, που και εκεί έχουν μία έμμεση μείωση, όσον αφορά στον μισθό τους.

Εμείς καλούμε, λοιπόν, την Κυβέρνηση να αποσύρει αυτή την τροπολογία και να αποδεχτεί την τροπολογία που έχουμε καταθέσει, η οποία έρχεται και λέει το εξής αυτονόητο, ότι δηλαδή οι εργαζόμενοι γονείς και στον ιδιωτικό και στον δημόσιο τομέα για την περίοδο που το παιδί είναι θετικό και πρέπει να μείνει στο σπίτι και εφόσον είναι ανοιχτά τα σχολεία, θα πρέπει να έχουν τη δυνατότητα χωρίς να τιμωρούνται, χωρίς να έχουν κόστος από το μισθό τους και από τις τακτικές τους άδειες –που ήδη τις έχουν χρησιμοποιηθεί το δεκαήμερο που πέρασε- να μπορούν να περιθάλψουν τα παιδιά τους.

Και βέβαια, πρέπει να κατανοήσουμε τι σημαίνει αυτό για τον μέσο εργαζόμενο σήμερα –δεν λέω για τον εργαζόμενο του κατώτατου μισθού, γιατί εκεί τα πράγματα είναι έτσι, που δεν μπορεί να επιβιώσει-, ο οποίος την περίοδο των Χριστουγέννων χρειάστηκε να κάνει δεν ξέρω πόσα τεστ μοριακά, rapid επιπλέον –όσον αφορά στα θέματα της πανδημίας, αν έχει και δύο παιδιά- και όλες αυτές οι ανάγκες που υπάρχουν και όταν ξέρουμε πολύ καλά ότι η ακρίβεια, ο πληθωρισμός, η ενεργειακή κρίση και η πλήρης απραξία της Κυβέρνησης, η πλήρης άρνηση προκειμένου να γίνει μια ουσιαστική αύξηση του κατώτατου μισθού, έχουν οδηγήσει με στοιχεία πρόσφατα, χθεσινά, του ΙΝΕ-ΓΣΕΕ να υπάρχει μία μείωση, αυτή τη στιγμή, του μέσου μισθού, όσον αφορά στην αγοραστική του δύναμη, κυρίες και κύριοι συνάδελφοι, κατά 14%. Αυτή είναι η πραγματικότητα.

Και έτσι έρχομαι στο δεύτερο σκέλος της τροπολογίας Χατζηδάκη, όπου στην ουσία είναι ένα επικοινωνιακό σκέλος. Έρχεται ο κ. Χατζηδάκης εκ των υστέρων, με αυτή την τροπολογία υποτίθεται, να κάνει μια επίσπευση των διαδικασιών για τον καθορισμό του κατώτατου μισθού, όταν ήδη από 1η Ιανουαρίου του τρέχοντος έτους έκανε την ντροπιαστική αύξηση του 2%, δηλαδή 13 ευρώ μικτά το μήνα, για να μπορέσει να καλύψει τις ελπίδες και τις προσδοκίες που προσπάθησε ο κ. Μητσοτάκης να καλλιεργήσει ότι έρχεται τον Μάιο μια μεγάλη αύξηση του κατώτατου μισθού.

Κυρίες και κύριοι της Κυβέρνησης, κύριε Υπουργέ, αν σοβαρολογείτε ότι θέλετε να κάνετε αύξηση του κατώτατου μισθού, ένας δρόμος υπάρχει: Αύξηση εδώ και τώρα στα 800 ευρώ, όπως έχει προτείνει ο ΣΥΡΙΖΑ - Προοδευτική Συμμαχία, να μπορέσει να υπάρχει πραγματικά μια δέσμη μέτρων που να στηρίξει την εργασία. Και, φυσικά, δεν μπορεί με τις αντεργατικές ρυθμίσεις του κ. Χατζηδάκη, τη μείωση αποδοχών, τις απλήρωτες ώρες εργασίας και την κατάλυση του ωραρίου να μπορέσει να σταθεί η μέση ελληνική οικογένεια και οι Έλληνες εργαζόμενοι.

Είναι ντροπή και μόνο που φέρατε αυτή την τροπολογία στη Βουλή!

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ευχαριστούμε την κ. Ξενογιαννακοπούλου για τη συνέπεια στον χρόνο.

Τον λόγο τώρα έχει ο κ. Διονύσιος Σταμενίτης από τη Νέα Δημοκρατία

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, θα ήθελα να κάνω ένα σχόλιο γι’ αυτά που άκουσα πριν. Πραγματικά απορώ με τον ΣΥΡΙΖΑ γιατί επιμένουν ακόμα να μιλούν για τον τρόπο που άνοιξαν τα σχολεία μετά από τις γιορτές των Χριστουγέννων. Θα ήταν καλό να βρείτε κάποιο άλλο πεδίο πολιτικής αντιπαράθεσης. Δεν σας ωφελεί αυτό, γιατί και η κοινωνία το κατάλαβε και η εκπαιδευτική κοινότητα έχει αναγνωρίσει την επιτυχία του εγχειρήματος.

Πραγματικά και τα σχολεία άνοιξαν οργανωμένα, με τα self-test που δίνονταν στους μαθητές, ενώ επίσης βρέθηκαν και περίπου δεκαοκτώ χιλιάδες κρούσματα που θα ήταν ελεύθερα και περιορίστηκαν. Αυτό λέει η κοινωνία.

Προφανώς, έχουμε διαφορετική αντίληψη για τα πράγματα γιατί εσείς προφανώς επιμένετε στα κλειστά σχολεία, να είναι τα παιδιά στο σπίτι τους. Εμείς έχουμε άλλη, εντελώς διαφορετική προσέγγιση και ευτυχώς η κοινωνία και η εκπαιδευτική κοινότητα αναγνωρίζει το καλό του εγχειρήματος.

Πριν αναφερθώ στα του νομοσχεδίου, να ευχηθώ κι εγώ στο Σώμα, σε όλες και σε όλους, καλή χρονιά και το 2022 να είναι μια καλύτερη χρονιά για τους Έλληνες.

Συζητάμε σήμερα στην Ολομέλεια το νομοσχέδιο του Υπουργείου Ανάπτυξης και Επενδύσεων για τον εκσυγχρονισμό του δικαίου ανταγωνισμού για την ψηφιακή εποχή, που αποτελεί ουσιαστικά την τροποποίηση του ν.3959/2011 και την ενσωμάτωση της οδηγίας 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου του 2018 για παροχή αρμοδιοτήτων στις αρχές ανταγωνισμού των κρατών - μελών, ώστε να επιβάλουν αποτελεσματικότερα τους εθνικούς και ενωσιακούς κανόνες για τη διασφάλιση της εύρυθμης λειτουργίας της εσωτερικής αγοράς, ενώ με τις διατάξεις του παρόντος εκσυγχρονίζει το δίκαιο του ανταγωνισμού και αντιμετωπίζονται κενά και αδυναμίες της υφιστάμενης νομοθεσίας.

Κατά τη διάρκεια των συζητήσεων στις επιτροπές έγινε μια διεξοδική συζήτηση και το γενικό συμπέρασμα για το σύνολο του νομοσχεδίου έχει ομολογουμένως θετικό πρόσημο και αυτό συνάγεται και από τις τοποθετήσεις των ανθρώπων της αγοράς και των θεσμικών φορέων, πλην ελαχίστων εξαιρέσεων.

Κυρίες και κύριοι συνάδελφοι, έχουμε διαπιστώσει ότι υπάρχουν σοβαρές ενδείξεις χαμηλής έντασης ανταγωνισμού σε αγορές στην Ελλάδα, γεγονός που καθιστά αναγκαία την παρούσα νομοθετική ρύθμιση. Είναι γεγονός ότι τα τελευταία χρόνια στην Ελλάδα έχει συντελεστεί σημαντική πρόοδος στην ενίσχυση της ανταγωνιστικότητας και αυτό το πιστώνεται η Κυβέρνηση του Κυριάκου Μητσοτάκη. Η θέση της χώρας στον διεθνή δείκτη ανταγωνιστικότητας βελτιώθηκε κατά δώδεκα θέσεις από το 2019.

Ωστόσο, το έλλειμμα ανταγωνισμού παραμένει και υφίσταται κι αυτός είναι ένας παράγοντας-τροχοπέδη στην ενίσχυση της αποτελεσματικότητας της οικονομίας. Οδηγούμαστε, λοιπόν, με αυτόν τον τρόπο και με τα ισχύοντα δεδομένα στη μείωση του πλεονάσματος των καταναλωτών και στην οικονομική στασιμότητα.

Επομένως, σκοπός της χαρτογράφησης των αγορών είναι και η δημιουργία νέων δεικτών επιπέδου ανταγωνισμού και καινοτομίας για τη βελτίωση της αποτελεσματικότητας της Επιτροπής Ανταγωνισμού.

Η ενίσχυση, συνεπώς, της ανεξαρτησίας της Επιτροπής Ανταγωνισμού και του θεσμικού ρόλου που εισάγουν οι νομοθετικές ρυθμίσεις, καθώς και η θεσμοθέτηση αποτελεσματικότερων και διαφανέστερων διαδικασιών για την επιλογή των μελών της είναι πρωταρχικής σημασίας για την αποτελεσματική εφαρμογή του δικαίου ανταγωνισμού και την επίλυση των ζητημάτων αυτών.

Απαραίτητη, επίσης, προϋπόθεση είναι η επικαιροποίηση των ελεγκτικών εξουσιών της, με σκοπό να μπορέσουν να ανταποκριθούν στις απαιτήσεις της ψηφιακής εποχής. Και αυτοί είναι οι στόχοι που εμείς πιστεύουμε ότι θα επιτευχθούν με την ψήφιση του σχεδίου νόμου.

Συνεπώς, η ενσωμάτωση της οδηγίας, που είναι άλλωστε υποχρέωση της χώρας μας, τροποποιεί τη νομοθεσία δίνοντας περισσότερα εργαλεία στην εθνική αρχή για την προστασία του ανταγωνισμού, αλλά και περισσότερους πόρους. Επιτυγχάνουμε έτσι μεγαλύτερη αποτελεσματικότητα στο σκέλος του εποπτικού και ελεγκτικού του έργου, ενώ παρέχεται και η δυνατότητα να εφαρμόζεται ορθότερα το δίκαιο του ανταγωνισμού.

Κυρίες και κύριοι συνάδελφοι, όπως αποδείχθηκε σήμερα –το είδαμε και στις συνεδριάσεις των επιτροπών- η Αντιπολίτευση έβαλε στη συζήτηση και μια σειρά από θέματα ασκώντας σφοδρή κριτική στην Κυβέρνηση. Μεγαλύτερη απόδειξη από αυτό ότι το νομοσχέδιο είναι επιτυχημένο δεν υπάρχει. Τι μπορείς να πεις γι’ αυτό το νομοσχέδιο; Οπότε η Αντιπολίτευση και στις επιτροπές και εδώ ασχολείται με άλλα θέματα. Ασχολείται με τον πληθωρισμό, την ακρίβεια, που πράγματι υπάρχει.

Πρώτοι εμείς στη Νέα Δημοκρατία έχουμε μιλήσει γι’ αυτό. Όμως, ο πληθωρισμός είναι ένα φαινόμενο που πλήττει όλες τις οικονομίες του κόσμου και παρ’ όλα αυτά, μέσα σε αυτό το σκηνικό, η χώρα μας βρίσκεται χαμηλά στον μέσο ευρωπαϊκό όρο. Για παράδειγμα, στις Ηνωμένες Πολιτείες ο περασμένος μήνας έκλεισε με 7%, ενώ το τρίμηνο είχε κλείσει με πάνω από 6%, που είναι ρεκόρ σαράντα χρόνων για την Αμερική.

Σαφώς να συζητήσουμε το ζήτημα, σαφώς να αναζητήσουμε λύσεις, αλλά να μιλάμε με πραγματικά στοιχεία, για να μπορέσουμε επιτέλους και να συνεννοηθούμε.

Επίσης, αναφέρθηκαν στην ενεργειακή κρίση. Όμως, η Κυβέρνηση της Νέας Δημοκρατίας είναι αυτή που πήρε άμεσα μέτρα για την αντιμετώπιση και των αυξήσεων στις τιμές του ρεύματος και της θέρμανσης, συνεχίζοντας με αυτόν τον τρόπο την ουσιαστική στήριξη της κοινωνίας και των πολιτών, δίπλα στους οποίους στάθηκε και στέκεται, όπως έκανε κατά τη διάρκεια της πανδημίας και των αναγκαστικών περιορισμών, καθώς 42 δισεκατομμύρια ευρώ δόθηκαν στα νοικοκυριά και στις επιχειρήσεις.

Μόνο για τον Ιανουάριο, τον μήνα που διανύουμε, δαπανώνται 400 εκατομμύρια ευρώ για να στηριχτούν νοικοκυριά, επιχειρήσεις, αγρότες, κτηνοτρόφοι και ελεύθεροι επαγγελματίες, ενώ 1 δισεκατομμύριο ευρώ έχει δοθεί ήδη για τους προηγούμενους τέσσερις μήνες.

Σήμερα ψηφίζεται και η τροπολογία για το ζήτημα της ραγδαίας αύξησης του κόστους της ηλεκτρικής ενέργειας, ως συνέπεια της παγκόσμιας ενεργειακής κρίσης, στους καταναλωτές ηλεκτρικής ενέργειας και φυσικού αερίου, και για τις συνακόλουθες ανάγκες επέκτασης των δικαιούχων επιδότησης.

Και έρχομαι τώρα και σε αυτά που ακούστηκαν για τη ΔΕΗ. Οι συνάδελφοι του ΣΥΡΙΖΑ είπαν ότι για την αύξηση των τιμών του ρεύματος φταίει τάχα η απαξίωση της ΔΕΗ από την Κυβέρνηση. Όμως, όπως τους είπε και ο Υπουργός κ. Γεωργιάδης στην επιτροπή -και συμφωνώ απόλυτα μαζί του-, είναι οι τελευταίοι που πρέπει να μιλούν στην Αίθουσα αυτή για τη ΔΕΗ, γιατί εκτός από λανθασμένη σε επίπεδο εξήγησης και ανάλυσης του φαινομένου, η θέση είναι απόλυτα υποκριτική, καθώς επί των δικών τους ημερών η επιχείρηση έφτασε στο χείλος του γκρεμού. Και αυτό δεν το λέμε εμείς, αλλά ο διευθύνων σύμβουλος που είχε μπει στη ΔΕΗ επί των ημερών του ΣΥΡΙΖΑ. Παραδώσατε τη ΔΕΗ με αξία μετοχής 1 ευρώ και με τεράστια χρέη. Σήμερα, αν δεν κάνω λάθος, είναι στα 9 ευρώ. Και μας ζητάτε και τα ρέστα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας το έχουμε πει πάρα πολλές φορές, αλλά επιμένετε υποκριτικά να αναφέρεστε στη ΔΕΗ υποτιμώντας τη νοημοσύνη του Σώματος, αλλά και των Ελλήνων πολιτών.

Όλα αυτά, αγαπητές και αγαπητοί συνάδελφοι, αναφέρονται στα όσα ειπώθηκαν τις τελευταίες μέρες γιατί, όπως έχουμε πει πολλές φορές, καλή και χρήσιμη η αντιπολιτευτική κριτική και πρέπει να υπάρχει, αλλά πρέπει να στηρίζεται σε μια πραγματική βάση.

Κλείνοντας, κύριε Πρόεδρε, την τοποθέτησή μου και επανερχόμενος και πάλι στο σχέδιο νόμου το οποίο συζητάμε, θα ήθελα να πω ότι είναι μια πολύ σημαντική νομοθετική πρωτοβουλία που έρχεται όχι μόνο ως υποχρέωση, αλλά ως κυβερνητική επιλογή που θα ενισχύσει την ανεξαρτησία της Επιτροπής Ανταγωνισμού, θα διασφαλίσει την ενιαία εφαρμογή των κανόνων ανταγωνισμού στην Ελλάδα και στην Ευρώπη και θα αντιμετωπίσει τις πρακτικές στην ψηφιακή οικονομία που βλάπτουν τον ανταγωνισμό. Γι’ αυτό καλώ κι εγώ με τη σειρά μου όλους τους συναδέλφους σήμερα στη Βουλή να υπερψηφίσουν το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σταμενίτη.

Επόμενος ομιλητής είναι ο κ. Γεώργιος Κατρούγκαλος από τον ΣΥΡΙΖΑ.

Ορίστε, κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Σας ευχαριστώ πολύ, κύριε Πρόεδρε. Εύχομαι σε εσάς, αλλά και σε όλους τους συναδέλφους να έχουμε μια καλύτερη χρονιά!

Η συζήτηση του νομοσχεδίου και όσα προηγήθηκαν στην ανάπτυξή του νομίζω ότι είναι γενικότερα αποκαλυπτικά για την πολιτική της Νέας Δημοκρατίας. Άλλωστε, θεωρώ τον κ. Γεωργιάδη τον αντιπροσωπευτικότερο Υπουργό της Κυβέρνησης Μητσοτάκη, ένα είδος alter ego του, έστω και στην εκδοχή «δόκτωρ Τζέκιλ και μίστερ Χάιντ» για λόγους που θα εξηγήσω στη συνέχεια.

Ο λόγος για τον οποίο είναι αποκαλυπτική η συζήτηση είναι γιατί αναδεικνύει τα βασικά χαρακτηριστικά της πολιτικής της Νέας Δημοκρατίας. Ας πάρω, λοιπόν, το πρώτο από αυτά. Δίνεται έμφαση όχι στην ουσία, αλλά στην επικοινωνία και μάλιστα αξιοποιώντας τη «μιντιοκρατία» και τις σχέσεις εξάρτησης που έχει καλλιεργήσει με διάφορους τρόπους η Κυβέρνηση με τα μέσα μαζικής ενημέρωσης, για να παραποιήσει την πραγματικότητα. Ποιο είναι το επιχείρημα, για παράδειγμα, του Υπουργού τόσο σε σχέση με τα θλιβερά αποτελέσματα της διαχείρισης της πανδημίας όσο και με την έκρηξη της ακρίβειας; Γιατί διαμαρτύρεστε; Μόνο εδώ συμβαίνει; Δεν βλέπετε ότι αυτά είναι παγκόσμιες τάσεις;.

Όπως συμβαίνει σε κάθε αποτελεσματική απάτη, πολιτική ή μη, πράγματι υπάρχει αντικειμενική βάση στο επιχείρημα. Πράγματι, ούτε ο πληθωρισμός ούτε η πανδημία είναι ελληνικά φαινόμενα. Όμως, πώς αξιολογείται μια κυβέρνηση συγκριτικά απέναντι σε αυτά τα παγκόσμια φαινόμενα; Με βάση το ποια είναι η δική της επίδοση. Στην περίπτωση, για παράδειγμα, της πανδημίας, στον σκληρότερο δείκτη που έχουμε, δυστυχώς ο αριθμός των θανάτων είναι δύο φορές μεγαλύτερος ανά πληθυσμό σε σχέση με την Ευρωπαϊκή Ένωση και μάλιστα με προϊούσα τάση που επιδεινώνεται γι’ αυτόν τον θλιβερό δείκτη. Αυτό δεν οφείλεται μόνο στην αποτυχία της Κυβέρνησης Μητσοτάκη για τον εμβολιασμό -για τον απλό λόγο ότι δεν είμαστε δύο φορές χειρότερα σε σχέση με το μέσο όρο της Ευρωπαϊκής Ένωσης εκεί-, αλλά οφείλεται σε μια σειρά από πολλαπλές αποτυχίες ή επιλογές της Κυβέρνησης Μητσοτάκη, όπως στο να μην επιτάξει, για παράδειγμα, εκτός από τους ιδιώτες γιατρούς και τα ιδιωτικά νοσοκομεία, τις ιδιωτικές κλινικές για να προστατέψει τα μεγάλα ιδιωτικά συμφέροντα.

Αντίστοιχα συμβαίνουν και σε σχέση με την ακρίβεια. Ας πάρουμε, για παράδειγμα, τον δείκτη του ρεύματος. Η Ελλάδα είναι η χώρα η οποία, ανάμεσα στις τριάντα τρεις χώρες που αξιολογούνται στον σχετικό ευρωπαϊκό δείκτη, κατέγραψε τη μεγαλύτερη αύξηση τον Δεκέμβριο σε σχέση με τον Νοέμβριο. Η συνολική αύξηση στο πλαίσιο της χρονιάς είναι 350%.

Αυτά, λοιπόν, δείχνουν μια συνολικότερη αποτυχία η οποία υπογραμμίζει ακριβώς τις αστοχίες ή τις επιμέρους επιλογές της Κυβέρνησης. Και ως πιο χαρακτηριστική, θέλω να σας πω, αποδεικνύεται αυτή η απώλεια εδάφους που έχει η ελληνική οικονομία όσο είναι Κυβέρνηση η Νέα Δημοκρατία, με βάση τα τελευταία στατιστικά στοιχεία της Eurostat που δείχνουν ποια είναι η σχέση της αγοραστικής δυνατότητας των Ελλήνων, του εισοδήματος των Ελλήνων, σε σχέση με τον μέσο ευρωπαϊκό όρο. Όχι απλώς είμαστε η δεύτερη χειρότερη χώρα -μόνο η Βουλγαρία είναι χειρότερη από εμάς-, αλλά και από τότε που παρέλαβε τη διακυβέρνηση της χώρας, της πατρίδας μας, η Νέα Δημοκρατία η σχέση αυτή επιδεινώνεται. Το μέσο εθνικό εισόδημα το 2019 ήταν στο 66% του μέσου ευρωπαϊκού εισοδήματος και τώρα είναι στο 62%. Αντίστροφα η Βουλγαρία, η μόνη χειρότερη από εμάς χώρα, βελτίωσε, έστω και κατά τρεις μονάδες, τη δική της θέση.

Θα μπορούσα να συνεχίσω με αυτά τα δεδομένα. Δυστυχώς, η έμφαση στην επικοινωνία εκ μέρους της Κυβέρνησης είναι ένα γενικότερο φαινόμενο. Όσον αφορά στα εθνικά θέματα, όπου θα έπρεπε να είναι έξω από κάθε μικροκομματική διαμάχη, έφτασε σχεδόν στο σημείο να βάλει το σήμα της Νέας Δημοκρατίας στα Ραφάλ αντί για το εθνόσημο. Αν σας φαίνεται υπερβολική αυτή η έκφραση, θα ήθελα να σας πω ότι προξενεία μας αναμεταδίδουν στις επίσημες ιστοσελίδες τους το κομματικό βίντεο της Νέας Δημοκρατίας. Κάτι παρόμοιο δεν έχει ξανασυμβεί και είναι αδιανόητο.

Θεωρώ, όμως, γενικότερα -και θα μπω τώρα στο νομοσχέδιο- ότι δεν είναι μόνο το θέμα της επικοινωνίας. Ο Υπουργός μίλησε και έκανε μια, κατά τη γνώμη του, ιδεολογική ομιλία λέγοντας ότι οι επιλογές αυτές αμφισβητούν την ιδεολογική ηγεμονία της Αριστεράς. Όση «μέθη και υπεροψία να έχει ο Δαρείος», ξέρει ότι δεν απευθύνεται σε εμάς, κύριοι συνάδελφοι της Νέας Δημοκρατίας. Σε εσάς απευθύνεται! Ξέρει ότι αυτό που ονομάζουμε «ηθικό πλεονέκτημα» της Αριστεράς κτίστηκε αφ’ ενός με την παλλαϊκή οργάνωση της αντίστασης του λαού μας την περίοδο της Αντίστασης και αφ’ ετέρου με ό,τι ακολούθησε την περίοδο αυτή, τα βασανιστήρια και τα ξερονήσια.

Σε εσάς απευθύνεται θέλοντας να επιβεβαιώσει τον εαυτό του, όταν σας χαρακτήριζε, τη Νέα Δημοκρατία, ως ντροπή της Δεξιάς και όταν το ηπιότερο που είχε πει για τον Κώστα Καραμανλή είναι ότι ήταν «κωλοτούμπας», ακριβώς γιατί η αντίληψη που έχει για την πολιτική είναι αυτή που είχε πάντοτε -προς τιμήν του- και στην οποία έχει ρυμουλκήσει το κόμμα της Νέας Δημοκρατίας και την Κυβέρνηση της Νέας Δημοκρατίας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Με συγχωρείτε, τελειώνει ο χρόνος μου.

Η νέα αυτή τοποθέτηση είναι ακροδεξιά σε θέματα πολιτικής και δικαιωμάτων, κοντύτερα στον Σαλβίνι και στον Όρμπαν και στα θέματα οικονομίας πιο κοντά όχι στον νεοφιλελευθερισμό, αλλά στη βαλκανική εκδοχή του νεοφιλελευθερισμού. Είναι νεοφιλελευθερισμός με νανογιλέκο, εξαιτίας των επιλογών των 5,5 δισεκατομμυρίων ευρώ με απευθείας ανάθεση, εξαιτίας των επιλογών του νομοσχεδίου για συγκέντρωση εξουσίας στον Υπουργό για να γίνονται οι δουλίτσες μας, αλλά και εξαιτίας της υπερστήριξης των επιχειρήσεων της Αττικής έναντι της περιφέρειας. Αυτά δεν είναι χαρακτηριστικά γενικά του νεοφιλελευθερισμού. Χαρακτηριστικά του νεοφιλελευθερισμού είναι η στήριξη των μεγάλων επιχειρήσεων, που πράγματι υπάρχει στο νομοσχέδιο, μέσω του διπλασιασμού του ανώτατου ορίου ενίσχυσης και του κατώτατου ύψους επένδυσης, η δυσκολία ένταξης των μικρών. Όμως, τα ρουσφέτια, όπως η ένταξη συγκεκριμένων κλάδων, όπως των κέντρων αποθεραπείας, των υπηρεσιών μηχανικών πλυντηρίων, των υπηρεσιών σιδερωτηρίων ρούχων, είναι στη δεύτερη κατηγορία, του βαλκανικού, του νεοφιλελευθερισμού τύπου νανογιλέκου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με συγχωρείτε για την υπέρβαση του χρόνου, κύριε Πρόεδρε. Θα χρειαστώ λιγότερο από ένα λεπτό.

Συζητείται, επίσης, και μια τροπολογία του Υπουργείου Εξωτερικών. Η πρώτη παράγραφος της τροπολογίας, που θέλω να ελπίζω ότι δεν οφείλεται στο Υπουργείο Εξωτερικών, αν και ο Υπουργός συνυπογράφει και αναλαμβάνει την πολιτική ευθύνη, είναι μια κλασική περίπτωση φωτογραφικής διάταξης που αλλάζει τους ad hoc όρους για την απόσπαση στη μόνιμη αντιπροσωπεία μας στις Βρυξέλλες.

Ξέρουμε και με ονοματεπώνυμο για ποιον πρόκειται, για ποιο γενικό γραμματέα του Υπουργείου Οικονομικών. Είναι, όμως, σκανδαλώδες, για να εξυπηρετήσουμε ανθρώπους μας, να αλλάζουμε τις διατάξεις. Πριν από έξι μήνες συζητούσαμε τον οργανισμό του Υπουργείου Εξωτερικών. Είναι προφανές ότι οι αλλαγές γίνονται για άλλους λόγους. Το άλλο σκέλος της τροπολογίας αυτής, που αφορά στην υπηρεσία διαχείρισης μιας νέας μονάδας που θα γίνει για τα χρήματα του Ταμείου Ανάπτυξης, έχει προβλήματα δομικά, κυρίως στο ότι δεν εξασφαλίζει τη συνεργασία με την επιτελική δομή του ΕΣΠΑ και γι’ αυτόν τον λόγο δεν πρόκειται να υποστηρίξουμε ούτε τη μία ούτε την άλλη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Κύριε Κατρούγκαλε, επειδή γνωρίζετε το μέγεθος του σεβασμού που σας έχω, θα ήθελα να αποσύρετε αυτό περί «νεοφιλελευθερισμού με νανογιλέκο». Δεν είναι το επιπέδου του Κατρούγκαλου, είναι του επιπέδου του Πολάκη. Θα σας παρακαλούσα να το αποσύρετε.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε.

Κύριε Κατρούγκαλε, έχετε λίγο τον νου σας γιατί η τεράστια εκτίμηση του Υπουργού Ανάπτυξης -δεν θέλω να πω τίποτε για το ήθος του ανθρώπου, προς θεού- ιδεολογικά υποπτεύομαι δεν σας τιμά πολύ. Μου θυμίζει εύφημο μνεία από συνέταιρο προς συνέταιρο. Και για να είμαι ευθύς στο τι ακριβώς εννοώ: Μνημόνιο και αυτοί, βάρβαρο, μνημόνιο βαρβαρότερο, κατά τη γνώμη μας, το δικό σας, το οποίο λήγει και το 2060.

Κύριε Υπουργέ, κύριε Γεωργιάδη, δεν σας άκουσα να απαντάτε τίποτα στον κ. Βαρουφάκη, που σας είπε ότι είστε Υπουργός Ανάπτυξης, αλλά η χώρα υποαναπτύσσεται. Και δεν σας άκουσα να απαντάτε τίποτα για ένα συγκεκριμένο ερώτημα. Σας είπε συγκεκριμένα: «Είναι ή δεν είναι το φετινό ΑΕΠ μας λιγότερο από το ΑΕΠ του 2019, όταν αναλάβατε;». Αν είναι, η χώρα μαθηματικά δεν αναπτύσσεται. Τώρα, τι φταίει γι’ αυτό και τι και πώς μπορούμε να τα βρούμε στο μέλλον όλα αυτά.

Επίσης, ξέρετε να μου πείτε κάτι που επί της διακυβέρνησης της «Κυριάκος Μητσοτάκης Α.Ε.» ή επί της υπουργίας σας, αν προτιμάτε, να φτήνυνε σε αυτήν τη χώρα; Δεν λέω για το ρεύμα, δεν λέω για το πετρέλαιο, δεν λέω το φυσικό αέριο, γιατί με αυτό ο κόσμος δεν γελάει, αλλά αγριεύει όταν το ακούει. Λέω για άλλα πράγματα, το τυρί, το ψωμί, το γάλα, αυτά δηλαδή που έχουν άμεση ανάγκη οι φτωχοί άνθρωποι, που όπως ξέρετε –γιατί μες στην αγορά είστε- είναι πολύ περισσότεροι από τους πλούσιους ανθρώπους. Και βέβαια έχουν ακριβύνει.

Και, βεβαίως, σας ρωτάω ευθέως κι εγώ, μιας κι επίσης δεν απαντήσατε στον κ. Βαρουφάκη: Εσείς ως Υπουργός Ανάπτυξης λέτε ότι όλα αυτά που μόλις είπα τώρα, το ψωμί, το γάλα, το κρέας, το ψάρι ανέβηκαν 1,2% που λέει η ΕΛΣΤΑΤ; Διότι πραγματικά, επειδή σας ξέρω και ξέρω πώς πολιτεύεστε, ξέρω ότι δεν θα τολμούσατε ποτέ να το πείτε αυτό, γιατί έχετε επαφή και επικοινωνία με τον κόσμο σας. Ο κόσμος σας πάει σουπερμάρκετ κάθε εβδομάδα. Δεν μπορεί να το «φάει» αυτό, με κανέναν τρόπο, το μυαλό του.

Ξέρετε ο Δήμος Χαλανδρίου καταφέρνει να αγοράζει μοριακά τεστ στα 25 ευρώ, ξέρετε ότι ο Δήμος Νεάπολης-Συκεών στα 29 ευρώ, ξέρετε ότι ο Δήμος Ευόσμου στα 28 ευρώ. Ξέρετε τι καταφέρατε εσείς; Να βάλετε πλαφόν στα 47. Τι σημαίνει αυτό, κύριε Γεωργιάδη μου; Σας ρωτάω ως εκπρόσωπο της Κυβέρνησης. Σημαίνει ότι η διαπραγματευτική ισχύς της χώρας μας, όταν την κυβερνάει η «Κυριάκος Μητσοτάκης Α.Ε.», της Κυβέρνησης δηλαδή και ενός έθνους ολόκληρου, είναι μικρότερη από τη διαπραγματευτική ισχύ του Δήμου Συκεών ή του Δήμου Ευόσμου; Όχι βέβαια, μην κοροϊδευόμαστε. Η διαπραγματευτική ισχύ της Κυβέρνησής σας είναι χιλιαπλάσια απ’ αυτούς τους δήμους που πέτυχαν τέτοιες τιμές. Αφήστε που βγήκε και ο Κύπριος Υπουργός και σας εξέθεσε πανηγυρικά παγκόσμια, λέγοντας ότι κατά τη γνώμη του αν διαπραγματευόταν σοβαρά η χώρα θα μπορούσε να πετύχει μια τιμή γύρω στα 17 ευρώ.

Είναι, λοιπόν, προφανές ότι μπορείτε να πετύχετε καλύτερες τιμές και μπορούσατε και μπορείτε και αύριο το πρωί αν θέλετε. Είναι, λοιπόν, ακόμα προφανέστερο ότι δεν το κάνετε για έναν λόγο, γιατί αυτοί που τα πουλάνε, οι φαρμακευτικές δηλαδή, κι όλο αυτό το κύκλωμα, είναι οι εντολείς σας, είναι αυτοί που σας στείλανε στη Βουλή, είναι αυτοί που πλήρωσαν, δηλαδή, τα δισεκατομμύρια για να έχετε την προεκλογική εκστρατεία που τόσο πολύ παραπληροφόρησε τον ελληνικό λαό.

Τώρα, δύο ερωτήματα, κύριε Υπουργέ. Ως Κοινοβουλευτικός Εκπρόσωπος μιλάω και γι’ αυτό δεν αναφέρομαι λεπτομερώς στο νομοσχέδιο. Δύο ερωτήματα, που νομίζω ότι αξίζουν τον κόπο σε σχέση με τα Ραφάλ. Ξέρετε τι εννοώ, τα υπέροχα αυτά Ραφάλ, τα είκοσι τέσσερα, για τα οποία χθες κάνατε μια υπέροχη φιέστα, που με τα λεφτά του ελληνικού λαού τα πήρατε και μετά ως Ρωμαίοι αυτοκράτορες εμφανιστήκατε μπροστά στον ελληνικό λαό για να του πείτε: «Τι σου έχω εγώ; Κοίτα τι σου πήρα, δωράκι». Μα δεν είναι δωράκι. Τον αφαιμάξατε για να τα πάρετε.

Δύο ερωτήματα για τα Ραφάλ, που έχουν σημασία και νομίζω ότι θα μπείτε στον κόπο να τα απαντήσετε. Πρώτον, αν αντί για είκοσι τέσσερα παίρναμε είκοσι τρία και αντί για το εικοστό τέταρτο παίρναμε πέντε χιλιάδες εντατικές -γιατί αυτό είναι το κόστος, πέντε χιλιάδες ΜΕΘ. Θα μου πείτε –ξέρω- δεν είχαμε ανθρώπους, δεν έχουμε εντατικολόγους. Συγγνώμη, κύριε Γεωργιάδη, δεν το λέω προσωπικά, αλλά η Κυβέρνησή σας και οι πολιτικές σας δώδεκα χρόνια τώρα τους έδιωξαν. Εσείς τους διώξετε. Όταν λέω «εσείς», εννοώ εσάς, τον ΣΥΡΙΖΑ, το Κίνημα Αλλαγής. Ως ένα πράγμα σας έχω όσους έχετε υποταχθεί και είσαστε υποδειγματικοί αιχμάλωτοι.

Δώδεκα χρόνια, λοιπόν, τώρα διώξατε εξακόσιες χιλιάδες, τα λαμπρότερα μυαλά μας και τώρα μας λέτε ότι δεν έχετε εντατικολόγους; Μα φυσικά δεν έχετε, αφού έχει σπουδάσει δέκα χρόνια και έχει πάρει με δέκα το πτυχίο του και είναι άνεργος εκατό χρόνια, γιατί δεν έχετε πάρει έναν μόνιμο στο ΕΣΥ. Τώρα, λοιπόν –για να φτάσω στο δεύτερο θέμα-, μαθαίνω ότι προσλαμβάνετε επτακόσιους μόνιμους γιατρούς στο ΕΣΥ. Μάλλον κάνετε πράξη αυτό που τόσον καιρό σας έλεγα: Έστω πάρτε έναν, δύο, δέκα, εκατό, για τα μάτια του κόσμου.

Θυμίζω ότι ο κ. Σαμαράς, ο πρωθυπουργός δηλαδή της Νέας Δημοκρατίας, ο προηγούμενος από τον κ. Μητσοτάκη, έκανε λόγο για δεκαοκτώ χιλιάδες στο οργανόγραμμα της Κυβέρνησης ότι χρειάζονταν τότε, το 2012, στο σύστημα. Ο κ. Ξανθός έλεγε ότι δεκαοκτώ ή είκοσι χιλιάδες χρειάζεται το σύστημα. Τελικά εσείς, μετά από δυόμισι χρόνια, δεν έχετε προσλάβει κανέναν και τώρα προσλαμβάνετε, ω του θαύματος, επτακόσιους και τέσσερις χιλιάδες νοσηλευτές.

Και προκύπτει ένα ερώτημα αβυσσαλέο και αμείλικτο, κύριε Υπουργέ ή μάλλον κύριοι Υπουργοί. Πού ήταν, βρε παιδί μου, αυτοί οι επτακόσιοι; Γιατί έναν χρόνο, που σας λέμε να τους προσλάβετε, λέτε: «Εμείς θέλουμε, αλλά δεν βρίσκουμε». Πώς βρέθηκαν επτακόσιοι εν μία νυκτί, κύριε Πρόεδρε, αναρωτιέμαι, όταν ενάμιση χρόνο τώρα δεν βρισκόταν ούτε ένας;

Το ένα ερώτημα, λοιπόν, για τα Ραφάλ είναι: Θα κακοπαθαίναμε αν είχαμε ένα Ραφάλ λιγότερο; Αν είχαμε είκοσι τρία αντί για είκοσι τέσσερα και ταυτοχρόνως είχαμε πέντε χιλιάδες εντατικές, για να μην ψοφολογάει ο κόσμος –με συγχωρείτε για την έκφραση- σε κοινές κλίνες, επειδή δεν υπάρχουν εντατικές να διασωληνωθεί μέσα σε ΜΕΘ;

Το δεύτερο είναι: Δεσμεύεστε ως δύο σοβαροί Υπουργοί μιας υποτίθεται σοβαρής Κυβέρνησης ότι αυτά τα Ραφάλ που πήρατε και αυτές οι φρεγάτες που πήρατε και φεσώσατε άγρια τον ελληνικό λαό πριν κάνετε τη φιέστα με το φέσι που του βάλατε, θα απογειωθούν και θα πλεύσουν σε θερμό επεισόδιο τύπου Ίμια ή σε εισβολή τύπου Κύπρου; Διότι και τις δύο προηγούμενες φορές κυβερνήσεις τέτοιου είδους, κυβερνήσεις καπιταλιστικές, αρνήθηκαν όταν είπε η Ουάσιγκτον: «Μην κουνήσετε, θα σας κόψω τα πόδια, έχω τον ηλεκτρονικό πόλεμο, θα σας τυφλώσω και θα χάσετε» αρνήθηκαν να τα μετακινήσουν. Κι αν είναι έτσι όπως τα λέω εγώ, κι αν έχει το πάνω χέρι η Ουάσιγκτον και μπορεί να τυφλώνει όποιον θέλει και να χάνει, τότε αποδεικνύεται ότι δεν υπήρχε κανένας λόγος να πάρετε τίποτα από ό,τι πήρατε και τα πήρατε μόνο για να είστε υποτακτικοί στον κ. Μακρόν, για να είστε υποτακτικοί στην Ουάσιγκτον, που επί τη ευκαιρία, κύριε Πρόεδρε, μόλις κατάλαβε ότι πήρε αρκετά ο κ. Μακρόν από την τετραπλά πτωχευμένη Ελλάδα, είπε να πάρει κι αυτή. Γι’ αυτό μας απαγόρευσαν -και το εξαγγείλατε δημόσια εδώ κι είναι ντροπή- να πάρουμε κορβέτες γαλλικές και θα πάρουμε αμερικανικές κορβέτες.

Θα τελειώσω, κύριε Πρόεδρε, με κάποιες συγκρίσεις. Ή μάλλον όχι, ένα λεπτάκι θέλω για να πω για τις δύο τροπολογίες μου, τα άλλα θα τα αφήσω να πάνε στον καιρό. Έχουμε δύο τροπολογίες, αγαπητέ, κύριε Πρόεδρε. Κοιτάξτε, οι περιορισμοί εξαιτίας του φόβου της ενδονοσοκομειακής μετάδοσης στέρησαν από τους ασθενείς του COVID -και ακούστε το όλοι αυτό- κάτι πολύ σημαντικό, τον άνθρωπό τους. Είναι λογικό που δεν ήταν εκεί ο άνθρωπός τους, κύριε Πρόεδρε, αλλά όμως είναι πάρα πολύ τραυματικό και κάνει το μαρτύριο αν είσαι ένα παιδί ή ένας ανάπηρος ή αν είσαι ένας γέρος άνθρωπος και να μην έχεις και κάποιον να σε συνδράμει ψυχικά, το κάνει μαρτύριο. Η πρώτη τροπολογία μας –κι είναι στο χέρι σας να την κάνετε κι είναι και πάρα πολύ φτηνή τροπολογία δημοσιονομικά- είναι να προσλάβετε ψυχολόγους, κοινωνικούς λειτουργούς, να πάνε στο ΕΣΥ και να στηρίζουν τους ανθρώπους που είναι μόνοι τους.

Η δεύτερη τροπολογία μας, που είναι πολύ πιο σημαντική κατά τη γνώμη μου, αν και δεν μπορεί να τα βάλει κανείς αυτά σε ζυγαριά, έχει να κάνει, βέβαια, με τους πλειστηριασμούς πρώτης κατοικίας. Ακούστε, κύριε Υπουργέ, όσο καλά κι αν τα έχει πάει η ανάπτυξή σας, με την έναρξη της νέας χρονιάς, οι Βρυξέλλες, το Βερολίνο και όλα αυτά τα κερδοσκοπικά funds που έχουν πάρει τα δάνεια των ανθρώπων από τις τράπεζες κοψοχρονιά απαιτούν -ξέρετε τι λένε οι πληροφορίες μας;- τετρακόσιες χιλιάδες πλειστηριασμούς πρώτης κατοικίας μέσα στο 2022.

Γνωρίζουμε ήδη ότι μόνο τον Δεκέμβριο το 50% από τους πλειστηριασμούς που κάνατε στη χώρα αφορούσαν πρώτη κατοικία και μάλιστα ευάλωτου νοικοκυριού. Είναι μια ευκαιρία για όλους μας να το αλλάξουμε αυτό. Είναι μια ευκαιρία για όλους μας, όσους ψηφίσουμε αυτή την τροπολογία του ΜέΡΑ25, καθώς λήγει και το πρόγραμμα «ΓΕΦΥΡΑ 1 και 2» -τελειώνω αμέσως, κύριε Πρόεδρε- να θεσμοθετήσουμε την απόλυτη προστασία της πρώτης κύριας κατοικίας από τους πλειστηριασμούς.

Προς αυτόν το σκοπό καταθέτουμε εμείς αυτή την τροπολογία και θέλουμε να υπαχθούν τα νοικοκυριά σε καθεστώς προστασίας της κύριας κατοικίας, το οποίο δεν θα έχει κανέναν χρονικό περιορισμό και ταυτόχρονα θα έχει αναδρομική ισχύ. Κοινώς το δικαίωμα στην προστασία του σπιτιού των ανθρώπων, που με ιδρώτα και αίμα το έβγαλαν, να είναι διαρκές, να μη λήγει χρονικά.

Είδατε, κύριε Πρόεδρε, τήρησα όσο μπόρεσα τον χρόνο και ευχαριστώ πολύ για την ανοχή σας.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, πάλι παρέμβαση; Είπα και προηγουμένως. Σε κάθε ομιλητή έχετε να απαντήσετε και κάτι, προφανώς.

Ορίστε, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα απαντήσω συνολικά στην ομιλία μου. Μην ανησυχείτε.

Κύριε συνάδελφε, θα σας κάνω μόνο ένα ερώτημα και θέλω να σας παρακαλέσω, αν μπορείτε, να μου απαντήσετε σε αυτό το ερώτημα. Όλα τα άλλα θα τα απαντήσω στην ομιλία μου.

Ισχυριστήκατε ότι κάποιος Κύπριος Υπουργός με εξευτέλισε, διότι είπε ότι, αν κάναμε καλή διαπραγμάτευση, θα μπορούσαμε να αγοράζουμε τα PCR στην τιμή των 17 ευρώ. Λέω ακριβώς αυτό που είπατε.

Μπορείτε να μου εξηγήσετε ακριβώς πώς αυτός ο Κύπριος Υπουργός με εξευτέλισε με αυτή του τη φράση, όταν στην Κύπρο το πλαφόν για τα PCR μπήκε στα 50 ευρώ; Δηλαδή, έχοντας πλαφόν 50 ευρώ, αλλά λέγοντας ότι θα μπορούσαμε να αγοράζουμε στα 17 ευρώ, ως κράτος, κάποιος είναι εντάξει, αλλά, αν βάζει το πλαφόν 47 ευρώ και πει αυτό που θα σας πω τώρα εγώ, ότι ο ΕΟΠΥΥ αγοράζει τα PCR πολύ κάτω από τα 17 ευρώ, εξευτελίζεται;

Τα υπόλοιπα θα σας τα εξηγήσω, αν είστε στην Αίθουσα, όταν έρθει η ώρα της ομιλίας μου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Αναγκαστικά, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Κύριε Γεωργιάδη, εγώ είμαι ευγενής. Δεν είπα «σας εξευτέλισε». Είπα «σας εξέθεσε» και δεν είπα προσωπικά. Είπα ότι εξέθεσε όλη την Κυβέρνησή σας, η οποία εδώ και τόσο καιρό μας κοροϊδεύει ψιλό γαζί.

Ακούστε: Η Ελλάδα και η Κύπρος δεν έχουν ίδια διαπραγματευτική ισχύ. Ξέρετε ποσοστό πληθυσμού της Κύπρου; Ξέρετε πόσα τεστ αγόραζε η Κύπρος για τους πολίτες της;

Και μια και το θίγετε, ξέρετε ότι όλα αυτά είναι δωρεάν στη Γερμανία, στη Γαλλία, στην Ισπανία, στο Ηνωμένο Βασίλειο; Ξέρετε ότι σε όλες τις ευνομούμενες χώρες του κόσμου είναι δωρεάν για τους πολίτες, γιατί οι πολίτες δεν είναι υπήκοοι ούτε σκλάβοι; Ασφαλώς δεν έχει την ίδια διαπραγματευτική ικανότητα μια χώρα που έχει το 10% του πληθυσμού μας. Ασφαλώς και δεν την έχει.

Και επίσης, ο νοών νοείτω. Σας εξήγησα ότι σε όλη την υπόλοιπη Ευρώπη είναι δωρεάν, είτε Γερμανός είτε Ισπανός είτε Δανός είτε Βέλγος είτε Γάλλος.

Το πρόβλημα είναι να μην έχεις την ατυχία να γεννηθείς στην Ελλάδα και μάλιστα, στην Ελλάδα της «Κυριάκος Μητσοτάκης Α.Ε.», κύριε Γεωργιάδη!

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Λιούπης Αθανάσιος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, με συγχωρείτε, αλλά δεν μπορεί να συνεχιστεί αυτό!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν είναι στην υπόλοιπη Ευρώπη δωρεάν. Αυτό είναι απολύτως ψευδές. Υπάρχουν κάποιες χώρες στην Ευρώπη που για ιατρικούς λόγους συνταγογραφούν σε ορισμένους με ιατρική συνταγή δωρεάν. Κατά κανόνα, σε όλες τις χώρες πωλούνται και σε όλες τις χώρες που αναφέρετε το PCR είναι κατά πολύ ακριβότερα από ό,τι στην Ελλάδα.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, τον λόγο έχει…

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα τον λόγο. Είπε ότι λέω ψέματα! Θα διαβάσω μόνο τις τιμές! Δευτερόλεπτα θέλω.

Ακούστε, λοιπόν, για να δούμε ποιος ψεύδεται εντελώς και ποιος δεν ψεύδεται.

**ΠΡΟΕΔΡΕΥΩΝ (Γεώργιος Λαμπρούλης):** Σύντομα, παρακαλώ, όμως!

**ΚΛΕΩΝ ΓΡΗΓΟΡΙΑΔΗΣ:** Στη Γερμανία, κάθε Γερμανός πολίτης ή μετανάστης, εμβολιασμένος ή ανεμβολίαστος, χωρίς κανένα χαράτσι 100 ευρώ τον μήνα στο κεφάλι, δικαιούται ένα rapid test κάθε μέρα. Στη Δανία, οι πολίτες μπορούν οποιαδήποτε στιγμή να κάνουν ό,τι τους καπνίσει, δωρεάν rapid test κάθε μέρα ή δύο φορές τη μέρα ή PCR test. Και αυτό ισχύει για όλους, τόσο τους εμβολιασμένους όσο και τους ανεμβολίαστους.

Δωρεάν τεστ κάνουν, επίσης, τόσο οι μετανάστες, κύριε Γεωργιάδη, όσο και οι τουρίστες.

Στην Κύπρο, δωρεάν τεστ σε όλους τους εμβολιασμένους κατοίκους, 5 ευρώ για τους ανεμβολίαστους.

Το PCR test, επίσης, κοστίζει 20 ευρώ στην Κύπρο, κύριε Γεωργιάδη. Θέλετε να συνεχίσω; Έχω όλες τις ευρωπαϊκές χώρες. Δεν ψεύδομαι καθόλου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Θα είμαι σύντομος και θα αναφερθώ μόνο στο νομοσχέδιο. Μια οικονομία για να ευημερεί, προϋποθέτει την εύρυθμη λειτουργία της αγοράς και τον υγιή ανταγωνισμό μεταξύ των επιχειρήσεων. Φαινόμενα καρτέλ, μονοπωλίων ή ολιγοπωλίων λειτουργούν πάντα σε βάρος του καταναλωτή. Το δίκαιο του ανταγωνισμού οφείλει να είναι ενημερωμένο, επικαιροποιημένο και συγχρονισμένο με τις σημερινές πρακτικές και συνθήκες της αγοράς.

Η Ελλάδα καταγράφει μια σημαντική άνοδο στον διεθνή δείκτη ανταγωνιστικότητας τα δύο τελευταία χρόνια και μάλιστα αυτά τα δύο δύσκολα χρόνια για την οικονομία ανέβηκε κατά δώδεκα θέσεις, από την πεντηκοστήόγδοη το 2019 στην τεσσαρακοστή έκτη το 2021.

Με τη σημερινή νομοθετική πρωτοβουλία του Υπουργείου Ανάπτυξης και Επενδύσεων γίνονται βελτιωτικές παρεμβάσεις στη νομοθεσία που αφορά το δίκαιο του ανταγωνισμού, ώστε να εναρμονιστεί με την οδηγία 1/2019, αλλά και να ανταποκρίνεται στις σύγχρονες απαιτήσεις.

Ένας από τους βασικούς στόχους του σημερινού νομοσχεδίου είναι η περαιτέρω ισχυροποίηση της Επιτροπής Ανταγωνισμού σε πολλά επίπεδα, με πρώτο, την ενίσχυση της ανεξαρτησίας της, δεύτερον, τη διεύρυνση των αρμοδιοτήτων της και τρίτον, την ενίσχυση του ανθρώπινου δυναμικού που τη στελεχώνει. Ενισχύονται οι εγγυήσεις λειτουργικής ανεξαρτησίας για τα μέλη της Επιτροπής Ανταγωνισμού, ώστε να μην παύονται για λόγους που συνδέονται με την εκτέλεση των καθηκόντων τους.

Ταυτόχρονα, διευκολύνεται η ταχύτερη εξέταση υποθέσεων με την αύξηση του αριθμού των εισηγητών και διευρύνεται το πλέγμα αρμοδιοτήτων της επιτροπής, ώστε να καταλαμβάνει τη χαρτογράφηση των συνθηκών ανταγωνισμού σε κλάδους της οικονομίας που αυτό απαιτείται. Επιδιώκεται η προσέλκυση εξειδικευμένου προσωπικού και από τον ιδιωτικό τομέα για τις θέσεις προϊσταμένων με την παροχή μισθολογικών κινήτρων, αλλά και με συγκεκριμένο χρονικό ορίζοντα που δεν μπορεί να υπερβαίνει τα τέσσερα συν δύο χρόνια.

Η Επιτροπή Ανταγωνισμού συνεργάζεται στενά με την Ευρωπαϊκή Επιτροπή και με τις αντίστοιχες αρχές στα υπόλοιπα κράτη-μέλη. Η συνεργασία επεκτείνεται ακόμα και στην επίδοση κλητεύσεων ή αποφάσεων για λογαριασμό άλλων αρχών ανταγωνισμού. Απαγορεύεται ρητά σε μια επιχείρηση να προτείνει, να πιέζει ή να δίνει κίνητρα σε άλλη ανταγωνιστική ομοειδή επιχείρηση προκειμένου να συμμετάσχουν σε απαγορευμένη σύμπραξη μεταξύ ανταγωνιστών.

Πολύ σημαντική είναι η νέα διάταξη που επιχειρεί να αναστείλει την πρακτική κοινής αύξησης των τιμών από ανταγωνιστικές επιχειρήσεις. Απαγορεύεται μια επιχείρηση να γνωστοποιεί τη μελλοντική τιμολόγηση προϊόντων της, όταν αυτό δεν γίνεται στο πλαίσιο της συνήθους εμπορικής πρακτικής. Μ’ αυτόν τον τρόπο προστατεύονται οι καταναλωτές από το να οδηγούνται οι ομοειδείς επιχειρήσεις σε παρόμοια αύξηση των τιμών τους.

Εισάγεται νέα ρύθμιση για τα πρόστιμα που επιβάλλει η επιτροπή, τα οποία πρέπει να είναι αναλογικά, να λαμβάνουν υπ’ όψιν τους το σύνολο του κύκλου εργασιών μιας επιχείρησης, ενός ομίλου και να λειτουργούν αποτρεπτικά.

Το νομοσχέδιο περιλαμβάνει και διατάξεις που προσαρμόζουν την Επιτροπή Ανταγωνισμού στην ψηφιακή εποχή. Πλέον η επιτροπή μπορεί να συλλέγει πληροφορίες από κάθε είδους ψηφιακό μέσο και να παρακολουθεί τη συμπεριφορά επιχειρήσεων που στηρίζονται σε αλγόριθμους. Η επιτροπή δύναται να καλεί σε κατάθεση κάθε φυσικό πρόσωπο που μπορεί να προσφέρει γνώση για μια υπόθεση, ακόμα και αν δεν ανήκει στο προσωπικό της επιχείρησης.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Προστίθεται ένα επιπλέον όπλο στα χέρια της επιτροπής με τη δυνατότητα να αιτηθεί άρση του απορρήτου των τηλεπικοινωνιών στο πλαίσιο προληπτικού ελέγχου που διενεργεί. Στο πλαίσιο της αναπτυξιακής προσπάθειας και με το βλέμμα στην ενίσχυση των επενδύσεων ο πρόεδρος της επιτροπής μπορεί να υπογράψει σχετική επιστολή. Με την επιστολή αυτή θα ενημερώνει πως η επιτροπή δεν προτίθεται να αναλάβει δράση στην περίπτωση σύμπραξης μεταξύ συγκεκριμένων επιχειρήσεων, όταν αυτό επιβάλλεται από το δημόσιο συμφέρον και κυρίως για την επίτευξη των στόχων της βιώσιμης ανάπτυξης. Ωστόσο, η επιστολή αυτή μπορεί να ανατραπεί στο μέλλον και δεν είναι δεσμευτική τόσο για την επιτροπή όσο και για τις δικαστικές αρχές.

Ενισχύεται και οικονομικά η Επιτροπή Ανταγωνισμού με την είσπραξη του παραβόλου για τις αιτήσεις συγκεντρώσεων, δηλαδή των συμπράξεων, των συνενώσεων.

Τέλος, πολύ αναγκαίες είναι και οι τροπολογίες του Υπουργείου Εσωτερικών και του Υπουργείου Εργασίας και Κοινωνικών Υποθέσεων. Προβλέπουν άδεια ειδικού σκοπού έως πέντε εργάσιμων ημερών για τους εργαζόμενους στον ιδιωτικό και στον δημόσιο τομέα, όταν τα παιδιά τους νοσούν με κορωνοϊό. Εφόσον είναι εφικτό, οι υπάλληλοι παρέχουν την εργασία τους εξ αποστάσεως ή με μειωμένο ωράριο.

Αντίστοιχες προβλέψεις υπάρχουν για άδεια ή τηλεργασία στην περίπτωση που νοσεί ο ίδιος ο εργαζόμενος, όπως εξάλλου τα εξήγησε και ο κ. Χατζηδάκης στην ανάπτυξη της σχετικής τροπολογίας.

Κλείνοντας, θα πω ότι αναμφίβολα τους τελευταίους μήνες έχουν καταγραφεί σημαντικές ανατιμήσεις σε βασικά αγαθά παγκοσμίως και φυσικά και στην Ελλάδα. Παρ’ όλα αυτά, η κατάσταση στη χώρα μας παραμένει σχετικά ελεγχόμενη χάρη στη διαρκή επαγρύπνηση της Κυβέρνησης που έχει χαράξει μια σταθερή και αμείλικτη στάση απέναντι σε περιστατικά αισχροκέρδειας.

Μέσα σ’ αυτό το οικονομικό περιβάλλον έχει αυξημένη αξία το σημερινό νομοσχέδιο που αναβαθμίζει τον ρόλο της Επιτροπής Ανταγωνισμού. Ο ανταγωνισμός στο πλαίσιο μιας αγοράς λειτουργεί ανανεωτικά για την οικονομία, υποχρεώνοντας τις επιχειρήσεις να επενδύσουν σε χρόνο και χρήμα, σε καινοτόμες ιδέες και δράσεις, ώστε να ξεχωρίσουν.

Με δεδομένο ότι η έρευνα και η καινοτομία συνιστούν κινητήριους μοχλούς για την οικονομική ανάπτυξη, η διασφάλιση ενός υγιούς ανταγωνιστικού περιβάλλοντος οδηγεί τελικά σε οικονομική ευημερία προς όφελος των επιχειρήσεων, των καταναλωτών και των δημοσιονομικών μεγεθών. Αυτό είναι και το όραμα του Πρωθυπουργού, της Κυβέρνησης και του Υπουργείου Ανάπτυξης και Επενδύσεων και αυτό το όραμα γίνεται βήμα-βήμα πραγματικότητα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Λιούπη.

Τον λόγο έχει ο έτερος εκ Μαγνησίας Βουλευτής κ. Κωνσταντίνος Μαραβέγιας για επτά λεπτά.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω με δυο λόγια για τη νέα παρέμβαση του συναδέλφου κ. Πολάκη κατά του κρατικού μηχανισμού, ο οποίος καθημερινά προσπαθεί να περιορίσει και να ελέγξει τη μετάδοση του κορωνοϊού.

Δεν θα αναφερόμουν καθόλου στην επίθεση που δέχθηκαν πριν από λίγες μέρες από τον κ. Πολάκη αστυνομικοί την ώρα που έκαναν έλεγχο τήρησης αυτών των μέτρων, κάνοντας δηλαδή το καθήκον τους, όμως έρχεται η ερώτηση που κατέθεσαν χθες τριάντα οκτώ συνάδελφοι του ΣΥΡΙΖΑ προς υπεράσπιση του κ. Πολάκη και υπάρχει πλέον πρόβλημα σε ό,τι αφορά τη συμπεριφορά της Αξιωματικής Αντιπολίτευσης σε μια ευρύτερη βάση και αυτό γιατί δεν μιλάμε μόνο για ένα κόμμα που υπερασπίζεται την παραβατικότητα ενός Βουλευτή του, έστω και στο πλαίσιο μιας κακώς εννοούμενης αλληλεγγύης. Μιλάμε για την Αξιωματική Αντιπολίτευση μιας ευρωπαϊκής χώρας που αμφισβητεί δημόσια και οριζόντια τη νομιμότητα της επιβολής προστίμων για την προστασία της δημόσιας υγείας, γιατί σύμφωνα μ’ ένα παράξενο ιδιόλεκτο που υπάρχει εκεί στην Αξιωματική Αντιπολίτευση, τα πρόστιμα για τη μη τήρηση των μέτρων απλά εξυπηρετούν μίνιμουμ εταιρικούς στόχους και όχι την παρεμπόδιση της μετάδοσης του κορωνοϊού. Και άντε να το λέει αυτό ο Πολάκης, αλλά να το λένε και άλλοι τριάντα οκτώ;

Κύριε Υπουργέ, το συζητούμενο νομοσχέδιο, παρά τον τεχνικό χαρακτήρα του, έχει κι αυτό μια ιδιαίτερη σχέση με την επικαιρότητα και με μια άλλη κρίση που βιώνει η χώρα μας πέρα απ’ αυτήν της πανδημίας. Μιλώ για την ενεργειακή κρίση που σίγουρα πρωτογενώς δεν οφείλεται σε πρόβλημα ανταγωνισμού της ελληνικής αγοράς, αλλά αναμφίβολα προκλήθηκε από δομικές στρεβλώσεις στη διεθνή αγορά ενέργειας και ειδικά σε αυτή του φυσικού αερίου. Η πρόσφατη αρνητική εμπειρία ολόκληρης της Ευρωπαϊκής Ένωσης σε ό,τι αφορά τις προμήθειες από τη Ρωσία μάς υπενθυμίζει ότι ο βασικός μηχανισμός μείωσης των τιμών είναι διεθνώς ο ανταγωνισμός και άρα η διαφοροποίηση στις πηγές του φυσικού αερίου.

Μερικά από τα μέτρα που έχει στηρίξει η Νέα Δημοκρατία σ’ αυτή την κατεύθυνση είναι η κατασκευή νέων αγωγών μεταφοράς φυσικού αερίου, επίγειων και υποθαλάσσιων, η δημιουργία πλωτών εγκαταστάσεων υγροποιημένου φυσικού αερίου, η ενίσχυση των ανανεώσιμων πηγών ενέργειας και η ηλεκτρική διασύνδεση νησιών όπως οι βόρειες Σποράδες, καθώς και η εγχώρια παραγωγή υδρογονανθράκων. Στην πατρίδα μας συνεχίζεται να προωθείται σε συνεργασία με πολυεθνικούς ενεργειακούς κολοσσούς σχέδιο για την αξιοποίηση των υποθαλάσσιων κοιτασμάτων φυσικού αερίου και πετρελαίου.

Τέλος, υπάρχει και η πρόσφατη πρωτοβουλία του Πρωθυπουργού για ευρωπαϊκές συνεργασίες, με στόχο τόσο τη συμφέρουσα από κοινού προμήθεια φυσικού αερίου από τη διεθνή αγορά όσο και τη δημιουργία κοινών ευρωπαϊκών εγκαταστάσεων αποθήκευσης ενέργειας και στρατηγικών αποθεμάτων ενεργειακών πόρων.

Κυρίες και κύριοι συνάδελφοι, ο υγιής ανταγωνισμός φυσικά δεν είναι απαραίτητος μόνο στις διεθνείς συναλλαγές ενέργειας. Όπως υπογραμμίζεται και στο σημερινό νομοσχέδιο, είναι αναγκαίος για την καλύτερη λειτουργία της εσωτερικής αγοράς κάθε είδους εμπορεύσιμου αγαθού.

Και σε αυτή ακριβώς την κατεύθυνση ενσωματώνεται στο Εθνικό μας Δίκαιο ή κοινοτική οδηγία 2019/1 για την παροχή νέων αρμοδιοτήτων στις αρχές ανταγωνισμού των κρατών-μελών με στόχο την αποτελεσματικότερη επιβολή των εθνικών και ενωσιακών κανόνων ανταγωνισμού.

Πιο συγκεκριμένα εκσυγχρονίζεται το δίκαιο του ανταγωνισμού και καλύπτονται κενά και αδυναμίες της υφιστάμενης νομοθεσίας, αλλά και της ίδιας της Επιτροπής Ανταγωνισμού. Πρόκειται για σημαντικές βελτιώσεις που αναμφίβολα θα βοηθήσουν στην αντιμετώπιση του φαινομένου της ακρίβειας και στη διασφάλιση της εύρυθμης λειτουργίας της αγοράς και τελικά στην προστασία -αυτό είναι το τελευταίο ζητούμενο- του Έλληνα καταναλωτή.

Χαρακτηριστική είναι και η επικαιροποίηση των ελεγκτικών εξουσιών της αρχής έτσι ώστε να μπορέσει η επιτροπή να ανταποκριθεί στις απαιτήσεις της ψηφιακής εποχής, όπως λόγου χάριν ο έλεγχος των εμπορικών αλγορίθμων, που υπονομεύουν τον ανταγωνισμό, και η χαρτογράφηση της αγοράς με τη χρήση μεγάλων δεδομένων.

Θέλω να σταθώ, κύριε Υπουργέ, ιδιαίτερα στο θέμα της θεσμικής ανεξαρτησίας της Επιτροπής Ανταγωνισμού και ειδικά στις εγγυήσεις που παρέχει το νομοσχέδιο για την ενισχυμένη ανεξαρτησία των μελών της. Όλοι θυμόμαστε αυτή την ατυχή ιστορία με την τοποθέτηση της κ. Θάνου από τον ΣΥΡΙΖΑ ως επικεφαλής αυτής της αρχής. Και το γεγονός ότι οι αιτιάσεις της ιδίας μετά την απομάκρυνσή της από τη θέση του προέδρου ήταν όλες αβάσιμες αυτό κρίθηκε οριστικά από το Συμβούλιο της Επικρατείας. Ουσιαστικά όμως και η ίδια επιβεβαίωσε προχθές την οργανική της σύνδεση με τον ΣΥΡΙΖΑ, δικαιώνοντας δημόσια τον κ. Πολάκη και το σχέδιο προγραφών του για τη δικαιοσύνη. Αν και πρώην ανώτατη δικαστικός η ίδια, η νομική σύμβουλος του κ. Τσίπρα έσπευσε να στηρίξει τη μαζική εθελούσια απομάκρυνση δικαστικών λειτουργών, που προανήγγειλε ο κ. Πολάκης αντί της ελληνικής δικαιοσύνης. Έτσι το μόνο που κατάφερε τελικά η κ. Θάνου είναι να μας υπενθυμίσει την ανάγκη ενίσχυσης της ανεξαρτησίας των μελών της Επιτροπής Ανταγωνισμού, προκειμένου να αποφευχθούν και στο μέλλον οι οποιεσδήποτε τέτοιου είδους κομματικές τοποθετήσεις.

Κλείνω, κύριε Πρόεδρε, με δυο λόγια για τις πολύ σημαντικές τροπολογίες των Υπουργείων Εργασίας και Περιβάλλοντος. Ξεκινώ με την επιτάχυνση της αναθεώρησης του κατώτατου μισθού για την οποία είχε δεσμευθεί ο ίδιος ο Πρωθυπουργός από τη συζήτηση για τον προϋπολογισμό και υλοποιεί ο κ. Χατζηδάκης. Η διαδικασία ξεκινά άμεσα και ολοκληρώνεται το αργότερο μέχρι τον Απρίλιο, προκειμένου όλοι οι εργαζόμενοι του ιδιωτικού τομέα να δουν από την 1η Μαΐου αυξήσεις τόσο στον κατώτατο μισθό για τους υπαλλήλους όσο και στο αντίστοιχο ημερομίσθιο για τους εργατοτεχνίτες, πολύ νωρίτερα, δηλαδή, από ό,τι προβλεπόταν για το 2022, για την τρέχουσα χρονιά, και πέραν των αυξήσεων που ήδη δόθηκαν.

Σε ό,τι αφορά τώρα την τροπολογία του κ. Σκρέκα για την επιδότηση των καταναλωτών ενέργειας έρχεται και αυτή να βοηθήσει εκατομμύρια Ελλήνων στην παρούσα δύσκολη διεθνώς συγκυρία. Οριζόντια επιδότηση, λοιπόν, όλων των καταναλωτών ηλεκτρικού ρεύματος ανεξαρτήτως επιπέδου τάσης συμπεριλαμβανομένης και της αγροτικής χρήσης. Έτσι επιτρέπεται πλέον η αναδρομική επιδότηση των αγροτικών τιμολογίων ρεύματος από Αύγουστο μέχρι Δεκέμβριο του 2021 μέσω της χρηματοδότησής τους από το Ταμείο Ενεργειακής Μετάβασης. Προβλέπεται επίσης η επιδότηση όλων των καταναλωτών φυσικού αερίου εκτός των παραγωγών ηλεκτρικής ενέργειας και η επέκταση των δικαιούχων ενεργειακής επιδότησης σε όλες τις επαγγελματικές δραστηριότητες.

Θα ήθελα όμως εδώ, κύριε Υπουργέ, να θέσω και ένα αίτημα παραγωγικών κλάδων, όπως ο τουρισμός, σε σχέση με την επιδότηση του πετρελαίου, που αναμφίβολα επιβαρύνει το λειτουργικό κόστος των επιχειρήσεων. Εκπρόσωποι παραγωγικών φορέων και της Μαγνησίας έχουν αναγνωρίσει τα γρήγορα αντανακλαστικά της Κυβέρνησης στην αντιμετώπιση της διεθνούς κρίσης που πλήττει αναπόφευκτα τη χώρα. Αλλά μέτρα, όπως η επιδότηση του κόστους του ηλεκτρικού ρεύματος και του φυσικού αερίου σε νοικοκυριά και επιχειρήσεις, η αναστολή της πληρωμής υπηρεσιών κοινής ωφέλειας για τους καταναλωτές μέσης τάσης καθώς και η αύξηση του επιδόματος θέρμανσης κινούνται προς τη σωστή κατεύθυνση. Υπάρχει, λοιπόν, το θέμα να δούμε και άλλες επαγγελματικές κατηγορίες.

Θα ήταν χρήσιμο, λοιπόν, κύριε Υπουργέ, τα συναρμόδια υπουργεία να δουν και το ζήτημα της επιδότησης του πετρελαίου δεδομένου ότι ο περιορισμός της αύξησης του ενεργειακού κόστους έχει μεγάλη σημασία για τη διατήρηση της ανταγωνιστικότητας των ελληνικών επιχειρήσεων.

Σας ευχαριστώ και για την κατανόηση, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει τώρα ο Βουλευτής του ΣΥΡΙΖΑ - Προοδευτική Συμμαχία κ. Σωκράτης Φάμελλος για επτά λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, με καθυστέρηση ενός έτους η Κυβέρνηση Μητσοτάκη φέρνει προς ψήφιση στη Βουλή την ενσωμάτωση της οδηγίας 2019/1 περί ανταγωνισμού. Δεν το λες και αριστεία να έχει περάσει ήδη ένα έτος από την τελευταία προθεσμία ενσωμάτωσης.

Όμως αυτό που είναι προφανές σε όλη την κοινωνία είναι ότι τα ολιγοπώλια και τα καρτέλ ζουν και βασιλεύουν με τον Κυριάκο Μητσοτάκη. Η χειραγώγηση τιμών και η αισχροκέρδεια είναι αυτά που βλέπουν οι πολίτες καθημερινά στους λογαριασμούς και η Κυβέρνηση τα υπερασπίζεται στα μοριακά τεστ, στα σουπερμάρκετ, στα κατασκευαστικά υλικά, στην αγορά ενέργειας. Είναι στρατηγική επιλογή της Κυβέρνησης Μητσοτάκη να στηρίξει τα ολιγοπώλια και την αισχροκέρδεια, το πλιάτσικο στη δημόσια περιουσία. Η Ελλάδα γίνεται φτωχότερη με αυτή την Κυβέρνηση Δεξιάς και σε περιουσία, και σε θεσμούς, και σε διαφάνεια. Το κύμα ακρίβειας πλήττει την αγορά, πλήττει τα νοικοκυριά και τις επιχειρήσεις, μειώνει την αγοραστική δύναμη των καταναλωτών.

Θα καταθέσω τα στοιχεία του ΙΝΕ της ΓΣΕΕ, που αποδεικνύουν ότι το μέσο μηνιαίο ατομικό διαθέσιμο εισόδημα έχασε το 7% της αγοραστικής του δύναμης σε ετήσια βάση. Η απώλεια της αγοραστικής δύναμης για τον κατώτατο μισθό έφτασε στο 10% ενώ οι ετήσιες καθαρές αποδοχές μιας τετραμελούς οικογένειας μειώθηκαν σε αγοραστική δύναμη το 2020 σε σχέση με το 2019, για να δείτε πόσο καλή είναι η Κυβέρνηση Μητσοτάκη. Και έχουμε τη δεύτερη χειρότερη επίδοση απασχόλησης.

Εξάλλου και η ΕΛΣΤΑΤ απεικονίζει σε τραγικά επίπεδα πληθωρισμού την έκρηξη τιμών: φυσικό αέριο 135%, ηλεκτρισμός 45%, πετρέλαιο θέρμανσης 34%. Τα έχουν πει όλοι. Όμως οι λογαριασμοί ηλεκτρικού ρεύματος και αερίου έρχονται σε όλους και όλες.

Η Κυβέρνηση δεν μπορεί να κρυφτεί πίσω από τις πενιχρές επιδοτήσεις εκ των υστέρων. Τρέχει πίσω από το ράλι τιμών. Τάχατες είμαστε πρώτοι στα μέτρα. Πώς είμαστε πρώτοι; Τον Σεπτέμβριο του 2021 ο Πρωθυπουργός εξήγγειλε μέτρα. Έρχεστε σήμερα με τρίτη τροπολογία να παραδεχτείτε ότι δεν έχετε ακόμη εφαρμόσει αυτά. Δεν έχετε δώσει τίποτα στους επιχειρηματίες, στους αγρότες, στους δήμους, στη μέση τάση, τίποτα! Και το τροποποιείτε σήμερα πάλι με τροπολογία. Ψήφισε-ξεψήφισε, δουλειές του ποδαριού επί τεσσερισήμισι μήνες. Οι λογαριασμοί όμως έρχονται σε όλους και γράφουν πάνω «χαράτσι Μητσοτάκη».

Έχουμε τα πρωτεία στη χονδρεμπορική τιμή της ενέργειας για όλο το 2021, είμαστε πρώτοι ήδη το 2022. Αφήστε τα παραμύθια ότι αυτά, τάχατες, είναι εξωγενή. Καθόλου εξωγενή δεν είναι. Η έκθεση της Κομισιόν τα λέει ξεκάθαρα, δημοσιοποιήθηκε. Λέει, λοιπόν: «Ενώ το κόστος αερίου ήταν 31 με 32 ευρώ τη μεγαβατώρα για το τρίτο τρίμηνο, στην Ελλάδα η χονδρεμπορική ενέργειας έκανε το εξής: Ιούλιος 102 ευρώ, Αύγουστος 122 ευρώ, Σεπτέμβριος και το 135 ευρώ». Γιατί, ενώ οι τιμές παρέμεναν σταθερές;

Και για να δούμε λιγάκι, είναι νομοτέλεια η συνάρτηση αερίου και χονδρεμπορικής τιμής; Όχι βέβαια. Στην Ευρώπη η έκθεση της Κομισιόν λέει ότι η κατανάλωση φυσικού αερίου έπεσε κατά 10% το τρίτο τρίμηνο. Στην Ελλάδα αυξήθηκε κατά το 12%. Για ποιον λόγο; Θέλετε πιο συγκεκριμένο παράδειγμα; Η ποσότητα ηλεκτρισμού που παρήχθη από αέριο στην Γαλλία μειώθηκε στο 49%. Στην Ελλάδα η ποσότητα ηλεκτρισμού που παρήχθη από αέριο αυξήθηκε στο 24%. Αυτή είναι η επιλογή του Κυριάκου Μητσοτάκη.

Πίσω από την προσχηματική απολιγνιτοποίηση κάνατε ένα μεγάλο deal. Φέρατε ιδιωτικές μονάδες φυσικού αερίου, εισαγόμενου, ορυκτού, πανάκριβου και με φόρο άνθρακα στην Ελλάδα. Αυτό είναι ένα μεγάλο deal, να κλείσουν τα λιγνιτικά για να ανοίξει φυσικό αέριο ιδιωτικής ηλεκτροπαραγωγής και όχι να πάμε στην πράσινη ενέργεια. Αυτό το επιβεβαιώνει, λοιπόν, η Κομισιόν που λέει ότι «η Ελλάδα δεν έχει ολοκληρώσει τους μηχανισμούς της αγοράς και έχει μεγάλη εξάρτηση από το φυσικό αέριο» και έτσι διαψεύδονται όλες οι θεωρίες περί εξωγενούς προβλήματος.

Είναι μία καταστροφική επιλογή της Κυβέρνησης γιατί είμαστε η μόνη χώρα στην Ευρώπη, πιθανά, που είμαστε εκτεθειμένοι στα συμβόλαια της προηγούμενης μέρας. Όλη η αγορά χονδρικής γίνεται την προηγούμενη ημέρα. Δεν έχουμε διμερή συμβόλαια. Δεν το κάνατε στα πλαίσια του ανταγωνισμού. Και έτσι η Ελλάδα κινδυνεύει και από μείωση ανταγωνιστικότητας και από ενεργειακή φτώχεια.

Πρώτη πράξη επιλογών κατά του ανταγωνισμού της Κυβέρνησης Μητσοτάκη. Αύξηση 15% με 20% στη ΔΕΗ την 1η Σεπτεμβρίου του 2019, επιλογή Χατζηδάκη, παρέμβαση στην αγορά. Αποτέλεσμα: Όλη η αγορά έγινε πιο ακριβή αντί να γίνει πιο φθηνή.

Δεύτερη πράξη, αισχροκέρδεια το 2020. Χονδρεμπορική τιμή τον Απρίλιο 28 ευρώ. Πόσο πωλούσε η ΔΕΗ με τα γαλάζια παιδιά με τα χρυσά bonus; Πωλούσε 110 ευρώ. Τετραπλάσια τιμή για να παίρνουν τα bonus. Και μετά πανηγυρίζετε για κέρδη.

Τρίτη πράξη, άναρχη λειτουργία της αγοράς ενέργειας από τον Νοέμβριο του 2021. Λέγαμε στον κ. Χατζηδάκη: «Δεν είστε έτοιμοι». Ο ανταγωνισμός θα λύσει όλα τα προβλήματα! Το βλέπετε πώς λύνει τα προβλήματα; Τί λέει η ελληνική βιομηχανία; Και θα το καταθέσω, κύριε Πρόεδρε, λέει ότι έχουμε χειραγώγηση της αγοράς, έχουμε αθέμιτο ανταγωνισμό, έχουμε αδόκητα κέρδη από καθετοποιημένους παραγωγούς. Μέσα σε αυτούς και η ΔΕΗ των γαλάζιων παιδιών του κ. Μητσοτάκη.

Αυτά, τα οποία θα τα καταθέσω όλα μαζί στη συνέχεια, αποδεικνύουν ότι δεν θέλετε να πάρετε κανένα μέτρο ελέγχου και ρύθμισης της αγοράς. Έχετε πρωτοφανή αδράνεια ακόμα και στις δικές μας παρεμβάσεις.

Θα καταθέσω, κύριε Πρόεδρε, δύο έγγραφα της Επιτροπής Ανταγωνισμού. Το ένα είναι με ημερομηνία 17 Σεπτεμβρίου και το άλλο 2 Νοεμβρίου. Σε κοινοβουλευτικό έλεγχο του ΣΥΡΙΖΑ τί λένε; Ότι θα συγκροτήσουν ομάδα εργασίας ενάμιση χρόνο μετά, για να δουν τι θα γίνει στην αγορά ενέργειας. Είναι ντροπής πράγματα αυτά! Και αυτό συνδέεται με τη δική σας επιλογή να μην καταθέσετε το άρθρο για τα οικοσυστήματα. Δεν κάνει τη δουλειά της η Ρυθμιστική Αρχή Ενέργειας, δεν κάνει τη δουλειά της και η Επιτροπή Ανταγωνισμού και η Κυβέρνηση βάζει πλάτη στα φαινόμενα αισχροκέρδειας. Τα λέει η ελληνική βιομηχανία, δεν τα λέει ο ΣΥΡΙΖΑ και θα τα καταθέσω, κύριε Πρόεδρε.

Έρχεσθε μετά και λέτε για επιδοτήσεις. Προσέξτε. Αντί να παρέμβει η Κυβέρνηση στην ακρίβεια και να τη μειώσει, αντί να χρησιμοποιήσει μια δημόσια ΔΕΗ, όπως έκανε τεσσεράμισι χρόνια ο ΣΥΡΙΖΑ που δεν αυξήθηκε ούτε 1 ευρώ το κόστος ρεύματος, αρχίζετε και μιλάτε για επιδοτήσεις. Δηλαδή, να επιδοτήσετε την ακρίβεια. Στην αρχή 9 ευρώ, μετά 18 ευρώ, ύστερα 39 ευρώ, κατόπιν 49,5 ευρώ, αλλά τον Ιανουάριο έρχεσθε και το μειώνετε στα 42 ευρώ. Και πού έρχεται η ελληνική βιομηχανία να πει ότι περιορίζουμε τη λειτουργία της παραγωγής ή κλείνουμε; Ο κ. Μαθιός από τον Σύνδεσμο Βιομηχανιών Αττικής. Αυτό είναι η ανάπτυξη που πάει «βζινν» κατά τον Υπουργό της Αναπτύξεως. Κατά αυτόν τον τρόπο πάει «βζινν» από το κόστος ενέργειας που αφήνει αυτή η Κυβέρνηση να εξελίσσεται έτσι.

Κλείνοντας, τί γίνεται στους αγρότες, στους επαγγελματίες. Θα το καταθέσω επίσης, κύριε Πρόεδρε. Εκεί που γίνεται –λέει- το απόλυτο χάος, είναι που ανακοίνωσε η Κυβέρνηση τον Δεκέμβριο ξανά 80% επιδότηση της ακρίβειας -το είχε πει και τον Σεπτέμβριο ο κ. Μητσοτάκης- για να έλθει σήμερα να κάνει τροπολογία γιατί δεν εφαρμόζεται. Γιατί οι αγρότες έχουν πάρει ληξιπρόθεσμους λογαριασμούς με πάνω από 2.000 ευρώ τον μήνα χαράτσι την καλλιέργεια, κύριε εισηγητά της Νέας Δημοκρατίας. Και δεν έχει έλθει αυτό ως πιστωτικό και είναι απαιτητό. Και έρχεσθε σήμερα να κάνετε μια νέα τροπολογία, για να αποδείξετε ότι κάνετε δουλειές του ποδαριού. Δεν είστε μόνο επικίνδυνοι είστε και πρόχειροι ταυτόχρονα και κοροϊδεύετε όλους τους παραγωγούς και τους δήμους, γιατί πολύ απλά σήμερα έχουμε καταναλωτή.

Παράδειγμα: Επαρχιακή εμπορική επιχείρηση 130 ευρώ το ρεύμα, 390 ευρώ το χαράτσι Μητσοτάκη, δηλαδή αύξηση 298%.

Μαγαζί Θεσσαλονίκης, εστίαση: 263 ευρώ το ρεύμα, 881 ευρώ το χαράτσι. Μετά τις επιδοτήσεις. Τάχατες επιδοτήσεις! Αύξηση 335%. Έτσι αγαπάει την επιχειρηματικότητα ο Υπουργός Αναπτύξεως. Και έρχεσθε να κοροϊδέψετε την επιχειρηματικότητα με εξαγγελίες για τον Ιανουάριο.

Ανακοίνωσε η Κυβέρνηση ότι θα επιδοτήσει το 50% των αυξήσεων με 65 ευρώ τη μεγαβατώρα. Τώρα εδώ ή κοροϊδεύετε ή δεν ξέρετε. Η χονδρεμπορική τον Ιανουάριο, επειδή εμείς ξέρουμε υπολογισμούς και υπάρχει αλγόριθμος είναι 232 ευρώ τη μεγαβατώρα. Πώς γίνεται τα 65 ευρώ που θα δώσει -αν τα δώσει, δηλαδή, μετά από πέντε-έξι τροπολογίες ακόμη η Κυβέρνηση- ν’ αντιστοιχούν στο 50%; Να το πούμε ξεκάθαρα; Σε αγρότες, σε ύδρευση, σε επιχειρηματίες, σε μαγαζιά. Το 28% θα επιδοτήσουν και αυτό αν ποτέ καταφέρουν να κάνουν μια σωστή υπουργική απόφαση και μια τροπολογία, γιατί και σήμερα φέρνετε για τους προηγούμενους τέσσερις μήνες τροπολογία που λέει ότι θα κάνετε υπουργική απόφαση. Δηλαδή, τώρα έχουμε έναν επιχειρηματία. Θα σας πω ένα ψυγείο αγροτικών προϊόντων που έχει 3.000 ευρώ ρεύμα και 9.500 ευρώ ρήτρα. Σε αυτό το ψυγείο θα πάτε να πείτε ότι θα δώσετε 2,5 χιλιάρικα; Και τα υπόλοιπα επτά χιλιάρικα ρήτρα ποιος θα τα πληρώσει; Ο Υπουργός Αναπτύξεως;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Ολοκληρώνω με αυτό, κύριε Πρόεδρε.

Είναι ξεκάθαρο ότι οι καταναλωτές και οι επιχειρηματίες, όπως και οι αγρότες και οι δήμοι καταλαβαίνουν ότι τους λέτε ψέματα για το ρεύμα. Εσείς ευθύνεσθε γι’ αυτό το κόστος. Έχετε τα πρωτεία στην Ευρώπη, δεν είναι μόνο εξωγενές το πρόβλημα και έρχεσθε και ψηφίζετε και ξεψηφίζετε ρυθμίσεις τεσσεράμισι χρόνια μετά. Κοροϊδεύετε και την ελληνική παραγωγή και την ελληνική κοινωνία. Είναι υποκριτικά όσα μας λέτε σήμερα για τον ανταγωνισμό. Βάζετε πλάτη στα ολιγοπώλια και στην αισχροκέρδεια.

Κάνει πιο φτωχή την κοινωνία μας αυτή η Κυβέρνηση, κάνει πιο φτωχή την οικονομία μας. Είστε μια επικίνδυνη Κυβέρνηση για όλη την Ελλάδα και γι’ αυτόν τον λόγο πρέπει να φύγετε το συντομότερο!

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να τακτοποιηθεί υγειονομικά το Βήμα, προκειμένου τον λόγο να πάρει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Ξέρετε, είναι λίγο οξύμωρο να συζητάμε για την εύρυθμη λειτουργία της εσωτερικής αγοράς με όσα έχει κάνει η Κυβέρνηση μέχρι σήμερα, όπου με τις πράξεις της η Κυβέρνηση, με τις πολιτικές της, έχει καταστρέψει όχι μόνο την αγορά, αλλά τους ανθρώπους της αγοράς, το εμπόριο, τους Έλληνες πολίτες, την κοινωνία ολόκληρη. Γιατί μπορεί κανείς να λέει στην Αίθουσα αυτή ό,τι θέλει και να υποστηρίζει με σθένος την άποψή του, αλλά το θέμα είναι ποια είναι η εικόνα εκεί έξω και για ποια εύρυθμη λειτουργία μιλάμε, κύριε Υπουργέ, όταν η αγορά στενάζει, όταν τα λουκέτα έχουν πολλαπλασιαστεί και όταν οι έμποροι και οι μικρομεσαίες επιχειρήσεις είναι πραγματικά σε απόγνωση;

Ο ελληνικός λαός, ξέρετε, δεν μπορεί να αγοράσει τα βασικά είδη, τα απλά πράγματα. Διαβάζω ότι κατά 13,7% –Ινστιτούτο Εργασίας- μειώθηκε η αγοραστική δύναμη των πολιτών τον τελευταίο μήνα. Τί να πούμε, λοιπόν, στον κόσμο εκεί έξω, τί καλοί που είμαστε και τί καλά που μας χειροκροτά; Ε, δεν είστε καλοί!

Τί να πούμε για την ηλεκτρική ενέργεια για παράδειγμα; Φθάσαμε να έχουμε το ακριβότερο ρεύμα στην Ευρώπη, να φοβάται ο φουκαράς ο Έλληνας να ανοίξει τον λογαριασμό της ΔΕΗ με αυτό που θα αντικρύσει, γιατί το ποσό που θα κληθεί να πληρώσει είναι μεγαλύτερο ακόμα και από δόση στεγαστικού δανείου, κύριε Πρόεδρε. Τεράστιο! Και εσείς είστε άνθρωπος που «γυρνάτε» στην περιοχή σας. Τα προβλήματα είναι τεράστια. Δεν μπορούμε να σφυρίζουμε αδιάφορα και να λέμε ότι όλα είναι καλώς καμωμένα. Υποφέρει ο κόσμος. Κυρίως οι μικρομεσαίες επιχειρήσεις με τις τεράστιες αυξήσεις που δεν μπορούν να πληρώσουν. Ουσιαστικά, τους καταδικάζετε σε μαρασμό. Αλλά φυσικά, δεν φταίτε ούτε εσείς.

Εσείς είσθε που σπεύσατε να καταδικάσετε και προφανώς με πανηγυρικό τρόπο -δεν καταλάβαμε ποτέ για ποιον λόγο το κάνατε- τα τεράστια αποθέματα λιγνίτη στη χώρα μας. Το φωνάζουμε, έχει μαλλιάσει η γλώσσα μας. Μου έκανε εντύπωση που άκουσα κυβερνητικό Βουλευτή, τον κ. Βολουδάκη, να είναι στη γραμμή της Ελληνικής Λύσης, να λέει για τους λιγνίτες! Τα αυτονόητα να λέει ο άνθρωπος. Άρχισαν πλέον να μιλάνε και οι δικοί σας Βουλευτές. Τα ίδια πράγματα είπε ο κ. Βολουδάκης πριν από λίγο.

Αν είχαμε, λοιπόν, προβεί, όπως έλεγε μήνες πριν ο Πρόεδρος της Ελληνικής Λύσης, σε προαγορά πετρελαίου, όταν είχε 20 δολάρια το βαρέλι, σε προαγορά φυσικού αερίου και δεν πηγαίναμε σε βίαιη απολιγνιτοποίηση, αυτή τη στιγμή θα ήμασταν κάπως καλύτερα. Έτσι η χώρα μας αναγκάζεται να εισάγει ρεύμα από μη φίλιες χώρες, από τα Σκόπια, από την Αλβανία, από την Τουρκία και να είναι εξαρτημένη. Το φυσικό αέριο έχει φτάσει σε αστρονομικές τιμές και το κρύο, δυστυχώς, είναι τσουχτερό και έρχεται και παγωνιά απ’ ό,τι διάβαζα πριν από λίγο. Ακόμη και το πετρέλαιο έχει ξεπεράσει τα 89 δολάρια το βαρέλι, πάει για 100 δολάρια αλλά φυσικά και εδώ εσείς δεν έχετε καμμία ευθύνη.

Πώς έχετε ρυθμίσει την αγορά των καυσίμων; Λέτε «έχουμε ρυθμίσει». Πώς; Με το να έχουμε την ακριβότερη βενζίνη στην Ευρώπη; Οι τιμές καλπάζουν και είναι πιθανόν η αμόλυβδη να φθάσει τα 2 ευρώ το λίτρο. Και εδώ δεν μειώνετε, όπως έχει επίσης μαλλιάσει η γλώσσα μας, τον ειδικό φόρο κατανάλωσης, τον ΦΠΑ. Μα, το λέμε, κάντε το. Δεν φταίτε, βέβαια, εσείς, όλες αυτές οι αυξήσεις είναι επόμενο να μετακυλίονται στους καταναλωτές και σε βασικά είδη πρώτης ανάγκης. Δεν αναστέλλετε έστω τον ΦΠΑ στα βασικά είδη διατροφής και επισημαίνω για άλλη μια φορά ότι η χώρα μας έχει τους υψηλότερους συντελεστές ΦΠΑ στα τρόφιμα, στην Ευρωπαϊκή Ένωση. Γιατί ρε παιδί μου αυτή η Ελλάδα; Με τους χαμηλότερους μισθούς, τους υψηλότερους φόρους! Γιατί;

Για να μη μιλήσω για το κόστος των τεστ για τον κορωνοϊό, γιατί ειπώθηκαν διάφορα σήμερα, αλλά διαβάζω εδώ -αυτό που λέμε μας πήραν χαμπάρι και οι δικοί μας, κύριε Υπουργέ- για τα ελληνικά Hoaxes. Έκπληξη σήμερα, μάθαμε ότι κυνηγάνε μόνο εμάς και ότι «λιβανίζουν» την Κυβέρνηση.

Σύμφωνα, λοιπόν, με τα διαθέσιμα δεδομένα, ελληνικά Hoaxes! Εγώ έπαθα πλάκα σήμερα, μπράβο λέω.

Ακούω Βουλευτές δικούς σας, τον κ. Βολουδάκη, να μιλάνε για τη βίαιη απολιγνιτοποίηση που κάνατε, να συμφωνεί μαζί μας. Τα ελληνικά «Hoaxes» τα βάζουν με την Κυβέρνηση και τον κ. Μητσοτάκη. Εκπλήξεις, κάτι αλλάζει!

Ο ισχυρισμός ότι η συνταγογράφηση τεστ PCR δεν αποτελεί κανόνα στην Ευρώπη δεν ανταποκρίνεται στην πραγματικότητα. Οι πολίτες των περισσοτέρων χωρών της Ευρώπης μπορούν, ύστερα από επικοινωνία με τον προσωπικό τους γιατρό, να λάβουν συνταγή ή παραπεμπτικό για τη διενέργεια τεστ PCR σε δημόσιες ή συνεργαζόμενες με το δημόσιο ιδιωτικές δομές χωρίς οικονομική επιβάρυνση.

Σε ό,τι αφορά την Αυστρία, η συνταγογράφηση μοριακού ελέγχου δεν είναι αναγκαία -ανάλογα το κρατίδιο είναι εκεί-, καθότι οι πολίτες μπορούν να κλείνουν από μόνοι τους ραντεβού για τεστ PCR σε επιλεγμένα διαγνωστικά κέντρα, ανέξοδα. Τι να πούμε παραπάνω; Πείτε μας.

Τον Δεκέμβριο ο πληθωρισμός έφθασε το 5,1%. Σπάσατε όλα τα ρεκόρ! Μια δεκαετία είχαμε να ξεπεράσουμε το 5%, από την εποχή του πρώτου μνημονίου. Ανοίγουν πάλι, ξυπνάνε θύμησες εφιαλτικές. Η χονδρεμπορική τιμή του ρεύματος έφτασε τα 415,94 ευρώ η μεγαβατώρα. Καταλαβαίνετε για τί μιλάμε τώρα;

Και επειδή μιλάμε για οικονομία, θα σας πω ότι μέχρι το τέλος του χρόνου που μας πέρασε, προγραμματίστηκαν επτά χιλιάδες εκατόν ογδόντα ένας πλειστηριασμοί. Όλα αυτά αντανακλούν στο κόμμα σας, στην Κυβέρνηση της Νέας Δημοκρατίας. Όταν το δικό σας το κόμμα χρωστάει 340 εκατομμύρια και δεν μας έχετε πει πώς και εάν θα τα πληρώσετε, την ίδια ώρα βάζετε ψαλίδι στις συντάξεις του κόσμου. Εδώ είναι ένας πίνακας, λοιπόν, έγχρωμος, πολύ ωραίος, που δείχνει την πορεία από το 2010 μέχρι το 2021. Από τα 127 εκατομμύρια που χρωστούσε το κόμμα σας, πήγατε στα 340 εκατομμύρια ευρώ. Προσέξτε, 340 εκατομμύρια ευρώ! Θα κατατεθεί στα Πρακτικά.

Πάμε στα Ραφάλ, γιατί χθες πραγματικά, κύριε Πρόεδρε, ήταν μια πάρα πολύ σημαντική μέρα για την Ελλάδα, που πλέον έχουμε αυτές τις φονικές πολεμικές μηχανές για την αποτροπή και είμαστε πάρα πολύ περήφανοι που καταφέραμε στο δημόσιο διάλογο, στον κοινοβουλευτικό διάλογο, να βάλουμε όχι ένα λιθαράκι, αλλά μια μεγάλη κοτρόνα, θα πω εγώ, στο να προμηθευτεί η χώρα μας τα Ραφάλ.

Δεν θα μείνω στο μικρόψυχο, στο ότι το καπηλευτήκατε και το κάνατε σποτάκι διαφημιστικό. Εξευτελίσατε τη διαδικασία. Εδώ ήταν μια εθνική υπόθεση χθες και έπρεπε να είμαστε όλοι υπερήφανοι για την αγορά αυτών των αεροσκαφών. Ήταν πολύ μικροπρεπές αυτό που κάνατε και νομίζω ότι το έχετε καταλάβει όλοι. Όμως, δεν μπορεί να καπηλεύεστε την αγορά των Ραφάλ, όταν εσείς οι ίδιοι χρωστάτε τόσα χρήματα! Δεν είναι δική σας αγορά, είναι των Ελλήνων. Από την τσέπη μας, ο καθένας με τη φορολογία του έχει συνεισφέρει στο να αγοραστούν αυτά τα αεροσκάφη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και είμαστε υπερήφανοι διπλά και θα κλείσω, κύριε Πρόεδρε, με αυτό. Είμαστε υπερήφανοι, γιατί στις 6 Αυγούστου του 2020 η Ελληνική Λύση, ο Κυριάκος Βελόπουλος πήρε τηλέφωνο και κατόπιν στη συνάντηση που είχε με τον κ. Μητσοτάκη του έλεγε για τα Ραφάλ, όταν στο τραπέζι της συζήτησης ήταν ακόμα τα F-35. Είμαστε διπλά χαρούμενοι, λοιπόν, που πήραμε τα Ραφάλ. Στις 6 Αυγούστου του 2020, στο κανάλι «ΑΝΤ1», στον κ. Παπαδάκη, «Καλοκαίρι μαζί», ο κ. Βελόπουλος καλούσε την Κυβέρνηση να πάρει γαλλικά Ραφάλ. Στις 3 Σεπτεμβρίου του 2020 ο Κυριάκος Βελόπουλος ανέφερε στη Βουλή και διαβάζω από τα Πρακτικά: «Ο πρώτος που είπε στον Πρωθυπουργό για τα Ραφάλ ήμουν εγώ. Όταν συναντηθήκαμε, του είπα, δες τα Ραφάλ από την Κροατία που πάνε να τα πάρουν τζάμπα». Στις 15 Δεκεμβρίου του 2020 έκανε πρόταση στη Βουλή ο Κυριάκος Βελόπουλος και διαβάζω από τα Πρακτικά: «Τα Ραφάλ, κύριοι συνάδελφοι, μπορούν με μια μικρή προσαρμογή να μεταφέρουν πυρηνικές κεφαλές. Εάν είμαστε σοβαρή χώρα και θέλουμε αποτροπή, πρέπει σιγά-σιγά να σχεδιάσουμε πώς μπορούν τα όπλα αυτά να γίνουν -θα το πω ευθέως- το πάρθιον βέλος εναντίον των Τούρκων, του σωβινισμού, του ναζισμού, του αυταρχισμού. Ας το σκεφτεί ο Πρωθυπουργός, το λέω με πολύ χαλαρό τόνο και όχι επιτακτικό.». Και το Γενάρη του 2021 είχαμε ερώτηση του Κυριάκου Βελόπουλου για το ενδεχόμενο ένταξης επιπλέον και μεταχειρισμένων εκτός από τα καινούργια.

Αυτή είναι η Ελληνική Λύση. Εμείς ήμασταν αυτοί οι οποίοι είχαμε, επίσης, προτείνει πρώτοι την ελληνο-γαλλική συμφωνία για τα Ραφάλ και την ψηφίσαμε και με δύο χέρια. Θέλουμε για όσο καιρό είμαστε εδώ, που νομίζω ότι θα είμαστε για πολλά χρόνια, γιατί ο κόσμος θα μας εμπιστευτεί, να έχουμε συνεισφέρει, ώστε η πατρίδα μας να έχει οχυρωθεί και να έχει αποτρεπτική ισχύ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, κύριε Πρόεδρε, θέλω να στείλω αγωνιστικούς χαιρετισμούς -ως Ελληνική Λύση θα το κάνουμε αυτό- γιατί είναι ένα δείγμα του ότι στη ζωή αυτή μόνο με αγώνες κατακτάς, στους ανθρώπους στον Έβρο, στο φυλάκιο Έβρου. Οι άνθρωποι εκεί ξεσηκώθηκαν. Ναι, είναι τρελό στη συνοριογραμμή πάνω να επιμένει η Νέα Δημοκρατία να επεκτείνει κιόλας το ΚΥΤ με παράνομους μετανάστες, στην πλάτη του Ελληνικού Στρατού. Πάνω στη συνοριογραμμή στον Έβρο επιμένετε. Οι κινητοποιήσεις του κόσμου φαίνεται ότι πιάνουν τόπο μέχρι στιγμής. Αποχώρησε ο υπεργολάβος, ο οποίος πραγματοποιούσε τις εργασίες για την υπερδομή στο φυλάκιο του Έβρου. Είναι έγκλημα αυτό που κάνετε.

Πριν από μία εβδομάδα βρέθηκα, μετά από υπόδειξη του Προέδρου μας, στη Λέσβο, ένα νησί το οποίο έχει καταστραφεί. Φτάνει πια! Ήρθε η ώρα να πάρουμε την Ελλάδα μας πίσω, και τον Έβρο και τα νησιά μας, κύριε Πρόεδρε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Κλείστε, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής της Νέας Δημοκρατίας, ο κ. Κωνσταντίνος Μπλούχος για επτά λεπτά.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ετέθησαν στις συζητήσεις της αντίστοιχης επιτροπής πολλά θέματα υπαρξιακής λειτουργίας του οικονομικού μας συστήματος με αφορμή το παρόν νομοθέτημα. Τα θέματα εισέρχονται στον πολιτικό διάλογο με αυξανόμενη διαρκώς ένταση και με τρόπο που δεν τον χαρακτηρίζει η κομψότητα από σύνολη την Αντιπολίτευση, παραβλέποντας σε γενικές γραμμές το νομοσχέδιο καθαυτό. Τούτη η δεοντολογικά παρελκυστική στάση φαίνεται να διατηρείται, εν πολλοίς, και στη συζήτηση της Ολομέλειας, προδίδοντας μια στείρα για τη δημοκρατία κοινοβουλευτική παρουσία.

Αγαπητοί μου Υπουργοί, σήμερα δεν αποτελεί πλέον διακύβευμα εάν το καπιταλιστικό σύστημα εξακολουθεί να υπερισχύει, αλλά κυρίως το ότι η Αριστερά έχει χάσει τις κρίσιμες αναφορές της στη φαντασιακή δομή της κοινωνίας και ο επαναστατικός δογματισμός της αποδίδεται στη σφαίρα της δεισιδαιμονίας. Πιστεύω, δηλαδή, ότι η όποια επίπλαστη διαμάχη δεν είναι θέμα ιδεολογικής ερμηνείας. Απλούστατα, η σύγχρονη Αριστερά και πολύ περισσότερο η αριστερά εκπροσώπησή της στη χώρα μας έχει εξορίσει την επιθυμία εξεύρεσης στίγματος στην αφάνεια του μη επιστημονικού και στο παλαιολιθικό αποτύπωμά της του παρελθόντος.

Σχόλιο στην επικαιρότητα, επιτρέψτε μου. Ένα Ραφάλ, χίλια κρεβάτια ΜΕΘ, λέει ο δημαγωγικός λόγος της επικαιρότητας. Πέντε χιλιάδες, αν άκουσα καλά σήμερα από εκπρόσωπο της Αντιπολίτευσης. Μικροψυχία και μικροπρέπεια, αντί εθνικής υπερηφάνειας. Η θλιβερή αγνωσία είναι αυτό ή κακοήθης υποκρισία και φρόντισε να αμαυρώσει τη δημόσια σφαίρα χθες και προχθές, όταν υποδεχθήκαμε τα πρώτα έξι υπερόπλα μας με τα οποία θα υπερασπιστούμε την πατρίδα μας. Το λέω αυτό με πόνο, γιατί μέσα μου στοιχειώνουν δύο εικόνες πολύ πρόσφατες από το φθινόπωρο του 2020 από την επίθεση Αζέρων και Τούρκων στους αρμενικούς θύλακες του Ναγκόρνο Καραμπάχ σε κατοικημένες περιοχές, όπου είχε καταστραφεί ένα ολόκληρο νοσοκομείο, το οποίο σαφέστατα και είχε κλίνες ΜΕΘ μέσα. Γι’ αυτόν τον λόγο τα Ραφάλ, κυρίες και κύριοι συνάδελφοι, γι’ αυτόν τον λόγο οι φρεγάτες Μπελαρά, γι’ αυτόν τον λόγο και η σκοπιά στα φυλάκια του Διδυμοτείχου, των Καστανιών ή της Αντιμάχειας της Κω.

Θεωρήθηκε μάλλον από τις αντιπολιτεύσεις ότι αντί να μιλήσουμε για το νομοθέτημα αναφορικά με τον εκσυγχρονισμό του Δικαίου Ανταγωνισμού, ήταν μια καλή ευκαιρία να ασκηθεί κριτική για την ακρίβεια, για το ρεύμα, για την ενέργεια, για τα σουπερμάρκετ και αλλού. Κι αυτό, παρά το γεγονός ότι η άνοδος των τιμών, το πληθωριστικό φαινόμενο δεν είναι δικό μας, αλλά είναι διεθνές -οι πληθωριστικές πιέσεις προς την οικονομία μας είναι εισαγόμενες-, παρά το γεγονός ότι η αύξηση του πληθωρισμού είναι χαμηλότερη στη χώρα μας σε σχέση με τον ευρωπαϊκό μέσο όρο. Είναι ο τρίτος χαμηλότερος στην Ευρωζώνη, όπως τονίζεται καθημερινά από τα κυβερνητικά στελέχη. Κι όμως, η αδυναμία του αγκυλωμένου μυαλού να διαβάσει την αλήθεια των πραγμάτων, των στατιστικών και των αριθμών είναι πρόδηλη, λόγω της πολιτικής δημαγωγικής ιδιοτέλειας, που στοχεύει στο να δημιουργηθεί εντέχνως αποπροσανατολισμός και να αγνοηθεί το διακύβευμα.

Παρά το ότι η χώρα μας έχει τις χαμηλότερες αυξήσεις σε δώδεκα από τις δεκατέσσερις κατηγορίες βασικών προϊόντων που παρακολουθούνται και συγκρίνονται στις χώρες της Ευρωπαϊκής Ένωσης, παρά το ότι η Κυβέρνηση εφαρμόζει ήδη από το τελευταίο τρίμηνο της περασμένης χρονιάς και συνεχίζει για όσο χρειαστεί μέτρα στήριξης του διαθέσιμου εισοδήματος των νοικοκυριών το οποίο συμπιέζεται από τις ανατιμήσεις στο πετρέλαιο και το φυσικό αέριο και παρά το ότι οι υπηρεσίες επικοινωνίας, οι τιμές των οποίων είναι αυτές οι οποίες στη χώρα μας ξεπερνούν αισθητά τον μέσο όρο της Ευρωπαϊκής Ένωσης, δεν εμπίπτουν στις αρμοδιότητες της Επιτροπής Ανταγωνισμού, είναι ξεκάθαρη και σαφής η πρόθεση του νομοθέτη να αναβαθμίσει την Επιτροπή Ανταγωνισμού, κάτι με το οποίο θα έπρεπε να συμφωνούν όλοι όσοι αντιλαμβάνονται το πλαίσιο λειτουργίας μιας σύγχρονης δυτικής κοινωνίας, μιας φιλελεύθερης οικονομίας της αγοράς, η οποία δεν μπορεί να λειτουργήσει χωρίς κανόνες ανταγωνισμού. Είναι επίσης ολοφάνερη η πρόθεση να αντιμετωπιστούν προβλήματα σε αγορές προϊόντων και υπηρεσιών όπου έχει διαπιστωθεί έλλειμμα ανταγωνιστικότητας αλλά και να βελτιωθεί το επίπεδο του ανταγωνισμού συνολικά στην οικονομία μας.

Η όποια άλλη τροπή της κουβέντας για το παρόν νομοθέτημα, δηλαδή περί μιας προσπάθειας η οποία θα διευκολύνει τις επιχειρήσεις και τις επενδύσεις ρυθμίζοντας τον ανταγωνισμό, προσπάθεια η οποία μακρόπνοα γίνεται προφανώς για να φέρει θέσεις εργασίας, να παραγάγει πλούτο, να βοηθήσει τον καταναλωτή, βάζει ξανά και ξανά την Αριστερά προ των ευθυνών της για οποιοδήποτε πισωγύρισμα της χώρας.

Κυρίες και κύριοι συνάδελφοι, λεφτά δεν υπάρχουν έτσι απλά. Κάποιος πρέπει να παραγάγει και να τα αποδώσει. Ονομάζεται φορολογούμενος. Οι επιτηδευματίες -μικροί, μεσαίοι, μεγαλύτεροι- ανταγωνίζονται με τον εαυτό τους και μεταξύ τους για να επιβιώσουν, να επιπλεύσουν και κατόπιν να αναπτυχθούν, να κερδίσουν προσφέροντας στον πολίτη ανταγωνιστική σχέση ποιότητας και τιμής στο επιτήδευμά τους. Η εμπιστοσύνη στην αγορά, στην οικονομία, στον αναπτυξιακό ορίζοντα, αυτό που μεταφυσικά ονομάζουμε πίστη και βασίζεται στη σχέση, η εμπιστοσύνη, λοιπόν, χτίζεται δύσκολα και επίπονα, ενώ γκρεμίζεται στον ελάχιστο δυνατό χρόνο.

Το πρώτο εξάμηνο του ’15 δεν είναι πολύ μακριά μας. Λεφτά, επενδύσεις δηλαδή, δεν έρχονται σε κράτη με δυσθεώρητη φορολογία, σε κράτη τα οποία τραμπουκίζουν με ανέξοδες επιτάξεις κάθε ιδιώτη. Επενδύσεις, επίσης, δεν έρχονται σε χώρες με υπέρογκη φορολογία, πολύπλοκη δικαιοσύνη, απίστευτη γραφειοκρατία, τους τρεις ορκισμένους εχθρούς της επιχειρηματικότητας. Λεφτά δεν παράγει το κρατικοδίαιτο ευρύτερο δημόσιο ούτε κάποιος συνδικαλιστικός φορέας. Λεφτά παράγει ο μονίμως στραγγαλισμένος ιδιωτικός τομέας.

Το κράτος- επιχειρηματίας, το κράτος-ερευνητής, το κράτος-νεωτεριστής έχει ξοφλήσει παντού. Η συντήρηση του αδηφάγου τέρατος παράγει μόνο ζημιά και διαφθορά. Το κράτος πρέπει να ρυθμίζει τον ανταγωνισμό και τους ρόλους του κάθε παράγοντα της οικονομικής μας ζωής. Για να τελειώνουμε με τις σοσιαλιστικές αυταπάτες ή τις αυταπάτες της λαϊκίστικης Δεξιάς, το κράτος είναι μόνο ρυθμιστής και νομοθέτης, φροντίζοντας τρία μεγάλα δημόσια αγαθά, όπως αυτά που κάνει η Κυβέρνηση του Κυριάκου Μητσοτάκη, τη δημόσια ασφάλεια, τη δημόσια υγεία και τη δημόσια παιδεία.

Εν προκειμένω, γίνεται από τούτο το νομοθέτημα ένα ακόμα βήμα προς την ποθητή διευκόλυνση παραγωγής πλούτου και ανοίγματος της αγοράς εργασίας, προς την διευκόλυνση του πολίτη, κάθε πολίτη, χάρη σε αυτή τη φιλελεύθερη αντίληψη της Κυβέρνησης Μητσοτάκη.

Ένα λεπτό μόνο, κύριε Πρόεδρε, και για μια τροπολογία που κατέθεσα σήμερα και ευχαριστώ τον Υπουργό μας που την έκανε αποδεκτή. Αφορά ειδικούς όρους στο θέμα της δόμησης για την ανέγερση νέου Δημοτικού Κολυμβητηρίου στον Δήμο Δράμας, ένα πολύ σημαντικό έργο. Το παλιό μας κολυμβητήριο, λόγω κρίσης ακαταλληλότητας από μελέτες στατικότητας που έχουν γίνει, εδώ και δύο χρόνια είναι κλειστό. Έχουν γίνει οι κατάλληλες μελέτες, έχει βρεθεί η χρηματοδότηση, υπάρχει και ιδιώτης ευεργέτης της περιοχής μας που θα συμβάλει στο να αποδώσουμε στην τοπική μας κοινωνία ένα άρτιο, υπερσύγχρονο κολυμβητήριο. Το ίχνος του υπό ανέγερση καινούργιου κολυμβητηρίου δεν διαφέρει ή μάλλον είναι μικρότερο από το υπάρχον ήδη ίχνος του συγκεκριμένου κολυμβητηρίου, αλλά ενδεχόμενα λόγω αγκυλώσεων ή αδιεξόδων της διοίκησης όλο αυτό το διάστημα, τον τελευταίο χρόνο, δεν κατέστη εφικτό ή δυνατό να μπορέσει να αδειοδοτηθεί.

Ευχαριστώ θερμά την πολιτική ηγεσία του Υπουργείου Περιβάλλοντος, όπως και τον Υπουργό Ανάπτυξης, τον κ. Γεωργιάδη, που κάνουν δεκτή τη συγκεκριμένη τροπολογία. Μιλάμε ότι θα αποδώσουμε στην τοπική κοινωνία της Δράμας ένα κολυμβητήριο στο οποίο αθλούνται πάνω από χίλια άτομα. Ενεργός κολυμβητικός όμιλος, σύλλογος της περιοχής, αριθμεί πάνω από οκτακόσια ογδόντα μέλη. Είναι πάρα πολύ σημαντικό. Ένα μεγάλο ευχαριστώ από το σύνολο της δραμινής κοινωνίας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Θα δώσω τώρα τον λόγο στον Υπουργό Εσωτερικών κ. Βορίδη προκειμένου να τοποθετηθεί επί της με γενικό αριθμό 1193 και ειδικό αριθμό 108 τροπολογίας.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η τροπολογία που κατέθεσε το Υπουργείο Εσωτερικών ρυθμίζει τα εξής θέματα. Ρυθμίζει ένα ζήτημα που ανέκυψε κατά τη νέα ρύθμιση για την εφαρμογή του συστήματος επιλογής προέδρων, αντιπροέδρων, διοικητών, αναπληρωτών διοικητών, υποδιοικητών, διευθυνόντων και εντεταλμένων συμβούλων νομικών προσώπων δημοσίου δικαίου, καθώς και των νομικών προσώπων ιδιωτικού δικαίου των οποίων η επιλογή ανήκει στην Κυβέρνηση. Όπως ξέρετε, αυτή η διαδικασία πλέον γίνεται στο ΑΣΕΠ και εκεί ανέκυψε το εξής ερμηνευτικό ερώτημα, κατά πόσον θα παραμείνει σε ισχύ η διαδικασία η οποία σε ορισμένες περιπτώσεις προβλέπεται. Προβλέπεται η κοινοβουλευτική ακρόαση ή η παροχή γνώμης από αρμόδια όργανα της Βουλής, είτε αυτή είναι η Διάσκεψη των Προέδρων, είτε είναι η Επιτροπή Θεσμών και Διαφάνειας, είτε άλλες κοινοβουλευτικές επιτροπές.

Υπήρξε μία διχοστασία ερμηνευτική. Εγώ θεωρώ, να πω την αλήθεια, ότι και με την προηγούμενη ρύθμιση ήταν αρκετά σαφές ότι διατηρείτο η διαδικασία, αλλά υπήρξε ένα ζήτημα κατά πόσον αυτή η ρύθμιση ως νεότερη επικρατεί της προγενεστέρας, οπότε τώρα το λύνουμε και με τη διάταξη αυτή ξεκαθαρίζεται ότι διατηρείται η διαδικασία ενώπιον του Κοινοβουλίου. Επομένως, το Κοινοβούλιο δεν χάνει τον ρόλο του, διατηρεί τον ρόλο του και σε αυτή τη διαδικασία, η οποία κατά τα λοιπά τηρείται όπως περιγράφω.

Ρυθμίζει ακόμα ένα ζήτημα το οποίο απασχόλησε αυτές τις μέρες, το θέμα των αδειών ειδικού σκοπού. Νομίζω ότι έγινε η συζήτηση για το θέμα αυτό σε ό,τι αφορά στον ιδιωτικό τομέα. Το υποστήριξε το πρωί το θέμα αυτό ο αρμόδιος Υπουργός. Σε ό,τι αφορά στον δημόσιο τομέα τώρα, το ρυθμίζουμε εδώ, την πρόβλεψη για την πενθήμερη, εφόσον υπάρξει νόσηση τέκνου. Επιτρέψτε μου να πω το εξής, για να μη δημιουργείται οποιαδήποτε παρανόηση. Πλαίσιο αδειών για την περίπτωση της νοσήσεως τέκνου υπάρχει. Υπάρχει ειδικός νόμος, υπάρχει άδεια την οποία δύνανται να λάβουν οι εργαζόμενοι στο δημόσιο σε περίπτωση που νοσεί το τέκνο τους. Επομένως υπήρχε αυτό.

Τι κάνουμε εδώ; Κάνουμε κάτι πρόσθετο. Γιατί; Γιατί ακριβώς λόγω της πανδημίας έχουμε αυξημένο τέτοιο αριθμό. Επομένως, θεωρήθηκε από την πλευρά της Κυβερνήσεως σκόπιμο και σωστό να κάνουμε μία ειδική ρύθμιση για τις περιπτώσεις της νοσήσεως των τέκνων από COVID, όπου πρέπει πλέον ο εργαζόμενος στο δημόσιο να μείνει σπίτι να φροντίσει το τέκνο του. Ποια είναι η ρύθμιση που κάνουμε; Δίνουμε στην υποχρέωση την πενθήμερη, τρεις ημέρες αδείας ειδικού σκοπού, αλλά θα πρέπει να χρησιμοποιήσει δύο ημέρες κανονικής αδείας ο εργαζόμενος. Επομένως, γίνεται μία στάθμιση εδώ, αν θέλετε, των συμφερόντων, προκειμένου να εξισορροπηθεί, αλλά η αλήθεια είναι ότι δίνουμε τρεις πρόσθετες μέρες άδειας.

Υπήρξε ζήτημα, το οποίο πρέπει να σας πω ότι μας απασχόλησε, που αφορά κυρίως το θέμα των εκπαιδευτικών, διότι εκεί η αναπλήρωσή τους από την υπηρεσία είναι εξαιρετικά δύσκολη. Η επιλογή που κάνουμε εδώ για να το σταθμίσουμε είναι ότι στην πραγματικότητα σε κάθε περίπτωση που υπάρχουν δύο εργαζόμενοι προτεραιότητα για να λάβει την άδεια αυτή ειδικού σκοπού θα έχει ο εργαζόμενος που δεν είναι εκπαιδευτικός. Αν έχω δηλαδή δύο γονείς, ο ένας είναι εκπαιδευτικός, ο άλλος δεν είναι εκπαιδευτικός, θα πάρει την άδεια ο άλλος γονέας, όχι ο εκπαιδευτικός, προκειμένου να παραμείνει στο σχολείο. Νομίζω ότι είναι απολύτως εύλογη αυτή εδώ η στάθμιση συμφερόντων που γίνεται στο συγκεκριμένο θέμα. Κατά τα λοιπά, ούτως η άλλως, ισχύει το γενικότερο αδειοδοτικό πλαίσιο. Άρα, λοιπόν, ως προς το δημόσιο, τα θέματα της αδείας ειδικού σκοπού ρυθμίζονται με τον τρόπο αυτό.

Στο άρθρο 4 υπάρχει το θέμα των αναστολών που έχει δημιουργηθεί. Μιλώ για τις αναστολές στους υγειονομικούς οι οποίοι δεν έχουν εμβολιαστεί. Υπήρχε, λοιπόν, ένα ζήτημα πάλι ερμηνευτικό το οποίο δημιουργήθηκε κατά πόσον είναι δυνατόν την περίοδο της αναστολής να υπάρξει υπηρεσιακή μεταβολή ή να υπάρξει άδεια για άσκηση ιδιωτικού έργου με αμοιβή και εν γένει να λάβει κατά την περίοδο της αναστολής ο ευρισκόμενος σε αναστολή άδεια.

Διευκρινίζεται, λοιπόν, ότι προφανώς αυτό δεν είναι καθόλου λογικό. Δηλαδή, από τη μια μεριά να είναι σε αναστολή, αλλά να του δώσουμε άδεια ασκήσεως ιδιωτικού έργου. Αυτό δεν έχει νόημα, δεν εξυπηρετεί τον σκοπό της διατάξεως και, εν γένει, και τον σκοπό και τη φιλοσοφία του συγκεκριμένου μέτρου. Άρα, ρυθμίζεται ότι αυτό δεν επιτρέπεται.

Υπάρχει μία, επίσης, διευκρίνιση στα ζητήματα της κινητικότητας στο άρθρο 5, που αφορά, όμως, πολιτικούς διοικητικούς υπαλλήλους για δικαστήρια, εισαγγελίες και γενικές επιτροπείες της χώρας. Εκεί, εκτός από την κλασική κινητικότητα, βάζουμε και ένα στάδιο ακόμα που ρυθμίζουμε ότι οι διευθύνοντες στα δικαστήρια της εισαγγελίας στα οποία ανήκουν οι εκάστοτε προκηρυσσόμενες θέσεις κινητικότητας μπορούν να υποβάλλουν στο αρμόδιο δικαστικό συμβούλιο γνωμοδότηση των υποβληθεισών αιτήσεων και ίσως το πιο σημαντικό για την τρέχουσα περίοδο είναι ότι μπορούν να υπαχθούν στον τρέχοντα δεύτερο κύκλο κινητικότητας του 2021, που οφείλω να πω για να το ξέρουμε μιας και είναι και ο κ. Χαρίτσης εδώ, ότι από τη χρονική στιγμή της νομοθετήσεως της κινητικότητας το 2016 φέτος το 2021 είναι η πρώτη χρονιά που εφαρμόστηκε με πληρότητα και ακρίβεια και χρονική, αλλά κυρίως σε ό,τι αφορά τους κύκλους κινητικότητας ο νόμος. Ο νόμος ορίζει την ύπαρξη πρώτου κύκλου κινητικότητας -έγινε-, προγραμματισμό προσλήψεων και εν συνεχεία, τον δεύτερο κύκλο κινητικότητας.

Είναι η πρώτη φορά από το 2016. Φέτος το εφαρμόσαμε πλήρως και πρέπει να σας πω ότι τα αποτελέσματα είναι εξαιρετικά θετικά.

Και στο άρθρο 6 προβλέπεται η αύξηση των ωρών της απογευματινής υπερωριακής απασχόλησης των υπαλλήλων στα κέντρα εξυπηρέτησης πολιτών, στα ΚΕΠ, προφανώς γιατί εδώ υπάρχουν πρόσθετες ανάγκες και απαιτήσεις, οι οποίες προκύπτουν στα πλαίσια της αντιμετώπισης της πανδημίας

Αυτές είναι οι διατάξεις, κύριε Πρόεδρε, κυρίες και κύριοι συνάδελφοι, και ευχαριστώ για την προσοχή σας.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Υπουργέ.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Χαρίτση. Θέλετε να ρωτήσετε κάτι; Μόνο για ερώτηση έχετε τον λόγο.

**ΑΛΕΞΗΣ ΧΑΡΙΤΣΗΣ:** Ένα σχόλιο να κάνω.

**ΠΡΟΕΔΡΕΥΩΝ (Αθανάσιος Μπούρας):** Το σχόλιο το κάνετε στην τοποθέτηση σας.

Ορίστε, έχετε τον λόγο για να κάνετε ένα σχόλιο. Αυτά όλα εντάσσονται στη συνολικότερη ομιλία σας.

**ΑΛΕΞΗΣ ΧΑΡΙΤΣΗΣ:** Έχουμε και άλλα να πούμε στην ομιλία. Να πούμε και για το νομοσχέδιο και για τα θέματα της ακρίβειας και για τα θέματα ανταγωνισμού.

Ο Υπουργός Εργασίας χρειάστηκε δεκαέξι λεπτά για να δικαιολογήσει τα αδικαιολόγητα. Εσείς το κάνατε σε έξι λεπτά.

Θερμά συγχαρητήρια, κύριε Υπουργέ, να σας πω.

Να πω, επίσης, ότι ευτυχώς δεν έχετε τη δυνατότητα να μειώσετε τους μισθούς, να περικόψετε τις αποδοχές των υπαλλήλων στον δημόσιο τομέα. Πάλι καλά να λέμε, δηλαδή, γιατί φαντάζομαι ότι και αυτό θα το έκανε η Κυβέρνησή σας.

Από εκεί και πέρα, θεωρώ απαράδεκτο το γεγονός ότι παρουσιάζετε ως επιπλέον άδεια το αυτονόητο να δοθεί άδεια -και, μάλιστα, την περιορίζετε στις τρεις ημέρες, οι άλλες δύο είναι η κανονική άδεια, έτσι δεν είναι;- σε γονείς των οποίων τα παιδιά νοσούν από COVID. Σε αυτές τις συνθήκες έχουμε σαράντα χιλιάδες κρούσματα σε μαθητές μόνο τις ημέρες αυτές μετά τις γιορτές.

Αυτό το οποίο θα έπρεπε να γίνει είναι αυτό το οποίο περιλαμβάνει η τροπολογία, την οποία κατέθεσε η Κοινοβουλευτική Ομάδα του ΣΥΡΙΖΑ, να δοθεί δηλαδή, άδεια στους γονείς, στους εργαζόμενους γονείς των μαθητών και στον δημόσιο και στον ιδιωτικό τομέα με την αυτονόητη δυνατότητα επέκτασης για όσες μέρες χρειαστεί, εφόσον τα παιδιά εξακολουθούν να νοσούν.

Δεν προκύπτει. Έχουμε και πάρα πολλά παραδείγματα ότι στις πέντε ημέρες θα ολοκληρωθεί, δυστυχώς, αυτή διαδικασία της νόσησης για πολλές περιπτώσεις.

Θα έπρεπε, λοιπόν, να υπάρχει αυτή η πρόβλεψη και, βεβαίως, σε καμμία περίπτωση δεν θα έπρεπε να υπάρχει αυτή η απαράδεκτη ρύθμιση, η οποία στερεί από τους εργαζόμενους στον δημόσιο τομέα τη δυνατότητα να χρησιμοποιήσουν άδεια ειδικού σκοπού, αλλά τους αναγκάζει ουσιαστικά μετά τις τρεις μέρες να κάνουν χρήση της κανονικής τους άδειας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Χαρίτση.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Νομίζω ότι εκείνο το οποίο δεν εκτιμάει η Αξιωματική Αντιπολίτευση εδώ και δημιουργεί την εντύπωση της υπάρξεως ενός θεσμικού κενού και για αυτό δεν ελήφθη από τον κ. Χαρίτση υπ’ όψιν στην τοποθέτησή του είναι ότι υφίστανται διατάξεις. Δεν είναι ότι νομοθετούμε διατάξεις για πρώτη φορά για το τι γίνεται με τη νόσηση των τέκνων. Υφίστανται διατάξεις.

Ερχόμαστε, λοιπόν, και αντί, κύριε Χαρίτση, να αρκεστούμε στις υφιστάμενες διατάξεις, κάνουμε κάτι πρόσθετο. Δίνουμετρεις ημέρες άδεια παραπάνω. Θα μπορεί να πει κάποιος: Γιατί μόνο τρεις ημέρες άδεια; Να δώσετε όσες απαιτούνται.

**ΑΛΕΞΗΣ ΧΑΡΙΤΣΗΣ:** Ναι, όσες απαιτούνται.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεκαπέντε, είκοσι πέντε, τριάντα πέντε, σαράντα πέντε.

Η απάντηση είναι εδώ όσες απαιτούνται. Δεν θέσατε κάποιον περιορισμό. Η απάντηση, λοιπόν, εδώ σε αυτό από κάποιον ο οποίος έχει διατελέσει Υπουργός Εσωτερικών είναι ότι δεν είναι να απορεί κανείς ότι το λέτε αυτό, γιατί προφανώς δεν σας απασχολεί η εύρυθμη λειτουργία της υπηρεσίας, δεν τη λαμβάνετε υπ’ όψιν και δεν σας ενδιαφέρει .

Εμείς, λοιπόν, πρέπει να κάνουμε εδώ σταθμίσεις και αντί να αρκεστούμε στο υφιστάμενο πλαίσιο, δίνουμε κάτι παραπάνω. Όμως, προφανώς κάνουμε σταθμίσεις, γιατί προφανώς μας ενδιαφέρει η εύρυθμη λειτουργία της υπηρεσίας. Προφανώς εκτός από το να ικανοποιήσουμε τα συγκεκριμένα ζητήματα και να δώσουμε την πρόσθετη κάλυψη, πρέπει να λάβουμε και μέριμνα ώστε εδώ να εξισορροπούνται αυτά.

Άρα, δεν είναι να απορεί κανείς -εμένα δεν με εκπλήσσει η τοποθέτηση του ΣΥΡΙΖΑ σε αυτό- διότι ακριβώς η προσέγγιση….

**ΑΛΕΞΗΣ ΧΑΡΙΤΣΗΣ:** Αφορά την ελληνική κοινωνία.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τι συνέβη; Έχουμε κάποιο θέμα;

**ΑΛΕΞΗΣ ΧΑΡΙΤΣΗΣ:** Τεράστιο θέμα. Λέγεται πανδημία το τεράστιο θέμα που έχουμε.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σωστά, σωστά, κύριε Χαρίτση. Είναι η πανδημία το τεράστιο θέμα, για την οποίαέχω πει από την πρώτη στιγμή το πώς αντιλαμβάνεστε στην Αντιπολίτευση το θέμα της πανδημίας. Είναι η Αντιπολίτευση του «επί δύο» ή του «επί τρία» σε όλα.

Όταν δίναμε εδώ 150 εκατομμύρια στους αγρότες, μας λέγατε να δώσουμε 300. Όταν δίναμε 300 εκατομμύρια στους αγρότες, μας λέγατε να δώσουμε 600. Όταν δώσαμε 600, μας είπατε να δώσουμε 1 δισεκατομμύριο 200. Όταν προσλάβαμε χιλιάδες υγειονομικούς, μας είπατε να διπλασιάσουμε τον αριθμό. Όταν διπλασιάσαμε τα κρεβάτια στις ΜΕΘ, μας είπατε να τα τετραπλασιάσουμε. Δίνουμε τρεις ημέρες κανονική άδεια και μας λέτε να δώσουμε έξι.

Είναι η γνωστή Αντιπολίτευση του «επί δύο». Την ξέρουμε, την έχουμε ζήσει, αλλά την έχει κατανοήσει και η ελληνική κοινωνία. Είναι αδιέξοδη, άστοχη, λαϊκιστική και μηδενιστική η προσέγγιση της Αντιπολίτευσης.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Χαρίτση, δεν πρέπει να κάνουμε αυτό το πινγκ-πονγκ, γιατί και σήμερα στη Διάσκεψη των Προέδρων αυτό συζητήσαμε, αλλά και οι Βουλευτές νωρίτερα διαμαρτύρονται

**ΑΛΕΞΗΣ ΧΑΡΙΤΣΗΣ:** Τριάντα δευτερόλεπτα.

**ΠΡΟΕΔΡΕΥΩΝ (Αθανάσιος Μπούρας):** Έχετε για ένα λεπτό τον λόγο.

**ΑΛΕΞΗΣ ΧΑΡΙΤΣΗΣ:** Δεν περίμενα ο κύριος Υπουργός των Εσωτερικών να χρησιμοποιήσει το επιχείρημα το οποίο άκουσα νωρίτερα και από τον Υπουργό Εργασίας. Πάλι μιλάτε για πάγια νομολογία. Πάλι μιλάτε για πάγιες διατάξεις ωσάν να βρισκόμαστε σε μια κανονικότητα;

Έχετε συνειδητοποιήσει ότι βρισκόμαστε σε μια πανδημία, ότι έχουμε είκοσι δύο χιλιάδες νεκρούς, ότι έχουμε είκοσι με τριάντα χιλιάδες κρούσματα την ημέρα, ότι έχουμε εξακόσιους ογδόντα διασωληνωμένους αυτή τη στιγμή στα ελληνικά νοσοκομεία;

Μιλήσατε για την εύρυθμη λειτουργία της υπηρεσίας. Βεβαίως, μας απασχολεί και αυτό.

Πάνω από όλα, μας απασχολεί η εύρυθμη λειτουργία της κοινωνίας, όμως, κύριε Υπουργέ, αυτή τη στιγμή και των οικογενειών, οι οποίες βλέπουν αυτή τη στιγμή. Δεν καταλαβαίνω ειλικρινά ώρες-ώρες σε ποιον κόσμο ζείτε. Έχετε επίγνωση τι συμβαίνει αυτή τη στιγμή στις ελληνικές οικογένειες με τα κρούσματα, τι ανατροπή δημιουργείται στον οικογενειακό τους προγραμματισμός, στους γονείς, στους μαθητές;

Σε αυτές τις αγωνίες ερχόμαστε να απαντήσουμε. Για αυτό καταθέσαμε και μία τροπολογία, η οποία θεωρώ ότι δίνει απάντηση σε αυτές τις αγωνίες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Και συνεχίζουμε με τον κατάλογο των συναδέλφων Βουλευτών. Και καλώ στο Βήμα τη Βουλευτή της Νέας Δημοκρατίας, την κ. Ασημίνα Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Πάντως, κύριε Χαρίτση, η συνολική σας στάση μέχρι τώρα δεν νομίζω ότι έχει δείξει ότι σας απασχολεί τόσο πολύ η πανδημία όσο θέλετε να δείξετε εδώ σήμερα.

Και όσον αφορά αυτό που είπε ο κύριος Υπουργός, ο κ. Βορίδης, επί δύο, κύριε Βορίδη και επί τρία, όταν είναι στην Αντιπολίτευση, διότι όταν είναι στην κυβέρνηση, είναι στο μισό και κάτω του μισού.

Κύριε Υπουργέ, κυρίες και κύριοι συνάδελφοι, διεξάγεται σήμερα μία πολύ ενδιαφέρουσα συζήτηση για το νομοσχέδιο που κατ’ ουσία ενσωματώνει οδηγία της Ευρωπαϊκής Ένωσης. Δηλαδή, θα μπορούσε να πει κανείς ότι αυτό το νομοσχέδιο εξ ορισμού δεν περιέχει σημεία πολιτικής τριβής που να δικαιολογούν κοινοβουλευτική αντιπαράθεση. Ωστόσο, για ακόμα μία φορά αποδεικνύεται το πόσο χαμηλότερη των προσδοκιών είναι η Αντιπολίτευση σε αυτό τον τόπο.

Ενώ, λοιπόν, όλες οι πτέρυγες στο Κοινοβούλιο -με εξαίρεση ίσως το ΚΚΕ- θεωρητικά ανήκουμε στους υποστηρικτές της Ευρωπαϊκής Ένωσης, αυτό δεν σας εμπόδισε, συνάδελφοι του ΣΥΡΙΖΑ, να χρησιμοποιήσετε τις ρυθμίσεις αυτής της ευρωπαϊκής οδηγίας για μία φτηνή αντιπολιτευτική προσπάθεια, λασπολογώντας και προπαγανδίζοντας, νομίζοντας ότι έτσι θα πλήξετε τον Υπουργό Ανάπτυξης και κατ’ επέκταση την Κυβέρνηση.

Μόνο έτσι μπορεί να ερμηνεύσει κάποιος τα σημεία κριτικής που άσκησαν οι εισηγητές των κομμάτων της Αντιπολίτευσης σε αυτό το σχέδιο νόμου.

Είναι ένα νομοσχέδιο που τροποποιεί τα όσα ρυθμίζει ο ν.3959/2011 περί προστασίας του ανταγωνισμού, παρέχοντας αρμοδιότητες στις αρχές ανταγωνισμού των κρατών-μελών, ώστε να μπορούν να επιβάλουν αποτελεσματικότερα τους κανόνες μιας εύρυθμης λειτουργίας της εσωτερικής αγοράς. Είναι ένα σχέδιο νόμου που εκσυγχρονίζει το εθνικό δίκαιο ανταγωνισμού, ώστε να αντιμετωπιστούν εκείνα τα κενά και οι αδυναμίες, όπου η υφιστάμενη νομοθεσία δεν κατάφερε να προσφέρει λύσεις.

Ακούστηκαν διάφορα επιχειρήματα από την Αντιπολίτευση, κάποια από τα οποία ανήκουν στη σφαίρα της επιστημονικής φαντασίας και κάποια άλλα ήταν απλά κακοπροαίρετη συκοφαντία, βάζοντας στο στόχαστρο, όπως προείπα, την Κυβέρνηση, τον ίδιο τον Πρωθυπουργό, τον Κυριάκο Μητσοτάκη και τον Υπουργό Ανάπτυξης, τον Άδωνι Γεωργιάδη.

Αναφέρθηκαν συνάδελφοι στη ΔΕΗ και το αυξανόμενο κόστος της ενέργειας. Άλλοι προσπάθησαν να ασκήσουν κριτική για την απόφαση της Κυβέρνησης να μπει πλαφόν στο κόστος των τεστ PCR, ενώ -τέλος- κάποιοι άλλοι προσπάθησαν να ρίξουν την ευθύνη στην Κυβέρνηση της Νέας Δημοκρατίας για τον πληθωρισμό που αυξάνεται σε όλες τις χώρες του κόσμου.

Κυρίες και κύριοι συνάδελφοι, ειλικρινά δυσκολεύομαι πια να παρακολουθήσω τον παραλογισμό της σκέψης σας. Τα ζητήματα που θέσατε τα απάντησε ο ίδιος ο Υπουργός στις συνεδριάσεις της αρμόδιας επιτροπής και μάλιστα, στις προσωπικές επιθέσεις αποκάλυψε και τεκμηρίωσε τον τεχνητό συκοφαντικό σας μύθο.

Είναι ξεκάθαρο και γνωστό ότι η Κυβέρνηση του Κυριάκου Μητσοτάκη δεν ακολούθησε ποτέ τη μέθοδο των υποσχέσεων και της παροχολογίας. Είμαστε μία βαθιά φιλελεύθερη παράταξη, πιστεύουμε στις αρχές της ελεύθερης αγοράς και του υγιούς ανταγωνισμού. Θεωρούμε ότι αυτό το μοντέλο αποτελεί την καλύτερη και παγκοσμίως αποδεδειγμένα λύση ανάπτυξης και ευημερίας ενός κράτους και βελτίωσης του βιοτικού επιπέδου των πολιτών του.

Γι’ αυτό τον λόγο, μάλιστα, συγκροτήθηκε με απόφαση του Πρωθυπουργού η Επιτροπή Πισσαρίδη, αποτελούμενη από τον νομπελίστα καθηγητή και άλλους διεθνώς καταξιωμένους οικονομικούς επιστήμονες, προκειμένου να εκπονήσουν μια ολοκληρωμένη αναπτυξιακή μελέτη της ελληνικής οικονομίας για τα επόμενα χρόνια, λαμβάνοντας υπ’ όψιν τις ιδιαιτερότητες, τις πρόσφατες εξελίξεις και τις διεθνείς τάσεις.

Στόχος μας είναι η εθνική μας οικονομία την επόμενη δεκαετία να συγκλίνει περαιτέρω με τον ευρωπαϊκό μέσο όρο, να υπάρξει αύξηση του κατά κεφαλήν πραγματικού εισοδήματος και να ενισχυθεί η κοινωνική συνοχή. Για να τα πετύχουμε αυτά, απαιτείται αύξηση της απασχόλησης και της παραγωγικότητας.

Μειώνουμε, λοιπόν, σταθερά τα ποσοστά ανεργίας και ταυτόχρονα, δημιουργούμε νέες θέσεις εργασίας. Προσελκύουμε νέες επενδύσεις τόσο εγχώριες όσο και ξένες. Επίσης, διευκολύνουμε νέες καινοτόμες μεθόδους παραγωγής και νέων τεχνολογιών.

Όλα τα παραπάνω, όμως, προαπαιτούν μια εύρυθμη λειτουργία του ανταγωνισμού, διότι χωρίς ανταγωνισμό η αγορά δεν είναι ελεύθερη και δεν μπορεί να λειτουργήσει σωστά. Εδώ γεννιέται και η αναγκαιότητα αυτών των ρυθμίσεων, καθώς η ελληνική αγορά όντως παρουσιάζει δυσλειτουργίες υγιούς ανταγωνισμού. Είναι μία κατάσταση που αν και βελτιώνεται σταδιακά, στην παρούσα συγκυρία των διεθνών αυξήσεων στις τιμές ενέργειας και πετρελαίου, αλλά και τις ελλείψεις στην παραγωγή -απόρροια της υπολειτουργίας της παγκόσμιας οικονομίας τα περασμένα δύο χρόνια λόγω πανδημίας- σαφώς δημιουργεί πληθωριστικές πιέσεις.

Κυρίες και κύριοι συνάδελφοι, εν κατακλείδι, η ενίσχυση της Επιτροπής Ανταγωνισμού και του ρόλου της στην αγορά, η μεγαλύτερη διαφάνεια στις διαδικασίες επιλογής των μελών της, η θεσμοθέτηση αποτελεσματικότερων μεθόδων εφαρμογής του δικαίου ανταγωνισμού, ο εκσυγχρονισμός των κανόνων ανταγωνισμού, όπως η απαγόρευση σε σύμπραξη και ανακοίνωση μελλοντικών προθέσεων τιμολόγησης προϊόντων μεταξύ ανταγωνιστών, όλα τα παραπάνω σαφέστατα κινούνται στη σωστή κατεύθυνση, γιατί δημιουργούν ένα καθαρότερο τοπίο στον ανταγωνισμό, γιατί παρέχουν αποτελεσματικότερες δικλείδες ασφαλείας και τέλος, γιατί είναι ένα ακόμη εργαλείο που υποστηρίζει την ταχύτερη και καλύτερη ανάπτυξη της οικονομίας μας τόσο σε εγχώριο όσο και σε διεθνές επίπεδο.

Για τους λόγους αυτούς θα καλούσα την Αντιπολίτευση να το ψηφίσει, αλλά δεν θα το κάνω γιατί σκέφτηκα, εδώ ο ΣΥΡΙΖΑ δεν ψήφισε τις αμυντικές δαπάνες, δεν ψήφισε την ελληνογαλλική συμφωνία, δεν ψήφισε ούτε καν τα μέτρα στήριξης για τους πολίτες από τις φυσικές καταστροφές και από την πανδημία, το σημερινό νομοσχέδιο θα ψήφιζε;

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Σκόνδρα και για τη συνέπεια στον χρόνο.

Και τον λόγο τώρα έχει ο Βουλευτής της Νέας Δημοκρατίας κ. Αναστάσιος Δημοσχάκης.

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση οδηγεί τη χώρα στην ανάπτυξη και στην οικονομική ανάταση. Ουσιαστικός συμπαραστάτης είναι και ο οικουμενικός Ελληνισμός. Απόδειξη ότι στις 12, 13 και 14 Ιανουαρίου το προεδρείο της Παγκόσμιας Διακοινοβουλευτικής Ένωσης Ελληνισμού βρέθηκε στον Νομό Έβρου. Οι Έλληνες Γερουσιαστές και Βουλευτές της ΠΑΔΕΕ κοσμούν κοινοβούλια και γερουσίες ξένων χωρών και αποτελούν τους καλύτερους πρεσβευτές της Ελλάδας. Από τις Καστανιές μέχρι και την Αλεξανδρούπολη το προεδρείο με επικεφαλής τον Γερουσιαστή των ΗΠΑ Λεωνίδα Ραπτάκη επισκέφτηκε όλες τις πόλεις του νομού. Οι ομογενείς μας είναι οι αφανείς ήρωες των ευεργετικών συμφωνιών που έχουν ήδη επιτευχθεί και αυτών που θα επιτευχθούν στο μέλλον.

Το πονεμένο τρίγωνο των δεκαεπτά χωριών χρειάζεται ένα ολοκληρωμένο σχέδιο άμεσων ενισχυτικών παρεμβάσεων. Η οικονομική συρρίκνωση, η έλλειψη θέσεων εργασίας είναι πηγή αντιδράσεων που εντοπίζονται στον βόρειο και στον κεντρικό Έβρο και σε αυτό πρέπει να αναγνωρίσουμε το δίκαιο και το αληθές. Παραλάβαμε από τους προκατόχους μας μία έκρυθμη κατάσταση στο μεταναστευτικό τόσο στα νησιά όσο και στον Έβρο. Έχασαν το παιχνίδι στα θαλάσσια και στα χερσαία σύνορα εξαιτίας της ιδεοληψίας και της ανικανότητάς τους. Η δημιουργία δομών, προφανώς, έγινε κεντρικό θέμα συζητήσεων με τους εταίρους μας.

Η Κυβέρνηση τον Μάρτιο του 2020 κράτησε όρθια τα σύνορα στον Έβρο, γιατί εκεί εφαρμόζονται τα «ΕΤΝΑ - Άκρως Απόρρητα» σχέδια της χώρας και δεν συνάδει η ύπαρξη πολυπληθών δομών στα σύνορα. Εξασφάλισε πολύτιμη χρηματοδότηση για τη διαχείριση του μεταναστευτικού ζητήματος.

Η έλλειψη υποδομών για ανθρώπινες συνθήκες κράτησης και εργασίας είναι εμφανής και απόλυτα παρακμιακή.

Στο φυλάκιο Ορεστιάδας βρίσκεται το κέντρο υποδοχής και ταυτοποίησης, το γνωστό ΚΥΤ, για το οποίο έχει καταστεί σαφές από τον ίδιο τον Πρωθυπουργό διά της Κυβερνητικής Εκπροσώπου από την 1-3-2021 ότι δεν θα γίνει καμμία επέκταση και καμμία αύξηση της δυναμικότητας αυτού.

Επίσης, στον ίδιο οικισμό βρίσκεται το προαναχωρησιακό κέντρο, το λεγόμενο ΠΡΟΚΕΚΑ, όπου είναι τα οργανωμένα κρατητήρια της Ελληνικής Αστυνομίας τα οποία εξυπηρετούν τα επτά τμήματα συνοριακής φύλαξης του νομού.

Ήταν απόλυτα κρυστάλλινη, όμως, ήταν και ανακοίνωση του Υπουργού Προστασίας του Πολίτη στη Διαρκή Επιτροπή Εξωτερικών και Άμυνας, ότι οι θέσεις κράτησης σε αυτό, στις παλαιές και στις νέες υποδομές που θα γίνουν, δεν θα ξεπερνά τις τριακόσιες εβδομήντα πέντε θέσεις, όπως καθορίστηκε εδώ και δεκαπέντε χρόνια.

Συνεπώς, κυρίες και κύριοι συνάδελφοι, τα ζητήματα είναι λελυμένα. Δεν αυξάνεται η δυναμικότητα των δύο δομών. Οι προτάσεις των συναρμόδιων Υπουργείων -Εθνικής Άμυνας, Προστασίας του Πολίτη και Μετανάστευσης- καθώς και των θεσμικών παραγόντων της τοπικής κοινωνίας υιοθετήθηκαν από την Κυβέρνηση, όπως:

Η δρομολόγηση του βιολογικού καθαρισμού για την προστασία της δημόσιας υγείας, η δημιουργία αίθουσας COVID για τριάντα άτομα, η κατασκευή διοικητηρίου, εγκαταλείποντας τα πληγωμένα αυτοσχέδια βαγονέτα είναι στα σχέδια και μόνον αυτά.

Δυστυχώς, τον τελευταίο καιρό ορισμένοι περίεργοι κύκλοι ασκούν ψυχολογικές επιχειρήσεις διασπείροντας ψευδείς ειδήσεις στην περιοχή και μάλιστα ταλαιπωρώντας τους ευγενείς κατοίκους αυτής.

Απευθύνομαι σε όλα τα κόμματα της Αντιπολίτευσης και υπογραμμίζω ότι ο Έβρος δεν μπορεί να αποτελεί πεδίο αντιπαράθεσης υποψήφιων πολιτικών. Επίσης, δεν έχουμε την πολυτέλεια συγκρούσεων πλησίον των συνόρων. Όσοι επισκέπτονται τον τόπο μας ή ομιλούν γι’ αυτόν πρέπει να είναι σημαιοφόροι της ειρήνης και της εθνικής ομοψυχίας. Η Κυβέρνηση έλαβε επαρκή μέτρα φυσικής, τεχνικής, ηλεκτρονικής και ηλεκτρικής προστασίας των συνόρων, όπως μαρτυρούν τα στατιστικά στοιχεία.

Κύριε Υπουργέ, η απάντηση στην ανησυχία των κατοίκων του βόρειου Έβρου είναι μόνο η ανάπτυξη. Ο τόπος θα ενισχυθεί με ένα οργανωμένο σχέδιο αναπτυξιακών πολιτικών όπως εσείς σχεδιάζετε. Οι ευχάριστες εξελίξεις που διαφαίνονται στην πρωτεύουσα του νομού μας έχουν προαπαιτούμενο την αμυντική και αναπτυξιακή ενίσχυση του βόρειου και κεντρικού Έβρου.

Ο νέος αναπτυξιακός νόμος με την ονομασία «Ελλάδα Ισχυρή Ανάπτυξη» μπορεί να αποτελέσει ένα χρήσιμο εργαλείο που θα περιλαμβάνει ειδικές πολιτικές για τις αραιοκατοικημένες περιοχές οι οποίες φθίνουν πληθυσμιακά.

Ανάλογη πρόταση έχει κάνει και το Οικονομικό Επιμελητήριο Ελλάδας. Χαρακτηριστικά αναφέρεται στην τροποποίηση από την Ευρωπαϊκή Ένωση του κανονισμού 651 του Απριλίου 2021. Υπάρχει μία καλύτερη αναφορά στις αραιοκατοικημένες περιοχές ενός κράτους-μέλους. «Για την πρόληψη ή την ανάσχεση της μείωσης του πληθυσμού σε πολύ αραιοκατοικημένες περιοχές τα κράτη-μέλη πρέπει να αποδεικνύουν τον κίνδυνο μείωσης του πληθυσμού σε περίπτωση μη χορήγησης ενίσχυσης λειτουργίας». Με βάση αυτή τη δυνατότητα πρότεινε να δοθεί μία κατεύθυνση ώστε να αξιοποιηθεί αυτή η δυνατότητα για επιπλέον κίνητρα σε περιοχές που παρουσιάζουν μείωση πληθυσμού προκειμένου να διασφαλιστούν πρόσθετα κίνητρα σε περιοχές όπως το Τρίγωνο Ορεστιάδας, όπως η αύξηση του ποσού επιδότησης, συμβάλλοντας στη συγκράτηση του πληθυσμού.

Το υπό συζήτηση νομοσχέδιο βαδίζει προς την αναπτυξιακή προοπτική της ελληνικής επιχειρηματικότητας και οικονομίας επιτυγχάνοντας τη συνολική βελτίωση του εθνικού δικαίου, του ανταγωνισμού και της διεθνούς ανταγωνιστικότητας της χώρας. Ενισχύεται και ενδυναμώνεται η Επιτροπή Ανταγωνισμού και εξοπλίζεται με καινοτόμα εργαλεία και νέες ελεγκτικές εξουσίες προκειμένου να ασκεί πιο αποτελεσματικά τις αρμοδιότητές της και να εφαρμόζει την ενωσιακή και την εθνική νομοθεσία για τον ανταγωνισμό.

Για τον λόγο αυτό, κύριε Πρόεδρε, υπερψηφίζω τον παρόντα νόμο παραμένοντας αμετακίνητος στη θέση μου ότι αποτελεί αδήριτη εθνική ανάγκη η ανάπτυξη πλησίον των συνόρων, ειδικά στον Έβρο και στα νησιά του βορειοανατολικού και του νοτιοανατολικού Αιγαίου.

Σας ευχαριστώ για την προσοχή σας.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Δημοσχάκη.

Τον λόγο έχει τώρα ο κ. Παπαηλιού, Βουλευτής του ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα και υπό τις παρούσες συνθήκες η αγορά και ο ανταγωνισμός συντίθενται από πολυεπίπεδα και πολυσήμαντα στοιχεία αφού οι συναλλαγές περιλαμβάνουν πολλούς «παίκτες» που εμπλέκονται σε πολυσύνθετες και αλληλοεπηρεαζόμενες δραστηριότητες. Δεν περιορίζεται πλέον σε τοπικό, εθνικό, ακόμη και πανευρωπαϊκό, αλλά σε παγκόσμιο επίπεδο. Επιπλέον, οι ηλεκτρονικές συναλλαγές και το ηλεκτρονικό εμπόριο επεκτείνονται συνεχώς.

Κυρίες και κύριοι συνάδελφοι, στο νομοσχέδιο που εισάγεται σε μία εξαιρετικά κρίσιμη περίοδο περιλαμβάνονται ρυθμίσεις οι οποίες τύποις αναφέρονται στη βελτίωση της Επιτροπής Ανταγωνισμού. Ποιο είναι το περιβάλλον εντός του οποίου εισάγεται; Η ακρίβεια στα είδη διατροφής και τα άλλα βασικά καταναλωτικά αγαθά είναι πλέον καθεστώς. Μέσω αυτής πλήττονται βάναυσα τα μικρομεσαία και τα λαϊκά νοικοκυριά και απειλείται η κοινωνική συνοχή. Οι αυξήσεις στην ενέργεια είναι εκρηκτικές. Το κόστος παραγωγής, οι πρώτες ύλες και τα μεταφορικά έχουν χτυπήσει κόκκινο. Οι επιχειρήσεις, ιδίως οι μικρομεσαίες, και οι αγροτικές εκμεταλλεύσεις πλήττονται τα μέγιστα. Στον αντίποδα, το εισόδημα των πολιτών μειώνεται συνεχώς εξαιτίας της κυβερνητικής πολιτικής. Έχει καταργηθεί η δέκατη τρίτη σύνταξη η οποία είχε ψηφιστεί επί κυβέρνησης ΣΥΡΙΖΑ, με συνέπεια το εισόδημα των συνταξιούχων να μειώνεται δραστικά ή μάλλον να μην επαρκεί για τη διαβίωσή τους. Ταυτόχρονα, οι μισθοί μειώνονται με τους αλλεπάλληλους αντεργατικούς νόμους, όπως εκείνος που αφορά τα απλήρωτα δεκάωρα. Η περίφημη αύξηση του βασικού μισθού, κρίσιμο εργαλείο για την αντιμετώπιση της ακρίβειας, περιορίζεται σε «ψίχουλα» ή βασίζεται σε νεφελώδεις εξαγγελίες για τον Μάιο. Έτσι, ο βασικός μισθός καθηλώνεται σε επίπεδα χαμηλότερα από εκείνα του 2010. Η υποχρέωση εξόφλησης των φορολογικών οφειλών μετατίθεται χρονικά χωρίς αυτές να ελαφρύνονται. Με το περιορισμένο πρόγραμμα ενίσχυσης των επιχειρήσεων δεν εξισορροπείται το μέγεθος της ζημίας που αυτές υφίστανται. Η τιμή του ηλεκτρικού ρεύματος, του φυσικού αερίου, της ενέργειας έχει χτυπήσει κόκκινο. Οι ανατιμήσεις τους είναι τεράστιες.

Οι κυβερνητικές επιλογές, οι οποίες αφορούν στα μέτρα στήριξης όσων πλήττονται από την πανδημία και την ακρίβεια, είναι ανεπαρκή. Θα έπρεπε:

Να υπάρξει αύξηση του κατώτατου μισθού στο ποσό των 800 ευρώ -είναι από τις προτάσεις που έχουν γίνει από πλευράς μας-, για να προστατευθεί και το διαθέσιμο εισόδημα, αλλά και για να τονωθεί η κατανάλωση. Να καταργηθεί το τέλος επιτηδεύματος. Να καταργηθεί η εισφορά αλληλεγγύης μέχρι το ποσό των 40.000 ευρώ. Να μειωθεί ο ειδικός φόρος κατανάλωσης για το πετρέλαιο θέρμανσης, το πετρέλαιο κίνησης και τη βενζίνη στα κατώτερα επιτρεπτά ευρωπαϊκά επίπεδα. Να μειωθούν τα τιμολογία της ΔΕΗ, ώστε αυτή η μείωση να συμπαρασύρει και τους άλλους παρόχους, παρ’ ότι και η ΔΕΗ πλέον ιδιωτικοποιείται από την Κυβέρνηση της Νέας Δημοκρατίας και έτσι το κράτος δεν έχει έναν ισχυρό μοχλό άσκησης ενεργειακής πολιτικής και μέσω αυτής και κοινωνική πολιτική.

Πρέπει να αντιμετωπιστούν τα χρέη των νοικοκυριών, που έχουν δημιουργηθεί την περίοδο της πανδημίας και να υπάρξει έκτακτη ενίσχυση των αγροτών, των ανθρώπων του καθημερινού μόχθου στην ύπαιθρο.

Το υπό συζήτηση νομοσχέδιο αντί να ενσωματώσει ομαλά και σύμφωνα με τον σκοπό του την κοινοτική οδηγία 2019/1, τη χρησιμοποιεί προσχηματικά για να εξυπηρετηθούν άλλες, διαφορετικές επιδιώξεις της κυβερνητικής πολιτικής, που αφορούν στη λειτουργία της Επιτροπής Ανταγωνισμού. Απαξιώνει και δεν αξιοποιεί τις σχετικές δοκιμασμένες και αποτελεσματικές πρακτικές που χρησιμοποιούνται από ευρωπαϊκές χώρες, όπως είναι η «διορθωτική διακριτική ευχέρεια», για να αντιμετωπίζονται οι άτυπες ολιγοπωλιακές πρακτικές καθορισμού των τιμών.

Η Κυβέρνηση και μέσω της συγκεκριμένης νομοθέτησης δεν παρεμβαίνει σε κρίσιμους τομείς, ουσιαστικά αποδυναμώνοντας την Επιτροπή Ανταγωνισμού, που μπορεί και οφείλει να αποτελέσει εργαλείο για τη ρύθμιση της αγοράς και τη στήριξη κυρίως των μικρομεσαίων επιχειρήσεων και των νοικοκυριών. Σ’ αυτό το πλαίσιο η Κυβέρνηση έχει αφαιρέσει από το νομοσχέδιο θετικές προβλέψεις που υπήρχαν στην αρχική εκδοχή του, όταν είχε τεθεί στη δημόσια διαβούλευση. Έτσι εγκαταλείπεται, αφαιρείται η έννοια του «οικοσυστήματος» μέσω του οποίου η Επιτροπή Ανταγωνισμού θα μπορούσε να ασκήσει έλεγχο στις εταιρείες τηλεπικοινωνιών, ταχυμεταφορών και στις πλατφόρμες των επιγραμμικών υπηρεσιών. Οι αρμοδιότητες της επιτροπής δεν διευρύνονται, ώστε να περιλαμβάνονται σε αυτές και οι συγκεκριμένοι τομείς, οι οποίοι είναι δομικής σημασίας για τον ανταγωνισμό και κρίσιμοι για την καθημερινότητα των πολιτών αλλά και την ανάπτυξη της υγιούς επιχειρηματικότητας.

Αυτές οι εταιρείες, με τη βαρύνουσα θέση που κατέχουν, όταν επιλέγουν να επεκταθούν σε όμορες δραστηριότητες διαθέτουν τεράστια πλεονεκτήματα καθώς έχουν καθημερινή επαφή με τον πολίτη και επιπλέον, αναπτύσσουν οικονομίες κλίμακας που μπορούν να επιτυγχάνουν με την παροχή, τη διάθεση προσφορών. Έτσι, de facto προκαλείται στρέβλωση του ανταγωνισμού.

Παρά τις αρχικές εξαγγελίες, η Επιτροπή Ανταγωνισμού δεν θα μπορεί να ελέγξει αυτεπάγγελτα την κατάχρηση ισχύος που διαθέτει παραδείγματος χάριν μία επιχείρηση που ανήκει σε «οικοσύστημα» δομικής σημασίας για τον ανταγωνισμό, όπως είναι μία πλατφόρμα που συνδέει οικονομικές δραστηριότητες διαφορετικών επιχειρήσεων με διαφορετικό αντικείμενο. Χαρακτηριστικά, δεν θα μπορεί να ελέγξει μία εταιρεία τηλεπικοινωνιών που δραστηριοποιείται και στην αγορά διανομής έτοιμων γευμάτων και δίδει, για παράδειγμα, δωρεάν χρόνο ομιλίας.

Αποδυναμώνοντας ακόμα περισσότερο την Επιτροπή Ανταγωνισμού η Κυβέρνηση δεν υιοθέτησε ούτε τις προτάσεις της ίδιας της επιτροπής για τον τρόπο στελέχωσής της. Δεν έγινε αποδεκτή η πρόταση να συμμετέχουν στην επιλογή του προέδρου και του αντιπροέδρου της επιτροπής και εμπειρογνώμονες από διεθνείς οργανισμούς, πρακτική - πρότυπο που ακολουθείται για τον ορισμό του προέδρου της Ελληνικής Στατιστικής Αρχής.

Κυρίες και κύριοι συνάδελφοι, συμπερασματικά, η Κυβέρνηση δεν ενισχύει την Επιτροπή Ανταγωνισμού με το παρόν νομοσχέδιο, δεν την καθιστά αποτελεσματικό εργαλείο ελέγχου του ανταγωνισμού και ρύθμισης της αγοράς. Με το νομοσχέδιο συνεχίζει τις μεροληπτικές επιλογές της, εμμένει σε ιδεοληπτικές και ταξικά μεροληπτικές πρακτικές και αρνείται να λάβει μέτρα για να αντιμετωπίσει τα εκρηκτικά κοινωνικά προβλήματα, που διογκώνονται καθημερινά.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Ένα παράδειγμα για το πώς αντιμετωπίζεται η κατάσταση στην αγορά και το πώς προσεγγίζεται η κοινωνία, οι άνθρωποι του μόχθου. Η κοινωνική αναλγησία που σας διακατέχει προκύπτει και από την τροπολογία για την άδεια ειδικού σκοπού. Βέβαια έχουμε ένα πλήθος εκπρόθεσμων τροπολογιών στο νομοσχέδιο στο πλαίσιο της «καλής» -εντός εισαγωγικών- νομοθέτησης από την Κυβέρνησή σας, την Κυβέρνηση των «αρίστων» της Νέας Δημοκρατίας. Με την τροπολογία για την άδεια ειδικού σκοπού οι γονείς ουσιαστικά τιμωρούνται με μείωση του 50% των αποδοχών τους όταν ή επειδή τα παιδιά τους βρέθηκαν θετικά στον κορωνοϊό. Έτσι, λοιπόν, με αυτόν τον τρόπο και πλέον με το γεγονός ότι προβλέπονται μόνον τέσσερις ημέρες για τη λήψη άδειας ειδικού σκοπού ακόμα και η ρύθμιση που είχε προβλεφθεί από εσάς με τον ν.4722/2020 καταργείται. Η τροπολογία είναι χαρακτηριστική της κοινωνικής αναλγησίας σας και για τη διαχείριση της πανδημίας.

Το αίτημά μας, που είναι και αίτημα πολλών συναδέλφων και βέβαια του ΣΥΡΙΖΑ συνολικά, είναι να τροποποιηθεί άμεσα, ώστε να προβλέπεται η αποζημίωση των γονέων με το 100% του μισθού τους, με την προσθήκη επιπλέον ημερών και με δυνατότητα επέκτασης σε περίπτωση θετικού τεστ για τα παιδιά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Παναγής Καππάτος και μετά -για να κατοχυρώνουμε και τις σειρές επειδή έχουν γίνει κάποιες αλλαγές- τον λόγο θα πάρει η Βουλευτής του ΣΥΡΙΖΑ - Προοδευτική Συμμαχία κ. Χαρά Καφαντάρη και αμέσως μετά ο Βουλευτής του ΣΥΡΙΖΑ κ. Νίκος Παππάς.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πρωταρχικός στόχος μιας συνεκτικής και αποτελεσματικής πολιτικής για την προστασία του ανταγωνισμού αποτελεί η προάσπιση της ανταγωνιστικής διαδικασίας, η προώθηση δηλαδή μιας νοοτροπίας ανταγωνισμού που βρίσκεται απέναντι από κάθε μορφή παρέμβασης ή περιορισμού του δικαιώματος πρόσβασης στην ελεύθερη οικονομία. Η ύπαρξη άλλωστε ενός ανταγωνιστικού επιχειρηματικού περιβάλλοντος μόνο προς όφελος των καταναλωτών μπορεί να λειτουργήσει.

Προκειμένου η εύρυθμη λειτουργία των αγορών να διαφυλαχθεί, μία σειρά πολιτικών που προλαμβάνουν ή διορθώνουν συμπεριφορές που υπονομεύουν τον ανταγωνισμό είναι απαραίτητες. Συνεπώς μια ολοκληρωμένη πολιτική προστασίας του ανταγωνισμού λαμβάνει υπ’ όψιν της τις συμφωνίες μεταξύ επιχειρήσεων με σκοπό τον περιορισμό του ανταγωνισμού, τη διαμόρφωση καρτέλ ή άλλων αθέμιτων πρακτικών που επιβάλλουν τους δικούς τους κανόνες στην αγορά.

Μία σοβαρή πολιτική ανταγωνισμού παρακολουθεί τόσο την κατάχρηση δεσπόζουσας θέσης, όπου μία επιχείρηση με μεγάλο μερίδιο στην αγορά επιχειρεί να εκτοπίσει τους ανταγωνιστές της, όσο και τις συγχωνεύσεις επιχειρήσεων που λαμβάνουν χώρα με τρόπο μη σύννομο.

Από εκείνη την πολιτική για την οποία μιλούμε δεν απουσιάζει και η απελευθέρωση των αγορών σε τομείς που μέχρι πρότινος αποτελούσαν κρατικό μονοπώλιο. Η διασφάλιση της απουσίας ανταγωνιστικού πλεονεκτήματος των παλαιών μονοπωλίων στη διαδικασία απελευθέρωσης είναι παράμετρος που αφορά στον πυρήνα τόσο της θεωρίας όσο και της πρακτικής της προστασίας του ελεύθερου ανταγωνισμού. Η παρακολούθηση ακόμη των κρατικών ενισχύσεων προς τις επιχειρήσεις για το κατά πόσο στρεβλώνουν ή όχι τις συνθήκες ανταγωνισμού αφορούν στην παρούσα συζήτηση, ενώ η συνεργασία των εθνικών αρχών ανταγωνισμού των χωρών της Ευρωπαϊκής Ένωσης κρίνεται αναγκαία ώστε να διασφαλιστεί η ενιαία εφαρμογή των κανόνων ανταγωνισμού στο σύνολο των κρατών-μελών της Ένωσης.

Το σχέδιο νόμου του Υπουργείου Ανάπτυξης και Επενδύσεων για τον εκσυγχρονισμό του δικαίου ανταγωνισμού στην ψηφιακή εποχή απαντά σε αυτά ακριβώς τα ζητήματα. Με το παρόν σχέδιο επιχειρείται μια διττή παρέμβαση: η ενσωμάτωση αφ’ ενός στην ελληνική έννομη τάξη της ευρωπαϊκής οδηγίας 2019/1, που αφορά στην παροχή αρμοδιοτήτων στις αρχές ανταγωνισμού των κρατών-μελών, με στόχο την αποτελεσματικότερη επιβολή των εθνικών και ενωσιακών κανόνων ανταγωνισμού και η τροποποίηση της νομοθεσίας για τον ανταγωνισμό και συγκεκριμένα του ν. 3959/2011.

Με το υπό συζήτηση νομοθέτημα θεσπίζουμε μία σειρά ρυθμίσεων με χαρακτήρα τόσο βραχυπρόθεσμο όσο και μακροπρόθεσμο. Μεταξύ άλλων, επιβεβαιώνουμε την ανάγκη για ορθή εφαρμογή του δικαίου ανταγωνισμού, επιχειρούμε τη διασφάλιση της ενιαίας εφαρμογής των κανόνων ανταγωνισμού στην Ευρώπη και την Ελλάδα. Συμβάλλουμε στη βελτίωση της αποτελεσματικότητας της Επιτροπής Ανταγωνισμού και την ποιότητα του προσωπικού της. Διασφαλίζουμε την εύρυθμη λειτουργία της αγοράς και ενισχύουμε την αποτρεπτική δυνατότητα της Επιτροπής Ανταγωνισμού έναντι αντιανταγωνιστικών πρακτικών στην ψηφιακή οικονομία. Τέλος, στο πλαίσιο της υγειονομικής και οικονομικής κρίσης προστατεύουμε τα δικαιώματα των μερών στις διαδικασίες ενώπιον της επιτροπής. Με δεδομένη την ιδιαίτερη φυσιογνωμία του περιβάλλοντος προστασίας του ανταγωνισμού επιβάλλεται από εμάς η υιοθέτηση ενός πλαισίου με μακροπρόθεσμο ορίζοντα. Η ομαλή άλλωστε παρακολούθηση της επιχειρηματικής δραστηριότητας και η αποτρεπτική ισχύς μιας πολιτικής ανταγωνισμού αποτελεί την ανάπτυξη ενός συνολικού, βιώσιμου, ανθεκτικού στον χρόνο πλαισίου.

Ο εκσυγχρονισμός του ανταγωνιστικού περιβάλλοντος στην πατρίδα μας είναι από τους μακροπρόθεσμους εκείνους στόχους που εντάσσονται στη νομοθετική φιλοσοφία που προανέφερα.

Η περαιτέρω ενδυνάμωση της ανεξαρτησίας και της αποτελεσματικότητας της Επιτροπής Ανταγωνισμού, η βελτίωση του επιπέδου ανταγωνισμού στην ελληνική οικονομία και της ανταγωνιστικότητας των ελληνικών επιχειρήσεων σε διεθνείς αγορές, καθώς και η υποστήριξη της καινοτομίας για τη μεγέθυνση του πλεονάσματος καταναλωτή είναι προτεραιότητες που εντάσσονται στη λογική που επιχείρησα να σας περιγράψω.

Κυρίες και κύριοι συνάδελφοι, δεδομένου του χρονικού περιορισμού της παρέμβασής μου, επιτρέψτε μου την αναφορά σε συγκεκριμένες τροποποιήσεις του ν.3959/2011 που η δική μου ανάγνωση έκρινε ιδιαιτέρως σημαντικές. Η πρώτη αφορά στην ενίσχυση της ανεξαρτησίας των μελών της Επιτροπής Ανταγωνισμού και της Γενικής Διεύθυνσης Ανταγωνισμού.

Με το παρόν σχέδιο νόμου εισάγεται νέος τρόπος επιλογής για τους εισηγητές και τα μέλη της επιτροπής, με την πρόβλεψη για διαγωνισμό και συμμετοχή στη διαδικασία επιτροπής εμπειρογνωμόνων. Την ίδια ώρα επιβάλλονται ασυμβίβαστα που προκύπτουν από τις συστάσεις του ΟΟΣΑ, προκειμένου η λειτουργία της Επιτροπής Ανταγωνισμού να βελτιωθεί και η ανεξαρτησία της να ενισχυθεί.

Η δεύτερη αναφορά εντοπίζεται στο πρόγραμμα «ΕΠΙΕΙΚΕΙΑΣ». Με το πρόγραμμα που σήμερα είναι σε ισχύ να παραμένει εναρμονισμένο με το Ενωσιακό Δίκαιο, προβλέπουμε την εισαγωγή ενός νέου κεφαλαίου, στο οποίο παράλληλα με τις ρυθμίσεις αναφορικά με το πρόγραμμα «ΕΠΙΕΙΚΕΙΑΣ» εντάσσονται και οι υπάρχουσες διατάξεις σχετικά με το πρόγραμμα διευθέτησης διαφορών, καθώς και οι διατάξεις για την αμοιβαία συνδρομή.

Αναφορικά τώρα με τον εκσυγχρονισμό των κανόνων ανταγωνισμού, εντοπίζουμε και εδώ νομοθετικές παρεμβάσεις που αξίζει να επισημανθούν. Η πρώτη συνδέεται με το αίτημα ενίσχυσης των εξουσιών έρευνας της Επιτροπής Ανταγωνισμού. Με στόχο την αποτελεσματική εφαρμογή των αρμοδιοτήτων της Επιτροπής Ανταγωνισμού, η ορθή χαρτογράφηση των αγορών αποτελεί βασική προϋπόθεση στη λειτουργία της αρχής. Για τον λόγο αυτό εισάγονται περαιτέρω δυνατότητες παροχής στοιχείων, όπως για παράδειγμα το δικαίωμα της Επιτροπής Ανταγωνισμού να συλλέγει πληροφορίες σε οποιαδήποτε ψηφιακή μορφή. Την ίδια στιγμή προσφέρεται η δυνατότητα στην επιτροπή να αιτηθεί την άρση απορρήτου τηλεπικοινωνιών, ενισχύοντας με τον τρόπο αυτό τις εξουσίες έρευνάς της έναντι των καρτέλ.

Με δεδομένη την ταχεία ανάπτυξη της οικονομίας στο ψηφιακό περιβάλλον, η επένδυση της Επιτροπής Ανταγωνισμού στο πεδίο της τεχνολογίας και της επιστήμης των δεδομένων είναι ζωτικής σημασίας στη μάχη για την προστασία του ελεύθερου ανταγωνισμού.

Κύριε Υπουργέ, κυρίες και κύριοι συνάδελφοι, ολοκληρώνω την εισήγησή μου με μία αναφορά στην τρέχουσα επικαιρότητα που σε καμμία περίπτωση δεν μας αφήνει αδιάφορους.

Η χθεσινή παράδοση - παραλαβή της πρώτης εξάδας μαχητικών αεροσκαφών τύπου Ραφάλ σε συνέχεια της σπουδαίας αμυντικής συμφωνίας Ελλάδας - Γαλλίας, αποτελεί για την πατρίδα μας ευκαιρία και υπενθύμιση ταυτόχρονα, μία ευκαιρία αναβάθμισης της επιχειρησιακής, γεωπολιτικής και αποτρεπτικής ισχύος της χώρας μας και μία υπενθύμιση ότι τόσο η ελευθερία όσο και η ασφάλεια είναι υπόθεση διαρκούς επαγρύπνησης που απαιτεί από εμάς την κατάλληλη θεσμική και στρατηγική ετοιμότητα που επέδειξε η Κυβέρνηση του Κυριάκου Μητσοτάκη.

Το εξοπλιστικό πρόγραμμα άλλωστε που μονοπωλεί τη δημόσια συζήτηση δεν είναι αποκομμένο από τη συνολική εθνική στρατηγική της εξωτερικής και αμυντικής πολιτικής της πατρίδας μας. Σήμερα, 20 Ιανουαρίου, συμπληρώνεται ένας χρόνος από την ψήφιση της επέκτασης των χωρικών μας υδάτων στην περιοχή του Ιονίου από τα έξι στα δώδεκα μίλια. Η Ελλάδα επεκτείνεται χωρικά, ενισχύεται αμυντικά και πρωταγωνιστεί διπλωματικά στην ευρύτερη περιοχή του γεωπολιτικού μας ενδιαφέροντος.

Ως κοινοβουλευτική Πλειοψηφία και πολιτική δύναμη ευθύνης, είμαστε εδώ να υπογραμμίζουμε και να νομοθετούμε πρωτοβουλίες που πάνε την πατρίδα μας πολλά βήματα μπροστά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καππάτο για την οικονομία του χρόνου.

Τον λόγο τώρα έχει, αφού τακτοποιηθεί το Βήμα, η Βουλευτής του ΣΥΡΙΖΑ - Προοδευτική Συμμαχία, η κ. Χαρά Καφαντάρη και μετά, όπως είπα, ο κ. Νίκος Παππάς, στη συνέχεια ο κ. Χρήστος Γιαννούλης και πάει λέγοντας, όλοι όσοι βλέπω παρόντες.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι Βουλευτές, κύριε Υπουργέ, μία κουβέντα για τις ρυθμίσεις σχετικά με τους γονείς που ασθενούν τα παιδιά τους. Αναλγησία, πιθανόν και έλλειψη κοινωνικής ενσυναίσθησης θα έβλεπα σε αυτή τη ρύθμιση που όσο και να προσπαθεί η αρμόδιος Υπουργός να δικαιολογήσει, ουσιαστικά είναι σαν να τιμωρεί τους γονείς ότι ευθύνονται επειδή αρρωσταίνουν τα παιδιά τους, ενώ την ίδια στιγμή δημιουργεί ζήτημα και στη διασπορά του ιού. Ας το σκεφτούμε λίγο. Εμείς καταθέσαμε ως ΣΥΡΙΖΑ - Προοδευτική Συμμαχία σχετική τροπολογία.

Το δόγμα της Νέας Δημοκρατίας που ακούμε πολύ αυτά τα δυόμισι χρόνια «οι αγορές θα αυτορυθμιστούν, δεν μπορούμε να παρέμβουμε», αυτή είναι κλασικά η στάση της Κυβέρνησης του κ. Μητσοτάκη, που παρακολουθεί τα τρένα να περνούν, δηλαδή παρακολουθεί την ακρίβεια, παρακολουθεί την πανδημία, αλλά όλα είναι από το εξωτερικό, εμείς δεν μπορούμε να κάνουμε τίποτα.

Αλλά και για την ακρίβεια που έχει σχέση με το εν λόγω σχέδιο νόμου που συζητάμε, εμείς έγκαιρα είχαμε εδώ και πάνω από έξι μήνες τοποθετηθεί για την ανάγκη λήψης συγκεκριμένων μέτρων, τα οποία πρώτα απ’ όλα θα έχουν να κάνουν με τους ελέγχους στην αγορά, με μείωση του ειδικού φόρου κατανάλωσης στο πετρέλαιο θέρμανσης και στα καύσιμα γενικότερα και βέβαια, έως και κατάργησή του, μέτρο που μπήκε επί πρωθυπουργού κ. Σαμαρά. Και βέβαια και μείωση του ΦΠΑ στα βασικά είδη διατροφής, διεθνείς διαπραγματεύσεις, συνεργασίες για μειώσεις τιμών σε διεθνές επίπεδο και πάνω απ’ όλα βέβαια, προστασία των αδύναμων συμπολιτών μας οι οποίοι γίνονται όλο και περισσότεροι.

Σχετικά βέβαια και με τη ΔΕΗ, οπωσδήποτε πρέπει να πούμε ότι ο κ. Χατζηδάκης μόλις ανέλαβε από το 2019 το Υπουργείο Ενέργειας -τώρα είναι Υπουργός Εργασίας- είχε πει ότι ο υγιής ανταγωνισμός, σχετικά με τις ιδιωτικές εταιρείες παρόχους ηλεκτρικού, θα ρίξει τις τιμές. Πραγματικά πέρασαν δυόμισι χρόνια και βλέπουμε ακριβώς το αντίθετο. Πρωταθλητές είμαστε, στην πρώτη και δεύτερη θέση πανευρωπαϊκά, στη χονδρεμπορική τιμή ενέργειας και όταν η τιμή που αγοράζαμε ήταν πιο υψηλή, ενώ διεθνώς η τιμή είχε πέσει πολύ στη χονδρεμπορική, εμείς εξακολουθούσαμε με υψηλή τιμή η οποία μετακυλήθηκε και στους καταναλωτές. Και μιλάω για Μάρτη - Απρίλη 2020.

Αλλά δεν είναι μόνον αυτό, κύριε Υπουργέ. Έχουν ελεγχθεί ποτέ οι διάφοροι πάροχοι ενέργειας, οι ενεργειακές εταιρείες και τα συμβόλαια τα οποία υπογράφουν οι άνθρωποι και οι καταναλωτές; Εγώ είχα παραδείγματα συγκεκριμένα, αθέτηση ακόμα και συμβολαίων, όταν πήγαινε από τη μία εταιρεία σε μία άλλη ένας καταναλωτής, δηλαδή έλλειψη ελέγχου. Αυτό σας χαρακτηρίζει.

Και βέβαια ίσως δεν έχετε υπ’ όψιν σας την άνοδο των τιμών. Το έχετε πει βέβαια ότι μόνο η ενέργεια είναι αυτή που επιβαρύνει και ότι, τέλος πάντων, θέλουν να βγαίνουν και φωτογραφίες μαζί σας. Ελάτε στο Περιστέρι, ελάτε στους Αγίους Αναργύρους, σε ένα καφενείο, σε έναν φούρνο. Ελάτε να μιλήσετε με τον κόσμο, με τον απλό κόσμο που πραγματικά στενάζει.

«Υπάρχουν λεφτόδεντρα;» ρωτάει η Νέα Δημοκρατία. Δεν υπάρχουν. Ναι, όμως, υπάρχουν «λεφτόδεντρα», αλλά για ποιους; Υπάρχουν για τους λίγους, τους εκλεκτούς, τους «άριστους», για τις εταιρείες στα μέσα επικοινωνίας, τα ΜΜΕ δηλαδή, για τις αεροπορικές εταιρείες, 120 εκατομμύρια στην «AEGEAN», για όσους πλούτισαν -και είναι αρκετοί αυτοί-, αξιοποιώντας την πανδημία. Και τέλος πάντων, δεν ξέρω και τι σχέσεις μπορεί να είχαν και με την κυβερνητική εξουσία. Για κάποιους, λοιπόν, υπάρχουν.

Υπάρχει έλεγχος στην αγορά; Όχι, δεν υπάρχει έλεγχος στην αγορά. Το είπα και πριν. Πραγματικά αυτό είναι ένα πολύ σοβαρό θέμα. Και βέβαια ένα άλλο τρίτο ερώτημα: Τελειώνει αυτή η ακρίβεια επιτέλους; Πόσες φορές έχετε πει κι εσείς προσωπικά και η Κυβέρνηση ότι «τελειώνει όπου να ’ναι, σε τρεις μήνες θα έχει τελειώσει η ακρίβεια, σιγά-σιγά θα ομαλοποιηθούν τα πράγματα»; Είναι όσες φορές -ίσως και περισσότερες- διανύουμε αυτό το τελευταίο μίλι του κ. Μητσοτάκη, άντε και τελειώνει η πανδημία, το τελευταίο μίλι διανύουμε και πάει λέγοντας.

Είναι συμβατή η πολιτική σας με την Ευρωπαϊκή Ένωση και με τις άλλες ευρωπαϊκές χώρες και στο κομμάτι της ακρίβειας και του ανταγωνισμού, μιας και συζητάμε ένα συγκεκριμένο σχέδιο νόμου; Όχι, γιατί άλλες χώρες έχουν πάρει μέτρα. Έχουν πάρει μέτρα και για τις ενεργειακές εταιρείες, όπως στην Ισπανία που έχουν επιπλέον φορολόγηση, μέτρα συγκεκριμένα και πλαφόν.

Εσείς διαλύσατε τη ΔΕΗ, την ιδιωτικοποιήσατε, ενώ μπορούσε να παίξει έναν ηγετικό ρόλο στη διαμόρφωση των τιμών, γιατί είναι στο DNA σας η ιδιωτικοποίηση ό,τι δημόσιου. Και έναν χρόνο μετά έρχεστε να κυρώσουμε την εν λόγω ευρωπαϊκή οδηγία, που έπρεπε από πέρυσι τον Φλεβάρη να έχει κυρωθεί και που αφορά και την Αρχή Ανταγωνισμού.

Δείξατε, όμως, από την πρώτη στιγμή που αναλάβατε ότι πραγματικά αυτό που σας ενδιαφέρει είναι να επεμβαίνετε, να επηρεάζετε, να χρησιμοποιείτε -πάρτε το, όπως θέλετε, δεν ξέρω ποιο ρήμα είναι το πιο κατάλληλο- και τις ανεξάρτητες αρχές. Αυτό φάνηκε με την όλη διαδικασία που έγινε, για να φύγει η κ. Θάνου απ’ την Αρχή Ανταγωνισμού πριν λήξει η θητεία της -και μάλιστα παραβιάζοντας το Ευρωπαϊκό Δικαστήριο που απεφάνθη για την υποχρέωση σεβασμού της ολοκλήρωσης των θητειών των ανεξάρτητων αρχών. Διότι αν παραβιαστεί, ουσιαστικά καταλύεται η ίδια η ανεξαρτησία της κατ’ όνομα ανεξάρτητης αρχής. Άμα δεν είναι ανεξάρτητη…

Από την άλλη μεριά, ακόμα και ο επικεφαλής της αρχής επεσήμανε κάποια ζητήματα, όπως την αποκοπή της επιτροπής από την Εθνική Επιτροπή Ταχυδρομείων και Τηλεπικοινωνιών. Αυτό συμβαίνει σε όλες τις ευρωπαϊκές χώρες πρακτικά, στην ΕΕ, αλλά και στις χώρες του OΟΣΑ, ενώ ο πρόεδρος και αντιπρόεδρος ορίζονται από την Κυβέρνηση. Τέλος πάντων, κάποιον ρόλο μπορεί να έχουν, κάποιο «μακρύ χέρι» της κυβερνητικής εξουσίας να τους καθοδηγεί.

Λοιπόν, κυρίες και κύριοι Βουλευτές, κύριε Υπουργέ, μέτρα εδώ και τώρα, για να σωθεί η κοινωνία. Έχουμε διατυπώσει συγκεκριμένες προτάσεις και στην πανδημία και στα ζητήματα της ακρίβειας που χτυπάνε το φτωχό νοικοκυριό και τη μεσαία τάξη. Μέτρα εδώ και τώρα.

Να ξέρετε ότι η πρότασή μας για την ανάγκη πολιτικής αλλαγής σε αυτόν τον τόπο ωριμάζει και, θα έλεγα, γρήγορα αρχίζει και ωριμάζει στην κοινωνία, αλλά δεν είναι το ζήτημα αυτό. Το ζήτημα είναι να σωθεί ό,τι μπορεί να σωθεί σήμερα και να μη ζήσουμε εικόνες που εγώ τουλάχιστον είχα πολλά χρόνια να δω και είδα πριν από ενάμιση μήνα, να ψάχνει ο κόσμος τροφή στα σκουπίδια. Να μη φτάσουμε πάλι εκεί, σε εκείνο το διάσημα 2012 - 2015.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε. Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Δυστυχώς, η συζήτηση για το συγκεκριμένο νομοσχέδιο γίνεται υπό το φως των δραματικών εξελίξεων στην πανδημία και θα πρέπει, κυρίως οι Βουλευτές της Πλειοψηφίας, εδώ πέρα, όταν ανεβαίνουν στο Βήμα να αγορεύουν και να πολιτεύονται με μέτρο και ταπεινότητα, διότι οι εξελίξεις είναι οδυνηρές για την κοινωνία.

Κύριε Υπουργέ, οι σκληροί δείκτες της πανδημίας δείχνουν ότι πάμε από το κακό στο χειρότερο. Ξεπερνάμε τη μία χώρα μετά την άλλη στον δείκτη απωλειών ζωής ανά εκατομμύριο. Ήμασταν πριν δυο - τρεις μήνες στη θέση πενήντα παγκοσμίως και αυτή τη στιγμή που μιλάμε είμαστε στη θέση τριάντα τέσσερα. Θα ήθελα να σας καλέσω να ζητήστε από τους συνεργάτες σας να σας δώσουν στοιχεία για τη θέση που βρίσκεται η χώρα στους διασωληνωμένους ανά εκατομμύριο -υπό το φως, βέβαια, και των συγκλονιστικών αποκαλύψεων ότι υπήρχε η μελέτη Τσιόδρα - Λύτρα που έλεγε ότι πάνω από τους τετρακόσιους διασωληνωμένους μειώνεται ραγδαία η αποτελεσματικότητα του δημόσιου συστήματος υγείας. Αυτές τις απώλειες ζωής τις έχουμε ακριβώς επειδή ο κόσμος δεν έχει τη δυνατότητα νωρίς, όταν δει τα συμπτώματα, να δει γρήγορα γιατρό, να πάρει συμβουλές και να αντιδράσει.

Άρα, επιμένω ότι όταν μιλάτε για την πανδημία, θα πρέπει να μιλάτε με μέτρο και όχι με έπαρση. Οι εξελίξεις είναι οδυνηρές και δυστυχώς, η χώρα μας με δική σας ευθύνη έφτασε να κάνει πρωταθλητισμό. Είχατε και τη συναίνεση του πολιτικού κόσμου και τη συναίνεση του λαού στο πρώτο κύμα και δεν την αξιοποιήσατε. Λίγη αυτοκριτική δε θα έβλαπτε.

Υγιής ανταγωνισμός: Τον μόνο υγιή ανταγωνισμό που θα μπορούσα να διανοηθώ είναι ο ανταγωνισμός μεταξύ των Υπουργών για το ποιος θα εξυπηρετήσει καλύτερα τα ισχυρά συμφέροντα στον τομέα ευθύνης του. Μόνο εκεί θα μπορούσε να δει κανείς υγιή ανταγωνισμό, διότι αυτή τη στιγμή δεν έχουμε κανέναν υγιή ανταγωνισμό και καμμία προστασία της αγοράς και της κοινωνίας. Αισχροκέρδεια, αθέμιτες πρακτικές και επισημάνσεις που γίνονται από την ίδια την επιχειρηματικότητα.

Και, βεβαίως, το σοκ των τιμών ενέργειας δεν το αφήνετε τυχαία να πέσει πάνω στην ελληνική επιχειρηματικότητα. Για εσάς είναι ένα καλοδεχούμενο κομμάτι του παζλ που πρέπει να συμπληρωθεί για να υλοποιηθεί η έκθεση Πισσαρίδη, η βασική της φιλοσοφία. Είναι για σας θεόσταλτο δώρο και άλλη μία πίεση πάνω στη μικρή και μεσαία επιχειρηματικότητα, η οποία θα υποστεί και τον αποκλεισμό της από τα χρηματοδοτικά εργαλεία και το γεγονός ότι δεν υπάρχει καμμία γενναία ρύθμιση του χρέους, το οποίο συσσωρεύτηκε κατά τη διάρκεια της κρίσης της πανδημίας και το γεγονός ότι αποκλείεται από το Ταμείο Ανάκαμψης και, εσχάτως, το γεγονός ότι καλείται να επωμιστεί όλο το βάρος των αυξημένων τιμών ενέργειας. Είναι τεράστια, λοιπόν, δοκιμασία και είναι, νομίζω, κάτι το οποίο δεν σας διέφυγε αλλά το αφήνετε πραγματικά να συμβεί.

Με το παρόν νομοσχέδιο ακούστηκαν τα συγκεκριμένα παράπονα και από τους εκπροσώπους της Επιτροπής Ανταγωνισμού. Θεωρούμε ότι υπάρχουν και φωτογραφικές διατάξεις, διότι θεσμοθετείτε ότι δεν μπορεί να διοριστεί κάποιος όποιος έχει παυθεί στο παρελθόν. Θυμόμαστε ακριβώς τι κάνατε το 2019. Έχετε κακό παρελθόν σε σχέση με το πώς συμπεριφερθήκατε στις ανεξάρτητες αρχές, πολύ κακό παρελθόν. Δεν θέλω τώρα να ονοματίσω εκ νέου, για να μην προκληθεί μία κουβέντα, η οποία δεν ανταποκρίνεται στη σημαντικότητα της στιγμής και του συγκεκριμένου νομοσχεδίου, αλλά εδώ πέρα νομίζω ότι παίρνετε πρωτοβουλίες οι οποίες είναι πάρα πολύ χαρακτηριστικές.

Το ίδιο συμβαίνει και με τη Ρυθμιστική Αρχή Σιδηροδρόμων, της οποίας παίρνετε αρμοδιότητες και της παίρνετε αρμοδιότητες μάλιστα, τη στιγμή που ερευνά το εάν τηρείται ο ανταγωνισμός και στο ζήτημα του μεταφορικού έργου και, βεβαίως, στη συντήρηση του τροχαίου υλικού.

Κύριε Γεωργιάδη, έχουμε ακούσει πάρα πολλές φορές στελέχη της Κυβέρνησης να λένε ότι το φαινόμενο της ακρίβειας είναι παροδικό. Δεν είναι παροδικό, διότι, βεβαίως, υπάρχουν διεθνείς εξελίξεις που το προκαλούν και το τι συμβαίνει με τον Nord Stream, τον αγωγό του φυσικού αερίου και η κρίση στην Ουκρανία δεν είναι φαινόμενα τα οποία προβλέπεται στο άμεσο μέλλον να υποχωρήσουν.

Τι σημαίνει αυτό; Σημαίνει ότι είστε άμοιροι ευθυνών; Όχι, διότι το φαινόμενο της διεθνούς αύξησης των τιμών εντός της χώρας μεγιστοποιείται, παίρνουμε πρωτάθλημα και εκεί. Και στη χονδρική τιμή ενέργειας παίρνουμε πρωτάθλημα πανευρωπαϊκά, κάθε μέρα, παρατηρήστε ποιες είναι οι τιμές. Εκεί, λοιπόν, βρίσκονται οι δικές σας οι ευθύνες, διότι δεν υπάρχει κανένας έλεγχος των καρτέλ, δεν υπάρχει κάποια παρέμβαση στην αγορά και, βεβαίως, δεν υπάρχει ούτε μία εκ των υστέρων σημαντική παρέμβαση, εμφατική εκ μέρους της πολιτείας, ούτως ώστε να απαλύνει αυτό το βάρος το οποίο δημιουργούν οι αυξημένες τιμές ενέργειες και περνάει, βεβαίως, σε όλα τα προϊόντα.

Μα γίνεται αυτό; Μπορεί να γίνει; Έχουμε λεφτά; Η δημόσια επιχείρηση ενέργειας στη Γαλλία πριν λίγες μέρες, κατόπιν αιτήματος της γαλλικής κυβέρνησης, -επειδή έχουμε και αγαστές σχέσεις με τη Γαλλία, όπως όλοι γνωρίζουμε- αποφάσισε να επωμιστεί κόστος 10 δισεκατομμυρίων ευρώ, για να μειωθούν οι λογαριασμοί. 10 δισεκατομμύρια ευρώ! Να υπενθυμίσω εδώ ότι η γαλλική εταιρεία ηλεκτρισμού είναι κατά 86% δημόσια, στον σκληρό δημόσιο τομέα, και το υπόλοιπο ανήκει σε θεσμικούς επενδυτές και ενώσεις εργαζομένων.

Άρα εδώ πέρα έχετε εσείς την αντίστροφη πορεία. Βλέπουμε το πώς μια δημόσια επιχείρηση μπορεί να παρεμβαίνει στην αγορά, όπως έκανε η ΔΕΗ κατά τη διάρκεια της διακυβέρνησης ΣΥΡΙΖΑ.

Επειδή στην Ελλάδα έχουμε δυστυχώς έναν καθυστερημένο –εννοώ χρονικά- νεοφιλελευθερισμό, υπάρχει μια πάρα πολύ ενδιαφέρουσα μελέτη της οποίας στα ελληνικά ο τίτλος λέγεται: «Το μέλλον είναι δημόσιο, προς μια δημοκρατική ιδιοκτησία των δημόσιων υπηρεσιών». Είναι συγκροτημένη με τη συνέργεια είκοσι περίπου ενώσεων εργαζομένων και του Πανεπιστημίου της Γλασκόβης. Κάθισα και έψαξα και είδα ότι καταγράφει τριακόσιες τριάντα τέσσερις περιπτώσεις αποϊδιωτικοποίησης -ακούστε με- στον τομέα της ενέργειας στην Ευρώπη την τελευταία δεκαετία. Αυτή είναι η τάση. Η τάση δεν είναι αυτό που εσείς επιλέξατε να κάνετε, δηλαδή εν κρυπτώ να ιδιωτικοποιήσετε τη ΔΕΗ και μάλιστα με τρόπο που απλώς διοικητικά απέκλειε το δημόσιο από μια αύξηση μετοχικού κεφαλαίου.

Η χώρα χρειάζεται δημόσια ΔΕΗ και αυτό θα είναι προτεραιότητα μιας προοδευτικής διακυβέρνησης και για να ρυθμίζει την αγορά και για να προστατεύει τα αδύναμα νοικοκυριά και για να αποτελεί μοχλό ανάπτυξης της χώρας συνολικά και όχι μοχλό εξυπηρέτησης ιδιωτικών συμφερόντων.

Τέλος, η χώρα χρειάζεται να μειωθούν και οι φόροι κατανάλωσης -το έχουμε προτείνει εδώ και καιρό- και μάλιστα να μειωθούν όχι στο πλαίσιο το δημοσιονομικό, το οποίο εσείς έχετε συνομολογήσει, που έχετε κάνει τη χώρα πρωταθλήτρια λιτότητας στην Ευρώπη με δέκα-έντεκα μονάδες δημοσιονομική διόρθωση-λιτότητα μέχρι το 2024. Άκουσον, άκουσον. Εθελοντικά η Ελλάδα τού 28% ύφεση υποβάλλει μεσοπρόθεσμο στο οποίο έχει δημοσιονομική διόρθωση πάνω από δέκα μονάδες του ΑΕΠ. Αυτή είναι η ιδεολογία σας, αυτή είναι η στρατηγική σας.

Χρειάζεται, λοιπόν, μια προοδευτική διακυβέρνηση και στο επίπεδο της Ευρώπης να βάλει με έμφαση το θέμα της αλλαγής των δημοσιονομικών στόχων, όπως έκανε η κυβέρνηση του ΣΥΡΙΖΑ το 2015 και πέτυχε να ελαφρύνει την Ελλάδα από 20 δισεκατομμύρια λιτότητας, με τα οποία την είχε δεσμεύσει η διακυβέρνηση Σαμαρά.

Η φθορά σας είναι ανεπίστρεπτη, είναι επιταχυνόμενη. Γνωρίζετε κι εσείς αυτά που μαθαίνουμε κι εμείς -είναι απολύτως βέβαιο- και αντιδράτε σπασμωδικά. Δυστυχώς αποτυγχάνετε να ακούσετε τη βοή των πλησιαζόντων γεγονότων.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο συνάδελφο.

Θέλω να ευχαριστήσω τους Κοινοβουλευτικούς Εκπροσώπους, τον κ. Καραθανασόπουλο και την κ. Αραμπατζή. Φαντάζομαι να συμφωνεί και ο κ. Χαρίτσης να ολοκληρωθεί ο κατάλογος των εναπομεινάντων τριών-τεσσάρων συναδέλφων και στη συνέχεια τον λόγο θα πάρουν ο κ. Καραθανασόπουλος, ο κ. Χαρίτσης, η Κοινοβουλευτική Εκπρόσωπος της Νέας Δημοκρατίας κ. Αραμπατζή και θα κλείσουμε με τον Υπουργό. Οι εισηγητές θα αποφασίσουν μεταξύ τους αν θέλουν κάποια δευτερολογία, προκειμένου να ολοκληρώσουμε τη διαδικασία.

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Θα επιχειρήσω να αντιγράψω μια μέθοδο του Υπουργού Ανάπτυξης κ. Γεωργιάδη, τη μέθοδο της στρεψοδικίας και της επιτακτικής ερώτησης προς τους πολιτικούς αντιπάλους να επιβεβαιώσουν, όχι και με μια αίσθηση ανακριτικής μεθόδου.

Βλέπω απέναντί μου, κύριε Υπουργέ, τον συμπαθέστατο κ. Γιόγιακα. Χθες το βράδυ δήλωσε ότι είναι απόλυτα σωστό και δίκαιο προσέξτε τους όρους- να περικοπεί το 50% των αποδοχών των εργαζομένων που τα παιδιά τους νοσούν και πρέπει να περάσουν μαζί με τα παιδιά τους με βάση τις αξίες της οικογένειας πέντε μέρες σε καραντίνα, ακόμη και αν δεν νοσούν. Είναι πέρα από την πολιτική δικαιολόγηση της τροπολογίας Χατζηδάκη.

Συμμερίζεστε κι εσείς ως κυβερνητικό στέλεχος τον όρο «σωστό και δίκαιο» να περικόπτεται το 50% των αποδοχών εν μέσω ακρίβειας και πανδημίας στους γονείς των παιδιών που νοσούν; Δεν περιμένω απάντηση. Ξέρετε γιατί;

Σήμερα είναι ενδεικτικό ότι από τις δέκα το πρωί σάς έθεσε ένα θέμα και συνάδελφος της κυβερνητικής Πλειοψηφίας, ο κ. Λοβέρδος. Αυτό είναι η αγχωτική κατάχρηση του δικαιώματός σας με βάση τον Κανονισμό να παίρνετε τον λόγο μετά από κάθε ομιλητή που σας ασκεί κριτική. Μου θυμίσατε τη δήλωση παλιότερα του Βύρωνα Πολύδωρα που έλεγε: «Ποινή εκτίω». Το κάνετε νιώθοντας την ανάγκη να απαντήσετε και να απολογηθείτε για κάθε τι που υποκρύπτεται ή δεν έχετε και την ανάγκη να το κρύψετε –το κάνετε ανερυθρίαστα- είτε μέσα από το νομοσχέδιο είτε μέσα από την πολιτική σας ρητορεία.

Ειλικρινά, όμως, θέλω να σας παρακαλέσω κάποια στιγμή: Μη μας αναγκάσετε να αρχίσουμε να προσεγγίζουμε τα όσα λέτε με τη λογοτεχνική έκφραση «Έτσι είναι αν έτσι νομίζετε». Έτσι, λοιπόν, είναι αν έτσι νομίζετε ότι αυτό το μέτρο που πλήττει το εισόδημα των νοικοκυριών είναι δίκαιο. Έτσι είναι αν έτσι νομίζετε, κύριε Γεωργιάδη, ότι αυτή τη στιγμή ο αριθμός των θυμάτων της πανδημίας, των απωλειών είναι κάτι φυσιολογικό. Έτσι είναι αν έτσι νομίζετε, κύριε Υπουργέ και μέλη της Κυβερνήσεως, ότι αυτή τη στιγμή το μόνο που δεν αναθεωρείται είναι το πρωτόκολλο 50+1 στα σχολεία με σαράντα έξι χιλιάδες κρούσματα. Έτσι είναι αν έτσι νομίζετε ότι το παρόν νομοσχέδιο δεν έχει την εξόφθαλμη επιδίωξή σας σε σχέση με την υπόθεση της κ. Θάνου.

Αλλά ο ρεβανσισμός και η εκδικητικότητα δεν εξαντλούνται εκεί. Αναφέρθηκε ο κ. Παππάς σ’ ό,τι αφορά στη Ρυθμιστική Αρχή Σιδηροδρόμων, τη ΡΑΣ. Μα, για όνομα του θεού. Σταματήστε επιτέλους να έχετε το πρόσωπο του Ιανού, της διπλής προσέγγισης -σας το είπα και προχθές- εισπράττοντας χρηστομάθειες, ευγενικά και ειρωνικά σχόλια ταυτόχρονα, που είναι και η δεύτερη φύση της πολιτικής πρακτικής της Νέας Δημοκρατίας.

Αποφασίστε ποιο από τα δύο πρόσωπα ισχύει, το πρόσωπο που περιέχεται στο άρθρο του νόμου που καταθέτετε προς ψήφιση στη Βουλή ή η αλληλογραφία που έχει προηγηθεί με εσάς τους ίδιους να καταλήγετε στο συμπέρασμα αυτό που ανέφερε και ο κ. Παππάς ότι η ΡΑΣ έχει αντικείμενο και εξασφαλίζει τα ευρωπαϊκά δεδομένα να παραμείνει αρχή ελέγχου στο πλαίσιο του ανταγωνισμού και για πάρα πολύ σοβαρά ζητήματα.

Θα καταθέσω στα Πρακτικά την αλληλογραφία σας με τις δικές σας υπογραφές των κυρίων Γεωργιάδη, Καραμανλή, Πικραμμένου και άλλων στελεχών της Κυβέρνησης που εισηγείστε και αποδέχεστε το αντίθετο απ’ αυτό που νομοθετείτε σήμερα. Με ποιο χαρακτηριστικό; Το έγγραφο του Υπουργείου Εξωτερικών –θα μου δώσετε τη δυνατότητα να σας το διαβάσω- που στην ουσία τι επικυρώνει; Είναι επίσημη αλληλογραφία. Υπουργείο Εξωτερικών με αποδέκτες όλους εσάς. Πού καταλήγει στο ερώτημα που έχετε θέσει; «Η Ρυθμιστική Αρχή Σιδηροδρόμων εφαρμόζει όχι μόνο το Εθνικό, αλλά και το Ενωσιακό Δίκαιο ανταγωνισμού κατά την άσκηση της αρμοδιότητάς της για την επιβολή κυρώσεων» κ.λπ.. Κι εσείς νιώθετε την ανάγκη να υποβαθμίσετε και να εξαφανίσετε τη συγκεκριμένη υπηρεσία, τον συγκεκριμένο φορέα. Δεν ξέρω το γιατί, αλλά το υποψιάζομαι.

Υποψιάζομαι, επίσης, και κάτι άλλο, κύριε Γεωργιάδη: Ο τρόπος με τον οποίο νομιμοποιείτε την κατάχρηση του δικαιώματος που περιέγραψα -σας έψεξε ο κ. Λοβέρδος για υποβάθμιση του κοινοβουλευτικού έργου και της κοινοβουλευτικής διαδικασίας- είναι ενδεικτικός της αλαζονείας, της έπαρσης και της οίησης που οδηγεί αρκετούς από εσάς να υποστηρίζετε με στεντόρεια, αλλά και κυνική φωνή, ταυτόχρονα, το γεγονός ότι η πατρίδα δεν είναι επάγγελμα, κυρίες και κύριοι συνάδελφοι.

Η πατρίδα δεν είναι επάγγελμα. Η εθνική προσπάθεια αμυντικής θωράκισης της χώρας δεν έχει κομματικό πρόσημο. Δεν μπαίνει ο πυρσός, δεν μπαίνει η δάδα, δεν μπαίνει το λογότυπο της Νέας Δημοκρατίας. Η πατρίδα δεν είναι επάγγελμα, κύριε Γεωργιάδη, και τώρα και όταν ήσασταν όλοι μαζί και συγχρωτιζόσασταν και υποστηρίζατε τους μακεδονομάχους και τις περικεφαλαίες για τους προδότες της κυβέρνησης που πούλησαν τη Μακεδονία.

Αυτή τη στιγμή, και θέλω να σας το πω από καρδιάς, όπως και στην πανδημία έτσι και στα εθνικά θέματα, λειτουργούμε ως υπεύθυνη πολιτική δύναμη και όχι ως κομματάρχες, που συγκεντρώνουν τα φώτα της δημοσιότητας, φωτογραφίζονται μπροστά από τα Ραφάλ για να πουλήσουν εικόνα. Αυτά δεν είναι εμπόρευμα, δεν πωλούνται και δεν εξαργυρώνονται σε καμία κάλπη. Είναι εθνική ευθύνη, καθήκον και υποχρέωση.

Ξέρω ότι και πάλι θα γίνει κατάχρηση της υπεροψίας και του δικαιώματος που σας δίνει ο Κανονισμός να υπερβαίνετε τη λογική αντίδραση στα όσα λέει η Αντιπολίτευση, κάντε το. Εν πάση περιπτώσει ο κόσμος έχει και κατανόηση και κρίση για να καταλάβει. Θα ήθελα όμως στο τέλος να σας παρακαλέσω να σταματήσετε να μας κάνετε μαθήματα για το πόσο καλός είναι ο καπιταλισμός γιατί ο καπιταλισμός που εσείς υπηρετείτε δεν μπορεί να νομιμοποιεί, κ. Γεωργιάδη, παρ’ ότι δεν εμπίπτει στις αρμοδιότητές σας, το γεγονός ότι δεν συνταγογραφούνται σήμερα τα PCR σε καρκινοπαθείς. Σε αυτό δεν φταίει καπιταλισμός. Σε αυτό φταίει η Κυβέρνησή σας, ο Πρωθυπουργός, ο Υπουργός Υγείας και όσοι στηρίζετε αυτή την Κυβέρνηση.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής **κ.** **ΑΠΟΣΤΟΛΟΣ ΑΒΔΕΛΑΣ**)

Μην προσπαθείτε να λύσετε διαφορές ιδεολογικές, να δημιουργείτε μισαλλόδοξα διλήμματα την ώρα που η Ελλάδα μετρά νεκρούς ανεξαρτήτως τι έχουν ψηφίσει, ανεξαρτήτως τι θα ψηφίσουν, παιδιά που νοσούν, εκπαιδευτικούς που μπαίνουν στην τάξη και τρέμει το φυλλοκάρδι τους. Κι όλα αυτά τα λέμε όχι για λόγους κομματικού εγωισμού, όπως έχετε συνηθίσει να συμπεριφέρεστε στο πολιτικό προσκήνιο αυτής της χώρας από τη Μεταπολίτευση και μετά, ασχέτως αν ανακαλύψατε τη Νέα Δημοκρατία σε ωριμότερη ηλικία από ό,τι άλλοι συνάδελφοι σε αυτή την Αίθουσα. Μπορείτε και οφείλετε να διαχωρίζετε πλέον τι είναι εθνικό και τι είναι κομματικό. Η κραυγή αγωνίας, οι δεκαοκτώ μήνες προτάσεων συγκεκριμένων και οι καθαρές απαντήσεις σε καθαρά ερωτήματα είναι υποχρέωσή σας, δεν είναι επιλογή σας.

Αφήστε τις θεωρητικές προσεγγίσεις για το πώς λειτουργεί η αγορά, τι παρενέργειες, τι υπεραξία δημιουργεί, πώς λειτουργεί ο ανταγωνισμός. Από προχθές έχει μείνει αναπάντητο το ερώτημα πότε αντιληφθήκατε, κύριε Υπουργέ της Ανάπτυξης, ως πολίτης, ως άνθρωπος, ως πατέρας, ως πολιτικός ότι το ποσό των 60 ευρώ θα μπορούσε να είναι μικρότερο. Πότε το αντιληφθήκατε; Τον Μάρτη του 2020, τον Απρίλιο, τον Ιούλιο, τον Αύγουστο του 2021, πριν το πρώτο μίλι, μετά το πράσινο μίλι; Κάποια στιγμή το αντιληφθήκατε. Πιστεύετε ότι έγκαιρα αντιδράσατε;

Σας ευχαριστώ πολύ.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εγώ σας ευχαριστώ.

Καλησπέρα σας και από μένα. Χρόνια πολλά στον Ευθύμη και στην Ευθυμία.

Τον λόγο έχει ο κ. Κωνσταντίνος Ζαχαριάδης από τον ΣΥΡΙΖΑ - Προοδευτική Συμμαχία.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Καλή χρονιά, κυρίες και κύριοι συνάδελφοι, καθώς είναι πρώτη φορά που μιλάω στην Ολομέλεια τη νέα χρόνια.

Δυστυχώς κάθε φορά που μιλάμε στην Ολομέλεια τα πράγματα πάνε χειρότερα, στην ακρίβεια όλα χειρότερα και στα μακροοικονομικά της χώρας, κύριε Γεωργιάδη, όλα χειρότερα. Και σας το λέω τώρα, που είστε Υπουργός, γιατί σε πολύ λίγο καιρό θα είστε Βουλευτής της μείζονος αντιπολίτευσης και η χώρα μπροστά της θα έχει μεγάλες δυσκολίες.

Θέλω λοιπόν τώρα, που είστε Υπουργός, να μου πείτε τι άλλαξε και μεταβλήθηκε το επιτόκιο δανεισμού της χώρας από το 0,87% στο 1,83%. Άλλαξε η αξιοπιστία της χώρας; Όχι. Άλλαξε η εμπιστοσύνη των αγορών; Όχι. Άλλαξε το αξιόχρεο; Όχι. Άλλαξαν οι προοπτικές της χώρας; Όχι. Τι άλλαξε, κύριε Γεωργιάδη; Άλλαξε το διεθνές περιβάλλον. Και όσο θα αλλάζει το διεθνές περιβάλλον, κύριε Γεωργιάδη, τόσο θα ζοριζόμαστε. Κι αυτό ξέρετε τι αποδεικνύει; Πόσο ανεύθυνη, πόσο ρηχή και πόσο επιπόλαιη ήταν η στρατηγική των επικοινωνιακών πανηγυρισμών κάθε φορά που η χώρα δανείζονταν σε λίμνη ρευστότητας όλα αυτά τα δύο χρόνια. Διότι είχατε ευκαιρία αυτά τα δύο χρόνια να φτιάξετε την οικονομία, να φτιάξετε τις κοινωνικές υποδομές, να φτιάξετε την ανταγωνιστικότητα, να ενισχύσετε πραγματικά αυτούς που έχουν ανάγκη, να φτιάξετε πραγματικό κοινωνικό κράτος και δεν το κάνατε.

Και τώρα αρχίζει ανηφόρα για όλους. Και εδώ θα μετρηθούν οι δυνάμεις όλων. Εσείς πετύχατε δημοσιονομικά να κυβερνάτε στην κατηφόρα γιατί την ανηφόρα την βγάλαμε εμείς, για να έχετε εσείς 37 δισεκατομμύρια να το παίζετε κιμπάριδες. Στην πρώτη περίοδο βγάζατε φόρους από αυτούς που έχουν μισό εκατομμύριο ευρώ περιουσία και πάνω, μετά γονικές παροχές για αυτούς που έχουν περιουσία 800.000 ευρώ και πάνω.

Τώρα όμως όταν σας λένε για τον φόρο κατανάλωσης στα καύσιμα, όταν σας λένε για τον κατώτατο μισθό, όταν σας λένε για τον ΦΠΑ, που εσείς το είπατε και την άλλη μέρα το πρωί σας διέψευσε ο κ. Σταϊκούρας, τώρα «δεν έχει». Τι έγινε έναν μήνα πριν η συζήτηση στον προϋπολογισμό, που μας λέγατε ότι η χώρα πάει «βζιν»; Πώς πάει η χώρα; Είναι στο όριο, είναι στο χείλος της καταστροφής, πάει «βζιν»; Για να καταλάβουμε και εμείς! Και εφόσον η οικονομία πάει «βζιν», γιατί δεν μπορείτε να ενισχύσετε τους πιο αδύναμους, για να περάσουμε αυτόν τον δύσκολο χειμώνα;

Για την πανδημία θα ζητήσετε συγνώμη για αυτό το κατάντημα; Κάθε μέρα εβδομήντα, ογδόντα, ενενήντα, εκατό, εκατόν δέκα νεκροί την ημέρα! Πού πάμε; Γιατί τέτοια αποτυχία; Γιατί τέτοια ήττα; Ποιος φταίει; Τι φταίει; Ποια η στρατηγική της χώρας; Γιατί η Ελλάδα με πληθυσμό δέκα εκατομμύρια έχει περισσότερους νεκρούς από χώρες που έχουν είκοσι, τριάντα, σαράντα, εξήντα πέντε, όπως το Ηνωμένο Βασίλειο; Προχθές είχαμε ενενήντα πέντε νεκρούς εμείς με δέκα εκατομμύρια ενενήντα πέντε και αυτοί. Γιατί γίνεται αυτό;

Και εσείς αντί να είστε συνεσταλμένοι πανηγυρίζετε, όπως ο κ. Μητσοτάκης στις αρχές του Δεκέμβρη στο συνέδριο της ΟΝΝΕΔ ότι νίκησε την πανδημία. Θα μου πείτε τότε δεν ξέραμε τη μετάλλαξη «Όμικρον» κ.λπ.. Οι επιστήμονες μας λένε ότι η «Δέλτα» ακόμα σκοτώνει. Αλλά εν πάση περιπτώσει η κ. Γκάγκα, που είναι και καλή επιστήμονας, είπε ότι σε δύο με τρεις βδομάδες τελειώνουμε. Πότε το είπε αυτό; Πριν από δώδεκα ημέρες. Δεν υπάρχει λίγη ντροπή για αυτά τα πράγματα; Δεν υπάρχει κάποιος να τους μαζέψει; Δεν υπάρχει κανείς να ζητήσει συγνώμη;

Στην ακρίβεια έχουμε ένα δράμα. Κύριε Γεωργιάδη, θα σας το πω, φέρνετε πείνα μεγαλύτερη από τα χειρότερα μνημονιακά χρόνια γιατί παρακολουθείτε τους δείκτες να ανεβαίνουν και δεν παρεμβαίνετε πουθενά. Παγωμένα σπίτια!

Και μην μου πείτε ότι γίνεται σε όλη την Ευρώπη. Βεβαίως, σε όλον τον κόσμο γίνεται, αλλά ελάτε να τα συγκρίνουμε τι γίνεται σε άλλες ευρωπαϊκές χώρες και τι γίνεται στην Ελλάδα. Και εφόσον γίνεται σε όλον τον κόσμο γιατί λέγατε στον κόσμο στα μέσα Σεπτέμβρη ότι θα δει διάφορες 2 με 3 ευρώ; Γιατί το λέγατε αυτό; Δεν ξέρατε; Δεν καταλαβαίνατε; Δεν βλέπατε μπροστά σας; Γιατί λέγατε ότι στα μέσα Δεκέμβρη θα είχε αποκλιμακωθεί η πίεση στην αγορά; Δεν διαβάζατε τι έλεγε η Κριστίν Λαγκάρντ; Στον ΣΥΡΙΖΑ είναι η Κριστίν Λαγκάρντ;

Λέγατε λοιπόν «σε δύο-τρεις μήνες». Τι λέει τώρα, χθες η «ΚΑΘΗΜΕΡΙΝΗ»; Η Ευρωπαϊκή Επιτροπή, η Κομισιόν λέει ότι η ενεργειακή κρίση θα κρατήσει δύο με τρία χρόνια. Πώς θα πάμε δύο με τρία χρόνια; Τι επιλογές κάνατε για να αντέξει η χώρα σε κρίση δύο με τρία χρόνια;

Βέβαια έχει ανέβει η μετοχή της ΔΕΗ. Είναι ένα τρομερό επιχείρημα. Δεν ήταν η αύξηση 2 με 3 ευρώ. Μεγάλωσε η μετοχή της ΔΕΗ. Μάλιστα! Ο κοινωνικός χαρακτήρας της ΔΕΗ πού είναι; Πώς θα μπορέσουν οι επόμενες κυβερνήσεις, που δεν θα είστε εσείς, να κάνουν κοινωνική πολιτική; Με ποια εργαλεία; Θα παρακαλάμε τον ιδιώτη; Εσείς, που είστε και της φιλελεύθερης οικονομίας, της αγοράς, ξέρετε κανέναν ιδιώτη που κάνει πολιτική για την ψυχή της μάνας του; Εγώ δεν ξέρω.

Γιατί δώσατε τη ΔΕΗ, ενώ βλέπατε ότι είμαστε σε ενεργειακή κρίση; Και να ρωτήσω κάτι; Τελικά, τί ισχύει με τη ΔΕΗ; Η ΔΕΗ με βάση αυτά τα οποία λέτε εσείς ίσως να είναι η μοναδική εταιρεία στον κόσμο που από χρεοκοπημένη, όπως εσείς τη χαρακτηρίζετε, έγινε blue chip. Μέσα σε έναν χρόνο, μια τόσο μεγάλη εταιρεία από χρεοκοπημένη έγινε blue chip. Δεν το έχω ξαναδεί αυτό.

Να πάμε τώρα στην τροπολογία του κ. Βορίδη. Ο κ. Βορίδης, εντάξει, από τη στιγμή που έχει αναλάβει ο κ. Χατζηδάκης να τοποθετήσει ιδιώτες διευθυντές και αναπληρωτές διευθυντές στον ΕΦΚΑ, είναι Υπουργός άνευ χαρτοφυλακίου. Κανονίζουν άλλοι τί γίνεται στις αρμοδιότητές του. Αλλά και εδώ που έχει ο ίδιος τις αρμοδιότητες -για το δημόσιο θα μιλήσω- στον ιδιωτικό τομέα είναι ντροπή αυτό που κάνετε. Μέσα σε ενεργειακή κρίση και ακρίβεια, όπου ο άλλος μετράει για να βάλει ένα ντεπόζιτο βενζίνης, να πηγαίνει στο 50%; Σε ανθρώπους που παίρνουν 600-700-800 και 1.000 ευρώ το μήνα και δουλεύουν δεκατέσσερις ώρες τη μέρα τους κόβετε το μισό μισθό. Γιατί; Διότι το παιδί τους νοσεί. Γιατί τόσο καταλαβαίνετε! Διότι δεν καταλαβαίνετε τον κόσμο, όπου η καθημερινότητά του εξαρτιέται από τον μισθό και μου κάνει εντύπωση για σας, κύριε Γεωργιάδη, προσωπικά, γιατί σας διαχωρίζω. Διότι ξέρω ότι καταλαβαίνετε αυτόν τον κόσμο, ότι είσθε ένας λαϊκός πολιτικός.

Πάμε, λοιπόν, στον άνευ χαρτοφυλακίου Υπουργό τον κ. Βορίδη. Τί λέει εδώ πέρα; Ότι αν νοσεί ένα παιδί, ο γονιός παίρνει πέντε μέρες άδεια. Γιατί τις παίρνει αυτές τις πέντε μέρες; Γιατί πρέπει να μην πάει στη δουλειά, για να μην κολλήσει τους συναδέλφους του. Γιατί πρέπει να προσέχει το παιδί. Τί είναι αυτές οι πέντε μέρες άδεια; Είναι τρεις δικαιολογημένες και δύο κανονική άδεια. Γιατί παίρνει δύο μέρες κανονική άδεια; Δηλαδή, τί θα αλλάξει στη χώρα, αν πάρει πέντε μέρες δικαιολογημένη άδεια; Και αρχίζει ο κ. Βορίδης τα νομικά «υπήρχε ένα νομικό πλαίσιο εκεί, το βελτίωσα εγώ και κάνω μια εξισορρόπηση». Τί εξισορρόπηση; Δώστε πέντε μέρες κανονική άδεια. Τελεία και παύλα. Είναι τόσο απλό, αφού θέλετε να ακούτε και αντιπροτάσεις. Και κάτι πρωτόκολλα ασφαλείας, πρόχειρα, αν ο ένας γονιός δουλεύει ως δάσκαλος, αν ο άλλος είναι γιατρός κ.λπ.. Έχετε μηχανισμό να τα επιθεωρήσετε; Εδώ την τηλεργασία τον κυνηγάω δυόμισι μήνες, έχουν πεθάνει τέσσερις χιλιάδες άνθρωποι και ακόμη δεν το έχει κάνει, ενώ σε όλη την Ευρώπη το κάνουν. Και μου έλεγε: «δεν έχουμε προτάσεις».

Όλα αυτά, Υπουργέ, δεν θα γινόντουσαν αν μας ακούγατε. Αν ακούγατε τις δικές μας προτάσεις και κάνατε τηλεργασία. Αλλά δεν θέλατε την τηλεργασία, η λύση ήταν μονοσήμαντα το εμβόλιο. Βεβαίως, όλοι να εμβολιαστούμε και τρίτη δόση και οτιδήποτε χρειαστεί, αλλά η τηλεργασία, τα νοσοκομεία, τα φάρμακα, τα μέσα μαζικής μεταφοράς; Πού είναι όλα αυτά; Γι’ αυτό σε σύγκριση με χώρες που έχουμε ανάλογο ποσοστό εμβολιασμού, έχουμε πολύ μεγαλύτερο ποσοστό θανάτων. Γιατί πατήσατε σε ένα πολύ σημαντικό όπλο, αλλά δεν είναι το μόνο και γιατί όλες οι άλλες χώρες οι οποίες τα πηγαίνουν πολύ καλύτερα από εμάς, κάνουν συνδυαστικά μέτρα. Αυτό είναι το πρόβλημα.

Γιατί ενσωματώνετε με έναν χρόνο καθυστέρηση, κύριε Υπουργέ, την οδηγία; Πού είναι το επιτελικό κράτος; Γιατί κάνετε πλημμελή ενσωμάτωση; Ποια συμφέροντα το έχουν υπαγορεύσει;

Δεύτερον, δεν ντρέπεστε με την κομματική φιέστα για τα Ραφάλ; Τα Ραφάλ τα οποία παρελήφθησαν χθες τα ψήφισε η Νέα Δημοκρατία, τα ψήφισε ο ΣΥΡΙΖΑ, τα ψήφισε το ΚΙΝΑΛ, τα ψήφισε η Ελληνική Λύση. Νομίζετε ότι μπορείτε να κάνετε με την Εθνική Άμυνα και τα εξοπλιστικά κομματική φιέστα; Αν κάτι έχει την υπογραφή και τη σφραγίδα σας, είναι τα 350.000.000 ευρώ χρέος τα οποία χρωστάει το κόμμα σας στις τράπεζες. Εμάς το κόμμα μας δεν χρωστάει ούτε ένα σεντς.

Αυτό που έκανε, κύριε Υπουργέ, ο κ. Μητσοτάκης είναι βαρύ πολιτικό και θεσμικό ατόπημα. Δεν το διανοήθηκε ποτέ ο Τσίπρας, δεν το τόλμησε ποτέ ο Σαμαράς και προς τιμήν του, ο Παπανδρέου, ο Καραμανλής, ο Σημίτης. Είναι ντροπή αυτά τα πράγματα που κάνετε, θα έλθει σύντομα η ετυμηγορία του ελληνικού λαού και θα περάσετε και πάλι στην αντιπολίτευση.

Κύριε Πρόεδρε, ευχαριστώ για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ, να είστε καλά.

Θα συνεχίσουμε με ΣΥΡΙΖΑ - Προοδευτική Συμμαχία και θα πάμε στον κ. Θεόφιλο Ξανθόπουλο.

Ορίστε, κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Συζητάμε σήμερα για τον εκσυγχρονισμό του δικαίου του ανταγωνισμού και την ενσωμάτωση της ευρωπαϊκής οδηγίας και παρακολουθώ από το πρωί τις τοποθετήσεις των κυρίων και των κυριών, μελών της Πλειοψηφίας και αντιλαμβάνομαι ένα δέος με το οποίο προσεγγίζουν την ιδέα του ανταγωνισμού. Είναι το ιερό Δισκοπότηρο, το Γκράαλ της εξέλιξης κατ’ αυτούς. Είναι η λυδία λίθος της κοινωνικής προόδου και είναι και το κινούν αίτιο της ατομικής καταξίωσης.

Όμως, κυρίες και κύριοι συνάδελφοι, ο ανταγωνισμός χωρίς κοινή αφετηρία, χωρίς ισοδυναμία των συμμετεχόντων, χωρίς τις κοινές δυνατότητες που παρέχει το κοινωνικό πλαίσιο, αποτελεί ουσιαστικά μια νομιμοποίηση των ανισοτήτων. Αυτό το πράγμα σας διαφεύγει εντελώς και είμαι υποχρεωμένος να το πω «στεντορεία τη φωνή» στην Εθνική Αντιπροσωπεία ότι από μόνος του ο ανταγωνισμός δεν λύνει κανένα απολύτως πρόβλημα των κοινωνιών, αντίθετα τα επιτείνει.

Κύριε Υπουργέ, θέλω να σας θέσω υπ’ όψιν συγκεκριμένα στοιχεία τα οποία μόλις ανακοινώθηκαν και τα οποία δείχνουν ανησυχητική την κατάσταση της ελληνικής κοινωνίας, όχι μόνο της οικονομίας. Άνω του 50% των οκτώ εκατομμυρίων ενεργών οικονομικά πολιτών το ενδεκάμηνο του 2021 δεν πλήρωσαν φόρο. Τέσσερα εκατομμύρια εκατόν τριάντα οκτώ χιλιάδες εννιακόσιοι πενήντα τρεις πολίτες οφείλουν στο ελληνικό δημόσιο. Το σύνολο των ανείσπρακτων οφειλών αγγίζει τα 110.171.000.000 ευρώ. Από αυτά ανεπίδεκτα είσπραξης οριστικά χαμένα είναι σχεδόν τα 25.000.000.000 ευρώ και το χρέος το υφιστάμενο στο ελληνικό δημόσιο είναι 85.000.000.000 ευρώ και κάτι. Αυτά σε ό,τι αφορά το δημόσιο, χώρια το ιδιωτικό χρέος.

Ταυτοχρόνως, σ’ αυτές τις συνθήκες, η αύξηση του γενικού δείκτη τιμών καταναλωτή είναι πλέον στο 5,1% τιμές του 2021. Οι χθεσινές εκτιμήσεις από την Ευρωπαϊκή Ένωση είναι ότι το φυσικό αέριο θα παραμείνει σε υψηλές τιμές τα επόμενα δύο χρόνια και το ηλεκτρικό ρεύμα επίσης. Αντιλαμβάνεσθε ότι όλα αυτά αποτελούν εφιαλτικά στοιχεία για την κοινωνία και τους πολίτες και δείχνετε να μην τα παίρνετε σοβαρά υπ’ όψιν ή να προσπαθείτε να κάνετε μια επικοινωνιακή διαχείριση στη λογική του βλέποντας και κάνοντας.

Ενσωματώνουμε, λοιπόν, την κοινοτική οδηγία περί ανταγωνισμού εκπρόθεσμα κατά ένα έτος, αφού φροντίσατε προηγουμένως να απαλείψετε τη θεσμική κατοχύρωση της ανεξαρτησίας της Αρχής για τον Ανταγωνισμό και αφού ουσιαστικά παραβήκατε κατά τρόπο ανοίκειο και ανέντιμο και με τρόπο που προκάλεσε την αντίδραση και το σχόλιο της Ευρωπαϊκής Ένωσης, καταργώντας την αρχή και απομακρύνοντας από την ηγεσία της την προηγούμενη διοίκηση με επικεφαλής την κ. Θάνου.

Όλα αυτά τα λέω, γιατί ακριβώς και στον τομέα της διαχείρισης του ανταγωνισμού, ουσιαστικά παρακολουθείτε αμέτοχοι και το λέω αυτό, ακριβώς γιατί η τακτική σας έχει εκφραστεί από τα πλέον επίσημα χείλη και τα δικά σας, κύριε Υπουργέ, και βεβαίως και του Πρωθυπουργού, όταν αναφέρετε ότι δεν παίρνουμε μέτρα καθ’ ότι θα ηρεμήσουν οι αγορές και θα επανέλθει η ισορροπία ανάμεσα στην προσφορά και στη ζήτηση, κάτι το οποίο δεν γίνεται και κάτι το οποίο δεν πρόκειται να γίνει γιατί δεν έχει γίνει ποτέ. Άλλωστε, όταν ισορροπήσουν κάποια στιγμή οι τιμές, ξέρουμε πάρα πολύ καλά ότι θα ισορροπήσουν στο άνω σημείο και επομένως, η ακρίβεια θα έχει παγιωθεί στην κοινωνία.

Θέλω να αναφερθώ σε δύο τροπολογίες, για τις οποίες έχω, ως Τομεάρχης Δικαιοσύνης, αρμοδιότητα. Κατ’ αρχάς, θα αναφερθώ στην 1193, όπου υπάρχει, βεβαίως, το άρθρο 5, το οποίο μιλάει για τις μετατάξεις των μόνιμων διοικητικών υπαλλήλων σε δικαστήρια, εισαγγελίες και γενικές επιτροπείες της χώρας, το οποίο είναι γενικό, αλλά το εντάσσετε ανάμεσα σε άλλες διατάξεις, με κραυγαλέα και προεξάρχουσα αυτή που ανέπτυξε προηγουμένως ο κ. Ζαχαριάδης, όπου αποστερείτε ουσιαστικά δύο μέρες τακτικής άδειας από τους γονείς νοσούντων τέκνων, με αποτέλεσμα να μην μπορούμε να ψηφίσουμε τη διάταξη που είναι ορθή, γιατί ακριβώς έρχεται blocked και ενιαία η τροπολογία.

Επίσης, κάτι ανάλογο κάνετε στην 1190, από την αντίστροφη πλευρά, διότι στο άρθρο 1, στη δημοσίευση της εμπορικής επωνυμίας των επιχειρήσεων, που παραβιάζουν τα μέτρα της περιστολής της πανδημίας, παρατηρούμε τις εξής αντιφάσεις: Είναι, κατ’ αρχάς, άστοχη, διότι επιβάλλετε μία πρόσθετη κύρωση της δημοσιότητας της επωνυμίας της εταιρείας, τη στιγμή που η εταιρεία αυτή είναι κλειστή. Εφόσον έχει τεθεί η κύρωση της αναστολής της λειτουργίας, δεν μπορεί να θέσει σε κίνδυνο κανέναν η λειτουργία της επιχείρησης. Άρα, τι νόημα έχει να δημοσιοποιήσετε το όνομα της κλειστής επιχείρησης, εφόσον δεν πρόκειται να προσέλθει κανείς;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε κάθε περίπτωση, η κύρωση για την οποία μιλάτε, δεν είναι επαρκώς ορισμένη. Θα δημοσιοποιείται μόνον η εμπορική επωνυμία της επιχείρησης, χωρίς να λαμβάνεται πρόνοια, για παράδειγμα, ότι μπορεί να έχει περισσότερα υποκαταστήματα ή ότι υπάρχει «franchise», δικαιόχρηση δηλαδή, με αποτέλεσμα να υπάρχει σωρεία υποκαταστημάτων; Τι απ’ όλα θα κλείνει;

Έχει και άλλα ελλείματα η τροπολογία σας. Δεν περιορίζετε το μέγιστο διάστημα εφαρμογής της δημοσιοποίησης. Μόνο έμμεσα μπορεί να συναχθεί ότι θα αγγίζει το όριο των έξι μηνών, οπότε και θα είναι σε αναστολή λειτουργίας η επιχείρηση. Δεν είναι, όμως, πολύ σαφές τι από τα δύο ισχύει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Θα ήταν λογικό η βαριά αυτή κύρωση για την επωνυμία της εταιρείας να συνδέεται με μία μεγαλύτερη παράβαση, αφού ανεξάρτητα από τη διάρκεια της ίδιας της αναστολής, η δημοσιοποίηση από μόνη της προκαλεί μια ανελαστική και κοινή για όλους προσβολή στη φήμη και στο κύρος της επιχείρησης στα μάτια του πολίτη.

Τέλος, υπάρχει πρόβλημα και στην παράμετρο των δικονομικών δικαιωμάτων των επιχειρήσεων, διότι τυχόν προσφυγή δεν δημιουργεί δικαίωμα αναστολής. Σκεφτείτε, λοιπόν, μετά την επίτευξη τελεσίδικης απόφασης για την επιχείρηση, όπου κακώς θα έχει επιβληθεί το μέτρο της αναστολής λειτουργίας, να τη συνοδεύει η κηλίδα της δημοσιοποίησης των στοιχείων της για ένα παράπτωμα, το οποίο νομικά δεν ισχύει.

Αυτές είναι οι πλημμέλειες, αυτές είναι οι «τσαπατσουλιές», αυτές είναι οι προχειρότητες με τις οποίες νομοθετείτε και φέρνετε νομοθετικές πρωτοβουλίες και για μία ακόμη φορά θα σας πούμε ότι απέχετε πάρα πολύ από τις αρχές της καλής νομοθέτησης.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Η κ. Τζάκρη έχει τον λόγο.

**ΘΕΟΔΩΡΑ ΤΖΑΚΡΗ:** Καλησπέρα σας.

Κυρίες και κύριοι Βουλευτές, εξετάζουμε σήμερα το σχέδιο νόμου για τον εκσυγχρονισμό του δικαίου ανταγωνισμού για την ψηφιακή εποχή, με την τροποποίηση του ν.3959/2011 που ισχύει σήμερα για την προστασία του ελεύθερου ανταγωνισμού και την ενσωμάτωση της οδηγίας της Ευρωπαϊκής Ένωσης 2019/1, που αφορά στην παροχή αρμοδιοτήτων στις αρχές ανταγωνισμού των κρατών-μελών, ώστε να επιβάλλουν αποτελεσματικότερα τους κανόνες για τη διασφάλιση της εύρυθμης λειτουργίας της εσωτερικής αγοράς.

Η Επιτροπή Ανταγωνισμού είναι αρμόδια αρχή για την τήρηση των άρθρων 101 και 102 της συνθήκης για τη λειτουργία της Ευρωπαϊκής Ένωσης και των διατάξεων της ελληνικής νομοθεσίας περί ανταγωνισμού.

Στρατηγικός στόχος της Επιτροπής Ανταγωνισμού είναι η διατήρηση, λοιπόν, και η αποκατάσταση της υγιούς ανταγωνιστικής δομής της αγοράς.

Δεν ξέρω, κυρίες και κύριοι συνάδελφοι, εάν έχετε δει αυτή τη διαφήμιση της Επιτροπής Ανταγωνισμού, που προβάλλεται ακόμη και σήμερα και συστήνει στον υπάλληλο να προσέξει ότι υπάρχει πρόστιμο και ποινική δίωξη για όσους ακολουθούν πρακτικές καρτέλ και ανεβάζουν τις τιμές. Σας θυμίζει τίποτα όλο αυτό; Μπαίνει ο κ. Πατούλης στο γραφείο του Υπουργού Ανάπτυξης, του κ. Γεωργιάδη, και τα κάνει άνω-κάτω, σύμφωνα με τη δήλωση του Υπουργού, για να μην κατεβάσει τις τιμές των τεστ. Βγαίνει ο κ. Πατούλης και μπαίνει ο κ. Εξαδάκτυλος. Παίρνει ο Υπουργός Ανάπτυξης τον Δήμαρχο Νεάπολης-Συκεών, τον κ. Σίμο Δανιηλίδη, και του λέει «πιο ψηλά τις τιμές των τεστ, γιατί χαλάς την πιάτσα». Εν τω μεταξύ, ο Υπουργός Ανάπτυξης ρίχνει και έναν καυγά με όλη την Κύπρο που έχει το PCR στα 15 ευρώ στο αεροδρόμιο της Λάρνακας.

Κυρίες και κύριοι Βουλευτές, έχετε δει πουθενά αλλού τέτοιο καρτέλ; Η Επιτροπή Ανταγωνισμού για τον κ. Γεωργιάδη την έβγαλε τη διαφήμιση; Τι περιμένει, για να παρέμβει, επομένως, αυτή η ανεξάρτητη αρχή; Ο κ. Λιανός, ο Πρόεδρος Επιτροπής Ανταγωνισμού, τι ακριβώς κάνει;

Μια ορθά λειτουργούσα Επιτροπή Ανταγωνισμού οφείλει να εντοπίζει και να τεκμηριώνει τις πρακτικές από μέρους των επιχειρήσεων που περιορίζουν ή νοθεύουν τον ανταγωνισμό και να μεριμνά για την άρση των φραγμών εισόδου στην αγορά, καθιστώντας την ελεύθερη και ανοιχτή σε όλες τις επιχειρήσεις.

Η Επιτροπή Ανταγωνισμού είναι το όργανο της προστασίας των συμφερόντων του καταναλωτή και της καταπολέμησης των πρακτικών που περιορίζουν ή νοθεύουν τον ανταγωνισμό. Όμως, η πραγματικότητα είναι εντελώς διαφορετική. Θα συμφωνήσω μόνο ότι όλοι αυτό επιθυμούμε, διότι η αυτορρύθμιση αγοράς και το ξεπερασμένο οικονομικό μοντέλο του νεοφιλελεύθερου «laissez-faire, laissez-passer» θα οδηγήσει αναπόφευκτα σε συνολική απορρύθμιση της αγοράς, με ό,τι αυτό σημαίνει για την κοινωνική συνοχή, τα μεσαία και ευάλωτα κοινωνικά στρώματα και εν τέλει, την οικονομία της χώρας.

Ωστόσο, αποδεικνύεται ότι ενώ το νομοσχέδιο τιτλοφορείται ως ενσωμάτωση της οδηγίας της Ευρωπαϊκής Ένωσης 2019/1, η οποία υιοθετήθηκε σε ενωσιακό επίπεδο, για να θωρακιστεί περαιτέρω η ανεξαρτησία των Επιτροπών Ανταγωνισμού των κρατών-μελών, στην πραγματικότητα δεν τηρείται ούτε το γράμμα ούτε το πνεύμα του ευρωπαϊκού κειμένου. Αντιθέτως, καθιστά την Επιτροπή Ανταγωνισμού πιο ευάλωτη και περισσότερο εξαρτώμενη από την εκάστοτε κυβέρνηση.

Η κυβερνητική πρωτοβουλία για την ενσωμάτωση της οδηγίας αυτής λαμβάνει χώρα με έναν χρόνο καθυστέρηση και μάλιστα βλέπουμε μια κακή ενσωμάτωση. Συγκεκριμένα, στο άρθρο 9 του νομοσχεδίου έχει παραλειφθεί η διάταξη των παραγράφων 3 και 4 του άρθρου 4 της οδηγίας, που αποτελούν την πλέον κρίσιμη διάταξη αυτής, για τη διασφάλιση της ανεξαρτησίας των εθνικών αρχών ανταγωνισμού, διότι, όπως περιγράφεται ρητά, ο τρόπος με τον οποίον διασφαλίζεται ο επιδιωκόμενος στόχος της ανεξαρτησίας είναι ότι οι προϋποθέσεις παύσης και διορισμού πρέπει να ορίζονται εκ των προτέρων στην εθνική νομοθεσία. Εντούτοις, η κρίσιμη αυτή διάταξη έχει εξαλειφθεί πλήρως από το κείμενο της σχετικής διάταξης του άρθρου 9 του σχεδίου νόμου σκόπιμα, διότι μόνο έτσι καλύπτεται εκ των υστέρων το παράνομο της διάταξης ν.4623/2019, σύμφωνα με την οποία απολύθηκαν αιφνιδιαστικά και πρόωρα η τότε πρόεδρος και ο αντιπρόεδρος της Επιτροπής Ανταγωνισμού, τον Αύγουστο του 2019 επισημαίνω επιχειρείται, δηλαδή, η νομιμοποίηση της διάταξης, που είχε εφεύρει τον Αύγουστο του 2019 η Κυβέρνηση και η οποία είναι εντελώς αντίθετη και με το γράμμα και με το πνεύμα της ευρωπαϊκής οδηγίας.

Εντύπωση δε προκαλεί η αλλοίωση της διάταξης που όριζε πως ο πρόεδρος, ο αντιπρόεδρος και τα μέλη της Επιτροπής Ανταγωνισμού δεν επιτρέπεται μετά τη λήξη της θητείας τους να παρέχουν υπηρεσίες σε επιχείρηση, της οποίας είχαν χειριστεί υπόθεση από τη θέση τους στην Επιτροπή Ανταγωνισμού, και πως γενικώς δεν επιτρέπεται να αναλαμβάνουν μέχρι και τρία έτη μετά την απομάκρυνσή τους την υπεράσπιση υποθέσεων ενώπιον της επιτροπής.

Αντ’ αυτού, στο νομοσχέδιο που κατατέθηκε στη Βουλή αναφέρεται μόνο πως τα μέλη της επιτροπής έχουν αυτόν τον περιορισμό και απουσιάζει ο ξεκάθαρος προσδιορισμός πως έχουν την ίδια υποχρέωση ο πρόεδρος και ο αντιπρόεδρος. Δημιουργείται, δηλαδή, ερμηνευτικό κενό που δεν γνωρίζουμε σήμερα πώς θα χρησιμοποιηθεί στο μέλλον.

Τα ανωτέρω λαμβάνουν χώρα, ενώ το δικαστήριο της Ευρωπαϊκής Ένωσης, μέσω της πάγιας νομολογίας του, έχει αποφανθεί για την υποχρέωση σεβασμού της ολοκλήρωσης θητείας των ανεξάρτητων αρχών εκ μέρους των κρατών-μελών.

Και η υπονόμευση της ανεξαρτησίας της Επιτροπής Ανταγωνισμού συνεχίζεται. Αφαιρέθηκε από το σχέδιο νόμου το άρθρο 4, η κατάχρηση θέσης ισχύος σε οικοσύστημα δομικής σημασίας για τον ανταγωνισμό, προσθήκη άρθρου 2α στο ν.3959/2011. Με το συγκεκριμένο άρθρο δινόταν η δυνατότητα στην Επιτροπή Ανταγωνισμού να παρεμβαίνει σε αγορές που σήμερα εποπτεύονται από άλλες ανεξάρτητες αρχές, όπως οι τηλεπικοινωνίες για παράδειγμα, δηλαδή από την ΕΕΤΤ ή τα τυχερά παιχνίδια, δηλαδή από την Επιτροπή Εποπτείας και Ελέγχου Παιγνίων, και η Επιτροπή Ανταγωνισμού θα μπορούσε να παρέμβει με τη λογική του οικοσυστήματος. Δηλαδή, όταν μια εταιρεία τηλεπικοινωνιών ή τυχερών παιγνίων επεκτείνεται και σε άλλη αγορά, όπως είναι οι ηλεκτρονικές πληρωμές ή η διανομή φαγητού, τότε η Επιτροπή Ανταγωνισμού θα είχε τη δυνατότητα να προχωρήσει σε ελέγχους.

Ωστόσο, η συγκεκριμένη διάταξη του νομοσχεδίου προκάλεσε αντιδράσεις από μέρους των φορέων, από τον Σύνδεσμο Ελλήνων Βιομηχάνων και από το ΣΕΠΕ, που εκπροσωπεί τις εταιρείες τεχνολογίας και αποσύρθηκε –διαβάζουμε- με παρέμβαση του Μεγάρου Μαξίμου. Δε συνέβη όμως ακριβώς το ίδιο με τη Ρυθμιστική Αρχή Σιδηροδρόμων, από την οποία αφαιρείται η συντρέχουσα αρμοδιότητα ανταγωνισμού στον σιδηρόδρομο, εν μέσω μάλιστα ελέγχου, παρά το γεγονός ότι μόλις πριν από οκτώ μήνες υπήρξε απάντηση από όλα τα Υπουργεία προς τη Γενική Διεύθυνση Ανταγωνισμού της Ευρωπαϊκής Επιτροπής ότι διαθέτει η εν λόγω αρχή αρμοδιότητα και με βάση αυτό η Ρυθμιστική Αρχή Σιδηροδρόμων κατέστη και μέλος του Ευρωπαϊκού Δικτύου Αρχών Ανταγωνισμού. Τι συμβαίνει δηλαδή εδώ; Τι βλέπουμε; Δύο μέτρα και δύο σταθμά. Για ποιον λόγο, κύριε Υπουργέ, συμβαίνει αυτό;

Και συνεχίζω με άλλα επιμέρους θέματα. Όσον αφορά στη νέα παράβαση, η οποία έχει ως προϋπόθεση εφαρμογής να περιορίσει τον αποτελεσματικό ανταγωνισμό και να μην είναι συνήθης εμπορική πρακτική, αφήνει απ’ έξω πρακτικές που περιορίζουν μεν τον ανταγωνισμό, αλλά ενδέχεται να είναι συνήθεις.

Παράλληλα, για την εφαρμογή του νέου άρθρου 1α του ν.3959, λαμβάνοντας υπ’ όψιν τις ιδιαιτερότητες της ελληνικής αγοράς και συγκεκριμένα τη δομή των μικρομεσαίων επιχειρήσεων, πρώτον, αναφορικά με τη διαδικασία επιλογής του προέδρου και αντιπροέδρου, των εισηγητών και λοιπών μελών σε σχέση με τα ασυμβίβαστα, αδικαιολόγητα δεν περιλαμβάνουν και το διοριζόμενο μέλος στην επιτροπή, την προηγούμενη κατοχή θέσης στην Κυβέρνηση ή στο Κοινοβούλιο ή τη συγγένειά του με μέλος ελληνικής Βουλής ή του Ευρωκοινοβουλίου. Συνιστά δε φωτογραφική διάταξη με σκοπό να μην υπάρξει νέος διορισμός συγκεκριμένων προσώπων στην επιτροπή η απαγόρευση διορισμού ως μέλος της Επιτροπής Ανταγωνισμού προσώπου, που έχει παυθεί από άλλη ανεξάρτητη αρχή. Η απαγόρευση ισχύει για δέκα έτη, ενώ η απαγόρευση εκ νέου διορισμού ως μέλους της Επιτροπής Ανταγωνισμού προσώπου που έχει παυθεί από την επιτροπή ισχύει εις το διηνεκές.

Η Επιτροπή Ανταγωνισμού αντιμετωπίζει προβλήματα στελέχωσης, καθώς τα τελευταία δύο χρόνια το 10% του προσωπικού της έχει αποσπαστεί σε άλλες υπηρεσίες, ενώ και το παρόν νομοθέτημα επιτρέπει την κάλυψη θέσεων ευθύνης όχι αποκλειστικά από τα έμπειρα και καταρτισμένα στελέχη της αρχής, αλλά και από ιδιώτες. Συνεχίζεται δηλαδή η προσπάθεια της Κυβέρνησης για προσλήψεις σε θέσεις ευθύνης δημοσίων δομών στελεχών από τον ιδιωτικό τομέα αυτή τη φορά με το πρόσχημα ότι ψάχνουν ειδικότητες, που δεν υπάρχουν πουθενά στον δημόσιο τομέα.

Καταργείτε το ΑΣΕΠ με λίγα λόγια και προσπαθείτε απεγνωσμένα να επαναφέρει στην πράξη ένα αναχρονιστικό και αναξιοκρατικό σύστημα πελατειακών προσλήψεων. Κατά συνέπεια, παρατηρούμε μια σειρά πρωτοβουλιών της Κυβέρνησης προς την κατεύθυνση απορρύθμισης του πλαισίου ελέγχου της αγοράς μέσω συγκεκριμένων βημάτων υπονόμευσης του έργου της Επιτροπής Ανταγωνισμού.

Αξίζει επίσης να σημειωθεί ότι το νομοσχέδιο αναρτήθηκε για δημόσια ηλεκτρονική διαβούλευση εν μέσω καλοκαιριού στις 6 του Αυγούστου –θυμίζω- και μάλιστα όταν καιγόταν όλη η χώρα, για δύο λόγους: και εξαιτίας των διακοπών και εξαιτίας των πυρκαγιών που κατέκαιγαν τότε ολόκληρη τη χώρα.

Αυτή την ανεξαρτησία επιθυμούμε, κύριε Υπουργέ; Όχι βεβαίως.

Σας ευχαριστώ πολύ, κύριε Πρόεδρε, για τον χρόνο.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Νομίζω πρέπει να είναι η μοναδική που αναφέρθηκε μόνο στο νομοσχέδιο.

Έλεγα λοιπόν ότι ο κ. Γεωργιάδης θέλει να δώσει έδαφος να μπορέσουν να απαντήσουν οι Κοινοβουλευτικοί, γι’ αυτό θα του δώσουμε τον λόγο τώρα.

Καλείται στο Βήμα ο Υπουργός Ανάπτυξης και Επενδύσεων κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε.

Πριν πω οτιδήποτε άλλο, ξεκινάω με αυτό που ανέφερε η κ. Τζάκρη. Δεν το αποδίδω στην προσωπική της εμπάθεια εναντίον μου, είναι γνωστή. Φαντάζομαι ότι είναι απλώς όχι καλά πληροφορημένη.

Σας ενημερώνω λοιπόν, κυρία Τζάκρη, για τα εξής. Ο κ. Σίμος Δανιηλίδης την επομένη της δημοσιεύσεως στην εφημερίδα «ΔΗΜΟΚΡΑΤΙΑ» αυτής της λεγομένης κατ’ αυτόν συνεντεύξεώς του, όπου ανέφερε ότι δήθεν του είπα εγώ κάτι για τον Πατούλη και μπήκε στο γραφείο μου και διάφορα τέτοια, έστειλε στην εφημερίδα «ΔΗΜΟΚΡΑΤΙΑ» την εξής επιστολή, η οποία και δημοσιεύθηκε.

«Αγαπητέ κύριε Πετρουλάκη, κατ’ αρχάς ευχαριστώ για τη φιλοξενία και τα λοιπά.

Η ενημέρωση που είχα από τον Υπουργό κ. Γεωργιάδη αφορούσε στον Ιατρικό Σύλλογο Αθηνών, στην Πανελλήνια Ομοσπονδία Σωματείων Κλινικοεργαστηριακών Ειδικοτήτων και στις αντιδράσεις σε καταγγελίες τους σχετικά με το ύψος του πλαφόν στις τιμές διενέργειας των PCR. Στη συζήτηση μαζί του..» -κυρία Τζάκρη- «… δεν υπήρξε καμμία αναφορά στο όνομα του κ. Πατούλη, ούτε στη συνέντευξή μου έκανα κάποια αναφορά σε πρόσωπα. Αναφέρθηκα αποκλειστικά στη θέση των παραπάνω φορέων και τις αντιδράσεις, που βλέπουν το φως της δημοσιότητας. Η αναφορά του ονόματος του κ. Πατούλη στη συνέντευξη, που δημοσιεύθηκε είναι μάλλον εκ παραδρομής, λόγω της ιδιότητάς του ως προέδρου του Ιατρικού Συλλόγου.» κ.λπ. κ.λπ..

Άρα, όλο το περιστατικό το οποίο περιέγραψε η κ. Τζάκρη και πάνω στο οποίο ανέπτυξε ένα επιχείρημά της για το PCR, την τιμή του και τι έχω κάνει και τι δεν έχω κάνει εγώ, είναι όλα ένα φανταστικό γεγονός, δεν έχει συμβεί ποτέ απολύτως. Τώρα γιατί το έβαλε η εφημερίδα «ΔΗΜΟΚΡΑΤΙΑ», εντάξει, ο καθένας μπορεί να καταλάβει.

Δεύτερον, κυρία Τζάκρη, εγώ μένω πάντα έκπληκτος με εσάς από τον ΣΥΡΙΖΑ και το ΠΑΣΟΚ προφανώς, όταν μετά από τόσα χρόνια στην πολιτική και αρκετά στη διακυβέρνηση δεν έχετε καταλάβει τίποτα. Έψεξε την Επιτροπή Ανταγωνισμού γιατί δεν ασχολήθηκε με το ύψος του πλαφόν που έβαλε ο Υπουργός Ανάπτυξης, το 47, ενώ θα έπρεπε να είναι πολύ μικρότερο κατά την κ. Τζάκρη, και τι έκανε η Επιτροπή Ανταγωνισμού πάνω σε αυτό το θέμα.

Παιδιά, ακούστε. Η Επιτροπή Ανταγωνισμού είναι για τον ανταγωνισμό. Ο ανταγωνισμός είναι κατά του πλαφόν. Η Επιτροπή Ανταγωνισμού έχει κάνει και χαρτί ότι το πλαφόν επιτρέπεται να μπει μόνο για μικρό χρονικό διάστημα λόγω της πανδημίας και μόνο υπό τον συγκεκριμένο όρο της πανδημίας, διότι κατά τους νόμους της αγοράς και του ανταγωνισμού πλαφόν απαγορεύεται. Άρα, όχι μόνο δεν έχει αρμοδιότητα να ελέγξει αν το πλαφόν είναι σωστό, δεν έχει σύμφωνη γνώμη στην ύπαρξη του πλαφόν.

Εάν έχεις κάνει Υπουργός Βιομηχανίας, όπως η κ. Τζάκρη, και δεν έχεις καταλάβει αυτά τα βασικά πράγματα περί ανταγωνισμού, είναι θαύμα ότι η χώρα υπάρχει ακόμα αφού πέρασε από εσάς. Θαύμα! Μένω έκπληκτος με όλη την αγόρευση της. Σοβαροφανής φούσκα.

Πάμε τώρα σε ορισμένα διαδικαστικά στην ομιλία μου.

Καταθέτω τις νομοτεχνικές βελτιώσεις, παρακαλώ πολύ, για να μοιραστούν στους συναδέλφους. Δεν είναι εξαιρετικά σπουδαίες, είναι πολύ απλές.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 380-383)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεύτερον, ανακοινώνω τις τροπολογίες που κάνω δεκτές για τα Πρακτικά.

Πρώτον, την τροπολογία του συναδέλφου Βουλευτή Δράμας Κωνσταντίνου Μπλούχου με γενικό αριθμό 1199 και ειδικό αριθμό 114 με θέμα: «Ειδικοί όροι δόμησης για την ανέγερση του νέου Δημοτικού Κολυμβητηρίου στον Δήμο Δράμας». Η τροπολογία αυτή γίνεται δεκτή.

Την τροπολογία του Υπουργείου Οικονομικών με γενικό αριθμό 1190 και ειδικό αριθμό 105. Σε αυτή την τροπολογία στο άρθρο 1 -για τα άλλα έχουμε αναφερθεί κατά τη διάρκεια συζήτησης- υπάρχει δική μου τροπολογία, του Υπουργείου Ανάπτυξης -το λέω για να την ξέρετε, κύριοι συνάδελφοι-, με την οποία τι κάνουμε; Δίνουμε το δικαίωμα στην υπηρεσία μας, λόγω της επιτακτικής ανάγκης της προστασίας της δημόσιας υγείας και κατά της διασποράς του κορωνοϊού, να επιτρέπεται η δημοσίευση της εμπορικής επωνυμίας των επιχειρήσεων, που παραβιάζουν τα μέτρα κατά της διασποράς του κορωνοϊού COVID-19. Ισχύει για όσο κρατούν αυτά τα μέτρα και εφόσον στο πρόστιμο, δηλαδή στην ποινή, είναι η αναστολή λειτουργίας της επιχείρησης. Δηλαδή έχει το δικαίωμα η υπηρεσία, όταν φτάσει στο σημείο να βάλει την ποινή της αναστολής λειτουργίας μιας επιχείρησης, να δημοσιεύει και την εμπορική επωνυμία της επιχείρησης, έτσι ώστε να ξέρει το κοινό για ποια επιχείρηση μιλάμε.

**ΧΡΗΣΤΟΣ ΓΙΑΝΝΟΥΛΗΣ:** Πού θα δημοσιεύεται αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα το δημοσιεύει στο δελτίο Τύπου η Γενική Γραμματεία Εμπορίου και Καταναλωτού. Διότι έχει συμβεί το εξής και δεν έχω λόγο να σας το κρύψω. Κλείνουμε, εμείς δεν λέμε ποτέ την εμπορική ονομασία, και την επομένη πάνε μόνοι τους και ανοίγουνε. Και ξαναγίνεται αυτό το γαϊτανάκι, οχυρωμένοι στο ότι εμείς δεν μπορούμε να πούμε το όνομά τους. Ε, αυτό δεν μπορεί να συνεχιστεί.

Λοιπόν, κάνουμε δεκτή την τροπολογία του Υπουργείου Εσωτερικών με γενικό αριθμό 1193 και ειδικό αριθμό 108.

Επίσης, κάνουμε δεκτή την τροπολογία του Υπουργείου Εργασίας με γενικό αριθμό 1194 και ειδικό αριθμό 109.

Επίσης, την τροπολογία του Υπουργείου Πολιτικής Προστασίας με γενικό αριθμό 1189 και ειδικό αριθμό 104. Την ανέφερε χθες ο κ. Στυλιανίδης στην συζήτηση κατ’ άρθρον.

Επίσης, την τροπολογία του Υπουργείου Εξωτερικών, που ανέφερε προηγουμένως ο κύριος Υφυπουργός Εξωτερικών, με γενικό αριθμό 1192 και ειδικό αριθμό 107.

Άρα, αυτές όλες οι τροπολογίες που ανέγνωσα γίνονται δεκτές και μπαίνουν μέσα στο σώμα του νομοσχεδίου.

Λοιπόν, πάμε τώρα να το εξηγήσω λίγο με τη σειρά, όπως τα έχω γράψει, για να μην ξεχάσω κάτι από όλα όσα μου είπατε, γιατί ξέρετε ότι εγώ θέλω πάντα να απαντώ.

Πρώτον, θέλω να ευχαριστήσω από του Βήματος της Βουλής των Ελλήνων την κ. Ζωή Κωνσταντοπούλου. Η κ. Ζωή Κωνσταντοπούλου υπήρξε Πρόεδρος της Βουλής των Ελλήνων με τη σύμφωνη γνώμη του ΣΥΡΙΖΑ και χθες στην εκπομπή του κ. Κουβαρά στο «ACTION 24» έκανε την πιο διαυγή και ξεκάθαρη τοποθέτηση ως προς τη στοιχειοθέτηση της σκευωρίας που έστησε, δυστυχώς, η προηγούμενη κυβέρνηση του κ. Αλέξη Τσίπρα για την υπόθεση της «NOVARTIS».

Εγώ δεν είχα ποτέ ιδιαίτερα καλές σχέσεις με την κ. Κωνσταντοπούλου. Θέλω να είμαι ειλικρινής ως προς αυτό. Όμως, η τοποθέτησή της αυτή αξίζει να ακουστεί από τον ελληνικό λαό, διότι όταν την ακούς να το εξηγεί, καταλαβαίνεις αμέσως πόσο στημένη ήταν όλη αυτή η ιστορία. Την ευχαριστώ για αυτό.

Δεύτερον, ορισμένα πράγματα θέλω να πω για τα Ραφάλ τώρα που είπατε και όλες αυτές τις ιστορίες. Τι είπαν οι Βουλευτές του ΣΥΡΙΖΑ; Έχυσαν κροκοδείλια δάκρυα, διότι –λέει- ο Μητσοτάκης και η Νέα Δημοκρατία καπηλεύθηκαν την αγορά των Ραφάλ –μάλιστα-, γιατί στα social media της Νέας Δημοκρατίας ανέβηκαν τα Ραφάλ με το λογότυπο της Νέας Δημοκρατίας.

Πρώτον και κύριο, προφανώς τα Ραφάλ ανήκουν σε όλο τον ελληνικό λαό. Ουδεμία αμφιβολία επί τούτου δεν υπάρχει. Προφανώς τα Ραφάλ αγοράστηκαν για την Ελληνική Πολεμική Αεροπορία και η Ελληνική Πολεμική Αεροπορία και οι ελληνικές Ένοπλες Δυνάμεις ανήκουν σε όλον τον ελληνικό λαό και προστατεύουν όλο τον ελληνικό λαό. Προφανώς, όμως, και μέσα σε όλο τον ελληνικό λαό δεν χαρήκαμε όλοι το ίδιο για την αγορά των Ραφάλ, όπως κάθε πολιτική απόφαση είναι λογικό να μην εκφράζει κατά τον ίδιο τρόπο όλους τους ανθρώπους.

Να φέρω ένα παράδειγμα: Ποιος ήταν ο εκπρόσωπος του ΣΥΡΙΖΑ, κύριοι συνάδελφοι, χθες στην παραλαβή των Ραφάλ; Ποιος ήταν;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αφού το κάνατε φιέστα..

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ουδείς.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ντροπή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όλα τα άλλα κόμματα έστειλαν εκπρόσωπο. Ο ελληνικός λαός πανηγύρισε και αισθάνθηκε μια ανάταση.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ναι, ναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και ένα κόμμα έλειπε από την παραλαβή των Ραφάλ, ο ΣΥΡΙΖΑ. Αφού δεν χαρήκατε που τα πήρατε.

Δεν αφήνετε τώρα τις ευχές ότι πήρατε το λογότυπο; Αφού κλαίτε και σκάτε που τα πήραμε για πολλούς και διάφορους λόγους.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αφού τα ψηφίσαμε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Μην τον διακόπτετε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Μα, μας προκαλεί.

**ΠΡΟΕΔΡΕΥΩΝ (Απόστολος Αβδελάς):** Δεν σας διέκοψε. Του σύρατε τόσα και δεν σας διέκοψε. Σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάμε, λοιπόν, τώρα να δούμε και το επιχείρημά του, κύριε Ζαχαριάδη.

Κύριε Ζαχαριάδη,αυτό το λογότυπο «Ελληνική Κυβέρνηση», που έπαιζε στις τηλεοράσεις με τα σποτ όταν μοιράζετε λεφτά του ελληνικού λαού από τους φόρους του ελληνικού λαού, το θυμάστε; Δεν υπάρχει. Δεν είναι επίσημο λογότυπο της Ελληνικής Δημοκρατίας. Ήταν ένα εφεύρημα της Κυβερνήσεως του κ. Αλέξη Τσίπρα κάθε φορά που μοίραζε από τα λεφτά του ελληνικού λαού, όπως από τα λεφτά του ελληνικού λαού αγοράστηκαν τα Ραφάλ, και καπηλευόταν, κατά τη δική σας λογική, όλα αυτά τα χρήματα.

Σας το καταθέτω γιατα Πρακτικά, λοιπόν, το λογότυπο «Ελληνική Κυβέρνηση» και αν το βρείτε πουθενά στα επίσημα λογότυπα του ελληνικού κράτους, γράψτε μου.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, μην πάμε μακριά. Να δούμε όταν διαφημίζονται παιδιά στις προεκλογικές αφίσες στο κοινωνικό μέρισμα.

Δεν μου λέτε, κύριε Χαρίτση, επειδή ακούστηκε για τα Ραφάλ -ο κ. Ζαχαριάδης είναι νέος εδώ-, το κοινωνικό μέρισμα που λέει στην αφίσα σας ότι μοιράζατε τον Δεκέμβριο του 2016 629 εκατομμύρια, τον Δεκέμβριο του 2017 750 εκατομμύρια, τον Δεκέμβριο του 2018 780 εκατομμύρια, από την τσέπη σας τα μοιράζατε τα λεφτά; Ήταν λεφτά του Αλέξη Τσίπρα; Γιατί το «πόθεν έσχες» του που κοίταξα κάτι τρίχες έχει.

Άρα, δεν μου λέτε; Μήπως τα λεφτά του ελληνικού λαού, κύριε Ζαχαριάδη; Δεν σας πείραξε που έχει το λογότυπο του ΣΥΡΙΖΑ; Αν είναι δυνατόν. Δεν το προσέξατε;

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αυτό τι είναι;

(Θόρυβος από την πτέρυγα του ΣΥΡΙΖΑ)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, δεν ντρέπεστε;

**ΠΡΟΕΔΡΕΥΩΝ (Απόστολος Αβδελάς):** Σαςπαρακαλώ. Του είπατε τόσα και δεν σας διέκοψε. Σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σας πείραξε το λογότυπο δήθεν στα Ραφάλ; Να κάνατε σποτ του ΣΥΡΙΖΑ με δικό σας λογότυπο, αν τα Ραφάλ δεν σας αρέσαν. Γιατί δεν κάνατε; Σας εμπόδισε κανένας;

**ΧΡΗΣΤΟΣ ΓΙΑΝΝΟΥΛΗΣ:** … (δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Γιαννούλη, θα απαντήσει ο κ. Χαρίτσης μετά. Σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Ο ελληνικός λαός…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αφήστε τώρα σε μένα επιχειρήματα πρώτης δημοτικού.

**ΧΡΗΣΤΟΣ ΓΙΑΝΝΟΥΛΗΣ:** Βάλτε τη «SIEMENS».

**ΠΡΟΕΔΡΕΥΩΝ (Απόστολος Αβδελάς):** Κύριε Γιαννούλη, σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Μα, είναι ντροπή αυτά που λέει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εάν είχατε χαρεί για τα Ραφάλ, θα είχατε κάνει σποτάκι δικό σας με εκατό λογότυπα του ΣΥΡΙΖΑ. Δεν κάνατε γιατί στεναχωρηθήκατε.

**ΧΡΗΣΤΟΣ ΓΙΑΝΝΟΥΛΗΣ:** Βάλτε και τη «SIEMENS».

**ΠΡΟΕΔΡΕΥΩΝ (Απόστολος Αβδελάς):** Κύριε Γιαννούλη, σας παρακαλώ. Αφήστε τον.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και γιατί στεναχωρηθήκατε; Γιατί ο ελληνικός λαός αισθάνθηκε ανάταση και υπερηφάνεια και αυτό σας στεναχωράει.

**ΧΡΗΣΤΟΣ ΓΙΑΝΝΟΥΛΗΣ:** Βάλτε τη «SIEMENS».

**ΠΡΟΕΔΡΕΥΩΝ (Απόστολος Αβδελάς):** Κύριε Γιαννούλη, να φύγω; Σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Μα, είναι ντροπή αυτά που λέει.

**ΠΡΟΕΔΡΕΥΩΝ (Απόστολος Αβδελάς):** Μα, δεν σας διέκοψε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα βάζω «NOVARTIS» για να θυμάμαι τη Ζωή Κωνσταντοπούλου που εξήγησε στον ελληνικό λαό πως προσπαθήσατε να μας κλείσετε στη φυλακή για να κερδίσετε τις εκλογές, εκτός αν είναι και η Ζωή Κωνσταντοπούλου ακροδεξιά. Πείτε το και αυτό να τελειώνουμε.

**ΧΡΗΣΤΟΣ ΓΙΑΝΝΟΥΛΗΣ:** Με το καλό και στον Λαφαζάνη να πάτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάμε λοιπόν. Άκουσα πραγματικά και εγώ εκπλήσσομαι με τη ρηχότητα των επιχειρημάτων σας. Όσο και αν σας διαψεύδει η πραγματικότητα, εσείς μένετε κολλημένοι στη δική σας αντίληψη περί πραγματικότητας. Όμως, με την πανδημία ειδικά υπάρχει κάτι που έχει πολύ μεγάλο ενδιαφέρον. Όλα είναι μετρήσιμα και εγώ θα απαντήσω σε όλα.

Προ δύο εβδομάδων ακριβώς όταν η Κυβέρνηση αποφάσισε να ανοίξει τα σχολεία, αυτό που επικρατούσε στον δημόσιο διάλογο και η μεγάλη φασαρία που κάνατε ήταν «γιατί ανοίγουν τα σχολεία». Και αφού φτάσαμε στο σημείο από το πρωί μέχρι το βράδυ να ακούμε τον ΣΥΡΙΖΑ και τα στελέχη του στα κανάλια να λένε «γιατί ανοίγουν τα σχολεία», καταλήξατε να πείτε «έστω μια βδομάδα παράταση για να μην υπάρξει έκρηξη των κρουσμάτων». Το επιχείρημά σας ήταν ότι αν άνοιγαν τα σχολεία, το άνοιγμα των σχολείων θα προκαλούσε έκρηξη στα κρούσματα της πανδημίας. Αυτό δεν ήταν το επιχείρημά σας; Για αυτό δεν θέλατε να μην ανοίξουν τα σχολεία;

**ΧΡΗΣΤΟΣ ΓΙΑΝΝΟΥΛΗΣ:** Ο Τζανάκης είναι ΣΥΡΙΖΑ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σαςπαρακαλώ, κύριε Γιαννούλη. Γιατί το κάνετε αυτό;

**ΧΡΗΣΤΟΣ ΓΙΑΝΝΟΥΛΗΣ:** Μα όλη μέρα μιλάει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Γιαννούλη, εγώ σας άκουσα και δεν έβγαλα κιχ.

**ΠΡΟΕΔΡΕΥΩΝ (Απόστολος Αβδελάς):** Έχει δίκιο, κύριε Γιαννούλη. Κάθε πρόταση είχε και «Γεωργιάδη» μέσα και δεν είπε τίποτα. Σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ κιχ δεν έβγαλα. Πώς καταφέρνετε όποτε μιλάω να μιλάτε από κάτω;

**ΧΡΗΣΤΟΣ ΓΙΑΝΝΟΥΛΗΣ:** Μα όλη μέρα μιλάτε.

**ΠΡΟΕΔΡΕΥΩΝ (Απόστολος Αβδελάς):** Έτσι θέλει να απαντήσει. Θα απαντήσει ο κ. Χαρίτσης, ο Κοινοβουλευτικός μετά. Γιατί διακόπτετε τη διαδικασία;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αν σας πω κάτι που δεν σας αρέσει, έχετε Κοινοβουλευτικό Εκπρόσωπο. Εάν πω κάτι που είναι επί προσωπικού, ζητάτε τον λόγο επί προσωπικού. Η ιδέα ότι μπορείτε να μιλάτε από κάτω δεν είναι ανεκτή στη Βουλή. Τι να κάνουμε;

**ΧΡΗΣΤΟΣ ΓΙΑΝΝΟΥΛΗΣ:** Κάνετε κατάχρηση του δικαιώματος.

**ΠΡΟΕΔΡΕΥΩΝ (Απόστολος Αβδελάς):** Κύριε Γιαννούλη, έτσι προσβάλλετε και τον κ. Χαρίτση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εάν υπάρχει κατάχρηση του δικαιώματος, θα με ψέξει το Προεδρείο όχι εσείς.

**ΧΡΗΣΤΟΣ ΓΙΑΝΝΟΥΛΗΣ:** Εντάξει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όλα στη Βουλή έχουν τάξη.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Απλώς εσάς δεν σας αρέσει η τάξη, σας αρέσει το χάος.

Πάμε, λοιπόν, εδώ στα σχολεία. Την ημέρα που η Κυβέρνηση αποφάσισε να ανοίξει τα σχολεία τα ημερήσια κρούσματα ήταν είκοσι εννέα χιλιάδες τριακόσια τριάντα τέσσερα. Την ημέρα, σήμερα που μιλάμε, μετά από δύο εβδομάδες που λειτουργούν τα σχολεία και ενώ εσείς λέγατε ότι αν ανοίξουν τα σχολεία θα γίνει έκρηξη κρουσμάτων, δηλαδή τα είκοσι εννέα χιλιάδες φθάνουν, κατά την πρόβλεψή σας, είκοσι εννέα χιλιάδες συν κάτι. Πόσα είναι σήμερα τα κρούσματα; Δεκαοχτώ χιλιάδες οχτακόσια εξήντα εννιά. Δηλαδή, είναι και έντεκα χιλιάδες κάτι.

Με συγχωρείτε. Δεν αισθάνεστε την ανάγκη να εξηγήσετε γιατί η πρόβλεψή σας έχει πέσει τόσο οφθαλμοφανώς έξω; Αυτά λέγατε στον ελληνικό λαό από το πρωί μέχρι το βράδυ. Μας τρελάνατε.

Πάμε τώρα. Ήρθε ο κ. Φάμελλος εδώ με στόμφο -είπα να πάρω τον λόγο, αλλά δεν έχει σημασία- και μας είπε ότι «αποτύχαμε…» -λέει- «…ειδικά είμαστε οι χειρότεροι ως προς την απασχόληση». Πραγματικά εγώ με εσάς μένω έκπληκτος.

Πάμε να δούμε τώρα τον δείκτη της ανεργίας στην Ελλάδα και την εξέλιξή του τα τελευταία έξι χρόνια. Το ανώτατο σημείο της ανεργίας στην Ελλάδα τη δεκαετία των μνημονίων είναι από τον Μάρτιο του 2015 που έφτασε στο 26,2%. Τον Ιούλιο του 2019 μας παραδώσατε ανεργία 17,3%. Τον Νοέμβριο του 2021, δυόμισι χρόνια μετά, εν μέσω πανδημίας με όλη τη ζημία που έχει κάνει η πανδημία στην οικονομία, η ανεργία είναι 13,3%. Είμαστε, δηλαδή, τέσσερις μονάδες κάτω από την ανεργία που μας παραδώσατε και, μάλιστα, εν μέσω πανδημίας. Και ενώ έχουμε κάνει αυτό, έχουμε αποτύχει πλήρως στην απασχόληση. Πραγματικά πού τα βρίσκετε αυτά;

Πάμε τώρα στην ενέργεια, το άλλο επιχείρημα του κ. Φάμελλου. Θέλω να το εξηγήσω, γιατί έχει κάποιο μεγάλο ενδιαφέρον μήπως μπορούμε κάποτε και συνεννοηθούμε.

Λέει ο κ. Φάμελλος και το είπαν και κάποιοι άλλοι ομιλητές από τον ΣΥΡΙΖΑ: «Δεν υπήρξε αύξηση…» - λέει- «…στο ρεύμα επί ΣΥΡΙΖΑ». Δεν έχω ελέγξει αν υπήρξε ή όχι. Μπορεί να υπήρξε, μπορεί να μην υπήρξε. Δεν το ξέρω. Ας πάρουμε, όμως, ως επιχείρημα ότι δεν υπήρξε και τώρα έχουμε αύξηση στο ρεύμα. Ας πάρουμε αυτό το δεδομένο.

**ΑΛΕΞΗΣ ΧΑΡΙΤΣΗΣ:** 14% μείωση μεσοσταθμικά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, είναι ίδιες οι συνθήκες;

Ακούστε, κύριοι συνάδελφοι της Νέας Δημοκρατίας, γιατί εδώ ήταν και λίγο τυχεροί. Το 2014 η μέση τιμή του βαρελιού στο πετρέλαιο ήταν 96 δολάρια. Το 2015 έπεσε στα 40. Την πενταετία του ΣΥΡΙΖΑ είχαμε τη χαμηλότερη διεθνώς τιμή ενέργειας που είχαμε την τελευταία δεκαετία για διάφορους παγκοσμίους λόγους. Απήλαυσαν την καλύτερη περίοδο όσον αφορά την τιμή ενέργειας των τελευταίων δεκαπέντε ετών.

Και τι λένε τώρα; Ακούστε τι λένε ενώ έχουν κυβερνήσει. Λένε: «Ναι, η ΔΕΗ είχε καταστραφεί οικονομικά» -είπε ο κ. Ζαχαριάδης, το έκανε και με στόμφο και αυτός- «… αλλά η κοινωνική πολιτική της ΔΕΗ…» -δεν το είπατε, κύριε Ζαχαριάδη;- «…δεν θα κάνουμε κοινωνική πολιτική με τη ΔΕΗ; Δεν θα κάνουμε κοινωνική πολιτική;».

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εγώ είπα αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μπορεί να σας αδικώ και να το είπε κάποιος συνάδελφός σας.

**ΠΡΟΕΔΡΕΥΩΝ (Απόστολος Αβδελάς):** Ρώτησε πού πήγε η κοινωνική πολιτική. Αυτό ρώτησε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πολύ ωραία.

Ας ξεκαθαρίσουμε, λοιπόν, ορισμένα πράγματα, για να ακούσει και ο ελληνικός λαός, μήπως και καταφέρουμε ποτέ και συνεννοηθούμε ανθρώπινα: Η ΔΕΗ είναι μία εισηγμένη στο Χρηματιστήριο εταιρεία, η οποία δουλεύει απολύτως με τους κανόνες της ιδιωτικής αγοράς, η οποία έχει το δημόσιο ως μεγάλο μέτοχο, αλλά και πολλούς ιδιώτες μετόχους και η οποία εποπτεύεται από την Ευρωπαϊκή Επιτροπή Ανταγωνισμού, όπως όλες οι άλλες εταιρείες που δρουν στην ελεύθερη οικονομία.

Δύναται η Κυβέρνηση -και να θέλει- να ασκεί κοινωνική πολιτική από τα τιμολόγια της ΔΕΗ; Απάντηση: Όχι, ούτε δύναται ούτε πρέπει και αν το κάνει, είναι παράνομη και αυτό θα ήταν παράνομη κρατική ενίσχυση έναντι των άλλων εταιρειών που πουλάνε ρεύμα στην Ελλάδα, αν δεν το έχετε καταλάβει. Το κοινωνικό τιμολόγιο της ΔΕΗ πληρώνεται από τον προϋπολογισμό του κράτους και πληρώνεται και στους άλλους ιδιώτες παρόχους που πληρώνουν και πουλάνε ρεύμα με τους ίδιους όρους, γιατί το κράτος απαγορεύεται να χρησιμοποιεί το ότι η ΔΕΗ είναι του δημοσίου κατά ένα μεγάλο μέρος, για να επηρεάζει την τιμή που η ΔΕΗ πουλάει ρεύμα. Γιατί αν το κάνει αυτό το κράτος, επηρεάζει την αγορά της ενέργειας στην Ελλάδα και τότε η Ελλάδα θα φάει πολύ μεγάλο πρόστιμο και η ΔΕΗ.

Αν αυτό που σας λέω τώρα, κύριε Ζαχαριάδη, δεν το έχετε καταλάβει ακόμα και επιμένετε στα κανάλια, στα ραδιόφωνα και στα άρθρα να λέτε ότι ανέβηκε μεν η τιμή της μετοχής της ΔΕΗ, αλλά χάθηκε ο κοινωνικός της χαρακτήρας, το τι είναι Ευρωπαϊκή Ένωση, το τι είναι εσωτερική αγορά, το τι είναι Ευρωπαϊκή Επιτροπή Ανταγωνισμού δεν το έχετε καταλάβει καθόλου. Αυτό που είπατε ότι πρέπει να κάνει το κράτος διά της ΔΕΗ απαγορεύεται να το κάνει από τις ευρωπαϊκές Αρχές και τους ευρωπαϊκούς νόμους. Τι μπορεί να κάνει το κράτος; Μπορεί να αυξήσει το κονδύλι που θέλει να πληρώνεται από τον προϋπολογισμό για κοινωνική πολιτική στην ενέργεια και να δώσει σε όλους τους ιδιώτες παρόχους και τη ΔΕΗ το αντίστοιχο ποσό σε αυτούς που πουλάει ρεύμα και πληρούν τα συγκεκριμένα κριτήρια. Αυτό δεν έχει να κάνει, όμως, με την τιμή της μετοχής της ΔΕΗ στο Χρηματιστήριο ούτε με το αν η ΔΕΗ ανήκει περισσότερο ή λιγότερο στο δημόσιο. Δεν το έχετε καταλάβει και μιλάμε για ένα νομοσχέδιο σήμερα που είναι για το δίκαιο του ανταγωνισμού.

Και λέτε τέτοια πράγματα και σας ακούω να τα λέτε και στα κανάλια και τρελαίνομαι, ότι ναι, είχε πέσει η μετοχή της ΔΕΗ –το νέο επιχείρημα, που την αφήσατε 100 εκατομμύρια ευρώ αξία- αλλά εμείς κάναμε κοινωνική πολιτική. Να το πάρει χαμπάρι και κάποιος στις Βρυξέλλες, να μας βάλει και πρόστιμο, αν το κάνατε στα αλήθεια, που, φυσικά, δεν μπορούσατε να το κάνετε. Αφού τα κορδόνια σας δεν μπορείτε να δέσετε, όχι να κάνετε κοινωνική πολιτική από τη ΔΕΗ!

Άρα, λοιπόν, επί της ουσίας, όλο το επιχείρημα το οποίο είπατε είναι όλο παράνομο, εκτός από λάθος. Ίσως να το καταλάβετε, αν διαβάσετε καλά το παρόν σχέδιο νόμου.

Τώρα, θα μου επιτρέψετε να πω κάτι που με απασχόλησε πολύ. Ο φίλος μου -έναν φίλο έχω στην Αίθουσα, να μην πω το όνομά του, ξέρετε ποιος είναι, ένας ψηλός από εσάς- ανέβασε στο Facebook πριν από μερικές μέρες ένα μήνυμα προς εμένα -θα το καταθέσω στα Πρακτικά- «Άδωνι, έχεις μήνυμα», μου είπε. Έχει βάλει έναν λογαριασμό της ΔΕΗ, για να δείξει ότι έχω πέσει έξω και ότι έχει αυξηθεί πάρα πολύ το ρεύμα. Έβαλα πολύ το μυαλό μου να δουλέψει για να καταλάβω τι έχει γίνει. Δυστυχώς -ελπίζω όχι πονηρά- όπως το έχει ανεβάσει, δεν φαίνεται η κατανάλωση. Θα το καταθέσω στα Πρακτικά, για να το δει ο Σφακιανός ο ψηλός. Να ξέρετε ότι τα Σφακιά τα λατρεύω, εννοείται, όπως λατρεύω την Κρήτη, Σφακιανό τον λέω για να του δείξω ότι είναι από ένα λεβέντικο μέρος, γιατί πράγματι το μέρος είναι καταπληκτικό, για να είμαστε ειλικρινείς, άσχετο με το τι είναι αυτός. Θα το καταθέσω στα Πρακτικά και θα τον προκαλέσω τώρα να βάλει στο Facebook ή να φέρει στη Βουλή τον περσινό και τον φετινό λογαριασμό που ανέβασε, για να δούμε και την κατανάλωση. Το αφήνω.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διότι σας λέω ότι με την ίδια κατανάλωση αυτός ο λογαριασμός που ανέφερε στο Facebook δεν βγαίνει. Και γιατί το λέω; Όχι για να πω για αυτόν, αλλά για να εξηγήσω στο Σώμα και κυρίως στους συναδέλφους της Νέας Δημοκρατίας πόσο μεγάλη σπέκουλα γίνεται γύρω από αυτό το θέμα. Υπάρχει αύξηση στην ενέργεια; Προφανώς, υπάρχει. Ποιος τρελός θα έλεγε το ανάποδο; Θα υπήρχε και τρόπος να μην υπάρχει στον Πλανήτη Γη; Όχι, στον πλανήτη που ζούμε την περίοδο που ζούμε θα υπάρχει αύξηση στην ενέργεια, γιατί υπάρχει τεράστια αύξηση στην ενέργεια παγκοσμίως.

Ακούω τώρα το πολιτικό επιχείρημα: «Ναι, αλλά η Ισπανία πήρε μέτρα», το είπαν δυο-τρεις από τον ΣΥΡΙΖΑ, «τα πολύ καλά μέτρα της Ισπανίας». Μάλιστα. Εγώ δεν έχω απόλυτη εικόνα όλων των μέτρων που έχει πάρει η ισπανική κυβέρνηση και δεν είναι και δική μου δουλειά. Εγώ το μόνο που μπορώ να δω είναι το αποτέλεσμα των μέτρων που έχει πάρει η ισπανική κυβέρνηση και το αποτέλεσμα των μέτρων που έχει πάρει η ελληνική Κυβέρνηση, γιατί ευτυχώς στην Ευρωπαϊκή Ένωση υπάρχει μια υπηρεσία που λέγεται EUROSTAT, μετράει με τον ίδιο χάρακα όλα τα κράτη, βγάζει στοιχεία που δεν αμφισβητεί κανένα κράτος και βάσει αυτών των στοιχείων οι κυβερνήσεις μπορούν να καταλάβουν αν πηγαίνουν καλά ή αν πηγαίνουν άσχημα.

Για το σύνολο του έτους 2021 -για το σύνολο!- η Ισπανία έχει πληθωρισμό 3,09%, πάνω από τον ευρωπαϊκό μέσο όρο. Η Ελλάδα –και αυτό το θεωρώ μια επιτυχία της χώρας, της ελληνικής οικονομίας και του Υπουργείου Ανάπτυξης που έχει την ευθύνη για την αγορά- έχει 1,2%. Παρά τις φασαρίες που ακούγονται εδώ, η Ελλάδα, σύμφωνα με την EUROSTAT και τη σημερινή της ανακοίνωση, έχει τον δεύτερο χαμηλότερο πληθωρισμό σε ετήσια βάση το 2021 σε όλη την Ευρώπη. Τον δεύτερο χαμηλότερο! Η μόνη χαμηλότερη από εμάς είναι η Μάλτα.

Άρα, για να έχουμε τον δεύτερο χαμηλότερο πληθωρισμό σε ετήσια βάση, πολύ κάτω από τον ευρωπαϊκό μέσο όρο, κάτι έχουμε κάνει καλά όλοι μας, δεν λέω μόνο εγώ, όλοι μας. Πάντως, καλά έχουμε πάει, πολύ καλύτερα από όλους τους άλλους και σίγουρα πολύ καλύτερα από τη φίλη Ισπανία.

Όμως, θα μπορούσε κάποιος να προβάλλει το επιχείρημα ότι δεν είναι σωστό να παίρνω την ετήσια βάση, κύριε Χαρίτση -για ποιον λόγο;- διότι είχαμε τους πρώτους επτά μήνες αποπληθωρισμό –γνωστό- ίσως και λόγω συγκυρίας, πανδημίας -πολλοί μπορεί να είναι οι λόγοι- και άρα, μπορεί να πει κάποιος ότι αν το βάλεις σε ετήσια βάση, Άδωνι, στην ουσία κάνεις μια λαθροχειρία, γιατί βάζεις μέσα και τους μήνες που ήσουν πολύ αρνητικός.

Γι’ αυτό και επέλεξα να κάνω τη σύγκριση με την Ισπανία, που τόσο σας αρέσει και μου την είπατε και μου την ξαναείπατε -βαρέθηκα να την ακούω από το πρωί- στον χειρότερό μας μήνα. Ποιος ήταν ο χειρότερος μήνας για τον πληθωρισμό στην Ελλάδα; Ο Δεκέμβριος! Πόσο πληθωρισμό είχε η Ελλάδα, σύμφωνα με την EUROSTAΤ, τον Δεκέμβριο του 2021; Είχε 4,4%, ο χειρότερος πληθωρισμός. Πάλι θα το εξηγήσω εδώ: Τον Δεκέμβριο, που είναι ο χειρότερός μας μήνας, είμαστε όγδοοι από το τέλος. Τον χειρότερο μήνα είμαστε όγδοοι από το τέλος. Έτσι δεν είναι; Είναι πολύ κάτω από τη μέση, πολύ καλύτερα από πολλούς άλλους, αλλά είναι ο χειρότερός μας μήνας. Πόσο έχει, ρε παιδιά, η Ισπανία τον Δεκέμβριο; Το έχετε δει; Έχει 6,6%!

Συγγνώμη, ρε παιδιά, τώρα σοβαρά, θέλετε να αντιγράψουμε την Ισπανία; Δηλαδή, αυτή είναι η πρότασή σας; Αντιγράψτε την Ισπανία και κάντε πληθωρισμό 16%! Αντιγράψτε τον κ. Βαρουφάκη να ξαναβάλουμε την ΑΤΑ, την Αυτόματη Τιμαριθμική Προσαρμογή, αν θυμάστε, την είχαμε τη δεκαετία του 1980, μας πήγε σε έναν πληθωρισμό 40% και κάπου εκεί ο Ανδρέας την έβγαλε, γιατί πηγαίναμε για να γίνουμε όπως είναι σήμερα η Βενεζουέλα. Την κλείνω την παρένθεση. Αν δεν καταλαβαίνουμε τι λέμε, δεν έχει σημασία.

Άκουσα πολλά επιχειρήματα -έτσι και λίγο ειρωνικά- για την οικονομία που πηγαίνει «σβιν» και κάτι τέτοια από μία χιουμοριστική μου φράση σε μία τηλεοπτική μου συνέντευξη. Εγώ πάω σπάνια στις τηλεοράσεις, άρα, είναι λογικό, αν πω κάτι, να το βρείτε. Καταλαβαίνετε τώρα πόσο αστείο είναι να μου λέτε εμένα τι θα έχω πει στην τηλεόραση. Ούτε και θυμάμαι τι έχω πει, έχω βγει σε χιλιάδες εκπομπές τουλάχιστον τις τελευταίες είκοσι πέντε μέρες. Άρα, λοιπόν, δεν έχει καμμία σημασία να μου λέτε αυτό. Σημασία έχει να μιλάμε επί της ουσίας, όμως.

Συγγνώμη, κύριοι, το 2021, από ό,τι φαίνεται, θα έχουμε έναν από τους υψηλότερους ρυθμούς ανάπτυξης σε όλη την Ευρώπη. Δεν ξέρουμε ακριβώς το νούμερο, δεν έχει βγει ακόμα. Είναι μεταξύ –εμείς λέμε- 7,1%, τώρα δεν ξέρω αν θα είναι πολύ πάνω από το 8%. Είμαστε μία από τις καλύτερες.

Είχε πάει ο κ. Τσίπρας, κύριε Χαρίτση και είχε πει αυτό το μεγάλο ψέμα στη ΔΕΘ ότι είμαστε –λέει- έκτοι από το τέλος. Έκτοι από το τέλος και θα είμαστε στην πρώτη τετράδα!

Συγγνώμη, παιδιά, ένα λεπτό. Το ότι θα είμαστε στην πρώτη τετράδα το θεωρούσατε αυτονόητο; Ήταν αυτόματο; Ήταν αναγκαστικό; Γιατί όλα τα χρόνια που κυβερνήσατε ήμασταν όλα τα χρόνια πάτος, τελευταίοι! Πώς γίνεται, όταν κυβερνάτε να είμαστε πάντα τελευταίοι στην ανάπτυξη και τώρα να λέτε «έλα, μωρέ, είμαστε στην πρώτη τριάδα και τι έγινε»; Είναι λίγο αυτό που λέει, όσα δεν φτάνει η αλεπού τα κάνει κρεμαστάρια!

Να σας πω και ένα ευχάριστο νέο, δεν λέω ότι θα γίνει και εγώ το διάβασα με πολύ μεγάλη χαρά, Γιάννη και Αποστόλη: Οι DCS DELPHIC STRATEGIES, ένας από τους διεθνείς οίκους που κάνουν οικονομικές προβλέψεις, ήταν ο πρώτος οίκος που τον Ιούνιο του 2021, ενώ τότε όλοι προέβλεπαν ότι το 2021 η ανάπτυξη της Ελλάδας θα ήταν περίπου 4% με 4,5% -εμείς είχαμε πιο συντηρητικές προβλέψεις τότε γύρω στο 3,6%- τάραξαν τα νερά, έβγαλαν τότε μία ανακοίνωση και έλεγαν ότι «το 2021 κάνετε λάθος, η Ελλάδα θα έχει ανάπτυξη 8%».

Το θυμάμαι γιατί το είχα ανεβάσει στο Twitter μου τότε. Είχα κι εγώ εκπλαγεί γιατί οι δικές μας προβλέψεις ήταν πολύ χαμηλότερες. Σήμερα ο ίδιος οίκος έκανε την εκτίμησή του για το 2022 και έβγαλε ότι θα έχουμε πάλι 8%. Το αφήνω για να δούμε στο τέλος της χρονιάς αν θα πέσει μέσα ή όχι, όπως έπεσε το 2021. Δεν είναι υποχρεωτικό επειδή έπεσε μέσα το 2021 να πέσει μέσα και το 2022. Όμως, για να πέσει το 2021, όταν όλοι οι άλλοι έπεσαν έξω, κάτι βλέπει και κάτι μετράει. Θέλω να δω αν θα μου λέτε πάλι «βζιιιν», είμαι πολύ περίεργος, αφού σας αρέσει τόσο πολύ ο ήχος.

Η αλήθεια όμως είναι ότι η οικονομία της Ελλάδας το 2021 έχει πάει εξαιρετικά καλά. Έχει ξεπεράσει όλες τις προβλέψεις όλων των διεθνών οίκων πολλές φορές. Έχουν αναγκαστεί όλοι οι οίκοι αξιολόγησης και η Κομισιόν να αναθεωρήσουν επί τα βελτίω τις προβλέψεις για την ελληνική οικονομία πολλές φορές μέσα στο 2021 και η προσωπική μου φιλοδοξία ως Υπουργός Ανάπτυξης και Επενδύσεων της Ελληνικής Δημοκρατίας είναι να κάνουμε το ίδιο και το 2022 και εργαζόμαστε πάρα πολύ σκληρά γι’ αυτό.

Έχω επίσης μερικά πράγματα τα οποία πρέπει να ξεκαθαρίσω σχετικά με τα PCR, ένα θέμα το οποίο το άφησα τόσο πολύ και βαρέθηκα να το ακούω.

Καταθέτω για τα Πρακτικά τη δημόσια ανακοίνωση της Πανελλήνιας Ομοσπονδίας Σωματείων Κλινικοργαστηριακών Ειδικοτήτων, την Πανελλήνια Ομοσπονδία Σωματείων Ιδιωτικής Πρωτοβάθμιας Υγείας, τον Πανελλήνιο Σύνδεσμο Ιατρικών Διαγνωστικών Κέντρων, την Πανελλήνια Ένωση Ιδιωτικών Ιατρικών Εταιρειών και Πολυϊατρείων, την Ένωση Ιατρών ΕΟΠΥΥ. Είναι όλοι όσοι κάνουν εξετάσεις PCR στην Ελλάδα. Όλοι στην κοινή τους δήλωση –και είναι πολύ σπάνιο να βγάζουν όλοι μαζί δήλωση- λένε ότι το πλαφόν των 47 ευρώ είναι λίγο και ότι θέτει σε κίνδυνο ορισμένα από τα μέλη τους.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα πάρα πολύ να ακούσω επιτέλους τα κόμματα να τοποθετηθούν επί της ουσίας για το εάν οι άνθρωποι αυτοί, οι οποίοι είναι γιατροί και στους οποίους πηγαίνουμε για να μας κάνουν εξετάσεις και να δούμε αν έχουμε COVID ή όχι ή όποιες άλλες εξετάσεις κάνουμε γιατί αυτοί κάνουν όλων των ειδών τις εξετάσεις που κάνουμε κάθε μέρα, είναι ψεύτες ή όχι. Γιατί, αν πρέπει να πάμε το πλαφόν στα 25 ευρώ, που είπε ο κ. Πολάκης, πάει να πει ότι όλοι αυτοί οι άνθρωποι οι οποίοι έχουν κάνει δημόσια ανακοίνωση και λένε ότι στα 47 ευρώ μπαίνουν μέσα ήδη πολλά από τα μέλη τους, είναι κανονικοί απατεώνες. Θα ήθελα να μας πει ο ΣΥΡΙΖΑ αν θεωρεί απατεώνες αυτούς τους γιατρούς.

Αν τώρα δεν τους θεωρεί απατεώνες, μπορούμε να κάνουμε επιτέλους τη συζήτηση σοβαρά; Θα το πω, λοιπόν, πάλι πολύ ήρεμα μήπως τυχόν και το καταλάβετε ορισμένοι που κάνετε ότι δεν το καταλαβαίνετε. Προσέξτε, δεν είναι διατίμηση, είναι πλαφόν. Δεν είπαμε ότι υποχρεωτικά θα πωλούν όλοι στα 47 ευρώ. Είπαμε ότι δεν μπορούν να πωλούν πάνω από 47 ευρώ. Το ξεκαθαρίζω, γιατί όλη η συζήτηση που κάνετε είναι σαν να μην καταλαβαίνετε τη διαφορά μεταξύ των δύο όρων. Εφόσον το πλαφόν είναι η ανωτάτη λιανική τιμή πώλησης, όποτε τη συγκρίνετε με οποιαδήποτε είδους προσφορά ή διαγωνισμό πρέπει εξ ορισμού να είναι υψηλότερη. Δεν μπορώ να το εξηγήσω πιο απλά. Κάθε φορά μου λέτε ότι ο τάδε το πήρε φθηνότερα και ο δείνα το πήρε φθηνότερο. Εις τι αφορά το «φθηνότερα» το πλαφόν; Το πλαφόν είναι αυτό που δεν επιτρέπει να πάει ακριβότερα, όχι να πάει φθηνότερα. Δεν ξέρω αν μπορώ να το πω πιο απλά. Δεν ξέρω πώς μπορώ να το εξηγήσω με άλλο τρόπο.

Παρά ταύτα, επειδή δεν θέλω να είμαι παντογνώστης και δεν είμαι παντογνώστης και δε μου αρέσει να το παίζω, έχει ο ΣΥΡΙΖΑ, γιατί το ΠΑΣΟΚ είχε κάνει πρόταση και είχε πει να βάλουμε το πλαφόν στα 40 ευρώ, να μου καταθέσει μια εμπεριστατωμένη πρόταση λέγοντάς μου ότι το πλαφόν δεν πρέπει να είναι στα 47 ευρώ, αλλά πρέπει να είναι 42, 38, 37, 30, 10, 0 ή ό,τι θέλετε;

Επαναλαμβάνω, η συζήτηση δεν μπορεί να είναι «εμείς θέλουμε συνταγογράφηση». Η συνταγογράφηση δεν έχει να κάνει με το πλαφόν. Η συνταγογράφηση είναι άλλο πράγμα. Είναι αν ο ΕΟΠΥΥ θα το αποζημιώνει με τις εξετάσεις που δίνει στους ασφαλισμένους του μέσω δωρεάν υπηρεσίας του ΕΟΠΥΥ και αυτό είναι απόφαση του ΕΟΠΥΥ. Δεν είναι απόφαση της αγοράς, ούτε απόφαση του Υπουργείου Ανάπτυξης.

Αν έχετε τέτοια πρόταση και το λέω κυρίως για τον κ. Γιαννούλη που αναφέρεται συνεχώς σ’ αυτό το θέμα, αν δηλαδή λέει ο κ. Γιαννούλης, αν δεν μπορεί ο ΣΥΡΙΖΑ: «Είναι απάτη τα 47 ευρώ, η σωστή τιμή είναι τα 37 ευρώ» και να μας εξηγήσει γιατί. Αν θέλετε να σας καλέσω και σε zoom με τους κλινικοεργαστηριακούς και να τους πείτε γιατί βάσει των δικών σας στοιχείων πρέπει να είναι χαμηλότερο, να το κάνω ευχαρίστως.

Δεν θέλω να διεκδικήσω κανένα αλάθητο στο πλαφόν. Το νούμερο των 47 ευρώ μπήκε μετά από πολύ μεγάλο κόπο. Μπορεί να έχουμε κάνει λάθος; Μπορεί, αλλά δεν έχω ακούσει από κανέναν άλλη πρόταση μέχρι σήμερα. Ακούω μόνο να με κατηγορούν ασταμάτητα γιατί έχω βάλει ένα κωμικό πλαφόν, αλλά όταν λέω: «πείτε μου ποιο πλαφόν δεν είναι κωμικό», δεν απαντούν. Έτσι δεν μπορεί να γίνει διάλογος.

Κλείνω, λοιπόν, αναφέροντας ένα τελευταίο θέμα.

Λυπάμαι που δεν είναι εδώ ο κ. Κατρούγκαλος τον οποίο έχω σε εκτίμηση, παρ’ όλο που σήμερα κατέβασε πολύ το επίπεδό του και ήταν λίγο λυπηρό.

Ο κ. Πολάκης το πρωί -και ξέχασα να το αναφέρω- με κατηγόρησε, και νομίζω και δυο-τρεις άλλοι ομιλητές του ΣΥΡΙΖΑ, αλλά δεν είμαι σίγουρος, μπορεί να κάνω λάθος, κύριε Χαρίτση, σ’ αυτό, ότι έχω σκοπίμως αποκρύψει από την οδηγία ένα άρθρο ως προς τη διακοπή της θητείας του Προέδρου γιατί θέλω εκ των υστέρων να νομιμοποιήσω την αλλαγή της κ. Θάνου με τον κ. Λιανό, κατά την απόφαση που έλαβα, όπως ίσως θυμάστε τον Σεπτέμβριο του 2019. Πάλι αναφέρεται δηλαδή σε μια γνωστή συνωμοσία ότι κάποιοι είναι κρυμμένοι από πίσω, ότι κάτι κρύβουμε κ.λπ..

Θέλω, λοιπόν, να το ξεκαθαρίσουμε κι αυτό για να μην χαλάμε τζάμπα τις καρδιές μας. Δεν χρειάζεται να νομιμοποιήσω δια του νόμου αυτού καμμία απόφασή μου για την κ. Θάνου. Εγώ έβγαλα μια απόφαση. Η κ. Θάνου είχε κάθε έννομο δικαίωμα ως Έλλην πολίτης και προσέφυγε στο Συμβούλιο της Επικρατείας και με ασφαλιστικά μέτρα και με κύρια δίκη. Έχασε τα ασφαλιστικά μέτρα, έχασε και την κύρια δίκη και το Συμβούλιο της Επικρατείας οριστικά αποφάσισε ότι η απόφασή μου ήταν νόμιμη.

Άρα, κατά το ελληνικό Σύνταγμα και το Ελληνικό Δίκαιο δεν χρειαζόταν να νομιμοποιήσω κάτι που έχει κριθεί στο ανώτατο διοικητικό δικαστήριο της χώρας ότι είναι νόμιμο. Δεν μπορείτε να έρχεστε στη Βουλή και να λέτε τέτοια πράγματα. Θου, Κύριε, φυλακήν τω στόματί μου. Δηλαδή πραγματικά, έρχεστε και μου λέτε ότι θέλω να νομιμοποιήσω κάτι που κρίθηκε νόμιμο στο Σ.τ.Ε. Τι επιχείρημα είναι αυτό; Δηλαδή πραγματικά τι θέλετε να σας απαντήσω σ’ αυτό; Δεν θέλετε να κάνουμε μια ωραία ιδεολογική συζήτηση;

Να πω, επίσης, και να κλείσω με αυτό, γιατί θα το ξέχναγα, το εξής. Ο κ. Ξανθόπουλος, ο οποίος μίλησε προηγουμένως και δεν είναι τώρα εδώ και ο οποίος είναι αξιοπρεπέστατος, είπε ότι έχουμε ως Γκράαλ στη φιλοσοφία μας τον ανταγωνισμό. Είπε ότι είναι το Ιερό Δισκοπότηρό μας. Πάλι θα κάνουμε την ίδια ιδεολογική συζήτηση που κάναμε προχθές; Προφανώς, για εμάς που πιστεύουμε στον καπιταλισμό, ο ανταγωνισμός είναι το Ιερό μας Δισκοπότηρο. Χωρίς ανταγωνισμό, δεν λειτουργεί ο καπιταλισμός. Και ο λόγος που εμείς θέλουμε να υπάρχει ισχυρή Επιτροπή Ανταγωνισμού και ο λόγος που με χαρά ενσωματώνουμε την οδηγία και ο λόγος που δεν παρεμβαίνουμε ποτέ στο τι αποφάσεις βγάζει, δεν είναι γιατί είμαστε απλώς καλοί άνθρωποι, που είμαστε, είναι γιατί για τη δική μας ιδεολογία ο ανταγωνισμός είναι το Ιερό Δισκοπότηρο αυτού του συστήματος. Χωρίς ανταγωνισμό, δεν υπάρχει καπιταλισμός. Κι εμείς θέλουμε να υπάρχει καπιταλισμός και να δουλεύει γιατί μας αρέσει. Πόσες φορές να σας το πω πια;

Αυτά και περιμένω να σας ακούσω για να απαντήσω.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, τριάντα τέσσερα λεπτά μίλησε.

**ΠΡΟΕΔΡΕΥΩΝ (Απόστολος Αβδελάς):** Μάλιστα, τριάντα τέσσερα λεπτά και το πρωί έκανε και παράπονα για τον Αρχηγό μου, αλλά αυτό θα το βελτιώσουμε. Θα τηρούμε τους χρόνους σιγά-σιγά. Συζητήθηκε στη Διάσκεψη των Προέδρων και θα υπάρξει συζήτηση, γιατί ο κ. Γεωργιάδης το πρωί παραπονέθηκε για τον Αρχηγό μου.

Κύριε Καραθανασόπουλε και κύριε Χαρίτση, έχουν ανακοινωθεί τα ονόματά σας και έχετε προτεραιότητα. Ωστόσο, ο κ. Βεσυρόπουλος θέλει να στηρίξει το άρθρο 4 της τροπολογίας με γενικό αριθμό 1194 και ειδικό αριθμό 109. Να του δώσουμε τον λόγο, αν δεν έχετε αντίρρηση.

Κύριε Υφυπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε. Μόνο δυο λεπτά θα χρειαστώ.

Κυρίες και κύριοι συνάδελφοι, λαμβάνω τον λόγο προκειμένου να αναφερθώ στο άρθρο 4 της τροπολογίας με γενικό αριθμό 1194 και ειδικό αριθμό 109 το οποίο αφορά τα διαδικαστικά ζητήματα που σχετίζονται με το διοικητικό πρόστιμο των 100 ευρώ.

Η έννοια της πολιτικής και κοινωνικής ευθύνης δεν είναι αυτονόητη για όλους. Από εκεί και πέρα οφείλουμε να δούμε την πραγματικότητα. Να αντιληφθούμε ότι η προστασία της δημόσιας υγείας είναι υπόθεση όλων μας.

Με το άρθρο αυτό τροποποιούμε το άρθρο 24 του ν.4865/2021 για την υποχρεωτικότητα του εμβολιασμού των φυσικών προσώπων άνω των εξήντα ετών. Θέλοντας να δώσουμε τη δυνατότητα σε όλους όσοι δεν έχουν εμβολιαστεί να αναλογιστούν το μέγεθος της κοινωνικής ευθύνης, ειδικά για τον μήνα Ιανουάριο το διοικητικό πρόστιμο καθορίζεται στα 50 ευρώ. Οι σχετικές κυρώσεις αίρονται από την πρώτη ημέρα του επόμενου μήνα από την πραγματοποίηση της πρώτης δόσης. Από εκεί και πέρα όχι μόνο δεν γίνεται καμμία έκπτωση στο δικαίωμα του πολίτη να προσφύγει στη δικαιοσύνη αλλά, αντίθετα, διευκολύνεται αυτό το δικαίωμα.

Μέχρι σήμερα για τα πρόστιμα που επιβάλλονταν από ανεξάρτητες αρχές προσφυγή μπορούσε να γίνει μόνο στο Ανώτατο Ακυρωτικό Δικαστήριο, το Συμβούλιο της Επικρατείας. Με την τροπολογία αυτή ο πολίτης έχει το δικαίωμα να υποβάλει αίτηση ανάκλησης της πράξης στη διοίκηση σε περίπτωση που αμφισβητεί την πράξη επιβολής του προστίμου και να προσφύγει στα διοικητικά δικαστήρια.

Κυρίες και κύριοι συνάδελφοι, η διαχείριση της πανδημίας απαιτεί αυξημένη αίσθηση πολιτικής και κοινωνικής ευθύνης. Το ζήτημα του εμβολιασμού, την αναγκαιότητα του οποίου όλοι αντιλαμβανόμαστε, δεν μπορεί να αποτελεί πεδίο μικροκομματικής αντιπαράθεσης. Καθημερινά πείθονται όλο και περισσότεροι πολίτες, από όσους μέχρι σήμερα αρνούνταν, να κάνουν το εμβόλιο. Κάθε άνθρωπος που κάνει το εμβόλιο είναι μια μικρή νίκη για την κοινωνία μας. Είναι ένα ακόμα βήμα στον δρόμο της κοινωνικής ευθύνης και της προστασίας της υγείας των συνανθρώπων μας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Βεσυρόπουλε.

Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Παρακολουθήσαμε -τώρα φθάνουμε και στο τέλος της συζήτησης- και στο σημερινό νομοσχέδιο μια ανούσια, υποκριτική και εντελώς αποπροσανατολιστική αντιπαράθεση ανάμεσα στην Κυβέρνηση κατά κύριο λόγο και στον ΣΥΡΙΖΑ.

Παραδείγματος χάριν τέτοιου είδους αντιπαράθεση ήταν η συζήτηση για τα Ραφάλ. Εδώ πρέπει να θυμίσουμε ότι η αγορά των Ραφάλ ψηφίστηκε και από τη Νέα Δημοκρατία ως Κυβέρνηση και από τον ΣΥΡΙΖΑ και από το Κίνημα Αλλαγής και από την Ελληνική Λύση και μάλιστα με διθυραμβικούς χαρακτηρισμούς, ότι η αγορά των Ραφάλ είναι ένα όπλο για να προασπίσουμε την άμυνα και τα κυριαρχικά δικαιώματα της χώρας μας απέναντι στην τουρκική επιθετικότητα. Αυτό ισχυρίζονταν τότε και ισχυρίζονται και σήμερα βεβαίως. Αυτό δεν είναι τίποτε άλλο παρά ένα αληθοφανές ψέμα, γιατί ακριβώς τόσο τα συγκεκριμένα αεροπλάνα όσο και τα υπόλοιπα οπλικά συστήματα που αγοράζει η Κυβέρνηση, οι φρεγάτες για παράδειγμα, έχουν μια τεράστια, πολύ μεγάλη εμβέλεια, που ξεπερνά τα πεντακόσια χιλιόμετρα. Από αυτή την άποψη, λοιπόν, φαίνεται ότι αυτά τα όπλα δεν αφορούν την υπεράσπιση των συνόρων της χώρας αλλά, αντίθετα, είναι ενταγμένα στους ευρωατλαντικούς ιμπεριαλιστικούς σχεδιασμούς, δηλαδή στους σχεδιασμούς του ΝΑΤΟ, των Ηνωμένων Πολιτειών και της Ευρωπαϊκής Ένωσης για τη στρατιωτική περικύκλωση της Ρωσίας.

Με αυτούς ακριβώς τους ιμπεριαλιστικούς σχεδιασμούς διαπλέκεται όλο και περισσότερο η ελληνική άρχουσα τάξη στο πλαίσιο της γεωστρατηγικής αναβάθμισής της, μια γεωστρατηγική αναβάθμιση που οξύνει ακόμη περισσότερο τον ανταγωνισμό με την τουρκική άρχουσα τάξη, ανταγωνισμό για τα μερίδια αγοράς και τη λεηλάτηση των συμφερόντων των λαών, που θα λάβουν τα δύο αυτά μέρη, ανταγωνισμό για τη συνδιαχείριση στο Αιγαίο και στην Ανατολική Μεσόγειο.

Αυτά τα οπλικά συστήματα δεν προσφέρουν, λοιπόν, καμμία προστασία στα κυριαρχικά μας δικαιώματα αλλά και στα σύνορα της χώρας μας. Αντίθετα, αυτό που επιβεβαιώνουν είναι ότι ο λύκος δεν μπορεί να φυλάει τα πρόβατα, όπως λέει κι ο λαός μας. Δηλαδή οι Ηνωμένες Πολιτείες, το ΝΑΤΟ, η Ευρωπαϊκή Ένωση είναι δοκιμασμένες δυνάμεις για την αλλαγή των συνόρων στην περιοχή μας. Ας δούμε την ενιαία Γιουγκοσλαβία και τα υπόλοιπα στο διάβα των τελευταίων δεκαετιών. Έτσι λοιπόν όχι μόνο εγγυητές των συνόρων δεν μπορεί να είναι αλλά, αντίθετα, αυτοί δυναμιτίζουν αυτά τα κυριαρχικά δικαιώματα, στη λογική του διαίρει και βασίλευε.

Άλλωστε ένα χαρακτηριστικό παράδειγμα των τελευταίων ημερών είναι και για τον αγωγό EastMed και την πορεία του. Και πάλι όταν συζητιόταν στη Βουλή τον Μάιο του 2021, ακούσαμε μεγαλοστομίες από την Κυβέρνηση της Νέας Δημοκρατίας, από τον ΣΥΡΙΖΑ, από το Κίνημα Αλλαγής, για το ποιος ήταν ο εμπνευστής του EastMed. Τον ψήφισαν όλα αυτά τα κόμματα μαζί με την Ελληνική Λύση και πάλι τότε τονιζόταν από όλες τις πλευρές ότι ο EastMed θωρακίζει τα δικαιώματα της χώρας μας απέναντι στην Τουρκία, ότι είναι στριμωγμένη πλέον η Τουρκία και δεν μπορεί να κάνει κάτι διαφορετικό. Και μάλιστα είχε φτάσει ο εισηγητής της Νέας Δημοκρατίας να θεωρεί ότι όσοι αντιτίθενται στον αγωγό EastMed εξυπηρετούν ξένα συμφέροντα, καταφεύγοντας σε μια τέτοια μομφή απέναντι στο ΚΚΕ.

Τι επιβεβαιώθηκε; Αυτό το οποίο από την πρώτη στιγμή είχε τονίσει το ΚΚΕ και μόνο το ΚΚΕ, με την αντίθετη ψήφο του, που έδωσε στη Βουλή τότε, ότι δηλαδή ακριβώς ο αγωγός αυτός εντάσσεται στους γεωστρατηγικούς ανταγωνισμούς στην ευρύτερη περιοχή και όχι μόνο δεν διασφαλίζει τα συμφέροντα της χώρας μας, αλλά αποτελεί και πηγή κινδύνου. Και η αντίθεσή μας δεν ήταν όπως ήταν αυτή του ΜέΡΑ25 που είναι γενικά ενάντια στις εξορύξεις.

Αυτό επιβεβαιώθηκε από την πρόσφατη στάση των Αμερικάνων να αμφισβητήσουν τη δυνατότητα δημιουργίας του αγωγού και μάλιστα σε μια περίοδο που η Κυβέρνηση διαπραγματεύεται μια μακροχρόνια στρατηγική, αμυντική, όπως την ονομάζει, συμφωνία με τις Ηνωμένες Πολιτείες όπου παραχωρεί γη και ύδωρ στους Αμερικάνους ιμπεριαλιστές συνεχίζοντας σ’ αυτό το επίπεδο την πολιτική της κυβέρνησης ΣΥΡΙΖΑ - ΑΝΕΛ.

Αλήθεια, να θυμηθούμε και κάτι, πού πήγαν όλοι αυτοί οι διθύραμβοι του ΣΥΡΙΖΑ, του Κινήματος Αλλαγής, του ΜέΡΑ25 για τον Μπάιντεν και το θεάρεστο έργο του; Ως Μεσσία τον προβάλλανε, ότι θα αναγεννηθούν τα οράματα και τα αιτήματα της σοσιαλδημοκρατίας. Και κάποιοι ακόμη και της Αριστεράς εναπόθεταν όλες τις ελπίδες τους στον Μπάιντεν. Σήμερα τι λένε, αλήθεια, για όλα αυτά;

Αυτή η επιλογή την οποία κάνουν οι Αμερικάνοι για τον EastMed ποιον εξυπηρετεί; Τα συμφέροντά τους βεβαίως, των Αμερικάνων πρώτα και κύρια, γιατί έχουν προτεραιότητα να μπορέσουν να προωθήσουν το υγροποιημένο φυσικό αέριο. Άρα δεν χρειάζεται ένας τέτοιος αγωγός. Και βεβαίως με αυτή τη στάση επιβεβαιώνεται ότι τα παζάρια που κάνουν με την Τουρκία, για να μπορέσουν να την αποσπάσουν από την αγκαλιά της Ρωσίας, εξυπηρετούν τα συμφέροντα και τους σχεδιασμούς της Τουρκίας στην ευρύτερη περιοχή και ιδιαίτερα μπαίνει και αυτή στο παιχνίδι της Ανατολικής Μεσογείου και των κοιτασμάτων της.

Έτσι λοιπόν αυτό που δείχνουν και επιβεβαιώνουν οι εξελίξεις είναι ότι η προστασία των δικαιωμάτων των λαών της περιοχής, αλλά και των κυριαρχικών δικαιωμάτων της χώρας μας περνάει μέσα από την απεμπλοκή από τους ιμπεριαλιστικούς σχεδιασμούς, σχεδιασμούς που μετατρέπουν τη χώρα μας σε προκεχωρημένο φυλάκιο αλλά και σε πεδίο άσκησης αντιποίνων από τα άλλα μέρη. Η προστασία των δικαιωμάτων και της ζωής των λαών της περιοχής, των συνόρων και των κυριαρχικών δικαιωμάτων, γίνεται μόνο μέσα από τη συντριβή των ιμπεριαλιστικών σχεδιασμών στην περιοχή.

Το δεύτερο παράδειγμα αυτής της άσφαιρης, ανούσιας και υποκριτικής αντιπαράθεσης η οποία γίνεται -το πινγκ πονγκ αυτό που έχουμε- σχετίζεται με τη συγκεκριμένη νομοθετική πρωτοβουλία που φέρνει η Κυβέρνηση σήμερα για συζήτηση στην Ολομέλεια. Τι είναι αυτή η νομοθετική πρωτοβουλία; Δεν είναι τίποτε άλλο παρά η τροποποίηση του νόμου για την Επιτροπή Ανταγωνισμού ενσωματώνοντας την οδηγία 2019/1. Πότε ψηφίστηκε αυτή η οδηγία, πότε έγινε απόφαση της Ευρωπαϊκής Επιτροπής; Στις 11 Δεκεμβρίου του 2018. Να θυμηθούμε ποιος ήταν τότε στην κυβέρνηση, όταν αυτή η οδηγία αποφασίστηκε; Ήταν η κυβέρνηση του ΣΥΡΙΖΑ. Και παρατηρούμε το εξής φαινομενικά παράδοξο, ως κυβέρνηση ο ΣΥΡΙΖΑ να αποδέχεται και να στηρίζει τη συγκεκριμένη οδηγία αλλά ως αντιπολίτευση να κρατά επιφυλάξεις για το κατά πόσο εντάχθηκε έτσι όπως έπρεπε στην ελληνική έννομη τάξη.

Και θα πει κάποιος «Μα, αυτό είναι αντιφατικό», όμως δεν υπάρχει καμμία αντίφαση, γιατί ο ΣΥΡΙΖΑ εξασκείται σε αυτήν την άσφαιρη επιφύλαξη και σε άλλα νομοσχέδια απέναντι στην κυβερνητική πολιτική για να δείξει ότι είναι κάτι διαφορετικό τάχα μου δήθεν από την Κυβέρνηση, ότι δεν συμφωνούν στις στρατηγικές επιλογές και το πρόβλημά τους είναι στο πώς διαχειρίζεται την εκάστοτε πολιτική η Κυβέρνηση της Νέας Δημοκρατίας, δεν τη διαχειρίζεται σωστά, ή εξυπηρετεί συμφέροντα.

Αυτό είναι το πρόβλημα ή είναι ότι συμφωνείτε; Διότι, κύριε Γεωργιάδη, μου μιλήσατε πριν από λίγο, Ιερό Δισκοπότηρο ο ανταγωνισμός δεν είναι μόνο για τη Νέα Δημοκρατία, αλλά Ιερό Δισκοπότηρο είναι ο ανταγωνισμός και για τον ΣΥΡΙΖΑ και για το Κίνημα Αλλαγής. Γιατί το θεωρείτε ως θείο δώρο που θα αντιμετωπίσει τα δεινά της οικονομίας και θα δώσει ώθηση στην καπιταλιστική οικονομική ανάπτυξη.

Αλλά ας δούμε τι σημαίνει επί της ουσίας ανταγωνισμός στην καπιταλιστική οικονομία. Πρώτον, ο ανταγωνισμός στην καπιταλιστική οικονομία είναι σε βάρος της εργατικής τάξης, γιατί ακριβώς στηρίζεται πάνω στην αύξηση του βαθμού εκμετάλλευσης των εργαζομένων, η όποια αύξηση της παραγωγικότητας της εργασίας γίνεται προς όφελος των κεφαλαιοκρατών και σε βάρος των εργαζομένων είτε αυτό είναι ως αποτέλεσμα της εντατικοποίησης της εργασίας τους είτε είναι ως αποτέλεσμα της εισόδου στην παραγωγική διαδικασία των νέων τεχνολογιών.

Γι’ αυτό ακριβώς και από κοινού όλοι μαζί έχετε συνδιαμορφώσει ένα τέτοιο πλαίσιο στην αγορά εργασίας, όπου επί της ουσίας έχετε διαμορφώσει μηχανισμούς αναπαραγωγής μιας πολύ φτηνής εργατικής δύναμης, μιας εργατικής δύναμης αναλώσιμης, προσαρμοσμένης στις ανάγκες των επιχειρηματικών ομίλων για να θωρακιστεί η ανταγωνιστικότητά τους και ταυτόχρονα, χωρίς συγκροτημένα εργασιακά, ασφαλιστικά και συνδικαλιστικά δικαιώματα. Και αυτό είναι έργο όλων των κυβερνήσεων. Η σημερινή Κυβέρνηση πάτησε στο νομοθετικό πλαίσιο που άφησε η κυβέρνηση του ΣΥΡΙΖΑ όσον αφορά στις ανατροπές στην αγορά εργασίας.

Δεύτερον, ο ανταγωνισμός είναι σε βάρος των μικρών επιχειρήσεων, αυτού του οικογενειακού χαρακτήρα, σε βάρος των επαγγελματιών, των αυτοαπασχολούμενων και των εμπόρων, γιατί ανταγωνίζονται κάτω από χειρότερους όρους τους μεγάλους επιχειρηματικούς ομίλους. Διότι στην καπιταλιστική οικονομία ισχύει ο κανόνας που λέει ότι το μεγάλο ψάρι τρώει πάντα το μικρό και όπου δεν συμβαίνει αυτό είναι ελάχιστες εξαιρέσεις που δεν αμφισβητούν τον κανόνα.

Γι’ αυτόν ακριβώς τον λόγο και παρατηρούμε όχι μόνο στη χώρα μας αλλά στις ανεπτυγμένες καπιταλιστικές οικονομίες μια τεράστιου μεγέθους συγκέντρωση και συγκεντροποίηση της οικονομίας και σχεδόν του συνόλου του κλάδου της οικονομίας, πόσοι ελέγχουν τις νέες τεχνολογίες, πόσοι ελέγχουν τις αερομεταφορές, πόσοι ελέγχουν σε παγκόσμιο επίπεδο την ενέργεια, τα ορυκτά καύσιμα και μια σειρά άλλα θέματα τα οποία επιβεβαιώνονται από αυτήν τη διαδικασία.

Έτσι λοιπόν, η συγκέντρωση και η συγκεντροποίηση είναι κύριο χαρακτηριστικό γνώρισμα της οικονομικής ανάπτυξης του καπιταλισμού, με αποτέλεσμα ελάχιστοι όμιλοι να ελέγχουν όλο και μεγαλύτερο μερίδιο της αγοράς.

Τρίτο ζήτημα: Ο ανταγωνισμός είναι σε βάρος και των βιοπαλαιστών αγροτών, γιατί αναγκάζονται να αγοράζουν πανάκριβες πρώτες ύλες –σπόροι, φυτοφάρμακα, μηχανήματα- και ταυτόχρονα εξαναγκάζει πάλι τους μονοπωλιακούς ομίλους να πωλούν πολύ φθηνά τα αγροτικά τους εμπορεύματα για να μπορέσουν να διασφαλίσουν την κερδοφορία, ως πρώτη ύλη τα αγροτικά εμπορεύματα των επιχειρήσεων στον αγροδιατροφικό τομέα, ένας αγροδιατροφικός τομέας που και στη χώρα μας, αλλά και παγκόσμια, ελέγχεται από ελάχιστους μονοπωλιακούς ομίλους.

Και τέλος, ο ανταγωνισμός είναι και σε βάρος της ικανοποίησης των λαϊκών αναγκών, γιατί όσο περισσότερο συγκεντροποιείται μια αγορά τόσο μπορεί να καθοριστούν μονοπωλιακές τιμές. Η δε λειτουργία της Επιτροπής Ανταγωνισμού στη χώρα μας, την Ευρωπαϊκή Ένωση, τις Ηνωμένες Πολιτείες δεν είναι τίποτε άλλο παρά στάχτη στα μάτια του κόσμου και δεν μπορεί να αναιρέσει η ύπαρξη αυτής της επιτροπής τους σιδερένιους οικονομικούς νόμους της καπιταλιστικής οικονομίας που οδηγούν στη συγκέντρωση και τη συγκεντροποίηση της αγοράς.

Τέταρτο ζήτημα, σε σχέση με την ακρίβεια που συνδέεται άμεσα με τα ζητήματα τα οποία συζητάμε. Εμείς λέμε καθαρά ότι η ακρίβεια δεν είναι υπόθεση των διαχειριστικών ανεπαρκειών της Κυβέρνησης της Νέας Δημοκρατίας ή των ιδεοληψιών της, αλλά είναι συγκεκριμένο αποτέλεσμα που οφείλεται στην πορεία μετάβασης από την καπιταλιστική κρίση στην καπιταλιστική ανάπτυξη. Δηλαδή η ακρίβεια είναι παιδί του καπιταλιστικού συστήματος και η μεγάλη εικόνα επιβεβαιώνει μια νέα έξαρση του πληθωρισμού σε παγκόσμιο επίπεδο. Δεν είναι απλά και μόνο ιδιομορφία της χώρας μας. Δεν θα αναφέρω στοιχεία, έχουν αναφερθεί άλλοι ομιλητές σε αυτά.

Αυτό όμως προέκυψε βεβαίως ως αποτέλεσμα της διαταραχής εξαιτίας της σφοδρότατης αντίθεσης, αλλά και των ανταγωνισμών που παρουσιάζονται σε παγκόσμιο επίπεδο για τον έλεγχο των πρώτων υλών, τον έλεγχο των ενδιάμεσων εμπορευμάτων, τις διαδρομές-μεταφορές στο διεθνές εμπόριο που έχει ακριβώς διαταράξει τις παγκόσμιες αλυσίδες τροφοδοσίας.

Δεύτερον, αποτελεί αποτέλεσμα της επεκτατικής νομισματικής πολιτικής που εφαρμόζει και η Ευρωπαϊκή Κεντρική Τράπεζα και που μάλιστα ο ΣΥΡΙΖΑ το θεωρεί και σημαία μιας προοδευτικής αλλαγής που έχουμε σε επίπεδο Ευρωπαϊκής Ένωσης και Ευρωπαϊκής Κεντρικής Τράπεζας.

Έτσι λοιπόν, η Ευρωπαϊκή Κεντρική Τράπεζα κόβει φθηνό χρήμα, ακριβώς για να στηρίξει τα επενδυτικά σχέδια των πολυεθνικών, για να μπορέσει να αξιοποιηθεί και να επιταχυνθεί η διαδικασία για την πράσινη και ψηφιακή μετάβαση.

Έτσι λοιπόν, αυτό το φτηνό χρήμα είναι ακριβώς και η αιτία η οποία φουντώνει και εκτοξεύει τον πληθωρισμό, ο οποίος πληθωρισμός κατατρώει τα λαϊκά εισοδήματα. Έτσι λοιπόν, αυτό που είναι φάρμακο για τα συμφέροντα των επιχειρηματικών ομίλων, το φθηνό χρήμα, αποτελεί και φαρμάκι ταυτόχρονα για τις ανάγκες του λαού.

Έτσι, κύριε Υπουργέ που μιλήσατε πριν, λέτε στην Ελλάδα ότι είναι μικρός ο πληθωρισμός, όμως δυστυχώς επιβεβαιώνεται ότι ακόμη και αν ευημερούν οι αριθμοί, οι λαοί δυστυχούν.

Τρίτη αιτία της ακρίβειας και ιδιαίτερα στην ενέργεια είναι η πολιτική της Ευρωπαϊκής Ένωσης απελευθέρωσης της αγοράς ηλεκτρικής ενέργειας και της πράσινης μετάβασης. Αυτήν την πολιτική με συνέπεια την υπηρετεί και η σημερινή Κυβέρνηση και την υπηρέτησαν και οι προηγούμενες κυβερνήσεις, όπως του ΣΥΡΙΖΑ - ΑΝΕΛ, για να μπορέσουν ακριβώς να ενταχθούν οι ανανεώσιμες πηγές ενέργειας στο μείγμα που οδήγησε σε πολύ ακριβό μείγμα για τον λαό και σε στήριξη των αρπακτικών της «πράσινης ενέργειας». Η πορεία απολιγνιτοποίησης είχε ξεκινήσει επί ΣΥΡΙΖΑ ως κυβέρνηση και η σημερινή το συνεχίζει, με το φυσικό αέριο ως μεταβατικό καύσιμο σε αυτήν την περίοδο της απολιγνιτοποίησης, δηλαδή ένα εισαγόμενο ορυκτό καύσιμο.

Και μάλιστα, επειδή ακριβώς η ακρίβεια δεν είναι κάτι το προσωρινό στην αγορά της ηλεκτρικής ενέργειας -ήδη η Ευρωπαϊκή Επιτροπή μιλά για τουλάχιστον δύο με τρία χρόνια ότι θα παρακολουθούμε τα ίδια ακριβώς φαινόμενα- έχει ξεκινήσει μια τεράστια διαπάλη στους κόλπους της Ευρωπαϊκής Ένωσης, τεράστια τις αντιθέσεις, ανάμεσα στη Γαλλία από τη μια μεριά που θεωρεί ότι η μετάβαση στην πράσινη ενέργεια πρέπει να αξιοποιηθεί και να γίνει όχι με μεταβατικό καύσιμο το φυσικό αέριο, αλλά την πυρηνική ενέργεια και στη δε Γερμανία που θέλει το φυσικό αέριο γιατί έχει την προνομιακή σχέση με τη Ρωσία και τον αγωγό South Stream 2. Και αυτή η διαπάλη εκφράζεται σε υψηλότατο επίπεδο στην Ευρωπαϊκή Ένωση, αλλά αυτή όμως η διαπάλη για το ποιο θα είναι το καύσιμο μετάβασης δεν αφορά την τιμή καθορισμού του ηλεκτρικού ρεύματος και την τεράστια ακρίβεια.

Έτσι, λοιπόν, φαίνεται πολύ συγκεκριμένα ότι αυτή η πολιτική που με συνέπεια υπηρέτησαν όλες οι κυβερνήσεις στον τομέα της ενέργειας έχει οδηγήσει σε αυτό το κύμα ακρίβειας την ηλεκτρική ενέργεια. Άλλωστε η πράσινη μετάβαση θα οδηγήσει σε ακόμη πιο ακριβή ενέργεια, σε ακόμη πιο ακριβά «πράσινα εμπορεύματα», με αποτέλεσμα να αυξηθεί ακόμη περισσότερο η ενεργειακή φτώχεια, αλλά και να επιδεινωθεί το επίπεδο διαβίωσης της λαϊκής οικογένειας.

Το ΚΚΕ είναι υπέρ όλων των μορφών, των εγχώριων μορφών αξιοποίησης και των ορυκτών καυσίμων, δηλαδή, του λιγνίτη, και της παραγωγής ηλεκτρικής ενέργειας από το νερό -το οποίο είναι ανανεώσιμο, αλλά δεν αξιοποιείται- και από την αιολική ενέργεια και τα φωτοβολταϊκά. Αλλά δεν μπορεί σε συνθήκες καπιταλισμού να υπάρξει επάρκεια παραγωγής, φθηνό ρεύμα και προστασία του περιβάλλοντος. Αυτό μπορεί να γίνει μόνο με κοινωνικοποίηση των μέσων παραγωγής. Αυτή είναι η πρόταση του ΚΚΕ.

Έτσι, λοιπόν, τα μέτρα προστασίας από το κύμα της ακρίβειας δεν είναι τίποτε άλλο παρά ασπιρίνες που δεν μπορούν να αντισταθμίσουν τις τεράστιες απώλειες που έχουν τα λαϊκά εισοδήματα. Άλλωστε, και οι προτάσεις των υπόλοιπων κομμάτων κινούνται πάλι στα πλαίσια της ασπιρίνης, γιατί εντάσσονται εντός των ορίων της πολιτικής της Ευρωπαϊκής Ένωσης.

Και μάλιστα, ορισμένα πράγματα που ακούμε βγαίνουν εκτός πραγματικότητας. Η ΔΕΗ, λέει, η δημόσια μπορεί να καθορίσει φθηνό τιμολόγιο. Αλήθεια το ισχυρίζεστε, κύριοι του ΣΥΡΙΖΑ; Εσείς δεν βάλατε, με πρόταση και απόφαση της κυβέρνησης του ΣΥΡΙΖΑ και της πλειοψηφίας τότε το χρηματιστήριο ενέργειας; Τι καθορίζει το χρηματιστήριο ενέργειας; Τη χονδρεμπορική τιμή ηλεκτρικής ενέργειας. Το χρηματιστήριο την καθορίζει τη χονδρεμπορική τιμή και με βάση αυτή πουλάνε όλες οι εταιρείες που αγοράζουν ρεύμα από το χρηματιστήριο το ηλεκτρικό ρεύμα στους καταναλωτές. Και αυτή η χονδρεμπορική τιμή, μάλιστα, με απόφαση της κυβέρνησης ΣΥΡΙΖΑ, καθορίζεται από την ανώτερη τιμή εισαγωγής της τελευταίας KWh. Και έρχεστε τώρα και λέτε ότι μια δημόσια ΔΕΗ θα μείωνε το ρεύμα; Μα δεν γίνονται αυτά τα πράγματα, όταν εσείς έχετε καθιερώσει το χρηματιστήριο.

Ούτε, βεβαίως, είναι πρόταση να καταφεύγουμε σε λύσεις δοκιμασμένες και χρεοκοπημένες του παρελθόντος, όπως έκανε το ΜέΡΑ25, για την εφαρμογή της αυτόματης τιμαριθμικής αναπροσαρμογής, που είναι πρόταση προηγούμενων δεκαετιών. Όπως, άλλωστε, προτάσεις προηγούμενων δεκαετιών καταθέτει το συγκεκριμένο κόμμα και για τις συντεχνίες και για τα συνεργατικά μοντέλα, προτάσεις χρεοκοπημένες από την ίδια τη ζωή. Αντίθετα, η προστασία του λαϊκού εισοδήματος συνδέεται με συγκεκριμένους στόχους πάλης, όπως αυτές που καταθέτει το ΚΚΕ σε μια γενικότερη πορεία ανατροπής αυτής της κατάστασης.

Ολοκληρώνω, κύριε Πρόεδρε, με μια αναφορά στην τροπολογία που αναδεικνύει ότι η Κυβέρνηση δεν σχεδιάζει στο πρόχειρο, αλλά έχει μακροπρόθεσμη προοπτική, όπως για παράδειγμα τα αντιεργατικά μέτρα που περιέχονται στην τροπολογία του Υπουργείου Εργασίας. Τιμωρεί από τη μια μεριά η Κυβέρνηση με περικοπή 50% του μισθού σε όσους εργαζόμενους του ιδιωτικού τομέα είναι γονείς παιδιών που νοσούν και από αυτή την άποψη το ζήτημα είναι το εξής: Γιατί υπάρχει αυτή η εξέλιξη; Γιατί ακριβώς η Κυβέρνηση άνοιξε τα σχολεία χωρίς μέτρα προστασίας.

Το θέμα δεν είναι αν θα άνοιγαν τα σχολεία ή πότε θα άνοιγαν τα σχολεία, δεν είναι αυτό το ζήτημα. Βεβαίως, έπρεπε να ανοίξουν τα σχολεία, αλλά κάτω από ποιους όρους και προϋποθέσεις; Να αποφευχθεί ο συγχρωτισμός των παιδιών. Είκοσι επτά παιδιά σε ένα τμήμα; Είναι δυνατόν; Πώς να μην υπάρξει διασπορά της πανδημίας; Ενώ έπρεπε να ήταν μικρότερα τμήματα με πολύ λιγότερα παιδιά, με συγκεκριμένα μέτρα υγιεινής και ασφάλειας στα σχολεία, με δωρεάν τεστ για όλα τα παιδιά και για τους καθηγητές.

Έτσι, λοιπόν, αξιοποιείτε την πολιτική σας διαχείριση, την εγκληματική πολιτική διαχείριση της πανδημίας, για να προχωρήσετε σε αντεργατικά μέτρα διευκολύνοντας, επί της ουσίας, τους επιχειρηματικούς ομίλους, όπως την επιβολή τηλεργασίας σε νοσούντες εργαζόμενους. Δηλαδή, κάθεται στο σπίτι του, ας πάρει και μια χούφτα αντιπυρετικά, αλλά να δουλεύει, για να μη χάσει το μεροκάματο. Ποιος εξυπηρετείται; Βεβαίως, δεν εξυπηρετούνται οι εργαζόμενοι και οι ανάγκες τους, αλλά οι επιχειρηματικοί όμιλοι. Πολύ δε περισσότερο, όταν η Κυβέρνηση ευθύνεται για τη διαχείριση της πανδημίας. Είναι μια ολόκληρη συζήτηση, δεν την ανοίγω τώρα.

Και τέλος, με την υπόθεση του κατώτερου μισθού, αξιοποιεί και η σημερινή Κυβέρνηση τον νόμο Αχτσιόγλου - Βρούτση ή Βρούτση - Αχτσιόγλου για την ακρίβεια, όπου η εκάστοτε κυβέρνηση θα καθορίζει κάθε φορά τον κατώτερο μισθό με στόχο την ενσωμάτωση και τη χειραγώγηση των εργαζομένων και των πλατειών λαϊκών στρωμάτων. Αυτό έχετε σκοπό να κάνετε.

Αλλά, βεβαίως, όλα αυτά τα αντιλαϊκά μέτρα τα οποία ήρθαν με την τροπολογία στο σημερινό νομοσχέδιο δεν είναι προσωρινού χαρακτήρα. Ήρθαν για να μείνουν, όπως έμεινε το σύνολο των αντεργατικών - μνημονιακών μέτρων και για να στοχοποιήσουν τη ζωή των εργαζομένων και των πλατειών λαϊκών στρωμάτων.

Στο χέρι των εργαζομένων είναι ακριβώς να χειραφετηθούν από όλες αυτές τις πολιτικές που τους έχουν καταδικάσει στην εξαθλίωση, στη φτώχεια και σε μία ζωή χωρίς μέλλον για τους ίδιους και τις οικογένειές τους και αντίθετα, να οργανώσουν την πάλη τους για μια συνολικότερη ανατροπή αυτής της κατάστασης. Γιατί οι δυνατότητες υπάρχουν, είναι υπαρκτές οι δυνατότητες ο κόσμος να ζει πολύ καλύτερα και θα μπορεί να ζει πολύ καλύτερα, όταν εξαλείψει από τη μέση το καπιταλιστικό κέρδος και το καπιταλιστικό σύστημα.

Ευχαριστώ πολύ και για την ανοχή, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κύριε Υπουργέ, ζητήσατε τον λόγο πριν από τους Κοινοβουλευτικούς Εκπροσώπους, για να κάνετε την ομιλία σας. Τον παραχωρήσαμε, γιατί θεωρήσαμε ότι θα έχετε κάτι καινούργιο να μας πείτε, για να χρειαστεί να απαντήσουμε.

Πάλι τα ίδια, δυστυχώς. Τα ίδια επιχειρήματα ακούσαμε, αυτά που αναμασά συνεχώς η Κυβέρνηση και για την πανδημία και για την ακρίβεια και, κυρίως, πέρα από τα επιχειρήματα, αυτό που κατά τη γνώμη μου δείχνει και την πλήρη αναντιστοιχία σας με το τι συμβαίνει αυτή τη στιγμή στη ελληνική κοινωνία είναι ότι σας ακούσαμε να μας λέτε ότι πάνε όλα περίφημα. Όλα πάνε «σφαίρα» και στην οικονομία και στην πανδημία, τα έχετε κάνει όλα καλά, δεν υπάρχει κανένα πρόβλημα. Συνεχίστε έτσι, συνεχίστε έτσι να τα ακούει αυτά η κοινωνία η οποία βιώνει αυτή την εξαιρετικά δύσκολη πραγματικότητα και θα το στοιχειοθετήσω και με στοιχεία αυτό στη συνέχεια.

Έρχομαι, όμως, στην ομιλία για το συγκεκριμένο νομοσχέδιο, γιατί, βεβαίως, είναι ένα σημαντικό ζήτημα αυτό το οποίο συζητάμε σήμερα, για την ενσωμάτωση της οδηγίας 2019/1 του Ευρωπαϊκού Κοινοβουλίου για την παροχή αρμοδιοτήτων σε αρχές ανταγωνισμού των κρατών - μελών, για να επιβάλουν αποτελεσματικότερα τους κανόνες και τη διασφάλιση της εύρυθμης λειτουργίας της εσωτερικής αγοράς. Και δεν πρόκειται, όπως, δυστυχώς, προσπαθήσατε πολλοί από τους ομιλητές της Συμπολίτευσης να το παρουσιάσετε ως ένα τεχνικό ζήτημα. Δεν είναι καθόλου τεχνικό ζήτημα. Είναι ζήτημα εξόχως πολιτικό και ένα ζήτημα εξόχως κρίσιμο και την κρισιμότητα αυτή την υπαγορεύει η ίδια πραγματικότητα. Γιατί όσο κι αν δεν θέλετε να το παραδεχτείτε, κύριε Υπουργέ, αυτή τη στιγμή η ελληνική οικονομία βιώνει μία επώδυνη απορρύθμιση της αγοράς, με ακρίβεια, με ανατιμήσεις, με πληθωρισμό που απειλούν τους καταναλωτές και ναρκοθετούν τις αναπτυξιακές προοπτικές της χώρας.

Η επιβολή κανόνων, λοιπόν, η αποφασιστική ρύθμιση, η σύγκρουση με την κερδοσκοπία και τα ισχυρά συμφέροντα αποτελούν μονόδρομο για μια προοδευτική διέξοδο από αυτή τη νέα κρίση που ήδη έχει κάνει την εμφάνισή της. Γιατί, βεβαίως, κανείς δεν μπορεί να ισχυριστεί ότι αυτή η συζήτηση την οποία κάνουμε σήμερα γίνεται εν κενό.

Δυστυχώς, η χώρα έχει την πολύ κακή τύχη σ’ αυτές τις εξαιρετικά δύσκολες συνθήκες να έχει μια Κυβέρνηση που επιμένει στις νεοφιλελεύθερες εμμονές της. Εμμονές που καταδικάζουν τη χώρα σε μια ιδιότυπη μοναξιά, γιατί, δείτε τι γίνεται αυτή τη στιγμή στο διεθνές περιβάλλον. Βλέπουμε μια διεθνή συζήτηση η οποία περιστρέφεται γύρω από την ανάγκη της αποφασιστικής κρατικής παρέμβασης και την επιβολή αυστηρών ρυθμίσεων στις αγορές ενάντια στην ασυδοσία των κερδοσκόπων και ολιγοπωλίων. Η Επίτροπος Ανταγωνισμού της Ευρωπαϊκής Ένωσης, πρόσφατα, κατονόμασε τα ολιγοπωλιακά συμφέροντα ως εχθρούς του ανταγωνισμού. Ακόμη και στη μεγαλύτερη καπιταλιστική οικονομία του πλανήτη, στις Ηνωμένες Πολιτείες, ο Αμερικανός Πρόεδρος επιβάλλει ρυθμίσεις ενάντια στα συμφέροντα μονοπωλιακών ομίλων.

Έχουμε αναβάθμιση της συνεργασίας Ευρωπαϊκής Ένωσης - Ηνωμένων Πολιτειών σε ζητήματα ανταγωνισμού. Έχουμε ευρωπαϊκές κυβερνήσεις οι οποίες θέτουν ως πρώτη προτεραιότητα την καταπολέμηση των καρτέλ και της κερδοσκοπίας.

Τι συμβαίνει στη χώρα μας; Εδώ, για να το πω με μια φράση, κύριε Υπουργέ, η ελληνική οικονομία αντιμετωπίζει σήμερα ένα πρωτοφανές φαινόμενο «καρτελοποίησης». Δεν είναι η πρώτη φορά που συμβαίνει αυτό, όμως είναι η πρώτη φορά που αυτό συμβαίνει σε τόσο μεγάλο βάθος και σε τέτοια έκταση. Και μάλιστα πότε; Όταν αναμένεται τα επόμενα χρόνια ένας πακτωλός ευρωπαϊκών κονδυλίων, Ταμείο Ανάκαμψης, ΕΣΠΑ 2021 - 2027, νέα Κοινή Αγροτική Πολιτική, Fit-for-55, Ταμείο Δίκαιης Μετάβασης. Έγραψε την Κυριακή ο κ. Καρακούσης στο «ΒΗΜΑ» ότι μιλάμε για τέσσερις με πέντε Ολυμπιάδες. Είναι τα χρήματα τα οποία θα έχει να διαχειριστεί η ελληνική πολιτεία και ο ιδιωτικός τομέας τα επόμενα χρόνια.

Αντί να αξιοποιήσετε αυτές τις πρωτοφανείς δυνατότητες για να χαράξετε επιτέλους ένα στρατηγικό σχέδιο που θα διευρύνει την παραγωγική βάση της χώρας και θα καλύπτει το επενδυτικό κενό της ελληνικής οικονομίας με όρους συμμετοχής όσο το δυνατόν περισσότερων οικονομικά δρώντων, εγχώριων επιχειρήσεων, μεγάλων, μεσαίων και μικρών, τι κάνετε; Κλείνετε το σύστημα όσο μπορείτε, το περιορίζετε. Λίγοι και εκλεκτοί. Αυτή είναι η λογική της Κυβέρνησης σε όλα τα πεδία.

Και πώς ακριβώς περιμένετε να παταχθούν τα ολιγοπωλιακά φαινόμενα; Με μια Επιτροπή Ανταγωνισμού που δεν έχει εργαλεία στα χέρια της, που σε συγκεκριμένες αγορές δεν μπορεί καν να παρέμβει, που είναι υποστελεχωμένη; Ακόμα και ο ίδιος ο πρόεδρος της επιτροπής σάς τα είπε στη διαβούλευση των φορέων. Άρα το ένα ζήτημα είναι όλη αυτή η «καρτελοποίηση» που παρατηρείται σε πολύ κρίσιμους κλάδους της οικονομίας.

Ένα άλλο πολύ σημαντικό ζήτημα, το νούμερο ένα ζήτημα, αν θέλετε, αυτή τη στιγμή είναι το ζήτημα της ακρίβειας. Είναι η ακρίβεια η οποία απειλεί τους οικογενειακούς προϋπολογισμούς, απειλεί τη βιωσιμότητα των επιχειρήσεων, απειλεί τις δουλειές εκατοντάδων χιλιάδων εργαζομένων.

Μέσα σ’ αυτές τις συνθήκες εσείς επιμένετε -και σήμερα το ακούσαμε- σα να μη συμβαίνει τίποτα και επικοινωνιακά παρουσιάζετε μια εικονική πραγματικότητα την ώρα που τα νοικοκυριά δηλώνουν ότι δεν μπορούν να καλύψουν ούτε βασικές βιοτικές ανάγκες σε διατροφή, ενέργεια και θέρμανση. Έχω εδώ τα στοιχεία από την τελευταία δημοσκόπηση της «PRORATA» που δημοσιεύτηκε χθες, τα οποία τι λένε; 28% «Μπορούμε να πληρώσουμε με ορισμένες δυσκολίες». Μιλώ για την ενέργεια. 39% «Μπορούμε να πληρώσουμε με πολλές δυσκολίες», 24% «Δεν μπορούμε να πληρώσουμε καθόλου». Μόνο το 7% μπορεί να πληρώσει. Αυτή είναι η κατάσταση σήμερα.

Η ακρίβεια στην ίδια δημοσκόπηση είναι το νούμερο ένα ζήτημα αυτή τη στιγμή, πέρασε ακόμα και την πανδημία. Επιμένετε, όμως, πολιτικά, πέρα από την επικοινωνιακή διαχείριση, να μην αντιλαμβάνεστε ότι το δόγμα της αυτορρύθμισης της αγοράς είναι δυστυχώς ένα δόγμα καταστροφικό.

Εμείς σας είχαμε προειδοποιήσει εδώ και μήνες. Ήδη από τον περασμένο Φεβρουάριο, όταν καταθέσαμε την πρώτη ερώτηση για τις ανατιμήσεις στον κατασκευαστικό κλάδο, στις πρώτες ύλες, είχαμε κρούσει τον κώδωνα του κινδύνου και δεν το κάναμε μόνο εμείς. Το έκαναν οι φορείς της αγοράς, το έκαναν τα επιμελητήρια, το έκαναν οι ενώσεις καταναλωτών.

Πώς αντιμετωπίσατε εσείς όλη αυτή την κρίση; Σε τρία στάδια. Πρώτα λέγατε ότι όλα αυτά είναι μια καταστροφολογία του ΣΥΡΙΖΑ, ότι δεν υπάρχει κρίση. Μετά μας λέγατε -εξακολουθείτε να το λέτε, το άκουσα πάλι σήμερα- ότι είναι μια διεθνής κρίση, «τι να κάνουμε, δεν μπορούμε να παρέμβουμε». Μετά συνεχίσατε και είπατε ότι είναι παροδικό το φαινόμενο, «μπόρα είναι, θα περάσει σε λίγους μήνες». Μάλιστα το είχατε προσδιορίσει στα Χριστούγεννα του 2021.

Διαψευστήκατε οικτρά σε όλες αυτές τις εκτιμήσεις που κάνατε. Αντί να λάβετε εγκαίρως μέτρα, έχουμε τον Δεκέμβρη το ρεκόρ πληθωρισμού, ρεκόρ δεκαετίας 5,1% και ακόμα χειρότερα -γιατί επιμένετε να μένετε μόνο στον ανεπίσημο πληθωρισμό-, έχουμε εκρηκτικές αυξήσεις πολλαπλάσιες του επίσημου πληθωρισμού σε πολύ κρίσιμους κλάδους, στην ενέργεια, στη στέγαση, στα είδη διατροφής.

Απορρίψατε βεβαίως την τροπολογία μας για ελάφρυνση των βαρών με μείωση του ειδικού φόρου κατανάλωσης στα προϊόντα ενέργειας. Απορρίψατε τις προτάσεις μας για ένα σοβαρό πρόγραμμα επιδότησης του ενεργειακού κόστους με εισοδηματικά, γεωγραφικά και κοινωνικά κριτήρια, αλλά και για τις επιχειρήσεις με ιδιαίτερη στήριξη των ενεργοβόρων τομέων, με αξιοποίηση ευρωπαϊκών χρηματοδοτήσεων και την ίδια στιγμή η συγκεντροποίηση η οποία υπάρχει σε πολύ κρίσιμους τομείς της αγοράς οδηγεί σε νόθευση του ανταγωνισμού και σε χειραγώγηση των τιμών. Το λιανεμπόριο και η πώληση βασικών ειδών πρώτης ανάγκης είναι μια χαρακτηριστική περίπτωση. Είδαμε τα φαινόμενα αισχροκέρδειας του τελευταίου διαστήματος σε βασικά είδη στα σουπερμάρκετ μέσα στην πανδημία. Σας είχαμε καταθέσει και ερώτηση γι’ αυτό το θέμα. Βλέπουμε τι γίνεται στον κλάδο των τηλεπικοινωνιών με τη χώρα μας να καταγράφει πολύ υψηλότερες τιμές από τον ευρωπαϊκό μέσο όρο, με μια από τις υψηλότερες χρεώσεις στην κινητή τηλεφωνία. Σε ποιες πρωτοβουλίες έχετε προχωρήσει για να αντιμετωπίσετε αυτά τα φαινόμενα;

Βεβαίως έγινε πολύ μεγάλη συζήτηση όλο το τελευταίο διάστημα για τα τεστ, για τα PCR, για τον κορωνοϊό. Δεν θα επαναλάβω -δεν έχω και τον χρόνο- όλη τη συζήτηση. Νομίζω ότι ο κόσμος έχει βγάλει τα συμπεράσματά του.

Ένα ερώτημα μόνο: Εσείς θεωρείτε ότι έχει λειτουργήσει ο ανταγωνισμός σ’ αυτή την περίπτωση; Θα προβείτε σε ελέγχους για το τι συμβαίνει αυτή τη στιγμή στη συγκεκριμένη αγορά;

Βεβαίως η πιο ανησυχητική διάσταση απ’ όλες είναι αυτά που γίνονται στον χώρο της ενέργειας. Εκεί οι ευθύνες σας είναι τεράστιες. Αυτά δεν τα λέει μόνο ο ΣΥΡΙΖΑ που κάνει αντιπολίτευση και μπορεί να πει και καμμιά υπερβολή. Δείτε τι λέει ο πρόεδρος της Ένωσης Βιομηχανικών Καταναλωτών Ενέργειας: «Εκτός ορίων πραγματικού κόστους παραγωγής η αύξηση των τιμών στην ελληνική αγορά». Δείτε τι λέει η ελληνική παραγωγή, η βιομηχανία δηλαδή: 20% με 40% στο κόστος παραγωγής της ελληνικής βιομηχανίας. Μάλιστα αυτό είναι ήδη από τον Οκτώβριο. Οι επιπτώσεις είναι πιο σημαντικές για την ελληνική βιομηχανία σε σύγκριση με τον ευρωπαϊκό ανταγωνισμό. Δείτε τι λέει ο καθηγητής κ. Κάπρος, ο οποίος μιλάει για 39%. Μάλιστα, το προσδιορίζει και ποσοτικά, 39% ουρανοκατέβατα κέρδη -έτσι τα χαρακτηρίζει- παραγωγών ηλεκτρικής ενέργειας μόνο για το δίμηνο Αυγούστου - Σεπτεμβρίου του 2021. Μάλιστα, όλα αυτά συμβαίνουν σε μια χώρα η οποία για δεκαετίες βάσισε την αναπτυξιακή της προσπάθεια σε φθηνή ενέργεια. Δεν έχει ξαναγίνει αυτό το οποίο συμβαίνει σήμερα στην αγορά ενέργειας.

Κυρίες και κύριοι της Κυβέρνησης, όλα αυτά είναι πολύ σημαντικά για να καταλάβουμε σε ποιο περιβάλλον ακριβώς γίνεται η συζήτηση για το παρόν νομοσχέδιο. Το νομοσχέδιο που συζητάμε σήμερα -που άργησε πάρα πολύ- είναι για την ενσωμάτωση μιας οδηγίας. Είναι μια οδηγία η οποία πράγματι θα μπορούσε να είναι προωθητική για τη ρύθμιση της αγοράς. Παρ’ όλα αυτά ακόμα και εδώ έχετε προχωρήσει σε επιλεκτική ενσωμάτωση. Έχετε παραλείψει κρίσιμες διατάξεις. Ειπώθηκαν αυτά και από τον εισηγητή μας. Επινοήσατε -έγινε συζήτηση και επ’ αυτού- και θεσπίσατε εκ των υστέρων το ασυμβίβαστο για να απομακρύνετε αιφνιδιαστικά την τότε πρόεδρο.

Πρέπει, όμως, να απαντήσετε τι έγινε τελικά και με τη μη συμπερίληψη του άρθρου 2α στο κατατεθέν νομοσχέδιο στη δημόσια διαβούλευση, το οποίο έδινε τη δυνατότητα στην Επιτροπή Ανταγωνισμού να παρεμβαίνει σε κρίσιμες αγορές με βάση τη λογική του οικοσυστήματος και στην περίπτωση κατάχρησης θέσης ισχύος.

Ακόμα, λοιπόν, και οι θετικές διατάξεις που υπάρχουν στην ενσωμάτωση αυτής της οδηγίας αποδυναμώνονται στην πράξη, καθώς δεν διασφαλίζετε με τον τρόπο με τον οποίο τη φέρατε αυτή την ενσωμάτωση τις προϋποθέσεις εφαρμογής της.

Ως προς την επιλογή των μελών, θετικό βήμα είναι η επιλογή Προέδρου και Αντιπροέδρου από τη Διάσκεψη των Προέδρων, όμως κατώτερο των περιστάσεων. Θα έπρεπε κανονικά αυτό να συμβαίνει για όλα τα μέλη και όχι να δίνονται υπερεξουσίες στον Υπουργό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή σας για δύο λεπτά.

Φαίνεται, όμως, ότι εδώ δυστυχώς ο στόχος δεν είναι η ρύθμιση. Ο στόχος είναι η περαιτέρω απορρύθμιση, ο στόχος είναι η υπερσυγκέντρωση εξουσιών, ο στόχος δυστυχώς δεν είναι η αντιμετώπιση αυτής της πρωτοφανούς κρίσης, δεν είναι η θωράκιση της οικονομίας, δεν είναι η προστασία της κοινωνίας από κερδοσκοπικά φαινόμενα. Νομίζω ότι ειπώθηκε αυτό και πριν από κάποιον ομιλητή μας από τον ΣΥΡΙΖΑ.

Δείτε τι δημοσίευσε χθες το δελτίο οικονομικών εξελίξεων του ΙΝΕ της ΓΣΕΕ για τον Δεκέμβριο του 2021. Θα το καταθέσω και στα Πρακτικά. «Η απώλεια αγοραστικής δύναμης κατώτατου μισθού τον Δεκέμβριο έφτασε στο 10,4%, ενώ για τον μέσο μισθό εργαζομένου μερικής απασχόλησης 13,7%». Και όλα αυτά πότε; Όταν ακόμα δεν έχουμε δει την πλήρη εξέλιξη του φαινομένου της ακρίβειας, ενώ δηλαδή τα πράγματα τους επόμενους μήνες και λόγω της δικής σας αδράνειας αναμένεται να γίνουν ακόμα πιο δύσκολα.

Τι θα κάνετε λοιπόν για όλα αυτά; Απαιτείται άμεση λήψη μέτρων.

Εμείς επαναφέρουμε τις βασικές μας προτάσεις: Πρώτα και κύρια αύξηση του κατώτατου μισθού στα 800 ευρώ, σήμερα όμως όχι αύριο, για να στηριχθούν τα νοικοκυριά, να τονωθεί το διαθέσιμο εισόδημα και να ενισχυθεί η κατανάλωση. Και βεβαίως βασικό μέτρο για τους μικρομεσαίους είναι η ουσιαστική ρύθμιση του ιδιωτικού χρέους της πανδημίας με διαγραφή μέρους του αρχικού κεφαλαίου, ώστε να πάρουν μια ανάσα και να καταφέρουν να επιβιώσουν οι αυτοαπασχολούμενοι, οι πολύ μικρές, μικρές και μικρομεσαίες επιχειρήσεις.

Γιατί, κύριοι της Κυβέρνησης, όσο κι αν επιμένετε ιδεοληπτικά προσκολλημένοι σε παρωχημένες νεοφιλελεύθερες δοξασίες ο κόσμος γύρω σας αλλάζει, ο κόσμος γύρω μας αυτή τη στιγμή ζητάει άλλες πολιτικές. Ζητάει πολιτικές, οι οποίες θα επαναφέρουν στο επίκεντρο της οικονομίας τολμηρά μεταρρυθμιστικά μέτρα κοινωνικής στήριξης. Σε αυτή τη βάση συντάσσονται όλο και περισσότερες κυβερνήσεις διεθνώς, για να απαντήσουν στη διπλή κρίση της πανδημίας και της ακρίβειας.

Σε αυτή την περίοδο της μεγάλης αβεβαιότητας που βιώνουμε ένα είναι το βέβαιο, ότι υπάρχουν οι προτάσεις, υπάρχουν οι δυνατότητες για ουσιαστική ανασύνταξη της χώρας μας σε υγειονομικό, οικονομικό και κοινωνικό επίπεδο. Αυτό που δεν υπάρχει, δυστυχώς, είναι η πολιτική βούληση από την πλευρά της Κυβέρνησης. Γι’ αυτό επιλέγετε την άρνηση της πραγματικότητας, επιλέγετε την κατασκευή μιας εικονικής πραγματικότητας. Σε μια περίοδο που οι ανισότητες αυξάνονται ψηφίσατε έναν προϋπολογισμό που δεν προβλέπει ούτε ένα ευρώ για τους ανέργους, για τους εργαζόμενους, για τις επιχειρήσεις που κινδυνεύουν με λουκέτο, σαν να μην υπάρχει πανδημία. Μας το είχε πει άλλωστε και ο Αναπληρωτής Υπουργός Οικονομικών ότι «θεωρούμε ότι οι οικονομικές συνέπειες της πανδημίας θα περάσουν τους πρώτους μήνες του 2022». Προφανώς έχει διαψευστεί και αυτό οικτρά. Περικόπτετε τις τακτικές δαπάνες για την υγεία μέσα σε αυτές τις συνθήκες της πανδημικής κρίσης. Δεν προβλέπει ούτε ένα ευρώ αυτός ο προϋπολογισμός για την αντιμετώπιση της ακρίβειας, που ροκανίζει το εισόδημα του νοικοκυριού, που απειλεί τη βιωσιμότητα της επιχείρησης και ναρκοθετεί την αναπτυξιακή προοπτική της χώρας.

Όσο όμως εσείς επιμένετε να απαντάτε στις πολύμορφες κρίσεις που μας περιβάλλουν με ένα μείγμα αδράνειας, εικονικής πραγματικότητας και εμφατικής ιδεοληψίας τόσο πιο οδυνηρές θα είναι οι συνέπειες για την κοινωνία.

Εμείς από τη μεριά μας επιμένουμε ότι η Ελλάδα πρέπει να συγχρονιστεί με τον διεθνή βηματισμό γύρω από τη μείωση των ανισοτήτων, τη δίκαιη και βιώσιμη ανάπτυξη, τον παραγωγικό μετασχηματισμό με ουσιαστική κρατική παρέμβαση για τη ρύθμιση της αγοράς και τη στήριξη της πραγματικής οικονομίας, και τη ρύθμιση της αγοράς βεβαίως και στην αγορά ενέργειας.

Όταν ο κύριος Πρωθυπουργός, ο κ. Μητσοτάκης, μόλις τον περασμένο Οκτώβριο, τον περασμένο Νοέμβριο ζητούσε από τη ΔΕΗ να προχωρήσει σε μειώσεις τιμολογίων 30% και μετά 42%, αυτό δεν ήταν παρέμβαση; Όταν βλέπουμε τον Γάλλο Υπουργό Οικονομικών, τον κ. Λεμέρ, να καταθέτει πρόταση τώρα, αυτές τις μέρες στην Ευρωπαϊκή Επιτροπή για να ζητήσει από την EDF μεγαλύτερη μείωση τιμολογίων, αυτό δεν είναι παρέμβαση;

Λύσεις υπάρχουν λοιπόν. Αυτό το οποίο δεν υπάρχει είναι πολιτική βούληση από τη μεριά μιας εμμονικής, ιδεοληπτικής, νεοφιλελεύθερης κυβέρνησης. Εμείς από τη μεριά μας δεν θα σας αφήσουμε να καταδικάσετε την ελληνική κοινωνία σε μια αέναη μετάβαση από τη μία κρίση στην άλλη. Με σύμμαχο την κοινωνία θα κάνουμε πραγματικότητα τη νέα αρχή που έχει ανάγκη η χώρα μας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Χαρίτση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ένα ερώτημα μόνο να κάνω προς τον αγαπητό συνάδελφο κ. Χαρίτση.

Δεν κατάλαβα καλά, είπατε ένα σκεπτικό σε σχέση με την τελευταία δημοσκόπηση της «PRORATA» και «να δούμε το καμπανάκι το οποίο βγάζει», κάτι είπατε για τη δημοσκόπηση. Εσείς με τις δημοσκοπήσεις ήσασταν αρνητικοί μέχρι τώρα. Α, άμα μία δημοσκόπηση είναι λίγο καλύτερη για τον ΣΥΡΙΖΑ, αυτή είναι η πραγματική δημοσκόπηση, ενώ, αν οι άλλες δημοσκοπήσεις σας βγάζουν με διψήφια διαφορά, αυτές είναι κακές δημοσκοπήσεις. Το λέω για να μην χάνουμε τον χρόνο μας, το καταλάβαμε.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, ζητώ τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Πήρατε τον λόγο γι’ αυτό;

**ΠΡΟΕΔΡΕΥΩΝ (Απόστολος Αβδελάς):** OΆδωνις Γεωργιάδης είναι αυτός, κύριε Ζαχαριάδη. Τι να κάνουμε;

Έχετε τον λόγο, κύριε Χαρίτση.

**ΑΛΕΞΗΣ ΧΑΡΙΤΣΗΣ:** Κύριε Γεωργιάδη, κύριε Υπουργέ, ακούσατε αυτό που είπα; Ποια στοιχεία -τα έχω καταθέσει και στα Πρακτικά- της δημοσκόπησης σας παρουσίασα; Σας παρουσίασα τα στοιχεία, τα οποία λένε ότι αυτή τη στιγμή η ακρίβεια είναι το νούμερο ένα πρόβλημα για τους Έλληνες πολίτες. Σας παρουσίασα τα στοιχεία, τα οποία λένε ότι για τον χώρο της ενέργειας πέρα από ένα 7%, που λέει ότι πληρώνει άνετα τους λογαριασμούς του, όλοι οι υπόλοιποι λένε ότι έχουν από μικρές, μέτριες, μεγάλες δυσκολίες ή αδυναμία πληρωμής. Σας παρουσίασα τα στοιχεία, τα οποία λένε ότι οι τιμές στο σουπερμάρκετ σύμφωνα με τους πολίτες ήδη έχουν αυξηθεί πολύ. Γι’ αυτά τα στοιχεία σας μίλησα. Επ’ αυτών έχετε να πείτε κάτι στους Έλληνες πολίτες;

Εσείς επιλέγετε να το μετατρέψετε και πάλι σε μία κομματική αντιπαράθεση. Σημασία έχει όμως όχι τι απαντάτε σε εμένα και τι απαντάτε στον ΣΥΡΙΖΑ, αλλά τι απαντάτε στους Έλληνες πολίτες γι’ αυτή τη δύσκολη πραγματικότητα την οποία βιώνουν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Αφήστε, κύριε Γεωργιάδη, αφού θα μιλήσετε. Περιμένει και η κ. Αραμπατζή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δευτερόλεπτα χρειάζομαι, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Μετά θα θέλει δευτερόλεπτα και ο κ. Χαρίτσης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Με τον κ. Χαρίτση κάνουμε ωραίο διάλογο.

Αγαπητέ κύριε Χαρίτση, εάν περιμέναμε τη δημοσκόπηση οποιασδήποτε εταιρείας -δεν υποτιμώ τη συγκεκριμένη, δεν υποτιμώ καμμία εταιρεία δημοσκοπήσεων- για να καταλάβουμε ότι η ακρίβεια είναι το νούμερο ένα πρόβλημα που απασχολεί σήμερα τους συμπολίτες μας, δηλαδή ότι συμπολίτες μας επιβεβαιώνουν στη δημοσκόπηση ότι η αύξηση του πληθωρισμού παγκοσμίως σήμερα είναι το μεγαλύτερο παγκόσμιο πρόβλημα της παγκόσμιας οικονομίας σε όλα τα κράτη της γης, ε θα ήμασταν καταγέλαστοι.

Οι Ηνωμένες Πολιτείες της Αμερικής ανακοίνωσαν τον Δεκέμβριο πληθωρισμό πάνω από 7%. Είχαν να τον δουν από τη δεκαετία του 1970. Αν χρειαζόμασταν την «PRORATA» για να καταλάβουμε ότι υπάρχει πρόβλημα με την ακρίβεια στον πλανήτη που ζούμε, ε με συγχωρείτε. Απλώς εσείς κάνετε ότι δεν βλέπετε.

**ΑΛΕΞΗΣ ΧΑΡΙΤΣΗΣ:** Στην χώρα που ζούμε υπάρχει πρόβλημα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Προφανώς η χώρα που ζούμε είναι τμήμα αυτού του πλανήτου. Εσείς έχετε κάποιον μαγικό τρόπο να την αποκολλήσετε από τον πλανήτη Γη και να την πάτε σε κάποιον άλλον; ΄Όχι.

Εμείς στους συμπολίτες μας θα λέμε πάντοτε την αλήθεια. Όταν υπάρχει ένα παγκόσμιο πρόβλημα θα επηρεάζει και τη δική μας τη ζωή. Η δουλειά μας δεν είναι να λύνουμε τα προβλήματα του πλανήτη. Η δουλειά μας είναι να λύνουμε τα προβλήματα, στο μέτρο του εφικτού, που παρουσιάζονται μπροστά μας.

Και σας είπα και τα προσπεράσατε ότι σύμφωνα με τα σημερινά στοιχεία της EUROSTAT η Ελλάδα έχει τη θέση που σας είπα. Εσείς επιμένετε με τα στοιχεία του ΙΝΕ ΓΣΕΕ. Θα μου επιτρέψετε, σέβομαι πάρα πολύ τη ΓΣΕΕ και το ινστιτούτο της, αλλά μεταξύ της EUROSTAT και της ΓΣΕΕ θα επιλέξω ως πιο έγκυρη τη EUROSTAT.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Γεωργιάδη.

Καλείται στο Βήμα η Κοινοβουλευτική Εκπρόσωπος της Νέας Δημοκρατίας, η κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Σαράντα χρόνια είχανε να δούνε, όπως πολύ εύληπτα είπε ο κύριος Υπουργός Ανάπτυξης, ο κ. Γεωργιάδης, οι Ηνωμένες Πολιτείες αυτό το κύμα ακρίβειας, τριάντα χρόνια η Μεγάλη Βρετανία. Και κάποιοι ενδεχομένως θεωρούν, κατηγορώντας τη Νέα Δημοκρατία ότι μάλλον είναι υπεύθυνη για αυτή την παγκόσμια και εισερχόμενη ακρίβεια, ότι είμαστε κάτι σαν το γαλατικό χωριό, δηλαδή εκτός του γενικού κάδρου.

Κυρίες και κύριοι του ΣΥΡΙΖΑ, πραγματικά το ιδεατό το ξέρουμε, το πρεσβεύουμε και το θέλουμε. Η πολιτική είναι η μάχη του εφικτού, την οποία καθημερινά, βεβαίως, δίνει αυτή η Κυβέρνηση.

Ο κύριος Πρόεδρος με ευγένεια διατύπωσε την ανησυχία του ότι περιμένει η κ. Αραμπατζή. Περίμενα με πάρα πολύ ενδιαφέρον η αλήθεια είναι, κύριε Πρόεδρε, όχι μόνο γιατί το νομοσχέδιο το οποίο συζητούμε και ψηφίζουμε σήμερα έχει βεβαίως το δικό του ενδιαφέρον, αλλά κυρίως γιατί ο ΣΥΡΙΖΑ δεν σταματάει να μας εκπλήσσει ποτέ.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Γιατί έρχονται εδώ, κυρίες και κύριοι συνάδελφοι, και κάνουν από το πρωί υποδείξεις για σεμνότητα και ταπεινότητα με αφορμή το λογότυπο της Νέας Δημοκρατίας πού; Στα μέσα κοινωνικής δικτύωσης, δηλαδή στο Facebook και στο Twitter και όχι στον προσωπικό λογαριασμό του Πρωθυπουργού ούτε της Κυβέρνησης για τα Ραφάλ. Οι άνθρωποι της παράταξης που έχουν στους κόλπους τους και ανερυθρίαστα ανέχονται κοινοβουλευτικούς, όπως ο κ. Πολάκης.

Τον ορισμό, δηλαδή, της αμετροέπειας, της προσβολής των θεσμών, τον άνθρωπο που απείλησε μόλις προχθές, το αστυνομικό όργανο που έκανε ως όφειλε τη δουλειά του, επειδή πήγε να επιβάλει πρόστιμο για την μη τήρηση των μέτρων κατά της πανδημίας για την οποία τόσο πολύ κόπτεσθε εντός και εκτός Αιθούσης, τον άνθρωπο που έκανε επίθεση κατά της δικαιοσύνης μιλώντας για δεύτερη Σχολή Δικαστών και για ένα παράλληλο δικαιϊκό σύστημα, ουσιαστικά απειλώντας εάν και ποτέ ξαναέλθουν στην Κυβέρνηση, τους δικαστές ότι θα τους στείλουν στη σύνταξη, τον άνθρωπο που βάλλει κατά της δικαιοσύνης για την κλήση του κ. Βαξεβάνη, τον άνθρωπο που βεβαίως δεν ξεχνάμε ότι απείλησε δημοσιογράφους ότι θα τους χώσει δύο μέτρα κάτω από τη γη. Για να μην ξεχνιόμαστε, τον άνθρωπο που είπε απειλητικά ότι τη δεύτερη φορά πρέπει να ελέγξουμε όλους τους αρμούς της εξουσίας, η άλλη φορά θα είναι αλλιώς το μάθημα το πήραμε.

Πάει πάρα πολύ, κυρίες και κύριοι του ΣΥΡΙΖΑ να κάνετε υποδείξεις, εσείς που μεταξύ των άλλων με περισσή μικροπρέπεια και μικροψυχία λάμψατε χθες με την απουσία σας, σε μια μέρα ομολογουμένως αισθήματος εθνικής ανάτασης για την αμυντική θωράκιση της χώρας, για το αξιόμαχο των Ενόπλων Δυνάμεων, για τη γεωστρατηγική αυτοπεποίθηση της χώρας. Το είπε πολύ ωραία ως ερώτημα ο κύριος Υπουργός. Ποιος ήταν χθες από τον ΣΥΡΙΖΑ στην τελετή παράδοσης των έξι μαχητικών Ραφάλ; Ο «Mr Nobody» που λέει και η ταινία, κύριε Υπουργέ. Και βεβαίως, το λυπηρό δεν ήταν ότι ήσασταν απόντες, λυπηρότερο είναι η δικαιολογία την οποία έβγαλαν με ανακοίνωσή τους τα στελέχη σας οι κ.κ. Θεόδωρος Δρίτσας και Γεώργιος Τσίπρας για να δικαιολογήσουν τα αδικαιολόγητα, αναφέροντας ότι δεν παρέστησαν επειδή λέει δεν εκλήθησαν οι Αρχηγοί των κομμάτων, ενώ γνωρίζετε πάρα πολύ καλά ότι εκλήθησαν τα μέλη της αρμόδιας Επιτροπής Εξωτερικών και Άμυνας και γνωρίζετε ακόμη ότι εκεί παρέστησαν όλοι οι Βουλευτές ημών, του Κινήματος Αλλαγής, της Ελληνικής Λύσης, εννοώ των κομμάτων που ψήφισαν τη συμφωνία. Και συνεχίζουν, λέγοντας στην ανακοίνωση, επιλογές που αδιαφορούν για το οικονομικό κόστος σε μια τόσο δύσκολη περίοδο για την ελληνική κοινωνία, αλλά αδιαφορούν και για την Ελληνική Αμυντική Βιομηχανία.

Διαβάζω την ανακοίνωση: «Τέτοιες επιλογές όχι μόνο δεν εξασφαλίζουν…» -συνεχίζει ο κ. Τσίπρας και ο κ. Δρίτσας- «…στην πραγματικότητα την αμυντική θωράκιση της χώρας, μα αντίθετα γεννούν προβλήματα εξάρτησης και ανασφάλειας».

Μισό λεπτό τώρα, κυρίες και κύριοι του ΣΥΡΙΖΑ. Αυτές οι επιλογές που αναφέρετε είναι η απόκτηση των γαλλικών μαχητικών; Γιατί αν είναι αυτές, αυτές που υπονοείτε, άλλα ψηφίζατε στη Βουλή στις 14 Ιουνίου του 2021 και άλλα λέτε εκ των υστέρων. Και αν όχι, τι νόημα είχε αυτό το απόσπασμα στη χθεσινή σας ανακοίνωση;

Για μια ακόμη φορά είσαστε κατώτεροι των περιστάσεων, μίζεροι, μικρόψυχοι και οπαδοί βεβαίως του «όχι σε όλα». Όπως μίζεροι και μικρόψυχοι είσαστε και για την αύξηση του κατώτατου μισθού. Γιατί αντί να χειροκροτήσετε λίγες μέρες πριν την ανακοίνωση του Πρωθυπουργού, ότι αντί για τον Ιούνιο η γενναία, η σημαντική όπως την ανακοίνωσε αύξηση του κατώτατου μισθού θα γίνει νωρίτερα περί τον μήνα Μάιο, τι είπατε εσείς; Ότι ο κ. Μητσοτάκης είναι πανικόβλητος από την οργή των εργαζομένων και γι’ αυτό φέρνει πιο μπροστά την αύξηση του κατώτατου μισθού. Και αφού βεβαίως είπατε το ευφάνταστο αυτό επιχείρημα, μετά τί κάνατε; Ζητήσατε από τον Πρωθυπουργό να κάνει τώρα την αύξηση και όχι τον Μάιο, αγνοώντας βεβαίως το σημαντικό, το μεγάλο δημοσιονομικό αποτύπωμα που θα είχε μια τέτοια επιτάχυνση της ήδη αποφασισμένης αύξησης του κατώτατου μισθού και φυσικά εννοείται ότι ανερυθρίαστα επαναλάβατε ότι αν ποτέ εσείς ξαναέλθετε στην εξουσία θα κάνετε τον κατώτατο μισθό στα 800 ευρώ. Ξέρετε, αυτό βεβαίως έχει ίδια αξία και αξιοπιστία, όπως με τον περιβόητο μισθό 751 ευρώ που θα κάνατε μόλις αναλαμβάνατε την εξουσία τον Ιανουάριο του 2015, τα μνημόνια που θα σχίζατε με ένα νόμο και ένα άρθρο και άλλα πολλά χαριτωμένα που βεβαίως τα πλήρωσε ο ελληνικός λαός περί τα 100.000.000.000 ευρώ και τα θυμάται με τα πιο μελανά χρώματα.

Χθες, όμως, κυρίες και κύριοι συνάδελφοι, ήταν και μια σημαντική μέρα, γιατί εκτός από τα Ραφάλ ανακοινώθηκε το ποσοστό ανεργίας του Νοεμβρίου που είναι στα χαμηλότερα επίπεδα της τελευταίας δεκαετίας, γεγονός που δείχνει ότι οι πολιτικές της Κυβέρνησης προφανώς αποδίδουν και έχουν ως αποτέλεσμα ολοένα και περισσότεροι να βρίσκουν δουλειά. Βεβαίως, έχουμε πολύ δρόμο μπροστά μας και ο ίδιος ο Πρωθυπουργός είπε πρόσφατα σε τηλεοπτική του συνέντευξη ότι πραγματικά τα μεγέθη της ανεργίας δεν μας αφήνουν να εφησυχάζουμε. Όμως, για πρώτη φορά η δημιουργία νέων θέσεων εργασίας δεν είναι σύνθημα, αλλά γίνεται καθημερινά λίγο-λίγο σταθερά πράξη.

Ολοκληρώθηκε και στέφθηκε με επιτυχία η έκδοση του νέου δεκαετούς ομολόγου που συγκέντρωσε υψηλή ζήτηση και ποιότητα κεφαλαίων, είδηση πολύ σημαντική για κάθε πολίτη, υπό το εξής πρίσμα. Γιατί δείχνει ακριβώς ότι οι επενδυτές παγκοσμίως για τους οποίους προφανώς ενδιαφερόμαστε να έρχονται στη χώρα μας να βάζουν τα κεφάλαιά τους, άρα να δημιουργούν θέσεις εργασίας, δείχνουν εμπιστοσύνη στην ελληνική οικονομία και τις προοπτικές της και αναγνωρίζουν ότι η πρωτοφανής στήριξη της κοινωνίας, της επιχειρηματικότητας και του κόσμου της εργασίας με σχεδόν 43.000.000.000 ευρώ κατά την πανδημική κρίση έγινε με τρόπο ορθολογικό και συνετό.

Οι θετικές ειδήσεις, όμως, από τον οικονομικό τομέα, μιας και μιλάμε για το δίκαιο του ανταγωνισμού -εστιάζω σε αυτό, καθώς ταυτίζεται με τη νομοθετική μας πρωτοβουλία- έρχονται, θα μου επιτρέψετε να πω τη λέξη, κατά ριπάς. Μόλις προχθές μία από τις μεγαλύτερες εταιρείες του πλανήτη -αναφέρω μόνο ότι η κεφαλαιοποίησή της υπερβαίνει τα 2,3 τρισεκατομμύρια δολάρια- η «MICROSOFT», κατέθεσε τον φάκελο για την επένδυσή της στην Ελλάδα με τη δημιουργία τριών Data Centers.

Τη Δευτέρα ανακοινώθηκε ότι η πορεία των εσόδων του προϋπολογισμού ήταν καλύτερη απ’ αυτή που αναμενόταν, γεγονός που σημαίνει ότι ο προϋπολογισμός βρίσκεται σε καλύτερη θέση στην αφετηρία του 2022. Την περασμένη Παρασκευή η «FITCH» αναβάθμισε σε θετική το Outlook, δηλαδή τις επιδόσεις της ελληνικής οικονομίας, επιβεβαιώνοντας ότι η χώρα μας είναι σε τροχιά για την ανάκτηση της επενδυτικής βαθμίδας.

Το 2021, κυρίες και κύριοι, επιτεύχθηκαν ρεκόρ όλων των εποχών στις εξαγωγές, με κορωνίδα τα προϊόντα του αγροτοδιατροφικού τομέα. Τριάντα έξι χρόνια μετά καταγράφηκε θετικό εμπορικό ισοζύγιο, ενώ η ταυτόχρονη αύξηση των άμεσων ξένων επενδύσεων έφτασε στα υψηλότερα επίπεδα. Μετά το 2008, με τις εξαιρετικά θετικές επιδόσεις του 2021, παρά το γεγονός ότι βιώναμε την πανδημική κρίση και τον εισαγόμενο πληθωριστικό κύκλο που υπερβαίνει τις αρχικές προβλέψεις, το γεγονός ότι η οικονομία οδεύει το 2022 σε ρυθμό ανάπτυξης της τάξης του 5%, όπως είπε ο Πρωθυπουργός, οδηγώντας το ΑΕΠ όχι μόνο πάνω από τα επίπεδα του 2019, αλλά στην καλύτερη επίδοση της τελευταίας δεκαετίας, θα είναι η πρώτη από τις ιστορικές επιδόσεις του 2022.

Η επίτευξη τώρα του κεντρικού στόχου για δυναμική ανάπτυξη βασίζεται σε πολύ μεγάλο βαθμό σε επενδύσεις. Στόχος στη νέα χρονιά είναι να αυξηθούν κατά 21%, επίδοση που εφόσον επιτευχθεί και όλοι οι οιωνοί προς τα εκεί συγκλίνουν, αποτελεί την καλύτερη επίδοση των τελευταίων είκοσι επτά χρόνων. Αυτή θα είναι η δεύτερη ιστορική επίδοση το 2022.

Η τρίτη προέρχεται από τον προϋπολογισμό του Προγράμματος Δημοσίων Επενδύσεων, καθώς το 2022 πρόκειται να δαπανηθούν μέσω του ΠΔΕ για επενδύσεις και έργα πάνω από 11.000.000.000 ευρώ.

Πρόκειται για ρεκόρ τουλάχιστον δεκαοκταετίας, με βάση τα δημοσιονομικά στοιχεία, καθώς και το υψηλότερο απόλυτο επίπεδο δημοσίων επενδύσεων για όσο υπάρχουν εναρμονισμένα στοιχεία από εθνικούς λογαριασμούς.

Όλα αυτά, κυρίες και κύριοι συνάδελφοι, δεν αφορούν μόνο τους απασχολούμενους με την οικονομία, δεν αφορούν μόνο τα πρωτοσέλιδα των οικονομικών εφημερίδων ή τα «κλικ» των οικονομικών sites, αφορούν κάθε Ελληνίδα και κάθε Έλληνα, γιατί οι επενδύσεις φέρνουν νέες θέσεις εργασίας και αυξάνουν, που είναι και το ζητούμενο, το εθνικό εισόδημα. Συμβάλλουν στην ανάπτυξη και στη δημιουργία του δημοσιονομικού χώρου εκείνου, από τον οποίο θα χρηματοδοτηθούν οι πολιτικές της Κυβέρνησης, χωρίς -επαναλαμβάνω- να εκτροχιαστεί ή να τεθεί σε κίνδυνο η μεσομακροπρόθεσμη πορεία της χώρας.

Τέτοιες πολιτικές είναι -αναφέρω ενδεικτικά- η ολοένα αυξανόμενη μείωση των φόρων και των ασφαλιστικών εισφορών. Σημειώνω εδώ ότι περισσεύει πραγματικά το θράσος να κουνούν το δάχτυλο οι άνθρωποι που επέβαλαν είκοσι εννέα φόρους κατά την διακυβέρνησή τους, οι άνθρωποι που έφτασαν τον φόρο από το 13%, για παράδειγμα, για τους Έλληνες αγρότες έως και το 45% όταν έχει έρθει αυτή η Κυβέρνηση και από την πρώτη στιγμή μειώνει φόρους και ασφαλιστικές εισφορές, μειώνει τον ΕΝΦΙΑ, μειώνει την προκαταβολή του φόρου εισοδήματος από το 100% στο 55%.

Είναι, λοιπόν, η περαιτέρω μείωση των φόρων και των ασφαλιστικών εισφορών, οι ενεργητικές πολιτικές απασχόλησης και αναφέρω χαρακτηριστικά το πρώτο ένσημο, η στήριξη της υγείας, της παιδείας, της ασφάλειας και φυσικά της εθνικής άμυνας.

Αυτή η ορθολογική και συνετή οικονομική πολιτική μας, μας δίνει τη δυνατότητα για ουσιαστικές παρεμβάσεις και στο μεγάλο μέτωπο του εισαγόμενου πληθωρισμού, με αιχμή βεβαίως την ενέργεια, καθώς, όπως λένε οι αναλύσεις, από την ακρίβεια η οποία σημειώνεται το 68% και πλέον αφορά την αύξηση της ενέργειας. Ενεργοποιούμε και αξιοποιούμε μια σειρά εργαλείων. Έχουν ήδη διατεθεί 1,3 δισ. ευρώ για τις καταναλώσεις από την 1η Αυγούστου έως το τέλος του Δεκεμβρίου του 2021. Για τον Ιανουάριο έχουν ήδη εξαγγελθεί ακόμη 395 εκατομμύρια, που αφορούν ηλεκτρική ενέργεια σε νοικοκυριά και εμπορικά τιμολόγια, 157 εκατομμύρια και 133 εκατομμύρια αντίστοιχα. Έχουν εξαγγελθεί για καταναλώσεις στο φυσικό αέριο για τα νοικοκυριά 54 εκατομμύρια, για τα εμπορικά βιομηχανικά τιμολόγια 51 εκατομμύρια. Επίσης, σε διοικητικό επίπεδο έχουμε συνεχείς ελέγχους αγοράς. Σε θεσμικό επίπεδο πήραμε πρωτοβουλία στους ευρωπαϊκούς θεσμούς για την ανάληψη πρωτοβουλιών στήριξης, όπως ήταν και αυτή η πρωτοκαθεδρία -να μου επιτρέψετε τη λέξη- της ελληνικής Κυβέρνησης να ζητήσει από τη Διεύθυνση Ανταγωνισμού την έγκριση της κρατικής ενίσχυσης των επιχειρήσεων για το κόστος της ενέργειας, η οποία ενεκρίθη. Κάνουμε, βεβαίως, νομοθετικές παρεμβάσεις, όπως αυτή η πολύ σημαντική για την απαγόρευση αύξησης του ποσοστού κέρδους σε ύψος μεγαλύτερο από τα επίπεδα του Φεβρουαρίου του 2020, το οποίο ήταν το απαραίτητο νομοθετικό εργαλείο για να ανασχεθεί αυτή η απόπειρα αισχροκέρδειας, η οποία πήγε να παρατηρηθεί για τις μάσκες ΚΝ95. Και βεβαίως είναι και η πρωτοβουλία που συζητούμε σήμερα για την αναβάθμιση της Επιτροπής Ανταγωνισμού.

Όλες αυτές είναι οι θετικές επιδόσεις, η θετική δυναμική της Κυβέρνησής μας, που ομολογουμένως έχει διαχειριστεί τις περισσότερες, ταυτόχρονες, διαφορετικές και οξείες κρίσεις των τελευταίων δεκαετιών.

Εσείς, αντίθετα, προσπαθείτε με μικροπρέπεια να μειώσετε, να υπονομεύσετε, να λαϊκίσετε σαν να μην πήρατε ούτε δράμι μάθημα για το πού σας οδήγησε ο άκρατος λαϊκισμός σας. Πραγματικά, αναρωτιέμαι αν η λογική Πολάκη έχει εισβάλει τόσο πολύ στο κόμμα της Αξιωματικής Αντιπολίτευσης, που επηρεάζει πια το σύνολο του λόγου και των πράξεών σας. Και πραγματικά απορώ, μέχρι πότε το κόμμα σας θα τον έχει στο απυρόβλητο; Γιατί, εάν όλα όσα ανέφερα, ξεκινώντας την ομιλία μου, είχαν ειπωθεί, κυρίες και κύριοι συνάδελφοι, από στέλεχος της Νέας Δημοκρατίας την εποχή που εσείς ήσασταν κυβέρνηση, θα είχατε ξηλώσει και τα πεζοδρόμια. Τώρα, όμως, δεν τρέχει τίποτα, κανείς δεν τολμά να σταθεί απέναντι στον χωρίς κατήφορο κ. Πολάκη, κανείς δεν τολμά να του πει να σταματήσει την αντιδημοκρατική του συμπεριφορά.

Και ακόμα μου κάνει εντύπωση, που δημοσιογράφοι και ιστοσελίδες που σας στηρίζουν φανατικά και εσάς και τον Αλέξη Τσίπρα, αναρωτιούνται τι πια συμβαίνει στο ΣΥΡΙΖΑ και θέτουν ευθέως και ανοιχτά τα ερωτήματα, όπως έκανε πρόσφατα ο δημοσιογράφος, ο κ. Λακόπουλος, λέγοντας «δεν πάει άλλο, ό,τι χτίζει ο Τσίπρας το γκρεμίζει ο Πολάκης, πότε με τον ελεεινό λόγο του και την πολιτική παραφροσύνη του και τώρα παριστάνοντας τον «Ρομπέν των ταβερνών».

Δεν είναι λόγια δικά μας, κυρίες και κύριοι του ΣΥΡΙΖΑ, είναι λόγια δικών σας ανθρώπων που έχουν απαυδήσει και αναρωτιούνται γιατί δύο μέτρα και δύο σταθμά; Θα ήταν καλό, επιτέλους, να απαντήσετε. Και να απαντήσετε, για να λυθεί και η απορία, μεταξύ άλλων, και του κ. Κουρουμπλή, γιατί αυτός διαγράφηκε, ενώ ο κ. Πολάκης παραμένει ισχυρός και αμετακίνητος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κυρίες και κύριοι συνάδελφοι, και λέγω ότι εμείς κόντρα στο λαϊκισμό και στην αντιπολιτευτική σας καπηλεία ακόμα και στο θέμα της πανδημίας, για το οποίο έχετε βεβαίως πανευρωπαϊκή πρωτοτυπία και ενδεχομένως και παγκόσμια, οικοδομούμε, διαχειριζόμενοι απίστευτες κρίσεις, την Ελλάδα της επόμενης ημέρας, την Ελλάδα του εξορθολογισμού του φορολογικού περιβάλλοντος, της προσέλκυσης των επενδύσεων, της δημιουργίας θέσεων εργασίας, την Ελλάδα της προκοπής και της προόδου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Θα πάρουν τώρα τον λόγο όσοι εισηγητές επιθυμούν για δύο λεπτά.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Το Κομμουνιστικό Κόμμα Ελλάδας και με τη σημερινή συζήτηση για το σχέδιο νόμου που αφορά τον ανταγωνισμό επαληθεύεται για μία βασική διαπίστωση, ότι προϋπόθεση για την καπιταλιστική ανάπτυξη και τη θωράκιση της καπιταλιστικής οικονομίας είναι η ενίσχυση της ανταγωνιστικότητας των επιχειρηματικών ομίλων για να διασφαλιστούν τα κέρδη τους.

Στη στρατηγική αυτή ευθυγραμμίζονται απόλυτα και ο ΣΥΡΙΖΑ και το Κίνημα Αλλαγής και τα άλλα κόμματα και φάνηκε ιδιαίτερα από την αποπροσανατολιστική και ανούσια αντιπαράθεση ανάμεσα στη Νέα Δημοκρατία και τον ΣΥΡΙΖΑ, ακριβώς για να κρύψουν τη συμφωνία τους στην ουσία του σχεδίου νόμου.

Ο ΣΥΡΙΖΑ, κρυπτόμενος πίσω από το δάχτυλό του, έκανε μια απεγνωσμένη προσπάθεια να διαφοροποιηθεί από τη Νέα Δημοκρατία, ενώ ταυτίζεται στρατηγικά, λέγοντας ότι μάχεται για τον υγιή ανταγωνισμό ενάντια στην καρτελοποίηση.

Είναι δυνατόν να πιστεύει κανείς ότι τα καρτέλ είναι μία απλά ελληνική ιδιομορφία; Αγνοεί ή παρανοεί την πραγματικότητα; Ούτε το ένα ούτε το άλλο, στην πράξη θέλει να κρύψει τη συμφωνία του στην ελεύθερη οικονομία, την ιερή αγελάδα του καπιταλισμού, τον ελεύθερο ανταγωνισμό, που είναι η σκλαβιά για τους εργαζόμενους. Δεν τολμά, όμως, να πει ότι δεν είναι η στρέβλωση του ανταγωνισμού που παράγει τα καρτέλ και τα μονοπώλια, αλλά είναι ο ίδιος αυτός καθαυτός ο ανταγωνισμός που τα γεννά.

Σε σχέση με τις υπουργικές τροπολογίες, κατ’ αρχάς, να καυτηριάσω για άλλη μία φορά το απαράδεκτο καθεστώς να κατατίθενται υπουργικές τροπολογίες με πολλές, σοβαρές και διαφορετικού περιεχομένου διατάξεις, εξαναγκάζοντας τις Κοινοβουλευτικές Ομάδες να ψηφίσουν στο σύνολό τους τις τροπολογίες, αντί να τους δίνετε την ευχέρεια να ψηφίζουν χωριστά την κάθε διάταξη, διότι κάποιες τις καταψηφίζουμε, άλλες θέλουμε να τις υπερψηφίσουμε και σε άλλες θέλουμε να ψηφίσουμε «παρών».

Μόνο την τροπολογία με γενικό αριθμό 1189 και ειδικό 104 την ενσωματώνει στο σχέδιο νόμου, δίνοντας την ευκαιρία τη μεν πρώτη διάταξη για θέματα πολιτικής προστασίας να την καταψηφίσουμε και αυτό γιατί αποτελεί μια κοροϊδία να λέτε ότι για να εξασφαλιστεί η θωράκιση της πολιτικής προστασίας πρέπει να δώσουμε 8,5 εκατομμύρια ευρώ στο ΝΑΤΟ για την παροχή υπηρεσιών, για μια πολιτική προστασία την οποία υποβαθμίζετε συνεχώς και παραδίδετε και τον σχεδιασμό και την οργάνωσή της στο ΝΑΤΟ με γραφείο διασύνδεσης μέσω της Γενικής Γραμματείας Πολιτικής Προστασίας. Στο δεύτερο άρθρο που αφορά τις συμβάσεις προμήθειας self - test για τον Covid-19 ψηφίζουμε «παρών».

Κύριε Πρόεδρε, επιτρέψτε μου, αλλά είναι τροπολογίες στις οποίες πρέπει να πάρουμε θέση. Τρία λεπτά δίνετε, όταν εδώ έχει καταστρατηγηθεί ο χρόνος, τι να σας πω! Σας παρακαλώ, επιτρέψτε μου.

Για την τροπολογία με γενικό ρυθμό 1190 και ειδικό 105 θα ψηφίσουμε «παρών», παρ’ όλο που έχει πάρα πολλά άρθρα.

Την τροπολογία με γενικό 1193 και ειδικό 108, αρμοδιότητας του Υπουργείου Εσωτερικών, στο σύνολό της την καταψηφίζουμε. Στα άρθρα 1, 5 και 6 θα ψηφίζαμε «παρών». Δυστυχώς καλούμαστε να ψηφίσουμε στο σύνολό της. Για τη συνολική της όμως καταψήφιση βαρύνουν οι διατάξεις των άρθρων 2, 3 και 4.

Και επιτρέψτε μου να σταθώ στις ειδικές ρυθμίσεις του άρθρου 4 για τους εργαζόμενους σε φορείς του δημόσιου τομέα που τελούν σε αναστολή άσκησης καθηκόντων. Είναι μια διάταξη που έρχεται ως συνέχεια του «ξεπουπουλιάσματος» που έκανε η Κυβέρνηση στα νοσοκομεία με την αναστολή των έξι χιλιάδων υγειονομικών και τη διαχρονική απαγόρευση των προσλήψεων. Εναρμονίζεται με τη λογική της υποχρεωτικότητας, διαμορφώνοντας επικίνδυνους όρους λειτουργίας των ήδη υποστελεχωμένων δημόσιων μονάδων υγείας. Είναι, θα έλεγα, ιδιαίτερα ύποπτη η επιμονή της Κυβέρνησης στην αναστολή, όταν το υγειονομικό προσωπικό είναι εξουθενωμένο και οι νοσούντες πεθαίνουν στα ράντζα.

Και το ερώτημα είναι: Γιατί αυτή η επιμονή της Κυβέρνησης; Ακόμα και αν λειτουργήσει το εκβιαστικό μέτρο που εισάγει η Κυβέρνηση και αυξηθεί σημαντικά το ποσοστό των εμβολιασμένων, οι ίδιες οι εξελίξεις δείχνουν ότι η ανυπαρξία κρατικών προληπτικών μέτρων, η άθλια κατάσταση των δημοσίων μονάδων υγείας, η δεδομένη μείωση της αποτελεσματικότητας των εμβολίων ή και η σοβαρή ακύρωσή τους λόγω των μεταλλάξεων, θα λειτουργήσει ως θερμοκήπιο αναπαραγωγής του προβλήματος που θα εκθέτει τον λαό, είτε εμβολιασμένους είτε ανεμβολίαστους, σε πολύ σοβαρούς κινδύνους.

Η θέση του ΚΚΕ είναι να επανέλθουν οι έξι χιλιάδες υγειονομικοί που θέσατε σε αναστολή, με την πρέπουσα επιστημονική ένδειξη για τον έλεγχο με καθημερινά τεστ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ. Κάναμε ολόκληρη συζήτηση σήμερα στη Διάσκεψη.

**ΕΜΜΑΝΟΥΗΛ ΣΥΝΤΥΧΑΚΗΣ:** Κάναμε, αλλά ακούστε να σας πω.

Ο Υπουργός έχει παρέμβει αμέτρητες φορές. Έχει καταστρατηγήσει τον χρόνο στο διπλάσιο, το ίδιο και οι Κοινοβουλευτικοί Εκπρόσωποι. Σας παρακαλώ πάρα πολύ. Όλη η αυστηρότητα δεν θα εκφραστεί αυτή τη στιγμή που είμαι στο Βήμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι βέβαια. Εγώ δεν ήμουν στα προηγούμενα. Ελάτε, έχετε φτάσει στον διπλάσιο χρόνο.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα σας παρακαλέσω λοιπόν να υπάρξει η σχετική ανοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα υπάρχει η σχετική ανοχή στο 100%.

**ΕΜΜΑΝΟΥΗΛ ΣΥΝΤΥΧΑΚΗΣ:** Μα εσείς προσδιορίσατε ένα όριο τρία λεπτά. Είναι δυνατόν σε τρία λεπτά να τοποθετηθούμε για αυτές τις τροπολογίες;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το προσδιόρισα με βάση αυτά που έχετε μιλήσει, κύριε συνάδελφε. Τι να κάνω εγώ; Αυτά μου έδωσαν.

**ΕΜΜΑΝΟΥΗΛ ΣΥΝΤΥΧΑΚΗΣ:** Λοιπόν, επαναλαμβάνω. Σας παρακαλώ πάρα πολύ. Όχι όλη σας την αυστηρότητα σε εμένα, τον εκπρόσωπο του ΚΚΕ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα δεν έχω προσωπικά μαζί σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Όταν καταστρατηγείται στο διπλάσιο ο χρόνος του Υπουργού και των Κοινοβουλευτικών Εκπροσώπων, γιατί εκεί δεν υπάρχει η ίδια αυστηρότητα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ είμαι αυστηρός γενικώς. Παρακαλώ να ολοκληρώσουμε.

**ΕΜΜΑΝΟΥΗΛ ΣΥΝΤΥΧΑΚΗΣ:** Σε σχέση με την αναστολή των έξι χιλιάδων υγειονομικών, η θέση του ΚΚΕ είναι ότι πρέπει να επανέλθουν και εδώ κουμπώνει και το άρθρο 3 της τροπολογίας με γενικό αριθμό 1193 και γενικό 108 για την άδεια του ειδικού σκοπού σε γονείς που τα παιδιά τους νοσούν, την οποία κάνει ακόμα χειρότερη, όπως και η τροπολογία 1194 με ειδικό 109 την οποία καταψηφίζουμε, διότι περιέχει διατάξεις σε βάρος των εργαζομένων με προεξέχουσα την επαίσχυντη διάταξη, το δωράκι στους εργοδότες, καθιερώνοντας την τηλεργασία ακόμα και για τους ασθενείς COVID και μείωση ημερομισθίου ως 50% στην κουτσουρεμένη ειδική άδεια των γονιών που τα παιδιά τους νοσούν.

Σε κάθε περίπτωση, η ατομική ευθύνη και οι ποινές που έχει επιβάλει η Κυβέρνηση είναι βέβαιο ότι δεν μπορούν να λειτουργήσουν ως υποκατάστατα της έλλειψης οργανωμένης και συστηματικής ενημέρωσης, των αναγκαίων ελέγχων πριν τον εμβολιασμό, την παρακολούθηση των ανθρώπων μετά τον εμβολιασμό, των υποστελεχωμένων δημόσιων μονάδων υγείας, της σχεδόν ανύπαρκτης πρωτοβάθμιας φροντίδας υγείας.

Η Κυβέρνηση, λοιπόν, είναι υπόλογη διότι ακολουθεί τον αντιεπιστημονικό μονόδρομο του εμβολιασμού για την αντιμετώπιση της πανδημίας, ενώ είναι αποδεδειγμένο ότι ο αναγκαίος εμβολιασμός, αν δεν συνδυαστεί με όλα τα απαραίτητα μέτρα πρόληψης και προστασίας, που είναι ευθύνη του κράτους, όπως αυτά της αντιμετώπισης του συγχρωτισμού στα μέσα μαζικής μεταφοράς, στους τόπους δουλειάς και στα σχολεία, δεν μπορεί να έχει ουσιαστικό αποτέλεσμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε…

**ΕΜΜΑΝΟΥΗΛ ΣΥΝΤΥΧΑΚΗΣ:** Όλα τα παραπάνω, λοιπόν, όχι μόνο δεν αντιμετωπίζουν, αλλά δίνουν τροφή στις ανορθολογικές, αντιεπιστημονικές και μεταφυσικές αντιλήψεις γύρω από το εμβόλιο. Γι’ αυτό και σας βολεύει, γι’ αυτό και επιμένετε με ιδιαίτερο ζήλο στη συντήρηση της διαμάχης εμβολιασμένων και ανεμβολίαστων, στην εχθρική στάση στους ανεμβολίαστους υγειονομικούς, μόνο και μόνο για να πέσει στα μαλακά το νέο ιδιωτικοποιημένο ΕΣΥ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, ωραία.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα σας παρακαλέσω όμως, κύριε Πρόεδρε, άλλη φορά να είστε ιδιαίτερα προσεκτικός στους ομιλητές και όχι κάθε ένα λεπτό να διακόπτετε, δημιουργώντας ένα κλίμα άγχους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, κύριε συνάδελφε,…

**ΕΜΜΑΝΟΥΗΛ ΣΥΝΤΥΧΑΚΗΣ:** Θα σας παρακαλέσω πάρα πολύ. Το έχετε ξανακάνει. Το έχετε ξανακάνει και ιδιαίτερα στον Εκπρόσωπο του KKE. Ιδιαίτερη προσοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε μιλήσει στην πρωτολογία, όπως μου λένε εδώ, 17 και 30. Μιλήσατε άλλα οκτώ λεπτά. Γιατί…

**ΕΜΜΑΝΟΥΗΛ ΣΥΝΤΥΧΑΚΗΣ:** Οκτώ λεπτά. Πείτε μου πόσο μιλήσανε όλοι οι υπόλοιποι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα τώρα γιατί να κάνουμε…

**ΕΜΜΑΝΟΥΗΛ ΣΥΝΤΥΧΑΚΗΣ:** Γιατί αυτή η διάκριση; Δεν το καταλαβαίνω. Να σταματήσει το παραμύθι αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει καμμία διάκριση.

Ελάτε, κύριε Πάνα, σας παρακαλώ. Μιλήστε από εκεί για τρία λεπτά.

**ΑΠΟΣΤΟΛΟΣ ΠΑΝΑΣ:** Σε ό,τι αφορά τον τρόπο νομοθέτησης, νομίζω τα έχουμε πει πάρα πολλές φορές από αυτό το Βήμα. Σήμερα είχαμε ακόμη μια φορά πάρα πολλές τροπολογίες, τροπολογίες από το Κλιματικής Κρίσης, από το Οικονομικών, από το Εξωτερικών, από το Εργασίας. Είναι μια τακτική την οποία πρέπει να τη δούμε πολύ σοβαρά πλέον εδώ νομοθετικά.

Θα μιλήσω όμως συγκεκριμένα για την τροπολογία 1194/109 του Υπουργείου Εργασίας και Κοινωνικών Υποθέσεων, μια τροπολογία η οποία έχει άρθρα διαφορετικού περιεχομένου και εδώ είναι ένα ζήτημα το οποίο πρέπει να δούμε.

Στο άρθρο 1, λοιπόν, για να είμαστε πολύ συγκεκριμένοι στο τι λέμε, έχουμε τις διατάξεις για τον κατώτατο μισθό. Αν υπήρχε αυτό το άρθρο χωριστά από τα υπόλοιπα, φυσικά και θα το ψηφίζαμε, καθώς συνάδει με την κατατεθειμένη από τον Ιανουάριο του 2020 σχετική τροπολογία στο σχέδιο νόμου του Υπουργείου Εργασίας που καταθέσαμε ως Κίνημα Αλλαγής που αφορά τον προσδιορισμό του κατώτατου μισθού από κοινωνικούς εταίρους. Και λέμε ναι, παρ’ όλο που υποστηρίζουμε πως η διαδικασία καθορισμού του βασικού μισθού και ημερομισθίου πρέπει να επανέλθει στους κοινωνικούς εταίρους μέσω διαλόγου.

Στο άρθρο 2 ήδη έχουμε καταθέσει τη δική μας τροπολογία σε ό,τι αφορά τις διευκολύνσεις για γονείς εργαζομένους στον ιδιωτικό τομέα λόγω νόσησης των τέκνων. Δεν την κάνατε δεκτή.

Το άρθρο 3 αποτελεί μια υφιστάμενη ρύθμιση, ενώ στο άρθρο 4, που έχει σχέση με την υποχρεωτικότητα, ξέρετε καλά ότι έχουμε ψηφίσει το άρθρο 29 του ν. 4561/2021, όμως με την τακτική την οποία έχετε, έχετε θολώσει πάρα πολύ το μήνυμα σε ό,τι αφορά την υποχρεωτικότητα και τις διαφορετικές προσεγγίσεις που έχουν οι Υπουργοί σας. Συνολικά λοιπόν όμως δεν μπορούμε να υπερψηφίσουμε τη συγκεκριμένη τροπολογία με τον τρόπο τον οποίο έρχεται, δηλαδή άρθρα διαφορετικού περιεχομένου σε μία τροπολογία. Αυτό είναι το ζήτημά μας σήμερα.

Σε ό,τι αφορά την τροπολογία για το κολυμβητήριο της Δράμας, θέλω να πω δυο λόγια. Θα την ψηφίσουμε ως τροπολογία. Νομίζουμε πως οτιδήποτε θετικό γίνεται σε μια τοπική κοινωνία το έχουμε αποδείξει πάρα πολλές φορές ότι εμείς συμβάλλουμε ουσιαστικά στα θέματα που αφορούν την περιφέρεια και γενικότερα έχουν αποτέλεσμα στους πολίτες και στην κοινωνία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ανάπτυξης και Επενδύσεων: «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν. 3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών, ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς».

Προχωρούμε στην ψήφιση επί της αρχής, των άρθρων, των τροπολογιών και του συνόλου η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, πενήντα πέντε άρθρα, πέντε τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν. 3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών, ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 8ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 44 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 46 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 51ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 52 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΟΧΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπολ. 1190/105 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. τροπολ. 1192/107 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπολ. 1193/108 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπολ. 1194/109 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Βουλ. τροπολ. 1199/114 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Ανάπτυξης και Επενδύσεων: «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών, ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.483 α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 20.55΄ λύεται η συνεδρίαση για αύριο, ημέρα Παρασκευή 21 Ιανουαρίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**