(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΒ΄

Κυριακή, 30 Ιανουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ειδική Ημερήσια Διάταξη:

Συνέχιση της συζήτησης και ψηφοφορία επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδος του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα τέσσερις Βουλευτές της Κοινοβουλευτικής του Ομάδος, σύμφωνα με τα άρθρα 84 του Συντάγματος και 142 του Κανονισμού της Βουλής, σελ.   
2. Ηλεκτρονική ονομαστική ψηφοφορία επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδος του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα τέσσερις Βουλευτές της Κοινοβουλευτικής του Ομάδος., σελ.   
3. Επιστολικές ψήφοι επί της ονομαστικής ψηφοφορίας, σελ.   
4. Ανακοινώνεται ότι η πρόταση δυσπιστίας των Βουλευτών του Συνασπισμού Ριζοσπαστικής Αριστεράς κατά της Κυβέρνησης απορρίπτεται, σελ.   
5. Επί διαδικαστικού θέματος, σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.  
ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α. σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΑΛΕΞΙΑΔΗΣ Τ. , σελ.   
 ΑΡΑΜΠΑΤΖΗ Φ. , σελ.   
 ΒΑΡΟΥΦΑΚΗΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΒΕΡΝΑΡΔΑΚΗΣ Χ. , σελ.   
 ΒΡΟΥΤΣΗΣ Ι. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΝΝΟΥΛΗΣ Χ. , σελ.   
 ΓΚΟΚΑΣ Χ. , σελ.   
 ΔΕΝΔΙΑΣ Ν. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΡΑΓΑΣΑΚΗΣ Ι. , σελ.   
 ΔΡΙΤΣΑΣ Θ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΣΤΑΝΙΔΗΣ Χ. , σελ.   
 ΚΑΤΡΙΝΗΣ Μ. , σελ.   
 ΚΟΛΛΙΑΣ Κ. , σελ.   
 ΚΟΜΝΗΝΑΚΑ Μ. , σελ.   
 ΚΟΤΡΩΝΙΑΣ Γ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΛΟΒΕΡΔΟΣ Α. , σελ.   
 ΜΑΝΩΛΑΚΟΣ Ν. , σελ.   
 ΜΑΡΑΒΕΓΙΑΣ Κ. , σελ.   
 ΜΗΤΣΟΤΑΚΗΣ Κ. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΡΝΟΥΣ Ι. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΑΠΠΑΣ Ι. , σελ.   
 ΠΛΕΥΡΗΣ Α. , σελ.   
 ΣΑΡΑΚΙΩΤΗΣ Ι. , σελ.   
 ΣΚΟΝΔΡΑ Α. , σελ.   
 ΣΚΟΥΡΛΕΤΗΣ Π. , σελ.   
 ΣΤΑΪΚΟΥΡΑΣ Χ. , σελ.   
 ΤΕΛΙΓΙΟΡΙΔΟΥ Ο. , σελ.   
 ΤΣΙΑΡΑΣ Κ. , σελ.   
 ΤΣΙΠΡΑΣ Α. , σελ.   
 ΦΡΑΓΓΙΔΗΣ Γ. , σελ.   
 ΦΩΤΙΟΥ Θ. , σελ.   
  
Β. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΕΛΟΠΟΥΛΟΣ Κ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΣΤΑΝΙΔΗΣ Χ. , σελ.   
 ΚΟΥΤΣΟΥΜΠΑΣ Δ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΠΑΠΠΑΣ Ι. , σελ.   
 ΠΑΦΙΛΗΣ Α. , σελ.   
 ΣΑΚΟΡΑΦΑ Σ. , σελ.   
 ΣΑΡΑΚΙΩΤΗΣ Ι. , σελ.   
 ΣΚΟΥΡΛΕΤΗΣ Π. , σελ.   
 ΤΑΣΟΥΛΑΣ Κ. , σελ.   
 ΤΕΛΙΓΙΟΡΙΔΟΥ Ο. , σελ.   
 ΦΙΛΗΣ Ν. , σελ.   
 ΦΩΤΗΛΑΣ Ι. , σελ.   
 ΧΑΤΖΗΔΑΚΗΣ Δ. , σελ.

Γ. ΠΑΡΕΜΒΑΣΕΙΣ:

ΜΠΟΥΤΣΙΚΑΚΗΣ Χ., σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΒ΄

Κυριακή 30 Ιανουαρίου 2022

Αθήνα, σήμερα στις 30 Ιανουαρίου 2022, ημέρα Κυριακή και ώρα 9.14΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συνέχιση της συζήτησης και ψηφοφορία επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδος του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα τέσσερις Βουλευτές της Κοινοβουλευτικής του Ομάδος, σύμφωνα με τα άρθρα 84 του Συντάγματος και 142 του Κανονισμού της Βουλής.

Αγαπητοί συνάδελφοι, εισερχόμαστε στον κατάλογο των ομιλητών. Βλέπω εδώ από χθες και άρα πρώτος για σήμερα είναι ο συνάδελφος κ. Ιωάννης Δραγασάκης, Βουλευτής Β2΄ Δυτικού Τομέα Αθηνών του ΣΥΡΙΖΑ.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΔΡΑΓΑΣΑΚΗΣ:** Καλημέρα, κύριε Πρόεδρε.

Καλημέρα, κυρίες και κύριοι Βουλευτές.

Χαίρομαι που έχω την τιμή να αρχίσω σήμερα τη διαδικασία, αυτήν την κρίσιμη διαδικασία της Βουλής, η οποία -επειδή άκουγα κάτι προηγουμένως- δεν έχει συμβολικό χαρακτήρα, αλλά έχει ουσιαστικό χαρακτήρα. Πιστεύουμε ότι αυτή η Βουλή έχει χρέος σήμερα και όλοι οι Βουλευτές έχουν χρέος, τουλάχιστον όσοι πιστεύουν ότι αυτή η Κυβέρνηση δεν παράγει θετικό έργο, με την ψήφο τους να απαιτήσουν ακριβώς να σταματήσει αυτή η αρνητική πορεία της χώρας.

Η πρόταση δυσπιστίας που καταθέσαμε δεν έχει καμμία σχέση με σενάρια και αναλύσεις που προβάλλονται από την Κυβέρνηση ή φιλικά προς την Κυβέρνηση μέσα ενημέρωσης. Η πρόταση δυσπιστίας δεν υπηρετεί σκοπιμότητες, υπηρετεί ανάγκη της κοινωνίας, είναι πράξη πολιτικής και δημοκρατικής ευθύνης. Είναι το ανώτατο -θα έλεγα- βήμα που μπορεί να αξιοποιήσει η Αντιπολίτευση, όταν θεωρεί ότι η Κυβέρνηση που κυβερνά βλάπτει το δημόσιο συμφέρον.

Η ίδια ευθύνη που έκανε τον ΣΥΡΙΖΑ - Προοδευτική Συμμαχία να διατυπώνει πριν από δυο χρόνια προτάσεις συνεργασίας για την αντιμετώπιση της πανδημίας τον κάνει και σήμερα να καταθέτει πρόταση δυσπιστίας. Έχουμε χρέος να προειδοποιήσουμε και να καλέσουμε τον λαό να βάλει τέλος σε μία ανίκανη Κυβέρνηση και σε μία επικίνδυνη για την κοινωνία πολιτική. Έχουμε χρέος να αποτρέψουμε τα χειρότερα και να αναζητήσουμε τη δημοκρατική διέξοδο από τα νέα αδιέξοδα που διαμορφώνονται με ευθύνη της Κυβέρνησης. Γι’ αυτό και η πρωτοβουλία μας βρήκε απήχηση στην κοινωνία. Και επειδή βρήκε απήχηση στην κοινωνία, βρήκε απήχηση και σε όλες τις δυνάμεις της Αντιπολίτευσης.

Και αναρωτιέμαι -αναφέρομαι στους «σεναριογράφους»- τι θα έλεγαν οι ίδιοι και τι θα έγραφαν εάν ο ΣΥΡΙΖΑ δεν είχε πάρει αυτή την πρωτοβουλία τώρα.

Η πρωτοβουλία του ΣΥΡΙΖΑ - Προοδευτική Συμμαχία και του Προέδρου Αλέξη Τσίπρα ενόχλησε ορισμένους, ακριβώς γιατί είναι πλήρως εναρμονισμένη με το κοινό αίσθημα, αίσθημα που αρχίζει από την απογοήτευση, τη δυσαρέσκεια και φτάνει ως την οργή και την αγανάκτηση και είναι οριζόντια αυτή η στάση, δεν είναι στενά κομματική. Και ψηφοφόροι της κυβερνώσας παράταξης έχουν ανάλογη στάση σήμερα και προβληματισμούς.

Είναι -θα έλεγα- η πρότασή μας η μομφή της κοινωνίας για την οικτρή αποτυχία σε όλα τα κρίσιμα μέτωπα, πρώτα στο μέτωπο της πανδημίας, με είκοσι τρεις χιλιάδες και πλέον, δυστυχώς, θανάτους -είναι πια οι περισσότεροι αναλογικά με τον πληθυσμό σε όλη την Ευρώπη-, στο μέτωπο της ακρίβειας, με την τιμή του ρεύματος να είναι από τις πιο υψηλές σε όλη την Ευρώπη, στο μέτωπο των φυσικών καταστροφών, όπου ζήσαμε αυτές τις μέρες όλα αυτά που όλοι είδαμε, στο μέτωπο των δικαιωμάτων και τη λειτουργία της δημοκρατίας, με πρωτοφανή αδιαφάνεια και με την ευκολία με την οποία αυτή η Κυβέρνηση προσφεύγει στον αυταρχισμό και στην καταστολή.

Η πρόταση δυσπιστίας δεν αποτελεί μόνο την αναγκαία μομφή για ό,τι έχει γίνει έως τώρα, αλλά, όπως είπα, αποτελεί και μια ηχηρή προειδοποίηση για το μέλλον. Και εδώ επίσης όλες οι πολιτικές δυνάμεις έχουν χρέος να αναλάβουν την ευθύνη τους.

Κυρίες και κύριοι Βουλευτές, τα προβλήματα του αύριο δεν θα είναι μια γραμμική προέκταση των προβλημάτων του σήμερα, επιτρέψτε μου αυτήν την εκτίμηση. Οι εξελίξεις είναι απρόβλεπτες -μιλάω διεθνώς- και συχνά έχουν εκθετικό χαρακτήρα, διότι ζούμε μια εποχή πολλαπλών κρίσεων που εκφράζουν την αποτυχία του νεοφιλελεύθερου μοντέλου.

Τα προβλήματα επιβάλλουν υψηλά επίπεδα εγρήγορσης και σχεδιασμού και ένα κλίμα πολιτικού διαλόγου, το οποίο δυστυχώς η Κυβέρνηση διαρκώς δυναμιτίζει. Και αυτό είναι ανάγκη της χώρας, είναι απαίτηση της κοινωνίας και όχι μια θέση στενά κομματική.

Αφορούν οι προκλήσεις αυτές όχι μόνο τις πολιτικές δυνάμεις, αλλά και τις κοινωνικές και τις οικονομικές. Έχουν αυταπάτες όσοι πιστεύουν, αν πιστεύουν, ότι μέσα σε αυτήν τη γενική διεθνή ρευστότητα και τους κινδύνους που περικλείει ροκανίζοντας το ευρωπαϊκό πακέτο ανάκαμψης και ένα ακόμα ΕΣΠΑ, θα μπορέσουν να δημιουργήσουν ένα βιώσιμο και ασφαλές μέλλον. Διότι ο χιονιάς μπορεί να τελειώνει, αλλά η κλιματική κρίση προειδοποιεί ότι οι χιονιάδες και άλλα φυσικά φαινόμενα θα εξακολουθήσουν πιο συχνά και πιο έντονα.

Αυτή η πανδημία ελπίζουμε ότι θα τελειώσει, αν και ούτε αυτό είναι ακόμα ορατό, θα τελειώσει πάντως, αλλά οι ειδήμονες προειδοποιούν ότι όχι μόνο θα υπάρξουν επόμενες, αλλά μπορεί να είναι και ακόμη χειρότερες.

Το κύμα ακρίβειας πάντως που ήρθε, ήρθε για να μείνει και όχι μόνο το 2022 και πυροδοτεί ήδη ένα νέο κύκλο λιτότητας και φτωχοποίησης που απειλεί όχι μόνο τα πιο ευάλωτα τμήματα της κοινωνίας, αλλά και τα μεσαία στρώματα. Ο Πρωθυπουργός παραπλανά εξαγγέλλοντας μάταια κάθε τόσο το τέλος της ακρίβειας. Η Κυβέρνηση δεν δημιουργεί, αλλά ακυρώνει και καταστρέφει ό,τι παρέλαβε. Εγκατέλειψε την προηγούμενη αναπτυξιακή στρατηγική που αποσκοπούσε στην παραγωγική αναβάθμιση της οικονομίας και σε μια βιώσιμη ανάπτυξη και την αντικατέστησε με νεοφιλελεύθερες πολιτικές που διευρύνουν τις ανισότητες. Εγκατέλειψε τα πορίσματα επιστημόνων διεθνούς κύρους για την αντιμετώπιση φυσικών καταστροφών και τα βήματα που είχαν γίνει για μια ισχυρή και σύγχρονη Πολιτική Προστασία και τα αντικατέστησε με το χάος που ζήσαμε και ζούμε

Εγκατέλειψε το διαμορφωμένο σχέδιο απολιγνιτοποίησης που είχε κάνει η προηγούμενη κυβέρνηση και εξάγγειλε χωρίς μελέτη, ανεύθυνα, τον άμεσο παροπλισμό των λιγνιτικών ομάδων και τώρα πληρώνει τις συνέπειες.

Εγκατέλειψε τον σχεδιασμό που υπήρχε για τον ΑΔΜΗΕ και προχώρησε σε ιδιωτικοποιήσεις, δείχνοντας πως ακόμα δεν έχει αντιληφθεί ότι σε ορισμένους κρίσιμους τομείς, όπως είναι και η ενέργεια, η δημόσια παρουσία είναι η προϋπόθεση ασφάλειας, ότι το αποτελεσματικό, δημοκρατικό, κοινωνικό και αναπτυξιακό κράτος γενικότερα είναι προϋπόθεση ασφάλειας και κοινωνικής συνοχής.

Πιστεύει κανείς ότι αυτή η Κυβέρνηση μπορεί να τα καταφέρει καλύτερα στο μέλλον; Αυτή η Κυβέρνηση απέδειξε ότι δεν έχει καμμία θέληση ούτε διάθεση μάθησης.

Εμείς πιστεύουμε ότι χρειάζεται να μπει ένα τέλος στην πολιτική που γεννά την ανασφάλεια όχι μόνο στους ευάλωτους, αλλά και στην πραγματική μεσαία τάξη, στην πολιτική που καθηλώνει τους μισθούς, αφήνει απροστάτευτο το εισόδημα από την ακρίβεια, αποδιοργανώνει το κράτος, μεταφέρει περισσότερο πλούτο στους ισχυρούς και διαμορφώνει συνθήκες στεγαστικής κρίσης για τους νέους και τις οικογένειες.

Χρειαζόμαστε μια νέα αρχή με οδηγό τις ανάγκες της κοινωνίας, την πίστη στις δυνατότητές μας για να ανταποκριθούμε στις προσδοκίες των πολλών. Και αυτό προϋποθέτει να φύγει αυτή η Κυβέρνηση, προϋποθέτει πολιτική αλλαγή για μια νέα αρχή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Εκφωνώ τους πέντε συναδέλφους που θα μιλήσουν και μετά από αυτούς οποιαδήποτε στιγμή θέλει ο κ. Γεραπετρίτης θα ζητήσει τον λόγο. Οι πέντε συνάδελφοι είναι ο κ. Κρητικός, ο κ. Γιαννούλης, ο κ. Γιάννης Παππάς, η κ. Τελιγιορίδου και ο κ. Δερμεντζόπουλος.

Τον λόγο τώρα έχει ο κ. Κρητικός.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η πρόταση μομφής είναι αναφαίρετο δικαίωμα της Αξιωματικής Αντιπολίτευσης να την ζητήσει, αποτελεί ύψιστη διαδικασία κοινοβουλευτικής λογοδοσίας και ελέγχου και ως τέτοια προσπαθώ να την αντιμετωπίσω, παρά το ότι είναι ξεκάθαρο ότι η αιτία αυτής της τριήμερης διαδικασίας είναι καθαρά οι κομματικοί συσχετισμοί και όχι οι εθνικοί σχεδιασμοί. Στο πλαίσιο αυτό, λοιπόν, πρέπει εμείς της Συμπολίτευσης να υπερασπιστούμε το κυβερνητικό έργο και εσείς της Αντιπολίτευσης να το αποδομήσετε.

Αναφέρω, λοιπόν, μερικά δεδομένα: Για τον εργαζόμενο μειώσαμε την ανεργία από 17,3% το 2019 στο 13,4% το 2021. Θεσπίσαμε περισσότερες άδειες. Καταργήσαμε την εισφορά αλληλεγγύης. Μειώσαμε τις ασφαλιστικές εισφορές. Αυξήσαμε τον κατώτατο μισθό. Ψηφίσαμε την ψηφιακή κάρτα εργασίας, ενώ το 2021 είχαμε συνολικά εκατόν τριάντα τρεις περισσότερες προσλήψεις από αποχωρήσεις.

Για την εθνική θωράκιση της χώρας μας και την εσωτερική της ασφάλεια. Προχωρήσαμε σε αμυντικές συμφωνίες με τη Γαλλία για την προμήθεια των μαχητικών Ραφάλ και των φρεγατών Belharra. Προχωρήσαμε σε προμήθεια τεθωρακισμένων M117, στην ενίσχυση και επέκταση του φράκτη στον Έβρο, σε οριοθέτηση των δώδεκα ναυτικών μιλίων στο Ιόνιο και σε νέες δομές για τους παράνομα εισερχόμενους στη χώρα μας. Έγινε διπλωματικό ράλι και σύναψη διμερών συμφωνιών με τις περισσότερες χώρες της Ανατολικής Μεσογείου. Έγινε αναβάθμιση της βάσης της Σούδας και έγινε πρόγραμμα αναβάθμισης των μαχητικών αεροσκαφών F-16. Όλα αυτά έγιναν εν μέσω πανδημίας, η οποία μας απασχολεί τα τελευταία δύο χρόνια.

Αυξήσαμε τις δαπάνες της υγείας από τα 4 δισεκατομμύρια το 2019 στα 4,8 δισεκατομμύρια το 2020, 5,2 δισεκατομμύρια το 2021 και ακόμα 6,4 δισεκατομμύρια το 2022, σύμφωνα με τον προϋπολογισμό που ψηφίσαμε πριν από λίγες ημέρες. Επίσης, προβλέπεται ακόμα 1,5 δισεκατομμύριο από το Ταμείο Ανάκαμψης, όπως επίσης επιπλέον πέντε χιλιάδες νέες προσλήψεις ιατρονοσηλευτικού προσωπικού.

Τώρα, επειδή και η επανάληψη είναι μήτηρ πάσης μαθήσεως, κύριε Υπουργέ Υγείας, να θυμίσουμε πάλι -και οι αριθμοί είναι συγκεκριμένοι- ότι από πεντακόσιες πενήντα επτά ΜΕΘ με το 2019 σήμερα έχουμε χίλιες τριακόσιες τριάντα. Ειδικά στην 6η ΥΠΕ, στην Υγειονομική Περιφέρεια στην οποία εντάσσεται και η Λακωνία, από εβδομήντα επτά κρεβάτια ΜΕΘ έχουμε σήμερα εκατόν τριάντα επτά.

Δημιουργήσαμε έναν πολύ σύγχρονο προγραμματισμό του εμβολιασμού. Καταφέραμε να προμηθευτούμε επαρκή αριθμό εμβολίων. Ενισχύσαμε τις επιχειρήσεις με διαφορετικής διαβάθμισης οικονομικά μέτρα για τη στήριξη τους, μέτρα που απέδωσαν και κράτησαν την οικονομία μας ζωντανή. Προχωρήσαμε σε θέσπιση μέτρων κινητροδότησης για τον μεγαλύτερο δυνατό εμβολιασμό. Θεσπίσαμε μέτρα αποτροπής του συγχρωτισμού. Δώσαμε κίνητρα ενίσχυσης των ιατρικών μονάδων από ιδιώτες γιατρούς.

Για τις νέες βέβαια μεγάλες επενδύσεις πρέπει να πούμε ότι η Ελλάδα μετατρέπεται σε σημείο αναφοράς παγκοσμίως για νέες επενδύσεις, καθώς οι διεθνείς αγορές και οι στρατηγικοί και θεσμικοί επενδυτές βλέπουν ότι κάτι καλό γίνεται στην Ελλάδα, ότι υπάρχει συγκεκριμένο σχέδιο και αλλαγή πλέον νοοτροπίας.

Καταφέραμε αυτά τα δυόμισι δύσκολα χρόνια να προσελκύσουμε εμβληματικές επενδύσεις. Αναφέρω: το Ελληνικό με συνολική επένδυση τα 8 δισεκατομμύρια, η «MICROSOFT» με επένδυση 1 δισεκατομμύριο, η «AMAZON WEB» με επένδυση 200.000.000 εκατομμύρια, τα ναυπηγεία Ελευσίνας με 600 εκατομμύρια, η «PFIZER» 600,η «Next.e.GO» με 100 εκατομμύρια, η «DIGITAL REALITY» με 300 εκατομμύρια ευρώ.

Κυρίες και κύριοι συνάδελφοι, όταν ρωτούσαν συναδέλφους του ΣΥΡΙΖΑ και των ΑΝΕΛ για το ποιες επενδύσεις έχουν φέρει στη χώρα, η απάντηση ήταν το απόλυτο μηδέν. Αυτή είναι η αλήθεια. Αυτή είναι η πραγματικότητα.

Επιλέξανε να ρίξουν τη χώρα στα βράχια, για να υπηρετήσουν το ουτοπικό τους αφήγημα, την ανεφάρμοστη ιδεολογία τους. Επιλέξανε να σύρουν την πατρίδα μας στα όρια της καταστροφής, σε ένα ιστορικό φιάσκο διπλωματίας, σε μία μέγγενη οικονομική, τον λογαριασμό της οποίας πλήρωσε και πάλι ο ελληνικός λαός. Τον πλήρωσαν οι συμπολίτες μας με είκοσι εννέα νέους φόρους, με νέα αύξηση του ΕΝΦΙΑ, με αύξηση της προκαταβολής φόρου στα φυσικά πρόσωπα, με αύξηση του ΦΠΑ σε προϊόντα πρώτης ανάγκης, με τη σύνδεση του εισοδήματος με τις εισφορές, κάτι που οδήγησε σε απόλυτη μείωση του πραγματικού εισοδήματος και των καταθέσεων βέβαια.

Κυρίες και κύριοι συνάδελφοι, τα λάθη -μικρά ή μεγάλα- γίνονται, ειδικά όταν αντιμετωπίζεις ποικίλα προβλήματα. Η αξία κάποιου επιβεβαιώνεται από την παραδοχή του λάθους του και τη θέληση να βελτιώσει τις διαδικασίες που οδήγησαν σε αυτά και όχι να κρύβεται πίσω από επικοινωνιακά τεχνάσματα και ιδεολογικά αφηγήματα.

Η μνήμη είναι ζωντανή, κύριοι. Οι πολίτες δεν ξεχνούν πώς συμπεριφέρθηκε η κυβέρνηση ΣΥΡΙΖΑ - ΑΝΕΛ στις φυσικές καταστροφές και στα λάθη.

Προχωράμε όλοι μαζί στη Συμπολίτευση, με απόλυτο γνώμονα ένα καλύτερο αύριο για την Ελλάδα και τους συμπολίτες μας, με θέληση για βελτίωση και αναβάθμιση όλων των δομών του κράτους και της κοινωνίας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Τον λόγο έχει τώρα ο συνάδελφος από το ΣΥΡΙΖΑ κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κύριοι συνάδελφοι, η αλήθεια είναι ότι η ακατάσχετη φλυαρία των Υπουργών, αλλά και των συναδέλφων της Συμπολίτευσης ανέδειξε για μία ακόμη φορά πως ενώ η πρόταση δυσπιστίας αφορά τη διαδικασία που απαντάται στα ζητήματα που τίθενται, εκείνο που φάνηκε να κυριαρχεί είναι μια αντι-ΣΥΡΙΖΑ υστερία που συνδυάζεται και με την ακατάσχετη φλυαρία.

Επικουρούμενοι και από την ανοχή του Κανονισμού στην αλαζονεία των Υπουργών, το συμπέρασμα παραμένει ένα: Είστε κατηγορούμενοι, απολογούμενοι και όχι οι κατήγοροι, μετά από τρία περίπου χρόνια διακυβέρνησης.

Θυμάμαι –δεν ξέρω οι παλιότεροι στην Αίθουσα αν το έχουν μπροστά τους ως εικόνα- ότι ένας συνάδελφός σας Βουλευτής Πιερίας της Νέας Δημοκρατίας, ο κ. Κάκκαλος, τη δεκαετία του ΄90 είχε παρατηρήσει το εξής, ότι έχουμε φτάσει στο σημείο πλέον οι δημοσιογράφοι να θέτουν την πολιτική ατζέντα και οι πολιτικοί να σχολιάζουν την επικαιρότητα.

Κάτι τέτοιο περίπου στην ωρίμανσή του φάνηκε και τις προηγούμενες ώρες και ημέρες όπου, κύριε Γεραπετρίτη, αγαπητοί Υπουργοί της Κυβέρνησης, δεν είστε αρθρογράφοι ούτε στον «ΦΙΛΕΛΕΥΘΕΡΟ» -ξέχασα ότι μετά τη χρηματοδότηση από τη λίστα Πέτσα έκλεισε- ούτε στα «ΑΠΟΚΑΛΥΠΤΙΚΑ» του κ. Φουρθιώτη. Είστε η υπεύθυνη ελληνική Κυβέρνηση και πρέπει να δώσετε απαντήσεις, εκτός από το να χρησιμοποιείτε λαθροχειρίες με αντικείμενο τη συγγνώμη. Έχετε αποθεώσει την προσχηματική συγγνώμη Μητσοτάκη.

Θέλω να αναρωτηθώ μεγαλόφωνα: Έχετε ζητήσει συγγνώμη για τη χρεοκοπία της χώρας το 2009, που προκάλεσε οδύνες στον ελληνικό λαό; Έχετε ζητήσει συγγνώμη για τη φτωχοποίηση το 2014, μετά από τριάμισι χρόνια μνημονιακών υποχρεώσεων, που φτάσαμε στο σημείο να αποδράσετε το 2014, γιατί μόνο με το mail Χαρδούβελη η χώρα δεν πήγαινε πουθενά και να χρησιμοποιείτε ως πρόσχημα την εκλογή του Προέδρου της Δημοκρατίας για να αποδράσετε; Έχετε ζητήσει συγγνώμη για το ότι αφήσατε άδεια ταμεία το 2014, για να μην πληρωθούν οι συντάξεις;

Εκεί συγγνώμη δεν υπάρχει. Εκεί υπάρχει η αλαζονεία και η στρεψοδικία ότι η χώρα ξεκινάει από το 2015 και αρχίζει να υφαίνεται η αντι-ΣΥΡΙΖΑ υστερία σας.

Χρησιμοποιείτε, για να απαντήσετε για όλα όσα συμβαίνουν τρία χρόνια, το ζήτημα Μάνδρα - Μάτι και δεν ντρέπεστε για δύο λόγους: Γιατί το πρόσωπο του «Ιανού» είναι –η δεύτερη, η τρίτη, όποια θέλετε- η φύση της Κυβέρνησης Μητσοτάκη. Πόσο αξιόπιστος είναι ένας Πρωθυπουργός, ο οποίος το 2018 με στόμφο λέει ότι η ανάληψη πολιτικής ευθύνης συνεπάγεται και παραιτήσεις Υπουργών;

Ο τότε Υπουργός Προστασίας του Πολίτη έχει υποβάλει την παραίτησή του το ίδιο βράδυ και παραιτείται σε λίγες ημέρες. Ο Αντιπρόεδρος της Βουλής –βρίσκεται ακριβώς από πίσω μου και μας τιμά με την παρουσία του- λέει χαρακτηριστικά: «Πρέπει να πέσουν κεφάλια». Ποια ήταν αυτά; Ο Διευθύνων Σύμβουλος της Αττικής Οδού, όπως ισχυρίστηκε συνάδελφός σας Βουλευτής; Ακούστηκε και αυτό, ότι ανελήφθη η πολιτική ευθύνη γιατί παραιτήθηκε ο Διευθύνων Σύμβουλος της Αττικής Οδού! Η ανοησία έχει και ένα όριο!

Δεύτερον, θέλετε να μας θυμίσετε ποιος είναι σήμερα Γενικός Γραμματέας του Υπουργείου Προστασίας του Πολίτη; Είναι αυτός που ο κ. Μητσοτάκης εκείνα τα βράδια απευθυνόταν σε πρώτο πρόσωπο και του έλεγε: «Πώς κοιμάσαι τα βράδια;». Ο κ. Μητσοτάκης που τον αξιοποίησε αναθέτοντάς του τη Γενική Γραμματεία του Υπουργείου Προστασίας του Πολίτη, έχει ήσυχη τη συνείδησή του τώρα;

Λυπάμαι, αλλά αυτό που χρησιμοποιείτε ως μανιέρα και το αποδείξατε και στην κρίση της κακοκαιρίας και στην πανδημία και στον τριετή περίπου κυβερνητικό σας βίο, είναι ένα εργαλείο: Πρώτα να ζητάτε τι ψέματα και τι δικαιολογία θα πείτε και μετά να αποφασίζετε να λύσετε το πρόβλημα.

Δεν καταλάβαμε όλη μέρα χθες για ποιον λόγο ζητάτε συγγνώμη! Αφού τα κάνατε όλα καλά, γιατί ζητάτε συγγνώμη; Ποιο είναι το λάθος; Θυμίζει –συγγνώμη που θα σας το πω- συνεντεύξεις καλλιτεχνών που τους ρωτάνε: «Ποιο είναι το μεγαλύτερο ελάττωμά σας;» και απαντούν: «Η ειλικρίνεια». Εκεί φτάσαμε.

Όμως εδώ, κύριοι συνάδελφοι, υπάρχει και το ζήτημα της συνείδησης του Βουλευτή, εάν υπερψηφίζετε, εάν δείχνετε εμπιστοσύνη σε μία Κυβέρνηση που αδιαφόρησε, με βάση τα επιστημονικά αποτελέσματα της έρευνας Τσιόδρα - Λύτρα, για τους ανθρώπους που θα μπορούσαν να είχαν σωθεί –και είναι εδώ ο κ. Πλεύρης. Άνθρωποι θα μπορούσαν να είχαν σωθεί, με διαφορετική πολιτική πρακτική από εσάς! Αδιαφορήσατε! Και κουνάτε το δάχτυλο στους άλλους, στους πολίτες και στην αντιπολίτευση; Και μια σειρά από πράγματα.

Επειδή βλέπω στα έδρανα τον κ. Γεραπετρίτη –δεν μας συνηθίζει σε συχνές παρουσίες του στη Βουλή, παρά μόνο όταν πρέπει να αναλάβει τη βρώμικη δουλειά υπέρ του κ. Μητσοτάκη είτε να ειρωνευτεί την Αντιπολίτευση είτε να δικαιολογήσει τα αδικαιολόγητα ως δεξί χέρι του Έλληνα Πρωθυπουργού-, θέλω να σας πω τα εξής:

Η πολιτική δεν είναι ριάλιτι και λυπάμαι πάρα πολύ, αλλά χθες για τον κ. Γεραπετρίτη τέθηκαν ζητήματα που αφορούν και τη δημοκρατία και τη διαφάνεια και τον τρόπο άσκησης της εξουσίας και αφορούν το τρίγωνο Μαξίμου – Πειραιώς - Φουρθιώτης. Δεν έχω ξαναδεί ούτε στο δημοσιογραφικό ούτε στον βραχύ πολιτικό μου βίο τον Υπουργό Επικρατείας και δεξί χέρι του Πρωθυπουργού να λαμβάνει οδηγίες με βάση SMS για νομοθετικό έργο ή διεκπεραίωση διαδικασιών που αφορούν και άλλους Υπουργούς, Λιβάνιος, Γεωργιάδης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέθηκε ένα ερώτημα, κύριε Γεραπετρίτη, και είναι πολύ σαφές και πρέπει να απαντήσετε: Αυτές είναι οι επικοινωνίες, διαλέγετε τους συνομιλητές σας. Δικαίωμά σας, θα κριθείτε. Διαλέξατε να ειρωνευτείτε την Αντιπολίτευση και τον επικεφαλής, τον πρώην Πρωθυπουργό. Δικαίωμά σας, θα κριθείτε!

Σε αυτό που περιγράφω πρέπει να απαντήσετε. Συνδέονται αυτές οι τηλεφωνικές επικοινωνίες με την πληρωμή την επόμενη μέρα μέρους από την αποζημίωση συνεργασίας, για την οποία ο κ. Βρούτσης είδε την πόρτα της εξόδου με παραπολιτικό τρόπο;

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Ολοκληρώνω, κύριε Πρόεδρε.

Λυπάμαι πάρα πολύ. Ξέρω ότι οι απαντήσεις θα περιέχουν ισχυρή δόση πάλι αντι-ΣΥΡΙΖΑ υστερίας, ψέματα, παρελκυστικές προσεγγίσεις, πομφόλυγες.

**ΠΡΟΕΔΡΕΥΩΝ (Νικήτας Κακλαμάνης):** Αφήστε να τις ακούσετε πρώτα.

**ΧΡΗΣΤΟΣ ΓΙΑΝΝΟΥΛΗΣ:** Ωραία. Θα τις ακούσουμε, κύριε Πρόεδρε.

Λυπάμαι που θα το πω, όμως, έχετε επιλέξει συνειδητά η πολιτική να θυμίζει reality, και για λόγους πολιτικής επιλογής και για λόγους αισθητικής. Και θυμίζει reality γιατί έχετε κορυφώσει τακτικισμούς και κολπάκια με έπαθλο την καρέκλα, την εξουσία και την αδιαφάνεια.

**ΠΡΟΕΔΡΕΥΩΝ (Νικήτας Κακλαμάνης):** Κλείστε παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Το έπαθλο για την κοινωνία, κυρίες και κύριοι συνάδελφοι, είναι κοινωνική δικαιοσύνη, ανάπτυξη, ισονομία και προκοπή. Και αυτό το έπαθλο ως επιδίωξη είναι η πρόταση της Προοδευτικής Συμμαχίας και του ΣΥΡΙΖΑ για μία κυβέρνηση για όλους. Αυτό απαιτεί εκλογές και κάθαρση.

Σας ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Επειδή ο συνάδελφος κ. Γιαννούλης έκανε αναφορά και σε μένα, κύριε Γιαννούλη, όσο και να ψάξετε στις δηλώσεις μου τη φράση που είπατε δεν την ανέφερα. Εγώ ως παλαιός κοινοβουλευτικός ξέρω ότι οι Βουλευτές ούτε διορίζουν ούτε παύουν Υπουργούς. Αυτό είναι δουλειά του εκάστοτε Πρωθυπουργού. Ήταν ελεύθερη ερμηνεία της κριτικής που πράγματι έκανα για την πανδημία, αλλά όχι τη φράση αυτή.

**ΧΡΗΣΤΟΣ ΓΙΑΝΝΟΥΛΗΣ:** Παρεμφερής;

**ΠΡΟΕΔΡΕΥΩΝ (Νικήτας Κακλαμάνης):** Ζητώ συγγνώμη από τους συναδέλφους που είχα προαναγγείλει, γιατί επειδή έγινε ειδική αναφορά στο πρόσωπο του κ. Γεραπετρίτη, ο κύριος Υπουργός ζητάει να κάνει την ομιλία του τώρα.

Έχετε τον λόγο, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ευχαριστώ πολύ, κύριε Πρόεδρε, και ζητώ συγγνώμη από τους ομιλητές…

**ΠΡΟΕΔΡΕΥΩΝ (Νικήτας Κακλαμάνης):** Ούτως ή άλλως…

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** …απλώς μιας και αναφέρθηκε ο αξιότιμος κ. Γιαννούλης στο πρόσωπό μου, θα ήθελα να συνδέσω την ομιλία μου με την απάντηση στα ζητήματα τα οποία ετέθησαν. Και θα ξεκινήσω από αυτό.

Είναι δυστυχές το γεγονός ότι σε μία ύψιστη κοινοβουλευτική διαδικασία, όπως είναι η πρόταση δυσπιστίας κατά της Κυβέρνησης, η οποία μπορεί να οδηγήσει σε σημαντικές πολιτικές αλλαγές, επιλέγει η Αξιωματική Αντιπολίτευση να προσωποποιήσει ζητήματα τα οποία δεν άπτονται δημόσιων πολιτικών. Και αντί να έχουμε μία γνήσια συζήτηση περί δημόσιων πολιτικών, έχουμε μία συζήτηση για ένα «κυνήγι μαγισσών» το οποίο έχει αυτή τη στιγμή ξεκινήσει η Αξιωματική Αντιπολίτευση και προφανώς στοχεύει εμένα και δι’ εμού τον Πρωθυπουργό.

Θα σας απαντήσω πάρα πολύ σαφώς για όλα αυτά τα ζητήματα, αφού πρώτα κάνω μία τοποθέτηση και θα μου την επιτρέψετε αυτή την τοποθέτηση.

Είμαστε δύο διαφορετικοί κόσμοι. Εγώ από εκεί που προέρχομαι και εκεί όπου θα επιστρέψω υφίστανται όρια και υφίσταται κανόνες. Υφίστανται όρια ευπρέπειας και υφίστανται όρια σε σχέση με την ανθρώπινη αξιοπρέπεια.

Η ευκολία με την οποία επιχειρείτε να διασύρετε ανθρώπους υπερβαίνει κάθε όριο κάθε όριο και κάθε κανόνα. Αυτό συνέβη στην προηγούμενη διακυβέρνηση με διώξεις που έλαβαν χώρα μέσα στον χώρο της Βουλής και συμβαίνει σήμερα με την στοχοποίηση ανθρώπων και την αποδόμηση χαρακτήρων. Δεν είμαστε όλοι το ίδιο και δεν θα υιοθετήσω εγώ τουλάχιστον αυτή την τακτική.

Μου μιλήσατε για το συγκεκριμένο πρόσωπο, το οποίο έχει γίνει αυτή τη στιγμή η αιχμή του δόρατος της Αξιωματικής Αντιπολίτευσης, τον κ. Φουρθιώτη. Να σας επισημάνω επί της αρχής ότι τον κ. Φουρθιώτη δεν τον έχω δει ποτέ, δεν έχω βγει ποτέ σε καμμία εκπομπή του, δεν έχω δώσει συνέντευξη σε κανένα έντυπό του.

Στον κ. Φουρθιώτη μιλάω στον πληθυντικό, όπως διεπίστωσε όλη η κοινωνία και διαπιστώσατε κι εσείς από τα μηνύματα υποκλοπών τα οποία εσείς διαχέετε και μέσα στον χώρο της Βουλής ως μεταπράτες προϊόντων εγκλήματος, διότι πρόκειται για προϊόντα εγκλήματος. Έχω πράγματι επικοινωνήσει τρεις ή τέσσερις φορές με τον ίδιο τηλεφωνικά, βεβαίως πριν προκύψει το οποιοδήποτε θέμα παράνομης δράσης του.

Ξέρετε κάτι; Έχουμε προφανώς μία διαφορετική αντίληψη για τα πράγματα. Στη δική μου αντίληψη περί δημόσιας εξουσίας όταν οποιοσδήποτε υποβάλλει μία αναφορά η οποία αποτελεί, όπως γνωρίζετε, συνταγματικό δικαίωμα, η αναφορά αυτή θα πρέπει να λάβει απάντηση. Και δεν θα πρέπει να λάβει μία επιλεκτική απάντηση, θα πρέπει να λάβει μία απάντηση επί της ουσίας.

Και στους δημοσιογράφους, εκδότες και ιδιοκτήτες των δικών σας εφημερίδων, του «DOCUMENTO», της «Εφημερίδας των Συντακτών», -και είμαι σίγουρος ότι είμαι έχετε τον τρόπο να επιβεβαιώσετε τα λεγόμενά μου- στον ίδιο ακριβώς τόνο και με τον ίδιο τρόπο απαντώ. Σε οτιδήποτε τίθεται το οποίο αφορά ζητήματα που έχουν να κάνουν είτε με το νομοθετικό έργο είτε με δικά τους αιτήματα, προφανώς θα λαμβάνουν απάντηση. Είναι συνταγματική απαίτηση. Το αντιλαμβανόμαστε; Και δεν γίνεται ποτέ εν κρυπτώ. Γίνεται πάντα διαφανώς. Εγώ δεν έχω κάτι να κρύψω.

Άρα αυτή τη στιγμή με μέμφεστε, όχι για το τι έχω πει, αλλά αποκλειστικά και μόνο για το γεγονός ότι έχω μία επικοινωνία. Ας δούμε, λοιπόν, ποια ήταν η επικοινωνία. Ήταν δύο μηνύματα, τα οποία –επαναλαμβάνω- είναι προϊόντα υποκλοπής, τα οποία το μεν ένα είναι ευχετήριο απαντητικό στον πληθυντικό, και το άλλο είναι απάντηση σε ένα αίτημα το οποίο υπεβλήθη και η απάντηση είναι αρνητική. Απορρίπτεται το αίτημα το οποίο ετέθη από τον κ. Φουρθιώτη και τον σταθμό του.

Από αυτά τα δύο εσείς έχει συναγάγει ότι αποτελούμε, και εγώ προσωπικώς, σύμβολο διαφθοράς και εκφυλισμού, ότι υπάρχει συναλλαγή, ότι υπάρχουν συμφέροντα, ότι υπάρχει εκβιασμός, ότι είμαστε θίασος.

Αυτή την τακτική δεν πρόκειται να την ακολουθήσω εγώ. Θα με συγχωρέσετε πάρα πολύ, αλλά αυτού του τύπου ο πολιτικός καιροσκοπισμός που θεωρεί ότι κάθε μέσο είναι θεμιτό για να εξυπηρετήσουμε τον πολιτικό μας σκοπό δεν ταιριάζει στη δική μου σκέψη, και την πολιτική, αλλά και τη σκέψη μου ως πολίτη. Εγώ δεν ζήτησα ποτέ κανένα αντάλλαγμα, δεν έκανα καμμία συναλλαγή και γι’ αυτόν τον λόγο δεν φοβάμαι οτιδήποτε. Μπορείτε να στοχοποιείτε όσο θέλετε. Είναι, όμως, κάτι το οποίο είναι προβληματικό και για τη δική σας θέση και είναι προβληματικό για τη δημοκρατία.

Να σας πω και κάτι παραπάνω; Σήμερα υιοθετείτε τον κ. Φουρθιώτη ως πολιτικό σας παιδί. Αναμασάτε τα λεγόμενά του. Ακριβώς φέρνετε στον χώρο της Βουλής προϊόντα εγκλήματος, παραβίασης απορρήτου επικοινωνιών, όπως και οι εφημερίδες οι οποίες πρόσκεινται στον χώρο σας.

Θα σας πω, λοιπόν, γιατί σήμερα ο κ. Φουρθιώτης στρέφεται εναντίον μας. Θέλετε να το ακούσετε; Να το ακούσετε. Διότι το αίτημα το οποίο υπέβαλε και επί τη ευκαιρία του οποίου έλαβε την απάντηση από εμένα ήταν το αίτημα του σταθμού του να εκπέμπει από την πλατφόρμα DIGEA επειδή έχει άδεια στην Κύπρο, επικαλούμενος την κοινοτική οδηγία η οποία επρόκειτο να ενσωματωθεί.

Το αίτημα αυτό απερρίφθη, μολονότι μέσα στον χώρο της Βουλής διατυπώθηκε επιφύλαξη από την Αντιπολίτευση για το αν θα πρέπει να υιοθετηθεί η διάταξη αυτή. Ειδικώς η διάταξη αυτή δεν ενσωματώθηκε στο δίκαιο το δικό μας. Απερρίφθη το αίτημα. Και αυτό ακριβώς ενσωματώνει η απάντηση την οποία έδωσα.

Περαιτέρω, το Υπουργείο Εργασίας ήταν εκείνο το οποίο έδωσε εντολή στον ΣΕΠΕ και τον ΕΦΚΑ για την τήρηση της ασφαλιστικής νομοθεσίας να κάνει έλεγχο σε όλες τις εταιρείες του συγκεκριμένου προσώπου. Το Υπουργείο Εργασίας ήταν αυτό. Το Υπουργείο Εργασίας διαβίβασε τον φάκελο στον ΣΔΟΕ και διαβίβασε τον φάκελο στην Εισαγγελία Πρωτοδικών. Επί τη βάσει αυτής της διαβίβασης και των στοιχείων που έστειλε το Υπουργείο Εργασίας ο κ. Φουρθιώτης συνελήφθη και προφυλακίστηκε.

Αυτά όλα συνέβησαν ακριβώς από τη δική μας Κυβέρνηση. Είναι προϊόντα συναλλαγής; Βλέπετε να υπάρχει συναλλαγή; Και όταν πλέον έφυγε η ιστορία και ο κ. Φουρθιώτης άρχισε πλέον να στρέφεται εναντίον μας επειδή ακριβώς απερρίφθησαν όλα τα αιτήματά του, τότε εγώ ο ίδιος προσωπικά από τον Απρίλιο του 2021 του υπέβαλα μήνυση για συκοφαντική δυσφήμιση.

Είναι στοιχεία αυτά που αποδεικνύουν συναλλαγή; Είναι στοιχεία που αποδεικνύουν ότι υπήρχε δίαυλος; Υπήρχαν τριγωνικές σχέσεις; Αποδεικνύεται ότι αυτή είναι η διαφθορά; Ή ακριβώς αποδεικνύουν το αντίθετο; Ότι αυτή η Κυβέρνηση βεβαίως και επικοινωνεί με τον οποιονδήποτε πολίτη έως ότου αυτός αποκτήσει οποιαδήποτε ιδιότητα υποδίκου, απαντά στα αιτήματα, αλλά είναι πάρα πολύ σκληρή και αυστηρή στην τήρηση της νομοθεσίας.

Αυτά επαρκούν ή θέλουμε και άλλα για να καταλάβουμε ότι αυτή τη στιγμή εκείνο το οποίο κάνετε δεν είναι άλλο παρά το να υπομονεύετε τους θεσμούς επειδή ακριβώς βρισκόμαστε σε μία θέση στην οποία πρέπει να συζητάμε για πράγματα άλλα εκτός από θεσμούς.

Και μιας και συζητάμε για τους θεσμούς, ακούω διαρκώς το τελευταίο διήμερο τη μομφή που αποδίδεται στο επιτελικό κράτος: «Για όλα φταίει το επιτελικό κράτος». Θα μου επιτρέψετε με κάθε σεβασμό να πω ότι πρόκειται για μία παρανόηση ή τουλάχιστον έλλειψη κατανόησης για το τι συνιστά το επιτελικό κράτος.

Επιτελικό κράτος δεν είναι οτιδήποτε συμβαίνει στην άσκηση δημόσιας πολιτικής, διότι θα ταυτιζόταν με το κράτος. Η πρόσθετη αξία του επιτελικού είναι ότι το επιτελικό κράτος συντονίζει τις πολιτικές, παρακολουθεί τις πολιτικές, αξιολογεί τις πολιτικές. Αυτή είναι η πρόσθετη αξία του επιτελικού κράτους.

Άρα κάθε φορά που θα υπάρχουν λάθη και αστοχίες στην Κυβέρνηση -κάθε κυβέρνηση κάνει λάθη και αστοχίες κι εμείς έχουμε κάνει και προσπαθούμε να μαθαίνουμε μέσα από αυτά τα λάθη- ισχύει το ότι εμείς θα πρέπει να συντονίζουμε και να παρακολουθούμε. Αυτό το μοντέλο, ξέρετε, είναι το πολιτειακά ορθό. Είναι η διαμάχη η οποία υπάρχει από την έναρξη του ελληνικού κράτους, όταν διατυπώθηκαν οι δύο διαφορετικές πολιτικές κοσμοθεωρίες. Η θεωρία του ενιαίου κράτους που συντονίζει και παρακολουθεί, η πολιτική ιδέα του Καποδίστρια, απέναντι στο θολό τοπίο το οποίο διαμορφώνουν κανόνες οι οποίοι δεν υφίστανται, είναι γκρίζοι, έτσι ώστε να μπορεί να παρεισφρέει η διαφθορά και το πελατειακό σύστημα, εκείνη των προκρίτων, οι οποίοι επιβίωσαν του αγώνα. Εμείς, λοιπόν, είμαστε υπέρ αυτού του κράτους.

Αλήθεια στο επιτελικό κράτος σε τι διαφωνείτε; Για να μπορέσω να καταλάβω. Διαφωνείτε στο ότι πρέπει να υπάρχουν Υπουργικά Συμβούλια τα οποία γίνονται τακτικά κάθε μήνα και μέσα από τα Υπουργικά Συμβούλια πρέπει να περνούν όλα τα νομοσχέδια;

Διαφωνείτε στο ότι θα πρέπει να υπάρχει δημόσια διαβούλευση όλων των νομοσχεδίων έτσι ώστε οι πολίτες και οι ενδιαφερόμενοι να μπορούν να εκφράσουν την άποψή τους;

Διαφωνείτε στο να μεταφερθούν αρμοδιότητες από την πολιτική ηγεσία στην υπηρεσιακή διοίκηση έτσι ώστε να υπάρχει συνέχεια του κράτους;

Διαφωνείτε στον Υπηρεσιακό Γραμματέα ο οποίος, πλέον, έχει όλο το «πορτοφόλι» του Υπουργείου, τις συμβάσεις του Υπουργείου, τα εντάλματα του Υπουργείου, αντί να τα έχει ο Υπουργός;

Διαφωνείτε στο να υπάρχει δημόσια ανάρτηση ενός ενιαίου σχεδίου κυβερνητικής πολιτικής έτσι ώστε να υπάρχει δημόσια λογοδοσία της Κυβέρνησης διαρκώς;

Διαφωνείτε στο να επιλέγονται όλοι οι προϊστάμενοι του δημόσιου τομέα από μία επιτροπή κατά πλειοψηφία ΑΣΕΠ, από εκεί που ήταν επιλογές των Υπουργών;

Διαφωνείτε στο να συγκεντρωθεί όλη η ελεγκτική ύλη σε μία και μόνο αρχή, την Εθνική Αρχή Διαφάνειας από το να είναι πολυδιασπασμένες;

Διαφωνείτε, στο τέλος της ημέρας, με τη βάση του επιτελικού κράτους; Διαφωνείτε στη χάραξη οριζόντιων πολιτικών που είναι η καρδιά του επιτελικού κράτους, όπως το εθνικό σχέδιο για τα δικαιώματα των ατόμων με αναπηρία, την ισότητα, το εθνικό σχέδιο για τα δικαιώματα του παιδιού, των κακοποιημένων γυναικών, των Ρομά, το εθνικό σχέδιο για την καταπολέμηση της φτώχειας; Διαφωνείτε σε αυτές τις οριζόντιες πολιτικές;

Το επιτελικό κράτος είναι μία σημαντική καινοτομία η οποία αποτελεί παρακαταθήκη για το ελληνικό κράτος.

Καταλαβαίνω ότι σήμερα βρισκόμαστε να συζητούμε επειδή προσπαθούμε να βάλουμε μέσα σε μία διάχυτη συζήτηση ζητήματα διαφθοράς, ζητήματα που έχουν να κάνουν με λάθη τα οποία υπάρχουν και τα οποία θα πρέπει να αποδοθούν.

Θέλω να καταλήξω από εκεί που ξεκίνησα. Έχετε μία αντίληψη ότι οποιοσδήποτε επικοινωνεί και συζητά γι’ αυτόν υπάρχει ένα τεκμήριο διαφθοράς. Κάθε συνομιλία, όμως, δεν αποτελεί συναλλαγή. Υπάρχει και αυτός ο τρόπος σκέψης. Ίσως να είναι ένας τρόπος σκέψης ο οποίος να έχει διαπεράσει μερικά τμήματα του πολιτικού σκηνικού. Ευτυχώς, όμως, δεν σκεπτόμαστε όλοι με τον ίδιο τρόπο. Δεν είναι κάθε επικοινωνία συναλλαγή. Δεν έγινε κανένα χατίρι σε κανέναν επιχειρηματία, σε κανέναν ιδιώτη. Αντιθέτως, υπήρξε πολύ αυστηρή τήρηση της νομοθεσίας. Αντίθετα, σήμερα υπάρχει μία πολιτική υιοθέτηση οτιδήποτε άκριτο υπάρχει να άγεται εδώ.

Όμως η πολιτική αντιπαράθεση δεν μπορεί να γίνεται με όρους μισαλλοδοξίας και εχθροπάθειας. Η πολιτική αντιπαράθεση θα πρέπει να γίνεται επί τη βάσει επιχειρημάτων και διαβουλευτικότητας.

**ΧΡΗΣΤΟΣ ΓΙΑΝΝΟΥΛΗΣ:** Όταν ειρωνεύεστε εσείς τον πρώην Πρωθυπουργό είναι εντάξει;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Αν μου επιτρέπετε, την ώρα την οποία εγώ προσέρχομαι στην πολιτική -εγώ δεν προέρχομαι από την πολιτική ούτε από τον κομματικό σωλήνα, το γνωρίζετε- είχα μία, όπως θα έλεγε και ο Αρχηγός της Αξιωματικής Αντιπολίτευσης, αυταπάτη. Πίστευα ότι όταν θα έρθει μία κρίσιμη μάζα φρέσκων ανθρώπων οι οποίοι θα προέρχονται από την κοινωνία –θα μου επιτρέψετε την υπερβολή- κανονικών ανθρώπων, να υπηρετήσουν το δημόσιο συμφέρον, αυτό θα μπορούσε να αλλάξει νοοτροπία, στερεότυπα, δομές οι οποίες είχαν για μακρό χρόνο επιβιώσει.

Έπεσα έξω. Δυστυχώς, η αδράνεια της πολιτικής μισαλλοδοξίας είναι τόσο μεγάλη, που είναι πάρα πολύ δύσκολο να διαρρήξεις αυτό το στεγανό. Για τον λόγο αυτό αποτρέπονται άνθρωποι οι οποίοι έχουν αναδειχθεί μέσα από την κοινωνία να υπηρετήσουν στο δημόσιο συμφέρον και αυτό, δυστυχώς, γίνεται συνειδητά, έτσι ώστε ένα στερεότυπο, στεγανό κομματικό σύστημα να νέμεται την εξουσία και τους αρμούς της. Και αυτό είναι το πρόβλημα της δημοκρατίας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Σκουρλέτης θα κάνει χρήση του ενός από τα τρία τρίλεπτα που έχει στη διάθεσή του σήμερα ως Κοινοβουλευτικός Εκπρόσωπος του ΣΥΡΙΖΑ.

Κύριε Σκουρλέτη, έχετε τον λόγο, προφανώς για ερωτήσεις στον κ. Γεραπετρίτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Υπουργέ, δεν διαψεύσατε την ύπαρξη των SMS και των συνομιλιών στελεχών σας με τον κ. Φουρθιώτη. Αντίθετα τα επιβεβαιώσατε και ως προς το περιεχόμενο και ως προς την ύπαρξή τους. Στο μόνο που αναφερθήκατε είναι ότι «παρανόμως εκλάπησαν».

Το πολιτικό ζήτημα, όμως, δεν είναι αυτά από πού βρέθηκαν. Το πολιτικό ζήτημα είναι ότι ένας Υπουργός Εργασίας απολογείται σε έναν τηλεπαρουσιαστή του επιπέδου και των χαρακτηριστικών του κ. Φουρθιώτη και του ζητάει συγγνώμη γιατί έχει αργήσει να ενσωματώσει τα αιτήματά του σε νομοσχέδια.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Απερρίφθησαν τα αιτήματά του! Καταλάβετέ το, απερρίφθησαν!

**ΠΡΟΕΔΡΕΥΩΝ (Νικήτας Κακλαμάνης):** Θα σας δώσω τον λόγο μετά, κύριε Γεραπετρίτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτό το οποίο εμφανίζεται από τα SMS είναι οι ευχαριστίες των πολιτικών σας στελεχών για την αγιοποίηση στελεχών της Κυβέρνησης. Αυτός ο κύριος είχε δεκατέσσερα άτομα αστυνομική φρουρά, όταν γνωρίζουμε ότι δεν μας περισσεύουν οι αστυνομικοί. Πόσους θα διορίσετε πια για να έχετε ακόμη και στους Φουρθιώτηδες δεκατέσσερα άτομα, όταν υπάρχει άγριο έγκλημα έξω κι όταν εσείς υποτίθεται κόπτεστε για την ασφάλεια του κόσμου. Αυτά είναι προκλητικά!

Συνάδελφοί σας στο παρελθόν, έστω για μία ερώτηση, όταν αποδείχθηκε ότι την έκαναν υπέρ κάποιων επιχειρηματικών συμφερόντων, παραιτήθηκαν. Εσείς θα έπρεπε να έχετε παραιτηθεί ήδη ή να αποπεμφθείτε. Το γεγονός ότι Πρωθυπουργός σας κρατάει σημαίνει ότι έχει κι αυτός την πλήρη ευθύνη για τις σχέσεις διαπλοκής, συναλλαγής που χτίζει η Κυβέρνησή σας με τους Φουρθιώτηδες. Λίστα Πέτσα, Φουρθιώτηδες, σχέσεις διαπλοκής. Δεν θα σας σώσουν. Δεν πρόκειται να γλιτώσετε από την οργή του κόσμου για όσα έχετε κάνει για την πανδημία, για τον χιονιά, για την ανεργία, για τους εργαζόμενους, για την ακρίβεια. Δεν μπορείτε για πολύ ακόμα να επαφίεστε στις δάφνες των στημένων δημοσκοπήσεων.

Εάν θέλετε πραγματικά να αξιολογηθείτε από τον κόσμο, παραιτηθείτε και προκηρύξτε εκλογές. Αυτό σας ζητάμε τρεις μέρες. Εσείς, όμως, ειδικά, θα έπρεπε σήμερα τουλάχιστον να έχετε την ευθιξία από μόνος σας ήδη να έχετε παραιτηθεί. Δυστυχώς, είναι μια πολύ μαύρη κηλίδα στη δικιά σας σύντομη πολιτική διαδρομή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στο Υπουργό, κυρία Γιαννακοπούλου, για να μην επανέλθουμε, είστε Κοινοβουλευτική;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ναι είμαι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θέλετε τον λόγο;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όχι, δεν θέλω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπουκώρο, θέλετε τον λόγο;

**ΧΡΗΣΤΟΣ ΜΠΟΥΚΩΡΟΣ:** Μετά τον Υπουργό;

**ΠΡΟΕΔΡΕΥΩΝ (Νικήτας Κακλαμάνης):** Όχι μετά τον Υπουργό. Ο Υπουργός θα κλείσει. Τώρα αν θέλετε τον λόγο για τρία λεπτά. Ο Υπουργός θα κλείσει και θα κλείσει και το θέμα.

Έχετε τον λόγο για τρία λεπτά.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Γινόμαστε μάρτυρες της απόλυτης διαστρέβλωσης. Και δεν θα ξεκινήσω από τον Κοινοβουλευτικό Εκπρόσωπο του ΣΥΡΙΖΑ. Θα ξεκινήσω από τον προλαλήσαντα Βουλευτή.

Πήγε τη συζήτηση στο 2015 -και επικαλούμαι το επιχείρημά του αυτό για να αποδείξω το μέγεθος της διαστρέβλωσης- και μας κατηγόρησε ότι δραπετεύσαμε από την εξουσία στο 2015 με αφορμή την εκλογή Προέδρου της Δημοκρατίας. Τότε που ο κ. Τσίπρας και ο κ. Καμμένος έλεγαν με στεντόρεια φωνή στο ελληνικό Κοινοβούλιο: «Κι εμάς τους ίδιους να προτείνετε δεν θα ψηφίσουμε τους εαυτούς μας». Ποιοι, λοιπόν, κύριε συνάδελφε, δραπέτευσαν;

**ΧΡΗΣΤΟΣ ΓΙΑΝΝΟΥΛΗΣ:** Αυτοί που είχαν τα ταμεία άδεια…

**ΧΡΗΣΤΟΣ ΜΠΟΥΚΩΡΟΣ:** Εσείς, με την παρεκτροπή…

**ΠΡΟΕΔΡΕΥΩΝ (Νικήτας Κακλαμάνης):** Μην απευθύνεστε προσωπικά σε συναδέλφους. Προχωρήστε, κύριε Μπουκώρο.

**ΧΡΗΣΤΟΣ ΓΙΑΝΝΟΥΛΗΣ:** Μόνο το ελικόπτερο έλειπε. Αποδράσατε με άδεια ταμεία.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, επιχειρήματα πολιτικά είναι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη, γενικό ερώτημα κάνει.

**ΧΡΗΣΤΟΣ ΓΙΑΝΝΟΥΛΗΣ:** Απευθύνεται σε εμένα.

**ΧΡΗΣΤΟΣ ΜΠΟΥΚΩΡΟΣ:** Εγώ ούτε υβρίζω προσωπικά, ούτε κατηγορώ εύκολα, ούτε δολοφονία χαρακτήρος επιχειρώ, ούτε τίποτα απ’ όλα αυτά.

**ΧΡΗΣΤΟΣ ΓΙΑΝΝΟΥΛΗΣ:** Διαστρέφει αυτά που λέω!

**ΧΡΗΣΤΟΣ ΜΠΟΥΚΩΡΟΣ:** Πολιτικά επιχειρήματα επικαλούμαι. Στο Κοινοβούλιο βρισκόμαστε.

**ΠΡΟΕΔΡΕΥΩΝ (Νικήτας Κακλαμάνης):** Τώρα θα κάνουμε αυτήν την κουβέντα; Θέλω να σας υπενθυμίσω ότι έχουμε άλλους εκατόν τριάντα συναδέλφους.

**ΧΡΗΣΤΟΣ ΓΙΑΝΝΟΥΛΗΣ:** Να είναι πιο σεμνοί!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ποιες υπηρεσίες σας παρέχει ο Φουρθιώτης;

**ΠΡΟΕΔΡΕΥΩΝ (Νικήτας Κακλαμάνης):** Μα δεν έχει τίποτα με εσάς.

Ολοκληρώστε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Μα τι να ολοκληρώσω; Ενάμισι λεπτό μου δώσατε. Τρεις φορές με διέκοψαν.

Κύριε Πρόεδρε, αντιλαμβάνομαι τη δυσκολία να αντιμετωπίσει ο ΣΥΡΙΖΑ την πραγματικότητα, ακόμα και μετά την τριπλή εκλογική ήττα του 2019. Παραμένουν στις αυταπάτες τους και στους βολονταρισμούς τους. Νομίζουν ότι οι σκέψεις τους και οι απόψεις τους…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ποιες υπηρεσίες σας παρέχει ο Φουρθιώτης; Ποιες υπηρεσίες;

**ΧΡΗΣΤΟΣ ΓΙΑΝΝΟΥΛΗΣ:** Σας απαντούσαν εσάς; Σας απαντούσαν οι Υπουργοί με SMS;

**ΧΡΗΣΤΟΣ ΜΠΟΥΚΩΡΟΣ:** Καταλαβαίνω ότι ενοχλούν αυτά που λέω, καταλαβαίνω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπουκώρο, στο Προεδρείο απευθύνεστε! Μην απαντάτε σε συνάδελφο!

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, με διακόπτουν συνεχώς, δεν το βλέπετε;

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε.

**ΧΡΗΣΤΟΣ ΜΠΟΥΚΩΡΟΣ:** Δεν μπορείς να αγνοήσεις τέτοιες τερατολογίες εντός του Κοινοβουλίου, κύριε Πρόεδρε. Είναι αδύνατον.

Όταν επιχειρούμε να διαστρεβλώσουμε ακόμα και την πρόσφατη πολιτική ιστορία, αντιλαμβάνεστε ότι ως Κοινοβουλευτικός Εκπρόσωπος έχω το καθήκον να απαντήσω. Νομίζω ότι οι απαντήσεις του Υπουργού κ. Γεραπετρίτη ήταν πληρέστατες. Η προσπάθεια της Αξιωματικής Αντιπολίτευσης, υψώνοντας τους τόνους, να αποδείξει ότι κάτι άλλο λέγεται εδώ μέσα ή κάτι άλλο συμβαίνει πέφτουν στο κενό, διότι νομίζω ότι όλοι γίναμε μάρτυρες μιας επικοινωνίας που υπήρξε, ενός αιτήματος που απερρίφθη και ενός ευγενούς τρόπου που οφείλει να συμπεριφέρεται και να ομιλεί ένας Υπουργός και μάλιστα κορυφαίος Υπουργός της Κυβέρνησης. Από εκεί και πέρα όλα τα υπόλοιπα είναι ένα κενό σενάριο, να ακουστεί κάτι χωρίς ύλη. Αυτό δεν γίνεται.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε συνάδελφε.

**ΧΡΗΣΤΟΣ ΜΠΟΥΚΩΡΟΣ:** Θα ολοκληρωθεί λοιπόν, κυρίες και κύριοι, η κορυφαία αυτή κοινοβουλευτική διαδικασία. Όπως είχατε δικαίωμα να υποβάλετε πρόταση μομφής, έτσι κι εμείς έχουμε εξ ολοκλήρου το δικαίωμα να υπερασπίσουμε ένα κυβερνητικό έργο, που δεν μπορεί φυσικά να συγκριθεί με το δικό σας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Εγώ θέλησα να απαντήσω με πραγματικά περιστατικά και επιχειρήματα. Λυπάμαι πολύ, κύριε Σκουρλέτη, διότι αντιλαμβάνομαι ότι αυτήν τη στιγμή το μόνο που σας ενδιαφέρει είναι απλώς να δημιουργήσετε μια απόλυτη σύγχυση για την πραγματικότητα, για την επιδίωξη πρόσκαιρων πολιτικών ωφελημάτων. Και δυστυχώς -και το λέω με ειλικρίνεια αυτό- αποδεικνύεται αυτό το οποίο είπα, ότι προκειμένου να ικανοποιήσετε τις πολιτικές σας επιδιώξεις δεν ορρωδείτε προ ουδενός. Διαστρεβλώνετε την πραγματικότητα, χρησιμοποιείτε κάθε θεμιτό και αθέμιτο μέσο. Ακούσαμε εδώ, στον χώρο της Βουλής, ότι δεν έχει καμμία σημασία το γεγονός ότι πρόκειται για προϊόν εγκλήματος αυτό το οποίο διακινείτε εσείς…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτό θα το αποδείξετε εσείς! Σημασία έχει ότι υποστηρίζετε Φουρθιώτες!

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκουρλέτη, ο Υπουργός σας άκουσε να του σέρνετε τα εξ αμάξης χωρίς να βγάλει τσιμουδιά. Ηρεμήστε πρωί-πρωί!

**ΧΡΗΣΤΟΣ ΓΙΑΝΝΟΥΛΗΣ:** Είναι κατασκευασμένα;

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη, σας παρακαλώ!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Έχετε πολύ ικανούς νομικούς στην Κοινοβουλευτική Ομάδα για να δείτε ότι εκείνα τα οποία παραβιάζουν το απόρρητο των επικοινωνιών είναι προϊόν εγκλήματος και εκείνος ο οποίος τα διοχετεύει και τα μεταδίδει εξίσου καθίσταται σε αυτό υπόλογος. Άρα εκείνο το οποίο λέτε ότι δεν έχει σημασία το ότι είναι ποινικό, αλλά έχει σημασία η πολιτική…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έχει άλλη σημασία. Μην διαστρέφετε. Για τις πολιτικές σας ευθύνες να μας πείτε!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Θέλω ακριβώς να αναδείξω το πόση πραγματικά υποκρισία υπάρχει στον χώρο, όταν ερχόμαστε και μπορούμε να αξιοποιήσουμε το οτιδήποτε, να διαστρεβλώσουμε το οτιδήποτε, μόνο και μόνο για να μπορέσουμε να έχουμε ένα όφελος. Θα σας πω λοιπόν ότι αυτός δεν είναι ο δικός μας κόσμος.

**ΧΡΗΣΤΟΣ ΓΙΑΝΝΟΥΛΗΣ:** Μια καθαρή κουβέντα: Είναι πλαστά;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Επαναλαμβάνω και κλείνω: Δείχνει εξάλλου την πραγματικότητα το γεγονός ότι όσο μιλήσατε, και ο κ. Γιαννούλης και ο κ. Σκουρλέτης, υπήρχε μια ευλαβική ησυχία, ενώ όταν μίλησε ο Κοινοβουλευτικός μας Εκπρόσωπος κι εγώ γίνεται αυτή η κατάσταση. Αποδεικνύει εν τέλει το πόσο και κοινοβουλευτικά διαφορετικοί είμαστε.

**ΧΡΗΣΤΟΣ ΓΙΑΝΝΟΥΛΗΣ:** …

**ΠΡΟΕΔΡΕΥΩΝ (Νικήτας Κακλαμάνης):** Μα τώρα θέλετε να σηκωθώ και να σας ανακαλέσω στην τάξη, πρωί-πρωί, Κυριακάτικα; Για όνομα του Θεού! Ούτως ή άλλως δεν γράφεται τίποτα στα Πρακτικά.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Εγώ δεν θα κάνω συμψηφισμούς. Δεν είναι το ύφος μου αυτό και δεν θα το αποκτήσω ποτέ. Δεν θα μιλήσω για το τι γινόταν στο παρελθόν, ούτε τι γινόταν στο Μαξίμου, ούτε την όποια επιχειρηματική διασύνδεση υπήρχε, ούτε για τα τρίγωνα τα οποία αναφέρατε. Εγώ θα σας πω ένα και μόνο πράγμα: Σε αυτήν την Κυβέρνηση και σε ό,τι αφορά εμένα προσωπικά δεν έχει υπάρξει ποτέ ούτε μία στιγμή στην οποία να εξυπηρετήθηκε ιδιωτικό συμφέρον. Θα ήμουν πολύ καλύτερα, όπως και να έχει το πράγμα, να βρισκόμουν και εκτός πολιτικής. Διότι, ξέρετε, μερικοί άνθρωποι από εδώ έχουν και ζωή έξω από την πολιτική. Θα μπορούσαν να βρίσκονται εκτός πολιτικής και να είναι εξίσου καλά.

(Χειροκροτήματα από την πτέρυγα της Νέας Δημοκρατίας)

**ΟΛΥΜΠΙΑ ΤΕΛΙΓΙΟΡΙΔΟΥ:** Τι είναι αυτά που λέτε; Προσβάλλετε τους Βουλευτές!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτό που λέει είναι μομφή για τον Πρωθυπουργό!

**ΠΡΟΕΔΡΕΥΩΝ (Νικήτας Κακλαμάνης):** Αφήστε να το κρίνει ο Πρωθυπουργός, κύριε Σκουρλέτη. Θέλετε να προστατεύσετε τον Πρωθυπουργό εσείς;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να μετρήσουμε τα ένσημά μας!

**ΠΡΟΕΔΡΕΥΩΝ (Νικήτας Κακλαμάνης):** Τώρα, δεν μου λέτε, θα κάνετε σόου στη Βουλή Κυριακή πρωί; Κύριε Σκουρλέτη, σας παρακαλώ! Την επόμενη φορά, με συγχωρείτε πολύ, παρ’ ότι είμαστε και οι δυο παλαιοί συνάδελφοι, θα με αναγκάσετε να λειτουργήσω διαφορετικά. Δεν θα προστατεύσετε εσείς τον Πρωθυπουργό! Αφήστε να τον προστατεύσουν οι Βουλευτές της Νέας Δημοκρατίας.

**ΙΩΑΝΝΗΣ ΠΑΠΠΑΣ:** Μας το απαγορεύετε κι αυτό;

**ΠΡΟΕΔΡΕΥΩΝ (Νικήτας Κακλαμάνης):** Κύριε Παππά, σας παρακαλώ! Απευθύνομαι και στις δύο πτέρυγες.

Κλείστε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Δεν πρόλαβα να μιλήσω, κύριε Πρόεδρε.

Πριν φωνήσαι τρις, λοιπόν, απεδείχθη εκείνο που είπα, ότι δεν είμαστε όλοι ίδιοι. Η ευπρέπεια είναι ένα κοινοβουλευτικό αγαθό το οποίο πρέπει όλοι να διατηρούμε. Το ήθος το οποίο πρέπει να κρατούμε σε αυτή την Αίθουσα είναι το παράδειγμα το οποίο δίνουμε σε όλους τους υπόλοιπους.

Εγώ θέλω να σας πω ότι έχω απολύτως ήσυχη τη συνείδησή μου. Απέναντι στα φαινόμενα τα οποία είπατε δεν ικανοποιήθηκε ούτε ένα αίτημα. Παραπέμφθηκε με δική μας πρωτοβουλία στη δικαιοσύνη, προφυλακίστηκε, κατέθεσαν μήνυση. Εάν θεωρείτε ότι αυτά δεν αποδεικνύουν επαρκώς την ακέραιη στάση της Κυβέρνησης, λυπάμαι πολύ. Θα πρέπει να ανατρέξετε στα ίδια πεπραγμένα για να δείτε αν πραγματικά αυτή η Κυβέρνηση υπηρετεί ή όχι το δημόσιο συμφέρον.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Ιωάννης Παππάς από τη Νέα Δημοκρατία έχει τον λόγο.

**ΙΩΑΝΝΗΣ ΠΑΠΠΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, ειδικότερα κυρίες και κύριοι της Αξιωματικής Αντιπολίτευσης, η πρόταση δυσπιστίας, όπως γνωρίζετε καλά και όπως το λέτε και στους διαδρόμους καθημερινά αυτές τις τρεις μέρες που είμαστε εδώ, δεν θα ψηφιστεί και η Κυβέρνηση του Κυριάκου Μητσοτάκη και της Νέας Δημοκρατίας θα συνεχίσει την πορεία της πιο δυνατή και πιο ισχυρή.

Το βράδυ της Κυριακής όμως μπορείτε να γιορτάσετε ένα ρεκόρ που κατέκτησε ο Αρχηγός σας κ. Τσίπρας. Είναι ο πρώτος αρχηγός Αξιωματικής Αντιπολίτευσης, από τη Μεταπολίτευση μέχρι σήμερα, που έχει καταθέσει τέσσερις φορές πρόταση μομφής ή δυσπιστίας. Δύο επί κυβερνήσεως του Αντώνη Σαμαρά και δύο επί κυβερνήσεως του Κυριάκου Μητσοτάκη. Φαίνεται ότι έχει μια πολιτική εμμονή, να μην αφήσει τις κυβερνήσεις, τις εκλεγμένες από τον λαό κυβερνήσεις της Νέας Δημοκρατίας, να ολοκληρώσουν τον κοινοβουλευτικό τους βίο με κάθε τρόπο.

Το 2015 εκμεταλλευτήκατε την εκλογή Προέδρου της Δημοκρατίας. Ευτυχώς για την πατρίδα μας σήμερα δεν μπορείτε να το κάνετε. Έχετε όμως ένα ακόμα μεταπολιτευτικό ρεκόρ. Είστε η πρώτη Αξιωματική Αντιπολίτευση που επιχειρεί να κάνει εξαγωγή σε Εθνική Αντιπροσωπεία των εσωκομματικών προβλημάτων σας και του πολιτικού αδιεξόδου στο οποίο βρίσκεστε εσείς οι ίδιοι. Αντιλαμβανόμαστε όλοι ότι δέχεστε πίεση, τόσο εσωκομματική όσο και από το Κίνημα Αλλαγής και τον Πρόεδρό του.

Αλλά θέλω πραγματικά να είμαι ειλικρινής εγώ και οι συνάδελφοί μου μαζί σας. Δεν μας ενδιαφέρει. Δεν είναι πρόβλημα του ελληνικού Κοινοβουλίου. Δεν είναι δικό μας πρόβλημα. Μπορείτε να το λύσετε στις συσκέψεις σας, στα γραφεία της Κουμουνδούρου, στο συνέδριό σας, στις παρέες σας. Εμάς όμως εδώ δεν μας αφορά.

Τώρα, ως προς το Κίνημα Αλλαγής όταν καταφέρετε να καταλάβετε τι εννοεί ο αρχηγός σας, ο κ. Ανδρουλάκης, με τη στάση του να μας το πείτε και εμάς, για να ξέρουμε πώς θα το πάτε στο μέλλον, για να συνεννοούμαστε και να μην χανόμαστε στα νοήματα.

Κυρίες και κύριοι συνάδελφοι, ας πάμε τώρα στον προφανή λόγο της πρότασης δυσπιστίας, δηλαδή την πρόσφατη κακοκαιρία και τους χειρισμούς. Να είμαστε ειλικρινείς; Δεν μπορεί κανείς από εμάς να είναι ευχαριστημένος με όλα αυτά ούτε να υποστηρίζει ότι ο χειρισμός ήταν πετυχημένος. Το είπε εξάλλου και ο ίδιος ο Πρωθυπουργός, ο Κυριάκος Μητσοτάκης. Η συγγνώμη, ξέρετε, όταν υπάρχουν λάθη και ευθύνες είναι πράξη πολιτικού θάρρους αρκεί να συνοδεύεται από αποφάσεις και αλλαγές. Αυτό κάνει η Κυβέρνησή μας και αυτό θα συνεχίσει να κάνει.

Εσείς φυσικά, αν θυμάστε, ούτε συγγνώμη δεν ζητήσατε. Εξάλλου έχετε αλλεργία σε αυτήν τη λέξη. Αλλά ούτε αλλάξατε και κάτι.

Κανείς από εμάς δεν υποστηρίζει ότι όλα λειτούργησαν τέλεια. Θα γίνουν αλλαγές και θα υπάρξουν πρωτόκολλα με στόχο την αποτελεσματικότητα. Λάθη και παραλείψεις δεκαετιών καλούμαστε να τα διορθώσουμε για να υπάρχει αποτελεσματικότητα. Αυτό κάνουμε και, πιστέψτε με, θα το κάνουμε και θα το καταφέρουμε. Για να μην υπάρξουν ξανά καταστροφές, για να μην κινδυνέψουν ξανά ανθρώπινες ζωές, όπως εκείνες που χάθηκαν στη Μάνδρα και στο Μάτι. Κοιτάξτε όμως, όταν έρθουν οι αλλαγές να καταθέσετε προτάσεις και να μην κάνετε αυτό που μας έχετε συνηθίσει εδώ, στο ελληνικό Κοινοβούλιο.

Τώρα να σας θυμίσω τι ήταν η Πολιτική Προστασία επί των ημέρων σας; Για να μην ξεχνιόμαστε, ήταν μία υποβαθμισμένη γενική γραμματεία, υποστελεχωμένη, σε κτήριο χωρίς αντισεισμική πρόβλεψη, χωρίς καν το 112 να λειτουργεί, χωρίς το 112 να είναι στη διάθεση των πολιτών για να ενημερώνονται και να ειδοποιούνται. Τα δε αποτελέσματα των πεπραγμένων σας έχουν αποτυπωθεί σε εισαγγελικά πορίσματα.

Κυρίες και κύριοι συνάδελφοι, κυρίες και κύριοι της Αντιπολίτευσης, για να περάσω και στους άλλους πυλώνες της πρότασής σας, πυλώνες τους οποίους έχετε υπονομεύσει εσείς οι ίδιοι με τον τρόπο που τους έχετε αντιμετωπίσει, θέλω να σας ρωτήσω ειλικρινά και απευθύνομαι σε εσάς: Μήπως έχετε πάρει διαζύγιο από τη σοβαρότητα; Τα δύο τελευταία χρόνια η πατρίδα μας, η Ελλάδα περνάει τόσες μεγάλες κρίσεις εκ των οποίων οι δύο παγκόσμιες κρίσεις και μία εθνική, την υγειονομική με την πανδημία, την ενεργειακή με την αύξηση των τιμών και την ελληνοτουρκική.

Τι κάνετε εσείς σε αυτές τις κρίσεις; Παραμονεύετε σαν πολιτικοί κλέφτες στη γωνία για πρόσκαιρα οφέλη. Στην πανδημία χαϊδεύετε τους αντιεμβολιαστές. Στοχοποιήσατε και στοχοποιείτε τους επιστήμονες και δεν ψηφίσατε απολύτως κανένα μέτρο. Κάνετε πολιτική με νεκρούς, είναι θλιβερό. Ακόμα μέχρι και χθες συνάδελφοι από τον ΣΥΡΙΖΑ προσπαθούσαν να συμψηφίσουν τους νεκρούς από το τελευταίο πεντάμηνο με την πανδημία με τους νεκρούς από το Μάτι. Είναι απαράδεκτο! Είναι ντροπή!

Στο δε άλλο μέτωπο της ακρίβειας ξέρετε πόσες ρεαλιστικές προτάσεις μας κάνατε; Απολύτως καμμία, μηδέν! Έχετε ακόμα στο μυαλό σας τη λογική του λεφτόδεντρου και των εύκολων παροχών.

Τώρα για το ελληνοτουρκικά τι να σχολιάσω; Ότι ήσασταν άφαντοι κατά τη διάρκεια της απόπειρας εισβολής στον Έβρο, ότι δεν είστε ακόμα σίγουροι αν η θάλασσα έχει σύνορα, ότι «οι μετανάστες λιάζονταν», ότι καταψηφίσατε την αμυντική συμφωνία με τη Γαλλία και έχετε προαναγγείλει ήδη πως θα καταψηφίσετε και τη συμφωνία με τις ΗΠΑ;

Ο αρχηγός σας έφτασε στο σημείο να υποστηρίξει πρόσφατα σε ένα κανάλι ότι ήταν κιτς το θέαμα οι παπάδες να ευλογούν τα Ραφάλ και η μπάντα να παιανίζει τον εθνικό ύμνο. Πόσο περήφανοι είστε για τη δήλωση αυτή; Εκτός βέβαια εάν την πιστεύετε.

Στο μέτωπο της οικονομίας είναι που δείξατε το πραγματικό σας πρόσωπο. Από όσες μειώσεις φόρων έχει φέρει στη Βουλή η Κυβέρνηση και έχουν ψηφίσει οι Βουλευτές της Νέας Δημοκρατίας ξέρετε πόσες έχετε ψηφίσει; Καμμία, απολύτως καμμία, μηδέν και εδώ. Είστε αντίθετοι στη μείωση φόρων και δεν είναι κακό να το πείτε, όπως έχει πει και ο κ. Τσακαλώτος ότι ήταν επιλογή σας να φορολογήσετε τη μεσαία τάξη.

Και τελειώνοντας να αναφερθώ σε κάτι το οποίο τολμάτε και ψελλίζετε και σήμερα έντονα ο κ. Σκουρλέτης το τόνισε από τούτο εδώ το Βήμα. Κάνετε εσείς λόγο για κράτος δικαίου και θεσμούς; Ξέρετε, κάπου πρέπει να υπάρχει και ένα όριο. Να σας θυμίσω ότι ο δικός σας Κυβερνητικός Εκπρόσωπος, ο κ. Τζανακόπουλος, πήγε στον Άρειο Πάγο για να ενημερωθεί κατ’ εντολή του κ. Τσίπρα, όπως είπε και ο ίδιος στην προανακριτική;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ένα λεπτό ανοχή, σας παρακαλώ.

Ο κ. Παπαγγελόπουλος, ο Υπουργός της δικής σας κυβέρνησης και μάλιστα Υπουργός Δικαιοσύνης, έχει παραπεμφθεί σε δικαστικό συμβούλιο για βαρύτατα αδικήματα. Σημειώστε ποια είναι, επειδή παριστάνετε εδώ μέσα τους προστάτες του κράτους δικαίου: Ηθική αυτουργία σε κακουργηματική κατάχρηση εξουσίας. Ηθική αυτουργία σε πλημμεληματική κατάχρηση εξουσίας. Ηθική αυτουργία σε παράβαση καθήκοντος. Παράβαση καθήκοντος. Απόπειρα εκβίασης. Δωροληψία κρατικού αξιωματούχου. Δωροληψία υπαλλήλου. Εγκληματική οργάνωση συμμορίας. Τι έχετε να πείτε για όλα αυτά;

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, όμως.

**ΙΩΑΝΝΗΣ ΠΑΠΠΑΣ:** Και επειδή έχετε φρέσκια ευαισθησία και κοντή μνήμη, επί της δικής σας κυβέρνησης συλλαμβάνονταν δημοσιογράφοι με τη διαδικασία του αυτόφωρου και τους παγιδεύατε.

Για όλους αυτούς τους λόγους θα καταψηφίσω την πρόταση δυσπιστίας και για δεκάδες άλλους, αλλά δεν έχω χρόνο. Γιατί στην Ελλάδα και στους Έλληνες αξίζει μια κυβέρνηση που τους σέβεται. Δεν αξίζουν άνθρωποι που τους κοροϊδεύουν, τους προσβάλλουν και τους υποτιμούν.

Και τέλος να πω το εξής: Τελικά είστε η ζωντανή απόδειξη του ρητού του Δημόκριτου «όποιος ξεχνά τα δικά του σφάλματα αποθρασύνεται», κύριε Σκουρλέτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Στο Βήμα καλείται η συνάδελφος από τον ΣΥΡΙΖΑ Βουλευτής κ. Ολυμπία Τελιγιορίδου. Θα μιλήσει και ο κ. Δερμετζόπουλος, όπως είχα εκφωνήσει, που είναι πεντάδα, και μετά θα πάρει τον λόγο ο Υπουργός κ. Τσιάρας.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ, κύριε Πρόεδρε.

Κύριε Παππά, λίγο πιο σεμνά, και λίγο πιο συγκρατημένα, και με μεγαλύτερη ενσυναίσθηση για το τι περνάνε οι πολίτες τα τελευταία δυόμισι χρόνια με την πανδημία, με την ακρίβεια, με την ταλαιπωρία στα καιρικά φαινόμενα.

Αλλά δεν θα περίμενα από εσάς να καταλάβετε πώς ταλαιπωρήθηκαν οι πολίτες στην Αττική Οδό, στη Μαραθώνος, στην Κατεχάκη, στην Κηφισίας γιατί εσείς ούτως ή άλλως ακόμη και την προεκλογική σας εκστρατεία την κάνατε με ελικόπτερο από νησί σε νησί.

Κυρίες και κύριοι συνάδελφοι, ένας-ένας οι Βουλευτές της Νέας Δημοκρατίας έρχονται σε αυτό το Βήμα και λένε ότι ο ΣΥΡΙΖΑ κατέθεσε πρόταση μομφής γιατί γνωρίζει ότι δεν θα μπορέσει να είναι αξιωματική αντιπολίτευση. Και φυσικά το γνωρίζουμε και το γνωρίζετε και εσείς, γιατί ο ΣΥΡΙΖΑ πράγματι δεν θα είναι αξιωματική αντιπολίτευση. Κυβέρνηση θα είναι ο ΣΥΡΙΖΑ με την ετυμηγορία του ελληνικού λαού. Και θα είναι κυβέρνηση γιατί και αποτύχατε και αποκαλυφθήκατε.

(Γέλωτες από την πτέρυγα της Νέας Δημοκρατίας)

Λέγατε προεκλογικά «μεταρρυθμίζουμε το κράτος, ώστε να είναι ισχυρό, με ρόλο επιτελικό και ρυθμιστικό». Αποκαλυφθήκατε, το επιτελικό σας κράτος έχει απόλυτη έλλειψη συντονισμού και οδήγησε σε επιτελικό μπάχαλο και παράλυση του κρατικού μηχανισμού σε κάθε κρίση.

Λέγατε προεκλογικά: «Θα επενδύσουμε στην ενέργεια, θα δημιουργήσουμε νέες θέσεις εργασίας, πενήντα χιλιάδες νέες θέσεις θα κάνουμε στο Ελληνικό». Αποκαλυφθήκατε. Γονατογράφημα του Πρωθυπουργού τον Σεπτέμβριο του 2019 στο συνέδριο του ΟΗΕ για την κλιματική αλλαγή που οδηγεί τριάντα χιλιάδες εργαζομένους στον ευρύτερο κύκλο εργασιών της ΔΕΗ στην ανεργία. Για τις πενήντα χιλιάδες θέσεις στο Ελληνικό είναι το πιο σύντομο ανέκδοτο της Κυβέρνησής σας.

Λέγατε προεκλογικά: «Θεσπίζουμε την αύξηση του κατώτατου μισθού σε ποσοστό διπλάσιο από το ποσοστό ανάπτυξης του ΑΕΠ». Ακόμα το περιμένουμε. «Στηρίζουμε ευάλωτες κοινωνικές ομάδες», λέγατε. Αποκαλυφθήκατε, 50 εκατομμύρια ευρώ λιγότερα στον προϋπολογισμό για τα ΑΜΕΑ, κατάργηση δέκατου τρίτου μισθού, καταστροφή για χιλιάδες πολίτες με τον πτωχευτικό σας νόμο που είχατε και το πολιτικό θράσος να παρουσιάζετε ως δεύτερη ευκαιρία, που αίρει ακόμη και την προστασία της πρώτης κατοικίας.

Λέγατε: «Ενισχύουμε τα νοσοκομεία». Τρεις χιλιάδες λιγότεροι εργαζόμενοι στα νοσοκομεία από το 2019 προ πανδημίας. Όλα αυτά είναι στο προεκλογικό σας πρόγραμμα και είναι εντός εισαγωγικών. Λέγατε: «Αναβαθμίζουμε το εκπαιδευτικό σύστημα». Αποκαλυφθήκατε. Σαράντα χιλιάδες νέοι έξω από τα ανώτατα εκπαιδευτικά ιδρύματα. Σχολικές τάξεις στοιβαγμένων παιδιών εν μέσω υγειονομικής κρίσης. Λέγατε προεκλογικά: «Διασφαλίζουμε το εισόδημα των αγροτών». Ρωτήστε τους γιατί κινητοποιούνται. Γιατί τους έχετε οδηγήσει σε απόγνωση. Γεωργοί, κτηνοτρόφοι, μελισσοκόμοι, αλιείς. Δεν βρέθηκαν ποτέ σε πιο δύσκολη θέση από ό,τι τώρα με την Κυβέρνηση του Κυριάκου Μητσοτάκη.

Αυξήσεις στα τιμολόγια του αγροτικού ρεύματος τρεις φορές πάνω. Εκτίναξη των τιμών σε λιπάσματα, φάρμακα, ζωοτροφές, αγροεφόδια. Θέτετε σε κίνδυνο την επισιτιστική ασφάλεια, την επισιτιστική επάρκεια. Θέτετε τους αγρότες στη φτώχεια, την ύπαιθρο στον μαρασμό, τους καταναλωτές σε αδυναμία αγοράς προϊόντων πρώτης ανάγκης. Πλήρης ανικανότητα. Αφήσατε τον αγροτικό κόσμο απροστάτευτο, απλήρωτο, χωρίς ρευστότητα και με συνεχείς κοροϊδίες. Έχετε απόλυτη έλλειψη κατανόησης. Αφήσατε τα αγροτικά δάνεια της πρώην Αγροτικής Τράπεζας στους αετονύχηδες των ξένων funds και έχουν αρχίσει κατασχέσεις στις αγροτικές περιουσίες. Αδυνατείτε να καταθέσετε ένα ολοκληρωμένο και αποτελεσματικό εθνικό στρατηγικό σχέδιο για τη νέα ΚΑΠ. Το καταθέσατε πριν λίγες μέρες και τώρα από βδομάδα σε βδομάδα το αναθεωρείτε, γιατί βλέπετε τα λάθη σας.

Όσο, βέβαια, για το πόρισμα από την ανάθεση που κάνατε στην Παγκόσμια Τράπεζα για την ύπαρξη εθνικού στρατηγικού σχεδίου, εκείνο το «Σπάρτα» -από τίτλους πάτε καλά-, ακόμη το περιμένουμε και ας έχει πληρωθεί από τον ελληνικό λαό και τον Έλληνα φορολογούμενο 1 εκατομμύριο ευρώ.

Το μόνο που σας νοιάζει είναι πώς θα βάλετε ιδιώτες να αξιοποιήσουμε την περιουσία των συνεταιρισμών -συνεταιριστικός νόμος-, πώς θα βρείτε να βάλετε ιδιώτες στην αγροτική ασφάλιση -δεν το καταφέρατε ακόμη- και πώς με το Ταμείο Ανάκαμψης θα βάλετε μέσω ΣΔΙΤ ιδιώτες να αξιοποιήσουν αγροτικές υποδομές σε αρδευτικά φάρμακα και αντιπλημμυρικά. Εξάλλου η κατάσταση στην Αττική έδειξε το πόσο καλή και άριστη ήταν η διαχείριση των ιδιωτών και θα τους βάλετε και στον αγροτικό τομέα, το περίφημο πρόγραμμα «Ύδωρ 2.0», που σημαίνει το τέλος στο φθηνό ύδωρ για τους αγρότες, τελεία και παύλα.

Αυτά και τόσα άλλα ήταν τα ψέματά σας. Εξακολουθείτε, όμως, να αντλείτε μια αισιοδοξία από μια πλασματική, εικονική πραγματικότητα και θριαμβολογείτε για τις μακάβριες πρωτιές στη χώρα, γιατί δεν έχετε εσείς ευθύνη. Θριαμβολογείτε για την έκρηξη της ακρίβειας. Στην πρώτη περίπτωση φταίνε οι πολίτες. Στην έκρηξη της ακρίβειας την ευθύνη την έχουν οι διεθνείς συνθήκες. Θριαμβολογείτε για την πλημμυρισμένη Καρδίτσα, την καμένη Εύβοια, την παγωμένη Αττική. Εδώ ευθύνη έχει ο κακός καιρός. Μόνο εσείς δεν φταίτε. Και μόλις βρίσκετε τα σκούρα θυμάστε το Μάτι. Γιατί δεν θυμάστε και την Ηλεία του 2007; Ποιος ήταν τότε εκεί κυβέρνηση; Ποιος ήταν Πρόεδρος στην Επιτροπή Περιβάλλοντος σε εκείνη τη Βουλή; Μήπως ο σημερινός Πρωθυπουργός;

Εγώ, όμως, σας πιστεύω. Δεν έχετε καμμία ευθύνη. Και δεν έχετε καμμία ευθύνη γιατί είστε μια ανεύθυνη Κυβέρνηση. Γι’ αυτό την ευθύνη την αναλαμβάνουμε εμείς και ζητάμε εκλογές εδώ και τώρα για να φύγει η πιο ανεύθυνη Κυβέρνηση μετά από την Μεταπολίτευση και να σταματήσει η καταστροφική πορεία για τον λαό μας και τον τόπο μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Δερμεντζόπουλος Χρήστος, Βουλευτής Έβρου της Νέας Δημοκρατίας και μετά τον λόγο θα πάρει ο Υπουργός Δικαιοσύνης κ. Τσιάρας.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Κύριοι Υπουργοί, κυρίες και κύριοι συνάδελφοι, θα ξεκινήσω την τοποθέτησή μου δανειζόμενος μια φράση που ίσως είναι γνωστή στην Αξιωματική Αντιπολίτευση. Η ιστορία επαναλαμβάνεται την πρώτη φορά σαν τραγωδία και τη δεύτερη σαν φάρσα. Όταν τον Οκτώβρη του 2020 είχατε καταθέσει πρόταση δυσπιστίας κατά του Υπουργού Οικονομικών καταρρίφθηκαν τότε σαν χάρτινος πύργος όλες οι κατηγορίες και πανηγυρικά διαψεύστηκε ο λόγος σας σημείο προς σημείο. Και, βέβαια, ήταν μια εξαιρετική ευκαιρία για εμάς τότε να ξεδιπλώσουμε το έργο της Κυβέρνησης. Ήταν και μια ευκαιρία για εσάς να μας πείτε τι ακριβώς προτείνατε τότε για τα μεγάλα εθνικά ζητήματα, για την οικονομία, για την πανδημία, αλλά αντ’ αυτού θυμόμαστε όλοι μια κριτική, ένα συνεχές κατηγορώ χωρίς καμμία αντιπρόταση, χωρίς έναν σταθερό λόγο.

Στο ίδιο έργο θεατές είμαστε και σήμερα. Ξεκίνησε ένα τριήμερο απολογισμού του κυβερνητικού μας έργου, αλλά και ένα τριήμερο απολογίας από την πλευρά του ΣΥΡΙΖΑ για όλα αυτά που μας κατηγορείτε και δήθεν προτείνετε, ενώ δεν προτείνετε τίποτα.

Κυρίες και κύριοι συνάδελφοι του ΣΥΡΙΖΑ αρκεί μια πράγματι δυσμενής επίπτωση κακοκαιρίας που ταλαιπώρησε όντως τους κατοίκους της Αττικής για να δικαιολογηθεί μια πρόταση μομφής του ΣΥΡΙΖΑ; Από μόνη της σίγουρα όχι. Αν συνδυαστεί, βέβαια, με τις πρόσφατες δημοσκοπήσεις και με την εσωτερική αμφισβήτηση του Αρχηγού σας τότε αποτελεί μια πολύ καλή πρόφαση για να προσπαθήσετε να συσπειρώσετε, να πολώσετε και γενικώς να συμμαζέψετε τα ασυμμάζευτα.

Για εμάς, λοιπόν, όπως είπα, αποτελεί μια εξαιρετική ευκαιρία να κάνουμε μια συζήτηση εφ’ όλης της ύλης, μια ευκαιρία να αναδείξουμε τι κάναμε, τι θα κάνουμε και μια ευκαιρία για αυτοκριτική που είναι βασική, αλλά και μια ευκαιρία για αντίλογο να δείξουμε στον ελληνικό λαό τις καθημερινές μας προσπάθειες. Να υπενθυμίσουμε στην κοινωνία τη συνέπειά μας -σε αντίθεση με εσάς- στις προεκλογικές μας εξαγγελίες, ότι επιτέλους υπάρχει μια Κυβέρνηση που αυτά που έλεγε προεκλογικά αυτά κάνει.

Η Κυβέρνηση της Νέας Δημοκρατίας πιστή, λοιπόν, στο όραμά της για μια νέα Ελλάδα αντιμετωπίζει τις ανάγκες του σήμερα, δουλεύοντας για τις ανάγκες του αύριο. Θα επιχειρήσω να αναφερθώ σε πρωτοβουλίες που έχουν ληφθεί για τη χώρα σε μια περίοδο πολλαπλών κρίσεων.

Για την οικονομία μειώσαμε φόρους και ασφαλιστικές εισφορές. Μόνο μέσα στην περίοδο της πανδημίας πήραμε μέτρα ύψους 43 δισεκατομμυρίων ευρώ. Μειώσαμε τον ΕΝΦΙΑ κατά 22%. Μειώσαμε φορολογικούς συντελεστές και προκαταβολές φόρου για φυσικά και νομικά πρόσωπα. Επεκτείναμε την απαλλαγή από την εισφορά αλληλεγγύης για το 2022. Μειώσαμε τον ΦΠΑ σε βασικές ομάδες προϊόντων. Για την αντιμετώπιση της παγκόσμιας ενεργειακής κρίσης και των αυξήσεων των τιμών πήραμε μέτρα τους τελευταίους μήνες 1,75 δισεκατομμύρια ευρώ και θα συνεχίσουμε. Στηρίξαμε τη μεσαία τάξη, ελαφρύναμε τους πολίτες από υψηλά φορολογικά βάρη, δώσαμε κίνητρα για νέες επενδύσεις.

Συνεχίζουμε, λοιπόν, κοιτώντας μόνο μπροστά. Η φορολογική επιβάρυνση πρέπει να συνεχίσει να αποκλιμακώνεται, η αγορά εργασίας να διευρυνθεί, το βιοτικό επίπεδο να βελτιωθεί και η όποια ανάπτυξη να αποτυπωθεί σε όλους. Τι πιστεύετε απ’ όλα αυτά ότι δεν είναι σημαντικό και γιατί εσείς δεν τα στηρίξατε; Τι σας ενδιαφέρει τελικά πραγματικά;

Για την πανδημία, ορισμένες φορές αναρωτιέμαι τι θα γινόταν αν ήσασταν εσείς κυβέρνηση και έπρεπε να διαχειριστείτε όλο αυτόν τον φόρτο της διαχείρισης της πανδημίας. Ακόμα και σήμερα, δύο χρόνια μετά από την έναρξή της, το μόνο που κάνετε είναι να τιθασεύετε φωνές των στελεχών σας.

Με στόχο την ενίσχυση του ΕΣΥ υπερδιπλασιάσαμε τις κλίνες ΜΕΘ από πεντακόσιες πενήντα επτά σε χίλιες τριακόσιες. Ενισχύσαμε το σύστημα υγείας με επιπλέον δεκατέσσερις χιλιάδες γιατρούς, νοσηλευτές, διοικητικό προσωπικό και αντέξαμε στις εναλλασσόμενες αυξήσεις και πιέσεις.

Προφανώς δεν ζούμε σε μία ουτοπία. Γνωρίζουμε ότι υπήρξαν λάθη, έγιναν αστοχίες, όμως, με θάρρος τα αναγνωρίζουμε και τα διορθώνουμε. Θέλετε να μιλήσουμε με στοιχεία για τους ισχυρισμούς ότι μειώνονται οι δαπάνες; Από το 2019 έως σήμερα οι δαπάνες του Υπουργείου Υγείας αυξήθηκαν κατά 19 δισεκατομμύρια ευρώ. Και κινηθήκαμε πολύ γρήγορα. Οργανώσαμε την επιχείρηση «Ελευθερία» με παραδειγματικά τρόπο. Προτείναμε και εφαρμόστηκε το ευρωπαϊκό πιστοποιητικό. Δημιουργήσαμε ένα ευρύ δίκτυο testing παντού, στους εργασιακούς χώρους και στα σχολεία. εσείς, όμως, σε όλα αυτά ήσασταν απέναντι. Απέναντι στην υποχρεωτικότητα των εμβολιασμών των υγειονομικών, απέναντι στις αυστηρές ποινές, στους αντιεμβολιαστές γονείς, απέναντι και παρεμβατικοί στον έλεγχο της τήρησης των μέτρων.

Μπορούμε να πούμε και άλλα. Την ώρα που η χώρα παλεύει σε πολλαπλά μέτωπα εσείς με την πρώτη ευκαιρία βάζετε τρικλοποδιές. Μονίμως απέναντι. Έχετε βαλθεί να κάνετε θόρυβο χωρίς ουσία και χωρίς κανένα αποτέλεσμα. Όσον αφορά στη διαχείριση της πρόσφατης κακοκαιρίας, ναι, υπήρξαν αστοχίες και ανεπάρκειες. Υπήρξαν προβλήματα και δυσλειτουργίες και αλίμονο αν δεν το παραδεχόμαστε. Όμως, μέσα σε τριάντα μήνες δύσκολα λύνονται παθογένειες δεκαετιών. Η σύγκριση δεν μπορεί να γίνει με τις αδυναμίες του χθες, αλλά με τις ανάγκες του σήμερα. Από τα λάθη μαθαίνουμε. Και κάθε μέρα γινόμαστε καλύτεροι. Παραλάβαμε από τον ΣΥΡΙΖΑ μία πολιτική προστασία σε ένα πλήρως ακατάλληλο κτήριο, υποστελεχωμένο, χωρίς την παραμικρή υποδομή. Δημιουργήσαμε μία πολιτική προστασία με νέες υπερσύγχρονες εγκαταστάσεις με σχέδια και επιτελικά προγράμματα, με τον τηλεφωνικό αριθμό 112 με τον οποίο σώθηκαν ζωές. Με παραδοχή, λοιπόν, των λαθών μας και όχι με υποκριτικές παραστάσεις λέμε τι έφταιξε, καταλογίζουμε ευθύνες και προσπαθούμε να τα διορθώσουμε. Εσείς μπορεί να ξεχνάτε εύκολα, ο ελληνικός λαός, όμως, όχι.

Κλείνοντας, κυρίες και κύριοι συνάδελφοι, θα ήθελα να αναφερθώ στο μεταναστευτικό, ένα ζήτημα που απασχολεί την περιφέρειά μου, τον Έβρο. Ένα ζήτημα που οι περισσότεροι από την Αντιπολίτευση με εμπρηστικές δηλώσεις βολεύεστε με το να ρίχνετε πυροτεχνήματα και να παρακολουθείτε από μακριά. Εμείς από την πρώτη στιγμή πήραμε μέτρα για την ανάσχεση της αθρόας εισβολής. Ενισχύσαμε τα σύνορά μας. Αναβαθμίσαμε τα συστήματα ασφαλείας. Κάναμε και θα κάνουμε προσλήψεις που θα καλύπτουν το σύνολο της συνοριακής γραμμής. Με ξεκάθαρο, λοιπόν, αποτρεπτικό μήνυμα αποφασίσαμε να αντιμετωπίσουμε ένα ζήτημα που οι περισσότεροι από εσάς μένουν στα λόγια, σε συνθήματα και σε διαπιστώσεις.

Κυρίες και κύριοι συνάδελφοι της Αντιπολίτευσης, πρέπει επιτέλους να αρθρώσετε έναν σοβαρό πολιτικό λόγο, να αφήσετε στην άκρη την αερολογία και να ανταποκριθείτε στον ρόλο σας. Η κοινωνία έχει δείξει ποιους εμπιστεύεται. Η Νέα Δημοκρατία, η Κυβέρνηση, η Κοινοβουλευτική Ομάδα της Νέας Δημοκρατίας δεν εκφοβίζεται από τις απέλπιδες προσπάθειές σας. Σας καλώ έστω και τώρα να αναθεωρήσετε για να μείνετε στην ιστορία ως αντιπολίτευση ευθύνης και όχι ως μία κακή ανεύθυνη δύναμη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Για να προετοιμάζονται οι συνάδελφοι δεν θα παρεμβληθεί ξανά Υπουργός μέχρι να ολοκληρωθεί ο ενδέκατος κύκλος, δηλαδή, οι συνάδελφοι κ. Φραγκίδης, κ. Κόλλιας, κ. Μπουρνούς, κ. Κοτρωνιάς, κ. Κομνηνάκα, κ. Κυρανάκης και κ. Σαρακιώτης. Θα φτάσουμε στον κ. Σαρακιώτη και μετά θα πάρει τον λόγο ο κ. Πλεύρης.

Ο Υπουργός Δικαιοσύνης, κ. Τσιάρας έχει τον λόγο.

Κύριε Υπουργέ, η Καρδίτσα γλίτωσε τον χιονιά;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Υπήρξαν τα προβλήματα της κακοκαιρίας και της νεροποντής πρόσφατα, αλλά όλα είναι καλά, ευτυχώς!

Ευχαριστώ, κύριε Πρόεδρε.

Είναι γεγονός ότι κάθε συζήτηση που αφορά σε πρόταση δυσπιστίας όπως και η συζήτηση για τον προϋπολογισμό είναι μία από τις πλέον κορυφαίες στιγμές συζήτησης στο ελληνικό Κοινοβούλιο. Και επειδή πάντα αυτού του είδους οι συζητήσεις δημιουργούν ένα ιδιαίτερο ενδιαφέρον για την κοινωνία και τους πολίτες, οι πολίτες προσπαθούν να καταλάβουν αν όντως πίσω από μια πρόταση δυσπιστίας υπάρχει όντως λόγος που υπαγορεύεται από την πραγματικότητα ή λόγος που υπαγορεύεται από κάποια σκοπιμότητα.

Θα προσπαθήσω να αποδείξω, κυρίες και κύριοι συνάδελφοι, ότι αντί η Αξιωματική Αντιπολίτευση να επιλέξει λόγους που υπαγορεύει η πραγματικότητα, προκειμένου να ασκήσει το δικαίωμα της κατάθεσης πρότασης δυσπιστίας εναντίον της Κυβέρνησης, τελικά επέλεξε λόγους οι οποίοι υπαγορεύονται από μια και μόνο συγκεκριμένη σκοπιμότητα. Αυτό επιβεβαιώνεται από το γεγονός ότι στην ακροτελεύτια αποστροφή της πρότασης δυσπιστίας του ΣΥΡΙΖΑ αναφέρεται ότι η Κυβέρνηση του Κυριάκου Μητσοτάκη δεν χαίρει της εμπιστοσύνης των πολιτών. Από αυτή και μόνο την επίκληση συμπεραίνει κάποιος πως είτε ο κ. Τσίπρας δεν ανέγνωσε τις τελευταίες δημοσκοπήσεις είτε ότι δεν τις κατανόησε. Θέλω να είμαι ειλικρινής απέναντί σας. Δεν πιστεύω τίποτα από τα δύο.

Η αλήθεια είναι ότι ο κ. Τσίπρας και διαβάζει και κατανοεί τις δημοσκοπήσεις οι οποίες αποκαλύπτουν τον κύκλο της πολιτικής φθοράς και της κοινωνικής απαξίας στην οποία έχει περιέλθει. Και γι’ αυτό αναζητά τρόπους απεγκλωβισμού. Αναζητά διεξόδους στα στρατηγικά αδιέξοδα της φθηνής και συνάμα ανεύθυνης αντιπολίτευσης που επέλεξε να ασκήσει. Γιατί πραγματικός στόχος της πρότασης δυσπιστίας που κατέθεσε ο κ. Τσίπρας δεν είναι να αποσταθεροποιήσει τηνΚυβέρνηση η οποία διαθέτει άνετη, συμπαγή και αδιαμφισβήτητη κοινοβουλευτική πλειοψηφία. Σκοπός του κ. Τσίπρα είναι η προσωπική του σταθεροποίηση. Σκοπός του δεν είναι η αποτροπή των πολιτικών συσχετισμών μεταξύ της κυβερνητικής Πλειοψηφίας και της αντιπολιτευόμενης Μειοψηφίας. Στόχος του είναι η διατήρηση των υφιστάμενων πολιτικών συσχετισμών μέσα στην ίδια την Αντιπολίτευση, τη Μείζονα και την Ελάσσονα.

Κυρίες και κύριοι συνάδελφοι, η πρόταση δυσπιστίας του ΣΥΡΙΖΑ δεν απαντά σε καμμία σύγχρονη πρόκληση και γι’ αυτό τον λόγο δεν μπορεί να παράξει πολιτικά αποτελέσματα, ούτε φυσικά να πυροδοτήσει, όπως κάποιοι πιστεύουν πολιτικές εξελίξεις. Γιατί τα πυροτεχνήματα του κ. Τσίπρα δεν ενδιαφέρουν τους πολίτες. Αυτό που πραγματικά ενδιαφέρει τους πολίτες και την κοινωνία είναι τα υπαρκτά προβλήματα στα οποία καθημερινά η Κυβέρνηση του Κυριάκου Μητσοτάκη δίνει λύσεις.

Η κοινωνία νοιάζεται για την ενίσχυση, για τη θωράκιση ενός αδύναμου κρατικού μηχανισμού ώστε να μπορεί να προστατέψει αποτελεσματικά τους πολίτες. Κλείνει τα αυτιά στις άναρθρες κραυγές. Γιατί αυτό που την ενδιαφέρει πραγματικά είναι πώς θα μετατρέψουμε τις υπαρκτές αστοχίες σε χρήσιμη εμπειρία για την ωρίμανση των κρατικών δομών. Την ενδιαφέρει πως θα βελτιώσουμε την καθημερινότητα των πολιτών, πως το κράτος θα γίνει πιο ευέλικτο, πιο αποτελεσματικό, πιο φιλικό για τους πολίτες. Την ενδιαφέρουν οι πολιτικές για την οικονομία και την δυναμική ανάπτυξη που ήδη συντελείται, οι ενεργητικές πολιτικές για τη μείωση της ανεργίας και τη στήριξη τόσο των εργαζομένων όσο και των επιχειρήσεων, την ώρα που κάποιοι προσδοκούσαν λουκέτα και έκρηξη της ανεργίας. Οι πολιτικές μας για την υγεία και την ενίσχυση του Εθνικού Συστήματος Υγείας, για την εκπαίδευση και την αναβάθμιση του δημόσιου σχολείου.

Την κοινωνία, κυρίες και κύριοι συνάδελφοι, την ενδιαφέρει η εμβάθυνση του κράτους δικαίου, η αναβάθμιση του εθνικού δικαστικού συστήματος και ο ψηφιακός μετασχηματισμός του που ήδη συντελείται με πολύ γοργούς ρυθμούς. Ο εκσυγχρονισμός των υποδομών που βρίσκεται σε τροχιά υλοποίησης. Η ψηφιοποίηση του δικαστικού συστήματος που επιταχύνει τους ρυθμούς απονομής της δικαιοσύνης και την καθιστά πιο φιλική προς τους πολίτες. Την κοινωνία, κυρίες και κύριοι συνάδελφοι, την ενδιαφέρουν τα απτά αποτελέσματα της εφαρμοζόμενης πολιτικής. Η μετάβαση σε ένα πιο ταχύ και πιο ευέλικτο σύστημα που μπορεί να εκδίδει περισσότερο από ένα εκατομμύριο πιστοποιητικά ηλεκτρονικά, πιο εύκολα και πιο γρήγορα για τους πολίτες που τα αιτούνται. Που μπορεί να εξυπηρετεί τον πολίτη και τις ανάγκες του. Που τα δικόγραφα θα μπορούν να κατατίθενται ψηφιακά και οι δικαστικές αποφάσεις θα εκδίδονται ηλεκτρονικά. Η δυνατότητα τηλεσυνεδρίασης που πρώτη φορά θεσμοθετείται στην ελληνική δικαιοσύνη. Την ενδιαφέρει η ταχύτερη επίλυση των διαφορών με ασφάλεια δικαίου μέσω των εναλλακτικών μορφών, όπως η διαμεσολάβηση που θεσμοθέτησε αυτή η Κυβέρνηση και η αναμόρφωση του θεσμικού πλαισίου της διαιτησίας που προωθείται το επόμενο χρονικό διάστημα στη Βουλή. Η επαρκής στελέχωση των δικαστηρίων τόσο με δικαστικούς λειτουργούς όσο και με τους αναγκαίους, υψηλής κατάρτισης και αυξημένων προσόντων, δικαστικούς υπαλλήλους, όπως προβλέπεται από τον νέο κώδικα δικαστικών υπαλλήλων.

Η ενίσχυση της αξιοκρατίας και της λογοδοσίας και η αναθεώρηση του πλαισίου πειθαρχικού ελέγχου των δικαστικών λειτουργών μέσω του νέου Κώδικα Οργανισμού Δικαστηρίων. Η ποιότητα της δικαιοσύνης, η οποία εκσυγχρονίζεται μέσα από μια νέα γενιά δικαστικών λειτουργών που θα εκπαιδεύονται διά βίου, σύμφωνα με το νέο πλαίσιο λειτουργίας της Εθνικής Σχολής Δικαστών.

Την κοινωνία, κυρίες και κύριοι συνάδελφοι, την απασχολεί η απονομή της δικαιοσύνης, η αυστηροποίηση των ποινών για ειδεχθή εγκλήματα και η πραγματική έκτιση των ποινών στις φυλακές, που τα καταψήφισε όλα αυτά ο ΣΥΡΙΖΑ. Η επιτάχυνση των ρυθμών εκδίκασης υποθέσεων αναπτυξιακού χαρακτήρα μέσω των ειδικών τμημάτων που θεσμοθέτησε αυτή η Κυβέρνηση. Η ταχύτερη απονομή της πολιτικής δικαιοσύνης με την καθιέρωση νέων θεσμικών εργαλείων, όπως η πιλοτική δίκη και η πλατφόρμα μικροδιαφορών, που θεσπίστηκαν με τον νόμο για τον εκσυγχρονισμό του Κώδικα Πολιτικής Δικονομίας.

Επίσης, την κοινωνία την απασχολεί η χαρτογράφηση των στρεβλώσεων του δικαστικού συστήματος, που αντιμετωπίζεται μέσα από πραγματικά στοιχεία και δεδομένα μέσω της Υπηρεσίας Στατιστικών Δεδομένων της Δικαιοσύνης. Η ταχύτερη απόδοση στα υπερχρεωμένα νοικοκυριά του πέπλου προστασίας που παρέχει ο νόμος για τους πιο αδύναμους συμπολίτες μας. Η αποκατάσταση της διεθνούς εικόνας της χώρας ως ισχυρού κράτους δικαίου, με ισχυρά εχέγγυα διαφάνειας, που είχε πληγεί από την άστοχη νομοθέτηση της προηγούμενης κυβέρνησης του ΣΥΡΙΖΑ για την ενεργητική δωροδοκία. Οι μεγάλες παρεμβάσεις στον τομέα των ανθρωπίνων δικαιωμάτων, η πραγματική προστασία των ευάλωτων, η υλοποίηση δράσεων για τα παιδιά, όπως «Το Σπίτι του Παιδιού» που ήδη λειτουργεί στην Αθήνα, το Εθνικό Σχέδιο Δράσης για τα άτομα με αναπηρία, η καταπολέμηση του ρατσισμού και της μισαλλοδοξίας.

Με αυτά τα κριτήρια, κυρίες και κύριοι συνάδελφοι, και όχι με τις μικροπολιτικές ανάγκες της Αξιωματικής Αντιπολίτευσης, μας αξιολογεί, τελικά, η κοινωνία, η οποία συνεχίζει να εμπιστεύεται την Κυβέρνηση του Κυριάκου Μητσοτάκη. Αυτή η εμπιστοσύνη επιβεβαιώνεται δημοσκοπικά και από τις μετρήσεις της κοινής γνώμης.

Κυρίες και κύριοι συνάδελφοι της Αξιωματικής Αντιπολίτευσης, είστε άτυχοι. Και το λέω διότι η προσπάθειά σας να αναδείξετε θέματα ή ζητήματα που αφορούν στον παρόντα χρόνο της συγκεκριμένης διακυβέρνησης, φέρνουν αμέσως στη μνήμη της κοινωνίας και των πολιτών τα έργα και τις ημέρες της δικής σας διακυβέρνησης. Και εκεί, δυστυχώς, η όποια σύγκριση ή, αν θέλετε, η όποια προσπάθεια αξιολόγησης δεν είναι απλώς αρνητική για την περίοδο τη δική σας, είναι, δυστυχώς, μια απόλυτη άρνηση να αποδεχθεί η ελληνική κοινωνία μια διακυβέρνηση με τα χαρακτηριστικά της προηγούμενης περιόδου.

Και εδώ είναι ακριβώς το κρίσιμο σημείο, στο οποίο πλέον στέκεται και η κοινωνία, στέκονται και οι πολίτες, παρακολουθώντας ό,τι συμβαίνει σε αυτή τη συζήτηση μέσα στο ελληνικό Κοινοβούλιο σχετικά με την πρόταση δυσπιστίας την οποία έχετε καταθέσει.

Αυτή η εμπιστοσύνη, κυρίες και κύριοι συνάδελφοι, για την οποία σας μίλησα νωρίτερα, και στον Πρωθυπουργό και στην Κυβέρνησή του, είναι λογικό και αναμενόμενο ότι θα επιβεβαιωθεί και απόψε με την ψήφο των Βουλευτών της κυβερνητικής Πλειοψηφίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο για να απευθύνω μία ερώτηση στον κύριο Υπουργό.

**ΠΡΟΕΔΡΕΥΩΝ (Νικήτας Κακλαμάνης):** Κάνετε χρήση του τρίλεπτου σας.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θα κάνω χρήση του ενός από τα τρία τρίλεπτα που έχω.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Γιαννακόπουλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πολύ.

Κύριε Υπουργέ, ξέρουμε όλοι πάρα πολύ καλά ότι η απονομή της δικαιοσύνης στη χώρα μας αντιμετωπίζει χρόνια προβλήματα και παθογένειες, τα οποία, μάλιστα, επιδεινώθηκαν ακόμα περισσότερο μέσα στους είκοσι έναν μήνες της κρίσης. Παραμένει το μαύρο και δύσκολο τρίπτυχο της πολυνομίας που οδηγεί σε κακονομία και εν τέλει σε ανομία. Και, βεβαίως, παραμένει το μεγάλο αγκάθι του χώρου της δικαιοσύνης, το οποίο δεν είναι άλλο από τις τεράστιες καθυστερήσεις στον χρόνο απονομής της δικαιοσύνης, κάτι για το οποίο η χώρα μας έχει πάρα πολλές φορές καταδικαστεί. Είμαστε στις τελευταίες θέσεις του Συμβουλίου της Ευρώπης. Έχουμε καταδικαστικές αποφάσεις από το Ευρωπαϊκό Δικαστήριο Δικαιωμάτων του Ανθρώπου.

Ξέρετε, αυτά τα δυόμισι χρόνια έχετε φέρει μία σειρά νομοσχεδίων. Σε άλλα έχουμε συμφωνήσει, σε αλλά έχουμε διαφωνήσει. Είναι πολύ ωραία αυτά τα οποία μας λέτε, όμως, τι μετρήσιμα αποτελέσματα έχουν όλα αυτά τα νομοσχέδια τα οποία έχετε φέρει; Ποιο είναι το αποτέλεσμα των πολιτικών που μας λέτε ότι έχετε εφαρμόσει όσον αφορά στην καθημερινότητα, στην πραγματικότητα, στην αποτελεσματικότητά του να γίνει ταχύτερη η δικαιοσύνη, που είναι το απάγκιο ιδιαίτερα των πιο ευάλωτων συμπολιτών μας;

Αυτό είναι το μεγάλο ζητούμενο και τι πραγματικά προτίθεστε να κάνετε, γιατί μέχρι στιγμής ο κόσμος δεν βλέπει ταχύτερη απονομή δικαιοσύνης. Τι, λοιπόν, προτίθεστε να κάνετε, προκειμένου, επιτέλους, να λυθεί αυτό το χρόνιο πρόβλημα;

Είδαμε πόσο καθυστέρησε η δίκη της Χρυσής Αυγής, με προβλήματα τεράστια όσον αφορά στις υποδομές, όσον αφορά στους δικαστηριακούς χώρους. Δεν βρισκόντουσαν αίθουσες. Τα είδαμε και σε άλλες δίκες όλα αυτά. Στη δίκη του Ζακ Κωστόπουλου, στη δίκη για το βιτριόλι με την Ιωάννα Παλιοσπύρου. Υπήρχαν ζητήματα στις υποδομές.

Εμείς, ως Κίνημα Αλλαγής, σας έχουμε καταθέσει προτάσεις για να υπάρξει ένας νέος «Καλλικράτης», για ζητήματα υποδομών, σας έχουμε μιλήσει για το ότι πρέπει να δημιουργηθούν εξειδικευμένες δομές, όπως τα οικογενειακά δικαστήρια. Και επιμένουμε σε αυτό.

Εσείς, όμως, ειδικά σε αυτές τις προτάσεις μας, μέχρι στιγμής κωφεύετε. Θα ήθελα να ακούσω τη θέση σας για το τι προτίθεστε να κάνετε για όλα αυτά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρία Γιαννακοπούλου, δεν θα κρυφτώ πίσω από το δάχτυλό μου. Άλλωστε, είναι μια συζήτηση την οποία σε κοινοβουλευτικό επίπεδο, μιας και εκπροσωπείτε το Κίνημα Αλλαγής στον τομέα της δικαιοσύνης, την έχουμε κάνει πάρα πολλές φορές με πολλούς άλλους συναδέλφους. Και η αλήθεια είναι ότι όντως περιμέναμε κάποια αποτελέσματα να έχουν φανεί. Κατά την περίοδο της πανδημίας, με τη μη, αν θέλετε, κανονική λειτουργία των δικαστηρίων, το όλο θεσμικό πλαίσιο το οποίο έχουμε νομοθετήσει μέχρι σήμερα, δεν το είδαμε ποτέ να συμβαίνει σε όλη του την έκταση.

Είναι, όμως, αλήθεια, από την άλλη πλευρά, ότι αυτά τα δυόμισι, περίπου, χρόνια υπηρετούμε ένα συγκεκριμένο μεταρρυθμιστικό σχέδιο στο χώρο της δικαιοσύνης. Αποτέλεσμα είναι να έχουν ψηφιστεί τα δεκατέσσερα από τα σαράντα πέντε νομοσχέδια του Υπουργείου Δικαιοσύνης από το 2000 και μετά. Μόνο αυτά τα δυόμισι χρόνια! Αποτέλεσμα είναι να έχουμε κάνει πραγματικά άλματα και να συντελείται αληθινή ψηφιακή επανάσταση στο χώρο της δικαιοσύνης. Αποτέλεσμα είναι να έχουμε εκσυγχρονίσει το σύνολο των κωδίκων, προκειμένου να δούμε τα αποτελέσματα την αμέσως επόμενη μέρα. Αποτέλεσμα είναι να δρομολογείται η κατασκευή δεκάδων νέων δικαστικών μεγάρων στη χώρα σχεδόν μετά από είκοσι χρόνια.

Θέλω, όμως, να είμαι απολύτως ειλικρινής. Είναι μια συζήτηση η οποία γίνεται με όλους τους εμπλεκόμενους στο χώρο της δικαιοσύνης, με τη συνδρομή των δικαστικών λειτουργών, με τη συνδρομή των δικαστικών υπαλλήλων, με τους συλλειτουργούς της δικαιοσύνης, τον νομικό κόσμο, τους δικηγορικούς συλλόγους. Πρέπει όλοι μαζί να κάνουμε το επόμενο βήμα, το οποίο στην πραγματικότητα δεν είναι ένα βήμα που, ενδεχομένως, θα φέρει οφέλη σε μία κυβέρνηση. Εγώ θέλω να είμαι απολύτως ειλικρινής.

Η δικαιοσύνη δεν είναι ένας χώρος μικροκομματικής αντιπαράθεσης και αυτό πρέπει να το κρατήσουμε όλοι πολύ καλά στο μυαλό μας. Είναι, αν θέλετε, μια βασική λειτουργία της ίδιας της δημοκρατίας, την οποία πρέπει να ενισχύσουμε, πρέπει να προστατεύσουμε, πρέπει να μεταρρυθμίσουμε και να βελτιώσουμε με τον καλύτερο δυνατό τρόπο όλοι μαζί. Και νομίζω ότι σε αυτή την προσπάθεια, τουλάχιστον, η συμβολή ή η συνεισφορά και των πολιτικών κομμάτων σε κάθε νομοσχέδιο που έρχεται, ανά περίπτωση ποικίλει.

Η αλήθεια, όμως, είναι, κυρίες και κύριοι συνάδελφοι, ότι το τελευταίο χρονικό διάστημα έχουν γίνει βήματα, τα οποία δεν είχαν γίνει τις προηγούμενες δεκαετίες. Και αυτή, βεβαίως, είναι μια προσπάθεια οι καρποί της οποίας θα φανούν τα αμέσως επόμενα χρόνια. Όταν αλλάζεις ένα νομικό πλαίσιο που αφορά σε ένα συγκεκριμένο κώδικα ή σε διαδικασίες που αφορούν στη λειτουργία της δικαιοσύνης, προφανώς το αποτέλεσμα δεν το βλέπει κάποιος την επόμενη μέρα.

Η προσδοκία είναι πολύ μεγάλη. Δεν σας το κρύβω. Η πρόκληση και για μένα προσωπικά -θα ήθελα, όμως, να είναι μια πρόκληση όλου του Κοινοβουλίου, όλων των κομμάτων- είναι να έχουμε μία δικαιοσύνη, η οποία να στέκεται στο ύψος των περιστάσεων και να δημιουργεί πραγματικό αίσθημα ασφάλειας στον Έλληνα πολίτη, πραγματική εμπιστοσύνη στην ελληνική κοινωνία. Θα πρέπει ο στόχος, αν θέλετε, της προσπάθειας όλων μας να είναι, να ξεπεράσουμε μια, ενδεχομένως, πολύ κακή προηγούμενη περίοδο και να βρεθούμε σε μια επόμενη μέρα που δικαιούται όλη η ελληνική κοινωνία.

Σας ευχαριστώ για την επισήμανση.

**ΠΡΟΕΔΡΕΥΩΝ (Νικήτας Κακλαμάνης):** Πριν ανέλθει στο Βήμα ο κ. Φραγγίδης, έχω να σας πω τα εξής, σε συνεργασία με τον Ειδικό Γραμματέα, για τον προγραμματισμό όλων των συναδέλφων και των Αρχηγών των Κοινοβουλευτικών Ομάδων: Μέχρι τώρα συνεδριάσαμε την Παρασκευή μέχρι τις τρεις και μισή το ξημέρωμα. Θυμηθήκαμε άλλες ημέρες οι παλιοί. Και χθες η συνεδρίαση πρακτικά ολοκληρώθηκε, επίσης, στις τέσσερις παρά τέταρτο σήμερα το πρωί.

Έχοντας εξαντλήσει, λοιπόν, κάθε χρονικό περιθώριο, εάν τηρήσουμε τους χρόνους, μπορεί να ολοκληρώσουμε και τον δέκατο τρίτο κύκλο, δηλαδή τον ομιλητή νούμερο 147, οπότε θα έχουν μιλήσει μαζί με τους έξι κατά προτεραιότητα, τον κ. Βούτση, την κ. Παπαρήγα, εκατόν πενήντα επτά ομιλητές, που αποτελεί όπως καταλαβαίνετε ό,τι καλύτερο σε τριήμερη συζήτηση -στην ουσία ήταν δυόμισι ημέρες Παρασκευή απόγευμα, Σάββατο και Κυριακή- ώστε οι Αρχηγοί να ξεκινήσουν με αντίστροφη σειρά, δηλαδή με τον κ. Βαρουφάκη, γύρω στις τέσσερις το απόγευμα. Οι ομιλίες των αρχηγών συνήθως διαρκούν, τουλάχιστον, πεντέμισι ώρες. Επομένως, θα πάμε -αν ξεκινήσουμε στις τέσσερις το απόγευμα συν πεντέμισι ώρες οι Αρχηγοί- γύρω στις εννέα και μισή το βράδυ ώστε, στην καλύτερη περίπτωση και καθώς η ολοκλήρωση της ψηφοφορίας θέλει μία με μιάμιση ώρα, πριν τα μεσάνυχτα να έχουμε τελειώσει.

Χοντρικά αυτή είναι η εισήγηση, έτσι, για να ξέρουν οι συνάδελφοι, κυρίως αυτοί που είναι μετά από το 150, ότι δυστυχώς δεν θα μιλήσουν και όσον αφορά τους Αρχηγούς, εάν κάποιος έχει αντίρρηση θα ειδοποιήσει το Προεδρείο.

Λοιπόν, κύριε Φραγγίδη, ελάτε στο Βήμα, τρίτη και φαρμακερή. Τρεις φορές σας εκφώνησα.

Ορίστε, έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο μύθος του επιτελικού κράτους της Νέας Δημοκρατίας κατέρρευσε παταγωδώς υπό το βάρος των καταστάσεων που δημιούργησε η κακοκαιρία «Ελπίδα». Η διαχείρισή της αποτέλεσε μνημείο ανικανότητας της Κυβέρνησης και απέδειξε περίτρανα ότι η επικοινωνιακή διαχείριση της εικόνας δεν αρκεί. Παράλληλα, αποτέλεσε αφορμή για τον ΣΥΡΙΖΑ να καταθέσει πρόταση δυσπιστίας. Αναμένει ο ΣΥΡΙΖΑ ότι θα πέσει η Κυβέρνηση; Πιστεύω πως όχι. Εξάλλου από το 1974 και μετά καμμία πρόταση δυσπιστίας δεν έφερε ένα τέτοιο αποτέλεσμα.

Το σκεπτικό της κίνησης αυτής είναι πρόδηλο. Ο ΣΥΡΙΖΑ αδυνατεί να κεφαλαιοποιήσει τη φθορά της Κυβέρνησης. Η δημοσκοπική πίεση που δέχεται από το Κίνημα Αλλαγής, μετά την εκλογή Ανδρουλάκη, είναι απειλητική. Η εσωκομματική αντιπολίτευση αποτελεί αγκάθι για τον κ. Αλέξη Τσίπρα. Καταφεύγει, λοιπόν, στην προσφιλή τακτική της πόλωσης και του εντυπωσιασμού. Δυστυχώς, αυτό που θα καταφέρει είναι να δοθεί ψήφος εμπιστοσύνης και ανάσα σε μια Κυβέρνηση που οι πολίτες έχουν βάλει απέναντι επειδή αποδείχτηκε ανεπαρκής, όχι μόνο τώρα, αλλά και σε άλλες περιπτώσεις όπως η κακοκαιρία «Μήδεια» πέρυσι, οι πυρκαγιές και οι πλημμύρες, η πανδημία τα δύο τελευταία χρόνια και η επέλαση της μεγάλης ακρίβειας που έφερε η ενεργειακή κρίση.

Η θέση του Κινήματος Αλλαγής είναι σαφής και ξεκάθαρη, αν και έτοιμοι για μια εκλογική αναμέτρηση, θεωρούμε αδιανόητο και ανήθικο να συζητάμε για εκλογές τη δεδομένη χρονική στιγμή. Αυτή είναι η απάντηση στα προβλήματα και τις αγωνίες του ελληνικού λαού; Να μπει η χώρα σε μια περιπέτεια διπλών εκλογών και να υπάρξει ακινησία του κρατικού μηχανισμού για δύο και πλέον μήνες, ενώ μαίνεται η πανδημία με πάνω από είκοσι χιλιάδες κρούσματα και εκατό θανάτους την ημέρα; Έχουμε μέχρι τώρα καταγράψει θανάτους που αναλογούν στην απώλεια μιας επαρχιακής πόλης και καθημερινά στην απώλεια ενός μικρού χωριού. Παράλληλα, η ακρίβεια καλπάζει και η φτωχοποίηση των πολιτών προχωρά ταχύτατα.

Και ποιος ζητά εκλογές; Ο ΣΥΡΙΖΑ που έχει στο ιστορικό του τη Μάνδρα και το Μάτι, την πολιτική του τρίτου σκληρότερου και αχρείαστου μνημονίου και την αφαίμαξη του ελληνικού λαού. Οι εκλογές θα γίνουν όταν οι συνθήκες το επιτρέψουν. Και τότε ο ελληνικός λαός θα αποδώσει τα του Καίσαρος τω Καίσαρι, αυτό που τρέμουν Νέα Δημοκρατία και ΣΥΡΙΖΑ, που αμφότεροι καλλιεργούν ένα τοξικό πολιτικό κλίμα και ένα εθνικό δίπολο προκειμένου να αυτοσυντηρηθούν.

Τα τελευταία γεγονότα απέδειξαν την αναποτελεσματικότητα του κράτους που λειτουργεί υπερσυγκεντρωτικά εις βάρος της χρηστής δημόσιας διοίκησης με βλαπτική επικάλυψη αρμοδιοτήτων και έλλειψη συντονισμού. Απαιτείται το Υπουργείο Κλιματικής Κρίσης και Προστασίας του Πολίτη να λειτουργεί ως στρατηγείο πρόληψης και διαχείρισης κρίσεων, αφού ενισχυθεί και αποσαφηνιστούν οι αρμοδιότητές του. Η ευθύνη του κεντρικού σχεδιασμού και συντονισμού, αλλά και του ελέγχου ετοιμότητας των ιδιωτών της περιφέρειας και των δήμων ανήκει στο κράτος.

Εξάλλου, η αναποτελεσματικότητα της Κυβέρνησης φάνηκε και στη διαχείριση της υγειονομικής κρίσης με την πανδημία. Η Νέα Δημοκρατία αρνείται πεισματικά να ενισχύσει το Εθνικό Σύστημα Υγείας. Οι χίλιες διακόσιες κλίνες ΜΕΘ που ισχυρίζεται ότι έφτιαξε, από τις πεντακόσιες πενήντα έξι που παρέλαβε, είναι κλίνες με εξοπλισμό που στήθηκε στο πόδι, χωρίς την απαραίτητη στελέχωση. Μέσα σε αυτές υπολογίζει και τις κλίνες του ιδιωτικού τομέα και των στρατιωτικών νοσοκομείων, οι οποίες όμως ποτέ δεν νοσήλευσαν διασωληνωμένους με COVID. Οι ελλείψεις σε προσωπικό και υλικοτεχνικό εξοπλισμό είναι τραγικές. Το Εθνικό Σύστημα Υγείας παραμένει όρθιο λόγω της αυτοθυσίας των εργαζομένων του που ξεπερνούν καθημερινά τα όρια της αντοχής τους. Τα δημόσια νοσοκομεία λειτουργούν με επικουρικούς. Και οι προσλήψεις μόνιμου και εξειδικευμένου προσωπικού παραμένουν μέχρι τώρα υποσχέσεις.

Επιπλέον, ο ιδιωτικός τομέας υγείας ενεπλάκη επιλεκτικά στην αντιμετώπιση της πανδημίας και η επιστράτευση των ιδιωτών γιατρών ήταν μια παταγώδης αποτυχία. Για παράδειγμα, από τους είκοσι τρεις γιατρούς που πήραν πρόσφατα φύλλο πορείας για το Νοσοκομείο «Παπανικολάου» εμφανίστηκαν μόνο επτά.

Είναι αδιανόητο να έχουμε καθημερινά τόσους νεκρούς συνανθρώπους μας από την πανδημία, ενώ υπάρχει το όπλο του εμβολίου, όπως επίσης το να υπάρχουν τόσο μεγάλες ανισότητες ανάμεσα στα περιφερειακά και κεντρικά νοσοκομεία. Η υγεία των πολιτών επιδεινώνεται. Για μεγάλο δε διάστημα τα νοσοκομεία έχουν επικεντρωθεί σε μία μόνο νόσο, εμποδίζοντας την αντιμετώπιση άλλων ασθενειών. Η πίεση που ασκείται στο Εθνικό Σύστημα Υγείας είναι υπέρμετρη, αφού η πρωτοβάθμια φροντίδα υγείας δεν λειτουργεί όπως θα έπρεπε ώστε να μην καταλήγουν όλα τα περιστατικά στα νοσοκομεία.

Με ευθύνη της Κυβέρνησης η πρωτοβάθμια φροντίδα υγείας δεν συμμετείχε ενεργά στην ενημέρωση των πολιτών, αφήνοντας χώρο στην παραπληροφόρηση και αμφισβήτηση του εμβολίου από μερίδα πολιτών. Είμαστε η δέκατη έκτη χώρα στην Ευρώπη στον εμβολιασμό με αποτέλεσμα να μην μπορούμε να επιτύχουμε την κατάλληλη κάλυψη. Τέλος, ενώ έχουν περάσει δύο χρόνια από το ξέσπασμα της πανδημίας συνεχίζονται οι κατά παρέκκλιση συμβάσεις προμηθειών, χωρίς διαφάνεια και λογοδοσία.

Η Κυβέρνηση δεν έχει σταθεί στο ύψος των περιστάσεων σε σειρά κρίσιμων θεμάτων που απασχολούν τους πολίτες. Γι’ αυτό ψηφίζουμε υπέρ της πρότασης δυσπιστίας κατά της Κυβέρνησης.

Εξίσου ανεπαρκή, όμως, κρίνουμε και τον ΣΥΡΙΖΑ.

Η υπεύθυνη αντιπολιτευτική στάση και οι θέσεις του ΠΑΣΟΚ - Κινήματος Αλλαγής είναι βέβαιο ότι θα εκτιμηθούν από τους πολίτες στο πεδίο των εκλογών, όποτε και αν γίνουν αυτές.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Ωραία, καθαρίστε το Βήμα και να ετοιμάζεται ο συνάδελφος κ. Κωνσταντίνος Κόλλιας, Βουλευτής της Νέας Δημοκρατίας.

Ορίστε, κύριε Κόλλια, έχετε τον λόγο.

**ΚΩΝΣΤΑΝΤΙΝΟΣ ΚΟΛΛΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στις 18 Δεκεμβρίου από αυτό εδώ το Βήμα ο κ. Τσίπρας κατά τη συζήτηση του προϋπολογισμού επιτέθηκε στην Κυβέρνηση και ζήτησε εκλογές.

Το ίδιο ζητά και σήμερα με την πρόταση δυσπιστίας, κινήσεις απελπισίας. Ζητά εκλογές, ενώ γνωρίζει πολύ καλά ότι θα τις χάσει. Ζητά εκλογές, μεσούσης της πανδημίας, ενώ ίδιος για τον ίδιο λόγο ανέβαλε το συνέδριο του κόμματός του. Καταθέτει πρόταση μομφής με αφορμή τον χιονιά, όμως, η αιτία είναι οι δημοσκοπήσεις, γιατί έχουν προηγηθεί δημοσκοπήσεις από έγκυρες εταιρείες που δείχνουν σταθερά τη Νέα Δημοκρατία στα όρια της αυτοδυναμίας, πτώση του ΣΥΡΙΖΑ, μείωση της διαφοράς με το Κίνημα Αλλαγής και με άμεσο κίνδυνο να βρεθεί στην τρίτη θέση. Έχει καταλάβει ο κ. Τσίπρας ότι πλέον αντίπαλός του δεν είναι ο κ. Μητσοτάκης, αλλά ο κ. Ανδρουλάκης. Αυτονόητο το άγχος, η αγωνία και ο πανικός.

Και βέβαια, εσείς, κυρίες και κύριοι συνάδελφοι του ΣΥΡΙΖΑ, χειροκροτείτε με ενθουσιασμό τις μεγαλοφυείς κινήσεις του Αρχηγού σας, ενώ γνωρίζετε άριστα ότι μετά από τις δεύτερες εκλογές πολλοί από εσάς θα βλέπετε το Κοινοβούλιο από μακριά.

Και ο κ. Τσίπρας γνωρίζει πολύ καλά ότι το αίτημά του δεν ανταποκρίνεται στις πραγματικές ανάγκες των πολιτών και στα προβλήματα που αντιμετωπίζει η χώρα. Είναι μία ξεκάθαρα μεθοδευμένη στρατηγική που εξυπηρετεί μόνο την ανάγκη του ΣΥΡΙΖΑ να πάρει δημοσκοπικές ανάσες, να βγει από την πολιτική του αφάνεια, να μεταφέρει τη συζήτηση αποκλειστικά εντός των ορίων της Βουλής, στοχεύοντας παράλληλα στον νέο Πρόεδρο του Κινήματος Αλλαγής, που ως εξωκοινοβουλευτικός αδυνατεί να πάρει μέρος στη συζήτηση.

Και με την ευκαιρία, ας μας εξηγήσει ο κ. Ανδρουλάκης πώς από τη μία μεριά ψηφίζει να πέσει η Κυβέρνηση και από την άλλη υποστηρίζει ότι δεν είναι ώρα για εκλογές.

Για τη Νέα Δημοκρατία η πρόταση μομφής δεν αποτελεί παρά ένα στέρεο έδαφος, μια σπουδαία ευκαιρία για να αποδείξει με παρρησία τα πεπραγμένα της θητείας της, με πλήρη επίγνωση της πραγματικότητας.

Ξεκινώντας από το μέτωπο της πανδημίας, οι συνάδελφοι του ΣΥΡΙΖΑ επιδίδονται για μία ακόμα φορά σε πρωτοφανή ψεύδη που εκθέτουν τους εαυτούς τους και μόνο. Και τους απαντάμε ως εξής: Δόθηκαν 43,3 δισεκατομμύρια ευρώ για τη στήριξη της ελληνικής κοινωνίας, ποσοστό-ρεκόρ ως προς το ΑΕΠ, το τρίτο μεγαλύτερο για την Ευρωζώνη και το τέταρτο παγκοσμίως.

Οι κλίνες στις μονάδες εντατικής θεραπείας από πεντακόσιες πενήντα επτά έχουν ξεπεράσει τις χίλιες τριακόσιες. Έχουν αξιοποιηθεί τα στρατιωτικά νοσοκομεία, αλλά και το σύνολο των μονάδων της ιδιωτικής υγείας. Το ΕΣΥ ενισχύθηκε με επιπλέον δεκατέσσερις χιλιάδες γιατρούς, νοσηλευτές και διοικητικό προσωπικό. Ο ιδιωτικός τομέας επιστρατεύτηκε. Η Κυβέρνηση εξασφάλισε έγκαιρα τα εμβόλια και οργάνωσε εξαιρετικά τον προγραμματισμό των εμβολιασμών.

Παράλληλα, στις συκοφαντίες που εξαπολύει ο ΣΥΡΙΖΑ περί δήθεν μείωσης των δαπανών για την υγεία απαντάμε ότι ήδη έχει προβλεφθεί η χρηματοδότηση του ΕΣΥ και από τον κρατικό προϋπολογισμό, αλλά και από το Ταμείο Ανάκαμψης. Έχουμε αυξήσεις των δαπανών την τριετία 2020-2022 που συνολικά φθάνουν τα 15,3 δισεκατομμύρια ευρώ. Από τους συνολικούς διορισμούς που προγραμματίζονται φέτος το 29% απευθύνεται στην υγεία, έξι χιλιάδες νέες προσλήψεις.

Όσο για τις μομφές σας σχετικά με την ακρίβεια, θέτουμε υπ’ όψιν σας τις παρεμβάσεις της Κυβέρνησης για τη στήριξη της κοινωνίας από τις επιπτώσεις της διεθνούς ενεργειακής κρίσης: Μέτρα συνολικού ύψους 1,35 δισεκατομμύρια ευρώ το τελευταίο τετράμηνο του 2021, στα οποία προστέθηκαν άλλα 400 εκατομμύρια ευρώ το 2022, σε αντίθεση με εσάς, που επί θητείας σας ρίξατε τη χώρα στα βράχια με τα πειράματα, την προχειρότητα, τους λαϊκισμούς σας και χρεώσατε τη χώρα με 100 δισεκατομμύρια ευρώ.

Εμείς μιλάμε με αριθμούς. Η οικονομία ανακάμπτει ισχυρά. Η αύξηση του ΑΕΠ είναι γύρω στο 9%. Οι επενδύσεις αυξάνονται εντυπωσιακά και οι εξαγωγές ενισχύονται. Μειώθηκαν οι φόροι και οι ασφαλιστικές εισφορές. Αυξήθηκε το διαθέσιμο εισόδημα των νοικοκυριών. Η ανεργία μειώθηκε στο 13%. Ενισχύθηκαν κατά 39 δισεκατομμύρια ευρώ οι καταθέσεις πολιτών και επιχειρήσεων. Επεκτάθηκε η απαλλαγή από την ειδική εισφορά αλληλεγγύης σε ακόμα περισσότερες κοινωνικές ομάδες. Τα κόκκινα δάνεια των ελληνικών τραπεζών υποχώρησαν κατά 54 δισεκατομμύρια ευρώ την τελευταία διετία. Ενισχύθηκε η ρευστότητα και τα ταμειακά διαθέσιμα.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Και δύο λόγια για την πρωτοφανή και σφοδρότατη κακοκαιρία που έπληξε τη χώρα μας, ο χειρότερος χιονιάς από το 1929. Βεβαίως και υπήρξαν και λανθασμένοι χειρισμοί και αρρυθμίες, τις οποίες όλοι γνωρίζουμε και ασφαλώς θα αποδοθούν ευθύνες. Ο Πρωθυπουργός, αν και ευτυχώς δεν υπήρξαν ανθρώπινες απώλειες, είχε τη δύναμη και το θάρρος να ζητήσει συγγνώμη για την ταλαιπωρία που υπέστησαν οι συμπολίτες μας, δεσμευόμενος για τη διερεύνηση και αποδοχή των ευθυνών όπου υπάρχουν.

Αντιθέτως, ο Πρόεδρος του ΣΥΡΙΖΑ στις τεράστιες καταστροφές στο Μάτι και ιδιαίτερα εκείνο το μοιραίο βράδυ, όχι μόνο δεν ζήτησε συγγνώμη, αλλά επιδόθηκε και σε ένα ρεσιτάλ άθλιας υποκριτικής, χωρίς προηγούμενο, παριστάνοντας ότι δεν ξέρει τίποτα για την απώλεια των εκατόν δύο συνανθρώπων μας. Το μοναδικό που ρωτούσε ήταν τι ώρα θα πετάξουν τα καναντέρ και πώς πάει η φωτιά στην κοινότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Όμως, κυρίες και κύριοι συνάδελφοι του ΣΥΡΙΖΑ, τρεις ημέρες ήταν και πέρασαν και από αύριο θα προσγειωθείτε στη σκληρή πραγματικότητα της εσωστρέφειας, της διαλυτικής μουρμούρας και της αποσυσπείρωσης, ενώ εμείς προχωράμε με αίσθημα ευθύνης και αποφασιστικότητα, τιμώντας την εντολή του ελληνικού λαού, για να καταστήσουμε τη χώρα μας ισχυρή και αυτοδύναμη, για να φτιάξουμε την Ελλάδα της κοινωνικής συνοχής, της ανάπτυξης, του εκσυγχρονισμού, της ατομικής και εθνικής αξιοπρέπειας. Γι’ αυτό ακριβώς και καταψηφίζω την πρόταση δυσπιστίας του ΣΥΡΙΖΑ.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Τον λόγο τώρα έχει εκ μέρους του ΣΥΡΙΖΑ ο κ. Μπουρνούς.

Ορίστε, κύριε συνάδελφε, έχετε τον λόγο για επτά λεπτά.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κυρία Πρόεδρε.

Από νωρίς καταλάβαμε ότι το πέρασμά σας θα είναι μοιραίο για τη χώρα. Στους τριάντα μήνες, ωστόσο, καταλαβαίνουν όλο και περισσότεροι ότι δεν πάει άλλο. Οι απλοί προοδευτικοί πολίτες σκέφτονται με φόβο τι θα γίνει έτσι και κυβερνήσετε άλλον ενάμιση χρόνο.

Στο μέτωπο της πανδημίας θα πιάσουμε την άλλη βδομάδα τους είκοσι τέσσερις χιλιάδες νεκρούς. Ο πρόσφατος Δεκέμβρης ήταν ο χειρότερος μήνας της πανδημίας. Διανύσαμε ήδη τη χειρότερη εβδομάδα της πανδημίας σε θανάτους. Στο μέλλον, όταν θα κοιτάζουμε πίσω αυτά τα ολέθρια χρόνια, θα αναρωτιόμαστε πώς το καταφέρατε.

Είχαμε μία τύχη, επειδή η χώρα είναι σχετικά απομονωμένη τον χειμώνα, χωρίς εισερχόμενο χειμερινό τουρισμό, χωρίς πολυσύχναστα αεροδρόμια και διεθνείς εμπορικές εκθέσεις, η πανδημία να μην μας ακουμπήσει στο πρώτο κύμα, όταν αιφνιδίαζε τα συστήματα υγείας πολλών ανεπτυγμένων χωρών που έχουν πολύ στενότερες σχέσεις με την παγκόσμια οικονομία.

Σας δόθηκε χρόνος να ενισχύσετε, λοιπόν, το σύστημα υγείας. Και εσείς τι κάνατε; Εκμεταλλευτήκατε την τύχη του πρώτου κύματος για να κάνετε επικοινωνία, για να βγαίνει στους τέσσερις μήνες πανδημίας με ανεκδιήγητες δηλώσεις ο Πρωθυπουργός σας να εξηγήσει πώς τη νίκησε. Την εκμεταλλευτήκατε για να πετάξετε εκατομμύρια σε μέσα ενημέρωσης για να ενισχύσουν το πολιτικό προφίλ του ανασφαλούς κ. Μητσοτάκη που δεν αντέχει την έκθεσή του έξω από προστατευόμενο περιβάλλον, για να δώσετε 4,9 δισεκατομμύρια ευρώ σε απευθείας αναθέσεις, για να κάνετε πλούσιους τους επιχειρηματίες κομματάρχες που μέσα σε μία νύχτα έγιναν επιχειρηματίες ιατρικών υλικών, κατασκευαστές μασκών, προμηθευτές φυλακών, ιδιοκτήτες Μη Κυβερνητικών Οργανώσεων, σύμβουλοι -λέμε τώρα- επικοινωνίας και δημοσίων σχέσεων. Αφήσατε όλες τις δομές, οποιασδήποτε βαθμίδας, του δημόσιου συστήματος υγείας στα όρια της κατάρρευσης ακόμη και στα ακριτικά μας νησιά του νομού Λέσβου. Έτσι κι αλλιώς τα νησιά μας μόνο για στρατόπεδα προσφύγων τα προορίζετε.

Υπονομεύετε την πλήρη και ασφαλή λειτουργία της μονάδας τεχνητού νεφρού στο Γενικό Νοσοκομείο Μυτιλήνης προς όφελος των ιδιωτών. Στερείτε από τους ανασφάλιστους πάσχοντες με αναπηρίες και χρόνιες παθήσεις το δικαίωμα συνταγογράφησης από ιδιώτες γιατρούς και τους στέλνετε στις ήδη επιβαρυμένες δημόσιες δομές. Όταν οι επιστήμονες που σας συμβούλευαν σας είπαν πως το σύστημα που φτιάξατε αφήνει χιλιάδες ανθρώπους να πεθαίνουν αβοήθητοι, επειδή καταρρέει στους τετρακόσιους διασωληνωμένους, διατάξατε σιωπητήριο.

Αλλά, μήπως, ο διευθυντής της εφημερίδας «ΒΗΜΑ» κ. Καρακούσης δεν ήταν που έλεγε πέρυσι πως με τις ανίκανες κομματικές διοικήσεις που διορίσατε στα επαρχιακά νοσοκομεία, τα έχετε μετατρέψει σε οίκους ευθανασίας; Δεν το έλεγε ο ΣΥΡΙΖΑ, ο κ. Καρακούσης το έλεγε.

Έχετε εγκληματικές ευθύνες, κυρίες και κύριοι της Κυβέρνησης. Κάνετε επικοινωνία και ταΐζετε φίλους την ώρα που χιλιάδες αργοπεθαίνουν διασωληνωμένοι σε ράντζα. Ανακοινώνετε κάθε λίγο, με τον μεγαλύτερο κυνισμό, πως η πανδημία τελειώνει, όταν η χώρα είναι επί έναν χρόνο πάνω από το μέσο όρο θανάτων σε Ευρώπη και Ηνωμένες Πολιτείες, όταν προσπερνάει τρέχοντας μία προς μία όλες τις χώρες της δυτικής Ευρώπης και συγκρίνεται σε θανάτους μόνο με τις πιο ρημαγμένες χώρες της ανατολικής Ευρώπης.

Η δημόσια υγεία δεν είναι ατομική ευθύνη για να ρίχνετε το φταίξιμο, είναι αντικείμενο συλλογικής ευθύνης και συλλογικής προσπάθειας, αλλά βέβαια όλα αυτά σας μυρίζουν σοσιαλισμό και εκεί έχετε αλλεργία.

Είστε Κυβέρνηση που σας εκβιάζει ο Φουρθιώτης. Τελεία, δεν χρειάζεται επεξήγηση.

Πουλήσετε παραμύθια για αποτελεσματικό κράτος και είδαμε τις λάσπες του «Ιανού», το χάος της «Μήδειας», την αχανή καταστροφή στην Εύβοια, τους χιλιάδες εγκλωβισμένους από χιόνια μέσα στην Αθήνα να γίνονται τοπόσημα, που θα έλεγε κυνικά ο κ. Μητσοτάκης, της γελοιοποίησης του επιτελικού κράτους.

Δεν είναι μόνο ότι είστε ανίκανοι, είναι ότι δεν σας νοιάζει ο απλός κόσμος. Δεν σας νοιάζει που μετά από δέκα χρόνια μνημονίων, πάνω που σήκωνε κεφάλι η κοινωνία, έρχονται σαν ταφόπλακα οι λογαριασμοί και τα έξοδα, επειδή η Ελλάδα είναι σχεδόν μονίμως πρώτη στην τιμή της ενέργειας και επειδή ουδέποτε νοιαστήκατε να ρυθμίσετε την αγορά και να σπάσετε τα καρτέλ. Πώς να νοιαστείτε να σπάσετε τα καρτέλ, όταν είναι φίλοι σας;

Τουρτουρίζουν και αγωνιούν τα νοικοκυριά, αλλά ο Πρωθυπουργός πάει στον Πειραιά να συμπονέσει αστέγους, βγάζει φωτογραφίες για τα social media και ύστερα φεύγει και τους αφήνει να κοιμούνται στο κρύο υποσχόμενος ότι το 2026, αν έχουν επιβιώσει το επόμενο σαρανταοκτάωρο από το χιονιά, θα τους έχει βρει κρεβάτι.

Υπ’ ευθύνη σας είναι οι ανατιμήσεις προϊόντων που σαρώνουν τις τοπικές οικονομίες των νησιών και αφαιμάσσουν τους προϋπολογισμούς των νοικοκυριών, ενώ ο διπλασιασμός των τιμών των λιπασμάτων, οι υπέρογκες αυξήσεις στο πετρέλαιο, στο ρεύμα, στις ζωοτροφές, στα αγροεφόδια, στις μεταφορές έχουν ανεβάσει το κόστος παραγωγής σε δυσθεώρητα ύψη για τους αγρότες και τους κτηνοτρόφους όχι μόνο στον νομό Λέσβου, αλλά και σε όλα τα άλλα νησιά.

Και τι κάνετε εσείς οι επιτελικοί άριστοι; Σαν να μην έφταναν όλα αυτά, τορπιλίζετε και μια εμβληματική πολιτική νησιωτικότητας, το μεταφορικό ισοδύναμο με καθυστερήσεις έξι και επτά μηνών στις πληρωμές.

Η επιδεικτική αδιαφορία σας έφτασε μέχρι τη γελοία διαχείριση ακόμη και της ακτοπλοϊκής σύνδεσης της Λήμνου εν μέσω τουριστικής περιόδου. Πάλι κάποιος φίλος σας εμπλεκόταν διά μαγείας. Δεν πάει άλλο με τους φίλους σας.

Από την Ευρώπη έρχονται μαύρα σύννεφα. Έχετε ρεκόρ ελλειμμάτων και χρέους που θα κληθείτε να μειώσετε με νέα λιτότητα, ενώ το σύμφωνο μετανάστευσης και η πιθανότητα αναλογικού διαμοιρασμού προσφύγων πάνε να μπλοκαριστούν από εκείνες ακριβώς τις κυβερνήσεις που εσείς εξυπηρετείτε εθελόδουλα με την προσφυγική σας πολιτική. Αρκετά!

Αποτύχατε, γιατί φτάσατε στο σημείο να πιστεύετε και εσείς οι ίδιοι τα παραμύθια που σας έφτιαχναν οι επικοινωνιολόγοι σας, γιατί ο Πρωθυπουργός σας είναι γυμνός και νομίζει τον εαυτό του ντυμένο βασιλιά. Θέλετε να μείνετε για να κατασπαράξετε τα δισεκατομμύρια του Ταμείου Ανάκαμψης με τους κολλητούς σας, αλλά θα φύγετε για να ζήσουν οι υπόλοιποι, να ανασάνει ο κόσμος, να μην ξεπαγιάζει, να μην φοβάται για το μέλλον των παιδιών του.

Είστε μια Κυβέρνηση σε παράνοια, μεθυσμένη από την πρόσβασή σας στο δημόσιο χρήμα. Ταΐζετε τον υπόκοσμο και προσποιείστε ότι διοικείτε κοροϊδεύοντας αλαζονικά ή διώκοντας μέχρι εξόντωσης όποιον τολμά να ζητήσει λογαριασμό για το μεγάλο φαγοπότι.

Έχουμε ιστορικό καθήκον να απαλλάξουμε τη χώρα μας από αυτόν τον εγκληματικό και κυνικό θίασο επικίνδυνων πολιτικών απατεώνων και θα το επιτελέσουμε αυτό το καθήκον.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει ο κ. Κοτρωνιάς εκ μέρους της Νέας Δημοκρατίας.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα εδώ στη Βουλή ζούμε έναν ΣΥΡΙΖΑ που αξιοποιώντας τη συνταγματική του δυνατότητα καταφεύγει σε μια κυριολεκτικά πυροτεχνηματικού τύπου ενέργεια μόνο και μόνο για να εκμεταλλευθεί τη δυσαρέσκεια του κόσμου από τη διαχείριση της πρόσφατης κακοκαιρίας και να την αξιοποιήσει για να πλήξει την Κυβέρνηση.

Είναι μια ενέργεια, όμως, που δεν παράγει κανένα αποτέλεσμα για τον Έλληνα πολίτη και την ελληνική κοινωνία και είναι απλά ένα πυροτέχνημα, που, όμως, μετά από τον πρόσκαιρο κρότο που ο ΣΥΡΙΖΑ ελπίζει ότι θα κάνει για να τραβήξει την προσοχή της κοινής γνώμης από τα εσωκομματικά και δημοσκοπικά του προβλήματα, θα σκάσει τελικά επάνω του. Γιατί; Διότι με αυτή την κίνηση δίνει την ευκαιρία στην Κυβέρνησή μας να καταδείξει την πολιτική της υπεροχή ως προς το κόμμα της Αξιωματικής Αντιπολίτευσης και να θυμίσει στους Έλληνες πολίτες ότι ενώ κυβέρνησε σχεδόν πέντε χρόνια, έπραξε τα ακριβώς αντίθετα από αυτά που υποσχέθηκε και να δουν ότι σήμερα εκείνοι που διαχειρίστηκαν με μεγάλο κόστος -ακόμα και σε ανθρώπινες ζωές- παρόμοιες κρίσεις στο παρελθόν, ζητούν να ξανάρθουν στην εξουσία για να τις ξαναδιαχειριστούν.

Λυπάμαι γιατί μια κίνηση σκοπιμότητας, χωρίς ουσία, δημιουργεί μια αχρείαστη ένταση στη Βουλή των Ελλήνων σε μια εποχή που χρειαζόμαστε όσο τίποτε άλλο την ομόνοια και τη συνεργασία. Ο ΣΥΡΙΖΑ με την κίνησή του αυτή δεν υπολόγισε ότι θα είναι υποχρεωμένος για τρεις ημέρες να ακούσει τις επιδόσεις και τις επιτυχίες της Κυβέρνησης και στην οικονομία και στην πανδημία και στην αντιμετώπιση των εθνικών θεμάτων και στον εκσυγχρονισμό του κράτους και την προαγωγή του κράτους δικαίου.

Η Αξιωματική Αντιπολίτευση, η οποία πίστευε ότι με την πρόταση δυσπιστίας θα βρισκόταν σε ένα προνομιακό πεδίο, θα αναγκαστεί να υποστεί τη βάσανο της σύγκρισης των υψηλών επιδόσεων της Κυβέρνησης Μητσοτάκη σε σχέση με τις χαμηλές επιδόσεις της δικής της κυβέρνησης. Και πρέπει να τονιστεί ότι οι θετικές επιδόσεις της Κυβέρνησης της Νέας Δημοκρατίας καταγράφονται όχι μόνο ως δημοσκοπήσεις, αλλά και σε πορίσματα διεθνών οργανισμών και αποτελούν υπόδειγμα επιτυχημένης διαχείρισης στην Ελλάδα για τα πολλά τελευταία χρόνια.

Και όλα αυτά, κυρίες και κύριοι συνάδελφοι, μέσα σε ποιο περιβάλλον; Ο νεο-οθωμανισμός της Τουρκίας, η παγκόσμια κρίση από την πανδημία, η παγκόσμια εκτίναξη των τιμών της ενέργειας δημιούργησαν ένα ασφυκτικό περιβάλλον, μέσα στο οποίο η Κυβέρνηση Μητσοτάκη στάθηκε αντάξια της εμπιστοσύνης του ελληνικού λαού και όχι μόνο αντιμετώπισε τις αντιξοότητες, αλλά δημιούργησε και τις συνθήκες προόδου και ανάπτυξης για την πατρίδα μας.

Μήπως δεν είναι αυτή η Κυβέρνηση που στήριξε τη μεσαία τάξη και τα αδύναμα στρώματα, που ελάφρυνε τους πολίτες από τα υψηλά φορολογικά βάρη, που έδωσε κίνητρα για επενδύσεις και απασχόληση, που κράτησε όρθια την κοινωνία και την οικονομία με μέτρα πάνω από 43 δισεκατομμύρια για την αντιμετώπιση των οικονομικών επιπτώσεων της πανδημίας, που παίρνει έκτακτα μέτρα πάνω από 1,3 δισεκατομμύρια το 2021, αλλά και άλλα 400 εκατομμύρια τον Ιανουάριο του 2022 για παρεμβάσεις αντιμετώπισης των επιπτώσεων της ενεργειακής κρίσης;

Μήπως δεν είναι η Κυβέρνηση της Νέας Δημοκρατίας που βελτίωσε την ανταγωνιστικότητα της οικονομίας, που πέτυχε χαμηλό κόστος δανεισμού, που αναγνωρίστηκε από τους οίκους αξιολόγησης αναβαθμίζοντας την παγκόσμια κατάταξή της;

Μήπως δεν είναι αυτή η Κυβέρνηση που θα αξιοποιήσει το Ταμείο Ανάκαμψης και το νέο ΕΣΠΑ; Μήπως τελικά δεν είναι αυτή η Κυβέρνηση που κατέγραψε μέσα στην πανδημία αύξηση των ρυθμών οικονομικής μεγέθυνσης;

Για να δούμε τώρα στην πανδημία πώς τα πήγε. Μήπως είναι ψέματα ότι διπλασίασε τις κλίνες ΜΕΘ από πεντακόσιες πενήντα επτά σε χίλιες τριακόσιες; Μήπως δεν ενίσχυσε με επιπλέον δεκατέσσερις χιλιάδες γιατρούς, νοσηλευτές και διοικητικό προσωπικό το Εθνικό Σύστημα Υγείας; Μήπως δεν οργάνωσε υποδειγματικά τους εμβολιασμούς με την επιχείρηση «Ελευθερία», που απέσπασε και τα εύσημα από την Ευρώπη; Μήπως δεν πρωτοπόρησε στην Ευρώπη για την καθιέρωση του πιστοποιητικού εμβολιασμού; Μήπως δεν προχωράει στον ανασχεδιασμό και την ανασυγκρότηση του ΕΣΥ, με έμφαση και στην πρωτοβάθμια φροντίδα υγείας;

Και τι αντιμετωπίζει από την πλευρά της Αξιωματικής Αντιπολίτευσης; Ισχυρισμούς δήθεν για μείωση δαπάνης για την υγεία, ενώ συμβαίνει ακριβώς το αντίθετο, αφού για το 2022 οι δαπάνες προσεγγίζουν τα 5,3 δισεκατομμύρια ευρώ και αν προσθέσουμε τις σχετικές δαπάνες και άλλων Υπουργείων, ανέρχονται σε 11 δισεκατομμύρια ευρώ, δηλαδή στο 6,3 του ΑΕΠ.

Και τι άλλο εισπράττει από την Αξιωματική Αντιπολίτευση; Εισπράττει συνεχή άρνηση συνεργασίας και καταψήφιση της υποχρεωτικότητας του εμβολιασμού των υγειονομικών, καταψήφιση του υποχρεωτικού εμβολιασμού για τους άνω των εξήντα, καταψήφιση των προστίμων για τα πλαστά πιστοποιητικά, καταψήφιση μιας σειράς νόμων που βοηθούν το σύστημα υγείας να αντιμετωπίσει την παγκόσμια αυτή λαίλαπα.

Και μάλιστα, συνεχίζοντας να στοχεύει ο ΣΥΡΙΖΑ στο συναίσθημα, κάνει αντιπολίτευση με βάση τον αριθμό των νεκρών, ενώ και μεσοσταθμικά η Ελλάδα βρίσκεται χαμηλά σε θανάτους ανά εκατομμύριο πληθυσμού, αλλά και έχει επιλέξει τρόπο καταγραφής των θανάτων από COVID από τους πιο αυστηρούς στον κόσμο, ενώ πολλές χώρες επιλέγουν συστήματα τέτοια ώστε να καταγράφουν δήθεν λιγότερους θανάτους από κορωνοϊό.

Έρχομαι τώρα στην πολιτική προστασία και στις αστοχίες και τις ανεπάρκειες που παρατηρήθηκαν στη διαχείριση της πρόσφατης κακοκαιρίας.

Κυρίες και κύριοι συνάδελφοι, έχω διατελέσει δήμαρχος επί τέσσερις τετραετίες σε ένα μεγάλο δήμο της χώρας και αντιμετώπισα και χιονιάδες και πλημμύρες και μπορώ να πω με βεβαιότητα ότι η δομή την οποία δημιούργησε πρόσφατα ο Πρωθυπουργός και η Κυβέρνηση της Νέας Δημοκρατίας, σε συνδυασμό με τον ν.4662/2020 για την πολιτική προστασία που είχα την τιμή να εισηγηθώ στο Κοινοβούλιό μας, είναι η αρτιότερη που έχω συναντήσει όλα αυτά τα χρόνια.

Όμως, η έλλειψη συντονισμού μεταξύ των δήμων, της περιφέρειας και των κρατικών υπηρεσιών οφείλεται περισσότερο στο γεγονός ότι δεν έχει ολοκληρωθεί το στήσιμο της νέας αναβαθμισμένης δομής του Υπουργείου Πολιτικής Προστασίας και λιγότερο στην εξειδίκευση και την κατανομή των υποχρεώσεων και των αρμοδιοτήτων του καθενός ξεχωριστά.

Κατανοώ ότι για τους δήμους της Αττικής το ύψος του χιονιού ήταν κάτι πρωτόγνωρο. Όμως, σε αυτές τις δύσκολες καταστάσεις –και μιλάω σαν πρώην δήμαρχος- καθιερώνεται ένας δήμαρχος στους δημότες του με πρωτοβουλίες και δράσεις ταχείας παρέμβασης και ανακούφισης των δημοτών, γιατί ο δήμαρχος πρέπει να δίνει λύσεις.

Αν σε αυτά προσθέσουμε και την ανεπάρκεια του διαχειριστή της Αττικής Οδού –ο οποίος, ειρήσθω εν παρόδω, με νόμο της Νέας Δημοκρατίας έχει αναλάβει και τη νομική ευθύνη της διατήρησης καθαρού του δρόμου-, τότε καταλαβαίνουμε τις αστοχίες που υπήρξαν και που οδήγησαν σε μεγάλη ταλαιπωρία των πολιτών, γεγονός που προφανώς απαιτεί ολοκλήρωση και λειτουργική επάρκεια του συστήματος πριν και κατά την κρίση, αλλά τουλάχιστον μπορούμε να πούμε ότι ως Κυβέρνηση καταφέραμε να διαφυλάξουμε την ανθρώπινη ζωή και δεν θρηνήσαμε θανάτους πολιτών, όπως θρηνήσαμε σε παλαιότερη διακυβέρνηση του ΣΥΡΙΖΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έρχομαι στα εθνικά θέματα. Αλήθεια, κυρίες και κύριοι συνάδελφοι του ΣΥΡΙΖΑ, η Κυβέρνηση της Νέας Δημοκρατίας δεν είναι αυτή που αναβάθμισε τη γεωστρατηγική θέση της Ελλάδας με την αεικίνητη εξωτερική διπλωματία, με τις νέες συμφωνίες και τις συμμαχίες με ισχυρά κράτη, με την αναβάθμιση της αποτρεπτικής ικανότητας των Ενόπλων μας Δυνάμεων με τις συμφωνίες με τη Γαλλία, που εσείς δεν ψηφίσατε, και τις Ηνωμένες Πολιτείες που δηλώνετε ότι δεν θα ψηφίσετε;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να ολοκληρώσετε.

**ΓΕΩΡΓΙΟΣ ΚΟΤΡΩΝΙΑΣ:** Τέλος, δεν είναι η Κυβέρνηση της Νέας Δημοκρατίας που μέσα σε δύο χρόνια νομοθετεί με συνεχή και εργώδη τρόπο, ώστε να προχωρήσει η χώρα στον ψηφιακό μετασχηματισμό, να εκσυγχρονιστεί το δικαιικό σύστημα, να προχωρήσει ο σεβασμός στη γυναίκα, να λειτουργήσει η δικαιοσύνη με ταχύτητα και αποτελεσματικότητα, χωρίς παρεμβάσεις και κυβερνητικές δολοπλοκίες τύπου «NOVARTIS», ούτε στήνοντας διαγωνισμούς για τηλεοπτικές άδειες ούτε ελέγχοντας τους αρμούς εξουσίας ούτε τροποποιώντας ακόμα και τον Ποινικό Κώδικα της χώρας, σύμφωνα με τα κομματικά συμφέροντα;

Γι’ αυτό, κυρίες και κύριοι συνάδελφοι, η σημερινή πρόταση δυσπιστίας στην πραγματικότητα ήταν το δώρο του κ. Τσίπρα στον Κυριάκο Μητσοτάκη, αφού τελικά αποδεικνύεται η καλύτερη ευκαιρία για την Κυβέρνηση Μητσοτάκη να ξεδιπλώσει και να δείξει όχι στον ΣΥΡΙΖΑ αλλά στον ελληνικό λαό το θετικό πρόσημο που κατέγραψε αυτά τα δυόμισι χρόνια, αλλά και τη θετική προοπτική που ανοίγεται για την πατρίδα μας, τις Ελληνίδες και όλους τους Έλληνες.

Σας ευχαριστώ.

Ευχαριστώ και εσάς, κυρία Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ κι εγώ, κύριε συνάδελφε.

Το λόγο έχει τώρα η κ. Κομνηνάκα εκ μέρους του Κομμουνιστικού Κόμματος Ελλάδας.

**ΜΑΡΙΑ ΚΟΜΝΗΝΑΚΑ:** Αν έπεται στους ομιλητές ο κύριος Υπουργός Υγείας, θα θέλαμε να σας πούμε, κύριε Υπουργέ, ότι είκοσι τρεις χιλιάδες νεκροί σε δύο χρόνια ούτε σε περίοδο πολέμου! Και γιατί αυτό; Διότι το δημόσιο σύστημα υγείας τόσο εσείς όπως και οι προηγούμενοι το αποδεκατίσατε προς όφελος της ιδιωτικής επιχειρηματικής δράσης. Απόδειξη ότι στον προϋπολογισμό κόψατε το 50% της χρηματοδότησης για την πρωτοβάθμια φροντίδα υγείας και κάπως έτσι μετατρέψατε το «Παίδων Πεντέλης» σε εμβολιαστικό κέντρο, για να μην απαριθμήσουμε τόσα άλλα νοσοκομεία που μετατρέπονται σε μίας νόσου.

Όσο για την ανωτερότητα του ιδιωτικού τομέα, είναι πράγματι αποκαλυπτικό το κοινό σας καμάρι και έργο, κύριοι του ΣΥΡΙΖΑ, το Νοσοκομείο Σαντορίνης που βρίσκεις γιατρό μόνο κατά παραγγελία και αερομεταφορά με τον αντίστοιχο βέβαια οβολό μερικών χιλιάδων.

Το Κομμουνιστικό Κόμμα Ελλάδας έχει ήδη αποδώσει έμπρακτα τη μομφή του στην Κυβέρνηση της Νέας Δημοκρατίας με τη δράση του στους χώρους δουλειάς, στις γειτονιές, στους χώρους μόρφωσης, εκεί όπου εκφράζονται οι αγωνίες των εργαζομένων, των ανέργων, των αυτοαπασχολούμενων επαγγελματιών και αγροτών, των νέων, των γυναικών, της λαϊκής οικογένειας.

Απέδωσε τη μομφή του ευρισκόμενο μέσα στις λαϊκές κινητοποιήσεις, από εκεί που όλοι οι άλλοι απουσιάζετε, σαν τη χθεσινή όπου δεκάδες σωματεία και μαζικοί φορείς της Αττικής μαζί με το Δήμο και το Εργατικό Κέντρο Πάτρας και άλλους μαζικούς φορείς μετέτρεψαν την οργή τους σε δύναμη διεκδίκησης για σύγχρονες υποδομές και έργα προστασίας του λαού, ενάντια στην πολιτική και στο σύστημα που θάβει τις ανάγκες του στο χιόνι.

Αυτού του είδους η μομφή δεν εξαντλείται σε μια ανώδυνη και πάντως βολική για το σύστημα κριτική «για να φύγει ο Μανωλιός και να έρθει άλλος βάζοντας τα ρούχα του αλλιώς», μια βολική κριτική που σκοπεύει στην εκτόνωση της δίκαιης αγανάκτησης, με την παραίτηση κάποιων Υπουργών ή άλλων μεγαλοσχημόνων, το πολύ πολύ με την εναλλαγή μιας κυβέρνησης, για να συνεχίσει δηλαδή το ίδιο έργο με άλλους πρωταγωνιστές, κρύβοντας ότι όσα τραγικά ζει και ξαναζεί ο λαός σε επανάληψη είναι αποτέλεσμα της ίδιας στρατηγικής που υπερασπίζεστε τόσο η Νέα Δημοκρατία όσο και ο ΣΥΡΙΖΑ και το ΚΙΝΑΛ και άλλα κόμματα.

Γιατί ανάπτυξη με επίκεντρο το καπιταλιστικό κέρδος, την ανταγωνιστικότητα, την περίφημη επιχειρηματική πρωτοβουλία, για την οποία παίζετε όλοι τα ρέστα σας, έχει ως αναγκαία προϋπόθεση να θυσιάζονται η ζωή και η υγεία του λαού, το εισόδημα του, τα εργασιακά του δικαιώματα, συνολικά οι λαϊκές ανάγκες. Γιατί είναι κοινή η στρατηγική της Ευρωπαϊκής Ένωσης, αυτή που έχετε όλοι κορώνα στο κεφάλι σας, που κυνικά επιλέγει ως λιγότερο κοστοβόρες τις αποζημιώσεις από τα αναγκαία αντιπλημμυρικά και αντιπυρικά έργα, τα μέτρα αντισεισμικής θωράκισης, τα οποία αποκλείονται ως ασύμφορο κόστος.

Όσο για το ύψος, την πληρότητα και την ταχύτητα των αποζημιώσεων, το βόρειο Αιγαίο είναι ένα μικρό αντιπροσωπευτικό δείγμα της διαχρονικότητας αυτής της πολιτικής, αφού οι σεισμοπαθείς της Σάμου του 2020 στοιχειώνονται ακόμα από τις εικόνες της Βρίσας της Λέσβου που παλεύει ακόμα με τα ερείπια του 2017.

Είναι το ίδιο το αστικό κράτος που είναι επιλεκτικά ανίκανο και ασυντόνιστο, γυμνό από μέσα και υποδομές όταν πρόκειται να προστατέψει τον λαό από τα καιρικά φαινόμενα και τις φυσικές καταστροφές, όμως είναι ικανότατο και επιτελικό όταν πρόκειται να νομοθετήσει αντιλαϊκά, να διευκολύνει τις επενδύσεις μεγάλων επιχειρηματικών ομίλων. Είναι πανέτοιμο και σε πλήρη συντονισμό όταν πρόκειται να τσακίσει κατασταλτικά τις λαϊκές κινητοποιήσεις.

Πώς, λοιπόν, να μην ακούγονται φαιδρές οι χθεσινές βαρύγδουπες δηλώσεις του Υπουργού Υποδομών, του κ. Καραμανλή, ότι η Νέα Δημοκρατία με την Αττική Οδό και την ΤΡΑΙΝΟΣΕ δίνει ένα μάθημα στους ιδιώτες ότι στην περίπτωση που δεν κάνουν σωστά τη δουλειά τους θα πέφτει πέλεκυς; Σιγά τα αίματα! Ίδρωσαν οι επιχειρηματικοί όμιλοι, που ροκανίζουν τα εκατομμύρια των αποζημιώσεων, εκατομμύρια που κόβονται από τις ανάγκες του λαού και δίνονται για διαφυγόντα κέρδη από τη μείωση –λέτε- της κίνησης, που θησαυρίζουν με τις υποδομές που τους χαρίσατε και οι μεν και οι δε και τις χρυσοπληρώνει τώρα ο λαός.

Στα ιδιωτικά συμφέροντα οι οδικοί άξονες, τρένα, λιμάνια, αεροδρόμια. Στα αεροδρόμια, βέβαια, δώσατε και «πανωπροίκια». Επτακόσιους πυροσβέστες δώσατε δώρο στη «FRAPORT», κύριοι του ΣΥΡΙΖΑ, μαζί με τα δεκαεπτά αεροδρόμια που ιδιωτικοποιήσατε, στερώντας τα από τις ήδη αποψιλωμένες υπηρεσίες. Τι κι αν την ώρα της κρίσης δεν βρίσκονται ούτε καν δρομολόγια για να μεταφερθούν πυροσβεστικές δυνάμεις από το ένα νησί στο άλλο, που τρέχουν να «μπαλώσουν» τα τεράστια κενά, με ό,τι αυτό συνεπάγεται για την έγκαιρη παρέμβαση αλλά και την ίδια την ασφάλειά τους.

Αλήθεια, μήπως ο αμείλικτος πέλεκυς της Κυβέρνησης θα πέφτει και πάνω στους εφοπλιστές όταν αφήνουν για μέρες ολόκληρες ή και βδομάδες χωρίς σύνδεση τα νησιά με τα ασυντήρητα «σαπάκια» τους να μένουν στη μέση του δρόμου;

Προσέξτε μάλλον μην πέσει στα δικά σας τα κεφάλια, αφού είστε εσείς οι ίδιοι που όλοι μαζί κατ’ εφαρμογή της ευρωπαϊκής πολιτικής διαμορφώσατε το πλαίσιο που επιτρέπει στα υπερήλικα ακτοπλοϊκά πλοία να σέρνουν σήμερα ανεξέλεγκτα τα υποσυντηρημένα κουφάρια τους μετατρέποντας σε βασανιστική οδύσσεια τη σύνδεση μεταξύ των νησιών του Αιγαίου.

Όχι πέλεκυ δεν τους ρίχνετε αλλά τους ετοιμάζετε τώρα και μποναμά εκατομμυρίων από το Ταμείο Ανάκαμψης για ανανέωση του στόλου τους με νέα «πράσινων» προδιαγραφών πλοία. Και άλλο «ζεστό» χρήμα στο ελληνικό εφοπλιστικό κεφάλαιο, τον πρωταθλητή της παγκόσμιας πυραμίδας, πέρα από τα εκατομμύρια των επιδοτήσεων των άγονων γραμμών και τις δεκάδες φοροαπαλλαγές.

Και μεγαλύτερο δώρο, με τις ευλογίες όλων σας, τα τσακισμένα εργασιακά δικαιώματα των ναυτεργατών, με την κατάργηση των συλλογικών συμβάσεων στα ποντοπόρα πλοία, δίνοντας άλλοθι και στις εκτεταμένες παραβιάσεις τους στα ακτοπλοϊκά, που σε συνδυασμό με τις μειωμένες οργανικές συνθέσεις και τα εξαντλητικά ωράρια δημιουργούν όλες τις προϋποθέσεις για την αύξηση των εργατικών ατυχημάτων και των επαγγελματικών ασθενειών.

Για το κεφάλαιο είναι αλήθεια ότι «γεννάνε και τα κοκόρια σας». Για τα λαϊκά νοικοκυριά που στενάζουν από την ακρίβεια παρουσιάζετε ως μαξιμαλισμό το αίτημα του ΚΚΕ για κατάργηση του ΦΠΑ στην ενέργεια και τα είδη πλατιάς λαϊκής κατανάλωσης, του ειδικού φόρου κατανάλωσης στα καύσιμα. Ενώ ακόμα και το μέτρο της επαναφοράς των μειωμένων συντελεστών ΦΠΑ σε όλα τα νησιά που καταργήθηκε με τις ψήφους του ΣΥΡΙΖΑ, της Νέας Δημοκρατίας και της πάντα υπεύθυνης αντιπολίτευσης του ΠΑΣΟΚ, μέτρο που αποδεικνύεται πλέον ανεπαρκές σ’ αυτές τις συνθήκες της ακρίβειας, το παραπέμπετε στο 2025, καιρού επιτρέποντος. Και παρουσιάζετε ως κατόρθωμα τη μόνιμη διατήρησή του ως αντάλλαγμα για τα νησιά που έχετε μετατρέψει σε μόνιμους τόπους εγκλωβισμού προσφύγων.

Είναι μήπως κάποιο άλλο ανάλογου είδους αντιστάθμισμα και η παράκαμψη των κανονισμών περί οριοθέτησης ρεμάτων της περιβαλλοντικής δασικής νομοθεσίας που μεθοδεύετε συστηματικά με τροπολογίες σε μια άλλου είδους επίδειξη της αποτελεσματικότητας του αστικού κράτους, προκειμένου να παρακάμψετε κάθε εμπόδιο για να χτίσετε τα νέα κέντρα-φυλακές στα νησιά;

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Ολοκληρώνω, κυρία Πρόεδρε.

Βέβαια, η προηγούμενη επίδειξη ισχύος του αστικού κράτους δεν μπόρεσε να κάμψει το μάλλον μεγαλύτερο εμπόδιο που συνεχίζετε να συναντάτε, την οργανωμένη λαϊκή αντίδραση.

Και επειδή άκουσα και τον κύριο Υπουργό να καμαρώνει χτες για τις συνθήκες που επικρατούν στις δομές, είναι τουλάχιστον πρόκληση να το λέει όταν δεύτερη φορά μέσα σε δεκαπέντε μέρες πιάνει φωτιά στο ΚΥΤ του Καρά Τεπέ από υπερφόρτωση του δικτύου στην προσπάθεια των ανθρώπων να ζεσταθούν από την παγωνιά. Εκτός αν το εννοεί ως κανονικότητα, αφού τέτοια περιστατικά συμβαίνουν όλο και συχνότερα και στα σπίτια του ελληνικού λαού, που προσπαθεί να σωθεί είτε από το τσουχτερό κρύο είτε από τα τσουχτερά τιμολόγια της «πράσινης» απελευθερωμένης ενέργειας.

Ελπίδα, λοιπόν, για τον λαό δεν είναι αυτή που τον έθαψε στο χιόνι ούτε αυτή που τον έθαψε στα μνημόνια και τις ίδιες αντιλαϊκές πολιτικές. Η μόνη ελπίδα και διέξοδος για τον λαό βρίσκεται στον δρόμο του οργανωμένου αγώνα της διεκδίκησης της ανατροπής και όχι στην αναζήτηση παλιών και νέων επίδοξων σωτήρων.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα εκ μέρους της Νέας Δημοκρατίας έχει ο κ. Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ευχαριστώ πολύ, κυρία Πρόεδρε.

Ακούγοντας την καλή συνάδελφο από το Κομμουνιστικό Κόμμα που μόλις κατέβηκε από το Βήμα, με την οποία μοιραστήκαμε κοινά χρόνια στα αμφιθέατρα της Νομικής Αθήνας, θυμήθηκα, κύριε Υπουργέ, ότι προσπαθούσα από τότε να την πείσω για το πώς λειτουργεί η οικονομία. Διότι πάντα η Αριστερά και το Κομμουνιστικό Κόμμα κατηγορούν τις επιχειρήσεις ότι έχουν κέρδη, ξεχνώντας το γεγονός ότι από αυτά τα χρήματα δημιουργούνται θέσεις εργασίας για απλούς ανθρώπους οι οποίοι πάνε κάθε μέρα στη δουλειά, βγάζουν το ψωμί τους και πάνε πίσω στο σπίτι τους για να θρέψουν μια οικογένεια.

Και κάποιοι άλλοι στα διπλανά έδρανα συμφωνούσαν τότε -σήμερα είναι στον ΣΥΡΙΖΑ, τότε ήταν σε φοιτητικές παρατάξεις της λεγόμενης Αριστεράς- με αυτά που σήμερα λέει το Κομμουνιστικό Κόμμα. Στην πορεία άλλαξαν, όμως. Ξέρετε γιατί άλλαξαν; Διότι, πέρα από εκλογικά, η Αριστερά έχει ηττηθεί και ιδεολογικά.

Και το γεγονός ότι ερχόμαστε σήμερα να συζητήσουμε μια πρόταση μομφής, η οποία δεν ξέρω αν έγινε από αβλεψία της Αντιπολίτευσης ή από στρατηγική, πάντως είναι σίγουρα λάθος, έρχεται και βάζει τα θέματα της μεγάλης εικόνας. Έρχεται και βάζει τα θέματα για το πολιτικό γήπεδο στο οποίο πρέπει να ανταγωνιστούμε τα δύο μεγάλα κόμματα, οι δύο μεγάλες παρατάξεις, για το ποιος μπορεί καλύτερα. Ποιος μπορεί καλύτερα στις επενδύσεις, ποιος μπορεί καλύτερα στην οικονομία, ποιος μπορεί καλύτερα στην ασφάλεια, στη θέση της Ελλάδας στην Ευρώπη και το ΝΑΤΟ. Ναι στο ΝΑΤΟ, από το οποίο η ιδεολογική σας εμμονή τα προηγούμενα χρόνια -και θυμάμαι το πρόγραμμα του ΣΥΡΙΖΑ πριν το 2015- έλεγε ότι πρέπει να αποχωρήσουμε. Και τώρα έχουμε σε μία σειρά από αξιακά θέματα που απασχολούν πάντα την ελληνική κοινωνία να έρχεται η Αριστερά και να προσπαθεί να πείσει την ελληνική κοινωνία ότι μπορεί καλύτερα από τη Νέα Δημοκρατία. Αυτό λέγεται ιδεολογική ήττα, κύριοι του ΣΥΡΙΖΑ.

Επίσης, ηθική ήττα λέγεται και κάτι ακόμη. Είχαμε συνηθίσει σε αυτή τη χώρα μετά από κάθε τραγικό γεγονός να λέει ο κόσμος στους πολιτικούς: «Μα καλά, δεν έπρεπε να ακούσουμε μία συγγνώμη;». Και ακόμα και σε αυτό το σπάνιο φαινόμενο που κάποιος μπορεί να ζητούσε συγγνώμη -από πολιτικούς δεν έχει ακουστεί σχεδόν ποτέ- ερχόταν η κοινωνία και έλεγε: «Τι να την κάνω τη συγγνώμη; Από ποιον θα αποζημιωθώ;». Και τώρα έχουμε έναν Πρωθυπουργό ο οποίος κάνει για πρώτη φορά και τα δύο. Κάνει και τα δύο και δεν είναι καθόλου αυτονόητο. Αυτή είναι η ηθική ήττα της Αριστεράς, ότι σε τραγικά γεγονότα επί των ημερών σας -και εγώ δεν θα μπω σε συγκρίσεις, ο κόσμος ξέρει ποιες είναι οι συγκρίσεις και θυμάται και έχει μνήμη - δεν ακούστηκε ούτε συγγνώμη. Ακούστηκαν προσβλητικά σχόλια για τις αποζημιώσεις από τον πρώην Πρωθυπουργό. Ακούστηκε το ιστορικό «έψαχνα για λάθη και δεν έβρισκα». Αυτή είναι η διαφορά μας, κύριοι συνάδελφοι, ότι εμείς αναγνωρίζουμε τα λάθη μας.

Κάνω έκκληση από αυτό εδώ το Βήμα -και νομίζω πολλοί συνάδελφοι θα συμφωνήσουν μαζί μου- ότι πρέπει τώρα, εγκαίρως, να προετοιμαστεί η Πολιτική Προστασία για τα επόμενα ακραία καιρικά φαινόμενα και θα τολμήσω να πω και για τις πυρκαγιές.

Για το ενδεχόμενο πυρκαγιών το καλοκαίρι θα πρέπει τώρα, έγκαιρα και όχι τελευταία στιγμή, να αποσαφηνιστεί η αρμοδιότητα για το ποιος πρέπει να αφαιρέσει ή να μεταφέρει τα δέντρα τα οποία είναι πάνω σε καλώδια της ΔΕΗ, που είτε έχουμε χιόνια είτε έχουμε φωτιές αποτελεί παγίως ένα πρόβλημα. Πρέπει τώρα να έρθει μια αποσαφήνιση, ενδεχομένως μια νομοτεχνική πρωτοβουλία, η οποία θα λύνει τα χέρια του ΔΕΔΔΗΕ ώστε να λύσει αυτό το πρόβλημα.

Πρέπει άμεσα να απελευθερωθούν τα κονδύλια ώστε να γίνουν καθαρισμοί των δασών και να μην έχουμε τα περσινά φαινόμενα. Πρέπει εγκαίρως να γίνει εκπαίδευση και των εποχικών πυροσβεστών αλλά και της ειδικής ομάδας που είχε ανακοινωθεί το περσινό καλοκαίρι μετά τις φωτιές, η οποία θα προλαμβάνει γρήγορα, με ταχύτητα, μια φωτιά πριν εξαπλωθεί. Θα πρέπει να εξοπλιστούν και οι εθελοντικές ομάδες οι οποίες πάντα κάνουν εξαιρετική δουλειά, είτε το χειμώνα είτε το καλοκαίρι, όταν έχουμε ακραία καιρικά φαινόμενα και πάνε πρώτοι με αυτοθυσία για να προλάβουν άσχημες καταστάσεις.

Θα πρέπει να συμφωνήσουμε, κύριοι της Αντιπολίτευσης, σε ενδεχόμενα ακραίων καιρικών φαινομένων τι θα ζητάμε από την πολιτεία. Θα ζητάμε πρόληψη ή θα ζητάμε κάτι άλλο; Διότι όλοι θυμόμαστε ότι πέρυσι τέτοια εποχή, όταν η προηγούμενη ηγεσία του Υπουργείου Προστασίας του Πολίτη είχε κλείσει προληπτικά την Εθνική Οδό και είχε απαγορεύσει τη διέλευση οχημάτων, εσείς υπογράφατε ερωτήσεις που λέγατε ότι κάνουμε δώρο σε ιδιώτες για να μην αντιμετωπίζουν συνέπειες.

Τώρα, λοιπόν, που αντιμετωπίζουν συνέπειες και πρέπει να πληρώσουν πρόστιμα και πρέπει να πληρώσουν αποζημιώσεις, πάλι φωνάζετε. Γι’ αυτό και οι φωνές σας έχουν χάσει το νόημά τους. Γι’ αυτό και κανείς δεν πείθεται στην ελληνική κοινωνία ότι εσείς που ζητάτε να φύγει η Κυβέρνηση για να έρθετε εσείς, μπορείτε έστω και σε αυτόν τον τομέα ή σε οποιονδήποτε άλλον να κάνετε κάτι καλύτερο.

Αυτό που θα μπορούσαμε να δούμε -σαν πρόταση προς όλα τα κόμματα, τουλάχιστον εκείνα τα οποία φιλοδοξούν να κυβερνήσουν- είναι οι Υπουργοί οι οποίοι αναλαμβάνουν μετά το διορισμό τους να φέρουν εις πέρας μια δύσκολη αποστολή –όλες οι αποστολές είναι δύσκολες- να περνούν από τη βάσανο μιας δημόσιας ακρόασης, όπως γίνεται στην Ευρωπαϊκή Επιτροπή, όπως γίνεται στην αμερικανική γερουσία, όπως γίνεται σε πολλά κοινοβούλια.

Διότι αυτό θα διευκολύνει και τη Βουλή, τους Βουλευτές όλων των κομμάτων αλλά και την ίδια την Κυβέρνηση και τον ίδιο τον Υπουργό να καταλάβει ποια είναι η προετοιμασία που πρέπει να έχει όταν αναλάβει ένα δύσκολο έργο, τι τον περιμένει και να έχει και η ελληνική κοινωνία μέσω του Κοινοβουλίου μια καλύτερη εικόνα της προετοιμασίας, του σχεδίου του οποίου κάθε Υπουργός πρέπει να υλοποιήσει.

**ΠΡΟΕΔΡΕYΟΥΣΑ (Σοφία Σακοράφα):** Κύριε συνάδελφε, πρέπει να κλείσετε παρακαλώ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Άρα, λοιπόν, αυτή είναι μια πρόταση προς όλα τα κόμματα και όχι μόνο προς τη δική μας Κυβέρνηση.

Κυρία Πρόεδρε, κλείνω λέγοντας το εξής. Καμμιά φορά αναρωτιούνται οι πολίτες βλέποντας διαδικασίες στο Κοινοβούλιο τι νόημα έχουν όλοι αυτοί οι μονόλογοι. Ανεβαίνουν όλοι οι συνάδελφοι στο Βήμα, κάνουμε ο καθένας έναν μονόλογο, κατεβαίνουμε και η ζωή συνεχίζεται.

Για να αποκτήσει νόημα μια κοινοβουλευτική διαδικασία όπως είναι η πρόταση μομφής, όπως είναι η πρόταση δυσπιστίας, θα πρέπει όλοι μας ανεβαίνοντας εδώ και, κυρίως, η Αντιπολίτευση που ζητά κάτι καλύτερο, να προτείνει και κάτι. Λυπάμαι, κυρία Πρόεδρε, που όλες αυτές τις μέρες δεν άκουσα ούτε μία πρόταση για το τι μπορεί να γίνει καλύτερο σ’ αυτή τη χώρα.

**ΠΡΟΕΔΡΕYΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ, πρέπει κα κλείσετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Αυτοί οι οποίοι θέλουν να φύγει η Κυβέρνηση και να έρθουν πάλι στις θέσεις εξουσίας για να κυβερνήσουν, δεν έχουν τίποτα απολύτως να προτείνουν.

Άρα, λοιπόν, την Κυβέρνηση που μειώνει φόρους και φέρνει επενδύσεις και δημιουργεί δουλειές και κάνει το καλύτερο που μπορεί για την εξωτερική πολιτική και για την άμυνας της χώρας, ενισχύοντας σε κάθε επίπεδο την Ελλάδα, ναι, θα την στηρίξω και θα συνεχίζω να τη στηρίζω, δίνοντας ψήφο εμπιστοσύνης και καταψηφίζοντας την πρόταση μομφής.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕYΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριοι συνάδελφοι, θα ήθελα να σας υπενθυμίσω ο χρόνος ομιλίας σας είναι επτά λεπτά, με μια μικρή σχετικά ανοχή, αλλά όχι περισσότερο. Σας παρακαλώ πολύ, γιατί στερείτε τη δυνατότητα από συναδέλφους να πάρουν τον λόγο.

Τον λόγο τώρα έχει ο κ. Σαρακιώτης εκ μέρους του ΣΥΡΙΖΑ.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κυρία Πρόεδρε.

Η χώρα μας αντιμετωπίζει σειρά προβλημάτων και προκλήσεων και δυστυχώς, αυτή την τόσο κρίσιμη περίοδο έχει την ατυχία να τα διαχειρίζεται η πλέον ανίκανη και αδιάφορη Κυβέρνηση των τελευταίων ετών.

Για μία ακόμη φορά, ένα φυσικό φαινόμενο του οποίου γνωρίζαμε όλοι και τον τόπο και τον χρόνο εκδήλωσής του, απέδειξε την ανεπάρκεια του –δήθεν- επιτελικού κράτους του κ. Μητσοτάκη.

Πολλές οι συσκέψεις που έκαναν οι Υπουργοί της Νέας Δημοκρατίας, πολύ περισσότερες οι φωτογραφίες που έβγαλαν και εν τέλει, ποιο ήταν το αποτέλεσμα; Το απόλυτο φιάσκο, το απόλυτο μπάχαλο. Χιλιάδες εγκλωβισμένοι οδηγοί επί ώρες, όχι μόνο στον πιο σύγχρονο αυτοκινητόδρομο της χώρας, την Αττική Οδό, αλλά και σε δεκάδες δρόμους της πρωτεύουσας, ολόκληρες περιοχές του Λεκανοπεδίου για τρεις, τέσσερις, ακόμη και πέντε ημέρες χωρίς ηλεκτρικό ρεύμα, νοσοκομεία αποκλεισμένα από το χιόνι.

Πρέπει να απαντήσετε σε μία ερώτηση: Είναι αυτή εικόνα ευρωπαϊκής πρωτεύουσας εν έτει 2022; Σας ικανοποιεί; Προεκλογικά το σύνθημά σας, αν θυμόμαστε καλά, είναι ότι «αξίζουμε καλύτερα». Αυτό είναι το καλύτερα που αξίζουμε; Συγχαρητήρια!

Τον περασμένο Σεπτέμβριο ο κ. Μητσοτάκης παρουσιάζοντας το νέο Υπουργείο Πολιτικής Προστασίας και τη μετεγγραφή, τον νέο άριστο, κ. Στυλιανίδη δήλωνε: «Δημιουργούμε μία υποδομή η οποία θα γίνει πρότυπο στην Ευρώπη». Και καταφέρατε με τριάντα πόντους χιόνι να γίνουμε ο περίγελως της Ευρώπης. Τα ίδια βιώσαμε και πέρυσι με τη «Μήδεια». Το ίδιο πρόσωπο του επιτελικού κράτους το είδαμε και το καλοκαίρι στις πυρκαγιές, που έσβηναν μόνο όταν έφταναν στη θάλασσα.

Ίσως ήρθε η στιγμή σήμερα, από αυτό εδώ το Βήμα, ο κύριος Πρωθυπουργός, ο κ. Μητσοτάκης, να απαντήσει ποιος έδωσε την εντολή μη κατάσβεσης στην Εύβοια όπως έχει δημόσια καταγγείλει ο «γαλάζιος» Περιφερειάρχης της Στερεάς Ελλάδας, ο κ. Σπανός.

Υπάρχει κι άλλο ένα ερώτημα. Κυρίες και κύριοι συνάδελφοι της Νέας Δημοκρατίας, είστε τόσο περήφανοι από το γεγονός ότι το περασμένο καλοκαίρι κάηκε στη χώρα μας έκταση ίση με το άθροισμα των καμένων εκτάσεων της οκταετίας 2013 -2020;

Δυστυχώς, το μόνο που μάθατε από όλα αυτά είναι να εφευρίσκετε νέες δικαιολογίες και να αναπτύσσετε τις επικοινωνιακές σας τακτικές. Φτάσατε να κατηγορείτε ακόμη και τους επιστήμονες, τους μετεωρολόγους αυτή τη φορά. Πριν τα βάλατε με τους επιστήμονες του κλάδου της υγείας, τώρα τα βάλατε με τους μετεωρολόγους.

Ανακηρύξατε ως «αυτόνομα κρατίδια» τη Μεσογείων και την Κατεχάκη. Προτείνατε να επιβάλλονται πρόστιμα στους εγκλωβισμένους οδηγούς. Και για να μην αδικήσω και τη συνάδελφο της Νέας Δημοκρατίας που έκανε αυτή την τόσο πρωτοποριακή πρόταση και είμαι βέβαιος ότι την επεξεργάζονται στο Μαξίμου, με «όποιον δάσκαλο καθίσεις τέτοια γράμματα θα μάθεις». Εσείς δεν χειροκροτούσατε όλη η Κοινοβουλευτική Ομάδα της Νέας Δημοκρατίας τον κ. Μητσοτάκη όταν ανέφερε ότι για να ελέγξουμε την πανδημία θα αυξήσουμε το πρόστιμο και μετά την κατακραυγή το πήρε πίσω;

Τι να περιμένει, όμως, κανείς από μία Κυβέρνηση η οποία ενώ θρηνούμε πάνω από είκοσι τρεις χιλιάδες απώλειες ανθρωπίνων ζωών -ζωές που θα μπορούσαν να είχαν σωθεί, όχι μόνο αν ακούγατε αυτά που επί δύο χρόνια σας λέμε, αν ακούγατε την πρόταση της επιλογής σας, του κ. Τσιόδρα, την οποία ψάχνετε εδώ και μήνες να βρείτε ποιος την έδωσε, πού την έδωσε, ποιος την διάβασε, αν τη διάβασε-, ενώ βρισκόμαστε στην πρώτη θέση πανευρωπαϊκά στους νεκρούς και στις νοσηλείες, εσείς συνεχίζετε να νοιάζεστε μόνο για την επικοινωνιακή διαχείριση, τη διάσωση του πολιτικού κεφαλαίου του κ. Μητσοτάκη και το πώς θα κάνετε αντιπολίτευση στον ΣΥΡΙΖΑ.

Τι μπορεί, όμως, να περιμένει κανείς από μία Κυβέρνηση Μητσοτάκη, όταν ενώ σε ολόκληρο τον κόσμο αναζητούν λύσεις για τη μείωση του συνωστισμού στα σχολεία, εσείς νομοθετείτε εν μέσω πανδημίας την αύξηση του αριθμού των μαθητών ανά σχολική αίθουσα, έρχεται τον Σεπτέμβρη η κ. Κεραμέως και προχωρά σε συγχωνεύσεις τμημάτων και συνέχεια, το κερασάκι στην τούρτα, νομοθετεί το 50%+1 για να κλείσει ένα τμήμα.

Εδώ και δύο χρόνια φωνάζουμε για την αυτονόητη αναγκαιότητα ενίσχυσης του Εθνικού Συστήματος Υγείας, ενώ ο κ. Μητσοτάκης μάς αποκάλυψε προ ημερών, σε πρόσφατη συνέντευξή του, ότι, πράγματι, θα το κάνει. Πότε θα το κάνει όμως; Αφού περάσει η πανδημία. Γιατροί και νοσηλευτές στα όρια ψυχικής και σωματικής εξάντλησης, κι εσείς τους επιβραβεύετε στέλνοντας τα ΜΑΤ.

Τι θα μπορούσαν όμως να περιμένουν οι πολίτες από μια Κυβέρνηση Μητσοτάκη, όταν εδώ και μήνες ένα κύμα ακρίβειας πνίγει την ελληνική κοινωνία, κι εσείς έχετε και το θράσος και μιλάτε για δήθεν επιτυχίες σε οικονομικό επίπεδο; Είναι βέβαιο ότι δεν έχετε πλέον καμμία επαφή με την πραγματικότητα, αλλά αναρωτιέται κανείς, δεν έχει βρεθεί ένας από τους χιλιάδες μετακλητούς συμβούλους σας να σας ενημερώσει ότι το κόστος ενέργειας αυτή τη στιγμή στην ελληνική κοινωνία έχει εκμηδενίσει το διαθέσιμο εισόδημα των συμπολιτών μας; Γνωρίζετε ότι χρειάζεται κάποιος για να καταβάλει τον λογαριασμό στην ενέργεια τον μισό μισθό, τη μισή σύνταξη ή και παραπάνω; Τα νοικοκυριά τα έχετε γραμμένα στα παλαιότερα των υποδημάτων σας. Τους επιχειρηματίες, μικρομεσαίους και μη, τους βιοτέχνες, τους βιομήχανους, τους ακούτε;

Καταγράφεται τετραπλασιασμός στην τιμή του ηλεκτρικού ρεύματος, πενταπλασιασμός στο φυσικό αέριο και αυξάνεται ως αποτέλεσμα το κόστος παραγωγής κατά 30% με 50%. Αποτέλεσμα; Οι επιχειρήσεις δεν μπορούν ούτε να μετακυλήσουν το κόστος ούτε να το απορροφήσουν, με αποτέλεσμα, πέραν των υπολοίπων, να ζημιώνονται και να έχουμε έλλειμμα αυτή τη στιγμή και στις εξαγωγές.

Κι εσείς, που, δυστυχώς, είστε Κυβέρνηση, τι κάνετε; Ο κ. Μητσοτάκης έλαβε την πρωτοβουλία πριν από κάποιους μήνες, κάλεσε στο Μαξίμου τους οικονομικούς συντάκτες και τους επέπληξε. Σταματήστε, τους είπε, να σηκώνετε το ζήτημα της ακρίβειας. Οι Υπουργοί του, τους προηγούμενους μήνες, μας έλεγαν «Μην ανησυχείτε, είναι κάτι παροδικό, θα περάσει.» και τα λοιπά. Μετά άρχισαν τις ευχές, άρχισαν τις προσευχές. Ο κ. Γεωργιάδης μάς είπε ότι τον Δεκέμβρη θα λήξει η ακρίβεια.

Και εν μέσω αυτής της κρίσης έρχεστε και πουλάτε και τη ΔΕΗ. Αφού την είχατε εξυγιάνει, γιατί την είχε καταστρέψει ο «κακός» ΣΥΡΙΖΑ, που επί τεσσεράμισι χρόνια δεν υπήρξε ούτε μία αύξηση ούτε 1 ευρώ στους λογαριασμούς της ΔΕΗ, τη σώσατε. Μας είπε ο κ. Χατζηδάκης τον Δεκέμβριο του 2020 ότι δεν υπάρχει ούτε μία στο τρισεκατομμύριο περίπτωση να αυξηθούν οι λογαριασμοί της ΔΕΗ.

Και ακούμε και το πρωτοφανές, πραγματικά, χτες από τον -ο Θεός να τον κάνει- Υπουργό Ενέργειας κ. Σκρέκα: Στην Ελλάδα, λέει, συντελείται μια ενεργειακή επανάσταση η οποία διασφαλίζει, άκουσον-άκουσον, σταθερές και προσιτές τιμές ενέργειας στα νοικοκυριά και τις επιχειρήσεις. Πού ζείτε, κυρίες και κύριοι της Νέας Δημοκρατίας; Προσιτές τιμές στα νοικοκυριά;

Έχουμε καταθέσει εδώ και μήνες προτάσεις. Μείωση του ειδικού φόρου κατανάλωσης. Κούρεμα του ιδιωτικού χρέους που δημιουργήθηκε από την πανδημία και μετά με κριτήρια. Αύξηση του κατώτατου μισθού στα 800 ευρώ.

Ποιος μπορεί όμως να περιμένει το οτιδήποτε από μια Κυβέρνηση η οποία κρέμεται από τα χείλη του Μένιου Φουρθιώτη; Ο κ. Γεραπετρίτης, ο καθηγητής Συνταγματικού Δικαίου που κατέκτησε την κορυφή της πολιτικής, σύμφωνα με ρεπορτάζ του συνομιλητή του κ. Φουρθιώτη, μας είπε προηγουμένως ότι δεν είμαστε ίδιοι. Είναι το μοναδικό στο οποίο θα συμφωνήσω. Πράγματι δεν είμαστε ίδιοι, κυρίες και κύριοι της Νέας Δημοκρατίας. εμείς δεν κάνουμε ρουσφέτια στον κ. Φουρθιώτη. Εμείς δεν του δίνουμε ένα αστυνομικό τμήμα να τον φυλάει. Εμείς δεν φέρνουμε τις τροπολογίες που ζητάει ο κ. Φουρθιώτης. Ο κ. Τσίπρας δεν άλλαζε τους υπουργούς μετά από απαίτηση του κ. Φουρθιώτη. Εμάς δεν μας κρατάει ο Μένιος Φουρθιώτης. Αυτή η ντροπή, αυτή η κατάντια, αυτός ο ξεπεσμός είναι όλος δικός σας, κυρίες και κύριοι της Νέας Δημοκρατίας.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε.

**ΙΩΑΝΝΗΣ ΣΑΡΑΚΙΩΤΗΣ:** Ένα λεπτό, κυρία πρόεδρε, όπως δώσατε και στους προηγούμενους ομιλητές.

**ΠΡΟΕΔΡΕΥΟΥΣΑ (Σοφία Σακοράφα):** Όχι, δεν υπάρχει, κύριε συνάδελφε, ο χρόνος. Σας ενημέρωσα ότι ο χρόνος ομιλίας είναι επτά λεπτά. Υπάρχει μια μικρή σχετικά ανοχή, πήγατε στα οκτώ λεπτά.

**ΙΩΑΝΝΗΣ ΣΑΡΑΚΙΩΤΗΣ:** Την συνάδελφό μου από το ΚΚΕ και τον συνάδελφό μου από τη Νέα Δημοκρατία γιατί δεν τους διακόψατε, κυρία Πρόεδρε; Με τον ΣΥΡΙΖΑ έχετε θέμα;

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ. Θέλουμε να μιλήσουν περισσότεροι συνάδελφοι. Η Διάσκεψη των Προέδρων αποφάσισε να μιλήσουν όσο γίνεται περισσότεροι και συμφώνησαν όλα τα κόμματα σε αυτό, και το δικό σας. Κάντε μου τη χάρη, λοιπόν, και κλείστε τώρα.

**ΙΩΑΝΝΗΣ ΣΑΡΑΚΙΩΤΗΣ:** Στους ομιλητές των άλλων κομμάτων δεν δείξατε την ίδια εικόνα, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Μη με δυσκολεύετε, κύριε συνάδελφε. Μου δημιουργείτε θέμα. Το καταλαβαίνετε φαντάζομαι. Ακούστε λίγο. Θα σας πω κάτι και αυτό θέλω να ακουστεί μέσα στην Αίθουσα. Επειδή μιλάμε όλοι με κείμενα, τα επτά λεπτά είναι χίλιες πεντακόσιες λέξεις ακριβώς. Αυτό σας το λέω για την επόμενη φορά, για να γνωρίζετε ότι πρέπει να μετράτε τις λέξεις που θέλετε να πείτε. Σας παρακαλώ πολύ λοιπόν. Τελειώστε την ομιλία σας και ο επόμενος δεν θα ξεφύγει από τα επτά λεπτά.

**ΙΩΑΝΝΗΣ ΣΑΡΑΚΙΩΤΗΣ:** Δεν κάνατε την ίδια παρατήρηση στη συνάδελφο από το ΚΚΕ και τη Νέα Δημοκρατία. Την κάνετε σε Βουλευτή του ΣΥΡΙΖΑ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Συνεχίστε την ομιλία σας τώρα και κλείστε, γιατί αυτό είναι θράσος.

**ΙΩΑΝΝΗΣ ΣΑΡΑΚΙΩΤΗΣ:** Ωραία.

Στην υγειονομική τραγωδία η οποία βρίσκεται σε εξέλιξη κάνετε τα στραβά μάτια, κλείνετε τα μάτια σας. Στην οικονομική κρίση η οποία πλήττει ολόκληρη την ελληνική οικονομία έχετε αποδειχθεί πλήρως ανίκανοι να τη διαχειριστείτε. Σε ζητήματα διαφάνειας και δημοκρατίας είστε επικίνδυνοι, κυρίες και κύριοι της Νέας Δημοκρατίας. Είστε ανίκανοι και το δείχνετε κάθε μέρα στην πράξη. Είστε ανίκανοι και πρέπει να παραιτηθείτε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο Υπουργός Υγείας κ. Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρίες και κύριοι Βουλευτές, ο Πρόεδρος της Αξιωματικής Αντιπολίτευσης κ. Τσίπρας επέλεξε να κάνει ένα δώρο στην Κυβέρνηση κάνοντας πρόταση μομφής, προφανώς γιατί στην πραγματικότητα την πρόταση μομφής ήθελε να την κάνει στο Κίνημα Αλλαγής. Επιλέγει, λοιπόν, προκειμένου να δείξει σε έναν ανταγωνισμό που υπάρχει στην κεντροαριστερά, να μας φέρει εδώ πέρα στη Βουλή για να απαντήσουμε σ’ αυτά τα οποία λέτε. Και έχει πάρα πολύ ενδιαφέρον.

Διότι να ξέρετε, κυρίες και κύριοι συνάδελφοι, τα στοιχεία είναι αμείλικτα και όσο εσείς περιμένετε τις απογευματινές ανακοινώσεις του ΕΟΔΥ για να κάνετε μικροκομματική πολιτική, εμείς είμαστε εδώ πέρα και κάνουμε μια πολύ μεγάλη προσπάθεια, που θα σας αναδείξω τώρα και θα δούμε σε αυτή την προσπάθεια τι θα είχατε κάνει εσείς αν ήσασταν κυβέρνηση με βάση αυτά τα οποία έχετε ψηφίσει.

Ξεκινάμε, λοιπόν, από το πρώτο, για να τελειώνει το θέμα της ενίσχυσης του ΕΣΥ. Η ενίσχυση του ΕΣΥ έχει συγκεκριμένα νούμερα, τα οποία νούμερα -θέλετε, δεν θέλετε- είναι αμείλικτα. Ξεκινάμε πρώτα απ’ όλα με το κομμάτι των κλινών ΜΕΘ. Οι κλίνες ΜΕΘ ήταν πεντακόσιες πενήντα επτά. Είχατε διασωληνωμένους εκτός ΜΕΘ χωρίς πανδημία. Θυμόσαστε ότι κι ο κ. Πολάκης είχε αναγνωρίσει ότι έχετε ευθύνη, γιατί νόμιζε ότι απευθυνόμουν στην περίοδο τη δική μας. Και αυτές οι πεντακόσιες πενήντα επτά κλίνες ΜΕΘ έχουν γίνει πάνω από χίλιες τριακόσιες. Αυτή, λοιπόν, είναι μια πραγματικότητα. Είναι μια πραγματικότητα ότι υπερδιπλασιάστηκαν οι κλίνες ΜΕΘ εν μέσω πανδημίας, για να μπορέσουμε να έχουμε την καλύτερη παροχή υγείας.

Επιπλέον, σε όλη σας τη θητεία, των τεσσεράμισι ετών που κυβερνήσατε, προκηρύξατε δύο χιλιάδες οκτακόσιες πενήντα επτά θέσεις. Στα δύο χρόνια η Νέα Δημοκρατία για ιατρικό προσωπικό έχει προκηρύξει τρεις χιλιάδες θέσεις, και έπονται κι άλλες προκηρύξεις τώρα. Αυτή τη στιγμή έχουν γίνει δύο χιλιάδες διακόσιες μόνιμες προσλήψεις ιατρών και υπάρχουν άλλοι δύο χιλιάδες επικουρικοί γιατροί. Επιπλέον, υπηρετούν δεκαπέντε χιλιάδες επικουρικό προσωπικό, δεκατέσσερις χιλιάδες νοσηλευτικό και λοιπό προσωπικό, ενώ αυτή τη στιγμή ετοιμάζονται να βγουν οι προκηρύξεις για μόνιμη στελέχωση τεσσάρων χιλιάδων θέσεων νοσηλευτών, εννιακοσίων δέκα θέσεων λοιπού προσωπικού και άλλες επτακόσιες θέσεις ιατρών.

Συνεπώς, στο κομμάτι της ενίσχυσης του ΕΣΥ, που λέτε ότι δεν μας ενδιαφέρει το ΕΣΥ, τα στοιχεία είναι συγκεκριμένα. Ενάμισι δισεκατομμύριο ευρώ από το Ταμείο Ανάκαμψης είναι για να πάει στο ΕΣΥ και στην πρωτοβάθμια, κι είναι ολόκληρος ο σχεδιασμός ο οποίος έχουμε αυτή τη στιγμή ένας ολιστικός σχεδιασμός, που περιλαμβάνει την πρόληψη, που περιλαμβάνει την πρωτοβάθμια περίθαλψη, που περιλαμβάνει την αναδιοργάνωση του ΕΟΠΥΥ και που περιλαμβάνει και το Εθνικό Σύστημα Υγείας.

Τι κάναμε με τον ιδιωτικό τομέα; Με τον ιδιωτικό τομέα, λοιπόν, όταν εσείς μιλούσατε για επιτάξεις κλινών εμείς αυτή τη στιγμή έχουμε οκτακόσιες εξήντα απλές κλίνες COVID στο σύστημα και άλλες τόσες non COVID με συνεννόηση και όχι να πληρώνουμε κενές κλίνες, όπως αν γινόταν επίταξη. Και σας ενόχλησε που ήρθαμε σε συνεννόηση με τον ιδιωτικό τομέα, γιατί έχετε τις εμμονές σας.

Και στις κλίνες ΜΕΘ τις οποίες σας λέω βεβαίως και συμπεριλαμβάνονται κλίνες ΜΕΘ του ιδιωτικού τομέα. Σας είπε κανείς ότι δεν μπορεί να συμπράττει το Εθνικό Σύστημα Υγείας με τον ιδιωτικό τομέα και να λαμβάνει κλίνες ΜΕΘ; Αυτό δεν το κάνατε εσείς, το κάναμε εμείς. Και αυτή τη στιγμή ιδιώτες έχουν μπει και κάθε ημέρα παίρνουν περιστατικά, το 10% έως 15% της δύναμης της οποίας έχουν, που είναι το αντίστοιχο ποσοστό κλινών που δίνει το ΕΣΥ συνολικά για την αντιμετώπιση COVID.

Έγιναν τα τρίμηνα και λέγατε απέτυχαν. Ναι, δεν πήγαν όπως θα θέλαμε, όμως χίλια διακόσια άτομα είναι με τα τρίμηνα. Και επιπλέον ερχόμαστε εδώ σε έναν ολιστικό σχεδιασμό και δίνουμε τη δυνατότητα το Εθνικό Σύστημα Υγείας να κάνει και χειρουργεία σε ιδιωτικές κλινικές χωρίς να πληρώνει ο πολίτης. Αυτό, λοιπόν, ήταν το κομμάτι του Εθνικού Συστήματος Υγείας το οποίο ενισχύθηκε και συνεχίζει να ενισχύεται καθημερινά.

Αναφέρετε στην πρότασή σας το κομμάτι της θνητότητας. Πάμε, λοιπόν, να δούμε τη θνητότητα. Αυτή τη στιγμή για το 2021 έχουμε το 89% των θανάτων, δυστυχώς, να είναι συμπολίτες μας άνω των εξήντα ετών. Είναι η κρίσιμη ηλικιακή ομάδα που έπρεπε να έχει εμβολιαστεί. Και αν σκεφθούμε ότι η χώρα μας είναι τρίτη στον ευρωπαϊκό μέσο όρο σε ηλικίες άνω των πενήντα και δεύτερη μετά την Ιταλία, το 7,2% του πληθυσμού μας είναι άνω των ογδόντα ετών με μέσο όρο Ευρωπαϊκής Ένωσης το 5,5%, υπήρχε κόσμος πολύς που ήταν σε μια ευάλωτη κατηγορία.

Εκεί, λοιπόν, εσείς βλέπετε νούμερα και εμείς βλέπουμε ανθρώπους. Χθες πέθανε μία γυναίκα εκατό ετών στο Ηράκλειο. Πέθανε μία γυναίκα ενενήντα τεσσάρων ετών στα Τρίκαλα, ένας άντρας ογδόντα εννέα ετών στο «Σισμανόγλειο». Πέθανε και ένας συμπολίτης μας σαράντα πέντε ετών στην Πάτρα. Αυτοί, λοιπόν, είναι άνθρωποι και η προσπάθεια όλων μας ήταν αυτοί οι άνθρωποι να πειστούν να εμβολιαστούν διότι, ακριβώς, αν δείτε τα νούμερα τα οποία έρχονται, το θέμα της θνητότητας είναι άμεσα συνδεδεμένο με τον εμβολιασμό.

Στον εμβολιασμό, λοιπόν, έγινε μια ολόκληρη προσπάθεια στην οποία εσείς είστε απόντες και θα σας πω και γιατί είστε απόντες. Από την 1η Σεπτεμβρίου ουσιαστικά εφαρμόστηκαν όλα τα υποχρεωτικά μέτρα για τον εμβολιασμό, γιατί οι συμπολίτες μας, που σας είπα το 90% των θανάτων, αν ήταν εμβολιασμένοι θα είχαν πολύ περισσότερες ελπίδες. Καταψηφίσατε όλες τις προσπάθειες που έγιναν. Θέλετε να τις δούμε μίας προς μία; Πρώτον, υποχρεωτικότητα στο υγειονομικό προσωπικό. Είπατε όχι. Από το 80% έφτασε στο 94%. Δεύτερον, υποχρεωτικότητα στους άνω των εξήντα με διοικητικό πρόστιμο. Είπατε όχι. Από τις πεντακόσιους τριάντα χιλιάδες κλείστηκαν διακόσιες τριάντα χιλιάδες ραντεβού και έχουν εμβολιαστεί. Είναι άνθρωποι που προστατεύονται. Λέω τι θα κάνατε αν ήσασταν κυβέρνηση. Άρα θα υπήρχαν ακόμα διακόσιες τριάντα χιλιάδες άνθρωποι ανεμβολίαστοι. Λήξη πιστοποιητικού στο επτάμηνο για όλες τις ηλικίες. Καμπάνια συγκεκριμένη για τον εμβολιασμό. Απαγορεύσεις και να μην υπάρχει πρόσβαση των ανεμβολίαστων πολιτών σε μια σειρά από δραστηριότητες, που λέγατε ότι με την υποχρεωτικότητα δεν γίνεται τίποτα.

Την 1η Σεπτεμβρίου ήταν 67% το ποσοστό των εμβολιασμένων πολιτών στον γενικό πληθυσμό των ενηλίκων και σήμερα είναι 84%. Δεκαεπτά μονάδες με μέτρα τα οποία καταψηφίσατε και με αυτά τα μέτρα έφτασε αυτό το ποσοστό δεκαεπτά μονάδες επάνω. Και θανάτους τους οποίους πληρώνουμε αυτή τη στιγμή είναι, ακριβώς, γιατί η εμβολιαστική κάλυψη έχει ένα όφελος σε επόμενη φάση.

Και τι θα κάνατε εσείς για τον εμβολιασμό, αν ήσασταν κυβέρνηση, κυρίες και κύριοι συνάδελφοι; Θα είχατε τον κ. Πολάκη Υπουργό στη θέση τη δική μου και της κ. Γκάγκα και τον κ. Ξανθό. Ο κ. Πολάκης εμβολιάστηκε υποχρεωτικά, μόλις μπήκε η υποχρεωτικότητα, άρα θα είχατε εμπιστευτεί την τύχη του εμβολιασμού σε έναν άνθρωπο ο οποίος δεν ήταν υπέρ του εμβολιασμού.

Αλλά θα σας πω και κάτι άλλο που δεν το ξέρετε. Στις Σέρρες γίνεται σήμερα σερραϊκό συλλαλητήριο κατά της υποχρεωτικότητας και των πιστοποιητικών υγειονομικών φρονημάτων με κεντρικό ομιλητή τον Δημήτρη Κούβελα. Τον κ. Κούβελα τον ξέρω. Έχω πάει και έχω μιλήσει και στα μεταπτυχιακά που έχει για την ιατρική ευθύνη. Ο κ. Κούβελας ήταν η επιλογή της Κυβέρνησής σας να είναι Πρόεδρος της Επιτροπής Αξιολόγησης Φαρμάκων και Πρόεδρος της Εθνικής Λίστας του ΕΟΦ και σήμερα μιλάει σε κεντρικό συλλαλητήριο κατά της υποχρεωτικότητας. Άρα ο κ. Κούβελας θα ήταν στις συγκεκριμένες θέσεις που σήμερα κρίνουν την πορεία του εμβολιασμού, κυρίες και κύριοι του ΣΥΡΙΖΑ. Ο κ. Πολάκης και ο κ. Κούβελας θα έκαναν τη δουλειά που κάνει ο Μάριος Θεμιστοκλέους.

Και έχουμε ένα εντυπωσιακό αυτή τη στιγμή για τα ελληνικά δεδομένα σύστημα το οποίο έχει κριθεί απ’ όλες τις χώρες με τις καλύτερες δυνατές συνθήκες, όπου δόθηκε η δυνατότητα σε όλον τον πληθυσμό να εμβολιαστεί, το Πρόγραμμα «Ελευθερία», και αυτή την στιγμή είμαστε στον ευρωπαϊκό μέσο όρο. Αλλά ο ευρωπαϊκός μέσος όρος πιάστηκε λαμβάνοντας μέτρα τα οποία εσείς καταψηφίσατε. Αυτές ήταν οι δικές σας προτάσεις, λοιπόν. Οι δικές σας προτάσεις ήταν «πείστε τον πολίτη». Εμείς λέμε μα, τον πείθουμε και δεν πείθεται, πρέπει να υπάρξουν και υποχρεωτικά μέτρα.

Όταν, λοιπόν, βλέπετε τους νεκρούς να σκέφτεστε τις ευθύνες που υπάρχουν ανθρώπων, οι οποίοι δεν βοήθησαν αυτόν τον κόσμο να πάει να εμβολιαστεί, και να σκέφτεστε ποια ήταν η γενική σας γραμμή σε επίπεδο προσώπων, όπως σας απέδειξα, και σε επίπεδο του τι ψηφίσατε ένας προς ένας σας στη Βουλή. Γιατί όταν καταψηφίσατε αυτά, καταψηφίσατε και την αύξηση κατά δεκαεπτά μονάδες της εμβολιαστικής κάλυψης.

Εμείς, κυρίες και κύριοι συνάδελφοι, επειδή πάλι γίνεται και σε αυτό το κομμάτι και είναι λυπηρό να μπαίνουμε σε τέτοια αντιπαράθεση, ο βασικός λόγος των θανάτων που υπάρχουν σε παγκόσμιο επίπεδο έχει να κάνει πρώτον, με την ηλικία, γιατί δυστυχώς είναι μία πανδημία η οποία χτυπάει κυρίως τους πιο ευάλωτους ανθρώπους ηλικιακά και έχει να κάνει με τον εμβολιασμό, και είναι συντριπτικά τα στοιχεία. Αυτή τη στιγμή και εμείς ευελπιστούμε ότι στα στοιχεία τα οποία φτάσαμε θα μπορέσουμε να προστατέψουμε περισσότερο τους συμπολίτες μας. Και επίσης έχει να κάνει με την παρεχόμενη υπηρεσία η οποία υπάρχει.

Και στα τρία αυτά επίπεδα εμείς κάναμε συγκεκριμένα πράγματα τα οποία σας λέμε: Την ενίσχυση του ΕΣΥ, όπως σας περιγράψαμε. Στην ενίσχυση του ΕΣΥ υπήρξαν πολλοί άνθρωποι που έπαιξαν ρόλο, όλοι όσοι βρίσκονταν εκεί και κυρίως οι γυναίκες και οι άντρες που υπηρετούν στο Εθνικό Σύστημα Υγείας. Αντιστοίχως την εμβολιαστική κάλυψη του πληθυσμού, τα μέτρα τα οποία πάρθηκαν. Γιατί όταν λαμβάναμε και μέτρα λέγατε «πάτε τη χώρα σε lockdown». Μετά, τώρα παρακαλούσατε να υπάρχει lockdown και βλέποντας ότι υπάρχει μια ισορροπία στο Εθνικό Σύστημα Υγείας μπορούμε να άρουμε μέτρα.

Αυτή την στιγμή ακόμα που μιλάμε, κάτι το οποίο το έχετε κάνει σημαία, εδώ είναι, αυτός είναι ο πίνακας, η Ελλάδα είναι στη δέκατη τρίτη θέση. Αυτός είναι ο πίνακας της πανδημίας. Θα θέλαμε να είμαστε και σε καλύτερη θέση. Με τον πιο γερασμένο πληθυσμό είμαστε στη δέκατη τρίτη θέση.

Η διαφορά μας, κυρίες και κύριοι συνάδελφοι, είναι ότι εμείς αγαπάμε την ευθύνη. Εσείς τι θα είχατε κάνει; Το πρώτο πράγμα που κάνατε όταν γίνατε κυβέρνηση είναι ότι διώξατε όλους τους διοικητές των νοσοκομείων. Η κ. Γκάγκα ως διευθύντρια ιατρικής υπηρεσίας εκτελούσε χρέη διοικητή στο «Σωτηρία» για έξι μήνες. Τους διώξατε.

Εμείς δεν έχουμε διώξει κανέναν από αυτούς που βάλατε και είχαν θητεία. Αν σας έβρισκε η πανδημία, δηλαδή, τότε εσείς δεν θα είχαμε ούτε διοικήσεις στα νοσοκομεία γιατί θέλατε να διώξετε όποιον είχε βάλει η προηγούμενη κυβέρνηση. Σήμερα υπηρετούν διοικητές που είχατε ανανεώσει θητεία και τους είχατε βάλει εσείς. Υπηρετούν και μαζί με τους ΥΠΕάρχες κάνουν και αυτοί τον αγώνα.

Κάθε πρωί, λοιπόν, που πάμε στο Υπουργείο λέμε ότι έχουμε όλη την ευθύνη. Και ναι, κυρίες και κύριοι Βουλευτές, η ευθύνη είναι κάτι που πρέπει να την αγαπάς. Οτιδήποτε συμβεί στο Υπουργείο Υγείας υπεύθυνος είναι ο Υπουργός και την αγαπάει αυτή την ευθύνη, και τη βλέπει, και δεν κρύβεται από αυτή την ευθύνη. Και μαζί με τη Μήνα Γκάγκα, μαζί με τη Ζωή Ράπτη, μαζί με τους Γενικούς Γραμματείς, τον Γιάννη Κωτσιόπουλο, τον Μάριο Θεμιστοκλέους, τη Ειρήνη Αγαπηδάκη, τον Πρεζεράκο, που ήταν προηγουμένως, έχει γίνει μία μεγάλη προσπάθεια, η οποία αποτυπώνεται με στοιχεία.

Σε όλη αυτή, λοιπόν, την προσπάθεια που ήταν και το testing μέσα, και είμαστε αυτή τη στιγμή πέμπτη χώρα παγκοσμίως σε τεστ τα οποία κάναμε, δυστυχώς είχαμε μία Αξιωματική Αντιπολίτευση που το μόνο που την ενδιέφερε ήταν να κερδίσει μικροκομματικά.

Εμείς, λοιπόν, αυτή τη στιγμή, επειδή σήμερα απευθυνόμαστε στον ελληνικό λαό από αυτό εδώ το Βήμα και φέρνουμε την προσπάθεια η οποία έχει γίνει με Πρωθυπουργό τον Κυριάκο Μητσοτάκη και με όλους εδώ πέρα, λέμε ότι αυτά τα πράγματα κάναμε στην πανδημία και συνεχίζουμε να τα κάνουμε, κρατώντας την οικονομία ανοιχτή, κρατώντας την κοινωνία ανοιχτή, ένα ΕΣΥ με πάρα πολλά προβλήματα διαχρονικά τα οποία υπήρχαν κρατώντας το με τις προσλήψεις που έγιναν, την αύξηση των κλινών που έγιναν και με την υλικοτεχνική υποδομή που έγινε και θα ξεκινήσει κάτι πολύ καλύτερο με το 1,5 δισεκατομμύριο ευρώ που υπάρχει από το Ταμείο Ανάκαμψης και ήδη επικεντρωνόμαστε στη συνολική ενίσχυση των νοσοκομείων. Κάναμε μια ολόκληρη προσπάθεια στην εμβολιαστική κάλυψη και ερχόμαστε και λέμε ότι έχουμε την ευθύνη.

Ξέρουμε και είμαστε βέβαιοι ότι διαχειριστήκαμε και διαχειριζόμαστε την πανδημία με τον καλύτερο δυνατό τρόπο που μπορούμε βάσει των δυνατοτήτων που υπάρχουν, και σε περίπτωση που ήσασταν εσείς σε αυτές εδώ τις θέσεις το μόνο το οποίο θα είχε γίνει ήταν να μην έχουν διοικήσεις τα νοσοκομεία, να είμαστε με τους διασωληνωμένους τους οποίους είχατε εσείς εν καιρώ κανονικότητας, να μην είχαμε εμβολιαστική κάλυψη, γιατί ο τότε πρωθυπουργός ο κ. Τσίπρας δεν πίστευε ότι θα έρθει το εμβόλιο και να είχε γίνει ουσιαστικά μια προσπάθεια που δεν θα είχε κανένα απολύτως νομικό πλαίσιο.

Κυρίες και κύριοι Βουλευτές, σας έφερα αυτά που καταψηφίσατε. Και επειδή βλέπω ότι ζητάτε και τον λόγο, θέλω να μου απαντήσετε. Οι δεκαεπτά μονάδες που ανέβηκε ο εμβολιασμός με αυτά που ψηφίσαμε εδώ πέρα, λαμβάνοντας και πολιτικό κόστος, γιατί δεν είναι ευχάριστο να έρχεσαι και να βάζεις διοικητικό πρόστιμο σε ανθρώπους, ούτε είναι ευχάριστο να λες «δεν θα μπαίνει στην καφετέρια», ούτε είναι ευχάριστο να έχεις σε αναστολή το υγειονομικό προσωπικό, αυτά, λοιπόν, εσείς που τα καταψηφίσατε και έχει ανέβει δεκαεπτά μονάδες η εμβολιαστική κάλυψη, θεωρείτε ότι έχετε κάνει λάθος που τα καταψηφίσατε; Ή πάλι θα δουλεύατε με τον κ. Πολάκη και με τον κ. Κούβελα την εμβολιαστική καμπάνια;

**ΧΡΗΣΤΟΣ ΓΙΑΝΝΟΥΛΗΣ:** Φτάνει, κυρία Πρόεδρε! Έχει φθάσει στα δεκαπέντε λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Γιαννούλη…

**ΧΡΗΣΤΟΣ ΓΙΑΝΝΟΥΛΗΣ:** Ε, τι «κύριε Γιαννούλη …»;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα σας πω, επειδή σας αρέσουν τα SMS και τελειώνω.

**ΧΡΗΣΤΟΣ ΓΙΑΝΝΟΥΛΗΣ:** Δεν μας αρέσουν…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Στα SMS που σας άρεσαν και αναφερθήκατε θα σας πω πως απευθυνόταν σε εσάς στον ΣΥΡΙΖΑ ο κ. Καλογρίτσας. «Καμάρι μου, λεβέντη μου». Αυτά ήταν τα SMS που αλλάζατε. «Καμάρι μου, λεβέντη μου», κύριε Γιαννούλη! Γιατί σας ενοχλούν τα SMS, αλλά τα SMS μεγαλοεργολάβου που έλεγαν Υπουργό «καμάρι μου» και «λεβέντη μου» δεν σας ενοχλούσαν.

(Χειροκροτήματα από την πτέρυγα της Νέας Δημοκρατίας)

Ακούστε, λοιπόν. Όταν θα ερχόμαστε σ’ αυτό εδώ το Βήμα θα έχουμε τα στοιχεία. Από τη μια πλευρά θα έχετε μια Κυβέρνηση που αγαπά την ευθύνη και από την άλλη πλευρά θα έχετε μια Αξιωματική Αντιπολίτευση η οποία κάθε φορά που βρέθηκε στη θέση της εξουσίας διέλυσε τη χώρα. Προφανέστατα καταψηφίζουμε την πρόταση μομφής που δεν στρέφεται κατά της Νέας Δημοκρατίας, αλλά στρέφεται κατά του κ. Ανδρουλάκη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Έχει ζητήσει τον λόγο κατ’ αρχάς η εκπρόσωπος του Κινήματος Αλλαγής.

**ΝΙΚΟΛΑΟΣ ΦΙΛΗΣ:** Τι μεροληψία είναι αυτή, κυρία Πρόεδρε;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, θα σας παρακαλέσω πάρα πολύ, ειδικά όταν απευθύνεστε σε εμένα, να προσέχετε πώς εκφράζεστε. Δεν θα μου ξαναπείτε ποτέ για μεροληψία. Σας παρακαλώ πολύ!

**ΝΙΚΟΛΑΟΣ ΦΙΛΗΣ:** Μεροληπτείτε ...

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ πολύ, κύριε συνάδελφε. Να είστε προσεκτικός στις εκφράσεις σας. Να είστε προσεκτικός, κύριε συνάδελφε, προς το Προεδρείο και κυρίως προς εμένα. Θα σας παρακαλέσω πάρα πολύ. Για μεροληψία δεν θα μου ξαναμιλήσετε ποτέ. Σας παρακαλώ πολύ!

**ΝΙΚΟΛΑΟΣ ΦΙΛΗΣ:** Ζητώ τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Με ακούτε;

**ΝΙΚΟΛΑΟΣ ΦΙΛΗΣ:** Επί προσωπικού…

**ΠΡΟΕΔΡΕΥΟΥΣΑ (Σοφία Σακοράφα):** Δεν θα σας δώσω τον λόγο. Τον λόγο έχει ο Κοινοβουλευτικός σας Εκπρόσωπος, τον οποίο δεν είδα και δεν είναι μεροληψία. Είδα πρώτα την κ. Γιαννακοπούλου. Κάντε μου τη χάρη, λοιπόν. Κάντε μου τη χάρη, λοιπόν, και αφήστε τους θεατρινισμούς μέσα σε αυτή την Αίθουσα. Όχι σε εμένα οι θεατρινισμοί σας. Παρακαλώ πολύ.

**ΝΙΚΟΛΑΟΣ ΦΙΛΗΣ:** Τη λέξη «θεατρινισμοί» να την πάρετε πίσω.

**ΠΡΟΕΔΡΕΥΟΥΣΑ (Σοφία Σακοράφα):** Καθίστε κάτω. Τον λόγο έχει ο Κοινοβουλευτικός σας Εκπρόσωπος.

Ορίστε, κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Νομίζω ότι ο κ. Φίλης έχει κάθε δικαίωμα μετά να ζητήσει τον λόγο επί προσωπικού, γιατί θέλει να βάλει ένα ζήτημα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ, ακούστε με λίγο. Επειδή μιλάει για μεροληψία, δεν το ανέχομαι. Θα μου το επιτρέψετε αυτό. Η κ. Γιαννακοπούλου την οποία είδα αμέσως μόλις ξεκίνησε ο κύριος Υπουργός να παίρνει τον λόγο σήκωσε το χέρι της. Είδα την κ. Γιαννακοπούλου. Θεωρείτε ότι είναι μεροληψία το γεγονός ότι δεν σας είδα;

**ΝΙΚΟΛΑΟΣ ΦΙΛΗΣ:** Τα δεκαεπτά λεπτά είναι μεροληψία!

**ΠΡΟΕΔΡΕΥΟΥΣΑ (Σοφία Σακοράφα):** Κάντε μου τη χάρη.

**ΝΙΚΟΛΑΟΣ ΦΙΛΗΣ:** Να ακούτε τι λέμε.

**ΙΑΣΟΝΑΣ ΦΩΤΗΛΑΣ:** Όλο αυτό, επειδή μίλησε ο Υπουργός Υγείας …

**ΠΡΟΕΔΡΕΥΟΥΣΑ (Σοφία Σακοράφα):** Δεν θέλετε να αναφέρω -το έχω ξανακάνει σε αυτή την Αίθουσα- το τι υπερβάσεις έχουν από τη δική σας πλευρά. Λοιπόν, σας παρακαλώ, ας συνεχίσουμε τη διαδικασία στο επίπεδο που έχει ξεκινήσει.

Έχετε τον λόγο, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, ειλικρινά δεν περίμενα να υπερασπιστείτε και εσείς τον κ. Φουρθιώτη. Δεν ξέρω τι υπηρεσίες σας παρέχει και εσάς. Στα θέματα σας, όμως, είμαι απολύτως πεπεισμένος ότι δεν είναι προτεραιότητά σας η στήριξη ως Κυβέρνηση του δημόσιου συστήματος υγείας. Έχει φανεί πια, είκοσι δύο μήνες και. Αν μπορούσε κάποιος κάτι να δικαιολογήσει στην αρχή της πανδημίας ήταν ότι αιφνιδιαστήκατε. Είκοσι δύο μήνες μετά όμως είστε αδικαιολόγητοι, αδιόρθωτοι.

Είναι ένα θέμα μιας αστοχίας; Δεν είστε ικανοί; Όχι. Είστε απόλυτα ικανοί να μη στηρίζετε το δημόσιο σύστημα υγείας επειδή είναι δημόσιο. Πώς αποδεικνύεται αυτό; Παρά τα τρικ γύρω από τις ΜΕΘ, διότι τώρα υπολογίζετε ως δικές σας ΜΕΘ αυτές που προϋπήρχαν οι εν δυνάμει του ιδιωτικού τομέα και τις στρατιωτικές. Άρα είναι πολύ λιγότερες αυτές οι οποίες εσείς δημιουργήσατε μέσα σε αυτές τις συνθήκες, κάποιες από τις οποίες έχετε μη στελεχωμένες.

Εν πάση περιπτώσει, εάν, πραγματικά, νοιαζόμασταν για το σύστημα υγείας, θα είχατε έστω αποφασίσει στον προϋπολογισμό που καταθέσατε να μη μειώνετε τα ποσά για την υγεία και να αυξάνατε τους μισθούς των γιατρών. Να βάζατε τους γιατρούς της πρώτης γραμμής και τους νοσοκομειακούς στα βαρέα και ανθυγιεινά. Να συνταγογραφούσατε τα τεστ. Δεν το κάνατε. Γιατί; Διότι προκρίνετε και πάλι την ιδιωτική κερδοσκοπία.

Αυτά, λοιπόν, δεν είναι κάποιες έωλες κριτικές. Πατάτε μέσα στην ίδια την πραγματικότητα. Αν,, τελικά είχατε κάνει αυτά που σας λέει ο κ. Τσιόδρας -35% λιγότεροι θάνατοι- και μας δείχνετε και επιμένετε εδώ πέρα –αυτό, πραγματικά, δεν μπορεί κανείς να το διανοηθεί, δεν δείχνετε σεβασμό σε αυτούς που έχουν χάσει τη ζωή τους- να μας παρουσιάζετε τον μέσο όρο από την αρχή, όταν η πανδημία ήταν στο Μπέργκαμο και είχαμε ένα και δύο νεκρούς την ημέρα, να βγάζετε τον μέσο όρο και να αγνοείτε ότι τους τελευταίους πολλούς μήνες είμαστε πρωταθλητές, πρωτο-δεύτεροι, τρίτοι σε απώλειες ζωών από την πανδημία. Γι’ αυτό, λοιπόν, είστε ασυγχώρητοι.

Αλλά επειδή, πράγματι, πιστεύω ότι δεν θα κάνετε διαφορετικά, είστε εμμονικοί, νεοφιλελεύθεροι, θέλω να σας θέσω ένα πολύ συγκεκριμένο ερώτημα. Πώς μπορείτε και προκρίνετε τα ιδιωτικά συμφέροντα και στην περίπτωση των παιδιών; Και αναφέρομαι στο Νοσοκομείο Παίδων Πεντέλης. Θα δεχθείτε την εισήγηση της πρώτης ΥΠΕ -διότι πρέπει να εγκριθεί από εσάς- που θα επαναφέρει το νοσοκομείο σε πλήρη εφημερία ή θα δουλεύετε για τα παιδιατρικά ιδιωτικά κέντρα της ευρύτερης περιοχής; Τουλάχιστον στα παιδιά όχι τόση αναλγησία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει η Κοινοβουλευτικός Εκπρόσωπος του Κινήματος Αλλαγής.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, σας άκουσα με πολύ μεγάλη προσοχή. Να δούμε λίγο ποια είναι η κατάσταση και ποια είναι, όμως, η πραγματικότητα.

Ναι, φαίνεται να υπάρχει μια σχετική αποκλιμάκωση όσον αφορά τον αριθμό των κρουσμάτων, όμως δεν συμβαίνει το ίδιο με τα ζητήματα των απωλειών και των θυμάτων. Κάθε μέρα θρηνούμε εκατό, εκατόν δέκα ανθρώπους που χάνουν τη ζωή τους από τον COVID. Και το μόνο βέβαιο είναι ότι δεν είμαστε στο τελευταίο μίλι, όπως έναν περίπου χρόνο πριν έλεγε ο ίδιος ο Πρωθυπουργός της χώρας.

Είμαστε τρίτοι στην Ευρωπαϊκή Ένωση και έβδομοι στον κόσμο σε θανάτους ανά εκατομμύριο ξεπερνώντας τη Γαλλία και την Ισπανία και πλησιάζει τη Μεγάλη Βρετανία. Εγώ θέλω να σας κάνω πραγματικά καλόπιστα την ερώτηση. Γιατί συμβαίνει αυτό; Να μας δώσετε μία ολοκληρωμένη απάντηση. Όπως επίσης να μας πείτε αν έχετε στοιχεία για το πού συμβαίνουν αυτοί οι θάνατοι. Συμβαίνουν περισσότερο στα νοσοκομεία της περιφέρειας στα οποία γνωρίζουμε όλοι ότι υπάρχει μία απίστευτη ανισότητα σε σχέση με τις Αθήνας; Συμβαίνουν στην Αθήνα; Κι αν είναι έτσι, σε ποια; Συμβαίνουν εντός ΜΕΘ; Στους διασωληνωμένους; Σε διασωληνωμένους εκτός ΜΕΘ; Σε ανθρώπους οι οποίοι πεθαίνουν σε απλές κλίνες ή στα σπίτια τους; Καταλαβαίνετε ότι πρέπει να τα γνωρίζουμε όλα αυτά και συγκεκριμένα.

(Στο σημείο αυτό κτυπάει το κουδούνι λήξης της ομιλίας της κυρίας Βουλευτού)

Σας άκουσα να λέτε ότι η αιτία για τους αυξημένους θανάτους είναι μία. Αυτό μας είπατε επί της ουσίας. Και ότι έχει να κάνει με τον χαμηλό αριθμό των εμβολιασμών. Αυτό μας είπατε σήμερα από το βήμα της Βουλής. Πάρα πολύ ωραία. Το ακούμε. Το δεχόμαστε. Να σας θυμίσω, βέβαια και να σας φέρω προ των ευθυνών σας, το ζήτημα του υποχρεωτικού εμβολιασμού των υγειονομικών που τον φέρατε τον Ιούλιο. Εμείς τον υπερψηφίσαμε και σας το ζητούσαμε -η αείμνηστη Φώφη Γεννηματά- μήνες πριν. Όχι απλά αυτό. Σας ακούσαμε να επαίρεστε για την αύξηση που υπάρχει στους άνω των εξήντα ετών λόγω της υποχρεωτικότητας. Γιατί κωφεύετε, όμως; Γιατί κωφεύει η Κυβέρνησή σας για την υποχρεωτικότητα σε συγκεκριμένες επαγγελματικές κατηγορίες όπως κατ’ επανάληψη έχουμε ζητήσει; Για τους δημόσιους λειτουργούς οι οποίοι έρχονται σε άμεση επαφή με το κοινό; Γιατί φοβάστε το πολιτικό κόστος προφανέστατα. Εμείς δε μιλάμε για προαιρετική υποχρεωτικότητα όπως μιλάει ο ΣΥΡΙΖΑ. Εμείς είμαστε σοβαροί σε όλα αυτά. Και καταθέτουμε σοβαρές προτάσεις. Αναρωτιέμαι, λοιπόν, για τους θανάτους. Είναι μόνο ο εμβολιασμός, κύριε Υπουργέ; Δεν έχει να κάνει με τις ελλείψεις σε προσωπικό και σε υλικοτεχνικό εξοπλισμό; Δεν έχει να κάνει με το γεγονός ότι λειτουργούν με επικουρικό προσωπικό το οποίο δεν έχει πολλές φορές την απαραίτητη εμπειρία ή εξειδίκευση; Δεν έχει να κάνει με το burn out του προσωπικού που βρίσκεται πλέον στα όριά του και έχει δώσει ηρωικές μάχες;

Μας είπατε και επαίρεστε ότι έχετε φτιάξει χίλιες διακόσιες κλίνες ΜΕΘ από τις πεντακόσιες πενήντα έξι που παραλάβατε. Είναι κλίνες ΜΕΘ οι οποίες στήθηκαν στο πόδι χωρίς την απαραίτητη στελέχωση, κύριε Υπουργέ. Και μέσα σε αυτές υπολογίζετε και τις κλίνες του ιδιωτικού τομέα και των στρατιωτικών νοσοκομείων. Πόσους διασωληνωμένους COVID έχουν νοσηλεύσει; Κανέναν. Δώστε μας τα στοιχεία, κύριε Υπουργέ. Πόσους; Θέλουμε τα στοιχεία. Αυτός είναι ο ρόλος μας ως Αξιωματική Αντιπολίτευση. Συγγνώμη, Αντιπολίτευση. Θα γίνουμε και Αξιωματική Αντιπολίτευση λίαν συντόμως. Αυτός είναι ο στόχος μας. Ως Αντιπολίτευση αναζητούμε. Κι εσείς να απαντήσετε.

Δεύτερο ερώτημα. Αναρωτιέμαι με αφορμή την αυριανή μέρα που χαλαρώνουνε τα μέτρα. Βιάζεστε πάρα πολύ. Μέσα σε συνθήκες αυξημένων κρουσμάτων θέλετε κι εσείς, όπως βλέπουμε στα άλλα ευρωπαϊκά κράτη, να φέρετε πιο γρήγορα την κανονικότητα. Όπως βέβαια έχετε κάνει πάρα πολλές φορές στο παρελθόν και το έχουμε πληρώσει πολύ ακριβά, κύριε Πλεύρη. Εγώ θέλω να σας ρωτήσω για ποιο λόγο όλη αυτή η πρεμούρα; Στέλνετε ένα λάθος μήνυμα ένα μήνυμα χαλάρωσης και εφησυχασμού μέσα σε συνθήκες αυξημένων θυμάτων του κορωνοϊού. Εμείς όλοι στο Κίνημα Αλλαγής και ο Πρόεδρός μας, ο Νίκος Ανδρουλάκης, λέμε ότι η πανδημία είναι εδώ. Ότι δεν πρέπει να εφησυχάζουμε. Ότι δεν πρέπει να στέλνετε το λάθος μήνυμα. Και ότι συνεχίζετε δυστυχώς για μία ακόμη φορά να στέλνετε λάθος μηνύματα χαλάρωσης και εφησυχασμού σε τέτοιες συνθήκες. Και αυτό που κάνετε δεν αντιλαμβάνεστε ότι υπονομεύει κατ’ αρχάς το ίδιο το κύμα που πρέπει να κάνουμε όσον αφορά τον εμβολιασμό; Υπονομεύετε τους εμβολιασμούς με το κύμα χαλάρωσης.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να συντομεύετε, σας παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ένα τελευταίο ερώτημα.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να συντομεύετε. Ξέρετε και τους χρόνους. Ξέρετε πόσο από τον χρόνο έχετε καλύψει ήδη. Σας παρακαλώ, μη με φέρνετε σε δύσκολη θέση. Σας παρακαλώ. Κάνουμε ερωτήσεις στον Υπουργό και δεν αναπτύσσουμε θέματα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μόνο μία ερώτηση, σας ευχαριστώ.

Σας ακούσαμε να επαίρεστε για το ζήτημα της εμπλοκής του ιδιωτικού τομέα στη διαχείριση του COVID. Το ερώτημά μου, λοιπόν, είναι σαφές. Πόσο ευχαριστημένοι πραγματικά είστε; Ποια είναι τα μετρήσιμα αποτελέσματα; Γιατί εμείς μέχρι στιγμής, αυτό το οποίο βλέπουμε είναι ότι η εμπλοκή του ιδιωτικού τομέα είναι αναποτελεσματική και επιλεκτική. Έχουμε μονοθεματικά νοσοκομεία, όπως είναι ουσιαστικά τα Νοσοκομεία «Σισμανόγλειο» και «Σωτηρία». Στο Νοσοκομείο «Ευαγγελισμός» έχουν καταργηθεί οι λειτουργίες όπως τα χειρουργικά νοσοκομεία. Ουσιαστικά μεγαλώνει η λίστα, μεγαλώνει το πρόβλημα. Εμείς αυτό που ζητούμε και θέλουμε να μας απαντήσετε είναι γιατί δεν γίνεται ό,τι κάνουν τα δημόσια νοσοκομεία να το κάνουν και τα ιδιωτικά με την εμπλοκή τους στην αντιμετώπιση του COVID; Αυτό είναι το μεγάλο ερώτημα. Όχι απλά να μας λέτε επικοινωνιακά τι ωραία που τα κάνετε και έχει μπει και ο ιδιωτικός τομέας μέσα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υπουργέ, θα σας παρακαλέσω να είστε κι εσείς σύντομος γιατί δεν είναι επίκαιρη ερώτηση. Σας παρακαλώ, για να μπορέσουμε να συνεχίσουμε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα ξεκινήσω πρώτα από την κ. Γιαννακοπούλου.

Κυρία Γιαννακοπούλου, ένα-ένα από τα στοιχεία. Οι κλίνες ΜΕΘ του ιδιωτικού τομέα προφανέστατα δεν παίρνουν COVID. Γιατί δεν παίρνουν COVID; Γιατί δεν μπορείς στην ίδια ΜΕΘ να βάλεις COVID και non COVID περιστατικά. Οι κλίνες του ιδιωτικού τομέα νοσηλεύουν κόσμο. Τι έχουμε κάνει; Τις χίλιες τριακόσιες κλίνες τις έχουμε χωρίσει σε δύο κατηγορίες και υπάρχουν δύο παράλληλες λίστες ΜΕΘ. Γιατί δεν τέλειωσαν όλα τα περιστατικά. Για όλα τα περιστατικά για οποία υπάρχει ανάγκη διασωλήνωσης, βρίσκονται. Και για τα εγκεφαλικά και για τα εμφράγματα και για τα τροχαία. Το ότι έχουμε διακόσιες επτά κλίνες ΜΕΘ από τον ιδιωτικό τομέα και τις χρησιμοποιούμε για αυτά τα περιστατικά και απελευθερώνουμε κλίνες ΜΕΘ στον δημόσιο τομέα είναι κάτι που βρίσκετε λάθος; Πώς θα μπουν σε μια κλίνη ΜΕΘ συγχρόνως COVID και non COVID περιστατικά;

Δεύτερον. Θέλετε στοιχεία μου λέτε. Οκτακόσια εξήντα κρεβάτια για περιστατικά COVID. Διακόσια στη Θεσσαλία, διακόσια στη Θεσσαλονίκη, σε περιφερειακές πόλεις άλλα πενήντα και τριακόσιες κλίνες στην Αθήνα. Είναι οκτακόσιες εξήντα κλίνες COVID απλές. Και παράλληλα άλλες τόσες και παραπάνω non COVID. Άρα, γίνεται αυτή η συνεργασία.

Ως προς το δεύτερο θέμα που αναφέρατε, πρώτα-πρώτα κάνετε λάθος και με τις ΜΕΘ. Βρίσκεται εδώ και η κ. Γκάγκα. Οι ΜΕΘ του «Σωτηρία» ήταν πρόχειρες ΜΕΘ; Έχετε πάει να δείτε τις ΜΕΘ του «Σωτηρία»;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Δεν είπα αυτό, άλλο είπα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν στελεχώθηκαν; Όχι μόνο στελεχώθηκαν αλλά υπήρξε ανάπτυξη κλινών ΜΕΘ. Υπήρξε και στους ίδιους χώρους. Αν εννοείτε σε μετρικό επίπεδο, ναι, στους ίδιους χώρους μπορεί να υπήρξε αύξηση κλινών ΜΕΘ και υπήρξε παντού το επικουρικό προσωπικό που χρειαζόταν. Αν ήταν, δηλαδή, μόνιμη πρόσληψη δεν θα παίρναμε πάλι έναν άνθρωπο έξω; Ο επικουρικός μπήκε και θα του δοθεί η δυνατότητα να διεκδικήσει θέση ανάμεσα στις τέσσερις χιλιάδες και τις επτακόσιες τις οποίες βγάζουμε τώρα για νοσηλευτές και γιατρούς. Παράλληλα αυτό το επικουρικό προσωπικό κάνει τη δουλειά του μόνιμου.

Να περάσουμε στη θνητότητα. Στη θνητότητα δεν σας είπα ένα στοιχείο. Σας είπα πολλά. Πρώτα απ’ όλα θα το βάζουμε, θέλετε ή δεν θέλετε, σε πραγματική διάσταση. Αν θέλετε να κοιτάμε μία βδομάδα, να κοιτάμε. Αυτή είναι η λίστα. Είναι στη 13η η χώρα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πέντε μήνες…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα έρθω σε εσάς, κύριε Σκουρλέτη.

Κύριε Σκουρλέτη, να προσέχετε να ακούτε να μην κάνετε λάθη. Τουλάχιστον να ακούτε όταν κάνετε ερωτήσεις. Θα σας πω τι λάθη κάνετε.

Πάμε στη θνητότητα που αναφέρετε. Έχουμε έναν πληθυσμό που είναι 7,2% άνω των ογδόντα ετών. Ο ευρωπαϊκός μέσος όρος είναι 5,5%. Είχαμε χαμηλή εμβολιαστική κάλυψη. Πολύ σημαντικό στοιχείο. Δεν μπορούμε να το αποσυνδέσουμε; Η Πορτογαλία γιατί είχε πολλούς θανάτους στην αρχή που δεν υπήρχαν εμβόλια;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μόνο αυτό είναι; Όλα τα άλλα τα κάνατε καλά;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Γιαννακοπούλου, εγώ δεν λέω τίποτα σε σχέση με το αν κάνουμε καλά ή λάθος. Σας είπα τι κάναμε. Αυτό θα αξιολογηθεί. Για το ΕΣΥ σας είπαμε. Αν αυτό είναι ή δεν είναι επαρκές, να το κρίνετε. Αυτό είπαμε. Ως προς τα εμβόλια ό,τι κάναμε μας έχει φτάσει να είμαστε στον ευρωπαϊκό μέσο όρο. Μας εγκαλούσατε πριν τέσσερις μήνες ότι είμαστε πίσω. Σήμερα άμα μπείτε στα στοιχεία, είμαστε στον ευρωπαϊκό μέσο όρο. Είναι επιτυχία του Κυριάκου Μητσοτάκη που πήρε πολύ δύσκολα μέτρα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Δέκατοι έκτοι στους είκοσι εφτά!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Παράλληλα, υπάρχουν και άλλοι λόγοι. Λόγοι καταγραφής.

Εμείς έχουμε επιλέξει -και σωστά- οτιδήποτε αναφέρεται σε θάνατο που έχει συνοδό COVID, ασχέτως από ποια αιτία είναι, να καταγράφεται ως θάνατος COVID. Στη Μεγάλη Βρετανία μετά τις είκοσι οκτώ μέρες, αν πεθάνεις από COVID, δεν καταγράφεται. Άλλες χώρες έρχονται και λένε ότι, αν υπάρχει έμφραγμα, εγκεφαλικό και μαζί COVID, δεν καταγράφεται. Εμείς έχουμε κάνει την επιλογή ότι ασθενής -και σας πληροφορώ ότι ένα 10% μπαίνει για άλλο λόγο- ο οποίος διαγιγνώσκεται και με COVID, και αυτός, αν πεθάνει, θα καταγραφεί ως COVID. Έχουμε το πιο αυστηρό και διαφανές πλαίσιο καταγραφής που υπάρχει. Και με όλα αυτά που σας λέω, πάλι είμαστε στον ευρωπαϊκό μέσο όρο.

Κύριε Σκουρλέτη, πρώτα απ’ όλα, επειδή εδώ είναι Βουλή, αν λέτε κάτι, θα το λέτε. Έχετε κάτι για τον κ. Φουρθιώτη;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εσείς τι λέτε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τη λάσπη που έχετε μάθει στον ΣΥΡΙΖΑ θα τη σταματήσετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τι υπερασπίζεστε τώρα; Είστε συνήγορος του υπόδικου;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα τη σταματήσετε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Με ποια ιδιότητα μιλάτε τώρα; Ντροπή! Τον υπόδικο υπερασπίζεστε;

(Θόρυβος στην Αίθουσα από την πτέρυγα της Νέας Δημοκρατίας)

**ΧΡΗΣΤΟΣ ΜΠΟΥΚΩΡΟΣ:** Εσείς τον υπερασπίζεστε.

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έλεος!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μπορείτε να αφήσετε τον κύριο Υπουργό να τελειώσει και αν έχετε κάτι να πείτε, να το πείτε στο τέλος; Σας παρακαλώ, για να κρατηθεί μία διαδικασία.

Κύριε Υπουργέ, σας παρακαλώ, συντομεύετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Είπατε ψευδέστατα και συκοφαντικά -πράγμα που το συνηθίζετε- αν έχει κάτι που μου παρέχει υπηρεσίες ο κ. Φουρθιώτης.

Ακούστε, κύριε Σκουρλέτη, επειδή εδώ όλο φασαρίες κάνετε, πριν αναφερθήκατε και στον Πρωθυπουργό, τον Κυριάκο Μητσοτάκη. Τον είπατε ανεπάγγελτο. Ανεπάγγελτο λέτε εσείς τον Κυριάκο Μητσοτάκη που έχετε Αρχηγό έναν άνθρωπο που δεν έχει εργαστεί ούτε ένα δευτερόλεπτο στη ζωή του.

(Χειροκροτήματα από την πτέρυγα της Νέας Δημοκρατίας)

Πείτε μου τι δουλειά έκανε ο κ. Τσίπρας; Εσάς κύριε Σκουρλέτη, σας διόρισε εκπρόσωπο Τύπου και στις εκλογές που έγιναν τις πρώτες δεν βγήκατε Βουλευτής, ενώ ήσασταν και εκπρόσωπος Τύπου.

**ΧΡΗΣΤΟΣ ΓΙΑΝΝΟΥΛΗΣ:** Στο ΚΕΕΛΠΝΟ …

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ζείτε όλοι από τον ήλιο του Αλέξη Τσίπρα, αλλά ο Αλέξης Τσίπρας είναι ένας άνθρωπος που δεν έχει εργαστεί ένα δευτερόλεπτο. Άρα, για εργασία δεν θα μιλάτε.

(Γέλωτες στην Αίθουσα από την πτέρυγα του ΣΥΡΙΖΑ)

Τι είπατε, κύριε Σκουρλέτη; Η 1η ΥΠΕ. Αυτό που γίνεται με το Νοσοκομείο Παίδων -για να ολοκληρώσουμε- είχε συγκεκριμένη χρονική διάρκεια και θα επανέλθει πλήρως στην κανονικότητα. Έχω απαντήσει σε τέσσερις - πέντε επίκαιρες ερωτήσεις.

Και αναφερθήκατε στην μελέτη Τσιόδρα - Λύτρα. Μα, τι λέει η μελέτη Τσιόδρα - Λύτρα; Ότι αν έχεις πάνω από τετρακόσιους διασωληνωμένους, όσες κλίνες ΜΕΘ και να έχεις -που είχαμε χίλιες τριακόσιες εμείς, δεν είχαμε τις πεντακόσιες πενήντα επτά- προφανώς, η επιβάρυνση του συστήματος είναι πολύ μεγαλύτερη. Πώς γίνεται, λοιπόν, να μην έχεις πάνω από τετρακόσιους διασωληνωμένους; Με δύο τρόπους: πρώτον, με περιοριστικά μέτρα, τα οποία πήραμε απόφαση και τα κάναμε πράξη -όταν μας κατηγορούσατε την περίοδο που δεν υπήρχε το εμβόλιο γιατί παίρνουμε τέτοια περιοριστικά μέτρα- και δεύτερον, με τους εμβολιασμούς. Έτσι μπορείς να έχεις κάτω από τετρακόσιους διασωληνωμένους.

Και επειδή είπε και η κ. Γιαννακοπούλου κάτι που συνδυάζεται με αυτό για το κομμάτι των νοσηλειών οι οποίες υπάρχουν, εάν είναι σε περιφερειακά ή σε κεντρικά νοσοκομεία, να ξέρετε ότι ναι, εμείς δεν φοβόμαστε, τον έλεγχο τον κάνουμε συνολικά και ο κ. Ζαούτης από τον ΕΟΔΥ αυτή τη στιγμή παίρνει έναν προς έναν τους θανάτους οι οποίοι γίνονται και εξετάζουμε να δούμε.

Γιατί, κύριοι συνάδελφοι, θα σας πω κάτι που ίσως να μην το ξέρετε, παρ’ όλο που κυβερνήσατε πέντε χρόνια: Στη χώρα μας έχουμε 15% νοσοκομειακές λοιμώξεις, ενώ ο ευρωπαϊκός μέσος όρος είναι 6%. Προφανέστατα, λοιπόν, όταν έχεις εννιά μονάδες παραπάνω σε ποσοστό νοσοκομειακών λοιμώξεων, υπάρχει μεγαλύτερη επικινδυνότητα. Αυτά, όμως, θα αντιμετωπιστούν όχι βάζοντας τα προβλήματα κάτω από χαλί ούτε κάνοντας φθηνή αντιπολίτευση. Εν μέσω, λοιπόν, πανδημίας προσπαθούμε να λύσουμε όλα αυτά τα προβλήματα.

Το λέω, για να καταλάβουμε κάποια στιγμή ότι το Εθνικό Σύστημα Υγείας είχε διαχρονικά προβλήματα και η πανδημία αναδεικνύει αυτά τα προβλήματα. Σας πληροφορώ ότι η χώρα με τα προβλήματα που είχε το Εθνικό Σύστημα Υγείας, με ποσοστό κλινών ΜΕΘ πολύ χαμηλότερο από τον ευρωπαϊκό μέσο όρο, με υποστελέχωση σε διάφορα σημεία, με μία ολόκληρη διαδικασία όπου πράγματι υπήρχαν περιφερειακά νοσοκομεία που είχαν προβληματική κάλυψη, αλλά και κεντρικά νοσοκομεία, έχει σταθεί στο ύψος της και έχει παράσχει υπηρεσίες που άλλες μεγάλες χώρες αναγκάστηκαν να πάνε σε γειτονικές για να καλύψουν υπηρεσίες ...

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, πρέπει να κλείσετε σας παρακαλώ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αυτή, λοιπόν, είναι η πραγματικότητα για το Εθνικό Σύστημα Υγείας, για τους εμβολιασμούς, για τα μέτρα που πήραμε. Και αυτή την πραγματικότητα θα την κρίνει ο πολίτης.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Θα δώσω τον λόγο για ένα λεπτό μόνο στον Κοινοβουλευτικό Εκπρόσωπο του ΣΥΡΙΖΑ και θα τελειώσει εδώ η συζήτηση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τον λόγο τον παίρνω επί προσωπικού, διότι για τα θέματα της υγείας δεν απαντήσατε τίποτα σε σχέση με τις επιλογές σας. Το γνωρίζουν πλέον όλοι και ως προς αυτό το ζήτημα είστε μια απομονωμένη από την κοινωνία Κυβέρνηση.

Τώρα για το συγκεκριμένο που είπατε. Όταν ο κ. Γεραπετρίτης είπε ότι είναι από αυτούς οι οποίοι μπορούν να μην κάνουν και πολιτική για να ζήσουν, ανέφερα ότι ο πρώτος ίσως τον οποίο αναφέρει είναι ο Κυριάκος Μητσοτάκης. Εσείς εδώ αναφερθήκατε σε εμένα, αναπαράγοντας διάφορα ακροδεξιά τρολ -η σχέση σας με την Ακροδεξιά είναι γνωστή, κύριε Πλεύρη- αλλά εγώ στη ζωή μου έζησα με τη δική μου δουλειά και αυτό το γνωρίζουν όλοι. Αφήστε, λοιπόν, αυτού του είδους τη λάσπη. Και αν θέλετε, να συγκριθούμε και να βάλουμε κάτω τον δικό μου μέσο όρο των ενσήμων με αυτόν του Πρωθυπουργού που έχει πάρα πολύ λίγα, της Κυβέρνησης και των Υπουργών σας και να δούμε τελικά τι γίνεται, να δούμε ποια είναι η αλήθεια. Αυτού του είδους, λοιπόν, την αντιπαράθεση επιλέξατε εσείς να την κάνετε και γι’ αυτό σας απαντώ με τον ίδιο τρόπο.

Από εκεί και έπειτα, ειλικρινά δεν μου απαντήσατε για το θέμα του Νοσοκομείου Παίδων τι θα κάνετε. Δεν μου απαντήσατε. Θα αποδεχθείτε; Γιατί αν γίνει αυτό, πράγματι είναι μια νίκη των υγειονομικών οι οποίοι έδωσαν μία μάχη με τη συμπαράσταση του ΣΥΡΙΖΑ και της κοινωνίας. Θα κερδίσουμε και άλλες μάχες και θα δείτε πραγματικά πολύ σύντομα ότι ο κόσμος σας γυρίζει την πλάτη.

Ευχαριστώ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Πρόεδρε, θα ήθελα τον λόγο παρακαλώ για ένα λεπτό.

**ΠΡΟΕΔΡΕΥΟΥΣΑ (Σοφία Σακοράφα):** Μόνο για ένα λεπτό, κύριε Υπουργέ, γιατί έχετε κάνει ήδη κατάχρηση. Σας παρακαλώ πάρα πολύ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Σκουρλέτη, δείτε τώρα τη διαφορά. Εγώ, λοιπόν, απ’ αυτό εδώ το Βήμα υπερασπίζομαι και τη δική μου εργασία και την εργασία του Πρωθυπουργού που είχε εργαστεί δέκα χρόνια, πριν γίνει Βουλευτής. Εσείς υπερασπιστήκατε τη δική σας προσωπική εργασία. Για σηκωθείτε και πείτε για την εργασία του κ. Τσίπρα που δεν έχει εργαστεί ένα δευτερόλεπτο! Σηκωθείτε, πείτε πού εργάστηκε; Πείτε τι έχει κάνει αυτός ο άνθρωπος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ντροπή! Ο Κυριάκος πού εργάστηκε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αυτή είναι η διαφορά μας, ότι εγώ υπερασπίζομαι τον Πρωθυπουργό μου γιατί είχε εργαστεί, ενώ εσείς έχετε έναν ανεπάγγελτο Αρχηγό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, τέλος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εκατό χρόνια συντηρεί το ελληνικό κράτος την οικογένεια Μητσοτάκη.

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, θέλω μόνο ένα πράγμα να πω, για να κλείσω ένα θέμα που δημιουργήθηκε προηγουμένως και να σας υπενθυμίσω ότι στις 16.00΄ θα μπει ο πρώτος Αρχηγός να μιλήσει. Οπότε, όσοι συνάδελφοι προλάβουν να μιλήσουν πρόλαβαν και αυτό εξαρτάται από σας.

Θέλω, λοιπόν, να πω ότι η πρόταση δυσπιστίας κατά της Κυβέρνησης τρία θέματα έχει. Το ένα θέμα είναι το θέμα της υγείας, το δεύτερο θέμα έχει να κάνει με τα οικονομικά και τρίτο θέμα έχει να κάνει με το επιτελικό κράτος. Άρα, κύριε συνάδελφε, δεν μεροληπτούσα, όταν μίλησε παραπάνω ο κύριος Υπουργός και όπως αποδείχθηκε χρειαζόντουσαν και κάποιες επεξηγήσεις.

Τον λόγο έχει τώρα ο κ. Κωνσταντινίδης εκ μέρους της Νέας Δημοκρατίας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κυρία Πρόεδρε.

Κυρία και κύριοι Υπουργοί, κυρίες και κύριοι συνάδελφοι, η συζητούμενη πρόταση δυσπιστίας είναι μία διαδικασία στην οποία όλοι εκ των προτέρων γνωρίζουμε το αποτέλεσμα, οπότε το ερώτημα που τίθεται είναι: Ποια η σκοπιμότητά της; Έτσι και αλλιώς ποτέ στο παρελθόν δεν έχει ευδοκιμήσει η αντίστοιχη διαδικασία ακόμη και στις πιο εύθραυστες πλειοψηφίες. Δεν μπορεί συνεπώς να προσδοκούσε ο κ. Τσίπρας κατά την άσκησή της ότι με αυτή θα προκαλέσει την πτώση της Κυβέρνησης. Αφού, όμως, δεν απέβλεπε στη συνταγματικά και από τον Κανονισμό της Βουλής προβλεπόμενη αμφισβήτηση της δεδηλωμένης, τότε ποιος ήταν ο στόχος του; Μήπως ήθελε να αναδείξει την αδυναμία του κράτους για τα πρόσφατα καιρικά φαινόμενα; Το αντίθετο. Αν ήθελε μία ουσιαστική συζήτηση ή έστω εντυπώσεων για την πολιτική προστασία, θα την έκανε μονοθεματική σε επίπεδο αρχηγών, προκειμένου να εξεταστούν όλες οι πτυχές της υπόθεσης και ενδεχομένως να αποκομίσει και τα όποια πολιτικά οφέλη.

Τότε, λοιπόν, γιατί ο κ. Τσίπρας αποεστιάζει από το επίμαχο; Μήπως επιδιώκει μία εφ’ όλης της ύλης σύγκρουση; Ούτε αυτό είναι λογικό. Μόλις πριν από ένα μήνα εξελίχθηκε εξαντλητική συζήτηση για τον προϋπολογισμό. Εξάλλου, αυτή η διαδικασία μας δίνει το δικαίωμα να υπερασπιστούμε το πλούσιο έργο που παράχθηκε, μέσα, μάλιστα, σε συρρέουσες κρίσεις.

Καταλαβαίνετε, λοιπόν, ότι εκτός από αυτό, η διαδικασία η προκληθείσα οδηγεί αναπόφευκτα και σε συγκρίσεις. Όχι εμάς. Τον πολίτη. Τον πολίτη ο οποίος σκέφτεται τα εξής: Τι θα είχε συμβεί αν αντί για τη σημερινή Κυβέρνηση ήταν στα πράγματα ο ΣΥΡΙΖΑ; Τι θα είχε γίνει με την πανδημία;

Αναφέρθηκε εκτεταμένα ο Υπουργός Υγείας.

Νομίζετε ότι ξεχνάει ο πολίτης τη μπαχαλώδη αντιπολίτευσή σας στη δραματική αυτή υπόθεση που ξεκίνησε με τη μνημειώδη έκφραση στήριξης «θα λογαριαστούμε μετά» και συνεχίστηκε με εκείνη τη λογική «ό,τι λέει η Κυβέρνηση εμείς υποστηρίζουμε το αντίθετο»; Νομίζετε ότι ξεχνάει ο πολίτης την καπήλευση της εύλογης δυσθυμίας που προκαλούσαν τα περιοριστικά μέτρα, την υποδαύλιση αντιδράσεων και συγκεντρώσεων στην κορύφωση της πανδημίας, την παράφρονα προτροπή σας να δοθούν όλες οι ενισχύσεις από την αρχή, η οποία, δεδομένης της διάρκειας της υγειονομικής κρίσης σε όλο τον κόσμο, θα είχε οδηγήσει σε κατάρρευση την ελληνική οικονομία; Νομίζετε ότι ξεχνάει ο πολίτης τη λαϊκίστικη πλειοδοσία σας σε κάθε επαγγελματία την ίδια στιγμή που δεν ψηφίζατε τα μέτρα, που εμείς νομοθετούσαμε, την κάθετη εναντίωσή σας σε κάθε παρέμβαση κυβερνητική για την αντιμετώπιση του φαινομένου, την τηλεργασία, την υποχρεωτικότητα; Εναντιωθήκατε ακόμα και στην τιμώρηση της διασποράς ψευδών ειδήσεων για την υγεία.

Τι θα είχε γίνει, λέει, λοιπόν, ο πολίτης, με τους εμβολιασμούς αν ήσασταν εσείς στα πράγματα; Πιστεύετε ότι ξεχνάει ο κόσμος την αμφισβήτηση του Αρχηγού σας για το εμβόλιο, για την επάρκειά του, για τη δωρεάν διάθεσή του στους πολίτες, για το ξεστοκάρισμα, τις διφορούμενες δηλώσεις κορυφαίων στελεχών σας για την αναγκαιότητα του εμβολιασμού, την επίπτωση στο τέλος, τέλος που μπορεί να είχε αυτή τη διαρκή σύγκρουση και αμφισβήτηση του κυβερνητικού έργου για ανθρώπους που μπορεί να είχαν την οποιαδήποτε επιφύλαξη;

Θα είχε, όμως, μήπως, αν ήσασταν στα πράγματα, υλοποιηθεί η ψηφιακή επανάσταση στη χώρα με τις απίστευτες διευκολύνσεις στη συνταγογράφηση, με μηνύματα στο κινητό, με τάμπλετ στους γιατρούς για τον εμβολιασμό, με εκατοντάδες εφαρμογές σε όλο το εύρος της δημόσιας διοίκησης, την έκδοση εκατομμυρίων ψηφιακών πιστοποιητικών και την αποτροπή, τελικά, της φυσικής παρουσίας των πολιτών και της έκθεσής τους στον κορωνοϊό;

Βάζετε τον πολίτη να σκεφτεί αν θα τα είχατε καταφέρει καλύτερα στην ανάπτυξη εσείς που πέσατε έξω σε κάθε σας πρόβλεψη, που προβλέπατε για το 2020 διψήφια ύφεση και, τελικά, πέσατε έξω, που προβλέπατε για το 2021 ισχνή ανάπτυξη και, τελικά, πέσατε παταγωδώς έξω, που λέγατε ότι θα κλείσουν οι μισές επιχειρήσεις και, τελικά, το ισοζύγιο αποδείχθηκε θετικό, που λέγατε ότι θα αυξηθεί κατακόρυφα η ανεργία και, τελικά, έπεσε στα χαμηλότερα επίπεδα από το 2010, στο 13%;

Για ποια, λοιπόν, εμπιστοσύνη μιλάτε;

Σας βλέπει ο πολίτης να ποντάρετε διαρκώς στην καταστροφή και από την άλλη τη χώρα να γίνεται επενδυτικός προορισμός κολοσσών επιχειρηματικών, όλους τους οργανισμούς να προβλέπουν βιώσιμη, σταθερή ανάπτυξη και για τα επόμενα χρόνια και την Ελλάδα να αναβαθμίζεται σε όλους τους δείκτες. Και μετά θυμάται τις δικές σας επιδόσεις και μειδιά.

Σκέφτεται ο πολίτης, όμως: Μήπως θα τα πήγαιναν καλύτερα στην οικονομία, στον οικογενειακό, αν θέλετε, προϋπολογισμό; Και ύστερα; Και ύστερα θυμάται τι είχατε κάνει, τα μνημόνια που θα σκίζατε. Θυμάται το πώς διαλύσατε -δεν λέω αυτό που είπε ο κ. Πολάκης- τη μεσαία τάξη. Θυμάται τον ΕΝΦΙΑ που θα καταργούσατε, τη φορολογία εισοδήματος που πλήρωνε επί των ημερών σας, θυμάται τις ασφαλιστικές εισφορές που ήταν χειρότερες από τις φορολογικές επιβαρύνσεις, την αύξηση στο ΦΠΑ, την προκαταβολή φόρου 100% που πλήρωνε επί ΣΥΡΙΖΑ και το ισχνό επίδομα θέρμανσης. Θυμάται πόσο πλήρωνε επί ΣΥΡΙΖΑ ένας πατέρας για να μεταβιβάσει στο παιδί του τα αποκτήματά του, θυμάται τα είκοσι εννέα χαράτσια που του επιβάλλατε και φτύνει τον κόρφο του.

Και σήμερα τα βλέπουν οι πολίτες όλα αυτά να αλλάζουν προς το καλύτερο, τις ελαφρύνσεις που ξεκίνησαν από την πρώτη μέρα. Και βλέπουν μία Κυβέρνηση κάθε θετική είδηση να την κάνει μέρισμα στην κοινωνία- 43 δισεκατομμύρια ενίσχυση κατά τη διάρκειά της για την αντιμετώπιση της υγειονομικής κρίσης, 1,35 δισεκατομμύριο τους τέσσερις τελευταίους μήνες του 2021 για την ενεργειακή κρίση, 400 εκατομμύρια για τη στήριξη των πολιτών μόνο τον Ιανουάριο- βλέπει δεύτερη αύξηση στους μισθούς, να πληρώνει όσους έχουν πληγεί από φυσικές καταστροφές. Και όλα αυτά χωρίς να κλονίζεται η εθνική οικονομία!

Και βλέπει, επίσης, κι έναν Πρωθυπουργό, επιτέλους, να αναγνωρίζει λάθη. Και ξέρετε τι έννοια έχει αυτή η αναγνώριση; Όχι μόνο της συγγνώμης, αλλά ότι πρέπει να τα αντιμετωπίσουμε, ότι ξεκινάει μία διαδικασία να βελτιωθούμε. Αυτό το νόημα έχει. Και θυμάται τις κακοπαιγμένες ταινίες μικρού μήκους που παρακολουθούσε σε αντίστοιχες κρίσεις πριν από λίγα χρόνια.

Και αφού, λοιπόν, η σύγκριση συνιστά πολιτικό μαζοχισμό για το ΣΥΡΙΖΑ, τότε προς τι η πρόταση δυσπιστίας; Δεν έγινε για την Κυβέρνηση, αλλά για να αναδειχθεί ο Τσίπρας ως ηγέτης της Αντιπολίτευσης. Και τα καταφέρατε, πράγματι, γιατί αναγκάσατε τα άλλα κόμματα της Αντιπολίτευσης να συρθούν από πίσω σας. Για να εγκλωβίσει το ΚΙΝΑΛ το έκανε ο ΣΥΡΙΖΑ και ο κ. Τσίπρας, για να εκθέσει τον κ. Ανδρουλάκη που από τη μία ζητάει εκλογές και από την άλλη τις αρνείται.

Ο ΣΥΡΙΖΑ το έκανε για να κατοχυρώσει το ρόλο της Αξιωματικής Αντιπολίτευσης και αυτό που κατάφερε ήταν να κατοχυρώσει τον τίτλο της χειρότερης Αξιωματικής Αντιπολίτευσης από τη Μεταπολίτευση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Βερναρδάκης εκ μέρους του ΣΥΡΙΖΑ.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Γιατί πρέπει να γίνει αποδεκτή η πρόταση μομφής: Η Κυβέρνηση Μητσοτάκη δεν είναι μία τυπική κοινοβουλευτική κυβέρνηση έστω της Δεξιάς. Η Κυβέρνηση Μητσοτάκη είναι ένα κλειστό σύστημα εξυπηρέτησης μεγάλων συμφερόντων. Ακόμα και το κόμμα της Νέας Δημοκρατίας ως φορέας εκπροσώπησης ακόμα και πελατειακών σχέσεων, ελάχιστη επιρροή ασκεί στη διακυβέρνηση. Ο στρατηγικός στόχος της Κυβέρνησης είναι η εφαρμογή μίας νεοφιλελεύθερης αναδιάρθρωσης, μίας δομικής οικονομικής και κοινωνικής ισχυροποίησης του μεγάλου κεφαλαίου. Η διαδικασία αυτή εφαρμόζεται με μία χιονοστιβάδα στοχευμένων ιδιωτικοποιήσεων και έχει συνέπειες που εκτείνονται σε όλο το φάσμα της κοινωνικής και οικονομικής ζωής.

Η Κυβέρνηση του συστήματος Μητσοτάκη έχει τα εξής χαρακτηριστικά: Είναι το διοικητικό παρακλάδι ενός σκληρού μπλοκ οικονομικών συμφερόντων. Είναι ο χώρος οργάνωσης της διαπλοκής μεταξύ οικονομικής και πολιτικής εξουσίας. Είναι η διοικητική μορφοποίηση της εξάρτησης από την ολιγαρχία των πολιτικών ελίτ. Έχει οργανόγραμμα, καταμερισμό εργασίας και διαδικασία απόφασης που προσιδιάζουν σε δομή ανώνυμης εταιρείας. Υποστηρίζεται από ένα δομημένο σύστημα τεχνικών κλιμακίων που λειτουργεί διαμεσολαβητικά με τα διάφορα οικονομικά ή συντεχνιακά λόμπι, παρακάμπτοντας όλο το νομικό-διοικητικό πλαίσιο των εντεταλμένων οργάνων της πολιτείας. Ακολουθεί πρακτικές ακροδεξιάς κοπής, που σηματοδοτούν επιστροφή σε προνεωτερικές μορφές διακυβέρνησης με managerial ψευδομεταρρυθμιστικό μανδύα. Εισάγει ένα υπερθατσερικό, Τραμπικό και αυταρχικό μόρφωμα που εκφεύγει από το πλαίσιο της αστικής αντιπροσωπευτικής δημοκρατίας. Είναι ένα δείγμα αυταρχισμού, επιλεκτικής αποτελεσματικότητας μόνο σε ό,τι αφορά τον τομέα των ιδιωτικοποιήσεων, γενικευμένης διαφθοράς και αναποτελεσματικότητας, ανικανότητας ή και αδιαφορίας για την επίλυση κοινωνικών προβλημάτων και, μάλιστα, άμεσων.

Γιατί, λοιπόν, πρέπει να φύγει; Γιατί ακολούθησε πολιτική υπονόμευσης του ΕΣΥ προς όφελος ιδιωτικών συμφερόντων στον τομέα της υγείας δυόμιση χρόνια τώρα και, μάλιστα, εν μέσω πανδημίας. Δεύτερον, μεθόδευσε μεγάλης κλίμακας επίθεση στον χώρο της παιδείας και κυρίως της τριτοβάθμιας εκπαίδευσης, προς όφελος ιδιωτικών συμφερόντων, με καθαρά ταξικές επιλογές σε βάρος της μόρφωσης και της κοινωνικής ανέλιξης, μέσω κινητικότητας, των παιδιών των λαϊκών τάξεων.

Όχι μόνο απέτυχε να υλοποιήσει με επάρκεια την τηλεκπαίδευση, αλλά βρήκε την ευκαιρία να πουλήσει κυριολεκτικά τα προσωπικά δεδομένα ενάμισι εκατομμυρίου πολιτών σε πολυεθνικές διαχείρισης και εμπορικής εκμετάλλευσης δεδομένων και μεταδεδομένων, πράξη που συνιστά σοβαρό ποινικό αδίκημα, για το οποίο οι υπεύθυνοι θα λογοδοτήσουν. Αυτό το έκανε με εντελώς αδιαφανείς όρους και άριστο στόχο την προεκλογική αξιοποίηση των μεγάλων δεδομένων προς όφελός της.

Τρίτον, απέτυχε ολοκληρωτικά στο θέμα της Πολιτικής Προστασίας, όχι μόνο στον τελευταίο χιονιά. Δεν μπόρεσε να ανασχέσει τη μεγαλύτερη οικολογική καταστροφή που γνώρισε η χώρα με τις πυρκαγιές της άνοιξης και του καλοκαιριού του 2021. Εξακολουθεί να αποδυναμώνει το νομικό και διοικητικό πλαίσιο προστασίας ακόμα και χαρακτηρισμένων ως προστατευόμενων βιότοπων, παραδίδοντας όλο το οικολογικό και φυσικό περιβάλλον της χώρας σε ιδιώτες ραντιέρηδες και κερδοσκόπους.

Αντί για δημιουργία και ενεργοποίηση ενός νέου επιχειρησιακού και επιστημονικού οργανισμού αντιμετώπισης των απειλών της κλιματικής κρίσης έφτιαξε νέο Υπουργείο, προδίδοντας τρομακτική άγνοια δεδομένων.

Το αποκορύφωμα του επιτελικού κράτους είναι η πρωτοφανής διαφαινόμενη αποτυχία της απογραφής πληθυσμού για πρώτη φορά στην ιστορία του νεοελληνικού κράτους.

Πέμπτον, στον τομέα της ενεργειακής πολιτικής με τον μονομερή προσανατολισμό της σε μορφές ενέργειας που ευνοούν συγκεκριμένα ιδιωτικά συμφέροντα και με την ολοκλήρωση της διαδικασίας ιδιωτικοποίησης της ΔΕΗ με όρους σχεδόν λεηλασίας δημιούργησε αύξηση τιμών στην ενέργεια και παρέσυρε σε μία ανεξέλεγκτη αύξηση του κόστους ζωής, κατάσταση που αποτελεί όχι μόνο λάθος επιλογή, όχι αδυναμία, αλλά πολιτική επιλογή.

Ακολουθεί πολιτική διάλυσης του πολιτισμού, εξόντωσης των δημιουργών, χυδαίας ιδιωτικοποίησης των αρχαιοτήτων και των μνημείων, διάλυσης των πνευματικών δικαιωμάτων, πρωτοφανούς «καφκικής» έμπνευσης συγκάλυψη της διαφθοράς στο Υπουργείο Πολιτισμού.

Απέτυχε στα θέματα ασφάλειας των πολιτών, αλλά οδήγησε σε παροξυσμικές καταστάσεις την αστυνομική αυθαιρεσία και βαρβαρότητα. Η πολιτική τάξης και ασφάλειας δεν απέτρεψε την αυξημένη και ανεξέλεγκτη εγκληματικότητα, το ξεκαθάρισμα λογαριασμών του υποκόσμου, με δολοφονίες ακόμα και μέρα μεσημέρι.

Η σημερινή Κυβέρνηση Μητσοτάκη δεν νομοθετεί άστοχα, κατά λάθος, ή βάσει λαθεμένων εκτιμήσεων. Εδώ θα συμφωνήσω με τους συναδέλφους της Νέας Δημοκρατίας, όλα τα νομοθετήματα αποτελούν ψηφίδες συνεπούς εξυπηρέτησης του στρατηγικού πολιτικού της σχεδίου. Νομοθέτησε εν μέσω πανδημίας την κατάργηση εργασιακών δικαιωμάτων δεκαετιών. Συμπύκνωμα αυτής της αντιλαϊκής πολιτικής είναι η εν εξελίξει ιδιωτικοποίηση του ασφαλιστικού, μία από τις μεγαλύτερες μπίζνες αυτής της Κυβέρνησης. Νομοθέτησε τιμωρητικό Πτωχευτικό Κώδικα που στρέφεται συνολικά κατά των λαϊκών τάξεων, των μεσαίων στρωμάτων και της μεσαίας και μικρής επιχειρηματικότητας, που στην περίπτωση των οικονομικά αδύναμων οφειλετών αγγίζει τα όρια του πλιάτσικου. Νομοθέτησε όχι μόνο την ατιμωρησία των τραπεζιτών, των διαχειριστών και των στελεχών που υλοποίησαν ή υλοποιούν έκνομες χρηματοπιστωτικές πράξεις, αλλά ακόμα και την ex ante απαλλαγή τους για μελλοντικές ενδεχόμενα αξιόποινες πράξεις.

Όλα αυτά συνιστούν γόνιμο υπέδαφος ευδοκίμησης γενικευμένης διαφθοράς παραθεσμικών και παρακρατικών στεγανών καθεστωτικής αντίληψης και αυταρχισμού. Είναι κίνδυνος για τη δημοκρατία, για την ανάπτυξη, για την κοινωνία, ακόμα και για την ανεξαρτησία της εξωτερικής πολιτικής.

Από τη σημερινή θέση, λοιπόν, η Κυβέρνηση δεν μπορεί να αποδράσει. Μία γενικευμένη κοινωνική κατακραυγή φουντώνει σε όλη τη χώρα. Το αίτημα για εκλογές δεν απευθύνεται, βεβαίως, στην Κυβέρνηση, στον Πρωθυπουργό και στους Βουλευτές της Νέας Δημοκρατίας. Δεν σκοπεύουν να φύγουν από την εξουσία, αν δεν ολοκληρώσουν τα σχέδια της οικονομικής ολιγαρχίας. Το αίτημα για εκλογές απευθύνεται στον ελληνικό λαό, στα δημοκρατικά πολιτικά κόμματα, στα συνδικάτα, στα δίκτυα αυτοοργάνωσης της κοινωνίας και της νεολαίας, γιατί το σύνθημα «φύγετε!» είναι το σύνθημα που πρέπει να ταράξει από τα κάτω την ελληνική επικράτεια με όλους τους δυνατούς τρόπους.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε, που ήσασταν και συνεπέστατος στον χρόνο σας.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, επιτρέψτε μου να ξεκινήσω με τρία ρητορικά ερωτήματα και μία διαπίστωση.

Πρώτο ερώτημα: Υπάρχει κανείς ή καμμία συνάδελφος στην Αίθουσα εδώ που να πιστεύει ότι σε λίγες ώρες από τώρα, που θα ολοκληρωθεί η διαδικασία της πρότασης δυσπιστίας του ΣΥΡΙΖΑ, θα ευδοκιμήσει; Από οποιαδήποτε πλευρά, αφήνουμε την κυβερνητική, από τον ΣΥΡΙΖΑ, από το Κίνημα Αλλαγής. Απάντηση: Νομίζω ότι εκφράζοντας την άποψη όλων σας κανένας δεν πιστεύει ότι αυτή η πρόταση δυσπιστίας θα ευδοκιμήσει, δηλαδή θα φέρει πολιτικό αποτέλεσμα να ρίξει την Κυβέρνηση.

Τι θα συμβεί στην πραγματικότητα; Στην πραγματικότητα, η Κυβέρνηση, η Νέα Δημοκρατία συγκεκριμένα, θα βγει πιο ισχυρή, πιθανόν και πιο διευρυμένη και πιο δυνατή από τη διαδικασία αυτή, πιο συσπειρωμένη και ταυτόχρονα, θα της δοθεί και η δυνατότητα ψήφου εμπιστοσύνης, που θα μετατραπεί η πρόταση δυσπιστίας σε ψήφο εμπιστοσύνης. Αυτό θα είναι το πολιτικό αποτέλεσμα της πολιτικής πρωτοβουλίας του ΣΥΡΙΖΑ.

Ρητορικό ερώτημα δεύτερο: Πότε πρέπει να υποβάλλεται και με ποια διαδικασία η πρόταση δυσπιστίας, αυτή η συνταγματική δυνατότητα προς την Αξιωματική Αντιπολίτευση, προς άλλα κόμματα που δίνει ο Κανονισμός της Βουλής και το Σύνταγμα, το άρθρο 142 του Κανονισμού Λειτουργίας της Βουλής συγκεκριμένα;

Αυτό που αποδεικνύεται ιστορικά και η ίδια η πολιτική εμπειρία δείχνει είναι ότι αξιοποιείς αυτό το πολιτικό εργαλείο, όταν βλέπεις δύο πράγματα πολιτικά μπροστά σου, είτε βλέπεις ότι υπάρχει απώλεια Βουλευτών από την κυβέρνηση, οπότε κλονίζεται, άρα, την οδηγείς πλέον με την πρόταση δυσπιστίας στην πτώση της, είτε όταν βλέπεις μία πραγματική δυσαρμονία μεταξύ κοινωνίας και κυβέρνησης.

Απαντώ εγώ πάλι στα δύο ερωτήματα που θέτω ως προϋπόθεση για να γίνει η πρόταση δυσπιστίας: Βλέπετε να έχει κλονιστεί η κυβερνητική Πλειοψηφία; Απάντηση: Όχι. Βλέπετε να υπάρχει δυσαρμονία μεταξύ κοινωνίας και Κυβέρνησης; Μα, οι δημοσκοπήσεις όλες, μα, όλες -όλες, μα, όλες!- επιβεβαιώνουν το αντίθετο, ότι είναι πολύ ισχυρή η Κυβέρνηση στη συνείδηση του κόσμου.

Άρα, τι στην πραγματικότητα συμβαίνει; Γιατί αυτή η αντάρα, γιατί η αξιοποίηση αυτού του συνταγματικού όπλου από την πλευρά του ΣΥΡΙΖΑ; Γιατί πολύ απλά η αξιοποίηση αυτής της συνταγματικής δυνατότητας εκ μέρους της Αξιωματικής Αντιπολίτευσης δεν είχε στόχο την πτώση της Κυβέρνησης, αλλά άλλα θέματα πολιτικά, εσωτερικά δικά του ή ισορροπιών με το Κίνημα Αλλαγής. Αυτό είναι η πραγματικότητα της πολιτικής πρωτοβουλίας του ΣΥΡΙΖΑ.

Επιτρέψτε μου, όμως, να κάνω και ένα δικό μου πολιτικό άλμα σε σκέψη. Εγώ πιστεύω ότι και αν ακόμη βλέπατε ότι κινδυνεύει η κυβερνητική Πλειοψηφία να πέσει σήμερα με την πρωτοβουλία σας, αν το βλέπατε αυτό, δεν θα το κάνατε, γιατί λειτουργεί στο τέλος της διαδικασίας και το ένστικτο της αυτοσυντήρησης. Και επειδή δεν θέλετε να αυτοκτονήσετε πολιτικά σε μία εκλογική διαδικασία, δεν θα προχωρούσατε σε μία τέτοια πολιτική πρωτοβουλία, πρόταση δυσπιστίας, αν βλέπατε ότι θα ευδοκιμούσε. Αυτή είναι η πραγματικότητα.

Ρητορικό ερώτημα τρίτο: Είστε ευχαριστημένοι, κύριοι της Κυβέρνησης, Βουλευτές της Πλειοψηφίας, με αυτή την εικόνα που παρουσιάστηκε στην κακοκαιρία; Απάντηση: Όχι. Ήταν μία θλιβερή εικόνα που επιβεβαιώνει ότι έγιναν αβλεψίες, αστοχίες και λάθη που δεν πρέπει να επαναληφθούν.

Όμως, στην πολιτική έχει αποδειχθεί ότι υπάρχει και το στοιχείο της πολιτικής γενναιότητας. Και πολιτική γενναιότητα, επειδή κανείς δεν διεκδικεί το αλάθητο, είναι να αναγνωρίζεις το λάθος σου και να βελτιώνεσαι στο μέλλον μέσα από τα λάθη και τις εμπειρίες.

Η γενναία συγγνώμη του Πρωθυπουργού και η ειλικρινής συγγνώμη επιβεβαιώνει αυτό που λέω. Και δεν ήταν μόνο του Πρωθυπουργού. Όλη η Κοινοβουλευτική Ομάδα της Νέας Δημοκρατίας και αυτό είναι προς τιμήν της, δεν κρύφτηκε κανένας Βουλευτής πίσω από το δάχτυλό του, επιβεβαίωσε αυτό που λέω. Αναγνώρισαν ότι αυτή η εικόνα δεν ήταν αυτή που έπρεπε να είναι για τη χώρα μας. Έγιναν λάθη και υπήρξαν αστοχίες. Είχαμε όμως και την πολιτική γενναιότητα να το αναγνωρίσουμε και να πούμε δημόσια συγγνώμη, από τον Πρωθυπουργό μέχρι όλους τους Βουλευτές μας. Και αυτό λέγεται πολιτική γενναιότητα, κυρίες και κύριοι συνάδελφοι του ΣΥΡΙΖΑ.

Είμαι, όμως, υποχρεωμένος να υπερασπιστώ και κάποια πράγματα. Δεν θα μπω στη διαδικασία να πω ότι κληρονομήσαμε ένα γραφείο -το επιχείρημα το οποίο χρησιμοποίησαν οι Βουλευτές της Νέας Δημοκρατίας, σωστό επιχείρημα- και το μετατρέψαμε σε Υπουργείο δείχνοντας το ενδιαφέρον μας. Το αφήνω αυτό στην άκρη.

Θα πω όμως -και δεν πρέπει να είμαστε μεμψίμοιροι και μίζεροι- ότι στο κομμάτι της πολιτικής προστασίας αυτό που για πρώτη φορά έγινε με ιλιγγιώδη ταχύτητα, που δεν έχει προηγούμενο, είναι η αποκατάσταση των πληττόμενων, κύριε Παππά. Δηλαδή σε όλες τις καταστροφές που έγιναν μέχρι τώρα από σεισμούς στη Σάμο, «Μήδεια», «Ιανός» η αντίδραση της Κυβέρνησης να καλύψει όλο τον κόσμο ο οποίος επλήγη από τις καταστροφές ήταν πρωτοφανής. Και το λέω και με την ιδιότητα του Βουλευτή και του Υπουργού που κινηθήκαμε μέσα σε ένα άλλο πλαίσιο μεγάλης ταχύτητας και αντίδρασης για να καλύψουμε τον κόσμο. Όλες οι καταστροφές οι οποίες έγιναν αποδεικνύουν και επιβεβαιώνουν αυτά τα οποία λέω, τα οποία δεν πρέπει να τα παραβλέπει κανείς, γιατί ήταν θετικό βήμα που ανταποκρίνεται στο αίτημα της κοινωνίας να αντιμετωπίζουμε διαμέσου της πολιτικής προστασίας τους πληττόμενους σε κάθε είδους καταστροφή.

Και θα ήθελα να κάνω και μία τελευταία διαπίστωση. Ως Κοινοβουλευτικός Εκπρόσωπος της Νέας Δημοκρατίας επιτρέψτε μου να λέω ότι εκφράζοντας τους Βουλευτές της Νέας Δημοκρατίας και επειδή δεν είμαστε αχάριστοι οφείλουμε προς την πλευρά του ΣΥΡΙΖΑ ένα μεγάλο και ηχηρό ευχαριστώ. Οφείλουμε ένα μεγάλο και ηχηρό ευχαριστώ υπό την έννοια ότι μας έδωσαν τη δυνατότητα, μετά από περίπου ενάμιση μήνα από τη συζήτηση για τον προϋπολογισμό, την κορυφαία πολιτική κοινοβουλευτική διαδικασία με όλους τους Βουλευτές της Νέας Δημοκρατίας που τοποθετήθηκαν, να επιχειρηματολογήσουμε εκ νέου και να αναδείξουμε το τεράστιο μεταρρυθμιστικό έργο που έχει γίνει σε όλα τα επίπεδα, τις δομικές αλλαγές, τις λύσεις σε προβλήματα ετών και δεκαετιών, μεταρρυθμιστικό έργο που είχε ανάγκη ο τόπος και η Ελλάδα.

Και μας τη δώσατε τη δυνατότητα αυτή μέσα από την πρόταση δυσπιστίας. Είμαι υποχρεωμένος, κυρίες και κύριοι συνάδελφοι, να διαβάσω αυτή τη στιγμή ένα θέμα το οποίο αφορά την πρότασή σας, η οποία είναι εδώ. Δεν αναφέρεστε μόνο στην κακοκαιρία, αλλά λέτε ότι η διακυβέρνηση της χώρας από την Κυβέρνηση του Κυριάκου Μητσοτάκη είναι ανεπαρκής, ιδιοτελής, με ιδιοτελείς αποφάσεις που δεν αντιστοιχούν στις ανάγκες της κοινωνίας, με στρατηγικές επιλογές που πάνε κόντρα στην κοινωνία και σε αυτά τα οποία πρέπει να γίνουν. Αυτό είναι ένα από τα τρία θέματα που θέτετε στην πρόταση μομφής. Άρα, μας ανοίγετε την ατζέντα να συζητήσουμε πλέον εφ’ όλης της ύλης για τα συγκεκριμένα ζητήματα.

Μας κάνετε, λοιπόν, πρόταση μομφής. Για ποιο λόγο; Βλέπω μπροστά μου τον καλό συνάδελφο, τον Αλεξιάδη τον Τρύφωνα και επειδή είναι γνώστης του αντικειμένου λέω ότι το να αναφερθώ σε όλη την κυβερνητική ατζέντα θα είναι δύσκολο σε επίπεδο χρόνου, αλλά θα σας πω μερικά.

Μας κάνετε πρόταση μομφής, κύριε Αλεξιάδη, επειδή μειώσαμε τον ΕΝΦΙΑ κατά 22% και έρχεται και νέα μείωση του ΕΝΦΙΑ μέσα από τον συμπληρωματικό φόρο του ΕΝΦΙΑ, καινούργια νομοθετική πρωτοβουλία;

Μας κάνετε πρόταση μομφής επειδή μειώσαμε από το 22% στο 9% τον φόρο τον εισαγωγικό στα φυσικά πρόσωπα και 1.000 ευρώ αφορολόγητο για κάθε προστατευόμενο νέο παιδί;

Μας κάνετε πρόταση μομφής επειδή μειώσαμε τον φόρο των επιχειρήσεων από το 29% στο 22% δίνοντας μία αναπτυξιακή δυναμική στην οικονομία της χώρας μας;

Μας κάνετε πρόταση μομφής επειδή μειώσαμε τον φόρο των μερισμάτων από το 10% στο 5%, συνδράμοντας στην ελκυστικότητα του επενδυτικού κλίματος που πρέπει να έχει η χώρα για να δημιουργηθούν θέσεις εργασίας;

Μας κάνετε πρόταση μομφής επειδή μειώσαμε την προκαταβολή του φόρου από το 100% στο 55% για τα φυσικά πρόσωπα και από το 100% στο 80% για τα νομικά πρόσωπα; Γι’ αυτό μας κάνετε πρόταση μομφής;

Μας κάνετε πρόταση μομφής επειδή φτιάξαμε τη γονική παροχή αφορολόγητη μέχρι τα 800.000 ευρώ -προσέξτε, όχι 800.000 ευρώ, μέχρι τα 800.000 ευρώ- και δώσαμε τη δυνατότητα σε χιλιάδες γονείς να μεταγράψουν την περιουσία τους αυτό το διάστημα με φόρο μηδέν; Δηλαδή περιουσία 100.000 ευρώ φόρος μηδέν, 200.000 ευρώ φόρος μηδέν, 300.000 ευρώ φόρος μηδέν. Και 200.000 ευρώ είναι η αντικειμενική αξία ενός σπιτιού ή 150.000 ευρώ, φόρος μηδέν.

Σήμερα μας εγκαλείτε και ζητάτε να γίνει πρόταση μομφής γιατί; Γιατί καταργήσαμε την εισφορά αλληλεγγύης στον ιδιωτικό τομέα και έχουμε πει ότι αυτό επειδή είναι ένα μέτρο προσωρινό είμαστε υποχρεωμένη η Κυβέρνηση αυτή να το διατηρήσει και το ’23 και στο διηνεκές και να το διευρύνει και στον δημόσιο τομέα.

Μας κάνετε πρόταση μομφής για τη μείωση του ΦΠΑ σε μία σειρά από προϊόντα στα φάρμακα και σε μία σειρά από σημαντικής αξίας προϊόντα τα οποία έχει ανάγκη για την κατανάλωση ο κόσμος;

Μας κάνετε πρόταση μομφής για το 1,3 δισεκατομμύριο τα οποία δώσαμε για την αντιμετώπιση το τελευταίο τετράμηνο του 2021 της ενεργειακής κρίσης και τα 400 εκατομμύρια που δώσαμε τώρα τον πρώτο μήνα του 2022 για την ενεργειακή κρίση ή μήπως για τα 43,7 δισεκατομμύρια ευρώ για την αντιμετώπιση της πανδημίας ’20 - ’21 και πρώτο μήνα του ’22; Για αυτά μας κάνετε πρόταση μομφής;

Και τώρα θα το πάω λίγο πιο πέρα σε ένα κομμάτι το οποίο αφορά και το δικό μου χαρτοφυλάκιο ως Υπουργού Εργασίας, στο οποίο προσπαθεί διαχρονικά ο ΣΥΡΙΖΑ -όχι τώρα- γενικά η Αριστερά να δείξει ότι είναι ιδιαίτερα ευαισθητοποιημένη. Εγώ αναγνωρίζω την ευαισθησία σας. Δεν σας παραχωρώ, όμως και δεν σας παραχωρούμε το δικαίωμα να λέτε ότι είστε εσείς οι απόλυτα ευαισθητοποιημένοι στον τομέα της κοινωνικής πολιτικής, γιατί εδώ δεν είναι μόνο ευχολόγιο ή λεκτική προσέγγιση, ναι, είμαι ευαίσθητος υπέρ των εργαζομένων, κατά της ανεργίας ή ποιος θα καλύψει τις αδύναμες κοινωνικές ομάδες. Αυτή είναι ευχή. Όλοι το θέλουμε. Στην πράξη με πολιτικές αποφάσεις και νομοθετική πρωτοβουλία πώς το αποδεικνύεις αυτό;

Έρχομαι, λοιπόν, να κάνω μία πολύ γρήγορη προσέγγιση, έτσι γιατί έχει αξία να θυμίζουμε περί κοινωνικής πολιτικής και ευαισθησίας που είναι πάντα στην κορυφή της ατζέντας σας, στο ασφαλιστικό το οποίο έχει την αξία του και το αναφέρατε αρκετές φορές.

Ναι, εμείς, κυρίες και κύριοι συνάδελφοι, είμαστε η Κυβέρνηση που φέραμε το ν.4670/2020. Αυτός ο νόμος γνωρίζουμε όλοι ότι θα μείνει για πολλά, πολλά χρόνια. Είναι ένας νόμος που συμπυκνώνει μέσα την απάντηση στο ασφαλιστικό. Γνωρίζω πάρα πολύ καλά ότι είναι η πρώτη φορά που ήρθε συνοδευόμενος από αναλογιστική μελέτη στην ιστορία της χώρας και ήρθε και με τεκμηρίωση από το Οικονομικό Πανεπιστήμιο της Ελλάδος για την επάρκεια των συντάξεων. Αυτή είναι η πρωτοβουλία. Δημιουργεί για πρώτη φορά τον e-ΕΦΚΑ, 1η Μαρτίου του 2020 δημιουργείται στη χώρα ο e-ΕΦΚΑ. Ενοποιήσαμε όλα τα Ταμεία.

Ανοίγω μία παρένθεση. Πλέον έχω καταλήξει ότι μία από τις κύριες αιτίες που έπεσε ο ΣΥΡΙΖΑ ήταν η επιλογή του στο ασφαλιστικό απέναντι στο ενάμισι εκατομμύριο ελεύθερους επαγγελματίες, γιατρούς, δικηγόρους, μηχανικούς, αυτοαπασχολούμενους και αγρότες. Ήταν το τεράστιο λάθος σας.

Και εμείς συνεπείς σε αυτό που είπαμε νομοθετήσαμε κάτι καινοτόμο τις ελεύθερες κατηγορίες, που πλέον ο κάθε ελεύθερος επαγγελματίας έχει το δικαίωμα να επιλέγει τις δικές του ελεύθερες ασφαλιστικές κατηγορίες. Είναι κάτι καινοτόμο, πρωτόγνωρο. Και μετά από αυτό προχωρήσαμε στην ειδική αντιμετώπιση των αγροτών με ένα ευνοϊκό ασφαλιστικό καθεστώς και για τους νέους όλων των κατηγοριών τα πρώτα πέντε χρόνια ευνοϊκό καθεστώς και δεν επιστρέφουν τα λεφτά, όπως ήταν υποχρεωμένοι με το νόμο του ασφαλιστικού του ΣΥΡΙΖΑ να τα επιστρέφουν.

Συνταξιούχοι ασφαλισμένοι, εργαζόμενοι συνταξιούχοι τους δώσαμε το δικαίωμα που τους τρώγατε όλη τη σύνταξη να πάρουν κανονικά το 70% της σύνταξής τους και να εργάζονται, αναγνωρίζοντας το πόσο σημαντικοί είναι οι συνταξιούχοι στη χώρα μας, στην παραγωγική διαδικασία της πατρίδας μας.

Και ταυτόχρονα η καινοτομία του συστήματος είναι ότι από τα τριάντα χρόνια και πάνω, κυρίες και κύριοι συνάδελφοι, δημιουργώντας και καλλιεργώντας ασφαλιστική συνείδηση όλοι θα παίρνουν αυξημένη σύνταξη, κινητροδοτώντας όλους να θέλουν να έχουν εμφανή τα ένσημα τους, την ασφαλιστική τους ιστορία και όχι κρυμμένη.

Είναι και πολλά άλλα, τα οποία έχουν την αξία τους. Η τελευταία εκκρεμότητα του ασφαλιστικού είναι οι εκκρεμείς συντάξεις.

Σας λέω, λοιπόν, ότι ως προς το θέμα του e-ΕΦΚΑ, από μόνο του και χωρίς καμμία παρέμβαση, μετά το 2025 -το επαναλαμβάνω, χωρίς παρέμβαση!- όλες οι συντάξεις θα βγαίνουν αυτοματοποιημένα και αυτό το έχουμε ξαναπεί. Η προσπάθεια που κάναμε ήταν με την ψηφιακή σύνταξη «ΑΤΛΑΣ» να τρέξουμε πιο μπροστά αυτό το κενό των εκκρεμών συντάξεων, δηλαδή για κάτι το οποίο θα τελείωνε το 2025, πάμε να κλείσουμε την εκκρεμότητα. Όλες οι άλλες θα βγαίνουν αυτόματα λόγω της ενημέρωσης της ασφαλιστικής ύλης. Έτσι είναι φτιαγμένος ο ν.4670.

Και η ψηφιακή σύνταξη «ΑΤΛΑΣ» στο πρώτο βήμα -ακούστε το αυτό, επειδή δέχομαι καμμιά φορά κριτική- το οποίο υλοποιήθηκε, για συντάξεις χηρείας και συντάξεις ΟΓΑ έχει δώσει μέχρι σήμερα, από τον Ιούνιο του 2020, πενήντα μία χιλιάδες συντάξεις σε ένα δευτερόλεπτο! Πενήντα χιλιάδες συνταξιούχοι πήραν σε ένα δευτερόλεπτο τη σύνταξή τους, συντάξεις χηρείας και ΟΓΑ. Εκκρεμούν τα άλλα τρία βήματα.

Και φτάνω τώρα στα ζητήματα της άλλης κοινωνικής πολιτικής που είναι πιο σημαντικά. Ναι, είμαστε η παράταξη που έφτιαξε το ελάχιστο εγγυημένο εισόδημα. Είμαστε περήφανοι γι’ αυτό. Ήταν η κυβέρνηση Σαμαρά που το ξεκίνησε, το συνέχισε ο ΣΥΡΙΖΑ, παρ’ ότι το έλεγε «παγίδα φτώχειας» και ήρθε η Κυβέρνηση του Κυριάκου Μητσοτάκη και το κατοχυρώσει συνταγματικά.

Είναι ή δεν είναι κοινωνική ευαισθησία αυτό; Και μας κάνετε πρόταση μομφής επειδή κατοχυρώσουμε συνταγματικά το ελάχιστο εγγυημένο εισόδημα;

Ή να αναφέρω το ζήτημα το οποίο αφορά την αντιμετώπιση της αδήλωτης εργασίας, το «ΕΡΓΑΝΗ 1»; Η αδήλωτη εργασία στην Ελλάδα, κυρίες και κύριοι συνάδελφοι, έχει αντιμετωπιστεί. Το 42,3% του Φεβρουαρίου του 2013 έχει πέσει κάτω από το 4% -αυτή είναι η αλήθεια- με το «ΕΡΓΑΝΗ 1».

Και τώρα έρχεται το «ΕΡΓΑΝΗ 2», που το ψηφίσαμε στη Βουλή. Είναι το ψηφιακό ωράριο, καινοτόμο και αυτό, όπως και το «ΕΡΓΑΝΗ 1» και το «ΕΡΓΑΝΗ 2» -σε όλο τον κόσμο πιθανόν, στην Ευρώπη σίγουρα-, το οποίο θα αντιμετωπίσει το νέο φαινόμενο που εμφανίστηκε -και έχετε δίκαιο σε αυτό-, την υποδηλωμένη εργασία και το ψηφιακό ωράριο. Το «ΕΡΓΑΝΗ 2» θα το αντιμετωπίσει οριστικά. Και για να μη λέμε «οριστικά», σε ένα συντριπτικό βαθμό θα χτυπήσουμε και την υποδηλωμένη εργασία και αυτό είναι συνείδηση και κοινός τόπος όλων. Είμαι σίγουρος ότι και η πλευρά του ΣΥΡΙΖΑ το θέλει αυτό.

Και υπολείπεται το «ΕΡΓΑΝΗ 3», η οποία θα αντικαταστήσει την αναλυτική περιοδική δήλωση, την οποία υποβάλλουν σήμερα τα λογιστήρια –αυτή τη φτιάξαμε το 2013, ηλεκτρονική και μηνιαία- και την ασφαλιστική ύλη θα την παίρνουν μέσα από το σύστημα «ΕΡΓΑΝΗ».

Ταυτόχρονα -και κλείνω με αυτό- ως προς το τελευταίο θέμα που ακούγεται περί ανεργίας και ευαισθησίας στην ανεργία, εγώ συμφωνώ. Ποιος θέλει να υπάρχει ανεργία στον τόπο μας; Κανένας. Ούτε εμείς ούτε εσείς. Το θέμα είναι πώς την αντιμετωπίζεις. Με λόγια και με ευχές ή με πραγματικές πολιτικές;

Οι πολιτικές, λοιπόν, οι δικές μας και οι μεταρρυθμίσεις που έγιναν από την περίοδο του 2012 - 2014 άρχισαν να καρποφορούν. Ξεκίνησε η απομείωση της ανεργίας και σήμερα, κυρίες και κύριοι συνάδελφοι, με Κυβέρνηση του Κυριάκου Μητσοτάκη -έχω εδώ τα στοιχεία, θα τα καταθέσω, γιατί πρέπει να μιλάμε με στοιχεία και όχι με λόγια του αέρα, τα οποία δεν έχουν αντίκρισμα στην πραγματικότητα- έχουμε τα εξής:

Ιούλιος του 2019: Παραλαμβάνει η Κυβέρνηση Μητσοτάκη ανεργία 17,3%. Πρόκειται για στοιχεία της ΕΛΣΤΑΤ μηνιαία. Νοέμβριος του 2021, τα τελευταία στοιχεία της ΕΛΣΤΑΤ: η ανεργία στο 13,3%, τέσσερις μονάδες κάτω. Δηλαδή δεν μειώθηκε η ανεργία; Δεν πολεμάμε στην κατεύθυνση αυτή;

Παρακαλώ καταθέτω τα στοιχεία της ΕΛΣΤΑΤ, τα οποία έχουν αξιοπιστία, για να μπορούμε να συζητάμε επ’ αυτών.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω με το τελευταίο, το οποίο το θεωρώ κρίσιμο και σημαντικό. Οι πολιτικές που ακολουθήσαμε έφεραν αυτό το αποτέλεσμα της μείωσης της ανεργίας. Μία από αυτές -που μας εγκαλέσατε και δεν το ψηφίσατε- που ήταν κρίσιμη γιατί αύξησε το εισόδημα όλων των εργαζομένων της χώρας και κινητροδότησε στην αύξηση της απασχόλησης, ήταν η μείωση των εισφορών.

Αυτή η Κυβέρνηση της Νέας Δημοκρατίας -κάτι που συνέβη και επί κυβέρνησης Σαμαρά και τώρα στην Κυβέρνηση Μητσοτάκη- πήρε μία ιστορική απόφαση. Το 2012 - 2014 οι ασφαλιστικές εισφορές μειώθηκαν έξι μονάδες και επί Κυβέρνησης Μητσοτάκη, το 2019 - 2022, μειώθηκαν 3,9 μονάδες, συνολικά περίπου δέκα μονάδες.

Αυτή είναι η αλήθεια, κυρίες και κύριοι συνάδελφοι. Και αυτά τα αποτελέσματα των πολιτικών -που σήμερα μας εγκαλείτε και θέλετε να πέσει η Κυβέρνηση- φέρνουν τη μείωση της ανεργίας. Να, λοιπόν, ποιοι είναι οι πραγματικά κοινωνικά ευαίσθητοι. Να, λοιπόν, ποιοι είναι στην πράξη αυτοί που αντιμετωπίζουν τα προβλήματα, όπως το ελάχιστο εγγυημένο εισόδημα, το οποίο αποτελεί τη μεγάλη τομή στη στήριξη των αδυνάτων. Είναι η μεγαλύτερη πολιτική παρέμβαση στη νεότερη πολιτική ιστορία του τόπου, που φτιάξαμε πλέον ένα σύστημα που αγκαλιάζει τους αδύναμους.

Επιπρόσθετα, κατά έναν παράξενο τρόπο -προσέξτε- αυξήσαμε και το ελάχιστο εγγυημένο εισόδημα. Από το 2019 μέχρι και σήμερα στο τέλος κάθε έτους παρεμβαίνουμε νομοθετικά και πιστεύω αυτό, αν υπάρχει δημοσιονομική δυνατότητα, να κατοχυρωθεί για πάντα, δηλαδή το Δεκέμβριο μήνα να δίνουμε τη 13η αμοιβή στο ελάχιστο εγγυημένο εισόδημα πάγια και μόνιμα, αυξάνοντας και το ελάχιστο εγγυημένο εισόδημα.

Συμπέρασμα, κυρίες και κύριοι συνάδελφοι: Η Κυβέρνηση αυτή είναι μία Κυβέρνηση που είχε ανάγκη ο τόπος. Την είχαν ανάγκη οι Έλληνες, γιατί αυτή η Κυβέρνηση πιστεύει στην αισιοδοξία, πιστεύει στον Έλληνα, πιστεύει στο νοικοκύρεμα και ήρθε πραγματικά σε μία κρίσιμη στιγμή για τη χώρα να αλλάξει σελίδα, να πάει την Ελλάδα μπροστά, να εμφυσήσει και πάλι την αισιοδοξία που αναζητά ο ελληνικός λαός. Και αυτή η Κυβέρνηση του Κυριάκου Μητσοτάκη ήρθε για να μείνει και θα μείνει για πολλά πολλά χρόνια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

**ΙΩΑΝΝΗΣ ΜΠΟΥΡΝΟΥΣ:** Κυρία Πρόεδρε, ο χρόνος…

**ΠΡΟΕΔΡΕΥΟΥΣΑ (Σοφία Σακοράφα):** Θέλετε να μιλήσετε στο μικρόφωνο, κύριε συνάδελφε, που μου υποδεικνύετε κάτι; Θέλετε να μου πείτε τι ακριβώς μου λέτε; Στο μικρόφωνο, σας παρακαλώ.

**ΙΩΑΝΝΗΣ ΜΠΟΥΡΝΟΥΣ:** Απλά αναρωτιέμαι, κυρία Πρόεδρε, αν είδατε τώρα τον χρόνο.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ αναρωτιέμαι, κύριε συνάδελφε -επειδή είστε έξι χρόνια εδώ μέσα- εάν γνωρίζετε πόσος είναι ο χρόνος του Κοινοβουλευτικού Εκπροσώπου στο σύνολό του.

**ΙΩΑΝΝΗΣ ΜΠΟΥΡΝΟΥΣ:** Δεν είμαι έξι χρόνια, είμαι από το 2019. Μην μπερδεύεστε.

**ΠΡΟΕΔΡΕΥΟΥΣΑ (Σοφία Σακοράφα):** Κάνω λάθος ως προς το χρόνο του Κοινοβουλευτικού Εκπροσώπου; Γνωρίζω πολύ καλά. Είναι 16,5 και τρία, σύνολο είκοσι ένα λεπτά. Το λέω για να είμαστε συνεπείς και για να μην μου ξανακάνετε υπόδειξη.

Ευχαριστώ πολύ.

Το λόγο έχει τώρα ο κ. Νικολακόπουλος από τη Νέα Δημοκρατία.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, συμπληρώνονται δυόμισι χρόνια περίπου από τότε που οι Έλληνες πολίτες έδωσαν ψήφο εμπιστοσύνης και καθαρή εντολή στη Νέα Δημοκρατία και στον Κυριάκο Μητσοτάκη να σχηματίσει αυτοδύναμη Κυβέρνηση και να εφαρμόσει ένα μεταρρυθμιστικό πρόγραμμα για μία νέα Ελλάδα.

Είναι ξεκάθαρο ότι μέσα σε αυτό το χρονικό διάστημα η Κυβέρνηση αντιμετώπισε μεγάλες κρίσεις, μεγάλες προκλήσεις, όσες δεν είχε αντιμετωπίσει ποτέ καμμία κυβέρνηση στη Μεταπολίτευση. Αντιμετωπίσαμε την κρίση στο μεταναστευτικό, παραλαμβάνοντας μία κατάσταση ανεξέλεγκτη, με θαλάσσια σύνορα ανοιχτά, με δομές με υπερβολικό πληθυσμό σε άθλιες συνθήκες, με διαδικασίες ασύλου να λιμνάζουν στη γραφειοκρατία. Όλο αυτό κατέληξε σε μία υβριδική επίθεση στον Έβρο, στα σύνορά μας, την οποία αποκρούσαμε με επιτυχία.

Σήμερα οι πολίτες ξέρουν ότι και τα σύνορα φυλάσσονται και οι ροές και ο πληθυσμός έχουν μειωθεί. Οι συνθήκες στις δομές είναι ανθρώπινες, ενώ οι διαδικασίες ασύλου «τρέχουν» γρήγορα.

Αντιμετωπίσαμε την έξαρση της τουρκικής προκλητικότητας, η οποία κορυφώθηκε στη Νοτιοανατολική Μεσόγειο. Ο ελληνικός στόλος, οι ελληνικές Ένοπλες Δυνάμεις, αλλά και οι διπλωματικές μας ενέργειες έδωσαν την απάντηση, προστατεύοντας την ελληνική κυριαρχία και τα ελληνικά κυριαρχικά δικαιώματα.

Ενισχύσαμε τις ελληνικές Ένοπλες Δυνάμεις, όπως δεν είχε γίνει για πολλά χρόνια, και χτίσαμε ισχυρές συμμαχίες, θωρακίζοντας αμυντικά τη χώρα και ενισχύοντας τη γεωστρατηγική και γεωπολιτική της θέση.

Αντιμετωπίσαμε και αντιμετωπίζουμε ακόμα και σήμερα μία πανδημία που δοκίμασε όλες τις χώρες του κόσμου, προκαλώντας παντού μεγάλες απώλειες σε ανθρώπινες ζωές, μία πανδημία που δοκίμασε ένα προβληματικό, με παθογένειες ετών, δημόσιο σύστημα υγείας.

Σε αυτή την πρωτοφανή κατάσταση, η χώρα μας πήγε σχετικά καλύτερα από πολλές άλλες ανεπτυγμένες χώρες, ενώ το δημόσιο σύστημα υγείας, το οποίο ενισχύσαμε όσο ήταν δυνατόν μέσα σε σύντομο χρονικό διάστημα, άντεξε, όταν πιο οργανωμένα συστήματα δεν άντεξαν.

Οργανώσαμε με άρτιο τρόπο την επιχείρηση «Ελευθερία» για τον εμβολιασμό των πολιτών, με σκοπό κάθε πολίτης να έχει πρόσβαση το συντομότερο δυνατόν στον εμβολιασμό.

Αντιμετωπίσαμε την κλιματική κρίση, η οποία εκδηλώθηκε με έκτακτα και ακραία καιρικά φαινόμενα, με πλημμύρες, με μεγάλες πυρκαγιές. Καταφέραμε να προστατέψουμε ανθρώπινες ζωές και να διαμορφώσουμε μια διαδικασία ευέλικτη και γρήγορη για αποζημίωση των πληγέντων συμπολιτών μας και δίνουμε τη μάχη οργάνωσης ενός προηγμένου μηχανισμού πολιτικής προστασίας.

Στη διαχείριση όλων των κρίσεων, στην αντιμετώπιση όλων αυτών των προκλήσεων, οι συγκρίσεις με τη δική σας διακυβέρνηση είναι αναπόφευκτες και τα συμπεράσματα αυταπόδεικτα και καταλυτικά.

Σε όλες αυτές τις κρίσεις, τις προκλήσεις δεν στηρίξατε πουθενά, δεν βάλατε πλάτη ποτέ, σε όλα λέγατε «όχι». Δεν ψηφίσατε ούτε την υποχρεωτικότητα του εμβολιασμού στους υγειονομικούς, ούτε την αμυντική συμφωνία με τη Γαλλία, ούτε καν τις αμυντικές δαπάνες, ούτε πολλά αλλά. Σε όλες αυτές τις κρίσεις επενδύατε μόνο στον διχασμό και την πόλωση με φωνές και στείρα κριτική, επενδύατε πάντα στην καταστροφή.

Το ίδιο κάνετε και τώρα, καταθέτοντας μάλιστα πρόταση δυσπιστίας με αφορμή τη διαχείριση ενός ακραίου καιρικού φαινομένου. Για ακόμα μια φορά δείχνετε την ανεξάντλητη υποκρισία σας, αφού είναι προφανές πλέον ότι η πρόταση δυσπιστίας αποσκοπεί να καλύψει τις δικές σας εσωκομματικές και εκλογικές ανησυχίες.

Ήταν άραγε η πρώτη φορά που ακραία καιρικά φαινόμενα οδηγούν σε διακοπή κυκλοφορίας και ταλαιπωρία των πολιτών; Σε άλλα κράτη συμβαίνει πιο συχνά. Πριν από λίγες μέρες συνέβη στην Ουάσιγκτον, με αποτέλεσμα να εγκλωβιστούν χιλιάδες οδηγοί σε κεντρικό αυτοκινητόδρομο για είκοσι επτά ώρες.

Έχει αποτελέσει αυτό πουθενά σοβαρό επιχείρημα κριτικής από την αντιπολίτευση; Και δεν αναφέρομαι μόνο στην πρόταση δυσπιστίας. Δεν ακούσαμε ούτε μεγάλους λαϊκιστές σε άλλες χώρες να επιχειρούν να αξιοποιήσουν πολιτικά τέτοια περιστατικά.

Το φαινόμενο αυτό, όμως, έχει ξανασυμβεί και στην Ελλάδα. Μπορεί να μην είναι συχνό και σίγουρα ο κρατικός μηχανισμός δεν είναι συνηθισμένος στην αντιμετώπιση τέτοιων ακραίων φαινομένων, αλλά δεν είναι η πρώτη φορά. Τον Δεκέμβριο του 2017, για παράδειγμα, που είχαμε κυβέρνηση ΣΥΡΙΖΑ, για τουλάχιστον οκτώ ώρες είχαν εγκλωβιστεί εκατοντάδες αυτοκίνητα, σχηματίζοντας ουρές που έφταναν σχεδόν τα δεκαπέντε χιλιόμετρα στην Αθηνών - Λαμίας λόγω χιονιού. Να πάμε και λίγο πιο παλιά, στις εποχές του ΠΑΣΟΚ, όταν τον Μάρτιο του 2011 στην εθνική οδό Αθηνών Λαμίας ακινητοποιήθηκαν εκατοντάδες αυτοκίνητα και παρέμεναν εγκλωβισμένοι οι οδηγοί για πολλές ώρες.

Ένας πιθανός τρόπος αποτροπής μιας τέτοιας κατάστασης θα ήταν η απόφαση περιορισμού ή απαγόρευσης κυκλοφορίας. Όταν, όμως, στις 15-2-2021 αποφασίσαμε το κλείσιμο της εθνικής οδού Αθηνών - Λαμίας για να αποτρέψουμε κίνδυνο ζωής και ταλαιπωρία των πολιτών κατά τη διάρκεια της κακοκαιρίας «Μήδεια» τότε, η Αξιωματική Αντιπολίτευση και ο ίδιος ο Τσίπρας, αλλά και το ΚΙΝΑΛ ασκούσατε έντονη κριτική.

Ποια είναι η ειδοποιός διαφορά στη διαχείριση αυτών των καταστάσεων; Σε καμμία από τις παλιές καταστάσεις δεν ακούσαμε ένα «συγγνώμη» από κάποιον. Βέβαια, «συγγνώμη» από τον κ. Τσίπρα δεν ακούσαμε ούτε σε άλλες πιο τραγικές καταστάσεις, στη Μάνδρα ή το Μάτι. Ακούσαμε αντιθέτως Υπουργούς σας να ψάχνουν να βρουν λάθος και να μη βρίσκουν. Ακούσαμε ότι δεν θα προσέφερε κάτι μια αποζημίωση 2.000 ευρώ στους πυρόπληκτους. Σε καμμία από τις προηγούμενες καταστάσεις δεν ζητήθηκε από ιδιωτική εταιρεία που είχε ευθύνη να αποζημιώσει τους πολίτες που υπέστησαν ταλαιπωρία και σε καμμία δεν αποζημιώθηκαν οι πολίτες και μάλιστα με νόμο όπως αυτόν που ψήφισε η Κυβέρνησή μας.

Κυρίες και κύριοι συνάδελφοι, εμείς δεν θέλουμε να αναμετρηθούμε με αυτό το αποτυχημένο «χθες» που εσείς στην Αξιωματική Αντιπολίτευση εκφράζετε. Εμείς δημιουργούμε μια άλλη Ελλάδα πιο φωτεινή, μια Ελλάδα ισχυρή, με αυτοπεποίθηση, πρωταγωνίστρια στις εξελίξεις, με διπλωματικές πρωτοβουλίες και στρατηγικές συμμαχίες που αναβαθμίζουν τη γεωπολιτική της θέση, που επιδιώκει την ειρήνη και τη σταθερότητα στην περιοχή, αλλά είναι ικανή να προστατέψει την κυριαρχία και τα κυριαρχικά της δικαιώματα, με ισχυρές Ένοπλες Δυνάμεις.

Δημιουργούμε μια Ελλάδα με ισχυρή οικονομία, που εμπνέει εμπιστοσύνη στους εταίρους μας και τις διεθνείς αγορές. Που μειώνει φόρους και ασφαλιστικές εισφορές και ενθαρρύνει τις ιδιωτικές επενδύσεις. Που προσελκύει επενδύσεις από μεγάλες διεθνείς εταιρείες με έμφαση στην καινοτομία και τις υψηλές τεχνολογίες, αλλά και με ένα κράτος που παρεμβαίνει και στηρίζει τους πολίτες. Που στήριξε νοικοκυριά και επιχειρήσεις με πάνω από 43 δισεκατομμύρια στις πρωτόγνωρες συνθήκες της πανδημίας. Που μειώνει την ανεργία και επιδοτεί την εργασία με προγράμματα απασχόλησης και δημιουργία νέων θέσεων εργασίας. Που στηρίζει τους πιο αδύναμους συμπολίτες μας. Με ένα κράτος που κάνει ψηφιακά άλματα, που ενισχύει το αίσθημα ασφάλειας των πολιτών, που κάνει πράξη την «πράσινη» μετάβαση και λειτουργεί πάντα με σεβασμό στους θεμελιώδεις θεσμούς του πολιτεύματος. Αυτήν την Ελλάδα δημιουργούμε και έχουμε ακόμα πολλή δουλειά και πολύ χρόνο ακόμα. Και στο τέλος της τετραετίας θα κριθούμε όλοι.

Όσο για την πρόταση δυσπιστίας, θα δούμε για πόσο ακόμα θα σας κρατήσει στη δεύτερη θέση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει εκ μέρους του Κινήματος Αλλαγής ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, η συζήτησή μας γίνεται στο πλαίσιο του σχεδόν ύψιστου τρόπου ελέγχου που διαθέτει η Βουλή. Πάνω απ’ αυτόν, της μομφής, της δυσπιστίας, είναι οι εξεταστικές επιτροπές. Η Κυβέρνηση λέει τα δικά της, η Αντιπολίτευση ελέγχει και στον ελέγχοντα ταιριάζουν κάποια πρότυπα. Ένα πρότυπο είναι αυτό του Ιαβέρη και ένα πρότυπο είναι αυτό του συνεπούς κοινοβουλευτικού ελέγχου. Θα ακολουθήσω τον δεύτερο τρόπο άσκησης αντιπολίτευσης.

Τι μας έφερε στην Αίθουσα αυτή; Η πρόταση μομφής εμπεριέχει τρία θέματα. Τι προκάλεσε, όμως, τη συζήτηση που επεκτείνεται σε δύο απ’ αυτά;

**ΧΑΡΑΛΑΜΠΟΣ ΚΑΣΤΑΝΙΔΗΣ:** Υποθέτω ότι δεν εννοείς, Ανδρέα, ότι η Κυβέρνηση είναι ο Γιάννης Αγιάννης.

**ΑΝΔΡΕΑΣ ΛΟΒΕΡΔΟΣ:** Την προκάλεσε η κακοκαιρία, κυρίες και κύριοι Βουλευτές. Και δεν είναι το θέμα τέτοιο ώστε να αναρωτηθεί κανείς, αντλώντας φράσεις της ιστορίας, τις πταίει, αλλά το ποιος φταίει για τον τρόπο που έγινε αυτή η διαχείριση στο πλαίσιο μιας πανωλεθρίας που πραγματικά έπαθε η Κυβέρνηση. Υπάρχει το θέμα του ελέγχου.

Υπήρξε πανωλεθρία. Και το να αναφέρεται κανείς και να ανάγεται στο θέμα της κλιματικής αλλαγής δεν είναι σοβαρό. Κλιματική αλλαγή υπάρχει, επηρεάζει πάρα πολλά πράγματα, πρέπει να αντιμετωπιστεί. Επιδοκιμάσαμε ως παράταξη και την ίδρυση του Υπουργείου της Πολιτικής Προστασίας, αλλά με το να λες ότι στο προκείμενο θέμα το αίτιο είναι η κλιματική αλλαγή, νομίζω ότι δεν κοροϊδεύεις κανέναν, κοροϊδεύεις, όμως, τον εαυτό σου.

Ούτε η μετατόπιση του ζητήματος σε θέματα αστικής ευθύνης λύνει το πρόβλημα και δίνει διέξοδο, όσο και αν έχουμε ακούσει από πρώην Πρωθυπουργό ότι «γιατί να σου δώσω δύο χιλιάρικα, θα τα φας, θα τα σπαταλήσεις», όσο κι αν αυτό ήταν λάθος. Και είναι χρήσιμη η λειτουργία της αστικής ευθύνης πριν πάει ο καημένος ο πολίτης στα δικαστήρια και κάνει δέκα χρόνια. Όσο κι αν είναι χρήσιμο, δεν είναι το θέμα μας αυτό. Ούτε διά της αστικής ευθύνης αποφεύγεις τις πολιτικές σου ευθύνες όταν είσαι κυβέρνηση.

Υπήρχε δυνατότητα πρόληψης; Προφανώς. Είχα μιλήσει, κυρίες και κύριοι Υπουργοί, με τον συνάδελφό μας, τον Γιάννη Καλλιάνο, την Κυριακή προ της κακοκαιρίας της Δευτέρας και «με το νι και με το σίγμα» μου είχε προβλέψει τι θα γίνει τις επόμενες τρεις μέρες. «Με το νι και με το σίγμα»! Και έπεσε μέσα σε όλα όσα μου είχε πει.

Όταν μας στέλνετε μηνύματα, SMS, να προσέχουμε, δεν εξαντλείται ο ρόλος σας. Το ψηφιακό κράτος δεν αντικαθιστά το κράτος. Η ψηφιακή μέθοδος είναι μέθοδος, δεν είναι ουσία πολιτικής. Ξέρατε, αλλά σταυρώσατε τα χέρια και περιμένατε παθητικά.

Εγώ, κυρίες και κύριοι Βουλευτές, δεν είμαι ένας επαγγελματίας αντιπολιτευόμενος Βουλευτής και δεν διστάζω να διαχωρίσω τη θέση μου και από το κόμμα μου.

Όταν ο Χρυσοχοΐδης επί «Μήδειας» έκλεισε την οδό Αθηνών-Λαμίας και η αντιπολίτευση και το κόμμα μου τότε έλεγαν «μα, γιατί τα κλείνεις;», βγήκα και είπα ότι αν εγώ ήμουν Υπουργός, θα την έκλεινα.

Όταν έγινε Υπουργός το καλοκαίρι ο Χρήστος Στυλιανίδης, κάποιοι και από το κόμμα μου είπαν ότι «καλά, κάνουμε έναν ξένο Υπουργό;», σαν να μην υπήρχε ο Κρανιδιώτης, σαν να μην υπήρχε ο Ακρίτας, είπα ότι «μια χαρά, είναι Έλληνας από το δεύτερο κράτος του Ελληνισμού».

Να δούμε τι έκανε ο Έλληνας αυτός τώρα που ανέλαβε αυτό το καθήκον; Τίποτα δεν έκανε. Οργάνωνε συσκέψεις.

Δεν θα σταθώ στο τι έγινε στις συσκέψεις αυτές. Με έγιναν, άρα μπορούμε και να τις ακούσουμε για να δούμε αν έχει δίκιο η Κυβέρνηση. Αποφάσεις, όμως, δεν πήρε. Δεν πήρε αποφάσεις, όπως οι αποφάσεις που έλαβαν οι αρμόδιοι, νομίζω ο Περιφερειάρχης και η Υπουργός Παιδείας, να κλείσουν τα σχολεία. Αποφάσεις να μην κυκλοφορήσουν τα βαρέα οχήματα δεν ελήφθησαν. Αποφάσεις που σχετίζονται με την κίνηση των πολιτών δεν ελήφθησαν. Αφήσατε το ημόσιο να λειτουργεί κι όταν είπατε «γυρίστε σπίτια σας», οι άνθρωποι έκαναν ακόμα δυσκολότερη την κυκλοφορία στην πόλη των Αθηνών.

Τι κάνατε δηλαδή; Τι προβλέπατε; Τίποτα δεν προβλέπατε. Τι θα μας πείτε τώρα; Θα μεταθέτετε ευθύνες. Τι αποκρουστικό που είναι! «Φταίει η «Αττική Οδός»». Μπορεί και να φταίει. «Φταίει ο Περιφερειάρχης». Μπορεί και να φταίει. «Φταίνε οι δήμαρχοι». Μπορεί και να φταίνε. Εσείς δεν φταίτε πουθενά και αρκείται ο Πρωθυπουργός σε μία «συγγνώμη» που τη λέει και πολλές φορές; Τον απαλλάσσει από τα προβλήματα τα οποία δημιουργήθηκαν με δική του ευθύνη ή είναι τόσο μεγάλος και η συγγνώμη του μας ικανοποιεί για να λέμε «δεν πειράζει, ας έμεινα είκοσι ώρες στην Αττική Οδό, αφού ζήτησε συγγνώμη, όλα είναι καλά». Δεν είναι έτσι. Υπάρχουν ευθύνες. Κι όταν υπάρχουν ευθύνες, αποδίδονται. Κι όταν αποδέχεσαι την πολιτική ευθύνη σημαίνει ότι πρέπει και να παραιτηθείς.

Κυρίες και κύριοι, αυτά συμβαίνουν, όπως αυτά εκείνης της Δευτέρας, όταν δεν υπάρχουν ταξινομημένες και οριοθετημένες αρμοδιότητες. Όταν κάνατε Υπουργείο Πολιτικής Προστασίας, καιρικών φαινομένων και άλλων συναφών, υποθέσαμε ότι θα λύσετε το πρόβλημα τού ποιος έχει την τελική απόφαση. Αν δεν είναι ένας, δεν είναι κανένας. Αυτή είναι μια αρχή όλων των προχωρημένων διοικητικών συστημάτων. Όπου δεν υπάρχει ο ένας, ο τελικός, δεν υπάρχει κανένας.

Έτσι όπως μετατρέψατε τη συζήτηση σε μία μεταφορά ευθυνών, φάνηκε ότι από τον Αύγουστο - Σεπτέμβριο -πότε έγινε το Υπουργείο αυτό- δεν λέω ότι θα μπορούσε να έχει κάνει τα πάντα, αλλά λέω ότι θα μπορούσε να έχει οριοθετήσει αρμοδιότητες και την τελική αρμοδιότητα, πράγμα το οποίο δεν έγινε. Κι έτσι όλα βαίνουν καλώς, αλλά όπως έχει πει ο Γιώργος Σκαμπαρδώνης, «όλα βαίνουν καλώς σε βάρος των πολιτών, εναντίον των πολιτών».

Αυτή είναι η κατάσταση. Ένας δεν υπάρχει. Και ξαναλέω, είναι αποκρουστικό το «φταίει η «Αττική Οδός»» -που φταίει-, «φταίει ο Περιφερειάρχης» -τουλάχιστον τα σχολεία τα έκλεισε, φταίει σε άλλα-, «φταίνε οι δήμαρχοι». Ο Υπουργός δεν φταίει. Μια χαρά τα έκανε και μια χαρά το Υπουργείο αυτό συντόνισε. «Είναι καλύτερο το σχήμα αυτό από το προηγούμενο». Οι απαντήσεις δίδονται σε πολιτικό επίπεδο και για μας έχουν δοθεί.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε.

**ΑΝΔΡΕΑΣ ΛΟΒΕΡΔΟΣ:** Τελειώνω, κυρία Πρόεδρε.

Κυρίες και κύριοι, πέρυσι είχαμε τη «Μήδεια». Η «Μήδεια» έπληξε κυρίως την περιφέρειά μου. Επί μήνες έκανα ερωτήσεις στη Βουλή για το ποιος έχει την ευθύνη να μαζέψει τα κλαδιά. «Θα έρθει καλοκαίρι και θα καούμε», έλεγα. Επί μήνες υπήρχαν οι διαπληκτισμοί. Είναι αρμοδιότητα του δήμου, είναι αρμοδιότητα της περιφέρειας, η Κυβέρνηση ευθύνη δεν έχει, αλλά έχει. Άλλος να κόψει τον κορμό, άλλος να τον απομακρύνει. Ακόμη αυτά δεν έχουν λυθεί.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Με τη δύναμη του παραδείγματος -και με αυτό θα κλείσω την τοποθέτησή μου- κάνω μία αναφορά σε διαχειρίσεις, που έχουν υπάρξει σε περιπτώσεις καιρικών φαινομένων ή ανωτέρας βίας. Θυμάμαι πολύ καλά πώς λειτουργήσαμε ως κόμμα και ως κυβέρνηση το 1999 με τον σεισμό στην Πάρνηθα, θυμάμαι πώς λειτούργησαν το 2018 στο Μάτι και πώς λειτουργείτε εσείς και το καλοκαίρι, ένα σχήμα κυβερνητικό, και πώς λειτουργήσατε τώρα με το δεύτερο κυβερνητικό σας σχήμα.

Είστε κατώτεροι των περιστάσεων. Είστε κατώτεροι των αναγκών της χώρας.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Εκείνο που θα πρέπει η Βουλή να σκεφθεί είναι εάν σε επόμενο καιρικό φαινόμενο τέτοιας έντασης θα λέμε πάλι εδώ τα ίδια. Είναι ντροπή για τη χώρα να έχει αυτό το πολιτικό σύστημα! Είναι ντροπή για σας, που διαχειρίζεστε δυόμισι χρόνια τις τύχες της χώρας κι όταν σας έτυχε κάτι ανάποδο, πάντα ήσασταν πίσω από τις περιστάσεις και τις ανάγκες.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Υπουργό Εξωτερικών, κ. Δένδια.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, πράγματι βρισκόμαστε εδώ σήμερα μετά από δέκα χρόνια οικονομικής κρίσης, δύο χρόνια πανδημίας, δύο και πλέον χρόνια σχεδόν διαρκούς κρίσης στα εθνικά θέματα, μιας μόνιμης, με εξάρσεις, κρίσης στο μεταναστευτικό και με δεδομένες τις συνέπειες της κλιματικής αλλαγής.

Οι συνθήκες αυτές επιβάλλουν ωριμότητα στον πολιτικό διάλογο και νομίζω ότι πολύ σωστά το είπε αυτό ο προηγούμενος ομιλητής, ο φίλος μου κ. Ανδρέας Λοβέρδος. Δηλαδή, προϋποθέτει ότι ο καθένας πρέπει να ασκήσει τον θεσμικό του ρόλο με την ωριμότητα, που αποκτά το πολιτικό σύστημα μέσα από την πορεία του σε αυτές τις πολλαπλές κρίσεις. Η Κυβέρνηση, το έχει πει ο Πρωθυπουργός από την αρχή, αντιλαμβάνεται ως απολύτως αναγκαία την κριτική της Αντιπολίτευσης, ακόμη και την έντονη κριτική όταν οι συνθήκες θα το δικαιολογούσαν.

Όμως, το στοιχείο της ωριμότητας, κυρίες και κύριοι συνάδελφοι, είναι η κατάθεση και της θετικής πρότασης, όχι μόνο της κριτικής. Η όξυνση είναι ένα πράγμα. Η πλειοδοσία στην συναισθηματική αντίδραση είναι άλλο πράγμα. Ας είμαστε, λοιπόν, εδώ μεταξύ μας ειλικρινείς. Πρόταση μομφής υπεβλήθη. Πρόταση βελτίωσης δεν υπεβλήθη από την Αντιπολίτευση, είτε την μείζονα είτε την ελάσσονα. Επιδιώκεται η διέγερση αντανακλαστικών, δεν επιδιώκεται η διεξαγωγή νοήμονος διαλόγου.

Στο ζήτημα της κακοκαιρίας υπήρχαν λάθη προφανώς και είναι φανερό ότι η «Αττική Οδός» δεν ανταποκρίθηκε στις υποχρεώσεις της. Εξέθεσε τους πολίτες και εξέθεσε τους πελάτες της σε απίστευτη ταλαιπωρία. Οι ευθύνες αυτές διερευνώνται και από την Εισαγγελία και από την διοίκηση.

Η διαφορά είναι πώς προσεγγίζει, όμως, η Κυβέρνηση τα λάθη και οφείλω να πω ότι ο Πρωθυπουργός με ευθύτητα αναγνώρισε αμέσως τις ευθύνες. Ζήτησε συγγνώμη από τους πολίτες, φρόντισε –και αυτό είναι πρωτοφανές- για την άμεση αποζημίωση των πολιτών από τους ιδιώτες παραχωρησιούχους και αξιολογεί το τι συνέβη.

Περιμένουμε και τις προτάσεις της Αντιπολίτευσης, γιατί πρέπει να λάβουμε υπ’ όψιν ότι καιρικά φαινόμενα σαν αυτά που βίωσε η χώρα θα τα βλέπουμε πιο συχνά λόγω της κλιματικής αλλαγής και διορθώσεις είναι βέβαιο ότι πρέπει να γίνουν. Δεν ακούστηκε, όμως, πρόταση, δεν ακούγεται πρόταση για το ποιες θα πρέπει να είναι αυτές οι διορθώσεις.

Κυρίες και κύριοι συνάδελφοι, θέλω να έρθω λίγο στον τομέα, την ευθύνη του οποίου μού ανέθεσε ο Πρωθυπουργός Κυριάκος Μητσοτάκης. Εκπονήσαμε και εφαρμόζουμε, με τη στήριξη της συντριπτικής πλειοψηφίας των Ελλήνων, μία διαφοροποιημένη πολιτική. Δεν μείναμε εγκλωβισμένοι στον συνήθη, εσωτερικού ακροατηρίου διάλογο για τα Ελληνοτουρκικά και το Κυπριακό και δεν αναλωθήκαμε στις αδιέξοδες κομματικές αντεγκλήσεις περί μείζονος και ελάσσονος πατριωτισμού. Δεν επιδιώξαμε να λύσουμε μέσω εξωτερικής πολιτικής κομματικούς λογαριασμούς του παρελθόντος.

Συμπεριφερθήκαμε σαν ευρωπαϊκή χώρα. Σας είχα πει κατά τις προγραμματικές δηλώσεις της Κυβέρνησης, ότι θα είμαστε η πιο σημαντική ευρωπαϊκή χώρα στα Βαλκάνια και νομίζω ότι όλοι πια μας αντιμετωπίζουν έτσι. Αντιμετωπίσαμε, λοιπόν, τη βαλκανική μας παρουσία όχι σαν γεωγραφική καταδίκη, αλλά σαν αποστολή εξαγωγής σταθερότητας, ευημερίας, ευρωπαϊκής πορείας όλων των χωρών της περιοχής: Κοσσόβου, Βοσνίας-Ερζεγοβίνης, Βόρειας Μακεδονίας, Μαυροβουνίου.

Αντιμετωπίσαμε την οθωμανική, τουρκική επιθετικότητα σαν εφαλτήριο συνεννόησης σε όσους πιστεύουν στο Διεθνές Δίκαιο και στο Διεθνές Δίκαιο της Θάλασσας, όσο μακριά κι αν βρίσκονται αυτοί από την περιοχή μας.

Διαγνώσαμε στην πανδημία την υποχρέωσή μας να βοηθήσουμε πέραν των συνόρων μας, σε εκπλήρωση του πανανθρώπινου καθήκοντος. Η εντολή που έχω από τον Πρωθυπουργό είναι κάθε Έλληνας να έχει προσφέρει εμβόλιο σε έναν ακόμη συνάνθρωπό του στον πλανήτη. Είδαμε λοιπόν καθαρά ότι η Ελλάδα πρέπει να υπερβεί τα εσκαμμένα, να διευρύνει τους ορίζοντές της, να αποκτήσει επαφές με χώρες στις οποίες πλέουν τα πλοία του εμπορικού μας στόλου, που έχουν εγκατασταθεί εξωστρεφείς επιχειρήσεις μας, που μπορούν να αναζητηθούν αγορές για τα προϊόντα μας.

Κυρίες και κύριοι συνάδελφοι, παρ’ όλα τα προβλήματα, οι επιδόσεις της Κυβέρνησης Μητσοτάκη παραμένουν σημαντικές σε όλα τα επίπεδα. Δεν άντεξε μόνο το σύστημα υγείας, στο οποίο αναπόφευκτα εξαιτίας πανδημίας έπεσε το μεγαλύτερο βάρος. Άντεξε η οικονομία, άντεξε η κοινωνία. Οι δείκτες ανάκαμψης, ανάπτυξης εμφανίζονται θετικοί. Η Κυβέρνηση Μητσοτάκη κατέστησε την Ελλάδα ασφαλή επενδυτικό προορισμό. Οι μεταρρυθμίσεις προχωρούν και η χώρα, μετά από πολλά χρόνια, ενισχύεται σημαντικά με σύγχρονα αμυντικά μέσα.

Και το Υπουργείο Εξωτερικών αλλάζει. Εκσυγχρονίζονται οι δομές. Δημιουργείται ενιαίος κλάδος διπλωματών. Δημιουργείται στρατηγικός σχεδιασμός με υλοποιήσιμους και κυρίως μετρήσιμους στόχους. Επιλύθηκε το χρόνιο καρκίνωμα της Μεταφραστικής Υπηρεσίας. Ψηφιοποιείται το σύνολο των παρεχόμενων εντός και εκτός Ελλάδος υπηρεσιών προς τους πολίτες.

Όμως το πιο σημαντικό -και να είμαστε ειλικρινείς, κυρίες και κύριοι συνάδελφοι- επιτεύχθηκε με τη στήριξη της ευρείας πλειοψηφίας αυτής της Αίθουσας -και πρέπει να το αναγνωρίσω αυτό- σε τριάντα μήνες, ό,τι ήταν ζητούμενο για περίπου μισό αιώνα.

Διότι δεν ήταν αυτονόητες οι συμφωνίες οριοθέτησης ΑΟΖ με την Ιταλία και την Αίγυπτο. Οδήγησαν στην πρώτη επέκταση του εθνικού χώρου μετά από τον Β΄ Παγκόσμιο Πόλεμο και στην αντιμετώπιση του άκυρου και παράνομου του τουρκολιβυκού μνημονίου.

Δεν ήταν αυτονόητη η συμφωνία, η κατανόηση για παραπομπή του θέματος με την Αλβανία για οριοθέτηση στο Διεθνές Δικαστήριο της Χάγης, γιατί εδραίωσε την άποψη ότι η Ελλάδα μπορεί να συνεννοηθεί με όλους τους γείτονές της στο πλαίσιο του διεθνούς δικαίου.

Δεν ήταν αυτονόητες οι συμφωνίες στρατηγικής συνεργασίας με τις Ηνωμένες Πολιτείες και η United States-Greece Partnership Act. Ενδυναμώνουν την άμυνα της χώρας μας, οδηγούν τις ελληνοαμερικανικές σχέσεις στο ψηλότερο ιστορικά σημείο τους.

Δεν ήταν καθόλου αυτονόητη η στρατηγική συμφωνία με τη Γαλλία, συμφωνία που φέρνει τη μόνη πυρηνική δύναμη της Ευρωπαϊκής Ένωσης και μόνιμο μέλος του Συμβουλίου Ασφαλείας στην Ανατολική Μεσόγειο.

Δεν ήταν αυτονόητες οι συμφωνίες με τα Ηνωμένα Αραβικά Εμιράτα και τη Σαουδική Αραβία, που δημιουργούν γέφυρες προς και από τον Κόλπο.

Δεν είναι αυτονόητα τα τριμερή και πολυμερή σχήματα συνεργασιών που προωθήσαμε στην περιοχή. Αναφέρομαι ιδιαίτερα στο 3+1, Κύπρος –Ελλάδα - Ισραήλ και Ηνωμένες Πολιτείες.

Δεν είναι αυτονόητη η επανενεργοποίηση της χώρας μας στην επίλυση κρίσεων από τη Λιβύη μέχρι τη Συρία. Απουσιάσαμε, κυρίες και κύριοι συνάδελφοι, από τη Συρία και τη Λιβύη. Η Λιβύη είναι είκοσι λεπτά πτήση από την Κρήτη. Και το πληρώσαμε ακριβά.

Δεν είναι αυτονόητο Philia Forum, η υπογραφή των κοινών αρχών του Δικαίου της Θάλασσας από μεγάλο αριθμό χωρών.

Δεν είναι αυτονόητη η παρουσία Έλληνα Υπουργού στη Ρουάντα, στη Γκάμπια, στη Γκάνα, στη Νιγηρία, σύντομα στη Σενεγάλη, στο Τσαντ, στο Πράσινο Ακρωτήριο, που διευρύνει το γεωπολιτικό μας αποτύπωμα, διευρύνει το οικονομικό μας αποτύπωμα.

Δεν ήταν αυτονόητη η διπλωματία των εμβολίων.

Δεν ήταν αυτονόητη η πρώτη επίσκεψη του υπουργού εξωτερικών της Ινδίας μετά από είκοσι χρόνια. Αποκαλύψαμε μαζί με τον Δήμαρχο Αθηναίων κ. Μπακογιάννη το άγαλμα του Μαχάτμα Γκάντι. Το αναφέρω, γιατί σήμερα είναι η επέτειος του θανάτου του.

Δεν είναι αυτονόητο το επίπεδο των σχέσεών μας με τα μέλη του Συμβουλίου Ασφαλείας.

Δεν είναι καθόλου συνηθισμένο ή αυτονόητο ότι η παρούσα Κυβέρνηση από την ανάληψη των καθηκόντων της έχει υπογράψει εκατόν δεκαοκτώ διμερείς συμφωνίες και τριάντα εννιά πολυμερείς συμβάσεις. Δεν υπάρχει ανάλογο προηγούμενο στη Μεταπολίτευση.

Δεν είναι αυτονόητο ότι η Ελλάδα εξελέγη πρώτη σε ψήφους στον Διεθνή Οργανισμό Ναυτιλίας.

Μας ψήφισαν εκατόν πενήντα από εκατόν πενήντα επτά. Εκλεγήκαμε δεύτεροι από τον πρώτο γύρο στην Επιτροπή Παγκόσμιας Κληρονομιάς της UNESCO με εκατόν δεκαεννιά ψήφους.

Εκατόν δώδεκα κράτη-μέλη του ΟΗΕ στήριξαν την απόφασή μας για την ασφάλεια των δημοσιογράφων.

Και δεν ήταν καθόλου αυτονόητο ότι έχουμε πλέον ενενήντα επτά γραπτές δεσμεύσεις για την εκλογή μας στο Συμβούλιο Ασφαλείας την περίοδο 2025-2026. Θα κάνουμε ανακοίνωση γι’ αυτό μέσα στην εβδομάδα.

Κυρίες και κύριοι συνάδελφοι, με εντολή του Κυριάκου Μητσοτάκη επεδίωξα τη συναντίληψη στις εθνικές γραμμές, ειδικά τη στιγμή που η χώρα αντιμετωπίζει υπαρξιακές απειλές, και αυτό θα συνεχίσω να πράττω. Τις επόμενες μέρες θα πραγματοποιηθεί ένας ακόμα κύκλος ενημέρωσης των τομεαρχών των κομμάτων. Διότι η Κυβέρνηση δεν αντιμετωπίζει την εξωτερική πολιτική ως φέουδο.

Έρχομαι στα ελληνοτουρκικά. Η Ελλάδα δεν άφησε αναπάντητη οποιαδήποτε πρόκληση. Διαμηνύσαμε ότι επιθυμούμε τον εποικοδομητικό διάλογο και μια θετική ατζέντα, όμως, στη βάση του διεθνούς δικαίου και του Διεθνούς Δικαίου της Θάλασσας. Ουδείς δικαιούται να έχει αυταπάτες ως προς την απόλυτη θέληση της Ελλάδας να υπερασπιστεί την κυριαρχία και τα κυριαρχικά της δικαιώματα. Η Ελλάδα κινείται αξιακά πάντα, εντός πλαισίου Διεθνούς Δικαίου και Διεθνούς Δικαίου της Θάλασσας.

Η Τουρκία εκτός. Casus belli, τουρκολιβυκό μνημόνιο, γαλάζια πατρίδα, υπερπτήσεις, παραβιάσεις εθνικού χώρου, αμφισβήτηση κυριαρχίας των νησιών, συνέχιση κατοχής της Κύπρου, ρητορική δύο κρατών, επεμβάσεις σε άλλες χώρες, Ιράκ, Καύκασο, Συρία, Λιβύη, μαζικές παραβιάσεις ανθρωπίνων δικαιωμάτων, μετατροπή μνημείων παγκόσμιας πολιτιστικής κληρονομιάς σε τζαμί.

Κυρίες και κύριοι συνάδελφοι, πρέπει να αντιληφθούμε κάτι σε αυτή την Αίθουσα, ότι η Τουρκία δυστυχώς έχει μεταβάλει πορεία. Δεν είναι η Τουρκία που παρ’ όλες τις ιδιομορφίες της προσέβλεπε προς τη Δύση και σε μια ευρωπαϊκή κατεύθυνση. Απέναντι σ’ αυτή την κατάσταση, απέναντι στη χειρότερη κατάσταση από το 1974, η χώρα μας πέτυχε να ανασχέσει την επιθετικότητα. Πέτυχε κάτι παραπάνω, εκμεταλλευόμενη τα παράθυρα ευκαιρίας, να μετατρέψει την προκλητικότητα και την αλαζονεία του απειλούντος σε ασπίδα και βάση συνεννόησης τον ορθοφρονούντων απέναντι στην απειλή. Επαναλαμβάνω δε: Εμείς τον διάλογο με την Τουρκία τον επιθυμούμε, αλλά εντός του πλαισίου του δικαίου, και όχι διάλογο επί παράλογων, παράνομων απαιτήσεων, όχι διάλογο επί παράνομων κεκτημένων.

Η Ελλάδα έχει αυτοπεποίθηση. Η Ελλάδα δεν είναι μια φοβική Ελλάδα, δεν είναι μια περιθωριοποιημένη, περιχαρακωμένη η Ελλάδα. Και για να ξεκαθαρίσω και κάτι, δεν ενοχλείται η Ελλάδα, όταν εταίροι και σύμμαχοί μας στην περιοχή συνομιλούν με την Τουρκία. Είναι προς το συμφέρον όλων μας να έχει επαφές η Τουρκία με κράτη που η Ελλάδα μοιράζεται τις ίδιες απόψεις. Δηλαδή να ακούει η Τουρκία τα ίδια πράγματα από πολλές πλευρές και από πολλά στόματα. Και θα ήταν ευχής έργον η Τουρκία να βγει από την απομόνωση και να επανέλθει στην ευρωπαϊκή πορεία. Ουδείς θέλει μια απομονωμένη Τουρκία, μια επιθετική Τουρκία, ουδείς θέλει μια ισλαμική, νέο-οθωμανική Τουρκία.

Κυρίες και κύριοι συνάδελφοι, επανέρχομαι στο βασικό θέμα της συζήτησης και τελειώνω. Θα μου επιτρέψετε να δω ψύχραιμα τα πράγματα, να δω ψύχραιμα την πατρίδα μας, πέρα από τον χιονιά, πέρα από την πανδημία. Και θα ήθελα να σας πω ότι η άποψή μου είναι ότι πρέπει να είμαστε περήφανοι για την Ελλάδα. Πρέπει να είμαστε περήφανοι για την πατρίδα όλων σ’ αυτή την Αίθουσα. Η χώρα μας, παρά τα προβλήματα, είναι μια σύγχρονη ευρωπαϊκή χώρα, μια σύγχρονη χώρα με μεγάλες γεωπολιτικές δυνατότητες. Η χώρα μας, παρά τα προβλήματά της, είναι μια ακμάζουσα δημοκρατία. Αυτό αποδεικνύει η σημερινή συζήτηση. Είναι μια Ελλάδα ισχυρή, χάρη στο υστέρημα του Έλληνα φορολογούμενου, χάρη στο εξαιρετικό δυναμικό των ενόπλων δυνάμεων, μια χώρα πυλώνας ασφάλειας, σταθερότητας, τουριστικός, επενδυτικός προορισμός, μια χώρα η οποία είναι αξιόπιστος και εποικοδομητικός συνομιλητής όλων, ακόμα και σε ζητήματα που δεν μας αφορούν άμεσα.

Αυτή την Ελλάδα υπηρετεί η Κυβέρνηση Μητσοτάκη. Αυτή την Ελλάδα υπηρετεί η κοινοβουλευτική πλειοψηφία, δηλαδή οι Βουλευτές της Νέας Δημοκρατίας, τους οποίους ευχαριστώ για τους αγώνες τους, για τη στήριξή τους και την εμπιστοσύνη τους στην Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Κωνσταντίνος Μαραβέγιας από τη Νέα Δημοκρατία. Θα ακολουθήσει η κ. Φωτίου, ο κ. Μπαρτζώκας και μετά ο Υπουργός Εθνικής Άμυνας κ. Παναγιωτόπουλος.

Θερμή παράκληση για τήρηση του χρόνο, γιατί εξ όσων γνωρίζετε στις 16.00΄ ώρα θα ξεκινήσουν οι ομιλίες των πολιτικών αρχηγών.

Αν τηρηθεί ο χρόνος που έχει ο κάθε ομιλητής, πιστεύω να μιλήσουν όσο το δυνατόν περισσότεροι συνάδελφοι από τον εν δυνάμει αρχικό στόχο που τέθηκε το πρωί και να φτάσουμε ενδεχομένως ως το νούμερο εκατόν σαράντα επτά.

Τον λόγο έχει ο κ. Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στη Νέα Δημοκρατία από την πρώτη στιγμή καλωσορίσαμε την πρόταση δυσπιστίας από τον ΣΥΡΙΖΑ και αυτό γιατί μας δίνει ξεκάθαρα την ευκαιρία να συγκρίνουμε τα πεπραγμένα της Κυβέρνησης Μητσοτάκη με αυτά του κ. Τσίπρα, να δούμε στο τέλος-τέλος το πολιτικό ήθος και τη σοβαρότητα της Νέας Δημοκρατίας και του ΣΥΡΙΖΑ, ο οποίος μάλλον παλεύει απεγνωσμένα να κρατήσει τον ρόλο της Αξιωματικής Αντιπολίτευσης.

Το δίλημμα προς τον ελληνικό λαό είναι ξεκάθαρο γι’ αυτό και η Νέα Δημοκρατία δίνει ξεκάθαρες απαντήσεις αυτές τις τρεις ημέρες προς τους πολίτες. Όλοι ξέρουμε τι θα σήμαινε για την Ελλάδα η λεγόμενη προοδευτική διακυβέρνηση Τσίπρα, αφού την έχουμε ζήσει στο πετσί μας κατά την περίοδο 2015-2019. Από τη σύγκριση αυτή είχαμε πολλά να μάθουμε και θα μου επιτρέψετε να πω τι να πρωτοθυμηθούμε.

Μπαίνω απευθείας στην ουσία και ξεκινάω με την επικαιρότητα. Πολιτική Προστασία: Ο Πρωθυπουργός τόσο στο Υπουργικό Συμβούλιο όσο και χθες στη Βουλή αναγνώρισε την πολιτική ευθύνη, επισημαίνοντας με ειλικρίνεια παραλείψεις και μένοντας σταθερά μακριά από θεατρινισμούς.

Αντίθετα, τι έγινε το βράδυ της καταστροφής στο Μάτι; Ο κ. Τσίπρας συγκαλούσε αυτοσχέδιο τηλεοπτικό συμβούλιο, όπου συγκάλυπτε την πραγματικότητα, αρνούμενος να παραδεχθεί την ύπαρξη ακόμα και ενός καμένου συμπολίτη. Αυτή ήταν η πραγματική ασέβεια προς τους νεκρούς πέρα και πριν από την όποια παράθεση ευθυνών στην οποία ο χρόνος δεν θα μου επέτρεπε να σταθώ.

Επί Νέας Δημοκρατίας δεν είχαμε ευτυχώς ούτε μια απώλεια ζωής από φυσικές καταστροφές γεγονός εξαιρετικά σημαντικό, αλλά και καθόλου αυτονόητο, όπως έδειξε η ιστορία.

Κάτι άλλο επίσης πολύ σημαντικό είναι οι αποζημιώσεις στους πληγέντες. Με παρέμβαση Μητσοτάκη θα καταβληθούν τα 2.000 ευρώ στους αποκλεισμένους της Αττικής Οδού για την ταλαιπωρία τους. Τι συνέβη όμως όταν οι χαροκαμένοι από το Μάτι ζητούσαν την άμεση αρωγή του κ. Τσίπρα; Ο τότε Πρωθυπουργός ανάλγητα αρνήθηκε λέγοντας το απίστευτο «τι να τα κάνετε τα δυο χιλιάρικα ρε παιδιά, αφού έτσι και αλλιώς θα τα σπαταλήσετε».

Θέλετε να περάσουμε και σε άλλα κεφάλαια; Για τις ασφαλιστικές εισφορές τα είπε ο Κοινοβουλευτικός μας Εκπρόσωπος, ο Γιάννης Βρούτσης, αναλυτικά. Η Κυβέρνηση της Νέας Δημοκρατίας όχι μόνο δεν έφερε κανέναν νέο φόρο, αλλά μείωσε πλήθος πρόσθετων φοροεπιβαρύνσεων του ΣΥΡΙΖΑ. Σας τους θυμίζω τηλεγραφικά: Μείωση του ΕΝΦΙΑ, κατάργηση της εισφοράς αλληλεγγύης, μείωση φόρων στο εισόδημα και στην επιχειρηματικότητα, κατάργηση φόρων για δωρεές και γονικές παροχές.

Αντίθετα ο ΣΥΡΙΖΑ με τη φορολεηλασία του αφαίμαξε την κοινωνία για να δημιουργήσει το περίφημο μαξιλάρι των 32 δισεκατομμυρίων. Και δεν έμεινε δυστυχώς στην υπερφορολόγηση. Προχώρησε στη σύνδεση των ασφαλιστικών εισφορών με το εισόδημα των ελεύθερων επαγγελματιών, επιβάρυνση που κατήργησε η Νέα Δημοκρατία ανακουφίζοντας εκατομμύρια ελεύθερους επαγγελματίες. Μείωση όμως έφερε και στις ασφαλιστικές εισφορές των μισθωτών, συμβάλλοντας στη σταδιακή μείωση της ανεργίας κατά τέσσερις μονάδες από το 2019 μέχρι σήμερα.

Και άλλα κεφάλαια θα μπορούσε να εισφέρουμε, όπως το κράτος δικαίου. Η Νέα Δημοκρατία άλλαξε τον Ποινικό Κώδικα τον οποίο παρέλαβε από τον ΣΥΡΙΖΑ, ο οποίος είχε προβεί στην αλλαγή του λίγες ημέρες πριν φύγει από την εξουσία. Αυστηροποίησε τις ποινές για τα αδικήματα της ανθρωποκτονίας και της γενετήσιας ελευθερίας. Αυξήσαμε τις ποινές για την εμπορία ανθρώπων και τον ομαδικό βιασμό ή τον βιασμό ανηλίκου για τον οποίο προβλέπεται πλέον αποκλειστικά ισόβια κάθειρξη.

Και άλλο θέμα: Να μιλήσουμε λίγο και για τον πρώην συνεταίρο σας, τον κ. Καμμένο, που κύριο μέλημά του ήταν η διοργάνωση τελετών και εορταστικών εκδηλώσεων; Σε αυτό το πνεύμα στόλιζε με ξύλινα καφάσια τις παραλίες και κόκκινα χαλιά και μια σημαία της Κούβας για να τιμήσει τη Ναυμαχία της Σαλαμίνας το 2015.

Σε αντίθεση με αυτά τα γραφικά φαινόμενα επί Τσίπρα σήμερα το Υπουργείο Εθνικής Άμυνας διαθέτει μία σοβαρή πολιτική ηγεσία, την οποία σέβονται φίλοι και αντίπαλοι της χώρας, μία ηγεσία που προχωρά σε ταχύτατη αναβάθμιση του αμυντικού μας υλικού, όπως με την πρόσφατη αγορά των νέων φρεγατών και αεροσκαφών από τη Γαλλία.

Όλα αυτά την ίδια ώρα που ο ΣΥΡΙΖΑ καταψηφίζει για πρώτη φορά στην ιστορία της πατρίδας τις αμυντικές δαπάνες. Ήταν κάτι που παγίως στήριζαν όλες οι αντιπολιτεύσεις επί δεκαετίες. Προφανώς λοιπόν ο κ. Τσίπρας συμφωνεί με το στέλεχός του, τον κ. Μπαλάφα, που δήλωνε ότι «δεν χρειαζόμαστε εξοπλισμούς γιατί, τι να κάνουμε, με την Τουρκία μπορούμε και να το ρισκάρουμε».

Είναι τόσες οι φαιδρές πολιτικές του ΣΥΡΙΖΑ που, πραγματικά, δεν ξέρει κανείς τι να πρωτοθυμηθεί. Τα σύνορα που δεν υπάρχουν στη θάλασσα ή τη ρήση της κ. Χριστοδουλοπούλου ότι «οι μετανάστες λιάζονται στο κέντρο της Αθήνας και μετά χάνονται ως δια μαγείας»; Η διαφορά ήθους και σοβαρότητας μεταξύ Νέας Δημοκρατίας και ΣΥΡΙΖΑ είναι τόσο καταλυτική που τα συμπεράσματα είναι ξεκάθαρα.

Θα κλείσω, κύριε Πρόεδρε, με ένα ερώτημα μόνο και μόνο επειδή το έθεσε ο ΣΥΡΙΖΑ, δηλαδή τι έπραξε η Νέα Δημοκρατία και τι θα έκανε εκείνος για την πανδημία. Ας σκεφτούμε το εφιαλτικό ενδεχόμενο να ήταν την τελευταία διετία Υπουργός Υγείας ο πρώην Αναπληρωτής Υπουργός Υγείας, ο άνθρωπος που επανειλημμένα ισχυρίστηκε ότι τα εμβόλια δεν μειώνουν τη σοβαρή νόσηση από τον κορωνοϊό ούτε καν για την παραλλαγή «Όμικρον».

Αφού για τον κ. Πολάκη το εμβόλιο δεν είναι η απάντηση για την πανδημία προφανώς δεν θα έκανε αυτό που κάναμε εμείς, δηλαδή ένα πρότυπο πρόγραμμα οργανωμένων εμβολιασμών, το οποίο έσωσε δεκάδες χιλιάδες ζωές στη χώρα.

Για να μην αναφερθώ και στην κριτική, που ασκείτε για την πανδημία, που αν κανείς σας ακούει κανείς, πιστεύει ότι η πανδημία είναι μόνο στην Ελλάδα, ότι οι άλλες χώρες δεν είχαν νεκρούς. Δεν άκουσα έναν από εσάς να αναφέρει ότι χώρες με κραταιά συστήματα υγείας είχαν διασωληνωμένους σε γήπεδα.

Αξίζει λοιπόν εδώ ένα ευχαριστώ στον ΣΥΡΙΖΑ, που μας έδωσε σήμερα την ευκαιρία να θυμηθούμε τι συνέβη στην πατρίδα μας και να αναλογιστούμε τι θα της συνέβαινε αν ο μη γένοιτο ξαναερχόταν ο κ. Τσίπρας στην εξουσία.

Με ανακούφιση λοιπόν για το γεγονός ότι η ηγεσία του Κυριάκου Μητσοτάκη προστάτευσε την Ελλάδα και με εμπιστοσύνη στην Κυβέρνηση που μας οδηγεί σε ένα καλύτερο μέλλον η Κοινοβουλευτική Ομάδα της Νέας Δημοκρατίας καταψηφίζουμε την πρόταση δυσπιστίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Θεανώ Φωτίου από τον ΣΥΡΙΖΑ.

**ΘΕΑΝΩ ΦΩΤΙΟΥ:** Σας ευχαριστώ, κύριε Πρόεδρε.

Κυρίες και κύριοι Βουλευτές, καταθέσαμε πρόταση δυσπιστίας διότι κατέρρευσε μία ακόμη φορά το επιτελικό κράτος, αποκαλύπτοντας την κρίσιμη στιγμή ότι ο πραγματικός λόγος ύπαρξής του δεν είναι ο συντονισμός, που μας είπε το πρωί ο κ. Γεραπετρίτης. Είναι να διαχειρίζεται το επιτελείο του κ. Μητσοτάκη τους κρατικούς πόρους με την επιχειρηματική ελίτ που τον κρατά στην εξουσία και να διορίζει το κομματικό προσωπικό της Νέας Δημοκρατίας, υψηλόβαθμο και μη, στο κράτος.

Καταθέσαμε πρόταση δυσπιστίας διότι δυόμισι χρόνια τώρα υπονομεύετε, διαλύετε, παραδίδετε στους ιδιώτες δημόσια αγαθά και το κοινωνικό κράτος, υγεία, παιδεία, ασφάλιση, πρόνοια, τη μόνη ασπίδα προστασίας για τον λαό και το περιβάλλον στη νέα περίοδο των κλιματικών, υγειονομικών και οικονομικών κρίσεων. Το αποδεικνύουν οι είκοσι τρεις χιλιάδες νεκροί, τα εκατομμύρια στρέμματα καμένης γης, οι εκατοντάδες χιλιάδες εγκλωβισμένοι ενός προαναγγελθέντος με ακρίβεια χιονιά.

Πρόταση δυσπιστίας γιατί δυόμισι χρόνια τώρα η Κυβέρνηση αντιμετωπίζει με επικοινωνιακές φαμφάρες τους ανάπηρους, τα παιδιά, τους ηλικιωμένους, τους άστεγους, τους φτωχούς και κοινωνικά αποκλεισμένους. Κρατά τον προϋπολογισμό της πρόνοιας καθηλωμένο μέχρι το 2025 στα 3,5 δισεκατομμύρια που της παραδώσαμε το 2019.

Διαθέτει τα μικρότερα ποσά απ’ όλες τις χώρες της Ευρώπης, από το ταμείο ανάκαμψης, 1,5%, δηλαδή 480 εκατομμύρια σε σύνολο 32 δισεκατομμυρίων. Κάνετε ό,τι μπορείτε για να μας επιστρέψετε στην ανθρωπιστική κρίση που μας παραδώσατε το 2015. Φέρατε ξανά την ενεργειακή φτώχεια που μας παραδώσατε το 2015, με νεκρούς από κομμένα ρεύματα, διότι μέσα στο 2021, μόνο σε έναν χρόνο είχαμε ογδόντα τέσσερις νεκρούς περισσότερους από την περίοδο 2012-2015.

Το πρόχειρο τζάκετ του κ. Μητσοτάκη και οι κουβέρτες της Υφυπουργού δεν απέτρεψαν τον θάνατο του άστεγου από τον χιονιά μέσα στο κέντρο της Θεσσαλονίκης την Τρίτη το μεσημέρι. Και ερωτώ: δεν είναι νεκρός αυτός του χιονιά; Άκουσα και τον υπεύθυνο Υπουργό να λέει «έστω και ένας νεκρός να υπάρχει, εγώ θα παραιτηθώ». Και ερωτώ: ο άστεγος δεν είναι νεκρός; Αφήσατε τα ιδρύματα χωρίς ρεύμα, ηλικιωμένους και ανάπηρους για ώρες και μέρες αβοήθητους.

Πρόταση δυσπιστίας, διότι οξύνατε μέσα σε δυόμισι χρόνια τη στεγαστική κρίση που φτωχοποιεί εκατοντάδες χιλιάδες νοικοκυριά και τα οδηγεί σε νέα ανθρωπιστική κρίση. Αυτό συμβαίνει από το 2019 με την αύξηση του ηλεκτρικού ρεύματος και το 2020-2021 με την ιδιωτικοποίηση της ΔΕΗ, το οριζόντιο ειδικό επίδομα 534 ευρώ -σας αρέσουν τα οριζόντια, το ίδιο πλούσιοι και φτωχοί- της πανδημίας και το τελευταίο εξάμηνο με την ενεργειακή κρίση και τον πληθωρισμό. Στεγαστική κρίση βιώνει ένα νοικοκυριό όταν εξαντλεί πάνω από το 40% των εισοδημάτων του σε δαπάνες στέγης, νοίκι, δάνειο, ηλεκτρικό, νερό, κοινόχρηστα, θέρμανση ή ψύξη. Ξέρετε πόσο είναι αυτό το ποσοστό μεσοσταθμικά στην Ευρώπη; Το 9,9%. Ξέρετε πόσο ήταν το 2019 το ποσοστό αυτό στην Ελλάδα; Ήταν 32,6%. Ξέρετε που βρίσκεται σήμερα; Στο 40%, δηλαδή από τέσσερα εκατομμύρια εκατό χιλιάδες νοικοκυριά της χώρας, το ένα εκατομμύριο επτακόσιες χιλιάδες δεν τα βγάζει πέρα.

Τα τελευταία τρία χρόνια τα νοίκια αυξήθηκαν 32% μεσοσταθμικά και θα συνεχίσουν να αυξάνονται. Αυτά είναι τα επιτεύγματα της κυβέρνησής σας, με την αύξηση των αντικειμενικών αξιών κατά 20% στο 55% των περιοχών της χώρας. Οι επιπτώσεις θα είναι σοβαρές σε όσους νοικιάζουν σπίτια, δηλαδή στο 1,041 εκατομμύριο νοικοκυριά που νοικιάζουν σπίτια. Στην πραγματικότητα δημιουργείτε μια νέα φούσκα ακινήτων και αδιέξοδο διαβίωσης στα αδύναμα και μεσαία στρώματα, με τον πληθωρισμό που ήδη κατατρώει το 17% των εισοδημάτων τους και την άνοδο σε βασικά προϊόντα και αγαθά. Σε λίγο θα έχουν πρόβλημα όλα αυτά τα στρώματα, να αγοράσουν ακόμη και τα στοιχειώδη.

Πρόταση δυσπιστίας, για τις επικοινωνιακές φιέστες και εθνικές στρατηγικές ευχολόγια, όπως για την προσβασιμότητα των αναπήρων υπό τον κ. Γεραπετρίτη. Τους κόψατε -όχι δεν δώσατε στους αναπήρους ένα ευρώ- περίπου 90 εκατομμύρια το 2021 και φέτος 55 εκατομμύρια από όσα δαπανήσατε το 2019. Και βέβαια, δεν τους προτεραιοποιήσατε στους εμβολιασμούς. Στερήσατε από εκατόν εβδομήντα χιλιάδες ανασφάλιστους ανάπηρους φάρμακα, θεραπείες και εξετάσεις, καταργώντας τον νόμο του ΣΥΡΙΖΑ και υποχρεώνοντας τους να πάνε σε δημόσια νοσοκομεία εν μέσω COVID για να τους τα γράψουν. Ο Ιατρικός Σύλλογος Αθηνών δεν είναι ΣΥΡΙΖΑ. Σας ζητάει να το πάρετε τώρα πίσω. Εμπαίζεται ένα εκατομμύριο αναπήρους, υποσχόμενοι δύο χιλιάδες προσωπικούς βοηθούς συνολικά σε τρία χρόνια. Δηλαδή πόσοι θα πάρουν προσωπικό βοηθό; Μεγάλες καθυστερήσεις πάνω από έναν χρόνο στην έκδοση συντάξεων αναπηρίας για εργαζόμενους που απέκτησαν βλάβη και έχουν περάσει από ΚΕΠΑ. Τηλεφωνούν στο «1555», το χρυσοπληρωμένο με 12,1 εκατομμύρια τηλεφωνικό κέντρο του κ. Χατζηδάκη και δεν παίρνει καμμία απάντηση από τους ιδιώτες που ανέλαβαν.

Να φύγετε γιατί ζημιώνετε τα παιδιά της χώρας! Ακυρώθηκε για πρώτη φορά ο διαγωνισμός σχολικών γευμάτων. Έμειναν εκατόν ογδόντα πέντε χιλιάδες μαθητές χωρίς ζεστά γεύματα μέχρι την πρωτοχρονιά. Μετά την έναρξη των σχολείων αρχίσατε να τα δίνετε. Μόνο και μόνο για να μοιράσετε 253 εκατομμύρια σε πέντε μεγαλοεπιχειρηματίες. Αφήσατε για δεύτερη φορά ογδόντα χιλιάδες παιδιά με πλήρεις φακέλους εκτός βρεφονηπιακών και ΕΚΔΔΑ. Αρνείστε επί πέντε μήνες να πληρώσετε δομές και εργαζόμενους, ΚΔΑΠ, ΚΔΑΠ ΜΕΑ, δημοτικά και ιδιωτικά, με αποτέλεσμα να κινδυνεύει ο θεσμός των ΚΔΑΠ για πρώτη φορά στη χώρα. Μειώσατε το επίδομα αναδοχής αναπήρων παιδιών και στις οικογένειες που το έπαιρναν, το μειώσατε και αποθαρρύνετε και νέες ανάδοχες καταδικάζοντας τα ανάπηρα παιδιά σε μια ζωή μέσα στα ιδρύματα.

Κατά τα άλλα κουβέντες, τηλεοπτικές εμφανίσεις κάθε μέρα. Ντροπή! Τορπιλίζετε το πρόγραμμα των βρεφονηπιακών σταθμών με τις απαράδεκτες νταντάδες της γειτονιάς και εισάγετε το απαράδεκτο πρόγραμμα «ΚΥΨΕΛΗ», που όπως είπαν όλοι οι επιστήμονες είναι αντίθετο με τα συμφέροντα των παιδιών, βλαπτικό και άσχετο με την ελληνική πραγματικότητα. Επαίρεστε για το διχίλιαρο στα νεογέννητα κόστους 140 εκατομμυρίων ευρώ το χρόνο, όταν καταγγέλλατε από τη θέση της αντιπολίτευσης -τι λέγατε!- την αύξηση κατά 550 εκατομμύρια τον χρόνο στο επίδομα παιδιού που δώσαμε το 2018 σαν επαρκές.

Πιο λαϊκιστές και νεοφιλελεύθεροι, πεθαίνεις! Φτάνει πια! Ήρθε η ώρα να φύγετε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Μπαρτζώκας Αναστάσιος από τη Νέα Δημοκρατία.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμοι κύριοι Υπουργοί, αγαπητοί συνάδελφοι, όσο κι αν είμαστε συνηθισμένοι και εξοικειωμένοι θα έλεγα και εμείς, αλλά και ο ελληνικός λαός με την εργαλειοποίηση των κοινοβουλευτικών θεσμών από την πλευρά του ΣΥΡΙΖΑ, που δυστυχώς πολλές φορές φτάνει στα όρια του εξευτελισμού, εξακολουθεί να μας εκπλήσσει το μέγεθος της υποκρισίας. Και αυτή τη φορά με την πρόταση δυσπιστίας εξακολουθεί να μας εκπλήσσει και η αδιαφορία σας για τη χώρα, διότι αυτή τη στιγμή πέραν όλων των άλλων, βιώνουμε κρίσιμες στιγμές λόγω πανδημίας αλλά και άλλων θεμάτων.

Στον βωμό λοιπόν, της δίψας σας για πολιτική επιβίωση και της φαντασίωσής σας ότι οι καρέκλες εξουσίας φωνάζουν ξανά το όνομά σας, θυσιάζετε το πολιτικό ήθος. Και το λέω αυτό γιατί μόνο τις τελευταίες βδομάδες έχετε εξαντλήσει όλα τα κορυφαία κοινοβουλευτικά όπλα για λόγους τακτικής.

Πλέον όμως, δυστυχώς για εσάς, δεν μπορείτε να κοροϊδέψετε κανέναν. Δεν μπορείτε να κοροϊδέψετε τους Έλληνες πολίτες ούτε φυσικά την Κυβέρνηση και πολύ φοβάμαι ούτε και το εσωτερικό σας ακροατήριο. Στον κατήφορο λοιπόν, της φθοράς σας που υπάρχει όχι μόνο από το εκλογικό Σώμα, αλλά κυρίως εσωτερικά, δεν μπορούν να βάλουν φρένο οι κοινοβουλευτικοί θεσμοί.

Όταν πριν δυόμισι χρόνια η Νέα Δημοκρατία βρέθηκε στο τιμόνι της χώρας, ο ελληνικός λαός ήταν τσακισμένος από μια δεκαετή οικονομική κρίση. Ήταν εξαντλημένος από τη συγκυβέρνηση ΣΥΡΙΖΑ - ΑΝΕΛ και τα πεπραγμένα αυτής της Κυβέρνησης, καθώς του υποσχέθηκε ότι η ελπίδα θα ερχόταν με έναν νόμο και ένα άρθρο, κάτι το οποίο βεβαίως όπως γνωρίζουμε όλοι, δεν έγινε. Εν τέλει, αυτό που ήρθε ήταν ένα μνημόνιο παραπάνω, θλιβερές πρωτιές σε μακροοικονομικά μεγέθη και ανεργία, όλα καλυμμένα με ένα περιτύλιγμα περηφάνιας. Θυμόμαστε όλοι συγκεντρώσεις, συναυλίες σε πλατείες. Μια περηφάνεια που δυστυχώς όμως έβαλε τον ελληνικό λαό ακόμα πιο βαθιά, σε μια κρίση που βίωνε εδώ και χρόνια.

Η κοινωνία, λοιπόν, εμπιστεύτηκε εμάς, χωρίς να τάζουμε λαγούς και πετραχήλια. Μας εμπιστεύτηκε να δημιουργήσουμε μια άλλη Ελλάδα, μια Ελλάδα που τα ρολόγια της θα συγχρονίζονται με τους παγκόσμιους ρυθμούς, μια Ελλάδα, που τα ρολόγια της θα ξεκολλούσαν από τη σταματημένη ώρα του διχασμού και των άγονων πολιτικών αντιπαραθέσεων της στασιμότητας και του αποτυχημένου παραδείγματος, μέσω πραγματικής πολιτικής και όχι επένδυσης στα σκάνδαλα.

Δυόμισι χρόνια μετά, ακόμα και αν η πανδημία θολώνει το τοπίο των πολιτικών πεπραγμένων μας, η χώρα έχει πλέον σταθεί σε δυνατά και όχι πήλινα πόδια. Στον τομέα της οικονομικής πολιτικής η σελίδα των φοροεπιδρομών έχει σκιστεί οριστικά. Οι μειώσεις φόρων και ασφαλιστικών εισφορών που εφαρμόσαμε από τον πρώτο μήνα της ανάληψης της εξουσίας συνεχίστηκαν ακόμα και εν μέσω πανδημίας.

Μέσα σε αυτό το δυσμενές κλίμα της υγειονομικής κρίσης καταφέραμε να κρατήσουμε ζωντανή την οικονομία, να στηρίξουμε τις επιχειρήσεις, να ενισχύσουμε τα νοικοκυριά, να διατηρήσουμε τις θέσεις εργασίας και να μειώσουμε την ανεργία. Όταν η Αξιωματική Αντιπολίτευση φώναζε για λουκέτα στην αρχή της πανδημίας, κατέθετε πρόταση δυσπιστίας προς τον Υπουργό Οικονομικών και καταψήφιζε όλα σχεδόν τα μέτρα στήριξης προς τις επιχειρήσεις και στα νοικοκυριά εμείς διοχετεύαμε στην οικονομία χρήματα που έφτασαν τα 43 δισεκατομμύρια ευρώ και θα συνεχίσουμε να το κάνουμε για όσο αυτό χρειαστεί. Είπαμε από την αρχή ότι κανένας δεν θα μείνει μόνος του και το εννοούμε.

Θα εξακολουθήσουμε, λοιπόν, να μειώνουμε τα φορολογικά βάρη. Θα συνεχίσουμε να βάζουμε τη χώρα μας στον κύκλο της ανάπτυξης, προκειμένου η επόμενη γενιά να μην χρεωθεί τα δικά μας σπασμένα όπως πληρώνει και χρεώθηκε και η δικιά μας γενιά, ιδιαίτερα ενώπιον των προκλήσεων που θέτει η παράλληλη ενεργειακή κρίση πρέπει και μπορούμε να είμαστε ακόμα πιο τολμηροί στα μέτρα στήριξης που παίρνουμε, με σύνεση όμως, ιεραρχώντας τις προτεραιότητες και προκρίνοντας την ενίσχυση των κλάδων που πρωτοστατούν στη χώρα.

Δεν προοδεύσαμε, όμως, μόνο στο κομμάτι της οικονομίας. Θέσαμε τις βάσεις για ένα ποιοτικότερο εθνικό σύστημα υγείας, ενισχύοντας το προσωπικό του, βελτιώνοντας τις υποδομές του και διορθώνοντας χρόνια προβλήματα. Εξαρχής στο επίκεντρο μας ήταν ο πολίτης και όλο το φάσμα των πτυχών της ζωής και της υγείας του. Τους γρήγορους ρυθμούς αναγέννησης του ΕΣΥ και ιδιαίτερα της πρωτοβάθμιας υγείας που αποκτήσαμε μέσα στην πανδημική κρίση θα τους διατηρήσουμε, όχι μόνο γιατί μας δίνει την ευκαιρία το Ταμείο Ανάκαμψης και το ΕΣΠΑ της επόμενης περιόδου, αλλά γιατί έχουμε το όραμα για ποιοτικότερη υγεία, αποτελεσματικότερη περίθαλψη και προηγμένες υπηρεσίες για τους Έλληνες πολίτες.

Έχοντας, λοιπόν, την επίγνωση ότι ο δρόμος μπροστά μας είναι και ανηφορικός και δύσκολος θα συνεχίσουμε να υλοποιούμε το πρόγραμμά μας για μια καλύτερη Ελλάδα, για μια καλύτερη καθημερινότητα για τον Έλληνα πολίτη. Γι’ αυτόν τον λόγο δεν θα σταματήσουμε να εφαρμόζουμε μεταρρυθμίσεις σε όλο το εύρος της δημόσιας διοίκησης, της παιδείας, της δικαιοσύνης, του κράτους προκειμένου οι Έλληνες πολίτες να αποκτήσουν την προοπτική που όλοι μας οραματιζόμαστε, να θέλουν να μένουν στη χώρα, να αξιοποιούν τα ταλέντα τους και τις δυνατότητες στην Ελλάδα και να αισθάνονται υπερήφανοι που η πρόοδος τους αφορά και αυτούς. Γιατί εμείς θέλουμε πρόοδο και ευκαιρίες για όλους.

Και επειδή εμείς δεν κρυβόμαστε πίσω το δάχτυλό μας, προφανώς έχουν γίνει λάθη και αστοχίες όλο αυτό το διάστημα. Ιδιαίτερα με αφορμή την πρόσφατη κακοκαιρία όλοι παραδεχόμαστε, με πρώτο τον Πρωθυπουργό, ότι δεν έχουμε αποκτήσει ακόμα εκείνο το επίπεδο ετοιμότητας που είναι απαραίτητο στην πολιτική προστασία. Χρειαζόμαστε μια οργανωμένη στρατηγική διαχείρισης κρίσεων έκτακτων καιρικών συνθηκών. Χρειαζόμαστε έναν άρτιο επιχειρησιακό συντονισμό για να μπορούμε να ανταποκρινόμαστε με αποτελεσματικότητα σε συνθήκες που από εδώ και πέρα θα βαίνουν απαιτητικότερες.

Και μετά από όλα τα οδυνηρά μαθήματα των τελευταίων ετών για όλους μας -γιατί αυτό αφορά όλους μας- έχει έρθει η ώρα να κάνουμε τα λόγια πράξη. Οι απολογίες μας προς τους πολίτες πρέπει να είναι εξαργυρώσιμες υποσχετικές.

Κλείνοντας εξυπακούεται ότι καταψηφίζω την πρόταση δυσπιστίας, την πρόταση του ΣΥΡΙΖΑ, στηρίζοντας την Κυβέρνηση, μια Κυβέρνηση της οποίας η ταυτότητα είναι το σύνθημα «το είπαμε, το κάναμε», απέναντι σε μια Αξιωματική Αντιπολίτευση που η ταυτότητά της είναι το σύνθημα «αυτό ξέρουμε, αυτό κάνουμε». Και εμείς -όπως και οι πολίτες- ξέρουμε πολύ καλά ότι αυτό ξέρετε, αυτό κάνετε, ότι αυτό είστε και αυτό κάνετε, εμπρηστές της πολιτικής τάξης και της κοινωνικής ηρεμίας, καλλιεργητές του φόβου και θεριστές του διχασμού, οπαδοί του συνθήματος «μεγάλη αναταραχή, θαυμάσια κατάσταση».

Οφείλουμε, όμως, να σας προειδοποιήσουμε ότι ο πολιτικός σας λαβύρινθος δεν έχει διέξοδο, γιατί αυτή τη φορά δεν υπάρχει ο μίτος του εκλογικού ρεσάλτο που δοκιμάσατε την προηγούμενη φορά. Βρίσκεστε και θα παραμείνετε -δυστυχώς για εσάς, ευτυχώς για τη χώρα- στο σημείο μηδέν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Υπουργός Εθνικής Άμυνας ο κ. Νικόλαος Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Κυρίες και κύριοι συνάδελφοι, ακούστηκαν πολλά, όπως ήταν επόμενο ότι θα ακουστούν αυτές τις τρεις μέρες και επιτρέψτε μου να προσπαθήσω να συνεισφέρω και εγώ στη συζήτηση περιγράφοντας και τη μεγάλη εικόνα, το αν οι Ένοπλες Δυνάμεις συμμετείχαν με πολλούς ή λίγους. Οι αριθμοί είναι διαθέσιμοι σε όλους και φαντάζομαι ότι όλοι ξέρετε πώς κινητοποιήθηκαν και πώς συνέδραμαν τους πολίτες που δοκιμάστηκαν. Δεν είναι μεγάλη εικόνα. Ξέρουμε ότι οι Ένοπλες Δυνάμεις συμμετείχαν για να συνδράμουν τους πολίτες. Ξέρουμε ότι έκαναν τη δουλειά τους όπως την κάνουν πάντα με αίσθηση καθήκοντος και αποτελεσματικότητα. Ξέρουμε ότι ήταν σε ετοιμότητα βάσει αυτών που είχαν συμφωνηθεί στα σχέδια. Ξέρουμε ότι κινητοποιήθηκαν όταν τους δόθηκε η σχετική οδηγία και εντολή, γιατί πάντα ξέρετε οι Ένοπλες Δυνάμεις κινητοποιούνται για τέτοιου είδους αποστολές όταν δίδεται η οδηγία ή η εντολή. Εξετέλεσαν την εντολή, που τους δόθηκε ακόμα και αν αυτή δεν περιλαμβάνεται στα γνωστά σχέδια έκτακτης ανάγκης στους Δευκαλίωνες και όλα αυτά. Δεν υπάρχει καμμία εντολή στις Ένοπλες Δυνάμεις να διαπράττουν απεγκλωβισμούς, για παράδειγμα. Άλλοι κάνουν τους απεγκλωβισμούς. Πάντως όταν τους ζητήθηκε το έκαναν και αυτό. Συνεργάστηκαν με τους αρμόδιους φορείς, Αστυνομία, Πυροσβεστική και λοιπούς φορείς, έδωσαν λύσεις και θα το ξανακάνουν όποτε χρειαστεί, γιατί αυτές είναι οι Ένοπλες Δυνάμεις. Έτσι απλά έχουν μάθει να κάνουν τη δουλειά τους, έχουν μάθει να την κάνουν αποτελεσματικά και νομίζω ότι πραγματικά τους οφείλεται εδώ και πάντα ένα ευχαριστώ για τη συνεισφορά τους.

Εδώ, όμως, υπάρχει η μεγάλη εικόνα. Επιτρέψτε μου, λοιπόν, να μιλήσω για τη μεγάλη εικόνα περισσότερο. Η μεγάλη εικόνα είναι ότι ο κόσμος αλλάζει δραματικά, γίνεται πιο περίπλοκος, γίνεται πιο δύσκολος, πιο αβέβαιος, πιο απειλητικός και πιο επικίνδυνος. Τα τελευταία χρόνια, ιδίως τα δύο, τρία τελευταία χρόνια, δυνητικές απειλές έχουν μετατραπεί σε εκδηλωμένες, παρούσες και οξύτατες κρίσεις, κρίσεις παγκόσμιας εμβέλειας, κρίσεις ταυτόχρονες, κρίσεις αλλεπάλληλες, κρίσεις επάλληλες, κρίσεις σαρωτικές.

Η παγκόσμια υγειονομική κρίση της πανδημίας είναι μία. Έφερε όντως στα όρια των αντοχών της όχι μόνο την ψυχολογική κατάσταση μεγάλων τμημάτων του πληθυσμού του πλανήτη, όχι μόνο της χώρας, αλλά και στα όρια των αντοχών της την παγκόσμια οικονομία. Στην Ελλάδα μόνο τα μέτρα στήριξης υπερέβησαν τα 40 δισεκατομμύρια ευρώ και το ξέρετε αυτό. Και ακόμα φυσικά δεν έχει παρέλθει ο κίνδυνος ή κίνδυνος μετάλλαξης της πανδημίας σε κάτι χειρότερο.

Υπάρχει ενεργειακή κρίση που οφείλεται και στις συνθήκες γεωπολιτικής αστάθειας. Υπάρχει η κρίση ακρίβειας, συνέπεια τόσο της ενεργειακής κρίσης -επάλληλος χαρακτήρας- όσο και της πανδημίας που επηρέασε σε μεγάλο βαθμό τη χρονιά που πέρασε την παγκόσμια εφοδιαστική αλυσίδα. Άλλο ένα παράδειγμα του επάλληλου χαρακτήρα των κρίσεων.

Υπάρχει βέβαια και η μεγάλη γεωπολιτική κρίση, η αυξανόμενη αστάθεια και ρευστότητα από εντεινόμενους γεωπολιτικούς ανταγωνισμούς των μεγάλων δυνάμεων, αλλά και περιφερειακών δυνάμεων, με αναθεωρητικές ατζέντες, όπως η γείτονα, με εστίες έντασης ακόμα και ανάφλεξης σε τοπικό και περιφερειακό επίπεδο με διεθνείς δρώντες που επιχειρούν να αλλάξουν το status quo της ευρύτερης περιοχής, να ανατρέψουν ισορροπίες ισχύος, με ασύμμετρες και υβριδικές απειλές που πλέον δεν είναι απλά απειλές, αλλά εκδηλώνονται ως επιθέσεις στον κυβερνοχώρο, στα εθνικά σύνορα χωρών όπως η δική μας.

Και βέβαια, η κλιματική κρίση. Πριν από μερικά χρόνια θεωρητικολογούσαμε για την κλιματική αλλαγή. Τώρα βιώνουμε πλέον και καλούμαστε να διαχειριστούμε βεβαίως, περισσότερα και καταστροφικότερα ακραία καιρικά φαινόμενα. Όχι με έκτακτο αλλά ολοένα και πιο τακτικό χαρακτήρα. Ναι, δεν είναι η πρώτη φορά που πέφτει χιόνι στην Αττική, όπως άκουσα προχτές από εκπρόσωπο κόμματος της Αντιπολίτευσης, αλλά είμαι σχεδόν σίγουρος ότι μάλλον για πρώτη φορά πέφτει τόσο πολύ χιόνι, τόσο γρήγορα μέρα μεσημέρι, με ανάγκη ασφαλώς διαχείρισης αυτού του φαινομένου. Και με ανάγκη διαχείρισης αυτού του φαινομένου από ένα κράτος το οποίο έχει τις παθογένειές του και φυσικά επέδειξε λάθη στον τρόπο διαχείρισης. Αλλά η ένταση και η δραματική φύση αυτών των φαινομένων νομίζω ότι θα δοκίμαζαν και το πιο οργανωμένο κράτος.

Σ’ αυτό το πλαίσιο, μ’ αυτή τη μεγάλη εικόνα, τα κράτη, οι κυβερνήσεις ακόμα και οι υπερεθνικοί οργανισμοί πρέπει να μετεξελιχθούν -και μετεξελίσσονται- σε μηχανισμούς διαχείρισης κρίσεων. Η λέξη κλειδί είναι η ανθεκτικότητα. Κρατήστε τη λέξη αυτή, κυρίες και κύριοι συνάδελφοι, θα κυριαρχήσει στον διεθνή δημόσιο διάλογο για πολλά χρόνια από εδώ και πέρα: ανθεκτικότητα. Ήδη αποτελεί βασικό θέμα διαβούλευσης στους κόλπους τόσο της Ευρωπαϊκής Ένωσης όσο και του ΝΑΤΟ. Και εύλογο είναι γιατί η ανθεκτικότητα συζητιέται στο ΝΑΤΟ αφού οι Ένοπλες Δυνάμεις ο κατ’ εξοχήν συναφής παράγων επίδειξης ανθεκτικότητας.

Ανθεκτικότητα ορίζεται ως η ικανότητα να αντιμετωπίζει κάποιος και να ξεπερνά δυσκολίες και αντίξοες καταστάσεις. Δεν αφορά μόνο τα άτομα. Η ανθεκτικότητα συναντάται ως έννοια της ψυχολογίας που αφορά το άτομο, αλλά ανθεκτικότητα αφορά πλέον και τις συγκοινωνίες ασφαλώς και τους κρατικούς μηχανισμούς. Γιατί το κράτος οφείλει να εξασφαλίσει το θεσμικό πλαίσιο, τα θεσμικά όργανα και τις δομές. Όχι μόνο για την αποτελεσματική διαχείριση των κρίσεων αλλά και για την εμπέδωση στην κοινωνία μιας κουλτούρας ανθεκτικότητας σε όλο το φάσμα αυτής. Στο πολιτικό σύστημα ασφαλώς με την επεξεργασία πολιτικών και προτάσεων, με όρους ώριμου διαλόγου, όπως ακούστηκε. Στην κεντρική Κυβέρνηση. Το Υπουργείο Πολιτικής Προστασίας πριν από ένα χρόνο δεν ήταν καν Υπουργείο. Καλείται όμως να αποδειχθεί αποτελεσματικό και κύριο όργανο συντονισμού. Καλείται να έχει σαφείς αρμοδιότητες και σαφές πλαίσιο λήψης αποφάσεων. Στις δομές τοπικής αυτοδιοίκησης που πρέπει και αυτές να αναλάβουν το όποιο μερίδιο των ευθυνών τους. Στην τοπική αυτοδιοίκηση, την περιφέρεια. Στους οικονομικούς δρώντες, στις επιχειρήσεις που διαθέτουν βασικές υποδομές του κράτους, που οφείλουν να αναλάβουν υποχρεώσεις για να τονωθεί αυτή η ανθεκτικότητα. Διότι αν κλονιστεί, ξέρετε, οι κοινωνικές συνέπειες μπορεί να είναι ανυπολόγιστες στην κοινωνία των πολιτών και τους πολίτες οι οποίοι θα πρέπει ολοένα και περισσότερο να αποκτήσουν μία κουλτούρα συμμόρφωσης στις όποιες οδηγίες του οργανωμένου κράτους, τις δομές του οποίου χρησιμοποιούν.

Αυτή η κουλτούρα είναι που θα επιτρέψει στη χώρα να αντιμετωπίσει και να νικήσει αυτά που θα έρθουν. Η σχέση, λοιπόν, και η προτεινόμενη λύση, μέσα απ’ αυτή τη συζήτηση της Αξιωματικής Αντιπολίτευσης, ως προς όλο αυτό το οποίο περιέγραψα, ποια είναι; Να φύγει το καθεστώς Μητσοτάκη. Αυτό είναι όλο. Για να έρθει, υποθέτω και να καθαρίσει η Αξιωματική Αντιπολίτευση. Όμως ξέρετε η Αξιωματική Αντιπολίτευση έπαιξε το χαρτί του εθνικού σωτήρα και μάλιστα στο πρόσφατο παρελθόν. Η Ελλάδα το πλήρωσε ακριβά. Και ο κόσμος θυμάται.

Γιατί δεν είναι μόνο ότι ο κόσμος δεν πιστεύει και δεν πείθεται, δεν ελπίζει στην επισπεύδουσα παράταξη αυτής της πρότασης δυσπιστίας. Είναι διότι η παράταξη αυτή δείχνει πάλι να μην έχει πλέον επίγνωση της νέας σκληρής πραγματικότητας, της δύσκολης μεγάλης εικόνας που περιέγραψα και να εξαντλείται μόνο για να ικανοποιείται με τη λύση που περιέγραψα και να εξαντλείται μόνο ή να ικανοποιείται με τη λύση που περιγράφεται σε αυτό που διάβασα και στο κείμενο: Να φύγει το καθεστώς Μητσοτάκη, η επικίνδυνη και αναποτελεσματική κυβέρνηση που δεν έχει την εμπιστοσύνη του λαού, παρ’ ότι εξ όσων γνωρίζω η εμπιστοσύνη του λαού επιβεβαιώνεται ή δεν επιβεβαιώνεται στην εκλογική διαδικασία. Αυτό θα γίνει όταν έρθει η ώρα.

Θυμάται ο κόσμος, κυρίες και κύριοι της Αξιωματικής Αντιπολίτευσης, ότι όταν διαχειριζόσασταν εσείς κρίσεις και είχαμε πολλά θύματα, καμμία συγγνώμη δεν είχαμε. Αλλά δεν είχαμε μόνο αυτά. Δεν είχαμε καν παραδοχή λάθους. Ψάχνατε λάθη και δεν βρίσκατε, λέγατε, για τον Υπουργό σας. Ούτε καν παραδοχή λάθους. Και κάνατε κι εσείς την επικοινωνιακή σας διαχείριση όταν προσπαθούσατε να εξωραΐσετε καταστάσεις. Είναι, θα μου πείτε η συγγνώμη του Πρωθυπουργού πανάκεια; Ασφαλώς δεν είναι. Και δεν είναι ούτε δικαιολογία, ούτε υπεκφυγή και πρώτος απ’ όλους το ξέρει αυτό ο Πρωθυπουργός. Είναι όμως κάτι. Και η παρέμβασή του, ώστε η εταιρεία να αποζημιώσει τους πολίτες -μια πρωτόγνωρη παρέμβαση- είναι αυτό που σε μία άλλη επιστήμη αποκαλούμε «έμπρακτη συγγνώμη». Συγγνώμη που έφερε αποτέλεσμα. Και σίγουρα πράξη ανάληψης και όχι αποποίησης της ευθύνης. Γιατί αυτό που χρειάζεται είναι περισσότερη ευθύνη, ταχύτητα και δουλειά.

Θα χρειαστώ δυο τρία λεπτά, κύριε Πρόεδρε, για να καλύψω τον τομέα της Εθνικής Άμυνας. Αναλάβαμε εδώ και δύο χρόνια μεγάλες ευθύνες και βγάλαμε πολύ δουλειά, θα ήθελα να πιστεύω. Κινηθήκαμε, όπως ξέρετε, όπως έχω πει, σε δύο άξονες. Πρώτον αναβάθμιση της συνολικής αποτρεπτικής ισχύος των Ενόπλων Δυνάμεων σε μέσα, μέσα από τη συντήρηση και αναβάθμιση των υπαρχόντων ή την πρόσκτηση νέων και σε προσωπικό με τις αυξήσεις των προσλήψεων των επαγγελματιών οπλιτών, με τις αυξήσεις των εισακτέων στις παραγωγικές σχολές και των τριών κλάδων, με παρεμβάσεις σταδιοδρομικής φύσης τις οποίες επεξεργαζόμαστε και θα φέρουμε σύντομα προς ψήφιση στη Βουλή, ακόμα και με αυτή την τελευταία παρέμβαση του Πρωθυπουργού για την απαλλαγή από κάθε φορολόγηση των επιδομάτων επικινδυνότητας που θα φανεί έως απτό οικονομικό όφελος σε πολλά στελέχη των Ενόπλων Δυνάμεων. Με την επιστροφή φόρου που θα λάβουν σε λίγο. Αποδεικνύει έμπρακτα και την μέριμνα της Κυβέρνησης για το προσωπικό. Αυτός ήταν ο πρώτος άξονας.

Ο άλλος ήταν η οικοδόμηση και η ενίσχυση των συμμαχιών και των στρατηγικών σχέσεων σε διμερές και πολυμερές επίπεδο μέσω της αμυντικής συνεργασίας με μέσο. Διότι εξωτερική πολιτική δεν παράγεται στο Υπουργείο Εθνικής Άμυνας. Κατ’ εξοχήν παράγοντες άσκησης της εξωτερικής πολιτικής είναι ο Πρωθυπουργός και βέβαια ο Υπουργός Εξωτερικών. Συμβάλλουμε όμως κι εμείς. Και συμβάλλουμε κατά τρόπο καταλυτικό θα έλεγα διότι όλες αυτές οι συμμαχίες που οικοδομήσαμε αναβαθμίζονται σε μία νέα διάσταση μέσω συνθηκών στην αμυντική συνεργασία με Ένοπλες Δυνάμεις άλλων χωρών, μέσω της εντατικής προσέγγισης με Ένοπλες Δυνάμεις άλλων χωρών, είτε μέσω συνεργειών στην αμυντική βιομηχανία. Πάντα όμως στη βάση του κεντρικού σχεδίου που έχουμε εκπονήσει, έχουμε υποβάλει στον Πρωθυπουργό. Αυτός το ενέκρινε, έδωσε την εντολή και εμείς το εφαρμόζουμε.

Παράλληλα συμβάλαμε στις μεγάλες δοκιμασίες της χώρας, παλαιότερα στην αντιμετώπιση του μεταναστευτικού, αλλά πάντα στη φύλαξη και την επιτήρηση των συνόρων. Στην αντιμετώπιση της πανδημίας εισφέραμε σε στρατιωτικά νοσοκομεία και προσωπικό. Συνδράμαμε καταλυτικά και ίσως αποφασιστικά στη συνολική εμβολιαστική προσπάθεια με στελέχη. Στις αεροδιακομιδές χιλιάδες ώρες πτήσης και χιλιάδες ευνοηθέντες δοκιμαζόμενοι συμπολίτες που έπρεπε να μεταφερθούν με τα ελικόπτερα, τα πτητικά μέσα της Πολεμικής Αεροπορίας και του Στρατού Ξηράς. Αρωγή αυτών που δοκιμάστηκαν σε φυσικές καταστροφές. Είναι γνωστά.

Επιτρέψτε μου, λοιπόν, να μην αισθάνομαι σε αυτή τη συζήτηση, κατά την κρίση αυτών που μας μέμφονται οι συνάδελφοι της Αξιωματικής Αντιπολίτευσης, ούτε αναποτελεσματικός ούτε επικίνδυνος στη βάση αυτού του έργου, το οποίο συνεχίζεται. Γιατί δεν ήταν αναποτελεσματική διαχείριση, κυρίες και κύριοι συνάδελφοι, το ότι μέσα σε ενάμιση χρόνο από την έναρξη των πρώτων συνομιλιών, των προκαταρκτικών, όχι μόνο συμφωνήσαμε αλλά υλοποιήσαμε τη συμφωνία και φτάσαμε σε παράδοση, παραλαβή και ένταξη στις δομές της Πολεμικής Αεροπορίας των έξι πρώτων αεροσκαφών Ραφάλ ενώ μέχρι το τέλος του χρόνου περιμένουμε τα άλλα έξι. Δεν ήταν αναποτελεσματική η διαχείριση αυτών.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συντομεύετε παρακαλώ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ολοκληρώνω.

Δεν είναι αναποτελεσματική διαχείριση η στρατηγική σχέση με τις Ηνωμένες Πολιτείες της Αμερικής και η αμυντική συνεργασία που κατά τις δηλώσεις Αμερικανών παραγόντων είναι καλύτερα από ό,τι ήταν ποτέ. Δεν είναι αναποτελεσματική διαχείριση το ότι ανοίξαμε δρόμο στρατηγικής συνεργασίας με το Ισραήλ. Πριν από δύο χρόνια δεν μπορούσαμε να τα φανταστούμε αυτά. Σήμερα διαπραγματευόμαστε την πρόσκτηση ή την συμπαραγωγή με όρους μεταφοράς τεχνογνωσίας των πιο προηγμένων αμυντικών οπλικών συστημάτων.

Και είναι ψήφος εμπιστοσύνης στην Ελλάδα, που εισακούγεται και τιμάται ως πυλώνας σταθερότητας στην περιοχή, η επικείμενη επίσκεψη του Ισραηλινού Υπουργού Άμυνας στην Καλαμάτα σε λίγες μέρες, για να εγκαινιάσουμε μαζί τις πρώτες κτηριακές υποδομές του Διεθνούς Αεροπορικού Κέντρου, που θα επιβεβαιώσει ακόμα περισσότερο τη σύσφιξη της στρατηγικής σχέσης και τις σχέσεις ανάμεσα στις δύο πολεμικές αεροπορίες.

Ψήφος εμπιστοσύνης στην Ελλάδα είναι η στρατηγική σχέση Ελλάδας - Γαλλίας και η καθαρή θέση των Γάλλων ότι θα είναι μαζί μας όποτε χρειαστεί, όπου χρειαστεί στην Ανατολική Μεσόγειο.

Ψήφος εμπιστοσύνης στην Ελλάδα είναι η επένδυση στα ναυπηγεία Σκαραμαγκά και η κινητικότητα για αντίστοιχη επένδυση και στα ναυπηγεία Ελευσίνας -μακάρι να υλοποιηθεί- εκεί που για τόσα χρόνια επικρατούσε αδράνεια.

Ψήφος εμπιστοσύνης στην Ελλάδα και την προοπτική της ελληνικής οικονομίας είναι η απόφαση του πιο ισχυρού, ίσως, παράγοντα στο διεθνές χρηματοπιστωτικό σύστημα, του διευθύνοντος συμβούλου -ελληνικής καταγωγής, μάλιστα- της «JP MORGAN» να επενδύσει στην Ελλάδα.

Ψήφος εμπιστοσύνης είναι και άλλες επενδύσεις που είτε δρομολογήθηκαν («PFIZER», «MICROSOFT») είτε δρομολογούνται (Ελληνικό ενδεχομένως και συστοιχία της αμυντικής βιομηχανίας).

Γι’ αυτό το κλίμα -και κλείνω, κύριε Πρόεδρε, και ευχαριστώ για την ανοχή- εμπιστοσύνης εργάζεται ο Πρωθυπουργός και η Κυβέρνηση. Θα υπάρξουν παθογένειες, θα υπάρξουν προβλήματα στη δημιουργία θεσμών και δομών για να αναπτύξουμε και την ανθεκτικότητα. Όμως, η Κυβέρνηση εργάζεται και έτσι θα επιτευχθεί το μέγα ζητούμενο που είναι η νέα εθνική ανθεκτικότητα σε συνθήκες δύσκολες, σε μία νέα, σκληρή πραγματικότητα. Και, φυσικά, στο τέλος η αποτίμηση θα προκύψει από την ψήφο εμπιστοσύνης του ελληνικού λαού.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θερμή παράκληση, ολοκληρώστε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Όλα τα υπόλοιπα είναι οι ανούσιοι κοινοβουλευτικοί τακτικισμοί ενός πολιτικού Αρχηγού που βρίσκεται υπό πίεση και θέλει να δείξει ότι κάνει κάτι και μιας παράταξης -επιτρέψτε μου να πω κλείνοντας- που, δυστυχώς, ούτε διδάχθηκε τίποτα από το κακό της παρελθόν, ούτε ξέχασε τίποτα, αλλά κυρίως ούτε κατάλαβε τίποτα από τη νέα σκληρή πραγματικότητα που καλούμαστε να διαχειριστούμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών.

Καλείται στο Βήμα ο κ. Θεόδωρος Δρίτσας από τον ΣΥΡΙΖΑ.

Κύριοι συνάδελφοι, ως τις 16.00΄ δεν θα έχουμε παρεμβάσεις Υπουργών. Ολοκληρώθηκαν οι ομιλίες των Υπουργών. Αν δεν προκύψει κάτι, θα συνεχίσουμε μόνο με τον κατάλογο των ομιλητών, θα μιλήσουν, δηλαδή, μόνο Βουλευτές.

Κύριε Δρίτσα, πριν ξεκινήσετε -και σας ζητώ συγγνώμη- θα ήθελα να πω το εξής: Κάνω μία σκέψη, την οποία προτείνω στο Σώμα. Επειδή ο χρόνος λήξης των ομιλιών είναι δεδομένος -στις 16.00΄ έχει οριοθετηθεί- θα πρότεινα, για να έχουν τη δυνατότητα να μιλήσουν περισσότεροι Βουλευτές, να μειώσουμε τον χρόνο. Εάν συμφωνείτε. Εάν δεν συμφωνείτε…

(Θόρυβος στην Αίθουσα)

Εντάξει, μία σκέψη έκανα, την έθεσα, την απορρίπτετε και συνεχίζουμε ως έχει.

Ορίστε, κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε. Θα προσπαθήσω να είμαι σύντομος, αν και θα ήθελα ως τομεάρχης Άμυνας ένα μέρος της ανοχής που δείξατε στον Υπουργό.

Θα ξεκινήσω με δύο σχόλια, δύο επισημάνσεις που τις θεωρώ χρήσιμες και σημαντικές.

Πριν λίγες ώρες έγινε στον Πειραιά, όπως κάθε χρόνο, το ετήσιο μνημόσυνο για τον Παναγιώτη Βλαχάκο και τους άλλους δύο ιπτάμενους αξιωματικούς που έπεσαν στα Ίμια. Δεν θα μπω καθόλου, ούτε έχω καμμία διάθεση, στην αξιολόγηση αυτής της θλιβερής περιπέτειας. Οφείλουμε, όμως -και νομίζω ότι εκφράζω και όλο το Σώμα, τον ΣΥΡΙΖΑ σίγουρα- τιμή στη μνήμη των πεσόντων αξιωματικών που αυτές τις μέρες είναι η θλιβερή επέτειος της απώλειάς τους.

Το δεύτερο που θέλω να πω είναι ότι χθες το βράδυ, με πολύ μεγάλη ένταση ο κ. Γεωργιάδης ζήτησε από μας, από τον ΣΥΡΙΖΑ, να δηλώσουμε συγγνώμη. Θα του απαντήσουμε πληρέστατα. Όμως, με την ιδιότητά μου, στο παρελθόν, του Προέδρου της προανακριτικής επιτροπής και επειδή εκτός από τη γνώση της δικογραφίας, γνωρίζω πολύ καλά την άψογη ποιότητα που ως πλειοψηφία της προανακριτικής επιτροπής οι Βουλευτές του ΣΥΡΙΖΑ χειριστήκαμε με λεπτό τρόπο και με πολύ σεβασμό στο τεκμήριο αθωότητας όλα αυτά τα ζητήματα, του λέω ότι δεν έχει δικαίωμα να ζητά αυτό που ζητά, τη συγγνώμη.

Μπορούμε -δεν έχουμε τον χρόνο τώρα- να πούμε πολλές λεπτομέρειες. Όμως, η σκευωρία δεν ήρθε ποτέ από τον χώρο του ΣΥΡΙΖΑ. Από αλλού ήρθε και έχει συμμετάσχει και εκείνος σε αυτό εις βάρος και της δικαιοσύνης και δικαστικών λειτουργών και πολλών άλλων.

Προχωρώ, κύριε Πρόεδρε.

Κύριε Υπουργέ Εθνικής Άμυνας, ωραία, δεν αιτιολογείται η πρόταση δυσπιστίας. Όμως, δεν πρέπει να πείτε δυο λόγια, ότι ο ΣΥΡΙΖΑ άφησε ένα δρομολογημένο πρόγραμμα και για την αναβάθμιση των F-16 και για την προμήθεια των φρεγατών και για πολλά άλλα και το παγώσατε επί ένα, ενάμιση χρόνο μέχρι να βρείτε τις δικές σας ισορροπίες, ενώ συμφωνούσατε επί της ουσίας και εκεί καταλήξατε; Δεν πρέπει να δώσετε κάποιες εξηγήσεις τώρα -αν ισχύουν- για τις Ένοπλες Δυνάμεις; Και εμείς, με ανακοίνωσή μας, δώσαμε συγχαρητήρια και στους φαντάρους και στους Ευέλπιδες και στους υπαξιωματικούς και στους αξιωματικούς που επιστρατεύτηκαν για να βοηθήσουν και το έκαναν με πολύ μεγάλη ευσυνειδησία και με θυσία και με κόπο. Όμως, αυτό ήταν ό,τι να’ ναι. Λίγοι Ευέλπιδες, λίγοι φαντάροι, όσοι βρέθηκαν σε διαθεσιμότητα. Και κρατήθηκαν εκεί και επί πέντε μέρες, όταν είχαν ομαλοποιηθεί τα πράγματα. Πού ήταν η Πολιτική Προστασία, η «ΑΤΤΙΚΗ ΟΔΟΣ», η Περιφέρεια, οι άλλες δυνάμεις; Γιατί έπρεπε να παραμείνουν επί πέντε μέρες αυτοί οι άνθρωποι, κατάκοποι;

Επίσης, ισχύει ή δεν ισχύει -δεν θα αναφερθώ επίτηδες- ότι μεγάλο, κεντρικό πολεμικό αεροδρόμιο, όπως και ελικοδρόμιο, αποκλείστηκαν -δεν αφορά την Πολιτική Προστασία- για πολλές, πολλές ώρες; Το νοσοκομείο της Πολιτικής Αεροπορίας αποκλείστηκε, επίσης, για πολλές ώρες;

Και, τέλος, κάτι που είναι και λίγο για να γελάς και να κλαις: Ισχύει ότι μέσα από το Υπουργείο ήρθε η ειδοποίηση στους ανθρώπους αυτούς, στους φαντάρους, τους Ευέλπιδες κ.λπ. να παρατήσουν το έργο τους την Τρίτη το πρωί και να πάνε στην έξοδο «10», που ήταν τα τηλεοπτικά συνεργεία; Ισχύουν αυτά; Δεν ξέρω. Ψάξτε το.

Κυρίες και κύριοι Βουλευτές, πολλοί από εσάς της Νέας Δημοκρατίας, αλλά και του ΚΙΝΑΛ, δυστυχώς, μας είπαν, ευχαριστώ πολύ που κάνατε αυτή την πρόταση δυσπιστίας, γιατί είναι μια γκάφα, αποδεικνύει τι είσαστε κ.λπ.. Μα, σας παρακαλώ! Σε αυτή τη Βουλή το κάθε κόμμα εκπροσωπεί ένα μέρος των Ελλήνων και Ελληνίδων ψηφοφόρων. Εάν μετρήσετε τον αριθμό των ψηφοφόρων που ψήφισαν τα κόμματα της Αντιπολίτευσης και όλα μαζί συμφωνούν και ψηφίζουν την πρόταση δυσπιστίας, αναφερόμαστε σε έναν αριθμό Ελλήνων πολιτών πολύ μεγαλύτερο από τους ψηφοφόρους της Νέας Δημοκρατίας. Το πολιτικό σύστημα, ο εκλογικός νόμος δίνει το δικαίωμα να κυβερνήσετε. Δεν το αμφισβητεί κανείς αυτό. Έχετε, όμως, συναίσθηση ότι είστε Κυβέρνηση όλων των Ελλήνων; Και όχι μόνο γιατί έγιναν οι εκλογές το 2019, αλλά γιατί και τώρα και δημοσκοπικά που εμείς αμφισβητούμε πάρα πολλά, αλλά εσείς τα αποθεώνετε, η μεγάλη πλειοψηφία -συμπεριλαμβανομένων και των ψηφοφόρων της Νέας Δημοκρατίας- δυσανασχετεί. Πέρα από την εμπειρία που έχουμε καθημερινά και είναι αδιαμφισβήτητη και αδιάψευστη.

Κάτω από αυτές τις συνθήκες θα ήταν παράλειψη ευθύνης τραγική για την Αξιωματική Αντιπολίτευση να μην καταθέσει πρόταση δυσπιστίας, την οποία θα μπορούσατε να μετατρέψετε σε πρόταση ψήφου εμπιστοσύνης.

Δεν το κάνατε, γιατί εκεί θα έπρεπε να εκθέσετε πραγματικά το έργο σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ χτυπάτε τον ΣΥΡΙΖΑ κατά τα 2/3 των ομιλιών σας, λέτε ό,τι θέλετε για τον ΣΥΡΙΖΑ και κάπου υπερασπίζεστε και το έργο της Κυβέρνησης. Ακόμα και οι Υπουργοί το κάνουν αυτό, ακόμα και οι Υπουργοί! Αυτό δεν δείχνει ότι είσαστε σε άμυνα, ότι είσαστε σε απόγνωση;

Και ξεθάψατε, κυρίες και κύριοι συνάδελφοι και το Μάτι. Δεν ξέρετε ότι ο ελληνικός πολιτισμός από την κλασική αρχαιότητα συμπεριλαμβάνει και μια πάρα πολύ διδακτική ιστορία για αυτούς που θύμισαν οικεία κακά; Ναι, το Μάτι είναι άγος για όλους και για μας πάρα πολύ. Και όσον αφορά αυτό, πρέπει κάποτε όλοι μας να μπορέσουμε να απαντήσουμε στο υπαρξιακό ερώτημα «μπορούσαμε να σώσουμε ακόμα και έναν και δεν το καταφέραμε στο Μάτι;».

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δρίτσα, παρακαλώ, ολοκληρώστε.

**ΘΕΟΔΩΡΟΣ ΔΡΙΤΣΑΣ:** Θα τελειώσω.

Όμως, μπορεί να συγκριθεί αυτό με τη διαχείριση της πανδημίας; Και με όλες τις δικαιολογίες είναι πολύ –απόλυτα- συμβατό με τη σημερινή πραγματικότητα που αρνείστε να δεχθείτε το παλλαϊκό ερώτημα γιατί πράγματι αξίζει τον κόπο να συνεχίσει να κυβερνά αυτή η Κυβέρνηση. Τι έχει να προσφέρει στα κρίσιμα ζητήματα της ακρίβειας, της πανδημίας, της ανεργίας; Λέτε 4%, μα εμείς σε συνθήκες απίστευτες μειώσαμε δέκα μονάδες και εσείς σε αυτές τις τέσσερις μονάδες συμπεριλαμβάνετε και αυτούς που απολύθηκαν λόγω της πανδημίας και επαναπροσλήφθηκαν.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δρίτσα, παρακαλώ, ολοκληρώστε.

**ΘΕΟΔΩΡΟΣ ΔΡΙΤΣΑΣ:** Τελείωσα.

Από αυτή την άποψη, όχι, κυρίες και κύριοι Υπουργοί της Πλειοψηφίας και Βουλευτές της Νέας Δημοκρατίας, η πολιτική σας είναι η πολιτική, η ίδια που οδήγησε τη χώρα στην προηγούμενη δεκαετία στη χρεοκοπία.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, εντάξει, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Και τότε είχαμε ανάπτυξη και τότε είχαμε εξοπλισμούς και τότε είχαμε πολλά και διάφορα, αλλά όταν δεν είναι δίκαιη η ανάπτυξη, βιώσιμη η ανάπτυξη, με τη συμμετοχή της κοινωνίας, τότε είναι «έπεα πτερόεντα».

**ΠΡΟΕΔΡΕΥΩΝ (Γεώργιος Λαμπρούλης):** Καλώς, σας παρακαλώ, κύριε Δρίτσα!

**ΘΕΟΔΩΡΟΣ ΔΡΙΤΣΑΣ:** Τελείωσα με αυτό.

Και γι’ αυτό ο ΣΥΡΙΖΑ με ευθύνη θέτει το θέμα των εκλογών, γιατί πρέπει να αποφασίσει ο ελληνικός λαός όχι ποιος θα τον κυβερνά, ποια πολιτική θα επιλεγεί για τα σοβαρά, σπουδαία ζητήματα της ελληνικής κοινωνίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Μανωλάκο Νικόλαο από τη Νέα Δημοκρατία.

Ορίστε, κύριε Μανωλάκο, έχετε τον λόγο.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα συμπληρώνονται είκοσι έξι χρόνια από την κρίση των Ιμίων. Όπως ανέφερε και ο συντοπίτης μου, ο προηγούμενος ομιλητής, τους τιμήσαμε όπως έπρεπε στον Πειραιά. Και θέλω να θυμίσω τα λόγια του Καβάφη που νομίζω ότι ταιριάζουν απόλυτα: Και όταν θα έρθουν οι Έλληνες να καυχηθούν, «τέτοιους βγάζει το έθνος μας!» θα λένε για σας, Παναγιώτη Βλαχάκο, Χριστόδουλε Καραθανάση και Έκτορα Γιαλοψέ!».

Κύριε Πρόεδρε, για τρίτη μέρα σήμερα συζητάμε την πρόταση μομφής εναντίον μιας επικίνδυνης και αναποτελεσματικής Κυβέρνησης, όπως αναφέρει ο ΣΥΡΙΖΑ. Αλήθεια, πόσο επικίνδυνη είναι και αναποτελεσματική αυτή η Κυβέρνηση;

Η χώρα μας μετά από την ολέθρια συγκυρία της «πρώτης φοράς Αριστερά» έχει Κυβέρνηση με ισχυρή Πλειοψηφία που απολαμβάνει την εμπιστοσύνη της Βουλής, ασκεί σοβαρή, υπεύθυνη πολιτική, η οποία έχει τοποθετήσει την Ελλάδα στη θέση που της αξίζει. Έχει ισχυροποιήσει τους δεσμούς της με παραδοσιακούς αλλά και νέους συμμάχους, έχει βελτιώσει πολύ την εικόνα της στις διεθνείς αγορές και τελικά, έχει αποκαταστήσει σε όλο τον κόσμο το κύρος που είχε πληγεί σοβαρά από την ασυνέπεια και την ανευθυνότητα της προηγούμενης κυβέρνησης. Και όλα αυτά εν μέσω πανδημίας, έξαρσης της τουρκικής προκλητικότητας και φυσικών καταστροφών.

Κυρίες και κύριοι συνάδελφοι, δεν είμαι από αυτούς που θα πω ότι όλα πήγαν καλά στο μέτωπο της πανδημίας. Και αστοχίες υπήρχαν και λάθη έγιναν, αλλά το σημαντικό είναι -και αυτό πρέπει να κρατάμε- ότι το τελικό πρόσημο ήταν θετικό και αξιοπρεπές και επ’ ουδενί δεν δικαιολογεί τις λαϊκίστικες κραυγές του ΣΥΡΙΖΑ, του οποίου προβεβλημένα στελέχη κλείνουν το μάτι στους ανεμβολίαστους, ποντάροντας στις φοβίες απλών ανθρώπων προς άγρα ψηφοφόρων.

Σε ό,τι αφορά τώρα την οικονομία, κάθε σώφρων νους έχει αντιληφθεί ότι η Κυβέρνησή μας δίνει έναν τιτάνιο αγώνα για να βοηθήσει την επιβίωση των επιχειρήσεων και τη στήριξη των νοικοκυριών, με προτεραιότητα στις μικρομεσαίες επιχειρήσεις, στα μεσαία στρώματα και στις ευάλωτες ομάδες.

Όσο για την ακρίβεια, πραγματικά είναι ένα μέτωπο καθημερινής αγωνίας, όπου η Κυβέρνηση προσπαθεί να ελαφρύνει τις συνέπειες της ενεργειακής κρίσης με πλειάδα μέτρων, έχοντας πάντα στόχο τη στήριξη των μικρών και των ευάλωτων.

Όμως, κυρίες και κύριοι Βουλευτές, επειδή κάποιοι εδώ μέσα έχουν μαλώσει με την αλήθεια, θα πρέπει να πω ότι η πρόταση μομφής κατά της Κυβέρνησης κατατέθηκε με αφορμή μεν την αντιμετώπιση της πρόσφατης κακοκαιρίας, αλλά με στόχευση να ξεφύγει ο ΣΥΡΙΖΑ από την εσωτερική περιδίνηση και να προκαλέσει πολιτική σύγχυση στο Κίνημα Αλλαγής που τον πλησιάζει επικίνδυνα, τουλάχιστον δημοσκοπικά.

Ας πάμε, λοιπόν, στην αφορμή της πρότασης μομφής. Είναι γεγονός ότι η εικόνα της Αττικής Οδού αλλά και των άλλων μεγάλων δρόμων με το χιόνι της μιας μέρας μόνο θλίψη μπορεί να προκαλεί και πολύ θυμό, γιατί η κρατική μηχανή δεν κατάφερε να αποτρέψει την ταλαιπωρία συμπολιτών μας. Η ολιγωρία των ιδιωτικών φορέων και η μη ανταπόκριση της τοπικής αυτοδιοίκησης εξηγεί, αλλά δεν απαλλάσσει την Κυβέρνηση από τις ευθύνες της.

Ήδη ο Πρωθυπουργός Κυριάκος Μητσοτάκης με παρρησία -θα έλεγα- ζήτησε συγγνώμη για τη μη αποτελεσματική λειτουργία και είναι σίγουρο, γιατί εμείς μαθαίνουμε από τα λάθη μας, ότι η Πολιτική Προστασία η οποία είναι ακόμα στο πρώιμο στάδιο της οργάνωσης θα βελτιωθεί και θα γίνει εκείνος ο οργανισμός που θα είναι πραγματικά στο πλευρό του δοκιμαζόμενου πολίτη.

Τελειώνοντας, κύριε Πρόεδρε, θα ήθελα στο σημείο αυτό να εκφράσω ένα μεγάλο ευχαριστώ και θερμά συγχαρητήρια στον Στρατό μας, στην Πυροσβεστική και στην Αστυνομία για την ετοιμότητα και την αποτελεσματικότητα και για τις λύσεις που έδωσαν και ανακούφισαν εκατοντάδες συμπολίτες μας.

Θα ήθελα να αναφερθώ στα λόγια του Αρχηγού της Αξιωματικής Αντιπολίτευσης κ. Τσίπρα, ο οποίος μίλησε για τη χειρότερη Κυβέρνηση από τη Μεταπολίτευση. Και αναρωτιέμαι πραγματικά σε ποια ακριβώς αναφερόταν. Ενθυμούμαι κάποια κυβέρνηση η οποία, ενώ είχε υποσχεθεί ότι θα έσκιζε μνημόνια με έναν νόμο και με ένα άρθρο και θα βαρούσαν τα νταούλια και θα χόρευαν οι αγορές και αντ’ αυτού έκλεισε τις τράπεζες και ετοιμαζόταν να κόψει δραχμές.

Πήρε το «όχι» του ελληνικού λαού στο δημοψήφισμα του ’15, που η ίδια το προκάλεσε και το έκανε «ναι». Θρήνησε εικοσιτέσσερις νεκρούς στη Μάνδρα και εκατόν δύο στο Μάτι, λάθη όμως δεν έκανε. Παρέδωσε τη μακεδονική εθνότητα και γλώσσα στα Σκόπια, κλείνοντας το σκοπιανό ζήτημα. Προσπάθησε να ελέγξει τους αρμούς της εξουσίας. Προσπάθησε να στήσει διαγωνισμό για τις τηλεοπτικές άδειες. Προσπάθησε να οργανώσει σκευωρίες για την εξουδετέρωση των πολιτικών της αντιπάλων ανάμεσά τους και δύο πρώην Πρωθυπουργοί. Δήλωνε ότι η θάλασσα δεν έχει σύνορα και άφηνε τους μετανάστες να περνούν κατά κύματα και να λιάζονται στις πλατείες. Επέτρεπε σε τρομοκράτες και δολοφόνους να κόβουν βόλτες στο Μοναστηράκι. Και δεν αγόρασε ούτε μια σφαίρα για τις Ένοπλες Δυνάμεις.

Δεν νομίζω ότι υπάρχει κάποιος που δεν κατάλαβε ποια είναι η χειρότερη κυβέρνηση μετά τη Μεταπολίτευση, είναι η κυβέρνηση ΣΥΡΙΖΑ που έκανε την πρόταση μομφής κατά της Κυβερνήσεως της Νέας Δημοκρατίας. Μία φράση, κύριε Πρόεδρε: «Αιδώς Αργείοι».

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επόμενος ομιλητής είναι ο κ. Χάρης Καστανίδης από το Κίνημα Αλλαγής. Θα ακολουθήσει η κ. Σκόνδρα, ο κ. Καλαματιανός και ο δωδέκατος κύκλος ολοκληρώνεται με την κ. Παπακώστα - Παλιούρα.

Ορίστε, κύριε Καστανίδη, έχετε τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι συνάδελφοι, στα κοινοβουλευτικά χρονικά οι πιο άγονες συζητήσεις είναι αυτές κατά τη διάρκεια των οποίων Κυβέρνηση και Αντιπολίτευση επιρρίπτουν η μία στην άλλη τις ευθύνες για τα λάθη στη διαχείριση πανομοιότυπων καταστάσεων, δηλαδή ανταγωνίζεται η Συμπολίτευση την Αντιπολίτευση και η Αντιπολίτευση τη Συμπολίτευση για το ποιος έχει διαπράξει τα πιο τραγικά λάθη σε δύσκολες στιγμές της χώρας.

Το χρέος μας δεν είναι αυτό. Το χρέος μας είναι να υποδείξουμε τους τρόπους με τους οποίους θα μειώσουμε προβλήματα στη διαχείριση των φυσικών καταστροφών, στη διαχείριση κρίσεων για το πώς θα γίνουμε καλύτεροι. Αυτό θα επιχειρήσω.

Προκαταρκτικά επιτρέψτε μου να κάνω την παρατήρηση ότι όπως εξελίχθηκε η κοινοβουλευτική συζήτηση μέχρι τώρα, στην Αίθουσα πλανάται ένα ερώτημα. Γιατί πρόταση δυσπιστίας σε βάρος μιας Κυβέρνησης που σχεδόν τα έκανε όλα καλά, παράγει έργο σύμφωνα με τους ισχυρισμούς των στελεχών της και των Βουλευτών που την στηρίζουν;

Εγώ δεν θα επικαλεστώ την πρόταση δυσπιστίας κατά την αιτιολογική έκθεση της Αξιωματικής Αντιπολίτευσης. Η πρόταση δυσπιστίας και η αιτιολόγησή της ουσιαστικά προκύπτει από τη χθεσινή τοποθέτηση του καθ’ όλα σε εμένα συμπαθούς κ. Στυλιανίδη. Μιλώντας χθες ο Υπουργός Πολιτικής Προστασίας, με απόλυτη ειλικρίνεια είπε σε μία αποστροφή του λόγου του: «Ανέλαβα την ευθύνη που μου ανέθεσε ο Πρωθυπουργός μη γνωρίζοντας τον ελληνικό κρατικό μηχανισμό». Αυτή ήταν η ακριβής διατύπωσή του.

Δεν στέκω στο εάν ο Πρωθυπουργός ήξερε ότι αναθέτει σε κάποιον που δεν γνωρίζει τον ελληνικό κρατικό μηχανισμό. Στέκομαι σε αυτό που υπενόησε ο αρμόδιος Υπουργός. Όταν οι πάντες διαβεβαιώνουν ότι είναι έτοιμη η κυβερνητική μηχανή να αντιμετωπίσει τον χιονιά, τι ακριβώς είδε ο κ. Στυλιανίδης στον ελληνικό κρατικό μηχανισμό; Ποια δυσπλασία, ποια δυσμορφία, ποια αδράνεια, ποιο πρόβλημα και είπε: «δεν γνώριζα τον ελληνικό κρατικό μηχανισμό». Η διατύπωση του κ. Στυλιανίδη παρέχει επαρκή αιτιολογία για την πρόταση δυσπιστίας.

Ο τελευταίος χιονιάς αποκάλυψε για πρώτη φορά, κυρίες και κύριοι συνάδελφοι, την ολική κατάρρευση του κράτους. Τίποτα δεν λειτούργησε ούτε στο επίπεδο του κεντρικού κράτους ούτε στις βαθμίδες της αυτοδιοίκησης. Είναι η πρώτη φορά που έχουμε ολική κατάρρευση των κρατικών μηχανισμών. Ο κακός καταμερισμός και η σύγχυση αρμοδιοτήτων, η έλλειψη σχεδιασμού και η απίστευτη κυβερνητική ανικανότητα για στοιχειώδη συντονισμό είναι μερικές από τις αιτίες της εξοργιστικής κατάστασης στο Λεκανοπέδιο.

Είναι εύκολο και εύλογο κάτω από αυτές τις συνθήκες να διατυπώσει κανείς το αίτημα της απομάκρυνσης της Κυβέρνησης, το θέμα είναι τι γίνεται μετά. Ο επόμενος ή οι επόμενοι που θα έρθουν τι ακριβώς θα πράξουν ώστε να μην ξανασυμβούν στο μέλλον ανάλογες αρνητικές καταστάσεις και τραγωδίες;

Είναι πιο πολύπλοκη υπόθεση η επίλυση του προβλήματος, δηλαδή η ανασύνταξη του κράτους και η αποτελεσματικότητα της διοίκησης. Τι χρειάζεται λοιπόν να κάνουμε; Αυτό έπρεπε να είναι το θέμα σήμερα και τις περασμένες ημέρες της συζήτησης. Τι πρέπει να κάνουμε, για ποιο κράτος πρέπει να μιλήσουμε;

Το διοικητικό σύστημα και η αντιμετώπιση των παθογενειών του υπήρξε ανέκαθεν αντικείμενο μεγάλου ενδιαφέροντος στη δημόσια ζωή. Από την εποχή της εκθέσεως Βαρβαρέσου επί του ελληνικού οικονομικού προβλήματος μέχρι και σήμερα διατυπώθηκαν πολλές ενδιαφέρουσες απόψεις, πολλές φορές και ριζοσπαστικές προτάσεις για την αλλαγή της διοίκησης.

Διαχρονικά τα αποτελέσματα υπήρξαν πενιχρά και οριακής απόδοσης. Παρά τις επιμέρους επιτυχίες η γενική εικόνα είναι άκρως προβληματική και σήμερα. Αν επιθυμούμε να διαμορφώσουμε σοβαρές προϋποθέσεις εξόδου της Ελλάδας από την κρίση, πρέπει να επανέλθει επειγόντως στην ημερήσια διάταξη των υποχρεώσεών μας όλου του πολιτικού συστήματος το διοικητικό πρόβλημα, με στόχο τη διαμόρφωση μιας ολοκληρωμένης εθνικής στρατηγικής για τη ριζοσπαστική αλλαγή στη διοίκηση.

Μια ολοκληρωμένη εθνική στρατηγική προϋποθέτει όμως, πρώτον, την ύπαρξη αποφασισμένης πολιτικής ηγεσίας να επιφέρει τις αναγκαίες αλλαγές χωρίς να σκέφτεται το πολιτικό κόστος, δηλαδή χωρίς και πάλι να πειθαρχεί στην πατροπαράδοτη διαχείριση των πελατειακών σχέσεων.

Δεύτερον, προϋποθέτει μια ολοκληρωμένη εθνική στρατηγική την υιοθέτηση του κανόνα της συνεχούς, της διαρκούς διοικητικής μεταρρύθμισης, έναντι της επικρατούσας πρακτικής των ασυνεχών και αποσπασματικών παρεμβάσεων. Τούτο σημαίνει, κυρίες και κύριοι συνάδελφοι, εθνική συνεννόηση και σχεδιασμό σε βάθος χρόνου, ώστε να αποφεύγονται ανατροπές από κυβέρνηση σε κυβέρνηση ακόμη και από Υπουργό σε Υπουργό της ίδιας κυβέρνησης.

Και τρίτον προϋποθέτει την επιβολή σε κάθε στάδιο της συνεχούς διοικητικής μεταρρύθμισης μιας κρίσιμης μάζας μεταβολών, γιατί όταν είναι μικρό το βάρος των μεταβολών αφομοιώνεται από το βάρος της γραφειοκρατικής αδράνειας.

Ποιοι μπορεί να είναι οι βασικοί στόχοι; Δεν μιλώ για πλήρη απαρίθμηση ενός συνεκτικού εθνικού σχεδίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ολοκληρώσω σύντομα, κύριε Πρόεδρε.

Πρώτον, η κεντρική διοίκηση μετασχηματίζεται σε ένα μικρό στρατηγείο με ευθύνη μόνο τη διαχείριση των εθνικών υποθέσεων (άμυνα, δικαιοσύνη, δημόσια τάξη) και τον σχεδιασμό όλων των άλλων πολιτικών του κράτους, τον σχεδιασμό μόνο.

Δεύτερον, οι επιτελικές αυτές αρμοδιότητες ανατίθενται σε ένα μικρό αριθμό διευθύνσεων, οι οποίες και θα αποτελούν στο εξής το κράτος στρατηγείο. Όλες ανεξαιρέτως οι εκτελεστικές αρμοδιότητες της διοίκησης μεταβιβάζονται στους δύο βαθμούς αυτοδιοίκησης και στις καθ’ ύλην αποκεντρωμένες δομές. Ειδάλλως δεν θα λύσουμε και το πρόβλημα της σύγχυσης των αρμοδιοτήτων.

Τρίτον, για να ασκηθούν ουσιαστικά οι αρμοδιότητες πρέπει να ξαναδούμε το πρόβλημα της αυτοτέλειας των μέσων και του χρήματος που διαθέτει η τοπική αυτοδιοίκηση. Αυτό σημαίνει συνολική αλλαγή της πολιτικής για τους κεντρικούς αυτοτελείς πόρους.

Τέταρτον, δημιουργείται Ταμείο Συνοχής για τους αδύνατους κυρίως δήμους των νησιωτικών και ορεινών περιοχών, ώστε να μπορούν να ανταποκριθούν σε πολύ πιο αυξημένες υποχρεώσεις μέσω του Ταμείου Συνοχής.

Επίσης, επεκτείνονται οι ηλεκτρονικές προμήθειες σε όλο το φάσμα του δημόσιου τομέα και καθιερώνεται η ψηφιακή υπογραφή παντού. Για να διευκολυνθεί στις ηλεκτρονικές συναλλαγές ο πολίτης, δημιουργείται ειδική ηλεκτρονική θυρίδα, όπου αποθηκεύονται τα ατομικά έγγραφα κάθε πολίτη και κάθε φορά που η διοίκηση ηλεκτρονικά θέλει να ζητήσει στοιχεία του, απευθύνεται σε αυτή τη θυρίδα και τα προσλαμβάνει από εκεί, όχι να ταλαιπωρείται ο πολίτης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καστανίδη, παρακαλώ πολύ.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ολοκληρώνω, κύριε Πρόεδρε.

Τέλος, δημιουργείται ένα ενιαίο πληροφοριακό σύστημα, ενοποιούνται δηλαδή, τα υπάρχοντα πληροφοριακά συστήματα των δήμων και των περιφερειών σε ένα ενιαίο πληροφοριακό σύστημα, με στόχο να παρέχονται ενιαίες και ολοκληρωμένες υπηρεσίες στους πολίτες.

Κυρίες και κύριοι συνάδελφοι, είχα να πω πολύ περισσότερα, αλλά έπρεπε να συλλάβω τον χρόνο και όχι να με συλλάβει αυτός. Θέλω να σας πω ότι αν πρέπει να αναλάβουμε όλοι μαζί μια πολιτική ευθύνη, αυτή είναι να ξεφύγουμε από το πεδίο των άγονων αντιπαραθέσεων και να περάσουμε στο πεδίο των δόκιμων σκέψεων και προτάσεων για το πώς θα αλλάξει η χώρα.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Ασημίνα Σκόνδρα από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, «το γαρ πολύ της θλίψεως γεννά παραφροσύνη». Αυτό μου ήρθε στο νου ακούγοντας τον κ. Τσίπρα να καταθέτει πρόταση δυσπιστίας, μια σπασμωδική κίνηση που δείχνει τον πανικό από την αυξανόμενη εσωκομματική του αμφισβήτηση και τον εμφανή κίνδυνο να βρεθεί τρίτο κόμμα. Δεν ζύγισε καν την ευκαιρία που δίνει στην Κυβέρνησή μας, επί τριημέρου, να παραθέτει την εύστοχη πολιτική της και τα επιτεύγματά της και παράλληλα να υπενθυμίζει το πόσο πολιτικά ανίκανοι, υποκριτές και λαϊκιστές υπήρξαν οι του ΣΥΡΙΖΑ πριν γίνουν κυβέρνηση, κατά τη διάρκεια που διακυβέρνησε και τώρα ως Αντιπολίτευση.

Οι συνάδελφοί μου μίλησαν ήδη για τις πολιτικές της Κυβέρνησης, ώστε η Ελλάδα να μετατραπεί από το μπάχαλο, που μας κληροδοτήσατε μετά από τεσσεράμισι χρόνια καταστροφικής διακυβέρνησής σας, σε ένα κράτος οικονομικά, πολιτικά και γεωστρατηγικά ισχυρό.

Η Κυβέρνηση της Νέας Δημοκρατίας είναι μια Κυβέρνηση που επαναφέρει δυναμικά την ανάπτυξη και τη μείωση της ανεργίας, μια Κυβέρνηση που δεν διακατέχεται από φορολατρεία, όπως εσείς, οι αριστεροί, που επιβάλατε είκοσι εννέα φόρους. Αντίθετα, αυξάνει τα εισοδήματα των νοικοκυριών και των επιχειρήσεων, με σημαντικές μειώσεις φόρων και ασφαλιστικών εισφορών, που σημειωτέον εσείς ποτέ δεν υπερψηφίσατε.

Η Κυβέρνησή μας είναι μια Κυβέρνηση που δίνει μέρισμα στους πολίτες από την ανάπτυξη και όχι να τάζει μισθό 751 ευρώ, αλλά να φτιάχνει τη γενιά των 330 –το λέω γιατί και τώρα ακούω κάτι για 800 ευρώ-, όχι να μιλά για κοινωνική πολιτική και να κόβει το ΕΚΑΣ.

Έχουμε ένα κράτος δικαίου, σοβαρό και αξιόπιστο που μετασχηματίζεται ψηφιακά και περιορίζει δραστικά τη γραφειοκρατία και την ατέρμονη ταλαιπωρία των πολιτών, ένα κράτος που η Κυβέρνησή του δεν ονειρεύεται ανοικτά σύνορα, όπου το Αιγαίο ανήκει στα ψάρια του. Εδώ δεν είναι Woodstock του 1969.

Εδώ είμαστε μια σοβαρή χώρα με φιλελεύθερη, δημοκρατική, πατριωτική Κυβέρνηση, που ακολουθεί στοχευμένες πολιτικές για τη θωράκιση, την αποτροπή μεταναστευτικών ροών και τη διασφάλιση των εθνικών συνόρων, ένα κράτος το οποίο συνάπτει στρατηγικές συμμαχίες, ενισχύοντας την αποτρεπτική του ικανότητα και τον ρόλο του γεωπολιτικά και γεωστρατηγικά, συμφωνίες που –σημειωτέον- εσείς καταψηφίσατε, όπως τις συμφωνίες ΑΟΖ με Ιταλία και Αίγυπτο.

Έχουμε μια Κυβέρνηση που αντιμετωπίζει με ευθύνη και σύνεση τη μία κρίση μετά την άλλη: Έβρος, τουρκικά, πανδημία, ενέργεια, φυσικές καταστροφές.

Θα σταθώ στο Νομό μου, την Καρδίτσα. Η υποκρισία και το ψέμα, κύριοι, έχουν κοντά ποδάρια. Και σας ρωτώ ευθέως: Εσείς, που έχετε το απύθμενο θράσος να μας κουνάτε το δάχτυλο, ποια μέτρα στήριξης των συμπολιτών μου υπερψηφίσατε, όταν ολόκληρος ο Νομός Καρδίτσας καταστράφηκε από τον «Ιανό»; Πού ήσασταν, όταν οι φυσικές καταστροφές χτυπούσαν πολίτες και επιχειρήσεις; Στηρίξατε έστω και ένα οικονομικό μέτρο ανακούφισης των πληγέντων;

Ούτε ένα! Πόση υποκρισία πια! Ούτε ένα ευρώ τσακιστό δεν στηρίξατε για να καλύψουν οι αγροτοκτηνοτρόφοι μας τις απώλειές τους. Ούτε ένα ευρώ για να αποζημιωθούν οι επιχειρήσεις, τα φυσικά πρόσωπα, οι υποδομές που καταστράφηκαν για να μπορέσουν να χτιστούν και να κατασκευαστούν. Πάνω από 600 εκατομμύρια δόθηκαν από αυτή την Κυβέρνηση στο Νομό Καρδίτσας.

Όμως, γενικότερα εσείς έχετε σβήσει την Καρδίτσα από το χάρτη των πολιτικών σας. Όλα σας τα χρόνια, για παράδειγμα, πολεμάτε με σφοδρότητα τα έργα του Αχελώου, που θα κρατήσουν ζωντανή την περιοχή μας και ολόκληρη τη Θεσσαλία.

Θέατρο, δήθεν υποστηρικτές και συμπαραστάτες του λαού, αλλά στην ουσία τίποτα! Ένα πολιτικό συνονθύλευμα κενού περιεχομένου και επαναστατών του γλυκού νερού! Ευαισθησία α λα καρτ.

Σας ακούω τόσες μέρες να συμπάσχετε, δήθεν, με τους συμπολίτες μας που πραγματικά ταλαιπωρήθηκαν με τις τελευταίες χιονοπτώσεις. Και, ναι, υπήρξαν και παραλείψεις και αστοχίες. Και εδώ θέλω να συγχαρώ τον Στρατό, την Αστυνομία, το ΕΚΑΒ, την Πολιτική Προστασία, όλους όσους συνέδραμαν, για να μπορέσουν να βοηθήσουν αυτούς ακριβώς τους συμπολίτες μας. Όμως, πέρυσι, με τη «Μήδεια», που έκλεισε για ώρες η εθνική οδός, μας κατηγορούσατε ότι το κάναμε για να προστατέψουμε τον παραχωρησιούχο από το δυνητικό πρόστιμο.

Και κάτι άλλο. Δεν σας είδα ποτέ να συμπάσχετε με τους συμπολίτες μας που επί σειρά ετών βλέπουν τα αυτοκίνητά τους, τα μαγαζιά τους, τις περιουσίες τους να καταστρέφονται από τους χαϊδεμένους σας «μπαχαλάκηδες».

Σε κάθε περίπτωση, οι πολίτες πάντα μετά από φυσικές καταστροφές εξέφραζαν το παράπονο «ένας δεν θα βρεθεί να ζητήσει μια συγγνώμη;» και συνέχιζαν «δεν θα πληρώσει κανείς για τη ζημιά και για την ταλαιπωρία;».

Στην προκειμένη περίπτωση, έγιναν και τα δύο. Ειλικρινή συγγνώμη ζήτησε ο Πρωθυπουργός εξ ονόματος όλων μας και ως αναγνώριση της ταλαιπωρίας, πάλι με πρωτοβουλία του, θα αποζημιωθούν οι άνθρωποι που ταλαιπωρήθηκαν. Και για να μην ξεχνιόμαστε, εμείς ψηφίσαμε το 2020 τον νόμο, όπου δεν θα μένουν στο απυρόβλητο των ευθυνών οι παραχωρησιούχοι.

Ένα από τα χαρακτηριστικά του ηγέτη, κύριοι συνάδελφοι, είναι να μην κρύβεται στα δύσκολα, να κοιτάει τα προβλήματα κατάματα και να τα διορθώνει. Αυτό κάνει ο Κυριάκος Μητσοτάκης. Δεν κρύβεται πίσω από το δάκτυλό του. Δεν στήνει επικοινωνιακά σόου πάνω στα αποκαΐδια και στις εκατόμβες. Γι’ αυτό χαίρει της εμπιστοσύνης και της εκτίμησης του ελληνικού λαού.

Κυρίες και κύριοι συνάδελφοι και κύριοι συνάδελφοι ειδικότερα του ΚΙΝΑΛ, μήπως η τρικυμία του ΣΥΡΙΖΑ αρχίζει να σας επηρεάζει; Εκείνοι καταθέτουν πρόταση δυσπιστίας και ζητούν εκλογές, που βέβαια δεν τις θέλουν, αλλά κουβέντα να γίνεται. Εσείς στηρίζετε την πρόταση μομφής, αλλά δεν θέλετε εκλογές. Τελικά, δεν θα μπορέσω ποτέ να καταλάβω την αριστερόστροφη λογική.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Κλείνοντας, κυρίες και κύριοι συνάδελφοι, η πρόταση μομφής του κ. Τσίπρα γίνεται για κομματική συσπείρωση. Απευθύνεται στην εσωκομματική του Αντιπολίτευση σε μια προσπάθεια να καταλαγιάσει τον πανικό που κυριαρχεί και που δημιουργεί η επιστροφή στην πραγματική πολιτική σας δύναμη του 4%, που βρισκόσασταν όλα σχεδόν τα χρόνια της πολιτικής σας ύπαρξης. Είναι ο πανικός των στελεχών της Κουμουνδούρου, διότι βλέπουν ότι δεν θα ελέγξουν ποτέ ξανά τους αγαπημένους τους αρμούς της εξουσίας. Βρεθήκατε στην εξουσία εκμεταλλευόμενοι τη δύσκολη συγκυρία και πουλήσατε ελπίδα που ερχόταν καλπάζοντας στα φτερωτά άλογα του λαϊκισμού σας.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Σκόνδρα, ολοκληρώστε.

**ΑΣΗΜΙΝΑ ΣΚΟΝΔΡΑ:** Όμως, πάρτε το απόφαση ότι αυτό δεν θα ξανασυμβεί, διότι ο ελληνικός λαός δεν ξεχνά τα όσα συνέβησαν και είναι μακρύς ο κατάλογος των πολιτικών, οικονομικών και θεσμικών παρεκτροπών σας: από τον κίνδυνο να βρεθούμε εκτός Ευρωπαϊκής Ένωσης, τα capital controls, την αθλιότητα του δημοψηφίσματος, έως την προσπάθεια ελέγχου του Τύπου και το στήσιμο υποθέσεων εις βάρος πολιτικών σας αντιπάλων. Και τελειωμός δεν υπάρχει.

Η πορεία σας επιβεβαιώνει, αγαπητοί, ότι πολύ γρήγορα ο ΣΥΡΙΖΑ θα έχει τη νομοτελειακή κατάληξη της διάλυσης εις τα εξ ων συνετέθη, δηλαδή στις δεκαέξι συνιστώσες του.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Διονύσιος - Χαράλαμπος Καλαματιανός από τον ΣΥΡΙΖΑ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από δύο μέρες ομιλιών στη διαδικασία της πρότασης δυσπιστίας πιστεύω να έχετε καταλάβει για ποιον λόγο ζητήσαμε και καταθέσαμε αυτήν την πρόταση δυσπιστίας. Την καταθέσαμε γιατί είχαμε δημοκρατικό καθήκον. Την καταθέσαμε γιατί η ελληνική κοινωνία ασφυκτιά και δεν αντέχει άλλο. Φωνάζει με κάθε τρόπο ότι δεν πάει άλλο αυτή η Κυβέρνηση. Δεν πάει άλλο με την τεράστια αποτυχία της στη διαχείριση της πανδημίας και της ακρίβειας. Δεν πάει άλλο με την ανικανότητα και την αδράνεια στη διαχείριση μιας ακόμα κακοκαιρίας που είχε προαναγγελθεί.

Για μια ακόμα φορά προσπαθείτε να αποποιηθείτε τις ευθύνες σας και το κάνετε αυτό όταν ο ίδιος ο Υπουργός Επικρατείας, ο πιο κοντινός Υπουργός στον Πρωθυπουργό, ο κ. Σκέρτσος, μαζί με τον κ. Τριαντόπουλο, τον Υφυπουργό στον Πρωθυπουργό, ομολόγησαν ότι παραβρίσκονταν στις συσκέψεις προετοιμασίας για την αντιμετώπιση της κακοκαιρίας.

Τι σημαίνει αυτό; Σημαίνει ότι το ίδιο το Μαξίμου είχε την εποπτεία, τον συντονισμό, άρα και την ευθύνη για αυτό το επιχειρησιακό φιάσκο, αυτήν την επιχειρησιακή πανωλεθρία. Έχει την ευθύνη για τους χιλιάδες συμπολίτες μας που βρέθηκαν εγκλωβισμένοι στα χιόνια. Έχει την ευθύνη για τους χιλιάδες συμπολίτες μας που κινδύνευσαν στην Αττική Οδό, τη Μεσογείων, την Κατεχάκη, τη Μαραθώνος, τη Λαυρίου. Έχει την ευθύνη για τους επτακόσιους εγκλωβισμένους στα τρένα. Έχει την ευθύνη για το ότι ασθενείς στο Νοσοκομείο «Σωτηρία» έμειναν χωρίς φαγητό. Έχει την ευθύνη για τα πολλά νοσοκομεία που ήταν αποκλεισμένα λόγω του χιονιού. Έχει την ευθύνη για τους χιλιάδες κατοίκους του Λεκανοπεδίου που έμειναν χωρίς ρεύμα για μέρες.

Μάλιστα, ο Υπουργός Προστασίας του Πολίτη είπε ότι τέσσερις χιλιάδες αστυνομικοί το βράδυ της Δευτέρας ήταν στους δρόμους. Τους είδατε, κυρίες και κύριοι συνάδελφοι; Πού ήταν; Έχουν τον εξοπλισμό; Έχουν τα οχήματα, τις αλυσίδες; Και εννιακόσια οχήματα. Μα, τα αυτοκίνητα της Αστυνομίας στην Αττική δεν είναι τόσα. Προφανώς εννοούσε τα δίκυκλα. Μα, αλήθεια αυτός είναι επιχειρησιακός σχεδιασμός σας, ο επιτελικός σχεδιασμός σας; Να βγαίνουν τα δίκυκλα στους δρόμους με το χιόνι; Πρωτάκουστα πράγματα.

Και ποιο ήταν το σχέδιό σας; Ανύπαρκτο παντελώς. Και προκαλείτε με αυτά που λέτε την ελληνική κοινωνία. Και την προκαλείτε και με την προσχηματική συγγνώμη του Πρωθυπουργού. Συγγνώμη για τον «Ιανό», συγγνώμη για τη «Μήδεια» πέρσι τέτοιο καιρό. Συγγνώμη για τις φωτιές του καλοκαιριού. Συγγνώμη τώρα για την κακοκαιρία «Ελπίδα». Πόσες συγγνώμες πια μπορεί να αντέξει ο ελληνικός λαός από την Κυβέρνησή σας και τον Πρωθυπουργό; Και προσπάθησε να μεταφέρει τις ευθύνες που είχε ο ίδιος και οι Υπουργοί του σε άλλους.

Το επιτελικό κράτος είναι ένα φιάσκο, είναι ανύπαρκτο, είναι αναποτελεσματικό και επικίνδυνο. Αυτό το έχουν νιώσει πάρα πολύ καλά χιλιάδες συμπολίτες μας το καλοκαίρι στις καταστροφικές πυρκαγιές. Ένα εκατομμύριο σχεδόν στρέμματα κάηκαν, περιουσίες, καλλιέργειες, σπίτια. Και ποιο ήταν το σχέδιό σας και τότε; «Εκκενώστε τα χωριά και αφήστε τα πάντα να καούν». Τόσο πολύ νοιάζεστε που αδιαφορείτε ακόμα και για τις αποζημιώσεις που τάζατε ότι θα τους δώσετε.

Κύριε Βρούτση, αναφερθήκατε στις αποζημιώσεις. Σας καλώ να πάμε μαζί στα χωριά της Ολυμπίας και του Πύργου να ρωτήσουμε τους κατοίκους αν έχουν πάρει αποζημιώσεις και αν μπορούν αυτοί οι άνθρωποι να επιβιώσουν χωρίς κανένα εισόδημα, όχι μόνο για φέτος, αλλά και για τα επόμενα χρόνια. Οι ελιές, για να ξαναέχουν παραγωγή, θέλουν επτά χρόνια. Πώς θα ζήσουν αυτοί οι άνθρωποι; Και μας λέτε ότι έχουν πάρει αποζημιώσεις. Πάμε να τους ρωτήσουμε.

Τολμάτε και κάνετε τυμβωρυχία. Με έχουν πάρει δεκάδες συντοπίτες μου από την Ηλεία και μου λένε: «Πες τους: τι λένε;». Το 2007 εσείς κυβερνούσατε πάλι και είχαμε δεκάδες θύματα από τις πυρκαγιές στην Ηλεία. Τα ξεχάσατε; Τα ξεχάσατε όπως ξεχάσατε και τον νομό μας τότε. Και τον ξαναξεχνάτε τώρα. Δεκάδες θύματα. Και τότε δεν ήταν μια πυροθύελλα που έκαψε τα πάντα, μέσα σε μια ώρα από το βουνό έφτασε στη θάλασσα. Οι φωτιές έκαιγαν για δέκα μέρες. Και τολμάτε να κάνετε τυμβωρυχία; Δεν ντρέπεστε; Και έχουμε δεκάδες νεκρούς τώρα στα δυόμισι χρόνια της διακυβέρνησής σας στη Χαλκιδική, την Αττική, την Εύβοια από πλημμύρες και πυρκαγιές. Δεκάδες νεκρούς! Τα ξεχνάτε; Και κάθε μέρα θρηνούμε εκατό.

Έχουμε ξεπεράσει τις είκοσι τρεις χιλιάδες νεκρούς. Πρώτοι στην Ευρωπαϊκή Ένωση για το ‘21 σε νεκρούς ανά εκατομμύριο. Και τι λέει ο κ. Βορίδης; Είπε επί λέξει: «Τα θέματα της πανδημίας τα συζητάμε εδώ και δύο χρόνια. Ποια η προστιθέμενη αξία να τα συζητάμε και πάλι; Δεν καταλαβαίνω». Αυτό είπε ο κ. Βορίδης. Δεν καταλαβαίνει. Δεν αντιλαμβάνεστε ότι είναι μείζον πρόβλημα το να μην αντιλαμβάνονται τα μέλη του Υπουργικού Συμβουλίου την τραγωδία που ζούμε; Απορεί.

Και αντί να κάνετε αυτοκριτική, έρχεστε και λέτε ότι όλα πάνε καλά και δεν ενισχύετε το δημόσιο σύστημα υγείας. Σας ακούω, κυρίες και κύριοι συνάδελφοι, να λέτε ότι ενισχύθηκε το ΕΣΥ. Πώς ενισχύθηκε; Τρεις χιλιάδες λιγότεροι υπηρετούν τώρα στο δημόσιο σύστημα σε σχέση με το 2019. Πού ενισχύθηκε; Πού είναι οι γιατροί; Πού είναι οι νοσηλευτές; Δεν μειώνετε τους μαθητές στις τάξεις. 50%+1 κρούσματα για να κλείσει ένα τμήμα. Δεν συνταγογραφείτε τα τεστ. Τι κάνετε; Κάθε μέρα παραμονής σας στην εξουσία οδηγεί σε ένα δυστοπικό μέλλον.

Και για την ακρίβεια, ελάτε να πάμε μαζί να μιλήσουμε με επαγγελματίες, με νοικοκυριά. Ασφυκτιούν, δεν αντέχουν, δεν μπορούν να πληρώσουν τους λογαριασμούς του ρεύματος. Σας λέγαμε ότι έρχεται. Μας λέγατε «καταστροφολογείτε». Μας λέγατε ότι είναι παροδικό φαινόμενο, ότι τον Μάρτιο θα τελειώσει. Μας λέγατε ότι είναι διεθνής η κρίση. Και τώρα ποιος έχει δίκιο; Ο κ. Τσίπρας και ο ΣΥΡΙΖΑ που σας τα έλεγε και έκανε προτάσεις ή ο κ. Μητσοτάκης και η Νέα Δημοκρατία; Δείτε τα αποτελέσματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ψάχνετε να βρείτε τους λόγους που καταθέσαμε την πρόταση δυσπιστίας. Ψάχνετε να την ερμηνεύσετε. Δεν μπορείτε να αντιληφθείτε ότι η κοινωνική πλειοψηφία έχει αγανακτήσει, ότι σας αποδοκιμάζει και δεν αντέχει άλλο. Και δεν μπορείτε να το αντιληφθείτε γιατί έχετε χάσει κάθε επαφή με τους πολίτες. Το μόνο που σας ενδιαφέρει είναι οι πελατειακές εξυπηρετήσεις και οι τακτοποιήσεις μεγάλων οικονομικών συμφερόντων.

Η πραγματική και βαθιά αιτία για την αποτυχία σας δεν είναι μόνο η ανικανότητα και η ανεπάρκεια. Είναι η νεοδεξιά και η νεοφιλελεύθερη αντίληψή σας. Είναι αυτή που αντιμάχεται και υπονομεύει κάθε τι δημόσιο: Δημόσια υγεία, δημόσια παιδεία, δημόσιες υπηρεσίες, κοινωνικό κράτος, κράτος πρόνοιας, εργασιακά δικαιώματα. Είναι αυτή η ιδεολογία που θέλει το κράτος να είναι λάφυρο στο κόμμα σας και τα μεγάλα οικονομικά συμφέροντα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καλαματιανέ, ολοκληρώστε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τελειώνω, κύριε Πρόεδρε.

Και νομίζετε ότι με την κάλυψη της μιντιακής υπεροπλίας και με τις δημοσκοπήσεις θα μπορέσετε να διασωθείτε.

Μιας και λέω για δημοσκοπήσεις, κυρίες και κύριοι συνάδελφοι του ΚΙΝΑΛ, θα πρέπει να σας απασχολήσει πάρα πολύ σοβαρά το γεγονός ότι η Νέα Δημοκρατία, Υπουργοί, Βουλευτές, μιντιάρχες, ολιγάρχες πανηγυρίζουν και χαίρονται με τη φερόμενη δημοσκοπική άνοδό σας. Αυτό, όμως, δείχνει ότι τους βολεύει. Και αν τους βολεύει αυτούς, πάει να πει ότι κάτι δεν πάει καλά στην πορεία σας. Και αποδεικνύεται για άλλη μια φορά ότι το μόνο πρόβλημά τους είναι ο Αλέξης Τσίπρας και ο ΣΥΡΙΖΑ. Αυτοί είναι οι αντίπαλοί τους, αυτοί τους δημιουργούν πρόβλημα.

Αν τολμάτε, κυρίες και κύριοι συνάδελφοι της Νέας Δημοκρατίας, σας καλούμε να υπερψήφισετε την πρόταση δυσπιστίας, για να δούμε τι πραγματικά πιστεύει ο ελληνικός λαός. Εμπρός, λοιπόν, αν πραγματικά δεν φοβάστε, υπερψηφίστε την πρόταση αυτή, για να έχουμε την απάντηση της κοινωνικής πλειοψηφίας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Αικατερίνη Παπακώστα – Παλιούρα από τη Νέα Δημοκρατία.

Κυρία συνάδελφε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, πριν από τρεις ημέρες ο Αρχηγός της Αξιωματικής Αντιπολίτευσης κ. Τσίπρας ζήτησε τον λόγο εκτάκτως προκειμένου να καταθέσει πρόταση δυσπιστίας στην παρούσα Κυβέρνηση. Ζήτησε τον λόγο εκτάκτως για να ζητήσει, κυρίες και κύριοι της Αξιωματικής Αντιπολίτευσης, να φύγουμε εμείς και να έρθετε στην διακυβέρνηση της χώρας προφανώς εσείς.

Να φύγουμε εμείς και να έρθετε εσείς, που από την πρώτη στιγμή της διακυβέρνησής σας ηττηθήκατε κατά κράτος και στα δύσκολα και στα εύκολα και ξεγυμνωθήκατε μπροστά στη σκληρή αλήθεια. Να φύγουμε εμείς και να έρθετε εσείς, που το παραμύθι σας για το υποτιθέμενο ηθικό σας πλεονέκτημα που πιστεύατε ότι σας καθιστούσε ξεχωριστούς και σκίαζε ως υπερδύναμη τους «κακούς ξένους» και τους αόρατους εχθρούς, αποδείχθηκε πως δεν ήταν τίποτε περισσότερο παρά ακόμη μια μυθοπλασία.

Εσείς που πιστεύετε πως η κατασκευασμένη υπεροχή σας θα αρκούσε για να ξεπεραστεί η κρίση και ως διά μαγείας η Ελλάδα θα γινόταν μια δεύτερη Εδέμ, που με τις επιλογές σας και τις αποφάσεις σας γκρεμίσατε κάθε ψευδαίσθηση περί του ελπιδοφόρου νέου όταν ήρθε η ώρα των μεγάλων αποφάσεων και κληθήκατε να ασκήσετε πολιτική, σαστίσατε, καθώς με μόνο όπλο στη φαρέτρα σας το κίβδηλο ηθικό σας πλεονέκτημα αποδειχθήκατε ανίκανοι για την διακυβέρνηση της χώρας, καθώς φανερώθηκε η πλήρης άγνοιά σας και το έλλειμμα του πολιτικού «know how», με αποτέλεσμα την ανώμαλη προσγείωσή σας στην πραγματικότητα, όπως και των Ελλήνων που πίστεψαν τα λόγια τα μεγάλα, των Ελλήνων που πίστεψαν ότι η δηλωθείσα αισιοδοξία του κ. Τσίπρα για τα αποτελέσματα του Eurogroup της 22ας Μαΐου -φευ!- θα τον ανάγκαζε να φορέσει και γραβάτα.

Να φύγουμε εμείς, κυρίες και κύριοι του ΣΥΡΙΖΑ, και να έρθετε εσείς, που από τα «go back, κυρία Μέρκελ» του κ. Τσίπρα, τα «go back, κυρίες και κύριοι της συντηρητικής νομενκλατούρας της Ευρώπης», φτάσατε στο σημείο να ακούμε ότι η κ. Άνγκελα Μέρκελ είναι μια πολιτικός που έχει συναίσθηση της ευθύνης και παρ’ ότι στο κεντροδεξιό κόμμα είναι ανοιχτόμυαλη, όπως φάνηκε άλλωστε και από το προσφυγικό.

Από το «είμαι Πρωθυπουργός παντός καιρού και δεν βρέθηκα σ’ αυτήν την θέση επειδή αγάπησα την καρέκλα εξουσίας» και από το «κωλοτούμπες και υποχωρήσεις εξευτελισμού υπάρχουν άλλοι για να τις κάνουν» φτάσαμε στην περιφρόνηση της λαϊκής βούλησης μετά το δημοψήφισμα του 2015. Διότι σε τελική ανάλυση, οι συμβιβασμοί, ακόμη και οι οδυνηροί ή οι υποχωρήσεις είναι πάντα ένα ενδεχόμενο.

Να φύγουμε εμείς και να έρθετε εσείς, που από το «εμείς θα βαράμε τα νταούλια και οι αγορές θα χορεύουν» και από το «με έναν νόμο κι ένα άρθρο θα καταργήσουμε τα μνημόνια», φτάσατε στο να ψηφίσετε το τέταρτο και όλα τα μέτρα λιτότητας που εξαθλίωσαν την κοινωνία, διέλυσαν τη μεσαία τάξη και γέννησαν μεγαλύτερη ύφεση στην ελληνική οικονομία.

Να φύγουμε εμείς και να έρθετε εσείς, που από το «ο ΕΝΦΙΑ είναι ένας φόρος παράλογος, δεν διορθώνεται, καταργείται» και από το «μην τολμήσουν ο κ. Σαμαράς και ο κ. Βενιζέλος να διανοηθούν να προχωρήσουν σε πλειστηριασμούς πρώτης κατοικίας», φτάσαμε στο να καλείτε τους Έλληνες πολίτες να καταβάλουν τις δόσεις του ΕΝΦΙΑ και να έχουν προγραμματιστεί έως και τον Ιούλιο του 2017 χίλιοι εξήντα οκτώ πλειστηριασμοί.

Να φύγουμε εμείς και να έρθετε εσείς, που από το «θα υπερασπιστούμε τον δημόσιο χαρακτήρα των περιφερειακών αεροδρομίων», φτάσατε στο να μεταβιβάζετε το 2017 στην «FRAPORT» δεκατέσσερα περιφερειακά αεροδρόμια. Από το «καμμία μείωση στις συντάξεις δεν πρόκειται να αποφασιστεί», φτάσαμε στις δυσβάσταχτες μειώσεις κύριων και επικουρικών συντάξεων, καθώς και στις περικοπές επιδομάτων και φοροαπαλλαγών. Από το «δεν θα νομοθετήσουμε ούτε ένα ευρώ παραπάνω», θεσμοθετήσατε ούτε λίγο ούτε πολύ πάνω από τριάντα φόρους. Από το «θα πατάξουμε τη διαπλοκή και το αμαρτωλό παρελθόν της δικομματικής πολιτικής ζωής» φτάσαμε στο να πρωτοστατήσετε ευλαβικά και με ιδιαίτερη μαεστρία σε πρακτικές που σε όλους τους τόνους είχατε αποκηρύξει ως βρώμικες.

Φτάσατε στο σημείο να ποδηγετήσετε κάθε θεσμό του κράτους δικαίου, να ποδηγετήσετε την ίδια τη δικαιοσύνη, προκειμένου να στήσετε τη σκευωρία της «NOVARTIS» και να κρεμάσετε στα μανταλάκια δέκα πολιτικούς αντιπάλους σας, μεταξύ των οποίων και πρώην πρωθυπουργοί.

Φτάσατε στο σημείο από το «θα μπουν πραγματικοί κανόνες και τάξη στο ραδιοτηλεοπτικό πεδίο», στο να προσπαθείτε να ελέγξετε και να χειραγωγήσετε αυτό, όπως άλλωστε κατέληξε και η προανακριτική για τον Παππά, ενώ παράλληλα επιλέξατε να εφαρμόσετε πελατειακές σχέσεις στο δημόσιο και επιχειρηματικό κόσμο, δημιουργώντας τη σύγχρονη εκδοχή των «δικών μας παιδιών».

Όσον αφορά δε τις τραγωδίες στη Μάνδρα και το Μάτι, αντί να αναλάβετε τις ευθύνες σας, να παραδεχτείτε τις ανεπάρκειες σας και να ζητήσετε συγγνώμη από τους πολίτες, προτιμήσατε να στήσετε αλλεπάλληλα επικοινωνιακά σόου και να πείτε ψέματα για ακόμα μια φορά στον ελληνικό λαό, προσβάλλοντας έτσι έμπρακτα και τα ίδια τα θύματα.

Εμφανιστήκατε αμετανόητοι για ζητήματα όπως η υπογραφή της κατάπτυστης Συμφωνίας των Πρεσπών για την οποία δηλώνετε υπερήφανοι και με την οποία δεσμεύσατε την χώρα για το μέλλον, ενώ αποφύγατε να προχωρήσετε έστω και μια στιγμή σε αυτοκριτική ουσίας και περιοριστήκατε απλά στο να δηλώνετε ότι δήθεν κυβερνήσατε στην πιο δύσκολη στιγμή της Ελλάδας.

Μάλιστα. Μα, αν εσείς κυβερνήσατε στην πιο δύσκολη στιγμή της Ελλάδας, τότε η Κυβέρνηση της Νέας Δημοκρατίας τι κάνει εδώ και δυόμισι χρόνια; Τι κάνει αλήθεια η Κυβέρνηση της Νέας Δημοκρατίας, όταν εκτός των οκτώ πρώτων μηνών ομαλής διακυβέρνησης του τόπου, όλους τους υπόλοιπους μήνες μέχρι και σήμερα βρίσκεται αντιμέτωπη με αλλεπάλληλες σφοδρές απειλές, προκλήσεις, αλλά και κρίσεις, όπως το μεταναστευτικό, οι τουρκικές απειλές, η πανδημία και τα ακραία καιρικά φαινόμενα, όπως σεισμοί, πλημμύρες, πυρκαγιές και χιονοπτώσεις;

Τι κάνει, αλήθεια, η Κυβέρνηση της Νέας Δημοκρατίας εδώ και δυόμισι χρόνια, όταν παρά τα ανωτέρω και παρά τα όποια λάθη και τις αστοχίες, δεν παρέκκλινε στιγμή από το προεκλογικό της πρόγραμμα και δεν σταμάτησε στιγμή να εργάζεται σκληρά, προωθώντας μεταρρυθμίσεις και διαρθρωτικές αλλαγές προς όφελος της οικονομίας, του επιχειρηματικού και επενδυτικού περιβάλλοντος, της υγείας, της παιδείας, του κράτους δικαίου, της διασφάλισης των θεσμών, της εξυγίανσης του δημόσιου τομέα και του αλματωδώς ψηφιακού μετασχηματισμού, της ασφάλειας, της διαχείρισης των κρίσεων, της ίδιας της κοινωνίας;

Τι κάνει αλήθεια η Κυβέρνηση της Νέας Δημοκρατίας και ο Πρωθυπουργός της χώρας κ. Κυριάκος Μητσοτάκης, όταν σε χρονικό διάστημα μόλις δυόμισι ετών κατάφερε να αποκαταστήσει στο διεθνές στερέωμα την αξιοπιστία της χώρας, να αναβαθμίσει την εξωτερική μας πολιτική πραγματοποιώντας σπουδαίες διπλωματικές επιτυχίες, να οικοδομήσει στρατηγικές συμμαχίες με χώρες με ισχυρό γεωπολιτικό αποτύπωμα και να θωρακίσει την χώρα και την άμυνα της με άνευ προηγουμένου τελευταίας τεχνολογίας εξοπλιστικά συστήματα και μέσα, αλλάζοντας άρδην τους γεωπολιτικούς συσχετισμούς και την αμυντική δεινότητα της χώρας;

Εσείς, κυρίες και κύριοι του ΣΥΡΙΖΑ, με την πρόταση δυσπιστίας που κατέθεσε ο πρόεδρός σας, ζητάτε να φύγουμε εμείς και να έρθετε εσείς επειδή αμετροεπώς ισχυρίζεστε ότι δήθεν είστε καλύτεροι από εμάς για την διακυβέρνηση της χώρας.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία Παπακώστα.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Αλήθεια, το πιστεύετε πραγματικά αυτό ή απλά επιβεβαιώνεται για ακόμη μία φορά το ρητό του Ιούλιου Καίσαρα που έλεγε ότι «κάποιοι πιστεύουν αυτό που μόνο οι ίδιοι θέλουν να πιστεύουν»;

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο ομιλητή, ζήτησε τον λόγο για μια πολύ σύντομη παρέμβαση ο κ. Μπουκώρος.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Οδεύοντας προς το τέλος της διαδικασίας και εν αναμονή της έναρξης των τοποθετήσεων των πολιτικών Αρχηγών, η παράταξή μας, η Νέα Δημοκρατία, είναι η μόνη που δεν έχει εξαντλήσει τα ημερήσια τρίλεπτα τα οποία έχει συμφωνήσει η Διάσκεψη των Προέδρων.

Θα ήθελα να συνοψίσω μόνο για δύο λεπτά, λέγοντας ότι καταδείχθηκε πλέον από την όλη διαδικασία ότι η πρόταση δυσπιστίας προς την Κυβέρνηση από την πλευρά της Αξιωματικής Αντιπολίτευσης αποδείχθηκε κενή περιεχομένου.

Τι θέλω ακριβώς να πω; Πράγματι, με την κακοκαιρία συνέβησαν ορισμένα σοβαρά γεγονότα και κυρίως στην Αττική Οδό, όπου ταλαιπωρήθηκαν συμπολίτες μας. Όμως, δεν είναι η πρώτη φορά που συμβαίνει κάτι ανάλογο. Δεν είναι η πρώτη φορά που συμβαίνει κάτι ανάλογο και δεν είναι η πρώτη φορά που συμβαίνει στη δική μας χώρα. Παντού στον δυτικό κόσμο βλέπουμε εικόνες τέτοιων γεγονότων, ιδιαίτερα τους χειμερινούς μήνες.

Αντιλαμβάνομαι, λοιπόν, ότι η επιλογή της ηγεσίας του ΣΥΡΙΖΑ να καταθέσει μια πρόταση δυσπιστίας εναντίον της Κυβέρνησης είναι αποτέλεσμα μιας εσωκομματικής αφ’ ενός, αλλά και μιας πολιτικής πίεσης. Δεν θέλω ούτε να μακρηγορήσω ούτε να αναλύσω. Έχουν αναλυθεί αυτά, από τη μία η δημοσκοπική άνοδος του τρίτου κόμματος, από την άλλη οι διεργασίες εν όψει του συνεδρίου του κ. Τσίπρα, χωρίς να απομειώνω τη σημασία των γεγονότων στην Αττική Οδό, για την εταιρεία της οποίας δεν άκουσα καμμία κριτική από τους Βουλευτές της Αξιωματικής Αντιπολίτευσης, σα να μην είχε καμμία ευθύνη ο φορέας διαχείρισης.

Αντιλαμβάνομαι ότι και ένα απλό μποτιλιάρισμα να τύχαινε αυτές τις μέρες, το κόμμα του ΣΥΡΙΖΑ θα κατέθετε πρόταση δυσπιστίας. Έρχεται μάλιστα να τα εμπλέξει με το υγειονομικό ζήτημα της πανδημίας και με κάποια άλλα οικονομικά ζητήματα, θολώνοντας ακόμα περισσότερο τις θέσεις τις οποίες πρεσβεύει.

Η αλήθεια είναι, κύριε Πρόεδρε, ότι σ’ αυτή τη συζήτηση επί τρεις μέρες ακούσαμε κριτική, ακούσαμε κραυγές, ακούσαμε ατεκμηρίωτες κατηγορίες, όμως δεν ακούσαμε από την Αξιωματική Αντιπολίτευση, η οποία φιλοδοξεί να ξαναγίνει κυβέρνηση, ούτε μία παραγωγική πρόταση, ούτε μία πρόταση που να βελτιώνει τα πράγματα. Αυτό και μόνο αυτό αποδεικνύει ότι όχι μόνο δεν είναι έτοιμοι να κυβερνήσουν, αλλά πολύ φοβάμαι αν θα καταφέρουν να κρατήσουν και τη θέση που κατέχουν σήμερα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει τώρα ο κ. Χρήστος Γκόκας από το Κίνημα Αλλαγής.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, δεν πρέπει να απαντήσω;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκουρλέτη, να απαντήσετε τώρα; Έχουν ειπωθεί τόσα πράγματα.

Ορίστε, έχετε τον λόγο αυστηρά για δύο λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυστηρά για δύο λεπτά, κύριε Πρόεδρε.

Πρώτη πρόταση: Αύξηση του κατώτατου μισθού στα 800 ευρώ. Δεύτερη πρόταση: Επαναφορά των συλλογικών συμβάσεων. Τρίτη πρόταση: Κατάργηση του νόμου για τις αναιτιολόγητες απολύσεις. Τέταρτη πρόταση: Βαρέα και ανθυγιεινά για τους γιατρούς και τους νοσοκομειακούς πρώτης γραμμής. Πέμπτη πρόταση: Βαρέα και ανθυγιεινά για τους ντελιβεράδες. Έκτη πρόταση: Το Ταμείο Ανάκαμψης, το οποίο δεν έγινε με διαβούλευση, να δοθεί και σε μικρομεσαίες επιχειρήσεις και όχι σε λίγους. Έβδομη πρόταση: Αύξηση στα 2.000 ευρώ των πρωτοδιοριζόμενων γιατρών στο ΕΣΥ.

Να συνεχίσω; Είναι δεκάδες οι προτάσεις, δεν ακούτε όμως. Το μόνο που κάνετε είναι να αναμασάτε μια καραμέλα που πνίγεται, που βουλιάζει στον βούρκο της τυμβωρυχίας, γιατί θα μας πείτε τα ίδια, όπως λέτε όλοι, με μια πραγματικά φοβερή επιδέξια επικοινωνιακή γραμμή που θυμίζει Τραμπ, για εξόντωση χαρακτήρων, με ψέματα που μας λέτε συνέχεια για το Μάτι και για τη Μάνδρα. Δεν μας είπατε, όμως, στα ρέματα της Μάνδρας ποιους αφήσατε εσείς ως Κυβέρνηση με τους διορισμένους νομάρχες να χτίζουν.

(Χειροκροτήματα από την πτέρυγα του ΣΥΡΙΖΑ)

Δεν μας είπατε γιατί το Μάτι είναι ένας παράνομος οικισμός πολεοδομικά κατά τα 2/3, που έγινε γιατί αποτυπώνει το δικό σας κράτος της διαφθοράς, της διαπλοκής, της ρουσφετολογίας. Φτάνει πια! Σας μάθαμε.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπουκώρο, θα το πάμε έτσι; Παίρνετε χρόνο, το ξέρετε. Εγώ απλώς το αναφέρω για να ακουστεί και στην Αίθουσα. Με αυτό το «πινγκ-πονγκ» τώρα παίρνετε πολύτιμο χρόνο από τον λίγο εναπομείναντα χρόνο των Βουλευτών. Δεν θα μιλήσουν. Από τους τέσσερις - πέντε που θα μπορούσαν να μιλήσουν ως τις τέσσερις, θα μιλήσουν ένας ή δύο.

**ΧΡΗΣΤΟΣ ΜΠΟΥΚΩΡΟΣ:** Ωραία.

**ΠΡΟΕΔΡΕΥΩΝ (Γεώργιος Λαμπρούλης):** Εσείς είστε υπεύθυνοι -εντός ή εκτός εισαγωγικών- και όχι το Προεδρείο για το αν δεν μιλήσουν αυτοί.

Ορίστε, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Επί της διαδικασίας, κύριε Πρόεδρε, θα έλεγα -για να σας διευκολύνω- ότι είναι η τρίτη ή η τέταρτη φορά, αν θυμάμαι καλά, που μιλάω. Έχω μιλήσει μόνο δύο φορές. Κατά συνέπεια, με το τρίτο τρίλεπτο που δικαιούται και η πλειοψηφούσα παράταξη, θα απαντήσω.

Αρχικά χαίρομαι που αναγκάστηκε ο Κοινοβουλευτικός Εκπρόσωπος να πει κάποιες από τις διάσπαρτες και ατεκμηρίωτες προτάσεις που ακούμε συνεχώς, προτάσεις που δεν ακούστηκαν από κανέναν καθ’ όλη τη διάρκεια των τριών ημερών.

Κύριε Σκουρλέτη, γιατί αποχωρείτε;

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε, κύριε Μπουκώρο. Αφήστε τον κ. Σκουρλέτη.

**ΧΡΗΣΤΟΣ ΜΠΟΥΚΩΡΟΣ:** Μα, λέει κάτι και αποχωρεί, όμως. Έτσι; Αυτό δεν είναι στο πλαίσιο του κοινοβουλευτικού διαλόγου.

Μας ζητάει η κυβέρνηση ΣΥΡΙΖΑ σήμερα να ανακοινώσουμε κατώτατο μισθό 800 ευρώ. Ποια κυβέρνηση; Αυτή που επί τεσσεράμισι χρόνια υποσχόταν 751 ευρώ και ουδέποτε τα έδωσε. Η κυβέρνηση, λοιπόν …

**ΠΡΟΕΔΡΕΥΩΝ (Γεώργιος Λαμπρούλης):** Εντάξει. Μην αρχίζετε τώρα. Έχουν ακουστεί τόσα αυτές τις μέρες. Σας παρακαλώ.

**ΧΡΗΣΤΟΣ ΜΠΟΥΚΩΡΟΣ:** Μη με διακόπτετε, όμως, κύριε Πρόεδρε. Ο κ. Σκουρλέτης …

**ΠΡΟΕΔΡΕΥΩΝ (Γεώργιος Λαμπρούλης):** Επαναλαμβάνω: Σκεφτείτε τους Βουλευτές.

**ΧΡΗΣΤΟΣ ΜΠΟΥΚΩΡΟΣ:** Μας μιλάει για συλλογικές συμβάσεις εργασίας αυτός που κατόρθωσε μία και μόνο σύμβαση στον κλάδο των εργαζομένων του τουρισμού.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Λάθος κάνετε.

**ΧΡΗΣΤΟΣ ΜΠΟΥΚΩΡΟΣ:** Η κυβέρνηση ΣΥΡΙΖΑ επί τεσσεράμισι χρόνια και μετά τις καταστροφές στις περιοχές που αναφέρθηκε ο κ. Σκουρλέτης, δεν κατόρθωσε να προχωρήσει κανένα απολύτως σχέδιο.

Με το να κάνετε προτάσεις όταν βρίσκεστε στην αντιπολίτευση, τις οποίες δεν εφαρμόζετε όταν έρχεστε στην Κυβέρνηση, δεν κάνετε τίποτε άλλο παρά να διευκολύνετε το έργο του ελληνικού λαού, ώστε να κάνει τις επιλογές του. Επειδή ακριβώς δεν κάνατε τα όσα μας είπατε προηγουμένως, επειδή ακριβώς δεν είναι η πρώτη φορά που τα εξαγγέλλετε, γι’ αυτό ακριβώς τον λόγο αντιμετωπίζετε τεράστιο έλλειμμα αξιοπιστίας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ο κ. Γκόκας από το Κίνημα Αλλαγής έχει τον λόγο.

**ΧΡΗΣΤΟΣ ΓΚΟΚΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αυτές τις μέρες με τη συζήτηση της πρότασης δυσπιστίας είναι φανερά και τα μικροπολιτικά παιχνίδια του ΣΥΡΙΖΑ και οι επιδιώξεις της Νέας Δημοκρατίας με τον ιδιότυπο δικομματισμό που θέλουν να διατηρήσουν.

Εμείς δεν δίνουμε καμμία ψήφο εμπιστοσύνης στην Κυβέρνηση που έχει αποτύχει συνολικά στις πολιτικές που ασκεί με την έλλειψη σχεδίου, την ανικανότητα και την ανεπάρκειά της.

Η θέση μας αυτή, χωρίς να ζητάμε εκλογές, έδωσε την αφορμή στον ΣΥΡΙΖΑ και στη Νέα Δημοκρατία να αντιδράσουν με τον ίδιο ακριβώς τρόπο. Ο ΣΥΡΙΖΑ δεν ζητούσε εκλογές λόγω της πανδημίας, μιλώντας για τυχοδιωκτισμό. Τώρα με διπλάσιους συμπολίτες μας καθημερινά να χάνουν δυστυχώς τη ζωή τους, άλλαξε θέση. Δεν είναι τυχοδιωκτισμός αυτό;

Η Νέα Δημοκρατία προσποιείται πως δεν γνωρίζει ότι οι εκλογές προκύπτουν όταν υπάρχει απώλεια της δεδηλωμένης. Δηλαδή με τη λογική της κάθε φορά που η Αντιπολίτευση καταψηφίζει έναν προϋπολογισμό, θα έπρεπε να ζητά και εκλογές;

Η Νέα Δημοκρατία και ο ΣΥΡΙΖΑ, κυρίες και κύριοι συνάδελφοι, ανησυχούν και ενοχλούνται από την αυτόνομη πορεία και το δυνάμωμα του ΠΑΣΟΚ - Κίνημα Αλλαγής και αυτό φάνηκε και από την απαγόρευση της συνεδρίασης της Κοινοβουλευτικής μας Ομάδας που βόλευε και άλλους, όχι μόνο την Κυβέρνηση.

Κυρίες και κύριοι συνάδελφοι, το επιτελικό, το συγκεντρωτικό στην ουσία κράτος απέτυχε στη διαχείριση της πανδημίας επί δύο χρόνια, χωρίς να ενισχυθεί το Εθνικό Σύστημα Υγείας, χωρίς πρωτοβάθμια φροντίδα υγείας, χωρίς την έμπρακτη στήριξη των εργαζομένων, με τον συνωστισμό στα μέσα μαζικής μεταφοράς και στα σχολεία να συνεχίζεται.

Στο μέτωπο της οικονομίας ο κόσμος της παραγωγής και της εργασίας, οι μικρομεσαίες επιχειρήσεις, ο πρωτογενής τομέας, τα οικονομικά ευάλωτα νοικοκυριά βιώνουν τις συνέπειες της πανδημίας, της έλλειψης σχεδίου για ανάπτυξη και έχουν οικονομικά αδιέξοδα. Η ακρίβεια είναι παρούσα χωρίς έλεγχο, με τον πληθωρισμό στο 5,1% και το ηλεκτρικό ρεύμα στα ύψη. Το κόστος παραγωγής πλήττει παραγωγικές δραστηριότητες, αγρότες και κτηνοτρόφους που βρίσκονται σε απόγνωση. Οι παραγωγοί, όπως της περιφέρειάς μου, της Άρτας, παραμένουν χωρίς τις ενισχύσεις της απώλειας εισοδήματος που δικαιούνται, χωρίς αποζημιώσεις για τις ακαρπίες.

Προτείνουμε τώρα για την οικονομία μειώσεις των έμμεσων φόρων, ΦΠΑ και ειδικού φόρου κατανάλωσης, ιδιαίτερα σε βασικά αγαθά και ρύθμιση για τον κατώτατο μισθό με προοπτική επαναφοράς των συλλογικών συμβάσεων εργασίας.

Κυρίες και κύριοι συνάδελφοι, η χιονόπτωση στην Αττική επιβεβαίωσε τη σοβαρή αδυναμία διαχείρισης των φυσικών καταστροφών και από αυτή την Κυβέρνηση. Δεν υπάρχει σχεδιασμός, πρόληψη και συντονισμός, ακόμα και όταν τα ακραία φαινόμενα έχουν προβλεφθεί, παρ’ ότι η Κυβέρνηση ίδρυσε ξεχωριστό Υπουργείο, χωρίς όμως ανάλογη υποστήριξη. Η συζήτηση και η σύγκριση στην κακή διαχείριση κρίσεων από την προηγούμενη κυβέρνηση ΣΥΡΙΖΑ στη Μάνδρα και στο Μάτι, με τα γνωστά τραγικά δυστυχώς αποτελέσματα, και από τη σημερινή Κυβέρνηση στις πλημμύρες του «Ιανού», στη «Μήδεια» πέρυσι, στις πυρκαγιές, όπως στη βόρεια Εύβοια, και τώρα στην Αττική Οδό και το λεκανοπέδιο δεν είναι το κύριο που ενδιαφέρει τους πολίτες. Ενδιαφέρει το αποτέλεσμα.

Παράλληλα, έχουμε ανάγκη ένα νέο θεσμικό πλαίσιο, μια νέα δομή αποτελεσματικής πολιτικής προστασίας, αντίστοιχη των ευρωπαϊκών χωρών. Μπορούμε να τα δούμε όλα αυτά. Ο δε πρόεδρός μας, ο Νίκος Ανδρουλάκης, ήταν αυτός που εισηγήθηκε στην Ευρωπαϊκή Ένωση τον μηχανισμό πολιτικής προστασίας για τις φυσικές καταστροφές.

Κυρίες και κύριοι συνάδελφοι, η παράλυση της λειτουργίας της χώρας στο κέντρο, στην πρωτεύουσα, είναι και λυπηρή και απογοητευτική για τους πολίτες. Στα μέσα μαζικής μεταφοράς δεν υπήρξε τελικά σχέδιο, αντίθετα με όσα ανέφερε χθες ο Υπουργός κ. Καραμανλής. Λεωφορεία και αμαξοστάσια βγήκαν εκτός αλλά και τα μέσα σταθερής τροχιάς διέκοψαν κρίσιμες διαδρομές, παρά την προσπάθεια των εργαζομένων σε αυτά και τη δική τους περιπέτεια, όπως στα βαγόνια του τραμ. Εκτός εάν το σχέδιο του Υπουργείου ήταν μόνο η διακοπή των συγκοινωνιών.

Δεν αρκεί η μισή συγγνώμη και η εξαγγελία επικοινωνιακής εκτόνωσης με 2.000 ευρώ για τους εγκλωβισμένους στην Αττική Οδό και 1.000 ευρώ στους αποκλεισμένους στα τρένα της «ΤΡΑΙΝΟΣΕ». Και με ποια διαδικασία και με ποιο νομικό πλαίσιο έγιναν όλα αυτά; Θα υποχρεωθούν, όπως επιμένει η εταιρεία, ή όχι να παραιτηθούν οι δικαιούχοι από άλλες διεκδικήσεις; Πώς θα διαπιστωθούν οι πραγματικοί δικαιούχοι;

Έχει κατατεθεί σχετική ερώτησή μας για τις συσκέψεις που έγιναν και ποιοι συμμετείχαν. Τι προτάσεις υπήρξαν από όλους και από τις Αττικές Διαδρομές; Τι ακριβώς αποφασίστηκε; Γιατί δεν κλήθηκε το αρμόδιο Υπουργείο Μεταφορών και Υποδομών; Μήπως αυτή είναι τελικά και η απάντηση για ό,τι έγινε στις αστικές συγκοινωνίες και στα τρένα; Τι ακριβώς συνέβη σχετικά με τη διακοπή κυκλοφορίας των βαρέων οχημάτων; Τηρούνται τα προβλεπόμενα από τη σύμβαση για τη λειτουργία και τη συντήρηση του έργου, εξοπλισμός, μηχανήματα, προσωπικό; Υπήρχε τελικά σχέδιο που αφορούσε συνολικά τη διαχείριση της κακοκαιρίας από το κράτος, την περιφέρεια, τους δήμους και τις υπηρεσίες και τις εταιρείες; Κατά πόσο εφαρμόστηκε; Αξιολογούνται τα συμπεράσματα για την επόμενη φορά; Έγινε αυτό για την περσινή κακοκαιρία, τη «Μήδεια»; Γιατί έκλεισαν οι κεντρικοί δρόμοι της Αθήνας, όπως η Κατεχάκη και η Μεσογείων; Εδώ δεν υπάρχουν αποκλεισμένοι δικαιούχοι αποζημιώσεων; Και ποιος έχει δίκιο στο μπαλάκι των ευθυνών; Ο κ. Στυλιανίδης, η τροχαία ή η εταιρεία; Μέχρι τώρα δεν υπάρχουν απαντήσεις ή είναι αόριστες.

Σε κάθε περίπτωση είναι δεδομένη και προφανής η ευθύνη της Κυβέρνησης για τη χαοτική αυτή κατάσταση στο σύνολό της, ενώ περιμένουμε και το πόρισμα της επιτροπής διερεύνησης για τη διακοπή της κυκλοφορίας.

Όμως πρέπει να δούμε το αντίστοιχο θεσμικό πλαίσιο των παραχωρήσεων μεγάλων συγκοινωνιακών έργων. Η τωρινή σύμβαση παραχώρησης της Αττικής Οδού λήγει τελικά το 2024. Είναι μια άλλη κουβέντα βέβαια πώς καταλήξαμε εκεί. Προκηρύχθηκε νέος διαγωνισμός από το ΤΑΙΠΕΔ, στο οποίο η «ΑΤΤΙΚΗ ΟΔΟΣ» μεταβιβάστηκε από τον ΣΥΡΙΖΑ. Μήπως κάποια από αυτά που γίνονται αυτές τις μέρες σχετίζονται και με αυτή την εξέλιξη;

Για τον τομέα υποδομών και μεταφορών δύο μόνο λόγια, γιατί πρέπει να κλείσω. Έχουμε τις συχνά επαναλαμβανόμενες εξαγγελίες για προγράμματα έργων. Εξαγγελίες έχουμε, εργοτάξια δεν βλέπουμε. Η εκτεταμένη χρήση ΣΔΙΤ, που προωθείται από το Υπουργείο, επιβαρύνει με κόστος τους χρήστες, όπως παραδείγματος χάρη τους αγρότες με τα αρδευτικά έργα. Ναι, θα έχουμε και ΣΔΙΤ, υπό προϋποθέσεις όμως. Και δεν θα αφορούν δημόσια αγαθά, όπως το νερό της ΕΥΔΑΠ.

Τέλος, στις αστικές συγκοινωνίες υπάρχει μόνο η προβληματική μίσθωση λεωφορείων. Για αγορά περισσότερων και καινούργιων ακόμα περιμένουμε.

Κυρίες και κύριοι συνάδελφοι, είναι αυτονόητη η επιλογή μας να υπερψηφίσουμε την πρόταση δυσπιστίας κατά της Κυβέρνησης για την ανεπάρκειά της και τα προβλήματα που συσσωρεύτηκαν. Αγωνιζόμαστε για μια άλλη πολιτική, για αλλαγή των πολιτικών συσχετισμών. Εκφράζουμε την αξιόπιστη εναλλακτική πολιτική πρόταση για βιώσιμη ανάπτυξη, με κοινωνική δικαιοσύνη, για βιώσιμη ανάπτυξη με περιφερειακή και παραγωγική διάσταση, με εργασία και αξιοπρέπεια για όλους.

Η δημοκρατική παράταξη, το ΠΑΣΟΚ - Κίνημα Αλλαγής, με τον Πρόεδρο Νίκο Ανδρουλάκη εκφράζει ξανά τις προσδοκίες της ελληνικής κοινωνίας για ένα καλύτερο μέλλον για όλους και ιδιαίτερα για τους νέους μας.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Αραμπατζή από τη Νέα Δημοκρατία.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Σκουρλέτη, είπατε στην προηγούμενη ολιγόλεπτη παρέμβασή σας, αν άκουσα καλά, ότι η Κυβέρνησή μας επιδίδεται σε μια επικοινωνιακή πολιτική τύπου Τραμπ, αν το συγκράτησα καλά. Προφανώς ξεχνάτε ότι ο δικός σας πρωθυπουργός, ο κ. Τσίπρας, στεκόταν πολύ χαμογελαστός δίπλα στον κ. Τραμπ και του έλεγε ότι είναι διαβολικός, αλλά για καλό σκοπό.

Κυρίες και κύριοι συνάδελφοι, προφανώς η πρόταση δυσπιστίας στην οποία σύρθηκε εκών άκων από τις τελευταίες εξελίξεις και τη δημοσκοπική κατάρρευση ο ΣΥΡΙΖΑ είναι στην πραγματικότητα μια κίνηση τακτικής του Αλέξη Τσίπρα προς τον νέο του εκλογικό αντίπαλο, τον κ. Ανδρουλάκη.

Είναι όμως μια κίνηση που αποτελεί και τον ορισμό του πολιτικού μπούμερανγκ, δηλαδή αυτό που λέει ο λαός: «Πήγατε για μαλλί και βγήκατε κουρεμένοι». Γιατί; Διότι το πρόβλημα του ΣΥΡΙΖΑ είναι ευθέως στρατηγικό. Και ως γνωστόν με κινήσεις τακτικής μπορεί να αλλάζει προσωρινά η ατζέντα, δεν επιλύονται όμως τα στρατηγικά προβλήματα. Να το πω διαφορετικά. Ο κ. Τσίπρας μπορεί να γλύτωσε γι’ αυτό το Σαββατοκύριακο από τον πονοκέφαλο της ομπρέλας, της γέφυρας της μετεγκατάστασης των στελεχών του προς το ΚΙΝΑΛ, την επόμενη όμως, την επαύριο δηλαδή, θα έχει πάλι μπροστά του και τον κ. Τσακαλώτο, και τον κ. Φίλη, και τον κ. Σκουρλέτη.

Αλήθεια, κυρίες και κύριοι συνάδελφοι του ΣΥΡΙΖΑ, έχετε άραγε σκεφθεί γιατί το μόνο κόμμα το οποίο βρίσκεται σε ευθεία δυσαρμονία με το αποτέλεσμα των εκλογών του 2019 είναι το δικό σας κόμμα; Έχετε προβληματιστεί γιατί, για πρώτη φορά στα χρονικά, κόμμα της Αξιωματικής Αντιπολίτευσης έχει μεγαλύτερη φθορά ακόμη και από αυτή της Κυβέρνησης, που διαχειρίζεται αναμφισβήτητα τις πιο οξείες, πρωτόγνωρες και σύγχρονες, ταυτόχρονες κρίσεις των τελευταίων δεκαετιών;

Η αιτία έγκειται σε αυτό που με κυνισμό έχει δηλώσει, σε ανύποπτο χρόνο, η πρώην Υπουργός Εργασίας κ. Αχτσιόγλου, ότι η κανονικότητα δεν είναι ποτέ ευκαιρία για την Αριστερά. Αυτός είναι και ο πυρήνας του στρατηγικού προβλήματος του ΣΥΡΙΖΑ, ότι η χώρα ευτυχώς επιστρέφει στην κανονικότητα και τόσο περισσότερο εντείνονται τα αδιέξοδά σας και επιταχύνεται βεβαίως ο ρυθμός επιστροφής σας στην κοιτίδα του 3%, δηλαδή του πιο λαϊκίστικου κόμματος, του ευθέως διχαστικού. Διότι δεν ξεχνάμε: «Ή τους τελειώνουμε ή μας τελειώνουν. Ή εμείς ή αυτοί». Είστε ένα κόμμα που με τερατώδη ψέματα υφάρπαξε την ψήφο του ελληνικού λαού και βεβαίως φέσωσε τον λογαριασμό και τον ελληνικό λαό με 100 δισ. λογαριασμό.

Και τώρα που μείνατε από αφήγημα, γιατί διαψεύστηκαν οι ψευδαισθήσεις σας και όλα τα σχετικά, μένετε ξαφνικά και χωρίς ακροατήριο. Διότι, κυρίες και κύριοι του ΣΥΡΙΖΑ, ακόμη και αυτοί που θέλησαν ενδεχομένως να σας δώσουν μια δεύτερη ευκαιρία στις εκλογές του 2019, βλέπουν δυστυχώς τώρα ότι δεν έχετε καμμία απολύτως πρόταση για το παρόν και για το μέλλον. Δεν ξέρω πώς να χαρακτηρίσω τις δήθεν προτάσεις του κ. Σκουρλέτη. Αναρωτιούνται όλοι στην Κοινοβουλευτική Ομάδα και βεβαίως ο ελληνικός λαός που σας ακούει, κύριε Κοινοβουλευτικέ Εκπρόσωπε, γιατί κάνατε εντελώς τα αντίθετα από αυτά που τώρα πολύ προχείρως αναφέρατε κατά τη διάρκεια της τετράχρονης και πλέον θητείας σας.

Δεν έχετε λοιπόν καμμία πρόταση ούτε για το παρόν ούτε για το μέλλον της χώρας και επιχειρείτε να εκμεταλλευτείτε για μικροκομματικούς λόγους ακόμη και παγκόσμιες κρίσεις, όπως αυτή του κορωνοϊού, κατέχοντας το μοναδικό πλεονέκτημα σε όλη την Ευρώπη να αντιπολιτεύεστε μία τέτοια πανδημική κρίση.

Και το λέω αυτό, κυρίες και κύριοι Βουλευτές, γιατί δεν μπορώ να μην επαναλάβω αυτό που είπε σήμερα ο Υπουργός κ. Πλεύρης. Σήμερα στις Σέρρες, στην ιδιαίτερη πατρίδα μου, έγινε ένα συλλαλητήριο κατά της υποχρεωτικότητας του εμβολιασμού. Παρέλκει να πω και να υπενθυμίσω ότι σε όλες τις νομοθετικές πρωτοβουλίες ανάσχεσης της πανδημίας του κορωνοϊού ήσασταν αντίθετοι. Να πω απλά ότι ο κεντρικός και κορυφαίος ομιλητής του συγκεκριμένου συλλαλητηρίου σήμερα στις Σέρρες λέγεται Δημήτρης Κούβελας. Καμμία σχέση δεν έχει με τον καλό παριστάμενο Βουλευτή. Είναι ο Πρόεδρος της Επιτροπής Αξιολόγησης και Αποζημίωσης Φαρμάκων Ανθρώπινης Χρήσης, που το 2018 διόρισε η Κυβέρνηση του ΣΥΡΙΖΑ. Είναι αυτός στον οποίο ο κ. Πολάκης δίνει τη στήριξη παρά τις συστάσεις του ΣΥΡΙΖΑ. Είναι αυτός με τον οποίο συμφωνεί στο αντιπολιτευτικό κρεσέντο του ο πρώην Αναπληρωτής Υπουργός.

Τα ίδια λαϊκίστικα τις τελευταίες εβδομάδες έχουμε και με τον εισαγόμενο πληθωρισμό. Εσείς, είστε βεβαίως η κυβέρνηση των είκοσι εννέα φόρων, η κυβέρνηση που γιγάντωσε τις ασφαλιστικές εισφορές, που αύξησε τον ΦΠΑ σε τρόφιμα, τον φόρο κατανάλωσης στα καύσιμα, η κυβέρνηση που εξόντωσε τη μεσαία τάξη, τους αγρότες, τους κτηνοτρόφους, η κυβέρνηση που απέδιδε την αύξηση της τιμής του πετρελαίου στους θεμελιώδους νόμους της αγοράς και τώρα μιλάει σαν να μην έχει ακούσει καν για την αύξηση των διεθνών τιμών του φυσικού αερίου και του πετρελαίου, που έχουν οδηγήσει σε όλο αυτό το σπιράλ αύξησης τιμών. Σαν να μην έχετε ακούσει για το 1,3 δισεκατομμύριο που έχει ήδη έχει δώσει η Κυβέρνηση και τα 400 εκατομμύρια για την ενεργειακή κρίση, που μόλις αυτές τις ημέρες ανακοινώθηκαν. Πολιτεύεστε ως διά μαγείας να έχει εξαφανιστεί η πενταετία 2015 - 2019 γιατί τι άλλο μπορείτε να κάνετε, αφού στην κανονικότητα στην οποία επιστρέφει ευτυχώς η χώρα δεν τα καταφέρνετε.

Λογαριάζετε βεβαίως χωρίς τον ξενοδόχο γιατί επί τριάντα μήνες τώρα ο ελληνικός λαός διαπιστώνει ότι η Κυβέρνηση με Πρωθυπουργό τον Κυριάκο Μητσοτάκη μιλά τη γλώσσα της αλήθειας και της ευθύνης, βρίσκεται καθημερινά στο πλευρά του, θωρακίζει την πατρίδα, αυξάνει το εισόδημα, αντιμετωπίζει στρεβλώσεις και παθογένειες πολλών ετών, μειώνει φόρους και εισφορές, φέρνει επενδύσεις και δημιουργεί νέες θέσεις εργασίας.

(Στο σημείο αυτό κτυπάει το κουδούνι λήξεως του χρόνου ομιλία της κυρίας Βουλευτού)

Η πρόταση δυσπιστίας λοιπόν εντάσσεται σε μια μάχη χαρακωμάτων του κ. Τσίπρα για να περιορίσει τις διαρροές προς το ΠΑΣΟΚ και να διατηρηθεί χωρίς ιδιαίτερη εσωτερική αμφισβήτηση στην προεδρία του. Δεν έχει καμμία όμως σχέση με τα πραγματικά προβλήματα και τη ζώσα πραγματικότητα, γιατί είναι χαρακτηριστικό ότι μια ώρα μετά την υποβολή της πρότασης δυσπιστίας ο CEO μιας από τις μεγαλύτερες τράπεζες, της JP Morgan, διέβαινε το κατώφλι του Μεγάρου Μαξίμου δίνοντας ψήφο εμπιστοσύνης στην ελληνική οικονομία και στις προοπτικές της.

Αυτή λοιπόν η νέα κανονικότητα και η νέα πορεία της χώρας σας ενοχλεί και προσπαθείτε πολύ άγαρμπα και λαϊκίστικα να την εκμεταλλευτείτε μέσω της κομματικής αξιοποίησης του κλίματος αγανάκτησης και δίκαιου θυμού που αισθάνονται οι κάτοικοι του Λεκανοπεδίου της Αττικής από τους κακούς και λανθασμένους χειρισμούς κατά τη διαχείρισης της πρόσφατης χιονόπτωσης.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Τελειώνω, κύριε Πρόεδρε. Ευχαριστώ.

Ο Πρωθυπουργός, κυρίες και κύριοι συνάδελφοι, ζήτησε ειλικρινή συγγνώμη γι’ αυτό που συνέβη τις τελευταίες ημέρες και για το οποίο είμαστε όλοι βαθιά προβληματισμένοι. Ζήτησαν συγγνώμη και πολλοί Βουλευτές της παράταξής μας από ενσυναίσθηση και σεβασμό στους πολίτες.

Ζητώ και εγώ με τη σειρά μου μια ταπεινή και ουσιαστική συγγνώμη απ’ όλους εκείνους που χωρίς να φταίνε ταλαιπωρήθηκαν, κρύωσαν, οργίστηκαν ή απογοητεύτηκαν από ένα κράτος που τελικά ακόμα δεν έχουμε καταφέρει να το κάνουμε να λειτουργεί όπως πρέπει σε τέτοια ακραία καιρικά φαινόμενα. Θα το καταφέρουμε όμως γιατί υπάρχει σχέδιο, υπάρχει μια πολύ φίλεργη Κυβέρνηση και γιατί διδασκόμαστε από τα λάθη μας. Γι’ αυτόν τον λόγο λοιπόν εργαζόμαστε όλοι, εργάζεται η Κυβέρνηση, εργάζεται ο Πρωθυπουργός και καταψηφίζουμε βεβαίως την πρόταση δυσπιστίας του ΣΥΡΙΖΑ.

Σας ευχαριστώ και για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Τρύφων Αλεξιάδης από τον ΣΥΡΙΖΑ.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Μια κουβέντα μόνο για όσα ακούσαμε για τις Σέρρες και για τη διαδήλωση. Εγώ θα πω για την πατρίδα μου την Καβάλα, την αγαπημένη μου Καβάλα, και για τη μεγάλη διαδήλωση που έγινε πριν από λίγες ημέρες εκεί και που αποδεικνύει το γιατί καταθέσαμε την πρόταση δυσπιστίας.

Σε έναν νομό που πήρατε 42% έγινε μια μεγαλειώδης κινητοποίηση εργαζομένων από την Κόρινθο μέχρι τη Θράκη, απ’ όλη την Ελλάδα, απέναντι στα αντεργατικά σχέδιά σας, απέναντι στη διαπλοκή τοπικών στελεχών σας με μεγάλες εταιρείες, απέναντι στα όσα γίνονται εκεί. Και να δούμε την επόμενη φορά στην Καβάλα πόσους Βουλευτές θα βγάλει η Νέα Δημοκρατία.

(Χειροκροτήματα από την πτέρυγα του ΣΥΡΙΖΑ)

Αυτό ήταν μια αναφορά που έπρεπε να γίνει. Ας έρθουμε όμως και σε μια ανάλυση σε όσα έγιναν αυτές τις ημέρες στη Βουλή. Ξέρετε είμαι πάρα πολύ ευτυχής που ομιλώ σ’ αυτή την πρόταση δυσπιστίας. Είμαι πολύ ευτυχής για την πολιτική πρωτοβουλία του ΣΥΡΙΖΑ, για την πολιτική πρωτοβουλία του Αλέξη Τσίπρα που αποδεικνύει και την πολιτική υπεροχή μας και τη δυνατότητα να εκφράζουμε και να εκπροσωπούμε τον Έλληνα πολίτη. Γιατί εκεί είναι η δική σας πολιτική αποτυχία.

Δεν ξέρω αν είναι ένα μήνυμα ότι αυτή τη στιγμή στην Αίθουσα είναι μόνο δύο στα κυβερνητικά Έδρανα από τους Υπουργούς σας και λιγότεροι από δέκα Βουλευτές στην Αίθουσα για να υπερασπιστούν την Κυβέρνηση. Σας αναγκάσαμε να υπερασπιστείτε μια Κυβέρνηση της αποτυχίας. Σας αναγκάσαμε να εμφανίσετε τα πάντα τέλεια όταν έχουν αγανακτήσει με εσάς και οι πιο φανατικοί υποστηρικτές σας και όταν έχει γεμίσει το διαδίκτυο με στιχάκια που σας γελοιοποιούν, με αναρτήσεις, με χίλια δύο. Διότι κυκλοφορεί και το ανέκδοτο ότι ευτυχώς που τελείωσε ο Στρατός στην Αττική Οδό και στη Μεσογείων, για να αναλάβει τώρα το Πολεμικό Ναυτικό για τις πλημμύρες. Διότι ακούσαμε με έκπληξη τον αρμόδιο Υπουργό -και μπράβο που το είπε- να λέει ότι δεν υπήρχε καμμία εντολή. Αυτά όμως θα τα δούμε το επόμενο χρονικό διάστημα διότι έχουν να διερευνηθούν πάρα πολλά.

Είναι πολύ σωστή η πρόταση που καταθέσαμε διότι καταφέραμε να αναδείξουμε την τεράστια αντίφαση στην οποία βρίσκεστε, από τη μια μεριά μια επικοινωνιακή συγγνώμη υποκρισίας και αλαζονείας, που δεν έπεισε κανέναν, ούτε και δικά σας στελέχη -και μην λέτε για δικά μας στελέχη. Δείτε τι λένε δικά σας στελέχη, δείτε τι λένε Ευρωβουλευτές σας, δείτε το πρόβλημα που έχετε στη Δεξιά πολυκατοικία- τη μεγάλη αντίφαση μεταξύ της επικοινωνιακής συγγνώμης και τη μεγάλη αντίθεση της επίθεσης στον ΣΥΡΙΖΑ γιατί ασκεί ένα συνταγματικό δικαίωμα. Δηλαδή τι θέλατε να κάνουμε; Να αυτοπυρποληθούμε στο Σύνταγμα ή να κάνουμε χαρακίρι μέσα στη Βουλή για τη δική σας αποτυχία;

Διάβασα αρκετά αυτό το διάστημα για όσα γραφτήκαν αναλύοντας την κατάσταση και εξηγώντας τη δική σας ανικανότητα και τα χάλια σας. Το πιο σημαντικό κείμενο, το οποίο, το λέω από την αρχή, σωστά έχει κριτική και προς τον ΣΥΡΙΖΑ -πιθανόν θα με μαλώσει ο Πάνος Σκουρλέτης μετά γι’ αυτό, αλλά εγώ θα το διαφημίσω το κείμενο, το οποίο σωστά κάνει κριτική και στον ΣΥΡΙΖΑ- είναι του Γιάννη Τριάντη στο news247.gr με τίτλο: «Θα το πληρώσετε ακριβά πεφυσιωμένοι του Μαξίμου». Και επειδή λίγο μπορεί να σας μπερδέψει αυτή η λέξη, το «πεφυσιωμένοι», για εσάς που είστε όλη την ημέρα στις εκκλησίες και διαβάζετε τα ευαγγελικά κείμενα, είναι από την επιστολή του Αποστόλου Παύλου προς Κορινθίους και η φράση ταιριάζει ακριβώς σε εσάς: «Και υμείς πεφυσιωμένοι εστέ και ουχί μάλλον επενθήσατε». Αυτό ακριβώς εκφράζει την αλαζονεία που κάνετε.

Αναμένω σε επόμενη τροποποίηση του Κανονισμού της Βουλής ή του Συντάγματος να έρθει μία πρόταση από τη Νέα Δημοκρατία -δεν ξέρω αν θα τη συνυπογράψουν και κάποιοι από το ΠΑΣΟΚ ή το ΚΙΝΑΛ- για να υπάρχει ένα πιστοποιητικό δημοσκοπήσεων πριν την πρόταση δυσπιστίας διότι ακούμε αυτά τα πρωτοφανή πράγματα εδώ μέσα.

Εγώ το λέω, κυρίες και κύριοι της Νέας Δημοκρατίας, εμπιστευτείτε τις δημοσκοπήσεις, μην φοβάστε. Προχωρήστε σε εκλογές, εμπιστευτείτε τες. Είστε πρώτο κόμμα και με μεγάλη διαφορά. Δεν έχετε κανένα πρόβλημα.

(Χειροκροτήματα από την πτέρυγα του ΣΥΡΙΖΑ)

Εσείς μας λέτε: «Γιατί καταθέσατε πρόταση δυσπιστίας»; Εγώ θα συνυπογράψω τα όσα με πλήρη πολιτική επάρκεια είπε σήμερα εδώ ο Χάρης Καστανίδης, που για μια φορά ακόμη θα πω ότι αυτά που αναφέρει μέσα στην Αίθουσα με βρίσκουν απόλυτα σύμφωνο. Έδωσε πλήρη πολιτική απάντηση σ’ αυτό το ζήτημα. Αλλά στο ερώτημα γιατί καταθέσατε πρόταση δυσπιστίας σας λέω το τι μας λένε οι πολίτες. Οι πολίτες δεν μας ρωτούν «γιατί καταθέσατε πρόταση δυσπιστίας». Οι πολίτες μας ρωτούν: «Γιατί καθυστερήσατε»; Διότι αυτά που έχετε κάνει ειδικά το τελευταίο χρονικό διάστημα ξεπερνούν κάθε όριο πολιτικής ανοχής.

Εμείς, λοιπόν, το ξαναλέω, δεν αγωνιούμε για τις δημοσκοπήσεις. Δεν έχουμε καμμία αγωνία ποιο είναι το δεύτερο ή το τρίτο κόμμα. Εμείς αγωνιζόμαστε να υπάρξει εκείνη η μέγιστη προοδευτική πλειοψηφία που εσάς θα σας βάλει στην αντιπολίτευση. Άρα παράκληση, εμπιστευτείτε τις δημοσκοπήσεις και προχωρήστε σε εκλογές.

Είμαι Βουλευτής Πειραιά και όταν ανεβαίνω σε αυτό το Βήμα για μια πρόταση δυσπιστίας δεν μπορώ να μην αναφερθώ συνοπτικά -και θα το καταθέσω και στα Πρακτικά- για την αποτυχία σας σε πολλούς τομείς στον Πειραιά που επιβάλλουν αυτή την πρόταση δυσπιστίας. Στον τομέα της υγείας φέρατε το Κρατικό της Νίκαιας και το «Τζάνειο» σε απελπιστική κατάσταση. Έχουμε υποστελέχωση των κέντρων υγείας. Στον τομέα της παιδείας σχολεία χωρίς εκπαιδευτικούς, παιδιά χωρίς σχολικά γεύματα, για πλήρη ασυνεννοησία για τα τεστ, για τον αποκλεισμό στην πρόσβαση στα ΑΕΙ σύμφωνα με τα στατιστικά στοιχεία των παιδιών από αυτές τις περιοχές, από τη δυτική Αττική γενικά. Στον τομέα του περιβάλλοντος για τον εγκληματικό σχεδιασμό σας σε σχέση με τα σκουπίδια και το τι θέλετε να κάνετε, ειδικά τη Β΄ Πειραιά, με την εκχώρηση -σε αντίθεση με εμάς- με ολιγόχρονη παραχώρηση με ενοίκιο συγκεκριμένων χώρων τη στιγμή που εμείς δίναμε δωρεάν στην αυτοδιοίκηση πάρα πολλούς χώρους, για την ασυδοσία της «COSCO» με την απόρριψη βυθοκορημάτων με τοξικά υλικά από το λιμάνι του Πειραιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, με μία φράση. Είναι πάρα πολλά. Τα καταθέτω στα Πρακτικά, διότι δεν προλαβαίνω να αναλύσω όλα αυτά για τα οποία οι πολίτες του Πειραιά είναι εναντίον σας. Με τη μεγάλη διαφορά που είχαμε σαν πρώτο δεύτερο κόμμα θα αγωνιστείτε πάρα πολύ στον Πειραιά να κρατήσετε τη θέση του δεύτερου κόμματος.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελειώνω μόνο με μία παρατήρηση. Βλέπω εδώ τον Γιάννη Βρούτση, που δεν έχει γνώση μόνο στα ασφαλιστικά ζητήματα, διότι με βάση τη γνώση του στα ασφαλιστικά ζητήματα έβαλε στο χρονοντούλαπο της ιστορίας τα όσα λέει η Νέα Δημοκρατία προεκλογικά και δεν κατήργησε τον νόμο Κατρούγκαλου, αλλά τον τροποποίησε. Δεν έχει γνώση μόνο στα ασφαλιστικά. Έχουμε πολιτική διαφωνία, να ξέρετε, πέρα από το ότι ήμασταν στον ίδιο συνδικαλιστικό χώρο. Έχει γνώση και στα φορολογικά.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ**. ΑΠΟΣΤΟΛΟΣ ΑΒΔΕΛΑΣ**)

Κύριε Βρούτση, επειδή αρκετοί Υπουργοί σας, ένας πρωτοκλασάτος κιόλας, δεν θέλω να πω το όνομά του να τον στεναχωρήσω, είπε εδώ την Παρασκευή 28 Ιανουαρίου ότι ο ΣΥΡΙΖΑ επέβαλλε τριάντα καινούργιους φόρους. Προσέξτε, αυτό να το πει τώρα κανένα στέλεχος σας, κανένας ακραίος, κανένας περίεργος, κανένας ψεκασμένος, να το πει, αλλά επειδή ξέρετε από φορολογική νομοθεσία παράκληση σε συνεργασία με τον κ. Σπανάκη κάντε έναν κατάλογο με τους φόρους που επέβαλε ο ΣΥΡΙΖΑ και ζητήστε από αυτόν τον Υπουργό να ανακαλέσει το ψέμα που είπε. Εμένα εάν μου φέρετε κατάλογο με τριάντα φόρους που επέβαλε ο ΣΥΡΙΖΑ από αυτό το Βήμα θα ζητήσω συγγνώμη.

Ευχαριστώ πάρα πολύ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλησπέρα σας και από εμένα. Χρόνια πολλά σε όσους και όσες γιορτάζουν. Ξεκινάμε με τους πολιτικούς Αρχηγούς και αντίστροφα και πρώτα από τον Αρχηγό της Κοινοβουλευτικής Ομάδας του ΜέΡΑ25 τον κ. Γιάνη Βαρουφάκη.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Ζούμε μέρες κατάρρευσης ενός μεγάλου ψέματος. Ο χιονιάς, η πανδημία, η ακρίβεια ανέδειξαν αυτό το μεγάλο ψέμα, ότι δηλαδή ο ιδιωτικός τομέας τα κάνει όλα καλύτερα και το κράτος εποπτεύει τον ιδιωτικό τομέα. Η αποψινή ψήφος δυσπιστίας - μομφής στην Κυβέρνηση και στον Πρωθυπουργό προσωπικά μπορεί να μην τους ρίξει σήμερα, όμως θα συνεισφέρει σημαντικά στην κατεδάφιση αυτού του μεγάλου ψέματος. Ούτε τα κάνει καλύτερα ο ιδιωτικός τομέας, ούτε βέβαια αυτό το δέσμιο χρεοκοπημένο, εξαρτημένο, απαξιωμένο κράτος μπορεί να εποπτεύει τον ιδιωτικό τομέα.

Κυρίες και κύριοι συνάδελφοι, πώς να λειτουργήσει επιτελικό κράτος, όταν οι ορντινάντσες βρίσκονται στην Κυβέρνηση και το πραγματικό επιτελείο τούς καθοδηγεί από το παρασκήνιο; Μέρος του μεγάλου ψέματος είναι η δήθεν κόντρα αγοράς και κράτους. Ποιας αγοράς; Την αγορά, εκεί που υπάρχει, για παράδειγμα στο λιανικό εμπόριο, οι κρατούντες χρόνια τώρα τη διαλύετε υπέρ των μονοπωλίων και την επικαλείστε μόνο υπέρ των μονοπωλίων πάντα εκεί που δεν υπάρχει αγορά, για να είμαι πιο ακριβής, εκεί που δεν μπορεί να υπάρξει αγορά.

Πάρτε τους οδηγούς που είναι έτοιμοι να μπουν στην Αττική Οδό. Εκεί δεν υπάρχει αγορά. Ένας δρόμος υπάρχει. Είτε μπαίνουν και εμπιστεύονται τον δρόμο, είτε δεν μπαίνουν. Για τους επιβάτες των σιδηροδρόμων δεν υπάρχει αγορά. Ένας σταθμός υπάρχει, ένα τρένο. Είτε το παίρνεις και το εμπιστεύεσαι είτε όχι. Για τους ανθρώπους και τα νοικοκυριά που χωρίς ηλεκτρικό ρεύμα θα βρεθούν στο σκοτάδι δεν υπάρχει αγορά. Ένα καλώδιο βγαίνει από τον τοίχο το οποίο βγάζει πανάκριβο ρεύμα. Για τους άρρωστους που πρέπει να υποβληθούν σε μια χειρουργική επέμβαση την οποία το συνειδητά υποβαθμισμένο και απαξιωμένο Εθνικό Σύστημα Υγείας έχει αναγκαστεί -ιδίως εν μέσω πανδημίας- να ακυρώσει, γι’ αυτούς τους ανθρώπους δεν υπάρχει αγορά. Ο τοπικός κλινικάρχης υπάρχει που καραδοκεί.

Αγορά, λοιπόν, γιοκ. Την καταργήσατε εσείς, οι Βουλευτές του αρχικού μνημονιακού μπλοκ, ΠΑΣΟΚ και Νέας Δημοκρατίας, βοηθήσατε και εσείς μετά του ΣΥΡΙΖΑ με τον 24% ΦΠΑ, με τις προπληρωμές φόρου, με τη συνεχή κρατική στήριξη τραπεζιτών που την ώρα που εισπράττουν δημόσιο χρήμα, τραβάνε το χαλί κάτω από τα πόδια των μικρομεσαίων, με τις ιδιωτικοποιήσεις φυσικών μονοπωλίων. Στο όνομα της αγοράς που εσείς δολοφονείτε χρόνια τώρα χτίζετε τώρα εδώ και καιρό το αποτρόπαιο ολιγαρχικό κράτος.

Αυτοκινητόδρομοι, ηλεκτρική ενέργεια, λιμάνια, αεροδρόμια, τρένα, νερό όλοι δηλαδή οι νευραλγικοί τομείς στους οποίους εξ ορισμού δεν υπάρχει και δεν μπορεί να υπάρξει αγορά τους παραχωρείτε, δηλαδή τους ξεπουλάτε στο όνομα της αγοράς -εδώ είναι το ωραίο-, όχι σε επιχειρηματίες, σε εισοδηματίες, σε κρατικοδίαιτους εισοδηματίες τα δίνετε. Και όσο ο καιρός είναι καλός αυτοί οι επιχειρηματίες εκμεταλλευτές των αυτοκινητόδρομων εισπράττουν διόδια, διόδια, διόδια. Και με το που έρχεται το πρώτο χιόνι σκεπάζει όχι απλά την ανικανότητά τους, αλλά τις προτεραιότητές τους. Οι προτεραιότητες των ιδιωτών -και νομίζω εδώ δεν υπάρχει περιθώριο διαφωνίας- δεν είναι οι προτεραιότητες της κοινωνίας. Πολλοί δήμοι και περιφέρειες καλώς, κακώς, κουτσά, στραβά παρά την τεράστια μείωση των κονδυλίων από το 2010 κατά 60% κατάφεραν να κρατήσουν αρκετούς δρόμους ανοιχτούς, αντίθετα με τους ολιγάρχες. Γιατί; Επειδή η αποτροπή της αποτυχίας κοστίζει στους ολιγάρχες. Δεν είναι ανίκανοι, απλά κερδίζουν όταν δεν επενδύουν στην αποτροπή της καταστροφής. Πρόκειται δηλαδή για επικερδή εσκεμμένη αποτυχία. Για τον ιδιώτη που εκμεταλλεύεται έναν δρόμο, όποιος και αν είναι αυτός, Αττική, Νέα Οδός, Ολυμπία -δεν έχει σημασία-, ο απεγκλωβισμός του πολίτη που κόλλησε στο χιόνι είναι κόστος. Σκεφτείτε το αυτό.

Αυτό δεν ισχύει για τον κρατικό μηχανισμό του οποίου το κόστος, τουλάχιστον το μισθολογικό, είναι ανεξάρτητο από το πόσους ανθρώπους απεγκλωβίζει. Είναι θέμα κινήτρων εδώ. Έτσι, λοιπόν. Οι ιδιώτες μαζεύουν διόδια, διόδια, διόδια στην καλοκαιρία. Όταν όμως εμφανίζεται ένα πρόβλημα, ένας χιονιάς, μια πανδημία ποιούν την νήσσαν και ζητούν αποζημίωση μάλιστα από το κράτος, μιας και μιλάμε για τους δρόμους. Πέντε εκατομμύρια ζεστό χρήμα δόθηκε εν μέσω πανδημίας ως αποζημίωση στον «ΑΚΤΩΡ Α.Τ.Ε.». Δεκατρεισήμισι εκατομμύρια στην Ολυμπία Οδό. Και στη Γέφυρα Ρίου - Αντιρρίου 5,3. Στον αυτοκινητόδρομο του Αιγαίου 6,7. Για να μην μιλήσω για την αποικιοκρατική «FRAPORT» στην οποία δώσατε 180 εκατομμύρια. Σαν δεν ντρέπεστε. Πήραν τα αεροδρόμιά μας δωρεάν με χρήματα που δανείστηκαν από τις ελληνικές τράπεζες που ανακεφαλαιοποίησε ο ελληνικός λαός, πήραν και τις αποζημιώσεις.

Το ίδιο δεν έγινε με την πανδημία στον τομέα της υγείας; Με το που μας χτύπησε ο COVID όπου φύγει-φύγει οι κλινικάρχες. Έτρεξαν να κρυφτούν την ώρα που διπλασίασαν μάλιστα το κόστος στην τιμή που χρέωναν στο δημόσιο για υπηρεσίες που αγόραζε το δημόσιο από αυτούς. Την ώρα που οι κακοπληρωμένοι, απαξιωμένοι, συκοφαντημένοι γιατροί και νοσηλευτές του Εθνικού Συστήματος Υγείας έπεφταν με αυταπάρνηση στη μάχη για τη διάσωση και τη θεραπεία των συνανθρώπων μας.

Το ίδιο συμβαίνει και με την ακρίβεια. Με το που αυξάνεται το κόστος του φυσικού αερίου -της ενέργειας- ή των πρώτων υλών, τι κάνουν οι σουπερμαρκετάδες και το μονοπώλιο των παρόχων ηλεκτρικής ενέργειας; Πάρτι ανατιμήσεων. Αυτό κάνουν. Ανατιμήσεις πολύ υψηλότερες από το ρυθμό αύξησης του κόστους. Κερδοσκοπούν με άλλα λόγια.

Αυτά δεν είναι λάθη. Δεν είναι αστοχίες. Αυτά συμβαίνουν με πρόγραμμα, κυρίες και κύριοι συνάδελφοι. Συμβαίνουν επειδή οι κρατικοδίαιτοι ολιγάρχες από τη μία λειτουργούν χωρίς την πειθαρχία της αγοράς. Σημειώστε το εσείς που θέλετε να νομίζετε τους εαυτούς σας νεοφιλελεύθερους. Έτσι; Λειτουργούν χωρίς την πειθαρχία της αγοράς. Ποια αγοράς; Μονοπώλια είναι. Ενώ από την άλλη τελούν υπό την εποπτεία, υποτίθεται, κυβερνήσεων που σας έχουν στην τσέπη τους. Το ανέκδοτο; Υπό το βλέμμα των μέσων μαζικής εξαπάτησης που τους ανήκουν. Δικά τους είναι. Έτσι, πώς μπορεί να αναπνεύσει η ιδέα, το πνεύμα της κοινής ωφελείας όταν μοναδικός γνώμονας είναι το μετοχικό κέρδος μονοπωλίων που ελέγχουν παράλληλα την κυβέρνηση και τα μέσα μαζικής εξαπάτησης;

Αυτό ξέρετε πώς ονομάζεται; Κατάλυση του δημοκρατικού πολιτεύματος. Έτσι ονομάζεται. Μια κατάλυση του δημοκρατικού πολιτεύματος για την οποία εσείς οι της κρατικοδίαιτης ολιγαρχίας δουλεύετε δεκαετίες τώρα, πολύ πριν την πτώχευση του ελληνικού δημοσίου και την τρόικα. Βέβαια το έργο σας, το όραμά σας της κρατικοδίαιτης ολιγαρχίας, χρειάστηκε την πτώχευση του 2010 και την επιβολή ενός κατοχικού καθεστώτος από την τρόικα. Αυτή η κατάλυση του δημοκρατικού πολιτεύματος δεν είναι σταθερή. Αυξάνεται εκθετικά. Και έφτασε το αποκορύφωμά της με εσάς, τη Νέα Δημοκρατία. Έφτασε στο αποκορύφωμά της η κατάλυση του δημοκρατικού πολιτεύματος με την ερντογανοποίηση της Ελλάδας από τον δήθεν φιλελεύθερο κ. Μητσοτάκη. Τολμάτε να διώκετε δημοσιογράφους επειδή τόλμησαν να ξεσκεπάσουν ή να ερευνήσουν τα σκάνδαλα των αφεντικών σας; Τολμάτε να διώκετε Βουλευτές για υπεύθυνες δηλώσεις τους από το Βήμα της Βουλής; Στείλατε -κι αυτό ήταν λίγο φαρσοκωμωδία- εκατοντάδες νέα παιδιά αστυνομικούς να παραβιάσουν το Σύνταγμα στη Βασιλίσσης Σοφίας έτσι ώστε μια 17 Νοέμβρη να παρεμποδίσουν επτά Βουλευτές του ΜέΡΑ25 να περπατήσουν στον δρόμο.

Θα επιστρέψω, όμως, στον τομέα των υπηρεσιών κοινής ωφέλειας. Κυρίες και κύριοι, συνάδελφοι, για να είμαστε ξεκάθαροι και τεχνοκρατικά, η κατάλυση του δημοκρατικού πολιτεύματος επέτρεψε και επιτάχυνε τη λογική της σαλαμοποίησης των οργανισμών κοινής ωφέλειας. Σκεφτείτε το. Ανεξάρτητα από ιδεολογικές διαφορές που έχουμε, όταν αποσπάς τη συντήρηση ενός δικτύου από τη διαχείρισή του, είτε είναι σιδηρόδρομος, είτε είναι ΔΕΗ, είτε είναι δρόμοι, όταν παίρνεις τη συντήρηση και την αποσπάς από τη διαχείριση, τι συντονισμό μπορείς να περιμένεις στην κακιά στιγμή, στη δύσκολη στιγμή, είτε είναι χιονιάς, είτε είναι πανδημία; Όταν το κράτος κρατάει την ευθύνη να βγάλει το φίδι από την τρύπα στην κακιά στιγμή και να το κάνει αυτό με όλο και λιγότερο προσωπικό, υποδομές, προϋπολογισμό, την ώρα που παραχωρείτε στους κρατικοδίαιτους ολιγάρχες το δικαίωμα να εισπράττουν, να εισπράττουν, να εισπράττουν, στις καλές περιόδους, τι να περιμένουμε; Όταν εμπιστεύεστε τον απεγκλωβισμό των οδηγών σε κρατικοδίαιτο ολιγάρχη που του κοστίζει ο κάθε απεγκλωβισμός, τι να περιμένουμε;

Πόσο δύσκολο είναι να καταλάβετε ότι ο ιδιωτικός τομέας στην υγεία βλέπει την πρόληψη, την πρωτοβάθμια περίθαλψη ως το μεγαλύτερο εχθρό του; Ποιος είναι, κυρίες και κύριοι συνάδελφοι, ο πραγματικός εφιάλτης του ιδιωτικού τομέα της υγείας; Να σας πω; Το να γίνουν όλοι οι άνθρωποι καλά και να μην αρρωσταίνουν. Η πρόληψη είναι ο εφιάλτης του επιχειρηματία στον χώρο της ιδιωτικής υγείας. Δεν τη θέλει. Τι είναι πιο επικερδές; Για σκεφτείτε το. Τι είναι ποιο επικερδές για τον κλινικάρχη; Να αποτρέψει έναν άνθρωπο να γίνει διαβητικός; Η πρόληψη του διαβήτη; Ή η συνεχής παροχή πανάκριβων υπηρεσιών υγείας σε έναν άνθρωπο που έγινε διαβητικός; Είναι ξεκάθαρο.

Να κάνω μια σημαντική παρένθεση θα ήθελα μιας και αναφέρθηκα στη ΔΕΗ. Ο κ. Χατζηδάκης μας έλεγε ότι με την αύξηση του μετοχικού κεφαλαίου και την πώληση του ΔΕΔΔΗΕ μαζεύεται αρκετό χρήμα στα ταμεία της ΔΕΗ και έτσι προέβλεπε ότι αν η τιμή της μετοχής είναι γύρω στα 9 ευρώ το κομμάτι θα υπάρξει διαγωνισμός επενδυτών που θα ρίξουν δισεκατομμύρια να την αγοράσουν. Τώρα βλέπουμε ότι έχει πέσει στα 8,5 ευρώ το κομμάτι η μετοχή της ΔΕΗ. Δεν υπάρχει ζήτηση. Μήπως ήταν κουραφέξαλα αυτά που μας έλεγαν ο κ. Μητσοτάκης και ο κ. Χατζηδάκης; Ήταν. Αυτό το θέτω ως παρενθετική ερώτηση για να μην τελείτε υπό την απατηλή πλάνη ότι δεν γνωρίζουμε τι ποιείτε εναντίον του δημοσίου συμφέροντος σε όλους τους τομείς.

Κλείνω την παρένθεση κι έρχομαι στη θλιβερή εικόνα των συναδέλφων της Νέας Δημοκρατίας αυτό το τριήμερο. Είναι θλιβερή η εικόνα σας. Ήρθατε εδώ σήμερα με εντολή να συνεισφέρετε όσο μπορείτε στην προσπάθεια αναστήλωσης της ετοιμόρροπης εικόνας του διευθύνοντος συμβούλου της «Μητσοτάκης Α.Ε.», του κυρίου Πρωθυπουργού. Θα περιμένω. Θα δω μετά. Εδώ θα είμαστε όλοι μαζί. Θα σηκωθεί ο κ. Μητσοτάκης να μιλήσει και θα σηκωθείτε, θα πεταχτείτε όλοι όρθιοι και όλες όρθιες, λες κι έχετε ελατήρια, να χειροκροτάτε μανιωδώς. Να τον αποθεώνετε.

(Χειροκροτήματα από την πτέρυγα του ΜέΡΑ25)

Σαν να μην προηγήθηκε η κλοτσοπατινάδα των προηγούμενων ημερών που τα έριχνε ο ένας σας στον άλλον σας, σαν για όλα τελικά να έφταιγε ο κ. Πατούλης και μια συγκεκριμένη εταιρεία μιας συγκεκριμένης οδού, την οποία βεβαίως χρησιμοποιείτε ως εξιλαστήριο θύμα. Κι εγώ μαζί να τους χτυπήσουμε. Βεβαίως. Δεν έχω κανένα πρόβλημα. Όπως και με όλους τους ολιγάρχες. Όχι μόνο μ’ αυτούς. Φεύγει μια εταιρεία κι έρχεται μια άλλη. Λες και θα είναι καλύτερη η άλλη.

Φίλοι του ΣΥΡΙΖΑ, μια καλοπροαίρετη ερώτηση. Στον κ. Τσίπρα συγκεκριμένα, που δεν είναι εδώ, αλλά θα του τη θέσω. Υποθετικά, αν σήμερα πέσει η κυβέρνηση και ο κ. Τσίπρας ξαναμπεί στο Μαξίμου ως Πρωθυπουργός, τώρα που λήγει η σύμβαση της Αττικής Οδού, θα την ανανεώσετε; Θα δώσετε την Αττική Οδό σε κάποιο άλλο μέλος της παρέας των ολιγαρχών ή θα την πάρουμε πίσω στον δημόσιο τομέα; Ναι ή όχι; Ρωτώ πραγματικά καλοπροαίρετα. Εδώ δεν πρόκειται καν για ρήξη. Μια σύμβαση λήγει. Δεν την ανανεώνουμε και δείχνουμε στους πολίτες πως μπορεί ένας νέου τύπου δημόσιος τομέας κοινής ωφέλειας να διαχειριστεί εκ μέρους του κοινού έναν κοινό δημόσιο εμβληματικό δρόμο. Περιμένω τον κ. Τσίπρα να απαντήσει. Φοβάμαι ότι δεν θα απαντήσει.

(Στο σημείο αυτό, την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ)**

Κυρίες και κύριοι συνάδελφοι και ιδίως, κύριε Τσίπρα, μακριά από εμάς οι ίσες αποστάσεις. Όμως, όπως κάποτε είπε ο Μάρτιν Λούθερ Κινγκ στο τέλος δεν θα θυμόμαστε τις κραυγές, τις φωνές, τις λέξεις και τα λόγια των εχθρών, αλλά τη σιωπή των φίλων.

(Χειροκροτήματα από την πτέρυγα του ΜέΡΑ25)

Αν δεν δεσμευθείτε ότι η Αττική Οδός θα επανέλθει στο δημόσιο, τρία είναι τα τινά: Είτε δεν σας αφήνει η τρόικα, οπότε παραδέχεστε ότι δεν τη διώξατε, είτε ότι πιστεύετε και εσείς πως οι κρατικοδίαιτοι ολιγάρχες τα κάνουν καλύτερα, ή δεν πιστεύετε μεν ότι οι κρατικοδίαιτοι ολιγάρχες τα κάνουν καλύτερα, αλλά έχετε μπει κι εσείς στη μοιρασιά. Όποιο και από τα τρία κι αν συμβαίνει, ακυρώνεται από εσάς η οποιαδήποτε συζήτηση για οποιαδήποτε δήθεν προοδευτική διακυβέρνηση.

Μια ερώτηση θα κάνω στον κ. Μητσοτάκη. Ελπίζω να με ακούσει από εκεί που είναι. Πέρυσι, κύριε Μητσοτάκη, είχατε χαρακτηρίσει τη «Μήδεια», την περυσινή κακοκαιρία, κάτι το πρωτόγνωρο. «Δεν έχει ξαναγίνει κάτι τέτοιο», είχατε πει. «Θα αναλάβω όλες τις πρωτοβουλίες για να αντιμετωπίσει η χώρα κάτι αντίστοιχο στο μέλλον», είχατε πει. Τα είχατε πει με το γνωστό ύφος του ξερόλα, που δεν ξέρει απολύτως τίποτα. Ακριβώς όπως τότε που μας μιλούσε και εδώ στη Βουλή και στο Προεδρικό Μέγαρο ο κύριος Πρωθυπουργός με το γνωστό του ύφος και μας έλεγε για έναν σπουδαίο αλγόριθμο, με τον οποίο θα σταματούσαν τα κρούσματα στα αεροδρόμια χωρίς τεστ. Μία μικρή συγγνώμη γι’ αυτή την αρλούμπα; Για τότε που μας υποσχόσασταν πάνω από χίλια εμβολιαστικά κέντρα, που δεν κάνατε; Για τότε που λέγατε ότι δεν έχει σημασία αν ο διασωληνωμένος είναι μέσα στη ΜΕΘ, έξω από τη ΜΕΘ, στον κήπο; Για τότε που δίνατε εντολή στην Πυροσβεστική να μην μπαίνει στα δάση, αφήνοντας τους κατοίκους της βόρειας Εύβοιας να σβήσουν τις φωτιές και να σώσουν τα σπίτια τους μόνοι τους;

Εμείς στο ΜέΡΑ25 δεν σας μεμφόμαστε, κύριε Μητσοτάκη, επειδή είστε ανίκανος. Την εμφανή ανικανότητα σας την προσπερνάμε και εστιάζουμε σε κάτι άλλο, σε κάτι χειρότερο: στο δόλο σας, στη στρατηγική δύο βημάτων που ακολουθείτε.

Ποιο είναι το πρώτο βήμα; Αφήνει την καταστροφή να εξελιχθεί, γιατί όπως ο κλινικάρχης δεν μπορεί να κεφαλαιοποιήσει την πρόληψη, έτσι και στη «Μητσοτάκης Α.Ε.» δεν μπορείτε να κεφαλαιοποιήσετε την κανονικότητα του ελληνικού λαού. Επιλέξατε να μην επενδύσετε στην αντιπυρική προστασία, στο καθάρισμα των δασών, στη συντήρηση των πυλώνων και των καλωδίων, που θα ελαχιστοποιούσε τις βλάβες και τις διακοπές ρεύματος, ακριβώς έτσι όπως από την αρχή της πανδημίας επιλέγετε να μην επενδύσετε στο δημόσιο δίκτυο κέντρων για μαζικά τεστ, που θα μπορούσε να μείνει μετά μία προίκα στο Εθνικό Σύστημα Υγείας ως δίκτυο πρωτοβάθμιας περίθαλψης.

Βλέπετε, κυρίες και κύριοι συνάδελφοι, η πρόληψη δεν έχει παραδάκι για την κρατικοδίαιτη ολιγαρχία μας.

Μετά έρχεται το δεύτερο βήμα. Με το που συμβαίνει η προδιαγεγραμμένη καταστροφή, εμφανίζεται ο κ. Μητσοτάκης με το γνωστό του ύφος και αρχίζει να μοιράζει δανεικό, από την τρόικα, χρήμα, όχι κοινωνικό μέρισμα. Μείον είναι το ταμείο. Από την τρόικα το δανείζεστε, για να το μοιράζετε. Και πού το μοιράζετε; Πακτωλούς στους κρατικοδίαιτους ολιγάρχες -ποιος ξεχνάει τα δωράκια στην «ΤΕΡΝΑ» μετά τη βόρεια Εύβοια;- και, βέβαια, ψίχουλα στους πολλούς, στα θύματα.

Παρεμπιπτόντως, σας κοιτάω στα μάτια και σας θέτω ένα ερώτημα: Το διχίλιαρο, για το οποίο κοκορεύεστε, γι’ αυτούς τους εργαζόμενους που εγκλωβίστηκαν στην Αττική Οδό εν ώρα υπηρεσίας, ποιος θα το πάρει; Θα το πάρει ο εργαζόμενος οδηγός που εγκλωβίστηκε ή ο εργοδότης στον οποίο ανήκει το αυτοκίνητο; Μία απαντησούλα δεν θα ήταν άσχημη.

Πολίτες που μας ακούτε εκεί έξω -αν μας ακούτε, αν δεν έχουμε απαξιωθεί ως Κοινοβούλιο και μας ακούτε ακόμα- αυτό έχει σημασία, γιατί το αποτέλεσμα της στρατηγικής των δύο βημάτων του κ. Μητσοτάκη είναι διττό: χρέος και καταστροφές για τους πολλούς, υπερκέρδη για τους πολύ λίγους. Υπάρχει λογική στο χάος του κ. Μητσοτάκη. Η προσποίηση του από μηχανής θεού, μετά την προγραμματισμένη αποτυχία, έχει λογική και έχει πολύ, πολύ παραδάκι για τη «Μητσοτάκης Α.Ε.».

Και για να μην πάμε πολύ μακριά, διαβάζουμε αυτά που σκέφτεστε να κάνετε τις επόμενες μέρες. Μέρες! Θα μοιράσετε 1 δισεκατομμύριο ευρώ στην ίδια παλιοπαρέα. Τους παραχωρείτε σημαντικά έργα ύδρευσης, όπως το φράγμα Χαβρίας στη Χαλκιδική -86 εκατομμυριάκια- την ύδρευση των Νομών Πρέβεζας, Άρτας, Λευκάδας -133 εκατομμύρια- τα φράγματα Μπραμιανού και Πλατύ, 70 εκατομμύρια και 130 εκατομμύρια αντίστοιχα. Σε ποιους τα μοιράζετε; Σε «ΤΕΡΝΑ», «INTRAKAT», «SUEZ», «ΑΚΤΩΡ» κυρίως, αλλά και σε κάποιους άλλους. Άλλα 294,5 εκατομμύρια θα μοιράσετε σε «ΤΕΡΝΑ», «ΑΚΤΩΡ», «ΑΒΑΞ», «ΜΥΤΙΛΗΝΑΙΟΣ», «INTRAKAT» για την οικοδόμηση, λέει, επτά κέντρων Πολιτικής Προστασίας ανά την επικράτεια. Άλλα 139,6 εκατομμύρια για τις νέες κτηριακές εγκαταστάσεις της Γενικής Γραμματείας Υποδομών στην οδό Πειραιώς που θα πάνε; «ΤΕΡΝΑ», «ΑΒΑΞ», «ΜΥΤΙΛΗΝΑΙΟΣ», «INTRAKAT», «ΤΕΚΑΛ-JCC» και «ΜΗΧΑΝΙΚΗ». Και ο κατάλογος συμπληρώνεται με 120 εκατομμύρια που «χτυπούν» και πάλι «ΑΒΑΞ», «ΑΚΤΩΡ», «ΤΕΡΝΑ», «ΜΥΤΙΛΗΝΑΙΟΣ», «INTRAKAT», «ΜΗΧΑΝΙΚΗ» και «ΤΕΚΑΛ-JCC» για την οικοδόμηση, λέει, Δικαστικών Μεγάρων στην Έδεσσα, στις Σέρρες, στο Κιλκίς, ανακατασκευή του Δικαστικού Μεγάρου Θεσσαλονίκης και -αυτό έχει ενδιαφέρον- για τη συντήρηση και διαχείριση αυτών. Θα διαχειρίζονται κιόλας τα δικαστικά μέγαρα.

Να, τι κρύβεται πίσω από τη λογική του χάους, πίσω από την προγραμματισμένη αποτυχία της «Μητσοτάκης Α.Ε.». Ένα δισεκατομμυριάκι για τους κρατικοδίαιτους ολιγάρχες μόνο για τις επόμενες μέρες. Ε, τι ψυχή έχει μπροστά σε αυτό και μια κάλπικη πρωθυπουργική συγγνώμη;

Κυρίες και κύριοι, συνεχίζουν στο ίδιο μοτίβο. Στους ιδιώτες φίλους τους θα δώσουν φράγματα, θα δώσουν δρόμους, θα μας φτιάξουν κέντρα και δικαστήρια. Και όταν αποτύχουν, όταν γίνει η στραβή, ε, θα υπάρχει κι ένας δικός τους πρωθυπουργός στο Μαξίμου να ψελλίσει και μια συγγνώμη στον πολίτη που πληρώνει και την τιμή και τα σπασμένα.

Κυρίες και κύριοι, αυτή η Κυβέρνηση πρέπει να πέσει σήμερα, χτες, αύριο. Το ερώτημα που μετράει για εμάς είναι τι κυβέρνηση πρέπει να έρθει. Θα είναι μια κυβέρνηση που θα πάρει πίσω την Αττική Οδό από τους ολιγάρχες, θα είναι μία κυβέρνηση που θα βάλει τέλος στο φαγοπότι που προανέφερα και στις νέες ιδιωτικοποιήσεις που εγκυμονούν νέο πλιάτσικο, νέο φιάσκο, νέο χρέος υπέρ των ιδίων κηφήνων ή θα είναι μια κυβέρνηση που θα συνεχίσει το ίδιο φαγοπότι, πριμοδοτώντας, ίσως, κάποιους άλλους ολιγάρχες λίγο περισσότερο, αυτούς που στηρίζουν με μεγαλύτερο τακτ τη «Μητσοτάκης Α.Ε.», μια Κυβέρνηση εναλλαγής που θα συνεχίσει το μεγάλο ψέμα, ότι, δηλαδή, δεν υπάρχει άλλη εναλλακτική από τους ίδιους ολιγάρχες, γιατί ξέρουν και τα κάνουν καλύτερα;

Κυρίες και κύριοι της Κυβέρνησης, κύριε Μητσοτάκη, σε μια περίοδο που ακόμα και τα δικά σας μέσα μαζικής εξαπάτησης σας διακωμωδούν και σας σβήνουν, σε μια περίοδο που ο πολύς κόσμος εκεί έξω γελά μαζί σας, που βγάζει μαντινάδες το καλύτερο σας στήριγμα είναι εδώ στη Βουλή να κάνουμε μια αντιπαράθεση στη βάση του ποιος είναι πιο επαρκής ή λιγότερο ανεπαρκής. Σας συμφέρει μια τέτοια αντιπολίτευση, μια τέτοια κοκορομαχία. Εμείς δεν την κάνουμε αυτή ως ΜέΡΑ25. «Ελπίδα» και χιονιά θα πει ο κ. Τσίπρας σήμερα, Μάτι θα απαντήσετε εσείς. Μάνδρα θα του λέτε εσείς, Βόρεια Εύβοια θα απαντά ο κ. Τσίπρας.

Μια τέτοια αντιπολίτευση βολεύει την ολιγαρχία, η οποία δεν έχει πρόβλημα με το να κατηγορηθεί ένας από τους υπαλλήλους της για ανεπάρκεια, όταν το πραγματικό ζήτημα δεν είναι η ανεπάρκεια, είναι οι στόχοι των κυβερνήσεων, η μανία εξυπηρέτησης κάθε απαίτησης της κρατικοδίαιτης ολιγαρχίας.

Φίλοι του ΣΥΡΙΖΑ, μην κάνετε λάθος. Εμείς στο ΜέΡΑ25 ούτε ίσες αποστάσεις κρατάμε, ούτε ισοπεδώνουμε υπαρκτές διαφορές. Είμαστε εδώ για να κάνουμε πολιτική αντιπολίτευση, να σας κοιτάξουμε στα μάτια και εσάς και όλους τους συναδέλφους και να πούμε δυο απλά, σταράτα λόγια. Πρώτον, το δήθεν «επιτελικό» κράτος πρέπει να πέσει, επειδή το επιτελείο είναι οι ολιγάρχες και στα Υπουργεία και στο Μαξίμου κατοικοεδρεύουν οι ορντινάντσες τους.

(Χειροκροτήματα από την πτέρυγα του ΜέΡΑ25)

Παράλληλα, η Κυβέρνηση αυτή πρέπει να πέσει όχι για να έρθει απλά μια άλλη, αλλά για να τελειώνουμε με την ολιγαρχία που κινεί τα νήματα.

Υπερψηφίζουμε, προφανώς, την πρόταση δυσπιστίας που κατέθεσε ο κ. Τσίπρας απέναντι στην Κυβέρνηση και στον Πρωθυπουργό, αλλά για μας η αποψινή ψήφος είναι ψήφος μομφής κατά της ολιγαρχίας, την οποία εμείς δεν διστάζουμε να κατονομάσουμε ξανά και ξανά από το Βήμα της Βουλής. ΄

Μένει τώρα στα υπόλοιπα κόμματα της Αντιπολίτευσης –δεν εννοώ το ΚΚΕ, σας βγάζουμε απ’ έξω από αυτό και αναγνωρίζουμε τη στάση σας- μένει στον κ. Τσίπρα και στον κ. Ανδρουλάκη να τοποθετηθείτε.

Μέμφεστε τη «Μητσοτάκης ΑΕ» για ανεπάρκεια; Για ανικανότητα απλά; Ή δεσμεύεστε, όπως εμείς, να κόψετε τα ποδάρια της κρατικοδίαιτης ολιγαρχίας που κινεί τα νήματά της και που δεν θα είχε κανένα πρόβλημα να κινεί και τα δικά σας νήματα, αν ξαναμπείτε στα Υπουργεία;

(Χειροκροτήματα από την πτέρυγα του ΜέΡΑ25)

Θα τολμήσετε να κάνετε αυτό που κάνει το ΜέΡΑ25, να κατονομάσετε τους ολιγάρχες; Τι λέτε; Για να έχουμε καλό ερώτημα και να είμαστε συγκεκριμένοι, το ξαναθέτω το ερώτημα: Θα επιστρέψουμε την Αττική Οδό στο δημόσιο; Θα καταργήσουμε το χρηματιστήριο ενέργειας που δίνει τη δυνατότητα στο καρτέλ των ολιγαρχών του χώρου της ηλεκτρικής ενέργειας να στέλνει τους λογαριασμούς της ΔΕΗ στη στρατόσφαιρα; Θα πετάξουμε τα αρπακτικά έξω από τις υποδομές ύδρευσης, από το νερό μας; Θα καταργήσουμε τον «ΗΡΑΚΛΗ» κόντρα στα funds, έτσι ώστε να διασώσουμε την πρώτη κατοικία και τα μικρομάγαζα των ανθρώπων μας; Θα προχωρήσουμε στην αυτόματη τιμαριθμική αναπροσαρμογή του κατώτατου μισθού και των κοινωνικών επιδομάτων;

Γενικότερα, αυτό είναι ένα ερώτημα προς όλες και όλους: Θα πάμε, επιτέλους, τον ανώτατο ΦΠΑ από το 24% στο 15% σε μία σπασμένη οικονομία;

(Χειροκροτήματα από την πτέρυγα του ΜέΡΑ25)

Θα καταργήσουμε τις προπληρωμές των φόρων; Θα πούμε οριστικό τέλος στις εξορύξεις και στους αγωγούς; Θα επενδύσουμε στο καύσιμο του μέλλοντος, που είναι το πράσινο υδρογόνο; Θα ορθώσουμε τις φωνές μας εναντίον της νατοϊκής κλιμάκωσης, των εντάσεων στην Ουκρανία και τη μετατροπή της Σούδας και της Αλεξανδρούπολης σε ορμητήρια του αμερικανικού στρατού;

Θα κάνουμε, με άλλα λόγια, κόντρα στους ολιγάρχες εσωτερικού και εξωτερικού όλα εκείνα που απαιτεί το κοινωνικό σύνολο και που θα καταστήσουν τη χώρα πρωτοπόρα στον αγώνα για την ειρήνη και εναντίον της κλιματικής καταστροφής;

Συμπεραίνοντας, κύριε Πρόεδρε, δεν υπερψηφίζουμε την πρόταση δυσπιστίας ούτε μόνο ούτε βασικά λόγω ανικανότητας της «Μητσοτάκης ΑΕ». Βέβαια, είστε και ανίκανοι. Βέβαια, είστε και ανάλγητοι.

**ΔΙΟΝΥΣΙΟΣ ΧΑΤΖΗΔΑΚΗΣ:** Και δείχνετε εμένα;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Όχι, βέβαια, όχι προσωπικά, αγαπητέ μου κύριε δήμαρχε. Μην το παίρνετε προσωπικά και μην έχετε τη μύγα! Δεν πρέπει να μυγιάζεστε.

Αναλγησία, θέλετε να μιλήσουμε για αναλγησία; Ρίξτε μια ματιά στο Αρκαλοχώρι της Κρήτης. Κοιτάξτε να δείτε σε τι κατάσταση τόσο καιρό μετά τον σεισμό βρίσκονται οι άνθρωποι και έχουμε και Πρωθυπουργό που υποτίθεται ότι κρατάει από την Κρήτη.

(Χειροκροτήματα από την πτέρυγα του ΜέΡΑ25)

Το πρόβλημα, όμως, πάει πολύ πιο βαθιά από την αναλγησία και από την ανικανότητά σας. Πρόκειται για σχεδιασμένη, προγραμματισμένη, επικερδή για τους ολιγάρχες αποτυχία ενός εξαρτημένου κράτους που παρέδωσε και παραδίδει όλες τις υπηρεσίες κοινής ωφέλειας, όλα τα δίκτυα που οικοδόμησε με τις δημόσιες επενδύσεις από το υστέρημά του για δεκαετίες ο ελληνικός λαός στους πολύ λίγους για να τα λεηλατούν με σχέδιο.

Το ΜέΡΑ25 είμαστε εδώ για να ξεσκεπάσουμε τη μεγάλη αλήθεια, ότι οι κύριοι –συνήθως κύριοι είναι, δεν υπάρχουν πολλές κυρίες, ε;- που κινούν τα νήματα αυτής της Κυβέρνησης δεν είναι καν επιχειρηματίες, εισοδηματίες είναι.

(Χειροκροτήματα από την πτέρυγα του ΜέΡΑ25)

Το ΜέΡΑ25 είμαστε εδώ για να θυμίζουμε εν μέσω πανδημίας, χιονιά, φτώχειας των πολλών το εξής απλό, ότι κάθε δίκτυο, υπηρεσία, ή αγαθό κοινής ωφέλειας που ιδιωτικοποιείται υπονομεύεται, ότι κάθε νέο κονδύλι που έρχεται κυρίως υπό τη μορφή νέου χρέους της τρόικας πλουτίζει τους ολιγάρχες εις βάρος των μικρομεσαίων, εις βάρος της πλειοψηφίας.

(Χειροκροτήματα από την πτέρυγα του ΜέΡΑ25)

Αυτά καταψηφίζουμε εμείς απόψε.

Είτε κυβέρνηση είστε εσείς της Νέας Δημοκρατίας είτε άλλοι που απλά θέλουν να γίνουν χαλίφηδες στη θέση του χαλίφη, εμάς στο ΜέΡΑ25 δεν μας ενδιαφέρει η εναλλαγή κρατικοδίαιτων ολιγαρχών. Εμάς στο ΜέΡΑ25 δεν μας ενδιαφέρει η εναλλαγή διαπλεκόμενου κρατισμού από τη μία και κρατικοδίαιτων διαπλεκομένων από την άλλη. Για εμάς αυτό που έχει σημασία είναι αποκεντρωμένες, συμμετοχικές, βιώσιμες οικονομικές δραστηριότητες στη βάση προηγμένων πράσινων τεχνολογιών, που μας επιτρέπουν την κατάργηση των μονοπωλίων και τον εκδημοκρατισμό της παραγωγής και διανομής υπηρεσιών κοινής ωφέλειας.

Αυτή την ώρα που θα καταψηφίζουμε τη «Μητσοτάκης ΑΕ», καλούμε τη νεολαία να βγει μπροστά, ακηδεμόνευτη, για να συγκρουστεί με το σύμπλεγμα εταιρειών και κράτους, ένα σύμπλεγμα που από κοινού καταστρέφει το μέλλον τους, απαξιώνει δημόσια σχολεία και πανεπιστήμια μέσω ευφάνταστων συστημάτων απαξιολόγησης, που τους ωθεί στη μετανάστευση, ερημοποιώντας τη χώρα, που υπονομεύει τη δημοκρατία στην Ελλάδα και την Ευρώπη και παράλληλα, απειλεί την ειρήνη στον κόσμο.

Αυτή την ώρα που καταψηφίζουμε τη «Μητσοτάκης ΑΕ», εμείς στο ΜέΡΑ25 καλούμε όλες και όλους, ανεξάρτητα ηλικίας και ανεξάρτητα και κομματικής τοποθέτησης, σε παλλαϊκή συμπόρευση εναντίον της ολιγαρχίας.

Ναι, λοιπόν, ψήφος δυσπιστίας απόψε στη «Μητσοτάκη ΑΕ», αλλά και μομφής σε κάθε κυβέρνηση της ολιγαρχίας χωρίς σύνορα.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε, κύριε Βαρουφάκη.

Και αμέσως μετά τον κ. Βαρουφάκη καλείται στο Βήμα ο κ. Κυριάκος Βελόπουλος, Πρόεδρος της Κοινοβουλευτικής Ομάδας της Ελληνικής Λύσης, για τη δική του σημερινή παρέμβαση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Θα ήθελα να ξεκινήσω με κάτι στο οποίο αναφέρθηκαν μόνο δύο εκ των ομιλητών, ο κ. Βίτσας -αν δεν κάνω λάθος- και ένας ακόμη από τη Νέα Δημοκρατία, ο κ. Μανωλάκος. Σαν σήμερα, το 1996, έφυγαν τρία παλικάρια, είχαμε τα Ίμια. Ήρθε κάποια στιγμή καιρός να ανοίξει αυτή η ιστορία.

Για εμάς, εάν έπραττε αλλιώς εκείνη η κυβέρνηση εκείνη τη μαύρη νύχτα, εάν έπραττε ελληνικά και εθνικά, προφανώς, η αμφισβήτηση της ελληνικής κυριαρχίας από την Τουρκία δεν θα υφίστατο σήμερα. Τότε οι ριψάσπιδες εκείνης της περιόδου έστειλαν στον θάνατο τρία νέα παιδιά, για τους οποίους ένα έχουμε να πούμε: Αιωνία τους η μνήμη! Γιαλοψός, Καραθανάσης και Βλαχάκος!

(Χειροκροτήματα από την πτέρυγα της Ελληνικής Λύσης)

Όμως, εκείνη η ιστορία έχει ονοματεπώνυμο και λέγεται «Κώστας Σημίτης και οι συν αυτώ», για να τα λέμε όλα, γιατί φλερτάρετε με τον Σημίτη τελευταία εσείς στη Νέα Δημοκρατία, δυστυχώς. Έχετε μαζέψει πολλούς «Σημιτικούς», ξεχνώντας τι έκαναν εκείνο το βράδυ, να φυσήξει ο αέρας να πάρει τη σημαία και δεν ντρεπόμαστε λιγάκι. Και δεν ανέλαβαν ποτέ τις ευθύνες τους κάποιοι, οι οποίοι με θράσος ακόμη και σήμερα συγγνώμη δεν ζητούν για εκείνα που έγιναν.

Όμως, έχω να πω κάτι στον Πρόεδρο της Βουλής. Χθες πραγματικά διαλύθηκε κάθε έννοια δημοκρατικής διαδικασίας και Κανονισμού της Βουλής. Δεν είναι η πρώτη φορά, δεν περίμενα κάτι άλλο έτσι και αλλιώς. Ξαφνικά είστε τόσο ίδιοι, τόσο όμοιοι, που χθες έπεσε και το τελευταίο φύλλο συκής.

Κύριοι Πρόεδροι των κομμάτων, ενώ δεν βλέπουμε κανέναν σας τις καθημερινές εδώ -εγώ είμαι κάθε μέρα εδώ, δεν υπάρχουν οι Πρόεδροι, έχουν άλλες δουλειές, φαντάζομαι, οι άνθρωποι, ενώ έχω και επιχειρήσεις εγώ, είμαι εδώ από το πρωί μέχρι το απόγευμα- ξαφνικά, Σάββατο βράδυ, λες και πήγαν στην ταβέρνα, ο κ. Τσίπρας, ο κ. Μητσοτάκης την ίδια ώρα ήταν εδώ. Τυχαία όλα αυτά! Φαντάζομαι ότι ο ένας είναι ο μάντης Κάλχας και ο άλλος ο μάντης Τειρεσίας. Παραβιάζοντας δε τον Κανονισμό, πήραν τον λόγο χωρίς να υπάρχουν οι άλλοι πολιτικοί Αρχηγοί.

Αντιλαμβάνομαι την αλαζονεία των ποσοστών των δημοσκοπήσεων και την έπαρση που μπορούν να δημιουργήσουν σε κάποιον, αλλά αλαζονεία και έπαρση έχουν οι αδύναμοι, δεν έχουν οι ισχυροί. Οι ισχυροί είναι μετριοπαθείς, αντικειμενικοί και διαθέτουν αστική ευγένεια.

(Χειροκροτήματα από την πτέρυγα της Ελληνικής Λύσης)

Τι έκαναν, λοιπόν, χθες οι δύο μάντεις; Ήρθαν εδώ και τι έκαναν; Μια συμπεριφορά που προκαλεί θλίψη, θα έλεγα, όχι αγανάκτηση. Ουδόλως με ενδιαφέρει πώς υπογείως διαπλέκεται ή συμπλέκεται το σύστημα –ο ΣΥΡΙΖΑ με τη Νέα Δημοκρατία- δεν με αφορά, δεν με ενδιαφέρει, αλλά πρέπει να καταλάβει ο Έλληνας ότι τον κοροϊδεύουν και οι δύο. Ένα στημένο παιχνίδι μόνο για τις επικοινωνιακές εντυπώσεις!

Θλίβομαι, γιατί στο παιχνίδι αυτό συμμετείχε και το Προεδρείο της Βουλής. Δεν έπρεπε να δοθεί ο λόγος σε κανέναν εχθές. Απαράδεκτο! Δεν πειράζει όμως, έτσι κι αλλιώς αν υπήρχε δημοκρατία πολλοί από εδώ μέσα θα είχαν απολογηθεί για τα εγκλήματά τους, όπως και ο Σημίτης και οι υπόλοιποι.

Επειδή, λοιπόν, στην χώρα της πολιτικής ευθύνης που είναι το άλλοθι των εγκληματιών και των ποινικών αδικημάτων δεν μπορώ να ζητήσω ευθύνη, δεν ζητάμε ευθύνη πλέον, υπάρχει πολιτική ευθύνη και γι’ αυτό και υπάρχει και ατιμωρησία. Δήλωσε ο Πρωθυπουργός ότι -ο ίδιος ο Πρωθυπουργός φαντάζομαι ότι θα έρθει με τον κύριο Τσίπρα να μιλήσουν, γιατί το ραντεβού είναι λίγο αργότερα, έτσι είναι αυτά, τα ραντεβού δίνονται από νωρίς για να ξέρουν το βράδυ τι θα κάνουν- θωρακίζουμε τους μηχανισμούς, γιατί μαθαίνουμε συνεχώς από τα λάθη μας.

Εγώ θα πω κάτι πολύ απλό. Αν είχα έναν υπεύθυνο στην εταιρεία μου και επί δυόμισι χρόνια έκανε λάθη συνεχώς θα τον είχα απολύσει την επόμενη μέρα. Δυόμισι χρόνια η Νέα Δημοκρατία κάνει λάθη. Είστε η Κυβέρνηση των λαθών! Πραγματικά η Κυβέρνηση των λαθών!

Αυτό, όμως, που δεν κατάλαβα είναι γιατί ξεκινά ο Έλληνας Πρωθυπουργός στα δυόμισι του χρόνια να αναφέρεται στα δυόμισι χρόνια. Η Νέα Δημοκρατία δεν ήταν κυβέρνηση είκοσι χρόνια; Ο κ. Μητσοτάκης δεν είναι Βουλευτής από το 2007 και Υπουργός επί δεκαετίες; Δεν φέρει καμμία ευθύνη άνθρωποι να μένουν στα χιόνια; Οπαδός, ξέρετε, του ηλεκτρικού αυτοκινήτου είναι ο Πρωθυπουργός. Φανταστείτε δυόμισι χιλιάδες αυτοκίνητα να ήταν ηλεκτρικά στην Αττική Οδό, θα είχε πεθάνει κόσμος μέσα στα ηλεκτρικά αυτοκίνητα γιατί δεν έχουν ενέργεια, κύριοι. Καταλαβαίνετε τι εγκλήματα πάτε να κάνετε; Και εμείς μιλάμε με στοιχεία.

Το πρόβλημα είναι ότι οι Βουλευτές της Νέας Δημοκρατίας λένε το περίεργο αμίμητο: «Είπε συγγνώμη ο Πρωθυπουργός». Είπε συγγνώμη ο Πρωθυπουργός; Επειδή είπε συγγνώμη ο Πρωθυπουργός λοιπόν πρέπει να πούμε και ευχαριστώ; Είπε συγγνώμη. Είναι ο μοναδικός που είπε συγγνώμη. Επειδή λοιπόν όλοι οι άλλοι είναι θρασείς, πρέπει εμείς να αποδεχθούμε την περίεργη διατύπωση περί συγγνώμης. Δεν θα πω τι λένε στο χωριό μου για τη συγγνώμη και το φιλότιμο. Όχι.

Θα πω κάτι άλλο, όμως. Για να ζητήσει συγγνώμη κάτι έκανε, κάτι κακό έκανε. Ποιο είναι το κακό που έκανε; Μαζί με την Κυβέρνησή του ήταν ανεπαρκής απέναντι στις περιστάσεις. Και πώς θα πληρώσει αυτή η Κυβέρνηση την ανεπάρκειά της; Ρωτώ.

Έρχεται, λοιπόν και κάνει πρόταση μομφής ο ΣΥΡΙΖΑ. Αυτό που θέλω να πω στον ΣΥΡΙΖΑ είναι ότι όταν τον Νοέμβριο ζητήσαμε εκλογές ο ΣΥΡΙΖΑ δεν ακολούθησε. Ακολούθησε τώρα, διότι ήρθε το δημοσκοπικό τέρας, το τεράστιο ΠΑΣΟΚ που έρχεται του 27% -θα σας τα πω σε λίγο τι σημαίνουν οι δημοσκοπήσεις- και αρχίζει ένα πινγκ πονγκ πολιτικαντισμού, μικροπολιτισμού, μικροκομματισμού μόνο και μόνο για τις εντυπώσεις. Αν νομίζουμε ότι παράγουμε έργο έξω και ο κόσμος δεν βλέπει, κάνετε λάθος. Κάνετε λάθος.

Τα προβλήματα, λοιπόν, που έχει σήμερα η Νέα Δημοκρατία, κύριοι της Νέας Δημοκρατίας, είναι πάρα πολλά:

Πρώτον, διαχείριση της πανδημίας.

Δεύτερον, προβλήματα στη διάρκεια της κακοκαιρίας.

Τρίτον, πληθωρισμός.

Τέταρτον, πρόβλημα έλλειψης επαφής με την κοινωνία.

Πέμπτον, απουσία αντιπάλου. Είναι ένα μεγάλο πρόβλημα για μια κυβέρνηση να μην έχει καλή αντιπολίτευση. Συμφωνώ απόλυτα μαζί σας. Θα σας πω, όμως, κάτι. Σήμερα έχετε αντίπαλο, έχετε αντίπαλο τη μοναδική φωνή που υπάρχει στο Κοινοβούλιο, γιατί το ΚΙΝΑΛ είναι φιλική συμμετοχή όλων. Ας μην ξεχνιόμαστε. Φιλική συμμετοχή είναι το ΚΙΝΑΛ. Το λέω έτσι απλά για να το καταλάβετε κάποιοι και θα σας το αποδείξω με στοιχεία σε λίγο τι εννοώ. Τώρα έχετε, λοιπόν, έναν αντίπαλο. Και αυτός ο αντίπαλος έχει ονοματεπώνυμο και λέγεται Ελληνική Λύση. Θα είμαστε ο πραγματικός σας αντίπαλος με επιχειρήματα και προτάσεις όμως, όχι λαϊκισμό, όχι ακρότητες.

(Χειροκροτήματα από την πτέρυγα της Ελληνικής Λύσης)

Έκτον, έχετε ένα άλλο πρόβλημα οι παγίδες του εκλογικού νόμου. Θα τους μαγειρέψετε πάλι τον νόμο. Θα φέρετε πάλι εκλογικό νόμο; Τόσο μικροκομματικά ασκείτε διακυβέρνηση; Αυτό γράφεται στις εφημερίδες.

Έβδομον, τα εθνικά θέματα.

Κύριοι της Νέας Δημοκρατίας, πραγματικά είστε η χειρότερη Κυβέρνηση που πέρασε. Δεν μπορώ να σας συγκρίνω με το ΣΥΡΙΖΑ, γιατί αυτοί έκαναν τη μεγάλη προδοσία της Μακεδονίας. Είστε η χειρότερη.

Αποδεικνύω. Στην πανδημία στην πρώτη τριάδα στην Ευρωπαϊκή Ένωση σε θανάτους, στην ενέργεια πρώτη, στην ακρίβεια πρώτη, δεύτερη στις τιμές χονδρικής στην ενέργεια, στο χρέος πρώτη, ελλείματα ο χειρότερος συνδυασμός, πραγματικό εισόδημα ρεκόρ πτώσης, ακραία καιρικά φαινόμενα ακραία ανικανότητα.

Τι θέλετε άλλο για να σας αποδείξω ότι υπάρχει πρόβλημα στη διακυβέρνηση του τόπου; Βλέπετε τα στοιχεία, δεν σας λέω κάτι άλλο. Αφήστε τα υπόλοιπα. Δεν σας λέω να βγείτε στην αγορά. Δεν σας λέω πηγαίντε στα μαγαζιά να δείτε τι συμβαίνει. Δεν το λέω αυτό, γιατί ξέρω τι συμβαίνει στα μαγαζιά. Πολλοί από εσάς μπορεί να μην ξέρετε, αλλά εγώ ξέρω. Έχω επιχειρήσεις και ήδη κινδυνεύει μια με κλείσιμο. Είναι εδώ ο Υπουργός Οικονομικών. Ξέρει ο Υπουργός. Δεν μπορεί να κάνει και τίποτα ο άνθρωπος, αλλά κάθε πεντάμηνο, τρίμηνο το ΣΔΟΕ και η εφορία στις επιχειρήσεις μου είναι. Τους βαρέθηκα. Την δουλειά τους κάνουν οι άνθρωποι, αλλά θέλω να πηγαίνουν και στου Κόκκαλη και στην «ΑΤΤΙΚΗ ΟΔΟ» να πηγαίνουν και αλλού. Ούτε θεωρώ ότι είναι υποβολιμαίο ή ότι κάποιοι το έκαναν, αλλά το προσπερνώ.

Στημένες τακτικές από πτωχευμένα κόμματα με πολιτικάντικους τακτικισμούς, πολιτικάντικους καθαρά, με στημένες κόντρες χωρίς επιχειρήματα. Παρακολουθώ όλη μέρα από χθες. Δεν άκουσα πραγματικά προτάσεις. Θλίβομαι που το λέω. Δεν άκουσα προτάσεις για να βοηθήσουμε. Αυτούς τους κακούς όπως θέλετε να τους ρίξετε, ρίξτε τους, μαζί σας, ψηφίζουμε και εμείς, αλλά προτάσεις δεν έχω ακούσει συγκεκριμένες από εσάς. Έναν άκρατο λαϊκισμό, μια επιχειρηματολογία έωλη, εικοτολογία να καταργήσουμε το πετρέλαιο, να καταργήσουμε τις εξορύξεις, να καταργήσουμε αυτό, να μειώσουμε το ΦΠΑ. Πρόταση δεν ακούω, πρόταση.

Για αυτό, λοιπόν, διαφέρουμε. Νέα Δημοκρατία, ΣΥΡΙΖΑ και ΚΙΝΑΛ δυστυχώς είστε ίδιοι. Και θα πω κάτι που εγώ με την πολιτική ασχολούμαι ως πολιτικός λίγα χρόνια, όχι πολλά, αλλά ως πολιτικό ον αντιλαμβάνομαι. Τι κάνατε τώρα στο ΣΥΡΙΖΑ; Επειδή βλέπετε ότι οι δημοσκοπήσεις και το σύστημα θέλει να προωθήσει το δεκανίκι κάνατε πρόταση μομφής και το δεκανίκι αναφέρομαι και θα σας το αποδείξω με επιχειρήματα. Μπορεί να κάνω λάθος εγώ, αλλά τις αποδείξεις θα τις δείτε σε λίγο εδώ.

Λέω, λοιπόν, το εξής. Κάνατε πρόταση μομφής. Την ώρα που ήταν στρυμωγμένος ο Πρωθυπουργός με όσα συνέβαιναν του δίνετε άλλοθι να συσπειρώσει το κόμμα του, να συσπειρώσει τους Βουλευτές του δίνοντας του άλλοθι, άλλοθι συσπειρώσεως. Θεωρώ ότι ήταν ένα πολιτικό λάθος. Ίσως το ένστικτο της επιβίωσης του ΣΥΡΙΖΑ απέναντι στο ΚΙΝΑΛ που δήθεν έρχεται τον ανάγκασε και σύρθηκε πίσω από την πρόταση μομφής. Έπρεπε να γίνει νωρίτερα αυτή ή αργότερα, μετά από δέκα μέρες.

Θέλετε, λοιπόν, αποδείξεις για το ποιος στηρίζει ποιον εδώ μέσα και θέλω να με ακούσει ο ελληνικός λαός. Κύριοι της Νέας Δημοκρατίας, ο ΣΥΡΙΖΑ ψηφίζει το 50% των νομοσχεδίων της Νέας Δημοκρατίας. Μάλλον ψήφισε εκατόν είκοσι τέσσερα νομοσχέδια από τα διακόσια πενήντα οκτώ που έφερε η Νέα Δημοκρατία. Το ΚΙΝΑΛ ψηφίζει το 70% των νομοσχεδίων της Νέας Δημοκρατίας. Πού διαφέρετε; Αν το 50% των νομοσχεδίων σας αρέσει, αν το 70% σας αρέσει πού διαφέρετε; Γιατί πρέπει να αλλάξουμε κυβέρνηση, αφού το ίδιο πράγμα λέτε και εσείς στο ΚΙΝΑΛ; Και στο ΣΥΡΙΖΑ δεν διαφέρετε και πολύ, 50% λέτε. Δεν το καταλαβαίνω.

Ακούστε. Ψήφισε το ΚΙΝΑΛ εκατόν εβδομήντα εννέα νομοσχέδια της Νέας Δημοκρατίας και είναι το καινούργιο που έρχεται από το παρελθόν, που έχει πτωχεύσει βέβαια. Σας τα λέω για να καταλάβετε.

Τώρα ως Αντιπολίτευση η Νέα Δημοκρατία έχει ψηφίσει το 64% των νομοσχεδίων του ΣΥΡΙΖΑ. Δηλαδή, πού διαφέρετε; Για πείτε μου εσείς. Πού διαφέρετε; Είστε μια άτυπη συγκυβέρνηση εδώ και πολλά χρόνια και θα είστε και συγκυβέρνηση πραγματική τα επόμενα χρόνια μετά τις εκλογές. Αλλά τότε θα υπάρχει μια φωνή ελληνική, πατριωτική, εθνική με λογική και σύνεση για να κάνει πραγματική αντιπολίτευση.

(Χειροκροτήματα από την πτέρυγα της Ελληνικής Λύσης)

Θα καταθέσω στα Πρακτικά, λοιπόν, τα νομοσχέδια που ψήφισαν τα κόμματα μεταξύ τους για να καταλάβουν οι Έλληνες ποιος κοροϊδεύει ποιον.

Ο Ευρωβουλευτής, λοιπόν, του ΠΑΣΟΚ, του ΚΙΝΑΛ, ο κ. Ανδρουλάκης, ο οποίος προωθείται από το σύστημα, είπε «θα ψηφίσουμε την πρόταση δυσπιστίας, αλλά δεν θέλουμε εκλογές».

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εκλέχθηκε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευρωβουλευτής δεν είναι ο άνθρωπος; Τον μειώνω; Παραιτήθηκε από Ευρωβουλευτής;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Είναι Πρόεδρος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Α, είναι και Πρόεδρος. Είναι και Ευρωβουλευτής και Πρόεδρος. Συγγνώμη. Πάντως εγώ, όταν βγήκα Ευρωβουλευτής, παραιτήθηκα, πριν γίνω Πρόεδρος.

Πάμε στην ουσία. Ο κ. Ανδρουλάκης, λοιπόν, δεν θέλει πρόωρες εκλογές μεσούσης της πανδημίας. Έτσι είπε. Λογικό το επιχείρημα και συμφωνώ απόλυτα μαζί του, αλλά μέσα στην πανδημία έκανε εκλογές ο ίδιος. Μέσα στην πανδημία κάνατε εσωκομματικές εκλογές -τι επιχειρήματα είναι αυτά;- με φυσική παρουσία κόσμου σε στοιβαγμένα εκλογικά κέντρα. Δεν πείθεται έτσι αν θεωρητικά εκπροσωπεί ο Ευρωβουλευτής, Πρόεδρος του ΠΑΣΟΚ την παράταξή σας.

Το ΚΙΝΑΛ λέει: «Θα ψηφίσουμε την πρόταση δυσπιστίας, αλλά λέμε όχι σε εκλογές. Λοιπόν είμαι εναντίον της Κυβέρνησης, αλλά δεν θέλω να πέσει.» Πώς γίνονται αυτά; Ας μου εξηγήσει κάποιος από την Αριστερά τι εννοεί ο ποιητής. Εγώ δεν τα καταλαβαίνω. Ίσως να φταίει ο δείκτης της ευφυΐας μου, να μην είναι τόσο υψηλός όσο του κύριου Ανδρουλάκη και να μην πιάνω τα μηνύματα του.

Δεν θα πω ότι διατηρεί ακόμα το όνομα «ΚΙΝΑΛ» ούτε θα πω για τα εκατομμύρια που χρωστά το κόμμα του. Δεν μας είπε τι θα κάνει με όλα αυτά. Θα μου πείτε ότι χρωστά και η Νέα Δημοκρατία, πολλά λεφτά. Είχε δεσμευθεί ο Πρωθυπουργός ότι θα τα πληρώσει. Ακόμα περιμένουν τα ταμεία να πάει κάτι να δώσει. Δεν γίνεται έτσι η δουλειά.

Και επειδή, λοιπόν, βάζετε τις δημοσκοπήσεις αρωγούς να τα φουσκώσουν, θα δώσω στα Πρακτικά αυτό εδώ. Ακούστε, λοιπόν, κύριοι της Νέας Δημοκρατίας. «Νέα δημοσκόπηση δίνει στο Ποτάμι 14,5%»! Ακούστε δημοσκόπηση με ημερομηνία 14 Απριλίου του 2014. Τον Σεπτέμβριο, τον ένατο μήνα, έγιναν εκλογές. Πήρε 4%.

Έτσι θα κάνετε πολιτική; Με τις δημοσκοπήσεις κάνετε πολιτική στη Νέα Δημοκρατία; Με τις δημοσκοπήσεις θα κάνετε πολιτική όλοι σας; Σοβαρά μιλάτε; Μία φούσκα είναι, η οποία θα ξεφουσκώσει γιατί –επαναλαμβάνω- το σύστημα χρειάζεται κάποιον να στηριχτεί και θα υποστηριχτεί, είτε από εδώ είτε από εκεί, γιατί το σύστημα πάντα έχει δύο ταμπλό.

Και το λέω, για να καταλάβουμε ότι δεν μπορώ να ακούω στη Νέα Δημοκρατία να λένε ότι εν μέσω πανδημίας δεν μπορούμε να κάνουμε εκλογές! Η Πορτογαλία κάνει εκλογές τον επόμενο μήνα. Η δε Γερμανία, που λατρεύει ο Πρωθυπουργός και η Κυβέρνησή του –λατρεύουν τη Γερμανία- έκανε εκλογές. Για να μην πω ότι και το ΠΑΣΟΚ έκανε εκλογές. Έτσι;

Άρα, λοιπόν, ψάχνατε προφάσεις για να πείτε ψέματα στον ελληνικό λαό και αυτό είναι που με ενοχλεί ως άνθρωπο, ως άνθρωπο που σκέφτεται λίγο παραπάνω ή που θέλει να σκεφτεί λίγο περισσότερο. Γιατί; Είστε οι ίδιοι, είστε όμοιοι. Ακολουθείτε την ίδια τακτική, ακολουθείτε την ίδια πολιτική. Υπηρετείτε τους ολιγάρχες και όχι τον ελληνικό λαό και την Ελλάδα, δυστυχώς. Δυστυχώς, το λέω.

(Χειροκροτήματα από την πτέρυγα της Ελληνικής Λύσης)

Και επειδή κάποιοι θα αναρωτηθούν ποια είναι τα λάθη της Κυβέρνησης, ακούστε. Ο ίδιος ο Πρωθυπουργός είχε κάνει δήλωση ότι γι’ αυτόν δεν υπάρχει πολιτική ευθύνη και ότι ευθύνη σημαίνει παραίτηση. Και εγώ συμφώνησα μαζί του τότε. Ήταν με το Μάτι. Με το Μάτι, ακούστε, είχε πει –για τον Έλληνα η πολιτική ευθύνη είναι το άλλοθι του αποτυχημένου πολιτικού, το λέω εγώ αυτό βέβαια- ο Πρωθυπουργός το εξής: «Αδυνατώ να αντιληφθώ τι σημαίνει πολιτική ευθύνη δίχως καμμία παραίτηση».

Εγώ δεν είδα κανέναν να παραιτείται. Ούτε είδα, ούτε άκουσα. Αν ακούσατε εσείς, να μου το πείτε γιατί δεν έχω ακούσει κανέναν. Μια κυβέρνηση που δεν αναλαμβάνει την ευθύνη, δεν είναι απλά άχρηστη, είναι εντελώς άχρηστη και όχι άριστη, δυστυχώς. Γι’ αυτό φτάσαμε εδώ.

Αττική οδός: «Φταίει ο Υπουργός». Υπουργός: «Φταίει η Αττική Οδός». Αττική οδός και Κυβέρνηση: «Φταίει ο Πατούλης».

Ρε παιδιά, ποιος φταίει τελικά; Πείτε μου εσείς. Ο Χατζηπετρής μήπως φταίει; Δεν φταίει κανένας; Τα φορτώσατε όλα στον Πατούλη. Ο Πατούλης φταίει. Βρείτε έναν αποδιοπομπαίο τράγο, για να κάνετε άλλου είδους παιχνίδια στην περιφέρεια, αλλά βρείτε κάποιον σοβαρό λόγο να του αποδώσετε ευθύνη.

Φταίτε ως Κυβέρνηση 100%! Εσείς είστε ο ηγέτης, εσείς κυβερνάτε, εσείς επιλέγετε το δρόμο της ακολουθίας των γεγονότων και δεν ακολουθήσατε τα γεγονότα!

Πάμε στα υπόλοιπα. Ο Πρωθυπουργός είπε ότι μπορούν να αποζημιωθούν οι άνθρωποι με 2.000 ευρώ. Ξέχασε να πει ότι το βράδυ, την ίδια ώρα, η Ελληνική Λύση το απαίτησε αυτό, με ανακοίνωση και δελτίο Τύπου. Όμως, δεν είπε ότι πρέπει να αποδείξουν οι πολίτες –ακούστε- την υπαιτιότητα. Ο δρόμος ανήκει στο ΤΑΙΠΕΔ. Υπάρχουν νομικά κωλύματα. Άκουγα σήμερα έγκριτους νομικούς να λένε ότι υπάρχει πρόβλημα με τις αγωγές.

Στο ΤΑΙΠΕΔ ανήκει ο δρόμος, κύριοι συνάδελφοι. Ποιος το έδωσε; Ο συνεργάτης σας, ο ΣΥΡΙΖΑ, το 2016 και μάλιστα έκανε το εξής: Απάλλαξε το ΤΑΙΠΕΔ από κάθε αστική και ποινική ευθύνη. Το 2016 έγινε αυτό.

Όρα, Έλληνα, λοιπόν, πόσο όμοιοι είναι, πόσο ίδιοι είναι! Και δεν διαφέρουν πουθενά! Και το ΚΙΝΑΛ να ψηφίζει είτε από εδώ είτε από εκεί. Επιχειρώ, λοιπόν, να δώσω στον Έλληνα να καταλάβει ότι δεν διαφέρουν σε τίποτα τα τρία κόμματα, ουσιαστικά.

Θέλετε να γίνετε χρήσιμοι, κύριοι της Νέας Δημοκρατίας; Θέλετε να γίνετε χρήσιμοι, κύριοι συνάδελφοι; Να σας πω εγώ. Επιστροφή των διοδίων στους Έλληνες, που τελειώνει η σύμβαση το 2024!

(Χειροκροτήματα από την πτέρυγα της Ελληνικής Λύσης)

Δεν μπορείτε; Έχω κάτι καλύτερο. Αρχή της αναλογικότητας, κατά το Σύνταγμα: «Όσο δρόμο χρησιμοποιώ τόσο θα πληρώνω».

Τι πιο απλό από αυτό, κύριε Υπουργέ των Οικονομικών; Δεν μπορείς από το Μαρούσι να πηγαίνεις Αττική Οδό και να πληρώνεις τα ίδια με αυτά που πληρώνει ένας που πηγαίνει από Ελευσίνα στην Αττική Οδό. Δεν γίνεται! Αρχή της αναλογικότητας και στην Εθνική Οδό. Κάνω 10 χιλιόμετρα; Θα πληρώνω λίγο. Κάνω 50 χιλιόμετρα; Θα πληρώνω κάτι παραπάνω. Κάντε αυτό, αφού δεν είστε ικανοί να αποδώσετε το χρήμα του ελληνικού λαού στον ελληνικό λαό.

Αυτή η εταιρεία έχει κερδίσει 800 εκατομμύρια ευρώ. Κέρδος, δεν μιλάω για τζίρο, 800 εκατομμύρια ευρώ! Αυτό το ποσό θα μπορούσε να το έχει πάρει ο συνταξιούχος, ο μισθωτός, ο υπάλληλος ο Έλληνας φτωχός, ο απλός εργάτης. Δεν το κάνατε.

Επιτελική διαχείριση, επιτελικό κράτος. Επιτελικό κράτος, το μέγα εφεύρημα της Νέας Δημοκρατίας! Και σήμερα ακούσαμε τον αρμόδιο Υπουργό να λέει ότι δεν φταίει το επιτελικό κράτος, φταίει το κράτος! Το επιτελικό απ’ έξω πήγε.

Ακούστε λίγο. Δυστυχώς, το επιτελικό σας κράτος είναι σαν το ακυβέρνητο καράβι. Ακυβέρνητο καράβι, η διαχείριση έτσι ήταν. Στην πλημμύρα εκκενώνουμε τα σπίτια. Στην πυρκαγιά εκκενώνουμε τα σπίτια. Στην πανδημία μένουμε σπίτι. Στο χιόνι μένουμε σπίτι. Χρέη σε τράπεζες; Χάνουμε το σπίτι.

Ωραία Κυβέρνηση είστε! Ωραία Κυβέρνηση είστε! Δεν κυβερνάτε!

Και θα πω κάτι στον Πρωθυπουργό με πολλή συμπάθεια. Έρχεται καλοκαίρι. Πρέπει να επισπεύσει το πρόγραμμα δασοπυρόσβεσης. Έχει καθυστερήσει πάρα πολύ αυτή η ιστορία, ο σχεδιασμός για την ενίσχυση του υλικού. Θα καεί κόσμος! Θα έχουμε φωτιές πάλι και θα τρέχουμε και δεν θα φτάνουμε. Χρειάζεται διπλασιασμός των εναερίων μέσων. Δεν έχουμε αεροπλάνα. Το καλοκαίρι ήταν είκοσι διαθέσιμα από τα εβδομήντα που διαθέταμε.

Κρούω κώδωνα κινδύνου, γιατί μπορεί να κάηκαν εκατομμύρια στρέμματα αλλά να σώθηκαν ζωές –πάνω απ’ όλα οι ζωές των ανθρώπων- είναι όμως και η περιουσία, που πρέπει να προστατεύει το κράτος. Το καλοκαίρι που έρχεται μη θρηνήσουμε και θύματα και κρατήστε αυτό που σας λέω, γιατί κάνετε τραγικά λάθη.

Θα ήθελα απευθυνόμενος στον κύριο Πρωθυπουργό να του πω το πολύ απλό, κάτι που διαφεύγει της προσοχής όλων. Χωρίς φθηνή ενέργεια δεν βελτιώνεται το οικονομικό κλίμα, κύριοι συνάδελφοι. Δεν μπορεί να υποστηριχθεί καμμία κοινωνική πολιτική, δεν μπορεί να μειωθεί η ανεργία, δεν μπορούν να αυξηθούν οι μισθοί και οι συντάξεις.

Άκουγα τον εκπρόσωπο του ΣΥΡΙΖΑ προηγουμένως να λέει «δώστε 800 - 900 ευρώ». Αν δώσετε 900 ευρώ, κύριοι του ΣΥΡΙΖΑ, μισθούς στον ιδιωτικό τομέα –εγώ λέω 1.200 ευρώ, αν θέλετε-, θα απολυθεί το ένα τρίτο εξ αυτών των υπαλλήλων, διότι δεν έχουν οι επιχειρήσεις χρήματα. Δεν το καταλαβαίνετε αυτό;

Χωρίς φθηνή ενέργεια, λοιπόν, δεν μπορεί να υπάρχει και εθνική άμυνα. Αν πετύχατε κάτι και οι τρεις σας –ΚΙΝΑΛ, ΣΥΡΙΖΑ και Νέα Δημοκρατία- είναι το αυτονόητο: Αν αποφασίσει αύριο η Τουρκία και κατεβάσει το ρελέ των MW που παίρνουμε, η πατρίδα μας έχει τελειώσει.

Θα σας πω τα νούμερα τώρα εγώ, έχω τα νούμερα μπροστά μου. Δεν λέω ό,τι θέλω. Ακούστε εδώ. Παίρνουμε 490 MW από την Ιταλία, 123 MW από Αλβανία, 239 MW από Σκόπια, 523 MW από Τουρκία και 338 MW από Βουλγαρία. Αν αύριο λοιπόν –γιατί έχει γίνει το τόξο «Αλβανία, Σκόπια και Τουρκία»- κατεβάσουν το ρελέ, θα χρειαστεί άλλα 900 MW η χώρα μας, για να υπάρξει ενεργειακά. Πετύχατε λοιπόν και καταντήσατε τη χώρα όμηρο των εχθρών της Ελλάδος! Αυτό δεν το αξίζει η Ελλάδα!

Στην ενέργεια τι κάνατε; Τίποτα. Πλήρης αδιαφορία όλων των κυβερνήσεων. Και επικαλούμαι τον κ. Μανιάτη –ο οποίος ήταν στο ΠΑΣΟΚ, παραμένει απ’ ό,τι ξέρω ΠΑΣΟΚ- ένας εξαιρετικός άνθρωπος, εξαιρετικός επιστήμων, ο οποίος έγραψε ένα άρθρο στην «ΚΑΘΗΜΕΡΙΝΗ» που επιβεβαιώνει τα όσα λέω εδώ και δεκαετίες.

Λέει, λοιπόν, ο Υπουργός κ. Μανιάτης: «Στην Ελλάδα αδιαφορούν προκλητικά για την αξιοποίηση των πλούσιων ελληνικών κοιτασμάτων φυσικού αερίου που μπορούν να δημιουργήσουν έναν κύκλο εργασιών 250 δισεκατομμυρίων ευρώ σε Ιόνιο και Νότια Κρήτη». Αυτά τα λέει ο κ. Μανιάτης.

Και έχουμε έναν Πρωθυπουργό, ο οποίος απλόχερα λέει: Δεν θέλω φυσικό αέριο εγώ, δεν θέλω πετρέλαιο. Δεν θέλω φυσικό αέριο, δεν θέλω πετρέλαιο! Τι θες; Πράσινη ενέργεια και πράσσειν άλογα! Όχι «πράσινα άλογα», αλλά «πράσσειν άλογα». Είναι άλλο το «πράσινα άλογα», το χρώμα, και άλλο το «πράσσειν άλογα». Αυτό κάνει η Νέα Δημοκρατία, αυτό κάνει η Νέα Δημοκρατία, την ώρα που –ακούστε, κύριοι συνάδελφοι- ο διεθνής φορέας ενέργειας μιλάει για τριπλασιασμό για μία δεκαετία των τιμών της ενέργειας. Τα επόμενα δέκα χρόνια θα τριπλασιαστεί η τιμή της ενέργειας! Αυτό σημαίνει ότι πολύ απλά το ρεύμα του μεροκαματιάρη Έλληνα μπορεί να πάει και δυόμισι φορές επάνω στο τιμολόγιό του. Πείτε μου εσείς, ένας άνθρωπος των 350 ευρώ πώς μπορεί να ζήσει με ένα τιμολόγιο των 250 ευρώ που θα του έρθει τα επόμενα χρόνια; Δεν μπορεί.

Κάτι πρέπει να κάνουμε με την ενέργεια. Από το 2016 κάνετε το εξής έγκλημα. Φέρνετε σχιστολιθικό αέριο από τις Ηνωμένες Πολιτείες. Γιατί δεν πρέπει να πάρουμε –λέει- φυσικό αέριο από άλλη χώρα. Δεν καταλαβαίνω γιατί να γίνω εγώ κακός με τη Ρωσία επειδή οι Αμερικάνοι πρέπει να κονομάνε χρήματα. Πείτε μου εσείς.

Φέρνετε τουρκοαζέρικο φυσικό αέριο με τον αγωγό TAP, ένας από τους λόγους που το 2012 αρνήθηκα την πρόταση που μου είχε γίνει να κατέβω εκ νέου ως Βουλευτής. Δεν μπορεί να εξαρτάσαι από Τουρκία και Αζερμπαϊτζάν στην ενέργειά σου. Δεν μπορεί να εξαρτάσαι από Τουρκία, από Αλβανία, από Σκόπια.

Ακούστε, κύριοι συνάδελφοι, γιατί έχουμε ακριβό φυσικό αέριο, γιατί έχουμε ρεύμα ακριβό; Το έχει ψάξει κανείς εδώ μέσα; Επιφανειακά ο κ. Βαρουφάκης το ανέφερε. Θα σας πω ποιοι είναι οι λόγοι που έχουμε ακριβή ενέργεια και ακριβό ρεύμα. Πάντα για σας φταίνε οι άλλοι. Προχθές έφταιγε ο καιρός, στις φωτιές έφταιγε ο καιρός. Αποδίδετε, λοιπόν, την αύξηση των τιμών ρεύματος στη διεθνή αγορά. Κάνετε λάθος. Διότι στην Ελλάδα οι τιμές αυξάνονται περισσότερο για μεγαλύτερο διάστημα απ’ ό,τι σε άλλες χώρες.

Έρευνα της «MANIFOLD» στις 27-1-2022 για τα αίτια της ενεργειακής ακρίβειας το λέξει ξεκάθαρα:

Πρώτον, στρέβλωση του ανταγωνισμού.

Δεύτερον, κερδοσκοπικά επεισόδια. Οι πάροχοι δεν έχουν αναλάβει κανένα επιχειρηματικό ρίσκο, μετακύλησαν τις αυξήσεις στους καταναλωτές. Ωραίοι επιχειρηματίες! Κρατικοδίαιτοι. Ανοίγω εγώ ένα γραφείο, βάζω δέκα άτομα, είμαι ο «ΒΕΛενέργεια» -έτσι λέγονται οι εταιρείες αυτές- ανοίγω τηλεφωνικά κέντρα, παίρνω το ρεύμα χαμηλά, το πουλάω όσο θέλω,οικονομάω χρήμα. Αυτό δεν είναι επιχείρηση, αυτό είναι τοκογλυφία. Αυτό το κάνετε εσείς και εσείς.

Τρίτον, κακές εμπορικές πρακτικές, με αδιαφάνεια σε συμβόλαια, λογαριασμούς των παρόχων ενέργειας. Αυτά λέει διεθνής εταιρεία, δεν τα λέει ο Βελόπουλος.

Τέταρτον, χρηματιστήριο χωρίς δικλείδες ασφαλείας. Δεν θα πω για τον κ. Χατζηδάκη, τον κυνηγό, «δολοφόνο» της «Ολυμπιακής», της ΔΕΗ και όλων αυτών, ο οποίος μας έλεγε ότι «στο χρηματιστήριο πάει καλά η ΔΕΗ». Και του έλεγα: «Θα έχουμε μείωση τιμής;». Και έλεγε: «Στο χρηματιστήριο πάει καλά». «Η τιμή θα χαμηλώσει;» τον ρώταγα, τα δικά του μου έλεγε. Δεν γίνεται έτσι δουλειά.

Ακούστε και το άλλο έγκλημα που κάνει η Κυβέρνηση. Ωραία Κυβέρνηση! Θα δίνει επιδότηση σε αμιγώς ηλεκτρικά αυτοκίνητα. Και σας λέω εγώ το εξής. Αν δυόμισι χιλιάδες αυτοκίνητα στην Αττική Οδό είχαν ηλεκτρική ενέργεια και όχι βενζίνη και πετρέλαιο, πόσοι θα πέθαιναν από το κρύο; Ξέρετε; Το έχετε καταλάβει; Δεν είναι για πάσα νόσο το ηλεκτρικό αυτοκίνητο.

Ακούστε, κύριοι του ΣΥΡΙΖΑ, του ΚΚΕ, του ΚΙΝΑΛ και του ΜέΡΑ25 –που απουσιάζετε-, τι κάνουν: Επιδοτούν το ηλεκτρικό αυτοκίνητο με 30%. Ακούστε έγκλημα. Ηλεκτρικό δίκυκλο 3.000 ευρώ. Για αυτοκινητάκι 5.000 ευρώ. Για φορτιστή έξυπνου αυτοκινήτου επιδότηση 500 ευρώ. Κι εγώ ρωτώ εσάς. Κατασκευάζει η Ελλάδα τέτοια αυτοκίνητα; Πού θα πάνε τα χρήματα αυτά, ξέρετε; Στη Γερμανία. Κάνετε έγκλημα.

Και πώς το κάνετε το έγκλημα; Ξεπουλώντας τη «ΛΑΡΚΟ», η οποία, με βάση τα υλικά που διαθέτει αυτή η μεγαλειώδης εταιρία, θα μπορούσε να κατασκευάζει μπαταρίες ηλεκτρικών αυτοκινήτων. Αλλά την ξεπουλήσατε κι αυτήν πριν επιδοτήσετε τα ηλεκτρικά αυτοκίνητα. Μιλάμε για καταστάσεις απίστευτες. Δεν ξέρω πώς τα σκέφτεστε. Βοηθάτε, λοιπόν, την πλούσια Γερμανία να ρουφάει το αίμα των Ελλήνων, την αιμοδοτείτε οικονομικά.

Ακούστε τι άλλο κάνατε. Αποσύρατε από το «ΕΞΟΙΚΟΝΟΜΩ» την επιλογή των ενεργειακών τζακιών, δηλαδή μια φθηνή και ελληνική λύση. Γιατί και ενεργειακά τζάκια κατασκευάζει η Ελλάδα, αλλά και η βιομάζα κατασκευάζεται στη χώρα μας. Και τα αποσύρατε, για να πάω να πάρω τι; Ηλεκτρικό αυτοκίνητο; Γιατί δεν βοηθάτε τις ελληνικές εταιρείες;

Θα πω και κάτι στον Πρωθυπουργό, που επιμένει στα «πράσσειν άλογα», τα «πράσινα άλογα». Η Ελλάδα εδώ και είκοσι χρόνια αύξησε 100% την εγκατάσταση αιολικής ισχύος. 100%! Μειώθηκε η αξία του ρεύματος; Μειώθηκε το τιμολόγιο στον μεροκαματιάρη άνθρωπο, στον συνταξιούχο, στον δημόσιο υπάλληλο; Όχι, γιατί βασιζόμαστε σε εισαγωγές. Απλά πράγματα είναι. Τι πρέπει να κάνετε; Εξόρυξη φυσικού αερίου, πετρελαίου, πυρηνική ενέργεια επιτέλους, άνοιγμα λιγνιτών μέχρι το 2050 και θα πέσει η τιμή.

(Χειροκροτήματα από την πτέρυγα της Ελληνικής Λύσης)

Επίσης, άλλη μία πρόταση είναι η εξής…

Βαρεθήκατε, κύριε ναύαρχε; Θέλετε να ακούσετε τον Πρωθυπουργό.

**ΔΙΟΝΥΣΙΟΣ ΧΑΤΖΗΔΑΚΗΣ:** Εγώ δεν πρόλαβα να μιλήσω γιατί οι άλλοι μίλαγαν επτάμισι λεπτά. Εσείς από δεκαπέντε μιλάτε τριάντα.

**ΠΡΟΕΔΡΟΣ (Κωνσταντίνος Τασούλας):** Στους αρχηγούς δείχνουμε μία κατανόηση. Το είπαμε αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Όταν μιλήσει ο Αρχηγός σας, θα είστε τόσο ενοχλητικός; Όχι. Να είστε ακριβοδίκαιος. Είστε άνθρωπος έντιμος. Χθες μίλησε παραβιάζοντας τον Κανονισμό ο Πρόεδρός σας, δεν μιλήσατε όμως.

**ΠΡΟΕΔΡΟΣ (Κωνσταντίνος Τασούλας):** Όχι, δεν παραβιάστηκε ο Κανονισμός. Θα σας τα πω στο τέλος. Δεν θέλω να σας διακόψω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δικαιούμαι δευτερολογία τότε. Εκτός αν περιμένω καραούλι εγώ στην πόρτα της Βουλής να μπουκάρω, να μιλάω, να φεύγω και να ξανάρχομαι την επόμενη ημέρα. Δεν είναι έτσι.

Κύριε Κουτσούμπα, δεν έχω άδικο.

Αλλά είπαμε, στημένο παιχνίδι. Όχι εσείς, κύριε Πρόεδρε, αλλά οι υπόλοιποι.

**ΠΡΟΕΔΡΟΣ (Κωνσταντίνος Τασούλας):** Μας κολακεύετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πιθανόν. Αλλά ο πρότερος έντιμος βίος δεν είναι και πολύ έντιμος σε επίπεδο συμπεριφοράς απέναντι στην Ελληνική Λύση.

Πάμε να πούμε και τα υπόλοιπα.

Κάνω μία πρόταση. ΕΤΜΕΑΡ. 800 εκατομμύρια κάθε χρόνο πληρώνω για ανεμογγενήτριες μέσα στον λογαριασμό μου. Αναστείλτε την πληρωμή του ΕΤΜΕΑΡ και θα μειωθούν οι λογαριασμοί της ΔΕΗ σε κάθε νοικοκυριό 40%. Το έκαναν οι ειδικοί επιστήμονές μας. Δεν το κάνετε, όμως, γιατί εξυπηρετείτε πέντε ολιγάρχες, πέντε μεγαλονταβατζήδες που έλεγε ο Κωνσταντίνος Καραμανλής ο Β΄ εδώ όταν ξεκίνησε τον ανένδοτο απέναντι στους νταβατζήδες, κάτι που δεν τολμάτε να κάνετε εσείς, όμως. Κάποια στιγμή πρέπει να το κάνει κάποιος.

Πάμε, λοιπόν, να μιλήσουμε για την οικονομία.

Κύριοι της Νέας Δημοκρατίας, ασκείτε πολιτική οικονομική με δανεικά. Δανεικά! Ποιος θα πληρώσει; Το έχετε πει; Είπατε ότι δώσατε 43 δισεκατομμύρια. Εσείς τα δώσατε, από την τσέπη σας; Άκουγα Βουλευτές της Νέας Δημοκρατίας να επαίρονται διότι δόθηκαν –λέει- 43 δισεκατομμύρια. Δώσαμε –είπαν- 43 δισεκατομμύρια. Δεν δώσατε. Δανειστήκατε. Υπερχρεώνετε και πάλι την Ελλάδα για να δώσετε επιδόματα. Δεν είναι αυτό οικονομική πολιτική. Του είπατε του Έλληνα ποιος θα πληρώσει στο ταμείο; Όχι.

Το είπε, όμως, η Κριστίν Λαγκάρντ, η συμπάθειά σας. Τι είπε; «Πρέπει να αποπληρωθούν τα κορωνοχρέη των κρατών-μελών. Είναι μια αναγκαιότητα. Όπως εξοφλείται ένα προσωπικό χρέος, έτσι εξοφλείται και ένα κρατικό χρέος» είπε η Λαγκάρντ. Άρα, 43 δισεκατομμύρια υπερχρεώσατε τη χώρα για ακόμη μια φορά. 43 δισεκατομμύρια! Τα μισά είναι δανεικά. Τα υπόλοιπα «αέρας-πατέρας». Εν πάση περιπτώσει, επειδή τα ψηφίσατε κι εσείς.

Κάνατε, λοιπόν, τη χώρα χειρότερη σε όλα. Η χώρα είναι δεύτερη φτωχότερη στην Ευρωπαϊκή Ένωση σε αγοραστική αξία εισοδήματος. Η χειρότερη σε χρέος και δίδυμα ελλείμματα. Η χειρότερη στην ανεργία. Η χειρότερη στις πυρκαγιές. Από τις χειρότερες στην πανδημία. Αλλά, εσείς αναλώνεστε στο ποιος έκανε τα λιγότερα λάθη.

Αφού λοιπόν είναι υπαίτιοι για το Μάτι, κύριοι της Νέας Δημοκρατίας -άκουσα και τον Πρωθυπουργό, προς τιμήν του το είπε για το Μάτι- γιατί αρνηθήκατε να κάνουμε εξεταστική επιτροπή για το Μάτι για να βρούμε τους ενόχους, κύριοι της Νέας Δημοκρατίας; Γιατί αρνήθηκε ο Πρωθυπουργός; Ζητήσαμε εξεταστική επιτροπή και αρνείται να την κάνει.

(Χειροκροτήματα από την πτέρυγα της Ελληνικής Λύσης)

Σταματήστε να κάνετε ψεύτικα παιχνιδάκια για να συσπειρώνετε το κομματικό σας ακροατήριο. Η Ελλάδα των ανισοτήτων, η Ελλάδα του Κολωνακίου, η Ελλάδα της διαπλοκής, ένα κράτος έκτρωμα, διεφθαρμένο, υδροκέφαλο. Το είπε χθες και ο κ. Στυλιανίδης εδώ: «Δεν ήξερα ότι υπάρχει τέτοιο κράτος στον κόσμο». Έτσι είπε ο Υπουργός σας. Χθες ο Υπουργός εδώ, ο κ. Στυλιανίδης, σας «έφτυσε» όλους. Δεν ήξερε –είπε- ότι υπάρχει τέτοιο κράτος. Και το «έφτυσε» αναφέρεται σε όλο το κράτος που και εσείς και εσείς και εσείς εδώ και σαράντα - πενήντα χρόνια φτιάξατε. Έπρεπε σήμερα να παραιτηθείτε όλοι. Αυτό είπε ο Υπουργός σας.

Εγώ θα σας το πω ευθέως. Συμφωνώ με τον Υπουργό σας. Γιατί δεν κάνατε κράτος, γιατί δεν είστε ικανοί να κάνετε κράτος, γιατί δεν μπορείτε να κάνετε κράτος. Γιατί κοιτάτε τις επόμενες εκλογές και όχι τις επόμενες γενιές. Αυτή είναι η διαφορά μας. Εμείς κοιτάμε πρώτα τις επόμενες γενιές και όχι τις επόμενες εκλογές.

Και θέλετε απόδειξη; Αττική, πρώτη περιφέρεια με κατά κεφαλήν ΑΕΠ στα 22.000 ευρώ. Όλες οι υπόλοιπες περιφέρειες αιμορραγούν, θνησιγενείς. Το λέει η ΕΛΣΤΑΤ, όχι ο Βελόπουλος. Αποτύχατε. Όλοι αποτύχατε, όλοι φταίτε. Φύγετε να αγιάσει ο τόπος επιτέλους. Φύγετε! Φύγετε!

(Χειροκροτήματα από την πτέρυγα της Ελληνικής Λύσης)

Ακούστε, μετά από τόσα χρόνια εκσυγχρονιστών και εκσυγχρονισμών, τι πετύχατε: Η Ελλάδα να έχει μισθούς Ανατολικής Ευρώπης, κομμουνιστικούς. Πρώην κομμουνιστικά κράτη έχουν καλύτερους μισθούς από τη δυτική Ελλάδα. Το καταθέτω στα Πρακτικά, για να το θυμάστε.

Όλοι είμαστε καλόπιστοι.

Εμείς ρωτάμε λοιπόν: Πώς θα τα πετύχετε όλα αυτά που λέτε, όταν λέτε ψέματα συνεχώς; Λέτε ψέματα! Σας κατηγορώ ότι οι Υπουργοί σας λένε ψέματα! Παραδείγματα:

Πρώτον, στις 23 Ιανουαρίου του 2022, ο Σταϊκούρας λέει στο «OPEN»: «Ναι, το διαθέσιμο εισόδημα του πολίτη συρρικνώνεται. Ο οικογενειακός προϋπολογισμός επιβαρύνεται. Είμαι απολύτως ειλικρινής». Στις 23 Ιανουαρίου του 2022.

Τρεις μέρες πριν στις 20 Ιανουαρίου ο κ. Σταϊκούρας λέει σε άλλο κανάλι: «Το διαθέσιμο εισόδημα του πολίτη έχει αυξηθεί». Τρεις μέρες πριν.

Τρίτον, μια μέρα πριν, στις 19 Ιανουαρίου, ο κ. Σταϊκούρας λέει στην ΕΡΤ: «Έχουν ενισχυθεί οι καταθέσεις των πολιτών και το διαθέσιμο εισόδημα του πολίτη».

Τέταρτον, στις 16 Ιανουαρίου, ο κ. Σταϊκούρας λέει στη Βουλή: «Το διαθέσιμο εισόδημα του πολίτη το τρίμηνο αυτό είναι υψηλότερο».

Πέμπτον, ο Πρωθυπουργός λέει στον Χατζηνικολάου: «Η βελτίωση του διαθέσιμου εισοδήματος πιστοποιείται από τις εισφορές, την ακίνητη περιουσία κ.λπ.».

Μήπως ζούμε σε άλλη κοινωνία; Πραγματικά, άλλα λέτε τη μία μέρα, άλλα την άλλη. Πώς να σας πιστέψουμε -σοβαρά, με καλόπιστη διάθεση το λέω- όταν ο ίδιος ο κ. Σταϊκούρας στο «ΟΡΕΝ» λέει ότι μειώθηκε και μετά σε άλλες πέντε δηλώσεις λέει ότι αυξήθηκε. Πείτε μου πώς γίνονται αυτά; Υπάρχουν οι δηλώσεις. Δεν λέω ψέματα. Λέω αυτό που λένε οι ίδιοι.

Ακούστε, για να παραφράσω τον Θεόδωρο Πάγκαλο. Τα λεφτά αυτά που δανειστήκατε, όσα κι αν είναι τα δισεκατομμύρια, μαζί δεν θα τα πληρώσουμε, γιατί μαζί δεν τα τρώμε. Τα τρώνε οι φίλοι σας, οι ολιγάρχες, οι ανεμογεννήτριες, η πράσινη ανάπτυξη και τα «πράσινα» παραμύθια. Δεν θα τα πληρώσει ο ελληνικός λαός. Δεν πρέπει να τα πληρώσει ο ελληνικός λαός. Βρείτε, λοιπόν, τρόπο να παράγουμε πλούτο.

Άλλο ψέμα. Ακούω από την Αντιπολίτευση -και την ακούω με προσοχή- να λέει «μειώστε τον ΦΠΑ». Πρέπει να μειωθεί ο ΦΠΑ. Ποιος διαφωνεί μ’ αυτό; Δεν σας λέει αλήθεια η Κυβέρνηση, όμως. Δεν μπορεί να μειώσει τον ΦΠΑ. Μόνο από το ψωμί, είπε ο κ. Σταϊκούρας, τα έσοδα του κράτους είναι 140 εκατομμύρια ευρώ τον χρόνο. Μόνο από το ψωμί! Από τα καύσιμα είναι άλλα 7 δισεκατομμύρια. Από καταναλωτικά αγαθά άλλα 7 δισεκατομμύρια. Από πού βασίζονται; Βασίζονται από την παρασιτική οικονομία, την οικονομία που εγώ λέω πολλές φορές ότι δεν παράγει τίποτα και παράγει μόνο χρέη, δανεικά.

Κι επειδή πιέζει ο χρόνος, να κλείσω με τα εθνικά θέματα. Δεν θα πω για την πανδημία. Θέλετε αποδείξεις της αποτυχίας σας; Να σας πω γρήγορα. Μιλούν οι αριθμοί των εκλιπόντων. Μιλούν τα ακριβά PCR. Μιλούν οι δήμαρχοι που σας γελοιοποίησαν με τις τιμές των PCR. Μιλούν οι επτά χιλιάδες υγειονομικοί που είναι στο περιθώριο. Μιλούν οι άλλες χώρες και οι επιλογές τους.

Δώσατε εντολή -δεν είναι ο Υπουργός εδώ- στα νοσοκομεία να προσέξουν περιστατικά που ενδεχομένως να προβληθούν στα κανάλια; Να το έγγραφο του Υπουργείου. Δίνετε εντολή στα νοσοκομεία να προσέχουν ιδιαιτέρως κάποιοι που μπορεί να έχουν μεγαλύτερη προσοχή στα κανάλια; Και δεν ντρεπόμαστε; Θα καταθέσω το έγγραφο για τα Πρακτικά.

Καλούσατε γιατρούς στο «Βαρδάκειο» Νοσοκομείο να προσέλθουν στην υπηρεσία τους ακόμα και με θετικό self-test λόγω υπηρεσιακών αναγκών; Ιδού το έγγραφο. Θα το καταθέσω για τα Πρακτικά. Πάρτε το!

Τρίτον. Κλέβετε ακόμα κι έναν μήνα από τα πιστοποιητικά νόσησης. Κάνετε αλχημείες. Θα τα καταθέσω για τα Πρακτικά κι αυτά. Είστε μια Κυβέρνηση της αλχημείας, δυστυχώς.

Μπορώ να δώσω κι άλλα παραδείγματα, αλλά θα κλείσω εδώ, κύριε Πρόεδρε.

Την ίδια ώρα, λοιπόν, που προστατεύετε με αγάπη και φροντίδα τον κάθε αλλοδαπό που έρχεται στη χώρα, ο Έλληνας αδικείται, περνάει δύσκολες στιγμές.

Εμείς, λοιπόν, ζητάμε εκλογές. Εμείς, κύριε Πρωθυπουργέ, ζητάμε εκλογές. Όχι γιατί είναι πόθος ανέφικτος για εμάς. Θα παραφράσουμε μια ρήση του Πλάτωνα: «Ο αληθινός άρχοντας δεν πρέπει να κοιτάζει το δικό του συμφέρον το κομματικό, αλλά των υπηκόων του και το εθνικό συμφέρον». Ας το κοιτάξει και η Νέα Δημοκρατία και ας πάει σε εκλογές αύριο, για να δούμε οι ψεύτικες δημοσκοπήσεις τι θα πάθουν. Θα πάθουν ό,τι παθαίνουν κάθε φορά που είναι ψεύτικες.

(Χειροκροτήματα από την πτέρυγα της Ελληνικής Λύσης)

Οι Έλληνες πολίτες είμαστε σίγουροι ότι όταν έρθει ώρα της κάλπης, δεν θα δολοφονήσουν το αύριο των Ελλήνων και της Ελλάδος. Διότι, όπως έλεγε και ο Αβραάμ Λίνκολν, «η ψήφος είναι πιο δυνατή από τη σφαίρα». Με τη σφαίρα μπορεί να σκοτώσεις τον εχθρό σου. Με την ψήφο σου μπορεί να σκοτώσεις το μέλλον των παιδιών σου. Οι Έλληνες δεν θα το σκοτώσουν και με την Ελληνική Λύση μαζί θα αναστήσουμε τη δολοφονημένη μας Ελλάδα. Περνάτε τους Έλληνες για ανόητους. Κάνετε λάθος.

Θα πω για εσάς στη Νέα Δημοκρατία κάτι που έλεγε ο Ντοστογιέφσκι: «Η ανοχή θα φτάσει σε τέτοιο επίπεδο, νομίζετε, ώστε θα απαγορεύετε στους ευφυείς ανθρώπους να κάνουν οποιαδήποτε σκέψη για να μην προσβάλλουν τους ανόητους». Εμάς δεν θα μας απαγορεύσετε να μιλάμε, δεν θα μας απαγορεύσετε να διαφέρουμε, δεν θα μας απαγορεύσετε να σκεπτόμαστε.

Ανοχή τέλος στη Νέα Δημοκρατία. Ήρθε η δύναμη της λογικής, η φωνή της λογικής, η φωνή των Ελλήνων, η φωνή της Ελληνικής Λύσης και στις επόμενες εκλογές είμαστε βέβαιοι ότι θα νικήσει το φως στο σκοτάδι.

Σας ευχαριστώ πάρα πολύ.

(Ζωηρά και παρατεταμένα χειροκροτήματα από την πτέρυγα της Ελληνικής Λύσης)

(Στο σημείο αυτό ο Προέδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Κωνσταντίνος Τασούλας):** Μισό λεπτό.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** … (δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Κυρία Γιαννακοπούλου, μιλάτε μόνη σας. Περιμένετε. Δεν έχετε τον λόγο. Είχα ξεκινήσει να μιλάω.

Υπήρξατε ενεργητικότατη αυτό το τριήμερο, αλλά τώρα έχουμε τη σειρά των Αρχηγών των κομμάτων.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ζητώ τον λόγο γιατί αναφέρθηκε …

**ΠΡΟΕΔΡΟΣ (Κωνσταντίνος Τασούλας):** Περιμένετε. Θέλετε να μιλήσετε πάνω στα όσα είπε ο κ. Βελόπουλος για την παράταξή σας. Το καταλαβαίνω αυτό.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αναφέρθηκε στην παράταξή μας …

**ΠΡΟΕΔΡΟΣ (Κωνσταντίνος Τασούλας):** Να τελειώσω λίγο. Δεν γίνεται. Δεν ακούγεται κανείς.

Γι’ αυτό, όμως, θα μιλήσει μετά από τον κ. Κουτσούμπα ο κ. Κατρίνης, που είναι ο επικεφαλής της Κοινοβουλευτικής σας Ομάδος. Προβλέπεται αυτό. Θα απαντηθεί. Δεν παρεμβάλλονται οι Κοινοβουλευτικοί Εκπρόσωποι πλέον. Είναι η ώρα των Αρχηγών των κομμάτων.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όμως, κύριε Πρόεδρε …

**ΠΡΟΕΔΡΟΣ (Κωνσταντίνος Τασούλας):** Μην βιάζεστε. Είναι η ώρα των Αρχηγών. Δεν έχετε τον λόγο.

Καλείται στο Βήμα ο κ. Δημήτρης Κουτσούμπας, Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας για το δικό του δεκαπεντάλεπτο, προφανώς με την ανοχή που έχουμε αποφασίσει.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε …

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρία Γιαννακοπούλου, τρεις μέρες τώρα κάθε μισή ώρα παίρνετε τον λόγο και κάνετε πεντάλεπτες-επτάλεπτες παρεμβάσεις, δήθεν ερωτήσεις. Σας παρακαλώ πολύ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μίλησα ακριβώς όσες φορές και για όσο χρόνο το δικαιούμουν.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Έχετε Πρόεδρο της Κοινοβουλευτικής σας Ομάδας ή επικεφαλής, όπως ονομάζεται.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** …(δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Κύριε Καραθανασόπουλε, τα καταφέρνω και μόνος μου, μέχρι στιγμής.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Έχω τον λόγο, κύριε Πρόεδρε;

**ΠΡΟΕΔΡΟΣ (Κωνσταντίνος Τασούλας):** Βεβαίως, τον έχετε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Σε ό,τι αφορά το ΚΚΕ, μομφή στην Κυβέρνηση της Νέας Δημοκρατίας, στην πολιτική της, στο αντιδραστικό κράτος, στο σάπιο σύστημα που υπηρετείτε μαζί με άλλα κόμματα κάνουμε κάθε μέρα μέσα στους χώρους δουλειάς, στις γειτονιές, στις σχολές, στα σχολεία, στα νομοσχέδια που φέρνετε εδώ στη Βουλή. Δεν περιμέναμε τη σημερινή συζήτηση στη Βουλή και την πρόταση του ΣΥΡΙΖΑ.

Μομφή στην Κυβέρνηση της Νέας Δημοκρατίας, άλλωστε, ήταν και το χθεσινό συλλαλητήριο στο κέντρο της Αθήνας, στο Σύνταγμα, που κάλεσαν εκατοντάδες εργατικά σωματεία, μαζικοί φορείς, διεκδικώντας υποδομές και μέτρα προστασίας από φυσικές καταστροφές. Εκεί στο Σύνταγμα οι εργαζόμενοι της Αττικής συναντήθηκαν με τους μαζικούς φορείς της Πάτρας που έφτασαν στην Αθήνα, μαζί με τη Δημοτική Αρχή και το Εργατικό Κέντρο, που παλεύουν για τα δικαιώματα του λαού της πόλης τους, με εκατό τοις εκατό δίκαια αιτήματα και διεκδικήσεις.

Μομφή, επίσης, στην Κυβέρνηση της Νέας Δημοκρατίας είναι οι κινητοποιήσεις των εργαζομένων στα νοσοκομεία την ερχόμενη Τρίτη, που μπορεί να έχουν εξαντληθεί, να έχουν γονατίσει από την κούραση οι γιατροί μας, οι νοσηλευτές, το υπόλοιπο προσωπικό, όμως συνεχίζουν να κάνουν το καθήκον τους όρθιοι και επιμένουν ταυτόχρονα να απαιτούν μαζικές προσλήψεις μόνιμου προσωπικού, αύξηση της κρατικής χρηματοδότησης για το δημόσιο σύστημα υγείας, επίταξη του ιδιωτικού τομέα. Απαιτούν, δηλαδή, τα αυτονόητα για να συνεχίζουν να δίνουν τη μάχη της πανδημίας, να μπορούν να σώζουν ανθρώπινες ζωές.

Μομφή στην Κυβέρνηση της Νέας Δημοκρατίας είναι οι αγώνες των φοιτητών, των μαθητών, που θέλουν ανοιχτά σχολεία, ανοιχτές τις σχολές τους, με αραίωση των τμημάτων, με προσλήψεις καθηγητών που λείπουν, με προσωπικό καθαριότητας που δεν υπάρχει.

Αυτά είναι ορισμένα μόνο παραδείγματα των τελευταίων ημερών, τα οποία εμείς στο ΚΚΕ, όπως και άλλοι αγωνιστές, κάνουμε ό,τι περνάει από το χέρι μας για να πολλαπλασιαστούν, για να παίρνει και η μομφή συνολικά στην αντιλαϊκή πολιτική ένα μόνιμο, ένα ουσιαστικό περιεχόμενο. Θα καταλάβετε τι εννοώ όσοι ακόμη αναρωτιέστε.

Τρεις μέρες τώρα ακούμε από τους Βουλευτές του ΣΥΡΙΖΑ για την ανικανότητα, τα λάθη, την αναλγησία της Κυβέρνησης, για την αποτυχία του επιτελικού κράτους. Μάλιστα, να συμφωνήσουμε σε όλα.

Μόνο που δεν λέτε ότι όλα αυτά που περιγράφετε είναι γνωρίσματα κάθε αντιλαϊκής κυβέρνησης που έχει περάσει από αυτόν εδώ τον τόπο, μηδενός εξαιρουμένου και ασφαλώς και της προηγούμενης δικής σας. Όλα όσα εντοπίζετε ακουμπούν στον ίδιο χαρακτήρα, στη λειτουργία του σημερινού αστικού κράτους, το οποίο έχει προτεραιότητα μόνο τη θυσία των λαϊκών αναγκών της πλειοψηφίας για να ικανοποιήσει το αδηφάγο καπιταλιστικό κέρδος μιας πολύ μικρής μειοψηφίας.

Αυτό είναι το αστικό κράτος. Αυτό ήταν και επί των ημερών του ΣΥΡΙΖΑ και επί των ημερών του ΠΑΣΟΚ, που τώρα λέγεται ΚΙΝΑΛ. Είναι ένας στυγνός μηχανισμός εξουσίας των λίγων για τα δικά τους άπληστα συμφέροντα.

Εμείς λοιπόν θα επιμένουμε να αναδεικνύουμε τον ταξικό χαρακτήρα αυτού του κράτους. Τέτοιος είναι και ας ξινίζουν ορισμένοι τα μούτρα τους εδώ μέσα. Διότι εμείς δεν θα ξεπλύνουμε την Κυβέρνηση της Νέας Δημοκρατίας από τις εγκληματικές ευθύνες της, όπως κάνουν άλλοι εδώ μέσα, πετώντας την μπάλα σε επιμέρους αστοχίες, σε επιμέρους επιλογές μόνο, αθωώνοντας συνολικά αυτό το κράτος που υπηρετήσατε και υπηρετείτε όλοι σας.

Αυτός είναι ο λόγος που η Κυβέρνηση τελικά άφησε χιλιάδες ανθρώπους στο έλεος μιας αναμενόμενης χιονόπτωσης. Εργαζόμενους απροστάτευτους, εγκλωβισμένους για ώρες στην Αττική Οδό, σε άλλες λεωφόρους, νοικοκυριά χωρίς ρεύμα, χωρίς θέρμανση και με προβλήματα, που ακόμα και σήμερα δεν έχουν αποκατασταθεί. Πέρασε ήδη μια εβδομάδα, έλεος!

Αποδεικνύεται κάθε φορά ότι αυτό το κράτος, όταν πρόκειται να προστατέψει τα κέρδη των μονοπωλιακών ομίλων, είναι επιτελικό, είναι ταχύτατο, ικανό, αλλά όταν πρόκειται για λαϊκές ανάγκες, τότε γίνεται δυσκίνητο, ανίκανο, χωρίς σχέδιο, χωρίς συντονισμό, χωρίς μέσα, υποδομές, προσωπικό.

Γι’ αυτό και εσείς της Νέας Δημοκρατίας έχετε κάνει δόγμα σας την ατομική ευθύνη, που ανάλογα με την περίσταση τη μια λέτε στον κόσμο «φύγετε για να σωθείτε», όπως το καλοκαίρι με τις πυρκαγιές, και την άλλη τους λέτε «μείνετε στα σπίτια σας για να σωθείτε» από τον χιονιά, από την κακοκαιρία, όπως τώρα.

Και μην μας πείτε ξανά για τις μεγάλες ευθύνες της Αττικής Οδού. Τώρα θυμηθήκατε το όχι ευκαταφρόνητο αχόρταγο κέρδος αυτής της εταιρείας, κύριε Μητσοτάκη; Τώρα ανακαλύψατε τις συμβάσεις παραχώρησης; Τόσα χρόνια δεν ξέρατε τι μυθώδη κέρδη έχει βγάλει η εταιρεία από τα χρυσοπληρωμένα διόδια, αυτά που πληρώνουν κάθε μέρα χιλιάδες εργαζόμενοι για να πάνε και να γυρίσουν στις δουλειές τους;

Ξέρετε και παραξέρετε, όπως κι εμείς ξέρουμε όσα γράφονται για τη σύγκρουση των επιχειρηματικών ομίλων για τη νέα σύμβαση της Αττικής Οδού και για τις επεκτάσεις της, για την «προίκα» που ετοιμάζεται να δώσει η Κυβέρνησή σας για μια ακόμη φορά και από το περιβόητο Ταμείο Ανάκαμψης.

Και μην μας πείτε ξανά για τις αποζημιώσεις των 2.000 ευρώ ότι αυτό έγινε μετά από δική σας παρέμβαση. Σας απαντάμε αυτό που ήδη γνωρίζετε: Καμμιά αποζημίωση δεν μπορεί να εξαγοράσει τη σιωπή, να κατευνάσει την οργή, να κρύψει ότι αυτές οι τραγικές καταστάσεις θα επαναλαμβάνονται ξανά και ξανά όσο δεν μπαίνει σε προτεραιότητα η πολιτική προστασία, με κριτήριο όμως τις ανάγκες του λαού.

Ανακαλύψατε, και σωστά, αστοχίες, ανεπάρκειες και έλλειψη συντονισμού. Όμως πώς γίνεται όλα αυτά να εμφανίζονται μόνο όταν πρόκειται να προστατευτεί η ζωή του λαού και όταν πρόκειται να προστατέψετε τα κέρδη των μεγάλων επιχειρήσεων, τότε όλα να δουλεύουν «ρολόι»;

Αστοχίες, για παράδειγμα, δεν είδαμε όταν οι κρατικές υπηρεσίες, τα Υπουργεία σας, σε άψογη συνεργασία και συντονισμό, μέσα σε λίγους μήνες ολοκλήρωσαν και κατέθεσαν στην Κομισιόν το σχέδιο διαχείρισης των 32 δισεκατομμυρίων ευρώ για το κεφάλαιο από το Ταμείο Ανάκαμψης. Ούτε ανεπάρκειες εντοπίσαμε στα κυβερνητικά επιτελεία, όταν ήταν να ετοιμάσουν και να φέρουν για ψήφιση στη Βουλή με fast track διαδικασίες νόμους για έξτρα προνόμια, φοροαπαλλαγές, κίνητρα για επενδύσεις στον τομέα της πράσινης ενέργειας.

Μομφή λοιπόν στην Κυβέρνηση της Νέας Δημοκρατίας γιατί άφησε απροστάτευτο τον λαό από τις φυσικές καταστροφές, από την κακοκαιρία.

Μομφή όμως στην Κυβέρνηση και γιατί δύο χρόνια μετά την έναρξη της πανδημίας βρισκόμαστε σε χειρότερη κατάσταση, με πάνω από εκατό θανάτους τη μέρα. Ενώ υπάρχει πλέον και η εμπειρία και η επιστημονική γνώση να τελειώσει μια ώρα αρχύτερα αυτή η περιπέτεια και χωρίς άλλες απώλειες, εσείς τον χαβά σας. Καμμιά ενίσχυση του δημόσιου συστήματος υγείας, κανένα μέτρο στους βασικούς χώρους υπερμετάδοσης.

Μομφή στην Κυβέρνηση γιατί η ακρίβεια «ροκανίζει» το εισόδημα των λαϊκών οικογενειών, στερεί από τις λαϊκές οικογένειες τα βασικά και τα στοιχειώδη. Φτάσαμε στο σημείο σήμερα, το 2022, να στερείται η εργατική λαϊκή οικογένεια τη θέρμανση, γιατί το κόστος της έχει εκτοξευτεί. Πόσο διαφορετική όμως θα ήταν η κατάσταση αν δεν είχε προχωρήσει η απελευθέρωση της ενέργειας, η απολιγνιτοποίηση και βεβαίως τα διάφορα «πράσινα άλογα» της δικής σας ανάπτυξης; Πόσο, αλήθεια, θα μπορούσαν να ανακουφιστούν τα λαϊκά νοικοκυριά, εάν έστω είχαν καταργηθεί οι ειδικοί φόροι κατανάλωσης και ο ΦΠΑ στα καύσιμα;

Μομφή στην Κυβέρνηση της Νέας Δημοκρατίας, γιατί τρία χρόνια τώρα έχει δώσει κάθε δυνατότητα στη μεγαλοεργοδοσία να ξεσαλώνει σε βάρος των εργαζομένων με τα δεκάωρα, τις απλήρωτες υπερωρίες και δεν συμμαζεύεται.

Μομφή, γιατί την ίδια ώρα έχει ενισχύσει και συνεχίζει να ενισχύει το νομικό οπλοστάσιο ενάντια σε αγωνιστικές διεκδικήσεις, στις κινητοποιήσεις των εργαζομένων, του λαού και της νεολαίας, όπως κάθε αστική κυβέρνηση, απόδειξη πως η αντιλαϊκή πολιτική πάει χέρι-χέρι με τον αυταρχισμό, με την καταστολή. Αυτούς τους νόμους, όπως τον νόμο για τον περιορισμό των διαδηλώσεων, τον νόμο Χατζηδάκη, που επιχειρεί να βάλει «στον γύψο» τη συνδικαλιστική δράση, οι εργαζόμενοι, οι νέοι δίνουν τη μάχη για να τους αδρανοποιήσουν τώρα, για να τους ακυρώσουν τώρα και στην πράξη, γιατί ξέρουν πως κάθε μέρα που περνάει στοιχίζει. Κάθε μέρα χωρίς αντίσταση είναι μέρα κατοχύρωσης, νομιμοποίησης αυτού του αντεργατικού εκτρώματος, της επίθεσης ενάντια στους εργαζόμενους της χώρας.

Σκέφτεστε πόσοι μπορεί να είχαν σκοτωθεί ακόμα στο λιμάνι της «COSCO» αν οι εργαζόμενοι, αμέσως μετά τον χαμό του συναδέλφου τους, δεν προχωρούσαν σε απεργία κόντρα σε θεούς και δαίμονες, κουρελιάζοντας τον νόμο σας, για να επιβάλουν αυτά τα συγκεκριμένα μέτρα ασφάλειας στο συγκεκριμένο σημείο τουλάχιστον; Σκέφτεστε πόσες άλλες επιχειρήσεις μετά την «E-FOOD», εφαρμόζοντας τον νόμο σας, μέσα σε μια νύχτα θα άλλαζαν συμβάσεις, θα βάφτιζαν τους εργαζόμενους δήθεν «συνεργάτες» και θα τσάκιζαν δηλαδή έτσι κάθε δικαίωμά τους;

Ό,τι κέρδισαν το κέρδισαν με τον αγώνα τους. Κανένας σας, καμμιά κυβέρνηση δεν τους το χάρισε. Το αντίθετο, όλοι σας όλο και κάτι από τα δικαιώματά τους τούς παίρνατε πίσω.

Αυτές οι απεργιακές κινητοποιήσεις, αλλά και άλλες δραστηριότητες σε χώρους δουλειάς, είναι η μεγαλύτερη μομφή στην Κυβέρνηση της Νέας Δημοκρατίας και σε κάθε κυβέρνηση που νομοθετεί ή νομοθετούσε σε βάρος τους, όπως έκανε βεβαίως και η κυβέρνηση του ΣΥΡΙΖΑ αλλά και πριν, του ΠΑΣΟΚ-ΚΙΝΑΛ, που έχουν γεμίσει παράσημα από τον ΣΕΒ και άλλες εργοδοτικές οργανώσεις.

Και για να είμαστε εξηγημένοι, η μομφή του ΚΚΕ δεν αφήνει απ’ έξω καμμία πτυχή, μικρή ή μεγαλύτερη πτυχή της αντιλαϊκής διακυβέρνησης της Νέας Δημοκρατίας. Αφορά όλα τα πεπραγμένα της σε αντίθεση με τον ΣΥΡΙΖΑ που κατέθεσε την πρόταση μομφής με περιορισμένο περιεχόμενο. Ο ΣΥΡΙΖΑ αλλά και άλλα αστικά κόμματα ξέρουν πως ό,τι και να κάνουν, δεν μπορούν ούτε εκατοστό να βγουν έξω από αυτό το κάδρο της αντιλαϊκής πολιτικής. Το αντίθετο, μοιράζεστε με τη Νέα Δημοκρατία μια θέση στο κέντρο αυτού του κάδρου.

Θέλετε, κύριοι του ΣΥΡΙΖΑ, να μιλήσουμε για τα πέντε χρόνια της δικής σας διακυβέρνησης, πώς στρώσατε το έδαφος στη Νέα Δημοκρατία για να έρθει και να συνεχίσει από εκεί που εσείς σταματήσατε; Θέλετε να μιλήσουμε για το ότι δυόμισι χρόνια τώρα ως Αντιπολίτευση σε όλες τις κρίσιμες στιγμές τής δίνετε χέρι βοήθειας για να περάσει τα όποια εμπόδια που μπορεί να δημιουργήσει η λαϊκή αγανάκτηση;

Ή μήπως δεν είναι χέρι βοήθειας στη Νέα Δημοκρατία η ψήφος που της δίνατε σε όλα τα κρίσιμα νομοσχέδια; Πάνω από τα μισά νομοσχέδια της Νέας Δημοκρατίας ως Κυβέρνηση έχετε ψηφίσει. Χέρι βοηθείας προς τη Νέα Δημοκρατία δεν ήταν το «Σας στηρίζουμε τώρα, αλλά θα λογαριαστούμε μετά» στην αρχή της πανδημίας, όταν η Κυβέρνηση ήθελε να επιβάλει σιωπητήριο στον λαό, τότε που το κρίσιμο ήταν να μπει στο επίκεντρο ο αγώνας για ενίσχυση του δημόσιου συστήματος υγείας; Δείτε τώρα που φτάσαμε!

Χέρι βοήθειας δεν ήταν η συναίνεση που της προσφέρατε, όταν ακόμα οι φωτιές έκαιγαν στη μισή Εύβοια, για να αλλάξει η συζήτηση, να φύγει από τις ευθύνες όλων σας και να περάσει στην επόμενη μέρα, όπως λέγατε πρώτοι εσείς; Ενώ το κρίσιμο ήταν να μπουν στο επίκεντρο τα έργα, οι υποδομές, το σχέδιο και το προσωπικό συγκεκριμένα στον τομέα της πολιτικής προστασίας.

Όταν ο ένας βοηθάει τον άλλον, πώς λέγονται αυτοί οι δύο; Στη δική μας πάντως γλώσσα και στη γλώσσα -φανταζόμαστε- και του ελληνικού λαού, λέγονται σύμμαχοι. Σύμμαχοι είστε. Και το χέρι βοήθειας που προσφέρατε στη Νέα Δημοκρατία είναι στήριξη της κοινής στρατηγικής σας που, πάση θυσία, πρέπει να υλοποιηθεί. Το χρησιμοποιείτε όμως με τα αντιπολιτευτικά δήθεν σόου, -εσείς που κάνετε εδώ μέσα, όπως το χθεσινοβραδινό- και σαν εμπόδιο παραπέρα στη λαϊκή αμφισβήτηση, για να μη γίνει τελικά αναζήτηση μιας άλλης εναλλακτικής που θα ξεπερνάει εσάς και τους ομοίους σας. Γιατί αυτή η εναλλακτική υπάρχει, αλλά βρίσκεται στην αντίπερα όχθη. Βρίσκεται στην πολιτική πρόταση του ΚΚΕ με καθαρότητα, εντιμότητα και σαφήνεια.

Κυρίες και κύριοι, εμείς κάνουμε μομφή και σε εσάς στον ΣΥΡΙΖΑ για τη συνολική στάση σας, γιατί πραγματικά ψάχνουμε να βρούμε ένα ζήτημα, ένα κρίσιμο μέτωπο όχι από τα επιμέρους, για τα οποία τσακώνεστε, αλλά τα μεγάλα και σημαντικά, από αυτά που καθορίζουν τη ζωή, την καθημερινότητα, το μέλλον του λαού μας, που να μην υπάρχει πότε μεγάλη ταύτιση, πότε επιμέρους σύγκλιση ανάμεσα στη Νέα Δημοκρατία, τον ΣΥΡΙΖΑ αλλά και το ΚΙΝΑΛ. Και η αλήθεια είναι ότι δεν βρίσκουμε ούτε ένα.

Για ποιο να πρωτομιλήσουμε; Να μιλήσουμε για το κρίσιμο μέτωπο της υγείας, που όλες οι κυβερνήσεις είχαν κάνει σημαία τους την αρμονική συνύπαρξη δημόσιου και ιδιωτικού τομέα; Και ήρθε η πανδημία και τα σκόρπισε αυτά στους τέσσερις ανέμους, αποδεικνύοντας ότι όσο υπάρχει επιχειρηματική ιδιωτική δράση στην υγεία τόσο ο δημόσιος τομέας θα υπονομεύεται και θα καταρρέει.

Να πούμε για την ακρίβεια και τη μεγάλη ενεργειακή φτώχεια όταν από κοινού και εναλλάξ υπηρετήσατε την πολιτική της απελευθέρωσης της ενέργειας, της απολιγνιτοποίησης της χώρας μας και τα διάφορα με τα οποία παραμυθιάζετε τον κόσμο ως δήθεν πράσινη μετάβαση; Και σήμερα βλέπουμε τις συνέπειες αυτής της πολιτικής, όχι μόνο στο ζήτημα της ακρίβειας αλλά και στα παλαιωμένα, κακοσυντηρημένα δίκτυα που καταρρέουν μετά από φυσικά φαινόμενα, καταδικάζοντας στην παγωνιά, στο σκοτάδι νοικοκυριά ακόμα και λίγα χιλιόμετρα από το κέντρο της Αθήνας.

Να πούμε για διάλυση κάθε έννοιας πολιτικής προστασίας για τα κρίσιμα έργα και υποδομές στην αντιπλημμυρική, στην αντιπυρική, την αντισεισμική θωράκιση; Έργα και υποδομές δεν σχεδιάζονται και δεν υλοποιούνται ποτέ με καμμία κυβέρνηση και με καμμιά περιφερειακή διοίκηση. Για όλους εσάς αυτά τα άκρως απαραίτητα έργα δεν είναι ελκυστικά. Και δεν είναι ελκυστικά για σας, μόνο και μόνο γιατί στα έργα αυτά δεν μπορείτε να βάλετε διόδια, δεν μπορείτε να βάλετε χαράτσια για να τα μασάνε τα «φτωχαδάκια», οι μέτοχοι δηλαδή, των διαφόρων μεγάλων ιδιωτικών μονοπωλιακών εταιρειών.

Να πούμε για τα εργασιακά, που πριν δέκα χρόνια ακριβώς η τότε κυβέρνηση Νέας Δημοκρατίας - ΠΑΣΟΚ κατέβασε σε ένα βράδυ με υπουργική απόφαση τον κατώτατο μισθό και αφαίρεσε από τα συνδικάτα τη δυνατότητα και το δικαίωμα να διαπραγματεύονται, να παλεύουν, για τη Γενική Εθνική Συλλογική Σύμβαση; Για να έρθει μετά η κυβέρνηση ΣΥΡΙΖΑ που όχι μόνο δεν επανέφερε τον κατώτατο μισθό στα 751 ευρώ, αλλά υιοθέτησε αυτόν τον άθλιο, απαράδεκτο μηχανισμό, σύμφωνα με τον οποίο ο εκάστοτε Υπουργός Εργασίας θα είναι αυτός που θα αποφασίζει για τον κατώτατο μισθό με βάση τα κέρδη του κεφαλαίου, που τα ονομάζετε όλοι σας, μάλιστα χωρίς να ντρέπεστε, «αντοχές της οικονομίας»!

Να πούμε για τις ιδιωτικοποιήσεις, που η κυβέρνηση της Νέας Δημοκρατίας είχε πάντα ως σήμα κατατεθέν και που ο ΣΥΡΙΖΑ την συναγωνίστηκε επάξια και σε αυτό; Ελληνικό, αεροδρόμια, λιμάνια, σιδηρόδρομοι και πολλά ακόμα, είναι μακρύς ο κατάλογος. Και το αποτέλεσμα; Στην ιδιωτικοποιημένη από τον ΣΥΡΙΖΑ της «ΤΡΑΙΝΟΣΕ», ο συρμός του τρένου προχθές με τη χιονόπτωση δεν κατάφερε να φτάσει ούτε μέχρι την Οινόη! «Έπιασε το τρένο από το αυτί, μην την περνάς τη Γευγελή», που λέει και το γνωστό όμορφο τραγουδάκι του Μάλαμα.

Πάμε παρακάτω. Να πούμε για τη νέα «ιερή αγελάδα» όλων σας, το περιβόητο Ταμείο Ανάκαμψης που το ψηφίσατε από κοινού στα μουλωχτά μέσα στο κατακαλόκαιρο και που δεν είναι τίποτα άλλο από το νέο υπερμνημόνιο για τον λαό μας αλλά και για τους άλλους λαούς της Ευρώπης; Και κρύβετε ότι αυτό το ταμείο δεν είναι ένας κουμπαράς που μοιράζει χρήμα αβέρτα, αλλά συμπυκνώνει και μια ολόκληρη στρατηγική, τη στρατηγική της λεγόμενης «πράσινης ψηφιακής μετάβασης» με ζεστό χρήμα που κατευθύνεται στους αντίστοιχους ομίλους και με τους λαούς να φορτώνονται νέα προαπαιτούμενα αλλά και νέα «πράσινα» αυτή τη φορά χαράτσια.

Ή μήπως θέλετε να μιλήσουμε για το χειρότερο και το πιο επικίνδυνο όλων, την ταύτισής σας κυρίως στην εμπλοκή της Ελλάδας σε επικίνδυνα αμερικανονατοϊκά σχέδια, είτε αυτό αφορά εξοπλισμούς, που τους ακριβοπληρώνει ο ελληνικός λαός, για να θησαυρίζουν τα μονοπώλια των στρατιωτικών όπλων, που παρέα ψηφίσατε στη Βουλή, είτε αυτό αφορά συμφωνίες με τις Ηνωμένες Πολιτείες Αμερικής είτε με τη Γαλλία, άλλους επικίνδυνους παίκτες; Θυμίζουμε το εξής: Όταν δρομολογήθηκε η συμφωνία με τις ΗΠΑ από την κυβέρνηση του ΣΥΡΙΖΑ τότε για τις νέες αμερικανικές στρατιωτικές βάσεις στη χώρα -την όποια συμφωνία σήμερα επεκτείνει και μονιμοποιεί η Κυβέρνηση της Νέας Δημοκρατίας- σας λέγαμε ότι σε μια πορεία κλιμάκωσης του ανταγωνισμού ανάμεσα σε ΝΑΤΟ και Ρωσία - Κίνα αυτές οι βάσεις, που είναι κέντρα προώθησης στρατιωτικών δυνάμεων κυρίως προς την Ανατολική Ευρώπη για την περικύκλωση της Ρωσίας, θα γίνουν στόχος αντιποίνων και μαγνήτης κινδύνων για τον ελληνικό λαό.

Και τότε κάποιοι γελούσατε χαζοχαρούμενα εδώ μέσα, μέχρι που ήρθαν αντίστοιχες επιθετικές προειδοποιήσεις εκ μέρους της Ρωσίας και πάγωσε λίγο το χαμόγελο στα χείλη σας και τρέχατε διπλωματικά να καταλαγιάσετε τα πράγματα.

Και το λέμε για να το ακούσει κυρίως ο ελληνικός λαός από τώρα και να πάρει τα μέτρα του, να παλέψει, ώστε κανένας στρατιωτικός, κανένας φαντάρος, κανένα ελληνικό μέσο, καμμιά υποδομή σε ελληνικό έδαφος να μη χρησιμοποιηθεί σε περίπτωση πολεμικής σύγκρουσης των Ηνωμένων Πολιτειών της Αμερικής, του ΝΑΤΟ, της Ρωσίας -δεν ξέρω ποιων άλλων- είτε στην Ουκρανία είτε οπουδήποτε αλλού.

Σας προειδοποιούμε ότι θα έχετε εγκληματικές ευθύνες απέναντι στον ελληνικό λαό όσες κυβερνήσεις βάλατε την υπογραφή σας σε μια τέτοια συνειδητή πολιτική επιλογή. Να σας θυμίσουμε τι άλλο μας λέγατε τότε και οι μεν και οι δε; Ότι αυτές οι συμφωνίες δήθεν θωρακίζουν την άμυνα, την προστασία, την ασφάλεια της χώρας, τα κυριαρχικά δικαιώματα της χώρας, όπως τη θωρακίζουν και οι αγωγοί τύπου EastMed, που και αυτό το ψηφίσατε παρέα. Και «πριν αλέκτορα φωνήσαι…», ήρθαν οι σύμμαχοι, οι Αμερικανοί, να αποσύρουν τη στήριξή τους στον αγωγό για να σας «αδειάσουν» μεγαλοπρεπώς. Διότι, εν όψει ιδιαίτερα του ανταγωνισμού με Ρωσία και Κίνα, η Τουρκία τούς είναι πολύτιμος παίκτης για τη συνοχή της Νοτιοανατολικής Πτέρυγας του ΝΑΤΟ.

Και επειδή πλέον μοιάζετε όλο και περισσότερο στις βασικές πολιτικές επιλογές σας, είναι απόλυτα φυσιολογικό να αρχίσετε να μοιάζετε και στη φυσιογνωμία και στη λειτουργία των κομμάτων σας. Ξεκίνησε παλιότερα το ΠΑΣΟΚ τις γνωστές «αμερικανιές» με την περιβόητη «ψηφοφορία από τη βάση», τη συνέχισε η Νέα Δημοκρατία, μετά το ΚΙΝΑΛ ξανά, ως απαύγασμα δημοκρατίας. Τώρα τις μιμείται και ο ΣΥΡΙΖΑ.

Είναι και αυτή μια ακόμα απόδειξη ότι έχει πάρει οριστικό, αμετάκλητο διαζύγιο με ό,τι μπορεί να θυμίζει «Αριστερά», όπως την αισθάνονται γνήσια απλοί άνθρωποι του λαού, αγωνιστές, άνθρωποι της Αριστεράς, αφού μια τέτοια Αριστερά δεν θα είχε καμμιά σχέση με τα αστικά κόμματα που βλέπουν τη συμμετοχή της βάσης τους, του λαού, στις πολιτικές εξελίξεις ως χειροκροτητή, κυρίως ως προεκλογικό ντεκόρ, ως ακολούθους στα social media τώρα ή ως ένα άθροισμα σε διαδικασίες ανάδειξης αρχηγικών κομμάτων σε ένα κακέκτυπο του «star system», ελληνιστί! Είναι όλα όσα, δηλαδή, καμμιά σχέση έχουν με την πραγματική δημοκρατία, την ενεργητική συμμετοχή.

Διότι η αρχή του ενός τελικά, που δεν υποχρεούται, ως εκλεγμένος από τη βάση και από τον λαό, να δώσει λόγο σε κανέναν, σε κανένα συλλογικό όργανο, δεν είναι δημοκρατία, είναι η μέγιστη υποκρισία. Και αυτό το βλέπουμε στα άλλα κόμματα. Θα το δούμε -το βλέπουμε ήδη- και σε σας.

Γι’ αυτό, να σας ξαναθυμίσουμε και κάτι: μαθήματα πραγματικής δημοκρατίας και συμμετοχής σε όλους μπορούν να δώσουν οι ίδιοι οι εργαζόμενοι μέσα στο κίνημα, με τις συλλογικές διαδικασίες τους, τις ζωντανές συνελεύσεις τους, το ίδιο και οι αυτοαπασχολούμενοι, οι βιοπαλαιστές αγρότες μέσα από τους συλλόγους τους, οι μαθητές και οι φοιτητές στα αμφιθέατρα. Εκεί μπορεί να ακουστεί δυνατά και η αντιπαράθεση των απόψεων, οι προβληματισμοί και να καταλήγουν τα ζητήματα, οι μορφές και το περιεχόμενο της πάλης τους.

Εκεί μπορεί να ακουστεί δυνατά αυτό που το ΚΚΕ λέει από την πρώτη στιγμή και σήμερα, μέσα στη Βουλή και έξω από αυτή: Καμμιά εμπιστοσύνη στην Κυβέρνηση της Νέας Δημοκρατίας, που δεν λογαριάζει τίποτα, ούτε τη ζωή σας, μπροστά στα κέρδη των καπιταλιστών, που μας καταδικάζει στη φτώχεια, στη μιζέρια, στη δουλειά "ήλιο με τον ήλιο", που βάζει εμπόδια στη μόρφωση των παιδιών μας, σε ένα σχολείο και σε ένα πανεπιστήμιο που λειτουργεί για τους επιχειρηματίες και γι’ αυτό χρειάζεται και την Αστυνομία, που μας μπλέκει στα σχέδια πολεμοκάπηλων συμμάχων της.

Σήμερα, όμως, το ίδιο δυνατά με το «καμμιά εμπιστοσύνη στη Νέα Δημοκρατία» μπορεί και πρέπει να ακουστεί και το «καμμιά προσδοκία από τον ΣΥΡΙΖΑ», που θέλει να γίνει ξανά χαλίφης στη θέση του χαλίφη, για να κάνει τα ίδια, με ίσως κάπως διαφορετικό μοντέλο διαχείρισης. Αυτό το έργο το έζησε ο λαός μας ξανά και ξανά πάρα πολλά χρόνια. Νέα Δημοκρατία, ΠΑΣΟΚ, μετά ΠΑΣΟΚ, ξανά Νέα Δημοκρατία, μαζί, χώρια, μετά ΣΥΡΙΖΑ, μετά πάλι Νέα Δημοκρατία και πάει λέγοντας η εναλλαγή ιδίων ή παρεμφερών αντιλαϊκών πολιτικών.

Τώρα εσείς του ΣΥΡΙΖΑ μιλάτε για πολιτική αλλαγή και ο Τσίπρας έβαλε ξανά το φωτοστέφανο του σωτήρα, λες και μπορεί ο λαός να ξεχάσει τις μεγάλες ευθύνες του και του ιδίου και του κόμματός σας.

Ναι, αγαπητοί κύριοι, σήμερα ο λαός περισσότερο από ποτέ έχει ανάγκη την πολιτική αλλαγή, όχι όμως αυτή που λέτε εσείς, που εναλλάσσει διαχειριστές στην ίδια αντιλαϊκή πολυκατοικία, που είναι σάπια από τα θεμέλια. Έχει ανάγκη την πολιτική αλλαγή που θα γκρεμίσει το παλιό και το σάπιο, για να χτίσει το νέο, το καινούργιο με τον ίδιο τον λαό κυρίαρχο. Ο ελληνικός λαός έχει κουραστεί πλέον από σωτήρες, δεν έχει ανάγκη από άλλους σωτήρες, ιδιαίτερα από σωτήρες-σταρ!

Το σύνθημα του ΚΚΕ «μόνο ο λαός μπορεί να σώσει τον λαό» δεν είναι απλώς ένα σύνθημα που γεννήθηκε μέσα στη μάχη, στην αλληλεγγύη, στην οποία δίνουν όλες τους τις δυνάμεις τα μέλη, οι φίλοι, οι αγωνιστές που συμπορεύονται με το ΚΚΕ. Όπως αποδείχτηκε στη μάχη για την προστασία από τις πυρκαγιές στην Εύβοια και αλλού, όπως αποδείχτηκε και τις δύσκολες ώρες της εγκατάλειψης στον χιονιά της Αττικής Οδού, όπου πάλι πρώτοι, πριν ακόμα εμφανισθεί το επιτελικό κράτος, ο στρατός ακόμα, περπατώντας χιλιόμετρα μέσα στο χιόνι -που και σε αυτά τα παιδιά, βέβαια, μετά αξίζει μπράβο γι’ αυτό που έκαναν- τα μέλη του ΚΚΕ και της ΚΝΕ ήταν, από τις κομματικές οργανώσεις των γειτονικών δήμων της Αττικής Οδού, που μοίραζαν ό,τι μπορούσαν να βρουν εκείνη την ώρα το βράδυ, τρόφιμα, μπισκότα, σοκολάτες, μπουκάλια με νερό και τα μοίραζαν σε όσους είχαν εγκλωβιστεί, είτε στα πούλμαν, στα λεωφορεία που τους μετέφεραν από τους εργασιακούς χώρους της ανατολικής Αττικής, γυρνώντας από τις δουλειές τους, είτε μέσα στα αυτοκίνητά τους.

Το «μόνο ο λαός μπορεί να σώσει τον λαό» είναι θέση που φωτίζει την προοπτική για να ζήσουμε με βάση τις τεράστιες δυνατότητες της επιστήμης και της τεχνολογίας στη σημερινή εποχή. Μόνο ο λαός μπορεί να σώσει τον λαό, οικοδομώντας το δικό του κράτος, το κράτος των εργατών, του λαού, για τις δικές του ανάγκες, κόντρα στη σημερινή βαρβαρότητα που αναβλύζει από παντού.

Όσο θα περνάει από το μυαλό σας ότι αυτές οι δυο απλές κουβέντες «ο λαός μπορεί να σώσει τον λαό, στον δρόμο της ανατροπής, με συμπόρευση με το ΚΚΕ τόσο τα επιτελεία σας, τα μέσα σας θα ξεθάβουν όλον εκείνον τον αντικομμουνιστικό οχετό, όπως κάνετε και αυτές τις ημέρες, όπου ανακαλύψατε δήθεν αποκαλυπτικά, τάχα άγνωστα έγγραφα, όπως λέτε, που το ΚΚΕ, βέβαια, έχει δώσει στη δημοσιότητα εδώ και πάρα πολλά χρόνια, χώρια που είναι γνωστό ότι με τέτοιες ανυπόστατες, επί της ουσίας, κατηγορίες εκτελέστηκαν, φυλακίστηκαν, εξορίστηκαν, βασανίστηκαν χιλιάδες αγωνιστές από το 1944 έως το 1974 και από το μετεμφυλιακό κράτος, μετά το 1949.

Και καλά, αυτός ο -πώς τον λένε- ο ξένος ιστορικός, ο ιστοριοδίφης που τον ξεχνάω, o Παπα…, Παπαρατσένκο..., κάπως έτσι… (*βλ. Ραντσένκο*).

**ΠΡΟΕΔΡΟΣ (Κωνσταντίνος Τασούλας):** Θα τον γράψουμε στα Πρακτικά σωστά.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Το προσπερνάμε… θα τον βάλουμε σωστά, ναι, ο Ραντσένκο...

Όμως, οι εγχώριοι επαγγελματίες δημοσιογράφοι και της «ΕΣΤΙΑΣ» και της «ΔΗΜΟΚΡΑΤΙΑΣ» και άλλων site των κοινωνικών μέσων δικτύωσης, δεν ήξεραν, δεν ρώταγαν; Τώρα, φταίω εγώ εάν πω, πού τα βρήκατε αυτά τα φιντάνια; Μάλιστα, ένα απ’ αυτά τα φιντάνια, ο γνωστός αντικομμουνιστής Μαραντζίδης, που έκανε καριέρα με το μίσος του για το ΕΑΜ, για τον Δημοκρατικό Στρατό, σήμερα όλως τυχαίως αρθρογραφεί και στην «ΑΥΓΗ» και στην «ΚΑΘΗΜΕΡΙΝΗ».

**ΑΘΑΝΑΣΙΟΣ ΠΑΦΙΛΗΣ:** Τυχαίο;

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Να τον χαίρεστε, κύριοι του ΣΥΡΙΖΑ!

Δεν αναφέρομαι τώρα εδώ στις διάφορες φασιστοφυλλάδες κ.λπ., που και όλοι σας θα τις έχετε ξεφυλλίσει, που κυκλοφορούν, αλλά μόνο στις ευυπόληπτες, υποτίθεται, έγκριτες αστικές εφημερίδες. Τόσα έχει γράψει περί όλων αυτών των φοβερών ντοκουμέντων η εφημερίδα του ΚΚΕ, «ΡΙΖΟΣΠΑΣΤΗΣ», ενώ βρίσκονται και στο εξάτομο δοκίμιο ιστορίας της Κεντρικής Επιτροπής του ΚΚΕ. Σας συνιστούμε να το αγοράσετε από τη Σύγχρονη Εποχή, αφού διαβάσετε και το άρθρο του «ΡΙΖΟΣΠΑΣΤΗ» σήμερα, το οποίο σας καταθέτω στα Πρακτικά της Βουλής, για να το έχουν υπ’ όψιν τους οι Βουλευτές του ελληνικού Κοινοβουλίου.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μια κουβέντα ακόμα. Μην προκαλείτε και πολύ, γιατί εάν ανοίξουμε και εμείς το στόμα μας καμμιά ώρα, με ονόματα όμως και με διευθύνσεις και για τη δεκαετία του ’40 και για όλη την περίοδο μετά, του μετεμφυλιακού κράτους, ε, δεν θα βγάλει πουθενά αυτή η κουβέντα.

Κυρίες και κύριοι, η συζήτηση σήμερα θα τελειώσει και ο κάθε κατεργάρης θα πάει στον πάγκο του. Για εμάς, όμως, δεν τελειώνει. Άλλωστε, το είπαμε, έτσι ξεκίνησα κάπως την παρέμβασή μου σήμερα. Τα είπαν και όλοι οι Βουλευτές της Κοινοβουλευτικής Ομάδας του ΚΚΕ. Ο αγώνας συνεχίζεται στους χώρους δουλειάς, στις γειτονιές, σε πόλεις, σε χωριά, σε σχολεία, σε σχολές, για να εισπράξει η Κυβέρνηση της Νέας Δημοκρατίας και τα άλλα κόμματα, που είναι βαστάζοι της ίδιας πολιτικής, το σάπιο συνολικά σύστημα, την πραγματική μομφή και καταδίκη των εργαζομένων, του λαού, της νεολαίας. Αυτή η πραγματική μομφή και καταδίκη μπορεί να γίνει δύναμη αντίστασης, ανατροπής. Αυτή τη μομφή φοβάστε και από αυτή δεν πρόκειται να γλιτώσετε. Μην κουνάτε το κεφάλι. Όσα φέρνει η ώρα, δεν τα φέρνει ο χρόνος όλος, λέει ο λαός μας. Και έχει απόλυτο δίκιο.

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Κουτσούμπα.

Πριν καλέσω τον κ. Κατρίνη, επικεφαλής της Κοινοβουλευτικής Ομάδας του Κινήματος Αλλαγής, θα ήθελα να σας πω ότι για περισσότερο από μία ώρα ακόμη θα μπορούν να γίνονται rapid test στο ιατρείο. Επωφεληθείτε όσοι δεν έχετε κάνει. Έχουν γίνει άνω των τετρακοσίων μέχρι τώρα -χθες και σήμερα- και έχουν βρεθεί δύο θετικά. Συνεπώς έχει νόημα να γίνεται όλο αυτό, γιατί προλαμβάνονται πολλά προβλήματα. Τα rapid test των Βουλευτών εκτός από ένα ήταν αρνητικά, οπότε η παρουσία μπορεί να διευρυνθεί.

Συνεχίζουμε τη συζήτηση με την αντίστροφη σειρά των Πολιτικών Αρχηγών.

Ο κ. Μιχάλης Κατρίνης, Επικεφαλής της Κοινοβουλευτικής Ομάδας του Κινήματος Αλλαγής, καλείται στο Βήμα για τη δική του παρέμβαση.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κύριε Πρόεδρε, επιτρέψτε μου πριν ξεκινήσω την τοποθέτησή μου, να ευχηθώ ολόψυχα περαστικά στη συνάδελφο κ. Μαριέττα Γιαννάκου, η οποία δίνει μια δύσκολη μάχη και είμαστε όλοι βέβαιοι -είμαι σίγουρος ότι ερμηνεύω τα αισθήματα όλων- για μία ακόμη φορά ότι θα βγει νικήτρια, όπως μας έχει συνηθίσει και σε όλες τις προηγούμενες μάχες που έδωσε και κατάφερε να βγει νικήτρια και να μας δώσει ένα παράδειγμα ζωής.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, η δυναμική που αναπτύσσει το Κίνημα Αλλαγής στο πολιτικό αλλά και κοινωνικό πεδίο είναι ευδιάκριτη και δεδομένη. Αποτυπώνει τη θέληση ενός νέου, δυναμικού και κοινωνικού ρεύματος που τώρα σχηματοποιείται και εξελίσσεται, που αναζητά μια άλλη επιλογή. Ενός ρεύματος που δεν θέλει να εγκλωβιστεί στο δίλημμα «Νέα Δημοκρατία ή ΣΥΡΙΖΑ». Γιατί, αλίμονο εάν, έχοντας ζήσει τη διακυβέρνηση ΣΥΡΙΖΑ-ΑΝΕΛ ή την Κυβέρνηση του κ. Μητσοτάκη, η μόνη επιλογή, που θα είχε αυτή η χώρα, αυτή να ήταν Νέα Δημοκρατία ή ΣΥΡΙΖΑ!

Φαίνεται, όμως, ότι αυτή η δυναμική προκαλεί άγχος, ανασφάλεια, φόβο τόσο στη Νέα Δημοκρατία όσο και στον ΣΥΡΙΖΑ και εκδηλώνεται με κάθε πρόσφορο τρόπο, όπως με τις ταυτόσημες σχεδόν ανακοινώσεις, επιθετικές, σχετικά με την πολιτική στάση που κρατά το Κίνημα Αλλαγής σε αυτή εδώ την κοινοβουλευτική διαδικασία.

Βεβαίως, σε αυτή την επιθετικότητα μπορώ να ερμηνεύσω την ανοίκεια επίθεση του κ. Βελόπουλου, ο οποίος μέχρι σήμερα μας είχε συνηθίσει να είναι αρωγός της Κυβέρνησης σε δύσκολες νομοθετικές διαδικασίες. Από σήμερα εγκαινιάζει έναν καινούργιο ρόλο: Είναι αρωγός της Κυβέρνησης και σε οποιοδήποτε θέμα στρατηγικής επιλέγει να επιτεθεί στο Κίνημα Αλλαγής και στο Νίκο Ανδρουλάκη.

Είμαστε, όμως, ακόμα στην αρχή. Σύντομα το Κίνημα Αλλαγής θα αρχίσει να ξεδιπλώνει τις προγραμματικές του θέσεις και δεσμεύσεις και, το κυριότερο, θα ανοιχθεί ακόμα περισσότερο στην κοινωνία. Όσο και αν το φοβούνται αυτό κάποιοι, δεν θα το αποφύγουν.

(Χειροκροτήματα από την πτέρυγα του Κινήματος Αλλαγής)

Προκαλεί, όμως, εντύπωση η καθεστωτική αντίληψη που εσωκλείει η αντίδραση τόσο της Νέας Δημοκρατίας όσο και του ΣΥΡΙΖΑ απέναντι στη δυναμική αλλά και την άνοδο του Κινήματος Αλλαγής. Ο ένας θεωρεί ότι εκφράζει και έχει καταλάβει τον χώρο του Κέντρου. Στη δική του αντίληψη, προφανώς, το Κέντρο μπορεί να ταυτίζεται με ακραία στοιχεία και συμπεριφορές, με νεοσυντηρητικές συμπεριφορές, δηλαδή αυτές που κυριαρχούν στην πολιτική της Νέας Δημοκρατίας σήμερα και που δεν έχουν καμμία, μα καμμία σχέση με τον χώρο της δημοκρατικής προοδευτικής παράταξης που εκφράζει το Κίνημα Αλλαγής.

Ο άλλος θεωρεί ότι αποτελεί τον νέο ιδιοκτήτη της δημοκρατικής παράταξης, έχοντας όμως στο πολιτικό του μητρώο τη στενή, την απόλυτη συμπόρευση με τον κ. Καμμένο. Η πολιτική του, όμως, που είναι πάντα εγκλωβισμένη στον λαϊκισμό, στην πόλωση και στον διχασμό, δεν έχει καμμία σχέση με τις πραγματικές, προοδευτικές πολιτικές.

Κύριε Μητσοτάκη και κύριε Τσίπρα, που βέβαια δεν είστε σε αυτή την Αίθουσα, ο ορίζοντας αυτής της χώρας είναι πολύ πιο ευρύς σε σχέση με το ασφυκτικό πλαίσιο που εσείς -και οι δύο- θέλετε να την περιορίσετε. Υπάρχουν δυνάμεις σε αυτή τη χώρα, δημιουργικές δυνάμεις μέσα στην κοινωνία, που μπορούν να πετύχουν εκεί που εσείς οι δύο αποτύχατε. Γιατί η Ελλάδα δεν σας ανήκει. Ανήκει σε κάθε Έλληνα, ανήκει στη νέα γενιά που έρχεται.

Κυρίες και κύριοι συνάδελφοι, η θέση του Κινήματος Αλλαγής είναι σαφής και ξεκάθαρη. Θα ψηφίσει υπέρ της πρότασης δυσπιστίας.

Η ξεκάθαρη αυτή θέση, βέβαια, ενοχλεί όσους βλέπουν το Κίνημα Αλλαγής ως βολικό κυβερνητικό εταίρο, γιατί τους ενοχλεί πρώτα και κύρια η στρατηγική και αδιαπραγμάτευτη επιλογή μας για αυτόνομη πορεία.

Κύριε Μητσοτάκη και κύριε Τσίπρα, θα πρέπει να το πάρετε απόφαση ότι το Κίνημα Αλλαγής δεν προσφέρεται για βολικός κυβερνητικός εταίρος. Δεν θα παίξει στα παιχνίδια σας. Το σημερινό παρηκμασμένο και αποτυχημένο πολιτικό σκηνικό του ενάμισι κόμματος, με τη Νέα Δημοκρατία από τη μία και μία αναιμική Αντιπολίτευση που έχει «βαλτώσει» από την άλλη, όλο και πιο πολύ θα θυμίζει εικόνα του παρελθόντος και θα ανατραπεί με την ψήφο στο Κίνημα Αλλαγής, με την αναγέννηση μιας νέας, μεγάλης δημοκρατικής παράταξης.

Από εκεί και πέρα, η Κυβέρνηση θα πάρει ψήφο εμπιστοσύνης στη Βουλή, αφού διαθέτει κοινοβουλευτική πλειοψηφία.

Οι κυβερνήσεις, όμως, χάνουν την εμπιστοσύνη των πολιτών μέσα στην κοινωνία. Kαι όταν τη χάσουν, πρέπει να την κερδίσει κάποιος που θα παρουσιάσει μια αξιόπιστη προγραμματική πρόταση. Και μέχρι σήμερα, παρά το γεγονός ότι η Κυβέρνηση διαρκώς χάνει την εμπιστοσύνη των πολιτών, η Αξιωματική Αντιπολίτευση έχει αποτύχει να κερδίσει αυτή την εμπιστοσύνη των πολιτών, να αναδείξει τα μεγάλα λάθη και τις αδυναμίες αυτής της Κυβέρνησης, να κάνει πραγματική αντιπολίτευση, να χτίσει μια νέα και ισχυρή σχέση με τους πολίτες.

Αποτύχατε, κύριοι του ΣΥΡΙΖΑ, εδώ και δυόμισι χρόνια ως Αντιπολίτευση. Και τώρα είναι η ώρα η δική μας, η ώρα να δώσουμε τη μάχη και να πετύχουμε εκεί που εσείς αποτύχατε, για να αποκτήσει δημοκρατική αλλά και δημιουργική διέξοδο ο ελληνικός λαός. Γιατί τις εκλογές -και το ξέρετε πολύ καλά αυτό- θα τις επιβάλει η δυναμική της κοινωνίας, αυτό που δεν μπορούν ή κάνουν ότι δεν μπορούν να καταλάβουν κάποιοι.

Εμείς θα είχαμε κάθε λόγο να θέλουμε εκλογές την επόμενη Κυριακή. Ας πάει όμως κάποιος στον κόσμο να του πει ότι πρέπει να κάνουμε εκλογές με δεκαοκτώ χιλιάδες κρούσματα, με πάνω από εκατό νεκρούς την ημέρα, με πέντε χιλιάδες νοσηλευόμενους και ποσοστό κάλυψης κλινών ΜΕΘ στο 80%. Τι εκλογές θα είναι αυτές, κυρίες και κύριοι συνάδελφοι; Με ποιες ελευθερίες; Με ποιους και πόσους περιορισμούς; Αυτό θέλουν κάποιοι; Υβριδικές εκλογές στις οποίες δεν θα μπορούν να συμμετέχουν οι πολίτες;

Και επιτρέψτε μου να απευθυνθώ στους συναδέλφους του ΣΥΡΙΖΑ, γιατί λίγο-πολύ ψέγουν το Κίνημα Αλλαγής για την πολιτική του στάση σε αυτή εδώ τη διαδικασία. Μιλάτε για τις εσωτερικές εκλογές του Κινήματος Αλλαγής. Ξέρετε πολύ καλά ότι αυτές προκηρύχθηκαν σε μια άλλη επιδημιολογικά περίοδο. Και, βεβαίως, ξέρετε πολύ καλά ότι αυτές οι εκλογές σημαδεύτηκαν βαθιά από τον αδόκητο χαμό και την τραγική απώλεια της Προέδρου μας, της Φώφης Γεννηματά, γεγονός που επέσπευσε αναγκαστικά τις εξελίξεις.

(Χειροκροτήματα από την πτέρυγα του Κινήματος Αλλαγής)

Επίσης, επιτρέψτε μου να σας διαβάσω το απόσπασμα μιας δήλωσης. «Αυτή τη στιγμή η σκέψη μας είναι σε αυτούς που βρίσκονται στο πεδίο και δίνουν τη μάχη και στους χιλιάδες συμπολίτες που δοκιμάζονται. Δεν θα ζητήσουμε εκλογές όσο η υγειονομική κατάσταση είναι αυτή που είναι. Το να λέγαμε ότι ο κόσμος θα συνοψιστεί σε μια εκλογική διαδικασία, είναι ανεύθυνο». Ποια ήταν η υγειονομική κατάσταση τότε που έγινε αυτή η δήλωση; Τρεις χιλιάδες εξακόσια πέντε κρούσματα, δεκαεννιά χιλιάδες πεντακόσια ογδόντα τέσσερα κρούσματα χθες. Είκοσι θάνατοι τότε, εβδομήντα οκτώ χθες. διακόσιοι σαράντα διασωληνωμένοι τότε, πεντακόσιοι ογδόντα τρεις χθες.

Πότε έγινε αυτή η δήλωση, κυρίες και κύριοι συνάδελφοι; Στις 12 Αυγούστου του 2021, λίγες ημέρες μετά τις καταστροφικές πυρκαγιές του Αυγούστου και σήμερα είμαστε λίγες ημέρες μετά την επέλαση του χιονιά. Ποιος άραγε έκανε αυτή τη δήλωση; Θέλετε να μάθετε; Ο κ. Νάσος Ηλιόπουλος, εκπρόσωπος Τύπου του ΣΥΡΙΖΑ και επιλογή σας για να πάρει τη δημοτική αρχή της πρωτεύουσας της χώρας. Αυτός έκανε αυτή τη δήλωση στις 12 Αυγούστου του ’21 με αυτά τα επιδημιολογικά στοιχεία και καταθέτω στα Πρακτικά και τη δήλωση και τα σχετικά στοιχεία.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι της Αξιωματικής Αντιπολίτευσης, μπορεί να μη θέλετε να ακούσετε τους υγειονομικούς, ακόμα και της παράταξής σας, ακούστε όμως τουλάχιστον τους νέους ανθρώπους, όχι κατ’ ανάγκη εντός του ΣΥΡΙΖΑ, αλλά τους νέους ανθρώπους, που έχουν μια νέα αντίληψη για την πολιτική, γιατί φαίνεται ότι σκέφτονται διαφορετικά από εσάς. Εμείς σίγουρα σκεφτόμαστε διαφορετικά από εσάς.

Και σε τελική ανάλυση, κυρίες και κύριοι συνάδελφοι, εμείς στο Κίνημα Αλλαγής δεν θα μιμηθούμε τον κ. Μητσοτάκη που επί τρία χρόνια ζητούσε εκλογές, ούτε τον κ. Τσίπρα που ζητάει εκλογές κάθε βδομάδα σε μια παλαιοκομματική πρακτική που ανήκει οριστικά στο παρελθόν.

(Χειροκροτήματα από την πτέρυγα του Κινήματος Αλλαγής)

Κυρίες και κύριοι συνάδελφοι, η Κυβέρνηση της Νέας Δημοκρατίας έχει αποτύχει. Το αντιλαμβάνονται πλέον αυτό όλοι. Χαρακτηριστικό πεδίο αστοχίας και αποτυχίας είναι η οικονομία. Και βλέπω με χαρά και τον Υπουργό Οικονομικών να είναι στη συζήτηση, γιατί κυρίως πάνω στο πεδίο της οικονομίας θα κριθεί τόσο ο χρόνος των εκλογών όσο και το αποτέλεσμα. Και αυτό το γνωρίζετε πολύ καλά, κύριοι της Κυβέρνησης.

Προχθές ο Υπουργός Οικονομικών στη συνεδρίαση του Εμποροβιομηχανικού Επιμελητηρίου Θεσσαλονίκης μίλησε για τη μεγάλη εικόνα της ελληνικής οικονομίας που, όπως είπε, είναι θετική. Ας δούμε, όμως, τη μεγάλη εικόνα για να δούμε αν και πόσο θετική είναι. Το δημόσιο χρέος εξακολουθεί να είναι το υψηλότερο στην Ευρωζώνη, ενώ το πρωτογενές έλλειμμα συγκρατήθηκε τεχνητά κάτω από το 7%, αφού οι δαπάνες μειώθηκαν περισσότερο από ένα δισεκατομμύριο ευρώ. Το εμπορικό έλλειμμα διπλασιάστηκε μέσα σε έναν χρόνο, το έλλειμμα στο ισοζύγιο τρεχουσών συναλλαγών διπλασιάστηκε τον Νοέμβριο που μας πέρασε και το έλλειμμα στο ισοζύγιο αγαθών εκτοξεύθηκε στα 22,8 δισεκατομμύρια το 2021. Σας θυμίζει μήπως κάτι αυτό; Ναι, αν ανατρέξετε στην κατάσταση της ελληνικής οικονομίας στην περίοδο διακυβέρνησης της Νέας Δημοκρατίας το 2008 - 2009.

Το πραγματικό ιδιωτικό χρέος, η μεγαλύτερη βόμβα στα θεμέλια της ελληνικής οικονομίας, κοντεύει να φτάσει τα 300 δισεκατομμύρια ευρώ. Τα νέα ληξιπρόθεσμα χρέη έφτασαν τα 5,64 δισεκατομμύρια στο έτος που πέρασε, ενώ ξεπερνούν τα 4 εκατομμύρια τα ΑΦΜ που έχουν χρέη στην εφορία. Πάνω από ένα εκατομμύριο είναι αθροιστικά τα «κόκκινα» δάνεια που αντιστοιχούν σε εκατό δισεκατομμύρια, με τα νέα «κόκκινα» δάνεια να φτάνουν κοντά στα 11 δισεκατομμύρια ευρώ στην πανδημία.

Θα μου πείτε, ωραία η παράθεση στοιχείων, αλλά η Κυβέρνηση έχει μεριμνήσει γι’ αυτό. Έχει πάρει πολιτικές αποφάσεις για να διευκολύνει τους οφειλέτες στην αποπληρωμή. Για να δούμε όμως τι γίνεται στην πράξη. Ρύθμιση τριάντα έξι - εβδομήντα δύο δόσεων για τα χρέη της πανδημίας. Οκτακόσιες είκοσι χιλιάδες επιχειρήσεις και νοικοκυριά χρωστάνε. Πόσοι μπήκαν στη ρύθμιση, κυρίες και κύριοι συνάδελφοι, των τριάντα έξι δόσεων; Λιγότεροι από πενήντα χιλιάδες. Εμείς προτείναμε εκατόν είκοσι δόσεις με κίνητρα για όσους τηρούν τη ρύθμιση. Καμμία συγκίνηση, καμμία ανταπόκριση. Δώσατε, μάλιστα, παράταση για έναν μήνα, αφού μόλις το 6% όλων όσοι χρωστούν έχουν μπει στη ρύθμιση, την ίδια στιγμή που οι τζίροι μειώνονται, η κατάσταση στην αγορά επιδεινώνεται, η ακρίβεια και το κόστος ενέργειας και τα funds πιέζουν, άρα είναι αμφίβολο πόσοι θα μπορέσουν να τηρήσουν έστω και αυτή τη ρύθμιση.

Δεύτερη πολιτική πρωτοβουλία της Κυβέρνησης, εξωδικαστικός μηχανισμός ρύθμισης οφειλών για όλα τα χρέη, στις τράπεζες, στην εφορία, στα ασφαλιστικά ταμεία, στα funds, παντού. Σωτήρια λύση που έφερε η Κυβέρνηση του κ. Μητσοτάκη πριν από δύο χρόνια και εφαρμόστηκε πριν από οκτώ μήνες. Δεν είναι εδώ ο Πρωθυπουργός για να τον ρωτήσω, αλλά αν ήταν θα τον ρωτούσα αν γνωρίζει πόσες ρυθμίσεις έχουν γίνει στον εξωδικαστικό μηχανισμό που είναι σε λειτουργία οκτώ μήνες. Πόσες, κυρίες και κύριοι συνάδελφοι; Δεκαπέντε. Δεκαπέντε ρυθμίσεις έχουν συμφωνηθεί οκτώ μήνες λειτουργίας, όταν τα «κόκκινα» δάνεια είναι πάνω από ένα εκατομμύριο και πάνω από τέσσερα εκατομμύρια είναι οι πολίτες που χρωστούν.

Το ίδιο βέβαια απέτυχε και ο εξωδικαστικός μηχανισμός του ΣΥΡΙΖΑ. Και οι δύο κάτω από τον πήχη. Κάτω από τον πήχη όμως ΣΥΡΙΖΑ-ΑΝΕΛ και Νέα Δημοκρατία και στο θέμα της προστασίας της πρώτης κατοικίας. Η πλατφόρμα του ΣΥΡΙΖΑ απέδωσε συνολικά δύο χιλιάδες ρυθμίσεις προστασίας κατοικίας, ενώ ο φορέας ακινήτων της Νέας Δημοκρατίας που θα ξεκινήσει το 2023 δεν προβλέπεται να καλύψει πάνω από πέντε χιλιάδες ευάλωτους δανειολήπτες. Κι όλα αυτά τη στιγμή που έχουν προγραμματιστεί πάνω από δέκα χιλιάδες πλειστηριασμοί στο τρέχον έτος με επτά στις δέκα κύριες κατοικίες να είναι αξίας κάτω από 100.000 ευρώ.

Την πρώτη κατοικία μόνο η Κυβέρνηση του ΠΑΣΟΚ το 2010 την προστάτευσε με τον νόμο για τα υπερχρεωμένα νοικοκυριά στην πιο σκληρή περίοδο για τη χώρα. Νόμο που όχι μόνο δεν ψήφισε ο ΣΥΡΙΖΑ τότε, αλλά και τον κατήργησε, ενώ είχαμε βγει από τα μνημόνια και από το 2019 μέχρι σήμερα δεν έχει ζητήσει ποτέ την επαναφορά του νόμου Κατσέλη, νόμου του ΠΑΣΟΚ, με όλες τις νομοθετικές ρυθμίσεις που έχει προτείνει. Τις καταθέτω στα Πρακτικά, για να δούμε ποιοι σε αυτή την Αίθουσα είναι υποκριτές και ποιοι λένε την αλήθεια. Η προστασία της πρώτης κατοικίας, βεβαίως, καταργήθηκε οριστικά από την Κυβέρνηση της Νέας Δημοκρατίας.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή, όμως, δεν είναι μόνο η μεγάλη εικόνα. Δεν είναι μόνο ότι οι ιδιωτικές επενδύσεις μειώθηκαν το τρίτο τρίμηνο του 2021 έναντι του 2020, όταν στις άμεσες ξένες επενδύσεις ήμασταν στο 0,7 της Ευρωπαϊκής Ένωσης, εικοστοί τρίτοι, όταν ο κύριος όγκος των επενδύσεων αφορά «κόκκινα» δάνεια, ακίνητα και χρηματοπιστωτικές υπηρεσίες. Αυτές είναι οι επενδύσεις που ονειρεύεται η Νέα Δημοκρατία για τη χώρα;

Αυτή, λοιπόν, δεν είναι η μεγάλη εικόνα. Είναι η πραγματική εικόνα. Η πραγματική εικόνα είναι, κυρίες και κύριοι της Νέας Δημοκρατίας, ότι η Κυβέρνησή σας απέτυχε.

Αποτύχατε να προστατεύσετε τους πολίτες. Το επιτελικό σας κράτος απέτυχε επί του πεδίου, αφού δεν ήταν τίποτα περισσότερο από μία επικοινωνιακή φούσκα που έσκασε με κρότο. Απέτυχε στη «Μήδεια». Απέτυχε στις πυρκαγιές του καλοκαιριού. Απέτυχε και στην τελευταία κακοκαιρία.

Και ο Πρωθυπουργός περιορίστηκε απλά σε μία συγγνώμη, όταν ο ίδιος το 2017 στο Περιστέρι, σε προσυνεδριακή ημερίδα της Νέας Δημοκρατίας, δήλωνε ότι «είμαστε ασυγχώρητοι αν δεν παίρνουμε μέτρα για τις φωτιές, τους σεισμούς και τις πλημμύρες». Είπε μόνο μία συγγνώμη για ένα ζήτημα που χάθηκε η ευθύνη και, κυρίες και κύριοι συνάδελφοι, μαζί με την ευθύνη χάθηκε και το φιλότιμο.

Η Κυβέρνηση, βέβαια, δεν θέλει να μοιράσει ευθύνες εκεί που πρέπει να αποδοθούν. Θέλει, όμως, να μοιράσει 2.000 και 1.000 ευρώ, πιστεύοντας ότι με αυτόν τον τρόπο θα αμβλύνει τις αντιδράσεις. Δεν υπάρχει, όμως, χειρότερος τρόπος υποτίμησης όχι μόνο της νοημοσύνης αλλά και της αξιοπρέπειας των πολιτών. Δύο χιλιάδες ευρώ, λοιπόν, για όσους έζησαν τον εφιάλτη αποκλεισμένοι στην Αττική Οδό, τον καλύτερο, υποτίθεται, αυτοκινητόδρομο της χώρας, που έχει τεράστιες ευθύνες για την ταλαιπωρία των πολιτών.

Δύο χιλιάδες ευρώ και πάνω από δύο χιλιάδες ψέματα και διαψεύσεις και κανένα ευρώ, καμμία συγγνώμη, καμμία πραγματική ανάληψη ευθύνης για τους χιλιάδες πολίτες που εγκλωβίστηκαν σε κεντρικούς δρόμους της Αθήνας. Γιατί πρόκειται για μία Κυβέρνηση και έναν Πρωθυπουργό που αποδεικνύονται κατώτεροι των περιστάσεων.

Όπως κατώτερη των περιστάσεων είναι και η προκλητική δήλωση που εμμέσως καταλόγισε ευθύνες στους μετεωρολόγους. Μας θύμισε το περιστατικό με τη μελέτη Τσιόδρα για τις εντατικές, που, τελικά, κανείς στην Κυβέρνηση δεν την ήξερε, κανείς δεν την είδε, κανένας δεν την παρέλαβε.

Η Κυβέρνηση πριν την έλευση της κακοκαιρίας διαβεβαίωνε για τρία πράγματα: Ότι δεν θα έκλειναν οι δρόμοι, ότι δεν θα υπήρχαν διακοπές στην ηλεκτροδότηση, ότι θα λειτουργήσει η τηλεκπαίδευση στα σχολεία που ήταν κλειστά. Μηδέν στα τρία. Αυτή είναι η επίδοση της Κυβέρνησης του κ. Μητσοτάκη.

Κυρίες και κύριοι συνάδελφοι, πριν από έναν περίπου χρόνο είχαμε και πάλι ακραία καιρικά φαινόμενα στην Αττική. Θυμόμαστε όλοι τι έγινε. Έναν χρόνο μετά όχι μόνο δεν βελτιώθηκε η αντιδραστική και η προετοιμασία του κρατικού και του κυβερνητικού επιτελικού μηχανισμού αλλά ζήσαμε χειρότερες καταστάσεις. Η ανεπάρκεια, όμως και η επίδειξη ανικανότητας που όλοι οι πολίτες στο Λεκανοπέδιο έζησαν, κατέρριψε δύο μύθους.

Ο πρώτος ήταν ο μύθος της διαχειριστικής επάρκειας και ετοιμότητας της Κυβέρνησης. Πλέον, όλοι, μα όλοι, έχουν αντιληφθεί ότι αυτή η Κυβέρνηση είναι το ίδιο ανεπαρκής με την προηγούμενη σε ζητήματα διαχείρισης και αντιμετώπισης καιρικών φαινομένων ή φυσικών καταστροφών.

Ο δεύτερος μύθος που καταρρίφθηκε είναι ο μύθος του επιτελικού κράτους. Στην πραγματικότητα δεν υπάρχει και δεν υπήρξε επιτελικό κράτος. Αποδείχθηκε επιτελικό χάος, όπως πολύ εύστοχα τόνισε ο Πρόεδρός μας ο Νίκος Ανδρουλάκης. Και όμως, κυρίες και κύριοι συνάδελφοι, υπήρχαν αυτονόητα πράγματα που έπρεπε να γίνουν και δυστυχώς δεν τα κάνατε.

Η Κυβέρνηση, όμως, φαίνεται δεν έχει πάρει κανένα μάθημα. Ο Πρωθυπουργός, μάλιστα, χθες βράδυ σε αυτήν εδώ την Αίθουσα δήλωσε χαρακτηριστικά -διαβάζω το απόσπασμα: «Έχουμε τη δυνατότητα να έχουμε στη διάθεσή μας 1,7 δισεκατομμύριο ευρώ, για να μπορέσουμε να είμαστε πιο προετοιμασμένοι σε περίπτωση που είμαστε βέβαιοι ότι θα βρεθούμε αντιμέτωποι όχι μόνο με ακραία καιρικά φαινόμενα, τα οποία προέρχονται από τις επιπτώσεις της κλιματικής αλλαγής, αλλά και από το γεγονός -ακούσατε το αυτό, έχει σημασία, κύριε Στυλιανίδη- ότι είμαστε μια σεισμογενής χώρα και εκ των πραγμάτων, θα κληθούμε μετά βεβαιότητος κάποια στιγμή στο μέλλον να αντιμετωπίσουμε κάποιους μεγάλους σεισμούς».

Τα είπε αυτά ο κ. Μητσοτάκης σε λιγότερο από είκοσι τέσσερις ώρες πριν, χωρίς προφανώς να γνωρίζει ότι εδώ και τέσσερις μήνες ο Οργανισμός Αντισεισμικής Προστασίας είναι ακέφαλος! Δεν έχει διοίκηση, έχουν ανασταλεί όλες οι δράσεις του και δεν έχει υλοποιηθεί η μεταφορά του στο Υπουργείο Πολιτικής Προστασίας. Το είπε χωρίς να γνωρίζει ότι στις 24 Ιανουαρίου, την ημέρα της επέλασης του χιονιά που σάρωσε το επιτελικό κράτος και ταλαιπωρεί την Αττική, έληξε και τυπικά η περίοδος υπηρεσιακής διοίκησης του οργανισμού, ο οποίος τώρα που μιλάμε, κυρίες και κύριοι συνάδελφοι, βρίσκεται κυριολεκτικά στον αέρα. Και στην περίπτωση που συμβεί ένας ισχυρός σεισμός, η χώρα είναι ανοχύρωτη και μετά θα αναζητείτε νέες δικαιολογίες και θα αναζητείτε σε ποιους και πάλι θα μεταθέσετε τις ευθύνες.

Κυρίες και κύριοι συνάδελφοι, όταν ένα κράτος δεν μπορεί να κρατήσει ανοιχτούς τους δρόμους της πρωτεύουσας, όταν δεν μπορεί να διασφαλίσει τη λειτουργία κρίσιμων υποδομών, όταν δεν μπορεί να εγγυηθεί στον πολίτη ότι θα είναι ασφαλής μέσα στο σπίτι του και έξω από αυτό, τότε κλονίζεται η σχέση εμπιστοσύνης με τον πολίτη. Κλονίζεται,, όμως ανεπανόρθωτα και όταν ο πολίτης βλέπει ότι κάποιοι προσπαθούν να του μεταθέσουν τις δικές τους ευθύνες ή να τον εκμαυλίσουν με διχίλιαρα και χιλιάρικα.

Το Κίνημα Αλλαγής θεωρεί ότι είναι επιβεβλημένη η αλλαγή του σημερινού αποτυχημένου μοντέλου πολιτικής προστασίας με αναβάθμιση του Πυροσβεστικού Σώματος, αφού το συντονιστικό του κέντρο είναι το μόνο που λειτουργεί ουσιαστικά στα τέσσερα επίπεδα πολιτικής προστασίας. Με στόχους ανθεκτικότητας, ώστε να λειτουργήσουν σε κάθε περίπτωση οι οδικοί άξονες, τα αεροδρόμια και τα δίκτυα ενέργειας. Με συγκρότηση συγκεκριμένων σχεδίων πολιτικής προστασίας για σεισμούς, πυρκαγιές, φυσικά φαινόμενα με βάση την ευρωπαϊκή εμπειρία και συγκέντρωση αρμοδιοτήτων σε μία -σε μία!- ενιαία δομή, σε ένα ενιαίο κέντρο, χωρίς επικαλύψεις.

Αυτές είναι οι δικές μας προτάσεις. Ας το κάνουν το ίδιο και οι άλλοι, γιατί κρίθηκαν και οι δύο στη διαχείριση παρόμοιων καταστάσεων και φαινομένων και απέτυχαν και οι δύο. Βεβαίως, απέτυχαν και στις φονικές πυρκαγιές η Κυβέρνηση της Νέας Δημοκρατίας του 2007, που δεν θα αναφερθώ για να αναδείξω την ανεπάρκεια της Κυβέρνησης που κατηγορούσε τον «στρατηγό άνεμο», αλλά για να αποτίσω φόρο τιμής στα δεκάδες θύματα εκείνης της ανείπωτης τραγωδίας, με εμβληματικότερη φυσιογνωμία την Αθανασία Κάρτα, τη μητέρα που με τέσσερα παιδιά στην αγκαλιά, περίμενε στην Αρτέμιδα τον βέβαιο θάνατο, γιατί κανένας δεν φρόντισε προληπτικά και κατασταλτικά να τη διασώσει.

Κύριε Μητσοτάκη, αποτύχατε. Αποτύχατε και στη διαχείριση της πανδημίας. Γι’ αυτό πολύ καλά κάνατε και εγκαταλείψατε τα διαγγέλματα, τον αυτοθαυμασμό, τις θριαμβολογίες, τις διαβεβαιώσεις για το τέλος της πανδημίας, που μετέδωσαν ένα ανεπίτρεπτο μήνυμα χαλαρότητας. Τη συνέχεια την ξέρουμε όλοι και κυρίως, τη συνέχεια, την πραγματικότητα, τη ζουν οι Έλληνες πολίτες, με πάνω από είκοσι τρεις χιλιάδες νεκρούς και την τέταρτη χειρότερη θέση παγκοσμίως σε επιβεβαιωμένους θανάτους τις τελευταίες δύο εβδομάδες. Καταθέτω και τα σχετικά στοιχεία από το ourworldindata.org για τα Πρακτικά.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνηση επέλεξε αντί να πάρει εγκαίρως μέτρα, για να μην ξεφύγει η κατάσταση, όπως διακήρυττε, να πάρει μια μεζούρα και να μετράει το πολιτικό κόστος. Επέλεξε να καλλιεργεί τον εφησυχασμό. Να μη λαμβάνει ουσιαστικά μέτρα για την επέκταση υποχρεωτικών εμβολιασμών. Να μην ελέγχει καν την εφαρμογή των μέτρων που η ίδια είχε εξαγγείλει. Όταν η πανδημία ξέφυγε, τι έκανε; Τι φαντάζεστε; Μετέθεσε τις δικές της ευθύνες στους άλλους, στους πολίτες.

Αποτύχατε, λοιπόν, κύριοι της Κυβέρνησης, γιατί δεν ενισχύσατε, όπως θα έπρεπε, το σύστημα υγείας, δεν αναγνωρίσατε τις θυσίες και την αγωνία των υγειονομικών που είναι καταπονημένοι, αφού παλεύουν μόνοι τους εδώ και δύο χρόνια.

Αποτύχατε γιατί περιθωριοποιήσατε τους επιστήμονες και τους αντικαταστήσατε με Υπουργούς που παριστάνουν ακόμα και σήμερα στη δημόσια συζήτηση τους λοιμωξιολόγους. Αποτύχατε γιατί αφήσατε τους πολίτες έρμαιο της αισχροκέρδειας στα τεστ και προχωρήσατε με απροθυμία στην επιβολή διατίμησης μόνο μετά τη γενική κατακραυγή.

Εμείς καταθέσαμε πολλές φορές τις προτάσεις μας, ενώ αναλάβαμε και πρωτοβουλίες για την ενίσχυση και τη στήριξη του εμβολιασμού. Σας ζητήσαμε να ενισχύσετε το εθνικό σύστημα υγείας, που δεν το πιστεύετε, αλλά έπρεπε να το κάνετε. Είναι σύστημα το οποίο έχει μετατραπεί εξ ανάγκης σε σύστημα νοσηλείας αποκλειστικά ασθενών με COVID. Σας ζητήσαμε να ενισχύσετε την πρωτοβάθμια φροντίδα υγείας, να την εντάξετε στη μάχη κατά του COVID και να πολλαπλασιάσετε τα σημεία δωρεάν διενέργειας τεστ για τους πολίτες. Σας ζητήσαμε να επισπεύσετε τους εμβολιασμούς στις ευάλωτες ομάδες και στα παιδιά. Καταθέσαμε και πολλές άλλες προτάσεις που πολλές από αυτές δεν τις ακούσατε και κάποιες άλλες τις υλοποιήσατε με καθυστέρηση.

Κυρίες και κύριοι συνάδελφοι, στον κατάλογο των αποτυχιών της Κυβέρνησης εντάσσεται η αδυναμία, αλλά και η απροθυμία της να αντιμετωπίσει την ακρίβεια. Οι επιλογές της αφήνουν απροστάτευτους όχι μόνο τους οικονομικά ασθενέστερους, όχι μόνο τους χαμηλόμισθους, τους χαμηλοσυνταξιούχους και τους ανέργους, αλλά το σύνολο της μεσαίας τάξης της χώρας.

Η Κυβέρνηση, αφού δεν εκτίμησε σωστά την κατάσταση μιλώντας με ιλαρότητα για προσωρινό φαινόμενο, επιχειρεί να κρυφτεί πίσω από το διεθνές κύμα ανατιμήσεων στην ενέργεια για να κρύψει -νομίζει ότι μπορεί να κρύψει- τη δική της ολιγωρία και τη μεγαλύτερη ένταση των συνεπειών για τη χώρα.

Περιμένετε να αυτορρυθμιστεί η αγορά για να λυθεί το πρόβλημα και να είστε συνεπείς και στις συνολικές καταβολές, όταν βεβαίως δεν μας διαβεβαιώνετε για το τέλος της ακρίβειας, όπως με την ίδια ευκολία μας διαβεβαιώνατε για το τέλος της πανδημίας.

Αυτό, όμως, που είναι εξοργιστικό, κυρίες και κύριοι συνάδελφοι, είναι ότι η Κυβέρνηση επιχειρεί πέρα από αυτό που βλέπουμε, πέρα από την οδυνηρή πραγματικότητα που βιώνουν οι πολίτες που διαβιούν σε αυτή τη χώρα, να μας πείσει ότι υπάρχει μία άλλη εικόνα. Ο Υπουργός Ανάπτυξης, αφού πρώτα έπεσε έξω στις εκτιμήσεις του ότι η ακρίβεια θα διαρκούσε μέχρι τα Χριστούγεννα, στη συνέχεια αμφισβήτησε ότι υπάρχει ακρίβεια στην αγορά με το επιχείρημα ότι πηγαίνει στο σουπερμάρκετ, κύριε Σταϊκούρα, και του ζητούν οι πολίτες να βγάλουν selfie. Εγώ σας προκαλώ, με την καλή έννοια, την άλλη βδομάδα να πάτε μαζί σε ένα σουπερμάρκετ να δούμε πόσες selfie θα σας ζητήσουν οι πολίτες.

Κύριε Πρωθυπουργέ, αν και είστε απών από την Αίθουσα, αν δεν το έχετε συνειδητοποιήσει, οι διαρκείς ανατιμήσεις σε βασικά είδη διατροφής και διαβίωσης και το αδιέξοδο στο οποίο οδηγούνται χιλιάδες πολίτες και χιλιάδες οικογένειες, κύριε Μητσοτάκη, που μόλις ήρθατε, συνιστά την πρώτη ύλη για κοινωνική αναταραχή και αποσταθεροποίηση.

Εμείς μιλάμε με στοιχεία. Στις γιορτές υπήρξε απώλεια της τάξεως του 20% συγκριτικά με τον τζίρο της περσινής χρονιάς, με ένα στα δύο προϊόντα που πουλήθηκαν να είναι σε προσφορά ή προωθητική ενέργεια-έκπτωση, ενώ το τραπέζι των Χριστουγέννων ήταν αυξημένο κατά 5%. Οι προβλέψεις της νέας χρονιάς δείχνουν αυξήσεις ως και 20% σε δεκάδες προϊόντα ευρείας κατανάλωσης.

Αυτή τη στιγμή ένα στα τρία νοικοκυριά δυσκολεύεται πολύ να καλύψει τις βασικές του ανάγκες και βρίσκεται στα όρια της φτώχειας. Η απώλεια αγοραστικής δύναμης του κατώτατου μισθού έφτασε το 10,4% σύμφωνα με το Ινστιτούτο Εργασίας της ΓΣΕΕ, ενώ υπερβαίνει το 10% η απώλεια αγοραστικής δύναμης ενός νοικοκυριού με εισόδημα 1.000 ευρώ τον μήνα.

Ο δείκτης τιμών καταναλωτή τον Δεκέμβριο κατέγραψε την πιο υψηλή επίδοση από το 2011, ενώ ο πληθωρισμός που κινήθηκε κοντά στο 5,1%, σύμφωνα με ασφαλείς εκτιμήσεις, κύριε Σταϊκούρα, θα ξεπεράσει τα επίπεδα που βρισκόταν πριν η χώρα μπει στη ζώνη του Ευρώ το επόμενο διάστημα. Αυτή είναι η επιτυχία σας!

Αλλά το αμείλικτο ερώτημα είναι ένα: πώς μπορούν άνθρωποι με μισθό 600 ευρώ τον μήνα και συνταξιούχοι με συντάξεις 400 και 500 ευρώ να σταθούν όρθιοι απέναντι σε αυτό το κύμα ανατιμήσεων; Ρητορικό είναι το ερώτημα. Δεν μπορούν. Σε όλα αυτά θα πρέπει να συνυπολογίσουμε και την αύξηση του κόστους ενέργειας με την ίδια την Κομισιόν -όχι το Κίνημα Αλλαγής- να προβλέπει ότι θα μείνει σε υψηλά επίπεδα τα επόμενα δύο με τρία χρόνια.

Η Κυβέρνηση, βέβαια, έχει επιλέξει να αφήνει ασύδοτους τους ιδιώτες παρόχους ενέργειας προκειμένου να μεταφέρουν αυτόματα με αδιαφάνεια, αλλά και με κυνικότητα τις αυξήσεις στους καταναλωτές. Από κει και πέρα οφείλετε να αντιμετωπίσετε τις ανατιμήσεις ιδιαίτερα σε βασικά προϊόντα διατροφής και διαβίωσης.

Ο Υπουργός Οικονομικών αρνήθηκε τη μείωση του ΦΠΑ σε βασικά αγαθά, εκεί που η χώρα μας έχει 13% ΦΠΑ, όταν άλλες ευρωπαϊκές χώρες στα ίδια προϊόντα έχουν ΦΠΑ 4% έως 7% κι ενώ ήδη υπάρχουν αιτήματα από άλλες χώρες για μείωση των ήδη χαμηλότερων συντελεστών ΦΠΑ σε βασικά αγαθά.

Βέβαια είναι γνωστό ότι η Κυβέρνηση αποφεύγει να λαμβάνει πρωτοβουλίες σε ζητήματα που αφορούν την Ευρωπαϊκή Ένωση σε τέτοιο επίπεδο. Δεν έχει καταθέσει ούτε μία πρόταση στη μεγάλη συζήτηση που έχει ανοίξει στην Ευρώπη για την αναθεώρηση του Συμφώνου Δημοσιονομικής Σταθερότητας, που αποτελεί ζήτημα επιβίωσης όχι μόνο για την ελληνική οικονομία αλλά και για την ίδια τη χώρα.

Επίσης απέφυγε όλο αυτό το διάστημα να προχωρήσει σε ουσιαστικούς ελέγχους για να αντιμετωπίσει φαινόμενα αισχροκέρδειας. Καταθέτω στα Πρακτικά πενήντα πέντε δελτία Τύπου του Υπουργείου Ανάπτυξης από τις 28 Ιουνίου μέχρι σήμερα που ελέγχουν το παράνομο εμπόριο.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ΔΙΜΕΑ, η αρμόδια υπηρεσία, κύριε Πρωθυπουργέ, ελέγχει τα μέτρα της πανδημίας. Δεν υπάρχει ούτε ένα δελτίο Τύπου που το Υπουργείο Ανάπτυξης βρήκε φαινόμενα αισχροκέρδειας στην αγορά και επέβαλε πρόστιμο. Προφανώς ή δεν υπάρχει αισχροκέρδεια στην αγορά και όλα κυλούν κανονικά ή η υπηρεσία του Υπουργείου δεν κάνει καλά τη δουλειά της.

Η Κυβέρνηση απέφυγε να στηρίξει ουσιαστικά τους αγρότες με μέτρα τόνωσης της ρευστότητάς τους ώστε να αντεπεξέλθουν στις πολύ μεγάλες αυξήσεις του κόστους παραγωγής που τους κάνει να εγκαταλείπουν τις καλλιέργειες.

Όπως είπα πριν, εμείς καταθέτουμε προτάσεις και είναι προτάσεις που προκύπτουν μετά από διάλογο με τους πολίτες, τις παραγωγικές τάξεις, τους επαγγελματικούς και κοινωνικούς φορείς.

Είναι προτάσεις που περιλαμβάνουν: Άμεση αύξηση του κατώτατου μισθού στα 751 ευρώ και εν συνεχεία καθορισμό του από τους ίδιους τους κοινωνικούς εταίρους μέσα από ελεύθερες συλλογικές διαπραγματεύσεις. Μείωση του ΦΠΑ στο 6% για ορισμένα βασικά αγαθά τουλάχιστον για το επόμενο κρίσιμο χρονικό διάστημα. Μείωση του ειδικού φόρου κατανάλωσης στα καύσιμα για το ίδιο κρίσιμο χρονικό διάστημα. Μείωση του μη μισθολογικού κόστους των επιχειρήσεων τουλάχιστον για το 2022, ώστε να απορροφήσουν μέρος των αυξήσεων του κόστους ενέργειας και μισθολογικού κόστους χωρίς να έχουν μείζον θέμα, όχι για την ανταγωνιστικότητα τους αλλά για την επιβίωσή τους. Και, βεβαίως, αξιοπρεπείς κατώτερες συντάξεις για χαμηλοσυνταξιούχους στη θέση του ΕΚΑΣ που το κατήργησε ο ΣΥΡΙΖΑ.

Κύριε Πρωθυπουργέ, αποτύχατε να διαμορφώσετε τις συνθήκες για ένα νέο αναπτυξιακό και παραγωγικό πρότυπο για τη χώρα. Το σχέδιό σας για την αξιοποίηση των πόρων του Ταμείου Ανάκαμψης δεν έχει σχέση με την παραγωγική ανασυγκρότηση της χώρας αλλά είναι μεταπρατικού χαρακτήρα, αφού βασίζεται στις αυξημένες εισαγωγές υλικών και αγαθών, όπως καταγράφεται και στους δύο προϋπολογισμούς των τελευταίων ετών. Δεν υπάρχει καμμία πρόβλεψη για την ενίσχυση της εγχώριας παραγωγής, τη στήριξη της ελληνικής βιομηχανίας και βιοτεχνίας με προτεραιότητα στην ενίσχυση σύγχρονων ανταγωνιστικών εξωστρεφών επιχειρήσεων.

Είναι ένα σχέδιο, κυρίες και κύριοι συνάδελφοι, που δεν αφορά στους πολλούς ούτε καν στους λίγους. Είναι ένα σχέδιο που είναι για ελάχιστους.

Επιχειρείτε, κύριοι της Κυβέρνησης, έναν βίαιο μετασχηματισμό της δομής της ελληνικής οικονομίας, στην οποία δεν θα υπάρχουν μικρομεσαίες επιχειρήσεις που αποκλείονται και από κάθε παροχή ρευστότητας, με ελάχιστες επενδύσεις για έρευνα, καινοτομία, εξωστρέφεια. Είναι πλήρες το έλλειμμα για τη βιώσιμη στροφή του αγροδιατροφικού τομέα, αφού η Κυβέρνηση έχει εγκαταλείψει αγρότες και κτηνοτρόφους, όταν την ίδια στιγμή στην Ευρώπη προετοιμάζονται για ραγδαίες αλλαγές στην Κοινή Αγροτική Πολιτική.

Επιπλέον απουσιάζουν ρεαλιστικές και αποτελεσματικές πολιτικές για να αντιμετωπιστεί το πρόβλημα της δημογραφικής γήρανσης του ελληνικού πληθυσμού με τον δείκτη γεννητικότητας να είναι κολλημένο στο 1,3, ενώ η σταθεροποίηση του πληθυσμού επιβάλλει το επίπεδο να κινείται στο 2,1.

Το αύριο, όμως, της χώρας, κυρίες και κύριοι συνάδελφοι, συνδέεται και με την ενδυνάμωση της Ελλάδας σε έναν μεταβαλλόμενο κόσμο, στην αντιμετώπιση της υπαρκτής τουρκικής απειλής, γιατί η Τουρκία λειτουργεί ξεκάθαρα ως αναθεωρητική δύναμη.

Η αντιμετώπιση αυτής της απειλής δεν περνάει μόνο μέσα από την ενίσχυση της αποτρεπτικής μας ισχύος, ούτε της αμυντικής ικανότητας των Ενόπλων Δυνάμεων. Περνάει και μέσα από την ενίσχυση της Ελληνικής Αμυντικής Βιομηχανίας. Αυτό σημαίνει ότι κάθε προμήθεια οπλικού συστήματος πρέπει να συνδυάζεται με συμφωνία που θα εκχωρεί σημαντικό μέρος του κατασκευαστικού έργου στην εγχώρια αμυντική βιομηχανία.

Περνάει, όμως, και από μια ενεργητική εξωτερική πολιτική, η οποία δεν είναι και δεν πρέπει να θεωρείται δεδομένη. Περνάει μέσα από μια αταλάντευτη εθνική γραμμή και θέση που επιβεβαιώνει ότι μοναδική διαφορά που έχουμε με την Τουρκία είναι η οριοθέτηση της υφαλοκρηπίδας και της ΑΟΖ με βάση τους κανόνες του Διεθνούς Δικαίου, εθνική γραμμή που χάραξαν και ακολούθησαν ο Κωνσταντίνος Καραμανλής και ο Ανδρέας Παπανδρέου.

Πρέπει να καταστεί σαφές σε φίλους και συμμάχους ότι η ανοχή και η έμμεση ή άμεση ενίσχυση της τουρκικής επιθετικότητας θα έχει επιπτώσεις για τους ίδιους, γιατί η Ελλάδα αποτελεί δύναμη σταθερότητας στο δυτικό σύστημα ασφαλείας. Αυτό ας το αναγνωρίσουν και ας το σεβαστούν όλοι.

Κυρίες και κύριοι συνάδελφοι, το Κίνημα Αλλαγής είναι εδώ. Ο κ. Μητσοτάκης δεν θα παίζει πια μόνος του. Η δυναμική που έχουμε αναπτύξει είναι μόνο η αρχή. Τα μεγάλα οικονομικά και κοινωνικά προβλήματα της πατρίδας, το νέο αναπτυξιακό πρότυπο για τη χώρα και τους πολίτες, η αμυντική και εξωτερική πολιτική, οι προκλήσεις του μέλλοντος και η διαμόρφωση ενός προοδευτικού μεταρρυθμιστικού σχεδίου είναι ζητήματα που το Κίνημα Αλλαγής θα αναδείξει το επόμενο διάστημα.

Ψηφίζουμε υπέρ της πρότασης δυσπιστίας με αίσθημα ευθύνης και συνέπειας απέναντι στον ελληνικό λαό.

Λέμε, όμως, όχι σε μικροκομματικά παιχνίδια εντυπώσεων που εξυπηρετούν ευκαιριακές στρατηγικές και ανοίγουμε έναν μεγάλο και ειλικρινή διάλογο με τον ελληνικό λαό. Κατεβαίνουμε στην κοινωνία για να κερδίσουμε την εμπιστοσύνη των πολιτών με θετικό λόγο και επιχειρήματα, με πρόγραμμα και αξιοπιστία, με νέα, καθαρά και φωτεινά πρόσωπα, γιατί η Ελλάδα έχει ανάγκη από ένα σχέδιο μεταρρυθμιστικό με πρωταγωνιστή τις παραγωγικές δυνάμεις αυτού του τόπου, ένα σχέδιο για τους πολίτες, αλλά με τους πολίτες, ένα σχέδιο για την Ελλάδα και για τους Έλληνες, ένα σχέδιο που μπορεί να εμπνευστεί, να σχεδιάσει και να υλοποιήσει μόνο το Πανελλήνιο Σοσιαλιστικό Κίνημα.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Αμέσως μετά τον κ. Κατρίνη καλείται στο Βήμα ο κ. Αλέξης Τσίπρας, Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Θα ήθελα πριν ξεκινήσω, κύριε Πρόεδρε, να εκφράσω τις ειλικρινείς μου ευχές για ταχεία ανάρρωση στην κ. Γιαννάκου που περνάει μια περιπέτεια και όλοι ευχόμαστε σύντομα να είναι ξανά κοντά μας.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι Βουλευτές, τρεις μέρες συζήτησης πιστεύω ότι απέδειξαν πόσο δικαιολογημένα είναι τα κύματα οργής και αγανάκτησης που διατρέχουν την ελληνική κοινωνία.

Αποτύχατε, κύριοι της Κυβέρνησης. Αποτύχατε με τεράστιο κόστος για τον ελληνικό λαό, κόστος κοινωνικό, οικονομικό, ανθρώπινο, αλλά συμπεριφέρεστε σαν να έχετε πιστέψει και εσείς οι ίδιοι την προπαγάνδα που εσείς κατασκευάζετε, σαν να βρίσκεστε αλλού.

Αυτή την προπαγάνδα την κατασκευάζετε για να την καταναλώνουν οι τηλεθεατές, οι πολίτες, αλλά τελικά φαίνεται ότι οι μόνοι που την καταναλώνουν είσαστε εσείς. Οι τηλεθεατές -απ’ ό,τι φαίνεται- και οι πολίτες όλοι έχουν πάθει πια ανοσία. Το καταλαβαίνει κανείς από την πρώτη ματιά, αφού κανένας σταθμός τηλεοπτικός δεν μπορεί πια να κάνει ρεπορτάζ χωρίς να κλείνει τα μικρόφωνα από τους περαστικούς. Οι πολίτες έχουν πάθει ανοσία στην προπαγάνδα, αλλά εσείς έχετε πάθει εθισμό. Εθισμό στο ψέμα και στη διαστρέβλωση της αλήθειας.

Έχετε συναίσθηση, αλήθεια, της πραγματικότητας αναρωτιέμαι, ακούγοντάς σας όλους τον ένα μετά τον άλλο τους Βουλευτές της Συμπολίτευσης να έρχεστε σε αυτό το Βήμα, ή είστε θύματα αυτής της προπαγάνδας και πρώτος εσείς, κύριε Μητσοτάκη, κλεισμένος σε μια προστατευτική γυάλα των αυλοκολάκων της συμφοράς και των δημοσκόπων της χαράς;

Γιατί όταν, κύριε Μητσοτάκη, ένας πολιτικός, πόσω μάλλον ένας Πρωθυπουργός, γίνεται ανέκδοτο, αντικείμενο λοιδορίας και σαρκασμού, τότε ο πολιτικός αυτός έχει ήδη τελειώσει και απλά δεν το γνωρίζει ακόμη.

(Χειροκροτήματα από την πτέρυγα του ΣΥΡΙΖΑ)

Ώρα, λοιπόν, να σας ενημερώσει κάποιος. Ώρα να σας ενημερώσει κάποιος που θέλει το καλό σας για το τι πραγματικά συμβαίνει στην ελληνική κοινωνία.

Κύριε Μητσοτάκη, έχετε τελειώσει πολιτικά. Το χειρότερο, όμως, είναι ότι ζείτε στο δικό σας παράλληλο σύμπαν, σε ένα οργουελικό «1984», όπου όλα πηγαίνουν καλά, γιατί εμφανίζονται καλά από την κυρίαρχη ενημέρωση.

Και τελειώσατε όχι μόνο γιατί αποτύχατε, με τεράστιο ανθρώπινο οικονομικό και κοινωνικό κόστος, σχεδόν σε όλα τα κρίσιμα που διαχειριστήκατε στην πανδημία, στις φωτιές, στην ακρίβεια, στον τελευταίο χιονιά, που φέρνει την υπογραφή της οριστικής πολιτικής σας χρεοκοπίας, αλλά κυρίως γιατί την ώρα που αποτυγχάνετε παταγωδώς σε όλα, εσείς συνεχίζετε το ίδιο βιολί μιας άθλιας επικοινωνίας.

Την ώρα που αποτυγχάνετε, εσείς συνεχίζετε με τρόπο προκλητικό να πιστεύετε ότι δεν είστε ένας Πρωθυπουργός εκλεγμένος που έχει υποχρέωση να λογοδοτεί, αλλά συμπεριφέρεστε ως πρίγκιπας που η εξουσία τού ανήκει ως κληρονομικό δικαίωμα και αδιαφορείτε αν ο λαός υποφέρει. Μονάχα χτίζετε το δικό σας καθεστώς με τα χρήματα των Ελλήνων φορολογουμένων σε απευθείας αναθέσεις, σε κερδοσκόπους, σε golden boys και σε ανθρώπους της νύχτας, την ώρα που συντριπτική πλειοψηφία των ελληνικών νοικοκυριών δεν έχει να βγάλει τον μήνα. Αυτή είναι η πραγματικότητα σήμερα.

Αποτύχατε, αλλά δεν έχετε καμμία διάθεση να καταλάβετε τα λάθη σας, να αλλάξετε κάτι στην πολιτική σας, στις πρακτικές σας. Τίποτα.

Ήρθατε, λοιπόν, χθες, για άλλη μια φορά, μετά από μια δραματική, για άλλη μια φορά, περιπέτεια για χιλιάδες συμπολίτες μας και, αντί να απολογηθείτε στους πολίτες που ταλαιπωρήθηκαν άδικα, αντί να απολογηθείτε στον ελληνικό λαό γιατί μια από τις βασικές σας υποσχέσεις ήταν ότι θα φτιάξετε επιτελικό κράτος και έχετε φτιάξει επιτελικό χάος -όταν πιάνει φωτιά με δύο μποφόρ, καίγεται η μισή Ελλάδα και όταν βρέχει, πλημμυρίζουμε και όταν χιονίζει προβλεπόμενα, κλείνουν οι κεντρικές αρτηρίες της πρωτεύουσας- και αντί να πείτε «αποτύχαμε», είχατε το θράσος για άλλη μια φορά να μας κουνήσετε το δάχτυλο. Και πάλι ως ασπίδα σας η τραγωδία στο Μάτι.

Το Μάτι, κύριε Πρωθυπουργέ, ήταν και παραμένει ένα συλλογικό τραύμα, το οποίο απαιτεί σεβασμό, σεμνότητα και όχι μικροκομματικά παιχνίδια, που διαρκώς κάνετε για να αποκρύψετε τις δικές σας ευθύνες.

(Διαμαρτυρίες από την πτέρυγα της Νέας Δημοκρατίας)

(Χειροκροτήματα από την πτέρυγα του ΣΥΡΙΖΑ)

Πού ήταν αλήθεια προχθές εκείνος ο σύμβουλός σας που βγάζατε στα κανάλια, ο κ. Συνολάκης, να σας δώσει το σχέδιό του για να εκκενώσετε την Αττική Οδό και τη Μαραθώνος και την Κατεχάκη και τη Μεσογείων σε είκοσι πέντε λεπτά και όχι σε είκοσι πέντε ώρες;

(Χειροκροτήματα από την πτέρυγα του ΣΥΡΙΖΑ)

Πού ήταν η γνώση σας και η τεχνοκρατική σας επάρκεια; Θάφτηκαν όλα μέσα στο χιόνι, όπως πνίγηκαν στις πλημμύρες, κάηκαν στις πυρκαγιές με δύο μποφόρ. Αυτό το περιβόητο «112» πού ήταν όταν έμειναν άνθρωποι μέσα στην παγωνιά, χωρίς νερό, χωρίς φαγητό επί τριάντα ώρες και δεν είχαν μια ενημέρωση από πουθενά; Πού ήταν να τους στείλετε ένα μήνυμα για οδηγίες, για το τι πρέπει να κάνουν, πώς θα επιβιώσουν επί ώρες μέσα στην παγωνιά και στο κρύο;

Και πού ήταν το κράτος όλες αυτές τις ώρες; Ακόμα και ο Στρατός επενέβη εσπευσμένα και χωρίς σχέδιο. Την Τρίτη το πρωί, την ώρα που επιχειρούσαν οι στρατιώτες για τον απεγκλωβισμό οχημάτων και οδηγών, έλαβαν εντολή να αφήσουν ό,τι κάνουν και να μαζευτούν στην έξοδο 10 της Αττικής Οδού, όπου ήταν μαζεμένα τα τηλεοπτικά συνεργεία, για να πάρουν τα συνεργεία πλάνα! Όλα για την επικοινωνία! Ντροπή πια!

(Χειροκροτήματα από την πτέρυγα του ΣΥΡΙΖΑ)

Όμως βέβαια μας είπατε ότι ζητήσατε συγγνώμη, παρ’ ότι όλοι εμείς καταλάβαμε ότι μας είπατε ότι όλοι οι άλλοι φταίνε. Φταίει το χιόνι που έπεσε μεσημέρι, ενώ συνήθως πέφτει νύχτα, και σας αιφνιδίασε. Τι να κάνουμε, αφού το χιόνι συνήθως πέφτει νύχτα, δεν πέφτει μεσημέρι;

(Χειροκροτήματα από την πτέρυγα του ΣΥΡΙΖΑ)

Φταίει η Εθνική Μετεωρολογική Υπηρεσία, που δεν σας ενημέρωσε. Ενημέρωσε όλο τον ελληνικό λαό εκτός από εσάς. Φταίνε οι δήμαρχοι και οι περιφερειάρχες. Και αυτοί δικοί σας όμως είναι. Φταίνε οι ιδιώτες παραχωρησιούχοι και η εταιρεία των τρένων. Φταίει που η Κατεχάκη και η Μεσογείων δεν είναι στην ελληνική επικράτεια, είναι σε άλλη χώρα. Φταίνε όλοι οι άλλοι.

Και μας λέτε -για να πειστούμε ότι φταίνε οι άλλοι- ότι κάνατε μάλιστα και κρίσιμες συσκέψεις, χωρίς να κρατάτε πρακτικά. Τελικά, απ’ ό,τι φαίνεται, ο μόνος που κρατούσε πρακτικά σ’ αυτή την Κυβέρνηση ήταν ο κ. Φουρθιώτης. Κανένας άλλος δεν κρατάει πρακτικά!

(Χειροκροτήματα από την πτέρυγα του ΣΥΡΙΖΑ)

Αλλά ξέχασα, μας είπατε μια συγγνώμη και «καθαρίσατε». Πώς το λέει ο λαός μας; «Από τότε που βρέθηκε η συγγνώμη, χάθηκε το φιλότιμο.».

(Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ, ησυχία. Δεν ακούγεστε ούτε γράφονται αυτά.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Όμως, κύριε Μητσοτάκη, δεν θα «καθαρίσετε» έτσι εύκολα. Φοβάμαι ότι δεν αρκεί μία συγγνώμη για να «καθαρίσετε». Δεν αρκεί μία συγγνώμη, γιατί χρωστάτε χιλιάδες συγγνώμες. Χρωστάτε είκοσι τρεις χιλιάδες διακόσιες εβδομήντα πέντε συγγνώμες σε κάθε οικογένεια που έχασε τους ανθρώπους της μέσα στην πανδημία και είναι χιλιάδες αυτές οι οικογένειες που έχασαν άδικα τον άνθρωπό τους.

(Χειροκροτήματα από την πτέρυγα του ΣΥΡΙΖΑ)

Γιατί εσείς αποφασίσατε να μην ενισχύσετε το ΕΣΥ, την ίδια στιγμή που οι σύμβουλοί σας, ο κ. Τσιόδρας, ο κ. Λύτρας, σας έλεγαν ότι πρέπει να τους ενισχύσετε και αν ενισχύατε το ΕΣΥ, οι μισοί εξ αυτών σήμερα θα είχαν σωθεί. Και ερχόσασταν εσείς σε αυτό εδώ το Βήμα χωρίς ντροπή, να μας λέτε ότι δεν έχετε καμμία μελέτη και ότι είναι το ίδιο να χαίρει κάποιος της φροντίδας σε κλίνες μονάδων εντατικής θεραπείας και το ίδιο να είναι διασωληνωμένος πρόχειρα, έξω από τις μονάδες εντατικής θεραπείας.

Χρωστάτε μία συγγνώμη σε κάθε γιατρό και νοσηλευτή, που ξενυχτάει σε τρεις και τέσσερις συνεχόμενες βάρδιες, στην αγωνιώδη μάχη να σώσει ζωές και βλέπει αυτές τις ζωές να χάνονται από τα χέρια του, γιατί εσείς, με την απέχθειά σας για κάθε τι δημόσιο, για κάθε τι κοινωνικό, τους αφήσατε μόνους και εγκαταλελειμμένους, χωρίς τα όπλα που θα τους βοηθούσαν να νικήσουν τον θάνατο.

Χρωστάτε μια μεγάλη συγγνώμη, κύριε Μητσοτάκη, σε κάθε οικογένεια που σήμερα φοβάται το αύριο και βλέπει τον μισθό να τελειώνει στη μέση του μήνα και ξεπαγιάζει μέσα στον χειμώνα, γιατί εσείς ενθαρρύνατε και διευκολύνατε τους κερδοσκόπους να επιβάλουν κεφαλικό φόρο στην κοινωνική πλειοψηφία, με την εκτίναξη των τιμών σε βασικά είδη κατανάλωσης.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ησυχία! Δεν βγαίνει τίποτα έτσι.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Χρωστάτε μία συγγνώμη σε όλες τις Ελληνίδες και σε όλους τους Έλληνες, γιατί εσείς, προσωπικά εσείς, παίξατε με τον πατριωτισμό τους. Εκμεταλλευτήκατε την αγάπη τους για την Ελλάδα και για τη Μακεδονία και τους κοροϊδέψατε με τον πιο χυδαίο τρόπο, για να κερδίσετε μερικές ψήφους, ενώ ξέρατε ποιο είναι το σωστό. Και ερχόσασταν σε αυτό εδώ το Βήμα και λέγατε ότι πουλάμε τη Μακεδονία για τις συντάξεις. Είναι ντροπή σας και χρωστάτε μια συγγνώμη σε όλους αυτούς που εξαπατήσατε.

(Χειροκροτήματα από την πτέρυγα του ΣΥΡΙΖΑ)

Χρωστάτε μια συγγνώμη, τέλος -εκατόν τρεις συγγνώμες-, στις οικογένειες όσων χάθηκαν στο Μάτι και σε κάθε συγκλονισμένο από την ανθρωπιστική εκείνη καταστροφή πολίτη, γιατί εσείς, προσωπικά εσείς, κάνατε τις χαμένες ζωές εκλογικό σας σκαλί για να σκαρφαλώσετε στην κυβέρνηση...

(Χειροκροτήματα από την πτέρυγα του ΣΥΡΙΖΑ)

…και συνεχίζετε να πράττετε το ίδιο, ενώ ξέρατε -το ομολογήσατε αργότερα- πώς και γιατί και σε πόσο ελάχιστο χρόνο συντελέστηκε αυτή η ανείπωτη τραγωδία.

(Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Σας παρακαλώ!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Χρωστάτε όλες αυτές τις συγγνώμες, όπως χρωστάτε να σταθείτε στο ύψος των περιστάσεων, να δώσετε διέξοδο στο σημερινό αδιέξοδο.

Αλήθεια, δεν καταλαβαίνετε ότι δεν μπορείτε να προχωρήσετε άλλο έτσι; Δεν μπορείτε να καταλάβετε ότι η χώρα δεν μπορεί να συνεχίσει έτσι; Δεν καταλαβαίνετε ότι από εδώ και στο εξής θα έχετε μόνο φθορά; Δεν καταλαβαίνετε ότι έχει μεγαλύτερη αξία για έναν πολιτικό να φεύγει με αξιοπρέπεια παρά να γαντζώνεται στην καρέκλα της εξουσίας;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αφού αλήθεια, κύριε Μητσοτάκη, είστε τόσο βέβαιος -και χαμογελάτε- ότι υπερέχετε και θα μας νικήσετε στις εκλογές, αφού, όπως υπεροπτικά δηλώνετε, απολαμβάνετε δημοσκοπική μονοκρατορία, παντοκρατορία και εμείς κατάρρευση -έτσι δεν λέτε;-, γιατί λοιπόν δεν επιλέγετε τη λύτρωση της λαϊκής ετυμηγορίας; Τι σας εμποδίζει να προκηρύξετε εκλογές;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Σας παρακαλώ! Δεν απευθύνεται σε εσάς. Ησυχία, παρακαλώ!

Συνεχίστε, κύριε Πρόεδρε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Καταλαβαίνω τον εκνευρισμό σας, αλλά θα με ακούσετε και θα με ακούσει και ο ελληνικός λαός.

Γιατί δεν σπεύδετε, κύριε Μητσοτάκη, να αποδείξετε την εμπιστοσύνη του λαού στο πρόσωπό σας; Ιδού, λοιπόν, η κάλπη. Η δημοκρατία περιορίζεται, αλλά δεν καταργείται από την πανδημία. Αποδείχθηκε στην Αμερική, στη Γερμανία, στην Πορτογαλία σήμερα και αλλού.

Από τη δημοκρατική κάθαρση των εκλογών, όμως, προτιμάτε την προσχηματική «συγγνώμη» για τα τελευταία κατορθώματά σας. Γιατί; Γιατί οι πολιτικές δυνάμεις που απολαμβάνουν δημοσκοπική άνοιξη -παρά τον βαρύ χειμώνα των επιλογών τους- δεν επιθυμούν εκλογές, ενώ ο ΣΥΡΙΖΑ -που δήθεν καταστρέφεται- τις επιδιώκει με κάθε τρόπο; Μήπως τρελάθηκαν όλες αυτές οι πολιτικές δυνάμεις ή μήπως η πραγματικότητα είναι πολύ διαφορετική από την εικονική πραγματικότητα που θέλετε να επιβάλετε;

Και εν πάση περιπτώσει, κύριε Μητσοτάκη, ειλικρινά αναρωτιέμαι, με ποια αξιοπιστία θα συνεχίσετε να κυβερνάτε, ενώ μπροστά η χώρα έχει μεγάλες δυσκολίες; Με αυτό το έλλειμμα αξιοπιστίας, με αυτή την τραγική έκπτωση αποτελεσματικότητας, με αυτή την πλήρη έκπτωση ηθικής; Παράγετε πολύ περισσότερα δεινά, πολύ περισσότερη διαφθορά, πολύ περισσότερο ψέμα απ’ ό,τι ο λαός μας θα μπορούσε να καταναλώσει. Πώς θα προχωρήσετε έτσι;

Το διαβόητο επιτελικό κράτος, προσωπικό σας δημιούργημα και καύχημα, έχει γίνει εδώ και δυο χρόνια αντικείμενο χλευασμού και οργής, ανέκδοτο και παράδειγμα προς αποφυγή. Τι θα γίνει αν εσείς φτάσετε μέχρι το καλοκαίρι; Πάλι με επικοινωνιακά τερτίπια θα προσπαθήσετε να τα μπαλώσετε; Και τι προετοιμασία έχετε κάνει εσείς, που δήθεν διδάσκεστε από τα λάθη σας; Πού είναι οι πεντακόσιοι δασοκομάντος που είχατε υποσχεθεί; Πού είναι τα κέντρα επιχειρήσεων που είχατε διαφημίσει; Πού είναι η ομπρέλα της αντιπυρικής προστασίας που θα φτιάχνατε; Πού είναι το πολυδιαφημισμένο πρόγραμμα «ΑΙΓΙΣ»; Πού είναι τα Καναντέρ που διατυμπανίζει το Υπουργείο Πολιτικής Προστασίας ότι αγοράζει; Πού είναι τα ρωσικά Μπεριέφ που θα νοικιάζατε; Πού είναι όλα αυτά; Τώρα έπρεπε να τα έχετε κάνει όλα αυτά. Πότε θα τα κάνετε όλα αυτά και με ποια αξιοπιστία;

Όμως, δεν ήταν μόνο ο χιονιάς και οι καταστροφικές πυρκαγιές. Στην Κρήτη αυτή την ώρα που μιλάμε οι σεισμόπληκτοι παρακολουθούν τα κατορθώματα του επιτελικού κράτους από τα κοντέινερ ξεπαγιάζοντας. Στις πλημμύρες, που ακολούθησαν τις φωτιές, το επιτελικό σας κράτος αρμένιζε μεταξύ δηλώσεων και υποσχέσεων. Και στην περσινή και στη φετινή κακοκαιρία χιλιάδες σπίτια μένουν χωρίς ρεύμα για μέρες. Γιατί δεν μπορείτε να διορθώσετε αυτά τα λάθη; Ένας χρόνος πέρασε. Προσλάβατε αριθμό ρεκόρ σε μετακλητούς, αυξήσατε τις αποδοχές τους μέχρι 70%, φτιάξατε και διαφημίσατε το Υπουργείο Κλιματικής Κρίσης, είναι κέλυφος, όμως, άδειο, χωρίς περιεχόμενο, διορίσατε τεχνοκράτες σε ανώτατες και υπουργικές θέσεις, διαφημίζοντας την αριστεία, η οποία θα καθιστούσε το επιτελικό κράτος υπόδειγμα.

Και ποιο είναι το αποτέλεσμα; Επικοινωνία, επικοινωνία και πάλι επικοινωνία. Αυτό ήταν όλο. Ένας ακραίος και επικίνδυνος προσωπικός και πολιτικός ναρκισσισμός, ο οποίος χαρακτηρίζει κάθε σας κίνηση, για να οδηγήσετε τελικά τη χώρα σε τραγωδίες και το επιτελικό σας κράτος στην πλήρη απαξίωση, εκπαιδευμένο όχι να διαχειρίζεται κρίσεις, αλλά να διαχειρίζεται τις αποτυχίες του και τις αποτυχίες σας.

Αναρωτιέμαι, κύριοι συνάδελφοι, πώς όμως θα μπορούσαμε να έχουμε αποτελεσματικό και επιτελικό κράτος, όταν εσείς έχετε αλλεργία στο ίδιο το κράτος; Πώς να έχουμε πολιτική και κοινωνική προστασία, όταν εσείς απεχθάνεστε οτιδήποτε δημόσιο και αγαπάτε μονάχα κάθε τι ιδιωτικό; Ιδιωτικοποιήσεις στην υγεία, ιδιωτικοποιήσεις στην παιδεία, ιδιωτικοποιήσεις στην ενέργεια, ιδιωτικοποιήσεις στις υποδομές, ιδιωτικοποιήσεις παντού. Πώς θέλετε να έχουμε κράτος και μάλιστα επιτελικό;

Η Ελλάδα βρίσκεται στην κορυφή της ευρωπαϊκής λίστας θανάτων ανά εκατομμύριο και στις υψηλότερες θέσεις στον κόσμο από την πανδημία και την ίδια ώρα εσείς βάζετε λουκέτο στο «Νοσοκομείο Παίδων» της Πεντέλης. Βάζετε λουκέτο σε νοσοκομείο που περιθάλπει παιδιά εν μέσω πανδημίας και δεν έχετε καμμία ντροπή να προωθείτε την εισβολή της κερδοσκοπίας στη δημόσια υγεία, το κλείσιμο και τις συγχωνεύσεις των δημόσιων νοσοκομείων. Εξασφαλίζετε ζωτικό χώρο στο ΕΣΥ, όχι για τους ανθρώπους του, για τους ασθενείς και τους πολίτες που προστρέχουν σε αυτό, αλλά για την κερδοσκοπική πρωτοβουλία.

Ο κόσμος δεν έχει να βγάλει τον μήνα, με τις υπέρογκες αυξήσεις στο ρεύμα, και εσείς τώρα, στην κορύφωση αυτής της πρωτοφανούς ενεργειακής κρίσης, σπεύσατε να ιδιωτικοποιήσετε πλήρως τη ΔΕΗ και τα ηλεκτρικά δίκτυα. Ποιο κράτος, λοιπόν, και ποια δημόσια ωφέλεια; «Θα αυτορρυθμιστεί η αγορά», μας λέτε. Και για να διευκολύνετε την αυτορρύθμιση της αγοράς στερήσατε στη χώρα το πιο ισχυρό όπλο που θα μπορούσε να έχει για να αντιμετωπίσει αυτή την ενεργειακή κρίση, τη Δημόσια -προσέξτε- Επιχείρηση Ηλεκτρισμού, όχι μια επιχείρηση ηλεκτρισμού χωρίς το «δέλτα».

Και τώρα που οι τιμές στο ρεύμα, στα καύσιμα και στα είδη πρώτης ανάγκης έφτασαν σε απλησίαστα ύψη, θυμηθήκατε ότι το κύμα της ακρίβειας είναι ένα διεθνές φαινόμενο και δεν μπορείτε να κάνετε τίποτα. Εμείς, όμως, έχουμε κι εκεί πρωτιές στην τιμή στη χονδρική πώληση του ρεύματος. Δεν μπορείτε να κάνετε τίποτα. Περιμένετε από τον θεό του κέρδους να λύσει το πρόβλημα, μοιράζοντας κάποια ψίχουλα σε όσους πλήττονται.

Πώς, λοιπόν, θα παγώσουν οι αυξήσεις στα τιμολόγια της ΔΕΗ, όταν στο κέντρο της λογικής σας δεν είναι η κοινή ωφέλεια, αλλά οι τιμές της μετοχής στο Χρηματιστήριο; Πώς θα σταματήσει η αισχροκέρδεια, όταν η βασική σας λογική είναι «δεν παρεμβαίνουμε στις αγορές, θα αυτορρυθμιστούν»; Ούτε για ελέγχους παρεμβαίνετε, αφήνοντας τα νοικοκυριά βορά σε αυτή την ασυδοσία των καρτέλ.

Τα ίδια κάνετε και με την πανδημία. Για ποιο κράτος να μιλήσουμε; Θέλετε να είναι και επιτελικό. Εσείς έχετε καταργήσει το κράτος. Αφού δεν θέλετε να παρεμβαίνει, δεν θέλετε ούτε καν να υπάρχει, όχι να παρεμβαίνει. Αφήσατε τα PCR τεστ να φτάσουν σε τιμές που παραπέμπουν σε μαύρη αγορά σε περίοδο Κατοχής. Έφτασαν σε μαυραγορίτικες τιμές τα PCR τεστ.

(Χειροκροτήματα από την πτέρυγα του ΣΥΡΙΖΑ)

(Γέλωτες από την πτέρυγα της Νέας Δημοκρατίας)

Και ύστερα βάλατε πλαφόν διπλάσιο και τριπλάσιο. Ο απόλυτος εξευτελισμός. Βάλατε πλαφόν διπλάσιο και τριπλάσιο από τις τιμές που πετυχαίνουν οι δήμοι, με απείρως μικρότερη διαπραγματευτική δύναμη από το κράτος. Άρα για ποιο κράτος μάς μιλάτε; Το θέλετε και επιτελικό. Αφού δεν πιστεύετε στο κράτος.

Τα δημόσια νοσοκομεία δυο χρόνια τώρα καταρρέουν και αφήνετε επίμονα εκτός μάχης τα ιδιωτικά, να έχουν δικαίωμα να κάνουν επιλογή σε ασθενείς, να μην παίρνουν βαριά περιστατικά, να μη γεμίζουν κρεβάτια ΜΕΘ, αλλά να λαμβάνουν χρυσή αποζημίωση. Και την ίδια ώρα, όποιος κακόμοιρος πολίτης θέλει να κάνει μια εγχείρηση, να μην έχει επιλογή άλλη από το να δώσει -αν έχει βεβαίως- από το υστέρημά του σε ιδιωτικά θεραπευτήρια, γιατί τα δημόσια έχουν γίνει αποκλειστικά για COVID. Αυτή είναι η πραγματικότητα σήμερα. Για ποιο κράτος μιλάτε; Το θέλετε και επιτελικό, τρομάρα σας.

Αφού αποδείχθηκε, λοιπόν, τόσο κερδοφόρα η «NOVARTIS», αποφασίσατε να κάνετε κι ένα «ΕΣΥ-Novartis». Αυτό είναι το νέο ΕΣΥ που διαφημίζετε. Αυτή είναι η δική σας ιδεολογία ή πιο σωστά ιδεοληψία, μια παρωχημένη και επικίνδυνη για την κοινωνική πλειοψηφία ιδεοληψία, ιδίως σε περιόδους κρίσης: Μια αγοραία αντίληψη για τον ρόλο της αγοράς, μια χυδαία αντίληψη για την ασυδοσία του κέρδους. Πρόκειται για ένα δόγμα, μια αποστολή σχεδόν θρησκευτικού χαρακτήρα, να ενισχύουν, να επιδοτούν, να διευκολύνουν με κάθε τρόπο τον κόσμο του πλούτου και να φυλακίζουν με νόμους, με καταστολή, με απαγορεύσεις την εργασία, την εργατική τάξη, τους μισθούς που οι διεκδικήσεις τους θεωρούνται εμπόδιο στην απρόσκοπτη κερδοφορία. Διότι έτσι δήθεν, μας λέτε, με τον πολλαπλασιασμό των κερδών, ο πλούτος θα γίνει επένδυση και η επένδυση θα γίνει θέσεις εργασίας και καλοί μισθοί. Κι ύστερα ζήσαμε εμείς καλά κι αυτοί καλύτερα, στο σπίτι του Βολταίρου καλύτερα, γιατί στα ελληνικά νοικοκυριά μάλλον δεν ζούνε καλά στην πλειοψηφία τους.

(Χειροκροτήματα από την πτέρυγα του ΣΥΡΙΖΑ)

Όμως, επιμένετε σ’ αυτό το παραμύθι, παρ’ ότι στην πράξη αυτό το παραμύθι, το οποίο για δεκαετίες ήταν το κυρίαρχο αφήγημα του νεοφιλελευθερισμού, στην πράξη ακυρώνεται σήμερα σε όλο τον κόσμο. Γιατί; Διότι αγνοεί την κοινωνική συνθήκη, κάθε κοινωνική συνθήκη. Διότι οδήγησε στην πρωτοφανή διεύρυνση του χάσματος ανάμεσα στους πλούσιους και τους φτωχούς και διεύρυνε τις ανισότητες, αποσταθεροποίησε την οικονομία και τις κοινωνίες. Όμως εσείς επιμένετε και ας αποδοκιμάζεται σήμερα παντού. Διότι αρνείστε να διαταράξετε την ομαλή διαδικασία κερδοφορίας και εκμετάλλευσης των πολλών από τους ελάχιστους.

Και αυτή ξέρετε, κύριε Μητσοτάκη, είναι η μεγάλη και αδυσώπητη διαφορά μας, η ιδεολογική διαφορά, ότι εσείς είστε με τα συμφέροντα των λίγων και μισείτε το κράτος, ενώ εμείς είμαστε με τα συμφέροντα των πολλών και πιστεύουμε σε ένα ισχυρό, αποτελεσματικό και ανθρώπινο κράτος. Αυτή, λοιπόν, είναι η μεγάλη, αδυσώπητη διαφορά μας.

(Χειροκροτήματα από την πτέρυγα του ΣΥΡΙΖΑ)

Η δεύτερη μεγάλη διαφορά μας είναι στο πεδίο της ηθικής. Η κυβέρνηση του ΣΥΡΙΖΑ ήταν η πιο έντιμη και καθαρή κυβέρνηση που γνώρισε ο τόπος από τη Μεταπολίτευση και μετά.

(Χειροκροτήματα από την πτέρυγα του ΣΥΡΙΖΑ)

Βγάλαμε τη χώρα από τη χαράδρα της χρεοκοπίας, στην οποία εσείς με τους συνοδοιπόρους σας την οδηγήσατε. Μέσα από τη διαφθορά και τις πελατειακές σχέσεις και τον νεποτισμό μάς φορτώσατε την επιτροπεία και το Διεθνές Νομισματικό Ταμείο και, όταν εμείς κάναμε τη μεγάλη προσπάθεια να βγάλουμε τη χώρα από την επιτροπεία, εσείς συμμαχήσατε ανοιχτά με τους τοποτηρητές. Τα ξεχάσατε; «Γερούν, γερά!», φωνάζατε! Θυμάστε; «Πάρτε τα λεφτά σας από τις ελληνικές τράπεζες», έλεγαν τα στελέχη σας στα κανάλια. Το θυμάστε;

(Χειροκροτήματα από την πτέρυγα του ΣΥΡΙΖΑ)

Και σήμερα που βγάλαμε τη χώρα και την οικονομία με ασφάλεια από αυτόν τον βούρκο της χρεοκοπίας, ήρθατε εσείς και έχετε στήσει πάρτι χειρότερο από αυτό των ημερών της αφθονίας, που μας οδήγησαν στην κρίση. Μοιράσατε 5 δισεκατομμύρια ευρώ με απευθείας αναθέσεις και με κλειστούς διαγωνισμούς μέσα σε δεκαοκτώ μήνες εν ονόματι της πανδημίας! Πέντε δισεκατομμύρια ευρώ!

(Χειροκροτήματα από την πτέρυγα του ΣΥΡΙΖΑ)

Πού τα μοιράσατε; Σε επιχειρήσεις αμορτισέρ, σε μανάβικα, σε «κουμπάρους», «κολλητούς», σε εταιρείες που δημιουργήθηκαν εικοσιτετράωρα πριν πάρουν τη δουλειά, σε πεθερές και συννυφάδες, σε ένα πρωτοφανές πάρτι διανομής του δημόσιου χρήματος.

(Χειροκροτήματα από την πτέρυγα του ΣΥΡΙΖΑ)

Δεκάδες εκατομμύρια μοιράσατε σε μέσα μαζικής ενημέρωσης, χωρίς καμμιά διαδικασία, χωρίς κριτήρια και χωρίς διαφάνεια, με μόνο κριτήριο τον βαθμό υπακοής τους στις εντολές σας και το ποσοστό αντιγραφής των «non papers» του Μαξίμου. Όσο πιο υπάκουοι και πιο καλοί αντιγραφείς, τόσο πιο μεγάλη χρηματοδότηση!

Και όλα αυτά, όταν την ίδια στιγμή στον προϋπολογισμό που ψηφίσατε κόψατε από το Εθνικό Σύστημα Υγείας πάνω από 800 εκατομμύρια, γιατί έπρεπε να μη γίνουν σπατάλες. Ώρες, ώρες ντρέπεται και η ντροπή με αυτά που κάνετε!

(Χειροκροτήματα από την πτέρυγα του ΣΥΡΙΖΑ)

Η πλήρης αποτυχία, λοιπόν, της Κυβέρνησης, που οδήγησε σε κοινωνικά δράματα και οδηγεί με μαθηματική ακρίβεια και σε νέες κοινωνικές τραγωδίες, δεν είναι αποτέλεσμα μόνο της ενδημικής ανικανότητας του Πρωθυπουργού και του περιβάλλοντός του, αλλά και της ανίκητης τάσης τους, της ανίκητης ορμής τους προς την αναξιοκρατία, τον νεποτισμό και το ρουσφέτι, της έφεσής τους να θεωρούν το κράτος και τα δημόσια ταμεία δική τους ιδιοκτησία, του πόθου τους να διαιωνίσουν το καθεστώς που έχουν οικοδομήσει, περιφρονώντας τη δημοκρατία, τους θεσμούς, τη δικαιοσύνη και τους πολίτες.

(Χειροκροτήματα από την πτέρυγα του ΣΥΡΙΖΑ)

Μιας και είστε πολύ ανήσυχοι σήμερα, έρχομαι σ’ αυτόν τον κατήφορο -ενδεχομένως να σας χαλάσω και το κέφι, αλλά τι να κάνουμε;- που δεν έχει τέλος και που έχει να κάνει βεβαίως με τις στενές σχέσεις σας…

Καλησπέρα σας, κύριε Γεραπετρίτη, εδώ είστε; Καλησπέρα σας!

(Χειροκροτήματα από την πτέρυγα του ΣΥΡΙΖΑ)

…με έναν αστέρα της «trash TV», που κουβαλάει στην πλάτη του περισσότερες από τριάντα εκκρεμείς υποθέσεις με τη δικαιοσύνη και που επί των ημερών σας έγινε πρόσωπο επί των τιμών, με δώδεκα αστυνομικούς να τον φυλάνε! Προσέξτε, με δώδεκα αστυνομικούς να τον φυλάνε!

Κύριε καθηγητά, δεν θα ασχοληθώ μαζί σας. Τι να πω για τον κύριο καθηγητή; Κρίμα θα πω και μόνο κρίμα! Κρίμα θα πω!

(Χειροκροτήματα από την πτέρυγα του ΣΥΡΙΖΑ)

Κρίμα και ντροπή, γιατί είναι θλιβερό. Είναι πραγματικά θλιβερό να εκβιάζεται ένας Υπουργός, δεξί χέρι του Πρωθυπουργού, από έναν υπόδικο άνθρωπο, με αυτή τη διαδρομή που έχει. Ξέρετε, δεν είναι θλιβερό μόνο για τον Υπουργό! Δεν είναι θλιβερό για την Κυβέρνηση. Είναι θλιβερό για τη δημοκρατία!

Όμως, εγώ θα θέσω τα ερωτήματά μου κυρίως στον κ. Μητσοτάκη, που, αν τον αφήσει ο κ. Γεωργιάδης, θα τα ακούσει για να τα απαντήσει.

Κύριε Μητσοτάκη, είστε σίγουρος για το ποιος κυβερνά αυτή τη χώρα; Την κυβερνάτε εσείς ή μήπως οι «Φουρθιώτηδες»;

(Χειροκροτήματα από την πτέρυγα του ΣΥΡΙΖΑ)

Γιατί ξέρετε κάτι; Είναι η πρώτη φορά -και το λέω μετά λόγου γνώσεως, δεν πρέπει να υπήρξε άλλη κυβέρνηση, τουλάχιστον από τη Μεταπολίτευση και μετά, που παρακολουθούμε στενά- στη μεταπολιτευτική ιστορία του τόπου που η νύχτα διεισδύει στο Μέγαρο Μαξίμου.

(Χειροκροτήματα από την πτέρυγα του ΣΥΡΙΖΑ)

Και θέλω να σας απευθύνω μια σειρά από ερωτήματα, κύριε Μητσοτάκη: Γνωρίζατε ότι η μισή σας Κυβέρνηση έκανε εξυπηρετήσεις σε έναν υπόδικο παρουσιαστή; Πώς απέκτησε πρόσβαση σε φύλαξη δώδεκα αστυνομικών; Πώς είχε αυτός ο άνθρωπος τόσες στενές σχέσεις με τόσους Υπουργούς σας και όχι μόνο με τον κύριο καθηγητή, αλλά με το μισό Υπουργικό Συμβούλιο; Πώς το «δεξί» σας χέρι διαπραγματευόταν μαζί του τις νομοθετικές παρεμβάσεις της Κυβέρνησης, με τη μισή Κυβέρνηση να του κάνει ντελίβερι; Και σας ρωτώ ευθέως: Το γνωρίζατε αυτό; Το γνωρίζατε ή το αγνοούσατε;

Γνωρίζατε ότι τις μέρες που αντάλλασσε κλήσεις και SMS με τη μισή σας Κυβέρνηση ο κύριος αυτός έστησε δεκατρείς εταιρείες με νόμιμους εκπροσώπους να φέρονται δύο αλλοδαπές από τη Γεωργία εταιρείες «βιτρίνα», χωρίς πραγματική δραστηριότητα, χωρίς δηλώσεις προσωπικού στην «ΕΡΓΑΝΗ» και χωρίς εγκατάσταση στις δηλωθείσες έδρες, προκειμένου να εισπράττει από τις αναστολές συμβάσεως εργασίας λόγω της πανδημίας και επιστρεπτέες προκαταβολές; Το γνωρίζατε αυτό ή δεν το γνωρίζατε;

Σας ενημέρωσε ή δεν σας ενημέρωσε ο κ. Βρούτσης; Διότι ο κ. Βρούτσης το γνώριζε καλά! Και προς τιμήν του προσπάθησε να το σταματήσει και ο εν λόγω μπήκε με μπράβους στο Υπουργείο για να τον τρομοκρατήσει! Και μετά, όμως, όλως παραδόξως αποχώρησε ο Βρούτσης από το Υπουργείο και όχι ο Φουρθιώτης από το Μαξίμου! Τα γνωρίζατε αυτά; Τα γνωρίζατε ή δεν τα γνωρίζατε;

(Χειροκροτήματα από την πτέρυγα του ΣΥΡΙΖΑ)

Αν τα αγνοείτε όλα αυτά, κύριε Μητσοτάκη, εγώ σήμερα θέλω να σας βοηθήσω. Θέλω να σας πω τι γνωρίζουμε εμείς, για να τα γνωρίσετε κι εσείς. Από τον Δεκέμβρη του 2020 η Γενική Διεύθυνση Εισφορών του ΕΦΚΑ αποστέλλει έγγραφο στη Διεύθυνση Σχεδιασμού και Συντονισμού Ελέγχου στο ΣΔΟΕ και στο ΣΕΠΕ για τη διενέργεια έρευνας για την τήρηση της ασφαλιστικής νομοθεσίας για μια σειρά εταιρειών στις οποίες φιγουράρει το όνομα του Φουρθιώτη. Πρόκειται για εταιρείες που φέρονται να ελέγχονται για το αν όντως λειτουργούν νόμιμα ή αν λειτουργούν ως σχήμα παράνομων οικονομικών δραστηριοτήτων. Τα γνωρίζατε αυτά;

Από τις δεκατρείς εταιρείες που φέρονται να συνδέονται με τον κ. Φουρθιώτη γνωρίζουμε ότι έχουν πιστωθεί επιστρεπτέες προκαταβολές. Σε έντεκα από αυτές έχει πιστωθεί το συνολικό ποσό των 194.883 ευρώ, ενώ εγκρίθηκαν επιπλέον 56.987 ευρώ. Τα γνωρίζετε; Μιλάμε για το συνολικό ποσό των 250.000 ευρώ, για χρήματα που πιστώθηκαν, σύμφωνα με τις έρευνες της Οικονομικής Αστυνομίας, αρχές Μαρτίου του 2021 και στη συνέχεια μεταφέρθηκαν, προκειμένου να αιτιολογήσουν χορήγηση δανείου ύψους 182.000 ευρώ στην εταιρεία «EPSILON TV», διαχειριστής της οποίας είναι ο κ. Φουρθιώτης.

Η έρευνα της Οικονομικής Αστυνομίας, όπως επίσης γνωρίζουμε, αν εσείς δεν γνωρίζετε, κύριε Μητσοτάκη, έχει ολοκληρωθεί. Ερώτημα: Έχει διαβιβαστεί στην Οικονομική Εισαγγελία ή όχι; Από πότε έχει διαβιβαστεί; Και γιατί καθυστερεί; Μήπως μπορείτε να μας εξηγήσετε αυτή την αδράνεια;

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ανεξάρτητη είναι η δικαιοσύνη…

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Προσέξτε, αν έχει διαβιβαστεί ρωτάω. Μη σπεύδετε να μας πείτε για ανεξάρτητη δικαιοσύνη. Την ξέρουμε την καραμέλα. Ρωτώ αν έχει διαβιβαστεί.

Αυτά, κύριε Μητσοτάκη, τα γνωρίζετε;

Κύριε καθηγητά, εσείς τα γνωρίζατε αυτά;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Αν ήσασταν από το πρωί, θα το γνωρίζατε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μάλιστα. Τα γνωρίζετε εσείς. Δεν τα ακούσατε πρώτη φορά. Δεν ήμουν από το πρωί, κύριε καθηγητά. Ειλικρινά δεν σας άκουσα.

Μήπως μπορείτε να μας ξαναπείτε αν τον γνωρίζατε καλά τον κύριο αυτόν ή μήπως δεν τον ξέρατε; Μπορείτε να μας πείτε αν επιτρέπεται να συνομιλείτε μαζί του, έστω στον πληθυντικό, και για ποιο πράγμα ακριβώς συνομιλούσατε; Για το νομοθετικό έργο της Κυβέρνησης; Και αυτοί οι έλεγχοι; Γνωρίζατε κάτι; Σε ποιον βαθμό και για ποιον λόγο;

Πείτε μου και κάτι ακόμα. Τι θα πει η προτροπή σ’ αυτόν τον κύριο: «Μην τους κάνετε τη χάρη να δειλιάσετε.»; Για ποιους το λέτε αυτό; Για ποιους; Για τους εισαγγελείς που τον κυνηγούν; Για τον Βρούτση που καταγγέλλει; Για εμάς που στοχοποιεί; Για ποιους το γράψατε αυτό;

(Χειροκροτήματα από την πτέρυγα του ΣΥΡΙΖΑ)

Επανέρχομαι, όμως, στον κ. Μητσοτάκη, γιατί εκεί είναι το ζήτημα, όχι σε σας.

Τα ερωτήματα που σας απηύθυνα, κύριε Μητσοτάκη, είναι προφανώς ρητορικά, γιατί προφανώς όλα τα ξέρατε και όλα τα συγκαλύπτετε. Αν δεν ήταν έτσι, θα είχατε αποπέμψει από την πρώτη ώρα το δεξί σας χέρι από την Κυβέρνησή σας. Άρα ο κ. Φουρθιώτης δεν έχει στο χέρι το δεξί σας χέρι. Ο κ. Φουρθιώτης έχει στο χέρι εσάς, κύριε Μητσοτάκη! Εσάς!

(Χειροκροτήματα από την πτέρυγα του ΣΥΡΙΖΑ)

Και το ερώτημα είναι γιατί. Η απάντηση ότι μια Κυβέρνηση που ελέγχει τη συντριπτική πλειοψηφία των ΜΜΕ της χώρας είχε ανάγκη από το κανάλι του Φουρθιώτη, εντάξει, δεν μπορεί να γίνει πιστευτή. Ελπίζω να βρείτε κάποια σοβαρότερη εξήγηση να δώσετε στην ομιλία σας. Αλλιώς, φοβάμαι ότι ο βούρκος στον οποίο τώρα επιπλέετε, πολύ σύντομα θα σας καταπιεί. Κι αυτό δεν είναι ένα καλό πολιτικό τέλος για έναν Πρωθυπουργό.

Αν δεν έχετε σήμερα να δώσετε μια σοβαρή απάντηση σε όλα αυτά τα ερωτήματα, κύριε Μητσοτάκη, μία είναι η επιλογή αξιοπρέπειας για σας. Να παραιτηθείτε και να προκηρύξετε εκλογές!

(Χειροκροτήματα από την πτέρυγα του ΣΥΡΙΖΑ)

Δώστε στον ελληνικό λαό τη δυνατότητα άμεσα να σας κρίνει, πριν να είναι αργά για σας, για τη χώρα και για όλους μας!

(Χειροκροτήματα από την πτέρυγα του ΣΥΡΙΖΑ)

Είστε σε δρόμο ολισθηρό, είστε σε δρόμο αδιέξοδο, έχετε κοστίσει πολύ ακριβά στον ελληνικό λαό και στη χώρα! Φτάνει!

Η Ελλάδα, κυρίες και κύριοι συνάδελφοι, χρειάζεται ανάσα προόδου, πριν τη βάλετε κι αυτή στον αναπνευστήρα. Η Ελλάδα χρειάζεται μια κυβέρνηση εντιμότητας, μία κυβέρνηση δημοκρατίας. Χρειάζεται μια κυβέρνηση προόδου.

(Γέλωτες από την πτέρυγα της Νέας Δημοκρατίας)

Κι όσο και αν κάποιοι προσπαθούν, φαίνεται ότι δεν θα καταφέρουν να ξεφύγουν από αυτό το μεγάλο δίλημμα, το δίλημμα των εκλογών, γιατί μόνο με εκλογές και προοδευτική κυβέρνηση με κορμό τον ΣΥΡΙΖΑ θα σταματήσει αυτός ο κατήφορος, θα αποκατασταθεί η κανονικότητα, θα επανέλθει το αίσθημα της ασφάλειας, θα επανεκκινήσει η οικονομία, διαγράφοντας ή μειώνοντας δραστικά τα χρέη της πανδημίας από την πρώτη στιγμή.

Μόνο με εκλογές και κυβέρνηση προοδευτική με κορμό τον ΣΥΡΙΖΑ θα προστατευθεί αποτελεσματικά το μέσο νοικοκυριό από τη λαίλαπα της ακρίβειας στο ρεύμα, στα είδη πρώτης ανάγκης, με «πάγωμα» στους λογαριασμούς της ΔΕΗ, με μείωση του ειδικού φόρου κατανάλωσης στο ρεύμα, με μείωση του ΦΠΑ στα τρόφιμα.

Ξέρετε, φίλες και φίλοι των πτερύγων της προοδευτικής παράταξης, του συνόλου της προοδευτικής παράταξης, μην αγνοείτε το δίλημμα αυτό. Μόνο με εκλογές και προοδευτική κυβέρνηση θα απελευθερωθεί η εργασία, με την κατάργηση από την πρώτη βδομάδα του νομικού οπλοστασίου κατά του οκταώρου που έχει θεσπίσει η Κυβέρνηση Μητσοτάκη, των πληρωμένων υπερωριών, του δικαιώματος στην απεργία. Μόνο με εκλογές θα αυξηθεί άμεσα, τώρα, που υπάρχει ανάγκη για τον μέσο πολίτη, τώρα, που η ακρίβεια είναι στα ύψη, ο βασικός μισθός στα 800 ευρώ! Και η αύξηση αυτή θα περάσει σε όλα τα μισθολογικά κλιμάκια!

(Χειροκροτήματα από την πτέρυγα του ΣΥΡΙΖΑ)

Μόνο με εκλογές θα ενισχυθεί άμεσα το Εθνικό Σύστημα Υγείας, με χιλιάδες προσλήψεις υγειονομικών, με γενναία αύξηση στις αμοιβές προσωπικού και μονιμοποίηση όλων όσοι σήμερα δίνουν τη μάχη με σχέσεις ορισμένου χρόνου.

Μόνο με εκλογές θα διανεμηθούν με δικαιοσύνη τα κονδύλια του Ταμείου Ανάκαμψης. Φανταστείτε, όταν μέχρι τώρα έχουν κάνει αυτό το πάρτι, τι θα γίνει με τα κονδύλια του Ταμείου Ανάκαμψης!

(Χειροκροτήματα από την πτέρυγα του ΣΥΡΙΖΑ)

Να διανεμηθούν όχι στους «ημέτερους», αλλά στη μικρομεσαία επιχειρηματικότητα, στους ανθρώπους του μόχθου και της δημιουργίας.

Μόνο με εκλογές και προοδευτική κυβέρνηση η διαδεδομένη διαφθορά θα αντικατασταθεί από τη δικαιοσύνη, που θα επιστρέψει στον τόπο έτσι όπως αξίζει σε αυτή τη χώρα, έτσι όπως αξίζει σ’ αυτόν τον λαό!

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, καταθέσαμε την πρόταση δυσπιστίας. Γι’ αυτό την καταθέσαμε και θεωρώ ότι ήταν ένα σημαντικό βήμα, όχι γιατί αμφιβάλλω για το τι θα πράξει στο τέλος της ημέρας η Κοινοβουλευτική Ομάδα της Νέας Δημοκρατίας, που σήμερα, με όλες αυτές τις αποκαλύψεις, πραγματικά σπαράζει η καρδιά μου να σας βλέπω μόνο, τα πρόσωπά σας μόνο, την αγωνία σας μόνο…

(Χειροκροτήματα από την πτέρυγα του ΣΥΡΙΖΑ)

(Γέλωτες από την πτέρυγα της Νέας Δημοκρατίας)

Θα καταψηφίσει, όμως, τη μομφή για έναν απλό λόγο, ξέρετε. Στις επόμενες εκλογές οι μισοί συνάδελφοι της κοινοβουλευτικής Πλειοψηφίας δεν θα είναι σ’ αυτή εδώ την Αίθουσα. Τουλάχιστον οι μισοί!

(Χειροκροτήματα από την πτέρυγα του ΣΥΡΙΖΑ)

(Γέλωτες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Η πρωτοβουλία μας, όμως, θα έχει και συνέχεια, γιατί η χώρα και ο λαός μας δεν αξίζουν αυτή την παρακμή και γιατί είναι κυριολεκτικά επείγον να αναπνεύσει η κοινωνία, να αναπνεύσει η δημοκρατία.

Σε αυτόν τον αγώνα για την απαλλαγή μας από το καθεστώς Μητσοτάκη καλούμε όλες τις πολιτικές και κοινωνικές δυνάμεις της προόδου, καλούμε κάθε δημοκράτη Έλληνα πολίτη, κάθε Ελληνίδα και κάθε Έλληνα να σταθεί στο πλευρό μας. Μπορούμε και θα το πετύχουμε!

Σας ευχαριστώ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Καλείται στο Βήμα ο Υπουργός Οικονομικών κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Τσίπρα, η σημερινή σας ομιλία, το περιεχόμενο και το ύφος σας αποδεικνύει το προφανές. Επιχειρείτε να κουκουλώσετε τα δικά σας αδιέξοδα. Ήταν μια τοποθέτηση γεμάτη αντιπαραγωγική τοξικότητα, διανθισμένη με πολλά πολιτικά φληναφήματα.

Εργαλειοποιήσατε μια ύψιστη κοινοβουλευτική διαδικασία ως σανίδα σωτηρίας στην πολιτική τρικυμία σας. Καταφύγατε για μια ακόμη φορά στην καταστροφολογία, την πόλωση και τον τυχοδιωκτισμό, με στόχο τη δημιουργία εντυπώσεων. Αποτύχατε. Αποτύχατε και σε αυτό. Αποτύχατε, γιατί οι πολίτες έχουν αντιληφθεί τον πανικό, την απόγνωση και την απελπισία του ΣΥΡΙΖΑ, απόγνωση και απελπισία που αποτυπώνονται και σε ανάρτηση πριν από λίγο του κ. Τσακαλώτου. Θέλω ειλικρινά να του ευχηθώ ταχεία ανάρρωση από την περιπέτεια του κορωνοϊού. Ελπίζω να μην αποτελεί παρενέργεια η σύγχυσή του περί αξόνων, πυλώνων, στόχων και αποτελεσμάτων. Τις ειλικρινείς μου ευχές για περαστικά στην κ. Γιαννάκου. Εύχομαι να ξεπεράσει γρήγορα και αυτή τη δοκιμασία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι συνάδελφοι, στη σύντομη τοποθέτησή μου θα επιδιώξω με σοβαρότητα και επιχειρήματα, πρώτον, να μην υπερτιμήσω ούτε να υποτιμήσω τις προσπάθειες που έχουν γίνει για την αντιμετώπιση των πολλαπλών κρίσεων της τελευταίας περιόδου. Αν το έπραττα, θα συνέβαλα στην αύξηση των κινδύνων.

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ ησυχία. Όσοι θέλουν να μιλήσουν, παρακαλώ έξω από την Αίθουσα.

Συνεχίστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεύτερον, να μην επιχειρήσω να μηδενίσω παραλείψεις και λάθη. Αν το έπραττα, δεν θα συνέβαλλα στην αναζήτηση ολοένα και καλύτερων λύσεων και στην αναγκαία ενίσχυση της αξιοπιστίας του πολιτικού συστήματος, επιδιώξεις που είναι στον πυρήνα της στρατηγικής της Κυβέρνησης Νέας Δημοκρατίας υπό τον Πρωθυπουργό κ. Κυριάκο Μητσοτάκη.

Θα σταθώ στην κριτική που ασκήθηκε για τα πεπραγμένα μας στον τομέα της οικονομίας. Αν και σήμερα δεν άκουσα σχεδόν τίποτα από τον κ. Τσίπρα.

Κύριε Τσίπρα, τουλάχιστον με αυτά που γράφετε στην πρόταση δυσπιστίας, λυπάμαι, αλλά μάλλον συνειδητά είστε εγκλωβισμένος σε έναν κόσμο ψευδαισθήσεων, αυταπάτης και λαϊκισμού, σε έναν κόσμο που δεν θέλει και δεν μπορεί να διαβάσει τα μηνύματα των καιρών και τα δεδομένα που αυτοί οι καιροί, ειδικά σε περιόδους ρευστότητας, αβεβαιότητας και περιορισμών, δημιουργούν.

Αναφέρεστε στην πρότασή σας σε ανεπαρκή μέτρα στις συνθήκες της πανδημίας. Η πραγματικότητα σας διαψεύδει. Η Κυβέρνηση έχει λάβει συνολικά μέτρα ύψους 43,8 δισεκατομμυρίων ευρώ, που είναι το τέταρτο μεγαλύτερο πακέτο μέτρων στήριξης ως ποσοστό του ΑΕΠ παγκοσμίως. Το καταθέτω για τα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρόκειται για μέτρα που αποδεδειγμένα κράτησαν όρθιο τον παραγωγικό ιστό της χώρας, προστάτευσαν θέσεις εργασίας και εισοδήματα. Απόδειξη; Σύμφωνα με προχθεσινή μελέτη της Ευρωπαϊκής Επιτροπής -και εδώ δίνω μία απάντηση και στην Αξιωματική Αντιπολίτευση και στα άλλα κόμματα- η Ελλάδα έχει την τρίτη καλύτερη επίδοση στην αποκατάσταση των απωλειών εισοδήματος. Μάλιστα, σύμφωνα με την ίδια μελέτη, σχεδόν εξουδετέρωσε την απώλεια εισοδήματος του φτωχότερου 20% της εισοδηματικής κατανομής. Αυτό το λέτε ανεπάρκεια; Την καταθέτω για τα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφέρεστε σε αναποτελεσματική και αδιέξοδη πολιτική. Η πραγματικότητα και πάλι σας διαψεύδει, όπως και εσάς, κύριε Κατρίνη.

Πρώτον, να δούμε τη μεγάλη εικόνα, όπως είπατε. Η οικονομία ανακάμπτει ισχυρά, ο πλούτος αυξάνεται, πιθανότατα ισχυρότερα από τις συντηρητικές εκτιμήσεις της πολιτικής ηγεσίας του Υπουργείου Οικονομικών, και η σύνθεσή του βελτιώνεται. Διεθνείς επενδυτικοί οίκοι προσδένονται στη χώρα μας, οι επενδύσεις παρουσιάζουν τη δεύτερη μεγαλύτερη αύξηση στην Ευρωζώνη -τη δεύτερη μεγαλύτερη αύξηση στην Ευρωζώνη, κύριε Κατρίνη-, οι εξαγωγές διαμορφώνονται σε ιστορικά υψηλό επίπεδο. Οι επενδύσεις και η εξωστρέφεια δημιουργούν θέσεις απασχόλησης και εισοδήματα.

Δεύτερον, το διαθέσιμο εισόδημα των νοικοκυριών υποστηρίζεται. Το εννιάμηνο του 2021 -ας το συγκρατήσουμε αυτό- το διαθέσιμο εισόδημα των πολιτών είναι αυξημένο κατά 3,5 δισεκατομμύρια ευρώ συγκριτικά με το αντίστοιχο εννιάμηνο του 2019. Το καταθέτω για τα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν ζούμε όμως, κύριε Τσίπρα, όπως είπατε, σε γυάλινους πύργους, αποκομμένοι από την πραγματικότητα. Κατανοούμε ότι η σημαντική άνοδος του πληθωρισμού ροκανίζει το διαθέσιμο εισόδημα και δημιουργεί πιέσεις στους οικογενειακούς προϋπολογισμούς. Η προηγούμενη όμως αύξηση του εισοδήματος, μέσα από τις μειώσεις φόρων και τα πακέτα στήριξης της κοινωνίας, αμβλύνει αυτές τις αναπόφευκτες πιέσεις.

Τρίτον, η ανεργία μειώνεται. Η Ελλάδα παρουσιάζει την καλύτερη ευρωπαϊκή επίδοση μέσα στην υγειονομική κρίση, αφού αποφύγαμε την προηγούμενη διετία, με τις ασκούμενες κυβερνητικές παρεμβάσεις, τον υπαρκτό πράγματι κίνδυνο μαζικών λουκέτων και απολύσεων. Έτσι σήμερα ο αριθμός των ανέργων κυμαίνεται στο χαμηλότερο επίπεδο από το 2010.

Τέταρτον, οι καταθέσεις νοικοκυριών και επιχειρήσεων ενισχύονται. Είναι αυξημένες κατά 43 δισεκατομμύρια ευρώ -προσέξτε: 43 δισεκατομμύρια ευρώ- σε σχέση με τον Ιούνιο του 2019, με το 52% της αύξησης να προέρχεται από τα νοικοκυριά.

Πέμπτον, ο δείκτης οικονομικού κλίματος, η ψυχολογία της αγοράς -όχι δείκτης που φτιάχνει η ελληνική Κυβέρνηση- βρέθηκε αυτόν τον μήνα στο υψηλότερο σημείο των τελευταίων είκοσι ενός ετών, υπερβαίνοντας τον μέσο ευρωπαϊκό όρο.

Έκτον, η αξιοπιστία -άκουσα και αυτό από την Αξιωματική Αντιπολίτευση κιόλας- και το κύρος της χώρας ενισχύονται. Αυτό αποτυπώνεται στις συνεχείς ψήφους εμπιστοσύνης στην ασκούμενη οικονομική πολιτική από διεθνείς εταίρους, οίκους αξιολόγησης αγορές και επενδυτές.

Και, τέλος, έβδομον, η αποτρεπτική δύναμη της χώρας, της πατρίδας μας ενισχύεται. Η ισχυροποίηση της οικονομίας και η οικοδόμηση επαρκών ταμειακών διαθεσίμων μάς επιτρέπουν να υπηρετούμε και αυτή την ύψιστης σημασίας εθνική προτεραιότητα.

Κυρίες και κύριοι συνάδελφοι, συμπερασματικά, μέσα από συγκεκριμένα συγκριτικά ποσοτικά στοιχεία αποδεικνύεται ότι η μεγάλη εικόνα της ελληνικής οικονομίας είναι θετική και οι προοπτικές της ευοίωνες. Φυσικά δεν πανηγυρίζουμε ούτε εφησυχάζουμε. Γνωρίζουμε ότι στην τρέχουσα συγκυρία αυτή η διαυγής, ικανοποιητική εικόνα πρόσκαιρα θολώνει, αλλά δεν ξεθωριάζει, γιατί στηρίζεται σε γερά θεμέλια.

Ταυτόχρονα, έχουμε πλήρη επίγνωση των προκλήσεων που έχουμε να διαχειριστούμε. Η οικονομία έχει μεν βιώσιμο χρέος, σύμφωνα με τις ευρωπαϊκές αποφάσεις και εκτιμήσεις, αλλά αυτό πράγματι είναι ιδιαίτερα υψηλό. Η Ελλάδα εμφάνισε υψηλό πρωτογενές έλλειμμα προκειμένου -και ορθώς- να διαμορφώσει ένα επαρκές δίχτυ ασφαλείας για την κοινωνία. Η χώρα βρίσκεται ακόμα -η μόνη στην Ευρώπη- σε καθεστώς ενισχυμένης εποπτείας και δεν έχει επενδυτική βαθμίδα, ενώ σε ευρωπαϊκό επίπεδο νομισματική και δημοσιονομική πολιτική σταδιακά θα γίνονται πιο περιοριστικές. Και φυσικά υπάρχουν οι προκλήσεις της πράσινης μετάβασης.

Μέσα σε αυτό το πλαίσιο κινούμαστε. Εργαζόμαστε, όμως, μεθοδικά και υπεύθυνα, συνετά και μετρημένα, υλοποιώντας πολιτικές, για να αντιμετωπίσουμε στο πλαίσιο του εφικτού και των υφιστάμενων περιορισμών την τρέχουσα συγκυρία. Και το λέω αυτό γιατί και σήμερα άκουσα με εξαιρετική ευκολία αλλά και μεγάλη ανευθυνότητα να μοιράζονται δισεκατομμύρια μέσα από δανεισμό της χώρας.

Οι πολιτικές μας, συγκεκριμένες πολιτικές, εντάσσονται σε τέσσερις άξονες:

Πρώτος άξονας, η υλοποίηση μόνιμων μέτρων στήριξης του διαθέσιμου εισοδήματος των πολιτών, τα οποία διακρίνονται σε τρεις κατηγορίες:

Πρώτον, υλοποιούμε μειώσεις φόρων και ασφαλιστικών εισφορών, ενισχύοντας κυρίως τα λαϊκά στρώματα της κοινωνίας, όπως είναι η μείωση του ΕΝΦΙΑ, η μείωση του φόρου εισοδήματος φυσικών και νομικών προσώπων, η μείωση της προκαταβολής φόρου, η μείωση των ασφαλιστικών εισφορών, η κατάργηση για μία διετία της ειδικής εισφοράς αλληλεγγύης, η επέκταση μειωμένων συντελεστών ΦΠΑ σε κλάδους της οικονομίας.

Δεύτερον, υλοποιούμε παρεμβάσεις αύξησης του κατώτατου μισθού -η πρώτη ήδη εφαρμόζεται- και μαζί με τη μείωση των ασφαλιστικών εισφορών υπερβαίνει το 4% και θα ακολουθήσει δεύτερη τον Μάιο. Κι αυτές καθίστανται εφικτές διότι επιτυγχάνεται υψηλή και διατηρήσιμη ανάπτυξη και βελτιώνεται η ανταγωνιστικότητα της οικονομίας. Η συνολική αύξηση του κατώτατου μισθού πρέπει να είναι σημαντική, αλλά και ρεαλιστική, ώστε να επιτυγχάνεται ταυτόχρονα και ο στόχος της περαιτέρω μείωσης της ανεργίας.

Τρίτον, υλοποιούμε πολιτικές αύξησης απασχόλησης, όπως είναι τα προγράμματα του ΟΑΕΔ για τη δημιουργία θέσεων εργασίας, η επέκταση επιδότησης εργασίας με πλήρη κάλυψη ασφαλιστικών εισφορών, το πρώτο ένσημο για την ένταξη νέων στην αγορά εργασίας.

Φανταστείτε, συνεπώς, ένα νοικοκυριό, το βοηθάμε συνολικά, μειώνοντας μόνιμα φόρους και ασφαλιστικές εισφορές. Τον εργαζόμενο στην οικογένεια τον βοηθάμε αυξάνοντας τον μισθό του και τον άνεργο τον βοηθάμε για να βρει εργασία. Και ήδη έχουμε μειώσει την ανεργία.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Δεύτερος άξονας: Εφαρμόζουμε, και θα συνεχίσουμε να το κάνουμε για όσο χρειαστεί, βραχυπρόθεσμα μέτρα αντιμετώπισης της ενεργειακής κρίσης, όχι ψίχουλα, κύριε Τσίπρα -το 1,35 δισεκατομμύριο ευρώ το 2021 και άλλα 400 εκατομμύρια ευρώ μόνο τον Ιανουάριο του 2022 δεν είναι ψίχουλα-, επεκτείνοντας μάλιστα τις παρεμβάσεις, πέρα από τα νοικοκυριά και τους αγρότες, και στις επιχειρήσεις.

Περιορίζουμε έτσι τις δυσμενείς συνέπειες περισσότερο από άλλες ευρωπαϊκές χώρες, αλλά, να είμαστε ειλικρινείς -και είμαστε ειλικρινείς-, δεν μπορούμε να καλύπτουμε το σύνολο της επιβάρυνσης.

Τρίτος άξονας: Επεκτείνουμε μέτρα στήριξης, όπως είναι η μετάθεση της σημαντικά μειωμένης πληρωμής επιστρεπτέας προκαταβολής, η επέκταση των προγραμμάτων των πάγιων δαπανών, του «ΣΥΝ-ΕΡΓΑΣΙΑ», του «ΓΕΦΥΡΑ», η επέκταση προσωρινών αναστολών εργασίας, η διαμόρφωση ειδικού προγράμματος ενίσχυσης επιχειρήσεων, η παράταση προθεσμίας υπαγωγής σε ευνοϊκό πλαίσιο ρύθμισης οφειλών, και στηρίζουμε το δημόσιο σύστημα υγείας.

Και πέρσι, πριν από έναν χρόνο, ο κ. Τσίπρας έλεγε ότι το 2021 οι δαπάνες για τη δημόσια υγεία θα ήταν μειωμένες και, τελικά, απολογιστικά ήταν αυξημένες. Και πάλι δεν ξέρει να διαβάζει σωστά τους αριθμούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ολοκληρώνω, κύριε Πρόεδρε, σε δύο λεπτά.

Τέλος, τέταρτος άξονας: Υλοποιούμε διαρθρωτικές αλλαγές, ψηφιοποιούμε το κράτος, αξιοποιούμε τους πόρους του Ταμείου Ανάκαμψης και του ΕΣΠΑ. Το Εθνικό Σχέδιο Ανάκαμψης και Ανθεκτικότητας, το «Ελλάδα 2.0», βρίσκεται σε πλήρη εξέλιξη. Έχουν ήδη ενταχθεί εκατόν τρία έργα, με προϋπολογισμό που υπερβαίνει τα 6 δισεκατομμύρια ευρώ. Έχουμε λάβει την υψηλότερη προχρηματοδότηση στην Ευρώπη. Έχουμε υποβάλει το πρώτο αίτημα πληρωμής. Έχουμε υπογράψει επιχειρησιακές συμβάσεις, συμφωνίες με πιστωτικά ιδρύματα, με διεθνείς φορείς, για την αξιοποίηση του δανειακού χαρτοφυλακίου του Ταμείου.

Κυρίες και κύριοι συνάδελφοι, η πρόταση δυσπιστίας του ΣΥΡΙΖΑ το μόνο που κατάφερε ήταν να δώσει μια πάσα στην Κυβέρνηση συνολικά, προκειμένου αυτή να αναδείξει επί τρεις ημέρες το σημαντικό, το πολύπλευρο έργο της, που υπό εξαιρετικά δύσκολες και απρόβλεπτες συνθήκες παράγει και θα συνεχίσει να το κάνει με σοβαρότητα, υπευθυνότητα, ακεραιότητα και στιβαρότητα, υπηρετώντας την πατρίδα και την προοπτική της.

Υπηρετούμε με συνέπεια την ελληνική κοινωνία, κοινωνία που ζητά από όλους συντεταγμένα βήματα προς την ολόπλευρη ισχυροποίηση της χώρας, την αξιοπρεπή πορεία της στη διεθνή σκηνή και τη διαμόρφωση κράτους ευθύνης, δικαιοσύνης και αποτελεσματικότητας.

Η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη εργάζεται με σχέδιο, συνετά και σκληρά προς αυτή την κατεύθυνση και φέρνει θετικά, απτά αποτελέσματα για όλους τους πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Κι εμείς ευχαριστούμε τον κ Σταϊκούρα.

Μετά τον Υπουργό Οικονομικών, κλείνοντας την τριήμερη συζήτηση επί της προτάσεως δυσπιστίας, καλείται στο Βήμα ο κ. Κυριάκος Μητσοτάκης, Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, κυρίες και κύριοι συνάδελφοι, επιτρέψτε μου να ξεκινήσω και εγώ, εκ μέρους της Κοινοβουλευτικής Ομάδας της Νέας Δημοκρατίας, εκφράζοντας τη συμπαράστασή μου στη Μαριέττα, η οποία θα βγει νικήτρια και από αυτή τη δοκιμασία της υγείας της.

(Χειροκροτήματα από την πτέρυγα της Νέας Δημοκρατίας)

Κύριε Τσίπρα, μας ανακοινώσατε στην αρχή της ομιλίας σας ότι έχω τελειώσει πολιτικά. Φαντάζομαι ότι η εκτίμησή σας αυτή είναι τόσο ακριβής, όσο όταν λέγατε ότι δεν υπάρχει ούτε μία περίπτωση στο εκατομμύριο να κερδίσει εκλογές ο κ. Μητσοτάκης.

(Χειροκροτήματα από την πτέρυγα της Νέας Δημοκρατίας)

Θα θυμάστε ότι πριν από ενάμιση μήνα, κυρίες και κύριοι συνάδελφοι, στη συζήτηση για τον προϋπολογισμό, από αυτό το Βήμα είχα προβλέψει ότι το επόμενο στοίχημα για την Αξιωματική Αντιπολίτευση θα ήταν να παραμείνει δεύτερο κόμμα αντί για τρίτο στην επόμενη Βουλή. Και πράγματι, λίγες εβδομάδες μετά, ο Αρχηγός του φαίνεται να με επιβεβαιώνει απόλυτα. Με μια αμήχανη και αδιέξοδη πρόταση δυσπιστίας προς την Κυβέρνηση αναδεικνύει έμπρακτα το δικό του υπαρξιακό πρόβλημα.

Γιατί τι άλλο μπορεί να δηλώνει αυτή η άκαιρη πρωτοβουλία, εκτός από την απελπισμένη του απόπειρα να δείξει ότι ο χώρος του διατηρείται συσπειρωμένος, χωρίς οι δυνάμεις του να φυλλορροούν προς άλλα κόμματα, όπως καταγράφουν οι τελευταίες έρευνες; Και γιατί άραγε θυμήθηκε τώρα τις εκλογές που πριν από λίγους μήνες απέρριπτε, αν όχι για να κλείσει εσωκομματικές πληγές που άνοιξαν πριν από το συνέδριό του;

Άκουσα βέβαια κι εγώ και νομίζω όλοι οι συνάδελφοι σήμερα τον κ. Τσίπρα να κάνει αυτό το οποίο ξέρει να κάνει πράγματι πάρα πολύ καλά, να διαστρέφει την αλήθεια, κατασκευάζοντας μια εικονική πραγματικότητα καταστροφής. Το ξεπεράσατε όμως σήμερα, κύριε Τσίπρα. Κάθε πρόταση και δύο ψέματα, όχι ένα!

(Χειροκροτήματα από την πτέρυγα της Νέας Δημοκρατίας)

Και πράγματι, έχω ζητήσει από τους συνεργάτες μου, και θα φροντίσουμε να κάνουμε τη σχετική ανακοίνωση, να αποδομήσουμε ένα-ένα τα ψέματα τα οποία είπατε σήμερα σε αυτή εδώ την Αίθουσα, γιατί ξεπεράσατε πράγματι και τον χειρότερο εαυτό σας.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κάντε το τώρα από το Βήμα εσείς!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ, να λείπουν οι προτροπές!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Βέβαια δεν παραλείψατε να επιτίθεστε με το γνωστό οργισμένο ύφος σε εμένα με προσωπικούς χαρακτηρισμούς και να εκτοξεύετε διχαστικά συνθήματα, στήνοντας ένα δικό σας σκηνικό: μια χώρα διαλυμένη, ταπεινωμένη, με τους πολίτες της περίπου γονατιστούς να σας παρακαλούν τάχα να κυβερνήσετε ξανά. Έτσι είναι, αν έτσι νομίζετε!

(Χειροκροτήματα από την πτέρυγα της Νέας Δημοκρατίας)

Η αληθινή ζωή, όμως, είναι αλλού. Προχωράει, όχι χωρίς δυσκολίες, αλλά με σταθερό βήμα και με το βλέμμα μπροστά. Δεν χρειάζεται ούτε άλλα ψέματα ούτε άλλη τοξικότητα.

Φοβάμαι ότι όσοι σάς άκουσαν έχουν ήδη κλείσει την τηλεόραση, σκεπτόμενοι, ενίοτε και φωναχτά, «πάλι μια από τα ίδια».

Αντίθετα σήμερα περισσότερο παρά ποτέ οι πολίτες έχουν ανάγκη από ρεαλιστικές και δημιουργικές σκέψεις, που θα βοηθούν στην υπέρβαση δυσκολιών, τις οποίες πρώτος εγώ αναγνωρίζω. Δυστυχώς όμως ελάχιστες τέτοιες σκέψεις και προτάσεις άκουσα. Απόδειξη τουλάχιστον από σας ότι ακόμα και στη συγκεκριμένη διαδικασία, ακόμα και όταν επιμένετε στο αίτημά σας για εκλογές, δεν είπατε τίποτα, τίποτα! Δεν υπήρξε ούτε καν αναφορά ούτε κανένα υπονοούμενο για πειστική, συνολική, εναλλακτική πρόταση. Ο λόγος σας δεν ήταν παρά ένα κακόηχο βουητό τυφλών καταγγελιών.

Άλλωστε τι ακριβώς ζητά ο ΣΥΡΙΖΑ; Να καταδικαστεί εν μέσω πανδημίας μια εκλεγμένη Κυβέρνηση τριάντα ενός μηνών επιτυχημένων ή λιγότερο επιτυχημένων αποτελεσμάτων, για να προκύψει και να κυβερνήσει ποιος; Ποιος; Αυτός που επί δυόμισι χρόνια μετά τις εκλογές του 2019 δεν τόλμησε να κάνει ένα απολογιστικό συνέδριο για τα αίτια της ήττας του;

(Χειροκροτήματα από την πτέρυγα της Νέας Δημοκρατίας)

Αυτός -σε εσάς αναφέρομαι- που δεν έχει αλλάξει ούτε ένα από τα στελέχη της ηγετικής ομάδας η οποία ηττήθηκε κατά κράτος στην κάλπη; Αυτός που επικαλείται ως νέα μία πολιτική η οποία έχει ήδη καταδικαστεί από τον ελληνικό λαό ως η χειρότερη εμπειρία που βίωσε η χώρα από τη Μεταπολίτευση και μετά; Είναι νομίζω ερωτήματα που από μόνα τους δίνουν, κυρίες και κύριοι συνάδελφοι, την απάντηση.

Δεν είναι ασφαλώς η πρώτη φορά που η Αξιωματική Αντιπολίτευση χρησιμοποιεί κοινοβουλευτικές διαδικασίες, εν προκειμένω την κορυφαία κοινοβουλευτική διαδικασία υποβολής πρότασης δυσπιστίας, για να εξάγει τα εσωτερικά της προβλήματα. Ούτε και η πρώτη φορά -αν και σήμερα όπως σας είπα ξεπεράσατε και τον χειρότερο εαυτό σας- που αντιστρέφετε λέξεις, σημασίες και νοήματα, για να αντιστρέψετε την πραγματικότητα. Θυμίζετε μια ρήση του Σαίξπηρ: «Η αλήθεια μπορεί να χρησιμοποιείται σαν ένα μαλακό γάντι που συχνά φοριέται και ανάποδα.». Αυτό το γάντι, λοιπόν, η Κυβέρνηση το σηκώνει, όσο προσχηματικό και γεμάτο πολιτικές κηλίδες και να είναι!

(Χειροκροτήματα από την πτέρυγα της Νέας Δημοκρατίας)

Και το σηκώνει σήμερα όχι για να απαντήσει στον ΣΥΡΙΖΑ, αλλά για να μιλήσει στους πολίτες για την πραγματική εικόνα της χώρας σήμερα, αλλά κυρίως για το πώς μπορεί να είναι η πατρίδα μας την επόμενη μέρα. Γιατί απέναντί μας δεν έχουμε τα λάθη του χθες, όσο τις προκλήσεις του σήμερα και τις επιτυχίες του αύριο.

Αγαπητοί συνάδελφοι, κατά τη διάρκεια αυτής της τριήμερης συζήτησης δεν υπήρξε τομέας κυβερνητικής πολιτικής για τον οποίο να μη μας εγκάλεσε ο ΣΥΡΙΖΑ. Και νομίζω ότι από προχθές οι Υπουργοί μας αλλά και οι Βουλευτές μας παρουσίασαν αναλυτικά, ως όφειλαν στο πλαίσιο μιας τέτοιας συζήτησης, το κυβερνητικό έργο το οποίο έχει παραχθεί, τους στόχους και τις προεκλογικές μας δεσμεύσεις που έγιναν πράξη, αλλά και τις δυσκολίες που συναντά η προσπάθεια να ξεπεραστούν μέσα σε λίγο διάστημα παθογένειες δεκαετιών. Για αυτό και στη δική μου παρέμβαση θα επιλέξω μόνο μερικά από τα κεφάλαια της δράσης μας, επιδιώκοντας να αναδείξω την πολιτική τους ουσία, ενταγμένα όμως στο περιβάλλον τους.

Γιατί είναι αλήθεια ότι όλες οι δράσεις μας αναπτύχθηκαν σε συνθήκες πρωτοφανών κρίσεων, χωρίς να υπάρχει πρόσφατο ιστορικό προηγούμενο και θεσμική μνήμη διαχείρισης αντίστοιχων γεγονότων. Αναφέρομαι προφανώς στη χειρότερη παγκόσμια πανδημία των τελευταίων εκατό ετών, στη δευτερογενή κρίση στην αγορά ενέργειας, όμοιά της σημειώθηκε πριν από μισό αιώνα, στα ακραία καιρικά φαινόμενα της «Μήδειας» και της «Ελπίδας» στην Αττική, του «Ιανού» στην Καρδίτσα, στους σεισμούς στη Σάμο και στην Κρήτη, στον καύσωνα του 2021 και στις καταστροφικές πυρκαγιές που ακολούθησαν, στην υβριδική επίθεση που δέχθηκε η χώρα μας στον Έβρο τον Μάρτιο του 2020 από την Τουρκία με την ακραία εργαλειοποίηση του προσφυγικού, αλλά και στα γεγονότα στην Ανατολική Μεσόγειο το ίδιο έτος.

Ο Λένιν, που τόσο σας αρέσει, έλεγε ότι υπάρχουν χρόνια που δεν συμβαίνει απολύτως τίποτα και υπάρχουν εβδομάδες που χωράνε χρόνια. Αυτές οι εβδομάδες κρατάνε κοντά δύο χρόνια επί της δικιάς μας διακυβέρνησης. Ούτε βαρυγκωμούμε ούτε λιποψυχούμε. Η ανάληψη ευθύνης είναι για τα δύσκολα. Και εμείς μπορούμε να πούμε ότι προσπαθήσαμε και καταφέραμε να περάσουμε μέχρι τώρα με τις λιγότερες δυνατές απώλειες μέσα από όλες αυτές τις θύελλες.

(Χειροκροτήματα από την πτέρυγα της Νέας Δημοκρατίας)

Οι τεράστιες αυτές εξωγενείς προκλήσεις μπορεί να δυσκόλεψαν, δεν άλλαξαν, όμως, την πορεία της χώρας προς την πρόοδο. Σήμερα η Ελλάδα είναι διπλωματικά και αμυντικά πιο ισχυρή από ποτέ με την οικονομία και την κοινωνία όρθιες απέναντι στην επέλαση του κορωνοϊού, με την παιδεία και την υγεία να αναβαθμίζονται, με το κράτος να ψηφιοποιείται, με τους φόρους να μειώνονται και με τους πιο αδύναμους να προστατεύονται.

Είμαστε ικανοποιημένοι; Απαντώ αμέσως αρνητικά. Όχι, όμως, γιατί είμαστε στη λάθος κατεύθυνση ούτε γιατί δεν έχουμε ταχύτητα. Αλλά γιατί δεν έχουμε όλοι σε όλα την ταχύτητα την οποία πρέπει. Και αυτό ισχύει και για τα προβλήματα τα οποία συναντήσαμε στην τελευταία χιονοθύελλα ιδίως στην Αττική, προβλήματα τα οποία πρέπει να γίνουν διδάγματα.

Λυπάμαι βέβαια –λυπάμαι!- που η συγγνώμη μου δεν έγινε αντιληπτή από όσους ποτέ δεν την έμαθαν και ποτέ δεν τη διατύπωσαν!

(Χειροκροτήματα από την πτέρυγα της Νέας Δημοκρατίας)

Δεν απευθύνεται σε εσάς. Απευθύνεται σε όσους ταλαιπωρήθηκαν εξαιτίας της επιχειρησιακής ανεπάρκειας ενός ιδιωτικού φορέα και της οργανωτικής αδυναμίας του κράτους. Απευθύνεται στους οδηγούς που έμειναν στους δρόμους εγκλωβισμένοι στην Αττική Οδό, αλλά και στους ταξιδιώτες της «ΤΡΑΙΝΟΣΕ». Απευθύνεται και στους συμπολίτες μας που στερήθηκαν για μέρες το ρεύμα.

Όσοι, ξέρετε, δεν είναι συνηθισμένοι σε τέτοιες πολιτικές συμπεριφορές, θα πρέπει να μάθουν πως η δημόσια αυτοκριτική και η συγγνώμη ενός Πρωθυπουργού δεν είναι μια απλή λέξη. Είναι μια πολιτική πράξη με ειδικό βάρος και με ξεχωριστή σημασία, η οποία οφείλει να βρίσκει το ισοδύναμό της σε συγκεκριμένες λύσεις.

Δεν θα επικαλεστώ την παρέμβασή μου για να αποζημιωθούν όσοι εγκλωβίστηκαν. Νομίζω το θέμα αυτό το εξαντλήσαμε στη χθεσινή συζήτηση την οποία είχαμε. Ούτε θα αναφερθώ στην έρευνα που διεξάγεται για το πώς το πρόβλημα απλώθηκε σε άλλες κεντρικές αρτηρίες. Όλα στην ώρα τους. Όσο για την ηλεκτροδότηση δεν υπάρχει καμμία αμφιβολία ότι χάρις στις προσπάθειες του Υπουργείου και του ΔΕΔΔΗΕ αυτή επανήλθε πολύ πιο γρήγορα από ότι στην «Μήδεια». Αλλά ούτε αυτό αρκεί. Θα το πω καθαρά, τέτοια γεγονότα δεν πρέπει να επαναληφθούν.

Έχει επίσης ενδιαφέρον ότι σήμερα και χθες κτυπήθηκαν από μεγάλες κακοκαιρίες οι Ηνωμένες Πολιτείες, αλλά και η Δανία και η Σουηδία. Έμειναν δεκάδες χιλιάδες Δανοί, Σουηδοί χωρίς ρεύμα.

Δεν άκουσα εκεί κανένα πολιτικό κόμμα να ασκεί κριτική και να εργαλειοποιεί μια φυσική καταστροφή. Αποτελεί ελληνική ιδιαιτερότητα αυτό το οποίο κάνετε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έχουμε το θάρρος να μπορούμε όχι μόνο να αναγνωρίζουμε τα λάθη μας, αλλά να προχωράμε και σε διαρθρωτικές αλλαγές, δημιουργώντας ένα ξεχωριστό Υπουργείο Κλιματικής Κρίσης και Πολιτικής Προστασίας.

Ταυτόχρονα, η πολιτική προστασία να βοηθά σε μεγάλες πανελλαδικές δημόσιες εξορμήσεις, όπως η ιχνηλάτηση των κρουσμάτων COVID, αλλά και η επιχείρηση «Ελευθερία» για τον εμβολιασμό, που στηρίχθηκε σε μεγάλο βαθμό στα στελέχη της Πολιτικής Προστασίας.

Τι αφήνει, λοιπόν, πίσω μας αυτή η αρνητική εμπειρία; Την ανάγκη καλύτερου συντονισμού μεταξύ κεντρικού κράτους και τοπικής αυτοδιοίκησης, την πιο συστηματική και πιο γρήγορη εμπλοκή των Ενόπλων Δυνάμεων στη διαχείριση ανάλογων κρίσεων, την αποκρυστάλλωση αυστηρών κανόνων στη λειτουργία των παραχωρησιούχων οι οποίοι διαχειρίζονται κομβικές υποδομές και βέβαια, την καλύτερη συγκρότηση επιτροπών διαχείρισης κρίσης, με όλους τους συναρμόδιους στον ίδιο χώρο, οι οποίοι θα ακολουθούν και θα δρουν βάσει συλλογής πραγματικής πληροφορίας, αλλά κυρίως, κύριοι Υπουργοί, βάσει προκαθορισμένων διαδικασιών.

Αυτά για όσους κάνουμε τα διδάγματα προτάγματα και τα υπηρετούμε όχι με βάση τις κραυγές ενός κόμματος, που ακόμα δεν έχει βρει να πει ούτε μία κουβέντα για την ευθύνη της ιδιωτικής εταιρείας!

(Χειροκροτήματα από την πτέρυγα της Νέας Δημοκρατίας)

Και σήμερα πάλι, κύριε Τσίπρα! Ούτε μία κουβέντα. Ούτε μία! Και επαναλαμβάνω: Τι είναι αυτό το οποίο σας κάνει να υπερασπίζεστε τις «Αττικές Διαδρομές» με τέτοιο πάθος για τη σιωπή σας!

Και βέβαια, κάνετε φέτος πρόταση δυσπιστίας γιατί έμεινε ανοικτή η Αττική Οδός, όταν στην περσινή κακοκαιρία εγκαλούσατε την Κυβέρνηση γιατί έκλεισε τότε την εθνική οδό Αθηνών-Λαμίας! Τόση συνέπεια, τόση αξιοπιστία!

(Χειροκροτήματα από την πτέρυγα της Νέας Δημοκρατίας)

Κυρίες και κύριοι Βουλευτές, το ίδιο ισχύει και για τη μάχη με τον κορωνοϊό, ένα πεδίο στο οποίο και ο ΣΥΡΙΖΑ πάλι, αντί να βλέπει τη μεγάλη εικόνα, επιλέγει να προβάλει στοιχεία της στιγμής μόνο με στόχο να εμφανίσει μια ψεύτικη πραγματικότητα.

Παρά τις μεγάλες απώλειες, η χώρα κινείται στους ευρωπαϊκούς μέσους όρους, με τη διαφορά ότι η σφοδρότητα της μετάλλαξης «Δέλτα», όπως έχουμε συζητήσει πολλές φορές σε αυτή την Αίθουσα βρήκε, δυστυχώς, την πατρίδα μας να υστερεί ακόμα στους εμβολιασμούς, ιδίως στις μεγάλες ηλικίες.

Σήμερα, χάρη στις μεγάλες προσπάθειες κυρίως του υγειονομικού κόσμου, αλλά και της πολιτείας, το 84% των ενηλίκων Ελλήνων είναι πια θωρακισμένο.

(Χειροκροτήματα από την πτέρυγα της Νέας Δημοκρατίας)

Αν ήμασταν -και είναι πολύ στενάχωρο αυτό- σε αυτό το ποσοστό, στο οποίο καταφέραμε τελικά να φτάσουμε, τον Σεπτέμβριο ή τον Οκτώβριο, πιστεύω ότι θα είχαμε γλιτώσει χιλιάδες συμπολίτες μας.

Το 91% των συμπολιτών μας άνω των εξήντα είναι και αυτό θωρακισμένο. Αργά, αλλά σταθερά τα κρούσματα φαίνεται να υποχωρούν, ενώ το Εθνικό Σύστημα Υγείας ανταποκρίνεται στην πίεση.

Όμως, δεν τελειώσαμε με την πανδημία. Ο αγώνας του εμβολιασμού, από τη μία, της επιφυλακής, από την άλλη, πρέπει να συνεχιστεί ανυποχώρητα. Οι όποιες αστοχίες, ωστόσο, δεν μηδενίζουν το τεράστιο έργο το οποίο έχει γίνει.

Υπερδιπλασιάστηκαν οι ΜΕΘ επί των ημερών αυτής της Κυβέρνησης, κύριε Τσίπρα.

(Χειροκροτήματα από την πτέρυγα της Νέας Δημοκρατίας)

Πεντακόσιες εξήντα μας είχατε παραδώσει εσείς, ο κ. Ξανθός και ο κ. Πολάκης! Έχουμε ξεπεράσει τις χίλιες εκατό και έχουμε προσλάβει δώδεκα χιλιάδες νέους επαγγελματίες υγείας στο σύστημα.

(Χειροκροτήματα από την πτέρυγα της Νέας Δημοκρατίας)

Τώρα τα αντιιικά φάρμακα φτάνουν στο σπίτι όσων νοσούν σοβαρά, με το Υπουργείο να σχεδιάζει ήδη τον νοσοκομειακό χάρτη της επόμενης μέρας, αλλά και την αναβαθμισμένη πρωτοβάθμια φροντίδα που τόσο έχουμε ανάγκη.

Αυτά είναι για όσους αντικρίζουν νηφάλια την αλήθεια. Αναρωτιέμαι αν μπορούν να τα ακούσουν εκείνοι που διαλαλούσαν ότι τάχα δεν υπάρχουν τα εμβόλια και στη συνέχεια, ότι ξεστοκάρονται.

(Χειροκροτήματα από την πτέρυγα της Νέας Δημοκρατίας)

Αναρωτιέμαι αν μπορούν να τα ακούσουν όσοι αναλάμβαναν την ευθύνη των μολύνσεων σε διαδηλώσεις, ζητώντας να ανοίξουν τα σχολεία, όταν έκλειναν και να κλείνουν, όταν άνοιγαν!

(Χειροκροτήματα από την πτέρυγα της Νέας Δημοκρατίας)

Εσείς, δηλαδή, που βάζατε νάρκες και τώρα υποκρίνεστε ότι τάχα βάζατε πλάτη. Δεν ξεχνάμε ποιοι υποτιμούσαν τους επιστήμονες, προτείνοντας κτηνιατρικά φάρμακα για θεραπείες!

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ:** Τι λες;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναγνώρισε ο κ. Πολάκης, χωρίς να τον αναφέρω, τον εαυτό του σε αυτό το οποίο είπα.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ:** …(δεν ακούστηκε).

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναρωτιέμαι αν μπορείτε να ακούσετε…

**ΠΡΟΕΔΡΟΣ (Κωνσταντίνος Τασούλας):** Ησυχία, παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …όλοι εσείς που καταψηφίσατε τον υποχρεωτικό εμβολιασμό.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αξίζει…

**ΠΡΟΕΔΡΟΣ (Κωνσταντίνος Τασούλας):** Παρακαλώ, κύριε Πολάκη, επιτέλους! Μονοπωλείτε το να είστε απαράδεκτος!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Συγκρατήστε, κύριε Τσίπρα, τον κ. Πολάκη! Συγκρατήστε τον επιτέλους!

**ΠΡΟΕΔΡΟΣ (Κωνσταντίνος Τασούλας):** Παρακαλώ, λίγη ντροπή!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αφού ανοίγει διάλογο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μην είναι τόσο προφανής η ταύτισή σας μαζί του συνέχεια. Συγκρατήστε τον! Δεν σας κάνει καλό!

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Εγώ με τον Πολάκη, εσείς με τον Φουρθιώτη!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αξίζει να θυμόμαστε ότι εδώ και δύο χρόνια η πολιτεία στήριξε με 43 δισεκατομμύρια ευρώ την οικονομία και την κοινωνία. Κάλυψε αμοιβές και ασφάλιση όσων δεν δούλεψαν, ανέστειλε οφειλές και κυρίως, κρατήσαμε ζωντανές θέσεις εργασίας παντού στη χώρα.

Περνώ έτσι στο κεφάλαιο «οικονομία», ένα μέτωπο το οποίο συνδυάστηκε μεθοδικά με αυτό της υγείας.

Κουβέντα δεν είχατε να πείτε, κύριοι της Αντιπολίτευσης, για το γεγονός ότι μέσα στην υγειονομική περιπέτεια η Ελλάδα θα εμφανίσει το 2021 ανάπτυξη πολύ πάνω από 7%, μια επίδοση στις τρεις υψηλότερες της Ευρώπης!

(Χειροκροτήματα από την πτέρυγα της Νέας Δημοκρατίας)

Κουβέντα δεν είχατε να πείτε για το γεγονός ότι μέσα στην πανδημία η Ελλάδα παρουσίασε τη μεγαλύτερη πτώση ανεργίας από οποιαδήποτε χώρα της Ευρωπαϊκής Ένωσης!

(Χειροκροτήματα από την πτέρυγα της Νέας Δημοκρατίας)

Χτυπήσαμε, δηλαδή, τη μεγαλύτερη μορφή αδικίας εν μέσω πανδημίας. Από 17,3% το 2019 έπεσε στο 13,4%. Για πρώτη φορά μετά από δέκα χρόνια, οι εργαζόμενοι στη χώρα μας ξεπερνούν τα τέσσερα εκατομμύρια. Οι πιο ειδικοί θα αντιληφθούν, προφανώς, τι σημαίνει για τη χώρα να σκαρφαλώνει δώδεκα θέσεις στην ανταγωνιστικότητα μέσα σε δύο χρόνια.

Ο δείκτης οικονομικού κλίματος που ανακοινώθηκε προχθές από την Ευρωπαϊκή Επιτροπή δείχνει τις επιδόσεις της ελληνικής οικονομίας να σημειώνουν ρεκόρ εικοσαετίας.

(Χειροκροτήματα από την πτέρυγα της Νέας Δημοκρατίας)

Οι εξαγωγές και η βιομηχανία κινούνται ανοδικά. Οι πρώτες αυξάνονται κατά 20%. O κύκλος εργασιών της βιομηχανίας αυξήθηκε τον Νοέμβριο κατά 23%. Λιγότερο ειδικοί θα διαπιστώνουν τη σημασία των παραπάνω, όταν μεταφράζονται προφανώς σε συνέπειες για την καθημερινότητά τους, την τόνωση του διαθέσιμου εισοδήματος κατά 6%.

Στην εικόνα καταστροφής την οποία παρουσιάζετε, απαντάει ίσως με τον καλύτερο τρόπο το γεγονός ότι οι ελληνικές καταθέσεις, οι καταθέσεις των νοικοκυριών και των επιχειρήσεων έφθασαν σε σημείο ρεκόρ τον μήνα Δεκέμβριο του 2021.

(Χειροκροτήματα από την πτέρυγα της Νέας Δημοκρατίας)

Διακόσιες χιλιάδες νέες θέσεις μισθωτών, πενήντα χιλιάδες άνεργοι που βρήκαν δουλειά πέρυσι μέσα από τα προγράμματα του ΟΑΕΔ και άλλοι ογδόντα χιλιάδες που θα βρουν δουλειά φέτος, αλλά φυσικά και με την απόφαση της Κυβέρνησης να αυξήσει σημαντικά και για δεύτερη φορά τον κατώτατο μισθό την 1η Μαΐου αυτού του έτους.

(Χειροκροτήματα από την πτέρυγα της Νέας Δημοκρατίας)

Όλα αυτά τα οποία έγιναν δεν ήταν ούτε εύκολα ούτε αυτονόητα. Πρόκειται για την εφαρμογή μόνιμων μέτρων με κοινωνική και αναπτυξιακή στόχευση, ενώ ειδικά για τη φορολογική μας πολιτική, αυτή είναι προσαρμοσμένη ώστε να παρέχει δίκτυο στήριξης και να βελτιώνει το διαθέσιμο εισόδημα για ολόκληρη την ελληνική κοινωνία.

Ο ΕΝΦΙΑ έχει ήδη μειωθεί κατά 22% και επίκειται και άλλη μείωση. Η συνολική φοροελάφρυνση των νοικοκυριών είναι πολύ σημαντική. Ο μηδενικός φόρος των γονικών παροχών έχει ανακουφίσει εκατοντάδες χιλιάδες νοικοκυριά.

(Χειροκροτήματα από την πτέρυγα της Νέας Δημοκρατίας)

Όλα αυτά βέβαια έγιναν, κύριε Τσίπρα, από τη σημερινή Κυβέρνηση. Γιατί η προηγούμενη αύξησε όλους τους φόρους στο εισόδημα φυσικών και νομικών προσώπων. Έτσι δεν είναι, κύριε Τσίπρα, με τον συμπληρωματικό ΕΝΦΙΑ μειώνοντας το αφορολόγητο ή αυξάνοντας την προκαταβολή για τις μικρές επιχειρήσεις -να τα θυμηθούμε και αυτά- και επιβάλλοντας, αν θυμάστε καλά, είκοσι εννέα νέους φόρους, από το κρασί και τη συνδρομητική τηλεόραση μέχρι και τη διανυκτέρευση σε ξενοδοχεία;

(Χειροκροτήματα από την πτέρυγα της Νέας Δημοκρατίας)

Αυτά, για να μην ξεχνιόμαστε, αλλά και για να συγκρινόμαστε.

Αγαπητοί συνάδελφοι, είναι αυτή η εικόνα την οποία θέλουμε; Απαντώ πως όχι, γιατί ξέρω πολύ καλά πως η ακρίβεια, ένα εισαγόμενο φαινόμενο, το οποίο πλήττει όλες τις οικονομίες του πλανήτη, πριονίζει αρκετά απ’ αυτά που επιτεύχθηκαν. Γι’ αυτό και η Κυβέρνηση έχει προχωρήσει σε γενναίες επιδοτήσεις, που μέχρι στιγμής αγγίζουν τα 2 δισεκατομμύρια ευρώ στους λογαριασμούς ρεύματος, νοικοκυριών και επιχειρήσεων, ενώ ενισχύονται ξεχωριστά και οι αγρότες και οι κτηνοτρόφοι.

Στο 40% ανέρχεται η έκπτωση στις τιμές του φυσικού αερίου, ενώ και το επίδομα θέρμανσης αυξήθηκε φέτος, ώστε να φτάσει σχεδόν σε εννιακόσιες χιλιάδες νοικοκυριά.

(Χειροκροτήματα από την πτέρυγα της Νέας Δημοκρατίας)

Είναι αρκετή αυτή η ενίσχυση για να καλύψει όλες τις αυξήσεις; Απαντώ πως όχι, γιατί καλύπτει –και δεν θα μπορούσε να είναι δυστυχώς αλλιώς- ένα μέρος μόνο των διεθνών ανατιμήσεων.

Αυτές οι έκτακτες παρεμβάσεις τις οποίες κάνουμε θα συνεχιστούν. Σε καμμία περίπτωση, όμως, δεν πρέπει να αμφισβητήσουν τη δημοσιονομική ισορροπία. Δεν πρέπει, δηλαδή, να υπονομεύσουν το βασικό οικοδόμημα που έχουμε κτίσει έως τώρα και που είναι αυτό που μας επιτρέπει σήμερα να δίνουμε κάθε φορά έκτακτες επιχορηγήσεις και εκπτώσεις.

Αυτά, ασφαλώς, ισχύουν για όσους αντιλαμβάνονται πώς λειτουργούν τα δημόσια οικονομικά και όχι προφανώς για όσους εκτοξεύουν εύκολες και ανέξοδες εξαγγελίες, είτε για την κατάργηση ειδικών φόρων, που τελικά αντιστοιχούν σε ελάχιστα ευρώ είτε για εξωπραγματικά πακέτα παροχών, που θα ανάγκαζαν τελικά το κράτος να καταφύγει σε νέα φορολογία για να τα καλύψει.

Οι μαθητευόμενοι μάγοι και τα «λεφτόδεντρα» ανήκουν πια σε άλλες εποχές.

(Χειροκροτήματα από την πτέρυγα της Νέας Δημοκρατίας)

Σήμερα είναι η εποχή της αλήθειας και της ανάπτυξης για όλους, μιας πολιτικής που θέλει μέσω των επενδύσεων να αυξάνονται η απασχόληση και ο δημόσιος πλούτος και σε αυτό να έχουν μερίδιο όλοι οι πολίτες. Μια πολιτική που θέλει μέσω της εξωστρέφειας των επιχειρήσεων και της εξειδικευμένης εργασίας να κάνει πιο ανταγωνιστική τη χώρα και με αυτόν τον τρόπο να μπορεί να χρηματοδοτεί ένα δίχτυ ασφάλειας και τους πιο αδύναμους.

Ο πρώτος πυλώνας αυτής της κατεύθυνσης είναι πια ορατός. Σαράντα οκτώ έργα ύψους σχεδόν 3 δισεκατομμυρίων έχουν ήδη ενταχθεί στο Ταμείο Ανάκαμψης. Σε δυόμισι χρόνια εγκρίθηκαν σχεδόν πενήντα στρατηγικές επενδύσεις, τριάντα έργα ΣΔΙΤ που αγγίζουν τα 8 δισεκατομμύρια ευρώ και ο νέος αναπτυξιακός νόμος, που θα είχε ήδη ψηφιστεί εάν δεν είχε μεσολαβήσει η πρόταση δυσπιστίας -θα ψηφιστεί την επόμενη εβδομάδα, έρχεται να διευρύνει σημαντικά αυτές τις προοπτικές.

Για πρώτη φορά η Ελλάδα είναι στην πρώτη δεκάδα των ελκυστικότερων χωρών για την υλοποίηση επιχειρηματικών σχεδίων. Πράγματι, τώρα πια αξιοποιούνται σημαντικές δημόσιες εκτάσεις που «σκόνταφταν» επί χρόνια στο σκόπελο της γραφειοκρατίας και στον ύφαλο της ιδεοληψίας. Στο Ελληνικό και στην Κασσιόπη δημιουργούνται ήδη χιλιάδες θέσεις εργασίας. Τουριστικές επενδύσεις προχωρούν παντού στη χώρα. Εδώ, στο κέντρο της Αθήνας, γίνεται ένας οργασμός επενδυτικός. Ολοκληρώθηκαν μεταβιβάσεις ακινήτων στην Αφάντου της Ρόδου, στις Γούρνες στο Ηράκλειο της Κρήτης. Αναζωογονείται η ελληνική μεταποίηση. Πολλά τα παραδείγματα ελληνικών επιχειρήσεων, υφιστάμενων και καινούργιων, που επενδύουν στην ανταγωνιστική βιομηχανία. Ταυτόχρονα, κάτι θα πρέπει να έχετε ακούσει, κύριε Τσίπρα, για το γεγονός ότι η χώρα μας γίνεται έδρα διεθνών τεχνολογικών κολοσσών.

(Χειροκροτήματα από την πτέρυγα της Νέας Δημοκρατίας)

Φαντάζομαι ότι όλοι αυτοί δεν θα έρχονταν στην Ελλάδα εάν η χώρα βρισκόταν στα πρόθυρα της καταστροφής. Κάτι παραπάνω πρέπει να ξέρουν, κάτι πρέπει να βλέπουν. Κάτι πρέπει να βλέπει η «MICROSOFT» η οποία έρχεται να επενδύσει 1 δισεκατομμύριο ευρώ για τη δημιουργία τριών data centers. Κάτι πρέπει να βλέπει η «DIGITAL REALTY» για να πραγματοποιεί μια παρόμοια επένδυση σημαντικών κεφαλαίων σε ύψος δεκαετίας. Κάτι πρέπει να βλέπουν εταιρείες, όπως η «CISCO» και η «DELOITTE» που λειτουργούν κέντρα τεχνογνωσίας με εκατοντάδες θέσεις υψηλής εξειδίκευσης.

Στην έρευνα πρωταγωνιστούν εταιρείες, όπως η «PFIZER», με το κέντρο επιχειρησιακών λειτουργιών, που και αυτό βρίσκεται στην πρωτεύουσα της Μακεδονίας, στη Θεσσαλονίκη. Εκεί εργάζονται πεντακόσια στελέχη. Σας συνιστώ, κύριε Τσίπρα, κάποια στιγμή να το επισκεφθείτε. Θα διαπιστώσετε ότι πολλοί από αυτούς οι οποίοι εργάζονται εκεί είναι νέα παιδιά τα οποία έφυγαν στα χρόνια της κρίσης, έφυγαν πολλά επί δικών σας ημερών και επέλεξαν να επιστρέψουν στην Ελλάδα επί των ημερών αυτής της Κυβέρνησης.

(Χειροκροτήματα από την πτέρυγα της Νέας Δημοκρατίας)

Πηγαίνετε να τους μιλήσετε λίγο, να ακούσετε τις ιστορίες τους.

Και βέβαια όλα αυτά πλαισιώνονται και από άλλες παράλληλες επενδύσεις, από στοχευμένες ιδιωτικοποιήσεις, από την αντιμετώπιση εκκρεμών προβληματικών φακέλων, τα ναυπηγεία Σκαραμαγκά, η Ελευσίνα, η ΕΛΒΟ, η Σύρος, η οποία λειτουργεί σήμερα και εξακόσιοι εργαζόμενοι έχουν μεροκάματο και εκφράζουν την ικανοποίησή τους για το γεγονός ότι αυτή η Κυβέρνηση έλυσε τα ζητήματα τους. Όλα αυτά σας είναι αδιάφορα, έτσι δεν είναι; Αλλά για τους εργαζόμενους οι οποίοι βρίσκουν δουλειά σε αυτές τις εταιρείες δεν είναι καθόλου αδιάφορο, κύριε Τσίπρα.

(Χειροκροτήματα από την πτέρυγα της Νέας Δημοκρατίας)

Και σας διαβεβαιώ ότι όλοι αυτοί δεν ακούνε καθόλου όλα αυτά τα οποία είπατε σήμερα, αυτή την εικόνα καταστροφής την οποία παρουσιάσατε.

(Χειροκροτήματα από την πτέρυγα της Νέας Δημοκρατίας)

Και βέβαια προχωρούν μεγάλα έργα στο οδικό δίκτυο Ε65 Πάτρα-Πύργος. Να μη θυμηθούμε τώρα τις αμαρτίες -επειδή μας μιλήσατε και για αδιαφάνεια- των αγαπημένων σας εργολάβων, όταν πετσοκόψατε το έργο στα οκτώ για να μπορέσετε να το δώσετε στους αγαπημένους τους εργολάβους. Και ναι, αυτή η Κυβέρνηση κατάφερε και το ξεκόλλησε και τα έργα στον δρόμο Πάτρα - Πύργος ξεκινούν εντός των επόμενων μηνών.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, ο δεύτερος πυλώνας της πολιτικής μας, στον οποίον θέλω να αναφερθώ σήμερα, εδράζεται στην κοινωνική μας πολιτική. Όπως έχουμε πει πολλές φορές, δεν υπάρχει βιώσιμη οικονομική ανάπτυξη χωρίς κοινωνική συνοχή. Δεν υπάρχει τελικά επιτυχημένη επιχείρηση χωρίς ικανοποιημένους εργαζόμενους, αυτούς που με την ηλεκτρονική κάρτα εργασίας του Υπουργείου Εργασίας θα μπορούν επιτέλους να έχουν αντικειμενική εγγύηση για τα ωράρια και τις υπερωρίες τους.

(Χειροκροτήματα από την πτέρυγα της Νέας Δημοκρατίας)

Ο κόσμος της εργασίας διαθέτει πλέον ένα σαφές πλαίσιο για την απασχόληση εξ αποστάσεως. Περισσότερες άδειες και για τους δύο γονείς. Προστασία από την αυθαιρεσία στους χώρους εργασίας. Ο καινοτόμος θεσμός του πρώτου ενσήμου έρχεται να ενισχύσει νέα παιδιά που δεν είχαν δουλέψει ξανά στη ζωή τους με την σημαντική οικονομική υποστήριξη των χιλίων διακοσίων ευρώ -εξακόσια ευρώ στον εργαζόμενο, εξακόσια ευρώ στην επιχείρηση- για να βρει ένα παιδί που δεν έχει ξαναδουλέψει την πρώτη του δουλειά.

Στους νέους άλλωστε απευθύνεται ένα ειδικό πολύπλευρο πρόγραμμα. Ξεκινά με κινήσεις όπως η απαλλαγή από τα τέλη κινητής τηλεφωνίας, που υλοποιείται ήδη. Εκπαιδευτικά voucher για να αποκτήσουν υπολογιστές. Και φθάνουν σε σημαντικές θεσμικές τομές, όπως η ασφαλιστική μεταρρύθμιση με τη δημιουργία του ατομικού τους κουμπαρά στις επικουρικές συντάξεις που θα προσφέρει τελικά στα νέα παιδιά υψηλότερες συντάξεις και πλήρη ανταποδοτικότητα.

Αλλά και στο μέτωπο των πιο αδύναμων μιλούν τα ίδια τα δεδομένα. Θυμίζω ότι τον Δεκέμβριο εξακόσιοι τριάντα τέσσερις χιλιάδες χαμηλοσυνταξιούχοι και δικαιούχοι αναπηρικού επιδόματος έλαβαν έκτακτη ενίσχυση διακόσια πενήντα ευρώ.

(Χειροκροτήματα από την πτέρυγα της Νέας Δημοκρατίας)

Τον ίδιο μήνα διπλάσια επιχορήγηση κατευθύνθηκε στα διακόσιες πενήντα χιλιάδες νοικοκυριά που δικαιούνται το ελάχιστο εγγυημένο εισόδημα. Και να μην αναφερθώ στις ειδικές κατηγορίες συμπολιτών μας! Δύο χιλιάδες άνεργοι ΑΜΕΑ και συγγενείς τους έχουν ήδη προσληφθεί στο δημόσιο. Η εφαρμογή της κάρτας αναπηρίας θα διευκολύνει από φέτος πολύ την καθημερινότητα εκατόν ογδόντα χιλιάδων αναπήρων συμπολιτών μας. Αυτά είναι μέρος μόνο των δράσεων που απευθύνονται σε αυτή την ευαίσθητη κοινωνική ομάδα.

Θα μπορούσα να μιλήσω ακόμα και για τον «Προσωπικό Βοηθό», μια τόσο σημαντική μεταρρύθμιση για τους ανάπηρους συμπολίτες μας που αντιμετωπίζουν σοβαρά προβλήματα κινητικότητας, για την «Νταντά της Γειτονιάς», αυτόν τον καινοτόμο θεσμό που έρχεται να υποστηρίξει τις εργαζόμενες μητέρες. Θα μπορούσα να μιλήσω και για τα δεκατέσσερις χιλιάδες περισσότερα παιδιά που βρήκαν θέση σε παιδικούς σταθμούς, για τα δυο χιλιάδες ευρώ για κάθε νεογέννητο παιδί που υλοποιήθηκαν και θεσμοθετήθηκαν από αυτή την Κυβέρνηση.

(Χειροκροτήματα από την πτέρυγα της Νέας Δημοκρατίας)

Πρόκειται για όψεις ενός κράτους που διευκολύνει την καθημερινότητα του πολίτη και γι’ αυτό και ψηφιοποιείται. Χίλιες τριακόσιες υπηρεσίες παρέχονται ήδη ηλεκτρονικά από το gov.gr, καταργώντας περίπου εξήντα –προσέξτε- ετήσιες επισκέψεις του πολίτη σε δημόσιους φορείς. Μεγάλο μέρος των συναλλαγών γίνεται πια αυτόματα, η έκδοση πιστοποιητικών, αδειών κυκλοφορίας, μέχρι άυλες συνταγογραφήσεις και βέβαια τα ραντεβού για τον εμβολιασμό.

Όλα αυτά αφορούν αυτούς που μπορούν να εκτιμήσουν την αληθινή φροντίδα για τον εργαζόμενο και τον πιο αδύναμο, αλλά και την αξία της τεχνολογίας, όταν αυτή συνοδεύεται από το χαμόγελο και προφανώς όχι από αυτούς που συνομιλούσαν μόνο με εργατοπατέρες και κρατούσαν τους πολίτες όμηρους με προεκλογικά αντίδωρα!

(Χειροκροτήματα από την πτέρυγα της Νέας Δημοκρατίας)

Και ασφαλώς όχι από όσους είχαν τέτοια αποτελεσματική ψηφιακή πολιτική ώστε επί τέσσερα χρόνια δεν κατόρθωσαν καν να ενεργοποιήσουν το 112!

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, μια συζήτηση όπως η σημερινή παραδοσιακά προδιαθέτει για αναφορές σε όλα τα πεδία πολιτικής. Αυτό είναι πρακτικά αδύνατο να γίνει. Θα κάνω όμως μία πολύ σύντομη ξεχωριστή μνεία στα εκατόν δεκαοκτώ πρότυπα και πειραματικά σχολεία και επαγγελματικά λύκεια τα οποία ιδρύσαμε, στο νέο σχολείο των εκατόν εξήντα έξι νέων προγραμμάτων σπουδών και στις δεκαέξι χιλιάδες διακόσιες προσλήψεις μόνιμων εκπαιδευτικών που για πρώτη φορά αυτή η Κυβέρνηση έκανε εδώ και μια δεκαετία.

(Χειροκροτήματα από την πτέρυγα της Νέας Δημοκρατίας)

Δεν μπορώ όμως να μη σταθώ στην ακρογωνιαία εθνική προϋπόθεση της ισχυρής Ελλάδος που όλοι οραματιζόμαστε που δεν είναι άλλη από την αμυντική και τη διπλωματική μας πολιτική, αυτή που πλαισιώνεται και από τους αποτελεσματικούς χειρισμούς μας στο μεταναστευτικό.

Το 2019 οι μετανάστες και οι πρόσφυγες που βρίσκονταν σε δομές ήταν εξήντα πέντε χιλιάδες. Σήμερα είναι περίπου οι μισοί. Οι εκατόν είκοσι μία παλιές δομές -πολλές από αυτές ήταν τρώγλες- έγιναν τριάντα τέσσερις και τώρα είναι ανθρώπινες και οι ροές μειώθηκαν στο χαμηλότερο σημείο εδώ και δέκα χρόνια…

(Χειροκροτήματα από την πτέρυγα της Νέας Δημοκρατίας)

…γιατί κάναμε πράξη τη δέσμευσή μας να φυλάμε τα σύνορα της πατρίδας μας, είτε είναι χερσαία είτε είναι θαλάσσια.

(Χειροκροτήματα από την πτέρυγα της Νέας Δημοκρατίας)

Σήμερα η Ελλάδα έχει ένα πλέγμα ισχυρών στρατηγικών σχέσεων με την Αμερική και τη Γαλλία, με την οποία μάλιστα συνδέεται με αμυντική συνδρομή. Η σχετική συμφωνία αμυντικής συνεργασίας με τις Ηνωμένες Πολιτείες θα έρθει να ψηφιστεί στο Κοινοβούλιο εντός του επόμενου μήνα. Και εκεί θα πρέπει να εξηγήσετε, κύριε Τσίπρα, γιατί δεν την ψηφίζετε. Θα αναμένω με πολύ μεγάλο ενδιαφέρον την τοποθέτησή σας!

(Χειροκροτήματα από την πτέρυγα της Νέας Δημοκρατίας)

Και φαντάζομαι ότι, όταν αναφέρεστε στα πέντε δισεκατομμύρια των απευθείας αναθέσεων, έχετε συμπεριλάβει και τη δαπάνη για τα Ραφάλ, έτσι δεν είναι;

(Χειροκροτήματα από την πτέρυγα της Νέας Δημοκρατίας)

Γιατί τα πρώτα Ραφάλ πετάνε ήδη στους ελληνικούς ουρανούς και ξεκίνησαν ήδη να ναυπηγούνται και οι νέες φρεγάτες!

(Χειροκροτήματα από την πτέρυγα της Νέας Δημοκρατίας)

Γιατί αυτή η Κυβέρνηση επενδύει στην άμυνα της χώρας!

(Χειροκροτήματα από την πτέρυγα της Νέας Δημοκρατίας)

Γιατί χωρίς ισχυρή άμυνα δεν υπάρχει εθνική αυτοπεποίθηση και αξιόπιστη εξωτερική πολιτική!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Ναι, αυτά τα Ραφάλ, για τα οποία ούτε ένα στέλεχός σας δεν καταδέχτηκε να έρθει στην τελετή υποδοχής!

(Χειροκροτήματα από την πτέρυγα της Νέας Δημοκρατίας)

Η εξωτερική μας πολιτική συνάπτει συμφωνίες που κατοχυρώνουν τα δικαιώματά μας στη θάλασσα με πολλά γειτονικά κράτη. Απλώνει τη φιλία μας από το Ισραήλ μέχρι τον αραβικό κόσμο. Πιστεύω ότι είναι εξελίξεις που κάνουν υπερήφανους όλους τους Έλληνες, εκτός, βέβαια, από όσους πίστευαν ότι δεν υπάρχουν θαλάσσια σύνορα και οι μετανάστες πρέπει να έρχονται και μετά να εξαφανίζονται με κάποιο μαγικό τρόπο!

(Χειροκροτήματα από την πτέρυγα της Νέας Δημοκρατίας)

Και πέραν, ασφαλώς, εκείνων που διαδήλωναν στον δρόμο υπέρ του Κουφοντίνα, αλλά στη Βουλή καταψηφίζουν κορυφαίες στρατηγικές συμφωνίες για τη χώρα! Σε εσάς αναφέρομαι.

(Χειροκροτήματα από την πτέρυγα της Νέας Δημοκρατίας)

Πρόκειται για τους ίδιους που τώρα μιλούν για δήθεν καθεστωτισμό και αυταρχισμό της Κυβέρνησης. Αφιερώσατε το ένα τρίτο της ομιλίας σας για τον κ. Φρουθιώτη; Φουρθιώτη; Το ένα τρίτο της ομιλίας σας!

(Θόρυβος - διαμαρτυρίες από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν τον ξέρετε, ε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πήρατε αγκαλιά έναν υπόδικο, ο οποίος μεγαλούργησε επί δικών σας ημερών και παραπέμφθηκε στη δικαιοσύνη επί των δικών μας ημερών!

(Χειροκροτήματα από την πτέρυγα της Νέας Δημοκρατίας)

Αναρωτιέμαι αν στελέχη του ΣΥΡΙΖΑ συμφωνούν με αυτή την επιλογή σας. Γι’ αυτό την κάνατε, τελικά, αυτή την πρόταση δυσπιστίας. Γι’ αυτό την κάνατε, ε; Για τον κ. Φουρθιώτη. Έτσι δεν είναι; Είναι τόσο σημαντικός ο κ. Φουρθιώτης στο πολιτικό στερέωμα…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Παρακαλώ! Ελάτε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα μιλήσουμε σε λίγο για τον βούρκο.

Βρήκα ενδιαφέρον το γεγονός ότι ο κ. Φουρθιώτης είναι τόσο σημαντικός στον πολιτικό διάλογο, που κανένας άλλος Αρχηγός της Αντιπολίτευσης που πήρε τον λόγο δεν έκανε ούτε μία αναφορά σε αυτόν! Κανείς! Μόνο εσείς, στο ένα τρίτο της ομιλίας σας.

(Χειροκροτήματα από την πτέρυγα της Νέας Δημοκρατίας)

Πόσο πιο χαμηλά, κύριε Τσίπρα, θα πέσετε; Πόσο πιο απελπισμένος θα γίνετε;

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ελάτε! Δεν ακούγεστε έτσι και αλλιώς. Ησυχία. Δεν έχουν νόημα αυτά. Ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Να μιλήσουμε πάλι με πραγματικά δεδομένα.

Η θεσμοθέτηση της Εθνικής Αρχής Διαφάνειας αποτέλεσε έργο αυτής της Κυβέρνησης, όπως και η αναβάθμιση των ανεξάρτητων αρχών.

Η επιλογή της ηγεσίας της δικαιοσύνης με σεβασμό στην επετηρίδα τους, αλλά και η αναθεώρηση του Ποινικού Κώδικα που ευθυγραμμίζεται πλέον με τις ευαισθησίες της κοινωνίας!

(Χειροκροτήματα από την πτέρυγα της Νέας Δημοκρατίας)

Τα γεγονότα, λοιπόν, αρκούν, γιατί δεν έχω πολλά να πω περί δημοκρατίας με αυτούς οι οποίοι στοχοποίησαν συστηματικά δέκα κορυφαία πολιτικά πρόσωπα!

(Χειροκροτήματα από την πτέρυγα της Νέας Δημοκρατίας)

Όχι για το μεγαλύτερο σκάνδαλο, όπως έλεγε ο διαβόητος «Ρασπούτιν» της εποχής, Υπουργός σας, αλλά για την αθλιέστερη σκευωρία με το όνομα «NOVARTIS».

(Ζωηρά χειροκροτήματα από την πτέρυγα της Νέας Δημοκρατίας)

Μία σκευωρία που κατέρρευσε με πάταγο και οι πρωταγωνιστές της βρίσκονται σήμερα στα χέρια της δικαιοσύνης. Ένας στο ειδικό δικαστήριο και άλλοι κατηγορούμενοι, ύποπτοι -προσέξτε- όχι για την άποψή τους, αλλά γιατί δημοσίευσαν ψεύτικα στοιχεία για να στήσουν ψεύτικες κατηγορίες. Γι’ αυτό καλούνται ως ύποπτοι! Όχι για την άποψή τους. Αυτό δεν λέγεται δημοσιογραφία. Αυτό λέγεται συμμορία! Δεν λέγεται ελευθεροτυπία αλλά ελευθεροδολοφονία.

(Ζωηρά χειροκροτήματα από την πτέρυγα της Νέας Δημοκρατίας)

Με αυτόν τον υπόκοσμο είστε αγκαλιά.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ελάτε. Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα μιλήσω σήμερα μόνο για λογαριασμό της παράταξης της οποίας έχω την τιμή να είμαι Πρόεδρος.

Δύο πρώην Πρωθυπουργοί, ο κ. Σαμαράς και ο κ. Πικραμμένος, τέσσερα στελέχη του κόμματός μας, οι κ.κ. Αβραμόπουλος, Γεωργιάδης, Λυκουρέντζος και Σαλμάς στοχοποιήθηκαν στο πλαίσιο αυτής της σκευωρίας. Όλων οι υποθέσεις αρχειοθετήθηκαν από τη δικαιοσύνη!

(Ζωηρά χειροκροτήματα από την πτέρυγα της Νέας Δημοκρατίας)

Πότε, επιτέλους, θα έχετε το θάρρος να τους ζητήσετε συγγνώμη; Πότε;

(Χειροκροτήματα από την πτέρυγα της Νέας Δημοκρατίας)

Κάντε το τώρα, αν έχετε το θάρρος! Διακόπτω την ομιλία μου και πάρτε τον λόγο να τους ζητήσετε συγγνώμη!

(Χειροκροτήματα από την πτέρυγα της Νέας Δημοκρατίας)

Τους κρεμάσατε στα μανταλάκια σε αυτήν εδώ την Αίθουσα, στην πιο άθλια σκευωρία η οποία κατασκευάστηκε ποτέ!

(Χειροκροτήματα από την πτέρυγα της Νέας Δημοκρατίας)

Και σήμερα που οι υποθέσεις τους μπήκαν στο αρχείο, κάθεστε σιωπηλός και μειδιάτε κάτω από τη μάσκα.

Ντροπή σας! Ντροπή σας! Ντροπή σας! Μας κάνετε και κηρύγματα για το κράτος δικαίου, εσείς!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Όσο για τα δικαιώματα, άλλοι μιλούν για αυτά και άλλοι τα υπηρετούν. Γιατί η Εθνική Στρατηγική για τα Δικαιώματα των ΛΟΑΤΚΙ+ είναι δικό μας έργο, όπως και τα εθνικά σχέδια για την ισότητα των φύλων, για την αντιμετώπιση της κακοποίησης των παιδιών και των γυναικών, όπως και για τις υποχρεώσεις μας απέναντι στα άτομα με αναπηρία.

Τα δικαιώματα, λοιπόν, κύριοι της Αξιωματικής Αντιπολίτευσης, δεν είναι μόνο κινήματα είναι και κινήσεις. Απόδειξη ότι όσοι φλυαρούν αντί να δρουν, δεν μπόρεσαν επί χρόνια να κάνουν ούτε τις πιο απλές κινήσεις. Έπρεπε να έρθει στην εξουσία η Νέα Δημοκρατία, για να γίνει το αυτονόητο αλλά και δυναμικό στον συμβολισμό του. Να καταργήσει, δηλαδή, τον αποκλεισμό των ομοφυλόφιλων συμπολιτών μας από την εθελοντική αιμοδοσία!

(Χειροκροτήματα από την πτέρυγα της Νέας Δημοκρατίας)

Ούτε αυτό δεν μπορούσατε να κάνετε εσείς που κόπτεστε, δήθεν, για τα δικαιώματα των ΛΟΑΤΚΙ συμπολιτών μας! Ούτε αυτό. Τόσο δύσκολο σας ήταν.

(Χειροκροτήματα από την πτέρυγα της Νέας Δημοκρατίας)

Έπρεπε να το κάνει ο κ. Πλεύρης, τον οποίο, κατά τα άλλα, κατηγορείτε για ακροδεξιό. Είναι μία μικρή λεπτομέρεια, μια μικρή λεπτομέρεια που αναδεικνύει, όμως, μία μεγάλη διαφορά.

(Θόρυβος από την πτέρυγα του ΣΥΡΙΖΑ)

Κυρίες και κύριοι Βουλευτές, θέλησα να περιγράψω μόνο μερικές πλευρές της πολιτικής μας, όπως είπα, όχι για να απευθυνθώ πρωτίστως στον κ. Τσίπρα, αλλά για να μιλήσω στους πολίτες. Στόχος μου δεν είναι να συμβάλω στο τοξικό κλίμα στο οποίο αισθάνεται άνετα ο Αρχηγός του ΣΥΡΙΖΑ.

Για εμένα και για την Κυβέρνησή μας κάθε κρίση, είτε αυτή εκδηλώνεται στα σύνορά μας είτε εκδηλώνεται στην υγεία είτε εκδηλώνεται στην οικονομία είναι μια στιγμή αγωνίας και ευθύνης. Είναι μία πρόκληση να ενωθούμε και να γίνουμε καλύτεροι.

Για εσάς, όμως, δεν αποτελεί παρά αφορμή για πολιτική κερδοσκοπία και για κομματικό γιουρούσι.

Με άλλα λόγια, θέλω να αναδείξω πόσο αληθινά διαφορετικοί είμαστε, γιατί εκπροσωπώ μία Κυβέρνηση η οποία προχωρά, κάνοντας πολλά σωστά αλλά και κάποια λάθη, ενώ εσείς κ. Τσίπρα εκπροσωπείτε απλά μια λάθος κυβέρνηση.

(Χειροκροτήματα από την πτέρυγα της Νέας Δημοκρατίας)

Ακριβώς γι’ αυτό η σημερινή πρόταση δυσπιστίας είναι, ουσιαστικά, μια κίνηση απελπισίας. Είναι μια μομφή χωρίς μορφή. Προφανώς και είναι καταδικασμένη να αποτύχει, γιατί οι διαφορές μας δεν σταματούν μόνο εκεί.

Η δική μας παράταξη, όπως έχω πει πολλές φορές, είναι ανοικτή σε κάθε γόνιμη ιδέα από κάθε ρεύμα. Είναι μια παράταξη που έχει αποδείξει στην πράξη ότι μπορεί να υποδεχθεί κάθε προοδευτικό πολίτη. Και με αυτόν συναντιόμαστε όχι μόνο στις προγραμματικές διακηρύξεις, αλλά και στις δυσκολίες υλοποίησης του κυβερνητικού προγράμματος.

Είναι αλήθεια ότι η χώρα πέτυχε πολλά μέσα σε πρωτοφανείς αντιξοότητες. Δεν πρόλαβε ωστόσο να γευτεί όλα τα θετικά αποτελέσματα των μεγάλων αλλαγών που προώθησε αυτό το διάστημα. Φωτεινές ακτίνες τους πάντως προβάλλουν ήδη μαζί με τη μεσοπρόθεσμη ελπίδα της αποδρομής της υγειονομικής κρίσης. Και τότε θα ξεκινήσει και η περίοδος απόδοσης των μεγάλων τομών που έχουν συντελεστεί και θα είναι πραγματικά η ώρα της ευημερίας για όλους.

Σε αυτή την αισιόδοξη πορεία η Κυβέρνηση θα ήθελε δίπλα της στο πλαίσιο της άσκησης δημιουργικής κριτικής και κατάθεσης προτάσεων όλες τις πολιτικές δυνάμεις. Αν και με την Αξιωματική Αντιπολίτευση είναι γνωστό πια ότι μας χωρίζει χάος, χάσμα πολιτικό, ηθικό, αισθητικό, θα περίμενα μία πιο θετική ανταπόκριση και περισσότερες δημιουργικές προτάσεις από το ΚΙΝΑΛ.

Εξηγούμαι: Όχι γενικές αρχές και εύκολα συνθήματα τα οποία καταλήγουν σε ευχές, αλλά ρεαλιστικά μέτρα, κοστολογημένα και προσαρμοσμένα στις παρούσες συνθήκες. Δεν θα μπορείτε, κυρίες και κύριοι του ΚΙΝΑΛ - ΠΑΣΟΚ, να μείνετε για πολύ στον εξώστη με τον Αρχηγό σας να δίνει συνεντεύξεις επιτήδειας ασάφειας.

Δυστυχώς τέτοιες συγκεκριμένες προτάσεις δεν άκουσα κατά τη διάρκεια αυτών των ημερών.

(Θόρυβος - διαμαρτυρίες από την πτέρυγα του Κινήματος Αλλαγής)

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** …(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Κύριε Σκανδαλίδη, μιλήσατε και γράφετε πολλά άρθρα. Σας ξέρουμε. Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Σκανδαλίδη, σας άκουσα να καταλήγετε την ομιλία σας λέγοντας εσείς ο ίδιος ότι «ερχόμαστε από το μέλλον». Τώρα να το λέτε εσείς, είναι και λίγο τραβηγμένο. Συγγνώμη, αλλά σας άκουσα με προσοχή. Από το μέλλον δεν έρχεστε πάντως!

Θα περίμενα, όμως, ότι οι διακηρύξεις σας, κύριε Κατρίνη, περί αυτόνομης πορείας θα οδηγούσαν τελικά και σε μία αυτόνομη στάση, σε έναν διαφοροποιημένο λόγο και σε μία ανάλογη ψήφο. Αντίθετα, όμως, διαπιστώνω ότι επιλέξατε να συνταχθείτε πίσω από τον ΣΥΡΙΖΑ. Και αυτό τελικά θα καταγραφεί στην ιστορία. Είχατε την επιλογή να διαφοροποιηθείτε, αλλά συνταχθήκατε πλήρως με την πρόταση δυσπιστίας του ΣΥΡΙΖΑ.

(Χειροκροτήματα από την πτέρυγα της Νέας Δημοκρατίας)

Αγαπητοί συνάδελφοι, κλείνω με το εξής σχόλιο: Η χώρα προχωρά με αισιοδοξία και με αυτοπεποίθηση προς την επόμενη μέρα, εδραιώνοντας κάθε βήμα της εμπρός, αντλώντας δύναμη από τις όποιες καθυστερήσεις στους ρυθμούς μας.

Από τη μία πλευρά η εθνική οικονομία και η κοινωνία οφείλει να συντονίζεται με τις διεθνείς τάσεις, τις πράσινες πολιτικές, τις τεχνολογίες αιχμής, αλλά πρέπει η πολιτική μας να είναι συνεπής και με τα ζητούμενα της κοινωνίας. Ενώ από την άλλη πλευρά η συλλογική πρόοδος προϋποθέτει πολιτική σταθερότητα και συνέχεια στον εκσυγχρονισμό του κράτους.

Όσο για τη σημερινή πρόταση δυσπιστίας πολύ γρήγορα, ίσως και αύριο, θα έχει ξεχαστεί ως ένα ακόμα πυροτέχνημα του ΣΥΡΙΖΑ προκειμένου να αμυνθεί στον εσωκομματικό αναβρασμό και στον εσωκομματικό ανταγωνισμό που τον πολιορκούν. Αποδείχθηκε εξάλλου ότι ήταν χωρίς ουσία και χωρίς αντίκρισμα και αυτό είχε αποτυπωθεί πριν ακόμα αρχίσει η συζήτηση σε δύο ταυτόχρονα στιγμιότυπα. Το πρωί της Πέμπτης που μας πέρασε ένας από τους μεγαλύτερους τραπεζικούς κολοσσούς του κόσμου, η «JP MORGAN», ανακοίνωσε την εξαγορά μέρους μιας ελληνικής εταιρείας ηλεκτρονικών τραπεζικών υπηρεσιών της «VIVA WALLET» προσφέροντας κεφάλαια άνω του ενός δισεκατομμυρίου για την ανάπτυξή της. Ταυτόχρονα, ο επικεφαλής του αμερικανικού κολοσσού μού ανακοίνωνε τις προθέσεις της Τράπεζας να επενδύσει περισσότερο στην Ελλάδα, καθώς και ότι έχει επιλέξει η «JP MORGAN» την Ελλάδα ως βάση για την ευρύτερη περιοχή. Παράλληλα γινόταν γνωστό ότι κάθε εργαζόμενος της εταιρείας θα λάμβανε αθροιστικό μπόνους σε μετρητά, αλλά και σε δικαιώματα μετόχων, ύψους 400.000 ευρώ. Είναι μία ακόμα ψήφος εμπιστοσύνης και μία νέα ευκαιρία για τη χώρα.

(Χειροκροτήματα από την πτέρυγα της Νέας Δημοκρατίας)

Την ίδια στιγμή την ίδια στιγμή που συνέβαιναν αυτά, σε απόσταση μόλις λίγων εκατοντάδων μέτρων ο κ. Τσίπρας κατέθετε πρόταση δυσπιστίας κατά της χειρότερης Κυβέρνησης από τη Μεταπολίτευση και μετά. Δύο παράλληλα γεγονότα, δύο διαφορετικές εικόνες, δύο αντίρροπα μηνύματα και τελικά δύο διαφορετικοί κόσμοι.

Απόψε το καταδικασμένο παρελθόν μέμφεται το δημιουργικό παρόν και το ελπιδοφόρο μέλλον και γι’ αυτό σας καλώ να το καταψηφίσουμε!

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, μετά την ομιλία του κυρίου Πρωθυπουργού κηρύσσεται περαιωμένη η συζήτηση επί της προτάσεως δυσπιστίας κατά της Κυβέρνησης, που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα τέσσερις Βουλευτές της Κοινοβουλευτικής του Ομάδας, σύμφωνα με το άρθρο 84 του Συντάγματος και 142 του Κανονισμού της Βουλής.

Υπενθυμίζω ότι την πρώτη μέρα, Παρασκευή 28 Ιανουαρίου, η συνεδρίαση ολοκληρώθηκε στις 3.30΄ το ξημέρωμα.

Ολοκληρώθηκε, δηλαδή, κύριε Χατζηδάκη, λίγο πριν το λυκαυγές.

Η συνεδρίαση της δεύτερης ημέρας, Σάββατο, ολοκληρώθηκε σήμερα το πρωί στις 3.45΄και έχουμε καταφέρει να έχουν ομιλήσει εκατόν πενήντα Βουλευτές εκ του καταλόγου, έξι Κοινοβουλευτικοί Εκπρόσωποι, είκοσι οκτώ Υπουργοί και Αναπληρωτές Υπουργοί, έξι Αρχηγοί Κομμάτων, δηλαδή εκατόν ενενήντα ομιλητές σε τριήμερη συζήτηση.

Θα ακολουθήσει λήψη απόφασης με ονομαστική ψηφοφορία που θα διεξαχθεί με το ηλεκτρονικό σύστημα, σύμφωνα με τις διατάξεις των άρθρων 142 παράγραφος 4 και 5 σε συνδυασμό με τις διατάξεις των άρθρων 141 παράγραφος 3 και 5, 72 και 72Α του Κανονισμού της Βουλής, όπως ισχύουν.

Οι αποδεχόμενοι την πρόταση δυσπιστίας απαντούν «ΝΑΙ». Οι μη αποδεχόμενοι απαντούν «ΟΧΙ». Οι αρνούμενοι ψήφο απαντούν «ΠΑΡΩΝ». Η σχετική απόφαση, βάσει του Συντάγματος, λαμβάνεται με την απόλυτη πλειοψηφία του όλου αριθμού των Βουλευτών, δηλαδή με 150 συν 1 ψήφο τουλάχιστον, όπως ορίζουν το Σύνταγμα και ο Κανονισμός της Βουλής, όπως σας είπα.

Η ψηφοφορία θα διεξαχθεί αμέσως τώρα από τους συναδέλφους που είναι εδώ και από αυτούς που μπορούν να έρχονται σιγά-σιγά και βρίσκονται στο εντευκτήριο.

Επίσης, οι Βουλευτές δύνανται να ψηφίσουν με επιστολές που θα αποσταλούν στο Προεδρείο, σύμφωνα με το άρθρο 70Α του Κανονισμού της Βουλής, όπως ισχύει, και οι οποίες θα συνυπολογισθούν στην καταμέτρηση.

Εισερχόμαστε στην ηλεκτρονική ονομαστική ψηφοφορία.

Ψηφίζετε όλοι οι παρευρισκόμενοι, όχι με τα αρχικά, όπως είχαμε πει.

Στην οθόνη σας εμφανίζεται ψηφοδέλτιο με την πρόταση δυσπιστίας κατά της Κυβέρνησης και δίπλα οι λέξεις «ΝΑΙ», «ΟΧΙ», «ΠΑΡΩΝ». Επαναλαμβάνω ότι οι αποδεχόμενοι την πρόταση λένε «ΝΑΙ», οι μη αποδεχόμενοι απαντούν «ΟΧΙ», οι αρνούμενοι ψήφο λένε «ΠΑΡΩΝ». Βεβαιωθείτε, λοιπόν, ότι έχετε ψηφίσει. Οι οδηγίες είναι πιο σημαντικές από τη διαδικασία. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε -προσέξτε, γιατί μπορεί εκ παραδρομής να γίνει κάτι- έως τη λήξη της ψηφοφορίας και πριν την ανακοίνωση του αποτελέσματος. Αν έχετε οποιαδήποτε απορία, μπορείτε να απευθύνεστε στο Προεδρείο και στους αρμοδίους υπαλλήλους της Βουλής, προκειμένου να σας συνδράμουν.

Κατόπιν αυτών, παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΟΣ (Κωνσταντίνος Τασούλας):** Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους.

Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 466-495)

ΑΛΛΑΓΗ ΣΕΛΙΔΑΣ

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Εψήφισαν συνολικά 299 Βουλευτές.

Υπέρ της πρότασης δυσπιστίας, δηλαδή «ΝΑΙ», ψήφισαν 142 Βουλευτές.

Κατά της πρότασης δυσπιστίας, δηλαδή «ΟΧΙ», ψήφισαν 156 Βουλευτές.

«ΠΑΡΩΝ» εψήφισε 1 Βουλευτής.

Από τους 300 Βουλευτές λείπει η κ. Γιαννάκου, η οποία δεν μπόρεσε να παραστεί, γι’ αυτό και το σύνολο των ψηφισάντων Βουλευτών είναι 299.

Συνεπώς η πρόταση δυσπιστίας των Βουλευτών του Συνασπισμού Ριζοσπαστικής Αριστεράς κατά της Κυβέρνησης απορρίπτεται.

(Χειροκροτήματα από την πτέρυγα της Νέας Δημοκρατίας)

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης & 84 Βουλευτές του ΣΥΡΙΖΑ (ΣΥΝΟΛΙΚΑ ΨΗΦΟΙ: NAI:142, OXI:156, ΠΡΝ:1)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΝΑΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΜέΡΑ25 | Α΄ ΑΘΗΝΩΝ | ΝΑΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΑΤΖΙΔΗ ΜΑΡΙΑ | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΝΑΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΝΑΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΟΥΦΑΚΗΣ ΙΩΑΝΝΗΣ(ΓΙΑΝΗΣ) | ΜέΡΑ25 | Α΄ ΘΕΣΣΑΛΟΝΙΚΗΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | ΛΑΡΙΣΗΣ | ΝΑΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΝΑΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΝΑΙ |
| ΓΡΗΓΟΡΙΑΔΗΣ ΚΛΕΩΝ | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α΄ ΑΘΗΝΩΝ | ΝΑΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ | Κίνημα Αλλαγής | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΝΑΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΛΟΓΙΑΔΗΣ ΓΕΩΡΓΙΟΣ | ΜέΡΑ25 | ΗΡΑΚΛΕΙΟΥ | ΝΑΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β΄ ΠΕΙΡΑΙΩΣ | ΝΑΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΝΑΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΠΡΝ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΠΑΠΑΝΔΡΕΟΥ ΓΕΩΡΓΙΟΣ | Κίνημα Αλλαγής | ΑΧΑΪΑΣ | ΝΑΙ |
| ΠΑΠΑΡΗΓΑ ΑΛΕΞΑΝΔΡΑ | Κ.Κ.Ε. | ΕΠΙΚΡΑΤΕΙΑΣ | ΝΑΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΤΣΗΣ ΑΝΔΡΕΑΣ | Νέα Δημοκρατία | ΓΡΕΒΕΝΩΝ | ΟΧΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΝΑΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΚΟΡΑΦΑ ΣΟΦΙΑ | ΜέΡΑ25 | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΟΧΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΟΧΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΝΑΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΝΑΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΟΧΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΝΑΙ |
|  |  |  |  |

|  |  |  |  |  |
| --- | --- | --- | --- | --- |
|  |  |  |  |  |
| Ημ/νία:30/01/2022 |  |  |  |  |
|  |  |  |  |  |
| ΠΡΟΤΑΣΗ ΔΥΣΠΙΣΤΙΑΣ |  |  |  |  |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης & 84 Βουλευτές του ΣΥΡΙΖΑ | 142 | 156 | 1 | 299 |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 31 Ιανουαρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 325/18-1-2022 επίκαιρη ερώτηση του Βουλευτή Λακωνίας της Νέας Δημοκρατίας κ. Νεοκλή Κρητικού προς την ΥπουργόΠολιτισμού & Αθλητισμού, με θέμα: «Στήριξη της Πολιτείας στα Αθλητικά Σωματεία και τρόπος καταβολής των διανεμομένων καταβολών στα ερασιτεχνικά σωματεία».

2. Η με αριθμό 328/20-1-2022 επίκαιρη ερώτηση της Βουλευτού Κοζάνης του Συνασπισμού Ριζοσπαστικής Αριστεράς κ.Καλλιόπης Βέττα προς τον Υπουργό Περιβάλλοντος και Ενέργειας, με θέμα: «Απαντήσεις για τις υποδομές, τη χρηματοδότηση και εν γένει τη βιωσιμότητα της τηλεθέρμανσης στην Κοζάνη».

3. Η με αριθμό 327/19-1-2022 επίκαιρη ερώτηση του Βουλευτή Επικρατείας του Κινήματος Αλλαγής κ. Γεώργιου Καμίνηπρος τον Υπουργό Ψηφιακής Διακυβέρνησης, με θέμα: «Προβλήματα καταγραφής δόσεων εμβολιασμού».

4. Η με αριθμό 326/19-1-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Επείγοντα μέτρα για τη στελέχωση και ασφαλή λειτουργία της Μονάδας Τεχνητού Νεφρού στο Βοστάνειο Νοσοκομείο Μυτιλήνης».

5. Η με αριθμό 324/17-1-2022 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Ειδική εκκαθάριση της «ΛΑΡΚΟ» και εκτίμηση της αξίας της».

6. Η με αριθμό 333/21-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Υγείας, με θέμα: «Η κυβέρνηση σχεδιάζει την ιδιωτικοποίηση του ΕΣΥ στην καρδιά της πανδημίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 331/21-1-2022 επίκαιρη ερώτηση της Βουλευτού Αχαΐας της Νέας Δημοκρατίας κ. Χριστίνας Αλεξοπούλου προς την Υπουργό Πολιτισμού και Αθλητισμού, με θέμα: «Ηλεκτρονικό Μητρώο Αθλητικών Σωματείων (αρ.142, ν.4714/2020)».

2. Η με αριθμό 329/20-1-2022 επίκαιρη ερώτηση της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά – Κηλαηδόνη προς τον Υπουργό Υποδομών και Μεταφορών, με θέμα: «Επιτακτική ανάγκη η κατασκευή του φράγματος της Σκοπιάς Φαρσάλων στον Ενιπέα».

3. Η με αριθμό 336/24-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Διαγραφή της επιστρεπτέας προκαταβολής από τους σεισμόπληκτους, όπως έγινε για τους πυρόπληκτους και πρόγραμμα αναπλήρωσης του χαμένου εισοδήματος για επαγγελματίες, επιχειρήσεις εργαζόμενους και αγρότες».

4. Η με αριθμό 341/24-1-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ.Εμμανουήλ Συντυχάκη προς την Υπουργό Παιδείας και Θρησκευμάτων, με θέμα: «Να καταργηθεί η απαράδεκτη ρύθμιση που εξαρτά την ίδρυση τμημάτων ένταξης από το σύνολο των μαθητών του σχολείου».

5. Η με αριθμό 334/22-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Εν κρυπτώ σεισμικές έρευνες για πετρέλαια ανοικτά του Κυπαρισσιακού κόλπου;».

6. Η με αριθμό 332/21-1-2022 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την Υπουργό Πολιτισμού και Αθλητισμού, με θέμα: «Άμεσες ενέργειες για τη διάσωση της γέφυρας της Καρύταινας».

7. Η με αριθμό 330/21-1-2022 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον ΥπουργόΥποδομών και Μεταφορών, με θέμα: «Να εξασφαλιστούν άμεσα τα κονδύλια για την επισκευή της Γέφυρας της Συκιάς Χαλκιδικής».

8. Η με αριθμό 342/24-1-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Την εγκύκλιο του Υπουργείου Παιδείας σχετικά με την εξεταστική στα πανεπιστήμια».

9. Η με αριθμό 340/24-1-2022 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Υποδομών και Μεταφορών, με θέμα: «Ενημέρωση για την κοπή εκατοντάδων δέντρων σε πλατείες των Αθηνών λόγω της γραμμής 4 του μετρό».

10. Η με αριθμό 338/24-1-2022 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Υγείας, με θέμα: «Επείγουσα στελέχωση του ογκολογικού τμήματος του Νοσοκομείου Γιαννιτσών».

11. Η με αριθμό 343/24-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση καταβολής της οικονομικής ενίσχυσης των επαγγελματιών αλιέων».

12. Η με αριθμό 337/24-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Κρήτη: επτακόσιες τριάντα έξι γιγάντιες ανεμογεννήτριες λεηλατούν τη φύση».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1550/29-11-2021 ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υγείας, με θέμα: «Αδρανείς και μη λειτουργικές κλίνες ΜΕΘ στο Γενικό Νοσοκομείο Λαμίας».

2. Η με αριθμό 1872/14-12-2021 ερώτηση του Βουλευτή Αιτωλοακαρνανίας του Κινήματος Αλλαγής κ**.** Δημητρίου Κωνσταντόπουλου προς τον Υπουργό Υποδομών και Μεταφορών, με θέμα: «Σε απόγνωση οι κάτοικοι της Αιτωλοακαρνανίας μετά τα προβλήματα στην γέφυρα Ευηνοχωρίου».

3. Η με αριθμό 398/18-10-2021 ερώτηση της Βουλευτού Καβάλας του Συνασπισμού Ριζοσπαστικής Αριστεράς κ. Σουλτάνας (Τάνιας) Ελευθεριάδου προς τον Υπουργό Εργασίας και Κοινωνικών Υποθέσεων, με θέμα: «Παράκαμψη του Ανώτατου Συμβουλίου Εργασίας από τη Γ.Γ. Εργασίας, με αποτέλεσμα την απόλυση εκατόν τριάντα εργαζόμενων στα Λιπάσματα Καβάλας».

Επίσης, το δελτίο επικαίρων ερωτήσεων της Δευτέρας 24 Ιανουαρίου 2022 (εκ μεταφοράς).

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 309/13-1-2022 επίκαιρη ερώτηση του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς την Υπουργό Πολιτισμού καιΑθλητισμού με θέμα: «Δράσεις για την επέτειο των εκατό χρόνων από τη Μικρασιατική Καταστροφή».

2. Η με αριθμό 307/13-1-2022 επίκαιρη ερώτηση του Βουλευτή Α΄ Ανατολικής Αττικής του Συνασπισμού - Ριζοσπαστικής Αριστεράς κ**.** Παναγιώτη (Πάνου) Σκουρολιάκουπρος τον Υπουργό Υγείας, με θέμα: «Σε πολύ δύσκολη κατάσταση τα κέντρα υγείας και τα περιφερειακά ιατρεία της Ανατολικής Αττικής».

3. Η με αριθμό 319/17-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Ποια είναι η κυβερνητική θέση για την βιωσιμότητα, την εξυγίανση και την διασφάλιση των θέσεων εργασίας των ναυπηγείων Ελευσίνας;».

4. Η με αριθμό 305/11-1-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Την αναστολή εφημερίας του Νοσοκομείου Παίδων Πεντέλης και τη μετατροπή του σε αποκλειστικά εμβολιαστικό κέντρο».

5. Η με αριθμό 304/11-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Πολιτισμού και Αθλητισμού, με θέμα: «ΠΥΡΚΑΛ στην Ελευσίνα: κυβερνητική θυσία στα διυλιστήρια κόντρα στις αποφάσεις των αρμοδίων οργάνων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 311/14-1-2022 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την Υπουργό Πολιτισμού και Αθλητισμού, με θέμα: «Ο αγώνας μας για την επανένωση των Γλυπτών των Παρθενώνα».

2. Η με αριθμό 308/13-1-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού - Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Υγείας, με θέμα: «Άμεση χωροθέτηση του νέου Ογκολογικού Νοσοκομείου Θεσσαλονίκης στο πρώην στρατόπεδο Καρατάσου στη δυτική Θεσσαλονίκη».

3. Η με αριθμό 320/17-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών με θέμα: «Στον αέρα οι καζανάρηδες και χιλιάδες αμπελοκαλλιεργητές και αγροτικά νοικοκυριά που ζητούν να διατηρηθεί η ονομασία της παραδοσιακής τσικουδιάς Κρήτης».

4. Η με αριθμό 315/17-1-2022 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Αγροτικής Ανάπτυξης και Τροφίμων, με θέμα: «Οξυμένα προβλήματα των αγροτών της Ηπείρου».

5. Η με αριθμό 306/13-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Τέλος στις έρευνες υδρογονανθράκων στην Κρήτη;».

6. Η με αριθμό 314/17-1-2022 επίκαιρη ερώτηση του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υγείας, με θέμα: «Άμεση ανάγκη ανακατασκευής του Κέντρου Υγείας Σκοπέλου».

7. Η με αριθμό 322/17-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων με θέμα: «Με ευθύνη της κυβέρνησης έχουν περιέλθει σε αδιέξοδο χιλιάδες αγρότες - παραγωγοί από τα επαναλαμβανόμενα προβλήματα στην καταβολή των επιδοτήσεων».

8.- Η με αριθμό 310/13-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Δικαιοσύνης με θέμα: «Πρέβεζα: Δάσος Βαλανιδορράχης- Προστασία της ιδιοκτησίας του δημοσίου».

9. Η με αριθμό 312/17-1-2022 επίκαιρη ερώτηση του Βουλευτή Ρεθύμνου του Συνασπισμού - Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Η αναστολή εφημερίας του Νοσοκομείου Παίδων Πεντέλης αποτελεί "ακρωτηριασμό" της δημόσιας παιδιατρικής περίθαλψης».

10. Η με αριθμό 323/17-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών με θέμα: «Επαναφορά των εκατόν είκοσι δόσεων για όλους τους πολίτες και δυνατότητα ένταξης στη ρύθμιση των εβδομήντα δύο δόσεων και των ληξιπρόθεσμων οφειλών πριν το 2020».

11. Η με αριθμό 313/ 17-1-2022 επίκαιρη ερώτηση του Βουλευτή Λάρισας του Συνασπισμού - Ριζοσπαστικής Αριστεράς κ. Βασιλείου Κόκκαληπρος τον ΥπουργόΑγροτικής Ανάπτυξης & Τροφίμων,με θέμα: «Οικονομικές επιπτώσεις της πράσινης συμφωνίας στο βαμβάκι, στα μήλα, στα ροδάκινα και στην υπαίθρια ντομάτα».

12. Η με αριθμό 318/17-1-2022 επίκαιρη ερώτηση του Βουλευτή Α΄ Ανατολικής Αττικής του Συνασπισμού - Ριζοσπαστικής Αριστεράς κ**.** Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Επιβολή εισιτηρίου 50 ευρώ στο ναυάγιο της Αλοννήσου».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1140/41/12-11-2021 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού - Ριζοσπαστικής Αριστεράς κ.Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Απουσία βούλησης εκ μέρους της κυβέρνησης για λήψη μέτρων αντιστάθμισης κινδύνου στην αγορά ηλεκτρικής ενέργειας».

2. Η με αριθμό 276/13-10-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Αποζημιώσεις για κινητά περιουσιακά στοιχεία που καταστράφηκαν από τον σεισμό της 27ης Σεπτεμβρίου».

3. Η με αριθμό 1705/6-12-2021 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Θα εφαρμόσει η κυβέρνηση το αναχρονιστικό τέλος ταφής του ν.4819/2021, προωθώντας την καύση απορριμμάτων και ναρκοθετώντας την ανακύκλωση;».

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 21.19΄ λύεται η συνεδρίαση για αύριο, ημέρα Δευτέρα 31 Ιανουαρίου 2022 και ώρα 10.00, με αντικείμενο εργασιών του Σώματος: α) επετειακή αναφορά στη μνήμη των πεσόντων Ελλήνων αξιωματικών του Πολεμικού Ναυτικού στα Ίμια την 31η Ιανουαρίου 1996 και τήρηση ενός λεπτού σιγής, β) κοινοβουλευτικό έλεγχο, συζήτηση επικαίρων ερωτήσεων και γ) νομοθετική εργασία, συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: Αναπτυξιακός Νόμος - Ελλάδα Ισχυρή Ανάπτυξη», σύμφωνα με την ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**