(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΖ΄

Παρασκευή, 04 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Αναφορά από τον Πρόεδρο της Βουλής κ. Κωνσταντίνου Τασούλα, σε θέματα που αφορούν τη διαχείριση του Ειδικού Λαγαριασμού, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 7 Φεβρουαρίου του 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Για την κύρωση του Μνημονίου Συνεργασίας μεταξύ της Ελληνικής Δημοκρατίας και της Κυπριακής Δημοκρατίας για την υλοποίηση έργων υποδομής για την ανασυγκρότηση και αναβάθμιση των πυρόπληκτων περιοχών της Ανατολικής Αττικής», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Περιβάλλοντος και Ενέργειας «Για την κύρωση του Μνημονίου Συνεργασίας μεταξύ της Ελληνικής Δημοκρατίας και της Κυπριακής Δημοκρατίας για την υλοποίηση έργων υποδομής για την ανασυγκρότηση και αναβάθμιση των πυρόπληκτων περιοχών της Ανατολικής Αττικής», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.  
ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΑΡΑΜΠΑΤΖΗ Φ. , σελ.   
 ΑΥΓΕΡΙΝΟΠΟΥΛΟΥ Δ. , σελ.   
 ΣΠΙΡΤΖΗΣ Χ. , σελ.   
  
Β. Επί προσωπικού θέματος:  
 ΒΟΥΤΣΗΣ Ν. , σελ.   
 ΟΙΚΟΝΟΜΟΥ Β. , σελ.   
  
Γ. Επί του σχεδίου νόμου του Υπουργείου Περιβάλλοντος και Ενέργειας:

ΑΘΑΝΑΣΙΟΥ Μ. , σελ.   
 ΑΠΑΤΖΙΔΗ Μ. , σελ.   
 ΑΡΑΜΠΑΤΖΗ Φ. , σελ.   
 ΑΥΓΕΡΙΝΟΠΟΥΛΟΥ Δ. , σελ.   
 ΒΙΛΙΑΡΔΟΣ Β. , σελ.   
 ΒΟΥΤΣΗΣ Ν. , σελ.   
 ΚΑΜΙΝΗΣ Γ. , σελ.   
 ΚΑΤΣΩΤΗΣ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΛΟΒΕΡΔΟΣ Ι. , σελ.   
 ΜΕΛΑΣ Ι. , σελ.   
 ΜΠΟΥΤΣΙΚΑΚΗΣ Χ. , σελ.   
 ΟΙΚΟΝΟΜΟΥ Β. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΟΥΡΟΛΙΑΚΟΣ Π. , σελ.   
 ΣΠΑΝΑΚΗΣ Β. , σελ.   
 ΣΠΙΡΤΖΗΣ Χ. , σελ.   
 ΤΑΓΑΡΑΣ Ν. , σελ.   
 ΦΑΜΕΛΛΟΣ Σ. , σελ.   
 ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΖ΄

Παρασκευή 4 Φεβρουαρίου 2022

Αθήνα, σήμερα στις 4 Φεβρουαρίου 2022, ημέρα Παρασκευή και ώρα 10.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ.**

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Για την κύρωση του Μνημονίου Συνεργασίας μεταξύ της Ελληνικής Δημοκρατίας και της Κυπριακής Δημοκρατίας για την υλοποίηση έργων υποδομής για την ανασυγκρότηση και αναβάθμιση των πυρόπληκτων περιοχών της Ανατολικής Αττικής».

Επίσης, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 7 Φεβρουαρίου του 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος. 2 και 3 και 132 παράγραφος. 2 του Κανονισμού της Βουλής.)

1. Η με αριθμό 345/24-1-2022 επίκαιρη ερώτηση της Βουλευτού Ιωαννίνων της Νέας Δημοκρατίας κ. Μαρίας - Αλεξάνδρας Κεφάλα προς την Υπουργό Πολιτισμού και Αθλητισμού, με θέμα: «Ψηφιακή πλατφόρμα «ΠΕΛΟΠΑΣ»».

2. Η με αριθμό 356/31-1-2022 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Εσωτερικών, με θέμα: «Να εξασφαλιστούν άμεσα τα κονδύλια για την επισκευή της γέφυρας της Συκιάς Χαλκιδικής».

3. Η με αριθμό 348/31-1-2022 επίκαιρη ερώτηση του Βουλευτή Επικρατείας του Κινήματος Αλλαγής κ. **Γεώργιου Καμίνη** προς τον Υπουργό **Υγείας,** με θέμα: «Προβλήματα στελέχωσης ΕΚΑΒ Χίου».

4. Η με αριθμό 363/31-1-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Επείγοντα μέτρα για τη στελέχωση και ασφαλή λειτουργία της μονάδας τεχνητού νεφρού στο «Βοστάνειο» Νοσοκομείο Μυτιλήνης».

5. Η με αριθμό 347/31-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Επέκταση μετρό προς Πετρούπολη Ίλιον και Αγίους Αναργύρους - Καματερό».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος.2 και 3 και 132 παράγραφος. 2 του Κανονισμού της Βουλής.)

1. Η με αριθμό 351/31-1-2022 επίκαιρη ερώτηση του Βουλευτή Β3΄ Νότιου Τομέα Αθηνών της Νέας Δημοκρατίας κ. Κωνσταντίνου Κυρανάκη προς τον Υπουργό Περιβάλλοντος και Ενέργειας, με θέμα: «Ανάγκη για σαφές νομοθετικό πλαίσιο αρμοδιότητας σχετικά με φυσικά εμπόδια στα καλώδια του ΔΕΔΔΗΕ».

2. Η με αριθμό 358/31-1-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Εργασίας και Κοινωνικών Υποθέσεων, με θέμα: «”Δεύτερη ευκαιρία” σε όσους ελεύθερους επαγγελματίες και αγρότες αδυνατούν να λάβουν σύνταξη λόγω ασφαλιστικών οφειλών».

3. Η με αριθμό 350/31-1-2022 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Προβλήματα στη λειτουργία του Γενικού Νοσοκομείου Αργολίδας».

4. Η με αριθμό 364/31-1-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Η κατάσταση του συστήματος υγείας στη Σάμο».

5. Η με αριθμό 360/31-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Δικαιοσύνης, με θέμα: «Πρέβεζα: Δάσος Βαλανιδορράχης-Προστασία της ιδιοκτησίας του δημοσίου».

6. Η με αριθμό 352/31-1-2022 επίκαιρη ερώτηση του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς την Υπουργό Πολιτισμού και Αθλητισμού με θέμα: «Δράσεις για την επέτειο των εκατό χρόνων από τη Μικρασιατική Καταστροφή».

7. Η με αριθμό 359/31-1-2022 επίκαιρη ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Επιβολή εισιτηρίου 50 ευρώ στο ναυάγιο της Αλοννήσου».

8. Η με αριθμό 353/31-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση καταβολής της οικονομικής ενίσχυσης των επαγγελματιών αλιέων».

9. Η με αριθμό 367/31-1-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Να ανακληθεί η εκδικητική απόλυση συνδικαλιστή, εργαζόμενου διανομέα στην εταιρεία «WOLT»».

10. Η με αριθμό 362/31-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «ΠΥΡΚΑΛ στην Ελευσίνα: κυβερνητική θυσία στα διυλιστήρια κόντρα στις αποφάσεις των αρμοδίων οργάνων».

11. Η με αριθμό 355/31-1-2022 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την Υπουργό Πολιτισμού και Αθλητισμού, με θέμα: «Ο αγώνας μας για την επανένωση των Γλυπτών του Παρθενώνα».

12. Η με αριθμό 361/31-1-2022 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Υγείας, με θέμα: «Επείγουσα στελέχωση του ογκολογικού τμήματος του Νοσοκομείου Γιαννιτσών».

13. Η με αριθμό 354/31-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Ποια είναι η κυβερνητική θέση για την βιωσιμότητα, την εξυγίανση και τη διασφάλιση των θέσεων εργασίας των Ναυπηγείων Ελευσίνας;».

14. Η με αριθμό 357/31-1-2022 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την Υπουργό Πολιτισμού και Αθλητισμού, με θέμα: «Άμεσες ενέργειες για τη διάσωση της γέφυρας της Καρύταινας».

15. Η με αριθμό 365/31-1-2022 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδη προς τον Υπουργό Υγείας, με θέμα: «Άρση των γραφειοκρατικών εμποδίων για τους ασθενείς με κοιλιοκάκη».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος. 5 του Κανονισμού της Βουλής)

1. Η με αριθμό 447/19-10/2021 ερώτηση του Βουλευτή Κυκλάδων του Συνασπισμού Ριζοσπαστικής Αριστεράς κ. Νικόλαου Συρμαλένιου προς τον Υπουργό Υγείας, με θέμα: «Καθολικό αίτημα των φορέων και του λαού της Σαντορίνης η ένταξη του Γενικού Νοσοκομείου Θήρας (Γ.Ν.Θ.) στο ΕΣΥ.

2. Η με αριθμό 1970/20-12-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Αποκατάσταση της αδικίας για αδιόριστους επιτυχόντες του διαγωνισμού του ΑΣΕΠ 2008».

3. Η με αριθμό 1598/30-11-2021 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Θα εξετάσει το Υπουργείο Υποδομών και Μεταφορών την σκοπιμότητα και τη βιωσιμότητα ενός μέσου σταθερής τροχιάς στην Κρήτη;».

4. Η με αριθμό 2022/23-12-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Αξιοποίηση της επιχορήγησης των είκοσι επτά εκατομμυρίων ευρώ από το Ευρωπαϊκό Πρόγραμμα Αμυντικής Βιομηχανικής Ανάπτυξης (ΕΠΑΒΑ)».

5. Η με αριθμό 1768/64/8-12-2021 ερώτηση και αίτηση κατάθεσης εγγράφων του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Αποζημίωση εκατομμυρίων ευρώ ζητά ο ανάδοχος της κατασκευής του μετρό Θεσσαλονίκης για τις καθυστερήσεις και διαψεύδει τον Πρωθυπουργό, ότι το έργο θα παραδοθεί τέλος του 2023».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Για την κύρωση του Μνημονίου Συνεργασίας μεταξύ της Ελληνικής Δημοκρατίας και της Κυπριακής Δημοκρατίας για την υλοποίηση έργων υποδομής για την ανασυγκρότηση και αναβάθμιση των πυρόπληκτων περιοχών της Ανατολικής Αττικής».

Η Διάσκεψη των Προέδρων αποφάσισε στη συνεδρίαση της 27ης Ιανουαρίου 2022 τη συζήτηση του νομοσχεδίου σε μία συνεδρίαση, ενιαία επί της αρχής και επί των άρθρων.

Ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές και οι Κοινοβουλευτικοί Εκπρόσωποι, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα και ένας δωδεκαμελής κύκλος ομιλητών με την εξής αναλογία: πέντε από τη Νέα Δημοκρατία, τρεις από τον ΣΥΡΙΖΑ, ένας από το Κίνημα Αλλαγής, ένας από το Κομμουνιστικό Κόμμα Ελλάδος, ένας από την Ελληνική Λύση και ένας από το ΜέΡΑ25. Οι Βουλευτές που θα μιλήσουν με υπηρεσία τηλεδιάσκεψης, με την πλατφόρμα WebEx, θα λάβουν τον λόγο στο τέλος. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συμφώνησε.

Θα μπούμε στις εισηγήσεις, αν δεν υπάρχει αντίρρηση από τους συναδέλφους.

Ο κ. Οικονόμου έρχεται. Αν δεν υπάρχει αντίρρηση, να ξεκινήσουμε με τον κ. Σπίρτζη. Έχετε αντίρρηση, κύριε Σπίρτζη;

**ΧΡΗΣΤΟΣ ΣΠΙΡΤΖΗΣ:** Θα προτιμούσα να περιμένουμε τον κ. Οικονόμου.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, θα περιμένουμε.

Διακόπτουμε, λοιπόν, τη συνεδρίαση για πέντε λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Συνεχίζεται η συνεδρίαση.

Τον λόγο έχει ο εισηγητής της Νέας Δημοκρατίας, κ. Βασίλειος Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Σήμερα στην Ολομέλεια έχουμε μια πολύ σημαντική συμφωνία. Τη συζητήσαμε χθες στην Επιτροπή Παραγωγής και Εμπορίου.

Ήταν διδακτική η χθεσινή συνεδρίαση, γιατί αποκαλύφθηκαν διαθέσεις, προθέσεις και αντιλήψεις για τα θέματα που είδαμε με δραματικό τρόπο να έρχονται στην επικαιρότητα μέσω της τραγωδίας πριν από σχεδόν τέσσερα χρόνια, στο Μάτι. Χάσαμε πολλούς συνανθρώπους μας, συμπολίτες μας, φίλους μας. Εγώ έχασα ανθρώπους τους οποίους ήξερα πολλά χρόνια και με τους οποίους είχα οικογενειακές και φιλικές σχέσεις.

Ήταν ένα δράμα για την περιοχή εκεί. Δυστυχώς, το κράτος δεν έδειξε τη στοιχειώδη ικανότητα να προστατεύσει αυτούς τους ανθρώπους από ένα φαινόμενο, το οποίο στη διάρκειά του, τουλάχιστον, δεν ήταν τόσο τρομερό και φοβερό. Ήταν στην έντασή του, όμως δεν μπορείς να το κατατάξεις στη θεωρία των φυσικών καταστροφών, από τις μεγαλύτερες φυσικές καταστροφές που μπορεί να σου τύχει ως κράτος. Και όμως, δεν μπορέσαμε να τους προστατεύσουμε.

Αυτή, λοιπόν, η βαριά μνήμη των ανθρώπων που χάθηκαν αλλά και οι ζημιές που έγιναν στις περιουσίες, τα σπίτια, το οικοσύστημα της περιοχής είναι ένα μεγάλο θέμα, μία πληγή ανοιχτή, που πρέπει να κλείσει με τον καλύτερο δυνατό τρόπο μέσα από τα έργα αποκατάστασης και μέσα από την πολιτική που πρέπει να εφαρμόσει το κράτος, η πολιτεία, πέρα και έξω από παρατάξεις, πέρα και έξω από πρόσωπα, ως υποχρέωση ενός συντεταγμένου κράτους ευρωπαϊκού τύπου να στηρίζει τους πολίτες, να στηρίζει την ανάπλαση και την ανασυγκρότηση μιας πληγείσας με τέτοια σφοδρότητα περιοχής.

Το Μάτι, λοιπόν, είναι εύκολο, και λόγω της δραματικότητας και της τραγικότητάς του, να δημιουργεί μυθοπλασίες, θεωρίες, κουβέντες σοβαρών ανθρώπων και επιστημόνων και προσώπων που μπορούν να μιλήσουν με φερεγγυότητα και εγκυρότητα. Όμως, πάντα θα υπάρχουν και οι κουβέντες του καφενείου, οι ανέξοδες «κορώνες», οι συζητήσεις οι οποίες δεν έχουν κανένα υπόβαθρο. Τις ακούσαμε τόσα χρόνια και ειδικά από αυτούς που δεν γνωρίζουν τις περιοχές τις δικές μας -μιλάω και ως Βουλευτής της Ανατολικής Αττικής- και «πετάγονται» και λέμε το «κοντό τους και το μακρύ τους». Τους ακούσαμε.

Εμείς που ξέρουμε καλά τις περιοχές αυτές, τις έχουμε περπατήσει πολλά χρόνια, δεν «πεταγόμαστε» και δεν μιλάμε για χάρη γούστου, γιατί θέλουμε να συμβάλλουμε με σοβαρότητα. Βλέπουμε κάθε μέρα αυτούς τους ανθρώπους, πάμε από εκεί, είμαστε κοντά και πρέπει αυτά που θα πούμε να είναι μετρημένα λόγια κι όχι «κορώνες» αντιπολιτευτικές ή και συμπολιτευτικές, όπως «τα κάναμε όλα και είμαστε οι καλύτεροι». Εγώ δεν μπορώ να ακολουθήσω καμμία τέτοια οδό, ούτε τη μία ούτε την άλλη.

Το Μάτι, όπως είπα και χθες, είναι μία ενδεικτική περίπτωση στρεβλής οικιστικής ανάπτυξης. Όπως είπα και χθες, έπρεπε να αποσυμφορηθεί αυτό το «τέρας» που λέγεται Αθήνα, όπως δημιουργήθηκε αυτή η τσιμεντούπολη, στην οποία τις δεκαετίες του ’50 και του ’60 στοιβάχτηκαν εκατομμύρια πληθυσμού από όλη τη χώρα με τρόπο όπως τότε το κράτος υπολόγιζε και έλεγε -στρεβλό για εμένα, απαράδεκτο- και που διέλυσε τη φυσιογνωμία αυτής της όμορφης ιστορικής πόλης. Αυτός ο πληθυσμός που στοιβάχθηκε μέσα σε αυτά τα τσιμεντένια κλουβιά έπρεπε να αποδράσει για να έχει μία καλύτερη ποιότητα ζωής.

Η ανατολική Αττική, πραγματικά, προσφέρθηκε, ο περιβάλλων χώρος των Αθηνών, όμως, χωρίς σχέδια, χωρίς υποδομές. Γι’ αυτό, άλλωστε, μας λέγανε ότι πολιτευόμεθα στο υπόλοιπο Αττικής, αν θυμάστε. Υπήρχε μάλιστα καταγεγραμμένη αυτή η αστεία αντίληψη. Και επισήμως, «υπόλοιπον Αττικής», αν και δεν υπήρχε ποτέ τέτοια περιφέρεια. Και, όμως, αυτό αποτύπωσε αυτό που στο μυαλό και τη λειτουργία είχε η κεντρική δομή του κράτους. Τα υπόλοιπα, όχι της Αττικής, των Αθηνών.

Εκεί, λοιπόν, αναπτύχθηκαν δεκάδες οικισμοί, χιλιάδες σπίτια άναρχα, αυθαίρετα τα περισσότερα, τις δεκαετίες του 1970, του 1980, του 1990. Εκεί έγινε ο κύριος όγκος των τριακοσίων-τετρακοσίων χιλιάδων αυθαίρετων κτισμάτων της ανατολικής Αττικής ακόμα και σήμερα.

Εγώ είμαι από το 2000 Βουλευτής και από τότε θυμάμαι πέντε-έξι ρυθμίσεις απ’ όλες τις κυβερνήσεις για να ρυθμιστούν τα θέματα, να ρυθμιστούν και να ρυθμιστούν ξανά και ο κόσμος σε ομηρία. Τον άφησαν να πάει να αγοράσει το οικόπεδο και μετά πλήρωνε τους φόρους του, πλήρωνε τις εισφορές του, τα πλήρωσε όλα, έφτιαξε και τα σπίτια του, του κάναμε και δύο-τρεις-τέσσερις ρυθμίσεις.

Βέβαια, δεν θα ξεχάσω κάποιους οικολογούντες και κάποιους «πατριώτες» της οικολογίας και άμεμπτους που ερχόντουσαν σε αυτό εδώ το Βήμα και ζήταγαν να κατεδαφιστούν τα αυθαίρετα και την επόμενη ημέρα πήγαιναν εκεί και τους έλεγαν ότι «είμαστε μαζί σας». Υποκρισία! Ατέλειωτη υποκρισία εδώ, από αυτό το Βήμα, από όλες τις παρατάξεις. Το τονίζω. Απ’ όλες τις παρατάξεις. Πάντα κάθε παράταξη έχει αυτούς τους διαπρύσιους καθαρούς οικολόγους, περιβαλοντολόγους κ.λπ., και της Περιφέρειας Αττικής πολιτευτές, Βουλευτές και Υπουργούς, οι οποίοι πήγαιναν την επόμενη και «χάιδευαν» τους «αυθαιρετούχους», απατεώνες και καταπατητές, όπως τους έλεγαν, από εδώ, απ’ αυτό το Βήμα.

Τέλος πάντων. Τα έχουμε ζήσει όλα αυτά. Κάποιοι λίγοι επιλέξαμε να είμαστε λίγο πιο σεμνοί και μαζεμένοι, να δούμε πώς αυτά που φτιάχτηκαν, και όπως φτιάχτηκαν, μπορούμε να τα μαζέψουμε.

Με χαρά, κύριε Υπουργέ, αν και δεν έπρεπε να μεσολαβήσει μια τέτοια τραγωδία, βλέπω ότι έχετε φέρει ως Κυβέρνηση Νέας Δημοκρατίας το ειδικό πολεοδομικό σχέδιο. Προσπαθείτε να κάνετε, λοιπόν, με οργανωμένο τρόπο την ανασυγκρότηση του Ματιού.

Άκουσα χθες τον αγαπητό μου φίλο, κατά τα άλλα -δεν έχουμε να χωρίσουμε τίποτα προσωπικά-, τον κ. Σπίρτζη και συνάδελφο στην περιφέρεια να λέει ότι δεν έγινε τίποτα εδώ και δυόμισι-τρία χρόνια. Ότι δεν έγινε τίποτα. Βέβαια, έτσι είχε γράψει στο σημείωμά του, το «μπουμπούνισε».

Πριν, όμως, πάρει τον λόγο, μίλησα εγώ και ανέφερα τον δεκάλογο των μέτρων και των αποφάσεων που είχε πάρει αυτή η Κυβέρνηση για αυτόν τον κόσμο εκεί και για την περιοχή.

Το ειδικό πολεοδομικό σχέδιο ήταν το πρώτο και το βασικό, γιατί είναι η ανασυγκρότηση της περιοχής με δομημένο σοβαρό τρόπο: Μάτι, Κόκκινο Λιμανάκι, Αγία Μαρίνα, Σκουφέικα, Πευκώνας. Οκτώ χιλιάδες στρέμματα ρυθμίζει αυτό το ειδικό πολεοδομικό σχέδιο. Και για να μη χάνουμε χρόνο, ετοιμάζεται και το ρυμοτομικό σχέδιο και η πράξη εφαρμογής.

Και τι λέει ο ΣΥΡΙΖΑ; «Γιατί το κάνετε αυτό;». «Πότε το κάνατε αυτό;». Και «πώς το κάνατε αυτό;». Προφανώς, θέλει ο ΣΥΡΙΖΑ να φτάσει το 2023 που θα πάμε για τις εκλογές και να πει ότι «δεν κάνατε τίποτα». Η αγωνία χθες του εισηγητή του ΣΥΡΙΖΑ και του ομιλητή, πρώην Υπουργού, ήταν μία: «Δεν έχετε κάνει τίποτα».

Μα, δεν είναι το θέμα τι θα πείτε εσείς ή τι θα πω εγώ. Είναι τι έχει γίνει. Το τι έχει γίνει είναι αδιαμφισβήτητο, είναι η αντικειμενική πραγματικότητα, όπως λέμε, που μας προσπερνάει. Πείτε ό,τι θέλετε εσείς, να πω κι εγώ ό,τι θέλω.

Έχουν γίνει κάποια πράγματα; Έχουν γίνει. Υπήρξε η απαλλαγή από τον ΕΝΦΙΑ; Κοινωνικό μέτρο. Υπήρξε η αναστολή πλειστηριασμών και κατασχέσεων στους πυρόπληκτους; Κοινωνικό έργο. Υπήρξε. Υπήρξε ανάθεση έργων για να φτιάξεις οδοποιίες, να φτιάξεις τα αντιπυρικά μέσα, να κατεδαφίσεις κτήρια που ήταν διαλυμένα, δεντροφυτεύσεις των κοινοχρήστων χώρων, αποκατάσταση δικτύου ύδρευσης, υλοτόμηση καμένων δέντρων;

Το 2018 έγινε η καταστροφή, το 2019 φύγατε, έναν χρόνο, δηλαδή, κυβέρνηση. Και λέτε ότι πήγαμε εκεί πέρα και κάναμε σόου. Αναφέρομαι στην πυριτιδαποθήκη της Μαραθώνος. Εκατομμύρια κυβικά καμένης ύλης τα είχατε συσσωρεύσει. Ωραία! Δεν κάναμε σόου. Κάναμε το αυτονόητο. Δηλαδή, να ρίξεις ένα σπίρτο εκεί, να τα τινάξεις όλα στον αέρα. Έναν χρόνο οι Υπουργοί, οι Βουλευτές και τα στελέχη της κυβέρνησης πώς κοιμόσασταν το βράδυ, όταν είχατε συσσωρεύσει αυτόν τον απίστευτο όγκο καμένης ύλης; Πώς ζούσατε; Δεν είχατε την αγωνία μήπως πάει κάποιος και ρίξει ένα σπίρτο και τα κάνει όλα μπουρλότο;

Ήρθε, λοιπόν, κύριε Σπίρτζη που χαμογελάτε, η επόμενη Κυβέρνηση και τα μάζεψε. Θα μου πείτε τώρα: «Είναι τόσο σοβαρό και φοβερό όλο αυτό;» . Τι να πω; Τουλάχιστον έγινε το αυτονόητο, που δεν είχατε την απλή λογική να το κάνετε.

Έπρεπε να έρθει η επόμενη Κυβέρνηση να βοηθήσει; Έναν χρόνο τους είχατε αφήσει τους εγκαυματίες. Ήρθε η Κυβέρνηση, τους έδωσε και τις δυνατότητες και τα επιθέματα και τις κρέμες και όλα αυτά για να ανακουφιστούν οι άνθρωποι μέσα από τον ΕΟΠΥΥ. Γιατί δεν το κάνατε επί έναν χρόνο; Σας δυσκόλεψε κάτι;

Φτιάχτηκε αυτή η αστική μη κερδοσκοπική εταιρεία «Μάτι Ξανά». Πολλές ερωτήσεις κάνατε. Έψαξα και εγώ να δω τι γίνεται, μήπως γίνεται κάτι περίεργο, όπως ψάχνεται ο ΣΥΡΙΖΑ και ο φίλος μου ο Χρήστος Σπίρτζης. Λοιπόν, 24 εκατομμύρια έχει ο λογαριασμός μέσα. Τα λεφτά δόθηκαν από 26 μέχρι 31, έγιναν οι εργασίες, που σας είπα προηγουμένως. Φτιάχτηκαν πολλά πράγματα. Φτιάχτηκαν δρόμοι.

Ποιος θα τα πληρώσει; Εσείς θα τα πληρώσετε; Εγώ δεν έχω λεφτά. Άμα έχετε εσείς λεφτά, πληρώστε τα εσείς. Αλλά υπάρχει ο λογαριασμός. Θα τα βρείτε.

**ΧΡΗΣΤΟΣ ΣΠΙΡΤΖΗΣ:** Θα σας πω τώρα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Στο ποια δεν είχες απάντηση.

**ΠΡΟΕΔΡΕΥΩΝ (Χαράλαμπος Αθανασίου):** Μην κάνετε διάλογο τώρα.

**ΒΑΣΙΛΕΙΟΣ ΟΙΚΟΝΟΜΟΥ:** Δεν έχω πρόβλημα. Δεν τσακωνόμαστε. Να ακούσω τι λέει.

Σημειώνω. Είναι ο δεκάλογος του ότι δεν έγινε τίποτα. Μόνο που έχετε μπροστά σας έναν δεκάλογο. Πώς θα τον αντιμετωπίσετε αυτόν; Πρέπει να έχετε και εσείς μία ενσυναίσθηση ότι όταν ειδικά οι άλλοι κάνουν μια σειρά πραγμάτων, ε δεν μπορείς τώρα εσύ να τους κατηγορείς ότι δεν κάνουν τίποτα και όταν εσύ έχεις και λίγο βρεγμένη την ουρά σου.

Όταν κάνεις το επίδομα ενοικίου στους πυρόπληκτους και εμείς το συνεχίζουμε και το έχουμε εδραιώσει και το δίνουμε στην ώρα του πλέον, δεν είναι μια κοινωνική πολιτική στήριξης αυτών των ανθρώπων; Το επίδομα ανακατασκευής για τους πυρόπληκτους το συνεχίζουμε και βέβαια κρατάμε πολλούς συμπολίτες μας στις κατασκηνώσεις του Αγίου Ανδρέα και στις κατασκηνώσεις του στρατού.

Δεν ξέρω εάν όλοι πρέπει να είναι εκεί. Αλλά τέλος πάντων τους κρατάμε. Με ποια έννοια το λέω; Ότι εφόσον παίρνουν το επίδομα ενοικίου, να πάνε να νοικιάσουν ένα σπίτι. Δεν παίρνω το επίδομα ενοικίου και να μένω και στην κατασκήνωση του στρατού. Αλλά τέλος πάντων, δεν θα πέσει έξω το κράτος, λέω εγώ. Αν και πρέπει να είμαστε αυστηροί με τα δημοσιονομικά και με το δημόσιο χρήμα και να το διαχειρίζεσαι σωστά. Υπέρ όμως του ανθρώπινου πόνου, λες άντε να τον αφήσω.

Τι είπε τώρα, λοιπόν, η ελληνική Κυβέρνηση με την κυπριακή κυβέρνηση; Συμφώνησαν ένα μνημόνιο συνεργασίας. Υπάρχουν τα περίπου 11 εκατομμύρια που δίνει η Κύπρος. Τι θα τα κάνουμε; Χθες άκουσα μια ωραία θεωρία. Ότι εμείς είχαμε φτιάξει και σχέδια και κάτι προϋπολογισμούς 25 εκατομμυρίων για νοσοκομείο. Με 25 εκατομμύρια παράγκα φτιάχνεις, νοσοκομείο δεν φτιάχνεις. Γιατί θα ξεχάσουμε και αυτά τα λίγα που έχουμε μάθει που είμαστε στην Επιτροπή Κοινωνικών ή που θητεύσαμε στον τομέα υγείας στη Νέα Δημοκρατία. Δεν φτιάχνεις με 25 εκατομμύρια νοσοκομείο! Εκεί –λέει- που είναι το Κέντρο Υγείας της Ραφήνας, να το κάνουμε νοσοκομείο με μία επέκταση. Απίθανα πράγματα! Δεν φτιάχνονται έτσι νοσοκομεία.

Το Γενικό Νοσοκομείο Ανατολικής Αττικής θα το πω εγώ Μεσογείων και όχι ανατολικής Αττικής, γιατί ανατολική Αττική, κύριε Σπίρτζη, είναι και το Μενίδι, είναι και ο Ωρωπός, είναι και ο Διόνυσος. Πού υπάρχει χωροταξικά το κενό για έναν υγειονομικό χάρτη για να μπορέσει να στοχεύσει και, πραγματικά, να καλύψει τις ανάγκες για ένα νοσοκομείο; Στα Μεσόγεια. Ποια είναι τα Μεσόγεια; Ξεκινάνε από την Ραφήνα μέχρι το Λαύριο. Ποιος σας έδωσε εσάς την εξουσιοδότηση; Ήταν εν κρυπτώ μάλιστα, γιατί κανένας δεν πήρε μυρωδιά αυτές τις μελέτες. Είχε πει όντως ο κ. Τσίπρας να κάνουμε ένα νοσοκομείο και έδωσε η Κύπρος 10 εκατομμύρια. Το αν θα το κάνω νοσοκομείο ή κοινωνικές κατοικίες που, τελικά, προκρίνει η Κυβέρνηση ή την ανάπλαση του δασικού πάρκου, είναι μια πολιτική επιλογή. Θα μας κρίνει ο κόσμος που μας ακούει και ευρύτερα από την περιοχή.

Για να σας πω, όμως, τώρα. Εσείς έτσι πιστεύετε ότι θα ξεμπερδέψετε με την κουβέντα για το Γενικό Νοσοκομείο Μεσογείων; Μου είπατε χθες ότι το έλεγε ο Μητσοτάκης στο Κορωπί. Φυσικά το είπε. Τι είπε; Είπε για την ανάγκη που διαχρονικά όλες οι κυβερνήσεις δεν ικανοποίησαν, δυστυχώς, για εμάς που πολιτευόμαστε, ζούμε, μένουμε, καταγόμαστε από εκεί. Τόσα χρόνια καμμία κυβέρνηση όχι μόνο δεν το υλοποίησε, αλλά δεν το ξεκίνησε. Δεν έχουμε ούτε ξεκίνημα, δηλαδή, το πού θα γίνει, πώς θα το χωροθετήσουμε, πώς θα το φτιάξουμε και πώς θα το πληρώσουμε. Τίποτα, όλα στον αέρα. Ο καθένας λέει το κοντό του και το μακρύ του και τον πόνο του.

Και έρχεστε εσείς χθες στην επιτροπή και μας λέτε για μία μελέτη που δεν την ξέρει κανείς. Ρώτησα εγώ στα Υπουργεία εάν υπάρχει αυτή η μελέτη. Ποιος την έχει κάνει; Είναι σοβαρή η συζήτηση για το νοσοκομείο για να εμπλέκεται σε μια συζήτηση ότι γιατί δεν έκανες νοσοκομείο και κάνεις λαϊκές κοινωνικές κατοικίες, εκατό τον αριθμό, για να καλύψεις την ανάγκη αυτών των ανθρώπων, που είναι αυτή τη στιγμή στον αέρα.

Εάν δεν θέλετε να στηρίξετε τις κοινωνικές κατοικίες και το πάρκο που θα φτιαχτεί, πείτε το καθαρά. Αλλά μη βάζετε τώρα μέσα στην κουβέντα το νοσοκομείο, γιατί θα μπει ούτως ή άλλως, κύριε Σπίρτζη, και κύριε Σκουρολιάκο, που είστε και από την περιφέρεια συνάδελφοι. Θα μπει η συζήτηση ούτως ή άλλως γιατί υπάρχει ένα κενό. Δεν υπάρχει νοσοκομείο. Δεν το φτιάξατε ως ΣΥΡΙΖΑ, δεν το είχε φτιάξει η Νέα Δημοκρατία πιο πριν, δεν το είχε φτιάξει και το ΠΑΣΟΚ πιο πριν. Όλες οι παρατάξεις το συζητάνε και οι πολιτικοί και οι δήμαρχοι και οι νομάρχες και όλος ο κόσμος.

Εγώ είμαι από το 2000 όπως σας είπα -πάω για πολλά χρόνια- και θυμάμαι αυτή την κουβέντα για το νοσοκομείο. Ήταν κουβεντολόι χωρίς αρχή, μέση και τέλος. Θα μπει όμως μία αρχή και θα τη συζητήσουμε και θα κάτσουμε να το συζητήσουμε. Το νοσοκομείο μην το βάλετε σε αυτές τις κουβέντες. Το νοσοκομείο πρέπει να μας ενώσει, να ενώσει τους πολίτες, τους πολιτικούς, εμάς, τις παρατάξεις και να πούμε πού πρέπει να γίνει. Ας γίνει μία μελέτη για το πού πρέπει να γίνει ένα νοσοκομείο. Όχι όμως στο πόδι, γιατί μου έδωσες 10 εκατομμύρια και να το φτιάξουμε εκεί. Και εάν αύριο κάτι άλλο καταστραφεί, θα πάμε και εκεί να φτιάξουμε ένα νοσοκομείο; Και μεθαύριο εάν γίνει κάτι διαφορετικό, θα κάνουμε κάτι διαφορετικό επειδή ήρθε ένας δωρητής και είπε πάρε και 10 εκατομμύρια ή 5 εκατομμύρια; Δεν γίνονται έτσι οι δουλειές.

Εγώ λοιπόν, κύριε Υπουργέ, θέλω να σας συγχαρώ για την προετοιμασία που έχετε κάνει. Σας άκουσα με προσοχή εχθές, γιατί είστε ένα πρόσωπο που στο χώρο τον επιστημονικό και τον χώρο του Υπουργείου Περιβάλλοντος έχετε γνώσεις και ξέρετε τι γίνεται, και από τη θητεία σας και βλέπω ότι αυτά μπορείτε να τα φέρετε εις πέρας. Και από την προηγούμενη θητεία σας θυμάμαι ότι ήσασταν από τους πιο αποτελεσματικούς Υπουργούς. Και νομίζω ότι, πραγματικά, και στους χρόνους που έχετε πει για εντός του 2022 θα έχουν τελειώσει. Το προεδρικό διάταγμα πιστεύω ότι θα τελειώσει από το Συμβούλιο της Επικρατείας οσονούπω. Να τελειώσει και το πολεοδομικό σχέδιο. Εσείς ήδη προχωράτε το ρυθμιστικό και την πράξη εφαρμογής. Να πάμε, λοιπόν, μέσα στο 2023 και να ξεκινήσουν οι μελέτες για να φτιαχτούν οι κατοικίες, να πούμε δηλαδή, ότι μέσα σε ένα διάστημα -δεν ξέρω πόσο εσείς πιστεύετε, είστε πιο ειδικός- να φτιαχτούν και να βάλουμε τους ανθρώπους να ζήσουν όμορφα.

Και πραγματικά όπως έχω δει αυτό που έχει ετοιμαστεί ως ένα σχέδιο για τις κατοικίες αυτές, είναι ωραιότατες. Εγώ ανέτως θα έμενα εκεί. Έχω τη σκέψη να πάω να φτιάξω κάτι αντίστοιχο, ένα ωραίο τέτοιο σπίτι. Πραγματικά άμα φτιάχνονται τώρα πλέον οι εργατικές -που λέγαμε παλιά- ή οι κοινωνικές κατοικίες με αυτόν τον τρόπο, πραγματικά αξίζει τον κόπο να μείνεις εκεί και να ζήσεις.

Είναι, λοιπόν, ένα ωραίο σχέδιο. Σας συγχαίρω. Και για τα υπόλοιπα θα έχουμε και τη δευτερομιλία μας, εάν ακούσουμε κάτι πολύ περίεργο, να απαντήσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Οικονόμου.

Τον λόγο έχει ο κ. Σπίρτζης από τον ΣΥΡΙΖΑ.

**ΧΡΗΣΤΟΣ ΣΠΙΡΤΖΗΣ:** Ευχαριστώ πολύ, κύριε Πρόεδρε, που μου δίνετε τον λόγο.

Αξιότιμοι κυρίες και κύριοι συνάδελφοι, θα περιμέναμε μετά από τη χθεσινή συζήτηση στην επιτροπή της Βουλής και τα ερωτήματα που θέσαμε, να πάρει τον λόγο ο Υπουργός και να απαντήσει πολύ συγκεκριμένα για μία σειρά καίριων ζητημάτων.

Αντ’ αυτού ακούσαμε τον εισηγητή της Νέας Δημοκρατίας, κ. Οικονόμου, -πολύ συμπαθής από τα νιάτα μας- να λέει διάφορα πράγματα τα οποία μας προκάλεσαν.

Θα μιλήσω πολύ χαρακτηριστικά σε σχέση με τη χθεσινή συζήτηση. Χθες, λοιπόν, είπαμε ότι υπήρχε μία συμφωνία -προφανώς δεν ήταν εφικτό- για να αξιοποιηθούν τα χρήματα της δωρεάς της Κυπριακής Δημοκρατίας για να γίνει το Γενικό Νοσοκομείο Ανατολικής Αττικής. Είναι ευτυχώς στην Αίθουσα και ο πρώην Πρόεδρος της Βουλής, ο Νίκος ο Βούτσης. Θα μιλήσει, φαντάζομαι, και εκείνος.

Θα καταθέσω, λοιπόν, κύριε Πρόεδρε, επειδή αμφισβητήθηκε, το δελτίο Τύπου που βγήκε μετά τη συνάντηση του Νίκου του Βούτση με τον πρέσβη της Κυπριακής Δημοκρατίας μετά από τις συζητήσεις που είχε ο Πρωθυπουργός ο Αλέξης ο Τσίπρας με τον Νίκο Αναστασιάδη, που η Κυπριακή Δημοκρατία είχε δεσμευτεί γι’ αυτή τη δωρεά για να γίνει νοσοκομείο. Όχι για μία δωρεά δέκα εκατομμύρια, για να γίνει νοσοκομείο.

Θα καταθέτω ένα δεύτερο δελτίο Τύπου με τον πρέσβη του Κατάρ για να συμβάλει και το Κατάρ στη δημιουργία μονάδας υγείας. Θα καταθέσω, επειδή αμφισβητήθηκε, την τεχνική έκθεση των προβλεπόμενων κτηριακών εγκαταστάσεων και του εξοπλισμού του γενικού νοσοκομείου από το Υπουργείο Υγείας που περιελάμβανε μονάδα ημερήσιας νοσηλείας, διαγνωστικό μηχάνημα μαγνητικού τομογράφου, μονάδα τεχνητού νεφρού, τμήμα ενδοσκοπήσεων, τμήμα φυσικοθεραπείας, ΜΕΘ, οκτώ μονάδες εντατικής θεραπείας, ΜΑΦ. Και καταλαβαίνετε πόσο αναγκαία θα ήταν αυτή την περίοδο, αυτά τα δύο χρόνια το να υπήρχε αυτό το νοσοκομείο και αυτές οι θέσεις ΜΕΘ. Θα καταθέσω επίσης αναλυτικό προϋπολογισμό για τα κτήρια, τον περιβάλλοντα χώρο, τον εξοπλισμό, τα πάντα. Θα καταθέσω και το σχέδιο του μνημονίου συνεργασίας που βρήκα στον υπολογιστή μου. Θα σας τα καταθέσω μετά όλα μαζί, γιατί είναι πάρα πολλά αυτά που θα σας καταθέσω.

Αυτά, λοιπόν, ο κ. Οικονόμου και η Νέα Δημοκρατία δεν τα παρακολουθούσε, δήλωσε άγνοια χτες στην επιτροπή, ότι δεν το ήξερε. Αναρωτιέμαι πώς είναι δυνατόν. Δεν άκουγε τον Πρόεδρο της Βουλής, τις ανακοινώσεις της Βουλής; Τις ανακοινώσεις του κ. Αναστασιάδη με τον Αλέξη τον Τσίπρα; Δεν τα άκουγε αυτά. Τα πολιτικά γραφεία της Νέας Δημοκρατίας δεν τα διάβαζε; Δηλαδή δεν διάβαζε τίποτα;

«ΠΑΡΑΠΟΛΙΤΙΚΑ» πριν τις εκλογές: «Τι απέγιναν τα δέκα εκατομμύρια για το Μάτι;». Λέει μέσα: «Τι απέγιναν για το νοσοκομείο στο Μάτι;». Ούτε «ΠΑΡΑΠΟΛΙΤΙΚΑ» διαβάζετε; «ΠΡΩΤΟ ΘΕΜΑ»: «Νοσοκομείο στο Μάτι θα χτίσει η Κύπρος. Ένα χρόνο καθυστερήσεις.». Ούτε «ΠΡΩΤΟ ΘΕΜΑ» διαβάζετε;

Πάμε παρακάτω. «ΥΓΕΙΑ.gr.»: «Ανέγερση νοσοκομείου στο Μάτι σε συνεργασία με την Κυπριακή Δημοκρατία. Το ευχαριστώ του Τσίπρα στον Αναστασιάδη.». Ούτε αυτό το διαβάζετε. Ξεφεύγουμε από τα δελτία Τύπου της Νέας Δημοκρατίας, πάμε σε πιο χαλαρά πράγματα. «ALPHA NEWS»: «Ένα βήμα πριν την έναρξη οικοδόμησης νοσοκομείου στο Μάτι η Κυβέρνηση». Ούτε «ALPHA.gr». «OFFSIDE», ξέρετε, τα δικά σας εκεί, τα παράξενα. «Μάτι: Δεν έκανε κάτι ο Τσίπρας με τα λεφτά από Κύπρο. Τι θα γίνει;». Λίγες μέρες πριν τις εκλογές. Ούτε αυτά διαβάζετε.

Μήπως διαβάζετε κυπριακό Τύπο; «Η Ανατολική Αττική δεν διαθέτει κανένα νοσοκομείο. Συγχαρητήρια στους Κυπρίους για την πρωτοβουλία.» και λέει για την Ελεύθερη Παγκύπρια Οργάνωση Εργαζομένων Τηλεπικοινωνιών και άλλες οργανώσεις που παρέδωσαν λεφτά στον Πρόεδρο της Κυπριακής Δημοκρατίας, τον κ. Αναστασιάδη, για να γίνει νοσοκομείο στο Μάτι.

Και είναι απολύτως λογικό, όταν έχουμε εκατόν τρεις νεκρούς, αγαπητοί συνάδελφοι της Νέας Δημοκρατίας, το πρώτο σημειολογικά έργο που να θέλει κάποιος να γίνει είναι ένα νοσοκομείο στην περιοχή. Βέβαια, αυτό είναι για τον κοινό νου που αντιλαμβάνεται τις κοινωνικές ανάγκες. Για εσάς που χθες είχατε εκατόν έξι νεκρούς δεν υπάρχει αυτό. Για χθες που εσείς από την αρχή της πανδημίας έχετε είκοσι τρεις χιλιάδες οκτακόσιους τριάντα τρεις συμπολίτες μας νεκρούς δεν υπάρχει αυτή η ανάγκη.

Και πάμε τώρα να δούμε τα ψέματα που λέτε να αναδειχτούν. Γιατί κάνατε και στην επιτροπή ακόμη ότι δεν το ξέρατε; «ΠΡΩΤΟ ΘΕΜΑ». Αυτό το διάβαζε ο Κυριάκος Μητσοτάκης, εσείς δεν το διαβάσατε. «Αυτό είναι το πρόγραμμα της Νέας Δημοκρατίας για την υγεία». Το έχει αναλυτικά, σελίδες επί σελίδων. Διαφήμιση του ιδιωτικού τομέα χωρίς επιβάρυνση των πολιτών. «ΤΑ ΝΕΑ»: «Μητσοτάκης: Συνεργασία δημόσιου και ιδιωτικού τομέα στην υγεία».

Άρθρο δικό σας, κύριε Οικονόμου, και παρουσίαση δική σας…

**ΒΑΣΙΛΕΙΟΣ ΟΙΚΟΝΟΜΟΥ:** Διαφωνείτε με αυτό; Με τη συνεργασία.

**ΧΡΗΣΤΟΣ ΣΠΙΡΤΖΗΣ:** Θα σας πω τώρα γιατί δεν το ξέρατε το νοσοκομείο στην ανατολική Αττική για την Κυπριακή Δημοκρατία. Θα καταλάβετε γιατί. «Καλύτερη δημόσια υγεία. Υγεία για όλους.», στη Θεσσαλονίκη. Και βέβαια ενθουσιασμός στην επίσκεψη Μητσοτάκη στο Κορωπί και δέσμευσή του για δημιουργία νοσοκομείου ανατολικής Αττικής, με τους ιδιώτες.

Γι’ αυτό δεν θέλατε να γίνει νοσοκομείο, γιατί δεν το ξέρατε. Και ξέρετε από πού αποδεικνύετε ότι το ξέρατε; Όσα είπαν Μητσοτάκης και Αναστασιάδης στην Κύπρο στην αρχή που βγήκατε Κυβέρνηση, που αναφέρει μέσα, αφού λέει για τα εθνικά θέματα και άλλα και για τις ΗΠΑ, τι είπε ο Κυριάκος Μητσοτάκης: «Ετέθησαν επί τάπητος εκκρεμή ζητήματα που άπτονται του πεδίου της εκπαίδευσης, αλλά και η ταχύτερη δυνατή αξιοποίηση της δωρεάς της Κυπριακής Δημοκρατίας μετά την εθνική τραγωδία στο Μάτι. Όπως προκύπτει, ο Πρωθυπουργός διαβεβαίωσε τον Κύπριο Πρόεδρο ότι υπάρχει ήδη έτοιμο σχέδιο για την απορρόφηση των συγκεκριμένων χρημάτων με τις πληροφορίες να επιμένουν πως η Κυβέρνηση σχεδιάζει την αναβάθμιση των υφιστάμενων δομών υγείας σε ένα σύγχρονο νοσοκομείο στην ευρύτερη περιοχή Πικερμίου - Ραφήνας.».

**ΒΑΣΙΛΕΙΟΣ ΟΙΚΟΝΟΜΟΥ:** Ποιες πληροφορίες; Ποιος τις έδωσε αυτές τις πληροφορίες;

**ΧΡΗΣΤΟΣ ΣΠΙΡΤΖΗΣ:** Πόσα ψέματα θα πείτε ακόμη; «BREAKIN NEWS», είναι ΣΥΡΙΖΑ; Μήπως είναι ΣΥΡΙΖΑ; Πόσα ψέματα θα πείτε ακόμη ότι δεν ξέρατε; Πόσα ψέματα θα πείτε ακόμη;

Έτσι, για να έχετε και μερικά στατιστικά από όλα αυτά που έχετε πει, για να τα ξέρουμε, να τα ξέρουν και οι πολίτες, γιατί αρκετή είναι η τυμβωρυχία που σας έβγαλε κυβέρνηση, αρκετή είναι η τυμβωρυχία που κάνατε ακόμη και στην πρόταση δυσπιστίας, κύριε Πρόεδρε, μίλησαν ογδόντα έξι Βουλευτές της Νέας Δημοκρατίας και στο Μάτι αναφέρθηκαν εξήντα επτά. Φτάνει. Δύο φορές ο Πρόεδρός σας. Έλεος.

Και πραγματικά, κύριε Οικονόμου, αν είχατε κάνει κάτι αυτά τα δυόμισι χρόνια που είστε Κυβέρνηση και δεν παίζατε μόνο με τους ανθρώπους που χάθηκαν, με τις οικογένειές τους, με τους ανθρώπους που μένουν στο Μάτι και έχουν τις αναμνήσεις τους τις παιδικές για τα καλοκαίρια τους, που υιοθέτησαν μετά αυτές τις τουριστικές κατοικίες ως μόνιμο τόπο κατοικίας, θα έλεγε κανείς χαλάλι σας. Αλλά είστε τόσο ψεύτες! Και θα το αναδείξουμε. Αυτά που είπατε δεν έγιναν από το Μάτι ξανά. Δεν λειτούργησε το Μάτι ξανά ποτέ. Πείτε, κύριε Ταγαρά, πότε λειτούργησε το Μάτι ξανά. Ποτέ. Φέρτε ένα πρακτικό συνεδρίασης από το Μάτι ξανά για να δούμε τι έχετε κάνει.

Όλα αυτά που είπατε, κύριε Οικονόμου, για την υλοτόμηση, για τον αμίαντο, για τις κατεδαφίσεις, όλα αυτά -θα σας τα δώσω, θα τα πω και στη δευτερομιλία μου- τα κάναμε εμείς.

Βρήκατε έτοιμες συμβάσεις σε όσα είχαν απομείνει. Κάνατε μία θετική ενέργεια -και μπράβο!- βάλατε κάποιες εταιρείες με δωρεά να αδειάσουν για όγδοη φορά ένα οικόπεδο, για να το μεταφέρετε μέσα στα σπίτια στη συνέχεια.

Αυτό το οικόπεδο έχει αδειάσει οκτώ φορές, αλλά γιατί έγινε αυτό, κύριε Οικονόμου; Διότι εμείς τηρούσαμε την ευρωπαϊκή νομοθεσία και τη δασική νομοθεσία. Εσείς την τηρείτε σήμερα;

Και για να δείτε την ανακολουθία σας, αμίαντο στη Βαρυμπόμπη, στο Καπανδρίτι, στο ενάμισι εκατομμύριο στρέμματα στην Ηλεία δεν έχει; Τι έχετε κάνει τώρα για να τον συλλέξετε; Πόσα δένδρα έχετε υλοτομήσει; Ποιος ήταν ο μηχανισμός με τον οποίο συλλέγατε τις ηλεκτρικές συσκευές; Τώρα, στις πυρκαγιές του καλοκαιριού, πού είναι τα αντιπλημμυρικά έργα; Πού είναι όλα αυτά, που μας λέτε για το Μάτι; Αυτά εμείς τα κάναμε! Εσείς δεν τα κάνατε. Συνεχίσατε αυτά που βρήκατε έτοιμα και κάνατε φιέστες και έχετε τα μούτρα και μιλάτε κιόλας. Φέρτε μας ένα πρακτικό από το Μάτι ξανά! Το δεύτερο νομοσχέδιό σας ήταν.

Και πάμε παρακάτω. Ζητήσαμε, όπως ο Νίκος ο Βούτσης και εμείς σας δίναμε κάθε δέκα μέρες αναλυτικό λογαριασμό για τον Ειδικό Λογαριασμό, να μας δώσετε και εσείς. Πού είναι τα 30 εκατομμύρια ευρώ περίπου που σας αφήσαμε; Γιατί δεν δίνετε; Γιατί όταν έχετε βεβαρημένο παρελθόν ως παράταξη με το Ταμείο Μολυβιάτη, δεν δίνετε λογαριασμό; Γιατί είστε η παράταξη των χαμένων χρημάτων των πυρόπληκτων! Με 5 δισεκατομμύρια ευρώ απευθείας αναθέσεις τα 30 εκατομμύρια ευρώ των πυρόπληκτων σας μάραναν! Με χαρίσματα σε δάνεια στις τράπεζες και κουρέματα τα 30 εκατομμύρια ευρώ των πυρόπληκτων σας ένοιαξαν! Αν κάνατε μία απευθείας ανάθεση λιγότερη! Ντροπή!

Και εκεί πέρα, αγαπητοί συνάδελφοι -για να ξέρετε και τι έχει γίνει- τα χρήματα πήγαν πάλι, χάθηκαν στον ΕΝΦΙΑ. Διαψεύστε το, άμα θέλετε! Λένε για 13% μείωση του ΕΝΦΙΑ. Δήθεν απάλλαξαν τους πυρόπληκτους από τον ΕΝΦΙΑ και πήραν τα λεφτά από τον Ειδικό Λογαριασμό. Διαψεύστε το! Ή φέρτε λογαριασμό! Αυτό κάνατε, αυτό νομοθετήσατε και το κρύβετε.

**ΒΑΣΙΛΕΙΟΣ ΟΙΚΟΝΟΜΟΥ:** Καμμία σχέση! Εσείς πού το ξέρετε αυτό;

**ΧΡΗΣΤΟΣ ΣΠΙΡΤΖΗΣ:** Το νομοθετήσατε, κύριε Οικονόμου, το νομοθετήσατε! Ντροπή! Και βέβαια, στις απευθείας αναθέσεις -θα τα πούμε μετά- μέσω του ΤΕΕ, τα είπε χθες ο κ. Ταγαράς. Βλέπουμε στο μνημόνιο συνεργασίας «οι μελετητές». Ποιοι μελετητές; Ακόμη δεν έχουμε περάσει την κύρωση από τη Βουλή.

Κύριε Πρόεδρε, συνεχίζοντας δυόμισι χρόνια μία πολιτική να χαϊδεύουν αυτιά και την πλάτη και να παίζουν με τον πόνο των ανθρώπων στο Μάτι, στον Προβάλινθο, στον Βουτζά, παντού, στην Αμπελούπολη έβγαιναν εδώ πέρα ο κ. Χατζηδάκης -θα το καταθέσουμε και αυτό, για να έχει αντίληψη κάθε συνάδελφος τι έκαναν- «έτοιμο το πολεοδομικό για το Μάτι, έτοιμο!». Μας λέει ο Υπουργός χθες «τίποτα».

Και πάμε τώρα στη σύμβαση. Μας λέτε ότι δεν επιλέγετε το νοσοκομείο, που δεν το ξέρατε δήθεν και θα κάνετε κοινωνικές κατοικίες. Για ποιους δικαιούχους; Αφού δεν τους ξέρετε. Ποιοι είναι οι δικαιούχοι που δεν μπορούν να χτίσουν και προβλέπετε ότι θα κάνετε ενενήντα επτά κατοικίες; Τι ανάγκες έχουν; Τι καταγραφή έχετε κάνει δυόμισι χρόνια; Μηδέν! Κοροϊδεύετε τον Δήμο Ραφήνας και του υπόσχεστε ότι δίπλα, στο διπλανό οικόπεδο που έχει δάσος, θα γίνει ένα πρότυπο δάσος. Έτσι δεν είναι;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα λίγο την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, αλίμονο!

**ΧΡΗΣΤΟΣ ΣΠΙΡΤΖΗΣ:** Υπάρχει μία δασική έκταση για να γίνει πρότυπη με άλλη χρηματοδότηση, όχι της Κυπριακής Δημοκρατίας, αλλά επειδή είναι η πρώτη χρονιά αυτή που πέρασε που το ελληνικό δημόσιο δεν πλήρωσε ούτε συγχρηματοδοτούμενα έργα, θα πρότεινα στο δημοτικό συμβούλιο και στον Δήμαρχο Ραφήνας να μην δώσουν το οικόπεδο για κατοικίες, που δεν ξέρετε σε ποιους θα τις δώσετε, αλλά έχετε φροντίσει να αναθέσετε τις μελέτες. Είναι να τρελαίνεται κανείς. Προχθές πήρε την απόφαση το Δημοτικό Συμβούλιο Ραφήνας, μελετητή είχατε βάλει. Από πού προκύπτουν αυτά; Από τους κανόνες χρηστής διοίκησης του επιτελικού κράτους; Πόσο τον πληρώσατε; Δεν μας απαντάτε τίποτα! Να μην δώσει, λοιπόν, αυτή την έκταση, αν δεν δώσετε χρηματοδότηση ως Κυβέρνηση για τη δασική έκταση!

Και πάμε στην άλλη δασική έκταση και αυτό είναι ένα από τα σημεία -είναι και ο Σωκράτης Φάμελλος εδώ πέρα που το εντόπισε- για την παραχώρηση του άλλου οικοπέδου, της Πρότυπης Δασικής Έκτασης Αναψυχής στον Μαραθώνα του Ναυτικού Ταμείου, του Ταμείου του Οίκου του Ναύτη. Καλά, δεν ντρέπεστε λιγάκι; Δηλαδή, άντε, το παίρνετε δωρεάν από τον Οίκο του Ναύτη, καλά κάνετε, δασική έκταση. Προβλέπετε μέσα να κάνετε αναψυκτήριο κατά παρέκκλιση του δασικού νόμου…

**ΒΑΣΙΛΕΙΟΣ ΟΙΚΟΝΟΜΟΥ:** Καμμία παρέκκλιση! Δεν υπάρχουν αυτά που λέτε πουθενά! Πουθενά δεν υπάρχουν αυτά που λέτε!

**ΧΡΗΣΤΟΣ ΣΠΙΡΤΖΗΣ:** Θα σας δώσω αυτό που ψηφίσατε, κύριε Οικονόμου! Θα σας το διαβάσω, γιατί δεν διαβάζετε και τι ψηφίζετε, το έχετε παράδοση.

Ακούστε, λοιπόν: «Στις 20 Ιανουαρίου 2022» -γιατί το προηγούμενο που είχατε ψηφίσει δεν μπορούσε να εφαρμοστεί- «στον υπό οργάνωση χώρο υπαίθριας δασικής αναψυχής επιτρέπεται από τον παραχωρησιούχο και τα λοιπά η εγκατάσταση μικρών ξύλινων λυόμενων οικημάτων για χρήση ως αναψυκτηρίων, επιτρεπόμενης της λειτουργίας τους και μετά τη δύση του ηλίου υπό την επίβλεψη του παραχωρησιούχου». Θα κάνετε, δηλαδή, με τα λεφτά της Κυπριακής Δημοκρατίας για τους πυρόπληκτους μπαράκια; Πλάκα κάνετε; Δεν ντρέπεστε λίγο;

Και στον Οίκο του Ναύτη, λοιπόν, σε αυτό το φοβερό οικόπεδο, δεν έχετε προβλέψει να ανοίξετε τον παραλιακό δρόμο που αν ήταν ανοιχτός, δεν θα είχαμε τόσα θύματα μέσα στους δρόμους. Και δεν προβλέπετε να γίνει ο δρόμος, να ανοίξει ο παραλιακός δρόμος προς Άγιο Ανδρέα, αλλά να κάνετε μπαράκια! Δεν ντρέπεστε λίγο;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σπίρτζη, εσείς είστε συνήθως πολύ ήρεμος.

**ΧΡΗΣΤΟΣ ΣΠΙΡΤΖΗΣ:** Πώς να μείνω ήρεμος, κύριε Πρόεδρε; Μας έλεγαν και ότι δεν ήξεραν για το νοσοκομείο. Εδώ είναι ο Βούτσης. Δεν ήξεραν για το νοσοκομείο!

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε!

**ΧΡΗΣΤΟΣ ΣΠΙΡΤΖΗΣ:** Το τι έχουν κάνει όλο αυτό τον καιρό το δείχνει η έκθεση αυτοψίας που μου έστειλαν οι κάτοικοι -και θα την καταθέσω- για τον Βουτζά, όπου φεύγουν τα σπίτια γιατί δεν έχει γίνει ένα αντιπλημμυρικό -ένα!- και αρχίζουν και παίρνουν κλίση. Θα καταθέσω και την έκθεση.

Για να μη σπαταλώ περισσότερο χρόνο, αυτός είναι ο απολογισμός αυτών που κάναμε εμείς και συγκρίνουμε τι κάναμε εμείς και τι κάνατε εσείς στις φετινές πυρκαγιές, που έχετε προβλέψει 1.000 ευρώ ανά τετραγωνικό, καταργήσατε την έκτακτη ενίσχυση των 5.000 ευρώ και των 8.000 ευρώ, δώσατε προκαταβολή από τα χρήματα που οι άνθρωποι δικαιούνταν, τους βγάλατε και άλλο 20% για να πάρουν με δάνειο στη βόρειο Εύβοια, στην ανατολική Αττική, στην Ηλεία, στη Μάνη, στη μισή Ελλάδα, στη Ρόδο και έρχεστε εδώ και παίζετε και τους τιμητές. Κλαίτε ακόμη για το Μάτι! Κλάψτε! Κλαίνε οι πολίτες που σας ψήφισαν, όμως και στην ανατολική Αττική και παντού στην Ελλάδα.

Ευχαριστώ, κύριε Πρόεδρε. Τα υπόλοιπα θα τα πω στη δευτερομιλία μου.

(Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΒΑΣΙΛΕΙΟΣ ΟΙΚΟΝΟΜΟΥ:** Δεν μας είπατε το βασικό, θα το ψηφίσετε;

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο κ. Βασίλειος Κεγκέρογλου από το Κίνημα Αλλαγής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν σκοπεύω να εμπλακώ στην αντιπαράθεση Νέας Δημοκρατίας και ΣΥΡΙΖΑ, όπως αποτυπώθηκε σήμερα με τους δύο συναδέλφους, για το ποιος έχει τις μεγαλύτερες ευθύνες που συνεχίζουν τα προβλήματα στο Μάτι, ποιος έχει τις μεγαλύτερες ευθύνες που επελέγη μια διαχείριση της κατάστασης που δεν αξίζει ούτε στους ανθρώπους ούτε στον τόπο.

Το κύριο πρόβλημα των τριών ετών -στα τέσσερα πάμε τώρα- από τότε που είχαμε την καταστροφή στο Μάτι είναι η έλλειψη οργανωμένου σχεδίου οικονομικής, κοινωνικής, οικιστικής και περιβαλλοντικής αποκατάστασης. Αυτό είναι η αιτία. Δεν είναι, όμως, μία απλή παράλειψη. Είναι ζήτημα επιλογής, γιατί η διαχειριστική αντίληψη, οι πελατειακές σχέσεις και ο τρόπος με τον οποίο αντιμετωπίζετε και τα προβλήματα και τους πολίτες, δυστυχώς από διαφορετικές οπτικές είναι ίδιος.

Βέβαια, τα ζητήματα που έχουν να κάνουν με τους νέους κινδύνους, είτε αυτοί αφορούν το περιβάλλον, είτε τον ίδιο τον άνθρωπο, έχουν και παγκόσμια και ευρωπαϊκή και εθνική διάσταση. Και η πανδημία μας υπενθύμισε ότι πρέπει, επιτέλους, η πολιτική να φέρει ξανά στο προσκήνιο τον άνθρωπο, το περιβάλλον του και την υγεία του. Η πανδημία και οι περιβαλλοντικές καταστροφές, οι κλιματικές κρίσεις και τα αποτελέσματά τους, μας υπενθυμίζουν ότι πρέπει να αναληφθούν πρωτοβουλίες σε παγκόσμιο επίπεδο, αλλά συγκεκριμένα επιχειρησιακά σχέδια σε επίπεδο ευρωπαϊκό.

Δυστυχώς, η Ευρώπη αργεί. Αυτό που προχώρησε και ήταν ένα θετικό επίτευγμα -και μάλιστα ήταν και εισηγητής ο Πρόεδρός μας, ο Νίκος Ανδρουλάκης, ως Ευρωβουλευτής- ήταν ο μηχανισμός στήριξης για την αντιμετώπιση των φυσικών καταστροφών, είτε είναι πυρκαγιές, είτε πλημμύρες, είτε οποιοδήποτε άλλο φαινόμενο. Αρκεί; Αυτή είναι η ευρωπαϊκή συμβολή στα κράτη-μέλη, η αλληλεγγύη και η συνδρομή για τα τεράστια ζητήματα που έχουν να κάνουν με το περιβάλλον και τον άνθρωπο; Βεβαίως και δεν αρκεί. Είναι, όμως, ένα μεγάλο βήμα.

Σε αυτό το κενό σε ευρωπαϊκό επίπεδο -υπάρχουν και άλλα σαφώς- έρχεται η ανάγκη να αξιοποιήσουμε και τη συνδρομή άλλων κρατών, όπως είναι η συγκεκριμένη της Κύπρου και είναι καλοδεχούμενη, όπως δηλώσαμε και την ψηφίσαμε στην επιτροπή. Και βέβαια, κάθε συνδρομή σε τέτοιες προσπάθειες είναι καλοδεχούμενη. Δεν πρέπει, όμως, να μπούμε στη λογική της υποκατάστασης της ευρωπαϊκής υποχρέωσης να έχει μόνιμο μηχανισμό στήριξης των χωρών και μόνιμες πολιτικές που τις αφορούν. Και βέβαια, δεν πρέπει αλά καρτ να αντιμετωπίζονται οι καταστάσεις.

Έρχομαι τώρα στην ουσία. Θέσαμε σημαντικά ερωτήματα στον Υπουργό που έχουν να κάνουν με τις επιλογές οι οποίες τέθηκαν, τους στόχους, μέσα από το σύμφωνο συνεργασίας για το τι θα γίνει. Θέσαμε συγκεκριμένα ερωτήματα που έχουν να κάνουν με τις επιλογές. Γιατί ένα συγκρότημα κατοικιών -δηλαδή, κοινωνικές κατοικίες και μάλιστα σε ένα συγκρότημα- και όχι ανάπλαση των κατοικιών των ανθρώπων που μπορούν και πρέπει να αναπλαστούν και να ολοκληρωθεί αυτή η ανάπλαση; Γιατί συγκεκριμένη παρέμβαση σε μία συγκεκριμένη περιοχή δασικής ανάπλασης και όχι συνολικό σχέδιο ανάπλασης περιοχής; Γιατί το θέμα που έχει να κάνει με το νοσοκομείο και άλλες παρεμβάσεις να γίνεται αντικείμενο συζήτησης; Ακριβώς διότι δεν υπάρχει σχέδιο. Συζητήσεις υπήρξαν για επιμέρους, αλλά δεν υπήρξε το επιχειρησιακό σχέδιο, το οργανωμένο σχέδιο για το τι θέλουμε να κάνουμε και στο πλαίσιο αυτό να έρθει να συνδράμει η Ευρωπαϊκή Ένωση, αφού τους το ζητήσουμε και, βεβαίως, η Κύπρος και κάθε άλλο κράτος που θα είχε τη βούληση να συνδράμει στην προσπάθεια.

Και μια και γίνεται συζήτηση για τα νοσοκομεία, θέλω να σας υπενθυμίσω, επειδή αναφέρθηκαν κάποιοι στο ΠΑΣΟΚ και είπαν ότι δεν έγιναν και επί ΠΑΣΟΚ -καλά, πρώην ΠΑΣΟΚ και οι δύο, κατηγορούσαν τον εαυτό τους- τα επτά πανεπιστημιακά νοσοκομεία, τα πενήντα τέσσερα νέα νομαρχιακά νοσοκομεία, τα τριακόσια κέντρα υγείας και πολυϊατρεία στη χώρα. Και βέβαια, η συγκέντρωση πληθυσμού στην Αττική, ανατολική και δυτική, επιβάλλει και επέβαλε νέα νοσοκομεία τα τελευταία χρόνια και στη δυτική και στην ανατολική. Προχώρησε προς τα δυτικά και έγινε το «Αττικό». Ναι, πρέπει να γίνει και να είναι προτεραιότητα όλων το νοσοκομείο στην ανατολική Αττική. Είναι αδιαπραγμάτευτο. Όμως, μην το εμπλέκετε στις αντιπαραθέσεις σας. Μην το εμπλέκετε. Πείτε «Δεν το κάναμε, δεν το επιλέξαμε. Τώρα το λέμε». Και μην εμπλέκετε κυρίως το ΠΑΣΟΚ που ό,τι θετικό υπάρχει σ’ αυτόν τον τόπο και κυρίως στον τομέα υγείας είναι έργο ΠΑΣΟΚ.

Πάμε παρακάτω για το οργανωμένο σχέδιο για την ανασυγκρότηση της περιοχής. Συζητήσεις για επιμέρους θέματα, όπως τα χαρτιά που κατέθεσε ο κ. Σπίρτζης, όπως και αυτά που είπατε εσείς, υπήρξαν. Οργανωμένο σχέδιο δεν υπήρξε. Δεν υπήρξε! Είχαμε ένα τεράστιο πρόβλημα που το αποδέχονται όλοι στην περιοχή που έχει να κάνει με την άναρχη ανάπτυξη. Και δεν είναι η μόνη περιοχή. Όλες οι περιοχές της χώρας που απέκτησαν οι πολίτες οικονομική δυνατότητα με την ενίσχυση της μεσαίας τάξης, αλλά χωρίς το κράτος να έχει προβλέψει και να έχει δημιουργήσει τα σχέδια ανάπτυξης που μεταφράζονται σε πολεοδομικά και χωροταξικά σχέδια, δημιούργησαν πρόβλημα σε πολλές περιοχές της χώρας. Το έχουμε και στο Ηράκλειο σε ορισμένες περιοχές.

Εδώ, λοιπόν, έπρεπε από την αρχή, από την πρώτη μέρα, να ξεκινήσει αυτή η συζήτηση και αυτή η προετοιμασία και τίποτα άλλο. Δυστυχώς, δεν έγινε! Και δεν έγινε από έλλειψη αντίληψης ότι τα πράγματα πρέπει να τα βλέπουμε ολοκληρωμένα, με βάση έναν ενιαίο σχεδιασμό, με διαβούλευση με την τοπική κοινωνία και κατάληξη σε αποφάσεις.

Η Ελλάδα, παρά το καμπανάκι που σας είπα και την καμπάνα, θα έλεγα, της πανδημίας της περιβαλλοντικής κρίσης, συνεχίζει να αντιμετωπίζει αλά καρτ τις περιπτώσεις φυσικών καταστροφών και με πελατειακά χαρακτηριστικά. Αλλιώς δεν εξηγείται πώς σε άλλη περίπτωση έχουμε 100% αποζημίωση και σε άλλη 80%. Δεν εξηγείται πώς η χθεσινή απόφαση των Υπουργών για τις αποζημιώσεις από τις πλημμύρες του 2020 στο Ηράκλειο περιορίζεται στο 30% της αποζημίωσης! Καινούργιο φρούτο αυτό, χθεσινό! Δεν εξηγείται! Στους μεν πυρόπληκτους της Εύβοιας κλείνουν το μάτι και λένε με συγκεκριμένη διάταξη «επιστροφή της μη επιστρεπτέας δεν θα υπάρξει για σας, διαγράφεται», στους σεισμόπληκτους της Κρήτης ή σε άλλες περιοχές, όπως στη Σάμο και με καταστροφές από άλλες αιτίες, τους λένε «Θα τα επιστρέψετε».

Αυτή είναι η πελατειακή διαχείριση. Επιτέλους, πρέπει να καταλάβετε ότι πρέπει να λάβει τέλος και να έχουμε προετοιμασία, σχέδιο επιχειρησιακό, πολυτομεακό, καθώς πολλά Υπουργεία εμπλέκονται και είναι πολλοί οι τομείς. Πρέπει να είμαστε πάντα σε διαβούλευση με την κοινωνία και να καταλήγουμε.

Μια και αναφέρθηκα στην Κρήτη, είμαι υποχρεωμένος να πω -και θα ολοκληρώσω με το νομοσχέδιο- ότι οι πρώτες θετικές δηλώσεις του κ. Μητσοτάκη και της Κυβέρνησης για την αντιμετώπιση των καταστροφικών συνεπειών του σεισμού του περασμένου Σεπτεμβρίου ήταν βεβαίως θετικές και δημιούργησαν και ελπίδα. Γρήγορα ξεχάστηκαν και η ελπίδα έσβησε, διότι αντί για οργανωμένο σχέδιο οικονομικής, οικιστικής και κοινωνικής ανασυγκρότησης που ζητήσαμε από την πρώτη ημέρα, είδαμε επιμέρους αποφάσεις αλλά με περιορισμούς, είδαμε θεσμοθέτηση γραφειοκρατικών διαδικασιών, αλλά και επίκληση δημοσιονομικών ζητημάτων. Ταυτόχρονα, είχαμε, όπως σας είπα, και άνιση αντιμετώπιση. Ανέφερα το παράδειγμα της μη επιστρεπτέας, που αλλού χαρίζεται κι αλλού όχι, και το παράδειγμα του ποσοστού αποζημίωσης, 30% στους πλημμυροπαθείς, 100% αλλού, 80% αλλού. Αγνοείται η τοπική κοινωνία. Επιστολές φορέων, αναφορές, κοινοβουλευτικές ερωτήσεις μένουν αναπάντητες.

Εχθές, λοιπόν, ανακοινώθηκε από την Κυβέρνηση -προφανώς είχε προετοιμαστεί καιρό- ότι πολυπληθές κλιμάκιο κυβερνητικών στελεχών με επικεφαλής Υφυπουργούς και Γενικούς Γραμματείς μεταβαίνει στο Ηράκλειο για ανακοινώσεις κ.λπ.. Καλοδεχούμενες οι ανακοινώσεις και οι αποφάσεις που συμβάλλουν στην αντιμετώπιση των προβλημάτων. Όμως μάλλον πρόκειται για επικοινωνιακή φιέστα. Και το λέω αυτό γιατί δεν κλήθηκαν ούτε ενοχλητικοί θεωρούμενοι φορείς που θα θέσουν ζητήματα, ερωτήματα και θα απαιτήσουν απαντήσεις, αλλά και κανείς μη κυβερνητικός Βουλευτής. Οι δύο κυβερνητικοί Βουλευτές θα είναι εκεί, φυσικά για να πουν «ευχαριστώ» στους Υφυπουργούς που έκαναν αυτά που τους ζήτησαν και να προχωρήσει παρακάτω η φιέστα. Οι Υπουργοί είναι υπόλογοι.

Και θέλω, κύριε Σκρέκα, να μου πείτε σήμερα, εάν εσείς που υπογράψατε τη μετακίνηση προφανώς του κ. Μπακογιάννη, Γενικού Γραμματέα του Υπουργείου σας στο Ηράκλειο, του δώσατε εντολή ή είναι απόφαση κυβερνητική να κληθούν μόνο οι δύο κυβερνητικοί Βουλευτές και να κληθούν μόνο συγκεκριμένοι φορείς και να αποκλειστούν άλλοι. Είναι απόφαση δική σας; Διαχειρίζεστε το δημόσιο χρήμα με αυτόν τον τρόπο; Απαιτώ απάντηση.

Θλίβομαι γι’ αυτή την κυβερνητική επιλογή, αλλά ταυτόχρονα σας δηλώνω ότι αυτό μας δυναμώνει, ώστε μαζί με τους φορείς, μαζί με τους πολίτες και ιδιαίτερα αυτούς που έχουν πληγεί, να δουλέψουμε εντατικότερα, προτείνοντας λύσεις, απαιτώντας λύσεις. Και να είστε σίγουροι ότι αυτό θα είναι που θα προχωρήσει και θα εκτιμηθεί από τους πολίτες γιατί αυτό θα είχε αποτέλεσμα στο να λυθούν προβλήματα και όχι οι φιέστες.

Έχουμε καταθέσει ιδέες και προτάσεις και συνεχίζουμε να το κάνουμε και αυτό θα έπρεπε να σας έχει μεταβάλει αυτή την αντίληψη της διαχείρισης των πραγμάτων, των δημόσιων πραγμάτων και να αξιολογείτε και να αξιοποιείτε τις προτάσεις και τις λύσεις που περνάνε στην επόμενη φάση ένα τεράστιο πρόβλημα που αντιμετωπίζουμε σε πολλούς τόπους της πατρίδας μας από τις καταστροφές.

Κλιμάκιο του Κινήματος Αλλαγής επισκέφτηκε τις προηγούμενες ημέρες τη βόρεια Εύβοια. Δυστυχώς, παρά τις τυμπανοκρουσίες, τις μελέτες, τις αναθέσεις, την αξιοποίηση στελεχών, τα πράγματα είναι πάρα πολύ δύσκολα. Δημοσιοποιήσαμε προβλήματα, δημοσιοποιήσαμε τις απόψεις των πολιτών και τα αιτήματά τους και καταθέσαμε προτάσεις, ώστε να σταματήσει επιτέλους αυτού του τύπου η διαχείριση, να αντιμετωπίσουμε προβλήματα και να δώσουμε προοπτική.

Έρχομαι αναλυτικότερα στο θέμα του μνημονίου συνεργασίας. Επαναλαμβάνω ότι το καλωσορίζουμε. Έρχεται να καλύψει ένα κενό και είμαστε σίγουροι ότι οι Κύπριοι αδερφοί δεν ήρθαν να μας επιβάλουν τι θα κάνουμε. Είμαστε σίγουροι ότι ήταν ανοιχτοί από την αρχή και αυτό το έδειξε και η συζήτηση για το τι πρόκειται να γίνει όπως αποτυπώθηκε στα μέσα. Είμαστε σίγουροι ότι δεν μας επέβαλαν κάτι. Άρα αυτά ήταν επιλογές της ελληνικής Κυβέρνησης. Και τονίζω ότι ήταν αναγκαστικές γιατί δεν υπήρξε σχέδιο, αλλιώς κομμάτια του συνολικού σχεδίου ανασυγκρότησης θα μπορούσαν να υλοποιηθούν και συγκεκριμένα τμήματα από αυτή εδώ τη σύμβαση και το δεύτερο είναι η πελατειακή διαχείριση για να το κάνουν.

Συγκρότημα κατοικιών, κοινωνική κατοικία. Ναι στην κοινωνική κατοικία. Αυτό βγήκε ως πρώτη ανάγκη; Από ποια μελέτη; Με ποιο σχέδιο; Κοινωνική κατοικία σε μπλοκ, εκείνα τα παλιά σοβιετικού τύπου τα τεράστια συγκροτήματα; Κάπως έτσι; Αυτό θέλετε να κάνετε ή είναι το μόνο που θα μπορούσατε να κάνετε αφού δεν έχουν προχωρήσει τα υπόλοιπα σχέδια, ώστε να επιτρέπεται μέσα από τη χωροταξική και την πολεοδομική μελέτη να γίνει πραγματικά φιλική στο περιβάλλον ανοικοδόμηση της περιοχής;

Η δική μας, λοιπόν, θέση είναι πάρα πολύ καθαρή. Το είχαμε πει από τις πρώτες ώρες μετά από εκείνες τις τραγικές στιγμές που είχαμε την απώλεια πάνω από εκατό ανθρώπων, που είχαμε τραυματίες, εγκαυματίες, ανθρώπους με ψυχολογικά και άλλα προβλήματα, που είχαμε τεράστια περιβαλλοντική καταστροφή και αυτό είχε σχέση βεβαίως και με την ένταση του φαινομένου και με τη διαχείριση: Μπορούμε να διαφωνούμε ως προς τις αιτίες και ως προς την κακή διαχείριση και να μη συμφωνήσουμε ποτέ. Σε αυτό, όμως, που πρέπει να γίνει σε αυτόν τον τόπο δεν μπορεί να υπάρξει ένα σχέδιο, ένας κοινός τόπος να συμφωνήσουμε;

Και ο ΣΥΡΙΖΑ και η Νέα Δημοκρατία τρία και πλέον χρόνια τώρα συνολικά δεν ανταποκρίθηκαν στην κρισιμότητα της κατάστασης και τις ανάγκες. Εμείς υπερψηφίζουμε αυτή τη σύμβαση προφανώς όπως σας είπα. Δεν μπορούμε όμως να μην επισημάνουμε τα ζητήματα που οδήγησαν στις περιορισμένες δυνατότητες -ήταν περιορισμένες οι δυνατότητες αφού δεν υπήρχε το συνολικό σχέδιο- να αξιοποιηθούν τα 11 εκατομμύρια από την πλευρά της Κύπρου και να μην αναδείξουμε τις μεγάλες ευθύνες που έχετε. Εάν, εκτός από την Κύπρο, άλλη μία χώρα έκανε την ίδια κίνηση, με ένα ανάλογο ή και μεγαλύτερο ποσό, όταν δεν υπάρχει σχέδιο, θα ψάχναμε να κάνουμε άλλο ένα μπλοκ κατοικιών; Σε μία περιοχή που θα πρέπει να αντιστραφεί η περιβαλλοντική ασέβεια, θα ασεβήσουμε νομίμως; Άλλο ένα συγκρότημα;

Με αυτήν την τελευταία παρατήρηση θέλω να επισημάνω ότι είναι ακόμα ζητούμενο δυστυχώς για την περιοχή το ολοκληρωμένο σχέδιο. Υπάρχουν ολιγωρίες, υπάρχουν ευθύνες, υπάρχουν παραλείψεις. Ας προχωρήσουμε με τη σύμβαση αυτή όπως έχει συνυπογραφεί με την Κυπριακή Δημοκρατία, αλλά ως εδώ σε σχέση με την αλά καρτ και την πελατειακή αντιμετώπιση τέτοιων κρίσιμων θεμάτων όχι μόνο για τους πολίτες που επλήγησαν, αλλά και συνολικά για την κοινωνία και συνολικά για τον τόπο μας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κεγκέρογλου.

Τον λόγο έχει ο ειδικός αγορητής του Κομμουνιστικού Κόμματος Ελλάδας, ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Οι πληγές της φονικής πυρκαγιάς στην Ανατολική Αττική, στο Μάτι, είναι ακόμα ανοιχτές, όπως ανοιχτές είναι βέβαια και σε άλλες περιοχές από φωτιές, από πλημμύρες, από σεισμούς, Εύβοια, Αρκαλοχώρι Ηλεία, Σάμος και άλλες περιοχές σε όλη την Ελλάδα. Στο Μάτι ακόμη υπάρχει κόσμος που ζει στις κατασκηνώσεις μετά από τέσσερα σχεδόν χρόνια.

Με τη συγκρότηση της εταιρείας «ΜΑΤΙ ΞΑΝΑ» επιβεβαιώθηκαν τα όσα λέγαμε τότε ως ΚΚΕ, ότι η εταιρεία αυτή είχε ως στόχο να μεταθέσει τις ευθύνες από την Κυβέρνηση και το κράτος σε μια τέτοια επιχείρηση και σε αυτούς που συμμετέχουν.

Ακόμη υπάρχει κόσμος που ζει στις κατασκηνώσεις, όπως είπα προηγουμένως, από τον Ιούλιο του 2018. Υπάρχουν καταγεγραμμένες περιπτώσεις που ακόμη και από τις κατασκηνώσεις αυτές έγινε προσπάθεια να απομακρυνθούν από τις εκάστοτε διοικήσεις. Υπάρχουν περιπτώσεις πυρόπληκτων, που λαμβάνουν λογαριασμούς ηλεκτρικής ενέργειας για κατεστραμμένα σπίτια, που δέχονται ενοχλήσεις από εισπρακτικές εταιρείες. Δεν μπορεί να είστε υπερήφανοι γι’ αυτό, κύριοι της Κυβέρνησης.

Φυσικά υπάρχουν ακόμη δεκάδες πυρόπληκτοι που δεν έχουν πάρει το σύνολο της αποζημίωσης που δικαιούνταν, σπίτια που κάηκαν μια για πάντα, περιπτώσεις που οι ιδιοκτήτες έβαλαν βαθιά το χέρι στην τσέπη για να ανακατασκευάσουν τις οικίες τους χωρίς να περιμένουν πότε και αν θα πάρουν αποζημίωση.

Το αποτύπωμα της πυρκαγιάς είναι ακόμη βαρύ στην περιοχή, χωρίς να έχουν παρθεί τα απαραίτητα μέτρα, που θα εξασφαλίσουν να επανέλθει το φυσικό περιβάλλον στην προγενέστερη από τη φωτιά κατάσταση.

Όπως αποδείχθηκε από το περασμένο καλοκαίρι, αλλά και σήμερα, δεν υπάρχουν οι απαραίτητες υποδομές για την προστασία της περιοχής από νέες πυρκαγιές, ενώ και τα μέτρα αντιπλημμυρικής θωράκισης και προστασίας της περιοχής είναι ανεπαρκή. Ό,τι έχει γίνει αφορά «μπαλώματα» και κυρίως, δρομολόγηση υλοποίησης μελετών και έργων με βάση τα γενικότερα σχέδια των επιχειρηματικών ομίλων, γιατί αυτά υλοποιείτε, αυτά προχωράτε.

Δεν γίνεται ολοκληρωμένη αντιμετώπιση της καταστροφής με κριτήριο τις λαϊκές ανάγκες, για ποιοτικά καλή, σύγχρονη, φθηνή κατοικία. Το κόστος των ζημιών για τις οποίες ευθύνονται οι κυβερνήσεις και το αστικό κράτος το πληρώνουν για άλλη μια φορά οι λαϊκές οικογένειες, ενώ από το ειδικό πολεοδομικό σχέδιο δεν εξασφαλίζονται, πρώτον, οι απαραίτητοι κοινόχρηστοι χώροι σε περίπτωση νέας πυρκαγιάς ή σεισμού, δεύτερον, η αντιμετώπιση της μαζικής διαφυγής όταν τυχόν ξαναχτιστεί, τα πάρκινγκ αυτοκινήτων τα οποία απλά θα σταθμεύουν σε λίγο πιο πλατιούς δρόμους, η ασφάλεια των κατοικιών δίπλα στα ρέματα και η αυθαίρετη εκτός σχεδίου και σε δασικές εκτάσεις δόμηση.

Δεν είναι τυχαίο -το είπαμε και χθες στην επιτροπή- ότι οι κάτοικοι ζητούν να διαφυλαχθεί ο χαρακτήρας της παράκτιας ζώνης στο Κόκκινο Λιμανάκι με χαμηλή δόμηση, σε αντίθεση με το σχέδιο που προβλέπει οικιστική ανάπτυξη με συντελεστή 0,4 και 0,3, ενώ αναφέρουμε ότι με το σχέδιο, όπως οι πεζόδρομοι και ποδηλατόδρομοι, κινδυνεύει να αλλοιωθεί ο χαρακτήρας της περιοχής και να μετατραπεί σε μια τουριστική ριβιέρα.

Μοναδικό μέλημα της Κυβέρνησης είναι η πολεοδομική συγκρότηση του νέου οικισμού που θα είναι ενταγμένο στον γενικότερο σχεδιασμό, για τη δημιουργία ενός τουριστικού πόλου στην ευρύτερη περιοχή που βέβαια ως γνώμονα έχει τις ανάγκες των μεγάλων επιχειρηματικών ομίλων.

Άλλωστε κάτι τέτοιο περιλαμβάνεται και στο Ρυθμιστικό Σχέδιο της Αττικής, αλλά και σε λεγόμενα αναπτυξιακά σχέδια για την ανατολική Αττική που ήδη υπάρχουν και προωθούνται μέχρι σήμερα.

Στην ανατολική Αττική, μιας και η συζήτηση διευρύνθηκε εδώ και από τους άλλους ομιλητές, τα τελευταία χρόνια υλοποιήθηκε ένα μεγάλο μέρος αυτών των αστικών σχεδιασμών. Υπήρξε η επέκταση της βιομηχανίας, της κατοικίας, των πολυκαταστημάτων έξω από την Αθήνα και τον Πειραιά, προς την ανατολική Αττική με άξονα την Αττική Οδό, το αεροδρόμιο των Σπάτων.

Στην πλειονότητά τους οι κατοικίες για τα λαϊκά στρώματα είναι υποθηκευμένες για πολλά χρόνια στις τράπεζες, είκοσι και τριάντα χρόνια, ενώ δεν ευθύνονται οι ιδιοκτήτες τους για την έλλειψη πολεοδομικού σχεδίου και επομένως, για την έλλειψη δρόμων, πλατειών, ελεύθερων χώρων και άλλα. Ακόμα χειρότερα, αυτές οι επεκτάσεις, στο σύνολό τους σχεδόν, έγιναν χωρίς την εξασφάλιση των αναγκαίων έργων κοινωνικής υποδομής, χωρίς σχολεία, νηπιαγωγεία, ιατρεία, γυμναστήρια, γήπεδα, χωρίς πολιτιστική υποδομή, χωρίς υποδομή διοίκησης και υπηρεσίες κοινής ωφέλειας και εμπορίου, αλλά και τεχνικής υποδομής.

Ακόμα και σήμερα μεγάλες περιοχές της ανατολικής Αττικής δεν έχουν δίκτυα αποχέτευσης και όμβριων υδάτων. Όπως λένε οι ειδικοί, δέκα τέτοια «Μάτια» υπάρχουν στην ευρύτερη περιοχή της ανατολικής Αττικής.

Όμως είναι διαπιστωμένο ότι όταν το κεφάλαιο θέλει να επενδύσει, τότε με fast-track διαδικασίες νομοθετείτε για να γίνουν δρόμοι και άλλα έργα υποδομής μέσα στο δάσος, μέσα σε περιοχές «NATURA» και οπουδήποτε αλλού. Όμως στην αναγκαιότητα να γίνουν έργα υποδομής που θα προστατέψουν τον λαϊκό κόσμο, τότε βρίσκετε επιχειρήματα και ρίχνετε το ανάθεμα σε αυτούς, τον ίδιο τον λαό, ανακαλύπτοντας την άναρχη δόμηση που είναι έργο δικό σας, όλων των κυβερνήσεων.

Όλες οι κυβερνήσεις διαχρονικά, η Νέα Δημοκρατία, το ΠΑΣΟΚ, ο ΣΥΡΙΖΑ έχουν ευθύνες. Φέρατε νόμους τακτοποίησης των αυθαιρέτων, θεσμοθετήσατε τη νόμιμη ασυδοσία με την παράδοση δασών και αιγιαλών σε μεγάλα συμφέροντα, νομοθετήσατε τις οικιστικές πυκνώσεις εντός δασικών εκτάσεων, καταργήσατε ουσιαστικά τον κρατικό έλεγχο της δόμησης μέσω της πολεοδομίας, μετατοπίζοντας την ευθύνη σε ιδιωτικές τεχνικές εταιρείες.

Κάνατε αναπτυξιακές φιέστες -μάλιστα σιδερόφρακτες- στο Λαύριο, μιλώντας για τις αναπτυξιακές δυνατότητες της ανατολικής Αττικής, για τα λιμάνια της Ραφήνας και του Λαυρίου, για νέους αυτοκινητόδρομους και σιδηρόδρομους, για ό,τι έχει ανάγκη δηλαδή το κεφάλαιο, αλλά χωρίς να ενδιαφέρεστε για τους δρόμους των συγκεκριμένων οικισμών. Την ίδια στιγμή που λέγατε και κάνατε αυτά, δεν βγάζατε άχνα για τις πραγματικές ανάγκες των κατοίκων, για σύγχρονες υποδομές, για ένα νοσοκομείο που τόσο έχει ανάγκη η ανατολική Αττική.

«Τριάντα χρόνια το συζητάμε», λέει ο εισηγητής της Νέας Δημοκρατίας. «Τριάντα χρόνια», το λέτε και δεν ντρέπεστε; Όμως ο πληθυσμός στην ανατολική Αττική έχει πολλαπλασιαστεί και δεν μπορείτε εδώ ακόμη να μένετε στη συζήτηση. Επιτέλους, πρέπει να αντιμετωπιστεί το ζήτημα του δημόσιου νοσοκομείου σε αυτήν την περιοχή. Ενώ λοιπόν αυτό είναι ανάγκη, εσείς πάτε να κλείσετε και το Νοσοκομείο Παίδων Πεντέλης που εξυπηρετεί μεγάλο πληθυσμό της περιοχής.

Κι επειδή λοιπόν ειπώθηκε, όντως η δωρεά της Κυπριακής Δημοκρατίας είχε αποφασιστεί τότε, λίγους μήνες μετά την πυρκαγιά, να χρησιμοποιηθεί για την ανέγερση του νοσοκομείου. Αλήθεια, γιατί άλλαξε αυτή η απόφαση; Τι κυριάρχησε και σήμερα μιλάτε για κοινωνικές κατοικίες, για δεκατέσσερις κατοικίες των επτά διαμερισμάτων κ.λπ., και για διαμόρφωση χώρου δασικής αναψυχής; Είναι ντροπή δηλαδή. Θα τα πω παρακάτω.

Προφανώς, αφ’ ενός ήταν αξίωση των επιχειρηματιών της υγείας που δεν θέλουν δημόσιο νοσοκομείο στην περιοχή και βέβαια αφ’ ετέρου, είναι αξιώσεις συνολικά των επιχειρηματικών ομίλων για έναν τέτοιο σχεδιασμό της περιοχής όπου θα κάνουν τις επενδύσεις τους.

Χθες καταθέσαμε στην επιτροπή ένα άρθρο του «ΡΙΖΟΣΠΑΣΤΗ» για ένα «κουφάρι» στο Κορωπί, το «Ερασίνειο» Νοσοκομείο, που κάποτε ένας ιδιώτης ήθελε να το κάνει ογκολογικό νοσοκομείο και δεν κέρδιζε και το εγκατέλειψε. Και ενώ λοιπόν θα μπορούσε πράγματι αυτό να αποτελέσει αφορμή, αν πράγματι υπάρχει πολιτική βούληση, να γίνει μια προσπάθεια κι όμως η Κυβέρνηση δεν έχει τέτοια, να το πω…

**ΒΑΣΙΛΕΙΟΣ ΟΙΚΟΝΟΜΟΥ:** Τριάντα πέντε εκατομμύρια θέλει η τράπεζα, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Ναι,35 εκατομμύρια. Εντάξει, όταν θέλετε, όμως, κάνετε άλλες συμφωνίες με τις τράπεζες.

**ΠΡΟΕΔΡΕΥΩΝ (Χαράλαμπος Αθανασίου):**  Συνεχίστε, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Είναι, λοιπόν, η παρούσα συμφωνία μια απλή συμφωνία αξιοποίησης των 11 εκατομμυρίων ευρώ του κυπριακού λαού προς όφελος των πληγέντων στην ανατολική Αττική; Τι επιδιώκετε μέσα από αυτή την κύρωση της συμφωνίας; Ποιος, αλήθεια, θα ωφεληθεί και ποιος θα ζημιωθεί με την υλοποίηση αυτού του σχεδιασμού που φέρνετε ως κύρωση συμφωνίας;

Η Κυβέρνηση μέσω της κύρωσης του Μνημονίου Συνεργασίας με την Κυπριακή Δημοκρατία για υλοποίηση έργων υποδομής για την ανασυγκρότηση και την αναβάθμιση των πυρόπληκτων περιοχών της ανατολικής Αττικής -όπως τιτλοποιείται- επιχειρεί να περάσει έναν σχεδιασμό που, τελικά, ενισχύει τις επιδιώξεις του κεφαλαίου στην περιοχή, στρέφεται ενάντια στους πυρόπληκτους, όπως και ενάντια, βέβαια, στο περιβάλλον.

Όπως αποκαλύφθηκε στη συζήτηση στην επιτροπή, ενώ το ειδικό πολεοδομικό σχέδιο δεν έχει εγκριθεί και είναι άγνωστο πόσοι πυρόπληκτοι με βάση αυτό δεν θα μπορούν να αποκαταστήσουν τα σπίτια τους, η σύμβαση προβλέπει κατασκευή κατοικιών, αυτών που εσείς ονομάζετε «σοβιετικού τύπου». Όμως, κύριοι, πρέπει να ξέρετε ότι η στεγαστική πολιτική στη Σοβιετική Ένωση ήταν τέτοια που εσείς δεν τη φτάνετε στο μικρό σας δακτυλάκι. Δεν υπήρχε ούτε ένας άστεγος, δεν υπήρχε σπίτι χωρίς ζεστό νερό, χωρίς ρεύμα, χωρίς φυσικό αέριο και με ένα πολύ μικρό αντίτιμο. Και, βέβαια, ο χώρος ανταποκρινόταν στον αριθμό των ανθρώπων που είχε η κάθε οικογένεια και βεβαίως, ήταν άλλος ο σχεδιασμός, για εξοχικές κατοικίες, που δεν ήταν ίδιος, για να σας το πω εδώ, αν και το ξέρετε, αλλά το αποκρύπτετε. Απλά θέλετε να χύσετε ένα δηλητήριο ενάντια στη Σοβιετική Ένωση και στην πολιτική που ακολουθούσε.

Άρα, λοιπόν, υπάρχει κατασκευή κατοικιών έξω από αυτό τον χώρο που συζητάμε σήμερα, από εκεί που έγινε -να το πω έτσι- η καταστροφή. Ο κόσμος είναι αντίθετος στο να γίνουν οι κατοικίες έξω από αυτόν τον χώρο, μακριά, όπως υπάρχει εδώ στο σχέδιο. Και δεν υπάρχουν κριτήρια για το ποιοι θα είναι οι δικαιούχοι, που είναι άγνωστοι μέχρι στιγμής, όπως είπα παραπάνω. Αυτή η αδιαφάνεια που υπάρχει όσον αφορά τους δικαιούχους θα λειτουργήσει σε βάρος των πραγματικών δικαιούχων.

Επίσης, η δεύτερη δράση που περνά με τη συμφωνία είναι η διαμόρφωση έκτασης που ανήκει στον ΕΦΚΑ, συγκεκριμένα στον Οίκο του Ναύτου, σε χώρο δασικής αναψυχής. Τι θα πει χώρος δασικής αναψυχής; Αυτό που με βάση την τροπολογία που πέρασε στον ν.4864/2021 θα λειτουργεί και μετά τη δύση του ήλιου, δηλαδή, όλη τη νύχτα. Τι θα είναι; Μπαράκια; Τι άλλου είδους, τέλος πάντων, αναψυχή θα παρέχει; Δεν ξέρουμε.

Ωστόσο, τι κάνετε; Η Κυβέρνηση παίρνει από τον ΕΦΚΑ έναν χώρο που είναι αποτέλεσμα των εισφορών των ναυτεργατών και αντί να το κάνει κατασκήνωση για τα παιδιά των εργαζομένων -και ευρύτερα, όχι μόνο των ναυτεργατών- το κάνει νυχτερινό κέντρο. Το δίνει σε έναν επιχειρηματία, για να έχει όφελος από μία τέτοια ανάπλαση αυτού του χώρου και τη λειτουργία, τη διαμόρφωση χώρου δασικής αναψυχής. Και είναι ντροπή, είναι απαράδεκτο. Όλοι οι κάτοικοι της περιοχής πρέπει να αντιδράσουν σε μία τέτοια προοπτική που δίνεται μέσα από αυτή τη συμφωνία και από αυτόν τον σχεδιασμό της Κυβέρνησης.

Εν τέλει πρέπει να πούμε ότι σε αυτό το σύστημα που έχει για θεό το κέρδος βρίσκεται ακριβώς η πηγή του κακού για τα βάσανα του λαού: την ανεργία, τη φτώχεια, τη δυστυχία του, τις καταστροφές από τις πυρκαγιές, τις πλημμύρες, τους αποκλεισμούς, όπως πριν λίγες μέρες.

Το κέρδος, κύριοι, δεν συμβιβάζεται με την ασφάλεια του λαού, την ποιότητα των υπηρεσιών και, βεβαίως, με αυτό που συνήθως βλέπει από τις χαμηλές τιμές. Το ζει ο λαός μας μέσα από το πανάκριβο ρεύμα, από τα καύσιμα που έχουν φτάσει στον θεό, μέσα από την ακρίβεια που κατατρώει το λαϊκό εισόδημα, που δυσκολεύει την ίδια τη ζωή, την επιβίωση του λαού μας.

Γι’ αυτό το ΚΚΕ καλεί την εργατική τάξη, τα φτωχά λαϊκά στρώματα, τους αυτοαπασχολούμενους, την αγροτιά, τη νεολαία, τις γυναίκες να εγκαταλείψουν αυτές τις δυνάμεις που τους στερούν την ευημερία, την ευτυχία, που θέτουν σε κίνδυνο διαρκώς τη ζωή τους στο όνομα του κόστους και του οφέλους, στο όνομα του κέρδους και να συμπορευτούν με το ΚΚΕ και να πάρουν την υπόθεση στα χέρια τους. Με τον ασυμβίβαστο αγώνα να γίνουν ριζικές ανατροπές στην εξουσία και την οικονομία. Με την εργατική εξουσία να αξιοποιηθούν οι παραγωγικές δυνατότητες της χώρας με σύγχρονο, κεντρικό, επιστημονικό σχεδιασμό και με κύριο, βέβαια, γνώμονα την ικανοποίηση των όλο και διευρυνόμενων αναγκών.

Σ’ αυτή τη μορφή οργάνωσης της οικονομίας η γη δεν θα αποτελεί ιδιοκτησία και πηγή πλούτου για τις μεγάλες επιχειρήσεις και τους ομίλους -που οδηγεί, ταυτόχρονα, και σε μεγάλες καταστροφές-, αλλά ιδιαίτερα η γη και το δάσος θα είναι κοινωνική ιδιοκτησία, ώστε να αποτελούν πηγή πλούτου για τον λαό μας κι αυτός να ιδιοποιείται τα οφέλη από αυτή.

Με βάση αυτά, εμείς δεν θα ψηφίσουμε την κύρωση της συμφωνίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Κατσώτη.

Τον λόγο έχει τώρα η ειδική αγορήτρια της Ελληνικής Λύσης, η κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, ευχαριστούμε από καρδιάς την αδελφή Κύπρο για την έμπρακτη στήριξη, η οποία είναι τρανή απόδειξη του διαχρονικά ισχυρού δεσμού μεταξύ των δύο χωρών ήδη από την αρχαιότητα. Ο πληθυσμός της Κυπριακής Δημοκρατίας και ο πληθυσμός της Ελλάδας έχουν κοινή εθνικότητα, κληρονομιά, γλώσσα και θρησκεία, οδηγώντας σε εξαιρετικά στενές σχέσεις μεταξύ τους. Τους ευχαριστούμε από καρδιάς.

Οι πυρκαγιές της ανατολικής Αττικής το 2018 αποτυπώθηκαν στη συλλογική μας μνήμη πολύ σκληρά. Εκτός από την καταστροφή του φυσικού περιβάλλοντος είχαμε και τον τραγικό απολογισμό τριψήφιου αριθμού θυμάτων, τα οποία έφυγαν αιφνίδια από τη ζωή με τον πιο σκληρό τρόπο. Η όποια αποκατάσταση του συγκεκριμένου σημείου, αλλά και η όποια παρέμβαση είτε στο φυσικό περιβάλλον της περιοχής είτε στο οικιστικό μέλλον της θα πρέπει να γίνει απολύτως διάφανα, με σεβασμό στο φυσικό τοπίο, με ενέργειες ανάπλασης οι οποίες θα τιμήσουν τον χώρο και πολύ περισσότερο τη μνήμη των αδικοχαμένων συνανθρώπων μας και θα απαλύνουν τα τραύματα των προσώπων που απέμειναν να θυμούνται και να θρηνούν.

Αναντίλεκτα, το ίδιο ισχύει και για τις πυρκαγιές του 2021 στη χώρα μας, που άφησαν το βαρύτατο στίγμα τους καταστρέφοντας εκτεταμένες περιοχές στην Αττική, στην Εύβοια, στην Πελοπόννησο και σε πολλές άλλες καταστρέφοντας οικισμούς, δάση, δασικές και αγροτικές εκτάσεις. Ευτυχώς, δεν θρηνήσαμε άλλα θύματα, αλλά υπήρχαν μεγάλες απώλειες περιουσιών, κόπων ζωής, που δεν είναι αμελητέες.

Η πολιτεία πρέπει να έχει ως στόχο την ανακούφιση των πληγεισών από τις πυρκαγιές περιοχών, την παρακολούθηση της φυσικής αναγέννησης των καμένων δασικών οικοσυστημάτων φροντίζοντας, ωστόσο, την οργανωμένη ανάπτυξή τους και τον συνεχή καθαρισμό τους, τον σχεδιασμό των έργων αντιδιαβρωτικής προστασίας των εδαφών και της προστασίας από τις αναμενόμενες πλημμύρες και γενικότερα, τη μακροπρόθεσμη αποκατάσταση του περιβάλλοντος και της ανασυγκρότησης των πληγεισών περιοχών και πάνω απ’ όλα την πρόληψη: «Κάλλιον του θεραπεύειν το προλαμβάνειν».

Το άλσος που πρόκειται να διαμορφωθεί στην έκταση κατασκηνώσεων ΝΑΤ-ΕΦΚΑ με την αρωγή της Κυπριακής Δημοκρατίας προορίζεται ως χώρος μνήμης, αναψυχής, αλλά και ως αντιπυρικό μέτωπο. Όμως δεν είναι αρκετό για να καταστείλει μια νέα πύρινη λαίλαπα. Σ’ αυτό το πρίσμα προτείνουμε την επανεξέταση της δασικής νομοθεσίας σε ό,τι αφορά στο περιεχόμενο και στις προδιαγραφές των διαχειριστικών μελετών λαμβάνοντας υπ’ όψιν την κλιματική κρίση, την εγκατάλειψη της υπαίθρου και τη συσσώρευση της καύσιμης ύλης στα δασικά οικοσυστήματα.

Είναι γενικώς γνωστό ότι η σωστή και έγκαιρη διαχείριση, η συνεπής, στοχευμένη και αποτελεσματική πρόληψη μπορεί να επιφέρει θεαματική απομείωση του αριθμού των περιστατικών φονικών καταστροφών. Επίσης απαιτείται ενεργή παρουσία επαρκούς αριθμού τόσο δασικών υπαλλήλων όσο και κατάλληλα εκπαιδευμένων ατόμων, που θα δρουν είτε ατομικά ή ομαδικά, που θα διενεργούν συνεχείς περιπολίες, ειδικά τις επίμαχες περιόδους. Απαιτείται η ανάπτυξη και σωστή οργάνωση της Πολιτικής Προστασίας και των εθελοντικών ομάδων, ώστε να υπάρχει συνεργασία με τους θεσμικούς φορείς και να αποφευχθούν οι κίνδυνοι για τους εθελοντές.

Η Δασική Υπηρεσία έχει πολλά να προσφέρει στον τομέα της πρόληψης και της αποκατάστασης των περιοχών που έχουν πληγεί, διότι στελεχώνεται και πρέπει να στελεχώνεται από πρόσωπα που γνωρίζουν το δάσος και τις ανάγκες του -δασονόμους, δασοφύλακες- με γνώση των αναγκών και την προστασία όχι μόνο του δάσους, αλλά και των εκάστοτε δασικών περιοχών συνολικά, με πλήρη γνώση και πληροφόρηση για τη χωροταξία του κάθε δάσους, το είδος και την πυκνότητα της βλάστησης, τις διαθέσιμες πηγές ύδατος -φυσικές ή τεχνητές-, τα διαθέσιμα ρέματα, τη δυνατότητα πρόσβασης, αλλά και διαφυγής. Σε συνεργασία με το Υπουργείο Περιβάλλοντος μάλιστα θα μπορούσαν να συνδράμουν στην εκπόνηση νέας μελέτης για αναδάσωση με λιγότερα εύφλεκτα δέντρα και αραίωση, όχι εξαφάνιση του πεύκου, διατηρώντας έτσι το φυσικό περιβάλλον.

Είναι απαραίτητο να συνταχθούν σχετικές μελέτες και να ξεκινήσουν άμεσα αφ’ ενός τα έργα αποτροπής των άμεσων κινδύνων που ακολουθούν τις δασικές πυρκαγιές, όπως οι πλημμύρες και η διάβρωση του εδάφους και αφ’ ετέρου η αποκατάσταση της βλάστησης. Οι πολίτες πρέπει να διαβιώνουν σε ένα περιβάλλον με ζωντανό οικοσύστημα.

Έχει αποδειχτεί ότι μεγάλο ποσοστό των αναδασώσεων, που διενεργήθηκαν τα τελευταία σαράντα χρόνια στη χώρα μας κάηκε στις πυρκαγιές των τελευταίων είκοσι ετών. Η διεθνής βιβλιογραφία θεωρεί ότι η βασική αιτία που αυτές οι εκτάσεις καίγονται τόσο εύκολα είναι η εγκατάλειψή τους μετά από κάποια έτη και η έλλειψη εφαρμογής των απαραίτητων δασοκομικών χειρισμών, όπως οι αραιώσεις.

Με αφορμή το Μάτι, αλλά και τις περσινές πυρκαγιές, οι στόχοι της Πολιτικής Προστασίας θα πρέπει να μετατοπιστούν στο πλαίσιο μιας νέας προσέγγισης, που να βοηθά τους πολίτες να συνυπάρχουν με τις δασικές πυρκαγιές μέσω της καλύτερης επίγνωσης και προετοιμασίας πριν την αντιπυρική περίοδο, συμπεριλαμβάνοντας την προστασία των κατοικιών με μείωση των δράσεων στη ζώνη μίξης δασών οικισμών και την τήρηση μιας πιο ασφαλούς συμπεριφοράς κατά τη διάρκεια των καταστάσεων έκτακτης ανάγκης για τη διαφύλαξη των ανθρωπίνων ζωών και των περιουσιακών στοιχείων.

Τα δάση δεν πρέπει να αφήνονται στην τύχη τους, θεωρώντας πως η φύση θα πράξει αυτό που πρέπει. Αν γίνει αυτό, αν συνεχίσετε να αδιαφορείτε, παραδείγματος χάριν, για το δάσος του Σχοινιά που θα μπορούσε να είναι το κόσμημα της περιοχής, τότε κινδυνεύει να συμβεί ένα καινούργιο Μάτι, μια καινούργια Βαρυμπόμπη, μια καινούργια Εύβοια, Καλαμάτα, Πύργος, τέτοιες τραγωδίες, αυτή τη φορά στον Μαραθώνα και στην ευρύτερη περιοχή.

Παρ’ όλα ταύτα, στο ειδικό χωροταξικό σχέδιο της εν λόγω περιοχής εντάξατε μέχρι και την οδό της Αγίας Μαρίνας στον Μαραθώνα. Γιατί όχι ως την οδό Σκουφά στο όριο του Σχοινιά; Θεωρείτε ότι αυτό το κομμάτι δεν χρήζει αναβάθμισης; Κάθε άλλο. Πρόκειται για μια υποβαθμισμένη περιοχή που τη διασχίζει ποτάμι, που κάπου-κάπου με πιέσεις των κατοίκων καθαρίζεται, με αποτέλεσμα όταν βρέχει να πλημμυρίζουν οι άναρχα χτισμένες εκτός σχεδίου κατοικίες. Η άναρχη αυτή δόμηση θα μπορούσε κάλλιστα να οδηγήσει σε ένα νέο Μάτι, αφού εμποδίζει τις διεξόδους των κατοίκων σε περίπτωση ανάγκης και καθώς η στάθμη της θάλασσας ανεβαίνει, επειδή υλοποιούνται μόλοι και λιμανάκια στην περιοχή του δήμου χωρίς μελέτη και σχεδιασμό, η θάλασσα μπαίνει μέσα στις περιουσίες τους χωρίς καμμία άλλη έξοδο διαφυγής.

Το παράλογο δε είναι ότι η περιφέρεια, αντί να υλοποιήσει έργα κατάλληλα για την προστασία της παραλίας, αποφασίζει να ανεβάσει το όριο του αιγιαλού, αφήνοντας απροστάτευτους τους κατοίκους και τις περιουσίες τους, ενώ ο δήμος κάνει εργασίες χωρίς σχεδιασμό και με τις γνωστές απευθείας αναθέσεις.

Συνεχίζοντας για την υποβαθμισμένη περιοχή, θα τονίσω ότι υπάρχει εγκαταλελειμμένο κωπηλατοδρόμιο από τον καιρό των Ολυμπιακών Αγώνων με κατεστραμμένα κτήρια, λεηλατημένο και με επικίνδυνα αδέσποτα σκυλιά. Το ίδιο σκηνικό αντικρίζουμε στο δάσος του Σχοινιά, ένα πανέμορφο δάσος, με μια απέραντη πανέμορφη παραλία, ίσως τη μεγαλύτερη της Αττικής, αναξιοποίητη, γεμάτη από αδέσποτα και περιττώματα αυτών και με κίνδυνο οι κάτοικοι και οι λουόμενοι -είτε χειμώνα είτε καλοκαίρι- να είναι θύματα επίθεσης. Ήδη υπάρχουν πολλές μηνύσεις προς τον δήμο γι’ αυτό το θέμα. Το δε δάσος του Σχοινιά είναι γεμάτο από ξερά κλαδιά και δέντρα, από τα οποία επιβάλλεται να καθαριστεί, αφού γίνει έλεγχος. Θα είναι πολύ θλιβερό να ξαναζήσουμε το Μάτι, αφού σε αυτές τις περιοχές δεν υπάρχουν εύκολοι διέξοδοι, με τη θάλασσα σε ορισμένα σημεία να εφάπτεται των κατοικιών. Μ’ αυτά και μ’ αυτά έχουμε την απόλυτη αδιαφορία και αδράνεια της τοπικής αρχής.

Ως προς τη δωρεά, η συμβολή της Κυπριακής Δημοκρατίας στην ανάπλαση της πολύπαθης περιοχής είναι εξόχως σημαντική, καθώς θα διατεθεί για την ανέγερση οικιστικών μονάδων που θα στεγάσουν πυρόπληκτους που έχασαν στην πυρκαγιά την κύρια κατοικία τους. Αξίζει βέβαια να αναφέρουμε το γεγονός ότι η Εκκλησία παραχωρεί τα σαράντα στρέμματα όπου οι εν λόγω κατοικίες θα κατασκευαστούν. Στο σημείο αυτό αξίζει να αναγνωρίσουμε τη συμβολή και συνδρομή της Εκκλησίας σε κάθε δύσκολη περίσταση της πατρίδας μας.

Ένα πολύ σημαντικό ζήτημα, το οποίο ανακύπτει ως προς τις νέες κατοικίες, είναι το ποιος θα είναι ο δικαιούχος τους. Θα διατεθούν όντως σε πυρόπληκτους; Θα γίνει αυστηρή επιλογή με διαφανή και αντικειμενικά κριτήρια των δικαιούμενων προσώπων ή μήπως θα αποτελέσει τούτο αφορμή και εφαλτήριο ικανοποίησης πάλι συμφερόντων ιδιωτών για οικονομικούς ή και ψηφοθηρικούς λόγους; Είναι σχεδόν 11 εκατομμύρια ευρώ -ένα ποσό διόλου ευκαταφρόνητο- και χρειάζεται να διασφαλιστεί ότι θα διατεθούν για τους συγκεκριμένους σκοπούς και όχι για εξυπηρέτηση φίλα προσκείμενών σας. Όμως, εύλογα ερωτήματα γεννώνται, καθώς καμμία αναφορά δεν γίνεται σ’ αυτή την κατεύθυνση στα άρθρα που περιέχονται και μελετήθηκαν.

Ερωτάστε, λοιπόν: Η διάθεση των κονδυλίων από ποιον θα ελέγχεται; Πώς και πού θα διατίθενται οι πόροι; Ποιος θα τα εγκρίνει; Τι είδους συμβάσεις θα καταρτίζονται με ανάδοχες εταιρείες ή ιδιώτες; Ποιος θα ελέγχει τη νομιμότητα και τη σκοπιμότητα των επιμέρους συμβάσεων και τους όρους εκτέλεσης των έργων; Ειδικά ως προς τις κατοικίες, εκτός από τον έλεγχο περί καλής εκτέλεσης των προβλεπόμενων, πώς θα ελεγχθεί η ορθή διάθεση των κονδυλίων; Θα εξαντληθούν τα εν λόγω κονδύλια; Αν τυχόν όχι, αυτό σε τι οφείλεται; Σε ανεπαρκή εξαρχής μελέτη ή σε κακή εκτέλεση; Ποιος θα το ελέγξει αυτό και ποιος θα ενεργοποιήσει τις ρήτρες σε περίπτωση κακής εξέλιξης; Θα εφαρμόζονται αυτούσιοι κανόνες ανάθεσης δημοσίων έργων ή θα παρεκκλίνετε πάλι από αυτούς; Θα προστατέψετε το δημόσιο χρήμα ή θα το θέσετε σε κίνδυνο, να γίνει βορά ιδιωτών κερδοσκόπων; Πότε θα παραδοθούν τα έργα; Ποιες ρήτρες θα προβλεφθούν για τυχόν παρέκκλιση από τα συμφωνηθέντα;

Προφανώς θα πρέπει να τα είχατε προβλέψει όλα αυτά, πλην όμως, κύριοι, ελέγχεστε. Τα έργα σας θα πρέπει να αντέχουν τη δημοσιότητα, να ωφελούν το σύνολο και όχι ιδιώτες και προπάντων να τιμούν τη μνήμη των αδικοχαμένων συμπολιτών μας.

Σε κάθε περίπτωση, κύριοι, θα πρέπει να μεριμνήσετε ώστε οι πληγέντες να ελαφρυνθούν αποτελεσματικά. Δεν νοείται να εξακολουθούν να πληρώνουν στεγαστικά δάνεια για σπίτια τα οποία έχουν καεί ολοσχερώς. Δεν μπορεί να υπόκεινται στο ίδιο ύψος ΕΝΦΙΑ από τη στιγμή κατά την οποία η ιδιοκτησία τους έχει καταστραφεί ολοσχερώς. Οι επιχειρήσεις θα πρέπει να ενισχυθούν από το κράτος. Δεν επιτρέπεται να υπόκεινται στην ίδια φορολόγηση με αντίστοιχες μη πληγείσες. Χρειάζεται γενναία οικονομική ενίσχυση μέσω ειδικών προγραμμάτων σε τουριστικές επιχειρήσεις, επιχειρήσεις εστίασης, κτηνοτροφικές μονάδες και αγροτικές εγκαταστάσεις, όπως με μελισσοκομικές κυψέλες και θερμοκήπια.

Χρειάζεται επιπλέον χρηματοδότηση της εθνικής μελέτης ανασυγκρότησης πυρόπληκτων νομών, καθώς επίσης και γενναία οικονομική ενίσχυση του προγράμματος για την προστασία των δασών και του προγράμματος ενίσχυσης πυρόπληκτων δήμων. Εξυπακούεται ότι οι μηχανισμοί πρόληψης θα πρέπει να κινηθούν σε επαρκή και αποτελεσματικά επίπεδα. Εξυπακούεται ότι είναι απόλυτη ανάγκη να ενισχυθούν η Πυροσβεστική Υπηρεσία και η Γενική Γραμματεία Πολιτικής Προστασίας με παροχή αξιόπιστου εξοπλισμού, καθώς επίσης και προσωπικού κατάλληλα εκπαιδευμένου και αξιόμαχου, με συνεχή εκπαίδευση και ενημέρωση για τα νέα εξελιγμένα συστήματα και τις μεθόδους πρόληψης και πυρόσβεσης, όπως επίσης η αξιοποίηση εθελοντικών οργανώσεων και εθελοντικών περιβαλλοντικών φορέων με παροχή εξοπλισμού σε αυτές, αλλά και κατάλληλη εκπαίδευση των εθελοντών δασοπυροσβεστών.

Κύριοι συνάδελφοι, η πολιτεία πρέπει άμεσα να προχωρήσει στις δημόσιες επενδύσεις που απαιτούνται για την επανεκκίνηση της οικονομίας, με εστίαση στις υποδομές της ανατολικής Αττικής. Αρχικά θα έπρεπε να υπάρξει σχέδιο ανάπτυξης του οδικού και συγκοινωνιακού δικτύου με μέσα και υποδομές σύγχρονες και πλήρως ανταποκρινόμενες σε διεθνείς προδιαγραφές. Θα έπρεπε να υπάρχει πρόσβαση με τη συγκοινωνία -οδική και σιδηροδρομική- τουλάχιστον ως το λιμάνι της Ραφήνας.

Ως προς τον τουρισμό, θα έπρεπε να εκπονηθεί ειδικό αναπτυξιακό σχέδιο ενίσχυσης του θεματικού τουρισμού και μιλώ εν προκειμένω για εκκλησιαστικό και αρχαιολογικό.

Ο Μαραθώνας είναι γνωστός παγκοσμίως για την ιστορία του. Επιβάλλεται να υπάρχει ένα πρόγραμμα -σε επίπεδο κρατικό και τοπικό- για την τουριστική ανάπτυξη της περιοχής. Χρειάζεται να γίνουν προσπάθειες ενίσχυσης του τουρισμού. Σε τούτο μπορούν κάλλιστα να συμμετάσχουν και ιδιώτες με μεγάλα ιδιωτικά επενδυτικά σχέδια, σε τουριστικές μεγάλες εγκαταστάσεις, από τη φορολόγηση της δραστηριότητας των οποίων να ωφελείται και το ελληνικό δημόσιο.

Επιπλέον, θα έπρεπε να εκσυγχρονιστεί και να αναπτυχθεί περαιτέρω η αγροτική παραγωγή, με προώθηση των προϊόντων στα καταλύματα και στις επιχειρήσεις εστίασης της περιοχής.

Σε άμεση συνάφεια, θα μπορούσε να αξιοποιηθεί η περιοχή Ριζάρι στον Μαραθώνα. Αυτή τη στιγμή η περιοχή βρίσκεται στο έλεος του θεού, καθώς έχει μετατραπεί σε έλος, με αποτέλεσμα η περιοχή να μυρίζει και να είναι γεμάτη από κουνούπια, με ό,τι αυτό συνεπάγεται για την υγεία των πολιτών, ειδικά το καλοκαίρι που ο πληθυσμός αυξάνεται. Θα μπορούσε, αφού γίνει ενδελεχής καθαρισμός, να είχε αξιοποιηθεί με επιδοτήσεις, ώστε να γίνουν καλλιέργειες, όπως γίνεται αντίστοιχα σε περιοχές της Ευρώπης.

Κύριοι συνάδελφοι, προφανώς και δεν μπορούμε να είμαστε αρνητικοί σε αυτή τη συγκινητική χειρονομία του κυπριακού Ελληνισμού. Η σύμπραξη Ελλάδας και Κύπρου, με όλες τις αγαθές προθέσεις από τις οποίες εμφορείται, αλλά και τις άγιες προσδοκίες που γεννά για την ανάπλαση του μαρτυρικού τόπου της ανατολικής Αττικής, δεν θα πρέπει σε καμμία απολύτως περίπτωση να γίνει αφορμή κακοδιαχείρισης των διατιθέμενων πόρων, εξυπηρέτησης ιδιωτικών συμφερόντων, αλλά και χαμηλού επιπέδου ανάπλασης του χώρου.

Ο χώρος θα πρέπει να παραδοθεί καλύτερος από πριν, έχοντας ακολουθήσει διαφανείς διαδικασίες ανάθεσης έργων και σε καμία περίπτωση κατά παρέκκλιση των κείμενων διατάξεων. Το οφείλετε αυτό στη μνήμη των αγαπημένων μας θυμάτων, αλλά και στους ανθρώπους που θρήνησαν και θρηνούν φρικτές απώλειες, είτε υλικές είτε ανθρώπινες. Οποιοδήποτε σκάνδαλο τυχόν σχετιστεί με την ανάπλαση της Ανατολικής Αττικής θα είναι πιο τραγικό από την ίδια την πυρκαγιά. Μακάρι να μην το ζήσουμε. Τα έργα ανάπλασης της ανατολικής Αττικής, που ευαγγελίζεσθε, θα αντέχουν δημοσιότητας; Από εσάς εξαρτάται.

Εν πάση περιπτώσει, επειδή η Ελληνική Λύση είναι η μόνη παράταξη που αιτήθηκε εξεταστική επιτροπή για το Μάτι, όπως επίσης και για τις Πρέσπες και εσείς αρνείστε να γίνουν αυτές οι επιτροπές, θα ψηφίσει «ναι».

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Αθανασίου.

Τον λόγο τώρα έχει η κ. Μαρία Απατζίδη, ειδική αγορήτρια του ΜέΡΑ25.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε.

Όπως όλοι γνωρίζουμε, η ανατολική Αττική είναι ένα στολίδι. Για το υπό συζήτηση νομοσχέδιο, που καλούμαστε σήμερα να ψηφίσουμε, το μνημόνιο συνεργασίας που υπογράφτηκε στις 19 Οκτωβρίου του 2021 στην Αθήνα, σκοπός αυτού του μνημονίου ήταν η δημιουργία ενός πλάνου συνεργασίας ανάμεσα στην Ελλάδα και στην Κύπρο, προκειμένου να υλοποιηθούν σημαντικά έργα υποδομής, για να ανασυγκροτηθούν και να αναβαθμιστούν περιοχές της ανατολικής Αττικής, οι οποίες επλήγησαν από τις καταστροφικές και τραγικές πυρκαγιές του 2018 που άφησαν αποτύπωμα στην περιοχή.

Το πιο συγκεκριμένο, όμως, αντικείμενο του μνημονίου είναι η υλοποίηση δύο έργων, με κόστος το οποίο εκτιμάται ότι θα ανέλθει στο ποσό των 12 εκατομμυρίων ευρώ.

Πιο ειδικά, το πρώτο έργο αφορά στην ανέγερση ενός συγκροτήματος κοινωνικών κατοικιών σε ακίνητο του Δήμου Ραφήνας. Για το συγκεκριμένο έργο οφείλουμε να πούμε ότι είναι πολύ περίεργο το πώς θέλετε ουσιαστικά να υλοποιηθεί.

Το δεύτερο έργο αφορά στην αναβάθμιση ενός ευρύτερου χώρου πρασίνου σε χώρο δασικής αναψυχής.

Πρόκειται, δηλαδή, για σημαντικά έργα που απευθύνονται σε βασικές ανάγκες των κατοίκων της πολύπαθης ανατολικής Αττικής, αλλά και στην ποιότητα της ζωής τους.

Το συγκρότημα κοινωνικών κατοικιών θα αποτελείται από επτά κτήρια συνολικού εμβαδού επτά χιλιάδων οχτακοσίων σαράντα τετραγωνικών μέτρων. Τα έντυπα διαγωνισμού για την ανέγερση των οικιστικών μονάδων θα αφορούν στη μελέτη και την κατασκευή του έργου και θα καταρτιστούν από την ελληνική Κυβέρνηση. Η ελληνική Κυβέρνηση θα είναι αυτή που θα έχει την ευθύνη διενέργειας της διαγωνιστικής διαδικασίας. Πάλι εδώ αναρωτιόμαστε πού θα ανατεθεί, πώς θα ανατεθεί, με ποιον τρόπο. Σε «ημέτερους»;

Σε σχέση με τη διαμόρφωση του χώρου δασικής αναψυχής προβλέπεται ότι ο σχεδιασμός, η διαγωνιστική διαδικασία, καθώς και η υλοποίηση θα διενεργηθούν από το Υπουργείο Περιβάλλοντος και Ενέργειας. Το κόστος των δύο έργων εκτιμάται ότι θα ανέλθει στα 12 εκατομμύρια ευρώ, όπως είπα προηγουμένως. Σημειωτέον ότι στο ποσό αυτό δεν περιλαμβάνεται το κόστος έκδοσης των οικοδομικών αδειών και ο φόρος προστιθέμενης αξίας.

Από την άλλη μεριά, η Κυπριακή Δημοκρατία, βάσει του μνημονίου, θα χρηματοδοτήσει την εκτέλεση των δύο έργων με το ποσό των 11 εκατομμυρίων ευρώ περίπου. Από το ποσό αυτό, τα 10 εκατομμύρια αφορούν σε δωρεά της Κυπριακής Δημοκρατίας, ενώ τα 9,73 εκατομμύρια θα προέλθουν από Κύπριους ιδιώτες. Χρειάζεται, όμως, να σημειωθεί ότι σε περίπτωση που απαιτηθεί μεγαλύτερο ποσό για την ολοκλήρωση των έργων, τότε αναλαμβάνει το ελληνικό δημόσιο.

Έχουμε δει πολλές τέτοιες περιπτώσεις και όσων χρονών είμαι, τόσα χρόνια ακούω γι’ αυτό το νοσοκομείο το οποίο, όπως ξέρουμε πάρα πολύ καλά, είχε υποσχεθεί ο κ. Μητσοτάκης να υλοποιήσει και τελικά το έργο αυτό έχει μείνει μόνο στα χαρτιά. Οι δικαιολογίες είναι ότι δεν υπάρχουν τα χρήματα λόγω δανείων, λόγω ιδιωτών, κ.λπ.. Αυτό φανταστείτε ότι θα ήταν ένα ογκολογικό νοσοκομείο, το οποίο θα ήταν το καλύτερο στα Βαλκάνια. Το ξέρετε εσείς καλύτερα, κύριε συνάδελφε από την ανατολική Αττική. Όμως, σε αυτήν την περίπτωση, όπως είπα προηγουμένως, πρέπει να αναλάβει την υποχρέωση να καλύψει το επιπλέον απαιτούμενο ποσό η Κυβέρνηση, εσείς δηλαδή στη συγκεκριμένη περίπτωση.

Τέλος, όμως, σύμφωνα με το μνημόνιο, προβλέπεται ότι η υλοποίηση του έργου που θα αφορά στη διαμόρφωση χώρου δασικής αναψυχής θα άρχιζε

τον Ιανουάριο του 2022. Η έναρξη υλοποίησης του έργου θα αφορά την ανέγερση οικιστικών μονάδων που αναμένεται να αρχίσει τον Οκτώβριο του 2022.

Εμείς θα είμαστε πάρα πολύ σύντομοι σ’ αυτά που θα πούμε ως ΜέΡΑ25, κυρίες και κύριοι συνάδελφοι. Ναι μεν δείχνει ότι υπάρχουν πράγματα τα οποία θα έπρεπε να έχουν γίνει από την συνεργασία με τη Δημοκρατία της Κύπρου, ώστε να δοθούν αυτές οι σημαντικές λύσεις που αφορούν την πολύπαθη ανατολική Αττική -η οποία έχει υποφέρει πολύ από την κρατική αδιαφορία όλων των κυβερνήσεων- και θα βοηθήσουν σε βασικές ανάγκες στέγασης κατοίκων της ανατολικής Αττικής που έχουν υποφέρει από τις πυρκαγιές. Από την άλλη, όμως, πιστεύουμε ότι δεν είναι αυτή η λύση και η οικολογική υποβάθμιση της περιοχής είναι κάτι που το βλέπουμε, καθώς όπως είπα και προηγουμένως είναι ένα στολίδι η ανατολική Αττική.

Βεβαίως, επισημαίνουμε ότι παρόμοιες δωρεές δείχνουν το τέλμα στο οποίο έχει περιέλθει μνημονιακή Ελλάδα, που το κράτος δεν μπορεί πλέον να ανταπεξέλθει σε βασικές υποχρεώσεις του έναντι των κατοίκων του. Αυτό, όμως, κυρίως στο οποίο θέλουμε να επιμείνουμε -και είναι απολύτως σημαντικό, και θα θέλαμε να μας ενημερώσει το Υπουργείο Περιβάλλοντος και Ενέργειας- είναι αν τα χρονοδιαγράμματα θα τηρηθούν.

Αυτός είναι ο μεγάλος κίνδυνος πάντοτε με όλες τις κυβερνήσεις και αυτό φοβόμαστε. Έχουμε ξαναδεί να μην τελειώνει ένα έργο, βάσει αυτών που λέτε. Οπότε, ενώ ήμασταν θετικοί στην αρχή, βλέποντας τώρα πράγματα τα οποία έχουμε ξαναδεί στο παρελθόν, θα καταψηφίσουμε το μνημόνιο συνεργασίας.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Απατζίδη.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Ναι, κύριε συνάδελφε.

Ο Κοινοβουλευτικός Εκπρόσωπος του ΣΥΡΙΖΑ, ο κ. Φάμελλος, ζήτησε τον λόγο για κάποιες διευκρινίσεις από τον κύριο Υπουργό.

Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Θα ήθελα να κάνω χρήση των δύο λεπτών που αντιστοιχούν στον Κοινοβουλευτικό Εκπρόσωπο.

Κύριε Πρόεδρε, κύριε Υπουργέ, χθες και σήμερα έχουν τεθεί συγκεκριμένα ερωτήματα, τα οποία δημιουργούν μείζον θέμα στο περιεχόμενο και στα χαρακτηριστικά αυτής της σύμβασης.

Θα τα θέσω τα εισαγωγικά, πριν μιλήσετε, επειδή δεν έχουμε λάβει από τον εισηγητή τις απαντήσεις που χρειάζονται, γιατί θεωρούμε ότι πρέπει να

συμβάλουμε και να προστατεύσουμε και τη διαδικασία και την Ελληνική Δημοκρατία.

Τα τέσσερα ερωτήματα, λοιπόν, τα οποία θέτουμε –και για τα οποία δεν μπορέσαμε να πάρουμε μέχρι τώρα απαντήσεις- είναι τα εξής:

Γιατί, πρώτον, ακυρώθηκε το νοσοκομείο, παρά τις δεσμεύσεις της ελληνικής πολιτείας και τις δεσμεύσεις και δηλώσεις του ίδιου του Πρωθυπουργού κατά τις συναντήσεις του με τον Πρόεδρο της Κυπριακής Δημοκρατίας.

Οφείλουμε να γνωρίζουμε για ποιον λόγο αλλάζει μια επιλογή της ελληνικής πολιτείας που είχε επιβεβαιωθεί επίσημα και εδώ στην ελληνική Βουλή, αλλά και από τον προηγούμενο και τον σημερινό Πρωθυπουργό.

Το δεύτερο ερώτημα που έχουμε θέσει είναι για ποιον λόγο επιλέχθηκε η κοινωνική κατοικία και μάλιστα με αυτήν τη μορφή της συγκεντρωμένης δόμησης -για να μην τη χαρακτηρίσω αλλιώς- και χωρίς να είναι ξεκάθαροι οι δικαιούχοι. Το αν δηλαδή αφορά σε μη αποκατεστημένους πυρόπληκτους είναι ένα ερώτημα, δηλαδή αν θέλει η πολιτεία να αφήσει μη αποκατεστημένους πυρόπληκτους.

Το τρίτο ερώτημα είναι για ποιον λόγο επιλέχθηκε η δασική αποκατάσταση σε μια έκταση, η οποία βαρύνεται ήδη με δύο προκλητικές τροπολογίες, που δίνουν τη δυνατότητα παραβίασης της δασικής νομοθεσίας για λειτουργία νυχτερινού κέντρου διασκέδασης και αν γίνεται πόροι της Κυπριακής Δημοκρατίας να αξιοποιούνται για μια τέτοια χρήση και προς όφελος ενός πιθανού επιχειρηματία στην περιοχή. Είναι αυτό αποκατάσταση στο Μάτι;

Το τέταρτο είναι για ποιον λόγο προωθείται σήμερα η κύρωση σε πολεοδομικό κενό, δηλαδή χωρίς να υπάρχει προεδρικό διάταγμα του ειδικού πολεοδομικού σχεδίου και με χθεσινή σας δήλωση ότι για την έκταση αυτή της κοινωνικής κατοικίας θα προκύψει μετά το προεδρικό διάταγμα «φωτογραφική» τοπική ρύθμιση, η λεγόμενη «τοπικό ρυμοτομικό», άρα αποσπασματική και έξω από τον σχεδιασμό αποκατάστασης του Ματιού και με κριτήρια τα οποία δεν γνωρίζει κανείς, ενώ πρέπει να συμφωνήσουμε για μια κύρωση και εκ των προτέρων μας ζητάτε να δεσμευτούμε για κάτι το οποίο είναι απολύτως ασαφές χωροταξικά και «φωτογραφικό», αποσπασματικό.

Ως εκ τούτου λοιπόν, επειδή δεν έχουμε πάρει απαντήσεις και δεν τις βλέπουμε να υπάρχουν μέσα στην αίθουσα, κύριε Πρόεδρε, οφείλω να καταθέσω εκ μέρους του ΣΥΡΙΖΑ επισήμως την πρόταση για απόσυρση της κύρωσης. Η κύρωση την οποία προωθείτε προσβάλλει και την Ελληνική Δημοκρατία έναντι της φίλιας, αδελφής χώρας και των συζητήσεων που έχουν γίνει σε επίσημο επίπεδο.

Θεωρούμε ιδιαίτερα προβληματική τη διαδικασία της νομοθέτησης. Δεν φέρατε τους τοπικούς φορείς να τοποθετηθούν για πράγματα που τους αφορούν, τους κατοίκους, τους δήμους, τους πυρόπληκτους. Δώσαμε, αν θέλετε, ένα περιθώριο να γίνει έστω και έτσι. Όμως, θεωρούμε ότι πλέον παραβιάζετε διαδικασίες που έχουν ανακοινωθεί από την ελληνική πολιτεία. Αν επιμείνετε, εγώ θα καταθέσω την τοποθέτηση του κ. Μητσοτάκη στην Κύπρο που έλεγε τελείως διαφορετικά πράγματα. Παρακαλώ για κάποιες απαντήσεις.

Ζητάμε την απόσυρση της κύρωσης, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, θέλετε να απαντήσετε τώρα με κάποιες διευκρινήσεις ή συνολικά;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θα απαντήσω συνολικά, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Μπαίνουμε στον κύκλο των ομιλητών.

Ανεξαρτήτως τού ότι ο τέως Πρόεδρος της Βουλής κ. Βούτσης είναι και ομιλητής, θα μιλήσει με τον χρόνο του διατελέσαντος Προέδρου της Βουλής για όσο χρειαστεί.

Ελάτε, κύριε Πρόεδρε, έχετε τον λόγο.

**ΝΙΚΟΛΑΟΣ ΒΟΥΤΣΗΣ:** Κυρίες και κύριοι συνάδελφοι, θα παρακαλούσα πολύ όλες και όλους και σας κύριε Υπουργέ και εσάς, κύριε Οικονόμου, αλλά και τους άλλους εκπροσώπους των κομμάτων να προσέξουν ιδιαίτερα αυτά που θα πω, όχι διότι δεν προσέχουν όλους τους ομιλητές, αλλά διότι είναι σαφές ότι το αίτημα το οποίο έθεσε προηγούμενα ο Κοινοβουλευτικός Εκπρόσωπος του ΣΥΡΙΖΑ εδράζεται σε πραγματικά γεγονότα και πρέπει να προφυλαχθούμε και να προφυλαχθείτε κι εσείς. Υπάρχει ένα σοβαρό στοιχείο άγνοιας σε αυτήν την ιστορία.

Θέλω να πω ευθέως ότι αν νομοθετήσετε σήμερα, θα αποτελεί μείζον πολιτικό σκάνδαλο άγνοιας και λανθασμένης διάθεσης πόρων. Δεν υπαινίσσομαι όταν λέω περί σκανδάλου -το αντιλαμβάνεστε- ότι πρόκειται για χρηματισμό ή κάτι τέτοιο. Δεν πρόκειται περί αυτού. Είναι όμως, πολιτικό σκάνδαλο άγνοιας και λανθασμένης απολύτως διάθεσης πόρων.

Σας εγκαλώ γι’ αυτό, διότι θα έπρεπε να γνωρίζετε ορισμένα πράγματα. Θα έπρεπε να γνωρίζετε, παραδείγματος χάριν, τα δύο δελτία Τύπου που έχουν βγει από τη Βουλή των Ελλήνων μετά από αλλεπάλληλες συναντήσεις που είχαν γίνει και με τον Πρέσβη της Κυπριακής Δημοκρατίας και με τον Πρέσβη του Κατάρ, όπως επίσης και τα δελτία Τύπου του Υπουργείου Υγείας που πρέπει να ήταν την άνοιξη του 2019, με βάση τα οποία έγιναν και τα σχέδια που σας κατέθεσε ο κ. Σπίρτζης. Πρόδρομα σχέδια για το πώς θα μπορούσαν να γίνουν οι συγκεκριμένες πτέρυγες για τους εγκαυματίες και όχι μόνο. Το ποσόν, λοιπόν, δεν είναι 10 και 11 εκατομμύρια, κύριε Οικονόμου που είπατε…

**ΒΑΣΙΛΕΙΟΣ ΟΙΚΟΝΟΜΟΥ:** Είναι 25.

**ΝΙΚΟΛΑΟΣ ΒΟΥΤΣΗΣ:** Αυτό ήταν από την κυπριακή δωρεά όπου είχε συνομολογηθεί ότι θα είναι για νοσοκομείο. Ήλθε και το Κατάρ διατεθειμένο να δώσει ανοικτό ποσό επί των σχεδίων που θα έφτιαχνε και θα πρότεινε η ελληνική Κυβέρνηση και το Υπουργείο Υγείας. Τα σχέδια που σας κατατέθηκαν είναι πρόδρομα -είναι σαφές πως δεν είναι ούτε τελικά ούτε μεσαία σχέδια- τα οποία κατατέθηκαν μετά από συζήτηση με τις ΥΠΕ και με όλους τους αρμοδίους. Και θα μπορούσε να είχε δρομολογηθεί με πολύ ικανό ποσό πέραν των δημόσιων πόρων, που ενδεχομένως θα έπρεπε να καταβληθούν επιπλέον για ένα νοσοκομείο -όπως σωστά είπατε ότι κάνει πολύ περισσότερα χρήματα ακόμα και από τα 25 εκατομμύρια- ως συνέχεια του κράτους και των δεσμεύσεων σε επίπεδο διακρατικό και με τις δύο χώρες, σας επαναλαμβάνω.

Και έρχεστε μετά από δυόμισι χρόνια και φέρνετε αυτό το νομοσχέδιο. Επιτρέψτε μου να σας πω ότι μόνο ως ρητορική προεκλογικών παροχών για την επόμενη διετία-τριετία μπορεί κανείς να το προσλάβει. Ταυτόχρονα «ενταφιάζετε» το σχέδιο για νοσοκομείο στην περιοχή.

Είχαμε μιλήσει όταν νομοθετήσατε το Μάτι ξανά. Λάθος. Πολύ μεγάλο λάθος. Σας δώσαμε απολογισμό πριν καν κάνετε τις προγραμματικές δηλώσεις εδώ μέσα και παρακαλώ προσέξτε, διότι μιλάω με στοιχεία. Εγώ τα απέδωσα ως Πρόεδρος της Βουλής. Όλα τα βήματα που σας λέω έχουν γίνει επειδή ήμουν Πρόεδρος της Βουλής και η Βουλή ήταν η πρώτη που έβαλε 10 εκατομμύρια από το αποθεματικό της σε αυτόν τον λογαριασμό, γι’ αυτό συμμετείχα -δεν λέω ανακατεύτηκα- σε κυβερνητικές δράσεις της περιόδου ως μέλος μιας σφικτής επιτροπής από τους τρεις αρμόδιους Υπουργούς και έχοντας μια γενική ευθύνη για το πού θα πάνε οι πόροι αυτού του ειδικού λογαριασμού. Νομοθετήθηκε ο ειδικός λογαριασμός, νομοθετήθηκε αυτή η επιτροπή και σας παραδώσαμε όχι μόνο τα χρήματα, 22 ή 23 εκατομμύρια, αν δεν κάνω λάθος, από τα 30 ή 31 εκατομμύρια που είχαν μαζευτεί, αλλά και όλες τις συνεδριάσεις, όλες τις αποφάσεις.

Σε αυτή την Αίθουσα πολλές φορές ακούστηκε και το προηγούμενο τριήμερο ότι δεν κρατούνται πρακτικά. Δεν κρατούνται πουθενά, ούτε στις υγειονομικές επιτροπές των ειδικών, ούτε για τις καταστροφές τώρα για την Αττική Οδό και τις βροχές που έγιναν. Γενικώς δεν κρατούνται πρακτικά. Ακούσαμε και τον κ. Στυλιανίδη να λέει κάποια καινοφανή πράγματα το Σάββατο. Σας παραδώσαμε, λοιπόν, το σύνολο των συνεδριάσεων με τα πρακτικά τους και με τη διάθεση των ποσών τα οποία είχαν ήδη δοθεί, όπως είπε και ο κ. Σπίρτζης, σε πολύ συγκεκριμένα πράγματα, παραδείγματος χάριν για την αποξήλωση –μιλάω και ως μηχανικός- των κατοικιών οι οποίες είχαν πληγεί, το μάζεμα του αμιάντου, το μάζεμα, την απομάκρυνση και τη συλλογή των δασικών καμένων και βεβαίως, πρώτα από όλα -και γι’ αυτό δεν θα έπρεπε, κύριε Οικονόμου, σ’ αυτό το πολύ λεπτό ζήτημα να είστε πρόχειρος όταν αναφερθήκατε εδώ- για την άμεση και πλήρη κάλυψη των εγκαυματιών από το Υπουργείο Υγείας με τα φάρμακα, με την παρακολούθηση, με όλη τη συνέπεια την οποία η ιατρική επιστήμη επέβαλε.

Αυτά ήδη είχαν γίνει στο εννιάμηνο. Είχαν δοθεί αυτοί οι πόροι. Είχαν ξεκινήσει όλα αυτά τα έργα. Και ταυτόχρονα, το Υπουργείο είχε ξεκινήσει αυτά τα οποία ακόμα δεν έχετε παραδώσει και λέτε, το Γενικό Πολεοδομικό, τον ειδικό σχεδιασμό κ.λπ.. Αυτά είχαν γίνει. Έχουν παραδοθεί εδώ.

Θα σας πω και κάτι άλλο. Επειδή η Κυβέρνησή σας αμέσως ανέθεσε αυτό τον ειδικό λογαριασμό στον ΣΟΛ για να γίνει έλεγχος, ο σημερινός Πρόεδρος της Βουλής, ο κ. Τασούλας, στη Διάσκεψη των Προέδρων πριν από έναν-ενάμιση χρόνο έφερε και παρέδωσε προς τιμήν του το τεύχος το οποίο λέει ότι άψογη υπήρξε από κάθε άποψη η διαχείριση αυτών των ποσών. Μας το παρέδωσε και αφορά και τη Βουλή, άρα όλους μας -δεν ήτανε έργο της κυβέρνησης τότε Τσίπρα μόνο- επειδή και εμείς ως Βουλή είχαμε διαθέσει τα πρώτα 10 εκατομμύρια.

Αν και σας είπαμε ότι έτσι πρέπει, σφικτά, με τρεις Υπουργούς και με τους αρμόδιους, για να προχωρήσουν αυτά τα πράγματα, εσείς επιλέξατε μία άλλη φόρμουλα να συνεχίσετε, επιλέξατε να κάνετε το «ΜΑΤΙ ΞΑΝΑ». Τώρα ακούω ότι δεν υπάρχουν πρακτικά να κατατεθούν ή δεν έχουν γίνει ενέργειες.

Τότε, λοιπόν, σας έθεσα και άλλα ερωτήματα.

Κύριε Ταγαρά, θα χρειαστεί να ρωτήσετε, για να απαντήσετε πριν τη λήξη αυτής της συνεδρίασης, δυόμισι χρόνια μετά ποιες δωρεές ιδιωτών υλοποιήθηκαν και σε ποια έργα. Προσέξτε πολύ καλά τι σας λέω. Διότι τότε, αν θυμάστε, -θυμόμαστε όλοι- υπήρξε ένα ράλι προσφορών, από ευαισθησία λέω εγώ, πολύ μεγάλων ιδιωτικών ομίλων και, βεβαίως, και ιδρυμάτων και ατόμων, προσώπων, εταιρειών, οι οποίοι δημοσίως έλεγαν ότι «δίνω 1 εκατομμύριο», «δίνω 2 εκατομμύρια», «δίνω 5 εκατομμύρια», «δίνω τόσα εκατομμύρια». Όμως, δεν ελέγχθηκαν αυτά τα λεφτά, αυτές οι προσφορές, για να μπουν στον ειδικό λογαριασμό που τότε είχε το κράτος. Και ο κ. Στουρνάρας διά της Τράπεζας της Ελλάδος μας ενημέρωνε κάθε εβδομάδα τι βάζουν και οι επιμέρους ιδιώτες, καθένας που έβαζε από 50 ευρώ.

Ουδείς εκ των ιδιωτών ελέγχθηκε -δεν λέω με το πρόσχημα, αλίμονο, ήταν ιδιώτες που έβαζαν λεφτά της εταιρείας τους- με τη δημόσια δέσμευσή τους ότι θα κάνουν ειδικά έργα, τα οποία συνεννοούνταν κατευθείαν με τους δήμους, για να τα υλοποιήσουν. Άλλος για την αποκατάσταση του «Λυρείου», άλλος για να μπουν συγκοινωνίες τοπικές και υπερτοπικές για την περιοχή, άλλος για να αποκαταστήσει μία σειρά πληγεισών κατοικιών, εκεί βεβαίως που θα μπορούσαν να ξαναγίνουν, δηλαδή εκεί που δεν υπήρχε πρόβλημα χωροταξίας και ήτανε τακτοποιημένοι κ.λπ.. Δεν γνωρίζουμε την τύχη αυτών των δωρεών, αν υπήρξαν, αν υλοποιήθηκαν.

Από τότε σας είχα παραδώσει το σχετικό πρακτικό ως νέα Κυβέρνηση για να το παρακολουθήσετε, γιατί θα ήταν πράγματι πολύ μεγάλη προσφορά αν όλα αυτά τα λεφτά, όλοι αυτοί οι πόροι είχαν μπει, προφανώς με μια επιτελική εκ μέρους του κράτους διεύθυνση και κατεύθυνση, για να μπορέσουν να υλοποιηθούν έργα.

Είναι αδύνατο να συζητηθεί το σημερινό νομοσχέδιο χωρίς να έχετε αυτόν τον απολογισμό. Είμαστε ως πολιτικό σύστημα εκτεθειμένοι. Όχι μόνο ως κυβερνήσεις, πόσω μάλλον η παρούσα Κυβέρνηση, δυόμισι χρόνια μετά. Δεν παραδίδετε τίποτα. Ίσως έχετε άγνοια πλήρη του τι συνέβη τότε για την αποκατάσταση και, επαναλαμβάνω, σε σχέση και με τις δωρεές ιδιωτών.

Από όλες τις εκδηλώσεις που έγιναν τότε -θυμάστε ότι γινόντουσαν και εκδηλώσεις για να μαζευτούν λεφτά από τον κόσμο, μουσικές εκδηλώσεις κ.λπ.,- η μόνη από την οποία μας αποδόθηκε λογαριασμός ήταν αυτή που είχε γίνει στο Ηρώδειο, μία μεγάλη μουσική εκδήλωση. Από αυτή μας αποδόθηκε λογαριασμός μέχρι το τελευταίο ευρώ. Αν δεν κάνω λάθος, ήταν 70.000 ευρώ, από τον κ. Θεοδωρόπουλο. Από άλλες εκδηλώσεις που έγιναν, από ταμεία των δήμων και από λογαριασμούς των δήμων που είχαν ανοίξει με την ευαισθησία τους, όχι μόνο των τοπικών δήμων, δεν μας αποδόθηκε λογαριασμός. Ο κ. Καμίνης πρέπει να το γνωρίζει. Ο Δήμος Αθηναίων είχε ανοίξει τέτοιον λογαριασμό. Άλλοι δήμοι είχαν ανοίξει τέτοιους λογαριασμούς. Η απόδοση, η υλοποίηση και η αξιοποίηση αυτών των πόρων έπρεπε να είναι κατ’ ελάχιστο σε ένα παράρτημα προς την ελληνική Βουλή για το πού διατέθηκαν.

Εάν έχετε πλήρη άγνοια γι’ αυτά που σας λέω, παρακαλώ πολύ και γι’ αυτόν τον λόγο αποσύρεται σήμερα και μην συνεχίζεται αυτή τη συζήτηση σε σχέση με αυτό το νομοσχέδιο. Διότι πραγματικά, εάν δεν τα ξέρετε, εάν δεν τα γνωρίζετε, εάν δεν τα παρακολουθήσατε, έχετε το δικαίωμα του λάθους και του αναστοχασμού πάνω σε αυτό το οποίο πάτε να κάνετε.

Κυρίες και κύριοι συνάδελφοι, ζούμε σε μία εποχή -το ζήσαμε και το τελευταίο τριήμερο- και το ξέρουμε πολύ καλά όπου παρουσιάζονται ιδιαίτερα φαινόμενα κλιματικά ιδιαίτερης έντασης.

Εγώ δεν θα αναφερθώ στο Μάτι, που ήταν στο non paper των Βουλευτών της Νέας Δημοκρατίας και για ό,τι συζητάγαμε επί τριήμερο απαντούσαν «Το Μάτι και η Μάνδρα».

Θα σας πω για τη Μάνδρα. Και σημειώστε και αυτό, κύριε Ταγαρά, κύριε Οικονόμου. Θα σας πω απλώς ένα στοιχείο -επαναλαμβάνω- και ως μηχανικός, αλλά έχοντας ασχοληθεί και ιδιαίτερα με το θέμα. Το έργο που τελικά υλοποιήθηκε στη Μάνδρα, εάν ξανασυμβεί αυτό που συνέβη, το οποίο συνέβη μετά από ογδόντα χρόνια σαν όγκος πτώσης βρόχινου ύδατος και ήρθε ο κατακλυσμός -όχι στη Μάνδρα, επάνω στο βουνό- δεν αρκεί ούτε για το1/3 έως 1/5 για να απορροφήσει, εάν ξανασυμβεί το ίδιο φαινόμενο σε αυτή την περιοχή. Εξετάστε τα. Σας τα καταθέτω στη Βουλή.

Είναι κοινή μοίρα και θα έπρεπε να ήταν κοινή αγωνία η αντιμετώπιση αυτών των πολύ ειδικών καταστροφών οι οποίες συμβαίνουν λόγω της κλιματικής κρίσης τα τελευταία χρόνια.

Όταν μιλάει ο Πρωθυπουργός στα διεθνή φόρα ή καμμιά φορά και εδώ, επειδή το ξέρει το ζήτημα, έχει μελετήσει και την έκθεση Γκόλνταμερ, την οποία, όμως, έβαλε από κάτω, ουδέποτε αξιοποιήθηκε, που έγινε με αφορμή και ύστερα από το Μάτι και είχε συμπεράσματα, σε αυτά τα φόρα λέει ότι είναι κάποια ειδικά φαινόμενα μικρής χρονικής διάρκειας, ιδιαίτερης έντασης. Αλλά, όταν γίνεται πολιτική συζήτηση κάνετε μία συνεχή άθλια -με συγχωρείτε που θα το πω- στυγνή πολιτική εργαλειοποίηση των καταστροφών. Είναι απαράδεκτο.

Φανταστείτε εδώ μέσα -αναφέρομαι και στους συναδέλφους του ΚΙΝΑΛ - ΠΑΣΟΚ- κάθε παράταξη για κάθε τι που συνέβη επί των ημερών της διακυβέρνησης και ενώ συζητιούνται τρέχοντα προβλήματα πάρα πολύ σημαντικά σε αναφορά με την κλιματική κρίση, να έρχεται και να λέει προς τους άλλους για το Μάτι, την Μάνδρα, την Ηλεία, την Ικαριά, το «ΣΑΜΙΝΑ». Θέλετε να πάμε πιο πίσω στο 1999; Οι σαράντα δύο νεκροί από τον σεισμό πού έπεσαν; Πάμε στον Κηφισό να δούμε πού ήταν η «ΡΙΚΟΜΕΞ» και οι άλλοι και γιατί έγιναν αυτά τα εγκλήματα, με ευθύνη προφανώς του κράτους και των αυθαιρεσιών; Είναι δυνατόν αυτή η πολιτική τυμβωρυχία να συνεχιστεί;

Θέτω επ’ ευκαιρία της σημερινής συζήτησης αυτό το ζήτημα στο σύνολό του. Είστε υπεύθυνοι απολύτως -ο ελληνικός λαός καταλαβαίνει- για το ότι συνεχίζετε αυτή την προπαγάνδα, διότι πρόκειται περί προπαγάνδας, πάνω σε μια ιστορία που στοίχειωσε την ελληνική κοινωνία.

Προσωπικά το είπα την επόμενη μέρα. Έγινε ειδική συνεδρίαση της Βουλής. Διακόψαμε τα Θερινά Τμήματα και πήραμε αποφάσεις κοινές και για το πόσα θα δώσουμε. Έδωσαν αίμα εδώ οι υπάλληλοι της Βουλής, κινητοποιηθήκαμε όλοι μαζί.

Tότε δεν λέγατε, βέβαια, αυτά τα οποία επί τριετία ύστερα λέγατε. Στην αρχή τα λέγατε για να κερδίσετε τις εκλογές, τώρα για να κερδίσετε τις εντυπώσεις του γιατί έκλεισε η Αττική Οδός και έμειναν έξω τα τρένα. Αποστασιοποιηθείτε από αυτή τη ρητορική και από αυτά τα μυαλά. Δεν βγαίνει τίποτα.

Σας κατέθεσα λοιπόν όλα τα στοιχεία. Υπήρξε μνημόνιο με την Κύπρο. Θα υπήρχε και μνημόνιο με το Κατάρ το οποίο ήταν διατεθειμένο να δώσει όλα τα επιπλέον χρήματα για τις πτέρυγες των νοσοκομείων. Και υπάρχουν δημόσιες αναφορές και δελτία Τύπου και στο Υπουργείο Υγείας και μέσα στην Βουλή. Σας καταθέσαμε τη διαχείριση των δέκα μηνών που κάναμε, η οποία βρέθηκε με έλεγχο δικό σας –είχατε κάθε δικαίωμα να το κάνετε- άψογη.

Και εν όψει όλων αυτών των στοιχείων που αναφέρθηκε και ο κ. Σπίρτζης αναλυτικά, σας εγκαλούμε γιατί εσείς μετά από δυόμισι χρόνια όχι μόνο δεν φέρνετε να καταθέσετε την πορεία αυτών των λογαριασμών, την πορεία αυτών των έργων, την καταγραφή των πραγματικών αναγκών, την καταγραφή του master plan, τίποτα από όλα αυτά, αλλά φέρνετε μία πρόταση –επιτρέψτε μου να πω, το είπα μία φορά, θα το ξαναπώ- που φαίνεται ότι είναι προεκλογική καθαρά δυστυχώς, κατασπατάλησης δημόσιων πόρων ή πόρων που προέρχονται από την Κυπριακή Δημοκρατία και βάζει πάρα πολύ μακριά στις ελληνικές καλένδες την τεράστια ανάγκη να γίνει -θα έπρεπε να έχει ξεκινήσει- ένα μεγάλο νοσοκομείο, που όπως και εσείς είπατε κύριε Οικονόμου, θα έπρεπε να είναι κοινή μέριμνα όλων. Το είπατε μεν, αλλά δυόμισι χρόνια και ενώ υπήρχαν και οι πόροι και οι διακρατικές δεσμεύσεις, δεν προχωρήσατε σε αυτήν την κατεύθυνση.

Φέρνετε σήμερα μία πρόταση για την οποία δεν λέω ότι ντρέπομαι να αναφερθώ, αλλά δεν έχει νόημα να αναφερθώ, για το τι σημαίνει αυτή η πρόταση ως υποκατάστατο του τεράστιου ζητήματος, του μείζονος ζητήματος του να γίνει εκεί το νοσοκομείο σαν μία ελάχιστη –το είπε και ο εκπρόσωπος του Κομμουνιστικού Κόμματος, ότι δεν συζητήσατε εκεί με τους κατοίκους, τους φορείς- εκ μέρους του κράτους κατάδειξη, αναγνώρισης του προβλήματος και να μην υπάρξουν εκεί μελλοντικές καταστροφές που θα έπρεπε αυτό το νοσοκομείο να συνδράμει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Οικονόμου, εσείς τώρα είστε εισηγητής. Θα μπορούσε να το κάνει η κ. Αραμπατζή.

**ΒΑΣΙΛΕΙΟΣ ΟΙΚΟΝΟΜΟΥ:** Έκανε προσωπική αναφορά σε εμένα.

**ΝΙΚΟΛΑΟΣ ΒΟΥΤΣΗΣ:** Δεν έκανα επίθεση, αναφορά έκανα, κύριε Οικονόμου.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Οικονόμου, έχετε τον λόγο για μια διευκρίνιση.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, δεν είναι βαρύτατος ο χαρακτηρισμός του «πρόχειρου» που μου αποδώσατε. Επειδή σας σέβομαι και σας εκτιμώ και επειδή πάνω απ’ όλα είστε ο τέως Πρόεδρος της Βουλής, άλλη βαρύτητα έχει να το λέει ο κ. Βούτσης από κάποιον άλλον συνάδελφο που δεν έχει την ιστορία σας.

Θέλω να πω λοιπόν -για αυτό παίρνω τον λόγο- ότι με κατηγόρησε ο κύριος Πρόεδρος ότι ήμουν πρόχειρος στην απαρίθμηση κάποιων θεμάτων και ειδικά για το θέμα των εγκαυματιών. Θέλω να του θυμίσω λοιπόν και να του φέρω στη μνήμη ότι στις 22-7-2019 πραγματικά λίγες ημέρες από τις εθνικές εκλογές του Ιουλίου, βγήκε ανακοίνωση και η απόφαση. Τότε είχαμε Κυβέρνηση Νέας Δημοκρατίας εάν θυμάστε με Υπουργό Υγείας τον κ. Κικίλια. Ανατρέξτε σας παρακαλώ στο «ΠΡΩΤΟ ΘΕΜΑ». Έγινε η σύσκεψη εκεί στον ΕΟΠΥΥ και έλεγε ο κ. Κικίλιας: «Οι εγκαυματίες από το Μάτι θα παίρνουν δωρεάν τα υλικά που χρειάζονται», με απόφαση εκείνης της ημέρας του Ανωτάτου Υγειονομικού Συμβουλίου. Και επειδή υπήρχαν τέσσερις μέρες πριν απανωτές καταγγελίες εγκαυματιών ότι τους έχει παρατήσει στο έλεος του Θεού το κράτος, εσείς δηλαδή η κυβέρνηση του ΣΥΡΙΖΑ, έρχεται ο κ. Κικίλιας και παίρνει αυτή την απόφαση. Μη με κατηγορείται ότι είμαι πρόχειρος.

**ΝΙΚΟΛΑΟΣ ΒΟΥΤΣΗΣ:** …παράταση, κύριε Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Όχι καμμία…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Οικονόμου, κάνατε τη διευκρίνιση.

**ΒΑΣΙΛΕΙΟΣ ΟΙΚΟΝΟΜΟΥ:** Ένα λεπτό.

Μέχρι τότε οι εγκαυματίες τα υλικά τα αγόραζαν από την τσέπη τους. Δεν δώσατε ούτε ένα ευρώ. Δεν ξέρω πού τα βρήκατε αυτά. Άρα, δωρεάν τα υλικά, τα επιθέματα, οι αλοιφές στους εγκαυματίες δόθηκαν με την απόφαση στις 22-7, για να αποκαταστήσουμε την αλήθεια.

**ΝΙΚΟΛΑΟΣ ΒΟΥΤΣΗΣ:** Κύριε Οικονόμου, δύο εκατομμύρια είχαν κατατεθεί.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Οικονόμου…

(Θόρυβος στην Αίθουσα)

**ΒΑΣΙΛΕΙΟΣ ΟΙΚΟΝΟΜΟΥ:** Μέχρι ένα σημείο τα ψέματα!

**ΝΙΚΟΛΑΟΣ ΒΟΥΤΣΗΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Οικονόμου, δώσατε τη διευκρίνιση.

Τον λόγο έχει ο κ. Βούτσης.

**ΝΙΚΟΛΑΟΣ ΒΟΥΤΣΗΣ:** Φαίνεται ότι ο κ. Οικονόμου δεν θέλει να παρακολουθήσει αυτά που σας είπα.

Παρακαλώ πολύ να πάρει από τις υπηρεσίες της Βουλής και από τον νυν Πρόεδρο της Βουλής και από τον κ. Μυλωνάκη που καταθέσαμε όλο τον ειδικό λογαριασμό με τις συνεδρίες και με τα κονδύλια τα οποία εδόθηκαν εγκαίρως. Γιατί σιγά μετά από οκτώ μήνες οι άνθρωποι, οι εγκαυματίες που ήταν σε τραγική κατάσταση να περίμεναν τον κ. Κικίλια. Έχουν παραδοθεί από την κυβέρνηση και από εμένα όλος ο φάκελος με συνεδρίες, κονδύλια. Έπρεπε να υπάρξει παράταση αυτής της βοήθειας εκ μέρους του κράτους. Αλίμονο. Αλλά μέχρι τότε οι εγκαυματίες ήταν χωρίς αρωγή του κράτους; Σας λέω ότι σας έχει παραδοθεί ο φάκελος! Δεν καταλαβαίνετε; Σας έχει παραδοθεί ο φάκελος με τα κονδύλια και τις αποφάσεις και τις ενέργειες του Υπουργείου Υγείας. Εγώ τον έχω παραδώσει. Αμφισβητήστε το. Κάνετε πως δεν καταλαβαίνετε.

**ΒΑΣΙΛΕΙΟΣ ΟΙΚΟΝΟΜΟΥ:** Δεν το λέω εγώ αλλά όλες οι εφημερίδες.

**ΝΙΚΟΛΑΟΣ ΒΟΥΤΣΗΣ:** Ελέγξτε το!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Οικονόμου, αφού προκύπτει από έγγραφα αυτό, μπορείτε να το αναζητήσετε από το αρχείο για να έρθουν.

Ολοκληρώσαμε με τον κύκλο των εισηγητών. Μίλησε και ο κύριος πρώην Πρόεδρος.

Τον λόγο έχει ο Υφυπουργός Περιβάλλοντος, κ. Νικόλαος Ταγαράς.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, παρακολούθησα με προσοχή όπως και χθες στην επιτροπή και σήμερα στην ολομέλεια τις τοποθετήσεις όλων των εισηγητών - αγορητών όλων των παρατάξεων.

Θέλω να σας πω ότι ύστερα από ένα τέτοιο τραγικό γεγονός, μία τέτοια τραγωδία όλοι μας θα πρέπει να είμαστε πιο σεμνοί, πιο προσεκτικοί και στη στάση μας και στη συμπεριφορά μας. Δεν χρειάζονται κραυγές ούτε ακραίοι χαρακτηρισμοί. Γιατί ακούστηκαν και τέτοια.

Ακούστηκαν όμως και μετριοπαθείς φωνές που τοποθετήθηκαν επί της ουσίας τους θέματος που έχουμε σήμερα στην ολομέλεια του Κοινοβουλίου μας και αφορά στην Κύρωση Σύμβασης Μνημονίου Συνεργασίας μεταξύ της Κυπριακής και Ελληνικής Δημοκρατίας για να λύσουμε ένα από τα πολλά προβλήματα που υπήρχαν διαχρονικά και υπάρχουν αλλά και δημιουργήθηκαν με αφορμή τα τραγικά εκείνα γεγονότα στην περιοχή του Ματιού στην ανατολική Αττική.

Έχουμε σήμερα να κυρώσουμε, λοιπόν, ένα μνημόνιο συνεργασίας για μια προσφορά της Κυπριακής Δημοκρατίας για να λύσουμε ένα πρόβλημα από τα πολλά που δημιουργήθηκαν. Και ενώ έχουμε φτάσει στο τέλος για να αξιοποιήσουμε και τη δυνατότητα και την ευκαιρία, αρχίζουμε να γυρνάμε ξανά προς τα πίσω για να βρισκόμαστε πάντα στην αρχή.

Ξέρετε, είχα την τιμή να περάσω από επίπεδα διοίκησης ξεκινώντας από την αυτοδιοίκηση και περαιτέρω.

Μια διαπίστωση που είδα και σήμερα εδώ στη συζήτηση στο ελληνικό Κοινοβούλιο, που ίσως είναι μια από τις αιτίες που διαχρονικά δεν τελειώνουμε πράγματα και δεν είμαστε αποτελεσματικοί. Γιατί όταν φτάνουμε να λύσουμε ένα πρόβλημα από τα πολλά που υπάρχουν, όπως και αυτά που ειπώθηκαν σήμερα εδώ, για διάφορους λόγους θέλουμε να σταματήσουμε την εξέλιξη και να το τελειώσουμε για να ξαναγυρίσουμε από την αρχή για να παραμείνουμε πάντα και διαχρονικά στην αρχή. Αυτά ως μια οριζόντια παρατήρηση.

Σήμερα, λοιπόν, αναφέρθηκαν πολλά στο τι έχει γίνει. Ακούστηκαν όμως και θέματα που είναι πέρα από τη σημερινή συζήτηση. Δεν θα προλάβω, γιατί θα ήθελα πάρα πολύ χρόνο ή και για κάποια δεν είμαι έτοιμος να απαντήσω, γιατί δεν τα γνωρίζω, γιατί τέθηκαν θέματα και έξω από τη συζήτηση αυτή. Όμως σε ό,τι αφορά το θέμα της ημερήσιας διάταξης, γνωρίζω και θα σας απαντήσω.

Ξεκινώ από τον σχεδιασμό, γιατί άκουσα ότι καθυστερούν τα σχέδια, ότι υπάρχουν λάθη, παραλείψεις. Υπάρχουν και άλλα πράγματα. Πράγματι. Ξεκινήσαμε να πολεοδομήσουμε, μετά από τα γεγονότα εκείνα, μια περιοχή που χαρακτηριστικά έχω πει και θα το επαναλάβω εμπεριέχει, παρ’ όλο που είναι μικρή σε έκταση σε σχέση με την επικράτεια, αντιπροσωπευτικά όλες τις διαχρονικές εκκρεμότητες, αμαρτίες του παρελθόντος, λάθη και καθυστερήσεις σ’ αυτό το κομμάτι που πάμε να πολεοδομήσουμε. Έχει, δηλαδή, και σχέδια πόλεων και όρια οικισμών και αιγιαλούς και παραλίες, ακτογραμμές, δασικά, αρχαιολογικά, ιστορικά, ρέματα, φυσικές καταστροφές. Όλα αλληλεπιδρούν μεταξύ τους, αγαπητέ Πρόεδρε, συνάδελφοι μηχανικοί είμαστε στον ίδιο χώρο και σας τιμώ και σας εκτιμώ.

Απόρροια όλου αυτού του σχεδιασμού ήταν, ξεκινώντας από το φθινόπωρο του 2019, να βάλουμε μια τάξη στον χώρο και στα πράγματα, διότι μία από τις αιτίες που έφεραν και τις καταστροφές ήταν η έλλειψη σχεδιασμού, οι λάθος σχεδιασμοί και πολλά προβλήματα. Τα γνωρίζουμε, δεν θα κάνω ανάλυση σε αυτά. Γι’ αυτό και ξεκινήσαμε με ένα ειδικό πολεοδομικό σχέδιο σε δύο φάσεις. Η πρώτη φάση του ειδικού πολεοδομικού σχεδίου έχει ολοκληρωθεί και αυτή τη στιγμή που μιλάμε βρίσκεται στο Συμβούλιο της Επικρατείας για γνωμοδότηση. Γίνονται οι απαραίτητες συνεννοήσεις και εξηγήσεις γύρω από θέματα που προκύπτουν και αναδεικνύουν περαιτέρω ανάλυση. Ευελπιστώ σύντομα να έχουμε την απάντηση. Με την ολοκλήρωση της πρώτης φάσης του ειδικού πολεοδομικού σχεδιασμού τυπικά εξελίσσεται η δεύτερη φάση του ρυμοτομικού σχεδίου εφαρμογής και της πράξης εφαρμογής.

Είπα και χθες, γιατί τέθηκε το ερώτημα γιατί από τη στιγμή που δεν έχει εγκριθεί το ειδικό πολεοδομικό σχέδιο στην πρώτη του φάση, που είναι προαπαιτούμενο, προχωρήσαμε την διαγωνιστική διαδικασία για την εξέλιξη της δεύτερης φάσης για να ολοκληρωθεί πιο γρήγορα. Και είπα ότι αυτό έγινε για να κερδίσουμε νεκρούς χρόνους, διότι θέλει προετοιμασία και η δεύτερη φάση, και για να μπορέσουμε γρήγορα και συνολικά να έχουμε όλο τον σχεδιασμό. Οι εκτιμήσεις, όπως εξελίσσονται, είναι περίπου τεσσερισήμισι μήνες μετά την έγκριση του ειδικού πολεοδομικού σχεδίου της πρώτης φάσης που είναι αυτή τη στιγμή στο Σ.τ.Ε. άρα με την έκδοση του προεδρικού διατάγματος, που ευελπιστούμε σύντομα να γίνει, αμέσως μετά με υπουργική απόφαση στον χρόνο που ανέφερα θα έχουμε το ρυμοτομικό σχέδιο εφαρμογής που αφορά στο τοπικό ρυμοτομικό σχέδιο της κοινωνικής κατοικίας.

Εξελίσσεται ο σχεδιασμός για όλη την περιοχή, η δεύτερη φάση, ρυμοτομικό και πράξη εφαρμογής, αλλά ταυτόχρονα και παράλληλα και για λόγους ταχύτητας εξελίσσεται ως μέρος του όλου το τοπικό ρυμοτομικό σχέδιο που αφορά στον χώρο που θα γίνει η κοινωνική κατοικία. Αυτό θα είναι έτοιμο σε τεσσερισήμισι μήνες περίπου. Λέω τον χρόνο και τον αναφέρω αριθμητικά, λαμβάνοντας υπ’ όψιν και τους χρόνους των ενδιάμεσων σταδίων έγκρισης αυτού του σχεδιασμού. Η δε όλη μελέτη πολεοδόμησης της δεύτερης φάσης έχει εκτιμώμενο χρόνο περίπου έντεκα μήνες μετά την ολοκλήρωση και την έκδοση του προεδρικού διατάγματος.

Άρα για να έχετε μια πρώτη εκτίμηση χρόνου και για το μέρος και για το όλον, μέχρι του χρόνου την άνοιξη να είναι έτοιμο και το ρυμοτομικό σχέδιο και οι πράξεις εφαρμογής όλης της περιοχής. Δηλαδή μιλάμε για περίπου τριάμισι χρόνια από την έναρξη που ξεκίνησε το ειδικό πολεοδομικό σχέδιο μέχρι την ολοκλήρωσή του. Είναι μια εκτίμηση χρόνου. Θα είμαστε εδώ να το πούμε. Αυτό όμως είναι ως χρονοδιάγραμμα για να έχετε μια βάση για να συζητήσουμε.

Θέλω να σας πω ότι, παρ’ όλες τις ιδιαιτερότητες και τις ανέφερα, τέτοιος ολιστικός σχεδιασμός, πρώτη και δεύτερη φάση. σε τέτοιους χρόνους που ανέφερα ποτέ στο παρελθόν δεν έχει ξαναγίνει. Δεν το λέω για να πω ότι κάνουμε κατόρθωμα, όμως αναφέρω μια πραγματικότητα που δεν είναι ευχάριστη σε κανέναν ούτε περιποιεί τιμή σε κανέναν. Είκοσι και τριάντα χρόνια τέτοιοι σχεδιασμοί στην πατρίδα μας μέχρι τώρα τουλάχιστον έκαναν. Αυτό πρέπει να αλλάξει. Δεν μπορούμε να πηγαίνουμε με τέτοιους ρυθμούς.

Χαρακτηριστικά θα σας πω ότι στην περιοχή του Ματίου στο Κόκκινο Λιμανάκι, που υπάρχει ένα σχέδιο πόλεως του 2012, δέκα χρόνια τώρα, όχι όλος ο σχεδιασμός, η πράξη εφαρμογής είναι σε εκκρεμότητα. Το λέω για να έχουμε μια εικόνα δηλαδή πραγματικότητας σχεδιασμού. Αυτά τα αναφέρω για να ξεκαθαρίσω το πώς εξελίσσεται ο σχεδιασμός στην περιοχή με τις ιδιαιτερότητες που έχει.

Με αφορμή τον σχεδιασμό, θα εστιάσω τώρα στα δύο κομμάτια που τέθηκαν της κοινωνικής κατοικίας αλλά και της δασικής αναψυχής. Χθες τέθηκε το ερώτημα γιατί άλλαξε θέση ο χώρος που θα αναπτυχθούν οι κοινωνικές κατοικίες και εξήγησα ότι η αρχική θέση που είχε επιλεγεί κατ’ αρχάς μετά την ανάρτηση των δασικών χαρτών φάνηκε ότι έχει προβλήματα δασικού χαρακτήρα, άρα μορφής, και είχαμε πρόβλημα πολεοδόμησης εκεί.

Επιπλέον, είχε ένα πρόσθετο θέμα. Ποιο ήταν το πρόσθετο; Ότι έχουν γίνει κατασκευές, είπε ο αγαπητός Χρήστος χθες. Εγώ, αγαπητέ Χρήστο, πέρα από τα δασικά και με την ανάρτηση των δασικών χαρτών, τα θέματα που αναδείχθηκαν από πλευράς μορφής, είπα ότι υπήρχαν και ιδιοκτησιακά θέματα, εννοώντας αυτό που αναλύσατε, καταπατήσεις και τα λοιπά. Υπήρχαν και υπάρχουν. Εκεί υπήρχαν και τα δύο στη θέση τη συγκεκριμένη, στην Αγία Μαρίνα συγκεκριμένα.

Πήγαμε να δούμε άλλους χώρους που θα μπορούσαν να πληρούν τέτοιες προϋποθέσεις. Έχει στη θέση που συζητάμε σήμερα, στα Σκουφέικα, στη Ραφήνα, μια έκταση που το μεγαλύτερο μέγεθος είναι περίπου 70% - 80% ιδιοκτησία του δήμου. Και το υπόλοιπο κομμάτι για να συμπληρώσουμε την κρίσιμη έκταση επί της οποίας θα αναπτυχθούν οι κατοικίες -θα αναλύσω στη συνέχεια- είναι από εισφορές σε γη από έξι ιδιοκτησίες που είναι πρόσθετες, πέρα από την ιδιοκτησία του δήμου, από την εισφορά σε γη που θα προσφέρουν λόγω ένταξης στο σχέδιο πόλης, στο τοπικό ρυμοτομικό.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ)**

Άρα έχουμε τελικά μια έκταση περίπου δεκαέξι στρεμμάτων με μέσο συντελεστή δόμησης 0,5. Έτσι βγαίνουν τα οκτώ χιλιάδες τετραγωνικά. Και επειδή είπαμε μια μέση τάξη ανά κατοικία στα ογδόντα τετραγωνικά, περίπου εκατό κατοικίες των ογδόντα τετραγωνικών. Τέθηκε, ξέρετε, αν θα είναι για δύο ή για πέντε άτομα και αν θα είναι ογδόντα ή θα χρειαστεί εκατόν δέκα ή εξήντα. Είπα και χθες, το επαναλαμβάνω και τώρα, ότι ο σχεδιασμός θα είναι έτσι που θα επιτρέπει στην εξέλιξή του να καλύψει, γιατί προχωρούν παράλληλα. Ταυτόχρονα -φεύγω από το ένα, πάω στο άλλο, αλλά είναι αλληλένδετα- όταν θα έχουμε όλα ακριβώς τα χαρακτηριστικά των δικαιούχων για κοινωνική αποκατάσταση -γιατί εξελίσσονται και αυτά, έχουμε τάξη μεγέθους αριθμού επειδή τέθηκε πόσα, ναι, ξέρουμε ότι είμαστε περίπου εκεί σίγουρα- όταν λοιπόν θα έχουμε λεπτομερείς αναφορές, θα έχουμε και την προσαρμογή των τετραγωνικών, αν θα είναι ογδόντα, εξήντα ή εκατόν δέκα.

Όμως, αυτή είναι η έκταση την οποία μπορούμε, είναι μια πρώτη σημαντική κίνηση κοινωνικής αποκατάστασης για αυτούς που δεν μπορούν να οικοδομήσουν εκεί όπου καταστράφηκαν τα σπίτια τους και χρήζουν κοινωνικής αποκατάστασης.

Τέθηκε το θέμα των κτηρίων και το αν έχουν ληφθεί υπ’ όψιν κριτήρια που αφορούν και στο φυσικό περιβάλλον και στη βιοκλιματική αρχιτεκτονική και λοιπά. Ναι, ο σχεδιασμός θα είναι βιοκλιματικός. Σίγουρα υπάρχουν αναπτύξεις που σέβονται το περιβάλλον και αναδεικνύουν μέσα από χώρους πρασίνου που δημιουργούνται την ευρύτερη περιοχή. Άρα τέτοια χαρακτηριστικά και με τον σχεδιασμό αλλά και με την ανάπτυξη της κοινωνικής κατοικίας στην περιοχή τους προβλέπονται. Αυτά σε ό,τι αφορά την κοινωνική κατοικία και τη θέση της.

Εδώ να συνεχίσω και να πω ότι θα γίνει, βεβαίως, διαγωνιστική διαδικασία.

Όλα αυτά που σας λέω -γιατί θα επανέλθω στο θέμα γιατί όχι θέματα χορηγίας και πήγαμε στην κοινωνική κατοικία και πώς αυτό θα αναπτυχθεί- όλα αυτά που εξελίσσονται είναι σε συμφωνία με τους δημάρχους και με αποφάσεις δημοτικών συμβουλίων, δεν τα κάνουμε μόνοι μας.

Και θέλω να σας πω, επειδή ακούστηκε αν κάναμε διαβούλευση, συζήτηση με φορείς, κατοίκους, εκπροσώπους φορέων και λοιπά, ότι μόνο μετά την ανάρτηση των δασικών χαρτών, κατά τη διάρκεια εκείνη, μόνο για να ξεκαθαρίσουμε μορφές και ιδιοκτησιακά θέματα με αφορμή την ανάρτηση των δασικών χαρτών έγιναν τριάντα τηλεδιασκέψεις στις οποίες συμμετείχα με φορείς, εκπροσώπους, δημάρχους και επισκέψεις επί τόπου για να δούμε και να εξηγήσουμε, για να απαντήσω και στο αν εξαντλήσαμε κάθε δυνατότητα συνεννόησης, συνεργασίας και αν όλα αυτά που εξελίσσονται εξελίσσονται με τη σύμφωνη γνώμη των τοπικών κοινωνιών.

Σε ό,τι αφορά το δεύτερο κομμάτι, αφορά στον χώρο του Πάρκου Δασικής Αναψυχής, το οποίο είναι στη θέση Μάτι του Αγίου Ανδρέα του Δήμου Μαραθώνα και είναι εκατόν είκοσι οκτώ στρέμματα, εκεί όπου ήταν οι κατασκηνώσεις του ΝΑΤ. Και επειδή τέθηκε και χθες αν είναι όμορα τα δύο, επειδή μέτρησα και την απόσταση, είναι δύο χιλιάδες επτακόσια μέτρα σε ευθεία γραμμή η απόσταση του ενός, του χώρου της κοινωνικής κατοικίας, από τον χώρο της δασικής αναψυχής και στις θέσεις που περιέγραψα επακριβώς προηγουμένως.

Τι γίνεται εκεί; Γιατί άκουσα και κάποια ρύθμιση και ρωτήθηκα για το άρθρο 93 του ν.4684, να θυμηθώ και εγώ γιατί το έχω σημειώσει γιατί θέλω να απαντήσω και σε αυτό, αν το άρθρο 93, λοιπόν, του ν.4684/2021 αναφέρεται σε αυτό. Ναι, σε αυτό αναφέρεται, είπα ότι θα το δω και θα σας απαντήσω. Μάλιστα, η αναφορά είναι ευθεία ότι αναφέρεται σε αυτό τον χώρο και σωστό το ερώτημα γιατί αυτή η αναγραφή. Άκουσα, βέβαια, για νυκτερινά κέντρα. Δεν τίθεται θέμα νυχτερινών κέντρων, «αναψυκτήριο» γράφει, αλλά δεν αναφέρει νυχτερινά κέντρα. Αναφέρει αυτό το άρθρο -και θα σας διαβάσω και θα σας πω και γιατί υπήρξε αυτή η ρύθμιση- τα εξής: «Αποκλειστικός σκοπός της παραχώρησης είναι η αποκατάσταση και η αναβάθμιση του φυσικού περιβάλλοντος και η δημιουργία και η λειτουργία εντός του ως άνω χώρου κοινόχρηστου χώρου δασικής αναψυχής για τους κατοίκους της περιοχής και τους επισκέπτες». Παρακάτω λέει: «…μπορεί να προβλέπονται πλην της περίπτωσης καταστροφής ή αλλοίωσης της δασικής βλάστησης και της διάθεσης ή χρήσης της έκτασης για διαφορετικό προορισμό. Ο βασικός χαρακτήρας της έκτασης παραμένει. Αυτό το οποίο έχει υποχρέωση ο παραχωρησιούχος είναι με ευθύνη και δαπάνες του να συντηρεί και να βελτιώνει τη δασική βλάστηση του ακινήτου και να διαχειρίζεται και να διαφυλάσσει την έκταση. Η μεταβολή του δασικού χαρακτήρα με οποιονδήποτε τρόπο, συμπεριλαμβανομένης και της χρήσης του για διημέρευση ή διαμονή προσώπων στον χώρο υπαίθριας αναψυχής, επάγεται την ανάκληση της παραχώρησης».

Τα τονίζω αυτά, επιτρέπεται η εγκατάσταση -και αναφέρομαι σε αυτό ακριβώς στο οποίο αναφερθήκατε και εσείς- μικρών ξύλινων λυόμενων οικημάτων για χρήση ως αναψυκτηρίων -αναφέρει ακριβώς αυτό- επιτρεπόμενης της λειτουργίας τους υπό την επίβλεψη του παραχωρησιούχου, για να έχει κάποια έσοδα που θα πάνε αποκλειστικά και μόνο για τη συντήρηση και προστασία του ίδιου του χώρου.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Υφυπουργού)

Λίγο χρόνο ακόμα θα μου δώσετε, κύριε Πρόεδρε, γιατί είναι πολλά τα ερωτήματα και θέλω να δώσω απαντήσεις σε όλα.

Και γιατί τέθηκε αυτό; Διότι, όπως γνωρίζετε όλοι, η χρήση ήταν κατασκήνωση. Με την αλλαγή της χρήσης, αν γινόταν μόνο αλλαγή και σταματούσαμε εκεί, έπρεπε να κηρυχθεί αναδασωτέα η έκταση. Για να μπορεί να λειτουργήσει ως δάσος αναψυχής -και αυτός είναι ο λόγος με όλες τις παραμέτρους προστασίας, τις ανέφερα πριν- ήταν κρίσιμη η παράμετρος αναφοράς, για να μη φαίνεται ότι αλλάζει χρήση, χωρίς, όμως, θεσμικά να κατοχυρώνεται η νέα χρήση ως χώρου δασικής αναψυχής.

Κυρίες και κύριοι συνάδελφοι, άκουσα -θα επανέλθω πάλι στα ερωτήματα που τέθηκαν- με προσοχή και τον αγαπητό τέως Πρόεδρο, τον κ. Βούτση, όλα αυτά που ανέφερε και αναφέρθηκε σε αυτά που είχαν επί ημερών του ΣΥΡΙΖΑ, σε αξιοποίηση χρημάτων που δόθηκαν ή ήταν να δοθούν ή γίνονταν συζητήσεις και συμφωνίες για την κατασκευή ενός χώρου υγείας, ενός νοσοκομείου.

Θέλω να σας πω ότι δεν είμαι από την περιοχή, αλλά γνωρίζω -ρωτώντας μαθαίνεις και οφείλω να μαθαίνω και να γνωρίζω- ότι οι ανάγκες στην ανατολική Αττική είναι πολλές και για χώρους υγείας και για χώρους -αυτό που είπαμε- αποκατάστασης μέσω της κοινωνικής κατοικίας και τάξης στον χώρο, χωροταξικός, πολεοδομικός σχεδιασμός. Αυτό είναι ένα ευρύτερο θέμα. Ξεκινήσαμε από το Μάτι, θα επεκταθούμε και παραδίπλα και παντού.

Αυτό το οποίο, όμως, εξελίσσεται σήμερα και για το οποίο έχει γίνει ανακοίνωση πολλές φορές όχι τον τελευταίο χρόνο, όλο αυτό το διάστημα είναι η κοινωνική κατοικία. Και εγώ ο ίδιος έχω κάνει πολλές δηλώσεις για το πού βρίσκεται ο σχεδιασμός, πού βρίσκεται το θέμα της κοινωνικής κατοικίας. Ομολογώ και ειλικρινά σας μιλάω, δεν γνώριζα αυτά που άκουσα σήμερα, αυτά στα οποία αναφερθήκατε.

Όμως, γνωρίζω ότι μετά από συνεργασία και συνεννόηση που έγινε μεταξύ της Κυπριακής και της Ελληνικής Δημοκρατίας συμφωνήθηκε ως βέλτιστη αξιοποίηση των χρημάτων που διέθεσε και διαθέτει η Κυπριακή Δημοκρατία η αξιοποίηση για τον χώρο της κοινωνικής κατοικίας, όπως αναφέρθηκα. Και με βάση αυτή τη συμφωνία εξελίσσεται όλος ο σχεδιασμός και όλη η αναφορά. Και,, ακριβώς, βάσει αυτής της συμφωνίας υπήρξαν και οι συνεννοήσεις με τις τοπικές κοινωνίες, με τους δημάρχους και με αποφάσεις δημοτικών συμβουλίων, για να φτάσουμε σήμερα εδώ. Άρα αυτά εξελίχθηκαν με γνώση και με συνεργασία με όλους τους φορείς πάσης φύσεως, κοινωνικούς φορείς, θεσμικούς φορείς, πολίτες, οι οποίοι εκπροσωπούσαν την ευρύτερη περιοχή.

Σε ό,τι αφορά τον ειδικό λογαριασμό, επειδή τέθηκε και είναι κρίσιμο θέμα, είπα ότι θα μπορώ να απαντήσω σ’ αυτά που έχω στη διάθεσή μου, διότι είμαστε υποχρεωμένοι να δώσουμε αναφορά για τα χρήματα από οπουδήποτε και αν προέρχονται και για οποιονδήποτε σκοπό, πολύ περισσότερο για ένα τέτοιον ιερό σκοπό όλοι μας, μέχρι τελευταίου ευρώ, όπως είπατε, αγαπητέ κύριε Πρόεδρε, από πού είναι τα χρήματα, πώς γίνεται η διαχείρισή τους και ποιος είναι ο λογαριασμός σήμερα. Όμως και με γνώση για οτιδήποτε θελήσετε, οποιαδήποτε απορία ή πρόταση ή ερώτηση έχετε σε αυτό το θέμα, είμαστε στη διάθεσή σας και είμαστε υποχρεωμένοι να το κάνουμε σε ό,τι ζητήσατε για να μάθετε.

Ενημερωτικά και επιγραμματικά θέλω να σας πω…

**ΝΙΚΟΛΑΟΣ ΒΟΥΤΣΗΣ:** Έχετε γνώση των μεγάλων δωρεών των ιδιωτών που δόθηκαν; Πού πήγαν αυτά;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Όχι, κύριε Πρόεδρε, δεν έχω γνώση για όλα αυτά που είπατε.

**ΝΙΚΟΛΑΟΣ ΒΟΥΤΣΗΣ:** Το δέχομαι και ευχαριστώ, αλλά είναι μείζον θέμα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Σέβομαι αυτό που μου λέτε, επιφυλάσσομαι διότι δεν είμαι αυτή τη στιγμή έτοιμος να σας δώσω απάντηση για όλους αυτούς που προσέφεραν και πώς έχουν εξελιχθεί.

Γνωρίζω, όμως, σε ό,τι αφορά τα χρήματα του ειδικού λογαριασμού -ως προς αυτό μπορώ να σας δώσω απάντηση- ότι ο λογαριασμός έχει σήμερα 24,4 εκατομμύρια ευρώ.

Από 18-7-2019 έχουν διατεθεί 821.000 για αμοιβή έντεκα μελετών, οι οποίες ανατέθηκαν στο Τεχνικό Επιμελητήριο ή διαμέσου του Τεχνικού Επιμελητηρίου για την υλοποίηση του Ειδικού Πολεοδομικού Σχεδίου.

Επίσης, 550.000 κάλυψαν αποζημιώσεις αποκατάστασης χώρου και νόμιμης περίφραξης των πυρόπληκτων και περίπου 6,2 κάλυψαν τις ανάγκες υλοποίησης της δεύτερης φάσης του Ειδικού Πολεοδομικού Σχεδίου που είναι και το μεγάλο κόστος, αλλά και η μεγάλη ανάλυση σχεδιασμού.

Αυτή είναι η ενημέρωση που μπορώ να κάνω σήμερα για τον ειδικό λογαριασμό.

Για όλες τις άλλες ερωτήσεις επιφυλάσσομαι, αγαπητέ Πρόεδρε και αγαπητοί συνάδελφοι, επειδή δεν έχω όλη την εικόνα, για να μπορώ να σας απαντήσω.

Σε ό,τι αφορά σε ποιον ανήκουν οι εκτάσεις -βλέπω εδώ τα ερωτήματα που είχαν τεθεί…

**ΧΡΗΣΤΟΣ ΣΠΙΡΤΖΗΣ:** Κύριε Υπουργέ, επαναλαμβάνετε τα ποσά;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Είναι στη δεύτερη φάση του Ειδικού Χωροταξικού Σχεδίου που αφορά το Ρυμοτομικό Σχέδιο Εφαρμογής και Πράξη Εφαρμογής. Είναι στη δεύτερη φάση που εξελίσσεται τώρα.

**ΧΡΗΣΤΟΣ ΣΠΙΡΤΖΗΣ:** Στο ΤΕΕ;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Διά μέσου του ΤΕΕ έγινε διαγωνιστική διαδικασία, όπως και η πρώτη φάση.

Θέλω να σας πω, διότι αναφέρθηκα πριν στον φόρο και στις μελέτες, τα εξής: Κοιτάξτε, το Ειδικό Πολεοδομικό Σχέδιο στην πρώτη του φάση -το ξέρετε, αλλά οφείλω να το πω- περιλαμβάνει μελέτη τοπογραφίας, εκπόνηση στρατηγικής μελέτης περιβαλλοντικών επιπτώσεων, συγκοινωνιακή μελέτη, μελέτη οριοθέτησης ρεμάτων -αυτά δεν υπήρχαν στους παλιούς σχεδιασμούς, οι συνάδελφοι που είναι γνώστες του αντικειμένου το γνωρίζουν, είναι από τις προσθήκες και τις βελτιώσεις για φυσικές καταστροφές και κλιματική αλλαγή που λαμβάνουν υπ’ όψιν- και την εκπόνηση του ειδικού πολεοδομικού σχεδιασμού.

Η δεύτερη φάση που είναι σε εξέλιξη τώρα αφορά πολεοδομικές και ρυμοτομικές μελέτες, συγκοινωνιακές κυκλοφοριακές μελέτες, περιβαλλοντικές μελέτες, γεωλογικές και γεωτεχνικές, μελέτες υδραυλικών έργων και στατικής επάρκειας υδραυλικών έργων, λιμενικά, νομικές υπηρεσίες. Προεδρικό διάταγμα έχουμε στην πρώτη φάση. Υπουργικές αποφάσεις έχουμε στη δεύτερη φάση και για το όλον και για το μέρος. Τα αναφέρω αυτά για να έχουμε και μία εικόνα του μεγέθους του σχεδιασμού στο χρόνο τον οποίο αναφέρθηκα.

Κύριοι συνάδελφοι, θέλω να σας πω επίσης ότι για να μειώσουμε χρόνους, ετοιμάζουμε νομοθετική ρύθμιση για τις περιβαλλοντικές μελέτες που θα χρειαστούν και αντί να πάμε για περιβαλλοντική μελέτη για τα συγκοινωνιακά, για τα λιμενικά, για τα ρέματα ξεχωριστά, θα προβλέπεται ενιαία περιβαλλοντική μελέτη για όλα, και για τα λιμενικά και για τα ρέματα και για τα συγκοινωνιακά. Καταλαβαίνετε ότι είναι ορθότερο, πέρα από το συντομότερο, διότι ό,τι αλληλεπιδράσεις έχουμε από τον σχεδιασμό γύρω από αυτές τις μελέτες λαμβάνονται υπ’ όψιν την ίδια στιγμή, για να έχουμε ολοκληρωμένη άποψη από πλευράς προστασίας του χώρου.

Δεν βλέπω κάτι άλλο ή δεν θυμάμαι κάτι άλλο, αγαπητοί συνάδελφοι.

Αγαπητέ Πρόεδρε, εγώ προσπάθησα να δώσω απαντήσεις τεχνικές. Προσπάθησα, επίσης, να είμαι πολύ προσεκτικός και στον λόγο μου, αλλά και στις αναφορές μου, διότι εκείνο το οποίο έχει σημασία και νομίζω είναι κρίσιμο και προκύπτει από την κουβέντα για όλους μας είναι ότι για τέτοια θέματα, μετά από τέτοιες στιγμές, το ελάχιστο που οφείλουμε να κάνουμε είναι να μη διαχωριζόμαστε μεταξύ μας, διότι η συζήτηση είναι καλή όταν είναι δημιουργική και εποικοδομητική. Γνωρίζετε, αλλά θέλω να επαναλάβω ότι εγώ είμαι πάντα ανοιχτός σε προτάσεις που βελτιώνουν και βοηθούν στην πιο γρήγορη και πιο σωστή ολοκλήρωση των πραγμάτων και τον σχεδιασμό. Με αυτή την έννοια είμαι πάντα εδώ.

Όμως, για το συγκεκριμένο, ξεπερνώντας τις ανάγκες που έχει όλη η περιοχή που τις σέβομαι, νομίζω ότι θα είναι λάθος και ως μήνυμα και ως στάση απέναντι σ’ αυτή την προσφορά -γιατί αυτό συζητάμε- της Κυπριακής Δημοκρατίας για λύση ενός από τα πολλά και μεγάλα προβλήματα της περιοχής. Είμαστε στην πηγή να πιούμε νερό και να αξιοποιήσουμε τα χρήματα αυτά, προσπαθώντας να βρούμε και άλλα χρήματα. Εξελίσσονται και άλλες κινήσεις για όλα αυτά που ειπώθηκαν και που θα έπρεπε και που πρέπει να γίνουν. Όμως, μη χάσουμε αυτή την ευκαιρία και τον χρόνο. Είναι κρίμα όταν έχουμε φτάσει στην πηγή, να μη λύσουμε έστω αυτό το ένα από τα πολλά προβλήματα που έχει η περιοχή και να ανακουφίσουμε τον τόπο, διότι όλοι κρινόμαστε τελικώς από το αποτέλεσμα. Μπορεί ο καθένας να νομίζει ότι έχει την καλύτερη απάντηση πως προτεραιότητα πού πρέπει να αξιοποιήσει χρήματα και τι πρέπει να κάνει. Το σέβομαι. Όμως, όταν φτάνουμε σε μια τέτοια στιγμή, νομίζω ότι όλοι μας πρέπει να ξεπεράσουμε τις όποιες σκέψεις, προτάσεις, θέσεις έχουμε -που τις σέβομαι- για να τελειώσουμε τουλάχιστον ένα από όλα. Και εδώ είμαστε να συμβάλουμε και να συνεργαστούμε και για όλα τα άλλα που δεν κάναμε στο παρελθόν.

Με αυτές τις παρατηρήσεις, σας ευχαριστώ πολύ, κύριε Πρόεδρε, αγαπητοί συνάδελφοι, που με ακούσατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Καλημέρα σας και από μένα.

Τον λόγο έχει ο Πρόεδρος της Βουλής κ. Κωνσταντίνος Τασούλας.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, δεν είμαι εδώ επειδή σας αποφεύγω, αλλά για να μπορέσω λόγω αποστάσεως να μιλήσω χωρίς μάσκα.

Άκουσα τη σημερινή συνεδρίαση και στον βαθμό που αφορά στη Βουλή μόνο και στη νομιμότητα της διαχείρισης του ειδικού λογαριασμού, θα ήθελα να κάνω μια ενημέρωση σύντομη όχι για θέματα που έχουν σχέση με επιλογές ή προτεραιότητες, αλλά με θέματα που αφορούν στη διαχείριση του λογαριασμού. επειδή όπως ξέρετε από το 2018 όταν με ΠΝΠ αποφασίστηκε η συγκρότηση αυτού του λογαριασμού, η Βουλή διά του εκάστοτε Προέδρου της, ας πούμε ότι ηγείται της τετραμελούς επιτροπής -οι άλλοι είναι Υπουργοί- που υπογράφουν την εκταμίευση των κονδυλίων.

Πολύ χοντρικά σας λέω ότι από το 2018 ίσαμε σήμερα, τα τέσσερα τελευταία χρόνια, η τετραμελής επιτροπή υπό τον Πρόεδρο της Βουλής που συνεδριάζει για τις εκταμιεύσεις κονδυλίων συνεδρίασε πέντε φορές, δύο φορές μέχρι τις εκλογές του 2019 και τρεις από τις εκλογές του 2019 ίσαμε σήμερα. Τα ποσά που εκταμιεύθηκαν σ’ αυτές τις πέντε συνεδριάσεις είναι έως τις εκλογές του 2019 6.900.000 ευρώ και από τις εκλογές του 2019 μέχρι τώρα 7.500.000 ευρώ.

Όντως, όπως είπε ο κ. Ταγαράς, ο λογαριασμός έχει σήμερα 24 εκατομμύρια και κάτι. Θα σας πω λεπτομέρειες. Θα σας πω, επίσης, ότι βάσει του άρθρου 4 της πράξης νομοθετικού περιεχομένου συγκροτήθηκε αυτό το σχήμα -το οποίο δεν είναι συνηθισμένο, δηλαδή η νομοθετική εξουσία και η εκτελεστική να συνεργάζονται, αλλά είχε νόημα η Βουλή να μετέχει σ’ αυτό. Η διοίκηση του λογαριασμού που εκταμιεύει και παρακολουθεί τη νομιμότητα των εκταμιεύσεων για αποκατάσταση στην τραγωδία του Ματιού, έπρεπε να συγκροτήσει και ένα σχήμα διαχειριστικού ελέγχου, το οποίο ενεργοποιήθηκε πριν από δύο χρόνια και το οποίο ήλεγξε με ορκωτούς λογιστές τις χρήσεις του 2018, του 2019 και του 2020. Και οι τρεις χρήσεις ευρέθησαν εντάξει, ότι τηρήθησαν οι διαδικασίες και απομένει τώρα και η χρήση του 2021, η οποία έκλεισε προσφάτως και θα ελεγχθεί και αυτή.

Ταυτόχρονα δε, να ξέρετε, δεν αρκούμεθα σ’ αυτόν τον έλεγχο τον εσωτερικό, για τον οποίον έκανε μνεία και ο κ. Βούτσης, αλλά αποστέλλονται τα αποτελέσματα του ελέγχου και όλο το απολογιστικό υλικό στο Ελεγκτικό Συνέδριο για περαιτέρω κατασταλτικό έλεγχο. Συνεπώς η πλευρά της νομιμότητας έχει αυτή τη διάσταση και θεωρώ ότι είναι κατοχυρωμένη.

Για την ενημέρωση των συναδέλφων, αλλά και των ακροατών της Τηλεοράσεως της Βουλής, λέω ότι οι πόροι του λογαριασμού αυτού προέρχονται από τον τακτικό προϋπολογισμό, το πρόγραμμα δημοσίων επενδύσεων και από πολυπληθείς, τονίζω εγώ, εισφορές φυσικών προσώπων, νομικών προσώπων ιδιωτικού δικαίου, δημοσίου δικαίου, αλλοδαπών κρατών, διεθνών και υπερεθνικών οργανισμών. Δεν αναφέρομαι σε αυτό που είπε ο κ. Βούτσης γιατί υπάρχουν και άλλες δωρεές που έγιναν ad hoc, που δεν ενσωματώθηκαν σε αυτό το σχήμα.

Η βασική χορηγία αυτού του σχήματος, που όταν ξεκίνησε είχε 37 εκατομμύρια ήταν: 10 εκατομμύρια η Βουλή των Ελλήνων, 20 εκατομμύρια ο ΟΑΕΔ, 5 εκατομμύρια η Τράπεζα της Ελλάδος. Και τώρα έχουμε και 1,5 εκατομμύριο από λοιπούς δωρητές -μιλάω για τους πιο ισχυρούς δωρητές-, όπως είναι η Πρεσβεία της Σερβίας με 200.000 ευρώ, η Πρεσβεία της Αλβανίας με 100.000 ευρώ, αλλά υπάρχει και η συγκινητική πλευρά, όλο αυτό το πολυσέλιδο που έχω στα χέρια μου, που είναι οι εισφορές και ιδιωτών, 50 ευρώ, 100 ευρώ, 200 ευρώ από πολίτες από όλα τα μέρη της Ελλάδας, οι οποίοι θέλησαν -και είναι αξιέπαινοι- να συνεισφέρουν σε αυτό. Αυτή, λοιπόν, είναι η βασική προέλευση των χρημάτων.

Το όργανο διαχειρίσεως του λογαριασμού αυτού, όπως είπαμε, είναι μια τετραμελής επιτροπή υπό τον Πρόεδρο της Βουλής, η οποία αποτελείται από τον εκάστοτε Πρόεδρο της Βουλής που προεδρεύει, από τον Υπουργό Επικρατείας, ο οποίος έχει αρμοδιότητα τον συντονισμό του κυβερνητικού έργου -σήμερα αυτός είναι ο κ. Σκέρτσος-, από τον Υπουργό Υποδομών και από τον Υπουργό Οικονομικών. Αρμόδιο όργανο κίνησης του λογαριασμού ορίζεται ο Υπουργός Οικονομικών, ο οποίος ενεργεί μέσω των οργάνων του κάθε είδους πληρωμές, μετά όμως από εντολή της επιτροπής. Η τήρηση του λογαριασμού είναι στην Τράπεζα της Ελλάδος. Αυτή είναι η εικόνα, είναι το σχήμα.

Οι τρεις εκταμιεύσεις, που έγιναν μετά τις εκλογές και φτάνουν στα 7,583 εκατομμύρια, αφορούν, όπως νομίζω ήδη ελέχθη, τα εξής: 821.176 ευρώ προς το Υπουργείο Περιβάλλοντος και Ενέργειας για αμοιβές έντεκα μελετών για το ειδικό χωρικό σχέδιο στο Μάτι, 550.000 στο Υπουργείο Υποδομών και Μεταφορών για πραγματοποίηση δαπανών για αποζημίωση αποκατάστασης χώρου και νόμιμης περίφραξης των πυρόπληκτων περιοχών και 6.212.400 ευρώ προς το ΤΕΕ, το οποίο είναι νομικό πρόσωπο δημοσίου δικαίου, μετά από αίτημα του Υπουργείου Περιβάλλοντος για τη δαπάνη υλοποίησης του πολεοδομικού σχεδίου εφαρμογής, δηλαδή του δεύτερου σταδίου. Βάσει της προγραμματικής συμβάσεως που υπογράψαμε η επιτροπή, το Υπουργείο και το ΤΕΕ, έχω εδώ τα στοιχεία που αφορούν στις επιμέρους μελέτες, δηλαδή έχουμε πολεοδομικές και ρυμοτομικές μελέτες, δεκαέξι τοπογραφικές μελέτες, δέκα συγκοινωνιακές - κυκλοφοριακές, δεκατρείς υδραυλικών έργων, οκτώ στατικές, είκοσι γεωλογικές, είκοσι μία γεωτεχνικές, περιβαλλοντικές, λιμενικών έργων, νομικές υπηρεσίες, ερευνητικό πρόγραμμα και 20.000 ευρώ για αναθεώρηση των ορίων διαγράμματος εκούσιας μεταβίβασης ΦΠΑ κ.λπ.. Αυτή είναι η εικόνα ίσαμε τώρα, η οποία έχει οδηγήσει το ποσό να είναι στα 24 εκατομμύρια.

Για όλα αυτά ενημερώνω τη Διάσκεψη των Προέδρων. Σας είπα ότι είναι πέντε οι συνεδριάσεις αυτής της επιτροπής που αποφάσισε αυτές τις εκταμιεύσεις από το 2018 μέχρι σήμερα. Γίνεται ενημέρωση της Διάσκεψης των Προέδρων. Έτσι θα εξακολουθήσει να γίνεται με αυτό το σχήμα.

Συνεπώς, επειδή δίνουν από το υστέρημά τους πολλοί συμπολίτες μας θέλω να ξέρουν ότι υπάρχει διπλός και ισχυρός έλεγχος της νομιμότητας της διαχείρισης και εσωτερικής φύσεως και από το Ανώτατο Δημοσιονομικό Δικαστήριο της χώρας και μέχρι τώρα τα πράγματα έχουν εξελιχθεί ομαλώς ως προς το θέμα της νομιμότητας.

Αντιλαμβάνομαι ότι γίνονται συζητήσεις γιατί έτσι κι όχι αλλιώς ως προς θέματα επιλογών, αλλά επειδή η Βουλή εμπλέκεται στο θέμα της νομιμότητας, θέλω να σας διαβεβαιώσω ότι τα τελευταία τέσσερα χρόνια η νομιμότητα της διαχείρισης αυτού του λογαριασμού είναι άψογη.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Πρόεδρε.

**ΘΕΑΝΩ ΦΩΤΙΟΥ:** Εγώ δεν κατάλαβα. Άλλα λεφτά δεν δόθηκαν; Ο Πρόεδρος κατάλαβα πόσα έδωσε.

**ΠΡΟΕΔΡΕΥΩΝ (Απόστολος Αβδελάς):** Ο Κοινοβουλευτικός σας Εκπρόσωπος μπορεί να μιλήσει για αυτά.

Μπαίνουμε τώρα στον κατάλογο των ομιλητών.

Τον λόγο έχει ο κ. Μελάς από τη Νέα Δημοκρατία από τον Πειραιά, με τον Εθνικό του! Μία είναι η ομάδα του Πειραιά.

**ΙΩΑΝΝΗΣ ΜΕΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε να κυρώσουμε σήμερα το μνημόνιο συνεργασίας που υπέγραψε η χώρα μας με την Κύπρο τον περασμένο Οκτώβριο.

Σκοπός αυτής της συμφωνίας με την Κύπρο είναι η υλοποίηση έργων υποδομής για την ανασυγκρότηση και την αποκατάσταση των πυρόπληκτων περιοχών της ανατολικής Αττικής. Και πραγματικά, όπως έχει διεξαχθεί η συζήτηση μέχρι σήμερα, είναι απορίας άξια η στάση του ΣΥΡΙΖΑ σε αυτή την σύμβαση που ερχόμαστε σήμερα να συζητήσουμε.

Αυτή η σύμβαση αναφέρει ότι στο πλαίσιό της προβλέπεται η κατασκευή ενός συγκροτήματος κοινωνικών κατοικιών στον Δήμο της Ραφήνας, το οποίο θα αποτελείται από ενενήντα οκτώ διαμερίσματα. Για ποιους; Για τους άτυχους συμπολίτες μας που έχασαν τα σπίτια τους στις πυρκαγιές του Ιουλίου του 2018. Επίσης, προβλέπεται η αναβάθμιση του χώρου πρασίνου σε χώρο δασικής αναψυχής.

Ο κυπριακός ελληνισμός, λοιπόν, ενισχύει και συμμετέχει στις παρεμβάσεις αυτές προσφέροντας 11 εκατομμύρια ευρώ. Το έργο που θα υλοποιηθεί στις περιοχές της ανατολικής Αττικής αποτελεί, λοιπόν, σύμβολο αδελφικών σχέσεων και αλληλεγγύης σε σχέση με την κοινή πορεία της Ελλάδας και της Κύπρου. Αποδεικνύεται για ακόμα μία φορά ότι η Ελλάδα και η Κύπρος είναι συνοδοιπόροι και είναι λαοί που ο ένας στηρίζει τον άλλο στα δύσκολα.

Κυρίες και κύριοι συνάδελφοι, οι φονικές πυρκαγιές του Ιουλίου του 2018 στην ανατολική Αττική είχαν εκατόν τρία θύματα στο Μάτι. Αποτελεί μαύρη σελίδα στην ελληνική ιστορία. Αποτελεί μαύρη σελίδα και για την κυβέρνηση του ΣΥΡΙΖΑ. Δεν έχει νόημα να αναφερθούμε ξανά στις ευθύνες της προηγούμενης κυβέρνησης. Δεν έχει νόημα πραγματικά να αναφερθούμε ξανά σε εκείνη την παράσταση που είχε δώσει τότε από το κέντρο επιχειρήσεων της Πυροσβεστικής ο πρώην Πρωθυπουργός και Πρόεδρος της Αξιωματικής Αντιπολίτευσης, ο κ. Αλέξης Τσίπρας.

Επειδή όμως είδαμε πριν τον εισηγητή της Αντιπολίτευσης, τον κ. Σπίρτζη, να έρχεται εδώ και να μας φέρνει δημοσιεύματα από διάφορες ιστοσελίδες και είδαμε και την εξοικείωση που έχει με το διαδίκτυο, ας του προτείνουμε να κάνει ένα «γκουγκλάρισμα»: «Συγγνώμη, Αλέξης Τσίπρας, Μάτι». Δεν θα βρει τίποτα δυστυχώς, διότι συγγνώμη για τα θύματα στο Μάτι ο ΣΥΡΙΖΑ δεν ζήτησε ποτέ.

**ΘΕΑΝΩ ΦΩΤΙΟΥ:** Να ζητήσουμε συγγνώμη;

**ΙΩΑΝΝΗΣ ΜΕΛΑΣ:** Ναι, να ζητήσετε συγγνώμη.

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, σας παρακαλώ.

**ΙΩΑΝΝΗΣ ΜΕΛΑΣ:** Και θα έπρεπε να ντρέπεστε που μέχρι σήμερα δεν έχετε ζητήσει συγγνώμη.

**ΠΡΟΕΔΡΕΥΩΝ (Απόστολος Αβδελάς):** Μην απαντάτε, κύριε Μελά, σας παρακαλώ.

Κυρία Φωτίου, στο σχολείο όλο έξω πρέπει να σας είχαν εσάς! Σίγουρα όλο μιλούσατε!

**ΙΩΑΝΝΗΣ ΜΕΛΑΣ:** Η Κυβέρνηση της Νέας Δημοκρατίας έχει αναλάβει συγκεκριμένες πρωτοβουλίες για τις περιοχές που καταστράφηκαν τον Ιούλιο του 2018.

Τι έκανε η Κυβέρνησή μας μέχρι σήμερα; Ψηφίσαμε την απαλλαγή από τον ΕΝΦΙΑ των ακινήτων των πληγέντων το 2021. Ψηφίσαμε την αναστολή των πλειστηριασμών και των κατασχέσεων για τους πυρόπληκτους στους Δήμους Ραφήνας και Μαραθώνα για το 2020 και το 2021. Συνεχίζεται η χορήγηση μέχρι σήμερα του επιδόματος ανακατασκευής κατοικιών και του επιδόματος ενοικίου στους πυρόπληκτους.

Το Υπουργείο Περιβάλλοντος σε συνεργασία με το ΤΕΕ ολοκλήρωσε σε δύο χρόνια το ειδικό πολεοδομικό σχέδιο για τις συγκεκριμένες περιοχές και αναμένεται εντός του 2022 να ολοκληρωθεί και το ρυμοτομικό σχέδιο. Συστάθηκε η ΑΜΚΕ «Μάτι Ξανά» με σκοπό την υλοποίηση δράσεων για την αποκατάσταση και την ανάπλαση των περιοχών και τη βελτίωση της ζωής των κατοίκων. Πραγματοποιήθηκαν εργασίες απομάκρυνσης επικίνδυνων υλικών, κατεδάφισης κτηρίων, δενδροφύτευσης και άλλες απαραίτητες εργασίες.

Κυρίες και κύριοι συνάδελφοι, μέχρι που ήρθα σήμερα σε αυτή την Αίθουσα δεν πίστευα ότι υπάρχει κάποιο κόμμα το οποίο δεν θα ψηφίσει τη σημερινή σύμβαση. Ακούσαμε νωρίτερα από συναδέλφους του ΣΥΡΙΖΑ μάλιστα να ζητάνε ακόμα και την απόσυρση του νομοσχεδίου, ενός νομοσχεδίου το οποίο θα ανακουφίσει ακόμα περισσότερο τους ανθρώπους που επλήγησαν το 2018 από τις φονικές πυρκαγιές.

Εντύπωση όμως δεν αποτελεί μόνο η στάση του ΣΥΡΙΖΑ, εντύπωση αποτελεί και τη στάση του ΜέΡΑ25, το οποίο στην επιτροπή δήλωσε ότι ψηφίζει τη σύμβαση και σήμερα ήρθε η εισηγήτρια εδώ και μας είπε ούτε λίγο ούτε πολύ ότι τελικά θα την καταψηφίσουν.

Όπως όλοι αντιλαμβανόμαστε, το να αλλάζει ένα κόμμα άποψη από τη μία μέρα στην άλλη για ένα θέμα το οποίο είναι καθαρά κοινωνικό και είναι για την ενίσχυση ταλαιπωρημένων ανθρώπων οι οποίοι έχασαν τις περιουσίες τους, νομίζω ότι προκαλεί θλίψη σε αυτή την Αίθουσα.

Πρόκειται, λοιπόν, για μια συνεργασία της Ελλάδας και της Κύπρου, η οποία επιβεβαιώνει τους αδελφικούς δεσμούς μας. Πρόκειται για μια συνεργασία μεταξύ των δύο κρατών που και εκείνα πλέον συμβάλλουν στην ανασυγκρότηση των περιοχών που καταστράφηκαν από τις φωτιές το 2018 αλλά και στη βελτίωση της καθημερινότητας των κατοίκων.

Σε όλα τα ερωτήματα τα οποία τέθηκαν νωρίτερα, νομίζω ότι απάντησε επαρκώς και ο Υφυπουργός κ. Ταγαράς και τον ευχαριστούμε γι’ αυτά που εισέφερε στη συζήτηση, αλλά και ο Πρόεδρος της Βουλής.

Νομίζω ότι μετά και από αυτές τις πολύ σημαντικές παρεμβάσεις που ξεκαθάρισαν και απαντήθηκαν ερωτηματικά τα οποία τέθηκαν κατά τη διάρκεια της συζήτησης, δεν έχει πραγματικά κανένα, μα κανένα, κόμμα τη δικαιολογία να μην ψηφίσει αυτήν τη σύμβαση μεταξύ της Ελλάδας και της Κύπρου για τα 11 εκατομμύρια ευρώ που εισφέρει ο κυπριακός λαός στη χώρα μας, για τους ανθρώπους που έχασαν τις περιουσίες τους στις φονικές καταστροφές του 2018.

Εγώ, ως ένας Βουλευτής του ελληνικού Κοινοβουλίου, θα ήθελα να ευχαριστήσω τους αδελφούς μας τους Κύπριους γι’ αυτή τους την προσφορά. Εύχομαι πραγματικά όλες οι πλευρές να ψηφίσουν αυτή τη σύμβαση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μελά, και για την τήρηση του χρόνου. Πάντα κύριος σε αυτό!

Καλείται στο Βήμα ο κ. Παναγιώτης Σκουρολιάκος από τον ΣΥΡΙΖΑ - Προοδευτική Συμμαχία και να ετοιμάζεται ο κ. Καμίνης από το Κίνημα Αλλαγής. Στη συνέχεια θα πάρει τον λόγο ο Κοινοβουλευτικός Εκπρόσωπος της Ελληνικής Λύσης, ο κ. Βιλιάρδος.

Έχετε τον λόγο, κύριε Σκουρολιάκο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Συζητάμε λοιπόν το μνημόνιο συνεργασίας ανάμεσα στην Ελληνική Δημοκρατία και την Κυπριακή Δημοκρατία, για την υλοποίηση έργων υποδομής, την ανασυγκρότηση και την αναβάθμιση των πυρόπληκτων περιοχών της Ανατολικής Αττικής.

Κυρίες και κύριοι Βουλευτές, ειλικρινά εύχομαι η σημερινή μέρα να μην είχε έρθει ποτέ, γιατί, αν δεν ερχόταν ποτέ, σημαίνει ότι δεν θα είχαμε θρηνήσει την απώλεια τόσων συνανθρώπων μας και ακόμα δεν θα είχαμε ζήσει το πολιτικό παράδοξο που ζήσαμε την περίοδο αμέσως μετά την καταστροφή στο Μάτι, αλλά και πριν από ένα λεπτό από αυτό το Βήμα να συνεχίζεται αυτό που ξέρει πολύ καλά ίσως αυτή η παράταξη, ότι κάποιοι έκαναν πολιτική καριέρα και έγιναν κυβέρνηση εκμεταλλευόμενοι αυτήν την καταστροφή, εκμεταλλευόμενοι τον πόνο των ανθρώπων, εκμεταλλευόμενοι τις εκατόν δύο ψυχές αθώων.

Η αδυναμία διαχείρισης των κρίσιμων καταστάσεων από την Κυβέρνηση της Νέας Δημοκρατίας είναι δεδομένη. Τη ζήσαμε και με τη «Μήδεια», τη ζήσαμε και πριν από λίγες μέρες. Έχουμε να λέμε πάρα πολλά. Είναι αυτή η πολιτική δύναμη που εκμεταλλεύτηκε με τον χειρότερο τρόπο την τραγωδία, αμέσως μετά την ανάληψη της διακυβέρνησής της και φέρνει την πράξη νομοθετικού περιεχομένου με τίτλο «Λήψη μέτρων για την αντιμετώπιση άμεσων κινδύνων…» κ.λπ., υπό την επωνυμία «Μάτι Ξανά».

Συγκρότησε, λοιπόν, η Κυβέρνηση του κ. Μητσοτάκη μια αστική μη κερδοσκοπική εταιρεία. Να πούμε αυτή η ΑΜΚΕ τι ορίστηκε να υλοποιήσει. Ορίστηκε να υλοποιήσει την κατάρτιση μητρώου εγκαυματιών από τις δασικές πυρκαγιές και την πλήρη υγειονομική κάλυψή τους από τον ΕΟΠΠΥ. Επί οκτώ μήνες βέβαια οι άτυχοι αυτοί συμπολίτες μας απολάμβαναν πλήρους κάλυψης από την κυβέρνηση του ΣΥΡΙΖΑ. Η παράταση της αναστολής πλειστηριασμών ήταν επίσης άλλο ένα στοιχείο, η παράταση της προθεσμίας για υποβολή αιτήσεων στεγαστικής συνδρομής, καθώς και η αποκατάσταση του χώρου της μόνιμης περίφραξης από ειδικό λογαριασμό.

Να δούμε τι έγινε με όλα αυτά για τα οποία συστήθηκε η ΑΜΚΕ «Μάτι Ξανά»; Τι έκανε; Απολύτως τίποτα, απολύτως τίποτα, απολύτως τίποτα. Το επιβεβαιώνουν οι πάντες, όπως κι ο Δήμαρχος Ραφήνας που έχει δηλώσει για την ΑΜΚΕ «Μάτι Ξανά» ότι μετά από έξι μήνες, τότε είχε πει, από τη σύστασή της και παρ’ ότι πήρε παράταση για έναν χρόνο, δεν είχε κάνει τίποτα, διότι συστήθηκε, έλεγε ο δήμαρχος, μια εταιρεία χωρίς να έχει την τεχνική, τη διοικητική, την οποιαδήποτε άλλη υποστήριξη. Επομένως για μένα μέχρι σήμερα το έργο της ΑΜΚΕ «Μάτι Ξανά» θεωρείται αποτυχημένο, λέει ο Δήμαρχος Ραφήνας.

Καταθέτω και για τα Πρακτικά τη σχετική δήλωση.

(Στο σημείο αυτό ο Βουλευτής κ. Παναγιώτης (Πάνος) Σκουρουλιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά και ο Υπουργός Επικρατείας κ. Σκέρτσος δήλωνε πως η ΑΜΚΕ δεν είναι λειτουργική και οδεύει προς λύση.

Αλλά για να μπούμε στην ουσία του υπό κύρωση μνημονίου, τι είχε συμφωνήσει η κυβέρνηση του ΣΥΡΙΖΑ και τι έρχεται σήμερα στη Βουλή των Ελλήνων; Είναι γνωστό. Η κυβέρνηση του ΣΥΡΙΖΑ είχε συμφωνήσει με την κυπριακή κυβέρνηση να επιχορηγήσει η δεύτερη ένα νοσοκομείο κοντά στο Μάτι, στην ανατολική Αττική όπου υπάρχουν τόσα πολλά προβλήματα.

Λυπάμαι το να πω, κύριε Υπουργέ, κύριε Ταγαρά, δεν σας ξέρω προσωπικά, αλλά μου φαίνεστε ένας αξιοπρεπής άνθρωπος και χαμηλών τόνων. Πώς δεχτήκατε να πείτε ότι η κυβέρνηση του ΣΥΡΙΖΑ είχε συμφωνήσει με την κυβέρνηση της Κύπρου τη δημιουργία κοινωνικών κατοικιών; Άλλο πράγμα είχε συμφωνήσει. Αυτό είπατε προηγουμένως.

Μας λέτε ότι η καινούργια κυβέρνηση πήγε και διαπραγματεύθηκε πια και είπε ότι δεν θέλουμε να κάνουμε νοσοκομείο, να κάνουμε κοινωνικές κατοικίες; Έμειναν χωρίς σπίτι οι άνθρωποι. Θα έπρεπε δυόμισι χρόνια να έχετε κάνει κάτι. Γιατί δεν τους φτιάξατε σπίτια αυτά τα δυόμισι χρόνια που είσαστε στην Κυβέρνηση; Γιατί δεν ξεκινήσατε μια τέτοια διαδικασία;

Θα ήθελα να θέσω και κάποια ακόμη ερωτήματα προς τους αρμόδιους Υπουργούς. Πρώτον, τι γίνεται με το έργο ανάπτυξης του παραλιακού μετώπου από το Μάτι μέχρι τη Ραφήνα; Πόσα χρήματα κοστίζει το εν λόγω έργο; Ισχύει πως το έργο ξεκίνησε χωρίς τη μελέτη περιβαλλοντικών επιπτώσεων; Ισχύει πως το έργο σταμάτησε κατόπιν καταγγελιών κατοίκων της περιοχής;

Καταλαβαίνουμε, δεν θέλετε να γίνει νοσοκομείο. Είναι γνωστή η εχθρική στάση σας απέναντι στο δημόσιο σύστημα υγείας. Το ζούμε καθημερινά και μέσα σε αυτήν την πανδημία που δυστυχώς ζούμε.

Παίρνετε, λοιπόν, τα χρήματα από το νοσοκομείο και πάτε δήθεν να κάνετε κοινωνικές κατοικίες, ωραίες, ευάερες, ευήλιες και λοιπά, αλλά δεν ξέρετε πού θα χτιστούν. Δεν υπάρχει σχέδιο.

Με τα υπόλοιπα χρήματα μας λέτε ότι θα γίνει δάσος αναψυχής και, όπως επεσήμανε ο τέως Πρόεδρος της Βουλής, ο κ. Βούτσης, θα κάνετε μπαράκια -κάτι που το ξέρουμε πολύ καλά στην Αττική, γιατί ξέρετε, έχουμε πολλά χιλιόμετρα παραλίας και ξέρουμε τι γίνεται με αυτές τις «φάμπρικες».

Δεν λέτε, λοιπόν, πού θα γίνει, πώς θα ονομαστεί, αν θα γίνει. Κι όλα αυτά γιατί; Για να πείτε πάλι ψέματα στον ελληνικό λαό. Ορίστε εδώ, σε δηλώσεις: «Πριν από λίγες μέρες θυμίζουμε επισκέφθηκε την Κύπρο ο νέος Πρωθυπουργός της Ελλάδας, Κυριάκος Μητσοτάκης», όπου λέει: «Ζητήσαμε να γίνει ένα έργο που να φαίνεται ότι έγινε από την Κύπρο. Ζητήσαμε κάποια σχέδια, κάποια συγκεκριμένα πράγματα από την κυβέρνηση Τσίπρα, αλλά δυστυχώς δεν προχώρησε το θέμα τότε. Μας είπαν ότι θα γινόταν νοσοκομείο, αλλά δεν υπήρξε καμμία ενημέρωση στην πορεία». Και πιο κάτω λέει ο Έλληνας Πρωθυπουργός: «Χρειάζεται αναβάθμιση το Κέντρο Υγείας που υπάρχει στην περιοχή και συγκεκριμένα στο Πικέρμι. Θα μας κάνουν συγκεκριμένη πρόταση σύντομα και συμφωνούν μαζί μας ότι πρέπει να είναι ένα ξεχωριστό έργο που να φαίνεται ότι είναι από την Κύπρο και θα προωθηθεί. Θα τελειώσει σύντομα ο σχεδιασμός και θα μας ενημερώσουν», όπως τα μεταφέρει ο Πρόδρομος Προδρόμου, Κυβερνητικός Εκπρόσωπος.

Το καταθέτω στα Πρακτικά, λοιπόν, και αυτό.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θέλετε να σας πω και από το Prime Minister δηλώσεις του κ. Μητσοτάκη για το θέμα; Λέει: «Θέλω να ευχαριστήσω τον κυπριακό λαό διά του Προέδρου Αναστασιάδη, της σημαντικής δωρεάς την οποία είχε εξαγγείλει η Κυπριακή Δημοκρατία, μετά την καταστροφική πυρκαγιά στο Μάτι, για την υποστήριξη των χώρων περίθαλψης στην ανατολική Αττική». Αυτά τα είπε ο κ. Μητσοτάκης, για την υποστήριξη –επαναλαμβάνω- χώρων περίθαλψης στην ανατολική Αττική. Και συνεχίζει: «Και δεσμεύομαι, αγαπητέ Πρόεδρε, ότι τα χρήματα αυτά θα αξιοποιηθούν ταχύτατα και με τον καλύτερο δυνατό τρόπο, όπως θα αξιοποιηθούν συνολικά οι πόροι από όλες τις ιδιωτικές δωρεές που έγιναν για να μπορέσουμε να επουλώσουμε τις καταστροφές».

Καταθέτω και αυτή τη δήλωση του Πρωθυπουργού στα Πρακτικά.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω και μία συνέντευξη, όμως, του κ. Βασίλη Οικονόμου που λέει: «Ο Πρωθυπουργός Κυριάκος Μητσοτάκης είχε δεχθεί προεκλογικά την αναγκαιότητα του νοσοκομείου αυτού στην Αττική» και πιο κάτω: «Ένα Γενικό Νοσοκομείο Μεσογείων, με δυναμικότητα τριακοσίων κλινών, θα κόστιζε περί τα 80-100 εκατομμύρια ευρώ. Έχω ήδη έρθει σε επικοινωνία με τον Περιφερειάρχη Αττικής, τον Γιώργο Πατούλη, ο οποίος είναι πολύ θετικός και προτίθεται η Περιφέρεια να συνδράμει» -εννοούμε συμπληρωματικά, μετά τα χρήματα των Κυπρίων- «με ένα πολύ σημαντικό ποσό στήριξης των 40 εκατομμυρίων ευρώ».

Καταθέτω και αυτή τη συνέντευξη στα Πρακτικά.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαβάστε: «Αναγκαιότητα το Γενικό Νοσοκομείο Μεσογείων» έλεγε ο κ. Οικονόμου. Εδώ είπαν «δεν ξέραμε καν ότι υπάρχει συμφωνία για νοσοκομείο, δεν το ξέραμε». Το ακούσανε χτες το βράδυ. Έλεγε ο κ. Οικονόμου: «Οι τραυματίες της τραγωδίας μεταφέρθηκαν σε τρία νοσοκομεία της Αθήνας, «Σισμανόγλειο» κ.λπ., που απέχουν από το Μάτι από είκοσι τρία έως και τριάντα ένα χιλιόμετρα και σε φυσιολογικές συνθήκες απαιτούνται τουλάχιστον σαράντα λεπτά για να φθάσει κάποιος μέσω Αττικής Οδού». Εν πάση περιπτώσει αυτή είναι η δήλωσή σας, ρίξτε της μια ματιά.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ας μην πάμε μακριά. Σε εκδήλωση στην Παιανία, όπου ήμουν ομιλητής μαζί με τον αγαπητό συνάδελφο της Νέας Δημοκρατίας, εγώ ανέφερα το θέμα ότι η Κυπριακή Δημοκρατία έχει συμφωνήσει -είχε συμφωνήσει τότε ο Κύπριος Πρόεδρος με τον Αλέξη Τσίπρα τι θα μπορούσε να γίνει και ο Αλέξης Τσίπρας ζήτησε ένα νοσοκομείο.

Και η Κυβέρνηση αυτή, σε επίκαιρη ερώτησή μου ο κ. Κοντοζαμάνης μού είχε απαντήσει ότι δεν θα γίνει νοσοκομείο, γιατί κοστίζει πολύ η λειτουργία του. Τότε ο κ. Οικονόμου ανέβηκε στο Βήμα και είπε «Όχι, θα γίνει νοσοκομείο, απλώς δεν το ξέρανε οι προηγούμενοι», είχε γίνει τότε ο ανασχηματισμός. «Τώρα η καινούργια ηγεσία του Υπουργείου θα το κάνει το νοσοκομείο». Δεν είπε ότι εκείνα τα χρήματα των Κυπρίων θα πάνε αλλού και θα χρησιμοποιήσουμε άλλους πόρους για το νοσοκομείο, η κουβέντα ήταν για τα χρήματα των Κυπρίων.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το χειρότερο δεν είναι ότι δεν θέλετε να κάνετε νοσοκομείο. Το χειρότερο είναι ότι λέτε ψέματα, κάνατε ότι δεν ξέρατε ότι υπάρχει αυτή η συμφωνία. Ανήκουστο! Πραγματικά, σε τέτοιες περιπτώσεις ο οποιοσδήποτε σηκώνει τα χέρια ψηλά. Δεν έχει να πει τίποτα άλλο από το να ευχηθεί: «Στο καλό, καλό κατευόδιο!». Το έχει ανάγκη ο τόπος, το έχει ανάγκη ο λαός.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει τώρα ο κ. Γεώργιος Καμίνης από το Κίνημα Αλλαγής.

**ΓΕΩΡΓΙΟΣ ΚΑΜΙΝΗΣ:** Ελπίζω κάποια στιγμή να καταλάβουμε τι θα γίνει με αυτό το νοσοκομείο, εάν θα χτιστεί, πού θα χτιστεί και προπάντων πότε θα χτιστεί.

Συζητάμε σήμερα για την κύρωση αυτού του Μνημονίου Συνεργασίας μεταξύ της χώρας μας και της Κυπριακής Δημοκρατίας για έργα αποκατάστασης στις πληγείσες περιοχές. Και, βεβαίως, θέλω κι εγώ να ευχαριστήσω την Κυπριακή Δημοκρατία και τους πολίτες της Κύπρου γι’ αυτή τους τη βοήθεια.

Συνολικά είκοσι τρεις χώρες προσέφεραν βοήθεια είτε σε επίπεδο υποστήριξης την ώρα της μάχης με τις φωτιές είτε σε οικονομικό επίπεδο. Οι πυρκαγιές του 2018 ήταν, πράγματι, μια τραγική αφορμή για να δεχτεί η χώρα μας ένα τεράστιο κύμα συμπαράστασης από είκοσι τρεις χώρες. Είναι προφανές, πάντως, ότι η βοήθεια από τους Κύπριους αδελφούς μας κατέχει στις καρδιές μας μια ξεχωριστή θέση.

Προτού, όμως, αναφερθώ στις πρόνοιες του Μνημονίου Συνεργασίας, επιτρέψτε μου να πω και δύο πράγματα για τη διαχείριση των φυσικών καταστροφών τα τελευταία χρόνια στη χώρα μας έχοντας μάλιστα μέχρι πρότινος και την κοινοβουλευτική ευθύνη εκ μέρους του κόμματός μου για τα θέματα της πολιτικής προστασίας. Αυτό που βλέπουμε και αυτό που βλέπει, φυσικά, μαζί μας ο ελληνικός λαός είναι ότι τα τελευταία πέντε σχεδόν χρόνια αντικρίζουμε το ίδιο μοτίβο να επαναλαμβάνεται στη διαχείριση των φυσικών καταστροφών στα τρία διακριτά χρονικά στάδια αυτής της διαχείρισης: στην πρόληψη, στην καταστολή και στην αποκατάσταση. Και παρ’ ότι συνεχώς αλλάζουμε τα πάντα στο τέλος δεν αλλάζουμε τίποτα, για την πρόληψη φερ’ ειπείν.

Πριν από έναν χρόνο υπέβαλα μία ερώτηση στο Υπουργείο Πολιτικής Προστασίας, αλλά και στα συναρμόδια Υπουργεία, για να μάθω επιτέλους τα τελευταία χρόνια ποιες ζώνες πυροπροστασίας είχαν διανοιγεί και πού. την απάντηση ακόμα την περιμένω.

Φοβάμαι ότι κανείς στη χώρα δεν γνωρίζει αυτή τη στιγμή τι έχει γίνει τα τελευταία χρόνια με τις ζώνες πυροπροστασίας και τους δασικούς δρόμους. Και αυτό είναι μία μόνιμη παθογένεια της διοίκησής μας στο γεγονός ότι δεν κάνει ποτέ την άχαρη δουλειά. Την άχαρη, αλλά τόσο πολύτιμη δουλειά τού να συντηρεί, να επιβλέπει και να μεριμνά.

Έρχομαι κατά δεύτερο λόγο στους χρόνους και, όπως ανέφερε και ο εισηγητής μας Βασίλης Κεγκέρογλου, -και φάνηκε και από τη συζήτηση μέχρι τώρα εδώ- ακόμα εκκρεμεί η ολοκλήρωση του πολεοδομικού, χωροταξικού και ρυμοτομικού σχεδίου στις δημοτικές κοινότητες και μάθαμε –αν δεν κάνω λάθος- ότι όλα αυτά θα ολοκληρωθούν μέσα στην άνοιξη του επόμενου χρόνου.

Όσον αφορά το νοσοκομείο περιττεύει να επεκταθώ. Θα περιμένω να ακούσω από τον εισηγητή της Πλειοψηφίας κάποια συγκεκριμένα πράγματα για το πού θα γίνει και το πότε θα γίνει. Θυμίζω βέβαια ότι σε λίγους μήνες συμπληρώνονται τέσσερα χρόνια από εκείνες τις φονικές πυρκαγιές και δυόμισι χρόνια μετράει η Κυβέρνηση στην εξουσία.

Το δεύτερο σημείο στο οποίο θέλω να σταθώ είναι ακριβώς αυτό το οποίο είπα για τις αντιπυρικές ζώνες. Προβλέπονται σχετικές μέριμνες στο μνημόνιο συνεργασίας και περιμένουμε να τις δούμε. Και αναρωτιέμαι αν η κάθε παρέμβαση εντάσσεται σε έναν συνολικό σχεδιασμό. Ακούσαμε για συνολικό σχεδιασμό και για ολιστική προσέγγιση στο θέμα της βόρειας Εύβοιας, δεν έχουμε ακούσει όμως ή δεν έχουμε δει έναν συνολικό σχεδιασμό για την περιοχή που κάηκε το 2018. Βεβαίως αυτός ο συνολικός σχεδιασμός δεν μπορεί παρά να προκύψει και από μια διαβούλευση με τους ενδιαφερόμενους, με συγκεκριμένους στόχους, χρονοδιαγράμματα, διαδικασίες ελέγχου, αξιολόγηση πεπραγμένων και αλλαγών όπου χρειάζονται και βέβαια σε συνθήκες διαφάνειας, προκειμένου να πληροφορούνται και οι δωρητές ότι τα χρήματά τους έπιασαν τόπο και ανακούφισαν κόσμο.

Στη συνεδρίαση της επιτροπής δεν κλήθηκαν, όμως, οι κάτοικοι να μιλήσουν, οι κατ’ εξοχήν ενδιαφερόμενοι. Ξέρετε, πολλές φορές με ρωτάνε φίλοι και γνωστοί τι γίνεται στη Βουλή, τι αξία έχουν οι διαδικασίες, κατά πόσον υπάρχει ένας διάλογος, γιατί πολλοί πιστεύουν ότι ο διάλογος δεν είναι υψηλού επιπέδου. Διαφωνώ με τέτοιες γενικεύσεις. Πιστεύω ότι πολύ συχνά διεξάγεται διάλογος υψηλού επιπέδου στη Βουλή. Αλλά υπάρχει και κάτι ακόμη σημαντικότερο, ότι η Βουλή είναι το μοναδικό φόρουμ που υπάρχει, το μοναδικό Βήμα σε όλη τη χώρα όπου μπορείς να ακούσεις με έναν τρόπο μεθοδικό και οργανωμένο όλες τις απόψεις και προπάντων τις απόψεις της κοινωνίας.

Αυτήν ακριβώς τη μεθοδικότητα και την οργάνωση του διαλόγου δεν τη συναντά κανείς πουθενά αλλού, ούτε στην τηλεόραση, ούτε στις εφημερίδες, ούτε στα ραδιόφωνα, ούτε στα μέσα κοινωνικής δικτύωσης. Σε αυτό το νομοσχέδιο όπου θρηνήσαμε αυτούς τους εκατό νεκρούς, όπου έχουμε να συνομιλήσουμε με τους συγγενείς, τους οικείους, τους φίλους, τους γείτονές τους, αυτούς τους ανθρώπους δεν τους καλέσαμε να τους ακούσουμε. Το θεωρώ ένα τρομακτικό έλλειμμα όλης αυτής της διαδικασίας.

Υπάρχει, τέλος, και μια ασάφεια σχετικά με το κόστος, αφού το υπερβάλλον κόστος από τις δωρεές θα καλυφθεί από την ελληνική πολιτεία και ζήτημα βεβαίως υπάρχει και με τον λογαριασμό που θα υποδείξει η ελληνική Κυβέρνηση. Για μας θα έπρεπε, όπως σε όλες τις φυσικές καταστροφές, να υπάρχει ένας λογαριασμός και μια δομή που θα διαχειρίζεται όλες τις δωρεές με απόλυτη διαφάνεια. Δεν υπάρχει κάποια σαφής αναφορά ούτε και στα κριτήρια των δικαιούχων των κατοικιών. Ελπίζουμε, βεβαίως, ότι τα κριτήρια αυτά θα είναι δίκαια και θα αφορούν πρωτίστως τους ανθρώπους που καταστράφηκαν τα σπίτια τους και ακόμη αντιμετωπίζουν στεγαστικό πρόβλημα. Δεν υπάρχει καταγραφή αυτών των αναγκών και ένα υλικό που θα μπορούσαμε να έχουμε στη συζήτησή μας σήμερα.

Δεν μπορώ να μη σχολιάσω ότι όλη αυτή η αδυναμία της σημερινής Κυβέρνησης να διαχειριστεί όχι μόνο τις επανειλημμένες κρίσεις στο πεδίο των φυσικών καταστροφών, αλλά και στο πεδίο της πρόληψης και ακόμη περισσότερο και στην αποκατάσταση όπως βλέπουμε σήμερα, αποτελεί ένα πλήγμα συνολικά για τη λειτουργία του κράτους και του πολιτικού μας συστήματος.

Ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Καμίνη.

Καλείται στο Βήμα ο Κοινοβουλευτικός Εκπρόσωπος της Ελληνικής Λύσης, ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Ειλικρινά μας στενοχωρεί πολύ το γεγονός ότι τα πολιτικά κόμματα δεν μπορούν να συμφωνήσουν πουθενά, ούτε καν σε μια δωρεά όπως η σημερινή. Εύλογα, λοιπόν, δεν εμπιστεύεται κανένας την Ελλάδα, ούτε φυσικά η Κομισιόν, όπως φαίνεται για παράδειγμα από τα εξής:

Πρώτον, το εθνικό σχέδιο για το Ταμείο Ανάκαμψης επιστράφηκε τρεις φορές προτού εγκριθεί.

Δεύτερον, οι διαπραγματεύσεις για το Ταμείο Ανάκαμψης θύμιζαν, πραγματικά, διαπραγματεύσεις μνημονίων.

Τρίτον, η Ελλάδα παραμένει η μοναδική στην Ευρωπαϊκή Ένωση σε καθεστώς ενισχυμένης εποπτείας, αυστηρής επιτήρησης δηλαδή.

Στα πλαίσια αυτά, καθώς επίσης λόγω της απίστευτης οικονομικής κακοδιαχείρισης της Κυβέρνησης, των διπλών ή τριπλών εκλογών που συζητούνται κ. ο .κ. δεν πρέπει να απορούμε καθόλου για τις ειδήσεις που διαρρέουν, σύμφωνα με τις οποίες η Κομισιόν σκέφτεται την τοποθέτηση ενός τεχνοκράτη στην Ελλάδα, όπως του Ντράγκι στην Ιταλία. Να μην απορούμε καθόλου.

Παρεμπιπτόντως, ήταν ενδιαφέρουσα η αναφορά του εισηγητή του ΚΙΝΑΛ -που είναι εγκλωβισμένο σε αυτό το όνομα όσο αρνείται να πληρώσει ή έστω να εξυπηρετήσει τα πάνω από 250 εκατομμύρια ευρώ χρέη που χρωστάει- σύμφωνα με την οποία ό,τι καλό έχει συμβεί στην Ελλάδα οφείλεται στο ΠΑΣΟΚ. Αν είναι δυνατόν! Είναι δυνατόν να λέγονται τέτοιες αυθαιρεσίες, από ένα κόμμα που διέσυρε διεθνώς την Ελλάδα το 2009, που την καταδίκασε άδικα στο ΔΝΤ το 2010, με πάνω από 30 δισεκατομμύρια ευρώ στα ταμεία των οργανισμών του δημοσίου που δεν γνώριζε καν, που συνυπέγραψε το PSI το 2011 υποθηκεύοντας τη χώρα για ενενήντα εννέα χρόνια, που εξαθλίωσε τους Έλληνες κ. ο. κ; Νομίζει πως ξέχασαν οι Έλληνες τα πολιτικά εγκλήματα του ΠΑΣΟΚ επειδή απλά άλλαξε ηγεσία; Λάθος, μεγάλο λάθος!

Όσον αφορά στα χρήματα που δόθηκαν από επιχειρηματίες και τοποθετήθηκαν σε άλλους λογαριασμούς, την πρόθεση του Κατάρ σε σχέση με το νοσοκομείο στο Μάτι, τον απολογισμό κ.λπ. που ειπώθηκαν από την Αξιωματική Αντιπολίτευση ασφαλώς δεν είναι παράλογα, ενώ όσον αφορά στον απολογισμό, προφανώς, συμφωνούμε απόλυτα πως πρέπει να γίνει το συντομότερο δυνατόν, αν και σε κάποιον βαθμό ήταν επαρκείς οι εξηγήσεις του Προέδρου της Βουλής.

Εντούτοις, δεν βλέπουμε, γιατί θα πρέπει να καθυστερήσει να ψηφιστεί το σημερινό σχέδιο νόμου, έως τότε, αφού με αυτή τη λογική δεν θα γίνεται ποτέ τίποτα στην Ελλάδα. Όλα θα παραμένουν εκκρεμή.

Αυτό που θα θέλαμε, πάντως, εμείς να ρωτήσουμε είναι το εξής: Πώς θα δοθούν τα διαμερίσματα; Με κλήρο; Με συγκεκριμένα κριτήρια; Τι έχει αποφασιστεί για τους πυρόπληκτους που θα μείνουν εκτός; Αν θέλετε και αν μπορείτε, απαντήστε μας.

Είναι πάντοτε θλιβερό να ασχολούμαστε με το Μάτι, αφού έρχονται αυτόματα στη μνήμη μας όσα συνέβησαν τη νύχτα των πυρκαγιών και οι άνθρωποι που χάθηκαν άδικα. Δυστυχώς δε η πρόσφατη εμπειρία από τις χιονοπτώσεις τεκμηρίωσε πως δεν έχει αλλάξει απολύτως τίποτα όσον αφορά στη μη ετοιμότητα του κρατικού μηχανισμού, κυρίως, σε σχέση με την ευαισθησία των λειτουργών του, καθώς επίσης των πολιτικών τους προϊσταμένων. Είναι φανερό, άλλωστε, από τις πυρκαγιές της Εύβοιας του 2021 -αλλά και τις προηγούμενες, πάντα καίγεται η Εύβοια- όπου ο Πρωθυπουργός ζήτησε συγγνώμη, από τις πλημμύρες της Αττικής, που επίσης ζήτησε συγγνώμη κ. ο. κ.. Δεν έχει, αλήθεια, κουραστεί να ζητάει τόσες φορές συγγνώμη; Για πόσο χρονικό διάστημα, ακόμη, θα τον συγχωρούν οι πολίτες για τα τεράστια λάθη του; Δεν θα αντιδράσουν κάποια στιγμή, παύοντας να κρατούν σκυφτό το κεφάλι; Υπάρχουν λύσεις, υπάρχουν εναλλακτικές.

Εμείς, πάντως, έχουμε καταθέσει αίτημα για εξεταστική επιτροπή όσον αφορά το Μάτι, χωρίς, δυστυχώς, να γίνει αποδεκτό από την Κυβέρνηση. Απαράδεκτο! Ενώ, παράλληλα, έχουμε απαιτήσει να επιταχυνθούν οι δικαστικές υποθέσεις που βρίσκονται σε εξέλιξη, όπως για παράδειγμα με τα στελέχη της Πυροσβεστικής, ελπίζοντας να μην οδηγηθούν και αυτές στο αρχείο, όπως συνήθως συμβαίνει στη χώρα μας. Μόνον έτσι θα δικαιωθούν οι νεκροί και θα καταπολεμηθούν οι ανεπάρκειες καθώς επίσης και οι νοσηρές συμπεριφορές του κράτους. Πιστεύουμε ότι πρέπει ασφαλώς να αποζημιωθούν όλα τα θύματα και οι περιουσίες που χάθηκαν, καθώς επίσης να αποκατασταθεί πλήρως η περιοχή.

Στο νομοσχέδιο τώρα, που αφορά στη δωρεά της Κυπριακής Δημοκρατίας, θα θέλαμε να πούμε ότι μας προξενεί μία πρόσθετη συγκίνηση, αφού μας θυμίζει τις άλλες μεγάλες πυρκαγιές του 2007, της Ηλείας, όπου ξανά η Κύπρος είχε συνεισφέρει ένα μεγάλο ποσό στο ταμείο Μολυβιάτη. Ας μην το ξεχνάμε. Δυστυχώς, όμως, το συγκεκριμένο ταμείο, με δωρεές 208 εκατομμυρίων ευρώ, δεν αξιοποιήθηκε επαρκώς -για να μην πούμε κάτι άλλο- ενώ, τελικά, πολλά από τα κεφάλαιά του οδηγήθηκαν σε διαφορετικές χρήσεις, αφού δαπανήθηκαν μόλις 97 εκατομμύρια ευρώ. Και όλα αυτά επί Νέας Δημοκρατίας, οπότε είναι λογικό να έχουμε αμφιβολίες σχετικά με τα χρήματα που θα διατεθούν για το Μάτι, όπως και πολλοί άλλοι, κρίνοντας από το ότι για την κοινωφελή εταιρεία «Μάτι Ξανά» συγκεντρώθηκαν, μόλις, 38 εκατομμύρια. Όπως διαβάσαμε πάντως -και θα καταθέσουμε στα Πρακτικά- η εταιρεία «Μάτι Ξανά» είναι υπό διάλυση.

Στο σημείο αυτό θα θέλαμε να ρωτήσουμε, ποιος Υφυπουργός στο γραφείο του Πρωθυπουργού έχει αναλάβει τον συντονισμό, σύμφωνα με τον ν.4626/2019, για την αποκατάσταση των ζημιών της πυρκαγιάς. Ο κ. Σκέρτσος, όπως ανέφερε ο Πρόεδρος της Βουλής προηγουμένως; Εμείς, πάντως, είχαμε εκφράσει από τότε τις επιφυλάξεις μας για τη λειτουργία και για την επάρκεια των κεφαλαίων της εταιρείας. Ενώ εάν, πράγματι, είναι υπό διάλυση, θα επιβεβαιωνόταν για ακόμη μια φορά πως η αποτυχημένη ελληνική Κυβέρνηση νομοθετεί χωρίς σοβαρό σχεδιασμό και χωρίς να έχει καμμία απολύτως επαφή με την πραγματικότητα, ότι λειτουργεί μόνο για λόγους εντυπωσιασμού και δημοσιότητας, αφού συνηθίζει να εξαγγέλλει ενέργειες που υπολείπονται, τελικά, κατά πολύ αυτών που υπόσχεται όταν έρθει η στιγμή της πραγματοποίησής τους.

Παρά το ότι, λοιπόν, η σημερινή προσφορά είναι μια σημαντικού μεγέθους ευγενής πρωτοβουλία -κανένας, δυστυχώς, δεν το είπε- έχουμε πολλές ανησυχίες ως προς την αποτελεσματικότητα του σχεδιασμού υλοποίησής της, ενώ υπάρχουν κίνδυνοι να μην αξιοποιηθούν σωστά τα χρήματα ή να λιμνάσουν, όπως έχουμε το παράδειγμα της Ηλείας.

Συνεχίζοντας την προσφορά της Κύπρου, αν και δεν δόθηκαν περιγραφικά στοιχεία για την έκταση, αλλά μόνο το ποσό και κάποια γενικά στοιχεία για το κτήριο, αφορά στην ανέγερση συγκροτήματος ενενήντα οκτώ κατοικιών σε οικόπεδο 17,6 στρεμμάτων, εκ των οποίων τα 13,5 στρέμματα ανήκουν στον Δήμο Ραφήνας, ενώ τα υπόλοιπα σε τρίτους στην περιοχή Σκουφέικα, όπως θα καταθέσουμε στα Πρακτικά. Εν προκειμένω, έχει ολοκληρωθεί το πολεοδομικό σχέδιο που καλύπτει 7,9 στρέμματα, ενώ με την παρούσα σύμβαση θα ανεγερθούν επτά κτήρια συνολικού εμβαδού επτά χιλιάδων οκτακοσίων σαράντα τετραγωνικών μέτρων, με δεκατέσσερα διαμερίσματα ογδόντα τετραγωνικών μέτρων στο κάθε κτήριο. Τα κτήρια αυτά θα έχουν πιλοτή, ενώ δεν αναφέρεται ο αριθμός των ορόφων για να γνωρίζουμε τον συντελεστή κάλυψης. Ο συντελεστής δόμησης είναι 44%, ενώ θα υπάρξει βιοκλιματική σχεδίαση και διαμόρφωση του περιβάλλοντος χώρου σε χώρο πρασίνου δασικής αναψυχής, όπως θα καταθέσουμε στα Πρακτικά.

Το κόστος του έργου είναι 12 εκατομμύρια ευρώ, χωρίς τον ΦΠΑ και τη δαπάνη έκδοσης αδειών, σημειώνοντας πως τα 10.927.282 ευρώ προσφέρονται από την Κύπρο, ενώ το ελληνικό δημόσιο θα συμβάλει με τα υπόλοιπα.

Όπως αναφέρεται στον Τύπο, αφού δεν έχουν προσκομιστεί στη Βουλή οι λεπτομέρειες, τα 8 εκατομμύρια ευρώ θα διατεθούν για την ανέγερση κατοικιών που θα δοθούν σε πυρόπληκτα άτομα που δεν μπορούν να εξασφαλίσουν στέγη, ενώ τα υπόλοιπα θα δαπανηθούν στη μελέτη, στον περιβάλλοντα χώρο και στο Πάρκο Μνήμης.

Με βάση αυτά τα στοιχεία, το κόστος ανέγερσης ανά κατοικία θα διαμορφωθεί στα 81.630 ευρώ και ανά τετραγωνικό μέτρο στα 1.020 ευρώ, ενώ δεν φαίνεται να έχει ληφθεί υπ’ όψιν η άνοδος του κόστους λόγω του πληθωρισμού, ειδικά όσον αφορά στα υλικά και στο κόστος ενέργειας, κάτι που πρέπει να διορθωθεί άμεσα.

Περαιτέρω, από τη δωρεά της Κύπρου, του ύψους που αναφέραμε, τα 927.282,97 ευρώ συγκεντρώθηκαν από τους πολίτες του νησιού -γι’ αυτό και τα δεκαδικά- ενώ τα υπόλοιπα 10 εκατομμύρια προέρχονται από το κυπριακό δημόσιο. Επομένως υπάρχει μια μόχλευση -κατά κάποιον τρόπο- των δωρεών των πολιτών της τάξης του 1 προς 10, γεγονός που σημαίνει ότι αν τα κεφάλαια που συγκεντρώθηκαν από τους Έλληνες πολίτες, είναι 38 εκατομμύρια ευρώ, το ελληνικό δημόσιο θα έπρεπε να προσθέσει 380 εκατομμύρια ευρώ περίπου, με βάση την αναλογία της Κύπρου.

Σε κάθε περίπτωση, η συνολική υλική ζημία από την πυρκαγιά -η ανθρώπινη δεν υπολογίζεται- είναι πολύ μεγάλη, αφού υπολογίζεται πως κάηκαν δυόμισι χιλιάδες κατοικίες, ενώ τέσσερις χιλιάδες έχουν σοβαρές ζημιές, όπως θα καταθέσουμε στα Πρακτικά. Οι ασφάλειες έχουν πληρώσει 34,5 εκατομμύρια ευρώ για οκτακόσια τριάντα πέντε αιτήματα που αφορούσαν ζημίες σε ασφαλισμένα κτήρια, με το γενικότερο κόστος της αντικατάστασης των οικιών να υπολογίζεται στα 450 εκατομμύρια ευρώ.

Έχουμε δικούς μας υπολογισμούς, τους οποίους θα καταθέσουμε στα Πρακτικά. Θέλουμε πάντα να βοηθάμε και να είμαστε εποικοδομητικοί.

Η συνδρομή του δημοσίου, με εξαγγελίες του ΣΥΡΙΖΑ, υπολογίζεται στα 345 εκατομμύρια ευρώ, ένα σημαντικό ποσό βέβαια, που όμως δεν καλύπτει το σύνολο των δαπανών για την ανακατασκευή των κατοικιών, ούτε το κόστος των υποδομών, όπως δίκτυα κοινής ωφελείας, δρόμοι και λοιπά.

Αυτό που εμείς θα θέλαμε να ρωτήσουμε είναι ποιο ακριβώς ποσόν έχει προβλεφθεί στον προϋπολογισμό για το Μάτι -τουλάχιστον όσον αφορά για το 2022- αφού όλα τα παραπάνω είναι απλοί υπολογισμοί. Ελπίζουμε, βέβαια, πως έχει συμπεριληφθεί στον προϋπολογισμό, αφού καθημερινά ακούγονται νέα ποσά που τον έχουν καταστήσει ήδη διάτρητο δυστυχώς, έχοντας την εντύπωση πως η Κυβέρνηση περιμένει να καλύψει αυτές τις υπερβάσεις με τον επιπλέον ΦΠΑ που θα εισπράξει στις αυξημένες τιμές λόγω του πληθωρισμού. Είναι ένα σημαντικό ποσό ο επιπλέον ΦΠΑ που θα εισπράξει η Κυβέρνηση. Υπενθυμίζουμε εδώ πως είχε υπολογίσει μέσο πληθωρισμό 0,6 % για το 2021, ενώ, τελικά, διαμορφώθηκε στο 1,2%, γεγονός που σημαίνει πως η πρόβλεψή της ήταν 100% λανθασμένη, παρά το ότι έγινε αρκετά αργά τον Νοέμβριο του 2021. Όλες οι προβλέψεις της Κυβέρνησης είναι λανθασμένες. Όσο για το 2022, υπολόγισε πληθωρισμό 0,8%, κάτι που ασφαλώς θα είναι ξανά λάθος. Εντούτοις, της δίνει το περιθώριο να μειώσει τον ΦΠΑ στα βασικά αγαθά, στον ηλεκτρισμό και στα καύσιμα, όπως έχουμε ζητήσει πολλές φορές, για να καταπολεμηθεί ο πληθωρισμός και να μην εξαθλιωθούν ακόμη περισσότερο οι μισθωτοί και οι συνταξιούχοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κάνω χρήση και της δευτερολογίας μου, κύριε Πρόεδρε.

Κλείνοντας, το θέμα της βοήθειας της Κύπρου στο Μάτι, αφού επί των άρθρων -και γενικότερα- αναφέρθηκε η εισηγήτριά μας πολύ λεπτομερώς, δεν μπορούμε να μην αναφερθούμε στην απλότητα της σύμβασης σε σύγκριση με τις άλλες συμβάσεις δωρεών από τα ιδρύματα «Νιάρχος», «Λάτσης» ή «Ωνάσης», που είναι πολύπλοκες και γεμάτες απαιτήσεις εκ μέρους τους. Ζητούν πολύ περισσότερα πολλές φορές από αυτά που δίνουν.

Η δωρεά θα διενεργηθεί με μελέτες του δημοσίου, που απλά θα υποβληθούν στις αρχές της Κύπρου, ενώ η μοναδική δεσμευτική πρόβλεψη που τίθεται, είναι ότι σε περίπτωση που υπάρξει υπέρβαση του κόστους, θα καλυφθεί από το ελληνικό δημόσιο. Απλά και ωραία.

Αφού ευχαριστήσουμε, τώρα, θερμά την Κύπρο για την προσφορά της, θα υποσχεθούμε πως εμείς ως Ελληνική Λύση θα παρακολουθούμε το έργο στενά μέσω του κοινοβουλευτικού ελέγχου, έτσι ώστε να ολοκληρωθεί γρήγορα και εντός των παραμέτρων σχεδιασμού του. Κάτι άλλο δεν μπορούμε να κάνουμε, δυστυχώς.

Η πραγματική ευγνωμοσύνη της Ελλάδας, όμως, δεν είναι άλλη από το να στέκεται δίπλα στην Κύπρο, κάτι που αποτελεί γεωστρατηγική αναγκαιότητα τόσο για τη χώρα μας όσο και για το νησί, με μεγάλες προκλήσεις, την εκμετάλλευση της κοινής μας ΑΟΖ που πρέπει επιτέλους να οριοθετηθεί και την κατασκευή βέβαια του EastMed.

Επιγραμματικά τώρα στην οικονομία, μας ανησυχεί σε μεγάλο βαθμό και γι’ αυτό το αναφέρουμε, η αντιμετώπισή της εκ μέρους της Κυβέρνησης, οι ενέργειες της οποίας θυμίζουν τα λάθη που έκανε το 2004 - 2009 -αν ήταν λάθη και δεν έγιναν σκόπιμα-, υπερχρεώνοντας την Ελλάδα και εκτοξεύοντας στα ύψη τα δίδυμα ελλείμματά της.

Δεν είναι δυνατόν να μην καταλαβαίνει πόσο επικίνδυνο είναι το δημόσιο χρέος μας που πλησιάζει στα 400 δισεκατομμύρια ευρώ λόγω της σπατάλης των 43,3 δισεκατομμυρίων ευρώ με δανεικά μέσα σε δύο μόλις χρόνια.

Δεν είναι δυνατόν να μην καταλαβαίνει πόσο απειλητικό είναι το εξωτερικό μας χρέος λόγω των συνεχών ελλειμμάτων του εμπορικού μας ισοζυγίου και του ισοζυγίου τρεχουσών συναλλαγών, έχοντας αυξηθεί κατά 140 δισεκατομμύρια ευρώ μέσα σε τρία μόλις χρόνια, από τα 400 δισεκατομμύρια στα τέλη του 2018 στα 538 δισεκατομμύρια το τρίτο τρίμηνο του 2021, συν 140 δισεκατομμύρια ευρώ εξωτερικό χρέος σε τρία μόλις χρόνια. Είναι, πραγματικά, άθλος. Καμμία άλλη χώρα δεν το έχει πετύχει μέχρι σήμερα.

Δεν είναι δυνατόν να μην καταλαβαίνει, πως θα χάσουμε εντελώς την ανταγωνιστικότητά μας εξαιτίας της κατακόρυφης ανόδου των τιμών της ενέργειας κατά 50% λόγω διεθνών μεν συνθηκών, αλλά επίσης κατά 50% με δική μας ευθύνη, αποκλειστικά δική μας ευθύνη, με αιτία την πρόωρη απολιγνιτοποίηση και την αισχροκέρδεια στο χρηματιστήριο ενέργειας που αυτή η Κυβέρνηση δρομολόγησε, ενώ εμείς το είχαμε καταψηφίσει αμέσως μόλις το έφερε με έντονες διαμαρτυρίες. Είχαμε πει ότι κάτι ανάλογο συνέβη με την «ENRON» στην Καλιφόρνια και λόγω της «ENRON» χρεοκόπησε η Καλιφόρνια.

Δεν είναι δυνατόν να ισχυρίζεται πως τα λιγνιτικά μας εργοστάσια δεν σταμάτησαν ποτέ, όταν η συμμετοχή του λιγνίτη στο ενεργειακό μας μείγμα έχει καταρρεύσει σχεδόν στο 10%.

Δεν είναι δυνατόν να μην καταλαβαίνει ,πως δεν είναι βιώσιμη η μείωση της ανεργίας με την επιδότηση των θέσεων εργασίας με δανεικά ή πως κάποια στιγμή η Ευρωπαϊκή Κεντρική Τράπεζα θα σταματήσει να αγοράζει τα ομόλογά μας, με αποτέλεσμα την εκτόξευση των επιτοκίων δανεισμού μας.

Δεν είναι δυνατόν να μην καταλαβαίνει, πως η συνέπεια ενός τέτοιου ενδεχομένου στην καλύτερη των περιπτώσεων θα είναι ένα νέο, πολύ πιο αυστηρό μνημόνιο, με μια κυβέρνηση τεχνοκρατών, όπως αναφέραμε στην αρχή. Στη χειρότερη, βέβαια, περίπτωση μία οδυνηρή χρεοκοπία.

Δεν είναι δυνατόν να μην καταλαβαίνει, πως ο προϋπολογισμός του 2023 θα είναι κάτι παραπάνω από δύσκολος στην υλοποίησή του, όσον αφορά την όποια κυβέρνηση και την κοινωνία, αφού τα τεράστια λάθη της Κυβέρνησης θα πληρωθούν και μάλιστα πανάκριβα, δυστυχώς, όχι από την ίδια αλλά από τους Έλληνες πολίτες για ακόμη μια φορά.

Ευχόμαστε, λοιπόν, και ελπίζουμε, ειλικρινά, να τα καταλάβει όλα αυτά η Κυβέρνηση προτού να είναι πολύ αργά, αφού είναι άδικο να υποφέρει ξανά και ξανά μια πάμπλουτη χώρα, όπως είναι η Ελλάδα, απλά και μόνο λόγω της κακοδιαχείρισης των κυβερνήσεών της.

Επειδή όμως δεν το πιστεύουμε, δεν πιστεύουμε, πραγματικά, ότι θα καταλάβει, όσο κι αν ελπίζουμε, η μοναδική λύση είναι η άμεση απομάκρυνσή της με τη διενέργεια εκλογών, ζητώντας ως Ελληνική Λύση από τους Έλληνες πολίτες μία τετραετία για να εφαρμόσουμε το πρόγραμμά μας και να αποδείξουμε πως η Ελλάδα μπορεί. Αν θέλει, μπορεί.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Βιλιάρδο.

Τον λόγο έχει ο κ. Ιωάννης Λοβέρδος από τη Νέα Δημοκρατία.

Θα ακολουθήσει η κ. Φωτίου από τον ΣΥΡΙΖΑ - Προοδευτική Συμμαχία και στη συνέχεια θα πάρει τον λόγο ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

Ορίστε, κύριε Λοβέρδο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, άκουσα με προσοχή αυτά που είπε ο κ. Βιλιάρδος για τα σενάρια που προωθούν κάποιοι κύκλοι περί κυβερνήσεων τεχνοκρατών ή περί κυβερνήσεων συνεργασίας. Είμαι βέβαιος ότι υπάρχουν αυτά τα σενάρια. Είμαι βέβαιος ότι υπάρχουν συμφέροντα τα οποία θέλουν να υπονομεύσουν και την ελληνική Κυβέρνηση και το ελληνικό Κοινοβούλιο και θέλουν να διαχειριστούν με τον τρόπο που εκείνα επιθυμούν τα χρήματα από το Ταμείο Ανάκαμψης, τα οποία είναι και θα είναι πάρα πολλά και θα είναι προς όφελος των πολιτών. Είμαι βέβαιος ότι υπάρχουν και κύκλοι στις Βρυξέλλες που θα ήθελαν μια κυβέρνηση τεχνοκρατών για να επιβάλουν μια νέα κηδεμονία στην Ελλάδα.

Δεν θα τους το επιτρέψουμε. Δεν θα τους το επιτρέψουμε! Και είναι ευθύνη όλων, πρωτίστως φυσικά της Κυβέρνησης και της Βουλής να μην επιτρέψει αυτά τα σενάρια να ευοδωθούν, διότι η χώρα δεν χρειάζεται κάτι τέτοιο. Η χώρα χρειάζεται μια κυβέρνηση ελληνική, που θα βγαίνει από την λαϊκή κυριαρχία. Και αυτό θα συμβεί.

Κατά τη γνώμη μου όσοι ζητάτε πρόωρες εκλογές -που δεν πρόκειται έτσι κι αλλιώς να τις κερδίσετε- το κάνετε μόνο για να ρίξετε νερό στον μύλο αυτών που απεργάζονται αυτά τα σκοτεινά σενάρια, στα οποία αναφερθήκατε προηγουμένως. Οι εκλογές θα γίνουν στην ώρα τους, θα γίνουν στο τέλος της τετραετίας και κατά τη δική μου εκτίμηση ο ελληνικός λαός, ο οποίος είναι ο κυρίαρχος, θα έχει εκτιμήσει τότε επαρκώς το έργο της Κυβέρνησης του Κυριάκου Μητσοτάκη και θα την επανεκλέξει αυτοδύναμα στην ηγεσία της χώρας, δίνοντας μια ηχηρή απάντηση σε όλους αυτούς που απεργάζονται σχέδια σκοτεινά εις βάρος της λαϊκής κυριαρχίας, εις βάρος της δημοκρατίας, εις βάρος, εν τέλει, της χώρας μας.

Σήμερα στην προσπάθεια αυτή που καταβάλλει η Κυβέρνηση του Κυριάκου Μητσοτάκη για να κάνει ακόμα καλύτερη τη ζωή των πολιτών αυτής της χώρας, συζητάμε ένα πολύ σημαντικό νομοσχέδιο, ένα συγκεκριμένο νομοσχέδιο που αφορά την κύρωση της συμφωνίας που έχει συνάψει η ελληνική Κυβέρνηση με την κυβέρνηση της Κυπριακής Δημοκρατίας, δηλαδή με την αδελφή μας την Κύπρο, που όλοι μας αγαπάμε και εκείνη μας αγαπάει πολύ. Διότι το θέμα το οποίο συζητάμε σήμερα αφορά μια τραγωδία που υπέστη η Ελλάδα ολόκληρη -και όχι μόνο το Μάτι- πριν από τριάμισι περίπου χρόνια, το καλοκαίρι του 2018. Μια τραγωδία η οποία μας έχει σφραγίσει, μας έχει στιγματίσει όλους. Δεν θα μπω στην κατανομή ευθυνών. Μακριά από μένα όλα αυτά. Ό,τι έγινε, έγινε τότε. Γνωρίζουμε πάρα πολύ καλά ποιος φταίει και ποιος δεν φταίει. Το γνωρίζει και ο ελληνικός λαός και αυτός αποδίδει τις ευθύνες. Δεν θα μπω σε αυτή τη διαδικασία. Θα πω όμως ότι η τραγωδία με τους εκατόν τρεις νεκρούς είναι κάτι που δεν ξεπερνιέται. Είναι κάτι που δεν ξεπερνιέται! Δυστυχώς οι νεκροί δεν γυρίζουν πίσω. Μπορούμε, όμως, να κάνουμε το Μάτι καλύτερο από ό,τι ήταν πριν και αυτόν τον σκοπό έχει η συμφωνία την οποία συζητάμε σήμερα.

Πολύ σωστά άκουσα τον κ. Οικονόμου και τον κ. Ταγαρά να λένε ότι φταίει η μικρογραφία όλων των λαθών που έχουν γίνει οικιστικά στη χώρα μας όλες αυτές τις πολλές δεκαετίες και για τις οποίες φταίει συνολικά το ελληνικό κράτος και το πολιτικό σύστημα. Δεν φταίει ένα κόμμα. Όλες οι κυβερνήσεις όλων των τελευταίων δεκαετιών και το ελληνικό κράτος έχουν κάνει απίστευτα λάθη, κοντόφθαλμα, λαϊκίστικα, για να βολέψουν δήθεν τον φτωχό Έλληνα να βρει ένα σπιτάκι. Επιτρέψαμε την καταστροφή του φυσικού περιβάλλοντος και την αυθαιρεσία. Και το επέτρεψαν οι προηγούμενες κυβερνήσεις ιδίως, όλων των τελευταίων δεκαετιών, για να εξυπηρετήσουν καθαρά μικροκομματικές ή άλλες λογικές.

Αυτό θέλουμε να αλλάξουμε και φέρνει ένα σχέδιο το Υπουργείο Περιβάλλοντος, σε συνεργασία πάντα με την Κυβέρνηση της Κύπρου, που θα δώσει τα χρήματα και σε συνεργασία με τους συναρμόδιους δήμους. Ακούσαμε χθες τον κ. Σκρέκα να λέει ότι έχει περάσει και από τα Δημοτικά Συμβούλια του Δήμου Ραφήνας και του Δήμου Μαραθώνα η συμφωνία αυτή, έχει εγκριθεί και την έχουν συμφωνήσει και οι δύο δήμοι, για να φτιάξουμε, όπως είπε ο κ. Ταγαράς, μια νέα σύγχρονη πόλη με κοινωνική κατοικία σε αυτή την τόσο βεβαρημένη στο παρελθόν περιοχή, να φτιάξουμε ένα καινούργιο Μάτι σιγά-σιγά, να κάνουμε μια νέα ρυμοτόμηση -που γίνεται με δυσκολίες βέβαια, αλλά προχωρεί-, μια νέα πολεοδόμηση και να φτιάξουμε μια νέα πραγματικότητα σε αυτή την πολύπαθη περιοχή. Και αυτό είναι πάρα πολύ σημαντικό και πάρα πολύ ωραίο. Αυτό συζητάμε σήμερα, τίποτα άλλο.

Το αν θα έπρεπε να γίνει νοσοκομείο στην περιοχή ή όχι είναι άλλο θέμα. Μπορεί να πρέπει να γίνει νοσοκομείο. Εγώ μαζί σας. Να γίνει το νοσοκομείο. Και να βρούμε και τα χρήματα, να έρθει και το Κατάρ και όποιος θέλει να έρθει και να βοηθήσει για να φτιαχτεί το νοσοκομείο. Είναι άλλη συζήτηση αυτή. Δεν είναι η ίδια συζήτηση με αυτό που συζητάμε σήμερα.

Σήμερα συζητάμε αποκλειστικά και μόνο αυτή τη συμφωνία, η οποία χωρίς καμμία αμφιβολία είναι προς τη σωστή κατεύθυνση. Υπάρχει κανείς που να αμφισβητεί ότι είναι προς τη σωστή κατεύθυνση; Είναι λάθος να γίνει αυτό το οποίο συμφώνησαν η Ελλάδα και η Κύπρος με λεφτά της Κύπρου; Όχι. Δεν μπορεί να πει κανείς ότι η κοινωνική κατοικία μπορεί να είναι λάθος. Πώς μπορεί να είναι λάθος που γίνονται τέτοια σπίτια, όταν άνθρωποι που έχουν στερηθεί το σπίτι τους εξαιτίας της καταστροφής στο Μάτι τώρα θα το αποκτήσουν ξανά; Γιατί, λοιπόν, να είναι λάθος; Αυτό συζητάμε.

Άκουσα και τον κ. Βούτση. Είναι εξαιρετικός, τον σέβομαι πάρα πολύ και τον αγαπώ πολύ, το ξέρει χρόνια ολόκληρα. Άκουσα και την απάντηση του κ. Τασούλα. Είδαμε, λοιπόν, όλα αυτά τα θέματα και νομίζω ότι έχουν δοθεί επαρκείς απαντήσεις.

Επαναλαμβάνω, όμως, ότι δεν είναι το θέμα του νομοσχεδίου αυτού όλη αυτή η συζήτηση. Και πρέπει να γίνεται διαρκώς αυτή η συζήτηση, γιατί είναι φοβερό αυτό το οποίο συνέβη στο Μάτι, αλλά όχι σήμερα. Σήμερα αυτά έγιναν και αυτά θα ψηφιστούν. Και καλώ όλους σας να τα ψηφίσετε. Δεν υπάρχει λόγος να μην το ψηφίσετε, όπως θα το ψηφίσουμε εμείς, η Νέα Δημοκρατία, και θα περάσει και θα γίνει νόμος του κράτους σε λίγη ώρα από τώρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Λοβέρδο.

Καλείται στο Βήμα η κ. Θεανώ Φωτίου από τον ΣΥΡΙΖΑ - Προοδευτική Συμμαχία και μετά ακολουθεί ο Κοινοβουλευτικός Εκπρόσωπος του Κινήματος Αλλαγής.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές της Νέας Δημοκρατίας και εσείς της Κυβέρνησης, φέρνετε ένα μνημόνιο συνεργασίας με την Κύπρο για μία συμφωνία και παριστάνετε ότι δεν ξέρετε ότι αυτό αντικαθιστά ένα προηγούμενο μνημόνιο. Το προηγούμενο μνημόνιο καταρτίστηκε τον Ιούνιο του 2019 και συμφωνήθηκε τότε μνημόνιο συνεργασίας μεταξύ Κύπρου και Ελλάδας για νοσοκομείο στην ανατολική Αττική. Το υποστήριξε και ο Πρωθυπουργός σας και προεκλογικά και μετεκλογικά.

Άρα σήμερα πώς παριστάνετε ότι δεν ξέρετε, ότι «έπεσε από τον ουρανό»; Τι λέμε για νοσοκομεία; Το καινούργιο αυτό που φέρατε σήμερα είναι σε αντικατάσταση προηγούμενου μνημονίου για τα ίδια χρήματα. Δεν άλλαξαν τα χρήματα.

Και γιατί είχε έναν συμβολισμό αυτή η ιστορία; Διότι η Κύπρος έδινε τα πρώτα 10 εκατομμύρια. Ακολουθούσαν εκατομμύρια -σας το είπε ο τέως Πρόεδρος της Βουλής, ο κ. Βούτσης- από το Κατάρ για τον ίδιο σκοπό.

Από εκεί και ύστερα υπήρχε μια προωθημένη μελέτη ανέγερσης του εξοπλισμού του νοσοκομείου. Ήταν 18 εκατομμύρια για τα κτηριακά και 25 εκατομμύρια για τα υπόλοιπα, με πρόβλεψη για μαγνητικό τομογράφο, μονάδα ημερήσιας νοσηλείας, μονάδα τεχνητού νεφρού, τμήμα ενδοσκοπήσεων, τμήμα φυσικοθεραπείας, μονάδες εντατικής θεραπείας και μονάδες αυξημένης φροντίδας. Αυτά τα χρήματα είχαν εξασφαλιστεί.

Δυόμισι χρόνια μετά ξύπνησε ο κ. Μητσοτάκης, άρχισε τις φανφάρες τού στυλ «Μάτι Ξανά», μια εταιρεία η οποία είναι εντελώς άχρηστη. Όλοι πια το ξέρετε. Δεν έκανε απολύτως τίποτα. Αναρωτιόμασταν και εμείς μέχρι σήμερα πού ήταν τα λεφτά, τα χρήματα που είχαμε αφήσει στη Βουλή αυστηρά. Και μόλις πριν λίγο, ευτυχώς, μετά από την παρέμβαση του κ. Βούτση, αναγκάστηκε ο Πρόεδρος της Βουλής σήμερα να έρθει εδώ και να μας εξηγήσει επιτέλους πού πήγαν τα 37 εκατομμύρια που αφήσαμε εμείς για το Μάτι.

Και ανακαλύψαμε ξαφνικά ότι τα μεν 7 εκατομμύρια -6,9 μας είπε ο κ. Τασούλας- τα είχαμε χρησιμοποιήσει από το 2018 μέχρι το 2019. Πολύ γρήγορα, δηλαδή, 7 εκατομμύρια για συγκεκριμένα έργα στο Μάτι. Στο Μάτι, όχι για μελέτες. Και ξαφνικά ανακαλύψαμε ότι από τα υπόλοιπα 7,5 εκατομμύρια που μας είπε ο κ. Τασούλας, από το 2019 και μέχρι σήμερα τα 6,5 εξ αυτών δόθηκαν στο ΤΕΕ, για να «ντιλάρει» μελέτες για τους μηχανικούς. Αυτό είναι επιζήμιο και για το ΤΕΕ και για όλους μας.

Εγώ είμαι μηχανικός αλλά διαφωνώ να αλλάζει ο ρόλος του ΤΕΕ και αντί να εκπροσωπεί τα συμφέροντα των μηχανικών, να «ντιλάρει» σε συγκεκριμένους μελετητές 6,5 εκατομμύρια. Αυτό είναι παραμόρφωση του ρόλου του ΤΕΕ και εσείς την κάνετε, εσείς βάλατε αυτή την ιστορία.

Για το ειδικό πολεοδομικό σχέδιο που αναθέσατε στο ΤΕΕ και θα ήταν έτοιμο σε έναν χρόνο, ακούσαμε από τον κ. Ταγαρά ότι στην καλύτερη περίπτωση θα είναι έτοιμο του χρόνου την άνοιξη. Πάει κι αυτό.

Από εκεί και ύστερα, φανφάρες και τυμβωρυχία για το Μάτι, που σας έβγαλε στην Κυβέρνηση. Και ανασύρετε τους νεκρούς ως εύκολη αντιπολίτευση στον ΣΥΡΙΖΑ όποτε το επιτελικό σας κράτος τα κάνει «μούσκεμα». Τους ανασύρατε όταν κάηκαν εκατομμύρια στρέμματα δάσους και καλλιεργειών, όταν εγκλωβίστηκαν άνθρωποι στα χιόνια τώρα σε μεγάλες λεωφόρους και την Αττική Οδό. Τους ανασύρατε ακόμη και κατά την τριήμερη συζήτηση -γιατί αυτά είναι τα κυρίαρχα πολιτικά σας επιχειρήματα- για την πρόταση μομφής.

Τι απαντάτε, δηλαδή; Τέτοια τυμβωρυχία εκατό ανθρώπων από το Μάτι, νεκρών, από το πρωί μέχρι το βράδυ όποτε ζορίζεστε; Μόνο αυτό θα κάνετε; Δεν είναι ντροπή στη μνήμη των νεκρών αυτό που κάνετε; Αυτό είναι το Μάτι για τη Δεξιά, δυστυχώς.

Και ανέλαβε, ω του θαύματος, όπως διαβάζουμε μέσα στη σύμβαση που φέρατε, να το σώσει το επιτελικό κράτος, με επικεφαλής τον Υπουργό Επικρατείας. Άρα να κοιμούνται ήσυχοι οι άνθρωποι. Το Μάτι θα γίνει άλλη μια περίπτωση απευθείας αναθέσεων. Τα 10 εκατομμύρια της Κύπρου, δυστυχώς, με αυτή την Κυβέρνηση θα σπαταληθούν σε ένα λάθος έργο από τους «ημετέρους» του επιτελικού κράτους, που ήδη ανέλαβαν και σπατάλησαν 5,5 δισεκατομμύρια σε έργα με απευθείας αναθέσεις.

Εμείς παραδώσαμε στον κ. Τασούλα τα 24 εκατομμύρια από αυτά που συγκεντρώθηκαν στη Βουλή και νομίζω ότι σας εξήγησα ήδη πώς ακριβώς πήγαν, με βάση αυτά που είπε σήμερα για πρώτη φορά ο κ. Τασούλας. Αν δεν ήταν ο Νίκος Βούτσης, ακόμη δεν θα είχαμε καταλάβει πού πήγαν τα χρήματα και θα μας λέγατε αυτές τις ανοησίες ότι μείνανε οι εγκαυματίες χωρίς γάζες από τον ΣΥΡΙΖΑ.

Καταργείτε ένα νοσοκομείο, ένα έργο ώριμο, με διασφαλισμένο προϋπολογισμό 18 και 24,5 εκατομμύρια ευρώ κι ας είχε δηλώσει ο κ. Μητσοτάκης τον Ιούλιο του 2019 ως Πρωθυπουργός στην επίσκεψη στην Κύπρο ότι θα πήγαιναν σε νοσηλευτικές υποδομές.

Έναν χρόνο μετά το πήρατε πίσω. Ωραία! Γνωρίζουμε ότι είσαστε κατά του ΕΣΥ. Πώς έχουμε εκατόν τρεις νεκρούς κάθε μέρα, όταν είμαστε κοντά στον μέσο όρο των εμβολιασμένων της Ευρώπης; Πώς; Από το ΕΣΥ που το αφήσατε και κατέρρευσε, οι άνθρωποι του συστήματος έχουν «καεί», πλέον και οι υπηρεσίες είναι χαμηλότερες και πεθαίνουν οι άνθρωποι. Υπάρχει άλλη δικαιολογία για τους εκατόν τρεις θανάτους την ημέρα;

Πώς πείσατε, όμως, την Κυπριακή Δημοκρατία να μη συμβάλλει με τη δωρεά των 10 εκατομμυρίων, να είναι αυτή η πρωτοπόρος που ξεκινά για το σημαντικό έργο ζωής γι’ αυτή την περιοχή, για ένα νοσοκομείο;

Όσο για τη ρυμοτομία της περιοχής, τον Μάιο του 2019 μέσα σε λίγους μήνες από την πυρκαγιά, σε χρόνο ρεκόρ, η κυβέρνηση ΣΥΡΙΖΑ εξέδωσε τον ν.4576/2018 που όριζε πλάτος δρόμων, ελεύθερη παραλία, ασφαλή ρυμοτομία, προσβάσεις, οριοθετημένα ρέματα, δασικό χάρτη. Εσείς τα ακυρώσατε όλα. Ωραία!

Και τώρα καταλάβαμε -όπως μας είπε και ο Υπουργός- ότι ίσως την επόμενη άνοιξη θα έχουμε αυτό το περιβόητο ειδικό πολεοδομικό σχέδιο. Αλλά ο κ. Μπακογιάννης που είναι και συνάδελφός μου στο πολυτεχνείο, δεν γνωρίζει ότι εάν δεν κριθεί το ειδικό πολεοδομικό σχέδιο, δεν εκπονείται ρυθμιστικό; Πώς συναινεί να εκπονηθεί χωρίς να προσβάλει την ακαδημαϊκή του ταυτότητα;

Η πρότασή σας για κοινωνική κατοικία -και έρχομαι σε αυτό το θέμα και να μου επιτρέψετε λόγω ειδικότητάς μου το ξέρω καλά, αυτό δίδασκα χρόνια στο πολυτεχνείο- επιχειρεί να εμφανιστεί ως κοινωνική ευαισθησία για τους ευάλωτους συνανθρώπους μας που έχασαν το σπίτι τους από πυρκαγιά. Όμως είναι προπέτασμα καπνού για να κρύψετε τις μεγάλες ολιγωρίες, τις χοντρές μπίζνες και τις πολιτικές σκοπιμότητες. Τα επτά συγκροτήματα κοινωνικών κατοικιών, οι επτά τεράστιες πολυκατοικίες -το είπε και ο Κεγκέρογλου- προσβάλλουν τον χαρακτήρα της περιοχής. Για ποια κοινωνική κατοικία μιλάτε χωρίς νομοθετικό πλαίσιο, χωρίς προδιαγραφές, χωρίς αντιστοίχιση ανάγκες-δικαιούχους; Δεν υπήρχε ποτέ τέτοιο πράγμα στην Ελλάδα.

Αντιπαρέρχομαι το ότι δεν ξέρετε ποιοι είναι οι δικαιούχοι. Είναι σύγχρονη αντίληψη να μαζεύουμε σε πολυκατοικίες τους ευάλωτους φτωχούς αντί να τους βοηθήσουμε να διαχυθούν μέσα στο αστικό και μη αστικό συνεχές; Τουτέστιν εδώ ήταν η ιδανική περίπτωση. Είχαν οι άνθρωποι τα οικόπεδά τους, τα σπίτια τους που χάθηκαν ή που είναι σε μια κατάσταση. Είναι η μόνη λύση για να επανακατοικήσουν χωρίς στίγμα. Εσείς τους δίνετε χωρικό στίγμα. Έχουν εγκαταλειφθεί οι κοινωνικές κατοικίες σε όλη την Ευρώπη και το ξέρετε.

Λέμε, λοιπόν, ότι αφήσαμε 126 εκατομμύρια ως κυβέρνηση ΣΥΡΙΖΑ, για να φτιαχτούν τα σπίτια των ανθρώπων. Δεν κάνετε δυόμισι χρόνια τώρα καμμία καταγραφή. Δεν ξέρετε ποιοι είναι οι δικαιούχοι. Τι θα είναι αυτά; Οι δικαιούχοι θα είναι για κύριες κατοικίες που είχαν αυθαίρετες ή όχι; Δεν ξέρουμε καν για πόσους θα είναι ή αν θα είναι οι πυρόπληκτοι εκεί.

Εγώ, λοιπόν, λέω ότι υπάρχουν τα σχέδια των κατοικιών, κύριε Υπουργέ. Εδώ ο κ. Οικονόμου τα είδε κιόλας τα διαμερίσματα και θέλει να ζήσει σε ένα από αυτά. Το ίδιο το μνημόνιο μιλάει για πιλοτές με πρανή. Πιλοτές στη Ραφήνα; Οι πιλοτές είναι το αδύναμο σημείο σε μια κατασκευή σε περίπτωση σεισμού. Δεν λέω για αυτό. Λέω ότι είναι η αποθέωση της αστικής εικονογραφίας του μοντέρνου κινήματος η πιλοτή. Έχει εγκαταλειφθεί αυτή η τυπολογία και θα τη βάλετε στη Ραφήνα; Οι εκατό κοινωνικές κατοικίες στο Μάτι είναι μια προεκλογική φούσκα της Νέας Δημοκρατίας. Όλοι ξέρετε καλά ότι δεν πρέπει και δεν πρόκειται να γίνουν. Αλλά, ακόμα και εάν το εννοούσατε, δεν υπάρχει περίπτωση να γίνει πριν από το 2025.

Με αυτή τη σύμβαση ντροπιάζετε την Κυπριακή Δημοκρατία. Για αυτό σάς ζητάμε να την αποσύρετε τώρα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Φωτίου.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Κύριε Πρόεδρε, έχει γίνει υπέρβαση του χρόνου!

**ΠΡΟΕΔΡΕΥΩΝ (Απόστολος Αβδελάς):** Κυρία Αυγερινοπούλου, δύο-τρεις είμαστε. Σε όλους ήμουν ελαστικός. Δεν είμαστε σήμερα πολλοί. Και σε εσάς, εάν χρειαστεί. Δεν χρειάζεται να κάνουμε διάλογο για ένα με δύο λεπτά. Σας παρακαλώ πολύ.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Κωνσταντίνος Σκανδαλίδης. Θα ακολουθήσουν οι δύο της Νέας Δημοκρατίας, ο κ. Μπουτσικάκης και ο κ. Σπανάκης. Και μετά θα πάμε στον Κοινοβουλευτικό Εκπρόσωπο του ΣΥΡΙΖΑ κ. Φάμελλο.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, θα μιλήσω από τη θέση μου. Λίγο θα μιλήσω.

**ΠΡΟΕΔΡΕΥΩΝ (Απόστολος Αβδελάς):** Όπως θέλετε.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Εγώ θεωρώ ότι είναι αυτονόητη η υπερψήφιση αυτού του μνημονίου. Και είναι αυτονόητη για έναν πάρα πολύ απλό λόγο. Γιατί ένα άλλο κράτος θέλει να δώσει πόρους σε ένα αδελφό κράτος, η Κύπρος θέλει να δώσει πόρους για να βοηθήσει στην αντιμετώπιση μιας φυσικής καταστροφής και την αποκατάσταση των κατοίκων που δέχθηκαν όλη αυτή την τραγική συνέπεια της πυρκαγιάς και του τρόπου που την αντιμετωπίσαμε μέχρι τα τώρα.

Εκ των πραγμάτων, έρχεται η Κυβέρνηση με μία συμφωνία υπογεγραμμένη, ένα μνημόνιο υπογεγραμμένο, και θεωρώ τη στοιχειώδη από εμάς υποχρέωση, πέρα από οποιαδήποτε διαφωνία ή συμφωνία, να το ψηφίσουμε αυτό. Και με αυτή την έννοια είναι η θετική μας ψήφος. Δεν παίρνουμε τόσο θέση στο ζήτημα κατοικίες ή νοσοκομείο, γιατί αυτά δεν τα έχουμε μελετήσει, δεν τα ξέρουμε, δεν έχουμε τις απαραίτητες τεχνικές ή άλλες προϋποθέσεις για να τα αντιμετωπίσουμε σήμερα και δεν ξέρουμε τη γνώμη των κατοίκων, την οποία θα έπρεπε να ζητήσουμε και να την έχουμε και αυτή, δηλαδή ποια είναι η πλειοψηφούσα άποψη στους ανθρώπους που έχουν πάθει αυτή την καταστροφή και ζουν όλο αυτόν τον καιρό, όλα αυτά τα χρόνια χωρίς να έχουν αποκατασταθεί.

Και νομίζω ότι είναι ένα θέμα που μας πονάει όλους. Και ο τρόπος που γίνεται η αντιπαράθεση πάλι σήμερα εδώ στη Βουλή είναι μία αντιπαράθεση με τα ίδια επιχειρήματα, το ίδιο μοτίβο. Είναι σαν δύο κόμματα να παίζουν πινγκ-πονγκ στο ίδιο τραπέζι και εμείς θέλουμε να έχουμε μία απόσταση από αυτό το τραπέζι. Άρα δεν θέλουμε να έχουμε μία ίση απόσταση απέναντι στη Νέα Δημοκρατία και τον ΣΥΡΙΖΑ, όπως μας καταγγέλλει η Κυβέρνηση. Θέλουμε να έχουμε μία απόσταση σοβαρή από το τραπέζι του πινγκ-πονγκ που παίζεται όλο αυτόν τον καιρό. Αυτή είναι η πρώτη μου παρατήρηση.

Η δεύτερη παρατήρηση αφορά την ασυνέχεια του κράτους. Είναι αδιανόητο αυτό που συμβαίνει με τις κυβερνήσεις και μιλάω τώρα για μια συνολική ευθύνη των κυβερνήσεων. Έχει υποστεί η χώρα αυτή πολλές καταστροφές και έχει κάνει και ανασυγκροτήσεις. Έχει κάνει, για παράδειγμα, την ανασυγκρότηση της Καλαμάτας μετά τον καταστροφικό σεισμό. Έχει κάνει ανασυγκρότηση μετά τον σεισμό της Αθήνας. Απέκτησε εμπειρία. Έχει ακόμη κάνει και ανασυγκροτήσεις περιοχών, όπως το Λαύριο, την περιοχή του κέντρου της Αθήνας κ.λπ., με ειδικές συνθήκες και μετά από έναν σχεδιασμό.

Αυτή η εμπειρία αξιοποιήθηκε στη συνέχεια απ’ όλες τις κυβερνήσεις για να κάνει πιο εύκολα, πιο γρήγορα τέτοιου τύπου ανασυγκροτήσεις; Όχι. Επανερχόμαστε πάλι από την αρχή. Πότε θα γίνουν τα ρυμοτομικά και τα πολεοδομικά σχέδια; Έγινε η φωτιά στο Μάτι. Αμέσως έπρεπε να ξεκινήσει η διαδικασία, με ταχύτατες διαδικασίες, με σύντομους χρόνους, να έχουμε ρυμοτομικό και πολεοδομικό σχέδιο σε μια κατεστραμμένη περιοχή. Και με βάση αυτό να συζητήσουμε τα κριτήρια για το τι είναι καλύτερο και να ζητήσουμε και τη γνώμη των κατοίκων. Όλα γίνονται στο πόδι και με χρονική καθυστέρηση αδιανόητη.

Αυτό είναι το πρόβλημα σήμερα, κύριε Πρόεδρε, της ανασυγκρότησης του τόπου μας μετά από μία φυσική καταστροφή. Αυτό είναι το πρόβλημα. Και συνεχίζουμε τα ίδια, ποιος φταίει για τους νεκρούς τότε, πόσοι είναι οι νεκροί σήμερα. Αυτή η αντιπαράθεση με βγάζει από τα ρούχα μου εμένα. Δεν την μπορώ άλλο! Όλοι πονούμε το ίδιο, είτε είναι στον ΣΥΡΙΖΑ είτε στη Νέα Δημοκρατία, για τους ανθρώπους που χάνονται.

Θα συζητήσουμε επί της ουσίας πάνω στα συγκεκριμένα θέματα, για το πώς αυτό το κράτος, επιτέλους, θα αποκτήσει μια συνέχεια και θα παίρνει γρήγορα αποφάσεις; Πώς θα αποκτήσει μια διοίκηση που να αξίζει τον κόπο να ασχολείται κανείς μαζί της; Να μην πηγαίνει ο πολίτης και να του έχουν γράψει να πληρώσει φόρο για ένα σπίτι το οποίο δεν είναι δικό του, αλλά είναι σε απόσταση τριών χιλιομέτρων από το δικό του σπίτι; Έχω συγκεκριμένο παράδειγμα του σπιτιού μου, των συγγενών μου. Δεν γίνεται αυτή η διοίκηση να φτιάξει σχέδιο ανασυγκρότησης της Ραφήνας και της Νέας Μάκρης. Αν όμως η Κυβέρνηση έδινε προτεραιότητα σε αυτό αποκλειστικά, επειδή είναι το συγκεκριμένο σημείο που πονάει, και ξεκινούσε αυτή η διαδικασία, δεν θα καθυστερούσε τέσσερα χρόνια. Είμαστε τέσσερα χρόνια σχεδόν μετά και μιλάμε ακόμα πού θα πάνε τα χρήματα, τα δέκα εκατομμύρια της Κύπρου, τα έντεκα.

Θεωρώ, λοιπόν, ότι είναι κρίμα να συζητάμε κάθε φορά αυτό. Πρέπει να ευχαριστήσουμε ειλικρινά τους αδελφούς μας Κυπρίους για την ευαισθησία τους και για τη συνεισφορά τους. Αλλά επειδή η Κύπρος είναι πιο σύγχρονο κράτος από εμάς, μας βλέπει και λίγο σαν μελαγχολία, δεν μας διακωμωδεί.

Νομίζω ότι πρέπει να προχωρήσουμε γρήγορα σε αυτή την κατεύθυνση, να φωνάξουμε και τους κατοίκους, να δούμε τι πρέπει να κάνουμε και να το κάνει γρήγορα η Κυβέρνηση.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Σκανδαλίδη. Ανθρώπινος.

Τον λόγο έχει ο Χριστόφορος Μπουτσικάκης από τη Νέα Δημοκρατία και να ετοιμάζεται ο κ. Σπανάκης.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Κύριε Πρόεδρε, ευχαριστώ πολύ.

Θα ήθελα, πριν ξεκινήσω να τοποθετούμαι, να αναφερθώ και στην ημέρα σήμερα. Σήμερα είναι η Παγκόσμια Ημέρα κατά του Καρκίνου. Μέρα η οποία είναι αφιερωμένη σ’ αυτούς οι οποίοι έχουν δώσει μάχη, δίνουν μάχη και θα δώσουν μάχη, γιατί είναι η πραγματική μάστιγα η οποία έχει πλήξει την ανθρωπότητα εδώ και πάρα πολλά χρόνια. Οι σκέψεις μας είναι κοντά στους ανθρώπους αυτούς και ελπίζουμε τα καλύτερα γι’ αυτούς.

Σχετικά με όλα αυτά τα οποία άκουσα πριν και από την κ. Φωτίου, είναι πραγματικά εξοργιστικό να ακούς τους ανθρώπους οι οποίοι πρωταγωνίστησαν σε μια καταστροφή η οποία έφερε τεράστιο πόνο στον ελληνικό λαό, τεράστιο πόνο στην περιοχή, να τοποθετούνται με τον τρόπο με τον οποίο τοποθετούνται. Μιλάμε για ανθρώπους οι οποίοι έχουν ένα θράσος. Είναι ο ορισμός του λαϊκισμού.

Πραγματικά προκαλεί οργή και είναι τουλάχιστον απρεπές, όταν ακούς από αυτό εδώ το Βήμα έναν πρώην Πρωθυπουργό, ο οποίος δεν έχει ζητήσει ποτέ συγγνώμη για ό,τι έχει συμβεί, έναν Πρωθυπουργό ο οποίος φέρει ευθύνη για ό,τι έχει συμβεί, να εγκαλεί τον νυν Πρωθυπουργό της χώρας, τον Κυριάκο Μητσοτάκη, να ζητήσει συγγνώμη -τάχα μου ντε- για τους νεκρούς οι οποίοι υπήρξαν σε αυτή την καταστροφή. Αυτό είναι θλιβερό. Είναι η απόλυτη παρακμή, πιστεύω, του πολιτικού στη χώρα μας. Πρέπει να μας προβληματίζει όλους αυτό και πρέπει πραγματικά να σκεφτούμε: Τελικά ο πολιτικός στη χώρα αυτή τι πρέπει να κάνει; Δεν πρέπει να υπάρχει μια ευπρέπεια, μια σοβαρότητα; Δεν ξέρω. Είχαμε και το προχθεσινό συμβάν εδώ με τον κ. Πολάκη.

Πραγματικά στον ΣΥΡΙΖΑ πρέπει να το πάρετε λίγο αλλιώς, κυρία Φωτίου. Απευθύνομαι σ’ εσάς, για να σας δώσω τη δυνατότητα να απολογηθείτε γι’ αυτά τα οποία είπατε. Γιατί από τη μία γυρίζετε και λέτε αυτό, από την άλλη, στην ίδια ομιλία σας, αναφέρεστε στους νεκρούς οι οποίοι υπάρχουν από την πανδημία. Τελικά, ποιος κάνει αντιπολίτευση πάνω σε νεκρούς;

Ναι, μιλήστε στο τηλέφωνο, κυρία Φωτίου. Μην ακούτε!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Μα, κύριε Πρόεδρε, είναι εξοργιστικό αυτό που συμβαίνει! Και επιτέλους, κάποιος ας τοποθετηθεί εδώ μέσα πάνω στο θέμα αυτό.

Τώρα, σχετικά με το σημερινό νομοσχέδιο, είχα γράψει μια ομιλία η οποία ήταν λίγο πιο γενική. Αναφερόμουν και στον ΕΝΦΙΑ και σε όλα αυτά. Αλλά αυτό το οποίο μπορώ να πω είναι ότι ακόμα και προχθές είδαμε τον ΣΥΡΙΖΑ σε μία κατ’ εξοχήν, ας πούμε, πράξη άλλης μιας απρέπειας, να ψηφίσει «παρών» σε ένα νομοθέτημα το οποίο θα έδινε στα παιδιά της βορείου Ελλάδος, με τη δωρεά του Ιδρύματος «Σταύρος Νιάρχος», τη δυνατότητα να αποκτήσουν ένα παιδιατρικό νοσοκομείο πανεπιστημιακής κλάσης.

Οι συνάδελφοι του ΣΥΡΙΖΑ, της Αξιωματικής Αντιπολίτευσης, είναι σταθερά απόντες σε όλα τα κρίσιμα θέματα τα οποία απασχολούν και την κοινωνία και τη χώρα. Και πραγματικά πρέπει κάποια στιγμή να αντιληφθούν τη στάση τους με το «παρών» προχθές, με το να καταψηφίζουν την υποχρεωτικότητα του εμβολιασμού στους υγειονομικούς, με το να καταψηφίζουν την υποχρεωτικότητα στους άνω των εξήντα ετών, με το να καταψηφίζουν τα αυστηρά πρόστιμα γι’ αυτούς οι οποίοι έβγαζαν τα πλαστά πιστοποιητικά, να καταψηφίζουν τις αυστηρές ποινές στους γονείς οι οποίοι δεν στέλνουν τα παιδιά τους στο σχολείο εδώ και δύο χρόνια. Με ποιον τρόπο βάζουν πλάτη ακριβώς στην πανδημία και σε όλη την προσπάθεια που δίνει η χώρα μας, η κοινωνία μας;

Σήμερα, κυρίες και κύριοι συνάδελφοι της Αντιπολίτευσης, σας δίνεται η ευκαιρία να δώσετε, πραγματικά, το παράδειγμα και να υπερψήφισε τον νόμο αυτόν, ο οποίος θα επουλώσει κατά κάποιον τρόπο και θα αναβαθμίσει την ποιότητα ζωής των ανθρώπων στην ανατολική Αττική. Η αποδοχή, ας πούμε, της δωρεάς αυτής των Κυπρίων αδελφών μας έχει στόχο, πραγματικά, την αναβάθμιση, με την ανέγερση του συγκροτήματος κατοικιών και της ανάπλασης εκεί της περιοχής, να ζήσουν μια πιο καλή καθημερινότητα από αυτή που ζούσαν μέχρι τώρα. Και μην ξεχνάτε ότι τις περιοχές αυτές εσείς είστε αυτοί που τις εγκαταλείψατε. Ακόμα και τα αποκαΐδια η Κυβέρνηση αυτή τα μάζεψε.

Κυρίες και κύριοι συνάδελφοι, σας παρακαλώ να ξανασκεφτείτε όλα αυτά τα οποία λέτε, να ανακαλέσετε και πραγματικά το Βήμα αυτό εδώ υπάρχει για να ζητήσετε συγγνώμη και από τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μπουτσικάκη, από την Α΄ Πειραιά.

Καλείται στο Βήμα ο κ. Βασίλειος - Πέτρος Σπανάκης από τη Νέα Δημοκρατία.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα το Κοινοβούλιό μας καλείται να ψηφίσει και να γίνει νόμος του κράτους η κύρωση του μνημονίου συνεργασίας που υπεγράφη μεταξύ της Κυπριακής Δημοκρατίας και της Ελληνικής Δημοκρατίας, μεταξύ του Προέδρου της Κυπριακής Δημοκρατίας και του Πρωθυπουργού της Ελληνικής Δημοκρατίας. Υπεγράφη στις 19 Οκτωβρίου 2021, έχει ένα συγκεκριμένο πλαίσιο, συγκεκριμένες αμοιβές - δεσμεύσεις. Και είναι πάρα πολύ ξεκάθαρο γιατί πρέπει σήμερα το Κοινοβούλιό μας να το υπερψηφίσει, διότι λέει το συγκεκριμένο μνημόνιο συνεργασίας ότι θα τεθεί σε ισχύ με την κύρωση του μνημονίου από την ελληνική Βουλή.

Και υπάρχει το εξής ερώτημα, κύριε Υπουργέ, κυρίες και κύριοι συνάδελφοι: Δηλαδή, υπάρχει κανείς σε αυτή την Αίθουσα που θα έρθει και θα πει «δεν θέλω να τεθεί σε ισχύ αυτό το μνημόνιο συνεργασίας»;

Και είναι η ελάχιστη υποχρέωση που έχουμε απέναντι στους Κύπριους αδελφούς μας, που έδωσαν για άλλη μια φορά τη στήριξη στη χώρα μας, στην πατρίδα μας. Οι Κύπριοι αδερφοί μας μάζεψαν 1 εκατομμύριο ευρώ οι ίδιοι, από πολίτες, από το υστέρημά τους, και ήρθε η Κυπριακή Δημοκρατία και βάζει άλλα 10 εκατομμύρια ευρώ και υπάρχει ένας ειδικός λογαριασμός της τάξεως των 11 εκατομμυρίων ευρώ, για να γίνουν έργα συγκεκριμένα -πού;- στο Μάτι.

Και να σας θυμίσω, κυρίες και κύριοι συνάδελφοι, ότι όλα αυτά έρχονται από μία απόφαση του Υπουργικού Συμβουλίου του Ιουλίου του 2018. Δηλαδή, θα έρθει τώρα η Αξιωματική Αντιπολίτευση και θα καταψηφίσει ένα μνημόνιο συνεργασίας που υπάρχει και ένα Υπουργικό Συμβούλιο του 2018, που λέει συγκεκριμένα πράγματα;

Άκουσα με πολλή προσοχή τον συνάδελφο του ΣΥΡΙΖΑ, τον κ. Σπίρτζη, και ειλικρινά θεωρώ ότι ο κ. Σπίρτζης είναι ένας πολύ έμπειρος συνάδελφος, αλλά οφείλει να απαντήσει και σε κάποια ερωτήματα, διότι ήρθε εδώ με ένα στιλ «τι είναι αυτά που κάνετε, γιατί τα κάνετε έτσι, γιατί τα κάνετε αλλιώς;». Ακούστε να δείτε: Όταν έχουμε να ψηφίσουμε μνημόνια συνεργασίας που έχουν να κάνουν με την ανάπτυξη συγκεκριμένης περιοχής, δεν νομιμοποιείστε να έρχεστε εδώ και να λέτε «εγώ θα εμποδίσω τον Δήμο Ραφήνας να σας δώσει το οικόπεδο».

Έτσι θέλετε, κύριε Σπίρτζη, έτσι θέλετε, κύριοι του ΣΥΡΙΖΑ, να δώσετε ανάπτυξη στην περιοχή στο Μάτι; Ας αφήσουμε, επιτέλους, τις μικροπολιτικές τακτικές έξω από αυτή την Αίθουσα! Καταλαβαίνω ότι βρίσκεστε σε ένα πολιτικό αδιέξοδο. Δεν μπορείτε, όμως, άλλο να παίζετε με το Μάτι! Και εν πάση περιπτώσει, δεν έχουν παραγραφεί οι πολιτικές σας ευθύνες για εκείνες τις ημέρες.

Και μου δημιουργήθηκε, όταν άκουγα τον συνάδελφο, ένα άλλο ερώτημα: Ποιο είναι το μήνυμα που στέλνετε και στους Κύπριους αδελφούς μας και γενικότερα σε όσους θέλουν να συνεισφέρουν; Ποιο είναι το μήνυμα; Ότι εδώ υπάρχει θέμα κακοδιαχείρισης; Τολμήσατε και αναφέρατε το όνομα του κ. Μολυβιάτη. Επιτέλους, σταματήστε τη μικροπολιτική! Επιτέλους, σταματήστε τη φθηνή πολιτική και έναν λαϊκισμό που δεν οδηγεί πουθενά!

Θέλετε να μπλοκάρετε τα πάντα; Έχετε κάθε δικαίωμα να έρχεστε σε αυτή την Αίθουσα και να καταψηφίζετε τα πάντα, ένα στεγνό «όχι» σε όλα. Και από ό,τι διαπιστώνω, σήμερα δυσκολεύεστε πολύ, διότι έρχεται ένα μνημόνιο συνεργασίας, όπως είπε και ο κ. Οικονόμου στην εισήγησή του, που μιλά συγκεκριμένα για τη διαμόρφωση χώρου πρασίνου σε χώρο δασικής αναψυχής, με συγκεκριμένες δεσμεύσεις, με χρονοδιάγραμμα που λέει πότε ξεκινάμε, για τα συγκροτήματα κοινωνικών κατοικιών. Διαφωνείτε με το να γίνουν συγκροτήματα κοινωνικών κατοικιών; Πείτε το! Και αν διαφωνείτε με όλα αυτά, πείτε μας την πρότασή σας.

Άκουγα τον κ. Σπίρτζη να λέει ότι δεν έγινε, δεν προβλέπεται πουθενά ο δρόμος και ότι δύο χρόνια δεν έχουμε κάνει τον παραλιακό δρόμο από το Μάτι μέχρι τη Ραφήνα. Και λέω, μα, καλά, δεν ήταν Υπουργός Υποδομών πέντε χρόνια; Πέντε χρόνια δεν ήταν Υπουργός Υποδομών ο κ. Σπίρτζης; Δηλαδή, τώρα θυμήθηκε τον δρόμο;

Εάν θέλετε να πάμε σε αυτές τις λογικές και να ρίξουμε τόσο χαμηλά την πολιτική αντιπαράθεση, εμείς, κύριοι του ΣΥΡΙΖΑ, δεν θα το κάνουμε. Και δεν θα το κάνουμε γιατί; Γιατί οφείλουμε να κοιτάμε μπροστά, διότι το Μάτι μάς πλήγωσε, το Μάτι μάς πόνεσε και όχι μόνο αυτό. Εδώ πρέπει να κάνουμε γρήγορα γρήγορες κινήσεις, για να αποκατασταθεί μια περιοχή που το έχει ανάγκη. Το έχει ανάγκη το περιβάλλον, το έχει ανάγκη η περιοχή, το έχει ανάγκη -αν θέλετε- το μέλλον της χώρας μας.

Εν πάση περιπτώσει, σε μία εποχή όπου όλοι εμπιστεύονται την ελληνική οικονομία, όπου όλοι εμπιστεύονται την ελληνική Κυβέρνηση, όπου βλέπουμε ότι ο δείκτης οικονομικού κλίματος βελτιώνεται και σπάει ρεκόρ εικοσαετίας, όπου βλέπουμε τους επενδυτές να έρχονται να επενδύσουν στη χώρα, δεν μπορούν στο Κοινοβούλιό μας να ακούγονται τέτοιες κουβέντες. Αυτή η κινδυνολογία δεν θα οδηγήσει πουθενά.

Ξέρω και ξέρετε πολύ καλά ότι ο τελικός κριτής είναι ο ελληνικός λαός. Εμείς δεν έχουμε φόβο, θα κριθούμε στην κάλπη, όταν έρθει η ώρα.

Όμως, δεν μπορείτε να κρύβεστε και να κάνετε μικροπολιτική πίσω από ένα συγκεκριμένο μνημόνιο συνεργασίας και για άλλη μια φορά -για άλλη μια φορά!- πρέπει να ευχαριστήσουμε τους Κύπριους αδελφούς μας που είναι δίπλα μας, διότι μόνο ενωμένοι μπορούμε να προχωρήσουμε μπροστά. Και νομίζω ότι πρέπει το Κοινοβούλιο να υπερψηφίσει την κύρωση αυτού του μνημονίου, για να στείλουμε ένα μήνυμα ενότητας και αγάπης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Σπανάκη.

Καλείται στο Βήμα ο κ. Σωκράτης Φάμελλος από τον ΣΥΡΙΖΑ - Προοδευτική Συμμαχία και να ετοιμάζονται η κ. Αυγερινοπούλου από τη Νέα Δημοκρατία και ο κ. Αθανασίου.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, και εγώ έχω ζητήσει τον λόγο μετά τον κ. Φάμελλο.

**ΠΡΟΕΔΡΕΥΩΝ (Απόστολος Αβδελάς):** Θα μιλήσει η κ. Αυγερινοπούλου και μετά είναι ο κ. Αθανασίου -δεν είναι κάποιος τον οποίο δεν βλέπω- και μετά είστε εσείς, κυρία Αραμπατζή.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Κύριε Πρόεδρε, παραχωρώ τη θέση μου στην κυρία συνάδελφο. Θα μιλήσω αφού την ακούσω.

**ΠΡΟΕΔΡΕΥΩΝ (Απόστολος Αβδελάς):** Βρείτε τα, ό,τι μου πείτε.

Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες κύριοι Βουλευτές, είναι γεγονός ότι οι Βουλευτές της Νέας Δημοκρατίας και ο εισηγητής απέφυγαν να τοποθετηθούν σε πολλά από τα κρίσιμα ερωτήματα τα οποία θέσαμε, που αμφισβητούν τον πυρήνα της σύμβασης την οποία συζητάμε σήμερα. Και από τον Υπουργό οφείλω να πω ότι δεν λάβαμε απαντήσεις που μας απαντούν σε αυτά τα βάσιμα ερωτήματα, που δεν τα θέτει πλέον μόνο ο ΣΥΡΙΖΑ, τα θέτουν όλες οι πτέρυγες της Αντιπολίτευσης. Δεν φαίνεται, βέβαια, κάτι τέτοιο περίεργο, ιδίως όταν ακούμε τοποθετήσεις Βουλευτών της Νέας Δημοκρατίας απολύτως εκτός θέματος, από το Παιδιατρικό Νοσοκομείο μέχρι τη συμπεριφορά του Παύλου Πολάκη. Δεν κάνουμε εμείς σχόλιο επί του Κανονισμού. Τα σημειώνουμε, όμως, για να δείτε πόσο υποκριτές είστε.

Οφείλω, όμως, να πω ότι δεν περιμένουμε από ένα κόμμα του οποίου ο Πρωθυπουργός βρίσκεται εκτός τόπου και χρόνου να είναι οι τοποθετήσεις των Βουλευτών του εντός θέματος.

Δεν μπορεί να μη σχολιάσουμε, κύριε Πρόεδρε, τη χθεσινή τοποθέτηση του κ. Μητσοτάκη, ότι στην Ελλάδα οι Έλληνες πολίτες απολαμβάνουν καταπληκτική ποιότητα ζωής. Οφείλω να ρωτήσω, όμως, και τον εισηγητή και την Κοινοβουλευτική Εκπρόσωπο και τον Υπουργό το εξής: Είναι καταπληκτική ποιότητα υγείας η μελέτη Τσιόδρα - Λύτρα, που αποκαλύπτει ότι το 38% των υποθέσεων, των θανάτων -δύσκολες λέξεις, αλλά πρέπει να τις πούμε- οφείλεται στο ότι η Κυβέρνηση δεν έχει λάβει τα μέτρα για την ενίσχυση του ΕΣΥ; Είναι καταπληκτική ποιότητα υγείας να είναι η Ελλάδα σήμερα σε διπλάσιο μέσο όρο θανάτων ανά ένα εκατομμύριο κατοίκων σε σχέση με την Ευρωπαϊκή Ένωση; Είναι καταπληκτική ποιότητα υγείας να παραδέχεται ο Πρωθυπουργός ότι δεν έλαβε υπ’ όψιν τις ανακοινώσεις των επιστημόνων και τις προειδοποιήσεις για τη Θεσσαλονίκη και πέρυσι και φέτος; Ή μήπως είναι καταπληκτική ποιότητα υγείας να ανακοινώνονται στο Νοσοκομείο «Παπανικολάου» της Θεσσαλονίκης ότι τα 2/3 των άνω των εννιακοσίων θυμάτων της πανδημίας σε εκείνο το νοσοκομείο οφείλονται στο ότι ήταν εκτός μονάδων εντατικής θεραπείας; Τα 2/3 των θυμάτων εκτός μονάδων εντατικής θεραπείας!

Ή μήπως είναι εκπληκτική ποιότητα ζωής το ράλι ακρίβειας που ζουν σήμερα οι Έλληνες πολίτες, το ότι παίρνουν τριπλάσιους λογαριασμούς ρεύματος, το ότι η βενζίνη θα φτάσει στα 2 ευρώ; Και διαβάζω από την Έρευνα Οικονομικής Συγκυρίας του ΙΟΒΕ ότι οι Έλληνες καταναλωτές είναι οι περισσότερο απαισιόδοξοι καταναλωτές στην Ευρώπη. Είναι αυτοί που τα νοικοκυριά κατά 83% δηλώνουν ότι δεν μπορούν να βάλουν ούτε μισό ευρώ στην άκρη. Είναι αυτοί οι οποίοι δηλώνουν ότι δεν μπορούν να πληρώσουν τους λογαριασμούς του ρεύματος. Είναι η χώρα στην οποία αυξάνεται η ενεργειακή φτώχεια. Είναι και η χώρα στην οποία τα καρτέλ ζουν και βασιλεύουν στην ενέργεια.

Είναι αυτή η χώρα, λοιπόν, με την καταπληκτική ποιότητα ζωής; Ή μήπως είναι χώρα με καταπληκτική ποιότητα ζωής αυτή η οποία πνίγεται στις πλημμύρες, καίγεται στις πυρκαγιές και αποκλείεται στις χιονοπτώσεις; Και τολμάει να δηλώσει εδώ ο Υπουργός Κλιματικής Κρίσης και Πολιτικής Προστασίας, που ήρθε ως Μεσσίας για να λύσει τα τεράστια προβλήματα της Κυβέρνησης στις πυρκαγιές, ότι δεν τηρούνται πρακτικά στις συσκέψεις της Πολιτικής Προστασίας!

Για να αποκαταστήσουμε τη σοβαρότητα του ελληνικού κράτους, που δεν την έχει η Κυβέρνηση, οφείλω, κύριε Πρόεδρε, να καταθέσω στα Πρακτικά ένα έγγραφο του 2016, το οποίο αναφέρεται στον Κανονισμό Λειτουργίας των Συντονιστικών Οργάνων Πολιτικής Προστασίας.

Κύριε Υφυπουργέ, αξίζει να το δώσετε στην Κυβέρνηση και στον κ. Στυλιανίδη, παρ’ ότι πήρε πολλές αρμοδιότητες του Υπουργείου και δεν ξέρετε κυριολεκτικά και εσείς πώς να διαχειριστείτε την κλιματική πολιτική.

Διαβάζω, λοιπόν, από τις οδηγίες για το πώς λειτουργούν τα Τοπικά Συντονιστικά Όργανα Πολιτικής Προστασίας, τις οδηγίες δηλαδή προς τους δήμους, τα εξής: Στο άρθρο 7 προβλέπει γραμματειακή υποστήριξη, η οποία μεριμνά για την τήρηση των πρακτικών. Δηλαδή, η ελληνική πολιτεία έχει ξεκαθαρίσει ακόμα και στο επίπεδο των Τοπικών Συντονιστικών Οργάνων και πολύ περισσότερο των Περιφερειακών και των Εθνικών Συντονιστικών Οργάνων Πολιτικής Προστασίας ότι υπάρχει γραμματεία που τηρεί πρακτικά. Μάλιστα, προβλέπει το ίδιο άρθρο ότι υπάρχουν έκτακτες συσκέψεις, άρα υπάρχει δυνατότητα λειτουργίας οργάνου την ώρα της κρίσης, σε περιπτώσεις τεκμηριωμένου κινδύνου καταστροφής, με λήψη επιπρόσθετων μέτρων και εν γένει για καταστροφές σε εξέλιξη, για έκτακτες ανάγκες και διαχείριση συνεπειών.

Άρα το όργανο αυτό προβλέπεται και στο επίπεδο του δήμου. Και το λέω γιατί τιμώ την αυτοδιοίκηση, την οποία υπηρέτησα χρόνια και εσείς απαξιώνετε ακόμα και σε αυτό το επίπεδο.

Λέει το ίδιο κείμενο ότι στις συνεδριάσεις του συντονιστικού οργάνου συντάσσεται πρακτικό, στο οποίο μνημονεύεται η ιδιότητα των παρισταμένων και, ταυτόχρονα, οι δεσμεύσεις των συμμετεχόντων για τα μέτρα που θα παρθούν και στο επίπεδο του σχεδιασμού και στο επίπεδο της υλοποίησης των δράσεων Πολιτικής Προστασίας.

Και μας λέτε ότι η ελληνική πολιτεία, ενώ έχει προνοήσει ακόμα και στο επίπεδο των δήμων και των περιφερειών να λαμβάνονται και πρακτικά και καταμερισμός ευθυνών και να τηρούνται αυτά με δέσμευση στη συνέχεια και επιχειρησιακό όργανο την ώρα της κρίσης, τώρα συζητάτε ότι σας έλειπε το «War Room» ή δεν ξέρατε τι ώρα θα ερχόταν η χιονόπτωση.

Είναι αυτή η χώρα που απολαμβάνει καταπληκτική ποιότητα ζωής και ασφάλειας ή μήπως η χώρα που απολαμβάνει καταπληκτική ποιότητα ζωής είναι αυτή η οποία τραντάζεται, κυριολεκτικά, το τελευταίο διάστημα από αποκαλύψεις ότι οι Υπουργοί της Κυβέρνησης όχι απλά συνομιλούν, αλλά απολογούνται και καθοδηγούνται από υπόδικο τηλεπαρουσιαστή σε γραπτά μηνύματα που έχουν αποκαλυφθεί, ενώ ο Πρωθυπουργός από το Βήμα της Βουλής καταγγέλλει ως συμμορία δημοσιογράφους και παρεμβαίνει στο έργο της δικαιοσύνης, γιατί πολύ απλά αποκαλύπτουν τα σκάνδαλα αυτής της Κυβέρνησης;

Είναι αυτή, λοιπόν, μια χώρα η οποία απολαμβάνει καταπληκτική ποιότητα; Διότι, ειλικρινά, δεν μπορούμε να φανταστούμε ποια χώρα της Ευρωζώνης θα μπορούσε να έχει Πρωθυπουργό στη θέση του ο οποίος καθοδηγεί διώξεις δημοσιογράφων. Και οφείλουμε να το πούμε αυτό ξεκάθαρα από το Βήμα της Βουλής.

Όμως, επειδή συζητάμε για κάτι πολύ σοβαρό, κύριε Πρόεδρε, που αφορά στο θέμα της δωρεάς της Κυπριακής Δημοκρατίας για έργα στην περιοχή του Ματιού, εμείς θα παραμείνουμε και στο αντικείμενο της σύμβασης, γιατί πράγματι είναι πάρα πολύ σημαντική. Είχαμε μια τραγική στιγμή στην ελληνική ιστορία, την πυρκαγιά στο Μάτι, με θύματα και ανείπωτο πόνο. Να ξεκαθαρίσουμε ότι όχι απλά ζητήσαμε συγγνώμη, αλλά ο τότε Πρωθυπουργός Αλέξης Τσίπρας ανέλαβε την πολιτική ευθύνη, που δεν αναλαμβάνει ο Κυριάκος Μητσοτάκης για οτιδήποτε, διότι στη δική σας περίπτωση για ό,τι συμβαίνει φταίνε οι άλλοι, ποτέ δεν φταίει ο Πρωθυπουργός ή οι Υπουργοί.

Τότε, λοιπόν, όχι απλά αναλήφθηκε η ευθύνη από τον Πρωθυπουργό, αλλά είχαμε και παραιτήσεις. Να σας τα θυμίσω; Είχαμε παραιτήσεις και του Υπουργού, αλλά και των Αρχηγών των Σωμάτων τότε -θυμίζω- και της Ελληνικής Αστυνομίας και της Πυροσβεστικής. Να σας θυμίσω με ποια ευπρέπεια εσείς τοποθετείστε έναντι αυτής της ανάληψης πολιτικής ευθύνης; Θέλετε να ψάξουμε πού βρίσκεται ο τότε παραιτηθείς Αρχηγός της Αστυνομίας; Μήπως θέλετε να πάμε να ψάξουμε στο Υπουργείο Πολιτικής Προστασίας σήμερα της Νέας Δημοκρατίας; Μήπως είναι εκεί Γενικός Γραμματέας ο τότε παραιτηθείς, γιατί υπήρχε πολιτική ευθύνη και απονεμήθηκε τότε και από τον Πρωθυπουργό; Δεν σας συμφέρουν όλα αυτά τα οποία λέμε. Αυτή είναι η πραγματικότητα, όμως.

Εμείς -έχει δίκιο ο κ. Σκανδαλίδης- θέλουμε να φύγουμε από την αντίθεση επί εκείνου του γεγονότος που πληγώνει ακόμα τη χώρα, αλλά η υποκρισία εκ μέρους σας δεν μπορεί να κρυφτεί. Αυτή η καταστροφή έγινε αντικείμενο πολιτικής εκμετάλλευσης, τυμβωρυχίας από τη Νέα Δημοκρατία. Ιδιαίτερα ο κ. Μητσοτάκης επένδυσε να γίνει Πρωθυπουργός πάνω σε αυτή την τυμβωρυχία, κάτι το οποίο είναι τραγικά αποτυπωμένο στην ιστορία της χώρας μας. Προφανώς δεν υπάρχει κανένας λόγος εμείς να συζητάμε ακόμα για τον κ. Συνολάκη, που θα εκκένωνε την ανατολική Αττική σε τριάντα λεπτά, όταν είχαμε τρεις μέρες -και είχε δίκιο ο Χρήστος Σπίρτζης- κλεισμένη την Αττική Οδό με χιονόπτωση.

Όμως, αυτά έχουν συμβεί και πρέπει να καταγραφούν. Δεν θα συγχωρεθεί ποτέ στον κ. Μητσοτάκη αυτό που έκανε τότε, γιατί δεν έχει ζητήσει συγγνώμη για όλα αυτά που έκανε διαχειριζόμενος τον πόνο, την απώλεια ανθρώπινων ζωών και την καταστροφή στην περιοχή. Κατηγόρησε τον ΣΥΡΙΖΑ για καθυστερήσεις και αποδεικνύεται ότι δυόμισι χρόνια καθυστερεί ο ίδιος και υπάρχει και αδιαφάνεια στη διαχείριση των πόρων της «ΜΑΤΙ ΞΑΝΑ», διότι όλα αυτά αποκαλύφθηκαν σήμερα. Κι έρχονται οι εισηγητές, οι Υπουργοί και ο ίδιος ο Πρωθυπουργός και παραδέχονται τελικά, εκ των υστέρων, ότι και ακραίο κλιματικό φαινόμενο υπήρχε, το είπε στον ΟΗΕ ο κ. Μητσοτάκης, αλλά και θέματα αυθαιρέτων. Το είπε ο κ. Οικονόμου στην εισαγωγή του, το είπε και ο Υπουργός, το έχουν πει στις τοποθετήσεις τους όλοι.

Τελικά, τι συμβαίνει; Η Νέα Δημοκρατία τώρα παραδέχεται ότι έλεγε ψέματα; Γιατί δεν ζητάει μια συγγνώμη γι’ αυτό; Το λέω για να αντιστρέψουμε λίγο τους ρόλους, γιατί εμείς, επειδή είμαστε αξιόπιστοι, μπορούμε να τους αντιστρέψουμε. Εσείς μπορείτε;

Έρχεται, λοιπόν, ο εισηγητής της Νέας Δημοκρατίας και προσπαθεί -άκουσα και άλλους Βουλευτές- να ισοπεδώσει τα πάντα, λέγοντας ότι για τα αυθαίρετα φταίει οριζόντια το πολιτικό σύστημα.

Όχι, λοιπόν, δεν είμαστε όλοι ίδιοι, διότι το πολιτικό σύστημα των «Γκόρτσων», της Νέας Δημοκρατίας και του ΠΑΣΟΚ, τροφοδότησε την αυθαίρετη δόμηση στην Ελλάδα, χτυπώντας στην πλάτη τους πολίτες. Δεν προχώρησε το Κτηματολόγιο, δεν προχώρησε τους δασικούς χάρτες και τώρα έρχεται και ακυρώνει τους δασικούς χάρτες και κλείνει το Κτηματολόγιο με ελλείψεις. Αυτό είναι πρωτοφανές στην Ευρώπη. Του άριστου κ. Πιερρακάκη είναι καινοτομία αυτή!

Θέλετε να συζητήσουμε λιγάκι για το ποιος νομιμοποιεί αυθαίρετα; Θα σας πω εγώ ακριβώς. Στις 7 Νοεμβρίου του 2019 εγκρίθηκε μια χρηματοδότηση 4 εκατομμυρίων ευρώ για τα τελεσίδικα αυθαίρετα, αυτά που έχουν τελεσίδικη πράξη κατεδάφισης, που ξεκίνησε με πρωτοβουλία του Γιώργου Σταθάκη, όταν είχα την τιμή και εγώ να είμαι στο ίδιο Υπουργείο και είχαμε καλέσει τότε τους συντονιστές των αποκεντρωμένων διοικήσεων.

Στις 8 Αυγούστου του 2019 -μετρήστε μήνες από την εκλογή της Νέας Δημοκρατίας, μέσα σε έναν μήνα, δηλαδή- έρχεται ο κ. Κατσαφάδος και καταθέτει τροπολογία για την αναστολή μόνο σαράντα πέντε ημερών των κατεδαφίσεων, των τελεσίδικα κατεδαφιστέων κτηρίων. Πού; Σε παραλίες, σε αιγιαλό, σε παρόχθιες ζώνες.

Στις 18 Μαΐου ο κ. Χατζηδάκης έρχεται και λέει «κατεδαφίστε τα όλα άμεσα, διότι υπάρχει μηδενική ανοχή». Είναι υποκρισία εκ μέρους της Κυβέρνησης Μητσοτάκη, γιατί στις 2 Μαρτίου του 2021, σε αντίθεση με την υποκριτική δήλωση και τα κροκοδείλια δάκρυα, έρχεται η Κυβέρνηση με δώδεκα Υπουργούς και καταθέτει νέα παράταση των κατεδαφίσεων μέχρι τις 31-10-2021, με δικαιολογία τον COVID.

Μετά έρχεται ξανά στις 29 Οκτωβρίου νέα τροπολογία του Υπουργείου Οικονομικών σε νομοσχέδιο του Υπουργείου Υποδομών και αναστέλλει τις κατεδαφίσεις των τελεσίδικα κατεδαφιστέων κτηρίων σε αιγιαλό, παραλία, σε παρόχθια ζώνη μέχρι 31-3-2022.

Δεν είμαστε ίδιοι, λοιπόν, κύριε Οικονόμου. Εσείς αναστέλλετε τις κατεδαφίσεις, αυτές που εμείς ξεκινήσαμε, διότι, αν θέλετε να σας θυμίσω, εγώ προσωπικά είχα αναλάβει την πρωτοβουλία για την κατεδάφιση των ταβερνών στον Σχοινιά, που δεν γινόταν επί χρόνια και είχαμε γίνει ρεζίλι στην Ευρωπαϊκή Ένωση και είχαμε καταδίκες και καταγγελίες από όλες τις μη κυβερνητικές οργανώσεις.

Το κράτος της Δεξιάς που υπηρετείτε σήμερα με τον χειρότερο τρόπο, γιατί μας γυρνάτε στο 1950 και στο 1960, είναι χειρότερο από το κράτος των «Γκόρτσων», το οποίο συντηρήσατε για να εκλεγείτε στις περιφέρειές σας, με αυθαίρετα και τακτοποιήσεις.

Αυτή είναι η αλήθεια, λοιπόν, για την ελληνική πολιτική σκηνή και το πολιτικό σύστημα. Πάνω σε ψέματα λοιπόν έστησε την τυμβωρυχία στο Μάτι η Νέα Δημοκρατία, ψέματα λέει για τα αυθαίρετα, ψέματα λέει για τον σχεδιασμό, γιατί δεν προχωρά κανέναν σχεδιασμό.

**ΒΑΣΙΛΕΙΟΣ ΟΙΚΟΝΟΜΟΥ:** Εμείς;

**ΠΡΟΕΔΡΕΥΩΝ (Απόστολος Αβδελάς):** Κύριε Οικονόμου, δεν είναι η ώρα τώρα.

**ΣΩΚΡΑΤΗΣ ΦΑΜΕΛΛΟΣ:** Αναιρεί τις ρυθμίσεις του κράτους δικαίου και δυστυχώς αυτό συμβαίνει και στο Μάτι, γιατί η Νέα Δημοκρατία εκλέχθηκε με πάρα πολλές υποσχέσεις για την περιοχή…

**ΒΑΣΙΛΕΙΟΣ ΟΙΚΟΝΟΜΟΥ** Εμείς;

**ΠΡΟΕΔΡΕΥΩΝ (Απόστολος Αβδελάς):** Κύριε Οικονόμου, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** …και το πολιτικό βατερλό της Νέας Δημοκρατίας δεν θα οφείλεται μόνο στην τυμβωρυχία και στα ψέματα για τις αιτίες.

Επαναλαμβάνω, κύριε Πρόεδρε, το πολιτικό βατερλό της Νέας Δημοκρατίας δεν θα οφείλεται μόνον στο ότι αποκαλύπτονται τα ψέματα που έλεγε τότε για τα μη αυθαίρετα, για την εκκένωση, για το ότι δεν υπήρχε κλιματικό φαινόμενο, αλλά αποδεικνύεται τώρα και από τις ψεύτικες υποσχέσεις που δώσατε στους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Θα πάρω και τον χρόνο της δευτερολογίας μας, κύριε Πρόεδρε.

Και αυτό οφείλεται στον πολεοδομικό σχεδιασμό, στην αποκατάσταση των κατοικιών και των τοπικών λειτουργιών, στην ασφάλεια της τοπικής κοινωνίας, στην προστασία του περιβάλλοντος και στη συμφωνία με την Κύπρο, γιατί όλα αυτά αποκαλύπτονται σήμερα. Και σας ενοχλεί το ότι τα αποκαλύπτουμε.

Και υπάρχουν και αρκετές άλλες σκιές σε αυτή τη συζήτηση. Οφείλω να αναφερθώ και στο ότι υπάρχουν μέσα στα κείμενα αναφορές σε μελέτες που έχουν ήδη ανατεθεί για έργα που δεν ήταν στη συμφωνία με την Κύπρο να γίνουν. Και αναρωτιόμαστε: Ποιος φορέας τις ανέθεσε; Ποιος πληρώνει; Σε ποιον τις αναθέσατε;

Θέλουμε, κύριε Ταγαρά, μια απάντηση γι’ αυτό και δεν μας είπατε.

Όμως η συζήτηση σήμερα γίνεται και για τους πόρους στη διαχείριση της αποκατάστασης. Ακούσαμε από τον Πρόεδρο της Βουλής έναν απολογισμό για τους πόρους της Βουλής. Η τοποθέτηση αυτή, όμως, δήλωνε στην πλειονότητά της ότι τα λεφτά πάνε στο Τεχνικό Επιμελητήριο για να ανατεθούν έξω από τις διαδικασίες του δημοσίου σε μελέτες. Δηλαδή, έχετε παρακάμψει τη δημόσια διοίκηση, την οποία αδυνατίζετε, παραδεχόμενοι ότι δεν μπορείτε να κάνετε εσείς τις μελέτες μέσα από τις υπηρεσίες. Εμείς εγκρίναμε σε χρόνο - ρεκόρ με δουλειά των υπηρεσιών και τους χωροταξικούς κανόνες, αλλά και προεγκρίναμε το ειδικό χωρικό σχέδιο τότε. Εσείς, λοιπόν, τα δίνετε στο επιμελητήριο αδυνατίζοντας τη διοίκηση, παρακάμπτοντας τη διοίκηση.

Και εδώ υπάρχει ακόμα ένα ζήτημα που προστίθεται στην αδιαφάνεια της διαχείρισης των πόρων του φορέα «Μάτι Ξανά». Το πρώτο ζήτημα στο θέμα που συζητάμε, για να τα πούμε απλά, είναι ο χωροταξικός σχεδιασμός. Δεν υπάρχει αυτή τη στιγμή χωροταξικός σχεδιασμός. Είναι το προαπαιτούμενο για να ξαναγυρίσει η ζωή στην περιοχή, να αποκατασταθούν οι πολίτες και όχι να αφήνετε υπονοούμενα διά της κοινωνικής κατοικίας ότι θα παραμείνουν άστεγοι, διότι αυτό αφήνετε πρακτικά να προκύψει από τη συζήτηση.

Εμείς -το ανέφεραν και ο εισηγητής μας και οι Βουλευτές μας- τη βασική ρυμοτομία στον ν.4576 την καταθέσαμε στη Βουλή και εγκρίθηκε, είχαμε προέγκριση του ειδικού χωρικού τον Μάιο του 2019, δασικούς χάρτες τον Οκτώβριο του 2018 και πετύχαμε σε πάρα πολλά ζητήματα, το πλάτος των δρόμων, η πρόσβαση στην παραλία, η ελεύθερη και ασφαλής ρυμοτομία. Όλα αυτά υπήρχαν, όπως και η προστασία των ρεμάτων και οι κατεδαφίσεις αυθαιρέτων, που πρέπει να σημειώσω ότι μειώνονται στο δικό σας σχέδιο και άρα αφήνονται περιθώρια για νομιμοποίηση - τακτοποίηση αυθαίρετης λειτουργίας.

Σήμερα δεν υπάρχει προεδρικό διάταγμα. Μας είπε ο κύριος Υπουργός ότι είναι στο Συμβούλιο της Επικρατείας. Προκύπτει, όμως, ένα ερώτημα: Πώς εκπονείται ρυμοτομικό σχέδιο χωρίς να υπάρχει προεδρικό διάταγμα, χωρίς να ξέρουμε αν θα εγκριθεί; Σε άλλες περιπτώσεις ο κ. Ταγαράς είπε ότι μπορούμε συλλέγοντας στοιχεία, σε άλλες δέχτηκε στην τοποθέτησή του ότι υπάρχουν θέματα ανασφάλειας. Και εγώ ρωτώ: Επιστημονικά τι σημαίνει «μαζεύονται στοιχεία για το ρυμοτομικό»; Ξέρετε, η επιστήμη δεν να το απαντήσει αυτό. Το ρυμοτομικό παίρνει το προεδρικό διάταγμα και το κάνει ρυμοτομία.

Δεν μαζεύει στοιχεία, κύριε Ταγαρά. Άλλο ένα ζήτημα αντιεπιστημονικής προσέγγισης.

Όμως, τι παραδέχτηκε ο Υφυπουργός; Ότι το έργο της κοινωνικής κατοικίας θα προέλθει από ρύθμιση εκτός ειδικού πολεοδομικού σχεδίου, δηλαδή στην περιοχή κάνουμε το ειδικό πολεοδομικό για να γίνει ορθή επανεκκίνηση της κοινωνικής λειτουργίας με ασφάλεια, αλλά η ρύθμιση της κοινωνικής κατοικίας θα έρθει με τοπικό ρυμοτομικό, δηλαδή με τοπική φωτογραφική - αποσπασματική διάταξη που ίσως είναι μία από τις αιτίες που οδήγησε την Ελλάδα μέχρι εδώ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Λάθος.

**ΠΡΟΕΔΡΕΥΩΝ (Απόστολος Αβδελάς):** Θα σας δώσω τον λόγο, κύριε Ταγαρά.

**ΣΩΚΡΑΤΗΣ ΦΑΜΕΛΛΟΣ:** Οι φωτογραφικές ρυθμίσεις, οι τοπικές, αυτό είναι το τοπικό ρυμοτομικό, κύριε Ταγαρά, το οποίο μας λέτε. Δεν θα προκύψει, λοιπόν, η κοινωνική κατοικία μέσα από το ρυμοτομικό σχέδιο που θα ακολουθήσει την έγκριση του προεδρικού διατάγματος, αλλά με τοπικό ρυμοτομικό. Δεν θα ακολουθήσει, δηλαδή, την ρυμοτομική οργάνωση της υπόλοιπης περιοχής. Θα γίνει τοπικό ρυμοτομικό. Το είπατε.

Έτσι όμως υπάρχει ένα σοβαρότατο ζήτημα και απέναντι στους πολίτες και απέναντι την Κυπριακή Δημοκρατία, ότι δηλαδή η κύρωση που μας φέρνετε δεν έχει ρυμοτομικό υπόβαθρο, δεν έχει ασφάλεια δικαίου, δεν έχει προσδιορισμό και χρήσεις γης στην περιοχή. Άρα γίνεται στο κενό.

Όμως, δεν μπορούμε να μην αναφερθούμε στο μείζον ζήτημα του νοσοκομείου. Το ανέφερε πρώτος ο Αλέξης Τσίπρας τον Νοέμβριο του 2018 νομίζω, επιβεβαιώθηκε το 2019 από τον Πρόεδρο της Κυπριακής Δημοκρατίας, δόθηκε συνέντευξη τύπου εδώ, στη Βουλή, με τον Πρόεδρο της Βουλής, τους Υπουργούς των δύο κρατών και τον πρέσβη της Κυπριακής Δημοκρατίας. Ταυτόχρονα, εγώ θα καταθέσω τη δήλωση του Πρωθυπουργού Κυριάκου Μητσοτάκη μετά τη συνάντησή του με τον Πρόεδρο της Κυπριακής Δημοκρατίας που αναφέρει τον Ιούλιο του 2019 -αναφέρθηκε και από τον εισηγητή μας τον κ. Σκουρολιάκο- ότι το έργο αυτό θα αφορά στην υποστήριξη των χώρων περίθαλψης. Πού είναι λοιπόν το νοσοκομείο; Μας μιλάτε τώρα για κοινωνική κατοικία και χώρο δασικής αναψυχής, όταν υπάρχει δέσμευση και του Πρωθυπουργού;

**ΒΑΣΙΛΕΙΟΣ ΟΙΚΟΝΟΜΟΥ:** Αυτό είναι δέσμευση;

**ΣΩΚΡΑΤΗΣ ΦΑΜΕΛΛΟΣ:** Είναι το δεύτερο έγγραφο που θα καταθέσω, κύριε Πρόεδρε.

Εδώ, λοιπόν, φαίνεται ότι μία διαδικασία που είχε ωρίμανση, που είχε προϋπολογισμό, που είχε σύμβαση, η Κυβέρνηση δεν τη συνεχίζει, διακόπτοντας τη συνέχεια του κράτους -και εδώ συμφωνώ με τον κ. Σκανδαλίδη υπάρχει ζήτημα συνέχειας του κράτους επί αυτού-, πολύ απλά γιατί η Κυβέρνηση δεν θέλει να επενδύσει στη δημόσια υγεία.

**ΒΑΣΙΛΕΙΟΣ ΟΙΚΟΝΟΜΟΥ:** Αυτό είναι ψέματα;

**ΣΩΚΡΑΤΗΣ ΦΑΜΕΛΛΟΣ:** Και, ταυτόχρονα, βέβαια θέλω να πω ότι λέει και πολλά ψεύδη σχετικά με το τι έγινε τότε για την περίθαλψη των εγκαυματιών και των πολιτών. Πιστεύω ότι ο κ. Σπίρτζης στη δευτερολογία του θα καταθέσει όλα τα στοιχεία που αποδεικνύουν ότι υπήρχε συντονισμός των δράσεων, κέντρα πρώτης υποδοχής πυρόπληκτων, επείγουσα υγειονομική φροντίδα, δίκτυο ψυχοκοινωνικής υποστήριξης, χώρος υγειονομικού υλικού, κάλυψη της δαπάνης των αποκλειστικών νοσοκόμων, επιπλέον νοσηλευτική φροντίδα, όλα τα μη συνταγογραφούμενα φάρμακα, συνοδός ασθενή με πλήρη σίτιση, με καρέκλα και ταυτόχρονα όλα τα είδη πρόσθετης περίθαλψης με μηδενική συμμετοχή και όλα τα σκευάσματα που απαιτούνται για τους εγκαυματίες και για όλους τους πολίτες οι οποίοι τότε είχαν και εφάπαξ οικονομική ενίσχυση στην περιοχή. Αυτά, όμως, τα ξέρουν οι πολίτες. Δεν μπορείτε να λέτε ψέματα.

**ΒΑΣΙΛΕΙΟΣ ΟΙΚΟΝΟΜΟΥ:** Τους εγκαυματίες δεν μας είπατε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Όμως, αυτό που επίσης δεν απαντήθηκε -και κλείνω, κύριε Πρόεδρε- είναι με ποιο κριτήριο αποφασίστηκε η κοινωνική κατοικία, για ποιους; Γιατί δεν κάνατε μια άλλη κοινωνική υποδομή; Σας ρωτήσαμε. Μπορεί να χρειαζόταν στην περιοχή ένα γηροκομείο, παρ’ ότι εμείς επιμένουμε στη δομή υγείας. Γιατί αποφασίσατε να την κάνετε συγκεντρωμένη την κοινωνική κατοικία, το οποίο επίσης έρχεται σε αντίθεση με τις πολεοδομικές και χωροταξικές προτεραιότητες;

Και βέβαια υπάρχει το μείζον ζήτημα του χώρου δασικής αναψυχής. Εμείς αποκαλύψαμε στη Βουλή ότι για τον χώρο αυτόν, για τον οποίο θα χρησιμοποιηθούν πόροι των Κυπρίων πολιτών και της Κυπριακής Δημοκρατίας, έχετε περάσει ήδη δύο φωτογραφικές τροπολογίες που δίνουν τη δυνατότητα να υπάρξει λειτουργία εκτός των ωρών της ημέρας, κάτι το οποίο παραβιάζει τη δασική νομοθεσία.

Και για να το πούμε απλά να το καταλάβει κόσμος: Πόροι των Κυπρίων πολιτών θα χρησιμοποιηθούν για την αναβάθμιση χώρου δασικής αναψυχής μέσα στον οποίο θα λειτουργεί η οικονομική δραστηριότητα που θα παραβιάζει δασική νομοθεσία με νόμο δικό σας και μάλιστα έχοντας εξαιρέσει με νόμο, κύριε Ταγαρά, και την υποχρέωση κήρυξης της περιοχής ως αναδασωτέας; Όταν αλλάζει χρήση από τις κατασκηνώσεις του Οίκου του Ναύτου έπρεπε να κηρυχθεί υποχρεωτικά αναδασωτέα η περιοχή. Έχετε τροποποιήσει το θεσμικό πλαίσιο και σε αυτό. Παραθυράκια παντού και τακτοποιήσεις παντού. Και θέλετε τώρα εμείς να έρθουμε να υποστηρίξουμε αυτή την κύρωση.

Εμείς θέσαμε τέσσερα ερωτήματα τα οποία δεν απαντήθηκαν, ούτε γιατί άλλαξε η δέσμευση για νοσοκομείο ούτε γιατί επιλέχθηκε η κοινωνική κατοικία και με αυτή τη μορφή και ποιοι είναι οι δικαιούχοι στο τέλος τέλος ούτε γιατί ταυτόχρονα υπάρχει προκλητική εξαίρεση της δασικής νομοθεσίας και εξυπηρέτηση μιας οικονομικής δραστηριότητας με πόρους και από τη συμφωνία με την Κυπριακή Δημοκρατία και γιατί προωθούνται όλα αυτά κυριολεκτικά σε πολεοδομικό κενό.

Ποιος είναι ο λόγος, λοιπόν, της βιασύνης σας; Τι θέλετε να εξυπηρετήσετε; Μια ακόμα πιθανή προεκλογική εξαγγελία; Σας ανησυχεί τόσο πολύ η δυσαρμονία του κοινωνικού αισθήματος με την Κυβέρνηση; Σε όλα τα πεδία οι Έλληνες πολίτες λένε ότι η Κυβέρνηση δεν είναι επαρκής για τα θέματα της υγείας, η Κυβέρνηση δεν είναι επαρκής για τα θέματα της ασφάλειας και της ανθεκτικότητας στις φυσικές καταστροφές, η Κυβέρνηση δεν είναι επαρκής στα θέματα της ακρίβειας, δεν είναι επαρκής στα θέματα της ενεργειακής πολιτικής και εσείς πρακτικά θέλετε ακόμα ένα επικοινωνιακό πυροτέχνημα.

Εμείς οφείλουμε να προστατεύσουμε την ελληνική πολιτεία, οφείλουμε να την προστατεύσουμε και έναντι της σημαντικής συνεισφοράς της Κυπριακής Δημοκρατίας, την οποία οφείλουμε να ευχαριστήσουμε γιατί δεν ευθύνεται σε τίποτα για το μπάχαλο και την υποκρισία της δικής σας Κυβέρνησης.

Οφείλουμε όμως, κύριε Πρόεδρε, -και κλείνω- να πούμε ότι και αυτή η κύρωση, ένα θέμα το οποίο δεν είναι μείζον στην ελληνική πολιτική σκηνή, αποδεικνύει τη μεγάλη, την τραγική, την εγκληματική ανεπάρκεια της Κυβέρνησής σας.

Κύριε Υφυπουργέ, οφείλω να πω ότι και στο θέμα αυτό φαίνεται πόσο επικίνδυνη είναι αυτή η Κυβέρνηση και πόσες, αν θέλετε, αρνητικές επιπτώσεις στη ζωή των Ελλήνων και στην ελληνική πολιτεία έχει η πολιτική σας συμπεριφορά. Γι’ αυτόν τον λόγο οφείλετε να φύγετε το συντομότερο, γιατί κάνετε κακό σε όλα. Στο Μάτι έχετε κάνει διπλό κακό, έχετε κάνει και ένα ηθικό κακό στις καρδιές των ανθρώπων οι οποίοι βασανίστηκαν και πόνεσαν και έχετε αφήσει ένα αρνητικό αποτύπωμα στην ελληνική πολιτική ιστορία. Τέτοιοι είστε όμως. Αρνητικά αποτυπώματα αφήνετε σε όλα τα θέματα της πολιτικής. Γι’ αυτό πρέπει να φύγετε.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Φάμελλε.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ειλικρινά δεν θα ζητούσα τον λόγο, αλλά τέτοιες ισοπεδωτικές συμπεριφορές, αγαπητέ συνάδελφε, τέτοιος μηδενιστικός λόγος, τέτοια καταστροφολογία ξεπερνούν τα όρια. Μπορείτε να έχετε τις απόψεις σας. Τις άκουσα με σεβασμό και την πρώτη φορά, αλλά και τώρα. Λυπάμαι, όμως, γιατί εξαντλήσατε όλες τις ακρότητες.

Εξήγησα στην εισαγωγική μου ομιλία τεχνοκρατικά όλα τα θέματα και απάντησα στα ερωτήματα τα οποία τέθηκαν. Καταλάβατε, αλλά δεν θέλετε να πείτε την αλήθεια. Άκουσα πράγματα τρελά, διαστρεβλώνοντας αυτά που είπα.

Ξέρετε, είμαι άνθρωπος εξ συνειδήσεως μετριοπαθής και αποφεύγω και τις κραυγές και τους χαρακτηρισμούς, ενώ εσείς εύκολα έτσι λειτουργείτε μονίμως. Και προσπάθησα δημιουργικά να εξηγήσω, γιατί αυτός είναι ο ρόλος μου -όχι μόνο στο Κοινοβούλιο, αλλά και απέναντι σε όλους αυτούς που μας βλέπουν και μας ακούν- ποιο είναι το θέμα που συζητάμε σήμερα και να αναλύσω και να ενημερώσω για το τι ακριβώς έχει γίνει και πού βρισκόμαστε. Και ακούω μια απόλυτη καταστροφή, με κραυγές και χαρακτηρισμούς. Ειλικρινά λυπάμαι. Δεν θα το ακολουθήσω αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα τελειώσω, κύριε Πρόεδρε. Δεν αξίζει για παραπάνω η απάντηση.

Άκουσα σε ό,τι αφορά τον χώρο της κοινωνικής κατοικίας ότι είναι εκτός σχεδίου, εκτός περιοχής.

Μα, κύριε συνάδελφε, είπα και το εξήγησα -περισσότερο δεν γίνεται- ότι μέσα από την όλη την περιοχή πολεοδομούμε εντός της περιοχής αυτής και κατά προτεραιότητα στο κομμάτι που είναι μέρος του όλου, πάμε για λόγους ταχύτητας για να μπορέσουμε να ξεκινήσουμε τις διαδικασίες της κοινωνικής κατοικίας, αξιοποιώντας τα χρήματα, να ολοκληρώσουμε πιο γρήγορα. Τι δεν καταλαβαίνετε ή δεν θέλετε να καταλάβετε;

Όμως, να σας πω κάτι; Συζητάμε για μια κύρωση ενός μνημονίου συνεργασίας, αποδοχής χρηματοδότησης της Κυπριακής Δημοκρατίας για να λύσουμε ένα πρόβλημα από τα πολλά που αφορούν σε μια περιοχή που από την τραγωδία της και μόνο -το είπα εισαγωγικά, θα το επαναλάβω- θα έπρεπε όλοι μας να είμαστε πιο σεμνοί και πιο προσεκτικοί, χωρίς να χρησιμοποιούμε τόσους αφορισμούς, τόσες ακρότητες. Δεν το καταλαβαίνετε ή δεν θέλετε να καταλάβετε;

Και δεν άκουσα κατ’ ελάχιστο αυτό που οφείλουμε όλοι μας, ανεξάρτητα από τα υπόλοιπα, ένα ευχαριστώ στην Κυπριακή Δημοκρατία για τα χρήματα.

**ΣΩΚΡΑΤΗΣ ΦΑΜΕΛΛΟΣ:** Δεν το είπα;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Δεν άκουσα. Μόνο κατηγορίες άκουσα.

**ΣΩΚΡΑΤΗΣ ΦΑΜΕΛΛΟΣ:** Να προσέχετε καλύτερα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Προσέχω πολύ καλά.

Το ελάχιστο που οφείλουμε όλοι μας, πέρα από τις άλλες διαφορές που μπορεί να υπάρχουν για το πού θα πάνε τα χρήματα, είναι ένα μεγάλο ευχαριστώ στην Κυπριακή Δημοκρατία γι’ αυτή τη συνεισφορά και τη βοήθειά τους, να λύσουμε ένα από τα προβλήματα.

Το είπα και πριν, θα το πω και τώρα. Το είπε και ο Κοινοβουλευτικός Εκπρόσωπος του ΚΙΝΑΛ και χαίρομαι. Δίνεται μια ευκαιρία με μια βοήθεια να λύσουμε ένα πρόβλημα, είμαστε στην πηγή και πάμε να αξιοποιήσουμε αυτή την ευκαιρία. Όλο αυτό γίνεται για να γυρίσουμε ξανά στο σημείο μηδέν, στην αρχή. Μια ζωή σχεδιάζουμε. Φτάνουμε στην πηγή και ξαναγυρνάμε από την αρχή. Και μετά μας φταίνε οι άλλοι γιατί δεν τελειώνουμε πράγματα και δεν είμαστε αποτελεσματικοί. Φτάνει πια.

Πολλά χρειάζονται -και τα νοσοκομεία και οι αποχετεύσεις και τα αντιπλημμυρικά έργα- αλλά σήμερα συζητάμε για ένα από αυτά. Επ’ αυτού ποια είναι η θέση σας; Η πλήρης άρνηση; Κι όχι μόνο αυτό, αλλά ζητάτε και απόσυρση της ψήφισης της κύρωσης αυτού του μνημονίου συνεργασίας. Δηλαδή ζητάτε να αποσύρουμε την ευκαιρία και τη δυνατότητα αξιοποίησης χρημάτων-δωρεών, για να λύσουμε ένα πρόβλημα σε μια τραγική περιοχή, με τραγικά γεγονότα που δεν θέλουμε να τα θυμόμαστε, αλλά δεν μπορούμε να ξεχνιόμαστε όμως; Αυτό ζητάτε γιατί λέτε ότι δεν πρέπει να γίνει αυτό αλλά να γίνει το άλλο; Όλα να γίνουν, πρέπει να γίνουν, αλλά δίνεται η ευκαιρία να τελειώσουμε ένα.

Κυρίες και κύριοι συνάδελφοι, σέβομαι, ξαναλέω, τη θέση του καθενός και κατανοώ και άλλα πράγματα, αλλά άλλο αυτό κι άλλο να φτάνουμε σε ακραίες συμπεριφορές. Άκουσα πριν τόσα θέματα να ανοίγονται. Κατ’ αρχάς δεν είναι έντιμο όταν αυτοί προς τους οποίους απευθύνεσαι, που πρέπει να τους δίνετε η ευκαιρία να μπορούν να απαντήσουν, να είναι απόντες.

Βάλατε όλα τα θέματα που απασχολούν την κοινωνία, όλα τα υπουργεία, όλον τον κόσμο, σε ένα νομοσχέδιο για κύρωση ενός μνημονίου αποδοχής μιας δωρεάς για να κατασκευάσουμε ένα έργο. Δεν είναι έντιμο αυτό που κάνετε. Δεν θέλω να ταλαιπωρήσω άλλο την Ολομέλεια και δεν αξίζει, νομίζω, και περισσότερο, αλλά, συγχωρέστε με, δεν συνηθίζω να ανεβάζω τους τόνους, αλλά όλα τα πράγματα έχουν και όρια.

Ο σεβασμός δεν είναι αδυναμία ούτε και η μετριοπαθής στάση είναι αδυναμία. Αντίθετα είναι υποχρέωση σε αυτούς, όπως είπα, που μας βλέπουν, μας παρακολουθούν και μας ακούν να καταλάβουν τι λέμε και μάλιστα, για θέμα που συζητάμε εδώ στην Ολομέλεια.

Ευχαριστώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα ήθελα για ένα λεπτό τον λόγο ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Κύριε Ταγαρά, κατ’ αρχάς οφείλω να πω ότι απέναντι στο πρόσωπό σας και σε ανθρώπινο επίπεδο -γιατί καλό είναι αυτά να καταγράφονται και ιστορικά- δεν αναφέρθηκα με κανέναν προσβλητικό χαρακτηρισμό και όλοι οι χαρακτηρισμοί ήταν πολιτικοί –όλοι επαναλαμβάνω- και είναι χαρακτηρισμοί που αφορούν την Κυβέρνηση και τις σοβαρές αδυναμίες της. Το αφήνω στην άκρη όμως.

Είναι υποχρέωση του Κοινοβουλευτικού Εκπροσώπου –όχι απλά δικαίωμα, αλλά υποχρέωση- να αναφέρεται στα μείζονα ζητήματα που αφορούν την ελληνική κοινωνία. Το ότι δεν μπορείτε ή δεν ξέρουν όλοι οι συνάδελφοί σας να απαντήσουν στα ζητήματα της υγείας, της ακρίβειας, της ανασφάλειας που υπάρχει ως προς τα φυσικά φαινόμενα δεν είναι πρόβλημα του ΣΥΡΙΖΑ, είναι πρόβλημα της Νέας Δημοκρατίας. Εμείς είμαστε υποχρεωμένοι να τα θέσουμε. Αν δεν τα θέσουμε, οι Έλληνες πολίτες θα μας ρωτήσουν γιατί δεν ζητήσαμε εξηγήσεις και αυτός είναι ο ρόλος του Κοινοβουλευτικού Εκπροσώπου.

Όσον αφορά το θέμα της Κυπριακής Δημοκρατίας -γιατί οφείλω να το αποκαταστήσω-, παρακαλώ μπορείτε να δείτε στα Πρακτικά, αναφέρθηκα πολύ συγκεκριμένα ότι ευχαριστούμε και τους πολίτες και την Κυπριακή Δημοκρατία, οι οποίοι δεν ευθύνονται σε τίποτα για τη λανθασμένη διαδρομή και την ασυνέχεια που έχει εκ μέρους της δικής σας Κυβέρνησης το θέμα. Το είπα γιατί θέλω να είμαι συνεπής -όχι προσωπικά-, και αυτό αφορά και τον εισηγητή μας και τους Βουλευτές.

Το λέω απλά για τα Πρακτικά, κύριε Ταγαρά, ότι δεν αμφισβητώ την πρόθεσή σας. Σας είπα ότι δεν υπάρχει ζήτημα σε προσωπικό επίπεδο, αλλά για τα ελλείμματα στην κύρωση. Το αίτημα απόσυρσης και οι φοβερές ευθύνες της Κυβέρνησης Μητσοτάκη για την κατάσταση που έχει η ελληνική κοινωνία νομίζω ότι έπρεπε να ειπωθούν και ήταν υποχρέωσή μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

Καλείται στο Βήμα η κ. Διονυσία Αυγερινοπούλου από τη Νέα Δημοκρατία και θα ακολουθήσει η Κοινοβουλευτική Εκπρόσωπος της Νέας Δημοκρατίας κ. Φωτεινή Αραμπατζή.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με ιδιαίτερη συγκίνηση προσέρχομαι σήμερα στο Βήμα της Βουλής για να μιλήσω στο νομοσχέδιο για την κύρωση του μνημονίου συνεργασίας μεταξύ της Ελληνικής Δημοκρατίας και της Κυπριακής Δημοκρατίας που υπογράφηκε στις 19 Οκτωβρίου του 2021, με στόχο την υλοποίηση των έργων υποδομής για την ανασυγκρότηση και αναβάθμιση των πυρόπληκτων περιοχών της ανατολικής Αττικής, μετά τις πυρκαγιές του 2018.

Η Κυπριακή Δημοκρατία μετά τις πυρκαγιές του 2007 ανέλαβε και ανοικοδόμησε το πυρόπληκτο χωριό Αρτέμιδα του Δήμου Ζαχάρως Φιγαλείας. Είχε δε αποστείλει ήδη πυροσβεστικές δυνάμεις για την κατάσβεση της λαίλαπας εκείνης της πυρκαγιάς. Από τότε εμείς στην Ηλεία παραμένουμε βαθιά υπόχρεοι προς την Κυπριακή Δημοκρατία και τους Κύπριους αδελφούς μας.

Το χωριό ανοικοδομήθηκε με τη μέγιστη δυνατή αρτιότητα, λειτουργικότητα και αισθητική και παραμένει ως σήμερα στην περιοχή μας σύμβολο αλληλεγγύης μεταξύ των χωρών μας, σύμβολο της αδιάρρηκτης ενότητας του Ελληνισμού. Το ίδιο όμορφες και λειτουργικές πιστεύω ότι θα είναι και οι κατοικίες και οι χώροι αναψυχής που θα δημιουργηθούν με την προσφορά της Κύπρου και στην περιοχή της ανατολικής Αττικής. Έχουμε ήδη το καλό παράδειγμα.

Συνεπώς με ιδιαίτερη συγκίνηση και χαρά υπερψηφίζω σήμερα την προσφορά της Κυβέρνησης της Κύπρου των 10 εκατομμυρίων ευρώ, καθώς και τις ατομικές συνεισφορές των Κυπρίων πολιτών, οι οποίες ανήλθαν στο ποσό των 973.283 ευρώ. Είναι μεγάλη μας τιμή.

Με αυτή την αφορμή ευχαριστούμε θερμά και το σύνολο των δωρητών τόσο των θεσμικών όσο και των ιδιωτών που σε μια κίνηση αλτρουισμού και αλληλεγγύης συνέβαλαν στη στήριξη του ειδικού λογαριασμού για το Μάτι.

Αυτοί οι πόροι δίνονται για την υλοποίηση δύο συγκεκριμένων έργων: Πρώτον, για την ανέγερση συγκροτημάτων κοινωνικών κατοικιών με συγκεκριμένες προδιαγραφές ανέγερσης, χωροθέτησης, αρχιτεκτονικού σχεδιασμού και δεύτερον, για τη διαμόρφωση ευρύτερου χώρου πρασίνου σε χώρο δασικής αναψυχής.

Το μνημόνιο συνεργασίας προνοεί για τη χωροθέτηση των κτηρίων και για τη διαμόρφωση ελεύθερων χώρων με τρόπο που να εξασφαλίζει τη δημιουργία αντιπυρικών ζωνών και την απορροή των ομβρίων υδάτων, καθώς και για τον σύγχρονο αρχιτεκτονικό σχεδιασμό των οικιστικών αυτών μονάδων. Επιπλέον, ρυθμίζονται ζητήματα που αφορούν στη διαγωνιστική διαδικασία, ενώ υπάρχει και πρόβλεψη για την παρακολούθηση της προόδου της υλοποίησης των έργων.

Νομοθετείται ότι το ελληνικό δημόσιο θα χρηματοδοτήσει την ολοκλήρωση των έργων, αν τα ανωτέρω αναφερόμενα ποσά δεν επαρκούν. Άλλωστε η Κυβέρνηση έχει αφιερώσει πολύ μεγάλα ποσά σε θέματα αποκατάστασης. Αναφέρω μόνο ενδεικτικά τα 200 εκατομμύρια ευρώ τα οποία θα αφιερωθούν σε δράσεις αναδάσωσης σε όλη τη χώρα από το Ταμείο Ανθεκτικότητας και Ανάκαμψης. Συνεπώς η δωρεά της Κύπρου αποτελεί μια δωρεά η οποία θα αξιοποιηθεί σωστά και η επένδυση της Κύπρου θα αποκτήσει ιδιαίτερη ανθρωπιστική, κοινωνική και περιβαλλοντική αξία.

Αποτελεί δε μία δωρεά, η οποία ανταποκρίνεται πλήρως στις ανάγκες των πυρόπληκτων κατοίκων και η οποία είναι σύμφωνη με τις αποφάσεις των τοπικών φορέων και των εν λόγω δήμων και, βέβαια, και με την ίδια την Κύπρο. Η διαχείριση των χρημάτων χαρακτηρίζεται από πλήρη διαφάνεια και νομιμότητα και τίθεται υπό την εγγύηση τόσο της Κυβέρνησης όσο και της ίδιας της Βουλής.

Είναι σημαντικό το ότι η Κυβέρνηση της Νέας Δημοκρατίας προχωρά με ένα συνεκτικό σχέδιο, με πρόγραμμα και συστηματικά στην αποκατάσταση των περιοχών που επλήγησαν από τις φυσικές και ανθρωπογενείς καταστροφές. Όπως το πράττει στο Μάτι, έτσι το πράττει και στη βόρεια Εύβοια και ήδη ετοιμάζεται και το αντίστοιχο σχέδιο ανασυγκρότησης στην Ηλεία.

Με επιμέλεια του ίδιου του Πρωθυπουργού, του κ. Κυριάκου Μητσοτάκη, το παρόν μνημόνιο συνεργασίας έρχεται να συμπληρώσει το γενναίο πλαίσιο ενεργειών και δράσεων που έχει αναλάβει η Κυβέρνηση της Νέας Δημοκρατίας στα δυόμισι χρόνια της διακυβέρνησής της για την ανακούφιση των πληγέντων στο Μάτι, όπως την απαλλαγή από τον ΕΝΦΙΑ, την αναστολή των πλειστηριασμών και των κατασχέσεων στους Δήμους Ραφήνας και Μαραθώνα, καθώς και έργα για την ασφάλεια των κατοίκων και την απομάκρυνση της καύσιμης ύλης.

Ακόμα, προχωρά τάχιστα η διαδικασία για το ειδικό πολεοδομικό σχέδιο για το Μάτι, το Κόκκινο Λιμανάκι, την Αγία Μαρίνα, τα Σκουφέικα και τον Πευκώνα, ενώ έως και σήμερα χορηγείται επίδομα ανακατασκευής των πυρόπληκτων κατοικιών, καθώς και επίδομα ενοικίου στους πληγέντες. Η Κυβέρνηση βρίσκεται με συνέπεια στο πλευρό των πληγέντων και με όλα τα μέσα που διαθέτει προσπαθεί να ανακουφίσει τους πυρόπληκτους από μία από τις πλέον πολύνεκρες περιπτώσεις πυρκαγιών κατά τις τελευταίες δεκαετίες στη χώρα μας.

Κλείνοντας, καλωσορίζω τη στενότερη θεσμική συνεργασία μεταξύ της Κύπρου και της Ελλάδας στους τομείς της πρόληψης και της αντιμετώπισης των ανθρωπογενών και φυσικών καταστροφών, γιατί η ιστορικά και γεωπολιτικά σημαντική περιοχή της Ανατολικής Μεσογείου στην οποία τα κράτη μας βρίσκονται είναι ιδιαίτερα ευάλωτη και στην κλιματική κρίση. Χρειάζεται να δουλέψουμε στενά μαζί, για να θωρακίσουμε και να προστατέψουμε την περιοχή μας για το μέλλον. Και να το πράξουμε αυτό για τις μέλλουσες γενεές, για να μπορέσουν να ζήσουν και τα παιδιά μας στην Ελλάδα και την Κύπρο, σε δύο σπουδαίες χώρες με ένα σπουδαίο έθνος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Αυγερινοπούλου.

Καλείται στο Βήμα η κ. Φωτεινή Αραμπατζή, Κοινοβουλευτική Εκπρόσωπος της Νέας Δημοκρατίας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα την κύρωση ενός σημαντικού μνημονίου συνεργασίας μεταξύ της ελληνικής Κυβέρνησης και της Κυπριακής Δημοκρατίας που ως απόφαση ελήφθη τον Ιούλιο του 2018 -ως προς τη δωρεά εννοώ- και υπεγράφη τον Οκτώβριο του 2020 από τον Πρωθυπουργό Κυριάκο Μητσοτάκη και τον Πρόεδρο της Κυπριακής Δημοκρατίας κ. Αναστασιάδη. Δωρεά 11 εκατομμύρια ευρώ για ανέγερση συγκροτήματος κοινωνικών κατοικιών και για τη διαμόρφωση του υπάρχοντος χώρου, όπως πολύ εύληπτα παρουσιάζεται στο σχετικό μνημόνιο συνεργασίας.

Κι ενώ το αυτονόητο είναι ότι θα περίμενε κανείς η αποδοχή αυτής της δωρεάς -που κατά τα άλλα ευχαριστείτε τον κυπριακό λαό- να τύχει της ομόθυμης ψήφισης από το Σώμα αφού αφορά ένα τόσο σημαντικό έργο υποβοήθησης και ανασυγκρότησης στο καμένο Μάτι και στην τόσο πολύ πληγείσα αυτή περιοχή –αυτονόητη είναι η ψήφιση είπε ο Κοινοβουλευτικός Εκπρόσωπος του ΚΙΝΑΛ κ. Σκανδαλίδης και δεν μπορώ παρά να το επαινέσω- για μια ακόμη φορά ο ΣΥΡΙΖΑ μας επιφυλάσσει με τη συμπεριφορά του μόνο δυσάρεστες εκπλήξεις.

Χθες στην επιτροπή επιφυλάχθηκε, μετά σκέφτηκε να ψηφίσει «παρών» και έρχεται σήμερα στην Ολομέλεια και, μάλιστα, διά στόματος του πρώην Προέδρου της Βουλής, του κ. Βούτση, και ζητάει να αποσύρουμε το νομοσχέδιο, γιατί είμαστε, λέει, εκτεθειμένοι. Από τι είμαστε εκτεθειμένοι, κυρίες και κύριοι του ΣΥΡΙΖΑ; Και με ποιο επιχείρημα;

Από χθες κραδαίνετε -να μου επιτραπεί ο όρος- ένα δελτίο Τύπου με τον πρώην Πρόεδρο της Βουλής, τον κ. Βούτση και τον πρέσβη της Κυπριακής Δημοκρατίας, στο οποίο ουσιαστικά λεγόταν, σχεδιαζόταν ενδεχομένως, ότι τα χρήματα θα πήγαιναν στη βελτίωση, στη νοσοκομειακή κάλυψη της περιοχής εκεί, στην ανέγερση ενός νοσοκομείου.

Μα, με συγχωρείτε, κυρίες και κύριοι συνάδελφοι, τα κράτη, οι κυβερνήσεις δεσμεύονται με νομοθετικές πράξεις, δεσμεύονται με συμφωνίες, δεσμεύονται με μνημόνια, όπως αυτό που έχουμε σήμερα εδώ στην Εθνική Αντιπροσωπεία προς κύρωση και όχι με δελτία Τύπου, με σκέψεις, με ευχές ή με σχέδια που μπορεί πραγματικά να έχουν και αυτά την αξία τους, αλλά κρίνονται.

Σε κάθε περίπτωση το μνημόνιο συνεργασίας για τα 11 εκατομμύρια απηχεί τη βούληση της Κυπριακής Δημοκρατίας, έχει την υπογραφή του Προέδρου. Υπάρχει, λοιπόν, κανείς εδώ που να αμφισβητεί ότι η Κυπριακή Δημοκρατία προσυπογράφει, υπερθεματίζει το σχετικό μνημόνιο και τη σχετική δωρεά; Υπάρχει κανείς που να αμφισβητεί -από εσάς που από χθες λέτε και ξαναλέτε, με έναν πρωτόγνωρο τρόπο, αρνητικά διακείμενοι- ότι οι Κύπριοι αδελφοί μας δίνουν τα χρήματα -και χαίρονται πάρα πολύ γι’ αυτό- για το συγκεκριμένο έργο, για τη διαμόρφωση αυτών των κατοικιών, για τις οποίες μιλάτε με πάρα πολύ απαξιωτικό τρόπο και για τη διαμόρφωση του σχετικού χώρου;

Φυσικά, την ίδια στιγμή που εκπλησσόμαστε σκεφτόμαστε, επίσης, πως η στάση αυτή του ΣΥΡΙΖΑ, η μιζέρια και η άρνησή του εκφράζεται, δυστυχώς, και εκφράστηκε πάρα πολλές φορές όλα αυτά τα χρόνια. Δεν είναι η πρώτη φορά που συμπεριφέρεστε με αυτόν τον τρόπο. Μόλις προχθές ψηφίσατε «παρών» στη δωρεά του Ιδρύματος «Σταύρος Νιάρχος» για τη δημιουργία Νοσοκομείου Παίδων στη Θεσσαλονίκη. Με ποια περίφημη αιτιολογία και με ποιο περίφημο άλλοθι; Ότι θα είναι νομικό πρόσωπο ιδιωτικού δικαίου και όχι νομικό πρόσωπο δημοσίου δικαίου.

**ΘΕΑΝΩ ΦΩΤΙΟΥ:** Περίεργο.

**ΦΩΤΕΙΝΗ ΑΡΑΜΠΑΤΖΗ:** Ναι, περίεργο, κυρία Φωτίου. Γιατί πάντοτε κάτι βρίσκετε να σας ενοχλεί, γιατί πρέπει να βρίσκετε πάντοτε μία ασπίδα της πολιτικής σας μικροψυχίας, της μιζέριας σας, της ιδεοληψίας σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Αυτό το κάτι τι είναι; Τόσο απλό;

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο, παρακαλώ.

**ΦΩΤΕΙΝΗ ΑΡΑΜΠΑΤΖΗ:** Όλα αυτά…

**ΘΕΑΝΩ ΦΩΤΙΟΥ:** Εμείς την κάναμε αυτή τη συμφωνία.

**ΦΩΤΕΙΝΗ ΑΡΑΜΠΑΤΖΗ:** Α, εσείς την κάνατε. Όταν έρχεται, όμως, να την ψηφίσετε από Κυβέρνηση που δεν είστε εσείς, τότε την καταψηφίζετε.

**ΣΩΚΡΑΤΗΣ ΦΑΜΕΛΛΟΣ:** Γιατί πάντα κάνετε κάτι για να τις αλλάξετε.

**ΠΡΟΕΔΡΕΥΩΝ (Απόστολος Αβδελάς):** Μη διακόπτετε, σας παρακαλώ. Θα τα πείτε στην ομιλία σας.

**ΦΩΤΕΙΝΗ ΑΡΑΜΠΑΤΖΗ:** Σήμερα, λοιπόν, ο ΣΥΡΙΖΑ, κυρία Φωτίου και κύριε Φάμελλε, -που σας βλέπω πολύ ζωηρούς- κρατάει αντίστοιχη συμπεριφορά και στη δωρεά των Κυπρίων αδελφών μας επειδή, λέει, κάποτε ειπώθηκε αυτό σχετικά με το νοσοκομείο, ενώ τώρα δημιουργούνται κοινωνικές κατοικίες, που ο ΣΥΡΙΖΑ δεν θέλει τις κοινωνικές κατοικίες και ούτε προφανώς την ανάπλαση της περιοχής.

Προφανώς, κυρίες και κύριοι του ΣΥΡΙΖΑ, ξεχνάτε ή θέλετε να ξεχάσετε τα όσα είπε ο Κύπριος Πρόεδρος Αναστασιάδης στο Μέγαρο Μαξίμου τον περασμένο Οκτώβριο. Σας τα θυμίζω εγώ, διαβάζοντας αυτολεξεί: «Να δρομολογήσουμε μια σημαντική παρέμβαση που θα φέρει τη σφραγίδα του κυπριακού λαού, της Κυπριακής Δημοκρατίας για τη δημιουργία ενός υποδειγματικού χώρου πρασίνου και ενός συγκροτήματος κατοικιών το οποίο θα έρθει να καλύψει τις ανάγκες στέγασης των πιο αδύναμων συμπολιτών μας, τα σπίτια των οποίων καταστράφηκαν εκείνο το καταστροφικό απόγευμα του Ιουλίου του 2018. Έτσι νιώθω ειλικρινά ότι σήμερα υπογράφουμε ένα συμβόλαιο αδελφικών δεσμών που θα δώσει την ευκαιρία με την κατασκευή ενενήντα οκτώ οικιστικών μονάδων, αλλά και ενός χώρου πρασίνου να ανακουφιστούν όσοι έζησαν και βίωσαν τις καταστροφές κατά την πυρκαγιά στο Μάτι». Αυτά είπε κατά την υπογραφή του μνημονίου ο κ. Αναστασιάδης, κυρίες και κύριοι. «Υποδειγματικός χώρος», «θα ανακουφιστούν», «συμβόλαιο αδελφικών δεσμών».

Αυτά είπε, κυρία Φωτίου. Τολμάτε να πείτε ότι αυτά είπε; Και κατά τα άλλα λέτε ευχαριστώ. Αυτά έλεγε, λοιπόν, τον περασμένο Οκτώβριο και εσείς ακόμη σήμερα συζητάτε και συζητάτε και συζητάτε, και ρίχνετε χολή, αν είναι σύμφωνη η κυπριακή πλευρά με την κατασκευή των κατοικιών και άλλα τέτοια ευτράπελα.

Θα περίμενε κανείς -το είπε πολύ σωστά ο Υπουργός τόσο στην ομιλία του όσο και στην παρέμβασή του- να είστε πιο σεμνοί με ένα γεγονός -βεβαίως, κύριε Σκουρολιάκο- της καταστροφής αυτού του διαμετρήματος στο Μάτι. Θα περίμενε κανείς με τις πράξεις σας, έστω και σήμερα, να ζητήσετε αν όχι μια ειλικρινή, μια κάποια συγγνώμη. Η υπερψήφιση του συγκεκριμένου μνημονίου θα ήταν πραγματικά μια πράξη συγγνώμης, αλλά δυστυχώς -όπως φαίνεται- είστε και παραμένετε αδιόρθωτοι, κυρίες και κύριοι του ΣΥΡΙΖΑ.

Και δεν αμφισβητείτε απλώς κατά τρόπο προκλητικό -θα έλεγα- μια αξιέπαινη διακρατική συμφωνία κρατών μεταξύ της Κυπριακής Δημοκρατίας και του δικού μας κράτους -γιατί κράτος είστε και εσείς, ξέρετε, κυρίες και κύριοι του ΣΥΡΙΖΑ, εκπροσωπείτε και εσείς με την ψήφο του ελληνικού λαού το ελληνικό κράτος και τους Έλληνες πολίτες-, αλλά αφήνετε κι αιχμές και εξαπολύετε κατηγορίες. «Ως πολιτικό σύστημα είμαστε εκτεθειμένοι» είπε ο κ. Βούτσης για τη διαχείριση των χρημάτων, του ειδικού λογαριασμού για το Μάτι, που καμμία σχέση δεν έχει με το παρόν μνημόνιο συνεργασίας. Ουδεμία σχέση έχει. Και αφήνετε από το πρωί και από χθες στην επιτροπή να αιωρούνται σκιές απαράδεκτες πάνω από μια απολύτως διαφανή και χρηστή διαχείριση του εν λόγω λογαριασμού, με συνεδριάσεις και πρακτικά, όπως με ακρίβεια ήρθε και παρουσίασε ο κ. Τασούλας, ο Πρόεδρος της Βουλής, που προεδρεύει της σχετικής επιτροπής, η οποία συνεστήθη επί των ημερών σας. Πρόεδρος ήταν ο κ. Βούτσης, οι τρεις Υπουργοί όπως ανέφερε επακριβώς ο αξιότιμος κύριος Πρόεδρος. Η επιτροπή έχει κάνει τις συγκεκριμένες συνεδριάσεις και έχει διαθέσει μέχρι σήμερα 14.400.000 ευρώ, 6.900.000 ευρώ επί ΣΥΡΙΖΑ, 7.500.000 ευρώ από τον Ιούλιο του 2019 και δώθε επί των ημερών μας. Είναι μια χρηστή διαχείριση που γίνεται διπλός έλεγχος, που γίνεται κατασταλτικός έλεγχος στο Ελεγκτικό Συνέδριο και που βεβαίως καμμία σχέση δεν έχει η χρηστή διαχείριση του εν λόγω λογαριασμού με το κείμενο του παρόντος μνημονίου της αποδοχής των Κυπρίων αδελφών μας ύψους 11 εκατομμυρίων ευρώ.

Δηλητηριάζετε το κλίμα ψάχνοντας άλλοθι για την πολιτική σας μικροψυχία. Είναι πραγματικά εξωφρενικό ότι τα λέτε εσείς, ενώ δυστυχώς ηχούν ακόμη στα αυτιά μου -ξέρετε- αυτά τα αλήστου μνήμης που είχε πει ο Πρωθυπουργός προς τους πυρόπληκτους στο Μάτι: «Και τι θα τα κάνετε τα 2 χιλιάρικα; Και να σας τα έδινα, θα τα τρώγατε». Δεν έχει, λοιπόν, τέλος ο κατήφορος, κυρίες και κύριοι του ΣΥΡΙΖΑ, δυστυχώς. Ντροπιάζετε την Κυπριακή Δημοκρατία, είπε δυστυχώς η κ. Φωτίου.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θα χρησιμοποιήσω και τη δευτερολογία μου.

Κυρία πρώην Υπουργέ, με τον τοξικό σας λόγο την Κυπριακή Δημοκρατία και τη δημοκρατία γενικώς την ντροπιάζετε εσείς, που προσβάλλετε τη δημοκρατία από τους αρμούς της εξουσίας του κ. Τσίπρα και του κ. Πολάκη, μέχρι τη χθεσινή ανατριχιαστική έκφραση της πρώην Προέδρου της Επιτροπής Θεσμών και Διαφάνειας της Βουλής, της κ. Τασίας Χριστοδουλοπούλου παρουσία του πρώην Υπουργού Δικαιοσύνης κ. Σπύρου Καλογήρου, που ονειρεύεται η κ. Χριστοδουλοπούλου «συριζοφρουρούς» στη δεύτερη φορά Αριστερά για να ελέγχετε παντού τα πάντα και να τους λέτε τι να κάνουν και πώς να εξυπηρετήσουν τις διαθέσεις σας. Γιατί τελικά δεν είναι μόνο στο μυαλό του κ. Πολάκη, αλλά βαθιά εγκαθιδρυμένο δυστυχώς στο μυαλό των περισσοτέρων του ΣΥΡΙΖΑ.

Κλείνοντας, κυρίες και κύριοι συνάδελφοι, ακούω τους Βουλευτές του ΣΥΡΙΖΑ να λένε και να ξαναλένε ότι το Μάτι και η τραγική διαχείριση που έκανε η κυβέρνηση του ΣΥΡΙΖΑ και την οποία τα στελέχη του σήμερα, χωρίς να έχουν διδαχθεί απολύτως τίποτα, ονομάζουν πολιτική τυμβωρυχία οδήγησαν -λέει- τη Νέα Δημοκρατία στην Κυβέρνηση. Έχουν περάσει πάνω από δυόμισι χρόνια που χάσατε τις εκλογές και δεν έχετε καταλάβει ακόμη γιατί τις χάσατε, κυρίες και κύριοι του ΣΥΡΙΖΑ. Δεν το έχετε καταλάβει, γιατί δεν τολμάτε να κάνετε μια -όχι γενναία- έστω αυτοκριτική για το τι υπέστησαν οι πολίτες από τα έργα και τις ημέρες σας, τι υπέστη η μεσαία τάξη από την υπερφορολόγηση κατά τη διακυβέρνησή σας, τι υπέστη η κοινωνία από την «πρώτη φορά αριστερά».

Οι πολίτες μάς εμπιστεύτηκαν, κυρίες και κύριοι του ΣΥΡΙΖΑ, και όπως δείχνουν οι δημοσκοπήσεις καταλαβαίνετε ότι η φωτογραφία της στιγμής λέει ότι συνεχίζουν να μας εμπιστεύονται με διψήφια -δυστυχώς για εσάς- διαφορά. Γιατί έβλεπαν την αλαζονεία σας, έβλεπαν τα ψεύτικα λόγια τα μεγάλα, τις κούφιες υποσχέσεις, τις επικοινωνιακές φιέστες χωρίς ουσία, τους μουσαμάδες, κύριε Σπίρτζη -μιας και ήρθατε και στην Αίθουσα- για τα ψεύτικα εγκαίνια ανύπαρκτων έργων, την προσπάθεια χειραγώγησης της δικαιοσύνης και των θεσμών, την προσπάθεια εξόντωσης των πολιτικών αντιπάλων με σκευωρίες τύπου «NOVARTIS», ή τη διχαστική λογική βεβαίως του «ή εμείς ή αυτοί», την προσπάθεια να ελέγξετε τα μέσα ενημέρωσης μέσω αντισυνταγματικών νόμων που κατέπεσαν στο Συμβούλιο της Επικρατείας.

Για όλα αυτά και για πολλά ακόμη χάσατε τις εκλογές, κυρίες και κύριοι του ΣΥΡΙΖΑ και για όλα αυτά δεν πρόκειται να τις κερδίσετε ξανά, γιατί απειλείτε τους πολίτες, γιατί κουνάτε το δάχτυλο, γιατί μας δίνετε μια εικόνα και μια γεύση για το πώς θα είναι η δεύτερη φορά Αριστερά με τον κ. Πολάκη να τρομοκρατεί και την κ. Χριστοδουλοπούλου να ονειρεύεται την επιστροφή των «πρασινοφρουρών» σε κόκκινη απόχρωση.

Ένα μεγάλο ευχαριστώ στους Κύπριους αδελφούς μας για τη γενναία δωρεά ανακούφισης στο Μάτι.

Κυρίες και κύριοι του ΣΥΡΙΖΑ, αρθείτε στο ύψος των περιστάσεων και ψηφίστε το συγκεκριμένο νομοσχέδιο που συζητούμε και κυρώνουμε σήμερα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΧΡΗΣΤΟΣ ΣΠΙΡΤΖΗΣ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κύριε Σπίρτζη, θα πάρετε τον λόγο για τη δευτερολογία σας. Θα απαντήσετε.

**ΧΡΗΣΤΟΣ ΣΠΙΡΤΖΗΣ:** Μια διευκρίνιση για να το ξέρει η κ. Αραμπατζή.

**ΠΡΟΕΔΡΕΥΩΝ (Απόστολος Αβδελάς):** Γιατίμε στενοχωρείτε τώρα; Θα απαντήσει και εκείνη μετά.

**ΧΡΗΣΤΟΣ ΣΠΙΡΤΖΗΣ:** Δεν πειράζει.

**ΠΡΟΕΔΡΕΥΩΝ (Απόστολος Αβδελάς):** Δεν πειράζει, αλλά δεν είναι έτσι η διαδικασία.

**ΧΡΗΣΤΟΣ ΣΠΙΡΤΖΗΣ:** Λίγοι είμαστε.

Ο πρώην Υπουργός Δικαιοσύνης δεν λέγεται Σπύρος Καλογήρου. Μιχάλης λέγεται. Σπύρος Καλογήρου ήταν ο ηθοποιός που έλεγε: «πολλά τα λεφτά, Άρη». Για το μετρό της Θεσσαλονίκης, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Προφανώς, εσείς κάτι θα ξέρετε από τα έργα και τις ημέρες σας…

**ΧΡΗΣΤΟΣ ΣΠΙΡΤΖΗΣ:** Ένα δισεκατομμύριο….

**ΠΡΟΕΔΡΕΥΩΝ (Απόστολος Αβδελάς):** Να φύγω; Δεν σας έδωσα τον λόγο.

**ΦΩΤΕΙΝΗ ΑΡΑΜΠΑΤΖΗ:** Με συγχωρείτε, κύριε Πρόεδρε. Νόμιζα ότι μου είχατε δώσει τον λόγο.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, έχετε τον λόγο, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Κάτι προφανώς σας θυμίζει. Κάτι θα έχετε υπ’ όψιν σας, κύριε Σπίρτζη, που σε μια λανθασμένη εκφορά του λόγου, βρήκατε «τεράστιο» επιχείρημα για να πείτε κάτι.

**ΧΡΗΣΤΟΣ ΣΠΙΡΤΖΗΣ:** Ένα δισεκατομμύριο!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Το είπατε.

**ΦΩΤΕΙΝΗ ΑΡΑΜΠΑΤΖΗ:** Έχουσιν γνώσιν οι φύλακες, κύριε Σπίρτζη. Προφανώς, εσείς ξέρετε καλά! Και για ό,τι ξέρετε καλά, δεν θα έρχεστε εδώ και θα αφήνετε άσφαιρα πυρά και λάσπη στον ανεμιστήρα. Θα έρχεστε εδώ, με στοιχεία, να λέτε αυτά τα οποία εκτοξεύετε εν είδει συκοφαντιών. Όχι σε μας, κύριε Σπίρτζη.

Για τους μουσαμάδες δεν είχατε τίποτα να πείτε τίποτα!

**ΠΡΟΕΔΡΕΥΩΝ (Απόστολος Αβδελάς):** Να, αυτό δεν ήθελα να γίνει τώρα, κύριε Σπίρτζη.

**ΦΩΤΕΙΝΗ ΑΡΑΜΠΑΤΖΗ:** Ο Υπουργός των μουσαμάδων, ο Υπουργός που οργάνωνε επικοινωνιακά σόου, ενώ είχαμε ήδη νεκρούς στο Μάτι, τολμάει και κάνει υποδείξεις για το αν είπα «Σπύρος» ή αν είπα «Χρήστος» ή αν είπα «Κώστας».

**ΠΡΟΕΔΡΕΥΩΝ (Απόστολος Αβδελάς):** Το είπατε εν τη ρύμη του λόγου, κυρία Αραμπατζή. Το καταλαβαίνω.

**ΦΩΤΕΙΝΗ ΑΡΑΜΠΑΤΖΗ:** Και δεν τον νοιάζει που είπε για τους «συριζοφρουρούς» η κ. Χριστοδουλοπούλου. Αυτό περνάει στα ψιλά! Σφυρίζουμε κλέφτικα. Αυτό σας πείραξε!

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Θα κρατήσω χαμηλούς τους τόνους, γιατί έχουν ζητήσει να μιλήσουν οι συνάδελφοι Βουλευτές.

Υπάρχουν ερωτήματα από τη μεριά της Νέας Δημοκρατίας, όπου εμείς θέλουμε, απλά, να δώσουμε πληροφορίες της κυρίας Κοινοβουλευτικής Εκπροσώπου.

**ΒΑΣΙΛΕΙΟΣ ΟΙΚΟΝΟΜΟΥ:** Τριτομιλία κάνετε;

**ΣΩΚΡΑΤΗΣ ΦΑΜΕΛΛΟΣ:** Ως Κοινοβουλευτικός Εκπρόσωπος.

Πρώτο ζήτημα: Υπάρχουν 5 δισεκατομμύρια ευρώ αναθέσεις με το πρόσχημα της πανδημίας, αδιαφανείς, από τη Νέα Δημοκρατία σε αυτήν την κρίσιμη στιγμή της ελληνικής κοινωνίας και οικονομίας. Ψάξτε να βρείτε πού βρίσκονται τα λεφτά.

Δεύτερον, με το πρόσχημα της πολιτικής προστασίας έγιναν αναθέσεις με επταπλάσιο κόστος για τον καθαρισμό δασικών εκτάσεων από την Πολιτική Προστασία στις ανατολικές περιοχές της Αττικής, οι οποίες στη συνέχεια κάηκαν. Ψάξτε να βρείτε τον υπεύθυνο.

Από τον ΔΕΔΔΗΕ έγιναν απευθείας αναθέσεις για νοσοκομειακό υλικό, για υγειονομικό υλικό, σε πολλαπλάσιο κόστος από αυτό που πήρε η ΔΕΗ. Ψάξτε να βρείτε τον υπεύθυνο, είναι εκεί που παίρνουν τα χρυσά πριμ τα γαλάζια στελέχη. Όταν προσλάβατε δεκάδες διευθυντές, χωρίς να έχετε προσωπικό. Ψάξτε να βρείτε τον υπεύθυνο.

Κύριε Πρόεδρε, νομίζω ότι πρέπει να είμαστε ξεκάθαροι. Εμείς, ως κυβέρνηση, δεν περάσαμε διάταξη για να αφαιρεθεί ο φάκελος από την κ. Τουλουπάκη. Κάποιοι άλλοι νομοθέτησαν εδώ πέρα μέσα το πώς θα σταματήσει ο έλεγχος για αδιαφάνεια, σε ένα πολύ μεγάλο παγκόσμιο σκάνδαλο, αυτό της «NOVARTIS». Και τώρα κυνηγούν τους δημοσιογράφους, οι οποίοι αποκαλύπτουν την αλήθεια.

Άρα, λοιπόν, έχουν γνώση οι φύλακες. Μην ανοίγετε όμως άλλο τη συζήτηση. Για το Μάτι συζητάμε σήμερα.

**ΠΡΟΕΔΡΕΥΩΝ (Απόστολος Αβδελάς):** Τα είπατε και στην ομιλία σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Τον λόγο έχει τώρα η κ. Αθανασίου, η εισηγήτρια της Ελληνικής Λύσης, για τη δευτερολογία της.

**ΜΑΡΙΑ ΑΘΑΝΑΣΙΟΥ:** Εδώ είμαστε στη Βουλή για να ασκείται ελευθερία και όχι ασυδοσία, γιατί αυτή είναι ασυδοσία που έχουμε.

Η ανατολική Αττική είναι μια περιοχή που διαρκώς αναπτύσσεται και αυξάνεται ο πληθυσμός της. Έχει όλα τα εχέγγυα για να λειτουργήσει ως περιοχή - πρότυπο από κάθε πλευρά, ιστορική, αγροτική, τουριστική, πολιτιστική. Όμως, παρά τις προεκλογικές δεσμεύσεις για την ταχύτητα και την υλοποίηση των έργων και την αποκατάσταση της πληγείσας περιοχής με το ειδικό χωροταξικό σχέδιο και το εγχείρημα «Μάτι Ξανά», η Κυβέρνηση βλέπουμε ότι γράφει καθυστερήσεις πολύ σημαντικές.

Η ανατολική Αττική έχει ελλιπείς υποδομές, λίγα σχολεία, κανένα νοσοκομείο –όλο κι όλο μόνο ένα κέντρο υγείας έχει που εξυπηρετεί την περιοχή και αυτό είναι υποστελεχωμένο- και ανεπαρκέστατο οδικό δίκτυο με πολλά αδιέξοδα. Αρκεί να αναφέρουμε ότι αρκετές τάξεις του 1ου Λυκείου της Νέας Μάκρης στεγάζονταν σε κοντέινερ, ότι οι αδιέξοδοι δρόμοι και η άναρχη δόμηση αποτέλεσαν ένα από τα αίτια εγκλωβισμού των ανθρώπων που θρηνήσαμε τον Μάιο του 2018.

Αυτό που πρέπει να μας διδάξει η τραγωδία είναι η επιτακτική ανάγκη να αναβαθμιστούν άμεσα οι αρμόδιοι με το δάσος φορείς, να ληφθεί σοβαρή μέριμνα για καθαρισμό των δασών, αλλά και των περιβαλλόντων χώρων των ιδιοκτησιών με απομάκρυνση των εύφλεκτων υλικών, όπως σωροί από πευκοβελόνες και ξερά χόρτα.

Ως προς την εν λόγω δωρεά, ας γίνει επιτέλους η αρχή. Ξεκινήστε επιτέλους και υλοποιήστε την προεκλογική δέσμευσή σας. Έχετε καθυστερήσει αναιτιολόγητα και αυτό έχει άμεσο αντίκτυπο στους πληγέντες.

Ερωτήματα εγείρονται σχετικά με τον χρόνο παράδοσης του νέου ειδικού χωροταξικού σχεδίου που αναβάλλεται συνεχώς. Αυτήν τη φορά ελπίζουμε να αξιοποιήσετε τα κονδύλια που δόθηκαν από τους αδελφούς Κύπριους, για την τάχιστη αποκατάσταση της πληγείσας περιοχής, πάντα όμως προς όφελος των πληγέντων και όχι για το ίδιον συμφέρον.

Ακούμε ότι θα γίνει τελικά κλήρωση για τις νέες κατοικίες που ανέρχονται σε ενενήντα οκτώ. Πέραν του ότι η κλήρωση δεν αποτελεί το αυστηρό κριτήριο επιλογής, όπως ανακοίνωσε ο κύριος Πρωθυπουργός, οι δικαιούχοι όμως είναι περισσότεροι. Τι θα γίνει με όλους αυτούς αν δεν κληρωθούν, κύριε Υπουργέ; Ποιος θα αναλάβει την αποκατάστασή τους;

Έπειτα, θα ήθελα να πω και κάτι για τις δηλώσεις του κυρίου Προέδρου της Βουλής. Γιατί όλα αυτά που μας είπε δεν είναι αναρτημένα στη «ΔΙΑΥΓΕΙΑ», ώστε όλοι να μπορέσουμε να έχουμε πρόσβαση και να ενημερωνόμαστε;

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Αθανασίου.

Κυρία Απατζίδη, θέλετε τον λόγο;

**ΜΑΡΙΑ ΑΠΑΤΖΙΔΗ:** Όχι, κύριε Πρόεδρε. Δεν θα δευτερολογήσω.

**ΠΡΟΕΔΡΕΥΩΝ (Απόστολος Αβδελάς):** Ο κ. Χρήστος Κατσώτης από το Κομμουνιστικό Κόμμα Ελλάδας έχει τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Το θέμα δεν είναι εάν ευχαριστούμε ή όχι τον κυπριακό λαό. Βεβαίως κι ευχαριστούμε τον κυπριακό λαό, γιατί από την τσέπη του βγήκε αυτή η δωρεά ως αλληλεγγύη προς τον ελληνικό λαό και ιδιαίτερα στους κατοίκους της περιοχής που υπέστησαν αυτήν την τραγωδία.

Το ζήτημα που συζητάμε δεν είναι η αποδοχή ή όχι της δωρεάς του κυπριακού λαού -αυτή είναι δεδομένη-, αλλά αν αυτή θα αξιοποιηθεί υπέρ των πληγέντων της περιοχής ή αν θα υλοποιηθεί ένας γενικότερος σχεδιασμός που γίνεται για να ικανοποιηθούν τα επιχειρηματικά συμφέροντα της περιοχής.

Υπάρχει κανείς που πιστεύει ότι η Κύπρος έθεσε τους όρους που συζητάμε σήμερα; Φαντάζομαι πως όχι. Οι όροι τέθηκαν εδώ από την ελληνική Κυβέρνηση. Άρα, λοιπόν, η συζήτηση δεν αφορά την αποδοχή, αλλά τη μεθόδευση μέσω της κύρωσης να υλοποιηθεί αυτός ο σχεδιασμός που κινείται έξω από το κύριο ζήτημα της πραγματικής αποκατάστασης των πληγέντων, που αποτελεί μέρος αυτού του σχεδιασμού της περιοχής που θέλει τη δημιουργία ενός τουριστικού πόλου.

Ούτε βέβαια το δίλημμα είναι «κατοικίες ή νοσοκομείο;» που εδώ αναπτύχθηκε. Και τα δύο είναι αναγκαία στην περιοχή και τα απαιτούν οι κάτοικοι. Είναι ανάγκη καθώς βρισκόμαστε στο 2022 και δεν μπορεί μια τεράστια περιοχή να μην έχει δημόσιο νοσοκομείο. Εδώ οι ευθύνες είναι διαχρονικές. Δεν είναι μόνο της σημερινής Κυβέρνησης, αλλά όλων των προηγούμενων κυβερνήσεων που δεν χωροθέτησαν έτσι ώστε να προχωρήσει το νοσοκομείο και να ικανοποιηθούν αυτές οι ανάγκες.

Άρα, λοιπόν, εδώ συζητάμε αυτούς τους όρους της συμφωνίας. Ο χώρος δημιουργίας των κατοικιών, κατ’ αρχάς, δεν είναι ο αρχικός χώρος. Άλλαξε αυτός ο χώρος γιατί υπήρχαν ζητήματα με τους δασικούς χάρτες, καθώς και ιδιοκτησιακά θέματα. Ο νέος χώρος δεν έχει την αποδοχή, όπως προκύπτει από τη συζήτηση με τους δικαιούχους και με τους φορείς της περιοχής. Δεν προκύπτει δηλαδή συμφωνία για τον νέο χώρο. Δεν είναι γνωστό το ποιοι είναι οι δικαιούχοι. Πάμε στο άγνωστο με βάρκα την ελπίδα, που λένε. Ποια θα είναι τα κριτήρια για να αποδοθούν οι κατοικίες; Με ποια κριτήρια θα δοθούν; Υπάρχει μια σύμβαση η οποία δεν τα ορίζει αυτά.

Η αδιαφάνεια αυτή -όπως είπα και στην τοποθέτησή μου- πώς θα λειτουργήσει; Θα λειτουργήσει σε βάρος των πραγματικών δικαιούχων στην περιοχή. Άρα, λοιπόν, εδώ υπάρχει ένα θέμα σοβαρό, για το οποίο οφείλετε εξηγήσεις στους πραγματικούς πληγέντες που θα δουν τη μη δικαίωσή τους.

Δεύτερο θέμα είναι αυτό σχετικά με την αναψυχή εκεί στη δασική έκταση, χώρος του ΕΦΚΑ, που θα μπορούσε να ικανοποιήσει ανάγκες των εργαζομένων, των ναυτεργατών, αλλά και άλλων εργαζομένων με την κατασκήνωση. Παραχωρείται γιατί; Για να γίνει ένας χώρος επιχειρηματικής δράσης. Είπε ο Υπουργός ότι θα έχει έσοδα για να καλύπτει τη συντήρηση και τη λειτουργία του χώρου.

Ωστόσο ξέρετε πολύ καλά πως ένας ιδιώτης δεν αρκείται σε αυτά τα έσοδα, αλλά θέλει το μέγιστο δυνατό κέρδος από την αξιοποίηση αυτού του χώρου. Και δεν λέει μέσα τι θα είναι αυτή η δράση. Είναι «χώρος αναψυχής που θα λειτουργεί μετά τη δύση του ηλίου». Τι σημαίνει «μετά τη δύση του ηλίου»; Τι είναι αυτό που θα κάνει μετά τη δύση του ηλίου; Θα βλέπει το φεγγάρι; Θα ρεμβάζει; Τι είναι αυτό που θα γίνει εκεί, στη δασική έκταση; Είναι ένα ζήτημα σοβαρό που νομίζω ότι δεν μπορεί να περάσει έτσι.

Τώρα, ποια είναι η αιτία του κακού; Έγινε μεγάλη συζήτηση εδώ. Είναι η Νέα Δημοκρατία ή ο ΣΥΡΙΖΑ; Έγινε επ’ αυτού λοιπόν η συνήθης δικομματική αντιπαράθεση για τις επιλογές διαχείρισης των ζητημάτων που συζητούμε, για τις χρήσεις γης, τον χωροταξικό σχεδιασμό, για το ποιος ενισχύει και ποιος γκρεμίζει τα αυθαίρετα. Όλα τα κόμματα που στηρίζουν αυτό το σύστημα που θεό έχει την ιδιοκτησία, το κέρδος, που η γη είναι εμπόρευμα έχουν την ευθύνη της όποιας δόμησης άναρχης, αυθαίρετης κ.λπ.. Δεν μπορεί η ευθύνη να μετατίθεται στον λαό, στον φτωχό που αγόρασε νόμιμα ένα στρέμμα, που του επέτρεψαν να χτίσει, που το νομιμοποίησε τέλος πάντων πληρώνοντας αδρά πρόστιμα. Δεν είναι δυνατόν να προβάλλετε και εδώ την ατομική ευθύνη όπως το κάνατε και με την πανδημία, αλλά και σε άλλες πλευρές της ζωής του λαού που εξαρτάται από την ταξική σας πολιτική.

Το ερώτημα αν θα αποκατασταθούν πλήρως οι πληγέντες δυστυχώς έχει απαντηθεί. Με την πρακτική σας έως τώρα, δυστυχώς, δεν θα αποκατασταθούν. Οι πληγές θα παραμείνουν ανοιχτές και ο αγώνας του λαού μπορεί να τις κλείσει με τη συμπαράσταση και την αλληλεγγύη.

Το ΚΚΕ θα σταθεί απέναντι σε αυτήν την πολιτική, θα σταθεί στο πλευρό των πληγέντων. Θα συνεχίσουμε να κάνουμε παρεμβάσεις για όλα τα ζητήματα.

Ακόμα περιμένουμε την απάντηση στην ερώτηση που είχαμε καταθέσει από τον Ιούλιο, κύριε Υπουργέ, με την οποία ζητούσαμε την εξασφάλιση πλήρους αποζημίωσης όλων των πληγέντων και των κατοικιών τους από την καταστροφική πυρκαγιά, να αποδοθεί άμεσα σε μηνιαία και όχι τριμηνιαία βάση το επίδομα ενοικίου στους δικαιούχους που ακόμα έτσι είναι, να λυθούν οριστικά τα προβλήματα που συντηρούν την ομηρία δεκαετιών στους οικισμούς Προβάλινθος και Αμπελούπολη της πυρόπληκτης περιοχής, για τη συνέχιση της παραμονής των ελάχιστων οικογενειών στους χώρους μέχρι την αποκατάσταση των κατοικιών τους.

Με αυτά τα ερωτήματα προβάλαμε τα ζωτικά αιτήματα του λαού που έπαθε ζημιά στην περιοχή και δυστυχώς μέχρι τώρα αυτά δεν προωθούνται, δεν προχωρούν.

Για όλους αυτούς τους λόγους, λοιπόν, δεν θα ψηφίσουμε τη συγκεκριμένη συμφωνία, την κύρωση, όχι για τη δωρεά -η οποία βεβαίως είναι αποδεκτή και ο λαός μας ευχαριστεί τον λαό της Κύπρου- αλλά για τους όρους που έχει επιβάλει η Κυβέρνηση και δεν τους επέβαλε η Κύπρος.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο κ. Χρήστος Σπίρτζης από τον ΣΥΡΙΖΑ - Προοδευτική Συμμαχία.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Κύριε Υπουργέ, δεν θα απευθυνθώ σε εσάς. Θα σας πω στην συνέχεια πότε θα σας απευθυνθώ. Θα απευθυνθώ στους συναδέλφους της Νέας Δημοκρατίας.

Δεν φθάνουν τα ψέματα που λέγατε προεκλογικά, τα πιστεύετε κιόλας. Δηλαδή είναι τέτοιο το θέατρο που παίζετε όλο αυτό το διάστημα, που πιστέψατε τα ψέματα που λέγατε.

Διαβάζει ο κ. Οικονόμου. Από πού τα στοιχεία; Από τις εφημερίδες που συνέχεια είναι και στη λίστα Πέτσα, που συμμετείχαν σε όλο το αντι-ΣΥΡΙΖΑ μέτωπο για να βγουν;

Καταθέτω ενημερωτικό με το τι δόθηκε από την κυβέρνηση του ΣΥΡΙΖΑ, στοιχεία πολύ συγκεκριμένα προς εγκαυματίες, εκτός από τα νοσοκομεία.

Εδώ, κύριε Οικονόμου, για να ενημερωθείτε: Αριθμός πρωτοκόλλου 39434/4-9-2019: Δωρεάν παροχή του ασθενή για αποκλειστική νοσηλευτική φροντίδα για όσο χρονικό διάστημα χρειαστεί. Δωρεάν παροχή όλων των υλικών…

**ΒΑΣΙΛΕΙΟΣ ΟΙΚΟΝΟΜΟΥ:** …(δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Οικονόμου, σας παρακαλώ.

**ΧΡΗΣΤΟΣ ΣΠΙΡΤΖΗΣ:** …από τα φαρμακεία των νοσοκομείων τόσο από τους νοσηλευόμενους ασθενείς όσο και στους ασθενείς που έχουν πάρει εξιτήριο, για όλα τα φάρμακα και ό,τι χρειάζεται. Δωρεάν διάθεση μέχρι και καρέκλες επισκεπτών. Κάθε συνοδός ασθενή θα δικαιούται πλήρη σίτιση από το καθημερινό πρόγραμμα σε συνεννόηση με τον θεράποντα ιατρό και τον ασθενή ή και τον συνοδό. Παρέχεται πλήρης ψυχολογική υποστήριξη από εξειδικευμένο προσωπικό. Εφάπαξ 5 χιλιάδες. Επίδομα 6 χιλιάδες. ΚΥΑ που τα περιλαμβάνει αυτά. Επίδομα 500 ευρώ για έξοδα μεταφοράς των συνοδών και πολλά άλλα. Τα καταθέτω, διότι φθάνει η προπαγάνδα.

(Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στο δεύτερο. Δεν θέλω να σχολιάσω Βουλευτές της Νέας Δημοκρατίας που δεν ξέρουν καν πώς γίνεται ένας δημοτικός δρόμος. Δεν είναι το Υπουργείο. Ενημερώστε κάποια στιγμή και τον κ. Σπανάκη και την κ. Αραμπατζή. Εκτός από τον Σπύρο Καλογήρου που είπε: «Είναι πολλά τα λεφτά, Άρη», πόσα λεφτά κόπηκαν από τις διεκδικήσεις των εργολάβων για το μετρό Θεσσαλονίκης και πόσα λεφτά έχει δώσει η Κυβέρνηση της Νέας Δημοκρατίας για το μετρό Θεσσαλονίκης από τότε που ανέλαβε; Έπρεπε να το έχετε παραδώσει.

Και πάμε στον φίλο και συνάδελφο τον κύριο Υπουργό. Κατ’ αρχάς να ευχαριστήσω τον Πρόεδρο της Βουλής για την ενημέρωση που έδωσε. Αδειάζει πλήρως ό,τι μας είπε πριν ο εισηγητής της Νέας Δημοκρατίας. Δεν δόθηκε ένα ευρώ στο Μάτι ξανά, γιατί δεν έκανε τίποτα. Δεν δόθηκε ένα ευρώ για την υλοτόμηση, ένα ευρώ για τις κατεδαφίσεις, 1 ευρώ για τον αμίαντο, τίποτα.

Και για να έχετε πλήρη εικόνα, κύριε Οικονόμου, σας καταθέτω τον απολογισμό του ενός χρόνου που ήμασταν εμείς μετά την πυρκαγιά για να δείτε ότι όλα αυτά που είπατε όχι μόνο έχουν αποφασιστεί, αλλά έχουν εκταμιευτεί και από την κυβέρνηση του ΣΥΡΙΖΑ. Το καταθέτω, μπας και ενημερωθείτε ποτέ.

(Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στην δική σας ανυπαρξία. Κι εδώ πάμε στον φίλο μου, τον κύριο Υπουργό. Όντως, ο κ. Ταγαράς είναι ένας μετριοπαθής άνθρωπος. Και όσο ήμουν Πρόεδρος του ΤΕΕ, είχαμε μια πολύ καλή και έντιμη συνεργασία.

Ας δούμε, κύριε Υπουργέ, για τον χωροταξικό σχεδιασμό που αναφέρατε ή τον σχεδιασμό συνολικότερα. Δεν ήσασταν εσείς Υπουργός. Εγώ με τον κ. Φάμελλο και τις υπηρεσίες που είχαμε στα δύο Υπουργεία ξενυχτούσαμε προκειμένου από τις υπηρεσίες να χαραχτούν, να μπουν οι βαθιές γραμμές ρέματος. Τι έκανε η Νέα Δημοκρατία πριν πάτε εσείς; Τις ανέστειλε. Κατήργησε τις βαθιές γραμμές ρέματος. Αν είναι δυνατόν!

Τι άλλο έκανε; Βάλαμε τους βασικούς οδικούς άξονες του χωροταξικού αυτού, προκειμένου να προχωρήσουν οι κατασκευές των σπιτιών και έγιναν αναστολές αδειών στους δρόμους που είχαμε πει. Τι έκανε η Νέα Δημοκρατία; Και αυτό το κατήργησε.

Τι άλλο κάνατε; Πήγατε σε μια διαδικασία, σας τα είχαμε πει τότε, με το ΤΕΕ. Και βάζω τα εξής ερωτήματα και απευθύνομαι σε εσάς ως μηχανικός και με τη μετριοπάθεια που έχετε: Υπάρχει προληπτικός έλεγχος και έλεγχος νομιμότητας; Δεν λέω για τον λογαριασμό που είπε ο Πρόεδρος της Βουλής. Εκεί είναι όλα άψογα. Υπάρχει για την ανάθεση το Τεχνικό Επιμελητήριο; Είναι αναθέτουσα αρχή το Τεχνικό Επιμελητήριο τεχνικών έργων και μελετών; Το ΤΕΕ που είναι νομικό πρόσωπο δημοσίου δικαίου με διοικητική αυτοτέλεια και η αιρετή διοίκηση έχει μηχανισμό να παραλάβει αυτές τις μελέτες; Ποιος τις παρέλαβε στο ΤΕΕ τις μελέτες; Ποιος είδε αν είναι επαρκείς, αν είναι σοβαρές, σωστές και όλα τα υπόλοιπα; Οι όποιες μελέτες, αν έχουν ανατεθεί νόμιμα -γιατί αν δεν έχουν, μια προσφυγή, όπως ξέρετε πάρα πολύ καλά, κύριε Υπουργέ, ρίχνει τον όποιο σχεδιασμό, τον δικό σας και το όποιο προεδρικό διάταγμα- πρέπει να γίνουν δημόσιες.

Ποιος έχει εγκρίνει από το Υπουργείο αυτές τις μελέτες με διευθετήσεις ρεμάτων, που έχουν δύο-τρεις ορθές γωνίες με σωλήνες και με έναν πεζόδρομο που δεν ανταποκρίνεται καν στην πραγματικότητα στο ανάγλυφο της περιοχής; Ποιος τις έχει ελέγξει από το Υπουργείο αυτές τις μελέτες; Πώς θα αποτελέσουν αυτές οι μελέτες βάση δημοπρασίας ή πράξη εφαρμογής στο Μάτι; Και ποιος Υπουργός θα βάλει υπογραφή σε αυτά τα πράγματα, για να εκτεθεί πολιτικά; Εγώ δεν λέω τίποτα άλλο. Τα γνωρίζετε αυτά πάρα πολύ καλά.

Μας φέρνετε τώρα εδώ αυτό το νομοσχέδιο, χωρίς να έχετε απαντήσει, γιατί δεν φταίτε εσείς. Διότι για την κύρωση υπεύθυνος, απ’ ό,τι βλέπουμε και στο μνημόνιο συνεργασίας μέσα, είναι ο Υπουργός Επικρατείας, ο οποίος ανακατευόταν με το Μάτι και πριν τις εκλογές.

Και βέβαια, συναντηθήκατε με τους δημάρχους και τα υπόλοιπα, αλλά με τους πολίτες δεν έχετε συναντηθεί για να πάρετε την άποψή τους, ούτε του Ματιού ούτε του Προβάλινθου, ούτε του Βουτζά, ούτε της Αμπελούπολης. Εκεί να πάτε, κάτω στον κόσμο, να κάνετε συζήτηση να δείτε αν θέλουν αυτοί τα σπίτια που προγραμματίζετε εσείς.

Είπε η κ. Αραμπατζή τη δήλωση του κ. Αναστασιάδη, ότι οι άνθρωποι στο Μάτι, οι συμπολίτες μας, θα βρουν στη δασική έκταση μια ανάταξη. Στα νυχτερινά μπαράκια; Σοβαρά; Εκεί θα βρουν ανάταξη; Έτσι τους τιμάτε;

Ολοκληρώνω, κύριε Πρόεδρε.

Με πολύ υπεύθυνη στάση και υπολογισμούς, ως μηχανικοί πάλι, εδώ έχουμε μία δωρεά 10 εκατομμυρίων ευρώ από την Κυπριακή Δημοκρατία. Δεν πήραμε απαντήσεις στα ερωτήματα που έθεσε ο κ. Φάμελλος, γιατί άλλαξε το νοσοκομείο σε μπαράκια και κατοικίες, γιατί βγήκαν εκτός, κατ’ εξαίρεση της δασικής έκτασης που λέτε, η οποία θα είναι περιφραγμένη κιόλας. Όχι μόνο θα έχει αναψυκτήρια που θα λειτουργούν μέχρι αργά τα ξημερώματα, αλλά είναι και περιφραγμένη. Αυτό δεν είναι πρότυπο. Να περιφράξουμε και την Πάρνηθα και την Πεντέλη, τα πάντα, όλα τα δάση.

Πάμε λίγο παρακάτω. Λέτε ενενήντα οκτώ κατοικίες. Για να ξέρετε πόσοι δικαιούχοι είναι θα πρέπει να μας πείτε ότι για την Αμπελούπολη ή άλλες περιοχές δεν θα κάνετε τίποτα, θα προστατέψετε αυτή την περιοχή, δεν θα πολεοδομήσετε, δεν μπορεί να πολεοδομηθεί αυτή η περιοχή. Ο κ. Φάμελλος είχε έτοιμο σχέδιο νόμου.

Θα πρέπει να μας πείτε ότι σε τόσες κατοικίες αυτοί οι άνθρωποι δεν μπορούν να βγάλουν άδειες για τα ρέματα. Δεν το λέτε αυτό. Πάτε και τους «χτυπάτε την πλάτη» ότι μια χαρά θα είναι όλα. Γιατί τα κάνετε τα σπίτια τότε, αφού δεν ξέρετε πόσοι θα είναι; Και γιατί ενενήντα οκτώ; Γιατί ογδόντα τετραγωνικά, όλα ίδια;

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε.

**ΧΡΗΣΤΟΣ ΣΠΙΡΤΖΗΣ:** Κλείνω με αυτό.

Σύμφωνα με τα δικά σας τιμολόγια, δεκατέσσερα επί ογδόντα είναι χίλια εκατόν είκοσι τετραγωνικά μέτρα. Συν τους ημιυπαίθριους και τα υπόλοιπα είναι μια δόμηση χίλια τετρακόσια πενήντα έξι τετραγωνικά μέτρα. Επί 1.000 ευρώ που είναι το κοστολόγιό σας για τους πυρόπληκτους φέτος, εκεί δηλαδή που τους κόβετε και 40%, είναι 10.192.000 ευρώ μόνο η ανέγερση, χωρίς τα πρανή που περιγράφετε, χωρίς τους μελετητές, χωρίς το κόστος της άδειας, που το βγάζετε έξω, λες και είναι άλλο από τις μελέτες. Γιατί, όταν είχαμε δεσμεύσει 123.351.000 ευρώ γι’ αυτή τη δουλειά; Πού πήγαν αυτά τα χρήματα; Και τι έχετε κάνει σε σχέση με τους πυρόπληκτους τους φετινούς, σε σχέση με όλα αυτά που συζητάμε και για τις περιοχές και για τις αποκαταστάσεις και για τα δάση και για όλα; Τίποτα απολύτως.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, παρακαλώ.

**ΧΡΗΣΤΟΣ ΣΠΙΡΤΖΗΣ:** Κλείνω, κύριε Πρόεδρε.

Δυστυχώς, η Κυβέρνηση της Νέας Δημοκρατίας και στο Μάτι, εκεί που πραγματικά «έδωσε ρέστα» λαϊκισμού πριν και μετά από τις εκλογές και σήμερα ακόμη κάποιοι Βουλευτές της, έρχεται πάλι να παραπλανήσει τους πολίτες, να παίξει με τον πόνο τους, να παίξει με το ότι δεν μπορούν να αποκαταστήσουν τα σπίτια τους, γιατί μετά από δυόμισι χρόνια που κυβερνάτε δεν έχετε κάνει απολύτως τίποτα. «Χτυπάτε την πλάτη» στους μισούς ότι τελειώνετε και στους άλλους μισούς ότι θα πάρουν μια κατοικία που δεν θα γίνει ποτέ, γιατί αυτές οι κατοικίες δεν προβλέπεται να γίνουν στο Μάτι, προβλέπεται να γίνουν σε άλλη περιοχή που, όπως αποκαλύφθηκε, δεν έχει ούτε καν ολοκληρωμένη πολεοδομική πράξη.

Φύγετε, αγαπητοί συνάδελφοι της Νέας Δημοκρατίας, να ανασάνει η χώρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Τον λόγο έχει ο κύριος Υπουργός.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Σχετικά με τα ερωτήματα που έθεσε ο κύριος συνάδελφος, θα δώσω τις απαντήσεις.

Κατ’ αρχάς, επειδή τέθηκε το θέμα των αποστάσεων από βασικούς οδικούς άξονες ακριβώς και εν όψει της ολοκλήρωσης του σχεδιασμού, θέλω να σας πω ότι εξακολουθεί και υπάρχει η δέσμευση και ο περιορισμός, για παράδειγμα στους βασικούς οδικούς άξονες, της απόστασης των δεκαπέντε μέτρων. Ισχύει και σήμερα σε αυτό το οποίο αναφερθήκατε.

Σε ό,τι αφορά στο αν μπορεί το ΤΕΕ να είναι αναθέτουσα αρχή, ναι, μπορεί να κάνει τη διαγωνιστική διαδικασία. Ρωτήσατε αν υπάρχουν επιτροπές που αξιολογούν, που παραλαμβάνουν αυτές τις μελέτες. Η απάντηση είναι ότι συγκροτούνται, βεβαίως, επιτροπές παραλαβής και αξιολόγησης κατ’ αρχάς. Όμως, η τελική θεώρηση αξιολόγησης γίνεται από τις υπηρεσίες του Υπουργείου Περιβάλλοντος.

**ΧΡΗΣΤΟΣ ΣΠΙΡΤΖΗΣ:** Τα έχουν παραλάβει αυτά;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Όχι ακόμη. Όταν θα ολοκληρωθεί, τότε θα περάσει από τις επιτροπές. Τώρα αναφέρομαι οριζόντια και στα τοπικά πολεοδομικά σχέδια, γιατί σε αυτά αναφερθήκατε. Μετά από τη διαγωνιστική διαδικασία, την ανάθεση στον ανάδοχο, την κατάθεση και παραλαβή της μελέτης και την κατά πρώτον αξιολόγηση από την επιτροπή που συγκροτείται, τελικώς η θεώρηση για όλα αυτά, για το καθένα ξεχωριστά και για όλα, θα γίνεται από τις αρμόδιες υπηρεσίες του Υπουργείου Περιβάλλοντος.

**ΧΡΗΣΤΟΣ ΣΠΙΡΤΖΗΣ:** Με ομάδες εργασίας. Οι ομάδες εργασίας δεν είναι μελέτη.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ναι, αλλά ξαναλέω ότι η τελική θεώρηση και ο έλεγχος θα γίνει από το Υπουργείο Περιβάλλοντος και όχι από υπηρεσίες και από επιτροπές του ΤΕΕ.

Το πιο κρίσιμο και χρήσιμο απ’ όλα είναι το εξής. Όλα αυτά, το καθένα ξεχωριστά, όλα τελικώς θα εκδοθούν με προεδρικό διάταγμα, που σημαίνει ότι θα πάει για έλεγχο στο Συμβούλιο της Επικρατείας, άρα εκεί θα ελεγχθούν τα πάντα σε ό,τι αφορά στις μελέτες και αν πληρούνται οι προϋποθέσεις και οι προδιαγραφές που οφείλουν τη σύνταξη των μελετών αυτών και την ολοκλήρωση του σχεδιασμού.

Σε ό,τι αφορά στο θέμα των κατοικιών στο οποίο αναφερθήκατε, αν υπάρχουν ρέματα. Ήταν δύσκολη άσκηση το να πάμε σε μια κατάσταση που έχει διαμορφωθεί να κάνουμε έναν σχεδιασμό. Νομίζω ότι είναι κατανοητό σε όλους μας, χωρίς πολλές αναλύσεις. Είναι άλλο να πας σε μια περιοχή να την οργανώσεις από το μηδέν, να σχεδιάσεις, να προβλέψεις και να υλοποιήσεις και είναι διαφορετικό πράγμα να έρθεις σε μια διαμορφωμένη κατάσταση, προσπαθώντας να βελτιστοποιήσεις την ασφάλεια και να ελαχιστοποιήσεις τις παρενέργειες, γιατί υπάρχουν. Κάποιοι θα θιγούν, γιατί δεν ήταν όλα σωστά καμωμένα εκεί.

Σε ό,τι αφορά ειδικότερα στα ρέματα που αναφερθήκατε, επειδή γνωρίζετε ότι μέσα στον σχεδιασμό αυτό μπαίνει πλέον και η οριοθέτηση των ρεμάτων, προαπαιτούμενο των αντιπλημμυρικών έργων είναι να ξέρουμε ποια είναι η οριογραμμή έξω από την οποία επιτρέπονται τεχνικά έργα. Και εκεί ελήφθησαν μέτρα και στο θέμα του σχεδιασμού, με πάρα πολλή προσοχή στη φιλοσοφία που εξέφρασα πριν, για την καλύτερη λύση στην πραγματικά διαμορφωμένη κατάσταση.

Τον σχεδιασμό τον έχουμε, το τι φαίνεται ότι είναι εντός οριογραμμής ρέματος με τις μελέτες που έχουν υποβληθεί το έχουμε, αλλά για να είμαστε ασφαλείς και να μπορούμε να κάνουμε ανακοινώσεις και καταμετρήσεις επισήμως, θα πρέπει αυτά να εγκριθούν. Αμέσως με την έγκριση του Ειδικού Πολεοδομικού Σχεδίου, άρα και της οριοθέτησης των ρεμάτων, και όχι μόνο, και τα δασικά και τα υπόλοιπα, αυτόματα έχουμε και τον αριθμό των κατοικιών που έχουν θέματα και που χρήζουν κοινωνικής αποκατάστασης.

Όλα αυτά εξελίσσονται παράλληλα, ταυτόχρονα. Έχουμε την τάξη μεγέθους σε αυτό που αναφερθήκαμε. Θα τα έχουμε ακριβώς και με ονοματεπώνυμο όταν αυτό εγκριθεί, οπότε με ασφάλεια θα μπορούμε να αναφερθούμε λεπτομερώς και με ασφάλεια στο ποιες και στο ποιους και γιατί.

Και σε ό,τι αφορά στην κλήρωση –επειδή άκουσα κάποια πράγματα για το ποιος θα προηγηθεί- σίγουρα θα υπάρξουν κριτήρια εάν υπάρχουν περισσότεροι των διαθέσιμων, τουλάχιστον αυτή τη στιγμή, κατοικιών που πάμε να φτιάξουμε. Και δεν ισχυριζόμαστε ότι μέσα από αυτή την κατασκευή και την αξιοποίηση των χρημάτων θα λύσουμε όλα τα προβλήματα. Σίγουρα θα υπάρξουν συμπληρωματικά θέματα. Αυτό, όμως, είναι ένα πρόσθετο θέμα -το γνωρίζουμε- όταν θα έχουμε την τελική εικόνα σε αυτό που περιγράφουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

Και να κλείσουμε με τον εισηγητή της Νέας Δημοκρατίας κ. Βασίλειο Οικονόμου.

Ορίστε, έχετε τον λόγο, κύριε συνάδελφε.

**ΒΑΣΙΛΕΙΟΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Να πω και εγώ δύο τελευταίες κουβέντες, γιατί ειπώθηκαν πάρα πολλά. Διευκρινιστικά ο Υπουργός εδώ, πραγματικά, διαφωτίζει τις γκρίζες ζώνες και τις σκοτεινές ζώνες ή εκεί που κάποιοι δεν θέλουν να δουν.

Εγώ δεν είμαι μηχανικός. Δικηγόρος είμαι, αλλά καταλαβαίνω ότι η ανάγκη να γίνουν αυτές οι κοινωνικές κατοικίες, δηλαδή να εξασφαλιστεί η κατοικία, προκύπτουν γιατί κάποια οικήματα που κάηκαν από τη μεγάλη πυρκαγιά έχουν πολεοδομικά προβλήματα. Και επειδή γίνεται το ειδικό πολεοδομικό σχέδιο που βάζει τα πράγματα σε μία τάξη, απ’ ότι κατάλαβα, κύριε Υπουργέ, για να μην πετάξουμε κόσμο στον δρόμο βρίσκεται αυτή η λύση να υπάρξουν οι κοινωνικές κατοικίες, εκτός εάν θέλουν κάποιοι να συνεχίσουν να υπάρχουν σπίτια και στον νέο πολεοδομικό σχεδιασμό στα ρέματα ή κάπου που εκεί πλέον δεν μπορείς να κάνεις πίσω.

Όμως, εδώ πρέπει να το ξεκαθαρίσουμε. Το ειδικό πολεοδομικό και το ρυμοτομικό σχέδιο που θα φτιαχτεί, θα συμμαζέψει την κατάσταση στο Μάτι και στην περιοχή; Εάν το συμμαζέψει και εάν τα βάλει σε μια ορθή βάση, θα έπρεπε εδώ οι πολιτικοί μηχανικοί του ΣΥΡΙΖΑ να είναι πρώτα απ’ όλα ενθουσιώδεις υποστηρικτές αυτής της λύσης. Όμως, δεν το κάνουν. Μήπως δεν καταλαβαίνουν τι κάνει η Κυβέρνηση και τι προτείνει το Υπουργείο; Το καταλαβαίνουν.

Εδώ τι έχουμε σήμερα; Τα λέω για να βγάλω και ένα πολιτικό συμπέρασμα και ένα «πολιτικό ρεζουμέ» της υπόθεσης που σήμερα συζητήσαμε επί τόσες ώρες με πολλή υποκρισία και με πολλή κουτοπονηριά, θα έλεγα εγώ. Και καταλαβαίνουν γιατί πρέπει να γίνουν κοινωνικές κατοικίες, γιατί και αυτοί δεν μπορούν να πουν «πέταξε τον κόσμο έξω» ή «επειδή κάηκε το σπίτι σου, ευκαιρία να σε πετάξουμε έξω». Δείχνει, λοιπόν, την κοινωνική της ευαισθησία η Νέα Δημοκρατία και λέει «όχι δεν θα τους πετάξω έξω, θα τους βρω σπίτι, θα τους διαμορφώσω σπίτι και έχω και το ποσό που μπορώ να το κάνω αυτό χωρίς να επιβαρύνω τον κρατικό προϋπολογισμό, είναι μια δωρεά». Το κάνει αυτό η Νέα Δημοκρατία.

Εκεί, λοιπόν, ζορίζεστε, γιατί έχετε ένα αφήγημα ότι εσείς είστε τα καλά παιδιά και από εδώ είναι τα κακά παιδιά. Τώρα ξαφνικά τα κακά παιδιά έρχονται και στηρίζουν με την κοινωνική κατοικία και δεν αφήνουν κανέναν στον δρόμο και ανασυγκροτούν κιόλας την περιοχή. Άρα, λοιπόν, η δική σας επιχειρηματολογία μένει έωλη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Κοιτάξτε να δείτε τώρα. Μπαίνουμε στην τελευταία χρονιά. Του χρόνου θα έχουμε εκλογές. Είναι φανερό από τον Αρχηγό σας ότι μπαίνετε τώρα στο σκληρό ροκ και πάτε να δώσετε τα ρέστα σας, γιατί οι δέκα μονάδες μπαίνοντας στην τελική ευθεία δεν υποφέρονται, είναι πολύ δύσκολο το πολιτικό έργο. Το καταλαβαίνω.

Σήμερα, λοιπόν, και χθες που ήμουν στην Επιτροπή Κοινωνικών Υποθέσεων, κάνατε δύο βασικά πολιτικά ολισθήματα. Χθες δεν ψηφίσατε το παιδιατρικό στη Θεσσαλονίκη γιατί είναι ιδιωτικού δικαίου. Πραγματικά, δεν μπορείτε να αναγνωρίσετε ότι το «Παπαγεωργίου», το καλύτερο νοσοκομείο στη Θεσσαλονίκη, το οποίο δημιουργήθηκε με σύμπραξη μιας δωρεάς και του κράτους τη δεκαετία του ’90, έχει διαμορφώσει το καλύτερο νοσοκομείο στη βόρεια Ελλάδα και από τα καλύτερα στην Ελλάδα και λειτουργεί χωρίς να υπάρχει κανένα πρόβλημα ποτέ -ούτε απολύσεων ούτε εργασιακών σχέσεων και δουλεύει άριστα- και είναι ιδιωτικού δικαίου. Δεν το λέτε.

Αλλά να σας πω κάτι; Ενδιαφέρει κανέναν πολίτη, κανέναν ασθενή τι δικαίου είναι το νοσοκομείο; Ενδιαφέρει κανέναν; Άρα, λοιπόν, εσείς κάνατε το πρώτο ολίσθημα με το παιδιατρικό στη Θεσσαλονίκη. Και πέρυσι κάνατε το δεύτερο μεγάλο ολίσθημά σας, γιατί έχετε χαράξει μια εμμονική στρατηγική συγκρούσεως και λέτε «θα πω και εδώ όχι». Για να δικαιολογήσετε το σημερινό «όχι», για να μην βγει σήμερα –γιατί μας παρακολουθεί ο κόσμος, μην νομίζετε ότι δεν μας παρακολουθεί- στην κοινωνία ότι δεν μπορεί ο ΣΥΡΙΖΑ να μην συμφωνεί μία με το νοσοκομείο στη Θεσσαλονίκη, μία με τις κοινωνικές κατοικίες στην ανατολική Αττική, πέφτετε στο δεύτερο ολίσθημα και λέτε ένα δεύτερο «όχι».

Σήμερα υπάρχει κερδισμένος και χαμένος από αυτήν τη διαδικασία. Ο κερδισμένος είναι κατ’ αρχάς ο κόσμος που θα έχει εξασφαλίσει την κοινωνική του κατοικία. Ο χαμένος ποιος είναι; Εσείς που είπατε «όχι». Και βέβαια υπάρχει ο τρίτος που πρέπει να τον ευχαριστήσουμε, που είναι οι Κύπριοι. Αλλά σήμερα υπάρχει χαμένος και κερδισμένος. Κερδισμένος είναι ο λαός, η κοινωνία, και χαμένοι είστε εσείς που είστε απέναντι από την κοινωνία. Είπατε «όχι» στην κοινωνική κατοικία.

Και τι πάτε να κάνετε τώρα; Σημειώνω κάτι ευφυολογήματα απίθανης αστειότητος. Δηλαδή, ξαφνικά μου αρχίσατε, κύριε Σπίρτζη, για τα sites και τις εφημερίδες που είναι όλες πληρωμένες, όταν σας είπα για το «ΠΡΩΤΟ ΘΕΜΑ» και την «ΚΑΘΗΜΕΡΙΝΗ». Στις 27 Ιουλίου του 2019 βγήκε ο τότε Υπουργός Υγείας και είπε πλέον ότι δεν είναι καλλυντικά. Ξέρετε γιατί έγινε αυτή η κίνηση; Γιατί δεν θεωρούνται φάρμακα οι επίδεσμοι και οι αλοιφές για το έγκαυμα. Θεωρούνταν καλλυντικό και δεν το κάλυπτε, κύριε Σπίρτζη, και κύριοι του ΣΥΡΙΖΑ, που είστε βαθιά νυχτωμένοι και νομίζετε ότι ξεχνάμε. Δεν το κάλυπτε τότε ο ΕΟΠΥΥ.

(Θόρυβος από την πτέρυγα του ΣΥΡΙΖΑ)

Και είπε τότε το Ανώτατο Υγειονομικό Συμβούλιο ότι θα το καλύπτει. Και γιατί προέκυψε αυτό το θέμα; Είχαν βγει όλοι στα κανάλια και έλεγαν «τι θα γίνει, είναι πανάκριβα και δεν μπορούμε να τα πληρώσουμε». Και όντως βγήκε η Κυβέρνηση και είπε «ναι, έχουμε μια ευαισθησία και το κάνουμε». Δεν το κάνατε έναν χρόνο.

(Θόρυβος από την πτέρυγα του ΣΥΡΙΖΑ)

Δεν ξέρω τι λέει ο σεβαστός μου Πρόεδρος. Δεν το κάνατε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τι λες τώρα; Είσαι ψεύτης!

**ΧΡΗΣΤΟΣ ΣΠΙΡΤΖΗΣ:** Δεν ντρέπεσαι;

**ΒΑΣΙΛΕΙΟΣ ΟΙΚΟΝΟΜΟΥ:** Δεν το κάνατε και λέτε ψέματα! Και νομίζετε ότι δεν θυμόμαστε. Ψέματα λέτε. Τότε έγινε, στις 27 Ιουλίου του 2019. Ποιος ήταν Κυβέρνηση τότε;

Για να σας πω τώρα, κύριε Σπίρτζη, γιατί μας τα είπατε πολλά για το νοσοκομείο.

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε, παρακαλώ.

**ΒΑΣΙΛΕΙΟΣ ΟΙΚΟΝΟΜΟΥ:** Θα κλείσω.

Τι να σας πω; Κάνετε ότι δεν καταλαβαίνετε; Εγώ λέω «εδώ θα μου φέρει καμμιά συμφωνία, θα μου φέρει τίποτα κρατικές αποφάσεις του Υπουργείου Υγείας, συγκροτημένες διαδικασίες για το νοσοκομείο» και καταθέσατε εδώ στους ανθρώπους της Βουλής κάτι δελτία Τύπου. Πλάκα μας κάνετε; Νομίζετε ότι εδώ είναι καλαμπούρι η ιστορία; Μου φέρνετε εδώ πέρα τα δελτία Τύπου που βγαίνατε ο ένας και ο άλλος και λέγατε «θέλουμε ένα νοσοκομείο»; Έτσι γίνονται νοσοκομεία; Στην πατρίδα σας και στο μαγαζί σας έτσι κάνετε τα νοσοκομεία; Θα μας τρελάνετε τελείως;

Και τέλος πάντων, εάν έχετε την καούρα να κάνετε νοσοκομείο, θέλετε να το κάνετε –που;- στο Νταού; Εκεί θέλετε να κάνετε νοσοκομείο; Να βγείτε να το πείτε στο Μαρκόπουλο, στο Κορωπί, στο Λαύριο, να πείτε «θέλουμε το Νταού της Ραφήνας», να το πείτε στον Σαρωνικό, να το πείτε στα Σπάτα και στην Αρτέμιδα, να το πείτε στην Παλλήνη.

Έχει γίνει τέτοια συζήτηση που εσείς θα πάρετε τέτοια ευθύνη; Ποιος σας έδωσε εξουσιοδότηση να μιλάτε για νοσοκομείο; Ποιος σας έδωσε; Μιλήσατε με τους δήμους; Μιλήσατε με την κοινωνία; Δεν μιλήσατε!

(Θόρυβος από την πτέρυγα του ΣΥΡΙΖΑ)

Μα, δεν μιλήσατε! Αυτό το πράγμα είναι γιατί είπαν οι Κύπριοι –και καλά έκαναν- ότι θα δώσουν 10 εκατομμύρια ευρώ. Ούτε μελέτες είχατε ούτε συζήτηση είχατε σοβαρή!

Δεν είχατε τίποτα. Εδώ, κατ’ αρχάς, κατηγόρησες εμένα προσωπικά ότι δεν ξέρω το θέμα και έχω άγνοια. Μα, εσένα σε έβγαλε στη σέντρα ο κ. Βούτσης. Δεν έχεις πάρει μυρωδιά ότι και το Κατάρ έδωσε τα λεφτά. Αυτό δεν το πήρες μυρωδιά, κύριε Σπίρτζη;

**ΧΡΗΣΤΟΣ ΣΠΙΡΤΖΗΣ:** Τι λες μωρέ! Πας καλά;

**ΠΡΟΕΔΡΕΥΩΝ (Απόστολος Αβδελάς):** Δεν θέλω «μωρέ» και τέτοια.

**ΒΑΣΙΛΕΙΟΣ ΟΙΚΟΝΟΜΟΥ:** Αυτό δεν είπε προηγουμένως; Ότι έφερε και το Κατάρ λεφτά.

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό.

**ΒΑΣΙΛΕΙΟΣ ΟΙΚΟΝΟΜΟΥ:** Λοιπόν, το Κατάρ έφερε και αυτό τη βαλίτσα με τα χρήματα; Αυτό δεν είπε ο Βούτσης προηγουμένως;

Συνεννοηθείτε μεταξύ σας ποιος έδωσε τα λεφτά, θα έδινε τα λεφτά, τι σχέδια θα γινόντουσαν, τι είχατε ονειρευτεί. Καλά είναι αυτά τα όνειρα. Καλοί είναι οι σχεδιασμοί. Αλλά στην πράξη! Και τελικά ξέρετε πού ξανακαταλήγουμε; Τεσσεράμισι χρόνια κυβέρνηση, δεν έγινε τίποτα. «Τα είχαμε στο μυαλό μας»! Δεν γίνεται έτσι η πολιτική, πραγματική δουλειά.

(Θόρυβος στην Αίθουσα)

Εμείς, λοιπόν, τι λέμε; Και προσέξτε. Το νοσοκομείο στα Μεσόγεια θα γίνει.

**ΧΡΗΣΤΟΣ ΣΠΙΡΤΖΗΣ:** Με ποιον ιδιώτη;

**ΒΑΣΙΛΕΙΟΣ ΟΙΚΟΝΟΜΟΥ:** Έχετε αγωνία να είναι ιδιώτης;

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο, κύριε Σπίρτζη.

Σας παρακαλώ, κύριε Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Ιδιωτικό νοσοκομείο θέλετε;

Εγώ μιλάω και κάνω μία προφητεία.

**ΠΡΟΕΔΡΕΥΩΝ (Απόστολος Αβδελάς):** Κι εγώ μιλάω, αλλά δεν με ακούτε.

**ΒΑΣΙΛΕΙΟΣ ΟΙΚΟΝΟΜΟΥ:** Εγώ λέω ότι το νοσοκομείο στα Μεσόγεια θα γίνει και θα είναι δημόσιο νοσοκομείο, αλλά θα είναι αποτέλεσμα ολοκληρωμένης μελέτης από το Υπουργείο Υγείας, όχι από εσάς, όχι από την Κύπρο.

(Θόρυβος στην Αίθουσα)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Μην κάνετε διάλογο, σας παρακαλώ.

**ΒΑΣΙΛΕΙΟΣ ΟΙΚΟΝΟΜΟΥ:** Μη μας έρθετε τώρα στα χωριά μας και στις πόλεις μας από την Κύπρο.

(Θόρυβος στην Αίθουσα)

Όχι από την Κύπρο, κύριε Σπίρτζη! Εμείς να κάνουμε τον σχεδιασμό, εμείς να δούμε πού θα γίνει και θα γίνει, μην ανησυχείτε. Μην ανησυχείτε! Σας βλέπω ανήσυχο.

Εγώ, λοιπόν, κύριε Πρόεδρε, τι να καλέσω; Να το ψηφίσουν; Αφού δεν το ψηφίζουν. Εγώ, όμως, να τους πω ότι μ’ αυτά και μ’ αυτά δεν βλέπω φως στον ορίζοντα, δεν βλέπω φως του χρόνου στις εκλογές. Μετά, όμως, να μη λέτε «φταίει ο λαός» ή «φταίει η κακιά μας η μοίρα»! Με αυτά τα λάθη που κάνετε θα οδηγηθείτε ξανά σε ήττα στις εκλογές.

Ευχαριστώ.

**ΧΡΗΣΤΟΣ ΣΠΙΡΤΖΗΣ:** Πάτε πολύ καλά!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Για την κύρωση του Μνημονίου Συνεργασίας μεταξύ της Ελληνικής Δημοκρατίας και της Κυπριακής Δημοκρατίας για την υλοποίηση έργων υποδομής για την ανασυγκρότηση και αναβάθμιση των πυρόπληκτων περιοχών της Ανατολικής Αττικής».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 242 έως 247)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Μετά από την ολοκλήρωση της ψηφοφορίας, το σχέδιο νόμου του Υπουργείου Περιβάλλοντος και Ενέργειας: «Για την κύρωση του Μνημονίου Συνεργασίας μεταξύ της Ελληνικής Δημοκρατίας και της Κυπριακής Δημοκρατίας για την υλοποίηση έργων υποδομής για την ανασυγκρότηση και αναβάθμιση των πυρόπληκτων περιοχών της Ανατολικής Αττικής» έγινε δεκτό κατά πλειοψηφία σε μόνη συζήτηση επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου σελίδα 248α)

**ΠΡΟΕΔΡΕΥΩΝ (Απόστολος Αβδελάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 16.47΄ λύεται η συνεδρίαση για τη Δευτέρα 7 Φεβρουαρίου και ώρα 17.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Σας ευχαριστώ όλους μέσα και έξω από την Αίθουσα. Καλή συνέχεια, καλό Σαββατοκύριακο. Η Παναγιά μαζί σας.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**