(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ο΄

Τετάρτη, 9 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Κυριακής Μάλαμα, σελ.   
3. Ειδική Ημερήσια Διάταξη:

Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής για τις αιτήσεις άρσης της ασυλίας των Βουλευτών κ.κ. Μάριου Σαλμά και Διονυσίου Σταμενίτη ( δύο δικογραφίες) , σελ.   
4. Ηλεκτρονική ονομαστική ψηφοφορία επί των αιτήσεων άρσης ασυλίας., σελ.   
5. Επιστολικές ψήφοι επί της ονομαστικής ψηφοφορίας, σελ.   
6. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.   
7. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επίκαιρων ερωτήσεων της 11ης Φεβρουαρίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Κύρωση της από 28.1.2022 Πράξης Νομοθετικού Περιεχομένου ?Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για τη διασφάλιση του δικαιώματος αποτελεσματικής δικαστικής προστασίας? (Α΄14)», σελ.   
   
ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΣΑΛΜΑΣ Μ. , σελ.   
 ΣΤΑΜΕΝΙΤΗΣ Δ. , σελ.   
  
Β. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΡΟΥΤΣΗΣ Ι. , σελ.   
 ΚΑΚΛΑΜΑΝΗΣ Ν. , σελ.   
 ΜΠΑΡΚΑΣ Κ. , σελ.   
 ΜΠΟΥΡΑΣ Α. , σελ.   
  
Γ. Επί του σχεδίου νόμου του Υπουργείου Οικονομικών:  
 ΑΛΕΞΙΑΔΗΣ Τ. , σελ.   
 ΑΜΑΝΑΤΙΔΗΣ Γ. , σελ.   
 ΑΝΑΣΤΑΣΙΑΔΗΣ Σ. , σελ.   
 ΑΝΤΩΝΙΟΥ Α. , σελ.   
 ΑΠΟΣΤΟΛΟΥ Ε. , σελ.   
 ΑΧΤΣΙΟΓΛΟΥ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΡΟΥΤΣΗΣ Ι. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΔΗΜΟΣΧΑΚΗΣ Α. , σελ.   
 ΚΑΒΒΑΔΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΟΓΛΟΥ Θ. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΚΟΝΣΟΛΑΣ Ε. , σελ.   
 ΚΩΤΣΗΡΑΣ Γ. , σελ.   
 ΛΟΒΕΡΔΟΣ Ι. , σελ.   
 ΜΠΑΚΑΔΗΜΑ Φ. , σελ.   
 ΜΠΑΡΚΑΣ Κ. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΦΙΛΗΣ Α. , σελ.   
 ΠΟΥΛΟΥ Π. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΡΕΚΑΣ Κ. , σελ.   
 ΣΠΑΝΑΚΗΣ Β. , σελ.   
 ΤΕΛΙΓΙΟΡΙΔΟΥ Ο. , σελ.   
 ΤΟΥΡΝΑΣ Ε. , σελ.   
 ΦΑΜΕΛΛΟΣ Σ. , σελ.   
 ΧΑΤΖΗΓΙΑΝΝΑΚΗΣ Μ. , σελ.   
  
Δ. ΠΑΡΕΜΒΑΣΕΙΣ:  
 ΚΑΚΛΑΜΑΝΗΣ Ν. , σελ.   
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ο΄

Τετάρτη 9 Φεβρουαρίου 2022

Αθήνα, σήμερα στις 9 Φεβρουαρίου 2022, ημέρα Τετάρτη και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-2-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΘ΄ συνεδριάσεώς του, της Τρίτης 8 Φεβρουαρίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση της από 29.7.2021 Επιμέρους Σύμβασης Δωρεάς - Έργο ΙΙ, Παράρτημα 11 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες επείγουσες διατάξεις για την αντιμετώπιση της πανδημίας του κορωνοϊού COVID-19»).

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail με τις απαντήσεις)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):**, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της από 28.1.2022 Πράξης Νομοθετικού Περιεχομένου “Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για τη διασφάλιση του δικαιώματος αποτελεσματικής δικαστικής προστασίας” (Α΄14)».

Η Διάσκεψη των Προέδρων αποφάσισε στη συνεδρίασή της, της 3ης Φεβρουαρίου 2022, τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων.

Ως προς την οργάνωση της συζήτησης, προτείνεται με φυσική παρουσία να συμμετέχουν οι εισηγητές, οι ειδικοί αγορητές, οι Κοινοβουλευτικοί Εκπρόσωποι και ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα και ένας δωδεκαμελής κύκλος ομιλητών με αναλογία: πέντε από τη Νέα Δημοκρατία, τρεις από τον ΣΥΡΙΖΑ και ένας από κάθε ένα από τα υπόλοιπα κόμματα.

Οι Βουλευτές που θα μιλήσουν με υπηρεσία τηλεδιάσκεψης θα λάβουν τον λόγο στο τέλος της ομιλίας των παρισταμένων στην Αίθουσα ομιλητών. Όπως γίνεται πάντα, τα ονόματα των ομιλητών έχουν ήδη οριστεί από τις Κοινοβουλευτικές Ομάδες των κομμάτων τους με σχετικές επιστολές.

Συμφωνείτε επί της βασικής αυτής πρότασης της διαδικασίας;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε.

Κατόπιν τούτων, ξεκινούμε με τον εισηγητή της Νέας Δημοκρατίας, το συνάδελφο κ. Ιωάννη Κεφαλογιάννη.

Ενημερωτικά σας λέω ότι για τις υπουργικές τροπολογίες θα προσέλθουν οι αρμόδιοι Υπουργοί και θα τους ζητήσω να παραμείνουν, εάν θέλετε να τους κάνετε κάποια διευκρινιστική ερώτηση.

Επίσης, γύρω στις 12.00΄ θα γίνει η διακοπή, για να μπούμε στις άρσεις ασυλιών και θα συνεχιστεί μετά το νομοσχέδιο.

Κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με τις προτεινόμενες ρυθμίσεις που συζητούμε σήμερα κυρώνεται η πράξη νομοθετικού περιεχομένου της 28ης Ιανουαρίου 2022, με την οποία η Κυβέρνηση επιδίωξε να αντιμετωπίσει μια σειρά από έκτακτες και συνάμα επείγουσες καταστάσεις που ανέκυψαν το προηγούμενο διάστημα. Καταστάσεις, των οποίων η αντιμετώπιση, όπως θα δούμε, απαιτεί γρήγορα αντανακλαστικά εκ μέρους της πολιτείας, τα οποία σε θεσμικό επίπεδο εξ ορισμού καθιστούν αναγκαία την αξιοποίηση του νομοθετήματος της πράξεως νομοθετικού περιεχομένου.

Δύο είναι οι βασικές στοχεύσεις της υπό συζήτηση κύρωσης. Η πρώτη είναι να διευκολύνει τους Έλληνες πολίτες, ώστε να ανταποκριθούν ουσιαστικά σε μία σειρά φορολογικών υποχρεώσεών τους προς το κράτος, υποχρεώσεις που η εξέλιξη και οι συνέπειες της πανδημίας καθιστούν ιδιαίτερα δυσχερή την εκπλήρωσή τους. Δεύτερον, απολύτως συνεπής με τα δείγματα γραφής που μέχρι σήμερα έχει δώσει, η Κυβέρνηση με αυτή την κίνηση αποδεικνύει ότι στην ουσία συνομιλεί με την κοινωνία, ακούει το εύλογο των αιτημάτων της και προσαρμόζει αναλόγως τις πολιτικές της, χωρίς να ξεφεύγει όμως από τους στρατηγικούς της στόχους.

Στην κατηγορία αυτή εντάσσονται τα άρθρα 2 μέχρι 5 και το άρθρο 7 της υπό κύρωσης πράξεως νομοθετικού περιεχομένου.

Ειδικότερα, με το άρθρο 2 παρατείνεται έως και την 28η Φεβρουαρίου 2022, αντί της 31ης Ιανουαρίου 2022 όπως ισχύει μέχρι σήμερα, η δυνατότητα καταβολής της πρώτης δόσης ρύθμισης βεβαιωμένων οφειλών και δόσεων των φυσικών και νομικών προσώπων.

Αντίστοιχη διευκόλυνση προκύπτει και από το άρθρο 3 με το οποίο παρέχεται η δυνατότητα ρύθμισης οφειλών σε δύο έως σαράντα οκτώ δόσεις από φόρο εισοδήματος και προστίμων που προκύπτουν από τροποποιήσεις των δηλώσεων φορολογίας εισοδήματος για αναδρομικά ποσά συντάξεων προηγούμενων ετών.

Στο ίδιο πνεύμα, με το άρθρο 4 δίδεται μια πραγματικά ανάσα σε χιλιάδες συμπολίτες μας οι οποίοι είχαν ξεκινήσει τη διαδικασία μεταβίβασης ακινήτων και είχαν υποβάλει τις δηλώσεις φόρου μεταβίβασης γονικών παροχών και δωρεών έως την 31η Δεκεμβρίου 2021.

Είναι προφανές ότι η κατά τόπους φορολογική διοίκηση αδυνατεί να εξυπηρετήσει τη σημερινή συσσωρευμένη συναλλαγή, με αποτέλεσμα οι συναλλασσόμενοι και λοιποί εμπλεκόμενοι, δηλαδή δικηγόροι, συμβολαιογράφοι, μεσίτες, κατασκευαστές και άλλοι, να βρίσκονται σε εξαιρετικά δύσκολη κατάσταση. Είναι αναγκαία, κατ’ επέκταση, και δίδεται μια νέα παράταση έως την 31η Μαρτίου 2022, προκειμένου να εξυπηρετηθούν με τον δέοντα τρόπο όλοι οι ενδιαφερόμενοι.

Ένας επαγγελματικός κλάδος, ο οποίος αναμφίβολα είχε δεχθεί πλήγμα στη δραστηριότητά του εξαιτίας της πανδημίας, είναι και ο κλάδος των επιτηδευματιών που δραστηριοποιούνται στην παραγωγή και εμπορία οινοπνευματωδών ποτών και λειτουργούν σε καθεστώς φορολογικής αποθήκης.

Είναι προφανές ότι η περιορισμένη λειτουργία του χώρου της εστίασης και της διασκέδασης, εξαιτίας της λήψης μέτρων για την αντιμετώπιση της πανδημίας, επηρεάζει εμμέσως μία σειρά από οικονομικές δραστηριότητες, μεταξύ των οποίων εντάσσεται και ο συγκεκριμένος κλάδος. Με το άρθρο 5, λοιπόν, οι επιχειρήσεις αυτές έχουν τη δυνατότητα να υπαχθούν σε ρύθμιση και να καταβάλουν τμηματικά τις οφειλές που είχαν βεβαιώσει οι τελωνειακές αρχές και έχουν βεβαιωθεί έως την 31η Ιουλίου 2021.

Στο άρθρο 7 παρατείνεται μέχρι την 31η Μαρτίου 2022 ευλόγως άλλη μια προθεσμία, εντός της οποίας δεν απαιτείται η σύνταξη ηλεκτρονικής ταυτότητας κτηρίου, αλλά θα αρκεί η σχετική βεβαίωση του αρμόδιου μηχανικού τόσο κατά τη διάρκεια και τη διαδικασία μεταβίβασης των ακινήτων όσο και στη σύσταση του εμπράγματος δικαιώματος σε ακίνητο.

Είναι, νομίζω, προφανές ότι ρύθμιση αυτή βρίσκεται σε ευθυγράμμιση με την παράταση που δίδεται στο άρθρο 4 αναφορικά με τη σύναψη συμβολαίων με βάση τις παλιές αντικειμενικές αξίες.

Με το άρθρο 6 παρατείνεται κατά τρεις μήνες η διάρκεια της ειδικής διαχείρισης της «ΛΑΡΚΟ», δεδομένου ότι δεν έχει ολοκληρωθεί ακόμα από το ΤΑΙΠΕΔ η διαγωνιστική διαδικασία για τη διάθεση των μεταλλείων, μέσω της οποίας θα γίνει ανάληψη και συνέχεια της δραστηριότητας από ιδιώτη επενδυτή.

Είναι, νομίζω κατανοητό ότι χωρίς την προτεινόμενη παράταση, δυνάμει των προβλέψεων του ν.4664/2020, ο ειδικός διαχειριστής πρέπει να υποβάλλει αίτηση πτώχευσης της επιχείρησης, προοπτική βεβαίως που δεν είναι επιθυμητή και η οποία, ούτως ή άλλως, δεν εντάσσεται στη στρατηγική της Κυβέρνησης για το μέλλον της εταιρείας.

Επιπλέον, είναι κατανοητό ότι χωρίς τη νέα παράταση δεν θα είναι εφικτή η διενέργεια της δεύτερης φάσης της διαγωνιστικής διαδικασίας για την υποβολή των δεσμευτικών προτάσεων.

Η δεύτερη στόχευση τής υπό συζήτησης πράξεως νομοθετικού περιεχομένου αφορά στη λήψη μέτρων για τη διασφάλιση του δικαιώματος αποτελεσματικής δικαστικής προστασίας, ανάγκη η οποία προέκυψε από την αναστολή της λειτουργίας των δικαστηρίων στις περιοχές της χώρας που επλήγησαν από την πρόσφατη κακοκαιρία, την «Ελπίδα».

Γνωρίζουμε, νομίζω, όλοι καλά, κυρίες και κύριοι συνάδελφοι, ότι λόγω των εκτάκτων συνθηκών που προκάλεσε η κακοκαιρία «Ελπίς» ανεστάλη η λειτουργία των ποινικών, πολιτικών και διοικητικών δικαστηρίων από την 25η Ιανουαρίου 2022 έως και τις 28 Ιανουαρίου 2022, με συνέπεια να υπάρξει κίνδυνος εκπνοής νομοθετικών προβλεπομένων προθεσμιών.

Συνεπώς με τα άρθρα 8, 9 και 10, πρώτον, εξαιρείται το παραπάνω χρονικό διάστημα από τον υπολογισμό των νόμιμων και των δικαστικών προθεσμιών για τη διενέργεια διαδικαστικών πράξεων ενώπιον δικαστηρίων και, δεύτερον, χορηγείται ένας ικανός χρόνος αφ’ ενός για να αποτραπεί το ενδεχόμενο απώλειας δικαιωμάτων και αφ’ ετέρου για να υπάρξει η αναγκαία ασφάλεια δικαίου για τους διαδίκους στις πολιτικές, ποινικές και διοικητικές δίκες.

Αναλυτικότερα και ξεκινώντας από το άρθρο 1 της υπό συζήτησης κύρωσης πράξης νομοθετικού περιεχομένου, με αυτό το άρθρο ικανοποιείται ένα πάγιο αίτημα του προσωπικού των Ενόπλων Δυνάμεων, αυτό της απαλλαγής επιδόματος επικίνδυνης εργασίας με τη μορφή πτητικού επιδόματος και λοιπών αντίστοιχων επιδομάτων, καθώς της ειδικής αποζημίωσης ιατρικού και νοσηλευτικού προσωπικού και πληρωμάτων ασθενοφόρων ΕΚΑΒ για αεροδιακομιδές κατά ποσοστό 100% από τον φόρο εισοδήματος. Είναι, πιστεύω, μια σοβαρή ανταπόδοση, επιβράβευση και αναγνώριση της πολιτείας στο μεγάλο έργο που υπηρετεί το προσωπικό των Ενόπλων Δυνάμεων. Είναι μια καλή υπενθύμιση προς όλους μας ότι η επένδυση στην άμυνα της χώρας είναι πρωτίστως επένδυση στους ανθρώπους που την υπηρετούν.

Κυρίες και κύριοι συνάδελφοι, ένα πολύ μεγάλο μέρος των τοποθετήσεων της Αντιπολίτευσης στις επιτροπές επί της κύρωσης τής υπό συζήτηση πράξης νομοθετικού περιεχομένου εστίασε σε δύο βασικά ζητήματα. Το πρώτο από αυτά αφορά τη διευκόλυνση που προκύπτει από το άρθρο 3, με το οποίο παρέχεται η δυνατότητα στην ευάλωτη κοινωνική ομάδα των συνταξιούχων, οι οποίοι καλούνται να εξοφλήσουν βεβαιωμένες οφειλές στη φορολογική διοίκηση που προέρχονται από τη δήλωση αναδρομικών ποσών συντάξεων προηγούμενων ετών και αυτό το κάνουμε ρυθμίζοντάς το από δύο μέχρι σαράντα οκτώ δόσεις. Αντιλαμβανόμενη τις δυσκολίες που υπάρχουν σε αυτή τη συγκυρία, η Κυβέρνηση διπλασίασε τον αριθμό των δόσεων, αφού για τέτοιου είδους οφειλές ήταν είκοσι τέσσερις δόσεις με το ισχύον μέχρι τώρα καθεστώς. Επιπρόσθετα, προκειμένου να παρασχεθεί ικανός χρόνος στους συνταξιούχους να εντάξουν τις οφειλές τους στην προαναφερθείσα ρύθμιση, προβλέφθηκε ότι η καταβολή των φόρων από αναδρομικά ποσά συντάξεων δεν είναι απαραίτητη μέχρι την 31η Ιανουαρίου του 2022, αλλά παρατείνεται μέχρι την 15η Φεβρουαρίου του 2022.

Στο σημείο αυτό θα ήθελα να υπενθυμίσω στους αγαπητούς συναδέλφους ότι η Κυβέρνηση απέδειξε έμπρακτα ότι σέβεται τις δικαστικές αποφάσεις για την επιστροφή των αναδρομικών. Και όχι μόνο ως προς το ακριβές πεδίο εφαρμογής αυτών των αποφάσεων, αλλά και ως προς το εύρος όλων των δυνητικών απαιτήσεων, καθώς θυμίζω ότι ψηφίσαμε τροπολογία με την οποία επεκτάθηκε η απόδοση των αναδρομικών για το ενδεκάμηνο Ιουνίου 2015 - Μαΐου 2016 και για όσους συνταξιούχους δεν είχαν ασκήσει αγωγή ενώπιον των διοικητικών δικαστηρίων. Να υπενθυμίσω επίσης ότι οι υπ’ αριθμ. 1439 έως 1443/2020 αποφάσεις του Συμβουλίου της Επικρατείας προέβλεπαν σαφέστατα επιστροφή των αναδρομικών μόνο σε όσους είχαν ασκήσει τα ένδικα μέσα.

Δεν μείναμε όμως μόνο στην επέκταση του αριθμού των δικαιούχων για την καταβολή των αναδρομικών. Με την ψήφιση του 4701/2020 και συγκεκριμένα με το άρθρο 30 η Κυβέρνηση έδωσε ουσιαστική λύση στο πρόβλημα με τα αναδρομικά ποσά συντάξεων για τα οποία οι συνταξιούχοι κλήθηκαν να πληρώσουν φόρο. Μιλάμε για ένα πολύ μεγάλο ποσοστό αναδρομικών συντάξεων που εισπράχθηκαν το 2013 από τους δικαιούχους, οι οποίοι όμως δεν συμπεριέλαβαν τα συγκεκριμένα ποσά στη φορολογική τους δήλωση με αποτέλεσμα να τους καταλογιστεί φόρος.

Τι συνέβη, λοιπόν, προκειμένου να δοθεί λύση σε αυτό το πρόβλημα; Ψηφίστηκε νομοθετική ρύθμιση σύμφωνα με την οποία δίνεται η δυνατότητα σε όλους τους ενδιαφερόμενους να υποβάλλουν τροποποιητικές δηλώσεις, έτσι ώστε να διασφαλιστεί η φορολόγηση των σχετικών ποσών στο έτος στο οποίο πράγματι ανάγονται και όχι συνολικά στο έτος στο οποίο εισπράχθηκαν. Κατέστη επίσης σαφές ότι δεν θα επιβληθούν πρόστιμα, ενώ μειώθηκαν σημαντικά οι επιβαλλόμενες προσαυξήσεις στους συνταξιούχους που έλαβαν καθυστερημένα την πρώτη σύνταξη για μη δηλωθέντα αναδρομικά.

Επιτρέψτε μου επίσης, κυρίες και κύριοι συνάδελφοι, να σταθώ και λίγο στο άρθρο 6 που αφορά τη «ΛΑΡΚΟ». Αν θέλουμε να είμαστε στοιχειωδώς σοβαροί απέναντι στους εργαζόμενους της εταιρείας και τις οικογένειές τους, θα πρέπει να πούμε ορισμένες αλήθειες. Πρώτα-πρώτα, να δούμε τι παρέδωσε η προηγούμενη κυβέρνηση του ΣΥΡΙΖΑ και των Ανεξαρτήτων Ελλήνων που σήμερα κόπτονται για το μέλλον της εταιρείας. Η Κυβέρνηση της Νέας Δημοκρατίας παρέλαβε από τον ΣΥΡΙΖΑ και κλήθηκε να διαχειριστεί μία κατάσταση όπου το ταμείο της εταιρείας ήταν μηδενικό, η καθαρή θέση της εταιρείας ήταν αρνητική κατά 400 εκατομμύρια ευρώ, την πενταετία 2015 - 2019 συσσωρεύτηκαν χρέη 250 εκατομμύρια ευρώ, οι ζημίες της «ΛΑΡΚΟ» το 2019 ανήλθαν πέραν των 90 εκατομμυρίων με έναν εξοπλισμό που ήταν εντελώς απαρχαιωμένος, γεγονός που βεβαίως την καθιστούσε μη ανταγωνιστική ανεξάρτητα των διεθνών τιμών του νικελίου, αφού δυστυχώς δεν έγιναν οι απαραίτητες επενδύσεις και επισκευές τα προηγούμενα χρόνια. Λόγω μάλιστα της κακοδιαχείρισης εκείνης της περιόδου 2015 - 2019, τα χρέη προς τη ΔΕΗ ανήλθαν σε 365 εκατομμύρια ευρώ, ενώ η χώρα κλήθηκε παράλληλα να επιστρέψει παράνομες κρατικές ενισχύσεις ποσού 136 εκατομμυρίων ευρώ πλέον των τόκων, τις οποίες η σημερινή Κυβέρνηση έπρεπε να ανακτήσει άμεσα μέσα από μία πρακτικά πτωχευμένη εταιρεία.

Με αυτά τα δεδομένα, λοιπόν, μόνη λύση για το μέλλον της εταιρείας ήταν η εύρεση ιδιώτη επενδυτή. Η προοπτική αυτή αναγνωρίζεται δημόσια τόσο από την τοπική αυτοδιοίκηση όπως και από μία πολύ μεγάλη μερίδα των εργαζομένων. Επίσης, να θυμίσω για άλλη μία φορά ότι τη λύση αυτή είχε αποδεχθεί εγγράφως και ο τότε Υπουργός Οικονομικών της Κυβέρνησης ΣΥΡΙΖΑ, επομένως νομίζω ότι δεν υπάρχει καμμία αμφιβολία ότι πρόκειται στην ουσία για έναν μονόδρομο για την εταιρεία.

Ξέρουμε επίσης ότι η διαδικασία της αποκρατικοποίησης είναι εξαιρετικά δύσκολη και σύνθετη. Επιβαρύνεται από δύο επιπλέον παράγοντες. Ο πρώτος αφορά τη μεγάλη αύξηση του ενεργειακού κόστους το οποίο επιβαρύνει ασφυκτικά μία ενεργοβόρο εταιρεία όπως είναι η «ΛΑΡΚΟ». Ο δεύτερος αφορά τις πρόσφατες αποφάσεις του Ευρωπαϊκού Δικαστηρίου με τις οποίες επεβλήθη πρόστιμο κατ’ αποκοπή 5,5 εκατομμύρια ευρώ και χρηματική ποινή πάνω από 4 εκατομμύρια ευρώ για κάθε εξάμηνο που δεν εφαρμόζεται η απόφαση περί παράνομων κρατικών ενισχύσεων του 2017, δηλαδή κατά τη διακυβέρνηση των ΣΥΡΙΖΑ και Ανεξαρτήτων Ελλήνων. Αυτό το ποσό, κυρίες και κύριοι συνάδελφοι, ανέρχεται σήμερα στα 32 εκατομμύρια ευρώ.

Παρ’ όλα αυτά, τη βούλησή της η Κυβέρνηση για το μέλλον της εταιρείας την έχει δείξει πολλές φορές και μάλιστα εμπράκτως. Προκειμένου να μείνει εν ζωή η «ΛΑΡΚΟ» και να διατηρηθούν όλες οι θέσεις απασχόλησης μέχρι να ολοκληρωθεί η διαδικασία της αποκρατικοποίησης από το Υπουργείο Οικονομικών, επιχορηγήθηκε για πρώτη φορά τα τελευταία δέκα χρόνια με ένα ποσό της τάξεως των 52 εκατομμυρίων ευρώ από τον κρατικό προϋπολογισμό, έτσι ώστε να καλυφθεί το κόστος σε ό,τι αφορά τη ΔΕΗ αλλά και τους μισθούς των εργαζομένων.

Παράλληλα, τα τελευταία δύο χρόνια το ΤΑΙΠΕΔ και ο ειδικός διαχειριστής επιδιώκουν να ολοκληρώσουν με επιτυχία δύο παράλληλους διεθνείς διαγωνισμούς, ο πρώτος από το ΤΑΙΠΕΔ και ο δεύτερος από την ειδική διαχείριση της «ΛΑΡΚΟ». Ξέρετε πολύ καλά ότι πρόκειται για μία πάρα πολύ δύσκολη και, αν θέλετε, περίπλοκη διαδικασία όπου οι δυνητικοί επενδυτές εγείρουν συνεχώς ζητήματα περιβαλλοντικών αδειών που δεν υπάρχουν, αδειοδοτικών διαδικασιών που επίσης δεν υπάρχουν, εκατοντάδων αυθαίρετων κτηρίων και πιθανά μελλοντικά πρόστιμα για μόλυνση.

Την επόμενη βδομάδα, όπως έχει ανακοινώσει η Κυβέρνηση, γνωρίζουμε ότι το δημόσιο θα θέσει το τελικό σχέδιο σύμβασης προς τους επενδυτές προκειμένου αυτοί να υποβάλουν δεσμευτικές προσφορές εντός τριάντα ημερών. Παράλληλα, η Κυβέρνηση μέσω του Υπουργείου Εργασίας αναζητά τις βέλτιστες λύσεις για το μέλλον των εργαζομένων. Οι λύσεις αυτές κινούνται σε τρεις συμπληρωματικές κατευθύνσεις που καλύπτουν το σύνολο των εργαζομένων. Η πρώτη από αυτές αφορά την καταβολή αποζημίωσης απόλυσης για το σύνολο των εργαζομένων με συνολικό κόστος 20 εκατομμύρια ευρώ. Η δεύτερη αφορά και ένταξη σε προσυνταξιοδοτικό καθεστώς για τους εργαζόμενους που είναι πάνω των πενήντα πέντε ετών και παράλληλα την ένταξή τους σε προγράμματα κοινωφελούς εργασίας έως τα εξήντα δύο έτη με καταβολή μισθού όλη αυτή την περίοδο. Τέλος, με την τρίτη λύση όσοι από το προσωπικό δεν αξιοποιηθούν από τη νέα ιδιοκτησία θα ενταχθούν σε προγράμματα εργασίας «γέφυρα» με στόχο να απορροφηθούν όσο το δυνατόν περισσότεροι στην εταιρεία.

Δεν έχω, επομένως, παρά να καλέσω τους συναδέλφους όλων των κομμάτων, παρά τις επιμέρους ενστάσεις και παρατηρήσεις, να υπερψηφίσουν την κύρωση της πράξης νομοθετικού περιεχομένου, καθότι τόσο από την πλευρά των λόγων που την επέβαλαν όσο και από το περιεχόμενο των προτεινόμενων ρυθμίσεων νομίζω ότι ένας πολύ μεγάλος αριθμός συμπολιτών μας θα μπορεί να τύχει αυτών των ευεργετικών διατάξεων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα ο γενικός εισηγητής του ΣΥΡΙΖΑ, ο συνάδελφος κ. Κωνσταντίνος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, συζητάμε σήμερα ένα νομοσχέδιο, μία πράξη νομοθετικού περιεχομένου, το οποίο δυστυχώς συνεχίζει την κακή πρακτική νομοθέτησης την οποία η Κυβέρνηση έχει αποφασίσει να υιοθετήσει. Και το λέω αυτό γιατί είναι μία πράξη νομοθετικού περιεχομένου που περιλαμβάνει άρθρα, διατάξεις τις οποίες προφανώς η Αντιπολίτευση, τουλάχιστον ο ΣΥΡΙΖΑ, θα μπορούσε να ψηφίσει, όμως εμπεριέχονται μέσα και διατάξεις στις οποίες αναφέρθηκε και ο εισηγητής της Νέας Δημοκρατίας τις οποίες σύσσωμη η Αντιπολίτευση δεν μπορεί να ψηφίσει, γιατί αφορούν ζητήματα συνταξιούχων αδικίες, περαιτέρω αδικίες στους συνταξιούχους, αλλά και περαιτέρω αδικίες στους εργαζόμενους της χώρας και δη σε εταιρείες οι οποίες είναι πυλώνες ανάπτυξης για την ελληνική οικονομία.

Επιτρέψτε μου, όμως, κύριε Πρόεδρε, ξεκινώντας την εισήγησή μου να πω, ότι η κακή νομοθέτηση της Νέας Δημοκρατίας και δη το να χαρίζεται μία παραγωγική δημόσια επιχείρηση σε ιδιώτες, είναι το πρώτο στάδιο της ιστορίας που χαρακτηρίζει τη Νέα Δημοκρατία.

Το δεύτερο στάδιο είναι αυτό που ακούσαμε και γίναμε κοινωνοί όλοι τις τελευταίες ημέρες, το πώς η Νέα Δημοκρατία διαχρονικά προσπαθεί να κερδίσει την εύνοια της κοινωνίας. Και αναφέρομαι, δυστυχώς, σε αυτό που έγινε στην Ηλεία. Είναι εδώ και ο συνάδελφος, ο κ. Καλαματιανός, ο Βουλευτής του ΣΥΡΙΖΑ. Γίναμε, λοιπόν, κοινωνοί του τρόπου με τον οποίο η Νέα Δημοκρατία, τα στελέχη της Νέας Δημοκρατίας, οι Υπουργοί, οι Βουλευτές όλα αυτά τα χρόνια, δυστυχώς -και εγγράφεται στην ιστορία της ο τρόπος αυτός- πολιτεύονται. Και ποιος είναι αυτός; Δίνοντας, μοιράζοντας χρήματα στην κοινωνία, η οποία έχει τα δικά της προβλήματα, τις δικές της καταστροφές, για να κερδίσει την εύνοια των συμπολιτών μας.

Αυτή είναι η λογική, με την οποία εσείς πολιτεύεστε. Δυστυχώς αυτό το κάνατε και το 2019 -και ο κ. Μητσοτάκης εμπλέκεται σε αυτή τη διαδικασία- χρησιμοποιώντας ως σκαλοπάτι μία εθνική καταστροφή, την καταστροφή το Μάτι. Δυστυχώς την απώλεια συνανθρώπων μας από μία φυσική καταστροφή τη χρησιμοποιήσατε ως σκαλοπάτι για να ανέλθετε στον κυβερνητικό θώκο, για να κερδίσετε κυβερνητικές θέσεις και να μπείτε στο Μαξίμου. Σας χαρακτηρίζει, λοιπόν, αυτή η πρακτική και επιτρέψτε μου να το πω αυτό.

Κύριε Πρόεδρε, δυστυχώς σήμερα το πρωί γίναμε μάρτυρες τροπολογιών -εγώ, τουλάχιστον, χθες δεν τις είχα λάβει, φαντάζομαι και όλες οι πτέρυγες δεν είχαν λάβει τις τροπολογίες αυτές- οι οποίες είναι μεγαλύτερες σε αριθμό σελίδων, σε περιεχόμενο από την πράξη νομοθετικού περιεχομένου. Αυτό, νομίζω, ότι δεν περιποιεί τιμή για τη Βουλή, για το Σώμα της Βουλής, όπου ερχόμαστε εδώ να συζητήσουμε σημαντικά θέματα. Και είναι προφανές, κύριε Πρόεδρε, ότι δεν μπορούμε να γνωρίζουμε, να διαβάσουμε, είναι αδύνατο να είμαστε γνώστες όλου του περιεχομένου των τροπολογιών αυτών, είτε είναι καλού περιεχομένου, δηλαδή βοηθάνε ομάδες, είτε δεν βοηθάνε.

Επιτρέψτε μου τώρα, κύριε Πρόεδρε -και ευχαριστώ για την ανοχή σας- να μπω στην ουσία της πράξης νομοθετικού περιεχομένου.

Το νομοσχέδιο αυτό κατατέθηκε, κυρίες και κύριοι Βουλευτές, την 1η Φλεβάρη του 2002 το απόγευμα και η συζήτηση στην αρμόδια επιτροπή ξεκίνησε στις 15.00΄. Καταλαβαίνετε ότι μία πράξη νομοθετικού περιεχομένου η οποία περιλαμβάνει δύο άρθρα, δεν μπορεί να συζητείται με αυτό τον τρόπο. Ευτυχώς, μετά από κουβέντα και μετά από συμφωνία όλων των πλευρών της Επιτροπής Οικονομικών Υποθέσεων κάναμε και μία δεύτερη συνεδρίαση, ακριβώς για να έρθουν στα χέρια μας οι διαφωνίες ή οι συμφωνίες, αν θέλετε, των ανθρώπων των κοινωνικών ομάδων τους οποίους «ακουμπάει» το νομοσχέδιο αυτό.

Θα αναφέρω στη συνέχεια το αν συμφωνούν ή όχι οι κοινωνικές ομάδες, τις οποίες περιλαμβάνει το νομοσχέδιο αυτό.

Η πράξη, λοιπόν, νομοθετικού περιεχομένου περιλαμβάνει επείγουσες φορολογικές, τελωνειακές και συναφείς ρυθμίσεις. Αυτός είναι ο τίτλος. Η παρούσα πράξη νομοθετικού περιεχομένου αφορά πλήθος θεμάτων, τα οποία, προφανώς, δεν μπορούν, κύριε Υπουργέ, να συζητηθούν ενιαία. Έχουμε διαφωνίες σε διατάξεις, τις οποίες θα αναπτύξω και στη συνέχεια. Είναι δύο κύριες διατάξεις: η φορολόγηση των αναδρομικών των συνταξιούχων, όπως και το κλείσιμο του εργοστασίου της «ΛΑΡΚΟ».

Παράλληλα, όμως, κύριε Υπουργέ, υπάρχουν και διατάξεις τις οποίες θα μπορούσαμε να συζητήσουμε και στις οποίες θα μπορούσαμε να συμφωνήσουμε. Δυστυχώς, όμως, η δική σας πρακτική, ο τρόπος με τον οποίον εσείς επιλέγετε να φέρετε διατάξεις, οι οποίες θα μπορούσαν να ψηφιστούν από το σύνολο των πτερύγων της Βουλής, έρχονται ως ένα συνονθύλευμα και άλλων διατάξεων, όπως η φορολόγηση των ήδη περικομμένων αναδρομικών των συνταξιούχων, όπως και το κλείσιμο του εργοστασίου της «ΛΑΡΚΟ».

Μπαίνω, λοιπόν, στην ουσία του νομοσχεδίου, κύριε Υπουργέ.

Τα άρθρα 1 έως 4 αφορούν φορολογικές ρυθμίσεις.

Το άρθρο 5 αφορά μία τελωνειακή ρύθμιση.

Το άρθρο 6 αφορά την παράταση της ειδικής διαχείρισης της «ΛΑΡΚΟ», που, όμως, θα περιγράψω το τι θέλετε να κάνετε με αυτή την ειδική διαχείριση.

Το άρθρο 7 αφορά την παράταση της δυνατότητας χρήσης βεβαιώσεων μηχανικών για δικαιοπραξίες εν ζωή.

Τα άρθρα 8 έως 10 αφορούν ρυθμίσεις για τις πολιτικές και διοικητικές δίκες.

Το άρθρο 11 αφορά την έναρξη της ΠΝΠ.

Εμείς, κύριε Υπουργέ, κυρίες και κύριοι Βουλευτές, σας λέμε εκ των προτέρων ότι είμαστε εναντίον του νομοσχεδίου, ψηφίζουμε κατά του νομοσχεδίου για τη ρύθμιση που αφορά τη φορολόγηση -εξηγώ τον λόγο που ψηφίζουμε κατά- των αναδρομικών των συνταξιούχων, όπως επίσης και για την αποτυχία στη διαχείριση του οξυμένων προβλημάτων του εργοστασίου της «ΛΑΡΚΟ».

Άρθρο 1: Το άρθρο 1 έχει απαλλαγή από τον φόρο εισοδήματος για τα επιδόματα επικίνδυνης εργασίας με τη μορφή του πτητικού επιδόματος. Είναι αυτό που είχε ανακοινώσει ο Πρωθυπουργός κατά τη διάρκεια του ερχομού των Ραφάλ.

Εδώ, κύριε Υπουργέ, θα θέλαμε να σας πούμε ότι η διάταξη αυτή προφανώς και είναι θετική και θα μπορούσαμε να συμφωνήσουμε σε αυτό το άρθρο, ωστόσο παραμένει το εξής ερώτημα: Γιατί δεν εμπεριέχονται στο άρθρο αυτό, δηλαδή στην απαλλαγή φορολόγησης, φόρου των επιδομάτων, άνθρωποι οι οποίοι δίνουν καθημερινά τη μάχη για την πανδημία -δηλαδή οι υγειονομικοί, οι υπερωρίες των υγειονομικών- όπως, επίσης, και των πληρωμάτων του ΕΚΑΒ; Διότι αυτό, κύριε Υπουργέ, θα ήταν η ελάχιστη έμπρακτη ένδειξη της πολιτείας για τις υπηρεσίες τις οποίες αυτοί οι άνθρωποι προσφέρουν δυόμισι χρόνια τώρα στο Εθνικό Σύστημα Υγείας και δη στη διαχείριση της πανδημίας.

Δυστυχώς, κύριε Υπουργέ, σήμερα γίναμε γνώστες μιας είδησης η οποία δεν είναι παρά πολύ καλή. Έχουμε όχι μόνο την εισαγωγή, την είσοδο νέων εργαζομένων στο δημόσιο σύστημα υγείας, αλλά μετά από δυόμισι χρόνια που δεν κάνατε ούτε μία πρόσληψη για να θωρακίσετε το δημόσιο σύστημα υγείας, έχουμε την ανακοίνωση ότι άνθρωποι που δούλευαν στο δημόσιο σύστημα υγείας φεύγουν, έχουν πάθει burnout, έχουν καεί οι άνθρωποι από τις υπερωρίες και τον τρόπο με τον οποίο εργάζονται και άρα βγαίνουν από το Εθνικό Σύστημα Υγείας.

Το άρθρο 2, κύριε Υπουργέ, αφορά την παράταση της προθεσμίας καταβολής της πρώτης δόσης ρύθμισης βεβαιωμένων οφειλών. Και αυτή είναι σε θετική κατεύθυνση και θα μπορούσαμε να την ψηφίσουμε εάν δεν κάνατε αυτό το ατόπημα.

Άρθρο 3: Το άρθρο 3, κύριε Υπουργέ, αφορά το μεγάλο πρόβλημα της φορολόγησης των αναδρομικών των συνταξιούχων, όπως αυτά έχουν πιστωθεί από δικαστικές αποφάσεις. Ενώ έχετε ήδη κάνει μια περικοπή δίνοντας τα αναδρομικά μόνο των κύριων συντάξεων και όχι των υπολοίπων, όπως θα έπρεπε να κάνετε, έρχεστε τώρα και φορολογείτε με 6% τα αναδρομικά των συνταξιούχων, βάζοντάς του ακόμα ένα χαράτσι. Αυτό, προφανώς, δεν θα πρέπει να γίνει, γιατί είναι χρήματα τα οποία και με δικαστική απόφαση πλέον οι συνταξιούχοι όλης της χώρας τα δικαιούνται.

Θα επανακαταθέσω, κύριε Πρόεδρε, για τα Πρακτικά της Βουλής -για να είμαστε γνώστες- την τροπολογία των Βουλευτών του ΣΥΡΙΖΑ που είχαμε καταθέσει και η οποία δεν έγινε δεκτή από το αρμόδιο Υπουργείο, με θέμα τη μηδενική φορολόγηση των αναδρομικών των συνταξιούχων, διότι θεωρούμε ότι δεν πρέπει οι συνταξιούχοι της χώρας να πληρώσουν ακόμα ένα χαράτσι.

(Στο σημείο αυτό ο Βουλευτής κ. Κωνσταντίνος Μπάρκας καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς, λοιπόν, κύριε Υπουργέ, για αυτό το άρθρο εναντιωνόμαστε στην πράξη νομοθετικού περιεχομένου, την οποία έχετε φέρει προς συζήτηση σήμερα στην Ολομέλεια.

Άρθρο 4: Στο άρθρο 4, επίσης, θα μπορούσαμε να πούμε «ναι», να είμαστε υπέρ δηλαδή. Η παρούσα διάταξη εξυπηρετεί την ολοκλήρωση των συμβολαίων αγοράς ακινήτων.

Είναι κάτι που οι συμβολαιογράφοι και οι νομικοί της χώρας το θέλουν και το διεκδικούν, είναι κάτι που προφανώς θα βοηθήσει σε διαδικασίες οι οποίες έχουν μείνει πίσω λόγω χρόνου και θα μπορούσαμε, κύριε Υπουργέ, και αυτή να την ψηφίσουμε, όπως και το άρθρο 5 που αφορά τις οφειλές από ειδικό φόρο κατανάλωσης, φόρο προστιθέμενης αξίας και λοιπές συνεισπραττόμενες επιβαρύνσεις.

Θα αφήσω το άρθρο 6 γιατί αφορά τη «ΛΑΡΚΟ» και θέλω να πω κάτι για αυτό, κύριε Υπουργέ. Θέλω να σας πω ότι τα υπόλοιπα άρθρα της πράξης νομοθετικού περιεχομένου εμείς θα μπορούσαμε να τα ψηφίσουμε. Και πηγαίνω κατευθείαν στο άρθρο 6 που αφορά τη «ΛΑΡΚΟ».

Η πρακτική της Νέας Δημοκρατίας απ’ όταν ο αείμνηστος Κωνσταντίνος Καραμανλής είχε την ευθύνη της διαχείρισης της πρωθυπουργίας της χώρας αυτή ήταν, να ξεπουλάτε δημόσιες επιχειρήσεις, επιχειρήσεις οι οποίες ήταν παραγωγικές, ανήκαν στον παραγωγικό ιστό της χώρας και, μάλιστα, δημιουργούσαν πλούτο στην οικονομία της χώρας, να της χαρίζετε επί της ουσίας, κύριε Υπουργέ, μπιτ σε ιδιώτες επενδυτές -έτσι τους ονοματίζετε εσείς- οι οποίοι διώχνουν, απολύουν τους εργαζόμενους των επιχειρήσεων και επί της ουσίας στη συνέχεια της ιστορίας κλείνουν τις επιχειρήσεις αυτές.

Αναφέρθηκα στην αρμόδια επιτροπή, κύριε Υπουργέ, στην εταιρεία «ΔΩΔΩΝΗ», στη γαλακτοβιομηχανία «ΔΩΔΩΝΗ» -έχω την τιμή να με ακούει από τα έδρανα της Βουλής και ο Πρόεδρος της Εθνικής Αντιπροσωπείας της Βουλής, ο οποίος εκλέγεται στα Ιωάννινα- και στον τρόπο με τον οποίο χαρίζετε τη γαλακτοβιομηχανία «ΔΩΔΩΝΗ» και πώς οδηγήθηκαν οι κτηνοτρόφοι της περιοχής, αλλά και της χώρας σε δυσχέρεια και σε αδυναμία να ζήσουν και να πουλάνε τα κοπάδια τους. Αυτό κάνατε και στη «ΛΑΡΚΟ».

Ο ΣΥΡΙΖΑ, κύριε Υπουργέ, για να γνωρίζει ο κόσμος, και ο αρμόδιος τότε Υπουργός προέβησαν σε μια ρύθμιση για τις οφειλές της «ΛΑΡΚΟ» απέναντι στη ΔΕΗ, όπως, επίσης, και σε διάφορες ρυθμίσεις με μοναδικό στόχο η επιχείρηση να παραμείνει ανοικτή και να συνεχίζουν την εργασία τους οι χίλιοι διακόσιοι εργαζόμενοι της εταιρείας. Αυτός ήταν ο στόχος.

Εσείς στο όνομα του εξορθολογισμού λέτε ότι δεν μπορεί να γίνει εξορθολογισμός, δεν τα έχουμε καταφέρει και χρησιμοποιείτε ως επιχείρημα την αύξηση στο ρεύμα, την οποία εσείς δημιουργήσατε. Λέτε ότι εταιρεία δεν μπορεί να συνεχίσει τη λειτουργία της και έτσι αναζητείτε ιδιώτη επενδυτή για να την πουλήσετε.

Αυτός, κύριε Υπουργέ, δεν είναι εξορθολογισμός. Αυτό είναι χάρισμα μιας παραγωγικής εταιρείας σε έναν ιδιώτη, ο οποίος το μόνο που έχει ως εχέγγυο είναι η φιλία του απέναντι στην Κυβέρνησή σας και κυρίως στον στενό πυρήνα του Μαξίμου, γιατί θέλω να σας πω κάτι. Εγώ σας δίνω ένα δίκιο. Δεν τη φέρνετε εσείς τη διάταξη αυτή. Δεν είστε εσείς που επιχειρηματολογείτε για αυτό, αλλά ο σκληρός πυρήνας του Μαξίμου, η τριανδρία του Μαξίμου, η οποία έρχεται και νομοθετεί και αναγκάζει τους Υπουργούς να φέρνουν νομοσχέδια, τα οποία επί της ουσίας ούτε η Κοινοβουλευτική Ομάδα της Νέας Δημοκρατίας συμφωνεί, αλλά ούτε και εσείς.

Ένα ακόμα επιχείρημα, κύριε Υπουργέ, είναι ότι ο Υπουργός Οικονομικών, ο κ. Σταϊκούρας, ο οποίος εκλέγεται στον νομό όπου ακουμπάει το εργοστάσιο αυτό της «ΛΑΡΚΟ», δεν έρχεται να επιχειρηματολογήσει, δεν έρχεται να μας πει τίποτα για τους λόγους που κλείνουν το εργοστάσιο και το χαρίζουν σε ιδιώτη, φοβούμενος να επιχειρηματολογήσει. Δεν έχει κανένα επιχείρημα ο άνθρωπος, όπως, επίσης, φαντάζομαι θα λέει εκεί στην περιοχή ότι «παιδιά, δεν το φέρνω το νομοσχέδιο αυτό, αλλά το φέρνει ο Βεσυρόπουλος, ο Υφυπουργός, δηλαδή, Οικονομικών ή το Μαξίμου».

Όσον αφορά εμάς, κύριε Υπουργέ, είναι το δεύτερο άρθρο για το οποίο διαφωνούμε στην πράξη νομοθετικού περιεχομένου.

Επιτρέψτε μου να κάνω και μια αναφορά, κύριε Πρόεδρε -και ευχαριστώ πάρα πολύ για τον χρόνο- στις τροπολογίες. Υπάρχει μια τροπολογία του Υπουργείου Περιβάλλοντος και Ενέργειας, του κ. Σκρέκα. Το άρθρο 2, λοιπόν, έρχεται και βάζει καταβολή περιβαλλοντικού τέλους σε παλαιά ρυπογόνα οχήματα, τα Euro 5, αν δεν κάνω λάθος, γιατί δεν είμαι γνώστης τού πώς ακριβώς λέγονται τα οχήματα αυτά. Και κάνει αναδρομική υποχρέωση καταβολής.

Δηλαδή, οι έμποροι οι οποίοι έχουν παραγγείλει ήδη οχήματα, τα οποία μέχρι σήμερα μπορούσαν να τα διαθέσουν στην αγορά και έχουν ένα συγκεκριμένο κόστος πώλησης, γιατί αυτά είναι μεταχειρισμένα αυτοκίνητα, έρχεται και τους βάζει ένα χιλιάρικο, κύριε Πρόεδρε, τόκο. Επί της ουσίας αυτά τα οχήματα δεν μπορούν να πωληθούν, γιατί οι άνθρωποι οι οποίοι τα εμπορεύονται θα μπούνε μέσα. Εγώ έχω ήδη από τον νομό μου, από την Πρέβεζα, από ανθρώπους, που εμπορεύονται και καινούργια, αλλά και παλιά οχήματα τέτοιου είδους, οχήματα τα οποία μέχρι σήμερα –το λέω ξανά- είχαν τη δυνατότητα της πώλησης, αντιδράσεις και φαντάζομαι σε όλη την Ελλάδα θα συμβαίνει αυτό και δεν αντιλαμβάνομαι πως ο κ. Σκρέκας το αποφάσισε μέσα στη νύχτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Θα έρθει ο κ. Σκρέκας και θα έχετε την ευκαιρία να τον ρωτήσετε. Παρακαλώ, κλείστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Κλείνω, κύριε Πρόεδρε, με την αναφορά μου στην τροπολογία που επανακαταθέτει η Κοινοβουλευτική Ομάδα του ΣΥΡΙΖΑ και αφορά τη μείωση του ειδικού φόρου κατανάλωσης στο πετρέλαιο.

Η Ευρωπαϊκή Επιτροπή και η κ. Λαγκάρντ πλέον λένε ότι, ναι, μπορεί να γίνει μείωση του ειδικού φόρου κατανάλωσης στο πετρέλαιο. Και το λέω αυτό, γιατί ήδη δεκαεννιά από τις είκοσι επτά χώρες που συμμετέχουν στην Ευρωπαϊκή Ένωση το έχουν κάνει.

Η ακρίβεια, κύριε Υπουργέ, είναι τεράστια. Ο κόσμος ήδη βρίσκεται σε μεγάλη δυσχέρεια. Είναι, λοιπόν, τώρα η ευκαιρία, τώρα ο χρόνος, να μειώσετε τον ειδικό φόρο κατανάλωσης για να μπορέσουν οι άνθρωποι αυτοί πραγματικά να ζήσουν, γιατί και οι επιχειρήσεις και οι ιδιώτες και η κοινωνία δεν μπορούν πλέον να ζήσουν.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Καταθέτω, κύριε Πρόεδρε, στα Πρακτικά και τις επιστολές που μας έχουν στείλει οι σύνδεσμοι των συνταξιούχων, αλλά και οι εργαζόμενοι της «ΛΑΡΚΟ» που εναντιώνονται στην πράξη νομοθετικού περιεχομένου.

(Στο σημείο αυτό ο Βουλευτής κ. Κωνσταντίνος Μπάρκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Έχετε και δευτερολογία. Δεν χρειάζεται να τα πείτε όλα τώρα.

**ΚΩΝΣΤΑΝΤΙΝΟΣ ΜΠΑΡΚΑΣ:** Θα χρησιμοποιήσω και αυτή.

**ΠΡΟΕΔΡΕΥΩΝ (Νικήτας Κακλαμάνης):** Και μέχρι να καθαριστεί το Βήμα, στο οποίο θα ανέλθει η αγαπητή συνάδελφος, η κ. Αντωνία (Τόνια) Αντωνίου, θέλω να σας πω, κύριε Μπάρκα, επειδή άκουσα ότι κάνατε αναφορά στον Κωνσταντίνο Καραμανλή, ο Κωνσταντίνος Καραμανλής κατηγορήθηκε για εθνικοποιήσεις, όχι για ξεπούλημα. Υπενθυμίζω ότι κρατικοποίησε την «ΟΛΥΜΠΙΑΚΗ», το νερό, τη ΔΕΗ, τα ναυπηγεία. Μόνο για αυτό δεν κατηγορήθηκε.

**ΚΩΝΣΤΑΝΤΙΝΟΣ ΜΠΑΡΚΑΣ:** Λάθος. Έχετε δίκιο.

**ΠΡΟΕΔΡΕΥΩΝ (Νικήτας Κακλαμάνης):** Έχω δίκιο. Το ξέρω. Δεν έχω απαίτηση να ξέρετε την ιστορία της παράταξής μου, αλλά μην το λέτε κιόλας.

**ΚΩΝΣΤΑΝΤΙΝΟΣ ΜΠΑΡΚΑΣ:** Ήμουνα αγέννητος τότε, κύριε Πρόεδρε, και προφανώς δεν το διατύπωσα, άλλα…

**ΠΡΟΕΔΡΕΥΩΝ (Νικήτας Κακλαμάνης):** Δεν το διατυπώσατε σωστά. Τα έχετε μπλέξει.

Ορίστε, κυρία Αντωνίου, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή συζήτηση για την κύρωση της πράξης νομοθετικού περιεχομένου που εισάγει προς ψήφιση η Κυβέρνηση γίνεται κάτω από τη βαριά σκιά μιας κυνικής ομολογίας στελεχών της Νέας Δημοκρατίας που σόκαρε όλους τους πολίτες.

Τα στελέχη αυτά, πρώην και νυν Υπουργοί, ομολόγησαν με πρωτοφανή αλαζονεία και έπαρση την επιχείρηση εξαγοράς του ελληνικού λαού με σακούλες από χιλιάρικα, προκειμένου να κερδίσει τις εκλογές του 2007 η κυβέρνηση της Νέας Δημοκρατίας που χρεοκόπησε τη χώρα. Μιλάμε, δηλαδή, για την κυβέρνηση του κ. Καραμανλή.

Όμως, αυτά συμβαίνουν, καθώς και ο κ. Μητσοτάκης συνεχίζει να πολιτεύεται με την ίδια νοοτροπία εξαγοράς συνειδήσεων, θεωρώντας ότι τα διχίλιαρα στους εγκλωβισμένους οδηγούς της Αττικής Οδού μπορούν να σώσουν τον μύθο του επιτελικού κράτους από την κατάρρευση, μια κατάρρευση που αποτυπώνεται και στην επιλογή της Κυβέρνησης να παρακάμπτει το Κοινοβούλιο και να νομοθετεί με πράξεις νομοθετικού περιεχομένου για να καλύψει τις τρύπες της δικής της ανεπάρκειας ή και άλλες σκοπιμότητες, που η ίδια γνωρίζει.

Μετά από τη γενική κατακραυγή για την κατάχρηση της έκδοσης πράξεων νομοθετικού περιεχομένου, ο Πρωθυπουργός στις 30 Απριλίου του 2020 δεσμεύτηκε ότι αυτή η πρακτική θα σταματήσει. Το Σύνταγμα ορίζει σαφώς ότι μόνο σε έκτακτες περιπτώσεις εξαιρετικά επείγουσας και απρόβλεπτης ανάγκης μπορεί να εκδίδονται τέτοιες πράξεις.

Όμως και πάλι σήμερα η Κυβέρνηση φέρνει για κύρωση μία πράξη νομοθετικού περιεχομένου, χρησιμοποιώντας ως πρόσχημα τις τρεις μέρες που έκλεισε η Βουλή λόγω της χιονόπτωσης. Τι μας λέει, δηλαδή; Ότι τα ζητήματα που ρυθμίζει αυτή η πράξη προέκυψαν στις 28 Ιανουαρίου. Το μόνο ζήτημα που προέκυψε από τις χιονοπτώσεις αφορούσε τη λειτουργία των δικαστηρίων.

Αυτό το κατανοούμε, κύριε Υπουργέ.

Υπάρχει άλλο ζήτημα επείγοντος και απρόβλεπτου χαρακτήρα, κύριοι της Κυβέρνησης; Όλα τα υπόλοιπα ήταν προβλέψιμα και γνωστά και θα μπορούσαν να έρθουν στη Βουλή για συζήτηση και ψήφιση με την κανονική διαδικασία, δίνοντας έτσι την ευκαιρία στους Βουλευτές να πουν με ποια θέματα συμφωνούν και με ποια διαφωνούν.

Με τη διαδικασία που εσείς επιλέξατε, κύριοι της Κυβέρνησης, τα φέρνετε όλα σε ένα πακέτο, εξαναγκάζοντας τους Βουλευτές να πουν «ναι» σε όλα ή «όχι» σε όλα, αφού δεν υπάρχει συζήτηση και ψήφιση κατ’ άρθρον.

Εμείς ως Κίνημα Αλλαγής σάς είπαμε κατά τη συζήτηση στην επιτροπή ότι συμφωνούμε με την απαλλαγή φορολόγησης των επιδομάτων επικίνδυνης εργασίας για στρατιωτικούς, πυροσβέστες, αστυνομικούς και λιμενικούς, καθώς και της ειδικής αποζημίωσης των πληρωμάτων του ΕΚΑΒ.

Σας ζητήσαμε, όμως, να συμπεριλάβετε και τις εφημερίες των γιατρών οι οποίοι ξεπέρασαν τα όριά τους κατά τη διάρκεια της πανδημίας και είπατε «όχι».

Σήμερα, κύριε Υπουργέ, στην «ΚΑΘΗΜΕΡΙΝΗ» υπάρχει μία έρευνα σχετικά με το γιατί οι Έλληνες γιατροί παραιτούνται πλέον από τα δημόσια νοσοκομεία μέσα στην πανδημία. Η έρευνα λέει ότι ιδιωτεύουν ή μεταναστεύουν. Οι λόγοι είναι προφανείς, έλλειψη οργάνωσης, κακές αμοιβές και βέβαια, βάζουν και ως θέμα τις υπερωρίες.

Θα πω ότι η κ. Μανωλοπούλου, που ήταν και Πρόεδρος στην Επιτροπή Λοιμώξεων του Νοσοκομείου στην Πάτρα, αφού αναφέρει όλα τα δεινά που συμβαίνουν αυτή τη στιγμή στο σύστημα υγείας, λέει και το εξής: «Στη χώρα μας οι πρόσθετες εφημερίες που έπρεπε να πραγματοποιήσουν οι γιατροί οδηγούσαν σε επιπλέον επιβάρυνση. Υπήρχε μια διάχυτη αίσθηση» -όπως λέει- «ότι το σύστημα τούς τιμωρούσε». Το καταθέτω στα Πρακτικά.

(Στο σημείο αυτό η Βουλευτής κ. Αντωνία (Τόνια) Αντωνίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι της Κυβέρνησης, όταν αυτοί οι άνθρωποι είναι στην πρώτη γραμμή, δίνουν τη μάχη, κινδυνεύουν, χάσαμε τόσους γιατρούς, δίνουν τη ζωή τους και εσείς δίνετε αφορολόγητα τα χρήματα στα Σώματα Ασφαλείας –και καλά κάνετε- γιατί δεν τα δίνετε στους γιατρούς; Μπορείτε να μας απαντήσετε;

Εμείς συμφωνήσαμε με την παράταση που δίνετε για την καταβολή της πρώτης δόσης στην εφορία σε όσους εντάχθηκαν σε ρύθμιση για τις βεβαιωμένες οφειλές της περιόδου της πανδημίας. Σας ζητήσαμε, όμως, να προχωρήσετε σε ρυθμίσεις και για τις προηγούμενες οφειλές, προκειμένου και οι φορολογούμενοι να μπορέσουν να πληρώσουν και το κράτος να εισπράξει, τη στιγμή που τα ληξιπρόθεσμα χρέη έχουν κτυπήσει κόκκινο. Και πάλι είπατε «όχι».

Βεβαίως, αυτά τα θέματα δεν προέκυψαν στις 28 Ιανουαρίου, όπως δεν προέκυψε τότε και το θέμα με τα αναδρομικά των συνταξιούχων, από τους οποίους ζητάτε ουσιαστικά να επιστρέψουν το 25% με 55% των δικών τους χρημάτων που τους κράτησε παράνομα η πολιτεία και μάλιστα τους λέτε ότι τους κάνετε και χάρη με τη ρύθμιση να τα επιστρέψουν σε δόσεις. Είναι αυτή συμπεριφορά σοβαρού κράτους που σέβεται τους πολίτες του;

Σας προτείναμε να γίνει φορολόγηση στην πηγή με 20%. Ούτε αυτό το δεχθήκατε.

Θυμηθήκατε στις 28 Ιανουαρίου να φέρετε παράταση της σύνταξης συμβολαίων μέχρι τις 31 Μαρτίου 2022 για μεταβίβαση ακινήτων, δωρεών και γονικής παροχής με τη δυνατότητα για φορολογικούς λόγους να έχουν ημερομηνία Δεκεμβρίου 2021, λες και δεν είχατε εικόνα του τι συνέβαινε τους προηγούμενους μήνες στα συμβολαιογραφεία όλης της χώρας.

Και τώρα έρχομαι στην υπόθεση της «ΛΑΡΚΟ» που αποτελεί διαχρονικό σκάνδαλο διαχειριστικής αποτυχίας των κυβερνήσεων της Νέας Δημοκρατίας, με αποκορύφωμα, βέβαια, την περίοδο του κ. Καραμανλή. Είναι μια υπόθεση που απέτυχε να διαχειριστεί και ο ΣΥΡΙΖΑ, ακολουθώντας την πρακτική του «βλέποντας και κάνοντας». Οι μόνοι που στήριξαν τη «ΛΑΡΚΟ» ήταν οι κυβερνήσεις του ΠΑΣΟΚ και αυτό το γνωρίζουν πολύ καλά και οι εργαζόμενοι και οι τοπικές κοινωνίες.

Μιλάμε για μια επιχείρηση που απασχολεί χίλιους διακόσιους εργαζόμενους σε πέντε νομούς και θα μπορούσε να είναι ένας κερδοφόρος εξαγωγικός κολοσσός, καθώς οι διεθνείς τιμές του νικελίου βρίσκονται στα ύψη. Όμως, όλοι αυτοί οι εργαζόμενοι χωρίς καμμία διασφάλιση του μέλλοντος της επιχείρησης και της εργασίας τους θα αναγκαστούν να εγκαταλείψουν τις περιοχές τους και να μεταναστεύσουν στα αστικά κέντρα.

Εσείς τι κάνετε σήμερα; Ορίζετε μια τρίμηνη παράταση της ειδικής διαχείρισης της «ΛΑΡΚΟ» σαν να πρόκειται για μια τυπική διαδικασία. Και βέβαια, δεν κατανοεί κανείς ποιο είναι το απρόβλεπτο που σας οδήγησε να την εντάξετε σε πράξη νομοθετικού περιεχομένου. Είναι τα παιχνίδια σας με τους επενδυτές; Είναι η ανικανότητά σας να διαχειριστείτε ένα ζήτημα μείζονος σημασίας για τη δυτική Μακεδονία και για ολόκληρη την Περιφέρεια Στερεάς Ελλάδος, για νομούς, όπως η Φθιώτιδα, η Βοιωτία, αλλά και η Εύβοια, η οποία ακόμα μετράει τις πληγές της από τις πυρκαγιές του καλοκαιριού;

Κύριοι της Κυβέρνησης, η διαφωνία μας με την πολιτική σας για τη «ΛΑΡΚΟ» είναι σοβαρή και σας ζητάμε σήμερα να υπάρξει μια ενημέρωση της Βουλής από εσάς και από το ΤΑΙΠΕΔ για το πού οδεύει η επιχείρηση, να μας παρουσιάσει η Κυβέρνηση ένα ολοκληρωμένο σχέδιο το οποίο θα διασφαλίσει και την ανάκαμψη της επιχείρησης, αλλά βέβαια και τις θέσεις εργασίας.

Η διαφωνία μας με το άρθρο 6, επομένως, δεν είναι διαδικαστική και τυπική, κύριε Υπουργέ, αλλά ουσιαστική και πολιτική. Θεωρούμε, μάλιστα, ότι οι συνολικοί σας χειρισμοί τόσο στο θέμα της «ΛΑΡΚΟ» όσο και στο θέμα των αναδρομικών των συνταξιούχων μάς βρίσκουν εντελώς αντίθετους.

Δεν πρόκειται, επομένως, για το θέμα μίας παράτασης στην περίπτωση της «ΛΑΡΚΟ» ή μίας ρύθμισης δόσεων στο θέμα της φορολόγησης των αναδρομικών των συνταξιούχων, όπως με αθώο τρόπο θέλει να παρουσιάσει η Κυβέρνηση. Πρόκειται για το πλαίσιο των πολιτικών επιλογών αυτής της Κυβέρνησης στον χειρισμό αυτών των θεμάτων, που αποβαίνει τελικά εις βάρος των εργαζομένων και των συνταξιούχων.

Ας πάμε, όμως, τώρα να δούμε και τις τροπολογίες που κατέθεσαν οι Υπουργοί της Κυβέρνησης στο παρόν σχέδιο νόμου. Έχουμε και εδώ ένα ακόμη φαινόμενο της παθολογίας στον τρόπο που νομοθετεί η Νέα Δημοκρατία. Παραβαίνοντας σχετική διάταξη του Κανονισμού της Βουλής, Μέρος Α΄, άρθρο 113 παράγραφος 2, όπου αναφέρεται ότι στα νομοσχέδια που κυρώνουν πράξεις νομοθετικού περιεχομένου μπορούν να προστεθούν και διατάξεις που ρυθμίζουν θέματα σχετικά με την κυρούμενη πράξη.

Η Κυβέρνηση κατέθεσε τροπολογίες οι οποίες δεν έχουν καμμία απολύτως σχέση με την κυρούμενη πράξη. Μήπως έστω υπάρχει ανάμεσα στην πράξη νομοθετικού περιεχομένου και της τροπολογίας κάτι κοινό σε ό,τι αφορά τα επισπεύδοντα Υπουργεία; Ούτε και αυτό ισχύει στην περίπτωση του Υπουργείου Ανάπτυξης.

Το συμπέρασμα είναι ότι ο τρόπος που αντιλαμβάνεται τελικά η Κυβέρνηση την εφαρμογή του Συντάγματος και του Κανονισμού της Βουλής είναι με έναν τόσο διασταλτικό τρόπο, που όχι μόνο φτάνει στα όρια του ξεχειλώματος των θεσμών, αλλά τα ξεπερνά κιόλας. Αν αυτό το παιχνίδι με τους κοινοβουλευτικούς θεσμούς δεν δηλώνει ένα περίσσευμα αλαζονείας, τότε ποιον άλλο χαρακτηρισμό μπορεί να βρει κάποιος για να το περιγράψει καλύτερα;

Από τις τροπολογίες που φέρατε, κύριοι Υπουργοί, προκύπτουν πολλά ενδιαφέροντα συμπεράσματα και το ζήτημα βρίσκεται στο αν συμφωνεί κάποιος με τις ρυθμίσεις που περιέχουν. Με τις περισσότερες θα μπορούσαμε να συμφωνήσουμε αποκλειστικά και μόνο για λόγους λειτουργίας και συνέχειας του κράτους. Το ζήτημα βρίσκεται στο αν αποτελούν έναν καθρέφτη της Κυβέρνησης στον διαχειριστικό τομέα. Πολλές από αυτές έχουν μια εμβαλωματική λογική, όπως και οι διατάξεις της πράξης νομοθετικού περιεχομένου, σηματοδοτώντας την προχειρότητα και την έλλειψη σχεδίου με την οποία πολιτεύεστε.

Επιπλέον, όμως, αφορούν και θέματα που εγείρουν πολλά ερωτηματικά σε σχέση με τη διαχείρισή σας. Θα αναφέρω κάποια παραδείγματα, ξεκινώντας από την τροπολογία του Υπουργείου Κλιματικής Κρίσης και Πολιτικής Προστασίας, ενός Υπουργείου, που, όπως έδειξε η αποτυχία στη διαχείριση της πρόσφατης χιονόπτωσης, στερείται αρμοδιοτήτων, προσωπικού, μέσων και πόρων.

Δεν διαφωνούμε, κύριοι της Κυβέρνησης, με τις ρυθμίσεις για τη σύνθεση και λειτουργία των Συμβουλίων Κρίσης του Πυροσβεστικού Σώματος ούτε με εκείνες που αφορούν την απόσπαση υπαλλήλων στον ΟΑΣΠ ούτε με τις νομοτεχνικές αλλαγές που διορθώνουν διατυπώσεις της ισχύουσας νομοθεσίας.

Το θέμα είναι γιατί το επιτελικό σας κράτος χρειάστηκε πέντε μήνες για να φέρει αυτές τις απλές ρυθμίσεις, όταν αυτό το νέο Υπουργείο ήταν, υποτίθεται, προτεραιότητα για εσάς. Φανταστείτε και να μην ήταν.

Από την άλλη πλευρά, πώς να σχολιάσει κανείς τις ρυθμίσεις στην τροπολογία του Υπουργείου Ανάπτυξης σχετικά με τη ναυπήγηση του ταχέως περιπολικού κατευθυνόμενων βλημάτων και την ολοκλήρωση των εργασιών σε υποβρύχια του Πολεμικού Ναυτικού και τι σχέση έχουν αυτές οι ρυθμίσεις με το περιεχόμενο της πράξης νομοθετικού περιεχομένου; Καμμία απολύτως.

Η άποψη που έχουμε ως πατριωτική παράταξη είναι να ψηφίσουμε ό,τι έχει σχέση με την αμυντική θωράκιση της χώρας, αλλά και να στηρίξουμε όλες τις δράσεις που μπορεί να συμβάλουν στην αναδιοργάνωση και την ανάπτυξη της αμυντικής ναυπηγοεπισκευαστικής βιομηχανίας.

Ωστόσο, έχουμε επισημάνει εδώ και πολύ καιρό ότι τα χρήματα πέφτουν σε έναν κουβά χωρίς πάτο. Η Κυβέρνηση της Νέας Δημοκρατίας ούτε στρατηγικό σχέδιο έχει ούτε έχει σαφή θέση σχετικά με τη βιωσιμότητα και τη διασφάλιση των θέσεων εργασίας στα ναυπηγεία της Ελευσίνας. Επομένως η συναίνεση έχει και όρια και δεν μπορεί να είναι αέναη, όταν έχουμε μια Κυβέρνηση που οδηγεί τα πράγματα σε αδιέξοδο.

Τέλος, με την τροπολογία του Υπουργείου Οικονομικών δεν διαφωνούμε επειδή είναι εύλογη. Δεν συμβαίνει όμως το ίδιο και με την τροπολογία για τη «ΛΑΡΚΟ», όχι μόνο για τους λόγους που αναφέραμε νωρίτερα, αλλά και επειδή η Κυβέρνηση εδώ φαίνεται να επιχειρεί με fast-track διαδικασίες να διευθετήσει εκκρεμότητες, όπως λέει, που αφορούν στη διαχείριση των κτηρίων και εγκαταστάσεων της «ΛΑΡΚΟ» πριν ξεκινήσει η δεύτερη φάση της διαγωνιστικής διαδικασίας.

Ειδικότερα, προβλέπονται διαδικασίες νομιμοποίησης των αυθαιρέτων ακινήτων της επιχείρησης και μάλιστα, χωρίς την πληρωμή παραβόλου και ενιαίου ειδικού προστίμου από τον πλειοδότη του για τις κατασκευές και τις αλλαγές χρήσης κτισμάτων της «ΛΑΡΚΟ» που ανήκουν στο ελληνικό δημόσιο. Επιπρόσθετα, αναστέλλονται πιθανά πρόστιμα ανέγερσης και διατήρησης.

Είναι μάλιστα σημαντικό αυτό που σημειώνει η έκθεση του Γενικού Λογιστηρίου του Κράτους ότι θα υπάρξει στον προϋπολογισμό και τον προϋπολογισμό του Πράσινου Ταμείου απώλεια εσόδων λόγω της απαλλαγής του πλειοδότη από την καταβολή του παραβόλου και του ειδικού ενιαίου προστίμου.

Δηλαδή, αγαπητοί συνάδελφοι, εδώ η Κυβέρνηση νομοθετεί δωράκια στον μελλοντικό επενδυτή με κλειστή επιχείρηση και με απολυμένους εργαζόμενους. Δυστυχώς, κύριοι της Κυβέρνησης, όλες οι πολιτικές σας έχουν πρόσημο: νεοφιλελεύθερο συντηρητικό και ταξικό και γι’ αυτό οι πολίτες, όταν έρθουν οι εκλογές, θα σας πληρώσουν με το κατάλληλο νόμισμα.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς, κυρία Αντωνίου. Στην ώρα σας.

Τον λόγο τώρα έχει η εκπρόσωπος του ΚΚΕ, η κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Η ουσία της σημερινής συζήτησης βρίσκεται περισσότερο όχι στα άρθρα της πράξης νομοθετικού περιεχομένου, η οποία σε κάθε περίπτωση περιλαμβάνει πολλά και ετερόκλητα μεταξύ τους θέματα, για τα οποία δεν μπορούμε βέβαια να τοποθετηθούμε ενιαία με μία ψήφο, αλλά σε όσα δεν γράφονται σε αυτά τα άρθρα.

Έτσι και η ουσία της συζήτησης για το ζήτημα της «ΛΑΡΚΟ» δεν βρίσκεται βέβαια στην ολιγόμηνη παράταση της διαδικασίας της ειδικής εκκαθάρισης, αλλά στο ότι μέσω αυτής κερδίζετε χρόνο για να ολοκληρώσετε το έγκλημα, να δώσετε τη χαριστική βολή στη «ΛΑΡΚΟ» και φυσικά στους εργαζομένους της.

Για όσους τυχόν, λοιπόν, τις προηγούμενες μέρες εναπόθεσαν τις προσδοκίες τους στο άρμα της ανάπτυξης που φέρνει ο καινούργιος αναπτυξιακός νόμος, το έγκλημα που συντελείται στη «ΛΑΡΚΟ» είναι η πιο τρανταχτή απόδειξη για το πώς ερμηνεύεται αυτού του είδους η ανάπτυξη, για τους εργαζόμενους, αλλά και συνολικά για την απαξίωση των παραγωγικών δυνατοτήτων της χώρας προκειμένου να θησαυρίζουν οι επενδυτές.

Βέβαια αυτού του είδους την ανάπτυξη την υπηρετείτε όλοι σας, αυτή την ανάπτυξη που στέκεται εμπόδιο στις λαϊκές ανάγκες. Συναντιέστε σε αυτή τη γραμμή, σε αυτή τη στρατηγική στήριξη των μεγάλων επιχειρηματικών ομίλων. Μην παριστάνετε λοιπόν σήμερα ότι πέφτετε από τα σύννεφα και κάνετε μάλιστα δακρύβρεχτες δηλώσεις για τους εργαζόμενους, γιατί κανένας από όσους κυβέρνησαν δεν είναι αθώος του αίματος για το έγκλημα που συντελείται στη «ΛΑΡΚΟ», ούτε η Νέα Δημοκρατία βέβαια ούτε ο ΣΥΡΙΖΑ ούτε και το ΠΑΣΟΚ που ξαφνικά εμφανίζεται εδώ ως αγιοποιημένο.

Πολύ περισσότερο όταν και σήμερα αυτή τη στρατηγική υπηρετείτε από κοινού Νέα Δημοκρατία, ΣΥΡΙΖΑ και ΚΙΝΑΛ, σύμπνοια που εκφράζεται με τη στήριξη στο Ταμείο Ανάπτυξης και το αντιλαϊκό πακέτο μέτρων που το συνοδεύει, με τη διαχρονική επίθεση στους μισθούς και τα εργασιακά δικαιώματα, απαραίτητη προϋπόθεση για την περιβόητη ανταγωνιστικότητα των επιχειρηματικών ομίλων στην οποία όλοι ομνύετε.

Τώρα για το αν έχετε σύμπνοια και στη στρατηγική επιλογή να χαρίζετε παραγωγικές δημόσιες επιχειρήσεις της χώρας στους ιδιώτες, τις οποίες ξαφνικά ανακάλυψε ο κύριος εισηγητής του ΣΥΡΙΖΑ, για να μην ανατρέξουμε λοιπόν στα χρόνια που ήμασταν αγέννητοι και μπερδεύεται, υπάρχουν αρκετά τέτοια παραδείγματα στην πολύ πρόσφατη ιστορία. Για να μην τα απαριθμήσουμε όλα, νομίζω ότι είναι αρκετό το παράδειγμα της «COSCO» για να εκθέσει την υποκρισία σας όχι μόνο στους εργαζομένους της που βιώνουν καλά στο πετσί τους τις συνέπειες του ξεπουλήματός τους στους περίφημους επενδυτές, αλλά και στο σύνολο του ελληνικού λαού.

Το έγκλημα λοιπόν που διαπράττεται και στη «ΛΑΡΚΟ» έχει τη σφραγίδα της Κυβέρνησης, αλλά έχει και όσων κυβέρνησαν πριν από αυτή και την οδήγησαν σε αυτήν την κατάσταση.

Η εξέλιξη αυτή είναι το τελευταίο βήμα ενός εγκληματικού σχεδίου που ακολουθούσε τη διαχρονική πολιτική της απαξίωσης, της εγκατάλειψης, της συκοφάντησης και υπερχρέωσης μιας στρατηγικής σημασίας επιχείρησης, ενός πραγματικού χρυσωρυχείου για την ελληνική οικονομία, όπως είναι η «ΛΑΡΚΟ» με ευθύνη όλων σας, αλλά και της ίδιας της πολιτικής της Ευρωπαϊκής Ένωσης. Δεν είναι εξάλλου τυχαίο το τεράστιο επενδυτικό ενδιαφέρον που δείχνουν μεγάλοι επιχειρηματικοί όμιλοι γι’ αυτή.

Η Κυβέρνηση βέβαια της Νέας Δημοκρατίας σήμερα, μετά από δύο χρόνια κοροϊδίας προς τους εργαζόμενους, έρχεται ως μεσίτης, ως ντίλερ των επενδυτών να ικανοποιήσει τη σταθερή και μεγαλύτερη απαίτησή τους, το ξεπούλημα της «ΛΑΡΚΟ» απαλλαγμένης από τους εργαζόμενους που σε αυτήν την προοπτική ανάπτυξης τους αντιμετωπίζουν ως βαρίδια, για να την αγοράσουν σε τιμή ευκαιρίας και να τους αντικαταστήσουν στη συνέχεια με φθηνότερους εργάτες, χωρίς δικαιώματα, με νέες ελαστικές μορφές απασχόλησης. Γνωστό και χιλιοπαιγμένο το έργο.

Είναι μάλιστα τέτοιος ο κυνισμός σας που δεν διστάσατε να τους πετάξετε κυριολεκτικά στον δρόμο, αφού στη σύσκεψη των Υπουργών με τους εργαζόμενους ανακοινώθηκε όχι μόνο η απόλυση, αλλά και η έξωσή τους από τους οικισμούς, δηλαδή από τη μια στιγμή στην άλλη θα βρεθούν και άνεργοι και άστεγοι. Τέτοια είναι η αναλγησία σας.

Ήξεραν βέβαια πολύ καλά οι εργαζόμενοι της «ΛΑΡΚΟ» ποια θα ήταν η κατάληξη της εγκληματικής απόφασης που έχετε επιλέξει. Δεν παραμυθιάστηκαν ούτε με το αρχικό αφήγημα της Κυβέρνησης ότι δήθεν η εκκαθάριση και εκποίησή της ήταν μονόδρομος για τη σωτηρία και τη διασφάλιση των θέσεων εργασίας, δεν παραμυθιάζονται και τώρα με τα δήθεν κοινωνικά σας πακέτα.

Μήπως νομίζετε ότι θα τους ξεγελάσετε με τη δήθεν μεγαλοκαρδία που ανακοινώσατε για την απορρόφηση των άνω των πενήντα πέντε σε προγράμματα κοινωφελούς εργασίας μέχρι να βγουν στη σύνταξη; Δηλαδή στέλνετε στα προγράμματα της πείνας όλους αυτούς που έφαγαν κυριολεκτικά τη ζωή τους να δουλεύουν στα κάτεργα της «ΛΑΡΚΟ».

Και για τους νεότερους βέβαια, το κοινωνικό σας πακέτο περιλαμβάνει λίγα ψίχουλα για αποζημίωση και τα γνωστά προγράμματα της ανεργίας και μπόλικη ελπίδα για επαναπρόσληψη ορισμένων, χωρίς καμμία δέσμευση βέβαια για τους όρους της σύμβασης, για να προχωρήσει η εν λειτουργία εκκαθάριση, όταν μάλιστα όλο αυτό το διάστημα λόγω της πίεσης και της ανασφάλειας για τη συνέχιση της λειτουργίας της επιχείρησης, οι εργαζόμενοι βιώνουν τις πιο επικίνδυνες συνθήκες που έχουν ποτέ περάσει στην ιστορία της, με τους δείκτες για το εργατικό ατύχημα να βρίσκονται συνεχώς στο κόκκινο.

Απέναντι σε αυτούς τους εγκληματικούς σχεδιασμούς των κυβερνήσεων οι εργαζόμενοι της «ΛΑΡΚΟ», με την αντοχή και την αποφασιστικότητά τους, δίνουν σκληρό αγώνα. Από τέτοιους αγώνες έχουν μεγάλη εμπειρία οι εργαζόμενοι της «ΛΑΡΚΟ». Αντλούν δύναμη και έμπνευση από τον αντίστοιχο ηρωικό αγώνα του ’77 των εργατών της «ΛΑΡΚΟ», που για εκατόν δέκα ημέρες αψήφησαν την τρομοκρατία, τη βία και τις απειλές της μεγαλοεργοδοσίας, αλλά και του αστικού κράτους.

Είστε, λοιπόν, γελασμένοι αν νομίζετε ότι με αυτήν την προσπάθεια, να σαλαμοποιήσετε στην πραγματικότητα τους εργαζόμενους στο υποτιθέμενο κοινωνικό σας πακέτο, στα διάφορα προγράμματα – κοροϊδία, θα διασπάσετε την ενότητά τους. Είναι ανθεκτική η ενότητα αυτή γιατί χτίστηκε στον αγώνα που δίνουν εδώ και δύο χρόνια ενάντια στα εγκληματικά σας σχέδια, αλλά και με την προηγούμενη κυβέρνηση του ΣΥΡΙΖΑ στις απεργίες και κινητοποιήσεις κόντρα στην απλήρωτη εργασία, ενάντια στις εργολαβίες που όλο και πλήθαιναν, γιατί διέβλεπαν την προετοιμασία που γινόταν για την απαξίωση της επιχείρησης και το σχέδιο βέβαια της ιδιωτικοποίησής της για το οποίο ήδη είχαν αρχίσει τα διερευνητικά παζάρια.

Να ξέρετε ότι εργαζόμενοι της «ΛΑΡΚΟ» έχουν μεγαλύτερη δύναμη γιατί δεν είναι μόνοι τους. Έχουν κερδίσει ήδη με τον αγώνα τους ως τώρα -και θα συνεχίσουν- την ενεργητική αλληλεγγύη όλων μας. Ο πόλεμος που τους κηρύξατε δεν αφορά μόνο τους εργαζόμενους της «ΛΑΡΚΟ» και τον λαό της περιοχής, που πραγματικά οδηγείται σε μαρασμό. Είναι πόλεμος προς όλη την εργατική τάξη και ως τέτοιος θα πάρει δυναμική απάντηση, γιατί η «ΛΑΡΚΟ» μπορεί και πρέπει να παραμείνει ανοιχτή, να αναπτυχθεί και να εκσυγχρονιστεί, αλλά και να διασφαλίσει τη δουλειά και τα δικαιώματα των εργαζομένων της σε ένα ασφαλές γι’ αυτούς περιβάλλον.

Την πρόταση μας ως ΚΚΕ την έχουμε καταθέσει επανειλημμένα προς τον ελληνικό λαό, αλλά ιδιαίτερα προς τους εργαζόμενους της «ΛΑΡΚΟ» και τα λαϊκά στρώματα της περιοχής. Η «ΛΑΡΚΟ» είναι και μια επιπλέον ζωντανή απόδειξη ότι ο ορυκτός πλούτος που διαθέτει η χώρα μας θα μπορούσε να αξιοποιηθεί προς όφελος του λαού της, να τον βοηθήσει να ζήσει καλύτερα, φυσικά στο πλαίσιο μιας άλλης κοινωνικής οργάνωσης όπου ο ίδιος ο λαός θα έχει τα κλειδιά της οικονομίας.

Είναι ή δεν είναι αλήθεια εξάλλου ότι η «ΛΑΡΚΟ» διαθέτει ένα από τα μεγαλύτερα κοιτάσματα και είναι μια από τις κύριες παραγωγικές πηγές νικελίου στην Ευρώπη, ενός μετάλλου απαραίτητου για την παραγωγή ανοξείδωτου χάλυβα και γενικότερα αξιοποιήσιμου σε διάφορες μορφές για χρήσεις υψηλής τεχνολογίας;

Ποιο είναι, λοιπόν, το εμπόδιο που δεν επιτρέπει σε μια τέτοια επιχείρηση κυριολεκτικά να απογειωθεί; Το εμπόδιο είναι το καπιταλιστικό κέρδος, το βασικό εμπόδιο που αυτές οι τεράστιες παραγωγικές δυνατότητες της χώρας δεν μπορούν να αξιοποιηθούν για την ικανοποίηση των λαϊκών αναγκών. Γι’ αυτό το ΚΚΕ τονίζει προς τον λαό και ιδιαίτερα προς την εργατική τάξη ότι προϋπόθεση για μια φιλολαϊκή αξιοποίηση του νικελίου, του βωξίτη, του λιγνίτη και γενικότερα των ορυκτών πόρων και των πλουτοπαραγωγικών πηγών είναι ένας ριζικά διαφορετικός δρόμος ανάπτυξης. Η εργατική εξουσία είναι αυτή που μπορεί να ξεριζώσει το καπιταλιστικό κέρδος ως κίνητρο της παραγωγής, αυτή μπορεί να κοινωνικοποιήσει το σύνολο των συγκεντρωμένων μέσων παραγωγής και κάτω από επιστημονικό κεντρικό σχεδιασμό της οικονομίας να αναπτύξει τις παραγωγικές δυνάμεις με κριτήριο τη λαϊκή ευημερία.

Το νικέλιο της «ΛΑΡΚΟ» μπορεί να αξιοποιηθεί για τις ανάγκες της βιομηχανικής παραγωγής. Η αξιοποίησή του θα τροφοδοτήσει μια σειρά από βιομηχανικές μονάδες καλύπτοντας, τόσο τις ανάγκες σε νικέλιο για τη λειτουργία της «ΛΑΡΚΟ», όσο και τη βιομηχανική παραγωγή στο σύνολό της. Με ένα τέτοιο τρόπο μπορούν οι εγχώριες πλουτοπαραγωγικές πηγές να αξιοποιηθούν για το σύνολο της οικονομίας, με μια τέτοια μορφή οργάνωσης μπορεί πραγματικά η κοινωνική παραγωγή να αξιοποιηθεί προς όφελος των αναγκών των εργαζομένων.

Με αυτό, λοιπόν, το κριτήριο βλέπουμε σήμερα και την κατάσταση στη «ΛΑΡΚΟ». Στεκόμαστε στο πλευρό των εργαζομένων της. Στηρίζουμε με όλες τις δυνάμεις μας τον δίκαιο αγώνα τους και τους καλούμε να συμπαραταχθούν με το ΚΚΕ, με τις όποιες επιφυλάξεις και αν έχουν, για να δώσουμε μαζί και αυτόν, αλλά και μεγαλύτερους αγώνες, για να ανοίξει συνολικά ο δρόμος της ανατροπής, για μια άλλη κοινωνία που θα βάλει στο επίκεντρο τις πραγματικές, τις σύγχρονες ανάγκες του λαού.

Σε ό,τι αφορά τώρα τα υπόλοιπα άρθρα της πράξης νομοθετικού περιεχομένου, ιδιαίτερη βαρύτητα έχει βέβαια το άρθρο 3 που αφορά τα αναδρομικά των συνταξιούχων. Και πάλι η ουσία βέβαια της συζήτησης δεν βρίσκεται σε αυτά που γράφονται στην ίδια τη διάταξη, αλλά σε αυτά που απουσιάζουν από αυτήν. Παρουσιάζετε σήμερα σαν διευκόλυνση, σαν μεγαλοψυχία προς τους συνταξιούχους την πρόβλεψη των σαράντα οκτώ δόσεων και μάλιστα με επιτόκιο 6% για την καταβολή των βεβαιωμένων οφειλών από την φορολόγηση των αναδρομικών των συντάξεών τους και από τα πρόστιμα.

Κρύβετε, όμως, τη μεγαλύτερη κλοπή που έχει συντελεστεί σε βάρος τους από το ίδιο το τσεκούρωμα των οφειλόμενων αναδρομικών. Δηλαδή όχι μόνο τους τα δώσατε λειψά και πετσοκομμένα και αυτό μάλιστα υπό το βάρος των συνεχών και αποφασιστικών αγώνων που έδωσαν και συνεχίζουν να δίνουν, αλλά αντί να τους δώσετε και με τόκο μετά από την πολυετή καθυστέρηση, αφού τους στερήσατε τους κόπους μιας ολόκληρης ζωής για χρόνια, τολμάτε να παίρνετε πίσω από αυτά τα λειψά που τους δίνετε τα μισά και πλέον με την υπερφορολόγησή τους.

Αυτό δεν είναι κλοπή. Εδώ μιλάμε πια για το μεγάλο κρατικό ριφιφί και μάλιστα όταν ακόμα και με τη σφραγίδα της δικής σας δικαιοσύνης έχει αναγνωριστεί το έγκλημα που διαπράξατε με την κατακρεούργηση των συντάξεων όλα αυτά τα χρόνια των μνημονίων και της κρίσης. Το έγκλημα στη συνείδηση των συνταξιούχων ήταν δεδομένο βέβαια και χωρίς την έκδοση της δικαστικής απόφασης. Το γνωρίζουν καλά και το βλέπουν να εξελίσσεται συνεχώς με όλες τις κυβερνήσεις. Κάθε κυβέρνηση και ένας επώνυμος αντιασφαλιστικός νόμος, ακόμα ένα ψαλίδι στις συντάξεις, μεγαλύτερο ξέφτισμα των ασφαλιστικών δικαιωμάτων και κυρίως διάλυση του κοινωνικού χαρακτήρα της ασφάλισης. Αυτός ίσως ήταν και ο πιο επίδοξος στόχος όλων σας. Γι’ αυτό και δεν έχετε σταματημό.

Έτοιμο έχει στην ατζέντα της η Κυβέρνηση και το νέο σχέδιο για τον ΕΦΚΑ, για να προχωρήσει το καινούργιο τζογάρισμα των συντάξεων και στο ανταποδοτικό τους σκέλος. Δεν είναι εξάλλου καθόλου τυχαίο ότι όλο αυτό το διάστημα προηγήθηκε το γνωστό άθλιο παιχνίδι της κατασυκοφάντησης των εργαζομένων του ΕΦΚΑ, που εξελίσσεται με πρωταγωνιστή αυτήν τη φορά τον κ. Χατζηδάκη σε ρόλο επιθεωρητή Κλουζώ να επισκέπτεται όλες τις υπηρεσίες του ΕΦΚΑ, δήθεν για να ανακαλύπτει τις ατασθαλίες των εργαζομένων! Φορτώνετε για άλλη μια φορά όλες τις αμαρτίες για τις μεγάλες καθυστερήσεις και την απονομή των συντάξεων στις πλάτες των εργαζομένων για να κρύψετε τις δικές σας ευθύνες και κυρίως για να προχωρήσετε πιο εύκολα στις επόμενες ανατροπές.

Μήπως μέσα από τέτοια συκοφάντηση και λάσπη δεν δικαιολογήσατε κατά καιρούς και τις μεγάλες περικοπές των συντάξεων ξεκινώντας δήθεν από τους προνομιούχους μεγαλοσυνταξιούχους για να συμπαρασύρετε στον κατήφορο και τους υπόλοιπους, την κατάργηση της δέκατης τρίτης και δέκατης τέταρτης σύνταξης, όλα αυτά δηλαδή που ζητάνε σήμερα και δικαιούνται οι συνταξιούχοι και αντί γι’ αυτά λαμβάνουν τον εμπαιγμό της υπερφορολόγησης με δόσεις και με τον τόκο;

Αυτά τα άρθρα βαραίνουν και καθορίζουν φυσικά την αρνητική μας ψήφο στην πράξη νομοθετικού περιεχομένου έναντι άλλων ρυθμίσεων, όπως, για παράδειγμα, το αφορολόγητο των φοιτητικών επιδομάτων και των επιδομάτων βαρέων και ανθυγιεινών και της ειδικής αποζημίωσης του πτητικού και ιατρονοσηλευτικού προσωπικού του ΕΚΑΒ για τις αεροδιακομιδές, που φυσικά και πρέπει να δοθεί, αν και είναι το ελάχιστο πραγματικά μπροστά στα τόσα που οφείλετε να αναγνωρίσετε συνολικά στο υγειονομικό προσωπικό που βρίσκεται στην πρώτη γραμμή της μάχης. Όπως βέβαια εμπαιγμός είναι και η παράταση για έναν μήνα των βεβαιωμένων οφειλών που μεταθέτουν και δεν λύνουν τα αδιέξοδα στα οποία βρίσκονται χιλιάδες αυτοαπασχολούμενοι, μικροί επαγγελματίες, εργαζόμενοι, τα λαϊκά νοικοκυριά στο σύνολό τους που βυθίζονται όλο και περισσότερο στην υπερχρέωση ιδίως στις συνθήκες της μεγάλης ακρίβειας.

Μια τέτοια ρύθμιση είναι και το άρθρο 4 για την αναβολή του υπολογισμού του φόρου μεταβίβασης ακινήτων που προκάλεσε πραγματικά πανικό και μεγάλη ταλαιπωρία το τελευταίο διάστημα, ακριβώς γιατί η αύξηση στις περισσότερες περιπτώσεις των αντικειμενικών αξιών διαμορφώνει ακόμα μεγαλύτερες δυσκολίες για τα εργατικά και λαϊκά στρώματα που με τις οικονομίες μιας ζωής προσπαθούν να αποκτήσουν ένα σπίτι, να πληρώσουν τους σχετικούς φόρους.

Όλες αυτές οι ρυθμίσεις, λοιπόν, μπορεί να μεταθέτουν για λίγο το αδιέξοδο, αλλά το σίγουρο είναι ότι δεν αρκούν όπως νομίζετε για να λειτουργήσουν ως βαλβίδες εκτόνωσης στο καζάνι της οργής που σιγοβράζει και που αργά η γρήγορα -το γνωρίζετε και γι’ αυτό προσπαθείτε ανεπιτυχώς να πάρετε μέτρα- σας διαβεβαιώνουμε ότι θα βρει τη μόνη διέξοδο που μπορεί πραγματικά να ανακουφίσει τον λαό. Αυτή η διέξοδος βέβαια δεν περιλαμβάνει ούτε εσάς ούτε τους άλλους ήδη δοκιμασμένους επίδοξους σωτήρες.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κυρία Κομνηνάκα.

Τον λόγο έχει ο ειδικός αγορητής από την Ελληνική Λύση κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσουμε από το ότι, ειλικρινά, δεν καταλαβαίνουμε την πολιτική που εφαρμόζει η Νέα Δημοκρατία. Ειδικότερα, όταν ανέρχεται στην εξουσία ένα συντηρητικό, φιλελεύθερο κόμμα, νοικοκυρεύει το κράτος, εξυγιαίνει την οικονομία, μειώνει τα χρέη και παράγει πλούτο. Ενώ το σοσιαλιστικό, που συνήθως το διαδέχεται, σπαταλάει τα χρήματα που βρίσκει, προβαίνει σε προσλήψεις δημοσίων υπαλλήλων διογκώνοντας το κράτος, επιδοτεί τους πάντες, ενώ δημιουργεί ελλείμματα και χρέη.

Εν προκειμένω, όμως, η Κυβέρνηση σήμερα σπαταλά τεράστια ποσά, 43,3 δισεκατομμύρια με δανεικά, παράγει δίδυμα ελλείμματα και δίδυμα χρέη, επιδοτεί την ανεργία και προβαίνει σε μαζικές προσλήψεις στο αποτυχημένο επιτελικό κράτος της. Οπότε, αντί να μειώνει το δημόσιο, αυξάνοντας την ισχύ του, έτσι ώστε να ελέγχει αυστηρά τον ιδιωτικό τομέα, κάνει ακριβώς το αντίθετο.

Παρά το ότι τώρα εφαρμόζει μια ακραία σοσιαλιστική πολιτική, σχεδόν σοβιετικού τύπου, ξεπουλάει τα πάντα, όπως ακριβώς ένα ακραία νεοφιλελεύθερο καθεστώς τύπου Πινοσέτ. Ευτυχώς, δε, που το Σ.τ.Ε. έκρινε αντισυνταγματικό το ξεπούλημα των ΕΥΑΘ και ΕΥΔΑΠ, πόσω μάλλον όταν το νερό δεν πρέπει να ιδιωτικοποιείται ποτέ, ως κοινωνικό αγαθό, ενώ θεωρείται πως θα είναι το πετρέλαιο του μέλλοντος, ούτε, βέβαια, οι κοινωφελείς και στρατηγικές επιχειρήσεις της χώρας.

Την ίδια στιγμή η Κυβέρνηση άγεται και φέρεται από την εγχώρια και διεθνή ολιγαρχία, όπως φάνηκε από τις σκανδαλώδεις επιχορηγήσεις των αυτοκινητοδρόμων, των αεροδρομίων κ.λπ., με την επίκληση της πανδημίας. Παράλληλα δρομολογεί μέτρα, που δεν έχουν καμμία απολύτως σχέση με φιλελευθερισμό, για παράδειγμα αυτά που συμβαίνουν με τις επιστρεπτέες προκαταβολές, όπου θα χαριστεί τελικά το 75% σε ζημιογόνες επιχειρήσεις συν έκπτωση 15% σε αυτές που θα πληρώσουν μόλις το 25% εφάπαξ.

Όπως είπαμε στην επιτροπή, αφού θα χαριστούν τόσα χρήματα, γιατί δεν το είχε ανακοινώσει από την αρχή η Κυβέρνηση; Γιατί να μην έχουν δοθεί σε όλους; Γιατί να έχουν αποκλειστεί οι όποιοι συνετοί πολίτες δεν τη ζήτησαν, φοβούμενοι πως δεν θα μπορούσαν να την πληρώσουν πίσω; Ακόμη περισσότερο, γιατί να πληρώσουν φόρους όλοι αυτοί που δεν τους χαρίστηκε τίποτα, όλοι εμείς; Μόνο οι ανόητοι πληρώνουν στην Ελλάδα; Ποιοι θα κληθούν να πληρώσουν την επιστρεπτέα, που δεν επιστρέφεται τελικά, με τους φόρους τους; Τα κορόιδα;

Δεν είναι ντροπή να αναφέρεται η Κυβέρνηση σε φορολογικές ελαφρύνσεις γενικότερα, όταν παράγει μόνο ζημίες και χρέη, ενώ δανείζεται για να τις παρέχει; Ποιοι θα πληρώσουν αυτά τα δανεικά για τις ελαφρύνσεις; Ξανά τα κορόιδα; Με ένα νέο μνημόνιο στην καλύτερη των περιπτώσεων ή με μια οδυνηρή χρεοκοπία στη χειρότερη; Δεν έμαθε τίποτα από την ανάλογη πολιτική της η Κυβέρνηση το 2004-2009, με τη γνωστή καταστροφική κατάληξη για την Ελλάδα;

Εμείς δεν έχουμε ασφαλώς καμμία αντίρρηση όσον αφορά στη στήριξη των Ελλήνων με όσο πιο πολλά χρήματα γίνεται. Δεν πρέπει, όμως, να κερδίζει το κράτος αυτά τα χρήματα; Να τα δανείζεται πρέπει; Να παράγει πλούτο και όχι ζημίες δανειζόμενο συνεχώς; Είναι σωστό να σκέφτεται ένα κόμμα τις επόμενες εκλογές και όχι τις επόμενες γενιές; Ντροπή δεν είναι;

Χωρίς να επεκταθούμε εδώ σε άλλες λεπτομέρειες, όπως την ανεύθυνη ενεργειακή μας εξάρτηση, που δρομολόγησε η Κυβέρνηση, ή στην επιδότηση εισαγόμενων ηλεκτρικών συσκευών με χρήματα που δεν έχουμε, το μόνο σίγουρο είναι πως η Νέα Δημοκρατία οδηγεί την Ελλάδα κυριολεκτικά με πατημένο γκάζι στο γκρεμό, παρά το ότι υπάρχουν λύσεις για να ευημερήσουν πραγματικά οι Έλληνες, αφού ζούμε σε μια πάμπλουτη χώρα από πολλές διαφορετικές πλευρές.

Στην ΠΝΠ τώρα η σημερινή συζήτηση είναι προσχηματική, με την έννοια πως η ΠΝΠ ισχύει ήδη, αφού έχει δημοσιευθεί στην Εφημερίδα της Κυβέρνησης από τις 29 Ιανουαρίου 2022, οπότε είναι εκ των πραγμάτων περιττές οι απόψεις μας. Το γεγονός αυτό δεν αποτελεί, αλήθεια, ντροπή για τους δημοκρατικούς θεσμούς της χώρας μας; Ούτε τη δημοκρατία δεν μπορεί να σεβαστεί η Κυβέρνηση;

Για να μη χάνουμε, λοιπόν, τον χρόνο μας θα περιοριστούμε μόνο σε ορισμένα άρθρα της ΠΝΠ, αφού, άλλωστε, αναφερθήκαμε σε όλα τα υπόλοιπα διεξοδικά στις επιτροπές.

Ξεκινώντας από το άρθρο 3, ασφαλώς δεν συμφωνούμε με τη ρύθμιση για τους συνταξιούχους, που σήμερα θα μειωθούν οι πραγματικές συντάξεις τους από τον πληθωρισμό τουλάχιστον κατά 7,5%, δηλαδή 5,5% ο πληθωρισμός του Ιανουαρίου από αποπληθωρισμό -2% τον αντίστοιχο περυσινό μήνα. Αλήθεια, προβλέπονται αυξήσεις τιμαριθμικής αναπροσαρμογής στους συνταξιούχους, όπως στον κατώτατο μισθό; Αν όχι, πόσο ακόμα θα εξαθλιωθούν; Έως και 50% μειώθηκαν οι συντάξεις τους από τα μνημόνια. Αυτοί θα πληρώνουν πάντα, οι συνταξιούχοι;

Σε κάθε περίπτωση είμαστε αντίθετοι με την καταβολή φόρων για τα αναδρομικά των συντάξεων, οπότε δεν έχει νόημα να ψηφίσουμε την αστεία παράταση που τους δίνετε.

Οι ίδιοι, πάντως, οι συνταξιούχοι με το υπόμνημα που κατέθεσαν αναφέρονται σε ληστεία τους από την Κυβέρνηση με τις σαράντα οκτώ δόσεις και με επιτόκιο 6%, κρίνοντάς το, οι ίδιοι, ως τοκογλυφία εκ μέρους του κράτους. Αλήθεια, δεν γνωρίζει η Κυβέρνηση πως ο πληθωρισμός είναι ένα είδος φόρου;

Συνεχίζοντας με το άρθρο 6 για τη «ΛΑΡΚΟ», προφανώς οι όποιοι επενδυτές ζήτησαν να απολυθούν οι εργαζόμενοι και να γίνουν αποδεκτές περιβαλλοντικές αυθαιρεσίες καθώς επίσης μια χαμηλή τιμή ρεύματος, που θα επιβαρύνει όλους εμάς.

Όσον αφορά στα πρόστιμα της Ευρωπαϊκής Ένωσης πρόκειται για την ίδια γνωστή τακτική, που εφαρμόστηκε με την «ΤΡΑΙΝΟΣΕ», που πήραν τελικά οι Ιταλοί, με την «ΟΛΥΜΠΙΑΚΗ» κ.λπ., με στόχο τον εκβιασμό έτσι ώστε να ιδιωτικοποιηθούν, αφού προηγουμένως τεμαχιστούν.

Προχθές, πάντως, η τιμή του νικελίου ήταν στα 23.460 δολάρια από 22.800 την προηγούμενη εβδομάδα και 19.800 δολάρια, όταν καταθέσαμε εμείς την επίκαιρη ερώτηση, την οποία αρνήθηκε να απαντήσει ο Υπουργός έως σήμερα, ενώ έχουν κλείσει, ήδη, τρεις μήνες. Η τιμή, δηλαδή, έχει αυξηθεί κατά 20% μέσα σε ελάχιστο χρονικό διάστημα με το κόστος παραγωγής του νικελίου στις υπάρχουσες πεπαλαιωμένες δομές στις 16.000 δολάρια με τιμές του 2015, θυμίζοντας πως το 2009 από την αναποτελεσματική διοίκηση του πατέρα Σκρέκα, που στην ουσία κατέστρεψε την εταιρεία, το κόστος υπολογιζόταν τότε πάνω από 20.000 δολάρια.

Ανάλογα εκρηκτική είναι, επίσης, η άνοδος της τιμής του κοβαλτίου που μπορεί να παραχθεί από τη «ΛΑΡΚΟ», με μια συγκεκριμένη βέβαια διαδικασία, στα 71.000 δολάρια από 60.000 δολάρια, όταν καταθέσαμε την ερώτηση, με άνοδο 15% έκτοτε.

Από την άλλη πλευρά, γιατί να παραταθεί μόνο για τρεις μήνες η ειδική εκκαθάριση; Της «ΕΛΒΟ» διήρκησε έξι χρόνια και δεν απασχόλησε απολύτως κανέναν, όπως άλλωστε και των ναυπηγείων Σκαραμαγκά, χωρίς αυτό να σημαίνει βέβαια ότι συμφωνούμε με αυτές τις διαδικασίες. Επειδή ορισμένοι βιάζονται να την εξαγοράσουν πάμφθηνα και καθαρή, χωρίς βάρη δηλαδή, σε μια εποχή που τα προϊόντα της είναι πανάκριβα και περιζήτητα; Πρόκειται για κάποιον εκ των προνομιούχων εταιρειών της Κυβέρνησης, όπως η «ΤΕΡΝΑ» ή η «MYTILINEOS»;

Στο άρθρο αναφέρεται, επίσης, πως πρέπει να εκποιηθεί τουλάχιστον το 75% του ενεργητικού της. Σχεδιάζεται μήπως η εκποίηση των μεταλλείων και η εξαγωγή του νικελίου ακατέργαστου, όπως συμβαίνει με τον χρυσό της «ELDORADO GOLD» για φορολογικούς και εργασιακούς λόγους; Η «ΤΕΡΝΑ», πάντως, έχει υποβάλει πρόταση για τα μεταλλεία της «ΛΑΡΚΟ» –όχι για το εργοστάσιο, μόνο για τα μεταλλεία- σε συνεργασία με την «AD INDUSTRIES», που φαίνεται πως συμμετέχει στο εργοστάσιο κατεργασίας νικελίου στα Σκόπια, όπως καταθέσαμε στην επιτροπή και στα Πρακτικά.

Τέλος, γιατί δεν έχει προσκομιστεί κόστος για αυτή την παράταση από το Γενικό Λογιστήριο του Κράτους, αφού τα έξοδα ειδικής εκκαθάρισης ασφαλώς είναι γνωστά; Δεν πρέπει να υπάρχει κάποιος ισολογισμός;

Μήπως θα οδηγηθεί και η «ΛΑΡΚΟ» στο ξεπούλημα χωρίς να δημοσιευθούν οικονομικά στοιχεία, όπως συνέβη, δηλαδή, με το σκάνδαλο του ξεπουλήματος των δεκατεσσάρων αεροδρομίων στη «FRAPORT» έναντι μόλις 1,2 δισεκατομμυρίων ευρώ, όταν για την παρόμοια σε επιβατική κίνηση Αττάλεια η εταιρεία «FRAPORT» έδωσε το εξαπλάσιο; Έδωσε 7,25, 25 δισεκατομμύρια ευρώ για την Αττάλεια και μάλιστα για εικοσιπενταετή παραχώρηση, όταν στην Ελλάδα παραχωρήθηκαν για σαράντα χρόνια.

Δεν φοβάται η Κυβέρνηση τις συνέπειες των σκανδαλωδών μεθοδεύσεών της όταν χάσει την εξουσία με τις επόμενες εκλογές;

Θα θέλαμε να αναφερθούμε, επιπλέον, στα οικονομικά στοιχεία της «ΛΑΡΚΟ», στην αποτίμησή της, καθώς επίσης στη δική μας πρόταση αξιοποίησής της, με ένα σύστημα μπαταριών ηλεκτροκίνησης, που αναφέρουμε αναλυτικά στο πρόγραμμά μας, ενώ προσκομίσαμε σε μια προηγούμενη Ολομέλεια μια σχετική μελέτη της «MCKINSEY» που το επιβεβαιώνει ακριβώς.

Εκτός αυτού θα θέλαμε να αναφερθούμε στις δυνατότητες αξιοποίησης της «ΛΑΡΚΟ» σε συνδυασμό και με τον λιγνίτη, αλλά δεν υπάρχει φυσικά χρόνος εδώ για τέτοιου είδους αναλύσεις. Θα σημειώσω μόνο πως η αξία της στον προϋπολογισμό εμφανίζεται στα 60,3 εκατομμύρια ευρώ, όταν στον απολογισμό του 2019, που συζητήθηκε έναν μήνα μόλις πριν τον προϋπολογισμό, ήταν μηδενική η αξία της. Δεν είναι ντροπή; Ρωτήσαμε, βέβαια, πώς εξηγεί το Υπουργείο τη διαφορά από 0 έως 60 εκατομμύρια, τη μία φορά μηδέν, την άλλη 60 εκατομμύρια, χωρίς όμως να πάρουμε καμμία απολύτως απάντηση.

Περαιτέρω, με το έβδομο άρθρο δίνεται ακόμη μία παράταση στην εφαρμογή της ηλεκτρονικής ταυτότητας κτηρίου, η οποία είχε επιβληθεί με το χωροταξικό - πολεοδομικό νομοσχέδιο. Όμως, όπως είχαμε επισημάνει, αν και υποστηρίζουμε το μέτρο, έχει αρκετά προβλήματα εφαρμογής, λόγω ατελειών στα έγγραφα και στα αρχεία των υπηρεσιών. Επομένως, θα πρέπει να δοθεί μια μεγαλύτερη μεταβατική περίοδος, ενώ υπάρχουν θέματα απώλειας φακέλων για παλαιά κτήρια, πριν το 1970, μετατροπών στα κτήρια και ούτω καθεξής.

Λόγω των παραλείψεων και με την αποποίηση των ευθυνών εκ μέρους της διοίκησης επιχειρείται, δε, η μεταφορά των ευθυνών της στους πολίτες και στους μηχανικούς. Έτσι, με το παρόν, παρατείνεται για δύο μήνες η υποχρέωση σύνταξης ηλεκτρονικής ταυτότητας κτηρίου, οπότε έως και την 31η Μαρτίου 2022 η μεταβίβαση ή σύσταση εμπραγμάτου δικαιώματος σε ακίνητο γίνεται με προσκόμιση υπεύθυνης δήλωσης του ιδιοκτήτη και βεβαίωσης μηχανικού του άρθρου 83. Εν προκειμένω, ρωτήσαμε τον Υπουργό εάν ρώτησε και εάν συμφωνούν οι εμπλεκόμενοι, χωρίς να πάρουμε, ως συνήθως, απάντηση.

Με το όγδοο άρθρο μεταβάλλονται οι προθεσμίες για τις δικαστικές διαδικασίες πλειστηριασμών, ενώ ρυθμίζονται ανάλογα και οι άλλες σχετικές διαδικασίες. Επομένως πρόκειται για εύλογες ρυθμίσεις διαδικαστικές μορφής και όχι για κάποια διευκόλυνση. Να υπενθυμίσουμε, όμως, ότι οι πλειστηριασμοί αποτελούν ένα σημαντικό κοινωνικό πρόβλημα, ειδικά με τον πληθωρισμό σήμερα, για το οποίο είχαμε αντιρρήσεις -από την πρώτη στιγμή και μετά- ως προς την κατάργηση της προστασίας της στέγης. Σημειώνεται πως μετά την κατάργηση της προστασίας του νόμου Κατσέλη οι ηλεκτρονικοί πλειστηριασμοί κυριολεκτικά εκτοξεύτηκαν στα ύψη, προς μεγάλη, βέβαια, ικανοποίηση των δανειστών, όπως φαίνεται καθαρά στη δωδέκατη αξιολόγηση.

Τα ακίνητα αυτά, λογικά, θα ευρίσκονται στα χαρτοφυλάκια των κερδοσκοπικών funds, στα οποία μεταβίβασαν οι τράπεζες τα κόκκινα δάνεια με την εγγύηση του «ΗΡΑΚΛΗΣ» του ελληνικού δημοσίου για να μπορούν να κερδοσκοπούν. Εδώ διακινδυνεύει το κράτος 23 δισεκατομμύρια ξανά για τις τράπεζες, 23 δισεκατομμύρια που ενδεχομένως θα επιβαρύνουν το δημόσιο χρέος μας, το οποίο, ήδη, βρίσκεται στα 390 δισεκατομμύρια ευρώ.

Την ίδια στιγμή οι τράπεζες εμφανίζουν ζημιές, χωρίς να έχουν ενεργοποιηθεί οι διατάξεις του αναβαλλόμενου φόρου λόγω του σκανδαλώδους hive-down, όπως έχουμε αναλύσει πολλές φορές στο παρελθόν. Ίσως δε χρειαστεί μια νέα ανακεφαλαιοποίησή τους, αν και το ΤΧΣ δεν έχει πλέον κεφάλαια.

Το άρθρο 9 είναι διαδικαστικό όσον αφορά στις προθεσμίες για ποινικές δίκες.

Επίσης διαδικαστικό είναι και το άρθρο 10, το οποίο όμως αφορά δίκες στα διαιτητικά δικαστήρια.

Κλείνοντας, αυτό που μας προξένησε μεγάλη εντύπωση με την υπόθεση Λιβανού είναι ο ισχυρισμός σύμφωνα με τον οποίο θίχτηκε ο κώδικας αξιών του Πρωθυπουργού. Δεν θίχτηκε με τον «λεκέ» των είκοσι τεσσάρων χιλιάδων νεκρών, που είπε Βουλευτής του, με το σκάνδαλο Γεωργιάδη - Κεραμέως και με τις ψηφοθηρικές δηλώσεις του νέου Υπουργού Γεωργίας στο παρελθόν, ούτε με τα αντισταθμιστικά οφέλη σε δήμους για να φιλοξενήσουν μεταναστευτικές δομές ενάντια στις επιθυμίες των κατοίκων τους. Θίχτηκε μόνο με την ψηφοθηρία που ανέφερε ο Δήμαρχος Σπάρτης, λύνοντάς μας την απορία σχετικά με το ταμείο Μολυβιάτη, το μεγαλύτερο μέρος των χρημάτων του οποίου ακόμη αναζητείται. Δεν έχει βρεθεί ακόμη.

Όταν δε, ακόμη και πρόσφατα, αναφέρεται σε άρθρα, που θα καταθέσουμε στα Πρακτικά, πως και από το Ταμείο Ανάκαμψης και από τον νέο αναπτυξιακό νόμο θα μοιραστούν χρήματα για να κερδηθούν οι εκλογές, δεν είναι εύλογο να αναρωτιόμαστε πού υπάρχει αυτός ο αξιακός κώδικας του Πρωθυπουργού; Στις συγγνώμες για τα ένα εκατομμύριο τριακόσιες χιλιάδες στρέμματα που κάηκαν; Για τις καταστροφικές πλημμύρες και για το χάος που προκλήθηκε με μία ημέρα χιονόπτωσης, χωρίς όμως να παρασυρθεί κανένας;

Φυσικά καταψηφίζουμε την ΠΝΠ.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε κι εμείς.

Τον λόγο έχει η τελευταία εισηγήτρια των κομμάτων κ. Μπακαδήμα από το ΜέΡΑ25.

Χοντρικά θα φτάσουμε στις 11.55΄ με 12.00΄, οπότε θα γίνει η διακοπή του νομοσχεδίου και θα ξεκινήσουν οι άρσεις ασυλιών, γιατί έχουν ειδοποιηθεί οι Βουλευτές για τις 12.00΄ και γύρω στις 12.45΄ με 13.00΄, που αναμένεται να ολοκληρωθούν οι άρσεις με την ψηφοφορία, θα συνεχίσουμε κανονικά.

Λέω από τώρα ότι θα πάρει τον λόγο ο Πρόεδρος της Ελληνικής Λύσης κ. Κυριάκος Βελόπουλος και μετά έχει ζητήσει τον λόγο ως Κοινοβουλευτικός Εκπρόσωπος που είναι σήμερα ο κ. Αλεξιάδης, εκτός αν μιλήσει ο Υπουργός, οπότε ενδεχομένως οι Κοινοβουλευτικοί να θέλουν να τον ακούσουν και να μιλήσουν μετά.

Κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζήτηση επί σχεδίου νόμου που αφορά την κύρωση της ΠΝΠ της 28ης Ιανουαρίου 2022, η οποία με τη σειρά της αποτελείται από δέκα άρθρα χωρισμένα σε δύο μέρη. Πρόκειται, χωρίς καμμία αμφιβολία, για ένα ακόμη λιθαράκι στην αντικοινοβουλευτική πρακτική εκδόσεων πράξεων νομοθετικού περιεχομένου, που δεν την ακολουθεί μόνο η Νέα Δημοκρατία, αλλά την ακολουθούν όλες οι μνημονιακές κυβερνήσεις. Όμως η συγκεκριμένη πράξη έχει τη διαφορά ότι κατατέθηκε όσο συζητούσαμε εδώ στην Ολομέλεια την πρόταση δυσπιστίας προς την Κυβέρνηση.

Με το άρθρο λοιπόν 1 της πράξης νομοθετικού περιεχομένου απαλλάσσεται αναδρομικά από τον φόρο εισοδήματος κατά ποσοστό 100% αντί για 65% το επίδομα επικίνδυνης εργασίας σε αξιωματικούς, υπαξιωματικούς και οπλίτες των ενόπλων δυνάμεων, της ελληνικής αστυνομίας, του πυροσβεστικού σώματος και του λιμενικού, καθώς και η ειδική αποζημίωση που καταβάλλεται στο ιατρικό και νοσηλευτικό προσωπικό και τα πληρώματα ασθενοφόρων του ΕΚΑΒ.

Με το άρθρο 2 έχουμε και εδώ μία παράταση. Παρατείνεται έως 28 Φεβρουαρίου 2022 -από 31 Ιανουαρίου 2022 που ήταν- η προθεσμία καταβολής της πρώτης δόσης ρύθμισης βεβαιωμένων στις ΔΟΥ και τα ελεγκτικά κέντρα οφειλών δόσεων στο πλαίσιο της αντιμετώπισης των επιπτώσεων του κορωνοϊού. Πρόκειται για μία ακόμη παράταση καταβολής οφειλών, χωρίς να κάνουμε το σημαντικό βήμα της διαγραφής τους, όπως ζητά το ΜέΡΑ25 από την πρώτη στιγμή. Και μάλιστα, μιλάμε για έναν εξαιρετικά βραχυπρόθεσμο χαρακτήρα, μιας και έχουμε παράταση ενός μήνα.

Το άρθρο 3 παρέχει τη δυνατότητα ρύθμισης οφειλών από φόρους εισοδήματος και προστίμων που προκύπτουν από τροποποιητικές δηλώσεις φορολογίας εισοδήματος για αναδρομικά ποσά συντάξεων προηγούμενων ετών κατόπιν αίτησης του οφειλέτη. Το Ενιαίο Δίκτυο Συνταξιούχων σε δελτίο Τύπου του κάνει λόγο για «ληστεία» και για «τοκογλυφία» -οι λέξεις είναι ακριβώς όπως αναφέρονται στο δελτίο Τύπου- σε βάρος πάνω από ένα εκατομμύριο συνταξιούχων, επισημαίνοντας ότι οι συνταξιούχοι έλαβαν αναδρομικά τον Οκτώβριο του 2020 χωρίς τον τόκο 6%, που όριζαν οι δικαστικές αποφάσεις. Έτσι, τα ποσά που αφορούσαν περικοπές του 2015 και του 2016, τους χορηγήθηκαν κατά 30% μειωμένα. Τώρα στα ποσά αυτά επιβάλλεται φορολόγηση που κατά μέσο όρο φτάνει το 33%, ενώ για εξόφληση σε δόσεις θα προκύψει και 24% πρόσθετη επιβάρυνση λόγω του ετήσιου επιτοκίου.

Φυσικά, έχουν δίκιο οι συνταξιούχοι να μιλούν για ληστεία, αλλά δεν μπορώ να μην σχολιάσω και την υποκρισία του ΣΥΡΙΖΑ, ο οποίος σχολίασε πως η Νέα Δημοκρατία επιμένει να εμπαίζει τους συνταξιούχους και να μειώνει το εισόδημά τους όταν η ακρίβεια καλπάζει.

Όμως, ας θυμηθούμε πως ο κυβερνητικός, μνημονιακός ΣΥΡΙΖΑ, όχι μόνο δεν ακύρωσε τις ευάριθμες μειώσεις συντάξεων που είχαν επιβάλει οι προηγούμενες κυβερνήσεις της Νέας Δημοκρατίας και του ΠΑΣΟΚ, όχι μόνο καθόρισε τον τρόπο υπολογισμού και το ύψος των συντάξεων με τον διαβόητο νόμο Κατρούγκαλου, τον ν.4387/2016, επέβαλε μεσοσταθμικά νέες μειώσεις για τους νέους συνταξιούχους, όχι μόνο νομοθέτησε την απαγόρευση στις επόμενες κυβερνήσεις της αναστολής των σχετικών μνημονιακών νόμων, αλλά επιπλέον, μείωσε περαιτέρω το εισόδημα των συνταξιούχων μέσω μείωσης των επικουρικών έως και 50%, της παρακράτησης των αναδρομικών για σχεδόν ένα έτος, της κατάργησης του ΕΚΑΣ και αυξημένων εισφορών υπέρ υγείας.

Με το άρθρο 4 της ΠΝΠ παρατείνεται έως 31 Μαρτίου 2022 η προθεσμία σύνταξης οριστικών συμβολαίων μεταβίβασης ακινήτων με επαχθή αιτία ή αιτία δωρεάς ή γονικής παροχής, επί των οποίων ο υπολογισμός του οικείου φόρου πραγματοποιείται ως εάν η μεταβίβαση είχε συντελεστεί την 31η Δεκεμβρίου 2021.

Με το άρθρο 5 παρέχεται η δυνατότητα υπαγωγής σε ρύθμιση οφειλών από ειδικό φόρο κατανάλωσης, φόρο προστιθέμενης αξίας και λοιπών συνεισπραττομένων επιβαρύνσεων των έτοιμων προς κατανάλωση αλκοολούχων ποτών και άλλων αλκοολούχων προϊόντων, οι οποίες βεβαιώθηκαν το διάστημα μεταξύ 1ης Μαρτίου 2020 και 31ης Ιουλίου 2021. Πρόκειται για μία ακόμη επιλεκτική –θεωρούμε- ρύθμιση που διευκολύνει παραγωγούς και εμπόρους οινοπνευματωδών.

Με το άρθρο 6 –και αυτό είναι για εμάς ένα από τα σημαντικότερα άρθρα μαζί με το κομμάτι των συνταξιούχων- παρατείνεται κατά τρεις μήνες η ειδική διαχείριση της εταιρείας «ΛΑΡΚΟ». Ακόμη, προβλέπεται ότι σε περίπτωση που δεν ολοκληρωθεί η διαδικασία μεταβίβασης τουλάχιστον του 75% του συνόλου του ενεργητικού της εταιρείας εντός δεκαοκτώ μηνών, αντί για δεκαπέντε που προβλεπόταν, τότε η ειδική διαχείριση θεωρείται ότι έχει λήξει και ο ειδικός διαχειριστής υποχρεούται να υποβάλει αίτηση πτώχευσης της επιχείρησης. Πρόκειται, χωρίς καμμία αμφιβολία, για μία μικρή παράταση της προαναγγελθείσας εκποίησης, του ξεπουλήματος της εμβληματικής «ΛΑΡΚΟ».

Ως ΜέΡΑ25 εξαρχής ταχθήκαμε εναντίον της εκποίησης και στηρίζουμε ενεργά τους εργαζόμενους στον αγώνα τους.

Κυρίες και κύριοι συνάδελφοι, το νικέλιο και το κοβάλτιο είναι πλούτος της χώρας και είναι πλούτος που ανήκει στη «ΛΑΡΚΟ». Είναι απαραίτητα στοιχεία των τεχνολογιών που έρχονται. Εμείς, ως ΜέΡΑ25, είμαστε αποφασισμένοι να προτάξουμε ένα πράσινο σχέδιο ανάπτυξης και παραγωγικής ανασυγκρότησης στο οποίο η «ΛΑΡΚΟ» αποτελεί θεμέλιο λίθο.

Η Κυβέρνηση, όμως, αλλά και το μνημονιακό τόξο γενικότερα, δυστυχώς, είναι αποφασισμένοι να ρευστοποιήσουν, να την ξεπουλήσουν, να τη δώσουν στην ολιγαρχία την οποία ξέρουν να υμνούν και να εξυπηρετούν -δυστυχώς, για τη χώρα- τόσο καλά.

Η «ΛΑΡΚΟ» με το δικό μας σχέδιο ανάπτυξης θα συμμετέχει και στην παραγωγή φθηνής αιολικής ενέργειας στα ανοικτά της Εύβοιας, αλλά και στην κατανάλωση αυτής της ενέργειας για τη δημιουργία μπαταριών με το νικέλιο και το κοβάλτιο που χρειάζεται γι’ αυτές και που θα καταφέρει να εφοδιάσει με ενέργεια τις επόμενες από εμάς γενιές.

Το μέλλον είναι δεδομένο πως θα εξαρτηθεί από επιχειρήσεις, όπως η «ΛΑΡΚΟ» και πρέπει να εντάξουμε τη «ΛΑΡΚΟ» σε ένα τέτοιο πλαίσιο ανάπτυξης, ώστε να μην δούμε να χάνεται, να μην χαθεί το τρένο της πράσινης βιομηχανικής επανάστασης. Δυστυχώς, όμως, αντ’ αυτού βλέπουμε την Κυβέρνηση αποφασισμένη να επενδύσει σε ένα μέλλον, όπως εκείνη το βλέπει, παραδίδοντας τις επιχειρήσεις και τον πλούτο της χώρας στην ολιγαρχία.

Βέβαια –και εδώ θα αντιδράσουν πάλι οι συνάδελφοι του ΣΥΡΙΖΑ- δεν μπορούμε να μην λησμονήσουμε -και κανείς μας, φρονώ, πως δεν λησμονεί- την υποκρισία του κυβερνητικού, μνημονιακού ΣΥΡΙΖΑ, καθώς να θυμίσουμε πως ήταν δικός του Υπουργός Περιβάλλοντος και Ενέργειας του ΣΥΡΙΖΑ, ο κ. Σταθάκης, που δήλωνε τον Μάρτη του 2018 ότι όλα τα σενάρια είναι πλέον ανοιχτά για τη «ΛΑΡΚΟ». Και ήταν δικός του ο Υπουργός Οικονομικών, ο Ευκλείδης Τσακαλώτος, που τον Μάρτιο του 2019 διαβεβαίωνε εγγράφως την Ευρωπαϊκή Επιτροπή ότι εξετάζει την εκποίηση της «ΛΑΡΚΟ», αναφέροντας χαρακτηριστικά πως η Ελληνική Δημοκρατία είναι έτοιμη να εξετάσει προτάσεις ιδιωτών στα πλαίσια διαφανών και ανοικτών διαδικασιών.

Ως εκ τούτου, κυρίες και κύριοι συνάδελφοι, το θέμα για τον ΣΥΡΙΖΑ είναι για ακόμη μια φορά ποιος θα διαχειριστεί τη «ΛΑΡΚΟ». Δεν είναι το θέμα του η διασφάλιση της βιωσιμότητας και η διατήρηση της «ΛΑΡΚΟ».

Με το άρθρο 7 τώρα -για να επιστρέψω στην ΠΝΠ που συζητάμε- παρατείνεται μέχρι το τέλος Μαρτίου το χρονικό διάστημα, για το οποίο δεν απαιτείται σύνταξη ηλεκτρονικής ταυτότητας κτηρίου για κάθε δικαιοπραξία εν ζωή με αντικείμενο τη μεταβίβαση ή τη σύσταση εμπράγματου δικαιώματος σε ακίνητο ή και σε ακίνητο χωρίς κτίσμα.

Σε ό,τι αφορά τώρα το δεύτερο μέρος της ΠΝΠ που είναι τα άρθρα 8 έως και 10, θα σταθώ σε αυτά λέγοντας πως, αυτό που φάνηκε από την πρόσφατη κακοκαιρία «Ελπίδα» ήταν η πλήρης ανεπάρκεια και ανετοιμότητα και ανικανότητα –επιτρέψτε μου, τη χρήση της λέξης- της Κυβέρνησης της Νέας Δημοκρατίας να αντιμετωπίσει μία προβλεφθείσα έντονη χιονόπτωση. Πραγματικά ήταν εξαιρετικά έντονη, αλλά είχε προβλεφθεί από τους μετεωρολόγους μέχρι και την ώρα που θα μας επισκεπτόταν.

Τι είδαμε, όμως, αντί για την προετοιμασία που θα περιμέναμε; Αφάνταστη ταλαιπωρία πολιτών που είχαν αποκλειστεί σε κεντρικές οδικές αρτηρίες, όχι μόνο στην Αττική Οδό, αλλά σε κεντρικές αρτηρίες της Αττικής. Η Κατεχάκη έμεινε κλειστή για μέρες και η Μεσογείων το ίδιο. Είδαμε τις εικόνες στα τρένα της «ΤΡΑΙΝΟΣΕ». Είδαμε συμπολίτες μας να μένουν χωρίς ηλεκτρικό ρεύμα για δύο ή και τρεις μέρες. Είδαμε, πραγματικά, κυριολεκτικά να νεκρώνει η κοινωνικοοικονομική ζωή στις πληγείσες περιοχές, μεταξύ των οποίων και η πρωτεύουσα της χώρας μας για σχεδόν τέσσερις μέρες.

Μπροστά σε αυτό –για να μην χρησιμοποιήσω τη λέξη χάλι-, μπροστά σε αυτή την κατάσταση που βλέπαμε όλοι, η Νέα Δημοκρατία, η Κυβέρνηση επέλεξε να κηρύξει αργία σε δημόσιο και ιδιωτικό τομέα. Το έκανε με λίγη καθυστέρηση, βέβαια, όταν έβλεπε όλο το χιόνι την πρώτη μέρα και οι άνθρωποι ήταν στις δουλειές τους κλήθηκαν να επιστρέψουν εν μέσω χιονόπτωσης.

Γι’ αυτό, λοιπόν, σε αυτό το πλαίσιο το Υπουργείο Δικαιοσύνης με δύο υπουργικές αποφάσεις ανέστειλε τη λειτουργία των δικαστηρίων στις πληγείσες περιοχές για το χρονικό διάστημα 25 έως 28 Ιανουαρίου.

Με τις προτεινόμενες ρυθμίσεις επιδιώκεται η λήψη μέτρων για την αποφυγή κινδύνου εκπνοής νομοθετικώς προβλεπόμενων προθεσμιών λόγω της αναστολής που προανέφερα.

Προφανώς και πρόκειται για τεχνικού χαρακτήρα ρυθμίσεις, προκειμένου να αντιμετωπιστεί ένα πρόβλημα που δημιουργήθηκε από την αναστολή λειτουργίας των δικαστηρίων.

Είπατε, κύριε Υπουργέ, στη συζήτηση στην επιτροπή πως έχουμε μια πράξη νομοθετικού περιεχομένου που αφορά εν πολλοίς παρατάσεις προθεσμιών. Πράγματι, δεν θα διαφωνήσω μαζί σας. Όμως, δυστυχώς, μαζί με τις παρατάσεις που προκύπτουν από δική σας –δεν μιλώ για προσωπική σας, της Νέας Δημοκρατίας- αδυναμία να προβλέψετε και να λειτουργήσετε εντός προθεσμιών, δεν μπορούμε να λησμονήσουμε και να κάνουμε πως δεν βλέπουμε πως στην πράξη νομοθετικού περιεχομένου, που για ακόμη μία φορά φέρνετε καταπατώντας το δικό σας νόμο για το επιτελικό κράτος, φέρνετε εξαιρετικά σημαντικά άρθρα, άρθρα που θα αλλάξουν όχι μόνο τη ζωή της γενιάς της δικής μας, αλλά και των επόμενων, όπως είναι «ΛΑΡΚΟ», όπως είναι το άρθρο για τους συνταξιούχους. Δεν μπορούμε να κάνουμε κάτι άλλο ως ΜέΡΑ25 παρά να καταψηφίσουμε την πράξη νομοθετικού περιεχομένου.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ και εγώ.

Για να κερδίσουμε τα πέντε λεπτά μέχρι να έρθει ο κ. Αθανασίου που θα κάνει τις άρσεις ασυλιών, ας έρθει ο πρώτος από τους κατ’ εξαίρεση ομιλητές ο κ. Καράογλου, μετά είναι η κ. Αχτσιόγλου, που θα είναι βέβαια μετά τον κ. Βελόπουλο και τον κ. Αλεξιάδη, η κ. Γιαννακοπούλου και ο κ. Κατσώτης οι κατ’ εξαίρεση.

Γρήγορα, κύριε Καράογλου, ούτε μισό δευτερόλεπτο πάνω από τα επτά λεπτά.

Ορίστε, έχετε τον λόγο.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ πάρα πολύ, κύριε πρόεδρε.

Κύριε Υπουργέ, κυρίες και κύριοι συνάδελφοι, όσοι είμαστε οικονομολόγοι διδαχτήκαμε από τους καθηγητές μας ή από τα πανεπιστημιακά συγγράμματα ότι η οικονομία είναι ένα σύνολο από ανταγωνιστικές αγορές οι οποίες αλληλεπιδρούν μεταξύ τους.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Στο πέρασμα των χρόνων η εμπειρία και η εφαρμογή στην πράξη μας οδήγησε να επαναδιατυπώσουμε άτυπα την παραπάνω θεωρία, θέτοντας ως κεντρική ιδέα ότι η οικονομία είναι μέρος της κοινωνίας, η οποία είναι μέρος της βιόσφαιρας. Ανεξάρτητα ποια από τις δύο απόψεις ασπάζεται κανείς, πέραν της έντασης και των όποιων πεδίων παρέμβασης, η ουσία παραμένει η ίδια, αφού στο διεθνοποιημένο οικονομικό περιβάλλον που ζούμε, η οικονομία πρέπει να τίθεται πάντα στην υπηρεσία των ανθρώπων, εξασφαλίζοντας κοινωνική δικαιοσύνη και ευημερία.

Ως εκ τούτου, η οικονομία αποκτά κοινωνικά χαρακτηριστικά, μόνο όταν περιορίζονται η οικονομική δυσπραγία και οι ανισότητες. Για τον σκοπό αυτό άλλωστε η Κυβέρνηση του Κυριάκου Μητσοτάκη, υλοποιεί ανθρωποκεντρικές πολιτικές που στον πυρήνα τους έχουν την ενίσχυση των χαμηλών και μεσαίων εισοδημάτων. Άλλωστε τόσο οι επιχειρήσεις όσο και οι ιδιώτες μπορούν να ακμάζουν μόνον αν η οικονομία τίθεται στην υπηρεσία τους. Στο πλαίσιο, λοιπόν, αυτό οραματιζόμαστε και εργαζόμαστε για την υιοθέτηση ενός νέου παραγωγικού μοντέλου, ενός παραγωγικού μοντέλου που θα είναι βιώσιμο και συμπεριληπτικό, απαλλαγμένο από ξεπερασμένα δόγματα και αποτυχημένες πρακτικές που έχουν κριθεί στο πεδίο της πράξης. Ένα παραγωγικό μοντέλο στο οποίο θα χωρούν όλοι, χωρίς διακρίσεις και αποκλεισμούς. Ένα παραγωγικό μοντέλο προσανατολισμένο στις ανάγκες των πολιτών και της αγοράς, δίχως μονοδιάστατα χαρακτηριστικά.

Έχοντας, λοιπόν, ως αρχή πως όταν αλλάζουν οι ιδέες έρχεται πάντα και η σειρά της πραγματικότητας, η Κυβέρνησή μας κινείται σε τρεις άξονες: Στην ενίσχυση των χαμηλών και μεσαίων εισοδημάτων, στην προσπάθεια η ενίσχυση αυτή να φτάνει πάντα στον πολίτη και να αποτυπώνεται στον οικογενειακό του προϋπολογισμό, καθώς και στην προσπάθεια η ενίσχυση αυτή να είναι δημοσιονομικά εφικτή.

Η αλήθεια, λοιπόν, κυρίες και κύριοι συνάδελφοι, είναι πως παρά τη δυσμενή συγκυρία εντός του 2021 ενισχύθηκε το διαθέσιμο εισόδημα της συντριπτικής πλειοψηφίας των νοικοκυριών. Ο λόγος δεν είναι άλλος από τις καίριες παρεμβάσεις της Κυβέρνησης που αποδεικνύει εμπράκτως πως έχει ανοιχτά μάτια και αυτιά βλέπει, ακούει, συνομιλεί με την κοινωνία και βεβαίως, ακούει και καταγράφει τις αγωνίες της. Στις δρομολογημένες παρεμβάσεις προστίθενται και άλλες που έχουν ως κεντρική επιλογή τη μείωση των φορολογικών βαρών. Ήδη ανακοινώθηκε η νέα μόνιμη μείωση του ΕΝΦΙΑ που αθροιστικά φτάνει στο 35%, ξεπερνώντας και αυτό που προεκλογικά είχαμε υποσχεθεί το 30%, μείωση του ΕΝΦΙΑ, από τον οποίο θα εισπραχθούν 350 εκατομμύρια ευρώ φέτος λιγότερα.

Η δεύτερη αύξηση του κατώτατου μισθού για το 2022, το ύψος της οποίας θα ανακοινωθεί εντός του Απριλίου και θα ισχύει από την 1η Μαΐου του 2022, ενώ ήδη σήμερα ανακοινώθηκε νέα παρέμβαση για την επιδότηση στους λογαριασμούς ενέργειας για τον μήνα Φεβρουάριο.

Από κει και πέρα, όλα είναι ανοικτά και τα εξετάζει με προσοχή το αρμόδιο Υπουργείο για το αν θα μειωθεί ο συντελεστής ΦΠΑ για βασικά τρόφιμα ή καύσιμα, αρκεί φυσικά όλα αυτά να κινούνται στο πλαίσιο της αντοχής της ελληνικής οικονομίας και να μας το επιτρέπουν τα δημοσιονομικά μας περιθώρια.

Σχετικά με την επιστρεπτέα προκαταβολή ο Υπουργός Οικονομικών κ. Σταϊκούρας, είχε δηλώσει ότι ενώ διατέθηκαν σε επιχειρήσεις περίπου 8,3 δισεκατομμύρια ευρώ, οι οφειλές που έχουν βεβαιωθεί είναι μόλις 3 δισεκατομμύρια ευρώ και τον Ιούνιο αναμένεται να επιστραφούν περίπου 2,3 δισεκατομμύρια ευρώ.

Άρα διαμορφώνουμε ένα μέτωπο ορθολογισμού και υπευθυνότητας απέναντι σε εκείνους που μοιράζουν αφειδώς χρήματα που δεν υπάρχουν, γιατί έχει αποδειχθεί στην πράξη ότι τα λεφτόδεντρα που κάποιοι υποσχόντουσαν δεν υπάρχουν. Εύκολες λύσεις δεν υπάρχουν και αυτό πρέπει να γίνει κατανοητό από όλους.

Το άκρως θετικό, όμως, είναι αγαπητοί συνάδελφοι, ότι οι εκτεταμένες μεταρρυθμίσεις που έχουν λάβει χώρα τα τελευταία χρόνια, αλλάζουν δομικά την εθνική μας οικονομία. Μάλιστα με την πολύτιμη συνεισφορά του Ταμείου Ανάκαμψης δημιουργούνται μοναδικές συνθήκες, ώστε μεσοπρόθεσμα η οικονομική ανάπτυξη να ξεπεράσει κατά πολύ τα σημερινά προβλεπόμενα επίπεδα και να σταθεροποιηθεί υψηλότερα συγκριτικά με το μέσο όρο της Ευρωπαϊκής Ένωσης.

Σε κάθε περίπτωση, όμως, η χώρα μας πρέπει να επενδύσει στη γνώση και το ταλέντο, να εμπιστευθεί και να βασιστεί στις τεράστιες δημιουργικές προσπάθειες της νέας γενιάς. Οι καταλύτες γι’ αυτήν την εκτόξευση υπάρχουν και το νομοσχέδιο που σήμερα συζητούμε επιδιώκει να τους ενισχύσει, αντιμετωπίζοντας μια σειρά από επείγουσες καταστάσεις που διαμορφώθηκαν τον Ιανουάριο του 2022, λόγω της πανδημίας, αλλά και λόγω της πρόσφατης κακοκαιρίας.

Μέσω της νομοθετικής πρωτοβουλίας διευκολύνουμε τους συμπατριώτες μας και τους επαγγελματικούς κλάδους να ανταποκριθούν σε μια σειρά φορολογικών υποχρεώσεων προς το κράτος. Επίσης, διασφαλίζουμε την αποτελεσματικότητα της δικαστικής προστασίας των πολιτών, ανάγκη η οποία προέκυψε από την αναστολή της λειτουργίας των δικαστηρίων στις περιοχές της χώρας που επλήγησαν από την πρόσφατη κακοκαιρία.

Στο πλαίσιο, λοιπόν, αυτό παρατείνεται έως 28 Φεβρουαρίου του 2022 αντί για 31 Ιανουαρίου του 2021 η δυνατότητα καταβολής της πρώτης δόσης ρύθμισης βεβαιωμένων οφειλών δόσεων των φυσικών και νομικών προσώπων. Επίσης, παρέχεται δυνατότητα ρύθμισης οφειλών σε δύο έως σαράντα οχτώ δόσεις από φόρο εισοδήματος και πρόστιμα που προκύπτουν από τροποποιητικές δηλώσεις φορολογίας εισοδήματος για αναδρομικά ποσά συντάξεων προηγούμενων ετών.

Επιπλέον διευκολύνονται με παράταση έως την 31η Μαρτίου του 2022 χιλιάδες ιδιοκτήτες ακινήτων και όσοι εμπλέκονται στη διαδικασία μεταβίβασης ακινήτων, που είχαν υποβάλει τις δηλώσεις φόρου μεταβίβασης γονικών παροχών και δωρεών έως την 31η Δεκεμβρίου του 2021. Ακόμη, το επίδομα προσωπικού Ενόπλων Δυνάμεων, Σωμάτων Ασφαλείας και ΕΚΑΒ απαλλάσσεται αναδρομικά από 1-1-2022 από τον φόρο εισοδήματος σε ποσοστό 100% από το 65% που ίσχυε μέχρι τότε.

Συνοψίζοντας και κλείνοντας, η Κοινοβουλευτική Ομάδα της Νέας Δημοκρατίας υπερψηφίζει το συγκεκριμένο νομοσχέδιο, γιατί πολιτική δεν είναι μόνο οι μεγάλες αποφάσεις, αλλά και η διαχείριση των λεπτομερειών των μικρών θεμάτων, εκείνων, δηλαδή, που κάνουν την ουσιαστική διαφορά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ πολύ, κύριε συνάδελφε.

Στο σημείο αυτό θα διακόψουμε για λίγο τη συζήτηση για την κύρωση της πράξης νομοθετικού περιεχομένου, ώστε να περάσουμε στις άρσεις ασυλίας και θα επανέλθουμε στο νομοσχέδιο.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με τα άρθρα 62 του Συντάγματος και το άρθρο 83 του Κανονισμού της Βουλής για τις αιτήσεις άρσης της ασυλίας των Βουλευτών κυρίων Μάριου Σαλμά και Διονυσίου Σταμενίτη.

Ο κ. Σταμενίτης έχει δύο δικογραφίες.

Από την αρμόδια Ειδική Επιτροπή Κοινοβουλευτικής Δεοντολογίας ανακοινώθηκε η έκθεση στις 19 Ιανουαρίου του τρέχοντος έτους, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Σαλμά.

Από την ίδια πάλι επιτροπή, την Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 2-2-2022, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Διονυσίου Σταμενίτη, ύστερα και από αίτημα του ιδίου, ο οποίος ήθελε να μην υπάρχει καμμία εκκρεμότητα και έτσι ζήτησε την άρση ασυλίας του.

Για την επόμενη δικογραφία του κ. Σταμενίτη η επιτροπή ανακοινώνει την έκθεσή της από 2-2-2022. Και εδώ τα μέλη της επιτροπής πρότειναν ομόφωνα την άρση της ασυλίας του κ. Διονυσίου Σταμενίτη, ύστερα και από επιθυμία του ιδίου του Βουλευτή να αρθεί η ασυλία του, για να δικαστεί η υπόθεση και να μην υπάρχει καμμία σκιά.

Σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία της άρσεως του άρθρου 108 παράγραφος 1 εδάφιο δεύτερο του Κανονισμού της Βουλής.

Ο λόγος δίδεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων, της 7ης Μαρτίου 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας.

Επίσης, υπενθυμίζω ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν «υπέρ» ή «κατά» της άρσης ασυλίας. Για όποιον το επιθυμεί, μπορεί να ψηφίσει «παρών».

Αφού λοιπόν ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, δηλαδή και για τις τρεις υποθέσεις, θα προχωρήσουμε σε ονομαστική ηλεκτρονική ψηφοφορία, όπως προανέφερα, χωριστά.

Η πρώτη, λοιπόν, υπόθεση αφορά τον συνάδελφο κ. Μάριο Σαλμά.

Κύριε συνάδελφε, έχετε τον λόγο για πέντε λεπτά με ανοχή.

**ΜΑΡΙΟΣ ΣΑΛΜΑΣ:** Κυρίες και κύριοι συνάδελφοι, πολύ γρήγορα -δεν θα σας κουράσω- θα πω με δυο λόγια γιατί είμαστε σήμερα εδώ.

Όπως ξέρετε, έχω καταθέσει μήνυση εναντίον του ψευδομάρτυρα, που πήγε να με μπλέξει στην υπόθεση «NOVARTIS», Νίκου Μανιαδάκη. Καθυστερούσε η υπόθεση στην προδικασία και αγωνιώντας να δω πού βρίσκεται η υπόθεση, σήκωσα το τηλέφωνο και πήρα μια γραμματέα στην Εισαγγελία για να μου πει πού βρίσκεται. Μου είπε ότι η εισαγγελέας που χρεώθηκε την υπόθεση έχει κάνει αίτηση εξαίρεσης και αυτή η αίτηση συζητείται στο Συμβούλιο Πλημμελειοδικών της Παρασκευής 8 Δεκεμβρίου 2019.

Εκείνη την ημέρα μου είπαν ότι «είναι ένας Σεβαστίδης Πρόεδρος, πάρτε τον τηλέφωνο». Μου έδωσαν το σταθερό τηλέφωνο στα δικαστήρια. Μόλις πήρα τηλέφωνο, λέω: «Καλημέρα σας. Ο κ. Σεβαστίδης; Είμαι ο Μάριος Σαλμάς και ήθελα να ρωτήσω…». Πριν τελειώσω, μου λέει «Κακώς με παίρνετε τηλέφωνο, εγώ είμαι δικαστής, δεν πρέπει να παρεμβαίνετε» και μου κλείνει το τηλέφωνο. Την ίδια ημέρα το απόγευμα, στέλνει αναφορά στον Άρειο Πάγο ότι εγώ πήρα να παρέμβω σε επίσπευση εκκρεμούς υπόθεσής μου.

Πρέπει να σας πω ότι εγώ τον πήρα στις 11.00΄ και στις 9.00΄ περίπου το Συμβούλιο Πλημμελειοδικών είχε ήδη αποφασίσει, όπως φαίνεται και από τα Πρακτικά που έχει η επιτροπή, ότι εξαιρεί τον εισαγγελέα. Δηλαδή, εγώ τον πήρα στις 11.00΄, το συμβούλιο είχε αποφασίσει από τις 9.00΄και ο ίδιος επικαλείται ότι πήρα να τον πιέσω για να επισπεύσει εκκρεμή υπόθεσή μου, δηλαδή να αποφασίσει το συμβούλιο το οποίο είχε ήδη αποφασίσει.

Δεν φτάνει αυτό, αλλά την ίδια ημέρα το βράδυ η Ένωση Δικαστών και Εισαγγελέων Ελλάδας, όπου προεδρεύει ο αδελφός του κ. Σεβαστίδη, έβγαλε ανακοίνωση –ακούστε!- χωρίς να συνεδριάσει. Γι’ αυτό πήρα τον λόγο σήμερα. Κατά τα άλλα, ευχαριστώ την επιτροπή που εισηγείται τη μη άρση της ασυλίας μου, γιατί δεν υφίσταται καν αδίκημα. Ζήτησα, όμως, τον λόγο γι’ αυτό, επειδή γίνεται πολλή κουβέντα για τη δικαιοσύνη. Η Ένωση Δικαστών και Εισαγγελέων Ελλάδας βγάζει ανακοίνωση το ίδιο βράδυ, χωρίς να μου ζητήσει εξήγηση, υιοθετώντας κατά γράμμα το τι είπε ένα μέλος της και εκδίδει ανακοίνωση ομόφωνη, ότι εγώ παρενέβην σε δικαστικό λειτουργό και σε έναν εισαγγελέα με έντονο ύφος, για να τους πιέσω για επίσπευση εκκρεμούς υπόθεσής μου.

Την άλλη ημέρα, αυτό το γεγονός προκάλεσε –ακούστε τώρα, πρωτάκουστα γεγονότα!- ανακοίνωση της Ένωσης Εισαγγελέων Ελλάδας, που υπογράφει η κ. Ζαΐρη με τον γραμματέα, που λέει ότι σχετικά με τη φερόμενη παρέμβαση Βουλευτή σε εισαγγελέα για εκκρεμή ποινική υπόθεση, το Διοικητικό Συμβούλιο της Ένωσης Εισαγγελέων Ελλάδας διασαφηνίζει ότι πράγματι ο συγκεκριμένος Βουλευτής επικοινώνησε στο υπηρεσιακό τηλέφωνο εισαγγελέα και με κόσμιο τρόπο ζήτησε να πληροφορηθεί την πορεία εκκρεμούς υπόθεσης με εγκαλούντα και παριστάμενο προς υποστήριξη της κατηγορίας τον ίδιο, η οποία εκκρεμεί στο Συμβούλιο Πλημμελειοδικών για παρεμπίπτον ζήτημα. Υπενθυμίζουμε δε, ότι κατά τον Κώδικα Ποινικής Δικονομίας γνώση της πορείας της δικογραφίας, καθώς και αντίγραφα αυτής στο στάδιο αυτό μπορούν να λαμβάνουν οι διάδικοι, ύποπτος, κατηγορούμενος και αυτός που παρίσταται προς υποστήριξη της κατηγορίας, προσερχόμενοι είτε οι ίδιοι είτε ο πληρεξούσιος δικηγόρος στο αρμόδιο γραφείο της εισαγγελίας. Υπ’ όψιν σας ότι σε αυτή τη φάση της προδικασίας η εισαγγελία έχει την ευθύνη, δεν την έχουν οι δικαστές.

Άρα, με τον πιο περίτρανο και μοναδικό τρόπο στην ιστορία, στα ελληνικά χρονικά, η ένωση εισαγγελέων αισθάνεται θιγμένη από την ανακοίνωση της Ένωσης Δικαστών και Εισαγγελέων Ελλάδας, που προεδρεύει ο αδελφός του κ. Σεβαστίδη, με τον οποίο εγώ μίλησα –ο ένας είναι εκπρόσωπος Τύπου και ο άλλος Πρόεδρος της ενώσεως- και τι λέει; Λέει, όχι με έντονο ύφος, αλλά με κόσμιο τρόπο. Άρα η Ένωση Δικαστών και Εισαγγελέων Ελλάδας με συκοφάντησε και έβγαλε ανακοίνωση έξω από τον Κώδικα Ποινικής Δικονομίας που προβλέπει ότι ήταν δικαίωμά μου να ενημερωθώ.

Συνεπώς, και κλείνω με αυτό, λίγη σημασία θα είχε εάν εγώ θα πήγαινα σε ένα δικαστήριο με αντίδικο δεν ξέρω ποιον, αλλά έχοντας το χαρτί της ένωσης εισαγγελέων, ποιος δικαστής θα πάρει οποιαδήποτε απόφαση; Γι’ αυτό και δεν έχει νόημα η άρση της ασυλίας μου, όταν η ένωση εισαγγελέων λέει ότι καλά έκανα και πήρα τηλέφωνο, ότι είναι δικαίωμά μου. Όμως, πλέον θα συνέβαινε αυτό που ο κ. Ρακιντζής, που ήταν ένας απ’ αυτούς που αντέδρασαν σε αυτήν την κατάπτυστη ανακοίνωση της Ένωσης Δικαστών και Εισαγγελέων Ελλάδας -τον ξέρετε όλοι, είναι πρώην Αρεοπαγίτης-, έγραψε άρθρο με τίτλο: «Τι δεν είναι παρέμβαση στη δικαιοσύνη;». Ουσιαστικά, λέει ότι θα καταντήσουν οι δικαστές σαν κάποιους στη Γαλλία ή κάποια χωριά που νόμιζαν ότι κανείς δεν τολμά να μιλήσει μαζί τους.

Επειδή εμείς εδώ είμαστε ένα νομοθετικό σώμα που σεβόμαστε τη διακριτή λειτουργία της δικαιοσύνης και των οργάνων της, σε κάθε περίπτωση στιγματίζουμε, όμως, τον συνδικαλισμό και τον τρόπο του να μην καλείται καν αυτός τον οποίο κατηγορούν. Γιατί δεν έχει ξαναβγάλει ποτέ τέτοια ανακοίνωση η Ένωση Δικαστών και Εισαγγελέων Ελλάδας για προσωπική υπόθεση. Γι’ αυτό μίλησα σήμερα, για να στιγματίσω και να γραφτεί στα Πρακτικά ότι πρέπει όλες οι εξουσίες να είναι πιο σοβαρές. Εν πάση περιπτώσει, γι’ αυτό ζήτησα να μην αρθεί η ασυλία μου, γιατί δεν τίθεται κανένα αδίκημα, σύμφωνα και με την ανακοίνωση της Ένωσης Εισαγγελέων Ελλάδας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Σαλμά.

Υπάρχει κάποιος συνάδελφος που θα ήθελε να λάβει τον λόγο γι’ αυτή την υπόθεση; Όχι.

Έχουμε τώρα δύο δικογραφίες του συναδέλφου κ. Σταμενίτη. Στη μία η κατηγορία είναι για απιστία με προκληθείσα ζημία που υπερβαίνει τις 120.000 ευρώ, όταν ήταν Πρόεδρος του Διοικητικού Συμβουλίου στην εταιρεία «ΟΛΥΜΠΙΑΚΑ ΑΚΙΝΗΤΑ Α.Ε.» και η δεύτερη αφορά μια συναυτουργία στην απιστία όταν για θέματα του ΟΛΠ όλο το συμβούλιο έκανε μία γνωμοδότηση μη δεσμευτική για τα έργα που έπρεπε να γίνουν.

Όπως είπα, ο κ. Σταμενίτης ζήτησε την άρση της ασυλίας του για να ξεκαθαρίσει το θέμα στα δικαστήρια και για να μην υπάρχει καμμία σκιά.

Κύριε Σταμενίτη, έχετε τον λόγο. Όπως είπα και στην αρχή, μπορείτε να τοποθετηθείτε και για τις δύο υποθέσεις, ανεξαρτήτως εάν η ψηφοφορία γίνει χωριστά. Συνεπώς, ο χρόνος για κάθε μία υπόθεση είναι πέντε λεπτά. Εγώ θα σας βάλω για αρχή πέντε λεπτά, αλλά μπορείτε να μιλήσετε δέκα λεπτά ή και λίγο παραπάνω, αν θέλετε.

**ΔΙΟΝΥΣΙΟΣ ΣΤΑΜΕΝΙΤΗΣ:** Κυρίες και κύριοι συνάδελφοι, βρίσκομαι ενώπιόν σας, προκειμένου να αποφανθείτε επί των αιτημάτων άρσης ασυλίας, ύστερα από αίτημα των αρμόδιων δικαστικών λειτουργών, που εδράζονται στη διερεύνηση δύο ποινικών υποθέσεων. Η πρώτη είναι σε σχέση με τη συμμετοχή μου ως εκπρόσωπος του ΤΕΕ σε συνεδρίαση του Τεχνικού Συμβουλίου του ΟΛΠ, το οποίο γνωμοδότησε για συγκεκριμένο έργο, και η δεύτερη σε σχέση με την εντεκάμηνη θητεία μου ως Προέδρου του Διοικητικού Συμβουλίου της εταιρείας «ΟΛΥΜΠΙΑΚΑ ΑΚΙΝΗΤΑ Α.Ε.».

Ξεκαθαρίζω ότι ζητώ εξαρχής την άρση ασυλίας μου και για τις δύο υποθέσεις, καθώς δεν υποκρύπτουν πολιτική σκοπιμότητα και θεωρώ ότι, ανεξάρτητα από τη βουλευτική ιδιότητα, θα πρέπει να κριθούν από τη δικαιοσύνη. Άλλωστε, αυτός είναι και ο λόγος που εγώ ζήτησα την επίσπευση της διαδικασίας από την πρώτη στιγμή.

Οφείλω, όμως, να εκφράσω την έκπληξη και την απορία που αισθάνθηκα όταν ενημερώθηκα για την εμπλοκή μου για τις δύο συγκεκριμένες υπό δικαστική διερεύνηση υποθέσεις. Ο λόγος έκπληξής μου είναι ότι στην πρώτη περίπτωση καλούμαι να λογοδοτήσω για την έκφραση επιστημονικής άποψης, η οποία δεν έχει ούτε δεσμευτικό χαρακτήρα ούτε ουδεμία σχέση με την προκήρυξη του έργου, την επιλογή του αναδόχου και τη συμβασιοποίηση για την εκτέλεσή του. Στη δεύτερη περίπτωση καλούμαι να λογοδοτήσω για την εκτέλεση μιας σύμβασης που ελέγχεται από τη δικαιοσύνη, με την οποίαν ουδεμία σχέση έχω εγώ, καθώς είχε λήξει έξι μέρες προτού αναλάβω την προεδρία της εταιρείας.

Επιτρέψτε μου, όμως, για δική σας ενημέρωση να παρουσιάσω τις δύο υποθέσεις και τους λόγους για τους οποίους βάσιμα προσδοκώ ότι η δικαιοσύνη θα με απαλλάξει.

(Θόρυβος στην Αίθουσα)

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Σταμενίτη.

Σας παρακαλώ, κύριοι συνάδελφοι. Δεν μπορούμε να παρακολουθήσουμε τον συνάδελφο τώρα. Είναι μια ιερή στιγμή για κάθε έναν εγκαλούμενο.

Συνεχίστε.

**ΔΙΟΝΥΣΙΟΣ ΣΤΑΜΕΝΙΤΗΣ:** Η πρώτη αφορά στη διεξαγωγή έρευνας από τη δικαιοσύνη όλης της διαδικασίας εκτέλεσης ενός τεχνικού έργου, μετά από μια ανώνυμη καταγγελία, με αντικείμενο την ανακατασκευή της προτεταμένης τριώροφης αποθήκης, συνολικής επιφανείας είκοσι οκτώ χιλιάδων τετραγωνικών μέτρων. Η δική μου εμπλοκή σε αυτήν τη διαδικασία ήταν η συμμετοχή μου ως εκπροσώπου του ΤΕΕ στο Τεχνικό Συμβούλιο του ΟΛΠ σε συνεδρίαση αυτού του γνωμοδοτικού -τονίζω- οργάνου την 6η Δεκεμβρίου του 2006, δεκαπέντε χρόνια πριν.

Στη συνεδρίαση αυτή, λοιπόν, σε ερώτημα που τέθηκε από την Τεχνική Υπηρεσία του ΟΛΠ αν και σε ποιο βαθμό συμφωνούμε να χαρακτηριστεί το συγκεκριμένο έργο ως τεχνικό έργο ειδικής φύσεως, τοποθετήθηκα θετικά. Σε αυτήν την ενέργεια αρχίζει και τελειώνει η μοναδική μου εμπλοκή, αν θέλετε, με το έργο, η οποία σε κανένα σημείο –επαναλαμβάνω- δεν σχετίζεται με τις διαδικασίες εκτίμησης, ανάθεσης, παρακολούθησης, εκτέλεσης και κοστολόγησης του έργου.

Θέλω να τονίσω ότι η άποψή μου παραμένει η ίδια και σήμερα, δεκαπέντε χρόνια μετά, καθώς αφορούσε επεμβάσεις επισκευής ζημιών από σεισμό σε κτήριο με διαξονική προέκταση, δηλαδή το σύνολο των δοκών και των διαδοκίδων στις δύο διευθύνσεις ήταν προτεταμένες, όπου εφαρμόζονταν μεγάλα κινητά φορτία τα οποία προσομοιάζουν σε φορτία οδογεφυρών. Σημειωτέον ότι αποτελούσε ένα είδος επέμβασης που δεν έχει ξαναγίνει στη χώρα μας, ενώ είναι χαρακτηριστικό ότι το κτήριο αποτελεί από τις ελάχιστες αντίστοιχες περιπτώσεις που είναι καταγεγραμμένες στη διεθνή βιβλιογραφία.

Μάλιστα, κι εδώ είναι αυτό το οποίο μου προκαλεί απορία, απόδειξη της ορθότητας της άποψής μου που εξέφρασα, της νομιμότητας της πράξης μου και της άρτιας τεχνικής σκοπιάς της θέσης μου αποτελούν, πρώτον, η σχετική απόφαση του κλιμακίου του Ελεγκτικού Συνεδρίου όπου, αναφορικά με την αιτιολογία, η οποία δικαιολογούσε τον χαρακτηρισμό του έργου ως ειδικής φύσεως, έκρινε ότι «η παραπάνω αιτιολογία είναι πλήρης και επαρκής ως περιέχουσα ειδική εμπεριστατωμένη και εκδιδόμενη στη διεθνή βιβλιογραφία τεχνική κρίση». Δεύτερον, η έκθεση ελέγχου των επιθεωρητών, στην οποία ο χαρακτηρισμός του έργου ως ειδικής φύσεως θεωρήθηκε ορθός και νόμιμος και δεν επιρρίπτονται πουθενά ευθύνες ή λάθος στην απόφαση της συγκεκριμένης συνεδρίασης του τεχνικού συμβουλίου. Μάλιστα, επιρρίπτονται ευθύνες στον ΟΛΠ γιατί δεν εκτέλεσε το έργο σύμφωνα με τη νομοθεσία για τα έργα ειδικής φύσεως.

Συνεπώς καθίσταται προφανές ότι η κρίση μου, ως μέλους του Τεχνικού Συμβουλίου του ΟΛΠ, είναι κατά παράβαση ακόμα και των πλέον στοιχειωδών κανόνων λογικής και ότι δεν υπάρχει καμμία ένδειξη που να ανατρέπει την μοναδικότητα των τεχνικών χαρακτηριστικών του συγκεκριμένου έργου που επέβαλαν τον χαρακτηρισμό του ως ειδικής φύσεως. Το μόνο που μπορεί να εντοπίσει κάποιος είναι τα αδιάσειστα στοιχεία που αποτελούν τρανή απόδειξη της ορθότητας της επιλογής μου.

Τώρα πάμε στη δεύτερη περίπτωση που αφορά στην ενδεκάμηνη θητεία μου στην εταιρεία «ΟΛΥΜΠΙΑΚΑ ΑΚΙΝΗΤΑ Α.Ε.» που ήμουν Πρόεδρος του Διοικητικού Συμβουλίου από 23-3-2009 μέχρι 1-3-2010, οπότε και παραιτήθηκα, δηλαδή δώδεκα χρόνια πριν. Η εταιρεία αυτή είναι μια ανώνυμη εταιρεία με κύριο σκοπό τη συντήρηση και διαχείριση των ολυμπιακών εγκαταστάσεων, ώστε να είναι σε λειτουργική ετοιμότητα για χρήση από δήμους, ομοσπονδίες, συλλόγους ή ιδιώτες.

Όσον αφορά στη δική μου περίπτωση, η διοίκηση που διαδέχτηκε τη δική μου διοίκηση, επιδιώκοντας να κλείσει τις οικονομικές εκκρεμότητες, να καταρτίσει τον τελικό λογαριασμό και στη συνέχεια να πληρώσει τις όποιες οφειλές είχαν δύο αυτοτελείς συμβάσεις για την παροχή υπηρεσιών συντήρησης και λειτουργίας των ολυμπιακών εγκαταστάσεων, προχώρησε στον οικονομικό έλεγχο της εκτέλεσης των συμβάσεων ζητώντας να γίνει έλεγχος από τον επιθεωρητή δημόσιας διοίκησης, ενέργεια στην οποία θα προέβαινα και εγώ, αλλά η αλλαγή κυβέρνησης μετά από τις εκλογές του 2009 και η παραίτησή μου δεν μου επέτρεψαν να ολοκληρώσω τον έλεγχο, ωστόσο ενημερώθηκε η νέα πολιτική ηγεσία γι’ αυτή την εκκρεμότητα. Από τον έλεγχο προέκυψαν διάφορα ζητήματα στην εκτέλεση της σύμβασης. Τα ζητήματα όμως -και εδώ είναι η απορία μου- δεν αφορούσαν στη δική μου θητεία, καθώς οι συμβάσεις αυτές υπογράφηκαν 19-7-2007 και έληξαν 17-3-2009, δηλαδή έξι ημέρες πριν αναλάβω τα καθήκοντά μου.

Με λίγα λόγια, η εκτέλεση της σύμβασης έγινε από προηγούμενες διοικήσεις και εδώ –επαναλαμβάνω- οφείλεται η μεγάλη έκπληξή μου, γιατί είναι προφανές ότι δεν είχα καμμία απολύτως σχέση ούτε με την προκήρυξη του διαγωνισμού ούτε με την επιλογή του συγκεκριμένου αναδόχου ούτε με την υπογραφή των συμβάσεων, την εκτέλεση τους, την αποδοχή τιμολογίων παροχής υπηρεσιών της συγκεκριμένης σύμβασης, την πληρωμή των τιμολογίων και ενώ, τέλος, δεν κατήρτισα ούτε τον τελικό λογαριασμό, μια διαδικασία που συμψηφίζονται και συμφωνούνται οικονομικές εκκρεμότητες και διαφορές, όπως και οι παρατηρήσεις στη διάρκεια της διαδικασίας παράδοσης-παραλαβής. Επομένως, όλες οι υποτιθέμενες δρομολογημένες ενέργειες κατά την κρίση των ελεγκτών είναι ηλίου φαεινότερο ότι δεν με αφορούν.

Ολοκληρώνοντας, κύριε Πρόεδρε, αισθάνομαι την ανάγκη να ενημερώσω το Σώμα ότι, κινούμενος πάντοτε με εισηγήσεις των υπηρεσιών, στη διάρκεια της θητείας μου όχι μόνο δεν ζημίωσα την εταιρεία, αλλά αντίθετα οι αποφάσεις μου και οι ενέργειές μου την ωφέλησαν πολλαπλώς, αφού με τις επιλογές για συντήρηση και διαχείριση των εγκαταστάσεων που περιλάμβαναν την απόφασή μου να μην παρατείνω τη συγκεκριμένη σύμβαση, την απόφασή μου να προχωρήσω στη διενέργεια νέου διεθνούς διαγωνισμού συντήρησης και διαχείρισης των εγκαταστάσεων και την απόφασή μου να προχωρήσω σε μικρούς πρόχειρους διαγωνισμούς μέχρι την ολοκλήρωση του νέου διεθνούς διαγωνισμού, η εταιρεία είχε και πολύ καλή συντήρηση των εγκαταστάσεων της, αλλά και το δημόσιο αποκόμισε σημαντική οικονομική ωφέλεια στους ένδεκα μήνες της δικής μου θητείας και τους είκοσι επτά επόμενους με συνολικό όφελος πάνω από 23 εκατομμύρια ευρώ.

Με τις επιλογές μου ενίσχυσα την ποιότητα της επίβλεψης του έργου, τη συντήρηση και τη διαχείριση των εγκαταστάσεων. Ακόμα, με την απόφασή μου να μην πληρώσω κανένα τιμολόγιο στους ένδεκα μήνες της διοίκησής μου, καμμία οικονομική υποχρέωση της εταιρείας προς τον εργολάβο από την εκτέλεση της συγκεκριμένης σύμβασης, που υπήρχαν όταν έληξε η σύμβαση περίπου 4.700.000 ευρώ, όπως επίσης και με τη σαφή εντολή μου προς τις τεχνικές υπηρεσίες να καταγράψουν τις απαιτήσεις και την παράδοση των εγκαταστάσεων και να τις κοινοποιήσουν στον εργολάβο, εξασφάλισα τον οικονομικό χώρο ώστε να διασφαλιστούν οι πιθανές απαιτήσεις της εταιρείας προς τον εργολάβο, οι οποίες θα προέκυπταν από πόρισμα οικονομικών ανεξάρτητων ελεγκτών κατά τη διάρκεια της κατάργησης του ειδικού λογαριασμού της εν λόγω σύμβασης.

Πέραν, όμως, των οικονομικών ωφελειών, τα ολυμπιακά ακίνητα αξιοποιήθηκαν -μέσω της παραχώρησης σε δήμους, αθλητικές ομοσπονδίες, πανεπιστημιακά ιδρύματα- στον μέγιστο βαθμό που επέτρεπε ο λίγος χρόνος που παρέμεινα στη διοίκηση, αποκτώντας κατ’ αυτόν τον τρόπο ουσιαστική μετα-ολυμπιακή χρήση. Ενημερώνω: Το «Παγκρήτιο» στον Δήμο Ηρακλείου, το «Πανθεσσαλικό» στον Δήμο Βόλου, το «Παμπελοποννησιακό» στον Δήμο Πατρών, μια εγκατάσταση στο Πανεπιστήμιο Πειραιά, οι εγκαταστάσεις στην Ιστιοπλοϊκή Ομοσπονδία και στην Ποδοσφαιρική Ομοσπονδία.

Αξιότιμες κυρίες και αξιότιμοι κύριοι συνάδελφοι, κρίνω εξαιρετικά χρήσιμο να αναφέρω ότι κατά τη διάρκεια της θητείας μου, όχι μόνο δεν υπήρξαν ζημιογόνοι χειρισμοί σε βάρος της εταιρείας, αλλά αντίθετα διασφαλίστηκαν στο ακέραιο τα συμφέροντα του ελληνικού δημοσίου. Οι πράξεις μου είχαν μοναδικό γνώμονα την εξυπηρέτηση του δημοσίου συμφέροντος, γι’ αυτόν τον λόγο θα ήθελα να δηλώσω ότι πραγματικά είμαι υπερήφανος για όσα συνέβησαν τους έντεκα μήνες της θητείας μου.

Ως εκ τούτου και με πλήρη βεβαιότητα της ορθότητας των πράξεών μου, οι οποίες κινήθηκαν –επαναλαμβάνω- με γνώμονα τη διασφάλιση του δημοσίου συμφέροντος και στις δύο περιπτώσεις, ζητώ την άρση της βουλευτικής μου ασυλίας με σκοπό τη δρομολόγηση των διαδικασιών, σύμφωνα με τα από τη νομοθεσία οριζόμενα, ώστε αυτές οι δύο υποθέσεις να ολοκληρωθούν, έχοντας τη βεβαιότητα για την πλήρη απαλλαγή μου, όπως άλλωστε έχει φανεί από το μέχρι σήμερα δικαστικό ιστορικό της υπόθεσης, οι οποίες όμως, δυστυχώς, για μένα, όταν ενημερώθηκαν ότι έχω βουλευτική ιδιότητα, ακυρώθηκαν και έτσι ξαναρχίζουν από την αρχή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Υπάρχει κάποιος συνάδελφος που θέλει να λάβει τον λόγο σε μία από αυτές τις υποθέσεις, δηλαδή στη δεύτερη κατά σειρά του πινακίου ή στην τρίτη κατά σειρά; Όχι, δεν υπάρχει κάποιος συνάδελφος.

Κυρίες και κύριοι συνάδελφοι, επισημαίνω ότι, όπως αναφέρθηκε, υπάρχουν τρεις υποθέσεις για άρση ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε και να την αναθεωρήσετε ως τη λήξη της ψηφοφορίας.

Για οποιαδήποτε απορία μπορείτε να απευθυνθείτε στο Προεδρείο, προκειμένου οι αρμόδιοι υπάλληλοι να σας συνδράμουν.

Παρακαλώ τώρα να ανοίξει το σύστημα της ηλεκτρονικής ψηφοφορίας και οι συνάδελφοι Βουλευτές να ψηφίσουν επί των αιτήσεων άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Θα ήθελα να ενημερώσω το Σώμα ότι έχουν έρθει στο Προεδρείο επιστολές καθώς και τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους.

Οι ψήφοι αυτές θα καταχωριστούν και θα συνυπολογιστούν στην ηλεκτρονική καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 99.α.)

ΑΛΛΑΓΗ ΣΕΛΙΔΑΣ

(Κατά τη διάρκεια της ψηφοφορίας την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):**Κυρίες και κύριοι συνάδελφοι, μέχρι να ολοκληρωθεί η καταμέτρηση θα επανέλθουμε στη συζήτηση του σχεδίου νόμου του Υπουργείου Οικονομικών.

Θα ήθελα να σας ζητήσω να συμφωνήσετε να δώσουμε πρώτα τον λόγο, αν και έχει ανακοινωθεί ότι θα μιλήσει ο κ. Βελόπουλος, για τρία, τέσσερα λεπτά στον κ. Παναγιωτόπουλο, τον Υπουργό Άμυνας, ο οποίος έχει μία ανειλημμένη μεγάλη υποχρέωση και μετά θα ακολουθηθεί το πρόγραμμα, όπως έχει εξαγγελθεί, θα μιλήσει ο κ. Βελόπουλος, η κ. Αχτσιόγλου κ.λπ..

Κύριε Υπουργέ, πριν πάρετε τον λόγο, θα μου επιτρέψετε, όπως το κάνω πάντα, πριν υπερασπιστείτε τη με γενικό αριθμό 1207 και ειδικό 175 τροπολογία, να σας ευχαριστήσω ιδιαιτέρως -και πιστεύω ότι εκφράζω και το όλον της Αιθούσης- που για μια ακόμα φορά δίνετε αυτή τη λύση, προκειμένου κυρίως να πληρωθούν οι εργαζόμενοι στα ναυπηγεία Σκαραμαγκά και Ελευσίνας και μάλιστα, για την Ελευσίνα δίδετε τη δυνατότητα, ενώ μέχρι τώρα υπήρχαν τα τρίμηνα, να είναι εξάμηνο, ευχόμενος και ως Βουλευτής της περιοχής της Δυτικής Αττικής ότι αυτό το εξάμηνο θα είναι και το σημαντικό εξάμηνο, προκειμένου να οριστικοποιηθεί η μετάβαση σε νέο εργοδότη με κανονικές διαδικασίες και κανονική ροή για το καλό και της περιοχής της Δυτικής Αττικής, αλλά και των εργαζομένων στα ναυπηγεία Ελευσίνας.

Ορίστε, έχετε τον λόγο, κύριε Υπουργέ.

Και ζητώ συγγνώμη από τον κ. Βελόπουλο.

Το είπα στην αρχή, κύριε Βελόπουλε. Για πέντε λεπτά, δεν θα υπάρξει πρόβλημα. Ευχαριστώ πολύ για την κατανόησή σας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πολλές συγγνώμες στη Νέα Δημοκρατία!

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Νομίζω ότι και ο κ. Βελόπουλος δεν θα έχει αντίρρηση με αυτά που φέρνουμε προς ψήφιση, είναι υπέρ όλων αυτών των θεμάτων γενικώς.

Ο λόγος για τον οποίο πρέπει κατεπειγόντως να φύγω είναι ότι όπως ξέρετε μεθαύριο φέρνουμε στη Βουλή τις μεγάλες συμβάσεις των εξοπλιστικών για κύρωση από το Σώμα, πρώτα από την επιτροπή, μετά από την Ολομέλεια και επομένως, είναι ένα διάστημα πυρετώδους προετοιμασίας στο Υπουργείο Εθνικής Άμυνας.

Σε αυτά που ευχηθήκατε, κύριε Πρόεδρε, επιτρέψτε μου να προσθέσω εγώ ότι εύχομαι πραγματικά αυτή η παράταση να είναι η τελευταία που θα χρειαστεί. Αν χρειαστεί, θα υπάρξει και άλλη. Δεν έχουμε διστάσει να το κάνουμε μέχρι τώρα, αλλά η εξάμηνη παράταση της σύμβασης, όσον αφορά στα ναυπηγεία Ελευσίνας και η τρίμηνη για τον Σκαραμαγκά, δεδομένου ότι εκεί πέρα υπάρχει ήδη ο επενδυτής και ευελπιστούμε στο διάστημα αυτό να ρυθμίσει τις όποιες εκκρεμότητες έχουν μείνει ακόμη, νομίζουμε ότι είναι ένα ικανό χρονικό διάστημα για να εξελιχθεί ευνοϊκά η υπόθεση και των δύο ναυπηγείων, να προχωρήσει δηλαδή και η προσπάθεια εξεύρεσης επενδυτή και υλοποίησης της επένδυσης και στην Ελευσίνα.

Επομένως, η τροπολογία του Υπουργείου Ανάπτυξης και Επενδύσεων με γενικό αριθμό 1207 και ειδικό 175 από τις 7-2-2022 στο σχέδιο νόμου του Υπουργείου Οικονομικών που συζητείται, περιλαμβάνει δύο διατάξεις αρμοδιότητας Υπουργείου Εθνικής Άμυνας που αφορούν στη συνέχιση της υποστήριξης του ναυπηγικού έργου που πραγματοποιείται στα ναυπηγεία της Ελευσίνας για την ολοκλήρωση της ναυπήγησης του εναπομείναντος –τελευταίου- Ταχέος Περιπολικού Κατευθυνομένων Βλημάτων Νούμερο 7 που θα πάρει το όνομα ενός από τους τρεις πεσόντες ήρωες των Ιμίων -«Βλαχάκος» δηλαδή- και τη συνέχιση των εργασιών στα τέσσερα υποβρύχια του Πολεμικού Ναυτικού στα ναυπηγεία Σκαραμαγκά.

Η πρώτη διάταξη αποσκοπεί στην ολοκλήρωση, όπως σας είπα, του προγράμματος ναυπήγησης της πυραυλακάτου υπ' αριθμόν 7 τύπου Ρουσσέν στα ναυπηγεία Ελευσίνας. Σκοπός της διάταξης η παράταση του χρονοδιαγράμματος κατασκευής της πυραυλακάτου αυτής για έξι επιπλέον μήνες. Εκτιμούμε ότι μέχρι να συμπληρωθεί το εξάμηνο αυτό, έως δηλαδή τις 30 Ιουνίου του 2022, θα αποδοθεί στο Πολεμικό Ναυτικό το συντομότερο δυνατόν.

Το κατασκευαστικό έργο για την εν λόγω πυραυλάκατο έχει ήδη ολοκληρωθεί σε ποσοστό θα έλεγα ικανοποιητικό, 87%. Απομένουν ακόμα κάποιες εργασίες δοκιμής συστημάτων μάχης εν όρμω, εν πλω. Είναι οι τελευταίες περίπλοκες, δύσκολες εργασίες που πρέπει να γίνουν και γι’ αυτό τον λόγο θεωρούμε ότι πρέπει να δοθεί η παράταση αυτή.

Για την ολοκλήρωση του ναυπηγικού έργου και την απόδοση της πυραυλακάτου υπ’ αριθμόν 7 θα απαιτηθεί επιπλέον χρηματοδότηση μέχρι του ποσού των 6,150 εκατομμυρίων ευρώ. Αυτή αφορά σε κάλυψη μισθοδοσίας και ασφαλιστικών εισφορών εργαζομένων, σε λειτουργικά έξοδα και υπηρεσίες μετακίνησης προσωπικού, καθώς και σε υλικά και υπηρεσίες για την ολοκλήρωση του προγράμματος. Είναι γνώριμες στο Σώμα αυτού του είδους οι διαδικασίες, δεδομένου ότι έχουμε εγκρίνει κατ’ επανάληψη τέτοιου είδους παρατάσεις. Πραγματικά θεωρώ, έχω βάσιμες ελπίδες, ότι αυτές θα είναι και οι τελευταίες για να ολοκληρωθεί η επενδυτική προσπάθεια και στην Ελευσίνα και στον Σκαραμαγκά που ήδη έχει παραγάγει αποτελέσματα.

Η δεύτερη διάταξη για τα ναυπηγεία Σκαραμαγκά αφορά στο πρόγραμμα για την ολοκλήρωση των απαραίτητων εργασιών και δοκιμών για την πιστοποίηση και επιχειρησιακή ένταξη των υποβρυχίων «Πιπίνος», «Ματρώζος», «Κατσώνης», δηλαδή τα υπερσύγχρονα τύπου 214, καθώς και του αναβαθμισμένου υποβρυχίου τύπου 209, το «Ωκεανός» δηλαδή, που βρίσκονται στους χώρους της ΕΝΑΕ, στα «ΕΛΛΗΝΙΚΑ ΝΑΥΠΗΓΕΙΑ Α.Ε.» στον Σκαραμαγκά.

Τα υποβρύχια έχουν ολοκληρώσει το μεγαλύτερο πρώτο μέρος των προβλεπόμενων λειτουργικών δοκιμών για την ολοκλήρωση των εργασιών που απομένουν και δοκιμών εν πλω, καθώς και την αύξηση της επιχειρησιακής τους απόδοσης. Απαιτείται πλέον η τρίμηνη αυτή παράταση και κατά συνέπεια η επιπλέον χρηματοδότηση, καθώς και παράταση ανάληψης νομικών δεσμεύσεων δαπανών μέχρι και τον Μάρτιο του 2022. Η διάθεση επιπλέον πίστωσης ύψους μέχρι 12,7 εκατομμυρίων ευρώ αφορά, όπως και στην Ελευσίνα, στην κάλυψη μισθοδοσίας και ασφαλιστικών εισφορών εργαζομένων, λειτουργικά έξοδα του ναυπηγείου και τεχνική υποστήριξη και υλικά για την ολοκλήρωση του προγράμματος υποβρυχίων.

Είναι δεδομένο ότι οι εργαζόμενοι των ναυπηγείων Σκαραμαγκά έχουν ειδική τεχνογνωσία όσον αφορά στην υποστήριξη και στη συντήρηση των υποβρυχίων του Πολεμικού Ναυτικού, πραγματοποιούνται εκεί εργασίες συντήρησης αυτών και επομένως θεωρούμε ότι το τρίμηνο είναι ικανό χρονικό διάστημα προκειμένου να συνεχισθεί αφ’ ενός αυτό το έργο και αφ’ ετέρου να λυθούν και οι εκκρεμότητες του επενδυτή που ήδη έχει εισέλθει στα ναυπηγεία Σκαραμαγκά για να ανοίξει πλέον ο δρόμος για την υλοποίηση στην ουσία αυτής της επένδυσης, με ό,τι συνεπάγεται για τα ναυπηγεία και την εγχώρια αμυντική και ναυπηγική βιομηχανία. Στο διάστημα αυτό ευλόγως πιθανολογείται ότι οι εκκρεμότητες θα ρυθμιστούν.

Το Σώμα γνωρίζει, είναι προφανές το όφελος για την εγχώρια αμυντική βιομηχανία να συνεχίσουν να λειτουργούν αυτά τα ναυπηγεία. Τα προβλήματα τα γνωρίζουμε, αλλά από την άλλη οφείλω να σημειώσω ότι ανέκαθεν, αυτά τα χρόνια, η Κυβέρνηση άσκησε μέριμνα για να συνεχίσει να υπάρχει αντικείμενο απασχόλησης για τους εργαζόμενους των ναυπηγείων και δι’ αυτής της τροπολογίας, με τις παρατάσεις, το αποδεικνύει για μια ακόμα φορά.

Τελειώνω επαναλαμβάνοντας την ευχή όλων, υποθέτω, ότι η παράταση αυτή θα είναι η τελευταία. Από εδώ και πέρα θα έλεγα ότι υπάρχουν οι προϋποθέσεις για να ανοίξει ο δρόμος για την πραγματοποίηση επενδύσεων και στα δύο ναυπηγεία, ώστε αυτά να βρουν τον δρόμο τους όπως πρέπει, προς όφελος της ναυπηγικής βιομηχανίας, του Πολεμικού Ναυτικού και της εθνικής άμυνας.

Σας ευχαριστώ και καλώ το Σώμα να υπερψηφίσει.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ, γιατί πράγματι βοηθάτε την περιοχή της Δυτικής Αττικής, αλλά δίνετε και την ανάσα για να πληρωθούν οι ταλαιπωρημένοι για πολλά χρόνια εργαζόμενοι στα ναυπηγεία Ελευσίνας.

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Θα ήθελα να ξεκινήσω σήμερα με τη διαρροή στην «ΚΑΘΗΜΕΡΙΝΗ», την εφημερίδα της Νέας Δημοκρατίας. Είναι μια παλιά, παραδοσιακή, καλή εφημερίδα, που έγινε φερέφωνο του Μεγάρου Μαξίμου και του Πρωθυπουργού της χώρας. Και το λέω έτσι γιατί διάβασα στις 7 Φεβρουαρίου να λέει ότι ο κ. Μητσοτάκης δεν θέλει να συγκυβερνήσει με την Ελληνική Λύση. Αυτό είπε ο Πρωθυπουργός της χώρας, σύμφωνα με διαρροές, βέβαια.

Τι δεν είπε; Ότι εμείς δεν θέλουμε εδώ και πάρα πολύ καιρό και το έχουμε δηλώσει. Δεν θα συγκυβερνήσουμε ποτέ με τη Νέα Δημοκρατία, με αυτήν τη Νέα Δημοκρατία η οποία κάνει τα αντίθετα από ό,τι έχει πει.

(Χειροκροτήματα από την πτέρυγα της Ελληνικής Λύσης)

Βέβαια, δεν ανέφερε αν θα συγκυβερνήσει με τον ΣΥΡΙΖΑ και με το Κίνημα Αλλαγής. Δεν μας είπε κάτι τέτοιο.

Ξέρετε, κύριοι συνάδελφοι της Νέας Δημοκρατίας, στενοχωριέμαι που βλέπω πολλούς από εσάς, γιατί είστε φιλότιμοι άνθρωποι, στεναχωρημένους γιατί αυτό το κόμμα πραγματικά, πέρα από την παλινδρόμηση που έχει, έχει γίνει στη θέση του ΣΥΡΙΖΑ. Ο εν ενεργεία σύμβουλος του κ. Τσίπρα, μαθαίνω, ο κ. Χουλιαράκης, γίνεται δεξί χέρι του κ. Στουρνάρα, Τι χρείαν περαιτέρω αποδείξεων συγκυβερνήσεως έχουμε, ώστε να αντιληφθούμε ότι υπάρχει η διακυβέρνηση υπόγεια εδώ και πάρα πολύ καιρό;

Και θα πω τώρα ένα σκωπτικό αν θέλετε, ένα αριστοφανικό σχόλιο για τη δήλωση του κ. Μητσοτάκη περί συγκυβέρνησης, περί απωθημένων συνεργασιών. Η Νέα Δημοκρατία μού θυμίζει μία αποτυχημένη υποψήφια νύφη. Μου θυμίζει λίγο την αείμνηστη τη Βασιλειάδου -δεν ξέρω αν τη θυμάστε- που λέει ότι δεν θέλει γαμπρό, αλλά γαμπρός δεν υπήρχε. Εσείς μιλάτε για γαμπρούς -την Ελληνική Λύση-, αλλά γαμπρός δεν υπάρχει. Σας το έχουμε πει χίλιες φορές. Με εσάς συγκυβέρνηση ποτέ, γιατί έχετε γίνει επικίνδυνοι για την πατρίδα και το έθνος. Τελεία και παύλα.

(Χειροκροτήματα από την πτέρυγα της Ελληνικής Λύσης)

Θα ήθελα, κύριε Υπουργέ, επίσης -ακούστε με λίγο γιατί αφορά σε όλη την ελληνική κοινωνία αυτό που λέω- η Κυβέρνηση, αλλά και τα υπόλοιπα κόμματα να δουν αυτά που συμβαίνουν στα οπαδικά, δήθεν, κινήματα. Και το λέω ως πατέρας ενός κοριτσιού είκοσι δύο ετών, το οποίο θα ήθελα να πάει στο γήπεδο, αλλά δεν μπορεί να πάει.

Αυτό που φτιάξατε, δυστυχώς πολλοί από εσάς, είναι ορδές οπαδών, νέων ανθρώπων χωρίς ιδανικά, χωρίς οράματα και χωρίς αντίληψη του τι σημαίνει άθλημα και αθλητισμός. Αφήσατε προέδρους ομάδων να ελέγχουν τις ορδές αυτές και οι οποίες ορδές σφάζουν στον δρόμο, σφάζουν κόσμο. Δεν θα μπω στο ιδεοληπτικό μέρος, ότι δήθεν αντιφασίστες, οι οποίοι είναι πιο φασίστες από τους φασίστες, ήταν οι ηθικοί και φυσικοί αυτουργοί του εγκλήματος. Θα ρωτήσω, όμως, κάποιους εδώ μέσα που είναι πολύ εύκολοι και εύκαιροι στο να στηλιτεύουν: Εάν ήταν παιδάκι το οποίο στο Facebook είχε ελληνική σημαία και ήταν ο αυτουργός του εγκλήματος, θα έβγαιναν όλοι στις πορείες. Επειδή τυγχάνει, όμως, τα παιδιά αυτά να είναι δήθεν αλληλέγγυοι αντιφασίστες, σιωπή και ομερτά. Γιατί;

Γι’ αυτό και ξεκαθαρίζουμε λίγο τη θέση μας ως Ελληνική Λύση. Ο φασισμός δεν είναι ιδεολογία. Ο φασισμός και ο ναζισμός είναι νοοτροπίες. Και, δυστυχώς, υπάρχουν οριζόντια νοοτροπίες και συμπεριφορές σε όλες τις εκφάνσεις του πολιτικού κόσμου γιατί η τυραννοκρατία, δυστυχώς, υπάρχει μέσα μας. Φασισμός και ναζισμός, αλλά και συμπεριφορές από δήθεν αλληλέγγυους αντιφασίστες φασιστικές πρέπει να καταδικάζονται από όλους. Δεν είδα κανέναν να καταδικάζει τα όσα έγιναν τα οποία εμφορούνται από κάποια πράγματα, από τον φανατισμό, από την έλλειψη παιδείας και αγωγής των παιδιών αυτών και το χειρότερο, εσείς που είστε οπαδοί της αφομοιώσεως, οπαδοί του πολυπολιτισμού, όπως και ο Πρωθυπουργός είναι αντινατιβιστής -θα τα πούμε σε λίγο όλα- έχω να σας πω τούτο: Πλέον είναι μεικτές οι ομάδες των ορδών που σφάζουν κόσμο.

Πάμε στα οικονομικά.

Κύριε Βεσυρόπουλε, σας συμπαθώ πάρα πολύ, σας εκτιμώ πραγματικά, αλλά περισσότερο -αν θέλετε- τώρα συμπάσχω με τον πόνο σας γιατί κουβαλάτε σταυρό. Και μιλάω για σταυρό γιατί όλα τα νομοσχέδια που φέρνετε εδώ δεν είναι φιλολαϊκά και αυτό αποδεικνύεται από τις επιλογές σας.

Έρχεται «Αρμαγεδδώνας». Το έχω πει εδώ και ενάμιση χρόνο στο ελληνικό Κοινοβούλιο και δεν μας ακούτε δυστυχώς. Τι φταίει; Θα κάνουμε μερικά μαθήματα οικονομίας. Έχει μιλήσει κάποιος εδώ μέσα γι’ αυτά που έρχονται, κύριε Υπουργέ; Ξέρετε τι έρχεται στην παγκόσμια οικονομία; Δεν μιλάει κανένας. Τώρα άρχισαν να λένε για τις ζωοτροφές και τα λιπάσματα που τα λέγαμε πριν από ενάμιση χρόνο, κύριοι Υπουργοί, και είστε και από αγροτική περιοχή.

Έχετε καταλάβει ότι υπάρχει τεράστια έλλειψη σε τσιπ; Όχι τα τσιπς που έλεγε ο Βενιζέλος, τα πατατάκια, αλλά τα μικροτσίπ. Δεν υπάρχει μεγαλύτερο πρόβλημα από την έλλειψη των τσιπ στην παγκόσμια οικονομία. Όλα είναι με τσιπ πλέον. Τίποτα δεν συζητάει κανένας εδώ μέσα, δεν καταλαβαίνουν τι τους λέμε. Είναι απίστευτο να τους μιλάς με συγκεκριμένα πράγματα και να μην καταλαβαίνει κανένας και να γίνεται μια μικροπολιτική, μικροκομματική αντιπαράθεση για το θεαθήναι.

Το μεγάλο πρόβλημα, λοιπόν, είναι τα τσιπ. Αδικαιολόγητη αύξηση τιμής ζωοτροφών με αιτία τα λιπάσματα και τα τσιπάκια. Πείτε στον ελληνικό λαό ότι η μαζική παραγωγή αγροτικών προϊόντων γίνεται πλέον με τσιπ, τα οποία λείπουν από την αγορά της Κίνας. Δεν έρχονται και από την Ταϊβάν. Κι αυτό είναι μια παγκόσμια κατάσταση, δυστυχώς. Δεν το ξέρει κανένας, δεν το λέει κανένας, δεν ξέρουν από οικονομία, όλοι στη θεωρία.

Ήρθε εδώ ένας οικονομολόγος της Νέας Δημοκρατίας, «είμαστε οικονομολόγοι εμείς». Θα σας πω κάτι. Η οικονομία είναι θεωρία, δεν είναι επιστήμη, όπως κάποιοι την εννοούν. Ένα συν ένα είναι θεωρία. Ξέρω τι σας λέω, γιατί από την ίδια αφετηρία πας σε άλλο αποτέλεσμα. Τα μαθηματικά είναι επιστήμη, η ιατρική είναι επιστήμη όπου βεβαιώνεις το πείραμα. Άλλο να το λέω και άλλο να το κάνω.

Ακούστε τώρα. Εδώ είναι το μεγάλο πρόβλημα, διότι η τέταρτη βιομηχανική επανάσταση στην αγροτική οικονομία που έγινε τα τελευταία είκοσι χρόνια παγκοσμίως βασίστηκε, κύριε Υπουργέ, στα τσιπ. Θα χτυπήσουν, λοιπόν, αλύπητα την οικονομία το 2022 και το 2023 αυτές οι ελλείψεις.

Και κάνετε το εξής εγκληματικό λάθος: Αντί να οικοδομήσουμε μια πραγματική αγροτική βιομηχανία, να τη συνδέσουμε με την εφοδιαστική αλυσίδα, δηλαδή με την εξαγωγή, αλλά και με την αγορά, τα σουπερμάρκετ, εσείς κάνετε αθρόες εισαγωγές, δίνετε επιδόματα στον Έλληνα ο οποίος αγοράζει προϊόντα από τα σουπερμάρκετ τα οποία είναι εισαγόμενα.

Εκτίναξη της τιμής των ζωοτροφών που φέρνει πρόβλημα στα λιπάσματα. Ξέρετε με τι γίνονται τα λιπάσματα, κύριοι συνάδελφοι, εδώ μέσα; Κύριε Υπουργέ, ξέρετε; Ξέρει κάποιος με τι γίνονται τα λιπάσματα; Όχι δεν ξέρετε. Βασικό συστατικό είναι το πετρέλαιο, βασικό συστατικό για να δημιουργηθεί το λίπασμα. Αυτή είναι η πραγματικότητα. Αν βαθύνει δε η κρίση στο φυσικό αέριο περισσότερο, που η πρώτη ύλη είναι ουσιαστικά στα λιπάσματα, θα γίνει χάος. Θα πεινάσει κόσμος! Το λέω ενάμιση χρόνο και κανένας δεν καταλαβαίνει τίποτα.

Στη Βρετανία ήδη έχουν κλείσει μεγάλες μονάδες βιομηχανίας λιπασμάτων, γιατί δεν άντεξαν το κόστος. Στην Ελλάδα έχουν γίνει πενταπλάσιες οι τιμές. Στον αναπτυσσόμενο κόσμο αποδεικνύεται δαπανηρή η καλλιέργεια. Είναι πολύ δαπανηρή η καλλιέργεια.

Βλέπουμε τους ανθρώπους στον δρόμο. Δεν βγαίνουν γιατί κάνουν πλάκα, γιατί ακούω και αυτά τα ευφυολογήματα ότι κάθε χειμώνα βγαίνουν οι αγρότες. Εντάξει, αλλά όταν έχει πενταπλασιαστεί το κόστος της καλλιέργειας, οι αγρότες αναγκάζονται να μειώσουν παραγωγή, γιατί δεν τους δόθηκε ούτε ένα σεντ από τα πληθωριστικά από τον πληθωρισμό που υπάρχει.

Δεν θα πω περισσότερα, γιατί νομίζουν κάποιοι ότι τα τσιπ είναι μια αφηρημένη έννοια, αλλά υπάρχουν παντού: κινητά τηλέφωνα, υπολογιστές, αεροσκάφη, αυτοκίνητα. Οι πατέντες ανήκουν κατά 75% σε εταιρείες με έδρα τις ΗΠΑ, αλλά κατασκευάζονται στην Κίνα και την Ταϊβάν κι αυτό είναι μεγάλο πρόβλημα. Ποιος προσπάθησε να ανασχέσει το κύμα αυτό; Ο Ντόναλντ Τραμπ που όλοι κοροϊδεύετε εδώ μέσα. Και ο κ. Μητσοτάκης και η αείμνηστη Φωτεινή Γεννηματά, ο κ. Τσίπρας κορόιδευαν τον Τραμπ. Επιχείρησε τα επαναφέρει τη δημιουργία των τσιπ στην Αμερική. Τον έφαγαν. Τώρα πάει να το κάνει ο Μπάιντεν. Αυτό σημαίνει πολιτική, κάτι που δεν έχετε εσείς.

Να σας πω εγώ; Πρόβλεψη, να μπορείτε να προβλέπετε τις εξελίξεις. Εσείς το μόνο που προβλέπετε -και θα το πω ευθέως- είναι το πώς θα μπορείτε να εξυπηρετείτε τους ολιγάρχες. Αυξήσατε το χρέος από 400 δισεκατομμύρια ευρώ στα τέλη του 2018 στα 540 δισεκατομμύρια ευρώ. Πώς θα βγουν τα λεφτά; Ποιον κοροϊδεύετε εδώ; Δηλαδή, ποιον κοροϊδεύετε επιτέλους; Δεν καταλαβαίνω πραγματικά. Δεν έχετε –νεολογισμός- ενσυναίσθηση γενικά. Δεν έχετε.

Δημόσιο και ιδιώτες έκαναν 140 δισεκατομμύρια ευρώ νέα χρέη σε τρία χρόνια. Η χώρα οδεύει σε νέα χρεοκοπία. Και να σας πω και κάτι; Δεν ξέρω αν θα μπορούμε να κάνουμε και μνημόνια πλέον, γιατί είναι παγκόσμιο το θέμα. Κάποτε μας έδιναν λεφτά, μας έβαζαν μνημόνια, δεν τηρούσαμε τις δεσμεύσεις μας και φτάναμε να κάνουμε νέα μνημόνια. Τώρα δεν ξέρω αν θα υπάρχουν και μνημόνια για να μπορέσουν να μας βοηθήσουν, αν μας βοηθάν όπως μας βοηθάν οι τοκογλύφοι.

Έρχεται πείνα και φοβάμαι ότι η Ελλάδα θα πληρώσει πολύ ακριβά τον δανεισμό. Ήδη ανέβηκε στο 3% το δεκαετές ομόλογο. Ξέρετε τι σημαίνει 3%, κύριε Υπουργέ; Πείτε τα στον ελληνικό λαό. Γιατί δεν τα λέτε αυτά στον ελληνικό λαό; Εσείς ως Κυβέρνηση πείτε στον ελληνικό λαό τι σημαίνει 3% στο δεκαετές ομόλογο. Μέχρι τώρα δανειζόσασταν χαμηλά, είχαμε το QE, είχαμε το μαξιλαράκι μας, είχαμε τα ωραία μας, παίρναμε φθηνό χρήμα. Τώρα θα πάρετε πανάκριβο χρήμα. Έρχεται «Αρμαγεδδώνας».

Εμείς εδώ μπήκαμε για έναν λόγο, για να λέμε την αλήθεια στον ελληνικό λαό, με προοπτική να επανιδρύσουμε την Ελλάδα, μια Ελλάδα που αξίζει στην Ελλάδα και στους Έλληνες και θα την επανιδρύσουμε.

(Χειροκροτήματα από την πτέρυγα της Ελληνικής Λύσης)

Και θα ξεκινήσουμε με την επανίδρυση της λογικής και της αλήθειας μέσα στο Κοινοβούλιο. Το μίγμα είναι εκρηκτικό.

Πληθωρισμός. Είναι δυνατόν να μην καταλαβαίνει η Κυβέρνηση τι σημαίνει ακρίβεια στα βασικά καταναλωτικά αγαθά; Μα, οι αυξήσεις στα καταναλωτικά αγαθά σημαίνουν έμμεσα φορολογία στον πολίτη. Όταν αυξάνεται η τιμή 20%-30% σε ένα προϊόν, σημαίνει ότι φορολογείται ο πολίτης άλλη μια φορά, ο ήδη υπερφορολογημένος Έλληνας. Εδώ δεν μιλάτε για τον πληθωρισμό.

Κι ακούω τα τρελά, τα παλαβά. Μιλάμε για παλαβούς Υπουργούς. Δεν στέκει λογικά αυτό που ακούω. Είναι παλαβομάρες, είναι παρανοϊκό, είναι παράνοια αυτό που ακούω. Ακούω Υπουργό να λέει «είμαστε πρωταθλητές στις επενδύσεις». Σε ποιες επενδύσεις που να πάρει και να σηκώσει; Σε ποιες επενδύσεις; Με επενδυτές που το φορολογικό καθεστώς είναι τελείως διαφορετικό από το εγχώριο γιατί είναι διμερείς οι συμφωνίες, απαλλακτικό σε επενδυτές, με θέσεις εργασίας σε τηλεφωνικά κέντρα, σε data base; Δεν είναι παραγωγικές μονάδες. Μηδενικό κέρδος για το κράτος.

Θέλετε παραδείγματα; Η «YAHOO», η μεγαλύτερη εταιρεία που έχει data center, ξέρετε πόσους υπαλλήλους απασχολεί στις Ηνωμένες Πολιτείες; Εκατόν ογδόντα ανθρώπους. Και χειροκροτάτε για τη «MICROSOFT» που θα κάνει ένα τηλεφωνικό κέντρο, ένα call center. Εγώ έχω στην εταιρεία μου δεκαοκτώ άτομα, η «YAHOO» έχει εκατόν ογδόντα.

Εσείς κυνηγάτε εμένα, κύριε Υπουργέ, όχι εσείς προσωπικά, αλλά οι εφοριακοί σας που έχω δεκαοκτώ άτομα στο τηλεφωνικό κέντρο και χαίρεστε που θα φέρει εκατό ή πενήντα άτομα για τηλεφωνικό κέντρο η «MICROSOFT». Δηλαδή, είναι παραμύθια όλα αυτά.

Πάμε στο επόμενο. Δεν θα πω ότι είμαστε πλέον στο μικροσκόπιο στο ΔΝΤ. Πλέον η Ελλάς είναι στο μικροσκόπιο του Διεθνούς Νομισματικού Ταμείου για το επενδυτικό κενό της Ελλάδας. Το 2019 οι επενδύσεις στην Ελλάδα είναι από τις χειρότερες διεθνώς. Αυτά είναι πραγματικά στοιχεία.

Αν ήμουν πρωθυπουργός στη θέση του κ. Μητσοτάκη θα είχα ξηλώσει όλους τους συμβούλους. Όλους! Αυτοί κατέστρεψαν τον κ. Μητσοτάκη και το λέω ευθέως. Διότι ούτε Νέα Δημοκρατία είναι όλοι ούτε αγαπάνε την παράταξη της Νέας Δημοκρατίας και συμπονούν τους Βουλευτές.

Παράδειγμα. Βγαίνει ο Πρωθυπουργός και ανακοινώνει μείωση του ΦΠΑ στα λιπάσματα από το 24% στο 13%. Εσείς είστε από αγροτική οικογένεια, κύριε Υπουργέ. Το ανακοίνωσε επίσημα. Δεν ξέρει ο Πρωθυπουργός ότι ήδη ήταν στο 13%; Ανακοίνωσε δηλαδή, μείωση ΦΠΑ ο Πρωθυπουργός της χώρας που υπήρχε. Ήταν 13%. Δεν ήξερε πόσο είναι ο ΦΠΑ; Το μάζεψαν το απόγευμα.

Ο άλλος Υπουργός Οικονομικών, ο κ. Σταϊκούρας, που ήταν εδώ -συμπαθητικός, συμπαθητική φυσιογνωμία, άλλαξαν κυβερνήσεις και πρωθυπουργοί, Υπουργό Οικονομικών θα έχουμε τον πετυχημένο Σταϊκούρα!- τι έλεγε; Δεν έχω τίποτα μαζί του, μια χαρά είναι ο άνθρωπος. Πρόβλεψη πληθωρισμού, έλεγε, 1% για το 2022 και 5,5% λέει τώρα. Πώς να ασκήσεις σοβαρή οικονομική πολιτική;

Ο άλλος Υπουργός νομίζει ότι τα καύσιμα είναι μόνο για τους πλουσίους. Δηλαδή, δεν υπάρχει καμμία σχέση με την πραγματικότητα και την κοινωνία. Δεν είναι πραγματικές δηλώσεις ανθρώπων που συμπάσχουν, συμπονούν, αντιλαμβάνονται τι γίνεται στην κοινωνία.

Κυβερνητικό πρόγραμμα μόνο για όποιον δεν είναι Έλληνας. Επιδόματα σε λαθρομετανάστες, μετανάστες, δουλειές σε ξένα κράτη, στη Γαλλία. Βγήκε η Υπουργός Άμυνας της Γαλλίας -δεν είναι εδώ ο Υπουργός Άμυνας- και ευχαρίστησε την Ελλάδα που της δίνει δύο χιλιάδες θέσεις εργασίας εκεί. Και δεν μπορούσαμε να τις έχουμε εμείς εδώ; Η Γαλλίδα Υπουργός Άμυνας είπε ότι διασφαλίσαμε για την επόμενη πενταετία δύο χιλιάδες διακόσιες θέσεις για Γάλλους. Οι Έλληνες θα έχουν θέσεις εργασίας; Εδώ είναι το ερώτημα.

Εδώ στο βασικό μάθημα οικονομικών, στον αναπτυξιακό νόμο, κύριε Υπουργέ μου, δεν υπάρχει ούτε μία αναφορά στην πολεμική βιομηχανία ούτε λέξη για αμυντική βιομηχανία. Αναπτυξιακός σημαίνει εξαγωγές. Αν δεν κάνω οπλικά συστήματα για να τα εξάγω όχι για να τα καταναλώσω -αχρείαστα να είναι-, δεν μιλάς για ανάπτυξη.

Κι επειδή μιλάτε για το κράτος που φτιάξατε και ο ΣΥΡΙΖΑ και το Κίνημα Αλλαγής-ΠΑΣΟΚ και η Νέα Δημοκρατία –έχουν πολλά ονόματα αυτοί-, ακούστε τι κάνατε εσείς. Επιδόματα που έδιναν άλλες κυβερνήσεις, πώς καταστρέψατε το κράτος. Επίδομα παραλαβής-παράδοσης λεωφορείων 450 ευρώ τον μήνα. Επίδομα έγκαιρης προσέλευσης ΕΘΕΛ 310 ευρώ τον μήνα.

Τα δίνατε κατά το παρελθόν, έτσι χρεοκόπησαν. Επίδομα φαξ, ΔΕΗ, 870 ευρώ τον μήνα. Επίδομα προπέλας, Λιμενικό, 840 ευρώ τον μήνα. Επίδομα μεταφοράς φακέλου, δημοσίου, 290 ευρώ. Δώστε σε μένα να τα μεταφέρω εγώ, άμα είναι. Επίδομα χρήσης κυλικείου, 120 ευρώ. Επίδομα πλυσίματος χεριών, 420 ευρώ. Επίδομα προθέρμανσης αυτοκινήτου –άνοιγε τη μίζα ο άλλος- 690 ευρώ. Επίδομα κεραίας, ΗΣΑΠ 1.120 ευρώ τον μήνα. Αυτά τα δίνατε εσείς. Όλοι σας τα δίνατε. Και δεν ήταν μισθός, ήταν επιδόματα, επιδόματα με δανεικά. Και χρεοκόπησε η χώρα, πεινάει ο Έλληνας και τώρα τρέχουμε πίσω από τις εξελίξεις.

Θέλετε να σας αποδείξω τώρα πόσο ανίκανη πραγματικά, επικίνδυνη, λαθεμένη είναι η πολιτική σας; Ακούστε. «ΕΞΟΙΚΟΝΟΜΩ», το πρόγραμμά σας, επί δεκαπέντε μέρες πεσμένη πλατφόρμα. Πρώτον, κύριε Υπουργέ, δεν φταίτε εσείς, αλλά εσείς κυβερνάτε, δεν κυβερνάμε εμείς.

Δεύτερον, θα χορηγηθούν 100 εκατομμύρια ευρώ σε διακόσιες χιλιάδες νοικοκυριά για να αντικαταστήσουν –ακούστε- παλιά κλιματιστικά, ψυγεία και καταψύκτες. Όλα αυτά κατασκευάζονται στη Γερμανία και στην Τουρκία. Δηλαδή, παίρνουμε εμείς λεφτά από το εξωτερικό και τα δίνουμε πάλι στη Γερμανία και στην Τουρκία, ψυγεία δηλαδή. Ενισχύετε, δηλαδή, τις εισαγωγές και όχι την ελληνική παραγωγή. Ακούστε, όμως, τι άλλο έγκλημα κάνετε. Γιατί αυτό είναι σημαντικότερο. Αντικαθιστάς ένα παλιό ψυγείο, κύριοι της Νέας Δημοκρατίας, που δεν ξέρετε πραγματικά τι κάνει η Κυβέρνησή σας, που κάνει λάθη εγκληματικά και δεν διορθώνεται. Αντικαθιστάς ένα ψυγείο, ενώ πρέπει να αντικαταστήσεις τον ηλιακό θερμοσίφωνα. Καίει πέντε φορές παραπάνω ο ηλιακός θερμοσίφωνας από ό,τι καίει το ψυγείο. Οι ηλιακοί θερμοσίφωνες κατασκευάζονται οι περισσότεροι, κατά 50%, στην Ελλάδα. Αντί, λοιπόν, να επιδοτήσω την αντικατάσταση του ηλιακού θερμοσίφωνα, να βάλω ηλιακό θερμοσίφωνα, εσείς κάνετε αντικατάσταση του ψυγείου και της κουζίνας. Μιλάμε για αδαείς. Μιλάμε για ανοήτους. Μιλάμε για επικίνδυνους.

Πάμε στο άλλο. Έχει κι άλλα, δεν είναι μόνο αυτά. Ακούστε. Καταργείτε τα ενεργειακά τζάκια, δεν τα επιδοτείτε. Γιατί; Τα ενεργειακά τζάκια κατά 90% κατασκευάζονται στην Ελλάδα και εσείς καταργείτε την επιδότηση, όταν η βιομάζα είναι κατά 99% ελληνική. Έχετε εκροή συναλλάγματος, χάνεται χρήμα στο εξωτερικό.

Επίσης άλλη μανία με τα ηλεκτρικά αυτοκίνητα. Επιδοτείτε τώρα, λέει –ακούστε- τα ηλεκτρικά αυτοκίνητα και ταυτοχρόνως ιδιωτικοποιείτε τη «ΛΑΡΚΟ». Εδώ είστε εγκληματίες. Ζητώ συγγνώμη που το λέω έτσι ωμά, αλλά είστε εγκληματίες. Η «ΛΑΡΚΟ», λόγω του νικελίου και λόγω των ορυκτών που διαθέτει, θα μπορούσε να γίνει κινητήριος μοχλός δημιουργίας εργοστασίων μπαταρίας στην Ελλάδα. Άρα, εμείς θα μπορούσαμε να κάνουμε εξαγωγές, γιατί είμαστε η μοναδική, μαζί με τη Νορβηγία, χώρα που διαθέτει τα ορυκτά αυτά. Και τι κάνετε εσείς; Την ξεπουλάτε. Φέρτε γερμανικά αυτοκίνητα ηλεκτρικά, που μόνο 15% στην επικράτεια υπάρχουν πρίζες για να φορτίσουν. Πού θα τα φορτίσουν; Ακούστε τώρα. Παίρνουν ηλεκτρικά αυτοκίνητα, αλλά δεν έχουμε, λέει, φορτιστές. Πού θα τα φροντίζουν οι άνθρωποι; Για πείτε μου εσείς. Πρώτα ο κόσμος φτιάχνει τους φορτιστές γύρω-γύρω στην Ελλάδα και μετά πάει στην επιδότηση. Μιλάμε για τραγικά λάθη.

Βρήκατε και το κόλπο να πάρετε λεφτά, στα EURO 2005 αυτοκίνητα, χαράτσι καινούργιο. Αυτό δεν είναι κυβέρνηση. Αυτό είναι τουρκοκρατία και σουλτάνος, ό,τι κινείται φορολογείται, ό,τι αναπνέει φορολογείται μέχρι να πεθάνει που δεν θα φορολογηθεί ποτέ. Αυτοί είστε.

Ακούστε τώρα. Δεν θα πω για τον ΕΝΦΙΑ, 6 ευρώ τον μήνα τώρα, εντάξει. 6 ευρώ τον μήνα, κύριε Υπουργέ μου, είναι για να μας κλαίνε όλοι. 6 ευρώ είναι η ιστορία με τον ΕΝΦΙΑ, 6 ευρουλάκια. Και θα σας πω και το εξής. Για να σας πω ευχαριστώ για τον ΕΝΦΙΑ και όλοι οι Έλληνες, πρέπει εσείς που τον επιβάλλατε, εσείς μαζί με τον κ. Βενιζέλο, Κίνημα Αλλαγής-ΠΑΣΟΚ, συγκυβέρνηση που έρχεται ξανά, πρέπει να πάρετε πίσω τον ΕΝΦΙΑ. Ο ΕΝΦΙΑ είναι δήμευση της ελληνικής περιουσίας. Καταλάβετε το!

(Χειροκροτήματα από την πτέρυγα της Ελληνικής Λύσης)

Κι αν δεν μπορείτε να βγάλετε έσοδα, θα σας πληροφορήσουμε εμείς. Κύριε Υπουργέ, έχει στα χέρια της η Διάσκεψη των Προέδρων μια πρόταση που έκανε η Ελληνική Λύση. Την προτείναμε σε όλα τα κόμματα. Δεν ξέρω αν θα γίνει. Έχει βγει αυτή η ΑΕΠΙ, μαζί με κάποιους άλλους συλλόγους που έχουν φτιάξει, και κυνηγούν καφενεία, καφετέριες, μαγαζιά, τηλεοράσεις, ραδιόφωνα με 2% -θα το πω ωμά- «προστασίες» μαγαζιών. Παίρνει η ΑΕΠΙ πνευματικά δικαιώματα.

Κάναμε μια πρόταση νόμου ως Ελληνική Λύση. Δεν την καταθέσαμε επίτηδες, αλλά τη δώσαμε στη Νέα Δημοκρατία, στο ΠΑΣΟΚ, στον ΣΥΡΙΖΑ, σε όλα τα κόμματα, στη Διάσκεψη των Προέδρων. Καλώ όλα τα κόμματα να μπει φραγή στην καταχρηστική, τοκογλυφική συμπεριφορά της ΑΕΠΙ. Τέρμα το 2% σε αυτήν την ιστορία. Δεν μπορεί να κυνηγάνε κεφάλια, καφενεία, αν παίζει μουσική σ’ ένα μαγαζάκι, 2% επί του τζίρου! Ακούστε, συνέλληνες, επί του τζίρου φόρος 2%! Το αντιλαμβανόμαστε αυτό; Ποια εταιρεία θα βγει με 2% επί του τζίρου φόρο; Όχι επί των κερδών, επί του τζίρου. Πού είναι ο νομοθέτης, πού είναι το Κοινοβούλιο; Να μάθουν οι Έλληνες ότι στα κόμματα υπάρχει πρόταση νόμου. Να δω, λοιπόν, τι θα κάνουν τα κόμματα, τι θα κάνει η Νέα Δημοκρατία, τι θα κάνει το Κίνημα Αλλαγής, τι θα κάνει ο ΣΥΡΙΖΑ, τι θα κάνουν τα υπόλοιπα κόμματα.

Διότι η αδικία είναι καταφανής. Είναι προστυχιά αυτό που κάνουν οι κύριοι. Είναι προστυχιά. Όλοι δυστυχώς, θάψατε την οικονομία, το παραγωγικό μας μοντέλο. Κλείσατε βιομηχανίες. Δίνατε παράνομες επιδοτήσεις. Διότι δεν ξέρετε και δεν ξέρατε πώς θα παράγετε πλούτο.

Ακούστε τι έγινε με τις επιδοτήσεις, κύριε Υπουργέ. Γιατί κλείσατε τα ναυπηγεία Σκαραμαγκά; Γιατί κλείνει η «ΛΑΡΚΟ»; Διότι έδιναν παράνομες επιδοτήσεις. Ναι, κύριε Υπουργέ μου; Ναι. Τι έκανε η Γερμανία, λοιπόν, μέσω πανδημίας; Έδωσε επιδοτήσεις στη «LUFTHANSA», αλλά πήρε μετοχές. Γιατί δεν το κάνατε εσείς; Δώσατε στην «AEGEAN» λεφτά. Γιατί δεν παίρνετε μετοχές; Δίνετε στη «ΛΑΡΚΟ» λεφτά, πάρτε μετοχές. Γελάτε; Να σας πω γιατί γελάτε; Διότι δεν είστε ικανοί να παράγετε πλούτο. Δεν είστε ικανοί να διοικήσετε, που λατρεύετε τη Γερμανία. Η Γερμανία αυτό έκανε, επί δεκαετίες το κάνει. Επιδοτεί, αλλά παίρνει και μετοχές το κράτος.

Είστε εναντίον του κράτους. Εμείς είμαστε υπέρ του κράτους σε συνεργασία με τον ιδιώτη. ναυπηγεία, Ολυμπιακή, ΟΤΕ, λιμάνια, «ΛΑΡΚΟ», αεροδρόμια, δρόμοι. Τα χάσαμε όλα. Τα χάσαμε όλα, δεν υπάρχει πλούτος. Δεν θα πω για το νικέλιο, τίποτα δεν θα πω, πραγματικά, δεν θα πω τίποτα για τη «ΛΑΡΚΟ». Θα πω όμως ότι η Ευρωπαϊκή Ένωση ως το 2005 είχε ανάγκη από πενήντα τρεις χιλιάδες τόνους σε κοβάλτιο, που βγαίνει από τη «ΛΑΡΚΟ». Ακούστε. Μόνο η Φινλανδία μπορεί να προσφέρει δύο χιλιάδες τριακόσιους τόνους. Οι υπόλοιπες ποσότητες έρχονται από το Κονγκό και από τη Ρωσία. Η «ΛΑΡΚΟ» θα μπορούσε να έχει έως τρεις χιλιάδες τόνους ετησίως με υδρομεταλλουργία και να είναι έτοιμη, ώστε να παράγει η χώρα μας ηλεκτρικά, όχι αυτοκίνητα, αλλά μπαταρίες. Θα ήμασταν η υπ’ αριθμόν 1 χώρα. Το καταλαβαίνετε τι εγκλήματα κάνετε; Το αντιλαμβάνεστε;

Δυστυχώς η χώρα μας είναι ένα καράβι. Κι εδώ φταίει κι ο Έλληνας, ο Έλληνας πολίτης, ο Έλληνας ψηφοφόρος. Είναι ένα καράβι που ο καπετάνιος ο Πρωθυπουργός κάθε φορά οδηγεί το καράβι στα βράχια κι ο ελληνικός λαός, αντί να αλλάξει καπετάνιο, αλλάζει καράβι κάθε φορά. Μια το ΚΙΝΑΛ, μια ο ΣΥΡΙΖΑ, μια η Νέα Δημοκρατία. Αλλάζει το καράβι. Δεν πάει έτσι η Ελλάδα μπροστά.

Όλα είναι αποτυχία, όλα. Πτωχευτικός Κώδικας, κύριε Υπουργέ, ψάξτε λίγο τι έγινε. Αποτυχία. Ο «ΗΡΑΚΛΗΣ»; Αποτυχία. Αναπτυξιακή μετάβαση, απολιγνιτοποίηση; Αποτυχία. Ποσοστά επιδοτήσεων για τον πρωτογενή τομέα; Χαμηλά, αποτυχία. «Εξοικονομώ» ΕΣΠΑ; Αποτυχία. Μεγάλες επιχορηγήσεις; Μόνο επιτυχία στους δικούς μας. Εκεί οι δικοί μας παίρνουν λεφτά.

Και βγαίνει το EuroActive, κύριε Υπουργέ μου, και σας αδειάζει ωμά και λέει ότι δεν σας εμπιστεύεται η Ευρώπη και η Κομισιόν τα λεφτά από το Ταμείο Ανάκαμψης πού θα τα δώσετε και δεν ντρέπεστε! Βλέπει η ντροπή το Μέγαρο Μαξίμου και ντρέπεται με αυτά που γράφουν οι Ευρωπαίοι για μας. Πραγματικά ντρέπεται. Να μην πω για τα υπόλοιπα.

Και με όλα αυτά βγαίνει ο Έλληνας Πρωθυπουργός και μας λέει ότι η Ελλάδα είναι μια καταπληκτική χώρα σε ποιότητα ζωής. Και λέω κάτι δεν πάει καλά εδώ. Αποκλείεται να το είπε. Το είπε ο Πρωθυπουργός! Είναι μια χώρα με καταπληκτική ποιότητα ζωής! Ο Πρωθυπουργός; Τι δεν καταλαβαίνετε; Είναι εκτός χρόνου και χώρου. Δεν ξέρω. Απλά εμείς ζούμε σε άλλη χώρα μάλλον, εμείς ακούμε άλλους ανθρώπους. Έχουμε, λέει ο Πρωθυπουργός, αίσθημα ασφάλειας. Αισθανόμαστε ασφαλείς στην Ελλάδα, με εκατό νεκρούς ημερησίως! Τι αίσθημα ασφάλειας παρέχει μια χώρα που έχει εκατό νεκρούς ημερησίως; Πρωταθλήτρια στον πλανήτη είμαστε! Αυτή είναι η αποτυχία σας και όποιος πέθανε, πέθανε βέβαια, έτσι; Αφού είναι καλή η χώρα. Ασφάλεια με εγκληματικότητα; Όποιος πέθανε, πέθανε.

Έτσι όπως το λέει ο Πρωθυπουργός, θα συμφωνούσα μαζί του μόνο σε ένα πράγμα: Όντως η ποιότητα ζωής στην Ελλάδα είναι καταπληκτική, αν είσαι τουρίστας, αν δεν μένεις στο κέντρο της Αθήνας, αν δεν χρειάζεσαι δημόσιο νοσοκομείο, αν δεν χρησιμοποιείς δημόσια μέσα μεταφοράς, αν δεν μπλέξεις με τη γραφειοκρατία του δημοσίου, αν δεν φορολογείσαι στην Ελλάδα, τότε η Ελλάδα είναι καταπληκτική για να περνάς ωραία. Αυτή είναι η αλήθεια. Αλλά δεν είναι έτσι όμως. Δεν είναι έτσι δυστυχώς.

Και επειδή πιέζει ο χρόνος, θα ήθελα να κάνω μια έκκληση σε όλες τις κατευθύνσεις του ελληνικού Κοινοβουλίου. Παράκληση, όλοι οι Αρχηγοί κομμάτων να πιέσουμε τον Πρωθυπουργό να μην εμπλακούμε στην Ουκρανία. Δεν πρέπει να μπλέξουμε με την Ουκρανία ως χώρα. Το έχω πει πάρα πολλές φορές. Δεν πρέπει να μπλέξουμε με την Ουκρανία, γιατί είμαστε βαθιά εξαρτημένοι από το 40% εισαγωγών φυσικού αερίου από τη Ρωσία.

Εάν κλείσει η βαλβίδα, τότε τελειώσαμε ως χώρα. Παράκληση, λοιπόν. Κάναμε το έγκλημα, δώσατε τη βάση στην Αλεξανδρούπολη, χωρίς να ρωτήσετε κανέναν. Την κάνατε μακράς διάρκειας, αορίστου χρόνου, ενώ ήταν μονομερής, Και ο ΣΥΡΙΖΑ το έκανε μονομερώς για ένα έτος και το ΚΙΝΑΛ παλιά και εσείς, η παλαιότερη κυβέρνηση του Καραμανλή. Τώρα ξαφνικά ο κ. Μητσοτάκης την έκανε αορίστου χρόνου. Εξάρτηση, λοιπόν, από τη Ρωσία έχουμε.

Αυτά τα παραμύθια περί LNG σχιστολιθικού είναι μόνο για να βολέψετε τους φίλους σας τους Αμερικάνους. Να οικονομάνε οι Αμερικανοί και οι εφοπλιστές της Ελλάδος με ακριβό φυσικό αέριο LNG, να το φέρουν από εκεί κι απ’ το Κατάρ. Πρέπει να ντρέπεστε που υπηρετείτε και να εξυπηρετείτε τους Αμερικάνους και όχι τους Έλληνες. Είναι λάθος!

Η ΡΑΕ μας είπε το εξής αμίμητο -γιατί είναι για γέλια. Είπε ότι σε περίπτωση κλεισίματος στις στρόφιγγες φυσικού αερίου από Ρωσία, θα ενεργοποιηθεί το LNG στη Ρεβυθούσα. Ακούστε, όμως. Όλα αυτά που είπε η ΡΑΕ είναι 30 εκατομμύρια κυβικά μέτρα την ημέρα, ενώ οι ανάγκες είναι 55 εκατομμύρια. Πού θα τα βρούμε;

Να σας πω εγώ πού θα τα βρίσκαμε; Αν μας άκουγε ο Πρωθυπουργός και δεν έλεγε όχι στην εξόρυξη φυσικού αερίου. Αν μας άκουγε ο Πρωθυπουργός και έλεγε ναι στην πυρηνική ενέργεια. Αν μας άκουγε ο Πρωθυπουργός και δεν έκλεινε τους λιγνίτες. Έχει κάνει όλα τα στραβά η Κυβέρνηση αυτή για να έχουμε ενεργειακή κρίση και ενεργειακή φτώχεια!

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Όλα εισαγόμενα! Η ιδέα για εισαγόμενο ρεύμα από Αίγυπτο. Δηλαδή, τι ιδέα, τι φαεινή ιδέα του Έλληνα Πρωθυπουργού ήταν να πάει στη Γλασκόβη και να πει ότι η Ελλάς προτείνει εισαγόμενο ρεύμα από την Αίγυπτο με υποβρύχιο καλώδιο που θα γίνει σε τρία χρόνια. Εισαγόμενο LNG, εισαγόμενα όλα!

Πώς θα αντεπεξέλθει η ελληνική οικονομία; Να μας πει ο Υπουργός, αν ξέρει. Όταν όλη η ενέργεια είναι εισαγόμενη, πώς θα αντεπεξέλθει η ελληνική οικονομία; Πώς δεν θα έχω ακριβά καύσιμα, ακριβό πετρέλαιο, ακριβό κόστος παραγωγής, ακριβά διόδια. Πώς θα αντεπεξέλθουμε; Ακούστε, εμείς προτείνουμε..

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πρόεδρε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχω μπροστά μου και τη μελέτη -κύριε Πρόεδρε, λίγο την ανοχή σας- και θα την καταθέσω στα Πρακτικά.

Τίτλος έκθεσης: «Τελική Έρευνα Αγοράς-Νικέλιο». Το δίνω στην Κυβέρνηση να το διαβάσει πριν κάνει το έγκλημα με τη «ΛΑΡΚΟ», για να καταλάβει τι έγκλημα κάνει και τι χάνει η Ελλάδα και οι Έλληνες από την επιλογή της αυτή.

Τι προτείνει η Ελληνική Λύση για να έχουμε φθηνό ρεύμα; Λιγνίτες, άνοιγμα τώρα. Όπως η Γερμανία και η Πολωνία, όλοι οι λιγνίτες σε πλήρη ισχύ.

(Χειροκροτήματα από την πτέρυγα της Ελληνικής Λύσης)

Πυρηνική ενέργεια -δεν άνοιξαν όλοι οι λιγνίτες, πληροφορώ κάποιους που διαμαρτύρονται- και η λύση και είναι πολύ σημαντική: Βγάζεις ισοδύναμα και τα ισοδύναμα είναι ότι ξεκινάς εξόρυξη φυσικού αερίου στη χώρα σου, γίνεσαι ενεργειακή χώρα, μπαίνεις στο μπλοκ των χωρών που έχουν ενέργεια.

Ακούστε, εμένα με ενοχλεί κάτι άλλο. Πυρηνική ενέργεια, έχει τελειώσει η ιστορία. Πυρηνική ενέργεια: είναι η μόνη λύση, το είπαν και στη Γλασκόβη. Η επόμενη γενιά πυρηνικών αντιδραστήρων θα είναι αυτή –ακούστε- της σύντηξης και όχι της σχάσης. Είναι πάνω από χίλιες φορές πιο ασφαλείς από τους προηγούμενους αντιδραστήρες. Ήδη είναι στο τελευταίο στάδιο δοκιμών και μπορούμε να προχωρήσουμε εμείς ως χώρα στη δημιουργία μιας τέτοιας ενέργειας, της πυρηνικής. Γιατί όχι; Και είναι και φιλική προς το περιβάλλον και είναι και πράσινη -πιο πράσινη από το φυσικό αέριο. Γιατί όχι; Ρωτάω εσάς.

Κι εδώ θα ήθελα να πω κάτι, κύριοι της Νέας Δημοκρατίας, κύριοι συνάδελφοι Βουλευτές, που έχετε εθνική συνείδηση και πατριωτισμό και είμαι βέβαιος για αυτό, γιατί είστε από ένα κόμμα του γενάρχη Κωνσταντίνου Καραμανλή του Α΄ που εμπέδωσε σταθερές αξίες, παραδοσιακές σε αυτή την παράταξη.

Συμφωνία με το Πακιστάν. Ποιος είναι ο Υπουργός ο κ. Μηταράκης που κάνει συμφωνίες με το Πακιστάν; Και δεν ντρέπονται οι Βουλευτές της Νέας Δημοκρατίας με αυτό που πάει να κάνει που είναι παράνομο; Γιατί είναι παράνομο! Συμπεριφέρεται σαν να είναι η χώρα δική του, συμπεριφέρεται σαν να είναι ο ίδιος το αφεντικό της χώρας. Πενταετή βίζα σε Πακιστανούς υπηκόους. Απευθείας πτήσεις Ισλαμαμπάντ - Αθήνας μέσω Pakistan Airlines. Εκατοντάδες χιλιάδες υπήκοοι Πακιστάν. Αυτοί που διαμένουν παράνομα στην Ελλάδα τι θα γίνουν;

Και πήγε και μίλησε. Και ξέρετε με ποιον μίλησε ο κ. Μηταράκης με εντολή του Πρωθυπουργού; Τι κάνουν οι Βουλευτές, οι υπόλοιποι της Νέας Δημοκρατίας; Πού είναι η Αριστερά να μιλήσει; Μίλησε με τον Πρωθυπουργό του Πακιστάν, ο οποίος είχε πει πριν δύο μήνες «Φορέστε μαντήλα για να μη σας βιάζουν». Με αυτόν πήγε και μίλησε!

Πού είναι οι νεοδημοκράτες Βουλευτές; Πού είστε, Υπουργέ μου;

Πήγε ο Υπουργός σας και μίλησε μ’ αυτόν τον τύπο, που είπε ότι πρέπει να φορούν μαντίλες, για να μη βιάζουν τις γυναίκες! Πού είναι η αλληλεγγύη της Αριστεράς; Πού είναι αυτοί του ΣΥΡΙΖΑ και των υπολοίπων κομμάτων που μιλούν για αλληλεγγύη, για ισότητα γυναικών; Μόνο στους ΛΟΑΤΚΙ θέλουμε ισότητα; Νομιμοποιήσατε αυτό το τέρας που λέει ότι άμα ότι για να μη σε βιάζουν, πρέπει να φοράς μαντήλα και τσαντόρ;

Πού είναι η ευαισθησία των Βουλευτών της Νέας Δημοκρατίας; Πού είναι, πείτε μου εσείς. Πραγματικά, έχετε εξανδραποδίσει την ιδεολογία σας. Φτάνει πια!

Η μόνη συμφωνία μπορεί να γίνει αποδεκτή είναι μία γραμμή κατεύθυνσης: Το αεροπλάνο, όχι Ισλαμαμπάντ - Αθήνα, αλλά Αθήνα - Ισλαμαμπάντ. Όλοι στην αντίθετη κατεύθυνση, να φύγουν για απέλαση.

(Χειροκροτήματα από την πτέρυγα της Ελληνικής Λύσης)

Για να τελειώνει η ιστορία. Και είστε εχθροπαθείς, είστε εχθροπαθείς όλοι σας.

Καταγγελία του Συλλόγου Αλιέων Νέας Περάμου: Στον χώρο του καταφυγίου, λοιπόν, οι αλιείς έκαναν ένα εκκλησάκι, με διαστάσεις μικρές, που δεν εμποδίζει τη λειτουργία του λιμανιού. Ο Διευθύνων Σύμβουλος του Οργανισμού, ο κ. Καμαρινάκης, και ο Προϊστάμενος Λιμενικών Εγκαταστάσεων κ. Χρήστου ζήτησαν να γίνει δικογραφία και να γκρεμιστεί το εκκλησάκι.

Αυτοί είστε στη Νέα Δημοκρατία! Γκρεμίζετε εκκλησίες, φτιάχνετε τζαμιά. Αυτοί είστε! Και δεν ντρεπόμαστε λιγάκι!

(Χειροκροτήματα από την πτέρυγα της Ελληνικής Λύσης)

Και επίσης, θα σας πούμε, λοιπόν, ποιοι είστε. Καμμία σχέση με το Γενάρχη Καραμανλή. Καμμία σχέση με το Γενάρχη σας. Είστε πατροκτόνοι της ιδεολογίας σας. Είστε πατροκτόνοι, πραγματικά! Είστε αυτοί που κάνατε την Ελλάδα επαίτη, ξεχνώντας ότι πρέπει να λυπόμαστε ένα έθνος αν φοράει ρούχο που δεν ύφανε, ψωμί που τρώει που δεν έκανε σοδειά ο ίδιος και κρασί αν πίνει, αλλά είναι εισαγόμενο, όχι από το πατητήρι του.

Ποιοι είμαστε εμείς –και κλείνω εδώ. Εμείς είμαστε η λύση, η εναλλακτική λύση για τη διακυβέρνηση του τόπου. Είμαστε η Ελληνική Λύση. Η εναλλακτική διακυβέρνηση.

(Χειροκροτήματα από την πτέρυγα της Ελληνικής Λύσης)

Εμείς ενώνουμε στη λογική και με τη λογική τη φωνή μας. Ενώνουμε τη φωνή μας με τον Αριστοτέλη, με τον Κωνσταντίνο Παλαιολόγο, με τον Κολοκοτρώνη, με όλους αυτούς που πολέμησαν για την πατρίδα. Το ελληνικό γένος ζει ελεύθερα και διοικείται άριστα και θα μπορούσε να κυριαρχήσει, αν ήταν πολιτικά ενωμένο. Αυτοί είμαστε εμείς. Το έλεγε ο Αριστοτέλης. Θα ενώσουμε τους Έλληνες, θα επανιδρύσουμε το κράτος. Θα δουλέψουμε, θα μοχθήσουμε, θα χορτάσει ο Έλληνας ψωμί. Είναι σημαντικό.

(Χειροκροτήματα από την πτέρυγα της Ελληνικής Λύσης)

Και ποιοι είμαστε; Και κλείνω εδώ, αγαπητές κυρίες και κύριοι. Είμαστε αυτοί που ευθυγραμμιζόμαστε ευθέως με το μεγάλο Οδυσσέα Ελύτη. Είστε εκείνη ακριβώς η γενιά –όλα τα κόμματά σας- που το κάνατε. Τι έλεγε ο Ελύτης; Αν αποσυνθέσεις την Ελλάδα, στο τέλος θα δεις να σου απομένουν μια ελιά, ένα αμπέλι κι ένα καράβι, που σημαίνει με άλλα τόσα την ξαναφτιάχνεις.

Εμείς είμαστε αυτοί, λοιπόν, που θα ξαναφτιάξουμε την πατρίδα και τους Έλληνες! Εμείς θα ξανακάνουμε περήφανους τους Έλληνες, περήφανα τα γηρατειά μας. Μία ψήφο θέλουμε στην επόμενη τετραετία.

Σας ευχαριστώ πάρα πολύ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές της Ελληνικής Λύσης χειροκροτούν ζωηρά)

**ΠΡΟΕΔΡΕΥΩΝ (Χαράλαμπος Αθανασίου):** Πριν δώσω τον λόγο στην κ. Αχτσιόγλου, θα δώσω τον λόγο στον Υφυπουργό Δικαιοσύνης για να υποστηρίξει τη με αριθμό 1209/7.2.2022 τροπολογία.

Ελάτε, κύριε Υπουργέ, έχετε το λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Κυρίως για το άρθρο 7 της τροπολογίας που αφορά την παράταση της προθεσμίας υποβολής των δηλώσεων περιουσιακής κατάστασης, η οποία θα είναι μέχρι τις 28 Φεβρουαρίου, αφ’ ενός θέλω να ενημερώσω το Σώμα για το συγκεκριμένο άρθρο της συγκεκριμένης τροπολογίας –που ήδη έχει κατατεθεί στο Σώμα- και δευτερευόντως για τα άρθρα 8, 9 και 10 της υπό κύρωση πράξης νομοθετικού περιεχομένου που αφορούν τις αναστολές στην ουσία των διαδικασιών που προβλέφθηκαν την περίοδο της κακοκαιρίας, προκειμένου να διασφαλιστεί η αποτελεσματική δικαστική προστασία στους πολίτες και στους συλλειτουργούς της δικαιοσύνης.

Όπως είπα στην αρχή, σε ό,τι αφορά στο «πόθεν έσχες», προβλέπεται η παράταση μέχρι και την 28η Φεβρουαρίου εν όψει τεχνικών προβλημάτων του συστήματος υποβολής δήλωσης περιουσιακής κατάστασης.

Σε ό,τι αφορά δε στα άρθρα 8 και 9 και 10 της πράξης νομοθετικού περιεχομένου, έγινε μια σημαντική προσπάθεια προκειμένου να ανασταλούν οι διαδικασίες οι οποίες ήταν εκ των πραγμάτων αδύνατον να πραγματοποιηθούν την περίοδο της κακοκαιρίας.

Με τις προτεινόμενες ρυθμίσεις απετράπη και αποτρέπεται το ενδεχόμενο απώλειας δικαιωμάτων και επιτυγχάνεται ασφάλεια δικαίου και για τους διαδίκους και για τους πολίτες και για τους λειτουργούς της δικαιοσύνης στις πολιτικές, ποινικές και διοικητικές υποθέσεις.

Ειδικότερα το άρθρο 8 αφορά στον Κώδικα Πολιτικής Δικονομίας και τις νόμιμες δικαστικές προθεσμίες για τις διαδικαστικές πράξεις που πρέπει να διενεργηθούν από τους διαδίκους κατά το διάστημα της 25ης μέχρι και 28ης Ιανουαρίου του 2022, όπου ανεστάλη η λειτουργία των δικαστηρίων και εισαγγελιών λόγω ανωτέρας βίας δυνάμει των αποφάσεων 4034 και 4035/ 24/1 και 26/1 κατ’ αντιστοιχία του Υπουργού Δικαιοσύνης.

Στο άρθρο 9, για το ίδιο χρονικό διάστημα δεν λαμβάνεται υπ’ όψιν για τον υπολογισμό της προθεσμίας υποβολής έγκλησης ή των προθεσμιών άσκησης όλων των προβλεπόμενων από τον Κώδικα Ποινικής Δικονομίας και τους ειδικούς ποινικούς νόμους ενδίκων μέσων και οιονεί ενδίκων μέσων, ενώ στο άρθρο 10, κατ’ αντιστοιχία το ίδιο αφορά και τα διοικητικά δικαστήρια, το Συμβούλιο της Επικρατείας και το Ελεγκτικό Συνέδριο. Δεν υπολογίζονται, λοιπόν, στις νόμιμες και δικαστικές προθεσμίες για τη διενέργεια διαδικαστικών πράξεων ενώπιον των ως άνω δικαστηρίων.

Οφείλω να πω, αγαπητές και αγαπητοί συνάδελφοι, ότι με τις παρούσες διατάξεις επιτυγχάνεται η ομαλή πρόσβαση των πολιτών στη δικαιοσύνη και διασφαλίζονται τα δικαιώματά τους ειδικότερα σε εκείνο το κρίσιμο διάστημα αναστολής των δικαστηρίων και όλα αυτά έγιναν σε πολύ καλή συνεργασία και με τους δικηγορικούς συλλόγους οι οποίοι συνέβαλαν και αυτοί έχοντας την εμπειρία της καθημερινότητας των συγκεκριμένων ημερών, που ήταν πραγματικά δύσκολες για τον χώρο της δικαιοσύνης αλλά και των διοικήσεων των δικαστηρίων και νομίζω ότι εκ του αποτελέσματος εκείνες τις μέρες επετεύχθη μια ομαλή αναστολή διαδικασιών και μια ομαλή επανεκκίνηση της δικαιοσύνης αμέσως μετά την κακοκαιρία.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Μήπως υπάρχει κάποια ερώτηση-διευκρίνιση στον κύριο Υπουργό; Όχι.

Ο κ. Σκρέκας έχει τον λόγο για την τροπολογία 1208. Παρακαλώ, όμως, κύριοι Υπουργοί, να μη φύγετε μήπως χρειαστούν διευκρινίσεις.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εντάξει, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Να ενημερώσω τους Βουλευτές για την κατάθεση της τροπολογίας από το Υπουργείο Περιβάλλοντος και Ενέργειας με γενικό αριθμό 1208 και ειδικό 176 στο πρώτο άρθρο που αναφέρεται με τίτλο: «Κτήρια και εγκαταστάσεις» της παραγράφου 7 του άρθρου 55 του ν.4223/13 και του άρθρου 21 του ν.4664/20, επιδιώκουμε την άμεση διευθέτηση εκκρεμοτήτων ως προς τις διατάξεις της πολεοδομικής νομοθεσίας της άδειας λειτουργίας, οι οποίες σχετίζονται με τα κτήρια και τις εγκαταστάσεις που θα μισθωθούν ή θα μεταβιβαστούν. Αναφέρομαι βέβαια για τη «Γενική Μεταλλουργική ΛΑΡΚΟ» στον όποιο πλειοδότη προκύψει από τους δύο διαγωνισμούς, από τον διαγωνισμό του ελληνικού δημοσίου και από τον διαγωνισμό της ειδικής διαχείρισης της «ΛΑΡΚΟ».

Με αυτή την προτεινόμενη ρύθμιση συνεισφέρουμε, βέβαια, στη συνέχιση της λειτουργίας του εργοστασίου γιατί αυτός είναι ο στόχος μας. Ο στόχος μας είναι να μπορέσει να βρεθεί ενδιαφερόμενος πλειοδότης ο οποίος θα μπορέσει να αναλάβει και να συνεχίσει αυτή την πολύ σημαντική παραγωγική δραστηριότητα της «ΛΑΡΚΟ» στη χώρα μας, την παραγωγή σιδηρονικελίου ή νικελίου. Ιδίως το νικέλιο, όπως ξέρετε, χρησιμοποιείται και για την παραγωγή μπαταριών λιθίου νικελίου. Άρα, είναι μια δραστηριότητα κατά την οποία με κάθε τρόπο θα πρέπει όλοι να συμβάλλουμε, ώστε να συνεχιστεί στη χώρα μας και να διατηρηθούν, βέβαια, και οι θέσεις εργασίας και γιατί όχι να αυξηθούν κιόλας.

Τώρα, με τα άρθρα 2 και 3 επεκτείνουμε την υποχρέωση καταβολής περιβαλλοντικού τέλους 1000 ευρώ σε νεοεισαγόμενα αλλά μεταχειρισμένα παλιά ρυπογόνα οχήματα. Προστίθεται, λοιπόν, μια νέα κατηγορία υπόχρεων προς την καταβολή του περιβαλλοντικού τέλους οχημάτων, το οποίο μόλις κυκλοφορήσει για πρώτη φορά, δηλαδή για νεοεισαγόμενο μεταχειρισμένο παλιό αυτοκίνητο, θα πρέπει να καταβάλει 1000 ευρώ ως περιβαλλοντικό τέλος εφόσον εμπίπτει στις προδιαγραφές σχεδιασμού των ευρωπαϊκών προτύπων που ισχύουν για τις εκπομπές ρύπων Euro 5b. Τα Euro 5b είναι οχήματα τα οποία είναι ηλικίας οκτώ έως δέκα ετών, με τεχνολογίες βέβαια που επανηλειμμένα πρέπει να πούμε ότι η Ευρωπαϊκή Επιτροπή έχει διαπιστώσει ότι δεν ανταποκρίνονταν πολλές φορές στις ονομαστικές επιδόσεις ρύπων.

Ο στόχος, είναι να μην αιφνιδιάσουμε τους συμμετέχοντες στην αγορά και στην εμπορία τέτοιων αυτοκινήτων –εισαγωγή και εμπορία- και για αυτόν τον λόγο έχουμε μια μεταβατική διάταξη που αφορά τα αυτοκίνητα που βρίσκονται σε τελωνειακό χώρο. Έχουν δηλωθεί κατά το προηγούμενο διάστημα αλλά δεν έχουν πληρωθεί τα τέλη. Δεν έχει ολοκληρωθεί η διαδικασία εκ του οργανισμού. Αυτοί δεν είναι υπόχρεοι. Δεν υποχρεώνονται να πληρώσουν αυτά τα 1000 ευρώ. Και, βέβαια, ορίζουμε ως έναρξη εφαρμογής του μέτρου την 15η Φεβρουαρίου, ώστε αυτοί οι οποίοι έχουν ήδη δώσει προκαταβολές ή ήδη έχουν αυτοκίνητα που βρίσκονται στο δρόμο για την εισαγωγή, να μη βρεθούν και αυτοί προ εκπλήξεως.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Πολύ ωραία.

Παρακαλώ, διευκρινίσεις στους κυρίους Υπουργούς.

Ο Κοινοβουλευτικός Εκπρόσωπος κ. Τρύφων Αλεξιάδης έχει τον λόγο.

**ΤΡΥΦΩΝ ΑΛΕΞΙΑΔΗΣ:** Ναι, κύριε Πρόεδρε, ευχαριστώ. Για το θέμα της τροπολογίας που κατέθεσε ο Υπουργός.

Θα προτιμούσαμε, κύριε Υπουργέ, να έχει κατατεθεί στην επιτροπή, να έχει συζητηθεί άνετα, να έχουμε τον χρόνο ώστε να θέσουμε τα ερωτήματα. Καταλαβαίνουμε ότι το επιτελικό κράτος και οι δυσκολίες της περιόδου δημιουργούν άλλες συνθήκες, δεν πειράζει θα θέσουμε τα ζητήματα και παράκληση να μας απαντήσετε.

Θα μπορούσα να το κάνω και στην ομιλία μου. Σέβομαι τον χρόνο σας –δεν μπορείτε να μείνετε πολλή ώρα- αλλά θα ήθελα απαντήσεις σε αυτά τα ζητήματα.

Πρώτα απ’ όλα σε ό,τι αφορά το άρθρο 1 της τροπολογίας. Στο άρθρο 1 απ’ ό,τι φαίνεται, το σύνολο των αυθαιρέτων ακινήτων στις εγκαταστάσεις της «ΛΑΡΚΟ» τακτοποιούνται κατά παράβαση της νομοθεσίας περί αυθαιρέτων, προσθέτοντας υψηλές υπεραξίες στον πλειοδότη σε βάρος του περιβάλλοντος φυσικού και δομημένου συμπεριλαμβανομένων δασικών εκτάσεων.

Ένα άλλο σημείο είναι ότι από το λεκτικό της ρύθμισης προκύπτει -και εξηγήστε μας- ότι αφήνεται η δυνατότητα να τεμαχίσουν την ιδιοκτησία και να προχωρήσουν σε πώληση ,παραχώρηση, ενοικίαση τμημάτων της περιουσίας της «ΛΑΡΚΟ» σε τμήματα.

Επίσης, υπάρχει πρόβλημα και με τον αιγιαλό και το δάσος, γιατί τα ακίνητα νομιμοποιούνται χωρίς κανένα πρόστιμο προς όφελος του επενδυτή, προσφέροντάς του υψηλή υπεραξία σε βάρος του περιβάλλοντος και της ισοτιμίας των επιχειρήσεων αλλά και των πολιτών.

Είναι νομοτεχνικά ελλιπής η ρύθμιση εφόσον δεν προβλέπει ποιος ελέγχει τις υποχρεώσεις του πλειοδότη και τι θα γίνει στο πέρας της πενταετίας σε περίπτωση που δεν ανακληθούν οι άδειες αδειοδότησης. Αυτό σε ό,τι αφορά το άρθρο 1.

Σε ό,τι αφορά το άρθρο 2, κύριε Πρόεδρε, κύριε Υπουργέ, κύριοι Βουλευτές, ελληνικέ λαέ κ.λπ., εξηγήστε μου σας παρακαλώ, γιατί μέχρι τώρα είχα ενοχές και πάρα πολύ άγχος στις τοποθετήσεις στο Κοινοβούλιο, διότι άκουγα «επί κυβέρνησης ΣΥΡΙΖΑ για τους είκοσι εννέα άδικους φόρους…», άκουγα προεκλογικά εσάς που λέγατε ότι εμείς δεν θα βάλουμε φόρους αλλά θα μειώσουμε, άκουγα μετά όλα αυτά που λέγατε για τη φορολογία και τον φόρο που ψήφισε η Νέα Δημοκρατία -αλλά μας κατηγορούσε εμάς για το τέλος στην πλαστική σακούλα- και τον αυξήσατε και τον ψηφίσαμε –καλά κάνατε σε αυτό- αλλά να καταλάβω στο άρθρο 2 της τροπολογίας με αυτό που φέρνετε, μειώνεται η φορολογική επιβάρυνση ή αυξάνεται η επιβάρυνση; Διότι εάν πιστέψουμε όχι το Τμήμα Οικονομικής Πολιτικής του ΣΥΡΙΖΑ ή κάποια οργάνωση του ΣΥΡΙΖΑ, εάν πιστέψουμε τον Σύνδεσμο Εμπόρων Εισαγωγέων Αυτοκινήτων Ελλάδος ο οποίος με δελτίο Τύπου αναφέρει «Στον Καιάδα οι έμποροι μεταχειρισμένων αυτοκινήτων» και θα το καταθέσω και για τα Πρακτικά.

Αναφέρει για το θέμα της τροπολογίας –και παρακαλώ ενημερώστε μας για να ξέρουμε και εμείς, για όσα σας καταλογίζει ο σύνδεσμος;-«η Κυβέρνηση διά των μέτρων αυτών και της πολιτικής της διασφαλίζει καθεστώς σχεδόν μονοπωλιακής αγοράς στους εισαγωγείς καινούργιων αυτοκινήτων, δηλαδή στους γνωστούς κύκλους συμφερόντων».

Το κατήγγειλε και ο εισηγητής μας στην ομιλία του, διότι έχουν ξεσηκωθεί σε sites κ.λπ.. Υπάρχουν καταγγελίες ότι η συγκεκριμένη τροπολογία εξυπηρετεί συγκεκριμένα συμφέροντα και εκτός από αυτό, κύριε Πρόεδρε, αλλάζει καθοριστικά όλη την αγορά των μεταχειρισμένων αυτοκινήτων, δημιουργώντας στρεβλώσεις και αθέμιτο ανταγωνισμό, πάντα σε βάρος των καταναλωτών κατά παράβαση της ενωσιακής νομοθεσίας με υποκριτικό και ψευδές δήθεν «πράσινο» περιτύλιγμα.

Τελειώνοντας, θα ήθελα να παρακαλέσω να έχουμε απάντηση σε αυτά, αν και είναι πάρα πολλά, γι’ αυτό και θέλαμε χρόνο στην επιτροπή για να τα συζητήσουμε. Η χώρα μας έχει ήδη δεχθεί προειδοποιητική επιστολή τον Σεπτέμβριο του 2021 από την Ευρωπαϊκή Επιτροπή για το ζήτημα της επιβολής του περιβαλλοντικού τέλους. Η Ρουμανία έχει καταδικαστεί για το ίδιο θέμα το 2011. Η Κυβέρνηση δεν έχει καταφέρει και δεν φαίνεται να προγραμματίζει ένα συντεταγμένο και εκτεταμένο πρόγραμμα απόσυρσης παλαιών αυτοκινήτων. Επίσης, το έκτακτο τέλος που επιβάλλεται –δηλαδή, ακόμα ένα χαράτσι σε αυτά που έχει φέρει η Νέα Δημοκρατία μετά τις εκλογές- δεν βελτιώνει την ποιότητα της ατμόσφαιρας στις μεγάλες πόλεις.

Παράκληση: Αυτό στο οποίο θέλουμε απάντηση είναι, είτε να το αποσύρετε και να έρθει σε μια άνετη συζήτηση στην επιτροπή για να μπορούμε να τοποθετηθούμε και να απαντηθούν όλα αυτά είτε να μας εξηγήσετε, εάν η ρύθμιση αυτή αποτελεί ή όχι ένα από τα πιο προκλητικά και εμφανή deal που έχει κάνει η Κυβέρνηση; Δεν είναι κριτική σε εσάς προσωπικά, είναι προς την Κυβέρνηση και την πολιτική που ασκεί. Παράκληση, λοιπόν, να μας απαντήσετε, διότι κατά τη δική μας κρίση και ανάγνωση στον λίγο χρόνο που είχαμε, δημιουργούνται αδιέξοδα στους πολίτες χαμηλού και μεσαίου εισοδήματος, οι οποίοι είναι και αυτοί που κατέχουν τα παλαιά και ρυπογόνα οχήματα.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Θα δώσει διευκρινίσεις ο κύριος Υπουργός.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε του ΣΥΡΙΖΑ, να σας ρωτήσω κάτι. Αυτά που είπατε τα λέτε εσείς ή τα αναφέρουν οι εκπρόσωποι των εμπόρων μεταχειρισμένων αυτοκινήτων και εισαγωγέων; Ερώτηση σας κάνω για να το ξεκαθαρίσετε. Δηλαδή, το θέμα deal και όλα αυτά τα λέτε εσείς; Εσείς ασπάζεστε αυτό που έχει βγάλει ως ανακοίνωση ο Σύνδεσμος Εισαγωγέων Μεταχειρισμένων Αυτοκινήτων; Ο ΣΥΡΙΖΑ, δηλαδή, το ασπάζεται αυτό; Σας ρωτώ και θα σας απαντήσω και εγώ μετά.

**ΤΡΥΦΩΝ ΑΛΕΞΙΑΔΗΣ:** Θα σας πω. Το τι αναφέρει ο σύνδεσμος το κατέθεσα ήδη στα Πρακτικά και το ανέφερα. Ο σύνδεσμος λέει συγκεκριμένα πράγματα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εσείς δεν το ασπάζεστε αυτό βέβαια;

**ΤΡΥΦΩΝ ΑΛΕΞΙΑΔΗΣ:** Εμείς θέσαμε συγκεκριμένα επιχειρήματα, βάλαμε απαντήσεις, θέλουμε διάλογο και πειστικά επιχειρήματα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα σας απαντήσω.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Συνεχίστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εγώ καταλαβαίνω ότι εσείς ως ΣΥΡΙΖΑ δεν θέλετε να επιβληθεί τέλος 1.000 ευρώ στα εισαγόμενα μεταχειρισμένα παλιά αυτοκίνητα οκταετίας και δεκαετίας στη χώρα μας. Εσείς θέλετε να μην εφαρμοστεί ένα τέτοιο τέλος που θα περιορίσει την εισαγωγή αυτής της συγκεκριμένης κατηγορίας, που έχουν κινητήρα Euro 5b, που γνωρίζετε ότι είναι ρυπογόνος, ότι έχει αυξημένες εκπομπές διοξειδίου του άνθρακα και άλλων αερίων του θερμοκηπίου στην ατμόσφαιρα. Να το ξεκαθαρίσουμε αυτό και να ενημερώσετε και τον αρμόδιο τομεάρχη σας για το περιβάλλον, ότι ο ΣΥΡΙΖΑ θέλει να συνεχίσουν τα μεταχειρισμένα αυτοκίνητα, τα ρυπογόνα και τα παλιά, να εισάγονται στη χώρα μας.

Θα σας πω, λοιπόν, τα εξής: Πρώτον, εμείς εξυπηρετούμε το δημόσιο συμφέρον, το συμφέρον των πολλών και μάλιστα στη συγκεκριμένη περίπτωση αυτών των οποίων είναι χαμηλότερου οικονομικού εισοδήματος, γιατί μπορούν να πάνε και να αγοράσουν ένα τέτοιο αυτοκίνητο. Γνωρίζετε πολύ καλά ή θα πρέπει να γνωρίζετε ότι σε τέσσερα και σε πέντε χρόνια όταν θα έρθει να εφαρμοστεί από την Ευρωπαϊκή Επιτροπή, εάν εφαρμοστεί, ο κανονισμός ο οποίος θα επιβαρύνει τα αυτοκίνητα και τις μεταφορές για τις εκπομπές του διοξειδίου του άνθρακα στην ατμόσφαιρα, αυτοί που θα κατέχουν τέτοια αυτοκίνητα κινδυνεύουν να έχουν μεγαλύτερη επιβάρυνση απ’ αυτούς που θα έχουν αυτοκίνητα μικρότερης επιβάρυνσης στο περιβάλλον. Θα αφήσουμε, δηλαδή, τους Έλληνες πολίτες να πάνε να αγοράσουν σήμερα αυτοκίνητα μεταχειρισμένα, ενώ γνωρίζουμε ότι η στρατηγική της Ευρωπαϊκής Επιτροπής σε τέσσερα-πέντε χρόνια είναι να φέρει έναν ευρωπαϊκό κανονισμό, όπου αυτά τα αυτοκίνητα συνολικά, τα οποία επιβαρύνουν περισσότερο το περιβάλλον, θα έχουν να πληρώνουν ίσως κάποιο παραπάνω περιβαλλοντικό τέλος σε μόνιμη βάση.

**ΣΩΚΡΑΤΗΣ ΦΑΜΕΛΛΟΣ:** Γιατί το βάζετε στην εσωτερική αγορά;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν χρειάζεται να φωνάζετε, κύριε συνάδελφε.

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, κύριε συνάδελφε. Δεν σας διέκοψε κανείς εσάς.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Φυσικά και όλοι μπορούν να φέρουν και να εισάγουν όποιο αυτοκίνητο θέλουν, παλιό ή καινούργιο, από οποιαδήποτε χώρα της Ευρώπης και από τρίτη χώρα σύμφωνα με τους νόμους του κράτους μας. Από εκεί και πέρα, όμως, εισάγουμε ένα περιβαλλοντικό τέλος για εκείνα τα αυτοκίνητα τα παλιά, της παλιάς τεχνολογίας, τα οποία έχουν κινητήρες που ρυπαίνουν πολύ το περιβάλλον. Είναι κρίμα και άδικο να αφήσουμε τους ανθρώπους να μη γνωρίζουν ότι αγοράζοντας ένα τέτοιο αυτοκίνητο, φυσικά κάνουν περισσότερο κακό στο περιβάλλον απ’ ό,τι αγοράζοντας ένα πιο καινούργιο, με έναν πιο καινούργιο κινητήρα, πάλι ίσως ελαφρά μεταχειρισμένο, αλλά χαμηλότερης αξίας από ένα ολοκαίνουργιο αυτοκίνητο, για να κάνουν τη δουλειά τους. Όμως, αυτό, το να αγοράσουν ένα πιο καινούργιο αυτοκίνητο με έναν καλύτερο κινητήρα, τους προστατεύει και αργότερα στη ζωή του αυτοκινήτου, στη λειτουργία του και ίσως και από κάποιο περιβαλλοντικό τέλος που μπορεί να έρθει από την Ευρώπη.

Άρα, αυτό κάνουμε. Εμείς ενημερώσαμε και εγώ προσωπικά ένα και ενάμιση μήνα πριν τους εκπροσώπους και εισαγωγείς των μεταχειρισμένων αυτοκινήτων –τους ενημέρωσα, δεν ήρθε ξαφνικά αυτό- ότι εμείς πρόκειται να επεκτείνουμε το τέλος των 1.000 ευρώ και στα αυτοκίνητα με κινητήρα κατηγορίας Euro 5b.

Τώρα, για το θέμα της τακτοποίησης των ακινήτων του κτηριακού αποθέματος στην περίπτωση της «ΛΑΡΚΟ», εκείνων των κτηρίων, δηλαδή, που μπορεί να μην ικανοποιούν τον Πολεοδομικό Κώδικα και την πολεοδομική νομοθεσία. Τί δυνατότητα δίνουμε; Δίνουμε τη δυνατότητα να υπάρξει μια γρήγορη και άμεση τακτοποίηση, γιατί εμείς θέλουμε να βρούμε κάποιον άνθρωπο, κάποιον επενδυτή για να μπορέσει να συνεχίσει αυτή τη λειτουργία, που είναι τόσο σημαντική. Δεν νομίζω ότι διαφωνείτε σε αυτό. Για να μπορέσει να γίνει αυτό, για να μπορέσει να μεταβιβαστεί και μάλιστα γρήγορα, θα πρέπει να τακτοποιηθούν κάποιες εκκρεμότητες. Αυτό κάνουμε με αυτή τη ρύθμιση και σας καλούμε και εσάς να συμβάλλετε σε αυτό, για να βοηθήσετε να υπάρξει ανάδοχος επενδυτής ο οποίος θα επενδύσει και θα μπορέσει να διατηρήσει αυτή την τόσο σημαντική παραγωγική δραστηριότητα και τις θέσεις εργασίας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Η κ. Αντωνίου έχει τον λόγο από το Κίνημα Αλλαγής για μία διευκρίνιση.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Ευχαριστώ και εσάς, κύριε Υπουργέ, και θα είμαι πάρα πολύ σύντομη.

Στην τροπολογία 1208/176 επιχειρείτε με fast track διαδικασίες να διευθετήσετε «εκκρεμότητες» -σε εισαγωγικά, κατά την άποψή μας- που αφορούν στη διαχείριση των κτηρίων και εγκαταστάσεων της «ΛΑΡΚΟ» πριν ξεκινήσει η δεύτερη φάση της διαγωνιστικής διαδικασίας. Νομιμοποιείτε αυθαίρετα κ.λπ., με τη διευκόλυνση να μην πληρωθεί το παράβολο και, βέβαια, το ενιαίο ειδικό πρόστιμο από τον πλειοδότη, όταν και εάν βρεθεί.

Θέλω να σας κάνω την εξής ερώτηση: Εδώ μιλάμε για μία επιχείρηση χιλίων διακοσίων εργαζομένων ανθρώπων που αφορούν πέντε νομούς, που αυτή τη στιγμή δεν λειτουργεί γιατί έχει απαξιωθεί η εταιρεία και μιλάμε για απόλυση των εργαζομένων. Υπάρχει επενδυτής; Διότι εδώ λέτε «εγώ έρχομαι ως Κυβέρνηση και νομοθετώ στη λογική ότι θα υπάρχει πλειοδότης και όλα αυτά θα τον διευκολύνουν». Συνεπώς εδώ έχει βρεθεί επενδυτής; Και εάν έχει βρεθεί επενδυτής ή επενδυτές, υπάρχει διαγωνισμός. Όμως, θα τους κάνετε πριν τα δωράκια σκεπτόμενοι εσείς τί χρειάζεται; Διότι εδώ μπορεί να έρθει και να πάρει ένα κουφάρι και να μη λειτουργήσει, διότι καθώς διάβαζα και την τροπολογία μπορεί να ενοικιάσουν τους χώρους. Γνωρίζουμε ότι στη Λάρυμνα υπάρχει ένα τεράστιο, σοβαρό λιμάνι, υπάρχουν χώροι. Μπορεί να έρθει ένας επενδυτής, να μη χρησιμοποιήσει το εργοστάσιο και τη μονάδα και να πάμε σε κάτι παραγωγικό, άρα πάμε σε κάτι άλλο.

Εδώ αντιλαμβανόμαστε όλοι ότι υπάρχει κενό πληροφόρησης και αυτό που έχουμε ζητήσει από την Κυβέρνηση, είναι να έρθει στο Κοινοβούλιο και να μας απαντήσει: Υπάρχει σχέδιο; Υπάρχει στρατηγική; Έχετε προχωρήσει τα πράγματα; Αυτό ζητούν οι εργαζόμενοι και οι τοπικές κοινωνίες.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κυρία συνάδελφε, νομίζω ότι μπορείτε να ενημερωθείτε και να γνωρίζετε ότι έχει ξεκινήσει η διαγωνιστική διαδικασία για την εύρεση αναδόχου, επενδυτή, δηλαδή, ο οποίος, τελικά, θα μπορέσει να αναλάβει να επενδύσει και να διατηρήσει αυτή την παραγωγική δραστηριότητα εκεί στην περιοχή. Έχει τελειώσει η πρώτη φάση, -που ήταν οι μη δεσμευτικές, η εκδήλωση ενδιαφέροντος- και έχουμε φθάσει στην τελική φάση που είναι η υποβολή δεσμευτικών προσφορών και αυτή τη στιγμή έχουμε τρία σχήματα τα οποία ενδιαφέρονται. Φυσικά, εκείνες οι τακτοποιήσεις που κάνουμε είναι τακτοποιήσεις που κάνουμε για τη «ΛΑΡΚΟ». Για τη «ΛΑΡΚΟ» τις κάνουμε. Εσείς, εάν ήσασταν, θα αγοράζατε αυθαίρετε κτήρια, τα οποία μάλιστα να μη μπορούσατε να τα τακτοποιήσετε μετά και να μη μπορούν να λειτουργούν;

Εκείνο το οποίο, λοιπόν, κάνουμε εμείς είναι ότι πάμε να λύσουμε τα προβλήματα, ώστε να συνεχίσει αυτή η δραστηριότητα και σας καλούμε να συμβάλλετε και εσείς σε αυτό.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ.

Να ξεκαθαρίσουμε κάτι με τις τροπολογίες. Στις τροπολογίες επικράτησε να δίνουμε διευκρινίσεις, όταν είναι οι εκπρόθεσμες. Όταν είναι οι εμπρόθεσμες τροπολογίες, είναι σαν να έχουμε το κείμενο του νόμου, τις έχετε μελετήσει και λέτε τις αντιρρήσεις κατά τη διάρκεια. Δεν προσφέρεται κάτι καινούργιο. Επειδή όμως…

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν τις έχουμε διαβάσει, κύριε Πρόεδρε, γιατί ήρθαν τελευταία ώρα.

**ΠΡΟΕΔΡΕΥΩΝ (Χαράλαμπος Αθανασίου):** Καλά, μη διακόπτετε τώρα.

Επειδή όμως το καθιερώσαμε αυτό λίγο, θα το θέσω στη Διάσκεψη των Προέδρων, γιατί βλέπετε τι γίνεται. Χαλάει ο χώρος. Είναι εμπρόθεσμες αυτές όλες.

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, πριν να δώσουμε τον λόγο στον επικεφαλής της Κοινοβουλευτικής Ομάδος του Κινήματος Αλλαγής, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών κυρίων Μάριου Σαλμά και Διονυσίου Σταμενίτη.

Για την υπόθεση του κ. Μάριου Σαλμά εψήφισαν συνολικά 269 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 88 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 172.

«ΠΑΡΩΝ» εψήφισαν 9.

Συνεπώς η αίτηση της εισαγγελικής αρχής απορρίπτεται.

Για τη δεύτερη υπόθεση του συναδέλφου κ. Διονυσίου Σταμενίτη εψήφισαν συνολικά 266 βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 265.

Κατά της άρσεως ασυλίας, δηλαδή «ΟΧΙ», εψήφισε 1 Βουλευτής.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Για την τρίτη υπόθεση του συναδέλφου κ. Διονυσίου Σταμενίτη εψήφισαν συνολικά 266 βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 265.

Κατά της άρσεως ασυλίας, δηλαδή «ΟΧΙ», εψήφισε 1 Βουλευτής.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για την αξιόποινη πράξη της αθέμιτης επιρροής σε δικαστικούς λειτουργούς (άρθρα 1, 14, 16, 17, 18, 26, 27, 51, 53, 57, 79, 80 και 167Α ΠΚ) (ΣΥΝΟΛΙΚΑ ΨΗΦΟΙ: NAI:88, OXI:172, ΠΡΝ:9)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΠΡΝ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΠΡΝ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΑΤΖΙΔΗ ΜΑΡΙΑ | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΠΡΝ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΝΑΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΠΡΝ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΝΑΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΠΡΝ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΠΡΝ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΝΑΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΝΑΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΟΧΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΠΡΝ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΝΑΙ |
| **Πράξη: Για την αξιόποινη πράξη της   συνέργειας σε απιστία από κοινού και κατ’ εξακολούθηση με προκληθείσα ζημία που υπερβαίνει συνολικά το ποσό των 120.000 ευρώ σε βάρος του ελληνικού δημοσίου (άρθρο 390 ΠΚ) (ΣΥΝΟΛΙΚΑ ΨΗΦΟΙ: NAI:265, OXI:1, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΑΤΖΙΔΗ ΜΑΡΙΑ | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΝΑΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | - |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΝΑΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | - |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΝΑΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΝΑΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΝΑΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | - |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΝΑΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΝΑΙ |
| **Πράξη: Για την αξιόποινη πράξη της απιστίας με προκληθείσα ζημία που υπερβαίνει τα 120.000 ευρώ (άρθρο 390 παρ.1 εδ. β΄ ΠΚ) (ΣΥΝΟΛΙΚΑ ΨΗΦΟΙ: NAI:265, OXI:1, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΑΤΖΙΔΗ ΜΑΡΙΑ | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΝΑΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | - |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΝΑΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | - |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΝΑΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΝΑΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΝΑΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | - |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΝΑΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΝΑΙ |
|  |  |  |  |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΣΑΛΜΑΣ ΜΑΡΙΟΣ | Για την αξιόποινη πράξη της αθέμιτης επιρροής σε δικαστικούς λειτουργούς (άρθρα 1, 14, 16, 17, 18, 26, 27, 51, 53, 57, 79, 80 και 167Α ΠΚ) | ΝΑΙ | 88 |
| OXI | 172 |
| ΠΡΝ | 9 |
| ΣΥΝ | 269 |
| ΣΤΑΜΕΝΙΤΗΣ ΔΙΟΝΥΣΙΟΣ | Για την αξιόποινη πράξη της συνέργειας σε απιστία από κοινού και κατ’ εξακολούθηση με προκληθείσα ζημία που υπερβαίνει συνολικά το ποσό των 120.000 ευρώ σε βάρος του ελληνικού δημοσίου (άρθρο 390 ΠΚ) | ΝΑΙ | 265 |
| OXI | 1 |
| ΠΡΝ | 0 |
| ΣΥΝ | 266 |
| ΣΤΑΜΕΝΙΤΗΣ ΔΙΟΝΥΣΙΟΣ | Για την αξιόποινη πράξη της απιστίας με προκληθείσα ζημία που υπερβαίνει τα 120.000 ευρώ (άρθρο 390 παρ.1 εδ. β΄ ΠΚ) | ΝΑΙ | 265 |
| OXI | 1 |
| ΠΡΝ | 0 |
| ΣΥΝ | 266 |
|  |  |  |  |
|  | Ο Πρόεδρος |  |  |
|  |  |  |  |
|  |  |  |  |

(Στο σημείο αυτό καταχωρίζονται έγγραφα των Βουλευτών του ΣΥΡΙΖΑ κυρίων Γεωργίου Κατρούγκαλου, Γεωργίου Βαρεμένου και Αλεξάνδρου Φλαμπουράρη, τα οποία αφορούν διευκρίνιση ψήφου, σύμφωνα με το άρθρο 72Α του Κανονισμού της Βουλής, επί της άρσης ασυλίας των Βουλευτών κυρίων Μάριου Σαλμά και Διονυσίου Σταμενίτη και τα οποία έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 186.α.)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζουμε τη συζήτηση του νομοσχεδίου και τον λόγο έχει ο κ. Μιχάλης Κατρίνης, επικεφαλής της Κοινοβουλευτικής Ομάδος του Κινήματος Αλλαγής, για δεκαπέντε λεπτά.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση επαίρεται για τα μέτρα που ανακοινώνει. Βέβαια έφυγε ο κ. Σκρέκας. Προφανώς δεν θεωρεί ότι πρέπει να ακούσει τον αντίλογο απέναντι στον μονόλογο των ανακοινώσεων για τα μέτρα, όμως, που είναι ανεπαρκή και δεν καλύπτουν πλέον ούτε το υψηλό κόστος ζωής ούτε τις διαρκείς ανατιμήσεις. Προχθές η βενζίνη κατέγραψε ιστορικό ρεκόρ στη χώρα κινούμενη κοντά στο 1,85 ευρώ. Βλέπω και τον κ. Βρούτση εδώ. Είμαι σίγουρος ότι οι συντοπίτες τους στις Κυκλάδες θα του διαμαρτύρονται. Η βενζίνη στις Κυκλάδες είναι 2,10 με 2,20, το υψηλότερο νούμερο όλων των εποχών στη χώρα, κύριε συνάδελφε.

Σύμφωνα με τον σχετικό πίνακα του Οργανισμού Κεντρικής Αγοράς Αθηνών, οι τιμές χονδρικής σε λαχανικά, κηπευτικά και σαλατικά έχουν ξεπεράσει κάθε όριο. Τα μπρόκολα 185% πάνω. Τα κουνουπίδια 160% πάνω. Τα κολοκύθια -μιλάμε για συγκεκριμένα προϊόντα, κύριε Υφυπουργέ, και θα εξηγήσω γιατί- 125% πάνω. Τα αγγούρια 100%, οι ντομάτες 83% και ουκ έστιν αριθμός να λέμε τις ανατιμήσεις.

Αυτά είναι σε επίπεδο χονδρικής, κύριε Υπουργέ. Σκεφτείτε σε επίπεδο λιανικής πώς θα μεταφραστούν αυτές οι αυξήσεις για τους καταναλωτές, για έναν χαμηλοσυνταξιούχο φερ’ ειπείν των 350-400 ευρώ τον μήνα, για τον οποίον το ΠΑΣΟΚ προτείνει ένα νέο ΕΚΑΣ για να φτάσει σε μια αξιοπρεπή σύνταξη. Αυτός ο άνθρωπος, ακόμα κι αν δεν μπορεί -που δεν μπορεί- να φάει πέρα από μία ή δύο φορές τον μήνα κρέας ή κοτόπουλο, με αυτές τις τιμές δεν μπορεί να διατρέφεται, ούτε αγοράζοντας μπρόκολα και κουνουπίδια, κύριε Υπουργέ, κάθε μέρα, με αυτούς τους μισθούς, με αυτές συντάξεις και με αυτές τις τιμές.

Εμείς, λοιπόν, μιλάμε για νέο ΕΚΑΣ που αφορά τριακόσιες πενήντα χιλιάδες χαμηλοσυνταξιούχους, το οποίο έχει κόστος 650 εκατομμύρια ευρώ, δηλαδή 370 εκατομμύρια επιπλέον των 280 που εσείς στην Κυβέρνηση πανηγυρίζετε ότι γλιτώσατε, ουσιαστικά απαλλάσσοντας τους μεγαλοϊδιοκτήτες από τον συμπληρωματικό φόρο. Μάλιστα, διατυμπανίζετε τη μείωση του ΕΝΦΙΑ και ξέρω, κύριε Υπουργέ, ότι είναι δικό σας δημιούργημα αυτό, αλλά τίθεται εν αμφιβόλω αν η πλειοψηφία των μικρομεσαίων ιδιοκτητών θα μπορέσει τον Απρίλιο να πληρώσει την πρώτη δόση του ΕΝΦΙΑ, αφού, κυρίες και κύριοι συνάδελφοι, μέχρι τότε θα πρέπει να έχει πληρώσει αυξημένους λογαριασμούς στο ρεύμα, αυξημένο κόστος βενζίνης και πετρελαίου, σημαντικές ανατιμήσεις σε αρκετά προϊόντα ευρείας κατανάλωσης και, βέβαια, αυξημένα ενοίκια.

Λέτε, κύριε Υπουργέ, να καταφέρουν να πληρώσουν όλα αυτά, που είναι δυσθεώρητα υψηλά πλέον, και να μπορέσουν να πληρώσουν και την πρώτη δόση του ΕΝΦΙΑ τον Απρίλιο; Εγώ το εύχομαι ολόψυχα, γιατί αλλιώς θα έχουμε «μαύρη τρύπα» στα έσοδα και εσείς ξέρετε πολύ καλά τι σημαίνει αυτό, με δεδομένο ότι προ της έξαρσης της ακρίβειας το 2021, η εισπραξιμότητα του ΕΝΦΙΑ ήταν 74%, πολύ μειωμένη σε σχέση με άλλες χρονιές, και συνολικά οι απλήρωτοι φόροι του ’21 έφτασαν τα 5,79 δισεκατομμύρια ευρώ, προ της έξαρσης της ακρίβειας όλα αυτά.

Κυρίες και κύριοι συνάδελφοι, ο Υπουργός Οικονομικών έχει ανοίξει και έχει κλείσει τρεις φορές μέχρι σήμερα το θέμα της μείωσης του ΦΠΑ σε βασικά είδη διατροφής και διαβίωσης. Το Σαββατοκύριακο που μας πέρασε άφηνε ανοικτό το ενδεχόμενο μείωσης του ΦΠΑ. Μάλιστα, διαβάσαμε χτες σε μια ηλεκτρονική εφημερίδα για έκτακτη ενίσχυση σε τριακόσιες χιλιάδες χαμηλοσυνταξιούχους.

Και μάλιστα, επειδή βλέπω τώρα την κ. Γιαννακοπούλου, με την οποία μαζί κατηγορηθήκαμε όλη η ομάδα την Πέμπτη από τον κ. Σταϊκούρα ότι είμαστε λαϊκιστές επειδή προτείναμε το ΕΚΑΣ, το οποίο εσείς το μεταφράζετε σε έκτακτη ενίσχυση, επειδή προτείναμε μείωση του ΦΠΑ, την οποία ο Υπουργός σας, κύριε Υφυπουργέ, είπε ότι έχει ανοιχτό το ενδεχόμενο το Σαββατοκύριακο, το είπε το Σάββατο, το άλλαξε τη Δευτέρα. Το ξαναείπε τη Δευτέρα το βράδυ, την Τρίτη το αναίρεσε. Δεν μας έχετε ξεκαθαρίσει τι θα κάνετε.

Πριν από δύο μέρες, τόσο από τον κ. Σταϊκούρα όσο και από τον κ. Γεωργιάδη αλλά και από τον οικονομικό σύμβουλο του Πρωθυπουργού, τον κ. Πατέλη, ακούσαμε ότι η Κυβέρνηση εμμένει στη δημοσιονομική πειθαρχία για την αποφυγή του δημοσιονομικού εκτροχιασμού και ότι τα περιθώρια μέτρων στήριξης, κυρίες και κύριοι συνάδελφοι, είναι εξαιρετικά περιορισμένα. Αυτή είναι η τελευταία -δεν ξέρω αν θα αλλάξει τις επόμενες ώρες- επίσημη τοποθέτηση της Κυβέρνησης σε σχέση με την αναγκαιότητα λήψης μέτρων στήριξης.

Μάλιστα, ο κ. Πατέλης ανακοίνωσε ότι η Κυβέρνηση της Νέας Δημοκρατίας θα επιδιώξει ακόμα καλύτερο δημοσιονομικό αποτέλεσμα από το έλλειμμα -1,4% του ΑΕΠ προϊδεάζοντας για την ασφυκτικότατη οικονομική πολιτική που θα ακολουθηθεί, αφού στο συμφωνηθέν έλλειμμα των 2 δισεκατομμυρίων θα πρέπει να προσθέσουμε 2,5 δισ. από τις καταπτώσεις των εγγυήσεων που έχετε ήδη συμφωνήσει με τους θεσμούς συν 2 με 3 δισ. πιθανόν από τις εγγυήσεις του «ΗΡΑΚΛΗ» που υπάρχει αυτή τη στιγμή διαπραγμάτευση με τη EUROSTAT.

Βέβαια, υπάρχει και η αξιολόγηση της «Standard & Poor’s» στα τέλη Απριλίου που θα γίνει η βάση των δεδομένων, κύριε Βρούτση, του τελευταίου τριμήνου του ’21, γεγονός που εξηγεί γιατί η Κυβέρνηση δεν εγγράφει τα συμφωνηθέντα 2,5 δισ. των εγγυήσεων στον προϋπολογισμό του ’21 και τα πάγια του ’22, περιορίζοντας ασφυκτικότατα κάθε περιθώριο λήψης μέτρων στήριξης της μεσαίας τάξης και των πιο αδύναμων συμπολιτών μας.

Δεν αντιλαμβάνεται όμως η Κυβέρνηση, κύριοι συνάδελφοι, ότι όταν νομοτελειακά οδηγηθεί σ’ αυτή την επιλογή λήψης μέτρων μείωσης του ΦΠΑ, ενδεχομένως τότε να είναι αργά, γιατί έχει πολύ μεγάλη σημασία ο χρόνος που επιβάλλεται ένα μέτρο προκειμένου να λειτουργήσει ανασχετικά στην αύξηση των τιμών, όπως έχουν σημασία και άλλα υποστηρικτικά μέτρα. Τα είπαμε την Πέμπτη. Τα λέμε σήμερα, δεν θα κουραστούμε να τα λέμε, μπας και φιλοτιμηθούν στην Κυβέρνηση να τα εφαρμόσουν, όπως είναι οι έλεγχοι στην αγορά, τα μέτρα για τη μείωση του κόστους στις επιχειρήσεις και στον πρωτογενή τομέα για να μη μετακυλίονται αυξήσεις στους καταναλωτές. Ο Υπουργός Ανάπτυξης, που ενίοτε είναι Υπουργός Οικονομικών και άλλες φορές είναι Υπουργός επί παντός επιστητού, απέκλεισε επίσης το ενδεχόμενο μείωσης του ειδικού φόρου –χθεσινή δήλωση- στα καύσιμα, ενώ ο ίδιος είκοσι μέρες πριν μιλούσε για την αναγκαιότητα μείωσης του ΦΠΑ σε βασικά αγαθά.

Είναι σαφές, κυρίες και κύριοι συνάδελφοι, για να μην κουράζω αναφέροντας όλες τις αντιφάσεις των κορυφαίων Υπουργών, ότι η Κυβέρνηση δεν έχει κανένα σχέδιο για την αντιμετώπιση της ακρίβειας. Είναι όμως ενδιαφέρον -και θέλω να το αξιολογήσετε- το γεγονός ότι μεταθέτει τις όποιες αποφάσεις για μέτρα στήριξης νοικοκυριών και επιχειρήσεων στα τέλη Μαρτίου. Είναι επίσης ενδιαφέρον το γεγονός ότι, με βάση τις δηλώσεις του κ. Σταϊκούρα, πάλι για τα τέλη Μαρτίου μετατίθεται η απόφαση για το χάρισμα ή μη των επιστρεπτέων προκαταβολών στις επιχειρήσεις. Αν, μάλιστα, υποθέσει εύλογα κάποιος ότι η συζήτηση, ο διάλογος μεταξύ των κοινωνικών εταίρων για τον προσδιορισμό της αύξησης του κατώτατου μισθού θα έχει ολοκληρωθεί τέλη Μαρτίου αρχές Απριλίου, αφού θα εφαρμοστεί από 1η Μαΐου, η χρονική σύμπτωση σημαντικών οικονομικών αποφάσεων για τη μεγάλη πλειοψηφία των πολιτών θα μπορούσε να έχει μία άλλη ανάγνωση -και ο νοών νοείτω.

Κυρίες και κύριοι συνάδελφοι, η Κυβέρνηση του κ. Μητσοτάκη ανακοίνωσε στις 7 Ιανουαρίου την επιδότηση στην αυξημένη τιμή ρεύματος για τον Ιανουάριο, επιδότηση που συνεχίζεται, όπως ανακοίνωσε ο προ ολίγου αποχωρήσας Υπουργός Περιβάλλοντος. Αυτό που δεν λέει η Κυβέρνηση αλλά το γνωρίζουν τα νοικοκυριά και οι επιχειρήσεις γιατί το βιώνουν και, μάλιστα, με πάρα πολύ άσχημο τρόπο, είναι ότι οι λογαριασμοί που ήδη έχουν φτάσει, δεν περιλαμβάνουν την επιδότηση που υποσχέθηκε η Κυβέρνηση. Μάλιστα -ακούστε το αυτό- σε μία μόνο εταιρεία πάνω από χίλιες είναι οι περιπτώσεις, όπου δικαιούχοι, κύριε Βρούτση, του kοινωνικού οικιακού τιμολογίου καλούνται να πληρώσουν τους αυξημένους, φουσκωμένους λογαριασμούς, που δεν πλήρωναν ποτέ ως δικαιούχοι, σαν να ήταν κανονικοί καταναλωτές, αφού δεν συμπεριλαμβάνονται, σύμφωνα με τις αποφάσεις της Κυβέρνησής σας, στους δικαιούχους επιδότησης.

Άρα, αδύναμοι συμπολίτες μας καλούνται τώρα, σήμερα να πληρώσουν υπέρογκους λογαριασμούς. Δεν είναι εδώ κ. Σκρέκας, δεν ήρθε κ. Σταϊκούρας. Όμως, αν ήταν εδώ, θα τους ρωτούσα το εξής: Θα πάρουν τηλέφωνο τους παρόχους ενέργειας να μην κόψουν το ρεύμα σε αυτούς καταναλωτές, επειδή, προφανώς, δεν μπορούν να πληρώσουν τους λάθος, τους φουσκωμένους λογαριασμούς που τους στείλατε;

Η Κυβέρνηση τα ρίχνει, ως συνήθως, στον ΔΕΔΔΗΕ και λέει ότι το θέμα θα λυθεί σε λίγες μέρες. Μάλιστα. Ο ΔΕΔΔΗΕ τα ρίχνει στην ΑΑΔΕ, γιατί μόλις πριν από εννέα ημέρες έστειλε τα στοιχεία των μετρητών ρεύματος και, μάλιστα, χωρίς ΑΦΜ, για να μπορεί εύκολα να γίνει διασταύρωση των στοιχείων. Μπάχαλο, δηλαδή, με το κόστος και την ταλαιπωρία να φορτώνεται, ως συνήθως, στους πολίτες, όπως ακριβώς και στην πρόσφατη κακοκαιρία που έπληξε την Αττική.

Αυτό είναι, κυρίες και κύριοι συνάδελφοι, το «επιτελικό» κράτος του κ. Μητσοτάκη!

Είναι, όμως, μόνο ευθύνη του κ. Γεραπετρίτη και του κ. Σκέρτσου το γεγονός ότι σχεδόν με βεβαιότητα ούτε τον Φεβρουάριο δεν θα ενσωματωθεί η επιδότηση στους λογαριασμούς, οι οποίοι θα έρχονται πολύ αυξημένοι, γιατί είναι τιμολογημένοι με τις τιμές του Δεκεμβρίου, που έφτασε η μεγαβατώρα τα 416 ευρώ, την υψηλότερη τιμή που έχει σημειωθεί ποτέ στη χώρα; Άρα, ούτε τον Φλεβάρη θα ενσωματωθεί η επιδότηση. Είναι, όμως, ευθύνη του κ. Σκέρτσου και του εμπνευστή του «επιτελικού» κράτους, του κ. Γεραπετρίτη;

Δεν είναι εδώ ο κ. Σταϊκούρας και εύχομαι να έρθει μέχρι το τέλος της συζήτησης. Αν, όμως, ήταν εδώ, θα τον ρωτούσα αν ο ίδιος, αν το Υπουργείο Οικονομικών έχει εκδώσει -και, κύριε Βεσυρόπουλε, θέλω να με ακούσετε σας παρακαλώ- την απαιτούμενη κοινή υπουργική απόφαση που είναι προϋπόθεση για να εφαρμοστεί η εξαγγελία της επιδότησης ρεύματος, ένα μέτρο που το έχετε εξαγγείλει στις 7 Γενάρη, σήμερα έχουμε 9 Φλεβάρη και το Υπουργείο Οικονομικών -άρα, δεν φταίει το «επιτελικό» κράτος- δεν έχει εκδώσει αυτή την κοινή υπουργική απόφαση;

Πώς, άραγε, θα πάνε οι επιδοτήσεις και οι μειώσεις στους λογαριασμούς των πολιτών, που εμβρόντητοι βλέπουν νούμερα που δεν έχουν δει ποτέ μέχρι σήμερα; Ένας μήνας πέρασε και δεν κάνατε το αυτονόητο για να ελαφρυνθούν οι λογαριασμοί των πολιτών από τις τιμές ρεύματος που σπάνε κάθε ρεκόρ.

Αλήθεια, θα πάρουν τηλέφωνο ο κ. Σταϊκούρας και ο κ. Σκρέκας τους παρόχους ενέργειας για να μην κόψουν το ρεύμα σε όλους όσοι θα πάρουν αυτούς τους λογαριασμούς και πιθανόν, λόγω της ακρίβειας, να έχουν απλήρωτο έναν ή δύο λογαριασμούς στο παρελθόν και άρα είναι ορατός ο κίνδυνος να τους κοπεί το ρεύμα; Θα το κάνει αυτό η Κυβέρνηση, κύριε Βεσυρόπουλε; Να μας πείτε, γιατί πιθανόν, είπανε, ότι αυτοί οι λογαριασμοί οδηγούν σε διακοπή σύνδεσης.

Κυρίες και κύριοι συνάδελφοι, τα σύννεφα που μαζεύονται στον ορίζοντα, δεν επιτρέπουν αισιοδοξία. Ο πληθωρισμός στην Ελλάδα κινείται πάνω από το μέσο όρο της Ευρωζώνης, ανεβαίνοντας από το 4,4 στο 5,5 μόλις σε ένα μήνα. Οι στόχοι του προϋπολογισμού, όπως τα έσοδα από την αύξηση κατανάλωσης, τίθενται εν αμφιβόλω από τη στιγμή που η πλειοψηφία των πολιτών περιορίζει την κατανάλωση. Η αύξηση των αποδόσεων των ελληνικών ομολόγων βρίσκεται στο υψηλότερο σημείο των τελευταίων δυόμισι ετών με τα spreads να είναι στις 232 μονάδες βάσης, κάτι που δεν προοιωνίζει θετικές εξελίξεις από τη στιγμή που η Ελλάδα δεν διαθέτει επενδυτική βαθμίδα. Η χώρα έχει το υψηλότερο χρέος ως λόγο προς το ΑΕΠ στην Ευρωζώνη -πάνω από 200%- έχει πρωτογενές έλλειμμα που τεχνητά έχει συγκρατηθεί στο μείον 6,5%, έχει έλλειμμα στο ισοζύγιο τρεχουσών συναλλαγών, έχει διπλασιασμό του εμπορικού ελλείμματος το 2021.

Αυτό σημαίνει ότι αν η μοναδική αλλαγή στο Σύμφωνο Δημοσιονομικής Σταθερότητας είναι να μεταφερθεί το όριο του δημοσίου χρέους στο 100% του ΑΕΠ, πολύ απλά αυτό δεν θα σημαίνει τίποτα για το μέσο Έλληνα πολίτη. Άλλες είναι οι αλλαγές που πρέπει να γίνουν στο Σύμφωνο Δημοσιονομικής Σταθερότητας, για να μπορέσει η χώρα μας να πάρει ανάσα. Συνδέονται με ορισμένες δαπάνες που δεν θα πρέπει να προσμετρηθούν στο έλλειμμα, αφού η Ελλάδα με τα σημερινά δεδομένα έχει το τρίτο υψηλότερο δημοσιονομικό έλλειμμα στην Ευρωζώνη για το 2021, συνδέονται με τον καθορισμό των πρωτογενών πλεονασμάτων, που δεν μπορεί, προφανώς, να είναι υψηλά για μια οικονομία με αυτά τα δομικά προβλήματα, σε αυτή τη συγκυρία που η ακρίβεια πλήττει τη χώρα μας περισσότερο, ίσως, από κάθε άλλη χώρα στην Ευρώπη.

Σε αυτή, όμως, τη συζήτηση που φαίνεται ότι έχει ανοίξει σε ευρωπαϊκό επίπεδο, η Ελλάδα, δυστυχώς, είναι απούσα. Ουδείς -όχι στην Αντιπολίτευση, ούτε στην Κυβέρνηση στην κυβερνητική πλευρά- δεν γνωρίζει τις θέσεις με τις οποίες η ελληνική Κυβέρνηση προσέρχεται σε αυτή τη συζήτηση και αυτή τη διαπραγμάτευση. Το στοιχείο της αξιοπιστίας είναι πολύ σημαντικό για να διαμορφώσει κανείς ένα συνεκτικό σχέδιο και για να διεκδικήσει, όπως είναι πολύ σημαντικό και το στοιχείο της σχέσης εμπιστοσύνης με τους πολίτες, μία σχέση που έχει διαρραγεί. Και το έλλειμμα αυτό και η γενικευμένη έλλειψη εμπιστοσύνης, με ευθύνη κάποιων, αγγίζει όλο το πολιτικό σύστημα και τους θεσμούς.

Αναφέρομαι, κυρίες και κύριοι συνάδελφοι, στο περιστατικό με τον πρώην, πλέον, Υπουργό Αγροτικής Ανάπτυξης, που αποπέμφθηκε επειδή σχολίασε, με τον τρόπο που σχολίασε, κάτι που για τη νεοσυντηρητική παράταξη θεωρείται, αποκαλείται «εποποιία». Ποια είναι, λοιπόν, η εποποιία; Το γεγονός ότι μοίρασαν τριχίλιαρα το 2007 με αφορμή τις φονικές πυρκαγιές στην Ηλεία, για να κερδίσουν, όπως οι ίδιοι ομολογούν, τις εκλογές; Την εποχή που η Ηλεία θρηνούσε δεκάδες νεκρούς και ήθελε ένα ολοκληρωμένο σχέδιο ανασυγκρότησης, την εποχή που οι άνθρωποι είχαν χάσει τα σπίτια τους, το φυτικό και ζωικό τους κεφάλαιο και ήθελαν πραγματική και ουσιαστική στήριξη σε βάθος χρόνου, το μυαλό ορισμένων τότε δεν «έτρεχε με χίλια», κύριε Βεσυρόπουλε, αλλά έφτανε μέχρι τα τριχίλιαρα.

Αντί να βλέπουν, λοιπόν, ένα ολιστικό σχέδιο, για να ανασυγκροτηθεί η περιοχή και για να μην επαναληφθούν καταστροφές αυτού του μεγέθους, οι κύριοι της Νέας Δημοκρατίας έβλεπαν μόνο τις εκλογές. Το παραδέχθηκαν άλλωστε. Δεν είναι τυχαίο ότι ζήσαμε ξανά μια τεράστια οικολογική και περιβαλλοντική καταστροφή το καλοκαίρι και ζούμε ανάλογες καταστάσεις σχεδόν κάθε καλοκαίρι.

Το χειρότερο, όμως, είναι το υπόδειγμα και το πρότυπο συμπεριφοράς που δίνουν αυτές οι πρακτικές, το μήνυμα που δίνουν στους πολίτες. Και ό,τι συνέβη με τη στιχομυθία του πρώην Υπουργού Ανάπτυξης του κ. Μητσοτάκη με τον πρώην Υφυπουργό Οικονομικών του κ. Καραμανλή δεν αποτελεί μεμονωμένο περιστατικό. Είναι μια ολόκληρη σχολή σκέψης. Και αυτή τη σχολή σκέψης τη βλέπουμε να εξελίσσεται κάθε φορά που ζούμε μια φυσική καταστροφή, κάθε φορά που διάγουμε μία οιονεί προεκλογική περίοδο. Γιατί ασχέτως του τι λέτε, κύριοι της Κυβέρνησης, όλες οι πράξεις σας κατατείνουν σε μια προετοιμασία του εδάφους για τις επόμενες εκλογές. Σε αυτές εντάσσονται τα προβλήματα που κρύβονται κάτω από το χαλί ή νομίζετε ότι κρύβονται κάτω από το χαλί αποφάσεις και πρωτοβουλίες που, είτε έρχονται πιο κοντά για λόγους ψηφοθηρίας είτε απομακρύνονται και μετατίθενται μετά τις εκλογές για προφανείς λόγους πολιτικού κόστους.

Και, βέβαια, υπάρχει τεχνητή πόλωση και οξύτητα, γιατί κάποιοι πιστεύουν ότι με τον τρόπο αυτό θα ανακόψουν τη δυναμική του Κινήματος Αλλαγής και, κυρίως, τη δυναμική αλλαγής αλλά και ανατροπής του σημερινού παρηκμασμένου πολιτικού σκηνικού. Γιατί για κάποιους το πολιτικό σκηνικό της παρακμής είναι πολύ απλά τρόπος επιβίωσης.

Κι, όμως, κυρίες και κύριοι συνάδελφοι, με αυτό το πολιτικό σκηνικό, με τη νοοτροπία και την αντίληψη του κυνισμού, που συνδέεται με εποποιίες, όπως αυτή που έγραψε η κυβέρνηση του κ. Καραμανλή το 2007 και γράφει σε κάποιες περιπτώσεις και η σημερινή Κυβέρνηση, η χώρα δεν πάει πουθενά.

Οι πολίτες πολύ απλά χάνουν την εμπιστοσύνη τους στο πολιτικό σύστημα, όταν βλέπουν μία κυβέρνηση να μοιράζει χθες τριχίλιαρα, σήμερα διχίλιαρα και χιλιάρικα και αύριο κανείς δεν ξέρει τι, όταν βλέπουν κάποιους να έχουν ιδιοκτησιακή αντίληψη για το κράτος και την Κυβέρνηση και κυρίως να έχουν ιδιοκτησιακή αντίληψη για το δημόσιο χρήμα, αντίληψη για το δημόσιο χρήμα που οδήγησε τη «θωρακισμένη οικονομία» του κ. Αλογοσκούφη στον δημοσιονομικό εκτροχιασμό με τα δίδυμα ελλείμματα και την Ελλάδα στα βράχια με την υπογραφή της Νέας Δημοκρατίας και τη σφραγίδα του κ. Καραμανλή.

Ο κ. Μητσοτάκης απέπεμψε τον Υπουργό Αγροτικής Ανάπτυξης. Αν θέλει όμως, να είναι ειλικρινής, ας ρίξει μία ματιά δίπλα του. Θα δει Υπουργούς με πρακτικές και πεπραγμένα, που θα έπρεπε να είχαν αποπεμφθεί εδώ και πάρα πολύ καιρό και αυτοί, αν ίσχυε στην πραγματικότητα αυτός ο αξιακός κώδικας, εντός ή εκτός εισαγωγικών.

Ακόμα, όμως, κυρίες και κύριοι συνάδελφοι, και η αποπομπή από την Κυβέρνηση του κ. Λιβανού ήταν πολύ απλά μία κίνηση με το βλέμμα στραμμένο στις επόμενες εκλογές. Εγκλωβίζοντας, βέβαια, το βλέμμα μας διαχρονικά στις επόμενες εκλογές, χάνουμε τις επόμενες γενιές. Όμως, οι επόμενες γενιές, αλλά και οι Έλληνες πολίτες και σήμερα και στο μέλλον αξίζουν να ζουν σε μία καλύτερη χώρα, σε μία χώρα που θα υπάρχουν πολιτικοί που και θα αναλαμβάνουν, αλλά και θα αποδίδουν ευθύνες, σε μία χώρα που Υπουργοί και Πρωθυπουργοί δεν θα μοιράζουν τριχίλιαρα, διχίλιαρα και χιλιάρικα για να κλείσουν στόματα, να εκμαυλίζουν συνειδήσεις ή για να μείνουν δύο - τρία χρόνια ακόμα στην εξουσία, σε μία χώρα που θα επανέλθει ο σεβασμός, η εμπιστοσύνη στους θεσμούς και η ειλικρίνεια στις σχέσεις με τον πολίτη.

Αυτή τη χώρα οραματιζόμαστε στο ΠΑΣΟΚ και για αυτή τη χώρα θα παλέψουμε με όλες μας τις δυνάμεις.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κατρίνη.

Τον λόγο τώρα θα δώσω στην κ. Αχτσιόγλου που την καθυστερήσαμε πολύ. Και για να κλείσει ο κύκλος, πρώτος μετά την κ. Αχτσιόγλου θα μιλήσει ο κ. Αλεξιάδης, Κοινοβουλευτικός Εκπρόσωπος του ΣΥΡΙΖΑ, στη συνέχεια η κ. Κωνσταντίνα Γιαννακοπούλου από το Κίνημα Αλλαγής, μετά ο κ. Κατσώτης -φαντάζομαι θα έρθει- από το Κομμουνιστικό Κόμμα Ελλάδος, στη θέση της Ελληνικής Λύσης, που δεν έχει οριστεί, θα μιλήσει ο κ. Χήτας, οπότε βγαίνει και η σειρά του από Κοινοβουλευτικό Εκπρόσωπο και θα κλείσει ο κύκλος με τον κ. Παναγιώτη Κουρουμπλή, Ανεξάρτητου Βουλευτή.

Ορίστε, κυρία Αχτσιόγλου, έχετε τον λόγο.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, με αφορμή αυτή την πράξη νομοθετικού περιεχομένου, την κύρωση της οποίας συζητούμε σήμερα στη Βουλή, αναδεικνύονται τρία κεντρικά ζητήματα, τα οποία νομίζω πως είναι ενδεικτικά της πολιτικής και της αντίληψης που διέπει την Κυβέρνηση Μητσοτάκη. Είναι μία αντίληψη εν πολλοίς τιμωρητική για συνταξιούχους, για εργαζόμενους αλλά και για τους πολίτες των χαμηλών και μεσαίων εισοδημάτων.

Και εξηγούμαι: Πρώτον, σε ό,τι αφορά τους συνταξιούχους, στην πράξη νομοθετικού περιεχομένου υπάρχει μία ρύθμιση με την οποία προβλέπεται ο τρόπος με τον οποίο οι συνταξιούχοι θα πληρώσουν τον φόρο για περικομμένα αναδρομικά που τους έδωσε η Κυβέρνηση Μητσοτάκη. Δηλαδή, δεν φτάνει που περιέκοψε τα αναδρομικά που οι συνταξιούχοι δικαιούντο από περικοπές που είχαν γίνει από την ίδια πολιτική παράταξη του 2012, δεν φτάνει που δεν τους δόθηκαν δικαιούμενα αναδρομικά για τα δώρα και για τις επικουρικές συντάξεις, δεν φτάνει που έκανε προσπάθεια η Κυβέρνηση Μητσοτάκη να τους αποκόψει και το δικαίωμα να διεκδικήσουν τα υπόλοιπα που δικαιούνται, στη συνέχεια ήρθε και τους φορολόγησε αναδρομικά για τα περικομμένα αυτά ποσά που έλαβαν.

Πρόκειται για μία ακόμη πράξη αφαίρεσης εισοδήματος από τους συνταξιούχους, ξεκάθαρης αφαίρεσης εισοδήματος, και μάλιστα σε μία πάρα πολύ δύσκολη περίοδο γενικευμένης ακρίβειας.

Από την πλευρά μας, καταθέσαμε μία τροπολογία, με την οποία είπαμε ότι θα πρέπει στοιχειωδώς ως ελάχιστο αντιστάθμισμα -ας το πω- αυτής της μείωσης του εισοδήματος που έχει γίνει στους συνταξιούχους να μη φορολογηθούν αυτά τα αναδρομικά. Ζητήσαμε να γίνει πράξη, δηλαδή, ένα αίτημα συνταξιοδοτικών οργανώσεων που είναι δίκαιο, είναι εύλογο να μη φορολογηθούν τουλάχιστον αυτά τα ποσά τα περικομμένα, τα μειωμένα ποσά. Η Κυβέρνηση αρνήθηκε ακόμη και αυτό το ενδεχόμενο. Απέρριψε, δηλαδή, και αυτή την τροπολογία και έκανε ακόμη ένα βήμα στην αφαίρεση εισοδήματος από μία μεγάλη κατηγορία πολιτών που δοκιμάζεται πάρα πολύ και αυτή την περίοδο.

Το δεύτερο ζήτημα αφορά την υπόθεση της «ΛΑΡΚΟ». Εδώ η Κυβέρνηση του κ. Μητσοτάκη που έταξε πολλές και καλές δουλειές στην ουσία αφαιρεί το δικαίωμα στην εργασία από χίλιους διακόσιους εργαζόμενους, αλλά τους αφαιρεί και το δικαίωμα στη στέγη. Μία από τις σημαντικότερες επιχειρήσεις στη χώρα βρίσκεται πια σε μαρασμό, οδηγείται στον μαρασμό. Η μεθόδευση είχε ξεκινήσει από τον Φεβρουάριο του 2020. Το σχέδιο σήμερα ολοκληρώνεται εις βάρος των εργαζομένων και των συνταξιούχων.

Η πράξη νομοθετικού περιεχομένου προβλέπει μία παράταση στην εκκαθάριση λειτουργίας της επιχείρησης. Στην ουσία, όμως, γνωρίζουμε ότι δεν είναι αυτό το θέμα. Το θέμα είναι ότι έχει ήδη ανακοινωθεί στους εργαζόμενους και στις οικογένειές τους ότι χάνουν την εργασία τους, δεν διατηρούν τη θέση εργασία τους, δεν διατηρούν τις σχέσεις εργασίας τους και, μάλιστα, ότι πρόκειται να χάσουν και τις κατοικίες τους.

Από την πλευρά μας, είναι σαφές ότι στηρίζουμε το δίκαιο αίτημά τους να διατηρηθούν οι θέσεις και οι σχέσεις εργασίας και είναι αναγκαίο, είναι απαραίτητο, είναι κρίσιμο να βρεθεί ένα εναλλακτικό σχέδιο για τη διατήρηση της λειτουργίας της επιχείρησης.

Ο κύριος Υπουργός που ήταν πριν εδώ τεχνηέντως δεν αναφέρθηκε στις σχέσεις εργασίας και τι πρόκειται να συμβεί με αυτές στο επόμενο διάστημα, παρ΄ ότι ήταν ο ίδιος νομίζω στην υπουργική εκείνη σύσκεψη που διεμήνυσε στους εργαζόμενους τα όσα οι ίδιοι καταγγέλλουν περί απώλειας των θέσεων εργασίας τους, αλλά και του δικαιώματος στην κατοικία.

Το τρίτο ζήτημα αφορά το τεράστιο κοινωνικό και οικονομικό πρόβλημα της ακρίβειας, το οποίο εξελίσσεται και σε μείζον πολιτικό πρόβλημα για την Κυβέρνηση. Τα νοικοκυριά και οι επιχειρήσεις σαρώνονται από ένα γενικευμένο κύμα ακρίβειας που δεν αφορά μόνο την ενέργεια, αλλά και όλα τα βασικά είδη διατροφής, κατανάλωσης, ευρείας κατανάλωσης και τις βασικές υπηρεσίες. Ο πληθωρισμός του Ιανουαρίου θα ξεπεράσει το 5,5%, από ότι φαίνεται. Το εισόδημα των επιχειρήσεων, των μικρομεσαίων και κυρίως των λαϊκών νοικοκυριών διαρκώς μειώνεται. Αφαιρείται διαρκώς ο ζωτικός του χώρος.

Από την πλευρά μας, καταθέσαμε ήδη από τον Σεπτέμβριο τροπολογία με την οποία ζητούσαμε τη μείωση των ειδικών φόρων κατανάλωσης στα καύσιμα. Αυτό περιλαμβάνει τη μείωση του φόρου στα κατώτατα όρια της Ευρωπαϊκής Ένωσης σε πετρέλαιο θέρμανσης, σε πετρέλαιο κίνησης, στη βενζίνη και στο φυσικό αέριο. Πρόκειται για μία μείωση, η οποία αν συνέβαινε στη χώρα, θα ελάφρυνε ουσιωδώς τα νοικοκυριά και τις επιχειρήσεις, θα τους βοηθούσε να ξεπεράσουν αυτό το πολύ μεγάλο κύμα, αυτή την πολύ μεγάλη πρόκληση.

Η Κυβέρνηση την απέρριψε την τροπολογία. Σήμερα την επανακαταθέσαμε. Από ότι καταλαβαίνω, την απορρίπτει εκ νέου. Απορρίπτει αυτή τη μείωση, αυτή τη διευκόλυνση που θα μπορούσαν να έχουν τα νοικοκυριά, επικαλούμενη μία σειρά από λόγους και με διάφορες υπεκφυγές. Επικαλείται τον διεθνή χαρακτήρα του προβλήματος ότι η ακρίβεια είναι ένα φαινόμενο που συμβαίνει παντού, είναι ένα παγκόσμιο φαινόμενο. Είναι αληθές ως ένα βαθμό. Στην Ελλάδα εμφανίζει ειδικά χαρακτηριστικά που έχουν να κάνουν με τη λειτουργία καρτέλ στην αγορά ενέργειας, για την οποία είναι υπεύθυνη η Κυβέρνηση του κ. Μητσοτάκη. Δεν ασκήθηκαν οι έλεγχοι που έπρεπε. Όμως, και μόνο αυτό επουδενί δεν απαντάει, διότι μπορεί το πρόβλημα να έχει διεθνή χαρακτηριστικά, η προστασία, όμως, από το πρόβλημα είναι εθνική υπόθεση, είναι αρμοδιότητα του κάθε κράτους να λάβει μέτρα για να προστατεύσει τους πολίτες από το γενικευμένο κύμα της ακρίβειας.

Ακούσαμε και άλλα ανεκδιήγητα από το Υπουργείο Οικονομικών, όπως, για παράδειγμα, ότι δεν μειώνονται οι ειδικοί φόροι κατανάλωσης στα καύσιμα γιατί οι φτωχοί δεν έχουν αυτοκίνητο. Τέτοιου τύπου σχόλια και παρατηρήσεις και δικαιολογίες πραγματικά τα παραδίδουμε στην κρίση των πολιτών. Αν νομίζουν ότι μπορούν να βγουν στους πολίτες και να υποστηρίζουν τέτοια πράγματα, ας το κάνουν. Σκοπίμως αποσιωπούν δε ότι η μείωση του ειδικού φόρου κατανάλωσης στα καύσιμα περιλαμβάνει και το πετρέλαιο θέρμανσης. Εκτός αν εννοούν ότι οι φτωχοί άνθρωποι δεν θα πρέπει να θερμαίνονται κιόλας ή δεν είναι φτωχοί όσοι θερμαίνονται. Αρνούνται ότι οι έμμεσοι φόροι είναι φόροι που πλήττουν πρωτίστως τα χαμηλά και μεσαία εισοδήματα, γιατί εκεί η αναλογία τους είναι πολύ μεγάλη σε σχέση με το εισόδημα, γιατί εκεί οι άνθρωποι είναι υποχρεωμένοι να ξοδεύουν το σύνολο των χρημάτων τους σε ανελαστικές δαπάνες και είδη πρώτης ανάγκης και συχνά επικαλούνται, κυρίως ο Υπουργός Οικονομικών, τον περιορισμένο δημοσιονομικό χώρο.

Κοιτάξτε, όμως, τι γίνεται με τον δημοσιονομικό χώρο. Πράγματι, ο δημοσιονομικός χώρος δεν είναι απεριόριστος. Δεν γίνεται, όμως, ο δημοσιονομικός χώρος να είναι υπαρκτός όταν πρόκειται να μειώσεις τον φόρο συγκέντρωσης κεφαλαίου και να είναι ανύπαρκτος όταν πρόκειται να μειώσουν τον φόρο στη βενζίνη. Δεν γίνεται να είναι υπαρκτός όταν πρόκειται να μειώσεις τη φορολογία στις επιχειρήσεις, στις μεγάλες επιχειρήσεις που έχουν κέρδη, αλλά να είναι ανύπαρκτος όταν πρόκειται να μειώσεις τον φόρο στο πετρέλαιο θέρμανσης.

Δεν γίνεται δημοσιονομικός χώρος να υπάρχει, όταν είναι να μειώσεις, να καταργήσεις τον φόρο στις γονικές παροχές για ανώτατες περιουσίες 800.000 ευρώ ή 1.500.000 ευρώ για δύο γονείς, αλλά να είναι ανύπαρκτος, όταν πρόκειται να μειώσεις τον ΦΠΑ στο ψωμί.

Δεν είναι αυτά ζητήματα αριθμητικής, αυτά είναι ζητήματα πολιτικών προτεραιοτήτων. Αυτή η Κυβέρνηση έχει σαφείς πολιτικές προτεραιότητες. Ούτε μπορεί ούτε και θέλει, από ό,τι φαίνεται, να προστατεύσει τους πολίτες απέναντι στο γενικευμένο κύμα της ακρίβειας.

Το ζήτημα, λοιπόν, είναι πρωτίστως πολιτικό. Η απάντηση σε πολιτικό ζήτημα πρέπει να είναι πολιτική και η πολιτική αλλαγή είναι πια η μόνη αναγκαιότητα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Αχτσιόγλου.

Έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Επίσης, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 11 Φεβρουαρίου 2022 το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 384/7-2-2022 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Αναγκαία η άμεση διόρθωση των λαθών στον επανυπολογισμό των συντάξεων».

2. Η με αριθμό 387/7-2-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Να ανακληθεί η εκδικητική απόλυση συνδικαλιστή εργαζόμενου διανομέα στην εταιρεία “WOLT”».

3. Η με αριθμό 382/4-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Ομοφοβική επίθεση καθηγητή σε τρανς μαθήτρια στο Μουσικό Σχολείο του Ιλίου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 389/7-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος την Υπουργό Παιδείας και Θρησκευμάτων, με θέμα: «Εκατοντάδες χαμένες ώρες ανά εβδομάδα σε γυμνάσια και λύκεια στις περιοχές της δυτικής Αθήνας».

2. Η με αριθμό 391/7-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Δικαιοσύνης, με θέμα: «Πρέβεζα: Δάσος Βαλανιδορράχης-προστασία της ιδιοκτησίας του δημοσίου».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1970/20-12-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Αποκατάσταση της αδικίας για αδιόριστους επιτυχόντες του διαγωνισμού του ΑΣΕΠ 2008».

2. Η με αριθμό 1964/18-12-2021 ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Αναγκαία η προστασία όλων των διανομέων - μεταφορέων που απασχολούνται στις ψηφιακές πλατφόρμες».

3. Η με αριθμό 2002/22-12-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Αναγκαία η παράταση τουλάχιστον κατά τρεις μήνες της αποζημίωσης ειδικού σκοπού των εργαζομένων σε αναστολή στις σεισμόπληκτες περιοχές Νομού Ηρακλείου».

Ο Κοινοβουλευτικός Εκπρόσωπος του ΣΥΡΙΖΑ, ο κ. Τρύφων Αλεξιάδης, έχει τον λόγο.

Ορίστε, κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Εύκολη μέρα σήμερα για την Αντιπολίτευση, διότι εκτός από τον μόνιμο μύθο περί επιτελικού κράτους, ο οποίος ευτελίστηκε σήμερα, ξεπεράστηκε κάθε όριο από την Κυβέρνηση. Μας φέρατε ένα νομοσχέδιο που είναι μία κύρωση πράξης νομοθετικού περιεχομένου και φέρατε τροπολογίες που σε όγκο είναι τριπλάσιες από τον όγκο της πράξης νομοθετικού περιεχομένου.

Στοιχειώδης σοβαρότητα -όχι στον παριστάμενο με υπομονή Υπουργό- στην Κυβέρνηση, στοιχειώδης σοβαρότητα!

Επίσης, εύκολη μέρα για την Αντιπολίτευση, γιατί σε όλα αυτά τα οποία λέγατε, υπερφορολόγηση, χαράτσια, νέοι φόροι και τα λοιπά έρχεται σήμερα -το ξαναλέω- η Κυβέρνηση και φέρνει ένα νέο χαράτσι, φέρνει έναν νέο φόρο, φέρνει μία νέα επιβάρυνση. Τελείωσε και αυτό με την υπερφορολόγηση του ΣΥΡΙΖΑ, τα άδικα χαράτσια και τα λοιπά.

Σε αυτό θα επανέλθουμε, βεβαίως, διότι έχουμε πολλά επεισόδια και θυμίζω στους επαΐοντες ότι δεν είναι ο πρώτος φόρος που αυξάνεται ή επιβάλλεται, διότι αυξήσατε και τον φόρο στην πλαστική σακούλα και καλά κάνατε. Το λέω και το ξαναλέω για να θυμόμαστε.

Όμως, επειδή ο Υπουργός είπε κάτι και αποχώρησε μετά σε σχέση με το τι θέλει ο ΣΥΡΙΖΑ, εμείς, λοιπόν, του λέμε -και το λέμε με σαφήνεια- και το διαβάζω, για να μην πω κάτι που ίσως πιθανά το μετανιώσω και πρέπει να το διορθώσω μετά: «Εφ’ όσον η Κυβέρνηση ήθελε να επιβάλει περιβαλλοντικό τέλος με τρόπο συμβατό με το Ευρωπαϊκό Δίκαιο, θα έπρεπε ή να επιβάλλει περιβαλλοντικό τέλος σε όλες τις πωλήσεις μεταχειρισμένων οχημάτων, ανεξαρτήτως αν είναι εισαγόμενα ή όχι, ή να επιβάλει απαγόρευση κυκλοφορίας για παλαιά οχήματα και απόσυρση συνολικά στη χώρα».

Άρα, ας σταματήσουν τα φτηνά επιχειρήματα, τα δήθεν ερωτήματα στην Αντιπολίτευση ή όλα αυτά που ακούστηκαν. Το λέμε με σαφήνεια και μετά λόγου γνώσεως. Αυτή η ρύθμιση αποτελεί ένα από τα πιο προκλητικά και εμφανή deal που έχει κάνει η Κυβέρνηση Μητσοτάκη με τους μεγαλοεισαγωγείς καινούργιων αυτοκινήτων. Και αν μπείτε στις ειδικές σελίδες για το θέμα του αυτοκινήτου, θα δείτε ότι υπάρχουν και ονόματα και επιχειρήσεις και αντιπροσωπείες και τα λοιπά. Κάνετε ένα deal, για να βοηθήσετε συγκεκριμένες επιχειρήσεις.

Και από ό,τι φαίνεται, αυτά τα οποία έλεγε ο κ. Σκυλακάκης δεν ήταν τελικά λόγια στον αέρα ή ασκήσεις πολιτικής, ώστε και αυτός να κατέβει στην πολιτική και να πάρει ψήφους και να εκφράσει έναν συγκεκριμένο πολιτικό χώρο και τα λοιπά. Για εμένα είναι από τους αγαπημένους πολιτικούς, διότι, αν ψάξεις, από αυτά που έλεγε παλαιά μέχρι σήμερα, έχει πει ένα σωρό «λουλούδια» τα οποία μπορούμε να τα χρησιμοποιούμε συνέχεια, αλλά φαίνεται ότι δεν ήταν τυχαία αυτά που έλεγε. Διότι με αυτό που κάνετε δημιουργούνται αδιέξοδα στους πολίτες χαμηλού και μεσαίου εισοδήματος οι οποίοι είναι αυτοί που κατέχουν τα παλαιά και ρυπογόνα αυτοκίνητα.

Εμείς, λοιπόν, το λέμε για να είναι ξεκάθαρο: Ναι σε ένα πρόγραμμα απόσυρσης και αντικατάστασης, όχι σε ρυθμίσεις που ευνοούν συγκεκριμένες επιχειρήσεις!

Θέλω, όμως, να έρθω στο δάσος, διότι μεγάλο μέρος από αυτά που ήθελα να πω με πλήρη πολιτική επάρκεια και με ικανότητα τα έχει καλύψει πλήρως η Έφη Αχτσιόγλου.

Το είπα και στην Επιτροπή Οικονομικών όπου συνεδριάσαμε, θα το πω και εδώ: Έχουν αρχίσει και πληθαίνουν τα σύννεφα. Εμείς εκεί στον Πειραιά, όταν έρχονται τα σύννεφα από τη μεριά της Κούλουρης, καταλαβαίνουμε τι μπόρα έρχεται. Έχουν αρχίσει και πληθαίνουν τα σύννεφα για την Κυβέρνηση.

Και διαβάζω από φιλοκυβερνητικά sites ότι σε τρία εκατομμύρια τριακόσιες χιλιάδες οφειλέτες της εφορίας, όπου έγιναν κατασχέσεις, τον Δεκέμβριο μόνο έγιναν 1,32 εκατομμύριο ευρώ κατασχέσεις σε τραπεζικούς λογαριασμούς σε έναν μήνα. Διαβάζω ότι έχουν μείνει για το 2021 απλήρωτοι φόροι 5,8 δισεκατομμυρίων ευρώ. Και διαβάζω και διάφορα άλλα τα οποία δεν ταιριάζουν με αυτή την εικόνα της ανάπτυξης, ότι όλα είναι τέλεια, ότι οι πολίτες βρίσκουν τους Υπουργούς και βγάζουν φωτογραφίες μαζί τους, ότι οι δημοσκοπήσεις δείχνουν πόσο είναι ικανοποιημένος ο κόσμος και τα λοιπά.

Επειδή είμαι από τη φύση μου δύσπιστος και επειδή εγώ σέβομαι τις κοινοβουλευτικές διαδικασίες, κατέθεσα στην Κυβέρνηση στην Επιτροπή Οικονομικών Υποθέσεων πέντε απλά ερωτήματα τα οποία θα καταθέσω και τώρα στα Πρακτικά. Η μη απάντησή τους είναι από μόνη της ένα πολιτικό γεγονός και είναι ένα καμπανάκι για την οικονομία της χώρας και για την πολιτική σας. Και θα αναγκαστούμε να έρθουμε με ερώτηση και να τα ζητήσουμε, όπου θα αναγκαστείτε να απαντήσετε, διότι μέχρι αυτή τη στιγμή -ρώτησα και τον πρόεδρο της Επιτροπής Οικονομικών Υποθέσεων- δεν έχετε δώσει απάντηση. Ελπίζουμε να το κάνετε μέχρι το τέλος της συνεδρίασης.

Ρωτάμε, λοιπόν, την εκτίμησή σας για το έλλειμμα του 2021 με βάση τα διαθέσιμα στοιχεία -δεν θέλω να πω εγώ το τι μαθαίνουμε από το Γενικό Λογιστήριο του Κράτους- το πόσες κατασχέσεις σε λογαριασμούς τραπεζών έκανε το Υπουργείο Οικονομικών το 2021 και ποιο είναι το συνολικό ποσό από τις κατασχέσεις, σε πόσα ΑΦΜ φυσικών προσώπων έγιναν κατασχέσεις σε λογαριασμούς τραπεζών το 2021, σε ποσά ΑΦΜ νομικών προσώπων.

Και θέλουμε να καταλάβουμε αυτό το οποίο κάνατε δώρο στους έχοντες και κατέχοντες, την κατάργηση του συμπληρωματικού φόρου, διότι κάνετε κάτι μαθηματικά κόλπα, υπολογίζοντας τις μειώσεις του φόρου του ΕΝΦΙΑ, ακόμα και τις μειώσεις που έκανε ο ΣΥΡΙΖΑ.

Εμείς, λοιπόν, σας ζητάμε ένα απλό πινακάκι, το 2019, 2020, 2021 πόσος ήταν ο ΕΝΦΙΑ και ο συμπληρωματικός φόρος που βεβαιώθηκε.

Και τέλος, με βάση τα τελευταία στοιχεία ποιο ήταν το αποθεματικό στις 31-1-2022;

Θα το καταθέσω στα Πρακτικά και ελπίζω σε απάντησή σας, διότι η μη απάντηση αντιλαμβάνεστε ως Kυβέρνηση το τι πολιτικό γεγονός δημιουργεί. Δεν θέλω να πω τη φράση «Greek Statistics», στην οποία εσείς και κάποιο άλλο κόμμα κάνατε μεταπτυχιακό στο παρελθόν.

Και έρχομαι στα θέματα του νομοσχεδίου, στα οποία, βεβαίως, έχουμε ένα μεγάλο ερωτηματικό, διότι φέρνετε ένα νομοσχέδιο το οποίο έχει σχέση με τον προϋπολογισμό της χώρας και όταν σας ζητάμε στη Βουλή να μας δώσετε εικόνα για τα οικονομικά δεδομένα, δεν μας τη δίνετε.

Δεν θα αναφερθώ σε όλο το νομοσχέδιο, θα αναφερθώ σε συγκεκριμένα άρθρα. Θα αναφερθώ στο θέμα της σωστής απαλλαγής με το άρθρο 1 του επιδόματος επικίνδυνης εργασίας -πτητικό επίδομα- και σε άλλα επιδόματα στο προσωπικό των Ενόπλων Δυνάμεων. Πολύ σωστή η απαλλαγή, αλίμονο αν αντί να τους δίνουμε και αυξήσεις τους φορολογούμε τώρα.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Όμως, περιμένουμε απάντηση στην ερώτηση που κατέθεσαν πενήντα πέντε Βουλευτές του ΣΥΡΙΖΑ για απαλλαγή των επιδομάτων και των υπερωριών από φόρους για τους εργαζόμενους στο δημόσιο σύστημα υγείας.

Να θυμίσω ότι τρέξατε, χωρίς να βάλετε ένα ανώτατο όριο, έναν κόφτη, να απαλλάξετε από την ειδική εισφορά αλληλεγγύης τους εργαζόμενους στον ιδιωτικό τομέα. Δηλαδή ένας εργαζόμενος στον ιδιωτικό τομέα, σε μία κλινική, γιατρός, έχει απαλλαχθεί για ένα μεγάλο εισόδημα, ενώ ένας εργαζόμενος στο δημόσιο νοσοκομείο δεν έχει απαλλαχθεί από την ειδική εισφορά αλληλεγγύης.

Εμείς, λοιπόν, πενήντα πέντε Βουλευτές του ΣΥΡΙΖΑ, έχουμε καταθέσει ερώτηση, και περιμένουμε απάντησή σας, με την οποία ζητούμε την απαλλαγή των επιδομάτων και των υπερωριών από φόρους για τους εργαζόμενους στο δημόσιο σύστημα υγείας, όπως σωστά κάνατε και στο άλλο.

Τέλος, είναι και η ρύθμιση για τα αναδρομικά, για την οποία είναι όλοι ενθουσιασμένοι, όλοι οι συνταξιούχοι θέλουν να βγουν selfies μαζί σας και σας στέλνουν συγχαρητήρια και είναι κατενθουσιασμένοι! Εγώ σας ρώτησα και στην επιτροπή αν βρήκατε έστω ένα όνομα από την παλιά ΔΑΚΕ εφοριακών των δεκαετιών του 1990 και του 2000 -δεν θέλω να πω εδώ ονόματα- ο οποίος είναι ευχαριστημένος με τη ρύθμισή σας. Αν μπείτε στα κοινωνικά δίκτυα, θα δείτε πόσο αγανακτισμένοι είναι οι παλιοί συμμαχητές και σύντροφοί σας.

Εμείς, λοιπόν, καταθέσαμε τροπολογία την οποία απορρίψατε με την οποία ζητούμε τη μηδενική φορολόγηση των αναδρομικών συνταξιούχων. Και εδώ νομίζω πρέπει να ξεκαθαρίσουν και τα άλλα κόμματα τη θέση τους διότι ακούω είτε ότι κάποια κόμματα είναι στο 20% είτε σε κάτι άλλο κ.λπ.. Εμείς θεωρούμε ότι αυτά ειδικά τα αναδρομικά πρέπει να έχουν μηδενική φορολόγηση.

Τέλος, για να σεβαστώ τον χρόνο και να μιλήσουν και οι υπόλοιποι Βουλευτές, λέω το εξής: Κύριε Βρούτση, σας είχα παρακαλέσει και με το θάρρος της παλιάς γνωριμίας και με σας και με τον κ. Βεσυρόπουλο, να συνεργαστείτε και με άλλους ειδικούς εδώ στα θέματα φορολογίας και να συντάξετε τον πίνακα στον οποίον αναφέρθηκε κορυφαίος Υπουργός της Κυβέρνησής σας την Παρασκευή 28 Ιανουαρίου, όταν είπε «είναι πρόσφατα τα γεγονότα για να ξεχάσουν οι Έλληνες πολίτες την υπερφορολόγηση της μεσαίας τάξης, τους τριάντα καινούργιους φόρους που επιβάλατε», απευθυνόμενος σε εμάς.

Εγώ, κύριε Βρούτση, για άλλη μία φορά θα επιμένω σε αυτά τα πράγματα και θα λέω, δεν θα το ξεχάσω- σας καλώ να φέρετε τον πίνακα που αποδεικνύει αν ο Υπουργός σας είναι ψεύτης ή όχι. Δεν μπορείτε να το αποφεύγετε αυτό. Εγώ κάθε φορά που ανεβαίνω, θα το λέω. Δεν είναι παρών στην Αίθουσα. Εγώ περιμένω τον πίνακα με τους τριάντα καινούργιους φόρους που επιβάλαμε, διότι αυτό είναι ένα ψέμα. Για τους είκοσι εννέα άδικους φόρους του ΣΥΡΙΖΑ που έλεγε η Νέα Δημοκρατία, όποτε θέλετε να κάνουμε συζήτηση και να τα δούμε αναλυτικά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Τους ξέρει όλος ο κόσμος.

**ΤΡΥΦΩΝ ΑΛΕΞΙΑΔΗΣ:** Τελειώνω -και θα καταθέσω και τα σχετικά στα Πρακτικά- με ένα τεράστιο πολιτικό ζήτημα αυτών των ημερών το οποίο βεβαίως δεν μπορούμε να ξεπερνάμε, διότι και αυτό έχει σχέση με τη διαχείριση του δημοσίου χρήματος. Τα όσα έγιναν στη Σπάρτη έχουν μία πολιτική πλευρά. Σας καταδικάζουν ακόμη και οι δικοί σας και αναδεικνύουν τις ευθύνες των στελεχών της Κυβέρνησης Καραμανλή και τη Νέα Δημοκρατία βεβαίως, γιατί δεν ήταν από κάποιο άλλο κόμμα Πρωθυπουργός ο Κώστας Καραμανλής, ήταν από το δικό σας κόμμα. Και δεν καταλαβαίνω τη σιωπή.

Είπατε κατ’ αρχάς ότι αυτά που ειπώθηκαν ήταν ψέματα. Να το δεχθώ ως επιχείρημα. Δεν καταθέτω κάτι από την «ΑΥΓΗ» ή από το «left». Καταθέτω από το φιλοκυβερνητικό «protothema.gr» -που αναφέρει μέσα για τον Πέτρο Δούκα που αποκάλυψε για τα λεφτά με τις σακούλες που μοίραζε αφειδώς η Κυβέρνηση Καραμανλή κ.λπ.- όπως επίσης και δημοσίευμα με το πρωτοσέλιδο της εφημερίδας «ΠΡΩΤΟ ΘΕΜΑ».

Δεν το λέω εγώ, κύριε Πρόεδρε, γιατί μπορεί να με εγκαλέσει κάποιος ότι δεν είμαι ευγενής, αλλά αν έλεγα εγώ στην Αίθουσα «αιδώς, αχρείοι» -που λέει εδώ το «ΠΡΩΤΟ ΘΕΜΑ»- καταλαβαίνετε τι θα έλεγε κάποιος άλλος. Επίσης, υπάρχει και η ανάρτηση δημοσιογράφου που ήταν εκεί και πήρε τα χρήματα.

Εμείς σας καλούμε με σαφήνεια να τοποθετηθείτε αν ήταν αλήθεια αυτό να ζητήσετε συγγνώμη, αν ήταν ψέματα να ασκήσετε ως Νέα Δημοκρατία -ή ως στελέχη που συμμετείχατε σε εκείνη την κυβέρνηση- τα ένδικα μέσα σε βάρος αυτού που σας συκοφαντεί. Δεν μπορείτε να συνεχίζετε να αποφεύγετε την απάντηση.

Ευχαριστώ για τον χρόνο σας.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Αλεξιάδη, και για τον σεβασμό που δείξατε για την αναμονή των συναδέλφων που περιμένουν να μιλήσουν.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Δικαιοσύνης, Ναυτιλίας και Νησιωτικής Πολιτικής καθώς και ο Αναπληρωτής Υπουργός Οικονομικών κατέθεσαν σήμερα 9 Φεβρουαρίου 2022 σχέδιο νόμου: «Για την ενίσχυση της αμυντικής θωράκισης της χώρας».

Παραπέμπεται στην αρμόδια Διαρκή Επιτροπή.

Τον λόγο έχει η κ. Κωνσταντίνα Γιαννακοπούλου από το Κίνημα Αλλαγής.

Με τα δύσκολα άρχισα!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, καλούμαστε σήμερα να τοποθετηθούμε σχετικά με την κύρωση της πράξης νομοθετικού περιεχομένου για τις επείγουσες φορολογικές, τελωνειακές και συναφείς ρυθμίσεις και για τις επείγουσες διατάξεις για τη διασφάλιση του δικαιώματος δικαστικής προστασίας, τις οποίες φέρνετε.

Δεν μπορώ να μην ξεκινήσω τη σημερινή μου τοποθέτηση και εγώ με τη σειρά μου, κύριε Υπουργέ, όπως έκαναν ήδη οι συνάδελφοι της Αντιπολίτευσης και ειδικά η ειδική αγορήτρια μας, η κ. Τόνια Αντωνίου, και δεν μπορώ να μην σας πω ότι δεν αποτελεί απλά μία τυπική διαδικασία για μία ακόμα φορά το σημερινό. Η κύρωση πράξεων νομοθετικού περιεχομένου είναι νομοθετική διαδικασία η οποία προβλέπεται από το Σύνταγμα και αφορά εξαιρετικές περιπτώσεις.

Όμως, βλέπουμε για μία ακόμα φορά τη γνωστή, την προσφιλή τακτική της Κυβέρνησης της Νέας Δημοκρατίας να εισάγει στη Βουλή για κύρωση μία πράξη νομοθετικού περιεχομένου με άρθρα τα οποία στην ουσία τους απαιτούν και αφορούν μία τεράστια συζήτηση, κάτι το οποίο, επιτρέψτε μου να σας πω, κύριε Υπουργέ, αφ’ ενός αποτελεί μία επιλογή της Κυβέρνησής σας, δηλαδή το να νομοθετείτε κατά βούληση και μετά να έρχεστε στην Ολομέλεια της Βουλής και εκ των υστέρων να ζητάτε να επικυρώσει τις αποφάσεις σας και βεβαίως αφ’ ετέρου δείχνει το χάος το οποίο επικρατεί στα υπουργικά γραφεία του τόσο πολυδιαφημιζόμενου επιτελικού σας κράτους.

Εκ των πραγμάτων, λοιπόν, για μία ακόμα φορά με την τακτική την οποία ακολουθείτε, να νομοθετείτε δηλαδή διά πράξεων νομοθετικού περιεχομένου, ουσιαστικά υποβαθμίζετε την κοινοβουλευτική διαδικασία, τυποποιείτε όλο αυτό με εμάς, τους Βουλευτές, και μας καλείται εκ των υστέρων να κυρώσουμε αυτά τα οποία αποφασίζετε. Πολλά από αυτά θα μπορούσατε και θα έπρεπε να είχατε προβλέψει και να τα είχατε εντάξει σε μία φυσιολογική ροή, στη φυσιολογική βάσανο του νομοθετικού έργου.

Πιο συγκεκριμένα και επί της ουσίας τώρα, θα μου επιτρέψετε, κυρίες και κύριοι συνάδελφοι, να ξεκινήσω ανάποδα από το τέλος προς την αρχή.

Θα ξεκινήσω, λοιπόν, με τα άρθρα τα οποία αφορούν κατ’ αρχάς στη λειτουργία των δικαστηρίων και τις σχετικές διατάξεις που φέρνετε για την παράταση συγκεκριμένων προθεσμιών λόγω της κακοκαιρίας, του κλεισίματος των δικαστηρίων αναγκαστικά και της αδυναμίας αυτών να λειτουργήσουν. Αυτό είναι ίσως η μοναδική ρύθμιση η οποία δικαιολογεί την ύπαρξή της στο περιεχόμενο μίας πράξης νομοθετικού περιεχομένου. Αυτό είναι το μόνο το οποίο δικαιολογεί, όχι οι υπόλοιπες ρυθμίσεις που φέρνετε.

Σχετικά με την απαλλαγή αναδρομικά από την 1η Ιανουαρίου του 2022 από τον φόρο εισοδήματος κατά ποσοστό 100% έναντι 65%, όπως ισχύει για το επίδομα επικίνδυνης εργασίας, το οποίο καταβάλλεται σε αξιωματικούς της Ελληνικής Αστυνομίας, των Ενόπλων Δυνάμεων, του Πυροσβεστικού Σώματος και του Λιμενικού, καθώς και την ειδική αποζημίωση, η οποία καταβάλλεται στο ιατρικό και στο νοσηλευτικό προσωπικό, στα πληρώματα ασθενοφόρων του ΕΚΑΒ είναι σαφέστατο ότι συμφωνούμε και κάτι τέτοιο σε καμμία περίπτωση δεν θα μπορούσε να βρει το Κίνημα Αλλαγής αντίθετο.

Ξέρετε, όμως, τι μας βρίσκει πραγματικά αντίθετους, κύριε Υπουργέ; Μας βρίσκει ουσιαστικά και πραγματικά αντίθετους η έλλειψη μιας γενικότερης πρόβλεψης για όλους τους εργαζόμενους οι οποίοι δίνουν μάχη καθημερινά για να κρατηθεί η χώρα μας όρθια, η αδιαφορία σας για κάτι που εμείς ως Κίνημα Αλλαγής το έχουμε ζητήσει επανειλημμένως καταθέτοντας τόσες φορές τροπολογία. Θα το αναλύσω στη συνέχεια.

Έχουμε καταθέσει πολλές φορές μία ολοκληρωμένη πρόταση για την έμπρακτη αναγνώριση του έργου και της κοινωνικής προσφοράς του προσωπικού του Εθνικού Συστήματος Υγείας, του Εθνικού Συστήματος Κοινωνικής Φροντίδας και των ανθρώπων της πρώτης γραμμής για την αντιμετώπιση της πανδημίας του κορωνοϊού και συγκεκριμένα, για την υπαγωγή των εργαζομένων αυτών στον πίνακα των βαρέων και ανθυγιεινών.

Έχουμε καταθέσει -δεν θυμάμαι πόσες φορές, δεκάδες φορές πάντως νομίζω ότι είναι- τροπολογία για το συγκεκριμένο, κάτι στο οποίο κωφεύετε επανειλημμένα και αυτό επιτέλους πρέπει να το δείτε.

Θα σας μιλήσω για τις προτάσεις μας πολύ αναλυτικά γιατί, ξέρετε, πολλές φορές μας εγκαλούν οι υπουργοί των κυβερνήσεών σας ότι δεν έχουμε προτάσεις.

Έχουμε, λοιπόν, προτείνει την ένταξη της COVID-19 στον Εθνικό Κατάλογο Επαγγελματικών Ασθενειών, την απονομή σύνταξης λόγω αναπηρίας και θανάτου από τη νόσο COVID-19. Έχουμε προτείνει την αυτοτελή φορολόγηση ιατρικού προσωπικού του Εθνικού Συστήματος Υγείας, με τις αποζημιώσεις για τις εφημερίες των ειδικευμένων και των ειδικευόμενων ιατρών που εργάζονται σε όλα τα επίπεδα και τις δομές του Εθνικού Συστήματος Υγείας για τα φορολογικά έτη 2020 - 2021 να φορολογούνται αυτοτελώς, με φορολογικό συντελεστή 15%.

Είναι συγκεκριμένα πράγματα που σας ζητούμε και μέσα από αυτό το νομοσχέδιο να τα δείτε και να τα φέρετε στη Βουλή.

Όλη αυτή η κρίση, όλο αυτό το οποίο ζούμε με τον κορωνοϊό δοκιμάζει πραγματικά και ουσιαστικά τις αντοχές της κοινωνίας μας, απειλεί την υγεία και τη ζωή των πολιτών. Στην πρώτη γραμμή της μάχης κατά της απειλής αυτής έχουν τεθεί από την πρώτη στιγμή όλοι οι εργαζόμενοι στο Εθνικό Σύστημα Υγείας, στις μονάδες υγείας των Ενόπλων Δυνάμεων, στο Εθνικό Σύστημα Κοινωνικής Φροντίδας, στο ΕΚΑΒ, στις μονάδες πρόνοιας, στις κοινωνικές δομές, στις υπηρεσίες και τα κοινωνικά προγράμματα των δήμων, στο «Βοήθεια στο Σπίτι», στις υπηρεσίες καθαριότητας που με αυτοθυσία και αυταπάρνηση φυλάσσουν «Θερμοπύλες» κάτω από πάρα πολύ δυσχερείς, πάρα πολύ δύσκολες συνθήκες, διακινδυνεύοντας την ίδια τους την υγεία.

Ως λοιπόν δείγμα αναγνώρισης του τεράστιου έργου των λειτουργιών υγείας που επιδεικνύουν, ζητούμε και σας έχουμε προτείνει όλα τα παραπάνω, αλλά, όπως είπα για μία ακόμη φορά, περιμένουμε από την Κυβέρνησή σας να μας εισακούσει. Φοβάμαι όμως πάρα πολύ ότι όλα αυτά που λέμε είναι φωνή βωόντος εν τη ερήμω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα λεπτό, κύριε Πρόεδρε.

Ξέρετε, η προχειρότητα στο πεδίο της νομοθέτησης εκ μέρους σας αποδεικνύεται και στα άρθρα 2, 4, 5 και 7 που στο σύνολό τους αφορούν παράταση προθεσμιών. Είναι ζητήματα τα οποία βεβαίως και θα μπορούσατε να είχατε προβλέψει νωρίτερα και δεν ήταν ανάγκη να εισαχθούν και όλα αυτά μέσω μιας πράξης νομοθετικού περιεχομένου, κάτι το οποίο στην ουσία του δείχνει την προχειρότητα με την οποία νομοθετείτε.

Η διαδικασία που προβλέπεται να ακολουθείται στην κύρωση μιας ΠΝΠ κρύβει βεβαίως και ορισμένους κινδύνους, κύριε Υπουργέ, ορισμένες παγίδες, που πολλές φορές αφορούν πολύ σοβαρά ζητήματα ουσίας, τα οποία αφορούν χιλιάδες συμπολίτες μας. Ένα από αυτά είναι η διάταξη για τις δόσεις των αναδρομικών των συνταξιούχων που υποτίθεται γίνεται για να τους ελαφρύνετε, αλλά ταυτόχρονα προβλέπετε προσαυξήσεις με αυτόν τον τρόπο.

Άρα, λοιπόν, οι συνταξιούχοι καλούνται να επιστρέψουν από 25% έως 55% εκατό των αναδρομικών τα οποία έλαβαν, έναν χρόνο μετά την καταβολή τους και έξι χρόνια μετά από τις παράνομες περικοπές των συντάξεών τους, αφού τα αναδρομικά αυτά προστίθενται στα εισοδήματα του έτους καταβολής τους. Κι αυτό είναι ένας παραλογισμός.

Κλείνω με αυτό, κύριε Πρόεδρε. Ένα άλλο μεγάλο θέμα αφορά στη «ΛΑΡΚΟ» και στην τύχη των εργαζομένων της. Και ξέρετε, αν κάποιοι πραγματικά στήριξαν τη «ΛΑΡΚΟ», αυτές ήταν οι κυβερνήσεις του ΠΑΣΟΚ. Κι αυτό δεν το λέμε εμείς, αυτό πρωτίστως το γνωρίζουν οι εργαζόμενοι της «ΛΑΡΚΟ».

Μιλάμε για μία επιχείρηση που απασχολεί χίλιους διακόσιους εργαζόμενους σε πέντε νομούς, η οποία θα μπορούσε να είναι κερδοφόρος εξαγωγικός κολοσσός, καθώς οι τιμές του νικελίου βρίσκονται στα ύψη και αυτή τη στιγμή όλοι αυτοί οι εργαζόμενοι δυστυχώς είναι χωρίς καμμία απολύτως διασφάλιση για το μέλλον της επιχείρησης και της εργασίας τους και θα αναγκαστούν με αυτό τον τρόπο να εγκαταλείψουν τις περιοχές τους.

Τώρα εσείς τι κάνετε; Ορίζετε μία τρίμηνη παράταση της ειδικής διαχείρισης της «ΛΑΡΚΟ», σαν να πρόκειται για μία τυπική διαδικασία, προκειμένου, λέτε, να διασφαλιστεί ο αναγκαίος χρόνος για την ολοκλήρωση της διαγωνιστικής διαδικασίας.

Αυτό το οποίο όλοι γνωρίζουμε, κυρίες και κύριοι συνάδελφοι, είναι ότι το 2020 η Κυβέρνηση της Νέας Δημοκρατίας πήρε μία νομοθετική πρωτοβουλία για ένα ζήτημα για το οποίο βεβαίως και όλοι λέμε ότι υπάρχουν διαχρονικές ευθύνες από τις κυβερνήσεις, όμως αυτό το οποίο ξεκινήσατε τότε είναι και αποδεικνύεται για μία ακόμη φορά απολύτως ατελέσφορο. Αποδεικνύεται και σήμερα με την ένταξη της «ΛΑΡΚΟ» σε ένα ειδικό καθεστώς διαχείρισης.

Σας το είχε πει τότε η αείμνηστη Πρόεδρός μας Φώφη Γεννηματά. Σας το δήλωσε και σας το λέει τώρα ο Πρόεδρός μας Νίκος Ανδρουλάκης.

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω, κύριε Πρόεδρε.

Το είπε σε συνάντηση με τους εκπροσώπους των σωματείων της «ΛΑΡΚΟ», για την οποία η θέση μας είναι ξεκάθαρη. Γιατί, ξέρετε, κάποιοι προσπαθούν να θολώσουν τα νερά, κάποιοι είπαν ότι εμείς δήθεν μιλήσαμε και για κρατικοποίηση. Όχι, εμείς ζητούμε να βρεθεί στρατηγικός επενδυτής, να βρεθεί άμεσα λύση εξυγίανσης της επιχείρησης και να διασφαλιστούν οι θέσεις εργασίας και η επιχείρηση να αποκτήσει ξανά εξωστρέφεια, ιδιαίτερα σε μία περίοδο όπου το νικέλιο στις διεθνείς αγορές αποτιμάται πάρα πολύ υψηλά.

**ΠΡΟΕΔΡΕΥΩΝ (Απόστολος Αβδελάς):** Κυρία Γιαννακοπούλου, κλείσατε τέσσερα λεπτά εκτός χρόνου.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Κλείνω, κύριε Πρόεδρε. Σας ευχαριστώ πάρα πολύ.

Θα πρέπει, λοιπόν, να βρείτε ένα ολοκληρωμένο σχέδιο, να φροντίσετε για τη διασφάλιση των χιλιάδων εργαζομένων και για τις οικονομικές αυτές συνέπειες.

Για όλα αυτά, λοιπόν, για όσα ανέφερα σχετικά με τη σημερινή διαδικασία, σχετικά με την κύρωση της πράξης νομοθετικού περιεχομένου και για τα τυπικά αλλά κυρίως για τα ουσιαστικά, επιφυλασσόμαστε και θα τοποθετηθεί συγκεκριμένα η ειδική αγορήτριά μας στο τέλος της διαδικασίας.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Καλείται στο Βήμα ο κ. Χρήστος Κατσώτης από το Κομμουνιστικό Κόμμα Ελλάδας και να ετοιμάζεται ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Θα μιλήσω για τα αναδρομικά των συνταξιούχων και για τη «ΛΑΡΚΟ», το άρθρο 3 και το άρθρο 6. Για τα υπόλοιπα η ειδική αγορήτρια του ΚΚΕ και συντρόφισσα Μαρία Κομνηνάκα μίλησε εκτενώς στην πρωτολογία της.

Κύριε Υπουργέ, σας είπαμε και στην επιτροπή, αντί να ζητήσετε συγγνώμη από τους συνταξιούχους για τις μεγάλες περικοπές, να δώσετε έντοκα τα αναδρομικά τους, έρχεστε και ουσιαστικά τα παίρνετε πίσω με τη δήθεν διευκόλυνση των δόσεων και με επιτόκιο 6%.

Αυτό που ζητάνε οι συνταξιούχοι -τριακόσια σωματεία σας έχουν στείλει υπόμνημα, το έχετε μπροστά σας, σας καταγγέλλουν- είναι να καταβληθούν τα αναδρομικά τους χωρίς τη φορολόγηση, που εμείς στηρίζουμε αυτό το αίτημα, και βεβαίως ζητούν την αποκατάσταση των συντάξεων, με αυξήσεις, την καταβολή της 13ης και 14ης σύνταξης και βέβαια, αγωνίζονται για την κατάργηση όλων των ασφαλιστικών νόμων.

Είναι γνωστό ότι βρισκόμαστε μπροστά σε μία νέα επίθεση. Όλες εξάλλου οι κυβερνήσεις με τους αντιασφαλιστικούς νόμους, ιδιαίτερα το 1992, τσάκισαν τις συντάξεις, σάρωσαν τα ασφαλιστικά δικαιώματα, κατήργησαν τον κοινωνικό χαρακτήρα της ασφάλισης. Ο νόμος Κατρούγκαλου ήταν το καίριο χτύπημα στην κοινωνική ασφάλιση με τη δημιουργία του ΕΦΚΑ. Αυτό ήταν το κατάλληλο εργαλείο που χώρισε την κύρια σύνταξη σε εθνική και ανταποδοτική, με τον επανυπολογισμό όλων των καταβαλλόμενων συντάξεων και την εισαγωγή της λεγόμενης νοητής κεφαλαιοποίησης στις επικουρικές συντάξεις με αναδρομική μάλιστα ισχύ από 1-1-2015.

Η Κυβέρνηση της Νέας Δημοκρατίας εντείνει τις διαδικασίες για την παραπέρα ιδιωτικοποίηση της κοινωνικής ασφάλισης, όπως έκανε με την ιδιωτικοποίηση του τηλεφωνικού κέντρου 1555, την πιστοποίηση των ιδιωτών για την έκδοση συνταξιοδοτικών πράξεων, τη δημιουργία του ΤΕΚΑ, με την υποχρεωτική υπαγωγή των νέων ασφαλισμένων που συνεχίζεται βέβαια όλη αυτή την περίοδο και βέβαια, τώρα με το νομοσχέδιο που έχει έτοιμο να φέρει για τον ΕΦΚΑ, έναν ΕΦΚΑ με τεράστια προβλήματα, σύγχρονων υποδομών, πληροφοριακών συστημάτων, όπου τα υπάρχοντα είναι ασυμβίβαστα μεταξύ τους και χιλιάδες υπάλληλοι δεν μπορούν να στείλουν ή να διαβάσουν ένα mail, αφού δεν έχουν πρόσβαση στο ίντερνετ.

Πραγματικά, ηλεκτρονικός μεσαίωνας. Υπάρχει τεράστια έλλειψη προσωπικού, όταν το σύνολο των ταμείων κύριας, επικουρικής ασφάλισης και πρόνοιας, εφάπαξ αρωγής και το Γενικό Λογιστήριο που βγάζει συντάξεις -που δεν ήταν ταμείο, αλλά εντάχθηκε στον ΕΦΚΑ- απασχολούσε πριν είκοσι χιλιάδες και σήμερα ο αριθμός είναι επτάμισι χιλιάδες.

Ενώ, λοιπόν, οι ευθύνες της Κυβέρνησης είναι τεράστιες, ο «Λασπηδάκης», με συγχωρείτε, ο Χατζηδάκης, ρίχνει τόνους λάσπης στον ΕΦΚΑ, στους εργαζόμενους. Είναι πρόκληση. Βέβαια, αυτό κάνει πάντα. Όλες οι κυβερνήσεις αυτό έκαναν. Για ΔΕΗ, «ΟΛΥΜΠΙΑΚΗ», «ΔΩΔΩΝΗ» -που ακούστηκε σήμερα εδώ το πρωί- και σε όσα άλλα ιδιωτικοποιήθηκαν, ρίχνουν λάσπη στους εργαζόμενους, ότι φταίνε για κάθε κακό. Δαιμονοποιούνται για την καθυστέρηση των συντάξεων και για κάθε δυσλειτουργία. Είναι προσφιλής αυτή η μέθοδος των κυβερνήσεων, για να μεταθέσουν τις ευθύνες τους, για να μπορούν να υλοποιούν την αντιδραστική πολιτική τους και να προχωρούν σε ανατροπές που έχει ανάγκη το κεφάλαιο. Και αυτές βέβαια, οι ευθύνες είναι διαχρονικές.

Με το νομοσχέδιο τοποθετείτε προϊστάμενους και διευθυντές ανθρώπους της αγοράς, golden boys, με 7.000 και 8.000 ευρώ τον μήνα, για να υλοποιήσετε τους αντιασφαλιστικούς σχεδιασμούς, το κεφαλαιοποιητικό σύστημα με κύριο στόχο, όπως αναφέρθηκαν αρκετά οι λεγόμενοι «σοφοί» -Τήνιος, Νεκτάριος και τα λοιπά- και στο σκέλος της λεγόμενης «ανταποδοτικής» σύνταξης, ώστε να διαχειριστούν προς όφελος των επιχειρηματικών ομίλων την ακίνητη περιουσία που ανήκει στους ασφαλισμένους και την έχουν πληρώσει πολύ ακριβά με τις εισφορές τους και είναι η εγγύηση των συντάξεών τους.

Υπάρχει το δεύτερο άρθρο, το άρθρο 6 για τη «ΛΑΡΚΟ». Και εδώ, όπως στο ασφαλιστικό, στο εισόδημα, στις εργασιακές σχέσεις, στην υγεία, στην παιδεία και σε κάθε άλλη πλευρά της ζωής του λαού αποτυπώνεται η ενιαία στρατηγική των κομμάτων του κεφαλαίου. Όποιο κόμμα αναλαμβάνει τη διαχείριση των αναγκών του κεφαλαίου, χτίζει πάνω στο προηγούμενο το πλέγμα θωράκισης των κερδών κάνοντας συντρίμμια τη ζωή των εργατών.

Οι ελιγμοί, η μπόλικη υποκρισία που παρουσιάζεται αυτές τις ημέρες από όλους σας δεν μπορούν να καλύψουν τα έργα και τις ημέρες σας και στο θέμα της «ΛΑΡΚΟ». Η ανάπτυξη που ευαγγελίζεστε, όλοι σας, και συναντιέστε σε αυτή τη στρατηγική είναι για τα συμφέροντα των μεγάλων επιχειρηματικών ομίλων.

Δύο χρόνια τώρα και ο ΣΥΡΙΖΑ και το ΠΑΣΟΚ έβαζαν πλάτη στα σχέδια της Κυβέρνησης και της Ευρωπαϊκής Ένωσης για τη «ΛΑΡΚΟ». Απέφυγαν ακόμα και να συναντήσουν και την αντιπροσωπεία των σωματείων, όταν ήταν εδώ, στο τελευταίο συλλαλητήριο, η «ΛΑΡΚΟ». Έκαναν ότι δεν άκουσαν τίποτα, όταν το ΚΚΕ κατέθεσε τροπολογία στη Βουλή, σχεδόν πανομοιότυπη με τις θέσεις που κατέθεσαν τα σωματεία και τις οποίες αυτά τα κόμματα που σήμερα υποκριτικά μιλούν για τη «ΛΑΡΚΟ», επίσης, κάνουν πως δεν ξέρουν.

Θέλετε να κρύψετε τις διαχρονικές σας ευθύνες για την απαξίωση της «ΛΑΡΚΟ» και ότι πάνω στις πολιτικές που εφαρμόσατε και το ΠΑΣΟΚ και ο ΣΥΡΙΖΑ, πάτησε η Κυβέρνηση της Νέας Δημοκρατίας, για να περπατήσει τους εγκληματικούς της σχεδιασμούς.

Να θυμηθούμε ότι στις 28-3-2019 ο τότε Υπουργός Οικονομικών του ΣΥΡΙΖΑ, ο Τσακαλώτος, δεσμευόταν εγγράφως προς την Ευρωπαϊκή Επιτροπή για την ιδιωτικοποίηση της «ΛΑΡΚΟ», δίνοντας πάσα στον κ. Σταϊκούρα που τον διαδέχθηκε, να λέει ότι τρία μεγάλα πολιτικά κόμματα τουλάχιστον, συμφωνούν με το ποια πρέπει να είναι η λύση. Ο ΣΥΡΙΖΑ με τον Υπουργό του, τον Σταθάκη, δήλωνε ότι όλα τα σενάρια για τη «ΛΑΡΚΟ» είναι ανοιχτά, μπλοκάροντας, μάλιστα, την υπογραφή της συλλογικής σύμβασης εργασίας για τους εργαζόμενους.

Οι εργαζόμενοι της «ΛΑΡΚΟ», ο λαός της περιοχής συνολικά, η εργατική τάξη ξέρει πια καλά ποιοι είναι μαζί τους και ποιοι είναι απέναντί τους. Γι’ αυτό, παρά την προσπάθεια διάσπασης των εργαζομένων, επειδή έχουν ακριβώς αυτή την πείρα από όλους σας, έμαθαν ότι πραγματική τους δύναμη βρίσκεται στον αγώνα τους, στην αλληλεγγύη της εργατικής τάξης. Γι’ αυτό και όλες αυτές οι προσπάθειες για τη διάσπασή τους δεν περπάτησαν. Ξέρουν ότι οι σωτήρες θα είναι οι ίδιοι, ο αγώνας τους και η αλληλεγγύη των εργαζομένων.

Στο άρθρο αυτό του νομοσχεδίου που αφορά την παράταση για την εθνική εκκαθάριση, η Κυβέρνηση επιδιώκει να εκκαθαρίσει και τους εργαζόμενους. Τους ανακοίνωσε την πρόθεση μέχρι τέλος Φλεβάρη να απολυθούν όλοι και να αδειάσουν οι οικισμοί. Χίλιοι τριακόσιοι εργαζόμενοι και στην ανεργία και στην αστεγία. Και μάλιστα, με τροπολογία τη Δευτέρα το βράδυ έρχεται να νομιμοποιήσει και όλα τα αυθαίρετα, για να μπορέσει ο επενδυτής να μην έχει κανένα πρόβλημα.

Οι εργαζόμενοι στην ανάπτυξη, που όλοι σας στηρίζετε, θεωρούνται βαρίδι. Τη «ΛΑΡΚΟ» είναι γνωστό, ή θα την κλείσετε -που δεν θα την κλείσετε- ή θα τη δώσετε σε μεγάλο επιχειρηματικό όμιλο, χωρίς το υπάρχον προσωπικό που έχει συγκροτημένα δικαιώματα, αυτό θέλετε. Θέλετε νέους χωρίς δικαιώματα, φτηνούς, ελαστικούς, για να μπορεί να κερδίζει περισσότερα το κεφάλαιο.

Όμως, δεν έχετε ζυγίσει καλά τα πράγματα. Εδώ έχετε να κάνετε με εργάτες που κάνουν το χώμα ατσάλι. Έχετε να κάνετε με εργάτες με αγωνιστική πείρα. Οι εργαζόμενοι της «ΛΑΡΚΟ» το απέδειξαν. Έχουν αντοχή, αποφασιστικότητα, δίνουν σκληρό αγώνα ενάντια στους εγκληματικούς σχεδιασμούς των κυβερνήσεων. Έχουν τη συμπαράσταση όλου του λαού της περιοχής, της εργατικής τάξης και άλλων μαζικών φορέων, είναι δίπλα τους και θα νικήσουν ξανά. Δεν θα βγούμε απ’ τις δουλειές μας, λένε, δεν θα βγούμε από τα σπίτια μας. Δεν θα τους ξεριζώσετε από τον τόπο τους. Δεν θα επιτρέψουν να κλείσετε τη «ΛΑΡΚΟ». Αυτό είναι το καθολικό, το μαχητικό, αποφασιστικό μήνυμα των εργαζομένων της «ΛΑΡΚΟ».

Ως ΚΚΕ έχουμε καταθέσει την πρότασή μας σε όλο τον ελληνικό λαό και ιδιαίτερα στους εργαζόμενους της «ΛΑΡΚΟ». Δεν θα την επαναλάβω, την είπε και η εισηγήτρια μας. Το ΚΚΕ στέκεται κοντά, δίπλα και καλεί σε μαζική, καθολική συμπαράσταση και αλληλεγγύη στο δίκαιο αγώνα των εργαζομένων της «ΛΑΡΚΟ», για να διασφαλιστεί η ενιαία και συνολική παραγωγική λειτουργία της «ΛΑΡΚΟ,» να υπάρξει σχέδιο και χρονοδιάγραμμα επισκευής και εκσυγχρονισμού, αύξηση της παραγωγής σ’ ένα ασφαλές περιβάλλον για τους εργαζόμενους, να διασφαλιστούν όλες οι θέσεις εργασίας, να διασφαλιστεί η καταβολή του μόχθου που χρωστά στους εργαζόμενους ως εργοδότης η «ΛΑΡΚΟ» στο 100%.

Οι εργαζόμενοι της «ΛΑΡΚΟ» πρέπει να ξέρουν ότι το ΚΚΕ είναι δίπλα τους και τους καλούμε με όποιες επιφυλάξεις να συμπαραταχθούν μαζί μας, στην κατεύθυνση που λέει η πρότασή μας, γιατί μόνο αυτή είναι η διέξοδος.

Πιστεύω ότι ο αγώνας τους θα έχει αποτέλεσμα. Έχουν ήδη καθορίσει μέρες δράσης. Αύριο θα είναι στην Αθήνα με κινητοποιήσεις μαζικές και σε αυτές καλούμε σε συμπαράσταση όλη την εργατική τάξη, όλο τον λαό της περιοχής, αλλά και συνολικά το λαό μας, για να νικήσουν οι εργάτες της «ΛΑΡΚΟ», για να ηττηθεί αυτή η πολιτική του μεγάλου κεφαλαίου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Πραγματικά, νομίζω ότι σήμερα ξεπεράσατε τον εαυτό σας. Είστε μία απίστευτη Κυβέρνηση, έχετε τερματίσει κάθε κοντέρ. Δεν μπορεί κανένας σώφρων νους να αντιληφθεί αυτό το σκανδαλώδες εγχείρημα του κ. Νότη Μηταράκη. Το ερώτημα που τίθεται είναι αν ο συγκεκριμένος Υπουργός με τις ανθελληνικές του, αντεθνικές του στάσεις και αποφάσεις λειτουργεί κατά μόνας ή κατόπιν εντολής του Πρωθυπουργού.

Και εξηγούμαστε και αναφερόμαστε στην ντροπιαστική συμφωνία της Ελλάδος με το Πακιστάν, το Πακιστάν που είναι μια εχθρική χώρα στην Ελλάδα και θα το αποδείξουμε σε λίγο.

Είστε απίστευτοι, κύριε Υπουργέ! Θα μου πείτε, εσείς με νουμεράκια ασχολείστε, με αριθμούς, αλλά είστε μέλος της Κυβέρνησης.

Οι Έλληνες φεύγουν για το εξωτερικό, για να βρουν μία καλύτερη μέρα και εσείς φέρνετε Πακιστανούς. Μία συμφωνία ντροπιαστική, μία συμφωνία αντεθνική! Στο Πακιστάν πανηγυρίζουν. Αν μπείτε και δείτε τα νέα σας σήμερα, και δείτε τι γίνεται εκεί, πανηγυρίζουν.

Είναι δυνατόν η Νέα Δημοκρατία που ήρθε στην Κυβέρνηση με τη δέσμευση να διώξει όσους παραβίαζαν τα σύνορά μας, γιατί αυτό λέγατε, θα φέρετε τον νόμο και την τάξη και όλοι οι παράνομοι θα φύγουν, έτσι εξαπατήσατε πολιτικά τους πολίτες προεκλογικά. Είναι δυνατόν, λοιπόν, η Νέα Δημοκρατία που ήρθε με κορώνα ότι θα διώξει όσους παραβίασαν τα σύνορα, τώρα εσείς να τους φέρνετε και να τους προσκαλείτε κιόλας να έρθουν επίσημα, νόμιμα να ζουν στη χώρα μας; Πού γίνονται αυτά τα πράγματα; Γνωρίζουν οι Ελληνίδες και οι Έλληνες τι κάνει το κόμμα σας; Γνωρίζουν τι κάνει αυτή η Κυβέρνηση; Πραγματικά, δεν αναφέρομαι στους Βουλευτές που μπορεί οι περισσότεροι να συμφωνούν, δεν ξέρω. Το δέχεστε εσείς αυτό το πράγμα; Τι είναι αυτά, απευθείας πτήσεις Αθήνας-Ισλαμαμπάντ;

Δεν μπορούμε να κυκλοφορήσουμε στο Σύνταγμα, στην Ομόνοια και φέρνετε και άλλους; Αντί να διώξουμε τους παράνομους τους νομιμοποιούμε κιόλας; Ποιος είναι ο κ. Μηταράκης που πήρε τις αποφάσεις; Ποιος είναι ο κ. Μηταράκης;

Ακούστε εδώ τίθεται ένα ερώτημα καίριο. Γνωρίζει ο Έλληνας Πρωθυπουργός τα έργα και τις πράξεις του κ. Μηταράκη; Εάν τα γνωρίζει, που είναι το πιθανότερο, είναι συνυπεύθυνος. Εάν δεν τα γνωρίζει, πρέπει να καρατομήσει τον κ. Μηταράκη και να παραιτηθεί και ο ίδιος.

Όμως, επειδή υπάρχει μία σύγχυση και στο εσωτερικό του κόμματός σας, για το αν το γνωρίζει ο Έλληνας Πρωθυπουργός ή όχι, η Ελληνική Λύση και ο Πρόεδρός της Κυριάκος Βελόπουλος πριν από λίγο κατέθεσε επίσημη ερώτηση στον Πρωθυπουργό της χώρας και τον καλεί να απαντήσει εντός της ημέρας εάν γνωρίζει ότι υπεγράφη μια τέτοια συμφωνία μεταξύ Ελλάδος και Πακιστάν. Τον ρωτά εάν γνώριζε ο κύριος Πρωθυπουργός τι ακριβώς θα συμφωνούσε ο Υπουργός Μηταράκης στο Πακιστάν και ενέκρινε αυτή τη συμφωνία, ναι ή όχι. Επίσημη ερώτηση του Προέδρου της Ελληνικής Λύσης προς τον Πρωθυπουργό της χώρας.

Αναμένουμε απάντηση. Το θέμα δεν θα περάσει έτσι. Εάν το γνωρίζει, είναι συνένοχος. Εάν δεν το γνωρίζει, πρέπει να καρατομηθεί τώρα ο κ. Μηταράκης. Τώρα! Τέτοιες κινήσεις, τέτοιες συμφωνίες ούτε ο ΣΥΡΙΖΑ δεν θα τις έκανε. Δεν θα τις έκανε ποτέ ο ΣΥΡΙΖΑ που έχουμε δει στελέχη του να πανηγυρίζουν στην πακιστανική κοινότητα, να χειροκροτάνε και να τάζουν άδειες παραμονής. Τη θυμάμαι σαν τώρα την εικόνα, αλλά θεωρώ ότι κάτι τέτοιο δεν θα το έκανε ούτε ο ΣΥΡΙΖΑ.

Πού είστε; Πάρτε μια πυξίδα, χάσατε τον δρόμο σας. Πάρτε στα χέρια σας μια ιδεολογική πυξίδα. Για όνομα του Θεού! Τι είναι αυτά που κάνετε; Είστε εσείς Νέα Δημοκρατία; Εδώ οφείλετε να απαντήσετε.

Η Ελληνική Λύση αυτά δεν θα τα αφήσει να περνάνε έτσι και ούτε θα αφήσουμε τον μικρό Γκιούλιβερ τον κ. Μηταράκη να πανηγυρίζει στο twitter και να μας δείχνει το ταξίδι του, το κοπιαστικό ταξίδι του στο Ισλαμαμπάντ: «Μόλις προσγειώθηκα, υπογράψαμε κείμενο διακήρυξης προθέσεων με τον ομόλογό μου ομότιμο Υπουργό μου κ.λπ.». Όλο το twitter από το Πακιστάν τις τελευταίες τρεις μέρες. Ο κ. Μηταράκης! Ντροπή! Να έρθει εδώ να λογοδοτήσει και να έρθει η συμφωνία εδώ να δούμε αν θα την ψηφίσουν τα κόμματα ή όχι, καθώς και οι Βουλευτές της Νέας Δημοκρατίας. Πραγματικά, έχουμε χάσει πάσα ιδέα γι’ αυτό το κόμμα που λέγεται Νέα Δημοκρατία.

Κύριε Υπουργέ, ένα σχόλιο μόνο για τους πατεράδες μας. Οι παππούδες δεν ζουν πλέον. Ένα σχόλιο για τους πατεράδες μας. Παίρνετε πίσω το 79% των πετσοκομμένων αναδρομικών που πήραν οι φουκαράδες οι συνταξιούχοι για το εντεκάμηνο Ιούνιος-Μάιος του 2016. Από τη μία τους τα δώσατε αυτά τα ψίχουλα αφορολόγητα, με πέντε χρόνια καθυστέρηση, χωρίς τόκο 6% για κάθε χρόνο, και τώρα αποφασίσατε να τους φορολογήσετε και μάλιστα με τόκο.

Και επειδή δεν τα έχουν πλέον, τα «έφαγαν» οι άνθρωποι -τι να κάνουν, να περιμένουν εσάς πότε θα αγγελοκρουστείτε να κάνετε νέες νομοθεσίες;- τους βάζετε να κάνουν ρύθμιση με τόκο 6%, κάτι που σημαίνει ότι στην πράξη χάνουν το 79% των αναδρομικών τους. Οι ίδιοι οι συνταξιούχοι μιλάνε για κλοπή. Κανένας σεβασμός, καμμία ντροπή. Συν τα πρόστιμα που τους βάζετε 100 ευρώ και τους έχετε γονατίσει. Τους πατεράδες μας!

Αυτή είναι η Νέα Δημοκρατία. Αυτό είναι το πρόσωπο το κοινωνικό του κόμματός σας!

Ξέρετε, κύριε Βεσυρόπουλε –θα τα καταθέσω όλα στα Πρακτικά στο τέλος της ομιλίας μου- τα ακριβά καύσιμα γονατίζουν τους Έλληνες και την οικονομία. Ο Βούλγαρος, κύριε Βεσυρόπουλε, πληρώνει 1,25 λίτρα ευρώ την αμόλυβδη, ο Αυστριακός 1,45, ο Κύπριος 1,38, ο Ούγγρος 1,35, ο Πολωνός 1,28, ο Λουξεμβούργιος –με 2.300 ευρώ κατώτατο μισθό- 1,53. Γιατί εμείς πληρώνουμε 2 ευρώ το λίτρο, 1,85 με 1,90;

Θα δώσω την λίστα στα Πρακτικά και παρακαλώ πολύ να την πάρετε να την δείτε μετά.

Τι είμαστε εμείς στην Ελλάδα, οι χαζοί της παρέας; Δεν κατάλαβα! Πείτε στον κόσμο, κύριε Βεσυρόπουλε, μετά την ομιλία σας ότι εισπράττετε κάθε χρόνο 6,5 δισεκατομμύρια -ως κράτος, όχι εσείς- από τους έμμεσους φόρους στα καύσιμα και δεν θέλετε να τα χάσετε. Γιατί αυτό είναι το κόψιμο που έχετε και δεν μειώνετε τους φόρους.

Λογαριασμοί ρεύματος. Δεν μπαίνω στη διαδικασία, αυτή είναι μια παράνοια. Αυτό που συμβαίνει με το λιγνίτη είναι μια παράνοια. Τα είπαμε και εχθές, θα τα λέμε κάθε μέρα. Ο πληθωρισμός πετάει και για την Κυβέρνηση φταίνε όλοι οι υπόλοιποι.

Ξέρετε την ιδιαίτερη ευαισθησία που έχουμε και τη βαρύτητα που δίνουμε ως κόμμα, ως ιδεολογία, ως πρόγραμμα στην αγροτική παραγωγή. Οι αγρότες μας και γενικά ο πρωτογενής τομέας είναι το κύτταρο που δίνει ζωή στη χώρα. Αν τους τελειώσετε, που αυτό πάτε να κάνετε, τελειώνετε και τη χώρα. Οι μισοί Έλληνες θα ζούνε στις δύο μεγάλες πόλεις και οι άλλοι μισοί θα φύγουν μετανάστες. Η περιφέρεια θα γίνει έρημος. Δεν είναι όλα ΑΠΕ. Δεν είναι όλα ιδιωτικοποιήσεις. Η Κυβέρνηση οφείλει να στηρίξει τους αγρότες. Φτάνουμε στο σημείο να βλέπουμε στα σουπερμάρκετ ντομάτα Πολωνίας –Θεέ μου!- και κολοκυθάκια Τουρκίας. Μια χώρα που έχει έντεκα μήνες τον χρόνο ήλιο να εισάγει ντομάτα από την Πολωνία!

Θα τρελαθούμε τελείως! Καμμία λογική από τις πολιτικές σας. Ομοίως και από τους κτηνοτρόφους. Βλέπουν ένα κόστος παραγωγής να εκτοξεύεται. Το ηλεκτρικό ρεύμα, οι ζωοτροφές, πώς θα αντεπεξέλθουν;

Αυτό που αντιλαμβανόμαστε, κύριε Βεσυρόπουλε –μεταφέρετέ το και στο Υπουργικό Συμβούλιο- είναι ότι δείχνετε μια Κυβέρνηση κουρασμένη. Κουραστήκατε! Είστε σε κόπωση. Δεν ξέρω. Σας βάρυνε η υπόθεση αυτή; Έχετε κουραστεί. Δεν έχετε πλέον διάθεση να ασχοληθείτε, να λύσετε προβλήματα και δεν έχετε και καθαρό μυαλό. Σαν να παραιτείστε.

Κύριε Πρόεδρε, είναι λογικό να έχουμε ιδεολογικές διαφορές εδώ μέσα. Είναι λογικό να ξιφουλκούμε. Είναι λογικό να έχουμε μια πολιτική αντιπαράθεση, μια ανταλλαγή επιχειρημάτων. Δεν έχει καμμία λογική, όμως, να λέει ψέματα ο ένας στον άλλον. Και συνελήφθη για άλλη μια φορά – τα είπα και χθες, θα τα πω και σήμερα- ο Υπουργός Υγείας να λέει ψέματα. Μας ενοχλεί, έχει πάρει τα χούγια του Διόσκουρού του. Μάλλον είναι σχολή αυτή να λέει ψέματα.

Οι χώρες της Ευρώπης, λοιπόν, η μια μετά την άλλη, κύριε Πρόεδρε, άρουν τους περιορισμούς. Το είπαμε χθες και ξεσηκώθηκε ο κ. Πλεύρης. Ο αρμόδιος Υπουργός, λοιπόν, χθες εμφανίστηκε ανενημέρωτος. Να τον ενημερώσουμε ότι στην Αγγλία το πιστοποιητικό εμβολιασμού καταργήθηκε στις 27 Γενάρη. Θα το δείτε μετά στα Πρακτικά, κύριε Πλεύρη. Στο Ισραήλ καταργήθηκε το πιστοποιητικό εμβολιασμού για θέατρα, κινηματογράφους, εστίαση, γυμναστήρια, ξενοδοχεία και ο Γενικός Διευθυντής του Υπουργείου είπε στο Ισραήλ που το έχουμε και σαν παράδειγμα, επειδή η «Όμικρον» μολύνει τους εμβολιασμένους το Green Pass έχει χάσει την αποτελεσματικότητά του στα περισσότερα μέρη. Λογικό αυτό που είπε ο άνθρωπος. Στα Πρακτικά κι αυτό.

Όταν ξεκίνησαν οι εμβολιασμοί μας λέγατε να μιμηθούμε το Ισραήλ. Τώρα που άρει τα μέτρα το Ισραήλ, γιατί δεν το μιμούμαστε; Δεν κατάλαβα. Η Τσεχία παίρνει πίσω την υποχρεωτικότητα στους εμβολιασμούς στους άνω των εξήντα, με βασικό επιχείρημα ότι δεν θέλει να διχάσει την κοινωνία. Η Αυστρία από το Σάββατο, μεθαύριο 12 Φεβρουαρίου, καταργεί τα πιστοποιητικά στα εμπορικά καταστήματα, τα μουσεία. Η τάση σε όλο τον κόσμο είναι αυτή. Μόνο εδώ συνεχίζουμε.

Και επειδή θέσαμε πάρα πολλές φορές το ερώτημα στους υπευθύνους, αν είχε την καλοσύνη, κύριε Κοινοβουλευτικέ Εκπρόσωπε, που θα μιλήσετε μετά εκ μέρους της Κυβέρνησης, απαντήστε μας. Έχουμε θέσει το ερώτημα γιατί στην Ελλάδα ανά εκατομμύριο πληθυσμού, με ίδιο ποσοστό εμβολιασμού στους πολίτες, έχουμε δεκαπλάσιους νεκρούς από ό,τι έχει η Γερμανία; Εμείς έχουμε δέκα στο εκατομμύριο, οι Γερμανοί έχουν έναν στο εκατομμύριο. Μια απάντηση θέλουμε. Εσείς λέτε διάφορα σαν Κυβέρνηση.

Ήρθε, λοιπόν, το πρακτορείο το γερμανικό, το RND, το οποίο δεν είναι στη λίστα Πέτσα φυσικά -τώρα οι Γερμανοί πού ξέρουν- και έκανε μια έρευνα γιατί στην Ελλάδα – στα Πρακτικά και αυτό, κύριε Πρόεδρε, να την πάρετε την έρευνα αυτή του γερμανικού πρακτορείου ειδήσεων- παρά τη μείωση στον αριθμό των νέων μολύνσεων πεθαίνουν τόσο πολλοί άνθρωποι;

Σύμφωνα, λοιπόν, με τον Τζον Χόπκινς τις τελευταίες δύο βδομάδες πέθαναν στην Ελλάδα εκατόν σαράντα ένας άνθρωποι ανά εκατομμύριο, όταν στη Γερμανία πέθαναν είκοσι δύο. Εσείς τι λέτε; Λέτε ότι είμαστε γερασμένος λαός. Ότι ο ένας λόγος είναι αυτός. Ο Μαγιορκίνης μας λέει ότι φταίει το ότι πολλοί πάνω από εβδομήντα ετών είναι ανεμβολίαστοι κ.λπ..

Όμως, τα επίσημα στοιχεία λένε άλλα. Σύμφωνα, λοιπόν, με το γερμανικό πρακτορείο ο βασικός λόγος είναι οι χρόνιες αδυναμίες του ΕΣΥ. Λόγω της κρίσης χρέους της δεκαετίας ο προϋπολογισμός για την υγεία έπεσε από τα 24 δισεκατομμύρια στα 9,5 την τελευταία δεκαετία.

Σε αυτά τα χρόνια, λέει, λείπουν από τα νοσοκομεία ακόμα και γάζες, ενέσεις, ιατρικά γάντια. Ιατρικά μηχανήματα δεν συντηρούνται, δεν επισκευάζονται. Σύμφωνα με τον Ιατρικό Σύλλογο Αθηνών, έχουν φύγει από τη χώρα μας έντεκα χιλιάδες γιατροί στο εξωτερικό. Επίσης, μας λένε οι Γερμανοί ότι από το ΕΣΥ μας λείπει εξειδικευμένο προσωπικό, για να υποστηρίξει τους ασθενείς κυρίως στις ΜΕΘ. Το κράτος είναι δύσκολο να βρει γιατρούς, γιατί ο πρώτος μισθός δίνει 1.200 ευρώ μεικτά στους γιατρούς. Ποιος γιατρός θα κάτσει εδώ; Ποιος γιατρός τρελάθηκε; Κανένας γιατρός δεν τρελάθηκε.

Άρα, λοιπόν, όλα έχουν μια σύνδεση. Έχουν σύνδεση με το παρελθόν, με τις πολιτικές που ακολουθήσατε στο παρελθόν και εσείς που καταστρέψατε την Ελλάδα, τα κόμματα κυβερνητικά, έρχεστε τώρα με μπροστάρηδες εσάς, την Κυβέρνηση, να μας πείτε ότι θα μας σώσετε κιόλας! Παλιά κόμματα τα οποία προσέφεραν κάποια πράγματα, αλλά κατέστρεψαν και πάρα πολλά, άλλοι οι οποίοι κυβέρνησαν πέντε-έξι χρόνια και εσείς που κυβερνήσατε ένα τέταρτο του αιώνα. Εσείς, λοιπόν, οι καταστροφείς της Ελλάδος έρχεστε ως σωτήρες. Ελπίζω και ελπίζουμε ο κόσμος επιτέλους να ξυπνήσει, να αντιληφθεί τι ακριβώς συμβαίνει.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εγώ σας ευχαριστώ, κύριε Χήτα.

Καλείται στο Βήμα ο κ. Αναστάσιος Δημοσχάκης από τη Νέα Δημοκρατία και στη συνέχεια θα πάρει τον λόγο ο κ. Σκανδαλίδης, ο Κοινοβουλευτικός Εκπρόσωπος του Κινήματος Αλλαγής.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν σχέδιο νόμου αποτυπώνει τις δεσμεύσεις της σημερινής Κυβέρνησης, οι οποίες γίνονται πράξη, αποδεικνύοντας ότι πρωταρχική μέριμνά της είναι η στήριξη των πολιτών και η διασφάλιση της κοινωνικής συνοχής, αναπτύσσοντας με μεθοδικότητα και δυναμικές θεσμικές παρεμβάσεις για την αντιμετώπιση των επιπτώσεων της υγειονομικής και της ενεργειακής κρίσης, καθώς και των ανατιμήσεων οι οποίες συνιστούν παγκόσμιο φαινόμενο. Σε αυτές τις προκλήσεις η κοινωνία μένει όρθια και ενδυναμώνεται με φορολογικές ελαφρύνσεις, καθώς και με πρόσθετα μέτρα οικονομικής στήριξης που δίνουν ανάσα στους πολίτες και στους επιχειρηματίες.

Με την παρούσα νομοθετική πρωτοβουλία κυρώνεται η πράξη νομοθετικού περιεχομένου της 28ης Ιανουαρίου 2022, με την οποία η Κυβέρνηση επιδίωξε να αντιμετωπίσει μια σειρά κρίσιμων καταστάσεων ως αποτέλεσμα της πανδημίας και της πρόσφατης σφοδρής κακοκαιρίας. Διευκολύνονται οι πολίτες και συγκεκριμένοι επαγγελματικοί κλάδοι, προκειμένου να μπορέσουν να ανταποκριθούν σε σειρά φορολογικών τους υποχρεώσεων προς το κράτος.

Συγκεκριμένα, δίδεται η δυνατότητα ρύθμισης των οφειλών στην ευάλωτη κοινωνική ομάδα των συνταξιούχων, οι οποίοι καλούνται να εξοφλήσουν βεβαιωμένες οφειλές στη φορολογική διοίκηση που προέρχεται από τη δήλωση των αναδρομικών ποσών προηγούμενων ετών και τα οποία μπορούν να ρυθμίσουν μέχρι και σε σαράντα οκτώ δόσεις.

Η ρύθμιση αυτή ικανοποιεί και πολλούς συμπατριώτες μου, όπως ακούω από τηλεφωνήματα που δέχομαι στα γραφεία μου, οι οποίοι κατά καιρούς υπέβαλαν το αίτημα προβάλλοντας την αποδεδειγμένη αδυναμία τους να αντεπεξέλθουν στο προηγούμενο καθεστώς τακτοποίησης των οφειλών τους. Παράλληλα, δίδεται χρονική παράταση για την υπαγωγή στη ρύθμιση των τριάντα έξι ή εβδομήντα δύο δόσεων.

Στο ίδιο πνεύμα δίδεται μια πραγματική ανάσα σε χιλιάδες συμπολίτες μας οι οποίοι έχουν ξεκινήσει τη διαδικασία μεταβίβασης ακινήτων, προβλέποντας παράταση του χρονικού περιθωρίου ως προς τη δυνατότητα σύνταξης συμβολαίων αγοραπωλησίας, δωρεών και γονικών παροχών. Αυτό είναι πολύ σημαντικό και έχουμε την ικανοποίηση όλων, όπως προείπα. Μάλιστα, δίδεται χρονική παράταση, κύριε Υπουργέ, μέχρι την 31η Μαρτίου 2022, εντός της οποίας δεν θα απαιτείται η σύνταξη ηλεκτρονικής ταυτότητας του κτηρίου, αλλά θα αρκεί η σχετική βεβαίωση του αρμοδίου μηχανικού τόσο στη διαδικασία των μεταβιβάσεων ακινήτων όσο και στη σύσταση εμπράγματου δικαιώματος σε ακίνητο.

Επιπρόσθετα, λαμβάνονται μέτρα για τη διασφάλιση της αποτελεσματικής δικαστικής προστασίας των πολιτών, ανάγκη η οποία προέκυψε από την αναστολή της λειτουργίας των δικαστηρίων στις περιοχές της χώρας που επλήγησαν από την τελευταία κακοκαιρία.

Με τον ίδιο νόμο υλοποιείται η προ ημερών εξαγγελία του Πρωθυπουργού, που έγινε μάλιστα σε ιστορική μέρα, κατά την άφιξη των Ραφάλ, με την οποία απαλλάσσεται αναδρομικά, από την 1η Ιανουαρίου του τρέχοντος έτους, από τον φόρο εισοδήματος κατά ποσοστό 100%, αντί 65% όπως ισχύει σήμερα, το επίδομα επικίνδυνης εργασίας, το οποίο καταβάλλεται με τη μορφή πτητικού, καταδυτικού, ναρκαλιείας, αλεξιπτωτιστών, δυτών και υποβρύχιων καταστροφών σε στελεχιακό δυναμικό των Ενόπλων Δυνάμεων και των Σωμάτων Ασφαλείας, καθώς και η ειδική αποζημίωση που καταβάλλεται στο ιατρικό και νοσηλευτικό προσωπικό του ΕΚΑΒ που εκτελεί διατεταγμένη υπηρεσία με πτητικά μέσα, ευρισκόμενο εδώ και δύο χρόνια στην πρώτη γραμμή της μάχης της υγειονομικής κρίσης. Πρόκειται για μια ελάχιστη έκφραση της ευγνωμοσύνης της πολιτείας αλλά και αναγνώρισης του τιτάνιου έργου που καταβάλλουν τα άξια στελέχη των Ενόπλων Δυνάμεων και των Σωμάτων Ασφαλείας, που αποτελούν τους άγρυπνους φρουρούς της ειρήνης και της ασφάλειας της χώρας.

Στον Νομό Έβρου, στην πατρίδα μου, κύριε Υπουργέ, εδράζεται το ένα τέταρτο περίπου του ελληνικού στρατεύματος, καθώς επίσης και το ένα δέκατο της δύναμης της Ελληνικής Αστυνομίας, εξυπηρετώντας την εθνική στρατηγική, την προστασία των βορειοανατολικών συνόρων της Ελλάδος και ως εκ τούτου όλης της χώρας αλλά και όλης της Ευρώπης. Συνεπώς, με το εν λόγω μέτρο ικανοποιείται ένα πάγιο αίτημα των άξιων στελεχών μας.

Η σημερινή Κυβέρνηση επενδύει στην αμυντική θωράκιση της χώρας, επενδύοντας πρωτίστως στο αξιόμαχο στελεχιακό δυναμικό της. Η Κυβέρνηση με ολύμπια ψυχραιμία ανταποκρίνεται στις σύγχρονες προκλήσεις, απλώνοντας ένα δίκτυ προστασίας και αλληλεγγύης σε όλους τους πολίτες, στηρίζοντας τις ακριτικές περιοχές, όπως ο Έβρος, που συνιστά όχι μόνο σύνορο της Ελλάδας αλλά και της Ευρώπης. Αυτό, άλλωστε, αποτυπώθηκε και στον προσφάτως ψηφισθέντα αναπτυξιακό νόμο, ο οποίος, κυρίες και κύριοι συνάδελφοι, αγκαλιάζει τη Θράκη και τον Έβρο με ένα σύνολο ευνοϊκών ρυθμίσεων, παρέχοντας έμπρακτη στήριξη στην επιχειρηματικότητα με τη μορφή κρατικών επιχορηγήσεων και φορολογικών απαλλαγών.

Προσεχώς, προς την ίδια κατεύθυνση, έρχεται στην Ολομέλεια το πρακτικό της Διακομματικής Επιτροπής της Βουλής για την πρόοδο και την ανάπτυξη της Θράκης. Πολιτικά αποτελεί πράξη υιοθεσίας από τον Πρωθυπουργό της χώρας, όπως το αναδείκνυε από το 2015 μέχρι την ημέρα που αποφασίστηκε.

Με το παρόν σχέδιο νόμου, κυρίες και κύριοι συνάδελφοι, αναδεικνύονται για άλλη μια φορά τα άμεσα και γρήγορα αντανακλαστικά της σημερινής Κυβέρνησης, η οποία ακούει, αφουγκράζεται τις ανάγκες των πολιτών, μένοντας πιστή στις προεκλογικές της δεσμεύσεις. Για τον λόγο αυτό, υπερψηφίζω τον παρόντα νόμο.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής, ο κ. Κωνσταντίνος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, παίρνω τον λόγο για ελάχιστο χρόνο, για να επαναφέρω για πολλοστή φορά τον τρόπο και την αντικοινοβουλευτική διαδικασία με την οποία νομοθετεί η Κυβέρνηση. Ακόμη ηχούν στα αυτιά μας οι διαβεβαιώσεις του Πρωθυπουργού και προεκλογικά και αμέσως μετά τις εκλογές -ήταν μάλιστα βασικό στοιχείο στις προγραμματικές του δηλώσεις- ότι μόνο σε εξαιρετικά έκτακτες περιπτώσεις η Βουλή θα νομοθετεί μέσω πράξεων νομοθετικού περιεχομένου, σε κάθε περίπτωση όμως σπάνια και ελάχιστα.

Ήδη με συχνότητα που δεν έχει κανένα προηγούμενο σε όλη τη μεταπολιτευτική περίοδο, η Βουλή στο όνομα των διαρκώς διευρυνόμενων και επαναλαμβανόμενων κρίσεων βρίσκεται να συζητά εκ των υστέρων και αναγκάζεται να ψηφίζει με ένα «ναι» ή με ένα «όχι» σε πολιτικές που ήδη εφαρμόζονται και που έχουν τα αποτελέσματά τους, θετικά ή αρνητικά, ανάλογα όπως το κρίνει κάθε παράταξη.

Σαν να μην έφτανε αυτό, τσουβαλιάζετε και επιπλέον την πράξη νομοθετικού περιεχομένου με σωρεία τροπολογιών, πρακτική που ουσιαστικά κινείται στο πνεύμα κατάργησης των συνταγματικών και κοινοβουλευτικών θεσμίων. Αυτή η παραβίαση των κοινοβουλευτικών κανόνων βρίσκει σκαιά εφαρμογή στη συγκεκριμένη πράξη νομοθετικού περιεχομένου που σήμερα συζητάμε και είναι εντελώς έξω από τη φύση του Κανονισμού της Βουλής αυτή η διαδικασία.

Θέλω να συνδέσω αυτήν την απαράδεκτη πρακτική με τη συζήτηση της μόδας την οποία παρακολουθούμε όλο αυτόν τον καιρό, στην οποία έρχεστε και επανέρχεστε και την οποία φιλικοί στην Κυβέρνηση αναλυτές συνεχίζουν να προβάλλουν. Πρόκειται βέβαια για την περιβόητη κατηγορία ότι εμείς ακολουθούμε πολιτική ίσων αποστάσεων, οι περιβόητοι ισαποστακιστές. Ας πάρουμε λοιπόν, το σημερινό νομοσχέδιο και όχι μόνο για τη σωρεία των τροπολογιών, αλλά και για το κυρίως θέμα της πράξης νομοθετικού περιεχομένου.

Εγώ προσωπικά, κύριε Πρόεδρε, θεωρώ ότι το «παρών» σε ένα σχέδιο νόμου είναι ανάγκη να το υιοθετεί μια παράταξη σπανίως, γιατί το πιο σωστό θα ήταν, μετρώντας τα θετικά και τα αρνητικά, να ψηφίζει επί της αρχής ή να μην ψηφίζει. Βέβαια, αυτό αφορά τα σχέδια νόμου και όχι τις πράξεις νομοθετικού περιεχομένου, που το «ναι» ή το «όχι» συμπεριλαμβάνει -επί δικαίων και αδίκων- όλα τα άρθρα και τις τροπολογίες ταυτόχρονα της συγκεκριμένης νομοθετικής πράξης, η οποία παραβιάζει –επαναλαμβάνω- τους κανόνες Κοινοβουλευτικής Δημοκρατίας.

Θα θέλαμε λοιπόν να ψηφίσουμε «ναι» σε διατάξεις που, όπως λέει ο Υπουργός, αφορούν προθεσμίες, αφορούν παρατάσεις. Παρεισφρέουν όμως οι τροπολογίες, αλλά και στο σώμα της πράξης νομοθετικού περιεχομένου, η «ΛΑΡΚΟ» -ας πούμε- και οι συνταξιούχοι, που τα έχουν αναλύσει οι συνάδελφοί μου, όπου η αντίθεση στην πολιτική μας είναι απόλυτη και μας αναγκάζει να ακολουθούμε αυτήν την πολιτική, δηλαδή την πολιτική του «παρών», γιατί δεν μπορούμε να μετρήσουμε, να βάλουμε σε μια ζυγαριά από τη μια τα θετικά και από την άλλη τα αρνητικά. Εμείς, λοιπόν, ακολουθούμε ίσες αποστάσεις ή η Κυβέρνηση σε κάθε σχέδιο νόμου, ακόμα και σε αυτά που εσείς θεωρείτε μεταρρυθμιστικά, νομοθετείτε με τρόπο που αποκλείεται οποιαδήποτε συναίνεση επί της ουσίας;

Για να κλείσω, έχουμε κουραστεί να ακούμε συνεχώς για τον μεταρρυθμιστικό οίστρο της Κυβέρνησης, ότι όλα τα νομοσχέδια που φέρνετε έχουν μια μεγάλη μεταρρύθμιση και κάνουν μια μεγάλη αλλαγή. Και θέλω να πω σ’ αυτό το πράγμα, σ’ αυτήν την πρακτική ότι προσπαθώ να βρω ποιο νομοσχέδιο της Κυβέρνησης έχει αφήσει αποτύπωμα από τα μεγάλα μεταρρυθμιστικά, αυτά που αλλάζουν μετά από λίγο καιρό. Γιατί πολλά από τα «μεταρρυθμιστικά» δήθεν νομοσχέδιά σας έρχονται να αλλάξουν μετά από λίγο καιρό.

Και εμένα δεν μου κάνει καθόλου εντύπωση που ακόμα και τον εκλογικό νόμο κάποιοι μέσα στο κόμμα σας συζητούν, κύριε Υπουργέ, να τον αλλάξουν όταν μόλις πριν λίγο καιρό τον ψηφίσατε. Τόση είναι η προσήλωση απέναντι στους δημοκρατικούς θεσμούς! Και κάποιοι όψιμοι υποστηρικτές της Κυβέρνησης ανακαλύπτουν τώρα τελευταία ότι υπάρχει μια μεταρρυθμιστική κόπωση. Αυτή είναι ωραία έκφραση! Και καλούν τον Πρωθυπουργό να πάρει μέτρα για να ξαναρχίσει το μεταρρυθμιστικό της έργο η Κυβέρνηση.

Και έρχεται κεραυνός εν αιθρία –και κλείνω- η υπόθεση του Δημάρχου της Σπάρτης και του κυρίου τέως Υπουργού Αγροτικής Ανάπτυξης για να πέσει το παραβάν που κρύβει, όχι μόνο τον συντηρητικό και πελατειακό χαρακτήρα της Κυβέρνησης, αλλά τον βαθιά ρουσφετολογικό και απαράδεκτο από κάθε τρόπο χειρισμό σε κρίσιμες περιόδους όπως εκείνη η διαδικασία με τις φωτιές και τα θύματα.

Και πάλι διαβάζουμε στους «σοβαρούς» αναλυτές ότι και οι άλλες κυβερνήσεις έκαναν προεκλογικά. Και βεβαίως έκαναν. Πολλοί ασχολήθηκαν και έκαναν και προεκλογικές παροχές. Δεν είμαι αυτός που θα αρνηθώ ότι και η δική μου παράταξη έκανε. Αλλά να μην βάζουμε σε μια ζυγαριά αυτήν την άθλια συναλλαγή με χρήματα που έρχονται σε τσάντες πριν από την παραμονή των εκλογών και βγαίνουν από τις τσάντες και πάνε κατευθείαν στα χέρια με οποιαδήποτε άλλη πολιτική προσπαθεί κάθε κυβέρνηση να δικαιολογήσει, ανεξάρτητα αν έχει και προεκλογικό χαρακτήρα. Δεν είναι σωστό για τη λειτουργία της δημοκρατίας να μπαίνουν όλα σε μια αχλή, σε μία θολούρα όπου όλοι είναι υπόλογοι για όλα και κάποιοι που κάνουν εγκλήματα είναι κάπως περισσότερο υπόλογοι. Είναι υπόλογοι για το πώς λειτουργεί σήμερα η δημοκρατία μας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σκανδαλίδη.

Επειδή έχουμε ένα μικρό μποτιλιάρισμα, θα δώσω τον λόγο στον κ. Βασίλη Κόκκαλη του ΣΥΡΙΖΑ - Προοδευτική Συμμαχία, στη συνέχεια στον κ. Κεγκέρογλου από το Κίνημα Αλλαγής και μετά θα δώσω τον λόγο στον κ. Κόνσολα, ο οποίος πρέπει να πάει σε επιτροπή να προεδρεύσει και μετά ο Κοινοβουλευτικός Εκπρόσωπος της Νέας Δημοκρατίας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, να δίνουμε προτεραιότητα στους Βουλευτές.

**ΠΡΟΕΔΡΕΥΩΝ (Απόστολος Αβδελάς):** Αυτό δεν έκανα;

**ΙΩΑΝΝΗΣ ΒΡΟΥΤΣΗΣ:** Τώρα το λέτε, κύριε Μπάρκα; Έχουν μιλήσει όλοι οι άλλοι.

**ΠΡΟΕΔΡΕΥΩΝ (Απόστολος Αβδελάς):** Ελάτε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, την ώρα που η ακρίβεια καλπάζει, την ώρα που δέχονται επιθέσεις από τις αυξήσεις στο ηλεκτρικό ρεύμα, στα βασικά τρόφιμα, αυτήν την ώρα επέλεξε η Κυβέρνηση για να φορολογήσει τα αναδρομικά των συνταξιούχων. Οι συνταξιούχοι ή οι κληρονόμοι τους καλούνται να πληρώσουν με επιτόκιο 6% φόρο και είναι με την παρούσα πράξη νομοθετικού περιεχομένου η σχετική –υποτίθεται- διευκόλυνση σε δόσεις. Είναι άδικο. Είναι άδικο γιατί; Διότι όφειλε η πολιτεία και καθυστέρησε το κράτος να προβεί στη φορολόγηση τη συγκεκριμένη χρονική στιγμή, με αποτέλεσμα σήμερα να καλούνται να πληρώσουν και επιπλέον 55%. Να θυμίσω ότι τα αναδρομικά των ενστόλων, των δικαστικών το 2018 είχαν φορολογηθεί οριζόντια με 20%.

Κυρίες και κύριοι συνάδελφοι, θα μου επιτρέψετε να αναφερθώ στην τροπολογία που κατέθεσε η Αξιωματική Αντιπολίτευση και που είναι ένα πολύ σημαντικό θέμα. Η συγκεκριμένη τροπολογία έχω την πεποίθηση ότι εκφράζει την κοινωνική πλειοψηφία. Ποια είναι αυτή και ποια θα είναι τα οφέλη; Μείωση στον φόρο στα καύσιμα αλλά και παρέμβαση στα τιμολόγια ηλεκτρικού ρεύματος.

Θα ξεκινήσω ανάποδα. Ο πρώτος αντίλογος -αν και τώρα αρχίζει να εγκαταλείπεται, το ακούμε από λαλίστατους Υπουργούς- είναι: «Μη λέτε εσείς της Αντιπολίτευσης, οι οποίοι μάλιστα δεν ξέρετε να δένετε τα κορδόνια σας, ότι μπορούμε να κάνουμε κοινωνική πολιτική με τη ΔΕΗ, γιατί θα φάμε πρόστιμο. Μη τα λέτε αυτά.». Το δεύτερο επιχείρημα είναι το δημοσιονομικό κόστος και ένα τελευταίο ότι οι οριζόντιες μειώσεις δεν ωφελούν τους ευάλωτους.

Αυτό που ενδιαφέρει τον πολίτη και αυτό το οποίο προτείνεται με τη συγκεκριμένη τροπολογία είναι το εξής: Προβλέπεται μείωση, παρέμβαση του κράτους, ή δεν προβλέπεται; Διότι αν δεν προβλέπεται, τότε πιθανόν έχει δίκιο ο κ. Γεωργιάδης που λέει «μην τα λέτε αυτά, θα φάμε πρόστιμο». Κατά δεύτερον, σε ποιους θα γίνει αυτή η παρέμβαση, ποιους θα αφορά. Τι λέει η εργαλειοθήκη της Ευρωπαϊκής Ένωσης για την παρέμβαση κι αν έχουν γίνει τέτοιου είδους παρεμβάσεις σε άλλες χώρες.

Αναφέρει ότι η παρέμβαση του κράτους πρέπει να είναι ουδέτερη -δηλαδή ουδέτερη στους ιδιώτες, στους ανταγωνιστές, για να μην νοθεύεται ο ελεύθερος ανταγωνισμός- αλλά και αναλογική σε σχέση με τη ζημιά που υφίστανται οι πολίτες.

Έχουν λάβει χώρα παρεμβάσεις των κρατών-μελών στα τιμολόγια ρεύματος ή στα καύσιμα; Βέλγιο: Μείωση στο 6% στην ηλεκτρική ενέργεια από το Μάρτιο ως το Μάιο του 2022. Ισπανία: Μείωση ΦΠΑ στα καύσιμα από 21% στο 10% μέχρι 30 Απριλίου. Κύπρος: Μείωση του ΦΠΑ από 19% στο 9% για τρεις μήνες. Πολωνία: Μείωση του ΦΠΑ στο ρεύμα και στο φυσικό αέριο από τον Φεβρουάριο έως και τον Ιούλιο του 2022.

Επιβλήθηκαν πρόστιμα, κυρώσεις σε αυτές τις χώρες επειδή έκαναν παρεμβάσεις και στο ρεύμα και στα καύσιμα; Όχι. Άρα, το επιχείρημα της Κυβέρνησης ότι αυτό δεν προβλέπεται και ότι δεν είναι νόμιμο, δεν ευσταθεί.

Γι’ αυτό και πρέπει να απολογηθείτε, γιατί ενώ μπορείτε, δεν θέλετε. Όχι ότι θέλετε και δεν μπορείτε. Μπορείτε να το κάνετε, αλλά δεν θέλετε. Και ο ελληνικός λαός περιμένει πειστικές απαντήσεις.

Με τη συγκεκριμένη τροπολογία της Αξιωματικής Αντιπολίτευσης προβλέπεται μείωση του φόρου στα καύσιμα στους ελάχιστους συντελεστές της Ευρωπαϊκής Ένωσης. Εάν γίνει αποδεκτή αυτή η τροπολογία και από αύριο είναι νόμος του κράτους, στη βενζίνη θα έχουν όφελος οι καταναλωτές περίπου στα 30 ευρώ στο γέμισμα και τριακόσια ευρώ κέρδος στο πετρέλαιο.

Πρέπει, συνεπώς, να απαντήσετε αν θα κάνετε αποδεκτή αυτή την τροπολογία, που είναι τροπολογία της κοινωνικής πλειοψηφίας.

Έρχομαι στα μέτρα που εξαγγέλθηκαν για το κόστος παραγωγής του πρωτογενούς τομέα. Εδώ είναι να γελάμε πραγματικά. Δύο περιστατικά: Πρώτον, ανακοινώσατε το πρωί τα εφόδια στα λιπάσματα από το 24% στο 13% -πέρασαν οκτώ ώρες για να το πάρετε πίσω- όταν τα εφόδια στα λιπάσματα ήταν στο 13%. Και το πιο τραγικό είναι το εξής: Για τους κτηνοτρόφους ανακοινώσατε 7% στο τζίρο στο γάλα και στο κρέας από Ιανουάριο μέχρι Μάρτιο. Αυτά ποιος τα σκέφτεται; Τα πρόβατα, τα ζώα γεννάνε όλο τον χρόνο. Μόνο αυτούς τους μήνες; Πότε σφάζονται τα αρνιά; Το Πάσχα. Ιανουάριο μέχρι Μάρτιο 7%.

Δεν είναι μόνο πρόχειρα αυτά τα μέτρα, αλλά και άδικα.

Τι ζητάνε οι κτηνοτρόφοι; Σε όλους οριζόντια μείωση όσο αντέχει η δημοσιονομική κατάσταση ή επιδότηση με τα τιμολόγια των ζωοτροφών. Οι τελευταίες ανακοινώσεις από το Υπουργείο Περιβάλλοντος για την επιδότηση με σχεδόν 45 ευρώ νομίζω ότι δεν λύνουν το πρόβλημα. Το πρόβλημα μπορεί να λυθεί με συγκεκριμένες κινήσεις, με διαρθρωτικές κινήσεις, όπως η αποδοχή της τροπολογίας η οποία κατατέθηκε μεν από την Αξιωματική Αντιπολίτευση, αλλά εκφράζει το σύνολο της κοινωνικής πλειοψηφίας είτε αυτοί είναι εργαζόμενοι, είτε είναι συνταξιούχοι, είτε είναι αγρότες, είτε είναι κτηνοτρόφοι, είτε είναι δημόσιοι υπάλληλοι, οι οποίοι σήμερα δεν μπορούν να τα βγάλουν πέρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κόκκαλη.

Καλείται τώρα στο Βήμα ο κ. Βασίλειος Κεγκέρογλου από το Κίνημα Αλλαγής και αμέσως μετά ο κ. Κόνσολας από τη Νέα Δημοκρατία.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, σε μια πολύ κρίσιμη περίοδο για την Ελλάδα η Κυβέρνηση -είναι πλέον φανερό- έχει έλλειμμα σχεδίου, έλλειμμα ολοκληρωμένης πολιτικής. Όχι μόνο δεν προωθεί μεταρρυθμίσεις, αλλά ούτε καν ρυθμίσεις που θα έλυναν ζητήματα και θα αντιμετώπιζαν καταστάσεις. Αυτό έχει να κάνει, βέβαια, και με μια προϊστορία σε αυτόν τον τόπο. Και το απέδειξε ο δημόσιος διάλογος που έγινε το τελευταίο διάστημα με αφορμή τα όσα ειπώθηκαν στην περιβόητη σύσκεψη στον Δήμο Σπάρτης.

Η Ελλάδα μετά από την ένταξη στην Ευρωπαϊκή Ένωση, στο σκληρό πυρήνα της Ευρωπαϊκής Ένωσης, στην Ευρωζώνη, είναι γεγονός ότι δεν ακολούθησε την πολιτική που θα έπρεπε, αλλά συνέχισε με βάση τις παθογένειες του παρελθόντος. Είχαμε το φαινόμενο του εκτροχιασμού, την ανάγκη για μνημόνια, την περίοδο της εξυγίανσης. Και, βέβαια, θέλαμε να δοκιμάσουμε και άλλες μεθόδους και άλλες συνταγές και το ένα μνημόνιο έγινε τρία και σήμερα ακόμα παραπαίουμε. Μια και μόνο εξεταστική για τα οικονομικά της χώρας από την ένταξη στην Ευρωζώνη και μετά έπρεπε να έχει γίνει, για να δούμε τι έφταιξε για τον εκτροχιασμό, για να δούμε τις μνημονιακές πολιτικές που είναι αυτές του εκτροχιασμού και της διατήρησης των παθογενειών, για να δούμε τις πολιτικές του πρώτου εξαμήνου του 2015 που οδήγησαν στο τρίτο μνημόνιο, για να τα δούμε όλα αυτά και να μας γίνουν μαθήματα. Να τα δούμε όλα αυτά, δηλαδή, όχι για να ποινικοποιήσουμε την πολιτική ζωή, αλλά για να μας γίνουν μαθήματα και να έχουμε σήμερα αυτογνωσία, ενσυναίσθηση πολιτική και να μπορούμε να προχωρήσουμε με ένα ενιαίο εθνικό σχέδιο με όραμα, να πατήσουμε με σιγουριά στα πόδια μας και να μην παραπαίουμε.

Άλλες χώρες το έκαναν. Εμείς, δυστυχώς, όχι και ακόμα βαδίζουμε με βάση την οξεία αντιπαράθεση σε δευτερεύοντα ζητήματα, με βάση λογοπαίγνια και όχι με βάση την ουσία.

Η Κυβέρνηση, λοιπόν, αντί για ολοκληρωμένο σχέδιο, μας παρουσιάζει καταλόγους για την ανάλωση και όχι για την αξιοποίηση των δυνατοτήτων ή των χρημάτων της Ευρωπαϊκής Ένωσης. Έγινε με τα 44 δισεκατομμύρια. Αναλώθηκαν, ναι. Δεν αξιοποιήθηκαν όμως. Εάν είχαμε προτεραιότητες και στόχους, πραγματικά θα είχαν πιάσει τόπο και θα είχε αυτή τη στιγμή μια άλλη κατάσταση επικρατήσει στην οικονομία και στην κοινωνία.

Έρχεται η ακρίβεια. Ο μόνος λόγος να υπάρχει ΠΝΠ θα ήταν η άμεση αντιμετώπιση των φαινομένων της ακρίβειας στην πηγή τους, την ίδια στιγμή, την ίδια ώρα. Και δεν γίνεται. Και σήμερα ακόμα συνεχίζουμε να παρακολουθούμε την ένταση, τη μετακύλιση και την έκταση της ακρίβειας, χωρίς να γίνονται πράγματα. Κάποια γίνονται εκ των υστέρων, πολύ καθυστερημένα και είναι ημίμετρα που δεν αποτελούν ανάχωμα για την εξάπλωσή της.

Την ίδια ώρα, λοιπόν, που δεν αξιοποιούνται τα θεσμικά εργαλεία για την αντιμετώπιση της ακρίβειας, που δεν ενισχύεται το πραγματικό εισόδημα των ανθρώπων για να μπορέσουν να αντιμετωπίσουν την αύξηση του κόστους παραγωγής, που δεν ενισχύεται ο αγρότης για την αύξηση του κόστους παραγωγής και η επιχείρηση για την αύξηση του κόστους λειτουργίας της, τα νοικοκυριά, οι αδύναμοι, τα χαμηλά εισοδήματα βρίσκονται σε απόγνωση.

Συνταξιούχοι: Έρχεται η Κυβέρνηση να ρυθμίσει πώς θα τους πάρει χρήματα από αυτά τα αναδρομικά.

Δεν αποδέχθηκε την πρότασή μας για αυτοτελή χαμηλή φορολόγηση και έρχεται τώρα και τους παίρνει το μεγαλύτερο ποσό των αναδρομικών πίσω σε μια περίοδο που έπρεπε να ενισχύσει το εισόδημά τους.

Έχουμε μια ΠΝΠ, λοιπόν, -εξηγήθηκε προηγουμένως από τον Κοινοβουλευτικό μας Εκπρόσωπο- που είναι πέρα και έξω από κάθε λογική καλής νομοθέτησης αυτή η πρακτική της Κυβέρνησης και για αυτό, κατά την άποψή μου, θα πρέπει κάποια στιγμή να μπει τέλος σε αυτή τη διαδικασία παρά μόνο ακριβώς στα επείγοντα ζητήματα.

Περιλαμβάνει ρύθμιση για τη «ΛΑΡΚΟ». Αλήθεια; Της «ΛΑΡΚΟ» το θέμα είναι έκτακτο; Τόσο έκτακτο είναι; Είναι γνωστό εδώ και χρόνια. Έχει έρθει εδώ και καιρό η ρύθμιση από την πλευρά της Κυβέρνησης που θα έδινε δήθεν λύση. Μας οδήγησε η ρύθμιση, δηλαδή, της Κυβέρνησης σε έκτακτη κατάσταση; Αν το αποδέχεστε αυτό, βεβαίως να το συζητήσουμε.

Για τη «ΛΑΡΚΟ», λοιπόν, εμείς συνεχίζουμε να ζητάμε ένα ολοκληρωμένο σχέδιο αξιοποίησης των δυνατοτήτων της –υπάρχει- όχι σχέδιο για το πώς θα περάσει σε επενδυτές μπιτ παρά, ένα σχέδιο που θα συμβάλει στην ανάπτυξη της χώρας στη διατήρηση των θέσεων εργασίας. Ζητούμε εγγυήσεις για τους χίλιους διακόσιους εργαζόμενους, διότι πραγματικά αξίζει να αξιοποιήσουμε και τις πλουτοπαραγωγικές πηγές της χώρας και το ανθρώπινο δυναμικό.

Συμφωνούμε με την παράταση που δίδεται για την ηλεκτρονική ταυτότητα κτηρίου, αλλά δείτε πόσες αλλεπάλληλες αντιφατικές πράξεις έχουν γίνει που προκάλεσαν συμφόρηση στα συμβολαιογραφικά και στα κτηματολογικά γραφεία. Έχουμε την ανακοίνωση των νέων αντικειμενικών. Είναι παλινωδίες που έρχεστε να διορθώσετε με μια πράξη νομοθετικού περιεχομένου.

Έρχομαι στα θέματα του Υπουργείου Εθνικής Άμυνας. Στηρίζουμε και ψηφίζουμε την απόφαση για την κατάργηση της φορολόγησης. Βεβαίως, είναι ευκαιρία και θέτουμε με βάση αυτή τη ρύθμιση και τα ζητήματα που μένουν άλυτα. Κανένα σχεδόν ζήτημα που έχει να κάνει με τα εργασιακά στον χώρο του Υπουργείου Εθνικής Άμυνας δεν έχει αντιμετωπιστεί. Εκκρεμούν ζητήματα που αφορούν την υπερωριακή απασχόληση των στελεχών, συνταξιοδοτικά και βαθμολογικά ζητήματα, θέματα αποφοίτων ΑΣΣΥ, ΕΠΟΠ, ΕΜΘ και πολλά άλλα.

Και ολοκληρώνω την τοποθέτησή μου με τη ρύθμιση, με την τροπολογία για τα ναυπηγεία. Είναι η πολλοστή φορά που έρχεται μια τροπολογία για να συνεχίσει και να ολοκληρωθεί -ελπίζουμε αυτή τη φορά- η διαδικασία που έχει να κάνει με τους τορπιλακάτους. Συνδέεται, όμως, αυτό με κάτι που, όπως ανέφερα στην αρχή, είναι ένα τεράστιο έλλειμμα της Κυβέρνησης. Είναι η έλλειψη ολοκληρωμένου σχεδίου και, εν προκειμένω, σχεδίου για την εξυγίανση και την ανάπτυξη της ναυπηγικής μας βιομηχανίας. Ήταν κάτι που υποσχέθηκε η Κυβέρνηση προεκλογικά. Ήταν κάτι που μας είπε πολλές φορές ο Πρωθυπουργός και στην Έκθεση της Θεσσαλονίκης το ανέφερε με πολλή έμφαση. Δεν υπάρχει και όταν δεν υπάρχει σχέδιο, έρχονται πολλαπλές τροπολογίες για να πάει παραπέρα το πράγμα. Η Κυβέρνηση έχει διγλωσσία στο θέμα της εξυγίανσης των ναυπηγείων της Ελευσίνας. Δεν μας έχει πει μέχρι σήμερα γιατί άλλα λέει ο κ. Γεωργιάδης, άλλα λέει ο Υπουργός, ο κ. Παναγιωτόπουλος, της Εθνικής Άμυνας και γιατί δεν αναλαμβάνει τις ευθύνες του ο Υπουργός Οικονομικών που εκπροσωπεί το ελληνικό δημόσιο στη συγκεκριμένη περίπτωση και αυτός πρέπει να μας πει αν το σχέδιο εξυγίανσης είναι ορθό, έχει βιωσιμότητα και αν το ελληνικό δημόσιο συναινεί στον ίδιο τον νόμο που έχει ψηφίσει η ελληνική Βουλή, που έχει προωθήσει η Κυβέρνηση και που ο πιστωτής είναι το ελληνικό δημόσιο. Θα μας πει τελικά η Κυβέρνηση ποια είναι η άποψή της για το σχέδιο εξυγίανσης που έχει υποβληθεί;

Αυτά είναι, λοιπόν, ζητήματα πάρα πολύ σοβαρά και η Κυβέρνηση, δυστυχώς, έρχεται να πάει παραπέρα. Με τη λογική του παραπέρα έχουμε, δυστυχώς, τα αρνητικά αποτελέσματα που είχαμε και στο παρελθόν. Ο Θεός να με βγάλει ψεύτη, αλλά δεν τα βλέπω καλά τα πράγματα ούτε με τα οικονομικά ούτε σε σχέση με τα ζητήματα που έχουν να κάνουν με την κοινωνία, με την επιβίωση των αδύναμων ανθρώπων. Πάμε από το κακό στο χειρότερο.

Αλλάξτε πολιτική, γιατί όσο δεν την αλλάζετε και φαίνεται ότι είστε αποφασισμένοι να μην την αλλάξετε, να είστε σίγουροι ότι θα σας αλλάξει το κίνημα που δυναμώνει, το λαϊκό κίνημα που θα σας δώσει την απάντηση στις ερχόμενες εκλογές.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε πολύ, κύριε Κεγκέρογλου.

Τον λόγο έχει ο κ. Ιωάννης Βρούτσης, Κοινοβουλευτικός Εκπρόσωπος της Νέας Δημοκρατίας.

**ΙΩΑΝΝΗΣ ΒΡΟΥΤΣΗΣ:** Σας ευχαριστώ πολύ, κύριε Πρόεδρε. Ευχαριστώ και τον συνάδελφό μου, τον Μανώλη τον Κόνσολα, που μου παραχωρεί τον χρόνο μπροστά από εκείνον να τοποθετηθώ.

Επιλέγω να μιλήσω από εδώ, από τη θέση μου, ως Κοινοβουλευτικός και έχει έναν συμβολισμό η τοποθέτησή μου από εδώ, κύριε Πρόεδρε. Ο συμβολισμός έχει να κάνει με όλα αυτά τα οποία ειπώθηκαν σήμερα για ένα νομοσχέδιο, το οποίο ουσιαστικά τρέχει κάποιες διαδικασίες, οι οποίες είναι γραφειοκρατικού και διαδικαστικού χαρακτήρα για την εξυπηρέτηση των πολιτών.

Σε αυτό το νομοσχέδιο που, παραδείγματος χάριν, εμπεριέχει τη μετάπτωση του χρόνου για την ηλεκτρονική ταυτότητα ακινήτων, που είναι ένα πολύ σημαντικό και ευεργετικό -το είπε και ο συνάδελφος από το ΚΙΝΑΛ, ο κ. Κεγκέρογλου- σε αυτό το νομοσχέδιο το οποίο έρχεται να καταργήσει για πρώτη φορά τον φόρο πάνω στα επιδόματα τα καταδυτικά, πάνω στα επιδόματα τα πτητικά, τον φόρο πάνω στους ανθρώπους που υπηρετούν το ΕΚΑΒ. Και είναι σε αυτό το νομοσχέδιο.

Ακούστηκαν πράγματα από τους ομιλητές συναδέλφους Βουλευτές όλων των κομμάτων και από τους Κοινοβουλευτικούς Εκπροσώπους, τα οποία είναι πέρα από αυτό το νομοσχέδιο.

Είθισται αυτό αφ’ ενός, από την άλλη, όμως, μεριά, κύριε Πρόεδρε, θα μου επιτρέψετε να σας πω ότι εδώ σήμερα αυτά τα οποία ειπώθηκαν από όλα τα κόμματα ξεπερνάνε κατά πολύ ένα προϋπολογισμό του κράτους. Συγκεντρώνω προτάσεις, οι οποίες έχουν να κάνουν με την ευαισθησία των κομμάτων και των ομιλητών πάνω στα κοινωνικά θέματα, τα οποία έχουν να κάνουν με μια ευαισθησία που έχουμε όλοι. Κανείς δεν παραγνωρίζει την ευαισθησία, αλλά λίγο συστολή και λίγο μνήμη, γιατί περάσαμε και υπάρχουν και Βουλευτές που έκαναν και Υπουργοί και άνθρωποι οι οποίοι γνωρίζουν μέσα από το πολιτικό σύστημα λίγα χρόνια πριν τη δοκιμασία του ελληνικού λαού μέσα από τους δημοσιονομικούς περιορισμούς λόγω του δημοσιονομικού εκτροχιασμού της χώρας, τα δύσκολα μέτρα που πήραμε για να κρατηθεί η χώρα στα πόδια της, για να μπορέσουμε να ξαναβάλουμε την οικονομία μπροστά, για να δημιουργήσουμε θέσεις εργασίας. Και τα ξεχνάμε;

Και το λέω αυτό, διότι σήμερα ακούσαμε αθροιστικά: Μείωση του ΦΠΑ στα τρόφιμα, μείωση του ειδικού φόρου κατανάλωσης στα καύσιμα, αύξηση των χαμηλών συντάξεων, δέκατη τρίτη, δέκατη τέταρτη σύνταξη, επιδότηση των κτηνοτρόφων της χώρας, επιδότηση των γεωργών της χώρας και πολλά-πολλά άλλα. Ξέρετε πόσα δισεκατομμύρια είναι αυτά;

Μόνο η δέκατη τρίτη σύνταξη, για την οποία συζητάμε, κυρίες και κύριοι συνάδελφοι, η μία σύνταξη που λέτε, είναι 2,3 δισεκατομμύρια. Το πακέτο των προτάσεων που ακούγονται εδώ είναι κάποια 10 και πλέον δισεκατομμύρια.

Πού υπάρχουν αυτά τα λεφτά, κυρίες και κύριοι συνάδελφοι; Ή γιατί είστε εσείς περισσότερο ευαίσθητοι από εμάς; Ξεχνάμε το παρελθόν το πρόσφατο; Ξεχνάμε πως περάσαμε από μια δύσκολη δοκιμασία όλο το πολιτικό σύστημα και ο ελληνικός λαός επειδή ακριβώς λειτουργούσαμε ανεύθυνα, δεν μετρούσαμε ποτέ τίποτα, δεν στεκόμασταν πάντα με υπευθυνότητα, δεν το κάναμε ως πολιτικό σύστημα να μετράμε τις δαπάνες που κάνουμε;

Και, επίσης, όλες οι προτάσεις αυτές που φέρατε, κυρίες και κύριοι συνάδελφοι, από όλα τα κόμματα είπε κάποιος πόσο κοστίζουν; Είπε κάποιος το δημοσιονομικό ισοδύναμο πού θα βρεθεί; Είπε κάποιος πώς θα προκύψουν αυτά τα δισεκατομμύρια που βάζει στο τραπέζι για να μοιραστούν;

Η Κυβέρνηση, κυρίες και κύριοι συνάδελφοι, κύριε Πρόεδρε, έχει αποδείξει έμπρακτα την κοινωνική της ευαισθησία. Την έχει αποδείξει έμπρακτα και μέσα από τις δεσμεύσεις που είχε προεκλογικά τις οποίες κάνει πράξη. Δείτε πόσους φόρους μειώσαμε. Μην κάνουμε τώρα μια ανάλυση των φόρων που μειώσαμε όλο το προηγούμενο διάστημα, όπως φόρο εισοδήματος φυσικών προσώπων, φόρο εισοδήματος νομικών προσώπων, φόρο μερισμάτων, φόρο γονικής παροχής, μείωση του ΦΠΑ σε πάρα πολλά επίπεδα.

Όλα αυτά ήταν υπέρ του πολίτη. Κάναμε μείωση των ασφαλιστικών εισφορών που ήταν υπέρ των εργαζομένων, μεταρρυθμίσεις που είχαν να κάνουν από την παιδεία μέχρι την ηλεκτρονική διοίκηση του κράτους, μέχρι το νέο ασφαλιστικό.

Όλα αυτά δεν είναι προς όφελος του πολίτη και προς αύξηση του εισοδήματός του; Βεβαίως και είναι.

Αποδείξαμε, λοιπόν, στην πράξη ότι αυτό που μπορούμε να κάνουμε το κάνουμε στοχευμένα, λελογισμένα, νοικοκυρεμένα και πάντα μετρημένα, για να έχουμε από τη μία μεριά την αναπτυξιακή δυναμική, τη μείωση της ανεργίας, την αύξηση του διαθέσιμου εισοδήματος και τη δημοσιονομική ισορροπία της χώρας.

Κοιτάξτε τώρα ένα υποκριτικό στοιχείο: Κατηγορείται η Κυβέρνηση, κύριε Υπουργέ, ότι το 2020 και το 2021 έχει πρωτογενές έλλειμμα. Βεβαίως, έχει. Γυρίζω λίγο τον χρόνο πίσω. Τον Μάρτιο του 2020 μας κατηγορούσαν ότι τα χρήματα που δίνουμε για τη στήριξη της οικονομίας, των νοικοκυριών και των επιχειρήσεων -αναστολές συμβάσεων εργασίας, επιστρεπτέες προκαταβολές και όλα τα άλλα μέτρα που πήραμε- ήταν λίγα. Το πακέτο ήταν 43,5 δισεκατομμύρια ευρώ.

Και ρωτάω το εξής: Αυτά τα χρήματα δεν έφεραν τα ελλείμματα; Πώς δημιουργήθηκαν τα ελλείμματα; Από τη μία λέτε, λοιπόν, «δημιουργείτε ελλείμματα», από την άλλη, «δώστε περισσότερα!». Δεν σας πιάνουμε πουθενά. Αυτό λέγεται «πολιτική υποκρισία». Θα πρέπει στη ζωή μας εδώ εμείς που υπηρετούμε τα κοινά να είμαστε υπεύθυνοι.

Κυρίες και κύριοι συνάδελφοι, εάν χάσουμε και απωλέσουμε το μέτρο της υπευθυνότητας απέναντι στα οικονομικά της χώρας, θα είμαστε οι ίδιοι που θα ξαναβάλουμε τη χώρα σε περιπέτειες. Η χώρα έχει μία αποστολή και η Κυβέρνηση έχει μία αποστολή, να δημιουργήσει ανάπτυξη, να δημιουργήσει θέσεις εργασίας και να διατηρήσει και τη δημοσιονομική ισορροπία της χώρας και αυτό κάνουμε.

Για την ενέργεια, παραδείγματος χάριν, που μέσα στα άλλα μέτρα λέτε «δώστε και άλλα 2 δισεκατομμύρια ευρώ!». Επαρκούν; Εγώ θα έλεγα ότι τίποτα από αυτά δεν επαρκεί, υπό την έννοια ότι πάντα εχθρός του καλού είναι το καλύτερο και πάντα θέλουμε τη βελτίωση της κοινωνίας, των πολιτών, των εργαζομένων, των συνταξιούχων.

Το ερώτημα είναι πού θα βρεθούν αυτά τα λεφτά τα οποία λέτε. Δεν υπάρχει μέτρο, μία στάθμιση, να πούμε ότι εδώ σταματάμε. Δεν πρέπει να μετράμε και τη δυνατότητα και την αντοχή της οικονομίας; Ή θέλετε να ξαναβρεθούμε στην παλιά εκείνη δύσκολη διαδικασία; Πιστεύω ότι κανείς δεν το θέλει. Κανείς δεν το θέλει!

Η χώρα πρέπει να προχωρήσει με δημοσιονομική ισορροπία, πρέπει να προχωρήσει με νοικοκύρεμα και στη δύσκολη αυτή κατάσταση όπου βρισκόμαστε λόγω της ενεργειακής κρίσης -που ήρθε να προστεθεί πάλι στην πανδημία, πρωτοφανείς καταστάσεις για τη χώρα- προσπαθούμε να κάνουμε ό,τι μπορούμε -και το κάνουμε- για τον πολίτη, τους εργαζόμενους και τις επιχειρήσεις.

Την ευαισθησία μας τη δείχνουμε. Δεν παραχωρούμε ούτε ένα εκατοστό περισσότερη ευαισθησία σε κανέναν. Την ίδια ευαισθησία έχουμε, αλλά το κάνουμε πάντα νοικοκυρεμένα, διατηρώντας τον προϋπολογισμό που ψηφίσαμε γιατί είναι ένα κρίσιμο μέγεθος στο τέλος του 2022 να υλοποιηθεί ο προϋπολογισμός, να μειωθούν τα πρωτογενή ελλείμματα της χώρας και να αυξηθεί και πάλι η ανάπτυξη μέσα στο 2022, όπως έγινε και μέσα στο 2021.

Κύριε Πρόεδρε, αυτό το νομοσχέδιο έχει μέσα θετικές διατάξεις που πρέπει να ψηφιστούν, πρώτα και κύρια, το θέμα της κατάργησης του φόρου των πτητικών και των καταδυτικών επιδομάτων, του φόρου που αφορά τους μεταφορείς του ΕΚΑΒ και αυτό έπρεπε από γενναιότητα η Αντιπολίτευση και τα κόμματα να το ψηφίσουν και να το στηρίξουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Όχι, κύριε Μπάρκα, ο κ. Αλεξιάδης μπορεί να μιλήσει.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, λείπει, τον αντικαθιστώ.

**ΙΩΑΝΝΗΣ ΒΡΟΥΤΣΗΣ:** Τι είστε εσείς να μου απαντήσετε, κύριε συνάδελφε;

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Εμμανουήλ Κόνσολας από τη Νέα Δημοκρατία.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, τόσα ακούστηκαν, δεν μπορούν να μην απαντηθούν, σας παρακαλώ πολύ!

**ΠΡΟΕΔΡΕΥΩΝ (Απόστολος Αβδελάς):** Ο Κοινοβουλευτικός πρέπει να μιλήσει. Να παρακάμψω το κόμμα σας; Στείλτε μου ένα χαρτί να σας δώσω τον λόγο. Τι να κάνω;

**ΚΩΝΣΤΑΝΤΙΝΟΣ ΜΠΑΡΚΑΣ:** Μα, είμαι εγώ αυτή τη στιγμή εδώ, κύριε Πρόεδρε, δώστε μου τον λόγο, σας παρακαλώ!

**ΠΡΟΕΔΡΕΥΩΝ (Απόστολος Αβδελάς):** Όχι, στη δευτερολογία, έχετε δευτερολογία, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Τι «όχι», κύριε Πρόεδρε; Μονίμως «όχι» λέτε. Μόνο στην Αξιωματική Αντιπολίτευση ξέρετε να λέτε «όχι».

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Εμμανουήλ Κόνσολας.

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, κύριε Υπουργέ, κυρίες και κύριοι Βουλευτές, αντιλαμβάνομαι την έντονη κινητικότητα των συναδέλφων της Αξιωματικής Αντιπολίτευσης, αλλά διαπιστώνουμε όλοι ότι πράγματι αυτό το νομοσχέδιο είναι εξαιρετικά επίκαιρο. Και είναι επίκαιρο, επειδή με τη συζήτηση που εξελίσσεται διαμορφώνουμε ένα πλαίσιο αντιμετώπισης με πολιτικές δράσεις και παρεμβάσεις για τις έκτακτες συνθήκες και καταστάσεις που ζει η χώρα. Και δεν νομίζω να υπάρχει κανείς εδώ -παρά τις όποιες διαφορετικές απόψεις- που να πιστεύει ότι η χώρα δεν ζει έκτακτες συνθήκες, έκτακτες καταστάσεις.

Ακούσαμε συναδέλφους από όλα τα κόμματα το προηγούμενο διάστημα και πράγματι επισημαίνουν αυτές τις έκτακτες καταστάσεις. Βιώνουμε έκτακτες συνθήκες που κυρίως επιβλήθηκαν και επιβάλλονται από την πανδημία, έκτακτες συνθήκες και καταστάσεις που δεν περιορίζονται μόνο στο υγειονομικό πλαίσιο, στο υγειονομικό επίπεδο. Υπάρχουν επιπτώσεις σε οικονομικό επίπεδο, αλλά υπάρχουν επιπτώσεις και στο κοινωνικό επίπεδο, που επηρεάζουν ταυτόχρονα εκατομμύρια πολίτες, συμπολίτες μας.

Αυτές οι επιπτώσεις πρέπει να αντιμετωπιστούν και κανείς δεν το αμφισβητεί. Πρέπει να αντιμετωπιστούν στρεβλώσεις και ανισότητες που έρχονται από το παρελθόν. Ακούσαμε συναδέλφους από την Αξιωματική Αντιπολίτευση να επισημαίνουν και να στηλιτεύουν αυτή την παράμετρο και είναι αλήθεια ότι υπάρχουν από το παρελθόν στρεβλώσεις και ανισότητες. Ταυτόχρονα πρέπει να μειωθούν οι φορολογικές επιβαρύνσεις.

Σε αυτές τις ανάγκες ανταποκρίνεται ο σχεδιασμός, αλλά και οι παρεμβάσεις της Κυβέρνησης της Νέας Δημοκρατίας, που ένα μόλις εξάμηνο μετά την ανάληψη της ευθύνης της διακυβέρνησης της χώρας κλήθηκε να αντιμετωπίσει την πανδημία, τις επιπτώσεις στο οικονομικό και κοινωνικό επίπεδο, αλλά και άλλα ζητήματα που έχουμε αντιμετωπίσει μέσα από τα φυσικά φαινόμενα που προηγήθηκαν το διάστημα πριν από την πανδημία.

Τα 43 και πλέον δισεκατομμύρια ευρώ που έχουν διατεθεί ως σήμερα δεν είναι απλά ένα νούμερο, όπως είπε ο κ. Βρούτσης προηγουμένως, κυρίες και κύριοι συνάδελφοι. Όλα αυτά τα χρήματα συνδέονται με στοχευμένες παρεμβάσεις και κυρίως συνδέονται με μέτρα στήριξης στις Ελληνίδες και τους Έλληνες, στα νοικοκυριά, στις επιχειρήσεις, στους επαγγελματίες, στους εργαζόμενους, παντού.

Σε αυτό το πνεύμα κινείται και το περιεχόμενο της πράξης νομοθετικού περιεχομένου, κυρίες και κύριοι Βουλευτές, που έρχεται σήμερα προς συζήτηση στη Βουλή και πρέπει να το ψηφίσουμε στο τέλος της ημέρας. Και μάλιστα στο πλαίσιο αυτής της νομοθετικής πρωτοβουλίας υπάρχουν στοχευμένα μέτρα.

Για παράδειγμα, η απαλλαγή από τον φόρο εισοδήματος σε ποσοστό 100% των επιδομάτων επικίνδυνης εργασίας για στελέχη των Ενόπλων Δυνάμεων, της Ελληνικής Αστυνομίας και του Λιμενικού έχει ως πεδίο εφαρμογής το πτητικό επίδομα, το καταδυτικό επίδομα, το επίδομα για τους αλεξιπτωτιστές, τους δύτες, τα στελέχη των Δυνάμεων Υποβρυχίων Καταστροφών. Η ολική απαλλαγή από τον φόρο εισοδήματος επεκτείνεται και στους ιατρούς και το προσωπικό του ΕΚΑΒ στα πτητικά μέσα, ένα πάγιο αίτημα αυτών των ανθρώπων, που πραγματικά ιδιαίτερα αυτή την περίοδο δίνουν ψυχή για να μπορέσουν να αντιμετωπιστούν αυτές οι προκλήσεις.

Το δεύτερο στοιχείο, το δεύτερο στοχευμένο μέτρο που αντιμετωπίζει αυτό το νομοσχέδιο έχει σχέση και στόχο την παράταση κατά ένα μήνα της προθεσμίας υπαγωγής στη ρύθμιση των τριάντα έξι ή των εβδομήντα δύο δόσεων, με τη δυνατότητα να καταβληθεί η πρώτη δόση μέχρι τις 28 Φεβρουαρίου.

Στη ρύθμιση των τριάντα έξι ή εβδομήντα δύο δόσεων μπορούν να ενταχθούν όσοι έχουν χαρακτηριστεί πληγέντες από τις συνέπειες της πανδημίας, όσοι είδαν τις συμβάσεις εργασίας τους να αναστέλλονται, όσοι έλαβαν μειωμένο μίσθωμα ή αποζημίωση ειδικού σκοπού, όσοι εντάχθηκαν στο πρόγραμμα «ΣΥΝ-ΕΡΓΑΣΙΑ» και είχαν εγγραφεί την περίοδο αυτή στο Μητρώο Ανέργων του ΟΑΕΔ. Μπορούν επίσης να ενταχθούν στο μέτρο αυτό και όσοι είχαν οφειλές και οι οφειλές αυτές είχαν ανασταλεί λόγω της πανδημίας, ανεξάρτητα από τον χρόνο που είχαν βεβαιωθεί.

Κυρίες και κύριοι συνάδελφοι, από εκεί και πέρα η Κυβέρνηση όλο αυτό το διάστημα έχει αποδείξει ότι έχει πλήρη αντίληψη της πραγματικότητας και αυτό διεφάνη και από την τοποθέτηση του κ. Κεφαλογιάννη το πρωί. Αυτό σημαίνει ότι οι ανατιμήσεις, στο πλαίσιο αυτής της συζήτησης, σε συνδυασμό με τις επιπτώσεις της πανδημίας και τις υποχρεώσεις που συσσωρεύονται, δημιουργούν πλέον νέα δεδομένα και σε αυτό συμφωνούμε όλοι. Τα δεδομένα αυτά θα πρέπει να σταθμιστούν. Τα συζητάμε, δεν τα κρύβουμε. Προσπαθούμε να βρούμε λύσεις στο πλαίσιο των δημοσιονομικών περιθωρίων.

Τα στοιχεία από τη ρύθμιση των εκατόν είκοσι δόσεων είναι θετικά. Είναι εξαιρετικά επίκαιρη αυτή η ρύθμιση. Μέσα στην πανδημία, το διάστημα από τον Ιανουάριο ως τον Σεπτέμβρη του 2020 εισπράχθηκαν 2 δισεκατομμύρια ευρώ από τις παλιές οφειλές που εντάχθηκαν στη ρύθμιση. Αυτό σημαίνει πρακτικά τι; Ότι όταν υπάρχει ένα ρεαλιστικό πλαίσιο ρυθμίσεων, οι πολίτες ανταποκρίνονται σ’ αυτή την ευκαιρία και είναι συνεπείς στις υποχρεώσεις τους. Και αυτό επιβάλλει, αν απαιτηθεί από τις συνθήκες, να επανεξετασθεί και να βελτιωθεί το πλαίσιο ρύθμισης οφειλών για αυτές τις νέες οφειλές που δημιουργήθηκαν.

Τρίτος στοχευμένος προγραμματισμός στο πλαίσιο του νόμου είναι η παράταση μέχρι τις 31 Μαρτίου της δυνατότητας σύνταξης συμβολαίων αγοραπωλησίας, δωρεών και γονικών παροχών, με βάση τις αντικειμενικές αξίες που ισχύουν έως τις 31 Δεκεμβρίου του 2021 και με την προϋπόθεση φυσικά ότι οι σχετικές δηλώσεις είχαν υποβληθεί μέχρι τη συγκεκριμένη ημερομηνία.

Κύριε Πρόεδρε, κυρίες και κύριοι συνάδελφοι, η δεύτερη μείωση του ΕΝΦΙΑ, που ανακοίνωσε την προηγούμενη βδομάδα η Κυβέρνηση, δεν είναι πλασματική όπως θέλουν να παρουσιάσουν ορισμένοι κύκλοι. Είναι πραγματική και είναι πραγματική αφού πρόκειται για μία νέα μείωση που μεσοσταθμικά φτάνει στο 13% και για τους ιδιοκτήτες κυρίως της μικρής ακίνητης περιουσίας, το ποσοστό αυτό αυξάνεται. Είναι πάρα πολύ σημαντικό μέτρο ελάφρυνσης των βαρών. Οκτώ στους δέκα φορολογούμενους θα δουν τη μείωση του ΕΝΦΙΑ στα εκκαθαριστικά τους.

Δράττομαι, κύριε Πρόεδρε, της ευκαιρίας από την παρουσία του Υπουργού, του κ. Βεσυρόπουλου, να καταθέσω μία πρόταση για τη θέσπιση φορολογικών κινήτρων για την ασφάλιση ακινήτων από φυσικές καταστροφές. Είναι κάτι που απουσιάζει μέχρι τώρα από τη χώρα μας, κάτι το οποίο επιβάλλεται από τις συνθήκες με τα ακραία καιρικά φαινόμενα που είδαμε το τελευταίο διάστημα και την κλιματική αλλαγή, που προκαλούν φυσικές καταστροφές. Επίσης η Ελλάδα αποτελεί μια σεισμογενή περιοχή που σημαίνει ότι πρέπει να υπάρχει τέτοια πρόβλεψη.

Στην Ελλάδα μόνο το 16% του συνόλου των κατοικιών είναι ασφαλισμένες. Σκεφτείτε ότι η παροχή φορολογικών κινήτρων στους ιδιοκτήτες ακινήτων για να ασφαλίσουν τα σπίτια τους δεν έχει μόνο δημοσιονομικό κόστος. Έχει και το δημοσιονομικό όφελος. Έχει δημοσιονομικό όφελος από τα έσοδα που θα εισπράξει το δημόσιο από τα ασφαλιστικά συμβόλαια και τον φόρο στα κέρδη των ασφαλιστικών εταιρειών, αλλά και τις δαπάνες που θα εξοικονομηθούν από την καταβολή αποζημιώσεων κάθε φορά.

Κυρίες και κύριοι συνάδελφοι, η ελληνική κοινωνία απαιτεί από όλες τις πολιτικές δυνάμεις σύνεση, συνεργασία και ομοψυχία, με σοβαρές προτάσεις, συγκροτημένες και κυρίως να υπάρχει ρεαλισμός και βιώσιμος χαρακτήρας σε αυτή την πολιτική συζήτηση που γίνεται σήμερα. Η Κυβέρνηση έχει αποδείξει ότι έχει και ευαισθησίες και έχει και τη βούληση να θεραπεύσει αυτές τις παθογένειες. Γι’ αυτό προτείνει μέσα από αυτό το νομοσχέδιο να προχωρήσουμε ένα βήμα μπροστά. Γι’ αυτό σας καλώ και εγώ να υπερψηφίσουμε αυτό το πολύ σημαντικό νομοσχέδιο.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κόνσολα. Καλή επιτυχία στην Προεδρία σας.

Η Βουλευτής κ. Κυριακή Μάλαμα ζητάει άδεια ολιγοήμερης απουσίας στο εξωτερικό, από 22 Φεβρουαρίου μέχρι 7 Μαρτίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Η Βουλή ενέκρινε τη ζητηθείσα άδεια. Με το καλό να πάει η κ. Μάλαμα και κυρίως να επιστρέψει.

Καλείται στο Βήμα ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς για την τροπολογία με γενικό αριθμό 1210 και ειδικό 178.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Αξιότιμες κυρίες και κύριοι Βουλευτές, κατά τη σημερινή παρουσία μου στη Βουλή για τη συζήτηση και ψήφιση τροπολογίας τριών άρθρων, αρμοδιότητας του Υπουργείου Κλιματικής Κρίσης και Πολιτικής Προστασίας, θα ήθελα να ξεκινήσω με τους λόγους οι οποίοι καθιστούν την προσφυγή στην εν λόγω διαδικασία αναγκαία.

Προτεραιότητα του Πρωθυπουργού και βασικός πυλώνας της Κυβερνητικής πολιτικής, ιδίως σήμερα που βιώνουμε τις συνέπειες της κλιματικής κρίσης, είναι η αποτελεσματική θωράκιση της πολιτικής προστασίας της χώρας απέναντι στην κλιματική απορρύθμιση και κάθε φυσική, ανθρωπογενή ή άλλη απειλή.

Είναι σημαντικό λοιπόν, στο πλαίσιο αυτό, να προχωρήσουμε συστηματικά και στοχευμένα σε όλα τα επίπεδα και τις επιμέρους αναγκαίες νομοθετικές προσαρμογές, αυτές που θα διασφαλίσουν την εύρυθμη λειτουργία του νεοσύστατου Υπουργείου μας, του Πυροσβεστικού Σώματος, που συνιστά την επιχειρησιακή δομή της Γενικής Γραμματείας Πολιτικής Προστασίας και του ΟΑΣΠ που τελεί υπό την εποπτεία του Υπουργείου μας.

Επειδή δεν θέλω να σας κουράσω, θα σας αναλύσω πολύ σύντομα κατ’ άρθρο την υπό συζήτηση τροπολογία και την ανάγκη των προωθούμενων επιμέρους ρυθμίσεων.

Με το άρθρο 1 τροποποιούμε το άρθρο 129 του ν.4662 του 2020, που αφορά στη σύνθεση των Συμβουλίων Κρίσεων Αξιωματικών του Πυροσβεστικού Σώματος, θεραπεύοντας υφιστάμενα νομικά κενά, τα οποία δημιουργούσαν μεγάλες δυσχέρειες στην εύρυθμη λειτουργία τους. Ειδικότερα ορίζονται πλέον ισάριθμα αναπληρωματικά μέλη, τόσο στο πρωτοβάθμιο όσο και στο δευτεροβάθμιο Συμβούλιο Κρίσεων, ενώ προστίθεται εδάφιο το οποίο ορίζει τον Αναπληρωτή Αρχηγό του Πυροσβεστικού Σώματος, όταν το πρωτοβάθμιο Συμβούλιο Κρίσεων λειτουργεί ως ανακριτικό.

Αναφορικά με το άρθρο 2, μετά τη σύσταση του Υπουργείου Κλιματικής Κρίσης και Πολιτικής Προστασίας και τη μεταφορά σε αυτό αρμοδιοτήτων του Υπουργείου Περιβάλλοντος και Ενέργειας, αλλά και της εποπτείας του ΟΑΣΠ από το Υπουργείο Υποδομών και Μεταφορών, προέκυψαν ερμηνευτικά ζητήματα και επικαλύψεις αρμοδιοτήτων με τα εν λόγω Υπουργεία.

Με την προωθούμενη ρύθμιση εναρμονίζουμε με το νομικό πλαίσιο μετά τη σύσταση του Υπουργείου με την υφιστάμενη νομοθεσία, ξεκαθαρίζοντας πλήρως τυχόν ασάφειες και παρερμηνείες.

Σε σχέση τώρα με την τρίτη εισαγόμενη προς ψήφιση ρύθμιση. Ρυθμίζουμε ζητήματα που αφορούν στη διασφάλιση της απρόσκοπτης λειτουργίας του ΟΑΣΠ, επιλύοντας κρίσιμα ζητήματα για τους υπαλλήλους που υπηρετούν εκεί.

Συγκεκριμένα: Πρώτον, κατοχυρώσουμε τη συνέχεια στη σχέση εργασίας των υπαλλήλων του Υπουργείου Υποδομών και Μεταφορών που υπηρετούσαν στον ΟΑΣΠ κατά τον χρόνο μεταφοράς της εποπτείας τους στο Υπουργείο μας, μέσω της έκδοσης σχετικής κοινής απόφασης των αρμοδίων οργάνων των συναρμόδιων Υπουργείων.

Δεύτερον, αναλαμβάνουμε από 1-1-2022 την καταβολή της μισθοδοσίας των υπαλλήλων αυτών.

Και τρίτον, παρατείνουμε τη θητεία του διοικητικού συμβουλίου του ΟΑΣΠ έως την 28 Φεβρουαρίου του 2022, παράταση η οποία καθίσταται αναγκαία προκειμένου οι αρμόδιες υπηρεσίες του Υπουργείου μας να προβούν σε όλες τις απαραίτητες ενέργειες για την ανάδειξη αρχικά προσωρινού διοικητικού συμβουλίου και εν συνεχεία νέου, σύμφωνα με τις διατάξεις του ΑΣΕΠ.

Αυτά όσον αφορά τις τροπολογίες μας. Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ, κύριε Υφυπουργέ.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, κυρίες και κύριοι, ως Κοινοβουλευτικός Εκπρόσωπος του ΣΥΡΙΖΑ, θέλω να θέσω ένα ερώτημα. Είχαμε ακούσει τα περί ορθής νομοθέτησης, επιτελικού κράτους και άλλα ωραία λόγια και είχαμε πειστεί.

Εδώ βλέπουμε, λοιπόν, μια τροπολογία που αφορά ένα πολύ κρίσιμο Υπουργείο να έρχεται μετά το πέρας της επιτροπής που συζητήθηκε η συγκεκριμένη ΠΝΠ. Κατατέθηκε στις 21:20΄. Δεν ξέρω αν αυτό είναι κανόνας ορθής νομοθέτησης. Ακόμα και θέματα που αφορούν τα ζητήματα του αντισεισμικού σχεδιασμού και την προστασία έρχονται με τη μορφή τροπολογίας, χωρίς τη δυνατότητα συζήτησης.

Καλούμε για ακόμα μια φορά την Κυβέρνηση να μας απαντήσει. Για ένα τόσο κρίσιμο Υπουργείο θα νομοθετεί διά τροπολογιών, σε άσχετα νομοσχέδια ή αφού έχει έναν συνολικό σχεδιασμό γι’ αυτό το Υπουργείο και για όλα αυτά τα ζητήματα που ακούμε την προπαγάνδα και ακούμε τους αρμόδιους Κυβερνητικούς, θα μας φέρει μια ολοκληρωμένη πρόταση στην οποία κι εμείς είμαστε έτοιμοι να συμβάλλουμε και να κάνουμε διάλογο;

Δηλαδή, το απλό ερώτημα είναι: Θέλει διάλογο σε αυτά τα πολύ σημαντικά ζητήματα η Κυβέρνηση ή θα συνεχίσει μια κακή λογική του παρελθόντος στη νομοθέτηση διά τροπολογιών;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αλεξιάδη.

Αν θέλει ο Υφυπουργός μπορεί να απαντήσει.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εκείνο που προσπάθησα με τα λίγα λόγια που ανέφερα προηγουμένως είναι ότι αυτές οι τροποποιήσεις είναι καθαρά διοικητικής φύσεως και υπαγωγής κάποιων θεσμών ή κάποιων στοιχείων από άλλα Υπουργεία τα οποία μεταφέρθηκαν στην αρμοδιότητα του δικού μας Υπουργείου.

Τώρα αντιμετωπίζουμε το πρόβλημα, για παράδειγμα, της μισθοδοσίας το οποίο πρέπει να το λύσουμε. Είναι κάποια διοικητικής φύσεως θέματα, εκτιμώ ήσσονος σημασίας, τα οποία θα πρέπει να ρυθμιστούν για να μπορέσουμε να λειτουργήσουμε. Όπως σας είπα, είναι και το θέμα της νέας διοικήσεως του ΟΑΣΠ, το οποίο θα περάσει μέσα από τις διαδικασίες του ΑΣΕΠ. Πλην όμως, με αυτή τη μορφή που είναι τώρα, με την υπαγωγή που έχει, εμείς δεν μπορούμε να το κάνουμε. Πρέπει, λοιπόν, να ξεμπλοκάρουμε τη διαδικασία, να προχωρήσουμε στον ορισμό του προσωρινού διοικητικού συμβουλίου του ΟΑΣΠ και από κει και πέρα να προχωρήσουμε στις διαδικασίες μέσω ΑΣΕΠ έτσι ώστε να οριστεί το μόνιμο διοικητικό συμβούλιο για την επόμενη περίοδο.

Είναι καθαρά διοικητικής φύσεως και νομίζω ότι δεν δημιουργούν κανένα πρόβλημα ούτε μπορεί να γίνει κάτι άλλο. Κάπως πρέπει να ξεπεράσουμε αυτά τα προβλήματα.

**ΤΡΥΦΩΝ ΑΛΕΞΙΑΔΗΣ:** Να γίνει πολιτικός διάλογος ζητήσαμε. Με τροπολογίες δεν γίνεται διάλογος.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Όσον αφορά τη διοικητική υπαγωγή και τη διοικητική διοίκηση κάποιων οργάνων που μεταφέρονται σε εμάς -εκείνων έχουν μεταφερθεί ήδη- έγινε η συζήτηση, φαντάζομαι όταν αποφασίστηκε να μεταφερθούν κάποια όργανα στο νεοσύστατο Κλιματικής Κρίσης και Υπουργείο Πολιτικής Προστασίας.

Το θέμα είναι ότι προχωρώντας στο δρόμο διαπιστώνουμε κάποιες δυσλειτουργίες. Διότι πολλά πράγματα αναφέρονται στο παλιό Υπουργείο, στο Υπουργείο Πολιτικής Προστασίας. Κάπως πρέπει να το λύσουμε. Όπου αναφέρεται, λοιπόν, το Υπουργείο Πολιτικής Προστασίας θα πρέπει πλέον να νοείται το Υπουργείο Κλιματικής Κρίσης. Όπου πρέπει να λύσουμε διοικητικά θέματα που αφορούν στον ΟΑΣΠ πρέπει να μπορούμε να τα λύσουμε. Θα πάμε στο Υπουργείο Περιβάλλοντος να τα λύσουμε;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υφυπουργέ.

Ο λόγος στον Υφυπουργό Οικονομικών, τον κ. Απόστολο Βεσυρόπουλο, για να καταθέσει τις νομοτεχνικές βελτιώσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κατατίθενται νομοτεχνικές βελτιώσεις. Όλες αφορούν τη διάρθρωση του νόμου σε μέρη, καθώς και την τοποθέτηση τροπολογιών μέσα στον νόμο, εκτός από την υπ' αριθμόν 6 νομοτεχνική βελτίωση που αφορά νέο ζήτημα, επεκτείνοντας την προβλεπόμενη ευνοϊκή ρύθμιση της τροπολογίας. Δηλαδή, προβλέπει το αφορολόγητο, ανεκχώρητο και ακατάσχετο των συγχρηματοδοτούμενων από το ΕΣΠΑ ενισχύσεων των επιχειρήσεων στις σεισμόπληκτες περιοχές της Κρήτης και τις πυρόπληκτες της Εύβοιας.

Σας ευχαριστώ.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.286-287)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Βεσυρόπουλε.

Καλείται στο Βήμα ο κ. Ευάγγελος Αποστόλου από τον ΣΥΡΙΖΑ - Προοδευτική Συμμαχία και στη συνέχεια θα πάρει τον λόγο ο κ. Καλαματιανός επίσης από τον ΣΥΡΙΖΑ - Προοδευτική Συμμαχία.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Έφυγε ο Κοινοβουλευτικός Εκπρόσωπος της Νέας Δημοκρατίας. Θα του απαντήσω. Πριν λίγες μέρες, κύριε Πρόεδρε, ο Προεδρεύων της Βουλής θεώρησε σκόπιμο να στερήσει τον λόγο από Βουλευτή γιατί -λέει- ήταν εκτός θέματος. Από τα λεγόμενα του κ. Βρούτση συμπεραίνω ότι αν ο ίδιος σήμερα ήταν στην ίδια θέση, αυτό θα έκανε. Θα αφαιρούσε τον λόγο από τους συναδέλφους οι οποίοι ανέπτυξαν θέματα τα οποία ιδιαίτερα αναφέρονται και στην πράξη νομοθετικού περιεχομένου, φορολογικά, συνταξιοδοτικά, όλα αυτά τα πράγματα.

Αλίμονο, όμως, αγαπητοί συνάδελφοι, αν η Βουλή χάσει αυτή τη δυνατότητα να αναφέρεται στην επικαιρότητα που απασχολεί την ελληνική κοινωνία. Αλίμονο μάς εάν φτάσουμε σε μια τέτοια κατάσταση. Για φανταστείτε τώρα εμένα που ανεβαίνω στο Βήμα και ως πρώην Υπουργός Αγροτικής Ανάπτυξης, να μην αναφερθώ σε αυτά που έγιναν προχθές στη Σπάρτη.

Ξεκινώντας, λοιπόν, από αυτό το θέμα -αν και το ζήτημα της «ΛΑΡΚΟ» έπρεπε να έχει κυριαρχήσει στη συζήτηση, αγαπητοί συνάδελφοι- την ώρα που ο αγροτικός κόσμος βρισκόταν και βρίσκεται σε κινητοποίηση και είχε ως αποκλειστικό στόχο να αναδείξει τα προβλήματά του, κομματικά στελέχη της Νέας Δημοκρατίας, αυτοδιοικητικοί, πρώην και νυν Υπουργοί, παράγοντες Κυβερνητικοί, σε συνάντησή τους ομολογούν κυνικά αδιαφορώντας για τους ογδόντα τέσσερις νεκρούς, εκ των οποίων οι εξήντα τρεις ήταν η από την Ηλεία, ότι στις πυρκαγιές του 2000 στην Ηλεία «γύρισαν το παιχνίδι» -λέει- με το μοίρασμα χρημάτων. Γύρισαν το παιχνίδι! Έτσι αντιμετώπισαν την κατάσταση! Και σε αυτή τη συνάντηση ήταν παρών ο τότε Υπουργός Αγροτικής Ανάπτυξης ο κ. Λιβανός, ο οποίος όχι μόνο υπερθεμάτισε, αλλά και χαρακτήρισε τη συμπεριφορά τους «εποποιία».

Πραγματικά λυπάμαι για τον ίδιο, αλλά και για τη Νέα Δημοκρατία που έτσι αντιλαμβάνεται την κοινωνία και τις ανάγκες της, ως πιόνι στο παιχνίδι της για εξουσία, ένα παιχνίδι που το κινεί με χρήματα.

Δυστυχώς, κυρίες και κύριοι συνάδελφοι, τέτοιο παιχνίδι κάνατε εσείς οι κύριοι της Νέας Δημοκρατίας και με πραγματικές ανάγκες και με αποζημιώσεις των αγροτών το 2008 και το 2009, παραμονές εκλογών με το γνωστό Πακέτο Χατζηγάκη και παλαιότερα το 1992 και το 1994 με τους συνεταιρισμούς.

Το ίδιο κάνατε από το 2010 έως το 2014 με τη διαχείριση των βοσκοτόπων όταν στέλνατε τα κοπάδια από την Ήπειρο στην Πελοπόννησο και από την Στερεά Ελλάδα στη Θράκη. Τα αποτελέσματα αυτής της πολιτικής ήταν δυσβάσταχτα για τον αγροτικό χώρο: Πρόστιμα 1,3 δισεκατομμύριο ευρώ και καταλογισμοί 1,2 δισεκατομμύριο ευρώ.

Αυτά παραλάβαμε, κυρίες και κύριοι συνάδελφοι, εμείς από εσάς καταφέραμε όχι μόνο να τα σταματήσουμε, να ανακόψουμε την πορεία βάζοντας τάξη στις πληρωμές, αλλά και να μειωθούν από την Ευρωπαϊκή Επιτροπή στο μισό οι καταλογισμοί, ενώ από τα πρόστιμα θα μας επιστραφούν μετά από απόφαση των ευρωπαϊκών δικαστηρίων στα οποία είχαμε προσφύγει, 500 εκατομμύρια.

Με τις κινήσεις που έχουμε κάνει σε ευρωπαϊκό επίπεδο θα υπάρξουν και άλλες βελτιώσεις. Αυτά κάναμε εμείς, αγαπητοί συνάδελφοι, την ίδια ώρα που εσείς παίζατε παιχνίδι με τους αγρότες, με τους ανθρώπους της Ηλείας.

Έρχομαι στην «ΛΑΡΚΟ». Αν η εταιρεία μπόρεσε να επιζήσει πάνω από πενήντα χρόνια με χρήσεις κερδοφόρες, αλλά και ζημιογόνες, ήταν γιατί για μεγάλο διάστημα δεν κυριάρχησε μια απόλυτη μονοσήμαντη θεώρηση, δηλαδή το οικονομικό αποτέλεσμα, που εσείς της Νέας Δημοκρατίας ειδικά έχετε θεοποιήσει στην πολιτική σας προσέγγιση. Κυριάρχησε το συνολικό, κοινωνικό, οικονομικό ισοζύγιο κόστους-οφέλους. Αυτός ήταν ο λόγος που καθιστούσε τη «ΛΑΡΚΟ» σημαντική πηγή οικονομικής ζωής για τους έξι νομούς στους οποίους δραστηριοποιείται. Αυτά τα αφήσατε στην άκρη με το σχέδιο ιδιωτικοποίησης της εταιρείας που καταθέσατε με τη γνωστή τροπολογία γιατί δεν διασφαλίσατε τη συνέχιση λειτουργίας της παραγωγικής δραστηριότητας.

Εμείς και οι εργαζόμενοι κυρίως σας είχαμε τονίσει ότι αυτή η κατάσταση δείχνει ότι δεν συμπεριλαμβάνεται στο σχέδιό σας καμία διασφάλιση στις θέσεις εργασίας. Λέγατε ότι αυτό είναι ζήτημα το οποίο θα συζητηθεί με τον επόμενο επενδυτή. Μάλιστα είχατε αφήσει ανοιχτό ότι θα προτιμήσει τους σημερινούς εργαζόμενους, μόνιμους ή εργοδοτικούς, ή έστω τους περισσότερους λόγω της εμπειρίας που έχουν στην παραγωγή νικελίου. Δεν σας πίστεψαν οι εργαζόμενοι και δυστυχώς δικαιώθηκαν. Σήμερα τους καλείτε πάλι να πληρώσουν πρώτοι το κόστος του Κυβερνητικού σχεδίου, όπως οι ίδιοι πληρώνουν άλλωστε και το κόστος της απαξίωσης της επιχείρησης που έχει οδηγήσει μεταξύ άλλων και στην χειροτέρευση των συνθηκών εργασίας.

Η εικόνα της «ΛΑΡΚΟ», αγαπητοί συνάδελφοι, αρχίζει σιγά-σιγά να ανατρέπεται από την ανοδική πορεία των τιμών του νικελίου που έχει αρχίσει να διαμορφώνεται το τελευταίο εξάμηνο. Το ξέρετε, το ξέρουμε όλοι αυτό το πράγμα. Αν συσχετίσουμε τις τιμές νικελίου με το λειτουργικό κόστος της εταιρείας τότε θα διαπιστώσουμε διαχρονικά ότι είναι κερδοφόρα παρά τις κατά καιρούς κακοδιαχειρίσεις που έχει υποστεί η συγκεκριμένη εταιρεία.

Βέβαια, ίσως κάποιος από σας μας πει: «Εσείς τι κάνατε;». Εμείς κρατήσαμε όρθια την επιχείρηση σε δύσκολες οικονομικές συνθήκες λόγω των μνημονιακών υποχρεώσεων και των δημοσιονομικών δυσκολιών που υπήρχαν. Μετά την έξοδο από τα μνημόνια άρχισε να μας απασχολεί και εμάς η επόμενη μέρα. Βασική παράμετρος βέβαια ήταν η προστασία των θέσεων εργασίας και η προστασία των εργαζομένων. Εσείς όχι μόνο την εγκαταλείψατε στην τύχη της, αλλά και την οδηγείτε σε ξεπούλημα αφού βέβαια αρκετά στελέχη σας κέρδισαν αρκετά, τόσο οικονομικά όσο και πολιτικά.

Κυρίες και κύριοι συνάδελφοι, η ναυαρχίδα της ελληνικής μεταλλουργίας βρίσκεται ένα βήμα πριν από ένα δρομολογημένο ξεπούλημα αγνοώντας τη θετική προοπτική που υπάρχει με την άνοδο του νικελίου, αλλά και με τη χρήση του σε συσσωρευτές ηλεκτρικής ενέργειας. Γιατί αγνοείτε αυτό που οι αγορές αποκαλούν «νέο χρυσό»; Σήμερα η Κυβέρνηση προχωρεί στο κλείσιμο της «ΛΑΡΚΟ», στην απόλυση όλων των εργαζομένων και στο άδειασμα των οικισμών.

Χάνεται η δουλειά, κυρίες και κύριοι συνάδελφοι, περίπου για χίλιους εκατό μόνιμους εργαζόμενους, τέσσερις χιλιάδες εργολαβικούς, αλλά και πάνω από δέκα χιλιάδες ανθρώπους που σχετίζονται έμμεσα και άμεσα με την λειτουργία της «ΛΑΡΚΟ». Όλοι αυτοί θα αντιδράσουν και ξέρουν να αντιδρούν. Εμείς τουλάχιστον, από τη δική μας πλευρά, τους στηρίζουμε και θα είμαστε πάντα δίπλα τους.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Τον λόγο θα πάρει τώρα ο κ. Διονύσιος Καλαματιανός από τον ΣΥΡΙΖΑ - Προοδευτική Συμμαχία και στη συνέχεια ο Υπουργός κ. Γεωργιάδης, που παραχώρησε τη θέση του λόγω υποχρέωσης του κ. Καλαματιανού.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Δεν μπορώ να μην ξεκινήσω με τα θλιβερά γεγονότα της Σπάρτης. Οι δηλώσεις και η συμπεριφορά του κ. Δούκα και του κ. Λιβανού αποτελούν μία ακόμα ύβρη, μία ακόμα προσβολή στους νεκρούς της Ηλείας του 2007, αλλά και συνολικά στους κατοίκους της Ηλείας. Αποτελούν μία ακόμα βαριά ασέλγεια στο κατεστραμμένο σώμα της Ηλείας. Το πιο επαίσχυντο, όμως, είναι το γεγονός ότι μετά τα τριχίλιαρα και τις τσάντες με τα λεφτά, η Κυβέρνηση της Νέας Δημοκρατίας τότε εγκατέλειψε τον νομό, χωρίς κανένα σχέδιο αποκατάστασης, κανένα σχέδιο ανασυγκρότησης.

Αφέθηκαν οι κάτοικοι και ο τόπος στο έλεος. Ακόμα και το ταμείο Μολυβιάτη που συγκεντρώθηκε από την συγκίνηση των ανθρώπων σε όλον τον κόσμο και μαζεύτηκαν αυτά τα χρήματα για τους νεκρούς της Ηλείας, για την καταστροφή της Ηλείας, εξαφανίστηκε. Κανένα σχέδιο πρόληψης για να μην ξαναζήσουμε αυτές τις καταστροφές.

Εγκαταλείφθηκε, λοιπόν, το 2007 η Ηλεία, εγκαταλείπεται και τώρα. Το καλοκαίρι του 2021 είχαμε ξανά καταστροφές. Τι έγινε πάλι εκεί; Ξανά κανένα σχέδιο αποκατάστασης, κανένα σχέδιο ανασυγκρότησης. Και βεβαίως η Εύβοια έχει ανάγκη σε δύο δήμους, αλλά η Ηλεία που καίγεται για δεύτερη φορά μέσα σε δεκατέσσερα χρόνια δεν έχει κανένα σχέδιο αποκατάστασης, κανένα σχέδιο ανασυγκρότησης. Και περιμένουν οι άνθρωποι ακόμα τις αποζημιώσεις τους. Αγρότες, κτηνοτρόφοι, επαγγελματίες χάσανε περιουσίες, χάσανε καλλιέργειες, χάσανε το εισόδημά τους όχι μόνο για φέτος, αλλά για τα επόμενα χρόνια. Για επτά, οκτώ χρόνια δεν θα έχουν εισόδημα αυτοί οι άνθρωποι. Και περιμένουν τις αποζημιώσεις τους ακόμα και η Κυβέρνηση είναι απούσα και αδιάφορη.

Τι αποκαλύφθηκε από το άθλιο και αισχρό αυτό περιστατικό; Αποκαλύφθηκε ότι τη Νέα Δημοκρατία εξαγόρασε συνειδήσεις και ψήφους, έκανε ψηφοθηρία δηλαδή, για να ξανακερδίσει τις εκλογές.

Αυτές οι πρακτικές, κυρίες και κύριοι συνάδελφοι, -πιστεύω συμφωνούμε όλοι- είναι μία από τις αιτίες που οδήγησαν στην χρεοκοπία της χώρας. Και δυστυχώς τέτοιες πρακτικές βλέπουμε και σήμερα. Με πρόσχημα την πανδημία έχουμε δισεκατομμύρια απευθείας αναθέσεων, οι μετακλητοί υπάλληλοι σχεδόν διπλασιάστηκαν σε σχέση με το 2019, αυξήθηκαν και οι αποδοχές τους. Νέος κομματικός στρατός, νέες τακτοποιήσεις. Γι’ αυτό λέμε ότι χρειάζεται πολιτική αλλαγή. Γι’ αυτό λέμε ότι χρειάζεται να μπουν στο παρελθόν αυτές οι πρακτικές, αυτές οι νοοτροπίες, γιατί προκαλούν τεράστια ζημιά στην οικονομία και στην κοινωνία.

Προκαλούν ζημιά, όμως, και στους θεσμούς και στο πολίτευμα και στη δημοκρατία μας, στην εμπιστοσύνη των πολιτών σε όλα αυτά. Αυτό το ήθος και αυτό το ύφος πρέπει να μπει στο παρελθόν. Και πρέπει να μπει και στο παρελθόν η Κυβέρνηση η οποία, δυστυχώς, καταγράφει αποτυχίες και στην πανδημία. Είχαμε νέα εκατόμβη νεκρών.

Κύριε Υπουργέ, στις 3 Ιανουαρίου είπατε ότι τελειώνει η πανδημία, αλλά έχουμε 9 του μήνα και ξανά εκατόμβη νεκρών. Δυστυχώς, δεν αποκλιμακώνεται η κατάσταση, όπως είχε πει και ο Κυβερνητικός Εκπρόσωπος.

Αποτυχία και στη διαχείριση της ακρίβειας. Ράλι ανατιμήσεων στο ρεύμα, στα καύσιμα, στα τρόφιμα, στα αγροεφόδια, στο κόστος παραγωγής.

Και τι κάνει η Κυβέρνηση σε αυτές τις συνθήκες; Επιλέγει να μειώσει ακόμα περισσότερο τα ήδη πετσοκομμένα αναδρομικά που δόθηκαν. Γιατί; Γιατί το 2012 με τους νόμους τους δικούς σας, της κυβέρνησης Σαμαρά - Βενιζέλου, φέρατε αντισυνταγματικούς νόμους και κόψατε τη δέκατη τρίτη και δέκατη τέταρτη σύνταξη και μειώσατε πάρα πολύ τις συντάξεις. Εσείς συνεχίζετε τώρα την ίδια πολιτική.

Συνολικά πάντως τα κατορθώματά σας έχουν ενθουσιάσει τους συνταξιούχους. Τι τους λέγατε προεκλογικά; Αυξήσεις. Τι βλέπουν μετεκλογικά; Τους γυρίζετε πάλι σε αυτή την περίοδο του 2012 - 2013. Τι έχετε κάνει μέχρι σήμερα; Κόψατε τη δέκατη τρίτη σύνταξη, που η κυβέρνηση του ΣΥΡΙΖΑ θέσπισε το 2019 για κάθε χρόνο με τον ν.4611, την ψηφίσατε τότε εσείς, λέγατε ότι θα τη διατηρήσετε και τι κάνατε μετεκλογικά; Την κόψατε και τα 900 εκατομμύρια, που είχαν προβλεφθεί για κάθε χρόνο να δίνονται στους χαμηλοσυνταξιούχους για τη δέκατη τρίτη σύνταξή τους, τα δώσατε πού; Στην ιδιωτικοποίηση της επικουρικής ασφάλισης, για να παίζουν δηλαδή οι χρηματιστές και οι ιδιωτικές εταιρείες τα χρήματα αυτά στις χρηματαγορές Για να κλείσει αυτή η δημοσιονομική μαύρη τρύπα που θα δημιουργηθεί δίνετε αυτά τα 900 εκατομμύρια.

Πετσοκόβετε και το κοινωνικό μέρισμα. Οκτακόσιες χιλιάδες χαμηλοσυνταξιούχοι λέγατε ότι θα πάρουν το κοινωνικό μέρισμα τα Χριστούγεννα και τελικά είδαμε εξακόσιες χιλιάδες να το παίρνουν και αυτό μικρό, 250 ευρώ. Με την ψευδοερμηνευτική εγκύκλιο Τσακλόγλου κόβετε τη σύνταξη σε χήρες και ανάπηρους. Στις εκκρεμείς συντάξεις τους είχατε πει ότι θα διεκπεραιωθούν. Ακόμα χιλιάδες περιμένουν και χιλιάδες, οι οποίοι ζουν στη φτώχεια και στην ένδεια. Ακόμα περιμένουν!

Και μέσα σε όλα αυτά ο νέος Υπουργός, ο κ. Χατζηδάκης, συκοφαντεί, προσβάλλει και κάνει μπούλινγκ στους εργαζόμενους του ΕΦΚΑ. Και τι ετοιμάζεται να κάνει; Ετοιμάζεται να φέρει ένα νομοσχέδιο που θα βάζει γαλάζια παιδιά διευθυντές με παχυλούς μισθούς χιλιάδων ευρώ και ετοιμάζεται να ξεπουλήσει και την ακίνητη περιουσία των ασφαλιστικών ταμείων.

Και έρχεστε τώρα με το άρθρο 3 του σημερινού νομοσχεδίου και τι κάνετε; Τα μειώνετε ακόμα παραπάνω. Τι αφορούν αυτά τα αναδρομικά; Σας είπα, περικοπές του 2012. Τα δώσατε μόνο για έντεκα μήνες, κομμένα και αυτά χωρίς τόκους, και τώρα τι λέτε; Σαράντα οκτώ δόσεις, για να πληρώσουν τον φόρο, αλλά και 6% επιτόκιο.

Καταλαβαίνετε, κύριε Υφυπουργέ, ότι με αυτά οι συνταξιούχοι για τα αναδρομικά τους, για τις αντισυνταγματικές περικοπές, θα πάρουν ψίχουλα στο τέλος, ένα ελάχιστο μέρος αυτών που δικαιούνταν. Αυτό είναι κοροϊδία! Αυτό είναι εμπαιγμός, είναι αναλγησία, είναι έλλειψη ενσυναίσθησης!

Μπορούσατε να κάνετε αλλιώς; Βεβαίως και μπορούσατε. Θα μπορούσατε να έχετε κάνει δεκτή την πρόταση νόμου που κάναμε εμείς: Μηδενική φορολόγηση των αναδρομικών σαν μερική αποκατάσταση των περικοπών που είχε κάνει η Κυβέρνησή σας το 2012. Δεν το δέχεστε.

Δικαιολογείται αυτή η πρόταση από την οικονομική κατάσταση της χώρας, από την ακρίβεια; Βεβαίως και δικαιολογείται. Θα έπρεπε να σκέφτεστε πώς οι συνταξιούχοι θα μπορέσουν να ζήσουν αξιοπρεπώς. Δεν σας ενδιαφέρει. Την αναλγησία σας αυτή την νιώθουν οι συνταξιούχοι, τη νιώθουν οι εργαζόμενοι και ειδικά οι εργαζόμενοι της «ΛΑΡΚΟ». Χίλιοι διακόσιοι θα μείνουν στον δρόμο, θα ξεσπιτωθούν κιόλας. Αυτές είναι οι καλές δουλειές που τους τάζατε προεκλογικά.

Δυστυχώς, η Κυβέρνηση συνεχίζει τις αντικοινωνικές πρακτικές, αδιαφορεί για την κοινωνική πραγματικότητα, αδιαφορεί για την εξαιρετικά δύσκολη κατάσταση που βιώνουμε. Και το κάνει αυτό όταν το κύμα ανατιμήσεων έχει σαρώσει το οικογενειακό εισόδημα, όταν οι συνταξιούχοι, οι εργαζόμενοι, οι αγρότες, οι επαγγελματίες υποφέρουν προσπαθώντας να τα βγάλουν πέρα. Δυστυχώς διαπιστώνουμε ότι η απόσταση της Κυβέρνησης από την κοινωνική πραγματικότητα συνεχώς αυξάνεται, συνεχώς μεγαλώνει. Γι’ αυτό λέμε ότι πρέπει να γίνουν εκλογές, να υπάρξει πολιτική αλλαγή και να ανασάνει η χώρα και ο λαός.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Καλαματιανέ.

Τον λόγο έχει ο Υπουργός Ανάπτυξης και Επενδύσεων κ. Άδωνις Γεωργιάδης. Θα αναφερθεί στην τροπολογία 1207/175.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Κατ’ αρχάς ένα μικρό σχόλιο θα κάνω για τον κ. Καλαματιανό, τον οποίο και εκτιμώ.

Μάλλον διέλαθε της προσοχής σας η ανακοίνωση του ΟΟΣΑ ότι η Ελλάδα ήταν η χώρα με τη δεύτερη μεγαλύτερη μέση αύξηση εισοδήματος σε όλες τις χώρες του ΟΟΣΑ για το έτος 2021. Όπως αντιλαμβάνεστε, είναι πάρα πολύ δύσκολο τόσο η ΕΛΣΤΑΤ όσο και ο ΟΟΣΑ να περιγράφουν μια μεγάλη αύξηση του μέσου εισοδήματος για το 2021 της τάξεως του 6% και πλέον και να έχουμε αύξηση των καταθέσεων από το 2019, που ήρθαμε στην εξουσία, μέχρι σήμερα 44 δισεκατομμύρια και τα 4 δε μόνο τον μήνα Δεκέμβριο του 2021 -4 και πλέον για την ακρίβεια- και ταυτόχρονα συμβαίνουν όλα όσα είπατε. Δεν γίνονται και τα δύο ταυτόχρονα. Άρα στην εξίσωσή σας κάτι σας έχει διαφύγει.

Φυσικά αυτό δεν σημαίνει ότι δεν υπάρχει πρόβλημα πληθωρισμού και ακρίβειας. Φυσικά και υπάρχει. Είναι ένα παγκόσμιο τεράστιο πρόβλημα. Φαντάζομαι κάτι θα έχετε ακούσει και για αυτό στον ΣΥΡΙΖΑ. Δεν νομίζω να μην έχει πάρει το αυτί σας ότι ζούμε στον μεγαλύτερο παγκόσμιο πληθωριστικό κύκλο από τον Δεύτερο Παγκόσμιο Πόλεμο. Ας ελπίσουμε δε ότι όλα θα πάνε καλά στην Ουκρανία γιατί, αντιλαμβάνεστε, αν και εκεί γίνει κάτι κακό, αυτό θα δημιουργήσει έναν νέο γύρο πληθωριστικών πιέσεων.

Στο πλαίσιο αυτών των συνθηκών -και προκαλώ όποιον από εσάς θέλει να ανέβει να με διαψεύσει μετά- η χρηματική παροχή που δίνει η ελληνική Κυβέρνηση για επιδότηση απευθείας λογαριασμών ρεύματος στο μέσο νοικοκυριό είναι αναλογικά η μεγαλύτερη σε όλη την Ευρωπαϊκή Ένωση και μάλιστα με πολύ μεγάλη διαφορά.

Αυτό τι σημαίνει; Ότι δεν έρχεται αύξηση στους λογαριασμούς; Προφανώς και έρχεται. Έχουμε τις υψηλότερες τιμές ενέργειας εδώ και δεκαετίες. Ας ελπίσουμε, κοινό μας συμφέρον όλων είναι, αυτή η ενεργειακή κρίση να ξεπεραστεί και οι τιμές διεθνώς να αρχίσουν να πέφτουν. Κάποιοι αναλυτές λένε από τον Μάρτιο - Απρίλιο, κάποιοι λένε από τον Ιούνιο, κάποιοι λένε από το 2023. Δεν μπορώ να το ξέρω πόσο.

Πάντως ότι η Κυβέρνηση του Κυριάκου Μητσοτάκη ετοιμάζεται να δαπανήσει σε ετήσια βάση περίπου 4 δισεκατομμύρια ευρώ -τόσο είναι αν υπολογίσετε τα 300 εκατομμύρια και πλέον τον μήνα επί δώδεκα μήνες- απευθείας στους λογαριασμούς ρεύματος των πολιτών αυτό, κύριε Καλαματιανέ, δεν μπορείτε να το αγνοήσετε, τι να κάνουμε. Ξέρω, αν ήταν ο ΣΥΡΙΖΑ, θα δίνατε τζάμπα ρεύμα, θα καταργούσε τον ΕΝΦΙΑ, θα καταργούσατε το μνημόνιο, θα χόρευαν οι αγορές, θα είχατε διάφορα πολύ ωραία πράγματα και μετά θα μας λέγατε «συγγνώμη είχαμε αυταπάτες», αλλά αυτά κρίθηκαν.

Έρχομαι τώρα στην τροπολογία, κύριε Πρόεδρε.

Αναφέρομαι στο άρθρο 1 της τροπολογίας με γενικό αριθμό 1207 και ειδικό αριθμό 175. Το άρθρο 1 «Αφορολόγητο, ανεκχώρητο και ακατάσχετο της ενίσχυσης που καταβάλλεται στο πλαίσιο της δράσης «Έκτακτη επιχορήγηση των περισσότερο πληττόμενων από την πανδημία επιχειρήσεων ψυχαγωγίας, διοργάνωσης εκδηλώσεων και εκθέσεων, τροφοδοσίας εκδηλώσεων, παροχής υπηρεσιών γυμναστηρίων και σχολών χορού»» και θα είναι και οι παιδότοποι στην ίδια ρύθμιση.

Τι κάνουμε; Πήραμε από την ΑΑΔΕ εκείνους τους κλάδους της οικονομίας μας που είχαν τη μεγαλύτερη ζημία κατά την πρώτη και πιο έντονη περίοδο του COVID και μέχρι σήμερα, για να είμαστε δίκαιοι. Σύμφωνα με την ΑΑΔΕ οι κλάδοι αυτοί, συν τους παιδότοπους που δεν αναγράφονται εδώ, είναι κλάδοι οι οποίοι στο σύνολό τους μεταξύ του έτους 2019 και του έτους 2020 έχουν μείωση τζίρου περισσότερο του 50%. Έχασαν, δηλαδή, περισσότερο από το 50% του τζίρου τους μεταξύ των δύο ετών. Και δυστυχώς οι κλάδοι αυτοί καίτοι το 2021 η ελληνική οικονομία ανέκαμψε με εντυπωσιακούς ρυθμούς, οι συγκεκριμένοι κλάδοι, δεν ακολούθησαν με τον ίδιο ρυθμό τη γενική αυτή ανάκαμψη, ακριβώς διότι τα μέτρα για τον περιορισμό της πανδημίας εξακολουθούσαν να ισχύουν πρακτικά γι’ αυτούς σχεδόν όλη αυτή την περίοδο και σχεδόν και μέχρι και σήμερα.

Για να θεραπεύσουμε λοιπόν τη ζημία αυτών των επιχειρήσεων στο μέτρο του εφικτού, το Υπουργείο Ανάπτυξης και Επενδύσεων -ήδη στείλαμε στην Ευρωπαϊκή Επιτροπή το αίτημα και το κοινοποιήσαμε, αναμένουμε έγκριση τις επόμενες ημέρες για να ανοίξουμε την ηλεκτρονική πλατφόρμα- θα δώσει επιχορήγηση στην κάθε επιχείρηση, στο κάθε ΑΦΜ δηλαδή που ανήκει στους συγκεκριμένους αυτούς ΚΑΔ το 8% του τζίρου τους του 2019. Το πρόγραμμα πρέπει να έχει εκκαθαριστεί και πληρωθεί μέχρι τις 30 Ιουνίου του 2022 που είναι και η τελευταία ημερομηνία που η Ευρωπαϊκή Επιτροπή επιτρέπει τη χρήση των χρημάτων του «REACT EU» για μέτρα πανδημίας.

Σύμφωνα λοιπόν με την τροπολογία αυτή, αυτό το 8%, το συγκεκριμένο δηλαδή ποσό που θα πάρουν τα γυμναστήρια, οι παιδότοποι, οι σχολές χορού, οι εταιρείες που οργανώνουν εκθέσεις, catering -αυτά τα ΚΑΔ θα είναι μέσα- θα είναι αφορολόγητο, θα είναι ακατάσχετο, δεν θα χρειάζεται προσκόμιση φορολογικής και ασφαλιστικής ενημερότητας, δεν θα μπορεί να συμψηφιστεί με κανενός είδος χρέους προς το δημόσιο. Γιατί ο στόχος του ποσού αυτού είναι να κρατήσει την επιχείρηση ανοιχτή και να διατηρήσει τις θέσεις εργασίας. Η μόνη υποχρέωση θα είναι η διατήρηση των θέσεων εργασίας, έτσι ώστε να ξέρουμε ότι δεν θα έχουμε ανθρώπους που θα χάσουν τη δουλειά τους λόγω αυτής της συγκεκριμένης ζημίας που έχει φέρει η πανδημία.

Εδώ δεν νομίζω ότι υπάρχει βασική αντίρρηση. Όλα τα κόμματα της Βουλής να υπερψηφίσουν τη συγκεκριμένη διάταξη. Ασχέτως της υπόλοιπης τροπολογίας που έχει θέματα του Υπουργείου Άμυνας και του Υπουργείου Οικονομικών, τουλάχιστον γι’ αυτή έχουμε μία ομοφωνία, ότι ναι καλό είναι οι επιχειρήσεις αυτές να στηριχθούν καθόσον διαπιστωμένα, επαναλαμβάνω, έχουν πάθει πολύ μεγάλη ζημία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Τον λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ:** Σε σχέση με την τροπολογία θα πω για να απαντήσει και ο Υπουργός, γιατί καταλαβαίνω το φορτωμένο πρόγραμμά του.

Κύριε Υπουργέ, εγώ ακούω τα στοιχεία που είπατε και για το θέμα της ανάπτυξης και για τις καταθέσεις κ.λπ.. Απλά να θυμηθούμε για την ιστορία επί ποιας κυβέρνησης για πρώτη φορά αυξήθηκαν οι καταθέσεις. Αυτά όμως θα τα πούμε όταν έχουμε χρόνο σε μια συνεδρίαση της Επιτροπής Οικονομικών Υποθέσεων ή εδώ και θα τα δούμε όλα.

Και την τροπολογία που φέρατε, εμείς θα την ψηφίσουμε. Γιατί εμείς δεν έχουμε μία αντιπολιτευτική μανία να καταψηφίζουμε οτιδήποτε, όπως έκαναν κάποιοι άλλοι στο παρελθόν. Εμείς ό,τι θετικό, το ψηφίζουμε. Και αν το φέρνατε στην Επιτροπή Οικονομικών Υποθέσεων πριν τελειώσει η συνεδρίαση της επιτροπής, θα μπορούσαμε να είμαστε πιο εποικοδομητικοί και να προτείνουμε και άλλα πράγματα και κάποια που ξεχάσαμε και μπήκαν τελευταία στιγμή στη νομοτεχνική.

Γιατί να πω για τα Πρακτικά ότι αφού τελείωσε η Επιτροπή Οικονομικών Υποθέσεων, μας φέρατε την τροπολογία να τη συζητήσουμε και σήμερα βλέπουμε την τροπολογία αυτή να τροποποιείται. Αλλά αυτά τα αφήνουμε. Είναι το ανέκδοτο περί επιτελικού κράτους και επί διαφόρων άλλων θεμάτων.

Όσο αφορά τα πολύ σωστά που είπατε σχετικά με το «δείτε τα στοιχεία» να πω κάτι. Εμείς κύριε Υπουργέ, στην τοποθέτησή μας σήμερα και στην Επιτροπή Οικονομικών Υποθέσεων, είπαμε προς την Κυβέρνηση ότι υπάρχουν ανησυχητικά δημοσιεύματα σε φιλοκυβερνητικά site. Συγκεκριμένα στο capital.gr αναφέρεται: «Άφησαν απλήρωτους φόρους ύψους 5,8 δισεκατομμύρια το 2021» και στο sofokleousin.gr: «1,32 εκατομμύριο περιπτώσεις κατασχέσεων σε τραπεζικούς λογαριασμούς». Επειδή υπάρχουν ανησυχητικά στοιχεία ζητήσαμε από την Κυβέρνηση -και παρακαλώ και τον κ. Βεσυρόπουλο και εσάς και τον κ. Σταϊκούρα που κατά καιρούς μας φέρνετε εδώ διάφορα στοιχεία- έναν απλό πίνακα με στοιχεία για την πορεία υλοποίησης του προϋπολογισμού και για την πολύ καλή πορεία της οικονομίας. Δεν θέλω να επανέλθω σε αυτό. Λόγοι κοινοβουλευτικού κύρους και κοινοβουλευτικού διαλόγου επιβάλλουν η Κυβέρνηση να ενημερώσει το Κοινοβούλιο.

Παράκληση λοιπόν να έχουμε αυτά τα στοιχεία.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ως προς τα στοιχεία που δηλώσατε, θα τα πει ο Υπουργός Οικονομικών και θα κατατεθούν. Αλλά φαντάζομαι ότι ως προς την τροπολογία που κατέθεσα υπάρχει ομοφωνία. Δεν βλέπω κάποια αντίρρηση, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Επειδή ο κ. Αλεξιάδης επιμένει στο αίτημα για ενημέρωση, είχα απαντήσει σε ένα μέρος στην επιτροπή αλλά είχατε φύγει, κύριε Αλεξιάδη. Έχω κάποια στοιχεία εδώ τώρα αναφορικά με τις καταθέσεις και θα σας πω τρία στοιχεία. Θα σας πω για την διαχρονική εξέλιξη των καταθέσεων: Το 2014 ήταν 160 δισεκατομμύρια ευρώ. Το 2015, η πρώτη χρονιά διακυβέρνησής σας- ήταν 123 δισεκατομμύρια ευρώ. Από 160 δισεκατομμύρια ευρώ πήγαμε στα 123, 4 δισεκατομμύρια ευρώ. Το 2019 ήταν 136 δισεκατομμύρια, πρώτος χρόνος δικής μας διακυβέρνησης. Και σήμερα, στοιχεία για τον Δεκέμβριο του 2021, είναι 179,9 δισεκατομμύρια ευρώ. Αυτή είναι η διαχρονική εξέλιξη των καταθέσεων για να έχουμε μία εικόνα της δικής σας διακυβέρνησης και της δικής μας.

Πάμε λίγο στα ερωτήματα. Αίτημα για ενημέρωση της Διαρκούς Επιτροπής Οικονομικών Υποθέσεων της Βουλής από τον κ. Αλεξιάδη. Κύριε Αλεξιάδη, μιλήσατε για τον ΕΝΦΙΑ, αυτόν τον φόρο που θα καταργούσατε. Θυμάστε τότε στις αλήστου μνήμης υποσχέσεις, στο προεκλογικό πρόγραμμα του κ. Τσίπρα στην Έκθεση της Θεσσαλονίκης το 2014 ότι θα τον καταργούσατε. Και αντί να τον καταργήσετε ήρθατε και τον αυξήσατε κατεβάζοντας το αφορολόγητο όριο από τις 300.000 στις 250.000 ευρώ στον συμπληρωματικό φόρο και υπερτριπλασιάζοντας τους συντελεστές φορολόγησης.

Θα σας θυμίσω λίγο την βεβαίωση του φόρου που θα καταργούσατε. Το 2018 στα τελευταία εκκαθαριστικά του ΕΝΦΙΑ επί κυβέρνησης ΣΥΡΙΖΑ, η βεβαίωση του φόρου ήταν 3.100.000.000 ευρώ. Στα πρώτα εκκαθαριστικά επί Κυβέρνησης Νέας Δημοκρατίας, επί Κυβέρνησης Κυριάκου Μητσοτάκη ήταν 2.590.000.000 ευρώ, δηλαδή, είναι 500 εκατομμύρια κάτω. Το λέω για να μην ξεχνιόμαστε. Είναι τα πρώτα εκκαθαριστικά που πήραν οι Έλληνες φορολογούμενοι με μείωση του φόρου. Μείωση του φόρου είδαν για πρώτη φορά και μάλιστα μεσοσταθμικά 22% στα εκκαθαριστικά τους οι Έλληνες φορολογούμενοι τον πρώτο μήνα της διακυβέρνησης του Κυριάκου Μητσοτάκη.

Και ερχόμαστε τώρα και κάνουμε επιπλέον μείωση 13% κυρίως σε αυτούς που έχουν μικρή και μεσαία περιουσία. Γιατί αυτοί είναι ο πολύς ο κόσμος, αυτοί είναι πέντε εκατομμύρια πολίτες, αυτοί είναι το 80% των Ελλήνων πολιτών που είναι ιδιοκτήτες ακινήτων. Άρα σύμφωνα με τα στοιχεία που ζητάτε από τα 3.000.000.000 βεβαίωση που είχατε το 2018, το κατεβάσαμε στα 2.590.000.000 ευρώ το 2019 μέχρι και σήμερα. Και στα εκκαθαριστικά του φόρου που θα έρθουν τον Απρίλιο του 2022 με πρώτη δόση Μάιο 2022 και σε δέκα δόσεις, θα είναι 2.240.000.000 ευρώ, μειωμένος κατά 860.000.000 από τότε που τον παραλάβαμε από εσάς και ειδικά για τα φυσικά πρόσωπα μειωμένος κατά 920.000.000 ευρώ.

Πάμε λίγο και στα στοιχεία για τις κατασχέσεις. Ζητήσατε πάλι με το ίδιο έγγραφο σε πόσα ΑΦΜ φυσικών προσώπων έγιναν κατασχέσεις σε λογαριασμούς τραπεζών το 2021. Και επειδή αναφέρατε εκατοντάδες χιλιάδες ΑΦΜ ή εκατομμύρια ΑΦΜ -δεν θυμάμαι, πάντως είπατε ένα υπερβολικό νούμερο- να σας πω ότι το 2021 έγιναν ηλεκτρονικές κατασχέσεις σε πιστωτικά ιδρύματα σε εβδομήντα τρεις χιλιάδες οκτακόσια εξήντα φυσικά πρόσωπα και εφτά χιλιάδες είκοσι δύο ΑΦΜ σε νομικά πρόσωπα. Δηλαδή συνολικά ογδόντα χιλιάδες οκτακόσια ογδόντα δύο ΑΦΜ.

Για να δούμε όμως τι είχε γίνει το 2017 επί κυβέρνησης ΣΥΡΙΖΑ, για να μην ξεχνάμε τους φόρους και τις κατασχέσεις. Έγιναν διακόσιες ενενήντα δύο χιλιάδες ογδόντα πέντε ηλεκτρονικές κατασχέσεις σε τραπεζικά ιδρύματα σε φυσικά πρόσωπα και τριάντα τρεις χιλιάδες επτακόσιες ενενήντα οκτώ ηλεκτρονικές κατασχέσεις σε νομικά πρόσωπα. Σύνολο τρακόσιες είκοσι πέντε χιλιάδες οκτακόσιες ογδόντα τρεις κατασχέσεις, για να μην ξεχνιόμαστε!

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Βεσυρόπουλε.

Τον λόγο τώρα έχει ο κ. Σωκράτης Φάμελλος από τον ΣΥΡΙΖΑ - Προοδευτική Συμμαχία και να ετοιμάζεται ο κ. Σάββας Αναστασιάδης από τη Νέα Δημοκρατία.

Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Ίσως θα είναι ενδιαφέρον το ότι θα με διαδεχθεί συνάδελφος από την ίδια περιφέρεια, μιας και θα ήθελα να θέσω υπ’ όψιν των Υπουργών ορισμένα στοιχεία τα οποία φαίνεται ότι μάλλον τα αγνοούν.

Προσπαθούν με παραπομπές σε πίνακες του ΟΟΣΑ να βρουν κάτι θετικό να πουν για την Κυβέρνηση, αλλά το ερώτημα είναι το εξής. Αναφέρομαι και στον Υπουργό Ανάπτυξης που μίλησε πριν: Στην αγορά κυκλοφορείτε καθόλου;

Το μήνυμα που μου έδωσαν οι εργαζόμενοι στις λαϊκές αγορές το Σάββατο στη Θεσσαλονίκη ήταν ότι το 1/3 των προϊόντων πουλιέται και τα άλλα 2/3 μένουν στους πάγκους.

Το μήνυμα που μου έδωσαν οι έμποροι στην κεντρική αγορά της Θεσσαλονίκης είναι ότι δεν κυκλοφορεί εδώ και έναν μήνα κανένας στην αγορά.

Η έρευνα οικονομικής συγκυρίας του ΙΟΒΕ, η οποία είναι ελληνική έρευνα, λέει ότι τα νοικοκυριά είναι σε απόγνωση, μόνο το 6% βλέπει θετική προοπτική και ότι το 66% προβλέπει επιδείνωση και το 83% των ελληνικών νοικοκυριών λέει ότι δεν μπορεί να αποταμιεύσει ούτε 1 ευρώ. Αυτή είναι η πραγματικότητα, αυτό έχετε δημιουργήσει.

Το ερώτημα που προκύπτει είναι γιατί δεν συμφωνείτε με την πρόταση της μείωσης του ειδικού φόρου κατανάλωσης στα καύσιμα που θα δώσει άμεσα στους πολίτες ένα μεγάλο στήριγμα. Πόσο; Κάθε οικογένεια θα κερδίσει 300 ευρώ τον τόνο το πετρέλαιο. Δύο τόνους χρησιμοποιεί τον χειμώνα; Θα κέρδιζε 600 ευρώ. Εκατό ευρώ τον μήνα θα κέρδιζε ο καταναλωτής από τη βενζίνη του αυτοκινήτου του. Έξι ευρώ περίπου κερδίζει σε κάθε γέμισμα πετρελαίου. Οι προτάσεις του ΣΥΡΙΖΑ δίνουν αυτά τα αποτελέσματα.

Για ένα φορτηγό που ανεβοκατεβαίνει Αθήνα - Θεσσαλονίκη το όφελος θα ήταν 450 ευρώ τον μήνα για έναν επαγγελματία αυτοκινητιστή, αλλά και για έναν αγρότη η μείωση του ειδικού φόρου κατανάλωσης θα έδινε 2.000 ευρώ τον χρόνο κέρδος, εξοικονόμηση.

Δεν θέλει όμως η Νέα Δημοκρατία να το κάνει αυτό, παρ’ ότι στην εργαλειοθήκη της Ευρωπαϊκής Ένωσης από τον Οκτώβριο είχαν προταθεί αυτά τα μέτρα. Και έρχεται να ανακοινώσει σήμερα μικρότερη επιδότηση από τον Δεκέμβριο και τον Ιανουάριο σε λογαριασμούς ρεύματος, αλλά δεν μας λέτε για ποιον λόγο δεν πήγαν οι επιδοτήσεις σε πολλούς καταναλωτές, έστω αυτές οι «κουτσουρεμένες» επιδοτήσεις που ανακοινώσατε τον Ιανουάριο, γιατί έκανε λάθος ο ΔΕΔΗΕ.

Δεν μας λέτε γιατί δεν έχει βγει ακόμη η υπουργική απόφαση για τους αγρότες που την περιμένουν από τον προηγούμενο Αύγουστο και που ψευδώς δηλώσατε τον Δεκέμβριο ότι βγαίνει εντός λίγων ημερών.

Δεν μας είπατε γιατί δεν έχει βγει η υπουργική απόφαση για όλους τους καταναλωτές για τον Ιανουάριο, γιατί περιμένουν οι επιχειρήσεις, οι επαγγελματίες, οι βιοτέχνες.

Δεν μας λέτε τι θα κάνουν οι δήμοι. Πήγα σε δήμο της Θεσσαλονίκης τη Δευτέρα ο οποίος μου αποκάλυψε ότι το ετήσιο επιπλέον κόστος που θα έχει στην ύδρευση θα είναι 2 εκατομμύρια. Από πού θα πληρωθούν; Διακόσιες χιλιάδες ευρώ τον μήνα επιπλέον είναι το κόστος για κάποιες μεγάλες υδρευτικές λειτουργίες. Από πού θα καλυφθούν όλα αυτά;

Όλα αυτά έχουν την υπογραφή «Κυριάκος Μητσοτάκης», γιατί δεν έχετε κάνει τίποτε για τη ρύθμιση της αγοράς, για τον έλεγχο της αγοράς, για την απεξάρτηση από το φυσικό αέριο. Αντίθετα, μας οδηγείτε όλο και περισσότερο εξαρτημένους στο φυσικό αέριο. Δεν έχετε κάνει τίποτε για να έχουμε προθεσμιακά συμβόλαια στην Ελλάδα. Είμαστε σχεδόν η μόνη χώρα της Ευρώπης που δεν έχει προθεσμιακά συμβόλαια στην ενέργεια.

Είναι τραγικές οι ελλείψεις, οι εγκληματικές ευθύνες που έχετε και ακόμη και αυτά τα πρόχειρα θέματα που νομοθετείτε «στο πόδι» και εκ των υστέρων δεν καλύπτουν όλους τους πολίτες. Παράδειγμα: Αν πάει η επιδότηση μόνο στην κύρια κατοικία, οι φοιτητές δεν θα έχουν επιδότηση στον λογαριασμό ρεύματος, πιθανοί επικουρικοί εργαζόμενοι, καθηγητές αποσπασμένοι ή αναπληρωτές, ακόμη και ένστολοι που δεν έχουν αλλάξει την κύρια έδρα. Όλα αυτά όμως δεν τα βλέπετε, όλα αυτά τα προβλήματα τα δημιουργείτε.

Χρησιμοποιείτε πόρους από πού; Από τους πόρους για το κλίμα, που έχουμε ανάγκη για να έχουμε το «ΕΞΟΙΚΟΝΟΜΩ» που για έναν χρόνο δεν πληρώνει και δώσατε σήμερα νέα παράταση, που δεν θα πάνε στην ανθεκτικότητα των πόλεων. Μαθαίνουμε ότι ετοιμάζεται μια προειδοποιητική από την Ευρωπαϊκή Ένωση, γιατί δεν έχετε κάνει τους χάρτες των σχεδίων διαχείρισης κινδύνου πλημμύρας. Χωρίς θωράκιση η Ελλάδα.

Θέλω, όμως, να επιστρέψω στα θέματα του νομοσχεδίου.

Ένα βασικό ζήτημα το οποίο προσπάθησε ο εισηγητής της Νέας Δημοκρατίας -και ευτυχώς είναι εδώ- να παρουσιάσει -αναφέρομαι στον κ. Κεφαλογιάννη- είναι ότι υπήρχαν και ευθύνες από την κυβέρνηση του ΣΥΡΙΖΑ για την «ΛΑΡΚΟ». Με έναν ωραίο τρόπο προσπάθησε να πει ότι η καταδίκη από την Ευρώπη βγήκε επί κυβέρνησης του ΣΥΡΙΖΑ το 2017.

Να τα ξεκαθαρίσουμε λίγο τα πράγματα. Εμείς μπορούμε να καταθέσουμε την καταδίκη για να ξεκαθαρίσουμε ποιος ευθύνεται για την κατάσταση στην οποία βρίσκεται η «ΛΑΡΚΟ».

Για την αποκατάσταση της αλήθειας, λοιπόν, και τον καλώ να με διαψεύσει, γιατί δεν είναι καλή η επιλεκτική αμνησία στο Κοινοβούλιο, η καταδίκη της «ΛΑΡΚΟ» για κρατικές ενισχύσεις προέκυψε από κακοδιαχείριση των διοικήσεων το 2008, το 2009, το 2010 και το 2011. Δάνειο 30 εκατομμυρίων από την Αγροτική το 2008, δάνειο 10,8 εκατομμυρίων από την Εθνική Τράπεζα το 2010, δάνεια 30 και 20 εκατομμυρίων από την Αγροτική Τράπεζα το 2011 και αύξηση του μετοχικού κεφαλαίου μέσω ΤΑΙΠΕΔ 45 εκατομμυρίων ευρώ το 2009, που θεωρήθηκε και αυτό παράνομη κρατική ενίσχυση.

Άρα η Νέα Δημοκρατία περισσότερο και το ΠΑΣΟΚ έχουν ευθύνες για την κατάσταση στη «ΛΑΡΚΟ». Μη ψάχνετε να βρείτε αλλού ενόχους. Εμείς δώσαμε παράταση ζωής, μικρότερα κόστη, συνεννόηση για να βρούμε διεξόδους και ψάχναμε όλες τις δυνατές λύσεις, αλλά όχι το σχήμα το οποίο δημιούργησε ο κ. Σταϊκούρας το 2014, που δημιουργούσε τη λεγόμενη τριχοτόμηση.

Γιατί όμως είχαμε αυτά τα προβλήματα; Να τα θυμηθούμε και αυτά; Το 2008 δεν ανέλαβε πρόεδρος της «ΛΑΡΚΟ» ο κ. Σκρέκας, πατέρας του νυν Υπουργού Περιβάλλοντος και Ενέργειας; Είναι ψέμα ότι ήταν Γενικός Γραμματέας της Νέας Δημοκρατίας παλαιότερα και μετά Βουλευτής και πριν και μετά τη θητεία του στη «ΛΑΡΚΟ»; Επί Σκρέκα δεν έγινε το απίστευτο, εγκληματικό λάθος, όταν έσπασε τα συμβόλαια η «ΛΑΡΚΟ» και παρήγαγε με κόστος 20 με 22 χιλιάδες δολάρια τον τόνο και πουλούσε με 10 χιλιάδες δολάρια; Τότε δεν είχαμε και τα σοβαρά προβλήματα με το κόστος ρεύματος; Μέσα σε λίγα χρόνια μάζεψαν -κυρίως οι Κυβερνήσεις της Νέας Δημοκρατίας- 400 εκατομμύρια ευρώ χρέος στη «ΛΑΡΚΟ».

Τότε δεν ήταν που ο κ. Σκρέκας πήρε και την κόρη του, τη γυναίκα, δηλαδή, του Υπουργού να δουλεύει και κατά παράβαση της ιεραρχίας την έβαλε και στη θέση του διευθυντή; Τότε δεν ήταν που πήρε και τον συμπέθερό του, πεθερό του σημερινού Υπουργού, απόστρατο -αν δεν κάνω λάθος- χωροφυλακής για μια θέση ασφαλείας;

Αυτά όμως δεν μπορείτε να τα κρύβετε, όπως δεν μπορείτε να κρύβετε ότι επί Υπουργίας του κ. Σταϊκούρα, Βουλευτή Φθιώτιδας, εκατόν τριάντα δύο εργαζόμενοι πήραν προαγωγή και έγιναν διακόσιες πενήντα δύο προσλήψεις, γιατί και αυτά τα κάνει το κράτος της Δεξιάς και μετά εκβιάζει, όπως είπε ο κ. Γεωργαντάς πρόσφατα, «όσους διορίσαμε και σε όσους κάναμε ανάθεση, να θυμηθούν στην κάλπη τη Νέα Δημοκρατία». Αυτή είναι η Νέα Δημοκρατία.

Και τώρα τι μας κατηγορείτε εμάς; Ότι δεν υλοποιήσαμε το πλάνο με το οποίο είχε κάνει την τριχοτόμηση ο κ. Σταϊκούρας; Προφανώς και δεν το υλοποιήσαμε. Εσείς όμως ήρθατε με μεγάλα λόγια να ανακοινώσετε τη σωτηρία της «ΛΑΡΚΟ» τον Φεβρουάριο με τροπολογία του κ. Χατζηδάκη. Μάλιστα θα το κάνατε και σε έναν χρόνο, τον Φεβρουάριο του 2020. Έχουμε κλείσει δύο χρόνια και οδηγείτε στην ανεργία, αλλά και στην αστεγία όλους τους εργαζόμενους, περνάτε τροπολογίες για να τακτοποιηθούν αυθαίρετα στον αιγιαλό και στο δάσος προς όφελος ενός επενδυτή που του δίνετε τη δυνατότητα να τεμαχίσει την περιουσία της «ΛΑΡΚΟ» και να την πουλήσει σε κομμάτια.

Αυτό κάνετε. Ούτε παραγωγική δραστηριότητα εξασφαλίζετε ούτε την εργασία εξασφαλίζετε ούτε το εθνικό όφελος, δηλαδή το ΑΕΠ. Τίποτε. Άρα; Είστε καταστροφικοί για όλα τα πεδία τα οποία περιλαμβάνονται στην ανάγνωση του θέματος της «ΛΑΡΚΟ» και προφανώς έχετε την ευθύνη.

Για να μην πω το άλλο που έχετε μέσα στην πράξη νομοθετικού περιεχομένου, για το οποίο άκουσα και έναν Βουλευτή της Νέας Δημοκρατίας να επιχαίρει ότι δίνετε την τέταρτη παράταση -στην ΠΝΠ είναι αυτό- της ταυτότητας κτηρίου. Εδώ ο κ. Χατζηδάκης θριαμβολογούσε για μια καινοτομία του ΣΥΡΙΖΑ βέβαια, για την οποία έλεγε ότι θα λύσει όλα τα θέματα στην κτηματαγορά. Έχετε δώσει τέσσερις παρατάσεις στην εφαρμογή της ηλεκτρονικής ταυτότητας κτηρίου. Τόσο άριστοι, επειδή μιλάμε και για αυθαίρετα.

Θέλω να κλείσω, κύριε Πρόεδρε, με την απίστευτη παρέμβαση την οποία κάνετε στην αγορά των αυτοκινήτων. Να το ξεκαθαρίσουμε. Η Κυβέρνηση επιβάλλει ακόμη ένα χαράτσι μόνο στα εισαγόμενα αυτοκίνητα πενταετίας έως οκταετίας. Όχι στην ελληνική αγορά. Διότι βγήκε ο κύριος Υπουργός εδώ και μας είπε ότι το κάνει προς όφελος του περιβάλλοντος. Αν το κάνει προς όφελος του περιβάλλοντος, γιατί δεν το εφαρμόζει και στην ελληνική αγορά; Στα εσωτερικά μεταχειρισμένα αυτοκίνητα. Μόνο στα εισαγόμενα το κάνει. Για ποιον λόγο; Για να ανεβούν οι τιμές στην εσωτερική αγορά και να ενισχυθούν οι εισαγωγείς καινούργιων και μεγάλων αυτοκινήτων. Αυτό όμως δίνει στη μικρή και μεσαία οικογένεια την απειλή του κόστους και την υποχρεώνει να κρατάει το παλαιό ρυπογόνο. Δεν αποσύρονται αυτοκίνητα, θα μείνουν όλα αυτά. Πέντε εκατομμύρια περίπου υπολογίζονται τα παλαιά ρυπογόνα αυτοκίνητα. Θα μείνουν στην κυκλοφορία, θα μείνουν στις πόλεις, γιατί δεν εφαρμόζεται κανένα εργαλείο απόσυρσης, ούτε ενίσχυσης της αγοράς ή της ανανέωσης με ένα λιγότερο ρυπογόνο αυτοκίνητο για τη λαϊκή οικογένεια. Έτσι πρακτικά θα γίνει μάλλον πράξη αυτό που θέλει ο κ. Σκυλακάκης, δηλαδή να μην έχουν οι φτωχοί αυτοκίνητο. Θα το πετύχετε μάλλον, βάζοντας χαράτσια, αλλά κάνοντας κάτι που το επαναλαμβάνω, γιατί μας ρώτησε ο κ. Σκρέκας εάν το πιστεύουμε.

Ναι, κάνετε ένα μεγάλο deal με εισαγωγείς αυτοκινήτων και οδηγείτε τους καταναλωτές προς ακριβά αυτοκίνητα και επιβάλλετε χαράτσι στη μεσαία και μικρή οικογένεια και σε αυτές τις κοινωνικές τάξεις, διότι θέλετε να επιβαρύνετε όλο το κοινωνικό σύνολο και να μαζέψετε λεφτά, τα οποία θα πάνε μετά πιθανώς για τη χρηματοδότηση ηλεκτρικών αυτοκινήτων, την οποία θα μπορούν να πάρουν όμως μόνο όσοι έχουν μεγάλο εισόδημα.

Γιατί; Διότι δεν έχετε προχωρήσει το πρόγραμμα της ηλεκτροκίνησης παρά μόνο σε ποδήλατα, δεν μας λέτε νούμερα για αυτοκίνητα, ελάχιστα ταξί.

Δεν βλέπουμε ακόμα τα λεωφορεία της ηλεκτροκίνησης, ούτε τα μέσα σταθερής τροχιάς. Άρα έχετε δυναμιτίσει και το πρόγραμμα ηλεκτροκίνησης. Νομίζω ότι είχατε πάει τον κ. Μητσοτάκη να κάνει την εξαγγελία της ημέρας περιβάλλοντος για την ηλεκτροκίνηση πριν από ενάμιση χρόνο. Βλέπουμε τα αποτελέσματα σήμερα. Πού μας οδηγείτε; Αυτό, κύριε Βεσυρόπουλε, αφορά και εσάς. Σε ένα θέμα για το οποίο η Ευρωπαϊκή Επιτροπή μας έχει στείλει ήδη την πρώτη προειδοποιητική. Σε ένα θέμα για το οποίο η Ευρωπαϊκή Ένωση έχει καταδικάσει τη Ρουμανία -10 ή 11 αν δεν κάνω λάθος. Ποιο, δηλαδή; Το να υπάρχουν διαφορετικά κριτήρια και κίνητρα για τα εισαγόμενα και για τα εγχώρια.

**ΠΡΟΕΔΡΕΥΩΝ (Απόστολος Αβδελάς):** Συντομεύετε παρακαλώ.

**ΣΩΚΡΑΤΗΣ ΦΑΜΕΛΛΟΣ:** Άρα, λοιπόν, όπως βλέπουμε, με ψευδεπίγραφες πράσινες επικλήσεις με ψέματα κυριολεκτικά στις συνεντεύξεις Τύπου για το περιβάλλον, έρχεστε να αλλοιώσετε τον ανταγωνισμό και να στηρίξετε ένα πολύ μικρό μέρος της αγοράς εις βάρος όχι μόνο των υπόλοιπων επαγγελματιών που διαμαρτύρονται, αλλά και εις βάρος των πολιτών. Και δεν είναι μόνο οι εισαγωγείς και έμποροι αυτοκινήτων που διαμαρτύρονται. Το κατέθεσε ο Κοινοβουλευτικός μας Εκπρόσωπος.

Καταθέτω, λοιπόν, ένα έγγραφο του συλλόγου εκτελωνιστών τελωνειακών αντιπροσώπων Θεσσαλονίκης και καλώ τον επόμενο ομιλητή να μας πει αν συμφωνεί ή όχι με το έγγραφο αυτό των εκτελωνιστών και των τελωνειακών αντιπροσώπων στη Θεσσαλονίκη που λένε ότι η προς ψήφιση διάταξη θα επιφέρει αναστάτωση στην αγορά «αδικαιολόγητη και υπέρμετρη οικονομική επιβάρυνση σε ασθενείς οικονομικά κοινωνικές ομάδες (αγρότες, μικροπωλητές, αυτοαπασχολούμενους)» που δεν θα βρίσκουν να πάρουν ένα μεταχειρισμένο λίγο πιο καινούργιο και λιγότερο ρυπογόνο. Θα οδηγήσει τελικά μετά βεβαιότητας στην επιβολή κυρώσεων στο ελληνικό κράτος από την Ευρωπαϊκή Ένωση. Εμείς, λοιπόν, το καταθέτουμε κι αυτό, κύριε Πρόεδρε, γιατί θέλουμε να προφυλάξουμε την πατρίδα μας και από τις κυρώσεις αλλά και γιατί δεν μπορούμε να κατανοήσουμε γιατί με μια τροπολογία χωρίς συζήτηση στις επιτροπές πάτε να εξυπηρετήσετε ακόμα ένα μεγάλο deal εις βάρος και της ελληνικής αγοράς, αλλά πιο πολύ εις βάρος των οικογενειών και των καταναλωτών.

Για όλα αυτά, λοιπόν, είναι προφανές ότι ο ΣΥΡΙΖΑ δεν μπορεί να υποστηρίξει μια τέτοια τροπολογία που χαρίζει στον όποιο πλειοδότη της «ΛΑΡΚΟ» φιλέτα ακόμα και στον αιγιαλό χωρίς να λύσει το πρόβλημα εργασίας και παραγωγής ή που κάνει ένα χατίρι σε μεγαλοεισαγωγείς αυτοκινήτων αλλά στερεί τη δυνατότητα εκσυγχρονισμού του στόλου και δεν φέρνει απόσυρση.

Εμείς θα προτείναμε απόσυρση σε συνδυασμό με την ηλεκτροκίνηση και κίνητρα για τα χαμηλότερα ιδιαίτερα κοινωνικά στρώματα. Βέβαια είναι προφανές ότι αυτό δεν πρόκειται να το ακούσει ποτέ η Κυβέρνηση Μητσοτάκη. Γιατί πολύ απλά δεν ακούει την κοινωνία. Μας λέει νούμερα του ΟΟΣΑ αλλά δεν μπορεί να βγει έξω να δει τι γίνεται στους πάγκους, τι γίνεται στην αγορά, τι γίνεται στους χώρους παραγωγής. Εκεί υποφέρει η χώρα.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εγώ.

Έχω πέντε μηνύματα από εκτελωνιστές. Περιμένουν πως και πως. Στη Θεσσαλονίκη, φίλοι μου.

Τον λόγο έχει ο κ. Σάββας Αναστασιάδης από τη Νέα Δημοκρατία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ πολύ, κύριε Πρόεδρε.

Βεβαίως, κύριε συνάδελφε, δεν περίμενα να πείτε καλό λόγο ή να επαινέσετε τη Νέα Δημοκρατία για την πετυχημένη κατά κοινή ομολογία διακυβέρνησή της τον τελευταίο χρόνο. Άλλωστε η καταστροφολογία είναι γνωστό ότι είναι το προσφιλές αντιπολιτευτικό πεδίο της παράταξής σας. Φαίνεται ότι τα χρόνια της διακυβέρνησης δεν σας συνέτισαν ούτε διδαχθήκατε τίποτε από αυτή την περίοδο. Κυκλοφορούμε κι εμείς στην αγορά, κυκλοφορούμε κι εμείς στις λαϊκές, κυκλοφορούμε κι εμείς στην κοινωνία και η εικόνα δεν είναι αυτή που θέλετε να παρουσιάσετε εδώ. Είναι εντελώς διαφορετική. Άλλωστε την πετυχημένη διακυβέρνηση της χώρας την επιβεβαιώνουν όχι μόνο ξένοι οργανισμοί και χώρες αλλά και η σταθερή δημοσκοπική διαφορά μεταξύ Νέας Δημοκρατίας και ΣΥΡΙΖΑ όλο το διάστημα της διακυβέρνησης της χώρας από τη Νέα Δημοκρατία.

Κυρίες και κύριοι συνάδελφοι, ως προς το νομοσχέδιο, η κατάσταση στην οποία βρέθηκε μεγάλο μέρος της ελληνικής επικράτειας με την επέλαση του πρόσφατου κύματος κακοκαιρίας δεν υπάρχει αμφιβολία ότι ήταν εξαιρετικά απαιτητική, δύσκολα διαχειρίσιμη και από πολλές απόψεις πρωτόγνωρη. Απέναντι στα δεδομένα αυτά η Κυβέρνηση με πρωτεργάτη τον Πρωθυπουργό, από την πρώτη στιγμή, ανέλαβε δράση και έλαβε κρίσιμες αποφάσεις φροντίζοντας με ψυχραιμία και ρεαλισμό αλλά και με γρήγορα αντανακλαστικά να ανταποκριθεί στις επείγουσες και πολλαπλές ανάγκες που γέννησαν οι κρίσιμες κι έκτακτες αυτές συνθήκες. Η ταχύτητα και η αποτελεσματικότητα είναι αυτό που διαπνέει και το σύνολο των προβλέψεων της πράξης νομοθετικού περιεχομένου που καλούμαστε σήμερα εδώ στην Εθνική Αντιπροσωπεία να κυρώσουμε.

Η πράξη νομοθετικού περιεχομένου 28ης Ιανουαρίου 2022 που συζητάμε σήμερα περιλαμβάνει μία σειρά από στοχευμένες ρυθμίσεις που έκανε η κυβέρνηση να δοθούν τα χρονικά περιθώρια ώστε ένας πολύ μεγάλος αριθμός συμπολιτών μας να μπορέσει να ανταποκριθεί έγκαιρα στις υποχρεώσεις του απέναντι στο κράτος.

Ξεκινώ από το πρώτο μέρος και από τα άρθρα 1-7 που αφορούν σε επείγουσες φορολογικές και τελωνειακές ρυθμίσεις. Με το άρθρο 1 προβλέπεται αναδρομικά από την 1η Ιανουαρίου 2022 απαλλαγή κατά 100% από τον φόρο εισοδήματος των επιδομάτων επικίνδυνης εργασίας, των πτητικών επιδομάτων, της ειδικής αποζημίωσης για ιατρικό και νοσηλευτικό προσωπικό και των πληρωμάτων ασθενοφόρων ΕΚΑΒ για αεροδιακομιδές. Αναγνωρίζουμε και ανταποδίδουμε την προσφορά του προσωπικού των Ενόπλων Δυνάμεων, των Σωμάτων Ασφαλείας, του νοσηλευτικού προσωπικού και του προσωπικού του ΕΚΑΒ που στάθηκαν και στέκονται στο ύψος των περιστάσεων και απέδειξαν ότι, σε κάθε δύσκολη συγκυρία και έκτακτο γεγονός που αντιμετωπίζει η χώρα, αυτοί είναι κοντά και στηρίζουν την κοινωνία.

Οι παρατάσεις που προβλέπονται στα άρθρα 2 και 3 του σχεδίου νόμου υπερέβησαν τα αιφνίδια εμπόδια που έθεσαν οι έκτακτες συνθήκες της δύσκολης αυτής κατάστασης και περιόδου. Έδωσαν περιθώριο σε χιλιάδες φορολογούμενους να είναι συνεπείς στις υποχρεώσεις τους και ανακούφισαν τους συνταξιούχους που καλούνται να ρυθμίσουν τις υποθέσεις τους αυξάνοντας τις σχετικές δόσεις από τις είκοσι τέσσερις σε σαράντα οκτώ. Ειδικά για τους συνταξιούχους η ρύθμιση αυτή έρχεται να συμπληρώσει την αρχική μέριμνα της κυβέρνησης όπου είχε προβλεφθεί η καταβολή αναδρομικών όχι μόνον για όσους είχαν ασκήσει τα σχετικά ένδικα μέσα αλλά για το σύνολο των δικαιούχων. Θεωρώ ότι είναι μία δίκαιη ρύθμιση που απηχεί το πνεύμα της κοινωνικής ευαισθησίας που μας διακρίνει και πρέπει να μας διακρίνει σε ό,τι αφορά την οικονομική κατάσταση των συνταξιούχων στο πλαίσιο πάντα της διασφάλισης της δημοσιονομικής πειθαρχίας.

Οι ρυθμίσεις που καλούμαστε να κυρώσουμε με την ψήφιση του άρθρου 4 αποσόβησαν τον κίνδυνο να τιναχτούν στον αέρα χιλιάδες υποθέσεις μεταβίβασης ακινήτων επειδή οι φορολογούμενοι δεν πρόλαβαν να ολοκληρώσουν τα συμβόλαια.

Η εισαγωγή του ηλεκτρονικού φακέλου ακινήτου που προετοιμάζει η κυβέρνηση στον οποίο θα εμπεριέχονται όλα τα απαραίτητα δικαιολογητικά και έγγραφα ενός ακινήτου, θα δώσει οριστική λύση στο πρόβλημα των καθυστερήσεων, όπως αυτό που επέβαλαν την παραπάνω κυβερνητική απόφαση. Με την ίδια λογική παρατάθηκε ως το τέλος Μαρτίου 2022 η προθεσμία για σύνταξη ηλεκτρονικής ταυτότητας κτηρίου όπως προβλέπεται στο άρθρο 7 του σχεδίου νόμου.

Σειρά άρθρων του σχεδίου νόμου συγκεκριμένα τα άρθρα 8, 9 και 10, αντιμετωπίζουν τις συνέπειες από την έκτακτη επιβάρυνση που δέχθηκε η δικαιοσύνη, από την κακοκαιρία «Ελπίδα» που κράτησε κλειστά τα δικαστήρια από τις 25 έως τις 28 Ιανουαρίου με αποτέλεσμα να λήγουν νομικές και δικαστικές προθεσμίες και να οδηγούνται σε περιπέτειες διάδικοι σε πολιτικές, ποινικές και διοικητικές υποθέσεις.

Τέλος με την πράξη νομοθετικού περιεχομένου που κυρώνουμε καλούμαστε να αποτρέψουμε το ενδεχόμενο να υποβάλει αίτηση πτώχευσης της «ΛΑΡΚΟ» ο ειδικός διαχειριστής, όπως θα ήταν υποχρεωμένος αν δεν παρατεινόταν κατά τρεις μήνες η διάρκεια της ειδικής διαχείρισης της επιχείρησης. Έτσι θα υπάρχει χρόνος, ώστε να μπορεί να προχωρήσει και η δεύτερη φάση της διαγωνιστικής διαδικασίας για την υποβολή των δεσμευτικών προτάσεων-προσφορών.

Αυτό είναι ένα ακόμη βήμα στη συνεπή και επίμονη προσπάθεια της Κυβέρνησης να δημιουργηθούν οι κατάλληλες συνθήκες για την ομαλή μετάβαση της εταιρείας και τη διαχείριση όλων των θέσεων εργασίας. Όλοι αναγνωρίζουμε ότι η προσπάθεια αυτή δεν είναι εύκολη και δεν μπορεί να ολοκληρωθεί με βιαστικές και επιπόλαιες κινήσεις, εφόσον θέλουμε να δοθούν οι καλύτερες λύσεις για το συμφέρον των εργαζομένων.

Κυρίες και κύριοι συνάδελφοι, η στήριξη και η διευκόλυνση των πολιτών είναι από τα πρωταρχικά μελήματα της Κυβέρνησης. Αυτό αποδεικνύει και η πράξη νομοθετικού περιεχομένου που ήρθε σε μια έκτακτη και δύσκολη συγκυρία, κατά την οποία η Κυβέρνηση έκρινε ότι έπρεπε να κινηθεί με ταχύτητα και αποτελεσματικά για να μην έρθουν σε δυσχερή θέση χιλιάδες συμπολίτες μας.

Οι ρυθμίσεις αυτές επιβεβαιώνουν ότι είμαστε μια Κυβέρνηση που κινείται με αμεσότητα, ρεαλισμό, υπευθυνότητα, με την υιοθέτηση απτών και συγκεκριμένων μέτρων στήριξης των πολιτών.

Θα συμφωνήσουμε πιστεύω όλοι ότι είναι ρυθμίσεις που κινούνται προς τη σωστή κατεύθυνση, μέσα στο πλαίσιο των δημοσιονομικών δυνατοτήτων της χώρας. Από την άποψη αυτή, θεωρώ ότι μέτρα όπως τα προαναφερθέντα δεν πρέπει να εργαλειοποιούνται για ρηχές, αδιέξοδες και αχρείαστες πολιτικές αντιπαραθέσεις που ξεκινούν και καταλήγουν στο γνωστό και θλιβερά επαναλαμβανόμενο «όχι σε όλα».

Εν κατακλείδι, κυρίες και κύριοι συνάδελφοι, στο πλαίσιο των έκτακτων καιρικών συνθηκών που δοκίμασαν τη χώρα, το νέο σχέδιο νόμου αποσκοπεί στην αντιμετώπιση δυσλειτουργιών που προκλήθηκαν σε διάφορους κλάδους της κοινωνίας και της οικονομικής δραστηριότητας. Αποτελούν έμπρακτη απόδειξη της συστηματικής προσπάθειας της Κυβέρνησης να ενισχύσει τη σχέση εμπιστοσύνης μεταξύ πολιτών και Κυβέρνησης, λειτουργώντας πάντα με αίσθημα ευθύνης.

Πάνω σε αυτήν τη σχέση εμπιστοσύνης πολίτη και κράτους θα μπορέσουμε να θέσουμε πιο ισχυρά θεμέλια, ώστε με βήματα σταθερά, μεθοδικότητα, σχεδιασμό να περάσουμε στην επόμενη πορεία σταθερής ανάπτυξης και προόδου.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Αναστασιάδη και για τη συνέπεια στον χρόνο.

Μέχρι να έρθει στο Βήμα η κ. Παναγιού Πούλου από τον ΣΥΡΙΖΑ - Προοδευτική Συμμαχία, δράττομαι της ευκαιρίας να πω ότι στην τροπολογία με γενικό αριθμό 1209 και ειδικό 177 στο άρθρο 7 προβλέπεται η παράταση της προθεσμίας υποβολής των δηλώσεων περιουσιακής κατάστασης, των γνωστών δηλώσεων πόθεν έσχες, της όποιας επιτροπής είμαι Πρόεδρος.

Το τριήμερο 11, 12 και 13 Φεβρουαρίου, δηλαδή το επόμενο Σαββατοκύριακο ήταν προς το τέλος της λήξης της προθεσμίας. Η προθεσμία έληγε στις 16 Φεβρουαρίου. Ενώ θα μπορούσε να υπάρξει μια παράταση που προβλέπεται για τεχνικούς λόγους εμποδίων, δεν ξέραμε κατά πόσον θα ήταν πρακτικά υλοποιήσιμη. Έκρινα σκόπιμο και το ζήτησα από την Κυβέρνηση και μπήκε αυτή η τροπολογία, έτσι ώστε η τελική ημερομηνία υποβολής δηλώσεων περιουσιακής κατάστασης, πόθεν έσχες, να είναι η 28η Φεβρουαρίου. Ισχύει για όλους, όχι μόνο για όσους είναι υπόχρεοι στην επιτροπή της Βουλής, αλλά και για όλους τους υπόχρεους άλλων θεσμικών φορέων.

Έκρινα σκόπιμο να το πω και διότι εκτός από συναδέλφους μας ακούνε και τα ΜΜΕ και έτσι θα δοθεί η διευκρίνιση, καθώς και για να ακούσετε την αιτιολογία.

Ορίστε, κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο Πρωθυπουργός της επιτελικής αποτυχίας σε όλα πλέον τα επίπεδα, από την πανδημία και την ακρίβεια μέχρι και τις φυσικές καταστροφές, απέδειξε ότι είναι και Πρωθυπουργός του επιτελικού ψεύδους, αφού δεν έχει ηθικό πρόβλημα να κρατά στην Κυβέρνηση, Υπουργούς με αδιευκρίνιστα ποσά εκατοντάδων χιλιάδων ευρώ στους λογαριασμούς τους και απομακρύνει Υπουργούς σαν τον κ. Λιβανό, ο οποίος βέβαια πανηγυρίζει δημόσια για τα κομματικά εκλογικά κατορθώματα της Νέας Δημοκρατίας, αλλά ταυτόχρονα επιβραβεύει και τοποθετεί στη θέση του τον κ. Γεωργαντά, ο οποίος κατευθύνει τα κομματικά στελέχη στην αξιοποίηση των εξυπηρετήσεων του πελατειακού του συστήματος. Αυτή είναι η διαχρονική αλήθεια της ελληνικής Δεξιάς, που αντιλαμβάνεται το δημόσιο χρήμα ως μέσο εξαγοράς ψήφων και μικροκομματικής υποστήριξης, όπως ακριβώς έγινε το 2007 στην Ηλεία.

Η Κυβέρνηση λοιπόν, που επιβραβεύει το ψεύδος και τιμωρεί την αλήθεια, μας καλεί σήμερα να ψηφίσουμε ένα νομοθετικό συνονθύλευμα που προσβάλλει την αρχή της καλής νομοθέτησης και τσαλακώνει ακόμη περισσότερο το ήδη απαξιωμένο θεσμικό πλαίσιο του επιτελικού κράτους. Αυτού βέβαια που εμπνεύστηκε και έστησε ο κ. Γεραπετρίτης πριν ξεκινήσει να συνδιαλέγεται συστηματικά με παράγοντες του «πέτσινου» τηλεοπτικού και μιντιακού περιθωρίου.

Κυρίες και κύριοι συνάδελφοι, στο παρόν νομοσχέδιο εντοπίζουμε μεν κάποιες εποικοδομητικές ρυθμίσεις που ζητά η κοινωνία και επιβάλλει η κοινή λογική, οι οποίες όμως συνυπάρχουν με καταστροφικές ρυθμίσεις που προκαλούν θύελλα αντιδράσεων. Κι αυτό γιατί όπως θα δούμε στη συνέχεια οι συνταξιούχοι, οι εργαζόμενοι, αλλά και οι μικροί και μεσαίοι ιδιοκτήτες ακινήτων μπαίνουν ξανά στο στόχαστρο της Κυβέρνησης Μητσοτάκη. Ο συνεχιζόμενος εμπαιγμός των συνταξιούχων από την Κυβέρνηση της μηδενικής ενσυναίσθησης μετατρέπεται με το παρόν νομοσχέδιο σε ανοικτή πρόκληση.

Από την πρώτη στιγμή, κύριοι Υπουργοί που το Συμβούλιο της Επικρατείας έκρινε το 2020 ως αντισυνταγματικές τις περικοπές που το κόμμα σας έκανε στις επικουρικές το 2012, γιατί είναι γνωστό πως ειδικεύεστε διαχρονικά στις περικοπές, αναζητούσατε τρόπους για να περιορίσετε τη ζημιά. Γιατί ως ζημία αντιλαμβάνεστε εσείς την αποκατάσταση μιας μεγάλης αδικίας σε βάρος ενός εκατομμυρίου εκατό χιλιάδων συνταξιούχων συμπολιτών μας.

Προσπαθήσατε λοιπόν με νομικά τεχνάσματα να δεσμεύσετε τους συνταξιούχους να μην διεκδικήσουν περισσότερα και στη συνέχεια πετσοκόψατε τα αναδρομικά τους με περικοπές πάνω στις περικοπές, αφού εξαιρέσατε επικουρικές συντάξεις και επιδόματα αδείας και εορτών και επιπλέον τα φορολογήσατε. Αναγκάζετε τους συνταξιούχους να επιστρέψουν μέσω εξοντωτικής φορολογίας το 1/3 των αναδρομικών τα οποία έλαβαν μετά από δικαστικές αποφάσεις, με πενταετή καθυστέρηση και μάλιστα χωρίς το νόμιμο τόκο 6% ανά έτος, δηλαδή 30% συνολικά. Και μετά από όλα αυτά έρχεστε με θράσος να πουλήσετε δήθεν εκδούλεψη, παριστάνοντας ότι τους διευκολύνετε κιόλας με τη ρύθμιση των σαράντα οκτώ δόσεων στο άρθρο 3 του παρόντος, με τοκογλυφικό ετήσιο επιτόκιο του 6%, πράγμα που σημαίνει ότι θα έχουν επιβάρυνση 24% σε βάθος τετραετίας. Μήπως πρέπει να σας πουν και ευχαριστώ για την καταλήστευση; Αν προσθέσουμε λοιπόν στο 30% των τόκων που δεν καταβλήθηκε μαζί με τα αναδρομικά το 33% της πρόσθετης φορολόγησης, αλλά και το 24% της έντονης επιβάρυνσης των σαράντα οκτώ δόσεων φαίνεται ότι τα αναδρομικά κάνουν φτερά στην κυριολεξία. Όσα το Συμβούλιο της Επικρατείας σας ανάγκασε να δώσετε, βρήκατε τελικά τον τρόπο να τα πάρετε πίσω. Κι όλα αυτά τη στιγμή που οι ασταμάτητες αυξήσεις στο ηλεκτρικό ρεύμα και στα καύσιμα, στα είδη πρώτης ανάγκης, ακόμα και στα φάρμακα εξανεμίζουν ό,τι απέμεινε από το εισόδημα τους.

Μήπως δεν γνωρίζετε ότι οι συνταξιούχοι συμπολίτες μας στηρίζουν με τις πενιχρές συντάξεις τους ολόκληρα νοικοκυριά, τα παιδιά και τα εγγόνια τους που είναι εγκλωβισμένα στην ανεργία; Το γνωρίζετε πολύ καλά, αλλά αδιαφορείτε εντελώς.

Η επίθεσή σας όμως στην κοινωνία συνεχίζεται στο άρθρο 6 του παρόντος με το λουκέτο σε μια εμβληματική μεταλλευτική επιχείρηση της χώρας μας, τη «ΛΑΡΚΟ», η οποία για δεκαετίες συνεισέφερε τα μέγιστα στην εθνική οικονομία. Αφού πρώτα λοιπόν απαξιώσατε μεθοδικά μια από τις μεγαλύτερες επιχειρήσεις εξόρυξης σιδηρονικελίου στην Ευρώπη, δημιουργώντας ένα ασφυκτικό και απαγορευτικό πλαίσιο που αποθάρρυνε ακόμα και ιδιώτες επενδυτές να έρθουν για να την κρατήσουν σε λειτουργία, αποφασίσατε τώρα να δώσετε τη χαριστική βολή, να κλείσετε την επιχείρηση, να ξεπουλήσετε στα ιδιωτικά συμφέροντα την πλούσια μεταλλευτική της προίκα και ταυτόχρονα να εγκαταλείψετε χωρίς δουλειά περίπου χίλιους πεντακόσιους εργαζόμενους και επαγγελματίες που συνδέονται εργολαβικά με την επιχείρηση, αλλά και να εκδιώξετε τριακόσιες οικογένειες από τα σπίτια που με δικά τους έξοδα, κύριοι Υπουργοί, συντηρούν εδώ και χρόνια.

Φαίνεται ότι περισσότερες και καλύτερες δουλειές υπάρχουν μόνο για τα ημέτερα συμφέροντα, αλλά όχι για τους εργαζόμενους στη «ΛΑΡΚΟ».

Και βέβαια αδιαφορείτε εντελώς για τις σοβαρές επιπτώσεις που θα έχει το κλείσιμο της επιχείρησης στην οικονομική και κοινωνική ζωή της Φθιώτιδας, της Εύβοιας, της Βοιωτίας, ολόκληρης της Περιφέρειας της Στερεάς Ελλάδας αλλά και της Κοζάνης.

Σε αυτές τις καταστροφικές και ανάλγητες πολιτικές σας θα βρείτε απέναντι σύσσωμη την κοινωνία που τραβά μια κόκκινη γραμμή, που διεκδικεί τη διατήρηση της παραγωγικής λειτουργίας της «ΛΑΡΚΟ», την προστασία της εργασίας και των εργασιακών δικαιωμάτων των εργαζομένων αλλά και την αποτροπή της εκδίωξης των τριακοσίων οικογενειών από τα σπίτια τους.

Το λουκέτο στη «ΛΑΡΚΟ» δείχνει το ζοφερό μέλλον που ετοιμάζετε και για μια άλλη στρατηγικής σημασίας επιχείρηση, την ΕΑΒ, την Ελληνική Αεροπορική Βιομηχανία. Μόλις την περασμένη εβδομάδα άλλωστε ο Υπουργός Αναπτύξεως πέρασε στον αντιαναπτυξιακό νόμο του τροπολογία-δωράκι για ημέτερους, στους οποίους σκοπεύει να παραδώσει την ΕΑΒ, συρρικνώνοντας το μετοχικό της κεφάλαιο και προσλαμβάνοντας δήθεν αναπτυξιακούς συμβούλους που θα αναλάβουν εργολαβικά το ξεπούλημά της σταδιακά. Οι τοπικές κοινωνίες και οι εργαζόμενοι είναι σε επιφυλακή, περιμένουν τα σχέδια σας και θα σας απαντήσουν ανάλογα.

Επιστρέφοντας όμως στο παρόν νομοσχέδιο θα κλείσω με ένα ερώτημα για το άρθρο 7 το οποίο προβλέπει παράταση έως και 31 Μαρτίου 2020 της δυνατότητας να επισυνάπτεται υπεύθυνη δήλωση ιδιοκτήτη και βεβαίωση μηχανικού χωρίς ηλεκτρονική ταυτότητα κτηρίου για να πραγματοποιούνται μεταβιβάσεις ή συστάσεις δικαιωμάτων σε ακίνητα.

Η πρόβλεψη μάς βρίσκει θετικούς ασφαλώς, αφού δεν δημιουργούνται εμπόδια στις μεταβιβάσεις. Όμως, τι κρύβεται πίσω από αυτή τη ρύθμιση; Η αποτυχία της δήθεν ψηφιακής σας επανάστασης, αφού έχουν μπλοκαριστεί χιλιάδες αιτήσεις στις ΔΟΥ και τα κτηματολογικά γραφεία της χώρας και γι’ αυτό δεν είναι δυνατόν βεβαίως να ολοκληρωθούν έγκαιρα οι μεταβιβάσεις;

Επικοινωνιακά παρουσιάζετε πάντοτε τις αδυναμίες σας ως πρόθεση βοήθειας των συμπολιτών, η γνωστή επικοινωνιακή σας καραμέλα, η μετατόπιση της ευθύνης στους άλλους και στο «οι πολίτες φταίνε». Βέβαια, πέρα από τις αδυναμίες απόκρισης του συστήματος που επιβάλλει αυτή την παράταση, κυρίως κρύβετε επιμελώς και την αύξηση των αντικειμενικών αξιών που επιβάλλετε και που θα επιβαρύνει κατά 20% το 60% των περιοχών της χώρας μας και που ισχύει βέβαια από τον Γενάρη του 2022, όπως όλοι γνωρίζουμε.

Έρχεστε και ανακοινώνετε πανηγυρικά, δια μέσω του Πρωθυπουργού, ο οποίος βεβαίως εμφανίζεται μόνο για τις καλές ειδήσεις, μειώσεις στον ΕΝΦΙΑ, εξαπατώντας για μια ακόμα φορά τους πολίτες. Οι δήθεν μειώσεις δεν αφορούν τα επτά εκατομμύρια των μικρών και μεσαίων ιδιοκτητών ακινήτων, αλλά μόλις τετρακόσιες πενήντα χιλιάδες μεγάλους και πολύ μεγάλους ιδιοκτήτες με περιουσία πάνω από 250.000 ευρώ. Μειώσατε δηλαδή τον ΕΝΦΙΑ για τις περιουσίες πάνω από ένα εκατομμύριο ευρώ, αφαιρώντας από τα δημόσια ταμεία έσοδα ύψους 25 εκατομμυρίων, ενώ καταργήσατε τον συμπληρωματικό φόρο στον ΕΝΦΙΑ στερώντας άλλα 390 εκατομμύρια από τα δημόσια έσοδα. Αντίθετα, όσοι έχουν ιδιοκτησία έως 100.000 ευρώ θα δουν μειώσεις μεσοσταθμικά μόνο 30 έως 50 ευρώ τον χρόνο, ενώ οι πολύ μεγάλες περιουσίες θα γλιτώσουν πολύ μεγάλα ποσά.

Έτσι διαχειρίζεστε τα έσοδα του κράτους. Πρόκειται για έσοδα τα οποία χαρίζετε για μια ακόμα φορά στους λίγους, ενώ θα μπορούσαν να δοθούν στα νοσοκομεία, στα σχολεία, στο κοινωνικό κράτος για τη στήριξη των ασθενέστερων συμπολιτών μας. Πρόκειται για έσοδα που θα μπορούσαν να χρησιμοποιηθούν για τη μη φορολόγηση των αναδρομικών, που θα μπορούσαν να χρησιμοποιηθούν για τη μείωση του ειδικού φόρου κατανάλωσης. Όμως, αρνείστε να υιοθετήσετε τέτοια μέτρα στα οποία αναφέρονται οι σχετικές τροπολογίες του ΣΥΡΙΖΑ.

Κυρίες και κύριοι συνάδελφοι, η Κυβέρνηση Μητσοτάκη είναι σταθερά προσηλωμένη στην εξυπηρέτηση των ημετέρων μεγάλων συμφερόντων. Δεν αφουγκράζεται την κοινωνία, δεν βλέπει τους εργαζόμενους της «ΛΑΡΚΟ», της «COSCO», της Καβάλας, τους αγρότες, τους συνταξιούχους, τους υγειονομικούς που βρίσκονται στους δρόμους. Δεν απολογείται για τις είκοσι τέσσερις χιλιάδες τριακόσιους τριάντα νεκρούς της πανδημίας, την κανονικότητα της εκατόμβης των θανάτων κάθε μέρα. Είναι μια Κυβέρνηση επικίνδυνη για τα συμφέροντα του ελληνικού λαού και πρέπει να φύγει το συντομότερο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει τώρα ο Βουλευτής της Νέας Δημοκρατίας κ. Αθανάσιος Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση έχει κληθεί να διαχειριστεί πρωτοφανείς κρίσεις και καταστάσεις. Οι επιπτώσεις της πανδημίας συμπεριλαμβάνουν, μεταξύ άλλων, και τις ανατιμήσεις που σε συνδυασμό με την ενεργειακή κρίση συνιστούν ένα φαινόμενο με παγκόσμιες διαστάσεις. Μέσα σ’ αυτή τη δίνη ο στόχος ήταν και είναι να στηριχθεί η κοινωνία, να στηριχθούν νοικοκυριά και επιχειρήσεις, να διατηρηθεί η κοινωνική συνοχή. Και οι στόχοι αυτοί επιτυγχάνονται με ουσιαστικά μέτρα στήριξης, αφ’ ενός με ένα διαρκώς βελτιούμενο πλαίσιο ρύθμισης οφειλών που πρέπει να αξιολογείται και να επικαιροποιείται με βάση τα νέα δεδομένα που προκύπτουν και αφ’ ετέρου από μειώσεις των φορολογικών επιβαρύνσεων.

Η πράξη νομοθετικού περιεχομένου που έρχεται σήμερα προς ψήφιση στη Βουλή υπηρετεί αυτή τη στόχευση. Περιέχει ρυθμίσεις όπως η απαλλαγή του πτητικού επιδόματος αλλά και του επιδόματος επικίνδυνης εργασίας του προσωπικού των Ενόπλων Δυνάμεων και των Σωμάτων Ασφαλείας από τον φόρο εισοδήματος. Γίνεται έτσι πράξη μια δέσμευση του ίδιου του Πρωθυπουργού Κυριάκου Μητσοτάκη την οποία είχε εξαγγείλει από την αεροπορική βάση της Τανάγρας την ιστορική ημέρα που παραλάβαμε τα πρώτα ελληνικά Ραφάλ. Πρόκειται για μια αυτονόητη και επιβεβλημένη πράξη της πολιτείας προς τους ανθρώπους που έχουν ταχθεί στην υπεράσπιση της πατρίδας και στην προστασία των πολιτών.

Εκτός από το πτητικό επίδομα, η ρύθμιση περιλαμβάνει το καταδυτικό επίδομα, το επίδομα αλεξιπτωτιστών, δυτών και ναρκαλιείας καθώς και αυτό του προσωπικού των υποβρυχίων καταστροφών. Στη ρύθμιση περιλαμβάνεται και η απαλλαγή από τον φόρο εισοδήματος της ειδικής αποζημίωσης που λαμβάνει το ιατρικό και νοσηλευτικό προσωπικό καθώς και τα πληρώματα των ασθενοφόρων του ΕΚΑΒ που υπηρετούν σε εναέρια μέσα. Να επισημάνω ότι με όσα ίσχυαν μέχρι σήμερα η απαλλαγή αυτών των επιδομάτων και ειδικών αποζημιώσεων περιοριζόταν στο 65%, ενώ πλέον η απαλλαγή τους είναι στο 100%.

Δίνεται επίσης παράταση ενός μήνα στην προθεσμία υπαγωγής στη ρύθμιση των τριάντα έξι ή εβδομήντα δύο δόσεων με την καταβολή της πρώτης δόσης να μπορεί να γίνει μέχρι τις 28 Φεβρουαρίου αντί της 31ης Ιανουαρίου 2022, ώστε να δοθεί σε όλους η δυνατότητα και το χρονικό περιθώριο να ενταχθούν σε αυτή. Και είναι πολύ σημαντικό ότι στη ρύθμιση αυτή μπορούν να υπαχθούν φορολογικές υποχρεώσεις: ΦΠΑ, φόρος εισοδήματος και ΕΝΦΙΑ εφόσον δημιουργήθηκαν από τον Μάρτιο του 2020 μέχρι και τον Ιούλιο του 2021.

Επιπλέον, εισάγεται νέα ρύθμιση των σαράντα οκτώ δόσεων για τις φορολογικές οφειλές των συνταξιούχων που συνδέονται με τα αναδρομικά και προκύπτουν από τις τροποποιητικές δηλώσεις αναδρομικών ποσών συντάξεων προηγούμενων ετών.

Εδώ θα ήθελα να θυμίσω σε όλους όσοι σκόπιμα το προσπερνούν ή προσποιούνται ότι το ξεχνούν, ότι η Κυβέρνηση του Κυριάκου Μητσοτάκη ήταν αυτή που κατοχύρωσε νομοθετικά την καταβολή των αναδρομικών σε όλους τους συνταξιούχους του δημοσίου και του ιδιωτικού τομέα. Χωρίς αποκλεισμούς. Δίνοντας αυτό το δικαίωμα ακόμα και σε όσους δεν είχαν καταθέσει προσφυγή στη δικαιοσύνη για την καταβολή των αναδρομικών αυτών.

Ακόμη νομοθετείται η παράταση μέχρι τις 31 Μαρτίου 2022 της προθεσμίας για τη σύνταξη συμβολαίων που αφορά στις γονικές παροχές και δωρεές, αλλά και στη δυνατότητα σύνταξης συμβολαίων για την αγορά ή πώληση ακινήτων με βάση τις παλιές αντικειμενικές αξίες. Η προϋπόθεση που τίθεται σε αυτήν την περίπτωση είναι οι αντίστοιχες δηλώσεις να είχαν υποβληθεί έως τις 31 Δεκεμβρίου του 2021.

Κυρίες και κύριοι συνάδελφοι, την προηγούμενη εβδομάδα η Κυβέρνηση ανακοίνωσε τη δεύτερη μείωση του ΕΝΦΙΑ που θεσπίζεται από την Κυβέρνηση της Νέας Δημοκρατίας. Στην πολιτική χρειάζεται γενναιότητα προκειμένου να αποδέχεται κανείς την αλήθεια και να αναγνωρίζει την πραγματικότητα. Και φαίνεται ότι στο δημόσιο διάλογο κάποιοι δυσκολεύονται να αναγνωρίσουν ότι αυτή η Κυβέρνηση μειώνει φόρους.

Υπάρχουν, όμως, στοιχεία και τεκμήρια για όσους αμφισβητούν την πραγματικότητα. Ο ΣΥΡΙΖΑ υποσχέθηκε να καταργήσει τον ΕΝΦΙΑ και ως κυβέρνηση τον αύξησε. Όπως έχει επισημάνει και ο Υφυπουργός Οικονομικών τον Ιούλιο του 2019 η κυβέρνηση ΣΥΡΙΖΑ είχε καταγράψει μια συνολική βεβαίωση φόρου για τον ΕΝΦΙΑ συνολικού ύψους 3,1 δισεκατομμυρίων ευρώ.

Αντίθετα, η Κυβέρνηση του Κυριάκου Μητσοτάκη έχει ήδη προχωρήσει σε δύο παρεμβάσεις μείωσής του. Από τον Ιούλιο του 2019 έχει μειωθεί μεσοσταθμικά κατά 34%, σε απόλυτους αριθμούς η μείωση είναι 920 εκατομμύρια ευρώ. Το πιο σημαντικό είναι ότι το 80% των πολιτών βλέπει και θα δει μείωση στα εκκαθαριστικά του ΕΝΦΙΑ. Και οι μειώσεις είναι μεγαλύτερες για όσους έχουν μικρού ή μεσαίου μεγέθους ακίνητη περιουσία.

Ταυτόχρονα, η κατάργηση του συμπληρωματικού φόρου για τα φυσικά πρόσωπα και η ενσωμάτωσή του στον κύριο φόρο καθιστά πιο δίκαιο τον ΕΝΦΙΑ. Στην ίδια κατεύθυνση κινείται και η μείωση των συντελεστών για τα οικόπεδα που οδηγεί σε περαιτέρω μειώσεις του φόρου.

Ασχέτως συνεπώς του τι λένε κάποιοι από την Αντιπολίτευση η αλήθεια θα φανεί στα εκκαθαριστικά που θα πάρουν οι πολίτες και θα είναι αδιαμφισβήτητη. Οι πολίτες βλέπουν ήδη από το 2019 τη μείωση στα εκκαθαριστικά του ΕΝΦΙΑ. Και θα δουν και νέα μείωση στα φετινά εκκαθαριστικά παρά την αναπροσαρμογή των αντικειμενικών αξιών.

Κυρίες και κύριοι συνάδελφοι, η Κυβέρνηση είναι σταθερά προσανατολισμένη στην ελάφρυνση των πολιτών από τα φορολογικά βάρη που έπνιγαν τα προηγούμενα χρόνια τα οικονομικά των νοικοκυριών, αλλά και τη ρευστότητα των επιχειρήσεων. Εδώ και δυόμισι χρόνια μειώνει σταθερά άμεσους και έμμεσους φόρους. Παράλληλα με τις μειώσεις θεσπίζει διευκολύνσεις, ώστε οι πολίτες να ανταποκρίνονται στις υποχρεώσεις τους χωρίς να εξαντλούν τις οικονομικές τους δυνατότητες. Και βεβαίως με έκτακτα οικονομικά μέτρα κοινωνικού χαρακτήρα ενισχύει τους πιο αδύναμους για να ανταποκριθούν στις ανατιμήσεις που φέρνει η παγκόσμια κρίση. Είναι ουσιαστικές παρεμβάσεις που στηρίζουν τους πολίτες από μια Κυβέρνηση με σχέδιο, με αντανακλαστικά, με αποτέλεσμα.

Συνεχίζουμε να στηρίζουμε τις νομοθετικές πρωτοβουλίες που κάνουν τις δεσμεύσεις πράξεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Καββαδά και για τη συνέπεια στον χρόνο.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Μιλτιάδης Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι της Νέας Δημοκρατίας, ακούτε τι λέτε; Έχετε καταλάβει; Εγώ δεν είμαι σίγουρος ότι έχετε καταλάβει, δεν μπορώ να ερμηνεύσω αλλιώς την τοποθέτηση πριν του συναδέλφου, του κυρίου Αναστασιάδη, με τον οποίο δεν έχω κάτι προσωπικό προφανώς. Όταν, όμως, αναφέρθηκε στη «ΛΑΡΚΟ», αυτό έχετε καταλάβει ότι σήμερα ψηφίζουμε, την εξυγίανση της «ΛΑΡΚΟ»; Έχετε καταλάβει ότι η παράταση που δίνεται στην ειδική εκκαθάριση σκοπό έχει να εξυγιανθεί η «ΛΑΡΚΟ» για να υπάρξει στρατηγικός επενδυτής;

Αν έχετε καταλάβει αυτό ή σας έχουν πληροφορήσει πάρα - πάρα πολύ λάθος στα σημειώματα που σας έχουν στείλει ή έχετε κάποιο πρόβλημα κατανόησης. Δεν ξέρετε τις πληροφορίες, δεν ξέρετε τα δεδομένα και κάτι άλλο έχετε καταλάβει από αυτό που συμβαίνει.

Να τα πάρουμε, λοιπόν, ένα - ένα να δούμε τι ακριβώς συμβαίνει στο θέμα της «ΛΑΡΚΟ». Πριν δύο χρόνια ακριβώς φέρατε πάλι μέσω τροπολογίας σε άσχετο νομοσχέδιο την τροπολογία για τη θέση σε ειδική εκκαθάριση της «ΛΑΡΚΟ». Όποιος καταλάβαινε λίγο νομικά -δεν ήθελε πάρα πολύ και το πρώτο έτος να είχε τελειώσει οποιασδήποτε Νομικής Σχολής- διάβαζε τότε ακριβώς τα αντίθετα από αυτά που έλεγε ο κ. Σταϊκούρας και εδώ, γιατί αυτός ήταν ο εισηγητής, αλλά και στην συνάντηση που έγινε στην Λάρυμνα στις εγκαταστάσεις της «ΛΑΡΚΟ». Έλεγε εδώ πέρα ότι έτσι θα διασφαλιστεί, αυτό που είπε πριν από λίγο και ο αγαπητός συνάδελφος, ο κ. Αναστασιάδης, ότι μέσω της ειδικής εκκαθάρισης θα γλιτώσουμε τη «ΛΑΡΚΟ», θα σώσουμε τις θέσεις εργασίας και απλά θα βρούμε έναν επενδυτή να έρθει. Αυτό μας είπε.

Τι διαβάζαμε, πολύ απλά, γιατί το καταλάβαινε ο κάθε πρωτοετής της Νομικής από το κείμενο που ψηφίσατε τότε της τροπολογίας; Ότι μπαίνει σε ειδική εκκαθάριση, ότι θα δει τι μπορεί να κάνει με τους εργαζόμενους. Δεν υπήρχε καμμία δέσμευση και ότι μόλις τελειώσει η ειδική εκκαθάριση αν δεν έχει βρεθεί αγοραστής, πτωχεύει.

Τι έχει γίνει, λοιπόν, τα δύο χρόνια αυτά; Να δούμε τι έχει γίνει και πριν στο έγκλημα που λέγεται «ΛΑΡΚΟ». Και το έγκλημα έχει ονοματεπώνυμο πλέον, το ξέρουν και οι εργαζόμενοι ακόμα και αυτοί που διορίσατε εσείς, που διόρισε ο κ. Σταϊκούρας. Ακόμα και αυτοί ξέρουν ποιο είναι το ακριβές ονοματεπώνυμο του εγκλήματος «ΛΑΡΚΟ». Και δεν είναι άλλο προφανώς από τις κυβερνήσεις της Νέας Δημοκρατίας.

Να δούμε, λοιπόν, τι έχει γίνει αυτά τα δύο χρόνια. Βάλατε ειδικό εκκαθαριστή, ο οποίος υποτίθεται -και στην απόφαση του δικαστηρίου με την οποία ορίστηκε αυτό έλεγε- ότι σκοπός του είναι να την εξυγιάνει, να δει τα θετικά, να δει τα αρνητικά και να μπορέσει με καλύτερο τίμημα να διαπραγματευθεί με τους ενδιαφερόμενους.

Ακόμα και αυτή η λογική, που ήταν τελείως λάθος, επετεύχθη; Έχουν γίνει οι ενέργειες που έπρεπε για να μπορέσετε να πετύχετε έστω και αυτό που έλεγε η απόφαση;

Πώς να γίνει από τη στιγμή που περιορίσατε τελείως την παραγωγή της εταιρείας; Από τους χίλιους πεντακόσιους που η δυναμικότητα της παραγωγής λειτουργεί εδώ και δύο χρόνια στους τριακόσιους τόνους. Με συγχωρείτε, ξέρετε κάποια επιχείρηση που όταν λειτουργεί στο 20% μπορεί να βγάλει, έστω και να ισοσκελίσει τις δαπάνες της;

Σήμερα, αν μπείτε, αν γκουγκλάρετε τα στοιχεία του Διεθνούς Νομισματικού Ταμείου η τιμή του νικελίου είναι στις 22.675 δολάρια τον τόνο και το 2017 ήταν ακριβώς το μισό 11.500 περίπου. Έχουμε, δηλαδή, διπλασιασμό της αξίας του παραγόμενου υλικού της «ΛΑΡΚΟ» και μέσα στα δύο χρόνια αυτά μείωση στο 20% της παραγωγής. Πολύ ωραία λογική για να αυξήσουμε την αξία της.

Όταν, λοιπόν, ο ΣΥΡΙΖΑ έκανε τη διαπραγμάτευση είδαμε ποια ήταν τα προβλήματα. Το πρώτο πρόβλημα ήταν τα χρέη που είχε φορτώσει -σας τα είπε πριν ο κ. Φάμελλος- με εγκλήματα, τα οποία απλά μπήκαν στο αρχείο όταν παραπέμφθηκε στη δικαιοσύνη λόγω παραγραφής, όχι λόγω έλλειψης στοιχείων, πρώτον της κλειδωμένη τιμής, η οποία δυστυχώς είχε τεράστια ζημιά, είχε γύρω στα 150 εκατομμύρια ζημιά στην εταιρεία.

Ποιος τον είχε διορίσει τότε τον κύριο Θανάσουλα; Ο αγαπητός τις τελευταίες μέρες, διαγραφείς πλέον, κ. Δούκας. Τυχαίο; Ο κ. Δούκας, ο αγαπητός τότε Υφυπουργός είχε διορίσει τον τότε διευθύνοντα σύμβουλο που έκανε ως golden boy, από αυτούς που συνηθίζεται τους άριστους, μια τρομερή κίνηση για την «ΛΑΡΚΟ», η οποία την ζημίωσε μόνο 150 εκατομμύρια.

Είχατε προχωρήσει σε ρύθμιση, όπως κάνουν οι ιδιώτες με την Δημόσια Επιχείρηση Ηλεκτρισμού της τιμής του ρεύματος; Όχι, φυσικά. Γιατί να το κάνετε εσείς τα golden boys; Έπρεπε να έρθει η κυβέρνηση του ΣΥΡΙΖΑ το 2017 να κάνει ένα μακρόχρονο συμβόλαιο, ενώ έχει φορτωθεί όμως η ΔΕΗ 400 εκατομμύρια χρέος της «ΛΑΡΚΟ» και προφανώς δεν μπορεί να βγει η «ΛΑΡΚΟ», να πάει στα 28 ευρώ τη μεγαβατώρα, ενώ τώρα με τον ειδικό εκκαθαριστή, προφανώς και αυτός golden boy θα είναι ο άνθρωπος και άριστος, και με την αύξηση του ηλεκτρικού ρεύματος έχει πάει εννιά φορές πάνω. Όχι μία, δυο, τρεις, εννιά φορές πάνω είναι η τιμή που πληρώνει αυτήν τη στιγμή η «ΛΑΡΚΟ» για το 20% της παραγωγής.

Και τι ανακαλύπτουμε; Ότι πριν από ελάχιστες μέρες καλέσατε τους εργαζόμενους και τους είπατε ότι μέχρι το τέλος του μήνα απολύονται. Κι αυτό είναι σοβαρή εξυγίανση! Γι’ αυτό θέλετε να την παραδώσετε. Χωρίς εργαζομένους δηλαδή πώς θα δουλέψει; Το ρωτάμε για να καταλάβουμε αυτό το τρίμηνο που δίνετε σήμερα, για να τελειώσει υποτίθεται ο διαγωνισμός και να τη δώσετε σε καλύτερη τιμή, γιατί αυτό μας λέτε.

Πώς θα την παραδώσετε χωρίς παραγωγή, με κλειστά τα καμίνια, με κλειστά τα μεταλλεία, με κλειστά τα πάντα; Κοροϊδεύετε και τους ανθρώπους εκεί πέρα και κοροϊδεύετε και όλη την κοινωνία και έρχεστε εδώ και το λέτε από το Βήμα της Βουλής, λες και εμείς είμαστε ιθαγενείς, δεν θα καταλάβουμε, δεν θα διαβάσουμε, δεν θα μιλήσουμε, δεν θα δούμε! Τους ξεσπιτώνετε κιόλας από τα σπίτια που οι ίδιοι πλήρωσαν, πολλοί από τους οποίους έχουν γεννηθεί και έχουν μεγαλώσει εκεί.

Και τι κάνετε στην ουσία; Εγώ μαντεύω κιόλας, κάνω μια μαντεψιά εδώ, από το Βήμα αυτό. Σε δυο τρεις μήνες, όταν τελειώσετε τις διαπραγματεύσεις με έναν από τους πιθανούς επενδυτές –γιατί, από ό,τι έχουμε μάθει, τρεις είναι αυτοί που έχουν ενδιαφερθεί- ως δια μαγείας θα του διαβιβαστούν όλα τα στοιχεία και κυρίως οι εκτάσεις τις οποίες εκμεταλλευόταν η «ΛΑΡΚΟ».

Εγώ κάνω και μια μαντεψιά ότι θα γίνουν και εγκαταστάσεις παραγωγής ενέργειας εκεί πέρα. Μαντεψιά είναι. Μπορεί να είμαι άδικος, μπορεί να είμαι πονηρός. Δεν ξέρω τι είδους ενέργεια θα είναι. Μπορεί να είναι υγροποιημένου αερίου, μπορεί να είναι ανανεώσιμων πηγών ενέργειας. Δεν ξέρω τι μπορεί να είναι. Τυχαία το λέω, κάνω κάποιες κακόβουλες μαντεψιές.

Και φυσικά θα τους δώσετε όλο τον ορυκτό πλούτο, το κοβάλτιο, παραδείγματος χάριν, για το οποίο δεν ενδιαφερθήκατε, του οποίου φαίνεται ότι τα επόμενα χρόνια, με τις εκτιμήσεις της Ευρωπαϊκής Επιτροπής, θα διπλασιαστεί και θα τριπλασιαστεί η τιμή του μέχρι το 2030, γιατί είναι πολύ ενδιαφέρον. Είναι απαραίτητο συστατικό για τις μπαταρίες. Όπως βλέπετε με την ηλεκτροκίνηση, εκεί πάει πλέον η οικονομία.

Θα του δώσουμε ένα χρυσωρυχείο, όχι απλά χωρίς να καταβάλει τίποτα. Τις όποιες επενδύσεις χρειαστεί να κάνει μπορεί να τις βάλετε και στο Ταμείο Ανάκαμψης, να μην πληρώνει ο άνθρωπος, μην χρειαστεί και χρεωθεί, έστω για όποια επένδυση πρέπει να κάνει, γιατί κάποια επένδυση πρέπει να γίνει εκεί.

Δυστυχώς αυτοί είστε. Επί πατέρα Μητσοτάκη η Εύβοια έζησε μια απόλυτη αποβιομηχανοποίηση και μια ολόκληρη περιοχή στη βόρεια Εύβοια, στο Μαντούδι μαράζωσε. Έπρεπε να έρθει ο γιος για να την αποτελειώσει, για να μείνουν κι άλλες χιλιάδες εργαζόμενοι άνεργοι στη Φθιώτιδα, στη Βοιωτία, στην Εύβοια, στην Κοζάνη και στην Καστοριά. Κι αυτό εσείς το αποκαλείτε «ανάπτυξη».

Ο μόνος δρόμος -και πλέον τουλάχιστον οι άνθρωποι εκεί το έχουν καταλάβει- είναι να φύγετε και να μην ξανάρθετε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Σπανάκης. Στη συνέχεια θα μιλήσει ο κ. Παφίλης.

Κύριε Σπανάκη, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ήθελα να ξεκινήσω την τοποθέτησή μου αλλιώς, αλλά με αυτά που ακούω, θα μου επιτρέψετε να κάνω κάποιες επισημάνσεις- παρατηρήσεις.

Τι φέρνουμε σήμερα; Φέρνουμε συγκεκριμένες ρυθμίσεις με θετικό πρόσημο όλες, μία προς μία. Αν θέλετε, να τις αναλύσουμε, διότι, κυρίες και κύριοι συνάδελφοι, οι φοροελαφρύνσεις, οι διευκολύνσεις, οι ευκαιρίες είναι στο DNA της πολιτικής μας. Αυτό είναι!

Άκουσα τον προηγούμενο ομιλητή να κινδυνολογεί και να μιλάει σε χιλιάδες εργαζόμενους και οικογένειες και να τους φέρνει φόβο. Γιατί εκεί επενδύετε, στον φόβο διότι στερείστε πολιτικού λόγου.

Τι φέρνουμε σήμερα με αυτές τις διατάξεις; Φέρνουμε συγκεκριμένες ελαφρύνσεις τις οποίες θα τις πούμε στην πορεία, αλλά μιας και αναφέρθηκε ο προηγούμενος συνάδελφος στη ΛΑΡΚΟ, θέλω να πω μια κουβέντα. Τολμάτε και μιλάτε εσείς στην Αίθουσα αυτή για τη «ΛΑΡΚΟ»; Τολμάτε;

Εάν θέλετε λοιπόν, να πάμε σε ανοιχτό διάλογο για τη «ΛΑΡΚΟ», με τη συμμετοχή όλων των πολιτικών κομμάτων, γιατί εμείς τι κάνουμε σήμερα με τη ρύθμιση αυτή; Παρατείνουμε κατά τρεις μήνες τη διάρκεια της ειδικής διαχείρισης της «ΛΑΡΚΟ». Γιατί; Γιατί δεν έχει ολοκληρωθεί από το ΤΑΙΠΕΔ η διαγωνιστική διαδικασία για τη διάθεση των μεταλλείων, μέσω της οποίας θα γίνει η ανάληψη και η συνέχιση της δραστηριότητας από ιδιώτη επενδυτή. Άρα, λοιπόν εμείς τι θέλουμε; Να συνεχιστεί αυτή η λειτουργία, να μην ξεσπιτωθούν, να μην μπουν στην ανεργία οι εργαζόμενοι.

Ελάτε να μας πείτε λοιπόν εσείς, κυρίες και κύριοι του ΣΥΡΙΖΑ, τι κάνατε πέντε ολόκληρα χρόνια που σήμερα βλέπετε φαντάσματα; Διότι χωρίς την προτεινόμενη παράταση, δυνάμει των προβλέψεων του ν.4664, ο ειδικός διαχειριστής πρέπει να υποβάλει αίτηση πτώχευσης της επιχείρησης, προοπτική η οποία δεν είναι επιθυμητή. Δεν εντάσσεται στη στρατηγική της Κυβέρνησης για το μέλλον της εταιρείας.

Επιπρόσθετα είναι προφανές ότι χωρίς τη νέα παράταση, δεν είναι εφικτή και η διενέργεια της β΄ φάσης της διαγωνιστικής διαδικασίας για την υποβολή δεσμευτικών προσφορών. Αυτή είναι η αλήθεια για την «ΛΑΡΚΟ» και σταματήστε να βάζετε λάσπη στον ανεμιστήρα και να λέτε ό,τι θέλετε στην Αίθουσα αυτή, αλλά όχι μόνο εδώ και στα κανάλια.

Σας προκαλώ και σας προσκαλώ σε έναν ανοιχτό διάλογο για το μέλλον της «ΛΑΡΚΟ». Γιατί δεν μπορείτε να παίζετε με το μέλλον των εργαζομένων. Σταματήστε επιτέλους αυτή την κινδυνολογία.

Στόχος των ρυθμίσεων είναι η οικονομική ενίσχυση συγκεκριμένων επαγγελματικών ομάδων μέσω φορολογικής ελάφρυνσης, η αναγνώριση, η επιβράβευση, η ανταπόδοση της προσφοράς τους στο κοινωνικό σύνολο. Σήμερα έρχονται και συγκεκριμένες ρυθμίσεις μέσω των τροπολογιών. Ακούσαμε και τους αρμόδιους Υπουργούς να τις υποστηρίζουν.

Όμως επιτρέψτε μου να σταθώ στο άρθρο 1 του σχεδίου νόμου, που φέρνει απαλλαγές από το φόρο, τόσο του επιδόματος επικίνδυνης εργασίας κατά 65% για την πτητική αποζημίωση στην Υπηρεσία Πολιτικής Αεροπορίας και την Πολιτική Αεροπορία και κατά 100% σε εκείνους που εκτελούν διατεταγμένη υπηρεσία στις Ένοπλες Δυνάμεις, την Ελληνική Αστυνομία, το Λιμενικό, το Πυροσβεστικό Σώμα, καθώς και σε ιατρικό και νοσηλευτικό προσωπικό του ΕΚΑΒ που εκτελεί διατεταγμένη υπηρεσία με πτητικά μέσα.

Επίσης, έρχονται συγκεκριμένες διατάξεις που αφορούν παρατάσεις προθεσμιών. Είναι απλά θέματα της καθημερινότητας, τα οποία η Κυβέρνηση της Νέας Δημοκρατίας αφουγκράζεται. Διότι ποια είναι η μεγάλη εικόνα; Η μεγάλη εικόνα είναι ότι εμείς θέλουμε να διευκολύνουμε τον πολίτη. Ξέρουμε τι γίνεται.

Εν πάση περιπτώσει, σήμερα διάβαζα σε μια φιλοαριστερή εφημερίδα, κύριε Υπουργέ -είναι αρμοδιότητά σας- που έλεγε: «Μειώστε τώρα τον ειδικό φόρο κατανάλωσης». Και το λένε ποιοι; Αυτοί σε σας -προσέξτε!- όταν αυτοί σε περίοδο ύφεσης, έφεραν αύξηση των έμμεσων φόρων, αύξηση του ΦΠΑ. Τα λέγατε τότε εσείς εδώ ως απλός Βουλευτής. Και τώρα έρχεται και το έχει πρωτοσέλιδο σήμερα φιλοαριστερή εφημερίδα και λέει: «Μειώστε τον ειδικό φόρο κατανάλωσης»!

Και ερωτώ: Το λέτε εσείς σε εμάς –προσέξτε!- που στη δική μας ατζέντα είναι πρώτη προτεραιότητα η μείωση τόσο της έμμεσης όσο και της άμεσης φορολογίας και το έχουμε δείξει στην πράξη; Και το λέτε εσείς σε εμάς; Δηλαδή μας κοροϊδεύετε εδώ μέσα, στο Κοινοβούλιο;

Κυρίες και κύριοι του ΣΥΡΙΖΑ, επιτέλους σοβαρευτείτε! Επιτέλους πείτε στον ελληνικό λαό τι θέλετε και σταματήστε να δημιουργείτε φόβο και κίνδυνο. Διότι η δική μας φορολογική πολιτική είναι ξεκάθαρη και μιλάει για μειώσεις σε κάθε επίπεδο. Έτσι δείξαμε και πριν από λίγα εικοσιτετράωρα με τη μείωση του ΕΝΦΙΑ. Ενώ έχουμε αύξηση αντικειμενικών αξιών, πάμε σε μείωση του ΕΝΦΙΑ, κάτι το οποίο δεν γινόταν επί κυβερνήσεων ΣΥΡΙΖΑ.

Άρθρο 2 του σημερινού νομοσχεδίου. Παρατάσεις έως 28 Φεβρουαρίου αντί 31 Ιανουαρίου για την καταβολή πρώτης δόσης ρύθμισης οφειλών δόσεων για φυσικά και νομικά πρόσωπα. Διαφωνείτε με αυτή τη ρύθμιση; Δεν φαντάζομαι, κύριε Αλεξιάδη. Ξέρετε φορολογικά στο ΣΥΡΙΖΑ όσο κανείς άλλος.

Άρθρο 3. Ρύθμιση οφειλών για αναδρομικά ποσά συνταξιούχων δύο έως σαράντα οκτώ δόσεις. Προσέξτε. Να θυμίσω σε όσους μας ακούνε και όσους είναι στην Αίθουσα αυτή ότι για -προσέξτε- πενήντα ολόκληρους μήνες δεν είχαν οι οφειλέτες καμμία δυνατότητα ρύθμισης οφειλής. Κι έρχεστε τώρα μέσα στην Αίθουσα αυτή και λέτε ότι έχουμε εκτόξευση του ιδιωτικού χρέους!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ, λοιπόν, κύριε Υπουργέ, θα καταθέσω επίκαιρη ερώτηση για να δούμε τι ευκαιρίες και τι δυνατότητες δίνει η Κυβέρνηση της Νέας Δημοκρατίας στους οφειλέτες, είτε είναι μικροί, είτε είναι μεσαίοι, είτε είναι μεγάλοι, να δούμε την πορεία του ιδιωτικού χρέους και να δούμε την πορεία και την αυξητική τάση του ιδιωτικού χρέους επί ημερών ΣΥΡΙΖΑ και τι δυνατότητες έδινε ο ΣΥΡΙΖΑ στους οφειλέτες, που επί πενήντα ολόκληρους μήνες δεν έδινε τη δυνατότητα καμμίας ρύθμισης οφειλών, με αποτέλεσμα να έχουμε εκτόξευση του ιδιωτικού χρέους.

Κύριε Πρόεδρε, θα χρειαστώ ένα λεπτό, αν έχετε την καλοσύνη.

Άρθρο 4. Παράταση έως 31 Μαρτίου για μεταβιβάσεις ακινήτων για ιδιοκτήτες που έχουν υποβάλει δηλώσεις φόρου εισοδήματος, γονικών παροχών και δωρεών έως 31-12-2021, λόγω μεγάλου όγκου υποθέσεων.

Άρα, λοιπόν, εμείς καταλαβαίνουμε τι γίνεται στις εφορίες, καταλαβαίνουμε τι γίνεται στα συμβολαιογραφεία, καταλαβαίνουμε τι γίνεται στα κτηματολογικά γραφεία κι ερχόμαστε και λέμε ότι δίνουμε αυτή τη δυνατότητα. Προσέξτε ποια είναι η μεγάλη εικόνα. Είπαμε στον παππού, είπαμε στον πατέρα μεταβίβασε το ακίνητο στο παιδί σου, γιατί εμείς στηρίζουμε την ελληνική οικογένεια και είναι αφορολόγητο. Αυτή τη μεγάλη εικόνα εσείς τι διαγράφετε; Την κάνατε πράξη εσείς όταν ήσασταν κυβέρνηση; Πού στηρίξατε την ελληνική οικογένεια όταν ήσασταν κυβέρνηση; Ελάτε να μας πείτε.

Και για να μην ξοδεύω τον χρόνο, κύριε Πρόεδρε, -κι ευχαριστώ για την ανοχή σας- να πω ότι φέρνουμε τροπολογία όπου οι ενισχύσεις είναι αφορολόγητες, ανεκχώρητες και ακατάσχετες για συγκεκριμένες κατηγορίες επαγγελματιών. Και πολύ χαίρομαι γιατί σήμερα ο κύριος Υπουργός ανακοίνωσε ότι σε αυτό το πλαίσιο, πέρα από τις επιχειρήσεις ψυχαγωγίας, από τις επιχειρήσεις κέτερινγκ, εκθέσεων, εκδηλώσεων, τροφοδοσίας εκδηλώσεων, παροχής υπηρεσιών γυμναστηρίου, σχολών χορού, εντάσσει και τους παιδότοπους, κάτι το οποίο είναι πολύ σημαντικό.

Πολύ σημαντική είναι επίσης και η ρύθμιση για τις παρατάσεις για τη χρήση βεβαίωσης μηχανικού κι έρχεται πραγματικά και αυτό δίνει μια ανάσα.

Επίσης, πολύ σημαντικές είναι και οι ρυθμίσεις για το Πολεμικό Ναυτικό μας, για τα ΤΠΚ και τα υποβρύχια που έρχονται στο άρθρο 2 και άρθρο 3 της τροπολογίας.

Κλείνοντας, κύριε Πρόεδρε, να πω ότι είναι πραγματικά πολύ σημαντική και η ρύθμιση για την παράταση έως 28 Φεβρουαρίου του «πόθεν έσχες». Η παράταση είναι απλά ένα διαδικαστικό κομμάτι. Η ουσία όταν είναι να ελεγχθεί ένα «πόθεν έσχες» είναι κάτι διαφορετικό. Η παράταση, όπως το ερμηνεύσατε προηγουμένως, είναι πολύ σημαντική και αφορά χιλιάδες υπόχρεους σε υποβολή δήλωσης «πόθεν έσχες».

Κλείνοντας, θεωρώ ότι αυτές οι διατάξεις πρέπει να υπερψηφιστούν. Και πρέπει να υπερψηφιστούν γιατί έχουν συγκεκριμένη αιτιολόγηση. Δεν είναι αόριστες διατάξεις. Διευκολύνουν. Δημιουργούν φοροελαφρύνσεις. Δημιουργούν αν θέλετε μια εικόνα ότι εμείς σεβόμαστε και στηρίζουμε τη μικρομεσαία επιχείρηση. Δίνουμε αυτή τη στιγμή και σε ανθρώπους που δίνουν στα πτητικά μέσα έναν μεγάλο αγώνα, είτε έχουν διατεταγμένη υπηρεσία είτε όχι. Και λέμε ότι το επίδομά σου είναι αφορολόγητο. Διότι αυτή είναι η λογική μας.

Είναι μια απλή λογική διότι εμείς έχουμε μάθει να μιλάμε απλά στον Έλληνα πολίτη κι έτσι θα συνεχίσουμε. Διότι όσο και να θέλετε να δημιουργήσετε ένα κλίμα εκλογολογίας, αυτό είναι λάθος και είναι καταστροφικό. Διότι η εκλογολογία κάνει κακό στην οικονομία κι εμάς μας νοιάζει μαζί με την πανδημία να αντιμετωπίσουμε και τα οικονομικά προβλήματα τα οποία δημιουργούνται σε κάθε νοικοκυριό. Και θα τα αντιμετωπίσουμε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΒΑΣΙΛΕΙΟΣ- ΠΕΤΡΟΣ ΣΠΑΝΑΚΗΣ:** Ολοκληρώνω.

Σήμερα ανακοινώθηκε από τον Υπουργό η στήριξη των νοικοκυριών και των επιχειρήσεων για το ρεύμα και το φυσικό αέριο. Διότι σε αυτή τη λογική εμείς θα συνεχίσουμε και πρέπει επιτέλους κάποιοι να σταματήσουν να κινδυνολογούν, διότι δεν κάνουν καλό στην οικονομία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του Κομμουνιστικού Κόμματος Ελλάδας κ. Αθανάσιος Παφίλης και στη συνέχεια ο κ. Γιάννης Λοβέρδος.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κύριοι της Κυβέρνησης, φέρνετε ένα άρθρο για να επεκτείνετε τον χρόνο του ειδικού διαχειριστή. Σας πληροφορούμε, για να το ξέρετε καλά και να μην λέτε ανακριβή πράγματα, ότι οι εργαζόμενοι τον έχουν απολύσει συμβολικά και καλά κάνουν. Έκαναν παράσταση ομόφωνη όλων των σωματείων και τον απέλυσαν συμβολικά. Γιατί; Γιατί αυτό που κάνει ο εκκαθαριστής είναι εκκαθάριση των εργαζομένων. Στέλνει, δηλαδή, χίλιους διακόσιους ανθρώπους στην ανεργία, ξεσπιτώνει τριακόσιους ανθρώπους για να "αναζωογονηθεί" και να "διασωθεί" η «ΛΑΡΚΟ».

Κύριε Σπανάκη, όποτε θέλετε να κάνουμε τον διάλογο. Τον κάνουμε πάρα πολλά χρόνια, από τη δεκαετία του 1980, αυτόν τον διάλογο. Απλά ο διάλογος ο δικός μας έχει να κάνει με αυτό που πιστεύουν και οι εργαζόμενοι και ο διάλογος ο δικός σας έχει να κάνει με τα μονοπωλιακά συμφέροντα. Θέλετε να παραδώσετε έναν γίγαντα της βιομηχανίας, τη «ναυαρχίδα», όπως λέγανε όλοι, της βιομηχανίας στην Ελλάδα, τη «ΛΑΡΚΟ».

Έρχεστε, λοιπόν, και ετοιμάζεστε να ολοκληρώσετε τώρα το έγκλημα κατά της «ΛΑΡΚΟ». Θα το πω λίγο μακάβρια. Όλοι σας, Νέα Δημοκρατία, ΠΑΣΟΚ, ΣΥΡΙΖΑ, σκάψατε τον λάκκο και τώρα έρχεται η Νέα Δημοκρατία να βάλει το φέρετρο στους εργαζόμενους και να παραδώσει μία βιομηχανία τεράστιας αξίας και δυνατότητας στα μεγάλα μονοπωλιακά συμφέροντα. Και σε αυτό συμφωνείτε όλοι. Και οι τρεις! Τι είπε η κ. Γιαννακοπούλου. «Είμαστε υπέρ του στρατηγικού επενδυτή». Τι λέει ο ΣΥΡΙΖΑ; «Είμαστε υπέρ του στρατηγικού επενδυτή». Και τι βάζετε σαν κερασάκι στην τούρτα; «Να διασφαλιστούν οι θέσεις των εργαζομένων». Μα, καλά, μας δουλεύετε; Σε ποιους μιλάτε; Σε ηλίθιους; Θα έρθει κανένας επενδυτής, τα κοράκια, και θα δεχθεί τέτοιους όρους. Πείτε μας έναν!

Γιατί, το κάνατε στην «COSCO», εσείς του ΣΥΡΙΖΑ; Τι κάνατε; Δώσατε στην «COSCO» το λιμάνι του Πειραιά. Τι διασφαλίσατε; Διασφαλίσατε συλλογικές συμβάσεις των εργαζομένων; Όχι! Γιατί οι όροι για να επενδύσουν και να κερδοσκοπήσουν οι μεγάλοι μονοπωλιακοί όμιλοι είναι να απαλλαχθούν από τα «προνόμια» -θα πω παρακάτω- των εργαζομένων για να μπορέσουν να πάρουν «φτηνό κρέας». Όπως έκανε και η «COSCO» στον Πειραιά με 5 και 6 κατοστάρικα, με απομονωμένους τους εργαζόμενους, να μην τολμάνε ούτε να γραφτούν στο σωματείο.

Αυτή τη σύμβαση υπογράψατε -για σας θα τα πω μετά- με έναν κυνισμό απίστευτο. Ποιοι είστε εσείς εδώ που θα διώξετε χίλιους διακόσιους ανθρώπους, τρίτη γενιά κοντεύει, που έχουν δώσει τα νιάτα τους, τη ζωή τους μέσα σ’ αυτή την επιχείρηση, που έχουν κάνει πατέντες διεθνώς αναγνωρισμένες, που έχουν κρατήσει όρθια τη «ΛΑΡΚΟ», παρά τα όσα εξυφαίνατε όλα αυτά τα χρόνια προς αυτή την κατεύθυνση;

Είναι κυνισμός στυγνός! Και να ξέρετε θα το πληρώσετε πολύ ακριβά. Δεν είναι μόνο ιστορία της «ΛΑΡΚΟ» που σημάδεψε το εργατικό κίνημα στην Ελλάδα το 1977. Δεν είναι μόνο ιστορία. Είναι και το σήμερα. Συσπειρωμένοι όλοι, από όλες τις παρατάξεις, απαντάνε «όχι, δεν δεχόμαστε τίποτα». Το απορρίπτουν ομόφωνα!

Κύριε Κεφαλογιάννη, αυτό που μας λέγατε για την τοπική κοινωνία από πού το βρήκατε; Από το Μαξίμου; Από πού; Από τις οργανώσεις της Νέας Δημοκρατίας; Πηγαίντε να τους βρείτε. Άμα έχετε κότσια, πάτε μια περιοδεία τώρα. Τώρα να πάτε, όμως, στη Λάρυμνα, στο Μαρτίνο, στη Μαλεσίνα, στο Κόκκινο, στον Αϊ-Γιάννη. Να πάτε τώρα, αύριο το πρωί. Άμα έχετε κότσια, πηγαίνετε να τους εξηγήσετε το σχέδιό σας.

Οι "ντομάτες" μάλλον θα είναι πολύ ελαφριά απάντηση. Κι εννοώ τις πολιτικές. Δεν παροτρύνουμε τέτοια επεισόδια. Τα απορρίπτουμε ομόφωνα.

Υπάρχει μια συγκλονιστική ανακοίνωση. Τι λένε, κυρίες και κύριοι της Κυβέρνησης; Το διαβάζω επί λέξει και το καταθέτω στα Πρακτικά για ιστορικούς λόγους. Είναι ανακοίνωση των σωματείων όλων -που δεν έχει πλειοψηφία το ΚΚΕ- και είναι ομόφωνη.

Λένε: «Θα παραμείνουμε στα πόστα μας. Απορρίπτουμε ομόφωνα την πρόταση της Κυβέρνησης. Θα παραμείνουμε στα πόστα μας και θα συνεχίσουμε να κάνουμε αυτό που ξέρουμε καλά, το χώμα ατσάλι. Δεν θα μας κουνήσει κανένας».

Το καταθέτω για τα Πρακτικά.

(Στο σημείο αυτό ο Βουλευτής κ. Αθανάσιος Παφίλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι συγκλονιστική αυτή η απάντηση των εργατών. Εκφράζει τη συντριπτική πλειοψηφία, ανεξάρτητα προσωρινής ή όχι πολιτικής τοποθέτησης. Λένε «θα συνεχίσουμε». Τι θα τους κάνετε; Θα πάτε να τους βγάλετε; Θα πάτε τα ΜΑΤ; Τον στρατό; Τι θα κάνετε;

Και μιας και μιλάμε γι’ αυτό το ατσάλι, κυρίες και κύριοι, -εδώ μέσα χαρτογιακάδες οι περισσότεροι τουλάχιστον- αυτό το ατσάλι που βγαίνει έχει και σφραγίδα. Αυτό που έφερε δισεκατομμύρια και τρισεκατομμύρια στην Ελλάδα όλα αυτά τα χρόνια τρέχει και μια σφραγίδα. Ξέρετε ποια είναι η σφραγίδα; Είναι το αίμα ογδόντα ανθρώπων που δολοφονήθηκαν σε εργατικά ατυχήματα και δεν σκοτώθηκαν. Έχει τη σφραγίδα εκατοντάδων οι οποίοι σακατεύτηκαν όλα αυτά τα χρόνια για να βγει ο μαύρος χρυσός, όπως λέγεται το νικέλιο. Έχει τη σφραγίδα εκατοντάδων ανθρώπων που πέθαναν σε νεότατες ηλικίες από επαγγελματικές ασθένειες.

Αυτούς, λοιπόν, φτύνετε στα μούτρα, που έδωσαν εκεί μέσα όλη τους τη ζωή. Και σε αυτούς τι λέτε; Αύριο το πρωί, δρόμο! Θα φύγετε από τη δουλειά εσείς που κρατήσατε όρθιο αυτό το εργοστάσιο με θυσίες ατομικές, οικογενειακές, με αγώνες, κόντρα σε ένα πανίσχυρο κράτος! Τους στέλνετε στην ανεργία. Και τι τους τάζετε; Στα αλήθεια, δεν ντρέπεστε λίγο; Σε ποιους μιλάτε; Ούτε σε ιθαγενείς δεν θα τα λέγατε και δεν τους προσβάλλω. Τους λέτε ότι θα τους βάλετε να κάνουν τι; Όπως λέγανε στον «Σκαλιστήρη» παλιά; Να γίνουν κομμωτές; Έχετε δει τα χέρια τους; Μπορούν να κουρέψουν; Και τώρα τους λέτε για κοινωφελή εργασία με 500 ευρώ τον μήνα και όχι αυτά που παίρνουν σήμερα, που δεν είναι και υπερβολικά. Τι τους λέτε στο μεταβατικό πρόγραμμα δηλαδή;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο χρόνο, κύριε Πρόεδρε, γιατί είμαι φορτισμένος επειδή έχω προσωπική εμπειρία χρόνων -και όχι μόνο εγώ αλλά όλο το ΚΚΕ.

Τι τους λέτε αλήθεια τώρα και τι ετοιμάζετε; Ετοιμάζετε να βολέψετε κάποιους δικούς σας με τη νέα εταιρεία για να εξασφαλίσετε την πελατεία; Δεν τα δέχονται, γιατί είναι περήφανοι. Γιατί ξέρουν ότι χωρίς αυτούς γρανάζι δεν γυρνά. «Εργάτη μπορείς χωρίς τα αφεντικά», αυτό λένε. Ξέρουν ότι η παραγωγική δύναμη δεν είναι καπιταλιστές, δεν ήταν ο Μποδοσάκης, δεν ήταν η κρατική «ΛΑΡΚΟ» που τη σακάτεψαν όλες οι κυβερνήσεις, αλλά είναι οι ίδιοι που την κράτησαν ακόμα όρθια.

Και για ποια εταιρεία μιλάμε; Εσείς οι φωστήρες που ξεχνάτε να μελετάτε, ξέρετε ότι είναι μία από τις τρεις μεγαλύτερες της Ευρώπης; Ναι ή όχι, κύριε Βεσυρόπουλε; Ναι. Είναι μία από τις πέντε παγκοσμίως. Είναι η μοναδική εταιρεία στην Ευρώπη που έχει νικελιούχα μέταλλα, τα οποία περιέχουν κοβάλτιο και το κοβάλτιο είναι η πρώτη ύλη για την κατασκευή ηλεκτρικών μπαταριών για την ηλεκτροκίνηση, για την πράσινη ανάπτυξη που κόπτεστε. Εδώ είναι ο μεγάλος «μεζές». Και γι’ αυτό ηλίθιοι είναι μονοπωλιακοί όμιλοι που θα πάρουν τη «ΛΑΡΚΟ» χρεοκοπημένη, που όπως λέτε είναι κατεστραμμένη; Καθόλου, πανέξυπνοι είναι! Απλά τη θέλουν καθαρισμένη και από τους εργάτες και από άλλες υποχρεώσεις.

Αλήθεια, γιατί τόσα χρόνια δεν τακτοποιούσατε όλοι σας τα κτήρια και τώρα φέρνετε τροπολογία; Λέτε ότι έχει την επιβάρυνση. Σιγά τα ωά! Γιατί δεν το κάνατε τόσα χρόνια; Δεν το ξέρατε; Όχι, αλλά γιατί θέλετε να ακολουθήσει αυτή την πορεία.

Αυτή, λοιπόν, η «ΛΑΡΚΟ», κυρίες και κύριοι, -και τα λέω για τον ελληνικό λαό- με όλα τα προβλήματα που της φορτώσατε εσείς γιατί ποτέ δεν ακούσατε τις προτάσεις των εργαζομένων, έχει όλους τους πελάτες σε παγκόσμιο επίπεδο του ανοξείδωτου χάλυβα και έχει τεράστιες δυνατότητες. Θα τις πω στο τέλος.

Έχουν βγει στα κεραμίδια το ΠΑΣΟΚ και ο ΣΥΡΙΖΑ και εμείς αναρωτιόμαστε: Όταν το 2019 ο Υπουργός Οικονομικών, δεν έχει σημασία το πρόσωπο, αλλά η πολιτική -ήταν ο κ. Τσακαλώτος, αλλά θα μπορούσε να είναι ο κ. Παπαγεωργόπουλος, παραδείγματος χάριν- διαβεβαίωσε και υπέγραψε στην Ευρωπαϊκή Ένωση ότι θα κάνει ιδιωτικοποίηση της «ΛΑΡΚΟ». Τι είπε ο κ. Σταθάκης; «Καμμία μορφή δεν αποκλείεται». Επομένως σήμερα γιατί φωνάζετε αλήθεια; Φωνάζετε ότι παραδίδει η Νέα Δημοκρατία στρατηγικούς τομείς στους ιδιώτες μετά από δεκατέσσερα αεροδρόμια που ιδιωτικοποιήσατε, μετά από τα λιμάνια που ιδιωτικοποιήσατε, μετά από το λιμάνι του Πειραιά με την «COSCO», τη Θεσσαλονίκη και τα λοιπά, μετά την «ΤΡΑΙΝΟΣΕ» που ιδιωτικοποιήσατε;

Φωνάζει το ΠΑΣΟΚ τώρα; Αλλά εδώ είδατε ότι έπεσαν οι μάσκες. Η κ. Γιαννακοπούλου είπε: «στρατηγικός επενδυτής», δηλαδή την ιδιωτικοποίηση. Ταυτόχρονα το ίδιο λέτε και οι δυο σας. Η Νέα Δημοκρατία είναι κυνική και προχωρά χωρίς υποχωρήσεις, αλλά τέτοια υποκρισία; Στηρίζετε τα αιτήματα των εργαζομένων; Τι λένε οι εργαζόμενοι; Μιλάνε για στρατηγικό επενδυτή; Όχι. Λένε ότι η «ΛΑΡΚΟ» μπορεί να ζήσει να αναπτυχθεί και να πάει στα ύψη, αλλά χρειάζονται ορισμένα πράγματα.

Και μιας και μιλάμε για το ΠΑΣΟΚ, αμνησία δεν έχουμε σ’ αυτόν τον τόπο. Εσείς, κυρία Αντωνίου, μπορεί να είστε μικρή και να μη θυμάστε, αλλά εμείς θυμόμαστε και άμεσα ότι η «ΛΑΡΚΟ» και η πορεία της κρίθηκε το 1986. Πεντακόσιες απολύσεις έκανε η κυβέρνηση του ΠΑΣΟΚ. Δεύτερον -και σημαντικότερο: Είχε κάνει πρόσκληση ενδιαφέροντος για να γίνει το εργοστάσιο του ανοξείδωτου χάλυβα που ήταν η λύση για εκείνη την περίοδο, γιατί η υπεραξία του νικελίου είναι στον ανοξείδωτο χάλυβα. Ήρθαν πέντε προτάσεις και τις απέρριψε όλες ή μάλλον έκανε ότι δεν τις άκουσε. Γιατί; Γιατί η «THYSSENKRUPP», η «LE NICKEL» και άλλες εταιρείες που ήταν πελάτες κατάλαβαν ότι αν γίνει ανοξείδωτος χάλυβας στην Ελλάδα θα χάσουν τα υπερκέρδη τους, με κρατική «ΛΑΡΚΟ» με όλα αυτά τα αρνητικά…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, περιμένετε γιατί πρέπει να πούμε και μερικά πράγματα.

Τι λέτε σήμερα; Εσείς λέτε «στρατηγικός επενδυτής». Μπορεί να διαφωνείτε με τον τρόπο. Τα είπα πριν. Λες και ως στρατηγικός επενδυτής θα έρθει να πάρει όλους τους εργαζόμενους και να δεχτεί αυτά τα οποία λέτε και κοροϊδεύετε τον κόσμο.

Τι λέει ο ΣΥΡΙΖΑ; «Βιώσιμη λύση». Δεν άκουσα κουβέντα από όλους σας. Βιώσιμη λύση, δηλαδή τι; Λέει: Έναν στρατηγικό σχεδιασμό με μέλλον, προοπτική και λοιπά καλά. Τώρα πλάκα κάνουμε; Τι μας λέτε τώρα; Σε ιδιώτες θα πάει και η ιδιωτικοποίηση έχει πολύ συγκεκριμένους όρους. Και μην γκρινιάζετε, κύριε Χατζηγιαννάκη, γιατί βεβαίως και θα τη βάλουν στο Ταμείο Ανάκαμψης. Γιατί να μην τη βάλουν; Γιατί η Ευρωπαϊκή Ένωση μπορεί να κοπανάει πρόστιμα σε κρατικές επιχειρήσεις -δεν έχω ώρα να τα αναλύσω τώρα, μπορώ να μιλάω ώρες για τη «ΛΑΡΚΟ»-, αλλά ταυτόχρονα δίνει στους ιδιώτες δισεκατομμύρια. Γιατί αυτά δεν τα δίνετε στη «ΛΑΡΚΟ»; Γιατί δεν δίνετε σ’ αυτή τη «ΛΑΡΚΟ» που υπάρχει παρ’ ότι εμείς έχουμε άλλη σκέψη.

**ΠΡΟΕΔΡΕΥΩΝ (Αθανάσιος Μπούρας):** Κλείστε, όμως, κύριε Παφίλη. Θα τα πει και ο κ. Καραθανασόπουλος ως Κοινοβουλευτικός Εκπρόσωπος.

**ΑΘΑΝΑΣΙΟΣ ΠΑΦΙΛΗΣ:** Δεν πειράζει, κύριε Πρόεδρε. Εμείς οι Ρουμελιώτες έχουμε λίγο επιθετικό λόγο.

Κύριε Κεφαλογιάννη, για να δούμε τι μας είπατε. Ταμείο μηδενικό, 500.000.000, όχι ανταγωνιστική, δεν έγιναν επενδύσεις και εκσυγχρονισμός κ.λπ.. Αυτά δεν είπατε;

Καθρέφτες έχετε; Αγοράστε, φθηνοί είναι και εσείς και το ΠΑΣΟΚ και ο ΣΥΡΙΖΑ. Πάρτε έναν καθρέφτη! Ποιος κυβερνούσε την Ελλάδα; Εσείς και το ΠΑΣΟΚ και ο ΣΥΡΙΖΑ δεν κυβερνούσατε; Εμείς κυβερνούσαμε; Ποιος τα έκανε όλα αυτά; Ποιος έκλεισε τα αυτιά του σε όλες τις προτάσεις των εργαζομένων; Όλοι σας. Άρα μη μιλάτε για ευθύνες για το κατάντημα της «ΛΑΡΚΟ», που παρ’ όλα αυτά την κράτησαν όρθια οι εργαζόμενοι.

Λέμε: πάρτε τα όλα πίσω. Δεν θα ξεμπλέξετε καλά. Δεν έχετε συναίσθηση τι συμβαίνει στην περιοχή όχι μόνο της Φθιώτιδας αλλά και της Εύβοιας και της Βοιωτίας και της Μακεδονίας. Δεν έχετε αίσθηση της πραγματικότητας. Θα βρεθείτε μπροστά σε καταστάσεις που δεν θα τις ελέγξετε. Δεν παραδίνονται οι εργαζόμενοι της «ΛΑΡΚΟ» και η περιοχή. Δεν παραδίνονται γιατί έχουν πλούσια εμπειρία, γιατί έχουν πλούσιες παρακαταθήκες. Πάρτε τα λοιπόν όλα πίσω. Και σταματήστε τώρα και αφήστε τα κόλπα και τα υπόγεια παιχνίδια! Σας λέμε ότι η «ΛΑΡΚΟ» αποτέλεσε το ναρκοπέδιο πολλών κυβερνήσεων. Θυμηθείτε το.

Τι λένε οι εργαζόμενοι; Δεν θα πω τι λέμε εμείς. Είναι έτοιμοι, έχουν προτάσεις. Ενιαία και συνολική παραγωγική λειτουργία της «ΛΑΡΚΟ». Σχέδιο και χρονοδιάγραμμα επισκευής, εκσυγχρονισμού, αύξηση παραγωγής, ασφάλεια για τον κόσμο. Να πάτε μια μέρα όλοι σας και να είναι και καλοκαιρινή να δείτε πώς δουλεύουν αυτοί οι άνθρωποι. Να πάτε εκεί και -το έχω ξαναπεί- να καθίσετε ένα οκτάωρο, όλο το Υπουργικό Συμβούλιο. Να πάτε εκεί να αναπνεύσετε και να φτύνετε μαύρο μια εβδομάδα. Γιατί αυτή είναι η κατάσταση! Να πάτε εκεί να δείτε, που κατηγορείτε και τους εργαζόμενους που την κράτησαν όρθια και που έχουν κάνει θαύματα, κυριολεκτικά, κόντρα στην πολιτική όλων των κυβερνήσεων και του αστικού συστήματος. Επίσης, διασφάλιση όλων των θέσεων εργασίας, καταβολή όλων των χρωστούμενων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν πρόκειται να τους διχάσετε με κόλπα. Θα είναι μονιασμένοι και ενωμένοι, γιατί ξέρουν ότι αυτή είναι η δύναμή τους και άφησαν στην πάντα όλες τις ιδεολογικές διαφορές.

**ΠΡΟΕΔΡΕΥΩΝ (Αθανάσιος Μπούρας):** Βάλτε μία τελεία τώρα.

**ΑΘΑΝΑΣΙΟΣ ΠΑΦΙΛΗΣ:** Τελειώνω.

Ποια είναι η διέξοδος; Η διέξοδος είναι μία. Δεν υπάρχουν άλλες. Η ιδιωτικοποίηση είναι «φούσκωμα» στα πορτοφόλια των διάφορων μονοπωλίων. Αυτή είναι η ουσία και αυτή είναι η πολιτική της Ευρωπαϊκής Ένωσης. Και αλήθεια εσείς του ΣΥΡΙΖΑ, τι λέτε, στον θεό σας; Τι λέτε; Ότι η Κυβέρνηση είναι κόντρα στην πολιτική της Ευρωπαϊκής Ένωσης…

**ΤΡΥΦΩΝ ΑΛΕΞΙΑΔΗΣ:** Προοδευτική διακυβέρνηση λέμε εμείς. Εσείς τι λέτε;

**ΑΘΑΝΑΣΙΟΣ ΠΑΦΙΛΗΣ:** Να την κάνετε με τη Νέα Δημοκρατία και το ΠΑΣΟΚ που τόσα χρόνια ακολουθείτε την ίδια πολιτική. Έχετε συνεταίρους. Τι μας θέλετε εμάς; Εμείς είμαστε σε άλλη κατεύθυνση.

**ΠΡΟΕΔΡΕΥΩΝ (Αθανάσιος Μπούρας):** Κλείστε και μη διακόπτετε!

**ΑΘΑΝΑΣΙΟΣ ΠΑΦΙΛΗΣ:** Τι λέτε, στον θεό σας; Η Ευρωπαϊκή Ένωση έχει τσακίσει τη «ΛΑΡΚΟ» με τα πρόστιμα και εσείς λέτε ότι η Νέα Δημοκρατία είναι αντίθετη με την πολιτική της Ευρωπαϊκής Ένωσης. Μα τόσο λιγούρια είσαστε; Πόσο λιγούρηδες είσαστε; Πόσο προσκυνημένοι στην απάνθρωπη πολιτική της Ευρωπαϊκής Ένωσης; Και μετά θέλετε και προοδευτική διακυβέρνηση! Καρέκλες θέλετε για να ξελασπώσετε το σύστημα!

Τι θα μπορούσε να γίνει λοιπόν;

**ΠΡΟΕΔΡΕΥΩΝ (Αθανάσιος Μπούρας):** Τα είπατε.

**ΑΘΑΝΑΣΙΟΣ ΠΑΦΙΛΗΣ:** Τελειώνω.

Καθετοποίηση της παραγωγής, ανοξείδωτος χάλυβας, κοβάλτιο. Μπορούμε να το κάνουμε. Έκαναν πειραματικά οι εργαζόμενοι ηλεκτρόλυση και έβγαλαν κοβάλτιο. Μπορούμε να αξιοποιήσουμε όλα τα υπολείμματα που είναι η σκουριά, που έχει σίδηρο, που χρησιμοποιείται σε αμμοβολές στα καράβια, παντού και που την παίρνουν τσάμπα οι εργολάβοι. Και τα περιβαλλοντικά, στα μούτρα σας!

Εμείς θα κάνουμε ό,τι κάναμε πάντα. Το ’77, κύριε Κεφαλογιάννη, -συγγνώμη τώρα, δεν είναι προσωπικό- η «ΛΑΡΚΟ» γονάτισε την κυβέρνηση τότε της Νέας Δημοκρατίας και τον Μποδοσάκη. Άνοιξε δρόμους για το εργατικό κίνημα. Ήρθε το ΠΑΣΟΚ, το εκμεταλλεύτηκε, το ξεπούλησε το ’86 απολύοντας και απορρίπτοντας αυτές τις προτάσεις και συνεχίζετε σε αυτή την κατεύθυνση.

**ΠΡΟΕΔΡΕΥΩΝ (Αθανάσιος Μπούρας):** Κύριε Παφίλη, ακουστήκατε πολλές φορές. Μην επαναλαμβάνετε.

**ΑΘΑΝΑΣΙΟΣ ΠΑΦΙΛΗΣ:** Εμείς μαζί με τους εργαζόμενους θα παλέψουμε μέχρις εσχάτων και «μολών λαβέ»!

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ!

Τον λόγο έχει ο Βουλευτής της Νέας Δημοκρατίας κ. Γιάννης Λοβέρδος, για να ηρεμήσει και η Αίθουσα.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Καλησπέρα σας, κύριε Πρόεδρε, καλησπέρα σας κυρίες και κύριοι συνάδελφοι.

Θέλω να πω ότι η ώρα είναι 18.15΄ και τώρα μόλις μιλάει δέκατος έβδομος ομιλητής. Από τις 10.00΄ το πρωί μέχρι τώρα έχουν μιλήσει δεκαεπτά ομιλητές. Και εδώ θέλω να απευθύνω έκκληση προς τη Διάσκεψη των Προέδρων, με κάποιον τρόπο πρέπει να βρεθεί λύση σε αυτό το θέμα, να μπορούν οι Βουλευτές να συμμετέχουν ενεργότερα στις διαδικασίες του Κοινοβουλίου. Γιατί δεν είναι δυνατόν από τις 10.00΄ το πρωί μέχρι τις 18.30΄ για ένα νομοσχέδιο να καθόμαστε και να περιμένουμε πότε θα σταματήσουν οι Κοινοβουλευτικοί Εκπρόσωποι να τσακώνονται με τους Υπουργούς και οι Υπουργοί να φέρνουν τροπολογίες και να μιλάνε επί ώρες. Δεν ξέρω πώς θα γίνει, αλλά πρέπει να βρεθεί λύση.

Με τον τρόπο αυτόν διώχνουμε τους Βουλευτές από τη Βουλή. Εγώ να σας πω την αλήθεια Βουλευτές-ομιλητές βλέπω τους ίδιους και τους ίδιους κάθε φορά. Οι περισσότεροι Βουλευτές έρχονται μόνο στις ψηφοφορίες και στις ομιλίες των πολιτικών Αρχηγών. Γιατί δεν είναι εδώ; Γιατί σου λένε, «γιατί να έρθω στη Βουλή και να χάνω την ώρα μου και να μην κάθομαι στην περιφέρειά μου να μαζέψω καμμία ψήφο;».

Δεν είναι, όμως, αυτός ο λόγος που λειτουργεί το Κοινοβούλιο. Το Κοινοβούλιο λειτουργεί για να είναι και οι τριακόσιοι εδώ και να συμμετέχουν και οι τριακόσιοι στις διαδικασίες. Αυτό είναι κοινοβουλευτισμός. Και με τον τρόπο μας υποβαθμίζουμε τις λειτουργίες του Κοινοβουλίου. Λυπάμαι που το λέω, αλλά θέλω να το επισημάνω και θέλω να απευθύνω ξανά έκκληση προς όλους.

Και όλοι λέτε να σεβόμαστε τον Κανονισμό. Να τον σεβόμαστε τον Κανονισμό, αλλά δεν μπορεί κάποιος επειδή είναι Κοινοβουλευτικός Εκπρόσωπος ή Υπουργός να μιλάει τριπλάσιο χρόνο, ενώ όταν συμπληρωθούν τα επτά λεπτά, που έχω να μιλήσω, ο Πρόεδρος -και πολύ σωστά θα κάνει, επειδή αυτό λέει ο Κανονισμός- θα μου πει να συντομεύω.

Τώρα έρχομαι στο θέμα του σημερινού νομοσχεδίου. Θα είχα πολλά να πω, αλλά έχω πολύ λίγο χρόνο και εγώ σέβομαι τον Κανονισμό της Βουλής και μιλάω και εκτός χειρογράφου ακριβώς για αυτόν τον λόγο, όπως λέει ο Κανονισμός της Βουλής, τον οποίον δεν τον σέβονται οι περισσότεροι.

Θα ήθελα να πω για διάφορα θέματα. Το πρώτο πράγμα που θα ήθελα να πω είναι να τελειώσει κάποια στιγμή η πανδημία και να μην ξανακυβερνάμε με πράξεις νομοθετικού περιεχομένου, που έρχονται εκ των υστέρων να επικυρώσουν αποφάσεις που έχουν προληφθεί. Αυτό το είχαμε κατηγορήσει ως Νέα Δημοκρατία. Δυστυχώς η πανδημία μας υποχρέωσε να το κάνουμε. Ελπίζω να σταματήσει αυτή η ιστορία, όταν έρθει η ώρα της.

Αυτό που θέλω να πω είναι ότι από όλα τα ζητήματα τα οποία ήρθαν και συζητήθηκαν και προκάλεσαν και την πιο μεγάλη ένταση είναι φυσικά το θέμα της «ΛΑΡΚΟ». Και θα ήθελα να μείνω σε αυτό το θέμα της «ΛΑΡΚΟ». Πράγματι είναι και το θέμα που ήγειρε και τις περισσότερες ιδεολογικοπολιτικές αντιθέσεις.

Άκουσα την άποψη του κ. Παφίλη, τον οποίο εκτιμώ ιδιαίτερα. Έχει μια άποψη συγκροτημένη χωρίς καμμία αμφιβολία. Διαφωνώ πλήρως μαζί του, αλλά έχει την άποψη ότι πρέπει να λειτουργούν όλα κρατικά. Δεν θέλει να δει βέβαια πως ό,τι ήταν κρατικό, έχει αποτύχει, αλλά αυτό είναι μια άλλη ιστορία. Είναι η άποψή του, τη σέβομαι.

Εγώ δεν καταλαβαίνω τη στάση των άλλων κομμάτων της Αντιπολίτευσης. Γιατί πράγματι το κακό ξεκινάει πολλά χρόνια πριν, όταν έγιναν -δεν θα μπω σε αντιπαράθεση για το ποιος το έκανε, αλλά, ναι, έγινε τη δεκαετία του ’80- κρατικοποιήσεις κυρίως πολλών επιχειρήσεων, οι οποίες αντί να λειτουργήσουν εις όφελος της οικονομίας και εις όφελος των ίδιων των επιχειρήσεων, τελικά με πάρα πολλά λεφτά που μπήκανε από κρατικές επιδοτήσεις -οι οποίες μας οδήγησαν το 2010 στη χρεοκοπία, μην το ξεχνάμε αυτό- μπόρεσαν να επιβιώσουν τυπικά και όχι ουσιαστικά. Τυπικά επιβίωναν όλες αυτές οι επιχειρήσεις. Ήταν επιχειρήσεις που θα μπορούσαν να είναι κερδοφόρες αλλά δεν έγιναν λόγω της κακοδιαχείρισης από τους κρατικούς φορείς που πέρασαν, όλων των κυβερνήσεων.

Δεν θα πω εγώ τώρα ότι δεν υπήρξε κακοδιαχείριση και επί των ημερών της Νέας Δημοκρατίας. Το κράτος δεν κάνει για επιχειρηματίας. Αυτή είναι η βασική μας τοποθέτηση και αυτό έχει αποδειχθεί. Η «ΛΑΡΚΟ», μια εταιρεία που ενδεχομένως θα μπορούσε να είναι κερδοφόρα, αν ανήκε στον ιδιωτικό τομέα, σήμερα είναι μια χρεοκοπημένη εταιρεία. Σε αυτό μπορεί να διαφωνήσει κανείς; Μπορεί να διαφωνήσει κανείς ότι είναι μια χρεοκοπημένη εταιρεία η «ΛΑΡΚΟ»;

Προηγουμένως στην ομιλία του στις 10.00΄, πριν από οκτώ ώρες, ο κ. Κεφαλογιάννης, τον οποίο τον άκουσα πάρα πολύ προσεκτικά, σας έδωσε τα στοιχεία, γιατί είναι χρεοκοπημένη η εταιρεία αυτή. Το 2019 ήταν χρεοκοπημένη και πιο πριν από το 2019, για να είμαστε ρεαλιστές. Σας έδωσε συγκλονιστικά στοιχεία.

Και τώρα, που απαγορεύονται, είναι παράνομες οι κρατικές επιχορηγήσεις πλέον λόγω Ευρωπαϊκής Ένωσης, η «ΛΑΡΚΟ» πληρώνει πρόστιμα, δηλαδή το ελληνικό δημόσιο πληρώνει πρόστιμα, εξαιτίας αυτού του γεγονότος.

Αυτό είναι γεγονός. Δεν μπορεί να το αρνηθεί κανείς. Αυτό είναι το γεγονός, δηλαδή ότι η «ΛΑΡΚΟ» είναι μια χρεοκοπημένη επιχείρηση. Λυπάμαι που το λέω, αλλά αυτή είναι η αλήθεια.

Τι πρέπει να γίνει τώρα σε μια χρεοκοπημένη επιχείρηση; Αν ήταν μια οποιαδήποτε ιδιωτική επιχείρηση, θα είχε κλείσει και θα είχε απολύσει χωρίς αποζημίωση, δυστυχώς, τους εργαζόμενους. Κάνουμε προσπάθεια ώστε να σωθούν όσο το δυνατόν περισσότερες θέσεις εργασίας και να βρεθεί ένας ιδιώτης επενδυτής, οποίος θα μπορέσει να την επαναλειτουργήσει. Αυτό είναι το θέμα σήμερα. Γίνεται μια προσπάθεια, ελπίζω να πετύχει. Ελπίζω και το εύχομαι από τα βάθη της καρδιάς μου να πετύχει. Αυτή είναι η προσπάθεια που καταβάλλει η Κυβέρνηση και γι’ αυτόν τον λόγο έφερε τη σημερινή ρύθμιση, με την οποία παρατείνεται ο χρόνος, ώστε να βρεθεί η διαδικασία εκείνη που πρέπει.

Λυπάμαι πάρα πολύ, αν μείνει κάποιος άνθρωπος χωρίς τη δουλειά του. Είναι ό,τι χειρότερο μπορεί να συμβεί στη σημερινή εποχή να χάσει κάποιος τη δουλειά του. Θα ήθελα να σωθούν όλες οι θέσεις εργασίας. Μακάρι να μπορούσε να γίνει. Και το εύχομαι, ο επενδυτής που θα την αγοράσει να κρατήσει όσο το δυνατόν περισσότερους εργαζόμενους στη «ΛΑΡΚΟ», που υποθέτω θα κρατήσει, διότι αυτοί που είναι χρήσιμοι θα μείνουν, διότι αυτοί ξέρουν και το αντικείμενο κιόλας. Πού θα βρει άλλους; Ελπίζω τα πράγματα να πάνε πολύ καλύτερα για τη «ΛΑΡΚΟ» όταν περάσει στον ιδιωτικό τομέα. Αυτό είναι το ζητούμενο σήμερα, να σώσουμε όσο δυνατόν περισσότερες θέσεις εργασίας και να μπορέσει το ελληνικό δημόσιο να απεμπλακεί από αυτή την κακοδιαχείριση. Επί χρόνια όλες αυτές οι κρατικοποιημένες επιχειρήσεις επιβάρυναν με πάρα πολλά χρήματα τον Έλληνα φορολογούμενο. Γιατί αυτά τα χρήματα έρχονταν στον Έλληνα φορολογούμενο και μας οδήγησαν τελικά στη χρεοκοπία του 2010, για να είμαστε ρεαλιστές.

Σας ευχαριστώ. Εγώ σέβομαι τον χρόνο, όπως είπα, και σέβομαι τον Κανονισμό της Βουλής.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κύριε Λοβέρδο, σας ευχαριστούμε για τη συνέπεια στον χρόνο. Δεν μπορώ να σας απαντήσω για όσα προείπατε.

Τον λόγο έχει ο κ. Αμανατίδης, Βουλευτής της Νέας Δημοκρατίας.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

Αγαπητέ κύριε Πρόεδρε, κύριε Υπουργέ, χαρά στην υπομονή σας και εσείς από το πρωί μαζί μας εδώ.

Αγαπητοί συνάδελφοι, το σχέδιο νόμου το οποίο συζητάμε σήμερα περιλαμβάνει θετικές ρυθμίσεις για τους επιχειρηματίες, για τους πολίτες και για τους εργαζόμενους. Επιτρέψτε μου την έκφραση, την οποία σκεφτόμουν όσο νωρίτερα άκουγα και τους ομιλητές, ότι αν η Κυβέρνηση δεν έπαιρνε την πρωτοβουλία αυτή, τότε θα έπρεπε να την πάρουν, δηλαδή για τις ρυθμίσεις που προβλέπει το παρόν σχέδιο νόμου, όλοι αυτοί που τους αφορά. Περίμενα, λοιπόν, να αγκαλιάσει το σύνολο των παρατάξεων την πρωτοβουλία αυτή της Κυβέρνησης καθόσον με αυτό το σχέδιο νόμου αντιμετωπίζονται τα προβλήματα που προκάλεσε η πανδημία καθώς και η κακοκαιρία «Ελπίς».

Ειδικότερα η Κυβέρνηση με το παρόν σχέδιο νόμου συνεχίζει να υλοποιεί τις προεκλογικές της δεσμεύσεις στο πλαίσιο αποκατάστασης της φορολογικής δικαιοσύνης, επιβράβευσης και ανταπόδοσης της προσφοράς συμπολιτών μας προς το κοινωνικό σύνολο. Προς τον σκοπό αυτό προωθεί φοροελαφρύνσεις στοχευμένων επαγγελματικών κατηγοριών.

Δεύτερον, διευκολύνει τους Έλληνες πολίτες, προκειμένου να ανταποκριθούν με συνέπεια στις φορολογικές τους υποχρεώσεις, λόγω των δυσχερειών εξαιτίας της πανδημίας και αφ’ ετέρου να τους προστατεύσει από τα προβλήματα που παρουσιάστηκαν εξαιτίας της κακοκαιρίας. Επομένως οι ρυθμίσεις αυτές απαντούν σε πραγματικά προβλήματα και αιτήματα των πολιτών και δίνουν τις αντίστοιχες προοπτικές.

Ειδικότερα, επιτρέψτε μου να κάνω μία αναφορά στην πράξη νομοθετικού περιεχομένου που με το παρόν σχέδιο νόμου κυρώνεται σήμερα. Τι προβλέπει; Πρώτον, τη φορολογική απαλλαγή σε ποσοστό 100% από 65%, που ίσχυε μέχρι σήμερα, από τον φόρο εισοδήματος του επιδόματος επικίνδυνης εργασίας σε στελέχη των ενόπλων δυνάμεων, της Ελληνικής Αστυνομίας και του Λιμενικού και 100% της ειδικής αποζημίωσης που λαμβάνουν το ιατρικό και νοσηλευτικό προσωπικό καθώς και τα πληρώματα ασθενοφόρων ΕΚΑΒ με αεροπορικά μέσα για παροχή πρώτων βοηθειών.

Δεύτερον, την παράταση προθεσμίας καταβολής της πρώτης δόσης βεβαιωμένων οφειλών στις 28 Φεβρουαρίου αντί στις 31 Ιανουαρίου του 2022, δεδομένου ότι υπάρχει ανάγκη να διευκολυνθούν.

Τρίτον, την αύξηση σε σαράντα οκτώ των δόσεων που μπορούν να ρυθμίσουν οι συνταξιούχοι για την αποπληρωμή φορολογικών υποχρεώσεων παρελθόντων ετών που προέρχονται από την καταβολή αναδρομικών συντάξεων. Ταυτόχρονα η Κυβέρνηση της Νέας Δημοκρατίας και το επιτελείο του Υπουργείου Οικονομικών, κατανοώντας πλήρως τις δυσκολίες που αντιμετωπίζει η συγκεκριμένη κοινωνική ομάδα με το καθεστώς που ίσχυε μέχρι πρότινος, παρέχει τη δυνατότητα η καταβολή του φόρου που προέρχεται από αυτές τις τροποποιητικές δηλώσεις να πραγματοποιηθεί μέχρι τις 15 Φεβρουαρίου και όχι στις 31 Ιανουαρίου του 2022.

Θυμίζω ότι ο Πρωθυπουργός Κυριάκος Μητσοτάκης και η Κυβέρνηση της Νέας Δημοκρατίας προχώρησε στην καταβολή αναδρομικών συντάξεων για όλους τους δικαιούχους -ειπώθηκε και προηγούμενα- και όχι μόνο για αυτούς που άσκησαν προσφυγή σύμφωνα με τις υπ’ αριθμόν 1439/2020 έως 1443/2020 αποφάσεις του Συμβουλίου της Επικρατείας.

Τέταρτον, παρατείνεται για δύο ακόμη μήνες, δηλαδή μέχρι τις 31 Μαρτίου 2022, η δυνατότητα πράξης μεταβίβασης ακινήτων με δωρεά ή γονική παροχή, διατηρώντας όμως τις αντικειμενικές αξίες ως αν οι πράξεις αυτές έγιναν στις 31 Δεκεμβρίου του 2021, με την προϋπόθεση βέβαια να είχαν υποβληθεί μέχρι τις 31-12-2021.

Πέμπτον, εισάγονται διατάξεις έτσι ώστε ο πολίτης να αισθάνεται ασφάλεια δικαίου λόγω της αναστολής λειτουργίας των δικαστηρίων και των εισαγγελιών για το τριήμερο-τετραήμερο 25-28 Ιανουαρίου του 2022 λόγω της κακοκαιρίας «Ελπίς».

Έκτον, προβλέπει την παράταση διάρκειας της ειδικής διαχείρισης της ανώνυμης εταιρείας «ΛΑΡΚΟ» για χρονικό διάστημα τριών μηνών. Η ρύθμιση αυτή είναι στοχευμένη. Τι κάνει; Ενισχύει και εξασφαλίζει το αναγκαίο χρονικό διάστημα αφ’ ενός για την ολοκλήρωση της διαγωνιστικής διαδικασίας, που έχει προκηρυχθεί από την ειδική διαχείριση, για τη διάθεση των μεταλλείων. Ήδη βρισκόμαστε στη δεύτερη φάση, όπου καλούνται αυτοί που πέρασαν επιτυχώς από την πρώτη φάση να υποβάλουν δεσμευτικές προσφορές. Αφ’ ετέρου στοχεύει στο να συνεχίσει να λειτουργεί το συγκρότημα στη Λάρυμνα μέχρι την ολοκλήρωση της διαγωνιστικής διαδικασίας με σκοπό, πρώτον, την ανάκτηση των κρατικών ενισχύσεων και, δεύτερον, την αποφυγή της πτώχευσης.

Και για να δούμε για ποια επιχείρηση μιλούμε. Μιλούμε για μία επιχείρηση με κρατικό έλεγχο, η οποία χρωστάει στη ΔΕΗ περίπου 370 εκατομμύρια ευρώ, της έχουν καταλογιστεί 135 εκατομμύρια ευρώ, όπως ειπώθηκε, που μαζί με τους τόκους αυτή τη στιγμή είναι περίπου 175 εκατομμύρια, χρωστάει δεκάδες εκατομμύρια σε προμηθευτές και για να λειτουργήσει ορθολογικά, κάτι που θα το κάνει υποχρεωτικά ο νέος ιδιοκτήτης, θα απαιτηθούν επενδύσεις στον τομέα του περιβάλλοντος πάνω από 100 εκατομμύρια ευρώ.

Και δεδομένου ότι αυτή τη στιγμή ο κύριος μέτοχος για το 1 ευρώ θα χαρακτηριστεί ως κρατική ενίσχυση και επομένως απαγορευμένη ενέργεια αντιλαμβάνεστε, λοιπόν, με ποιον τρόπο θα μπορέσει να αναπτυχθεί αυτή η επιχείρηση, πρώτον, και, δεύτερον, να κερδίσει από την ισοτιμία των νέων πρώτων υλών, να κερδίσει τις αγορές και να δημιουργήσει εισόδημα για την ίδια την εταιρεία και τους εργαζόμενους.

Αντιλαμβάνεστε ότι με το καθεστώς, που αυτή τη στιγμή ισχύει, δεν μπορεί να γίνει αυτό, αν ληφθεί δε υπ’ όψιν ότι η απόφαση του Διοικητικού Συμβουλίου της ΔΕΗ λέει ότι: «Εάν, κύριοι, δεν μας πληρώσετε τα 365 εκατομμύρια ευρώ που μας χρωστάτε, εμείς βγάζουμε την πρίζα. Για να συνεχίσουμε να σας τροφοδοτούμε με ηλεκτρική ενέργεια, θα πρέπει ο ειδικός διαχειριστής να έχει ειδική μέριμνα και να καταβάλει το αναγκαίο κόστος για την ενέργεια που εμείς προσφέρουμε».

Επομένως οι όροι για να γίνει ανταγωνιστική η επιχείρηση της «ΛΑΡΚΟ» είναι πολύ δύσκολοι και προς αυτή την κατεύθυνση πιστεύουμε ότι το προϊόν της διαδικασίας της ειδικής διαχείρισης θα οδηγήσει σε τίμημα το οποίο θα είναι ικανό και να επιστρέψει η επιχείρηση τα χρήματα που παίρνει στο μεσοδιάστημα από το ελληνικό δημόσιο, περίπου 52 εκατομμύρια ευρώ, αυτά τα οποία ήδη οφείλονται από την παράνομη κρατική ενίσχυση, όπως αποφάσισε το Ευρωπαϊκό Δικαστήριο και ταυτόχρονα να συνεχίσει να επενδύει ο ιδιώτης για να λειτουργεί παραγωγικά αυτή η επένδυση.

Γι’ αυτόν τον λόγο ακούστηκαν τρεις συγκεκριμένες προτάσεις από υπουργικό κλιμάκιο προς τους εργαζόμενους και αφορούν τους εργαζόμενους και ίσως θα πρέπει και εμείς σε αυτή την κατεύθυνση να λειτουργήσουμε παραγωγικά και να προσθέσουμε και τη δική μας άποψη, έτσι ώστε πιθανώς να βελτιστοποιηθούν οι όροι προς όφελος της επιχείρησης και των εργαζόμενων.

Στο σημείο αυτό επιτρέψτε μου να αναλύσω μια προοπτική και να υπενθυμίσω μια αναγκαιότητα.

Η προοπτική: Προτείνω να αξιολογηθεί η δυνατότητα μεταφοράς προσωπικού της «ΛΑΡΚΟ» -η «ΛΑΡΚΟ» είναι εκτός του μητρώου φορέων γενικής κυβέρνησης, που αυτό πιθανόν να αποτελεί δυσκολία- σε φορείς και υπηρεσίες του ευρύτερου δημόσιου τομέα και της αυτοδιοίκησης, όπως άλλωστε αυτό προβλέπεται από το άρθρο 14α του ν.3429. Επαναλαμβάνω ότι είναι εκτός του μητρώου φορέων γενικής κυβέρνησης. Αυτό όμως είναι σημαντικό και γι’ αυτό κάνω αυτή την πρόταση μόνο για τους εργαζόμενους στην Κοζάνη, πρώτον, λόγω της απολιγνιτοποίησης και, δεύτερον, γιατί το ορυχείο της «ΛΑΡΚΟ» στην Κοζάνη είναι εκτός διαγωνιστικής διαδικασίας. Εναλλακτικά θα μπορούσε να υπάρξει μια συνεργασία με τη ΔΕΗ, προκειμένου για τα λεφτά τα οποία της οφείλονται, να αναλάβει το ορυχείο και ταυτόχρονα και τους δώδεκα -αν καλώς ενθυμούμαι- εργαζόμενους που δουλεύουν εκεί.

Η αναγκαιότητα είναι η κάλυψη του 90% των οικονομικών απαιτήσεων των πάσης φύσεως εργολάβων εκσκαφής, λειτουργίας των εγκαταστάσεων της «ΛΑΡΚΟ» καθώς και μεταφοράς μέχρι τις 3-3-2020, ημερομηνία κατά την οποία εγκαταστάθηκε η ειδική διαχείριση. Επί του θέματος αυτού έχουν ενημερωθεί οι αρμόδιοι Υπουργοί, η διοίκηση της «ΛΑΡΚΟ» και ο ειδικός διαχειριστής. Στο πλαίσιο αυτό έχει υποβληθεί από εμένα εναλλακτική πρόταση προς τον Υπουργό Οικονομικών, επί της οποίας έχουμε και συνέχεια.

Αγαπητοί συνάδελφοι, η Κυβέρνηση της Νέας Δημοκρατίας αποδεικνύει με κάθε τρόπο ότι αφουγκράζεται τον σφυγμό της κοινωνίας, ότι αντιλαμβάνεται τα προβλήματα τα οποία προκύπτουν από εξωγενείς παράγοντες, όπως η πανδημία και η αύξηση των τιμών ενέργειας και αναλαμβάνει πρωτοβουλίες με μοναδικό γνώμονα την ανακούφιση από τις δυσχέρειες που προκύπτουν και απασχολούν τους Έλληνες πολίτες.

Για την Κυβέρνηση του Κυριάκου Μητσοτάκη προτεραιότητα έχει ο πολίτης και η ενίσχυση της κοινωνικής συνοχής σε συνδυασμό με την οικονομική ανάπτυξη και αυτή μας την προτεραιότητα δεν την εκχωρούμε, ασφαλώς, σε κανέναν που θέλει να πιστεύει ότι αυτά τα πράγματα εκχωρούνται.

Προς τον σκοπό αυτόν εργαζόμαστε συστηματικά στα δυόμισι χρόνια της διακυβέρνησης της χώρας με κοινωνικό πρόσωπο και με πρωτοβουλίες για την αντιμετώπιση των δυσχερειών και παράλληλα για την ανάδειξη των ευκαιριών που υπάρχουν.

Με τις σκέψεις αυτές υπερψηφίζω το παρόν σχέδιο νόμου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Αμανατίδη.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θα ήθελα να καταθέσω μια νομοτεχνική βελτίωση στη μεταβατική διάταξη του άρθρου 3 της τροπολογίας με γενικό αριθμό 1208 και ειδικό αριθμό 176 του Υπουργείου Περιβάλλοντος και Ενέργειας προς αποφυγή αιφνιδιασμού της αγοράς, προκειμένου να παραταθεί η προθεσμία υποβολής των δηλώσεων άφιξης οχημάτων και των δηλωτικών εισαγωγής για την εξαίρεση από το περιβαλλοντικό τέλος που επιβάλλεται στην κατηγορία οχημάτων Euro 5b, με το άρθρο 2 της εν λόγω τροπολογίας, έως και την 1η Μαρτίου 2022.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να φωτοτυπηθεί και να διανεμηθεί στους συναδέλφους η σχετική νομοτεχνική βελτίωση του Υπουργού.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 381)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η κ. Ολυμπία Τελιγιορίδου, Βουλευτής του ΣΥΡΙΖΑ - Προοδευτική Συμμαχία.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, από την Κυβέρνηση της Νέας Δημοκρατίας υπάρχει μια έλλειψη κατανόησης για το τι βιώνουν οι πολίτες και αυτό δεν είναι τυχαίο. Η Νέα Δημοκρατία διαχρονικά βλέπει τους πολίτες μόνο ως εκλογείς και μόνο όταν βλέπει ότι χάνει τις εκλογές, για να γυρίσουν το παιχνίδι, όπως παραδέχτηκε ο κ. Δούκας και υπερθεμάτισε ως εποποιία ο κ. Λιβανός, επιδίδονται σε πελατειακές πρακτικές, θέλοντας να εξαγοράσουν την ψήφο τους.

Το πόσο η Κυβέρνηση της Νέας Δημοκρατίας δεν θέλει ή δεν μπορεί να κατανοήσει την πραγματικότητα που ζουν τα λαϊκά στρώματα, φαίνεται και με αυτή την πράξη νομοθετικού περιεχομένου, η οποία πλήττει μεγάλη μερίδα των πολιτών και μάλιστα σε μια περίοδο με την έκρηξη της ακρίβειας, την έκρηξη στα τιμολόγια της ενέργειας, στο πετρέλαιο, στην αγορά των αγαθών πρώτης ανάγκης. Θέλοντας να υποτιμήσει τα ζητήματα αυτά, λέει ότι αυτή η πράξη νομοθετικού περιεχομένου δεν αναφέρεται στην ουσία των ζητημάτων αλλά απλά σε μια παράταση προθεσμιών. Η προσπάθεια, όμως, υποτίμησης των δυσκολιών που βιώνει ο λαός μας δεν μπορεί να τις αναιρέσει. Είναι η υποτίμηση της δυσκολίας που προκαλεί η φορολόγηση των αναδρομικών των συνταξιούχων, γι’ αυτό άλλωστε έχει προκαλέσει και τη δίκαιη καθολική αντίδρασή τους.

Τα αναδρομικά που δόθηκαν τον Οκτώβριο του 2020, ήδη ήταν μειωμένα κατά πολύ μεγάλο βαθμό και αντί να αποδοθούν κανονικά, γιατί επιστράφηκε μόνο μέρος της κύριας σύνταξης, σε αντίθεση με την απόφαση του Συμβουλίου της Επικρατείας, έρχεται η Κυβέρνηση και λέει τι θα πάρουν τώρα πια οι συνταξιούχοι συνολικά με τις κρατήσεις και τη φορολόγηση. Θα δώσει, λέει, σαράντα οκτώ δόσεις με επιτόκιο 6% και αυτό σημαίνει ότι το 80%, αυτό που πήραν οι άνθρωποι που δικαιώθηκαν, θα το επιστρέψουν πίσω. Αυτό αποτελεί μια εχθρική στάση προς τους ανθρώπους που σε όλον τον εργασιακό τους βίο αγωνίζονταν για μια αξιοπρεπή διαβίωση στα γεράματά τους και είναι εμπαιγμός το να λέει η Κυβέρνηση ότι ενδιαφέρεται γι’ αυτούς και ότι τους διευκολύνει. Πιστεύουμε ότι πρόκειται για μια πολύ άδικη απόφαση. Χρειάζεται αυτή τη στιγμή η στήριξη των συνταξιούχων, γιατί η μηδενική φορολόγηση είναι το μοναδικό που πρέπει να κάνει η Κυβέρνηση γι’ αυτούς, όπως άλλωστε έχουμε καταθέσει με σχετική τροπολογία.

Στο άρθρο 6 αυτής της πράξης νομοθετικού περιεχομένου υπάρχει επίσης ένα ζήτημα που αποκαλύπτει το πραγματικό πρόσωπο αυτής της Κυβέρνησης.

Αφού με την ευθύνη των προηγούμενων κυβερνήσεων της Νέας Δημοκρατίας χρεώσατε τη «ΛΑΡΚΟ», αφού τα τελευταία δύο χρόνια την απαξιώσατε με τη μείωση της παραγωγής στο ελάχιστο, αφού της χρεώνετε πλέον δεκαπλάσια τιμή προς τη ΔΕΗ, τώρα θέλετε και να την παραδώσετε στους επενδυτές, αγνοώντας τον στρατηγικό χαρακτήρα που έχει για την εθνική μας οικονομία και θυσιάζοντάς την στον βωμό του ιδιωτικού κέρδους.

Η δραστηριότητα της «ΛΑΡΚΟ» στη δική μου περιοχή, την Καστοριά, αποτελεί έναν πολύ σημαντικό οικονομικό τομέα για την ανάπτυξη της περιοχής. Αποτελεί πολύ σημαντικό θέμα η προσπάθεια αυτής της απαξίωσης, αυτής της ιδιωτικοποίησης και η αγνόηση των σαράντα εργαζομένων -με το σύνολο των εργαζομένων και τους εργολάβους φτάνουν τους διακόσιους- και η απαξίωση αυτών των ανθρώπων που πετιούνται στον δρόμο.

Επίσης, να πούμε ότι η Κυβέρνηση δεν έχει κάνει καμμία προσπάθεια για να πληρωθούν τα δεδουλευμένα των εργολάβων. Έρχεται τώρα η απόλυση των μόνιμων υπαλλήλων για να μπορέσουν οι επίδοξοι επενδυτές να αγοράσουν μία εταιρεία χωρίς εργαζόμενους που γι’ αυτούς αποτελεί βαρίδι. Η επιχείρηση άλωσης του ορυκτού πλούτου της χώρας μας αποτελεί ένα καλά μελετημένο σχέδιο από τη Νέα Δημοκρατία, όπου σε αυτό εντάσσεται κάθε τι παραγωγικό και κάθε τι που μπορεί να είναι κερδοφόρο, όπως έγινε άλλωστε και με τη ΔΕΗ, τη Δημόσια Επιχείρηση Ηλεκτρισμού.

Η «ΛΑΡΚΟ» δεν είναι μια απλή επιχείρηση. Είναι μία από τις μεγαλύτερες παραγωγούς νικελίου στον πλανήτη. Και μάλιστα σε μία εποχή που η τιμή του εκτινάσσεται, που το κοβάλτιο που περιέχεται στο μετάλλευμα αποτελεί βασικό στοιχείο για τα ηλεκτρικά αυτοκίνητα, στη χρήση των οποίων στρέφεται η διεθνής κοινότητα, έρχεται η Νέα Δημοκρατία και αγνοεί αυτή τη στρατηγική σημασία. Στην Καστοριά βρίσκονται τα μοναδικά σιδηρονικελιούχα κοιτάσματα στην Ευρώπη σε αυτόν τον βαθμό. Αλλά αυτό για τη Νέα Δημοκρατία είναι ψιλά γράμματα. Το μόνο που μετράει γι’ αυτή την Κυβέρνηση είναι πώς θα εξυπηρετήσει το αίτημα των επενδυτών, ώστε να τους προσφέρει με χαμηλό τίμημα τον εθνικό πλούτο της χώρας, ώστε να βγάζουν ιδιωτικό κέρδος προχωρώντας ταυτόχρονα στην απόλυση των ανθρώπων που για πάρα πολλά χρόνια συνέβαλαν για τη διατήρηση της εταιρείας αυτής.

Το ξεπούλημα της «ΛΑΡΚΟ» στρέφεται ξεκάθαρα ενάντια στην εθνική οικονομία, ενάντια στους εργαζόμενους της επιχείρησης και ενάντια στις τοπικές κοινωνίες, εκεί όπου η επιχείρηση αυτή δραστηριοποιείται. Ειλικρινά εγώ δεν μπορώ να καταλάβω πώς με τέτοια πολιτική επιλογή, πώς με τόση δυστυχία που έρχεστε να μοιράσετε γύρω σας, μπορείτε να έχετε καθαρή τη συνείδησή σας και να παρουσιάζετε την απόφαση αυτή ως αναπτυξιακή. Δεν μπορώ να καταλάβω πώς ακόμη μιλάτε για προσέλκυση επενδύσεων και για καλύτερα αμειβόμενες δουλειές, εσείς που τελικά οι μόνες δουλειές που σας νοιάζουν είναι οι δουλειές των λίγων και των εκλεκτών. Δυστυχώς για τον λαό μας το μόνο που τους επιφυλάσσετε είναι η ακρίβεια, η μείωση της αγοραστικής τους δύναμης, η ανεργία, η πείνα, η φτώχεια και ταυτόχρονα η επικοινωνιακή προπαγάνδα, ώστε να αποκρύπτετε και τις προθέσεις σας αλλά και να συνεχίζετε τις καταστροφικές σας πολιτικές.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Τελιγιορίδου.

Θα πάμε σε ένα τελικό στάδιο. Θα δώσω πρώτα τον λόγο στον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Καραθανασόπουλο, τον οποίο ευχαριστώ επειδή μου είπε ότι θα χρησιμοποιήσει λιγότερο χρόνο, διότι χρησιμοποίησε περισσότερο ο συνάδελφός του κ. Παφίλης. Στη συνέχεια, όποιος εκ των εισηγητών ή ειδικών αγορητών θέλει να πάρει τον λόγο, θα δώσω πέντε λεπτά στον κάθε έναν συνάδελφο και θα κλείσει ο Υπουργός κ. Βεσυρόπουλος. Νομίζω ότι συμφωνούμε σε αυτό.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε. Θα επικεντρωθώ κι εγώ σε δύο σημεία. Το ένα, βεβαίως, είναι η εξέλιξη με τη «ΛΑΡΚΟ». Και ο εισηγητής της Νέας Δημοκρατίας είπε ότι έχουμε να κάνουμε με μια χρεοκοπημένη επιχείρηση. Γι’ αυτό η Κυβέρνηση προχώρησε σε αυτόν τον σχεδιασμό. Αλήθεια, ποιος ευθύνεται για τη χρεοκοπία της επιχείρησης; Ευθύνονται οι εργαζόμενοι που την κράτησαν όρθια ή οι διοικήσεις; Τις διοικήσεις τις διόριζαν οι εκάστοτε κυβερνήσεις ΠΑΣΟΚ, Νέα Δημοκρατία, ΣΥΡΙΖΑ και πάλι από την αρχή. Αυτοί. Γιατί να την πληρώσουν οι εργαζόμενοι, λοιπόν; Με την κυβερνητική επιλογή οι εργαζόμενοι την πληρώνουν. Ένα το κρατούμενο.

Δεύτερον, τώρα παρακολουθούμε την τελευταία φάση ενός προσχεδιασμένου εγκλήματος. Σε αυτή την τελευταία φάση έχουμε τρία στάδια. Το πρώτο στάδιο ήταν η τροπολογία που έφερε πριν από δύο χρόνια η Κυβέρνηση της Νέας Δημοκρατίας και ο κ. Σταϊκούρας για την εκκαθάριση της εταιρείας εν λειτουργία. Στη συνέχεια εκποίηση της εταιρείας, δίνοντας τότε κούφιες διαβεβαιώσεις ότι θα διασφαλιστούν οι εργαζόμενοι.

Δεύτερο στάδιο, η τροπολογία την οποία θα ψηφίσετε η πλειοψηφία σε λίγο, όπου επί της ουσίας νομιμοποιείτε τα αυθαίρετα κτίσματα της «ΛΑΡΚΟ» για να παραδοθούν καθαρά στον ιδιώτη επενδυτή και μάλιστα να έχει και τη δυνατότητα να τα τεμαχίσει και να εκποιήσει και κάποια από αυτά που δεν του χρειάζονται για την παραγωγική και μεταλλευτική του δραστηριότητα.

Το τρίτο στάδιο είναι ακριβώς αυτό το οποίο ανακοινώθηκε στην τριμερή σύσκεψη που έγινε πριν μερικές μέρες σε όλα τα σωματεία των εργαζομένων ότι θα απολυθούν όλοι οι εργαζόμενοι. Χίλιοι διακόσιοι εργαζόμενοι απολύονται. Όχι μόνο απολύονται αλλά μένουν και άστεγες τριακόσιες οικογένειες από τους οικισμούς της Λάρυμνας και του Αϊ-Γιάννη. Γιατί; Γιατί ακριβώς θέλετε να παραχωρήσετε την επιχείρηση καθαρή από πολεοδομικές παραβάσεις αλλά, πάνω απ’ όλα, καθαρή από εργαζόμενους με συγκροτημένα δικαιώματα, όσα τους έχουν απομείνει, για να προσλάβει ο επενδυτής νέους εργαζόμενους φθηνούς, αναλώσιμους και χωρίς δικαιώματα. Γιατί αν κάτι επιβεβαιώνεται από αυτή την εξέλιξη είναι ότι οι εργαζόμενοι με δικαιώματα αποτελούν τα βαρίδια για τους επενδυτές, για τους καπιταλιστές και για την κερδοφορία τους. Γι’ αυτό ακριβώς θέλατε να ξεμπερδεύετε από αυτά τα βαρίδια.

Δεν είναι μόνο αυτό. Γιατί δεν έχουμε να κάνουμε με μια απλή επιχείρηση. Έχουμε να κάνουμε με μια επιχείρηση στρατηγικής σημασίας. Είναι η μοναδική στην Ευρωπαϊκή Ένωση που παράγει σιδηρονικέλιο και στο υπέδαφος των κοιτασμάτων που έχει βρίσκεται το 90% των καταγεγραμμένων κοιτασμάτων νικελίου σε όλη την Ευρωπαϊκή Ένωση. Και μάλιστα αυτά τα μεταλλεύματα είναι και κοβαλτιούχα. Είναι δυσεύρετα σε παγκόσμιο επίπεδο. Να ένα πρώτο στοιχείο που κάνει ιδιαίτερη τη σημασία της «ΛΑΡΚΟ».

Το δεύτερο στοιχείο είναι ότι αυτό πρέπει να το δούμε σε συνδυασμό με το τεράστιο ενδιαφέρον που εκδηλώνεται το τελευταίο διάστημα λόγω και της πράσινης μετάβασης για το νικέλιο και για το κοβάλτιο εξαιτίας του καθοριστικού ρόλου που παίζει, ιδιαίτερα το κοβάλτιο, στην κατασκευή μπαταριών. Αυτό και μόνο αποκαλύπτει τις τεράστιες παραγωγικές δυνατότητες που έχει η εταιρεία της «ΛΑΡΚΟ». Δεν χρειάζεται τίποτα άλλο. Άρα, λοιπόν, δεν είναι ένα κουφάρι που πρέπει να πετάξουμε, αλλά αποτελεί ένα τεράστιο πλουτοπαραγωγικό παράγοντα στην παραγωγική δραστηριότητα της χώρας μας. Κι όχι μόνο της χώρας μας, αλλά και σε διεθνές επίπεδο.

Γι’ αυτή την εξέλιξη φταίει μόνο η Κυβέρνηση της Νέας Δημοκρατίας; Εμείς λέμε ότι σημαντικές και σοβαρές είναι οι ευθύνες του ΣΥΡΙΖΑ και του ΚΙΝΑΛ-ΠΑΣΟΚ. Έχουμε να κάνουμε με ένα διαχρονικό έγκλημα. Παρά τις φιλότιμες προσπάθειες που κάνουν σήμερα οι εκπρόσωποι του ΣΥΡΙΖΑ και του ΚΙΝΑΛ-ΠΑΣΟΚ να βγουν από το κάδρο. Όχι μόνο σφυρίζουν αδιάφορα αλλά ταυτόχρονα κάνουν και τους τιμητές. Γιατί το ίδιο σχέδιο διαχρονικά υπηρέτησαν όλες οι κυβερνήσεις. Υπηρέτησαν μια πολιτική απαξίωσης, υπερχρέωσης, εκποίησης περιουσιακών στοιχείων, διάλυση εργασιακών σχέσεων, υποτυπωδών μέσων υγιεινής και ασφάλειας. Πάνω από ογδόντα νεκρούς συναδέλφους τους έχουν θρηνήσει οι εργαζόμενοι στη «ΛΑΡΚΟ». Φθηνή πώληση των μεταλλευμάτων για να κερδίζουν οι επιχειρηματικοί όμιλοι που προμηθεύονται τα μεταλλεύματα. Με δική τους ευθύνη δεν έγιναν οι αναγκαίοι εκσυγχρονισμοί σε υποδομές και σε μηχανολογικό εξοπλισμό. Η κυβέρνηση του ΠΑΣΟΚ ήταν αυτή που δεν επέτρεψε τη δημιουργία εργοστασίου παραγωγής του ανοξείδωτου χάλυβα υποτασσόμενη στα συμφέροντα των πολυεθνικών που ήθελαν απλά και μόνο το νικέλιο. Με ευθύνη των κυβερνήσεων η «ΛΑΡΚΟ» αγόραζε σε πολλαπλάσιες τιμές το ρεύμα από την κρατική ΔΕΗ.

Και φανταστείτε πως η κρατική ΔΕΗ ήταν και μέτοχος της «ΛΑΡΚΟ» κιόλας, σε αντίθεση με άλλες ενεργοβόρες βιομηχανίες στη χώρα μας. Ποιος διορίζει τις διοικήσεις στη «ΛΑΡΚΟ» που οδήγησαν στην απαξίωση και στην υπερχρέωση; Δεν ήταν η κυβέρνηση του ΣΥΡΙΖΑ, που το 2019 δεσμευόταν ως κυβέρνηση για την ιδιωτικοποίηση της «ΛΑΡΚΟ», αφήνοντας ανοιχτά όλα τα ενδεχόμενα, ακόμη δηλαδή και το κλείσιμο της επιχείρησης; Δεν ήταν η κυβέρνηση του ΣΥΡΙΖΑ την ίδια περίοδο, που αρνήθηκε το 2019 να υπογραφεί η νέα συλλογική σύμβαση εργασίας που είχαν συμφωνήσει τα σωματεία με τη διοίκηση της «ΛΑΡΚΟ»; Γιατί; Για να μη δεσμεύσει, λέει, η νέα συλλογική σύμβαση τους μελλοντικούς επενδυτές. Να, λοιπόν, που και η κυβέρνηση του ΣΥΡΙΖΑ σκεφτόταν τα συμφέροντα των μελλοντικών επενδυτών και όχι των εργαζομένων.

Πίσω από όλους αυτούς τους σχεδιασμούς, βεβαίως, είναι η Ευρωπαϊκή Ένωση, η οποία κρατάει τη δαμόκλειο σπάθη των προστίμων αν δεν ιδιωτικοποιηθεί η «ΛΑΡΚΟ». Και γιατί θέλει να ιδιωτικοποιηθεί η «ΛΑΡΚΟ»; Γιατί βεβαίως η επιδίωξη της Ευρωπαϊκής Ένωσης είναι ακριβώς στο πώς θα βάλουν χέρι πολύ φθηνά τα ευρωπαϊκά μονοπώλια στον πλούτο της «ΛΑΡΚΟ», πώς θα ληστέψουν δηλαδή τα ορυκτά καύσιμα, τον ορυκτό πλούτο της χώρας μας.

Και βεβαίως, το ΚΚΕ έχει καταθέσει έγκαιρα τροπολογία, το 2020. Είναι χαρακτηριστική η στάση των άλλων κομμάτων και της Κυβέρνησης. Τι έλεγε αυτή η τροπολογία του ΚΚΕ; Κατάργηση της εξουσίας του ειδικού εκκαθαριστή, μέτρα για την πλήρη λειτουργία της «ΛΑΡΚΟ», εκσυγχρονισμός και ανάπτυξη της «ΛΑΡΚΟ» με κρατική χρηματοδότηση, προστασία όλων των εργαζομένων στην εταιρεία και των δικαιωμάτων τους. Γιατί σφυρίξατε αδιάφορα; Γιατί αυτό πάει κόντρα στην πολιτική της Ευρωπαϊκής Ένωσης, την οποία στηρίζετε, την οποία υπηρετείτε. Αυτή την πολιτική υπηρετείτε, τα συμφέροντα του κεφαλαίου και όχι τα συμφέροντα του εργαζόμενου.

Και απ’ αυτή την άποψη σήμερα οι προτάσεις που καταθέτουν ομόφωνα τα σωματεία της «ΛΑΡΚΟ» είναι προτάσεις που μπορούν να δώσουν διέξοδο από αυτή την κατάσταση. Και αυτό το οποίο πρέπει να βγάλουμε ως συμπέρασμα από τη μικρογραφία της «ΛΑΡΚΟ» είναι η μεγάλη εικόνα που πρέπει να έχουμε καθαρή. Και ποια είναι η μεγάλη εικόνα; Τι είδους είναι τα χαρακτηριστικά της καπιταλιστικής ανάπτυξης. Είναι δεδομένα. Είναι, πρώτον, σε βάρος των παραγωγικών δυνατοτήτων της χώρας μας, είναι σε βάρος των εργαζομένων της χώρας μας και σε βάρος της ικανοποίησης των λαϊκών αναγκών. Έτσι λοιπόν, σε συνθήκες καπιταλισμού, ο ορυκτός πλούτος της χώρας μας, αντί να διασφαλίζει και να ικανοποιεί τις ανάγκες των εργαζομένων και του λαού, γίνεται λεία να τον καταληστεύσουν οι επιχειρηματικοί όμιλοι για να διασφαλίσει την κερδοφορία τους.

Έτσι λοιπόν, η απάντηση σε αυτή την εξέλιξη είναι μία. Η υπεροχή της πρότασης του ΚΚΕ. Για φανταστείτε: Ορυκτός πλούτος, μεταλλεία και εργοστάσια επεξεργασίας των μεταλλευμάτων, κοινωνική περιουσία, στο πλαίσιο ενός κεντρικού σχεδιασμού τι απόδοση θα είχε και τι παραγωγικές δυνατότητες έχει, που θα στήριζε η «ΛΑΡΚΟ» πραγματικά και σε στρατηγικό επίπεδο την παραγωγική ανασυγκρότηση της χώρας, με επίκεντρο βεβαίως την ανάπτυξη, την ικανοποίηση των αναγκών του λαού και όχι της καπιταλιστικής κερδοφορίας, απαλλαγμένη από τα δεσμά της Ευρωπαϊκής Ένωσης. Αυτό αποτελεί τη διέξοδο.

Και το δεύτερο σημείο, κύριε Πρόεδρε, και ολοκληρώνω με αυτό, έχει να κάνει με τη φορολογία των αναδρομικών των συνταξιούχων. Στο χωριό μου λένε «εκεί που μας χρωστάγανε, μας πήραν και το βόδι». Αυτό κάνει η Κυβέρνηση. Ενώ έδωσε ελάχιστα και όχι σε όλους τους συνταξιούχους από αυτά που τους έκλεψαν οι αντιασφαλιστικοί νόμοι των κυβερνήσεων ΠΑΣΟΚ, Νέας Δημοκρατίας και ΣΥΡΙΖΑ, τώρα τους ζητάτε έντοκα να πληρώσουν σε σαράντα οκτώ δόσεις με 6% επιτόκιο τη φορολογία που αντιστοιχεί στα αναδρομικά που πήρανε. Αλήθεια; Εδώ τους κόψατε τη δέκατη τρίτη και τη δέκατη τέταρτη σύνταξη, μειώσατε τις συντάξεις πάνω από 30%, κύριες και επικουρικές, αυξήσατε τα όρια συνταξιοδότησης, αυξήσατε τις ασφαλιστικές εισφορές στους αυτοαπασχολούμενους, αυξήσατε τη συμμετοχή των ασφαλισμένων αλλά και των συνταξιούχων στην υγειονομική περίθαλψη, ήλθε ο νόμος Κατρούγκαλου που τα σάρωσε όλα και μιλάτε ότι πρέπει να συμμορφωθούν προς τας υποδείξεις οι συνταξιούχοι; Έπρεπε τα αναδρομικά αυτά να ήταν αφορολόγητα, ως ελάχιστη προσπάθεια στο χρέος που έχετε απέναντι στους συνταξιούχους.

Εμείς λέμε, λοιπόν, αφορολόγητο το σύνολο των αναδρομικών και ταυτόχρονα να δοθούν και όλα όσα εκλάπησαν από τους ασφαλισμένους.

Κύριε Πρόεδρε, τελειώνοντας, εμείς λέμε καθαρά ότι η πραγματική δύναμη, αυτό φαίνεται από τις τελευταίες εξελίξεις, των εργαζομένων στη «ΛΑΡΚΟ», των εργαζομένων στην «COSCO», των αγροτών που στήνουν τα μπλόκα τους καθημερινά και τα μεγαλώνουν βρίσκεται στα μπλόκα του αγώνα και εκεί θα βρουν το δίκιο τους και όχι στους επίδοξους σωτήρες. Γι’ αυτό χρειάζεται να εκφραστεί η ταξική αλληλεγγύη, η οργάνωση της πάλης ενωμένα, σε πανελλαδικό επίπεδο, για μια δουλειά με ζωή και ζωή με σύγχρονα δικαιώματα. Από αυτή την άποψη δεν πρέπει να περιμένουν από κανέναν σωτήρα. Η συμπόρευση με το ΚΚΕ αποτελεί για τον λαό μονόδρομο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Καραθανασόπουλε.

Θα πάμε με την αντίστροφη φορά. Τον λόγο έχει η ειδική αγορήτρια του Κομμουνιστικού Κόμματος Ελλάδας κ. Μαρία Κομνηνάκα για πέντε λεπτά, όπως είπα.

**ΜΑΡΙΑ ΚΟΜΝΗΝΑΚΑ:** Στα κυρίως θέματα του νομοσχεδίου δεν θα αναφερθώ ξανά. Αναφέρθηκαν εξάλλου αναλυτικά και ο Θανάσης Παφίλης και ο Νίκος Καραθανασόπουλος στο τέλος, ιδιαίτερα και για τα ζητήματα της «ΛΑΡΚΟ». Εξάλλου, τον τελευταίο λόγο και για τη «ΛΑΡΚΟ» τον έχουν οι ίδιοι οι εργαζόμενοι. Θα το πουν με τις κινητοποιήσεις τους το επόμενο διάστημα και τότε να ξέρετε ότι θα καταλάβετε ό,τι δεν έχετε καταλάβει ως τώρα για το ποιος πραγματικά μπορεί να σώσει και να κινήσει αυτή την επιχείρηση, την πλουτοπαραγωγική πηγή για τη χώρα μας.

Σε σχέση τώρα με τις τροπολογίες. Η τροπολογία 1208 αποτελεί πραγματικά περαιτέρω πρόκληση, αν και δεν μας ξαφνιάζει το άρθρο 1 για την τακτοποίηση των αυθαιρέτων κτισμάτων της «ΛΑΡΚΟ». Δεν φτάνει, δηλαδή, που τους γλιτώνετε από τις υποχρεώσεις τους προς τους εργαζόμενους, αλλά επιδιώκετε να τους απαλλάξετε και από τέλη, από πρόστιμο για τη νομιμοποίηση των αυθαιρέτων, να παραδώσετε δηλαδή την επιχείρηση καθαρή, χωρίς υποχρεώσεις στον επενδυτή.

Σε ποιους αντίθετα βάζετε πρόστιμα; Στην ίδια τροπολογία βάζετε πρόστιμα στη λαϊκή οικογένεια, που από την ανάγκη της να αγοράσει βέβαια ένα παλιό και μεταχειρισμένο αυτοκίνητο αναγκάζεται να επιλέξει και τα μη, όπως λέτε, φιλικά προς το περιβάλλον, παλαιότερης τεχνολογίας αυτοκίνητα, την αγορά των οποίων επιβαρύνετε με πρόστιμο. Εκεί σας πιάνει η ευαισθησία σας για το περιβάλλον, αλλά και σε αυτή την περίπτωση είναι κολοβή η ευαισθησία. Γιατί βέβαια δεν προβλέπετε απόσυρση, για παράδειγμα, των παλιάς τεχνολογίας αυτοκινήτων, αλλά επιβάλλετε πρόστιμο για την αγορά τους, για να σπρώχνετε υποχρεωτικά -όσους μπορούν φυσικά- στην αγορά νέας τεχνολογίας και ακριβών αυτοκινήτων. Στην τροπολογία αυτή φυσικά θα τοποθετούμε συνολικά καταψηφίζοντας.

Σε σχέση με την τροπολογία 1207 του Υπουργείου Ανάπτυξης, φυσικά το αφορολόγητο και το ακατάσχετο των ενισχύσεων για τις περισσότερο πληττόμενες επιχειρήσεις λόγω του COVID-19, είναι λογικό, αν θέλετε, και το ελάχιστο βέβαια. Και εκεί υπάρχουν διαφοροποιήσεις μεταξύ των επιχειρήσεων και των μεγεθών τους. Θα στηρίζαμε σε κάθε περίπτωση μια τέτοια διάταξη, ιδιαίτερα και για τις περιπτώσεις που αφορούν τις πληττόμενες επιχειρήσεις στις σεισμόπληκτες περιοχές της Κρήτης και τις περιοχές της Εύβοιας. Όμως, θα τοποθετηθούμε συνολικά με το «παρών» στην τροπολογία, σε σχέση ιδιαίτερα με τα άρθρα 2 και 3, με τις συνεχιζόμενες παρατάσεις στην πραγματικότητα που προσπαθείτε να δώσετε σε σχέση με τους εργαζόμενους των ναυπηγείων Σκαραμαγκά, τα άρθρα που αφορούν τη ναυπήγηση, για την κατασκευή υποβρυχίων κ.λπ..

Φυσικά είναι μια λύση για την πληρωμή των εργαζομένων των ναυπηγείων, όμως πραγματικά είναι η πολλοστή φορά που ακούμε για την τελευταία παράταση και την τελευταία φορά που φέρνετε μια τέτοια τροπολογία. Επιτέλους, πρέπει να δοθεί μια οριστική λύση με τους εργαζόμενους του ναυπηγείου, η οποία λύση θα περιλαμβάνει τη διασφάλιση των θέσεων εργασίας τους, τις αμοιβές τους, τα συγκροτημένα εργασιακά τους δικαιώματα. Βέβαια, αν θέλετε, ανοίγει μια μεγαλύτερη συζήτηση, την οποία προφανώς δεν θα αναλύσω τώρα. Όμως, επιβεβαιώνεται η μεγάλη εικόνα για το πώς θα μπορούσε να παίξουν άλλον ρόλο και τα ναυπηγεία συνολικά σε έναν σχεδιασμό ανάπτυξης της ελληνικής αμυντικής βιομηχανίας, που συνεχώς απαξιώνεται, για να πληρώνετε βέβαια αδρά την ίδια στιγμή τις βιομηχανίες της Γαλλίας και άλλων σύμμαχων σας στο ΝΑΤΟ, για να αγοράζετε οπλισμό, αεροσκάφη κ.λπ. όχι για τις ανάγκες άμυνας της χώρας, αλλά για τις ανάγκες που υπαγορεύει το ΝΑΤΟ.

Με το «παρών» θα τοποθετηθούμε και στην τροπολογία 1209 του Υπουργείου Οικονομικών, η οποία είναι κυρίως διάταξη νομοτεχνικής φύσεως. Σε σχέση με την τελευταία τροπολογία, τη 1210, που αφορά το Υπουργείο Κλιματικής Κρίσης, σε σχέση με το άρθρο 1 θα ήθελα να πω πως καταψηφίζουμε τη σύνθεση του Συμβουλίου Κρίσεων του Πυροσβεστικού Σώματος. Η στάση μας στην τροπολογία αυτή προκύπτει από την ίδια τη θέση του ΚΚΕ ότι η Πυροσβεστική θα πρέπει να αποτελεί μια πολιτική υπηρεσία στο πλαίσιο της κοινωνικής αποστολής που της έχει ανατεθεί και όχι βέβαια να έχει τη δομή και τον χαρακτήρα των Σωμάτων Ασφαλείας.

Ο σημερινός χαρακτήρας της Πυροσβεστικής είναι που υπαγορεύει κι αυτή ακριβώς τη σύνθεση του συμβουλίου και τη στρατικοποιημένη δομή του Πυροσβεστικού Σώματος και που κατά τη γνώμη μας αποτελεί τροχοπέδη στην ίδια τη λειτουργία της. Βέβαια πρόκειται για μια δομή που υπαγορεύεται και από τους ευρύτερους σχεδιασμούς του αστικού κράτους, για να αξιοποιεί σε ορισμένες καταστάσεις και την Πυροσβεστική στα σχέδια καταστολής του λαϊκού κινήματος.

Και πραγματικά είναι απορίας άξιον το με τι κριτήρια, εκτός των άλλων, θα κρίνουν τους αξιωματικούς του Πυροσβεστικού Σώματος οι αστυνομικοί και οι υποστράτηγοι του Στρατού Ξηράς. Δείχνει ποια είναι πραγματικά η κατεύθυνση την οποία θέλετε να δώσετε στο Πυροσβεστικό Σώμα και γι’ αυτόν τον λόγο επιπλέον δεν συμφωνούμε με αυτού του είδους τη δομή του Συμβουλίου Κρίσεων του Πυροσβεστικού Σώματος. Γι’ αυτόν τον λόγο θα καταψηφίσουμε και αυτή την τροπολογία.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε.

Τον λόγο έχει τώρα η ειδική αγορήτρια από την Κοινοβουλευτική Ομάδα του Κινήματος Αλλαγής κ. Τόνια Αντωνίου για πέντε λεπτά.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κύριοι της Κυβέρνησης, πρέπει επιτέλους να σταματήσετε να παρακάμπτετε το Κοινοβούλιο και να νομοθετείτε με πράξεις νομοθετικού περιεχομένου. Σας το λέμε για τελευταία φορά. Είπα και στην πρωτομιλία μου ότι ο κύριος Πρωθυπουργός είχε δεσμευθεί στις 30 Απριλίου του 2020 ότι αυτή η πρακτική θα σταματήσει. Όμως, άλλη μια δέσμευση του κυρίου Πρωθυπουργού δεν πραγματοποιείται. Δεν είναι βέβαια εδώ για να μας ζητήσει συγγνώμη, γι’ αυτό νομίζω ότι θα πρέπει να το κάνουν τα μέλη της Κυβέρνησης, γιατί κάθε φορά για άλλο δεσμεύεστε και άλλο πράττετε. Προσπαθείτε να καλύψετε τα κενά της αποτυχίας σας και βέβαια να διαχειριστείτε την επικοινωνιακή κατάρρευση του επιτελικού σας κράτους.

Φίλες και φίλοι, κυρίες και κύριοι συνάδελφοι, η Κυβέρνηση διχάζει την κοινωνία σε επαγγελματικές ομάδες των οποίων τα δίκαια αιτήματα μπορούν να ικανοποιούνται και σ’ αυτές που δεν το δικαιούνται, όπως οι γιατροί. Αυτό φαίνεται ξεκάθαρα τόσο στην άρνηση να ενταχθούν οι γιατροί και οι νοσηλευτές του ΕΣΥ στα βαρέα και ανθυγιεινά επαγγέλματα, όπως επιμένουμε δύο χρόνια τώρα, από τότε που ξέσπασε η πανδημία, όσο και στην άρνηση να απαλλαγούν οι εφημερίες τους από τη φορολόγηση, όπως γίνεται σωστά για άλλες κατηγορίες.

Εδώ, κύριοι της Κυβέρνησης, ιεραρχείτε το ποιους στηρίζετε και ποιους όχι. Αυτό είναι αποτέλεσμα των πολιτικών σας επιλογών και βέβαια των ιδεολογικών σας εμμονών. Η Κυβέρνηση χρησιμοποιεί τις πράξεις νομοθετικού περιεχομένου με κυνικότητα, για να πει στους συνταξιούχους να επιστρέψουν στο κράτος με δόσεις τα αναδρομικά τους, που κρατήθηκαν παράνομα. Η έμφαση δηλαδή στις δόσεις είναι για να χρυσώσουν το χάπι και όχι στο γεγονός ότι τα χρήματα αυτά ανήκουν στους συνταξιούχους και δεν έπρεπε να ζητείται η επιστροφή τους, πέρα από ένα ποσοστό λογικής φορολόγησης, όπως είχε προτείνει το Κίνημα Αλλαγής.

Σε σχέση με τη «ΛΑΡΚΟ», θα ήθελα να πω τα εξής. Η Κυβέρνηση εξακολουθεί να κρύβει το σχέδιο και τις προθέσεις της, ενώ η συλλογική διαχείριση του μέλλοντος της επιχείρησης στερείται διαφάνειας. Όμως, αυτή η προσπάθειά σας, κύριοι της Κυβέρνησης, να γίνουν όλα στο παρασκήνιο, πέφτει στο κενό, γιατί οι πράξεις σας, όπως η τροπολογία που φέρατε σ’ αυτό το νομοσχέδιο, φανερώνουν τις προθέσεις σας. Πρόκειται για προθέσεις που αγνοούν τους εργαζόμενους και τις κοινωνικές επιπτώσεις για πέντε νομούς της χώρας από τη μεθόδευση του κλεισίματος μιας επιχείρησης, η οποία μεθόδευση έχει όλα τα χαρακτηριστικά ενός προαναγγελθέντος εγκλήματος εις βάρος τελικά όχι μόνο των εργαζομένων σε πέντε νομούς, αλλά και της ελληνικής οικονομίας.

Το ξεκίνησαν τα golden boys της κυβέρνησης Καραμανλή και το ολοκληρώνετε εσείς. Άκουσα αγαπητούς συναδέλφους της Αριστεράς, του Κομμουνιστικού Κόμματος, και θα ήθελα να τους υπενθυμίσω, και στον αγαπητό συνάδελφο και πατριώτη κ. Παφίλη, ότι τις μεγάλες επιλογές γι’ αυτή την επιχείρηση τις έκανε η κυβέρνηση του ΠΑΣΟΚ. Πρώτα η κυβέρνηση του Ανδρέα Παπανδρέου στήριξε την επιχείρηση, άνοιξε την επιχείρηση και λειτούργησε και βέβαια με μπόνους για πάρα πολλά χρόνια, πάνω από είκοσι πέντε χρόνια, να μπορεί η επιχείρηση να δουλεύει με μικρότερο ενεργειακό κόστος, για να μπορεί να είναι βιώσιμη.

Τα λέω όλα αυτά διότι, όπως είπα και στην πρωτομιλία μου, οι πολίτες γνωρίζουν ποιες πολιτικές επιλογές έκαναν οι κυβερνήσεις και ποιες στήριξαν αυτή την επιχείρηση, τους εργαζόμενους, έναν μεγάλο κύκλο εργασιών γύρω από αυτή την επιχείρηση και βέβαια τις τοπικές κοινωνίες.

Σήμερα έχετε τεράστια ευθύνη, κύριοι της Κυβέρνησης, διότι, ενώ θέλετε να είστε μια νεοφιλελεύθερη δύναμη και είστε υποτίθεται υπέρ των ιδιωτικοποιήσεων, νομίζω ότι εσείς δεν ακολουθείτε τη δικιά σας πολιτική με αρχές και αξίες της διαφάνειας και κάνετε τέτοιες επιλογές, που βασικά θα κλείσει η επιχείρηση και θα την κάνετε δωράκι σε κάποιον επενδυτή της δικιάς σας επιλογής. Από αυτό εδώ το Βήμα έχουμε πει πολλές φορές ως Κίνημα Αλλαγής και το έχει πει και η αείμνηστη Φώφη Γεννηματά, δυστυχώς το «Μαξίμου ΑΕ» συνεχίζει τις μπίζνες σ’ αυτή τη χώρα. Το λέω αυτό διότι, γνωρίζοντας το τι θα συμβεί στη Στερεά Ελλάδα με τα τεράστια προβλήματα που υπάρχουν από τον πρωτογενή τομέα, με τα τεράστια προβλήματα που έχει η Εύβοια μετά τις τελευταίες πυρκαγιές και μετά τη «μεγάλη επιτυχία» του επιτελικού κράτους του Μαξίμου, αντιλαμβάνεστε πολύ καλά ότι θα μιλήσουμε για ερημοποίηση της περιοχής.

Το λέω και το γνωρίζω, διότι το μεγάλο εργοστάσιο της «ΛΑΡΚΟ» είναι στον Δήμο Λοκρών, στην περιοχή μου, την οποία γνωρίζω πολύ καλά. Ως Βουλευτής Φθιώτιδας έζησα τα προβλήματα από πολύ κοντά την περίοδο του κ. Καραμανλή, όπου τότε η πολύ κακή διαχείριση, με αδιαφάνεια και με πολύ κακές επιλογές, κατέστρεψαν την εταιρεία. Και βέβαια είχαμε τεράστια ατυχήματα και θάψαμε στον δήμο μας πέντε νεκρούς από την επιχείρηση.

Γνωρίζω πολύ καλά το πρόβλημα και πρέπει να σας πω ότι κάνετε μία πολύ μεγάλη καταστροφή και στην ελληνική οικονομία, γιατί μπορούσε να είναι ένας μεγάλος γίγαντας εξαγωγικός, που θα ήταν υπέρ της ελληνικής οικονομίας και βέβαια θα δημιουργήσει τεράστια προβλήματα σε πέντε νομούς της χώρας και στη δυτική Μακεδονία, που έχει τεράστια προβλήματα λόγω των επιλογών σας πάλι, και στη Στερεά Ελλάδα.

Κάντε άλλες πολιτικές επιλογές, διότι δεν αντέχει άλλο η χώρα και βέβαια και η Στερεά Ελλάδα να πληρώνει τις πολιτικές σας επιλογές.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ την κ. Αντωνίου.

Τον λόγο έχει ο εισηγητής του ΣΥΡΙΖΑ - Προοδευτική Συμμαχία, ο κ. Κωνσταντίνος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, σας ευχαριστώ πολύ.

Μετά από μία εκτεταμένη συζήτηση στην Ολομέλεια της Βουλής, στην οποία συμμετείχαν όλα τα κόμματα του Κοινοβουλίου, νομίζω, κύριε Υπουργέ, ότι αντιλαμβάνεστε τους λόγους για τους οποίους η εν λόγω πράξη νομοθετικού περιεχομένου δεν μπορεί να γίνει δεκτή.

Και το λέω αυτό, γιατί πολλοί συνάδελφοι, πολλοί Βουλευτές της Νέας Δημοκρατίας που ερχόντουσαν στο Βήμα εδώ και τοποθετούνταν, προφανώς δεν είδαν τις τοποθετήσεις των εισηγητών των κομμάτων για διατάξεις της πράξης νομοθετικού περιεχομένου που έχουμε πει από την αρχή ότι εμείς θα μπορούσαμε να τις ψηφίσουμε και είμαστε θετικοί σ’ αυτές.

Παρ’ όλα αυτά αδυνατούμε να ψηφίσουμε το συγκεκριμένο νομοσχέδιο, διότι έχει μέσα δύο άρθρα και αναφέρομαι στο άρθρο 3, αν δεν κάνω λάθος, που αφορά τη φορολόγηση των αναδρομικών των συνταξιούχων, και στο άρθρο 6, που αφορά το εργοστάσιο της «ΛΑΡΚΟ», το κλείσιμο επί της ουσίας του εργοστασίου της «ΛΑΡΚΟ», που αδυνατούμε να ψηφίσουμε.

Άρα, κύριε Πρόεδρε και αγαπητοί Βουλευτές, όταν έρχονται εδώ οι Βουλευτές της Συμπολίτευσης και τοποθετούνται, η κριτική την οποία έχουν να κάνουν θα έπρεπε να είναι επί των λεγομένων των κομμάτων και όχι στον αέρα.

Κύριε Υπουργέ, κοιτάξτε να δείτε, αναφέρομαι σε εσάς γιατί είστε από το αρμόδιο Υπουργείο. Τα νέα δεν είναι καθόλου καλά. Το πρωτογενές έλλειμμα της χώρας είναι δυσθεώρητο. Σήμερα το ΔΝΤ βγήκε και είπε ότι θα πρέπει να επανέλθουμε στη διαδικασία των πρωτογενών πλεονασμάτων, ακριβώς γιατί οι χώρες οι οποίες είναι υπερχρεωμένες -και μία απ’ αυτές είναι η Ελλάδα- θα αντιμετωπίσουν σοβαρότερα προβλήματα το επόμενο διάστημα. Δεν το λέω εγώ αυτό, το αναφέρει σήμερα είδηση η οποία είναι δημοσιευμένη στην εφημερίδα «Η ΚΑΘΗΜΕΡΙΝΗ». Φαντάζομαι το γνωρίζετε πάρα πολύ καλά αυτό.

Επειδή ο εκπρόσωπος της Νέας Δημοκρατίας αναφέρθηκε στον δημοσιονομικό εκτροχιασμό της χώρας. Πώς συνέβη αυτό; Πώς συνέβη ο δημοσιονομικός εκτροχιασμός της χώρας και αναγκαστήκαμε να μπούμε στα μνημόνια, κύριε Υπουργέ;

Την απάντηση την έδωσε ο κ. Δούκας, ο οποίος ήταν ο αντίστοιχός σας, ήταν Υφυπουργός Οικονομικών, αυτόν αντικαθιστάτε εσείς. Τότε πήγαινε και έδινε σακούλες στην Ηλεία, αυτό λέει. Έρχεται ο πρώην Υπουργός Αγροτικής Ανάπτυξης και λέει ότι αυτό είναι εποποιία. Και βάζετε, κύριοι της Νέας Δημοκρατίας, νέο Υπουργό Αγροτικής Ανάπτυξης τον κ. Γεωργαντά, ο οποίος λέει δημοσίως ότι, για να μπορέσουμε να κερδίσουμε τις εκλογές, θα πρέπει να πιάσουμε αυτούς που διορίσαμε, αυτούς στους οποίους έχουμε τάξει, αυτούς τους οποίους βοηθήσαμε ως κόμμα και θα πρέπει να τους θυμίσουμε -πώς θα τους θυμίσουμε, δεν ξέρω- ότι εμείς τους βοηθήσαμε, άρα πρέπει να ψηφίσουν Νέα Δημοκρατία. Μιλάμε για ένα κόμμα το οποίο έτσι έχει μάθει να λειτουργεί.

Κύριε Υπουργέ, έχουν κατατεθεί τροπολογίες. Δεν καταλαβαίνω εν μέσω ενεργειακής κρίσης, εν μέσω αύξησης των τιμών του πετρελαίου -όλοι το αναγνωρίζουν, ακόμα και Υπουργός Ανάπτυξης, ο οποίος συνήθως χτυπάει ξύλο ή φτύνει τον κόρφο του και αυτός το αναγνωρίζει, ότι έχουμε αύξηση των τιμών στην ενέργεια- γιατί δεν κάνετε δεκτή την τροπολογία του ΣΥΡΙΖΑ, που επανακαταθέτουμε; Φαντάζομαι ότι δεν την κάνατε δεκτή, δεν είπατε τίποτα γι’ αυτό. Ευελπιστώ στην ομιλία σας κάτι να πείτε. Η τροπολογία αφορά τη μείωση του ειδικού φόρου κατανάλωσης στα ενεργειακά προϊόντα, που σημαίνει ότι αυτό θα ρίξει τις τιμές στο πετρέλαιο κίνησης, θέρμανσης και βεβαίως αυτό θα συμπαρασύρει και άλλα προϊόντα. Γιατί δεν το κάνετε αυτό;

Ζητάει ο κ. Βρούτσης οι προτάσεις του ΣΥΡΙΖΑ να κοστολογούνται, γιατί λέει ότι δεν μπορούμε να ερχόμαστε εδώ και να κάνουμε προτάσεις στον αέρα. Πολύ ωραία. Η συγκεκριμένη πρόταση, κύριε Υπουργέ, είναι κοστολογημένη στο 1,5 δισεκατομμύριο ευρώ. Ρωτάω. Δεν έχετε λεφτά για το 1,5 δισεκατομμύριο. Για τα 5 δισεκατομμύρια τα οποία έχετε κάνει απευθείας αναθέσεις λόγω του κορωνοϊού είχατε λεφτά;

Αλήθεια; Αυτή είναι η απάντηση στην κοινωνία; Αυτή τη στιγμή έρχονται μηνύματα από ανθρώπους που βλέπουν λογαριασμούς 950 ευρώ. Τρίτεκνη οικογένεια, επειδή ξεπέρασε τη χρήση του ηλεκτρικού, τους ήρθε το ρεύμα 950 ευρώ. Αλήθεια, έτσι απαντάτε;

Μειώνετε τους φόρους στην υπερσυγκέντρωση πλούτου. Στο μεγάλο πλούτο μειώσατε τον φόρο. Μάλιστα, εμείς λέμε ότι δεν πρέπει να μειωθεί αυτός ο φόρος, αλλά δεν βρίσκετε τρόπο, όμως, να μειώσετε τη φορολογία στο ψωμί, γιατί θεωρείτε ότι είναι κοστοβόρο.

Επιτρέψτε μου, κύριε Πρόεδρε, να αναφερθώ λίγο στις τροπολογίες. Κύριε Υπουργέ, εμείς στην τροπολογία του Υπουργείου Ανάπτυξης και Επενδύσεων, η οποία δεν αφορά μόνο το Υπουργείο Ανάπτυξης και Επενδύσεων, έχει δύο ακόμα άρθρα που αφορούν το Πολεμικό Ναυτικό, θα ψηφίσουμε «ναι».

Θα ψηφίσουμε «παρών» στην τροπολογία του Υπουργείου Οικονομικών, που δίνει κάποιες παρατάσεις. Θα ήθελα, κύριε Υπουργέ, να μου πείτε ποιο είναι το ύψος των επιδομάτων που δώσατε στις περιοχές στη χώρα που έχουν πάθει ζημιά; Ποιο είναι το ύψος των χρημάτων τα οποία έχετε δώσει;

Θα πούμε «όχι» στην τροπολογία του Υπουργείου Κλιματικής Κρίσης και Πολιτικής Προστασίας, διότι ο αρμόδιος Υφυπουργός -αν δεν κάνω λάθος, κύριε Πρόεδρε, και συγχωρέστε με, γιατί τον άνθρωπο δεν τον γνωρίζω και ζητώ συγγνώμη και από τον ίδιο- δεν μας έπεισε για αυτά που θέλει να κάνει, δηλαδή άρχισε να λέει ότι εδώ φτιάχτηκε ένα Υπουργείο, το οποίο όμως δεν έχει τη δυνατότητα να κάνει, να ράνει. Εμείς λέμε «όχι» στην τροπολογία αυτή.

Και έρχομαι, κύριε Πρόεδρε, και ολοκληρώνω με αυτό και ευχαριστώ πάρα πολύ για τον χρόνο σας, σε δύο ζητήματα.

Κύριε Υπουργέ, ο Υπουργός Οικονομικών, ο κ. Σταϊκούρας, ήρθε πριν από δύο χρόνια και υπερασπίστηκε μια τροπολογία για το εργοστάσιο της «ΛΑΡΚΟ». Σωστά; Σωστά. Γιατί το έκανε αυτό; Γιατί είναι από εκεί ο άνθρωπος, εκεί είναι η εκλογική του περιφέρεια και ήρθε να πει ότι εμείς δίνουμε τη δυνατότητα, δίνουμε λύση στα χρονίζοντα προβλήματα του εργοστασίου. Σήμερα, κύριε Υπουργέ, γιατί σιωπά; Γιατί αποφεύγει την ελληνική Βουλή; Γιατί αποφεύγει την Ολομέλεια, να έρθει να μας πει τι κάνετε στο άρθρο 6 της πράξης νομοθετικού περιεχομένου, που πετάτε στον δρόμο χίλιους διακόσιους εργαζόμενους;

Με την τροπολογία σας, την οποία προφανώς και δεν μπορούμε να ψηφίσουμε, χαρίζετε καθαρή την περιουσία της «ΛΑΡΚΟ». Γιατί δεν έρχεται ο κ. Σταϊκούρας εδώ πέρα να υπερασπιστεί πλέον τον τόπο του, τον οποίο η κ. Αντωνίου υπηρέτησε ως Βουλευτής; Γιατί κρύβεται; Πού είναι ο λαλίστατος Υπουργός Οικονομικών, που δίνει λύσεις κατά τα άλλα, να μας πει για την περιοχή του και για το εργοστάσιο της «ΛΑΡΚΟ»;

Διότι εμείς, κύριε Υπουργέ, λέμε ότι αυτούς τους ανθρώπους τούς οδηγείτε στην ανεργία και χαρίζετε, όπως πάντα κάνατε ως κόμμα, έτσι έκανε και ο αείμνηστος Κωνσταντίνος Μητσοτάκης, δημόσια περιουσία και δημόσιες εταιρείες σε ιδιώτες, για να παίζουν μπάλα, να βγάζουν χρήματα. Αυτό κάνετε. Αυτή είναι η πρακτική σας.

Ολοκληρώνω, κύριε Πρόεδρε και κύριε Υπουργέ, με την τροπολογία του Υπουργείου Περιβάλλοντος και Ενέργειας. Αυτό που κάνετε έχει δημιουργήσει ένταση σε όλο τον κόσμο και καταγγέλθηκε από Βήματος της Βουλής ότι ο κ. Σκρέκας ήρθε εδώ για να υπηρετήσει τους τέσσερις, πέντε, έξι, δέκα -βαριά- εισαγωγείς αυτοκινήτων της χώρας, τους οποίους είδε, αναγνώρισε τα προβλήματα τα οποία έχουν οι άνθρωποι αυτοί και ήρθε ο κ. Σκρέκας εδώ να καταθέσει μια τροπολογία και τι να κάνει; Να οδηγήσει επί της ουσίας στο κλείσιμο δεκάδων επιχειρήσεων στη χώρα που εμπορεύονται μεταχειρισμένα αυτοκίνητα, που κατά τα άλλα έχουν τις περιβαλλοντικές δυνατότητες να πουλήσουν τα οχήματα αυτά, γιατί είναι σύμφωνα με την ευρωπαϊκή πρακτική και την Ευρωπαϊκή Ένωση. Έρχεται όμως ο κ. Σκρέκας και επί της ουσίας κλείνει τις επιχειρήσεις αυτές.

Εγώ θέλω να σας διαβάσω ένα κομμάτι της ανακοίνωσης του Συλλόγου Εκτελωνιστών Τελωνειακών Αντιπροσώπων της Θεσσαλονίκης, οι οποίοι λένε ότι η προς ψήφιση διάταξη για επιβολή ειδικού τέλους στα επιβατικά αλλά και στα μικρά φορτηγά αυτοκίνητα αντιρρυπαντικής τεχνολογίας Euro 5 θα επιφέρει για μια ακόμα φορά αναστάτωση στην αγορά των μεταχειρισμένων αυτοκινήτων, αδικαιολόγητη και υπέρμετρη οικονομική επιβάρυνση σε ασθενείς οικονομικά κοινωνικές ομάδες, αγρότες, μικροπωλητές κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ολοκληρώνω. Σας ευχαριστώ πολύ.

Κύριε Υπουργέ, γνωρίζετε πάρα πολύ καλά ότι λόγω της πανδημίας η Κυβέρνησή σας δεν έχει κάνει τίποτα για να αυξήσει τα δρομολόγια στα μέσα μαζικής μεταφοράς και άρα για τη μετακίνησή τους οι εργαζόμενοι, κυρίως στα αστικά κέντρα, για να είναι με βάση τα υγειονομικά πρωτόκολλα, χρησιμοποιούν τα αυτοκίνητά τους. Τώρα τι κάνετε στους ανθρώπους αυτούς; Αντί να κάνετε ένα πρόγραμμα για να αλλάξουν τα αυτοκίνητά τους, έρχεστε και τους επιβαρύνετε...

**ΠΡΟΕΔΡΕΥΩΝ (Αθανάσιος Μπούρας):** Κλείστε, έχετε ξεφύγει πολύ.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ, κύριε Πρόεδρε, κλείνω.

…και αναγκάζετε στο κλείσιμο ολόκληρες επιχειρήσεις. Για αυτόν τον λόγο, κύριε Υπουργέ, δεν θα ψηφίσουμε την τροπολογία αυτή. Επίσης, θα καταψηφίσουμε το σύνολο της πράξης νομοθετικού περιεχομένου.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ένα λεπτό θα ήθελα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Απλώς ήθελα λίγο να θυμίσω στον συνάδελφο, τον εισηγητή του ΣΥΡΙΖΑ, την τροπολογία που έχουμε καταθέσει για τη μείωση του ειδικού φόρου κατανάλωσης στα καύσιμα. Να του θυμίσω ότι το 2016 με τον ν.4389 και το άρθρο 60 αύξησαν τη βενζίνη από 681 ευρώ το χιλιόλιτρο σε 700 ευρώ το χιλιόλιτρο, δηλαδή αύξηση 19 λεπτά το λίτρο στη βενζίνη. Αύξησαν το πετρέλαιο κίνησης από τα 330 ευρώ το χιλιόλιτρο, δηλαδή 33 λεπτά το λίτρο, στα 410 ευρώ το χιλιόλιτρο, δηλαδή 41 λεπτά το λίτρο, όπως επίσης αύξησαν το πετρέλαιο θέρμανσης από τα 230 ευρώ το χιλιόλιτρο, δηλαδή από τα 23 λεπτά το λίτρο, τον ειδικό φόρο κατανάλωσης, στα 280 ευρώ το χιλιόλιτρο, δηλαδή στα 28 λεπτά το λίτρο. Αυτά για να μην ξεχνιόμαστε!

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Ολοκληρώνουμε τις παρεμβάσεις των εισηγητών και ειδικών αγορητών με τον εισηγητή της Νέας Δημοκρατίας, τον συνάδελφο Γιάννη Κεφαλογιάννη.

Έχετε τον λόγο, κύριε Κεφαλογιάννη.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ζήτησα τον λόγο, κύριε Πρόεδρε, και θα απευθυνθώ από το έδρανο, γιατί ούτως ή άλλως θα είμαι πάρα πολύ σύντομος και κυρίως θα αναφερθώ στις τροπολογίες εν συντομία.

Προτού όμως μπω σε αυτό, θα ήθελα να κάνω μια, δυο αναφορές, γιατί δεν πρέπει να ξεχνάμε, κύριε Πρόεδρε, αγαπητές κυρίες και κύριοι συνάδελφοι, τον λόγο για το οποίο σήμερα συζητάμε την πράξη νομοθετικού περιεχομένου.

Καταλαβαίνω την ανάγκη πολλών εκ των συναδέλφων, προερχόμενων από την Αντιπολίτευση, να θέλουν να ανοίξουν ευρύτερα πολιτικά ζητήματα, αλλά μην ξεχνάτε ότι η πράξη νομοθετικού περιεχομένου περιλαμβάνει πολύ συγκεκριμένες διατάξεις. Ίσως αυτό το γεγονός, ότι δηλαδή αναφερθήκαμε σε άλλα ζητήματα -ευρύτερα ίσως- από αυτά που περιλαμβάνονται στην πράξη νομοθετικού περιεχομένου, δείχνει μια αμηχανία από πλευράς τόσο της Αξιωματικής Αντιπολίτευσης όσο και των υπόλοιπων κομμάτων της Αντιπολίτευσης, ακριβώς επειδή γνωρίζουν πολύ καλά ότι, stricto sensu, οι διατάξεις οι οποίες περιλαμβάνονται μέσα στην πράξη νομοθετικού περιεχομένου είναι θετικές τόσο για την ελληνική οικονομία, αλλά κυρίως για την ελληνική κοινωνία.

Και αυτός είναι ο βασικός λόγος που, όπως είπα και κατά τη διάρκεια της εξέτασης και στην επιτροπή, αλλά βεβαίως και στην Ολομέλεια, πράγματι η ελληνική Κυβέρνηση μέσα από αυτές τις διατάξεις, αλλά και από τις τροπολογίες τις οποίες έφερε σήμερα κατά τη διάρκεια της συζήτησης στην Ολομέλεια, πηγαίνει προς τη σωστή κατεύθυνση όσον αφορά την επίλυση κάποιων επειγόντων ζητημάτων.

Θα συμφωνήσω -το έχω πει κατ’ επανάληψη- ότι σίγουρα δεν είναι ο καλύτερος τρόπος νομοθέτησης ούτε η πράξη νομοθετικού περιεχομένου ούτε οι τροπολογίες, οι οποίες πολλές φορές έρχονται και είναι και εκπρόθεσμες. Όμως ξέρετε πολύ καλά ότι πολλές φορές είναι τόσο επείγουσες οι ανάγκες, που εκ των πραγμάτων καλούμαστε να ψηφίσουμε μέσα σε πολύ σύντομο χρονικό διάστημα, επαναλαμβάνω, διατάξεις οι οποίες είναι πολύ χρήσιμες, τόσο για την ελληνική οικονομία όσο και την ελληνική κοινωνία.

Βεβαίως είναι υποκριτικό να το ακούω από κόμματα, όπως για παράδειγμα τον ΣΥΡΙΖΑ, που δυστυχώς εκείνη την περίοδο 2015 - 2019, θα έλεγα, κατά πλειοψηφία έφερνε διατάξεις να θυμίσω όχι μόνο μέσω πράξεων νομοθετικού περιεχομένου, αλλά πολλές φορές -το θυμάται και ο αγαπητός συνάδελφος κ. Μπάρκας- μέσα από διαδικασίες εξπρές, κατεπείγουσες διαδικασίες, όπου γινόταν μία συζήτηση στην επιτροπή και έρχονταν και ψηφίζονταν στην Ολομέλεια ολόκληρα νομοσχέδια. Τότε βέβαια η δικαιολογία ήταν ότι η ψήφιση γινόταν λόγω των μνημονιακών υποχρεώσεων, αλλά σε κάθε περίπτωση, επειδή όλοι έχουμε μία διαδρομή σε αυτή την Αίθουσα, τουλάχιστον να θυμόμαστε τι έχει γίνει και στο παρελθόν.

Έρχομαι, λοιπόν, στις διατάξεις που αφορούν τις τροπολογίες και να σας πω εν συντομία ότι βεβαίως το κόμμα της Νέας Δημοκρατίας θα υπερψηφίσει όλες τις υπουργικές τροπολογίες. Επομένως, κύριε Πρόεδρε, νομίζω ότι με αυτή την παρέμβασή μου έχω καλύψει το θέμα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ ιδιαίτερα τον κ. Κεφαλογιάννη και για την οικονομία του χρόνου.

Θα ολοκληρώσουμε τη σημερινή πολύωρη διαδικασία, στην οποία δόθηκε ο λόγος με άνεση σε όλους τους εισηγητές, ειδικούς αγορητές, Κοινοβουλευτικούς Εκπροσώπους, επικεφαλής των κομμάτων, με τον Υφυπουργό Οικονομικών κ. Απόστολο Βεσυρόπουλο.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, οι θεσμικές νομοθετικές πρωτοβουλίες της Κυβέρνησής μας είναι σταθερά προσανατολισμένες, από την αρχή της θητείας της, στη μείωση των φόρων αλλά και στη στήριξη της πραγματικής οικονομίας και των πολιτών και είναι δεδομένο ότι έχουν προκαλέσει αμηχανία στην Αξιωματική Αντιπολίτευση, ιδιαίτερα μάλιστα όταν η πολιτική μείωσης των φόρων που υλοποιεί συστηματικά αυτή η Κυβέρνηση, εδώ και δυόμισι χρόνια, αποτελεί για τους πολίτες πεδίο σύγκρισης με την πολιτική της υπερφορολόγησης και της αύξησης των φόρων της προηγούμενης κυβέρνησης.

Οι παρεμβάσεις ύψους άνω των 43 δισεκατομμυρίων ευρώ για να στηριχθούν επιχειρήσεις, νοικοκυριά και εργαζόμενοι, προκειμένου να αντιμετωπιστούν οι συνέπειες της πανδημίας, ενοχλούν. Ενοχλούν γιατί ακύρωσαν τα καταστροφολογικά σενάρια. Αυτό όμως δεν σημαίνει ότι κάποιοι έχουν εγκαταλείψει την καταστροφολογία και τη διαστρέβλωση της πραγματικότητας. Έχουν φτάσει μάλιστα στο σημείο να αμφισβητούν ή να υποβαθμίζουν τη νέα μείωση του ΕΝΦΙΑ.

Κυρίες και κύριοι συνάδελφοι, πριν από δυόμισι χρόνια παραλάβαμε έναν ΕΝΦΙΑ με συνολική βεβαίωση φόρου ύψους 3.100.000.000 ευρώ. Εμείς ως Κυβέρνηση προχωρήσαμε σε νέα μείωση του ΕΝΦΙΑ, η οποία ανέρχεται στο 13% περίπου για τα φυσικά πρόσωπα.

Σε συνδυασμό με την πρώτη αρχική μείωση του ΕΝΦΙΑ μεσοσταθμικά κατά 22% το καλοκαίρι του 2019, η Κυβέρνηση του Κυριάκου Μητσοτάκη, μέσα στα πρώτα δυόμισι χρόνια της θητείας της, θα έχει προχωρήσει σε συνολική μείωση του ΕΝΦΙΑ πάνω από 30% σε μόνιμη βάση. Μιλάμε για μια μείωση της τάξης των 860 εκατομμυρίων ευρώ.

Με τη νέα μείωση του ΕΝΦΙΑ, το 80% των πολιτών, δηλαδή οκτώ στους δέκα φορολογούμενους, θα δει νέα μείωση του ΕΝΦΙΑ στα εκκαθαριστικά του. Μιλάμε για περίπου πέντε εκατομμύρια φορολογούμενους και αυτό δεν είναι προπαγάνδα, είναι πραγματικότητα, όπως πραγματικότητα είναι οι μειώσεις των φόρων που έγιναν το προηγούμενο διάστημα και η μείωση των φορολογικών επιβαρύνσεων και των μέτρων στήριξης για τους αγρότες, που ανακοινώθηκαν την περασμένη Παρασκευή.

Σε αυτές περιλαμβάνονται η μόνιμη μείωση του συντελεστή ΦΠΑ στα λιπάσματα από το 13% στο 6%, η επιστροφή του ειδικού φόρου κατανάλωσης στο πετρέλαιο για τους νέους αγρότες, όσους ανήκουν σε συλλογικά σχήματα και όσους εντάσσονται στη συμβολαιακή γεωργία, καθώς και η επιδότηση των κτηνοτρόφων κατά 7% επί του κύκλου εργασιών που θα έχουν από τον Ιανουάριο ως τον Μάρτιο του 2022.

Πραγματικότητα θα είναι και η ενίσχυση των μέτρων στήριξης πολιτών, επιχειρήσεων και νοικοκυριών για την αντιμετώπιση του προβλήματος των ανατιμήσεων, το οποίο έχει παγκόσμια διάσταση. Είναι ξεκάθαρο ότι η Κυβέρνηση του Κυριάκου Μητσοτάκη από την αρχή της πανδημίας ανανεώνει και επικαιροποιεί διαρκώς το πλαίσιο των μέτρων στήριξης για τους πολίτες. Όπως έχω αναφέρει, αυτή η διαδικασία έχει δυναμικά χαρακτηριστικά. Απαιτεί διαρκή αξιολόγηση, επικαιροποίηση των μέτρων στήριξης και ενίσχυσή τους όπου κρίνεται απαραίτητο.

Σε αυτή την κατεύθυνση κινείται και η πράξη νομοθετικού περιεχομένου που έρχεται σήμερα προς κύρωση στη Βουλή. Περιέχει μέτρα με θετικό κοινωνικό πρόσημο, που το περιεχόμενό τους αντιστοιχεί τόσο σε δεσμεύσεις του Πρωθυπουργού και της Κυβέρνησης που γίνονται πράξη, όσο και σε ουσιαστικά μέτρα στήριξης για συγκεκριμένες ομάδες πολιτών και τομείς της οικονομίας.

Στα μέτρα αυτά περιλαμβάνονται: Πρώτον, η πλήρης απαλλαγή, σε ποσοστό δηλαδή 100%, από τον φόρο εισοδήματος του επιδόματος επικίνδυνης εργασίας που καταβάλλεται με τη μορφή πτητικού, καταδυτικού, ναρκαλιείας, αλεξιπτωτιστών, δυτών και υποβρυχίων καταστροφών σε στελέχη των Ενόπλων Δυνάμεων, της Ελληνικής Αστυνομίας, της Πυροσβεστικής και του Λιμενικού, καθώς και η απαλλαγή σε ποσοστό 100% από τον φόρο εισοδήματος της ειδικής αποζημίωσης που λαμβάνει το ιατρικό και νοσηλευτικό προσωπικό, καθώς και τα πληρώματα των ασθενοφόρων του ΕΚΑΒ που εκτελούν διατεταγμένη υπηρεσία με αεροπορικά μέσα για παροχή πρώτων βοηθειών. Μέχρι σήμερα το ποσοστό απαλλαγής του επιδόματος επικίνδυνης εργασίας των στελεχών των Ενόπλων Δυνάμεων, της Αστυνομίας και του Λιμενικού, καθώς και της ειδικής αποζημίωσης των αεροδιασωστών από τον φόρο εισοδήματος ήταν στο 65%.

Δεύτερον, η παράταση κατά έναν μήνα της προθεσμίας υπαγωγής στη ρύθμιση των τριάντα έξι ή εβδομήντα δύο δόσεων με την καταβολή της πρώτης δόσης που μπορεί να γίνει μέχρι και τις 28 Φεβρουαρίου 2022, αντί της 31ης Ιανουαρίου που ίσχυε πριν. Επισημαίνω ότι στη ρύθμιση μπορούν να υπαχθούν φορολογικές υποχρεώσεις ΦΠΑ, φόρου εισοδήματος, ΕΝΦΙΑ που δημιουργήθηκαν από τον Μάρτιο του 2020 έως και τον Ιούλιο του 2021, για να ρυθμιστούν σε τριάντα έξι δόσεις άτοκες ή εβδομήντα δύο δόσεις με επιτόκιο 2,5%.

Μπορούν να υπαχθούν στη ρύθμιση: Πρώτον, φυσικά και νομικά πρόσωπα που έχουν χαρακτηριστεί πληγέντες από την πανδημία με τις οικείες υπουργικές αποφάσεις. Δεύτερον, φυσικά πρόσωπα που η σύμβαση εργασίας τους ανεστάλη στο διάστημα μεταξύ 1-3-2020 έως 31-7-2021. Τρίτον, όσοι έλαβαν αποζημίωση ειδικού σκοπού. Τέταρτον, όσοι έλαβαν μειωμένο μίσθωμα. Πέμπτον, όσοι εντάχθηκαν στο πρόγραμμα «ΣΥΝ-ΕΡΓΑΣΙΑ». Και έκτον, όσοι εγγράφηκαν στο μητρώο ανέργων του ΟΑΕΔ κατά το ίδιο χρονικό διάστημα.

Προβλέπεται επίσης ότι, με την υπαγωγή στη ρύθμιση και για όσο αυτή τηρείται, χορηγείται αποδεικτικό φορολογικής ενημερότητας για κάθε νόμιμη χρήση, ενώ αναστέλλονται οι κατασχέσεις και μέτρα αναγκαστικής εκτέλεσης.

Θέλοντας να διευκολύνουμε τους πολίτες σε περίπτωση που δεν μπορεί κάποιος να υποβάλει ηλεκτρονικά την αίτηση για υπαγωγή στη ρύθμιση, μπορεί να την υποβάλει κανείς είτε αυτοπρόσωπα είτε μέσω ηλεκτρονικού ταχυδρομείου στη φορολογική διοίκηση.

Με την πράξη νομοθετικού περιεχομένου χορηγείται η δυνατότητα υπαγωγής στη ρύθμιση των τριάντα έξι ή εβδομήντα δύο δόσεων των ληξιπρόθεσμων οφειλών που βεβαιώθηκαν στα τελωνεία από τη λειτουργία φορολογικών αποθηκών αλκοολούχων κατά την περίοδο της πανδημίας.

Ταυτόχρονα, για όσο διάστημα τηρείται η ρύθμιση, αναστέλλεται η εφαρμογή της παραγράφου 4 του άρθρου 110 του Εθνικού Τελωνειακού Κώδικα, για την κατάπτωση της εγγύησης που έχει κατατεθεί υπέρ του δημοσίου.

Με την πράξη νομοθετικού περιεχομένου προβλέπεται, επίσης, η παράταση για δύο ακόμη μήνες, έως την 31η Μαρτίου 2022, της δυνατότητας σύνταξης συμβολαίων αγοραπωλησίας, δωρεών και γονικών παροχών χρησιμοποιώντας τις αντικειμενικές αξίες που ίσχυαν έως 31-12-2021, με την προϋπόθεση οι αντίστοιχες δηλώσεις να είχαν υποβληθεί έως την 31η Δεκεμβρίου 2021.

Ακόμη, προβλέπεται η παράταση της διάρκειας της ειδικής διαχείρισης για την ανώνυμη εταιρεία «ΛΑΡΚΟ», με την τροποποίηση του άρθρου 21 του ν.4664/2020, για χρονικό διάστημα τριών μηνών. Η ισχύς της παράτασης της ειδικής διαχείρισης αρχίζει από τις 7 Ιανουαρίου του 2022.

Η παράταση στοχεύει τόσο να συνεχιστεί η λειτουργία του συγκροτήματος εργοστασίου Λαρύμνης, μέχρι την ολοκλήρωση της διαγωνιστικής διαδικασίας που διενεργεί το Ταμείο Αξιοποίησης της Ιδιωτικής Περιουσίας του Δημοσίου για λογαριασμό του δημοσίου, όσο και να δοθεί ο αναγκαίος χρόνος για την ολοκλήρωση της δεύτερης φάσης της διαγωνιστικής διαδικασίας που έχει προκηρυχθεί από την ειδική διαχείριση για τη διάθεση των μεταλλείων.

Κυρίες και κύριοι συνάδελφοι, θέλω να κάνω μια ειδική αναφορά στο άρθρο 3 της πράξης νομοθετικού περιεχομένου, που δίνει τη δυνατότητα ρύθμισης οφειλών σε μέχρι και σαράντα οκτώ δόσεις για τις βεβαιωμένες οφειλές συνταξιούχων που προκύπτουν από τη δήλωση αναδρομικών ποσών συντάξεων προηγούμενων ετών. Αντιλαμβανόμαστε τις δυσκολίες που υπάρχουν, γι’ αυτό και διπλασιάσαμε τον αριθμό των δόσεων, αφού για τέτοιου είδους οφειλές το όριο ήταν είκοσι τέσσερις δόσεις με το ισχύον μέχρι τώρα καθεστώς.

Επιπρόσθετα, προκειμένου να παρασχεθεί ικανός χρόνος στους συνταξιούχους να εντάξουν τις οφειλές τους στην προαναφερθείσα ρύθμιση, προβλέφθηκε ότι η καταβολή των φόρων από αναδρομικά ποσά συντάξεων δεν είναι απαιτητή μέχρι την 31η Ιανουαρίου 2022, αλλά παρατείνεται μέχρι και την 15η Φεβρουαρίου 2022.

Επειδή περισσεύει ο λαϊκισμός και η απώλεια μνήμης για κάποιους, είμαι υποχρεωμένος να αναφερθώ στην υπόθεση των αναδρομικών. Να υπενθυμίσω ότι η Κυβέρνηση του Κυριάκου Μητσοτάκη ήταν αυτή που προχώρησε στην απόδοση των αναδρομικών για το ενδεκάμηνο Ιουνίου 2015 - Μαΐου 2016 και για όσους από τους συνταξιούχους δεν είχαν προσφύγει ενώπιον των διοικητικών δικαστηρίων. Γιατί οι υπ’ αριθμόν 1439/2020 έως 1443/2020 αποφάσεις του Συμβουλίου της Επικρατείας προέβλεπαν ξεκάθαρα επιστροφή των αναδρομικών μόνο σε όσους είχαν ασκήσει ένδικα μέσα, δηλαδή μόνο σε όσους είχαν κάνει προσφυγή. Η Κυβέρνησή μας, ωστόσο, μερίμνησε να γίνει η επιστροφή στο σύνολο των δικαιούχων για την καταβολή των αναδρομικών και όχι μόνο σε όσους άσκησαν ένδικα μέσα.

Θα πρέπει, επίσης, να υπενθυμίσω ότι η ειδική φορολογική μεταχείριση που έχει θεσπιστεί για τους δικαιούχους των αναδρομικών αποδοχών και συντάξεων που καταβλήθηκαν δυνάμει των διατάξεων των άρθρων 10 έως 15 του ν.4575/2018 προέβλεπε ξεκάθαρα ότι κατά την καταβολή των αναδρομικών αυτών διενεργήθηκε παρακράτηση φόρου με συντελεστή 20%, με την οποία εξαντλούνταν κάθε άλλη φορολογική υποχρέωση, συμπεριλαμβανομένης και της ειδικής εισφοράς αλληλεγγύης.

Άρα διαχωρίζονται οι περιπτώσεις. Αυτό σημαίνει ότι τα αναδρομικά που προβλέπονται σύμφωνα με τον ν.4575/2018 αναφέρονται σε εφάπαξ χρηματικά ποσά προς εν ενεργεία στελέχη συγκεκριμένων φορέων του ευρύτερου δημόσιου τομέα και τους συνταξιούχους των συγκεκριμένων κατηγοριών, ενώ τα αναδρομικά των άρθρων 33 και 34 του ν.4734/2020 αφορούν το σύνολο των συνταξιούχων του δημοσίου και ιδιωτικού τομέα, σύμφωνα με τις σχετικά οριζόμενες διατάξεις.

Ειδικότερα, για να γίνει περισσότερο σαφές, με τον ν.4575/2018 του ΣΥΡΙΖΑ προβλέφθηκε η καταβολή εφάπαξ χρηματικού ποσού προς τα στελέχη των Ενόπλων Δυνάμεων και των Σωμάτων Ασφαλείας, τους ιατρούς του ΕΣΥ, τους ιατρούς δημόσιας υγείας ΕΣΥ, τα μέλη ΔΕΠ των πανεπιστημίων της χώρας, τα μέλη ΕΠ των ΤΕΙ, τους δικαστικούς λειτουργούς και τα μέλη του κύριου προσωπικού του Νομικού Συμβουλίου του Κράτους. Σε αυτές τις ειδικές κατηγορίες συνταξιούχων εντάσσονται και αρκετοί υψηλόμισθοι, οι οποίοι βάσει των κειμένων διατάξεων υπάγονται αυτοδικαίως σε υψηλότερο συντελεστή φορολόγησης.

Να υπενθυμίσω, επίσης, ότι με κοινές υπουργικές αποφάσεις ρυθμίστηκε, μεταξύ άλλων, ο τρόπος και ο χρόνος καταβολής των επιστρεπτέων ποσών των μειώσεων συντάξεων συνταξιούχων του ιδιωτικού και του δημόσιου τομέα. Σύμφωνα με αυτές, διενεργήθηκε η καταβολή των σχετικών ποσών χωρίς την παρακράτηση φόρου του άρθρου 60 του ν.4172/2013, αλλά και της ειδικής εισφοράς αλληλεγγύης του άρθρου 43α του ν.4172/2013.

Να επαναλάβω για μία ακόμη φορά ότι τα αναδρομικά που καταβλήθηκαν δεν επιβαρύνονται ούτε με πρόστιμα εκπρόθεσμης υποβολής δηλώσεων ούτε με τόκους εκπρόθεσμης καταβολής.

Πέρα από την καταβολή των αναδρομικών σε όλους τους συνταξιούχους, η Κυβέρνηση προχωρά τώρα και σε μία επιπλέον νομοθετική ρύθμιση για αυτή την κατηγορία των πολιτών, δίνοντάς τους τη δυνατότητα να εξοφλήσουν τις οφειλές τους προς τη φορολογική διοίκηση σε σαράντα οκτώ δόσεις.

Κλείνοντας, θα ήθελα να αναφερθώ στην τροπολογία με γενικό αριθμό 1209 και ειδικό 177, που κατατέθηκε από το Υπουργείο Οικονομικών. Με τις ρυθμίσεις που περιέχονται στα άρθρα 1 έως 6 επέρχονται οι αναγκαίες νομοτεχνικές βελτιώσεις αναφορικά με τη διαδικασία επιστροφής ποσών έκτακτης οικονομικής ενίσχυσης πρώτης συλλογής της από 13-8-2021 πράξης νομοθετικού περιεχομένου, όπως κυρώθηκε με το άρθρο 2 του ν.4824/2021, του ν.4839/2021, καθώς και της προκαταβολής επιχορήγησης και πρώτης αρωγής του ν.4797/2021.

Οι συγκεκριμένες ρυθμίσεις έχουν ως άμεσα ωφελούμενους νομικά πρόσωπα που επλήγησαν από θεομηνίες και λαμβάνουν πρώτη αρωγή έναντι στεγαστικής συνδρομής για αποκατάσταση κτηρίων, καθώς και επιχειρήσεις και αγροτικές εκμεταλλεύσεις που λαμβάνουν πρώτη αρωγή έναντι επιχορήγησης ή προκαταβολής ή επιχορήγηση για αντιμετώπιση ζημιών από θεομηνίες.

Η επιστροφή των αχρεωστήτως καταβληθέντων ποσών είναι έντοκη από την ημερομηνία χορήγησης με το επιτόκιο ανάκτησης της Ευρωπαϊκής Επιτροπής. Επίσης, μετά τη βεβαίωση των αχρεωστήτως καταβληθέντων ποσών στις αρμόδιες ΔΟΥ, εφαρμόζονται οι διαδικασίες βεβαίωσης και είσπραξης τόκων επί βεβαιωμένων οφειλών κατά τις διατάξεις του Κώδικα Είσπραξης Δημοσίων Εσόδων.

Με το άρθρο 7 της τροπολογίας παρατείνεται μέχρι και τις 28 Φεβρουαρίου 2022 η προθεσμία υποβολής των δηλώσεων περιουσιακής κατάστασης και οικονομικών συμφερόντων των υπόχρεων προσώπων, λόγω τεχνικών εργασιών στο σύστημα της Γενικής Γραμματείας Πληροφοριακών Συστημάτων για την υποβολή των σχετικών δηλώσεων.

Κυρίες και κύριοι συνάδελφοι, η Κυβέρνηση συνεχίζει να διαχειρίζεται και να αντιμετωπίζει αξιόπιστα και αποτελεσματικά τις δυσκολίες και τις έκτακτες καταστάσεις που προκύπτουν. Δεν διστάζει να λαμβάνει διαρκώς νέα μέτρα στήριξης, να ενισχύει και να επικαιροποιεί μέτρα που έχουν ήδη τεθεί σε εφαρμογή, με στόχο τη διατήρηση της κοινωνικής συνοχής, για να έχουν όλοι τη δυνατότητα να συμμετέχουν στα οφέλη της αναπτυξιακής διαδικασίας στο μέλλον.

Η Κυβέρνηση του Κυριάκου Μητσοτάκη διατηρεί την εμπιστοσύνη της κοινωνίας των πολιτών, γιατί διαθέτει στοιχεία που συνιστούν συγκριτικό πλεονέκτημα: αξιοπιστία και αποτελεσματικότητα και κυρίως μετρήσιμα αποτελέσματα. Δεν έχει καμμία σημασία το γεγονός ότι η Αξιωματική Αντιπολίτευση προσπαθεί να υποτιμήσει τη δεύτερη και μάλιστα σε μόνιμη βάση μείωση του ΕΝΦΙΑ, αλλά και τις λοιπές φορολογικές ελαφρύνσεις της Κυβέρνησής μας. Αυτό που έχει σημασία είναι ότι οι πολίτες βλέπουν τη μείωση των φόρων και έχουν άμεσα οφέλη από αυτή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Κύρωση της από 28.1.2022 Πράξης Νομοθετικού Περιεχομένου “Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για τη διασφάλιση του δικαιώματος αποτελεσματικής δικαστικής προστασίας” (Α΄14)».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 28.1.2022 Π.Ν.Π. «Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για τη διασφάλιση του δικαιώματος αποτελεσματικής δικαστικής προστασίας» (Α΄ 14) |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1207/175 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Υπ. τροπ. 1208/176 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1209/177 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 1210/178 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Οικονομικών: «Κύρωση της από 28.1.2022 Πράξης Νομοθετικού Περιεχομένου "Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για τη διασφάλιση του δικαιώματος αποτελεσματικής δικαστικής προστασίας" (Α΄14)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελ. 430α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19.51**΄** λύεται η συνεδρίαση για αύριο, ημέρα Πέμπτη 10 Φεβρουαρίου2022 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση, σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής «για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίουχρήματος»,που ανακοινώθηκε στην Ολομέλεια της Βουλής στις 20 Ιανουαρίου 2022.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**