(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΔ΄

Τρίτη, 15 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική Ευθύνη των Υπουργών», όπως ισχύουν, στις 14 Φεβρουαρίου 2022 ποινική δικογραφία που αφορά στον διατελέσαντα Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης, κ. Αναστάσιο Πετρόπουλο, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 16 Φεβρουαρίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Για την ενίσχυση της αμυντικής θωράκισης της χώρας», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης και άλλες διατάξεις για την κοινωνική ασφάλιση», σελ.   
   
ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α.., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΕΛΟΠΟΥΛΟΣ Κ. , σελ.   
 ΔΡΙΤΣΑΣ Θ. , σελ.   
 ΚΑΚΛΑΜΑΝΗΣ Ν. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΜΠΑΣ Κ. , σελ.   
 ΜΠΟΥΡΑΣ Α. , σελ.   
 ΤΑΣΟΥΛΑΣ Κ. , σελ.   
 ΤΖΑΚΡΗ Θ. , σελ.   
 ΤΣΙΠΡΑΣ Γ. , σελ.   
  
Β. Επί του σχεδίου νόμου του Υπουργείου Εθνικής 'Αμυνας:  
 ΑΘΑΝΑΣΙΟΥ Α. , σελ.   
 ΑΝΑΣΤΑΣΙΑΔΗΣ Σ. , σελ.   
 ΑΡΑΜΠΑΤΖΗ Φ. , σελ.   
 ΒΕΛΟΠΟΥΛΟΣ Κ. , σελ.   
 ΒΙΤΣΑΣ Δ. , σελ.   
 ΒΟΥΤΣΗΣ Ν. , σελ.   
 ΓΚΙΚΑΣ Σ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΑΒΑΚΗΣ Α. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΗΜΟΣΧΑΚΗΣ Α. , σελ.   
 ΔΡΙΤΣΑΣ Θ. , σελ.   
 ΖΟΥΡΑΡΗΣ Κ. , σελ.   
 ΚΑΒΒΑΔΑΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΦΑΛΟΓΙΑΝΝΗ Ό. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΥΜΟΥΤΣΑΚΟΣ Γ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΟΥΤΑΣ Α. , σελ.   
 ΛΟΒΕΡΔΟΣ Α. , σελ.   
 ΜΑΝΩΛΑΚΟΣ Ν. , σελ.   
 ΜΑΡΙΝΟΣ Γ. , σελ.   
 ΜΗΤΣΟΤΑΚΗΣ Κ. , σελ.   
 ΜΟΥΖΑΛΑΣ Ι. , σελ.   
 ΜΠΑΚΟΓΙΑΝΝΗ Θ. , σελ.   
 ΜΥΛΩΝΑΚΗΣ Α. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΦΙΛΗΣ Α. , σελ.   
 ΠΟΥΛΟΥ Π. , σελ.   
 ΣΑΚΟΡΑΦΑ Σ. , σελ.   
 ΣΑΝΤΟΡΙΝΙΟΣ Ν. , σελ.   
 ΣΚΑΝΔΑΛΙΔΗΣ Κ. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΚΡΗ Θ. , σελ.   
 ΤΣΙΠΡΑΣ Α. , σελ.   
 ΤΣΙΠΡΑΣ Γ. , σελ.   
 ΦΡΑΓΓΙΔΗΣ Γ. , σελ.   
 ΧΑΡΔΑΛΙΑΣ Ν. , σελ.   
 ΧΑΤΖΗΔΑΚΗΣ Δ. , σελ.   
 ΧΗΤΑΣ Κ. , σελ.   
  
Γ. ΠΑΡΕΜΒΑΣΕΙΣ:  
 ΑΝΔΡΙΑΝΟΣ Ι. , σελ.   
 ΓΙΟΓΙΑΚΑΣ Β. , σελ.   
 ΜΠΟΥΜΠΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΔ΄

Τρίτη 15 Φεβρουαρίου 2022

Αθήνα, σήμερα στις 15 Φεβρουαρίου 2022, ημέρα Τρίτη και ώρα 10.32΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Για την ενίσχυση της αμυντικής θωράκισης της χώρας».

Ειδικότερα, ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές και οι Κοινοβουλευτικοί Εκπρόσωποι, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα καθώς και δύο δωδεκαμελείς κύκλοι ομιλητών με αναλογία πέντε από τη Νέα Δημοκρατία, τρεις από τον ΣΥΡΙΖΑ και ένας από το κάθε ένα από τα υπόλοιπα κόμματα. Οι Βουλευτές που θα συμμετέχουν στη συνεδρίαση με τηλεδιάσκεψη θα τοποθετηθούν μετά το πέρας των ομιλιών εκείνων που θα παρίστανται στην Αίθουσα. Το νομοσχέδιο θα συζητηθεί ενιαία επί της αρχής και επί των άρθρων. Νομίζω ότι επί της βασικής εισήγησης δεν υπάρχει αντίρρηση. Το Σώμα συμφωνεί ομοφώνως.

Έχουν γραφτεί είκοσι έξι συνάδελφοι, που σημαίνει ότι αναλόγως με το πόσοι Αρχηγοί θα έρθουν να μιλήσουν, η συνεδρίαση υπολογίζεται να πάει από τις 18.00΄ έως τις 19.30΄. Αν έρθουν όλοι υπολογίστε 19.00΄ με 19.30΄ ότι θα τελειώσει η συνεδρίαση.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, θα ήθελα για ένα λεπτό τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Οφείλουμε από την πλευρά μας να θέσουμε ένα θέμα, το οποίο θέσαμε και στην επιτροπή. Δεν χρειάζεται να επιχειρηματολογήσω για το ότι είναι εξαιρετικής σημασίας και χρησιμότητας το σχέδιο νόμου, η κύρωση των συμβάσεων για την προμήθεια των φρεγατών Μπελαρά, των επιπλέον έξι πολεμικών αεροσκαφών Ραφάλ, των τορπιλών και διάφορα άλλα μικρότερης εμβέλειας ζητήματα. Είναι ένα κείμενο συμβάσεως εξακοσίων σελίδων που συνοδεύεται και από ένα ακόμα εμπιστευτικό άλλων εξακοσίων σελίδων κείμενο με πολλές λεπτομέρειες, με πολλά άρθρα, με πολλές κρίσιμης σημασίας ρυθμίσεις και από νομική και από κάθε άποψη. Δεν είναι το σύνηθες που διαμαρτύρεται η Αντιπολίτευση για την ταχύτητα με την οποία έρχονται και ψηφίζονται διάφορα νομοσχέδια. Είναι ειδικό θέμα.

Ο χρόνος που δόθηκε στην Αντιπολίτευση για την επεξεργασία όλων αυτών των κρίσιμων ζητημάτων και ιδιαίτερα των λεπτομερειών που έχουν πάντα πολύ μεγάλη σημασία ήταν ελάχιστος. Ευτυχώς και με τη συνεννόηση με τον κύριο Υπουργό και με τον πρόεδρο της Επιτροπής Εξωτερικών Υποθέσεων και Άμυνας και με τον πρόεδρο της Επιτροπής Εξοπλιστικών Προγραμμάτων και Συμβάσεων υπήρξε μια βελτίωση από το αρχικό σχέδιο. Έτσι έγιναν εν τάχει τρεις συνεδριάσεις της επιτροπής, η μια πίσω από την άλλη σχεδόν, εχθές έληξε το απόγευμα η τελευταία και σήμερα το πρωί εισάγεται στην Ολομέλεια, παρά το γεγονός ότι είχαμε και ακρόαση φορέων και πολύ χρήσιμες επισημάνσεις οι οποίες δεν έχουν προλάβει να μελετηθούν όπως καταλαβαίνετε.

Οφείλουμε, λοιπόν, να το θέσουμε το θέμα στο Κοινοβούλιο αλλά και ενώπιον του ελληνικού λαού. Όποιοι λόγοι κι αν επιβάλουν αυτή την επιλογή αυτή η κρίσιμη σύμβαση έρχεται χωρίς τη δυνατότητα της Βουλής να την κρίνει σε βάθος και στο σύνολο της.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δρίτσα, όπως ξέρετε, αυτά είναι θέματα που κατά κύριο λόγο μπαίνουν στην πρώτη συνεδρίαση στις Διαρκείς Κοινοβουλευτικές Επιτροπές. Από ό,τι ξέρω έγιναν τρεις συνεδριάσεις. Αλλά το κυριότερο απ’ όλα γνωρίζω ότι στο γραφείο του κυρίου ειδικού πριν ξεκινήσει καν η συνεδρίαση στη Διαρκή Κοινοβουλευτική Επιτροπή τα κόμματα ενημερώθηκαν για τη διαδικασία. Δεν ξέρω αν ο εκπρόσωπος του κόμματος σας είχε κάνει ένσταση εκεί, αλλά είχαν ενημερωθεί όλα τα κόμματα στο γραφείο του κυρίου ειδικού.

**ΘΕΟΔΩΡΟΣ ΔΡΙΤΣΑΣ:** Ενημερωθήκαμε, αλλά δεν είχαμε καμμία επιλογή να διαφοροποιήσουμε τα πράγματα.

**ΠΡΟΕΔΡΕΥΩΝ (Νικήτας Κακλαμάνης):** Ε πώς, και στη Διάσκεψη των Προέδρων που ήμουν παρών από ό,τι θυμάμαι ενημερώθηκαν όλα τα κόμματα που ήταν παρόντα. Εν πάση περιπτώσει κατεγράφη η διαμαρτυρία σας.

Ξεκινάμε, λοιπόν, με τον γενικό εισηγητή από τη Νέα Δημοκρατία, τον συνάδελφο κ. Διονύση Χατζηδάκη.

**ΔΙΟΝΥΣΙΟΣ ΧΑΤΖΗΔΑΚΗΣ:** Σας ευχαριστώ, κύριε Πρόεδρε.

Πρέπει να σας πω ότι είμαι ιδιαίτερα συγκινημένος διότι προεδρεύει σε αυτό το νομοσχέδιο ένας άνθρωπος -δηλαδή εσείς- που υπηρέτησε στο Πολεμικό Ναυτικό ως γιατρός.

Κυρίες και κύριοι συνάδελφοι, γιατί επιλέξαμε τις γαλλικές φρεγάτες Μπελαρά; Γιατί ο βασικός κορμός του στόλου του Πολεμικού Ναυτικού αποτελείται από φρεγάτες ηλικίας τριάντα και σαράντα ετών.

Διότι η προμήθεια κρίνεται ως εξαιρετικά συμφέρουσα για το Πολεμικό Ναυτικό μας. Διότι αγοράζουμε τρεις φρεγάτες στην τιμή των δύο. Διότι έχουμε τη δυνατότητα να κάνουμε «option» και μια τέταρτη φρεγάτα. Διότι οι συγκεκριμένες φρεγάτες είναι από τις καλύτερες που κυκλοφορούν στην αγορά και ενισχύουν τις επιχειρησιακές δυνατότητες του Πολεμικού Ναυτικού μας. Διότι ο εξοπλισμός τους σε κατευθυνόμενα βλήματα είναι πλέον αξιόπιστος και ό,τι καλύτερο υπάρχει στην αγορά. Διότι ακόμη η ηλεκτρονική δομή των ραντάρ και τα οπλικά συστήματα αγγίζουν την τελειότητα. Διότι αποκτούμε την πρώτη και τη δεύτερη φρεγάτα μέσα στο 2025, την τρίτη το 2026 και την τέταρτη, εφόσον κάνουμε χρήση του «option», το 2027.

Διότι, κυρίες και κύριοι συνάδελφοι, τα οκτώ κατευθυνόμενα βλήματα EXOCET που φέρνει κάθε φρεγάτα έχουν τη δυνατότητα να προσβάλλουν στόχους πάνω από τρακόσια χιλιόμετρα. Διότι τα τριάντα δύο βλήματα που φέρνει κάθε φρεγάτα, τα Aster, σε συνδυασμό με τα RAM είναι εκατόν είκοσι χιλιόμετρα και είναι πολύ σημαντικά στην αεροπορική αντιμετώπιση της απειλής, κάτι το οποίο το Πολεμικό Ναυτικό το είχε ζητήσει πολλά χρόνια πριν.

Διότι αυτές οι φρεγάτες προσφέρουν εξαιρετικές δυνατότητες πολέμου και διαθέτουν υψηλής τεχνολογίας τορπίλες εναντίον των υποβρυχίων. Διότι εξασφαλίζεται η υλικοτεχνική υποστήριξη κάθε φρεγάτας από την ημέρα της παραλαβής της για τρία χρόνια. Διότι εξασφαλίζεται η υλικοτεχνική υποστήριξη του εξοπλισμού των φρεγατών για πέντε χρόνια. Διότι οποιαδήποτε άλλη επιλογή που θα έκανε το Πολεμικό Ναυτικό θα απαιτούσε έξι έως οκτώ χρόνια. Και το σοβαρότερο σχετικά με το γιατί επιλέγουμε αυτές τις φρεγάτες, είναι γιατί τις χρειαζόμαστε τώρα. Το επαναλαμβάνω! Τις χρειαζόμαστε τώρα!

Πάμε τώρα στην άλλη σύμβαση. Γιατί επιλέξαμε τις νέες τορπίλες για τα καινούργια υποβρύχια του Πολεμικού Ναυτικού μας; Εννοώ τις τορπίλες βαρέος τύπου.

Διότι, κυρίες και κύριοι συνάδελφοι, τα πιο σύγχρονα συμβατικά υποβρύχιά μας δεν μπορούν να διαθέτουν τορπίλες της περιόδου του 1970. Διότι το κύριο όπλο των υποβρυχίων είναι οι τορπίλες. Μπορεί να έχουν και δύο βλήματα Harpoon, πλην όμως αυτά είναι δευτερευούσης σημασίας. Διότι αυτές οι σαράντα τέσσερις τορπίλες SeaHake Mod 4, οι λεγόμενοι «μπακαλιάροι», είναι ό,τι πιο τέλειο υπάρχει αυτή τη στιγμή στην αγορά, με διπλάσια ταχύτητα, με δυνατότητα εμβέλειας πενήντα χιλιόμετρα, δεν έχουν καμία σχέση με τις παλιές και είναι τηλεκατευθυνόμενες από οπτικές ίνες. Δεν μπορώ να καταλάβω γιατί συζητούσαμε από το 2001 την αλλαγή των τορπιλών, παραλάβαμε και μπήκαν στην πλεύση τα υποβρύχια το 2010 και ακόμα τα υποβρύχιά μας έχουν τορπίλες από τότε που εγώ ήμουν σημαιοφόρος το 1970.

Γιατί προχωρήσαμε τώρα στη συμφωνία τροποποίησης των Excess Materials, των ανταλλακτικών; Διότι υπήρξε τελικά μία συμφωνία να επιστραφούν 20,5 εκατομμύρια από το πρόγραμμα εκσυγχρονισμού των υποβρυχίων, να δοθούν όλα τα υλικά και να αναλάβει το Πολεμικό Ναυτικό να κάνει τον εκσυγχρονισμό του Υποβρυχίου «Ωκεανός».

Πάμε τώρα στην άλλη σύμβαση. Γιατί προχωρήσαμε στη συμπληρωματική προμήθεια των επιπλέον έξι καινούργιων αεροσκαφών Ραφάλ; Η απάντηση είναι η εξής: Διότι μια μοίρα αεροσκαφών αριθμεί είκοσι τέσσερα αεροσκάφη. Διότι το σκεπτικό της Πολεμικής Αεροπορίας ήταν να υπάρχουν δώδεκα ελαφρώς μεταχειρισμένα και δώδεκα καινούργια.

Η «DASSAULT», κυρίες και κύριοι συνάδελφοι, είχε πολλές παραγγελίες των καινούργιων Ραφάλ και είπαν: «Δεν μπορούμε αυτή τη στιγμή εκτός από τα έξι καινούργια να σας εξασφαλίσουμε και άλλα έξι», δηλαδή να έχουμε δώδεκα ελαφρώς μεταχειρισμένα και δώδεκα καινούργια. Από κει και πέρα έγινε μια τεράστια προσπάθεια γιατί υπήρχαν χώρες που είχαν πάρει σειρά για να αποκτήσουν τα Ραφάλ. Τα καταφέραμε. Απεσύρθη μία χώρα μελλοντικά και μπήκε η Ελλάδα. Γι’ αυτό παίρνουμε τα είκοσι τέσσερα Ραφάλ.

Νομίζω ότι έγινε κατανοητό, κύριε Μυλωνάκη.

Πρέπει, λοιπόν, κυρίες και κύριοι συνάδελφοι όλων των κομμάτων, να συγχαρούμε την πολιτική και τη στρατιωτική ηγεσία του Υπουργείου Εθνικής Άμυνας και τα στελέχη των Ενόπλων Δυνάμεων που ξεδίπλωσαν σε τόσο σύντομο χρόνο τις μεγάλες δυνατότητές τους, για να γίνουν πραγματικότητα οι εξοπλισμοί αυτοί. Βεβαίως, πρέπει να ευχαριστήσουμε και τον Πρωθυπουργό της χώρας που συντόνισε όλες αυτές τις διαδικασίες.

Κυρίες και κύριοι συνάδελφοι, με όλη τη δύναμη της ψυχής που μπορώ να έχω επικαλούμαι το αίσθημα της πατριωτικής ευθύνης όλων σας, ώστε να υπερψηφιστεί από όλες τις παρατάξεις αυτό το νομοσχέδιο που θα δώσει τη δυνατότητα στις Ένοπλες Δυνάμεις να εξασφαλίσουν την ακεραιότητα και τα κυριαρχικά δικαιώματα της πατρίδας μας από κάθε επιβουλή, δίνοντας ταυτόχρονα όμως και το μήνυμα ότι, επιτέλους, είμαστε ενωμένοι στην άμυνα της χώρας.

«Οι καιροί ου μενετοί», βλέπετε τι συμβαίνει δίπλα μας. Αν παρ’ ελπίδα δεν πειστείτε για μικρά και ασήμαντα διαδικαστικά θέματα και δεν το ψηφίσετε, τότε θα σας πω το ρητό «Ουκ εά με καθεύδειν το του Μητσοτάκη τρόπαιον».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Λακωνικός ως παλιός στρατιωτικός!

Ευχαριστούμε.

Καλείται στο Βήμα ο γενικός εισηγητής του ΣΥΡΙΖΑ, ο συνάδελφος κ. Γεώργιος Τσίπρας.

Ορίστε, κύριε Τσίπρα, έχετε τον λόγο.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Αγαπητές κυρίες και κύριοι συνάδελφοι, συζητάμε σήμερα ένα νομοσχέδιο για σημαντικές συμβάσεις του Υπουργείου Άμυνας με ιδιωτικές εταιρείες, τη σύμβαση 16Β/2021 για την προμήθεια φρεγατών κλάσης FDI για το Πολεμικό Ναυτικό μεταξύ του Υπουργείου και ιδιωτικών εταιρειών -τις φρεγάτες Μπελαρά- τη σύμβαση 014Β/2021 για την αναβάθμιση του τορπιλικού δυναμικού του Πολεμικού Ναυτικού, την έγκριση Σχεδίου Σύμβασης Τροποποίησης της Περυσινής Σύμβασης για τα Ραφάλ, ώστε να προμηθευτούμε επιπλέον έξι Ραφάλ.

Πρόκειται για συμβάσεις, τρεις από τις οποίες είναι σχετικά μεγάλου ύψους. Συνολικά τα δεκαοκτώ συν τα έξι τωρινά Ραφάλ και οι φρεγάτες Μπελαρά υπερβαίνουν τα 6,5 δισεκατομμύρια ευρώ, ενώ το τελευταίο ενάμιση έτος το σύνολο των συμβάσεων υπερβαίνει τα 10 δισεκατομμύρια ευρώ.

Οι δε αμυντικές δαπάνες επαναφέρουν τη χώρα στις πρώτες θέσεις του ΝΑΤΟ ως ποσοστό του ΑΕΠ, στην πρώτη θέση ανάμεσα σε όλες τις χώρες της Ευρωπαϊκής Ένωσης. Επανέρχονται έτσι οι αμυντικές δαπάνες σε απόλυτα νούμερα στα επίπεδα του 2009, ενώ από τότε το ΑΕΠ της χώρας έχει υποχωρήσει κατά 25%.

Πρώτα απ’ όλα, γιατί νομοθέτηση για συμβάσεις με ιδιωτικές εταιρείες; Ο Εθνικός Αμυντικός Σχεδιασμός, κείμενο που επανακαταρτίστηκε επί της σημερινής Κυβέρνησης -Κυβέρνησης της Νέας Δημοκρατίας- καταγράφει την αναγκαία θεσμική και νομική ακολουθία διαδικασιών -προτάσεις, μελέτες, εγκρίσεις ιεραρχικά μέχρι του επιπέδου της αρμόδιας επιτροπής της Βουλής ή του ΚΥΣΕΑ- προκειμένου να ανατεθεί τελικά στον Υπουργό να εκδώσει εντολή έναρξης είτε για διαγωνιστική διαδικασία -διαγωνισμό- είτε για διακρατική συμφωνία, ώστε να υλοποιηθεί ένα συγκεκριμένο εξοπλιστικό πρόγραμμα.

Εδώ δεν έχουμε ούτε διαγωνιστική διαδικασία ούτε διακρατική συμφωνία, εξ ου και η νομοθέτηση, αλλά το πολύ κακό είναι ότι αυτό είναι πλέον μια πάγια πρακτική της παρούσας Κυβέρνησης από τότε που ανέλαβε.

Στην περίπτωση των Ραφάλ -και των δεκαοκτώ και των έξι- όπως και των Μπελαρά, δεν ακολουθήθηκε ο Εθνικός Αμυντικός Σχεδιασμός, γιατί πολύ απλά δεν προβλέπεται από την κείμενη νομοθεσία εξοπλιστική προμήθεια με απευθείας ανάθεση σε ιδιωτικές εταιρείες και βιομηχανίες.

Στην προκειμένη περίπτωση των Ραφάλ πρόκειται για την «DASSAULT» για όλο το αεροσκάφος, τη «THALES» για τα ηλεκτρονικά μέρη του αεροσκάφους, τη «SAFRAN» για κινητήρες, την «MBDA» για τα όπλα των αεροσκαφών και λοιπά.

Ο Εθνικός Αμυντικός Σχεδιασμός ως θεσμικό κείμενο καταρτίστηκε ολοκληρωμένος το 2014 επί υπουργίας του κ. Αβραμόπουλου. Η ίδια η Νέα Δημοκρατία, λοιπόν, που θεσμοθέτησε τον Εθνικό Αμυντικό Σχεδιασμό, τον καταστρατηγεί σήμερα. Το επείγον του προγράμματος δεν δικαιολογεί να καταστρατηγείται μία θεσμοθετημένη διαδικασία. Ακόμη και αν δεχτούμε ότι πρόκειται για μία τελείως ιδιότυπη περίπτωση -αλλά προφανώς είναι όλες ιδιότυπες περιπτώσεις- γιατί δεν επελέγη μία διακρατική συμφωνία G2G ;

Αγαπητέ κύριε συνάδελφε, κύριε Χατζηδάκη, που ήσασταν εισηγητής, είπατε την Παρασκευή ότι είναι G2G. Δεν είναι, είναι απευθείας ανάθεση σε ιδιωτικές εταιρείες.

Συνεπώς με προχειρότητα η Κυβέρνηση Μητσοτάκη τροποποίησε πρόσφατα τον προηγούμενο νόμο περί προμηθειών -τον δικό της- και μόνη της πάλι έρχεται να επιβεβαιώσει ότι και ο καινούργιος νόμος δεν τη βολεύει και έτσι προσφεύγει σε μια κακή αντιγραφή από μία ομοιότυπη πρακτική Βενιζέλου για τα υποβρύχια 214. Πού ακριβώς βρίσκεται η εμπλοκή και η έγκριση του ΚΥΣΕΑ για ένα πρόγραμμα - μαμούθ 6,5 δισεκατομμυρίων ευρώ; Πουθενά!

Σε όσους επικαλούνται ότι η αναγκαιότητα των προμηθειών αυτών περιλαμβάνεται, εγγράφεται στη Δομή Δυνάμεων, στη Δομή Δυνάμεων καταγράφονται οι επιχειρησιακές απαιτήσεις σε στρατηγικό επίπεδο και στη συνέχεια βάσει της Δομής Δυνάμεων σχεδιάζεται στα επιτελεία ο μακροπρόθεσμος σχεδιασμός των εξοπλιστικών προγραμμάτων και κατόπιν επιλέγεται το κυλιόμενο τριετές πρόγραμμα υλοποίησης των εξοπλιστικών, το οποίο ανανεώνεται ετησίως. Αν, δηλαδή, η Δομή Δυνάμεων περιείχε εγκεκριμένα εξοπλιστικά προγράμματα, τότε σε τι χρειαζόταν ο Εθνικός Αμυντικός Σχεδιασμός, ο οποίος χρειάζεται;

Και έρχομαι στα συγκεκριμένα.

Στην περίπτωση των τορπιλών των υποβρυχίων είχαμε την απόφαση για προμήθεια των υποβρυχίων πριν περισσότερο από είκοσι χρόνια, είχαμε την παραλαβή των υποβρυχίων πριν περίπου μία δεκαετία και από τότε -αυτό είναι το σημαντικό- την αδυναμία να εξοπλιστούν τα υποβρύχια με τορπίλες λόγω της βαθιάς οικονομικής κρίσης και των μνημονίων, οικονομικής κρίσης που εν μέρει ή σε μεγάλο βαθμό σχετίζεται και με την αλόγιστη και διεφθαρμένη οικονομική διαχείριση των οικονομικών προγραμμάτων του Υπουργείου Άμυνας που προηγήθηκαν. Αυτό ας το κρατήσουμε για τις επιλογές που γίνονται σήμερα.

Στην περίπτωση των Μπελαρά ήταν μία δρομολογημένη απόφαση επί των ημερών της διακυβέρνησης ΣΥΡΙΖΑ. Πάγωσε αυτή η επιλογή, η επιλογή ενίσχυσης του Πολεμικού Ναυτικού στην πρώτη περίοδο διακυβέρνησης Μητσοτάκη, υπήρξε και δήλωση του Πρωθυπουργού ότι είναι ακριβές οι Μπελαρά και θα αργήσουν να μας έρθουν, ενώ σε αντίθεση με τη γνωστή ακριβώς και συνομολογούμενη αναγκαιότητα κατά προτεραιότητα ενίσχυση του Πολεμικού Ναυτικού επελέγη η ενίσχυση με δεκαοκτώ αεροσκάφη Ραφάλ της Πολεμικής Αεροπορίας. Για το δε Πολεμικό Ναυτικό επί έναν ολόκληρο χρόνο και παραπάνω προσανατολιζόταν η Κυβέρνηση σε επιλογές που ελάχιστη σχέση είχαν με τις ανάγκες του Πολεμικού Ναυτικού, την κάλυψη δηλαδή συγκεκριμένων κενών.

Από αυτή την άποψη, έστω και οφειλόμενο σε διεθνείς επιπλοκές και καραμπόλες, όπως ήταν η Συμφωνία AUKUS ανάμεσα στις Ηνωμένες Πολιτείες, Βρετανία και Αυστραλία, είναι κατ’ αρχάς ευτυχές το γεγονός ότι έστω και κατ’ ανάγκην ή βρίσκοντας μία ευκαιρία, επανήλθατε στον σχεδιασμό που είχαν οι Ένοπλες Δυνάμεις από τη δική μας περίοδο.

Όσον αφορά τα Ραφάλ -και αναφέρομαι στα έξι Ραφάλ που αποφασίστηκαν τώρα- στις 11 Σεπτεμβρίου στη Διεθνή Έκθεση Θεσσαλονίκης -έχει μία προτίμηση ο Πρωθυπουργός για τις Διεθνείς Εκθέσεις Θεσσαλονίκης να ανακοινώνει- ανακοίνωσε, λοιπόν, την αγορά έξι επιπλέον Ραφάλ. Προσέξτε, όπως και πριν έναν χρόνο με τα δεκαοκτώ ή με τις Μπελαρά, δεν ανακοινώνει την πρόθεση της Κυβέρνησης να διαπραγματευτεί, ότι προσανατολίζεται προς τα εκεί, ανακοινώνει την αγορά, την προμήθεια Ραφάλ.

Τρεις μέρες μετά την ανακοίνωση, το Γενικό Επιτελείο Αεροπορίας στέλνει στην «DASSAULT» αίτημα προμήθειας των έξι επιπλέον Ραφάλ, κίνηση που πάντα προηγείται τέτοιου είδους ανακοινώσεων, εξαγγελιών και τα λοιπά. Η «DASSAULT» την 1η Οκτωβρίου, λίγες μέρες μετά, στέλνει στο Γενικό Επιτελείο Αεροπορίας προσφορά με το κόστος -και αυτό προηγείται συνήθως- αρχίζουν τότε οι ενδιάμεσες διαδικασίες και οι διαπραγματεύσεις και τελικά, 9 Δεκεμβρίου, τέσσερις ολόκληρους μήνες μετά την εξαγγελία του Πρωθυπουργού, οι πρόεδροι των επιτροπών διαβουλεύσεων και διαπραγματεύσεων υποβάλλουν τις υπηρεσιακές αναφορές στη ΓΔΑΕΕ με τις τροποποιήσεις των συμβάσεων, όπου υποτίθεται ότι πέτυχαν επωφελή συμφωνία.

Να σημειώσουμε εδώ ότι υπάρχουν δημοσιεύματα αρκετό καιρό πριν, για παράδειγμα στο «ΠΡΩΤΟ ΘΕΜΑ» στις 15 Απριλίου 2021, ότι η Κυβέρνηση κατέληξε στην απόφαση να αγοραστούν έξι επιπλέον Ραφάλ, με το μεγάλο πρόβλημα ότι το αγνοούν τελείως τα Γενικά Επιτελεία.

Σε όλες τις αγορές -και αναφέρομαι στην προμήθεια των φρεγατών Μπελαρά, καθώς και στα Ραφάλ- υπάρχουν τρία τεράστια κενά, κενά που γίνονται ακόμα μεγαλύτερα λόγω της κατάστασης της Αμυντικής Βιομηχανίας. Πρώτον, είναι απούσα η Αμυντική Βιομηχανία τόσο στην κατασκευή, στη ναυπήγηση των Μπελαρά ή στη συμπαραγωγή των Ραφάλ όσο -πολύ περισσότερο, αυτό πια είναι εντελώς απαράδεκτο- στη συντήρησή τους, η όποια συντήρηση θα μας κοστίσει ουκ ολίγα και για τα μεν και για τα δε. Και δεν υπάρχει καμία απολύτως υποχρέωση του πωλητή για μεταφορά τεχνογνωσίας, τουλάχιστον όσον αφορά το ζήτημα της συντήρησης.

Ο ΣΥΡΙΖΑ - Προοδευτική Συμμαχία, συνεπής με την πολιτική του το διάστημα 2015 - 2019, αλλά και με όσα υποστηρίζει τα τελευταία δυόμισι χρόνια διακυβέρνησης Μητσοτάκη, θα υπερψηφίσει την προμήθεια των φρεγατών Μπελαρά. Ήταν επί της δικής μας διακυβέρνησης που δρομολογήθηκαν οι διαδικασίες απόκτησης που είχαν βασιστεί, όχι όπως στις δικές σας περιπτώσεις, στις εισηγήσεις των Γενικών Επιτελείων. Διακόπηκαν για σχεδόν δύο χρόνια με υπαιτιότητα της Κυβέρνησης που φλερτάριζε με την απόκτηση όχι κατάλληλων για τις ανάγκες του Πολεμικού Ναυτικού πλοίων. Χάρη στη σθεναρή μας στάση, αλλά κυρίως χάρη σε ένα τυχαίο διεθνές γεγονός, αυτό της AUKUS, το Μαξίμου οδηγήθηκε στις Μπελαρά. Είναι πλοία που σαφώς ενισχύουν τις δυνατότητες του Πολεμικού Ναυτικού, έχοντας υπ’ όψιν ότι πρόκειται για έναν γενικά γερασμένο στόλο. Πρόκειται για αγορά από μία φιλική χώρα με δική της πρωτοπόρα, αυτόνομη αμυντική βιομηχανία, ένα χαρακτηριστικό που ελάχιστες χώρες στον σύγχρονο κόσμο διαθέτουν.

Όμως και αυτή η σύμβαση έχει σοβαρά προβλήματα. Δεν υπάρχει, όπως είπα, καμία δέσμευση για συμμετοχή της βιομηχανίας μας στη ναυπήγηση, αλλά ούτε και στη συντήρηση. Το προβλεπόμενο Follow On Support, η συντήρηση, προβλέπεται μόνο για τρία χρόνια -συμπεριλαμβάνεται και ο πρώτος χρόνος εγγύησης- πάλι χωρίς συμμετοχή της αμυντικής μας βιομηχανίας. Το κόστος της εν συνεχεία υποστήριξης και η ασφάλεια εφοδιασμού -εξαιρετικά σημαντικό ζήτημα- εναπόκειται στην καλή θέληση του πωλητή. Φυσικά θα απαιτηθούν νέες συμβάσεις για το παραπέρα.

Ο χρόνος παράδοσης για το πρώτο και το δεύτερο πλοίο είναι μεν το 2025, αλλά στη βασική τους έκδοση, αυτή δηλαδή που ήταν προγραμματισμένη και κατάλληλη για τις ανάγκες του γαλλικού πολεμικού ναυτικού και όχι για μας, οπότε θα πρέπει το 2027 να ξαναμπούν στα γαλλικά ναυπηγεία για να αποκτήσουν δυνατότητες για τις οποίες πληρώνουμε, όπως θα έχει και το τρίτο πλοίο το 2026. Οι χρόνοι παράδοσης μπορεί να διαφημίζονται και να φαίνονται σύντομοι, αλλά μία καθυστέρηση μέχρι και δεκατρείς μήνες δεν επιφέρει καμμία επίπτωση για τον πωλητή. Πρακτικά δεν υπάρχουν ρήτρες για τους πρώτους δεκατρείς μήνες.

Η πληρωμή είναι σαφέστατα εμπροσθοβαρής. Φτάνει το 77,5% της αγοράς με την παραλαβή του πρώτου πλοίου το 2025 και μάλιστα στη βασική του έκδοση. Είναι εξαιρετικά σφιχτές οι δεσμεύσεις σε ό,τι μας αφορά -τον αγοραστή δηλαδή-, ενώ ο πωλητής δεν δεσμεύεται για το πολύ σημαντικό ζήτημα, για την πώληση κρίσιμων συστημάτων των συγκεκριμένων πλοίων σε άλλες χώρες μη φιλικές προς εμάς.

Θα καταψηφίσουμε τα έξι επιπλέον Ραφάλ. Γνωρίζετε ότι έχουμε υπερψηφίσει τα πρώτα δεκαοκτώ λόγω της συγκυρίας της ακραίας επιθετικότητας της Τουρκίας, αλλά κυρίως λόγω της απομάκρυνσης της Νέας Δημοκρατίας από την ενίσχυση του στόλου μας, που είχαμε δρομολογήσει με τις γαλλικές Μπελαρά, και του επιχειρησιακού κενού που αναπόφευκτα έχει δημιουργηθεί. Ωστόσο έχουμε επισημάνει ότι ήταν μη προβλεπόμενη η απόφαση του κ. Μητσοτάκη. Δεν υπήρχε πρόβλεψη ελληνικής βιομηχανικής συμμετοχής και μεταφοράς τεχνογνωσίας και τότε και βέβαια υπήρχε σοβαρή ασάφεια στη συντήρηση και ασφάλεια εφοδιασμού μετά τον πρώτο χρόνο εγγύησης.

Η αγορά των έξι επιπλέον Ραφάλ σήμερα καταδεικνύει αναντίρρητα πως πρόκειται για αποσπασματική ενέργεια, που δεν εντάσσεται σε ένα μακροχρόνιο και καλά μελετημένο αμυντικό σχέδιο, που να συνδέεται με τους στόχους της εξωτερικής μας πολιτικής και την υπηρέτηση του ευρύτερου εθνικού συμφέροντος. Και βέβαια η τακτική της κατά παρέκκλιση της κείμενης νομοθεσίας σύναψης συμβάσεων είναι κάτι το οποίο πρέπει να σταματήσει.

Σε κάθε περίπτωση, αγαπητοί συνάδελφοι, δεν μπορεί πρώτα ο Πρωθυπουργός να αποφασίζει και μετά να έρχονται οι Ένοπλες Δυνάμεις, το Υπουργείο Άμυνας να επικυρώνουν αποφάσεις του Πρωθυπουργού για τόσο σοβαρά ζητήματα που πάντα ακολουθούσαν τις εισηγήσεις των Ενόπλων Δυνάμεων.

Ενισχύεται η άμυνα της χώρας με τα έξι νέα Ραφάλ ή με οποιοδήποτε νέο αμυντικό οπλικό σύστημα κατά κανόνα;

Το πρόβλημα, αγαπητοί συνάδελφοι, είναι ότι κανένα οπλικό σύστημα δεν είναι δωρεάν και όχι μόνο δεν είναι δωρεάν, αλλά πολλά από αυτά σε βάθος χρόνου είναι εξαιρετικά δαπανηρά. Για παράδειγμα, τα Ραφάλ θα μας κοστίζουν μερικές εκατοντάδες εκατομμυρίων ευρώ που θα επιβαρύνουν το κρατικό προϋπολογισμό ανά τριετία για συντήρηση και μόνο, χωρίς να παίρνουμε υπόψη ότι η σύμβαση αφορά μόνο την πρώτη τριετία και οι επόμενες συμβάσεις μπορεί να είναι ακριβότερες και χωρίς δέσμευση της γαλλικής πλευράς. Το κόστος αυτό, το κόστος δηλαδή το after sale, μετά την πώληση είναι διεθνώς γνωστό ότι κυμαίνεται περίπου στο 70% της συνολικής επιβάρυνσης κατά τη διάρκεια της επιχειρησιακής ζωής των οπλικών συστημάτων. Για να το πω πιο απλά, αυτό το οποίο ανακοινώνεται ως κόστος αγοράς δεν είναι κατά κανόνα, κατά μέσο όρο πάνω από το 30% της συνολικής επιβάρυνσης.

Συνεχίζεται με αυτόν τον τρόπο η άθλια πρακτική της Μεταπολίτευσης που νόμιζε ότι όλοι συνομολογούμε για συμβάσεις που δεν προϋπολογίζουν το κόστος συντήρησης στη διάρκεια της επιχειρησιακής ζωής. Αυτός ήταν και ο λόγος που σε συνθήκες μνημονίων οπλικά συστήματα είχαμε και μάλιστα οπλικά συστήματα που όταν αγοράζονταν θα ενίσχυαν την άμυνα της χώρας, αλλά την περασμένη δεκαετία είναι γνωστό ότι πολλά από αυτά δεν λειτουργούσαν. Η περίπτωση των τορπιλών για τις οποίες θα αποφασίσουμε σήμερα, είναι ακριβώς μια τέτοια περίπτωση. Είχαμε υποβρύχια και δεν είχαμε τορπίλες. Και ένας λόγος που συνέβαινε αυτό, ένας λόγος της βαθιάς οικονομικής κρίσης και συνακόλουθα των μνημονίων κ.λπ. ήταν ακριβώς οι παλιότεροι αλόγιστοι και με κάκιστη οικονομική διαχείριση εξοπλισμοί «τύπου Τσοχατζόπουλου» και άλλων, που αποτελεί και την πιο τρανταχτή απόδειξη ότι ακριβώς δεν ισχύει πάντα ότι με κάθε νέο οπλικό σύστημα εκτός σχεδιασμού ενισχύεται η άμυνα της χώρας. Το τι προμηθεύεσαι, με ποια προτεραιότητα έναντι άλλων αναγκών των Ενόπλων Δυνάμεων και βέβαια με τι συμβάσεις, ποια συμμετοχή της ελληνικής βιομηχανίας σε κατασκευή και συντήρηση, έχει κρίσιμη σημασία για την αποδοτικότερη διάθεση δαπανών υπέρ του αξιόμαχου των Ενόπλων Δυνάμεων.

Με ποια προτεραιότητα και μελέτη αποφάσισε μόνος του ο Πρωθυπουργός την προμήθεια έξι επιπλέον Ραφάλ; Και γιατί να προμηθευτούμε, ας πούμε, άλλα δώδεκα; Η απάντηση, αγαπητοί συνάδελφοι, είναι απλή: Διότι οι διαθέσιμοι πόροι είναι περιορισμένοι, διότι αν γίνει μια επιλογή που δεν θα έπρεπε να γίνει, αυτό σημαίνει ότι δεν θα γίνει κάτι άλλο που ήταν πιο επείγον για τις Ένοπλες Δυνάμεις και διότι κινδυνεύει ξανά να χρεοκοπήσει η χώρα.

Άρα με ποια προτεραιοποίηση αγοράστηκαν έξι επιπλέον Ραφάλ; Δεν υπάρχει απάντηση σε αυτό το ερώτημα -ούτε ο εισηγητής το απάντησε- και δεν πρόκειται να απαντηθεί. Είτε έξι παίρνετε, είτε δώδεκα, είτε κανένα δεν παίρνατε, τα πάντα δικαιολογούνται γιατί είναι ενίσχυση της άμυνας της χώρας.

Όλοι συνομολογούν ότι βρισκόμαστε σε μια ιδιαίτερη περίοδο όσον αφορά την πολύ επιθετική συμπεριφορά της Τουρκίας και συνεπώς χρειάζεται θωράκιση της άμυνας. Υπάρχει ένας μακροπρόθεσμος σχεδιασμός των Ενόπλων Δυνάμεων. Όμως αυτό πάντα πρέπει να γίνεται στο πλαίσιο των προβλεπόμενων διαδικασιών, που τις έχετε καταπατήσει, και πάντα εντός των ορίων αντοχής της ελληνικής οικονομίας και σήμερα και στο μέλλον.

Δεν υπάρχει καμμία θωράκιση αν οι Ένοπλες Δυνάμεις άλλα έχουν ανάγκη και άλλα λαμβάνουν επειδή έτσι αποφάσισε ο Πρωθυπουργός.

Δεν υπάρχει καμμία θωράκιση αν οι Ένοπλες Δυνάμεις ξαναφτάσουν στο σημείο να μην μπορούν να λειτουργήσουν τα υπάρχοντα συστήματα και κυρίως δεν υπάρχει καμμία θωράκιση αν η χώρα χρεοκοπήσει ξανά ή υπαχθεί σε νέα μνημόνια και στερηθεί πάλι την οικονομική της ανεξαρτησία.

Δεν υπάρχει καμμία θωράκιση όταν ο λαός υπόκειται σε πολιτικές οικονομικής ασφυξίας και δυστυχώς φαίνεται να ξαναμπαίνουμε με τις πολιτικές σας σε τέτοιες, όταν οι επόμενοι προϋπολογισμοί για πολλά χρόνια επιβαρύνονται με υπέρογκες απαιτήσεις στρατιωτικών δαπανών, ίσως επειδή ο κ. Μητσοτάκης θέλει να παριστάνει σήμερα τον εθνικό ηγέτη.

Τελειώνω, κύριε Πρόεδρε.

Το ζήτημα της εξωτερικής πολιτικής και πολιτικής ασφάλειας είναι αυτό το οποίο πρέπει να υπηρετεί η άμυνα της χώρας. Η άμυνα της χώρας δεν είναι αυτοσκοπός.

Πολύ πρόσφατα απέναντι στις δηλώσεις Τσαβούσογλου και άλλων Τούρκων αξιωματούχων παλιότερα, που δεν αμφισβητούν πλέον μονάχα το δικαίωμα άμυνας των νησιών του ανατολικού Αιγαίου, αλλά αμφισβητούν πλέον την ίδια την εθνική κυριαρχία στα νησιά, η απάντηση, οι δηλώσεις του Στέιτ Ντιπάρτμεντ αναφέρθηκαν στην κυριαρχία μας στα νησιά, αλλά δεν έκαναν την παραμικρή νύξη για το δικαίωμα άμυνας των νησιών. Και δεν είναι διαφορετική στάση συνολικά του ΝΑΤΟ, όπως και της Ευρωπαϊκής Ένωσης.

Πρόσφατα πάλι έγινε μία ακόμη διάσκεψη για τη Λιβύη στην Ιταλία, όπου συμμετείχαν εκπρόσωποι από τη Γαλλία, τη Μεγάλη Βρετανία, τις Ηνωμένες Πολιτείες, τη Γερμανία, την Ιταλία, τα Ηνωμένα Αραβικά Εμιράτα, το Κατάρ, την Τουρκία, τη Ρωσία κ.λπ.. Η Ελλάδα ήταν για άλλη μια φορά απούσα.

Ανέφερα δύο πολύ πρόσφατα παραδείγματα -είναι λίγες ημέρες που έγινε και το άλλο και το ένα- για να επισημάνω το γεγονός ότι η Ελλάδα είναι υποβαθμισμένη στη διεθνή διπλωματία. Μία κυβέρνηση και μία πολιτική που είναι δεδομένη, όπως έχει δηλώσει ο ίδιος ο κ. Μητσοτάκης, είναι ήσυχη, είναι αυτοπεριορισμένη, είναι καταδικασμένη να υποβιβάζεται συνεχώς στις διεθνείς σχέσεις.

Και αυτό, αγαπητοί συνάδελφοι, δεν θα αλλάξει και δεν μπορεί να αλλάξει με την αγορά κανενός οπλικού συστήματος. Και βέβαια είναι μια άθλια πρακτική να αξιοποιείτε επικοινωνιακά τις αγορές που έχει ανάγκη η εθνική άμυνα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος ειδικός αγορητής από το Κίνημα Αλλαγής κ. Βασίλειος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, με σαφήνεια και καθαρότητα δηλώσαμε από την αρχή ότι είμαστε θετικοί στο νομοσχέδιο για την ενίσχυση της αμυντικής θωράκισης της χώρας, όπως άλλωστε πράξαμε και σε άλλα νομοσχέδια με εθνικά θέματα. Ταυτόχρονα, όμως, θέσαμε όλα τα ζητήματα διαδικασιών διαφάνειας και διασφάλισης του δημόσιου συμφέροντος και κυρίως το ζήτημα της συμμετοχής της εθνικής αμυντικής βιομηχανίας, κρατικής και ιδιωτικής, στην υλοποίηση των συμβάσεων.

Το ΠΑΣΟΚ - Κίνημα Αλλαγής είναι δύναμη ευθύνης. Με την παρακαταθήκη του Ανδρέα Παπανδρέου πολιτευόμαστε με αρχές, πατριωτικές σταθερές και αδιαπραγμάτευτες θέσεις στα εθνικά θέματα. Θέτουμε πάντα το συμφέρον της Ελλάδας πάνω απ’ όλα, ιδιαίτερα στους τομείς της άμυνας και της εξωτερικής πολιτικής. Η ενσωμάτωση νέων εξελιγμένης τεχνολογίας οπλικών συστημάτων, όπως οι φρεγάτες Μπελαρά, τα μαχητικά αεροσκάφη Ραφάλ, τα όπλα τους και γενικότερα η ενίσχυση του οπλοστασίου μας, είναι κρίσιμη για την ενίσχυση της αποτρεπτικής μας ικανότητας. Στηρίζουμε την ενίσχυση της αποτρεπτικής ικανότητας των Ενόπλων Δυνάμεων και κατ’ επέκταση την ενίσχυση της εθνικής ισχύος της χώρας η οποία αποτελούσε και αποτελεί αναγκαία συνθήκη για την εθνική ανεξαρτησία.

Η εθνική ισχύς όμως είναι γράμμα κενό αν δεν στηρίζεται πάνω σε τέσσερις πυλώνες:

Πρώτον, τη διπλωματία και την εξωτερική πολιτική στο πλαίσιο μιας ενιαίας εθνικής στρατηγικής, η οποία ενισχύεται με την εθνική συνεννόηση και στηρίζεται σε αρραγές μέτωπο. Και εδώ είναι που υπάρχει τα τελευταία χρόνια σοβαρό έλλειμμα. Θυμίζω ότι και ο ΣΥΡΙΖΑ, επί δικής του διακυβέρνησης, δεν ανταποκρίθηκε στις προτάσεις της αείμνηστης Φώφης Γεννηματά για σύγκληση του Συμβουλίου Πολιτικών Αρχηγών για κρίσιμα εθνικά θέματα. Όμως, και ο κ. Μητσοτάκης, ο οποίος τότε επέκρινε μαζί μας τον κ. Τσίπρα, συνεχίζει την πεπατημένη επιβεβαιώνοντας το έλλειμμα.

Δεύτερον, στις αμυντικές συμμαχίες. Είμαστε βεβαίως μέλος της Ευρωπαϊκής Ένωσης, όμως, η στασιμότητα στην προώθηση της κοινής ευρωπαϊκής πολιτικής για την άμυνα και την ασφάλειά μας και κυρίως τη συγκρότηση των ευρωπαϊκών ενόπλων δυνάμεων, ο ελλιπής τρόπος αντιμετώπισης της τουρκικής επιθετικότητας, η παραβίαση από ορισμένες χώρες, Ισπανία και Γερμανία κυρίως, των συμφωνηθέντων για την πώληση όπλων που στρέφονται ενάντια σε χώρα της Ευρωπαϊκής Ένωσης -τις οποίες είχε την ευκαιρία να τις καταγγείλει ως Ευρωβουλευτής ο Πρόεδρός μας Νίκος Ανδρουλάκης-, είμαστε και μέλος του ΝΑΤΟ, αλλά η συμμετοχή μας σ’ αυτό ουσιαστικά σε σχέση με την Τουρκία είναι μόνο για να εξισορροπεί το πλεονέκτημα που θα είχε η Τουρκία αν ήταν μόνη της, όλα αυτά υπαγορεύουν την ενίσχυση των διμερών συνεργασιών και συμφωνιών, όπως πράξαμε με την ελληνογαλλική αμυντική συμφωνία που είναι στο ευρωπαϊκό πλαίσιο, αλλά και με την αντίστοιχη ελληνοαμερικανική.

Τρίτον, η εθνική αμυντική θωράκιση μέσω της υποστήριξης των υπαρχόντων οπλικών συστημάτων και της αναβάθμισής τους, της προμήθειας των κατάλληλων νέων εξοπλισμών, της απαιτούμενης αναδιοργάνωσης των Ενόπλων Δυνάμεων, της ενίσχυσης ποσοτικά και ποιοτικά του έμψυχου δυναμικού μας και της ουσιαστικής βελτίωσης συνθηκών και αμοιβών. Και εδώ σημειώνω τη σοβαρή υστέρηση στα θέματα ανθρώπινου δυναμικού.

Τέταρτον, η ανάπτυξη της εγχώριας αμυντικής βιομηχανίας για την οποία υπάρχει πρόβλεψη ακόμα και στην οδηγία της Ευρωπαϊκής Ένωσης, αλλά δεν αξιοποιείται από την Κυβέρνηση.

Κυρίες και κύριοι συνάδελφοι, όλα αυτά η Κυβέρνηση δεν τα έχει εντάξει σε μια συστηματική πολιτική διεργασία εθνικής συνεννόησης που θα συνέβαλλε και στην αποφυγή σοβαρών λαθών και παραλείψεων. Οι παρατηρήσεις μας για το περιεχόμενο των συμβάσεων, που δεν αλλάζουν με τη διαδικασία της Ολομέλειας είτε ψηφίζονται είτε καταψηφίζονται, αναφέρθηκαν από την πλευρά μας στην κλειστή συνεδρίαση της επιτροπής.

Σήμερα στην Ολομέλεια θα αναδείξουμε τα ζητήματα της αμυντικής βιομηχανίας και την έλλειψη ολοκληρωμένου Κυβερνητικού σχεδίου εξοπλιστικών προγραμμάτων στο πλαίσιο της νέας δομής δυνάμεων 2020 - 2035.

Εμείς στηρίζουμε σταθερά την εγχώρια αμυντική βιομηχανία για τον διπλό της ρόλο ως συντελεστή οικονομικής ανάπτυξης, αλλά και ενίσχυσης της αποτρεπτικής ικανότητας των Ενόπλων Δυνάμεων και προπάντων της λειτουργικής αυτονομίας που δίνουν στα οπλικά μας συστήματα. Δυστυχώς, όμως, δεν συμβαίνει το ίδιο με τις κυβερνήσεις των τελευταίων ετών.

Με ευθύνη της Κυβέρνησης, κρίσιμα και σημαντικά προγράμματα εξοπλισμών έχουν ισχνές επιστροφές στην εγχώρια αμυντική βιομηχανία. Έτσι χάνεται μεγάλη ευκαιρία για τη χώρα και τη στήριξη της ανατροφοδότησης της εθνικής ισχύος με προστιθέμενη αξία και ιδιαίτερα τεχνογνωσία που θα επενδύεται και θα συμβάλει στην ανάπτυξη ενός δυναμικού κλάδου της οικονομίας, τη διατήρηση αλλά και τη δημιουργία ποιοτικών θέσεων εργασίας.

Έστω και τώρα μπορεί να εμπλακεί η εγχώρια αμυντική βιομηχανία στη συντήρηση και την εν συνεχεία υποστήριξη των φρεγατών των μαχητικών αεροσκαφών και βέβαια των όπλων τους. Οι δυνατότητες της εγχώριας αμυντικής βιομηχανίας από την ΕΑΒ και τα ΕΑΣ, τα ναυπηγεία, έως τις μεσαίες και μικρές επιχειρήσεις της πατρίδας μας είναι τεράστιες. Η άποψη του Υπουργείου Άμυνας ότι η εγχώρια αμυντική βιομηχανία, και συγκεκριμένες εταιρείες, δεν είναι σε θέση να εγγυηθούν παραδείγματος χάριν συνέπεια χρόνου μπορεί να έχει βάση από τη θέση του πελάτη σε ορισμένες περιπτώσεις συμβάσεων, αλλά ταυτόχρονα είναι και ευθύνη της Κυβέρνησης να διασφαλίσει την καλή λειτουργία και τη συνέπεια των επιχειρήσεων στις συμβάσεις που υπογράφουν.

Είναι λοιπόν μια γενικότερη μομφή για την έλλειψη σχεδίου στην Κυβέρνηση για την εξυγίανση και την αμυντική βιομηχανία δυόμισι χρόνια από την Κυβέρνηση της Νέας Δημοκρατίας και τεσσεράμισι χρόνια από την προηγούμενη κυβέρνηση του ΣΥΡΙΖΑ. Είναι πασιφανές πλέον ότι υπάρχει έλλειψη πολιτικής βούλησης και ολοκληρωμένου σχεδίου στήριξης και εξυγίανσης της αμυντικής βιομηχανίας.

Το σχέδιο παραδείγματος χάριν που είχε συγκροτήσει και συμφωνήσει η Φώφη Γεννηματά με τους εταίρους, το οποίο ανέτρεψε το κλείσιμο των ΕΑΣ, απαξιώθηκε από την κυβέρνηση ΣΥΡΙΖΑ - ΑΝΕΛ και εγκαταλείφθηκε από την Κυβέρνηση της Νέας Δημοκρατίας οδηγώντας τα ΕΑΣ σε πολύ δύσκολη θέση. Τα ΕΑΣ απαξιώθηκαν περαιτέρω μέσω του αποκλεισμού τους από την παραγωγή πυρομαχικών για τις Ένοπλες Δυνάμεις με επίκληση της υποχρεωτικότητας των διαγωνισμών και της ασυνέπειας, αλλά και μέσω της εξαγγελίας μετεγκατάστασης των υποδομών του Υμηττού.

Η Κυβέρνηση έχει μετατρέψει τα ΕΑΣ σε ντίλερ με τριγωνικούς δεσμούς συνεργασίας, όπως με τη σύμβαση πυρομαχικών προς την Αίγυπτο η οποία υλοποιείται όχι με παραγωγή, αλλά με αγορά και μεταπώληση, χωρίς διαφάνεια, με μεγάλη οικονομική ζημιά και δυσφήμιση της χώρας. Την ίδια ώρα συνεχίζει να προμηθεύεται νέα οπλικά συστήματα με απευθείας αναθέσεις από ξένες αμυντικές βιομηχανίες, παρά το ισχύον νομικό πλαίσιο περί προμηθειών αμυντικού υλικού, αλλά όχι από τις ελληνικές. Γιατί; Τα ναυπηγεία καρκινοβατούν, η χώρα μας είχε και έχει παράδοση στον ναυπηγοεπισκευαστικό τομέα. Πριν από το 2010 το 60% των πλοίων του Πολεμικού Ναυτικού ναυπηγήθηκαν σε ελληνικά ναυπηγεία, ενώ σήμερα σβήνουν. Η ελληνική Κυβέρνηση πελαγοδρομεί. Το ναυπηγείο Σκαραμαγκά και οι εργαζόμενοι είναι στον αέρα με τη μεταβίβαση να μην προχωρεί. Οι εργαζόμενοι στην Ελευσίνα ακόμα περιμένουν τη συνεννόηση μεταξύ των Υπουργών μετά από μήνες διγλωσσίας. Όμως, αυτό που ενδιαφέρει δεν είναι η προσωπική άποψη των Υπουργών, αλλά η κυβερνητική θέση για το σχέδιο εξυγίανσης και την προοπτική. Ωστόσο, οι ναυπηγήσεις πλοίων του Πολεμικού Ναυτικού προχωρούν δίνοντας δουλειά σε άλλες χώρες, ενώ η Ελλάδα χάνει την ευκαιρία, σε μια περίοδο που αναπτύσσεται η ναυσιπλοΐα και αυξάνονται οι στόλοι, να συμμετέχει ανταγωνιστικά στη ναυπήγηση πλοίων των θαλάσσιων μεταφορικών εταιρειών.

Έρχομαι στο δεύτερο θέμα που είπα ότι θα αναδείξουμε στην Ολομέλεια, την έλλειψη ολοκληρωμένου κυβερνητικού σχεδίου εξοπλιστικών προγραμμάτων στο πλαίσιο και με το όραμα της νέας δομής δυνάμεων. Μετά την εκπόνηση αυτής της νέας δομής η Κυβέρνηση αντί να προχωρήσει στο σχεδιασμό της υλοποίησής της με τα αντίστοιχα ολοκληρωμένα εξοπλιστικά προγράμματα επέλεξε τις αποσπασματικές και τμηματικές αποφάσεις και προμήθειες. Έτσι εξυπηρετείται μεν η σκοπιμότητα να ελπίζουν όλοι οι κατασκευαστές και προμηθευτές στο επόμενο τμήμα της προμήθειας, αλλά δεν εξυπηρετείται ο σκοπός των βέλτιστων λύσεων στην ώρα τους με τη μεγαλύτερη απόδοση και το μικρότερο οικονομικό κόστος για τον Έλληνα φορολογούμενο.

Και εδώ επειδή την κριτική και από τον ΣΥΡΙΖΑ θέλω να πω ότι αυτό ήταν χαρακτηριστικό και της περιόδου ΣΥΡΙΖΑ - ΑΝΕΛ. Και θα καταθέσω στη Βουλή, γιατί έγινε πάρα πολλή συζήτηση και το έθεσαν πάρα πολλοί το θέμα για τα P-3B. Το 2016, λοιπόν με δύο ερωτήσεις στη Βουλή και αίτηση κατάθεσης εγγράφων έθεσα το ζήτημα της ασύμφορης ανακατασκευής των P-3B σε σχέση με την προμήθεια νέων αεροπλάνων από τη στιγμή που είχαν περάσει πάρα πολλά χρόνια και δεν είχε υλοποιηθεί το συγκεκριμένο πρόγραμμα. Το έθεσα φωνή βοώντος εν τη ερήμω. Τις ερωτήσεις και τα δημοσιεύματα θα τα καταθέσω στα Πρακτικά για να υπάρχουν, για να δούμε ότι πραγματικά κάποια στιγμή πρέπει να μπει τέλος, αλλά όχι να βλέπουμε τα πράγματα όταν είμαστε Αντιπολίτευση και να τα ξεχνάμε όταν είμαστε Κυβέρνηση.

Θα αναφερθώ τώρα στο Πολεμικό Ναυτικό. Εμείς, λοιπόν, σήμερα πιστεύουμε ότι πρέπει να κάνουμε το επόμενο βήμα. Ο σχεδιασμός μπορεί να γίνει τώρα και εκτός από τις τρεις φρεγάτες πρότασή μας είναι να προχωρήσουμε και στην τέταρτη με τις προϋποθέσεις όμως που θέσαμε ως Κίνημα Αλλαγής, δηλαδή να κατασκευαστεί εδώ με τη μεταφορά τεχνογνωσίας, έτσι η τριαντάχρονη παρουσία των συγκεκριμένων πλοίων στο Πολεμικό Ναυτικό δεν θα έχει πρόβλημα συντήρησης, επισκευής και υποστήριξης, γιατί θα έχει μεταφερθεί ήδη η τεχνογνωσία για να πραγματοποιηθεί αυτό τις επόμενες δεκαετίες.

Να προχωρήσουμε στα Ναυπηγεία της Ελλάδας στην αναβάθμιση των τεσσάρων ΜΕΚΟ που έχουν ακόμα σημαντικό χρόνο ζωής, δεν είναι για παλιοσίδερα. Να προχωρήσουμε σε τέσσερις νέες κορβέτες που συμπληρώνουν το στόχο για δώδεκα. Επίσης, να προχωρήσουμε σε σταδιακή ανανέωση των μικρότερων σκαφών και υποβρυχίων κυρίως αυτών που είναι σε μεγαλύτερη ηλικία.

Όλα αυτά μπορούν να γίνουν στα ελληνικά ναυπηγεία, μπορούν να εξοπλιστούν και ηλεκτρονικά και με κάθε αναγκαίο μέσο από τις δεκάδες ελληνικές μικρομεσαίες επιχειρήσεις που δραστηριοποιούνται στο χώρο και μάλιστα με επιτυχία και στο εξωτερικό.

Για την Πολεμική Αεροπορία αποκτήσαμε έξι συν δώδεκα, δεκαοκτώ και αποκτούμε και άλλα έξι, είναι το μοντέλο του κατακερματισμού του έργου και της τμηματικής παραγγελίας. Εκτός από τον κατακερματισμό της συμφωνίας είναι άγνωστο αν προωθείται και αυτό θέτουμε ο ολοκληρωμένος σχεδιασμός για τον αριθμό σαράντα. Θα είναι τα υπόλοιπα αεροσκάφη τέταρτης plus γενιάς με δεύτερη μοίρα αεροσκαφών Ραφάλ ή θα είναι με άλλο τύπο; Οι επιχειρησιακές ανάγκες θα το καθορίσουν. Σε συνδυασμό όμως με αυτές θα πρέπει να υπάρχει ο σχεδιασμός για να πετυχαίνουμε κάθε φορά το βέλτιστο αποτέλεσμα.

Ολοκληρώνω, κύριε Πρόεδρε, με την υποστήριξη της τροπολογίας που καταθέσαμε. Επειδή οι ειδήμονες υποστηρίζουν ότι είναι αδύνατον να διασφαλιστεί η επιχειρησιακή διαθεσιμότητα των αεροσκαφών στο μέγιστο βαθμό ιδιαίτερα σε περιόδους κρίσεων όταν για την παραμικρή βλάβη πρέπει να στέλνουμε τα πάντα προκειμένου να επισκευαστούν στη Γαλλία, θα πρέπει να απαιτήσουμε τη συμμετοχή της ΕΑΒΙ στην εργοστασιακή συντήρηση των αεροσκαφών.

Να αξιοποιηθεί η προσθήκη του άρθρου 49, βιομηχανικές συνεργασίες στο πλαίσιο των όρων του άρθρου 346, σημείο 1 της συνθήκης για την λειτουργία της Ευρωπαϊκής Ένωσης, ώστε να συμπεριληφθεί η απαίτηση για υποβολή από τους κατασκευαστές ολοκληρωμένης πρότασης ασφάλειας εφοδιασμού με εγχώρια βιομηχανική υποστήριξη συντήρησης στον αναγκαίο χρόνο. Ένταξη των βιομηχανιών της ΕΑΒΙ που θα συμμετάσχουν στα προγράμματα για τα ελληνικά εξοπλιστικά και στην παγκόσμια εφοδιαστική αλυσίδα των κατασκευαστών.

Στην κατεύθυνση αυτή καταθέσαμε τροπολογία για τη διασφάλιση της διαφάνειας του δημόσιου συμφέροντος και τη συμμετοχή της Ελληνικής Αμυντικής Βιομηχανίας στην υλοποίηση συμβάσεων για τις φρεγάτες και για τα μαχητικά αεροσκάφη. Προτείνουμε την προσθήκη δύο παραγράφων στο τέταρτο άρθρο και μίας στο δωδέκατο με τις οποίες πρώτον, προωθείται η συμμετοχή των επιχειρήσεων της Εγχώριας Αμυντικής Βιομηχανίας για τα περισσότερα προγράμματα γιατί αφορά και τα όπλα και την υποστήριξή τους και με τη δεύτερη παράγραφο επιδιώκεται η εξασφάλιση της διαφάνειας μέσω της εξαμηνιαίας ενημέρωσης της Επιτροπής Εξοπλιστικών Προγραμμάτων από τον Υπουργό σε ειδική συνεδρίαση προκειμένου να ενημερωνόμαστε για την πορεία υλοποίησης των συμβάσεων. Ζητούμε από τον Υπουργό να την κάνει δεκτή, όπως έπραξε και με μέρος της τροπολογίας για τις συμβάσεις για τα Ραφάλ

Ολοκληρώνω, κύριε Πρόεδρε, λέγοντας ότι η εθνική άμυνα είναι μία πολύπλευρη και πολυσύνθετη διαδικασία που εμπλέκει πλήθος παραγόντων, όπως είναι η οικονομία, το ανθρώπινο δυναμικό, το επίπεδο της τεχνολογίας, η ποιότητα και τα αποτελέσματα της διπλωματίας, οι δυνατότητες της Εγχώριας Αμυντικής Βιομηχανίας και ιδιαίτερα η μαχητική ικανότητα των Ενόπλων Δυνάμεων και απαιτεί ολοκληρωμένο σχέδιο τόσο σε διπλωματικό όσο και σε αμυντικό επίπεδο. Όλες οι πολιτικές δυνάμεις και κυρίως η Κυβέρνηση πρέπει να κατανοήσουν την αναγκαιότητα αυτή.

Η κλιμάκωση της επιθετικότητας της Τουρκίας καθιστούν εθνική υποχρέωση στην εγκατάλειψη τακτικισμών και σκοπιμοτήτων και τη διαμόρφωση κλίματος εθνικής συνεννόησης. Να αντιπαρατεθούμε για πολιτικές και για όλα τα θέματα της οικονομίας και για τα προβλήματα της κοινωνίας που μάλιστα οξύνονται, αλλά να συνεννοηθούμε για τους στόχους στα μείζονα και στα εθνικά. Να αποφύγουμε τη στείρα αντιπαράθεση στα εθνικά θέματα. Να μιλήσουμε για την ασφαλή πορεία της χώρας και να καταθέσουμε βεβαίως τις διαφορετικές μας απόψεις. Πρέπει να αρθούμε στο ύψος των περιστάσεων, διότι οι καιροί ου μενετοί.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο τώρα θα πάρει οειδικός αγορητής από το Κομμουνιστικό Κόμμα Ελλάδας, ο κ. Νικόλαος Παπαναστάσης.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Το Κομμουνιστικό Κόμμα Ελλάδας καταδικάζει τη δολοφονία των δύο Ελλήνων ομογενών και τον τραυματισμό άλλων δύο από Ουκρανούς στρατιώτες σε χωριό της ανατολικής Ουκρανίας. Η κυβέρνηση της Ουκρανίας είναι υπόλογη και υπεύθυνη για την ασφάλεια των Ελλήνων ομογενών που έχουν και στο παρελθόν στοχοποιηθεί. Τόσο η ουκρανική όσο και η ελληνική Κυβέρνηση οφείλουν να δώσουν άμεσα πλήρεις εξηγήσεις για τις συνθήκες κάτω από τις οποίες συνέβη αυτό το τραγικό περιστατικό.

Αυτές τις κρίσιμες ώρες που η αντιπαράθεση ανάμεσα στις Ηνωμένες Πολιτείες της Αμερικής, το ΝΑΤΟ και την Ευρωπαϊκή Ένωση με τη Ρωσία στην περιοχή βρίσκεται λίγο πριν την πολεμική σύγκρουση το τραγικό αυτό περιστατικό δημιουργεί πρόσθετες ανησυχίες και προβληματισμούς και επιβεβαιώνει τους κινδύνους που απορρέουν από την εμπλοκή της Ελλάδας σε αυτή τη σύγκρουση με ευθύνη της Κυβέρνησης.

Το Κομμουνιστικό Κόμμα Ελλάδας εκφράζει τα συλλυπητήριά του στις οικογένειες των δύο Ελλήνων ομογενών.

Τις τελευταίες εβδομάδες δυναμώνει η αντιπαράθεση ανάμεσα στις ΗΠΑ, το ΝΑΤΟ, την Ευρωπαϊκή Ένωση και τη Ρωσία με επίκεντρο τις εξελίξεις στην Ουκρανία. Η φραστική και διπλωματική αντιπαράθεση συνοδεύεται τόσο από κινήσεις στρατευμάτων και μεγάλα στρατιωτικά γυμνάσια και των δύο πλευρών όσο και από τη μυστική διπλωματία.

Για τον λαό μας είναι πλέον απτές οι συνέπειες της εμπλοκής, της ελληνικής εμπλοκής, σε αυτή την περιοχή. Η χώρα μας ήδη είναι μέρος της αντιπαράθεσης που εξελίσσεται σε αυτή την περιοχή. Είναι χώρα - μέλος του ΝΑΤΟ και το ΝΑΤΟ βρίσκεται πάνοπλο στην Ουκρανία. Είναι χώρα - μέλος της Ευρωπαϊκής Ένωσης, που κι αυτή συμμετέχει στις εξελίξεις στην περιοχή. Η Ελλάδα, τέλος, είναι μια απέραντη αμερικανική στρατιωτική βάση, που είναι κομβικό, επιθετικό εφαλτήριο των ΗΠΑ για τις επιχειρήσεις στην Ουκρανία. Για όλα αυτά η Κυβέρνηση και τα άλλα αστικά κόμματα έχουν τεράστιες ευθύνες.

Αυτές τις γεωπολιτικές συγκυρίες επέλεξε η Κυβέρνηση, για να φέρει σήμερα στη Βουλή το νομοσχέδιο για την προμήθεια των τριών φρεγατών, των έξι Ραφάλ, των τορπιλών. Είναι γεγονός ότι καλλιεργείται ένα πανηγυρικό κλίμα εξαιτίας αυτών των προμηθειών.

Το Κομμουνιστικό Κόμμα Ελλάδας, οι κομμουνιστές δεν θα γιορτάσουν μαζί σας γιατί και αυτό το τμήμα του εξοπλιστικού παζλ το έχετε ήδη καταθέσει στην ενίσχυση της νατοϊκής πολεμικής μηχανής.

Η Νέα Δημοκρατία από τις πρώτες μέρες της σαν Κυβέρνηση διατύπωσε ένα ερώτημα: Χρειάζεται η χώρα να εξοπλίζεται, ιδιαίτερα όταν δυναμώνει η τουρκική επιθετικότητα; Και είναι αυτό ένα ερώτημα που βάζει ένα κάλπικο δίλημμα, ένα δίλημμα που περίτεχνα στοιχίζει πίσω από την Κυβέρνηση όλα τα άλλα αστικά κόμματα τον ΣΥΡΙΖΑ, το ΚΙΝΑΛ - ΠΑΣΟΚ, οπωσδήποτε και ακροδεξιές δυνάμεις εντός και εκτός Βουλής.

Για το Κομμουνιστικό Κόμμα Ελλάδας ποτέ δεν μπήκε δίλημμα «εξοπλισμοί ή όχι». Η συζήτηση για εμάς είναι: Τι είδη εξοπλισμών απαιτούνται; Με τι προσανατολισμό; Για να καλύψουν ποιες ανάγκες; Είναι αυτά ακριβώς τα κριτήρια που αποτελούν και οδηγό στις τοποθετήσεις μας, γενικά στα εξοπλιστικά. Με βάση αυτά τα κριτήρια θα αποφασίσουμε και σήμερα.

Μελετώντας τη στάση όλων σας, γεννιούνται κάποια λογικά ερωτήματα. Συζητάτε για τα εξοπλιστικά. Ποιος, όμως, βάζει το θέμα ότι το ΝΑΤΟ στο νέο σχεδιασμό του έχει εκφρασμένο στόχο να επεκτείνει τη δράση του σε όλη την υδρόγειο, ανταγωνιζόμενο τη Ρωσία και την Κίνα; Κανείς σας.

Ή, πώς είναι δυνατόν να ανοίγετε συζητήσεις για εξοπλισμούς, κρύβοντας ότι η εξίσωση έχει έναν κομβικό παράγοντα που προσδιορίζει ότι η Ελλάδα είναι χώρα - μέλος του ΝΑΤΟ, όπως και η Τουρκία και ότι το ΝΑΤΟ τρίβει τα χέρια του, όταν εξοπλίζεται σαν αστακός η νοτιοανατολική του πτέρυγα; Συμβαίνει ή δεν συμβαίνει αυτό; Και όμως, συμβαίνει.

Πώς είναι δυνατόν, τέλος, να συζητάτε για τα εξοπλιστικά κάνοντας ότι αγνοείτε αυτό που και οι πέτρες γνωρίζουν, ότι δηλαδή μοναδικός στόχος της άρχουσας τάξης της Ελλάδας είναι η γεωστρατηγική αναβάθμιση των συμφερόντων της στην περιοχή των Βαλκανίων, της Νοτιοανατολικής Μεσογείου, της Βόρειας Αφρικής και τα λοιπά, ένας στόχος όμως που βρίσκεται σε ευθεία αντίθεση με τα συμφέροντα του ελληνικού λαού;

Από την άλλη, είναι και αυτοί που αναρωτιούνται: Γιατί το ΚΚΕ τάσσεται ενάντια στους εξοπλισμούς της χώρας; Αν δεν προχωρήσουμε σε εξοπλισμούς, τότε πώς θα υπερασπιστούμε τα σύνορά μας; Με ποια όπλα; Αναγνωρίζουμε τον ρόλο των Γάλλων και των Αμερικανών, αλλά πώς θα υπερασπιστούμε τα σύνορά μας από την Τουρκία; Με ποιον εξοπλισμό;

Σίγουρα αυτά είναι σημαντικά ερωτήματα, που όμως -ακόμη και όταν τίθενται καλοπροαίρετα- είναι παραπλανητικά και αυτό γιατί εστιάζουν στο αποτέλεσμα και όχι στις αιτίες, αγνοώντας κρίσιμα ζητήματα.

Για παράδειγμα, η χώρα μας και ο λαός μας κινδυνεύουν από μια γείτονα και σύμμαχο στο ΝΑΤΟ, ναι ή όχι; Η απάντηση είναι «ναι».

Επίσης, τι στην ευχή η συμμαχία είναι αυτή, στην οποία ο ένας σύμμαχος κινδυνεύει από τον άλλο; Πώς γίνεται στην ίδια συμμαχία κάποιοι σύμμαχοι, για παράδειγμα, ΗΠΑ, Γαλλία, Γερμανία, Βρετανία να εξοπλίζουν κάποιους άλλους συμμάχους, την Ελλάδα και την Τουρκία επί του προκειμένου, για το ενδεχόμενο να βρεθούν σε αναμεταξύ τους πολεμική σύρραξη;

Το ΝΑΤΟ δεν είναι που κάνει πλάτες στην επιθετικότητα της τουρκικής αστικής τάξης; Το ΝΑΤΟ δεν είναι που δεν αναγνωρίζει σύνορα στο Αιγαίο;

Οι ΗΠΑ δεν είναι που δηλώνουν ότι η Τουρκία είναι πολύτιμος σύμμαχος στο ΝΑΤΟ, που μιλάνε -και θέλει θράσος αυτό!- για Διεθνές Δίκαιο της Θάλασσας, χωρίς καν να έχουν επικυρώσει τη συμφωνία του ’82 και την ίδια ώρα βέβαια να δηλώνουν πως φοβούνται για ατύχημα στο Αιγαίο; Όμως, αν κινδυνεύουμε ενώ βρισκόμαστε σε αυτή τη συμμαχία που αντικειμενικά κινδυνεύουμε-, τότε γιατί εξακολουθούμε να είμαστε σε αυτή;

Οι απαντήσεις σε όλα αυτά τα ερωτήματα συνοψίζονται σε μία και αυτή είναι: Γιατί έτσι επιβάλλουν τα συμφέροντα και η επιθετικότητα της ελληνικής αστικής τάξη, μιας τάξης που ήδη συμμετέχει με δεκάδες αποστολές Ενόπλων Δυνάμεων εκτός συνόρων, προσδοκώντας οφέλη, κατά κανόνα βουτηγμένα στο αίμα, για το μεγάλο κεφάλαιο.

Από την άλλη, τόσο η Ελλάδα όσο και η Τουρκία έχουν συσσωρεύσει πλήθος καταστροφικών όπλων. Η Τουρκία βρίσκεται στη δέκατη θέση σε πολεμική ισχύ στην παγκόσμια κατάταξη. Ξοδεύει πάνω από 20 δισεκατομμύρια δολάρια το χρόνο για αμυντικές δαπάνες. Η Ελλάδα, αντίστοιχα, βρίσκεται στην τριακοστή τρίτη θέση ξοδεύοντας πάνω από 4 δισεκατομμύρια δολάρια ετησίως. Τα συσσωρευμένα αυτά όπλα είναι υπεραρκετά, για να προκαλέσουν σε περίπτωση γενικευμένης σύγκρουσης τεράστιες ανθρώπινες απώλειες, αδιανόητες καταστροφές.

Ποιος άραγε αμφιβάλλει για το ποια κοινωνική τάξη θα πληρώσει το τίμημα και στην Ελλάδα και στην Τουρκία από μια τέτοια εξέλιξη; Κι αυτό θα συμβεί την ίδια στιγμή που οι μεγαλοκαρχαρίες και των δύο χωρών θα κερδοσκοπούν πάνω από αποκαΐδια που θα αφήνει μια τέτοια σύγκρουση.

Το Κομμουνιστικό Κόμμα Ελλάδας λέει ότι οι πολεμικές δαπάνες που κάνει η χώρα είναι πλήρως ενταγμένες στους σχεδιασμούς του ΝΑΤΟ, των ΗΠΑ, της Ευρωπαϊκής Ένωσης και καμμία σχέση δεν έχουν με την πραγματική άμυνα της χώρας.

Για παράδειγμα, τι δουλειά έχουν οι ελληνικοί πύραυλοι Πάτριοτ, ένα αμυντικό, αντιπυραυλικό και αντιαεροπορικό σύστημα, στη Σαουδική Αραβία; Απλά, είναι ενταγμένοι στους επιθετικούς σχεδιασμούς των ΗΠΑ στην περιοχή κατά του Ιράν. Τι δουλειά έχουν τα ελληνικά F-16 και τα Μιράζ να πετάνε πάνω από Αλβανία, Βουλγαρία, Κόσοβο, Μαυροβούνιο μέχρι και τη μακρινή Βαλτική Θάλασσα, ενταγμένα στους επιθετικούς σχεδιασμούς του ΝΑΤΟ ενάντια στη Ρωσία.

Τι δουλειά έχουν, τέλος, τα ελληνικά πολεμικά πλοία να αναλαμβάνουν αποστολές στη Μαύρη Θάλασσα σε πολεμικά γυμνάσια του ΝΑΤΟ, να περιπολούν στα στενά του Ορμούζ ενάντια στο Ιράν και αλλού;

Δυστυχώς, το ίδιο θα κάνουν και οι ελληνικές Μπελαρά, που θα παραλάβουμε από τη Γαλλία και είναι μια παράμετρος με πολιτικά κριτήρια, αυτή που αναφέρουμε, την οποία συνολικά τα αστικά κόμματα εδώ πέρα της Βουλής την παρακάμπτουν. Εστιάζουν τις διαφορές τους στο τι χρώμα θα είναι οι μπετούγιες από τις καμπίνες των στρατιωτών στην Μπελαρά. Στην ουσία, όμως, δεν μπαίνει κανείς.

Εκθειάζει και ο κύριος Υπουργός και όλοι σας τα τεχνολογικά προτερήματα αυτών των πλοίων. Κανείς όμως δεν αναφέρει ότι όσο πιο πολύ εκθειάζετε αυτά τα προτερήματα τόσο πιο πολύ συνηγορείτε στο να ενισχυθεί και να αυξηθεί η μαχητική ισχύς του ΝΑΤΟ.

Σε όλα αυτά κάποιοι θα αντέτειναν ότι «κοντά στον βασιλικό ποτίζεται και η γλάστρα», δηλαδή κάτι μένει απ’ αυτές τις προμήθειες και απ’ αυτή την παραχώρηση με τον ιδρώτα του ελληνικού λαού στο ΝΑΤΟ. Κάτι θα μείνει για τις πραγματικές αμυντικές ανάγκες της χώρας σε περίπτωση πολεμικής σύρραξης. Αυτό, όμως, το επιχείρημα δεν λαμβάνει υπ’ όψιν και το «πότισμα» του νατοϊκού βασιλικού που προανέφερα. Σημαίνει, δηλαδή, τεράστια οικονομική αφαίμαξη του λαού μας. Σημαίνει πως κρύβει τεράστιους κινδύνους και έναν «ποταμό αίματος και δακρύων» για άλλους λαούς. Το είδαμε στη Γιουγκοσλαβία. Το είδαμε στο Αφγανιστάν. Το είδαμε στη Λιβύη, τη Συρία και αλλού.

Επιπλέον, η νατοϊκή πολεμική μηχανή, στην ενίσχυση της οποίας έχουν συμβάλλει διαχρονικά όλα τα άλλα κόμματα, η Νέα Δημοκρατία, το ΠΑΣΟΚ - ΚΙΝΑΛ, ο ΣΥΡΙΖΑ, δεν καταστρέφει μόνο τις ζωές άλλων λαών, που αντικειμενικά είναι καθοριστικής σημασίας ζήτημα, αλλά γυρίζει και μπούμερανγκ και σε βάρος των κυριαρχικών δικαιωμάτων της Ελλάδας.

Χαρακτηριστικό παράδειγμα αποτελεί το απαράδεκτο τουρκο-λιβυκό σύμφωνο που αμφισβητεί κυριαρχικά δικαιώματα της χώρας μας. Προέκυψε ως αποτέλεσμα της νατοϊκής επιδρομής στη Λιβύη το 2011. Τότε, μόνο το ΚΚΕ είχε αντιταχθεί σε αυτόν τον πόλεμο και την παράδοση των ελληνικών αεροδρομίων για την εξαπόλυση των νατοϊκών βομβαρδισμών.

Κλείνοντας, ο ΣΥΡΙΖΑ προετοίμασε, η Νέα δημοκρατία υλοποίησε και οι υπόλοιποι βάλατε «πλάτη» στη νέα ελληνοαμερικανική συμφωνία, τη συμφωνία που μετατρέπει όλη την Ελλάδα σε μια επιθετική αμερικανική βάση, ένα εφαλτήριο εκτόξευσης ή και υποστήριξης επιθέσεων εναντίον άλλων χωρών. Μετατρέψατε την Ελλάδα σε παράμετρο μιας ματωμένης εξίσωσης.

Για όλα αυτά έχετε τεράστιες ευθύνες. Δημιουργείτε συνθήκες που ελλοχεύουν τεράστιους κινδύνους για τον λαό μας, μετατρέποντας την Αλεξανδρούπολη σε πύλη εφοδιασμού των στρατευμάτων στην Ουκρανία και με την ολοκληρωτική παραχώρηση της Σούδας στην αεροπορική υποστήριξη των επιχειρήσεων των ΗΠΑ και του ΝΑΤΟ.

Οι θέσεις του Κομμουνιστικού Κόμματος Ελλάδας είναι απόλυτα ευθυγραμμισμένες με τις ανάγκες του ελληνικού λαού, συμπεριλαμβανομένων των αναγκών του για θωράκιση των συνόρων της χώρας, της φιλίας, της συνεργασίας με άλλους λαούς της περιοχής, του κόσμου ολόκληρου. Εμείς είμαστε με τις συμμαχίες των αγωνιζόμενων λαών. Αυτή πιστεύουμε ότι είναι η πιο γνήσια, πατριωτική και διεθνιστική στάση. Και εδώ βρίσκεται και η ελπίδα και για τον ελληνικό λαό και για τους άλλους λαούς του κόσμου.

Για όλους αυτούς τους λόγους, η θέση του Κομμουνιστικού Κόμματος Ελλάδας στα άρθρα του παρόντος σχεδίου νόμου είναι η καταψήφιση της προμήθειας των φρεγατών και των αεροσκαφών Ραφάλ και η θέση μας για την προμήθεια των τορπιλών είναι «παρών».

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 16 Φεβρουαρίου 2022. Κατατίθεται στα Πρακτικά.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 397/9-2-2022 επίκαιρη ερώτηση του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσα προς τον Υπουργό Εθνικής Άμυνας, με θέμα: «Μόνο ήπιες παρεμβάσεις στον όρμο «Οχυρά» στην Πέρδικα της Αίγινας».

2. Η με αριθμό 396/9-2-2022 επίκαιρη ερώτηση της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς την Υπουργό Παιδείας και Θρησκευμάτων, με θέμα: «Διαδικασίες Έγκρισης Εκπαιδευτικών Προγραμμάτων Σχολείων, ανύπαρκτος ο έλεγχος ποιότητας περιεχομένου στα εκπαιδευτικά προγράμματα του δημόσιου σχολείου;».

3. Η με αριθμό 395/7-2-2022 επίκαιρη ερώτηση της Βουλευτού A΄ Αθηνών του ΜέΡΑ25 κ. Αγγελικής Αδαμοπούλου προς την Υπουργό Πολιτισμού και Αθλητισμού, με θέμα: «Η Ακαδημία Αθηνών για το ιδιοκτησιακό καθεστώς της Ακαδημίας Πλάτωνος».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 417/14-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Ποια είναι η κυβερνητική θέση για τη βιωσιμότητα, την εξυγίανση και την διασφάλιση των θέσεων εργασίας των Ναυπηγείων Ελευσίνας;».

2. Η με αριθμό 418/14-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Κατάργηση κρατήσεων ν.4093/2012 μερισμάτων αποστράτων Στρατιωτικών».

3. Η με αριθμό 426/14-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση καταβολής της οικονομικής ενίσχυσης των επαγγελματιών αλιέων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1557/29-11-2021 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς την Υπουργό Παιδείας και Θρησκευμάτων, με θέμα: «Σοβαρά προβλήματα σχολικής στέγης, ασφάλειας, εξοπλισμού και υγιεινής στο Μουσικό Σχολείο Θεσσαλονίκης».

Τον λόγο έχει ο συνάδελφος κ. Αντώνιος Μυλωνάκης ειδικός αγορητής από το κόμμα της Ελληνικής Λύσης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα όντως είναι μια πολύ σημαντική, αλλά και πολύ σημαδιακή ημέρα. Η Ελληνική Λύση, ο Κυριάκος Βελόπουλος και όλοι εμείς εδώ από την πρώτη στιγμή καταστήσαμε σαφές στο Κοινοβούλιο ότι δεν πρόκειται να παρεκκλίνουμε από τις υποσχέσεις που δώσαμε στον ελληνικό λαό.

Θα ήμουν πολύ περήφανος εάν ήμουν Πρωθυπουργός της χώρας και είχα έναν Αρχηγό κόμματος της Αντιπολίτευσης που ασκεί σκληρή κριτική πολλάκις και πλειστάκις, αλλά μου δίνει προτάσεις σοβαρές και άμεσα υλοποιήσιμες.

Κυρίες και κύριοι συνάδελφοι, σήμερα κληθήκαμε εδώ για να κυρώσουμε τρεις μεγάλες συμφωνίες. Η μία είναι συνέχεια της αγοράς των μαχητικών αεροσκαφών Ραφάλ, δηλαδή τα έξι Ραφάλ. Η άλλη είναι η αγορά των φρεγατών FDI, Μπελαρά. Και η τρίτη είναι η αγορά σαράντα τεσσάρων τορπιλών για τα υποβρύχιά μας.

Ο κ. Χατζηδάκης, ο ναύαρχος, ο οποίος ήταν ο εισηγητής της Νέας Δημοκρατίας, είπε ότι από την ημέρα που παραγγείλαμε τα πιο σύγχρονα πράγματι συμβατικά υποβρύχια το 2000 μέχρι το 2022, που αποφασίσαμε να πάρουμε τορπίλες, πέρασαν είκοσι δύο χρόνια. Δώδεκα χρόνια από την ημέρα παραλαβής των υποβρυχίων, κύριε Υπουργέ.

Και εγώ ερωτώ, κύριε Υπουργέ. Η Νέα δημοκρατία πόσα χρόνια κυβέρνησε τη χώρα αυτή την περίοδο; Πόσα χρόνια το ΚΙΝΑΛ - ΠΑΣΟΚ; Πόσα χρόνια συνεργάστηκαν οι δύο για να μην έχουμε τορπίλες;

Και, βέβαια, ερωτώ τον κ. Δρίτσα το εξής. Κύριε Υπουργέ, δεν ξέρατε ότι το βασικό όπλο των υποβρυχίων είναι η τορπίλη; Το είπε σήμερα ο κ. Γιώργος Τσίπρας, ο εισηγητής της μειοψηφίας. Δεν το ήξερε κανείς. Και φτάσαμε το 2022 να παραγγείλουμε τις τορπίλες, τα πυρομαχικά δηλαδή των υποβρυχίων. Και πώς θα πολεμούσαν τα υποβρύχιά μας, τα καλύτερα πραγματικά υποβρύχια συμβατικού τύπου; Δεν ξέρει κανείς να μου απαντήσει. Το καταλαβαίνει ο ελληνικός λαός.

Φτάσαμε, κυρίες και κύριοι, σε ένα σημείο να σκεφθούμε ότι το Πολεμικό Ναυτικό θέλει αναβάθμιση των φρεγατών, εδώ και σαράντα χρόνια που έχουμε τις φρεγάτες.

Μιλάνε σήμερα όλοι για διοικητική μέριμνα, για follow on support κ.λπ., και «παραμύθια της Χαλιμάς». Βεβαίως, η ΔΜ και τα ανταλλακτικά είναι πρωτεύοντα για ένα οπλικό σύστημα. Διότι αν αφήσεις ένα οπλικό σύστημα και δεν του έχεις ανταλλακτικά, θα αχρηστεύσεις ένα άλλο για να φτιάξεις ένα πρόχειρα ώστε να πετάξει και εν συνεχεία να το πετάξεις.

Αυτό έγινε με τα Μιράζ. Για 150 εκατομμύρια από το 2012 , κύριοι της Νέας Δημοκρατίας και του ΠΑΣΟΚ και του ΣΥΡΙΖΑ, δεν είχαμε τη ροή των ανταλλακτικών που έπρεπε να έχουμε στα Μιράζ. Να η κατάσταση.

Είχαμε πει από την πρώτη στιγμή σαν κόμμα το οποίο σέβεται και τον εαυτό του και τον ελληνικό λαό ότι θα χρειαστεί ο ελληνικός λαός την αλήθεια. Το είχαμε πει και το λέμε και τώρα. Θα χρειαστεί να βάλει πολλά δισεκατομμύρια από τον ιδρώτα και από τον κόπο του, όπως όλοι λέτε και λέμε. Ναι. Διότι όταν για τη δομή των Ενόπλων Δυνάμεων για την επόμενη δεκαπενταετία 2020 - 2035, για να έχεις στην πράσινη ζώνη αποτροπή, θέλεις 60 δισεκατομμύρια, 32 - 33 δισεκατομμύρια θα τα δώσουμε σίγουρα. Τα 10 δισεκατομμύρια τα δίνουμε τώρα. Εμείς στην Επιτροπή Εξοπλιστικών έχουμε υπογράψει πάνω από 18 δισεκατομμύρια. «Απαραίτητα;» θα ρωτήσετε. Ναι, άκρως απαραίτητα θα πω εγώ.

Και αν θέλουμε να κοιτάμε στα μάτια τον ελληνικό λαό, πρέπει να του πούμε την αλήθεια. Για να ζει ελεύθερος, να υπάρχει ανάπτυξη, να υπάρχει ευημερία, να σεβόμαστε τον άνθρωπο, πρέπει να έχουμε ισχυρές Ένοπλες Δυνάμεις. Αν δεν έχει ένα κράτος ισχυρές Ένοπλες Δυνάμεις, δεν μπορεί να κάνει εξωτερική πολιτική. Τα υπόλοιπα όλα είναι παραμύθια της Χαλιμάς.

Είναι ακριβά τα οπλικά συστήματα; Πανάκριβα: Είναι εμπροσθοβαρείς οι συμβάσεις; Εμπροσθοβαρότατες! Μέχρι το 2025 - 2026 πρέπει να έχουμε αποπληρώσει το 85% με 90%, δηλαδή cash, ουσιαστικά.

Ο κ. Χατζηδάκης, τον οποίο σέβομαι και εκτιμώ -και μάλιστα πολλές φορές οι στρατιωτικοί τον βάζουμε μπροστά για να μπορέσουμε να λύσουμε κανένα πρόβλημα των απόστρατων, οι οποίοι είναι ξεχασμένοι βετεράνοι από την ελληνική πολιτεία χρόνια τώρα- λέει: «Πήραμε φτηνά τις φρεγάτες». Τι φθηνά πήραμε τις φρεγάτες; Τις πήραμε κανονικά, πληρώνοντάς τις cash, ναύαρχέ μου. Με 750 εκατομμύρια…

**ΔΙΟΝΥΣΙΟΣ ΧΑΤΖΗΔΑΚΗΣ:** Τρεις στην τιμή των δύο.

**ΑΝΤΩΝΙΟΣ ΜΥΛΩΝΑΚΗΣ:** Ακούστε με λίγο. Γιατί καλό είναι να ακούμε. Αφήστε τα αυτά. Είναι παραμύθια της Χαλιμάς. Αφήστε τα αυτά σ’ εμένα.

Πήραμε, λοιπόν, τις φρεγάτες όσο τις κοστολογήσανε οι Γάλλοι. Διότι και αυτοί πολεμική βιομηχανία έχουν. Ο τζαμπατζής πέθανε. Αφήστε, λοιπόν, τις ιστορίες. Απλά δεν βάλαμε το οπλικό σύστημα το οποίο, κατά την άποψη της Ελληνικής Λύσης, θα έπρεπε να υπάρχει πάνω.

Τώρα το Υπουργείο Άμυνας και το Αρχηγείο Ναυτικού λέει ότι δεν χρειαζόντουσαν οι Scalp. Για εμάς, το βασικό όπλο που κάνει και τη διαφορά σε αυτές τις φρεγάτες είναι οι Scalp, είναι το ραντάρ και είναι και ο ανθυποβρυχιακός αγώνας. Αυτό το σύνολο, λοιπόν, της επιχειρησιακής ικανότητος της φρεγάτας, μαζί με την επιχειρησιακή ικανότητα των Ραφάλ δένει και κάνει ένα αχτύπητο δίδυμο, το οποίο κανείς δεν θα μπορέσει να το σπάσει τουλάχιστον για τα επόμενα είκοσι χρόνια.

**ΔΙΟΝΥΣΙΟΣ ΧΑΤΖΗΔΑΚΗΣ:** Έχουν το καλύτερο σύστημα που υπάρχει στην αγορά.

**ΑΝΤΩΝΙΟΣ ΜΥΛΩΝΑΚΗΣ:** Το είπαμε. Έχουν το καλύτερο σύστημα.

**ΔΙΟΝΥΣΙΟΣ ΧΑΤΖΗΔΑΚΗΣ:** Ε, πώς λέτε ότι δεν έχει σύστημα;

**ΑΝΤΩΝΙΟΣ ΜΥΛΩΝΑΚΗΣ:** Κύριε ναύαρχε, ακούστε με λίγο.

Δεν λέμε ότι δεν ήταν καλό. Εμείς υπερασπιστήκαμε τα Ραφάλ, υπερασπιστήκαμε τις Μπελαρά. Ο ίδιος ο Πρόεδρος, ο Κυριάκος Βελόπουλος το είπε στον κύριο Πρωθυπουργό. Τι μου λέτε τώρα; Λέτε τα ίδια που λέγαμε εμείς; Απλώς πρέπει να πούμε αυτά τα οποία πραγματικά συμβαίνουν και όχι να λέμε ότι αγοράσαμε τις δύο στη τιμή ενός. Τι είναι; Στραγάλια είναι; Είναι μισό κιλό και πάρε κι ένα τέταρτο ακόμα; Δεν είναι έτσι τα πράγματα.

**ΔΙΟΝΥΣΙΟΣ ΧΑΤΖΗΔΑΚΗΣ:** Μα, είπατε ότι δεν πήραμε το καλό σύστημα.

**ΑΝΤΩΝΙΟΣ ΜΥΛΩΝΑΚΗΣ:** Δεν πήραμε το σύστημα το οποίο κάνει τη διαφορά, ναύαρχέ μου.

**ΔΙΟΝΥΣΙΟΣ ΧΑΤΖΗΔΑΚΗΣ:** Βλήμα εννοείτε.

**ΑΝΤΩΝΙΟΣ ΜΥΛΩΝΑΚΗΣ:** Είναι το βλήμα Scalp το οποίο είναι το υποστρατηγικό των πεντακοσίων χιλιομέτρων. Αυτό λέμε. Δεν ζητήσαμε των χιλίων, το στρατηγικό. Ζητήσαμε το υποστρατηγικό που έχουμε και στα Ραφάλ, έχουμε και στα Μιράζ 2005.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, μην κάνουμε αυτή τη συζήτηση. Προχωρήστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Νομίζω έγινα αντιληπτός. Αν δεν γίνομαι αντιληπτός από εσάς που είστε ειδικός, τότε δεν γίνομαι αντιληπτός και από τον ελληνικό λαό. Ο κύριος Υπουργός καταλαβαίνει τι λέμε.

Πάμε τώρα να δούμε δυο τρία πραγματάκια. Δεν το συζητάμε. Η Ελληνική Λύση υπερψηφίζει τις συμβάσεις αυτές διότι είναι αναγκαίες. Είναι άκρως αναγκαίες για τον ελληνικό λαό, για την πατρίδα μας.

Πάμε τώρα να δούμε αν είχαμε τη δυνατότητα να κάνουμε και τη διαφορά ως προς την αμυντική μας βιομηχανία. Κοιτάξτε. Ήρθαν χθες οι φορείς. Είπαν -και δεν ήταν κάτι το οποίο δεν το ξέραμε, το γνωρίζουμε όλοι- για την απαξίωση των εκάστοτε κυβερνήσεων στην πολεμική μας βιομηχανία, στην αμυντική μας βιομηχανία.

Θα είμαστε περήφανοι -εγώ τουλάχιστον λέω ότι αυτός είναι ο σκοπός μου μέχρι να φύγω από τη Βουλή- να δούμε μία αμυντική βιομηχανία η οποία θα είναι η βαριά βιομηχανία της πατρίδας μας. Έτσι θα ξεκινήσουμε. Να δουλεύουν πενήντα χιλιάδες ελληνόπουλα μέσου και ανώτατου πνευματικού επιπέδου, ισχυροί, δυνατοί, έξυπνοι τεχνίτες, οι οποίοι είναι μέσα στα αεροπλάνα και στα ελικόπτερα και μπορούν να κάνουν τη διαφορά, αεροναυπηγοί, να σχεδιάζουμε, να κατασκευάζουμε. Αυτό είναι το όνειρο το δικό μου και της Ελληνικής Λύσης, του Κυριάκου Βελόπουλου που το έχουμε συζητήσει πολλές φορές.

Άρα τι πρέπει να κάνουμε. Διότι είναι δυνατόν να μην ξέρουμε εκτός από τα τρία χρόνια, που πράγματι υπάρχει υποστήριξη της εταιρείας, που είναι εν ενεργεία τα οπλικά συστήματα όμως και είναι και καινούργια…

**ΔΙΟΝΥΣΙΟΣ ΧΑΤΖΗΔΑΚΗΣ:** Στα ανταλλακτικά. Γιατί στα όπλα είναι πέντε χρόνια.

**ΑΝΤΩΝΙΟΣ ΜΥΛΩΝΑΚΗΣ:** Για τα ανταλλακτικά.

Για σκεφτείτε τι γίνεται μετά από τρία χρόνια και πέντε χρόνια αντίστοιχα; Ερωτώ: Τα ίδια δεν μάθαμε με τα Μιράζ; Είχαμε υπογράψει συμβάσεις για ροή ανταλλακτικών. Ήρθε μια κυβέρνηση το 2011 γιατί -λέει- της είπε το ΔΝΤ ή δεν ξέρω ποιος άλλος και κόβει τη ροή των ανταλλακτικών.

**ΔΙΟΝΥΣΙΟΣ ΧΑΤΖΗΔΑΚΗΣ:** Οι θεσμοί.

**ΑΝΤΩΝΙΟΣ ΜΥΛΩΝΑΚΗΣ:** Ποιοι; Οι θεσμοί; Ναι, εσείς τους λέγατε θεσμούς.

**ΔΙΟΝΥΣΙΟΣ ΧΑΤΖΗΔΑΚΗΣ:** Όχι εγώ.

**ΑΝΤΩΝΙΟΣ ΜΥΛΩΝΑΚΗΣ:** Το ΠΑΣΟΚ τους έλεγε τρόικα, εσείς τους είπατε θεσμούς, οι άλλοι τους είπαν κάπως αλλιώς και το παραμύθι πάει λέγοντας. Το αποτέλεσμα, όμως, μετράει.

Κόπηκε η ροή των ανταλλακτικών; Καταστράφηκαν τα Μιράζ; Καταστράφηκαν. Ποιος θα πληρώσει την καταστροφή των Μιράζ; Θα πληρώσουν οι θεσμοί, η τρόικα ή δεν ξέρω ποιοι; Όχι. Θα πληρώσει ο ελληνικός λαός πάλι. Δύο φορές τα λεφτά πάνω. Αυτή είναι η αλήθεια!

Βλέπω εδώ και την κ. Μπακογιάννη, η οποία είναι έμπειρη, εμπειρότατη, και νομίζω ότι καταλαβαίνει απόλυτα αυτά που λέω. Πρέπει να κάνουμε κάτι, να φτιάξουμε κάτι, να ξεκινήσουμε. Να κάνουμε ένα υπουργείο αμυντικής βιομηχανίας; Να κάνουμε ένα υφυπουργείο αμυντικής βιομηχανίας; Όχι, όμως, το ΥΠΕΘΑ. Το ΥΠΕΘΑ είναι πελάτης. Πρέπει να ξεχωρίσουμε στο μυαλό μας τι σημαίνει βιομηχανία και τι σημαίνει πελατεία. Το Υπουργείο Άμυνας είναι πελάτης, παραγγέλνει. Πελάτης είναι και τα Ηνωμένα Αραβικά Εμιράτα, πελάτης είναι και η Αίγυπτος, πελάτης είναι κι άλλα κράτη.

Άρα, λοιπόν, εντάσσουμε ένα Υφυπουργείο, με έναν Υφυπουργό, επιτελείο, το οποίο θα παρακολουθεί, θα ενισχύει και θα αναπτύσσει την αμυντική μας βιομηχανία. Ούτε ο τουρισμός, ούτε τα ξενοδοχεία, ούτε τίποτα δεν είναι η βαριά βιομηχανία. Βαριά βιομηχανία πρέπει να ορίσουμε σαν Κοινοβούλιο την αμυντική μας βιομηχανία. Οι εξαγωγές της Τουρκίας είναι 9 δισεκατομμύρια. Από το τίποτα ξεκίνησε ο Ερντογάν το 2002. Έδιωξε το ΔΝΤ και είπε «αφήστε με ήσυχο, θα κάνω την αμυντική βιομηχανία». Δώδεκα εταιρείες.

Θα σας πω και κάτι άλλο το οποίο ίσως να μην το γνωρίζετε. Στη Γαλλία κάθε φορά που υπάρχει οικονομική κρίση στις εταιρείες δίνει χρήματα το γαλλικό δημόσιο και παίρνει μετοχές. Και τι έχει γίνει; Κάναμε συμβάσεις και με τη «DASSAULT» και τη «THALES» και τη «SAFRAN». Γιατί αν νομίζει κάποιος ότι κάναμε μία σύμβαση με κάποιο γαλλικό δημόσιο ή την κρατική γαλλική εταιρεία, κάνει λάθος. Με τρεις εταιρείες κάναμε συμβάσεις για τα Ραφάλ. Προσέξτε. Η «DASSAULT» πιάνει την άτρακτο. Η «THALES» πιάνει τα ηλεκτρονικά. Η άλλη η «SAFRAN» πιάνει τους κινητήρες.

Έχουμε έτοιμο εργοστάσιο -εδώ στη Ριτσώνα άμα πάει κάποιος- κύριε Υπουργέ και δεν έχει ξεκινήσει ακόμα, που μπορεί να φτιάξει κινητήρες, ανταλλακτικά, πράγματα.

**ΘΕΟΔΩΡΑ ΜΠΑΚΟΓΙΑΝΝΗ:** Μπορείς να φτιάξεις ένα ολόκληρο Ραφάλ και δεν το φτιάχνεις.

**ΑΝΤΩΝΙΟΣ ΜΥΛΩΝΑΚΗΣ:** Δεν είπα να φτιάξουμε Ραφάλ, κυρία Μπακογιάννη. Δεν είπαμε να φτιάξουμε Ραφάλ. Μακάρι να μπορούσαμε να φτιάξουμε. Λέω, όμως, για τη γαλλική αμυντική βιομηχανία, η οποία είναι ιδιωτική, αλλά ένα κομμάτι ελέγχεται από το γαλλικό δημόσιο.

Προσέξτε τώρα τι γίνεται. Η «THALES» που έχει τα ηλεκτρονικά απασχολεί ογδόντα χιλιάδες εργαζόμενους. Τα έσοδα της «THALES» ήταν 14 δισεκατομμύρια το 2019. Καταλαβαίνετε, λοιπόν, ότι η βαριά βιομηχανία εκεί είναι, στην αμυντική μας βιομηχανία.

Άρα, λοιπόν, πρέπει να το δούμε σοβαρά. Διότι και τα οπλικά συστήματα τα οποία αγοράζουμε σήμερα θα πληρωθούν μέχρι το 2026 cash, περί τα 6,5 δισεκατομμύρια και με κάτι άλλα που έχουμε μέχρι το 2026 θα ξεπέρασαν τα 10 δισεκατομμύρια. Μακάρι να μπορέσουμε να τα δώσουμε. Να δούμε πώς θα τα δώσουμε αυτά τα λεφτά.

Πρέπει να σκεφτόμαστε μετά από πέντε χρόνια πώς αυτά θα έχουν ροή ανταλλακτικών, πώς και πού αυτά θα επισκευάζονται, πού θα γίνεται η συντήρησή τους, που θα γίνεται η overall, πού θα γίνεται η 150ωρη τους. Γιατί αν νομίζετε ότι ένα αεροπλάνο πετάει και δεν αλλάζει τίποτα, κάνετε λάθος. Είναι οι 25ωρες, είναι οι 50ωρες, είναι οι 150ωρες, είναι οι overall. Πού θα γίνουν όλα αυτά; Στην αμυντική μας βιομηχανία. Πού αλλού; Θα σηκώνονται να πηγαίνουν στη «DASSAULT» ή στη «THALES» ή στο ένα ή στο άλλο;

Αυτά πρέπει να δούμε. Αυτά δεν προβλέφθηκαν. Και πρέπει να τα δούμε, κύριε Υπουργέ, άμεσα. Όχι εσείς, οι επιτελείς, γιατί εσείς δεν θα είσαστε Υπουργός μετά από δέκα χρόνια.

Και δύο λόγια, προτού κλείσω, για το θέμα που απασχολεί. Βέβαια, θα τα πει και ο Πρόεδρος της Ελληνικής Λύσης που θα μιλήσει σε λίγο.

Ακούστε, η Ελλάδα ανήκει στο ΝΑΤΟ. Μάλλον, δεν ανήκει, είναι σύμμαχος του ΝΑΤΟ. Δεν ανήκει πουθενά. Η Ελλάδα ανήκει στους Έλληνες και πουθενά αλλού. Όμως, πρέπει να σκεφτούμε πάρα πολύ καλά την εξωτερική μας πολιτική. Η εξωτερική πολιτική πρέπει να είναι πολυδιάστατη. Δώσαμε αρκετά. Ας δώσουν και οι άλλες χώρες του ΝΑΤΟ αυτά τα οποία έχει δώσει μέχρι τώρα η πατρίδα μας. Μόνο το λιμάνι της Αλεξανδρούπολης που παραχωρήσαμε και μπορούν ανετότατα, πλέον, να φεύγουν τα αμερικανικά στρατεύματα προς την Κεντρική και Βόρεια Ευρώπη, είναι υπέρ αρκετό. Δεν χρειάζεται να συνδράμουμε κατά τι ακόμα περισσότερο στις ΝΑΤΟϊκές προσπάθειες, οι οποίες είναι πάρα πολύ επικίνδυνες και είναι δίπλα στην περιοχή μας πάλι. Δεν είναι μακριά η Ουκρανία, δεν είναι μακριά η Ρωσία.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μυλωνάκη, ολοκληρώστε σας παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** Τα θέματα αυτά πρέπει να λυθούν βάσει των συμφωνιών του Μίνσκ, βάσει των συμφωνιών τις οποίες έχουν οι δύο χώρες.

Κλείνοντας, θέλω να πω ότι η Ελληνική Λύση υπερψηφίζει τις συμβάσεις και θα υπερψηφίζει καθετί θετικό που η Κυβέρνηση φέρνει και θα καταψηφίζει καθετί που η Κυβέρνηση φέρνει και είναι αντίθετο προς τις αρχές μας, τις υποσχέσεις προς τον ελληνικό λαό, αντίθετο προς το συμφέρον της χώρας και του ελληνικού λαού.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με τη συνάδελφο την κ. Σοφία Σακοράφα από το ΜέΡΑ25 το κομμάτι των ειδικών αγορητών και γενικών εισηγητών.

Κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Έχουμε πει επανειλημμένα, κυρίες και κύριοι συνάδελφοι, ότι σαν δικαιολογητική βάση για τα εξοπλιστικά προγράμματα της Κυβέρνησης, για τις πανάκριβες αυτές προμήθειες, προβάλλεται η αντιμετώπιση των επιθετικών βλέψεων της γείτονος. Αυτό που απομένει είναι να αντικρίσουμε την πραγματικότητα με ειλικρίνεια. Έτσι είναι η αλήθεια ή είναι άλλη η ουσία των πραγμάτων;

Το βασικό ζήτημα για το σχεδιασμό και την υλοποίηση της εθνικής αμυντικής πολιτικής είναι να προσδιορίσεις ποιος ή ποιοι είναι οι εχθροί σου, ποιος είναι ο κίνδυνος που πρέπει να αντιμετωπίσεις και να αποτρέψεις, ποιος, δηλαδή, απειλεί τη χώρα σου και ποιον ή ποιους αφορούν οι αμυντικές σου επιλογές από τον σχεδιασμό έως και τους εξοπλισμούς.

Τα είδη της απειλής ορίζουν ή πρέπει να ορίζουν και τους εξοπλισμούς. Για να δούμε, λοιπόν, που βρισκόμαστε σε αυτή την ανάλυση.

Θα μου επιτρέψετε να χρησιμοποιήσω γι’ αυτό μια ανακοίνωση του ΓΕΕΘΑ, που εκδόθηκε στις 7 Μαρτίου του 2021 και έχει ένα πολύ μεγάλο ενδιαφέρον. Σε αυτή, κατ’ αρχάς, αναλύονται οι διεθνείς δεσμεύσεις της χώρας μας και οι αντίστοιχες δράσεις των ελληνικών Ενόπλων Δυνάμεων. Από την κατανομή των περιοχών δραστηριοποίησης συνάγεται και ο προσδιορισμός του εχθρού. Κατ’ αρχάς, είναι η Ρωσία, ένας διαρκής εχθρός, παλιότερα με τον πολιτικό μανδύα της σοβιετικής σοσιαλιστικής δημοκρατίας, σήμερα με τον οικονομικό σε μια ακραία καπιταλιστική ολιγαρχική ομοσπονδία. Αυτός, λοιπόν, είναι ένας all time classic εχθρός.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Στην ανακοίνωση αναφέρονται συγκεκριμένες επιχειρήσεις: «CLEMENCEAU 21», «DYNAMIC MANTA 21», «POSEIDON 21», «ATLANTIC RESOLVE», «ΝΑΤΟ AIR POLICING». Σε όλες αυτές οι Ένοπλες Δυνάμεις μας είναι παρούσες με προβολή σημαίας, όπως χαρακτηριστικά αναφέρεται.

Διαβάζουμε, επίσης, για επίσκεψη της φρεγάτας «Ύδρα» στα Ηνωμένα Αραβικά Εμιράτα, για να συμμετάσχει -προσέξτε- στις εκδηλώσεις των διεθνών εκθέσεων αμυντικού υλικού IDEX και NAVDEX. Μήπως αυτή τη στείλαμε για να προβάλουμε τα γερμανικά ναυπηγεία που κατασκευάστηκε; Γιατί αν θέλαμε να προβληθούν τα δικά μας ναυπηγεία, νομίζω ότι θα στέλναμε μια άλλη. Παραδείγματος χάριν, τα «Ψαρά». Μάλιστα, στην επιστροφή της η «Ύδρα», συμμετείχε υποβοηθητικά και σε αποστολή της Ευρωπαϊκής Ένωσης στα Στενά του Ορμούζ.

Έτσι, καταλαβαίνουμε ότι σημαντική θέση μεταξύ των εχθρών μας πρέπει να θεωρούμε ότι έχει και το Ιράν. Επίσης, δεν πρέπει να παραβλέπουμε και τους Χούτι της Υεμένης, που αποτελούν μόνιμο εχθρό της φίλης Σαουδικής Αραβίας. Εξάλλου, για την προστασία αυτής της χώρας, στέλνουμε και Πάτριοτ που τα έχουμε προμηθευτεί για τη δική μας άμυνα, αλλά εμάς μάλλον μας περισσεύουν.

Επίσης, εμφανίζονται και άλλες περιοχές ενδιαφέροντος, με προοπτικές δραστηριοποίησης, όπως είναι η Συρία, ο Λίβανος, ακόμα και το Μάλι. Προφανώς, κύριοι συνάδελφοι, και εκεί έχουμε εχθρούς.

Με αυτές τις προβολές προκύπτει αμέσως ότι η Τουρκία είναι βέβαια μια φίλη και σύμμαχος χώρα και δεν έχουμε κανένα πρόβλημα και με τους στενούς συμμάχους της, όπως το Πακιστάν και το Κατάρ.

Στο Κατάρ θα σταθώ για λίγο. Τον περασμένο Δεκέμβριο ο Τούρκος πρόεδρος επισκέφθηκε την Ντόχα και μεταξύ των άλλων υπέγραψε και αμυντική συμφωνία σε συνέχεια της συμφωνίας του Μαρτίου του 2021. Έτσι, διαβάζουμε ότι στα επόμενα πέντε χρόνια τα τριάντα έξι Ραφάλ του Κατάρ, μαζί με κάποια από τα F-15 και τα Γιουροφάιτερ της Καταριανής αεροπορίας, θα μετασταθμεύσουν σταδιακά σε αεροδρόμια της Τουρκίας. Σκοπός, λοιπόν, της συμφωνίας είναι η συνεκπαίδευση των πιλότων και των δύο χωρών και η συμμετοχή τους σε κοινές αεροναυτικές ασκήσεις στην Ανατολική Μεσόγειο.

Για να μην υπάρχουν απορίες για το ποια είναι η Ανατολική Μεσόγειος, να θυμίσω μόνο ότι, παραδείγματος χάριν, η περιοχή ανάμεσα στη Ρόδο και στο Καστελόριζο δεν ορίζεται από το Υπουργείο μας, των Εξωτερικών, ως Αιγαίο, αλλά ως Ανατολική Μεσόγειος.

Ο καθένας, λοιπόν -θα έλεγα εγώ, λογικά- θα αναρωτιόταν: Μήπως θα μπορούσε ή θα έπρεπε η Ελλάδα να απαιτήσει από τη Γαλλία, αυτή την εμβληματική σύμμαχό μας, να απαγορεύσει στο Κατάρ να μετασταθμεύσει τα Ραφάλ στην Τουρκία; Αλήθεια, πιστεύετε ότι έχει βάση αυτό το ερώτημα;

Όπως και να έχει το πράγμα, δεν πρόκειται, κυρίες και κύριοι συνάδελφοι, να γίνει και δεν πρόκειται να το κάνετε. Δεν θα το κάνετε, κύριοι συνάδελφοι, γιατί λειτουργείτε με βάση πολύ συγκεκριμένους έξωθεν επιβαλλόμενους περιορισμούς. Με βάση τέτοιους περιορισμούς θα ψηφίσετε και αυτό το νομοσχέδιο, αυτές τις συμβάσεις.

Η πραγματικότητα είναι ότι εδώ έχουμε απλώς μια διαδικασία, που αποτελεί την κατάληξη διεθνών μεθοδεύσεων για τα εξοπλιστικά μας προγράμματα. Σε αυτή τη διαδικασία σύρεται και η Βουλή, σύρεται και ο ελληνικός λαός. Εδώ δεν έχουμε απλά μια προκλητική έλλειψη στοιχειώδους σχεδιασμού. Κυρίες και κύριοι συνάδελφοι, ας είμαστε ειλικρινείς. Εδώ υποχρεωνόμαστε να εφαρμόσουμε αποφάσεις και συμφωνίες άλλων χωρών που αφορούν μια Ελλάδα, η οποία αντιμετωπίζεται ως εντελώς εξαρτημένη χώρα τόσο από αυτούς τους διεθνείς παράγοντες, όσο και από την εγχώρια υποτελή σε αυτούς ηγεσία που επιμένει να κομπάζει και να βαυκαλίζεται με δημόσιο λόγο περί αριστείας και δήθεν διαπραγμάτευσης.

Στους σχεδιασμούς αυτούς εντάσσονται και τα σενάρια των επιχειρήσεων που σας είπα παραπάνω. Στρεφόμαστε εναντίον χωρών, λαών και κινημάτων και εμπλεκόμαστε σε αντιθέσεις που δεν μας αφορούν για λόγους που αποκαλούνται «υπερεθνικοί». Δηλαδή, μόνο επειδή οι συμμαχίες στις οποίες μετέχουμε στρέφονται εναντίον τους, συμμετέχουμε και εμείς. Σε αυτούς, λοιπόν, τους σχεδιασμούς ο ρόλος που έχει η χώρα μας είναι δεδομένος. Ένα απλό πιόνι στη διεθνή σκακιέρα τους.

Αυτό που αγγίζει, όμως, τα όρια της παράνοιας, είναι το ότι υποχρεωνόμαστε να χρηματοδοτούμε κιόλας τη δική τους παρτίδα, γιατί αυτό κάνουμε ματώνοντας οικονομικά για τέτοια εξοπλιστικά προγράμματα.

Ας αξιολογήσουμε, λοιπόν, όλοι μαζί τη δήλωση της Γαλλίδας Υπουργού Άμυνας, που πριν από ένα μήνα περίπου, στα ναυπηγεία της Λοριάν όπου χτίζονται οι φρεγάτες που θα αγοράσουμε, είπε τα εξής, τα οποία αξίζει να τα θυμηθούμε: «Τις επόμενες εβδομάδες…» -είπε- «…θα υπογραφεί το συμβόλαιο απόκτησης τριών φρεγατών από την Ελλάδα. Η εμπιστοσύνη της Ελλάδας μας τιμά. Χάρη σε αυτή την παραγγελία...» -προσέξτε τι λέει- «…εξασφαλίζονται δύο χιλιάδες διακόσιες θέσεις εργασίας στη Γαλλία σε ορίζοντα πενταετίας.»

Η ελληνική Κυβέρνηση, λοιπόν, εξασφαλίζει για τη βορειοδυτική Γαλλία αυτά που αρνείται και απαξιοί να αποτελέσουν μέρος της πολιτικής της χώρας μας.

Εδώ, λοιπόν, τα ναυπηγεία και οι αμυντικές βιομηχανίες απαξιώνονται διαρκώς -όχι μόνο σήμερα, εδώ και δεκαετίες- ένας τομέας που, ασφαλώς, θα μπορούσε να αποτελεί ατμομηχανή πραγματικής ανάπτυξης. Διότι ανάπτυξη δεν είναι, βέβαια -όσο κι αν προσπαθείτε να μας πείσετε- οι αλλεπάλληλες πωλήσεις της δημόσιας περιουσίας.

Πάντως ένα πράγμα είναι βέβαιο, ότι για τις διεθνείς συμμαχίες μας, που με τόσο ζήλο θέλουμε να υπηρετούμε, τα κυριαρχικά μας δικαιώματα και η κυριαρχία μας, όχι μόνο δεν αποτελούν προτεραιότητα ή κόκκινη γραμμή, αλλά δεν παίζουν κανέναν απολύτως ρόλο. Γι’ αυτό και δεν έχουμε πολιτική ανάσχεσης απέναντι στην Τουρκία, στον όποιο βαθμό αξιολογεί ο καθένας ότι από αυτήν προέρχεται η πραγματική απειλή εναντίον μας. Διαφορετικά, θα είχαμε δημιουργήσει αμυντικές δομές αυτόνομης δράσης, προσανατολισμένες σε ένα πραγματικά εθνικό πλαίσιο. Γι’ αυτό όμως απαιτούνται όπλα διαφορετικά από εκείνα που εξυπηρετούν τις ανάγκες του ΝΑΤΟ. Και για την ανάσχεση απαιτείται σταθερή και σθεναρή στάση, τόσο απέναντι στον όποιο αντίπαλο όσο και έναντι τρίτων.

Εμείς, αντίθετα, εκπέμπουμε διαρκώς λάθος σήματα. Να θυμίσω, κυρίες και κύριοι συνάδελφοι, για παράδειγμα την περίφημη δήλωση για την κόκκινη γραμμή στα έξι ναυτικά μίλια. Επίσης να θυμίσω ότι μετά την υπογραφή της συμφωνίας Ελλάδας-Αιγύπτου έμεινε σε εκκρεμότητα η περιοχή ανατολικά του εικοστού όγδοου μεσημβρινού και η Τουρκία συμπεριφέρεται πλέον σαν αυτή να της ανήκει.

Στο Αιγαίο δημιουργούνται μεθοδικά «γλώσσες», δηλαδή προβολές τουρκικής θαλάσσιας κυριαρχίας εκεί που υπάρχουν ευρείς ανοικτοί δίαυλοι ανάμεσα στα ελληνικά νησιά. Θα αναφέρω ενδεικτικά το άνοιγμα του Αγίου Ευστρατίου, το πέρασμα ανάμεσα σε Χίο και Λέσβο και εκείνο ανάμεσα σε Χίο, Σάμο και Ικαρία.

Είναι πλέον τακτικές οι τουρκικές εναέριες περιπολίες κατά μήκος του Αιγαίου σε τροχιές πτήσης που εφάπτονται του εικοστού πέμπτου μεσημβρινού. Στο τέλος κάποια ελληνικά νησιά θα είναι σαν το Δυτικό Βερολίνο, θα μου επιτρέψετε να πω, μέσα στην Ανατολική Γερμανία. Δεν υπάρχει πραγματική προστασία για τα κυριαρχικά δικαιώματα στην υφαλοκρηπίδα μας. Ο εθνικός εναέριος χώρος και το έδαφός μας έχει γίνει πλέον πεδίο εχθρικών ενεργειών, όπως είναι οι υπερπτήσεις επανδρωμένων και μη αεροσκαφών. Τα χωρικά μας ύδατα έχουν παραδοθεί στην επιχειρησιακή βούληση της τουρκικής αλιείας και θα ρωτούσα: Εσείς που κομπάζετε για την περίφημη αποτροπή στον Έβρο, τι κάνετε για να προστατέψετε τους ψαράδες μας σε εκείνες τις περιοχές;

Θα μπορούσαμε, κυρίες και κύριοι συνάδελφοι, να μιλάμε επί ώρα για αυτά. Ίσως είναι μια συζήτηση που πρέπει κάποτε να γίνει συντεταγμένα, αλλά δεν μπορεί να γίνει σήμερα, εδώ και τώρα.

Ας έρθουμε πάλι στις συμβάσεις μας. Έχει προκύψει ένα ζήτημα με τις δηλώσεις του κυρίου Πρωθυπουργού κατά την κύρωση της ελληνογαλλικής συμφωνίας. Υποστήριξε ότι οικονομικά μπορούμε να αντεπεξέλθουμε και στις δύο μεγάλες προμήθειες, γιατί τα μεν Ραφάλ θα αποπληρωθούν το 2021 και το 2022, ενώ όπως είπε επί λέξει οι Μπελαρά θα αρχίσουν να αποπληρώνονται από το 2025 και μετά. Όμως το συμβατικό πρόγραμμα των φρεγατών, αντίθετα από τις δηλώσεις του κυρίου Πρωθυπουργού, είναι πράγματι ως προς τις πληρωμές ιδιαίτερα εμπροσθοβαρές, για να το διατυπώσω όσο πιο ήπια μπορώ. Αυτό εξάλλου παραδέχτηκε και ο κύριος Υπουργός στην ομιλία του στην επιτροπή, ο οποίος είπε επί λέξει «Ναι, υπάρχει μια εμπροσθοβαρής, αν θέλετε, τάση στις πληρωμές, αλλά μην ξεχνάτε ότι και τα τρία πλοία θα έχουν παραδοθεί μέχρι το 2026 και από κει και πέρα για άλλα τρία χρόνια θα διεξάγεται η αποπληρωμή».

Βέβαια, για να είμαστε και απολύτως ακριβείς, μέχρι το 2026 θα έχουμε παραλάβει τις δύο φρεγάτες μόλις στο αρχικό τους στάδιο. Για την τρίτη προβλέπεται η παραλαβή στο τέλος του 2026 τον Νοέμβριο. Είναι πράγματι τόσο εμπροσθοβαρές το πρόγραμμα πληρωμών και φρεγατών, ώστε κατά την πρώτη εν πλω δοκιμή της πρώτης φρεγάτας θα έχουν καταβληθεί πάνω από τα δύο τρίτα του συνολικού κόστους και για τις τρεις. Κατά την παράδοση της πρώτης φρεγάτας στο πρώτο επίπεδο, τον Απρίλη του 2025, θα έχει καταβληθεί σχεδόν το 80% της συνολικής δαπάνης και όταν θα παραδίδεται πάλι το πρώτο επίπεδο, η δεύτερη φρεγάτα μέχρι τον Νοέμβρη του 2025, θα έχει καταβληθεί σχεδόν το 90% της συνολικής δαπάνης και για τις τρεις.

Πέρα από αυτό όμως, το πρόγραμμα των φρεγατών γίνεται ακόμα πιο εμπροσθοβαρές αν υπολογίσουμε και τα εξής. Μέχρι τον Ιούλιο του 2023 θα πρέπει να ενεργοποιηθεί το δικαίωμα προαίρεσης για την αγορά και τέταρτης φρεγάτας. Μέχρι τότε θα έχει ολοκληρωθεί η πρώτη κοπή μετάλλου και για τις δύο πρώτες φρεγάτες, αλλά μόνο για την πρώτη θα έχει ολοκληρωθεί και το ορόσημο που αναφέρεται στο πρώτο δομικό στοιχείο στη δεξαμενή συναρμολόγησης.

Προσέξτε, συνάδελφοι, δεν αναφερόμαστε καθόλου στην τρίτη φρεγάτα. Για να το πω πιο απλά: Το δικαίωμα προαίρεσης για την τέταρτη φρεγάτα θα πρέπει να έχει ενεργοποιηθεί δεκατέσσερις μήνες πριν γίνει η πρώτη εν πλω δοκιμή της πρώτης φρεγάτας.

Υπάρχει ένα ακόμα ζήτημα, στο οποίο έχουμε αναφερθεί πολλές φορές και δεν θα κουραστούμε, είμαστε όμως υποχρεωμένοι να το επαναλάβουμε. Είναι το πρόβλημα των προκαταβολών όπως και των πρόσθετων προκαταβολών που συμβατικά προβλέπονται. Αυτονόητα η καταβολή οποιασδήποτε προκαταβολής παρέχει εξαρχής στον εκάστοτε προμηθευτή μια αντίστοιχη ρευστότητα. Θεωρούμε λοιπόν ζήτημα αρχής ότι αυτή η προκαταβολή πρέπει να είναι πάντοτε έντοκη και ότι η αύξηση που προκύπτει από την τοκοφορία της θα πρέπει να συνυπολογίζεται στην σταδιακή και στην τελική αποπληρωμή. Αυτό είναι θεμελιώδες. Αλλιώς, προσφέρεται στην πραγματικότητα από τον αγοραστή ένα πρόσθετο, σχεδόν κρυφό ή μη ευθέως ομολογούμενο, τίμημα, που αντιστοιχεί στην πρόσοδο του προμηθευτή από την εκμετάλλευση της προκαταβολής.

Αυτό άλλωστε προβλέπουν και οι διατάξεις του σχετικού ν.4872/2021 στο άρθρο 21 παράγραφος 7, το οποίο ψηφίσατε, κύριοι, στις αρχές του Μαρτίου και του οποίου τις προβλέψεις παραβιάζετε, όπως είπα και στην επιτροπή, με τις διαδικασίες που ακολουθείτε στο σημερινό νομοσχέδιο.

Το ότι η προκαταβολή πρέπει σε τέτοιες συναλλαγές να είναι έντοκη αποκτά μεγαλύτερη σημασία σε περιόδους χαμηλής δημοσιονομικής ρευστότητας, όπως και σήμερα, με την παρατεταμένη ύφεση και η σημασία αυτή αυξάνεται ακόμη περισσότερο όταν αναμένονται και οι αυξήσεις των επιτοκίων. Στις συγκεκριμένες συμβάσεις, όχι μόνο δεν ορίζεται ρητά ότι οι προκαταβολές θα είναι έντοκες, αλλά ακόμα χειρότερα, προβλέπεται ρητά το αντίθετο. Και μιλάμε για προκαταβολές εκατοντάδων εκατομμυρίων.

Ενδεικτικά θα αναφέρω ότι στην αγορά των φρεγατών μιλάμε για το 30% του συνολικού τιμήματος με μόνη την υπογραφή της σύμβασης. Έτσι λοιπόν η Ελλάδα εμφανίζεται ιδιαίτερα γενναιόδωρη και μάλιστα με τέτοια ιλιγγιώδη ποσά. Θα πρέπει όμως να έχουμε στον νου μας ότι τέτοιου είδους συμβατικοί όροι προσβάλλουν βάναυσα τον ιδρώτα και τους κόπους ενός λαού, αλλά θα μου επιτρέψετε να πω ότι προσβάλλουν και όσους επαίρονται ότι διαπραγματεύτηκαν αυτές τις συμβάσεις.

Ανεξάρτητα λοιπόν, κυρίες και κύριοι, από τις πολιτικές διαφωνίες, που είναι φυσικό να υπάρχουν μεταξύ των κομμάτων, κάνουμε στο σημείο αυτό μια ύστατη έκκληση και ελπίζω να μην τη θεωρήσετε απλώς ρητορική. Προστατεύστε τον λαό και εσάς τους ίδιους. Τροποποιήστε τουλάχιστον όλες αυτές τις ακραίες προβλέψεις, αυτούς τους καταχρηστικούς όρους σε αυτές τις λεόντειες συμβάσεις.

Στην επιτροπή αναφέρθηκα σε συγκεκριμένα χαρακτηριστικά σημεία καταχρηστικών όρων, που δεν έχω τον χρόνο να επαναλάβω τώρα εδώ. Όμως είναι προκλητικό αυτό που συμβαίνει με τις συγκεκριμένες συμβάσεις, γιατί αναδεικνύουν μια καταφανή μονομέρεια υπέρ του ενός μέρους με σωρεία καταχρηστικών προβλέψεων. Εδώ βρισκόμαστε μπροστά σε ένα παράδοξο, στο οποίο όπως φαίνεται έχουμε εθιστεί και κοντεύουμε να το θεωρήσουμε φυσιολογικό σαν σύμπτωμα των καπιταλιστικών καιρών μας. Συναλλάσσονται δύο μέρη, ένα κράτος και μια ιδιωτική εταιρεία, και το ισχυρό μέρος δεν είναι το κράτος στην προκειμένη περίπτωση, ένα ολόκληρο κράτος δηλαδή, ένας ολόκληρος λαός, αλλά είναι ο ιδιώτης.

Με βάση όσα έχουμε πει και εδώ και στις συνεδριάσεις της επιτροπής, κύριε Πρόεδρε, καταλήγουμε ότι επί της αρχής ψηφίζουμε κατά, για τις φρεγάτες στα άρθρα 1, 2, 3, 4 κατά, για τις τορπίλες στα άρθρα 5 και 6 «παρών», διότι η κατασκευή θα γίνει εκτός Ελλάδας, για τη συμφωνία με την «THYSSENKRUPP» στα άρθρα 7 και 8 «παρών», για τα αεροσκάφη στα άρθρα 9 και 11 κατά, για την έναρξη ισχύος του άρθρου 13 κατά.

Κλείνω, κύριε Υπουργέ, μια διευκρίνιση, για να μην υπάρχουν οι όποιες παρερμηνείες, ότι είναι διαφορετικοί οι πύραυλοι Scalp-EG, που κοστίζουν περίπου 800.000 ευρώ ο καθένας, τους οποίους φέρουν αεροσκάφη μας και έχουν βεληνεκές τριακόσια χιλιόμετρα, κι είναι άλλοι οι πύραυλοι ΚΡΟΥΖ των φρεγατών και των υποβρυχίων, οι λεγόμενοι Missile de croisière naval, με κόστος πολύ περισσότερο, περίπου 2,86 εκατομμύρια ευρώ ανά μονάδα. Αυτοί συχνά ονομάζονται απλουστευτικά και Scalp Naval, επειδή κατασκευάζονται από την ίδια εταιρεία όπως και οι προηγούμενοι οι αεροπορικοί. Αυτοί όμως έχουν βεληνεκές περίπου χίλια χιλιόμετρα και είναι άλλης τάξης, είναι υποστρατηγικά όπλα.

Το ερώτημα λοιπόν για την Κυβέρνηση θα είναι πάντα γιατί δεν υπάρχουν αυτοί οι τελευταίοι στις φρεγάτες που θα προμηθευτούμε.

Σας ευχαριστώ πολύ, κύριε Πρόεδρε, και για την ανοχή σας.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ, κυρία Πρόεδρε.

Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα ξεκινώντας να πω, γιατί σήμερα είναι μια ιδιαίτερη ημέρα για τα παιδιά και τον καρκίνο των παιδιών, ότι μπροστά σε αυτούς τους μικρούς αγωνιστές πρέπει να κλίνουμε όλοι το γόνυ. Είναι πολλά τα παιδιά που αντιμετωπίζουν ένα τέτοιο πρόβλημα και ευχόμαστε να είναι τα τελευταία.

Κύριε Υπουργέ, δύο ομογενείς μας δολοφονήθηκαν με βάση τα όσα είπε το Υπουργείο Εξωτερικών και άλλοι δύο τραυματίστηκαν στην Ουκρανία. Τι έχετε κάνει για αυτό; Ποιες ήταν οι ενέργειές σας; Ποια ήταν η κλήση του πρεσβευτή της Ουκρανίας στο Υπουργείο Εξωτερικών να του κάνουμε μια διαμαρτυρία; Εάν συνέβαινε σε έναν Αμερικανό πολίτη αυτό που έγινε χθες στην Ουκρανία, είμαι βέβαιος ότι οι Αμερικανοί θα αντιδρούσαν διαφορετικά, όπως και κάθε άλλη σοβαρή χώρα. Εδώ ήταν ήπια η στάση, για να μην πω κάτι άλλο, και είμαι πολύ προσεκτικός γιατί είναι κρίσιμοι οι καιροί και πρέπει να είμαστε ιδιαίτερα προσεκτικοί, αλλά δεν αρκεί ένα απλό διάβημα ή επικοινωνία τηλεφωνική του Υπουργού Εξωτερικών, του κ. Δένδια, με τον Ουκρανό ομόλογό του. Πρέπει να επιβληθούν κυρώσεις. Απώλεια Ελλήνων είχαμε, δύο Έλληνες και δύο τραυματίες. Αργότερα είπατε ότι ήταν ένας Έλληνας και ένας Ρώσος και δύο τραυματίες Έλληνες.

Εν πάση περιπτώσει, επειδή αυτή τη στιγμή υπάρχει ένας proxy war στην περιοχή της Ουκρανίας -για όσους ξέρουν λίγο γεωστρατηγική, φαντάζομαι ο κύριος Υπουργός γνωρίζει τι σημαίνει proxy war, είναι ο πόλεμος δι’ αντιπροσώπων- εύχομαι να μην είμαστε εμείς οι αντιπρόσωποι των αμερικανικών συμφερόντων ή των υπολοίπων συμφερόντων απέναντι σε αυτά που γίνονται στην περιοχή εναντίον της Ρωσίας.

Για εμάς προσωπικά στην Ελληνική Λύση δεν τίθεται κανένα θέμα με ποιον θέλουμε να είμαστε, ξεκάθαρα πράγματα. Για εμάς είναι ξεκάθαρο ότι η ουδετερότητα είναι το «α» και το «ω» στην παρούσα χρονική στιγμή και θα το εξηγήσω για ποιον λόγο. Αλλά είμαστε και με τον εχθρό αυτού που έφερε το ριζοσπαστικό ισλάμ στην Ευρώπη. Ποιος το έφερε; Ποιος δημιούργησε χαλιφάτο στην Ευρώπη, Βοσνία - Ερζεγοβίνη; Ποιος έφερε αραβικές ανοίξεις σε όλη την Αφρική; Ποιος διέλυσε τη Συρία και τη Γιουγκοσλαβία; Ποια χώρα ήταν αυτή; Ποια ομάδα χωρών ήταν αυτές; Ας βρει επιτέλους η ελληνική Κυβέρνηση ποιες ήταν αυτές οι χώρες.

Να πω επίσης ότι η Ρωσία απειλεί την Ουκρανία, που είναι χώρα μη νατοϊκή. Είναι χώρα μέλος του ΝΑΤΟ η Ουκρανία, κύριε Υπουργέ; Σας ρωτώ, κύριε Υπουργέ, είναι χώρα μέλος του ΝΑΤΟ η Ουκρανία; Όχι! Τι δουλειά έχει η Ελλάς λοιπόν εκεί να εμπλακεί και το ΝΑΤΟ;

Έχει εμπλακεί, κύριε Υπουργέ, με την Αλεξανδρούπολη. Κοροϊδέψατε τους ψηφοφόρους και όχι εμάς. Η Αλεξανδρούπολη είναι κόμβος μεταφοράς οπλικών συστημάτων προς βορά. Κοροϊδεύουμε τον ελληνικό λαό; Εντάξει, είπαμε ότι έχετε τα Μέσα μαζί σας και μπορείτε να λέτε ό,τι θέλετε, αλλά η ουσία είναι αυτή.

Όλη η Δύση λοιπόν κινητοποιείται εναντίον του κακού ρωσικού παράγοντα, να συμφωνήσουμε. Και είμαστε στα πρόθυρα παγκόσμιου πολέμου, να συμφωνήσουμε. Όταν απειλεί η Τουρκία, νατοϊκή χώρα, τη νατοϊκή Ελλάδα, πού είναι το ΝΑΤΟ; Μας συμβουλεύει να πάμε σε διάλογο για τα δικά μας κυριαρχικά δικαιώματα. Είναι ερωτήσεις που πρέπει να απαντηθούν.

Και θα σας πω και κάτι, κύριε Υπουργέ, για να το ξέρετε μήπως δεν το ξέρετε κιόλας. Η συγκεκριμένη χώρα, η Ουκρανία, διέγραψε με τον ν.5506 την ελληνική μειονότητα από τα κατάστιχά της. Τη διέγραψε και ούτε εκεί κάνατε κάτι. Διεγράφησαν εκατόν πενήντα χιλιάδες Έλληνες μειονοτικοί της Ουκρανίας ως μη μειονοτικοί. Ακούστε τον νόμο της Ουκρανίας, τον οποίο θέλει η Κυβέρνηση έμμεσα η άμεσα να βοηθήσει τους νατοϊκούς για να κάνουν ό,τι κάνουν στην περιοχή. Όσοι δεν είναι αυτόχθονες δεν θα μπορούν να απολαμβάνουν πλήρως τα ανθρώπινα δικαιώματα και τις θεμελιώδεις ελευθερίες, όπως ορίζονται από τα Ηνωμένα Έθνη, σε αντίθεση με τους Ουκρανούς, Τατάρους, Τούρκους δηλαδή, τους Καραΐτες και τους Κριμαΐτες. Οι Έλληνες; Πουθενά! Διαμαρτυρία του Υπουργείου; Πουθενά! Διαμαρτυρία της Κυβερνήσεως; Πουθενά! Λοιπόν, αν νομίζετε ότι είναι σοβαρή εξωτερική πολιτική αυτή, κάνετε λάθος.

Και θα σας πω και κάτι ακόμα, για να το καταλάβετε. Αν η Δύση μπορούσε θα σκεφτόταν κάτι πολύ απλό, ότι αυτοπυροβολεί τα πόδια της. Για μένα Δύση είναι η Ευρώπη. Η Αμερική πλέον δεν είναι Δύση. Είμαι στο δόγμα του Ντε Γκωλ και το ξεκαθαρίζω. Ο Ντε Γκωλ έλεγε κάτι: Η Ευρώπη ξεκινάει από τη Λισαβόνα και τελειώνει στη Σιβηρία. Το δόγμα Ντε Γκωλ ήταν αυτό και η Ελληνική Λύση είναι σε αυτό το δόγμα για μία ενωμένη Ευρώπη των λαών και των κρατών απέναντι στον πόλο που λέγεται Ηνωμένες Πολιτείες, τελεία και παύλα.

(Χειροκροτήματα από την πτέρυγα της Ελληνικής Λύσης)

Αλλά δεν υπολογίζετε κάτι. Αυτή τη στιγμή η Ρωσία δεν μας έχει ανάγκη, δηλαδή τη Δύση, όπως τη λέτε εσείς. Θέλετε να σας δώσω παραδείγματα; Έχει συσσωρεύσει ταμειακά διαθέσιμα τεράστια ποσά σε χρυσό και σε δολάρια, συναλλαγματικά και ισοδύναμα 630 δισεκατομμύρια, 117 δισεκατομμύρια οι συμφωνίες με την Κίνα για την ενέργεια. Θα πουλάει εκεί το φυσικό αέριο. Θα πουντιάσει ο Έλληνας εδώ γιατί έχετε εμμονές εσείς με τη Δύση. Θα κρυώσουμε. Δεν φτάνουν τα αποθέματα της χώρας και της Ευρώπης. Δεν το καταλαβαίνετε; Χθες ο Γερμανός καγκελάριος προς τιμήν του το κατάλαβε. Και ο Μακρόν το κατάλαβε. Εγώ δεν καταλαβαίνω γιατί δεν το καταλαβαίνετε εσείς, Το ΑΕΠ της Ρωσίας είναι 1.480 δισεκατομμύρια και ανέπτυξε τον πρωτογενή τομέα, αυτό που φωνάζαμε εμείς από το 2015. Ο Πούτιν δεν έχει πρόβλημα, βρήκε να πουλήσει φυσικό αέριο στην Κίνα.

Εδώ λοιπόν έρχεται και η δήλωση Μακρόν. Τι είπε ο Μακρόν στο δόγμα Ντε Γκωλ; «Για μένα είναι προφανές ότι η Ρωσία είναι Ευρώπη. Αν κάποιος πιστεύει στην Ευρώπη, θα πρέπει να μπορεί να εργαστεί με τη Ρωσία και να βρει τρόπους και μέσα να χτίσει το μέλλον της ηπείρου και των Ευρωπαίων». Αυτό λέμε εμείς ενώ εσείς τάσσεστε υπέρ των Αμερικανών. Εμείς τασσόμαστε υπέρ της Ευρώπης, αυτής της συγκεκριμένης Ευρώπης. Διαφοροποιηθείτε πριν είναι αργά.

Δεν είμαστε αντιαμερικανιστές, αλλά στο πλαίσιο του win-win λειτουργεί η Ελληνική Λύση. Τι μου δίνεις, τι παίρνω. Δώσατε την Αλεξανδρούπολη, δώσατε τη Σούδα με την αορίστου χρόνου συμφωνία. Τι πήρατε; Να μου πείτε εδώ τι πήρατε Υπουργέ μου, τι πήρε η Ελλάδα για να τα δώσει όλα αυτά. Αν μου πείτε τι πήραμε, να το συζητήσουμε. Δεν πήραμε τίποτα. Άρα λοιπόν γιατί να είμαι εγώ δεδομένος σύμμαχος, όπως είχε πει ο Πρωθυπουργός πριν λίγο καιρό; Δεν είμαι δεδομένος σε κανέναν. Ο δεδομένος είναι ο απατημένος ή ο εξαπατημένος. Καταλάβετέ το στην Κυβέρνηση, κύριε Υπουργέ.

Το μεγαλύτερο πρόβλημα λοιπόν, για να ενημερώσω πολλούς από εσάς γιατί φαντάζομαι δεν ξέρετε και είναι λογικό να μην ξέρουν οι Βουλευτές τι συμβαίνει στην Ουκρανία, δεν είναι το ανατολικό τμήμα της Ουκρανίας, κύριε Υπουργέ, και θέλω να το πείτε στον ελληνικό λαό και εσείς. Το μεγαλύτερο πρόβλημα στην περιοχή είναι η Υπερδνειστερία. Εκεί θα γίνει η μεγάλη κόντρα, για όσους ξέρουν λίγο γεωστρατηγική. Η Υπερδνειστερία, μια περιοχή ημιαυτόνομη ανάμεσα στις συμπληγάδες Μολδαβίας, Ρουμανίας, Ουκρανίας στη δυτική πλευρά. Εκεί θα παιχτεί το μεγάλο παιχνίδι και γι’ αυτό δώσατε την Αλεξανδρούπολη, όχι για την Κριμαία ούτε για την ανατολική πλευρά της Ουκρανίας. Πείτε την αλήθεια στον ελληνικό λαό «δώσαμε την Αλεξανδρούπολη γιατί με οδική οδό πηγαίνεις καρφί στην Υπερδνειστερία». Εκεί είναι το μεγάλο παιχνίδι. Όσοι ξέρουν λίγη γεωγραφία καταλαβαίνουν τι λέω. Και το μεγάλο παιχνίδι γιατί; Θα αναγκαστεί η Ρωσία να εισβάλει στην Οδησσό, αν στριμωχτεί στην Υπερδνειστερία.

Και βλέπετε, κύριε Υπουργέ, ένα πράγμα ότι η Ελληνική Λύση δεν θα κάνει στείρα κριτική. Ήρθε να προειδοποιήσει τον ελληνικό λαό για αυτά που έρχονται και έρχονται πολλά και χειρότερα. Όταν πριν δύο χρόνια σας έλεγε ο ομιλών εδώ -εγώ, ο μικρός Βουλευτής- προαγοράστε φυσικό αέριο και πετρέλαιο στα 20 δολάρια δεν με ακούγατε. Και τώρα τρέχετε πίσω από τις εξελίξεις.

Σας λέω λοιπόν μερικά πράγματα και, επειδή είστε πολύ λάγνοι με τον αμερικανικό παράγοντα -δεν είμαι αντιαμερικανιστής, ουδέποτε με ενδιέφερε γιατί έτσι και αλλιώς η Αμερική χρωστάει στην Ελλάδα, δεν χρωστάει η Ελλάδα στην Αμερική- πρέπει να σας πω το εξής: Ποιοι είναι οι νατοϊκοί, οι φίλοι μας οι Αμερικάνοι; Ποιοι έκαναν τον πόλεμο στη Γιουγκοσλαβία; Ποιοι διέλυσαν τη Γιουγκοσλαβία; Ποιοι πήγαν στο Αφγανιστάν; Ποιοι πήγαν στο Ιράκ και βομβάρδιζαν; Ποιοι έκαναν τις αραβικές Ανοίξεις; Ποιοι διέλυσαν τη Συρία; Σε όλους αυτούς τους πολέμους εμπλοκή είχαν οι Αμερικανοί και σχεδόν σε όλους ηττηθήκανε, δεν κέρδισαν κανέναν πόλεμο. Αν μου πείτε ποιο πόλεμο κέρδισαν οι Αμερικάνοι, να το συζητήσουμε. Γιατί όπου κέρδισαν απεχώρησαν και άφησαν πίσω συντρίμμια.

Άρα λοιπόν πρέπει να είμαστε προσεκτικοί με τους Αμερικανούς. Δεν βάλατε μυαλό στη Νέα Δημοκρατία. Το 1974 στην Κύπρο οι Αμερικανοί και ο Κίσινγκερ πρόδωσαν την Ελλάδα. Στα Ίμια οι Αμερικανοί είπαν «όχι σημαίες, όχι όπλα». Στις Πρέσπες οι Αμερικανοί πίεσαν την Ελλάδα. Τώρα, για τη Χάγη οι Αμερικανοί πιέζουν την Ελλάδα. Αυτοί είναι φίλοι μας; Οι Αμερικανοί είναι φίλοι μας, κύριε Υπουργέ; Σας έχω δει πολλή λαγνεία με την Αμερική και με την Αμερική. Για ποιον λόγο με την Αμερική; Ποιος είναι ο λόγος; Μη μου πείτε παραδοσιακοί φίλοι. Είμαστε φίλοι με αυτούς που είναι φίλοι των Ελλήνων και της Ελλάδος, με τους άλλους είμαστε απέναντι, τελεία και παύλα.

(Χειροκροτήματα από την πτέρυγα της Ελληνικής Λύσης)

Και επειδή οι Ηνωμένες Πολιτείες ξέρουν από proxy wars χρόνια τώρα, χρησιμοποιούν ως χρήσιμους ηλίθιους πολλά κράτη.

Οι ΗΠΑ, λοιπόν, προσπαθούν να βάλουν όλο το ΝΑΤΟ, όλη την Ευρώπη σε αντιπαράθεση με τη Ρωσία. Εδώ, λοιπόν, μας χρησιμοποιούν οι Αμερικάνοι ως χρήσιμους ηλιθίους, να γίνουμε «μαλλιά κουβάρια» με τους Ρώσους.

Το ερώτημα είναι τι κερδίζει η Ευρώπη. Θα σας πω εγώ: Τίποτα. Τι κερδίζουν οι Αμερικάνοι; Την κατάρρευση της οικονομίας της Ευρώπης και αυτό σημαίνει ανάδυση εκ νέου του οικονομικού μοντέλου της Αμερικής.

Δεν τα βλέπετε αυτά; Δεν τα καταλαβαίνετε εσείς στη Νέα Δημοκρατία; Θα μου πείτε ότι είμαστε μικρή χώρα. Διαφωνώ με εσάς. Δεν υπάρχουν μικρές χώρες. Υπάρχουν μικρές πολιτικές. Η Ελλάδα είναι μεγάλη δύναμη, έχει δύναμη και μπορεί να το αποδείξει και σ’ αυτό το πεδίο.

Ακούστε, λοιπόν, για να ξέρουμε τι λέμε. Πρέπει κάποια στιγμή να καταλάβουν στη Νέα Δημοκρατία ότι ο Θουκυδίδης κάθε μέρα και μέρα με τη μέρα είναι περισσότερο επίκαιρος από ποτέ. Έλεγε, λοιπόν, ο Θουκυδίδης: «Κατά τη συζήτηση των ανθρωπίνων πραγμάτων το επιχείρημα του δικαίου έχει αξία όπου υπάρχει ίση δύναμη επιβολής. Ό,τι, όμως, ο ισχυρός επιβάλλει, του το επιτρέπει η δύναμή του και ο ασθενής αδύναμος παραχωρεί ό,τι τού επιβάλλει η αδυναμία του».

Αυτή είναι η Ελλάς από το 1974 και μετά, υποχωρητική, μη διεκδικητική, ενδοτική και πάντοτε οπισθοχωρητική. Αυτή η αδυναμία της Ελλάδος είναι η εκμετάλλευση του «ισχυρού» που λέγεται Τουρκία.

**ΘΕΟΔΩΡΟΣ ΔΡΙΤΣΑΣ:** Από το ’74 και μετά, είπατε. Πριν, στη δικτατορία;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για εμένα δεν υπάρχει δικτατορία.

**ΘΕΟΔΩΡΟΣ ΔΡΙΤΣΑΣ:** Δεν υπάρχει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι. Είναι καταδικαστέα, δεν συζητάω. Για τη δημοκρατία μιλάμε τώρα.

**ΠΡΟΕΔΡΕΥΩΝ (Χαράλαμπος Αθανασίου):** Ας μην κάνουμε διάλογο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Η χούντα πρόδωσε την Κύπρο, η χούντα παρέδωσε την Κύπρο, ο Ιωαννίδης παρέδωσε την Κύπρο. Αυτές τις εμμονές σας δεν τις καταλαβαίνω, πιστέψτε με. Ψάξτε χουντικούς αλλού. Τουλάχιστον στην ηλικία τη δική μου δεν … Στην ηλικία σας μπορεί να βρεις και κανα - δυό. Οι περισσότεροι μπορεί να ήταν στις φυλακές, αλλά κάποιοι μπορεί να ήταν και συνεργάτες.

Για τη χούντα δεν θα ξαναμιλήσω ποτέ στη ζωή μου για έναν και μόνο λόγο: Ούτε την έζησα, ούτε με ενδιαφέρει. Είναι καταδικαστέα και το έχω πει χίλιες φορές. Δεν θα απολογηθώ εγώ στον καθένα.

Πάμε στην ουσία. Ακούστε ποια είναι η κακή πολιτική, γιατί η κακή πολιτική εκφράζεται και με την κακή επιστήμη. Εφαρμόζετε στη Νέα Δημοκρατία και τα δύο λανθασμένα, θεωρίες, λόγια, αυτοπροβολή από τα κανάλια, «κάναμε αυτό». Αγοράσατε τίποτα εσείς από τη δική σας τσέπη; Αν δεν μιλούσα εγώ στον Έλληνα Πρωθυπουργό για τα Ραφάλ, δεν θα ήξερε τίποτα ο Έλληνας Πρωθυπουργός. Εγώ του τηλεφώνησα. Ρωτήστε τον ίδιο. Έχω και μάρτυρες τρεις ανθρώπους. Ή για τις Μπελαρά; Μου λέγατε να πάρετε τα «σαπάκια» τα αμερικανικά. Τα ξεχάσατε; Υπήρχαν Υπουργοί που υπεραμύνονταν των Αμερικανικών μικρών σκαφών που δεν ήταν κατάλληλα για την περιοχή. Όμως, δεν είναι αυτό. Τα λέω γιατί θέλω να στοιχηθούν πραγματικά στη λογική οι άνθρωποι.

Πριν από λίγο καιρό είχε πει ο κ. Δένδιας το εξής και συμφώνησα μαζί του. Εδώ ήταν: «Με κοινό παρονομαστή την εθνική λογική και το εθνικό συμφέρον σάς ζητώ να διατηρήσουμε τη συστράτευση μπροστά στον αναθεωρητισμό της Τουρκίας, την ενότητα μπροστά στην υπαρκτή απειλή».

Η επίκληση της συστράτευσης, λοιπόν, είναι όρος αντίληψης σήμερα; Πού είναι η συστράτευση; Μόνοι αποφασίζετε, μόνοι αγοράζετε, δεν ακούτε κανέναν, δεν συζητάτε με κανέναν, κλέβετε ιδέες γιατί δεν έχετε ιδέες και στο τέλος τις εφαρμόζετε και λανθασμένα.

Γιατί λανθασμένα; Γιατί να μην πάρουμε τους πυραύλους; Γιατί δεν πήρατε Scalp; Πείτε μου, κύριε Υπουργέ. Θα σας απαντήσω σε λίγο, γιατί κάνετε λάθη τρομακτικά.

Λάθος πρώτο: Η Ελλάδα υπαναχωρεί από τα δικαιώματά της απέναντι στην Τουρκία. Αντί να βάλει η Ελλάδα casus belli και να πει «άρση του casus belli από την Τουρκία για να πάω σε διάλογο», πάει σε διάλογο με casus belli πάνω από το κεφάλι της, με απειλή πολέμου από την Τουρκία.

Συζητάτε, λέει, διερευνητικές επαφές. Γιατί; Εδώ η Τουρκία ζήτησε την αποκήρυξη του χάρτη της Σεβίλλης και το δέχτηκε η Ελλάδα, κύριε Υπουργέ. Το ξέρετε αυτό; Δέχτηκε η Ελλάδα να αποκηρύξει τον χάρτη της Σεβίλλης που μιλάει για ΑΟΖ; Για ποιον λόγο το αποδεχτήκαμε αυτό;

Δεύτερο λάθος: Λάθος σύμβουλοι. Όταν ακούω Ντόκος, «ΕΛΙΑΜΕΠ» και Ιωακειμίδης, ανατριχιάζω, κυρία Μπακογιάννη. Διαφωνώ μαζί τους ριζικά, ιδεολογικά. Δεν μπορεί, αφού ξέρει ο Πρωθυπουργός τις απόψεις των ανθρώπων αυτών, να κάθεται εκεί και να συζητά μαζί τους.

Να τι είπε ο Ιωακειμίδης, σύμβουλος, και πείτε μου αν συμφωνείτε: «Η εφαρμοσμένη πολιτική της Αθήνας στο σκέλος της αναχαίτισης της Τουρκίας από το να καταστεί περιφερειακή δύναμη είναι αδιέξοδη, ατελέσφορη, ανέφικτη, δεν θα φέρει αποτελέσματα. Σπαταλάμε τζάμπα πόρους». Ο σύμβουλός σας τα λέει αυτά μαζί με τον Ντόκο του «ΕΛΙΑΜΕΠ».

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** … (δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο Ντόκος δεν είναι σύμβουλος του Πρωθυπουργού; Δεν είναι στο «ΕΛΙΑΜΕΠ»; Είναι στο «ΕΛΙΑΜΕΠ», κύριε Παναγιωτόπουλε. Όχι σε εμένα αυτά. Άνθρωπος του «ΕΛΙΑΜΕΠ» είναι και η κοινή συνισταμένη είναι ίδια. Και ο κ. Ντόκος τα ίδια λέει.

**ΘΕΟΔΩΡΑ ΜΠΑΚΟΓΙΑΝΝΗ:** Τι είναι το «ΕΛΙΑΜΕΠ», δηλαδή;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν ξέρω. Το «ΕΛΙΑΜΕΠ» είναι ένα think-tank το οποίο παίρνει λεφτά από την αμερικάνικη πρεσβεία. Στο καταστατικό του λέει …

**ΘΕΟΔΩΡΑ ΜΠΑΚΟΓΙΑΝΝΗ:** Επιστήμονες είναι που μελετάνε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καλά. Υπάρχουν και άλλοι επιστήμονες, ξέρετε, καλύτεροι απ’ αυτούς, όπως ο κ. Μάζης, ο κ. Γρίβας που δεν λένε τα ίδια, γιατί η κοινή συνισταμένη στο «ΕΛΙΑΜΕΠ» είναι ο ενδοτισμός.

Εμείς λέμε: Αναθεωρητισμός από τη δική μας πλευρά, για να ξέρουμε, κυρία Μπακογιάννη, τι λέει ο καθένας. Αν εσείς, λοιπόν, ταυτίζεστε με το «ΕΛΙΑΜΕΠ», σημαίνει ότι μιλάτε για ενδοτικότητα και υποχωρητικότητα. Δεν χρειαζόμαστε πλοία, δεν χρειαζόμαστε αεροπλάνα. Τι να τα κάνουμε;

**ΘΕΟΔΩΡΑ ΜΠΑΚΟΓΙΑΝΝΗ:** Μαζέψου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, σας παρακαλώ πάρα πολύ, κυρία Μπακογιάννη.

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, όχι. Απρέπεια λεκτική, φαντάζομαι.

**ΘΕΟΔΩΡΑ ΜΠΑΚΟΓΙΑΝΝΗ:** Όχι απρέπειες, όχι ύβρεις.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για τον Ντόκο μιλάω, όχι για εσάς. Αν ενοχλείστε για τον Ντόκο εσείς, δικαίωμά σας. Δεν είναι δικό μου θέμα. Φτιάξτε το εσείς. Διώξτε τον, κάντε τον ό,τι θέλετε.

Λάθος τρίτο: Δεν θα πω για την ισλαμική πολιτική της Τουρκίας. Θα σας πω, λοιπόν, κάτι που μπορεί να σας ενοχλεί και πάλι και δεν μαζεύεστε εσείς, δυστυχώς. Η Τουρκία μετατρέπει εκκλησίες σε τζαμιά. Αγία Σοφία Κωνσταντινουπόλεως: Την κάνει από εκκλησία τζαμί. Αγία Σοφία της Νίκαιας: Την κάνει από εκκλησία τζαμί. Αγία Σοφία στην Τραπεζούντα: Την κάνει από εκκλησία τζαμί. Αγία Σοφία Ανδριανουπόλεως: Την κάνει από εκκλησία τζαμί. Βυζαντινές εκκλησίες.

Τι κάνετε εσείς; Ανοίγετε τζαμιά στην Κω και τη Ρόδο. Κι αυτό σωστό είναι, εντάξει. Ό,τι πείτε εσείς σωστό είναι. Τι να κάνουμε; Ακολουθείτε λάθος λογική.

Λάθος τέταρτο: Βασίζεστε στην Ευρωπαϊκή Ένωση. Συνεχώς επικαλείστε το Διεθνές Δίκαιο και την Ευρωπαϊκή Ένωση. Οι Ευρωπαίοι πωλούν συνεχώς οπλικά συστήματα στην Τουρκία. Οι Ευρωπαίοι πωλούν δική τους τεχνολογία. Οι Ευρωπαίοι έχουν κάνει επενδύσεις αυτοκινητοβιομηχανίας στην Τουρκία. Τριάντα δύο δισεκατομμύρια ευρώ ετησίως είναι οι εξαγωγές αυτοκινήτων της Τουρκίας προς τον υπόλοιπο κόσμο. Τι περιμένετε από την Ευρωπαϊκή Ένωση, δηλαδή; Να «χαϊδέψει» εσάς και να «δείρει» την Τουρκία; Κάνετε λάθος.

Λάθος πέμπτο: Επικαλείστε το Διεθνές Δίκαιο, αλλά με το Διεθνές Δίκαιο χάσαμε την πατρίδα μας κομμάτι - κομμάτι. Με το Διεθνές Δίκαιο χάσαμε την Κύπρο δυστυχώς, με το Διεθνές Δίκαιο χάσαμε στα Ίμια δυστυχώς, με το Διεθνές Δίκαιο και την επίκλησή του συνεχώς χάνουμε κομμάτι-κομμάτι πατρίδος, όπως το όνομα της Μακεδονίας.

Λάθος έκτο: Σας διαφεύγει η απλή λογική. Ποια είναι η απλή λογική; Μόνο ο πόλεμος μπορεί να αναγκάσει μια χώρα να τηρήσει συμφωνίες. Αυτό λέει η διεθνής λογική. Μόνο ένας πόλεμος μπορεί να αναγκάσει κάποιον να αλλάξει συμφωνία ή να συμφωνήσει με τη συμφωνία. Όταν είσαι κράτος με Ένοπλες Δυνάμεις, ό,τι συμφωνείς το υπογράφεις, αλλά το ακολουθείς κιόλας.

Η Τουρκία ουδέποτε τίμησε την υπογραφή της. Να σας θυμίσω τη Συνθήκη των Σεβρών; Την υπογράψαμε, ο ελληνικός στρατός πολεμούσε να την εφαρμόσει στη Μικρά Ασία και οι Τούρκοι πολεμούσαν εναντίον της συμφωνίας που υπέγραψαν όλοι μαζί για να την καθαιρέσουν και κάναμε τη Συμφωνία της Λωζάνης μετά. Υπογράφουν τη Συμφωνία της Λωζάνης, συμφωνούν και τώρα θέλουν να την αλλάξουν. Ουδέποτε η Τουρκία εφάρμοσε συνθήκες, καταλάβετέ το.

Λάθος έβδομο: Συζητάτε κυρώσεις εναντίον της Ρωσίας, ενώ απειλείται από νατοϊκή χώρα η Ελλάς. Από την Τουρκία απειλείται η Ελλάδα, από νατοϊκή χώρα. Είναι χώρα του ΝΑΤΟ η Ουκρανία; Το επαναλαμβάνω για να μου απαντήσετε. Τι σχέση έχει η Ελλάδα με την Ουκρανία;

Το όγδοο και μεγάλο λάθος: Κάνετε συμφωνίες με το Πακιστάν και όχι με την Ινδία. Συμφωνίες με το Πακιστάν έκανε ο Υπουργός κ. Μηταράκης και αφήνουμε του Πακιστανούς να βγαίνουν έξω από την Πρεσβεία της Ινδίας, που θα έπρεπε η Ινδία να είναι στρατηγικός εταίρος μας για να κάνουμε κάτι. Το λέω δυο χρόνια τώρα. Χρόνια το λέω και στον Υπουργό. Ήταν εδώ ο Υπουργός κ. Δένδιας και είπε «θα το δω» και αφήνουμε τους Πακιστανούς να κάνουν πορείες στην Αθήνα εναντίον της Ινδίας για το Κασμίρ, αντί να απαγορευτούν.

Εδώ, λοιπόν, επειδή πιέζει ο χρόνος, θα σας πω κάτι πολύ απλό και είναι πολύ σημαντικό να το αντιληφθούν κάποιοι. «ΕΛΙΑΜΕΠ»: Με αυτό έχω ενστάσεις, επειδή επικαλέστηκε ο κ. Ιωακειμίδης το άρθρο της Συνθήκης της Λωζάνης. Άρθρο 13 παράγραφος 3 της Συνθήκης της Λωζάνης. Μιλάει για ελληνικές στρατιωτικές δυνάμεις επιτόπου των νησιών, ανεξαρτήτως δικαιώματος αυτοάμυνας. Το λέει. Έχουμε και το άρθρο 51 του Καταστατικού Χάρτη του ΟΗΕ που ουσιαστικά μας δίνει το δίκαιο να έχουμε στρατό στα ελληνικά νησιά λόγω της επιθετικότητας της Τουρκίας. Δεν χρειάζεται να χρησιμοποιήσεις το Διεθνές Δίκαιο.

Πρέπει να καταλάβουμε το εξής: Όσο επικαλούμαστε το Διεθνές Δίκαιο, τόσο πιο αδύναμοι γινόμαστε. Όσο δεν επιβάλλουμε το Διεθνές Δίκαιο διά της ισχύος, τόσο πιο αδύναμοι γινόμαστε. Στόχος των Τούρκων, λοιπόν, είναι η αποστρατιωτικοποίηση των νησιών.

**ΓΕΩΡΓΙΟΣ ΚΟΥΜΟΥΤΣΑΚΟΣ:** … (δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παράκληση: Όταν μιλάει ο Πρωθυπουργός -μπορεί να μιλάει μιάμιση ώρα- κανείς δεν τον διακόπτει.

Κύριε Κουμουτσάκο, έχω δώσει τον λόγο σε πολλούς συναδέλφους, απλά σήμερα έχω ένα σοβαρό ραντεβού. Θα σας έδινα τον λόγο πραγματικά. Και στον ΣΥΡΙΖΑ έχω δώσει τον λόγο, απλά σήμερα έχω ένα πολύ σοβαρό ραντεβού. Αυτό είναι το πρόβλημά μου, τίποτε άλλο, γι’ αυτό και «τρέχω» λίγο παραπάνω και γυρνάω τις σελίδες μου.

Ποιος είναι ο στόχος των Τούρκων; Να αποστρατιωτικοποιήσουν τα νησιά. Έχουμε, λοιπόν, συγκεκριμένους μύθους και το λέω στον Υπουργό.

Μύθος πρώτος, η Αλεξανδρούπολη θα βοηθήσει τις Ηνωμένες Πολιτείες ή την Ελλάδα; Διαβάζω στο Twitter, στο Facebook να λένε πολλοί ότι ευτυχώς πήγαν οι Αμερικανοί στην Αλεξανδρούπολη και είναι βάση και μπορεί οι Τούρκοι να φοβούνται να κάνουν επέμβαση. Ευφυολόγημα. Ξέρω ότι το ξέρετε και οι ίδιοι. Διότι ο κ. Πάιατ, το είπε στη Θεσσαλονίκη όπου συμμετείχε στο «Θεσσαλονίκη Summit ΄21»: «Η εταιρική σχέση ΗΠΑ - Ελλάδος στην ανατολική Μακεδονία και Θράκη δεν αποτελεί απειλή για την Τουρκία». Άρα δώσαμε μια βάση η οποία δεν έχει καμμία σχέση με την άμυνα της χώρας. Έχει σχέση με την εμπλοκή της χώρας απέναντι στη Ρωσία, για να τα λέμε όλα.

Μύθος δεύτερος, θα έρθουν εργαζόμενοι από το Πακιστάν για δουλειές. Το είπε ο κ. Μηταράκης. Το Πακιστάν, όταν ο αρχηγός της αεροπορίας του Πακιστάν πριν μια βδομάδα είπε το εξής: «Είμαστε ένα έθνος με την Τουρκία, τη στηρίζουμε πλήρως για την Κύπρο, το Πακιστάν και η Τουρκία είναι δύο χώρες, ένα έθνος». Δεν είναι λάθη αυτά; Πείτε μου εσείς. Άμα δεν είναι λάθη αυτά, τι να πω τώρα.

Στο τέλος θα αναγκαστείτε να στείλετε και στρατό, κύριε Παναγιωτόπουλε -και θέλω δέσμευση ότι δεν θα στείλετε στρατό- και θα κάνετε ό,τι έκανε η χούντα τότε, που μετέφερε τη μεραρχία από κάτω, την πήρε από την Κύπρο και αδειάσαμε την Κύπρο. Μην μου πάρετε στρατό από την Ελλάδα και τον πάτε κάπου πάνω, έστω και έναν στρατιώτη, θα υπάρχουν προβλήματα. Σας το λέω από τώρα.

Και απορούμε πραγματικά. Ακούστε τώρα τι είπε ο Υπουργός στην επιτροπή, τον οποίο συμπαθώ και εκτιμώ. Δεν βάλαμε Scalp Naval στις φρεγάτες, γιατί αυτό θα τις καθιστούσε στόχο. Αυτό είπατε Υπουργέ στην επιτροπή. Γι’ αυτό δεν τους βάλατε; Το είπατε χθες στην επιτροπή. Θα ήταν στόχος λέει και ήταν μπροστά ο Αρχηγός ΓΕΝ, ο κ. Πετράκης. Και είπατε και κάτι ακόμα χειρότερο. Είπατε στον κ. Σαρακιώτη, ακούστε κύριοι του ΣΥΡΙΖΑ -δεν είναι εδώ ο άνθρωπος- «να ρωτήσετε και τον Αρχηγό σας, να το βεβαιώσει». Τι εννοείτε; Συζητάτε από πριν μεταξύ σας; Ή είναι ναύαρχος ο κ. Τσίπρας και ξέρει από αυτά καλά; Το είπατε, ψάξτε και τα Πρακτικά της επιτροπής.

Σας ρωτώ, λοιπόν: Γιατί δεν παίρνετε Scalp; Για να μην είναι στόχος; Γιατί δεν πήρατε τους Scalp που είναι υποστρατηγικοί πύραυλοι; Δεν είναι στρατηγικοί πύραυλοι. Μπορούσατε να πάρετε και μπορούσατε όλα να τα πάρετε. Ή να τα πάρετε όλα ή όχι.

Θα μπορούσα να σας πω και κάτι άλλο για το ΣΥΡΙΖΑ. «Out of the blue» είπε ο κ. Τσίπρας. Δεν είναι εδώ ο άνθρωπος, ο εισηγητής του ΣΥΡΙΖΑ. Πόσα χρόνια κυβερνήσατε; Δεν κάνατε το παραμικρό. Τορπίλες δεν είχαμε. Και καλά που ήρθαν αυτοί εν πάση περιπτώσει με τα λάθη τους, τα στραβά τους και κάτι πάνε να κάνουν. Αντί να το ψηφίσετε, λοιπόν, λέτε κάτι «παρών», «δεν άκουσα», «δεν είδα». Για ποιον λόγο; Πείτε μου εσείς. Δηλαδή να είμαστε τελείως γυμνοί απέναντι στους Τούρκους θέλετε; Με τα λάθη τους θα πω, ναι. Έπρεπε να πάρουμε Scalp. Συμφωνώ απόλυτα. Δηλαδή να αφήσουμε πραγματικά γυμνή την Ελλάδα; Να αφήσουμε μόνο μηχανότρατες στο Αιγαίο να κάνουν βόλτες; Να πάρουμε και κάνα γρι-γρι και να κάνουμε βόλτες όλοι μαζί; Τα χρειαζόμαστε τα σκάφη. Δεν γίνεται.

**ΙΩΑΝΝΗΣ ΑΝΔΡΙΑΝΟΣ:** Θα μας πείτε για τα αεροπλάνα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα τα πω και για τα αεροπλάνα και τα Ραφάλ. Βέβαια μας βγήκαν πιο ακριβά.

Πρότασή μας, λοιπόν, για να ξεμπερδεύουμε. Σήμερα πολύ ζωηροί είναι στη Νέα Δημοκρατία. Περιμένουν τον Πρωθυπουργό μάλλον γι’ αυτό. Έχει συμφωνήσει. Θα έρθει με τον κ. Τσίπρα να μιλήσουν μεταξύ τους. Έτσι κι αλλιώς το κάνουν αυτό, συμπτωματικά πάντα.

Πάμε στην ουσία. Πρόταση. Κύριε Υπουργέ, αν δεν αναπτυχθεί η Ελληνική Πολεμική Βιομηχανία δεν κάνουμε τίποτα. Κάντε ένα σχέδιο, φωνάξτε τα κόμματα, να το δούμε όλοι μαζί πώς μπορεί να γίνει η ανάπτυξη της. Η Ινδία, παραδείγματος χάριν, έχει πάνω από 30% συμπαραγωγή των Ραφάλ. Η δε Τουρκία έχει 67% συμπαραγωγή οπλικών συστημάτων. Εσείς δεν πρέπει κάτι να κάνετε σε αυτό; Δείτε το. Εδώ το Υπουργείο σας, εσείς προσωπικά, μου απαντήσετε για το drone στη Θεσσαλονίκη στο ΑΠΘ δεν ξέρατε τίποτα. Ήρθαμε εδώ, το μάθατε.

Πάμε επίσης στο πολύ σημαντικό. Έγιναν λάθη στις τιμές των Ραφάλ. Τα πήρατε, χρειάζονται, απαραίτητα, αλλά έχω μερικές ενστάσεις μικρές. Είναι λάθος η τιμή. Η Ελλάδα έχει παραγγείλει δεκαοκτώ Ραφάλ από τα οποία τα δώδεκα είναι μεταχειρισμένα. Η Κυβέρνηση διέρρευσε ότι ενδέχεται να αγοράσει άλλα έξι μαχητικά. Κόστος 3,3 δισεκατομμύρια. Η Αίγυπτος θα αγοράσει τριάντα καινούργια Ραφάλ με κόστος 3,9 δισεκατομμύρια. Βρείτε το λάθος. Κάπου έγινε λάθος. Εγώ δεν λέω κάτι άλλο. Προσεκτικός είμαι. Κάπου έγινε λάθος.

Δεν διεκδικείτε τίποτα, αλλά και υποχωρείτε συνεχώς. Και διαστημόπλοια να αγοράσετε πέρα από τα Ραφάλ, θα τα χρησιμοποιήσετε; Έχετε τη βούληση να απαντήσετε την ώρα που παραβιάζουν τα drone;

Κύριε Χαρδαλιά, σας έκαναν παρεμβολές χθες οι Τούρκοι. Κάνω λάθος; Εδώ είναι ο Υπουργός μας. Του έκαναν παρεμβολές οι Τούρκοι και δεν απάντησε κανένας. Στον Υπουργό μας Εθνικής Άμυνας!

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κάνετε λάθος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Υπάρχει παρεμβολή; Ναι ή όχι;

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, μην κάνετε διάλογο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και δεν είναι η πρώτη φορά, δεν είναι μόνο σε εσάς. Έγινε και στον κ. Δένδια, έγινε και σε άλλους Υπουργούς, χρόνια γίνεται αυτό.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, μην κάνετε διάλογο. Έχετε περάσει δέκα λεπτά τον χρόνο. Ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κάνετε, λοιπόν, συνεχώς λάθη. Πώς; Θα σας διαβάσω τον Κούντερα και κλείνω εδώ, κύριε Υπουργέ, για να μην σας ενοχλώ κιόλας.

«Το πρώτο βήμα για να εξοντώσεις ένα έθνος είναι να διαγράψεις τη μνήμη του, να καταστρέψεις τα βιβλία του, την κουλτούρα του, την ιστορία του. Μετά να βάλεις κάποιον να γράψει νέα βιβλία, να κατασκευάσει μια νέα παιδεία, να επινοήσει μια νέα ιστορία. Δεν θα χρειαστεί πολύς καιρός για να αρχίσει αυτό το έθνος να ξεχνά ποιο είναι και ποιο ήταν. Ο υπόλοιπος κόσμος γύρω του θα το ξεχάσει ακόμη πιο γρήγορα».

Θα σας πω κάτι και απευθύνομαι στους Έλληνες ψηφοφόρους. Η κακοί πολιτικοί εκλέγονται από καλούς ψηφοφόρους. Αυτή είναι η αλήθεια. Οι καλοί ψηφοφόροι που δεν πάνε να ψηφίσουν. Ζητάμε, λοιπόν, από το 50% των Ελλήνων που δεν πήγε να ψηφίσει και είναι οι καλοί, οι απογοητευμένοι, οι στεναχωρημένοι, οι άνθρωποι που δεν πιστεύουν κανέναν εδώ μέσα να δώσει το δικαίωμα στην Ελλάδα να ανθίσει, να δώσει το δικαίωμα στην Ελληνική Λύση με προτάσεις, σχέδιο -γιατί μόνο προτάσεις και σχέδιο έχουμε και εκεί διαφέρουμε-, να δώσει τη λύση. Εμείς είμαστε η λύση του προβλήματος. Εσείς δυστυχώς είστε το ίδιο το πρόβλημα και θα το λύσουμε εμείς.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Πρόεδρε.

Τον λόγο έχει ο Υπουργός Άμυνας, κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Οφείλω να απαντήσω σε κάποια σημεία από την τοποθέτηση του αξιότιμου Προέδρου της Ελληνικής Λύσης, ο οποίος αντιμετωπίζει τη γεωστρατηγική και αμυντική ανάλυση με όρους διαφημιστικού προσπέκτους, πολύχρωμου μάλιστα. Πετάει δέκα συνθήματα, ένα, δύο, τρία, δεκατρία, τριάντα τρία και όποιος τσιμπήσει, ό,τι πιάσει. Δεν είναι όμως έτσι. Πρέπει να είναι πιο βαθιά, πιο εμβριθής και να είμαστε λίγο προσεκτικοί μέχρις ότου καταλήξουμε στα πορίσματα. Όπως δεν ήσασταν προσεκτικός όταν πριν από μερικούς μήνες προεξοφλούσατε ότι το παιχνίδι -εδώ μάλιστα μιλώντας- για τις φρεγάτες είναι στημένο υπέρ των Γερμανών. Έτσι λέγατε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Έτσι λέγατε και μην το αρνείστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αμερικανικές.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Πρώτα γερμανικές, μετά αμερικανικές. Το προεξοφλούσατε λοιπόν ως στημένο. Μόνο στημένο δεν αποδείχθηκε, διότι η απόφαση έγινε με βάση -και έχει σημασία αυτό που λέω- τις προτιμήσεις του Πολεμικού Ναυτικού. Αφέθηκε ελεύθερο το Πολεμικό Ναυτικό, χωρίς προκαταλήψεις και χωρίς άλλους υπολογισμούς να επιλέξει το καράβι που θεωρούσε ότι ήταν το καταλληλότερο για την κάλυψη των αναγκών του, επιχειρησιακών κ.λπ.. Η τελική διαμόρφωση του πλοίου αυτού, κύριε Πρόεδρε, όπως καταλαβαίνετε, διαμορφώθηκε μετά από εντατικές διαπραγματεύσεις ανάμεσα στη γαλλική και την ελληνική πλευρά.

Επομένως το αν επιλέχθηκε το Scalp Naval ως επιπλέον όπλο δεν ήταν θέμα πολιτικής επιλογής της Κυβέρνησης. Ήταν θέμα αυτών που αποφάσισαν ότι χρειάζεται ή δεν χρειάζεται το Πολεμικό Ναυτικό. Και προφανώς εδώ αποφάσισε ότι δεν χρειάζεται αυτό το οπλικό σύστημα, το επιπλέον στην τελική διαμόρφωση του πλοίου, γιατί μπορεί να το έχει ή να το φέρουν τα αεροπλάνα ή οι άλλες πλατφόρμες. Αποφάσισε όμως ότι δεν χρειάζεται, ενώ καλύπτονται πλήρως οι ανάγκες και βάσει αυτών ενεργήσαμε εμείς.

Και κάτι άλλο. Μιλήσατε πάρα πολύ για την Αλεξανδρούπολη. Για την Αλεξανδρούπολη τελικά έχω ακούσει ενστάσεις από εσάς, τους Τούρκους και τους Ρώσους. Μόνο από αυτά τα τρία σημεία έχω ακούσει ενστάσεις για τη χρήση της Αλεξανδρούπολης, σίγουρα όχι από τους Εβρίτες. Μπορείτε να το διαπιστώσετε. Γιατί από ανατολική Μακεδονία και Θράκη επιτρέψτε μου να έχω πλήρη εικόνα από τον Έβρο μέχρι την Καβάλα και τη Δράμα.

Η μερική χρήση του λιμένα της Αλεξανδρούπολης από τις αμερικανικές ένοπλες δυνάμεις εντάσσεται στις προβλέψεις της αμοιβαίας συμφωνίας αμυντικής συνεργασίας που έχουμε υπογράψει με τις Ηνωμένες Πολιτείες Αμερικής, την τροποποίηση της οποίας θα κληθούμε να συζητήσουμε στη Βουλή σύντομα.

Θα έρθει αυτή η συμφωνία στη Βουλή και τότε θα μιλήσουμε και για τις προβλέψεις της, αλλά και για τη Σούδα και την Αλεξανδρούπολη και το Στεφανοβίκειο, κ.λπ.. Μιλάμε, δηλαδή, για όλες τις τοποθεσίες που έχουν επιλεγεί στο πλαίσιο της εμβάθυνσης αυτής της αμυντικής συνεργασίας.

Σ’ αυτό το πλαίσιο οι Αμερικανοί έκαναν κάποιες εργασίες με δική τους χρηματοδότηση, για να διευρύνουν τις δυνατότητες χρήσης του λιμένα της Αλεξανδρούπολης που μέχρι τότε είχε κάποια προβλήματα με τα βάθη -δομικά, θα έλεγα- έτσι ώστε να καταστεί δυνατή η προσέγγιση του λιμένα αυτού από μεγάλα πλοία για τη μεταφορά στρατιωτικού υλικού.

Επομένως, η χρήση και η σχέση είναι διμερής, Ελλάδα - Ηνωμένες Πολιτείες. Δεν εντάσσεται σε κάποιο πλαίσιο νατοϊκής λειτουργίας. Θα μου πείτε ότι η Αμερική είναι η βασική δύναμη υποστήριξης του ΝΑΤΟ. Ναι, αλλά είναι διμερής η χρήση. Μεταφέρεται στρατιωτικό υλικό, κ.λπ.. Αυτή είναι η βάση της MDCA. Μην κάνετε αναλύσεις για νατοϊκούς κλοιούς, κ.λπ.. Ναι, έχουν εκφράσει την ενόχλησή τους οι Ρώσοι, το ξέρουμε αυτό. Έχουν εκφράσει την ενόχλησή τους οι Τούρκοι, διότι -εσφαλμένως, φυσικά και είναι προφανές αυτό- θεωρούν ότι η Αλεξανδρούπολη αποτελεί απαρχή επιθετικών, ενδεχομένως, ενεργειών εναντίον της Τουρκίας. Είναι προφανές αυτό και είναι αστήρικτο εντελώς. Όμως, γιατί διατυπώνετε και εσείς ενστάσεις για τη χρήση της Αλεξανδρούπολης; Λέτε, δηλαδή, ότι διακινδυνεύει την κατάσταση εκεί στη Θράκη;

Να σας πω και κάτι άλλο. Υπάρχει ένας ευρύτερος σχεδιασμός αναβάθμισης της οικονομικής δραστηριότητας στην ευρύτερη περιοχή, της οποίας βραχίονας είναι και η εκμετάλλευση του λιμένα της Αλεξανδρούπολης. Και αυτό η περιοχή το γνωρίζει. Γι’ αυτό μην κάνετε βιαστικές αναλύσεις, ιδίως παίρνοντας μία θέση η οποία στο τέλος είναι «Να είμαστε φίλοι με αυτούς που είναι φίλοι με εμάς». Κοιτάξτε, ωραίο είναι αυτό. Ακούγεται απλοϊκό, ρομαντικό ίσως. Βέβαια, εκεί πρέπει να ξεκαθαρίσεις και ποιοι ακριβώς είναι οι φίλοι σου και τι κάνουν για σένα, προκειμένου να καταλήξεις ποιοι τελικά είναι οι φίλοι σου. Όμως, εγώ θεωρώ ότι στις διεθνείς σχέσεις και στη γεωπολιτική η ιδιότητα του «ανήκειν» σε μία συμμαχία είναι περίπλοκη και προσδιορίζεται από ένα πλέγμα δικαιωμάτων, αλλά και υποχρεώσεων.

Εν πάση περιπτώσει, αυτό το θέμα το έχει λύσει η Ελλάδα, δηλαδή σε ποιο στρατόπεδο και σε ποια συμμαχία ανήκει γεωστρατηγικά. Από εκεί και πέρα, το μόνο που έχει να κάνει είναι να ασκήσει τα δικαιώματά της, αλλά και τις υποχρεώσεις της. Και αυτό κάνει.

Κατά τα λοιπά, σε σχέση με αυτά που έχουν συμβεί στην Ουκρανία δεν θα μπω εγώ στην αρμοδιότητα του Υπουργείου Εξωτερικών. Το Υπουργείο Εξωτερικών το έχει καλύψει και με ενέργειες και με ανακοινώσεις και το ζήτημα αυτό για μένα θεωρείται διευθετημένο από το αρμοδιότερο εμού Υπουργείο.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κύριε Υπουργέ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Χαράλαμπος Αθανασίου):** Μάλιστα, κύριε Πρόεδρε, θα τον έχετε. Παρακαλώ μόνο να απαντήσετε όχι στην ερμηνεία των συμβάσεων, αλλά στο προσωπικό θέμα που είπε ότι το παιχνίδι ήταν στημένο. Μόνο γι’ αυτό είναι προσωπικό και σας παρακαλώ να περιοριστείτε μόνο σ’ αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καθ’ υπόδειξη θα μιλήσω εγώ; Σοβαρά; Ακούσατε τι μου είπατε; Εδώ ο άνθρωπος είπε για «στημένα», είπε ότι είμαι με τους Ρώσους και τους Τούρκους…

**ΠΡΟΕΔΡΕΥΩΝ (Χαράλαμπος Αθανασίου):** Μα, σας είπα ότι σ’ αυτό μπορείτε να απαντήσετε, γιατί είναι προσωπικό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν περίμενα από έναν άνθρωπο του Κολλεγίου Αθηνών να χάσει τον έλεγχο…

**ΠΡΟΕΔΡΕΥΩΝ (Χαράλαμπος Αθανασίου):** Να δώσετε μία διευκρίνιση. Τελείωσε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εκεί στο Κολλέγιο Αθηνών σας μαθαίνουν και κάνετε ασκήσεις ψυχραιμίας. Γιατί χάσατε την ψυχραιμία σας; Ωραίο είναι το Κολλέγιο…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, δεν σας στερεί τον λόγο κανένας. Απλώς, να δώσετε διευκρίνιση γι’ αυτό. Έχετε δικαίωμα να απαντήσετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε και στα υπόλοιπα τώρα.

Δεν μας είπατε τι κερδίσαμε. Εγώ, πραγματικά, αυτό περιμένω να ακούσω. Τα υπόλοιπα τα προσπερνάω. Εντάξει, τα θεωρώ ευφυολογήματα στα όρια της ανοησίας. Όμως, να μου λέει για οικονομική αναβάθμιση επειδή θα έρθουν οι Αμερικανοί; Μου θυμίζει την ταινία, αν θυμάστε, εκεί στον Πειραιά, με την Τρούμπα. Λέτε για οικονομική αναβάθμιση. Σοβαρά μιλάμε; Έλεγε και ο Μηταράκης για τα hot spot ότι δουλεύουν Έλληνες. Αυτό είναι οικονομική αναβάθμιση;

Από την άλλη, μη μου λέτε εμένα για γεωστρατηγική. Εγώ το σπούδασα το αντικείμενο. Δεν ξέρω τι κάνατε εσείς. Δικηγόρος είστε. Δεν είναι το ίδιο, πιστέψτε με, γιατί καμμιά φορά οι λεκτικές αστοχίες περνάνε και στις προσβολές. Δεν θέλω να σας προσβάλω. Μην προσβάλετε εμένα.

Θα στείλετε, λοιπόν, στρατό; Αυτό σας ρώτησα. Αυτό ήθελα να μου πείτε, αν θα στείλουμε στρατό στην Ουκρανία. Πείτε το και τελειώνει η ιστορία. Σκάφη δεν πήρατε. Μας είπατε γιατί. Εντάξει, δικαίωμά σας. Όποιος θέλει σας πιστεύει. «Δεν μας έκαναν», «δεν είναι καλοί», να είχαμε να λέγαμε!

Όσο για τις συμμαχίες, κύριε Υπουργέ, να σας πω το εξής: Σαφώς και από τις συμμαχίες απορρέουν και υποχρεώσεις, αλλά στα Ίμια οι φίλοι σας οι Αμερικανοί, οι φίλοι μας οι Αμερικανοί και στις Πρέσπες δεν μας βοήθησαν. Αυτό είπα εγώ. Αν διαφωνείτε, τεκμηριώστε το. Όχι λάσπη όμως και προσβολές, σας παρακαλώ πάρα πολύ, γιατί όπως σας επαναλαμβάνω, στο Κολλέγιο Αθηνών σας μαθαίνουν μία αστική ευγένεια, ιδιαίτερα έντονη.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Δρίτσας, ο Κοινοβουλευτικός Εκπρόσωπος του ΣΥΡΙΖΑ, ζήτησε τον λόγο.

Ορίστε, κύριε Δρίτσα, έχετε τον λόγο για δύο λεπτά.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, θα προσπαθήσω και λιγότερο.

Κύριε Πρόεδρε, κάθε κόμμα του Κοινοβουλίου και κάθε πολιτικός αρχηγός προφανώς έχει και δικαίωμα και υποχρέωση να διαμορφώνει άποψη και για τα ζητήματα των εξοπλισμών και να διερευνά δυνατότητες και βελτιωτικές προτάσεις. Όμως, μην εξελιχθεί η συζήτηση στο Κοινοβούλιο και στον δημόσιο λόγο -χωρίς να έχουμε το δικαίωμα- σε μία πλειοδοσία προτάσεων για την ενίσχυση του αξιόμαχου των Ενόπλων Δυνάμεων. Είναι πολύ ολισθηρό αυτό το έδαφος, πάρα πολύ ολισθηρό.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Πάγια θέση του ΣΥΡΙΖΑ και του Προέδρου Αλέξη Τσίπρα είναι ότι πρωτίστως αυτά τα ζητήματα είναι ζητήματα των επιτελείων των Ενόπλων Δυνάμεων και όχι των πολιτικών κομμάτων. Αυτή είναι η πάγια θέση, με βάση την οποία κρίνουμε και την Κυβέρνηση και τις επιλογές της, γιατί δεν την τηρεί αυτή τη θέση ούτε η σημερινή Κυβέρνηση. Απ’ αυτήν τη άποψη, όχι πλειοδοσίες.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

**ΘΕΟΔΩΡΟΣ ΔΡΙΤΣΑΣ:** Τέλος, κύριε Πρόεδρε –δεν έχω φτάσει τα δύο λεπτά- θα ήθελα να πω κάτι.

Κύριε Υπουργέ, ακριβώς η υπόθεση της Αλεξανδρούπολης είναι υπόθεση που δεν εξασφαλίζει αμοιβαιότητα συμφερόντων. Είναι μία συμφωνία, έτσι όπως την κάνατε, που δεν είναι αμοιβαία επωφελής. Είναι μονομερώς ωφέλιμη για τη μία πλευρά, τις Ηνωμένες Πολιτείες και επικίνδυνη για τη χώρα μας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Έχει ζητήσει τον λόγο και ο κύριος Υπουργός για μία διευκρίνιση.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Σας παρακαλώ, σε λίγες ημέρες, εντός του επόμενου μήνα, θα συζητήσουμε γιατί θα έρθει στη Βουλή προς κύρωση η τροποποίηση της Αμοιβαίας Αμυντικής Συμφωνίας με τις Ηνωμένες Πολιτείες. Εκεί θα έχουμε την ευκαιρία να τα συζητήσουμε όλα αυτά εκτενώς. Μην τα συζητάμε αυτά σε μερικά λεπτά, έτσι για να πετάξουμε τη μία ή την άλλη άποψη. Θα έχουμε ευκαιρίες. Παρακαλώ να τις εκμεταλλευτούμε τότε και να κάνουμε χρήση της ανάλυσης για τη MDCA πολύ σύντομα.

**ΘΕΟΔΩΡΟΣ ΔΡΙΤΣΑΣ:** Δεν το άνοιξα εγώ το θέμα!

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ωραία.

Εισερχόμαστε, λοιπόν, στον κύκλο των ομιλητών. Πρώτος ομιλητής είναι ο κ. Γεώργιος Κουμουτσάκος. Αμέσως μετά και με τη συναίνεση των συναδέλφων που προηγούνται, θα μιλήσει η κ. Ντόρα Μπακογιάννη και στη συνέχεια πάμε με ροή.

Ορίστε, παρακαλώ, κύριε Κουμουτσάκο, έχετε τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Δεν μπορώ να αφήσω ασχολίαστη την ομιλία του κ. Βελόπουλου. Η επίθεση προς τις Ηνωμένες Πολιτείες ήταν τέτοια που πραγματικά περιμένω στις 17 Νοεμβρίου της καινούργιας χρονιάς να ηγείται ο κ. Βελόπουλος της αντι- αμερικανικής πορείας προς την Πρεσβεία των Ηνωμένων Πολιτειών και εκεί ίσως θα συναντηθεί και με τον κ. Δρίτσα.

Όμως, η Ελληνική Λύση δεν είναι μόνο αντιαμερικανική. Όποτε τη βολεύει είναι και κατά της Ευρώπης. Είναι βαθιά ευρωσκεπτικιστική. Και το ερώτημα είναι ποια είναι η πρότασή της για την πορεία της χώρας. Ούτε με τις Ηνωμένες Πολιτείες ούτε με την Ευρώπη. Αυτή είναι μια χαρακτηριστική τοποθέτηση της βαθιάς ευρωπαϊκής Ακροδεξιάς. Και εκεί μέσω των θέσεών σας, εκεί κατατάσσετε το κόμμα σας.

Θα ήθελα να πω και δύο ακόμα πράγματα σε σχέση με τη στάση που ακολούθησε και ακολουθεί η Ελλάδα στο ουκρανικό. Είμαστε μέλη του ΝΑΤΟ -διακομματικά ουδείς το αμφισβητεί πέραν του Κομμουνιστικού Κόμματος Ελλάδας- και της Ευρωπαϊκής Ένωσης. Συνδιαμορφώνουμε τις αποφάσεις των συμμαχιών και των πολιτικών οικογενειών που εμείς επιλέξαμε να είμαστε μέλη. Τις διαμορφώνουμε και δεσμευόμαστε από αυτές. Αυτό είναι το νόημα του να ανήκεις σε μία συμμαχία.

Όμως, μέσα στο ΝΑΤΟ -και το ξέρετε όλοι, αλλά κάνετε ότι δεν το προσέχετε- είμαστε μεταξύ εκείνων των χωρών που σταθερά δείχνουν μεγαλύτερη σωφροσύνη και μεγαλύτερη μετριοπάθεια, όταν συζητούνται οι σχέσεις με τη Ρωσία.

Στηρίζουμε πάντα τη λογική των ανοιχτών διαύλων με τη Ρωσία. Η επίσημη ελληνική θέση είναι ότι η Ρωσία αποτελεί μέρος της ευρωπαϊκής αρχιτεκτονικής ασφάλειας και διμερώς διατηρούμε λόγω των παραδοσιακών, ιστορικών, πολιτιστικών, θρησκευτικών δεσμών που έχουμε μία σχέση λειτουργική με τη Ρωσία. Αυτό, όμως, δεν ανατρέπει τη βασική και θεμελιώδη επιλογή της χώρας να είναι μέλος των δυτικών συμμαχιών. Ανάμεσα, λοιπόν, στα δύο κινείται με σωφροσύνη η Ελλάδα, όπως κινείται αυτή την περίοδο.

Και μόνο μία κουβέντα για την Αλεξανδρούπολη, αν μου επιτρέπετε, κύριε Υπουργέ. Την Αλεξανδρούπολη την επιλέξαμε εμείς με κριτήριο ότι συμφέρει την ελληνική εθνική ασφάλεια και την ελληνική εξωτερική πολιτική. Ακριβώς γι’ αυτό προκάλεσε αυτή η συμφωνία τις αντιδράσεις -σφοδρές για νατοϊκή χώρα- της Τουρκίας και αυτό δεν μπορείτε να το αγνοείτε.

Πάμε, όμως, στη σημερινή μας συζήτηση. Σήμερα οι Ένοπλες Δυνάμεις της χώρας ενισχύονται, η αποτρεπτική ισχύς της χώρας γίνεται ακόμα πιο δυνατή. Υπό αυτή την έννοια, είναι μια πολύ σημαντική, θετική ημέρα.

Και πρέπει να αναγνωρίσουμε όλοι και να ευχαριστήσουμε τη στρατιωτική ηγεσία αλλά και τις γυναίκες και τους άνδρες των επιτελείων και όλων των στελεχών για ό,τι έχουν κάνει αυτά τα δύο κρίσιμα και δύσκολα χρόνια. Παράλληλα με την αντιμετώπιση των προκλήσεων που είχαμε από τη γείτονα χώρα, προχώρησαν ένα φιλόδοξο και αναγκαίο πρόγραμμα ενίσχυσης των Ενόπλων Δυνάμεων της χώρας, που έπρεπε εδώ και χρόνια να είχε προωθηθεί. Αυτό συζητάμε σήμερα, αυτή είναι η μεγάλη εικόνα.

Και ο ελληνικός λαός είναι ικανοποιημένος γι’ αυτή την εξέλιξη, γιατί συνειδητοποιεί τον λόγο που αυτές οι επιλογές γίνονται, γιατί βλέπει ότι αυτές οι αποφάσεις και αυτά τα προγράμματα λαμβάνουν χώρα σε μία εξαιρετικά πολύπλοκη συγκυρία μεγάλων γεωστρατηγικών αβεβαιοτήτων και έντασης στην περιοχή, όχι μόνο στην Ανατολική Μεσόγειο αλλά και στη Μαύρη Θάλασσα και στον Καύκασο.

Ουσιαστικά βρισκόμαστε τα τελευταία χρόνια σε μία εν εξελίξει γεωπολιτική διελκυστίνδα ανακατανομής συμφερόντων και επιρροής ενεργειακής, διπλωματικής, στρατιωτικής. Οι μεγάλες τεκτονικές πλάκες της περιοχής κινούνται και είναι αυτή τη στιγμή που η Ελλάδα πρέπει να ενισχύσει την αποτρεπτική της δύναμη -γι’ αυτό αυτά τα προγράμματα- και να ενισχύσει και τη διπλωματική της ισχύ.

Δεν θα κάνω, βέβαια, ανάλυση για την Ουκρανία, μόνο μία διαπίστωση: Ό,τι και να συμβεί, όποια εξέλιξη και να έχουμε στην Ουκρανία, είτε απαγκίστρωση και εκτόνωση είτε μια θερμή κρίση, ένα είναι το βέβαιο: και στις δύο περιπτώσεις αυτό θα πυροδοτήσει νέες συμφωνίες επί του εδάφους, επί της γεωπολιτικής στρατηγικής και της κατάστασης της ασφάλειας στην περιοχή. Διότι είτε η απαγκίστρωση θα προκύψει από συμφωνία είτε μετά από μια κρίση θα υπάρξουν νέες συμφωνίες. Θα αλλάξουν, λοιπόν, δεδομένα.

Και εδώ έρχεται μία πολύ ενδιαφέρουσα και δύσκολη -αν ακολουθηθεί αυτό το σενάριο- εξέλιξη. Η Τουρκία θα εκμεταλλευτεί ως επιπλέον πρόσχημα αυτή τη μείζονα αλλαγή που θα προκύψει μετά το ουκρανικό, προκειμένου να επικαλεστεί ότι όταν υπάρχουν αλλαγές, αφορούν το σύνολο της περιοχής και έτσι θα ενισχύσει τη λογική της αναθεωρητικής πολιτικής και έναντι της Ελλάδας σε σχέση με τη Συνθήκη της Λωζάνης. Θα ενισχύει, δηλαδή, προϊόντος του χρόνου, τα παράλογα, αβάσιμα νομικά και προκλητικά πολιτικά αιτήματά της για αποστρατικοποίηση των νησιών και αμφισβήτηση της ελληνικής κυριαρχίας.

Είναι θετικό ότι υπήρξαν -και αυτό δεν άκουσα την Αντιπολίτευση να το αναγνωρίζει- σαφείς τοποθετήσεις και από την Ουάσιγκτον και από το Λονδίνο και από τις Βρυξέλλες όσον αφορά τη βέβαιη ελληνική κυριαρχία των νησιών που η Τουρκία αμφισβητεί. Αυτό, όμως, δεν θα την αποτρέψει από το να συνεχίσει, ακριβώς διότι έχει πλέον ξεκάθαρα φανεί ότι η στρατηγική της αναθεώρησης είναι η μόνη στρατηγική που έχει.

Ακούω ότι πολύ συχνά αυτό ερμηνεύεται ως απόρροια εσωτερικών λόγων. Νομίζω ότι αυτή είναι μία πολύ γρήγορη ανάλυση. Θα ήταν απόρροια των εσωτερικών λόγων και προβλημάτων που υπάρχουν στην Τουρκία για τον πρόεδρο Ερντογάν, αν έμενε στα λόγια. Όταν οι εσωτερικοί λόγοι μεταμορφώνονται σε επίσημες διπλωματικές ενέργειες, παύουν να εξηγούνται ή να μειώνεται η σημασία αυτών των ενεργειών, επειδή υπήρξαν εσωτερικοί λόγοι. Οι τρεις επιστολές που κατατέθηκαν από τον Ιούλιο μέχρι τον Νοέμβριο από τον μόνιμο Αντιπρόσωπο της Τουρκίας στον ΟΗΕ μετέτρεψαν τους όποιους λόγους σε πραγματική, σταθερή εξωτερική πολιτική της Τουρκίας και αυτή πρέπει να αντιμετωπίσουμε.

Επειδή, λοιπόν, για να την αντιμετωπίσουμε αυτή την πολιτική χρειαζόμαστε αποτρεπτική λογική και λογική ανάσχεσης, όχι μόνο επιχειρησιακής αλλά και διπλωματικής, όπως κάνουμε με το πυκνό δίχτυ περιφερειακών συμμαχιών και συνεργασιών που έχουμε φτιάξει, ενισχύοντας τις παραδοσιακές μας συμμαχίες στο ΝΑΤΟ και στην Ευρωπαϊκή Ένωση, χρειαζόμαστε και την επιχειρησιακή αποτρεπτική ισχύ της χώρας. Αυτό επιτυγχάνουν οι σημερινές συμφωνίες και γι’ αυτόν τον λόγο είναι ακατανόητη κάθε άρνηση αποδοχής τους.

Αντιλαμβάνομαι ότι ο ΣΥΡΙΖΑ έχει μαλακώσει τη θέση του σε σχέση με αυτή που ανακοίνωσε στην επιτροπή τις προηγούμενες μέρες. Σοφό βήμα, σε σχέση με αυτό που ανακοίνωσαν στην επιτροπή.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Τελειώνω σε ένα λεπτό, κύριε Πρόεδρε. Προηγούμενοι συνάδελφοι μιλούσαν τριπλάσιο χρόνο.

**ΠΡΟΕΔΡΕΥΩΝ (Χαράλαμπος Αθανασίου):** Όχι. Οι Κοινοβουλευτικοί Εκπρόσωποι, βεβαίως, μιλούν περισσότερο χρόνο, σας παρακαλώ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Βλέπω μία τάση, τουλάχιστον στο θέμα των φρεγατών, να έχετε ή θετική ή μια περίεργη στάση, λέγοντας «παρών». Όμως, υπάρχουν και τα άλλα.

**ΘΕΟΔΩΡΟΣ ΔΡΙΤΣΑΣ:** Γιατί το λέτε αυτό;

**ΝΙΚΟΛΑΟΣ ΒΟΥΤΣΗΣ:** Μα, θετική ήταν!

**ΓΕΩΡΓΙΟΣ ΚΟΥΜΟΥΤΣΑΚΟΣ:** Και αυτό -προσέξτε- δεν θα είναι μια κολυμβήθρα, προκειμένου να ξεχάσουμε προηγούμενες απαράδεκτες θέσεις σας, όπως η άρνηση ψήφισης του αμυντικού προϋπολογισμού της χώρας, πρωτάκουστο σε αυτές τις συγκυρίες. Δεν θα ξεχάσουμε την άρνησή σας για την ελληνογαλλική στρατηγική συμφωνία και δεν θα ξεχάσουμε αυτή την προανακοινωθείσα άρνησή σας για την πολύ σημαντική συμφωνία με τις Ηνωμένες Πολιτείες.

Εμείς κάνουμε το καθήκον μας, θα το κάνουμε σήμερα και θα συνεχίσουμε να το κάνουμε υπέρ της ασφάλειας και των συμφερόντων της χώρας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

Η κ. Ντόρα Μπακογιάννη έχει τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, με συγχωρείτε, δεν νομιμοποιείστε να μιλήσετε τώρα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ο κ. Κουμουτσάκος έχει χαρακτηρίσει ακροδεξιό το κόμμα της Ελληνικής Λύσης.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, ενημερώστε τον Κοινοβουλευτικό Εκπρόσωπό σας να απαντήσει μετά!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ακροδεξιές ταμπέλες δεν θα βάζει ο κ. Κουμουτσάκος! Μόνο η θέση μας στο ελληνικό Κοινοβούλιο δηλώνει…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ενημερώστε τον Κοινοβουλευτικό σας Εκπρόσωπο! Δεν ακούγεστε, σας παρακαλώ!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, δεν επιτρέπω αυτούς τους χαρακτηρισμούς!

**ΠΡΟΕΔΡΕΥΩΝ (Χαράλαμπος Αθανασίου):** Καλώς, ωραία.

Ορίστε, κυρία Μπακογιάννη, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, εκπροσωπώ το κόμμα μου!

**ΠΡΟΕΔΡΕΥΩΝ (Χαράλαμπος Αθανασίου):** Δεν προβλέπεται αυτό που κάνετε, σας παρακαλώ πολύ! Ούτε Κοινοβουλευτικός Εκπρόσωπος είστε ούτε εισηγητής! Μα, γιατί επιμένετε; Ούτε ακούγεστε ούτε καταγράφονται αυτά που λέτε. Δεν μπορεί κάθε Βουλευτής, φανταστείτε, όταν υπάρχει μία διαφορετική προσέγγιση ενός θέματος, σας παρακαλώ πολύ…

Ορίστε, κυρία Μπακογιάννη, έχετε τον λόγο.

**ΘΕΟΔΩΡΑ ΜΠΑΚΟΓΙΑΝΝΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που φέρνει σήμερα η Κυβέρνηση στη Βουλή είναι το μεγαλύτερο και πιο ουσιαστικό νομοσχέδιο για την αμυντική αναβάθμιση και θωράκιση της Ελλάδος εδώ και δεκαετίες. Είναι ένα νομοσχέδιο το οποίο ενισχύει τις Ένοπλες Δυνάμεις, τις υποδομές, τις δυνατότητές τους και είναι ένα νομοσχέδιο το οποίο όλοι οι Έλληνες γνωρίζουν ότι ήταν πλέον απολύτως αναγκαίο να έρθει στη Βουλή των Ελλήνων και δεν εννοώ αυτό καθαυτό το νομοσχέδιο, αλλά η ουσιαστική θωράκιση της χώρας, η αμυντική θωράκιση της χώρας μετά από δέκα μνημονιακά χρόνια, δέκα πολύ δύσκολα χρόνια, τα οποία έφεραν πράγματι τις Ένοπλες Δυνάμεις σε εξαιρετικά δύσκολη κατάσταση.

Κυρίες και κύριοι συνάδελφοι, ακούγοντας τη συζήτηση στη Βουλή αναρωτιόμουν εάν πραγματικά η Βουλή των Ελλήνων έχει συναίσθηση πού βρίσκεται σήμερα και πώς διαμορφώνεται το διεθνές σκηνικό. Δεν υπάρχει καμμία αμφιβολία ότι τα πράγματα αλλάζουν. Το είπε πολύ σωστά ο κ. Κουμουτσάκος πριν. Υπάρχουν τεκτονικές αλλαγές οι οποίες συντελούνται και η Ελλάδα εξακολουθεί και έχει μία σταθερή και μόνιμη απειλή από την Τουρκία. Σε αυτό συμφωνούμε όλοι μέσα σε αυτή τη Βουλή. Όλοι, επίσης, ξέρουμε ότι για να ασκηθεί η αποτελεσματική διπλωματία προϋποθέτει τη σωστή αμυντική θωράκιση της χώρας. Και σε αυτό συμφωνούμε όλοι. Και μου κάνει πραγματικά πάρα πολύ μεγάλη εντύπωση πώς είναι δυνατόν με αυτά τα δεδομένα, αυτή τη στιγμή που μιλάμε, να κάνουμε κριτική σε επιμέρους λεπτομέρειες για την «άλφα» τορπίλη, τον «βήτα» πύραυλο κ.λπ., αλλά να έχουμε μία αμφίσημη θέση ως προς τη ουσία.

Και απευθύνομαι τώρα στους συναδέλφους του ΣΥΡΙΖΑ: Εσείς, κύριοι συνάδελφοι, κυβερνήσατε και ξέρετε πάρα πολύ καλά ποια ήταν η κατάσταση των Ενόπλων Δυνάμεων. Όπως ξέρετε πάρα πολύ καλά και τι κάνατε, το οποίο ήταν αποτυχία. Αναφέρθηκε πριν αναλυτικά ο εκπρόσωπος του ΠΑΣΟΚ. Ξέρετε πολύ καλά ότι αυτές οι αγορές ήταν απολύτως αναγκαίες για μια ισορροπία.

Και μου κάνει τρομερή εντύπωση η θέση του «ναι», «παρών», «όχι». Ποιο είναι το μήνυμα που στέλνουμε στην ελληνική κοινωνία σήμερα, κύριοι συνάδελφοι; Το μήνυμα ότι η Βουλή των Ελλήνων πάνω σε ένα τόσο σοβαρό θέμα στήριξης των Ενόπλων Δυνάμεων είναι βασικά διχασμένη; Ποιο είναι το μήνυμα που στέλνουμε στους Τούρκους; Τους πανηγυρισμούς όταν ψηφίσατε «όχι» στην ελληνογαλλική συμφωνία τους ξεχάσατε; Ένιωσε κανένας από εσάς καλά όταν οι Τούρκοι και οι τουρκικές εφημερίδες εξυμνούσαν τη θέση του ΣΥΡΙΖΑ γιατί καταψήφισε την ελληνογαλλική συμφωνία;

Εγώ, κυρίες και κύριοι συνάδελφοι, πιστεύω ότι και οι τριακόσιοι Βουλευτές του ελληνικού Κοινοβουλίου είναι πατριώτες εκατό τοις εκατό. Θέλω να το έχω ξεκαθαρίσει απολύτως αυτό. Εγώ δεν θα μιλήσω ποτέ ούτε για ενδοτισμούς, που άκουσα πριν από διάφορους ομιλητές, ούτε για μειωμένη εθνική συνείδηση.

Δεν μπορώ, όμως, να μη σας απευθύνω το ερώτημα σήμερα γι’ αυτή τη συμφωνία, σήμερα που τα πράγματα πηγαίνουν όπως πηγαίνουν διεθνώς. Πριν από λίγο μου ήρθε ένα μήνυμα ότι οι Γερμανοί ισχυρίζονται αυτή τη στιγμή ότι το Κρεμλίνο έδωσε εντολή μερικής αποχώρησης των στρατευμάτων από την Ουκρανία. Μακάρι να είναι έτσι, γιατί αυτό σημαίνει ότι επετεύχθη μιας μορφής συμφωνία, μια συμφωνία μεταξύ της Ρωσίας και της Ευρώπης, μια συμφωνία μεταξύ της Ρωσίας και των Αμερικανών. Αυτό ήταν η σταθερή ευρωπαϊκή θέση. Και εγώ προσωπικά που σας μιλάω έχω κάνει και κριτική στη θέση των Ηνωμένων Πολιτειών και στους τόνους που χρησιμοποίησαν κατά τη διάρκεια αυτής της κρίσης.

Σήμερα, όμως, περισσότερο παρά ποτέ, είναι δυνατόν τα μηνύματα που θα σταλούν από την ελληνική Βουλή να μην είναι ομόφωνα; Εξαιρώ το ΚΚΕ, το οποίο έχει μια πάγια αντίληψη για το θέμα, που και εκεί θα ήθελα να ψηφίσουν ένα «παρών». Εν πάση περιπτώσει, όμως, οι υπόλοιποι; Είναι δυνατόν να στέλνουμε το «ναι μεν, αλλά»; Σωστά σας τα είπε πριν ο συνάδελφός του ΠΑΣΟΚ κ. Κεγκέρογλου. Υπάρχουν θέματα που είναι πάνω από κόμματα και πάνω από διαφορές. Έχετε διαφωνήσει στα πάντα, από την πανδημία και την οικονομία έως τον καιρό, στα πάντα. Αντιπολίτευση κάνετε. Κάντε την. Σε αυτό, όμως, το θέμα, το οποίο είναι πραγματικά εξαιρετικά σημαντικό για το μήνυμα προς τον ελληνικό λαό, δεν είναι δυνατόν, κυρίες και κύριοι συνάδελφοι, να κάνετε πως δεν καταλαβαίνετε.

Δεν είναι δυνατόν να ερωτάτε σήμερα -άκουσα πριν τον κ. Δρίτσα που το είπε- για την Αλεξανδρούπολη. Εσείς δεν ξέρετε ότι ήταν πάγιο αίτημα της Ελλάδος η ανάπτυξη του λιμανιού της Αλεξανδρούπολης, για να αποφύγουν τα Στενά του Βοσπόρου; Δεν το ξέρετε; Τώρα πρώτη φορά το ακούτε; Δεν ξέρετε ότι ήταν ξεκάθαρη εθνική θέση της Ελλάδος όλα αυτά τα χρόνια η ανάπτυξη του λιμανιού της Αλεξανδρούπολης; Πρώτη φορά το ακούσατε τώρα;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Δεν ξέρετε ότι η αντίδραση των Τούρκων στην αναβάθμιση της Αλεξανδρούπολης οφείλεται ακριβώς σε αυτό και ότι είναι μύθος ότι οι Τούρκοι φοβούνται ότι θα τους μπούμε από την Αλεξανδρούπολη. Αυτό που ξέρουν είναι ότι πάρα πολλά καράβια αποφεύγουν τα Στενά και τους ενοχλεί πάρα πολύ η αναβάθμιση του λιμανιού. Και εσείς έρχεστε και κάνετε κριτική; Είναι φορές που αναρωτιέμαι εάν μέσα σε αυτή τη Βουλή συζητάμε με τα ίδια δεδομένα, όχι με τις ίδιες απόψεις, με τα ίδια δεδομένα, με τις ίδιες πραγματικότητες.

Εγώ, κυρίες και κύριοι συνάδελφοι, δεν θα το βάλω κάτω και θα κάνω έκκληση να σκεφτείτε καλά τι θα ψηφίσετε. Σκεφτείτε το καλά μέχρι το βράδυ. Το μήνυμα, το οποίο πρέπει να πάει στην ελληνική κοινωνία, πρέπει να είναι ότι το σύνολο της Βουλής των Ελλήνων βάζει την πατρίδα πάνω από το κόμμα.

(Χειροκροτήματα από την πτέρυγα της Νέας Δημοκρατίας)

Και αυτό θα έχει μεγάλη σημασία. Θα ενδυναμώσει τις ελληνικές θέσεις. Θα δώσει πραγματικά αυτό που σήμερα ζητάει ο ελληνικός λαός. Σκεφτείτε το. Έχετε ακόμα καιρό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ.

**ΝΙΚΟΛΑΟΣ ΒΟΥΤΣΗΣ:** Τι νομίζετε ότι θα ψηφίσουμε;

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο για μισό λεπτό.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Απλά δεν επιτρέπουμε σε κανέναν που αποχωρεί τώρα από την Αίθουσα να χρησιμοποιεί τέτοιες εκφράσεις για την Ελληνική Λύση. Προφανώς το αεροπλάνο δεν έφυγε τελικά. Πριν από λίγο βιαζόσασταν. Τελικά καθίσατε να ακούσετε και άλλες ομιλίες. Καθίστε κάτω, θα τα ακούσετε τώρα.

Δεν επιτρέπουμε σε κανέναν να χαρακτηρίζει την Ελληνική Λύση με τους χαρακτηρισμούς που χρησιμοποίησε πριν ο κ. Κουμουτσάκος. Εμείς είμαστε ένα κόμμα-κόσμημα εδώ μέσα. Σεβόμαστε τα πάντα και τους πάντες και είμαστε ένα κόμμα που έχει προτάσεις. Όλοι έχουμε δικαίωμα να διαφωνούμε, να έχουμε διαφορετικές προσεγγίσεις, διαφορετικές πολιτικές. Όχι όμως τέτοιες εκφράσεις.

Αντιλαμβανόμαστε την αγωνία κάποιων επειδή πλησιάζουν και οι εκλογές, έστω και σε έναν χρόνο, να επανεκλεγούν ή να πάρουν κάποιον υπουργικό θώκο από το περιθώριο που είναι τώρα, αλλά σας συμβουλεύουμε ότι αυτή η τακτική είναι λανθασμένη για να επανεκλεγούν κάποιοι Βουλευτές ή να ξαναπάρουν υπουργικό θώκο.

(Θόρυβος από την πτέρυγα της Νέας Δημοκρατίας)

Επίσης, κύριε Πρόεδρε, θέλω να πω το εξής: Με αυτή την τακτική η Κυβέρνηση και με αυτές τις εκφράσεις που χρησιμοποίησε ο συγκεκριμένος κύριος και με τα χάδια στους παράνομους μετανάστες και την απευθείας γραμμή Μπανγκλαντές - Αθήνα και Ισλαμαμπάντ - Αθήνα, εσείς είστε αυτοί που τρέφετε την ακροδεξιά και «χτύπα ξύλο» μη δούμε εδώ μέσα τίποτα πάλι από αυτά που είχαμε δει στο μαύρο παρελθόν! Σοβαρευτείτε και σταθείτε στο ύψος των περιστάσεων. Θα ξαναβγείτε Βουλευτής. Μην αγχώνεστε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κουμουτσάκο, καταλαβαίνω ότι θέλετε να μιλήσετε επί προσωπικού. Παρακαλώ διευκρινίστε μόνο αυτή την αιτίαση την οποία σας είπαν για να εξομαλυνθεί η κατάσταση.

Ως Προεδρείο, όμως, δεν μπορώ να μην επισημάνω την ενωτική ομιλία της κ. Μπακογιάννη.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Πράγματι η ομιλία της κ. Μπακογιάννη ήταν ένα πρότυπο εθνικής υπευθυνότητας και ελπίζω να είχε απήχηση σε εκείνους που πρέπει να το ξανασκεφτούν.

Μένω, όμως, σε αυτά που είπε ο συνάδελφος από την Ελληνική Λύση. Ακούστε, να προσέχετε αυτά τα οποία λέγονται από Βήματος Βουλής. Είπα ότι ο ακραίος αντιαμερικανισμός που δείξατε σήμερα καθώς και ο σταθερός αντιευρωπαϊσμός σας είναι θέσεις που υποστηρίζονται από τα ακροδεξιά κόμματα της Ευρώπης και προσέξτε να μην το κάνετε αυτό, διότι θα καταχωριστείτε μεταξύ των ακροδεξιών ευρωπαϊκών δυνάμεων. Είναι δικό σας θέμα το πώς θα το αντιμετωπίσετε.

(Διαμαρτυρίες από την πτέρυγα της Ελληνικής Λύσης)

Και δεν παίρνω ούτε λέξη πίσω, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Δεν σας χαρακτήρισε. Διευκρινίστηκε. Τελείωσε το θέμα. Νομίζω ότι έχει κλείσει.

Τον λόγο έχει τώρα ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης και αμέσως μετά ο Αντιπρόεδρος της Βουλής κ. Δημήτριος Βίτσας.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, προσυπογράφω με ευχαρίστηση το ενωτικό μήνυμα που εξέπεμψε η κ. Μπακογιάννη. Θα ήθελα να το υπογράψει και η Νέα Δημοκρατία με το να μη βάλει την υπογραφή της κάτω από τα Ραφάλ ως κόμμα, εκφράζοντας υποτίθεται την εθνική ενότητα.

(Χειροκροτήματα από την πτέρυγα του Κινήματος Αλλαγής)

Κυρίες και κύριοι συνάδελφοι, ο εκσυγχρονισμός και η ενίσχυση της αποτρεπτικής ικανότητας των Ενόπλων Δυνάμεων υπαγορεύεται από τις νέες κατανομές ισχύος που επιχειρούνται σήμερα στην ευρύτερη περιοχή μας καθώς και από τις ραγδαίες τεχνολογικές εξελίξεις. Το αξιόμαχο των Ενόπλων Δυνάμεων αποτελεί την εγγύηση για τη διατήρηση της ειρήνης, την προστασία της εδαφικής ακεραιότητας και της εθνικής κυριαρχίας της χώρας.

Η σημερινή συζήτηση δυστυχώς γίνεται στα πρόθυρα ενός επαπειλούμενου πολέμου που ρίχνει βαριά τη σκιά του και μάλιστα ενός πολέμου σε ευρωπαϊκό έδαφος. Μακάρι οι σημερινές ενδείξεις να γίνουν μια μόνιμη κατάσταση και να αποφύγουμε αυτόν τον πόλεμο. Ήδη διασαλεύεται και ανατρέπεται η όποια ισορροπία σε οικονομικό επίπεδο με αλυσιδωτές επιπτώσεις και αναταράξεις στις αγορές και, το χειρότερο, ένα βήμα πριν ανάψει ένα φιτίλι με απρόβλεπτες συνέπειες.

Η ευθεία αντιπαράθεση του ΝΑΤΟ με τη Ρωσία για πρώτη φορά σε συγκεκριμένο ευρωπαϊκό χώρο και σε συνθήκες επαπειλούμενου πολέμου αποτελεί ίσως την πιο ανησυχητική εξέλιξη εδώ και πάρα πολλά χρόνια. Υπάρχει η σκακιέρα, το διεθνές γεωπολιτικό παιχνίδι των σφαιρών επιρροής. Η επιμονή των ΗΠΑ να αποδεχτούν την ένταξη στο ΝΑΤΟ των χωρών της Κεντρικής και Ανατολικής Ευρώπης, που το αποφασίζουν οι ίδιες, και η αντίδραση της Ρωσίας, που νιώθει ολοένα και περισσότερο την απομόνωση, βρίσκει στην Ουκρανία, μια μεγάλη και σημαντική χώρα, σε ένα νευραλγικό σημείο, τον χώρο μιας κρίσιμης αντιπαράθεσης. Είναι μια αντιπαράθεση που αφορά κυριολεκτικά το παρόν και το μέλλον της Ευρώπης. Η αδυναμία ουσιαστικής παρέμβασης της ανολοκλήρωτης Ευρωπαϊκής Ένωσης, πέρα από τις χωριστές αμυντικές διαμεσολαβήσεις της Γαλλίας και της Γερμανίας, η οποία θα έπρεπε ιστορικά να παίξει τον καθοριστικό της ρόλο, είναι εμφανής. Αντί για ολοκληρωμένη στρατηγική ενεργούς στάσης και παρέμβασης, διάλεξε τον ρόλο του πυροσβέστη και ας διαδίδει ότι είναι ενιαίος ευρωπαϊκός χώρος και ότι η αποφασιστική της παρέμβαση πρέπει να ενισχύει την ενότητα του ευρωπαϊκού χώρου και να λύνονται αυτές οι διαφορές στη βάση μιας στρατηγικής που θα είχε η ίδια η Ευρωπαϊκή Ένωση.

Τώρα, κυρίες και κύριοι συνάδελφοι, αναδεικνύεται η ανάγκη της ταχύτερης δυνατής πολιτικής και κοινωνικής ενοποίησης της Ευρωπαϊκής Ένωσης που θέτει σε προτεραιότητα την κοινή εξωτερική πολιτική και την πολιτική ασφάλειας και άμυνας με τον δικό της ρόλο και στόχο και τον δικό της αμυντικό μηχανισμό. Η απουσία της ΚΕΠΠΑ επηρεάζει αποφασιστικά και συρρικνώνει τον ρόλο της και αποδυναμώνει την προστασία των ευρωπαϊκών συνόρων, ένα θέμα που εμάς μας αφορά ιδιαίτερα, καθώς είναι κρίσιμο για την ίδια την εδαφική μας ακεραιότητα. Είναι αυτή η πολιτική της γρήγορης ενοποίησης και εμβάθυνσης της Ευρωπαϊκής Ένωσης και στο πολιτικό επίπεδο είναι η προοδευτική στρατηγική απέναντι στις συντηρητικές πολιτικές που κυριαρχούν για χρόνια μετά το Μάαστριχτ. Γι’ αυτό εμείς ως παράταξη επιμένουμε στην ολοκλήρωση της Ευρωπαϊκής Ένωσης σε ομοσπονδιακή μορφή και δομή και η στάση μας υπαγορεύεται από την επείγουσα ανάγκη να επιτελέσει η Ευρώπη τον ιστορικό της ρόλο, κάτι που θα βοηθήσει εξαιρετικά στην υπεράσπιση των δικών μας εθνικών δικαιωμάτων.

Κυρίες και κύριοι συνάδελφοι, έρχομαι τώρα στην περιοχή μας και θα μου επιτρέψετε να κάνω μια σύντομη ιστορική υπόμνηση. Εμείς, το Πανελλήνιο Σοσιαλιστικό Κίνημα, σε όλη τη διάρκεια του κύκλου της Μεταπολίτευσης είμαστε η πολιτική δύναμη που σε κρίσιμες στιγμές αναβαθμίσαμε τη θέση της χώρας και επιβάλαμε ανατροπή υπέρ των συμφερόντων μας των συσχετισμών στην περιοχή.

Σημειώνω τρεις κρίσιμες ιστορικά στιγμές: Τον Μάρτη του 1987, όταν η κινητοποίηση των Ενόπλων Δυνάμεων και ιδιαίτερα του στόλου απέτρεψε τον πόλεμο και έδωσε ισχυρό πλεονέκτημα στη χώρα, η οποία το εκμεταλλεύτηκε στη συνέχεια και στο οικονομικό επίπεδο. Το Ελσίνκι, όταν η Τουρκία υποχρεώθηκε να δεχθεί τους όρους για την τότε πολιτική της που ήταν η ένταξη στην Ευρωπαϊκή Ένωση και η ένταξη της Κύπρου και που υπήρξε μια αποφασιστική αλλαγή συσχετισμών στο πολιτικό επίπεδο και στο διπλωματικό επίπεδο υπέρ της χώρας. Και, τέλος, η ΟΝΕ και το ευρώ, που αναβάθμισε τη θέση μας και την τοποθέτησε στο κέντρο των ευρωπαϊκών εξελίξεων για να γίνει μετά από πολλά χρόνια ξανά ουραγός.

Αυτά και τόσα άλλα ήταν απόρροια ενός και μόνο γεγονότος: ότι είμαστε η πολιτική δύναμη όπου ο πατριωτισμός υπήρξε πάντα δομικό χαρακτηριστικό και αξία στη φυσιογνωμία και τη στρατηγική μας και η πατριωτική μας στάση υπαγόρευε πάντοτε να θέτουμε αυτό το καθήκον πάνω από τα στενά κομματικά μας συμφέροντα, όπως κάναμε σε όλη τη διαδρομή της παράταξής μας. Και πάντως, επαναλαμβάνω αυτό που είπα στην αρχή, δεν τολμήσαμε ποτέ να βάλουμε την κομματική μας υπογραφή σε καμμιά αφίσα ή σποτ που ήθελε να προβάλει ένα εθνικό θέμα.

Ας έρθουμε στο σημερινό πλαίσιο και πάλι. Τι άλλο θα μπορούσε να είναι ένας εθνικός στόχος στη σημερινή συγκυρία και στα επόμενα χρόνια; Προφανώς η γεωστρατηγική αναβάθμιση της χώρας στην περιοχή. Είναι μια αναβάθμιση που δεν αφορά μονάχα τον συσχετισμό δύναμης ανάμεσα σε εμάς και στην Τουρκία, αφορά την ευρωπαϊκή παρουσία στην περιοχή και αφορά μια πιο γενναία και πιο τολμηρή πολιτική σε ό,τι αφορά την εξωτερική μας πολιτική σε σχέση με τις βαλκανικές χώρες όπου σήμερα η Τουρκία πατάει ένα πόδι πάρα πολύ ισχυρό.

Κάθε τι, λοιπόν, που συμβάλλει στη γεωστρατηγική αναβάθμιση θα μας βρίσκει σύμφωνους. Και αυτή η γεωστρατηγική αναβάθμιση πρέπει να έχει δύο στόχους πολύ συγκεκριμένους: Πρώτον, τη γρήγορη επιστροφή μας στο κέντρο των ευρωπαϊκών εξελίξεων και όχι σε θέση ουραγού, το οποίο σημαίνει ισχυρή διαπραγματευτική δύναμη να επιβάλουμε πολιτικές στην Ευρωπαϊκή Ένωση και, δεύτερον, μια διαρκής διαπραγμάτευση στο πλαίσιο των συμμαχιών μας με τη Δύση, η οποία θα μας επιτρέψει να αναβαθμίσουμε τη χώρα μας στην περιοχή. Μα, δεν γίνεται αυτό; Γίνεται σ’ έναν βαθμό. Δεν γίνεται στον βαθμό που θα έπρεπε για τη χώρα. Και εξηγούμαι. Κάθε τι που συμβάλλει σε αυτή τη γεωστρατηγική αναβάθμιση εμάς θα μας βρίσκει σύμφωνους. Η διπλωματία των διμερών και πολυμερών σχέσεων για τις ΑΟΖ, για τις αμυντικές συμφωνίες, η πάγια γραμμή της ενίσχυσης της άμυνας και η δυνατότητα εναλλακτικών αγορών γι’ αυτή την ενίσχυση πάλι μας βρίσκει σύμφωνους σε πάρα πολλά σημεία όχι μόνο εξ ανάγκης αλλά και εκ συνειδήσεως. Εμείς στεκόμαστε θετικά απέναντι σε αυτές τις συμφωνίες και τις διαδικασίες.

Εμείς πιστεύουμε ότι όταν η χώρα δοκιμάζεται, η συνέχεια που θα πρέπει να είναι το άνοιγμα σε όλες τις δυνατές κατευθύνσεις θα πρέπει να είναι το βασικό στοιχείο της στρατηγικής μας. Πού έγκειται η κριτική μας, όμως;

Πρώτον, αφήνετε να εξελίσσεται ένας διάλογος για τον ρόλο της Τουρκίας στο εσωτερικό της χώρας, ένας διάλογος που θέτει σε αμφισβήτηση τη νεοοθωμανική της στρατηγική, ένας διάλογος που κρύβει τα μάτια στο ότι η Τουρκία μετά το 2000 άλλαξε στρατηγική κυριολεκτικά, δεν θέλει πια την ευρωπαϊκή προσέγγιση και θέλει να γίνει μια ισχυρή περιφερειακή δύναμη που θα παίζει ρόλο σε όλη αυτή την περιοχή μέχρι τις νότιες χώρες, κάτω από το υπογάστριο της Κασπίας και σε όλη τη Μέση Ανατολή και ότι αυτή η επεκτατική αναθεωρητική στρατηγική κλιμακώνει τις επεκτατικές της βλέψεις στην Ελλάδα.

Δεν ετέθη παλιά το πρόβλημα της αποστρατιωτικοποίησης των νησιών με την ένταση και τον επίσημο διπλωματικό τρόπο που τίθεται σήμερα από τον Υπουργό Εξωτερικών της Τουρκίας. Ήταν μια γενική αναφορά, όπως επίσης και η ελληνικότητα κάποιων νησίδων, όπως συνέβη και με το τουρκολιβυκό σύμφωνο που κέρδισαν τις ΑΟΖ. Είναι κλιμακούμενη στρατηγική που αγνοεί τις διεθνείς συνθήκες και που εμείς, ενώ σωστά λέμε για τις διεθνείς συνθήκες και το Διεθνές Δίκαιο, αλλά πρέπει να καταλάβουμε ότι αυτή δεν αντιμετωπίζεται μόνο στο μονόδρομο των ελληνοτουρκικών συνομιλιών που θα συνεχίζονται και θα συνεχίζονται σε απεριόριστο χρόνο από δω και πέρα.

Εδώ ήθελα να πω το εξής. Η Κυβέρνηση θα έπρεπε να αναλάβει σε κάποιον τομέα την πρωτοβουλία να κάνει συζήτηση με τον πολιτικό κόσμο της χώρας, να οριοθετήσει τους καινούργιους στόχους μέσα στις καινούργιες συνθήκες και να φτιάξει το εθνικό μέτωπο και όχι να έρχεται κάθε φορά στη Βουλή να ζητά τη δική μας έγκριση για την ενότητα που τη στηρίζει μονοκομματικά -υποτίθεται- και με συμφωνίες, οι οποίες έχουν κενά.

Άρα, λοιπόν, εδώ είναι ένα τεράστιο πρόβλημα που η Κυβέρνηση κακώς το μεταθέτει στα πολιτικά κόμματα. Είναι η κύρια υπεύθυνη που δεν έχει αναπτυχθεί ένα εθνικό μέτωπο για τον νέο ρόλο της Τουρκίας και η δυνατότητα που έχουν οι πολιτικές δυνάμεις να ενισχύσουν την αποτρεπτική μας πολιτική και την πολιτική ενίσχυσης της ειρήνης στην περιοχή.

(Χειροκροτήματα από την πτέρυγα του ΚΙΝΑΛ)

Δεύτερον, ο τρόπος και ο χρόνος που λειτουργεί η διπλωματία. Εμείς πιστεύουμε σε μια επιθετική διπλωματία. Παίρνω το παράδειγμα αυτό, πώς προέκυψε αυτή η συμφωνία με τη Γαλλία; Προέκυψε μετά την εξέλιξη του Ειρηνικού. Προέκυψε, δηλαδή, όταν η Γαλλία είχε την ανάγκη να κάνει μια εναλλακτική πολιτική και να επιταχύνει μια συζήτηση που γινόταν σε έναν ατέρμονα χρόνο τη σύναψη συμφωνίας. Όταν αυτό προέρχεται από το άλλο μέρος, έχει τεράστια κενά σε ότι αφορά τις προϋποθέσεις και τις συνθήκες εφαρμογής αυτής της συμφωνίας.

Και πρέπει να πω εδώ ότι το βιαστικό αυτό κόστισε και κοστίζει πολύ, παρά τη μικρή ελάφρυνση που έγινε με την τελευταία κίνηση που έκανε η Κυβέρνηση στη σχετική συμφωνία. Και υπάρχει και η καθαυτή συμφωνία, όπου σε όλα τα επίπεδα η Κυβέρνηση δεν συνδυάζει την αμυντική στρατηγική στο οικονομικό επίπεδο με την ανάπτυξη ενός νέου παραγωγικού μοντέλου στη χώρα. Διατείνεται η Κυβέρνηση σε όλους τους τόνους ότι το να μπει σε επενδυτική βαθμίδα αυτή την εποχή είναι κεντρικός στόχος.

Η ερώτηση είναι πώς θα μπει σε επενδυτική βαθμίδα εάν στις βασικές επενδύσεις που γίνονται στη χώρα δεν υπάρχει προστιθέμενη αξία τέτοια που να αναπτύσσει το άλλο μοντέλο; Εδώ πέρα η σύνδεση με την Τουρκία είναι καταλυτική εναντίον μας. Πέρα από την οικονομική της κρίση, που είναι μια κρίση που αφορά τα δημοσιονομικά, στην παραγωγική της βάση κάθε συμφωνία της έχει εναλλακτικές επιλογές στήριξης της εσωτερικής βιομηχανίας της σε όλα τα επίπεδα με συμφωνίες με επιχειρήσεις τουρκικές, οι οποίες παράγουν κομμάτια μεγάλα των αμυντικών συστημάτων.

Εδώ είχαμε μια παράδοση στην Ελληνική Αμυντική Βιομηχανία, μια τεράστια παράδοση σοβαρών εταιρειών που αναπτύχθηκαν, που έχουν τεχνογνωσία, που ξέρουν και οι οποίες δεν μετέχουν σε αυτή τη διαδικασία παρά μόνο παρεμπιπτόντως. Όταν, λοιπόν, δεν υπάρχει ένα σχέδιο σύνδεσης αυτών των συμφωνιών με την παραγωγική ανασυγκρότηση της χώρας, που να ενισχύει τη δύναμή της στην περιοχή και να την κάνει ελκυστική, είναι το πρώτο σημείο. Το δεύτερο σημείο είναι όταν κάνουμε συμφωνίες τόσο σημαντικές, όπως είναι οι συμφωνίες με την Αμερική, που έχουμε δώσει πάρα πολλά πράγματα και έχουμε πάρει κάποια θετικά, δεν μπορεί αυτή η συμφωνία να γίνεται μόνο με αντίκρισμα μια ρητορική συμπαράσταση γενικόλογη στα εθνικά μας συμφέροντα.

Θέλω να πω ότι επιθετική διπλωματία σημαίνει και πιο δυναμική αντιπαράθεση και στο ευρωπαϊκό επίπεδο και στο επίπεδο της Δύσης, που να δίνει τη δυνατότητα στη χώρα να κερδίζει. Ξέρετε τι έγραφε η Θάτσερ στην αυτοβιογραφία της; Ποιο ήταν το χαρακτηριστικό του Ανδρέα Παπανδρέου; Δεν πέρασε μια φορά ευρωπαϊκό συμβούλιο που να μην κερδίσει κάτι για την Ελλάδα. Λοιπόν, αυτό δεν είναι οδηγός μιας ανεξάρτητης και ουσιαστικά ανατρεπτικής για τα δεδομένα των συσχετισμών στην περιοχή πολιτικής;

Εμείς λοιπόν, αγαπητοί συνάδελφοι, θέλουμε να σας πούμε ότι ψηφίζουμε για λόγους αρχής όλες αυτές τις συμφωνίες. Έχουμε τις αντιρρήσεις μας. Είμαστε διατεθειμένοι ανά πάσα στιγμή να μπούμε σε συζήτηση για ένα εθνικό μέτωπο που θα αντιμετωπίζει αυτά τα προβλήματα. Θα κάνουμε την κριτική μας πάντα καλόπιστα, γιατί ξέραμε, ξέρουμε και θα ξέρουμε πάντα ότι το εθνικό συμφέρον είναι πάνω από το κομματικό μας συμφέρον και ότι η χώρα είναι πάνω από τις παρατάξεις.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ, κύριε Σκανδαλίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική Ευθύνη των Υπουργών», όπως ισχύουν, στις 14 Φεβρουαρίου 2022 ποινική δικογραφία που αφορά στον διατελέσαντα Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιο Πετρόπουλο.

Τον λόγο έχει τώρα ο Αντιπρόεδρος της Βουλής κ. Δημήτρης Βίτσας. Ευθύς αμέσως θα πάρει τον λόγο ο κ. Γεώργιος Φραγγίδης, μετά ο κ. Νικόλαος Καραθανασόπουλος και αμέσως μετά πριν μπούμε στον δεύτερο κύκλο ο τέως Πρόεδρος της Βουλής κ. Νικόλαος Βούτσης.

Ορίστε, κύριε Βίτσα, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ευχαριστώ, κύριε πρόεδρε.

Γίνονται πράγματα σήμερα στη Βουλή από το πρωί που ξεκίνησε η συνεδρίαση. Το πιο εντυπωσιακό ήταν η τοποθέτηση και του Υπουργού, αλλά και εκ μέρους του Προεδρείου σε ποιο πλαίσιο θα κινούνται οι ομιλίες. Δεν είναι δυνατόν αυτό. Δεν θα μας λέτε και τι θα πούμε. Αυτό πρέπει να είναι ξεκάθαρο.

Δεύτερον, ο χαρακτηρισμός από Βουλευτές της Νέας Δημοκρατίας περί των θέσεων, για παράδειγμα, του ΣΥΡΙΖΑ. Αμφίσημη, λέει, η θέση του ΣΥΡΙΖΑ. Ο εισηγητής μας το πρωί είπε ότι ψηφίζουμε υπέρ και για τις φρεγάτες και για τις τορπίλες και για τα excess materials και ψηφίζουμε κατά για την κτήση έξι επιπλέον Ραφάλ.

Εσείς, οι Βουλευτές της Νέας Δημοκρατίας, είστε ικανοποιημένοι; Τι έγινε με τα έξι Ραφάλ;

Όταν άκουγα την αιτιολογία για την κτήση των έξι Ραφάλ έλεγα ότι δεν μπορεί να είναι αυτό το επιχείρημα. Μάλλον δεν πρέπει να την χαρακτηρίσω, πρέπει να παραμείνω ευγενής. Αλλά τι έγινε; Τα ξεχάσαμε αυτά πέρυσι;

Φέτος μάθαμε ότι μια μοίρα χρειάζεται να έχει είκοσι τέσσερα αεροπλάνα και τρέξαμε και πήραμε αυτά τα έξι; Ξεχνάτε ότι ο κ. Μητσοτάκης αλλά και άλλοι λέγανε ότι επειδή είναι πάρα πολύ ακριβές οι φρεγάτες, γι’ αυτό αυτή τη στιγμή παίρνουμε Ραφάλ;

Εγώ θέλω κάθε φορά να λέω ότι εμείς εδώ δεν είμαστε ούτε στρατηγοί ούτε ναύαρχοι ούτε πτέραρχοι. Στο πολιτικό κομμάτι θα πρέπει, κατά κύριο λόγο, να στεκόμαστε, άσχετα αν γνωρίζουμε ή δεν γνωρίζουμε ορισμένα από αυτά τα στοιχεία. Άρα σε αυτό το επίπεδο πρέπει να μείνουμε.

Και λέμε εμείς: Αυτή τη στιγμή τα χρειαζόμαστε τα έξι Ραφάλ; Θα μου πει κάποιος ότι οτιδήποτε ενισχύει ένα Όπλο, το χρειαζόμαστε. Όμως, σε αυτή τη λογική θα πρέπει να βλέπουμε το σύνολο της κατάστασης, το σύνολο της οικονομίας και πού αυτά τα χρήματα θα μπορούσαν να διατεθούν, χωρίς να υπολείπεται ούτε στο ελάχιστο η εθνική μας ασφάλεια.

Και πάλι θα επιστρέψω. Κοιτάξτε να δείτε. Δεν γνωρίζατε -λέει η κ. Μπακογιάννη- τι παραλάβατε το 2015; Βεβαίως το γνωρίζαμε. Βεβαίως γνωρίζαμε τι παραλάβαμε, αλλά για λόγους ευθύνης δεν ήρθαμε εδώ στη Βουλή να πούμε ότι αυτά παραλάβαμε στο Στρατό Ξηράς, αυτά παραλάβαμε στην Αεροπορία, αυτά παραλάβαμε στο Ναυτικό, που με τη δική μας συντήρηση μπόρεσε και τα έβγαλε πέρα και βέβαια από τους ίδιους τους οπλίτες, τους ναύτες, τους πλοιάρχους κ.λπ., το καλοκαίρι του 2020. Δεν βγήκαμε να το πούμε. Δεν χρησιμοποιήσαμε τέτοιο όπλο απέναντι στον δεξιό αντίπαλο.

Θέλω να πω ένα παράδειγμα. Εσείς στη Νέα Δημοκρατία δεν ξέρετε ότι η απόφαση για τα P3 Horizon είχε παρθεί από την κυβέρνηση Νέας Δημοκρατίας - Βενιζέλου; Θα τρελαθούμε τελείως; Και όλες οι διαπραγματεύσεις έγιναν, μετά έπεσε η κυβέρνηση και εμείς υπογράψαμε τα 500 εκατομμύρια; Έτσι έγινε. Έτσι έγινε, να μη λέμε σήμερα άλλα πράγματα, εκτός αν είμαστε φοβεροί δηλαδή και μέσα σε δέκα μέρες καταφέραμε και κάναμε διαπραγματεύσεις κ.λπ., αυτά που λέει και ο Υπουργός.

Και, τέλος πάντων, δεν χρειαζόμαστε καμμία επιβεβαίωση του πατριωτισμού μας από κανέναν και ιδιαίτερα από τη Δεξιά. Όποτε χρειάστηκε, η Αριστερά και οι προοδευτικές δυνάμεις της χώρας δεν ήταν μόνο παρούσες στους εθνικούς κινδύνους, ήταν και μπροστά. Και όλοι γνωρίζετε ότι υπάρχουν χιλιάδες αριστεροί, με πρώτους τους κομμουνιστές, και δημοκράτες και πατριώτες και δεξιοί πατριώτες, που στις δύσκολες συνθήκες πρόταξαν τα στήθη τους, άνδρες και γυναίκες. Δεν θα έρχεστε εδώ πέρα να μας λέτε τέτοια πράγματα, όχι στη δική μας -αν θέλετε- προσοχή, να είμαστε καθαροί σε σχέση με αυτό.

Πάμε τώρα σε ορισμένα άλλα ζητήματα που αφορούν τον νόμο. Κατ’ αρχάς, είναι μνημείο κακής νομοθέτησης και παρακολουθούσα εχθές τον κύριο Υπουργό στο κλείσιμό του να λέει το τρομερό: «Μα, δεν θα πρέπει ο Πρωθυπουργός να εμπλέκεται σε αυτές τις υποθέσεις;».

Εγώ δεν λέω αυτό. Είναι υποχρέωση του Πρωθυπουργού να εμπλέκεται σε…

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν είπε «εμπλέκεται».

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ναι, εγώ το λέω. Να βοηθάει. Εγώ λέω ότι είναι υποχρέωσή του, ακόμα παραπάνω.

**ΔΙΟΝΥΣΙΟΣ ΧΑΤΖΗΔΑΚΗΣ:** Να έχει άποψη, είπε. Δεν είπε «εμπλέκεται».

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Συγγνώμη, αλλά άποψη έχει και αυτός που έχει το λουλουδάδικο απ’ έξω. Τι μου λέτε; Εγώ προσπαθώ να το βάλω με μια σοβαρότητα. Βοηθήστε με κι εσείς.

**ΠΡΟΕΔΡΕΥΩΝ (Χαράλαμπος Αθανασίου):** Γίνεται αντιληπτό.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Λέω, λοιπόν, ότι ο Πρωθυπουργός οφείλει να παίρνει μέρος και βεβαίως να έχει άποψη και γι’ αυτό προΐσταται και του ΚΥΣΕΑ.

Λέω συγχρόνως ότι ο τρόπος με τον οποίο το κάνει ο κ. Μητσοτάκης, πρώτον, είναι λαθεμένος και, δεύτερον, μας κοστίζει, γιατί βγαίνει και αναγγέλλει τι θα πάρουμε και από πού θα το πάρουμε και μετά πρέπει η πολιτική ηγεσία και η στρατιωτική ηγεσία της χώρας να κάνουν διαπραγματεύσεις. Δεν το καταλαβαίνετε αυτό το πράγμα και τι ακριβώς λέμε; Είναι ξεκάθαρο ότι θα τα πάρουμε από τη «NAVAL GROUP» και μετά λένε στον κ. Παναγιωτόπουλο -αφού το έχουν αναγγείλει ότι αυτό θα κάνουμε, που είναι η «NAVAL» είναι σίγουρο ότι θα τα πάρει- «πήγαινε κάνε διαπραγματεύσεις». Στο κάτω-κάτω της γραφής -όχι ότι σας υποστηρίζω-, αλλά δεν τους δυσκολεύουμε τη θέση;

Και ξέρετε ορισμένα πράγματα; Λέμε «τα ζήτησε το Ναυτικό». Το Ναυτικό έφτιαξε μια επιτροπή, έβαλε τα χαρακτηριστικά και βεβαίως τα ζήτησε. Και επειδή αυτά είναι δημόσια -δεν χρειάζεται δηλαδή, τα ξέρουν οι πάντες- γιατί η τρίτη φρεγάτα την οποία θα παραλάβουμε δεν έχει τα ίδια χαρακτηριστικά με τις δύο πρώτες και θα τα αποκτήσει, αφού πάρουμε την τρίτη;

Δεν καταλαβαίνετε ότι εδώ υπάρχει ζήτημα -όχι πρόβλημα, ζήτημα- και ότι η αναγκαία ενίσχυση του Ναυτικού για την οποία μιλάγαμε επανειλημμένως και προετοιμάζαμε επί κυβέρνησης ΣΥΡΙΖΑ για τις φρεγάτες -που το ξέραμε όλοι, το έχω πει εκατό χιλιάδες φορές εδώ εγώ, όχι ως Υπουργός αλλά και ως Βουλευτής- ξέραμε όλοι ότι έπρεπε να οδηγηθούμε κατά κύριο λόγο προς αυτόν τον τύπο του πλοίου;

Ως προς αυτό τελικά -δεν θέλω να κάνω μια ανάλυση ημερολογιακή πώς έγινε αυτή η ιστορία- όμως πρέπει να ξέρετε ότι και η Κυβέρνηση πηγαινοήρθε πολλές φορές ανάμεσα στις Μπελαρά και τις αμερικανικές Τόρο, για να καταλήξει στο -κατά τη γνώμη μου- σωστό, με λάθος τρόπο.

Κρατήστε μάλιστα και εσείς ως Νέα Δημοκρατία την επιχειρηματολογία γιατί πήραμε τα έξι Ραφάλ, να την έχετε μπροστά σας να διδάσκεστε τι πάει να πει λάθος ή τι πάει να πει αδιέξοδο, όταν αρχίζουμε και λέμε «ξέρετε αυτό κι αυτό», όπως είπε ο κ. Χατζηδάκης. Διαβάστε τα, ούτε ο ίδιος θα ήθελε να τα πει, δεν έχουν λογική δηλαδή, μια λογική συνέχεια.

Τέλος -και ολοκληρώνω, κύριε Πρόεδρε- έχουμε τρεις συμβάσεις στις οποίες η αμυντική βιομηχανία, η Ελλάδα δηλαδή, δεν προσπορίζεται ούτε ένα κέρδος ούτε 1 ευρώ -τα είπανε και χθες εδώ πέρα-, που σημαίνει ότι δεν κερδίζουμε τίποτα. Κάποιος μου είπε ότι εδώ είναι αποικιοκρατικές αυτές οι συμβάσεις. Δεν το δέχομαι ότι είναι αποικιοκρατικές, αλλά είναι η έκφραση του δεδομένου. Είμαστε δεδομένοι.

Αν βάλουμε λοιπόν και άλλα…

(Στο σημείο αυτό εισέρχεται στην Αίθουσα ο Πρόεδρος της Κυβέρνησης κ. Κυριάκος Μητσοτάκης)

Χαιρετούμε και τον κύριο Πρωθυπουργό που ήρθε αυτή τη στιγμή. Ελπίζουμε να μας διαφωτίσει σε ορισμένα ζητήματα.

Επανέρχομαι, λοιπόν. Η θέση μας δεν είναι αμφίσημη. Ο κ. Τσίπρας ως εισηγητής μας είπε ότι θα ψηφίσουμε υπέρ, παρά τις ενστάσεις και τις αμφιβολίες μας, για τις φρεγάτες, γιατί είναι και δικό μας έργο. Θα ψηφίσουμε υπέρ για τις τορπίλες και τα excess materials και θα ψηφίσουμε κατά για τα Ραφάλ.

Μιας και ήρθε ο κύριος Πρωθυπουργός, εγώ του απευθύνω ένα ερώτημα και αν θέλει, θα απαντήσει ή όχι.

Γιατί πέρυσι παραγγείλαμε δεκαοκτώ και όχι είκοσι τέσσερα; Δεν μπορεί να πιστέψει, φαντάζομαι, ούτε ο ίδιος ότι φέτος ανακάλυψε η Κυβέρνηση ότι μία μοίρα πρέπει να αποτελείται από είκοσι τέσσερα κι ότι πέρυσι δεν το ήξερε. Άρα θέλουμε μια πιο συγκεκριμένη απάντηση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, ολοκληρώστε σας παρακαλώ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Και αν μπορεί, να μας πει και τον τύπο των σαράντα μαχητικών πέμπτης γενιάς που θα αποκτήσουμε με βάση τον προγραμματισμό της δομής δυνάμεων. Γιατί πολλά λέγονται, τίποτα δεν βγάζει κανένας σαν αποτέλεσμα.

Οπότε εγώ θα σας έλεγα, συνεχίσετε κάποιες διαπραγματεύσεις, για να κερδίσει κάτι και η αμυντική μας βιομηχανία. Αυτό είναι πάρα πολύ σημαντικό. Μην αναφερθείτε ξανά, σας παρακαλώ, στη συμφωνία της κ. Γεννηματά με την τρόικα για ζητήματα της αμυντικής βιομηχανίας. Γιατί αν αυτή η συμφωνία εκτελούνταν αυτή τη στιγμή, τα ΕΑΣ θα είχαν κλείσει όλα.

Και μη δείχνετε, κύριε Κεγκέρογλου…

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, ολοκληρώστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Θα σας φέρω τη συμφωνία. Η συμφωνία ήταν ότι αν τα ΕΑΣ μέσα σε έναν χρόνο δεν ήταν κερδοφόρα, θα έκλεινε και η Ελευσίνα και η Μάνδρα και θα απολύονταν οι μισοί εργαζόμενοι στα ΕΑΣ. Είναι συγκεκριμένη συμφωνία. Δεν ήρθε στη Βουλή.

**ΓΕΩΡΓΙΟΣ ΦΡΑΓΓΙΔΗΣ:** Είκοσι λεπτά μιλάτε…

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Με συγχωρείτε.

**ΠΡΟΕΔΡΕΥΩΝ (Χαράλαμπος Αθανασίου):** Σταματήστε τον διάλογο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Λέω, λοιπόν, ότι αυτή θα είναι η στάση που θα κρατήσει ο ΣΥΡΙΖΑ και ξαναεπιμένω ότι η Αριστερά δεν έχει να πει ούτε μια κουβέντα σε κανέναν και ούτε να απολογηθεί και για τον πατριωτισμό της, που πολλάκις τον έχει αποδείξει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δεν θέλω να κάνω κατάχρηση του δικαιώματος να παίρνω τον λόγο, αλλά οφείλω να πω για τρίτη φορά ότι το επιχείρημα ότι η συμμετοχή της εγχώριας αμυντικής βιομηχανίας σε αυτές τις συμβάσεις είναι μηδενική, δεν στέκει. Θα σας πω ένα νούμερο για μια ακόμη φορά: Πενήντα! Πενήντα είναι οι ελληνικές εταιρείες αμυντικής βιομηχανίας που έχουν ήδη έρθει σε συνεννόηση και συμφωνία και αναμένονται τα σχετικά μνημόνια συνεργασίας να υπογραφούν με τη «NAVAL GROUP» και μόνο για εμπλοκή τους στο πρόγραμμα ναυπήγησης των φρεγατών. Πενήντα!

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Μπορείτε να ισχυριστείτε ότι το νούμερο «πενήντα» είναι χαμηλό, ότι είναι μικρή η εμπλοκή ενδεχομένως. Μπορείτε να το πείτε αυτό. Αλλά, παρακαλώ, μην επαναλαμβάνετε ότι είναι μηδενική η εμπλοκή της εγχώριας αμυντικής βιομηχανίας στις συμβάσεις αυτές. Είναι εντελώς λάθος και αδικεί και το κείμενο της συμφωνίας, που είναι το πλαίσιο αυτών των συμβάσεων, αλλά και το αποτέλεσμα των διαπραγματεύσεων, που συνεχίζονται βεβαίως και θα συνεχιστούν για αύξηση αυτού του αριθμού. Όμως, με καμμία δύναμη, μηδενική εμπλοκή της εγχώριας αμυντικής βιομηχανίας και παντελής απουσία. Αυτό είναι λάθος.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Κωνσταντίνος Τασούλας):** Θα έρθει να μιλήσει ο κ. Φραγγίδης.

**ΘΕΟΔΩΡΟΣ ΔΡΙΤΣΑΣ:** Ένα λεπτό, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Επειδή τον κ. Φραγγίδη τον καθυστερήσαμε…

**ΘΕΟΔΩΡΟΣ ΔΡΙΤΣΑΣ:** Ως Κοινοβουλευτικός Εκπρόσωπος…

**ΠΡΟΕΔΡΟΣ (Κωνσταντίνος Τασούλας):** Όχι, γιατί μετά θα ακολουθήσουν άλλοι Κοινοβουλευτικοί. Ας μιλήσει ο κ. Φραγγίδης. Υπάρχουν και Βουλευτές στο Κοινοβούλιο, όχι μόνο Κοινοβουλευτικοί Εκπρόσωποι. Πρέπει να κοιτάμε λίγο και τους Βουλευτές. Εγκαινιάζουμε τον συνδικαλισμό υπέρ των Βουλευτών σήμερα!

**ΘΕΟΔΩΡΟΣ ΔΡΙΤΣΑΣ:** Αυτό είναι εκτός κανόνων και δεοντολογίας, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Πρέπει να μιλάνε και οι Βουλευτές πότε-πότε στο Κοινοβούλιο.

**ΠΡΟΕΔΡΟΣ (Κωνσταντίνος Τασούλας):** Κύριε Φραγγίδη, έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριε Πρωθυπουργέ, κύριοι Υπουργοί, κυρίες και κύριοι συνάδελφοι, θα πω ότι, κατ’ αρχάς, μου κάνει μεγάλη εντύπωση που οι συνάδελφοι του ΣΥΡΙΖΑ εξακολουθούν να στηρίζουν την πολιτική του Καμμένου, ενώ δεν είναι ο Καμμένος εδώ και δεν είναι και μέσα στη Βουλή. Μου κάνει εντύπωση! Μου κάνει εντύπωση!

(Χειροκροτήματα από την πτέρυγα του Κινήματος Αλλαγής)

Η ιστορία και η πορεία του κ. Καμμένου είναι γνωστή. Δεν χρειάζεται να πούμε τίποτε άλλο.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Σας παρακαλώ. Δεν υπάρχουν διακοπές. Δεν γράφεται τίποτε στα Πρακτικά. Δεν φτάνει που δεν τον αφήσατε να μιλήσει, θέλετε και να μην προχωρήσει. Έχει την άποψή του.

Κύριε Φραγγίδη, συνεχίστε.

**ΓΕΩΡΓΙΟΣ ΦΡΑΓΓΙΔΗΣ:** Η σημερινή συζήτηση στην Ολομέλεια της Βουλής του σχεδίου νόμου του Υπουργείου Εθνικής Άμυνας για την κύρωση των συμβάσεων των εξοπλιστικών προγραμμάτων των Ενόπλων Δυνάμεων της χώρας προσφέρει την ευκαιρία να υπενθυμίσουμε ότι η παράταξή μας διαχρονικά υποστήριζε πάντα την ανάγκη να ενισχύσουμε διαρκώς και στο πλαίσιο, βέβαια, των δυνατοτήτων που έχουμε οικονομικά την εθνική μας άμυνα. Και αυτό, για να μπορούμε να υπερασπιστούμε αποτελεσματικά τα εθνικά κυριαρχικά μας δικαιώματα απέναντι σε κάθε επιβολή.

Το ΠΑΣΟΚ ανέκαθεν αποτελούσε μία ισχυρή πατριωτική επιλογή στήριξης και ενίσχυσης της εθνικής αξιοπρέπειας και ανεξαρτησίας, καθώς και της αυτονομίας της χώρας. Στηρίζουμε, όπως το πράξαμε και τελευταία στα μεγάλα και κρίσιμα, από την ψήφιση των αμυντικών συμφωνιών με τη Γαλλία, με τις Ηνωμένες Πολιτείες της Αμερικής έως τις συμφωνίες με την Αίγυπτο και την Ιταλία.

Θα προτιμούσαμε, βέβαια, ως προοδευτικό κόμμα της σύγχρονης ευρωπαϊκής σοσιαλδημοκρατίας να κατευθύνονταν λιγότεροι πόροι στα εξοπλιστικά προγράμματα και πολύ περισσότερα χρήματα στην υγεία, την κοινωνική πρόνοια, την παιδεία και σε άλλες δράσεις ενίσχυσης του κοινωνικού κράτους και της εθνικής οικονομίας.

Δεδομένης, όμως, της γεωγραφικής και γεωπολιτικής θέσης της χώρας μας, υπάρχει μία αυξημένη ανάγκη για αμυντική αποτρεπτική ικανότητα. Η ικανότητα αυτή, δυστυχώς, έχει ένα κόστος κοινωνικό και οικονομικό. Προσφέρει, όμως, ασφάλεια και ειρήνη στους Έλληνες πολίτες. Η προάσπιση των εθνικών μας συμφερόντων αποτελεί «πνεύμονα» της εθνικής μας επιβίωσης και στηρίζεται στην αμυντική μας ισχύ και άμυνα.

Πρόσφατα, μάλιστα, είχαμε και νέα κορύφωση της τουρκικής επιθετικότητας. Στο στόχαστρο του Τούρκου Υπουργού Εξωτερικών κ. Μεβλούτ Τσαβούσογλου βρέθηκαν και πάλι τα ελληνικά νησιά. Ο Τούρκος ΥΠΕΞ έθεσε εκ νέου θέμα αποστρατικοποίησή τους. Όμως, αυτή τη φορά έκανε ένα βήμα παραπάνω και έθεσε ένα τελεσίγραφο. Χαρακτηριστικά, δήλωσε πως εάν χρειαστεί, θα κάνει και άλλη προειδοποίηση, μετά, όμως, θα ξεκινήσει η συζήτηση στα διεθνή όργανα για το θέμα αυτό.

Είναι περισσότερο από ποτέ αναγκαία τώρα η επιδίωξη της μεγαλύτερης δυνατής ομοψυχίας και σύμπραξης των πολιτικών δυνάμεων της χώρας στη στήριξη της προσπάθειας ενίσχυσης των Ενόπλων Δυνάμεών μας.

Το Κίνημα Αλλαγής από καιρό είχε ζητήσει επανειλημμένα τη σύγκληση του συμβουλίου των πολιτικών Αρχηγών για τη χάραξη εθνικής στρατηγικής που εδώ και μερικά χρόνια άλλαξαν τα δεδομένα στην περιοχή μας από την πολιτική της Τουρκίας.

Εμείς, ως υπεύθυνη, σοβαρή και εποικοδομητική Αντιπολίτευση, δεν είμαστε μίζεροι και μηδενιστές για να αναζητούμε αφορμές και να εφευρίσκουμε λόγους για να απέχουμε ή να αρνούμαστε τη συμμετοχή μας στην προάσπιση θωράκισης της χώρας έναντι των εξωτερικών απειλών. Συνεπείς με τις ανωτέρω αρχές και αξίες, βάζουμε πλάτη στην ενίσχυση της αμυντικής εξοπλιστικής ανανέωσης και εκσυγχρονισμού των Ενόπλων Δυνάμεών μας.

Όσον αφορά τις συζητούμενες σήμερα κυρώσεις συμβάσεων, είναι προφανές απ’ όσα εξέθεσα παραπάνω ότι ψηφίζουμε υπέρ αυτών. Θα πρέπει να δώσουμε και στην άλλη πλευρά να καταλάβει ότι οι Έλληνες είναι ενωμένοι, παρά τις πολιτικές τους διαφορές και παρά τις οικονομικές δυσκολίες, που περνά η χώρα, στην προάσπιση και θωράκιση της εθνικής μας άμυνας.

Οι συζητούμενες, όμως, συμβάσεις έχουν και αδυναμίες. Επισημαίνουμε ότι η Κυβέρνηση για μια ακόμη φορά προχώρησε με τη διαδικασία απευθείας ανάθεσης, παρακάμπτοντας και θεσμοθετημένες διαδικασίες σε προμήθειες οπλικών συστημάτων ύψους πολλών δισεκατομμυρίων, χωρίς να διασφαλίσει βιομηχανικές και τεχνολογικές επιστροφές. Είναι προφανής η έλλειψη από την Κυβέρνηση ενός ολοκληρωμένου σχεδίου στήριξης και εξυγίανσης της ΕΑΔΥ από τα ΕΑΣ, την ΕΑΒ, τα ναυπηγεία, ως τις μεσαίες και μικρές ιδιωτικές επιχειρήσεις που συνδράμουν στην οικονομία της χώρας και στη στήριξη της εθνικής ισχύος εν γένει.

Όπως έχουμε τονίσει και στο παρελθόν, η όποια προμήθεια οπλικών συστημάτων οφείλει να προκύπτει μέσα από έναν μακροχρόνιο σχεδιασμό, ο οποίος υπαγορεύεται από μια εθνική στρατηγική. Οι φρεγάτες Μπελαρά, αν και υπερσύγχρονες, δεν αρκούν για να καλύψουν το σύνολο των επιχειρησιακών αποστολών του Πολεμικού Ναυτικού στο Αιγαίο και την Ανατολική Μεσόγειο. Απαιτείται αναβάθμιση και των φρεγατών ΜΕΚΟ, η οποία θα πρέπει να γίνει στα ελληνικά ναυπηγεία και απόκτηση κορβετών με ναυπήγηση τους και αυτών σε ελληνικά ναυπηγεία. Είχατε ανακοινώσει, κύριε Υπουργέ, ότι θα διαθέσετε 400 εκατομμύρια για τον εκσυγχρονισμό των φρεγατών ΜΕΚΟ. Τι έγινε επ’ αυτού;

Τα δεκαοκτώ και τα επιπλέον έξι αεροσκάφη Ραφάλ, επίσης, δεν αρκούν σύμφωνα με τα νέα δεδομένα για να καλύψουν την πρόβλεψη που υπάρχει για το 2034. Απαιτείται σχεδιασμός για τις περαιτέρω ανάγκες και την αποκατάσταση εμφανιζόμενων προβλημάτων.

Οι πατριωτικές μας αξίες, στη βάση του Διεθνούς Δικαίου, μας οδηγούν να ψηφίσουμε τις σχετικές συμφωνίες, αλλά πρέπει να επιδιώξουμε και κάποια πράγματα: Πρώτον, συμμετοχή της Ελλάδας στην παραγωγή των οπλικών συστημάτων που αγοράζονται, καθώς και κοινά εξοπλιστικά προγράμματα με χώρες της Ευρωπαϊκής Ένωσης, ώστε να πέφτει το κόστος. Δεύτερον, τον ευρωστρατό για τη δημιουργία ενιαίας αμυντικής πολιτικής στην Ευρωπαϊκή Ένωση. Και, τρίτον, η αμυντική πολιτική μας, πυλώνας της ασφάλειας και της εθνικής αξιοπρέπειας, θα πρέπει να είναι με λιγότερο δημοσιονομικό κόστος.

Τέλος, θέλω να υπενθυμίσω πως ο Πρόεδρός μας, ο Νίκος Ανδρουλάκης, έχει ασκήσει σκληρή κριτική με ερώτηση για τη συμφωνία Ισπανίας - Τουρκίας προς τον Ύπατο Εκπρόσωπο της Ευρωπαϊκής Ένωσης για την Εξωτερική Πολιτική και την Πολιτική Άμυνας, τον Ζοζέπ Μπορέλ, λέγοντας πως η συμφωνία δεν είναι συμβατή με την κοινή ευρωπαϊκή θέση για εξαγωγές όπλων, την περιφερειακή σταθερότητα και την εθνική ασφάλεια των χωρών-μελών της Ευρωπαϊκής Ένωσης. Και επειδή η Τουρκία συνεχίζει τις προκλήσεις της στο Αιγαίο και στην Ανατολική Μεσόγειο εναντίον της Ελλάδας και της Κύπρου, κατέθεσε πρόταση στο Ευρωπαϊκό Κοινοβούλιο για εμπάργκο όπλων στην Τουρκία, το όποιο θα πρέπει να συζητηθεί και στην Επιτροπή Εξωτερικών της Ευρωπαϊκής Ένωσης.

Για όλους αυτούς τους παραπάνω λόγους, κυρίες και κύριοι συνάδελφοι, παρά τις επιφυλάξεις μας και στο πλαίσιο της γενικότερης στάσης μας στα εθνικά θέματα, ψηφίζουμε επί της αρχής αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Φραγγίδη -από τον πρώτο κύκλο ομιλητών- για την παρέμβασή του.

Αμέσως μετά το λόγο έχει ο Πρόεδρος της Κοινοβουλευτικής Ομάδας της Νέας Δημοκρατίας και Πρωθυπουργός κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κυρίες και κύριοι Βουλευτές, το μήνυμα που καλείται να εκπέμψει σήμερα το ελληνικό Κοινοβούλιο είναι ένα μήνυμα ενότητας και εθνικής ευθύνης.

(Χειροκροτήματα από την πτέρυγα της Νέας Δημοκρατίας)

Με αυτά τα λόγια έκλεινα την ομιλία μου για την εταιρική στρατηγική σχέση Ελλάδας - Γαλλίας τον περασμένο Οκτώβριο και εκατόν τριάντα μέρες μετά με τα ίδια λόγια ξεκινώ την παρέμβασή μου από το ίδιο Βήμα.

Γιατί με το νομοσχέδιο που σε λίγο θα ψηφίσουμε υπηρετούνται οι δύο πιο κομβικές στοχεύσεις εκείνης της συμφωνίας: να ενισχυθεί το εθνικό οπλοστάσιο, ο δίδυμος πυλώνας της διπλωματίας μας και ταυτόχρονα, όπως τόνισαν και πολλοί ομιλητές μας, να αναβαθμιστεί εμφατικά και στην πράξη η γεωπολιτική θέση της Ελλάδας στον ευρωπαϊκό και παγκόσμιο χάρτη.

(Χειροκροτήματα από την πτέρυγα της Νέας Δημοκρατίας)

Για πρώτη φορά το Υπουργείο Άμυνας επεξεργάστηκε τόσο γρήγορα προγράμματα αγοράς οπλικών συστημάτων που είναι τόσο σημαντικά. Κι αυτό όχι μόνο γιατί το επέβαλαν οι προκλήσεις των γειτόνων στην περιοχή και η ανάγκη να εδραιωθούν ισχυρές συμμαχίες της πατρίδας μας, αλλά και προκειμένου να αξιοποιηθεί η συγκυρία, ώστε να προωθηθεί η ευρύτερη έννοια της ευρωπαϊκής στρατηγικής αυτονομίας. Μιλάμε, συνεπώς, για μία αμυντική επιλογή με πολιτικό περιεχόμενο, όπως και για μία εθνική απόφαση με διεθνή προσανατολισμό.

Η περιγραφή μιας τέτοιας σύνθετης πολιτικής ακούγεται, βέβαια, απλούστερη από την υλοποίησή της, η οποία προϋποθέτει παρεμβάσεις σε πολλά επίπεδα, αλλά ταυτόχρονα και εξαιρετικά λεπτούς χειρισμούς. Είναι ένα συμπέρασμα το οποίο πιστεύω ότι προέκυψε και από την όλη, μέχρι στιγμής, συζήτηση, όσο προφανώς αυτό το επιτρέπει ο δημόσιος χαρακτήρας της για θέματα εθνικής ασφάλειας. Ακριβώς γι’ αυτό η Εθνική Αντιπροσωπεία καλείται σήμερα να εξουσιοδοτήσει τους αρμόδιους χειριστές, να ολοκληρώσουν με την ίδια ταχύτητα, με την ίδια ακρίβεια, τις τελευταίες λεπτομέρειες των σημαντικών συμβάσεων τις οποίες συζητούμε σήμερα.

Το κύριο μέρος των συμβάσεων αυτών αφορά τις φρεγάτες Μπελαρά, οι οποίες έρχονται να ανανεώσουν τη ραχοκοκαλιά του ελληνικού στόλου. Η δεκαετής οικονομική κρίση καθυστέρησε σημαντικά τις σχετικές επενδύσεις και ο προηγούμενος τύπος των ελληνικών φρεγατών έχει ήδη κλείσει σχεδόν σαράντα χρόνια ευδόκιμης αλλά και επίπονης δράσης.

Το Επιτελείο του Πολεμικού Ναυτικού, λοιπόν, μελέτησε εξαντλητικά όλες τις διαθέσιμες λύσεις και η πολιτεία απεδέχθη τις εισηγήσεις τους. Έτσι, με το τελευταίο καύχημα της ευρωπαϊκής ναυπηγικής, η επιφάνεια και ο βυθός των θαλασσών μας θωρακίζεται απόλυτα. Οι νέες φρεγάτες συνεργάζονται ιδανικά και με τα νέα μαχητικά Ραφάλ, τα πρώτα από τα οποία καλωσορίσαμε στην Τανάγρα πριν από λίγες εβδομάδες.

(Χειροκροτήματα από την πτέρυγα της Νέας Δημοκρατίας)

Επίσης, θα μπορούν να συντονίζουν και τις ενέργειές τους με τα ανθυποβρυχιακά ελικόπτερα Ρόμεο, τα καλύτερα του κόσμου στο είδος τους, τα οποία σύντομα θα ενταχθούν στις δυνατότητες των ελληνικών Ενόπλων Δυνάμεων.

Συνδέονται αυτές οι επιλογές, επίσης, με την ταυτόχρονη προμήθεια τορπιλών βαρέως τύπου, που προσθέτουν μια νέα ισχύ στα υπερσύγχρονα υποβρύχιά μας, ενώ οι νέες φρεγάτες θα είναι έτοιμες να υποδεχθούν δίπλα τους τέσσερα ακόμα νέα μικρότερα πλοία επιφάνειας, με γνώμονα πάντα τις εισηγήσεις του Ναυτικού μας. Οι σχετικές αποφάσεις θα ληφθούν μέχρι το τέλος του καλοκαιριού.

Πρόκειται με άλλα λόγια και σε αντίθεση με αυτά τα οποία άκουσα κυρίως από την Αξιωματική Αντιπολίτευση, για ένα συνεκτικό και καλά διαρθρωμένο επιχειρησιακό σχέδιο, το οποίο απλώνεται και στους τρεις κλάδους των Ενόπλων Δυνάμεων, αφού προβλέπονται και σημαντικές πρόνοιες για τον Στρατό Ξηράς, ειδικά στον τομέα των πυρομαχικών και των αρμάτων μάχης.

Παράλληλα, όμως, συγκροτεί και ένα υπόδειγμα τεχνικής και οικονομικής διακρατικής συνεργασίας, γιατί όπως συνέβη και με τα Ραφάλ, έτσι και τα νέα πλοία, οι νέες Μπελαρά, θα φτάσουν στην Ελλάδα νωρίς, καθώς παρεμβλήθησαν στη σειρά παραγωγής του ναυπηγικού προγράμματος για τον γαλλικό στόλο. Και χάρη στις επίπονες προσπάθειες της Αθήνας, αλλά χάρη και στην κατανόηση του Παρισιού, οι τιμές αγοράς είναι εξαιρετικά ευνοϊκές, πολύ χαμηλότερες από τις αρχικές.

(Χειροκροτήματα από την πτέρυγα της Νέας Δημοκρατίας)

Εκμεταλλευτήκαμε μία ιδιαίτερη συγκυρία και πετύχαμε μία αγορά εξαιρετικά επωφελή για τη χώρα. Η αποπληρωμή των νέων φρεγατών γίνεται σε μεγάλο βάθος χρόνου. Επίσης, υπάρχει τριετής υλικοτεχνική υποστήριξη των σκαφών και πενταετής υποστήριξη του εξοπλισμού τους. Συνοδές εργασίες έχουν τη δυνατότητα να αναλάβουν και τα Ναυπηγεία Σκαραμαγκά, τα οποία ενεργοποιούνται και πάλι, ενώ η συναρμολόγηση των τορπιλών νέου τύπου θα γίνεται στην Ξάνθη από την εταιρεία «SUNLIGHT», η οποία θα μετακυλίει μέρος των εργασιών και σε άλλες ελληνικές επιχειρήσεις.

Συμπέρασμα: Η συγκεκριμένη πτυχή του εθνικού αμυντικού μας προγράμματος απαντά με τον αποτελεσματικότερο τρόπο στις ανάγκες των Ενόπλων Δυνάμεων της χώρας αλλά και στην ασφάλεια της πατρίδας μας, συμβαδίζει με τις διπλωματικές στοχεύσεις της, εμβαθύνοντας συμμαχίες με ισχυρούς εταίρους και δίνοντας στην Ελλάδα ρόλο πρωταγωνιστή και στη Μεσόγειο και στην Ευρώπη, υλοποιείται με γοργούς ρυθμούς και με συμφέροντες όρους, ενώ εισάγει πολύτιμη τεχνογνωσία στη χώρα και, ταυτόχρονα, κινητοποιεί δυνάμεις της εθνικής οικονομίας, χωρίς να ξεφεύγει, όμως, από την απαραίτητη δημοσιονομική ισορροπία.

Κυρίες και κύριοι συνάδελφοι, οι ίδιες αρχές διατρέχουν και τις προβλέψεις του νομοσχεδίου σχετικά με τα Ραφάλ, τα οποία θα μπορούν, πια, να συνθέτουν μία αυτόνομη μοίρα με την προσθήκη έξι ακόμα μαχητικών στη δύναμη της Πολεμικής Αεροπορίας, μια ποσοτική αλλά, ταυτόχρονα, και μια ποιοτική διαφορά, καθώς η παράδοσή τους έως τα τέλη του 2024, θα μπορεί να ακολουθεί και τη διαρκή εξέλιξη των οπλικών συστημάτων αυτού του παντοδύναμου αεροσκάφους. Αυτό σημαίνει ότι στο Αιγαίο θα περιπολούν σύντομα τα πιο εξελιγμένα Ραφάλ, αντίστοιχα με αυτά τα οποία θα ενσωματωθούν και στη γαλλική πολεμική αεροπορία.

Θυμίζω ότι και αυτή η επιλογή υπήρξε εισήγηση Ελλήνων Ικάρων, καθώς ο τύπος αυτός του μαχητικού ενδείκνυται για τις συνθήκες που επικρατούν στους ουρανούς της πατρίδας μας και μας δίνουν σημαντικό, όχι απλά τακτικό αλλά στρατηγικό πλεονέκτημα απέναντι σε όποιους μπορεί να σκέφτονται, να επιβουλεύονται κυριαρχία ή κυριαρχικά δικαιώματα.

Τα Ραφάλ μοιράζονται τον ίδιο εξοπλισμό, τα ίδια ηλεκτρονικά συστήματα, την ίδια επιχειρησιακή λογική με τις φρεγάτες Μπελαρά. Ενισχύεται, έτσι, η διακλαδικότητα στη δράση. Και, ασφαλώς, τα Ραφάλ διαθέτουν πτητικά χαρακτηριστικά με τα οποία είναι ήδη εξοικειωμένοι οι χειριστές, όσο και το προσωπικό υποστήριξης της Πολεμικής Αεροπορίας. Θυμίζω ότι η Πολεμική μας Αεροπορία έχει πια πολύ μεγάλη -άνω των σαράντα ετών- εμπειρία στην αξιοποίηση γαλλικών αεροσκαφών.

Πρόκειται, βέβαια, για τα στελέχη των Ενόπλων Δυνάμεων, τα οποία αποτελούν πάντα το μεγάλο μας όπλο. Αξίζουν να έχουν στη διάθεσή τους τα πιο σύγχρονα μέσα, αλλά κυρίως δικαιούνται την ευγνωμοσύνη, αλλά και το έμπρακτο ενδιαφέρον της πολιτείας.

(Χειροκροτήματα από την πτέρυγα της Νέας Δημοκρατίας)

Ένα μικρό δείγμα αυτού του έμπρακτου ενδιαφέροντος αποτέλεσε και η απόφασή μας για απαλλαγή από κάθε φόρο των πτητικών και καταδυτικών επιδομάτων.

(Χειροκροτήματα από την πτέρυγα της Νέας Δημοκρατίας)

Και να ευχαριστήσω ξεχωριστά τον εισηγητή μας, τον Διονύση Χατζηδάκη, που ήταν και αυτός ο οποίος εισηγήθηκε αυτή την παρέμβαση. Είναι μια απόφαση που, παρά το δύσκολο οικονομικό περιβάλλον, ανακουφίζει τους ενστόλους μας, αίροντας μια πολύχρονη αδικία σε βάρος τους. Και είναι ένα βήμα το οποίο -να είστε σίγουροι- θα έχει και συνέχεια μόλις οι συνθήκες το επιτρέψουν.

Για την ταχύτητα του χρόνου παράδοσης των νέων αεροσκαφών μιλά η περηφάνια με την οποία όλοι οι Έλληνες υποδέχτηκαν τα πρώτα από αυτά πριν από είκοσι ημέρες. Όμως, γύρω από το κόστος και το πλαίσιό τους, επιτρέψτε μου να ζητήσω από όλους αυτοσυγκράτηση και υπευθυνότητα, καθώς συνδέεται με ευαίσθητες πτυχές της εθνικής ασφάλειας αλλά και των διακρατικών μας σχέσεων.

Ας μείνουμε, λοιπόν, στο γεγονός ότι η χώρα εξασφάλισε τα Ραφάλ φθηνότερα από την αρχική τους τιμή και σε πολύ γρήγορο χρονικό διάστημα σε σχέση με αντίστοιχες παραγγελίες που είχαν γίνει στο παρελθόν.

Προφανώς και δεν είναι η δημόσια συνεδρίαση της ελληνικής Βουλής ο χώρος παρουσίασης εθνικών αμυντικών συμβάσεων στην εξονυχιστική τους λεπτομέρεια, πολύ περισσότερο σε σύγκριση με ανάλογες πωλήσεις ενός συμμάχου προς άλλα κράτη. Και υπάρχουν πολλές τέτοιες, καθώς όλο και περισσότερες χώρες -αναφέρω ενδεικτικά τα Ηνωμένα Αραβικά Εμιράτα αλλά και η Κροατία- σπεύδουν να προμηθευτούν τα ίδια αεροσκάφη.

Όλα αυτά μπορούν να συζητηθούν σε κλειστές διακομματικές επιτροπές και σε ενημερωτικές συναντήσεις με τον αρμόδιο Υπουργό, ο οποίος έχει επιδείξει μεγάλη διάθεση ενημέρωσης όλων των κομμάτων της Βουλής για τις λεπτομέρειες των σχετικών συμβάσεων.

Σήμερα, όμως, εξετάζουμε την πολιτική έγκριση αυτών των συμβάσεων. Και, πράγματι, πρέπει να σας πω ότι έκανε πολλή εντύπωση η στάση της Αξιωματικής Αντιπολίτευσης συνολικά στο ζήτημα το οποίο συζητούμε σήμερα. Απ’ ό,τι κατάλαβα, λέτε «ναι» στις Μπελαρά και στις τορπίλες, λέτε «όχι» στα Ραφάλ, τα οποία είχατε υπερψηφίσει πριν από κάποιο χρονικό διάστημα, ενώ είχατε καταψηφίσει την αμυντική συμφωνία με τη Γαλλία. Όλα αυτά τα βάζετε σε κάποιο κοινοβουλευτικό μίξερ για να καταλήξετε, τελικά, στο «παρών»! Και σας ρωτώ αν αυτό σήμερα είναι υπεύθυνη στάση Αξιωματικής Αντιπολίτευσης!

(Χειροκροτήματα από την πτέρυγα της Νέας Δημοκρατίας)

Καταψηφίσατε τη συμμαχία με τη Γαλλία. Καταλαβαίνω ότι ετοιμάζεστε να καταψηφίσετε και τη συμφωνία αμυντικής συνεργασίας με τις Ηνωμένες Πολιτείες που θα έρθει στο Κοινοβούλιο τις επόμενες εβδομάδες. Καταψηφίσατε -το θυμίζουμε, για να το ακούσει ο ελληνικός λαός και η Εθνική Αντιπροσωπεία- τις αμυντικές δαπάνες -έτσι δεν είναι, κύριε Τσίπρα;- τις οριοθετήσεις των θαλασσίων ζωνών με Ιταλία και Αίγυπτο. Καταψηφίσατε όλα όσα χαιρέτισαν, δηλαδή, όλοι οι Έλληνες.

Και, βέβαια, μιας και είστε στην Αίθουσα, θα ήταν καλό να δώσετε και μία διευκρίνιση γι’ αυτό το οποίο άκουσα από τον κ. Τσίπρα, τον εξάδελφο σας, ο οποίος είπε επί λέξει -έχω εδώ τα Πρακτικά της Βουλής- ότι «τα ζητήματα της εξωτερικής πολιτικής και πολιτικής ασφάλειας είναι αυτό το οποίο πρέπει να υπηρετεί η άμυνα της χώρας. Η άμυνα της χώρας δεν είναι αυτοσκοπός». Επαναλαμβάνω: «η άμυνα της χώρας δεν είναι αυτοσκοπός».

(Χειροκροτήματα από την πτέρυγα της Νέας Δημοκρατίας)

Είναι έτσι; Δεν είναι αυτοσκοπός;

**ΓΕΩΡΓΙΟΣ ΤΣΙΠΡΑΣ:** Ναι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Επιμένετε ότι η άμυνα της χώρας δεν είναι αυτοσκοπός;

**ΓΕΩΡΓΙΟΣ ΤΣΙΠΡΑΣ:** Η ασφάλεια της χώρας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γι’ αυτή την παράταξη η άμυνα της χώρας είναι ο υπέρτατος αυτοσκοπός!

(Χειροκροτήματα από την πτέρυγα της Νέας Δημοκρατίας)

Εκτός αν εννοούσατε κάτι τελείως διαφορετικό, οπότε θα έχει την ευκαιρία ο ξάδερφός σας και Αρχηγός του ΣΥΡΙΖΑ να διορθώσει αυτή την λεκτική αστοχία.

**ΘΕΟΔΩΡΟΣ ΔΡΙΤΣΑΣ:** Να έχουμε και λίγο μυαλό.

**ΠΡΟΕΔΡΟΣ (Κωνσταντίνος Τασούλας):** Ελάτε τώρα. Θα συνεχίσει μετά ο Πρόεδρός σας. Έχουμε τη δυνατότητα αντίλογου εδώ άπλετα.

**ΘΕΟΔΩΡΟΣ ΔΡΙΤΣΑΣ:** Μας προκαλεί, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα δώσει τις απαραίτητες εξηγήσεις ο Πρόεδρός σας.

**ΘΕΟΔΩΡΟΣ ΔΡΙΤΣΑΣ:** Δεν τρώμε κουτόχορτο. Έχουμε και λίγο μυαλό.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ίσως αυτό θα πρέπει να το υποδείξετε στον συνάδελφό σας, ο οποίος λέει τέτοια πράγματα από το Βήμα της Βουλής, έτσι δεν είναι;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Μάλλον δεν καταλάβατε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εμείς δεν καταλαβαίνουμε;

Επιστρέφω, λοιπόν, στην ουσία του νομοσχεδίου για λίγες ακόμα παρατηρήσεις, με πρώτη αυτή που αφορά τον εταίρο με τον οποίο η χώρα συνυπογράφει αυτές οι συμβάσεις, αναφέρομαι στις Μπελαρά και στα Ραφάλ.

Η Γαλλία δεν είναι μόνο σταθερός σύμμαχος, είναι και πυρηνική δύναμη. Είναι μόνιμο μέλος του Συμβουλίου Ασφαλείας του Οργανισμού Ηνωμένων Εθνών και είναι το ευρωπαϊκό κράτος που σήμερα διαθέτει την πιο προηγμένη αμυντική τεχνολογία και τεχνογνωσία. Στο πλαίσιο του ΝΑΤΟ ενισχύει το ατλαντικό ενδιαφέρον για τη Μεσόγειο, ενώ και οι θέσεις του Προέδρου Μακρόν υπέρ της ευρωπαϊκής στρατηγικής αυτονομίας αναβαθμίζουν τον ρόλο της Γαλλίας στην προοπτική της επόμενης ημέρας της ηπείρου μας.

Η Αθήνα έτσι, συγχρονίζοντας τον βηματισμό της με το Παρίσι, δεν δίνει απλώς έναν πιο επιχειρησιακό χαρακτήρα σε μία συμμαχία που υπηρετεί αμυντικές προτεραιότητες αποκλειστικά του εθνικού της πεδίου. Αντίθετα, τη διευρύνει σε συγκοινωνούντα γεωπολιτικά επίπεδα, στο ΝΑΤΟ και στην Ευρωπαϊκή Ένωση, η σημασία της οποίας αναδεικνύεται τώρα και στην κρίση στην Ουκρανία, κυρίως όμως στη Νοτιοανατολική Μεσόγειο, όπου οι κοινές δράσεις των δύο χωρών την καθιστούν πλέον έναν χώρο ενδιαφέροντος όλου του δυτικού κόσμου.

Δεύτερη παρατήρηση είναι η συγκυρία -και δεν είναι σίγουρα τυχαίο- ότι η στρατηγική εταιρική σχέση και η διμερής συμφωνία αμοιβαίας αμυντικής συνδρομής, που αποτελεί αναπόσπαστο στοιχείο της, όσο κι αυτό το εθνικό εξοπλιστικό πρόγραμμα με τη Γαλλία θεμελιώθηκαν το περασμένο καλοκαίρι, αλλά ολοκληρώνονται φέτος, με τα ρητορικά πυροτεχνήματα των γειτόνων να κλιμακώνονται. Είναι ένα δείγμα της Ελλάδος που είναι έτοιμη να κινηθεί σε πολλά επίπεδα, αλλά και της Γαλλίας που στέλνει γρήγορα και με σαφήνεια τα δικά της μηνύματα.

Δεν είναι η πρώτη φορά που η Άγκυρα διαστρέφει την αλήθεια με το αμόκ σχετικά με τα νησιά. Όμως κάποιοι αποφάσισαν να παραχαράξουν ταυτόχρονα το Διεθνές Δίκαιο, τις συνθήκες, την ιστορία και τη γεωγραφία.

(Χειροκροτήματα από την πτέρυγα της Νέας Δημοκρατίας)

Γι’ αυτό άλλωστε πήραν άμεση απάντηση από όλους, ώστε να στραφούν σοφότεροι στα εσωτερικά τους θέματα, με τη δική μας θέση να είναι πάντα σταθερή: Η πόρτα μας είναι πάντα κλειστή σε κάθε απειλή και το παράθυρο μας είναι πάντα ανοιχτό σε κάθε διάλογο με βάση τη διεθνή νομιμότητα.

Η Ελλάδα άλλωστε δεν έχει καμμία ανάγκη να εκτοξεύει φωτοβολίδες για να αποσπάσει τη διεθνή προσοχή από όσα συμβαίνουν στην κοινωνία της, όπως δυστυχώς κάνουν οι γείτονές μας. Είναι περήφανη για την οικονομία της και για τη δημοκρατική της λειτουργία. Είναι μια χώρα με αυτοπεποίθηση σε κάθε πεδίο και μια χώρα που επιδεικνύει συνέπεια σε κάθε συμμαχία της. Αυτό οφείλει πρώτη να το αντιληφθεί η Δύση, αντιμετωπίζοντας τις εξωτερικές προκλήσεις ασφάλειας, αλλά με την ίδια σοβαρότητα και εκείνες που αναδύονται στο εσωτερικό της.

Γιατί πράγματι ενώ όλοι στο ΝΑΤΟ, και σωστά, μιλούν για κοινό μέτωπο απέναντι στη Μόσχα εξαιτίας των εντάσεων στην Ουκρανία, μέσα στο ίδιο το ευρωατλαντικό πλαίσιο διαγράφεται μια θεμελιώδης αντίφαση. Ένας εταίρος σταθερός και φιλειρηνικός απειλείται από έναν άλλον, ο οποίος μάλιστα αγνοεί το Διεθνές Δίκαιο και τους κανόνες της συμμαχίας και ενίοτε την εκβιάζει εξοπλιζόμενος με ρωσικά συστήματα. Για να χρησιμοποιήσω, κύριε Κατρίνη, και μια φράση που τελευταία συνηθίζετε, «εδώ δεν χωρούν πια ίσες αποστάσεις».

(Χειροκροτήματα από την πτέρυγα της Νέας Δημοκρατίας)

Η τρίτη παρατήρησή μου αφορά τη συνάντηση του ώριμου πατριωτισμού και οικονομικού ρεαλισμού στις συμβάσεις του νομοσχεδίου. Γιατί πράγματι το υψηλό κόστος της αναγκαίας αμυντικής θωράκισης δεν ξεπερνά σε καμμία περίπτωση τις αντοχές της εθνικής οικονομίας, κάτι που προφανώς οφείλεται στη συνετή διαπραγμάτευση όσων χειρίστηκαν την πρώτη, αλλά και στην απόδοση της δεύτερης, παρά τις αντιξοότητες της πανδημίας. Και βέβαια είναι κάτι που αποτυπώνει τη θέση αυτής της Κυβέρνησης, ότι η ευημερία του πολίτη και η ασφάλεια της πατρίδος είναι διαρκείς αλλά και παράλληλες προτεραιότητες.

Η εναρμόνιση των αναγκών της κοινωνίας με τα δημοσιονομικά περιθώρια αποκτά επίκαιρη σημασία τώρα, καθώς οι αναταράξεις στην παγκόσμια ενεργειακή αγορά πολιορκούν το διαθέσιμο εισόδημα, το οποίο μπορεί να τονώθηκε παραπάνω από 5% χάρη στην πολιτική μας για συνεχή μείωση φόρων, ασφαλιστικών εισφορών, του ΕΝΦΙΑ, όπως ανακοινώθηκε μόλις πρόσφατα, με την πρώτη δόση αύξησης του κατώτατου μισθού, στο διπλάσιο εγγυημένο εισόδημα του Δεκεμβρίου, τα οφέλη αυτά ωστόσο δεν παύουν να πριονίζονται από το ράλι των διεθνών τιμών. Η κρίση ελπίζουμε να είναι πρόσκαιρη, είναι όμως οδυνηρή για όλες τις χώρες και για την πατρίδα μας.

Και όσο κρίσιμο κι αν είναι το ζήτημα, δεν πρέπει σε καμμία περίπτωση να αποπροσανατολίσει τη σημερινή συνεδρίαση. Σύντομα άλλωστε θα έχουμε την ευκαιρία να το συζητήσουμε αναλυτικά. Σήμερα, λοιπόν, θα περιοριστώ στο να επαναλάβω τις τρεις δεσμεύσεις μας.

Πρώτον, θα συνεχιστεί για όσο χρειαστεί η επιδότηση σε λογαριασμούς νοικοκυριών, επιχειρήσεων και αγροτών. Ήδη έχουν διατεθεί για αυτό 2 δισεκατομμύρια ευρώ, με ειδικές πρόνοιες για τους πιο αδύναμους.

(Χειροκροτήματα από την πτέρυγα της Νέας Δημοκρατίας)

Δεύτερον, 1η Μαΐου, όπως έχουμε δεσμευθεί, θα ανακοινωθεί νέα αύξηση του κατώτατου μισθού, πολύ υψηλότερη της πρώτης.

(Χειροκροτήματα από την πτέρυγα της Νέας Δημοκρατίας)

Και τρίτον, τα βάρη από τους φόρους θα εξακολουθήσουν να μειώνονται, δίνοντας πάντα πρώτη προτεραιότητα στην ανακούφιση των πιο αδύναμων νοικοκυριών, όπως πράξαμε με την πρόσφατη ανακοίνωση για τη μείωση του ΕΝΦΙΑ.

(Χειροκροτήματα από την πτέρυγα της Νέας Δημοκρατίας)

Θέλω όμως να είμαι απολύτως σαφής. Ποτέ δεν θα επιτρέψω επιπόλαιες κινήσεις που θα γυρίσουν τη χώρα πίσω, κινήσεις που θα την ανάγκαζαν τελικά να καταφύγει γρήγορα στην επιβολή νέων φόρων, στερώντας την ανάπτυξη και τις δουλειές που αυτή φέρνει.

(Χειροκροτήματα από την πτέρυγα της Νέας Δημοκρατίας)

Με άλλα λόγια, δεν θα επιστρέψουμε στα ελλείμματα και στη διεθνή αναξιοπιστία. Κάθε βήμα προς τα εμπρός θα γίνεται σταθερά, ώστε να μην ακολουθούν μετά πολλά βήματα προς τα πίσω. Γι’ αυτό και κάθε μέτρο στο εξής θα έχει το μέτρο της λογικής και του κοινού συμφέροντος και θα είναι στοχευμένο, για να έχει μετρήσιμο αποτέλεσμα. Αυτά προς το παρόν.

Αγαπητοί συνάδελφοι, προχώρησα στην παραπάνω αναφορά, για να τονίσω ότι η ασπίδα της άμυνας είναι και η ασπίδα της οικονομίας, η οποία μόνο σε συνθήκες ασφάλειας μπορεί να προοδεύει, όμως και η οικονομία είναι η ασπίδα της ασφάλειας, καθώς τελικά είναι και εκείνη που τη χρηματοδοτεί. Απέναντι συνεπώς σε αυτή τη διπλή πρόκληση, οφείλουμε να έχουμε για οδηγούς τη σύνεση και την τόλμη.

Έτσι πετύχαμε από την ασύμμετρη επίθεση που δεχθήκαμε στον Έβρο, τώρα να διαχειριζόμαστε το προσφυγικό - μεταναστευτικό επιτέλους με ασφαλή σύνορα, έχοντας μειώσει κατά 90% τις ροές στα θαλάσσια και στα χερσαία σύνορά μας και η όποια επιθετικότητα των γειτόνων να προσκρούει ήδη στην πανοπλία ισχύος των δικών μας δικαίων.

(Χειροκροτήματα από την πτέρυγα της Νέας Δημοκρατίας)

Με την ίδια, λοιπόν, ισορροπία ρεαλισμού και αυτοπεποίθησης, η οικονομία και η κοινωνία έμειναν όρθιες στη διετή καταιγίδα της πανδημίας, χάρη στις τεράστιες θυσίες των πολιτών, αλλά και στις προσπάθειες της πολιτείας, που εξασφάλισε ένα γιγαντιαίο πρόγραμμα 43 δισεκατομμυρίων, χωρίς στιγμή, όμως, να αναστείλει το φιλόδοξο μεταρρυθμιστικό της σχέδιο.

Σίγουρα δεν έλειψαν λάθη και αστοχίες, στις οποίες πάντως απαντάει ένα σύγχρονο ψηφιακό κράτος και μια οικονομία η οποία -παρά τις προβλέψεις διαφόρων- αναπτύσσεται και πρωταγωνιστεί στη δημιουργία νέων θέσεων εργασίας και στην προσέλκυση επενδύσεων.

Όμως, στις όποιες αδυναμίες σκιάζουν τις επιτυχίες απαντούν δύο ρήματα: «Νιώθουμε» και «προσπαθούμε».

Το πρώτο συμπυκνώνει την αναγνώριση από την Κυβέρνηση ότι παραμένουν σημαντικά, άλυτα προβλήματα. Τριάντα μήνες δεν είναι και τόσοι πολλοί για να κλείσουν πληγές δεκαετιών και η μνήμη δύσκολα συγκρατεί τα ευχάριστα. Η ζωή αφομοιώνει γρήγορα τα βήματα προόδου και σκοντάφτει τελικά μόνο στις καθυστερήσεις.

Παράλληλα, το δεύτερο ρήμα σηματοδοτεί το δικό μας καθημερινό χρέος να γινόμαστε όλο και καλύτεροι, προσφέροντας όλο και περισσότερα, με σιγουριά, αλλά και με αίσθηση ευθύνης ταυτόχρονα.

Με αυτό το πνεύμα, λοιπόν, μετέχουμε στη σημερινή διαδικασία της Βουλής, θεωρώντας ότι αυτό κατ’ εξοχήν απαιτεί και ένα νομοσχέδιο το οποίο αφορά την εθνική άμυνα. Μπορεί, βέβαια, τα αντίπαλα έδρανα να με διαψεύσουν, εγώ όμως για ακόμα μια φορά θα ζητήσω από αυτό το Σώμα ενότητα, ωριμότητα και θετική συμβολή. Υπάρχουν άλλα πεδία για κομματικούς διαξιφισμούς.

(Χειροκροτήματα από την πτέρυγα της Νέας Δημοκρατίας)

Όπως είπα και στην αρχή, τώρα είναι μια ευκαιρία να στείλουμε ένα μήνυμα συνεπούς συμπαράταξης προς τους φίλους μας, αλλά και ένα μήνυμα δυναμικής ετοιμότητας για όποιον επιδιώξει να βρεθεί απέναντί μας. Πάνω απ’ όλα, όμως, οφείλουμε να εκπέμψουμε ένα αισιόδοξο μήνυμα προς όλες τις Ελληνίδες και προς όλους τους Έλληνες, ότι κάθε πολιτική διαφωνία σταματά εκεί που ξεκινά το συμφέρον της πατρίδας.

(Χειροκροτήματα από την πτέρυγα της Νέας Δημοκρατίας)

Σε τέτοιες επιλογές δεν υπάρχουν, κύριε Τσίπρα, ταλαντεύσεις. Ακόμη και το «παρών» σημαίνει «απών» από το εθνικό μέτωπο.

Με τη στάση τους οι πολίτες έχουν βάλει ήδη τη δική τους υπογραφή κάτω από τις συμβάσεις που φέρνουν στην πατρίδα μας τις νέες φρεγάτες, τα νέα μαχητικά, τις νέες τορπίλες. Με την ψήφο σας, σας ζητώ σε λίγο να βάλετε δίπλα τους και τη δική σας υπογραφή.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Καλείται στο Βήμα ο Πρόεδρος της Κοινοβουλευτικής Ομάδας του ΣΥΡΙΖΑ και Αρχηγός της Αξιωματικής Αντιπολίτευσης κ. Αλέξης Τσίπρας για τη δική του παρέμβαση επί του νομοσχεδίου.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ πολύ, κύριε Πρόεδρε.

Κάθε φορά που ανεβαίνω στο Βήμα ενώ η συζήτηση αφορά τα εθνικά μας θέματα, μου έρχεται στο μυαλό η προτροπή του εθνικού μας ποιητή: «Το έθνος πρέπει να μάθει να θεωρεί εθνικό ό,τι είναι αληθινό.». Θαρρώ πως και σήμερα αυτή η προτροπή πρέπει να καθοδηγεί τη σκέψη, πρέπει να καθοδηγεί τον λόγο και πρέπει να καθοδηγεί και την πράξη μας.

Επιτρέψτε μου μάλιστα να προσθέσω ότι η ιστορία απέδειξε πως κάθε φορά που το εθνικό γινόταν αντικείμενο ψεύδους και κομματικής εκμετάλλευσης και η εθνικοφροσύνη αντικείμενο πολιτικής και προσωπικής δημοπρασίας, μόνο δεινά συσσωρεύονταν, τόσο μέσα όσο και έξω από την πατρίδα.

Έχουμε πολλά στα οποία διαφωνούμε στην εξωτερική πολιτική και θα τα πω, θα εξηγήσω τη στάση μας. Όμως, μπορούμε να μη διαφωνούμε στα αυτονόητα, στα δεδομένα, στο τι πράττει το κάθε κόμμα, το τι ψηφίζει, να μην αποκόπτουμε φράσεις των πολιτικών μας αντιπάλων για να δημιουργούμε εντυπώσεις, να μη θολώνουμε τα νερά σε κριτική που ασκείται, όπως αυτή που σας έκανα σε άσχετη συζήτηση, λέγοντας ότι έχετε δώσει 5 δισεκατομμύρια απευθείας αναθέσεις σε κλειστούς διαγωνισμούς και είπατε: «Είναι και τα Ραφάλ μέσα;». Λες και δεν ξέρατε ότι δεν είναι!

Σήμερα αποκόπτετε μια φράση, ενώ δεν μπορεί να υπάρχει διαφωνία στο ότι η άμυνα της χώρας δεν μπορεί να σταθεί από μόνη της, αν δεν υπηρετεί μια συγκροτημένη πολιτική ασφάλειας και μια συγκροτημένη εξωτερική πολιτική, και μας είπατε ότι καταψηφίσαμε τη συμφωνία με την Ιταλία -την οποία υπερψηφίσαμε- και ότι καταψηφίσαμε τη συμφωνία με την Αίγυπτο, στην οποία εκφράσαμε -επί της αρχής θετικοί- ενστάσεις πολύ συγκεκριμένες και ψηφίσαμε «παρών».

Τα δεδομένα μην τα αμφισβητούμε, διαφορετικά δεν έχει νόημα να συζητάμε σε επίπεδο εθνικού Κοινοβουλίου λες και μιλάμε σε επίπεδο φοιτητικού αμφιθεάτρου, ιδιαίτερα για τα ζητήματα της εξωτερικής πολιτικής.

Σας άκουσα με πολύ μεγάλη προσοχή να κάνετε ιδιαίτερη αναφορά στο κύμα της ακρίβειας, επιμένοντας σε μια πολιτική η οποία αφήνει απροστάτευτη σήμερα την ελληνική κοινωνία που χειμάζεται, επικαλούμενος ότι δεν θα πάμε ξανά στα ελλείμματα και στην πολιτική της διεθνούς αναξιοπιστίας. Σας ακούει αυτά να τα λέτε σήμερα -που έχει σκαρφαλώσει στο 6,2% ο πληθωρισμός, στο υψηλότερο σκαλί εδώ και μια εικοσιπενταετία- ο Έλληνας πολίτης που δεν έχει να πληρώσει το ρεύμα του και τα λέτε αυτά την ώρα που ψηφίζετε 7 δισεκατομμύρια για εξοπλισμούς και μας λέτε ότι δεν θα γυρίσουμε στα ελλείμματα!

(Χειροκροτήματα από την πτέρυγα του ΣΥΡΙΖΑ)

Αναρωτιέμαι, κύριε Μητσοτάκη: Δεν έχετε διδαχθεί τίποτε από την πρόσφατη ιστορία του τόπου; Σήμερα για τις εξοπλιστικές δαπάνες του τόπου 7 δισεκατομμύρια, χωρίς να μένει ούτε ένα ευρώ στην ελληνική αμυντική βιομηχανία!

Τι μπορεί να σκέφτεται, λοιπόν, αυτός ο πολίτης, αυτός ο άνθρωπος που δεν έχει να πληρώσει τους λογαριασμούς του, όταν σας βλέπει και σήμερα και άλλες φορές από αυτό εδώ το Βήμα να οικειοποιείστε την αγορά εξοπλισμών που γίνονται με χρήματα του ελληνικού λαού και να φτιάχνετε και κομματικό σποτάκι, όπου, αντί για το εθνόσημο, παρουσιάζετε το κομματικό σας έμβλημα στα φτερά των αεροσκαφών που πληρώνει από τους κόπους και τις θυσίες του ο Έλληνας φορολογούμενος, λες και πληρώθηκαν από το κομματικό σας ταμείο;

(Χειροκροτήματα από την πτέρυγα του ΣΥΡΙΖΑ)

Τι μπορεί να σκέφτεται ένας πολίτης όταν βιώνει αυτή την τρομακτική ενεργειακή κρίση, που έχει μετατραπεί σε μια πρωτοφανή κρίση ακρίβειας, και όταν παρακολουθεί και βλέπει ότι η Ελλάδα εν μέσω μιας σφοδρής ρωσονατοϊκής κρίσης διαπραγματεύεται με τη Ρωσία την τιμή του φυσικού αερίου και το προμηθεύεται 30% ακριβότερα από ό,τι η γειτονική Βουλγαρία; Και κάθε μέρα ακούμε και μια αρνητική δήλωση από Ρώσους αξιωματούχους για τη δική σας απόφαση σε σχέση με την Αλεξανδρούπολη, που δεν την έχετε φέρει ακόμα στη Βουλή.

Κανείς, κύριε Μητσοτάκη, δεν αμφιβάλλει για τη σημασία που έχει η ενίσχυση της αποτρεπτικής δύναμης της χώρας και ειδικά μετά από τόσα χρόνια στασιμότητας λόγω των μνημονίων και της κρίσης και ειδικά δεδομένης της τουρκικής επιθετικότητας. Και ξέρετε πολύ καλά ότι το πρώτο μεγάλο εξοπλιστικό πρόγραμμα που προχώρησε μετά από μια δεκαετία στη χώρα και παρά το γεγονός ότι ακόμη τότε δεν είχαμε εξέλθει της μνημονιακής επιτήρησης ήταν η αναβάθμιση των F-16, που έγινε επί κυβερνήσεως ΣΥΡΙΖΑ.

Αλλά σε μια χώρα που πριν από μια δεκαετία βυθίστηκε στην οικονομική κρίση, εν μέσω σκανδάλων και εξοπλιστικών προγραμμάτων δισεκατομμυρίων, σε μια χώρα που και σήμερα βρίσκεται σε ασταθές οικονομικό περιβάλλον είναι ύβρις να κομπάζετε για εξοπλιστικές δαπάνες και να αντιγράφετε τις συνταγές του χθες, που μας οδήγησαν στη δημοσιονομική εκτροπή και στη χρεοκοπία, και την ίδια στιγμή να επικαλείστε υπευθυνότητα και σύνεση. Είναι και θράσος να κουνάτε το δάχτυλο σε εμάς, επειδή δεν δεχόμαστε να σας δώσουμε λευκή επιταγή για να διαχειριστείτε τις αμυντικές δαπάνες, χωρίς προγραμματισμό, χωρίς διαφάνεια και εκτός των προβλεπόμενων θεσμικών διαδικασιών.

Και μιας λοιπόν και με προκαλέσατε και με ρωτήσατε, θέλω να είμαι απόλυτα σαφής για τις θέσεις του ΣΥΡΙΖΑ - Προοδευτική Συμμαχία. Στηρίζουμε σταθερά, με συνέπεια και με εθνική ευθύνη τον εξοπλισμό της χώρας βάσει της λογικής της επαρκούς άμυνας και στο πλαίσιο ενός ολοκληρωμένου σχεδιασμού και προγραμματισμού για την ενίσχυση της αποτρεπτικής ικανότητας των Ενόπλων μας Δυνάμεων. Στο πλαίσιο αυτό υπερψηφίζουμε την αγορά των φρεγατών, μια αγορά άλλωστε που προτεραιοποιήσαμε και διαπραγματευτήκαμε εμείς ως κυβέρνηση, παρ’ όλους τους πολύ σοβαρούς δημοσιονομικούς περιορισμούς που είχαμε τότε και που εσείς ευτυχώς δεν έχετε σήμερα.

Ταυτόχρονα, όμως, θεωρούμε απαράδεκτο ότι δεν υπάρχει -επαναλαμβάνω- καμμία δέσμευση για συμμετοχή της ελληνικής βιομηχανίας στο πρόγραμμα των φρεγατών, όπως δεν υπάρχει και σε σχέση με τα Ραφάλ. Θεωρούμε απαράδεκτο το γεγονός ότι η συντήρηση για τις φρεγάτες έχει προβλεφθεί μόνο για τα τρία πρώτα χρόνια αξιοποίησής τους και μάλιστα πάλι χωρίς συμμετοχή της ελληνικής αμυντικής βιομηχανίας. Και θεωρούμε πολύ προβληματικό ότι δεν υπάρχει καμμία μεταφορά τεχνογνωσίας και ότι δεν εξασφαλίζονται σε όλες τις φρεγάτες κρίσιμες επιχειρησιακές δυνατότητες που χρειάζεται το Πολεμικό Ναυτικό. Καταθέτουμε τις ενστάσεις μας, αλλά είμαστε απολύτως σαφείς σε ό,τι αφορά τη στήριξη αυτού του προγράμματος, γιατί αυτό σημαίνει για εμάς αξιόπιστη και υπεύθυνη αντιπολιτευτική στάση.

Είναι ένα πρόγραμμα -σας θυμίζω, κύριε Μητσοτάκη-, το οποίο εσείς ακυρώσατε το καλοκαίρι του 2020 -ή κάνω λάθος;- εν μέσω της κρίσης του «Ορούτς Ρέις», του τουρκικού ερευνητικού πλοίου, όταν είχε φτάσει μάλιστα οκτώ ναυτικά μίλια από τη Ρόδο και έξι ναυτικά μίλια από το Καστελλόριζο. Και σας θυμίζω, κύριε Μητσοτάκη, πως εν μέσω αυτής της κρίσης -ακριβώς επειδή είχατε ακυρώσει την αγορά των φρεγατών, για λόγους που ποτέ δεν μας εξηγήσατε τι έγινε τότε και τι έγινε μετά και τονίζατε δημόσια και στις κατ’ ιδίαν επαφές μας ότι ο μόνος τρόπος να ενισχύσουμε την αμυντική και διπλωματική μας θέση ήταν η αγορά των δεκαοκτώ Ραφάλ- εμείς τότε, καλή τη πίστει και παρά το γεγονός ότι επί τεσσεράμισι χρόνια που ήμουν Πρωθυπουργός δεν είχα ποτέ δεχθεί αντίστοιχη εισήγηση από τα Επιτελεία για την αγορά Ραφάλ, εν τούτοις υπερψηφίσαμε την αγορά τους.

Είναι απαράδεκτο, όμως, κύριε Μητσοτάκη, να εκμεταλλεύεστε αυτή τη στάση ευθύνης που επέδειξε και επιδεικνύει η Αξιωματική Αντιπολίτευση και να απαιτείτε από την Αντιπολίτευση, από την Αξιωματική Αντιπολίτευση, από τον ΣΥΡΙΖΑ - Προοδευτική Συμμαχία λευκή επιταγή. Είναι απαράδεκτο να περιμένετε ότι σε οποιαδήποτε μεταστροφή σας και σε οποιαδήποτε απόφασή σας εμείς θα ψηφίζουμε και θα στηρίζουμε χωρίς κριτήρια, όπως η απόφασή σας για την αγορά έξι επιπλέον πολεμικών αεροσκαφών, που την έμαθαν όλοι -όχι μονάχα εμείς, αλλά και τα Γενικά Επιτελεία- από τις οθόνες στις τηλεοράσεις τους, όταν αποφασίσατε να την ανακοινώσετε εκτός θεσμικών διαδικασιών από το βήμα της Διεθνούς Έκθεσης Θεσσαλονίκης, χωρίς να έχετε στα χέρια σας καμμία εισήγηση, χωρίς κανέναν προγραμματισμό, χωρίς καμμία συνεννόηση.

Αλλά, πέρα από τη διαδικασία, εμείς εδώ έχουμε και επί της ουσίας ενστάσεις. Τη στιγμή που έχουμε ενισχύσει την Πολεμική μας Αεροπορία με την αναβάθμιση των F-16 και την αγορά των δεκαοκτώ Ραφάλ, τη στιγμή που η Τουρκία έχει εξαιρεθεί από το πρόγραμμα των F-35, δεν κατανοούμε τη σκοπιμότητα επιπλέον έξι αεροσκαφών, με κόστος 1 δισεκατομμύριο ευρώ για τον Έλληνα φορολογούμενο. Όπως δεν κατανοούμε -και το λέω για άλλη μια φορά ήρεμα, απλά και κατανοητά, χωρίς εντάσεις- αυτή την επιμονή σας σε μια σκανδαλώδη σύμβαση για το Κέντρο Αεροπορικής Εκπαίδευσης στην Καλαμάτα, που θα ξεπεράσει τα 2 δισεκατομμύρια ευρώ.

Κοιτάξτε, κυρίες και κύριοι συνάδελφοι, με τα δισεκατομμύρια του ελληνικού λαού, με τα χρήματα του ελληνικού λαού, που με πολύ μεγάλους κόπους και θυσίες έχει τη δυνατότητα ενός αποθέματος για να αντιμετωπίσει τις δυσκολίες στις οποίες βρίσκεται η οικονομία -η διεθνής και η ελληνική-, δεν μπορεί να παίζουμε. Δεν παραγνωρίζουμε την ανάγκη της αμυντικής θωράκισης, δεν παραγνωρίζουμε τη σημασία της ενίσχυσης της αποτρεπτικής ικανότητας των Ενόπλων Δυνάμεων, αλλά 3 δισεκατομμύρια ευρώ επιπλέον είναι 3 δισεκατομμύρια ευρώ επιπλέον, 1,5% του ΑΕΠ.

Σταματήστε, λοιπόν, να μετατρέπετε την εθνική άμυνα σε αντικείμενο μικροκομματικής εκμετάλλευσης. Σταματήστε την ίδια στιγμή που δίνετε τα αντίθετα σήματα από αυτό εδώ το Βήμα, ότι δήθεν δεν θέλετε τα ελλείμματα και να γίνει ξανά η χώρα αντικείμενο οπισθοδρόμησης, να φλερτάρετε με πρακτικές του παρελθόντος, που μας οδήγησαν στη δημοσιονομική εκτροπή, την ώρα μάλιστα -επαναλαμβάνω- που βρισκόμαστε σε μια πρωτοφανή διεθνή ενεργειακή οικονομική κρίση. Και κυρίως σε αυτά τα κρίσιμα θέματα, κύριε Μητσοτάκη, σταματήστε να αποπροσανατολίζετε τον ελληνικό λαό και να λέτε ανακρίβειες και μέσα στο Κοινοβούλιο σχετικά με τις δαπάνες.

Τον Οκτώβρη, στη συζήτηση για την κύρωση της ελληνογαλλικής συμφωνίας, αν δεν κάνω λάθος, σας έθεσα αυτά τα ερωτήματα, δηλαδή αν αντέχουμε δημοσιονομικά. Θυμάστε τι μου απαντήσατε τότε; Σας ρώτησα αν αντέχουμε και επιπλέον Ραφάλ και φρεγάτες. Μου απαντήσατε ότι αντέχουμε, διότι τα Ραφάλ θα πληρωθούν το 2021 - 2022, την περίοδο για την οποία υπάρχει ρήτρα διαφυγής και άρα δεν έχουμε υποχρεώσεις για δημοσιονομικά πλεονάσματα, ενώ οι φρεγάτες θα αρχίσουν να αποπληρώνονται από το 2025 και μετά. Αυτό μού είπατε.

Το καταθέτω για τα Πρακτικά.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και διαβάζουμε στη σύμβαση που εσείς φέρατε ότι οι φρεγάτες δεν θα αποπληρωθούν από το 2025 και μετά, αλλά από φέτος. Μιλάμε 1.168.000.000 ευρώ μέσα στο 2022, που εσείς λέτε ότι δεν υπάρχουν δημοσιονομικά περιθώρια για να ενισχύσουμε τους συμπολίτες μας, οι οποίοι δεν έχουν να πληρώσουν τους λογαριασμούς του ρεύματος, και άλλο ένα δισεκατομμύριο -σχεδόν μισό και μισό- το 2023 και το 2024!

Μη μου ξαναπείτε, λοιπόν, μετά, όταν ζητάμε να στηρίξετε την ελληνική κοινωνία που χειμάζεται από την ακρίβεια, ότι εμείς είμαστε ανεύθυνοι και δεν λογαριάζουμε τις δημοσιονομικές δυνατότητες της χώρας και τον εθνικό στόχο της επενδυτικής βαθμίδας, τόσο εσείς όσο και όσοι αρθρογραφούν λαλίστατοι το τελευταίο διάστημα περί αυτών. Διότι δεν μπορεί να είμαστε -όπως το λέει ο λαός μας- ακριβοί στα πίτουρα και φτηνοί στο αλεύρι!

Και για να μην παρεξηγηθώ, δεν υποστηρίζω να μην προχωρήσουμε λελογισμένα σε αναγκαίους εξοπλισμούς, προκειμένου να προχωρήσουμε σε κοινωνικές δαπάνες. Υποστηρίζω σύνεση και υπευθυνότητα, ώστε να πράξουμε με σχέδιο και λελογισμένα και τα δύο, αλλά όχι να αφήνουμε την ελληνική κοινωνία απροστάτευτη, να φέρνουμε εδώ 7 δισεκατομμύρια και να λέμε και από πάνω ότι δεν θα γυρίσουμε στα ελλείμματα!

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, είναι αληθές ότι διανύουμε μία εξαιρετικά δύσκολη περίοδο ανακατατάξεων και συγκρούσεων σε παγκόσμιο και περιφερειακό επίπεδο. Η ένταση με τη Ρωσία επιδεινώνεται και ο κίνδυνος ενός ρωσοουκρανικού πολέμου γίνεται ολοένα και μεγαλύτερος. Και βλέπουμε ότι αυτές οι εξελίξεις δεν είναι μακριά μας, είναι κοντά μας. Μάλιστα, χθες, ένας ή δύο ομογενείς από την ελληνική κοινότητα της Ουκρανίας σκοτώθηκαν και άλλοι δύο τραυματίστηκαν κοντά στη γραμμή επαφής με την ανατολική Ουκρανία.

Πέραν, λοιπόν, των ειλικρινών συλλυπητηρίων μας στις οικογένειές τους, οφείλουμε όλοι μας να είμαστε απολύτως σαφείς σε αυτές τις κρίσιμες στιγμές. Στηρίζουμε σταθερά και ακλόνητα την ειρήνη και τη διπλωματία απέναντι στην πολεμική ρητορική και τον εθνικισμό. Στηρίζουμε με αποφασιστικότητα το Διεθνές Δίκαιο, την εδαφική ακεραιότητα και κυριαρχία της Ουκρανίας και την ανάγκη για εφαρμογή των συμφωνιών του Μινσκ. Στηρίζουμε την επιστροφή στις διαπραγματεύσεις, με κεντρικό ρόλο της Ευρωπαϊκής Ένωσης για μία πανευρωπαϊκή αρχιτεκτονική ασφάλειας και ελέγχου εξοπλισμών, που θα συμπεριλαμβάνει και τη Ρωσία και θα βασίζεται στις αρχές του ΟΑΣΕ και στην Ευρωπαϊκή Χάρτα Ασφαλείας. Πρέπει να γίνει το παν για να στηρίξουμε ενεργά την ελληνική κοινότητα της Ουκρανίας στις δύσκολες στιγμές που περνά.

Θαρρώ, όμως, πως δεν αρκούν μόνο αυτές οι θέσεις για την ειρήνη και το Διεθνές Δίκαιο για τη στήριξη των Ελλήνων ομογενών. Ειδικά σε τέτοιες στιγμές καλούμαστε να απαντήσουμε όλες οι πολιτικές δυνάμεις ποια είναι η θέση της Ελλάδας σε αυτές τις κρίσιμες παγκόσμιες και περιφερειακές εξελίξεις. Ποια είναι η θέση της Ελλάδας στον κόσμο; Πώς την οραματιζόμαστε; Ποια είναι η θέση της Ελλάδας στην Ευρώπη και στην περιοχή μας;

Σε παλαιότερη συζήτηση πάλι στη Βουλή για τα εθνικά θέματα, από αυτό εδώ το Βήμα, κύριε Μητσοτάκη, μου απαντήσατε ευθέως, με τον πιο ξεκάθαρο τρόπο, για το πώς εσείς οραματίζεστε τη θέση της Ελλάδας. Σας είχα πει ότι εμείς δεν θέλουμε την Ελλάδα να είναι προκεχωρημένο φυλάκιο της Δύσης και μου απαντήσατε: «Ναι, η Ελλάδα είναι το τελευταίο φυλάκιο της Δύσης προς Ανατολάς. Το λέει η γεωγραφία, το επιβεβαιώνει η ιστορία, το σφραγίζει ο πολιτισμός της.». Αυτά μού είπατε mot à mot.

**ΔΙΟΝΥΣΙΟΣ ΧΑΤΖΗΔΑΚΗΣ:** Απόλυτο δίκιο έχει!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ε, λοιπόν, ξέρετε, αυτή είναι μία βασική στρατηγική μας διαφορά. Κι έρχομαι τώρα στις διαφωνίες μας, στις πολιτικές διαφωνίες μας, στις διαφορές στρατηγικής, που ίσως είναι σημαντικότερες από τις διαφορές μας κατά κάποια δισεκατομμύρια ευρώ για τις εξοπλιστικές δαπάνες.

Για εσάς, κύριε Μητσοτάκη, αυτός εδώ ο τόπος είναι το τελευταίο φυλάκιο της Δύσης προς Ανατολάς. Για εμάς οφείλει να είναι ένας ευρωπαϊκός πυλώνας ειρήνης, σταθερότητας και ασφάλειας στην περιοχή μας. Για εσάς η γεωγραφία και ο πολιτισμός μας επιβάλλει να είμαστε μια ασπίδα της υπόλοιπης Ευρώπης απέναντι στις ευθύνες της που δεν αναλαμβάνει, ο σκληρός φύλακας, πότε συνοριοφύλακας, πότε δεσμοφύλακας, που καθησυχάζει την υπόλοιπη Ευρώπη ότι θα κάνει αντί γι’ αυτή τη βρώμικη δουλειά απέναντι σε ανθρώπους που αφήνουν πίσω τους τον πόλεμο και τη φτώχεια, για να μπορούν κάποιοι σε κάποια ευρωπαϊκά σαλόνια να μιλάνε για ευρωπαϊκές αξίες και ανθρωπισμό.

Για εμάς η γεωγραφία μας και ο πολιτισμός μας επιβάλλουν να προστατεύσουμε τις ανθρώπινες αξίες όσο περισσότερο μπορούμε, ακόμα και αν έχουν πάψει να είναι ευρωπαϊκές αξίες. Επιβάλλουν να προστατεύσουμε τη χώρα μας και τις αξίες μας μαζί. Για εμάς η γεωγραφία μας και ο πολιτισμός μας επιβάλλουν να διεκδικούμε ενεργά από την υπόλοιπη Ευρώπη, αλλά και από τους σκληρούς και συχνά επιθετικούς γείτονές μας, όσο δύσκολο κι αν είναι, λύσεις που να είναι δίκαιες και αποτελεσματικές, με σεβασμό στην ανθρώπινη ζωή. Επιβάλλουν να στηρίξουμε τις νόμιμες επανεγκαταστάσεις από τρίτες χώρες στην Ευρώπη, για να μειώσουμε τις παράτυπες ροές.

Θυμάμαι πολύ καλά, κύριε Μητσοτάκη, πως απορρίψατε εσείς προσωπικά αυτή την πρόταση για το Αφγανιστάν, όταν σας την είχε υποβάλει δημόσια ο αείμνηστος Πρόεδρος του Ευρωπαϊκού Κοινοβουλίου, ο Νταβίντ Σασόλι.

Για εσάς, κύριε Μητσοτάκη, η ιστορία της Ελλάδας επιβεβαιώνει τα οφέλη που έχει να πολεμάνε οι Έλληνες στρατιώτες σε μακρινούς προορισμούς και πολέμους, στο Σαχέλ ή στη Σαουδική Αραβία τώρα, εκτός των διεθνών οργανισμών στους οποίους ανήκει η χώρα, σε πολέμους όπου η κατάσταση επιδεινώνεται ολοένα και περισσότερο και από τους οποίους άλλες δυτικές δυνάμεις αποχωρούν η μία μετά την άλλη.

(Θόρυβος - διαμαρτυρίες από την πτέρυγα της Νέας Δημοκρατίας)

Για εσάς η ιστορία μας επιβάλλει να γίνει ο τόπος μας εφαλτήριο για τις αμερικανικές επιχειρήσεις στη Μαύρη Θάλασσα, εν μέσω της σφοδρότερης νατορωσικής κρίσης των τελευταίων δεκαετιών. Για εσάς η γεωγραφία μας επιβάλλει ο Έλληνας Πρωθυπουργός να διαμηνύει από τους «FINANCIAL TIMES», όπως κάνατε τον Νοέμβρη του 2021, ότι προκειμένου να είναι μια αξιόπιστη δύναμη η Ευρωπαϊκή Ένωση πρέπει να υιοθετήσει επιθετική αποτροπή και να διερευνήσει επιλογές κυρώσεων κατά της Ρωσίας για τη στάση της κατά της Ουκρανίας.

Για εσάς η γεωγραφία μας επιβάλλει αντί ο Έβρος να αποτελέσει αναπτυξιακή γέφυρα, γέφυρα συνεργασίας για την ευρύτερη περιοχή, να μπει η Αλεξανδρούπολη στην πρώτη γραμμή μιας ολοένα και επιδεινούμενης παγκόσμιας κρίσης.

Για εσάς η ιστορία επιβάλλει να θεωρούμε οι Έλληνες πως ό,τι είναι καλό για τα συμφέροντα των Ηνωμένων Πολιτειών είναι καλό και για τα δικά μας συμφέροντα κι ας βλέπουμε ξανά και ξανά πόσο αποτυχημένη είναι αυτή η στρατηγική, όπως το είδαμε το 2020, που συναντήσατε περιχαρής τον Πρόεδρο Τραμπ με την πρώτη αναθεώρηση της ελληνοαμερικανικής αμυντικής συμφωνίας στο χέρι, για να ακολουθήσει μετά η σφοδρότερη χρονιά τα τελευταία χρόνια με την Τουρκία, πιο επιθετική από ποτέ, υπό την απόλυτη ανοχή του Προέδρου Τραμπ.

Όπως βλέπουμε και τώρα, που γίνεστε, αν δεν το έχετε συνειδητοποιήσει, ο πρώτος Πρωθυπουργός της Μεταπολίτευσης που παραχώρησε ελληνικές εγκαταστάσεις στις αμερικανικές ένοπλες δυνάμεις επ’ αόριστον και πριν καν στεγνώσει το μελάνι της συμφωνίας. Δεν την έχετε φέρει καν εδώ στη Βουλή.

Οι Ηνωμένες Πολιτείες είχαν ανακαλέσει τη στήριξή τους στον EastMed, στρατηγικού χαρακτήρα επιλογή για τα εξωτερικά μας συμφέροντα τα τελευταία δεκαπέντε χρόνια, επικαλούμενες μάλιστα όχι την οικονομική του βιωσιμότητα, τη μη βιωσιμότητα του προγράμματος, αλλά ότι ο αγωγός EastMed προκαλεί εντάσεις στην περιοχή, δημιουργεί εντάσεις με την Τουρκία.

Για μένα, κύριε Μητσοτάκη, και για μας η ιστορία της Ελλάδας επιβεβαιώνει -με τραγικό μάλιστα τρόπο- ότι οι σχέσεις μας με τις Ηνωμένες Πολιτείες της Αμερικής μπορούν να προχωρήσουν μπροστά μόνο όταν είναι αμοιβαία επωφελείς και ότι η Ελλάδα πρέπει να σέβεται τις δεσμεύσεις της ως χώρα της Ευρωπαϊκής Ένωσης και του ΝΑΤΟ, να προωθεί τον στρατηγικό της διάλογο με τις Ηνωμένες Πολιτείες της Αμερικής, αλλά να ακολουθεί σταθερά μια πολυδιάστατη εξωτερική πολιτική.

Για μένα και για μας η γεωγραφία και η ιστορία μας επιβάλλουν οι ελληνικές Ένοπλες Δυνάμεις να ενεργοποιούνται εκτός Ελλάδας αποκλειστικά και μόνο στο πλαίσιο διεθνών οργανισμών στους οποίους ανήκουμε.

Για εσάς και την παράταξή σας ενδεχομένως η ιστορία να διδάσκει ότι η αναβλητική διπλωματία εξασφαλίζει ψήφους στο εσωτερικό της χώρας.

Για εμάς και για τη δημοκρατική παράταξη της χώρας η ιστορία διδάσκει ότι η αναβλητική διπλωματία υποθηκεύει το μέλλον της Ελλάδας.

(Χειροκροτήματα από την πτέρυγα του ΣΥΡΙΖΑ)

Για εμάς η γεωγραφία, η ιστορία, ο πολιτισμός μας επιβάλλουν η Ελλάδα να χρησιμοποιεί το Διεθνές Δίκαιο όχι μόνο για να προστατεύει τα κυριαρχικά της δικαιώματα, αλλά και για να επιδιώκει ενεργά την ειρηνική λύση των διαφορών της με τους γείτονές της.

Με δυο λόγια θα το πω, κύριε Μητσοτάκη, για την προοδευτική παράταξη του τόπου η εξωτερική πολιτική της Ελλάδας αντικατοπτρίζεται στη Συμφωνία των Πρεσπών.

Για εσάς η εξωτερική πολιτική της Ελλάδας αντικατοπτρίζεται στην επ’ αόριστον παραχώρηση της Αλεξανδρούπολης στους Αμερικανούς.

(Χειροκροτήματα από την πτέρυγα του ΣΥΡΙΖΑ)

Για σας εξωτερική πολιτική είναι μια αμυντική συμφωνία στην οποία δίνετε «γην και ύδωρ», ώστε ξένα αεροσκάφη, όχι ελληνικά, να επιχειρούν σε πολεμικές αντιπαραθέσεις.

Για εμάς εξωτερική πολιτική είναι μια συμφωνία που εξασφαλίζει ότι ελληνικά αεροσκάφη, Ραφάλ και F-16, θα επιχειρούν πάνω από τον εναέριο χώρο της Βόρειας Μακεδονίας. Αυτή είναι η διαφορά μας.

Επιτρέψτε μου να έρθω και στον πιο σκληρό πυρήνα των διαφορών μας που αφορούν τις σχέσεις μας με την Τουρκία.

Σήμερα ο κ. Ερντογάν είναι στα Εμιράτα, σε λίγες εβδομάδες θα υποδεχθεί τον Ισραηλινό Πρόεδρο, πριν από λίγο καιρό υποδεχόταν τον Ισπανό Πρωθυπουργό, έχει ήδη συναντήσει τον Αμερικανό Πρόεδρο δύο φορές και πάει λέγοντας. Είμαι σίγουρος ότι δεν μπορεί να υπάρχει πια κανένας σε αυτή την Αίθουσα, ούτε ένας Βουλευτής ή Βουλεύτρια, που να μην προέβλεπε ότι η Τουρκία θα επιχειρούσε να αποκαταστήσει σταδιακά τις σχέσεις της με τις Ηνωμένες Πολιτείες της Αμερικής, τις μεγάλες ευρωπαϊκές χώρες, τις χώρες της περιοχής.

Εγκαίρως σας είχαμε προειδοποιήσει ότι το δόγμα της δήθεν απομόνωσης της Τουρκίας θα κατέρρεε, ότι ο προσχηματικός διάλογος με την Τουρκία μπορεί να σας βόλευε πολιτικά, αλλά θα απέβαινε στο τέλος σε βάρος της Ελλάδας.

Εγκαίρως είχαμε προειδοποιήσει ότι η Ελλάδα είχε πολύ περισσότερα να κερδίσει συνδιαμορφώνοντας τη διπλωματική αρχιτεκτονική στην περιοχή της, είτε συνδέοντας -όπως είχαμε προτείνει- την αναθεώρηση της τελωνειακής ένωσης Ευρωπαϊκής Ένωσης - Τουρκίας με την υποβολή συνυποσχετικού για την προσφυγή στη Χάγη για την υφαλοκρηπίδα και την ΑΟΖ είτε προωθώντας τους όρους μας για τη συμμετοχή της Τουρκίας σε μια Διάσκεψη της Ευρωπαϊκής Ένωσης για την Ανατολική Μεσόγειο και στο Φόρουμ Φυσικού Αερίου του Καΐρου.

Εγκαίρως είχαμε υπογραμμίσει ότι η εκλογή Μπάιντεν έπρεπε να αξιοποιηθεί όχι για το πρόσκαιρο όφελος ενός ήρεμου καλοκαιριού ή για κάποιες φιλικές δηλώσεις, αλλά για να πιεστεί η Τουρκία να απομακρυνθεί από τις μαξιμαλιστικές της θέσεις και να δεσμευθεί σε έναν ουσιαστικό διάλογο με την Ελλάδα, με σαφείς βεβαίως τις ελληνικές κόκκινες γραμμές γύρω από τις απαράδεκτες αξιώσεις της Τουρκίας για δήθεν «γκρίζες ζώνες» και αποστρατικοποιημένα νησιά στο Αιγαίο ή τη διασύνδεση κυριαρχίας με την αποστρατικοποίηση.

Πιστεύω ότι κανείς μας δεν έχει αυταπάτες ότι μπορεί να βρεθεί σύντομα προοπτική λύσης με την Τουρκία. Μπορούν όμως -και οφείλουμε αυτό να το παλεύουμε- να δημιουργηθούν οι προϋποθέσεις για έναν όχι προσχηματικό, αλλά ουσιαστικό διάλογο, που θα μπορούσε να οδηγήσει σε κάποια ύφεση στις σχέσεις μας, που θα βοηθούσε να αποφύγουμε νέες κούρσες εξοπλισμών, νέες κρίσεις και νέες εθνικιστικές εξάρσεις.

Αυτό όμως απαιτεί πολιτική βούληση, την πολιτική βούληση που είχαν στην ιστορία του τόπου Πρωθυπουργοί της Ελλάδας που δεν δίστασαν να αναμετρηθούν με την ιστορία και να βάλουν τις ελληνοτουρκικές σχέσεις σε μια τροχιά διαλόγου σε δύσκολες στιγμές, μετά από εξίσου δύσκολες ή πολύ χειρότερες συγκυρίες από τη σημερινή, πολύ χειρότερες κρίσεις από αυτή που είχαμε με το τουρκικό ερευνητικό, το «Ορούτς Ρέις». Ήταν Πρωθυπουργοί που ήξεραν ότι το πρόταγμα της ελληνικής ιστορίας και του ελληνικού πολιτισμού δεν είναι ένα ελληνικό κράτος που θα αποτελεί το τελευταίο φυλάκιο της Δύσης προς Ανατολάς, αλλά ένα κράτος που θα ξεπερνάει τον εαυτό του και θα πηγαίνει την Ελλάδα και τους Έλληνες πιο μπροστά και πιο ψηλά.

(Χειροκροτήματα από την πτέρυγα του ΣΥΡΙΖΑ)

Δυστυχώς, κύριε Μητσοτάκη, αποδείξατε και αποδεικνύετε κάθε μέρα πόσο απέχετε από αυτούς τους Πρωθυπουργούς και αποδεικνύετε και τον κίνδυνο που φέρνετε παραμένοντας ως Πρωθυπουργός της χώρας και με υποχρεώνετε για δεύτερη φορά -και κλείνω με αυτό- από αυτό εδώ το Βήμα να επαναλάβω τα λόγια του Ελευθέριου Βενιζέλου: «Ο πολιτικός πρέπει να έχει το χάρισμα να βλέπει πρωτύτερα απ’ ό,τι βλέπουν οι άλλοι, καθώς, αν δεν έχει το χάρισμα αυτό, είναι αδύνατον να μην οδηγήσει την πατρίδα του σε συμφορά και στην καταστροφή.».

Δυστυχώς, κύριε Μητσοτάκη, αποδεικνύετε ότι εσείς δεν έχετε αυτό το χάρισμα και το μόνο που πετύχατε δυόμισι χρόνια τώρα είναι να μετατραπείτε από ένας φημισμένος τεχνοκράτης σε έναν διαχειριστή της συμφοράς. Εύχομαι και ελπίζω αυτή η συμφορά να μείνει στα θέματα της πανδημίας, της κλιματικής κρίσης, της οικονομίας και να μην υπεισέλθει και στα εθνικά μας θέματα. Σε κάθε περίπτωση, όσο γρηγορότερα φύγετε, τόσο το καλύτερο για τον ελληνικό λαό.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Τον λόγο έχει ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχάλης Κατρίνης για τη δική του παρέμβαση.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Δεν μπορώ παρά να ξεκινήσω με την αποστροφή του Πρωθυπουργού, που ζήτησε ενότητα, ωριμότητα και υπευθυνότητα.

Και βεβαίως, κύριε Πρόεδρε της Κυβερνήσεως, αυτά τα τρία στοιχεία όχι μόνο διατρέχουν τις τοποθετήσεις των στελεχών και των συναδέλφων του Κινήματος Αλλαγής σε αυτή εδώ τη συζήτηση, αλλά είναι πάγια χαρακτηριστικά της παράταξής μας, είναι αυτά τα οποία το ΠΑΣΟΚ επέδειξε ως κύρια στάση σε πολύ δύσκολες συνθήκες για τη χώρα, όταν το ΠΑΣΟΚ, κύριε Πρόεδρε, ήταν απελπιστικά μόνο σε πολύ δύσκολες συγκυρίες, με ελάχιστες εξαιρέσεις, όπως της κ. Μπακογιάννη, που βλέπω μπροστά μου. Το θυμόμαστε αυτό. Άρα υπευθυνότητα, ωριμότητα και ενότητα.

Δεν μπορώ, όμως, αν και αυτά τα στοιχεία θα διατρέξουν τη σημερινή μου τοποθέτηση, να μην απαντήσω -γιατί σε αυτή εδώ την Αίθουσα δεν πρέπει τίποτα να μένει αναπάντητο- σε σχέση με αυτά που είπατε, εξαγγείλατε και επαναλάβατε και αφορούν τους συμπολίτες μας και τα θέματα οικονομίας και ακρίβειας, που διαβρώνουν την ελληνική κοινωνία μέρα με τη μέρα, βδομάδα με τη βδομάδα, μήνα με τον μήνα.

Είπατε, κύριε Πρωθυπουργέ, ότι θα συνεχιστεί η επιδότηση του ηλεκτρικού ρεύματος. Και το είπατε με την ίδια βεβαιότητα και αυτοπεποίθηση που εξαγγείλατε στην ομιλία σας στη ΔΕΘ ότι με τα 9 ευρώ επιδότηση θα καλύψετε την αύξηση του ρεύματος.

Αυτό, όμως, που πιθανόν δεν σας έχουν πει οι συνεργάτες σας, κύριε Πρωθυπουργέ, είναι ότι η επιδότηση που έχετε εξαγγείλει από τις 7 Ιανουαρίου δεν έχει φτάσει στους λογαριασμούς, γιατί ο Υπουργός Οικονομικών και οι συναρμόδιοι Υπουργοί δεν έχουν εκδώσει την κοινή υπουργική απόφαση. Σήμερα που μιλάμε, 15 Φλεβάρη του 2022, δεν υπάρχει λογαριασμός που πηγαίνει σε νοικοκυριό με ενσωματωμένη την επιδότηση.

Είπατε, επίσης, για τον κατώτατο μισθό ότι θα αυξηθεί. Το είχατε ξαναπεί πριν από κάποιους μήνες, θριαμβολογώντας για το 2% που ροκανίστηκε εν ριπή οφθαλμού και εύχομαι -πραγματικά εύχομαι- η τελική πρόταση των εταίρων -των συλλογικών φορέων και των κοινωνικών εταίρων- να γίνει αποδεκτή από εσάς και να φτάσουμε σε ένα ποσό το οποίο θα επιτρέπει μισθούς αξιοπρέπειας, σε μια κατάσταση που φαίνεται ότι πάει στην καθημερινότητα από το κακό στο χειρότερο.

Το κορυφαίο, όμως, όλων όσα εξαγγείλατε σήμερα ήταν ότι είπατε ότι θα συνεχίσουν να μειώνονται τα βάρη από τους φόρους.

Προσέξτε, κυρίες και κύριοι συνάδελφοι: Το 2021 είχαμε απλήρωτους φόρους 5,79 δισεκατομμύρια ευρώ -στοιχεία της ΑΑΔΕ του Ιανουαρίου-, είχαμε νέα ληξιπρόθεσμα χρέη 6 δισεκατομμύρια ευρώ -προσέξτε!-, ιδιωτικό χρέος που αγγίζει τα 300 δισεκατομμύρια ευρώ.

Και επειδή πανηγυρίζουν κάποιοι για τον ΕΝΦΙΑ που θα πληρωθεί στις αρχές Απριλίου και η Κυβέρνηση λέει ότι θα είναι μειωμένος ο ΕΝΦΙΑ που θα πληρωθεί στις αρχές Απριλίου, εγώ αναρωτιέμαι: Η μεσαία τάξη, οι χαμηλόμισθοι, οι χαμηλοσυνταξιούχοι, για να μπορέσουν, κύριε Μαρκόπουλε, επειδή είστε της λαϊκής Δεξιάς, να πληρώσουν τον μειωμένο ΕΝΦΙΑ τον Απρίλιο -σε δύο μήνες από τώρα- θα έχουν κρατήσει, λέτε, οικονομίες από τους διπλάσιους λογαριασμούς ρεύματος, από το αυξημένο κόστος στο σουπερμάρκετ, που είναι 30%, από τη βενζίνη, που είναι σήμερα που μιλάμε 30% αυξημένη, ή από τα αυξημένα ενοίκια ή μήπως από τα δάνεια σε fund, τράπεζες και εφορία και ταμεία, που είναι υπό την απειλή κατασχέσεων; Λέτε να μην τα πληρώσουν όλα αυτά, για να πληρώσουν τον Απρίλιο τον μειωμένο ΕΝΦΙΑ, που -ειρήσθω εν παρόδω- αφορά κυρίως τους μεγαλοϊδιοκτήτες και τη μείωση συμπληρωματικού φόρου;

Ο Πρωθυπουργός ήταν πολύ προσεκτικός στη συνέντευξη που έδωσε πριν από τρεις μέρες και μίλησε για κατάκτηση επενδυτικής βαθμίδας τους πρώτους μήνες του 2023. Το λέω σωστά, κύριε Πρόεδρε; Είπατε «τους πρώτους μήνες του 2023». Και έχει σημασία, γιατί μέχρι πρότινος ο Υπουργός Οικονομικών μιλούσε για επενδυτική βαθμίδα μέχρι το τέλος του 2022. Έχει, επίσης, σημασία γιατί εσείς πριν από έναν μήνα είπατε ότι η ακρίβεια θα μας απασχολήσει μέχρι το τέλος του πρώτου τριμήνου. Πριν από μία εβδομάδα αυτό μετακινήθηκε χρονικά στο τέλος του πρώτου εξαμήνου και όσο περνάνε οι μέρες, οι εβδομάδες και οι μήνες, τότε συνειδητοποιούν όλοι στον κυβερνητικό σχηματισμό ότι η ακρίβεια είναι κάτι που θα μας απασχολήσει όλο το 2022, χωρίς η Κυβέρνηση μέχρι στιγμής, όλο το 2022, να έχει κάνει οτιδήποτε στην πράξη, μόνο εξαγγελίες.

Μιλήσατε για δημοσιονομική πειθαρχία και συμφωνούμε σε αυτό. Και μάλιστα ο συνεργάτης σας, ο κ. Πατέλης, πήγε ένα βήμα παραπάνω, λέγοντας ότι «εμείς όχι μόνο θα πετύχουμε τον στόχο του μείον 1,4% έλλειμμα, αλλά θα τα πάμε και ακόμα καλύτερα».

Όμως, να είστε σίγουροι στην Κυβέρνηση ότι πολύ σύντομα θα μιλήσουμε και θα πρέπει να απαντήσετε για το ποιες επιλογές έγιναν το 2021 και γιατί σήμερα έχουμε φτάσει να είμαστε δημοσιονομικά δεμένοι χειροπόδαρα, όπως, επίσης, θα μιλήσετε εσείς προσωπικά, κύριε Πρόεδρε της Κυβερνήσεως, για τις επιλογές που κάνατε για τη ρύθμιση του ιδιωτικού χρέους, ποιες είναι οι αποφάσεις που πήρατε και ποια είναι η αποτελεσματικότητά τους μέχρι σήμερα, με ένα εκατομμύριο κόκκινα δάνεια και σαράντα ρυθμίσεις και από τις οκτακόσιες τριάντα χιλιάδες οφειλέτες της πανδημίας να έχει μπει το 7% στη ρύθμιση τριάντα έξι, εβδομήντα δύο δόσεων.

Κατά τα άλλα, συνεχίζει η Κυβέρνηση να μειώνει τα φορολογικά βάρη, τα οποία, βεβαίως, συσσωρεύονται, πολλαπλασιάζονται και σε λίγο θα έχουν, από ό,τι φαίνεται, και πολύ δυσάρεστες συνέπειες για την πλειοψηφία των πολιτών.

Κυρίες και κύριοι συνάδελφοι, μια πολεμική σύρραξη στην Ουκρανία όλοι συμφωνούμε ότι θα έχει καταστροφικές συνέπειες για όλο τον κόσμο και η χώρα μας ως δύναμη σταθερότητας και ειρήνης οφείλει να είναι πάντα με αυτούς που συμβάλλουν στην ειρηνική επίλυση των προβλημάτων στη βάση του Διεθνούς Δικαίου. Και αποδεικνύεται και σε αυτή την κρίση πόσο σημαντικό είναι να προχωρήσει αλλά και να εμβαθύνει η Ευρωπαϊκή Ένωση, ώστε να έχουμε μια κοινή και ισχυρή πολιτική άμυνας και ασφάλειας.

Η χώρα μας οφείλει να εργαστεί μαζί με τα άλλα κράτη-μέλη, συνολικά, όμως, ως Ευρωπαϊκή Ένωση, για να τερματιστεί η κρίση στην Ουκρανία.

Ακούσαμε από τον Υπουργό Εξωτερικών, που επισκέφθηκε τους ομογενείς στη Μαριούπολη, να λέει ότι θα είναι δίπλα τους, ότι θα στηρίξει την άνω των δύο χιλιάδων ετών παρουσία Ελλήνων σε αυτόν τον τόπο.

Όμως, δεν μας απάντησε γιατί εδώ και δεκαπέντε μήνες, κυρίες και κύριοι συνάδελφοι της Πλειοψηφίας, δεν έχει τοποθετήσει ούτε πρόξενο στο Προξενείο μας στη Μαριούπολη, αφού έχει τόσο μεγάλο ενδιαφέρον για τους ομογενείς μας στην Ουκρανία και ελπίζαμε ότι τουλάχιστον αυτή την ώρα θα είχατε σπεύσει να διορθώσετε αυτή σας την παράλειψη.

Κυρίες και κύριοι συνάδελφοι, εμείς στο ΠΑΣΟΚ, στην παράταξή μας, είμαστε περήφανοι για τις αρχές που καθόρισαν την εξωτερική και αμυντική πολιτική του Ανδρέα Παπανδρέου. Οι εποχές μπορεί να έχουν αλλάξει, οι σταθερές που συνδέονταν με τον διπολικό κόσμο εκείνης της εποχής μπορεί να έχουν μεταβληθεί. Οι αρχές μας, όμως, στην εθνική, εξωτερική και αμυντική πολιτική παραμένουν πιο επίκαιρες από ποτέ και προσφέρονται για μελέτη, περισυλλογή και προσαρμογή στα δεδομένα ενός πολυπολικού πλέον κόσμου, προκειμένου να υπερασπιστούμε αποτελεσματικά τόσο τα εθνικά όσο και τα κυριαρχικά μας δικαιώματα.

Κυρίες και κύριοι συνάδελφοι, θα ψηφίσουμε και τις οκτώ συμβάσεις, για την ακρίβεια, επτά συμβάσεις και μία διευθέτηση, αφού, παρά τις εύλογες και τεκμηριωμένες ενστάσεις που μπορεί να έχει κανείς για βελτιωτικές παρεμβάσεις που θα μπορούσαν να γίνουν, είναι επιτακτική η ανάγκη για την ενίσχυση της αποτρεπτικής ισχύος των Ενόπλων Δυνάμεων, γιατί η συγκεκριμένη προμήθεια μεταβάλλει άρδην τις επιχειρησιακές δυνατότητες τόσο του Πολεμικού Ναυτικού όσο και της Πολεμικής Αεροπορίας έναντι της εξ Ανατολών σταθερής και πολυετούς απειλής. Κι αυτό το γνωρίζουν πολύ καλά οι άνθρωποι που θα κληθούν να υπερασπιστούν την πατρίδα, αν ποτέ χρειαστεί.

Εύχομαι, όμως και ελπίζω -και πιστεύω βαθιά ότι με αυτή την τοποθέτηση διερμηνεύω τα αισθήματα όλων των άξιων, ικανών και έντιμων στελεχών των Ενόπλων Δυνάμεων- οι συγκεκριμένες προμήθειες να είναι οι τελευταίες που αναζητούν νομιμοποίηση μέσω ενός νόμου, γιατί δεν πρέπει να ξεχνάτε, κύριοι της Κυβέρνησης, ότι υπάρχει συγκεκριμένο νομοθετικό πλαίσιο που διέπει τις αμυντικές προμήθειες, ο ν.3978/2011 -μάλιστα, είχα την τιμή να είμαι και εισηγητής τότε από την πλευρά του ΠΑΣΟΚ-, ο οποίος τροποποιήθηκε και από τη δική σας Κυβέρνηση.

Με βάση αυτό το πλαίσιο πρέπει να ακολουθείται συγκεκριμένη διαδικασία για τις προμήθειες οπλικών συστημάτων και όχι βέβαια διαρκώς οι επιμέρους συμβάσεις να μην προσαρμόζονται στην ελληνική νομοθεσία, γεγονός που καθιστά αναγκαία την περιβολή τους με την τυπική ισχύ ενός νόμου.

Με ποια διαδικασία του ν.3978/2011 επελέγη η συγκεκριμένη πρόταση; Έγινε με ανταγωνιστικό διάλογο; Δημοσιεύτηκε κάποια διακήρυξη; Εφαρμόστηκε μήπως η εξαιρετική διάταξη του άρθρου 42 του ν.3978/2011; Με ποιον τρόπο έχει εξασφαλιστεί η διακλαδικότητα, η διαλειτουργικότητα και η συνεργασία με κρίσιμα οπλικά συστήματα Ενόπλων Δυνάμεων, όπως ραντάρ εδάφους, ελικόπτερα, πυροβολαρχίες κ.ά.; Υπάρχουν έγγραφες διασφαλίσεις για την ασφάλεια εφοδιασμού και πληροφοριών; Αυτά και πολλά άλλα ερωτήματα, ων ουκ έστιν αριθμός, προς αποφυγή επανάληψης ίδιων διαδικασιών στο μέλλον.

Ούτε βέβαια θα πρέπει να προσπερνάμε το γεγονός ότι η βιαστική και αποσπασματική αντιμετώπιση του κορυφαίου ζητήματος της χώρας, και βεβαίως αναφέρομαι στο ζήτημα της εθνικής ασφάλειας και της εθνικής άμυνας, συνεπάγεται διαρκείς κινδύνους, υψηλά κόστη προμήθειας, αλλά και έλλειψη σταθερού προσανατολισμού και προγραμματισμού των αναγκαίων στρατιωτικών προμηθειών.

Η Κυβέρνηση ούτε πρέπει ούτε μπορεί να θριαμβολογεί. Και δεν αναφέρομαι στην απαράδεκτη προσπάθεια καπηλείας και κομματικής εκμετάλλευσης της άφιξης των πρώτων Ραφάλ -και φυσικά εννοώ το προκλητικό και κακής ποιότητας σποτ με το σήμα της Νέας Δημοκρατίας-, γιατί στα ατσάλινα φτερά της Πολεμικής Αεροπορίας δεν υπάρχει χώρος για λογότυπο κανενός κόμματος, κυρίες και κύριοι συνάδελφοι. Υπάρχει μόνο το εθνόσημο.

Και από εκεί και πέρα, η Κυβέρνηση επιδεικνύει προχειρότητα. Γιατί τι άλλο υποδηλώνει το γεγονός ότι δεν είναι ακόμα έτοιμες οι αναγκαίες υποδομές εγκατάστασης και συντήρησης των Ραφάλ; Πριν από λίγες ημέρες, με μεγάλη χρονική καθυστέρηση, μεγαλύτερη του ενός έτους, και μετά την παραλαβή των πρώτων αεροσκαφών, ανακοινώθηκε η διενέργεια δημόσιων διαγωνισμών για την επιλογή αναδόχων σε τρία έργα διαμόρφωσης εγκαταστάσεων στο αεροδρόμιο υποδοχής των αεροσκαφών. Το ξαναλέω, με μεγάλη και σημαντική καθυστέρηση.

Κυρίες και κύριοι συνάδελφοι, οι Έλληνες πολίτες γνωρίζουν πολύ καλά από ποιον απειλείται η εθνική μας ακεραιότητα. Η απειλή αυτή προέρχεται ξεκάθαρα από την Τουρκία και εκφράζεται με έναν απροκάλυπτο αναθεωρητισμό, που περιλαμβάνει και εδαφικές διεκδικήσεις, με την απόπειρα μετατροπής του Αιγαίου σε ένα υβριδικό περιβάλλον, στο οποίο δεν θα ισχύει το Διεθνές Δίκαιο της Θάλασσας, με την ξεκάθαρη πρόθεση να αποκοπεί και να παραιτηθεί η Ελλάδα από τα κυριαρχικά της δικαιώματα στην Ανατολική Μεσόγειο.

Κυρίες και κύριοι συνάδελφοι, δεν αρκεί να έχεις ως σημείο αναφοράς τη δημοκρατική παράταξη ή να διεκδικείς τον ρόλο της δημοκρατικής παράταξης. Πρέπει και να το αποδεικνύεις. Και η δημοκρατική παράταξη ποτέ δεν υιοθέτησε μειοψηφικές απόψεις ούτε επέδειξε χαλαρά αντανακλαστικά στα εθνικά μας θέματα. Ποτέ η δημοκρατική παράταξη δεν μετέτρεψε σε πεδίο αντιπαράθεσης τις Ένοπλες Δυνάμεις.

Ο Ανδρέας Παπανδρέου, ο οποίος ήξερε να ασκεί και δομική αλλά και σκληρή αντιπολίτευση, καταψήφιζε τους προϋπολογισμούς των κυβερνήσεων της Νέας Δημοκρατίας, αλλά από θέση αρχής ως ΠΑΣΟΚ ψήφιζε πάντα τις αμυντικές δαπάνες.

Και στη νεότερη πολιτική μας ιστορία κυριάρχησαν δύο μορφές στις δύο μεγάλες παρατάξεις: Ο Ανδρέας Παπανδρέου στη δημοκρατική παράταξη και ο Κωνσταντίνος Καραμανλής στη συντηρητική παράταξη. Αυτή είναι η αλήθεια και η ιστορία δεν ξαναγράφεται, όσο κι αν κάποιοι το θέλουν. Και παρά τις διαφορές τους, παρά τις βαθιές πολιτικές διαφορές που είχαν ο Ανδρέας Παπανδρέου και ο Κωνσταντίνος Καραμανλής, έβαλαν τη σφραγίδα τους στο δόγμα της εξωτερικής μας πολιτικής, αναγνωρίζοντας και οι δύο ότι η κύρια απειλή που αντιμετωπίζει η χώρα μας είναι η Τουρκία.

Η κοινή τους θέση, ότι η μοναδική διαφορά που υπάρχει με την Τουρκία για παραπομπή στο Διεθνές Δικαστήριο της Χάγης είναι η οριοθέτηση της υφαλοκρηπίδας, δεσμεύει όλες τις κυβερνήσεις μετά τη Μεταπολίτευση. Αποτελεί ένα από τα σταθερά δόγματα της ελληνικής εξωτερικής πολιτικής. Και θα ήθελα αυτό σήμερα να ακουστεί σε αυτή εδώ την Αίθουσα και από τον Πρωθυπουργό, ότι το δόγμα αυτό δεν έχει αλλάξει. Και δεν θα μπορούσε άλλωστε να αλλάξει, αφού καμμία κυβέρνηση δεν έχει την πολιτική νομιμοποίηση να αποδεχθεί και να αναγνωρίσει τις διαφορές που θέτει η Τουρκία στο τραπέζι των συζητήσεων.

Το τελευταίο διάστημα η αναθεωρητική πολιτική της Τουρκίας θέτει ζήτημα αποστρατικοποίησης των νησιών του ανατολικού Αιγαίου, την οποία μάλιστα συνδέει με την κυριαρχία των νησιών αυτών, κάτι που είναι προδήλως αβάσιμο με βάση τη Συνθήκη της Λωζάνης. Και εντάσσεται όλη αυτή η ρητορική, με μια πρωτοφανούς κλιμάκωσης όξυνση, σε μια συνολική προσπάθεια αμφισβήτησης της ελληνικής κυριαρχίας στα νησιά. Δεν διστάζουν μάλιστα οι γείτονές μας να αντιστρέφουν ακόμα και τις έννοιες του Διεθνούς Δικαίου, προκειμένου να αμφισβητήσουν απροκάλυπτα την εθνική μας κυριαρχία. Το άρθρο 51 όμως του Καταστατικού Χάρτη του ΟΗΕ, που είναι πέρα και πάνω από τις συνθήκες και ισχύει στο διηνεκές του χρόνου, είναι ξεκάθαρο ως προς το δικαίωμα της νόμιμης άμυνας για ένα κράτος το οποίο απειλείται.

Καμμία ελληνική κυβέρνηση -θα το επαναλάβω- σε αυτή την περίπτωση δεν έχει πολιτική νομιμοποίηση να αποδεχθεί την τουρκική απαίτηση για αποστρατικοποίηση των νησιών ως θέμα συζήτησης, που είναι το πρώτο βήμα για την αμφισβήτηση της ελληνικής κυριαρχίας στα νησιά, όπως και το να αποδεχθεί συστάσεις συμμάχων ή φίλων προς αυτή την κατεύθυνση, να αφαιρέσει δηλαδή από τα νησιά αυτά την αποτρεπτική ισχύ που εγγυάται την άμυνά τους, αφού μέσω της αποστρατικοποίησης η Τουρκία επιχειρεί να διευρύνει τη θεωρία των «γκρίζων ζωνών» και στα μεγάλα νησιά του Αιγαίου.

Το ίδιο ισχύει και για το ενδεχόμενο παραίτησης της χώρας μας και από τις πρόνοιες του Δικαίου της Θάλασσας, το οποίο δεν έχει αλά καρτ εφαρμογή. Το Αιγαίο δεν είναι ειδική περίπτωση. Κάθε χώρα με βάση το Διεθνές Δίκαιο της Θάλασσας έχει το δικαίωμα να επεκτείνει τα χωρικά της ύδατα -το ξέρετε πολύ καλά- στα δώδεκα μίλια, όποτε βέβαια θέλει να ασκήσει αυτό το δικαίωμα. Κάθε νησί που κατοικείται έχει επήρεια ΑΟΖ και υφαλοκρηπίδας, όπως ορίζουν ρητά οι κανόνες του Διεθνούς Δικαίου. Και θα πρέπει να καταστεί σαφές ότι η Ελλάδα, αν συνεχιστούν οι τουρκικές προκλήσεις, θα ασκήσει το δικαίωμα της προσφυγής στο Συμβούλιο Ασφαλείας. Το έθεσε -για να είμαστε ειλικρινείς- ο κ. Δένδιας ως ενδεχόμενο στις 4 Σεπτεμβρίου του 2020. Θα πρέπει όμως να τεθεί για μια ακόμη φορά και απερίφραστα, να αντιληφθούν όλοι ότι η Ελλάδα δεν θα παραμείνει απαθής, δεν αποδέχεται λογικές κατευνασμού μιας επιθετικής και αναθεωρητικής δύναμης.

Κυρίες και κύριοι συνάδελφοι, έχω πει επανειλημμένα ότι η Ελλάδα κάποια στιγμή θα πρέπει να πάψει να είναι χώρα-πελάτης. Η Κυβέρνηση έχει μιλήσει πολλές φορές για την ενίσχυση της ελληνικής αμυντικής βιομηχανίας. Εδώ και δυόμισι, όμως, χρόνια δεν έχει συγκροτήσει μια εθνική στρατηγική και ένα επιχειρησιακό σχέδιο για την ανάπτυξη της ελληνικής αμυντικής βιομηχανίας. Τα Ελληνικά Αμυντικά Συστήματα απαξιώθηκαν από την Κυβέρνηση, αφού απαγορεύτηκε ουσιαστικά η συμμετοχή τους στην παραγωγή πυρομαχικών για την κάλυψη των αναγκών των Ενόπλων Δυνάμεών μας. Η ΕΑΒ θα έπρεπε να έχει αναλάβει την εργοστασιακή συντήρηση των λειτουργικών συστημάτων των Ραφάλ. Τα ναυπηγεία παραμένουν σε μια κατάσταση φθοράς και αβεβαιότητας. Η ναυπήγηση των νέων κορβετών αλλά και ο εκσυγχρονισμός και η αναβάθμιση των παλαιών φρεγατών τύπου ΜΕΚΟ μπορούν και πρέπει να γίνουν σε ελληνικά ναυπηγεία.

Μια εθνική αμυντική πολιτική προϋποθέτει στις προμήθειες οπλικών συστημάτων που γίνονται από άλλες χώρες να υπάρχει και ως αντιστάθμισμα η ενίσχυση της ελληνικής αμυντικής βιομηχανίας. Αυτό σημαίνει ότι κάθε προμήθεια οπλικών συστημάτων πρέπει να συνδυάζεται και με μια παράλληλη συμφωνία εκτέλεσης συγκεκριμένου έργου από την ελληνική αμυντική και την ελληνική ναυπηγική βιομηχανία και αυτό αφορά και στις φρεγάτες Μπελαρά και στα Ραφάλ.

Και για να δούμε πώς λειτουργούν άλλες χώρες, θα επισημάνω τη δήλωση της Υπουργού Άμυνας της Γαλλίας, της κ. Φλοράνς Παρλί, η οποία τόνισε ότι χάρη στη συμφωνία με την Ελλάδα για την προμήθεια τριών φρεγατών εξασφαλίζονται δύο χιλιάδες διακόσιες θέσεις εργασίας στη Γαλλία, σε ορίζοντα πενταετίας, στα γαλλικά ναυπηγεία. Καταθέτω τη δήλωση για τα Πρακτικά με τις σχετικές φωτογραφίες. Είναι μια δήλωση που έγινε ενώπιον του Υπουργού Εθνικής Άμυνας.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επαναλαμβάνω ότι διασφαλίζονται δύο χιλιάδες διακόσιες θέσεις εργασίας στη Γαλλία, σε ορίζοντα πενταετίας, με τη συμφωνία. Το είπε η Γαλλίδα Υπουργός Εθνικής Άμυνας παρουσία του Έλληνα Υπουργού Εθνικής Άμυνας, ο οποίος υπέγραψε MOU με ιδιωτικές εταιρείες, ενώ δεν είχαν συνεδριάσει καν τα αρμόδια όργανα του επιχειρησιακού φορέα.

Βέβαια, η συμμετοχή της ελληνικής αμυντικής βιομηχανίας σε υποκατασκευαστικά προγράμματα δεν κατοχυρώνεται -το ξέρετε, κύριε Υπουργέ- μόνο με MOU, αλλά με δεσμευτικά συμβόλαια. Καταθέσαμε και σχετική τροπολογία -ελπίζω να τη λάβετε υπ’ όψιν μέχρι τέλους της συζήτησης- για να διασφαλιστεί και η εγχώρια ναυπηγική, αμυντική βιομηχανία. Το ενδεχόμενο υλοποίησης του προγράμματος προμήθειας των νέων κορβετών του Πολεμικού Ναυτικού σε ελληνικά ναυπηγεία, με βάση και τη σχετική πρόταση που έχει κατατεθεί -και το γνωρίζετε πολύ καλά-, θα πρέπει να απασχολήσει άμεσα το ελληνικό Υπουργείο Εθνικής Άμυνας, όπως και ένα συνολικό σχέδιο για την ανάπτυξη της ελληνικής αμυντικής και ναυπηγικής βιομηχανίας.

Και είναι καιρός επιτέλους να αξιοποιήσουμε το πιο πολύτιμο κεφάλαιο που διαθέτουμε, τους ανθρώπους και τους εργαζόμενους στην ΕΑB, στα Ελληνικά Αμυντικά Συστήματα, στα ελληνικά ναυπηγεία, στον ιδιωτικό τομέα, με ειδίκευση στις νέες τεχνολογίες, στην έρευνα και την καινοτομία, το ανθρώπινο δυναμικό, στελέχη των Ενόπλων Δυνάμεων, λαμπρά μυαλά, με ερευνητικό έργο, ιδέες, γνώσεις, προτάσεις και μοναδικές ικανότητες. Όλοι αυτοί μπορούν να δημιουργήσουν μία ελληνική αμυντική βιομηχανία υψηλών απαιτήσεων και υψηλών προδιαγραφών.

Εξάλλου η ιστορία των τριών υποβρυχίων τύπου 214, που η κατασκευή τους ολοκληρώθηκε στα ναυπηγεία Σκαραμαγκά από μία εμπνευσμένη ομάδα του Πολεμικού Ναυτικού και σήμερα θεωρούνται από όλες τις πτέρυγες της Βουλής συγκριτικό πλεονέκτημα της χώρας και αμυντικό υπερόπλο έναντι της Τουρκίας, νομίζω ότι δείχνει τον δρόμο.

Είναι βέβαιο ότι εκτός από το Πολεμικό Ναυτικό υπάρχουν εμπνευσμένα στελέχη με τις ίδιες ικανότητες και στα άλλα δύο Όπλα, καθώς και ένα επιστημονικό δυναμικό που μπορεί να στηρίξει την προσπάθεια ανάπτυξης της ελληνικής αμυντικής βιομηχανίας, έμψυχο δυναμικό και των τριών Σωμάτων, που, ενώ συνιστά τον πολλαπλασιαστή ισχύος της μαχητικής ικανότητας των Ενόπλων Δυνάμεων, δυστυχώς έχει αφεθεί στην τύχη του, γιατί μια ελληνική αμυντική βιομηχανία αποτελεί μια ισχυρή προϋπόθεση για την ανάπτυξη μιας αμυντικής διπλωματίας, με πολλαπλά οφέλη για τη χώρα.

Την ίδια στιγμή μάλιστα ο εξ Ανατολών γείτονάς μας έχει επενδύσει στην ανάπτυξη αμυντικής βιομηχανίας, βελτίωσε την αυτονομία του, πέτυχε ανεξαρτητοποίηση στρατιωτικού εξοπλισμού σε πολύ μεγάλο βαθμό, βασίζοντας τις ανάγκες του μόνο στο 30% σε ξένους προμηθευτές. Το ξαναλέω. Η Τουρκία βασίζει τις εξοπλιστικές της ανάγκες μόνο κατά 30% σε ξένους προμηθευτές.

Ταυτόχρονα, η Τουρκία χρησιμοποιεί την τεχνογνωσία και παραγωγή UAV, μη επανδρωμένων αεροσκαφών, η κατασκευή των οποίων βασίζεται δυστυχώς και σε ευρωπαϊκές εξοπλιστικές εταιρείες, προκειμένου να αυξήσει την επιρροή της σε χώρους που αντιμετωπίζουν σοβαρά προβλήματα ασφάλειας ή να επικυρώσει διπλωματικές και εμπορικές συμφωνίες με διάφορες χώρες.

Αυτή τη στιγμή που μιλάμε οι γείτονες διαθέτουν έναν στόλο διακοσίων περίπου ενεργών UAV διαφόρων τύπων, που υπό προϋποθέσεις θα μπορούσαν να μεταφέρουν 1,3 τόνο πυραύλων και βομβών. Και μάλιστα το τελευταίο τρίμηνο έχει κλιμακωθεί η χρήση UAV, το ξέρουν τα στελέχη των Ενόπλων Δυνάμεων, υπό την τουρκική πολεμική αεροπορία κατά τη διάρκεια παραβιάσεων του εθνικού εναέριου χώρου και παραβάσεων των κανόνων εναέριας κυκλοφορίας του FIR Αθηνών.

Η χώρα μας πλέον δεν μπορεί να αρκείται στην αναζήτηση συστημάτων αντιμετώπισης μεμονωμένων UAV ή σμηνών που έχουν ως στόχο τον κορεσμό της αεράμυνας ούτε να απογειώνει, κυρίες και κύριοι συνάδελφοι, μαχητικά με πιλότους για να αναχαιτίζουν ή να ελέγχουν μη επανδρωμένα αεροσκάφη, γιατί σε αυτή την περίπτωση εμείς ρισκάρουμε πολλά, εμείς έχουμε πολλαπλάσιο κόστος σε σχέση με την άλλη πλευρά. Οφείλουμε, λοιπόν, και σε αυτόν τον τομέα να κινηθούμε άμεσα και δραστικά.

Κυρίες και κύριοι συνάδελφοι, κανείς δεν θέλει μια κούρσα εξοπλισμών χωρίς όριο. Κανείς δεν θέλει τον πόλεμο. Η αποφυγή του, όμως, προϋποθέτει τη διαμόρφωση και την άσκηση μίας ενεργητικής και πολυδιάστατης εξωτερικής πολιτικής, με πρωτοβουλίες και πίεση προς τους Ευρωπαίους εταίρους αλλά και τους συμμάχους μας στο ΝΑΤΟ, ώστε η Τουρκία να συμμορφωθεί στο Διεθνές Δίκαιο και να σταματήσει τις προκλήσεις. Όταν παραχωρούμε διευκολύνσεις, όταν συμμετέχουμε σε αμυντικές συμφωνίες, τότε θα πρέπει να διασφαλίζουμε ανταλλάγματα που θωρακίζουν αλλά και κατοχυρώνουν τα εθνικά μας συμφέροντα.

Η Ελλάδα είναι πιστός σύμμαχος, αλλά όχι δεδομένος μέχρι αφέλειας κι αυτό πρέπει να είναι ένα μήνυμα προς όλους και το τονίζω: προς όλους. Δεν μπορεί να μην αντιδρούμε αποτελεσματικά και να μη χρησιμοποιούμε όλα τα δικαιώματα και διπλωματικά όπλα που έχουμε στη διάθεσή μας όταν κράτη-μέλη της Ευρωπαϊκής Ένωσης πωλούν όπλα στους γείτονές μας, γιατί τότε δεν μπορούμε απλά να μιλάμε για Κοινή Πολιτική Άμυνας και Ασφάλειας της Ευρωπαϊκής Ένωσης.

Και εμείς δεν έχουμε μόνο θεωρητικές προσεγγίσεις σε αυτό το ζήτημα. Ό,τι λέμε το εννοούμε. Ο Πρόεδρός μας, ο Νίκος ο Ανδρουλάκης, ήταν αυτός που στηλίτευσε την απόφαση της Ισπανίας και του κ. Σάντσες να εξοπλίσει την Τουρκία, με σχετική ερώτηση στον κ. Μπορέλ στις 19 Νοεμβρίου. Ο Πρόεδρος του Κινήματος Αλλαγής ήταν αυτός που στην πρόσφατη προσύνοδο των Ευρωπαίων σοσιαλιστών, στις 16 Δεκεμβρίου, ζήτησε εκ νέου να συζητηθεί το εμπάργκο όπλων στην Τουρκία σε επίπεδο Συμβουλίου Υπουργών Εξωτερικών της Ευρωπαϊκής Ένωσης, το οποίο είχε υπερψηφιστεί με δική του πρόταση στο Ευρωπαϊκό Κοινοβούλιο. Ο Πρόεδρος του ΠΑΣΟΚ ήταν αυτός που μίλησε στην ίδια προσύνοδο για τον διεθνή ταραξία που καταπατά τα κυριαρχικά δικαιώματα τόσο της Ελλάδας όσο και της Κύπρου.

Δεν μπορούμε, λοιπόν, να δεχθούμε εκπτώσεις στα κυριαρχικά μας δικαιώματα, με την αιτιολογία της παραμονής της Τουρκίας στο δυτικό στρατόπεδο, γιατί η Τουρκία εδώ και καιρό ουσιαστικά ακολουθεί τον δικό της δρόμο στη διεθνή πολιτική, έξω και πέρα από τις θέσεις του δυτικού συστήματος ασφαλείας. Και αυτό είναι ακόμα ένα μήνυμα που πρέπει να δοθεί με σαφήνεια από την πλευρά μας.

Θέλω από αυτό εδώ το Βήμα να εκφράσω την πλήρη και απόλυτη εμπιστοσύνη μας στα στελέχη των Ενόπλων Δυνάμεων, μαζί με μία υπόμνηση προς την Κυβέρνηση. Αυτούς πρέπει να ακούτε, κύριε Υπουργέ της Εθνικής Άμυνας, να ακούτε τις εισηγήσεις τους για τις ανάγκες των Ενόπλων Δυνάμεων. Αυτοί γνωρίζουν και πρέπει να καθορίζουν τις προτεραιότητες για την ανάπτυξη οπλικών συστημάτων και όχι όσοι έχουν άλλες ανάγκες και προτεραιότητες. Μην το κάνετε όπως οι συνάδελφοί σας Υπουργοί στη διαχείριση της πανδημίας, που παραμέρισαν τους επιστήμονες -το θυμάστε, άλλωστε-, τους υποβάθμισαν και έκαναν οι ίδιοι τους ειδικούς και τα αποτελέσματα τα έχουμε δει.

Κυρίες και κύριοι συνάδελφοι, κλείνω όπως άρχισα. Η σχολή σκέψης του Ανδρέα Παπανδρέου και οι αρχές μιας συγκροτημένης και δυναμικής εξωτερικής πολιτικής είναι επίκαιρες όσο ποτέ, για μια Ελλάδα που είναι πιστός σύμμαχος, αλλά δεν είναι δεδομένος, όταν απειλούνται εθνικά και κυριαρχικά της δικαιώματα, για μια Ελλάδα που θα ασκεί εθνική εξωτερική και αμυντική πολιτική που θα κάνει περήφανους όλους τους Έλληνες και θα διαμορφώνει τις προϋποθέσεις μιας πλατιάς εθνικής ενότητας, για μια Ελλάδα που δεν διεκδικεί, αλλά δεν παραχωρεί τίποτα.

Κύριε Τσίπρα, κάνατε ένα σοβαρό λάθος όταν αρνηθήκατε τη σύγκληση του Συμβουλίου Αρχηγών για το ζήτημα της Συνθήκης των Πρεσπών. Και εσείς, κύριε Μητσοτάκη, συνεχίζετε και εσείς το ίδιο λάθος, γιατί η εθνική ενότητα χτίζεται και στην κορυφή, αλλά και στη βάση. Η εθνική συνεννόηση στα μείζονα ζητήματα της κυριαρχίας και των κυριαρχικών δικαιωμάτων αποτελούν όρο αλλά και συνάμα προϋπόθεση για ένα αρραγές εθνικό μέτωπο, ένα μέτωπο που θα τονώσει το αίσθημα ασφάλειας στον ελληνικό λαό και θα μεταδώσει το μήνυμα της αποφασιστικότητας στους εταίρους και συμμάχους μας, πάντα φυσικά με τις αναγκαίες κόκκινες γραμμές που πρέπει να υπενθυμίζουμε.

Το Κίνημα Αλλαγής σε κάθε συζήτηση για την εξωτερική και αμυντική πολιτική θα προσέρχεται πάντα με όρους εθνικής ενότητας, με πατριωτικές θέσεις, που απηχούν τη θέληση, την υπερηφάνεια, αλλά και την αξιοπρέπεια του ελληνικού λαού, με επιλογές που διασφαλίζουν την εθνική μας κυριαρχία, διασφαλίζουν τα κυριαρχικά μας δικαιώματα και διασφαλίζουν μια ισχυρή Ελλάδα στην Ευρώπη και στον κόσμο.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Έχει ζητήσει τον λόγο ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης.

Κύριε Πρόεδρε, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Άκουσα με προσοχή την ομιλία του Αρχηγού της Αξιωματικής Αντιπολίτευσης και του Επικεφαλής της Κοινοβουλευτικής Ομάδας του ΚΙΝΑΛ και θα ήθελα να κάνω ορισμένα σχόλια, απαντώντας σε αυτά τα οποία άκουσα.

Κύριε Τσίπρα, θα ήθελα κατ’ αρχάς, επειδή κάνατε αναφορές στη συσχέτιση, την προφανή, μεταξύ του εθνικού και του αληθούς, να αποκαταστήσουμε την αλήθεια ως προς τις σημαντικές επιλογές που έκανε το κόμμα της Αξιωματικής Αντιπολίτευσης τους τριάντα έναν μήνες που η Νέα Δημοκρατία έχει την τιμή να ηγείται της κυβέρνησης του τόπου.

Πάμε, λοιπόν, από την αρχή. Δεν ψηφίσατε τη συμφωνία μερικής οριοθέτησης θαλασσίων ζωνών με την Αίγυπτο, μια σημαντικότατη και πολύ τολμηρή συμφωνία οριοθέτησης, η οποία επιτρέπει στη χώρα να επικαλείται το Διεθνές Δίκαιο για την επίλυση εξαιρετικά περίπλοκων διαφορών ως προς την οριοθέτηση θαλασσίων ζωνών. Είπατε «παρών». Έτσι δεν είναι; Δεν την ψηφίσατε.

Καταψηφίσατε τη συμφωνία στρατηγικής συνεργασίας με τη Γαλλία. Είναι έτσι; Την καταψηφίσατε.

Καταψηφίσατε, σπάζοντας όλες τις πρακτικές τις κοινοβουλευτικές, τον τελευταίο προϋπολογισμό τις αμυντικές δαπάνες της χώρας. Είναι έτσι; Τις καταψηφίσατε.

Δεν υπερψηφίζετε -ψηφίζετε «παρών», πάντως δεν δίνετε τη θετική ψήφο, που δίνει το ΚΙΝΑΛ, έστω και με τις επιφυλάξεις τις οποίες εγείρει ο επικεφαλής της Κοινοβουλευτικής Ομάδος- τις σημερινές συμφωνίες, επικαλούμενος -και θα έρθω στη συνέχεια στα επιχειρήματά σας- τη διαφωνία με την πρόσθετη αγορά των έξι Ραφάλ. Πάντως καταγράφεται η ψήφος σας σήμερα ως ένα ηχηρό «παρών».

Και απ’ ό,τι αντιλαμβάνομαι, θα καταψηφίσετε και τη συμφωνία στρατηγικής αμυντικής συνεργασίας με τις Ηνωμένες Πολιτείες, η οποία θα έρθει προς κύρωση στο ελληνικό Κοινοβούλιο εντός του επόμενου μήνα.

Και μετά μην απορείτε γιατί σας αποκαλούμε «εθνική παραφωνία» σε μία εξαιρετικά κρίσιμη συγκυρία για τη χώρα.

(Χειροκροτήματα από την πτέρυγα της Νέας Δημοκρατίας)

Έρχομαι τώρα στο πρώτο σκέλος της ομιλίας σας, πιο συγκεκριμένα στις αναφορές τις οποίες κάνατε για τις επιμέρους συμβάσεις, τις οποίες καλούμαστε να κυρώσουμε σήμερα, αν και βρήκα πιο ενδιαφέρον και άξιο σχολιασμού το δεύτερο μέρος της ομιλίας σας, όπου παρουσιάζετε τις φιλοσοφικές μας διαφωνίες, σχετικά με τον ρόλο της Ελλάδος στα διεθνή τεκταινόμενα και τον στρατηγικό της προσανατολισμό. Θα έρθω, όμως, σε αυτά στη συνέχεια.

Είπατε ότι είχατε προχωρήσει ως κυβέρνηση σε διαπραγματεύσεις για την απόκτηση δύο φρεγατών Μπελαρά. Εξ όσων γνωρίζω, δεν είχατε καν αποστείλει ούτε καν το letter of intents, που είναι η αρχική έγγραφη έκφραση ενδιαφέροντος εκ μέρους της ελληνικής Κυβέρνησης για την απόκτηση αυτών των πλοίων. Θυμάμαι κάποιες δηλώσεις του τότε Υπουργού Άμυνας του κ. Καμμένου -θα επανέλθω στον κ. Καμμένο στη συνέχεια- ότι υπήρχε ένα ενδιαφέρον απόκτησης φρεγατών από τη Δανία. Καμμία ουσιαστική διαπραγμάτευση δεν είχατε κάνει και όταν εμείς ήρθαμε στα πράγματα και συζητήσαμε με τους Γάλλους και ξεκινήσαμε τις διαπραγματεύσεις, πράγματι διαπιστώσαμε ότι οι αρχικές τιμές, τις οποίες μας πρότειναν οι Γάλλοι, ξεπερνούσαν το όριο, το οποίο είχαμε θέσει εμείς ως αποδεκτό για την απόκτηση τέτοιων πλοίων.

Όλοι αναγνωρίζαμε και κανείς δεν είχε διαφωνήσει ότι το Πολεμικό Ναυτικό χρειαζόταν επειγόντως να αποκτήσει μεγάλα πλοία επιφανείας, καινούργιες φρεγάτες, και βρισκόμασταν σε μία συνεχή διαπραγμάτευση με πολλούς πιθανούς προμηθευτές, έτσι ώστε να καταλήξουμε στην ενδεδειγμένη πρόταση.

Το Ναυτικό προέκρινε πάντα, η αλήθεια είναι, τις φρεγάτες Μπελαρά ως τις επιχειρησιακά πιο κατάλληλες για το θέατρο των επιχειρήσεων, στο οποίο πρέπει να ανταποκρίνεται η χώρα μας. Υπήρχε όμως ένα ζήτημα, όπως σας είπα, σε σχέση με το αρχικό κόστος, το οποίο μας πρότειναν οι Γάλλοι.

Διότι λέτε -και πολύ σωστά, κύριε Κατρίνη- ότι θα πρέπει να ακούμε τις εισηγήσεις των ειδικών, εν προκειμένω των ειδικών των Ενόπλων Δυνάμεων, των επιτελείων -και αυτό κάνουμε και εμείς και αυτό πιστεύω ότι έκαναν όλες οι κυβερνήσεις-, όμως γνωρίζετε πολύ καλά ότι αν αθροίσει κανείς όλα τα αιτήματα τα οποία κατά καιρούς υποβάλλονται από τα γενικά επιτελεία, καταλήγει σε μία λίστα, η οποία προσομοιάζει περισσότερο με κατάλογο χριστουγεννιάτικων δώρων, την οποία καμμία κυβέρνηση δεν μπορεί πάντα πλήρως να εκπληρώσει. Κατά συνέπεια πάντα πρέπει να γίνονται συγκεκριμένες επιλογές.

Φτάσαμε λοιπόν στο σημείο να βρούμε μία ευκαιρία, πολύ σημαντική και να διαπραγματευτούμε με τους Γάλλους -σας έχω ενημερώσει και πάλι γι’ αυτά, κύριε Τσίπρα, και έχω ενημερώσει και την Εθνική Αντιπροσωπεία- για την απόκτηση ουσιαστικά τριών φρεγατών Μπελαρά στην τιμή των δύο.

(Χειροκροτήματα από την πτέρυγα της Νέας Δημοκρατίας)

Γιατί έγινε αυτό; Διότι μετά τη συμφωνία που έκαναν οι Ηνωμένες Πολιτείες με την Αυστραλία και τη δύσκολη θέση στην οποία βρέθηκε η Γαλλία να μην μπορεί να διαχειριστεί σημαντικές παραγγελίες υποβρυχίων, υπήρχε όντως μία ανάγκη από την «GROUP NAVAL» να κερδίσει ένα συμβόλαιο. Εκμεταλλευτήκαμε αυτή τη συγκυρία και πετύχαμε δύο πράγματα. Πετύχαμε δύο πράγματα!

Πετύχαμε την απόκτηση των τριών Μπελαρά, ουσιαστικά, στην τιμή των δύο, σύμφωνα με τις προδιαγραφές που έχει θέσει το Πολεμικό Ναυτικό. Πετύχαμε τα πλοία αυτά να έρθουν και να ενταχθούν στον ελληνικό στόλο σε ένα σχετικά πολύ σύντομο χρονικό διάστημα, πιο σύντομα απ’ ό,τι μας προσέφεραν οι υπόλοιποι πιθανοί προμηθευτές. Το πρώτο πλοίο απ’ αυτά ενδεχομένως θα το παραλάβουμε το 2025. Ζητήσαμε τα πλοία αυτά, με ελάχιστες μικρές προσαρμογές, να είναι ουσιαστικά ίδια, όμοια με τα πλοία τα οποία αποκτούν οι Γάλλοι.

Κατά συνέπεια δεν ναυπηγούμε ένα καινούργιο τύπο πλοίου, το οποίο θα ναυπηγείτο αποκλειστικά για τις ανάγκες του Ελληνικού Ναυτικού με πολλά ρίσκα και ναι, όπως έχω ενημερώσει την Εθνική Αντιπροσωπεία, πήραμε την απόφαση τα πλοία αυτά -και τα τρία- να ναυπηγηθούν στη Γαλλία και θέλαμε να ήμασταν απολύτως σίγουροι ότι τα πλοία αυτά θα παραδοθούν στο χρονοδιάγραμμα, το οποίο έχει δεσμευθεί η εταιρεία, και στο κόστος, το οποίο έχουμε συμφωνήσει με την εταιρεία.

Αυτό δεν σημαίνει, σε καμμία περίπτωση, ότι δεν υπάρχει η ελληνική προστιθέμενη αξία. Και όταν λέτε ότι δεν υπάρχει καμμία προστιθέμενη αξία, δεν λέτε την αλήθεια. Διότι σας έχει ενημερώσει πολλές φορές ο Υπουργός Εθνικής Άμυνας -όχι μόνο εσάς, αλλά και τους συναδέλφους σας που βρίσκονται στην Επιτροπή Εξοπλισμών- ότι η «GROUP NAVAL» ότι είναι σε συνεργασία με πενήντα Έλληνες προμηθευτές, οι οποίοι έχουν εκδηλώσει ενδιαφέρον με κάποιο τρόπο να συμμετέχουν ως προμηθευτές στην κατασκευή των πλοίων αυτών.

Και η αλήθεια είναι ότι σήμερα η χώρα έχει πια τη δυνατότητα -διότι η ελληνική Κυβέρνηση επέλυσε και αυτή την εκκρεμότητα- να έχει ένα τουλάχιστον ναυπηγείο, το ναυπηγείο Σκαραμαγκά, το οποίο να είναι δυνητικά σε θέση και να κατασκευάσει μεγάλα πλοία επιφανείας, αλλά και να επισκευάσει πλοία του Πολεμικού Ναυτικού είτε μιλάμε για τις τρέχουσες επισκευές που δεν μπορούν να γίνουν στο Ναύσταθμο της Σαλαμίνας είτε μιλάμε για πιο βαριές επισκευές τύπου αναβάθμιση των ΜΕΚΟ που απαιτούν άλλες υποδομές. Έχουμε λοιπόν αυτή τη δυνατότητα να το κάνουμε.

Ταυτόχρονα δε με την απόκτηση των Μπελαρά, υπογράψαμε, κύριε Τσίπρα, μία συμφωνία αμυντικής συνεργασίας με ρήτρα αμοιβαίας συνδρομής, κάτι το οποίο αποτελούσε το ζητούμενο όλων των ελληνικών κυβερνήσεων στις σχέσεις τους με τη Γαλλία από το 1977, όταν ο Κωνσταντίνος Καραμανλής για πρώτη φορά έθεσε το ζήτημα αυτό.

(Χειροκροτήματα από την πτέρυγα της Νέας Δημοκρατίας)

Και την καταψηφίζετε αυτή τη συμφωνία -μα, σας ρωτώ, δεν είναι εθνικά ωφέλιμη;- με το επιχείρημα ότι δήθεν η Ελλάδα θα στείλει στρατιώτες στο Μαλί. Μα, είδατε κανέναν Έλληνα στρατιώτη να έχει πάει στο Μαλί ή στην Υποσαχάρια Αφρική; Είχατε πει αυτά τα ωραία δακρύβρεχτα «ποιοι θα είναι οι Έλληνες Πρωθυπουργοί που θα υποδεχθούν φέρετρα από την Υποσαχάρια Αφρική». Δεν έχω δει εγώ κανέναν Έλληνα στρατιώτη να βρίσκεται εκεί. Και μάλιστα οι ευρωπαϊκές χώρες όλες περιορίζουν την παρουσία τους, αυτή τη στιγμή, στην εξαιρετικά προβληματική ζώνη της Υποσαχάριας Αφρικής.

Είστε, λοιπόν, υπόλογος γι’ αυτό το οποίο κάνετε για μια συμφωνία, η οποία ενισχύει την αμυντική θωράκιση της χώρας, η οποία υποχρεώνει ουσιαστικά τη Γαλλία να συνδράμει αμυντικά την πατρίδα μας δημιουργώντας μια πολύ ισχυρή αποτρεπτική ασπίδα, η οποία βάζει τις βάσεις, κύριε Τσίπρα.

Μας μιλήσατε για τη δήθεν οραματική και πολυδιάστατη εξωτερική σας πολιτική. Εμείς βάζουμε τη βάση για τη στρατηγική αυτονομία της Ευρώπης με τέτοιου είδους συμφωνίες που αποδεικνύουν ότι τα ευρωπαϊκά κράτη -ενδεχομένως στην αρχή θα είναι ένα υποσύνολο των μελών της Ευρωπαϊκής Ένωσης- μπορούν να συνεργάζονται αμυντικά, έτσι ώστε να υπερασπίζονται τα συμφέροντα της Ευρωπαϊκής Ένωσης όταν η Ευρώπη κρίνει μόνη της ότι θέλει ή πρέπει να παρέμβει κάπου όπου το ΝΑΤΟ ή ο Οργανισμός Ηνωμένων Εθνών δεν θέλουν ή δεν μπορούν να παρέμβουν.

Αυτό, λοιπόν, είναι μία κατάκτηση για τη χώρα. Εσείς την καταψηφίσατε και έρχεστε τώρα και λέτε ότι το πρόβλημά σας δεν ήταν οι τρεις Μπελαρά, δεν ήταν τα δεκαοκτώ Ραφάλ, ήταν τα έξι πρόσθετα Ραφάλ. Μα, από την αρχή η συμφωνία αυτή ήταν μία συμφωνία δεκαοκτώ συν έξι. Υπήρχε η «option» των έξι Ραφάλ. Είναι κάτι το οποίο είχε συζητηθεί και στην επιτροπή εξοπλιστικών. Δεν είναι κάτι καινούργιο.

(Θόρυβος από την πτέρυγα του ΣΥΡΙΖΑ)

Και νομίζω ότι κι εσείς γνωρίζετε πολύ καλά ότι μία πλήρης μοίρα συγκροτείται από είκοσι τέσσερα αεροσκάφη και όχι από δεκαοκτώ.

Εν πάση περιπτώσει, ρίξτε και μία ματιά στο τι λέει και η άλλη πλευρά για το πόσο σημαντικά είναι τα Ραφάλ και πόσο έχουν ανατρέψει τις αμυντικές ισορροπίες στον αέρα.

Κύριε Τσίπρα, όταν εμείς ήρθαμε στα πράγματα η Τουρκία είχε βάλει μία παραγγελία για εκατό F-35. Αυτή η παραγγελία δεν υφίσταται πια. Και δεν υφίσταται, γιατί οι Ηνωμένες Πολιτείες -για τις οποίες είδα πάλι ότι εκφράσατε έναν υποδόριο αντιαμερικανισμό, σε λίγο θα ακούγαμε το «ΕΟΚ και ΝΑΤΟ το ίδιο συνδικάτο» σ’ αυτή την Αίθουσα πάλι- και ειδικά το αμερικανικό Κογκρέσο έβαλε βέτο στην πώληση αυτών των αεροσκαφών.

(Χειροκροτήματα από την πτέρυγα της Νέας Δημοκρατίας)

Και επιλέγει την Ελλάδα ως τον στρατηγικό αξιόπιστο εταίρο στην Ανατολική Μεσόγειο. Όλα αυτά νομίζετε ότι έγιναν έτσι τυχαία;

Την ίδια στιγμή η ελληνική Πολεμική Αεροπορία πράγματι αναβαθμίζει τα αεροπλάνα F-16 σε Viper. Βέβαια, οφείλω να επισημάνω εδώ, μιας και μιλάτε για αμυντική βιομηχανία, ότι μας παραδώσατε την ΕΑΒ σε τραγική κατάσταση και αν δεν είχαμε κάνει σημαντικότατες παρεμβάσεις, δεν υπήρχε περίπτωση ούτε μία στο εκατομμύριο, για να δανειστώ μία φράση την οποία αγαπάτε και εσείς, να μπορέσει η ΕΑΒ να εκπληρώσει το συμβόλαιο αυτό και να είναι συνεπής στις συμβατικές της υποχρεώσεις.

Έχουμε κάνει σημαντικές παρεμβάσεις στην ΕΑΒ και, πράγματι, αυτή τη στιγμή ο εκσυγχρονισμός των F-16 προχωράει. Και η Ελλάδα αποκτά είκοσι τέσσερα Ραφάλ, μία πλήρη λειτουργική μοίρα, και ογδόντα δύο αναβαθμισμένα F-16, τα οποία συμπληρώνουν και τον υπόλοιπο στόλο των F-16 που ήδη έχουμε. Και κλείνουμε ουσιαστικά όλες τις εκκρεμότητες τις οποίες έχουμε στην Πολεμική Αεροπορία για τα επόμενα αρκετά χρόνια.

Κατά συνέπεια δεν μπορώ να σας πω ότι οι απαντήσεις σας και οι τοποθετήσεις σας στα ζητήματα αυτά είχαν κάποια ιδιαίτερη πειστικότητα. Τουλάχιστον, εμένα δεν με έπεισαν, δεν μου έδωσαν την εντύπωση ότι και εσείς με μεγάλο πάθος υπερασπίζεστε αυτές τις θέσεις. Μάλλον, έχετε να ισορροπήσετε μεταξύ των δικών σας εσωτερικών συνισταμένων και κάποιων καταλοίπων της Αριστεράς όταν πρόκειται για προγράμματα εξοπλιστικά και καταλήγετε σε αυτή την επαμφοτερίζουσα στάση, για την οποία τονίζω, θα το ξαναπώ: Το «παρών» είναι απών. Δεν υπάρχει «παρών» όταν συζητάμε για την ενίσχυση της αποτρεπτικής δυνατότητας της χώρας.

(Χειροκροτήματα από την πτέρυγα της Νέας Δημοκρατίας)

Τι πάει να πει το «παρών»; Εξηγήστε το μου. «Ναι» στο ένα, «όχι» στο άλλο, τα βάζουμε στο μπλέντερ και βγαίνει «παρών»; Σας είπα και στην πρωτολογία μου. Μα, είναι σοβαρή και υπεύθυνη στάση αυτή; Είναι υπεύθυνη στάση αυτή;

**ΘΕΟΔΩΡΟΣ ΔΡΙΤΣΑΣ:** Το νομοσχέδιο ψηφίζουμε.

**ΠΡΟΕΔΡΟΣ (Κωνσταντίνος Τασούλας):** Σας παρακαλώ. Κύριε Δρίτσα, σήμερα έχετε ξεφύγει ειλικρινά.

**ΘΕΟΔΩΡΟΣ ΔΡΙΤΣΑΣ:** Δεν προβλέπεται το «παρών» από τον Κανονισμό; Εσείς που προεδρεύετε, ως απών προβλέπεται το «παρών»;

**ΠΡΟΕΔΡΟΣ (Κωνσταντίνος Τασούλας):** Ναι, αλλά δεν προβλέπεται και η κριτική της ψήφου;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Προβλέπεται.

**ΠΡΟΕΔΡΟΣ (Κωνσταντίνος Τασούλας):** Προβλέπεται και η κριτική της ψήφου από τον Κανονισμό.

Κύριε Πρωθυπουργέ, μπορείτε να συνεχίσετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα το επαναλάβω. Το «παρών», κύριε Δρίτσα, είναι απών από το μέτωπο της εθνικής συστράτευσης. Καταλάβετέ το και ακούστε το. Όσο σας ενοχλεί, έχετε ακόμα χρόνο να αλλάξετε την ψήφο σας. Έχετε χρόνο.

(Χειροκροτήματα από την πτέρυγα της Νέας Δημοκρατίας)

Έρχομαι τώρα στο δεύτερο σκέλος της ομιλίας σας, το οποίο βρήκα και το πιο ενδιαφέρον, όπου περιγράφετε τη δικιά σας φιλοσοφία για το πώς αντιλαμβάνεστε την πολυσχιδή και πολυεπίπεδη εξωτερική πολιτική των δικών σας κυβερνήσεων και γιατί τελικά διαφέρουμε τόσο πολύ ως προς τον βασικό μας προσανατολισμό. Να τα πάρουμε ένα-ένα.

Κατ’ αρχάς, θα ήθελα πολύ σύντομα να θυμίσω στην Εθνική Αντιπροσωπεία τι έχει πετύχει η χώρα αυτούς τους τριάντα ένα μήνες που έχουμε την τιμή να ηγούμαστε των εθνικών υποθέσεων στο μέτωπο της εξωτερικής πολιτικής και στη συνέχεια, να κάνουμε και τις σχετικές συγκρίσεις με το τι πετύχατε εσείς.

Εξάλλου, επαναλάβατε για ακόμα μια φορά ότι η κορωνίδα, το «διαμάντι του στέμματος» της εξωτερικής πολιτικής του ΣΥΡΙΖΑ είναι η Συμφωνία των Πρεσπών. Έτσι δεν είναι; Είναι η μεγάλη σας εθνική επιτυχία, για την οποία είστε τόσο υπερήφανος.

Εμείς σε τριάντα ένα μήνες έχουμε επεκτείνει τα χωρικά ύδατα της χώρας στο Ιόνιο στα δώδεκα μίλια και έχουμε υπογράψει τη συμφωνία οριοθέτησης Αποκλειστικής Οικονομικής Ζώνης με την Ιταλία.

(Χειροκροτήματα από την πτέρυγα της Νέας Δημοκρατίας)

Έχουμε υπογράψει μερική συμφωνία οριοθέτησης Αποκλειστικής Οικονομικής Ζώνης με την Αίγυπτο, κλείνοντας μια εκκρεμότητα δεκαπέντε ετών. Και έχουμε συμφωνήσει επί της αρχής με την Αλβανία, όταν ξεπεραστούν και κάποιες νομικές δυσκολίες που υπάρχουν στη γειτονική χώρα, ότι θα υπογράψουμε συνυποσχετικό και θα πάμε στο Διεθνές Δικαστήριο της Χάγης για να λύσουμε το ζήτημα της οριοθέτησης Αποκλειστικής Οικονομικής Ζώνης, έχοντας, όμως, ήδη επεκτείνει τα χωρικά μας ύδατα στα δώδεκα μίλια, περιορίζοντας δηλαδή το επίδικο της διαφοράς μας με την Αλβανία ως προς το ζήτημα της Αποκλειστικής Οικονομικής Ζώνης.

Γιατί έχει σημασία αυτό; Διότι δείχνουμε σε όλους ότι η χώρα έχει τη δυνατότητα, όχι μόνο να μιλάει για το Διεθνές Δίκαιο, όπως μιλούσαν όλες οι προηγούμενες κυβερνήσεις, αλλά να παίρνει και αποφάσεις σύμφωνες με το Διεθνές Δίκαιο, οι οποίες τελικά είναι ωφέλιμες για τα εθνικά συμφέροντα.

Ταυτόχρονα, η χώρα έχει επεκτείνει το πλέγμα των συμμαχιών της στην ευρύτερη λεκάνη της Ανατολικής Μεσογείου. Έχει ίσως την καλύτερη σχέση που είχε ποτέ με την Αίγυπτο, μία χώρα απολύτως κρίσιμη για τη σταθερότητα της Ανατολικής Μεσογείου, αλλά και απολύτως κρίσιμη για την ενεργειακή διπλωματία την οποία αναπτύσσει η Ευρωπαϊκή Ένωση στο μέλλον.

Έχουμε ενισχύσει ακόμη περισσότερο τις σχέσεις μας με το Ισραήλ σε πολλά επίπεδα. Έχουμε αναπτύξει ένα πολύ ισχυρό πλαίσιο σχέσεων και με τα Ηνωμένα Αραβικά Εμιράτα και με την Σαουδική Αραβία. Και θεωρούμαστε αξιόπιστοι εταίροι στην Ανατολική Μεσόγειο συμμετέχοντας σε όλα τα πολυεπίπεδα σχήματα τα οποία έχουν διαμορφωθεί, με ισχυρό λόγο και με ισχυρή άποψη.

Την ίδια στιγμή, η αξιοπιστία της χώρας μας διεθνώς έχει ενισχυθεί. Η χώρα δεν βρίσκεται στην ίδια κατάσταση που βρισκόταν πριν από κάποια χρόνια. Η οικονομική της επίδοση μας επιτρέπει να μπορούμε να λέμε ότι αφήσαμε πίσω την περίοδο των μνημονίων και της δεκαετούς οικονομικής κρίσης που τόσο μας ταλάνισε, άρα να προσθέτουμε στην ήπια ισχύ της χώρας και στη δυνατότητα να προβάλλεται ως μια σοβαρή και αξιόπιστη χώρα εντός και εκτός Ελλάδος. Και ταυτόχρονα, έχουμε συμφωνήσει επί της αρχής στην επέκταση της συμφωνίας αμυντικής συνεργασίας με τις Ηνωμένες Πολιτείες.

Σε όλα αυτά εσείς ακριβώς τι έχετε να αντιπαραβάλλετε; Πού διαφωνείτε με όλα αυτά τα οποία έχουν γίνει και που συμφωνείτε; Καταλαβαίνω ότι έχετε μια σημαντική διαφορά -και θα έχουμε την ευκαιρία να μιλήσουμε και πιο αναλυτικά γι’ αυτά- για τη συμφωνία αμυντικής συνεργασίας με τις Ηνωμένες Πολιτείες, επικαλούμενος δύο βασικά επιχειρήματα, αν κατάλαβα καλά. Διορθώσετε. Θα έχετε την ευκαιρία να μιλήσετε στη συνέχεια.

Το πρώτο είναι η Αλεξανδρούπολη. Είναι πρόβλημα για τη χώρα ότι οι Αμερικανοί έχουν μια ισχυρή παρουσία στην Αλεξανδρούπολη ή πλεονέκτημα; Θέλω να απαντήσετε ευθέως αν θεωρείτε την ισχυρή αμερικανική παρουσία στην Αλεξανδρούπολη ως ωφέλιμη ή επιζήμια για τα ελληνικά εθνικά συμφέροντα. Και δεν νομίζω ότι χρειάζεται να επεκταθώ πολύ περισσότερο, γιατί αυτή η παρουσία έχει τόσο μεγάλη σημασία σε αυτή την ιδιαίτερη χρονική συγκυρία. Νομίζω ότι είναι αυτονόητο αυτό που λέω. Θα ήθελα, λοιπόν, μια ξεκάθαρη τοποθέτηση επ’ αυτού. Εάν συμφωνείτε ή αν διαφωνείτε με αυτή την επιλογή.

Αφήνω στην άκρη την συνολική αναβάθμιση της Αλεξανδρούπολης ως γεωπολιτικού ενεργειακού κόμβου, τις σημαντικότατες επιπτώσεις που αυτό έχει για την αναπτυξιακή δυναμική της Θράκης συνολικά, τις επενδύσεις που προσελκύονται στη Θράκη ως αποτέλεσμα αυτής της γεωστρατηγικής επιλογής.

Η δεύτερη ένστασή σας σε αυτά τα οποία λέτε είναι ότι υπογράψαμε επ’ αόριστον. Επ’ αόριστον είναι;

Κύριε Τσίπρα, η συμφωνία την οποία έχουμε συμφωνήσει λέει πολύ απλά ότι ανανεώνεται αυτόματα η πενταετής συμφωνία, εκτός αν ένα από τα δύο μέλη επιλέξει κάτι διαφορετικό. Επ’ αόριστον είναι αυτό; Σας ρωτώ, λοιπόν: Επ’ αόριστον είναι αυτό; Γιατί λέτε ψέματα στο ελληνικό Κοινοβούλιο και σε αυτό το εξαιρετικά κρίσιμο θέμα.

(Χειροκροτήματα από την πτέρυγα της Νέας Δημοκρατίας)

Σας ρωτώ, λοιπόν, και περιμένω μια απάντηση. Δεν την περιμένω μόνο εγώ. Φαντάζομαι την περιμένουν και εκτός Ελλάδος.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Το λεξικό του Μπαμπινιώτη…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μισό λεπτό.

Εάν ο ελληνικός λαός σάς εμπιστευόταν πάλι…

**ΒΑΣΙΛΕΙΟΣ ΓΙΟΓΙΑΚΑΣ:** Δεν υπάρχει περίπτωση!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είναι ένα υποθετικό ερώτημα, αλλά ο κ. Τσίπρας έρχεται εδώ και ζητάει εκλογές. Οπότε φαντάζομαι ότι ζητάει εκλογές γιατί πιστεύει ότι μπορεί να τις κερδίσει, δεν ζητάει εκλογές για να παλεύει αν είναι δεύτερο ή τρίτο κόμμα. Φαντάζομαι ότι αυτό πιστεύει.

Εάν, κύριε Τσίπρα, ο ελληνικός λαός σας εμπιστευθεί, έρθετε στα πράγματα, συμπληρωθεί η πενταετία, θα καταγγείλετε τη συμφωνία;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αυτό μου λέτε τώρα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα την καταγγείλετε τη συμφωνία; Σας ρωτώ. Οφείλετε μία απάντηση.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Αυτό ακριβώς κάνετε τώρα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα την καταγγείλετε τη συμφωνία; Περιμένω την απάντησή σας. Γιατί περισσεύει ο λαϊκισμός.

Ξέρετε και κάτι ακόμα, κύριε Κατρίνη; Η χώρα έχει ταλαιπωρηθεί από την εκμετάλλευση της εξωτερικής πολιτικής για εσωτερικές υποθέσεις. Μου επιτρέπετε μια μικρή ιστορική αναδρομή. Ο Ανδρέας Παπανδρέου είχε εκλεγεί το 1981 με κεντρικό σύνθημα «έξω οι βάσεις του θανάτου». Έτσι δεν είναι; Και ήρθε το 1983 και υπέγραψε μια πολύ ωραία πενταετή επέκταση των συμφωνιών, λέγοντας ότι «οι βάσεις μένουν μέχρι να φύγουν».

Υπάρχει μια γενικότερη εμπειρία, μία τεχνογνωσία στον λαϊκισμό στα θέματα της εξωτερικής πολιτικής, αυτό το οποίο εσείς αποκαλείτε προοδευτικό κεντροαριστερό χώρο. Φαντάζομαι ότι και ο κ. Τσίπρας έχει πάρει κάποια τέτοια μαθήματα και χρησιμοποιεί αυτή την ωραία διγλωσσία.

Δεν μπορώ να μην αφήσω, όμως, ασχολίαστα αυτά τα οποία είπατε για το προσφυγικό, ότι η χώρα είναι ο συνοριοφύλακας της Ευρώπης. Ναι, είμαστε ο συνοριοφύλακας της Ευρώπης. Είμαστε και ο συνοριοφύλακας της Ελλάδος, όμως, και η Ελλάδα έχει σύνορα και τα σύνορα φυλάσσονται! Σας το είχα πει προεκλογικά ότι εμείς θα φυλάξουμε τα σύνορά μας και κάναμε τη δέσμευσή μας πράξη!

(Χειροκροτήματα από την πτέρυγα της Νέας Δημοκρατίας)

Εσείς τι αντιπροτείνετε δηλαδή; Να μας πείτε τι αντιπροτείνετε. Θέλετε να επιστρέψουμε στις εποχές -δεν είναι εδώ και η αξιαγάπητη κ. Τασία Χριστοδουλοπούλου- όπου περνούσαν οι πρόσφυγες και λαζιόντουσαν και εξαφανιζόντουσαν; Είναι η ίδια η κ. Χριστοδουλοπούλου, η οποία μας έλεγε ότι πρέπει να αποκτήσουμε τεχνογνωσία από τους «πρασινοφρουρούς» του ΠΑΣΟΚ για το πώς θα ελέγξουμε τους αρμούς της εξουσίας.

Η Ελλάδα έχει σύνορα. Τα σύνορα προστατεύονται. Υπερασπιζόμαστε τα σύνορά μας με πλήρη σεβασμό στα θεμελιώδη ανθρώπινα δικαιώματα και είμαστε υπερήφανοι που οι ροές έχουν μειωθεί κατά 90% κι έχουμε τσακίσει τα κυκλώματα των διακινητών στο Αιγαίο, τα οποία ήταν και τα μόνα τα οποία θησαύριζαν τελικά εις βάρος κατατρεγμένων ανθρώπων.

(Χειροκροτήματα από την πτέρυγα της Νέας Δημοκρατίας)

Ταυτόχρονα, μου μιλήσατε για το Αφγανιστάν. Δεν ξέρετε, κύριε Τσίπρα, ότι η Ελλάδα ήταν η μόνη χώρα που ανταποκρίθηκε σε αυτή την έκταση στο αίτημα το οποίο μας υπέβαλαν πολλές μη κυβερνητικές οργανώσεις για να πάρουμε γυναίκες μαζί με τις οικογένειές τους από το Αφγανιστάν;

(Χειροκροτήματα από την πτέρυγα της Νέας Δημοκρατίας)

Σχεδόν χίλιες γυναίκες και οι οικογένειές τους, δικαστίνες, δημόσιοι υπάλληλοι, πέρασαν από την Ελλάδα; Κάποιες επέλεξαν να μείνουν και στην Ελλάδα. Έγινε μία πολύ σοβαρή υπέρβαση δείχνοντας, όμως, η χώρα το πραγματικό της, το ανθρωπιστικό της πρόσωπο να βοηθά πάντα αυτούς οι οποίοι είναι κατατρεγμένοι.

Ναι, στη νόμιμη μετανάστευση με κανόνες, όχι στην παράνομη μετανάστευση. Όταν αυτή τη στιγμή η χώρα μπορεί να συνομιλεί με κάποιες άλλες χώρες για να μπορεί να δρομολογεί κανάλια νόμιμης και μόνιμης μετανάστευσης για να καλύψει, ενδεχομένως, κάποιες ανάγκες που έχει ως προς το εργατικό της δυναμικό, η άλλη όψη του νομίσματος είναι ότι οι χώρες αυτές θα πρέπει να δεχθούν να πάρουν πίσω, να επιστραφούν στις χώρες αυτές πολίτες αυτών των χωρών των οποίων οι αιτήσεις ασύλου δεν έχουν γίνει δεκτές. Αυτό σημαίνει σοβαρή, υπεύθυνη, συγκροτημένη προσφυγική και μεταναστευτική πολιτική. Διότι θυμόμαστε πάρα πολύ καλά τα αποτελέσματα της δικής σας πολιτικής.

Εν πάση περιπτώσει, όταν μιλάτε για ανθρωπισμό, επιτρέψτε μου, κύριε Δρίτσα και κύριε Τσίπρα, η Μόρια και το κολαστήριο της Μόριας δικό σας δημιούργημα ήταν, όχι δικό μας!

(Χειροκροτήματα από την πτέρυγα της Νέας Δημοκρατίας)

Σήμερα δεν έχουμε τις εκατόν τριάντα δομές, έχουμε τριάντα πέντε δομές. Αν πάτε να δείτε τις δομές των νησιών δεν έχουν καμμία σχέση με αυτό το χάος, με αυτή την αθλιότητα που μας παραδώσατε, με τα ανήλικα προσφυγόπουλα να είναι αντικείμενα σεξουαλικής εκμετάλλευσης, να μην υπάρχει καμμία πρόνοια ουσιαστικά για τους πιο αδύναμους.

Αυτό το θέμα εμείς το λύσαμε. Δεν το λύσατε εσείς. Μας το κληρονομήσατε και αυτό το πρόβλημα. Μην κοιτάτε αγανακτισμένος, γιατί ξέρετε πολύ καλά ότι αυτή είναι η αλήθεια, έστω κι αν σας ενοχλεί.

(Χειροκροτήματα από την πτέρυγα της Νέας Δημοκρατίας)

**ΘΕΟΔΩΡΟΣ ΔΡΙΤΣΑΣ:** Να διακόψω, κύριε Πρόεδρε;

**ΠΡΟΕΔΡΟΣ (Κωνσταντίνος Τασούλας):** Όχι, βέβαια. Μόνος σας απαντήσατε ότι δεν επιτρέπεται. Συμφωνώ μαζί σας.

**ΘΕΟΔΩΡΟΣ ΔΡΙΤΣΑΣ:** Είναι ντροπή Πρωθυπουργός να απαντάει έτσι!

**ΠΡΟΕΔΡΟΣ (Κωνσταντίνος Τασούλας):** Ελάτε, κύριε Δρίτσα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Επί προσωπικού θα διακόψετε, κύριε Δρίτσα;

Είναι ξεκάθαρο, κύριε Τσίπρα, -και κλείνω με αυτό- ότι βρίσκεστε σε μία κατάσταση έντονης αμηχανίας και έντονων εσωκομματικών πιέσεων μεταξύ διαφόρων συνιστωσών που δεν σας επιτρέπουν τελικά να καταλήξετε σε μια συγκροτημένη γραμμή, εξού και τα συγκεχυμένα μηνύματα τα οποία εκπέμψατε σήμερα. Φαντάζομαι μέσα στην τελευταία σας αποστροφή ότι «όλα τα λουλούδια πρέπει να ανθίζουν» πως και ο κ. Τσίπρας, ο συνονόματός σας και ξάδελφός σας, κι αυτός ανήκει στα λουλούδια τα οποία πρέπει να ανθίσουν, όταν λέει ότι «η άμυνα της χώρας δεν είναι αυτοσκοπός».

Όμως, μου υπενθύμισε κάποιος γνωστός μου ότι την επόμενη φορά που θα χρησιμοποιήσετε ως άλλοθι τη συγκεκριμένη φράση του αγαπημένου σας Μάο, καλό είναι να μας θυμίσετε και τη μοίρα όσων την πίστεψαν και μίλησαν ελεύθερα. Διότι αμέσως μετά, αφού ο Μάο είπε: «να αφήσουμε όλα τα λουλούδια να ανθίζουν», είπε και κάτι άλλο: «Τώρα είναι η ώρα να απαλλαγούμε από τα ζιζάνια» και τους έστειλε όλους στα στρατόπεδα συγκέντρωσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Θα δευτερολογήσει ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδος του ΣΥΡΙΖΑ κ. Αλέξης Τσίπρας.

Ο κ. Σκανδαλίδης μου υπενθυμίζει ότι έχει ζητήσει τον λόγο και ο κ. Κατρίνης.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ζήτησα να μιλήσω από το έδρανό μου διότι δεν θέλω να μακρηγορήσω. Εντούτοις, όντως, είναι άχαρο να μιλάει κανείς με τη μάσκα και ανεβαίνω στο έδρανο. Θα είμαι σύντομος.

Κύριε Μητσοτάκη, βρίσκεστε σε βαθύτατο εκνευρισμό. Ανεβήκατε για να απαντήσετε για τα θέματα που σας έθεσα για την εθνική άμυνα, για τους εξοπλισμούς και καταλήξετε να μου απαντάτε στα τσιτάτα του Μάο Τσετούνγκ ως ιστοριοδίφης και ιδιαίτερα ως αναλυτής της κομμουνιστικής παράδοσης.

(Χειροκροτήματα από την πτέρυγα του ΣΥΡΙΖΑ)

Εντούτοις, κατανοώ τον εκνευρισμό σας. Και ο εκνευρισμός σας έχει να κάνει με το γεγονός ότι το τελευταίο διάστημα πρέπει να βρίσκεστε -ακόμα κι εσείς που έχετε μια δυσκολία να αντιληφθείτε την πραγματικότητα έξω, κλεισμένος στον γυάλινο κόσμο του Μαξίμου- αντιμέτωπος με αυτό το κύμα της οργής της ελληνικής κοινωνίας. Γι’ αυτό είστε εκνευρισμένος. Γι’ αυτό αντί να μου απαντάτε για τα θέματα της εξωτερικής πολιτικής και της άμυνας, μου απαντάτε για όσα ειπώθηκαν χθες στον τηλεοπτικό σταθμό «ΣΚΑΪ» στη συνέντευξη μου.

Αν έχετε τέτοιο μεγάλο σαράκι, ελάτε να πάμε μαζί και στον «ΣΚΑΪ» και σε οποιονδήποτε τοπικό σταθμό θέλετε, με τον κ. Αυτιά, με τον κύριο Πορτοσάλτε, με όποιον θέλετε, να κάνουμε διάλογο.

(Χειροκροτήματα από την πτέρυγα του ΣΥΡΙΖΑ)

Όμως, δεν το θέλετε αυτό. Έρχεστε εδώ περιφρουρημένα να πείτε μία ατάκα, να την αναπαραγάγουν τα μέσα ενημέρωσης. Ας είναι. Εγώ θα μείνω στο διά ταύτα της πολιτικής παρουσίας, στα πολιτικά ζητήματα που θέσατε μιλώντας τριάντα λεπτά.

Κύριε Μητσοτάκη, υπεύθυνη στάση στα ζητήματα εξωτερικής πολιτικής είναι να αναλαμβάνεις το πολιτικό κόστος και ως κυβέρνηση και ως αντιπολίτευση για αυτά που πιστεύεις ότι είναι ορθά για το εθνικό συμφέρον.

(Χειροκροτήματα από την πτέρυγα του ΣΥΡΙΖΑ)

Εμείς αυτό πράξαμε ως κυβέρνηση ουκ ολίγες φορές. Εσείς τι πράξατε ως αντιπολίτευση; Εσείς ως αντιπολίτευση βρεθήκατε χέρι-χέρι με αυτούς που σήμερα αποδεικνύεται ότι δεν είχαν καμμία σχέση -όχι, φυσικά, όλοι οι πολίτες που διαδήλωναν τότε, αλλά ένα κομμάτι ισχυρά εθνικιστικό, ακραίο- λέγοντας ότι η συμφωνία που κάναμε με τη Βόρεια Μακεδονία ήταν προδοτική. Ανεβήκατε πολλές φορές σε αυτό εδώ το Βήμα για να μας πείτε ότι πουλήσαμε τη Μακεδονία για να πάρουμε τις συντάξεις. Χωρίς ντροπή τα είπατε αυτά ως αντιπολίτευση και έχετε το θράσος σήμερα να μας εγκαλείτε κιόλας και να μας κουνάτε και το δάχτυλο για την υπεύθυνη εθνική στάση. Εσείς τα κάνατε αυτά. Και αμέσως μετά, όλους αυτούς τους ανθρώπους, τους οποίους τους πορώσατε για να βγαίνουν να διαδηλώνουν απέναντι σε μία αντεθνική κυβέρνηση -έτσι λέγατε τότε- τους πετάξατε, τους απογοητεύσατε, τους προδώσατε, διότι βγήκατε και είπατε ότι θα τηρήσετε και θα τιμήσετε αυτή την προδοτική συμφωνία, διότι βγήκατε και είπατε ότι θα κάνετε ό,τι μπορείτε προκειμένου η γειτονική χώρα -και ορθώς λέω εγώ- να ενταχθεί στην Ευρωπαϊκή Ένωση, όταν από αυτό εδώ το Βήμα λέγατε ότι θα ασκήσετε βέτο.

Όμως, αυτοί είστε. Άλλα λέτε προεκλογικά, αλλά πράττετε μετεκλογικά ακόμα και στα κρίσιμα εθνικά μας θέματα.

(Χειροκροτήματα από την πτέρυγα του ΣΥΡΙΖΑ)

Σε ό,τι αφορά το διά ταύτα, τις θέσεις και τη στάση μας στα ζητήματα των εξοπλισμών, θα πω τα εξής: Κύριε Μητσοτάκη, ό,τι θεωρούμε θετικό, το υπερψηφίζουμε, ό,τι θεωρούμε ακανθώδες, προβληματικό, όπου υπάρχουν ενδείξεις για αδιαφάνεια, για σκανδαλώδεις υπερτιμολογήσεις, για συμβάσεις που δεν έχουν έρθει ακόμα στη Βουλή, για θέματα τα οποία έχουμε εμείς διαχειριστεί και γνωρίζουμε λεπτομέρειες και τα διαχειριστήκαμε για να έχουν ένα κόστος άλφα και εσείς τα φέρνετε τρεις φορές το άλφα, δεν θα τα υπερψηφίσουμε. Αυτή είναι η στάση μας. Και είναι στάση έντιμη, είναι στάση αρχών, είναι στάση ευθύνης.

Δεν ξέρω, κύριε Κατρίνη, τι έκαναν στο παρελθόν άλλοι ηγέτες αν είχαν απέναντί τους αυτή τη συμπεριφορά. Σε ό,τι μας αφορά, δεν θα δώσουμε λευκή επιταγή ούτε για ένα ευρώ του Έλληνα φορολογούμενου στον κ. Μητσοτάκη και στην Κυβέρνησή του. Η Φώτη Γεννηματά είχε μιλήσει από αυτό το Βήμα για «Μητσοτάκης Α.Ε.», όχι εγώ.

Και θέλω να είμαι απόλυτα σαφής: Την ώρα που όλοι κρούουν τον κώδωνα του κινδύνου για την οικονομική αστάθεια και βλέπουμε, δεξιά και αριστερά γνωστοί λαλίστατοι να βάλλουν εναντίον οποιασδήποτε ενίσχυσης της κοινωνίας που σήμερα βάλλεται από το πρωτοφανές κύμα της ακρίβειας, που βγαίνουν οι Υπουργοί σας και λένε ότι, «δεν θα μειώσουμε το φόρο προστιθέμενης αξίας στο ψωμί, διότι είναι 124 εκατομμύρια τον χρόνο», έρχεστε εσείς και μας κουνάτε και το δάχτυλο γιατί δεν υπερψηφίζουμε την αλόγιστη αύξηση των δαπανών για τα εξοπλιστικά προγράμματα. Δώστε μια απάντηση σε αυτό.

Μας είπατε από αυτό εδώ το Βήμα, ότι κάνετε δαπάνες το 2021 και το 2022 διότι είμαστε σε ρήτρα διαφυγής, διότι δεν έχουμε υποχρέωση πρωτογενών πλεονασμάτων -αυτό δεν μας είπατε;- και άρα μπορούμε να δαπανάμε. Αλήθεια; Γιατί δεν δαπανάτε τώρα για τα κοινωνικά ζητήματα; Γιατί δεν μειώνετε τον ειδικό φόρο κατανάλωσης; Γιατί δεν επιστρέφετε τον ειδικό φόρο κατανάλωσης στο πετρέλαιο το αγροτικό και είναι οι αγρότες έξαλλοι; Έχουν υπαρξιακό ζήτημα. Δεν μπορούν να μείνουν στα χωράφια τους. Το έχετε καταλάβει; Γιατί δεν αντιμετωπίζετε τα υπαρξιακά ζητήματα των νοικοκυριών που την τρίτη εβδομάδα δεν έχουν εισόδημα, δεν έχουν να πληρώσουν τα φροντιστήρια των παιδιών τους;

Βγήκατε και μας είπατε εδώ ότι οι δαπάνες για τις φρεγάτες Μπελαρά δεν θα εγγραφούν το 2022, αλλά από το 2025 και μετά και φέρνετε 1.160.000.000 το 2022. Και έχετε και το θράσος να λέτε ότι δεν θα πάμε στην εποχή των ελλειμμάτων και στη διεθνή ανυποληψία; Ποιος μας οδήγησε στα ελλείμματα και στη διεθνή ανυποληψία; Ποιος άφησε τη χώρα με έλλειμμα πάνω από 10%;

(Χειροκροτήματα από την πτέρυγα του ΣΥΡΙΖΑ)

Ποια εξοπλιστική κούρσα οδήγησε σε αυτή την κρίση του δημοσιονομικού εκτροχιασμού και ποιος είναι αυτός ο οποίος τότε ψήφιζε τους προϋπολογισμούς αυτούς; Εμείς δεν τους ψηφίζαμε, σε καμμία παράδοση τέτοια, επειδή γίνεται ανέκαθεν. Όχι. Ό,τι θεωρούμε θετικό, θα το ψηφίζουμε, ό,τι θεωρούμε επιβλαβές για τα εθνικά συμφέροντα -που δεν είναι μόνο η άμυνα, αλλά και η κοινωνική συνοχή, προσέξτε- δεν θα το ψηφίζουμε.

Αναφερθήκατε εδώ στην ελληνογαλλική συμφωνία και ήρθατε και είπατε για άλλη μια φορά, ότι περίπου -όχι περίπου, το είπατε επακριβώς- είμαστε η εθνική εξαίρεση. Είμαστε -δεν το είπατε αυτό- περίπου ανθέλληνες που δεν την ψηφίσαμε. Γιατί δεν ψηφίσαμε την ελληνογαλλική συμφωνία; Δεν την ψηφίσαμε, ασκώντας τον ρόλο μας ως Αντιπολίτευση, ζητώντας να υπάρξουν διορθώσεις και σε ό,τι αφορά το ζήτημα της αποστολής στρατευμάτων στο Σαχέλ -που μου είπατε ότι είναι ανοησίες, αλλά, να, εδώ είναι η δήλωση του κ. Παναγιωτόπουλου που λέει, «εξετάζουμε αποστολή ομάδας μάχιμων στρατιωτικών στο Σαχέλ»- αλλά και σε ό,τι αφορά το ζήτημα που αφορούσε και αφορά τη συνδρομή των γαλλικών Ενόπλων Δυνάμεων -που είναι κρίσιμη αυτή η συνδρομή- όχι μονάχα στην ελληνική επικράτεια, όπως η συμφωνία προβλέπει αμφίπλευρη συνδρομή στην ελληνική και στη γαλλική αν δεχθεί επίθεση η Γαλλία, αλλά και στα κρίσιμα ζητήματα, όταν αμφισβητούνται, παρανόμως, εδώ και δεκαετίες κυριαρχικά μας δικαιώματα στην Αποκλειστική Οικονομική μας Ζώνη. Και τι ζητήσαμε; Όχι να αλλάξει η συμφωνία που είχε υπογραφεί. Μία απλή ή ρηματική διακοίνωση από την πλευρά του γαλλικού Υπουργείου Εξωτερικών ή δήλωση απλή του Υπουργού Εξωτερικών, αν όχι του Προέδρου Μακρόν -δήλωση- ότι «θα συνδράμουμε ελληνικά πολεμικά πλοία εάν αμφισβητηθούν εντός της Αποκλειστικής Οικονομικής Ζώνης της χώρας ή στα δυνητικά κυριαρχικά δικαιώματα μεταξύ έξι και δώδεκα μιλίων». Αυτό ζητήσαμε. Δεν έγινε ποτέ αυτή η δήλωση και εμείς καταψηφίσαμε.

Για πείτε μου, όμως, το εξής: Την ώρα που βγαίνει ο Υπουργός Εξωτερικών της Τουρκίας και αμφισβητεί όχι μονάχα το δικαίωμα της χώρας να έχει Στρατό στα ελληνικά νησιά -μιλώντας για την αποστρατικοποίηση- αλλά στην ουσία θέτει ζήτημα κυριαρχίας -αυτό θέτει όταν λέει ότι, «αν έχουν Στρατό, δεν μπορούν να ανήκουν στην Ελλάδα, διότι σας τα δώσαμε με συμφωνία να μην έχετε στρατό», ζήτημα κυριαρχίας θέτει- πού είναι το γαλλικό Υπουργείο Εξωτερικών που παίρνει 7 δισεκατομμύρια από τις φρεγάτες και που κάναμε αυτή την επωφελή συμφωνία, να κάνει μια δήλωση και να καταδικάσει την Τουρκία γι’ αυτή τη συμπεριφορά; Πού είναι;

Και εν τοιαύτη περιπτώσει, σε ό,τι αφορά τις αξιακές μας διαφορές και το ζήτημα της ανθρώπινης ζωής, καλό είναι να μην πέφτετε σε τόσο χαμηλό επίπεδο και να μας κατηγορείτε εμάς για ανθελληνική στάση. Περίπου αυτό είπατε.

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν το είπε αυτό.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν το είπατε. Εντάξει, το παίρνω πίσω. Για έλλειμμα πατριωτικής ευθύνης, να το πω πιο μαλακά.

Διότι, κύριε Μητσοτάκη, ορθώς φυλάξατε τα σύνορα στον Έβρο και κάθε ελληνική κυβέρνηση θα το έκανε, αλλά για μισό λεπτάκι. Εκεί ξέρουμε να κάνουμε τους μάγκες, στον Έβρο, όταν πρόκειται για μετανάστες και να κλείνουμε τα σύνορα -και ορθώς πράξατε- αλλά όταν τα πολεμικά πλοία της Τουρκίας μαζί με το «Ορούτς Ρέις» πήγαιναν πέρα - δώθε στην ελληνική υφαλοκρηπίδα, στην Αποκλειστική Οικονομική Ζώνη και εντός, ανάμεσα στα έξι και στα δώδεκα μίλια, τότε τι λέγατε;

(Χειροκροτήματα από την πτέρυγα του ΣΥΡΙΖΑ)

Λέγατε ότι το παίρνει ο άνεμος, ότι δεν κάνει έρευνες, ότι δεν παραβιάζει τα εθνικά μας, τα κυριαρχικά μας δικαιώματα. Αυτό λέγατε.

Άρα στα ζητήματα εξωτερικής πολιτικής ας είμαστε πιο προσεκτικοί. Ναι, απέναντι στις διεκδικήσεις της Τουρκίας υπάρχει αρραγές μέτωπο -όσο κι αν εσείς θέλετε να δημιουργήσετε εντυπώσεις- από όλες τις πολιτικές δυνάμεις και θα είμαστε ενωμένοι απέναντι σε αυτές τις διεκδικήσεις.

Όμως, το μεγάλο ζήτημα που σας έθεσα σήμερα εδώ είναι με ποια στρατηγική θα πάμε. Βλέπω ότι η μόνη σας στρατηγική δεν είναι άλλη πέρα από αυτήν των εξοπλισμών. Εμείς λέμε ότι αυτό δεν επαρκεί.

Υπήρξε επίσης μια προσπάθεια να δημιουργήσετε εντυπώσεις ότι δήθεν αδίκως σάς ασκούμε κριτική για τα έξι επιπλέον Ραφάλ, γιατί πάνε μαζί, «πακέτο», δεκαοκτώ συν έξι. Να το πείτε και στα γενικά επιτελεία ή εν πάση περιπτώσει, εάν είναι έτσι, γιατί δεν είχατε κάνει αντίστοιχες εισηγήσεις;

Στις 11 Σεπτεμβρίου 2021 στη Διεθνή Έκθεση Θεσσαλονίκης ανακοινώσατε την αγορά έξι επιπλέον Ραφάλ. Στις 14 Σεπτεμβρίου, μετά από τρεις ημέρες, το Γενικό Επιτελείο Αεροπορίας έστειλε αίτημα προμήθειας στη «DASSAULT» των έξι επιπλέον και τελικά στις 9 Δεκεμβρίου του 2021 οι πρόεδροι των Επιτροπών Διαβουλεύσεων και Διαπραγματεύσεων υπέβαλαν τις υπηρεσιακές αναφορές στη ΓΔΑΕΕ με την τροποποίηση των συμβάσεων, όπου υποτίθεται ότι πέτυχαν επωφελή συμφωνία.

Σας ρωτώ λοιπόν: Θεωρείται λογικό αυτό; Είναι οι ενδεδειγμένες διαδικασίες; Είναι διαφάνεια; Είναι το θεσμικό πλαίσιο το οποίο οφείλουμε να συζητάμε όταν μιλάμε για τα χρήματα του Έλληνα φορολογούμενου;

Επίσης, μας είπατε εδώ περίπου ότι είναι δική σας επιτυχία της εξωτερικής πολιτικής το ότι δεν προχωρά το πρόγραμμα των F-35 στην Τουρκία. Αλήθεια; Δεν είναι το θέμα των S-400, δεν είναι το γεγονός ότι η Τουρκία παραμένει ακλόνητη και άκαμπτη να θέλει να αγοράζει εξοπλισμούς από τη Ρωσία ο λόγος για τον οποίο το Αμερικάνικο Κογκρέσο έβαλε στον πάγο αυτή τη συμφωνία; Εσείς το πετύχατε και αυτό;

(Χειροκροτήματα από την πτέρυγα του ΣΥΡΙΖΑ)

Πριν πάω στο μείζον θέμα της Αλεξανδρούπολης, κοιτάξτε κύριε Μητσοτάκη. Όσο και αν θέλετε να κάνετε το ψάρι κρέας, εδώ υπάρχει ένα πολύ σοβαρό ζήτημα, η Ελληνική Αμυντική Βιομηχανία. Εδώ υπάρχει το καίριο ζήτημα ότι σήμερα υπογράφετε 7 δισεκατομμύρια με τη Γαλλία και στην Ελλάδα αυτή την ώρα δεν υπάρχει ούτε μία σύμβαση για παραγωγή έργου. Υπάρχουν MOU, ούτε μία σύμβαση. Το είπε και ο κ. Κατρίνης. Η Γαλλίδα Υπουργός Άμυνας βγαίνει και λέει δημόσια, την ώρα που παρουσιάζετε τη συμφωνία μαζί με τον κύριο Υπουργό, τον κ. Παναγιωτόπουλο, ότι δύο χιλιάδες εργαζόμενοι θα βρουν δουλειά. Δύο χιλιάδες θέσεις εργασίας στη Γαλλία χρηματοδοτούμε εμείς, ο Έλληνας φορολογούμενος τούτη την ώρα, αλλά στην Ελλάδα μπορείτε να δεσμευθείτε για μία θέση εργασίας; Πείτε μου. Αυτό δεν μας απασχολεί;

Κλείνω με το ζήτημα της Αλεξανδρούπολης. Κύριε Μητσοτάκη, είναι θράσος. Η χώρα έχει ιστορία. Κανείς δεν αποτόλμησε αυτό που τολμάτε σήμερα να κάνετε εσείς. Όλες οι κυβερνήσεις -ακόμη και αυτή του αείμνηστου πατρός σας- διαπραγματεύτηκαν με τις Ηνωμένες Πολιτείες της Αμερικής, ζήτησαν ανταλλάγματα και αναθεώρησαν συμβάσεις και συμφωνίες με συγκεκριμένο χρονικό ορίζοντα, ώστε κάθε κυβέρνηση, η εκάστοτε που θα επιλέξει ο ελληνικός λαός να έχει τη δυνατότητα επίσης να διαπραγματευθεί με βάση τη συγκυρία και τα συμφέροντα της χώρας με τις Ηνωμένες Πολιτείες της Αμερικής.

Εσείς τι υπογράφετε; Υπογράφετε μια πενταετία και μετά αυτόματη ανανέωση επ’ αόριστον, εκτός και εάν ένα από τα δύο μέρη -προσέξτε, λες και είμαστε ισότιμοι- την καταγγείλει. Δηλαδή, ποιος θα την καταγγείλει; Οι Ηνωμένες Πολιτείες; Η χώρα θα την καταγγείλει. Ακούστε να καταλάβετε.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, κύριοι συνάδελφοι, όχι διακοπές.

**ΔΙΟΝΥΣΙΟΣ ΧΑΤΖΗΔΑΚΗΣ:** Εγώ το έχω καταλάβει πολύ καλά, κύριε Τσίπρα.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν το έχετε καταλάβει, διότι αυτό είναι πρωτοφανές. Δηλαδή, υποθηκεύετε τη δυνατότητα της εκάστοτε κυβέρνησης σε πέντε χρόνια -δεν ξέρω ποια θα είναι, όποια επιλέξει ο ελληνικός λαός- να μπορεί να επαναδιαπραγματευθεί τους όρους, να κερδίσει περισσότερα εάν θέλει, για να συνεχίσει να διαχειρίζεται τις εγκαταστάσεις σε ελληνικό έδαφος με βάσεις στις Ηνωμένες Πολιτείες της Αμερικής και θα τη θέσετε στη δύσκολη θέση -την όποια κυβέρνηση- να θέλει να καταγγείλει τη σύμβαση.

Αυτό που κάνετε, εάν δεν είναι υποθήκευση των συμφερόντων της χώρας, του ελληνικού λαού και των όποιων κυβερνήσεων, τι είναι;

**ΘΕΟΔΩΡΟΣ ΔΡΙΤΣΑΣ:** Ομηρία.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Σε ό,τι αφορά το διά ταύτα, ναι, ήταν πάγια θέση μας η αναβάθμιση της Αλεξανδρούπολης, όχι να ενταχθεί η Αλεξανδρούπολη σε αμερικανικές επιχειρήσεις και μάλιστα χωρίς ανταλλάγματα και να έχουμε κάθε μέρα δηλώσεις από Ρώσους αξιωματούχους σε βάρος του ρόλου της Ελλάδας στην περιοχή.

Να σας καταθέσω τι έχει πει ο κ. Λαβρόφ; Να σας καταθέσω τι έχει δηλώσει ο Ρώσος Πρέσβης στην Ελλάδα, ο κ. Μασλόφ, σε μια περίοδο που όλοι καταλαβαίνουμε και όλοι γνωρίζουμε πόσο επικίνδυνη είναι η ένταση -όχι πολύ μακριά από τη γειτονιά μας, εξακόσια χιλιόμετρα μακριά- και ποιος είναι ο πραγματικά ο κρίσιμος ρόλος που έχει η Ρωσία όχι μόνο σε ό,τι αφορά τη γεωπολιτική της δυναμική, αλλά και σε ό,τι αφορά τη δυνατότητά της να κλείνει, να ανοίγει τη στρόφιγγα και να βυθίζει την Ευρώπη σε ενεργειακή κρίση, όταν η γειτονική Βουλγαρία διαπραγματεύεται και παίρνει κατά 30% φθηνότερο το φυσικό αέριο απ’ ό,τι η Ελλάδα;

Όλα αυτά, λοιπόν, κύριε Μητσοτάκη, οφείλουν τουλάχιστον να σας προβληματίσουν, να σταματήσετε να κουνάτε το δάχτυλο και να συνειδητοποιήσετε ότι η εξωτερική πολιτική της χώρας, τα εθνικά μας θέματα είναι ένα περίπλοκο και σύνθετο ζήτημα. Απαιτείται εθνική ενότητα, απαιτείται σοβαρότητα, απαιτείται όμως και υπεύθυνη στάση από όλες τις πολιτικές δυνάμεις και μέσα στη Βουλή και έξω από τη Βουλή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Θα τριτολογήσει τώρα ο κύριος Πρωθυπουργός και αμέσως μετά ο κ. Κατρίνης θα εκφωνήσει τη δική του δευτερολογία, ώστε να κλείσει αυτός ο διάλογος των Πολιτικών Αρχηγών.

Κύριε Πρωθυπουργέ, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Τσίπρα, κατηγορήσατε αυτή την Κυβέρνηση και εμένα. Επί λέξει είπατε: «Άλλα λέγατε προεκλογικά και άλλα κάνατε μετεκλογικά».

(Χειροκροτήματα από την πτέρυγα της Νέας Δημοκρατίας)

Εσείς! Εσείς που θα σκίζατε τα μνημόνια με ένα νόμο και με ένα άρθρο, που τάξατε ό,τι μπορούσατε να φανταστείτε για να κάνετε διεθνώς γνωστή την έννοια της «κωλοτούμπας» και να υπογράψετε ένα τρίτο μνημόνιο, κατηγορείτε αυτή την Κυβέρνηση για αναξιοπιστία, όταν υλοποιούμε πλήρως το προεκλογικό μας πρόγραμμα σε όλους τους τομείς.

Μιας και αναφερθήκατε και στο επίμαχο θέμα της Συμφωνίας των Πρεσπών, θέλω να σας θυμίσω για ακόμη μια φορά ότι από αυτό το Βήμα, εκφράζοντας την έντονη διαφωνία μου με πτυχές της Συμφωνίας των Πρεσπών, καταψηφίζοντας τη συμφωνία, είχα δηλώσει χωρίς αστερίσκους και επιφυλάξεις, ενημερώνοντας πλήρως τον ελληνικό λαό, ότι σε περίπτωση που μας εμπιστευθούν οι Έλληνες πολίτες δεν θα είμαστε σε θέση να αλλάξουμε τη συμφωνία, διότι αποτελεί διεθνώς κυρωμένη σύμβαση του ελληνικού κράτους. Αυτά είχα πει από αυτό το Βήμα και εσείς επιμένετε να διαστρέφετε την πραγματικότητα, όταν και σε αυτό το θέμα υπήρξαμε απολύτως συνεπείς με αυτά τα οποία είχαμε πει προεκλογικά.

Μια κουβέντα μόνο για το ζήτημα της Αλεξανδρούπολης και της συμφωνίας αμυντικής συνεργασίας μεταξύ της Ελλάδας και των Ηνωμένων Πολιτειών. Φαντάζομαι ότι γνωρίζετε, κύριε Τσίπρα, ότι πριν πετύχουμε αυτή την επαναδιαπραγμάτευση, η συμφωνία αυτή ανανεωνόταν ετησίως. Έτσι δεν είναι;

**ΔΙΟΝΥΣΙΟΣ ΧΑΤΖΗΔΑΚΗΣ:** Κάθε χρόνο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κάθε χρόνο. Ωραία. Εσείς στα τέσσερα χρόνια που κυβερνήσατε, πετύχατε καμμία βελτίωση της υφιστάμενης συμφωνίας και δεν το ξέραμε;

(Χειροκροτήματα από την πτέρυγα της Νέας Δημοκρατίας)

Ήταν μια αυτόματη διαδικασία ανανέωσης.

Σας ρωτώ, λοιπόν, και πάλι. Μην ανησυχείτε, θα έρθει η συμφωνία στη Βουλή και θα έχετε άπλετο χρόνο. Εάν είστε Πρωθυπουργός σε πέντε χρόνια από τώρα, θα καταγγείλετε, ναι ή όχι, τη συμφωνία αυτή και πού είναι το πρόβλημα στη συμφωνία και γιατί η παρουσία των Ηνωμένων Πολιτειών στην Αλεξανδρούπολη σε αυτή τη συγκυρία είναι πρόβλημα ή πλεονέκτημα για τη χώρα;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Φέρτε μας τη σύμβαση και θα απαντήσουμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πρέπει να σας πω ότι μου έκανε πάρα πολύ μεγάλη εντύπωση η επίκληση των δηλώσεων Ρώσων αξιωματούχων. Σε αυτή τη συγκυρία που πρέπει το δυτικό, ευρωπαϊκό και ατλαντικό μέτωπο να είναι αρραγές, έρχεστε και επικαλείστε δηλώσεις Ρώσων αξιωματούχων, απολύτως ταυτιζόμενος με έναν πολιτικό Αρχηγό ο οποίος δεν είναι στην Αίθουσα, τον κ. Βελόπουλο!

Δεν μου κάνει εντύπωση, γιατί με τον κ. Καμμένο συγκυβερνούσατε. Πάλι τέτοιες εκλεκτικές συγγένειες αναζητείτε.

(Χειροκροτήματα από την πτέρυγα της Νέας Δημοκρατίας)

Και τέλος επειδή πάλι μας ψέξατε για τον προσανατολισμό της χώρας και για το γεγονός ότι δεν τοποθετούμαστε σωστά στο γεωπολιτικό τοπίο έτσι όπως διαμορφώνεται, είμαι υπερήφανος να ηγούμαι μιας παράταξης της οποίας ο ιδρυτής Κωνσταντίνος Καραμανλής σε μια αντίστοιχη συζήτηση στο εθνικό Κοινοβούλιο τη δεκαετία του ’70 είχε πει κάτι το οποίο εξακολουθεί και ισχύει στο ακέραιο, ανήκουμε στη Δύση είτε σας αρέσει είτε όχι.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Νομίζω, κύριε Πρόεδρε, η αστική κοινοβουλευτική ευγένεια επιβάλει σε όποιον παρεμβαίνει στη σειρά να έχει τη στοιχειώδη ευγένεια να ακούει αυτόν του οποίου τη σειρά πήρε, ακόμα και αν δεν είναι εκλεγμένος Αρχηγός ενός κόμματος. Έτσι νομίζω. Αλλά τέλος πάντων ποιος είμαι εγώ που θα κάνω παρατήρηση.

Κυρίες και κύριοι συνάδελφοι, κατ’ αρχάς θεωρώ ότι είναι λυπηρό το γεγονός ότι σε μια συζήτηση που μπορεί να υπάρχουν αντιθέσεις, να υπάρχουν διαφορετικές προσεγγίσεις, αναιτιολόγητα ανέβηκαν οι τόνοι και κάποιοι προσπάθησαν ατυχώς να μετατρέψουν σε πεδίο πόλωσης και αντιπαράθεσης ένα θέμα το οποίο θα έπρεπε να μας ενώνει και να περνάει ως ένα ενιαίο μήνυμα.

Θα μου επιτρέψετε να ξεκινήσω από την ατυχή αναφορά του Πρωθυπουργού που αποχώρησε πριν λίγο στον Ανδρέα Παπανδρέου. Ο Πρωθυπουργός είπε για τον Ανδρέα Παπανδρέου ότι είχε τεχνογνωσία λαϊκισμού στα εξωτερικά θέματα. Το λέω ακριβώς όπως το είπε. Και έχει ιδιαίτερο ενδιαφέρον, αν ρωτούσατε το σύνολο της ελληνικής κοινωνίας να μας πει την άποψή του για τον Ανδρέα Παπανδρέου, τον πιο αυθεντικό εκφραστή του πατριωτικού αισθήματος στη χώρα τα τελευταία πενήντα χρόνια, έναν άνθρωπο που ενέπνευσε εθνική αυτοπεποίθηση στο σύνολο των Ελλήνων και σε θέματα εξωτερικής πολιτικής, αλλά έδωσε και υπόσταση και δυνατότητες σε εκατομμύρια Έλληνες, τι θα μας έλεγαν οι Έλληνες πολίτες, αν θεωρούν τον Ανδρέα Παπανδρέου ως λαϊκιστή με τεχνογνωσία μάλιστα στα θέματα εξωτερικής πολιτικής.

Τον Ανδρέα Παπανδρέου, που όπως ειπώθηκε εμμέσως στην Αίθουσα, αλλά έχει ειπωθεί και δημοσίως, η ίδια η Μάργκαρετ Θάτσερ έλεγε ότι δεν έφευγε ποτέ -ακούστε, κύριε Παναγιωτόπουλο, εσείς που εκπροσωπείτε την Κυβέρνηση- από το τραπέζι συνόδου κορυφής χωρίς να πάρει τίποτα για τη χώρα του -μακάρι και ο κ. Μητσοτάκης να το κάνει αυτό-, τον Ανδρέα Παπανδρέου ο οποίος έκανε τη συμφωνία των έξι και εξασφάλισε την ασυλία της χώρας μας από το αραβικό στοιχείο που μας συνοδεύει μέχρι σήμερα σε μια ταραγμένη περιοχή με εξτρεμιστικές επιθέσεις μόνο η Ελλάδα παραμένει στο απυρόβλητο χωρίς κανένα τέτοιο θέμα, τον Ανδρέα Παπανδρέου που επέβαλε το εμπάργκο στα Σκόπια, γιατί αν ήταν τόσο εύκολα τα πράγματα, κυρίες και κύριοι συνάδελφοι, η συμφωνία θα είχε γίνει από το ’95, τον Ανδρέα Παπανδρέου ο οποίος οδήγησε με ασφάλεια τη χώρα στην Ευρωζώνη, πορεία που ολοκληρώθηκε με την πρωθυπουργία του Κώστα Σημίτη, τον Ανδρέα Παπανδρέου που εφάρμοσε μία πολυδιάστατη και αποτελεσματική εξωτερική πολιτική που όλοι σήμερα την αναγνωρίζουν, όχι στα μικρά άψυχα έδρανα της κυβερνητικής πλειοψηφίας, αλλά σε διεθνές, σε παγκόσμιο επίπεδο.

Και θα έλεγα, αφού είμαι υποχρεωμένος, κύριε Χαρδαλιά, να μιλήσω σε εσάς και στον κ. Παναγιωτόπουλο, να πείτε στον Πρωθυπουργό αντί να επαναλαμβάνει μονότονα κάποια στερεότυπα τα οποία έχουν κριθεί από την ιστορία, καλό θα ήταν να παρακολουθήσει και να μελετήσει τον τρόπο με τον οποίο και ο Ανδρέας Παπανδρέου, αλλά και ο Κωνσταντίνος Καραμανλής αντιμετώπιζαν τα εθνικά θέματα. Δεν θα χάσει. Να του το πείτε σας παρακαλώ.

Κύριε Τσίπρα, εγώ νομίζω ότι κάνετε λάθος που δεν ψηφίζετε τη συμφωνία. Και δεν μιλάω ούτε στον Πρόεδρο του ΣΥΡΙΖΑ ούτε στον Αρχηγό της Αξιωματικής Αντιπολίτευσης. Μιλάω σε έναν πρώην πρωθυπουργό ο οποίος για τεσσεράμισι χρόνια είχε την ευθύνη αυτής της χώρας. Θα μπορούσα να συμφωνήσω με οποιονδήποτε σε αυτή την Αίθουσα είναι υπέρ της λύσης της διπλωματίας. Η διπλωματία είναι η λύση και εμείς, η Ελλάδα είναι μια χώρα αποτρεπτικής ισχύος που σέβεται το Διεθνές Δίκαιο και πιστεύει στη δύναμη της διπλωματίας. Όμως δεν μπορούμε να μη βλέπουμε τον κίνδυνο που είναι ορατός. Δεν μπορούμε να μη βλέπουμε την επαναλαμβανόμενη προκλητικότητα μιας χώρας η οποία πλέον έχει ξεφύγει από τα όρια.

Και επειδή ακούσαμε από τον Πρωθυπουργό να μιλάει για τους τριάντα ένα μήνες για τα επιτεύγματα που έχει κάνει, για τις συμφωνίες -εμείς τις έχουμε στηρίξει εξάλλου, πάρα πολλές συμφωνίες- θα πρέπει ταυτόχρονα -γιατί ξέρετε η πολιτική είναι και συγκρίσιμο μέγεθος- όπως εμείς κινούμαστε -σύμφωνα με τον Πρωθυπουργό- σε ένα πολυεπίπεδο εξωτερικό πεδίο, να δούμε τι κάνουν και οι γείτονές μας, όταν φτάνει η Τουρκία να κάνει συνάντηση με το Ισραήλ, όταν έχει κάνει συμφωνίες μέσω των drones -τα είπα και πριν- τα UAV με όλες τις χώρες, έχει επεκταθεί στην Αφρική, έχει πάει στα Βαλκάνια αυτή τη στιγμή και προσπαθεί να ηγεμονεύσει του μουσουλμανικού στοιχείου σε ολόκληρη την Ευρωπαϊκή Ένωση. Ακόμα θυμάμαι τον κ. Μπαγίς το 2011 που έλεγε εδώ πιο κάτω σε ένα ξενοδοχείο ότι εμείς δεν είμαστε ογδόντα εκατομμύρια, αλλά έχουμε υπό την επιρροή μας σαράντα εκατομμύρια μουσουλμάνους στην Ευρώπη. Αντί να βλέπουμε τι κάνει και η Τουρκία εμείς αυτοβαυκαλιζόμαστε ότι τα κάνουμε όλα καλά και πάμε τέλεια. Μας είπε ο Πρωθυπουργός τι έχει κάνει τριάντα ένα μήνες, αλλά δεν μας είπε για ποιον λόγο δεν έχει φέρει τη συμφωνία, τους εφαρμοστικούς νόμους, αν θα τη φέρει και πότε θα τη φέρει, αφού πιστεύει στη συνέχεια του δικαίου, για να δούμε τελικά ποιοι ήταν αυτοί οι οποίοι ήταν οι πατριώτες και οι σωματοφύλακες των συμφερόντων της χώρας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Όσον αφορά την οικονομία, δυστυχώς περίμενα από τον Πρωθυπουργό σε αυτά που εξήγγειλε και σε έναν βαθμό λιγότερο ή περισσότερο τα αμφισβήτησαν να υπάρχει μια ανταπάντηση, να πείτε ότι δεν είναι έτσι όπως τα λέτε, ότι εμείς δώσαμε την επιδότηση, η επιδότηση πάει στους λογαριασμούς, θα μειώσουμε τους φόρους, θα δώσουμε τέτοια αύξηση στον μισθό που θα καταπολεμήσει την ακρίβεια. Δεν άκουσα τίποτα. Άκουσα μόνο στη δευτερολογία -και αυτό έχω σημειώσει- ότι η οικονομική επίδοση -λέει- μας επιτρέπει να λέμε ότι αφήσαμε πίσω τις εποχές των μνημονίων. Είπε ο κ. Τσίπρας πριν για τα ελλείμματα που οδήγησαν στα μνημόνια, είπε για την κυβέρνηση, δεν είπε βέβαια ποιος προΐστατο τότε της κυβέρνησης. Θυμάστε το 2007 - 2009 ποιος Υπουργός ήταν αυτός που έλεγε ότι είμαστε θωρακισμένη οικονομία και δεν κινδυνεύουμε και είναι κινδυνολόγοι από το ΠΑΣΟΚ και πρώην πρωθυπουργοί τότε έλεγαν ότι πάμε ολοταχώς στο ΔΝΤ.

Κοιτάξτε να δείτε πόσο μερικές φορές παίζει παιχνίδια η συγκυρία. Σήμερα κατέβασα από την ιστοσελίδα του ΟΟΣΑ μια έκθεση, κύριε Πρόεδρε. Έχει ημερομηνία 15 Φλεβάρη του 2022 και αναφέρεται στα στοιχεία του 2020. Έχει έναν πίνακα. Θα τον καταθέσω στα Πρακτικά.

(Στο σημείο αυτό ο επικεφαλής της Κοινοβουλευτικής Ομάδας του Κινήματος Αλλαγής Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε αυτόν τον πίνακα το κίτρινο είναι η Ιαπωνία, το γκρι μπλε είναι η Ελλάδα. Σύμφωνα με τον ΟΟΣΑ η Ελλάδα έχει χρέος 238% του ΑΕΠ. Είναι η δεύτερη χώρα παγκοσμίως για το 2020. Αυτή, λοιπόν, είναι η θωρακισμένη οικονομία για την οποία μας μίλησε ο Πρωθυπουργός. Η οικονομία η οποία αυτή τη στιγμή οδηγεί σε spread πάνω από τις διακόσιες σαράντα μονάδες βάσης με μια δήλωση μόνο της κ. Λαγκάρντ ότι θα αυξήσει τα επιτόκια στο τέλος χρονιάς, η οικονομία η οποία, κυρίες και κύριοι συνάδελφοι, έκλεισε το 2021 με 33,8% εμπορικό έλλειμμα. Τον Δεκέμβριο μόνο, κύριε Ρουσόπουλε, ήταν 79% το εμπορικό έλλειμμα της χώρας. Μια χώρα που έχει εμπορικό έλλειμμα του έχει 34%, μια χώρα που στο Ταμείο Ανάκαμψης στους προϋπολογισμούς του 2021 και του 2022 παραδέχεται ότι θα έχει αύξηση εισαγωγών λόγω εισαγωγών υλικών και αγαθών για να γίνουν τα έργα του Ταμείου Ανάκαμψης, άρα μια χώρα μεταπράτης, μια χώρα που δυστυχώς δεν στηρίζει την αμυντική βιομηχανία της χώρας και κάνει μόνο αγορές, ακόμα και στο εμπορικό έλλειμμα με την Τουρκία το 2021 αυξήθηκε, κ. Παναγιωτόπουλε, από τα 200 εκατομμύρια στα 500 εκατομμύρια.

Το ξαναλέω: Το εμπορικό έλλειμμα της Ελλάδας με την Τουρκία το 2021, από τα 200 εκατομμύρια του 2020 αυξήθηκε στα 500 εκατομμύρια. Αυτή είναι η θωρακισμένη οικονομία της Κυβέρνησης της Νέας Δημοκρατίας. Αυτή είναι η πραγματικότητα.

Λέτε ότι δώσατε 43 δισεκατομμύρια. Είναι μεγάλη κουβέντα. Θα δούμε πού πήγαν και πώς αυτά έπιασαν τόπο -αν έπιασαν- και τι λάθη έγιναν, διότι σήμερα που λέτε ότι δεν έχετε χρήματα να δώσετε για να στηρίξετε τους πιο αδύναμους σε αυτή την κρίση, θα πρέπει να δούμε με ποια κριτήρια και πώς δώσατε αυτά που δώσατε.

Τελειώνοντας, θα έλεγα ότι κανένας δεν αμφιβάλλει ότι οι αμυντικές συμφωνίες είναι επωφελείς για τη χώρα. Εμείς, εξάλλου, ως παράταξη δεν έχουμε διστάσει ποτέ να στηρίξουμε τις αμυντικές συμφωνίες, πάντα κάνοντας επιμέρους κριτική, πάνω από όλα όμως βάζοντας το εθνικό συμφέρον, το οποίο νομίζω ότι είναι πάνω από οποιοδήποτε μικροπολιτικό ή μικροκομματικό συμφέρον.

Έχει σημασία, όμως, πέρα από το να προσπαθούμε στη Βουλή των Ελλήνων να κάνουμε πλειστηριασμό ποιος θα δώσει διαπιστευτήρια είτε στη μία πλευρά, είτε στην άλλη με παλαιούς γεωπολιτικούς όρους, κύριε Χαρδιαλιά, να δούμε αυτές τις συμφωνίες που υπογράφουμε την ώρα της κρίσης, την ώρα που απειλείται η εθνική κυριαρχία της χώρας, πώς ενεργοποιούνται, πόσο επωφελείς είναι για τη χώρα και τι αντίκρισμα έχουν για το αίσθημα ασφάλειας των πολιτών αυτής της χώρας. Άρα όλα κρίνονται όταν η χώρα απειλείται και πρέπει να έχει την αρωγή και τη στήριξη των συμμάχων, με τους οποίους ορθώς συνάπτει συμφωνίες.

Σε αυτή την πολιτική, την εθνική πολιτική που στηρίζει την κυριαρχία και τα κυριαρχικά δικαιώματα της χώρας, που δεν εκχωρεί κανένα δικαίωμα σε όλους όσοι πιστεύουν ότι είμαστε ένας δεδομένος εταίρος και που μπορούν σε διεθνή fora να αμφισβητούν και τα κυριαρχικά δικαιώματα και την κυριαρχία, εμείς παραμένουμε αταλάντευτοι σε αυτή την εθνική στρατηγική, την πατριωτική στρατηγική, τη γνήσια πατριωτική στρατηγική, την οποία μας έχει εμπνεύσει ο ιδρυτής μας, ο Ανδρέας Παπανδρέου.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κατρίνη.

Μέχρι να τακτοποιηθεί το Βήμα προκειμένου να πάρει τον λόγο ο Βουλευτής του Κομμουνιστικού Κόμματος Ελλάδας κ. Γιώργος Μαρίνος, θα ήθελα να κάνω μια ανακοίνωση προς το Σώμα.

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων: «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης και άλλες διατάξεις για την κοινωνική ασφάλιση».

Αμέσως μετά τον κ. Μαρίνο τον λόγο θα πάρει ο πρώην Πρόεδρος της Βουλής κ. Βούτσης. Στη συνέχεια θα ακολουθήσουν και Βουλευτές. Ας μη διαμαρτύρονται οι Κοινοβουλευτικοί Εκπρόσωποι. Πρέπει να μιλάνε και οι Βουλευτές. Το Προεδρείο έχει δεχθεί παράπονα από τους Βουλευτές, γιατί μέχρι στιγμής είναι, αν δεν κάνω λάθος, ο τέταρτος Βουλευτής που μιλάει, όταν η συνεδρίαση έχει αρχίσει από τις 9.00΄ το πρωί.

Ορίστε, κύριε Μαρίνο, έχετε τον λόγο.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Παρακολουθήσαμε μία παράσταση δυόμισι ωρών, όπου μέσα από κινήσεις εντυπωσιασμού και άσφαιρα πυρά επιχειρήθηκε να αποκρυφθεί το βασικό, δηλαδή η στρατηγική σύμπλευση ανάμεσα στη Νέα Δημοκρατία, τον ΣΥΡΙΖΑ και το ΠΑΣΟΚ.

Εμείς, το Κομμουνιστικό Κόμμα Ελλάδας, θέλουμε να γίνεται καθαρή συζήτηση, διαπάλη, αντιπαράθεση. Τα μέσα που χρησιμοποίησαν και ο κ. Μητσοτάκης και ο κ. Τσίπρας και ο κ. Κατρίνης απέβλεπαν να καλυφθεί η ουσία των εξελίξεων. Τι στάση κρατούν τα τρία αυτά κόμματα απέναντι στο θεμελιώδες ζήτημα, το ΝΑΤΟ, αυτό το εργαλείο του πολέμου και των επεμβάσεων κατά των λαών; Συμφωνούν και τα τρία κόμματα και άλλα κόμματα της Βουλής. Αυτό το ΝΑΤΟ που οργάνωσε όλα τα χρόνια τον πόλεμο στη Γιουγκοσλαβία, στο Αφγανιστάν, στο Ιράκ, στη Λιβύη, στη Συρία, το καλύπτουν και τα τρία κόμματα. Μιλάμε γι’ αυτό το ΝΑΤΟ που ψήφισαν τις αποφάσεις του στις συνόδους κορυφής, που ψήφισαν για το «ΝΑΤΟ 2030», για να μπορεί να παρεμβαίνει σε όλη την υδρόγειο μέσα σε λιγότερο από τριάντα ώρες για να σκοτώνει τους λαούς, και η Νέα Δημοκρατία και ο ΣΥΡΙΖΑ και το ΚΙΝΑΛ.

Να μιλήσουμε με ανοικτά χαρτιά. Τέσσερα δισεκατομμύρια ευρώ τον χρόνο για τις νατοϊκές ανάγκες πληρώνει ο ελληνικός λαός, με ευθύνη όλων των κυβερνήσεων! Όλοι σας έχετε στηρίξει την ιμπεριαλιστική λυκοσυμμαχία της Ευρωπαϊκής Ένωσης, την Κοινή Πολιτική Ασφάλειας και Άμυνας που έχει αυτή την ώρα που μιλάμε δεκαεπτά αποστολές σε όλη την υδρόγειο. Και εσείς την προσκυνάτε!

Δεύτερο ζήτημα. Καυγαδίζετε -ο κ. Τσίπρας δείχνει να έχει αδύνατη μνήμη- και αποκρύπτετε ότι μαζί στηρίξατε την ελληνοαμερικανική συμφωνία για τις βάσεις. Μα, ο ΣΥΡΙΖΑ, μόλις ανέλαβε την ευθύνη της διακυβέρνησης, προχώρησε σε στρατηγικό διάλογο με τις Ηνωμένες Πολιτείες. Είναι τότε που είπε το αχαρακτήριστο ο κ. Τσίπρας, αποκαλώντας «διαβολικό καλό» τον Τραμπ. Και συμφωνήθηκε τότε να προχωρήσει η συμφωνία με αναβάθμιση της βάσης της Σούδας, της βάσης στην Αλεξανδρούπολη, στο Στεφανοδίκαιο και τη Λάρισα. Αυτό έγινε. Δεν το θυμάται ο κ. Τσίπρας; Και η Νέα Δημοκρατία συνέχισε και φέρνει τη νέα συμφωνία τώρα, που είναι «plus», είναι επιπλέον, είναι εσαεί και μετατρέπει τον ελληνικό Στρατό στο σύνολό του σε νατοϊκοστρατό.

Λέει ο κ. Μητσοτάκης: «Μα, να μου πει κάποιος αν είναι κακό ότι υπάρχει αμερικανική βάση στην Αλεξανδρούπολη». Μα, δεν ντρέπεστε; Η Αλεξανδρούπολη έγινε κέντρο μεταφοράς νατοϊκών δυνάμεων για την περικύκλωση της Ρωσίας, αποτέλεσε ένα επιπρόσθετο στοιχείο στοχοποίησης της Ελλάδας -στόχο αντιποίνων- όπως επανειλημμένως έχει θέσει η ρωσική ηγεσία. Υπάρχουν χιλιάδες αμερικανονατοϊκοί στρατιώτες και σύγχρονα μέσα, για να ετοιμάσουν τον πόλεμο στην περιοχή της Ουκρανίας.

Όλοι σας έχετε ευθύνη για τις σημερινές εξελίξεις. Όλοι σας έχετε πάρει μέρος σε αποφάσεις για τη συμμετοχή της Ελλάδας σε ιμπεριαλιστικές αποστολές στο εξωτερικό, αποστολές των Αμερικανών του ΝΑΤΟ και της Ευρωπαϊκής Ένωσης. Προχθές, ο Υπουργός Εξωτερικών των ΗΠΑ, ο κ. Μπλίνκεν, σας έδωσε συγχαρητήρια γιατί κατά τη διάρκεια της θητείας όλων σας η Ελλάδα έστειλε τρεισήμισι χιλιάδες στρατιώτες στο Αφγανιστάν, μάχιμες δυνάμεις! Και εσείς σφυρίζετε σήμερα εδώ αδιάφορα και προσπαθείτε να το αποκρύψετε. Τι δουλειά έχουν οι ελληνικές φρεγάτες στον Περσικό Κόλπο; Υπερασπίζονται τα ελληνικά σύνορα; Τι δουλειά έχουν οι πύραυλοι Πάτριοτ στη Σαουδική Αραβία που είναι σε πόλεμο με το Ιράν και επί της ουσίας στην Υεμένη;

Είστε συνυπεύθυνοι. Λέει ο κ. Τσίπρας «Ναι, να βλέπουμε τις αποστολές στο εξωτερικό, όταν είναι κάτω από την αιγίδα διεθνών οργανισμών». Δηλαδή, τι; Του ΝΑΤΟ και της Ευρωπαϊκής Ένωσης που οργανώνουν δεκάδες πολέμους και επεμβάσεις όλα αυτά τα χρόνια ή του ΟΗΕ που έχει μετατραπεί σε τροχονόμο των αμερικανικών συμφερόντων;

Λένε οι κύριοι του ΣΥΡΙΖΑ: Να βλέπουμε ανταλλάγματα. Ποιον κοροϊδεύετε όλοι σας;

Το ΚΚΕ θα σας αποκαλύπτει συστηματικά και θα θέτει κριτήρια στον λαό μας, ώστε να βγάλει συμπεράσματα και να πάρει αποφάσεις, να σας απομονώσει, γιατί πραγματικά η πολιτική της εμπλοκής στους ιμπεριαλιστικούς σχεδιασμούς έχει κάνει, κάνει και θα κάνει μεγάλη ζημιά στον λαό μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Λίγο την ανοχή σας, κύριε Πρόεδρε.

Συζητάμε εδώ για τις συμβάσεις για τα αεροσκάφη, τα μαχητικά Ραφάλ και τις γαλλικές φρεγάτες Μπελαρά, μέρος της ελληνογαλλικής συμφωνίας η οποία, μεταξύ των άλλων, προέβλεπε και την αποστολή ελληνικών στρατιωτικών δυνάμεων στο Σαχέλ της Αφρικής, εκεί που οι γαλλικές δυνάμεις έχουν θρηνήσει πάνω από εξήντα νεκρούς. Αυτή ήταν η ελληνογαλλική συμφωνία.

Σημειώνουμε το εξής: Οι πανηγυρισμοί σας είναι πρόκληση. Ο λαός στενάζει, αντιμετωπίζει βάσανα, άθλιους μισθούς και συντάξεις, μια ανυπόφορη φοροληστεία, ακρίβεια. Η αγροτιά είναι στον δρόμο και απαιτεί τα αυτονόητα. Οι εργαζόμενοι της «ΛΑΡΚΟ» μάχονται και ζητούν την προστασία του δικαιώματος της δουλειάς. Και εσείς, η Κυβέρνηση της Νέας Δημοκρατίας, όπως και οι προηγούμενες κυβερνήσεις, τι λέτε; Δεν υπάρχουν λεφτά. Τελείωσαν τα λεφτόδεντρα.

Εμείς λέμε στον λαό: Προσπαθούν να σας εξαπατήσουν. Σας λήστεψαν όλα τα χρόνια. Έδωσαν και δίνουν δισεκατομμύρια στο μεγάλο κεφάλαιο. Δίνουν για τις νατοϊκές ανάγκες δισεκατομμύρια. Για τα Ραφάλ και τις φρεγάτες έδωσαν 7 και πάνω δισεκατομμύρια ευρώ. Για τις λαϊκές ανάγκες δεν δίνουν ούτε το ελάχιστο από αυτό που απαιτείται. Γι’ αυτό ο λαός που στενάζει, πρέπει να βγάλει συμπεράσματα και να σας πολεμήσει.

Λέει η Κυβέρνηση: Τα Ραφάλ και οι φρεγάτες είναι για την άμυνα της χώρας. Το αναμασούν και τα άλλα κόμματα. Όχι, είναι για τις νατοϊκές ανάγκες. Και προχθές ο Αμερικανός πρέσβης, ο Πάιατ, σας «έδωσε» για άλλη μια φορά. Δήλωσε ότι ελπίζει να είναι επιτυχημένο το πρόγραμμα με τις γαλλικές φρεγάτες Μπελαρά. Γιατί; Γιατί θα βοηθήσει να γίνει το Ελληνικό Ναυτικό ισχυρότερος εταίρος για το ναυτικό των Ηνωμένων Πολιτειών και τον 6ο Στόλο. Αυτή είναι η πραγματικότητα. Και πρόσθεσε ότι το ελληνικό ναυτικό είναι πλήρως ενσωματωμένο στην ομάδα μάχης των αμερικανικών αεροπλανοφόρων. Αυτό ισχύει και για τα Ραφάλ, συνολικά για τα πολεμικά πλοία και αεροσκάφη. Αυτή είναι η πραγματικότητα και ο λαός μας πρέπει να βγάλει συμπεράσματα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μαρίνο.

**ΓΕΩΡΓΙΟΣ ΜΑΡΙΝΟΣ:** Ολοκληρώνω, κύριε Πρόεδρε.

Τελειώνω με το εξής: Η αντιπαράθεση ανάμεσα στις Ηνωμένες Πολιτείες, το ΝΑΤΟ, την Ευρωπαϊκή Ένωση και τη Ρωσία έχει πάρει πολύ επικίνδυνες διαστάσεις. Τα σύννεφα του πολέμου πυκνώνουν. Να μην εφησυχαστεί κανείς από αυτούς τους ισχυρισμούς, που σήμερα αναμεταδόθηκαν και στη Βουλή. Η κατάσταση είναι έκρυθμη και ανά πάσα στιγμή μπορεί να υπάρξει κλιμάκωση. Η αναμέτρηση αυτών των ισχυρών καπιταλιστικών δυνάμεων είναι για το μοίρασμα των αγορών, για τον έλεγχο των πλουτοπαραγωγικών πηγών, των πρώτων υλών. Αυτό βάζουν μπροστά. Οι λαοί, εάν δεν αντιδράσουν, κινδυνεύουν να συρθούν στο πολεμικό σφαγείο για τα συμφέροντα των μονοπωλίων.

Θέτουμε στην Κυβέρνηση ένα κρίσιμο ζήτημα: Το ελάχιστο που μπορεί να κάνει, είναι: Καμμία εμπλοκή στο ουκρανικό μέτωπο. Κανένας Έλληνας στρατιώτης και αξιωματικός έξω από τα ελληνικά σύνορα. Να κλείσουν τώρα οι αμερικανικές βάσεις στην Ελλάδα.

Καλούμε τον λαό μας να διεκδικήσει τον απεγκλωβισμό της χώρας από τους ιμπεριαλιστικούς σχεδιασμούς με όλους τους τρόπους, με όλα τα μέσα, με όλες τις δυνάμεις. Το ΚΚΕ θα είναι στην πρώτη γραμμή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Πρόεδρος, ο κ. Βούτσης.

**ΝΙΚΟΛΑΟΣ ΒΟΥΤΣΗΣ:** Κυρίες και κύριοι συνάδελφοι, η συζήτηση που προηγήθηκε ανάμεσα στον Πρωθυπουργό και τον Αρχηγό της Αξιωματικής Αντιπολίτευσης υπήρξε ιδιαιτέρως αποκαλυπτική. Και αυτό διότι, ενώ ετέθησαν τεκμηριωμένα και επιχειρηματολογημένα μία σειρά από ζητήματα από τον Αλέξη Τσίπρα, σε δύο ομιλίες του, εν συνόλω σε μία ώρα ομιλία, ο κύριος Πρωθυπουργός επέλεξε τη σιωπή. Η σιωπή αυτή δεν είναι τυχαία.

Ευθύτατα ο κ. Τσίπρας έβαλε στη συζήτηση σε αυτή την Αίθουσα το ζήτημα της ειρήνης που διακυβεύεται, που υπονομεύεται και που είναι μεγάλο αξιακό ζήτημα για τους λαούς, για τη χώρα μας και που θα πρέπει να τεθεί ως όριο στο οποίο όλοι θα πρέπει να κατατείνουμε, ο λαός μας να υπερασπίσει την ειρήνη στην περιοχή και να υπερασπίσει και τη χώρα μας, να υπερασπίσει την ειρήνη σε κλίμακα Ευρώπης απέναντι στους κινδύνους για άμεση ανάφλεξη, οι οποίοι είναι εντελώς ορατοί.

Το ζήτημα αυτό ήταν έξω από το οπτικό πεδίο των συναδέλφων της Συμπολίτευσης επί τρεις μέρες που συζητάμε στις επιτροπές, αλλά και σήμερα. Τι απάντησε ο κ. Μητσοτάκης; Ότι η στρατηγική του γι’ αυτό το ζήτημα -μιλάμε γι’ αυτά τα οποία γίνονται τώρα στο μέτωπο στην Ουκρανία- είναι να φροντίζουμε για το αρραγές ευρωπαϊκό μέτωπο της Δύσης απέναντι προφανώς στη Ρωσία, στο ζήτημα το οποίο έχει ανακύψει και στην επικινδυνότητα που υπάρχει, με ευθεία ένταξη -την οποία παραδέχτηκε- της Αλεξανδρούπολης στην εμπλοκή. Αυτό είναι μείζον ζήτημα.

Η χώρα μας θα πρέπει να μείνει σταθερά στην υπεράσπιση της δικής της θέσης, στην υπεράσπιση της ειρήνης, στην υπεράσπιση του διαλόγου, της διπλωματίας για να επιλυθεί αυτό το ζήτημα. Και σίγουρα οι όποιες βάσεις στη χώρα μας θα πρέπει πρώτα από όλα και αποκλειστικά θα λέγαμε να υπηρετούν τον σκοπό της ειρηνικής διευθέτησης των προβλημάτων της χώρας μας και της υπεράσπισης της ελληνικής κυριαρχίας. Αντ’ αυτού ακούσαμε την απάντηση του προκληθέντος Πρωθυπουργού: Είναι η παραδοχή της ένταξης στον νέο Ψυχρό Πόλεμο, ο οποίος θεμελιώνεται στις μέρες μας και είναι άκρως επικίνδυνο για την υπόσταση της χώρας μας στο διεθνή περίγυρο.

Δεύτερον, ο κ. Μητσοτάκης δεν απάντησε, παρ’ ότι προκλήθηκε δύο φορές, γιατί δεν κάνει το ελάχιστο βήμα, γιατί έχει πάρει την απόφαση -εγώ το έχω πει από αυτό το Βήμα, κύριε Υφυπουργέ, σημειώστε το- να μην φέρει τις τρεις συμφωνίες με τη Βόρεια Μακεδονία για συζήτηση στη Βουλή και για την υπερψήφισή τους καθ’ όλη τη διάρκεια της περιόδου που θα είστε Κυβέρνηση.

Πρόκειται περί απόφασης και όχι περί καθυστέρησης, κύριε Υφυπουργέ. Έχει τεθεί το ζήτημα. Δεν απάντησε, λοιπόν, και επ’ αυτού διότι το ζήτημα το άνοιξε, επίσης, ο κ. Τσίπρας.

Τρίτον, είναι δυνατόν να μην αισθάνεται την ανάγκη ο Πρωθυπουργός να πει πέντε κουβέντες, να πει τα επιχειρήματά του μετά από μήνες που έχουν υπάρξει στην Ευρώπη, σε διεθνείς οργανισμούς, σε οργανισμούς της Ευρωπαϊκής Ένωσης -όχι απλά από καταγγελίες κάποιων ΜΚΟ, αλλά από υπεύθυνα στόματα, από επιτρόπους- στις καταγγελίες και καταδίκες για συμπτώματα, για επεισόδια απάνθρωπης συμπεριφοράς της χώρας μας απέναντι σε μετανάστες και πρόσφυγες;

Έχει τεθεί επίσημα το ζήτημα και στην ελληνική Βουλή, όχι μόνο στον ελληνικό Τύπο. Είναι μείζον θέμα για να μπορεί η χώρα μας να ισχυρίζεται ότι κινείται και σε αυτό το ζήτημα πάνω στις πρόνοιες των διεθνών συνθηκών και ότι η πίεσή της είναι ακριβώς προς την Ευρωπαϊκή Ένωση η οποία έχει υποχωρήσει από τη θέση της υποχρεωτικής ανάληψης ευθύνης από κάθε χώρα της Ευρωπαϊκής Ένωσης για να διαμοιραστούν «οι κολασμένοι αυτής της γης», οι μετανάστες και οι πρόσφυγες. Ποτέ δεν έχει κάνει ο κύριος Πρωθυπουργός μέτωπο σε αυτή την υπαναχώρηση που έχει κάνει η Ευρωπαϊκή Ένωση -κυρίαρχοι κύκλοι εκεί πέρα μέσα- και ξέρουμε και κάποιες χώρες που υπονομεύουν αυτή τη στρατηγική.

Καμμία κριτική για την τεράστια καθυστέρηση και υπονόμευση των νέων συνθηκών για το Δουβλίνο III, το Δουβλίνο IV, τη ριζική μεταρρύθμιση για να υπάρξει στο θέμα του ασύλου μια νέα σύγχρονη πολιτική στη βάση των διεθνών συνθηκών και επαναλαμβάνει ανενδοίαστα ότι στο πρώτο εξάμηνο του 2015 πέρασαν εκατοντάδες χιλιάδες μετανάστες και πρόσφυγες προς τη χώρα μας και δεν έμειναν εδώ, έφυγαν. Έφυγαν προς την Ευρωπαϊκή Ένωση. Τότε η Γερμανία και η κ. Μέρκελ είχε δεχθεί οκτακόσιες πενήντα χιλιάδες και τα γνωρίζει πολύ καλά ο κ. Πρωθυπουργός αυτά. Και ύστερα μας έκλεισαν τα σύνορα.

Αυτή είναι η αλήθεια, η ιστορική αλήθεια που την ξέρει καλά ο κ. Μητσοτάκης και έρχεται τώρα μετά από επτά χρόνια και σε αυτό το ζήτημα, που είχε ανθρώπους στην καρδιά του ως πρόβλημα, να κάνει ξανά έναν απίστευτο λαϊκισμό ή να επιλέξει τη σιωπή. Και τέλος, σε αυτή τη σιωπή που επέλεξε και στη δευτερομιλία του ο κύριος Πρωθυπουργός, ο Αλέξης ο Τσίπρας, ο Αρχηγός της Αξιωματικής Αντιπολίτευσης, σήμερα σε μια πολύ τεκμηριωμένη και συστηματική ομιλία για το σύνολο της εξωτερικής πολιτικής, έδωσε έναν σημαντικό οδικό χάρτη για το πώς από την ένταση και την κλιμάκωση της αντιπαράθεσης θα προχωρήσουμε. Και πρέπει να προχωρήσει η χώρα ως πρώτη της επιλογή σε μια στρατηγική για την αποκλιμάκωση της έντασης με βήματα που μπορεί να φτάσουν στον ορίζοντά τους, στην ελληνική διευθέτηση των ζητημάτων με τη γείτονα χώρα.

Ήταν αναλυτικός. Την ίδια ώρα που μιλάμε για εξοπλισμούς και για υπερεξοπλισμούς, που λέμε εμείς και τα συνδύασε και έκανε ανοικτή πρόταση, ο κύριος Πρωθυπουργός εκώφευσε. Κάτι ατάκες τού είχαν δώσει και σημείωνε για να πει σαν να βρισκόμαστε σε κανένα πάνελ συζητητών.

Αυτά, λοιπόν, είναι μεγάλες εκκρεμότητες που δείχνουν τι; Ότι έχετε κάνει επιλογές, κύριοι της Κυβέρνησης. Η σιωπή σας δεν ήταν τυχαία, είναι σαφές αυτό. Έχετε αλλάξει και το αμυντικό δόγμα της χώρας -έχουμε επανειλημμένα αναφερθεί σε αυτό- και το δόγμα της εξωτερικής πολιτικής της χώρας και ακούστηκαν και προηγούμενα για το Σαχέλ, για τους Πάτριοτ στη Σαουδική Αραβία, όπου γης, μια νεομεγαλομανία που πλήρως αποσυνδέει τις μεγάλες ανάγκες για υπεράσπιση της χώρας μας μέσα στα όρια ακριβώς που υφίστανται όποιοι κίνδυνοι υφίστανται.

Απέναντι σε αυτή τη στρατηγική, η οποία σας αναλύθηκε και από τον εισηγητή μας και από τους ομιλητές μας επί τρεις μέρες και σήμερα από τον ίδιο τον πρώην Πρωθυπουργό, τον κ. Τσίπρα, ποια είναι η στρατηγική την οποία και ο εισηγητής σας και ο Υπουργός που λείπει σήμερα και βεβαίως ο Πρωθυπουργός, μας ανέλυσαν εμφανέστατα, διεξοδικά και ανενδοίαστα; Η χώρα «αστακός», με οποιοδήποτε τίμημα οικονομικό, κούρσα εξοπλισμών όσο δεν παίρνει άλλο και ταυτόχρονα, πλήρης υποταγή στα δόγματα μιας νέας επιθετικής αντίληψης στο πλαίσιο του ΝΑΤΟ και ευρύτερα για έναν νέο ψυχρό πόλεμο.

Εγώ θα σας υποβάλω κάποιες ερωτήσεις οι οποίες είναι και ρητορικές, αλλά δεν απαντήθηκαν καθόλου από αυτή τη συζήτηση που έχουμε κάνει αυτές τις μέρες, κυρίες και κύριοι συνάδελφοι.

Πού θα σταματήσετε τους εξοπλισμούς; Διότι άκουσα και τον κ. Κατρίνη από το ΚΙΝΑΛ που είπε -δεν ξέρω εάν του διέφυγε- «σε οτιδήποτε έρθει, εμείς επειδή είναι πατριωτική στάση και θέση και εμφορούμαστε από τα ιδανικά του Ανδρέα Παπανδρέου θα λέμε ναι». Για να σοβαρευτούμε λιγάκι.

Συζητάτε για τα F-35; Διότι ο κύριος Υπουργός έχει πει ότι μπαίνουμε και μάλιστα με πρωτοκαθεδρία στη στρατηγική συζήτηση για τα F-35 και γιατί όχι για άλλη μια Μοίρα Ραφάλ; Τα είκοσι τέσσερα μπορεί να μην αρκούν. Τι θα κάνουμε εδώ μέσα; Επίδειξη και διαμάχη και μάλιστα με κορώνες περί πατριωτισμού για το κατά πόσο θα εγκρίνουμε αβλεπεί όλα αυτά μέσω της διπλωματίας των εξοπλισμών;

Έγινε φανερό ότι περί αυτού πρόκειται. Δεν πρόκειται για αυτές καθ’ αυτές τις επιτακτικές ανάγκες που είναι στο πλαίσιο της επαρκούς άμυνας, όπως αναπτύχθηκε το δόγμα το δικό μας για τα θέματα των εξοπλισμών. Μέσα από αυτήν την κούρσα των εξοπλισμών πού θα πάμε; Πού θα οδηγηθούμε; Το έχουμε σκεφτεί καθόλου; Τι ακριβώς προσθέτετε;

Στην Καλαμάτα επίσης αναφέρθηκε ξανά ο κ. Τσίπρας. Σε ποιον προϋπολογισμό θα φτάσουμε; Είδατε πόσο έγκαιρα η Αξιωματική Αντιπολίτευση -και θέλω να το πω από αυτό εδώ το Βήμα- καταψήφισε φέτος τον αμυντικό προϋπολογισμό; Είδατε πόσο γρήγορα σε ενάμιση μήνα βγήκαμε αληθινοί; Θα θέλαμε να μην είχαμε βγει αληθινοί. Τότε οι εισηγητές μας, πρώην Υπουργοί, υπεύθυνοι τομεάρχες, έλεγαν: «Δεν ξέρουμε, δεν ακούμε, δεν φέρνετε τις συμφωνίες, για αυτό δεν μπορούμε να δώσουμε λευκή επιταγή». Έτσι τότε είχαμε επιχειρηματολογήσει και μέσα σε ενάμιση μήνα αποδεικνύεται απολύτως με όλα τα στοιχεία που κατατέθηκαν και για τις εμπροσθοβαρείς πληρωμές κ.λπ., ότι έχουμε μπει σε μια κούρσα εξοπλισμών.

Η ερώτησή μου είναι σαφής: Ποιος εγγυάται την επιχειρησιακή υπεροχή αυτών των οπλικών συστημάτων, κύριε Υφυπουργέ, για τα επόμενα χρόνια -δεν μιλάμε για μια εβδομάδα- όταν γνωρίζετε καλύτερα εμού -βλέπω και τον γενικό διευθυντή της διεύθυνσης των εξοπλισμών- για τα της Τουρκίας; Διότι περί αυτής μιλάμε.

Αναφέρθηκαν προηγούμενα και στα τριάντα πέντε Ραφάλ για τη μεταστάθμευση από το Κατάρ στην Τουρκία. Ξέρουμε για τα υποβρύχια τα αντίστοιχα του 214 τα δικά μας πού δόθηκαν. Γνωρίζουμε πάρα πολύ καλά σε κάθε βήμα που κάνει η ελληνική πλευρά, ότι υπάρχει η δυνατότητα -και εξαντλείται αυτή η δυνατότητα- για ακόμα περισσότερους εξοπλισμούς από την άλλη πλευρά. Πού, λοιπόν, εξασφαλίζεται στο διηνεκές με αυτά τα εξοπλιστικά προγράμματα και εννοώ τα επιπλέον της επαρκούς άμυνας, τα οποία προφανώς θα πρέπει και όλοι ομοφώνως να έχουμε στηρίξει; Πού στηρίζεται;; Σε ποια αντίληψη στηρίζεται αυτός ο προϋπολογισμός τον οποίο φέρνετε;

Και ένα ακόμα ερώτημα -και τελειώνω, κύριε Πρόεδρε- το οποίο συνδέεται με όλο το ζήτημα της αμυντικής βιομηχανίας, το οποίο αναλύθηκε εδώ πέρα από όλες τις πλευρές πως είναι η χαίνουσα πληγή, πως είναι το τεράστιο ζήτημα για τη χώρα, όταν προβαίνει μάλιστα σε τέτοιου ύψους εξοπλισμούς.

Σας ζητώ να απαντηθεί με σαφήνεια. Στον κύκλο της ζωής αυτών των οπλικών συστημάτων τριάντα με πενήντα χρόνια πόσο θα στοιχίσουν κατ’ εκτίμηση στον ελληνικό λαό, για να ξέρουμε το πραγματικό κονδύλι για τα επόμενα δέκα, είκοσι χρόνια της επιβάρυνσης του δημόσιου προϋπολογισμού; Ποια είναι η προστιθέμενη αξία για την ελληνική πλευρά; Είναι στο 30% το οποίο αναφέρθηκε ότι είναι κάτι το οποίο συνηθίζεται; Μπορεί να φτάσει στο 30%; Ποιο είναι το know-how που παίρνει η ελληνική πλευρά; Και κυρίως, ποια είναι η αμοιβαιότης στα συμφέροντα;

Δεν μπορείτε, λοιπόν, κυρίες και κύριοι συνάδελφοι, να φέρνετε εδώ κατά τακτά χρονικά διαστήματα έναν προϋπολογισμό. Θα δείτε, λέει, και τη συμφωνία που θα φέρουμε της Αλεξανδρούπολης. Χτύπα ξύλο, να μην έχουν γίνει κάνα-δυο πόλεμοι στην περιοχή μας μέχρι τότε και να έχει χρησιμοποιηθεί κατά το δοκούν η Αλεξανδρούπολη. Δεν μπορείτε να φέρνετε έναν προϋπολογισμό του τι στοιχίζει σήμερα και μετά από μερικά χρόνια, όπως συνέβη μία και δύο φορές στη Μεταπολίτευση -το ξέρουμε πολύ καλά-, ο ελληνικός λαός να ενημερώνεται ότι: «Κοιτάξτε, αυτές οι μοίρες που πήραμε, αυτά τα πλοία που πήραμε, αυτή η Καλαμάτα που φτιάξαμε, αυτές τις τορπίλες που πήραμε για τις οποίες έχουμε ψηφίσει υπέρ, τότε στοίχιζαν τόσο, αλλά να ξέρετε ότι η επιβάρυνση είναι τριπλάσια και θα την πληρώνετε για τριάντα πέντε χρόνια και κάθε χρόνο στον προϋπολογισμό θα υπάρχουν αυτά τα κονδύλια». Δεν είναι δυνατόν και με την αμυντική βιομηχανία στο μηδέν, χωρίς προστιθέμενη αξία, χωρίς συμβολή.

Αυτά, λοιπόν, είναι αμείλικτα πλέον ερωτήματα. Αν ήταν ερωτήματα στην αρχή αυτών των διαδικασιών, όταν άρχισε η συζήτηση που προσπάθησαν να μελετήσουν τις δύο εξακοσάρες από τις συμβάσεις που κατατέθηκαν οι υπεύθυνοι των κομμάτων και ετέθησαν ως ερωτηματικά στην κουβέντα, τώρα έχουν τεθεί ως αμείλικτα ερωτήματα, τα οποία θα πρέπει να απαντηθούν και όχι να γίνεται εδώ πέρα μέσα ένας διαγκωνισμός πατριωτισμού και πατριδοκαπηλίας τελικά. Και είμαι ευθύς. Με πόσα Ραφάλ κανείς είναι κανονικός πατριώτης; Πόσες κορβέτες θέλει και πόσες φρεγάτες και πόσα φυσίγγια και πόσες απειλές για να είναι ακόμα πιο αυθεντικός πατριώτης και να κυκλοφορεί έξω με το κεφάλι όρθιο; Τι ανοησίες είναι αυτές; Ανιστορικές ανοησίες, στις οποίες καταφεύγετε επειδή δυστυχώς δεν υπάρχουν πραγματικές απαντήσεις στα κορυφαία ζητήματα που τέθηκαν στη σημερινή συνεδρίαση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Βούτση.

Τον λόγο τώρα θα πάρει ο κ. Γρηγοριάδης και θα πω γιατί. Στον πρώτο κατά προτεραιότητα κύκλο πάντα μιλάει ένας Βουλευτής από κάθε Κοινοβουλευτική Ομάδα. Δεν μίλησε, διότι δεν είχε δηλωθεί δηλαδή από το ΜέΡΑ25 κανείς, ούτε και είναι στη σειρά, ούτε ο Πρόεδρος του ΜέΡΑ25 μίλησε, ενώ μίλησαν οι άλλοι Πρόεδροι. Θα μου επιτρέψετε να πάρω την ευθύνη να καλέσω στο Βήμα τον Κοινοβουλευτικό Εκπρόσωπο του ΜέΡΑ25, τον κ. Γρηγοριάδη.

Στη συνέχεια θα μιλήσουν τρεις, τέσσερις Βουλευτές αν συμφωνείτε, γιατί εγώ πρόταση κάνω, και στη συνέχεια θα πάρει πάλι τον λόγο ο Κοινοβουλευτικός Εκπρόσωπος...

**ΣΑΒΒΑΣ ΑΝΑΣΤΑΣΙΑΔΗΣ:** Από το πρωί μίλησαν τέσσερις Βουλευτές!

**ΠΡΟΕΔΡΕΥΩΝ (Αθανάσιος Μπούρας):** Θα μιλήσετε, κύριε Αναστασιάδη.

Ο κ. Γρηγοριάδης δήλωσε ότι θέλει να μιλήσει -γιατί έχει και το δικαίωμα, είναι Κοινοβουλευτικός Εκπρόσωπος, δεν παρίσταται ο Πρόεδρος του- από τις 11.00΄ το πρωί. Έτσι λένε τα γραφόμενα εδώ. Δεν ήμουν εγώ στις 11.00΄. Εσείς θα μιλήσετε μετά τον κ. Γρηγοριάδη με μία σειρά Βουλευτών, η οποία θα σας ικανοποιήσει.

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μου δίνετε τον λόγο.

Κύριε συνάδελφε, με συγχωρείτε, αλλά κι εγώ εδώ πέρα από τις 9.00΄ το πρωί είμαι και αγωνίζομαι να μιλήσω. Δεν μίλησε και ο Αρχηγός μας. Έχει γίνει αρκετό πινγκ-πονγκ μεταξύ των πολιτικών Αρχηγών, ας εκπροσωπήσω και εγώ το κόμμα μας.

Κυρίες και κύριοι Βουλευτές, κύριοι Υπουργοί, βεβαίως και κύριε Μητσοτάκη, θα έπρεπε να πω, αλλά, όπως το συνηθίζει ο κύριος Πρωθυπουργός, μόλις κοκορομαχήσει με τον Αρχηγό της Αξιωματικής Αντιπολίτευσης, το βάζει στα πόδια κάθε φορά. Είναι επωδός, το κάνει πάντα. Άρα δεν είναι σύμπτωση. Σύμπτωση επαναλαμβανόμενη σημαίνει ότι δεν είναι σύμπτωση.

Κοιτάξτε, θα ξεκινήσω την ομιλία μου λέγοντάς σας σε όλους, αλλά κυρίως βέβαια στον ελληνικό λαό, στον οποίο έχουμε ως ΜέΡΑ25 αδυναμία να απευθυνόμαστε- ότι είναι λογικό ο Κυριάκος Μητσοτάκης ως Πρωθυπουργός, που παράλληλα είναι και διευθύνων σύμβουλος ανώνυμης εταιρείας και ξεπουλάει λίγο λίγο την Ελλάδα, να παίζει τα εξοπλιστικά στα δάχτυλα και γενικά να είναι βούτυρο στο ψωμί του. Δηλαδή θέλω να πω πως, όταν έχεις ιδιωτικοποιήσει τα πάντα και όταν ό,τι δεν έχεις ιδιωτικοποιήσει το έχεις εντελώς εμπορευματοποιήσει, σιγά να μην έχανες την ευκαιρία να χρεώσεις με 10 δισεκατομμύρια τον ελληνικό λαό, ο οποίος κατά τα άλλα εδώ και δώδεκα χρόνια πεινά.

Επειδή, λοιπόν, «αγαπητέ» κύριε Μητσοτάκη, -σε πάρα πολλά εισαγωγικά το αγαπητός για τον Πρωθυπουργό, που είναι ταυτοχρόνως και ανώνυμη εταιρεία, τον κ. Κυριάκο Μητσοτάκη- επειδή, κύριε Μητσοτάκη, τολμήσατε να κλείσετε την ομιλία σας με το ρητό «ανήκομεν εις την Δύση», χρησιμοποιήσατε μάλιστα και αυτήν την καθαρεύουσα τη βαριά, όπως το έλεγε και ο Εθνάρχης, ο Κωνσταντίνος Καραμανλής, έχω να σας θυμίσω, όχι να σας θυμίσω, γιατί κανείς μας βέβαια δεν ζούσε, είστε και νεότερός μου, αλλά δεν ζούσε κανείς μας τότε, έχω να σας πω ότι φαίνεται ότι δεν είστε αρκετά ενημερωμένος για την πρόσφατη ιστορία μας.

Ξέρετε, κύριε Μητσοτάκη, αυτά που κάνετε στη βάση της Αλεξανδρούπολης μου θύμισαν ότι δεν είναι η πρώτη φορά που η Ελλάδα εμπλέκεται σε τεκταινόμενα στρατιωτικά στην Ουκρανία. Είπατε συγκεκριμένα ότι «ανήκομεν εις την Δύση» και επομένως δεν έχουμε να φοβηθούμε τίποτα. Σας λέω, κύριε Μητσοτάκη, ότι το 1918, επειδή πάλι ανήκαμεν -επίτηδες κάνω το λάθος το γραμματικό- επειδή πάλι ανήκαμε -ας το πω σωστά- εις την Δύση, οι δυτικοί προστάτες μας -υποτίθεται σύμμαχοί μας τότε- μας έσπρωξαν, για να μη σας πω μας εξανάγκασαν να συμμετάσχουμε και τότε, ακριβώς έναν αιώνα πριν, σε μια εκστρατεία στρατιωτική στην Ουκρανία. Ξέρετε ποιο είναι το αποτέλεσμα; Το αποτέλεσμα είναι τραγικό για την Ελλάδα. Το αποτέλεσμα είναι ότι χάσαμε πολύ στρατό, χάσαμε ακόμα περισσότερο χρήμα και -το κυριότερο- στρέψαμε τους Ρώσους υπέρ του Κεμάλ. Αυτό είστε έτοιμοι να ξανακάνετε και τώρα, κύριε Μητσοτάκη.

Κοιτάξτε, πρόκειται συνολικά, για να μη σας ταλαιπωρώ, μέχρι τώρα για μία δαπάνη γύρω στα 7 δισεκατομμύρια όσον αφορά τις φρεγάτες. Αυτή η δαπάνη μαζί με τα Ραφάλ, τις κορβέτες και όλα αυτά αναμένεται τελικά να προσεγγίσει τα 10 δισεκατομμύρια. Είναι χαρακτηριστικό ότι ο κ. Μητσοτάκης, μιλώντας στις 7 Οκτωβρίου 2021 εδώ στη Βουλή μας έλεγε απαντώντας τότε σε ερώτηση της Αντιπολίτευσης, κύριοι Υπουργοί: «Σας διαβεβαιώνω ότι αντέχουμε να αγοράσουμε και τα δύο, Ραφάλ και φρεγάτες, διότι τα μεν Ραφάλ θα αποπληρωθούν το 2021 και το 2022, κάνοντας χρήση δηλαδή της ρήτρας διαφυγής…», τα εισαγωγικά διαβάζω πάντα του Πρωθυπουργού, «…κατά συνέπεια δεν θα επιβαρύνουν το έλλειμμά μας τα δύο χρόνια αυτά, oι δε Μπελαρά θα αρχίσουν να αποπληρώνονται από το 2025 και μετά».

Η ροή παράδοσης των φρεγατών όμως αναφέρεται στο σχέδιο νόμου σας και σας εκθέτει. Η πρώτη παραδίδεται στη Γαλλία 31 Μαρτίου 2025, η δεύτερη 31 Οκτωβρίου 2025 και η τρίτη 31 Οκτωβρίου 2026. Οι αποπληρωμές σάς εκθέτουν ακόμα περισσότερο, κύριε Μητσοτάκη. Θα γίνουν ως εξής: 1 δισεκατομμύριο 168 εκατομμύρια το 2022, 517 εκατομμύρια, μισό δισεκατομμύριο, το 2023, άρα θα μπουν, δεν θα διαφύγουν επειδή είχαμε χάρη δύο χρόνια, και άλλο μισό δισεκατομμύριο, 479 εκατομμύρια για την ακρίβεια, το 2024 και οι υπόλοιπες για την τριετία 2025-2027.

Σημειώνουμε εδώ ότι ο Υπουργός της χώρας δήλωσε τον Οκτώβριο του 2021 -σε εισαγωγικά πάλι διαβάζω- ότι «2,9 δισεκατομμύρια ευρώ δεσμεύονται για την απόκτηση των τριών φρεγατών». Κατόπιν ο ίδιος Υπουργός τον Δεκέμβρη του 2021, όχι πολύ μακριά δηλαδή, ένα μήνα, ενάμιση, δύο, μιλώντας στην αρμόδια Επιτροπή Άμυνας της Βουλής, δήλωνε ότι η αγορά αγγίζει τα 3 δισεκατομμύρια 48 εκατομμύρια ευρώ.

Υπάρχει, δηλαδή, μια διαφορά της τάξεως των 150 εκατομμυρίων ευρώ στην αύξηση του κόστους μέσα σε έναν μήνα, η οποία δεν καλύπτεται από τη συμπερίληψη της αποδιδόμενη εισφοράς 6% σε σειρά νομικών προσώπων. Εδώ πέρα υπάρχει μια μικρή κουτσουκέλα ήδη; Θα δούμε.

Όμως το πιο σημαντικό για τον ελληνικό λαό που μας ακούει και για όσους είναι εδώ: Η αμυντική θωράκιση μιας χώρας, οποιασδήποτε χώρας άραγε, αγαπητές και αγαπητοί συνάδελφοι, βασίζεται στα εξοπλιστικά της; Δεν είναι, όπως πιστεύουμε εμείς, μια πολύ πιο σύνθετη, πολυπαραγοντική έννοια; Πόσο, άραγε, για παράδειγμα, θωρακισμένη καθίσταται και μπορεί να αισθάνεται η χώρα μας με αυτά τα τεράστια εξοπλιστικά προγράμματα, τα οποία φεσώνουν τον ελληνικό λαό με 10 δισεκατομμύρια, όταν είναι ουσιαστικά εδώ και δώδεκα χρόνια χρεοκοπημένη οικονομικά η χώρα με ένα εξωφρενικά μεγάλο δημόσιο χρέος, το οποίο είναι περίπου 400 δισεκατομμύρια και σύντομα θα πλησιάσει το μισό τρισεκατομμύριο; Το όποιο χρέος αυτό διογκώνεται επικίνδυνα, εξαιρετικά επικίνδυνα, μέσω της τεράστιας αγοράς που δεν προορίζεται, βέβαια, να γίνει στο πλαίσιο των υπό συζήτηση συμβάσεων. Θα ακολουθήσουν και άλλα. Έπεται οσονούπω συνέχεια με το πρόγραμμα αγοράς των νέων κορβετών του Πολεμικού Ναυτικού και των F-35 θυμίζω από τις Ηνωμένες Πολιτείες της Αμερικής.

Η Κυβέρνηση φαίνεται να ξεχνά την τεράστια συμβολή όλων των στρατιωτικών εξοπλισμών στην κρίση χρέους της χώρας μας. Πώς βρεθήκαμε με άλλα λόγια, αγαπητοί και αγαπητές συνάδελφοι, να χρωστάμε τα μαλλιοκέφαλά μας; Βρεθήκαμε γιατί διάφοροι Τσοχατζόπουλοι και άλλοι πολλοί -να μην πω τα ονόματά τους τώρα- τα «περνάνε» με διάφορες μίζες. Και εκτός από τις μίζες τους, εξόπλιζαν τη χώρα μας με όπλα που δεν χρειάζονταν σε καμμία περίπτωση.

Και για να σταματήσουμε τα αστεία κάποτε εδώ μέσα, ποιο είναι το μείζον, ποιο είναι το σημαντικό πολιτικό θέμα που συζητάμε σήμερα εδώ; Είναι τα όπλα που θα μας κοστίσουν τα μαλλιά της κεφαλής μας. Εγώ δεν έχω, αλλά τα μαλλιά του ελληνικού λαού που διαθέτει ακόμα. Αυτά τα όπλα που πρόκειται να χρησιμοποιηθούν, σύμφωνα με τις στοχεύσεις της Κυβέρνησης; Θα σας πω πώς το συνδέω τη χρεοκοπία μας, την τετραπλή. Πρόκειται, άραγε, να χρησιμοποιηθούν εκεί που εύχεται όλος ο ελληνικός λαός; Αν δεχθούμε μια εισβολή στα εδάφη της χώρας μας; Εκεί, ναι, να χρησιμοποιηθούν για την άμυνα της πατρίδας μας. Ή πρόκειται να χρησιμοποιηθούν συμμετέχοντας, όπως γίνεται μέχρι τώρα από καταβολής του ελληνικού κράτους μετά την απελευθέρωση, από το 1821, για σχεδιασμούς μεγάλων προστατών μας, στη συγκεκριμένη περίπτωση του ΝΑΤΟ και των Ηνωμένων Πολιτειών της Αμερικής;

Πρόκειται, αγαπητοί, όπως σας ξαναείπα από αυτό εδώ το Βήμα, να χρησιμοποιηθούν εκεί ακριβώς όπου οι προστάτες σας θα σας διατάξουν. Και αν σας διατάξουν να τα χρησιμοποιήσετε εναντίον της Τουρκίας, αν ποτέ, ω μη γένοιτο -το απευχόμαστε-, εισβάλει στη χώρα μας, καλώς θα κάνετε να τα χρησιμοποιήσετε. Αν, όμως, σας προστάξουν, όπως σας το έχουν ήδη κάνει, να τα χρησιμοποιήσετε σε μέρη τελείως άσχετα από οποιοδήποτε ενδιαφέρον, σε επεκτατικούς πολέμους τους ή σε μέρη που πάνε να παίξουν τους ρυθμιστές, όπως κάνουν τώρα στην Ουκρανία, όπως κάνουν τώρα περικυκλώνοντας τη Ρωσία, όπως κάνουν πάντα, τότε πάρα, πάρα πολύ κακώς αγοράζετε αυτά τα όπλα και πάρα, πάρα πολύ κακώς θα τα χρησιμοποιήσετε.

Κοιτάξτε, το ΜέΡΑ25 είναι «πιο αντιπολεμικός πεθαίνεις». Τόσο αντιπολεμικοί είμαστε. Θεωρούμε -εκ προοιμίου το λέω αυτό- ότι η βασική αιτία που τα κατοπινά χιλιάδες χρόνια, αυτά τα χρόνια που τώρα διανύουμε εμείς, θα διδάσκονται στα παιδιά των παιδιών μας και στα τρισέγγονα και στα χιλιέγγονά μας ως προϊστορικοί χρόνοι, δηλαδή η βασική αιτία που θα αρνείται η ανθρωπότητα να θεωρήσει την εποχή μας ιστορική εποχή και θα μας θεωρεί αγριανθρώπους και βαρβάρους, είναι γιατί ακόμα καταδεχόμαστε να πολεμάμε ανάμεσά μας. Πρέπει να πάψει αυτό. Είναι όνειδος, αφού δεν είμαστε ουρακοτάγκοι και είμαστε σκεπτόμενοι. Οι δε ουρακοτάγκος, παρεμπιπτόντως -να μην τους προσβάλλω-, έχουν πάψει να πολεμάνε. Πολεμάνε μόνο για πολύ συγκεκριμένα θέματα και χωρίς, πραγματικά, να πολεμάνε αιματηρά, γιατί ξέρουν ότι δεν υπάρχει νοσοκομείο στη φύση και ξέρουν ότι οι πληγές κακοφορμίζουν.

Επομένως αν κάθε φορά χρησιμοποιείς όποια όπλα και αν διαθέτεις και όσο και αν έχεις σφίξει τα λουριά ή όσο και αν έχεις στύψει τον ελληνικό λαό, για να τα αποκτήσεις, αν κάθε φορά οι προστάτες σου σε διατάζουν για το πού και πώς θα τα χρησιμοποιήσεις, καλύτερα ποτέ να μην τα αποκτήσεις.

Η Κυβέρνηση, λοιπόν, στη χρεοκοπημένη Ελλάδα έρχεται να ενισχύσει τι μέσω των παραγγελιών αυτών; Και μάλιστα, χωρίς καμμία πρόβλεψη αντισταθμιστικών, προκειμένου η εγχώρια στρατιωτική βιομηχανία να ωφεληθεί από την υλοποίηση αυτών των προγραμμάτων.

Ποιο είναι, άραγε, κύριε Υπουργέ, που είστε εδώ -και απαντήστε αν θέλετε εκ μέρους του Πρωθυπουργού και της Κυβέρνησής σας-, το αίσθημα ασφάλειας που μπορεί να αισθάνεται ένας Έλληνας πολίτης από τις Μπελαρά και τα Ραφάλ σας, όταν μετρά σχεδόν είκοσι πέντε χιλιάδες νεκρούς από την έλλειψη πολιτικής βούλησής σας να δώσετε έστω και 100 εκατομμύρια σε αυτό το έρημο το Εθνικό Σύστημα Υγείας; Να το πω απλά, να το καταλάβουν ακόμα και αυτοί που αρνούνται συνειδητά να το καταλάβουν.

Φέτος μειώσατε τον προϋπολογισμό υγείας κατά 800 εκατομμύρια, σχεδόν ένα δισεκατομμύριο, πέρυσι κατά 550 εκατομμύρια, εν μέσω εκατό νεκρών την ημέρα τώρα, πιο πριν πενήντα, πιο πριν ογδόντα. Με τι προσπαθείτε να κοροϊδέψετε τον ελληνικό λαό; Με τι τρόπο; Ότι θα αισθανθεί ασφάλεια, όταν ψοφάει, επειδή δεν επενδύετε στην υγεία του; Επειδή ξεδοντιάζετε την υγεία του; Και την ξεδοντιάζετε συστηματικά, γιατί στο πίσω μέρος του μυαλού σας η στόχευσή σας είναι να την ιδιωτικοποιήσετε. Δεν θα αισθανθεί, αγαπητοί και αγαπητές, καμμία ασφάλεια, γιατί πεθαίνει και ξέρει ότι ενδέχεται κάποια μέρα να πολεμήσει με τους Τούρκους και το απεύχεται. Ενδέχεται. Όμως πολεμάει εδώ και δύο χρόνια με μια πανδημία που τώρα πια παίρνει εκατό συνανθρώπους μας τη μέρα.

Και εσείς τι κάνετε; Αντί να θυσιάζετε ένα από τα είκοσι τέσσερα Ραφάλ -ένα!-, το οποίο θα έσωζε το ΕΣΥ για πάντα -τόσο μεγάλο είναι το κόστος τους, μισή φρεγάτα-, εσείς λέτε ότι θα του εμπνεύσει ασφάλεια το ότι θα πάρετε ακόμα έξι καινούργια Ραφάλ. Συγχαρητήρια. Μπράβο σας.

Κοιτάξτε, ο Πρωθυπουργός έχει πει επί λέξει στις 28 Οκτωβρίου 2021, εδώ πάλι, στη Βουλή, ότι δεν υπάρχει κανένα απολύτως επιχείρημα που να αμφισβητεί, κύριε Πρόεδρε, την ιστορική σημασία της νέας συμφωνίας Ελλάδας - Γαλλίας για την εγκαθίδρυση στρατηγικής εταιρικής σχέσης για την άμυνα και την ασφάλεια. Πρόκειται, είπε, για μια ασπίδα προστασίας απέναντι σε απειλές που προέρχονται δυστυχώς από χώρες που τύποις είναι σύμμαχοί μας στη βορειοατλαντική συμμαχία. Αλλά τι να κάνουμε; Είναι πολύ κακοί άνθρωποι. Και της ευρωπαϊκής στρατηγικής αυτονομίας, είπε. Έτσι θα έρθει η ευρωπαϊκή στρατηγική αυτονομία, τάχα.

Στις 14 Οκτωβρίου, μία εβδομάδα μετά, ο Υπουργός Εξωτερικών Νίκος Δένδιας δήλωνε στο Πρακτορείο «REUTERS» -πιο επίσημα πάλι πεθαίνεις: «Είναι σαφές ότι η αμερικανική κυβέρνηση και οι Ηνωμένες Πολιτείες στρέφουν την προσοχή τους στην αντιμετώπιση της πρόκλησης που αποτελεί η Κίνα για τις ΗΠΑ πλέον. Αυτό είναι απόλυτα σαφές. Η συμφωνία AUKUS αποτελεί χαρακτηριστικό παράδειγμα της μετατόπισης του ενδιαφέροντος των Ηνωμένων Πολιτειών». Τι μας λέγανε, δηλαδή; Τι μας λέγατε, δηλαδή, πριν από πέντε μήνες ο Πρωθυπουργός σας και Υπουργός Εξωτερικών σας; Ότι οι ΗΠΑ φεύγουν. Στρέφονται στο μέτωπο του Ινδικού και του Ειρηνικού. Ο χώρος που αφήνουν στη Μεσόγειο θα καταληφθεί από τη Γαλλία ως νέος προστάτης, η νέα ηγέτιδα προστατευτική δύναμη. Με άλλα λόγια, μας πλάσαραν έτσι την κατάπτυστη, δήθεν, αγορά του αιώνα, στην οποία να υπονοήσουμε ότι προχώρησε, βέβαια, η Ελλάδα κατ’ εντολή της Ουάσιγκτον, για να κατευναστεί ο Μακρόν μετά το κάζο της ακύρωσης της αμυντικής παραγγελίας από την Αυστραλία -ξέρετε, τη γνωστή ιστορία με τα υποβρύχια-, ως την εξασφάλιση, λοιπόν, της εύνοιας του νέου προστάτη στην περιοχή της Μεσογείου.

Η αγορά των φρεγατών και των Ραφάλ, δηλαδή, σύμφωνα με τα λόγια του Πρωθυπουργού σας και του Υπουργού Εξωτερικών σας είναι η προστασία -αυτό είπε- που απέδωσε η χώρα μας η Γαλλία, για να μας πουλήσει την προστασία της. Ξέρετε ποια λέξη ψάχνετε όλοι; Αυτή που θα σας πω εγώ. Τη λέξη που είχε αναφέρει ο πρώην Πρωθυπουργός σας -πιο σοβαρός-, ο Κώστας Καραμανλής το 2004 στο γνωστό ψητοπωλείο, που είχε πει τους προστάτες «νταβατζήδες». Είχε πει: «Δεν μπορεί να κάνουν κουμάντο πέντε νταβατζήδες». Ξέρουμε και τα ονόματά τους. Έλεγε για ντόπιους νταβατζήδες.

Να σημειώσουμε, βέβαια, κύριε Πρόεδρε, ότι η Γαλλίδα Υπουργός Άμυνας Φλοράνς Παρλί ευχαρίστησε την Ελλάδα που διασφαλίζει με τις παραγγελίες της δύο χιλιάδες διακόσιες νέες θέσεις εργασίας για τη Γαλλία. Με τις θέσεις εργασίας στην Ελλάδα τι γίνεται; Ενδιαφέρεται κανείς; Με τη «ΛΑΡΚΟ» που χάνουν από μέρα σε μέρα τη θέση εργασίας τους -δεν τη χάνουν ακόμα και θα αγωνιστούμε με νύχια και με δόντια, για να μην-, χίλιοι ογδόντα πέντε, από τους οποίους οι τριακόσιοι έμεναν και σε σπίτια που τους παραχωρούσε η επιχείρηση, νοιάζεται κανείς σας; Εκτός από τα Ραφάλ και τις φρεγάτες, νοιάζεται κανείς σας που από τους χίλιους ογδόντα πέντε που δεν θα έχουν ψωμί να φάνε, οι τριακόσιοι θα έχουν ούτε στέγη να βάλουν το κεφάλι τους και το παιδί τους από κάτω; Φαίνεται να μη νοιάζεται κανείς σας.

Οι ΗΠΑ, βέβαια, δεν έφυγαν τελικά, κύριε Υπουργέ, όπως είπαν ο Πρωθυπουργός σας και ο Υπουργός σας ποτέ από την περιοχή. Άλλωστε, το ήξερε καλά ο κ. Μητσοτάκης και ο κ. Δένδιας ότι έλεγε αερολογίες τότε. Πριν πέντε μήνες, απλώς για να δικαιολογήσετε τα αδικαιολόγητα, δηλαδή την «αγορά του αιώνα» που σας επέβαλαν οι Ηνωμένες Πολιτείες της Αμερικής, γι’ αυτό τα είπατε.

Για να δούμε πού βρισκόμαστε τώρα. Ήδη από την κυβέρνηση του κ. Τσίπρα, με τον οποίο πραγματικά εξεπλάγην, γιατί τον άκουσα -ήμουν εδώ- να αναφέρεται στην αμερικανική βάση της Αλεξανδρούπολης, την οποία ο ίδιος -πρέπει να το πούμε αυτό- παρέδωσε στις ΗΠΑ, οι ΗΠΑ, μάλιστα, μέσω του Πρέσβη Πάιατ εμβάθυναν την παρουσία τους στη χώρα, αναπτύσσοντας βάσεις σε όλη τη χώρα. Όπως είχε δηλώσει τότε ο Υπουργός Εθνικής Άμυνας της κυβέρνησης Τσίπρα: «Η Ελλάδα είναι από τις χώρες που έχουν ανταποκριθεί πλήρως, κύριε Πρόεδρε, στα προαπαιτούμενα για τη συμμαχία και μάλιστα, με τις νέες δυνατότητες που δίνονται σε αρκετές περιοχές της Ελλάδας, με ανάπτυξη συμμαχικών δυνάμεων, όπως στον Βόλο, στη Λάρισα, στην Αλεξανδρούπολη και πολύ σύντομα στην Καλαμάτα και με το κέντρο εκπαίδευσης αεροσκαφών». Αυτά τα είπε ο Υπουργός Εθνικής Άμυνας.

Ο δε Πρέσβης, Ύπατος Αρμοστής Τζέφρι Πάιατ δήλωσε στις 20 Οκτωβρίου αναφορικά με την όψιμη «αντι-νατοϊκή» στάση του Τσίπρα: τα τέσσερα μέρη που συνεχίζουμε να αναπτύσσουμε ως μέρος της αμυντικής συμφωνίας είναι μέρη που εντοπίστηκαν από το ΣΥΡΙΖΑ. Αυτός μας τα υπέδειξε. Αυτό λέει. Ξεκινήσαμε να λειτουργούμε τη Λάρισα, την Αλεξανδρούπολη και το Στεφανοβίκειο ήδη από τη διάρκεια της περιόδου ΣΥΡΙΖΑ.

Γνωρίζουμε επίσης τις συνομιλίες με τον Πρόεδρο του κόμματος, τον κ. Τσίπρα και τον πρώην Υπουργό Εξωτερικών, τον κ. Κατρούγκαλο, ο οποίος θυμάστε ήταν στην προεδρία του πρώτου στρατηγικού διαλόγου.

Θα κλείσω σύντομα, κύριε Πρόεδρε, δεν θέλω να σας καταχραστώ τον χρόνο σας.

**ΠΡΟΕΔΡΕΥΩΝ (Αθανάσιος Μπούρας):** Ναι, έτσι πρέπει να κάνετε.

**ΚΛΕΩΝ ΓΡΗΓΟΡΙΑΔΗΣ:** Έτσι θα κάνω, κύριε Πρόεδρε.

Επομένως, ας μην κοροϊδευόμαστε εδώ μέσα. Παρεξηγήθηκα -παρεξηγήθηκε, ίσως και το ΜέΡΑ25 την προηγούμενη φορά- που είπα μια αγοραία έκφραση που έπρεπε, είναι η αλήθεια, να αποφύγω, δηλαδή ότι αγοράζετε και χρεώνετε τον λαό με όπλα που δεν έχετε τα άντερα να τα χρησιμοποιήσετε. Τα άντερα και τα έντερα γενικά δεν πρέπει να παίζουν ρόλο σε αυτά. Πρέπει να παίζει ρόλο το μυαλό, η ψυχή, η ιδεολογία και η ηθική. Αυτά πρέπει να παίζουν ρόλο. Και αυτό που εννοώ είναι ότι κάθε φορά που μία χώρα έχει απωλέσει την εθνική κυριαρχία της επειδή χρωστάει τα μαλλιά της κεφαλής της -χωρίς να έχει χρεωθεί ο λαός της, αλλά επειδή τη χρέωσαν κάποιοι επιτήδειοι-, κάθε φορά που διατάζεται να παίρνει όπλα τα οποία δεν πρόκειται να χρησιμοποιήσει, τελικά αν ο μη γένοιτο έρθει αυτή η ώρα -γιατί επαναλαμβάνω πως πιο αντιπολεμικοί από εμάς δεν υπάρχουν-, δεν θα τα χρησιμοποιήσει.

Και άκουσα πριν και τον Κοινοβουλευτικό Εκπρόσωπο του ΠΑΣΟΚ να λέει: «Μπράβο μας». Τι μπράβο μας; Για τα Ίμια το είπε. Που βγήκε ο κ. Σημίτης την άλλη μέρα και είπε: «Ευχαριστούμε πολύ τους Αμερικάνους»; Αυτά τα μπράβο μας θέλουν να ξαναζήσουν;

Πριν φύγω, κύριε Πρόεδρε, επιτρέψτε μου να πω ένα πράγμα που άκουσα από τον κύριο Πρωθυπουργό.

Είπε ο κύριος Πρωθυπουργός διάφορα, άλλα είπε και τα εξής καταπληκτικά: Τι να κάνουμε, λέει. Τριάντα μήνες δεν είναι και τόσοι για να κλείσουν πληγές δεκαετιών. Αλήθεια, όμως; Ποιος τις άνοιξε αυτές τις πληγές; Το ΜέΡΑ25; Αυτές οι πληγές δεκαετιών που οι τριάντα μήνες δεν φθάνουν για να τις κλείσετε τις έχει ανοίξει η διακυβέρνηση σας συνεπικουρούμενοι από την κυβέρνηση του ΠΑΣΟΚ και άντε και τα πεντέμισι χρόνια του ΣΥΡΙΖΑ, τα τελευταία χρόνια. Αυτό είναι, δεν είναι κάτι άλλο.

Κλείνοντας, κύριε Πρόεδρε, ήθελα να πω ότι εμείς στο ΜέΡΑ25 είμαστε με τον ελληνικό λαό, ο οποίος πεινάει άγρια, καθώς έχει φύγει τελείως ο τιμάριθμος, δεν έχει να πληρώσει λογαριασμούς ούτε ρεύματος ούτε πετρελαίου και κυρίως, πεθαίνει άγρια κάθε μέρα, διασωληνωμένος σε κρεβάτια που δεν είναι ΜΕΘ.

Για όλους αυτούς τους λόγους είμαστε φανατικά κατά κάθε εξοπλιστικού προγράμματος και κυρίως κατά κάθε εξοπλιστικού προγράμματος που μας διατάζει κάποιος προστάτης να παραγγείλουμε και μετά μας εξοντώνει οικονομικά για να το αποπληρώσουμε και όταν ο μη γένοιτο φτάσει η ώρα, η ιερή ώρα που θα πρέπει να προφυλάξει τα ιερά και τα όσια της πατρίδας μας, δεν τον χρησιμοποιούμε.

Είμαστε αντίθετοι με αυτό και είμαστε από την άλλη μεριά του παιχνιδιού, κύριε Πρόεδρε. Είμαστε με τον ειρηνικό διεθνισμό. Είμαστε αδελφοί με όλους όσοι αγωνίζονται ψυχή τε και σώματι για την ειρήνη. Και πιστέψτε με, ο τουρκικός λαός, ο οποίος βασανίζεται από μια χούντα χειρότερη από την επτάχρονη δική μας, δεν έχει να μοιράσει το παραμικρό με τους Έλληνες. Έχει ένα χρέος: να ανατρέψει τους δικτάτορες του και τότε θα πάψει να είναι απειλή για μας, όπως δεν ήταν επί σειρά ετών.

Σας ευχαριστώ πολύ, κύριε Πρόεδρε, για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Γρηγοριάδη.

Τον λόγο θα πάρει αμέσως τώρα ο κ. Σάββας Αναστασιάδης στη θέση του κ. Δαβάκη από τη Νέα Δημοκρατία. Στη συνέχεια θα μιλήσει η κ. Θεοδώρα Τζάκρη. Αμέσως μετά τον λόγο θα πάρει για το μισό χρόνο και επειδή δεν έχει και η Ελληνική Λύση κατά προτεραιότητα Βουλευτή, ο κ. Χήτας ως Κοινοβουλευτικός Εκπρόσωπος. Θα ακολουθήσει μια σειρά Βουλευτών και θα πάμε σε μια εναλλαγή, ώστε να διευκολυνθούν και οι συνάδελφοι Βουλευτές αλλά και οι Κοινοβουλευτικοί Εκπρόσωποι.

Κύριε Αναστασιάδη έχετε τον λόγο κι ας διαμαρτυρηθήκατε στην αρχή όταν έβαλα αυτή τη διαδικασία.

**ΣΑΒΒΑΣ ΑΝΑΣΤΑΣΙΑΔΗΣ:** Όχι μόνο για τον εαυτό μου, κύριε Πρόεδρε, αλλά για τη διαδικασία…

**ΠΡΟΕΔΡΕΥΩΝ (Αθανάσιος Μπούρας):** Ναι, αλλά διαπιστώνετε ότι δεν είχατε δίκιο.

**ΣΑΒΒΑΣ ΑΝΑΣΤΑΣΙΑΔΗΣ:** …όπως εσείς πάρα πολύ καλά γνωρίζετε και το έχετε αναφέρει κιόλας.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο.

**ΣΑΒΒΑΣ ΑΝΑΣΤΑΣΙΑΔΗΣ:** Κύριε Πρόεδρε, κυρίες και κύριοι συνάδελφοι, δεν μπορώ μετά από αυτά που άκουσα στη Βουλή από τις τοποθετήσεις των συναδέλφων να μην θυμίσω κάτι που είπε λιγότερο από έναν χρόνο πριν ο μεγάλος ευεργέτης Ιάκωβος Τσούνης. Είπε λοιπόν, ο Ιάκωβος Τσούνης ότι χωρίς πατρίδα δεν υπάρχει ούτε πλούτος, ούτε δόξα, ούτε ευτυχία. Και νομίζω αυτό πρέπει να είναι και το δόγμα όταν συζητάμε τέτοια θέματα διότι και η τοποθέτηση του πρώην Προέδρου της Βουλής εδώ έδειξε ξεκάθαρα τις διαφορές που υπάρχουν στην αντίληψη που έχουμε για την ασφάλεια. Διότι στο ερώτημα: «Πόσα Ραφάλ ή πόσες σφαίρες χρειάζονται για να τελειώνουμε;», η απάντηση είναι ότι χρειάζονται όσα απαιτεί η ασφάλεια της χώρας. Κι αυτό πρέπει να μας ενδιαφέρει. Και μάλιστα, κυρίες και κύριοι συνάδελφοι, όταν όλοι μας γνωρίζουμε ότι η χώρα μας βρίσκεται τοποθετημένη σε μια γεωπολιτική περιοχή που θεωρείται και είναι από τα πιο σύνθετα, τα πιο ευαίσθητα και τα πιο απρόβλεπτα μέρη στον παγκόσμιο χάρτη, αυτό του Έβρου, του Αιγαίου και της Ανατολικής Μεσογείου. Είναι ένα περιβάλλον όπου διακυβεύονται μεγάλα οικονομικά και εθνικά συμφέροντα, ένα περιβάλλον σύνθετων κρίσεων, μεγάλων προκλήσεων και εύθραυστων ισορροπιών.

Στο περιβάλλον αυτό λοιπόν, καλούνται οι Ένοπλες Δυνάμεις της χώρας μας να παίξουν καταλυτικό ρόλο, συμμετέχοντας στην υπεράσπιση των κυριαρχικών μας δικαιωμάτων και της εδαφικής μας ακεραιότητας. Και το έκαναν δύο φορές αυτό τα τελευταία δύο χρόνια με μεγάλη επιτυχία όταν προκληθήκαμε από την Τουρκία στον Έβρο, στο Αιγαίο και στην Ανατολική Μεσόγειο. Και η επιτυχία αυτή οφείλεται κυρίως στο αξιόμαχο, στην ικανότητα και στο θάρρος των στελεχών των Ενόπλων Δυνάμεων, αξιωματικών και οπλιτών, τους οποίους ευχαριστούμε γι’ αυτό. Το κάνουν πάντα και θα το κάνουν πάντα. Παρ’ όλα αυτά όμως, για να ανταποκριθούν στις πολλαπλές προκλήσεις που δέχεται η χώρα μας, χρειάζονται και τον απαραίτητο εκσυγχρονισμό των οπλικών μας συστημάτων.

Η Ελλάδα δεν είναι μία επιθετική δύναμη, είναι μια αμυντική δύναμη. Γι’ αυτό έχει υποχρέωση να εξοπλίζεται λελογισμένα και να αποτελεί μία ισχυρή, αποτρεπτική δύναμη, όπως είπε ο Πρωθυπουργός Κυριάκος Μητσοτάκης σε πρόσφατη συνέντευξή του.

Η Κυβέρνηση λοιπόν της Νέας Δημοκρατίας φροντίζοντας με ψυχραιμία και ρεαλισμό να ανταποκριθεί στις πολλαπλές και επιτακτικές ανάγκες που γεννά η γεωπολιτική συγκυρία, προχωρά σε μια συγκεκριμένη και λελογισμένη πολιτική επενδύσεων στην εθνική άμυνα. Μία πολιτική που δεν μπορεί παρά να προκρίνεται ως μείζον ζητούμενο για την ενίσχυση της αποτρεπτικής δύναμης ισχύος μας, μέσα από την αναβάθμιση των οπλικών μας συστημάτων.

Το σχέδιο νόμου που έρχεται σήμερα προς συζήτηση και ψήφιση στη Βουλή από το Σώμα αποσκοπεί στην ενίσχυση της αποτελεσματικότητας και της μαχητικότητας των Ενόπλων Δυνάμεων μας, τη διαφύλαξη του εναέριου χώρου, τον θαλάσσιο έλεγχο και τη διαφύλαξη της δύναμης κρούσης του Πολεμικού μας Ναυτικού.

Οι συμβάσεις αφορούν κατ’ αρχάς την αναβάθμιση των επιχειρησιακών δυνατοτήτων του Πολεμικού Ναυτικού μας, με την προμήθεια τριών φρεγατών τεχνολογίας αιχμής τύπου Μπελαρά, ψηφιακά πλοία τελευταίας τεχνολογίας, τελευταίας γενιάς, της νέας εποχής και την ανανέωση του γερασμένου εξοπλισμού του Πολεμικού Ναυτικού μας με την προμήθεια σαράντα τεσσάρων τορπιλών βαρέως τύπου για τα ελληνικά υποβρύχια. Αυτό είναι ένα ζήτημα που δυστυχώς χρόνιζε. Σαράντα χρόνια έχει να ανανεωθεί το οπλικό σύστημα των υποβρυχίων μας. Γι’ αυτό θεωρώ ότι γι’ αυτό το θέμα δεν χρειάζεται καμμία επιπλέον επιχειρηματολογία. Ήταν επιτακτική η ανάγκη να διευθετηθεί χωρίς καμμία καθυστέρηση και αξίζουν συγχαρητήρια στην ηγεσία του Υπουργείου Εθνικής Άμυνας που προχώρησε με ταχύτητα και αποφασιστικότητα. Και βέβαια, την ενίσχυση της Πολεμικής Αεροπορίας μας με έξι επιπλέον καινούργια μαχητικά αεροσκάφη τύπου Ραφάλ, για να ανεβάσουμε τον συνολικό τους αριθμό στα είκοσι τέσσερα αεροσκάφη.

Εκτός από αυτά τα τρία μεγάλα εξοπλιστικά προγράμματα, καλούμαστε σήμερα να συζητήσουμε και να κυρώσουμε τη διάθεση επιπλέον υλικών που προέρχονται από την ακύρωση του εκσυγχρονισμού δύο υποβρυχίων στα ναυπηγεία Σκαραμαγκά προς όφελος του Πολεμικού Ναυτικού. Ένα άλλο θέμα που χρόνιζε πάρα πολλά χρόνια βρίσκει σήμερα τη λύση του και την οριστική του διευθέτηση χάρη στις προσπάθειες της ηγεσίας του Υπουργείου Άμυνας και της Κυβέρνησης. Η Κυβέρνηση συνεχίζει από το 2019 τις παρεμβάσεις μέχρι σήμερα στα εξοπλιστικά προγράμματα της χώρας. Οι αγορές των οπλικών συστημάτων ήταν επιβεβλημένες μετά από πολλά χρόνια απραξίας χωρίς καμμία ουσιαστική αναβάθμιση των Ενόπλων Δυνάμεων της χώρας μας, κάτι που βεβαίως δεν μπορεί να αρνηθεί κανείς. Είναι αποφασιστικά μελετημένα βήματα μιας συγκροτημένης στρατηγικής που αδιαμφισβήτητα θα προσδώσει μεγάλο επιχειρησιακό όφελος στο Πολεμικό Ναυτικό και την Αεροπορία μας και θα ενισχύσει τη μαχητική της ισχύ.

Αγαπητοί συνάδελφοι, η ενίσχυση της αμυντικής θωράκισης της πατρίδας είναι απόφαση εθνικής ευθύνης για το μέλλον του τόπου και την ασφάλειά μας και γι’ αυτό δεν θα έπρεπε να διχάζει, αλλά να ενώνει. Λυπάμαι για τη στάση ειδικά της Αξιωματικής Αντιπολίτευσης γιατί, όπως με την ακατανόητη απόφασή της να μην ψηφίσει τον Οκτώβριο του 2021 την ελληνογαλλική συμφωνία και στη συνέχεια να μην ψηφίσει τις δαπάνες για τον εξοπλισμό στον προϋπολογισμό του 2021, έτσι και σήμερα επιλέγει έναν στείρο μικροκομματικό δρόμο στηρίζοντας μέρος μόνο από τις συμβάσεις που έρχονται για κύρωση στη Βουλή, αυτό της αγοράς των φρεγατών.

Σε μία εποχή δύσκολη από πλευράς γεωπολιτικών προκλήσεων, αυτή η στάση είναι επί της ουσίας μία εσφαλμένη απάντηση και ένα εσφαλμένο μήνυμα απέναντι σε αυτούς που επιβουλεύονται την κυριαρχία της πατρίδας μας και απέναντι σε αυτούς που μας προκαλούν καθημερινά.

Οι Ένοπλες Δυνάμεις δεν ανήκουν σε κανένα κόμμα. Οι Ένοπλες Δυνάμεις ανήκουν στην Ελλάδα και στους Έλληνες και έτσι πρέπει να τις αντιμετωπίζουμε. Στηρίζοντας τα προγράμματα ενίσχυσης της αμυντικής θωράκισης της χώρας, στηρίζουμε την ίδια τη χώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Νομίζω, κύριοι συνάδελφοι, ότι δεν πρέπει να χάσετε μία ακόμα ευκαιρία υπευθυνότητας. Δεν πρέπει να χάσετε την ευκαιρία να συμπορευτείτε με τη μεγάλη πλειοψηφία του ελληνικού λαού, ενός λαού που θέλει να νιώθει στον τόπο του ασφάλεια και σιγουριά, τη σιγουριά που μόνο οι Ένοπλες Δυνάμεις μπορούν να προσφέρουν.

Κυρίες και κύριοι συνάδελφοι, μία καλά εξοπλισμένη Ελλάδα είναι μία ισχυρή Ελλάδα, είναι η ισχυρή Ελλάδα της ειρήνης. Η χώρα μας δεν είναι επιθετική δύναμη, είναι μία χώρα της ασφάλειας. Στην εποχή μας η εξοπλιστική ικανότητα αποτελεί διαπραγματευτική και αποτρεπτική ικανότητα. Γι’ αυτό και οφείλουμε να διασφαλίσουμε ότι το αξιόμαχο των Ενόπλων Δυνάμεών μας θα βρίσκεται στο υψηλότερο δυνατό επίπεδο, καθώς αποτελεί έναν σημαντικό παράγοντα ισχύος. Όλοι αντιλαμβανόμαστε ότι ο διαπραγματευτής δεν έχει δυνατή φωνή για να ακούγεται, όταν η πατρίδα του είναι αδύναμη στρατιωτικά. Αυτό ισχύει ακόμα από την εποχή των διαλόγων των Μηλίων με τους Αθηναίους, όπως τους περιγράφει ο μεγάλος ιστορικός Θουκυδίδης.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Αναστασιάδη.

**ΣΑΒΒΑΣ ΑΝΑΣΤΑΣΙΑΔΗΣ:** Από την άποψη αυτή, τα προγράμματα αμυντικής θωράκισης της χώρας που καλούμαστε να ψηφίσουμε είναι προγράμματα ειρήνης, για να νιώθουμε όλοι ασφαλείς. Με τις εξοπλιστικές συμβάσεις που καλούμαστε να ψηφίσουμε η Ελλάδα αποκτά υπερσύγχρονα όπλα που μας δίνουν αποτρεπτική και διαπραγματευτική ικανότητα απέναντι σε οποιαδήποτε προσπάθεια αμφισβήτησης της εθνικής μας κυριαρχίας. Πρέπει να κάνουμε ό,τι είναι δυνατόν για να αναβαθμιστούν οι Ένοπλες Δυνάμεις της χώρας στο σύνολό τους, να κινηθούμε με πνεύμα εθνικής σύμπνοιας και αποφασιστικότητας για τη στήριξη και την εξασφάλιση της εθνικής μας κυριαρχίας. Η ισχυρή αμυντικά πατρίδα είναι ευθύνη μας για τη σημερινή, αλλά και για τις επόμενες γενιές. Κι αν κάποιους τους ενοχλεί που η Ελλάδα δυναμώνει, εμείς θα λέμε: «Ναι, δυναμώνει και θα δυναμώνει κάθε μέρα, θα γίνεται πιο δυνατή και πιο ικανή και πιο σίγουρη». Αυτή την Ελλάδα θέλουμε εμείς και αυτή την Ελλάδα επιδιώκουμε!

Σας ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Αναστασιάδη.

Τον λόγο έχει τώρα η Βουλευτής του ΣΥΡΙΖΑ - Προοδευτική Συμμαχία, η κ. Θεοδώρα Τζάκρη και αμέσως μετά θα πάρει τον λόγο ο κ. Χήτας.

Κύριε Παφίλη, θα προηγηθεί ένας ακόμα Βουλευτής και μετά θα πάρετε τον λόγο εσείς κατά τις 17.10΄-17.15΄. Στις 18.00΄, όπως μου είπατε, θα πάρει τον λόγο ο κ. Κουτσούμπας.

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, η συζήτηση του σημερινού νομοσχεδίου διεξάγεται υπό το κράτος της ήδη αποδεδειγμένης διαφοράς στην κυβερνητική αντίληψη του ΣΥΡΙΖΑ με αυτή της Νέας Δημοκρατίας. Η διαφορά αυτή έγκειται στο ότι ο ΣΥΡΙΖΑ παρά το γεγονός ότι δεν διέθετε τους αναγκαίους οικονομικούς πόρους και δεν παρέλαβε προετοιμασμένα ώριμα σχέδια στρατιωτικών εξοπλισμών, διατήρησε το αξιόμαχο των Ενόπλων Δυνάμεων και όταν χρειάστηκε, δεν δίστασε με τα υφιστάμενα μέσα να υπερασπιστεί την εθνική μας κυριαρχία χωρίς δισταγμό, ξεκάθαρα και άμεσα.

Σε αντίθεση με τον ΣΥΡΙΖΑ, η Νέα Δημοκρατία παρέλαβε έτοιμα, ώριμα σχέδια στρατιωτικών εξοπλισμών και βεβαίως γεμάτα ταμεία για να τα υλοποιήσει. Παρά ταύτα, τριάντα έναν μήνες τώρα από την επαύριο της ανάληψης της πρωθυπουργίας από τον Κυριάκο Μητσοτάκη είναι ίσως η μόνη Κυβέρνηση επί των ημερών της οποίας το «Ορούτς Ρέϊς» και οι Τούρκοι τριγυρνούσαν στο Αιγαίο επί μήνες, διαβάζοντας προφανώς την αδυναμία του να αρθεί στο ύψος των εθνικών περιστάσεων και επειδή ο κ. Μητσοτάκης θεωρεί ότι η εξωτερική πολιτική ασκείται με τα δελτία τύπου και όχι στο πεδίο της εφαρμογής των αποφάσεων που λαμβάνονται στο πλαίσιο της στρατιωτικής και της διπλωματικής αξιολόγησης.

Κυρίες και κύριοι της Συμπολίτευσης, παραλάβατε ή όχι έτοιμα σχέδια αναβάθμισης όλων των F-16 σε Block 70 στο μισό κόστος από αυτό που εσείς ισχυρίζεστε σήμερα ότι χρειάζεστε για να αναβαθμίσετε ένα μέρος μόνο αυτών; Παραλάβατε ή είχε έτοιμη συμφωνία προμήθειας των φρεγατών Μπελαρά την οποία παγώσατε, ενώ χρονοτριβήσατε τριάντα έναν μήνες τη ναυπήγησή τους; Γιατί αφού περιηγηθήκατε σε γνωστές και άγνωστες αγορές και διαμεσολαβήσεις, στο τέλος καταλήξατε στο δικό μας συμπέρασμα, ότι δηλαδή η τεχνολογία και η ισχύς πυρός των φρεγατών Μπελαρά είναι αυτή που μπορεί να αλλάξει τον συσχετισμό δύναμης στο Αιγαίο.

Και όσον αφορά το τι καταλάβατε με αυτές τις χρονοτριβές, θα σας πω εγώ. Πρώτον, να αυξήσετε το κόστος της προμήθειας των πλοίων. Δεύτερον, για να καλύψετε τον χαμένο χρόνο, παραλάβατε τις φρεγάτες υπό τη γαλλική τους εκδοχή και όχι υπό την ελληνική διαμόρφωση, γεγονός που σημαίνει μειωμένες αμυντικές ικανότητες και τρίτον, αντί να παραλάβετε τις τρεις φρεγάτες το 2023 με τη συμμετοχή μάλιστα της Ελληνικής Αμυντικής Βιομηχανίας, της κρατικής και ιδιωτικής βιομηχανίας, στην κατασκευή τους, όπως είχαμε συμφωνήσει εμείς, θα τις παραλάβετε το 2025 και το 2027 θα τη στερηθούμε ενδεχομένως για έναν χρόνο, προκειμένου να γίνει η ελληνική διαμόρφωση.

Αυτά τα αποκρύπτατε, κύριε Υπουργέ, και από τον δημόσιο διάλογο και από τον ελληνικό λαό, γιατί ακριβώς αντιμετωπίζετε το ζήτημα του αξιόμαχου του Ελληνικού Στρατού και της απόκτησης των αναγκαίων όπλων για την ενίσχυση της άμυνάς του ως ένα ζήτημα ψευτοπερηφάνιας έναντι της εσωτερικής κοινής γνώμης και όχι ως ένα ζήτημα ουσίας για την ουσιαστική προάσπιση της εθνικής μας κυριαρχίας. Και, βεβαίως, μας ζητάτε να ψηφίσουμε την προμήθεια των φρεγατών Μπελαρά. Και θα το κάνουμε για λόγους εθνικού συμφέροντος και ελλείψει εναλλακτικής λύσης. Διότι εμείς, κύριε Υπουργέ, δεν είμαστε πολιτικοί «παπατζήδες», όπως εσείς που καταψηφίσατε εθνικά επωφελείς συμφωνίες για την επίλυση του μακεδονικού ζητήματος και την ίδια στιγμή κραδαίνατε το μακεδονικό δόρυ έναντι του ελληνικού λαού. Και την επαύριο των εκλογών, τι κάνατε; Παίρνετε αγκαζέ όλες αυτές τις συμφωνίες και όχι απλά τις τηρείτε, όπως μας λέτε, αλλά και τις τιμάτε, όπως άλλωστε θα έπρεπε να πράξετε, γιατί η πολιτική υποκρισία είναι η συνταγή σας, αλλά μιας χρήσης, όπως ήδη αποδείχτηκε, γιατί τη βρήκατε ήδη μπροστά σας.

Δεν ξέρω αν αισθάνεστε την ανάγκη, εξαιτίας του γεγονότος ότι δεν θα παραμείνει ούτε 1 ευρώ και ούτε μια ρανίδα τεχνογνωσίας από την προμήθεια αυτού του τεράστιου εξοπλιστικού προγράμματος εντός της χώρας, να ζητήσετε συγγνώμη από τον φορολογούμενο ελληνικό λαό, για το γεγονός δηλαδή ότι για πρώτη φορά τα εμπειρότατα ελληνικά ναυπηγεία δεν θα συμμετάσχουν στη διαδικασία κατασκευής των εξοπλιστικών προγραμμάτων και βεβαίως δεν θα έχουν τη διαδικασία απόκτησης εμπειρίας συντήρησης.

Και δεν ξέρω αν αισθάνεστε και την ανάγκη για το γεγονός, κύριε Υπουργέ, ότι καταστήσατε τη χώρα μας από ισότιμο εταίρο αμυντικών βιομηχανιών διαχρονικά, στο καλύτερο πελατάκι της ξένης αμυντικής βιομηχανίας. Αν αισθάνεστε την ανάγκη γι’ αυτό να ζητήσετε συγγνώμη, για τον νέο, δηλαδή, Μητσοτακισμό.

Βεβαίως όσον αφορά τις τορπίλες δεν έχω να παρατηρήσω τίποτα γιατί θα τις υπερψηφίσουμε. Το μόνο που έχω να πω είναι ότι καθυστερήσατε την προμήθειά τους επί τριάντα έναν μήνες, επί δυόμισι χρόνια.

Έρχομαι τώρα στο θέμα των επιπλέον έξι αεροσκαφών Ραφάλ, πέραν δηλαδή των δεκαοκτώ, για την προμήθεια των οποίων και εμείς συμφωνήσαμε, αντί της αναβάθμισης των υφιστάμενων και ικανότατων Μιράζ 2000 που στα χέρια των εμπειρότατων πιλότων μας αποτελούν ένα φόβητρο για την τουρκική πλευρά. Αυτή την προμήθεια θα την καταψηφίσουμε ως αντίθετη στην προτεραιοποίηση των ίδιων των Ενόπλων Δυνάμεων και προς το συμφέρον αν θέλετε των δημόσιων οικονομικών, ως μια, δηλαδή, στρατηγικά λανθασμένη επιλογή.

Ποιος είναι ο κοινός παρονομαστής όλων αυτών των επιλογών που περιλαμβάνονται στο νομοσχέδιο που συζητούμε σήμερα, κυρίες και κύριοι συνάδελφοι; Πρώτον, ότι χάθηκαν τριάντα έναν πολύτιμοι μήνες, καθώς εσείς αναζητούσατε διαφορετικά deals. Δεύτερον, η ανύπαρκτη συμμετοχή της αμυντικής βιομηχανίας στην κατασκευή των εξοπλιστικών προγραμμάτων, διότι οι φιλελεύθερες, θα έλεγα, διαμεσολαβητικές σας εμμονές, κύριε Υπουργέ, δεν σας επιτρέπουν να αντιληφθείτε τη σημασία της απόκτησης τεχνογνωσίας κατά την κατασκευή των όπλων και βεβαίως την αξιοποίησή τους κατά το στάδιο της συντήρησης.

Τρίτον, έχει διαρραγεί -και το έχει καταλάβει αυτό ο ελληνικός λαός- ο κρίσιμος σύνδεσμος μεταξύ της διπλωματίας και των Ενόπλων Δυνάμεων. Κοιτάξτε, τα όπλα αυτά δεν αρκεί να τα χειρίζονται μόνο τα εμπειρότατα στελέχη των Ενόπλων Δυνάμεών μας. Η προβολή της ισχύος των όπλων και θα έλεγα κυρίως η χρήση τους ως εργαλείων στη διπλωματία είναι μια τέχνη την οποία δεν κατέχετε. Και γι’ αυτό υπάρχει θα έλεγα αυτό το τεράστιο και σε κάποιες φορές επικίνδυνο χάσμα μεταξύ της στρατιωτικής και της πολιτικής ικανότητας της χώρας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι, ο ΣΥΡΙΖΑ - Προοδευτική Συμμαχία, ο Πρόεδρός του προηγουμένως, αλλά θα έλεγα και ο εισηγητής μας αποδόμησαν το νομοσχέδιο που συζητούμε σήμερα άρθρο-άρθρο. Αυτό που εγώ θα ήθελα να προσθέσω είναι ότι δεν εκπλήσσομαι από τον κυνισμό με τον οποίον διπλασιάζετε τα κόστη, γιατί δεν αισθάνεστε την ανάγκη να σέβεστε το δημόσιο χρήμα, το χρήμα του ελληνικού λαού. Αυτό το έχετε υποδείξει με τη διακυβέρνησή σας μέχρι τώρα.

Δεν με εκπλήσσει βέβαια η περιπλάνησή σας επί δυόμισι χρόνια σε άλλες αναζητήσεις παρά το γεγονός ότι είχατε ώριμα σχέδια που σας εισηγήθηκαν οι Ένοπλες Δυνάμεις, γιατί αυτοί είστε. Δηλαδή, ρισκάρατε την εθνική μας ασφάλεια αναζητώντας ποιος ξέρει τι στους διαδρόμους των διεθνών δικτύων στρατιωτικών εξοπλισμών.

Αυτό όμως που με εκπλήσσει είναι ότι, ενώ είστε αποδεδειγμένα πατριδοκάπηλοι, γιατί είστε αυτοί που αρνούνταν και απέρριπταν επωφελείς εθνικές συμφωνίες, την ίδια στιγμή, την επαύριον των εκλογών, καταστήκατε τιμητές αυτών των συμφωνιών γιατί αυτοί είστε. Είστε καιροσκόποι, μεσάζοντες. Και το πιο βασικό, είστε κατώτεροι του ύψους των ελληνικών Ενόπλων Δυνάμεων. Δεν ξέρετε τι να τις κάνετε, δεν τις υπηρετήσατε επί τριάντα έναν μήνες έχοντας παγώσει όλα αυτά τα προγράμματα που σας παραδώσαμε και οι ίδιοι εισηγούνται. Έρχεστε τώρα με το μαχαίρι στο λαιμό να ξοδέψετε τα διπλάσια για να προσφέρετε τα μισά.

Τα έξι Ραφάλ είναι ένα ακόμα επικοινωνιακό σας τέχνασμα για να συγκαλύψετε την ωμή αλήθεια ότι απλώς πρόκειται για ένα αχρείαστο deal του κ. Μητσοτάκη, ο οποίος κατόρθωσε να είναι ο μόνος ο οποίος εξαιρείται από διεθνείς συνόδους στις οποίες συζητούνται τα θέματα της Λιβύης και της Ανατολικής Μεσογείου. Είναι ο πρώτος ο οποίος στο όνομα της απόκτησης είκοσι τεσσάρων Ραφάλ και τεσσάρων φρεγατών συνήψε την ελληνογαλλική συμμαχία, η οποία όμως εξαιρεί τα ουσιώδη αίτια της όποιας αμυντικής συνδρομής.

Κυρίες και κύριοι Βουλευτές, ο ΣΥΡΙΖΑ είναι κόμμα πατριωτικής ευθύνης. Είναι ένα κόμμα προσηλωμένο στην επιδίωξη της ειρήνης, αλλά και ένα κόμμα αποφασισμένο να υπερασπιστεί τα δίκαια της πατρίδας μας, αν αυτό απαιτηθεί ποτέ από την ιστορία. Οι Ένοπλες Δυνάμεις είναι σώμα και ψυχή του λαού μας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΘΕΟΔΩΡΑ ΤΖΑΚΡΗ:** Και επειδή εμείς κυβερνήσαμε με τα χαρακτηριστικά που κυβερνήσαμε, έχουμε τη δυνατότητα και να στηλιτεύουμε τις ατασθαλίες και παρά ταύτα να μην καταψηφίζουμε τα αναγκαία και να καταψηφίζουμε τα περιττά. Επειδή εσείς αυτοί που είστε και επειδή είμαστε αυτοί που είμαστε οι διαφορές μας θα κριθούν βεβαίως από τον ελληνικό λαό.

Διαφωνούμε με την παραμέληση των κρίσιμων και επειγουσών αναγκών των Ενόπλων Δυνάμεων στο όνομα της αγοράς έξι Ραφάλ, που δεν μεταβάλλουν την ισορροπία ισχύος στο Αιγαίο και υπερψηφίζουμε τις αγορές που αφορούν στο Πολεμικό Ναυτικό έχοντας αναδείξει πρώτα από όλα τις καθυστερήσεις σας, τις σπατάλες σας και τη σκοπιμότητά σας.

Μόνο μια παρατήρηση θα μου επιτρέψετε, κύριε Πρόεδρε, επειδή ακούστηκαν πολλά σε αυτή την Αίθουσα για πατριωτισμό.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΘΕΟΔΩΡΑ ΤΖΑΚΡΗ:** Κοιτάξτε, κυρίες και κύριοι συνάδελφοι. Ξέρουν ποιοι και ποιες τα είπαν.

Η πατρίδα δεν γίνεται δυνατή με τους Χαρδαλιάδες να φωτογραφίζονται κομπάζοντας και από πίσω οι απευθείας αναθέσεις και τα σκάνδαλα να πέφτουν βροχή. Ούτε με τους Μητσοτάκηδες, θα έλεγα και τις κουστωδίες διαφθοράς…

**ΠΡΟΕΔΡΕΥΩΝ (Αθανάσιος Μπούρας):** Κυρία Τζάκρη, ολοκληρώστε.

**ΘΕΟΔΩΡΑ ΤΖΑΚΡΗ:** Αυτά τα ζήσαμε και με την προηγούμενη και με την προ-προηγούμενη κυβέρνηση της Νέας Δημοκρατίας γιατί μετά τα μεγάλα λόγια και τα ωραία δελτία Τύπου ακολούθησε η οικονομική και η παραλίγο εθνική κατάρρευση της χώρας μας.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε.

**ΘΕΟΔΩΡΑ ΤΖΑΚΡΗ:** Γιατί διεφθαρμένος και πατριώτης δεν γίνεται.

Κύριε Πρόεδρε, την πατρίδα μας όταν τη ρημάζουμε, όπως τη ρημάζουμε με αυτές τις σπατάλες και με αυτές τις διαφθορές, δεν μπορούμε να τη στηρίξουμε όσα πλοία και αεροπλάνα και αν πάρουμε, γιατί η πατρίδα μας είναι ένα ενιαίο σύνολο. Κι όταν αδυνατίζει από κάπου, αδυνατίζει παντού.

**ΠΡΟΕΔΡΕΥΩΝ (Αθανάσιος Μπούρας):** Κυρία Τζάκρη, σας παρακαλώ.

Με συγχωρείτε, αυτό είναι μια έλλειψη…

Κλείσατε, σας ευχαριστώ πολύ.

**ΘΕΟΔΩΡΑ ΤΖΑΚΡΗ:** Γι’ αυτό λοιπόν, την επόμενη φορά που θα φέρετε εξοπλιστικά προγράμματα, αν προλάβετε να φέρετε -που δεν νομίζω ότι θα προλάβετε- να σκεφτείτε ότι τα νομοσχέδια και οι πολιτικές πρακτικές έχουν ενιαίο αντίκτυπο σε αυτή τη χώρα. Και αν θέλετε να παριστάνετε τους πατριώτες…

(Χειροκροτήματα από την πτέρυγα του ΣΥΡΙΖΑ)

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Σεβαστείτε, κυρία Τζάκρη, τον χρόνο, το Προεδρείο και τους συναδέλφους σας.

Κύριε Υπουργέ, έχετε τον λόγο. Κάπου θέλετε να παρέμβετε.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Προσπάθησα πολύ στωικά να παρακολουθήσω τον ειρμό των παρατηρήσεων της σεβαστής κυρίας Βουλευτού.

Πραγματικά με πολύ σεβασμό και χωρίς καμμία διάθεση αντιπαράθεσης αντιπαρέρχομαι το προσωπικό σχόλιο στο πρόσωπό μου. Δεν ξέρω ποιοι είστε εσείς και ποιοι είμαστε εμείς. Εσείς πάντως είστε σίγουρα εκτός χρόνου και τόπου. Μας είπατε πράγματα τα οποία δεν έχουν καμμία σχέση με την πραγματικότητα.

**ΘΕΟΔΩΡΑ ΤΖΑΚΡΗ:** Όπως;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Θα σας πω. Σε κάθε περίπτωση σας προσκαλούμε στο Υπουργείο να ενημερωθείτε, διότι εκτίθεστε και εκτίθεστε ανεπανόρθωτα.

**ΘΕΟΔΩΡΑ ΤΖΑΚΡΗ:** Σε τι;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Είχατε κάνει συμφωνία με τους Γάλλους, ώστε να παραλάβετε την πρώτη Μπελαρά το 2023, όταν οι ίδιοι οι Γάλλοι για την πρώτη γαλλική θα κάνουν την καθέλκυση στο τέλος του 2023 για να ξεκινήσουν τεχνικοί έλεγχοι; Είναι ντροπή αυτά που λέτε. Είναι ντροπή και υπάρχουν εδώ άνθρωποι που έχουν εμπειρία πάνω στο κομμάτι αυτό και θα σας παρακαλούσα με πολύ σεβασμό να τους συμβουλευθείτε.

Αντιπαρέρχομαι των σχολίων που κάνατε στον απόηχο της οποίας συζήτησης εδώ μέσα περί διεφθαρμένων, περί μεσαζόντων. Όλη αυτή η συμφωνία που έρχεται ίσως να είναι από τις ελάχιστες συμφωνίες τέτοιου ύψους που δεν έχει κανένα μεσάζοντα. Και το γνωρίζετε αυτό. Μιλάτε για πολιτικούς παπατζήδες; Σοβαρά μιλάτε;

Σε κάθε περίπτωση πρέπει να συνειδητοποιήσετε κάποια πράγματα. Η προσπάθεια που γίνεται είναι μια προσπάθεια για την οποία χρειάζεται να υπάρχει συνεννόηση, να υπάρχει συναίνεση. Διότι το ζήτημα της πατρίδας δεν είναι ζήτημα το οποίο κατά το δοκούν μπορεί να το χρησιμοποιεί οποιοσδήποτε σαν τσιτάτο. Εμείς είμαστε εδώ για να μπορέσουμε να βρούμε λύσεις σε όλα τα ζητήματα που μας απασχολούν.

Σε κάθε περίπτωση όμως σας παρακαλώ πάρα πολύ να ανακαλέσετε τα περί διεφθαρμένων μεσαζόντων που είπατε τουλάχιστον εδώ και που αφορούν στην προσπάθεια που κάνουμε, σε συνεννόηση με τα επιτελεία μας, μέσα σε ένα καθεστώς πλήρους λογοδοσίας και διαφάνειας.

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Δεν έχετε το δικαίωμα, κυρία Τζάκρη. Καθόλου.

**ΘΕΟΔΩΡΑ ΤΖΑΚΡΗ:** Πώς δεν έχω το δικαίωμα; Σε μένα αναφέρθηκε.

**ΘΕΟΔΩΡΟΣ ΔΡΙΤΣΑΣ:** Επί προσωπικού, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι. Δεν έχει το δικαίωμα. Αν θέλετε να ανακαλέσετε, δηλώστε το στα Πρακτικά.

Κύριε Δρίτσα, δεν υπάρχει προσωπικό. Ξέρετε τι; Εγώ θα μπορούσα να την ανακαλέσω στην τάξη. Να σεβαστεί το Προεδρείο γιατί δεν το σεβάστηκε ούτε στην πρωτομιλία της, αλλά δεν φταίει η κ. Τζάκρη.

**ΘΕΟΔΩΡΑ ΤΖΑΚΡΗ:** Κύριε Πρόεδρε, να απαντήσω στον κ. Χαρδαλιά.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει κανένα προσωπικό. Απεναντίας προσωπικό έχουν άλλοι με τα λόγια που είπατε. Σας παρακαλώ, αν θέλετε, να επέμβετε και να διορθώσετε τα Πρακτικά για τις βαριές φράσεις που είπατε.

**ΘΕΟΔΩΡΑ ΤΖΑΚΡΗ:** … (δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μην καταγράφετε τι λέει η κ. Τζάκρη.

**ΘΕΟΔΩΡΑ ΤΖΑΚΡΗ:** …

**ΠΡΟΕΔΡΕΥΩΝ (Αθανάσιος Μπούρας):** Δεν κατάλαβα. Ξέρω εγώ. Έχω και κρίση και παρακολουθώ και σας ακούω όλους. Ούτε συνήγορο…

**ΘΕΟΔΩΡΟΣ ΔΡΙΤΣΑΣ:** Δεν έχετε δικαίωμα επί προσωπικού να το κάνετε αυτό και να μην δίνετε τον λόγο.

**ΠΡΟΕΔΡΕΥΩΝ (Αθανάσιος Μπούρας):** Έχω δικαίωμα, κύριε Δρίτσα. Σας παρακαλώ! Εγώ ξέρω πότε είναι προσωπικό και πότε δεν είναι. Διαβάστε το άρθρο 68 του Κανονισμού και ελάτε να μου πείτε. Τίποτα άλλο.

Τον λόγο έχει ο κ. Χήτας.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΙΩΑΝΝΗΣ ΚΕΦΑΛΟΓΙΑΝΝΗΣ:** Πού είναι το προσωπικό στην κυρία Τζάκρη;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ποιοι είναι διεφθαρμένοι;

**ΠΡΟΕΔΡΕΥΩΝ (Αθανάσιος Μπούρας):** Σας καλύπτουν, κύριε Δρίτσα, αυτά τα λόγια;

Δεν πειράζει. Παίρνει την ευθύνη των όσων είπε. Η κοινωνία κρίνει, συγκρίνει και αποφασίζει.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πολύ.

Γι’ αυτό λέμε πάντα ότι είμαστε το κόμμα της λογικής. Με αυτά που βλέπουμε εδώ μέσα, μας κάνετε να νιώθουμε πολύ περήφανοι και για τη στάση μας και για τις θέσεις μας και για τον πολιτικό μας λόγο, γιατί θεωρούμε και πιστεύουμε ακράδαντα ότι σε τέτοια ζητήματα, εθνικά, παραμερίζονται τα κομματικά.

Βέβαια, σήμερα, κύριοι Υπουργοί, θα έπρεπε να μιλάμε μόνο για το τεράστιο αυτό εξοπλιστικό πρόγραμμα, που άλλοι λένε όχι, άλλοι λένε ναι, άλλοι δεν ξέρουν τι λένε, μπορεί και ναι, μπορεί και όχι, θα αποφασίσω στην πορεία, δεν ξέρω. Εμείς είχαμε μια ξεκάθαρη θέση, είτε διαφωνεί κάποιος είτε συμφωνεί, ξεκάθαρη. Χρειάζεται η Ελλάδα μας ενίσχυση; Μάλιστα. Καλώς πήραμε τις Μπελαρά; Ναι. Καλώς πήραμε τα Ραφάλ; Ναι. Καλώς υπογράψαμε την ελληνογαλλική συμφωνία, με επιμέρους θέματα στα οποία διαφωνούμε; Ναι. Ξεκάθαρα. Ούτε ήξεις, ούτε αφίξεις.

Θέλω απλά να πω κάτι, για το σόου που έστησαν, πάλι, σήμερα εδώ. Πώς δίνουν το ραντεβού ο Πρωθυπουργός με τον πρόεδρο της Αξιωματικής Αντιπολίτευσης κι έρχονται πάντα την ίδια ώρα, είτε είναι μεσημέρι είτε είναι πρωί είτε είναι απόγευμα; Το ραντεβουδάκι έχει κλειστεί νωρίτερα, έρχονται εδώ, κοκορομαχούν και φεύγουν. Και ειπώθηκαν πολλά σήμερα εδώ.

Ξέρετε, δεν είναι δόκιμο να επικαλείστε το παρελθόν στο θυμικό του κομματικού σας στρατού, αντί να ασχολείστε με το σήμερα και το τι κάνετε εσείς, ο Μητσοτάκης, ο Κατρίνης ή ο Ανδρουλάκης, ο Τσίπρας, αλλά να επικαλείστε τον Παπανδρέου, τον Κωνσταντίνο Καραμανλή. Αφήστε τους αυτούς. Ό,τι κάνανε, κάνανε. Εσείς τι κάνετε; Και το ζητούμενο είναι, τι σχέση έχει η Νέα Δημοκρατία του Κωνσταντίνου Καραμανλή με αυτήν εδώ τη Νέα Δημοκρατία, της οποίας η ιδεολογική πυξίδα έχει χαλάσει; Τι σχέση έχετε εσείς; Θα τα πούμε σε λιγάκι.

Θέλω απλά να απαντήσω σε κάτι, γιατί ακούστηκαν ακρότητες σήμερα εδώ από κάποιον ο οποίος, όμως, έφυγε, αλλά δεν πειράζει. Από πότε είναι κακό -και το απευθύνω το ερώτημα αυτό στις Ελληνίδες και στους Έλληνες- το να μην θέλει κάποιος αυτήν τη γερμανική Ευρωπαϊκή Ένωση, όπως θέλετε εσείς οι γερμανόφιλοι της Νέας Δημοκρατίας, αλλά να θέλει μία Ευρώπη κυρίαρχων κρατών; Έτσι θέλουμε την Ελλάδα εμείς, να είναι ένα κυρίαρχο κράτος. Δηλαδή αυτός που θέλει την Ελλάδα κυρίαρχο κράτος και θέλει να μην είναι έτσι η Ευρώπη, γερμανική, είναι ακροδεξιός; Θα τρελαθούμε τελείως; Αυτό απαντάτε στο ερώτημα αυτό που θέτω τώρα;

Κατηγορήσατε, επίσης, την Ελληνική Λύση για αντιαμερικανισμό. Από πού προκύπτει αυτό; Δηλαδή το να μην είμαστε οι πολιτικά χρήσιμοι ηλίθιοι των Αμερικανών αυτή τη στιγμή και δεδομένοι πάντα -πάντα δεδομένοι- αλλά να ασκούμε ανεξάρτητα εθνικά κυριαρχικά δικαιώματα και κυρίαρχη πολιτική είναι κακό πράγμα; Θα τρελαθούμε τελείως εδώ μέσα. Γιατί πρέπει, δηλαδή, η Ελλάδα να ανήκει κάπου ή εκεί ή εκεί; Όχι. Η Ελλάδα ανήκει στους Έλληνες. Ούτε εις ημάς ούτε νότια ούτε πουθενά. Στους Έλληνες ανήκει.

Και φυσικά, κύριε Παναγιωτόπουλε, δεν μπορούμε να μην σχολιάσουμε τα όσα ακούστηκαν σήμερα εδώ μέσα από τον Πρωθυπουργό. Ξέρετε, δεν σας σώζουν τριακόσιες αναφορές να κάνετε στον Κωνσταντίνο Καραμανλή. Δεν σας σώζει τίποτα, γιατί -ξαναλέω ότι- δεν έχετε καμμία σχέση με το κόμμα, το φιλελεύθερο κόμμα του Κωνσταντίνου Καραμανλή. Καμμία. Είστε ένα σκληρό, νεοφιλελεύθερο κόμμα κεντρώο αυτήν τη στιγμή και τίποτα παραπάνω.

Ό, τι και να κάνετε ό, τι και να πείτε, δεν σας ξεπλένει τίποτα από την πολιτική εξαπάτηση των Ελλήνων πολιτών στο θέμα των Πρεσπών, που αναφέρθηκε και σήμερα. Γιατί κάνατε λόγο για συμφωνίες και πήγε, μοιραία στις Πρέσπες. Θα σας ακολουθεί αυτό. Είναι ευχή και κατάρα, που λένε. Θα σας ακολουθούν οι Πρέσπες. Εφιάλτης μια ζωή θα είναι για σας.

Και αφού είστε τόσο ξεκάθαροι, όπως μας είπε ο Πρωθυπουργός στο θέμα των Πρεσπών, φέρτε εδώ τώρα τις συμβάσεις, τα πρωτόκολλα, που τα έχει αμπαρωμένα εδώ και δύο χρόνια στα συρτάρια ο Πρόεδρος της Βουλής, να τα υπογράψουμε. Γιατί δεν μπορεί να καλεί ο κ. Μητσοτάκης τον ομόλογό του των Σκοπίων να τηρούνε τη συμφωνία των Πρεσπών, όταν εσείς οι ίδιοι δεν έχετε φέρει εδώ προς επικύρωση τα πρωτόκολλα αυτά γιατί φοβάστε. Φέρτε τα εδώ. Δεν γίνεται να κλαίτε και να σκούζετε πολιτικά γιατί η Βουλγαρία ασκεί βέτο στα Σκόπια στη μη ένταξή τους στην Ευρωπαϊκή Ένωση και στο ΝΑΤΟ. Και να σκούζετε εσείς αντί να ασκεί η Ελλάδα βέτο για τη μη ένταξη των Σκοπίων.

Και πάμε τώρα στο δεύτερο μεγάλο θέμα, στο οποίο σήμερα έπεσαν οι μάσκες. Σήμερα αποκαλύφθηκε -καλά δεν χρειαζόταν και αποκάλυψη, αλλά το είπαμε και επίσημα- ότι δεν υπάρχει Μηταράκης. Δεν υπάρχει, δηλαδή, ένας Υπουργός Γκιούλιβερ - μικρός ταξιδιώτης που πάει και κλείνει συμφωνίες με το Μπαγκλαντές και το Πακιστάν. Ο άνθρωπος είναι εντολοδόχος του Μητσοτάκη και πάει και κλείνει τις συμφωνίες.

Τι είπε ο κ. Μητσοτάκης σήμερα; Γιατί ήρθατε στην Κυβέρνηση με το δόγμα ότι θα διώξετε όλους τους παράνομους μετανάστες, ότι θα κλείσετε τα σύνορα και ... και έρχεστε και περηφανεύεστε σήμερα για τα έργα και τις ημέρες του Μηταράκη, ο οποίος, φυσικά, παίρνει εντολές, δεν λειτουργεί μόνος του και ο οποίος σκόρπισε όλους αυτούς τους παράνομους στην επικράτεια και στην Αθήνα και δείτε τι επικρατεί εδώ έξω σήμερα.

Είπατε ότι θα τους διώξετε και τώρα τους ξεπλένετε, μέσω του Μηταράκη και τις συμφωνίες με το Πακιστάν και το Μπαγκλαντές. Αφού δεν μπορείτε να τους διώξετε, ας κάνουμε μία νόμιμη συμφωνία με τα κράτη αυτά να έρχονται νόμιμα. Φοβερό. Και εσείς είστε η Νέα Δημοκρατία του Κωνσταντίνου Καραμανλή και κάνετε αυτές τις συμφωνίες; Έπεσαν οι μάσκες. Δεν υπάρχει Μηταράκης. Υπάρχει Μητσοτάκης, ο μπολιαστής, ο αντινατιβιστής Πρωθυπουργός της χώρας. Γεμίσατε την επικράτεια με δαύτους και τώρα θα κάνετε συμφωνίες για να έρθουν εδώ πέρα. Και λέτε «στη νόμιμη μετανάστευση».

Αυτά είπε σήμερα ο Πρωθυπουργός της χώρας. Και περηφανεύεστε που έχετε κάνει λουξ ΚΥΤ. Λέτε ότι είναι πολύ ωραία, είναι λουξ και δείτε τι ωραία που ζουν. Μακάρι να μπορούσανε να είχανε μια καλύτερη ζωή αυτοί οι άνθρωποι, αλλά δεν μπορεί να τα λέτε αυτά σε μία κοινωνία Ελλήνων που αυτήν τη στιγμή είναι γονατισμένοι, πεινασμένοι, χωρίς δουλειές. Δεν γίνεται να επικαλείστε τον Κωνσταντίνο Καραμανλή, η Νέα Δημοκρατία, όταν κάνετε αυτά πράξη και όταν ο νους σας είναι μόνο στη ΛΟΑΤΚΙ κοινότητα, στους παράνομους μετανάστες και σε αυτά. Δεν γίνεται, την ώρα που ο λαός πεινάει και είναι άνεργος.

Δεν γίνεται την ώρα που οι Έλληνες ζουν ένα θρίλερ, που σήμερα ο πληθωρισμός έπιασε 6,2% -και δεν είπατε κουβέντα γι’ αυτό σήμερα εδώ- να περηφανεύεστε για τα ΚΥΤ που είναι λουξ. Δεν γίνεται, όταν το φυσικό αέριο έχει 154,8% άνοδο και ο λαός σου, οι πολίτες σου, δεν μπορούν να επιβιώσουν. Και δεν είπατε κουβέντα γι’ αυτό μέσα στη Βουλή σήμερα. Το πετρέλαιο έχει πάρει 30% αύξηση, ο ηλεκτρισμός 56,7% αύξηση, τα καύσιμα 21,6% αύξηση, το ελαιόλαδο 15,4% αύξηση, τα νωπά προϊόντα 14,4% αύξηση και ο κατάλογος του οικονομικού θανάτου του Έλληνα δεν έχει τελειωμό. Πάνω από 100 δολάρια το βαρέλι σήμερα. Τι λέτε μωρέ; Σε ποιον μιλάτε; Πού απευθύνεστε;

Κι έρχεστε και κοκορομαχείτε εδώ μέσα και επικαλείστε τους ηγέτες, τους πάλαι ποτέ, αντί να μιλήσετε για το σήμερα, για το πώς θα τη βγάλουμε σήμερα, πώς θα ζήσει ο Έλληνας σήμερα. Αυτοί είστε, όμως. Δεν θα πάμε, λέει, στα ελλείμματα. Σώπα! Καλά, σε ενάμιση χρόνο δανειστήκατε 43,3 δισεκατομμύρια ευρώ, χρεώσατε την πατρίδα μας με άλλα 43 δισεκατομμύρια ευρώ. Τι ελλείμματα; Δεν υπάρχουν ελλείμματα. Τα έχετε εξαφανίσει όλα. Μας έχετε καταστρέψει.

Δεν γίνεται το πολιτικό σύστημα να δείχνει αυτό το πρόσωπο. Δεν γίνεται να απέχετε από την κοινωνία. Δεν γίνεται να μην έχετε ουδεμία επαφή με τον κόσμο. Δεν γίνεται να μην βλέπετε τι γίνεται εκεί έξω πραγματικά, με αγωνία να τα βγάζουν πέρα, να μην έχεις κουράγιο να κοιτάξεις το παιδί σου στα μάτια, να πληρώσεις τον δάσκαλό του, να του δώσεις ένα χαρτζιλίκι, παρά μόνο πρόστιμα στους παππούδες μας, στους πατεράδες μας, με τα εμβόλια κι έχετε τρελάνει τον κόσμο όλο. Καμμία κοινωνική πολιτική δεν έχετε, αλλά έχετε μείνει στις κοκορομαχίες για το δελτίο των οκτώ. Νομίζετε ότι θα σας σώσει αυτό.

Γι’ αυτό -κλείνω, κύριε Πρόεδρε- και λέμε το εξής. Ούτως ή άλλως υπάρχει ένα ποσοστό Ελλήνων οι οποίοι καλώς ή κακώς ανήκουν στους κομματικούς σας στρατούς. Είναι άνθρωποι οι οποίοι με τον έναν ή με τον άλλον τρόπο έχουν βολευτεί. Είναι δικοί σας άνθρωποι, θα σας ψηφίσουν. Υπάρχει, όμως, ένα πολύ μεγάλο ποσοστό Ελλήνων εκεί έξω που το έχετε και το έχουμε, το πολιτικό σύστημα όλο, απογοητεύσει. Και απευθυνόμαστε σε αυτούς τους ανθρώπους λέγοντάς τους να γυρίσουν την πλάτη σε αυτό εδώ που παρουσιάζετε εσείς, το πολιτικό σύστημα, και να ψηφίσουν, να πάνε να ψηφίσουν για να το ανατρέψουμε μέσα από τη διαδικασία αυτή, τη δημοκρατική διαδικασία των εκλογών.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Καλούμε τους Έλληνες πολίτες να ψηφίσουν σωστά, να τιμωρήσουν το σάπιο και το παλιό και το στημένο εδώ μέσα και να πάμε σε ένα αύριο καλύτερο, σε ένα αύριο που θα νοιαστεί πρώτα για την Ελλάδα και πρώτα για τον Έλληνα.

Ευχαριστώ, κύριε Πρόεδρε και για τον χρόνο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Χήτα.

Αν απορείτε για τον επιπλέον χρόνο, πήρε και τη δευτερολογία του ο κ. Χήτας, δεν θα ξαναμιλήσει.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Πώς είναι η σειρά των ομιλητών, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Η σειρά είναι η εξής. Θα μιλήσει τώρα ο κ. Παφίλης και μετά θα πάμε στην κ. Πούλου.

Ο κ. Παφίλης βιάζεται και δεν άφησε να βάλουμε Βουλευτή να μιλήσει. Ξέρω, όμως, γιατί βιάζεται. Διότι ξέρει ότι θα έρθει ο Αρχηγός του να πάρει όλο τον χρόνο.

Τον λόγο έχει, λοιπόν, τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Αθανάσιος Παφίλης.

**ΑΘΑΝΑΣΙΟΣ ΠΑΦΙΛΗΣ:** Ενώπιον της «κατάμεστης» Αίθουσας, με τρεις Βουλευτές της Νέας Δημοκρατίας, έναν της Ελληνικής Λύσης και φυσικά από το ΚΚΕ -ο κύριος Υπουργός πάντα βρίσκεται εδώ και οφείλω να το σημειώσω-, παρά τις διαφωνίες μας θα πούμε και εμείς την άποψή μας. Κάθε φορά που οι κυβερνήσεις προχωρούν σε αγορά νέων οπλικών συστημάτων, όχι μόνο τα τελευταία χρόνια, αλλά και παλιότερα, κάθε φορά που ο ελληνικός λαός πλήρωνε, πληρώνει και θα πληρώνει αστρονομικά ποσά για εξοπλισμούς, επαναλαμβάνονται τα ίδια επιχειρήματα. Σας πρότεινα να δείτε κάθε φορά που είχαμε τέτοια θέματα εξοπλισμών τι έλεγαν οι κυβερνήσεις. Έλεγαν ακριβώς αυτά που λέγονται και σήμερα, ότι δηλαδή θωρακίζεται η χώρα, ενισχύεται η εθνική άμυνα, αντιμετωπίζονται οι απειλές, και πάρα πολλά άλλα.

Συνοδεύονται, βέβαια, και από επιμέρους διαφωνίες και «σκληρές» -εντός εισαγωγικών, σκληρές σαν το βαμβάκι, ας πούμε, ή σαν τον χαλβά- αντιπαραθέσεις ανάμεσα στα αστικά κόμματα σε επιμέρους ζητήματα. Οφείλω να πω εντελώς ειλικρινά, ότι σήμερα αυτό απογειώθηκε. Η τοποθέτηση του Αρχηγού της Αξιωματικής Αντιπολίτευσης δείχνει ότι βρίσκονται στο διάστημα! Τέτοια εξαπάτηση απέναντι στην πολιτική της Νέας Δημοκρατίας, αλλά κι απέναντι στον ελληνικό λαό σε ό,τι αφορά στην εθνική άμυνα, σας το λέω ειλικρινά δεν την έχω ξανασυναντήσει. Κριτική απίστευτη, σε υψηλούς τόνους, για ποια πράγματα; Γι’ αυτά που έκαναν και οι ίδιοι τόσα χρόνια. Λέω προκαταβολικά -κάτι που το λένε και άλλοι- ότι δεν είμαστε στο 2014 ούτε και στο 2015. Ο ΣΥΡΙΖΑ έχει κολλήσει ένσημα σ’ αυτή την πολιτική και σήμερα ξαναγυρίζει προς τα πίσω, για να ξαναπεί για τις αγορές ότι «θα βαράμε νταούλια και αυτές θα χορεύουν». Και θα εξηγήσω τι εννοώ παρακάτω.

Τι μένει, όμως, πραγματικά εκτός της αντιπαράθεσης; Μένει το ότι δεν αμφισβητούν -κανένας σας- τη θέση της Ελλάδας -αυτό είναι επιλογή πολιτική- στο ΝΑΤΟ, στην Ευρωπαϊκή Ένωση και φυσικά κανένας δεν αμφισβητεί την ένταξη των εξοπλισμών στους στρατηγικούς σχεδιασμούς του ΝΑΤΟ και της Ευρωπαϊκής Ένωσης, στην επιθετική τους πολιτική. Εκτός αν μας πείτε ότι το ΝΑΤΟ και η Ευρωπαϊκή Ένωση είναι τα περιστέρια της ειρήνης που πετάνε πάνω από την ανθρωπότητα και φέρνουν την ειρήνη! Μην το πείτε, υπάρχουν παραδείγματα.

Λέμε, λοιπόν, ότι είναι ένα εξόφθαλμο παράδειγμα -για να πω αυτό που είναι σημαντικό- και είναι στρατηγικό. Και εδώ υπάρχει η μεγάλη διαφωνία του ΚΚΕ, την οποία θα την αποδείξουμε κιόλας.

Κάνω μία μικρή παρένθεση: Ο κ. Γεώργιος Τσίπρας το είπε -δεν ξέρω, ίσως εν τη ρύμη του λόγου του- σχεδόν ωμά ότι οι εξοπλισμοί μας αντικειμενικά -αυτό εννοούσε- εντάσσονται στον στρατηγικό σχεδιασμό του ΝΑΤΟ. Ναι ή όχι; Ναι.

Λέω, λοιπόν, ας πούμε ορισμένα παραδείγματα.

Αναβάθμιση των F-16 σε Viper. Ποια ήταν η εισήγηση του Πενταγώνου στην αμερικάνικη κυβέρνηση; Ήταν ότι «η αναβάθμιση των ελληνικών F-16, με την οποία συμφωνούμε, είναι καλή, είναι θετική». Γιατί όμως; Γιατί υπηρετεί την καλύτερη πολεμική αεροπορική συνεργασία με τις Ηνωμένες Πολιτείες της Αμερικής για τα συμφέροντά της στην περιοχή -έτσι δεν έλεγε; Μην μου το διαψεύσετε, θα σας φέρω τη δήλωση- και την αύξηση ισχύος της νοτιοανατολικής πτέρυγας του ΝΑΤΟ. Τι είπαν οι Αμερικάνοι, που υποτίθεται ότι τσαντίστηκαν που παίρνουμε γαλλικές φρεγάτες και γαλλικά Ραφάλ; Τα είπε ο Γιώργος Μαρίνος, να μην τα επαναλάβω. Είπαν ότι βεβαίως είναι καλή κίνηση της ελληνικής Κυβέρνησης, παρά το ότι θίγονται υποτίθεται τα συμφέροντά τους, γιατί ακριβώς ισχυροποιείται η νοτιοανατολική πτέρυγα του ΝΑΤΟ. Άρα, λοιπόν, σας «καρφώνουν» οι σύμμαχοι. Δεν είναι θέμα να το πείτε εσείς, το λένε αυτοί τι υπηρετούν αυτοί οι εξοπλισμοί. Είναι κυνική ομολογία.

Θα μπορούσα να πω πάρα πολλά παραδείγματα για οπλικά συστήματα που πήραμε ή και γι’ αυτά που δεν πήραμε, αλλά αυτό είναι μεγάλη ιστορία. Γι’ αυτά που πήραμε είναι γνωστή σε έναν βαθμό και γι’ αυτά που δεν πήραμε πάλι είναι γνωστή σε έναν βαθμό. Σας ρωτάω, λοιπόν, και απαντήστε εδώ όλοι σας. Δεν είναι μόνο θέμα Κυβέρνησης. Μπορείτε να πάρετε οπλικά συστήματα τα οποία ανταποκρίνονται στις ανάγκες της χώρας, στην αμυντική θωράκιση της χώρας -δεν θέλω να πω παραδείγματα γιατί μπορεί να με κατηγορήσετε- που να μην «κουμπώνουν» με τα νατοϊκά; Πείτε μας. Μη μου πείτε τώρα για τα TOR-M1 και τους S-300. Αυτά ανήκουν στο παρελθόν. Σήμερα, λοιπόν, μπορείτε -και μας μιλάτε μετά για ανεξαρτησία της Ελλάδας!- να κάνετε στρατιωτικές δαπάνες, να πάρετε οπλικά συστήματα χωρίς να «κουμπώνουν» με τα νατοϊκά;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τα ισραηλινά.

**ΑΘΑΝΑΣΙΟΣ ΠΑΦΙΛΗΣ:** Τα ισραηλινά; Αυτά κι αν είναι! Τα ισραηλινά ξέρετε τι είναι; Τα ισραηλινά είναι η αιχμή του δόρατος των Αμερικάνων στην περιοχή.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Νατοϊκά δεν είναι.

**ΑΘΑΝΑΣΙΟΣ ΠΑΦΙΛΗΣ:** Κύριε Παναγιωτόπουλε, μην με προκαλείτε. Από πού τα παίρνουν οι Ισραηλινοί; Παράγουν αεροπλάνα; Όχι. Παράγουν φρεγάτες; Όχι. Από πού τα παίρνουν; Τα παίρνουν από τις Ηνωμένες Πολιτείες της Αμερικής. Και μη μου πείτε για το σύστημα -ξέρετε είμαστε και εμείς διαβασμένοι-, ότι δεν μπορούν αυτοί να τα ελέγξουν ηλεκτρονικά. Ηλεκτρονικά ελέγχει και τη βάση δεδομένων την έχει αυτός που παράγει και όχι αυτός που αγοράζει, όσες τροποποιήσεις και να κάνει. Ρωτήστε ηλεκτρολόγους μηχανικούς, ρωτήστε ειδικούς.

Δεν μπορείτε, λοιπόν, να πάρετε, λέω, ακόμα και αν ανταποκρίνονται στις αμυντικές ανάγκες της χώρας, και αυτό είναι θέμα μιας άλλης συζήτησης. Επομένως κανένα κόμμα -και κόφτε το, το λέω έτσι λαϊκά, να κοροϊδεύετε τον κόσμο- που κυβέρνησε ή που θέλει να κυβερνήσει -κι εμείς θέλουμε, αλλά κάτω από άλλες προϋποθέσεις-, κανένα κόμμα που συντάσσεται με ΝΑΤΟ, Ευρωπαϊκή Ένωση και Ηνωμένες Πολιτείες της Αμερικής δεν μπορεί να απαντήσει στο απλό επιχείρημα, στην επιχειρηματολογία τη δική μας -γιατί των άλλων δεν υπάρχει, ο καβγάς είναι για τα επιμέρους- ότι οι εξοπλισμοί ανταποκρίνονται στις ανάγκες του ΝΑΤΟ.

Και ποιες ακριβώς είναι οι ανάγκες του ΝΑΤΟ; Εδώ είναι το ερώτημα. Οι ανάγκες του ΝΑΤΟ είναι να προστατέψει την ειρήνη; Έχει βυθίσει όλη την ανθρωπότητα, όχι μόνο παλαιότερα -εκατόν είκοσι επεμβάσεις έχει κάνει-, αλλά και τα πρόσφατα χρόνια, στο αίμα, στη δυστυχία, στην προσφυγιά, στην καταστροφή.

Είναι θεωρητικό αυτό που λέμε εμείς, λόγω ιδεοληψιών, που λέτε; Είναι αυτό; Για να δούμε την πραγματικότητα.

Πρώτον, ανταποκρίνονται οι εξοπλισμοί και η συνολική πολιτική των ελληνικών κυβερνήσεων στα συμφέροντα του ΝΑΤΟ, ναι ή όχι; Δεν είναι κάποιος από το ΠΑΣΟΚ εδώ. Το ΠΑΣΟΚ τώρα παριστάνει τον άγγελο που βγήκε από παρθενογένεση.

Έδωσε λοιπόν, η κυβέρνηση του ΠΑΣΟΚ ό,τι ζήτησε το ΝΑΤΟ και οι Αμερικάνοι και η Ευρωπαϊκή Ένωση κατά δεύτερο λόγο, τα πάντα στον πόλεμο κατά της Γιουγκοσλαβίας, ναι ή όχι; Έδωσε το Λιτόχωρο, τη διάβαση στρατευμάτων, έστειλε πλοία στον ναυτικό αποκλεισμό της Γιουγκοσλαβίας. Έγινε ή δεν έγινε; Αυτό ανταποκρινόταν στις ανάγκες της άμυνας της χώρας και της προστασίας των συνόρων;

Δεύτερον, έστειλαν όλες οι κυβερνήσεις στρατό στο Αφγανιστάν, ναι ή όχι; Έστειλαν όλες οι κυβερνήσεις, μερικές έστειλαν και άλλες στήριξαν την παραμονή τους, για να μην βγαίνει και ο ΣΥΡΙΖΑ από το κάδρο. Τι συμφέροντα, αλήθεια, εθνικά και τι προστασία των συνόρων εξυπηρετούσε η αποστολή ελληνικών στρατιωτικών δυνάμεων στο Αφγανιστάν;

Και μην μας πείτε ότι ήταν διοικητική υποστήριξη, γιατί, Νίκο, που ήσουν και συνταγματάρχης των Ειδικών Δυνάμεων, πόλεμος χωρίς υποστήριξη δεν γίνεται. Ξεκόβεις και σε πελεκάνε. Δεν έχεις τι να φας, δεν έχεις πυρομαχικά, δεν έχεις πολλά πράγματα. Έτσι δεν είναι; Έτσι ακριβώς. Άρα, μην μας λένε ότι δεν ήταν στην πρώτη γραμμή, γιατί θα μπορούσε να είναι και στην πρώτη γραμμή.

Μάλιστα, γι’ αυτό εισπράξατε συγχαρητήρια και τώρα τελευταία όλες οι κυβερνήσεις για τη μεγάλη συνεισφορά της Ελλάδας στον πόλεμο κατά του Αφγανιστάν. Μπράβο! Υπερασπιστήκατε την ελληνική κυριαρχία και τα σύνορα! Δηλαδή, τους Αμερικάνους και το ΝΑΤΟ.

Να πάμε παρακάτω. Χρησιμοποιήθηκαν ή όχι οι στρατιωτικές εγκαταστάσεις της Ελλάδας στην επίθεση κατά του Ιράκ; Και με ΠΑΣΟΚ και με Νέα Δημοκρατία χρησιμοποιήθηκαν όλες από Άραξο, από Σούδα, από όλα τα ελληνικά αεροδρόμια, γιατί αλλιώς δεν θα μπορούσε -οι Αμερικάνοι το είπαν- να γίνει ο πόλεμος στο Ιράκ, αν η Ελλάδα απουσίαζε από τη στήριξη των νατοϊκών δυνάμεων.

Κι επειδή, λοιπόν, εσείς λέτε ότι κατάπιατε το δόλωμα των βιολογικών όπλων, πού είναι; Πού είναι τα βιολογικά όπλα που είχε το Ιράκ; Βρέθηκαν ποτέ; Όχι. Τι ήταν; Το πετρέλαιο και η γεωστρατηγική κυριαρχία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στείλατε φρεγάτα στη Λιβύη ή όχι; Βενιζέλος Υπουργός Άμυνας. Ερώτηση: Τι θέλει η ελληνική φρεγάτα στη Λιβύη που ήταν η νατοϊκή επέμβαση; Απάντηση, κύριε Λοβέρδο: «Έχουμε εταιρείες στη Λιβύη». Αυτό ήταν το θέμα; Ήταν και αυτό.

Πάμε παρακάτω. Έφυγε το αντιαεροπορικό σύστημα Πάτριοτ που το χρυσοπλήρωσε ο ελληνικός λαός από την Ελλάδα στη Σαουδική Αραβία; Και παρεμπιπτόντως, να κάνω και μια ερώτηση.

Εσείς που κόπτεστε για τη δημοκρατία, εσείς που λέτε: «ο Άσαντ είναι δικτάτορας, ο άλλος είναι έτσι, ο άλλος είναι αλλιώς», στη Σαουδική Αραβία του μεσαιωνισμού, των δημοσίων εκτελέσεων, της μαυρίλας κυριολεκτικά, του σκοταδισμού, αυτούς γιατί τους στηρίζετε; Είναι εκεί τα σύνορα της χώρας; Είναι τα ελληνικά συμφέροντα στη Σαουδική Αραβία; Γι’ αυτό αδειάσατε ένα κομμάτι της άμυνας της χώρας -έτσι είναι- και το στείλατε στη Σαουδική Αραβία; Για ποιον λόγο; Εναντίον ποιου στρέφεται; Εναντίον του Ιράν. Υπερασπίζεται τα σύνορά μας;

Αυτά, λοιπόν, και πολλά περισσότερα. Να πούμε ότι τα πλοία, όπως και αύριο οι φρεγάτες με τις οποίες σηκώνουν τις σημαίες ικανοποίησης, βρίσκονται στα Στενά του Ορμούζ. Τι δουλειά έχουν στα Στενά του Ορμούζ; Είναι τα σύνορα της Ελλάδας; Τι υπερασπίζονται εκεί; Τη γενικότερη στρατηγική του ΝΑΤΟ.

Και να πω και κάτι ακόμα που δεν το λέει και κανένας και που το ρωτάμε επανειλημμένα σε όλες τις κυβερνήσεις, όχι μόνο σε εσάς. Τα γυμνάσια που γίνονται, τα οποία κοστίζουν εκατοντάδες εκατομμύρια -10.000 ευρώ μόνο την ώρα καίει ένα F-16, έτσι λένε και έτσι είναι- για ποιο σκοπό γίνονται;

Όταν κάνεις επί ΣΥΡΙΖΑ –δεν είναι εδώ οι συριζαίοι να απαντήσουν- γυμνάσια με το Ισραήλ και τις ΗΠΑ με προσομοίωση Ιράν για μία-δυο μέρες, ποια συμφέροντα εξυπηρετούν; Την προστασία των συνόρων στο Ιράν ή την επιθετική πολιτική του ΝΑΤΟ και των Ηνωμένων Πολιτειών της Αμερικής;

Όταν πάει το F-16 στη Νορβηγία, τι υπερασπίζεται; Τα ελληνικά σύνορα; Αυτά υπερασπίζεται; Όταν πετάει, ο Τσίπρας το έχει καμάρι -γύφτικο σκεπάρνι- ότι «εμείς δε εξασφαλίσαμε την περιπολία των F-16 στη Βόρεια Μακεδονία, το Μαυροβούνιο και την Αλβανία». Μεγάλη επιτυχία! Τι να σας πω; Πληρώνει ο ελληνικός λαός για να επιτηρείτε τα σύνορα των Βαλκανίων σαν τι; Σαν περίπολος του ΝΑΤΟ, ναι ή όχι;

Αυτά είναι και θα μπορούσα να πω και πάρα πολλά άλλα. Δώσατε όλη την Ελλάδα. Κι εδώ να σας πω κάτι. Εδώ βγαίνεις από τα ρούχα σου. Άκουγα τον κ. Τσίπρα σήμερα και έλεγα «Μα, καλά πού μιλάει;».

Αλεξανδρούπολη. Ποιος την έδωσε τη βάση; Ποιος άνοιξε τον κύκλο να δώσει νέες βάσεις στους Αμερικανούς και στο ΝΑΤΟ μετά από το 1974; Η κυβέρνηση της Νέας Δημοκρατίας; Όχι. Η κυβέρνηση του ΠΑΣΟΚ; Όχι. Τις άνοιξε η ονομαζόμενη κυβέρνηση της Αριστεράς με τον στρατηγικό διάλογο. Και σήμερα βγαίνει και κάνει τον Πόντιο Πιλάτο.

Δηλαδή, τι νόμιζε ο κ. Τσίπρας και ο ΣΥΡΙΖΑ; Ότι οι Αμερικανοί θέλουν την Αλεξανδρούπολη για να φτιάξουν περιστερώνα ή για να φτιάξουν καλλιτεχνικά προγράμματα; Δεν ήξερε ότι η Αλεξανδρούπολη είναι στρατηγικό πέρασμα για την προώθηση δυνάμεων προς τη μεριά της Ρωσίας με βάση τους σχεδιασμούς του ΝΑΤΟ; Και σήμερα λέει «εμείς τη δώσαμε, αλλά όχι με τέτοια προοπτική». Κοροϊδεύει τον ελληνικό λαό. Ξαναλέω, όμως, δεν είμαστε ούτε στο 2014 ούτε στο 2015.

Τι υπηρετεί η αλήθεια; Τι υπηρετούν οι βάσεις σε σχέση με την εθνική άμυνα; Θα σας πω κάτι και ας το διαψεύσετε, αν μπορείτε. Εάν αύριο, όπως έχουν διαμορφωθεί και όπως διαμορφώνονται τα πράγματα, σε μία περίοδο κρίσης, αποφασίσουν οι Αμερικανοί να μπλοκάρουν όλα τα ελληνικά συστήματα από τις βάσεις που έχουν, είμαστε τελειωμένοι, για να φύγει και αυτός ο μύθος.

Βέβαια, τι λένε; Ναι, αυτά μπορεί να ισχύουν εν μέρει ή όχι. Βέβαια, ο κύριος Υπουργός ήταν ειλικρινής, «εμείς κάνουμε αυτή την επιλογή» και τελείωσε. Οι άλλοι όλοι υποκρίνονται. «Εμείς κάνουμε την επιλογή για να είμαστε με τους Αμερικάνους, με τον πόλεμο, με το ΝΑΤΟ κ.λπ., γιατί έτσι θεωρούμε ότι υπηρετούνται τα εθνικά μας συμφέροντα». Για την Τουρκία, λοιπόν. «Εξασφαλίζουμε», λέει «την υπεροπλία».

Πρώτον, μεγάλωσαν γενιές και εν μέρει και εμείς με τον «από βορράν κίνδυνο». Έτσι δεν είναι; Τελικά ο κίνδυνος δεν ήταν από βορράν και το ξέρανε πολύ καλά. Τελικά, ο κίνδυνος ήρθε από ανατολάς. Από πού; Από σύμμαχη χώρα, μέλος του ΝΑΤΟ, στο οποίο ενταχθήκαμε εμείς για να προστατευτούμε κ.λπ., κ.λπ..

Τι σόι σύμμαχος είναι αυτός; Είσαι σε μια συμμαχία που ο άλλος επιβουλεύεται τα σύνορά σου, την ανεξαρτησία σου, απειλεί, απειλεί, απειλεί κι εσύ μένεις στην ίδια συμμαχία, η οποία συμμαχία μάλιστα, πολύ περισσότερο έχει τη στήριξη ή το να σφυρίζει αδιάφορα το ΝΑΤΟ;

Πείτε μας μία φορά, έτσι για δείγμα, σαν φύλλο συκής, που βγήκε το ΝΑΤΟ να πει ότι αυτά που λέει η Τουρκία είναι απαράδεκτα με βάση το Διεθνές Δίκαιο. Το ΝΑΤΟ, λέω, ο Στόλτενμπεργκ. Τίποτα. Τι λένε; Βρείτε τα μεταξύ σας. Αυτό τι σημαίνει; Ουδετερότητα. Αυτό τι σημαίνει; Ίσες αποστάσεις, που είναι και της μόδας για διάφορους. Επομένως, αυτός ο μύθος κατέρρευσε από την ίδια την πραγματικότητα.

Δεύτερον, σε αυτή την αντιπαράθεση και τις διεκδικήσεις και τους εξοπλισμούς, ξέρετε, θέλουμε να βάλουμε ένα απλό ερώτημα: Αυτή, λοιπόν, η συμμαχία σας -γιατί για μας είναι λυκοσυμμαχία- τι κάνει; Πουλάει όπλα και στον έναν και στον άλλον. Πουλάνε οι Αμερικανοί όπλα στους Τούρκους; Πουλάνε. Τώρα διαπραγματεύονται και τα F-35, κάνουν κόνξες, αλλά τέλος πάντων. Πουλάνε οπλικά συστήματα οι Γερμανοί, οι Ιταλοί; Φτιάχνουν την νέα φρεγάτα Anadolu με ισπανικές προδιαγραφές, ναι ή όχι; Οι σύμμαχοι σας, λοιπόν, τη στιγμή που οι Γάλλοι, πουλάνε; Πουλάνε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Τι θα γίνει με τον χρόνο;

**ΑΘΑΝΑΣΙΟΣ ΠΑΦΙΛΗΣ:** Θα τελειώσω, θα τελειώσω. Δεν πειράζει.

Πουλάνε; Εξοπλίζουν τους μεν και τους δε. Πού θα πάει αυτή η κατάσταση, κύριε Κεφαλογιάννη; Πού θα πάει;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Περιμένουμε τόση ώρα.

**ΑΘΑΝΑΣΙΟΣ ΠΑΦΙΛΗΣ:** Ε, δεν πειράζει, κι εμείς περιμένουμε από τις 9.00΄.

**ΠΡΟΕΔΡΕΥΩΝ (Απόστολος Αβδελάς):** Κύριε Κεφαλογιάννη, σας παρακαλώ, τρία λεπτά έχει ακόμα και τελειώνει.

**ΑΘΑΝΑΣΙΟΣ ΠΑΦΙΛΗΣ:** Τρίτον -και τα είπα, να τελειώσω, λοιπόν- λέτε τη μεγάλη στρατηγική συμμαχία της φίλης Γαλλίας. Διαβάστε ιστορία. Τα ‘πε ο Γραμματέας μας την άλλη φορά για τον ρόλο της Γαλλίας και για το ‘22 και για άλλες περιπτώσεις.

Όμως, να πάμε στο σήμερα. Όταν, λοιπόν, κατέβηκε το αεροπλανοφόρο «Σαρλ ντε Γκολ», νομίζω, τι είπατε όλοι; Ανακούφιση. Όταν άρχισε η Τουρκία και έκανε γεωτρήσεις, άχνα η Γαλλία. Και την ίδια ώρα η «TOTAL» διαπραγματευόταν με την Τουρκία για την άντληση πετρελαίου και την ίδια ώρα ο Υπουργός της Γαλλίας ήταν στην Κωνσταντινούπολη και διαπραγματευόταν νέες συμφωνίες με την Τουρκία.

Άρα, για να σταματήσω εδώ, αυτός είναι μύθος. Αυτοί κοιτάνε τα συμφέροντά τους, απλώς η Ελλάδα, η ελληνική αστική τάξη, και όχι ο κόσμος, είναι μέσα στο ΝΑΤΟ, κάνει όλα αυτά, ακριβώς, μήπως μπορέσει και πάρει κανένα κομμάτι -και θα πάρει κατά πάσα πιθανότητα- από τη λεία που μοιράζεται στην περιοχή. Τα περί πατριωτισμού και όλες αυτές οι κραυγές…

Κατ’ αρχάς να σας πω κάτι; Βέβαια, δεν υπήρξε επίθεση, αλλά επειδή γνωρίζετε τη δική μας αντίληψη. Ωστόσο κάθε κόμμα έχει δικαίωμα να λέει την άποψή του, και για τους εξοπλισμούς. Από πού ως πού; Τι είσαστε εσείς; Πατριάρχες, πάπες, που ό,τι λέτε είναι σωστό; Που ό,τι πολιτική κάνετε είναι σωστή; Εμείς σας αποδεικνύουμε ότι δεν είναι και ότι είναι λάθος. Μήπως δεν έχουμε και το δικαίωμα; Μην μας μιλήσετε για πατριωτισμό. Κάποιοι το έκαναν στην επιτροπή. Μην μας μιλήσετε για πατριωτισμό, γιατί θα ανοίξουμε το στόμα μας και θα πούμε ονόματα και διευθύνσεις και ιστορικές καταστάσεις. Δεν θέλουμε αυτό. Θέλουμε η αντιπαράθεση να γίνει στο σήμερα.

Η πατρίδα, λοιπόν, είναι ενιαία, Ελλάδα είναι. Αλλά εδώ υπάρχουν εκείνοι που δυστυχούν και εδώ υπάρχουν και οι άλλοι οι οποίοι κερδίζουν δισεκατομμύρια και από αυτόν τον τομέα. Εμείς είμαστε με τον λαό. Εμείς λέμε ότι ο πατριωτισμός ξεκινάει πρώτα απ’ όλα από την ικανοποίηση των λαϊκών αναγκών, δεύτερον από τον σεβασμό των άλλων λαών, που δεν έχουν κανένα συμφέρον να συρθούν στο σφαγείο για να κερδίσουν οι πετρελαιάδες και όλοι οι υπόλοιποι.

Σας λέμε -τα είπε και ο Γιώργος Μαρίνος, θα τα πει κι ο Γραμματέας μας- και σας προειδοποιούμε: Μυρίζει μπαρούτι γενικό, που μπορεί ανά πάσα στιγμή, παρά τους συμβιβασμούς κ.λπ., να φέρει γενικότερες ανακατατάξεις.

Εμείς ως ΚΚΕ δεν θα δεχτούμε ποτέ, όπως δεν δεχτήκαμε, οι Έλληνες στρατιώτες, οι ελληνικές Ένοπλες Δυνάμεις να πάνε να δώσουν τη ζωή τους για τα συμφέροντα εκείνων που συγκρούονται. Μην το τολμήσετε αυτό. Θα είναι όλος ο λαός απέναντι. Εμείς, λοιπόν, λέμε ειρήνη και φιλία με όλους τους λαούς, κόντρα στις κυβερνήσεις που υπηρετούν τα συμφέροντα των πλουτοκρατών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

Καλείται στο Βήμα ο Αθανάσιος Δαβάκης από τη Νέα Δημοκρατία και να ετοιμάζεται η κ. Πούλου από τον ΣΥΡΙΖΑ - Προοδευτική Συμμαχία.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, το επτάλεπτο το οποίο διαθέτω δεν μου επιτρέπει να απαντήσω όπως ήθελα στον φίλο και συνάδελφό του Κομμουνιστικού Κόμματος και γι’ αυτό θα περιοριστώ σε αυτό το οποίο είχα προετοιμάσει ως ομιλία για τη σημερινή συζήτηση. Συζητάμε σήμερα το πρωί για την επένδυση 4,5 δισεκατομμυρίων ευρώ σε βάθος εξαετίας για την πρόσκληση τριών φρεγατών FDI γαλλικής κατασκευής, σαράντα τεσσάρων σύγχρονων τορπιλών για τα υποβρύχιά μας αναερόβιας πρόωσης και έξι επιπλέον μαχητικών Ραφάλ, ανεβάζοντας σε είκοσι τέσσερα τον αριθμό των αεροσκαφών αυτού του τύπου, συγκροτώντας δηλαδή, μια πολεμική μοίρα της πολεμικής μας αεροπορίας.

Τα τρία αυτά εξοπλιστικά προγράμματα εντάσσονται σε έναν ευρύτερο αμυντικό σχεδιασμό -όχι αυτόν που ανέφερε προηγουμένως ο συνάδελφος- ο οποίος διαμορφώνεται από τις συνθήκες που επικρατούν στον διεθνή περίγυρο της χώρας μας. Ο κλιμακούμενος τουρκικός επεκτατισμός στο Αιγαίο και στην Ανατολική Μεσόγειο, η πορεία και το είδος των τουρκικών εξοπλισμών και προκλήσεων, το ενιαίο αμυντικό δόγμα και το κυπριακό ενεργειακό πρόγραμμα, οι συμπράξεις μας με άλλες περιφερειακές δυνάμεις, τα δέκα χρόνια αποεπένδυσης στον τομέα της εθνικής άμυνας, τα οποία την πλήγωσαν ιδιαίτερα και προηγήθηκαν αυτής της Κυβέρνησης, καθώς και η συστολή των δραστηριοτήτων κάποιων μεγάλων δυνάμεων, που παρατηρείται τα τελευταία χρόνια στην περιοχή μας, επιβάλλουν την ενίσχυση των δυνατοτήτων μας με κάθε τρόπο.

Σε αυτό το πλαίσιο, οι αγορές στρατιωτικού εξοπλισμού που εγκρίνουμε σήμερα με την ψήφο μας κρίνονται και αναγκαίες και επιτακτικές, πρώτον με βάση το τεχνολογικό πλεονέκτημα που μας δίνουν, δεύτερον με βάση τα χρονοδιαγράμματα παράδοσης που τις συνοδεύουν, που είναι εξαιρετικά ευνοϊκά για την πατρίδα μας, και τέλος με βάση τη συμβολή τους στην οικοδόμηση σταθερών στρατηγικών σχέσεων με τη φίλη χώρα Γαλλία, τη μεγαλύτερη αμυντική στρατιωτική δύναμη της Ευρώπης.

Συγκεκριμένα, όσον αφορά στο τεχνολογικό κριτήριο, οι φρεγάτες τις οποίες θα προσκτήσει το πολεμικό ναυτικό θα αυξήσουν την αυτονομία, την ταχύτητα αντίδρασης, την ακτίνα δράσης και την επιβιωσιμότητα του στόλου επιφανείας απέναντι σε υποβρύχιες και εναέριες απειλές, συμπληρώνοντας τις δυνατότητες της μεγάλης ομπρέλας προστασίας που παρέχει η πολεμική μας αεροπορία.

Οι τορπίλες, από την άλλη μεριά, θα αναβαθμίσουν σημαντικά τις δυνατότητες των υποβρυχίων μας, όσον αφορά στην προσβολή στόχων σε μεγαλύτερες αποστάσεις, αυξάνοντας την επιβιωσιμότητά τους και καθιστώντας τις περιοχές στις οποίες θα επιχειρούν επικίνδυνη ζώνη για κάθε εχθρική επιβουλή.

Την ίδια στιγμή, με την προσθήκη των έξι επιπλέον Ραφάλ, για την οποία θα μιλήσω λίγο μετά απαντώντας στις αιτιάσεις της Αντιπολίτευσης, η Πολεμική μας Αεροπορία θα συμπληρώσει -με βάση τα σύγχρονα δυτικά πρότυπα οργάνωσης- μια πλήρη μοίρα πολεμικών αεροσκαφών. Τα μαχητικά αυτά αναβαθμίζουν σημαντικά τις επιχειρησιακές δυνατότητες της Πολεμικής μας Αεροπορίας σε όλο το φάσμα των αποστολών που αυτή έχει αναλάβει, όπως οι επιχειρήσεις εναέριου ελέγχου και οι επιχειρήσεις κρούσης κατά ναυτικών στόχων.

Σε αυτό το σημείο θέλω να απαντήσω στην Αντιπολίτευση, που ακούστηκε αυτές τις ημέρες και αφορά στην απόφαση αγοράς των έξι επιπλέον Ραφάλ. Ισχυρίζεται, λοιπόν, κυρίως η Αξιωματική Αντιπολίτευση, ότι η αγορά αυτή αποφασίστηκε με αμιγώς πολιτικά κριτήρια, αιφνιδιάζοντας κατ’ ουσίαν την ηγεσία της Πολεμικής μας Αεροπορίας και ότι γι’ αυτόν τον λόγο αυτά τα αεροσκάφη δεν είχαν συμπεριληφθεί στην αρχική σύμβαση.

Κατ’ αρχάς, όπως πιστεύω ότι γνωρίζει πολύ καλά η Αξιωματική Αντιπολίτευση, η Πολεμική μας Αεροπορία έχει εισηγηθεί όχι είκοσι τέσσερα, αλλά σαράντα σύγχρονα μαχητικά αεροσκάφη, οπότε ο ισχυρισμός ότι το Γενικό Επιτελείο Αεροπορίας μπορεί να αιφνιδιάστηκε είναι μάλλον αβάσιμος, λαμβάνοντας υπ’ όψιν ότι το ίδιο έχει ζητήσει περισσότερα από είκοσι τέσσερα νέα μαχητικά.

Επίσης, πρέπει να σημειώσουμε κάτι πολύ συγκεκριμένο, ότι για λόγους επιχειρησιακής διαθεσιμότητας, φόρτου και εύρους αποστολών και οικονομίας κλίμακος, είναι σαφώς προτιμότερο μια μοίρα τόσο στρατηγικά πολύτιμων και δαπανηρών μαχητικών αεροσκαφών να έχει είκοσι τέσσερα παρά δεκαοκτώ αεροσκάφη.

Ενδεικτικά, αν θεωρήσουμε το νατοϊκό 80% ως μια τυπική διαθεσιμότητα, αυτό σημαίνει ότι, αν συνολικά έχεις δεκαοκτώ αεροσκάφη, από αυτά θα είναι ανά πάσα στιγμή διαθέσιμα τα δεκατέσσερα με δεκαπέντε, ενώ αν έχεις είκοσι τέσσερα διαθέσιμα, θα είναι τα δεκαεννέα.

Συνεπώς, ακόμη και αν δεχθούμε τον ισχυρισμό ότι το ΓΕΑ αιφνιδιάστηκε, θα έλεγα γι’ αυτόν τον αιφνιδιασμό ότι πρόκειται για μια ευχάριστη έκπληξη παρά για έναν αρνητικό αιφνιδιασμό.

Κλείνοντας αυτή την παρένθεση και επιστρέφοντας στην αρχική συζήτηση σχετικά με τους λόγους που καθιστούν αυτές τις αγορές που συζητούμε αναγκαίες και επιτακτικές, πρέπει να σημειωθεί ότι, όσον αφορά στη σημασία των χρονοδιαγραμμάτων παράδοσης, το μεγάλο εξοπλιστικό κενό που προέκυψε από την οικονομική κρίση της περασμένης δεκαετίας έχει δημιουργήσει την ανάγκη πιο σημαντικής επιτάχυνσης των προγραμμάτων προμήθειας στρατιωτικού εξοπλισμού.

Σκοπός μας εδώ είναι όχι μόνο να καλύψουμε τα όποια κενά, αλλά και να διαφυλάξουμε τα πλεονεκτήματα που οι Ένοπλες Δυνάμεις μας διαθέτουν έναντι της γείτονος.

Τέλος, σχετικά με τη στενότερη συνεργασία με τη Γαλλία, έχουμε κάθε συμφέρον να την επιδιώξουμε. Η χώρα αυτή έχει και θα έχει για πολλά χρόνια σταθερή παρουσία και σταθερά συμφέροντα στη Μεσόγειο. Είναι χώρα εταίρος μας στην Ευρωπαϊκή Ένωση και είναι μόνιμο μέλος του Συμβουλίου Ασφαλείας του ΟΗΕ.

Για τους λόγους αυτούς, πρέπει να σημειώσω εδώ ότι αιφνιδιάστηκα από την απόφαση της Αξιωματικής Αντιπολίτευσης να μην ψηφίσει τον περασμένο Οκτώβριο τη Συμφωνία Στρατηγικής Εταιρικής Σχέσης με τη Γαλλία.

Τα τελευταία δύο χρόνια, κυρίες και κύριοι συνάδελφοι, η Κυβέρνηση αυτή, η Κυβέρνηση της Νέας Δημοκρατίας, που οι συνάδελφοι της Νέας Δημοκρατίας στηρίζουμε με την ψήφο μας και τη στάση μας, έχει διαμορφώσει με πράξεις μια διαφορετική προσέγγιση, ένα νέο «δόγμα Μητσοτάκη», όπως λέω συχνά, πάνω στην εθνική άμυνα.

Σκοπός αυτού του δόγματος είναι οι Ένοπλες Δυνάμεις μας να διατηρήσουν το ποιοτικό τους πλεονέκτημα, περνώντας με σταθερά βήματα στην εποχή του δικτυοκεντρικού πολέμου και των αλληλοκαλυπτόμενων ψηφιακών και διαλειτουργικών επιχειρησιακών αλυσιδωτών διαδικασιών εντοπισμού, σκόπευσης και καταστροφής των εχθρικών δυνάμεων.

Στο πλαίσιο αυτό, λοιπόν, υλοποιούμε -και το λέω και ως Πρόεδρος της Επιτροπής Εξοπλιστικών Προγραμμάτων- το μεγαλύτερο και πιο στοχευμένο εξοπλιστικό πρόγραμμα για τις Ένοπλες Δυνάμεις, με εκατόν δεκαεπτά προγράμματα να τρέχουν, να βρίσκονται αυτή τη στιγμή στο στάδιο της διαπραγμάτευσης ή να βρίσκονται υπό συμβασιοποίηση.

Εμείς, λοιπόν, οι Βουλευτές αυτής της παράταξης, της παράταξης της εθνικής ευθύνης, στηρίξαμε και στηρίζουμε από την πρώτη στιγμή αυτή την προσπάθεια. Είναι μια προσπάθεια των έργων και όχι των λόγων, που μέχρι τώρα είχαμε συνηθίσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Δαβάκη.

Καλείται στο Βήμα η κ. Παναγιού Πούλου από τον ΣΥΡΙΖΑ - Προοδευτική Συμμαχία και να ετοιμάζεται η κ. Κεφαλογιάννη από τη Νέα Δημοκρατία.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Μετά από τις ρήσεις εντυπωσιασμού που ακούσαμε για μια ακόμα φορά από τον Πρωθυπουργό σήμερα και τους πανηγυρισμούς, φυσικά, για τις τέλειες πολιτικές διαχείρισης όλων των προβλημάτων της ελληνικής κοινωνίας, ας επιστρέψουμε στη δυστοπική πραγματικότητα.

Κυρίες και κύριοι συνάδελφοι, η σημερινή συζήτηση διεξάγεται μέσα σε μια ασφυκτική συγκυρία, που βρίσκει την κοινωνία κυριολεκτικά στα κάγκελα. Η κατάσταση που επικρατεί στην περιφέρειά μου, τη Βοιωτία, με δυναμικές κινητοποιήσεις του συνόλου σχεδόν των κοινωνικών ομάδων, τα λέει όλα. Οι αγρότες βρίσκονται ήδη στα μπλόκα, ζητώντας μέτρα για τη μείωση του δυσθεώρητου πλέον κόστους παραγωγής, που καταστρέφει την παραγωγική διαδικασία και επιβαρύνει με πρωτοφανείς ανατιμήσεις τους καταναλωτές.

Οι υγειονομικοί στη Λιβαδειά και στη Θήβα ζητούν -με στάσεις εργασίας- ενίσχυση των δύο νοσοκομείων της Βοιωτίας που λειτουργούν οριακά, ενώ οι ελλείψεις σε προσωπικό, εξοπλισμό και υποδομές μεγαλώνουν συνεχώς. Τα εργατικά κέντρα κινητοποιούν τους εργαζόμενους σε συλλαλητήρια και βέβαια, όλη η Στερεά Ελλάδα κυριολεκτικά, χιλιάδες πολίτες, εκατοντάδες σωματεία και σύλλογοι, δήμοι της περιοχής και περιφερειακές παρατάξεις, Βουλευτές, εκπρόσωποι των κομμάτων, ενωμένοι ζητούν να μην ξεπουληθεί η «ΛΑΡΚΟ» και να δικαιωθεί ο αγώνας των εργαζομένων της.

Πού βρίσκεται, όμως, η Κυβέρνηση σε αυτή τη συγκυρία; Βρίσκεται, φυσικά, πίσω από την καταστροφική διαχείριση της πανδημίας και της οικονομίας, πίσω από τη φρίκη της καθημερινής εκατόμβης, τη διάλυση των νοσοκομείων, την εγκατάλειψη νοικοκυριών και επιχειρήσεων στο έλεος της σαρωτικής ακρίβειας, πίσω από το τσάκισμα της μικρομεσαίας επιχειρηματικότητας, προς όφελος μιας χούφτας μεγάλων συμφερόντων, αλλά και πίσω από την εντελώς ερασιτεχνική διαχείριση των φυσικών καταστροφών, που εναλλάξ καίνε περιουσίες και τα δάση μας και εγκλωβίζουν στο χιόνι τους αβοήθητους πολίτες.

Παντού, όμως, οι αλλεπάλληλες αποτυχίες μασκαρεύονται σε δήθεν επιτυχίες από τον πανίσχυρο επικοινωνιακό και μιντιακό βραχίονα της Κυβέρνησης, που είναι και ο μοναδικός τομέας της που δουλεύει ακόμη. Η επικοινωνία κατάπιε οριστικά την πολιτική ουσία και απειλεί να καταπιεί μαζί και ολόκληρη τη χώρα.

Ωστόσο, το επιτελικό έλλειμμα και το επικοινωνιακό πλεόνασμα της Κυβέρνησής σας, κύριοι Υπουργοί, πηγαίνουν χέρι-χέρι ακόμη και σε τομείς ύψιστης εθνικής σημασίας, όπως είναι η άμυνα και η εξωτερική πολιτική. Εκεί που η σοβαρότητα, η διαφάνεια και ο στρατηγικός προγραμματισμός πρέπει να πρυτανεύουν, εκεί με δική σας ευθύνη περισσεύει η στυγνή μικροκομματική εκμετάλλευση. Γι’ αυτό, ο ίδιος ο Πρωθυπουργός ανακοινώνει εξοπλισμούς δισεκατομμυρίων, κατά προτίμηση από το βήμα της ΔΕΘ, χωρίς σοβαρό σχεδιασμό, χωρίς συνάφεια με τις μακροπρόθεσμες προτεραιότητες των Ενόπλων Δυνάμεων, χωρίς επαφή με τις αντοχές της εθνικής οικονομίας, χωρίς σύνδεση με την εγχώρια αμυντική βιομηχανία. Σε αυτά, βέβαια, δεν απαντά ο Πρωθυπουργός.

Και επιπλέον, αποκρύπτει ο Πρωθυπουργός το γεγονός ότι το εξοπλιστικό κόστος που ανακοινώνει αποτελεί μόλις μόνο το ένα τρίτο του συνολικού οικονομικού βάρους που θα κληθεί να σηκώσει η εθνική οικονομία σε βάθος εικοσαετίας, αν συνυπολογίσουμε τα κόστη συντήρησης και λειτουργίας. Όμως, ο Πρωθυπουργός θυσιάζει τα πάντα στην επικοινωνία, θυμίζοντας μάλλον Προέδρους ποδοσφαιρικών ομάδων, που ανακοινώνουν εντυπωσιακές μετεγγραφές αεροδρομίου.

Και πράγματι, σε αεροδρόμιο και συγκεκριμένα, σε αυτό της Τανάγρας στήσατε πριν από έναν μήνα περίπου, κύριοι Υπουργοί, μια προκλητική κομματική φιέστα για την υποδοχή των πολεμικών αεροσκαφών που ο ελληνικός λαός πληρώνει από το υστέρημά του, για να θωρακίσει την εθνική μας άμυνα.

Κυρίες και κύριοι συνάδελφοι, ο προϋπολογισμός για τις αμυντικές δαπάνες της χώρας άγγιξε το 2021 το 3,82% του ΑΕΠ, σύμφωνα με νατοϊκούς υπολογισμούς, φέρνοντας την Ελλάδα στην κορυφή της σχετικής κατάταξης. Ωστόσο, την ίδια στιγμή που η Κυβέρνηση Μητσοτάκη συνάπτει εξοπλιστικές συμφωνίες δισεκατομμυρίων, συμπεριλαμβάνει σε αυτές σκανδαλώδεις όρους που ζημιώνουν την εθνική οικονομία και ταυτόχρονα, αγνοούν την εγχώρια αμυντική βιομηχανία.

Και σε αυτό το τελευταίο σημείο θα σταθώ ιδιαιτέρως, γιατί αποτελεί θλιβερή παγκόσμια πρωτοτυπία μια χώρα με αυξημένες ανάγκες αμυντικών δαπανών να διαλύει την ίδια της την αμυντική βιομηχανία, να την αποκλείει ουσιαστικά από τα εξοπλιστικά προγράμματα, που θα μπορούσαν να την κάνουν να απογειωθεί και να προσφέρει πολλαπλασιαστικά οφέλη στην εθνική άμυνα, αλλά και την οικονομία, με την εξασφάλιση πλούσιας τεχνογνωσίας, εφοδιαστικής επάρκειας και βέβαια, με τη δημιουργία πολλών και καλών θέσεων εργασίας.

Εσείς, όμως, αποκλείετε, κύριοι Υπουργοί, τα Ελληνικά Αμυντικά Συστήματα, τα ΕΑΣ, ακόμη και από την κατασκευή των πυρομαχικών και βέβαια, την Ελληνική Αεροπορική Βιομηχανία, την ΕΑΒ, από τις σημαντικότερες εξοπλιστικές και μη συμφωνίες.

Το είδαμε, εξάλλου, τον περασμένο Νοέμβριο με την προκλητική συμφωνία για το Διεθνές Κέντρο Αεροπορικής Εκπαίδευσης της Πολεμικής Αεροπορίας στην Καλαμάτα, τη συμφωνία που αποτελεί ακόμα μία πανάκριβη απευθείας ανάθεση που ζημιώνει το ελληνικό δημόσιο αυξάνοντας το κόστος περίπου κατά 1 δισεκατομμύριο ευρώ και παραχωρεί υποδομές και τεχνογνωσία χωρίς αντάλλαγμα και χωρίς τη συμμετοχή της ΕΑΒ.

Ακόμη περιμένουμε απ’ τον Υπουργό να καταθέσει τη σύμβαση στη Βουλή για ένα έργο που, όπως είχε μελετηθεί επί ΣΥΡΙΖΑ, θα μπορούσε να υλοποιηθεί στο ένα τρίτο του κόστους και, μάλιστα, χωρίς ξένη συμμετοχή στο ευαίσθητο αυτό πεδίο της εθνικής άμυνας.

Και όπως αποκλείσατε την ΕΑΒ από αυτή τη συμφωνία, έτσι την αφήνετε και εκτός των εξοπλιστικών συμφωνιών - μαμούθ, αφού προηγουμένως έχετε προωθήσει την αποδυνάμωση και την απαξίωσή της μέσα από τη συστηματική υποστελέχωση και την επαναφορά των εργολάβων που πάνε πακέτο, φυσικά, με την κομματική άλωσή της από τη Νέα Δημοκρατία. Χωρίς τις απαραίτητες προσλήψεις μόνιμου προσωπικού, κυριαρχούν πλέον οι εργολάβοι και το προσωπικό τους που, αν και εκπαιδεύεται από μηχανικούς της ΕΑΒ, λαμβάνει υψηλότερους μισθούς απ’ αυτούς.

Πρόσφατα, μάλιστα, ο αρμόδιος για τον συντονισμό των Υπουργείων στα θέματα της ΕΑΒ, ο Υπουργός Αναπτύξεως προώθησε ανοικτά την πρόσληψη εργολαβικών εργαζομένων για το πρόγραμμα που αφορά στην κατασκευή απαρτίων πολεμικών αεροσκαφών. Αποτέλεσμα αυτής της κατάστασης είναι ο εγκλωβισμός της ΕΑΒ σ’ έναν φαύλο κύκλο αποδυνάμωσης, χωρίς να μπορεί να ανταποκριθεί στις συμβάσεις που της εξασφάλισε η κυβέρνηση ΣΥΡΙΖΑ, ώστε να αποκτά πόρους για προμήθεια υλικών και ανταλλακτικών και να συνεχίζει την παραγωγική διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας για ένα λεπτό, σας παρακαλώ.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Απολύτως χαρακτηριστικό της κυβερνητικής πολιτικής απαξίωσης της ΕΑΒ είναι το γεγονός ότι εντός του 2021 και επί τρεις μήνες έμειναν απλήρωτοι όλοι οι προμηθευτές, γιατί η εταιρεία δεν διέθετε καν φορολογική ενημερότητα.

Όμως, τα καταστροφικά σχέδιά σας, κύριοι Υπουργοί, για ξεπούλημα της ΕΑΒ δεν κρύβονται. Φαίνονται ξεκάθαρα από τις τροπολογίες «δωράκια» για ημέτερους μεγαλοεπενδυτές όπως αυτή στον αντιαναπτυξιακό νόμο του κ. Γεωργιάδη, με την οποία δώσατε τη δυνατότητα στο Υπουργείο Ανάπτυξης να πραγματοποιεί διαγωνισμούς για δήθεν αναπτυξιακούς συμβούλους.

Η τροπολογία αυτή, σε συνδυασμό με το πετσόκομμα του μετοχικού κεφαλαίου της εταιρείας από 1,2 δισεκατομμύριο ευρώ στα 240 εκατομμύρια ευρώ που προώθησε πρόσφατα ο κ. Σταϊκούρας και το Υπουργείο Οικονομικών, μας δείχνουν ότι ανοίγει ο δρόμος για το ξεπούλημα της ΕΑΒ έναντι πινακίου φακής. Την απάντηση σε αυτά τα σχέδια θα δώσουν ενωμένοι οι εργαζόμενοι, έτσι όπως σήμερα τη δίνουν οι εργαζόμενοι στη «ΛΑΡΚΟ», μαζί με όλη την κοινωνία.

Κυρίες και κύριοι συνάδελφοι, όλοι μέσα σε αυτή την Αίθουσα συνομολογούμε ότι η ενίσχυση της αμυντικής ικανότητας της χώρας με τους κατάλληλους εξοπλισμούς είναι απαραίτητη και αυτονόητη. Ωστόσο, οι υπαρκτές εξοπλιστικές ανάγκες δεν πρέπει να αποτελούν το πρόσχημα για αγορές χωρίς προγραμματισμό, με βασικό κριτήριο τις επικοινωνιακές ανάγκες της Κυβέρνησης της Νέας Δημοκρατίας και χωρίς σύνδεση με την εθνική αμυντική βιομηχανία και μέσα σε ένα πλαίσιο ακραίας επιβάρυνσης της εθνικής οικονομίας.

Δεν πρέπει να ξεχνάμε ότι μια υγιής εθνική οικονομία αποτελεί τη βασικότερη προϋπόθεση μιας ισχυρής εθνικής άμυνας. Η Κυβέρνηση Μητσοτάκη, όμως, αποδεικνύεται ανεπαρκής και εθνικά επιζήμια και σ’ αυτόν τον τομέα, γι’ αυτό πρέπει να φύγει το συντομότερο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα η κ. Όλγα Κεφαλογιάννη από τη Νέα Δημοκρατία.

Να ετοιμάζεται ο κ. Καραθανασόπουλος από το Κομμουνιστικό Κόμμα Ελλάδας. Κύριε Καραθανασόπουλε, εάν έρθει ο κ. Κουτσούμπας χάνετε τη θέση σας, το ξέρετε αυτό.

Κυρία Κεφαλογιάννη, έχετε τον λόγο.

**ΟΛΓΑ ΚΕΦΑΛΟΓΙΑΝΝΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε και θα ψηφίσουμε σήμερα ένα εξαιρετικά σημαντικό νομοσχέδιο για την ενίσχυση της αμυντικής θωράκισης της χώρας. Πρόκειται για ένα ακόμα σημαντικό βήμα της Κυβέρνησης, προκειμένου να εξοπλιστούν με ακόμα μεγαλύτερη επάρκεια οι ελληνικές Ένοπλες Δυνάμεις στις οποίες οφείλουμε όλοι να αναγνωρίσουμε το έργο που επιτελούν διαχρονικά. Και αυτό θα έπρεπε να γίνει από το σύνολο των κοινοβουλευτικών δυνάμεων.

Οι Ένοπλες Δυνάμεις και τα τελευταία τρία χρόνια, ανταποκρίνονται άψογα στο έργο τους μέσα στις συνθήκες των μεγάλων γεωπολιτικών προκλήσεων που διαμορφώνονται, αλλά και στο διαρκές κλίμα έντασης που κατά διαστήματα κλιμακώνεται στο Αιγαίο και τις ευρύτερες περιοχές, με την τουρκική προκλητικότητα να εντείνεται όσον αφορά αμφισβητήσεις και διεκδικήσεις σε βάρος των κυριαρχικών δικαιωμάτων της Ελλάδας και της Κύπρου.

Μέσα σε αυτές τις συνθήκες, λοιπόν, η ενίσχυση της άμυνας της χώρας με τις συγκεκριμένες προμήθειες είναι εξαιρετικά σημαντική και απολύτως αναγκαία. Η Ελλάδα αναβαθμίζει την αποτρεπτική της ικανότητα ενισχύοντας τις Ένοπλες Δυνάμεις της για δεκαετίες και τις προσαρμόζει στη νέα ψηφιακή εποχή και στις νέες τεχνολογίες.

Γνωρίζουμε ότι το Πολεμικό Ναυτικό είχε αρκετά χρόνια να προμηθευτεί καινούργια οπλικά συστήματα και έπρεπε να κινηθούμε άμεσα για την ανανέωσή τους. Τα συγκεκριμένα πλοία, λοιπόν, θα ενισχύσουν τις επιχειρησιακές δυνατότητες του κλάδου, μεγεθύνοντας σε σημαντικό βαθμό το αποτύπωμα της συνολικής ισχύος του. Το ίδιο ισχύει και για τα αεροπλάνα. Η αγορά των έξι επιπλέον αεροσκαφών Ραφάλ είναι εξίσου απαραίτητη στην κατεύθυνση αναβάθμισης της αεροπορικής ισχύος της χώρας μας.

Κυρίες και κύριοι συνάδελφοι, είναι γεγονός ότι η Ελλάδα κατά τη διάρκεια της οικονομικής κρίσης περιόρισε σημαντικά τις εξοπλιστικές δαπάνες, ενώ η αγορά οπλικών συστημάτων και στους τρεις κλάδους των Ενόπλων Δυνάμεων σε πολλές περιπτώσεις αναστέλλονταν ελλείψει κονδυλίων.

Ειδικά, βέβαια, κατά την περίοδο της διακυβέρνησης ΣΥΡΙΖΑ, από το 2015 μέχρι το 2019, δεν έγινε σχεδόν τίποτα. Το μόνο που κάνατε, κύριοι συνάδελφοι του ΣΥΡΙΖΑ, ήταν να διαθέσετε 500 εκατομμύρια ευρώ για αναβάθμιση αεροπλάνων παλαιάς τεχνολογίας που θα εξυπηρετούσαν πτήσεις αναγνώρισης στο Αιγαίο, ενώ συνεχίζατε και παίρνοντας ελικόπτερα που είχαν ήδη αποσυρθεί.

Η πολιτική σας απραξία, όμως, επιβεβαιώθηκε και αυτές τις ημέρες κατά τη διάρκεια των συνεδριάσεων της αρμόδιας επιτροπής της Βουλής που μιλήσατε με ιδεοληπτικά επιχειρήματα όπως ότι: «πολλές φορές η ιστορία έδειξε ότι δεν είναι τα όπλα που έλειψαν, για να έχει κανείς μια άλλη στάση». Έτσι μεταφράζει η Αξιωματική Αντιπολίτευση την ανάγκη για διπλωματική, επιχειρησιακή και στρατιωτική ετοιμότητα της χώρας απέναντι στις αναβαθμισμένες αξιώσεις και απειλές της Τουρκίας;

Τι έπρεπε, λοιπόν, κυρίες και κύριοι συνάδελφοι, να κάνει η ελληνική Κυβέρνηση με αυτά τα δεδομένα σήμερα; Αυτό που ήδη κάνει, να συνεχίσει την πολιτική ενδυνάμωσης ενός ευρύτερου συστήματος αμυντικής θωράκισης και στρατηγικών συνεργασιών της χώρας που σχεδόν τρία χρόνια τώρα μεθοδικά και προοδευτικά αναπτύσσει, με σκοπό την προστασία της ειρήνης και της ασφάλειας στο Αιγαίο και στην ευρύτερη περιοχή της Ανατολικής Μεσογείου.

Για πρώτη φορά υπογράφηκε με τη Γαλλία αμυντική συμφωνία μεταξύ δύο συμμαχικών δυνάμεων εντός του ΝΑΤΟ, όπου προβλέπεται δέσμευση για στρατιωτική συνδρομή σε περίπτωση ένοπλης επίθεσης από τρίτη χώρα. Η Ελλάδα και η Γαλλία πρωτοστατούν στην προσπάθεια διαμόρφωσης μιας κοινής ευρωπαϊκής πολιτικής άμυνας και ασφάλειας, με το βλέμμα στραμμένο στην υλοποίηση του ευρωπαϊκού οράματος.

Υπογράφηκαν, επίσης, αμυντικές συμφωνίες με τις Ηνωμένες Πολιτείες της Αμερικής, το Ισραήλ, την Αίγυπτο, τα Αραβικά Εμιράτα και τη Σαουδική Αραβία, στην κατεύθυνση οικοδόμησης ενός ισχυρού διπλωματικού και στρατιωτικού αποτρεπτικού φράγματος απέναντι σε ό,τι διαταράσσει ή απειλεί την ειρήνη, τόσο στο Αιγαίο και την Ανατολική Μεσόγειο όσο και στη Μέση Ανατολή και τις περιοχές της Βορείου Αφρικής.

Στη βάση αυτή είναι πραγματικά ακατανόητη η στάση της Αξιωματικής Αντιπολίτευσης που προβάλλει προσχηματικές διαφωνίες. Τα εθνικά θέματα, κυρίες και κύριοι συνάδελφοι, πρέπει να τοποθετούνται πέρα και πάνω από κόμματα και ιδεολογικές διαφωνίες. Αυτός είναι και ο μόνος δρόμος να διαχειριστούμε τις μεγάλες εθνικές και διεθνείς προκλήσεις.

Η κρίση μεταξύ Ρωσίας και Ουκρανίας αποτελεί, άλλωστε, μια πολύ σοβαρή πρόκληση τόσο για την Ευρωπαϊκή Ένωση, όσο και για τη Δύση συνολικά. Η διατήρηση της ευρωπαϊκής ενότητας και η εξάντληση όλων των διπλωματικών μέσων για την αποκλιμάκωση της κρίσης είναι αναγκαία συνθήκη αυτή τη στιγμή και πρέπει να επιτευχθεί. Ελπίζω τα σημερινά θετικά μηνύματα αποκλιμάκωσης να σηματοδοτήσουν την οριστική εκτόνωση της επικίνδυνης αυτής κατάστασης.

Κυρίες και κύριοι συνάδελφοι, έχουμε ιστορικό χρέος να μείνουμε ενωμένοι απέναντι στην επικίνδυνη νευρικότητα που δείχνει η Τουρκία. Το μήνυμα θα πρέπει να είναι σαφές. Η Ελλάδα θα εξακολουθεί, μέσα από την επέκταση της αμυντικής της ισχύος και την ενδυνάμωση των συμμαχιών της να προασπίζει τα κυριαρχικά της δικαιώματα και, φυσικά, και της Κύπρου, πάντοτε στο πλαίσιο του Διεθνούς Δικαίου και του Δικαίου της Θάλασσας.

Η απόκτηση των νέων σύγχρονων οπλικών συστημάτων ποτελεί τη συνέχιση μιας πολιτικής που αλλάζει, υπέρ της Ελλάδας, τις ισορροπίες στην ευρύτερη περιοχή ενδιαφέροντος. Και ταυτόχρονα, ενισχύει τον ρόλο μας ως ηγετικής ειρηνευτικής δύναμης στην περιοχή της Ανατολικής Μεσογείου στην Ευρωπαϊκή Ένωση, αλλά και στη διεθνή σκακιέρα. Η Ελλάδα, επίσης, θα συνεχίσει με συνέπεια να μάχεται και να δρα για το όραμα της ευρωπαϊκής ολοκλήρωσης.

Σε αυτή, λοιπόν, την εθνική προσπάθεια έχουμε χρέος να είμαστε ενωμένοι. Για τον λόγο αυτό σας καλώ όλους να υπερψηφίσουμε το σημερινό νομοσχέδιο.

Σας ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κυρία Κεφαλογιάννη. Κυρία με «Κ» κεφάλαιο, όπως πάντα, στην τήρηση του χρόνου.

Τον λόγο έχει ο κ. Νικόλαος Καραθανασόπουλος από το Κομμουνιστικό Κόμμα Ελλάδας και να ετοιμάζεται ο κ. Καββαδάς από τη Νέα Δημοκρατία.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το βασικό ερώτημα που πρέπει να απαντήσουμε είναι το εξής: Πού εντάσσονται οι συγκεκριμένοι εξοπλισμοί; Εντάσσονται, όπως θεωρούν τα άλλα κόμματα και η Κυβέρνηση, στην υπόθεση της άμυνας και της ασφάλειας της χώρας ή εντάσσονται στο πλαίσιο της γεωστρατηγικής αναβάθμισης της χώρας μας, ο οποίος είναι στόχος αστικός, που επί της ουσίας εξυπηρετεί τα οικονομικά συμφέροντα των επιχειρηματικών ομίλων;

Και βεβαίως, δεν έχει καμμία σχέση με τα λαϊκά συμφέροντα η γεωστρατηγική αναβάθμιση και κατ’ επέκταση με τον πατριωτισμό. Γιατί, πατριωτισμός είναι η προστασία των δικαιωμάτων του λαού και η ικανοποίηση των αναγκών του λαού. Έτσι, λοιπόν, η υπόθεση αναβάθμισης στο πλαίσιο της γεωστρατηγικής, του ρόλου της ελληνικής αστικής τάξης, δεν είναι τίποτε άλλο παρά το πως από καλύτερες θέσεις θα συμμετέχει στο πλιάτσικο, το οποίο γίνεται ενάντια στις πλουτοπαραγωγικές πηγές και στα συμφέροντα των λαών της περιοχής. Και αυτή ακριβώς η επιλογή της άρχουσας τάξης μας δένει όλο και περισσότερο, μας εμπλέκει όλο και περισσότερο με τα ευρωατλαντικά ιμπεριαλιστικά σχέδια στην περιοχή.

Έτσι, λοιπόν, η Ελλάδα, ως χώρα-μέλος του ΝΑΤΟ, ψηφίζει τις ομόφωνες νατοϊκές αποφάσεις για τον εκσυγχρονισμό του ΝΑΤΟ, για την προσαρμογή των στρατηγικών επιλογών του στις σύγχρονες συνθήκες της όξυνσης, των ανταγωνισμών στο πλαίσιο του «ΝΑΤΟ 2030» για την περικύκλωση της Ρωσίας. Η Κίνα είναι βασικός αντίπαλος και από αυτή την άποψη δεν είναι τυχαίο και οι πρόσφατες εξελίξεις, οι επικίνδυνες εξελίξεις στην περιοχή της Ουκρανίας, όπου επιβεβαιώνουν ακριβώς αυτές τις στρατηγικές επιλογές του ΝΑΤΟ και ταυτόχρονα, τον έλεγχο των πηγών, αλλά και των διαδρομών ενέργειας στη Νοτιοανατολική Μεσόγειο.

Έτσι, λοιπόν, η χώρα μας συμμετέχει στις αμερικανο - νατοϊκές ασκήσεις και εκτός συνόρων. Έχει στρατιωτικές αποστολές στο εξωτερικό. Ειπώθηκε για το Αφγανιστάν, ειπώθηκε για τις φρεγάτες στον Περσικό Κόλπο, για τα Patriot στη Σαουδική Αραβία, που σε αυτό το πλαίσιο όλες οι κυβερνήσεις έχουν βάλει το χέρι τους για να υπάρχουν αυτές οι στρατιωτικές αποστολές στο εξωτερικό, που βεβαίως, όχι μόνο δεν προασπίζουν τα κυριαρχικά δικαιώματα της χώρας μας και τα σύνορα, αλλά αντίθετα τους ιμπεριαλιστικούς σχεδιασμούς και τα συμφέροντα των επιχειρηματικών ομίλων του εφοπλιστικού κεφαλαίου, για παράδειγμα στον Περσικό Κόλπο ή των κατασκευαστικών επιχειρήσεων στη Σαουδική Αραβία.

Έτσι, λοιπόν, αυτή η στρατηγική αναβάθμιση της χώρας μας περνάει μέσα από την αναβάθμιση των στρατηγικών σχέσεων με τους Αμερικανούς, που επί της ουσίας ξεκίνησε επί συγκυβέρνησης ΣΥΡΙΖΑ - Ανεξάρτητων Ελλήνων, με την επίσκεψη του κ. Τσίπρα στον τότε Πρόεδρο των Ηνωμένων Πολιτειών, τον «διαβολικά»- όπως τον χαρακτήρισε- «καλό κ. Τραμπ», με αποτέλεσμα όλη η Ελλάδα, μετά από αυτό, να μετατρέπεται σε μια αμερικανική βάση, εκτός από τον εκσυγχρονισμό και την επέκταση της Σούδας, στην Αλεξανδρούπολη, το λιμάνι της Αλεξανδρούπολης.

Βεβαίως, είναι σωστό αυτό που είπε ο κ. Παναγιωτόπουλος για τον κ. Τσίπρα «ότι απλά και μόνο θα εκσυγχρονίσουν οι Αμερικανοί το λιμάνι της Αλεξανδρούπολης». Γιατί; Για να παραμείνουν εγκλωβισμένοι εκεί; Γι’ αυτό το κάνουν; Ή γιατί θα είναι πολύ εύκολη η αποβίβαση και η μετάβαση των αμερικανικών και νατοϊκών στρατευμάτων στην Ανατολική Ευρώπη, στο πλαίσιο της περικύκλωση της Ρωσίας;

Η Λάρισα, το Στεφανοδίκαιο με τη βάση ελικοπτέρων, το Άκτιο, ο εκσυγχρονισμός του Αράξου. Μάλιστα, όπως γράφεται, το επόμενο διάστημα πρόκειται να γίνει και μια άσκηση νατοϊκή «Tiger mit 2022», όπου λέγεται ότι θα συμμετέχει και μια μοίρα τουρκικών F-16, η 192 μοίρα της πολεμικής αεροπορίας της Τουρκίας στον Άραξο, μαζί βεβαίως με Βέλγους, Ιταλούς, Σουηδούς, Γάλλους, Γερμανούς, Τσέχους, Ισπανούς και Πολωνούς. Όλα αυτά, βεβαίως, στο πλαίσιο της προάσπισης των κυριαρχικών δικαιωμάτων μας.

Πάντοτε γίνονται και από αυτή την άποψη η χώρα μας μετατρέπεται με τη σφραγίδα και της ελληνικής Κυβέρνησης, της σημερινής, αλλά και της προηγούμενης, σε ορμητήριο των αμερικανικών ιμπεριαλιστικών σχεδιασμών στην περιοχή, αλλά και σε έδαφος προσέλκυσης των αντιποίνων από την άλλη μεριά.

Η επιθετικότητα της ελληνικής άρχουσας τάξης στο πλαίσιο της γεωστρατηγικής αναβάθμισης αποτελεί και τον παράγοντα της όξυνσης της τουρκικής επιθετικότητας στην περιοχή, η οποία εκφράζεται με την αμφισβήτηση των συνόρων, αλλά και με τη συμμετοχή, την επιδίωξή της για συμμετοχή στη συνδιαχείριση του Αιγαίου και της Ανατολικής Μεσογείου και βεβαίως, οι Αμερικάνοι, το ΝΑΤΟ και η Ευρωπαϊκή Ένωση δεν μπορούν να αποτελέσουν τον παράγοντα προάσπισης των συνόρων. Αντίθετα, αποτελούν παράγοντα ανατροπής και αλλαγής και αμφισβήτησης των συνόρων, όπως για παράδειγμα στα Βαλκάνια τις προηγούμενες δεκαετίες. Και βέβαια, συμμετέχουν ανοιχτά ή και κρυφά και μυστικά σε συζητήσεις με την Τουρκία για να μπορέσει ακριβώς να παραμείνει η Τουρκία στο νατοϊκό στρατόπεδο και να μην συσφίξει ακόμη περισσότερο τις σχέσεις.

Δεν είναι τυχαία, λοιπόν, μέσα σε αυτό το πλαίσιο και η εξέλιξη και η στάση των Αμερικανών απέναντι στον αγωγό EastMed, εξυπηρετώντας έτσι και τα δικά τους αμερικανικά συμφέροντα για το υγροποιημένο φυσικό αέριο, αλλά και τα συμφέροντα της Τουρκίας, που αμφισβητούσε τον συγκεκριμένο αγωγό.

Έτσι, λοιπόν, ο κίνδυνος για τα κυριαρχικά δικαιώματα της χώρας μας δεν είναι γενικός και αόριστος. Προέρχεται από τη συμμετοχή της χώρας μας στο ΝΑΤΟ, προέρχεται από το γεγονός ότι έχετε καταστήσει εγγυητές, αλλά και επιδιαιτητές των συνόρων τους Αμερικανούς, το ΝΑΤΟ και την Ευρωπαϊκή Ένωση.

Δηλαδή, βάλατε τον λύκο για να φυλάει τα πρόβατα και από αυτή την άποψη οι εξοπλισμοί οι οποίοι συζητάμε για τα Ραφάλ και για τις γαλλικές φρεγάτες, εντάσσονται ακριβώς στους ιμπεριαλιστικούς σχεδιασμούς, όπως άλλωστε και οι ίδιοι οι εκπρόσωποι των ιμπεριαλιστών το έχουν ομολογήσει ανοιχτά και δεν το κρύβουν και δεν έχουν σχέση με την άμυνα, αλλά και την προστασία των κυριαρχικών δικαιωμάτων της χώρας μας.

Τρίτο στοιχείο που θα ήθελα να βάλω στη συζήτηση είναι ότι πρόκειται για πανάκριβα οπλικά συστήματα, τα οποία πρέπει να τα δούμε σε συνάρτηση με τη δημοσιονομική εξυγίανση και την πειθαρχία που λέει η ελληνική Κυβέρνηση, κουνώντας το δάχτυλο στους αγρότες, οι οποίοι κατεβαίνουν στα μπλόκα διαμαρτυρόμενοι, στους εργαζόμενους που διαμαρτύρονται για την τεράστια ακρίβεια και ότι δεν μπορεί να αμφισβητηθεί η δημοσιονομική πειθαρχία.

Την ίδια στιγμή προχωράμε σε τέτοιους στρατιωτικούς εξοπλισμούς, οι οποίοι είναι και πανάκριβοι και δεν σχετίζονται με τα κυριαρχικά δικαιώματα της χώρας μας και τους οποίους θα τους πληρώσει ο ελληνικός λαός. Μάλιστα ο κ. Σταϊκούρας, ο Υπουργός των Οικονομικών, έχει δηλώσει ότι στο πλαίσιο της αναθεώρησης του Συμφώνου Σταθερότητας -αυτό είναι η δαμόκλειος σπάθη πάντοτε στα δημοσιονομικά ζητήματα- θα ζητήσει η Ελλάδα, επίσημα, την εξαίρεση των στρατιωτικών δαπανών από τον κανόνα της δημοσιονομικής πειθαρχίας, λες και αυτό δεν θα σημάνει ότι θα πληρώνει ο λαός την αύξηση του κρατικού χρέους από αυτούς τους εξοπλισμούς.

Αντίθετα, υπό τη δαμόκλειο σπάθη της δημοσιονομικής πειθαρχίας θα είναι τόσο οι δαπάνες για την υγεία, όσο και για την παιδεία και δεν θα εξαιρούνται. Και από αυτήν την άποψη εμείς το λέμε καθαρά ότι αυτοί οι εξοπλισμοί δεν σχετίζονται με τις ανάγκες του λαού μας.

Στις σημερινές συνθήκες ο πατριωτισμός δεν είναι τίποτα άλλο παρά η προάσπιση των κυριαρχικών δικαιωμάτων της χώρας μας, που αμφισβητούνται από τη συμμετοχή μας στο ΝΑΤΟ και στην Ευρωπαϊκή Ένωση. Είναι η ειρηνική συνύπαρξη ανάμεσα στους λαούς της περιοχής και βεβαίως, αυτός ο πατριωτισμός μπορεί να υπηρετηθεί μόνο μέσα από την αποδέσμευσή μας από το ΝΑΤΟ και τον απεγκλωβισμό της χώρας μας από αυτούς τους ιμπεριαλιστικούς σχεδιασμούς.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καραθανασόπουλε.

Καλείται στο Βήμα ο κ. Αθανάσιος Καββαδάς από τη Νέα Δημοκρατία. Ακολουθεί ο κ. Κουτσούμπας και ο κ. Σαντορινιός.

Ορίστε, κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το νομοσχέδιο για την ενίσχυση της αμυντικής θωράκισης της χώρας δεν συνδέεται μόνο με την προμήθεια των συγκεκριμένων οπλικών συστημάτων, συνιστά επιβεβαίωση της ισχυρής βούληση της Κυβέρνησης να ενισχύσει τη δύναμη αποτροπής των Ενόπλων Δυνάμεων μέσα από την ενίσχυση της αμυντικής τους ισχύος, αλλά και με αμυντικές συμφωνίες ιδιαίτερης σημασίας, όπως η αμυντική συμφωνία Ελλάδας - Γαλλίας. Οι προμήθειες οπλικών συστημάτων πραγματοποιούνται γιατί η χώρα αντιμετωπίζει ξεκάθαρη και απροκάλυπτη απειλή από την Τουρκία που λειτουργεί ως αναθεωρητική δύναμη αμφισβητώντας διεθνείς συνθήκες και εθνικά κυριαρχικά δικαιώματα.

Η Ελλάδα δεν απειλεί κανέναν. Δεν διεκδικεί τίποτα, αλλά και δεν παραχωρεί τίποτα ούτε θέτει σε διαπραγμάτευση και αμφισβήτηση την εθνική της κυριαρχία. Είμαστε και θέλουμε να παραμείνουμε δύναμη ειρήνης, ασφάλειας και σταθερότητας στην περιοχή της Ανατολικής Μεσογείου. Και δεν είμαστε μόνοι. Υπάρχουν χώρες με τις οποίες μοιραζόμαστε κοινές ανησυχίες. Η Γαλλία είναι μία από αυτές, όπως είναι το Ισραήλ, η Αίγυπτος και τα Ηνωμένα Αραβικά Εμιράτα. Με όλες αυτές τις χώρες υπάρχει πλέον μια ταύτιση απόψεων που έχει μετατραπεί σε αμοιβαία συνεργασία. Κορύφωση, ασφαλώς, αποτελεί η αμυντική συμφωνία με τη Γαλλία που εκτείνεται ακόμα και στο πεδίο της αμοιβαίας αμυντικής συνδρομής.

Το νομοσχέδιο που έρχεται σήμερα προς συζήτηση στο Κοινοβούλιο περιλαμβάνει τα εξής:

Πρώτον: Την προμήθεια τριών φρεγατών Μπελαρά με προαίρεση αγοράς άλλης μίας. Πρόκειται για τα πλέον σύγχρονα πλοία που αναβαθμίζουν τις επιχειρησιακές δυνατότητες του Πολεμικού Ναυτικού. Η Ελλάδα συνυπέγραψε μία σύμβαση που διασφαλίζει τον ταχύτερο χρόνο που έχει επιτευχθεί ποτέ στην παράδοση πλοίων αυτού του τύπου μαζί με τον οπλισμό τους. Τα δύο πρώτα πλοία θα παραδοθούν εντός του 2025, το τρίτο το 2026. Το τέταρτο πλοίο, εφόσον ενεργοποιηθεί η προαίρεση αγοράς, θα παραδοθεί το 2027. Πρόκειται για πλοία που προσδίδουν σημαντικό συγκριτικό και στρατηγικό πλεονέκτημα στο Πολεμικό μας Ναυτικό στην ευρύτερη περιοχή της Μεσογείου.

Δεύτερον: Τη συμπληρωματική προμήθεια έξι ακόμη αεροσκαφών Ραφάλ με τροποποίηση της αρχικής σύμβασης που προέβλεπε την απόκτηση δεκαοκτώ αεροσκαφών του συγκεκριμένου τύπου. Πρόκειται για τα πλέον σύγχρονα μαχητικά, με μεγάλες επιχειρησιακές δυνατότητες και οπλισμό που τους προσδίδει συγκριτικό πλεονέκτημα. Προερχόμενος από τον χώρο της Πολεμικής Αεροπορίας, μπορώ να κρίνω και να σταθμίσω τεκμηριωμένα αυτήν τη διαπίστωση.

Τρίτον: Την προμήθεια τορπιλών για τα υποβρύχια του Πολεμικού μας Ναυτικού. Ενώ το αρχικό πρόγραμμα προέβλεπε την αγορά τριάντα έξι νέων και την αναβάθμιση δεκαοκτώ παλαιών που υπήρχαν στο τορπιλικό δυναμικό, η νέα σύμβαση που ήρθε μετά από την τροποποίηση προβλέπει την προμήθεια σαράντα τεσσάρων νέων τορπιλών και εντός των ορίων του ποσού που είχε προϋπολογιστεί. Ταυτόχρονα, επιταχύνεται ο χρόνος παράδοσής τους, αφού οι πρώτες τορπίλες θα παραδοθούν δεκαέξι μήνες μετά από την ενεργοποίηση της σύμβασης και θα είναι πλήρως επιχειρησιακές για τα νέα μας υποβρύχια εντός δύο ετών.

Τέταρτον: Την προμήθεια υλικών που αναβαθμίζουν τα επιχειρησιακά συστήματα και τις δυνατότητες των υποβρυχίων μας. Πρόκειται για τροποποίηση συμφωνίας, προκειμένου να αναπληρωθεί υλικό που είναι πλήρως συμβατό με τα συστήματα των υποβρυχίων που διαθέτουμε.

Άκουσα αρκετούς συναδέλφους να μιλάνε για την ενίσχυση της ελληνικής αμυντικής βιομηχανίας. Και όμως, κυρίες και κύριοι συνάδελφοι, η συμφωνία αυτή που έρχεται σήμερα προς ψήφιση στη Βουλή περιλαμβάνει ουσιαστικές πρόνοιες προς τον σκοπό αυτό. Συγκεκριμένα: Σε ό,τι αφορά στις φρεγάτες, στο πλαίσιο των συμβάσεων με τις γαλλικές εταιρείες προβλέπεται συμμετοχή ελληνικών επιχειρήσεων στη συντήρηση των πλοίων. Σε ό,τι αφορά στα Ραφάλ, οι γαλλικές εταιρείες θα προχωρήσουν σε συνεργασίες με εταιρείες της ελληνικής αμυντικής βιομηχανίας. Μέσα από τις προμήθειες των φρεγατών και των αεροσκαφών οι γαλλικές εταιρείες θα προσφέρουν υποκατασκευαστικό έργο σε περισσότερες από πενήντα ελληνικές εταιρείες. Μιλάμε για μία επιστροφή σε έργο στην ελληνική αμυντική βιομηχανία ύψους 300 εκατομμυρίων ευρώ σε έναν χρονικό ορίζοντα δεκαετίας. Το ίδιο ισχύει και για την προμήθεια τορπιλών με ελληνικές εταιρείες να συμμετέχουν στο κατασκευαστικό έργο.

Κυρίες και κύριοι συνάδελφοι, μετά από μια δεκαετία κατά την οποία οι περιοριστικές πολιτικές έφεραν πίσω την ενίσχυση της αποτρεπτικής ισχύος των Ενόπλων μας Δυνάμεων, η πολιτική ηγεσία του Υπουργείου Εθνικής Άμυνας και η Κυβέρνηση του Κυριάκου Μητσοτάκη έχουν ενεργοποιήσει εκατόν ενενήντα ένα υποπρογράμματα για τον Στρατό Ξηράς, την Αεροπορία και το Ναυτικό. Οι προμήθειες αυτές συγκεκριμένων οπλικών συστημάτων έγιναν με εισηγήσεις της στρατιωτικής ηγεσίας, των ανθρώπων εκείνων δηλαδή που γνωρίζουν καλύτερα από οποιονδήποτε άλλον τις πραγματικές ανάγκες των ελληνικών Ενόπλων Δυνάμεων. Και οφείλω να συγχαρώ τον Υπουργό Εθνικής Άμυνας κ. Νίκο Παναγιωτόπουλο, αλλά και τον Υφυπουργό κ. Νίκο Χαρδαλιά, καθώς και την πολιτική και στρατιωτική ηγεσία των Ενόπλων Δυνάμεων, διότι κάνουν πράξη -με τον καλύτερο τρόπο- τον στόχο της Κυβέρνησης του Κυριάκου Μητσοτάκη για ενίσχυση της εθνικής μας άμυνας.

Εδώ και τρία χρόνια η Τουρκία δημιουργεί διαρκώς προκλήσεις. Η μεγάλη αναταραχή στη Μέση Ανατολή, που δημιουργεί ανησυχία και στην περιοχή της Ανατολικής Μεσογείου, δεν έχει σε καμμία περίπτωση τελειώσει. Και δυστυχώς, έχουμε και νέες εντάσεις στην ευρύτερη γειτονιά μας, στην Ουκρανία. Μπροστά σε όλα αυτά τα διεθνή γεγονότα η Ελλάδα δεν μπορεί να μείνει άπραγη. Η θωράκιση της αποτρεπτικής ισχύος της χώρας μας είναι ύψιστη προτεραιότητα, αλλά και ύψιστη εθνική ευθύνη. Μόνο έτσι μπορούμε να διαφυλάξουμε τη θέση της Ελλάδας ως δύναμη ειρήνης και σταθερότητας στα Βαλκάνια και στη Μεσόγειο. Μόνο έτσι μπορούμε να διασφαλίσουμε τα σύνορα, την εθνική ακεραιότητα και κυριαρχία. Μόνο έτσι μπορούμε να περιφρουρήσουμε την ασφάλεια των παιδιών μας στο παρόν και στο μέλλον.

Μπροστά σε αυτή την ύψιστη εθνική ευθύνη η εθνική ενότητα είναι απαραίτητη, πόσω μάλλον όταν εν προκειμένω αφορά μια οικονομικά συμφέρουσα εξοπλιστική συμφωνία που έχει συναφθεί σε απόλυτη διαφάνεια. Γι’ αυτό καλώ όλους τους συναδέλφους από κάθε πτέρυγα αυτής εδώ της Αίθουσας να στηρίξουν αυτή τη συμφωνία και να υπερψηφίσουν το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καββαδά.

Καλείται στο Βήμα ο Γενικός Γραμματέας του Κομμουνιστικού Κόμματος Ελλάδας και Πρόεδρος της Κοινοβουλευτικής Ομάδας του κόμματος κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, είναι η δεύτερη φορά μέσα σε έναν χρόνο που συζητάμε στη Βουλή για την προμήθεια των Ραφάλ, ουσιαστικά για ένα ακόμα πακέτο συμβάσεων στρατιωτικών εξοπλισμών. Και το ερώτημα είναι τι άλλαξε μέσα σε έναν χρόνο ώστε ο ελληνικός λαός να πρέπει να πληρώσει και άλλα δισεκατομμύρια ευρώ γι’ αυτές τις νέες υπέρογκες δαπάνες για τα εξοπλιστικά. Μήπως τελείωσε η πανδημία και δεν υπάρχει πια η ανάγκη να ενισχυθούν τα δημόσια νοσοκομεία με γιατρούς, με νοσηλευτές, να παρθούν μέτρα στα σχολεία όπου βράζουν τα κρούσματα και στα μέσα μαζικής μεταφοράς, εκεί δηλαδή όπου κάνει πάρτι ο κορωνοϊός; Όχι βέβαια. Άλλωστε, η πανδημία δεν πρόκειται να τελειώσει ούτε με πρωθυπουργικά διαγγέλματα ούτε με υπουργικές αποφάσεις.

Η πανδημία μπορεί μόνο να περιοριστεί και αυτό, όπως αποδεικνύει η τραγική εμπειρία των δύο χρόνων, μπορεί να γίνει μόνο με μέτρα προστασίας σε χώρους δουλειάς, σε όλους τους κρίσιμους χώρους υπερμετάδοσης, με ενίσχυση του δημόσιου συστήματος υγείας, με επίταξη του ιδιωτικού τομέα. Αυτά σας λένε δύο χρόνια τώρα οι υγειονομικοί. Αλλά τώρα τι σας λέμε; Στου κουφού την πόρτα όσο θέλεις βρόντα.

Όλα τα υπόλοιπα που λέτε και πολύ περισσότερο που κάνετε, δεν αφορούν την προστασία της υγείας αλλά την προστασία της καπιταλιστικής οικονομίας και των επιχειρηματικών ομίλων. Αυτός είναι ο καημός σας, μην τυχόν και απειληθούν τα κέρδη λίγων ομίλων. Γι’ αυτό μαζί με τις προσδοκίες περί τέλους της πανδημίας, καλλιεργείτε προσδοκίες από την απογείωση του τουρισμού, από την οποία δήθεν πάλι θα ωφεληθούν όλοι. Κρύβετε, όμως, πως ο κορωνοϊός είναι εδώ. Θα συνεχίζει να αποτελεί απειλή για τη μεγάλη λαϊκή πλειοψηφία.

Τι άλλαξε, λοιπόν, μέσα σε έναν χρόνο και φέρνετε και μάλιστα, μέσα σε αυτό το κλίμα πανηγυρισμού, τις συμβάσεις για τα Ραφάλ, τις φρεγάτες Μπελαρά στη Βουλή; Μήπως βελτιώθηκε το εισόδημα των εργαζομένων, το εισόδημα των αυτοαπασχολούμενων επαγγελματιών; Ή μήπως των βιοπαλαιστών αγροτών, που παραμένουν στα μπλόκα, γιατί δεν μπορούν να καλλιεργήσουν, λόγω του υψηλού κόστους παραγωγής, των εξευτελιστικό τιμών για τα προϊόντα τους και την ΚΑΠ, βέβαια, που οδηγεί στο ξεκλήρισμά τους;

Το λαϊκό εισόδημα, που εξανεμίζεται από την ακρίβεια και τις ανατιμήσεις στην ενέργεια, δεν βελτιώνεται με τις ανακοινώσεις για τα ψίχουλα του μήνα αλλά με αυξήσεις σε μισθούς, σε συντάξεις, με κατάργηση εδώ και τώρα του ΦΠΑ στα είδη πλατιάς λαϊκής κατανάλωσης, των φόρων στο ρεύμα και στα καύσιμα.

Αυτό που σίγουρα έχει αλλάξει, όμως, μέσα σε έναν χρόνο και μάλιστα, προς το χειρότερο, για τον ελληνικό λαό είναι ο βαθμός εμπλοκής της χώρας στους επικίνδυνους ιμπεριαλιστικούς σχεδιασμούς και ανταγωνισμούς. Χθες είχαμε το τραγικό περιστατικό της δολοφονίας των δύο Ελλήνων ομογενών από Ουκρανούς στρατιώτες σε χωριό της ανατολικής Ουκρανίας. Είναι περιττό να πω πως η κυβέρνηση της Ουκρανίας είναι υπόλογη και υπεύθυνη για την ασφάλεια των Ελλήνων ομογενών. Βέβαια, ξέρουμε όλοι μας ότι και από το πολύ παρελθόν έχουν στοχοποιηθεί, όπως επίσης ότι η ουκρανική όπως και η ελληνική Κυβέρνηση οφείλουν να δώσουν πλήρεις εξηγήσεις για τις συνθήκες κάτω από τις οποίες συνέβη αυτό το τραγικό περιστατικό.

Το κρίσιμο, όμως, είναι ότι αυτή την ώρα που η αντιπαράθεση ανάμεσα στις Ηνωμένες Πολιτείες της Αμερικής, το ΝΑΤΟ, την Ευρωπαϊκή Ένωση με τη Ρωσία στην περιοχή βρίσκεται λίγο πριν την πολεμική σύγκρουση, το τραγικό αυτό περιστατικό δημιουργεί πρόσθετες ανησυχίες, προβληματισμούς για νέες πιθανόν ακόμα και προβοκάτσιες που μπορεί να ανάψουν ως αφορμή -και όχι βεβαίως ως αιτία- τη φωτιά και επιβεβαιώνει τους κινδύνους που απορρέουν από την εμπλοκή της Ελλάδας.

Στην περιοχή αυτή εδώ και καιρό υπάρχει μεγάλη συγκέντρωση στρατιωτικών δυνάμεων και γίνονται πρόβες πολέμου, εκεί όπου όλοι παζαρεύουν με όλους για τα μερίδια των αγορών, τους δρόμους μεταφοράς, τις πρώτες ύλες. Και πριν μας πείτε πάλι τα γνωστά ότι η Ελλάδα είναι δύναμη ειρήνης, σταθερότητας, η οποία επιδιώκει την αποκλιμάκωση της έντασης στην Ουκρανία, σας λέμε ότι ακριβώς το αντίθετο συμβαίνει. Όταν τα αμερικανονατοϊκά στρατεύματα που συγκεντρώνονται στα ρωσικά σύνορα περνάνε από την Αλεξανδρούπολη, όταν ανάμεσα στις στρατιωτικές βάσεις που κυκλώνουν τη Ρωσία ξεχωρίζουν αυτές της Ελλάδας, όταν τα στρατηγικά βομβαρδιστικά των ΗΠΑ στη Μαύρη Θάλασσα πέταγαν με την κάλυψη των ελληνικών μαχητικών, τότε δεν μιλάμε για αποκλιμάκωση αλλά για κλιμάκωση της έντασης, στην οποία έχετε βάλει και εσείς το χεράκι σας, για να μην πω τίποτα χειρότερο.

Ξέρετε πολύ καλά πως η χώρα μας με αυτόν τον τρόπο γίνεται θύτης άλλων λαών και την ίδια ώρα μπορεί να αποτελέσει θύμα, μιας και μπαίνει στο στόχαστρο πιθανών απαντητικών μέτρων, όπως έχουν προειδοποιήσει οι Ρώσοι, μιλώντας πολύ συγκεκριμένα για την Αλεξανδρούπολη.

Νέα Δημοκρατία και ΣΥΡΙΖΑ, φορώντας τις νατοϊκές παρωπίδες τους, ανακυκλώνουν ατελέσφορες, δήθεν φιλειρηνικές, πρωτοβουλίες. Η Νέα Δημοκρατία μέσω του Υπουργού Εξωτερικών εμφανίζεται ως ενδιάμεσος και κομιστής μηνύματος αποκλιμάκωσης. Ορισμένοι πολιτικοί παράγοντες καλούν την Κυβέρνηση να παίξει πρωταγωνιστικό ρόλο και να καταθέσει διαμεσολαβητικές προτάσεις αποκλιμάκωσης ή μέτρα οικοδόμησης εμπιστοσύνης. Ο ΣΥΡΙΖΑ, μέσω του πρώην Υπουργού Εξωτερικών του αναμασά τη συζήτηση για μια νέα αρχιτεκτονική ασφαλείας, όπου η Ρωσία θα έχει θέση. Όλα αυτά είναι φύλλο συκής που επιδιώκει μάταια να κρύψει την κοινή στρατηγική των δύο κομμάτων, Νέας Δημοκρατίας και ΣΥΡΙΖΑ, σε αυτούς τους επικίνδυνους σχεδιασμούς της ελληνικής αστικής τάξης και των ξένων συμμάχων της.

Αυτές οι αδιέξοδες προσεγγίσεις προσπαθούν να κρύψουν το κύριο: Πως ο πόλεμος είναι η συνέχεια της πολιτικής με άλλα βίαια μέσα και πως δεν μπορεί να υπάρξει κάποιος φιλειρηνικός ιμπεριαλισμός. Για παράδειγμα, τις τελευταίες εβδομάδες μεγαλώνει αυτή η αντιπαράθεση ανάμεσα στις Ηνωμένες Πολιτείες, το ΝΑΤΟ, την Ευρωπαϊκή Ένωση, τη Ρωσία με επίκεντρο τις εξελίξεις στην Ουκρανία. Η φραστική και διπλωματική αντιπαράθεση συνοδεύεται τόσο από κινήσεις στρατευμάτων από μεγάλα στρατιωτικά γυμνάσια και των δύο πλευρών, όσο και από τη μυστική διπλωματία. Η κάθε πλευρά προσπαθεί να παρουσιάσει και να ντύσει με τα δικά της επιχειρήματα την αντιπαράθεση, στολίζοντας κατάλληλα την απέναντι. Οι Ηνωμένες Πολιτείες Αμερικής και οι υπόλοιπες δυνάμεις του ευρω-ατλαντισμού υποστηρίζουν πως λόγος γίνεται για το δικαίωμα της Ουκρανίας να επιλέξει τις συμμαχίες της και να διαφυλάξει την εδαφική της ακεραιότητα που αμφισβητούνται από τη ρωσική επιθετικότητα. Από την άλλη πλευρά, η Ρωσία υποστηρίζει πως λόγος δεν γίνεται απλώς για την Ουκρανία αλλά για τις εγγυήσεις ασφάλειας της ίδιας. Εκτιμά πως η ενσωμάτωση της Ουκρανίας στο ΝΑΤΟ, η μεταφορά αντιβαλλιστικών συστημάτων σε Ρουμάνια και Βουλγαρία ανατρέπουν την ισορροπία στην περιοχή.

Πολλοί εργαζόμενοι στη χώρα μας, αλλά και σε άλλες χώρες, αναρωτιούνται ποιος έχει δίκιο και ποιος έχει άδικο. Και αναρωτιούνται τι πρέπει να κάνουν οι εργαζόμενοι των διαφόρων χωρών αλλά και της δικής μας χώρας σε αυτές τις συνθήκες.

Η ουσία, την οποία ξεκαθαρίζουμε εμείς στον ελληνικό λαό, είναι το έδαφος πάνω στο οποίο διεξάγεται αυτός ο πόλεμος, που δεν είναι άλλο από τα συμφέροντα των μονοπωλίων. Η ουσία βρίσκεται στο ποιες δυνάμεις συγκρούονται στο συγκεκριμένο ταξικό περιεχόμενο και τα συμφέροντά τους, συμφέροντα που είναι, βέβαια, ξένα προς τα συμφέροντα των λαών. Βεβαίως, τη ρωσική αστική τάξη την ενδιαφέρει η εδραίωση της θέσης των δικών της μονοπωλίων στα εδάφη της πρώην Ένωσης Σοβιετικών Σοσιαλιστικών Δημοκρατιών, στη διαπάλη για τον ενεργειακό πλούτο, τους δρόμους μεταφοράς των εμπορευμάτων, τα μερίδια των αγορών.

Ωστόσο, τα σχέδια αυτά ήρθαν σε αντίθεση με τους σχεδιασμούς των δυτικών μονοπωλίων, των διαφόρων ιμπεριαλιστικών ενώσεων, που επιδιώκουν να περιορίσουν τη Ρωσία, την οποία βλέπουν ως ανταγωνιστική δύναμη στο πλαίσιο αυτής της παγκόσμιας καπιταλιστικής αγοράς. Χαρακτηριστικό επεισόδιο αυτής της διαπάλης ήταν η Ουκρανία, που έχει σχετικά ανεπτυγμένες παραγωγικές βιομηχανικές δυνατότητες, έχει πρώτες ύλες, έχει σημαντικές αγροτικές εκτάσεις, έχει ένα μεγάλο δίκτυο αγωγών μεταφοράς φυσικού αερίου.

Σε αυτές τις συνθήκες υπαρκτού κινδύνου γενίκευσης, αν όχι τώρα το επόμενο διάστημα, ενός ιμπεριαλιστικού πολέμου έχει μεγάλη σημασία ο προσανατολισμός της εργατικής λαϊκής πάλης στη χώρα μας. Πρέπει να δυναμώσει η πίστη στη δύναμη του αγώνα, της σύγκρουσης με την πολιτική της εμπλοκής και με τα σχέδια της άρχουσας τάξης να σπρώξει τους εργαζόμενους στην παγίδα της στήριξης της συμμετοχής της Ελλάδας σε έναν ιμπεριαλιστικό πόλεμο, είτε στο όνομα των συμμαχικών υποχρεώσεών της δήθεν είτε της δήθεν ανάγκης υπεράσπισης της κυριαρχίας της Ουκρανίας ή της δημοκρατίας εκεί από τον αυταρχικό Πούτιν.

Η εργατική τάξη, ο ελληνικός λαός πρέπει να απορρίψει το δίλημμα να επιλέξει κάποια από τις δύο πλευρές της ιμπεριαλιστικής σύγκρουσης, ακόμα και αν αυτή καμουφλάρεται, όπως στην περίπτωση της Ρωσίας για παράδειγμα πότε με το θρησκευτικό δόγμα της ορθοδοξίας, επειδή είναι ορθόδοξοι αυτοί, πότε με τον «αντιφασισμό», ο οποίος στη συγκεκριμένη περίπτωση είναι μόνο προπέτασμα καπνού, για να εξηγούμαστε.

Οφείλουμε να χαράξουμε αυτοτελή γραμμή μακριά από αστικά και ιμπεριαλιστικά σχέδια, με κριτήριο πρωταρχικά τα συμφέροντα της εργατικής τάξης, των λαϊκών στρωμάτων της χώρας που δεν έχουν καμμία απολύτως σχέση με τα συμφέροντα όλων των παραπάνω.

Αυτό κάνει το ΚΚΕ. Υπερασπίζεται τα συμφέροντα του ελληνικού λαού και δυναμώνει την πάλη για την αποδέσμευση της Ελλάδας από ιμπεριαλιστικούς σχεδιασμούς, από πολέμους, επεμβάσεις, από συμμαχίες τύπου ΝΑΤΟ, Ευρωπαϊκής Ένωσης, τη στρατηγική ιδιαίτερα συμμαχία με τις Ηνωμένες Πολιτείες Αμερικής και με τη Γαλλία. Είναι η γραμμή της σύγκρουσης με όσους οδηγούν τον λαό στο πολεμικό σφαγείο τελικά, στο όνομα της αναβάθμισης των συμφερόντων της αστικής τάξης της χώρας.

Μέσα σε έναν χρόνο έχει μεγαλώσει η εμπλοκή της Ελλάδας σε επικίνδυνους τέτοιους σχεδιασμούς. Αναφερόμαστε και στην όχι αμυντική, όπως θέλετε να παραπλανήσετε, αλλά επιθετική συμφωνία και με τη Γαλλία, η οποία έχει ανοίξει διάπλατα τον δρόμο και για νέες επικίνδυνες αποστολές των Ελληνικών Ενόπλων Δυνάμεων εκτός συνόρων στο πλευρό της. Πρόκειται για συμμετοχή σε νέα επιθετικά σχέδια, σε επεμβάσεις στην περιοχή της Ανατολικής Μεσογείου, της Μέσης Ανατολής, της Βόρειας Αφρικής, της περιοχής του Σαχέλ στα οποία ήδη πρωτοστατεί η Γαλλία και συμμετέχει η Ελλάδα, η οποία επιπλέον καλείται να ενισχύσει την εμπλοκή της στο πλαίσιο της αμοιβαίας στρατηγικής συνδρομής.

Ακούσαμε μάλιστα από τον κ. Τσίπρα το μεσημέρι και κάτι που δεν θυμάμαι αν έχει ειπωθεί από τον ΣΥΡΙΖΑ μέχρι τώρα, έτσι ακριβώς τουλάχιστον. Πάντως, είναι σίγουρα αποκαλυπτικό. Είπε ο κ. Τσίπρας ότι ο ΣΥΡΙΖΑ συμφωνεί να στέλνονται Ελληνικές Ένοπλες Δυνάμεις εκτός συνόρων αν έχουν τη βούλα των διεθνών οργανισμών που συμμετέχει η χώρα. Τι σημαίνει αυτό; Άρα να πάνε Έλληνες στρατιώτες στο Σαχέλ αν έχουν τη βούλα του ευρωστρατού, για παράδειγμα, να πάνε Έλληνες στρατιώτες στην Ουκρανία αν έχουν τη βούλα του ΝΑΤΟ, για παράδειγμα. Άλλωστε αυτό κάνατε και ως κυβέρνηση. Τώρα το ομολογείτε και ως Αντιπολίτευση.

Το ίδιο και με το παραπάνω φυσικά ισχύει και με την ελληνοαμερικανική συμφωνία, που ετοιμάζεστε να φέρετε για επικύρωση στη Βουλή, μια συμφωνία που εγκαινίασε ο ΣΥΡΙΖΑ και ήρθατε εσείς, να βάλετε την υπογραφή σας, στην πραγματικότητα να βάλετε τον λαό μας πιο βαθιά στο στόμα του λύκου. Αυτό ακριβώς συμβαίνει με την αναβάθμιση της βάσης της Σούδας, την εγκατάσταση νέων αμερικανικών βάσεων στη Λάρισα, στο Στεφανοβίκειο, στην Αλεξανδρούπολη, υποδομές που εκπληρώνουν ιδιαίτερο ρόλο στα νατοϊκά σχέδια για την περικύκλωση της Ρωσίας και άλλες επικίνδυνες αποστολές.

Ακούσαμε επίσης και το εξής φοβερό από τον κ. Τσίπρα: Η Ελλάδα λέει μετατρέπεται σε φυλάκιο της Δύσης και στις επιχειρήσεις προς τη Μαύρη Θάλασσα. Μάλιστα. Με συγχωρείτε, ο ΣΥΡΙΖΑ δεν ήταν μαζί με τον Καμμένο όταν έφτιαξε τη βάση στην Αλεξανδρούπολη και αλλού και πηγαίνατε όλο καμάρι να τις εγκαινιάσετε μαζί με τον Αμερικανό πρέσβη;

Σας προειδοποιούμε για μία ακόμη φορά: μετατρέπετε τη χώρα σε ορμητήριο πολέμου και την ίδια ώρα σε στόχους αντιποίνων. Αυτό είναι το κρίσιμο ζήτημα. Από όλα αυτά που συνιστούν μεγαλύτερη εμπλοκή της Ελλάδας στα επικίνδυνα ιμπεριαλιστικά σχέδια του ΝΑΤΟ, των Ηνωμένων Πολιτειών και των άλλων συμμάχων πηγάζει και η αναγκαιότητα η χώρα να παραμένει αν όχι στην πρώτη, σίγουρα στη δεύτερη θέση των νατοϊκών δαπανών τα τελευταία χρόνια. Εδώ έρχονται και κουμπώνουν τα νέα εξοπλιστικά προγράμματα, με τα αεροσκάφη και τις φρεγάτες, με τα μοντέλα των οποίων ο Υπουργός Εξωτερικών εμπλουτίζει τη συλλογή του.

Και για να σας προλάβω, το ερώτημα κατά τη γνώμη μας δεν είναι εξοπλισμός ή όχι. Για μας, το κρίσιμο ζήτημα είναι τι είδους εξοπλισμός, με τι προσανατολισμό και για ποιες ανάγκες. Αυτό είναι το κρίσιμο ζήτημα. Αυτό είναι το κριτήριο, με το οποίο τοποθετείται το ΚΚΕ και γι’ αυτό καταψηφίζει. Καμμία συζήτηση δεν μπορεί να γίνει για τα εξοπλιστικά, αν δεν παρθεί υπ’ όψιν πως το ΝΑΤΟ με τον νέο σχεδιασμό του επιδιώκει να επεκτείνει τη δράση του σε όλη την υδρόγειο, έχοντας το βλέμμα στραμμένο στους ανταγωνιστές του, την Κίνα, τη Ρωσία, στα γεωστρατηγικά συμφέροντα του ευρωατλαντικού άξονα κατά άλλων λαών και χωρών. Καμμιά συζήτηση δεν μπορεί να γίνει ουσιαστικά για τα εξοπλιστικά προγράμματα, βγάζοντας απ’ έξω τον βασικό παράγοντα που λέει ότι η Ελλάδα είναι χώρα μέλος του ΝΑΤΟ, όπως και η Τουρκία. Και φυσικά το γεγονός ότι το ΝΑΤΟ ενδιαφέρεται να εξοπλίσει σαν αστακό τη νοτιοανατολική πτέρυγα του. Καμμία συζήτηση δεν μπορεί να γίνει για τα εξοπλιστικά αν δεν μπει στο τραπέζι ότι ο στόχος της άρχουσας τάξης της Ελλάδας, τον οποίον, βεβαίως, εσείς ως Κυβέρνηση υπηρετείτε είναι η γεωστρατηγική αναβάθμιση των συμφερόντων της στην ευρύτερη περιοχή, η οποία όμως σε καμμία περίπτωση δεν σημαίνει αναβάθμιση των συμφερόντων του ελληνικού λαού. Ακριβώς το αντίθετο.

Αυτόν το στόχο περιέγραψε ο Πρωθυπουργός πριν λίγες μέρες στην Τανάγρα και σήμερα εδώ, όταν μιλούσε για τα Ραφάλ, χαρακτηρίζοντάς τα πολλαπλασιαστή ισχύος που αναβαθμίζει τη χώρα μας σε επίπεδο επιχειρησιακό, τεχνολογικό, αλλά και γεωπολιτικό.

Και για να έρθω στο ζήτημα, που εσείς ξανά και ξανά επαναφέρετε, όταν πρόκειται να συζητήσουμε εδώ μέσα για τους εξοπλισμούς. Μιλάω για την κλιμάκωση της τουρκικής επιθετικότητας, η οποία καθιστά αναγκαία και επιτακτική την ανάγκη των εξοπλιστικών προγραμμάτων. Τα ερωτήματα όμως, είναι αμείλικτα. Είναι ή δεν είναι η Ελλάδα και η Τουρκία μέλη της ίδιας συμμαχίας, του ΝΑΤΟ; Είναι. Άρα η χώρα μας και ο λαός μας κινδυνεύουν από μια γείτονα και σύμμαχο στο ΝΑΤΟ χώρα. Τότε τι συμμαχία είναι η συμμαχία αυτή στην οποία ο ένας σύμμαχος κινδυνεύει από τον άλλο σύμμαχο; Και πώς γίνεται στην ίδια συμμαχία κάποιοι σύμμαχοι, όπως οι Ηνωμένες Πολιτείες Αμερικής, η Γαλλία, η Γερμανία, η Βρετανία, να εξοπλίζουν κάποιους άλλους συμμάχους, όπως την Ελλάδα, όπως την Τουρκία για το ενδεχόμενο να βρεθούν σε μια αναμεταξύ τους πολεμική σύρραξη;

Δεν περιμένουμε καμμία απάντηση, γιατί η πολύχρονη πείρα συμμετοχής της Ελλάδας σε αυτή την πολεμική μηχανή του ΝΑΤΟ, οι συμμαχίες της οι ιμπεριαλιστικές, αποδεικνύουν ότι οι εξοπλισμοί συνδέονται πρωτίστως με τις ανάγκες των νατοϊκών σχεδιασμών και όχι με την υπεράσπιση συνόρων και κυριαρχικών δικαιωμάτων της χώρας και του ελληνικού λαού.

Για πείτε μας, λοιπόν, ποιες αμυντικές ανάγκες, ποιας χώρας υπηρετούν ελληνικά πολεμικά πλοία, τα οποία είναι ενταγμένα σε αυτόν τον ευρωατλαντικό σχεδιασμό και περιπολούν μακριά από τα ελληνικά σύνορα μέχρι και τα στενά του Ορμούζ στον Περσικό Κόλπο και βάλε; Ποια ακριβώς αμυντική θωράκιση της Ελλάδας διακυβεύεται στη Σαουδική Αραβία, όπου στέλνετε πυροβολαρχία πυραύλων Πάτριοτ κατά του Ιράν, για να καλύψει το κενό αμερικανικών Πάτριοτ που αναδιατάχθηκαν στον Ινδοειρηνικό; Ποια συμφέροντα υπηρετούν τα μαχητικά F-16 που σε νατοϊκή αποστολή περιπολούν για τη φύλαξη του εναέριου χώρου της Αλβανίας, της Βόρειας Μακεδονίας, του Μαυροβουνίου από τη Ρωσία; Τι δουλειά έχουν εκτός ελληνικών συνόρων οι αποστολές Ελλήνων στρατιωτικών, όπως για παράδειγμα στον πόλεμο στο Αφγανιστάν, στο πλευρό των ΗΠΑ αλλά και σε άλλες ευρωατλαντικές αποστολές, με ευθύνη όλων των μέχρι σήμερα κυβερνήσεων, όπου ξοδεύτηκαν εκατοντάδες εκατοντάδων εκατομμυρίων ευρώ, χρησιμοποιήθηκε στρατιωτικός εξοπλισμός, τέθηκε σε κίνδυνο και η ζωή Ελλήνων στρατιωτικών;

Τι έχει να κερδίσει ο ελληνικός λαός πέρα από το να αποτελεί μαγνήτη επιθέσεων η μετατροπή στρατηγικών στρατιωτικών εγκαταστάσεων και υποδομών της Ελλάδας σε πολεμικά ορμητήρια των αμερικανονατοϊκών και η διαθεσιμότητα όλων των στρατοπέδων για τις ανάγκες τους, όπως προβλέπει η ελληνοαμερικάνικη στρατιωτική συμφωνία;

Τι προσφέρει στην ασφάλεια του λαού μας η διάθεση κάθε χρόνο του 2% του ΑΕΠ, δηλαδή 4 δισεκατομμυρίων ευρώ τον χρόνο, για το ΝΑΤΟ; Ο ελληνικός λαός ματώνει για να ξεχρεώνει μια πολεμική μηχανή που δεν βλέπει σύνορα στο Αιγαίο, όπως δεν βλέπει τις απαράδεκτες βλέψεις της Τουρκίας, τροφοδοτώντας τελικά την επιθετικότητά της. Όπως εσείς λέτε στον ελληνικό λαό να συνεχίζει να ματώνει για τους εξοπλισμούς, το ίδιο λένε και οι απέναντι στον τούρκικο λαό. Όμως, τελικά οι εξοπλισμοί τόσο της Ελλάδας όσο και της Τουρκίας μπαίνουν αυτόματα στο ίδιο μεγάλο σακούλι της ισχύος του ΝΑΤΟ. Αυτό είναι που δεν βλέπετε.

Μάλιστα, γι’ αυτή την τεράστια ισχύ το ΝΑΤΟ δεν ξοδεύει δεκάρα, αφού ο λογαριασμός στέλνεται στους λαούς, στον ελληνικό λαό. Τώρα ο λαός θα πληρώσει ξανά αυτή τη φορά για τα Ραφάλ, για τις φρεγάτες Μπελαρά που, όπως λένε και οι ειδικοί στρατιωτικοί, παρέχουν άμυνα περιοχής και όχι άμυνα σημείου. Οι νέες φρεγάτες έχουν δυνατότητα να ελέγχουν μεγάλη περιοχή γύρω από την καθεμιά και να απαγορεύουν πτήσεις μέσα στην εμβέλεια των όπλων που θα διαθέτουν. Επομένως, τις νέες φρεγάτες με τα όπλα και τα ραντάρ που διαθέτουν δεν τις χρειάζεστε για το Αιγαίο ούτε μπορούν να λειτουργήσουν μέσα στο Αιγαίο. Τους επιφυλάσσετε επιχειρησιακό ρόλο κατά αποκλειστικότητα εκτός συνόρων. Απ’ ό,τι φαίνεται, αυτό εννοούσε και ο Υπουργός Εξωτερικών, όταν μιλούσε για τις Μπελαρά λέγοντας πως η Ελλάδα καθίσταται πανίσχυρη στις θάλασσες. Πρέπει κάποιος να είναι πολύ αφελής για να μη δει τελικά τις ανάγκες του ΝΑΤΟ και των ΗΠΑ ότι υπηρετούν τα διάφορα αυτά εξοπλιστικά προγράμματα.

Η κούρσα των εξοπλισμών τρέχει και εγγυάται μόνο τα αμερικανονατοϊκά σχέδια και τα κέρδη των πολεμικών βιομηχανιών που τα χρυσοπληρώνουν οι λαοί ακόμα και με το αίμα τους.

Η θέση του ΚΚΕ να καταψηφίσει τους νέους εξοπλισμούς είναι θέση ευθυγραμμισμένη με τις ανάγκες, πιστεύουμε, του ελληνικού λαού, συμπεριλαμβανομένων των αναγκών του για τη θωράκιση των συνόρων, των κυριαρχικών δικαιωμάτων, της ειρήνης, της ασφάλειάς του, της φιλίας και συνεργασίας με όλους τους λαούς της περιοχής και όλου του κόσμου.

Καταψηφίζουμε τα Ραφάλ και τις Μπελαρά. Δεν καταψηφίζουμε μόνο την αγορά των τορπιλών. Αυτή η θέση του ΚΚΕ είναι θέση που συμβαδίζει με την πάλη για τον απεγκλωβισμό της χώρας από ιμπεριαλιστικά σχέδια, για μη συμμετοχή σε επιθετικές στρατιωτικές ασκήσεις του ΝΑΤΟ και στην περικύκλωση της Ρωσίας, για να μην επικυρωθεί η νέα ελληνοαμερικάνικη συμφωνία και η όποια συμφωνία δεσμεύει τον λαό και τη χώρα σε επικίνδυνα σχέδια, για να κλείσουν εδώ και τώρα οι βάσεις του θανάτου, για να δυναμώσει την πάλη για αποδέσμευση, τελικά, από τις ιμπεριαλιστικές ενώσεις με τον λαό κυρίαρχο στον τόπο μας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κουτσούμπα.

Καλείται στο Βήμα ο κ. Νεκτάριος Σαντορινιός από τον ΣΥΡΙΖΑ - Προοδευτική Συμμαχία και να ετοιμάζεται ο κ. Κεφαλογιάννης από τη Νέα Δημοκρατία.

Τον λόγο, δηλαδή, έχει τώρα ο κ. Σαντορινιός που έχει διδακτορικό στην τήρηση του επταλέπτου!

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, προκαταβάλλετε πάντα και δεν είναι σωστό αυτό που κάνετε.

**ΠΡΟΕΔΡΕΥΩΝ (Απόστολος Αβδελάς):** Δεν θα σας κάνω και μήνυση άμα μου ξεφύγετε!

Ορίστε, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριοι Υπουργοί, κυρίες και κύριοι συνάδελφοι, στην αρχή της τοποθέτησής μου θα ήθελα να μιλήσω περισσότερο με την ιδιότητά μου ως Δωδεκανήσιος Βουλευτής και έχοντας μπροστά μας αυτές τις ανιστόρητες και προκλητικές δηλώσεις της Τουρκίας περί της αποστρατικοποίησης των νησιών. Και σε αυτή την τοποθέτησή μου θα ήθελα να αναφέρω μία τοποθέτηση του πρώην Προέδρου της Δημοκρατίας, του Προκόπη Παυλόπουλου, μία ομιλία την οποία έκανε στην τελετή ανακήρυξής του ως επίτιμου δημότη της Ρόδου. Πρόκειται για μια πλήρως τεκμηριωμένη ομιλία για το ζήτημα της αποστρατικοποίησης των νησιών που εγείρει η Τουρκία, μια ομιλία που τεκμηριώνει τα δίκαια της χώρας μας και το παράλογο του αιτήματος της Τουρκίας γι’ αυτή την αποστρατικοποίηση.

Η τεκμηρίωση αυτή εδράζεται σε τρεις διεθνείς συμφωνίες και συμβάσεις: στη Συνθήκη Ειρήνης των Παρισίων του 1947, στον Χάρτη του ΟΗΕ και στη Συνθήκη της Βιέννης για το δίκαιο των διεθνών συνθηκών. Θα καταθέσω αυτή την ομιλία του πρώην Προέδρου.

Σταχυολογώντας, όμως, τα επιχειρήματα, θα αναφέρω εν συντομία ότι βάσει του άρθρου 14 της Συνθήκης των Παρισίων, η Ιταλία εκχωρεί στην Ελλάδα με πλήρη κυριαρχία -και αυτό είναι το σημαντικό- το σύνολο των νησιών της Δωδεκανήσου, τα οποία και αναφέρονται ονομαστικά -να μην τα αναφέρω-, καθώς και τις παρακείμενες νησίδες. Επομένως, από αυτή τη δήλωση και μόνο προκύπτει η πλήρης κυριαρχία, η οποία δεν επιδέχεται κανέναν περιορισμό από κανέναν κατά την άσκησή της.

Επίσης, η κυριαρχία ασκείται σε όλες τις παρακείμενες νησίδες, ανεξαρτήτως μεγέθους ή άλλου χαρακτηριστικού, όπως για παράδειγμα, αν είναι κατοικημένη ή μη. Επομένως, δεν υπάρχει καμμία γκρίζα ζώνη μέσα από αυτές τις διεθνείς συμβάσεις και μέσα από αυτές τις προβλέψεις του άρθρου 14 παράγραφος 1.

Η επίκληση του άρθρου 14 παράγραφος 2 της σύμβασης δεν μπορεί να αποτελεί σοβαρό επιχείρημα, δεδομένου ότι η Ελλάδα ασκεί το νόμιμο δικαίωμα της προληπτικής άμυνας, όπως αυτό ορίζεται στο άρθρο 51 του Χάρτη του ΟΗΕ, ιδιαιτέρως λόγω του casus belli που έχει κηρύξει η Τουρκία κατά της χώρας μας. Ακόμα και σύμφωνα με τα άρθρα 34 - 36 της Σύμβασης της Βιέννης, κάθε συνθήκη ισχύει μόνο για τα συμβαλλόμενα μέρη και επ’ αυτής δεν έχουν λόγο τρίτα μέρη.

Άλλωστε, και το 1975 όταν η Τουρκία εξέφρασε για πρώτη φορά τη σχετική παράλογη απαίτησή της, απευθύνθηκε στα συμβαλλόμενα μέρη, προκειμένου να εφαρμοστεί η σχετική πρόβλεψη του άρθρου 14 παράγραφος 2 της Συνθήκης των Παρισίων, τα οποία φυσικά δεν προχώρησαν σε καμμία ενέργεια.

Τα λέω όλα αυτά και κάνω αυτή την αναφορά για δύο λόγους. Πρώτον, γιατί πρέπει να εμπλουτίσουμε την επιχειρηματολογία μας απέναντι σε αυτά τα παράλογα αιτήματα της Τουρκίας, αλλά κυρίως για να επισημάνω ότι στη διεθνή σκακιέρα δεν μπορεί ποτέ η αμυντική ισχύς να αποτελεί επιχείρημα για ένα κράτος που σέβεται και υπηρετεί το Διεθνές Δίκαιο. Οι αμυντικοί εξοπλισμοί πρέπει να στηρίζουν μία ενεργή πολυδιάστατη διπλωματία και όχι να την υποσκάπτουν.

Επίσης, μια και αναφέρθηκε το παράδειγμα του καλοκαιριού του 2020, όπου το «Ορούτς Ρέις» σουλάτσαρε για πενήντα μέρες στα νερά της Δωδεκανήσου, στο Καστελλόριζο, τη Ρόδο και κοντέψατε να του βγάλετε και επιδότηση άγονης γραμμής, θέλω να πω τα εξής. Δυστυχώς, η αντίδραση της ελληνικής Κυβέρνησης τόσο σε διπλωματικό επίπεδο όσο και σε αμυντικό επίπεδο ήταν απλά, ας τη χαρακτηρίσω, νωχελική και επέτρεψε στην Τουρκία να κάνει επίδειξη ισχύος απεμπολώντας τα σημαντικά διπλωματικά όπλα που έχουμε στα χέρια μας.

Και μια που συζητάμε και για την αμυντική συμφωνία με την Γαλλία, θέλω να σας ρωτήσω το εξής: Στα οκτώ ναυτικά μίλια που βρέθηκε το «Ορούτς Ρέις» η Γαλλία, αν ίσχυε τότε η σύμβαση, θα είχε υποχρέωση να μας συνδράμει; Η απάντηση είναι «όχι», γιατί δεν προβλέψατε να αφορά τα κυριαρχικά δικαιώματα της χώρας, αλλά μόνο τα χωρικά ύδατα, δηλαδή τα έξι ναυτικά μίλια.

Ακόμα μέχρι σήμερα δεν έχουμε μια σαφή καταδίκη της διεθνούς κοινότητας γι’ αυτό το επεισόδιο και φυσικά δεν έχουμε ακόμα τις κυρώσεις που θα δάγκωναν από την Ευρωπαϊκή Ένωση, όπως μας έλεγε ο Κυβερνητικός Εκπρόσωπος. Από εκείνο το χρονικό σημείο και μετά, ουσιαστικά είχαν παγώσει όλες οι διαδικασίες για εξοπλισμούς από την Κυβέρνηση Μητσοτάκη μέσα από μία σειρά παλινωδιών που ανέτρεψαν τελικά τον σχεδιασμό των Ενόπλων Δυνάμεων και ερήμην αυτών ξεκίνησε μια κούρσα εξοπλισμών, η οποία σε μεγάλο βαθμό είναι ατελέσφορη.

Άλλωστε, όπως απέδειξαν οι εισηγητές μας και ο Κοινοβουλευτικός Εκπρόσωπος, το σημαντικό δεν είναι μόνο να πάρεις τα οπλικά συστήματα. Το σημαντικό είναι να τα συντηρήσεις. Και πολλές φορές αυτό το κόστος φτάνει μέχρι και το 70% του συνολικού κόστους λειτουργίας αυτών των συστημάτων. Από ό,τι φαίνεται μέσα από τις συμβάσεις που έχουμε στα χέρια μας, αυτό δεν διασφαλίζεται για μεγάλο χρονικό διάστημα.

Είπα για παλινωδίες. Στην αρχή και παρά τη δεδηλωμένη πρόθεση και σχεδιασμό που υπήρχε, η Κυβέρνηση εγκατέλειψε το σχέδιο προμήθειας των φρεγατών, επειδή μας είχε πει ο κ. Μητσοτάκης ότι ήταν ακριβές και έπρεπε να πληρώσουμε τα αναδρομικά των συνταξιούχων. Θυμάστε τότε. Μας είπε ότι θα πάρουμε τα δεκαοκτώ Ραφάλ.

Με αυτά τα δεδομένα και με την προϋπόθεση ότι δεν θα ανατραπεί ο μακροπρόθεσμος σχεδιασμός των Ενόπλων Δυνάμεων, εμείς, ως ΣΥΡΙΖΑ - Προοδευτική Συμμαχία, στηρίξαμε και υπερψηφίσαμε την προμήθεια των δεκαοκτώ Ραφάλ. Ωστόσο στη συνέχεια ήρθε ο κ. Μητσοτάκης χωρίς να έχει ενημερώσει τους επιτελείς, τους φυσικούς ηγέτες του Στρατού και τους ανακοίνωσε ότι θα πάρουμε άλλα έξι Ραφάλ χωρίς να έχει γίνει κανένας σχεδιασμός, επαναλαμβάνω.

Είναι προφανές ότι δεν μπορούμε να στηρίξουμε μια κίνηση πέρα και έξω από τον προγραμματισμό και τις προτεραιότητες που έχουν τεθεί από τις Ένοπλες Δυνάμεις, ιδιαίτερα όταν αυτό σημαίνει μια σημαντική οικονομική επιβάρυνση για τον Έλληνα φορολογούμενο στο πλαίσιο μιας αλόγιστης κούρσας εξοπλισμών.

(Στο σημείο αυτό κτυπάει το προειδοποιητικό κουδούνι λήξης της ομιλίας του κυρίου Βουλευτή)

Κύριε Πρόεδρε, ένα λεπτό θα μου δώσετε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Σε ό,τι έχει να κάνει με τους συνεργάτες νομίζω ότι τα πράγματα είναι ασαφή. Η διαδικασία διαπραγματεύσεων για τις Μπελαρά, όπως ουσιαστικά γνωρίζουμε όλοι, ξεκίνησε από τη δική μας κυβέρνηση ακολουθώντας τις προτάσεις που είχε κάνει η φυσική ηγεσία του Πολεμικού Ναυτικού.

Επισημαίνω και πάλι ότι ο κ. Μητσοτάκης αρχικά μας είχε πει ότι είναι πολύ ακριβές, θα έρθουν αργά, πρέπει να πληρώσουμε και τα αναδρομικά, άρα θα πάρουμε τα Ραφάλ. Στη συνέχεια ακούσαμε από τον κ. Γεωργιάδη, Υπουργό Ανάπτυξης, τον Δεκέμβρη του 2020 ότι τελικά δεν θα πάρουμε τα Ραφάλ ή τις γαλλικές φρεγάτες, αλλά θα πάρουμε τις αμερικανικές φρεγάτες γιατί προφανώς ήταν διαφορετικές οι συμφωνίες.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** … (δεν ακούστηκε).

**ΝΕΚΤΑΡΙΟΣ ΣΑΝΤΟΡΙΝΙΟΣ:** Το είπε ο κ. Γεωργιάδης. Υπουργός της Κυβέρνησης είναι. Τι να κάνουμε τώρα;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δεν είναι Υπουργός Άμυνας όμως.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Και τι να κάνω; Να του πείτε να μην κάνει δηλώσεις για την άμυνα, κύριε Υπουργέ. Τι να σας πω; Να σας φέρουμε και τις δηλώσεις του.

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο, σας παρακαλώ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Και μάλιστα είναι εντυπωσιακό -και μάλλον δηλωτικό του επιτελικού μπάχαλου της Κυβέρνησης- ότι λίγο αργότερα με το διεθνές επεισόδιο του AUKUS, τελικά από σπόντα πήγατε στη λύση στην οποία κατέληγε και η φυσική ηγεσία του Πολεμικού Ναυτικού.

Έχουμε πει πού θεωρούμε ότι υπάρχει πρόβλημα. Υπάρχει πρόβλημα στο follow on support. Είναι μόνο τρία χρόνια. Δεν υπάρχει καμμία πρόβλεψη για το κόστος μετά και σε αυτά τα τρία χρόνια προβλέπεται και ο χρόνος εγγύησης. Πληρώνουμε το 77,5% μόλις παραλάβουμε την πρώτη φρεγάτα. Δηλαδή, σχεδόν το σύνολο του κόστους θα το πληρώσουμε όταν πάρουμε την πρώτη φρεγάτα και όχι δεν θα πληρώνουμε αναλογικά ανά φρεγάτα το κόστος προμήθειας.

Δεν θέλω να επιμείνω σε αυτά. Έχει περάσει ο χρόνος. Θα κλείσω λέγοντας ότι ο λογαριασμός μιας πολιτικής κούρσας εξοπλισμών μπορεί να οδηγήσει σε επιβάρυνση του ελλείμματος και να οδηγήσει τη χώρα σε νέες οικονομικές περιπέτειες. Γι’ αυτό σας ζητάμε να επανέρθετε στην πολιτική της επαρκούς άμυνας που θα στηρίζει τις διπλωματικές προσπάθειες της χώρας μας και όχι στην πολιτική της αλόγιστης κούρσας εξοπλισμών που ακολουθείτε τώρα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Σαντορινιέ.

Τον λόγο έχει ο κ. Κεφαλογιάννης από την Νέα Δημοκρατία. Να ετοιμάζεται ο κ. Οδυσσέας Κωνσταντινόπουλος του Κινήματος Αλλαγής.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Θα μου επιτρέψετε να ξεκινήσω με ένα δικαιολογημένο παράπονο που αφορά πολλούς εκ των συναδέλφων. Ήδη έχει πάει επτά η ώρα. Έχουμε περίπου δέκα ώρες συνεδρίασης και έχουν μιλήσει μόλις δεκαπέντε Βουλευτές, αν εξαιρέσουμε τους Κοινοβουλευτικούς Εκπροσώπους και τους Αρχηγούς των κομμάτων, που είναι εύλογο να μιλήσουν.

Το λέω αυτό, κύριε Πρόεδρε, γιατί πολλές φορές έχει τεθεί αυτό στη Διάσκεψη των Προέδρων. Είδαμε πριν από λίγο, πριν από μία ώρα για παράδειγμα, να μιλάει ο Κοινοβουλευτικός Εκπρόσωπος από την Ελληνική Λύση, αμέσως μετά να μη μεσολαβεί Βουλευτής, να δίνετε τον λόγο στον κ. Παφίλη από το Κομμουνιστικό Κόμμα, ενώ γνωρίζετε πολύ καλά ότι μετά από μία ώρα θα μιλήσει ο κ. Κουτσούμπας.

**ΠΡΟΕΔΡΕΥΩΝ (Απόστολος Αβδελάς):** Κύριε Κεφαλογιάννη, τον παρακάλεσα αλλά δεν δέχθηκε. Είναι Κοινοβουλευτικός Εκπρόσωπος και έχει το δικαίωμα. Τον παρακάλεσα αλλά δεν δέχθηκε. Έχετε δίκιο σε αυτό που λέτε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Πρόεδρε, ξέρετε πολύ καλά ότι θα μιλήσει ο Γραμματέας του Κομμουνιστικού Κόμματος και βάσει του Κανονισμού έχει τον μισό χρόνο ο Κοινοβουλευτικός Εκπρόσωπος. Έχω κάνει τρία χρόνια Κοινοβουλευτικός Εκπρόσωπος, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ήταν πριν. Αν είχε μιλήσει μετά, θα έπαιρνε τον μισό χρόνο. Τι να κάνουμε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ξέρετε πολύ καλά ότι προηγήθηκε μεν αλλά είχε ήδη προγραμματιστεί η ομιλία του Γενικού Γραμματέα του Κομμουνιστικού Κόμματος, με αποτέλεσμα να μιλάει επί είκοσι λεπτά ο κ. Παφίλης και να μη σέβεται τους ομιλητές. Αυτή τη στιγμή έχουν περάσει δέκα ώρες και έχουν μιλήσει δεκαπέντε συνάδελφοι. Νομίζω ότι τουλάχιστον σε αυτό το σημείο θα πρέπει κάποια στιγμή σαν Διάσκεψη Προέδρων να πάρετε μια απόφαση.

**ΠΡΟΕΔΡΕΥΩΝ (Απόστολος Αβδελάς):** Όπως προείπατε, όντως έχει τεθεί πολλές φορές.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Δεν εφαρμόζεται όμως.

**ΠΡΟΕΔΡΕΥΩΝ (Απόστολος Αβδελάς):** Προσπαθούμε να το διορθώσουμε ή να βρούμε λύση.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Εγώ, κύριε Πρόεδρε, πάντως διαμαρτυρόμενος δεν θα συνεχίσω την ομιλία μου. Θα την καταθέσω στα Πρακτικά. Ελπίζω κάποια στιγμή η Διάσκεψη των Προέδρων να πάρει συγκεκριμένα μέτρα.

Σας ευχαριστώ πολύ.

(Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Εγώ σας ευχαριστώ. Κι έχετε απόλυτο δίκιο. Δεν λέω όχι.

Τον λόγο έχει ο κ. Οδυσσέας Κωνσταντινόπουλος του Κινήματος Αλλαγής.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Πρόεδρε, σας ευχαριστώ.

Θέλω να πω στους συναδέλφους ότι λόγω του ότι αμέσως μετά θα προεδρεύσω, ζήτησα να προηγηθώ και θα είμαι πολύ σύντομος. Έβαλε ένα θέμα ο συνάδελφος κ. Κεφαλογιάννης, το οποίο είναι τις τελευταίες μέρες, εβδομάδες -για να μην πω τους τελευταίους μήνες- μια καθημερινότητα στη Βουλή, δυστυχώς, και πρέπει στη Διάσκεψη των Προέδρων αυτό το θέμα να τεθεί.

Κυρίες και κύριοι συνάδελφοι, σήμερα είμαστε εδώ και η πραγματικότητα μας κάνει να αντιμετωπίζουμε θέματα που μερικά χρόνια πριν τα είχε θέσει η παράταξή μας. Στις 19-12-2019 η παράταξή μας για πρώτη φορά καταψήφισε τις αμυντικές δαπάνες. Τότε τα παπαγαλάκια αριστερά και δεξιά έπεσαν να μας φάνε. «Μα», έλεγαν «δεν ψηφίζετε τις αμυντικές δαπάνες;».

Τότε δεν ψηφίσαμε τις αμυντικές δαπάνες, κύριε Υπουργέ, γιατί οι αμυντικές δαπάνες είχαν μια μείωση εκείνο τον καιρό 140 εκατομμύρια. Συμβολικά και ουσιαστικά μιλούσαμε εκείνο τον καιρό, για να δείτε ποιοι είναι συνεπείς με τις θέσεις τους και ποιοι παίζουν όσο τους «παίζουν» τα μέσα και οι δημοσιογράφοι. Και είμαστε συνεπείς με τις θέσεις μας, γιατί τότε λέγαμε ότι υπάρχει κρίσιμη συγκυρία και θα έπρεπε να υποστηριχθούν οι εξοπλισμοί.

Δυστυχώς, τότε δεν μας ακούσατε, μας κοροϊδεύατε, κύριε Υπουργέ. Όπως με κοιτάτε, δεν μας ακούγατε, μας κοροϊδεύατε γιατί καταψηφίσαμε στέλνοντας ένα μήνυμα της κρίσιμης συγκυρίας. Και σήμερα έρχεστε με ένα νομοσχέδιο του οποίου τα θέματα τα έβαλε ο εισηγητής μας, ο επικεφαλής μας, ως προς τις αντιρρήσεις μας, για το πώς πρέπει να λειτουργήσει και πώς πρέπει να συμμετέχει η Ελλάδα στην παραγωγή των οπλικών συστημάτων. Φτάνοντας όμως πάντα στο τέλος λέμε ότι η εθνική ενότητα απέναντι στην προκλητικότητα της Τουρκίας δεν φαίνεται με το «παρών».

Αυτή είναι η διαφορετική πατριωτική στάση του ΠΑΣΟΚ όλα αυτά τα χρόνια, όσο προσπαθείτε ο ένας κι ο άλλος, ανά εβδομάδα, να μας ταυτίζετε με τον ένα ή με το άλλο κόμμα. Αυτή είναι η θέση μας.

Και ξέρετε τι σημαίνει «πατριωτική θέση» απέναντι σε όλα αυτά; Θα σας το πω με ένα παράδειγμα και θα τελειώσω με αυτό. Η κυβέρνηση της Ισπανίας, πρώτα ο συντηρητικός Ραχόι και μετά ο Σάντσεθ ο σοσιαλιστής, έχουν σύμβαση με την Τουρκία για να την εξοπλίσουν. Βρεθήκατε τον προηγούμενο καιρό -η ηγεσία της Νέας Δημοκρατίας- αλλά για τον Ραχόι δεν είπατε μία κουβέντα, κύριε Υπουργέ. Πέρναγε στα φόρουμ, μιλούσατε, συνεδριάζατε στην Ευρώπη, μία κουβέντα δεν είπατε. Όμως, είχαμε και στις 16 Δεκεμβρίου τη συνάντηση του PES, όπου εκεί συμμετείχε για πρώτη φορά ο Νίκος Ανδρουλάκης και παρατηρητής ήταν ο κ. Τσίπρας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο Γιώργος;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Όχι, ο Γιώργος είναι σε άλλη γραμμή. Τον βλέπω σε άλλη γραμμή!

Έκανε μια δήλωση ο κ. Ανδρουλάκης στις Βρυξέλλες τότε. Το λέω για να δείτε τι σημαίνει πατριωτική στάση, για να μπορεί να κρίνει ο κόσμος τι σημαίνει Νέα Δημοκρατία, τι σημαίνει ΣΥΡΙΖΑ και τι είναι το ΠΑΣΟΚ. Ενώ είναι ένας νέος άνθρωπος ο οποίος έχει εκλεγεί εκείνη τη στιγμή και θα ήθελε συμμαχίες, λέει: «Θα θέσω ξανά το ζήτημα εμπάργκο όπλων προς την Τουρκία. Δεν μπορεί να μιλάμε για μια κοινή πολιτική άμυνας και ασφάλειας της Ευρωπαϊκής Ένωσης και να υπάρχουν κράτη που εξοπλίζουν ένα διεθνή ταραξία». «Θεωρώ, λοιπόν», αφού λέει διάφορα, «ότι πρέπει να επανέλθουμε στην πρότασή μου, που υπερψηφίστηκε από το Ευρωπαϊκό Κοινοβούλιο στο φάκελο εμπορίας όπλων προς τρίτες χώρες, ότι δεν μπορεί κανένα ευρωπαϊκό κράτος να συνεχίζει να εξοπλίζει την Τουρκία, όπως, δυστυχώς, έκανε η Ισπανία πρόσφατα, επεκτείνοντας παλαιότερη συμφωνία της κυβέρνησης Ραχόι, ξανά με τον κ. Ερντογάν και ο σοσιαλιστής Πρωθυπουργός».

Δεν σας άκουσα, δύο μέρες, να μας πείτε ποια είναι η στάση σας απέναντι στους ανθρώπους με τους οποίους συνεργάζεστε στην Ευρώπη, η Νέα Δημοκρατία και ο ΣΥΡΙΖΑ. Αφωνία, λες και μιλάμε για τον Κώστα Καραμανλή! Μοναδική αφωνία! Είτε μιλάμε για το εξωτερικό είτε μιλάμε στο εσωτερικό, ένα όνομα δεν μπορούμε να πούμε, είτε για τους εξοπλισμούς ή για τον Κώστα Καραμανλή.

Είμαστε εδώ, η Κοινοβουλευτική Ομάδα του ΠΑΣΟΚ. Όπως καταψήφισε τότε με την Φώφη Γεννηματά, στέλνοντας μήνυμα ότι πρέπει να υποστηριχθούν οι Ένοπλες Δυνάμεις και οι αμυντικές συμφωνίες, έτσι και σήμερα, σκεπτόμενοι ότι πάνω από όλα είναι το πατριωτικό μας καθήκον, ψηφίζουμε «ναι» στην αμυντική συμφωνία.

Σας ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ, κύριε Κωνσταντινόπουλε.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Οφείλω να απαντήσω, όταν ακούω μια τοποθέτηση, με ύφος -ας πούμε- ασυγκράτητου ατακαδόρου, που προσκρούει λίγο στα δεδομένα. Δεν θα κάνω πολιτική ανάλυση ούτε γεωπολιτική.

Θα πω μόνο το εξής. Όντως, είχατε καταψηφίσει -δίκιο έχετε, κύριε Κωνσταντινόπουλε- τον αμυντικό προϋπολογισμό του πρώτου έτους, διότι αριθμητικά εμφανιζόταν μειωμένος.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τη μείωση.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Είχαμε έρθει, όμως, τότε στη Βουλή και σας είχαμε πει ότι η μείωση αυτή αντισταθμίζεται από απορροφήσεις κονδυλίων από το ειδικό αποθεματικό ταμείο του Υπουργείου Οικονομικών, το οποίο -πάντα- κατά πάγια τακτική, προσφέρει επιπλέον κονδύλια στο Υπουργείο Άμυνας, όταν το ζητάει για τις ανάγκες των Ενόπλων Δυνάμεων. Γιατί; Γιατί πάντα απορροφάται το σύνολο του προϋπολογισμού του Υπουργείου Εθνικής Άμυνας και ανακύπτουν πάντα και άλλες επιπρόσθετες ανάγκες και πάντα αυτές καλύπτονται από το ειδικό αποθεματικό ταμείο. Το ίδιο συνέβη και για τον προϋπολογισμό του 2021 και για τον προϋπολογισμό του 2022 .

Μην έρχεστε, λοιπόν, να πείτε ότι σας κοροϊδεύαμε τότε κ.λπ.. Κανείς δεν κορόιδευε κανέναν. Και η μείωση την οποία επικαλεστήκατε ήταν μείωση περισσότερο, θα έλεγα, σε επίπεδο λογιστικό και όχι πραγματικό, αφού επί της ουσίας διατέθηκαν περισσότερα κονδύλια για την εθνική άμυνα από το ειδικό αποθεματικό ταμείο, όπως συνέβη και στους επόμενους και στους μεθεπόμενους και σε αυτόν τον προϋπολογισμό που ψηφίσαμε πριν από λίγο. Αυτά για αποκατάσταση της πραγματικότητας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Απόστολος Αβδελάς):** Ο κύριος Αντιπρόεδρος έχει τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, μάλλον δεν έχετε καλή μνήμη για το τι συνέβη εκείνες τις μέρες, την επικοινωνιακή επίθεση που δεχθήκαμε για ένα συμβολικό και ουσιαστικό λόγο. Είπα εγώ για εσάς; Είστε εσείς «παπαγαλάκι»; Εγώ δεν είπα για «παπαγαλάκι», εγώ είπα συγκεκριμένα.

Σας καταθέτω, κύριε Υπουργέ, όλα τα δημοσιεύματα των φιλονεοδημοκρατικών και φιλοσυριζαιϊκών site και δημοσιογράφων, όπου προσπαθούν να μας απαξιώσουν για τη στάση μας όταν σας λέγαμε ότι σε αυτή τη κρίσιμη συγκυρία χρειάζεται κάτι.

Συνεχίζετε, όμως, μια σταθερά, κύριε Υπουργέ. Το ότι δεν μιλήσατε, δεν είπατε μια κουβέντα για τον Ραχόι και τη συμφωνία, όπως δεν λέει ο κ. Τσίπρας κουβέντα για την κυβέρνηση του Κώστα Καραμανλή.

Σας ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΘΕΟΔΩΡΟΣ ΔΡΙΤΣΑΣ:** Εμείς πάντως δεν ασχοληθήκαμε καθόλου μαζί σας.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

Τον λόγο έχει ο κ. Κωνσταντίνος Ζουράρις από τον ΣΥΡΙΖΑ - Προοδευτική Συμμαχία.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

**ΚΩΝΣΤΑΝΤΙΝΟΣ ΖΟΥΡΑΡΙΣ:** Κύριε Πρόεδρε, τα σέβη μου!

Κύριοι Υπουργοί, κύριοι συνάδελφοι, χθες υποσχέθηκα στον φίλο μου Υπουργό ότι θα του ζητήσω να μου εξηγήσει ορισμένα θέματα των συμμαχιών. Σήμερα μάλιστα άκουσα τον φίλο Υπουργό να μιλάει το πρωί και είπε κάτι πολύ σωστό, ότι είναι πολύπλοκες οι συμμαχίες.

Θα βοηθήσω τη συζήτηση, επειδή έχει προηγηθεί του φίλου μου Υπουργού ο φίλτατός μου Θουκυδίδης με το Ζ58 και το Ζ57. Έχουμε μια διευκρίνιση της φύσεως της συμμαχίας μας επί τη βάση της ιστορίας μας.

Είναι μετά το τέλος του εμφυλίου πολέμου. Η Ελλάς «είμαστε σύμμαχοι αναγκαστοί…» -κατά το Ζ58, εξαναγκασμένοι δηλαδή- «…σύμμαχοι υποτελείς και όχι ισοτελείς, είμαστε σύμμαχοι υπήκοοι, υπό την ακοήν…» -λέει ο Θουκυδίδης σε μας- «… και ως Έλληνες εμείς είμαστε συνεσπώμενοι, επόμενοι των άλλων». Έπονται οι Έλληνες, δηλαδή, δεν προηγούνται.

Θα πω και στον Υπουργό κάτι άλλο. Στον ενδέκατο λόχο –αυτό είναι, κυρίως, για τον Μητσοτάκη- όταν υπηρετούσα υπήρχετο τραγούδι, η επωδός, το οποίο θα σας πω. Έλεγε: «Και ο στρατός μας που πήγε στην Κορέα έπνιξε τους κίτρινους στο αίμα…

**ΘΕΟΔΩΡΟΣ ΔΡΙΤΣΑΣ:** Πολεμούσε για τα ιδανικά.

**ΚΩΝΣΤΑΝΤΙΝΟΣ ΖΟΥΡΑΡΙΣ:** «…δείχνοντας τι θα πει ελευθερία, λευτεριά».

Άκουσα σήμερα τον Πρωθυπουργό να λέει το εξής. Ότι είμαστε φυλάκιον. «Το προκεχωρημένο φυλάκιον του ελευθέρου κόσμου…» κ.λπ., αυτά με τα οποία εγώ μεγάλωσα. Εσείς -κανένας από δω- δεν ζούσατε όταν τα είδα εγώ αυτά.

Δεν είναι φυλάκιον, Υπουργέ μου, η Ελλάς. Είναι οστεοφυλάκιον. Διότι εγώ τα είδα στον Πειραιά. Έρχονταν το ’52 τα φέρετρα από την Κορέα. Τι γυρεύαμε στην Κορέα εμείς, μετά από έναν εμφύλιο πόλεμο, μετά από μια τριμερή κατοχή, που είχε καταστρέψει τη χώρα μας με ένα εκατομμύριο νεκρούς; Και μας εξανάγκασαν οι Αμερικανοί να στείλουμε στρατιώτες. Κι εμείς στέλναμε στρατιώτες και μας επέστρεφαν φέρετρα, τα οποία τα έβλεπα εγώ τότε. Δεν είχατε γεννηθεί τότε, κανένας από σας.

Λοιπόν, δεν θα πολεμήσει ο ελληνικός λαός για τον διάδρομο του Ντάντσιχ, δεν θα πολεμήσει, Υπουργέ μου, για τον διάδρομο της Μολδαβίας. Δεν μπορεί τα λεφτά μας, τα όπλα μας, να περιφέρονται στο Ορμούζ κ.λπ. και να γυρνάνε λαμαρίνες πλεούμενες από τη φθορά, που πληρώνονται. Και επειδή, ακριβώς, είναι πολύπλοκες οι συμμαχίες διότι είμαστε νικημένοι, εντός των συμμαχιών -και ειδικά ο φίλος Υπουργός δεν μπορεί να το αμφισβητήσει- πρέπει να γίνεται ένα παζάρι κάθε φορά. Να πάμε, δεν θα πάμε.

Στείλαμε γιατρούς στο Αφγανιστάν. Ακόμη και ο Μεγαλέξανδρος όταν πέρασε είπε «με συγχωρείτε, περαστικός είμαι» γιατί ήξερε πως θα μπλέξει στο Αφγανιστάν ο Μεγαλέξανδρος. Τι γυρεύαμε εμείς στο Αφγανιστάν; Διότι, λέει, πρέπει, όταν έχουμε συμμαχίες, να βοηθάμε και τα λοιπά και τα λοιπά.

Χθες, Υπουργέ μου, άκουσα και είδα στην Κύπρο ότι έγιναν ασκήσεις από το αεροπλανοφόρο «Charles de Gaulle», από την αγαπημένη μου δεύτερη πατρίδα τη Γαλλία, απεγειώθησαν τα Ραφάλ και έκαναν συνδυασμένες ασκήσεις με την εθνοφρουρά μας, κάτω στην Κύπρο, επί του εναερίου χώρου της Κύπρου. Γιατί δεν ζητάμε εμείς από την αγαπημένη μου πατρίδα, τη δεύτερη, να κάνει κι αυτή αναχαιτίσεις με μερικά Ραφάλ; Να εγκαταστήσει τρία, τέσσερα Ραφάλ εκεί και να κάνουν αναχαιτίσεις. Εμείς στείλαμε στο Σαχέλ γιατρούς, πάλι. Είναι μήνες εκεί.

Μα, δεν είναι δυνατόν αυτό το ανισόμερον και το ανισοβαρές να λειτουργεί συνέχεια. Δαρμένοι σκύλοι είμαστε, το ξέρουμε, αλλά όταν είμαστε νικημένοι να ξέρουμε πρώτα ότι είμαστε νικημένοι και ενδεχομένως -και δεν αμφισβητώ φυσικά τη διάθεση κανενός εδώ- να θέλουμε να αντισταθούμε. Τη βάψαμε, τι να κάνουμε;

Επομένως, νομίζω ότι θα μας φέρετε σε έναν μήνα -και περιμένω με πολύ ενδιαφέρον αυτή την ιστορία, όπως μου είπες χθες- τι θα γίνει με την Αλεξανδρούπολη, διότι προσωρινώς ό,τι ξέρουμε είναι ότι εμείς θα φέρουμε φέρετρα -ελληνικά, νέκυες κατατεθνεότες- Ελλήνων στην Αλεξανδρούπολη, στον Άραξο κ.τ.λ.. Τέλος πάντων, να σταματήσει αυτή η ιστορία. Να κάνετε ένα παζάρι. Είμαστε νικημένοι, είμαστε εξαναγκασμένοι σύμμαχοι αναγκαστοί και υποτελείς και υπήκοοι, ναι, εντός της ήττας είναι δυνατόν να έχουμε κάποια περιθώρια συζητήσεως και εν πάση περιπτώσει παζαριού. Κάντε το, βρε αδερφέ. Κάντε το.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ανδρέας Νικολακόπουλος από τη Νέα Δημοκρατία έχει τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βασική προϋπόθεση για την οικονομική ανάπτυξη και την ευημερία των πολιτών είναι η ειρήνη και η σταθερότητα. Και για να υπάρχει ειρήνη και σταθερότητα στη χώρα μας πρέπει να είναι ισχυρή σε όλα τα επίπεδα, να είναι ικανή να προστατέψει την κυριαρχία της και τα κυριαρχικά της δικαιώματα, να έχει ισχυρές Ένοπλες Δυνάμεις που να εγγυώνται την εθνική μας ασφάλεια και ανεξαρτησία.

Από την αρχή της θητείας της Κυβέρνησης, ο Πρωθυπουργός, Κυριάκος Μητσοτάκης, έθεσε ως ξεχωριστό βασικό άξονα της εθνικής μας πολιτικής την αμυντική πολιτική. Η πολιτική αυτή αποτελεί αναπόσπαστο κομμάτι της εθνικής μας στρατηγικής, μια στρατηγικής που η οικονομική και κοινωνική ανάπτυξη πρέπει να συμβαδίζει με τη θωράκιση της ασφάλειας της χώρας. Και όσο αυτή η εθνική στρατηγική προχωρά, οι Ελληνίδες και οι Έλληνες αισθάνονται υπερηφάνεια, αξιοπρέπεια και σιγουριά.

Οι τελευταίες εξελίξεις στο ευρύτερο γεωπολιτικό μας περιβάλλον και η αύξηση της τουρκικής προκλητικότητας με όλους τους τρόπους και σε όλα τα επίπεδα, η αναθεωρητική πολιτική της Τουρκίας με την αμφισβήτηση της κυριαρχίας και των κυριαρχικών μας δικαιωμάτων, η κρίση στη Νοτιοανατολική Μεσόγειο, αλλά και η υβριδική επίθεση στον Έβρο κατέστησαν ή θα έπρεπε να καταστήσουν σε όλους ξεκάθαρο ότι η ενίσχυση της αμυντικής και αποτρεπτικής ισχύος των Ενόπλων μας Δυνάμεων δεν είναι μόνο απαραίτητη και αναγκαία αλλά είναι και κατεπείγουσα. Και γι’ αυτό η παρούσα χρονική στιγμή είναι ακόμα μία σημαντική στιγμή για το ελληνικό Κοινοβούλιο.

Και αισθάνομαι, πραγματικά, την ανάγκη να θυμίσω, για ακόμα μια φορά, τα γεγονότα που αποτελούν ιστορικές στιγμές για τη χώρα μας, τα τελευταία δυόμισι χρόνια, που αποδεικνύουν ότι η Κυβέρνησή μας προχωρά με πράξεις και εφαρμόζει με επιτυχία μια δυναμική αμυντική πολιτική, παράλληλα με μια ενεργητική εξωτερική πολιτική, θωρακίζοντας τα σύνορά της και ενισχύοντας το δυναμικό των Ενόπλων Δυνάμεων.

Η οριοθέτηση των θαλασσίων ζωνών με την Αίγυπτο και την Ιταλία. Η συμφωνία με την Ιταλία για παραπομπή στο Διεθνές Δικαστήριο της Χάγης. Η επέκταση των χωρικών μας υδάτων από το Ιόνιο μέχρι το ακρωτήριο Ταίναρο της Πελοποννήσου. Η συμφωνία στρατηγικής συνεργασίας με τα Ηνωμένα Αραβικά Εμιράτα. Η συμφωνία εγκαθίδρυσης στρατηγικής εταιρικής σχέσης με τη Γαλλία για τη συνεργασία στην άμυνα και την ασφάλεια, με ρήτρα αμοιβαίας συνδρομής σε περίπτωση έξωθεν επίθεσης. Η συμφωνία αμοιβαίας αμυντικής συνεργασίας με τις Ηνωμένες Πολιτείες, που εμβαθύνει, επεκτείνει και διευρύνει τη διμερή συνεργασία. Η συμφωνία με την Αίγυπτο για την ηλεκτρική διασύνδεση, συμφωνία με τεράστια οικονομική, ενεργειακή και γεωπολιτική σημασία.

Παράλληλα, η Ελλάδα έχει ενισχύσει τη στρατηγική της σχέση με το Ισραήλ αλλά και τη Σαουδική Αραβία, αποτελώντας πυλώνα σταθερότητας στην ευρύτερη περιοχή της Ανατολικής Μεσογείου.

Και, βέβαια, πρέπει να αναφερθώ στην πρόσφατη συμφωνία της απόκτησης των σύγχρονων μαχητικών αεροσκαφών Ραφάλ. Πριν από ένα μήνα, μάλιστα, σε χρόνο ρεκόρ, η πατρίδα μας υποδέχτηκε τα πρώτα έξι από τα συνολικά είκοσι τέσσερα υπερσύγχρονα Ραφάλ, που είναι και τα πρώτα νέα τέταρτης - πέμπτης γενιάς μαχητικά τα οποία εντάσσονται στη δύναμή της, έναν πολλαπλασιαστή ισχύος που αναβαθμίζει τη χώρα μας σε επίπεδο επιχειρησιακό, τεχνολογικό, αλλά και γεωπολιτικό.

Κυρίες και κύριοι συνάδελφοι, το Υπουργείο Εθνικής Άμυνας εισάγει στην ελληνική Βουλή το παρόν σχέδιο νόμου που έρχεται να πολλαπλασιάσει όλη αυτή τη δυναμική στον αμυντικό και διπλωματικό τομέα, ένα νομοσχέδιο που περιλαμβάνει τις συμβάσεις για την αναβάθμιση των επιχειρησιακών δυνατοτήτων του Πολεμικού Ναυτικού και της Πολεμικής Αεροπορίας, με συμβάσεις για την προμήθεια φρεγατών τύπου FDI HN - Μπελαρά, του εξοπλισμού τους και την εν συνεχεία υποστήριξή τους, με σύμβαση για την προμήθεια κατευθυνόμενων βλημάτων των φρεγατών αυτών μετά συναφούς εξοπλισμού και υπηρεσιών, συμπεριλαμβανομένης και της εν συνεχεία υποστήριξής τους, με σύμβαση για την προμήθεια και την εν συνεχεία υποστήριξη τορπιλλών μάχης βαρέως τύπου για τα σύγχρονα υποβρύχιά μας που αποτελούν και το μεγάλο μας πλεονέκτημα.

Έρχεται με τροποποίηση της συμφωνίας διευθέτησης διαφοράς με τη «THYSSEN KRUPP» και τα Ελληνικά Ναυπηγεία, με την οποία εξασφαλίζονται επιπλέον υλικά που είχαν συμφωνηθεί αρχικά, με σκοπό την περαιτέρω ενίσχυση των συστημάτων τους αλλά και τη διασφάλιση της απρόσκοπτης αποστολής τους, όπως και με συμβάσεις για τη συμπληρωματική προμήθεια έξι ακόμα μαχητικών αεροσκαφών τύπου Ραφάλ και την εν συνεχεία υποστήριξή τους.

Κυρίες και κύριοι συνάδελφοι, θα πρέπει να σημειώσω ορισμένα κρίσιμα στοιχεία γι’ αυτές τις συμφωνίες που περιλαμβάνονται στο παρόν σχέδιο νόμου.

Πρώτον, πολλές από αυτές δεν είναι μόνο αναγκαίες αλλά έπρεπε να έχουν γίνει εδώ και πολλά χρόνια. Η ενίσχυση του ναυτικού μας ήταν απαραίτητη, αφού ο στόλος μας αν και αξιόμαχος είναι γερασμένος, ενώ και τα υποβρύχια χρειάζονταν τορπίλες εδώ και πολλά χρόνια για να πολλαπλασιάσουν τα πλεονεκτήματά τους.

Το δεύτερο που θέλω να τονίσω είναι ότι όλες οι συμβάσεις έχουν πολύ γρήγορο χρόνο παράδοσης, δεδομένων των χρόνων που απαιτούνται σε τέτοιες προμήθειες για τις Ένοπλες Δυνάμεις.

Τρίτον, είναι οικονομικά επωφελής και δεν περιλαμβάνουν, σύμφωνα με ρητό όρο της σύμβασης, καμμία διαμεσολάβηση από οποιονδήποτε τρίτο μεσάζοντα.

Και τέταρτον, ότι είναι οι επιλογές αυτές που αποτελούν και την εισήγηση των Ενόπλων δυνάμεων.

Για όλα αυτά αξίζουν συγχαρητήρια στον Υπουργό Εθνικής Άμυνας, στον Υφυπουργό, στους Αρχηγούς και όλους τους επιτελείς των Ενόπλων Δυνάμεων που συνετέλεσαν και πραγματοποίησαν τις περιλαμβανόμενες στο παρόν σχέδιο νόμου συμφωνίες.

Κυρίες και κύριοι συνάδελφοι, η σημερινή Κυβέρνηση μιλά με τις πράξεις της. Αποδεικνύει συνάπτοντας συμφωνίες και συνεργασίες ότι η Ελλάδα αξίζει και πρέπει να έχει ισχυρή θέση στον παγκόσμιο χάρτη. Οι Ένοπλες Δυνάμεις μας ενισχύονται στην πράξη και όχι στα λόγια, λόγια τα οποία κάποιοι άλλοι έλεγαν και υπερηφανεύονταν δίχως όμως απτό αποτέλεσμα.

Κυρίες και κύριοι συνάδελφοι της Αξιωματικής Αντιπολίτευσης, δεν μπορούμε να ρισκάρουμε αφήνοντας πίσω την ενίσχυση των Ενόπλων Δυνάμεων. Για εμάς η άμυνα της χώρας είναι ο υπέρτατος αυτοσκοπός. Αυτή η Κυβέρνηση, λοιπόν, αποδεικνύει ότι έχει γρήγορα αντανακλαστικά, μιλά με έργα που ενισχύουν τις δυνατότητες της χώρας, μιλά με ένα εθνικό σχέδιο για την αμυντική πολιτική, το οποίο ανανεώνεται, προσαρμόζεται στις ανάγκες της χώρας μας και πολλαπλασιάζει διαρκώς τις αμυντικές μας δυνατότητες. Η αμυντική πολιτική συνιστά συλλογική εθνική προσπάθεια που αποτελεί χρέος όλων μας. Ας αρθούμε, λοιπόν, όλοι στο ύψος των περιστάσεων, ας αναλογιστούμε την αναγκαιότητα ενίσχυσης των Ενόπλων Δυνάμεων, ας αναλογιστούμε την κρισιμότητα των στιγμών και ας υπερψηφίσουμε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Αθανάσιος Αθανασίου από τον ΣΥΡΙΖΑ και ακολουθεί ο κ. Γκίκας.

**ΑΘΑΝΑΣΙΟΣ ΑΘΑΝΑΣΙΟΥ:** Κύριε Πρόεδρε, προσυπογράφω την ένσταση του κ. Κεφαλογιάννη, τη διαμαρτυρία του να έχουν μιλήσει μόνο δεκαπέντε Βουλευτές σε δέκα ώρες.

Κύριε Υπουργέ, αγωνιούσα να είστε εσείς εδώ, λόγω του ονόματός σας επί δεκαετίες στη Νέα Δημοκρατία. Αυτό που θέλω να πω χρειάζεται κάποιες μνήμες.

Θέλω να πω δυο λόγια για την αμυντική βιομηχανία, αλλά ενώ ετοίμαζα δυο λόγια για την αμυντική βιομηχανία, αν δεν έγινε παραποίηση έγινε μια μετάθεση της έννοιας, ένα θόλωμα της έννοιας. Τι αποτελεί, τι είναι αμυντική βιομηχανία; Είπατε τρεις φορές ότι υπάρχουν συμβάσεις με πενήντα εταιρείες. Δεν γνωρίζω να υπάρχουν χαρτιά, δεν γνωρίζω να υπάρχουν υπογραφές. Θα το πείτε αν υπάρχουν. Αλλά είναι αυτό ενίσχυση της αμυντικής βιομηχανίας; Ή μήπως ενίσχυση της αμυντικής βιομηχανίας σε όρους αγοράς, πρακτικής, είναι αυτό που ανέφερε στην Επιτροπή Εθνικής Άμυνας ο εκπρόσωπος των ιδιωτικών εταιρειών αμυντικής βιομηχανίας, ότι δηλαδή σε κάθε δισεκατομμύριο που δίνεις εσύ παίρνεις πίσω για την αμυντική σου βιομηχανία 300 εκατομμύρια;. Πρόσθεσε μάλιστα ότι η Τουρκία για πρώτη φορά ήταν εκείνη η οποία ζήτησε 40% και όλοι έλεγαν ότι δεν θα της δοθεί και όχι μόνον της δόθηκε, αλλά σε επόμενη φάση πήρε και μεταφορά τεχνογνωσίας.

Κοιτάξτε, νομίζω ότι έρχονται στιγμές που η Ιστορία μάς περιπαίζει. Αυτό ακριβώς γίνεται σήμερα. Δυστυχώς η Ιστορία περιγελά τη Νέα Δημοκρατία, την εμφανίζει αποδεδειγμένα ως ένα κόμμα που επιτίθεται στον ίδιο τον εαυτό του. Και εδώ θέλω να σας θυμίσω κάτι. Στο δεύτερο μισό της δεκαετίας του ’70 Πρωθυπουργός ήταν ο ιδρυτής της Νέας Δημοκρατίας, ο Κωνσταντίνος Καραμανλής και Υπουργός Εθνικής Άμυνας ο Ευάγγελος Αβέρωφ. Ο θείος σας επίσης ήταν Υπουργός Συγκοινωνιών, αργότερα ή νωρίτερα δεν το θυμάμαι. Ακόμη και ο Πρόεδρος της Βουλής, ο κ. Τασούλας, ήταν τότε εκεί. Τότε σε κάθε ευκαιρία λεωφορεία της Πολεμικής Αεροπορίας παραλάμβαναν δημοσιογράφους και τους πήγαιναν στην ΕΑΒ, όπου τους έδειχναν τα όσα θαυμαστά γίνονταν εκεί. Προσωπικά τότε είχα εντυπωσιαστεί από το τμήμα Πάτριοτ. Ανατρέξτε στις εφημερίδες της εποχής, αν αμφισβητείτε τη δική μου αφήγηση. Συμφωνείτε ή διαφωνείτε, θα διαπιστώσετε ότι τότε υπήρχε ένα σχέδιο, ένα απόλυτα εξειδικευμένο τεχνοκρατικό όραμα. Αυτό το σχέδιο γίνεται σήμερα κουρέλι. Πώς; Με τον εξοστρακισμό της ΕΑΒ από τα υπέροχα πράγματα που παρουσιάζει σήμερα εδώ η Κυβέρνηση.

Επιτράπηκε στους Βουλευτές να δουν ορισμένα έγγραφα. Όσοι τα είδαν μπορούν να απαντήσουν πόσο θα στοιχίσει η συντήρηση των Ραφάλ στη διάρκεια της ζωής τους, όχι μόνο στα λίγα πρώτα χρόνια, αλλά και αργότερα; Προγραμματισμός, κράτος είναι εδώ. Μήπως επαναλαμβάνουμε την παλιά αμαρτία να αγοράζουμε ένα οπλικό σύστημα σε άλφα τιμή η οποία τριπλασιάζεται τελικά; Εν πάση περιπτώσει, η αμυντική μας βιομηχανία σε όρους αγοράς επαναλαμβάνω ότι απουσιάζει όχι μόνο από την κατασκευή αλλά κι από τη συντήρηση. Ποια λογική έχει ο εξοστρακισμός της ΕΑΒ; Σε άλλες χώρες -ανέφερα την Τουρκία- συμφωνούν σε μεταφορά τεχνογνωσίας, ενώ εδώ δεν αφήνουν τη δική μας βιομηχανία να αλλάξει μια βίδα μετά από τρία - τέσσερα χρόνια. Τι λέει ο κύριος διευθυντής της υπηρεσίας εξοπλισμών;

Εν πάση περιπτώσει, στις δημοκρατίες δεν θίγονται τα όσια -όσια είναι η λαϊκή κυριαρχία, ο κοινοβουλευτικός και δημοσιογραφικός έλεγχος και τα συναφή-, αλλά θίγονται στις δημοκρατίες οι όσιοι. Για την ακρίβεια, εκείνοι που κάποιοι μηχανισμοί προσπαθούν να τους οσιοποιήσουν.

Ερχόμαστε τώρα στον όσιο της Κυβέρνησής σας, όπως αυτός εμφανίστηκε στη Διεθνή Έκθεση Θεσσαλονίκης σε δύο συνεχόμενες χρονιές.

Στη ΔΕΘ του 2020 εξαγγέλθηκε η προμήθεια δεκαοχτώ Ραφάλ. Είχε προηγηθεί η εκτίμηση Μητσοτάκη ότι οι Μπελαρά είναι πολύ ακριβές και θα αργήσει η προμήθειά τους. Σημειώστε ότι η σχέση Μπελαρά και Ραφάλ δεν μπορεί να θεωρηθεί σχέση ξένων αφού έχουν μεταξύ τους εταιρική σύνδεση, εταιρική σχέση. Θυμίζω πως υπό τον όρο ότι η προμήθεια των δεκαοκτώ Ραφάλ δεν θα ακυρώσει τον μακροπρόθεσμο σχεδιασμό των Ενόπλων Δυνάμεων ο ΣΥΡΙΖΑ υπερψήφισε τη συμφωνία, τότε μάλιστα που γινόταν λόγος για επικείμενη αμυντική συμφωνία με τη Γαλλία.

Στην επόμενη ΔΕΘ, αυτή του 2021, ο κ. Μητσοτάκης ανακοινώνει την προμήθεια επιπλέον έξι Ραφάλ όχι μόνο εκτός σχεδιασμού αλλά και χωρίς να το γνωρίζει -επαναλαμβάνω, χωρίς να το γνωρίζει- ο Αρχηγός του Γενικού Επιτελείου Αεροπορίας. Πού είναι, λοιπόν, το σχέδιο, πού είναι η επιτελικότητα, πού είναι το κράτος - στρατηγείο; Τίποτα απ’ όλα αυτά. Υπάρχει μονάχα η έμπνευση του οσίου, του πεφωτισμένου Αρχηγού.

Προβάλλεται εμμέσως και η εξήγηση ότι στην Ελλάδα έγινε εφικτή η αγορά των Μπελαρά επειδή η Αυστραλία ακύρωσε την αγορά γαλλικών υποβρυχίων. Εντυπωσιακά και ελκυστικά είναι όλα αυτά, αλλά μοιάζουν πολύ με χαρτοπαιξία. Ε, λοιπόν, ο ΣΥΡΙΖΑ προτείνει τη μελέτη και τον σχεδιασμό αντί της χαρτοπαιξίας. Όσοι υποστηρίζουν ότι η αγορά των Μπελαρά κατορθώθηκε επειδή οι Αυστραλοί ακύρωσαν την παραγγελία τους για τα υποβρύχια δεν κάνουν τίποτε άλλο παρά να επιβεβαιώνουν ότι η Ελλάδα αντιμετωπίζεται ως εντελώς εξαρτημένη χώρα και ότι εφαρμόζουμε αναγκαστικά αποφάσεις και συμφωνίες άλλων χωρών.

Υπό το κράτος της σπουδής που μας διακατείχε για εξοπλισμούς, ποιο είναι το μέχρι σήμερα αποτέλεσμα; Δεν γενικεύω, αλλά επιτρέψτε μου να μιλήσω επιτέλους. Δεν είμαι κακοπροαίρετος. Ποιος μπορεί να διαψεύσει ότι είχαμε υποβρύχια αλλά δεν είχαμε τορπίλες; Υποβρύχια «playmobil»! Ποιος μπορεί να διαψεύσει ότι άρματα μάχης μπορούν να παρελάσουν στη λεωφόρο Αμαλίας, εδώ στο Σύνταγμα, αλλά δεν έχουν βλήματα γιατί δεν μας τα παρέχει η προμηθεύτρια εταιρεία; Άρματα μάχης «playmobil»! Χωρίς σχεδιασμό, εμπιστευόμενοι την έμπνευση ενός ατόμου, του οσίου, καταλήγουμε σε «playmobil». Ποιος επιθυμεί στην πατρίδα μας «playmobil» πολιτικές και ενδεχομένως «playmobil» πρωθυπουργό; Επιτρέπεται να μιλούμε; Διότι εδώ άκουσα το πρωί την κ. Μπακογιάννη να λέει «μη φέρνετε αντιρρήσεις. Εθνική ομοψυχία.». Αυτή είναι νοοτροπία δεσποτικού κράτους της Νοτιοδυτικής Ασίας. Όταν η Θάτσερ έκανε την εκστρατεία στα Φώκλαντ και αναχωρούσαν τα βρετανικά πολεμικά, δημοσιογράφοι στο BBC στρέφονταν εναντίον της, εναντίον του πολέμου. Αυτή είναι η Δύση, κύριε Υπουργέ.

Καταλήγω με μία μόνο παρατήρηση. Θα μου την επιτρέψετε, κύριε Πρόεδρε. Λόγω του μνημονίου σε μια χρονική περίοδο ήμασταν υποχρεωμένοι να μειώσουμε τις αμυντικές δαπάνες κατά 50%, έτσι δεν είναι; Δείτε, ρώτησα εμπειρογνώμονες γι’ αυτό και μάλιστα εμπειρογνώμονες που σας στηρίζουν. Αν υπήρχε αμυντική βιομηχανία, κανένα μνημόνιο και καμμία χρεοκοπία δεν θα μπορούσε να σου επιβάλλει…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ ολοκληρώστε, κύριε συνάδελφε.

**ΑΘΑΝΑΣΙΟΣ ΑΘΑΝΑΣΙΟΥ:** Τελείωσα, κύριε Πρόεδρε. Αυτή είναι Βουλή Προέδρων και Κοινοβουλευτικών Εκπροσώπων, γνωρίζω ότι δεν είναι Βουλή Βουλευτών!

Καμμία χρεοκοπία και κανένα μνημόνιο, αν είχες αμυντική βιομηχανία, δεν θα μπορούσε να σου επιβάλλει αυτή την περικοπή.

Σκεφτείτε το σας παρακαλώ. Δεν αναφέρομαι προσωπικά, αναφέρομαι στην πολιτική της Κυβέρνησης την οποία υπηρετείτε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθεί ο συνάδελφος κ. Γκίκας και αμέσως μετά ο κ. Λοβέρδος.

Να είστε σίγουρος, κύριε Αθανασίου, ότι αυτό που ζήσαμε σήμερα εμείς θα το μεταφέρουμε στη Διάσκεψη των Προέδρων. Το έχουμε ξαναθέσει το θέμα. Δυστυχώς, υπάρχει η Πλειοψηφία η οποία έχει την ευθύνη της διαδικασίας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πριν ξεκινήσω θα ήθελα να χαιρετίσω τη σημερινή εξέλιξη, διότι σήμερα προκηρύχθηκε ο μεγάλος διεθνής διαγωνισμός για τη μαρίνα μεγάλων σκαφών, Mega Yacht, για την πόλη της Κέρκυρας, γεγονός που θα προσδώσει ιδιαίτερη αξία στο νησί και θα το καταστήσει κέντρο ποιοτικού τουρισμού.

Ξεκινώ, λοιπόν, σήμερα με τα επίσης ευχάριστα νέα της κύρωσης των σημερινών συμβάσεων. Κυρίες και κύριοι συνάδελφοι, δεν θα ήμασταν εδώ σήμερα, εάν πριν από δύο χρόνια η Κυβέρνησή μας και ο Πρωθυπουργός Κυριάκος Μητσοτάκης δεν έπαιρνε αυτή την πολύ γενναία και σημαντική απόφαση να τετραπλασιάσει τις εξοπλιστικές δαπάνες των Ενόπλων Δυνάμεων, δίνοντας με αυτόν τον τρόπο στις Ένοπλες Δυνάμεις, στα Γενικά μας Επιτελεία, την πολιτική ηγεσία τη δυνατότητα να εκπονήσουν, να καταρτίσουν ένα μεγαλεπήβολο πρόγραμμα εξοπλισμών που σε βάθος δεκαετίας ξεπερνάει σε αξία τα 20 δισεκατομμύρια, αλλά που δίνει τη δυνατότητα στις Ένοπλες Δυνάμεις να αντικρίσουν το μέλλον με αισιοδοξία, να ισχυροποιήσουν την αποτρεπτική ικανότητα της χώρας και να ανεβάσουν επίπεδο συνολικά στην ισχύ της πατρίδας.

Για όλους εμάς που όλα αυτά τα χρόνια βλέπαμε με αγωνία αυτή την αναγκαιότητα να εκσυγχρονιστούν οι Ένοπλες Δυνάμεις, αυτό συνιστά μια δικαίωση. Όλη την προηγούμενη δεκαετία στον δημόσιο λόγο μας προσπαθούσαμε να πείσουμε τις πολιτικές ηγεσίες να κάνουν ακριβώς αυτό, να ενισχύσουν τις Ένοπλες Δυνάμεις. Και αυτή η Κυβέρνηση το κατάφερε και με έναν τρόπο εξαιρετικό και άμεσο.

Αυτό πρέπει να το τονίσουμε και να δώσουμε συγχαρητήρια στην πολιτική ηγεσία του Υπουργείου Εθνικής Άμυνας και τη στρατιωτική ηγεσία που διαχειρίζεται όλο αυτόν τον φόρτο των εξοπλιστικών προγραμμάτων.

Σήμερα συζητάμε για τέσσερις συμβάσεις που, ουσιαστικά, δεν είναι μεμονωμένες συμβάσεις, είναι μια δέσμη συμβάσεων, πλήρεις και ολοκληρωμένες. Για παράδειγμα, τις φρεγάτες Μπελαρά δεν πρόκειται μόνο να τις αγοράσουμε, αλλά προβλέπεται και η εν συνεχεία υποστήριξη, όπως και η αγορά των όπλων τους και η εν συνεχεία υποστήριξη αυτών. Το ίδιο και για τα αεροσκάφη Ραφάλ.

Αυτό είναι πολύ σημαντικό, διότι διασφαλίζει την επιχειρησιακή τους απόδοση και ικανότητα για αρκετά χρόνια μετά την παραλαβή τους, κάτι που είναι ζητούμενο καθώς έχουν υποφέρει από τη μη ικανοποίησή του οι Ένοπλες Δυνάμεις της χώρας τα προηγούμενα χρόνια.

Θέλω να πω ότι για τις φρεγάτες Μπελαρά ειπώθηκαν πολλά. Εγώ θα προσθέσω ότι είναι ένα υπερσύγχρονο πλοίο, ένα πλοίο που πραγματικά ανεβάζει εποχή στο Πολεμικό Ναυτικό, που βοηθά το Πολεμικό Ναυτικό να εκπληρώσει πλήρως την αποστολή του και τα επιχειρησιακά έργα, έργα τα οποία πηγάζουν, εκπορεύονται από την πολιτική εθνικής άμυνας που είναι το ύψιστο θεσμικό πολιτικοστρατιωτικό κείμενο και αυτό έχει την ιδιαίτερη σημασία του.

Για τα αεροσκάφη Ραφάλ βεβαίως θα πω ότι τα επιπλέον έξι ήταν απαραίτητα, προκειμένου να συμπληρώσουν τη μοίρα των αεροσκαφών αυτών αιχμής που θα διαθέτει πλέον η Πολεμική μας Αεροπορία, που σε συνδυασμό με τα όπλα που φέρουν, αλλά και με τις φρεγάτες Μπελαρά, λειτουργούν ως πολλαπλασιαστές ισχύος των Ενόπλων μας Δυνάμεων, κάτι που έχει ιδιαίτερη σημασία, κάτι που προξενεί φόβο στον αντίπαλο.

Για τις τορπίλες μια κουβέντα θα πω. Οι σαράντα τέσσερις αυτές νέες τορπίλες, που δεν έχουν δα και ένα τεράστιο κόστος, ολοκληρώνουν, συμπληρώνουν αυτό το υπερσύγχρονο όπλο που λέγεται υποβρύχιο τύπου 214.

Εδώ ανοίγω μια παρένθεση, πιάνοντας τον υπαινιγμό του συναδέλφου του ΣΥΡΙΖΑ προηγουμένως.

Πραγματικά δεν μπορώ και εγώ να καταλάβω πώς ένα πρόγραμμα, το οποίο θα έπρεπε να έχει ολοκληρωθεί μέχρι το 2017, το 2018, δεν ολοκληρώθηκε ούτε καν ξεκίνησε και που η προηγούμενη κυβέρνηση και η προηγούμενη πολιτική ηγεσία προτίμησε να δώσει 500 εκατομμύρια ευρώ για να εκσυγχρονίσει κάποια αεροσκάφη ναυτικής συνεργασίας παροπλισμένα, κατασκευής της δεκαετίας του ’70, τα οποία ακόμα δεν τα έχουμε παραλάβει βεβαίως, αντί να διαθέσει το ένα πέμπτο από τα χρήματα αυτά, για να πάρει τις τορπίλες τις τόσο αναγκαίες που παίρνουμε σήμερα εμείς με αυτή την πολύ συμφέρουσα πράγματι σύμβαση. Θα μου μείνει απορία βεβαίως.

Κι εγώ, κύριε Υπουργέ, θέλω να προσθέσω τη φωνή μου σε όλους αυτούς, που ζητούν μεγαλύτερη συμμετοχή της εγχώριας αμυντικής βιομηχανίας, τον εμπλουτισμό, αν θέλετε, των συνεργασιών και όχι μόνο για τα προγράμματα αυτά που συζητάμε σήμερα, αλλά για όλο το πλέγμα αυτό των εξοπλιστικών προγραμμάτων τα οποία είναι πολύ σημαντικά και, όπως είπαμε, σε βάθος δεκαετίας ξεπερνούν τα 20 δισεκατομμύρια ευρώ. Πρέπει η εγχώρια αμυντική βιομηχανία να είναι παρούσα. Συνιστά προστιθέμενη αξία για τη χώρα, την οικονομία, την πατρίδα.

Επιτρέψτε μου στο σημείο αυτό να κλείσω με έναν πιο προσωπικό τόνο. Οι φρεγάτες Μπελαρά θα είναι ο τρίτος τύπος νέων φρεγατών που προμηθεύεται το Πολεμικό Ναυτικό από τη Μεταπολίτευση και μετά. Οι πρώτες φρεγάτες ήταν οι φρεγάτες τύπου Standard από την Ολλανδία, «ΈΛΛΗ» και «ΛΗΜΝΟΣ». Είχα την τιμή να είμαι μέλος του πληρώματος παραλαβής στη φρεγάτα «ΛΗΜΝΟΣ» το 1982, νεαρός αξιωματικός τότε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Δέκα χρόνια μετά, ευδόκησα να είμαι ο πρώτος διευθυντής επιχειρήσεων της πρώτης φρεγάτας ΜΕΚΟ, της φρεγάτας «ΥΔΡΑ», στα ναυπηγεία Blohm + Voss στη Γερμανία που τη φέραμε στην Ελλάδα και δέκα χρόνια από τότε να είμαι ο κυβερνήτης της τελευταίας φρεγάτας ΜΕΚΟ που ήταν και η ναυαρχίδα του Πολεμικού Ναυτικού για πολλά χρόνια.

Τα έφερε η τύχη και σήμερα ως Βουλευτής με την ψήφο μου συνεισφέρω έστω και με αυτό τον ελάχιστο, αλλά συμβολικό τρόπο στην πρόσκτηση, την εκκίνηση, αν θέλετε, της διαδικασίας της πρόσκτησης των νέων μας φρεγατών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, μέχρι να έρθει ο επόμενος ομιλητής, ο κ. Ανδρέας Λοβέρδος, θέλω να ρωτήσω τους εισηγητές αν θα πάρουν τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ ναι.

**ΘΕΟΔΩΡΟΣ ΔΡΙΤΣΑΣ:** Ο κ. Τσίπρας δεν είναι εδώ, αλλά νομίζω ότι θα πάρει τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Απλώς επειδή έχουν μιλήσει και οι αρχηγοί, οι δύο Κοινοβουλευτικοί Εκπρόσωποι έχουν τον μισό χρόνο.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Θα ξεκινήσω με δύο φράσεις για την Ουκρανία. Κυρίες και κύριοι Βουλευτές, εδώ και πάρα πολλές ημέρες διατυπώνω την εκτίμησή μου ότι πόλεμος εκεί δεν θα γίνει, εισβολή δεν θα γίνει, αφού όλοι πια διαπιστώνουμε όσο περνάνε οι μέρες πως η λύση «όχι πόλεμος, αλλά όχι και περισσότερο ΝΑΤΟ» στο «εγγύς εξωτερικό», όπως λέγεται, προς τον νότο της Ρωσίας, είναι μια λύση η οποία συμβιβάζει τα πράγματα. Βέβαια, η απεμπλοκή δεν φαίνεται να είναι σύντομη. Ο κίνδυνος προβοκάτσιας ή ατυχήματος είναι πάντα παρών και η απεμπλοκή, επειδή εμπεριέχει το πολιτικό παιχνίδι του ποιος κέρδισε, μπορεί να κρατήσει καιρό και δεν είναι πάντα ακίνδυνη.

Σε ό,τι αφορά τώρα το θέμα μας, πριν μπω στην ουσία του, να κάνω μια παρατήρηση, αλλά πριν απ’ αυτή να υπενθυμίσω κάτι. Υπενθυμίζω την προσβλητική παραφιλολογία της Νέας Δημοκρατίας για τα υποβρύχια που δήθεν έγερναν, πριν από κάποια χρόνια. Να υπενθυμίσω την πρόταση του ΣΥΡΙΖΑ για προανακριτική επιτροπή για τα υποβρύχια αυτά. Να υπενθυμίσω τη δήλωση στην Αίθουσα αυτή τη δική σας, κύριε Παναγιωτόπουλε, νομίζω το 2020 πως αν δεν τα είχαμε αυτά τα υποβρύχια θα ήταν πολύ προβληματική η αντιμετώπιση της επιθετικής Τουρκίας όλον εκείνον το χρόνο και να παρακαλέσω να είμαστε πιο πολύ σοβαροί από εδώ και πέρα τουλάχιστον.

Επίσης να κάνω μια παρατήρηση στον εισηγητή του ΣΥΡΙΖΑ, που διαβάζω πως είπε πως η άμυνα της χώρας δεν είναι αυτοσκοπός. Είμαι βέβαιος ότι δεν το εννοούσε έτσι, αλλά προφανώς η φράση είναι άστοχη, γιατί κι αυτός, όπως και όλοι μας, έχουμε υπηρετήσει και θυμόμαστε τον όρκο που έχουμε δώσει. Φυσικά και είναι αυτοσκοπός. Φυσικά όμως και κάτι άλλο θέλετε να πείτε και όχι αυτό το οποίο έχει γραφτεί στα μέσα ενημέρωσης.

Τώρα σε ό,τι αφορά αυτή την άμυνα, τι μεθόδους και τρόπους έχουμε; Δύο, τους εξοπλισμούς ώστε η χώρα να είναι δυνατή και δεύτερον τις συμμαχίες. Ως προς τους εξοπλισμούς θεωρώ ότι και οι τρεις είναι απαραίτητοι. Αυτά τα υποστήριζα, όχι τώρα, όχι παλιά όταν ήμασταν κυβέρνηση, αλλά όταν ήταν και ο ΣΥΡΙΖΑ στην κυβέρνηση επί υπουργίας και Κατρούγκαλου και Κοτζιά στο Εθνικό Συμβούλιο Εξωτερικής Πολιτικής. Έχω μία γραμμή ως Έλληνας πολιτικός, δεν έχω πολλές ανάλογα σε ποια θέση βρίσκομαι.

Θυμάμαι -και απευθύνομαι στους Βουλευτές της προηγούμενης περιόδου- την εν κλειστώ ενημέρωση που μας έκανε ο κ. Καμμένος παρουσία του Αρχηγού ΓΕΕΘΑ και των Αρχηγών και των τριών όπλων. Πόσο υπεύθυνα φερθήκαμε όλοι οι Βουλευτές, που ήμασταν παρόντες και παρούσες σε εκείνη τη συνεδρίαση δεν είπαμε κουβέντα προς τα έξω, αλλά η κατάσταση όπως μας παρουσιάστηκε ήταν πραγματικά αποκαρδιωτική. Αναφέρομαι στο 2018 επί υπουργίας Καμμένου, παρουσία του Καμμένου, για την ενημέρωση που έγινε στην Επιτροπή Άμυνας.

Απέναντι σε αυτό η απάντηση δεν δόθηκε τότε, δίνεται τώρα, σιγά-σιγά. Τα επιπλέον έξι Ραφάλ είναι μια απαραίτητη και σημαντική ενίσχυση. Οι φρεγάτες είναι μια μέλλουσα ενίσχυση, αλλά στο άμεσο μέλλον. Οι τορπίλες είναι απολύτως απαραίτητες. Γι’ αυτό συμφωνούμε. Συμφωνούμε, και δεν το έχουμε πει μόνο σήμερα, το έχουμε πει στην επιτροπή αλλά το έχουμε πει και στα μέσα ενημέρωσης επί πάρα πολλές μέρες στην προοπτική της κοινοβουλευτικής συζήτησης.

Έχουμε πάρα πολλές φορές, όσοι ασχολούμαστε με την εξωτερική πολιτική, ερωτηθεί για την αμυντική βιομηχανία της Τουρκίας, έχουμε αναγκαστεί να την επαινέσουμε και δεν έχουμε σκεφθεί τόσα χρόνια, τεσσεράμισι χρόνια ΣΥΡΙΖΑ και τρία χρόνια Νέας Δημοκρατίας, γιατί βρισκόμαστε στον ίδιο κοινό παρονομαστή, γιατί δεν έχει γίνει κάτι. Πόσες φορές έχουμε προκαλέσει συζητήσεις στην Επιτροπή Άμυνας; Αποτέλεσμα μηδέν. Γιατί να επαινούμε άλλους και να μην διορθώνουμε τον εαυτό μας; Το θέμα παραμένει επί τρία χρόνια που είστε Υπουργός, αγαπητέ συνάδελφε, εκκρεμές και δεν βλέπω και καμμία πρόοδο. Θα εξαντληθεί η κοινοβουλευτική περίοδος και θα είμαστε εντός και επί τα αυτά.

Τώρα, το δεύτερο, για τις συμμαχίες, πρέπει να πούμε ως δίκαιη πολιτική τη σημαντική συμφωνία με τα Εμιράτα, τη σημαντική συμφωνία με τη Γαλλία, τη σημαντική συμφωνία με τις Ηνωμένες Πολιτείες, το πόσο σημαντικά είναι αυτά που επί ΣΥΡΙΖΑ είχαν ξεκινήσει, και σωστά, σε ό,τι αφορά τη συνεργασία μας με τις Ηνωμένες Πολιτείες στη βόρειο Ελλάδα και ειδικά στη Θράκη. Έχουμε επαινέσει τη μερική συμφωνία με την Αίγυπτο. Έχουμε επαινέσει -εγώ προσωπικά- την αποστολή των Πάτριοτ στη Σαουδική Αραβία. Έχουμε αρχίσει εμείς τη συνεργασία με το Ισραήλ το 2010, που έχει καρποφορήσει, χωρίς να εγκαταλείπουμε το παλαιστινιακό και φυσικά στηρίζουμε τις συνεργασίες 3+1.

Ωστόσο πρέπει, για να είμαστε δίκαιοι, να δούμε τα πράγματα και από την άλλη πλευρά αυτού που αποτελεί το κεντρικό θέμα της εξωτερικής μας πολιτικής, την Τουρκία. Γαλάζια πατρίδα: επαναφορά της από το 2007 και πάλι. Αγωγός EastMed και το αμερικανικό non paper, που πρέπει να μας απασχολήσει και ποιος το διακίνησε. Το τουρκολιβυκό σύμφωνο, παράνομο οπωσδήποτε, αλλά αποτελέσματα εμμέσως παράγει. Τα όσα έγιναν το 2020. Το θέμα της αποστρατιωτικοποίησης των νησιών μας, που για πρώτη φορά, τρεις φορές έχει τεθεί το περασμένο έτος στον Οργανισμό Ηνωμένων Εθνών και τώρα ενημερωνόμαστε -αλλά από το ρεπορτάζ- πως σε όλες τις χώρες που έχουν υπογράψει τη Συνθήκη της Λωζάνης, τις δεκάδες χώρες, και τη Συνθήκη των Παρισίων του 1947 θα αποσταλεί και επιστολή από την τουρκική πλευρά που σχετίζεται με αυτό τον απαράδεκτο, παράνομο, απίστευτο ισχυρισμό, που όμως έχει προστεθεί.

Όποιος βλέπει, λοιπόν, τα συμβαίνοντα στην εξωτερική μας πολιτική πρέπει να δει τα θετικά αλλά πρέπει να δει και την αύξηση των απειλών. Πρέπει να δει τις νίκες, πρέπει να δει και τις υποχωρήσεις. Δεν μιλάω για ήττες, αλλά μιλάω για υποχωρήσεις. Και να μην κάνει περιττές ομιλίες, που εμπεριέχουν θριαμβολογίες που δεν ταιριάζουν σε σοβαρούς πολιτικούς.

Και δεν μπορώ να μην πω -γιατί αντέδρασα πρώτος, το είδα αργά ένα βράδυ και ήταν η δική μου αντίδραση η πρώτη- ότι μας αγόρασε τα Ραφάλ η Νέα Δημοκρατία. Αυτό ήταν κάτι που δεν θέλω να το χαρακτηρίσω, θα το χαρακτήριζα με αγοραίους όρους. Ας πω εδώ ότι ήταν άστοχο και εν πάση περιπτώσει αχρείαστο. Να μην επαναληφθεί.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Μανωλάκο. Αμέσως μετά είναι ο κ. Συντυχάκης, ο κ. Δημοσχάκης, ο κ. Μουζάλας, ο κ. Δερμεντζόπουλος και ο κ. Λιούτας. Θα πάρουν τον λόγο οι Κοινοβουλευτικοί Εκπρόσωποι και αμέσως μετά έχει ζητήσει δευτερολογία ο κ. Τσίπρας και ο κ. Κεγκέρογλου.

Κύριε Μανωλάκο, έχετε τον λόγο.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, χαίρομαι ιδιαίτερα γιατί η Κυβέρνησή μας προχωρά, και μάλιστα γρήγορα, στη σωστή κατεύθυνση της ενίσχυσης των Ενόπλων Δυνάμεων, προκειμένου να αποκατασταθούν οι ισορροπίες ανάμεσα στη χώρα μας και στην Τουρκία, η οποία μας θεωρεί μεγάλο εμπόδιο στα επεκτατικά και αναθεωρητικά της σχέδια. Χαιρετίζω την προμήθεια των 3+1 φρεγατών Μπελαρά, της πιο σύγχρονης φρεγάτας που υπάρχει αυτήν τη στιγμή, καθώς και την αύξηση του αριθμού του υπερόπλου των Ραφάλ κατά έξι, φτάνοντας στα είκοσι τέσσερα.

Οι προμήθειες αυτές, συνδυαζόμενες, εξασφαλίζουν τις θάλασσές μας και «κλειδώνουν» τον εναέριο χώρο στο Αιγαίο και στη Μεσόγειο, δημιουργώντας με αυτόν τον τρόπο την πλέον αξιόπιστη αποτροπή για οποιονδήποτε επιβουλέα.

Κυρίες και κύριοι Βουλευτές, είναι απορίας άξιο ότι τα υπερσύγχρονα υποβρύχια τύπου 214, που προκαλούν τον φόβο και τον τρόμο σε ό,τι πλέει στο Αιγαίο και στη Μεσόγειο και τα οποία έχουν ενταχθεί επιχειρησιακά στο Πολεμικό Ναυτικό τμηματικά μέχρι και το 2016, δεν διαθέτουν μέχρι και σήμερα τις σύγχρονες εκείνες τορπίλες βαρέως τύπου, με τις οποίες εξασφαλίζουν τα μέγιστα αποτελέσματα.

Η παραγγελία των τορπιλών τώρα από την Κυβέρνησή μας δρομολογεί τη λύση, αλλά δεν απαλλάσσει των ευθυνών εκείνους που δεν σχεδίασαν έγκαιρα την προμήθειά τους. Και θα αναφερθώ με κάθε ειλικρίνεια και καλή διάθεση στον ΣΥΡΙΖΑ, ο οποίος δεν σταματά να με εκπλήσσει. Έχει ψηφίσει τα δεκαοκτώ Ραφάλ, αλλά καταψηφίζει, όπως λέει, τα άλλα έξι επιπλέον, γιατί θεωρεί ότι δεν χρειάζονται.

Αλήθεια, δεν έχει αντιληφθεί ότι η ισχύς είναι το κυρίαρχο νόμισμα στις διεθνείς σχέσεις; Δείτε πώς λειτουργεί η Ρωσία στην Ουκρανία, για να βγάλετε συμπεράσματα περί ισχύος!

Έχουμε δίπλα μας έναν γείτονα ο οποίος, ευρισκόμενος σε μέθη υπεροχής από τον πρωτοφανή εξοπλισμό των τελευταίων είκοσι ετών, δεν υπολογίζει τίποτα και κανέναν. Έφτασε μέχρι και του σημείου, εκτός των άλλων, να αμφισβητεί την κυριαρχία των νησιών του Ανατολικού Αιγαίου και των Δωδεκανήσων και μας απειλεί ότι θα προχωρήσει και σε άλλα μέτρα.

Λέτε ότι δεν ακολουθήσαμε τον αμυντικό σχεδιασμό και τις προβλεπόμενες διαδικασίες, γι’ αυτό και δεν ψηφίζετε.

Αυτές, κατά τη γνώμη μου, είναι προφάσεις εν αμαρτίαις. Απλώς, είστε ο παλιός καλός ΣΥΡΙΖΑ. Δεν μπορείτε να αποδεχθείτε την επιτυχία της Κυβέρνησης, που θωρακίζει την άμυνα της χώρας με εξαιρετικά γρήγορο τρόπο.

Επιτέλους, πρέπει να καταλάβετε ότι η Τουρκία δεν περιμένει. Και ξέρετε γιατί; Εμείς θα προχωρήσουμε είτε με εσάς είτε χωρίς εσάς. Ζητάμε τη συναίνεση. Κάνουμε έκκληση για ομοψυχία και ενότητα, τουλάχιστον στα εθνικά θέματα.

Εμείς -το είπε και ο Πρωθυπουργός- δεν είμαστε επιθετική δύναμη. Μιλάμε για την προστασία της κυριαρχίας μας. Μιλάμε για την προστασία των κυριαρχικών μας δικαιωμάτων. Η άμυνα και η ασφάλεια της πατρίδας μας είναι πάνω από όλα.

Τελειώνοντας, κύριε Πρόεδρε, είναι προφανές ότι για την αντιμετώπιση αυτή της πραγματικής απειλής κατά της εθνικής μας υπόστασης το προσωπικό των Ενόπλων Δυνάμεων πρέπει να έχει τα κατάλληλα εργαλεία, τα κατάλληλα οπλικά συστήματα. Διότι ο σκοπός είναι να μη θυσιαστούν εκείνοι για την πατρίδα, αλλά να κάνουν τους άλλους να θυσιαστούν για τη δική τους.

Και θα πρέπει, κύριε Υπουργέ, να στηρίξουμε -ήδη το κάναμε με τη μη φορολόγηση των επιδομάτων κινδύνου των στελεχών των Ενόπλων Δυνάμεων- περαιτέρω για όλα τα στελέχη και το προσωπικό των Ενόπλων Δυνάμεων, που τη δεκαετή κρίση κατόρθωσαν -και το ζήσαμε αυτό- με καθημερινό αγώνα και με το περίσσευμα της ψυχής τους να κρατηθούν σε αξιόλογο επιχειρησιακό επίπεδο. Διότι το προσωπικό είναι αυτό που δίνει ψυχή στα άψυχα. Αυτοί είναι οι στυλοβάτες, αυτοί χρήζουν της αγάπης μας και της προσοχής μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Και τώρα τον λόγο έχει ο κ. Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Τα εξοπλιστικά προγράμματα για τα οποία οι κυβερνήσεις σας δαπανούν δισεκατομμύρια ευρώ ποτέ δεν εξυπηρέτησαν τις πραγματικές αμυντικές ανάγκες της χώρας μας, την προστασία των συνόρων. Αντίθετα, εξυπηρέτησαν και εξυπηρετούν τους κάθε φορά επικίνδυνους νατοϊκούς πολεμικούς σχεδιασμούς.

Και μιλάμε για ασύλληπτα νούμερα: Είναι 7,5 δισεκατομμύρια μόνο για τα Ραφάλ και τις φρεγάτες, 6,5 δισεκατομμύρια ευρώ το 2022 από τον κρατικό προϋπολογισμό, ποσά αυξημένα κατά 50% σε σχέση με το 2020; Μα, τι είναι; Στραγάλια; Στραγάλια είναι και μετά μας λέτε ότι δεν υπάρχουν λεφτόδενδρα; Και σήμερα, εδώ, ο Πρωθυπουργός κυνικά, χωρίς ντροπή, μας είπε ότι τις δαπάνες αυτές τις αντέχει η οικονομία -ενώ τις λαϊκές ανάγκες δεν τις αντέχει- και μόλις χθες, ο Υπουργός Ανάπτυξης σε μια άθλια δήλωσή του, κουνώντας μάλιστα το δάχτυλο στον λαό, τι είπε; «Μην είστε μίζεροι και γκρινιάρηδες που δεν μπορείτε να τα βγάλετε πέρα». Μα, δεν ντρεπόμαστε λιγάκι; Δεν ντρέπεστε;

Την ώρα που το πενιχρό εισόδημα του λαού μας εξαϋλώνεται από την ακρίβεια, από τη δυσβάσταχτη φορολογία, την ώρα που δεν έχει να βάλει πετρέλαιο, φυσικό αέριο για να ζεσταθεί, ενώ μένει ανοχύρωτος μπροστά στην πανδημία και στις φυσικές καταστροφές, οι ισχυρισμοί όλων σας πως πρόκειται για αμυντικές δαπάνες είναι ένα πελώριο ψέμα, που καμμία σχέση με την ασφάλεια και την άμυνα της χώρας δεν έχει. Και μάλιστα, καλείτε για αυτό το πράγμα τον λαό να επιδείξει εθνική ομοψυχία.

Διαψεύδονται, όμως, οι ισχυρισμοί αυτοί από το περιεχόμενο της ελληνοαμερικανικής συμφωνίας για την αναβάθμιση της φονικής βάσης στη Σούδα, στην Αλεξανδρούπολη, που προώθησε η κυβέρνηση του ΣΥΡΙΖΑ. Τώρα σφυρίζει αδιάφορα, βέβαια, αλλά έδωσε την πάσα στη Νέα Δημοκρατία για να την αναβαθμίσει, να την επεκτείνει και ετοιμάζεται να φέρει τη νέα Συμφωνία εδώ.

Διαψεύδονται, επίσης, οι ισχυρισμοί από την επιθετική ελληνογαλλική συμφωνία, που προβλέπει εγκατάσταση γαλλικών βάσεων στην Ελλάδα, αποστολή ειρηνικών δυνάμεων στο Σαχέλ της Αφρικής, ένα πραγματικό ναρκοπέδιο, που μπορεί να στοιχίσει ακριβά σε ανθρώπινες ζωές.

Όλοι μαζί, λοιπόν, Ηνωμένες Πολιτείες, ΝΑΤΟ, Ευρωπαϊκή Ένωση και οι κυβερνήσεις σας, οι δικές σας, λέτε συστηματικά ψέματα στον λαό, όταν επικαλείστε την προάσπιση της ειρήνης, ότι τάχα υπερασπίζεστε δημοκρατικές αξίες, τον σεβασμό των συνόρων, τη μη βία και διάφορα άλλα παρόμοια.

Είναι σάπιες οι αξίες σας και είναι σάπιες μέχρι το κόκαλο και θέλει πολύ θράσος να εμφανίζονται ως θεματοφύλακες των συνόρων και της μη βίας αυτοί που διαμέλισαν τη Γιουγκοσλαβία, αιματοκύλισαν τα Βαλκάνια, έσπειραν κράτη-προτεκτοράτα για να υπηρετήσουν τα συμφέροντά τους. Αυτούς υπηρετείτε. Αυτοί είστε.

Δεν υπάρχει ιμπεριαλιστικός πόλεμος που να εξαπολύθηκε εναντίον των λαών και να μην έχει μια προσχηματική αφορμή. Η πραγματική, όμως, αιτία των πολέμων είναι οι ανταγωνισμοί για τον έλεγχο των αγορών, των ενεργειακών πόρων και δρόμων, η δίψα για τα κέρδη, η δίψα για τον επεκτατισμό, η δίψα για να σωθεί το σύστημα, ιδιαίτερα όταν βρίσκεται σε φάση ύφεσης.

Η πραγματική, όμως, αιτία των πολέμων είναι οι ανταγωνισμοί για τον έλεγχο των αγορών των ενεργειακών πόρων και δρόμων, η δίψα για τα κέρδη, η δίψα για τον επεκτατισμό, η δίψα για να σωθεί το σύστημα ιδιαίτερα όταν βρίσκεται σε φάση ύφεσης.

Αυτές οι επικίνδυνες εξελίξεις στην Ουκρανία, με τη χώρα μας ξέφραγο αμπέλι, πολεμικό ορμητήριο στην κυριολεξία και, έχοντας μετατρέψει τη βάση της Σούδας σε «αστακό» για λογαριασμό των Αμερικανών και του ΝΑΤΟ, ποιον στοχοποιούν, αν όχι τον ίδιο τον λαό μας;

Η ναυτική βάση της Σούδας μπορεί να φιλοξενήσει ανά πάσα στιγμή πυρηνικά αεροσκάφη, αεροπλανοφόρα που φέρουν πυρηνικά όπλα, καθώς και πυρηνικά υποβρύχια. Συνεπώς, αυτό το πράγμα είναι ένας επιπλέον λόγος για να αποτελεί στόχο επίθεσης. Δηλαδή, το στρατηγικό πλεονέκτημα για τους αμερικανονατοϊκούς αντικειμενικά μετατρέπεται σε πολεμικό στόχο για τους αντιπάλους τους. Και υπάρχει ήδη η δεδηλωμένη από επίσημα χείλη των Ρώσων και των Ιρανών ότι αποτελούν στόχο οι βάσεις, βάζοντας με αυτό τον τρόπο τον λαό μας σε θανάσιμους κινδύνους.

Ποιος, λοιπόν, τους δίνει το δικαίωμα, αν όχι οι δικές σας κυβερνήσεις, να αλωνίζουν ανά την επικράτεια τα στρατεύματά τους σε Σούδα, Αλεξανδρούπολη, Στεφανοβίκειο, έτοιμα για στρατιωτικές επεμβάσεις; Ποιος δίνει το δικαίωμα, αν όχι εσείς, ο ΣΥΡΙΖΑ πριν και το ΠΑΣΟΚ παλιότερα με το περίφημο «Οι βάσεις φεύγουν» -αλλά, τελικά, οι βάσεις μένουν-, για να περιφέρεται ο Αμερικανός πρέσβης σαν νέος Πιουριφόυ ανά τη χώρα δηλώνοντας ότι οι ΗΠΑ και η Ελλάδα δεσμεύονται να στηρίξουν την ουκρανική κυριαρχία και ακεραιότητα απέναντι στη νέα ρωσική επιθετικότητα;

Με ποιο δικαίωμα εσείς, εν ονόματι του ελληνικού λαού, δίνετε όρκους πίστης στους Αμερικανούς φονιάδες των λαών, φτάνοντας στο σημείο ο σημερινός Υπουργός Άμυνας να δηλώνει ότι πολεμήσαμε στο πλάι των Ηνωμένων Πολιτειών και οι άντρες μας μάτωσαν δίπλα σε Αμερικανούς στρατιώτες στους πολέμους στους οποίους συμμετείχαμε; Ανατριχίλα, πραγματική αηδία!

Είστε περήφανοι για τις εκατόμβες νεκρών στο Βιετνάμ, στην Κορέα, στο Αφγανιστάν, στη Γιουγκοσλαβία, στο Ιράκ, στη Συρία, στη Λιβύη με αμέτρητες επεμβάσεις όπου γης, με τα εκατομμύρια των προσφύγων, των πεινασμένων και των ακρωτηριασμένων;

Εσείς, κύριε Υπουργέ -απουσιάζει, αλλά εν πάση περιπτώσει θα μας ακούει, προφανώς- μπορεί να ματώνετε για τον λαό, γιατί προσκυνάτε τους ιμπεριαλιστές φίλους σας. Εμείς, όμως, ματώνουμε, γιατί τους πολεμάμε και τους πολεμάμε για έναν κόσμο δίχως πολέμους και σφαγές, για όλου του κόσμου το ψωμί, το φως και το τραγούδι και αυτή είναι η θεμελιώδης διαφορά μας.

Η συνεχής αναβάθμιση της Σούδας δεν περιορίζεται μόνο σε ρόλο ανεφοδιασμού νατοϊκών δυνάμεων. Εξελίσσεται σε ένα σύμπλεγμα υποδομών πρώτης προτεραιότητας για τον έκτο στόλο, για την παροχή μέγιστης υποστήριξης στις επιχειρήσεις των Αμερικανών, όπως είναι να απογειώνονται κατασκοπευτικά αεροπλάνα, να μεταφέρουν εικόνα και να συντονίζουν αποστολές στην περιοχή, το κρηπίδωμα Κ14 μήκους τριακοσίων μέτρων, τη μοναδική τέτοια νατοϊκή εγκατάσταση στη Μεσόγειο που μπορεί να φιλοξενήσει έως και αεροπλανοφόρο, όπως πρόσφατα ελλιμενίστηκε το «TRUMAN» με πέντε χιλιάδες στρατιώτες προσωπικό, η αντίστοιχη υποδομή για την υποδοχή υπερσύγχρονων πυρηνοκίνητων υποβρυχίων του αμερικανικού ναυτικού, το τεράστιο νατοϊκό κέντρο logistics, ένα από τα τρία που λειτουργούν διεθνώς, για τον γρήγορο ανεφοδιασμό μεγαλύτερου όγκου στρατιωτικών δυνάμεων, το νατοϊκό κέντρο Forex για την επισκευή ηλεκτρονικών συστημάτων πολεμικών πλοίων, όταν απομαγνητίζονται και αποσυντονίζονται, το πεδίο βολής Κρήτης, με κονδύλια του ΝΑΤΟ ως πολυεθνικό κέντρο εκπαίδευσης σε βολές με πυραύλους, το νατοϊκό Κέντρο Εκπαίδευσης Ναυτικής Αποτροπής, με Έλληνα διοικητή παρακαλώ, που αποτελεί και το διαμάντι του ΝΑΤΟ.

Πρόκειται, λοιπόν, για μία αλυσίδα υποστήριξης αποστολών και επιχειρήσεων των Αμερικανών και του ΝΑΤΟ και, μάλιστα, με πλήρη φορολογική ασυλία, με ανυπολόγιστες συνέπειες στο περιβάλλον, στην αγροτική παραγωγή, στον υδροφόρο ορίζοντα, με θανατηφόρες και καρκινογόνες επιπτώσεις στην υγεία του πληθυσμού από τις τεράστιες ποσότητες αποβλήτων από τα πολεμικά αεροπλάνα και τα πλοία.

Γι’ αυτό, λοιπόν, και καμμία βάση δεν έχει η προσπάθεια της κυβέρνησης, του ΣΥΡΙΖΑ, του ΠΑΣΟΚ και των υπολοίπων κομμάτων, των τοπικών και περιφερειακών τους αρχών στην Κρήτη και τώρα και στην Αλεξανδρούπολη που καλλιεργούν έναν εφησυχασμό για τις εξελίξεις, ειδικά σε αυτές τις περιοχές που φιλοξενούν βάσεις.

Και η προσπάθεια αθώωσης των φονιάδων των λαών, με το πρόσχημα ότι αφήνουν λεφτά στον τόπο -γιατί αυτά λένε, όπως επιχειρούν διάφορα ντόπια «παπαγαλάκια» από την Κρήτη που γνωρίζω- δεν μπορεί να κάνει τον λαό να ξεχάσει τον ρόλο του ΝΑΤΟ στην επιβολή της επτάχρονης δικτατορίας, στην εισβολή και κατοχή του 40% της Κύπρου. Τα αιματοβαμμένα δολάρια δεν μπορούν να αθωώσουν τα δεινά που έχουν σπείρει στους λαούς ανά τη γη.

Οι εξελίξεις, λοιπόν -και κλείνω με αυτό, κύριε Πρόεδρε- επιβάλλουν επαγρύπνηση, κινητοποίηση και δράση, για να ακουστούν δυνατά τα αιτήματα για απεγκλωβισμό της χώρας από τα ιμπεριαλιστικά σχέδια, για καμιά συμμετοχή σε στρατιωτικές ασκήσεις του ΝΑΤΟ στα σχέδια περικύκλωσης της Ρωσίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ**,** ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Να κλείσει τώρα η βάση της Σούδας και να ξηλωθούν όλες οι βάσεις του θανάτου και καμμία συμμετοχή ελληνικών Ενόπλων Δυνάμεων σε ιμπεριαλιστικές αποστολές, για να ακουστεί τώρα πιο δυνατά το σύνθημα ότι «οι ιμπεριαλιστές τη γη ξαναμοιράζουν, με των λαών το αίμα τα σύνορα χαράσσουν».

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Συνεχίζουμε τώρα με τον κ. Δημοσχάκη από τη Νέα Δημοκρατία.

Ακολουθεί ο κ. Μουζάλας από τον ΣΥΡΙΖΑ, ο κ. Δερμεντζόπουλος, ο κ. Λιούτας, θα μιλήσουν δύο Κοινοβουλευτικοί Εκπρόσωποι, δύο εισηγητές και ψηφίζουμε.

**ΔΙΟΝΥΣΙΟΣ ΧΑΤΖΗΔΑΚΗΣ:** Και ο Υπουργός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βέβαια, ο Υπουργός πάντα.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Υπουργέ, δεν θα είστε, όμως σύντομος. Δεν μιλήσαμε πολύ, για να τα πείτε εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Χατζηδάκη, σας παρακαλώ.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, η αμυντική θωράκιση της χώρας αποτελεί πρωταρχική μέριμνα της Κυβέρνησης επιδιώκοντας τη μαχητική ισχύ και την αποτρεπτική ικανότητα των Ενόπλων Δυνάμεων.

Η ιστορία μάς προίκισε με έναν γείτονα, που είναι κατ’ επάγγελμα παραβάτης του Διεθνούς Δικαίου και των κανόνων της καλής γειτονίας. Σε αυτές τις προκλήσεις απαντούμε με ολύμπια ψυχραιμία, με ετοιμότητα, αλλά και σχέδιο και πάνω απ’ όλα χωρίς λάθη. Ο γείτονας διαβάζει ανορθόγραφα την ιστορία και τις συνθήκες και οδηγείται σταδιακά σε απομόνωση.

Αξιοποιώντας τη διπλωματική μας εργαλειοθήκη πετυχαίνουμε ιστορικές νίκες με σημαντικές συμφωνίες, σφραγίζοντας τα χερσαία και θαλάσσια σύνορά μας και ενισχύοντας τις περιφερειακές μας συμμαχίες. Η χώρα αποκτά στρατηγικό και σταθεροποιητικό ρόλο στην ευρύτερη περιοχή.

Σήμερα έγινε λόγος πολλάκις για την Αλεξανδρούπολη και τον Έβρο από όλα τα κόμματα και σχεδόν από όλους τους ομιλητές. Καταθέτω ότι η παρουσία της υπερατλαντικής συμμαχικής χώρας στην πρωτεύουσα του Έβρου και, μάλιστα, όπως θα επικυρωθεί προσεχώς και από τη Βουλή των Ελλήνων, είναι ηχηρή, ελπιδοφόρος και εμπεδώνει το αίσθημα ασφάλειας και άμυνας στην τοπική κοινωνία, αλλά και στην ευρύτερη περιοχή.

Ο τοπικός λιμένας αναβαθμίζεται αναπτυξιακά, αλλά και γεωστρατηγικά και συνδέεται σιδηροδρομικά με τα λιμάνια της Βουλγαρίας, με τη σχεδιαζόμενη διπλή γραμμή, με ηλεκτροκίνηση, με ευθυγράμμιση και με αντιπλημμυρική θωράκιση της παρέβριας περιοχής. Επίσης, ο νομός θωρακίζεται ενεργειακά, μεταφορικά και συγκοινωνιακά και, μάλιστα, απογειώνεται αναπτυξιακά.

Θέλω να κάνω μία προφητική πρόβλεψη βλέποντας κάθε μέρα να αλλάζει το τοπίο της Αλεξανδρούπολης. Η Αλεξανδρούπολη με αυτή την ταχύτητα που αναπτύσσεται και με αυτή την κυβερνητική στήριξη που έχουμε, σύντομα και μέσα σε μία εικοσαετία, θα είναι η τρίτη πόλη της χώρας.

Ωστόσο, η άμυνα και η οχύρωσή της βρίσκεται στο βόρειο Έβρο, στην κρίσιμη γραμμή άμυνας-επίθεσης, στον άξονα Διδυμοτείχου - Καστανιών - Ορμενίου, όπως τον περιγράφουν όλες οι σχολές πολέμου, επιτάσσοντας την πολυεπίπεδη θωράκιση των ακριτικών χωριών και οικισμών. Γιατί η αχίλλειος πτέρνα βρίσκεται στο γεωγραφικό τρίγωνο των δεκαεπτά πονεμένων χωριών, κύριε Υπουργέ, και, μάλιστα, μας προσκαλεί και μας προκαλεί σε λύσεις άμεσες και σε λύσεις κεραυνοβόλους, αλλιώς θα είναι αργά.

Και τώρα στο σχέδιο νόμου που περιλαμβάνει συνολικά την κύρωση οκτώ σχεδίων συμβάσεων με σκοπό την επιχειρησιακή αναβάθμιση του Πολεμικού Ναυτικού και της Πολεμικής Αεροπορίας. Ειδικότερα προβλέπεται η προμήθεια τριών φρεγατών τύπου Μπελαρά με αγορά μίας επιπλέον ακόμη φρεγάτας, αν απαιτηθεί, σε τιμή φυσικά χαμηλότερη που είχε καταλήξει και διακοπεί η διαπραγμάτευση που ξεκίνησε η προηγούμενη κυβέρνηση, ενώ παράλληλα εξασφαλίζεται η προμήθεια και η υποστήριξη του εξοπλισμού τους. Η προμήθεια των φρεγατών που θα έχουν παραδοθεί μέχρι το 2026 αναμένεται να προσδώσει μεγάλο επιχειρησιακό όφελος στο Πολεμικό Ναυτικό.

Παράλληλα, το Πολεμικό Ναυτικό θωρακίζεται έτι περισσότερο με τη σύμβαση περί αναβάθμισης του τορπιλικού δυναμικού με την προμήθεια και την υποστήριξη τορπιλών ελληνικών υποβρυχίων επιτυγχάνοντας τη μείωση του χρονοδιαγράμματος παραδόσεων. Διαθέτουμε υπερσύγχρονα υποβρύχια αλλά φέρουν τορπίλες οι οποίες είναι άλλης εποχής και άλλης τεχνολογίας. Συνεπώς, η προμήθεια τους συνιστά αδήριτη επιχειρησιακή ανάγκη.

Επιχειρησιακό όφελος αποκτά και η Πολεμική Αεροπορία με την κύρωση της σύμβασης που αφορά στη συμπληρωματική προμήθεια έξι αεροσκαφών τύπου Ραφάλ, καθώς και τη σύμβαση προμήθειας εξοπλισμού, συντήρησης, τροποποίησης υπαρχόντων όπλων Μιράζ 2005 για χρήση από τα Ραφάλ και συναφείς υπηρεσίες.

Η συμφωνία στρατηγικής εταιρικής σχέσης Ελλάδας - Γαλλίας αποτελεί μια δυναμική συμφωνία υπέρ του εθνικού συμφέροντος αλλά και υπέρ της αυτόνομης ευρωπαϊκής προοπτικής στο μέλλον, όπως ευφυώς ανέλυσε το πρωί ο Πρωθυπουργός της χώρας. Βασίζεται στην ευρεία συναντίληψη των δύο χωρών για την ασφάλεια στην Ανατολική Μεσόγειο και στην ευρύτερη περιοχή. Με την επιτυχημένη απόκρουση της ιδιότυπης πολιορκίας που εξαπέλυσε η Τουρκία τον Μάρτιο του 2020 στον Έβρο αναδείχθηκε η χρησιμότητα της εφαρμογής του ενιαίου δόγματος ασφάλειας και άμυνας, καθώς και αυτό της αποτροπής διά της ισχύος που υλοποιεί βήμα-βήμα η σημερινή Κυβέρνηση.

Ο Τακτικός Στρατός μαζί με την Εφεδρεία και την Εθνοφυλακή αποτελούν το ελληνικό στράτευμα αλλά ταυτόχρονα και την εγγύηση της εθνικής κυριαρχίας. Οι καλά οργανωμένοι, εξοπλισμένοι και εκπαιδευμένοι έφεδροι και εθνοφύλακες μπορούν στις παραμεθόριες περιοχές να παίξουν σημαντικό ρόλο και να προσφέρουν εθνικό έργο. Αναγκαία είναι η διασφάλιση της διεύρυνσης των θεσμών της Εφεδρείας και της Εθνοφυλακής στη Θράκη και στα νησιά του βορειοανατολικού και νοτιοανατολικού Αιγαίου, κύριε Υπουργέ.

Κυρίες και κύριοι συνάδελφοι, ένα χρόνο μετά την ιστορική ελληνογαλλική συμφωνία για την προμήθεια απόκτησης μοίρας είκοσι τεσσάρων αεροσκαφών Ραφάλ, πετυχαίνουμε σήμερα μία ακόμη σπουδαία νίκη. Είναι σημαντικό να ακολουθούμε τα ιστορικά βήματα των προκατόχων μας. Κατάφεραν να αναδιοργανώσουν τις Ένοπλες Δυνάμεις και να τις εξοπλίσουν υποδειγματικά παρά τις δύο προηγηθείσες χρεοκοπίες. Έτσι, με τις ιστορικές πολιτικές αποφάσεις του 1903 και του 1933 πετύχαμε νικηφόρους Βαλκανικούς Πολέμους και την εποποιία του 1940 - 41 αντίστοιχα.

Θεωρώ αναγκαίο συμβολικά και ουσιαστικά όλα τα κόμματα της Αντιπολίτευσης να υπερψηφίσουν το υπό συζήτηση νομοσχέδιο. Σας καλώ να υπερασπιστούμε όλοι ομόφωνα τα κυριαρχικά μας δικαιώματα. Το μήνυμα που πρέπει να δοθεί από αυτή την Αίθουσα προς πάσα κατεύθυνση είναι πως η Ελλάδα είναι αποφασισμένη να διαφυλάξει τα κεκτημένα της. Οι εξελίξεις στην ευρύτερη περιοχή μάς καλούν σε ετοιμότητα. Πρέπει να φανούμε αντάξιοι της ιστορίας και της εποχής μας και να περπατήσουμε τα βήματα αυτά των προκατόχων μας του 1903 και του 1933, γιατί τώρα είναι αναγκαίο.

Σας ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο.

Τον λόγο έχει ο κ. Μουζάλας από τον ΣΥΡΙΖΑ.

**ΙΩΑΝΝΗΣ ΜΟΥΖΑΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να ανακοινώσω στο Σώμα και στον ελληνικό λαό ότι σήμερα στη Μυτιλήνη πέθανε άλλη μία από τις τρεις γιαγιάδες οι οποίες είχαν βοηθήσει τόσο πολύ και ήταν πρέσβειρες της χώρας μας κατά τη διάρκεια της μεταναστευτικής κρίσης. Έτσι, νομίζω ότι όλοι οφείλουμε να εκφράσουμε τη θλίψη μας για το χάσιμο της Στρατούλας Μαυραπίδη, της δεύτερης γιαγιάς που πέθανε. Λυπάμαι που δεν θα μπορέσω αύριο -δεν προλαβαίνω- να είμαι στην κηδεία της. Θέλω να καταθέσω από την εμπειρία μου στην Ευρώπη πόσο πολύτιμες πρέσβειρες του δικαίου μας υπήρξαν αυτές οι τρεις γιαγιάδες.

(Χειροκροτήματα)

Σήμερα αυτό που συζητάμε είναι υπονομευμένο από την αρχή για δύο λόγους. Ο ένας είναι γιατί γίνεται μια συζήτηση για εξοπλισμούς εκτός από τον νόμο του 2014 που η Νέα Δημοκρατία είχε φτιάξει για το πώς πρέπει να γίνονται οι εξοπλισμοί στη χώρα μας. Πρακτικά δηλαδή σήμερα συζητάμε μια απευθείας ανάθεση του ελληνικού κράτους των εξοπλισμών του -της αγοράς του αιώνα, δεν πρόκειται για ένα πράγμα μονάχα- σε ιδιωτικές εταιρείες. Αυτό από μόνο του υπονομεύει θεσμικές λειτουργίες. Αν σκεφτεί κανείς και το πώς σιγά σιγά απαρτίστηκε το πακέτο με τον Πρωθυπουργό πρώτα να το αναγγέλλει και τα επιτελεία μετά να το επιβεβαιώνουν, πάλι κατά παραβίαση των θεσμών, είμαστε σε μία πολύ ιδιαίτερη κατάσταση. Και αν αυτό γινόταν για ένα ζήτημα μονάχα, θα μπορούσε κανείς να πει, εντάξει, είναι έκτακτη ανάγκη. Είναι όμως μανιέρα. Είναι άλλη μια απευθείας ανάθεση. Μένει να δούμε εάν αυτό το πράγμα είναι χρήσιμο ή όχι.

Είναι και συναισθηματικά υπονομευμένη αυτή η συζήτηση. Όποιος πλειοδοτεί στα λόγια, γίνεται εύκολα συμπαθής. Όποιος δηλαδή λέει ότι «γιατί όχι δεκαοκτώ, αλλά είκοσι τέσσερα Ραφάλ» είναι πιο εύκολα συμπαθής, εγώ το καταλαβαίνω. Ο πομπώδης λόγος, ο λόγος που φέρνει τις αρχαίες νίκες, τις νίκες των πολέμων της χώρας μας, όλα αυτά τα πράγματα, είναι ένας λόγος που πείθει εύκολα, χτυπάει στο συναίσθημα. Αλλά το πρόβλημα δεν είναι αυτό.

Είπαν συνάδελφοι και από το ΚΙΝΑΛ και τη Νέα Δημοκρατία: «Καραμανλής - Παπανδρέου διαφωνούσαν σε όλα, συμφωνούσαν στα εξοπλιστικά». Να σας πω, επειδή κάθισα και διάβασα τις συζητήσεις στη Βουλή. Αυτές οι βροντώδεις ομοφωνίες και η πλειοδοσία λόγου, που είχαν οι Βουλευτές και που σήμερα επέδειξαν και οι Βουλευτές της Νέας Δημοκρατίας πάρα πολύ γρήγορα οδηγούσαν σε ρεπορτάζ, κατηγορίες, μίζες, μη λειτουργικά οπλικά συστήματα, σε δικαστήρια, σε φυλακές, σε αθωώσεις, εκ νέου κατηγορίες ανάμεσα στα κόμματα. Τι ήταν δηλαδή αυτή η ομοφωνία που υπήρχε; Ήταν μια ψεύτικη ομοφωνία. Ήταν μια ομοφωνία η οποία στηριζόταν στο πως θα ικανοποιήσουν με λαϊκισμό ένα λαϊκό συναίσθημα χωρίς να ανταποκρίνονται στις πραγματικές ανάγκες. Εμείς σε αυτό δεν θα συμφωνήσουμε. Δεν θέλουμε μια ομοφωνία βερμπαλισμού. Θέλουμε μια ομοφωνία που να μην καλύπτει, αλλά να διασφαλίζει την άμυνα της χώρας μας.

Η άμυνα της χώρας μας είναι ένα πολύπλοκο ζήτημα. Η άμυνα της χώρας μας έχει να κάνει με τους εξοπλισμούς. Αυτό είναι σαφές. Το αν είναι τα έξι Ραφάλ παραπάνω ή παρακάτω τα οποία θα μας κάνουν ασφαλή χώρα είναι κάτι προς συζήτηση. Και μάλιστα είναι μια συζήτηση που πρέπει κατά την άποψή μου να μη γίνει συναισθηματικά, αλλά να γίνει επιστημονικά σε ένα βάθος που εγώ δεν μπορώ να το προσφέρω στην Ολομέλεια. Αλλά πρέπει να είναι σαφές και για εσάς και για εμάς ότι πάμε χαμένοι αν η ασφάλεια της χώρας μας εξαρτάται από το αν τα Ραφάλ θα είναι είκοσι τέσσερα ή θα είναι δεκαοκτώ ή θα είναι τριάντα ή θα είναι τριάντα δύο. Επομένως, δεν χρειάζονται αυτές οι πομπώδεις ομιλίες που γίνανε για αυτό το ζήτημα.

Να σας πω και κάτι άλλο. Η άμυνα της χώρας μας έχει να κάνει με την αμυντική βιομηχανία. Εστάλη στα βράχια η αμυντική βιομηχανία. Βγήκαν Βουλευτές και είπαν «καμμία εταιρεία δεν θα πάρει τίποτα μέχρι στιγμής». Τα ακούσαμε χθες στη Βουλή: «Από τις συμφωνίες αυτές που κατ’ ανάθεση δίνουμε σε ιδιωτικές εταιρείες. Καμμία, ούτε για τις φρεγάτες, ούτε για τα αεροπλάνα, ούτε για τη συντήρηση έχουμε εγγυήσεις».

Έχουμε περάσει μαύρες μέρες και εμείς όταν ήμασταν κυβέρνηση και εσείς όταν αναγκαστήκατε και υποστείλατε κατά 50% τις εξοπλιστικές δαπάνες, όπου ξέραμε ότι έχουμε τα όπλα, αλλά δεν έχουμε τις σφαίρες, ότι έχουμε τα όπλα, αλλά δεν έχουμε τα ανταλλακτικά, ότι έχουμε τα αεροπλάνα, αλλά δεν πετάνε. Ο τρόπος με τον οποίο αναθέτετε αυτή τη στιγμή τη συντήρηση μάς οδηγεί σε τέτοιους κινδύνους, εκτός από του ότι η ανάπτυξη της αμυντικής βιομηχανίας αποτελεί έναν πολύ μεγάλο παράγοντα οικονομικής ανάπτυξης και σταθερότητας. Είπανε όλοι, η Γαλλίδα Υπουργός είπε ότι «εδώ δημιουργούνται δυόμισι χιλιάδες θέσεις εργασίας». Εδώ πόσες; Καμμία. Καμμία μέριμνα, καμμία ευθύνη.

Η άμυνα κατ’ εμάς έχει να κάνει με το πόσο σαφές είναι σε αυτή την Κυβέρνηση ποιο είναι το ζήτημα που θα πάνε στη Χάγη. Γιατί εμείς έχουμε μπερδευτεί και ο ελληνικός λαός έχει μπερδευτεί γενικά με τις θαλάσσιες ζώνες. Εάν είναι κόκκινη γραμμή τα έξι μίλια ή τα κυριαρχικά μας δικαιώματα. Οι ΑΟΖ Λιβύης - Τουρκίας εάν είναι μια πληγή που την υπέστη μεν, επειδή η Κυβέρνηση δεν προέβλεψε, ή όχι. Εάν τα τουρκικά καράβια, το «Πίρι Ρέις», μπορεί επί μήνα να έρχεται και να διασπά τα κυριαρχικά μας δικαιώματα και εμείς να λέμε ότι κάνει πολύ θόρυβο και δεν μας ενοχλεί. Εάν η Ευρωπαϊκή Ένωση είμαστε ευτυχισμένοι που δεν επέβαλε κυρώσεις. Εάν η απεμπόληση του EastMed και το αμερικάνικο υπόμνημα είναι μια προσβολή στην εθνική μας κυριαρχία και κυρίως, την εθνική προοπτική που είχε δοθεί από όλους μέσα από αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, η άμυνά μας έχει σχέση με το ότι η Κυβέρνηση έχασε τον πόλεμο του COVID-19 με είκοσι τέσσερις χιλιάδες νεκρούς -και θα πάμε στις είκοσι οκτώ μέχρι τον Μάιο. Η Κυβέρνηση έχασε τη μάχη της ενεργειακής φτώχειας που ζει ο λαός μας. Η άμυνά μας σχετίζεται με την ανεργία. Η άμυνά μας σχετίζεται με το ότι το 39% των νέων, οι τέσσερις στους δέκα, είναι άνεργοι. Ο Πτωχευτικός Κώδικας βγάζει τον κόσμο από τα σπίτια. Ο βίαιος θάνατος των μικρομεσαίων είναι η άμυνά μας. Ο πληθωρισμός και η φτώχεια είναι η άμυνά μας. Η επάνοδος στα μνημόνια και η δημοσιονομική μέγγενη είναι η άμυνά μας.

Προσέξτε, δεν ισχυρίζομαι ότι η φτώχεια θα επηρεάσει τον πατριωτισμό των Ελλήνων. Ισχυρίζομαι ότι ο δικός σας πατριωτισμός δεν παίρνει υπ’ όψιν τους Έλληνες και δεν μπορεί να τους βοηθήσει, δεν τον αφορά στο να υπερβούν αυτές τις δυσκολίες.

Τελειώνοντας, κύριοι συνάδελφοι, στις ομιλίες σας χρησιμοποιείτε έναν περίτεχνο λόγο που μπερδεύει τα πράγματα. Δεν τα κάνει πιο σαφή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τελειώνετε, κύριε συνάδελφε, σας παρακαλώ.

**ΙΩΑΝΝΗΣ ΜΟΥΖΑΛΑΣ:** Λέει ο κ. Μητσοτάκης «Δεν υπάρχει διαφορά ανάμεσα στην καταγγελία μιας συμφωνίας και στη νέα από μηδενική βάση». Το λέτε σοβαρά αυτό; Άνθρωποι που διαπραγματευτήκατε στις προσωπικές σας επιχειρήσεις σε επίπεδο κράτους είναι το ίδιο;

Λέει η κ. Μπακογιάννη: «Την αξιοποίηση της Αλεξανδρούπολης την ήθελε και ο ΣΥΡΙΖΑ» και την θέλει. Αυτό που δεν θέλει ο ΣΥΡΙΖΑ και σας κατηγορεί είναι η εκχώρηση, η πλήρης εκχώρηση της Αλεξανδρούπολης. Λέει ανώτατος αξιωματούχος…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μουζάλα, σας παρακαλώ. Έχετε φτάσει τα δέκα λεπτά.

**ΙΩΑΝΝΗΣ ΜΟΥΖΑΛΑΣ:** Κύριε Πρόεδρε, να ολοκληρώσω αυτό. Λέει ανώτατος αξιωματούχος: «Αυτή είναι η Ελλάδα μας από το Καστελόριζο σε Έβρο. Σας την παραχωρούμε, γιατί ξέρουμε ότι θα είναι σε καλά χέρια». Εμείς δεν την παραχωρούμε, κύριοι και πιστεύω ότι και ο αξιωματούχος εκφράσθηκε λάθος, αλλά αυτές είναι οι διαφορές μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριοι συνάδελφοι, επόμενοι ομιλητές είναι ο κ. Δερμεντζόπουλος και ο κ. Λιούτας, οι δύο Κοινοβουλευτικοί Εκπρόσωποι. Η διαδικασία πρέπει να κρατηθεί για να μπορέσουμε να ολοκληρώσουμε.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κύριοι συνάδελφοι, επειδή είπατε για πλήρη εκχώρηση, δεν υπήρξε ποτέ αυτή η κουβέντα. Μιλάμε για μερική χρήση του λιμένα. Όμως θα έρθει η ώρα που θα μιλήσουμε για την Αλεξανδρούπολη, γιατί πολλοί μιλάνε χωρίς να γνωρίζουν, τρομάζουν και τρομοκρατούν τον κόσμο.

Κύριοι Υπουργοί, κυρίες και κύριοι συνάδελφοι, το σημερινό σχέδιο νόμου του Υπουργείου Εθνικής Άμυνας είναι η καλύτερη απάντηση προς όλους αυτούς που θεωρούν ότι η χώρα είναι ανέτοιμη να αντιμετωπίσει κάθε πρόκληση. Η αμυντική θωράκιση της χώρας μας δεν αποτελεί μόνο προαπαιτούμενο για την ασφάλειά της, αλλά και παράγοντα που θα της επιτρέψει να επιβεβαιώσει τον ρόλο της ως πυλώνα ειρήνης, ασφάλειας και σταθερότητας στην ευρύτερη περιοχή.

Θα ήθελα να ξεκινήσω με μία συγκεκριμένη πεποίθηση και καλό θα ήταν να γίνει ξεκάθαρη τοποθέτηση από όλες τις πολιτικές δυνάμεις. Η άμυνα του τόπου δεν χωράει προστριβές και κομματικές επιδιώξεις. Αντίθετα, επιβάλλεται να ακολουθεί μία κοινή γραμμή, μια στρατηγική χωρίς οποιαδήποτε σκοπιμότητα.

Διανύουμε μια κρίσιμη περίοδο από κάθε άποψη. Η απαράδεκτη και επιθετική συμπεριφορά της Άγκυρας από τη μία και η πανδημία του κορωνοϊού από την άλλη, μας επιβάλλουν να δείξουμε την απαραίτητη ωριμότητα και να φανούμε αντάξιοι των περιστάσεων.

Η αποστολή του Υπουργείου Άμυνας δεν είναι άλλη από τη διασφάλιση της εδαφικής ακεραιότητας και των κυριαρχικών μας δικαιωμάτων, όπως και την ενίσχυση της αμυντικής θωράκισης της χώρας. Οι συνεχείς γεωπολιτικές εξελίξεις στην ευρύτερη περιοχή μεταβάλλονται σε καθημερινή βάση. Απαιτούν, λοιπόν, συνεχή επαγρύπνηση και ενίσχυση. Αυτό ακριβώς το σημείο είναι που οι ελληνικές Ένοπλες Δυνάμεις δηλώνουν την παρουσία τους, ορθώνουν το ανάστημά τους και συμβάλλουν αποτελεσματικά στη διασφάλιση της ειρήνης, της ασφάλειας και της σταθερότητας στην περιοχή μας.

Τα γεγονότα που ζήσαμε το 2020, η προφανώς αυξανόμενη τουρκική προκλητικότητα το καλοκαίρι και το φθινόπωρο του ίδιου έτους και η συνεχιζόμενη αναθεωρητική συμπεριφορά της γείτονος καταδεικνύουν και επιβεβαιώνουν εμπράκτως δύο πράγματα. Πρώτον, τον βαθμό και την έκταση της απειλής κατά των κυριαρχικών δικαιωμάτων της χώρας μας και δεύτερον, τον βαθμό ετοιμότητας και αποφασιστικότητας των Ενόπλων Δυνάμεων της χώρας, που για ακόμα μία φορά απέδειξαν, όπως αποδεικνύουν διαρκώς, ότι αποτελούν τον εγγυητή της εδαφικής ανεξαρτησίας και προστάτη των κυριαρχικών μας δικαιωμάτων.

Δεν πρέπει να μείνουμε αμέτοχοι ή απλοί παρατηρητές της όποιας προκλητικότητας. Έμπρακτα, λοιπόν, ενισχύουμε την αμυντική θωράκιση της χώρας μας. Το σύγχρονο περιβάλλον ασφάλειας, το οποίο σε συνδυασμό με τη στρατηγική και γεωπολιτική σημασία της χώρας, αλλά και της ευρύτερης περιοχής της Κεντρικής και Ανατολικής Μεσογείου και των Βαλκανίων, καθίσταται ως μία από τις πιο ευαίσθητες και απαιτητικές από θέμα ασφάλειας περιοχές του πλανήτη, όπου τα αποκλίνοντα συμφέροντα και επιδιώξεις αυξάνουν την πολυπλοκότητα και δυσχεραίνουν τις προσπάθειες επίλυσης συγκρούσεων και διαφορών.

Η χώρα μας, πιστή στην επίλυση των διαφορών, με βάση τους κανόνες του Διεθνούς Δικαίου και του σεβασμού των αρχών της καλής γειτονίας, είναι πρόθυμη μέσω του διαλόγου να αντιμετωπίσει κάθε πρόκληση. Η άμυνα, άλλωστε, είναι αυτή που συνιστά διαχρονικά τη βάση και το ορθολογικό εργαλείο εκπλήρωσης των στόχων της διπλωματίας και της εξωτερικής πολιτικής. Στοχεύουμε, παράλληλα, στην εμπέδωση της ειρήνης και της ασφάλειας, στην ανάπτυξη σχέσεων καλής γειτονίας, στη δημιουργία συνθηκών προόδου, ευημερίας, βιώσιμης κοινωνικής και οικονομικής ανάπτυξης.

Κυρίες και κύριοι συνάδελφοι, πρέπει επιτέλους η Αντιπολίτευση να πιστώσει με θετικό πρόσημο τη στρατιωτική ηγεσία, τους στρατιωτικούς μας, το σύνολο βασικά των στελεχών των Ενόπλων Δυνάμεων για αυτά που έγιναν αυτά τα τρία χρόνια. Με την άμυνα της χώρας δεν πρέπει να παίζει κανείς παιχνίδια κομματικής ισχύος. Απέναντι στην πρόκληση και με τη σημαία μας πρέπει να είμαστε ενωμένοι.

Κυρίες και κύριοι συνάδελφοι, πιστεύουμε ακράδαντα ότι η άμυνα της χώρας αποτελεί βασικό παράγοντα για την εύρυθμη λειτουργία της χώρας. Τα τρία αυτά χρόνια που η Νέα Δημοκρατία έχει αναλάβει τη διακυβέρνηση της χώρας, έχουν γίνει πολλά. Από το Σεπτέμβριο του 2020 έχουν ενεργοποιηθεί εκατόν ενενήντα ένα υποπρογράμματα και για τους τρεις κλάδους των Ενόπλων Δυνάμεων. Δεν θα κουραστούμε να μιλάμε για τη συνολική αναβάθμιση της χώρας, βασισμένη σε ένα αξιόπιστο, επικαιροποιημένο αμυντικό σχέδιο.

Μας κατηγορήσατε ότι κάνουμε σόου με την άμυνα. Όχι, κύριοι συνάδελφοι. Στον τομέα της άμυνας δεν γίνεται σόου. Γίνεται έργο. Γίνεται έργο σημαντικό και έργο σοβαρό. Τις τελευταίες ημέρες μια σειρά προγραμμάτων έρχεται να επιβεβαιώσει το έργο που επιτελείται στην αμυντική ενίσχυση της χώρας.

Πρώτον, η πρόσκληση των τριών φρεγατών Μπελαρά, με δικαίωμα προαίρεσης μιας επιπλέον, αλλά και την εν συνεχεία υποστήριξή τους και την προμήθεια και την υποστήριξη του οπλισμού αυτών. Είναι αποτέλεσμα της ελληνογαλλικής στρατηγικής συμφωνίας και ήταν η άμεση απόκτηση αυτών των φρεγατών σε τιμή χαμηλότερη από το σημείο, που είχε καταλήξει η διαπραγμάτευση που είχε ξεκινήσει ο ΣΥΡΙΖΑ. Οι φρεγάτες αυτές διαθέτουν τα πλέον υπερσύγχρονα συστήματα ασφαλείας, φρεγάτες πολλαπλών ρόλων με δυνατότητα υλοποίησης σύνθετων αποστολών και στην Ανατολική Μεσόγειο.

Δεύτερο πρόγραμμα, η προμήθεια των σαράντα τεσσάρων τορπιλών ύψους 112 εκατομμυρίων ευρώ. Η Αντιπολίτευση μιλά για κόστος, εμείς μιλάμε για ανάγκη απόκτησης τους καθώς όχι μόνο αναβαθμίζεται η αμυντική δυνατότητα των υποβρυχίων μας, αλλά επιτέλους αναβαθμίζουμε και την αποτρεπτική ικανότητα τους. Δεν ήταν δυνατόν να έχουμε υπερσύγχρονα υποβρύχια, με πεπαλαιωμένα οπλικά συστήματα που δεν μπορούσαν να δράσουν γιατί δεν είχαν τα απαραίτητα συστήματα.

Τρίτο πρόγραμμα, προμήθεια έξι νέων αεροσκαφών Ραφάλ. Η Πολεμική Αεροπορία λοιπόν, θα υποδεχθεί στο άμεσο προσεχές διάστημα στις τάξεις της και άλλα έξι με ένα χρονοδιάγραμμα παράδοσης που θα λάβει χώρα αμέσως μόλις ολοκληρωθεί το χρονοδιάγραμμα παράδοσης των τριών εξάδων. Πρόκειται για μια γεωστρατηγική εξέλιξη πρώτης γραμμής, γιατί τα νέα μαχητικά καθιστούν την αεροπορία μας, μιας ισχυρότερης στην Ευρώπη και τη Μεσόγειο, κάτι που προσδίδει και στην ευελιξία της εθνικής μας διπλωματίας και τις πολύπλευρες συμμαχίες της χώρας.

Όλα αυτά τα χρόνια λοιπόν, έχουν γίνει πολλά στον τομέα της άμυνας. Η Κυβέρνηση της χώρας με Πρωθυπουργό τον Κυριάκο Μητσοτάκη και έχοντας πλήρη επίγνωση της κρισιμότητας των γεωπολιτικών εξελίξεων κινήθηκε σε δύο βασικούς άξονες: ενίσχυση των Ενόπλων Δυνάμεων, ενίσχυση των διεθνών συμμαχιών.

Κλείνοντας, επιτρέψτε μου να αναφερθώ και στην περιοχή μου στον Έβρο. Τα τελευταία χρόνια αντιμετωπίσαμε και συνεχίζουμε να αντιμετωπίζουμε ένα μείζον ζήτημα, το μεταναστευτικό ζήτημα που μας αφορά όλους. Προσπάθειες υποκινούμενες για αθρόα εισβολή απετράπησαν αποτελεσματικά. Και αυτό δεν οφείλεται μόνο στα άξια στελέχη που υπηρετούν εκεί, αλλά και στα αμυντικά συστήματα. Το πρώτο τμήμα του φράχτη δεν άντεξε μόνο του, αλλά άντεξε επειδή υπήρξε η Αστυνομία, ο Στρατός, οι Συνοριοφύλακες, οι Εβρίτες κι αυτοί κράτησαν το φρόνημα της πατρίδας πολύ ψηλά.

Κύριοι Υπουργοί, κυρίες και κύριοι συνάδελφοι, πρέπει όλοι μας να αναλογιστούμε και να κάνουμε αυτό που πρέπει για να αντιμετωπίσουμε τις προκλήσεις και απειλές της σημερινής γεωπολιτική συγκυρίας. Η άμυνα της χώρας δεν ξεχωρίζει κόμματα και πολιτικές. Η συμπεριφορά μας πρέπει να είναι κοινή και πρέπει να είναι αταλάντευτη. Διαφορετικά μηνύματα που αποστέλλονται, δημιουργούν την εντύπωση μιας χώρας αποσταθεροποιημένης και αδύνατης. Η αμυντική πολιτική είναι μέρος της εθνικής πολιτικής, γιατί πεποίθηση αυτής της Κυβέρνησης ήταν και είναι πως η οικονομική και κοινωνική ανάπτυξη της Ελλάδος πρέπει να πλαισιώνεται από τη θωράκιση της ασφάλειας της και την ανάκτηση της εθνικής αξιοπρέπειας. Σε αυτά τα ζητήματα είμαστε αδιαπραγμάτευτοι και σε αυτά τα ζητήματα είμαστε προσηλωμένοι.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο.

Έχει ζητήσει τον λόγο ο κύριος Υπουργός για νομοτεχνικές βελτιώσεις.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Με ειδοποιούν από τη Γραμματεία ότι τώρα πρέπει να πάρω τον λόγο, προκειμένου να καταθέσω κάποιες νομοτεχνικές βελτιώσεις, να τις πάρουν οι εισηγητές των κομμάτων. Αυτές πρέπει να ενσωματωθούν στο κείμενο. Τις καταθέτω, να μοιραστούν.

(Στο σημείο αυτό ο Υπουργός Εθνικής Άμυνας κ. Νικόλαος Παναγιωτόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 437,438 )

ΑΛΛΑΓΗ ΣΕΛΙΔΑΣ

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Επίσης, να δηλώσω ότι κάνω αποδεκτή, όπως είχε γίνει και στην περσινή συζήτηση για την προμήθεια των δεκαοκτώ Ραφάλ την τροπολογία του ΚΙΝΑΛ, με αριθμό 1213/6/14-2-2022 ως προς το δεύτερο μέρος της, δηλαδή την παράγραφο 7, προκειμένου όπως και στην αρχική συμφωνία προμήθειας των δεκαοκτώ Ραφάλ να υπάρχει θεσμικά αποτυπωμένο στο κείμενο του νόμου η δυνατότητα περιοδικού ελέγχου της σύμβασης αυτής. Επαναλαμβάνω όπως το είχαμε κάνει και στην περσινή συμφωνία.

Επομένως κατά το ήμισυ της τροπολογίας, ανά εξάμηνο, με μία επιπλέον νομοτεχνική βελτίωση στο κείμενο, που λέει «σύμφωνα με τα ειδικότερα οριζόμενα στον Κανονισμό της Βουλής». Αυτή είναι η προσθήκη στο κείμενο της τροπολογίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Άρα αποδέχεστε κατά το ήμισυ την τροπολογία του ΠΑΣΟΚ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ακριβώς. Την καταθέτω για τα Πρακτικά.

(Στο σημείο αυτό ο Υπουργός Εθνικής Άμυνας κ. Νικόλαος Παναγιωτόπουλος καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Ζητώ κάτι το αυτονόητο, να διανεμηθούν το συντομότερο, ώστε να έχουμε τη δυνατότητα να τις αξιολογήσουμε.

Το δεύτερο είναι ότι εκπλήσσομαι λίγο. Είχαμε δηλαδή όλες αυτές τις ημέρες δυνατότητα να προτείνουμε αλλαγές, έστω του είδους των νομοτεχνικών βελτιώσεων στις συμβάσεις; Δεν το είχαμε καταλάβει αυτό.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Λιούτα. Αμέσως μετά θα μιλήσει ο κ. Δρίτσας και η κ. Αραμπατζή.

Κύριε Λιούτα, έχετε τον λόγο.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στις 19 Ιανουαρίου πριν από λίγες εβδομάδες, έφτασαν στον ελληνικό ουρανό και προσγειώθηκαν στην πατρίδα μας τα πρώτα έξι πολεμικά αεροσκάφη Ραφάλ. Μόλις πριν από έναν χρόνο, εδώ από τη Βουλή των Ελλήνων κυρώναμε τη συμφωνία προμήθειας τους, την προμήθεια εκείνων δηλαδή των υπερσύγχρονων αεροσκαφών που προσφέρουν ένα μεγάλο ανταγωνιστικό πλεονέκτημα υπέρ της πατρίδας μας.

Σήμερα, η συμφωνία αυτή αποκτά σάρκα και οστά. Τα πρώτα Ραφάλ γέμισαν με συγκίνηση τους Έλληνες πολίτες και εμείς συνεχίζουμε το έργο της στήριξης των Ενόπλων Δυνάμεών μας και της αμυντικής μας θωράκισης.

Σήμερα βρισκόμαστε εδώ και συζητούμε για τα νέα ιστορικά θα έλεγα εξοπλιστικά προγράμματα, τα οποία ο Υπουργός Εθνικής Άμυνας και πρωτίστως ο Πρωθυπουργός μας ο Κυριάκος Μητσοτάκης αποδεικνύουν τη στόχευση και την επιμονή στην εκπλήρωση του μείζονος στόχου που δεν είναι άλλο παρά η θωράκιση της πατρίδας μας.

Με το παρόν νομοσχέδιο σήμερα η Ελλάδα αποκτά τρεις υπερσύγχρονες φρεγάτες FDI με προαίρεση αγοράς και μίας ακόμη, έξι επιπλέον μαχητικά αεροσκάφη Ραφάλ και σαράντα τέσσερις σύγχρονες τορπίλες για τα υποβρύχια μας. Ο ελληνικός στόλος ενισχύεται αποφασιστικά και προχωρά στην ψηφιακή εποχή, αποκτώντας ένα σαφές πλεονέκτημα ταχύτητας και μεγάλης αποτελεσματικότητας στο πεδίο της μάχης. Το Πολεμικό Ναυτικό μας, μετά από χρόνια σήμερα και επί των ημερών μας συναντά την εποχή της μεγάλης αναβάθμισης. Ο ελληνικός στόλος ενισχύεται αποφασιστικά και προχωράει στην ψηφιακή εποχή αποκτώντας ένα δυναμικό πλεονέκτημα. Επιπρόσθετα, με τις φρεγάτες οι σαράντα τέσσερις τορπίλες που αποκτούμε συνιστούν σε αυτό που χαρακτηρίζεται ως ενίσχυση του πλεονεκτήματος μας στις θάλασσές μας. Οι τορπίλες θα αναβαθμίσουν αποφασιστικά τις δυνατότητες των υποβρυχίων μας. Η προμήθεια των φρεγατών Μπελαρά μαζί με την προμήθεια των τορπιλών καθιστούν τον ελληνικό στόλο πανίσχυρο και δυνατό, πολλαπλασιάζοντας αδιαμφισβήτητα και την αποτρεπτική του ισχύ.

Επιπλέον, σήμερα ενισχύεται περαιτέρω και η Πολεμική μας Αεροπορία με έξι νέα μαχητικά αεροσκάφη φρεγάτες Ραφάλ. Η Πολεμική μας Αεροπορία από τα συνολικά είκοσι τέσσερα αεροσκάφη αυτού του τύπου και συνεχίζει στον δρόμο της ενίσχυσης και της ενδυνάμωσης.

Κυρίες και κύριοι συνάδελφοι, η θάλασσα και ο ουρανός της πατρίδας μας θωρακίζονται περαιτέρω και μάλιστα, σε ένα πάρα πολύ σημαντικό βαθμό. Η αμυντική θωράκιση της χώρας μας είναι ένα ιστορικό γεγονός. Η ιστορικότητα του γεγονότος αυτού δικαιολογείται και από τον μείζονα στόχο του, από τον στόχο της διασφάλισης της ειρήνης στην περιοχή μας, από τον στόχο της προστασίας των κυριαρχικών μας δικαιωμάτων και από τον στόχο της ασφάλειας και της ευημερίας όλων των Ελλήνων. Η αναβάθμιση των Ενόπλων Δυνάμεών μας συντέλεσε και συνεχίζει να αποτελεί έναν βασικό στόχο της Κυβέρνησης του Κυριάκου Μητσοτάκη. Μέσα σε ένα γεωπολιτικό περιβάλλον στο οποίο υπάρχει καταφανέστατη πρόκληση από πλευράς της Τουρκίας, η ενίσχυση του εθνικού μας οπλοστασίου αποτελεί ένα μεγάλο και σημαντικό εργαλείο αποτροπής. Συνολικά η Κυβέρνησή μας κινήθηκε και κινείται με στόχο τον πολλαπλασιασμό της ισχύος της χώρας μας πολύπλευρα και μεθοδικά.

Κυρίες και κύριοι, η ισχύς μιας χώρας ενισχύεται μέσα από τη διπλωματική αφύπνιση και εγρήγορση, μέσα από την κατανόηση του γεωπολιτικού και διεθνούς περιβάλλοντος, καθώς και μέσα από ισχυρές, στέρεες και ιστορικές συμμαχίες. Επί των ημερών μας η ισχύς της χώρας μας έχει ενδυναμωθεί σε έναν πάρα πολύ σημαντικό βαθμό. Η ελληνική διπλωματία καταφέρνει νίκες. Οι συμμαχίες μας ενισχύονται, θωρακίζονται και εισέρχονται σε μία νέα εποχή συνεργασίας αλληλεγγύης και στήριξης. Και όλα αυτά έχουν ως αιτία την ύπαρξη μιας ισχυρής πολιτικής ηγεσίας, η οποία μεριμνά και εργάζεται υπέρ του καλού της πατρίδας μας.

Ο Πρωθυπουργός και τα αρμόδια Υπουργεία Εξωτερικών και Εθνικής Άμυνας αγωνίζονται και πετυχαίνουν σημαντικές νίκες και ενισχύουν τον ρόλο της χώρας μας ως του πιο σταθεροποιητικού παράγοντα στην περιοχή μας. Οι κρίσεις που διαχειριστήκαμε και διαχειριζόμαστε δεν είναι αμελητέες. Αντίθετα, είναι σκληρές και πολύ απειλητικές. Τα γεγονότα στον Έβρο το 2020 και στο ανατολικό Αιγαίο αποτέλεσαν καταστάσεις οι οποίες απαίτησαν την εγρήγορση, την ετοιμότητα την ψυχραιμία και το μέγιστο αίσθημα ευθύνης. Ταυτόχρονα, η προκλητικότητα από την πλευρά της Τουρκίας αναβαθμίζεται. Η Κυβέρνησή μας στέκεται πάντα και λειτουργεί στο ύψος της ιστορικής της ευθύνης, της ευθύνης εκείνης που γέννησαν και γεννούν οι κρίσιμες αυτές συνθήκες.

Μέσα σε αυτό το περιβάλλον τα εξοπλιστικά μας προγράμματα αποκτούν έναν σπουδαίο ρόλο. Μέσα σε αυτό το περιβάλλον η ενίσχυση των Ενόπλων Δυνάμεών μας, οι οποίες έχουν αποδείξει το αξιόμαχό τους και τη δύναμή τους, είναι πράξη ευθύνης και προσφοράς.

Κυρίες και κύριοι συνάδελφοι, η πατρίδα μας μέσα στο πυκνό διάστημα των δυόμισι περίπου ετών της διακυβέρνησης από τη Νέα Δημοκρατία χαρακτηρίζεται από ένα μεγάλο και πολύ σημαντικό τόξο αμυντικών συμμαχιών. Η αμυντική συμμαχία με τη Γαλλία και τις ΗΠΑ αποτελούν ορόσημα αυτής της προσπάθειας. Η συνεργασία της χώρας μας με δύο τεράστιας ισχύος δυνάμεις αποτελεί μέρος του σαφούς γεωπολιτικού πλεονεκτήματος που αποκτούμε συνεχώς.

Παράλληλα, η οριοθέτηση των θαλάσσιων ζωνών με την Ιταλία και την Αίγυπτο, η συμφωνία με την Αλβανία και η παραπομπή του ζητήματος αυτού στο Διεθνές Δικαστήριο της Χάγης και η επέκταση στα δώδεκα ναυτικά μίλια της αιγιαλίτιδας ζώνης στο Ιόνιο αποδεικνύουν ότι η πατρίδα μας επί των ημερών μας δεν αντιμετωπίζει την εξωτερική πολιτική με όρους αδράνειας. Επί των ημερών μας η Ελλάδα ανακτά δύναμη, ανακτά αυτοπεποίθηση, ανακτά εκτόπισμα και ισχύ. Σαφέστατα η ενίσχυση των εξοπλιστικών μας προγραμμάτων αποτελεί θεμέλιο στην προσπάθεια της αμυντικής θωράκισης, θεμέλιο στην προσπάθεια ενίσχυσης και στήριξης των Ενόπλων Δυνάμεών μας, των Ενόπλων Δυνάμεων στις οποίες χρωστάμε πολλά, τις οποίες θαυμάζουμε και τιμούμε πάντα με σεβασμό, ταπεινότητα και συγκίνηση.

Κλείνοντας, κυρίες και κύριοι συνάδελφοι, θα ήθελα να επισημάνω πως σήμερα είναι μία από εκείνες τις ημέρες που συμβαίνουν ιστορικά γεγονότα, που οι πολιτική προσφέρει πολλά και ικανοποιεί την ανάγκη για ασφάλεια και ειρήνη. Οφείλουμε όλοι μας, είναι δηλαδή χρέος μας, να συμμεριζόμαστε και να αγωνιζόμαστε για την ενίσχυση των Ενόπλων Δυνάμεών μας και για την ενδυνάμωση της ισχύος της πατρίδας μας προς όφελος φυσικά όλων των Ελλήνων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για την τήρηση του χρόνου, κύριε συνάδελφε.

Τον λόγο τώρα θα δώσω για έξι λεπτά στον κ. Δρίτσα και μετά στην κ. Αραμπατζή για επίσης έξι λεπτά. Στη συνέχεια, θα προχωρήσουμε στους εισηγητές, οι οποίοι θα μιλήσουν από τρία λεπτά ο καθένας, και θα κλείσουμε με τον κύριο Υπουργό για να ολοκληρωθεί η διαδικασία.

**ΓΕΩΡΓΙΟΣ ΤΣΙΠΡΑΣ:** Εγώ, κύριε Πρόεδρε, πόσο χρόνο θα έχω;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τρία λεπτά, κύριε Τσίπρα.

**ΓΕΩΡΓΙΟΣ ΤΣΙΠΡΑΣ:** Κύριε Πρόεδρε, επτάμισι λεπτά…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς, κύριε Τσίπρα, έχετε μιλήσει δεκαεννέα λεπτά.

**ΓΕΩΡΓΙΟΣ ΤΣΙΠΡΑΣ:** Όχι, κύριε Πρόεδρε, ήμουν εντός χρόνου. Μόνο ένα λεπτό παραπάνω μίλησα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεκαεννέα λεπτά έχετε μιλήσει!

**ΓΕΩΡΓΙΟΣ ΤΣΙΠΡΑΣ:** Αποκλείεται!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, αλλά δεν το διαπραγματευόμαστε.

**ΓΕΩΡΓΙΟΣ ΤΣΙΠΡΑΣ:** Επτάμισι λεπτά έχω μιλήσει, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσίπρα, δεν το διαπραγματευόμαστε! Τι να διαπραγματευτούμε; Υπάρχουν χρόνοι και Κανονισμός. Δεν το κάνω μόνο για εσάς.

**ΓΕΩΡΓΙΟΣ ΤΣΙΠΡΑΣ:** Μα, έχω μιλήσει επτάμισι λεπτά, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε μιλήσει δεκαεννέα λεπτά.

**ΓΕΩΡΓΙΟΣ ΤΣΙΠΡΑΣ:** Αντί για πόσο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεκαεννέα λεπτά έχετε μιλήσει.

**ΓΕΩΡΓΙΟΣ ΤΣΙΠΡΑΣ:** Δεν έχω μιλήσει δεκαεννέα λεπτά, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτός είναι ο χρόνος ομιλίας σας.

Ορίστε, κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Κύριε Υπουργέ, μας αιφνιδιάσατε λίγο. Δεν ξέρω τι είναι οι νομοτεχνικές βελτιώσεις, που καταθέσατε πριν από λίγα λεπτά, αλλά εάν, εν πάση περιπτώσει, μπορεί να υπάρξει πράγματι παρέμβαση σε ένα κείμενο που ψηφίζεται ως σύμβαση ως έχει, εμείς στην επιτροπή προτείναμε και ζητήσαμε -και το ζητώ και τώρα- στο άρθρο 49, στη σελίδα 535 του σχεδίου της σύμβασης, εκεί που καταλήγει για τη συνθήκη λειτουργίας της Ευρωπαϊκής Ένωσης και την αμυντική βιομηχανία τα έργα θα αφορούν την προστασία των ουσιωδών συμφερόντων της ελληνικής εθνικής άμυνας ή και την ασφάλεια του εφοδιασμού της, το «ή» να φύγει και να μείνει το «…της ελληνικής εθνικής άμυνας και την ασφάλεια του εφοδιασμού της». Πρόκειται για κάτι σημαντικό, γιατί αυτό το «ή» λέει πολλά και δίνει διαφορετικές κατευθύνσεις, επιλογές και δυνατότητες για τη χώρα μας.

Κυρίες και κύριοι Βουλευτές, πιστεύουμε ότι ο ελληνικός λαός στα ζητήματα των εξοπλισμών και της άμυνας πρέπει να είναι απολύτως ενημερωμένος με ψύχραιμο και πλήρη τρόπο. Πρόκειται για μια διαρκή υποχρέωση των κυβερνήσεων. Δεν χρειάζονται οι τεχνικές λεπτομέρειες, αλλά τα βασικά -και θα πω ποια είναι τα βασικά- που συγκροτούν αυτό που, κατά τη γνώμη μας, προσδιορίζεται ως επαρκής άμυνα, κάτι που είναι και το ζητούμενο. Διότι δεν είναι δυνατόν η συζήτηση αυτή ενώπιον του ελληνικού λαού μέσα στη Βουλή να εγκαλεί τον ελληνικό λαό για το ποιοι είναι με τους εξοπλισμούς, και άρα πατριώτες, και για το ποιοι έχουν κριτική στάση, αμφιβολίες και διαφορετικές επιλογές, και άρα είναι τουλάχιστον ύποπτοι. Αυτή δεν είναι συζήτηση! Και είναι ηθελημένη επιλογή του κ. Μητσοτάκη. Έτσι είναι! Και αυτό το έδειξε σήμερα ο λόγος του.

Όσον αφορά τώρα την πλευρά του ΣΥΡΙΖΑ - Προοδευτική Συμμαχία, θα είδατε ότι ο Πρόεδρος Αλέξης Τσίπρα, ο εισηγητής μας Γιώργος Τσίπρας, ο πρώην Αναπληρωτής Υπουργός Άμυνας Δημήτρης Βίτσας, ο πρώην Πρόεδρος της Βουλής Νίκος Βούτσης και όλα τα μέλη της Κοινοβουλευτικής Ομάδας που μίλησαν δεν είχαν στερεότυπο λόγο, δεν είπαν το μάθημά τους. Κατέθεσαν την ψυχή τους και τον προβληματισμό τους, είχαν τεκμηρίωση, στόχευση και πρόταση.

Πρέπει, λοιπόν, να ξέρει ο ελληνικός λαός ότι για να μπορεί μια πολιτεία, και η χώρα μας στις ιδιαίτερες συνθήκες στις οποίες βρίσκεται, να συγκροτήσει επαρκή άμυνα, πρέπει πρώτα απ’ όλα να μπορεί να προσδιορίσει, όχι ο λαός, αλλά οι υπεύθυνοι, δηλαδή οι κυβερνήσεις και τα επιτελεία, την απειλή. Όχι ότι η απειλή είναι η Τουρκία -αυτό είναι κάτι που ξέρουμε όλοι-, ότι πράγματι συνιστά απειλή ο τρόπος με τον οποίον πολιτεύονται οι ηγεσίες του τουρκικού κράτους, αλλά το ποια είναι η απειλή και το πώς συγκροτείται. Άλλο είναι η απειλή σε μια αερομαχία στον Ειρηνικό και άλλο στο Αιγαίο. Επίσης, πρέπει να προσδιορίσουν τις δυνατότητες που προκύπτουν για την απάντηση σε αυτή την απειλή, κάτι που αποτελεί κορυφαίο ζήτημα. Μετά -και συνδέεται το ένα μετά το άλλο, είναι αλληλένδετα- πρέπει να προσδιορίσουν τις ανάγκες και την προτεραιοποίηση που συγκροτούν τη σκοπιμότητα μιας προμήθειας. Και οι Βουλευτές που είναι μέλη της Επιτροπής Εξοπλιστικών Προγραμμάτων και Συμβάσεων της Βουλής καλούνται να πουν τη γνώμη τους ως προς τη σκοπιμότητα. Μπορεί να μπαίνουμε και σε συζητήσεις για το αν είναι ακριβό ή αν δεν είναι -λογικό είναι αυτό- και σε πολλά άλλα, αλλά αυτό για το οποίο μας καλεί η Βουλή να απαντήσουμε είναι ως προς τη σκοπιμότητα.

Και γι’ αυτό εμείς όχι μόνο νομιμοποιούμαστε, αλλά είναι και η βασική μας ευθύνη και προσερχόμαστε και λέμε ότι ναι, μελετήσαμε, ξέρουμε, αξιολογήσαμε όλα τα δεδομένα και λέμε το εξής: Σκοπιμότητα προμήθειας φρεγατών υπάρχει και γι’ αυτό ψηφίζουμε «ναι». Σκοπιμότητα προμήθειας τορπιλών υπάρχει και γι’ αυτό ψηφίζουμε «ναι». Σκοπιμότητα προμήθειας έξι επιπλέον Ραφάλ δεν τεκμηριώνεται. Μάλιστα, δεν τεκμηριώθηκε σήμερα όλη μέρα, αλλά ούτε και τις προηγούμενες μέρες ούτε στην επιτροπή ούτε εδώ. Και βέβαια, δεν μπορούμε να το ψηφίσουμε υπεύθυνα, ακριβώς γιατί δεν θέλουμε να λέμε στον ελληνικό λαό ψεύτικα πράγματα και να παίζουμε με τα υγιή πατριωτικά του αισθήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μετά είναι οι τεχνικοί όροι, οι συμβατικοί όροι και οι νομικοί. Το Νομικό Συμβούλιο του Κράτους εξαιρέθηκε από αυτή τη σύμβαση, όπως απεδείχθη και κατά τη διάρκεια λειτουργίας της επιτροπής, όπου ήρθε ένας εκπρόσωπος για ένα μεμονωμένο επιμέρους ζήτημα με το οποίο είχε ασχοληθεί, δηλώνοντας και με έγγραφες επιστολές του Προέδρου του Νομικού Συμβουλίου του Κράτους ότι δεν έχει ασχοληθεί με αυτή τη σύμβαση.

Κι όμως αυτή η σύμβαση είναι δομημένη στην επιλογή κατά παρέκκλιση της ελληνικής νομοθεσίας και της ευρωπαϊκής. Αυτά δεν θα τα δούμε; Το κόστος, η διαφάνεια, τα όρια ζωής. Όλα αυτά.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Δυο λεπτά ακόμα, κύριε Πρόεδρε.

Μετά μπαίνουμε στην προστιθέμενη αξία, αμυντική βιομηχανία.

Κυρίες και κύριοι Βουλευτές, η ελληνογαλλική συμφωνία που αυτή η Κυβέρνηση συνήψε λέει: «Τα μέρη συνεργάζονται στον τομέα των εξοπλιστικών προγραμμάτων για τις Ένοπλες Δυνάμεις τους, καθώς και στον τομέα των βιομηχανιών άμυνας και ασφάλειας κυρίως με σκοπό τη βελτίωση των αμυντικών τους ικανοτήτων, την προώθηση της συνεργασίας μεταξύ των αμυντικών βιομηχανιών και την ενίσχυση της τυποποίησης και διαλειτουργικότητας του αμυντικού τους εξοπλισμού». Άρθρο 24. Εφαρμόστηκε αυτή η ελληνογαλλική συμφωνία σε αυτή τη σύμβαση; Πουθενά δεν εφαρμόστηκε.

Μιλάτε, κύριε Υπουργέ, για πενήντα επιχειρήσεις. Δεν ξέρω τι θα πάρουν και με ποιο τρόπο, αν θα δώσει κάποια χρώματα μια εταιρεία ή δεν ξέρω τι άλλο, αλλά με συγχωρείτε. Για την ΕΑΒ και την ΕΑΣ μιλάμε. Δεν μιλάμε για τον κάθε ιδιώτη επιχειρηματία που μπορεί να εξασφαλίσει μια επιμέρους εργολαβία. Αυτή είναι η απάντησή σας;

Θα έχει προστιθέμενη αξία απόκτησης τεχνογνωσίας η ΕΑΒ; Θα έχει δυνατότητα στο μέλλον συντήρησης αναβάθμισης και όλα αυτά; Αυτή είναι η αμυντική βιομηχανία. Αλλιώς αν θέλετε να την ιδιωτικοποιήσετε κι αυτήν. Μετά αν γίνει, ο μη γένοιτο, πόλεμος να δούμε τι θα έχουν οι τότε κυβερνώντες και τα επιτελεία να αντιμετωπίσουν σε περίπτωση που χρειάζεται άμεσα επισκευή ενός αεροσκάφους, ενός πλοίου, ενός άρματος, οτιδήποτε.

Τελειώνω, κύριε Πρόεδρε. Ουκρανία, Κύπρος, Ιράκ, Συρία, Παλαιστίνη. Ειρήνη πάνω απ’ όλα. Τα έθεσε ο Πρόεδρος με τον καλύτερο τρόπο. Όχι άλλα συντρίμμια. Το «αν θέλεις την ειρήνη, προετοιμάσου για πόλεμο», εκτός απ’ αυτούς που μπορεί να είναι καλοπροαίρετοι και να νομίζουν ότι λένε κάτι, είναι ύπουλο. Αν θέλεις την ειρήνη, πρέπει να εργαστείς και να αγωνιστείς για την ειρήνη. Κι αυτή είναι η θέση της πολυδιάστατης, ανεξάρτητης, φιλειρηνικής πολιτικής που προτείνει και προσπαθεί να εφαρμόσει ο ΣΥΡΙΖΑ.

Σε όλα αυτά και για την επαρκή άμυνα και για την πολυδιάστατη εξωτερική πολιτική πράγματι, μπορούμε να συζητήσουμε αν υπάρχει η παραμικρή δυνατότητα από τη Δεξιά να φύγει από τις ψεύτικες κορώνες του πατριωτισμού και να κάτσουμε όλοι μαζί και να αντιμετωπίσουμε αυτά τα θέματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΘΕΟΔΩΡΟΣ ΔΡΙΤΣΑΣ:** Τελείωσα.

Αυτά μπορεί να είναι η μόνη άμυνα στη διπλωματία των εξοπλισμών που πράγματι είναι μια πραγματικότητα, αλλά που πρέπει να αντισταθούμε σ’ αυτήν. Η Νέα Δημοκρατία δείχνει ότι δεν κάνει συμμαχίες. Αγοράζει συμμαχίες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Αραμπατζή έχει τον λόγο.

**ΦΩΤΕΙΝΗ ΑΡΑΜΠΑΤΖΗ:** Κύριοι Υπουργοί, κυρίες και κύριοι συνάδελφοι, συζητάμε από το πρωί την ενίσχυση της αμυντικής θωράκισης της χώρας σε ένα ιδιαίτερα πλεονεκτικό πλαίσιο, όπως έχει παρουσιαστεί εύληπτα στην επιτροπή και από τον εισηγητή μας και βεβαίως από την πολιτική ηγεσία σε μια κατά τα άλλα πολύ κρίσιμη συγκυρία, με τις προκλήσεις και τις απειλές από την Τουρκία να είναι συνεχείς και εντεινόμενες, με το διεθνές περιβάλλον να είναι ευμετάβλητο και να επιβάλει μια πολυεπίπεδη, πολυδιάστατη εξωτερική πολιτική σαν αυτή που ασκεί η Κυβέρνησή μας τους τελευταίους τριάντα έναν μήνες της θητείας της.

Συζητάμε για την αυτονόητη ανάγκη να έχουμε αξιόμαχες Ένοπλες Δυνάμεις, με οπλικά συστήματα τελευταίας τεχνολογίας, που ενισχύουν με ρεαλισμό την εθνική αυτοπεποίθηση απέναντι σε οποιαδήποτε απειλή. Συζητάμε για την άμυνα της χώρας, που για μας, κυρίες και κύριοι του ΣΥΡΙΖΑ, είναι αυτοσκοπός! Για την ακρίβεια είναι ο υπέρτατος σκοπός, όπως αυτοσκοπός πρέπει να είναι για κάθε εθνικά σκεπτόμενη πολιτική δύναμη.

Γι’ αυτό και θα περίμενε κάποιος, κάθε Κοινοβούλιο, που απαρτίζεται από υπεύθυνες πολιτικές δυνάμεις, που βάζουν όρια, όταν πρόκειται για το συμφέρον της χώρας, να καταλήγει αυτονόητα -μέσα από ένα πλαίσιο διαλόγου και παρατηρήσεων- σε ένα ομόφωνο και ισχυρό «ναι». Ένα ομόφωνο και γενναίο «ναι», στο οποίο δεν χωρούν φράσεις, όπως αυτές του εισηγητή σας, του κ. Γ. Τσίπρα, παρά μόνο όταν, όπως συμβαίνει δυστυχώς στην περίπτωσή σας, εκφράζουν τελικά το βαθύτερο αμυντικό σας δόγμα, ότι η θάλασσα δεν έχει σύνορα, ότι οι μετανάστες λιάζονται και όσα άλλα ζήσαμε δυστυχώς επί διακυβέρνησης ΣΥΡΙΖΑ - ΑΝΕΛ.

**ΘΕΟΔΩΡΟΣ ΔΡΙΤΣΑΣ:** Κάτι πιο καινούργιο, κυρία Αραμπατζή; Δεν βαρεθήκατε;

**ΦΩΤΕΙΝΗ ΑΡΑΜΠΑΤΖΗ:** Η αλήθεια είναι, κύριε Δρίτσα, ότι λογοκρίνετε τους εκπροσώπους της Εθνικής Αντιπροσωπείας, γιατί είπατε ότι σε αντίθεση με εσάς και τους Βουλευτές σας που μιλούν δήθεν από καρδιάς, εμείς ήρθαμε εδώ και λέμε το μάθημά μας.

**ΘΕΟΔΩΡΟΣ ΔΡΙΤΣΑΣ:** Ομολογείτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Δρίτσα.

**ΦΩΤΕΙΝΗ ΑΡΑΜΠΑΤΖΗ:** Όχι, δεν το ομολογώ. Δεν κατανοείτε δυστυχώς. Μεταφέρω αυτολεξεί τα όσα προσβλητικά λέτε για τους εκπροσώπους της Εθνικής Αντιπροσωπείας. Οι αξιολογικές κρίσεις είναι δικές σας και ελεύθερες.

**ΘΕΟΔΩΡΟΣ ΔΡΙΤΣΑΣ:** Ευχαριστούμε.

**ΦΩΤΕΙΝΗ ΑΡΑΜΠΑΤΖΗ:** Παρακαλούμε. Εσείς οι δημοκράτες κατά τα άλλα.

Είναι προφανές, λοιπόν, ότι ζητούμε πολλά από την Αξιωματική Αντιπολίτευση του ΣΥΡΙΖΑ, που καταψηφίζει αμυντικές συμφωνίες, όπως αυτές με τη Γαλλία, που επίκειται η καταψήφιση, όπως φαίνεται, της συμφωνίας με τις Ηνωμένες Πολιτείες, που ψηφίζει «παρών» στη συμφωνία οριοθέτησης θαλάσσιων ζωνών με την Αίγυπτο και που καταψηφίζει βεβαίως τον αμυντικό προϋπολογισμό της χώρας.

Ξεχνάτε, κυρίες και κύριοι συνάδελφοι, ότι αυτή την ώρα την πατρίδα θωρακίζουμε, την πατρίδα ενισχύουμε. Κι αυτή η θωράκιση δεν έχει ούτε χρώματα, δεν έχει ούτε «δικούς μας», «ούτε δικούς σας». Αφορά όλους τους Έλληνες, αφορά την εθνική μας κυριαρχία και την εθνική μας αξιοπρέπεια. Και είναι πραγματικά απογοητευτικό σε μια τέτοια συζήτηση μείζονος σημασίας και ζητούμενης συναίνεσης να ακούγεται μεταξύ άλλων σε μια γενικότερη ένδεια -επιτρέψτε μου να πω- επιχειρημάτων ότι κάνουμε από πάνω και σόου. Το είπατε αυτό, όπως και πολλά άλλα λυπηρά στη χθεσινή και στη σημερινή συζήτηση.

Είπατε ότι η ενίσχυση του αξιόμαχου των Ενόπλων Δυνάμεων είναι σόου. Και μ’ αρέσει που το λένε αυτό ποιοι; Η κυβέρνηση, που είχε τον κατ’ εξοχήν Υπουργό των σόου ως Υπουργό Εθνικής Άμυνας. Στον κ. Πάνο Καμμένο αναφέρομαι βεβαίως, που γυρνούσε από πόλη σε πόλη φορώντας και άλλη στρατιωτική στολή εξαπολύοντας βαρύγδουπες δηλώσεις και άλλα γραφικά.

Ενθυμούμενη, λοιπόν, τον κ. Καμμένο δεν μπορώ να αφήσω ασχολίαστη την προσπάθεια του Κοινοβουλευτικού σας Εκπροσώπου, κατά την ομιλία του κ. Φραγγίδη του ΚΙΝΑΛ, να διεκδικήσει απολύτως την πολιτική πατρότητα της πολιτικής του Αρχηγού των ΑΝΕΛ λέγοντας, ότι δεν είναι πολιτική Καμμένου η πολιτική που ασκούσατε, αλλά πολιτική ΣΥΡΙΖΑ. Χαίρομαι και καλά κάνετε και το επισημαίνετε, κύριε Δρίτσα. Να το επαναλάβετε στο Κίνημα Αλλαγής για να ξέρει τι πρέπει να σας απαντάει όταν του ζητάτε προοδευτική διακυβέρνηση.

Μείζονος σημασίας και ζητούμενης εθνικής συναίνεσης η συζήτηση και αντί αυτών ακούστηκαν φράσεις, όπως αυτές που προανέφερα, «Μεγαλομανία» όπως είπε ο τέως Πρόεδρος της Βουλής κ. Βούτσης.

Κυρίες και κύριοι του ΣΥΡΙΖΑ, την ίδια ώρα η Τουρκία κλιμακώνει τις απειλές της και αμφισβητεί την κυριαρχία νησιών, όπως η Λέσβος, η Χίος, η Σάμος, επειδή παραμένουν κατά την τουρκική άποψη παρανόμως στρατιωτικοποιημένα.

Θα περίμενε, λοιπόν, κανείς ομοψυχία, ενότητα και θετική συμβολή στην αύξηση της αποτρεπτικής δύναμης της χώρας, με συμφέροντες όρους, με την ταχύτητα, που επιβάλλουν οι περιστάσεις και αξίζουν συγχαρητήρια στον Υπουργό, στον Υφυπουργό, την πολιτική και στρατιωτική ηγεσία όλων των όπλων του Υπουργείου Εθνικής Άμυνας για τις συγκεκριμένες συμβάσεις, όταν πρόκειται, σύμφωνα με τους αρχηγούς, για συμφωνίες που είχε να δει η χώρα για περισσότερα από είκοσι χρόνια.

Χωρίς, λοιπόν, αστερίσκους, χωρίς «ναι μεν αλλά», χωρίς δειλά «παρών», χωρίς κουτοπόνηρα «ναι» στις Μπελαρά γιατί ξεκίνησαν οι διαπραγματεύσεις με πολύ ανώτερο τίμημα, βεβαίως, επί των ημερών μας( του ΣΥΡΙΖΑ δηλαδή) και «όχι» στα έξι Ραφάλ.

Λέτε ότι η Κυβέρνηση προσφέρει κακές υπηρεσίες, ότι διακινεί επικοινωνιακά πυροτεχνήματα του τύπου ότι «κλειδώνει το Αιγαίο με το υπερόπλο της Μπελαρά απέναντι στις τουρκικές απειλές» ότι «κλειδώνει ο εναέριος χώρος με τα Ραφάλ. Μιλάτε για σαματά και για λογικές αρχοντοχωριάτη, την ώρα που, σύμφωνα με τους αρχηγούς όλων των όπλων, τα προς ψήφιση προγράμματα διαμορφώνουν το μέλλον του ναυτικού και είναι εμβληματικά για το σύνολο των Ενόπλων Δυνάμεων.

Παρέλκει να πω ότι αυτές οι θρασύτατες φράσεις προσβάλλουν τις Ένοπλες Δυνάμεις, οι οποίες έδειξαν επιχειρησιακή ετοιμότητα και φρόνημα υψηλό όλα αυτά τα χρόνια και αξίζουν, όπως είπε ο Πρωθυπουργός, μόνο τον σεβασμό και την ευγνωμοσύνη μας. Όπως τον σεβασμό και την ευγνωμοσύνη μας αξίζουν και οι θυσίες και οι κόποι του ελληνικού λαού, που επιτρέπουν την ενίσχυση των Ενόπλων Δυνάμεων για τη διασφάλιση της σταθερότητας, της ασφάλειας, της προάσπισης των εθνικών συμφερόντων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ψάχνετε επιχειρήματα για να δικαιολογήσετε τα αδικαιολόγητα και τη διγλωσσία σας, σαν αυτή, που επιδείξατε με ένα άλλο παράφωνο «απών» κατά την τελετή παράδοσης των πρώτων μαχητικών στην Τανάγρα, με θλιβερές δικαιολογίες και αναρτήσεις στο Facebook.

Και όταν και τα τελευταία φύλλα συκής εκλείπουν, επιστρατεύετε την κινδυνολογία και τη δήθεν σώφρονα δημοσιονομική σας προσέγγιση, σαν αυτή που έκανε τον εισηγητή σας να ισχυριστεί ότι τα έξι επιπλέον Ραφάλ, που παίρνει η χώρα μας σε πλήρη συμφωνία με τον δεκαπενταετή σχεδιασμό της νέας δομής δυνάμεων, μπορεί, δήθεν, να οδηγήσουν τη χώρα στη χρεοκοπία.

«Δεν κατανοούμε τη σκοπιμότητα της δημοσιονομικής επιβάρυνσης του 1 δισεκατομμυρίου», είπε από αυτό το Βήμα ο Αρχηγός της Αξιωματικής Αντιπολίτευσης, που δεν φείδεται, βέβαια, κατά τα άλλα να βγαίνει στις τηλεοράσεις και να λέει μεγαλοστομίες για το πόσα χρήματα θα μοιράσει ο ΣΥΡΙΖΑ -αν γίνει ποτέ ξανά κυβέρνηση- και από την άλλη, στο θέμα των εξοπλισμών των Ενόπλων Δυνάμεων, να μας μιλάτε για λελογισμένη στάθμιση και για προτεραιότητες.

Προφανώς για σας η άμυνα δεν είναι αυτοσκοπός, όπως είπατε και νωρίτερα, αλλά είναι σίγουρα αυτοσκοπός και δευτέρα φύση ο λαϊκισμός και οι παροχές χωρίς αντίκρισμα.

Θα επαναλάβω, λοιπόν, αυτό που είπε ο Πρωθυπουργός: Οι συμβάσεις που συζητά σήμερα η Εθνική Αντιπροσωπεία συνδυάζουν τον σύγχρονο πατριωτισμό με τον οικονομικό ρεαλισμό, στον οποίον η Κυβέρνησή μας έχει δείξει -και δείχνει καθημερινά- δείγματα γραφής.

Λυπάμαι, κυρίες και κύριοι του ΣΥΡΙΖΑ, αλλά οι τοποθετήσεις σας εξασθενούν το εσωτερικό μέτωπο και στέλνουν λάθος μηνύματα για μια ακόμη φορά εκτός χώρας. Από το πρωί οι Βουλευτές της Συμπολίτευσης σάς καλούμε να ξεπεράσετε τη μικροπολιτική, τη στείρα αντιπολίτευση, να επιδείξετε το αυτονόητο, συναισθανόμενοι τη δύσκολη εποχή, τις πολλές γεωπολιτικές αβεβαιότητες και την τεράστια ευθύνη που έχουμε απέναντι στη χώρα και στις επόμενες γενιές.

Γι’ αυτή την ευθύνη σας καλώ να σταθείτε όλοι στο ύψος των περιστάσεων και στη σημερινή συνεδρίαση το εθνικό «ναι» να εξαφανίσει τη μιζέρια, την μικροπολιτική, τις σκοπιμότητες του «ναι μεν αλλά», του «όχι», του «παρών».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Αραμπατζή, ολοκληρώστε.

**ΦΩΤΕΙΝΗ ΑΡΑΜΠΑΤΖΗ:** Τελείωσα, κύριε Πρόεδρε.

Θα έχετε άλλες ευκαιρίες, κυρίες και κύριοι του ΣΥΡΙΖΑ, για να ικανοποιήσετε την αριστερή σας πτέρυγα. Τώρα είναι η ώρα να στείλουμε μήνυμα ενότητας και αισιοδοξίας όλοι μαζί στο εθνικό μέτωπο. Μην το θυσιάζεται στο βωμό του κομματικού και των ξεπερασμένων ιδεοληψιών που σας καταδιώκουν.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε σιγά-σιγά τη διαδικασία.

Παρακαλώ τον λόγο έχει ο κ. Παπαναστάσης, μετά ο κ. Κεγκέρογλου, ο κ. Τσίπρας και ο κ. Χατζηδάκης, ο οποίος είπε ότι μπορεί και να μην μιλήσει.

**ΔΙΟΝΥΣΙΟΣ ΧΑΤΖΗΔΑΚΗΣ:** Θα ακούσω τους δύο συναδέλφους και αν το κρίνω σκόπιμο, θα μιλήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Τον λόγο έχει τώρα ο κ. Παπαναστάσης για τρία λεπτά.

**ΓΕΩΡΓΙΟΣ ΤΣΙΠΡΑΣ:** Γιατί τρία λεπτά, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τόσα μου ζήτησε, κύριε Τσίπρα. Πάλι τα ίδια;

Θέλετε να προσθέσετε χρόνο και στα άλλα κόμματα εσείς.

**ΓΕΩΡΓΙΟΣ ΤΣΙΠΡΑΣ:** Έχουν αναφερθεί σήμερα σε μένα πάνω από έξι ομιλητές, μεταξύ των οποίων και ο Πρωθυπουργός.

Βρισκόμαστε πολύ λίγοι εδώ μέσα και δεν έχω ζητήσει τον λόγο για να απαντήσω. Λοιπόν, δώστε μου τουλάχιστον τα επτάμισι λεπτά που δικαιούμαι. Δεν ζητάω κάτι παραπάνω. Διαφορετικά, να πάρω τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει.

Ορίστε, κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Στις σημερινές τοποθετήσεις, κυρίως από τους ομιλητές της συμπολίτευσης, πήγε κι ήρθε ο όρος «ομοψυχία», «συναίνεση» και παρεμφερείς έννοιες. Θα ήθελα να ξεκαθαρίσω ότι το Κομμουνιστικό Κόμμα Ελλάδας θεωρεί αυτούς τους όρους παραπλανητικούς. Το χρησιμοποίησε και η τελευταία ομιλήτρια της Νέας Δημοκρατίας. Εμείς, λοιπόν, θεωρούμε τους όρους περί «ομοψυχίας» και «συναίνεσης» παραπλανητικούς και ουσιαστικά είναι μία πρόταση -αν θέλετε- να στοιχηθούν οι πάντες πίσω από επιλογές, οι οποίες τροφοδοτούν το ΝΑΤΟ, τροφοδοτούν την πολιτική της Ευρωπαϊκής Ένωσης και την πολιτική των Ηνωμένων Πολιτειών στην περιοχή μας.

Η σημερινή διαδικασία, μέσω των θέσεων που εκφράστηκαν από τους ομιλητές όλων των κομμάτων, κατέδειξε ξεκάθαρα την ουσιαστική ταύτιση του συνόλου των πολιτικών κομμάτων σε επιλογές οι οποίες, ουσιαστικά, δεν έχουν καμμία σχέση με τον βαρύγδουπο τίτλο της «ενίσχυσης της εθνικής άμυνας».

Όσο για τις διαφοροποιήσεις οι οποίες εκφράστηκαν και από τον ΣΥΡΙΖΑ, αλλά και από τα άλλα κόμματα σε επιμέρους θέματα, ουσιαστικά επιβεβαιώνουν αυτόν τον κανόνα, καθώς ήταν σε θέματα, όχι πολιτικά, αλλά τεχνικά.

Το Κομμουνιστικό Κόμμα Ελλάδας τεκμηρίωσε την αντίθεσή του σε αυτές τις επιλογές, όπως, επίσης -και είναι κάτι που το δείχνει και η ιστορική πορεία του Κομμουνιστικού Κόμματος Ελλάδας- όχι απλά είναι υπέρ, αλλά πρωτοστάτησε -και θα πρωτοστατήσει- στην υπεράσπιση της κυριαρχίας και των κυριαρχικών δικαιωμάτων της Ελλάδας, όχι όμως με όρους και κανόνες και μέσα υποδομής -γιατί αυτό είναι οι εξοπλισμοί- που θέτουν ξένες δυνάμεις, ιμπεριαλιστικές δυνάμεις, που ουσιαστικά κοιτάνε τα συμφέροντα και τα σχέδια δράσης τα δικά τους και σε κατευθύνσεις που, φυσικά, δεν έχουν καμμία σχέση με τα συμφέροντα του ελληνικού λαού.

Επίσης, κατατέθηκε και τεκμηριώθηκε η θέση μας ότι η Κυβέρνηση με την αποδοχή της ανανέωσης της ελληνοαμερικανικής συμφωνίας, πρώτον, μετατρέπει την Ελλάδα σε μια απέραντη επιθετική βάση και δεύτερον, εκθέτει τον λαό και τη χώρα σε τεράστιους κινδύνους.

Η τουρκική επιθετικότητα, η επίκληση της οποίας αποτέλεσε και αποτελεί κύριο στοιχείο τεκμηρίωσης, από την πλευρά της Κυβέρνησης, της ανάγκης των παραγωγικών εξοπλισμών, εμείς δηλώνουμε -και το δηλώνουμε όχι σήμερα, αλλά σε κάθε ευκαιρία- ότι τροφοδοτείται σταθερά και από τις Ηνωμένες Πολιτείες της Αμερικής και την πολιτική που εφαρμόζει απέναντι στην Τουρκία και το από ΝΑΤΟ -το ζούμε πολύ συχνά με τις δηλώσεις και του Στόλτενμπεργκ αλλά και άλλων αξιωματούχων- και από την Ευρωπαϊκή Ένωση. Και όσο για τις φραστικές, δήθεν, καταδίκες, μάλλον, ρίχνουν περισσότερο λάδι στη φωτιά.

Το Κομμουνιστικό Κόμμα Ελλάδας -και τελειώνω, κύριε Πρόεδρε- θεωρεί ως μόνη λύση την αποδέσμευση από τις ιμπεριαλιστικές συμμαχίες του ΝΑΤΟ και της Ευρωπαϊκής Ένωσης.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προτού δώσω τον λόγο στον κ. Κεγκέρογλου, θα ήθελα να σας ρωτήσω, κύριε Χατζηδάκη, αν θέλετε κι εσείς να δευτερολογήσετε.

**ΔΙΟΝΥΣΙΟΣ ΧΑΤΖΗΔΑΚΗΣ:** Να ακούσω και τον κ. Τσίπρα και αν χρειαστεί θα πάρω τον λόγο.

Πάντως ο κ. Κεγκέρογλου ό,τι ζήτησε μπήκε μέσα, για το εξάμηνο εννοώ. Συμφωνώ απόλυτα. Θα το δούμε να εφαρμόζεται, αν είμαστε τότε Βουλευτές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Σήμερα παρ’ ότι συζητούσαμε ένα σημαντικό θέμα για την αμυντική θωράκιση της χώρας και ευρύτερα για την ενίσχυση της εθνικής ισχύος, που αποτελεί και προϋπόθεση για την εθνική κυριαρχία και εθνική ανεξαρτησία, δεν απέφυγαν πολιτικοί Αρχηγοί αλλά και εκπρόσωποι κομμάτων τις άγονες συγκρούσεις και πολώσεις. Και δεν αναφέρομαι στις αντιπαραθέσεις, γιατί οι αντιπαραθέσεις πρέπει να υπάρχουν και να καταλήγουν σε μια σύνθεση, σε μια συνισταμένη, αν είναι δυνατόν. Αλλά ακόμη και να μην καταλήξουν, βοηθούν στη σκέψη, στον διάλογο και στο τελικό αποτέλεσμα.

Παρατήρησα ότι η ανησυχία του προηγούμενου διαστήματος μάλλον έχει γίνει ταραχή και δεχτήκαμε και επιθέσεις ως Κίνημα Αλλαγής, αλλά και επιθέσεις που αφορούν και την ιστορία της παράταξης, όχι μόνο από την Κυβέρνηση και την Αξιωματική Αντιπολίτευση, αλλά και το ΚΚΕ μάς «στόλισε» σήμερα για την εξωτερική πολιτική, την πολιτική του Ανδρέα Παπανδρέου. Βάλτε μια άνω τελεία, κύριοι, στην αγωνία σας που καταλαβαίνουμε από πού πηγάζει, να δούμε πολιτικά τα σημαντικά ζητήματα από την οπτική του ο καθένας. Κι όχι μόνο το δικαιούται, αλλά έτσι πρέπει να είναι, από την οπτική του ο καθένας να δούμε πώς προχωρούμε ως χώρα.

Εμείς μιλήσαμε για μια εθνική στρατηγική αναγκαία, η οποία χρειάζεται εθνική συνεννόηση και γι’ αυτό είπαμε: ένθεν κακείθεν αφήστε την τακτική που ακολουθείτε μέχρι τώρα, να προχωρήσουμε σ’ αυτό που χρειάζεται η χώρα στους δύσκολους καιρούς.

Να πω ότι καταθέσαμε μια τροπολογία που είχε δύο σκέλη. Το πρώτο αφορούσε την ενίσχυση της δυνατότητας για συμπαραγωγή και συνεργασίες, έστω και μετά τη σύναψη της συμφωνίας. Και βεβαίως είχε ένα δεύτερο σκέλος, για την ενίσχυση της διαφάνειας και την άμεση εμπλοκή της Βουλής στην αξιολόγηση υλοποίησης των συμβάσεων. Είναι ένα βήμα η αποδοχή από τον Υπουργό του δεύτερου μέρους της τροπολογίας. Βεβαίως το ουσιαστικό μένει και είναι αυτό για το οποίο συζητήσαμε πάρα πολύ σήμερα.

Το ΠΑΣΟΚ - Κίνημα Αλλαγής βάζει την πατρίδα πάνω απ’ όλα, πάνω από το κομματικό σίγουρα συμφέρον και εξ αυτού του λόγου έχει ψηφίσει όλες τις συμβάσεις ενίσχυσης της αμυντικής ικανότητας των Ενόπλων Δυνάμεων. Σήμερα πολύ καθαρά δηλώσαμε ότι ψηφίζουμε όλες τις συμβάσεις και παράλληλα τονίσαμε ότι είναι ανεπίτρεπτο μεγάλα και σημαντικά εξοπλιστικά προγράμματα να μην έχουν βιομηχανικές επιστροφές.

Ψηφίζουμε σήμερα, αλλά είμαι υποχρεωμένος να δηλώσω ότι δεν μπορεί να συνεχιστεί αυτό, η ανοχή στον αποκλεισμό της εγχώριας αμυντικής βιομηχανίας. Προφανώς κάτω από την πίεση όλων μας αλλά και των αναγκών υπήρξε ένα μικρό βήμα. Ανακοίνωσε ο Υπουργός ότι πενήντα ελληνικές εταιρείες έχουν συνάψει συμφωνίες ύψους 300 εκατομμυρίων για υποκατασκευαστικό έργο. Αν ήταν έτσι πραγματικά θα ήταν ευτύχημα. Είναι όμως ένα μικρό βήμα, αλλά να ξέρουμε τι είναι. Είναι απλώς και μόνο συμφωνίες προθέσεων, MOU για το ότι προτιθέμεθα να εξετάσουμε τη δυνατότητα να συνεργαστούμε. Αλλά και ως καλή πρόθεση κάτι είναι, δεν είναι όμως αυτό το οποίο έχουμε ανάγκη.

Εμείς, λοιπόν, εγκαίρως σας λέμε ότι αν έλθουν μέχρι να γίνουν εκλογές σημαντικά μελλοντικά εξοπλιστικά προγράμματα χωρίς να περιλαμβάνουν συμπαραγωγή και συμφωνίες μεταφοράς τεχνογνωσίας και χωρίς -στην περίπτωση που δεν περιλαμβάνουν- να αιτιολογείται ότι αυτό δεν υπήρχε περίπτωση να γίνει από τις εταιρείες της πατρίδας μας -διότι και αυτό συμβαίνει σε κάποιους τομείς- δεν θα γίνουν δεκτές από την πλευρά μας. Είσαστε τριάντα έναν μήνες Κυβέρνηση. Οι δικαιολογίες εξαντλήθηκαν, η πίστωση χρόνου τελειώνει. Στηρίξτε τις κρατικές και ιδιωτικές επιχειρήσεις. Το οικονομικό όφελος για τη χώρα, το κοινωνικό όφελος, οι θέσεις εργασίας, η ενίσχυση της αυτόνομης λειτουργικότητας των οπλικών συστημάτων με τη συντήρηση στο διηνεκές από την εγχώρια αμυντική βιομηχανία, όλα αυτά είναι εθνικό συμφέρον, δεν είναι μόνο η απόκτηση του οπλικού συστήματος. Αυτό είναι μια δικιά μου πρόταση σήμερα.

Κύριε Πρόεδρε, θέλω να συνεχίσω γιατί θεωρώ ότι ως μη όφειλε ο κ. Βίτσας μίλησε για τη Φώφη Γεννηματά και θέλω να αποκαταστήσω τα πράγματα. Υπάρχει μια προσπάθεια να υποτιμηθεί και να αποδομηθεί το έργο που είχε να κάνει με τη συμφωνία εξυγίανσης και ενίσχυσης της βιωσιμότητας των ΕΑΣ. Συνήφθη το 2013, στο τέλος του χρόνου. Η συμφωνία εγκρίθηκε από την Ευρωπαϊκή Επιτροπή και άρχισε να υλοποιείται το 2014. Δεν είναι αλήθεια ότι προέβλεπε απολύσεις. Προέβλεπε βεβαίως εθελουσία έξοδο διακοσίων εργαζομένων, που ήταν περίπου το 20% - 25% του προσωπικού, προκειμένου να δοθεί η δυνατότητα και με τα νέα προγράμματα να υπάρξει ανανέωση και βελτίωση του προσωπικού της εταιρείας.

Επίσης, η συμφωνία προέβλεπε να κλείσει το εργοστάσιο της Ελευσίνας. Μας έκανε κριτική ο κ. Βίτσας. Μα, την Ελευσίνα την πούλησε τελικά ο ΣΥΡΙΖΑ και μάλιστα απευθείας, χωρίς διαγωνισμό, στα ΕΛΠΕ και βρίσκεται στον εισαγγελέα η δουλειά. Τα υπενθυμίζω γιατί δεν είναι αλήθεια ότι αν δεν υπήρχαν κέρδη τότε θα έκλεινε και θα εκκαθαριζόταν η εταιρεία. Πουθενά η συμφωνία δεν μιλούσε για κέρδη. Μιλούσε για πρωτογενές πλεόνασμα και το πρωτογενές πλεόνασμα ήδη το 2014 το είχε πετύχει η εταιρεία, αλλά στη συνέχεια έπεσε στον κύκλο της ανατροπής ενός σχεδιασμού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να ολοκληρώσετε, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο Τόσκας και ο Ήσυχος που ήταν οι αρμόδιοι, και όχι ο κ. Βίτσας, μίλησαν για την ανατροπή του σχεδίου εξυγίανσης, το έσκισαν. Ήταν το μόνο που σκίστηκε, και χωρίς νόμο και άρθρο. Κατά τα άλλα είναι γνωστό ότι όχι μόνο δεν σκίστηκαν τα μνημόνια, αλλά ήρθε και το τρίτο.

Δυστυχώς, η εταιρεία οδηγήθηκε σε κατάρρευση. Είναι αλήθεια ότι ο κ. Βίτσας, όταν ανέλαβε, από τον Οκτώβρη και μετά προσπάθησε να ξαναβρεί επαφή με την τρόικα, είχε ήδη υπογραφεί και το τρίτο μνημόνιο, αλλά είχε χαθεί η ευκαιρία.

Σήμερα τα ΕΑΣ είναι σε πολύ δύσκολη κατάσταση. Η Κυβέρνηση της Νέας Δημοκρατίας έχει πιο μεγάλη ευθύνη όμως, γιατί γνώριζε την κατάσταση, είχε πάρει θέση σε πολλές από τις επιλογές της κυβέρνησης ΣΥΡΙΖΑ, αλλά σήμερα συνεχίζει να απαξιώνει τα ΕΑΣ. Απαξιώνει τα ΕΑΣ, απαξιώνει την κρατική αμυντική βιομηχανία. Η Ναυπηγοεπισκευαστική δεν εξυγιαίνεται, δεν μπαίνουν υπογραφές, δεν παίρνονται αποφάσεις. Οι ιδιωτικές επιχειρήσεις υπάρχουν και είναι εδώ και ωστόσο οι δουλειές πρέπει να γίνουν και για το Άμυνας πρέπει να υπάρξουν τα αμυντικά προγράμματα και φυσικά δεν μετέχει αυτή η εγχώρια αμυντική βιομηχανία, η οποία είναι «στον αέρα».

Τελειώνει λοιπόν ο χρόνος. Η Κυβέρνηση θα πρέπει να δείξει δείγματα γραφής στους επόμενους μήνες και αυτό αφορά και το Υπουργείο Άμυνας, αλλά και το Υπουργείο Ανάπτυξης και το Υπουργείο Οικονομικών, την Κυβέρνηση δηλαδή συνολικά και περιμένουμε να δούμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Τσίπρας. Θα σας βάλω οκτώ λεπτά.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Άκουσα πολλούς ομιλητές της Πλειοψηφίας, καθώς και όσους υπερψηφίζουν το ζήτημα των έξι Ραφάλ από άλλα κόμματα -από το ΚΙΝΑΛ, ας πούμε- και ειλικρινά δεν άκουσα ούτε έναν και μέσα σε αυτούς συμπεριλαμβάνεται και Υπουργός και ο Πρωθυπουργός να μας εξηγήσουν γιατί έξι επιπλέον Ραφάλ, γιατί όχι δώδεκα, γιατί όχι τρία, γιατί όχι έξι F-16, γιατί όχι τρία υποβρύχια, γιατί όχι αεροπλανοφόρο. Δεν άκουσα κανέναν.

Αν ξαναφέρει ο Πρωθυπουργός, επειδή έτσι αποφάσισε στην επόμενη ΔΕΘ, άλλα έξι Ραφάλ θα τα ψηφίσετε; Έτσι γίνεται πολιτική; Αυτό είναι το πρώτο.

Δεύτερον, κύριε Υπουργέ, σας το απάντησα και το ξανάπε δυστυχώς και ο Πρωθυπουργός: Δεν υπάρχουν συμβόλαια. Δεν υπάρχει κατ’ αρχήν υποχρέωση της πωλήτριας να δώσει υποκατασκευαστικό έργο βιομηχανικές επιστροφές στην ελληνική βιομηχανία. Τελεία και παύλα εδώ. Τώρα μην τα λέτε αυτά τα άλλα: «Πενήντα εταιρείες ήρθαν, 300 εκατομμύρια θα κάνουν». Τα MΟU τα ξέρουμε όλοι. Πενήντα εταιρείες βρίσκονται, πέντε MΟU υπογράφονται και αν δύο από αυτά καταλήξουν και σε κάτι, έχει καλώς. Μακάρι να καταλήξουν, αλλά δεν υπάρχει απολύτως τίποτα.

Και αυτό δείχνει την αντίληψή σας για την αύξηση της αμυντικής ισχύος, που όμως δεν είναι μόνο θέμα αμυντικής ισχύος. Το ζήτημα -και το είπε ο κ. Κεγκέρογλου, ο μόνος που το είπε από όσους άκουσα- είναι η εθνική ισχύς και άρα, να πάμε στην εθνική ισχύ.

Την ελληνογαλλική συμφωνία την υπογράψατε όπως σας ήρθε. Η Γαλλία έβαλε δικά της πράγματα μέσα. Δεν φαντάζομαι ότι ζητήσατε τόσα HEL εσείς. Εσείς τι ζητήσατε; Και προκαλώ και το Υπουργείο Εξωτερικών και όποιον θέλει να μας πουν τι βάλατε εσείς στη συμφωνία.

Την ελληνοαμερικανική την ψηφίσατε ως είχε. Τη σύμβαση για τα Mπελαρά την αποδεχθήκατε ως είχε. Τη σύμβαση για τα δεκαοκτώ Ραφάλ την αποδεχθήκατε ως είχε. Τη σύμβαση για τα έξι Ραφάλ την αποδεχθήκατε ως είχε. Και είπα στην εισήγησή μου ότι τρεις μεγάλες αγορές που κάνετε τις κάνετε και τις τρεις κατά παρέκκλιση της νομοθεσίας, με απευθείας αναθέσεις σε ιδιωτικές εταιρείες και έρχεστε εδώ μέσα να τις νομιμοποιήσετε με την ψήφο.

Εμείς δυο μεγάλες επενδύσεις κάναμε, τα P-3 τα F-16, και τα κάναμε με βάση την κείμενη νομοθεσία που στο κάτω κάτω ήταν και νόμος Αβραμόπουλου, G2G. Υπάρχει G2G και υπάρχει και διαγωνιστική διαδικασία. Απευθείας αναθέσεις σε ιδιωτικές εταιρείες και μετά νομιμοποίηση, επειδή έχετε την πλειοψηφία, δεν υπάρχει.

**ΔΙΟΝΥΣΙΟΣ ΧΑΤΖΗΔΑΚΗΣ:** Εξηγήστε τι θα πει G2G.

**ΓΕΩΡΓΙΟΣ ΤΣΙΠΡΑΣ:** Έχετε δίκιο, κύριε Χατζηδάκη. Κυβέρνηση προς κυβέρνηση.

Ο λόγος που αποδέχτηκαν οι Βρυξέλλες γρήγορα το σχέδιο για το Ταμείο Ανάκαμψης δεν είναι γιατί είστε επιτελικό κράτος. Είναι γιατί άλλες χώρες είναι σοβαρές και τους πήγαν σχέδιο που είχαν αιτήματα και διεκδικήσεις κι εμείς πήγαμε με ό,τι θέλουν οι Βρυξέλλες και το αποδέχθηκαν αμέσως: ιδιωτικοποιήσεις τα πάντα όλα, δεν υπάρχει πρόβλημα. Και γι’ αυτό ψηφίστηκε αμέσως.

Από αυτά φαίνεται η ισχύς. Ένα κομμάτι είναι αμυντική ισχύς. Η εθνική ισχύς που χρησιμοποιούσε ο κ. Κεγκέρογλου είναι πολύ πιο σύνθετο ζήτημα, αλλά θα έρθω και στην αμυντική ισχύ να δούμε κατά πόσο αυξάνεται.

Στις διασκέψεις από τη Λιβύη είμαστε εκτός. Το καλοκαίρι του 2020 φοβόμασταν να πούμε ότι παραβιάζονται κυριαρχικά μας δικαιώματα που έκανε το «Ορούτς Ρέις» τις βόλτες και έκανε έρευνες και απολύθηκε ο σύμβουλος εθνικής ασφάλειας επειδή τόλμησε να το πει. Στον δε ΟΗΕ στέλναμε χαρτί που λέγαμε ότι παραβιάζονται τα κυριαρχικά μας δικαιώματα. Αυτή είναι η εθνική μας ισχύς.

Κυρώσεις δεν ζητήσαμε από την Ευρωπαϊκή Ένωση. Το κατάπιαμε, το εξαφανίσαμε. Αυτή είναι η εθνική μας ισχύς. Εθνική ισχύ δεν έχουμε, έχει υποχωρήσει. Δυόμισι χρόνια τώρα είμαστε σε πολύ χειρότερη κατάσταση

Κι έρχομαι τώρα και στην αμυντική ισχύ. Μεγαλώνει η αμυντική μας ισχύς; Παρεμπιπτόντως μεγαλώνει. Αλλά ποιο είναι το όραμα του Πρωθυπουργού; Το όραμα του Πρωθυπουργού φαίνεται από το ότι έχουμε σε πορεία διάλυσης στην αμυντική βιομηχανία. Ποσώς σας νοιάζει. Είναι δικαιολογίες ότι αλλιώς δεν θα τα παίρναμε γρήγορα κ.λπ.. Δεν σας ένοιαξε καθόλου η αμυντική βιομηχανία. Άρα δεν υπάρχει μεγάλη πρεμούρα για αμυντική ισχύ.

Αδιαφορείτε για το προσωπικό. Εδώ δεν έχετε πληρώσει καν τα νυχτερινά επιδόματα. Είναι υποκρισία αυτά που λέτε για αμυντική ισχύ. Παρεμπιπτόντως αυξάνεται. Και γιατί παρεμπιπτόντως αυξάνεται η ισχύς παρ’ όλα αυτά; Γιατί ακριβώς ο Πρωθυπουργός βασιζόμενος πάνω στην υπαρκτή ανάγκη αμυντικής θωράκισης της χώρας, θέλει να εξαντλήσει ό,τι μπορεί να εξαντλήσει από αμυντικές δαπάνες μέσα στα οποία είναι και εξοπλιστικά προγράμματα. Αυτό ζούμε σήμερα. Και όποιος θέλει ας απαντήσει.

Ένα τελευταίο και κλείνω, επειδή έγινε πολύς λόγος. Όποιος δεν το καταλαβαίνει, λυπάμαι δεν μπορώ να τον βοηθήσω. Η άμυνα υπηρετεί μια πολιτική ασφάλειας, την εξωτερική πολιτική, την υπεράσπιση της εθνικής κυριαρχίας. Αυτό κάνει η άμυνα. Με αυτή την έννοια, να σας το ξαναπώ άλλη μια φορά, δεν είναι αυτοσκοπός.

Η Δανία -ίσως ο Υπουργός να το ξέρει- αποφάσισε πριν από μερικά χρόνια να καταργήσει τελείως τα υποβρύχιά της. Πιθανώς να το ξέρετε. Δεν έχει υποβρύχια η Δανία. Δεν έχει ασφάλεια; Βεβαίως έχει ασφάλεια. Στάθμισε έτσι τα πράγματα, ώστε να έχει ασφάλεια χωρίς υποβρύχια. Εμείς δυστυχώς δεν την έχουμε την πολυτέλεια αυτή. Πρέπει να έχουμε και πολλά υποβρύχια, πρέπει να έχουμε και τορπίλες βαρέως τύπου και πολλά άλλα πράγματα. Αυτή είναι η πραγματικότητα.

Όπως έδειξα προηγουμένως, ούτε εθνική ισχύ αυτόματα αποκτάς έτσι -δεν αποκτάς αυτόματα εθνική ισχύ, με αυτό τον τρόπο, είναι πολυπαραγοντικό ζήτημα- αλλά ούτε και αμυντική ισχύς υπάρχει, αν δεν έχεις ένα συνολικό πρόγραμμα με αμυντική βιομηχανία, με προγραμματισμό κ.λπ. και με έμψυχο δυναμικό που να σε στηρίζει, αντί να το στέλνεις να ξεχιονίζει την Αττική Οδό. Αυτή είναι η πραγματικότητα και όποιος θέλει ας το καταλάβει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς ούτε επτά λεπτά δεν μιλήσατε.

**ΓΕΩΡΓΙΟΣ ΤΣΙΠΡΑΣ:** Με τρομοκρατήσατε, κύριε Πρόεδρε.

Μπορώ να πω κάτι ακόμη;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κοιτάξτε να δείτε τι του θύμισα. Παρακαλώ.

**ΓΕΩΡΓΙΟΣ ΤΣΙΠΡΑΣ:** Δεν μου θυμίσατε.

Υπάρχει ένα σημαντικό ζήτημα, τέθηκε και θα το συζητήσουμε και στην ελληνοαμερικανική συμφωνία, όταν έρθει για συζήτηση.

**ΔΙΟΝΥΣΙΟΣ ΧΑΤΖΗΔΑΚΗΣ:** Να μας πείτε από ποιον κινδυνεύει η Δανία.

**ΓΕΩΡΓΙΟΣ ΤΣΙΠΡΑΣ:** Εγώ σας το είπα. Εγώ σας είπα ότι δεν βρεχόμαστε από τη βόρεια θάλασσα κι επειδή βρεχόμαστε από εδώ, έχουμε τεράστια ανάγκη αμυντικής θωράκισης και αμυντικής ισχύος, αλλά η άμυνα υπηρετεί μια πολιτική ασφάλειας, την εξωτερική πολιτική και την εθνική κυριαρχία. Είναι άλλο πράγμα το ένα και άλλο πράγμα το άλλο.

Για την ελληνοαμερικανή συμφωνία να πω μόνο μία κουβέντα. Άκουσα προσεκτικά και την κ. Μπακογιάννη και τον κ. Κουμουτσάκο. Έχουν περάσει και οι δύο από το Υπουργείο Εξωτερικών, ο ένας ως διπλωμάτης, η άλλη ως Υπουργός. Ο κ. Κουμουτσάκος έχει διατελέσει και τομεάρχης. Ο μέσος πολίτης κανονικά με αυτά που ακούει θα έπρεπε να τρομάζει.

Ποιο είναι το επιχείρημα για την ελληνοαμερικανική που δεν δίνει κανένα αντάλλαγμα και είναι επ’ αόριστον; Γεμίζουμε αμερικανικές βάσεις. Υπάρχει αμερικανική βάση στην Αλεξανδρούπολη και οι Τούρκοι δεν θα τολμήσουν να φτάσουν να μπουκάρουν στον Έβρο και να πάνε μέχρι την Αλεξανδρούπολη. Το λέτε σοβαρά αυτό το πράγμα;

Υπάρχει μια μικρή χώρα στον κόλπο, πολύ μικρή χώρα, έχει μια τεράστια αμερικανική στρατιωτική βάση και έχει εναποθέσει την ασφάλειά της στο γεγονός απλά ότι υπάρχει αυτή η βάση. Δεν έχει κάνει άλλη συμφωνία. Αυτή είναι η άποψή σας για την Ελλάδα; Σοβαρά μιλάτε;

Δηλαδή οι αμυντικές συμφωνίες που κάνουμε εμείς είναι «ελάτε γεμίστε μας βάσεις, ώστε να μην τολμήσει κάποιος να έρθει»; Αυτή την άποψη έχετε για την Ελλάδα. Είναι δυνατόν; Είναι δυνατόν και να το λέτε κιόλας αυτό το πράγμα;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Χατζηδάκης για ένα λεπτό.

**ΔΙΟΝΥΣΙΟΣ ΧΑΤΖΗΔΑΚΗΣ:** Αποφασίσατε ένα λεπτό, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τρία λεπτά σας έδωσα.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε, σέβομαι ότι από το πρωί στις 9.00΄ είναι ο Υπουργός και ο Υφυπουργός Εθνικής Άμυνας εδώ. Πρέπει να πάρει τον λόγο για να κλείσει γι’ αυτό το σπουδαίο νομοσχέδιο. Εγώ δεν μπορώ να παρακολουθήσω τις πνευματικές, τις ιδεολογικές και τις φιλοσοφικές περιπλανήσεις του κ. Τσίπρα.

Και θα μου επιτρέψετε, επειδή έχω κυβερνήσει και πλοία, και πρεσβείες, και σε ογκόλιθους της πολιτικής, μην μιλάτε πάρα πολύ. Τα βρίσκετε μπροστά σας. Και μετά πρέπει να εξηγήσετε αυτά τα οποία είχατε στο μυαλό σας, αλλά η γλώσσα σας προέτρεξε.

Κύριε Υφυπουργέ, σας παρακαλώ, μην μας πεθάνετε κι εσείς! Μας πέθαναν όλοι οι άλλοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κύριος Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Σας ευχαριστώ, κύριε Πρόεδρε.

Ειπώθηκαν, κυρίες και κύριοι συνάδελφοι, πολλά για δωδεκάμισι περίπου ώρες κατά τη συζήτηση του νομοσχεδίου αυτού στην Ολομέλεια. Πραγματικά ειπώθηκαν πολλά και κατά την άποψή μου ειπώθηκαν και πολλά παραπανίσια για θέματα ασφαλείας στην Ολομέλεια. Θα έπρεπε να ήταν πιο σύντομη, θεωρώ, και εύκολη η συζήτησή μας. Τα τεχνικά τα συζητήσαμε στις επιτροπές, θα συμφωνήσω, υπό μεγάλη πίεση χρόνου, ναι αναμφίβολα. Ενδεχομένως όχι όσο διάστημα θα ήθελα κι εγώ ο ίδιος να έχουν στη διάθεσή τους οι παρατάξεις για να αναπτύξουν την ανάλυσή τους επί των συμφωνιών. Αλλά τι να κάνουμε, για να έρθουν οι συμβάσεις αυτές στη Βουλή πρέπει να εξοπλιστεί ο φάκελος και από κάποια άλλα έγγραφα, όπως ας πούμε η έγκριση του Γενικού Λογιστηρίου του Κράτους και με τη συμπλήρωση του φακέλου μετά, να έρθει και να γίνει διαθέσιμο στα κόμματα το σχέδιο αυτών των συμβάσεων και να αναπτυχθεί συζήτηση.

Ειπώθηκαν ανάμεσα στα παραπανίσια και ανακρίβειες, και κάποιες χονδροειδείς. Δεν μπορώ παρά να κάνω λόγο για κάνα δυο μόνο, δεν μπορώ να πιάσω όλη τη γκάμα των εθνικών μας θεμάτων και αυτών της εξωτερικής πολιτικής.

Θα έπρεπε, κατά την άποψή μου, η συζήτηση στην Ολομέλεια να μην κρατήσει πολύ και να καταλήξει σε ένα θετικό «ναι» στη συνέχιση της προσπάθειας για την ενίσχυση της εθνικής άμυνας και τη θωράκιση της χώρας. Αυτός είναι ο τίτλος του νομοσχεδίου, η «ενίσχυση της αμυντικής θωράκισης της χώρας».

Κρατάω δύο λέξεις, ενίσχυση και θωράκιση. Η ενίσχυση αφορά τις Ένοπλες Δυνάμεις, όχι γιατί δεν είναι ικανές, όχι γιατί δεν είναι αξιόμαχες. Διότι από αυτά που ειπώθηκαν αυτό το διήμερο ίσως να δημιουργήθηκαν σε κάποιους αμφιβολίες ως προς το αξιόμαχο των Ενόπλων Δυνάμεων. Προς θεού, οι Ένοπλες Δυνάμεις είναι και ικανές είναι και αξιόμαχες αυτή την ώρα.

**ΘΕΟΔΩΡΟΣ ΔΡΙΤΣΑΣ:** Υπουργέ, όχι από εμάς.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Όχι από εσάς, ειπώθηκαν όμως. Δεν είχα εσάς κατά νου, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Κάποιοι κρύβουν ότι έχουμε και F16 και Μιράζ, τα κρύβουν!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Δρίτσα, σας παρακαλώ!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Εντάξει, αλλά το ζήτημα της ενίσχυσης είναι ένα ζήτημα, που με συγχωρείτε αλλά μπορώ να πω ότι τώρα πλέον εντατικοποιείται και αφήνει και αποτύπωμα μετρήσιμο και ορατό σε έργο, γιατί οι Ένοπλες Δυνάμεις πρέπει να ενισχύονται. Πρέπει να ενισχύονται με μέσα, πρέπει να ενισχύονται με νέα μέσα και πρέπει και να ενισχύονται και ως προς την αναβάθμιση και υποστήριξη των ήδη υφιστάμενων συστημάτων. Και αυτό γίνεται.

Άκουσα και αιτιάσεις ακόμα για τη συντήρηση των αεροσκαφών. Παίρνουμε λέει, αλλά και με τη συντήρηση τι θα γίνει; Με συγχωρείτε, ξεχάσατε ότι η εν συνεχεία υποστήριξη των Μιράζ 2000-5, που ελλείπει από το 2012, ψηφίστηκε τον Δεκέμβριο του 2019; Ξεχάσατε πότε ψηφίστηκε η σύμβαση εν συνεχεία υποστήριξης των C-130, των C-27, των Σινούκ, των NH90; Πότε ψηφίστηκαν αυτές οι συμβάσεις εν συνεχεία υποστήριξης, που δίνουν την ευκαιρία στις Ένοπλες Δυνάμεις να κρατάνε ή να αυξάνουν τις διαθεσιμότητες αυτών των συστημάτων; Και το αντιστρέφω: Γιατί δεν ήταν ψηφισμένες μέχρι τώρα από αυτούς που τόσο πολύ κόπτονται τέλος πάντων για το θέμα της συζήτησης; Ξεχνάμε; Δεν θέλουμε να αναγνωρίσουμε ότι, ρε αδερφέ, βγήκε κάποιο έργο, εκτός από την πρόσκτηση των νέων μέσων;

Ναι, μένουν και άλλα να γίνουν και ο εκσυγχρονισμός της μέσης ζωής των φρεγατών MEKO είναι κάτι το οποίο θα μας απασχολήσει στο άμεσο προσεχές μέλλον, αν μπορούμε να μιλήσουμε για εκσυγχρονισμό μέσης ζωής, ναύαρχε, σε πλοία ηλικίας περίπου σαράντα ετών. Αλλά, εν πάση περιπτώσει, είναι κάτι που πρέπει να γίνει και το έχω προαναγγείλει πολλές φορές ότι θα γίνει σε ελληνικό ναυπηγείο ή ναυπηγεία, μακάρι. Δεν έχει υπάρξει ποτέ καμμία αμφιβολία ή αμφισημία επ’ αυτού, αρκεί να καταλήξουμε στο εύρος ακριβώς -γιατί είναι πολύ τεχνικό ζήτημα, κι εκεί πάλι όπως παντού θέλουμε την εισήγηση του Γενικού Επιτελείου Ναυτικού- της συντήρησης αυτής και να προχωρήσουμε στη διαδικασία υλοποίησής του.

Σέβομαι το γεγονός ότι σχεδιάστηκαν πολλά, και επί προηγούμενης κυβέρνησης, αλλά επίσης οφείλω να ομολογήσω ή μάλλον οφείλετε να ομολογήσετε ότι κάποια δρομολογήθηκαν και ελάχιστα ή τίποτα υλοποιήθηκε. Ναι, αποφασίσατε για τον εκσυγχρονισμό ή μάλλον την αναβάθμιση ογδόντα πέντε F-16 στην εκδοχή Viper. Αλλά οι τελικές ρυθμίσεις που άνοιξαν τον δρόμο για την υλοποίηση αυτής αναβάθμισης ψηφίστηκαν πάλι τον Δεκέμβρη του 2019. Τον Ιανουάριο του 2021 το πρώτο Viper πέταξε στις Ηνωμένες Πολιτείες της Αμερικής, αφού είχε αποσυναρμολογηθεί καθ’ όλη τη διάρκεια του 2020, προκειμένου να μπουν τα νέα ηλεκτρονικά συστήματα, να γίνουν οι δοκιμές, οι πρώτες πτητικές, με πολύ -να το πω έτσι- αυστηρούς όρους ως προς την ασφάλεια της πτήσης και τελικά έκανε το ταξίδι, προκειμένου να υποστεί τον τελικό δομικό μετασχηματισμό σε Viper στην Αμερική τον Ιανουάριο του 2021. Και αυτήν τη στιγμή που μιλάμε είναι εννέα αεροσκάφη στην ΕΑΒ, που τόσο πολύ έχουμε απαξιώσει, πλην όμως το πρόγραμμα των Viper, δόξα τω θεώ, λειτουργεί κανονικά. Αργότερα θα έρθει η κρίσιμη περίοδος, όταν θα πρέπει περισσότερα, διψήφιος αριθμός αεροσκαφών, να βγαίνουν κάθε χρόνο από την ΕΑΒ και να προστίθενται στις διαθεσιμότητες του στόλου της πολεμικής αεροπορίας και αυτά τα εννέα αεροσκάφη, που είναι τώρα στους πάγκους παραγωγής, που κι αυτοί έπρεπε να γίνουν από το μηδέν, της ΕΑΒ αποσυναρμολογούνται, προκειμένου να υποστούν τις μετατροπές τις ηλεκτρονικές και τις δοκιμές, μετά τις μετατροπές, που θα τα αναβαθμίσουν στην εκδοχή Viper.

Αλλά αναρωτιέμαι, κυρίες και κύριοι συνάδελφοι, θα έπρεπε να μιλάμε για όλα αυτά σήμερα τόσο πολύ; Θα έπρεπε να συζητάμε δηλαδή, για παράδειγμα, εάν και κατά πόσον τινάζει στον αέρα τον αμυντικό σχεδιασμό της χώρας η πρόσκτηση έξι επιπλέον Ραφάλ και κακώς ανακοινώθηκε από τον Πρωθυπουργό; Είναι αναρμόδιος ο Πρωθυπουργός, άσχετος με το να κάνει να κάνει μια σημαντική εξαγγελία για ένα σημαντικό, στρατηγικής σημασίας εξοπλιστικό πρόγραμμα; Είναι ατόπημα αυτό; Δεν το καταλαβαίνω. Άραγε υποθέτετε ότι δυσφορεί το ΓΕΑ που παίρνουμε έξι επιπλέον Ραφάλ; Και γιατί είναι τόσο ανεπαρκής η εξήγηση για την εισήγηση της Πολεμικής Αεροπορίας -γιατί τα προβλεπόμενα στη δομή δυνάμεων ακολουθούμε- αυτή που κάνει λόγο για πρόσκτηση σαράντα νέων μαχητικών τέταρτης, πέμπτης γενιάς, βεβαίως, μέχρι το 2035 -για τα υπόλοιπα θα αποφασίσουμε;

Θέλετε αύριο να ανακοινώσω και την πρόσκτηση F-35; Θέλουμε να πούμε ότι όλα αυτά εντάσσονται σε έναν συνολικό και δημοσιονομικό σχεδιασμό, προσεκτικό, προτεραιοποιημένο, κοστολογημένο. Δεν μπορούμε κάθε μέρα να ανακοινώνουμε ένα εξοπλιστικό. Νομίζω ότι σας έχουμε καλομάθει, ήδη ανακοινώσαμε αρκετά, εκεί που κάποτε δεν κουνιόταν φύλλο, για να το πω κι αυτό, πολύ πρόσφατα.

Λοιπόν γιατί τέτοια αντίδραση για την πρόσκτηση των έξι Ραφάλ; Έχετε την αίσθηση ότι είναι τόσο κακό που τα έξι αυτά Ραφάλ, δηλαδή η τελευταία εξάδα μέχρι να συμπληρωθεί ο αριθμός των είκοσι τεσσάρων, είναι κακό που θα έρθουν και θα προστεθούν στις διαθεσιμότητες της Πολεμικής Αεροπορίας τρία χρόνια πριν ολοκληρωθεί το πρόγραμμα αναβάθμισης των ογδόντα πέντε Viper; Θα έχουμε είκοσι τέσσερα Ραφάλ πλήρως διαθέσιμα, μέχρι τα όπλα τους και την εν συνεχεία υποστήριξή τους.

Διότι στο πλαίσιο της αναμόρφωσης της νομοθεσίας προβλέψαμε κάθε φορά που έρχεται εξοπλιστικό, η σύμβαση εν συνεχεία υποστήριξης να ψηφίζεται μαζί με τη σύμβαση προμήθειας, ώστε να μη φτάσουμε στην πολύ δυσάρεστη κατάσταση να έχουμε να ψηφίσουμε σύμβαση εν συνεχεία υποστήριξης εφτά χρόνια μετά την εκπνοή της τελευταίας, όπως στα Μιράζ 2000-5.

Θα έρθουν, λοιπόν, έξι επιπλέον Ραφάλ το 2024. Τα έξι έχουν ήδη έρθει και μέχρι το τέλος του χρόνου θα έχουν έρθει άλλα έξι. Και όπως μου αρέσει να λέω, θα σκεπάσουν με τα όπλα τους και τα φτερά τους όλο το Αιγαίο και τα νησιά εκείνα επί των οποίων η Τουρκία με την αναθεωρητική και προκλητική στάση της εγείρει ζητήματα αποστρατικοποίησης. Το έχω πει ήδη. Να το πω και αυτό μια φορά και από αυτό το Βήμα: «Ό,τι απειλείται δεν αποστρατικοποιείται». Είναι τέσσερις λέξεις με πολύ ξεκάθαρο νόημα.

Όμως, στοιχείο αυτής της άμυνας και πάνω από τα νησιά μας, αυτά που θεωρούμε ότι απειλούνται και επομένως, έχουμε κάθε νόμιμο δικαίωμα, ορισμένο από τον Καταστατικό Χάρτη του Οργανισμού Ηνωμένων Εθνών, άρθρο 5, να πάρουμε κάθε πρόσφορο μέτρο για την άμυνά τους, είναι και η ομπρέλα που θα αναπτύξουν τα υπερσύγχρονα Ραφάλ με τα όπλα τους, τα φτερά τους και Έλληνες χειριστές στο πιλοτήριο και ελληνικά διακριτικά στα φτερά αυτά.

Γιατί, δηλαδή, να δυσανασχετούμε που παίρνουμε άλλα έξι; Γιατί θα έπρεπε να συζητάμε αν θα έπρεπε να αποκτήσουν τα σύγχρονα υποβρύχια σύγχρονες τορπίλες, μετά από δεκαετίες που την έβγαζαν με τορπίλες δεκαετίας του 1970; Γιατί θα έπρεπε να συζητάμε αν οι Μπελαρά και κατά πόσο αποκτήθηκαν κατόπιν ενεργειών μας ή κατόπιν ενεργειών σας;

Οι συζητήσεις για τις Μπελαρά ξεκίνησαν, όταν ήρθε το 2016 η γαλλική πλευρά και είπε: Να σταματήσουμε τη συζήτηση για τις Fremm. Σκοπεύουμε, σχεδιάζουμε να βγάλουμε -είμαστε σε φάση σχεδιαστική ακόμα- έναν καινούργιο τύπο φρεγάτας. Είναι η Μπελαρά. Γιατί δεν συζητάμε για αυτή;» Και εξέφρασε το ενδιαφέρον της τότε η ελληνική πλευρά, πλην όμως μέχρι τον Οκτώβρη του 2019 δεν είχε υπογραφεί καν η πολύ προκαταρκτικής φύσεως επιστολή πρόθεσης, χωρίς νομική δεσμευτική ισχύ, δηλαδή ένα έγγραφο που λέει ότι ναι, σκοπεύουμε να συνεργαστούμε, μήπως καταλήξουμε σε αγορά. Τον Οκτώβρη του 2019 την υπέγραψα.

Και μετά, βέβαια, την επιστολή πρόθεσης, το LOI, το letter of intent, ξεκίνησαν οι διαπραγματεύσεις ανάμεσα στις δύο πλευρές, γαλλική και ελληνική, προκειμένου να γίνει η συζήτηση για τη διαμόρφωση του πλοίου, η οποία κάποια στιγμή θα έλεγα ότι διεκπεραιώθηκε, πλην όμως το κόστος ήταν υπέρογκο, 3,3 δισεκατομμύρια για δύο φρεγάτες.

Εκεί και τότε παρενέβη ο Πρωθυπουργός και είπε ότι για να μη τιναχτεί ο εθνικός προϋπολογισμός στον αέρα, τώρα δεν μπορούμε να προχωρήσουμε σε αυτή την αγορά. Μου ανέθεσε να κάνω τη σχετική συζήτηση με τη γαλλική πλευρά. Δεν ήταν ευχάριστος, διαβεβαιώ.

Όμως, είπαμε και κάτι άλλο τότε, ότι δεν εγκαταλείπουμε την πρόθεσή μας κάποια στιγμή να προμηθευτούμε αυτό το υπερσύγχρονο καράβι, που θα βάλει το Πολεμικό Ναυτικό στη νέα εποχή, αλλά δεν μπορούμε να το κάνουμε τώρα.

Εκεί, λοιπόν, με έναν ευφυή ελιγμό -θα έλεγα- του Πρωθυπουργού, γιατί πάνω από όλα, έπρεπε να διατηρηθεί και η σχέση με τη γαλλική πλευρά και με δεδομένες τις ανάγκες της Πολεμικής Αεροπορίας κάναμε τη στροφή στο λιγότερο κοστοβόρο σε σχέση με τις δύο Μπελαρά, αλλά περισσότερο αποδοτικό συνολικά για τις ανάγκες της εθνικής άμυνας πρόγραμμα των Ραφάλ και παγώσαμε τη συζήτηση, μέχρις ότου ανέκυψε η ευκαιρία. Αδράξαμε την ευκαιρία, την άδραξε ο Πρωθυπουργός και λόγω της πολύ καλής προσωπικής του σχέσης με τον Γάλλο Πρόεδρο, αλλά και λόγω της γεωπολιτικής συγκυρίας. Όμως, δεν είναι κακό να εκμεταλλεύεσαι τις ευκαιρίες, όταν αυτές σου παρουσιάζονται. Κακό είναι να ανακύψουν και να περάσει το τρένο χωρίς να γίνει τίποτα.

Εξασφαλίσαμε τρία πλοία περίπου τον ίδιων δυνατοτήτων, αλλά σε τιμή χαμηλότερη από τα δύο που μας πρόσφεραν το προηγούμενο έτος και όλο αυτό θα έλεγα ότι είναι μια ακόμα έκφραση της ελληνογαλλικής στρατηγικής εταιρικής σχέσης. Γιατί θα έπρεπε να τα συζητάμε τώρα αυτά και να μη πούμε «ναι, τελειώνουμε, πάμε, στέλνουμε το μήνυμα και προχωράμε παρακάτω».

Έχουμε και την αναβάθμιση των Block 50 να συζητήσουμε, τα F-16. Έχουμε τα προγράμματα του Στρατού Ξηράς. Έχουμε το θέμα των ναυπηγείων.

Ναι, υπάρχει ζήτημα για την αμυντική βιομηχανία, αλλά εγώ δεν ήξερα ότι στους υπολογισμούς σας, κύριε Δρίτσα, εγχώρια αμυντική βιομηχανία είναι μόνο η ΕΑΣ και η ΕΑΒ. Θεωρώ ότι θα υπάρξουν ευκαιρίες και για αυτές τις δύο εταιρείες. Θα υπάρξουν ευκαιρίες. Ήδη υπάρχουν προγράμματα, αλλά από εκεί και πέρα, γιατί δεν δέχεστε τις εξηγήσεις μας;

**ΘΕΟΔΩΡΟΣ ΔΡΙΤΣΑΣ:** Διότι μας απαντήσατε για πενήντα εταιρείες…

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Γιατί δεν δέχεστε τις εξηγήσεις μας; Είπαμε για πενήντα εταιρείες. Πενήντα εταιρείες μόνο σε διαπραγμάτευση με τη «NAVAL GROUP». Διότι υπάρχουν και άλλες εταιρείες που το διαπραγματεύονται με την MBDA για την εμπλοκή τους στα προγράμματα της MBDA, για τα όπλα δηλαδή των φρεγατών και των Ραφάλ, όπως υπάρχουν και πέντε εταιρείες, αν δεν απατώμαι, που έχουν ήδη συμφωνήσει να αναλάβουν υποκατασκευαστικό έργο -ελληνικές εταιρείες- για την «ATLAS GMBH», που θα κατασκευάσουν τις νέες τορπίλες.

Με συγχωρείτε, αλλά ως προς τις συνεργασίες, στη δική μου νομική λογική, πρώτα υπογράφεις ένα προσύμφωνο, μια δήλωση προθέσεων και μετά πας σε υποκατασκευαστικό συμβόλαιο. Είναι λογική επαγωγή της διαδικασίας που ακολουθείται. Πρώτα το προσύμφωνο, μετά το συμφωνητικό. Έτσι γίνεται πάντα. Γιατί προεξοφλείτε ότι στο τέλος δεν θα γίνει τίποτα;

Όλο αυτό, αν θέλετε, βρίσκεται κάτω από τον μανδύα της συμφωνίας, στο άρθρο 24, που ανέγνωσε πολύ σωστά ο κ. Δρίτσας, στο άρθρο 25, που προβλέπει τη δυνατότητα ανάπτυξης βιομηχανικής επαρκούς σχέσης μεταξύ ελληνικών και γαλλικών αμυντικών εταιρειών, στο άρθρο 7, που προβλέπει ό,τι προβλέπεται για συνέργειες μέσω της ευρωπαϊκής μόνιμης διαρθρωμένης συνεργασίας, της «PESCO».

Δεν είναι αυτοί νομιμοποιητικοί λόγοι για να υπάρχει μια απτή, με απτά αποτελέσματα συνεργασία στην άμυνα; Γιατί τα αμφισβητούμε τώρα;

Επομένως, να συμφωνήσουμε…

**ΘΕΟΔΩΡΟΣ ΔΡΙΤΣΑΣ:** Διότι τα μελετήσαμε πολύ καλά, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Δρίτσα, είναι απίστευτο αυτό που κάνετε!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Μόλις δεχτήκαμε…

Δύο λεπτά, κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Δρίτσα, εσείς ήσασταν Υπουργός, κάνατε μεγάλες συμφωνίες για το Λιμάνι, για όλα αυτά! Προς Θεού!

**ΔΙΟΝΥΣΙΟΣ ΧΑΤΖΗΔΑΚΗΣ:** Γιατί θυμίζετε το παρελθόν; Παρόν και μέλλον!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δύο με τρία λεπτά θα μου είναι αρκετά για να κλείσω. Όμως, νομίζω ότι έχει σημασία να ειπωθούν αυτά. Η ενίσχυση των Ενόπλων Δυνάμεων σας είπα ότι είναι απαραίτητη προϋπόθεση για τη θωράκιση της χώρας.

Ο άξονας είναι διττός. Τον έχουμε εξηγήσει πάρα πολλές φορές. Εντατικοποίηση της διπλωματικής προσπάθειας. Δεν τελείωσε η ενίσχυση των Ενόπλων Δυνάμεων με τις Μπελαρά. Έχει συνέχεια. Η προσπάθεια είναι διαρκής. Δεν φτάσαμε κάπου. Συνεχίζουμε την πορεία μας, αλλά καταγράφουμε μικρές και μεγάλες νίκες.

Ακόμα και οι τορπίλες είναι μια μικρή μεγάλη νίκη, διότι κάλυψαν μια ανάγκη χρόνια, ανάγκη δεκαετιών και η διαπραγμάτευση απέφερε ακόμα καλύτερα αποτελέσματα από την αρχική προσφορά, αφού πήραμε σαράντα τέσσερις καινούργιες σε καλή τιμή, με τις εκπτώσεις, με τις υποστηρίξεις και μάλιστα, στις εγκαταστάσεις του Πολεμικού Ναυτικού.

Ο ένας άξονας, λοιπόν, είναι αυτός, η ενίσχυση των Ενόπλων Δυνάμεων, Ενόπλων Δυνάμεων ήδη ικανών, ήδη αξιόμαχων και αποτρεπτικών -να μην το ξεχνάμε- αλλά ο χρόνος περνάει, τα συστήματα απαξιώνονται, τα συστήματα καθίστανται απαρχαιωμένα, χρειάζονται αναβάθμιση, υποστήριξη, συντήρηση και πρόσκτηση βέβαια καινούργιων με τεχνολογίες αιχμής.

Ο άλλος άξονας, όπως σας είπα, είναι η ενίσχυση των συμμαχιών. Εκεί έχουμε να επιδείξουμε απτό έργο και όλες οι συμμαχίες της χώρας, αν το έχετε εντοπίσει, αναβαθμίζονται και ενισχύονται, επειδή έχουν αμυντικό αποτύπωμα. Η MDCA με τις ΗΠΑ έχει αμυντικό αποτύπωμα. Κάποιοι τις απορρίπτουν για λόγους ιδεολογικής, θα έλεγα, θεώρησης. Το δέχομαι, αλλά έχει αμυντικό αποτύπωμα η MDCA. Θα τη συζητήσουμε σε έναν μήνα περίπου.

Η Ελληνογαλλική Στρατηγική Σχέση έχει αμυντικό αποτύπωμα. Η συμφωνία με το Ισραήλ έχει αμυντικό αποτύπωμα, με τη Σαουδική Αραβία, με τα Εμιράτα έχει αμυντικό αποτύπωμα. Και το αμυντικό αποτύπωμα αναβαθμίζει, εξελίσσει αυτή τη σχέση, την ενισχύει.

Φυσικά, θα κάνει και η Τουρκία τις προσπάθειές της να εξεύρει ή να αναζητήσει ή να ενισχύσει τις συμμαχίες της. Η Τουρκία τη δουλειά της, εμείς τη δική μας σε αυτόν τον διπλό άξονα.

Και κάτι τελευταίο. Δεν ξέρω τι λέτε εσείς, εδώ και δύο χρόνια για μένα η άμυνα είναι αυτοσκοπός. Είναι, αν θέλετε, η εντολή που μου έδωσε ο Πρωθυπουργός, είναι η εντολή που εκτελώ. Μου είπε, «φέρε σχέδιο, κανόνισε να είναι προτεραιοποιημένο και κοστολογημένο».

Το έργο το ανέλαβε ο Αρχηγός του ΓΕΕΘΑ, αφού είχε πάρει τις εισηγήσεις των αρχηγών των επιτελείων και από πίσω βγήκε πολύ δουλειά από τα επιτελεία, τα ειδικά στελέχη. Το ενέκρινε, μου το ανέθεσε να το υλοποιήσω και το υλοποιώ στο πλαίσιο μιας ομαδικής δουλειάς, σκληρής δουλειάς, σημαντικής δουλειάς με τη συνδρομή, βέβαια, της ΔΑΕ. Ο γενικός διευθυντής είναι εδώ, παρίσταται. Έχει αναγκαστεί εκτός των άλλων να ανεβάσει ρυθμούς και να αλλάξει νοοτροπία, να μην προλαβαίνει να παραλαμβάνει εγκεκριμένα προγράμματα, για να τα προχωρήσει και να τα συμβασιοποιήσει.

Όμως αυτό είναι το καθήκον. Είναι αυτό που λέω όταν απευθύνομαι από κοντά, εκ του σύνεγγυς σε στελέχη των Ενόπλων Δυνάμεων -χωρίς, βέβαια, να φέρω στολές παραλλαγής ή εκστρατείας, δεν είναι αυτό το θέμα- ότι «εγώ είμαι εδώ για να βοηθήσω εσάς παρέχοντάς σας τα μέσα να κάνετε καλύτερα τη δουλειά σας». Αυτή είναι η δική μου αποστολή, αυτό είναι το δικό μου καθήκον, αυτός είναι ο δικός μας αυτοσκοπός αυτά τα δυόμισι χρόνια και για όσο θα είμαι στο τιμόνι του Υπουργείου Άμυνας.

Ο κόσμος είναι σύνθετος, δύσκολος, επικίνδυνος, σκοτεινός. Οι κρίσεις που καλούμαστε να αντιμετωπίσουμε είναι επάλληλες, είναι παράλληλες, είναι αλλεπάλληλες. Η ανθεκτικότητα που πρέπει να αναπτύξουμε, θα έλεγα, μας επιβάλλει να κινηθούμε κάτω από πολύ ιδιαίτερες συνθήκες, με όρους του κατεπείγοντος, ώστε να αντιμετωπίσουμε ζητήματα πολύ γρήγορα, αλλά είναι εθνική ανάγκη να αναπτύξουμε αυτή την ανθεκτικότητα και ο πυρήνας αυτής της ανθεκτικότητας είναι η εθνική άμυνα. Μη γελιέστε γι’ αυτό.

Και αυτή τη στιγμή θέλω να πιστεύω ότι υπάρχει μετρήσιμο έργο πίσω μας, αλλά υπάρχει και αρκετό μπροστά μας και σ’ αυτό οφείλουμε να συγκεντρωθούμε. Η ενίσχυση και η επαύξηση της συνολικής δυνατότητας των Ενόπλων Δυνάμεων της χώρας ασφαλώς έχει πολύ μεγάλο, δυσβάσταχτο σε δύσκολους καιρούς οικονομικό κόστος.

Έχει όμως -πιστέψτε με- ανυπολόγιστο πραγματικά εθνικό όφελος και πάνω σ’ αυτόν τον άξονα κινούμαστε και πάνω σ’ αυτόν τον άξονα θα συνεχίσουμε να κινούμαστε. Διότι, δεν ξέρω τίποτα για αυτοσκοπούς, ξέρω ότι η εθνική άμυνα είναι ο άριστος των οιωνών, «εις οιωνός άριστος αμύνεσθαι περί πάτρης». Συνεχίζουμε λοιπόν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων και της τροπολογίας του σχεδίου νόμου του Υπουργείου Εθνικής Άμυνας: «Για την ενίσχυση της αμυντικής θωράκισης της χώρας».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δώδεκα άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ πολύ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Για την ενίσχυση της αμυντικής θωράκισης της χώρας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο έκτο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο έβδομο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο όγδοο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο ένατο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο δέκατο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο ενδέκατο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο δωδέκατο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Βουλ. Τροπ. 1213/6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Εθνικής Άμυνας: «Για την ενίσχυση της αμυντικής θωράκισης της χώρας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 499α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς,το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 21.57΄ λύεται η συνεδρίαση για αύριο, ημέρα Τετάρτη 16 Φεβρουαρίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων, β) νομοθετική εργασία: συζήτηση και ψήφιση του σχεδίου νόμου του Υπουργείου Εργασίας και Κοινωνικών Υποθέσεων: «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης και άλλες διατάξεις για την κοινωνική ασφάλιση» και γ) αιτήσεις άρσης της ασυλίας Βουλευτών: συζήτηση και λήψη απόφασης για τις αιτήσεις άρσης της ασυλίας των Βουλευτών κ.κ. Σουλτάνας Ελευθεριάδου και Γεωργίου Καμίνη, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**