(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΕ΄

Τετάρτη, 16 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη:

Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίας Σουλτάνας Ελευθεριάδου και του κ. Γεωργίου Καμίνη, σελ.   
3. Ηλεκτρονική ονομαστική ψηφοφορία επί των αιτήσεων άρσης ασυλίας, σελ.   
4. Επιστολικές ψήφοι επί της ονομαστικής ψηφοφορίας, σελ.   
5. Επί προσωπικού θέματος, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς την Υπουργό Πολιτισμού και Αθλητισμού, με θέμα: «Η Ακαδημία Αθηνών για το ιδιοκτησιακό καθεστώς της Ακαδημίας Πλάτωνος», σελ.

β) Προς τον Υπουργό Εθνικής Άμυνας:  
 i. με θέμα: «Μόνο ήπιες παρεμβάσεις στον όρμο «Οχυρά» στην Πέρδικα της Αίγινας», σελ.   
 ii. με θέμα: «Ποια είναι η κυβερνητική θέση για την βιωσιμότητα, την εξυγίανση και την διασφάλιση των θέσεων εργασίας των Ναυπηγείων Ελευσίνας;», σελ.   
 iii. με θέμα: «Κατάργηση κρατήσεων ν.4093/2012 μερισμάτων αποστράτων στρατιωτικών», σελ.   
 γ) Προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση καταβολής της οικονομικής ενίσχυσης των επαγγελματιών αλιέων», σελ.   
 δ) Προς την Υπουργό Παιδείας και Θρησκευμάτων:   
 i. με θέμα: «Διαδικασίες Έγκρισης Εκπαιδευτικών Προγραμμάτων Σχολείων, ανύπαρκτος ο έλεγχος ποιότητας περιεχομένου στα εκπαιδευτικά προγράμματα του Δημόσιου Σχολείου;», σελ.   
 ii. με θέμα «Σοβαρά προβλήματα σχολικής στέγης, ασφάλειας, εξοπλισμού και υγιεινής στο μουσικό σχολείο Θεσσαλονίκης», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης και άλλες διατάξεις για την κοινωνική ασφάλιση», σελ.   
2. Ενστάσεις αντισυνταγματικότητας επί του σχεδίου νόμου του Υπουργείου Εργασίας και Κοινωνικών Ασφαλίσεων:   
 i. της Κοινοβουλευτικής Ομάδας του ΣΥΡΙΖΑ-Προοδευτική Συμμαχία, σελ.   
 ii. της Κοινοβουλευτικής Ομάδας του ΜέΡΑ25 , σελ.   
3. Συζήτηση και ψηφοφορία επί της ενστάσεων αντισυνταγματικότητας επί του σχεδίου νόμου του Υπουργείου Εργασίας και Κοινωνικών Ασφαλίσεων, σελ.   
4. Αιτήσεις ονομαστικής ψηφοφορίας επί του σχεδίου νόμου του Υπουργείου Εργασίας και Κοινωνικών Ασφαλίσεων των Κοινοβουλευτικών Ομάδων του ΣΥΡΙΖΑ-Προοδευτική Συμμαχία και του Κομμουνιστικού Κόμματος Ελλάδος , σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΞΑΝΘΟΠΟΥΛΟΣ Θ. , σελ.   
  
Β. Επί προσωπικού θέματος:  
 ΓΙΑΝΝΑΚΟΠΟΥΛΟΥ Κ. , σελ.   
  
Γ. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΠΑΤΖΙΔΗ Μ. , σελ.   
 ΑΡΑΜΠΑΤΖΗ Φ. , σελ.   
 ΒΙΛΙΑΡΔΟΣ Β. , σελ.   
 ΒΙΤΣΑΣ Δ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΤΣΩΤΗΣ Χ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΚΡΗ Ζ. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΣΚΟΥΡΛΕΤΗΣ Π. , σελ.   
 ΧΡΥΣΟΜΑΛΛΗΣ Μ. , σελ.   
  
Δ. Επί των επικαίρων ερωτήσεων:  
 ΑΔΑΜΟΠΟΥΛΟΥ Α. , σελ.   
 ΔΡΙΤΣΑΣ Θ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΔΙΚΟΓΛΟΥ Σ. , σελ.   
 ΚΕΦΑΛΙΔΟΥ Χ. , σελ.   
 ΜΑΚΡΗ Ζ. , σελ.   
 ΜΕΝΔΩΝΗ Σ. , σελ.   
 ΦΑΜΕΛΛΟΣ Σ. , σελ.   
 ΧΑΡΔΑΛΙΑΣ Ν. , σελ.   
  
Ε. Επί του σχεδίου νόμου του Υπουργείου Εργασίας και Κοινωνικών Υποθέσεων:  
 ΑΘΑΝΑΣΙΟΥ Μ. , σελ.   
 ΑΚΤΥΠΗΣ Δ. , σελ.   
 ΑΜΑΝΑΤΙΔΗΣ Ι. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΑΣΤΑΣΙΑΔΗΣ Σ. , σελ.   
 ΑΠΑΤΖΙΔΗ Μ. , σελ.   
 ΑΡΑΜΠΑΤΖΗ Φ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΑΥΓΕΡΙΝΟΠΟΥΛΟΥ Δ. , σελ.   
 ΒΑΡΕΜΕΝΟΣ Γ. , σελ.   
 ΒΑΡΟΥΦΑΚΗΣ Ι. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΤΤΑ Κ. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΙΟΓΙΑΚΑΣ Β. , σελ.   
 ΔΕΛΗΣ Ι. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΟΥΝΙΑ Π. , σελ.   
 ΖΑΧΑΡΙΑΔΗΣ Κ. , σελ.   
 ΙΑΤΡΙΔΗ Τ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΤΣΩΤΗΣ Χ. , σελ.   
 ΚΕΦΑΛΑ Μ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΡΗΤΙΚΟΣ Ν. , σελ.   
 ΛΙΑΚΟΥΛΗ Ε. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Ι. , σελ.   
 ΜΑΛΑΜΑ Κ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΙΑΓΚΗΣ Δ. , σελ.   
 ΜΠΟΥΜΠΑΣ Κ. , σελ.   
 ΝΟΤΟΠΟΥΛΟΥ Α. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΠΑΝΑΣ Α. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΠΑΣ Ι. , σελ.   
 ΠΝΕΥΜΑΤΙΚΟΣ Σ. , σελ.   
 ΠΟΥΛΑΣ Α. , σελ.   
 ΣΚΟΥΡΛΕΤΗΣ Π. , σελ.   
 ΣΚΟΥΡΟΛΙΑΚΟΣ Π. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΜΑΛΕΝΙΟΣ Ν. , σελ.   
 ΤΖΑΚΡΗ Θ. , σελ.   
 ΤΖΗΚΑΛΑΓΙΑΣ Ζ. , σελ.   
 ΤΟΛΚΑΣ Ά. , σελ.   
 ΤΣΑΒΔΑΡΙΔΗΣ Λ. , σελ.   
 ΤΣΑΚΛΟΓΛΟΥ Π. , σελ.   
 ΦΑΜΕΛΛΟΣ Σ. , σελ.   
 ΦΙΛΗΣ Ν. , σελ.   
 ΦΡΑΓΓΙΔΗΣ Γ. , σελ.   
 ΦΩΤΗΛΑΣ Ι. , σελ.   
 ΧΑΡΙΤΟΥ Δ. , σελ.   
 ΧΑΤΖΗΔΑΚΗΣ Κ. , σελ.   
 ΧΡΥΣΟΜΑΛΛΗΣ Μ. , σελ.   
  
ΣΤ. Επί της ενστάσεων αντισυνταγματκότητας:  
 ΑΡΑΜΠΑΤΖΗ Φ. , σελ.   
 ΒΙΛΙΑΡΔΟΣ Β. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΥΒΕΛΑΣ Δ. , σελ.   
 ΜΠΑΚΑΔΗΜΑ Φ. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΣΚΟΥΡΛΕΤΗΣ Π. , σελ.   
 ΧΑΤΖΗΔΑΚΗΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΕ΄

Τετάρτη 16 Φεβρουαρίου 2022

Αθήνα, σήμερα στις 16 Φεβρουαρίου 2022, ημέρα Τετάρτη και ώρα 9.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-2-2022 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΟΔ΄ συνεδριάσεώς του, της Τρίτης 15 Φεβρουαρίου 2022 σε ό,τι αφορά την ψήφιση στο σύνολο του σχεδίου νόμου: «Για την ενίσχυση της αμυντικής θωράκισης της χώρας»).

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Αλεξάνδρα Κεφάλα, Βουλευτή Νομού Ιωαννίνων, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail με τις απαντήσεις)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Έχουμε επτά επίκαιρες ερωτήσεις, υπάρχει το σχετικό έγγραφο από τον Γενικό Γραμματέα της Κυβέρνησης.

Ξεκινάμε με την τρίτη με αριθμό 395/7-2-2022 επίκαιρη ερώτηση πρώτου κύκλου της Βουλευτού A΄ Αθηνών του ΜέΡΑ25 κ. Αγγελικής Αδαμοπούλου προς την Υπουργό Πολιτισμού και Αθλητισμού, με θέμα: «Η Ακαδημία Αθηνών για το ιδιοκτησιακό καθεστώς της Ακαδημίας Πλάτωνος».

Ορίστε, κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κατέθεσα αυτή την ερώτηση εν όψει μίας επιστολής που έχει απευθύνει η Ακαδημία Αθηνών, η οποία είναι η αποκλειστική κυρία και νομέας της Ακαδημίας Πλάτωνος και η οποία τελείως τυχαία από διάφορα δημοσιεύματα ενημερώθηκε για την έγκριση μελετών της Εφορείας Αρχαιοτήτων στο πλαίσιο μίας προγραμματικής σύμβασης πολιτισμικής ανάπτυξης που υπέγραψε το Υπουργείο Πολιτισμού, ο Δήμος Αθηναίων και η Περιφέρεια Αττικής με την αντίστοιχη ανάδοχο εταιρεία και προβλέπει διάφορες παρεμβάσεις στη συγκεκριμένη έκταση για την ανάπλαση της περιοχής.

Η ιδιοκτήτρια διά του Γενικού Γραμματέα κ. Ζερεφού διαμαρτύρεται έντονα για το γεγονός ότι δεν ήρθατε σε μία προγενέστερη συνεννόηση με την ίδια, περιγράφει στην επιστολή της το σύντομο ιστορικό, πώς περιήλθε στην κυριότητα και στη νομή της η συγκεκριμένη έκταση κατόπιν μίας διαθήκης της 7-4-1937 του Παναγιώτη Αριστόφρονος, ενώ παραχωρήθηκε το 1976 η κατοχή και η χρήση αυτής της έκτασης στην Υπηρεσία Αρχαιοτήτων, αλλά σκοπός αυτής της παραχώρησης ήταν μόνο η συνέχιση και η ολοκλήρωση ανασκαφών.

Έρχεται εδώ η συγκεκριμένη προγραμματική σύμβαση, η οποία αφ’ ενός δεν μνημονεύει την ιδιοκτήτρια, αφ’ ετέρου δεν έχει ζητηθεί καν η άδεια της ιδιοκτήτριας αλλά και του αρμόδιου καθ’ ύλην εφετείου που έπρεπε να δώσει την άδειά του, προκειμένου να γίνει η συγκεκριμένη παραχώρηση στο τρίτο και το χειρότερο από όλα είναι ότι η σύμβαση αυτή παρεκκλίνει, υπερβαίνει του σκοπού για τον οποίο παραχωρήθηκε η έκταση στην Αρχαιολογική Υπηρεσία. Ο αποκλειστικός σκοπός ήταν ακριβώς η ολοκλήρωση των ανασκαφών.

Και σκανδαλωδώς, όπως πρόσεξα, στη σελίδα 8 της προγραμματικής σύμβασης αναφέρεται γενικά και αόριστα ότι ο χώρος προσαρτήθηκε επίσημα στην Αρχαιολογική Υπηρεσία, κάτι το οποίο δεν έχει γίνει.

Δεν διαμαρτύρεται μόνο η ιδιοκτήτρια, διαμαρτύρονται και οι κάτοικοι της περιοχής οι οποίοι έχουν αναπτύξει έντονους δεσμούς με τον χώρο. Τον χρησιμοποιούν ως χώρο αναψυχής, ως χώρο άθλησης, ως έναν χώρο ζωτικού πρασίνου και διαμαρτύρονται διότι ουσιαστικά η σύμβαση προβλέπει μία έντονου τουριστικού χαρακτήρα ανάπτυξη που θα οδηγήσει συνακόλουθα και σε μία τεχνητή αύξηση της τιμής των ακινήτων, δηλαδή σε μία τουριστικοποίηση και ιδιωτικοποίηση της περιοχής και διαμαρτύρονται και για την επαναχωροθέτηση του Μουσείου της Πόλης των Αθηνών, εκεί όπου βρίσκονται γήπεδα και ο χώρος του πρασίνου.

Τελειώνω, λοιπόν, ρωτώντας, τα εξής: Πρώτον, κυρία Υπουργέ, θέλω να μου απαντήσετε γιατί υπεγράφη η συγκεκριμένη σύμβαση, χωρίς να έχετε έρθει σε συνεννόηση προηγουμένως με την ιδιοκτήτρια και, δεύτερον, αν πρόκειται να λάβετε υπ’ όψιν σας τις προτάσεις που έχουν υποβάλει οι κάτοικοι τις εναλλακτικές και την επαναχωροθέτηση του Μουσείου στο πρώην οικόπεδο εταιρείας του ομίλου «ΕΛΛΑΚΤΩΡ», του οποίου η απαλλοτρίωση θα ολοκληρωθεί σύντομα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρία Βουλευτή, για να δούμε λίγο τα πράγματα, ποια είναι η πραγματικότητα. Η έκθεση της Ακαδημίας Πλάτωνος αποτελεί ήδη από το 1937 χαρακτηρισμένο αρχαιολογικό χώρο και περιλαμβάνει ακίνητα με διαφορετική προέλευση και δύο ιδιοκτησίες. Κάποια προέρχονται από εκτάσεις που είχε αγοράσει ο Παναγιώτης Αριστόφρων το 1929 και κατέλειπε με διαθήκη στη σύζυγό του και μετά τον θάνατο της τελευταίας στην Ακαδημία Αθηνών. Αυτά είναι πενήντα έξι ακίνητα. Πολλά άλλα ακίνητα προέρχονται από απαλλοτρίωση που διενήργησε το ελληνικό δημόσιο, το Υπουργείο Υποδομών παλαιότερα, το Υπουργείο Πολιτισμού στη συνέχεια. Τα ακίνητα αυτά είναι εκατόν πενήντα επτά.

Τα λέω, για να δούμε τις ιδιοκτησίες. Καλό είναι –και θα παρακαλούσα γι’ αυτό- μερικές πηγές, δημοσιεύματα, να ελέγχονται λίγο καλύτερα.

Σύμφωνα με τον αρχαιολογικό νόμο, λοιπόν, τα μνημεία και οι αρχαιολογικοί χώροι προστατεύονται και αναδεικνύονται από το Υπουργείο Πολιτισμού, οι ενέργειες του οποίου σχετίζονται με την ίδια την υπόσταση των μνημείων, ανεξάρτητα από το ποιος είναι ο ιδιοκτήτης και, φυσικά, δεν θίγουν ούτε αμφισβητούν δικαιώματα κυριότητας. Πρόκειται, δηλαδή, για ενέργειες που δεν ιδρύουν δικαίωμα κυριότητας του δημοσίου ούτε αμφισβητούν την κυριότητα του όποιου προσώπου φέρεται ως ιδιοκτήτης.

Στα πλαίσια της συνεργασίας του Υπουργείου Πολιτισμού και του Δήμου Αθηναίων, καθώς η Ακαδημία Πλάτωνος έχει χαρακτηριστεί και ως άλσος ήδη από το 1979, υπεγράφη προγραμματική σύμβαση πολιτιστικής ανάπτυξης με αντικείμενο την προστασία και ανάδειξη τόσο του αρχαιολογικού χώρου, όσο και του φυσικού περιβάλλοντος και του τοπίου του πάρκου λόγω αρμοδιότητας εκάστου συμβαλλόμενου φορέα. Η συγκεκριμένη σύμβαση ούτε ιδρύει ούτε μεταβάλλει ιδιοκτησιακά δικαιώματα υπέρ του δημοσίου ή του δήμου ή κάποιου άλλου και σε καμμία περίπτωση δεν αμφισβητεί τα ήδη υπάρχοντα και νόμιμα ιδιοκτησιακά δικαιώματα της Ακαδημίας Αθηνών. Σημειώνω ότι η σύμβαση συντάχθηκε κατόπιν μελετών που έχουν εγκριθεί ομόφωνα από το Κεντρικό Αρχαιολογικό Συμβούλιο και εγκρίθηκε και από το Ελεγκτικό Συνέδριο.

Για να απαντήσω, λοιπόν, στο ερώτημά σας, σας ενημερώνω ότι με την επιστολή στην οποία αναφέρεστε, η Ακαδημία Αθηνών έχοντας θορυβηθεί από δημοσιεύματα πλήρως ανυπόστατα και όχι από το ίδιο το κείμενο της σύμβασης, θέλησε να επισημάνει προς τους συμβαλλόμενους ότι ναι μεν έχει επιτρέψει τη χρήση από την αρχαιολογική υπηρεσία της έκτασης των ακινήτων του Αριστόφρονα, διατηρεί όμως την κυριότητα επ’ αυτών. Τυχόν δε μεταβολή του χαρακτήρα της έκτασης ως αρχαιολογικού και ως άλσους δεν μπορεί να λάβει χώρα χωρίς ενημέρωση και έγκρισή της.

Το Υπουργείο Πολιτισμού, επειδή συνεργάζεται με την Ακαδημία, ήρθε άμεσα σε συνεννόηση και εξήγησε την πραγματικότητα, ότι δηλαδή η προγραμματική σύμβαση σε καμμία περίπτωση δεν θίγει ιδιοκτησιακά ζητήματα, αλλά στοχεύει στην ανάδειξη του αρχαιολογικού χώρου, μεγάλο τμήμα του μνημείων του οποίου οφείλονται σε ανασκαφές του ίδιου του Αριστόφρονα, καθώς και σε ανασκαφές που πραγματοποίησαν οι αρχαιολογικές υπηρεσίες με χρηματοδότηση της συζύγου του.

Ως προς το δεύτερο ερώτημά σας, σας ενημερώνω ότι η ίδρυση του Αρχαιολογικού Μουσείου Αθηνών αποτελεί όραμα δεκαετιών των υπηρεσιών του Υπουργείου με σκοπό την ανάδειξη της ιστορίας της πόλης μέσα από τα ευρήματα που έχει φέρει στο φως η αρχαιολογική έρευνα. Ήδη, με νομοθετική ρύθμιση του 2002 τροποποιήθηκε το εγκεκριμένο ρυμοτομικό σχέδιο της πόλης των Αθηνών και καθορίστηκε ο χώρος ανέγερσης του Μουσείου στο βορειοδυτικό τμήμα του αρχαιολογικού χώρου. Το 2011 εγκρίθηκε το κτηριολογικό πρόγραμμα και οι βασικές μουσειολογικές αρχές του μουσείου. Το 2012 εγκρίθηκαν οι τεχνικές προδιαγραφές για τη διενέργεια των σχετικών διαγωνισμών για την εκπόνηση μελετών. Στην προγραμματική σύμβαση προβλέπεται η εκπόνηση των απαραίτητων μελετών για την κατασκευή του μουσείου.

Το οικόπεδο ιδιοκτησίας του ομίλου «ΕΛΛΑΚΤΩΡ», το λεγόμενο «Reds», στο οποίο αναφέρεστε, είναι εξίμισι στρέμματα και όχι εξήντα, όπως αναφέρετε στην ερώτησή σας. Κηρύχθηκε απαλλοτριωτέο το 2011, μετά την οριοθέτηση του αρχαιολογικού χώρου, με σκοπό όχι τη χωροθέτηση του Μουσείου Αθηνών το οποίο έχει χωροθετηθεί οριστικά από το 2002, αλλά με σκοπό τη δημιουργία υποστηρικτικών δομών του Μουσείου, για παράδειγμα ένα υπόγειο πάρκινγκ. Επομένως, θέμα επαναχωροθέτησης του μουσείου δεν τίθεται.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ, κύριε Πρόεδρε.

Απλώς, θα παρακαλούσα για μια αντίστοιχη ανοχή γιατί έχω να αναφέρω και κάποια πράγματα για τις προτάσεις…

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Να ξέρετε, όμως και οι Υπουργοί και οι Βουλευτές ότι οι ερωτήσεις είναι ερωτήσεις. Αλλιώς, κάντε επερώτηση. Όμως, θα έχετε μια ανοχή.

**ΑΓΓΕΛΙΚΗ ΑΔΑΜΟΠΟΥΛΟΥ:** Είναι λίγο σύνθετο το ζήτημα…

**ΠΡΟΕΔΡΕΥΩΝ (Νικήτας Κακλαμάνης):** Εντάξει, εντάξει. Ξεκινήστε. Μη χάνουμε χρόνο.

**ΑΓΓΕΛΙΚΗ ΑΔΑΜΟΠΟΥΛΟΥ:** Κυρία Υπουργέ, απ’ ό,τι καταλαβαίνω από την απάντησή σας αμφισβητείτε το περιεχόμενο της επιστολής του κ. Ζερεφού. Λέτε, δηλαδή, με λίγα λόγια ότι ψεύδεται ο κ. Ζερεφός, διότι αναφέρει κανονικότατα ότι δεν ήρθε σε συνεννόηση το Υπουργείο μαζί του. Αναφέρατε κάποιες εκτάσεις, πέρα από αυτές που έχουν απαλλοτριωθεί. Είναι εκτάσεις που όντως ανήκουν στην κυριότητα της Ακαδημίας Αθηνών και μόνο γι’ αυτόν τον λόγο θα έπρεπε, αφού η προγραμματική σύμβαση αφορά όλη την έκταση, έτσι κι αλλιώς να έρθετε σε συνεννόηση με την εταιρεία, πολλώ δε μάλλον, όπως προείπα, διότι έχει να κάνει με παρεμβάσεις οι οποίες παρεκκλίνουν, υπερβαίνουν τον σκοπό για τον οποίο παραχωρήθηκε η έκταση. Υποτίθεται ότι η έκταση παραχωρήθηκε για να ολοκληρωθούν οι ανασκαφές, όχι για να γίνουν όλες αυτές οι παρεμβάσεις που κάνετε.

Γι’ αυτό και ο κ. Ζερεφός σας λέει ότι από τη μία δεν έχετε την εξουσία να παραχωρείτε την έκταση σε τρίτους και ότι αφού ολοκληρωθούν οι εργασίες για τις οποίες παραχωρήθηκε η έκταση, οφείλετε να αποδώσετε τη χρήση στην Ακαδημία Αθηνών με σκοπό να ιδρυθεί και το διεθνές κοινό των ακαδημιών, όπως λέει.

Άρα, λοιπόν –επειδή δεν έχω πολύ χρόνο- αυτά τα οποία λέτε εσείς έρχονται σε πλήρη αντίθεση με το περιεχόμενο της επιστολής του κ. Ζερεφού.

Από εκεί και πέρα, οφείλατε να έρθετε και σε μια δημόσια διαβούλευση με τους κατοίκους, οι οποίοι χρησιμοποιούν τον χώρο εδώ και πολλά χρόνια. Έχουν κάνει αγώνες για να διατηρηθεί ο δημόσιος χαρακτήρας. Αναφέρονται σε παρεμβάσεις τύπου «κοπή πεντακοσίων ογδόντα δέντρων», χωρίς να προβλέπεται αντισταθμιστικά φύτευση περισσότερων δέντρων ή τόσων δέντρων ώστε να μην υποβαθμίζεται περιβαλλοντικά ο χώρος. Ως προς τη χωροθέτηση του μουσείου, τοποθετείται σε μία έκταση που θα αποστερήσει ζωτικό χώρο ελεύθερης χρήσης του πάρκου. Γι’ αυτό και αντιπροτείνουν το πρώην οικόπεδο της «Reds», διότι και δεν έχει αρχαιολογικά ευρήματα και, εν πάση περιπτώσει, είναι ο πιο ενδεδειγμένος.

Προβλέπεται η ενοποίηση και η περίφραξη αρχαιολογικών σκαμμάτων, η οποία θα αφαιρέσει από τη λαϊκή χρήση εξήντα στρέμματα χωρίς να προβλέπονται αντισταθμιστικές απαλλοτριώσεις για τις ανάγκες των κατοίκων και των επισκεπτών.

Επίσης, οι εκτάσεις που πάτε να αποσπάσετε ως προς την ελεύθερη χρήση τους θα πρέπει να αποδοθούν στον δημόσιο χαρακτήρα του πάρκου προκαταβολικά. Δεν έχετε κάνει ούτε καν μία κυκλοφοριακή και συγκοινωνιακή μελέτη, διότι υπάρχει ένας πολύ επικίνδυνος δρόμος, η οδός Δράκοντος, δίπλα σε μία παιδική χαρά. Η οδός αυτή δεν έχει καν ορατότητα.

Δεν έχετε κάνει καμμία μελέτη και αφήνετε τελείως στο περιθώριο το γεγονός ότι τμήμα της περιοχής είναι εγκαταλελειμμένο. Έχει μια εικόνα εγκατάλειψης με μπάζα, με ένα βιοτεχνικό πάρκο που αναπτύσσει ρυπογόνες δραστηριότητες. Δεν έχετε προβλέψει τι θα γίνει με τους χώρους άθλησης, όπου δραστηριοποιούνται διάφορα αθλητικά σωματεία. Περιορίσατε την ελεύθερη πρόσβαση στα αρχαιολογικά ευρήματα. Δεν φροντίσατε ούτε καν για την καθολική προσβασιμότητα για τα άτομα με αναπηρία που δεν μπορούν να έχουν πρόσβαση τα καροτσάκια.

Με λίγα λόγια πρόκειται για μία προχειρότατη μελέτη. Το έργο κοστίζει 3,5 εκατομμύρια ευρώ. Οι κάτοικοι έχουν υποβάλει προτάσεις ολιστικές που αντιμετωπίζουν εναρμονισμένα τον αρχαιολογικό χώρο με τον χώρο πρασίνου.

Φαίνεται ότι δεν σας ενδιαφέρει ότι είναι χώρος αναψυχής. Δίνετε καθαρά έμφαση στην τουριστικοποίηση της περιοχής, γιατί αυτό το κάνει παγίως ο κ. Μπακογιάννης και στον λόφο του Στρέφη και στο λόφο του Φιλοπάππου.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ πολύ, πρέπει να ολοκληρώσετε.

**ΑΓΓΕΛΙΚΗ ΑΔΑΜΟΠΟΥΛΟΥ:** Συγγνώμη, κύριε Πρόεδρε,αλλά πρέπει να σταματήσει αυτή η τακτική. Θα καταγγείλω το γεγονός ότι έχει πάει ήδη συνεργείο στην περιοχή και κόβει δέντρα. Με ποια αρμοδιότητα πάνε και κόβουν δέντρα αυτήν τη στιγμή;

Είναι μια πρόχειρη μελέτη, είναι άκυρη η μελέτη γιατί δεν έχει λάβει κανείς υπ’ όψιν τα δικαιώματα της εταιρείας. Σας καλώ να λάβετε υπ’ όψιν τις προτάσεις των κατοίκων. Είναι άκρως αντιδημοκρατική και παράνομη η διαδικασία με την οποία υπεγράφη αυτή η σύμβαση.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρία Βουλευτή, καταρχήν ας μη συγχέουμε στο μυαλό μας τον αρχαιολογικό χώρο της Ακαδημίας Πλάτωνος με την γειτονιά Ακαδημία Πλάτωνος. Είναι δύο διακριτές έννοιες, τις οποίες οφείλουμε να αντιληφθούμε.

**ΑΓΓΕΛΙΚΗ ΑΔΑΜΟΠΟΥΛΟΥ:** Δεν είναι.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Το αν είναι ή δεν είναι το λένε οι νόμοι.

Λοιπόν, μιλάμε για τον αρχαιολογικό χώρο, ο οποίος εκτός από αρχαιολογικός χώρος από το 1979 είναι και άλσος, επομένως υπάρχει και αρμοδιότητα του Δήμου Αθηναίων. Να επαναλάβω για άλλη μια φορά. Τα οικόπεδα, τα οποία αγόρασε ο Αριστόφρων και αποτελούν ιδιοκτησία, η οποία δεν θίγεται, της Ακαδημίας Αθηνών είναι πενήντα έξι. Το ελληνικό δημόσιο έχει απαλλοτριώσει, επιπλέον, εκατόν πενήντα επτά.

Οι προσπάθειες, λοιπόν, του Υπουργείου Πολιτισμού για την ανάδειξη και την προστασία της Ακαδημίας Πλάτωνος είναι σταθερές, επίπονες και θα συνεχίσουν να γίνονται. Μετά τις ενέργειες της περιόδου 1999 - 2005 και 2010 - 2015 και την απραξία του ΣΥΡΙΖΑ προσανατολίζονται σε τρεις βασικούς άξονες, που αποτελούν προαπαιτούμενα για την αξιοποίηση και ανάδειξη της ευρύτερης περιοχής.

Την ολοκλήρωση των απαλλοτριώσεων των ακινήτων εντός του σημερινού αρχαιολογικού χώρου, το προχωράμε. Την κατάργηση της ισχύουσας χρήσης βιοτεχνικό πάρκο, το προσπαθούμε. Την ενοποίηση του αρχαιολογικού χώρου, το κάνουμε. Την ίδρυση του Αρχαιολογικού Μουσείου Αθηνών, το κάνουμε. Με την προγραμματική σύμβαση προχωρούμε τα δύο τελευταία.

Θα επαναλάβω ο Αριστόφρων έκανε ανασκαφές στα οικόπεδα, τα οποία αγόραζε. Οι ανασκαφές αποκάλυψαν μνημεία. Η αρχαιολογική υπηρεσία εκ του Συντάγματος και του νόμου υποχρεούται να φροντίζει τα μνημεία και αυτό γίνεται δια της προγραμματικής σύμβασης.

Ως προς το μουσείο σας επαναλαμβάνω ότι χωροθετήθηκε με το ν.3057/2002 άρθρο 80, παράγραφος 2α και έχουν ολοκληρωθεί όλες οι διαδικασίες που έπρεπε να γίνουν. Το 2011 μετά την έγκριση του κτηριολογικού προγράμματος και των μουσειολογικών αρχών εκπονήθηκε η αναγκαία γεωτεχνική μελέτη στον χώρο ανέγερσης του μουσείου. Το 2012 εγκρίθηκε το τροποποιημένο κτηριολογικό πρόγραμμα και οι τεχνικές προδιαγραφές για το κτήριο. Η εκπόνηση των μελετών προβλέπεται στην προγραμματική σύμβαση. Όπως προανέφερα δεν τίθεται θέμα επαναχωροθέτησης του μουσείου.

Επίσης, ένα μεγάλο μέρος των απαλλοτριώσεων έχει συντελεστεί από το Υπουργείο Πολιτισμού και το Υπουργείο Περιβάλλοντος. Απαλλοτριώθηκαν περίπου εκατόν εξήντα ακίνητα, το επαναλαμβάνω για να το συνειδητοποιήσετε και ακολούθησε μετεγκατάσταση κατοίκων και επαγγελματικών δραστηριοτήτων. Έτσι, λοιπόν, δημιουργήθηκε ένας αρχαιολογικός χώρος εκατόν τριάντα στρεμμάτων, ο οποίος συγχρόνως είναι και άλσος φορτισμένος με αξίες και συμβολισμούς μέσα στον οποίο διατηρούνται τα ορατά κατάλοιπα της ακαδημίας.

Ήδη προχωρούμε, σας το ανέφερα, τις διαδικασίες για την ολοκλήρωση των απαλλοτριώσεων των ακινήτων. Το συμβούλιο γνωμοδότησε στις 9 Φεβρουαρίου υπέρ της αναγκαστικής απαλλοτρίωσης και επιπλέον ακινήτων. Το ακίνητο του «ΕΛΛΑΚΤΩΡ» μαζί με τα επιπλέον οκτώ ακίνητα καταλαμβάνουν έναν επιπλέον χώρο που παραχωρείται στον αρχαιολογικό χώρο, περίπου έντεκα στρεμμάτων και ήδη έχει εξασφαλιστεί η αποζημίωση που είναι περίπου 6,5 εκατομμύρια.

Επομένως, δεν υπάρχει κανένας λόγος ούτε το μουσείο να επαναχωροθετηθεί ούτε να λέτε αυτά τα οποία λέτε περί διαφορετικής χρήσης. Τα αρχαία και τον αρχαιολογικό χώρο αναδεικνύουμε και προστατεύουμε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Προχωρούμε στην πρώτη με αριθμό 397/9-2-2022 επίκαιρη ερώτηση πρώτου κύκλου του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσαπρος τον Υπουργό Εθνικής Άμυνας, με θέμα: «Μόνο ήπιες παρεμβάσεις στον όρμο «Οχυρά» στην Πέρδικα της Αίγινας».

Ορίστε, κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Κύριε Υπουργέ, μακάρι να έχετε από κοντά αίσθηση και γνώση του χώρου. Φαντάζομαι επειδή είναι δημοφιλής χώρος όσοι πάνε στην Αίγινα επισκέπτονται και την Πέρδικα. Ελπίζω να έχετε πάει για να έχουμε μια πιο άμεση εικόνα.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Στο παρελθόν.

**ΘΕΟΔΩΡΟΣ ΔΡΙΤΣΑΣ:** Εν πάση περιπτώσει το χωριό, το λιμανάκι, όλη η περιοχή της Πέρδικας συμπεριλαμβανομένου και του όρμου Οχυρών και όλο το τοπίο στο μισό μίλι είναι το προστατευόμενο νησί φυσικού κάλλους η Μονή, όλη αυτή η περιοχή είναι περιοχή υψηλού φυσικού κάλλους και ειδικά και ο όρμος για τον οποίο συζητάμε τα Οχυρά είναι και χώρος ιστορικής μνήμης και αρχαιολογικής αξίας.

Στο κείμενο της επίκαιρης ερώτησής μου νομίζω ότι συνοπτικά περιέχονται όλα. Στις 19 Ιανουαρίου, πριν από έναν μήνα περίπου, η Υπηρεσία Αξιοποίησης Ακίνητης Περιουσίας των Ενόπλων Δυνάμεων προχώρησε σε πρόσκληση ενδιαφέροντος για την αξιοποίηση τριακοσίων τριάντα περίπου στρεμμάτων ιδιοκτησίας του Ταμείου Εθνικού Στόλου, την περιοχή Οχυρά, στο πανέμορφο λιμανάκι της Πέρδικας του Δήμου Αίγινας. Και καλούνται οι ενδιαφερόμενοι να υποβάλουν προτάσεις έως τις 10 Μαρτίου με δεσμευτικούς όρους για την ένταξη σε στρατηγικές επενδύσεις, τη μακροχρόνια μίσθωση ενενήντα εννέα ετών και ετήσιο μίσθωμα ενός εκατομμυρίου.

Αυτή η ιστορία της κερδοσκοπικής παρέμβασης επιχειρηματιών μέσω του Ταμείου Εθνικού Στόλου στον χώρο είχε ξαναχτυπήσει ως προσπάθεια το ’14 - ’15. Ξεσηκώθηκε όλη η Αίγινα τότε. Η κυβέρνηση ΣΥΡΙΖΑ, το Υπουργείο Άμυνας, οι Βουλευτές, οι πάντες το αποτρέψαμε και άνοιξε μια συζήτηση για την πραγματική αξιοποίηση του χώρου.

Τώρα η καινούργια πρόταση είναι πέντε φορές σκληρότερη με τα στοιχεία που σας ανέφερα από την πρόταση τότε του ’14 - ’15 κερδοσκοπική επιχειρηματική δράση βάρβαρη κατά παραβίαση κάθε δυνατότητας αντοχής του χώρου και της περιοχής φυσικού κάλλους.

Επειδή ακριβώς συμβαίνουν αυτά δεν σας ρωτώ μόνο εγώ, σας ρωτάει όλη η Αίγινα και στη δευτερολογία μου θα σας καταθέσω όλα τα στοιχεία. Πρώτον, προτίθεστε να παρέμβετε άμεσα να σταματήσει αυτό το σχέδιο; Διότι δεν είναι δυνατόν να προχωρήσει. Δεν είναι δυνατόν και δεν μπορεί να το νομιμοποιήσει η ηγεσία του Υπουργείου Εθνικής Άμυνας.

Και δεύτερον, προτίθεστε σε συνεργασία με τα συναρμόδια Υπουργεία και την τοπική κοινωνία, την αυτοδιοίκηση να επαναδραστηριοποιηθεί ο σχεδιασμός για την ήπια λειτουργική και ωφέλιμη κοινωνικά, περιβαλλοντικά και πολιτισμικά ανάπτυξη της περιοχής;

Κύριε Υπουργέ, ελπίζω ότι οι απαντήσεις σας θα είναι τέτοιες που να θέτουν τέρμα σε αυτή την επιχειρούμενη βαρβαρότητα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Χαρδαλιά, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε, κυρίες και κύριοι Βουλευτές, αξιότιμε κύριε Βουλευτά, δεν θα μακρηγορήσω, αλλά για την αρχή θα ήθελα να παραθέσω ένα πολύ σύντομο ιστορικό της υπόθεσης την οποία συζητούμε. Και αυτό νομίζω θα συνδράμει στη συζήτηση.

Το ακίνητο Πέρδικα, όπως σωστά είπατε, στην νήσο Αίγινα της Περιφέρειας Αττικής αποτελεί ένα αγροτεμάχιο με εμβαδόν 330.215 τετραγωνικών μέτρων, τριακόσια τριάντα στρέμματα και είναι δε υψηλής αντικειμενικής αξίας ύψους 7.139.000 ευρώ και αποτελεί ιδιοκτησία του Ταμείου Εθνικού Στόλου, του ΤΕΣ.

Το συγκεκριμένο ακίνητο έχει αποδοθεί από το έτος 2018 -παρακαλώ συγκράτησε τη χρονιά- στην Υπηρεσία Αξιοποίησης Ακίνητης Περιουσίας Ενόπλων Δυνάμεων, την ΥΠΑΑΠΕΔ, προς αξιοποίηση και σύμφωνα με τον ν.4407/16 -επίσης συγκρατήστε τη χρονολογία του νόμου- που αποτελεί το ισχύον θεσμικό πλαίσιο που διέπει την λειτουργία της εν λόγω υπηρεσίας.

Θέλω να σας υπενθυμίσω, αν και νομίζω ότι δεν το έχετε λησμονήσει, ότι η ΥΠΑΑΠΕΔ επιλέγει ακίνητα προς αξιοποίηση από αυτά που έχουν διατεθεί ήδη σε αυτήν από το Ταμείο Εθνικής Άμυνας, από το ΤΕΘΑ, το Μετοχικό Ταμείο Στρατού, το Ταμείο Εθνικού Στόλου, το Μετοχικό Ταμείο Ναυτικού, το Ταμείο Αεροπορικής Άμυνας και βέβαια από το Μετοχικό Ταμείο Αεροπορίας. Και τι κάνει; Προβαίνει σε διαδικασίες για την εκμίσθωσή τους, σύμφωνα πάντα με τα άρθρα 10, 11 και 13 του ν. 4407/2016.

Κατά την παρούσα φάση εκδόθηκε από την ΥΠΑΑΠΕΔ την 19η Ιανουαρίου, όπως σωστά αναφέρετε, σε εκτέλεση των κατευθύνσεων της συνεδρίασης του Συμβουλίου Άμυνας, του ΣΑΜ, στο οποίο συμμετείχα και εγώ, της 26ης Νοεμβρίου, μια αρχική πρόσκληση εκδήλωσης ενδιαφέροντος που αφορά σε τι; Στην υποβολή μη δεσμευτικής -το τονίζω- πρότασης από υποψήφιους επενδυτές της αγοράς, σχετικά με τη διερεύνηση της βέλτιστης αξιοποίησης του υπ’ όψιν ακινήτου, δηλαδή του τεμαχίου στην Πέρδικα της Αίγινας, βέβαια προς όφελος των Ενόπλων Δυνάμεων και των στελεχών τους.

Ειδικότερα, στην εν λόγω πρόσκληση εκδήλωσης ενδιαφέροντος έχει ορισθεί μίσθωμα ύψους ενός εκατομμυρίου, με χρονική διάρκεια της μίσθωσης τα ενενήντα εννέα έτη, εντάσσοντας την επένδυση στις στρατηγικές επενδύσεις, σύμφωνα με τις διατάξεις που ισχύουν.

Όπως προκύπτει, λοιπόν, τόσο από την έκδοση της πρόσκλησης εκδήλωσης ενδιαφέροντος όσο και από τις διαδικασίες που ακολουθήθηκαν, αυτές συνάδουν κατ’ αρχάς απόλυτα με τον ρόλο και την αποστολή της ΥΠΑΑΠΕΔ και δεν αντίκειται στο ισχύον θεσμικό πλαίσιο λειτουργίας της, το οποίο βέβαια είναι έμπνευση, αν θέλετε, και εφαρμογή της προηγούμενης κυβέρνησης.

Επιπλέον, θα ήθελα ξανά να διευκρινίσω και να ξεκαθαρίσω ότι οι τυχόν υποβληθείσες προτάσεις ουδόλως δεσμεύουν τελικά είτε τη στρατιωτική υπηρεσία είτε τον οποιοδήποτε υποψήφιο επενδυτή ως προς τον τρόπο αξιοποίησης του συγκεκριμένου ακινήτου. Δηλαδή, εμείς τι λέμε; Υπάρχει ένα ακίνητο, πρέπει να αξιοποιηθεί. Υπάρχει ενδιαφέρον και σε ποια κατεύθυνση; Σε αυτό το στάδιο βρισκόμαστε αυτή τη στιγμή.

Εν τούτοις, όμως, ναι, σκοπός της κάθε πρόσκλησης εκδήλωσης ενδιαφέροντος είναι η αξιοποίηση της ακίνητης περιουσίας των Ενόπλων Δυνάμεων με τον καλύτερο δυνατό τρόπο, ώστε με τα έσοδα να ενισχυθούν άλλες δραστηριότητες που είναι συνδεδεμένες με την αποστολή τους. Έχετε εμπειρία πάνω σε αυτό. Και ειδικότερα κατά την παρούσα χρονική στιγμή που βρίσκεται σε εξέλιξη μια τεράστια εξοπλιστική προσπάθεια, παράλληλα με μέτρα μέριμνας για το προσωπικό.

Για τα άλλα θα σας ενημερώσω κατά τη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Κύριε Υπουργέ, ειλικρινά σας ευχαριστώ, γιατί μας δίνετε στοιχεία που δεν είχα προλάβει να συλλέξω και είναι πολύ χρήσιμα και για μας και για την κοινωνία της Αίγινας και τον Δήμο Αίγινας.

Πράγματι, όταν έγινε η μεταφορά στο υπερταμείο των κωδικών των διαφόρων ακινήτων του δημοσίου υπήρξε μια βιασύνη από τις υπηρεσίες. Έχει διαπιστωθεί αυτό. Και μετά μπήκε μια διαδικασία με παρέμβαση του Ευκλείδη Τσακαλώτου και άλλων Υπουργών και, πράγματι, συγκεκριμένα εξαιρέθηκαν μια σειρά από εκτάσεις και κτήματα του δημοσίου που δεν ήταν δυνατόν να είναι αντικείμενο συναλλαγής.

Πιθανότατα, αυτός ο χώρος δεν εντοπίστηκε για να εξαιρεθεί, όπως θα έπρεπε. Και πολλά άλλα, που ήταν εκκλησίες κ.λπ.. Αυτό δεν σημαίνει ότι είναι απόφαση της κυβέρνησης του ΣΥΡΙΖΑ να ιδιωτικοποιηθεί και να μπει σε αυτό. Είναι μια διαδικασία, θα έλεγα, που πάει στον «αυτόματο πιλότο». Σημασία έχει να παρέμβει η πολιτική βούληση και τώρα, όπως παρενέβη τότε.

Ως προς την κατεύθυνση της επένδυσης, οι όροι που αναφέρατε και εσείς και ανέφερα κι εγώ, τα λένε όλα. Είναι μια βάρβαρη, όπως την ονομάζω, επένδυση. Είναι παραβίαση της ισορροπίας του τοπίου και του φυσικού κάλλους και του αρχαιολογικού χώρου και όλων των άλλων στοιχείων που χαρακτηρίζουν την περιοχή. Από αυτή την άποψη, αυτά ας τα αφήσουμε.

Επίσης, ψάξτε το λίγο -εγώ το ψάχνω- για ποια πραγματικά δικαιώματα έχει το Ταμείο Εθνικού Στόλου στον χώρο αυτό. Από την εποχή της κυβέρνησης Μεταξά έγινε η απαλλοτρίωση χάριν των Ενόπλων Δυνάμεων. Αυτό δεν σημαίνει ότι επειδή πέρασε και έγιναν τα οχυρά και όλα αυτά και είναι ακριβώς γι’ αυτόν τον λόγο και στοιχείο της ιστορίας της εθνικής άμυνας το οχυρό αυτό ότι από εκεί και πέρα μπήκε και στην ιδιοκτησία κάποιου φορέα του δημοσίου για επιχειρηματική αξιοποίηση. Αντίθετα, θα επιστραφεί στην τοπική κοινωνία. Αυτό είναι το λογικό. Δεν έγινε τόσα χρόνια; Να γίνει τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Απ’ αυτή την άποψη, επειδή επικαλούμαι και την ιδιότητά σας του δημάρχου και του αυτοδιοικητικού που δεν την χάνετε ποτέ, είναι ομόφωνη η απόφαση του Κοινοτικού Συμβουλίου της Πέρδικας προ ολίγων ημερών, ομόφωνη η απόφαση του Δημοτικού Συμβουλίου της Αίγινας χθες το βράδυ και έκδοση ψηφίσματος -δεν έχω προλάβει να το έχω για να το καταθέσω- που ζητούν να μην παραχωρηθεί ο χώρος, αντίθετα να αποδοθεί στους κατοίκους μέσω του δήμου και με τη συμβολή του Υπουργείου Πολιτισμού και άλλων Υπουργείων να προχωρήσει η ήπια αξιοποίησή του ως χώρος ιστορικού μουσείου του Δευτέρου Παγκοσμίου Πολέμου, ιστορικής κληρονομιάς, ναυτικού μουσείου, πάρκο τοπίου και ιστορικής μνήμης, μέσα στο σύνολο μιας περιοχής που αρμονικά μπορεί πραγματικά να κερδίσει βιώσιμη ανάπτυξη ποιότητας και όχι αυτά τα πράγματα που επιχειρεί τώρα η υπηρεσία.

Από αυτή την άποψη, και πολιτιστικοί σύλλογοι -έχω ήδη αποφάσεις τους- ακολουθούν. Μέχρι χθες χίλιες πεντακόσιες υπογραφές και ακολουθούν. Κατατίθενται στον δήμο. Είναι όλη η Αίγινα, κοινωνία και αυτοδιοίκηση, παρούσα, ενωμένη και με σαφή άποψη και με προτάσεις.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, σας παρακαλώ.

**ΘΕΟΔΩΡΟΣ ΔΡΙΤΣΑΣ:** Οφείλετε, λοιπόν, να κάνετε ό,τι έκανε τότε -αυτό είναι καλό και πρέπει να του το αναγνωρίσουμε- ο τότε Υπουργός Άμυνας, ο κ. Καμμένος, που επισκέφθηκε τον τόπο μαζί με Βουλευτές και άλλους, με όλους, συζήτησε, έδωσε λύση. Δυστυχώς, δεν προχώρησε η περαιτέρω αξιοποίηση. Έχουμε κι εμείς τα κουσούρια μας. Εν πάση περιπτώσει, δεν σταματάει η ιστορία εδώ. Επισκεφτείτε την Αίγινα, μιλήστε με την τοπική αυτοδιοίκηση και δώστε λύση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Χαρδαλιά, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Αξιότιμε κύριε Βουλευτά, είναι αυτονόητο ότι η τοπική κοινωνία και κάθε τοπική κοινωνία είναι ο αρωγός, είναι ο μόνιμος συζητητής μας για ό,τι θέμα προκύπτει σε σχέση με την οποιαδήποτε αξιοποίηση του οποιουδήποτε ακινήτου. Και γνωρίζετε ότι το Υπουργείο Εθνικής Άμυνας κάνει μια εξαιρετική δουλειά με όλες τις υπηρεσίες σε όλη τη χώρα.

Από εκεί και πέρα, άκουσα τη δευτερολογία σας προσεκτικά και με πολύ σεβασμό προς το πρόσωπό σας και την εμπειρία σας, θα ήθελα να απαντήσω με συγκεκριμένες ερωτήσεις.

Ακούω ότι είχε δοθεί λύση από τον προηγούμενο Υπουργό Εθνικής Άμυνας. Έρχεστε σήμερα εδώ, αμφισβητείτε τις διαδικασίες που ακολουθούνται επακριβώς από μια υπηρεσία που ιδρύθηκε επί των δικών σας ημερών. Αμφισβητείτε καθαυτές τις διαδικασίες που προβλέπονται στον ισχύοντα νόμο, δηλαδή τον ν.4407 του 2016, τον οποίο φέρατε προς ψήφιση εσείς και τότε, μάλιστα, υπερθεματίζατε.

Αμφισβητείτε, τέλος, καθαυτή την ίδια την αξιοποίηση -και θέλω να το προσέξετε αυτό- του αγροτεμαχίου για το οποίο εσείς αποφασίσατε την απόδοση στο ΥΠΑΑΠΕΔ από το 2018…

**ΘΕΟΔΩΡΟΣ ΔΡΙΤΣΑΣ:** Μην τα επικαλείστε. Είναι «αυτόματος πιλότος».

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δηλαδή, την ίδια ώρα προφανώς που γινόταν η επίσκεψη εκεί στο νησί αποδιδόταν αυτό στο ΥΠΑΑΠΕΔ για την αξιοποίησή του. Έχει έναν βαθμό υποκρισίας όλο αυτό και το καταλαβαίνετε και εσείς.

Είπα στην πρωτολογία μου να συγκρατήσετε τις ημερομηνίες γι’ αυτούς τους λόγους. Δεν είναι θέμα αντιπαράθεσης.

**ΘΕΟΔΩΡΟΣ ΔΡΙΤΣΑΣ:** Μην τα επικαλείστε…

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ακούστε με. Δεν είναι θέμα αντιπαράθεσης, κύριε Βουλευτά.

**ΘΕΟΔΩΡΟΣ ΔΡΙΤΣΑΣ:** …να παρέμβετε.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δεν είναι θέμα αντιπαράθεσης. Αλλά, να εγκαλείται η παρούσα πολιτική ηγεσία γιατί ακολουθούνται διαδικασίες που θεσμοθετήθηκαν από την προηγούμενη κυβέρνηση αυτό ειλικρινά με στενοχωρεί.

Σας υπενθυμίζω ότι στον εν λόγω νόμο πουθενά δεν υπήρχε πρόβλεψη, διάταξη για οποιαδήποτε ήπια, λειτουργική και ωφέλιμα κοινωνική, περιβαλλοντική και πολιτισμική ανάπτυξη ακίνητης περιουσίας των Ενόπλων Δυνάμεων που αξιοποιούνται από την ΥΠΑΑΠΕΔ. Προσέξτε. Αυτό δεν σημαίνει ότι δεν πρέπει να εξασφαλίσουμε τους καλύτερους δυνατούς όρους και να είμαστε παρόντες σ’ αυτή τη διαδικασία.

Θα μου επιτρέψετε κλείνοντας να σας επισημάνω ότι η οποιαδήποτε άσκηση κοινοβουλευτικού ελέγχου θα πρέπει να είναι σ’ ένα πρίσμα γενικότερης συνεννόησης για τα θέματα αυτά και να εδράζεται σε δεδομένα που άπτονται του θεσμικού πλαισίου και να αποτελεί την ουσιαστική βάση για οποιαδήποτε συζήτηση.

Τέλος, επειδή η σημερινή πολιτική και στρατιωτική ηγεσία έχουν αποδείξει εν τοις πράγμασι την περιβαλλοντική τους ευαισθησία, όταν θα έχουμε τα δεδομένα -είναι μια αρχική, ξαναλέω, πρόσκληση ενδιαφέροντος, μη δεσμευτική ούτε για τη στρατιωτική υπηρεσία ούτε για τους επενδυτές- να είστε σίγουρος ότι θα είμαστε εδώ, μαζί με την κοινωνία, μαζί με όλους όσοι πραγματικά αγαπάμε την Αίγινα, να αξιολογήσουμε τις προτάσεις αυτές και να μπορέσουμε να βρούμε την οποιαδήποτε λύση.

Αν πράγματι υπάρχει συγκεκριμένη, οργανωμένη, συγκροτημένη πρόταση από τον Δήμο Αίγινας, θα πρέπει να την υποβάλει με ένα master plan, με ένα πρόγραμμα βιώσιμης ανάπτυξης της περιοχής, εξασφαλίζοντας χρηματοδοτήσεις για τις οποίες όλοι μπορούμε να προωθήσουμε.

Σε κάθε περίπτωση θέλω να σας διαβεβαιώσω ότι οι τοπικές κοινωνίες αποτελούν για εμάς τους άμεσους συνεργάτες μας στην αξιοποίηση των ακινήτων των ελληνικών Ενόπλων Δυνάμεων. Έχουν αποδείξει οι Ένοπλες Δυνάμεις ότι το πρόσημο, η προτεραιότητα, το μεγάλο στοίχημα της αξιοποίησης της περιουσίας πρωτίστως δεν αφορά σε οποιοδήποτε επιχειρηματικό συμφέρον, αλλά στις ίδιες τις τοπικές κοινωνίες.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, θα ήθελα να καταθέσω για τα Πρακτικά την επιστολή του Περιβαλλοντικού Πολιτιστικού Συλλόγου Πέρδικας «Άγιος Σώστης» και τη μελέτη του εργαστηρίου αστικού περιβάλλοντος του Εθνικού Μετσόβιου Πολυτεχνείου Ιανουάριος 2016, σχετικά με την αξιοποίηση του χώρου.

(Στο σημείο αυτό ο Βουλευτής κ. Θεόδωρος Δρίτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με την πρώτη με αριθμό 417/14-2-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Ποια είναι η κυβερνητική θέση για την βιωσιμότητα, την εξυγίανση και την διασφάλιση των θέσεων εργασίας των ναυπηγείων Ελευσίνας;».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα μπορούσατε, κύριε Υπουργέ, να πάρετε τον λόγο και μόνο από το θέμα της ερώτησης που ανέπτυξε ο κύριος Πρόεδρος που πράγματι είναι πολύ σοβαρό. Αφορά όχι μόνο τους εργαζόμενους, τα δικαιώματά τους, τα δεδουλευμένα και βέβαια τη ζωή τους, των οικογενειών τους και επιπλέον όλων των επιχειρήσεων που συνδέονται με ένα ναυπηγείο, αλλά αφορά και την ανάπτυξη, την αναβίωση ενός τομέα στον οποίο έχει η Ελλάδα παράδοση. Τα ναυπηγεία Ελευσίνας μαζί με τα ναυπηγεία Σκαραμαγκά είναι οι δύο βασικοί πυλώνες, χωρίς να παραγνωρίζουμε ότι υπάρχει και η ναυπηγοεπισκευαστική Περάματος που λειτουργεί για μικρότερα σκάφη.

Με βάση τον νόμο που όλες οι κυβερνήσεις έχουν αποδεχθεί, του Πτωχευτικού Κώδικα, άρθρο 106β, έχει υποβληθεί ένα σχέδιο εξυγίανσης. Δεν το γνωρίζω το περιεχόμενό του. Τα σχέδια εξυγίανσης προβλέπουν στόχους με βάση τους οποίους επιτυγχάνεται η βιωσιμότητα της επιχείρησης και ζητούν από τους πιστωτές τη συμφωνία τους για την περικοπή όσων κάνει να πάρουν, το ποσόν που έχουν πιστώσει, προκειμένου να μη το χάσουν. Διότι η ενδεχόμενη εκκαθάριση προφανώς δεν θα τους βγάλει όλους κερδισμένους. Μάλλον χαμένους θα τους βγάλει.

Το ερώτημα, λοιπόν, είναι αν το ελληνικό δημόσιο, το οποίο έχει θεσπίσει τον νόμο, που στην προκειμένη περίπτωση είναι πιστωτής δια του Υπουργείου Άμυνας, αλλά ταυτόχρονα είναι και θεματοφύλακας εφαρμογής του συγκεκριμένου νόμου, έχει συγκεκριμένη θέση, αν έχει εξεταστεί το σχέδιο εξυγίανσης, ποιος είναι ο Υπουργός που θα πει το ναι ή το όχι στο σχέδιο εξυγίανσης και εάν αυτή η διαδικασία έχει ολοκληρωθεί ή σε ποιο στάδιο φτάνει.

Θέλουμε μια αναλυτική ενημέρωση, κύριε Υπουργέ, για να βοηθήσουμε στην κατεύθυνση εξεύρεσης βιώσιμης λύσης.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Αξιότιμε, σεβαστέ, κύριε Βουλευτά, κατ’ αρχάς την εξαιρετικής σημασίας και σημαντικότητας αν θέλετε ουσία της συζήτησης που αφορά στην ερώτησή σας την αναγνωρίζουμε όλοι και νομίζω και όλες οι πτέρυγες του Κοινοβουλίου.

Αρχικά και πριν εισέλθουμε στην ουσία της συζήτησης, θα ήθελα να επισημάνω ότι για το ίδιο ζήτημα, κύριε Βουλευτά, τρεις ημέρες πριν την κατάθεση της παρούσας επίκαιρης, συγκεκριμένα την 14η Ιανουαρίου, καταθέσατε αναφορά με αριθμό πρωτοκόλλου της Βουλής 1091, με την οποία είχαμε ήδη πρόθεση να σας ενημερώσουμε κατά το μέρος των ζητημάτων που άπτονται, όμως, της αρμοδιότητας του Υπουργείου Εθνικής Άμυνας.

Και το λέω αυτό διότι όπως πολλές φορές έχουμε απαντήσει μέσω της παρούσας διαδικασίας, πρέπει να επισημάνω για άλλη μια φορά πως η εταιρεία «Ναυπηγικές και Βιομηχανικές Επιχειρήσεις Ελευσίνας ΑΕ» είναι ιδιωτική επιχείρηση, μη εποπτευόμενη από το ΥΠΕΘΑ, ενώ το Πολεμικό Ναυτικό, το ξέρετε, είναι ο «πελάτης» ως αντισυμβαλλόμενός της έχει την αξίωση σύμφωνα με τον νόμο της έγκαιρης και ποιοτικής παράδοσης των πλοίων επιφανείας ή των υποβρυχίων των οποίων τη ναυπήγηση έχει αναθέσει αυτή, δείχνοντας έτσι την εμπιστοσύνη του στην εγχώρια ναυπηγική βιομηχανία, παρά το γεγονός -και πρέπει να τονισθεί- πως έχει ταλαιπωρηθεί επιχειρησιακά και οικονομικά από την αργοπορία της περάτωση του έργου.

Μάλιστα, η απαίτηση αυτή, όπως είναι λογικό, καθίσταται εντονότερη όταν το Υπουργείο Εθνικής Άμυνας με διαδοχικές τροπολογίες χρηματοδότησε επιπλέον τα διάφορα προγράμματα ναυπήγησης, με τελευταία αυτή της προηγούμενης εβδομάδας, όταν το πρόγραμμα της πυραυλακάτου ΤΠΚ7 από τα ναυπηγεία Ελευσίνας χρηματοδοτήθηκε περίπου με το ποσό των 6.105.000 ευρώ από πιστώσεις του Προγράμματος Δημοσίων Επενδύσεων από το εθνικό σκέλος δηλαδή του Υπουργείου Εθνικής Άμυνας.

Επίσης, πρέπει εδώ να επισημανθεί ότι ομοίως με την ίδια τροπολογία σας θυμίζω και τα ναυπηγεία Σκαραμαγκά χρηματοδοτήθηκαν με ποσό 12,7 εκατομμυρίων ευρώ, πάλι από πιστώσεις του τακτικού προϋπολογισμού του ΥΠΕΘΑ, για την ολοκλήρωση πρόσθετων εργασιών των υποβρυχίων του Πολεμικού Ναυτικού. Το ποσό αφορούσε σε κάλυψη μισθοδοσίας, ασφαλιστικών εισφορών εργαζομένων, σε λειτουργικά έξοδα, υπηρεσίες μετακίνησης προσωπικού, καθώς και σε υλικά και λοιπές υπηρεσίες.

Συνεπώς, είναι προφανές και να συμφωνήσουμε ότι πέρα από κάθε αμφισημία το ΥΠΕΘΑ προσβλέποντας σε σύγχρονες, αλλά και ισχυρές εγχώριες ναυπηγικές επιχειρήσεις συμβάλλει εμπράκτως στην προσπάθεια της βιωσιμότητας προοπτικής και της περαιτέρω ανάπτυξή τους.

Θα ήθελα, επίσης, να επαναλάβω ότι, όπως άλλωστε κι εσείς θα γνωρίζετε από την εμπειρία σας, η πορεία των εργασιών από τα ναυπηγεία Ελευσίνας είναι σχετικά αργή. Έχουμε, όμως, τη βάσιμη ελπίδα ότι το πλοίο θα παραδοθεί εντός του τρέχοντος έτους.

Παράλληλα και στα ναυπηγεία Σκαραμαγκά θα εγκατασταθεί νέος επενδυτής ώστε να περάσουμε σε μια νέα φάση και μια νέα εποχή λειτουργίας αυτών, με πιο αξιόπιστους όρους και με πλήρη αξιοποίηση του ανθρώπινου δυναμικού τους και της τεχνογνωσίας τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Στο σημείο αυτό θέλω να καταστήσω σαφές ότι δεν γνωρίζω τις προθέσεις της νέας ιδιοκτησίας του συγκεκριμένου ναυπηγείου, δηλαδή αν προτίθεται να εμπλακεί σε ναυπηγήσεις-συντηρήσεις πολεμικών πλοίων και βέβαια αυτό θα το δούμε εν καιρώ.

Επίσης, αναφέρεστε, κύριε Βουλευτά, στο πρόγραμμα πρόσκτησης των νέων κορβετών του Πολεμικού Ναυτικού και για αποκλεισμό των ναυπηγείων Ελευσίνας από αυτό. Να σας υπενθυμίσω ότι αυτό το πρόγραμμα τελεί υπό εξέταση και στην παρούσα φάση είμαστε στο σχέδιο διερευνητικών επαφών, οι οποίες ευελπιστούμε ότι θα τελεσφορήσουν στο τέλος του φετινού καλοκαιριού. Οπότε είναι πολύ πρώιμη κάθε συζήτηση, όπως και η εξαγωγή οποιουδήποτε συμπεράσματος.

Θα μου επιτρέψετε, όμως, μια επιπλέον παρατήρηση. Βλέπω ότι και πάλι η συζήτηση για τη ναυπηγική βιομηχανία περιστρέφεται γύρω από τα εξοπλιστικά προγράμματα, τα οποία σίγουρα αποτελούν έναν μοχλό ανάπτυξης της συγκεκριμένης βιομηχανίας, είναι όμως χρονικά πεπερασμένα. Συνεπώς, αν παράλληλα δεν αναζητηθούν από τις ίδιες τις επιχειρήσεις και άλλοι πελάτες από τον κλάδο της ναυτιλίας, δεν νομίζω ότι μπορούμε να μιλάμε για σοβαρό σχέδιο βιωσιμότητας ή και διάσωση της ναυπηγικής βιομηχανίας.

Όμως, νομίζω και φοβάμαι ότι θα συνεχίσουμε να είμαστε θεατές στο ίδιο έργο, με πορείες και διαμαρτυρίες των εργαζομένων, με ανακοινώσεις του ενός ναυπηγείου εναντίον του άλλου.

Θα πάρω λίγο χρόνο από τη δευτερολογία μου, με την άδειά σας, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν γίνεται αυτό, κύριε Υφυπουργέ. Συνεχίστε και κλείστε. Έχουμε πολύ σοβαρό νομοσχέδιο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Όσον αφορά στο σχέδιο βιωσιμότητας και εξυγίανσης των ναυπηγείων Ελευσίνας, αυτό πράγματι έχει περιέλθει σε γνώση του ΥΠΕΘΑ και μελετήθηκε αρμοδίως. Ακολούθησε μια ευρεία σύσκεψη μεταξύ εκπροσώπων των ναυπηγείων Ελευσίνας, της εταιρείας «Ernst and Young» και από πλευράς του ΥΠΕΘΑ με τη συμμετοχή του εμπειρότατου γενικού γραμματέα του Υπουργείου μας, νομικών και οικονομικών υπηρεσιών, όπου διαπιστώθηκε ότι το ζήτημα της έκδοσης του σχεδίου εξυγίανσης εκφεύγει των αρμοδιοτήτων του ΥΠΕΘΑ, καθώς βασικοί παράμετροι, το είπατε κι εσείς, εμπίπτουν στις αρμοδιότητες της Ανεξάρτητης Αρχής Δημοσίων Εσόδων.

Σε κάθε περίπτωση -για να κλείσω- θα ήθελα να σας διαβεβαιώσω και να σας ενημερώσω ότι στο Υπουργείο συνεχίζουμε έμπρακτα να αποδεικνύουμε και με τη χορήγηση εξάμηνης παράτασης τη στήριξή μας αναφορικά με την ολοκλήρωση του έργου που αφορά στο Πολεμικό Ναυτικό κι έχει ανατεθεί στα ναυπηγεία της Ελευσίνας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέργλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μας στεναχωρήσατε, κύριε Πρόεδρε, γιατί υποτιμήσατε το αντικείμενο της ερώτησής μας. Όλα τα νομοσχέδια είναι σοβαρά, αλλά και οι ερωτήσεις όλες έχουν τη σοβαρότητά τους.

**ΠΡΟΕΔΡΕΥΩΝ (Νικήτας Κακλαμάνης):** Ναι, συμφωνώ, αλλά ξέρουμε και τους χρόνους.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν τους παραβίασα και προσπαθώ…

**ΠΡΟΕΔΡΕΥΩΝ (Νικήτας Κακλαμάνης):** Δεν μίλησα για εσάς. Δεν το καταλάβατε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Δεν αντιδικώ.

**ΠΡΟΕΔΡΕΥΩΝ (Νικήτας Κακλαμάνης):** Οι παρατηρήσεις μου γίνονται ένθεν και ένθεν.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, ως εισαγωγή σε μια απάντηση είναι δεκτά όλα αυτά που είπατε, αλλά δεν είναι απάντηση. Αν θέλαμε να συζητήσουμε για την αναβίωση της ναυπηγικής βιομηχανίας, πραγματικά έπρεπε να φέρουμε εδώ τον κ. Άδωνι Γεωργιάδη. Εάν θέλαμε να συζητήσουμε για τη συμπαραγωγή και το τι θα δώσετε από τα προγράμματα των εξοπλιστικών του Πολεμικού Ναυτικού στα ναυπηγεία Ελευσίνας, αναφερθήκαμε χθες. Προϋπόθεση, όμως, είναι να λειτουργούν τα ναυπηγεία Ελευσίνας. Τα ναυπηγεία Ελευσίνας έχουν τα προβλήματα που έχουν, γιατί δεν έχουν, ουσιαστικά, διοίκηση, είναι σε μία ερμαφρόδιτη κατάσταση και βουλοπλέουν, όπως και ο Σκαραμαγκάς. Δεν έχει ολοκληρωθεί η μεταβίβαση.

Όμως, επί του συγκεκριμένου θέλω να μου πείτε, κύριε Υπουργέ: Το Υπουργείο Άμυνας είναι πιστωτής, πελάτης και πιστωτής. Βρέθηκε στη θέση του πιστωτή. Τώρα πώς βρέθηκε στη θέση του πιστωτή, είναι άλλο θέμα. Θέλω να μου πείτε ποιο είναι το ποσό το οποίο έχετε πιστώσει τα ναυπηγεία Ελευσίνας, αφαιρουμένου, βεβαίως, του ποσού που αντιστοιχεί σε εργασίες που έχουν προσφέρει στο Υπουργείο Άμυνας και στο Πολεμικό Ναυτικό, ποιο είναι το ποσό που προβλέπει το σχέδιο εξυγίανσης ότι θα περικοπεί, θα διαγραφεί στην περίπτωση που εγκριθεί το σχέδιο εξυγίανσης που έχει υποβληθεί και πάμε παρακάτω.

Δεν σας ρωτώ καν για τους εργαζόμενους, γιατί γνωρίζω ότι δεν περιλαμβάνεται καμμία δέσμευση λόγω του καθεστώτος και υπάρχει μόνο προφορική δέσμευση, ότι εφόσον πετύχει το σχέδιο, όλοι θα επαναπροσληφθούν και θα εργαστούν, αλλά με ενδιαφέρει αυτή τη στιγμή να μου πείτε εάν έχετε καταλήξει -στα πλαίσια της Κυβέρνησης, καλόπιστα το λέω, πολύ καλόπιστα μιλώ πάντα εξάλλου- στο ποιος είναι ο αρμόδιος Υπουργός ή δημόσιος λειτουργός που θα πει το ναι ή το όχι στο σχέδιο εξυγίανσης. Είναι απλά τα πράγματα.

Είναι ένας νόμος του ελληνικού κράτους. Όλες οι κυβερνήσεις τον έχουν εγκρίνει, τροποποιήσει, βελτιώσει. Υποβάλλεται ένα σχέδιο εξυγίανσης και κάποιος από τη μεριά του πιστωτή -που είναι το ελληνικό δημόσιο λέω εγώ, δεν είναι το κάθε Υπουργείο χωριστά, έχει ΕΦΚΑ, έχει Υπουργείο Άμυνας- πρέπει να πει ένα ναι ή ένα όχι. Αυτή τη στιγμή ποιο είναι το κυβερνητικό όργανο, το κυβερνητικό στέλεχος ή το δημόσιο όργανο που θα πει το ναι ή το όχι στο σχέδιο. Θέλω να μου πείτε εάν έχει υπάρξει σχετική κυβερνητική συζήτηση ή εάν επίκειται κάποια νομοθετική ρύθμιση που θα λύνει το θέμα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Νομίζω, κύριε Βουλευτά, ότι είστε εξαιρετικά έμπειρος για να ξέρετε ότι ένα σχέδιο εξυγίανσης και με βάση το νομικό πλαίσιο που διέπει τα συγκεκριμένα ναυπηγεία, αφορά τα οικονομικά Υπουργεία. Το είπα και στην πρωτομιλία μου. Ήταν ξεκάθαρη η θέση μας. Δεν θα αποφασίσουμε εμείς, ούτε εμείς γνωρίζουμε εάν μέσα από το πρόγραμμα εξυγίανσης θα υπάρχουν χρέη τα οποία θα χαριστούν ή θα καταργηθούν ή, τέλος πάντων, θα διευθετηθούν κάτω από οποιοδήποτε καθεστώς. Και εκτιμώ ότι κατά το μέρος που αφορά στο Υπουργείο Εθνικής Άμυνας για το ζήτημα της ναυπηγικής βιομηχανίας, ήμουν αρκούντως κατατοπιστικός και γι’ αυτό δεν θέλω να επανέλθω.

Θα ήθελα, επίσης, να καταστήσω ξανά σαφές, ότι είναι εκπεφρασμένη πρόθεση και είναι και αδιαπραγμάτευτη βούληση της Κυβέρνησης στο πρόγραμμα «Ναυπήγησης Νέων Μονάδων για το Πολεμικό Ναυτικό» να συμμετέχει η εγχώρια ναυπηγική βιομηχανία. Και κρατήστε το αυτό, το πόσο θα συμβάλει αυτό ή όχι στο γενικότερο σχέδιο.

Θέλω να σας διαβεβαιώσω ότι προς αυτή την κατεύθυνση καταβάλλουμε εργώδη, διαρκή προσπάθεια. Για τον λόγο αυτό, μάλιστα, εξετάσαμε ενδελεχώς το υποβληθέν σχέδιο εξυγίανσης, όπως προείπα -αν και εκτός αρμοδιότητας του Υπουργείου Εθνικής Άμυνας- προκειμένου να συμβάλλουμε συμβουλευτικά, εφόσον απαιτηθεί, στην αναδιάρθρωση των ναυπηγείων Ελευσίνας.

Όπως γνωρίζετε η συμφωνία διέπεται από τον ν.4738/2020, καθορίζει το πλαίσιο της διαδικασίας εξυγίανσης επιχειρήσεων πριν αυτές πτωχεύσουν, όπου καθορίζεται το περιεχόμενο της συμφωνίας εξυγίανσης, οι προϋποθέσεις και η διαδικασία επικύρωσης και εκτέλεσης αυτής. Η αρχή που διέπει τη διαδικασία είναι η μη χειροτέρευση της θέσης των πιστωτών, η οποία θεωρείται ότι πληρούται εφόσον η συμφωνία δεν φέρει κανέναν συναινούντα πιστωτή σε χειρότερη οικονομική θέση από αυτή στην οποία θα βρίσκονταν σε περίπτωση πτώχευσης της επιχείρησης.

Σε αυτή τη βάση και με άξονα τα σημεία ενδιαφέροντος του Πολεμικού Ναυτικού συνδράμουμε συμβουλευτικά στη συμφωνία, όπου αυτό μας ζητηθεί από τους αρμόδιους φορείς, για να διασφαλιστεί αφ’ ενός η ολοκλήρωση της ναυπήγησης της πυραυλακάτου ΤΠΚ7 και η αποκατάσταση τυχόν προβλημάτων, αλλά και εκκρεμοτήτων και αφ’ ετέρου η παροχή υποστήριξης των λοιπών πυραυλακάτων στο πλαίσιο των συμπεφωνημένων στα κείμενα των συμβάσεων εγγυήσεων.

Νομίζω ότι κανείς δεν θα διαφωνήσει με αυτό σε αυτή την Αίθουσα, πολλώ δε μάλλον όταν οι υφιστάμενες ενεργές συμβάσεις αφορούν σε μονάδες κρούσης του Πολεμικού Ναυτικού, οι οποίες έπρεπε ήδη να συμβάλλουν στην αποτρεπτική ισχύ των Ενόπλων Δυνάμεων. Και αυτό είναι ικανή, αλλά και αναγκαία συνθήκη μη διαπραγματεύσιμη.

Κλείνοντας, θα ήθελα να επαναλάβω ότι στηρίζουμε την εγχώρια ναυπηγική βιομηχανία, προσβλέπουμε στη εξυγίανση της και στην περαιτέρω συνεργασία μας με όρους εντιμότητας, επ’ ωφελεία τόσο των εργαζομένων, όσο και της εθνικής άμυνας της πατρίδας μας. Νομίζω ότι οι επόμενοι μήνες θα είναι πολύ σημαντικοί για όλες αυτές τις εξελίξεις και είμαστε εδώ από πλευράς του Υπουργείου Εθνικής Άμυνας να συνδράμουμε στην συνολική προσπάθεια που θα γίνει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε τώρα στη δεύτερη με αριθμό 418/14-2-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας,με θέμα: «Κατάργηση κρατήσεων ν.4093/2012 μερισμάτων αποστράτων στρατιωτικών».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Θα προβώ σε αίτηση κατάθεσης εγγράφων για στοιχεία που ζήτησα, προκειμένου να δοθούν αρμοδίως, γιατί, προφανώς, δεν υπήρξε η απάντηση σε αυτά που ζήτησα.

Τώρα, έχουμε τον ν.4093/2012, ο οποίος προέβλεψε κρατήσεις για τα μερίσματα αποστράτων στρατιωτικών από το Μετοχικό Ταμείο Στρατού, με αποτέλεσμα τα μερίσματα να είναι μειωμένα για τους απόστρατους. Έρχεται ο νόμος του 2016, αφού, βεβαίως, υπήρξαν οι διαμαρτυρίες, οι ενστάσεις και όλα όσα γνωρίζουμε, δεν διορθώνει την κατάσταση για τους πριν το 2016, αλλά προβλέπει ένα διαφορετικό καθεστώς για μετά την ισχύ του νόμου αυτού. Έτσι, έχουμε απόστρατους δύο ταχυτήτων σε σχέση με τις κρατήσεις από τα μερίσματα.

Έρχεται, όμως, και η απόφαση του Συμβουλίου της Επικρατείας, η 1891/2019, η οποία επιβάλλει την αντιμετώπιση του προβλήματος. Οι κρατήσεις θεωρήθηκαν αντισυνταγματικές. Δεν έχει λυθεί μέχρι σήμερα το θέμα. Σε μια ερώτησή μου απαντήσατε -το προηγούμενο διάστημα, έχει περάσει πολύς καιρός- ότι το Υπουργείο έχει πρόθεση να επεξεργαστεί νομοθετικά το θέμα και να το αντιμετωπίσει. Αυτή η νομοθετική επεξεργασία δεν έχει προχωρήσει.

Εμείς, εκτός από τον κοινοβουλευτικό έλεγχο, καταθέσαμε και τροπολογία για την αντιμετώπιση του θέματος, την οποία, όμως, δεν αποδεχτήκατε.

Θέλω, λοιπόν, να μου πείτε σε ποιο στάδιο είναι -αν υπάρχει- η επεξεργασία νομοθετικής ρύθμισης για τη λύση του θέματος της διαφορετικής αντιμετώπισης των αποστράτων συνταξιούχων πριν το 2016 και μετά το 2016 ή, εν πάση περιπτώσει, τι θα κάνετε για την συμμόρφωση της διοίκησης με την 1891/2019 απόφαση του Συμβουλίου της Επικρατείας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Αξιότιμε κύριε Βουλευτά, επιτρέψτε μου να ξεκινήσω με μια διαπίστωση. Η απόφαση 1891/2019 του Συμβουλίου της Επικρατείας, την οποία μνημονεύετε στην ερώτησή σας, αφορά τις κύριες και επικουρικές συντάξεις των συνταξιούχων του δημοσίου και επομένως δεν μπορεί να εφαρμοστεί στα μερίσματα και την οικονομική ενίσχυση που καταβάλλουν τα Μετοχικά Ταμεία Στρατού, Ναυτικού και Αεροπορίας, καθώς και οι ειδικοί κλάδοι οικονομικής ενίσχυσης μερισμάτων, δηλαδή του Στρατού, του Ναυτικού και της Αεροπορίας.

Τώρα, αναφορικά με τις κρατήσεις του ν.4093/2012 αυτές υπολογίζονται και προσδιορίζονται από την Ηλεκτρονική Διακυβέρνηση Κοινωνικής Ασφάλισης, από την ΗΔΙΚΑ, ακολουθώντας ποσοστιαία κλιμάκωση, αναλόγως του συνολικού ποσού που προκύπτει από το άθροισμα της σύνταξης, του μερίσματος και της οικονομικής ενίσχυσης την οποία λαμβάνουν τα εν αποστρατεία στελέχη.

Τα αναφερόμενα ποσά αποδίδονται μηνιαίως στο Μετοχικό Ταμείο Στρατού και στον ΕΚΟΕΜΣ χωρίς να υφίσταται δυνατότητα παρέμβασης στην υπ’ όψιν διαδικασία. Παρά ταύτα το Υπουργείο Εθνικής Άμυνας στο πλαίσιο της διαρκούς μέριμνας για τους μερισματούχους των μετοχικών ταμείων ανέθεσε ήδη από τον Φεβρουάριο του προηγούμενου έτους στην αρμόδια οικονομική διεύθυνση του ΥΠΕΘΑ, δηλαδή την ΓΔΟΣΥ-ΔΟΙ, την προώθηση σχεδίου τροπολογίας με το οποίο θεσπίζεται νομοθετική ρύθμιση για παύση από την 1η Ιανουαρίου του 2021 των εν λόγω μειώσεων και κρατήσεων στα μερίσματα και την οικονομική ενίσχυση που καταβάλλουν τα μετοχικά ταμεία και οι οικείοι ειδικοί κλάδοι στους μερισματούχους του.

Στην παρούσα φάση το Υπουργείο Εθνικής Άμυνας, παραμένοντας προσηλωμένο στη δέσμευσή του για την εξεύρεση της βέλτιστης δυνατής λύσης του συγκεκριμένου ζητήματος, βρίσκεται σε διαρκή συνεργασία με τα συναρμόδια Υπουργεία με σκοπό τη διατύπωση ενός κοινά αποδεκτού νομοτεχνικού κειμένου επί τη βάσει της καταστατικής νομοθεσίας των ταμείων και ειδικών λογαριασμών αλληλοβοήθειας και της υφιστάμενης νομολογίας. Αυτό αντιλαμβάνεστε ότι είναι απαραίτητο καθόσον άπτεται της γενικότερης δημοσιονομικής πολιτικής με ενδεχόμενες οικονομικές επιβαρύνσεις που θα προκύψουν και δεν μπορούμε να κινηθούμε για το συγκεκριμένο ζήτημα μονομερώς ή αυτοβούλως.

Κλείνοντας την πρωτολογία μου θα ήθελα να σας αναφέρω ότι εφόσον ψηφιστεί η σκοπούμενη ρύθμιση θα εφαρμοστεί από την προαναφερθείσα ημερομηνία, δηλαδή από την 1-1-2021 και όχι από την ημερομηνία εφαρμογής των σχετικών διατάξεων, ήτοι την 12η Μαΐου του 2016, του ν.4387 όπως αυτός τροποποιήθηκε και ισχύει, καθώς στην πράξη οι εν λόγω κρατήσεις και μειώσεις έχουν αποδοθεί και επιστραφεί στο σύνολο των μερισματούχων κάθε επόμενο έτος με τη μορφή μερίσματος αφού τα έσοδα των ταμείων από τις υπ’ όψιν μειώσεις συμπεριλαμβάνονται στα διανεμητέα έσοδα, βάσει των οποίων διαμορφώνεται και η τιμή μεριδίου κάθε έτους.

Κατά τα λοιπά θα σας ενημερώσω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Δεν χρειαζόταν όλα όσα είπατε στην αρχή ότι δεν έχετε αρμοδιότητα. Και αρμοδιότητα έχετε και υπάρχει και συναρμοδιότητα –και το αναγνωρίζω- με προφανώς άλλα Υπουργεία.

Έχει αποδεχτεί το Υπουργείο Άμυνας μέσω των κοινοβουλευτικών παρεμβάσεων που έχουμε κάνει την αρμοδιότητα, αλλά έχει δείξει και την πρόθεση, όπως την επαναδιατυπώσατε και εσείς σήμερα, να επιλυθεί το σοβαρό αυτό θέμα της διαφορετικής αντιμετώπισης. Διότι ο νόμος του 2016 του κ. Κατρούγκαλου δυστυχώς δημιούργησε απόστρατους δύο κατηγοριών. Και καλώς μειώθηκαν και εξαιρέθηκαν των κρατήσεων πέραν του χρονικού εκείνου διαστήματος.

Όμως πρέπει να υπάρξει η πλήρης συμμόρφωση με ένα γενικότερο πνεύμα αποκατάστασης -νομολογίας είπατε- δικαιοσύνης. Τα έκτακτα μέτρα που ελήφθησαν το 2011, το 2012 και όλη την περίοδο των μνημονίων που ήταν κοινωνικά άδικα και δεν επιφέρουν οικονομικό κόστος το οποίο δεν μπορεί να αντιμετωπιστεί από το δημοσιονομικό πλαίσιο, πρέπει να αποκατασταθούν και να αναιρεθούν. Και οι κρατήσεις στα μερίσματα των αποστράτων είναι μια από αυτές τις κατηγορίες. Υπάρχουν και άλλα, δεν είναι μόνο αυτά, αλλά είναι μια από τις κατηγορίες. Είναι θετικό λοιπόν το ότι έχετε ανταποκριθεί και εκφράσει τη βούλησή σας να ρυθμιστεί το θέμα.

Θέλω ενημέρωση για το πού βρίσκεται η συνεννόηση με τα άλλα Υπουργεία. Πώς μπορούμε να συνδράμουμε; Να ζητήσουμε από το Υπουργείο Οικονομικών και συγκεκριμένα στοιχεία. Δεν επιβαρύνεται ο κρατικός προϋπολογισμός. Θα πρέπει να το δει το Υπουργείο Οικονομικών. Οι κρατήσεις αυτές πάνε στο ταμείο. Το ταμείο τα κρατάει και τα ανακυκλώνει από τους ίδιους. Άρα δεν τα κρατάει το ταμείο, τα παίρνουν οι ίδιοι. Είναι μια ανακύκλωση χρημάτων από τους ίδιους μέσα στο ταμείο. Άρα, το Υπουργείο Οικονομικών τεχνογνωσία μπορεί να δώσει, να συνυπογράψει. Δεν έχει να πει το Γενικό Λογιστήριο του Κράτους ότι ο προϋπολογισμός θα επιβαρυνθεί τόσο ή θα ωφεληθεί τόσο. Αυτό να το ξεκαθαρίσουμε. Επομένως θέλουμε μια πιο αναλυτική ενημέρωση.

Το πλαίσιο το οποίο εκφράσατε είναι αυτό που και με τις απαντήσεις σας μέσα στο 2021 είχατε δώσει. Μόνο που έχει περάσει ενάμισης χρόνος. Βεβαίως εσείς δεν ήσασταν όλο αυτό το διάστημα στη θέση του Υφυπουργού Άμυνας. Ήσαστε σε άλλο πόστο προφανώς. Αλλά αναφέρομαι συνολικά στο Υπουργείο Άμυνας. Είναι ενάμισης χρόνος από τότε που είπατε ότι το επεξεργάζεστε και φως δεν είδαμε.

Μπορείτε να μου δώσετε λίγο τα φώτα σας σήμερα;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κατ’ αρχάς επαναλαμβάνω ότι είμαστε σε διαβούλευση με τα υπόλοιπα Υπουργεία. Νομίζω ότι ήταν σαφές αυτό που είπα. Άρα πολύ σύντομα θα υπάρχουν και εξελίξεις πάνω σε αυτό το θέμα. Νομίζω ότι καταλαβαίνετε και εσείς -έχετε τεράστια εμπειρία πάνω σε αυτό- ότι δεν μπορεί αυτοβούλως μονομερώς να πάρει τέτοιου είδους αποφάσεις το Υπουργείο Εθνικής Άμυνας, πόσω μάλλον όταν υπάρχουν ζητήματα δημοσιονομικής πολιτικής.

Και πραγματικά, κύριε Βουλευτά, εκτιμάμε πολύ το ενδιαφέρον -και το λέω με ειλικρίνεια- για τα προβλήματα των Ενόπλων Δυνάμεων, τα οποία όμως θα μου επιτρέψετε να πω ότι σε κάθε περίπτωση -και θέλω να σας διαβεβαιώσω γι’ αυτό- δεν υπερβαίνουν το δικό μας ζήλο, αλλά και τη δική μας προσήλωση για την επίλυση των θεμάτων που ανακύπτουν.

Ειδικά όταν πρόκειται για οικονομικά ζητήματα, η οποιαδήποτε πρόταση πρέπει να εδράζεται σε πραγματικά, σε ρεαλιστικά δεδομένα -είστε έμπειρος κοινοβουλευτικός, το αντιλαμβάνεστε- ώστε να μπορούν να υιοθετηθούν με βάση τα τρέχοντα δημοσιονομικά στοιχεία, σεβόμενοι την αρχή της χρηστής δημοσιονομικής διαχείρισης αλλά και την αποφυγή δημιουργίας ελλειμμάτων και κυρίως διασφαλίζοντας τη βιωσιμότητα των ταμείων, πάντοτε σε συνάφεια με τα αντίστοιχα έσοδά τους.

Άλλωστε η παρούσα Κυβέρνηση έχει αποδείξει έμπρακτα το ενδιαφέρον της στο σωστό τόπο και στον κατάλληλο χρόνο για τα στελέχη των Ενόπλων Δυνάμεων. Ήδη μετά από συντονισμένες προσπάθειες και στο πλαίσιο των προεκτεθέντων αρχών, εκπονήσαμε και υλοποιούμε σε πολύ σύντομο χρονικό διάστημα ένα ολοκληρωμένο σχέδιο αναβάθμισης του προσωπικού των Ενόπλων Δυνάμεων. Θα υπάρχει νομοθετική πρωτοβουλία πολύ σύντομα. Και προς επίρρωση αυτού ο κ. Πρωθυπουργός ανακοίνωσε και την απαλλαγή από οποιαδήποτε φορολογική επιβάρυνση των επιδομάτων επικινδυνότητας των στελεχών μας.

Η προαναφερθείσα κίνηση προφανώς και συνιστά μια σημαντική νίκη υπέρ του προσωπικού των Ενόπλων Δυνάμεων μετά την αύξηση των εισακτέων σε ΑΣΕΙ και ΑΣΣΥ, αλλά και τις δεκαπέντε χιλιάδες προσλήψεις ΕΠΟΠ σε βάθος πενταετίας. Και φυσικά όσοι ισχυρίζονται ότι έχουμε αργοπορήσει -και προφανώς δεν αναφέρομαι απαραίτητα σε εσάς- ας αναμοχλεύσουν στη μνήμη τους και να αναλογιστούν το συνολικό έργο που έχει συντελεστεί στο Υπουργείο Εθνικής Άμυνας όλο αυτό το χρονικό διάστημα, κάτω από ιδιαίτερα δύσκολες οικονομικές και υγειονομικές συνθήκες και σε ένα γεωπολιτικό περιβάλλον με εξαιρετικά ανησυχητικές τάσεις αστάθειας.

Κλείνοντας, επανερχόμενος τάχιστα στο κυρίως θέμα μας, το οποίο θεωρώ ότι καλύφθηκε επαρκώς στην πρωτολογία μου, να σημειώσω και να υπενθυμίσω ότι οι μειώσεις του ν.4093/2012 δεν επιβάλλονται πλέον για το σύνολο σχεδόν των κύριων και επικουρικών συντάξεων του δημοσίου. Επομένως, με τη ρύθμιση που εξετάζεται και εφόσον ολοκληρωθεί, θα επιτύχουν την εξομοίωση των στρατιωτικών συντάξεων και με τις λοιπές συντάξεις δημοσίου με ό,τι αυτό συνεπάγεται.

Ολοκληρώνοντας θα ήθελα να επαναλάβω και να σας διαβεβαιώσω ότι η εργώδης, πολυεπίπεδη, θα μου επιτρέψετε να πω, πολυδιάστατη προσπάθεια που έχει αναληφθεί από το Υπουργείο Εθνικής Άμυνας θα συνεχιστεί με εντατικούς ρυθμούς μαζί με τα επιτελεία μας, μαζί με τα στελέχη μας, αξιοποιώντας στο μέγιστο όλα τα διατιθέμενα μέσα προς διευθέτηση των αναφυόμενων ζητημάτων. Μέσα στους επόμενους μήνες θα έχουμε εξελίξεις.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην τρίτη με αριθμό 426/14-2-2022 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση καταβολής της οικονομικής ενίσχυσης των επαγγελματιών αλιέων».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, πολύ κύριε Πρόεδρε.

Μετά από διαμαρτυρία των επαγγελματιών αλιέων το τελευταίο διάστημα υπέβαλα την ερώτηση κύριε Υπουργέ, που αφορά στην καταβολή των ποσών που δικαιούνται μέσω του 319 μέτρου του προγράμματος «Αλιείας» για την προσωρινή παύση αλιευτικών δραστηριοτήτων ως συνέπεια της πανδημίας. Η διαμαρτυρία τους είναι ότι δεν έχουν καταβληθεί. Τα έσοδά τους έχουν μειωθεί, οι υποχρεώσεις έχουν αυξηθεί και αυτό έχει να κάνει και με το κόστος λειτουργίας των σκαφών αλλά και με την όλη αναταραχή που υπάρχει στην αγορά. Και βεβαίως υπάρχει και ένα γενικότερο ζήτημα πέρα από την καταβολή των ποσών που δικαιούνται με βάση το 319 μέτρο του προγράμματος «Αλιείας».

Τι άλλο σχεδιάζει το Υπουργείο -το οποίο πρόσφατα είχε και συνάντηση με την Πανελλήνια Ομοσπονδία Πλοιοκτητών Παράκτιας Αλιείας- προκειμένου να στηρίξει τον κρίσιμο αυτό κλάδο, όχι μόνο για την οικονομία συνολικά της πατρίδας μας, αλλά και για τη διαβίωση των Ελλήνων που συνδέονται άμεσα με τη διατροφή και την παράδοση;

Σε αυτά τα δύο θα ήθελα, κύριε Υπουργέ, να μου απαντήσετε, αλλά κι αν γνωρίζετε ότι η πρώτη πρόσκληση παύσης δραστηριοτήτων που είχε γίνει και αφορούσε δεκατέσσερις χιλιάδες σκάφη –η τωρινή αφορά επτά χιλιάδες ανθρώπους- δεν υλοποιήθηκε λόγω απουσίας δορυφορικής ένδειξης αυτόματου εντοπισμού. Αυτό επί Υπουργίας κ. Βορίδη είχε γίνει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Και σας ευχαριστώ και εσάς, κύριε συνάδελφε. Μου δίνετε ξανά τη δυνατότητα να παρουσιάσουμε ένα μέρος του έργου που επιτελεί το Υπουργείο Αγροτικής Ανάπτυξης. Όπως αναγνωρίσατε κι εσείς, αφουγκραζόμαστε προσεκτικά τους αλιείς -προσωπικά έχω αλλεπάλληλες συναντήσεις με τις ενώσεις των αλιέων- και λαμβάνουμε άμεσα κάθε αναγκαίο μέτρο για τη συνέχιση της δραστηριότητας και τη διασφάλιση της βιωσιμότητάς τους. Και χαίρομαι που στην ερώτηση αναγνωρίζετε και επικροτείτε την υλοποίηση του μέτρου 3.1.9 και τη μεγάλη του συμβολή στη στήριξη των επαγγελματιών ψαράδων μας λόγω της παύσης της αναγκαστικής παύσης των δραστηριοτήτων τους.

Τώρα σχετικά με τη δήθεν καθυστέρηση καταβολής της οικονομικής ενίσχυσης, να σας ενημερώσουμε για τα παρακάτω. Αναγνωρίζοντας τις συνέπειες και την απώλεια εισοδήματος που υπέστησαν οι αλιείς από τα περιοριστικά μέτρα για τον κορωνοϊό, άμεσα προβήκαμε στις απαραίτητες ενέργειες, με σκοπό την ανακούφισή τους και την αναπλήρωση του απολεσθέντος εισοδήματος με την ενεργοποίηση του μέτρου 3.1.9.

Για τον σκοπό αυτό εκδόθηκε στις 23 Σεπτεμβρίου του 2020 η υπ’ αριθμόν 1990 απόφαση πρόσκλησης υποβολής αιτήσεων χρηματοδότησης για προσωρινή παύση των δραστηριοτήτων για τα σκάφη που διέθεταν VMS, δηλαδή επί το πλείστον γρι-γρι, μηχανότρατες και μεγάλα παράκτια, με καταληκτική ημερομηνία τις 15 Οκτωβρίου του 2020. Στο πλαίσιο αυτής υποβλήθηκαν 792 αιτήσεις συνολικού προϋπολογισμού 20 εκατομμυρίων ευρώ. Αυτές οι 792 αιτήσεις αξιολογήθηκαν από την ΕΥΔ του ΕΠΑλΘ, εντάχθηκαν και καταβλήθηκαν τα αναλογούντα ποσά σε άμεσο χρόνο.

Στη συνέχεια, εκδόθηκε στις 9-7-2020 η υπ’ αριθμόν 1470 δεύτερη πρόσκληση, στην οποία συμπεριλήφθηκαν και τα σκάφη της παράκτιας αλιείας που δεν διέθεταν VMS. Στο πλαίσιο αυτής υποβλήθηκαν έξι χιλιάδες τετρακόσιες πέντε αιτήσεις συνολικού προϋπολογισμού 25 εκατομμυρίων ευρώ. Έγινε η πρώτη τμηματική ένταξη για τετρακόσια σαράντα επτά σκάφη και έχουν ήδη πληρωθεί. Επίσης, πεντακόσια δώδεκα σκάφη από τη δεύτερη τμηματική ένταξη είναι προς πληρωμή. Αναλυτικότερα θα αναφερθώ στη δευτερολογία μου.

Συνεχίζεται η αξιολόγηση των αιτήσεων χρηματοδότησης με εντατικούς ρυθμούς. Να σημειώσω ότι η διαδικασία αξιολόγησης των αιτήσεων στο μέτρο 3.1.9 γίνεται μέσω του πληροφοριακού συστήματος κρατικών ενισχύσεων από τους δικαιούχους. Πρέπει να τηρούνται τα προβλεπόμενα από το ισχύον εθνικό και κοινοτικό πλαίσιο. Απαιτούνται δύο στάδια.

Ένα σημείο το οποίο θέλω να σας υπογραμμίσω είναι ότι, επειδή σε ποσοστό 60%-70% οι αιτήσεις δεν ήταν σωστά συμπληρωμένες -θα μπορούσαν να έχουν απορριφθεί, αυτό είναι το κανονικό-, δίνουμε τη δυνατότητα να αναζητήσουν τα συμπληρωματικά στοιχεία οι δικαιούχοι, για να γίνει ο φάκελός τους πλήρης.

Επίσης, για την επιτάχυνση των διαδικασιών προνοήσαμε για την πρόσληψη τεχνικού συμβούλου από τις 22-11-2021. Όλα γίνονται σύμφωνα με τα προβλεπόμενα στο ισχύον θεσμικό πλαίσιο, χωρίς χρονικές καθυστερήσεις, με την εξασφάλιση όλων των προϋποθέσεων που απαιτούνται για τη χρηματοδότησή τους. Φαντάζομαι ότι ούτε εσείς θέλετε να υπάρξουν παρατυπίες και να χρειαστεί ανάκληση των ποσών. Μέχρι σήμερα έχουν ολοκληρωθεί δύο χιλιάδες πενήντα επτά αιτήσεις από τις έξι χιλιάδες τετρακόσιες πέντε, δηλαδή ποσοστό 43%, και συνεχίζεται η αξιολόγηση των υπολοίπων τριών χιλιάδων εξακοσίων αιτήσεων με το μεγαλύτερο δυνατό ρυθμό. Επειδή προσωπικά επιβλέπω τη διαδικασία, τουλάχιστον τις τελευταίες μέρες που αναζητώ τα στοιχεία, ξεπερνούν οι αξιολογήσεις τις πενήντα, εξήντα αιτήσεις την ημέρα.

Περισσότερα στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):**  Ελάτε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είναι προφανές ότι υπάρχει μεγάλη καθυστέρηση στο πρόγραμμα. Βεβαίως, υπάρχει ένα συγκεκριμένο σύστημα που πρέπει να ακολουθήσουν οι υπηρεσίες και συνήθως οι υπηρεσίες είναι υποστελεχωμένες. Το δημόσιο εδώ και χρόνια δεν στελεχώνει τις κρίσιμες τουλάχιστον υπηρεσίες που έπρεπε να έχει προτεραιότητα, αυτές που εξυπηρετούν τον πολίτη, την υγεία την παιδεία και αυτές που είναι στην απορρόφηση χρημάτων του ΕΣΠΑ και του Ταμείου Ανάκαμψης. Αυτές είναι οι υπηρεσίες πρώτης προτεραιότητας. Δυστυχώς, δεν το κάνει. Άρα, λοιπόν, πρέπει να το κάνετε με οποιονδήποτε τρόπο, όπως μέσω τεχνικού συμβούλου. Δεν είμαι υπέρ αυτών των λύσεων υποκατάστασης του δημοσίου, αλλά εν προκειμένω θα πρέπει να γίνει μέσω ενός, δύο, τριών που να ολοκληρώσουν αυτό το έργο.

Μπορεί να είπατε εσείς κάτι νούμερα μεγάλα για την αξιολόγηση, αλλά ταυτόχρονα και οι αλιείς ξέρουν ότι κοντά έξι χιλιάδες άνθρωποι δεν έχουν πάρει αυτά που δικαιούνται. Είπατε για τετρακόσιους περίπου ότι έχουν πληρωθεί και είναι στο στάδιο να πληρωθούν άλλοι τόσοι περίπου, πεντακόσιοι. Υπάρχουν, λοιπόν, κάποιες χιλιάδες που δεν έχουν πληρωθεί. Αυτό ξέρουν. Δεν ξέρουν ούτε αν επιβλέπετε εσείς μόνο ή και άλλος Υπουργός. Δεν ξέρουν ούτε αν είναι στελεχωμένη η υπηρεσία ή αστελέχωτη. Και στο κάτω-κάτω της γραφής δεν είναι και δική τους δουλειά. Δική τους δουλειά είναι να διαμαρτυρηθούν και η δική μας δουλειά είναι να έρθουμε εδώ και μέσω κοινοβουλευτικού ελέγχου να πιέσουμε την Κυβέρνηση και να προτείνουμε και λύσεις. Εγώ το κάνω και αυτό, προκειμένου να αποδοθούν τα δικαιούμενα στους ανθρώπους ή να προχωρήσουν άλλα προγράμματα σε άλλη περίπτωση.

Στο συγκεκριμένο, λοιπόν, θα ήθελα να επισπεύσετε τη διαδικασία καταβολής. Με συγχωρείτε, μπορούσε και προκαταβολή να δοθεί, διότι είναι ένα κρίσιμο πράγμα που αφορά τη βιωσιμότητά του. Δεν είναι μια επένδυση. Προσέξτε, δεν είναι πρόγραμμα επενδυτικό, που κάποιος θέλει να προβεί σε μια επιχείρηση που λειτουργεί νορμάλ και άρα, το ότι θα εκταμιευτούν τα λεφτά μετά την ολοκλήρωση της επένδυσης είναι το φυσιολογικό. Εδώ δεν πρόκειται περί αυτού. Πρόκειται για την αντιμετώπιση μιας έκτακτης κατάστασης η οποία θέλει και έκτακτες διαδικασίες. Αυτό να το κατανοήσουν και οι υπηρεσιακοί, αλλά και εσείς να κατανοήσετε ότι οι υπηρεσιακοί που υπάρχουν τώρα δεν φτάνουν.

Εν προκειμένω, βεβαίως, να προλάβετε και δεύτερο και τρίτο τεχνικό σύμβουλο, να προχωρήσουν γρήγορα οι διαδικασίες. Βεβαίως, είναι σωστό αυτό που λέτε, ότι, αν υπάρχουν λάθη, θα πρέπει να αξιολογηθούν και να διορθωθούν, για να προχωρήσουν. Αλλά θα μπορούσε να είχε δοθεί και προκαταβολή στους ανθρώπους μετά την πρώτη αξιολόγηση. Αυτό προβλέπεται και από τον αναπτυξιακό νόμο, προβλέπεται και από το ΕΣΠΑ. Το λέω, επειδή κάνει νόημα ο υπηρεσιακός. Προβλέπεται, αρκεί να έχει μπει στην πρόσκληση και να έχει προβλεφθεί ο τρόπος με τον οποίο θα υπάρξει ανάκτηση των χρημάτων στην περίπτωση που δεν είναι τελικός δικαιούχος. Δεν μπήκε από την αρχή μέσα στην πρόσκληση. Ήταν λάθος. Επομένως, έκτακτη κατάσταση είναι.

Για να μην υπερβαίνω τον χρόνο, γιατί είναι έτοιμος τώρα να τα βάλει μαζί μου ο Πρόεδρος, εάν συμφωνείτε ότι υπάρχει ένα θέμα με τους ανθρώπους κ.λπ. -και νομίζω ότι συμφωνείτε- κάντε άμεσα όλα αυτά που μπορείτε. Και μπορείτε να κάνετε πάρα πολλά, για να δοθεί λύση. Μην το κουράζουμε. Στο επόμενο πρόγραμμα να έχουν ως κριτήριο ότι είναι έκτακτο για την αντιμετώπιση έκτακτων καταστάσεων. Δεν είναι επενδυτικό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ορίστε, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Αξιότιμε συνάδελφε, πρώτα απ’ όλα, δεν μπορεί να δοθεί προκαταβολή βάσει πρωτοκόλλου κοινοτικού θεσμικού πλαισίου και ακόμη και να μπορούσε, αν δεν πληροί τις προϋποθέσεις, θα έπρεπε μετά να επιστρέψει την προκαταβολή, κάτι που θα ήταν πολύ χειρότερο. Όπως σας είπα, πριν από λίγες ημέρες -νομίζω την προηγούμενη Παρασκευή- είδα την Ένωση Παράκτιων Αλιέων, ήρθαν στο γραφείο μου. Κάλεσα και τους υπηρεσιακούς παράγοντες. Πείστηκαν οι ψαράδες μας ότι προχωρά η διαδικασία όσο πιο γρήγορα γίνεται και αναγνώρισαν και αυτοί -γιατί είναι κάτι πρωτοφανές- ότι τους επιτρέπουμε να διορθώνουν τους φακέλους.

Επαναλαμβάνω, κανονικά θα μπορούσαν να έχουν απορριφθεί απευθείας.

Θέλω τώρα να σας εξηγήσω λίγο το πλαίσιο, γιατί είναι πολύ στενό το πλαίσιο ελέγχου και το εθνικό, αλλά ακόμη περισσότερο το κοινοτικό. Προβλέπει δύο στάδια και προσέξτε να δείτε πόσα στοιχεία πρέπει να ελεγχθούν: Η εκπλήρωση του όρου εργασίας τουλάχιστον εκατόν είκοσι ημερών του σκάφους κατά την τελευταία διετία, ο έλεγχος των ημερών παύσης της αλιευτικής δραστηριότητας από τις οποίες θα προκύψει το ύψος της αποζημίωσης, ο έλεγχος για το απαράδεκτο της συμμετοχής στο προηγούμενο πρόγραμμα συγχρηματοδότησης, αν έχει υποπέσει το σκάφος σε σοβαρή παράβαση κατά το τελευταίο δωδεκάμηνο πριν την υποβολή της αίτησης, o έλεγχος του σκάφους για τη συμμετοχή του ή όχι στην πρώτη πρόσκληση της υπηρεσίας μας, γιατί εάν αυτό διαπιστωθεί, πρέπει να αφαιρεθεί το καταβληθέν ποσό από το συνολικό δικαιούμενο στην τρέχουσα πρόσκληση, ο έλεγχος της αλιευτικής άδειας ότι το σκάφος βρίσκεται σε ενεργή δράση, ο έλεγχος του αλιευτικού εργαλείου βάσει της αλιευτικής άδειας, που είναι βασική παράμετρος για τον προσδιορισμό της αποζημίωσης, η διασταύρωση των στοιχείων αίτησης επαγγελματικής αλιευτικής άδειας και εθνικού αλιευτικού μητρώου, τα οποία θα πρέπει να είναι σε απόλυτη ταύτιση.

Όπως σας είπα, κάνουμε τα πάντα για να μην απορριφθεί καμμία αίτηση, τους δίνουμε τη δυνατότητα να τα διορθώσουν, να τα συμπληρώσουν -μέχρι στιγμής το 70% των αιτήσεων ήταν λάθος συμπληρωμένες- και όπως καταλαβαίνετε, αυτό καθυστερεί όλη τη διαδικασία και αυτό είναι μόνο η πρώτη φάση της αξιολόγησης.

Υπάρχει και το δεύτερο στάδιο, κατά το οποίο ολοκληρώνεται η διαδικασία, με την ολοκλήρωση της δημιουργίας των τεχνικών δελτίων πράξεων. Κατόπιν πάει στο Υπουργείο Ανάπτυξης. Είναι μια χρονοβόρα διαδικασία, αλλά είναι αυτή που επιβάλλει το Εθνικό Κοινοτικό Πλαίσιο και το «τρέχουμε» όσο πιο γρήγορα γίνεται, για να ανταποκρινόμαστε και στο κοινοτικό πλαίσιο.

Θέλω να πω δύο λόγια -γιατί με ρωτάτε κιόλας- τι επιπλέον κάναμε για τους αλιείς. Είμαστε σε ανοικτή διαβούλευση με τους αλιείς -αυτό δεν έχει ξαναγίνει- εν όψει της κατάρτισης του επόμενου ΕΠΑΔ της επόμενης προγραμματικής περιόδου. Αυτό είναι κάτι πρωτόγνωρο, το αναγνώρισαν και οι Βουλευτές της Αντιπολίτευσης. Εμφανίστηκαν στην επιτροπή περιφερειών με όλους τους υπηρεσιακούς παράγοντες και με τη συμμετοχή μέσω τηλεδιάσκεψης, μέσω Zoom, των ενώσεων αλιέων, για να συζητήσουμε πώς θέλουν την επόμενη προγραμματική περίοδο.

Μια άλλη δράση είναι το μνημόνιο συνεργασίας που υπογράφουμε αύριο με το Υπουργείο Τουρισμού για την προώθηση του αλιευτικού τουρισμού, μια δραστηριότητα που θα δώσει μια επιπλέον πηγή εισοδήματος για τους αλιείς μας, αλλά και θα έχει οφέλη και ο τουρισμός μας από αυτό, δηλαδή τα οφέλη θα είναι τόσο σε περιβαλλοντικό όσο και σε οικονομικό επίπεδο.

Τέλος, είμαστε σε διαβούλευση με το Υπουργείο Οικονομικών. Όπως ξέρετε, οι ψαράδες έχουν αφορολόγητο πετρέλαιο όταν είναι πάνω από εννέα μέτρα το σκάφος, δηλαδή άμα τηρείται ημερολόγιο, οπότε εξετάζεται το ενδεχόμενο αν μπορεί αυτό να επεκταθεί και στα μικρότερα σκάφη.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στη δεύτερη με αριθμό 396/9-2-2022 επίκαιρη ερώτηση πρώτου κύκλου της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς την Υπουργό Παιδείας και Θρησκευμάτων, με θέμα: «Διαδικασίες Έγκρισης Εκπαιδευτικών Προγραμμάτων Σχολείων, ανύπαρκτος ο έλεγχος ποιότητας περιεχομένου στα εκπαιδευτικά προγράμματα του δημόσιου σχολείου;».

Ορίστε, κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κυρία Υπουργέ, σας ευχαριστώ πολύ για την παρουσία σας σήμερα εδώ. Ξέρετε πολύ καλά ότι τα πρόσφατα δημοσιεύματα στον Τύπο, με τα οποία φαίνεται το Υπουργείο Παιδείας να εγκρίνει εκπαιδευτικό πρόγραμμα προγεννητικής αγωγής και προτάθηκε στη συνέχεια από το ΙΕΠ και απευθύνεται στους μαθητές των σχολείων μας, προκάλεσε αναστάτωση στην κοινή γνώμη. Όταν δε στα social media αναπαράχθηκαν και τα περίφημα εκπαιδευτικά βίντεο, υπήρξε θλίψη και απορία στο σύνολο της ελληνικής κοινωνίας για την ποιότητα των εκπαιδευτικών προγραμμάτων που η πολιτεία προσφέρει στους μαθητές του δημόσιου σχολείου.

Τι να πρωτοθυμηθεί κανείς; Βίντεο που αναφέρουν ότι το κίτρινο χρώμα είναι της βαθιάς σοφίας και όταν η μέλλουσα μαμά το φοράει, το παιδί της θα έχει αυτή τη δυνατότητα της σοφίας στη ζωή του; Ή μια τρομερή Αμερικανίδα έγκυος, η οποία λέει ότι όλη την περίοδο που εγκυμονούσε έκανε επισκέψεις σε μουσεία και η κόρη της, όταν μεγάλωσε, κέρδιζε επί σειρά ετών καλλιστεία;

Έλεος, κυρία Υπουργέ! Θεωρώ ότι κάνατε το απολύτως αυτονόητο και, άρον-άρον, ζητήσατε την ανάκληση της έγκρισης αυτών των προγραμμάτων.

Πλην, όμως, υπάρχει μια εξέλιξη η οποία δείχνει με τον πιο εμφατικό τρόπο ότι σημαντικά ζητήματα της ποιότητας της δημόσιας εκπαίδευσης τα χειριζόμαστε με αδιαφορία και προχειρότητα.

Και σαν να μην έφτανε αυτό το πρώτο φιάσκο, έρχεται και δεύτερο χτύπημα λίγες ημέρες αργότερα, όταν βλέπει το φως της δημοσιότητας ένα νέο έγγραφο, όπου υπάρχει έγκριση του Υπουργείου Παιδείας για άλλο εκπαιδευτικό πρόγραμμα στο πλαίσιο των προαιρετικών δράσεων εκτός σχολικού ωραρίου προγράμματος, που απευθύνεται στους μαθητές και αφορά την επαφή τους με την αρχαία ελληνική γραμματεία, με τίτλο «Ελληνική Αγωγή», που ανήκει στην επιχειρηματική δραστηριότητα του Υπουργού Ανάπτυξης κ. Άδωνι Γεωργιάδη.

Υπάρχει, εν τω μεταξύ, από δημοσιογραφική έρευνα έγγραφο του 2019, επί ημερών διακυβέρνησης της Νέας Δημοκρατίας, που απορρίπτει αντίστοιχου περιεχομένου εκπαιδευτικό πρόγραμμα με μια προσχηματική αιτιολογία, άρα δύο μέτρα και δύο σταθμά.

Επομένως το γενικότερο θέμα που μπαίνει είναι αξιοπιστίας, διαφάνειας, ισότητας ευκαιριών, λογοδοσίας, ελέγχου και εποπτείας σε όλες αυτές τις διαδικασίες.

Επειδή συμφωνούμε ότι τα σχολεία δεν αποτελούν χώρο δωρεάν διαφημιστικής καμπάνιας κανενός, ούτε ιδεολογικής κατήχησης, πείτε μας πώς και από ποιους εξασφαλίζει το Υπουργείο τον ποιοτικό έλεγχο των εκπαιδευτικών προγραμμάτων που ήδη έχουν εγκριθεί και απευθύνονται στα παιδιά μας, γιατί αυτά που έδωσε ως εξηγήσεις ο πρόεδρος του ΙΕΠ ότι έγινε λάθος, είναι ουσιαστικά προφάσεις εν αμαρτίαις.

Επίσης, τι σκοπεύετε να κάνετε από εδώ και στο εξής για να διασφαλίσετε την ποιότητα των εκπαιδευτικών προγραμμάτων, τη διαφάνεια της διαδικασίας επιλογής, την αμεροληψία και την ισότητα ευκαιριών στη διαδικασία έγκρισης αυτών των προγραμμάτων;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα απαντήσω στο θέμα της Εταιρείας Προγεννητικής Αγωγής στην πρωτολογία μου και για το δεύτερο θέμα στη δευτερολογία μου, γιατί είναι τελείως διαφορετικά θέματα.

Πράγματι, κυρία Κεφαλίδου, θα παραδεχτώ ότι ήταν μια άτυχη και άδικη στιγμή για τα ΙΕΠ. Κάναμε το αυτονόητο και το κάναμε ταχύτατα, δηλαδή το Διοικητικό Συμβούλιο του ΙΕΠ αποφάσισε άμεσα να ανακληθεί η έγκριση του εκπαιδευτικού προγράμματος με τίτλο «Σεξουαλικότητα, γονιμότητα, γονεϊκότητα, μια αδιαχώριστη ενότητα».

Συγκεκριμένα, το ΙΕΠ έκανε εσωτερική έρευνα, εξέτασε λεπτομερώς τον φάκελο του αιτήματος και διαπιστώθηκε ότι υπήρχαν ζητήματα στο υποβληθέν υλικό και στο πρόγραμμα και κυρίως ότι δεν είχε ελεγχθεί από τις αρμόδιες υπαλλήλους που ήταν επιφορτισμένες με αυτό το καθήκον.

Αμέσως μετά από αυτές τις διαπιστώσεις, το διοικητικό συμβούλιο ανακάλεσε τη θετική γνωμοδότησή του και διέταξε έρευνα για να διακριβωθεί ποιος έχει ευθύνη. Η έρευνα αυτή είχε ως αποτέλεσμα την άμεση απομάκρυνση των υπευθύνων από τις θέσεις της προϊσταμένης του τμήματος και της συντονίστριας αντίστοιχα και αυτονοήτως ο αρμόδιος Γενικός Γραμματέας του ΥΠΕΘ, επίσης τάχιστα, ενημέρωσε με έγγραφό του την εκπαιδευτική κοινότητα για την απόσυρση της έγκρισής τους.

Θέλω όμως εδώ να επισημάνω -γιατί δημιουργούνται εντυπώσεις- ότι η Ελληνική Εταιρεία Προγεννητικής Αγωγής δεν είναι άγνωστη εταιρεία ούτε είναι καινοφανής, γιατί κατά το παρελθόν και επί της δικής σας διακυβέρνησης, κατά το 2009 - 2011, είχε εκδώσει βιβλίο με τίτλο «Προγεννητική αγωγή για υγιή παιδιά και ελληνική κοινωνία, η αγωγή του παιδιού αρχίζει από τη σύλληψη». Το βιβλίο αυτό είχε χρηματοδοτηθεί από το ΙΕΠ και ειδικότερα από το πρόγραμμα «Διά Βίου Μάθησης». Επίσης και το 2017, στις 20 Μαρτίου, είχε χρηματοδοτηθεί από άλλο Υπουργείο για ανάλογες δράσεις.

Σε ό,τι αφορά το ΙΕΠ, είναι ο επιτελικός επιστημονικός φορέας και ο θεσμικός του ρόλος το καθιστά υπεύθυνο να γνωμοδοτεί για την παιδαγωγική σκοπιμότητα και καταλληλότητα, καθώς και για την επιστημονική εγκυρότητα των εκπαιδευτικών προγραμμάτων, είτε προτείνονται από δημόσιους είτε από ιδιωτικούς φορείς.

Η υλοποίηση, κυρία Κεφαλίδου, κάθε εγκριθέντος προγράμματος είναι απολύτως προαιρετική. Κύρια προϋπόθεση αποτελεί η επιλογή από τον εκπαιδευτικό που θα το υλοποιήσει, η έγκριση από τον αντίστοιχο σύλλογο διδασκόντων σε τακτική συνεδρίαση, γιατί ο σύλλογος έχει βάσει του θεσμικού του ρόλου την ευθύνη για την οργάνωση της σχολικής ζωής και -προσέξτε το αυτό, παρακαλώ- απαιτείται και η προγενέστερη κατάθεση έγγραφης σύμφωνης γνώμης γονέων και κηδεμόνων των μαθητών και μαθητριών για να συμμετέχουν τα παιδιά στο προαιρετικό εγκριθέν πρόγραμμα.

Επίσης, η έγκριση του προγράμματος εκτός από προαιρετική είναι και απολύτως δωρεάν. Επιπλέον, το υλικό δεν μπορεί να αφορά σε έμμεση ή άμεση διαφήμιση ή προώθηση εμπορικών προϊόντων φορέων επιχειρήσεων ή υπηρεσιών ατόμων ή φορέων και δεν μπορεί να χρησιμοποιηθεί για κανενός είδους διαφημιστικό ή άλλο εμπορικό σκοπό και δεν επιτρέπεται ούτε οποιαδήποτε μελλοντική εμπορική διάθεση του εκπαιδευτικού προγράμματος και του συνοδευτικού υλικού με την αναφορά της έγκρισης. Δηλαδή ούτε πληρώνεται ούτε το διαφημίζει ούτε και στο μέλλον μπορεί να κάνει χρήση τού ότι έχει εγκριθεί από το ΙΕΠ.

Στο πρώτο ερώτημά σας, για το πώς εξασφαλίζεται ο ποιοτικός έλεγχος, για πρώτη φορά επί της δικής μας θητείας με πρωτοβουλία της Υπουργού κ. Νίκης Κεραμέως ακολουθείται πλέον η εξής διαδικασία. Κάθε σχετική αίτηση από φορέα θα ελέγχεται από δύο τουλάχιστον εισηγητές του ΙΕΠ. Στη συνέχεια θα ακολουθεί εξέταση και έλεγχος από τον προϊστάμενο του τμήματος και τελικά το διοικητικό συμβούλιο. Σε κάθε συνεδρίαση του Διοικητικού Συμβουλίου του ΙΕΠ θα εξετάζεται το μέγιστο είκοσι εισηγήσεις για τις αιτήσεις των φορέων. Το υλικό των αιτήσεων προς έγκριση θα κοινοποιείται στα μέλη του διοικητικού συμβουλίου το αργότερο μια εβδομάδα πριν από τη συνεδρίαση κατά την οποία θα συζητηθεί, για να υπάρχει χρόνος να τα επεξεργάζονται. Σε περίπτωση αιτήματος επανέγκρισης εκπαιδευτικού προγράμματος ή υλικού θα υποβάλλεται εκ νέου όλο το υλικό και όχι τυχόν προσθήκες ή αλλαγές. Επιπλέον, θα υπάρξει στοχευμένη επιμόρφωση των στελεχών του ΙΕΠ σε ό,τι αφορά τις διαδικασίες και τα κριτήρια αξιολόγησης των εκπαιδευτικών προγραμμάτων που υλοποιούνται -επαναλαμβάνω- εκτός του υποχρεωτικού ωρολογίου προγράμματος.

Ευχαριστώ, κύριε Πρόεδρε, για την κατανόηση.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Χαρούλα Κεφαλίδου, Βουλευτής Δράμας του Κινήματος Αλλαγής.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κυρία Υπουργέ, θέλω να ξεκινήσω, αφού σας πω ότι πραγματικά με πολλή προσοχή σας άκουσα, λέγοντάς σας ότι τα λάθη δεν δικαιώνονται και αναπαράγονται. Άρα αυτό που προηγουμένως μόλις είπατε δείχνει ότι τελικά δεν μαθαίνουμε τίποτα. Και αυτές τις διαδικασίες που πραγματικά ενημερώσατε εδώ το Σώμα ότι από εδώ και ύστερα θα ισχύσουν στο ΙΕΠ δεν είναι τίποτα άλλο παρά η ανάγνωση του θεσμικού πλαισίου που ήδη ισχύει και θα έπρεπε να τηρείται στο 100%.

Επομένως εγώ θέλω να σας ρωτήσω ειλικρινά. Η συζήτηση ουσιαστικά είναι η αφορμή για να δούμε τις αδυναμίες άσκησης εκπαιδευτικής πολιτικής στο περιεχόμενο των προγραμμάτων σπουδών. Εσείς πραγματικά πιστεύετε ότι δεν υπάρχει θέμα ηθικής τάξης με την Ελληνική Αγωγή ή θέμα δεοντολογίας; Και επειδή αυτές οι δύο υποθέσεις είναι τόσο προκλητικές, εμείς επιμένουμε να μας καταθέσετε και τις εισηγήσεις αλλά και την τεκμηρίωση που ήρθαν από τις υπηρεσίες του ΙΕΠ προς το διοικητικό συμβούλιο, γιατί νομίζω ότι και εμείς αλλά και οι πολίτες πρέπει να ξέρουμε τι πήγε λάθος, τι πρέπει να διορθωθεί, ποιος έχει τελικά την ευθύνη, ποιος οφείλει να λογοδοτήσει για την κυκλοφορία στα σχολεία μας τέτοιου τύπου εκπαιδευτικών προγραμμάτων.

Και επειδή -το ξαναλέω- η κατά τα άλλα αποστομωτική απάντηση του κ Κόμτση, του Γενικού Γραμματέα, ότι η έγκριση τέτοιων προγραμμάτων δεν σημαίνει και υιοθέτηση απόψεων, σας ρωτάω: Εσάς σας αρκεί αυτή η θέση ή αυτά που είπατε; Εμάς όχι. Γιατί τι δείχνει όλη αυτή η κατάσταση; Δείχνει πολύ απλά ότι το ΙΕΠ δεν μπορεί να ανταποκριθεί στον ρόλο του. Ούτε η στελέχωσή του αρκεί ούτε η ηγεσία του. Και σας θυμίζω ότι έχουν απομακρυνθεί από το ΙΕΠ εμπειρότατα στελέχη -στο Πρώην Παιδαγωγικό Ινστιτούτο, νυν ΙΕΠ- τα οποία πήγαν στο Υπουργείο Παιδείας, δυόμισι χρόνια τώρα δεν έχουν επιστρέψει στις θέσεις τους, δεν μπόρεσαν να στηρίξουν μέσα από την υψηλή κατάρτιση που έχουν αυτό το εγχείρημα της Κυβέρνησης.

Θυμάστε πολύ καλά ότι εμείς στηρίξαμε την υποψηφιότητα του κ. Αντωνίου ακριβώς στη λογική ότι υπάρχει μια προοπτική ριζικής αλλαγής στην εφαρμοζόμενη πολιτική της ηγεσίας του Υπουργείου Παιδείας επί κ. Γαβρόγλου. Εσείς, λοιπόν, τι κάνατε; Όχι μόνο δεν αλλάξατε, αλλά ακολουθήσετε την ίδια πολιτική με τους προκατόχους σας. Θέλετε τον έλεγχο της πολιτικής του ΙΕΠ με αποφάσεις που βολεύουν την πολιτική ηγεσία και που κάνουν χατίρια στην πολιτική ηγεσία. Αυτή η κατάσταση δεν μπορεί να συνεχιστεί. Αυτή η κατάσταση είναι κατάσταση αποσπασματικότητας, ιδεοληψίας, κομματισμού και τελικά αναποτελεσματικότητας.

Τι σας έχουμε προτείνει επανειλημμένα; Μακροχρόνια εφαρμογή εκπαιδευτικής πολιτικής, ανασύσταση του εθνικού συμβουλίου παιδείας για να υπάρξει κάποια στιγμή επιτέλους σύγκλιση. Και να σας πω και κάτι; Δεν είναι δυνατόν να αρκείστε στο γεγονός ότι είναι προαιρετικά τα μαθήματα ή ότι είναι δωρεάν. Δεν είναι δυνατόν να μη βλέπετε την ουσία και το περιεχόμενο, όταν υπάρχουν απαράδεκτα επιστημονικές αναχρονιστικές απόψεις που έρχονται σε ευθεία σύγκρουση και με την επιστήμη και με τις σύγχρονες κοινωνικές αντιλήψεις ακόμη και με την επικρατούσα ηθική. Δεν ωφελούν, λοιπόν, τα προαιρετικά εκπαιδευτικά προγράμματα εάν δεν συνδυάζονται με αυτά που υπάρχουν στο ωρολόγιο πρόγραμμα των μαθημάτων των παιδιών και δεν συνδυάζονται και με τα εκπαιδευτικά βιβλία που τουλάχιστον τα γράφουν οι ειδικοί επιστήμονες και όχι οποιοσδήποτε.

Επειδή είναι εθνική υπόθεση η εκπαίδευση, ούτε ενός κόμματος ούτε μιας Υπουργού ούτε μιας τετραετίας, ζητάμε από εσάς να σταματήσει η προχειρότητα, να σταματήσει η κυνική παραδοχή των παραλείψεων, γιατί ναι μεν θα τελειώσει η σημερινή κουβέντα, αλλά σωρεύονται πάρα πολλά τραυματικά αποτυπώματα στη μαθητική κοινότητα και αυτό δεν είναι καλό ούτε για τη νέα γενιά ούτε για τη χώρα μας και οι πολίτες αυτά -πιστέψτε με- τα θυμούνται.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Δυστυχώς, κυρία Κεφαλίδου, δεν με ακούσατε με προσοχή. Κρατούσατε σημειώσεις και καλά κάνατε, αλλά αν με ακούγατε με προσοχή θα είχατε διαπιστώσει ότι απάντησα σε αυτά που είπατε. Απάντησα στο ότι ήταν μια άτυχη και άδικη στιγμή για το ΙΕΠ, στις άμεσες ενέργειες στις οποίες το ΙΕΠ προέβη και σας είπα πώς αυστηροποιήθηκε με πρωτοβουλία της ίδιας της Υπουργού σε συνεννόηση με το Συμβούλιο του ΙΕΠ το πλαίσιο, ώστε να μην υπάρχουν εφεξής τυχόν αδυναμίες. Σας είπα επίσης και πως τιμωρήθηκαν, με την απομάκρυνσή τους, οι δύο κυρίες. Όλα αυτά δείχνουν ότι και αντίδραση υπήρχε και πλήρης συναίσθηση της αδυναμίας που παρουσιάστηκε και αντιμετωπίζεται με πολλαπλούς ελέγχους, ώστε να μην υπάρξει ξανά τέτοιο φαινόμενο.

Είπα πως θα σας απαντήσω για το πρόγραμμα της Ελληνικής Αγωγής στη δευτερολογία μου, γιατί είναι τελείως διαφορετικά θέματα. Στο πρώτο θέμα της Εταιρείας Προγεννητικής Αγωγής υπήρξε αβλεψία, υπήρξαν παρατυπίες. Στο θέμα, όμως, του προγράμματος της Ελληνικής Αγωγής, κυρία Κεφαλίδου, για το οποίο επίσης έγινε μεγάλη φασαρία και άδικα, κανένας δεν κατηγόρησε το πρόγραμμα αυτό για παιδαγωγική ή εκπαιδευτική αδυναμία. Αντίθετα, ελέγχθηκε από το ΙΕΠ για την επιστημονική επάρκεια, την παιδαγωγική του καταλληλότητα και κρίθηκε και επιστημονικά σωστό και παιδαγωγικά κατάλληλο και εγκρίθηκε –επαναλαμβάνω- για προαιρετική εκτός προγράμματος, άνευ ανταλλάγματος, άνευ περιθωρίου διαφήμισης τώρα ή μελλοντικά, άνευ δυνατότητας χρήσης της σημείωσης ότι αυτό έχει εγκριθεί από το ΙΕΠ για προαιρετική διδασκαλία από όποιον επιθυμεί, με τις επισημάνσεις που έκανα στην πρωτολογία, επιλογή από τον διδάσκοντα, σύμφωνη γνώμη του συλλόγου διδασκόντων, προγενέστερη έγγραφη συναίνεση των γονέων.

Η φασαρία γίνεται, κυρία Κεφαλίδου, και ας μην κρυβόμαστε, επειδή υπάρχει εμπλοκή στο συγκεκριμένο εκπαιδευτικό πρόγραμμα μέλους της οικογένειας Γεωργιάδη. Δεν μπορεί όμως -και θα συμφωνήσουμε ελπίζω σε αυτό- να αποτελεί κριτήριο έγκρισης ή απόρριψης ενός προγράμματος τυχόν σχέση του ενδιαφερόμενου φορέα με μέλος της κυβέρνησης ή συγγενικά του πρόσωπα.

Δεν θα σας πω ξανά αυτά τα οποία ήδη είπα στην πρωτολογία για τις διασφαλίσεις που υπάρχουν. Θα σας πω, όμως, γιατί μου έκανε εντύπωση μια επισήμανση που έκανε ο ίδιος ο κ. Γεωργιάδης όταν δημόσια και αναλυτικά τοποθετήθηκε. Μέχρι στιγμής το πρόγραμμά του δεν έχει επιλεγεί από κανέναν. Μπορεί οι λόγοι να είναι εκπαιδευτικοί; Εγώ δεν το πιστεύω.

Η διαδικασία, λοιπόν, που ακολουθείται για να εξασφαλιστεί ο ποιοτικός έλεγχος είναι συγκεκριμένη. Σας την ανέφερε. Σε ό,τι αφορά την αρμοδιότητα και την εμπλοκή του Υπουργείου μας, οι αρμόδιες υπηρεσίες λαμβάνουν υπ’ όψιν τις γνωμοδοτήσεις του ΙΕΠ, τις εγκρίνουν τυπικά, γιατί το περιεχόμενο και η ουσία έχει εξεταστεί ήδη από τον ΙΕΠ, εκδίδουν σχετική απόφαση, ενημερώνουν τον ενδιαφερόμενο φορέα με κοινοποίηση της σχετικής απόφασης και προς το ΙΕΠ και ενδεικτικό της διεκπαιρεωτικής αρμοδιότητας του ΥΠΕΠΘ είναι ότι οι μέχρι πρόσφατα σχετικές αποφάσεις υπογράφονταν από τον προϊστάμενο της αρμόδιας διεύθυνσης και όχι από τον αρμόδιο γενικό γραμματέα του Υπουργείου.

Έχω στη διάθεσή σας και σχετικό έγγραφο επί υπουργίας Γαβρόγλου το 2018. Είπατε πως θέλετε τα έγγραφα. Θα σας τα προσκομίσουμε. Αν τα είχατε ζητήσει, θα ήταν ήδη στη διάθεσή σας.

Τελειώνοντας, κύριε Πρόεδρε, θα ήθελα να πω πως είναι επιτέλους μια ευκαιρία να κάνουμε μια ειλικρινή συζήτηση -δεν είναι βεβαίως τώρα η ώρα- για το αν και κατά πόσον επιχειρηματική δραστηριότητα συγγενών μελών της κυβέρνησης ή συγγενών μελών του Κοινοβουλίου είναι επιτρεπτή όταν είναι διαφανής, ελεγχόμενη και γνωστή. Δεν αποκαλύφθηκε αχυράνθρωπος ο οποίος διακινούσε υλικό για λογαριασμό της οικογένειας Γεωργιάδη και της Ελληνικής Αγωγής. Οι δραστηριότητες αυτές ήταν γνωστές και προεκλογικά, ήταν γνωστές στον ελληνικό λαό και ήταν διαφανείς. Όταν υπάρχει διαφάνεια, γνώση, ενημέρωση, είναι ελεγκτέες και δεν είναι καθόλου πολιτικά καταδικαστέες. Αλλά είναι μια καλή ευκαιρία να κάνουμε αυτή τη συζήτηση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί τώρα η πρώτη με αριθμό 1557-29/11/2021 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του ΣΥΡΙΖΑ κ. Σωκράτη Φάμελλου, προς την Υπουργό Παιδείας και Θρησκευμάτων, με θέμα: «Σοβαρά προβλήματα σχολικής στέγης, ασφάλειας, εξοπλισμού και υγιεινής στο Μουσικό Σχολείο Θεσσαλονίκης».

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Καλημέρα, κυρία Υπουργέ, κύριε Πρόεδρε, μας κάνει εντύπωση -το παρατήρησε και ο Πρόεδρος- κυρία Υφυπουργέ, ότι αυτή η ερώτηση δεν απαντήθηκε γραπτά, ως όφειλε, εδώ και αρκετούς μήνες. Όμως τους τελευταίους μήνες δεν είναι μόνο ότι δεν απαντάτε τις ερωτήσεις για τα θέματα παιδείας. Είναι ότι έχουμε γίνει μάρτυρες πολλών και σοβαρών προβλημάτων στη σχολική στέγη του Νομού Θεσσαλονίκης και ιδιαίτερα του Δήμου Πυλαίας - Χορτιάτη και έχουμε κυριολεκτικά εγκατάλειψη των υποδομών της δημόσιας παιδείας από την Κυβέρνηση της Νέας Δημοκρατίας. Ξεκινήσαμε -και σας ενημέρωσα γι’ αυτό- με σοβαρά προβλήματα στα δύο γυμνάσια του Λαγκαδά. Συνεχίσαμε με την πτώση της ψευδοροφής στο 4ο Δημοτικό Σχολείο της Πυλαίας.

Η σημερινή επίκαιρη είναι μια παλιά γραπτή ερώτηση που αφορά σε σοβαρά ζητήματα σχολικής στέγης αλλά και υγιεινής του Μουσικού Σχολείου Θεσσαλονίκης που αποκαλύφθηκε, κύριε Πρόεδρε, μετά από ερώτηση του προέδρου του Συλλόγου Γονέων και Κηδεμόνων στη δικτυακή σελίδα vouliwatch. Το μουσικό σχολείο, λοιπόν, το οποίο είναι το μοναδικό σε όλη την Περιφερειακή Ενότητα Θεσσαλονίκης είναι στον Δήμο Πυλαίας - Χορτιάτη, υπάρχει από το 1998 και είχε δυναμικότητα ή ικανότητα εξυπηρέτησης διακοσίων είκοσι μαθητών από όλη την περιφερειακή ενότητα.

Κύριε Πρόεδρε, είναι ένα μουσικό σχολείο για όλη την περιφερειακή ενότητα. Έχει κλειστό γυμναστήριο και κλειστό θέατρο το οποίο είναι λειτουργικός χώρος διδασκαλίας, αλλά λόγω έλλειψης άλλου μουσικού σχολείου όλοι οι μαθητές της περιφερειακής ενότητας θέλουν να φοιτήσουν σε αυτό το σχολείο. Το αποτέλεσμα; Οι μαθητές διαρκώς αυξάνονται. Έχουμε σοβαρά προβλήματα υποβάθμισης. Αλλά το πρόβλημα για το οποίο ήρθαμε σήμερα να συζητήσουμε είναι ότι έχουμε απουσία συντήρησης, έλλειμμα στεγάνωσης. Μπήκαν νερά της βροχής -να το πούμε απλά- στο θέατρο, στο γυμναστήριο. Οι όποιες επισκευές έγιναν με αστοχία. Τελικά είχαμε βραχυκύκλωμα στα φώτα, στα ηχητικά. Προσπάθησαν οι γονείς να διορθώσουν ό,τι μπορούσαν οι άνθρωποι.

Το αναμενόμενο όμως τελικά, δυστυχώς, ήταν ότι είχαμε φθορά όλης της οροφής στο θέατρο, απώλεια της θέρμανσης του χώρου και πολλά άλλα προβλήματα. Στο μεν γυμναστήριο δεν λειτουργεί καμμία τουαλέτα. Δύο ομάδες τοπικές προπονούνται και δίνουν αγώνες. Δεν υπάρχουν τουαλέτες. Όχι ντουζιέρες, ούτε τουαλέτες. Υπάρχουν σε όλο το σχολείο δύο μόνο τουαλέτες για όλους τους μαθητές. Έχουν μπλοκάρει οι πόρτες πυροπροστασίας. Δεν έχουν ποτέ συντηρηθεί τα μουσικά όργανα. Και, κύριε Πρόεδρε, αντί για τους διακόσιους είκοσι μαθητές σήμερα στο σχολείο αυτό είναι τριακόσια ογδόντα εννιά παιδιά. Το αποτέλεσμα είναι να πάμε ήδη στο εστιατόριο, να δουλεύουν εκεί αίθουσες, δύο αίθουσες να έχουν πρόβλημα στεγάνωσης και αυτές και να είναι εκτός λειτουργίας. Και μέσα σε όλα αυτά το Υπουργείο Εσωτερικών μείωσε κατά 50% τις ώρες καθαριότητας, δηλαδή τις καθαρίστριες και τους καθαριστές που δίνει στους δήμους.

Αυτό όπως καταλαβαίνετε, κυρία Υπουργέ, δεν είναι μουσικό σχολείο. Και πρέπει να μας απαντήσετε, πρώτον, γιατί δεν έχει παρέμβει μέχρι τώρα κανένας φορέας στα θέματα συντήρησης. Δεύτερον, ποιος θα απολογηθεί για τα θέματα ασφάλειας και υγιεινής μαθητών και εκπαιδευτικών. Τρίτον, ποιος είναι ο προγραμματισμός σας για ένα άλλο μουσικό σχολείο στη Θεσσαλονίκη. Και βέβαια, τέταρτον, τι θα κάνετε με τα σοβαρά προβλήματα υγιεινής στο γυμναστήριο, που φιλοξενούνται ομάδες και παιδιά και δεν λειτουργεί καμμία τουαλέτα και κανένας χώρος υγιεινής και καθαριότητας. Είναι σοβαρά προβλήματα και το ότι δεν απαντήσατε γραπτά αποτελεί ήδη μία σκιά για το Υπουργείο Παιδείας. Και δεν μπορώ να κατανοήσω γιατί το κάνατε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Η κυρία Υφυπουργός έχει τον λόγο.

Ορίστε, κυρία Μακρή.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Έχει κατατεθεί η ερώτησή σας γραπτώς. Έχει υπογράψει η Υπουργός αλλά δεν νομίζω ότι είναι της παρούσης εφόσον εσείς ρωτάτε με επίκαιρη ερώτηση. Δεν ξέρω την ημερομηνία απέξω αλλά πάντως έχει απαντηθεί. Σας βεβαιώ και θα το διαπιστώσετε.

Τα περισσότερα ερωτήματα που μου κάνετε, κύριε συνάδελφε, δεν άπτονται των αρμοδιοτήτων του Υπουργείου μας. Και γι’ αυτό, κύριε Πρόεδρε, θα ζητήσω την κατανόησή σας. Είναι δέκα ερωτήσεις και θέλω να απαντήσω. Η πλειονότητα, βεβαίως, αφορά στον Δήμο Πυλαίας - Χορτιάτη. Θα απαντήσω σε όσα γνωρίζω, χωρίς να καλύπτω πλήρως το θέμα. Σας είπα ότι δεν είναι αρμοδιότητας του Υπουργείου. Θα απαντήσω με βάση τη γνώση που έχουμε, λόγω του προφανούς ενδιαφέροντος που έχουμε για τα θέματα αυτά.

Στο πρώτο ερώτημά σας για το χρονοδιάγραμμα ένταξης στο πρόγραμμα «Αντώνης Τρίτσης» που αφορά στην ενεργειακή αναβάθμιση και τον εκσυγχρονισμό των εγκαταστάσεων του Μουσικού Σχολείου Πυλαίας αρμόδιο, κύριε συνάδελφε, είναι το Υπουργείο Εσωτερικών. Το ξέρετε. Γιατί οι δικές του υπηρεσίες εξετάζουν και αξιολογούν την ωριμότητα των αιτημάτων που έχουν υποβάλει οι δήμοι. Αν δεν ευδοκιμήσει η προσπάθεια ένταξης στο πρόγραμμα «Αντώνης Τρίτσης», είναι αποκλειστική αρμοδιότητα του δήμου, εφόσον το κρίνει σκόπιμο η πλειοψηφία του δημοτικού συμβουλίου, να αναζητήσει άλλες πηγές χρηματοδότησης.

Σε ό,τι αφορά τις βλάβες στις πόρτες και τις ζημιές στις τουαλέτες, είναι αποκλειστική και πάλι αρμοδιότητα των τεχνικών υπηρεσιών του οικείου δήμου. Η Διεύθυνση της Δευτεροβάθμιας Εκπαίδευσης Θεσσαλονίκης, όμως, μας ενημέρωσε ότι έχουν αποκατασταθεί. Τονίζω ξανά ότι δεν είναι θέμα αρμοδιότητας του ΥΠΑΙΘ.

Στο τρίτο ερώτημα ότι το συγκεκριμένο Μουσικό Σχολείο Θεσσαλονίκης λειτουργεί με αριθμητική υπέρβαση, θα σας απαντήσω ότι αυτό δεν ισχύει, διότι τηρούνται απολύτως όλα όσα αναφέρονται στο ΦΕΚ 878 της 5ης Μαρτίου 2021 με θέμα «Λειτουργία μουσικών σχολείων», δηλαδή, τηρούνται απολύτως αυτά που προβλέπει και συγκεκριμένα ότι ο αριθμός των τμημάτων καθορίζεται με απόφαση του οικείου περιφερειακού διευθυντή εκπαίδευσης, που εκδίδεται την πρώτη εβδομάδα του Ιουνίου ύστερα από πρόταση του συλλόγου διδασκόντων του μουσικού σχολείου και εισήγηση της οικείας διεύθυνσης δευτεροβάθμιας εκπαίδευσης.

Τα κριτήρια για τον καθορισμό του αριθμού των τμημάτων είναι η κτηριακή υποδομή του σχολείου, το υπάρχον μόνιμο διδακτικό προσωπικό, ο αριθμός των υποψηφίων και γενικότερα όλες οι αναγκαίες προϋποθέσεις που εξασφαλίζουν την απρόσκοπτη λειτουργία του. Ο μέγιστος αριθμός μαθητών ανά τμήμα γενικής παιδείας είναι είκοσι τέσσερις μαθητές. Ειδικότερα για το Μουσικό Σχολείο Θεσσαλονίκης, στο γυμνάσιο συνολικά φοιτούν διακόσιοι είκοσι μαθητές, που κατανέμονται σε εννέα τμήματα των είκοσι δύο, είκοσι τεσσάρων, είκοσι πέντε και είκοσι έξι μαθητών. Η υπέρβαση του αριθμού των είκοσι τεσσάρων που ορίζει ο νόμος, κύριε συνάδελφε, οφείλεται -επίσης κατά τα οριζόμενα από τον νόμο- σε ισοβαθμήσαντες κατά την εισαγωγή ή σε μεταγενέστερες μεταγραφές. Στο λύκειο φοιτούν συνολικά εκατόν εξήντα οκτώ μαθητές σε εννέα τμήματα από δεκατέσσερις έως είκοσι δύο μαθητές. Αυτά για την υπερφόρτωση.

Στο τέταρτο ερώτημα για τα εκπαιδευτικά κενά θα απαντήσω στη δευτερολογία. Είναι το μόνο που αφορά στο Υπουργείο μας.

Το πέμπτο ερώτημα, που αφορά στη διαχείριση διαφόρων επισκευαστικών εργασιών που περιγράφετε με πολύ γλαφυρό τρόπο και τη δυνατότητα ταυτόχρονης λειτουργίας του σχολείου, σας ενημερώνω για τη διαδικασία, διότι και αυτό είναι θέμα που αφορά αποκλειστικά τις τεχνικές υπηρεσίες του δήμου. Οι τεχνικές υπηρεσίες του δήμου, αφού ειδοποιηθούν από τον διευθυντή της σχολικής μονάδας με έγγραφο που κοινοποιείται στην οικεία διεύθυνση εκπαίδευσης αλλά και στη σχολική επιτροπή, οφείλουν να προβούν στις απαραίτητες εργασίες κατά τις απογευματινές ώρες μετά το πέρας του σχολικού ωραρίου. Εφόσον οι επισκευαστικές εργασίες ή οι εργασίες συντήρησης είναι πολύ μεγαλύτερες, τότε οι τεχνικές υπηρεσίες επεμβαίνουν το Σαββατοκύριακο ή με απόφαση του δημάρχου κλείνει το σχολείο από μία έως τρεις ημέρες και τα μαθήματα γίνονται με τηλεκπαίδευση. Σε περίπτωση που η κτηριακή υποδομή της σχολικής μονάδας έχει ανάγκη μεγαλύτερης παρέμβασης και για μεγαλύτερο χρονικό διάστημα, τότε η οικεία διεύθυνση σε συνεργασία με τις τεχνικές υπηρεσίες του δήμου προτείνει άλλες λύσεις, όπως, για παράδειγμα, τη μεταφορά μαθητών σε αίθουσες όμορων σχολείων.

Στο έκτο ερώτημά σας για τις εργασίες αποκατάστασης του γυμναστηρίου, κουραστικά θα επαναλάβω ότι είναι κι αυτό ζήτημα των τεχνικών υπηρεσιών του δήμου με ανάλογες με τις προηγούμενες διαδικασίες.

Στο έβδομο ερώτημα απάντησα ότι δεν υπάρχει θέμα υπεραριθμίας.

Σε ό,τι αφορά στο θέμα των ελλείψεων στους χώρους υγιεινής αλλά και για το σοβαρό θέμα της καθαριότητας των σχολικών μονάδων είναι πάλι ζητήματα αρμοδιότητας της δημοτικής αρχής.

Για να απαντήσω και στο δέκατο ερώτημά σας.

**ΠΡΟΕΔΡΕΥΩΝ (Νικήτας Κακλαμάνης):** Κλείστε με αυτό. Έχουμε ξεφύγει.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Μα, κύριε Πρόεδρε, είναι μια ερώτηση τριών σελίδων με δέκα ερωτήματα. Αν τα αφήσω αναπάντητα, ο κ. Φάμελλος θα πει ότι δεν απαντάμε.

**ΠΡΟΕΔΡΕΥΩΝ (Νικήτας Κακλαμάνης):** Η κυρία Υπουργός πρέπει να απαντάει στις ερωτήσεις. Η ερώτηση που είπατε ήρθε χθες. Το έψαξα. Αν είχε έρθει μια εβδομάδα πριν θα είχε αποσύρει την επίκαιρη.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σύμφωνα, λοιπόν, με το άρθρο 115 παράγραφος 2 -θα τα πω κι εγώ όσο πιο συνοπτικά μπορώ- αν οι ανάγκες των δήμων για τον καθαρισμό των σχολικών μονάδων δεν καλύπτονται από το υπάρχον προσωπικό, μπορούν να καλύπτονται με συμβάσεις που καταρτίζονται από τους δήμους, σύμφωνα με τη νομοθεσία.

Στο όγδοο ερώτημα, για την επισκευή των μουσικών οργάνων, έχει δοθεί για τον σκοπό αυτό στη συγκεκριμένη σχολική μονάδα από τον δήμο το ποσό των 3.000 ευρώ. Και αν υπάρχει στα σχέδια του Υπουργείου η ίδρυση δεύτερου μουσικού σχολείου στη Θεσσαλονίκη, πρέπει αρχικά να υπάρχει σχετική πρόταση του δήμου, θετική εισήγηση της οικείας διεύθυνσης εκπαίδευσης και της περιφερειακής διεύθυνσης, που θα διαβιβασθεί σε εμάς για περαιτέρω εξέταση…

**ΠΡΟΕΔΡΕΥΩΝ (Νικήτας Κακλαμάνης):** Κυρία Μακρή, δεν μπορώ άλλο να σας αφήσω.

Ήδη, ήρθε στα χέρια μου η απάντησή σας, αλλά δεν χρειάζεται να την καταθέσω, γιατί θα πάει και στον κ. Φάμελλο, οπότε ήταν περιττό να τα πούμε όλα αυτά σήμερα.

Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ για την ενημέρωση, κύριε Πρόεδρε, αλλά όχι, δεν είναι εκ του περισσού, γιατί…

**ΠΡΟΕΔΡΕΥΩΝ (Νικήτας Κακλαμάνης):** Όχι, εννοούσα ότι ήταν εκ του περισσού να διαβαστούν.

**ΣΩΚΡΑΤΗΣ ΦΑΜΕΛΛΟΣ:** Η ερώτηση, κυρία Υφυπουργέ, κατατέθηκε στο τέλος Νοεμβρίου. Οφείλατε να απαντήσετε πριν τα Χριστούγεννα, γραπτά. Έρχεστε μετά από δύο μήνες και μας λέτε ότι «δεν κάνατε σωστά τη δουλειά σας», το επιτελικό Υπουργείο Παιδείας; Φταίει η Βουλή, που τη μετέτρεψε σε επίκαιρη και έχει, πράγματι, δέκα ερωτήματα, γιατί υπάρχουν δέκα μεγάλα προβλήματα;

Μην κάνετε, όμως, και παρατηρήσεις. Δεν μπορείτε να λέτε σε μία κοινωνία, δηλαδή σε όλο τον Νομό Θεσσαλονίκης, που έχει μόνο ένα μουσικό σχολείο, στο οποίο αντί για διακόσια είκοσι παιδιά είναι τριακόσια ογδόντα εννιά και κάνουν μάθημα στο εστιατόριο και να έρχεστε και να μας λέτε ότι τηρούνται οι κανόνες. Ποιος κανόνας τηρείται, δηλαδή; Και θα σας κάνει πρόταση ο Δήμος Πυλαίας - Χορτιάτη, ένας από τους δεκαπέντε, δεκαέξι του νομού, για το ότι χρειάζεται άλλο μουσικό σχολείο όλος ο νομός; Εσείς δεν έχετε στοιχεία; Μας λέτε ότι δεν έχετε.

Προσέξετε, όμως, από τις απαντήσεις μέχρι στιγμής που μου δώσατε και διαβάσατε, προκύπτει ότι σε όλα τα ερωτήματα λέτε ότι είναι άλλος υπεύθυνος. Δηλαδή το Υπουργείο Παιδείας, για το Μουσικό Σχολείο της Θεσσαλονίκης, λέει ότι είναι άλλος υπεύθυνος. Τι έχουμε κάνει, όμως, εμείς; Ρωτήσαμε το Υπουργείο Εσωτερικών. Δεν πήραμε καμμία απάντηση ούτε από τον δήμο ούτε από την περιφέρεια ούτε από το Υπουργείο. Ρωτήσαμε το Υπουργείο Υποδομών. Δήλωσε αναρμοδιότητα. Ρωτήσαμε το Υπουργείο Παιδείας και μας είπατε ότι ο ρόλος σας είναι επιτελικός και η αρμοδιότητα, δηλαδή, των σχολείων είναι στους δήμους και ανέγερσης είναι σε άλλα Υπουργεία.

Όμως, το μόνο που αποδείξατε σήμερα είναι ότι είστε μια επιτελική Κυβέρνηση για να αρνείστε την ευθύνη και την ευθύνη απέναντι στα παιδιά, την ευθύνη απέναντι στην παιδεία. Εμείς διαπιστώνουμε ότι απαξιώνετε και την παιδεία και τη Βουλή. Και αυτό είναι διπλό πρόβλημα και είναι πρόβλημα δημοκρατίας στη χώρα μας.

Έχουμε ένα πρόβλημα, που αγγίζει όλους τους δήμους -είναι ξεκάθαρο- και είναι ευθύνη του Υπουργείου Παιδείας να το λύσει. Και μη λέτε ψέματα ότι δεν είχατε ενημέρωση. Έχετε οχλήσεις από τη σχολική μονάδα, έχετε οχλήσεις από τον Σύλλογο Γονέων και Κηδεμόνων και επίσης, κυρία Υπουργέ, βρήκαμε στο διαδίκτυο ότι υπάρχει και έκθεση εσωτερικής αξιολόγησης «Ινστιτούτο Εκπαιδευτικής Πολιτικής Περίοδος 2020 - 2021». Να σας διαβάσω τι λέει; Λέει ότι «για την εύρυθμη λειτουργία είναι επιτακτική η ανάγκη για επέκταση του κτηρίου με προσθήκη τεσσάρων, τουλάχιστον, αιθουσών διδασκαλίας και οκτώ αιθουσών ατομικών οργάνων».

Άρα το Υπουργείο, που είναι υπεύθυνο για την εκπαιδευτική πολιτική, έχει και εικόνα και αξιολόγηση και συγκεκριμένο αίτημα για επέκταση του σχολείου.

Όλα αυτά τα προβλήματα, είναι προβλήματα, όμως, της Κυβέρνησης Μητσοτάκη, γιατί προσπαθείτε να πετάξετε το μπαλάκι σε άλλους, να αρνηθείτε την ευθύνη και έχετε ένα σχολείο, στο οποίο σας λέμε ότι δουλεύει ένα γυμναστήριο χωρίς καμμία υποδομή υγιεινής, ένα ολόκληρο σχολείο με δύο τουαλέτες, ότι κάνουν τα παιδιά μάθημα στο εστιατόριο, ότι έχουν βραχυκυκλώσει τα ηχητικά και τα φωτιστικά στο θέατρο, όπου κάνουν και μάθημα και εσείς λέτε, να πάνε στον δήμο, στον Δήμο Πυλαίας - Χορτιάτη για ένα μουσικό σχολείο, που είναι όλου του νομού και είναι ευθύνη της εκπαιδευτικής μας κοινότητας και της δικιάς σας εποπτείας ως Υπουργείο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό είναι υπεκφυγή και είναι και υποκρισία, κυρία Υφυπουργέ.

Θα καταλάβαινα να ερχόσασταν εδώ να μου πείτε «ευχαριστούμε που μας ενημερώσατε, θα πάμε να το λύσουμε», να κάνετε προγραμματισμό για ένα δεύτερο σχολείο και να εντάξετε στη χρηματοδότηση τον εκσυγχρονισμό του συγκεκριμένου. Σας λέμε ότι εμείς πήγαμε στο σχολείο. Εσείς έχετε πάει; Θέλετε να πάμε να δούμε τα προβλήματα, να δούμε τις τουαλέτες που είναι κλειστές, γυμναστήριο κλειστό -που κάνουν προπόνηση δύο ομάδες τοπικές και πηγαίνουν όλα τα παιδιά του σχολείου- και δεν έχει ούτε μία τουαλέτα ούτε μία ντουσιέρα, τίποτα; Κι έρχεστε και μου απαντάτε ότι είναι ευθύνη του δήμου να πάει να το λύσει;

Θέλετε να κάνουμε μια συνάντηση με τον δήμαρχο να δούμε ποιων ευθύνη είναι και να δούμε τελικά ποιος ασχολήθηκε με αυτό το σχολείο; Γιατί ο ένας πετάει το μπαλάκι στον άλλον και κανείς δεν ασχολείται, κυρία Υφυπουργέ. Τα παιδιά μας, όμως, είναι εκεί. Όλων τα παιδιά, όχι προσωπικά τα παιδιά μας, τα παιδιά όλης της κοινωνίας είναι εκεί. Σε ένα σχολείο διπλάσιοι μαθητές. Υπάρχει ένα μουσικό σχολείο για όλη τη Θεσσαλονίκη!

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Οφείλω, λοιπόν, να σας πω ότι πρέπει να απαντήσετε συγκεκριμένα και μη χρησιμοποιείτε το επιχείρημα για τη δυναμικότητα των τμημάτων, διότι εσείς τροποποιήσατε τον αριθμό των μέγιστων μαθητών σε τμήμα για να προχωρείτε σε συγχωνεύσεις τμημάτων, για να προχωρείτε σε σμίκρυνση σχολείων, για να βάζετε περισσότερα παιδιά μέσα σε ένα κτήριο, για να μην απαντάτε στις ερωτήσεις για νέα σχολικά κτήρια. Είναι δική σας πολιτική επιλογή. Γιατί το μόνο για το οποίο έχει διακριθεί το Υπουργείο Παιδείας είναι να στηρίζει τα κολλέγια, να στηρίζει τα ιδιωτικά, γιατί με τους σχολάρχες κάνετε κουμάντο. Δεν κάνετε, όμως, για τα παιδιά μας.

Σε μία πόλη που έχει αυτή την παράδοση στον πολιτισμό, είναι ντροπή να λέτε ότι χρειάζεται μόνο ένα μουσικό σχολείο στη Θεσσαλονίκη. Θα μπορούσαμε να ανοίξουμε έναν ειλικρινή διάλογο, καλοπροαίρετο και να κάνουμε ένα δεύτερο, αλλά όταν κρύβεστε, μην περιμένετε από μας οποιαδήποτε συναίνεση. Μην κρύβεστε από τα προβλήματα, θα τα αποκαλύπτουμε εμείς.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε συνάδελφε, θέλω να σας ζητήσω, άλλη φορά όταν εγώ απαντώ σε κοινοβουλευτικό έλεγχο, να μην με κατηγορήσετε για απαξίωση της Βουλής. Είναι μια κατηγορία που δεν με αγγίζει και δεν με αφορά. Τη Βουλή τη σέβομαι κι έρχομαι πάντοτε με τεκμηριωμένες απαντήσεις και ποτέ δεν καθυστερώ να απαντήσω σε θέματα αρμοδιότητας του Υπουργείου, εκπροσωπώντας βεβαίως το Υπουργείο.

**ΠΡΟΕΔΡΕΥΩΝ (Νικήτας Κακλαμάνης):** Είμαι σίγουρος ότι δεν είχε προσωπική αναφορά η παρατήρηση του κ. Φάμελλου. Το αντίθετο. Έχω σημειώσει ότι είστε πάντα παρούσα στην αρμοδιότητά σας. Είχε ένα παράπονο, εύλογο, γιατί χθες απαντήθηκε γραπτώς η ερώτηση, όχι για σας.

**ΣΩΚΡΑΤΗΣ ΦΑΜΕΛΛΟΣ:** Μετά από τρεις μήνες.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, ξεκινάμε την απάντηση.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Η ενημέρωση που ήρθε από τις υπηρεσίες μας είναι ότι η Υπουργός απάντησε γραπτώς. Όφειλα να το πω.

Επίσης, σας παρακαλώ θερμά, κύριε συνάδελφε. Δεν λέω ψέματα. Αν δεν σας αρέσουν αυτά που λέω, είναι άλλης τάξεως θέμα. Και όταν σας απάντησα, σας διευκρίνισα ότι δεν είναι αρμοδιότητα του Υπουργείου μας, δεν είναι αδιάφορο το Υπουργείο, συνεργάζεται με τις υπηρεσίες, αλλά γραφειοκρατικά -έχετε ασκήσει διοίκηση- ξέρετε ότι δεν μπορούν να εκκινήσουν από εμάς όλα. Χρειάζεται από άλλες υπηρεσίες, από τους δήμους ή από άλλα Υπουργεία, στην την αρμοδιότητα των οποίων δεν μπορούμε να επέμβουμε. Να υπάρχει η έναρξη των εργασιών ή των ενεργειών και έπειτα να συνεχιστούν από εμάς.

Θα απαντήσω πολύ σύντομα, κύριε Πρόεδρε, στη μόνη ερώτηση που ήταν αρμοδιότητα του Υπουργείου μας. Επί της θητείας μας υπάρχει κάθε ρεκόρ διορισμών την τελευταία δωδεκαετία και ρεκόρ προσλήψεων αναπληρωτών. Με κίνδυνο να κουράσω, θα σας πω τα εξής: δεκαέξι χιλιάδες εκατόν ογδόντα τέσσερις συνολικά μόνιμοι διορισμοί εκπαιδευτικών την τελευταία διετία -τα λέω, τουλάχιστον, σε κάθε απάντηση που δίνω στη Βουλή- σαράντα τρεις χιλιάδες διακόσιες είκοσι επτά προσλήψεις αναπληρωτών εκπαιδευτικών και μελών ειδικού εκπαιδευτικού και βοηθητικού προσωπικού.

Σε ό,τι αφορά την ερώτησή σας, στο σχολικό έτος 2021-2022, τετρακόσιοι πενήντα ένας εκπαιδευτικοί ΠΕ 79.01 Μουσικής Επιστήμης στα μουσικά σχολεία, μεταξύ αυτών και στο Μουσικό Σχολείο Θεσσαλονίκης εννοείται, επιπλέον ογδόντα οκτώ εκπαιδευτικοί κλάδου ΤΕ 16 Μουσικής Μη Ανωτάτων Ιδρυμάτων στα μουσικά σχολεία και εκατόν τέσσερις εκπαιδευτικοί στη δευτεροβάθμια εκπαίδευση, αντίστοιχα. Οι διορισμοί του εκπαιδευτικού προσωπικού γίνονται στις διευθύνσεις εκπαίδευσης, για τις μουσικές ειδικεύσεις -και μόνο κατ’ εξαίρεση- προβλέπεται διορισμός των καθηγητών μουσικής αγωγής στα μουσικά σχολεία, σύμφωνα με το άρθρο 20 παράγραφος 4 του ν.3475, όπου «με απόφαση του Υπουργού Εθνικής Παιδείας και Θρησκευμάτων για τη διδασκαλία μαθημάτων και την άσκηση στα εργαστήρια στα μουσικά σχολεία ορίζονται μουσικές ειδικεύσεις…», -δεν κουράζω περαιτέρω, παραθέτοντας το άρθρο.

Ομοίως και οι αναπληρωτές εκπαιδευτικοί με μουσικές ειδικεύσεις προσλαμβάνονται απευθείας για τα μουσικά σχολεία για τα οποία προορίζονται, όχι στις διευθύνσεις. Οι υπόλοιπες ανάγκες των μουσικών σχολείων σε εκπαιδευτικό προσωπικό καλύπτονται με τη συνήθη διαδικασία. Στα μουσικά σχολεία της χώρας κατά το τρέχον σχολικό έτος έχουν προσληφθεί τετρακόσιοι δεκαεπτά αναπληρωτές, πλήρους και μειωμένου ωραρίου, σε διάφορες μουσικές ειδικεύσεις.

Στη Διεύθυνση Δευτεροβάθμιας Εκπαίδευσης Ανατολικής Θεσσαλονίκης, στην οποία υπάγεται το Μουσικό Σχολείο Θεσσαλονίκης, πραγματοποιήθηκαν διακόσιες πενήντα οκτώ προσλήψεις αναπληρωτών εκπαιδευτικών, διαφόρων κλάδων και ειδικοτήτων και επιπλέον πενήντα εννιά για την κάλυψη λειτουργικών αναγκών που δημιουργήθηκαν λόγω του COVID-19. Έχουν, επίσης στο Μουσικό Σχολείο Θεσσαλονίκης, προσληφθεί πέντε αναπληρωτές εκπαιδευτικοί σε διάφορες ειδικεύσεις. Για την κάλυψη σαράντα τεσσάρων επιπλέον ωρών έχουν προσληφθεί και ωρομίσθιοι εκπαιδευτικοί των κλάδων ΠΕ 79.01 Μουσικής Επιστήμης και ΤΕ 16 Μουσικής Μη Ανώτατων Ιδρυμάτων και Ιδιωτών Εμπειροτεχνών Μουσικών.

Τέλος, στις 19-1-2022 αναρτήθηκαν στην ηλεκτρονική διεύθυνση οι οριστικοί πίνακες κατάταξης εμπειροτεχνών ιδιωτών μουσικών ανά μουσικό όργανο και αναμένεται από τους πίνακες αυτούς να καλυφθούν και τα υπόλοιπα κενά ειδικοτήτων στα επιμέρους μουσικά όργανα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Η ώρα είναι 11.15΄, θα διακόψουμε για πέντε λεπτά για το Προεδρείο και στις 11.20΄ θα συνεχίσουμε με το νομοσχέδιο.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης και άλλες διατάξεις για την κοινωνική ασφάλιση».

Η Διάσκεψη των Προέδρων αποφάσισε στη συνεδρίασή της, στις 10 Φεβρουαρίου 2022, τη συζήτηση του νομοσχεδίου σε μία ή δύο συνεδριάσεις, ενιαία επί της αρχής και επί των άρθρων.

Ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές και οι Κοινοβουλευτικοί Εκπρόσωποι, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα και ένας δωδεκαμελής κύκλος ομιλητών με την εξής αναλογία: πέντε από τη Νέα Δημοκρατία, τρεις από τον ΣΥΡΙΖΑ και από έναν από το Κίνημα Αλλαγής, το ΚΚΕ, την Ελληνική Λύση και το ΜέΡΑ25. Οι Βουλευτές που θα μιλήσουν με υπηρεσία τηλεδιάσκεψης θα λάβουν τον λόγο στο τέλος της ομιλίας των παρισταμένων στην Αίθουσα ομιλητών. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Ενημερωτικά να σας πω ότι έχουν εγγραφεί εκατόν δώδεκα ομιλητές. Αυτό σημαίνει ότι απόψε θα πάμε μέχρι τις δώδεκα τα μεσάνυχτα τουλάχιστον και θα συνεχίσουμε αύριο από το πρωί μέχρι να τελειώσουμε.

Επί της βασικής εισήγησης πιστεύω ότι δεν υπάρχει αντίρρηση.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο.

**ΜΑΡΙΑ ΑΠΑΤΖΙΔΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Έχει ζητήσει για διαδικαστικό θέμα τον λόγο η κ. Ξενογιαννακοπούλου και η κ. Απατζίδη από το ΜέΡΑ25.

Ορίστε, κυρία Ξενογιαννακοπούλου, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Εκ μέρους της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, στη βάση του άρθρου 100 του Κανονισμού της Βουλής, καταθέτουμε ένσταση αντισυνταγματικότητας στο συζητούμενο νομοσχέδιο.

Σας ευχαριστώ.

(Η προαναφερθείσα ένσταση αντισυνταγματικότητας του ΣΥΡΙΖΑ καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 96 έως 114)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε.

Δηλώνουμε και εμείς την πρόθεσή μας, ως ΜέΡΑ25, με την ένσταση αντισυνταγματικότητας που έχουμε καταθέσει.

Ευχαριστώ πολύ.

(Η προαναφερθείσα ένσταση αντισυνταγματικότητας του ΜέΡΑ25 καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 116)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Ωραία!

Παρακαλώ, για να μην κάνουμε δύο φορές διακοπή, επειδή, όπως ξέρετε, έχουμε και άρση ασυλιών, θα ξεκινήσουμε με τις ενστάσεις αντισυνταγματικότητας, θα διακοπεί η συνεδρίαση για να γίνει η άρση ασυλιών και μετά πλέον θα εισέλθουμε κανονικά στο νομοσχέδιο.

Επομένως, αγαπητοί συνάδελφοι, προβάλλετε αντιρρήσεις αντισυνταγματικότητας και ζητάτε να αποφανθεί η Βουλή. Θα εφαρμόσουμε, λοιπόν, την παράγραφο 2 του άρθρου 100 του Κανονισμού της Βουλής. Όπως ξέρετε, έχουν δικαίωμα να μιλήσουν ο λέγων, ο αντιλέγων και ένας από κάθε Κοινοβουλευτική Ομάδα από τα υπόλοιπα κόμματα, εφόσον το επιθυμεί.

Κυρία Ξενογιαννακοπούλου, από εσάς ποιος θα μιλήσει;

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Εγώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για πέντε λεπτά.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κοινοβουλευτική Ομάδα του ΣΥΡΙΖΑ - Προοδευτική Συμμαχία κατέθεσε ένσταση αντισυνταγματικότητας στο συζητούμενο νομοσχέδιο εκσυγχρονισμού του ΕΦΚΑ, επειδή εκτιμούμε ότι παραβιάζονται τα άρθρα 1, 2, 3, 4, 5, 7, 25 και 103 του Συντάγματος.

Ειδικότερα, το άρθρο 3 του σχεδίου νόμου παραβιάζει τις παραγράφους 1, 2, 3, 5 και 7 του άρθρου 103 του Συντάγματος, αφού επιτρέπει τον διορισμό μετακλητών υπαλλήλων χωρίς διενέργεια διαγωνισμού ή κατόπιν επιλογής μετά από έλεγχο ανεξάρτητης αρχής, ο οποίος εν όψει των αρμοδιοτήτων και των καθηκόντων τους σε θεσμοθετημένες θέσεις ευθύνης που βρίσκονται εντός της υπαλληλικής ιεραρχίας του ΕΦΚΑ παραβιάζει ευθέως το άρθρο 103, γιατί πρέπει να είναι μόνιμοι υπάλληλοι του δημοσίου.

Παραβιάζει, επίσης, ευθέως την αρχή της αξιοκρατίας, της ισότητας και της διαφάνειας, αφού επιτρέπει την πρόσληψη υπαλλήλων σε μόνιμες θέσεις ευθύνης επιπέδου γενικού διευθυντή και διευθυντή, χωρίς τη διενέργεια διαγωνισμού ή επιλογής με τις εγγυήσεις του ΑΣΕΠ. Αξίζει εδώ να σημειώσω ότι με το νομοσχέδιο προβλέπεται μια τριμελής επιτροπή του διοικητή του ΕΦΚΑ που ορίζει ο Υπουργός, ενός επιστήμονα που ορίζει ο Υπουργός, καθώς και ενός εκπροσώπου του ΑΣΕΠ. Δηλαδή, έχουμε μία επιτροπή επιλογής η οποία ελέγχεται από τον Υπουργό.

Και θέλω σε αυτό το σημείο, κυρίες και κύριοι συνάδελφοι, να σας διαβάσω και την αντίστοιχη παράγραφο από την έκθεση της Επιστημονικής Επιτροπής της Βουλής, που, κύριε Υπουργέ, είναι κόλαφος για το νομοσχέδιο σε μια σειρά από σημεία. Λέει η Επιστημονική Επιτροπή της Βουλής τα εξής: «Υπό το φως των ανωτέρω φαίνεται να απαιτείται ειδική αιτιολόγηση της πλήρωσης συλλήβδην όλων των θέσεων» -μιλάμε για διακόσιες πενήντα έξι θέσεις γενικών διευθυντών και διευθυντών- «προϊσταμένων, γενικών διευθύνσεων και διευθύνσεων του e-ΕΦΚΑ» -συλλήβδην!- «κατά αναφορά προς την ιδιάζουσα φύση, την ειδική αποστολή και το περιεχόμενο των αρμοδιοτήτων ορισμένης υπηρεσίας ή θέσεως, στοιχείο το οποίο κατά τα ανωτέρω υπόκειται σε δικαστικό έλεγχο».

Νομίζω, κύριε Υπουργέ, ότι προαναγγέλλει η Επιστημονική Επιτροπή της Βουλής τι πρόκειται να ακολουθήσει, αν επιμείνετε στην ψήφιση αυτού του νομοσχεδίου.

Παραβιάζει, επίσης, το παρόν νομοσχέδιο την αρχή της ουδέτερης δημόσιας διοίκησης, μία αρχή δημοκρατίας και θεσμικής λειτουργίας που κατοχυρώθηκε και κυρίως εμπεδώθηκε με τους δημοκρατικούς και κοινωνικούς αγώνες την περίοδο της Μεταπολίτευσης.

Και είναι και θλιβερό να βλέπουμε την παράταξη της Νέας Δημοκρατίας, η οποία συμμετείχε στη διασφάλιση αυτών των αρχών στο Σύνταγμα του 1975, να έρχεται σήμερα με αυτό το σχέδιο νόμου και να το παραβιάζει.

Έχω ακόμα λίγο χρόνο, κύριε Πρόεδρε.

Η παράγραφος 7 του άρθρου 3 του νομοσχεδίου θέτει ζήτημα συμφωνίας προς το άρθρο 103 παράγραφος 4 του Συντάγματος, ότι δεν μπορεί να υποβιβαστεί ο υπάλληλος χωρίς απόφαση υπηρεσιακού συμβουλίου, που αποτελείται τουλάχιστον κατά τα 2/3 από μόνιμους δημόσιους υπαλλήλους. Εδώ έχουμε μία συλλήβδην πάλι -για να χρησιμοποιήσω και εγώ αυτόν τον όρο- καθαίρεση όλων των σημερινών γενικών διευθυντών και διευθυντών του ΕΦΚΑ.

Οι θέσεις προϊσταμένων διευθύνσεων και γενικών διευθύνσεων αφορούν αμιγώς δημοσιοϋπαλληλικά καθήκοντα και δεν μπορεί σε καμμία περίπτωση να έρχεται ένα σχέδιο νόμου και να επιτρέπει με φωτογραφικές διατάξεις και με διατάξεις, οι οποίες στην ουσία δεν έχουν κανένα εχέγγυο αξιοκρατικής επιλογής και πλήρους παράκαμψης, φυσικά, των διαδικασιών του ΑΣΕΠ, να γίνονται αυτοί οι διορισμοί.

Η μονιμότητα, κυρίες και κύριοι συνάδελφοι, των δημοσίων υπαλλήλων αποτελεί εγγύηση μίας δημόσιας διοίκησης που δρα μέσα στο πλαίσιο της ευνομούμενης δημοκρατίας και του κράτους δικαίου, ανεξάρτητα από κυβερνητικές επιλογές, πελατειακές σχέσεις και πιέσεις εξωθεσμικών, πολιτικών ή οικονομικών συμφερόντων.

Επίσης, υπάρχει και μία άλλη παραβίαση και αφορά το άρθρο 9, παράγραφος 5, του σχεδίου νόμου, όπου σε απόκλιση από τον Υπαλληλικό Κώδικα καθιστά τριμελή, αντί για πενταμελή, τα πειθαρχικά συμβούλια του ΕΦΚΑ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω σε ένα λεπτό, κύριε Πρόεδρε. Θα ήθελα την κατανόησή σας.

Μάλιστα -και εδώ είναι το σημείο της αντισυνταγματικότητας- η παράγραφος 7 ορίζει ότι το τριμελές αυτό πειθαρχικό συμβούλιο είναι αρμόδιο και για υποθέσεις οι οποίες εκκρεμούν κατά την ψήφιση του σχεδίου νόμου και δεν έχουν εκδικαστεί. Όπως καταλαβαίνετε, εδώ έχουμε ωμή παραβίαση του άρθρου 7, παράγραφος 1, του Συντάγματος, όσον αφορά τη μη εφαρμογή δυσμενέστερων όρων όταν είναι να κριθεί μία δικαστική, κατ’ αναλογία με τον Ποινικό Κώδικα, υπόθεση.

Επίσης, επειδή εξαιρεί τους αιρετούς, δηλαδή τους εκπροσώπους των εργαζομένων, δημιουργεί και μια άνιση μεταχείριση όσον αφορά στους εργαζόμενους του ΕΦΚΑ σε σχέση με την υπόλοιπη δημόσια διοίκηση. Άρα έχουμε και μία αρνητική διάκριση εις βάρος των εργαζομένων του ΕΦΚΑ και παραβίαση της αρχής της ισότητας.

Κυρίες και κύριοι συνάδελφοι, είναι σαφές ότι στην περίπτωση της επιλογής των προϊσταμένων οργανικών μονάδων του ΕΦΚΑ δεν δικαιολογείται καμμία απόκλιση από τις βασικές αρχές της ισότητας, της αξιοκρατίας, της διαφάνειας και της δημοκρατικής αρχής που θεσπίζει το Σύνταγμά μας. Αυτή είναι εξάλλου και η θέση της έκθεσης της Επιστημονικής Επιτροπής της Βουλής.

Για όλους αυτούς τους λόγους θεωρούμε ότι το σχέδιο νόμου παραβιάζει το Σύνταγμα και καλούμε το Σώμα να υπερψηφίσει την ένσταση αντισυνταγματικότητας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Εκ μέρους του ΜέΡΑ25 η κ. Μπακαδήμα έχει τον λόγο.

Ορίστε, κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Θα ξεκινήσω με το άρθρο 3. Το Κεφάλαιο Πρώτο του δευτέρου μέρους του υπό συζήτηση σχεδίου νόμου προβλέπει τη δυνατότητα πρόσληψης γενικών διευθυντών και διευθυντών ως μετακλητών υπαλλήλων με τριετή θητεία τόσο από τον δημόσιο όσο και από τον ιδιωτικό τομέα, όπως προβλέπεται στη δεύτερη παράγραφο του συγκεκριμένου άρθρου. Η διαδικασία πρόσληψης περιγράφεται με περισσότερες λεπτομέρειες στο πέμπτο άρθρο. Ωστόσο, κρίνουμε πως οι προτεινόμενες διατάξεις προσκρούουν ευθέως στον ν.3528/2007, στον 2190/1994, αλλά βασικότερα στα άρθρα 103, 4 και 5 του Συντάγματος.

Συγκεκριμένα, το άρθρο 103 του Συντάγματος προβλέπει πως οι δημόσιοι υπάλληλοι είναι εκτελεστές της θέλησης του κράτους και υπηρετούν τον λαό, οφείλουν πίστη στο Σύνταγμα και αφοσίωση στην πατρίδα. Τα προσόντα και ο τρόπος διορισμού τους ορίζονται από τον νόμο, σύμφωνα με την πρώτη παράγραφο. Κανένας δεν μπορεί να διοριστεί υπάλληλος σε οργανική θέση που δεν είναι νομοθετημένη, σύμφωνα με τη δεύτερη παράγραφο. Οι δημόσιοι υπάλληλοι που κατέχουν οργανικές θέσεις είναι μόνιμοι, εφόσον οι θέσεις αυτές υπάρχουν. Εξελίσσονται μισθολογικά σύμφωνα με τους όρους του νόμου. Δεν μπορούν να μετατεθούν ούτε να υποβιβαστούν ή να παυτούν χωρίς απόφαση υπηρεσιακού συμβουλίου, σύμφωνα με την παράγραφο 4. Η πρόσληψη υπαλλήλων στο δημόσιο γίνεται με διαγωνισμό είτε με επιλογή, σύμφωνα με τα προκαθορισμένα και αντικειμενικά κριτήρια και υπάγεται στον έλεγχο ανεξάρτητης αρχής, όπως ο νόμος ορίζει, σύμφωνα με την παράγραφο 7.

Αν ανατρέξουμε τώρα στις διατάξεις του νομοσχεδίου του e-ΕΦΚΑ, θα δούμε πως παραβιάζουν ευθέως τη συνταγματική επιταγή στελέχωσης του δημοσίου, όπως αυτή περιγράφεται, με δημοσίους υπαλλήλους οι οποίοι διέπονται από καθεστώς ορισμένο, που ρυθμίζεται ειδικά από τον Δημοσιοϋπαλληλικό Κώδικα και διορίζονται κατόπιν διαγωνισμού ή επιλογής μέσω των διαδικασιών του ΑΣΕΠ. Οποιαδήποτε πρόσληψη με παράκαμψη του ΑΣΕΠ είναι προδήλως παράνομη, αφού η πρόσληψη των μετακλητών υπαλλήλων του άρθρου 3 του νομοσχεδίου εκφεύγει από τον έλεγχο και την εποπτεία του ΑΣΕΠ και ως εκ τούτου κάτι τέτοιο δεν είναι συνταγματικά επιτρεπτό. Η δε πρόβλεψη για συμμετοχή ενός υπαλλήλου του ΑΣΕΠ στην επιτροπή πρόσληψης, όπως αυτή περιγράφεται στην πέμπτη παράγραφο του τρίτου άρθρου, είναι απολύτως προσχηματική. Κατά συνέπεια παραβιάζεται ευθέως και η έβδομη παράγραφος του άρθρου 103 του Συντάγματος και ο 2190/1994.

Επιπλέον, οι διατάξεις του τρίτου άρθρου παραβιάζουν την αρχή της νομιμότητας, της αξιοκρατίας και της ισότιμης αντιμετώπισης των υπαλλήλων. Ειδικότερα, τα οριζόμενα στο άρθρο 3 του νομοσχεδίου αναγκαία τυπικά προσόντα, για να επιλεγεί κάποιος σε ανώτερη ή ανώτατη διευθυντική θέση στον ΕΦΚΑ, υπολείπονται σημαντικά σε σχέση με τα απαιτούμενα κατά τις φυσιολογικές διαδικασίες προαγωγής των δημοσίων υπαλλήλων, όπως αυτά ορίζονται στον Υπαλληλικό Κώδικα.

Επιπρόσθετα, η όλη διαδικασία επιλογής των μετακλητών υπαλλήλων δεν έχει κανένα σαφές, αντικειμενικό και αξιοκρατικό πλαίσιο που να δεσμεύει το Διοικητικό Συμβούλιο του e-ΕΦΚΑ ως προς τον τρόπο επιλογής τους.

Όλα αυτά έρχονται σε σαφή αντίθεση με όσα προβλέπονται από τον Υπαλληλικό Κώδικα που, τρόπον τινά, διασφαλίζουν τον τρόπο ώστε να μπορέσει ένας διοικητικός υπάλληλος να ανελιχθεί υπηρεσιακά.

Όλα τα παραπάνω κατατείνουν ότι η προτεινόμενη διάταξη υποκρύπτει ξεκάθαρα έναν διαφορετικό από τον επιδιωκόμενο σκοπό, τον δηλούμενο σκοπό. Δεν είναι, δηλαδή, ο εκσυγχρονισμός, η αναβάθμιση του στελεχικού δυναμικού. Δυστυχώς, για ακόμη μία φορά, είναι άλλα τα κίνητρα της κυβερνώσας παράταξης και για μας είναι ο κομματικός έλεγχος και η δημιουργία ενός πελατειακού αναξιοκρατικού κράτους. Υπό την οπτική αυτή παραβιάζονται οι σχετικές διατάξεις των παραγράφων 56 και 57, παράγραφος 3 του άρθρου 29 του Συντάγματος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα για ένα λεπτό την ανοχή σας, κύριε Πρόεδρε.

Κλείνοντας, ως προς τις αποδοχές των γενικών διευθυντών και διευθυντών, με την παράγραφο 2 του άρθρου 27 του σχεδίου νόμου προβλέπεται ειδική αμοιβή με το όριο για ιδιώτη διευθυντή να είναι κοντά στον μισθό του προέδρου του Αρείου Πάγου.

Η παραπάνω ρύθμιση θεωρούμε πως είναι αντισυνταγματική και έρχεται να προσκρούσει στην πρόβλεψη για ίση μεταχείριση.

Επίσης, συνταγματικό ζήτημα γεννά η πρόβλεψη για αυτοδίκαιη παύση και υποβιβασμό των υπηρετούντων προϊσταμένων από τη θέση ευθύνης, των σημερινών δηλαδή γενικών διευθυντών και διευθυντών του φορέα. Σιωπηρώς καταργείτε αρμοδιότητες του Υπηρεσιακού Συμβουλίου του ΕΦΚΑ, τροποποιείτε με τρόπο ανεπίτρεπτο την όλη διαδικασία και παραβιάζετε ευθέως την παράγραφο 4 του άρθρου 103 του Συντάγματος.

Η πρόβλεψη για τη ματαίωση όλων των εκκρεμών προκηρύξεων για τους γενικούς διευθυντές γεννά, επίσης, μείζον νομικό ζήτημα ως προς την ιεραρχική ανέλιξη των υπαλλήλων του φορέα.

Δυστυχώς βλέπουμε πως με το νομοσχέδιό σας όχι μόνο παραβαίνετε το Σύνταγμα, όχι μόνο παραβιάζετε τις αρχές της ίσης μεταχείρισης αλλά παραβιάζετε το ίδιο το μητρικό δικαίωμα ελεύθερης ανάπτυξης της προσωπικότητας.

Ως εκ τούτου, ζητούμε να γίνει αποδεκτή η ένσταση αντισυνταγματικότητας, γιατί θα πρέπει να μπει ένα τέλος στον τρόπο που νομοθετείτε.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε κατά ανάστροφη φορά. Το ΜέΡΑ25 τοποθετήθηκε και τώρα η Ελληνική Λύση θα έχει τον λόγο.

Κύριε Βιλιάρδο, εσείς θέλετε τον λόγο;

**ΒΑΣΙΛΕΙΟΣ ΒΙΛΙΑΡΔΟΣ:** Όχι, κύριε Πρόεδρε, δεν θα τοποθετηθούμε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Ευχαριστώ πολύ.

Από το Κομμουνιστικό Κόμμα θα μιλήσει κάποιος;

Εσείς, κύριε Καραθανασόπουλε, θα θέλατε τον λόγο επί των ενστάσεων αντισυνταγματικότητας;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βεβαίως, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, λοιπόν, έχετε τον λόγο για πέντε λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το αστικό Σύνταγμα, βεβαίως, κάθε φορά μετατρέπεται σε λάστιχο, μόνο και μόνο για να υπηρετηθούν οι αντεργατικές και αντιλαϊκές επιλογές.

Και δεν είναι πρωτοφανές πίσω από πρόταση αντισυνταγματικότητας να παίζονται τα διάφορα επί της ουσίας παιχνίδια, τα οποία τα έχουμε δει και στο παρελθόν, όταν η τότε αντιπολίτευση κατηγορούσε την τότε κυβέρνηση για αντισυνταγματικές διατάξεις. Να θυμίσω τον νόμο Κατρούγκαλου, για παράδειγμα.

Από αυτή την άποψη, βεβαίως, το αστικό Σύνταγμα προασπίζει τα συμφέροντα των επιχειρηματικών ομίλων και της άρχουσας τάξης και στην υπεράσπιση αυτών των συμφερόντων υπονομεύει τα εργασιακά και ατομικά δικαιώματα και ελευθερίες.

Βεβαίως το συγκεκριμένο νομοσχέδιο, το οποίο συζητούμε, έχει μια σειρά από ζητήματα, τα οποία μπορούν να θεωρηθούν εκτός από αντεργατικά και αντιλαϊκά και αντισυνταγματικά από τη στιγμή που παραβιάζουν τον Δημοσιοϋπαλληλικό Κώδικα, δημιουργούν τη δυνατότητα μετακλητοί υπάλληλοι να παίρνουν θέσεις διευθυντικές και προϊσταμένων στον ΕΦΚΑ. Άρα, δηλαδή, έχουμε εδώ μια ιδιωτικοποίηση του ΕΦΚΑ και μια μετατροπή του σε ασφαλιστική εταιρεία, η οποία λειτουργεί με όρους αγοράς, παύει τους διευθυντές και τους προϊσταμένους χωρίς να υπάρχει η κρίση των υπηρεσιακών συμβουλίων. Έχουμε ανατροπές στο πειθαρχικό συμβούλιο σε αντίθεση με ό,τι ισχύει στον υπόλοιπο δημόσιο τομέα.

Επί της ουσίας ανοίγει τον δρόμο αυτές οι ανατροπές να επεκταθούν και στον υπόλοιπο δημόσιο τομέα και επί της ουσίας μεταφέρει τις ευθύνες όλων των κυβερνήσεων σε σχέση και με τον ΕΦΚΑ, αλλά και πολύ περισσότερο με την παροχή και την απονομή των συντάξεων στοχοποιώντας τους εργαζόμενους, μετατρέποντας σε ένα κυνήγι μαγισσών σε βάρος των εργαζομένων, καταργώντας εργασιακά και ασφαλιστικά δικαιώματα.

Από αυτή την άποψη, λοιπόν, είναι καθαρό ότι έχουμε να κάνουμε με ένα νομοσχέδιο το οποίο είναι αντεργατικό, ανατρέπει μια σειρά από δικαιώματα των εργαζομένων και θα πρέπει οι συγκεκριμένες διατάξεις αλλά και συνολικά το νομοσχέδιο να αποσυρθεί κατά τη γνώμη του ΚΚΕ.

Ως Κομμουνιστικό Κόμμα Ελλάδας θα στηρίξουμε την αίτηση αντισυνταγματικότητας.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Καραθανασόπουλε.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ηεξεταζόμενη ένσταση αντισυνταγματικότητας, κύριε Πρόεδρε, κυρίες και κύριοι συνάδελφοι, θέτει στο επίκεντρο της συζήτησης όχι μόνο ορισμένα πράγματι προβληματικά, προβληματικότατα άρθρα του νομοσχεδίου στα οποία και εμείς έχουμε εκφράσει την έντονη αντίθεσή μας, αλλά και την ίδια την ουσία της λειτουργίας του κράτους και των δημοσίων υπηρεσιών.

Έχουμε και εμείς από την πλευρά μας εκφράσει ισχυρές, ισχυρότατες ενστάσεις και διαφωνία επί της αρχής αλλά και επί των άρθρων του νομοσχεδίου, όπως έχουμε αναλύσει στην επιτροπή και φυσικά κάνουμε και θα κάνουμε και στη διήμερη συζήτηση της Ολομέλειας.

Η αντίθεση του Κινήματος Αλλαγής στο εν λόγω νομοσχέδιο είναι κατά κύριο λόγο βαθιά πολιτική και ουσιαστική, αλλά και χειροπιαστή με τεκμηριωμένα επιχειρήματα. Σας αναλύσαμε ήδη τις ελλείψεις και τις αστοχίες των υπό συζήτηση ρυθμίσεων, οι οποίες διακρίνονται από πελατειακή λογική, από αδιαφάνεια, από αναξιοκρατία και από αναποτελεσματικότητα.

Δεν θεωρούμε, λοιπόν, γι’ αυτόν τον λόγο, κύριε Πρόεδρε, ότι χρειάζεται να εγείρουμε και ζητήματα συνταγματικής φύσης για να αποδειχθεί το λάθος της ουσίας των ίδιων αυτών των ρυθμίσεων. Ας αφήσουμε το Σύνταγμα ήσυχο. Ας μην κάνουμε καταχρηστική αξιοποίηση του Συντάγματος.

Έχουμε πει, το έχουμε πει πολλές φορές και επιμένουμε σε αυτό, κύριε Πρόεδρε, ότι ως Κοινοβουλευτική Ομάδα το Κίνημα Αλλαγής θα επικαλείται και θα επικαλούμαστε το Σύνταγμα με φειδώ και με υπευθυνότητα και αυτό θα συνεχίσουμε να κάνουμε. Είναι άλλο πράγμα η πολιτική αντιπαράθεση και άλλο η συνταγματική επιχειρηματολογία, που πρέπει πάντα να είναι στέρεη και ακλόνητη.

Στην περίπτωση αυτή και όπως αναφέρει και η έκθεση της Επιστημονικής Υπηρεσίας της Βουλής, που ενδεχομένως θα μπορούσε να είναι και ακόμη περισσότερο διαφωτιστική, εγείρονται ζητήματα τα οποία προκαλούν και σε εμάς προβληματισμό και ανησυχία. Και, βεβαίως, είναι σημαντική και η έκθεση της Επιστημονικής Υπηρεσίας για το άρθρο 3, αλλά πάρα πολύ σοβαρό είναι και το ζήτημα το οποίο εγείρεται στο άρθρο 9 για τη συγκρότηση των πειθαρχικών συμβουλίων.

Σε κάθε περίπτωση, όμως, θα εμπιστευτούμε την ερμηνεία και τον διάχυτο έλεγχο συνταγματικότητας των υπό κρίση ρυθμίσεων του σχεδίου νόμου από τα ελληνικά δικαστήρια, σύμφωνα και με το πνεύμα της διάκρισης των εξουσιών.

Κυρίες και κύριοι συνάδελφοι, όμως, η αποδόμηση αυτού του νομοσχεδίου από εμάς θα γίνει με ακλόνητα πολιτικά επιχειρήματα και με τεκμηριωμένες ενστάσεις επί των άρθρων και επί της αρχής. Το πεδίο της πολιτικής αντιπαράθεσης είναι η ουσία των ρυθμίσεων και κυρίως η διασφάλιση της αποδοτικής και αποτελεσματικής λειτουργίας της δημόσιας υπηρεσίας του e-ΕΦΚΑ και, βεβαίως, πρωτίστως η εξυπηρέτηση του πολίτη, κάτι στο οποίο εδώ και δύο χρόνια η Κυβέρνηση της Νέας Δημοκρατίας έχει αποτύχει και σίγουρα δεν πρόκειται να το επιτύχει με τις αναξιοκρατικές προσλήψεις «ημετέρων» με ελάχιστα προσόντα, όπως προβλέπεται στις διατάξεις του συγκεκριμένου νομοσχεδίου που δυστυχώς δεν πρόκειται να δώσουν λύση στο πολύ μεγάλο αυτό πρόβλημα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** ΚυρίαΓιαννακόπουλου, τελικά είστε υπέρ της ένστασης ή όχι;

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Θα ψηφίσουμε «παρών».

**ΠΡΟΕΔΡΕΥΩΝ (Νικήτας Κακλαμάνης):** Ωραία, για να το καταγράψω.

Από τη Νέα Δημοκρατία ως αντιλέγων τον λόγο έχει ο κ. Δημήτρης Κούβελας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, δεν προηγούμαι ως Κοινοβουλευτικός Εκπρόσωπος;

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκουρλέτη, θα μου κάνετε τη χάρη να μην πάμε σε αυτό. Είναι γραμμένοι εκατόν έντεκα συνάδελφοι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εισηγήθηκε εκ μέρους του κόμματος η κ. Ξενογιαννακοπούλου. Ανοίγει κύκλος ομιλητών. Είμαι Κοινοβουλευτικός Εκπρόσωπος.

**ΠΡΟΕΔΡΕΥΩΝ (Νικήτας Κακλαμάνης):** Δεν καταλάβατε τι σας είπα. Δεν σας είπα ότι δεν δικαιούστε. Σας έκανα παράκληση, επειδή είστε εκατόν έντεκα εγγεγραμμένοι, να μη φάμε άλλη μισή ώρα με τους Κοινοβουλευτικούς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κάποια άλλη φορά θα την λάβω υπ’ όψιν μου. Αυτή τη φορά θέλω να ασκήσω το δικαίωμά μου.

**ΠΡΟΕΔΡΕΥΩΝ (Νικήτας Κακλαμάνης):** Εγώ θα σας ρωτήσω εάν μου κάνετε το χατίρι ή όχι, γιατί εάν μιλήσετε εσείς, θα ρωτήσω και τους άλλους. Το λέω αυτό για να μπορέσουν οι συνάδελφοι να μιλήσουν όλοι μέχρι αύριο.

Σας έκανα μια παράκληση. Εάν την κάνετε αποδεκτή, έχει καλώς. Εάν δεν την κάνετε, έχει πάλι καλώς. Δεν σας είπα ότι δεν δικαιούστε.

Ορίστε, κύριε Κούβελα, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Ομολογώ ότι τείνω να συμφωνήσω με την αποστροφή της ομιλήτριας εκ μέρους του Κινήματος Αλλαγής, της κ. Γιαννακοπούλου, η οποία ανέφερε χαρακτηριστικά ότι η όποια πολιτική αντιπαράθεση θα γίνει σε επίπεδο ουσιαστικών επιχειρημάτων συζητώντας τις διατάξεις του σχεδίου νόμου, το οποίο εισηγείται η Κυβέρνηση και δεν συναινούν ως Κίνημα Αλλαγής να εργαλειοποιήσουν τη διαδικασία ένστασης αντισυνταγματικότητας, την προβλεπόμενη φυσικά, για να κινηθούν στη βάση πολιτικών και ιδεολογικών αντιπαραθέσεων σε σχέση με τις προτεινόμενες διατάξεις.

Η Βουλή άλλωστε δεν συνιστά επιστημονικό όργανο. Η Βουλή νομοθετεί αναλαμβάνοντας πολιτικές αποφάσεις και ευθύνες και φυσικά οι αποφάσεις αυτές υπόκεινται σε δικαστικό έλεγχο. Θα αναφερθώ στην έκθεση της Επιστημονικής Υπηρεσίας της Βουλής, η οποία έχει προφανώς περισσότερες αναγνώσεις, κυρία Ξενογιαννακοπούλου. Λέει, λοιπόν, ότι πράγματι απαιτείται ειδική αιτιολόγηση για την πλήρωση όποιων θέσεων προϊσταμένων που θα κριθεί ότι θα αναλάβουν κάποιοι οι οποίοι θα έρθουν από την αγορά, από τον ιδιωτικό τομέα. Πραγματικά αυτό προβλέπει και ο νόμος. Θα υπάρχει ειδική διαδικασία και θα υπάρχει ειδική αξιολόγηση και φυσικά θα υπάρχει τεκμηρίωση αυτής της αξιολόγησης. Και αυτό λέει η Επιστημονική Επιτροπή της Βουλής.

Δεν βλέπω καμμία αντισυνταγματικότητα να διαφαίνεται καν από το κείμενο της έκθεσης της Επιστημονικής Υπηρεσίας, συνεπώς υπάρχει περαιτέρω χώρος για συζήτηση. Αλλά, αυτή είναι μία θεωρητική επιστημονική συνταγματική συζήτηση.

Επιστρέφοντας στο ίδιο το Σύνταγμα και το άρθρο 103, το ίδιο Σύνταγμα προφανώς διαβάζουμε και θα συμφωνούσαμε όσον αφορά τις πρώτες παραγράφους του άρθρου 103, προφανώς. Όμως, στη συνέχεια, τόσο στην παράγραφο 3 όσο και στην παράγραφο 8, που προστέθηκε με την συνταγματική Αναθεώρηση του 2001, προβλέπεται ρητά η δυνατότητα κάλυψης θέσεων ευθύνης και οργανικών θέσεων από προσωπικό με σύμβαση εργασίας ιδιωτικού δικαίου.

Προφανώς, δηλαδή, αναφέρεται σε κάποιους που θα είναι εκτός της δημόσιας διοίκησης, από την αγορά, ας το πούμε έτσι. Δεν πρέπει να μας τρομάζει ο όρος, είναι αυτονόητο. Ενώ και η διεύρυνση των περιπτώσεων για θέσεις που μπορούν να καλύπτονται από υπαλλήλους με σχέση ιδιωτικού δικαίου έχει αναγνωριστεί ρητά από το Συμβούλιο της Επικρατείας στο πρακτικό επεξεργασίας με αριθμό 23 του 2012, το οποίο θα αφήσω στα Πρακτικά.

Διαβάζω αυτολεξεί: «Κατά την άποψη του τμήματος, σύμφωνα με την παράγραφο 8 του άρθρου 103 του Συντάγματος, είναι πλέον επιτρεπτή η σύναψη συμβάσεων εργασίας ιδιωτικού δικαίου μεταξύ του κράτους ή άλλων φορέων δημόσιας εξουσίας αφ’ ενός και φυσικών προσώπων αφ’ ετέρου για την κάλυψη οργανικών θέσεων προσωπικού και πέραν των κατηγοριών που προβλέπονται στην παράγραφο 3 του ίδιου άρθρου του Συντάγματος.». Δηλαδή, είναι συνταγματικά επιτρεπτή -και δεν λέει κάτι διαφορετικό η Επιστημονική Υπηρεσία της Βουλής- η επιλογή προσώπων των οποίων η εμπειρία και η εξειδίκευση από την προηγούμενη εργασιακή διαδρομή τους κρίνεται ότι μπορεί να υπηρετήσει καλύτερα το δημόσιο συμφέρον, σε περιπτώσεις κατά τις οποίες οι ιδιαίτερες απαιτήσεις των καθηκόντων τους αλλά και η ειδική αποστολή αυτού του στελέχους το επιβάλλουν.

Βλέπετε εσείς κάποια σημαντικότερη, ειδικότερη αποστολή σήμερα από το πρότζεκτ του ασφαλιστικού μας συστήματος, του νέου ΕΦΚΑ, για το πώς θα λειτουργήσει αυτός, για το πώς θα ξεπεράσει και θα ξεκαθαρίσει εκατοντάδες χιλιάδες εκκρεμείς υποθέσεις αλλά και συντάξεις οι οποίες εκκρεμούν να βγουν; Αν γνωρίζετε εσείς, να το συζητήσουμε. Δεν αφορούν, λοιπόν, το προσωπικό ιδιωτικού δικαίου, αλλά κάποιες άλλες ειδικότερες περιπτώσεις.

Τέθηκε το ζήτημα εάν προβλέπεται η δυνατότητα να αναλαμβάνουν απευθείας διευθυντικές θέσεις και εάν η επιλογή τους αυτή μπορεί να γίνει με κριτήρια άλλα, πέρα από αυτά που προβλέπει ο νόμος του ΑΣΕΠ.

Αφήνω το γεγονός ότι στην επιτροπή αξιολόγησης συμμετέχει εκπρόσωπος του ΑΣΕΠ, καθώς και όποιοι άλλοι προβλέπονται από τον νόμο, γιατί υπάρχει η δυνατότητα ο νόμος να προβλέψει αυτή την επιτροπή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο ίδιος ο αρχικός νόμος του ΑΣΕΠ, ο ν.2190 του 1994, έχει τέτοια διάταξη που προβλέπει ρητή εξαίρεση. Στη συνέχεια, ήρθε η αλλαγή με τον ν.3812 του 2009, που εισηγήθηκε ο κ. Ραγκούσης. Διατηρεί αυτή τη δυνατότητα εξαίρεσης. Και φυσικά, ο πρόσφατος νόμος του 2021, ο ν.4765 για το νέο ΑΣΕΠ, ο οποίος στο άρθρο 2 παράγραφος 2 προβλέπει την ίδια εξαίρεση. Δηλαδή, διαχρονικά υπάρχει αυτή η δυνατότητα, προφανώς για σκοπούς που εξυπηρετούν το δημόσιο συμφέρον και προφανώς έχει κριθεί συνταγματικό από το 1994 τουλάχιστον.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, σας παρακαλώ.

**ΔΗΜΗΤΡΙΟΣ ΚΟΥΒΕΛΑΣ:** Κλείνω, κύριε Πρόεδρε.

Στο άρθρο 9 εκφράστηκαν αντιρρήσεις από τους λέγοντες σε σχέση με το πειθαρχικό συμβούλιο. Μα, προβλέπεται πρώτα απ’ όλα νόμιμη και συνταγματικά προβλεπόμενη σύνθεσή του με δύο στα τρία μέρη του -ο πάρεδρος, δηλαδή, και δικαστικός πληρεξούσιος του Νομικού Συμβουλίου του Κράτους και ένας μόνιμος υπάλληλος από την Ενιαία Αρχή Διαφάνειας- να είναι μόνιμοι δημόσιοι υπάλληλοι. Συνεπώς η παράγραφος 4 του άρθρου 103 του Συντάγματος ικανοποιείται απολύτως. Είναι σύμφωνη με το Σύνταγμα η ρύθμιση αυτή και έρχεται σε συνέχεια άλλων νόμων που ισχύουν και έχουν κριθεί συνταγματικοί από το Συμβούλιο της Επικρατείας.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, σας παρακαλώ.

**ΔΗΜΗΤΡΙΟΣ ΚΟΥΒΕΛΑΣ:** Ένα λεπτό μόνο, κύριε Πρόεδρε. Κλείνω.

Καθόλου δυσμενέστερος, όμως, νόμος δεν είναι αυτός με τον οποίο θα κριθούν οι εκκρεμείς υποθέσεις από τα πειθαρχικά συμβούλια. Προβλήθηκε κι αυτός ως λόγος αντισυνταγματικότητας. Αυτό αφορά μόνο διαδικαστικές προϋποθέσεις, η διάταξη δηλαδή η οποία εισάγεται σήμερα. Δεν αφορά την ουσία των υποθέσεων.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κούβελα, δεν μπορώ να σας διαθέσω άλλον χρόνο.

**ΔΗΜΗΤΡΙΟΣ ΚΟΥΒΕΛΑΣ:** Κλείνω με αυτό, κύριε Πρόεδρε.

Ήμουν ένας απέναντι σε εκπροσώπους των υπόλοιπων κομμάτων…

**ΠΡΟΕΔΡΕΥΩΝ (Νικήτας Κακλαμάνης):** Δεν το προβλέπει αυτό ο Κανονισμός. Ένας, αλλά γίγας.

**ΔΗΜΗΤΡΙΟΣ ΚΟΥΒΕΛΑΣ:** Κλείνω, λέγοντας μονάχα ότι η μη συμμετοχή πλέον εκπροσώπων των εργαζομένων σε αυτά τα συμβούλια προφανώς δεν συνιστά, κυρίες και κύριοι Βουλευτές του ΣΥΡΙΖΑ, λόγο αντισυνταγματικότητας. Είναι αβάσιμη η ένσταση αντισυνταγματικότητας και θα πρέπει να απορριφθεί.

Κύριε Πρόεδρε, ευχαριστώ για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Για να μη μείνει και με το παράπονο ο κ. Σκουρλέτης, επειδή ούτως η άλλως η κ. Μπακαδήμα έχει μιλήσει, η κ. Γιαννακοπούλου έχει μιλήσει, ο κ. Καραθανασόπουλος έχει μιλήσει, ο κ. Βιλιάρδος δεν επιθυμεί να μιλήσει…

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, θέλω να μιλήσω.

**ΠΡΟΕΔΡΕΥΩΝ (Νικήτας Κακλαμάνης):** Θέλετε να μιλήσετε; Γιατί σας ρώτησα και μου είπατε όχι.

Πάμε, λοιπόν, σε μια συμβιβαστική λύση. Θα μιλήσει τρία λεπτά κάθε Κοινοβουλευτικός Εκπρόσωπος. Οι άλλοι έχουν μιλήσει. Συνεπώς θα μιλήσουν ο κ. Σκουρλέτης, ο κ. Βιλιάρδος και η κ. Αραμπατζή.

Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κυρίες και κύριοι συνάδελφοι, ο πρώτος έλεγχος συνταγματικότητας για ένα νομοσχέδιο γίνεται στη Βουλή. Γι’ αυτό και ο Κανονισμός προβλέπει και δίνει τη δυνατότητα της ένστασης αντισυνταγματικότητας. Κατά συνέπεια αυτό που κάνουμε είναι εντός της προβλεπόμενης ύλης.

Και αν η έννοια της αντισυνταγματικότητας αποκτάει πλήρες περιεχόμενο, είναι με τις προτεινόμενες διατάξεις του νομοσχεδίου που έχει σήμερα εισαχθεί προς συζήτηση. Διότι έχουμε διατάξεις που αφορούν τον σκληρό πυρήνα της δημόσιας διοίκησης, που έρχονται να τον ανατρέψουν. Ο διορισμός, δηλαδή, σε θέσεις προϊσταμένων διευθύνσεων και γενικών διευθύνσεων υπαλλήλων που καλύπτουν πάγιες και διαρκείς ανάγκες και η υποκατάστασή τους από μετακλητούς από τον ιδιωτικό τομέα, αφήνοντας εντελώς έξω το ΑΣΕΠ και υποβιβάζοντας τους δημόσιους υπαλλήλους που κατέχουν αυτές τις θέσεις, χωρίς καμμία συνεδρίαση των αρμόδιων συμβουλίων.

Άρα έχουμε μια πολλαπλή, «πατεντάτη», αντισυνταγματική ρύθμιση, η οποία δεν είναι καθόλου τυχαία, δεν είναι μια αβλεψία. Δεν του ξέφυγε του νομοθέτη, δεν έτυχε. Είναι μια συνειδητή επιλογή, η οποία εκπορεύεται από την αντίληψη του κυβερνώντος κόμματος για το πώς αντιλαμβάνεται και πού θέλει να οδηγήσει τα πράγματα σε σχέση με τον ρόλο του δημοσίου.

Το λεγόμενο «επιτελικό κράτος» είναι ένα συγκεντρωτικό κράτος, το οποίο θέλει να παρακάμπτει πάγιες συνταγματικές κατακτήσεις, αποτυπωμένες διαχρονικά σε όλα τα Συντάγματα το τελευταίο διάστημα, διότι έχει στην αντίληψή του τη συρρίκνωση του ίδιου του δημόσιου τομέα. Περί αυτού πρόκειται. Αυτό έχουμε μπροστά μας και αυτό μάς καλείτε να ψηφίσουμε. Παρ’ όλα αυτά, το Σύνταγμα, κύριοι οι οποίοι εμφανίζεστε ως προστάτες των θεσμών, το μετατρέπετε σε ένα κουρελόχαρτο.

Αυτό που προκαλεί, βέβαια, εντύπωση -και απευθύνομαι στους συναδέλφους του ΚΙΝΑΛ- είναι το εξής. Στην κοινοβουλευτική παράδοση υπήρχαν οι «ορεινοί», οι «πεδινοί», τώρα υπάρχουν και οι «Ελβετοί», οι άχρωμοι, οι ουδέτεροι.

Φαίνεται, συνάδελφοι του ΚΙΝΑΛ, ότι έχει περάσει πάρα πολύς καιρός που το κόμμα σας εισήγαγε το ΑΣΕΠ. Το έχετε ξεχάσει.

**ΠΡΟΕΔΡΕΥΩΝ (Νικήτας Κακλαμάνης):** Αυτά δεν έχουν σχέση με την ένσταση αντισυνταγματικότητας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Λάθος κάνετε. Έχουμε μια καταστρατήγηση του ΑΣΕΠ, κύριε Πρόεδρε. Περί αυτού πρόκειται.

**ΠΡΟΕΔΡΕΥΩΝ (Νικήτας Κακλαμάνης):** Γι’ αυτά που λέτε για το Κίνημα Αλλαγής σάς λέω. Δεν σας λέω για το ΑΣΕΠ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εν πάση περιπτώσει, φαίνεται ότι έχουν περάσει πολλά χρόνια, αλλά δεν μπορείτε σε κάθε συνεδρίαση να λέτε για τις μεγάλες κατακτήσεις των κυβερνήσεων του ΠΑΣΟΚ του ΑΣΕΠ και, όταν έχετε μπροστά σας μια πρώτη ευκαιρία για να το υπερασπιστείτε, να το ξεχνάτε και να κάνετε την καλύτερη πάσα στη Νέα Δημοκρατία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο για μισό λεπτό.

**ΠΡΟΕΔΡΕΥΩΝ (Νικήτας Κακλαμάνης):** Κυρία Γιαννακοπούλου, κατάλαβα ότι θέλετε τον λόγο επί προσωπικού. Θα σας δώσω τον λόγο στο τέλος, όταν ολοκληρώσουν οι Κοινοβουλευτικοί Εκπρόσωποι.

Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Δυστυχώς, αντί να έχουμε νόμους, όπως το Σύνταγμα ορίζει, έχουμε Σύνταγμα, όπως νόμος ορίζει. Δηλαδή, οι νόμοι ορίζουν το Σύνταγμα και όχι το Σύνταγμα τους νόμους.

Συγκεκριμένα, στα εκατόν είκοσι άρθρα του Συντάγματος γίνεται παραπομπή στον νόμο περίπου εκατόν είκοσι φορές. Αντί, λοιπόν, το Σύνταγμα να ήταν λιτό, με δεσμευτικές γενικές αρχές, έχουμε ένα Σύνταγμα που πλατειάζει και τελικά, τα αφήνει όλα στον νόμο. Δεν είναι απαράδεκτο;

Έτσι και στην παρούσα περίπτωση το άρθρο 103 παράγραφος 8 ανοίγει την πόρτα για να μπουν «golden boys» στο δημόσιο. Αυτή είναι δυστυχώς η αλήθεια.

Δυστυχώς, όμως, δεν υπάρχει συνταγματικό δικαστήριο για να τα κρίνει όλα αυτά. Το ίδιο έργο θα το βλέπουμε συνέχεια, με ενστάσεις που έχουμε κάνει και εμείς πολλές φορές και η πλειοψηφία θα τις απορρίπτει. Όλα αυτά δεν οδηγούν πουθενά. Πρέπει να αλλάξουν πολλά, για να πάψουν να συμβαίνουν τα ίδια και τα ίδια.

Το βασικότερο το οποίο εμείς προτείναμε από την πρώτη μέρα είναι η δημιουργία ενός συνταγματικού δικαστηρίου. Δεν είναι δυνατόν χώρες όπως τα Σκόπια, η Τουρκία κ.λπ. να έχουν συνταγματικό δικαστήριο, ενώ η Ελλάδα είναι από τις ελάχιστες χώρες που δεν έχουν. Αυτό είναι το θέμα. Αυτό είναι το λάθος και αυτό πρέπει να αλλάξει.

Παρά το ότι τώρα θα καταψηφίσουμε το νομοσχέδιο, θεωρώντας το επιεικώς απαράδεκτο, όπως θα τεκμηριώσουμε αργότερα στην ομιλία, γιατί δεν θέλω να καταχραστώ περισσότερο τον χρόνο εδώ πέρα, για την αντισυνταγματικότητα θα ψηφίσουμε «παρών», για όλα όσα αναφέραμε προηγουμένως.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Η κ. Αραμπατζή έχει τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ένσταση αντισυνταγματικότητας που υπέβαλε ο ΣΥΡΙΖΑ, και το ΜέΡΑ25 είναι στην πραγματικότητα μια νομικίστικη προσπάθεια της παρουσίασης των γνωστών ιδεολογικών αγκυλώσεων που τον κατατρέχουν. Θεωρούν ότι το Σύνταγμα ταυτίζεται με την κοσμοθεωρία τους και πως κάθε διάταξη, κάθε πρωτοβουλία που ξεφεύγει από τα καλούπια που έχετε στο μυαλό σας δεν μπορεί παρά να βαφτίζεται αντισυνταγματική.

Δεν μπορείτε να δεχθείτε ότι σημαντικές θέσεις στη διοίκηση μπορούν, «δύνανται» λέει το νομοσχέδιο, να καλυφθούν από ανθρώπους της αγοράς, οι οποίοι μεταφέρουν μια διοικητική και συναλλακτική εμπειρία απολύτως εξειδικευμένη και γι’ αυτό βαφτίζετε αντισυνταγματική την πρόβλεψη του νομοσχεδίου για τη δυνατότητα -επαναλαμβάνω, τη δυνατότητα, όχι την υποχρέωση- του ΕΦΚΑ να καλύψει θέσεις γενικών διευθυντών και διευθυντών από την αγορά, εκεί που οι ειδικές απαιτήσεις και τα καθήκοντα το επιβάλλουν. Μα το Σύνταγμα στο άρθρο 103, στις παραγράφους 3 και 8, δίνει ξεκάθαρα αυτή τη δυνατότητα.

Είναι προφανές ότι στον νόμο που θα συζητήσουμε σήμερα στην Εθνική Αντιπροσωπεία δεν θα μπορούσε να γίνει αναλυτική και περιοριστική περιγραφή των θέσεων που ενδεχομένως -θα επαναλάβω για τρίτη φορά, δύνανται δηλαδή- να πληρωθούν από ιδιώτες. Γι’ αυτό και δίνεται η εξουσιοδότηση να προκηρυχθούν προσκλήσεις που θα διαμορφώνονται ανάλογα με τις εξειδικευμένες αναγκαιότητες, σεβόμενοι τη νομολογία του Συμβουλίου της Επικρατείας, όπως αναλύεται και στην έκθεση της Επιστημονικής Υπηρεσίας της Βουλής και με βάση το 103 του Συντάγματος.

Τι λέει, λοιπόν, εκεί; «Ως προς τη δυνατότητα στελέχωσης της δημόσιας διοίκησης με προσωπικό επί θητεία έχει διαμορφωθεί πάγια νομολογία της ολομέλειας του Συμβουλίου της Επικρατείας. Δεν αποκλείεται η πλήρωση των θέσεων αυτών όλως εξαιρετικώς με υπαλλήλους επί θητεία. Η παρέκκλιση αυτή από τον κανόνα περί πληρώσεως των οργανικών θέσεων με τακτικούς είναι ανεκτή συνταγματικώς, αν δικαιολογείται από την ιδιάζουσα φύση, την ειδική αποστολή και το περιεχόμενο των αρμοδιοτήτων ορισμένης υπηρεσίας ή θέσεων.».

Δεν είναι, λοιπόν, αντισυνταγματική η διάταξη που προβλέπει την πλήρωση των συγκεκριμένων θέσεων και από ιδιώτες. Θα ήταν αντισυνταγματική αν αφορούσε συλλήβδην το σύνολο των θέσεων των προϊσταμένων, των γενικών διευθύνσεων και των γενικών διευθυντών, τους διακόσιους ογδόντα έξι με άλλα λόγια, χωρίς να υπάρχει ειδική αιτιολόγηση με βάση την ιδιάζουσα φύση, την αποστολή και τις αρμοδιότητες της προκηρυσσόμενης θέσης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Δεν σημαίνει, επίσης -και αυτό είναι πολύ σημαντικό- ότι απευθυνόμενοι σε ιδιώτες θα πάρουμε a priori και αποκλειστικά ιδιώτες. Εάν οι υπηρετούντες υπάλληλοι στη δημόσια διοίκηση, στον ΕΦΚΑ -οι οποίοι, ειρήσθω εν παρόδω, καταβάλλουν τιτάνια, αξιοπρόσεκτη και φιλότιμη προσπάθεια για την εξαγωγή των συντάξεων σε κρίσιμο χρόνο- πληρούν αυτές τις εξειδικευμένες απαιτήσεις της πρόσκλησης, συμμετέχουν απολύτως ισοτίμως με τους υποψήφιους ιδιώτες. Κανένας, λοιπόν, εκτοπισμός.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πάρα πολύ, κύριε Πρόεδρε.

Απλά δεν μπορώ να αφήσω αναπάντητα αυτά τα οποία είπε ο κ. Σκουρλέτης. Με προκαλεί. Με προκάλεσε, κύριε Πρόεδρε.

Κύριε Σκουρλέτη, ακούστε. Μαθήματα πολιτικής από τον ΣΥΡΙΖΑ το ΠΑΣΟΚ, το Κίνημα Αλλαγής, δεν δέχεται. Για να είμαστε εξηγημένοι. Άρα, λοιπόν, πάρτε το απόφαση, κύριε Σκουρλέτη, ότι βολικά στηρίγματα σε εμάς δεν πρόκειται να βρείτε τώρα που πιέζεστε και από τις δημοσκοπήσεις.

Θυμηθήκατε οψίμως το ΑΣΕΠ του ΠΑΣΟΚ και του Αναστάση Πεπονή, όταν εσείς μας λέγατε ότι εμείς καταστρέψαμε τη χώρα, κύριε Σκουρλέτη, όταν μας κατηγορούσατε «γερμανοτσολιάδες» και σιωπούσατε κι ακόμη σιωπάτε για τις τεράστιες ευθύνες της διακυβέρνησης Καραμανλή. Αν αυτό, λοιπόν, δεν είναι υποκρισία, αναρωτιέμαι τι είναι υποκρισία.

Άρα, λοιπόν, για να είναι σαφής η θέση μας, επειδή είτε δεν καταλάβατε είτε δεν ακούσατε είτε κάνατε ότι δεν καταλαβαίνετε, η θέση μας είναι ξεκάθαρη και έχουμε μια πλήρη διαφωνία με την ουσία του νομοσχεδίου. Εκεί θα γίνει ο πολιτικός διάλογος. Αφήστε το Σύνταγμα ήσυχο. Αυτό λέμε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, τόσο ο κ. Κούβελας όσο και η κ. Αραμπατζή ήταν αναλυτικοί και τεκμηριωμένοι στις θέσεις τους και νομίζω θα σπαταλούσα τον χρόνο της Ολομέλειας, εάν επαναλάμβανα με δικά μου λόγια τα ίδια πράγματα.

Εγώ θέλω να σας πω ότι είναι προφανές και αναλύθηκε ότι το Σύνταγμα και ειδικότερα το άρθρο 103 προβλέπει ότι σε ειδικές συνθήκες, όταν υφίστανται οι ειδικές συνθήκες στον δημόσιο τομέα κατάλληλα αιτιολογημένες, μπορεί να υπάρχει η πρόσληψη υπαλλήλων επί θητεία, ιδιωτικού δικαίου κ.λπ.. Δεν υπεισέρχομαι στις περαιτέρω λεπτομέρειες. Γι’ αυτόν τον λόγο παρουσιάστηκαν και σχετικές αποφάσεις του Συμβουλίου της Επικρατείας.

Ένα ερώτημα που θέλω να θέσω στην καθεμιά και στον καθένα σας είναι το εξής: Όταν έχουμε έναν οργανισμό που μόνος του -μόνος του ο ΕΦΚΑ- έχει εδώ και χρόνια το 48% των παραπόνων των πολιτών στον Συνήγορο του Πολίτη, είναι ειδική περίπτωση, κυρίες και κύριοι συνάδελφοι, ή δεν είναι; Πρέπει να αγνοούμε την κατάσταση αυτή, να κλείνουμε τα μάτια μας απέναντι στα τεράστια προβλήματα που αντιμετωπίζουν οι ασφαλισμένοι ή όχι;

(Χειροκροτήματα από την πτέρυγα της Νέας Δημοκρατίας)

Εμείς δεν κλείνουμε τα μάτια μας, όπως δεν τα κλείνει και το Σύνταγμα, το οποίο έχει ρητές προβλέψεις, τις οποίες χρησιμοποιούμε.

Και με συγχωρείτε, ειδικά για την περίπτωση του ΣΥΡΙΖΑ, θέλω να πω ότι ο νόμος για το Κτηματολόγιο -ο δικός σας νόμος για το Κτηματολόγιο-, που το κάνατε νομικό πρόσωπο δημοσίου δικαίου, δηλαδή ό,τι είναι και ο ΕΦΚΑ, προβλέπει προσλήψεις γενικού διευθυντή και αναπληρωτών γενικών διευθυντών από τον ιδιωτικό τομέα. Εκεί δεν υπάρχει πρόβλημα;

(Χειροκροτήματα από την πτέρυγα της Νέας Δημοκρατίας)

Αν είναι αντισυνταγματικότητα στη μία περίπτωση, δεν είναι στην άλλη περίπτωση;

(Χειροκροτήματα από την πτέρυγα της Νέας Δημοκρατίας)

Επίσης, δεν καταλαβαίνω γιατί γίνεται όλη αυτή η συζήτηση για τις συλλήβδην προσλήψεις μόνο από τον ιδιωτικό τομέα, όταν έχω μιλήσει, νομίζω, τουλάχιστον τρεις φορές γι’ αυτό το θέμα στην επιτροπή και έχω πει ότι, προφανώς, απευθυνόμαστε και στον ιδιωτικό τομέα και σε στελέχη του δημόσιου τομέα συνολικότερα, αλλά και σε στελέχη του ΕΦΚΑ και έχω υπογραμμίσει ότι υπάρχουν ορισμένες διευθύνσεις, λειτουργίες στον ΕΦΚΑ, για τις οποίες, προφανώς, υπάρχει η εμπειρία στους υπαλλήλους του ΕΦΚΑ που δεν μπορείς να τη βρεις ούτε στον ευρύτερο δημόσιο τομέα ούτε στον ιδιωτικό τομέα.

Επομένως, ξεκινώντας από τη φιλοσοφία ότι πάμε να αντιμετωπίσουμε ένα πρόβλημα, δεν θα έρθουμε να κάνουμε δογματικά προσλήψεις μόνο από τον δημόσιο τομέα, για να χειροτερέψουμε, ενδεχομένως, την κατάσταση αντί να τη βελτιώσουμε.

Ο στόχος -επαναλαμβάνω- είναι να αντιμετωπιστούν τα προβλήματα των ασφαλισμένων. Και μη νομίζετε ότι έχουμε λόγο με μερικές δεκάδες προσλήψεις να ταλαιπωρούμε τη Βουλή και τους εαυτούς μας με τέτοιου είδους ενστάσεις αντισυνταγματικότητας. Ερχόμαστε και το κάνουμε, διότι αυτό απαιτεί το συμφέρον των ανυπεράσπιστων Ελλήνων, που ταλαιπωρούνται στις ουρές, που περιμένουν χρόνια να πάρουν τη σύνταξή τους, που έχουν μια σειρά από προβλήματα εξυπηρέτησης από τον ΕΦΚΑ. Σε αυτά ερχόμαστε να απαντήσουμε, κάνοντας μια νέα διευθυντική ομάδα, η οποία διευθυντική ομάδα πιστεύω ότι σε μερικούς μήνες θα δώσει πρόσθετη ορμή σε αυτόν τον πολύπαθο οργανισμό. Αυτό είναι.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Και τι κάνετε σήμερα; Έρχεστε και παίρνετε το μέρος ορισμένων μειοψηφιών μέσα στον ΕΦΚΑ, που νομίζουν ότι θίγονται, αδιαφορώντας την ίδια στιγμή -ενώ λέτε ότι σας νοιάζει η κοινωνική πολιτική- για την ταλαιπωρία εκατομμυρίων Ελλήνων. Μα, αυτό που κάνουμε σήμερα είναι, νομίζω, επιτομή της κοινωνικής πολιτικής, διότι ερχόμαστε να δώσουμε ουσιαστικές λύσεις σε προβλήματα ταλαιπωρημένων συνανθρώπων μας. Αυτό είναι που κάνουμε. Και γι’ αυτό διαρρηγνύετε τα ιμάτιά σας!

Πέραν αυτού, οφείλω και άλλη μία απάντηση, σε σχέση με το θέμα που θίγετε για τα πειθαρχικά και τους εσωτερικούς ελέγχους. Αυτή την ώρα έχουμε, σε επτάμισι χιλιάδες υπαλλήλους, πάνω από χίλιες εκατό καταγγελίες οι οποίες εκκρεμούν. Και εκκρεμούν γιατί το πειθαρχικό λειτουργεί με ρυθμούς χελώνας και γιατί δεν υπάρχουν οι αντίστοιχες υπηρεσίες για να εξετάσουν τα θέματα. Ποιο είναι το πρόβλημά σας, λοιπόν; Ότι κάνουμε σύντμηση στις ημερομηνίες στις οποίες εξετάζει το πειθαρχικό ή ότι βγάζουμε από το πειθαρχικό τους συνδικαλιστές; Ναι, βγάζουμε από το πειθαρχικό τους συνδικαλιστές! Δεν είναι η δουλειά των συνδικαλιστών του ΕΦΚΑ να κάνουν τους κριτές για υποθέσεις συναδέλφων τους! Δεν είναι! Και αυτό το πιστεύουμε και το υπογραμμίζουμε!

(Χειροκροτήματα από την πτέρυγα της Νέας Δημοκρατίας)

Τι προβλέπουμε; Προβλέπουμε μια τριμελή σύνθεση, που περιλαμβάνει έναν πάρεδρο ή δικαστικό πληρεξούσιο του Νομικού Συμβουλίου του Κράτους και έναν μόνιμο υπάλληλο από την Ενιαία Αρχή Διαφάνειας. Άρα δύο στα τρία μέλη είναι μόνιμοι δημόσιοι υπάλληλοι. Διαβάστε το άρθρο 103 που επικαλείστε. Αυτό λέει, ότι τα 2/3 θα πρέπει να είναι μόνιμοι δημόσιοι υπάλληλοι. Μόνιμοι δημόσιοι υπάλληλοι ναι, αλλά όχι συνθέσεις σαν κι αυτές που είχαμε μέχρι σήμερα, που οδήγησαν σε αυτά τα «λαμπρά» αποτελέσματα. Εσείς μπορεί να δέχεστε αυτή την εικόνα του ΕΦΚΑ, εγώ δεν τη δέχομαι. Θέλω έναν ΕΦΚΑ που να υπηρετεί τους πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κυρίες και κύριοι συνάδελφοι, σύμφωνα με την παράγραφο 2 του άρθρου 100 του Κανονισμού ολοκληρώθηκε η συζήτηση επί της ενστάσεως αντισυνταγματικότητας. Βέβαια, έχει αποφασιστεί στη Διάσκεψη των Προέδρων, εν όψει των ειδικών συνθηκών, να αποφασίζει η Βουλή σύμφωνα με την αρχή της δεδηλωμένης και να ψηφίζουν οι Κοινοβουλευτικοί Εκπρόσωποι ή οι εισηγητές. Εν όψει, όμως, της τοποθέτησης των κομμάτων, νομίζω ότι μπορούμε να πάμε και με το γράμμα του Κανονισμού.

Συνεπώς οι αποδεχόμενοι την ένσταση αντισυνταγματικότητας παρακαλώ να εγερθούν.

(Εγείρονται οι αποδεχόμενοι την πρόταση)

Είναι προφανές ότι δεν ηγέρθη ο απαιτούμενος αριθμός των Βουλευτών σύμφωνα με το Σύνταγμα και τον Κανονισμό της Βουλής και συνεπώς η ένσταση αντισυνταγματικότητας απορρίπτεται.

Κυρίες και κύριοι συνάδελφοι, θα διακόψουμε για λίγο τη συζήτηση όσον αφορά το νομοσχέδιο: «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης και άλλες διατάξεις για την κοινωνική ασφάλιση», προκειμένου να προχωρήσουμε στις άρσεις ασυλίας, και θα επανέλθουμε στο νομοσχέδιο.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με τα άρθρα 62 του Συντάγματος και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ. Σουλτάνας Ελευθεριάδου και κ. Γεωργίου Καμίνη.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση την 1η Δεκεμβρίου του 2021, σύμφωνα με την οποία τα μέλη της επιτροπής πρότειναν ομόφωνα τη μη άρση της ασυλίας της κ. Ελευθεριάδου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 9 Φεβρουαρίου του τρέχοντος έτους, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Γεωργίου Καμίνη.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο του Κανονισμού.

Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας.

Υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν, ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών».

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η πρώτη υπόθεση αφορά τη συνάδελφο κ. Σουλτάνα Ελευθεριάδου, η οποία δεν είναι εδώ. Μας έχει ειδοποιήσει ότι έχει ένα σοβαρό κώλυμα και δεν μπορεί να έρθει. Να θυμίσω μόνο για ενημέρωσή σας, μιας και δεν εδώ, ότι την 1η Απριλίου του 2021 υποβλήθηκε αναφορά - αναγγελία από κάποιον δημοσιογράφο ονόματι Αριστείδη Σπίνου ενώπιον της εισαγγελίας πλημμελειοδικών κατά της Βουλευτού Σουλτάνας Ελευθεριάδου, διότι, όπως αναφέρει, η ίδια είχε αναλάβει πληρεξούσιος δικηγόρος του επιχειρησιακού σωματείου εργαζομένων της εταιρείας «Ελληνικά Λιπάσματα και Χημικά ELFE».

(Θόρυβος στην Αίθουσα)

Παρακαλώ, λίγη ησυχία!

Η διαδικασία -έχω πει και άλλη φορά- για τις άρσεις ασυλίας είναι πολύ σοβαρή, γιατί αφορά συναδέλφους και βεβαίως έχουν σχέση και με το εάν θα αρθεί η ασυλία, εάν θα παραπεμφθούν ή όχι. Είναι ένα σοβαρό θέμα. Γι’ αυτό, παρακαλώ, να έχει και λίγο ησυχία.

Η επιτροπή αποφάσισε ομόφωνα πως ό,τι έκανε η κυρία συνάδελφος ήταν μέσα στο πλαίσιο των καθηκόντων της σύμφωνα με το άρθρο 62. Και επιπλέον δεν συντρέχει λόγος να ανατρέξουμε στον Κανονισμό Δεοντολογίας ότι υπάρχει σύγκρουση συμφερόντων της ιδιότητας του Βουλευτή με του δικηγόρου. Βρίσκεται στα καθήκοντά της. Η επιτροπή, λοιπόν, ομόφωνα είπε ότι δεν πρέπει να αρθεί η ασυλία. Αυτό είναι το ιστορικό και αυτή είναι η απόφαση της επιτροπής.

Υπάρχει συνάδελφος που θέλει να λάβει τον λόγο;

Τον λόγο έχει ο κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Γνωρίζω βεβαίως με βάση τον Κανονισμό της Βουλής ότι ο απολειπόμενος συνάδελφος ούτε εκπροσωπείται από συνάδελφο ούτε και πληρεξούσιος δικηγόρος μπορεί να τον εκπροσωπήσει.

Θέλω όμως να πω στο Σώμα ότι η κ. Ελευθεριάδου ακριβώς αυτές τις μέρες παρίσταται στο τριμελές Πλημμελειοδικείο της Καβάλας για τη συγκεκριμένη υπόθεση. Είναι μια πολύ δυσώδης και ογκώδης υπόθεση, με γύρω στους διακόσιους μάρτυρες. Και επειδή εκπροσώπησα τον ΣΥΡΙΖΑ στην Επιτροπή Δεοντολογίας, εν τάχει να θέσω υπ’ όψιν σας δύο στοιχεία: Κατατέθηκε μία αναφορά από τον κ. Σπίνο ότι η κ. Ελευθεριάδου, ούσα πληρεξούσια δικηγόρος του σωματείου των εργαζομένων στη Βιομηχανία Φωσφορικών Λιπασμάτων, ουσιαστικά ασκούσε κοινοβουλευτικό έλεγχο για να ενισχύει τα προσωπικά, ατομικά και επαγγελματικά της συμφέροντα.

Όπως αντιλαμβάνεστε το να είμαστε επαγγελματίες, το να είμαστε δικηγόροι, δεν έρχεται σε καμμία αντίθεση, και με βάση τα όσα έχουμε συναποφασίσει και με βάση τον Κανονισμό της Βουλής, με την ιδιότητά μας ως Βουλευτών.

Το δεύτερο που θέλω να θέσω υπ’ όψιν του Σώματος είναι το ότι ακριβώς για αυτή της τη βουλευτική δραστηριότητα προβλέπει το οικείο άρθρο του Συντάγματος. Άρα, λοιπόν, και εξ αυτού του λόγου δεν υπάρχει έδαφος για να προχωρήσει η Βουλή στην άρση της ασυλίας της κ. Ελευθεριάδου.

Με αυτό το πνεύμα στην Επιτροπή Δεοντολογίας ομόφωνα αποφασίσαμε την απόρριψη του αιτήματος της άρσης της βουλευτικής ιδιότητας της κ. Ελευθεριάδου.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ πάρα πολύ, κύριε Ξανθόπουλε.

Η δεύτερη υπόθεση αφορά τον συνάδελφο κ. Γεώργιο Καμίνη. Δεν είναι εδώ. Θα κάνω συνεπώς μία περίληψη για ενημέρωση του Σώματος.

Σε κάποια συνεδρίαση του Δημοτικού Συμβουλίου ο κ. Καμίνης ήρθε σε μία λεκτική αντιπαράθεση με τον πρόεδρο του Μουσείου της Πόλεως των Αθηνών. Ο κύριος πρόεδρος του μουσείου θεώρησε ότι κάτι που είπε είναι προσβλητικό για την τιμή και την υπόληψή του και υπέβαλε μήνυση για συκοφαντική δυσφήμιση. Ο κ. Καμίνης παρέστη στην επιτροπή και ο ίδιος ζήτησε την άρση της ασυλίας του, για να δικαιωθεί στο δικαστήριο, όταν πάει η υπόθεση, γιατί δεν ήθελε να υπάρχει καμμία σκιά για το θέμα και να πλανάται αυτή η υπόθεση. Και συνεπώς ζήτησε ο ίδιος την άρση της ασυλίας του. Κατόπιν αυτού και η επιτροπή μας ομόφωνα αποφάσισε την άρση ασυλίας.

Υπάρχει κάποιος συνάδελφος που θέλει να λάβει τον λόγο; Κανείς.

Η ψηφοφορία περιλαμβάνει δύο υποθέσεις άρσης ασυλίας. Είναι αυτές που προανέφερα, της κ. Ελευθεριάδου και του κ. Καμίνη. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία απευθυνθείτε στο Προεδρείο, προκειμένου οι αρμόδιοι υπάλληλοι να σας συνδράμουν.

Παρακαλώ τώρα να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά και θα συνυπολογιστούν στην ηλεκτρονική καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 159 - 262 )

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(HΛΕΚΤΡΟΝΙΚΗ ΚΑΤΑΜΕΤΡΗΣΗ)

Κυρίες και κύριοι συνάδελφοι, μέχρι να ολοκληρωθεί η καταμέτρηση και να ανακοινώσουμε τα αποτελέσματα, θα συνεχίσουμε τη συζήτηση του σχεδίου νόμου του Υπουργείου Εργασίας και Κοινωνικών Υποθέσεων: «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης και άλλες διατάξεις για την κοινωνική ασφάλιση».

Τον λόγο έχει ο κ. Μιλτιάδης Χρυσομάλλης από τη Νέα Δημοκρατία.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η ανάγκη εκσυγχρονισμού και βελτίωσης της λειτουργίας του Ενιαίου Φορέα Κοινωνικής Ασφάλισης δεν μπορεί να αποτελεί αντικείμενο στείρας αντιπαράθεσης ούτε να θεωρείται αντικείμενο θεωρητικών ασκήσεων λογικής. Απαιτεί συγκεκριμένες λύσεις που θα αποδώσουν αποτέλεσμα άμεσο και χειροπιαστό, γιατί πολύ απλά η λειτουργία του επηρεάζει άμεσα εξίμισι εκατομμύρια συμπολίτες μας, τέσσερα εκατομμύρια εργαζόμενους και δυόμισι εκατομμύρια συνταξιούχους, άρα επηρεάζει έμμεσα το σύνολο των συμπολιτών μας.

Οι συμπολίτες μας έχουν πλέον κουραστεί να ακούνε θεωρήματα και γενικότητες που δεν τους ωφελούν. Έχουν κουραστεί να απαιτούν το αυτονόητο από τον δημόσιο φορέα κοινωνικής ασφάλισης, να απαιτούν την αξιοπρέπειά τους.

Γι’ αυτόν τον λόγο τον Ιούλιο του 2019 εμπιστεύτηκαν τον Κυριάκο Μητσοτάκη και τη Νέα Δημοκρατία, γι’ αυτό εμπιστεύτηκαν τη συμφωνία αλήθειας που προτείναμε και συνεχίζουν να μας εμπιστεύονται, γιατί τηρούμε, κυρίες και κύριοι Βουλευτές, όσα υποσχεθήκαμε στον ελληνικό λαό και προσπαθούμε ακατάπαυστα να καλυτερεύσουμε τη ζωή του, να βελτιώνουμε την καθημερινότητά του.

Το αποδείξαμε αυτό και με την πορεία εξέλιξης του e-ΕΦΚΑ. Παραλάβαμε έναν οργανισμό χωρίς οργανόγραμμα, το οποίο βεβαίως είχε ετοιμάσει η κυβέρνηση ΣΥΡΙΖΑ - ΑΝΕΛ και με τον νόμο Κατρούγκαλου χάθηκε η κοινή λογική. Έγινε ο «δυνάστης» οργανισμός των συμπολιτών μας. Παραλάβαμε έναν οργανισμό με πάνω από ένα εκατομμύριο ασφαλιστικές εκκρεμότητες, με εκατοντάδες χιλιάδες συντάξεις να εκκρεμούν από το 2016 και καμμία τηλεφωνική εξυπηρέτηση στον πολίτη που αναζητούσε πληροφορίες για τη σύνταξή του. Επιλέξαμε να προχωρήσουμε σε παρεμβάσεις στη λειτουργία του, προκειμένου να κατορθώσουμε να βελτιώσουμε την αρνητική εικόνα που είχε ο ΕΦΚΑ στους πολίτες, όπως πολύ εύγλωττα αποτυπώνεται σε όλες τις ετήσιες αναφορές του Συνηγόρου του Πολίτη, ένας οργανισμός που συγκεντρώνει εδώ και χρόνια τις μισές αναφορές των συμπολιτών μας απ’ όλα τα νομικά πρόσωπα του δημοσίου τομέα.

Oι παρεμβάσεις μας έπιασαν τόπο, γιατί το 2021 εκδόθηκαν διακόσιες είκοσι πέντε χιλιάδες κύριες συντάξεις, αριθμός ρεκόρ στην ιστορία του ΕΦΚΑ. Ενδεικτικά εκδόθηκαν το 2020 εκατόν εξήντα μία χιλιάδες συντάξεις και το 2019 εκατόν είκοσι τρεις χιλιάδες συντάξεις. Για να έχουμε σύγκριση, το 2017 εκδόθηκαν εκατόν δεκαεπτά χιλιάδες κύριες και επικουρικές μαζί. Άρα δείτε τη διαφορά, το 2017 εκατόν δεκαεπτά χιλιάδες συντάξεις κύριες και επικουρικές, το 2022 διακόσιες είκοσι πέντε χιλιάδες μόνο κύριες συντάξεις. Αυτή είναι η βελτίωση μέχρι στιγμής. Τέθηκε σε λειτουργία ο τηλεφωνικός αριθμός εξυπηρέτησης «1555», ο οποίος σε έξι μήνες λειτουργίας διεκπεραίωσε ένα εκατομμύριο κλήσεις πολιτών για πληροφορίες και οδηγίες.

Συνεχίζουμε με τις παρεμβάσεις που περιγράφονται στο νομοσχέδιο που συζητούμε σήμερα, παρεμβάσεις που θα ενισχύσουν περαιτέρω τη λειτουργία του ΕΦΚΑ, θα αξιοποιήσουν την ακίνητη περιουσία του, με μόνο γνώμονα το δημόσιο συμφέρον και το όφελος των πολιτών.

Εμείς, κυρίες και κύριοι Βουλευτές, δεν επιλέγουμε ποτέ την ακινησία εις βάρος του συμφέροντος και των δικαιωμάτων των πολιτών ούτε μεταθέτουμε τις ευθύνες της διακυβέρνησής μας ούτε βέβαια κρύβουμε τα προβλήματα κάτω από το χαλί, μαγειρεύοντας τα νούμερα.

Σε αυτό το μονοπάτι το Υπουργείο Εργασίας και Κοινωνικών Υποθέσεων στην προσπάθεια εκσυγχρονισμού του ΕΦΚΑ σχεδιάζει τη σημερινή παρέμβαση, η οποία κινείται σε πέντε κύριους άξονες: την καλύτερη και αποτελεσματικότερη διακυβέρνηση του ΕΦΚΑ, την επιβράβευση και τον έλεγχο αποδοτικότητας των υπαλλήλων, την ταχύτερη εξέταση των καταγγελιών των πολιτών και την απόδοση πειθαρχικών ευθυνών όπου υπάρχουν, την απλοποίηση και ευελιξία στο σύστημα προμηθειών και τέλος την αξιοποίηση των ακινήτων της ακίνητης περιουσίας του ΕΦΚΑ.

Αναλυτικότερα, ξεκινώντας από το τελευταίο, η αξιοποίηση της ακίνητης περιουσίας του ΕΦΚΑ ανά τη χώρα, η οποία αποτελείται από τετρακόσια ακίνητα, με αξία που ξεπερνά το 1 δισεκατομμύριο ευρώ, είναι κάτι που θα έπρεπε να έχει γίνει, περιουσία που παραμένει αναξιοποίητη, αν και θα μπορούσε να συντελεί στις προσόδους του οργανισμού και στους πόρους του ασφαλιστικού συστήματος, ειδικά αν σκεφτούμε ότι στο χαρτοφυλάκιο του ΕΦΚΑ ανήκουν εμβληματικά κτήρια, ακόμα και στο κέντρο των Αθηνών.

Επιλέγουμε να προχωρήσουμε στη σύσταση μιας εταιρείας ειδικού σκοπού με τον τίτλο «Εταιρεία Ακινήτων e-ΕΦΚΑ» και μοναδικό μέτοχο τον ΕΦΚΑ, άρα το ελληνικό δημόσιο, μια εταιρεία που θα έχει ως αποκλειστικό σκοπό την αξιοποίηση της ακίνητης περιουσίας του οργανισμού και θα ωφεληθεί από την ειδική τεχνογνωσία των στελεχών της στο αντικείμενο αυτό. Η εταιρεία θα υπόκειται σε αυστηρό πλαίσιο εταιρικής διακυβέρνησης, με αυξημένα εχέγγυα διαφάνειας και λογοδοσίας, με έλεγχο για τη σύγκρουση συμφερόντων. Θα αξιοποιήσει, όμως, στο σύνολό της και τις καλές πρακτικές του ιδιωτικού τομέα για τη διαχείριση του χαρτοφυλακίου ακινήτων που θα διαθέτει.

Είναι αυτονόητο, κυρίες και κύριοι συνάδελφοι, ότι δεν μπορεί ο Υπουργός και ο διοικητής του ΕΦΚΑ ή οι δημόσιοι υπάλληλοι να γίνουν κτηματομεσίτες ούτε μπορούν να αναπτύξουν ακίνητα και να γίνουν περισσότερο θελκτικά για την αγορά. Το είδαμε από τα αποτελέσματα αυτά ως σήμερα. Δεν έχει γίνει κάτι. Τη συγκεκριμένη λειτουργία θα αναλάβει η εταιρεία αυτή με όρους της αγοράς, με αυστηρό πλαίσιο εταιρικής διακυβέρνησης και αυξημένα εχέγγυα διαφάνειας, κυρίως όμως πλήρως εναρμονισμένη με τις εξελίξεις και τις τάσεις στην αγορά ακινήτων. Και για να μην υπάρχει καμμία αμφιβολία, ο ΕΦΚΑ διατηρεί όλα τα εμπράγματα δικαιώματά του στα ακίνητα, ενώ και οι μετοχές της εταιρείας είναι αμεταβίβαστες.

Ίσως βέβαια οι συνάδελφοι του ΣΥΡΙΖΑ να προτιμούσαν να αφήσουμε την κατάσταση όπως είναι ή να προτιμούσαν να εφαρμοστούν οι διατάξεις του ν.4430 του 2016 και να αναθέσει ο ΕΦΚΑ σε μια αμιγώς ιδιωτική εταιρεία ή στις εταιρείες διαχείρισης ακινήτων των τραπεζών τη διαχείριση του χαρτοφυλακίου των ακινήτων του. Αυτός είναι ο νόμος του ΣΥΡΙΖΑ. Αν θεωρείτε ότι αυτό θέλετε, πείτε το ξεκάθαρα, κυρίες και κύριοι συνάδελφοι του ΣΥΡΙΖΑ.

Εμείς επιθυμούμε να ενισχύσουμε με κάθε τρόπο την αύξηση των εσόδων του ΕΦΚΑ και άρα των πόρων του ασφαλιστικού συστήματος, πέρα από την κρατική χρηματοδότηση και τις εισφορές των ασφαλισμένων. Στη λογική επίσης του εκσυγχρονισμού του ΕΦΚΑ τοποθετείται και η νομοθέτηση της δυνατότητας για τις θέσεις γενικών διευθυντών και διευθυντών του οργανισμού να υπάρχει η δυνατότητα επιλογής και ιδιωτών με τριετή θητεία και δυνατότητα ανανέωσης για μία ακόμη φορά. Είναι μια διαδικασία που δεν αποκλείεται σύμφωνα με την πάγια νομολογία του Σ.τ.Ε. και που και εσείς, συνάδελφοι του ΣΥΡΙΖΑ, επιλέξατε για το Κτηματολόγιο.

Διευρύνουμε την ικανότητα επιλογής προσωπικού για τις θέσεις ευθύνης τόσο από τον δημόσιο όσο και από τον ιδιωτικό τομέα. Αναζητούμε χωρίς αγκυλώσεις και ιδεοληψίες στελέχη ικανά να ανταποκριθούν στο κρίσιμο έργο του ΕΦΚΑ και στον απαιτητικό μετασχηματισμό του, γιατί μας ενδιαφέρει να προσελκύσουμε ικανά διοικητικά στελέχη, που μπορούν να αναλάβουν και να φέρουν εις πέρας τον μετασχηματισμό αυτού του κρίσιμου για όλους τους Έλληνες οργανισμού. Και πώς το κάνουμε αυτό; Με δημόσια προκήρυξη, απόλυτα διαφανείς διαδικασίες και τη σύμπραξη του ΑΣΕΠ. Προσπαθούμε να συγκροτήσουμε μια διοικητική ιεραρχία υψηλών ικανοτήτων, που θα υπόκειται στις διατάξεις του δημοσιοϋπαλληλικού κώδικα και θα διοικεί με αυστηρή στοχοθεσία και διαρκή έλεγχο, για να μπορέσει να φέρει τον ΕΦΚΑ στο επίπεδο που απαιτούν οι πολίτες.

Είναι αυτονόητο ότι δεν αποκλείουμε κανέναν από την επιλογή, είτε εργάζεται στον ΕΦΚΑ είτε εργάζεται στον ευρύτερο δημόσιο τομέα είτε εργάζεται στον ιδιωτικό τομέα, αρκεί να πληροί τις προϋποθέσεις που απαιτεί η θέση. Έχουμε αποδείξει άλλωστε με την πορεία του ΕΦΚΑ μέχρι σήμερα ότι μοναδικός μας σκοπός -και το τονίζω αυτό- είναι ο λειτουργικός εκσυγχρονισμός του ΕΦΚΑ προς όφελος των πολιτών αυτής της χώρας. Και για να το πετύχουμε αυτό αποδείχθηκε ότι χρειάζεται ένα ισχυρό και ουσιαστικό μάνατζμεντ του οργανισμού. Αυτή την ηγετική ομάδα του ΕΦΚΑ προσπαθούμε να δημιουργήσουμε.

Και σας ακούσαμε, κύριοι συνάδελφοι του ΣΥΡΙΖΑ, να μας εγκαλείτε ότι δημιουργούμε έναν κομματικό στρατό, ασχέτως αν η επιλογή θα γίνει με συγκεκριμένα προσόντα και με τη συμμετοχή μέλους του ΑΣΕΠ -αυτό δεν το λέτε, γιατί δεν βολεύει το αφήγημά σας- και μας εγκαλείτε εσείς ότι δήθεν επιθυμείτε μια ανεξάρτητη δημόσια διοίκηση, αμερόληπτη από πολιτικές πιέσεις και συμφέροντα που έρχονται να επηρεάσουν τις αποφάσεις και τη λειτουργία της. Στον σύντροφό σας κ. Πολάκη να τα πείτε, που θέλει οι δικαστές να είναι του ΣΥΡΙΖΑ μέσα από δικό του ΙΕΚ δικαστών που θα φτιάξει όταν ξανάρθετε στην εξουσία. Αλλά βέβαια τότε για τον Αρχηγό σας αυτές οι παρεκκλίνουσες από το Σύνταγμα και τη διάκριση των εξουσιών δηλώσεις δεν είναι παρά λουλούδια που τα αφήνετε να ανθίσουν. Ωραίος μπαξές είστε εκεί στον ΣΥΡΙΖΑ.

Κυρίες και κύριοι Βουλευτές, θεωρούμε αναγκαίο για τον μετασχηματισμό του ΕΦΚΑ -και το θεσμοθετούμε σήμερα- ένα καθολικό σύστημα επιβράβευσης της παραγωγικότητας των υπαλλήλων του οργανισμού σύμφωνα με τους στόχους που θέτει η διοίκηση. Θέλουμε ο δημόσιος υπάλληλος να επιβραβεύεται για την καλή και παραγωγική εργασία του. Όμως θέλουμε -και το απαιτούν οι πολίτες- να λογοδοτεί για τις αναίτιες καθυστερήσεις ή την κακή εξυπηρέτηση προς τους συμπολίτες μας. Και αυτή τη λογοδοσία την προωθούμε, με τη σύσταση της Μονάδας Εσωτερικών Ερευνών, η οποία αποτελεί στην ουσία αναβάθμιση του Τμήματος Εσωτερικών Υποθέσεων του ΕΦΚΑ. Με ανώτατο δικαστικό ως επικεφαλής θα διερευνά τις καταγγελίες και θα παρεμβαίνει αυτεπάγγελτα σε κάθε ένδειξη κακοδιοίκησης απέναντι στους πολίτες.

Παράλληλα νομοθετούμε τη μείωση των χρόνων διενέργειας των πειθαρχικών διώξεων. Πάνω από χίλιες υποθέσεις εκκρεμούν αυτή τη στιγμή στον ΕΦΚΑ, ενώ προχωρούμε στη συγκρότηση του πειθαρχικού συμβουλίου του ΕΦΚΑ χωρίς τη συμμετοχή αιρετών εκπροσώπων των εργαζομένων, επαναφέροντας τη μορφή του όπως είχε αρχικά νομοθετηθεί το 2012, πριν τον τροποποιήσει ο ΣΥΡΙΖΑ, το 2015. Εδώ έχουμε ξεκάθαρη ιδεολογική διαφορά. Γιατί ο συνδικαλισμός των πειθαρχικών συμβουλίων που επιφέρατε, κύριοι Βουλευτές του ΣΥΡΙΖΑ, σε τίποτα δεν έχει να προσφέρει στη λειτουργία του. Ούτως ή άλλως -και πιστεύω συμφωνείτε- η σύσταση του πειθαρχικού συμβουλίου διασφαλίζει τη φερεγγυότητα, την ανεξαρτησία και τη δίκαιη κρίση για κάθε πειθαρχικώς διωκόμενο.

Και απορώ με τη στάση στην επιτροπή του εισηγητή του ΚΙΝΑΛ, το οποίο ως ΠΑΣΟΚ τον Μάρτιο του 2012 είχε ψηφίσει τη διάταξη αυτή για τα τριμελή πειθαρχικά, όπως την είχε εισηγηθεί ο τότε Υπουργός Διοικητικής Μεταρρύθμισης και ιδρυτικό στέλεχος του ΠΑΣΟΚ Δημήτρης Ρέππας. Αποφασίστε συνάδελφοι, πότε είστε ΚΙΝΑΛ, πότε είστε ΠΑΣΟΚ, πότε είστε σε ίσες αποστάσεις ή τέλος πάντων αποφασίστε τι είστε.

Ο τελευταίος άξονας παρέμβασης προς τον εκσυγχρονισμό του ΕΦΚΑ αφορά την εφαρμογή ενός πιο ευέλικτου και ταχύτερου συστήματος προμηθειών, απόλυτα σύμφωνου και ευθυγραμμισμένου με το Ενωσιακό Δίκαιο και τις προβλέψεις της ευρωπαϊκής νομοθεσίας περί δημοσίων συμβάσεων. Είναι πολύ απλά καιρός να δοθεί τέλος στα θλιβερότατα φαινόμενα χαλασμένων υπολογιστών, εκτυπωτών, κλιματιστικών που περιμένουν μήνες την προμήθεια των σχετικών ανταλλακτικών, να δοθεί τέλος στη δυσκολία αντικατάστασης παρωχημένου εξοπλισμού, που δεν μπορεί να συμβαδίζει με τις ανάγκες της ψηφιακής τεχνολογίας ή της ενεργειακής απόδοσης. Να δοθεί επιτέλους τέλος στο ιδιαίτερα ντροπιαστικό για τη διοίκηση φαινόμενο του να προμηθεύονται οι ίδιοι οι υπάλληλοι γραφική ύλη ή αναλώσιμα εκτυπωτών στην προσπάθειά τους να εξυπηρετήσουν τους συμπολίτες μας, ακριβώς γιατί ο οργανισμός είναι δέσμιος διαδικασιών που απαιτούν στην καλύτερη περίπτωση τέσσερις ως έξι μήνες και στη χειρότερη οκτώ έως δώδεκα για να ολοκληρωθούν.

Και για να μην υπάρχουν αμφιβολίες για το περιεχόμενο των διατάξεων, o νέος οργανισμός θα λάβει και τη γνωμοδότηση της Ενιαίας Ανεξάρτητης Αρχής Δημοσίων Συμβάσεων και θα έχει ισχύ για πέντε χρόνια, μέχρι να ομαλοποιηθεί η κατάσταση. Αυτό είναι όλο. Απλά και καθαρά.

Κυρίες και κύριοι Βουλευτές, στο νομοσχέδιο περιλαμβάνονται μια σειρά διατάξεων που αποσκοπούν στη διευκόλυνση των συμπολιτών μας και εύχομαι να στηριχθούν από όλους σας. Καταργείται η υποχρέωση προεγγραφής ελευθέρων επαγγελματιών και αγροτών στον ΕΦΚΑ με την έναρξη δραστηριότητας, μειώνοντας έτσι ουσιαστικά τον χρόνο που απαιτείται. Δίνεται η δυνατότητα επιλογής ασφαλιστικού φορέα για ασφαλισμένους με διπλή ιδιότητα, που διευκολύνει ασφαλιστικά ιατρούς, δικηγόρους και μηχανικούς που είχαν διοριστεί στο δημόσιο και λύνουν το ζήτημα των διπλών εισφορών στα επαγγελματικά τους ταμεία.

Από αυτό το Βήμα θέλω να σας ευχαριστήσω, κύριε Υπουργέ, που δεχτήκατε το αίτημά μας για τη συμπερίληψη στη διάταξη για λόγους ισονομίας και αναλογικότητας και των παλαιών ασφαλισμένων, που διορίστηκαν στο δημόσιο μετά την 1η Ιανουαρίου 1993, πρόταση που είχε κάνει και ο εισηγητής του ΚΙΝΑΛ. Οφείλω να το αναγνωρίσω.

Καλύπτονται από το κράτος οι ασφαλιστικές εισφορές των εργαζομένων για τις επιχειρήσεις που έμειναν κλειστές λόγω της χιονοκαταιγίδας «ΕΛΠΙΣ». Χορηγείται ασφαλιστική ενημερότητα σε όσους έχουν οφειλές κάτω από 100 ευρώ στον ΕΦΚΑ. Μια αυτονόητη ρύθμιση, που όμως καμμία κυβέρνηση μέχρι στιγμής δεν την είχε κάνει.

Τέλος, συμπεριλαμβάνουμε στη ρύθμιση για δέκα επιπλέον ημέρες μετ’ αποδοχών τους γονείς παιδιών με σπάνια νοσήματα. Μια αυτονόητη κίνηση απέναντι στους γονείς που μάχονται για την υγεία των παιδιών τους. Ελπίζω να δούμε τη θετική σας ψήφο απέναντι σε αυτές τις ρυθμίσεις, αν και, κυρίες και κύριοι του ΣΥΡΙΖΑ, μέχρι σήμερα η πορεία σας αποδεικνύει το αντίθετο. Δεν θέλετε ποτέ να ψηφίσετε κάτι θετικό για τους συμπολίτες μας.

Κυρίες και κύριοι Βουλευτές, σήμερα επιλέγουμε να προχωρήσουμε ένα βήμα παραπέρα τον ΕΦΚΑ προς όφελος των πολιτών και μόνο. Επιλέγουμε να βελτιώσουμε έναν φορέα που συνευθύνεται μαζί με αυτούς που τον δημιούργησαν για την αποστέρηση της αξιοπρέπειας χιλιάδων συμπολιτών μας. Την αξιοπρέπεια που τους στέρησε ένας οργανισμός που ανάλγητα καθυστερούσε την έκδοση της σύνταξης γήρατός τους, τη σύνταξη αναπηρίας τους, τη σύνταξη χηρείας τους, από την οποία πολλές φορές εξαρτιόταν η επιβίωσή τους.

Ας κοιταχτούμε όλοι μας κι ας έχουμε το θάρρος να αναλάβουμε τις ευθύνες μας, τόσο γι’ αυτό που ήταν ο ΕΦΚΑ όσο βέβαια και για αυτό που προσπαθούμε και αποδεικνύουμε εμείς στην πράξη ότι θέλουμε να γίνει. Για μας αποτελεί καθήκον να αποδώσουμε έναν οργανισμό κοινωνικής ασφάλισης που θα υπηρετεί με συνέπεια, αποτελεσματικότητα και ταχύτητα τον συμπολίτη μας και το δημόσιο συμφέρον. Αυτό νομοθετούμε και η κοινωνία θα κρίνει ποιοι ήταν μαζί σε αυτό και ποιοι ήταν απέναντι. Μέχρι στιγμής επιλέγετε τις μειοψηφίες μέσα στον ΕΦΚΑ και εμείς επιλέγουμε να ανταποκριθούμε στα αιτήματα της κοινωνίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Τον λόγο έχει τώρα από πλευράς ΣΥΡΙΖΑ η εισηγήτρια κ. Μαριλίζα Ξενογιαννακοπούλου.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το σχέδιο νόμου που συζητούμε σήμερα, το οποίο έρχεται να ιδιωτικοποιήσει τον ΕΦΚΑ, είναι το τρίτο μεγάλο πλήγμα μέσα σε δώδεκα μήνες από το Υπουργείο Εργασίας. Το τρίτο μεγάλο πλήγμα από μία αντεργατική, αντιασφαλιστική πολιτική, με πρώτο βέβαια τον αντεργατικό νόμο Χατζηδάκη και δεύτερο το κεφαλαιοποιητικό σύστημα και την παράδοση της επικουρικής ασφάλισης στα ιδιωτικά συμφέροντα. Και τώρα έρχεται αυτό το σχέδιο νόμου να δώσει το τελειωτικό χτύπημα στο δημόσιο σύστημα κοινωνικής ασφάλισης.

Πρόκειται, κυρίες και κύριοι συνάδελφοι, για μία συγκεκριμένη πολιτική σε μια ενιαία στρατηγική της Κυβέρνησης Μητσοτάκη, που έχει τρία χαρακτηριστικά: νεοφιλελευθερισμό με πελατειακό πρόσωπο, ιδιωτικοποίηση, που πάει χέρι-χέρι με την κομματικοποίηση. Αυτό το νομοσχέδιο είναι η επιτομή αυτού του χαρακτηριστικού. Εξυπηρέτηση μεγάλων ιδιωτικών συμφερόντων εις βάρος της κοινωνικής πλειοψηφίας και φυσικά εκποίηση της δημόσιας περιουσίας. Όλα αυτά βέβαια εις βάρος των εργαζομένων, των ασφαλισμένων, των συνταξιούχων, των μικρομεσαίων, των αγροτών και του δημοσίου συμφέροντος.

Η μέθοδος είναι δοκιμασμένη και την είδαμε όλη την προηγούμενη χρονιά. Απαξιώνει συστηματικά η Κυβέρνηση Μητσοτάκη οτιδήποτε θέλει να ιδιωτικοποιήσει και να οδηγήσει σε ξεπούλημα και δημιουργεί κλίμα με την επικοινωνιακή προπαγάνδα. Και εδώ βέβαια ξεπέρασαν τον εαυτό τους. Γιατί έρχονται και ανοίγουν μια κερκόπορτα, την οποία θα δούμε στο μέλλον σε όλες τις δημόσιες υπηρεσίες. Θα το δούμε στο Εθνικό Σύστημα Υγείας, θα το δούμε στη δημόσια παιδεία, θα το δούμε συνολικά, ακόμα και στην καρδιά των ίδιων των Υπουργείων και του δημόσιου τομέα, του στενού δημόσιου τομέα.

Η απαξίωση, του ΕΦΚΑ, έγινε για δύο λόγους. Είδαμε τον κύριο Υπουργό που χαρακτήριζε τον ΕΦΚΑ κόπρο του Αυγεία από τον πρώτο μήνα κιόλας που ανέλαβε, να μιλάει και να στοχοποιεί τους υπαλλήλους ως γραφειοκράτες, τεμπέληδες, ανεύθυνους και να τους μεταθέτει τις ευθύνες μιας κυβέρνησης που επί δυόμισι χρόνια δεν έκανε τίποτα για να στηρίξει τον ΕΚΦΑ. Άφησε να τριπλασιαστούν, να υπερτετραπλασιαστούν οι εκκρεμείς συντάξεις. Και αυτή την οργή του κόσμου τη μετέθεσε κατά την προσφιλή της μέθοδο στους ίδιους τους εργαζόμενους. Δεν έκανε ούτε μία μόνιμη πρόσληψη και πλέον έχουν κλείσει δύο χρόνια και δέκα μήνες διακυβέρνησης. Στον ΕΚΦΑ δεν ανανέωσαν καν τη σύμβαση των εξακοσίων ογδόντα τριών επιστημόνων του ειδικού προγράμματος της κυβέρνησης του ΣΥΡΙΖΑ για το brain drain, που καθ’ ομολογίαν των πάντων στην ακρόαση φορέων, συνέβαλαν καθοριστικά όσον αφορά την απονομή των συντάξεων.

Και βέβαια, επειδή μας είχαν πει ότι με ένα κουμπί θα βγαίνουν οι συντάξεις, όπως θα θυμάστε, με την ψηφιοποίηση βάλανε και το «e» μπροστά από τον ΕΦΚΑ. Mόνο ηλεκτρoνικοποιημένος και ψηφιοποιημένος δεν είναι ο ΕΦΚΑ, αφού ακόμα δεν έχει καν ολοκληρωθεί το λογισμικό. Κατά τ’ άλλα όμως φταίνε οι δημόσιοι υπάλληλοι. Μετάθεση ευθυνών, αλλά και κάτι άλλο. Καλλιέργεια του πεδίου, προκειμένου να μπορεί ο κύριος Υπουργός και η Κυβέρνηση να λέει στους πολίτες της χώρας: «Τι σας νοιάζει αν είναι δημόσιος υπάλληλος αυτός που σας εξυπηρετεί ή ιδιώτης αρκεί να κάνετε τη δουλειά σας.». Αυτό, πέραν του ότι είναι ο άκρατος λαϊκισμός, φανερώνει τις προθέσεις και τις πρωτοβουλίες που αυτή η Κυβέρνηση σκοπεύει να πάρει στο μέλλον και σε άλλους τομείς της δημόσιας διοίκησης.

Θα ήθελα να σταθώ ιδιαίτερα, επειδή έχει γίνει πάρα πολύ μεγάλη συζήτηση και προπαγάνδα, στο θέμα των εκκρεμών συντάξεων.

Κυρίες και κύριοι συνάδελφοι, αυτή τη στιγμή το σύνολο των εκκρεμών συντάξεων κύριων, επικουρικών και εφάπαξ ξεπερνά τις τριακόσιες σαράντα χιλιάδες. Αυτή είναι η πραγματικότητα. Και επειδή πολλά έχουν ακουστεί για το τι παρέδωσε ο ΣΥΡΙΖΑ και τι παρέλαβε, τα στοιχεία είναι συγκεκριμένα.

Το 2015 η κυβέρνηση του ΣΥΡΙΖΑ παρέλαβε τριακόσιες εξήντα επτά χιλιάδες εκκρεμείς συντάξεις, και παρέδωσε εκατόν επτά χιλιάδες εκατόν ογδόντα. Είναι χαρακτηριστικά τα νούμερα. Τριακόσιες εξήντα επτά χιλιάδες παρέλαβε η κυβέρνηση του ΣΥΡΙΖΑ το 2015 και παρέδωσε εκατόν επτά χιλιάδες εκατόν ογδόντα εκκρεμείς συντάξεις. Καταθέτω στα Πρακτικά τις σχετικές ανακοινώσεις που είχαν γίνει τον Ιούνιο του 2019, για να μην υπάρχει καμμία παρερμηνεία και όλη αυτή η σπέκουλα που αναπτύσσεται.

(Στο σημείο αυτό η Βουλευτής κ. Μαριλίζα Ξενογιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει, όμως, και κάτι άλλο και θέλω να το πω από το Βήμα της Βουλής και ενώπιον του κυρίου Υπουργού. Γίνεται και μία αλχημεία, μια δημιουργική καταγραφή των συντάξεων που εκκρεμούν όλη αυτή τη χρονιά. Δηλαδή, το Υπουργείο Εργασίας, προφανώς για να μπορέσει να προωθήσει το αφήγημα της μείωσης των εκκρεμών συντάξεων, αφαίρεσε μέρος των συντάξεων που ως τώρα συνυπολογίζονταν, όπως τα επιδόματα παραπληγίας, όπως είναι οι διεθνείς υποχρεώσεις για τις συντάξεις, όπως είναι διάφορες άλλες ανελαστικές υποχρεώσεις. Άρα, λοιπόν, υπάρχει δημιουργική λογιστική.

Και μαθαίνω, κύριε Υπουργέ, και πολύ θα με ενδιέφερε να πάρετε θέση γι’ αυτό, ότι και σε αυτά τα νούμερα που ανακοινώνετε τους τελευταίους μήνες για τα στοιχεία απονομής των συντάξεων το 1/4 είναι διαγραφές αιτημάτων. Και αυτό βέβαια είναι σοβαρό και καταλαβαίνετε πως αλλοιώνει όλη την εικόνα.

Άρα, λοιπόν, ήταν πρόφαση, σε μεγάλο βαθμό οι επιθέσεις στους εργαζόμενους του ΕΦΚΑ, για να καλύψετε τις δικές σας ευθύνες όσον αφορά την καθυστέρηση των συντάξεων, το οποίο αντιμετωπίζετε τώρα και με συγκεκριμένη δημιουργική λογιστική.

Το νομοσχέδιο αυτό είναι αντισυνταγματικό, κατάφωρα αντισυνταγματικό, όπως αναφέραμε πριν, είναι αντιθεσμικό και επίσης είναι και αναποτελεσματικό, γιατί δεν έρχεται να αντιμετωπίσει τα πραγματικά προβλήματα, που έχουν να κάνουν με τη στήριξη του προσωπικού του ΕΦΚΑ με δημοσίους υπαλλήλους, οι οποίοι πραγματικά να μπορούν να αποδώσουν σε συνθήκες δουλειάς για το καλό του δημόσιου συμφέροντος και του πολίτη και φυσικά τις αναγκαίες υποδομές και την ψηφιοποίηση του οργανισμού.

Ας ξεκινήσουμε, λοιπόν, με την καρδιά του νομοσχεδίου, που είναι το άρθρο 3, δηλαδή τη δυνατότητα -που πλέον ανοίγει ορθάνοιχτα και που το αναλύσαμε σε μεγάλη έκταση και με την ένσταση αντισυνταγματικότητας- πλέον να κομματικοποιηθεί η διοίκηση του ΕΦΚΑ, όσον αφορά τις θέσεις γενικών διευθυντών και διευθυντών. Να το πούμε ωμά: Μιλάμε για διακόσιες πενήντα έξι θέσεις γενικών διευθυντών και διευθυντών σε όλη την Ελλάδα. Μιλάμε για μία πρόκληση 8.000 ευρώ και βάλε μισθό για τους γενικούς διευθυντές και 4.000 ευρώ και βάλε όσον αφορά τους διευθυντές, όταν σήμερα ο γενικός διευθυντής του δημοσίου εισπράττει 2.900 ευρώ και όταν ο διευθυντής αμείβεται με 2.000 ευρώ, μεικτά. Είναι πρόκληση αυτό που συμβαίνει.

Είναι πρόκληση και η διάταξη, που προβλέπει τα ελάχιστα προσόντα, προσόντα τα οποία πρέπει να σας πω ότι στις προκηρύξεις του ΑΣΕΠ για να προσληφθείς ως δημόσιος υπάλληλος δεν επαρκούν, δεν περνάς, δεν έχεις επαρκή μοριοδότηση, καθώς απαιτούνται πολύ περισσότερα προσόντα, πόσω μάλλον για τις κρίσεις προϊσταμένων. Και στο σημείο αυτό πρέπει να πούμε -είναι εδώ και η συνάδελφος η Όλγα Γεροβασίλη- ότι αποκαταστάθηκαν επί κυβέρνησης ΣΥΡΙΖΑ οι κρίσεις των προϊσταμένων, που πραγματικά έγιναν με συγκεκριμένα προσόντα, μοριοδότηση, με πρόεδρο του ΑΣΕΠ και με παρουσία του Νομικού Συμβουλίου του Κράτους. Κι εδώ τι έχουμε; Τριμελή επιτροπή, την οποία ορίζει ο Υπουργός, όπου τα δύο μέλη ορίζονται από τον Υπουργό -ο διοικητής του ΕΦΚΑ και ένας επιστήμονας, ο τρίτος είναι ένας εκπρόσωπος του ΑΣΕΠ.

Κυρίες και κύριοι συνάδελφοι, τι κάνετε εδώ; Επειδή με πολύ μεγάλη ευκολία προσπαθείτε να ξαναναστήσετε το αντι-ΣΥΡΙΖΑ μέτωπο και μιλάτε για τους «αρμούς της εξουσίας» και θεσμικές ευαισθησίες. Εδώ έρχεστε και βάζετε τη βάση για να φτιάξετε έναν κομματικό στρατό, υψηλόμισθο μάλιστα, με προκλητικό τρόπο, στην καρδιά της δημόσιας διοίκησης. Διακόσια πενήντα έξι άτομα, γαλάζια golden boys και κομματάρχες, σε όλη την Ελλάδα. Αυτή θα είναι η πραγματικότητα.

Από εκεί και πέρα -και αυτό είναι κάτι, βέβαια, που και η έκθεση της Επιστημονικής Επιτροπής της Βουλής το ανέδειξε- εσείς δεν ξέρετε για την Εθνική Σχολή Δημόσιας Διοίκησης, δεν σας αφορά που η κυβέρνηση του ΣΥΡΙΖΑ είχε βάλει και μοριοδότηση γι’ αυτά τα παιδιά, που υπάρχει και ειδικό Τμήμα Κοινωνικής Πολιτικής, εσείς θέλετε να βάλετε τους γαλάζιους κομματάρχες.

Τώρα, όσον αφορά τις προμήθειες: Έρχεστε εδώ και προβλέπετε να γίνονται κατά παρέκκλιση οι προμήθειες στον ΕΦΚΑ και δεν βάζετε κανένα όριο, επειδή είπατε ότι αφορά τα αναλώσιμα και επείγοντα θέματα. Εδώ μιλάμε ότι ακολουθείτε την πεπατημένη, 5 δισεκατομμύρια αναθέσεις κάνατε εξάλλου την περίοδο της πανδημίας. Έρχεστε, λοιπόν, και με τον νόμο και λέτε ότι η διοίκηση του ΕΦΚΑ, οι διευθυντές και οι γενικοί διευθυντές, με τον τρόπο που θα οριστούν, έχουν λευκή επιταγή να κάνουν προμήθειες εκατομμυρίων κατά παρέκκλιση.

Και έρχεται βέβαια η Ενιαία Ανεξάρτητη Αρχή Δημοσίων Συμβάσεων, η οποία σάς ασκεί κριτική και σε αυτό το σημείο αλλά και για τον τρόπο με τον οποίο συγκροτείτε -και αυτό είναι το επόμενο μείζον θέμα του νομοσχεδίου- την περίφημη Ανώνυμη Εταιρεία Διαχείρισης της Ακίνητης Περιουσίας του ΕΦΚΑ, που είναι 1 δισεκατομμύριο -παρακαλώ, το καταθέτω για τα Πρακτικά-, διότι έρχεστε και παρεκκλίνετε από την πάγια νομοθεσία για τις αναθέσεις.

(Στο σημείο αυτό η Βουλευτής κ. Μαριλίζα Ξενογιαννακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι φανερό, λοιπόν, ότι δίνετε, αφ’ ενός, λευκή επιταγή για να γίνουν σωρηδόν μεγάλες προμήθειες και, από την άλλη, ιδρύετε μια ανώνυμη εταιρεία, η οποία -ακούστε, κυρίες και κύριοι συνάδελφοι- παίρνει την περιουσία του ΕΦΚΑ, που είναι η εγγύηση των συντάξεων και η οποία αποτιμάται πάνω από 1 δισεκατομμύριο, που είναι ο ιδρώτας των ασφαλισμένων, και τη δίνει σε μια ανώνυμη εταιρεία, πάλι με golden boys και υψηλούς μισθούς, σαράντα τριών ατόμων, οι οποίοι χωρίς κανέναν έλεγχο θα διαχειρίζονται όλα αυτά τα θέματα και μάλιστα ο μέτοχος, δηλαδή ο ΕΦΚΑ, δεν συμμετέχει καν στη διοίκηση. Ούτε καν ο δικός σας διοικητής, έτσι, για τα μάτια του κόσμου και για θεσμική νομιμότητα να συμμετέχει στο Διοικητικό Συμβούλιο. Φυσικά, τους φορείς τούς έχετε αποκλείσει. Δηλαδή, οι ίδιοι οι ασφαλισμένοι -διότι μέτοχος είναι ο ελληνικός λαός, είναι οι μισθωτοί, είναι οι δημόσιοι υπάλληλοι, είναι οι μικρομεσαίοι, οι αγρότες, οι ασφαλισμένοι είναι οι μέτοχοι- δεν υπάρχουν.

Θέλω να καταθέσω για τα Πρακτικά ένα δημοσίευμα του capital.gr, που μιλάει για τα επτά πρώτα «φιλέτα» της περιουσίας του ΕΦΚΑ, τα οποία πρόκειται το επόμενο διάστημα να εκποιηθούν. Δεν κρατιούνται τα συμφέροντα αυτή τη στιγμή. Έχει αποφασιστεί αυτό, πριν καν περάσει ο νόμος!

(Στο σημείο αυτό η Βουλευτής κ. Μαριλίζα Ξενογιαννακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βέβαια σας παροτρύνω, κυρίες και κύριοι συνάδελφοι της Πλειοψηφίας, να διαβάσετε και τις αντίστοιχες επισημάνσεις που κάνει η Επιστημονική Επιτροπή της Βουλής, η οποία, μάλιστα, όσον αφορά την παρέκκλιση των προμηθειών λέει ρητά ότι θα έπρεπε να μπουν σαφείς περιορισμοί για το ποιες προμήθειες και πώς θα γίνουν και ασκεί και την αντίστοιχη κριτική για τον τρόπο που λειτουργεί η ανώνυμη εταιρεία για τα ακίνητα του ΕΦΚΑ.

Κυρίες και κύριοι συνάδελφοι, είναι σαφές ότι σε μία περίοδο πολλαπλής κρίσης, που αντιμετωπίζουμε αυτή την πρωτόγνωρη πανδημία, που ασκούνται αυτές οι πολιτικές, οι οποίες συνεχώς έρχονται να τροφοδοτήσουν την κρίση, έρχονται να φτωχοποιήσουν τα νοικοκυριά, τους εργαζόμενους, τους μικρομεσαίους, από μια Κυβέρνηση που δεν κάνει τίποτα για να αντιμετωπίσει την ακρίβεια και την ενεργειακή κρίση, έρχεται να ανταμείψει πλουσιοπάροχα με 8.000 ευρώ τα δικά της παιδιά, σε θέσεις ευθύνης, σε θέσεις που θα δημιουργήσουν πελατειακές σχέσεις με τους ασφαλισμένους. Γιατί εδώ πρέπει να καταλάβουμε, όπως ξέρουν και οι συνάδελφοι της περιφέρειας, ότι το να είσαι γενικός διευθυντής ή διευθυντής στον ΕΦΚΑ, στο υποκατάστημα, σε κάθε νομό έχει πολύ μεγάλη δύναμη. Έχω επισκεφτεί και ακούω τα προβλήματά τους και, επίσης, μην ξεχνάτε ότι τα υποκαταστήματα του ΕΦΚΑ -και ιδιαίτερα τα ΠΕΚΑ- δεν είναι μόνο για τις συντάξεις, είναι και οι έλεγχοι των επιχειρήσεων, ποιοι έλεγχοι θα γίνουν και σε ποιες επιχειρήσεις.

Νομοθετείτε αυτό το κομματικό, πελατειακό κράτος, προκαλείτε και προσβάλετε την κοινή γνώμη με τις 8.000 ευρώ και τις 4.000 ευρώ μισθό που προβλέπετε.

Είναι σαφές, λοιπόν, ότι είναι μια πολιτική η οποία βρίσκει απέναντι την πλειονότητα του ελληνικού λαού.

Εμείς -κατ’ αρχάς σάς προκαλούμε, ακόμα και αυτή τη στιγμή, να το αποσύρετε- θα το καταψηφίσουμε και θα ζητήσουμε φυσικά και ονομαστική ψηφοφορία. Από εκεί και πέρα, δεσμευόμαστε με σαφήνεια ότι, όταν θα έχουμε ξανά τη λαϊκή εντολή, θα το καταργήσουμε, όπως θα καταργήσουμε και τον αντεργατικό νόμο Χατζηδάκη και τον αντιασφαλιστικό νόμο για την επικουρική ασφάλιση και όλα τα αντικοινωνικά μέτρα που αυτή η Κυβέρνηση έχει νομοθετήσει.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, τώρα είναι η ώρα του λαού, είναι η ώρα για την πολιτική αλλαγή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ πολύ, κυρία Ξενογιαννακοπούλου.

Και τον λόγο έχει τώρα ο ειδικός αγορητής του Κινήματος Αλλαγής κ. Γεώργιος Μουλκιώτης.

Κυρίες και κύριοι συνάδελφοι, βλέπω ότι μέχρι τώρα οι εισηγητές τηρούν τον χρόνο. Θα παρακαλούσα και τους υπόλοιπους εισηγητές, αλλά και όταν μπούμε στους κύκλους των ομιλητών, να τηρείται ο χρόνος, διότι υπάρχουν πάρα πολλοί συνάδελφοι οι οποίοι πρέπει να μιλήσουν. Έχουν εγγραφεί εκατόν δώδεκα συνάδελφοι. Είναι αμαρτία να πάμε πολύ αργά και να είναι κουρασμένοι εκείνοι.

Μισό λεπτό, κύριε Μουλκιώτη, αν έχετε την καλοσύνη.

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, στο σημείο αυτό θα διακόψουμε για ένα λεπτό τη συζήτηση του νομοσχεδίου, για να σας ανακοινώσω τα αποτελέσματα της διεξαχθείσης ηλεκτρονικής ψηφοφορίας αναφορικά με την άρση ασυλίας των δύο συναδέλφων.

Για την πρώτη υπόθεση, της κ. Σουλτάνας Ελευθεριάδου, ψήφισαν συνολικά 264 Βουλευτές.

Υπέρ της άρσεως ασυλίας, δηλαδή «ΝΑΙ», ψήφισαν 2 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 262 Βουλευτές.

«ΠΑΡΩΝ» ψήφισε ουδείς.

Συνεπώς η αίτηση της εισαγγελικής αρχής απορρίπτεται κατά πλειοψηφία.

Για τη δεύτερη υπόθεση, του κ. Γεωργίου Καμίνη, ψήφισαν συνολικά 264 Βουλευτές.

Υπέρ της άρσεως ασυλίας, δηλαδή «ΝΑΙ», ψήφισαν 264 Βουλευτές.

Κατά της άρσεως ασυλίας, δηλαδή «ΟΧΙ», ψήφισε ουδείς.

«ΠΑΡΩΝ» ψήφισε ουδείς.

Συνεπώς η αίτηση της εισαγγελικής αρχής γίνεται δεκτή ομόφωνα.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |  |  |  |
| --- | --- | --- | --- | --- | --- | --- |
| Ονοματεπώνυμο | | Κ.Ο | Εκλ. Περιφέρεια | | Ψήφος | |
| **Πράξη: Για το αδίκημα της παράβασης καθήκοντος (άρθρο 259 Π.Κ.) (ΣΥΝΟΛΙΚΑ ΨΗΦΟΙ: NAI:2, OXI:262, ΠΡΝ:0)** | |  |  | |  | |
| ΑΒΔΕΛΑΣ ΑΠΟΣΤΟΛΟΣ | | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | | ΟΧΙ | |
| ΑΒΡΑΜΑΚΗΣ ΕΛΕΥΘΕΡΙΟΣ | | ΣΥΡΙΖΑ | ΣΕΡΡΩΝ | | ΟΧΙ | |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | | ΣΥΡΙΖΑ | ΚΙΛΚΙΣ | | ΟΧΙ | |
| ΑΔΑΜΟΥ ΚΩΝΣΤΑΝΤΙΝΑ | | ΑΝΕΞ. | Β΄ ΘΕΣΣΑΛΟΝΙΚΗΣ | | ΟΧΙ | |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΑΘΑΝΑΣΙΟΥ ΜΑΡΙΑ | | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΑΘΑΝΑΣΙΟΥ ΧΑΡΑΛΑΜΠΟΣ | | Νέα Δημοκρατία | ΛΕΣΒΟΥ | | ΟΧΙ | |
| ΑΚΤΥΠΗΣ ΔΙΟΝΥΣΙΟΣ | | Νέα Δημοκρατία | ΖΑΚΥΝΘΟΥ | | ΟΧΙ | |
| ΑΛΕΞΙΑΔΗΣ ΤΡΥΦΩΝ | | ΣΥΡΙΖΑ | Β΄ ΠΕΙΡΑΙΩΣ | | ΟΧΙ | |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΑΛΕΞΟΠΟΥΛΟΥ ΧΡΙΣΤΙΝΑ | | Νέα Δημοκρατία | ΑΧΑΪΑΣ | | ΟΧΙ | |
| ΑΜΑΝΑΤΙΔΗΣ ΓΙΩΡΓΟΣ | | Νέα Δημοκρατία | ΚΟΖΑΝΗΣ | | ΟΧΙ | |
| ΑΜΑΝΑΤΙΔΗΣ ΙΩΑΝΝΗΣ | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | ΟΧΙ | |
| ΑΜΥΡΑΣ ΓΙΩΡΓΟΣ | | Νέα Δημοκρατία | ΙΩΑΝΝΙΝΩΝ | | ΟΧΙ | |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | | ΣΥΡΙΖΑ | ΑΧΑΪΑΣ | | ΟΧΙ | |
| ΑΝΑΣΤΑΣΙΑΔΗΣ ΣΑΒΒΑΣ | | Νέα Δημοκρατία | Β΄ΘΕΣΣΑΛΟΝΙΚΗΣ | | ΟΧΙ | |
| ΑΝΔΡΙΑΝΟΣ ΙΩΑΝΝΗΣ | | Νέα Δημοκρατία | ΑΡΓΟΛΙΔΟΣ | | ΟΧΙ | |
| ΑΝΤΩΝΙΑΔΗΣ ΙΩΑΝΝΗΣ | | Νέα Δημοκρατία | ΦΛΩΡΙΝΗΣ | | ΟΧΙ | |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΑΠΑΤΖΙΔΗ ΜΑΡΙΑ | | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΑΠΟΣΤΟΛΟΥ ΕΥΑΓΓΕΛΟΣ | | ΣΥΡΙΖΑ | ΕΥΒΟΙΑΣ | | ΟΧΙ | |
| ΑΡΑΜΠΑΤΖΗ ΦΩΤΕΙΝΗ | | Νέα Δημοκρατία | ΣΕΡΡΩΝ | | ΟΧΙ | |
| ΑΡΑΧΩΒΙΤΗΣ ΣΤΑΥΡΟΣ | | ΣΥΡΙΖΑ | ΛΑΚΩΝΙΑΣ | | ΟΧΙ | |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | | ΟΧΙ | |
| ΑΥΓΕΝΑΚΗΣ ΕΛΕΥΘΕΡΙΟΣ | | Νέα Δημοκρατία | ΗΡΑΚΛΕΙΟΥ | | ΟΧΙ | |
| ΑΥΓΕΡΗ ΘΕΟΔΩΡΑ(ΔΩΡΑ) | | ΣΥΡΙΖΑ | Β΄ θΕΣΣΑΛΟΝΙΚΗΣ | | ΟΧΙ | |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | | Νέα Δημοκρατία | ΗΛΕΙΑΣ | | ΟΧΙ | |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | | ΣΥΡΙΖΑ | ΚΕΡΚΥΡΑ | | ΟΧΙ | |
| ΑΧΜΕΤ ΙΛΧΑΝ | | Κίνημα Αλλαγής | ΡΟΔΟΠΗΣ | | ΟΧΙ | |
| ΑΧΤΣΙΟΓΛΟΥ ΕΥΤΥΧΙΑ | | ΣΥΡΙΖΑ | ΕΠΙΚΡΑΤΕΙΑΣ | | ΟΧΙ | |
| ΒΑΓΕΝΑ-ΚΗΛΑΗΔΟΝΗ ΑΝΝΑ | | ΣΥΡΙΖΑ | ΛΑΡΙΣΗΣ | | ΟΧΙ | |
| ΒΑΓΕΝΑΣ ΔΗΜΗΤΡΙΟΣ | | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΒΑΓΙΩΝΑΣ ΓΙΩΡΓΟΣ | | Νέα Δημοκρατία | ΧΑΛΚΙΔΙΚΗΣ | | ΟΧΙ | |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΒΑΡΔΑΚΗΣ ΣΩΚΡΑΤΗΣ | | ΣΥΡΙΖΑ | ΗΡΑΚΛΕΙΟΥ | | ΟΧΙ | |
| ΒΑΡΕΜΕΝΟΣ ΓΕΩΡΓΙΟΣ | | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | | ΟΧΙ | |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | | Νέα Δημοκρατία | Β΄ ΘΕΣΣΑΛΟΝΙΚΗΣ | | ΟΧΙ | |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | | Νέα Δημοκρατία | ΠΕΛΛΗΣ | | ΟΧΙ | |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | | ΣΥΡΙΖΑ | ΕΠΙΚΡΑΤΕΙΑΣ | | ΟΧΙ | |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | | ΣΥΡΙΖΑ | Α΄ ΑΘΗΝΩΝ | | ΟΧΙ | |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | | Νέα Δημοκρατία | ΗΜΑΘΙΑΣ | | ΟΧΙ | |
| ΒΕΤΤΑ ΚΑΛΛΙΟΠΗ | | ΣΥΡΙΖΑ | ΚΟΖΑΝΗΣ | | ΟΧΙ | |
| ΒΙΛΙΑΡΔΟΣ ΒΑΣΙΛΕΙΟΣ | | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | | ΟΧΙ | |
| ΒΙΤΣΑΣ ΔΗΜΗΤΡΙΟΣ | | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΒΛΑΣΗΣ ΚΩΝΣΤΑΝΤΙΝΟΣ | | Νέα Δημοκρατία | ΑΡΚΑΔΙΑΣ | | ΟΧΙ | |
| ΒΛΑΧΟΣ ΓΕΩΡΓΙΟΣ | | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | | Νέα Δημοκρατία | ΧΑΝΙΩΝ | | ΟΧΙ | |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΒΟΥΛΤΕΨΗ ΣΟΦΙΑ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΒΟΥΤΣΗΣ ΝΙΚΟΛΑΟΣ | | ΣΥΡΙΖΑ | Α΄ ΑΘΗΝΩΝ | | ΟΧΙ | |
| ΒΡΟΥΤΣΗΣ ΙΩΑΝΝΗΣ | | Νέα Δημοκρατία | ΚΥΚΛΑΔΩΝ | | ΟΧΙ | |
| ΒΡΥΖΙΔΟΥ ΠΑΡΑΣΚΕΥΗ | | Νέα Δημοκρατία | ΚΟΖΑΝΗΣ | | ΟΧΙ | |
| ΓΕΡΑΠΕΤΡΙΤΗΣ ΓΕΩΡΓΙΟΣ | | Νέα Δημοκρατία | ΕΠΙΚΡΑΤΕΙΑΣ | | ΟΧΙ | |
| ΓΕΡΟΒΑΣΙΛΗ ΟΛΓΑ | | ΣΥΡΙΖΑ | ΑΡΤΗΣ | | ΟΧΙ | |
| ΓΕΩΡΓΑΝΤΑΣ ΓΕΩΡΓΙΟΣ | | Νέα Δημοκρατία | ΚΙΛΙΚΙΣ | | ΟΧΙ | |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΓΙΑΝΝΑΚΗΣ ΣΤΕΡΓΙΟΣ | | Νέα Δημοκρατία | ΠΡΕΒΕΖΗΣ | | ΟΧΙ | |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΓΙΑΝΝΟΥΛΗΣ ΧΡΗΣΤΟΣ | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | ΟΧΙ | |
| ΓΙΟΓΙΑΚΑΣ ΒΑΣΙΛΕΙΟΣ | | Νέα Δημοκρατία | ΘΕΣΠΡΩΤΙΑΣ | | ΟΧΙ | |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | | ΣΥΡΙΖΑ | ΕΒΡΟΥ | | ΟΧΙ | |
| ΓΚΙΟΛΑΣ ΙΩΑΝΝΗΣ | | ΣΥΡΙΖΑ | ΑΡΓΟΛΙΔΟΣ | | ΟΧΙ | |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | | Νέα Δημοκρατία | Α΄ ΘΕΣΣΑΛΟΝΙΚΗΣ | | ΟΧΙ | |
| ΓΚΟΚΑΣ ΧΡΗΣΤΟΣ | | Κίνημα Αλλαγής | ΑΡΤΗΣ | | ΟΧΙ | |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | | Νέα Δημοκρατία | ΕΒΡΟΥ | | ΟΧΙ | |
| ΔΗΜΑΣ ΧΡΙΣΤΟΣ | | Νέα Δημοκρατία | ΚΟΡΙΝΘΙΑΣ | | ΟΧΙ | |
| ΔΗΜΟΣΧΑΚΗΣ ΑΝΑΣΤΑΣΙΟΣ | | Νέα Δημοκρατία | ΕΒΡΟΥ | | ΟΧΙ | |
| ΔΙΓΑΛΑΚΗΣ ΒΑΣΙΛΕΙΟΣ | | Νέα Δημοκρατία | ΧΑΝΙΩΝ | | ΟΧΙ | |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | | Νέα Δημοκρατία | Α΄ ΠΕΙΡΑΙΩΣ | | ΟΧΙ | |
| ΔΡΑΓΑΣΑΚΗΣ ΙΩΑΝΝΗΣ | | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΔΡΙΤΣΑΣ ΘΕΟΔΩΡΟΣ | | ΣΥΡΙΖΑ | Α΄ ΠΕΙΡΑΙΩΣ | | ΟΧΙ | |
| ΕΛΕΥΘΕΡΙΑΔΟΥ ΣΟΥΛΤΑΝΑ | | ΣΥΡΙΖΑ | ΚΑΒΑΛΑΣ | | ΟΧΙ | |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΖΕΪΜΠΕΚ ΧΟΥΣΕΪΝ | | ΣΥΡΙΖΑ | ΞΑΝΘΗΣ | | ΟΧΙ | |
| ΖΕΜΠΙΛΗΣ ΑΘΑΝΑΣΙΟΣ | | Νέα Δημοκρατία | ΕΥΒΟΙΑΣ | | ΟΧΙ | |
| ΖΟΥΡΑΡΗΣ ΚΩΝΣΤΑΝΤΙΝΟΣ | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | ΟΧΙ | |
| ΗΓΟΥΜΕΝΙΔΗΣ ΝΙΚΟΛΑΟΣ | | ΣΥΡΙΖΑ | ΗΡΑΚΛΕΙΟΥ | | ΟΧΙ | |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | | Νέα Δημοκρατία | ΕΠΙΚΡΑΤΕΙΑΣ | | ΟΧΙ | |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΘΡΑΨΑΝΙΩΤΗΣ ΕΜΜΑΝΟΥΗΛ | | ΣΥΡΙΖΑ | ΛΑΣΙΘΙΟΥ | | ΟΧΙ | |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | | Νέα Δημοκρατία | ΔΩΔΕΚΑΝΗΣΟΥ | | ΟΧΙ | |
| ΚΑΒΒΑΔΑΣ ΑΘΑΝΑΣΙΟΣ | | Νέα Δημοκρατία | ΛΕΥΚΑΔΟΣ | | ΟΧΙ | |
| ΚΑΙΡΙΔΗΣ ΔΗΜΗΤΡΙΟΣ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΚΑΚΛΑΜΑΝΗΣ ΝΙΚΗΤΑΣ | | Νέα Δημοκρατία | Α΄ ΑΘΗΝΩΝ | | ΟΧΙ | |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | | ΣΥΡΙΖΑ | ΗΛΕΙΑΣ | | ΟΧΙ | |
| ΚΑΛΑΦΑΤΗΣ ΣΤΑΥΡΟΣ | | Νέα Δημοκρατία | Α΄ ΘΕΣΣΑΛΟΝΙΚΗΣ | | ΟΧΙ | |
| ΚΑΛΛΙΑΝΟΣ ΙΩΑΝΝΗΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΚΑΜΙΝΗΣ ΓΕΩΡΓΙΟΣ | | Κίνημα Αλλαγής | ΕΠΙΚΡΑΤΕΙΑΣ | | ΟΧΙ | |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | | Νέα Δημοκρατία | ΑΙΤΩΛΟΑΚΑΡΝΑΝΙΑΣ | | ΟΧΙ | |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | | Κ.Κ.Ε. | ΑΧΑΪΑΣ | | ΟΧΙ | |
| ΚΑΡΑΜΑΝΛΗ ΑΝΝΑ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | | Νέα Δημοκρατία | Α΄ ΘΕΣΣΑΛΟΝΙΚΗΣ | | ΟΧΙ | |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | | Νέα Δημοκρατία | ΣΕΡΡΩΝ | | ΟΧΙ | |
| ΚΑΣΙΜΑΤΗ ΕΙΡΗΝΗ(ΝΙΝΑ) | | ΣΥΡΙΖΑ | Β΄ ΠΕΙΡΑΙΩΣ | | ΟΧΙ | |
| ΚΑΤΡΙΝΗΣ ΜΙΧΑΗΛ | | Κίνημα Αλλαγής | ΗΛΕΙΑΣ | | ΟΧΙ | |
| ΚΑΤΡΟΥΓΚΑΛΟΣ ΓΕΩΡΓΙΟΣ | | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΚΑΤΣΑΝΙΩΤΗΣ ΑΝΔΡΕΑΣ | | Νέα Δημοκρατία | ΑΧΑΪΑΣ | | ΟΧΙ | |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | | Νέα Δημοκρατία | Α΄ ΠΕΙΡΑΙΩΣ | | ΟΧΙ | |
| ΚΑΤΣΗΣ ΜΑΡΙΟΣ | | ΣΥΡΙΖΑ | ΘΕΣΠΡΩΤΙΑΣ | | ΟΧΙ | |
| ΚΑΤΣΩΤΗΣ ΧΡΗΣΤΟΣ | | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | | Νέα Δημοκρατία | ΕΥΒΟΙΑΣ | | ΟΧΙ | |
| ΚΕΛΕΤΣΗΣ ΣΤΑΥΡΟΣ | | Νέα Δημοκρατία | ΕΒΡΟΥ | | ΟΧΙ | |
| ΚΕΛΛΑΣ ΧΡΗΣΤΟΣ | | Νέα Δημοκρατία | ΛΑΡΙΣΗΣ | | ΟΧΙ | |
| ΚΕΡΑΜΕΩΣ ΝΙΚΗ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | | Νέα Δημοκρατία | ΙΩΑΝΝΙΝΩΝ | | ΟΧΙ | |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | | Κίνημα Αλλαγής | ΔΡΑΜΑΣ | | ΝΑΙ | |
| ΚΕΦΑΛΟΓΙΑΝΝΗΣ ΙΩΑΝΝΗΣ | | Νέα Δημοκρατία | ΡΕΘΥΜΝΗΣ | | ΟΧΙ | |
| ΚΙΚΙΛΙΑΣ ΒΑΣΙΛΕΙΟΣ | | Νέα Δημοκρατία | Α΄ ΑΘΗΝΩΝ | | ΟΧΙ | |
| ΚΟΚΚΑΛΗΣ ΒΑΣΙΛΕΙΟΣ | | ΣΥΡΙΖΑ | ΛΑΡΙΣΗΣ | | ΟΧΙ | |
| ΚΟΛΛΙΑΣ ΚΩΝΣΤΑΝΤΙΝΟΣ | | Νέα Δημοκρατία | ΚΟΡΙΝΘΙΑΣ | | ΟΧΙ | |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | | Νέα Δημοκρατία | ΔΩΔΕΚΑΝΗΣΟΥ | | ΟΧΙ | |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | | Νέα Δημοκρατία | ΕΥΡΥΤΑΝΙΑΣ | | ΟΧΙ | |
| ΚΟΤΡΩΝΙΑΣ ΓΕΩΡΓΙΟΣ | | Νέα Δημοκρατία | ΦΘΙΩΤΙΔΟΣ | | ΟΧΙ | |
| ΚΟΥΒΕΛΑΣ ΔΗΜΗΤΡΙΟΣ | | Νέα Δημοκρατία | Α΄ ΘΕΣΣΑΛΟΝΙΚΗΣ | | ΟΧΙ | |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΚΟΥΤΣΟΥΜΠΑΣ ΑΝΔΡΕΑΣ | | Νέα Δημοκρατία | ΒΟΙΩΤΙΑΣ | | ΟΧΙ | |
| ΚΡΗΤΙΚΟΣ ΝΕΟΚΛΗΣ | | Νέα Δημοκρατία | ΛΑΚΩΝΙΑΣ | | ΟΧΙ | |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | | Νέα Δημοκρατία | ΚΟΖΑΝΗΣ | | ΟΧΙ | |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | | Κίνημα Αλλαγής | ΑΡΚΑΔΙΑΣ | | ΟΧΙ | |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | | ΟΧΙ | |
| ΚΩΤΣΗΡΑΣ ΓΕΩΡΓΙΟΣ | | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | | ΟΧΙ | |
| ΚΩΤΣΟΣ ΓΕΩΡΓΙΟΣ | | Νέα Δημοκρατία | ΚΑΡΔΙΤΣΗΣ | | ΟΧΙ | |
| ΛΑΖΑΡΙΔΗΣ ΜΑΚΑΡΙΟΣ | | Νέα Δημοκρατία | ΚΑΒΑΛΑΣ | | ΝΑΙ | |
| ΛΑΜΠΡΟΠΟΥΛΟΣ ΙΩΑΝΝΗΣ | | Νέα Δημοκρατία | ΜΕΣΣΗΝΙΑΣ | | ΟΧΙ | |
| ΛΑΠΠΑΣ ΣΠΥΡΙΔΩΝΑΣ | | ΣΥΡΙΖΑ | ΚΑΡΔΙΤΣΗΣ | | ΟΧΙ | |
| ΛΕΟΝΤΑΡΙΔΗΣ ΘΕΟΦΙΛΟΣ | | Νέα Δημοκρατία | ΣΕΡΡΩΝ | | ΟΧΙ | |
| ΛΙΑΚΟΣ ΕΥΑΓΓΕΛΟΣ | | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | | ΟΧΙ | |
| ΛΙΑΚΟΥΛΗ ΕΥΑΓΓΕΛΙΑ | | Κίνημα Αλλαγής | ΛΑΡΙΣΗΣ | | ΟΧΙ | |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | | Νέα Δημοκρατία | ΑΙΤΩΛΟΑΚΑΡΝΑΝΙΑΣ | | ΟΧΙ | |
| ΛΙΟΥΠΗΣ ΑΘΑΝΑΣΙΟΣ | | Νέα Δημοκρατία | ΜΑΓΝΗΣΙΑΣ | | ΟΧΙ | |
| ΛΙΟΥΤΑΣ ΑΘΑΝΑΣΙΟΣ | | Νέα Δημοκρατία | ΤΡΙΚΑΛΩΝ | | ΟΧΙ | |
| ΛΟΒΕΡΔΟΣ ΑΝΔΡΕΑΣ | | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΜΑΚΡΗ ΖΩΗ(ΖΕΤΤΑ) | | Νέα Δημοκρατία | ΜΑΓΝΗΣΙΑΣ | | ΟΧΙ | |
| ΜΑΛΑΜΑ ΚΥΡΙΑΚΗ | | ΣΥΡΙΖΑ | ΧΑΛΚΙΔΙΚΗΣ | | ΟΧΙ | |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | | ΣΥΡΙΖΑ | ΗΡΑΚΛΕΙΟΥ | | ΟΧΙ | |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | | Νέα Δημοκρατία | ΠΙΕΡΙΑΣ | | ΟΧΙ | |
| ΜΑΝΤΑΣ ΠΕΡΙΚΛΗΣ | | Νέα Δημοκρατία | ΜΕΣΣΗΝΙΑΣ | | ΟΧΙ | |
| ΜΑΝΩΛΑΚΟΣ ΝΙΚΟΛΑΟΣ | | Νέα Δημοκρατία | Α΄ ΠΕΙΡΑΙΩΣ | | ΟΧΙ | |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | | Νέα Δημοκρατία | ΜΑΓΝΗΣΙΑΣ | | ΟΧΙ | |
| ΜΑΡΚΟΠΟΥΛΟΣ ΔΗΜΗΤΡΙΟΣ | | Νέα Δημοκρατία | Β΄ ΠΕΙΡΑΙΩΣ | | ΟΧΙ | |
| ΜΑΡΚΟΥ ΚΩΝΣΤΑΝΤΙΝΟΣ | | ΣΥΡΙΖΑ | ΑΧΑΪΑΣ | | ΟΧΙ | |
| ΜΑΡΤΙΝΟΥ ΓΕΩΡΓΙΑ | | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | | ΣΥΡΙΖΑ | ΜΑΓΝΗΣΙΑΣ | | ΟΧΙ | |
| ΜΕΛΑΣ ΙΩΑΝΝΗΣ | | Νέα Δημοκρατία | Α΄ ΠΕΙΡΑΙΩΣ | | ΟΧΙ | |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | | Νέα Δημοκρατία | ΧΙΟΥ | | ΟΧΙ | |
| ΜΗΤΣΟΤΑΚΗΣ ΚΥΡΙΑΚΟΣ | | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΜΙΧΑΗΛΙΔΗΣ ΑΝΔΡΕΑΣ | | ΣΥΡΙΖΑ | ΧΙΟΥ | | ΟΧΙ | |
| ΜΟΝΟΓΥΙΟΥ ΑΙΚΑΤΕΡΙΝΗ | | Νέα Δημοκρατία | ΚΥΚΛΑΔΩΝ | | ΟΧΙ | |
| ΜΟΥΖΑΛΑΣ ΙΩΑΝΝΗΣ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΜΟΥΛΚΙΩΤΗΣ ΓΕΩΡΓΙΟΣ | | Κίνημα Αλλαγής | ΒΟΙΩΤΙΑΣ | | ΟΧΙ | |
| ΜΠΑΚΑΔΗΜΑ ΦΩΤΕΙΝΗ | | ΜέΡΑ25 | Β΄ ΠΕΙΡΑΙΩΣ | | ΟΧΙ | |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | | Νέα Δημοκρατία | ΧΑΝΙΩΝ | | ΟΧΙ | |
| ΜΠΑΛΑΦΑΣ ΙΩΑΝΝΗΣ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | | Νέα Δημοκρατία | ΠΙΕΡΙΑΣ | | ΟΧΙ | |
| ΜΠΑΡΑΝ ΜΠΟΥΡΧΑΝ | | Κίνημα Αλλαγής | ΞΑΝΘΗΣ | | ΟΧΙ | |
| ΜΠΑΡΚΑΣ ΚΩΝΣΤΑΝΤΙΝΟΣ | | ΣΥΡΙΖΑ | ΠΡΕΒΕΖΗΣ | | ΟΧΙ | |
| ΜΠΑΡΤΖΩΚΑΣ ΑΝΑΣΤΑΣΙΟΣ | | Νέα Δημοκρατία | ΗΜΑΘΙΑΣ | | ΟΧΙ | |
| ΜΠΙΑΓΚΗΣ ΔΗΜΗΤΡΙΟΣ | | Κίνημα Αλλαγής | ΚΕΡΚΥΡΑΣ | | ΟΧΙ | |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | | Νέα Δημοκρατία | ΛΑΡΙΣΗΣ | | ΟΧΙ | |
| ΜΠΛΟΥΧΟΣ ΚΩΝΣΤΑΝΤΙΝΟΣ | | Νέα Δημοκρατία | ΔΡΑΜΑΣ | | ΟΧΙ | |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | | ΑΝΕΞ. | Α΄ ΑΘΗΝΩΝ | | ΟΧΙ | |
| ΜΠΟΥΓΑΣ ΙΩΑΝΝΗΣ | | Νέα Δημοκρατία | ΦΩΚΙΔΟΣ | | ΟΧΙ | |
| ΜΠΟΥΚΩΡΟΣ ΧΡΗΣΤΟΣ | | Νέα Δημοκρατία | ΜΑΓΝΗΣΙΑΣ | | ΟΧΙ | |
| ΜΠΟΥΜΠΑΣ ΚΩΝΣΤΑΝΤΙΝΟΣ | | ΕΛΛΗΝΙΚΗ ΛΥΣΗ | ΣΕΡΡΩΝ | | ΟΧΙ | |
| ΜΠΟΥΡΑΣ ΑΘΑΝΑΣΙΟΣ | | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | | ΟΧΙ | |
| ΜΠΟΥΡΝΟΥΣ ΙΩΑΝΝΗΣ | | ΣΥΡΙΖΑ | ΛΕΣΒΟΥ | | ΟΧΙ | |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | | Νέα Δημοκρατία | Α΄ ΠΕΙΡΑΙΩΣ | | ΟΧΙ | |
| ΜΥΛΩΝΑΚΗΣ ΑΝΤΩΝΙΟΣ | | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | | ΟΧΙ | |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | | Νέα Δημοκρατία | ΗΛΕΙΑΣ | | ΟΧΙ | |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | ΟΧΙ | |
| ΞΑΝΘΟΠΟΥΛΟΣ ΘΕΟΦΙΛΟΣ | | ΣΥΡΙΖΑ | ΔΡΑΜΑΣ | | ΟΧΙ | |
| ΞΑΝΘΟΣ ΑΝΔΡΕΑΣ | | ΣΥΡΙΖΑ | ΡΕΘΥΜΝΗΣ | | ΟΧΙ | |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΟΙΚΟΝΟΜΟΥ ΒΑΣΙΛΕΙΟΣ | | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΟΙΚΟΝΟΜΟΥ ΙΩΑΝΝΗΣ | | Νέα Δημοκρατία | ΦΘΙΩΤΙΔΟΣ | | ΟΧΙ | |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | | Νέα Δημοκρατία | ΚΑΒΑΛΑΣ | | ΟΧΙ | |
| ΠΑΝΑΣ ΑΠΟΣΤΟΛΟΣ | | Κίνημα Αλλαγής | ΧΑΛΚΙΔΙΚΗΣ | | ΟΧΙ | |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | | ΣΥΡΙΖΑ | ΤΡΙΚΑΛΩΝ | | ΟΧΙ | |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | | Νέα Δημοκρατία | ΚΟΖΑΝΗΣ | | ΟΧΙ | |
| ΠΑΠΑΗΛΙΟΥ ΓΕΩΡΓΙΟΣ | | ΣΥΡΙΖΑ | ΑΡΚΑΔΙΑΣ | | ΟΧΙ | |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | | Νέα Δημοκρατία | ΤΡΙΚΑΛΩΝ | | ΟΧΙ | |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | | ΣΥΡΙΖΑ | ΜΑΓΝΗΣΙΑΣ | | ΟΧΙ | |
| ΠΑΠΑΝΔΡΕΟΥ ΓΕΩΡΓΙΟΣ | | Κίνημα Αλλαγής | ΑΧΑΪΑΣ | | ΟΧΙ | |
| ΠΑΠΠΑΣ ΙΩΑΝΝΗΣ | | Νέα Δημοκρατία | ΔΩΔΕΚΑΝΗΣΟΥ | | ΟΧΙ | |
| ΠΑΠΠΑΣ ΝΙΚΟΛΑΟΣ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΠΑΣΧΑΛΙΔΗΣ ΙΩΑΝΝΗΣ | | Νέα Δημοκρατία | ΚΑΒΑΛΑΣ | | ΟΧΙ | |
| ΠΕΡΚΑ ΘΕΟΠΙΣΤΗ(ΠΕΤΗ) | | ΣΥΡΙΖΑ | ΦΛΩΡΙΝΗΣ | | ΟΧΙ | |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | | Νέα Δημοκρατία | ΕΠΙΚΡΑΤΕΙΑΣ | | ΟΧΙ | |
| ΠΙΠΙΛΗ ΦΩΤΕΙΝΗ | | Νέα Δημοκρατία | Α΄ ΑΘΗΝΩΝ | | ΟΧΙ | |
| ΠΛΑΚΙΩΤΑΚΗΣ ΙΩΑΝΝΗΣ | | Νέα Δημοκρατία | ΛΑΣΙΘΙΟΥ | | ΟΧΙ | |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | | Νέα Δημοκρατία | Α΄ ΑΘΗΝΩΝ | | ΟΧΙ | |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | | Νέα Δημοκρατία | ΕΥΒΟΙΑΣ | | ΟΧΙ | |
| ΠΟΛΑΚΗΣ ΠΑΥΛΟΣ | | ΣΥΡΙΖΑ | ΧΑΝΙΩΝ | | ΟΧΙ | |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | | ΣΥΡΙΖΑ | ΒΟΙΩΤΙΑΣ | | ΟΧΙ | |
| ΡΑΓΚΟΥΣΗΣ ΙΩΑΝΝΗΣ | | ΣΥΡΙΖΑ | Β΄ ΠΕΙΡΑΙΩΣ | | ΟΧΙ | |
| ΡΑΠΤΗ ΕΛΕΝΗ | | Νέα Δημοκρατία | Α' ΘΕΣΣΑΛΟΝΙΚΗΣ | | ΟΧΙ | |
| ΡΑΠΤΗ ΖΩΗ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΣΑΜΑΡΑΣ ΑΝΤΩΝΙΟΣ | | Νέα Δημοκρατία | ΜΕΣΣΗΝΙΑΣ | | ΟΧΙ | |
| ΣΑΝΤΟΡΙΝΙΟΣ ΝΕΚΤΑΡΙΟΣ | | ΣΥΡΙΖΑ | ΔΩΔΕΚΑΝΗΣΟΥ | | ΟΧΙ | |
| ΣΑΡΑΚΙΩΤΗΣ ΙΩΑΝΝΗΣ | | ΣΥΡΙΖΑ | ΦΘΙΩΤΙΔΟΣ | | ΟΧΙ | |
| ΣΕΝΕΤΑΚΗΣ ΜΑΞΙΜΟΣ | | Νέα Δημοκρατία | ΗΡΑΚΛΕΙΟΥ | | ΟΧΙ | |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | | Νέα Δημοκρατία | Α' ΘΕΣΣΑΛΟΝΙΚΗΣ | | ΟΧΙ | |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | | Κίνημα Αλλαγής | Α΄ ΑΘΗΝΩΝ | | ΟΧΙ | |
| ΣΚΟΝΔΡΑ ΑΣΗΜΙΝΑ | | Νέα Δημοκρατία | ΚΑΡΔΙΤΣΗΣ | | ΟΧΙ | |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | | ΣΥΡΙΖΑ | ΕΠΙΚΡΑΤΕΙΑΣ | | ΟΧΙ | |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | | ΣΥΡΙΖΑ | ΠΙΕΡΙΑΣ | | ΟΧΙ | |
| ΣΚΡΕΚΑΣ ΚΩΝΣΤΑΝΤΙΝΟΣ | | Νέα Δημοκρατία | ΤΡΙΚΑΛΩΝ | | ΟΧΙ | |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΣΠΙΡΤΖΗΣ ΧΡΗΣΤΟΣ | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΣΤΑΪΚΟΥΡΑΣ ΧΡΗΣΤΟΣ | | Νέα Δημοκρατία | ΦΘΙΩΤΙΔΟΣ | | ΟΧΙ | |
| ΣΤΑΜΕΝΙΤΗΣ ΔΙΟΝΥΣΙΟΣ | | Νέα Δημοκρατία | ΠΕΛΛΗΣ | | ΟΧΙ | |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | | Νέα Δημοκρατία | ΣΑΜΟΥ | | ΟΧΙ | |
| ΣΤΥΛΙΑΝΙΔΗΣ ΕΥΡΙΠΙΔΗΣ | | Νέα Δημοκρατία | ΡΟΔΟΠΗΣ | | ΟΧΙ | |
| ΣΤΥΛΙΟΣ ΓΕΩΡΓΙΟΣ | | Νέα Δημοκρατία | ΑΡΤΗΣ | | ΟΧΙ | |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | | Νέα Δημοκρατία | Α΄ ΑΘΗΝΩΝ | | ΟΧΙ | |
| ΣΥΡΜΑΛΕΝΙΟΣ ΝΙΚΟΛΑΟΣ | | ΣΥΡΙΖΑ | ΚΥΚΛΑΔΩΝ | | ΟΧΙ | |
| ΤΑΓΑΡΑΣ ΝΙΚΟΛΑΟΣ | | Νέα Δημοκρατία | ΚΟΡΙΝΘΙΑΣ | | ΟΧΙ | |
| ΤΑΡΑΝΤΙΛΗΣ ΧΡΗΣΤΟΣ | | Νέα Δημοκρατία | ΕΠΙΚΡΑΤΕΙΑΣ | | ΟΧΙ | |
| ΤΑΣΟΥΛΑΣ ΚΩΝΣΤΑΝΤΙΝΟΣ | | Νέα Δημοκρατία | ΙΩΑΝΝΙΝΩΝ | | ΟΧΙ | |
| ΤΕΛΙΓΙΟΡΙΔΟΥ ΟΛΥΜΠΙΑ | | ΣΥΡΙΖΑ | ΚΑΣΤΟΡΙΑΣ | | ΟΧΙ | |
| ΤΖΑΒΑΡΑΣ ΚΩΝΣΤΑΝΤΙΝΟΣ | | Νέα Δημοκρατία | ΗΛΕΙΑΣ | | ΟΧΙ | |
| ΤΖΑΚΡΗ ΘΕΟΔΩΡΑ | | ΣΥΡΙΖΑ | ΠΕΛΛΗΣ | | ΟΧΙ | |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | | ΣΥΡΙΖΑ | Α΄ ΑΘΗΝΩΝ | | ΟΧΙ | |
| ΤΖΗΚΑΛΑΓΙΑΣ ΖΗΣΗΣ | | Νέα Δημοκρατία | ΚΑΣΤΟΡΙΑΣ | | ΟΧΙ | |
| ΤΖΟΥΦΗ ΜΕΡΟΠΗ | | ΣΥΡΙΖΑ | ΙΩΑΝΝΙΝΩΝ | | ΟΧΙ | |
| ΤΟΛΚΑΣ ΑΓΓΕΛΟΣ | | ΣΥΡΙΖΑ | ΗΜΑΘΙΑΣ | | ΟΧΙ | |
| ΤΡΑΓΑΚΗΣ ΙΩΑΝΝΗΣ | | Νέα Δημοκρατία | Β΄ ΠΕΙΡΑΙΩΣ | | ΟΧΙ | |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | ΟΧΙ | |
| ΤΣΑΒΔΑΡΙΔΗΣ ΛΑΖΑΡΟΣ | | Νέα Δημοκρατία | ΗΜΑΘΙΑΣ | | ΟΧΙ | |
| ΤΣΑΚΑΛΩΤΟΣ ΕΥΚΛΕΙΔΗΣ | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΤΣΙΑΡΑΣ ΚΩΝΣΤΑΝΤΙΝΟΣ | | Νέα Δημοκρατία | ΚΑΡΔΙΤΣΗΣ | | ΟΧΙ | |
| ΤΣΙΓΚΡΗΣ ΑΓΓΕΛΟΣ | | Νέα Δημοκρατία | ΑΧΑΪΑΣ | | ΟΧΙ | |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | | Νέα Δημοκρατία | ΞΑΝΘΗΣ | | ΟΧΙ | |
| ΤΣΙΠΡΑΣ ΑΛΕΞΙΟΣ | | ΣΥΡΙΖΑ | ΑΧΑΪΑΣ | | ΟΧΙ | |
| ΤΣΙΠΡΑΣ ΓΕΩΡΓΙΟΣ | | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | | ΟΧΙ | |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | | Νέα Δημοκρατία | ΔΩΔΕΚΑΝΗΣΟΥ | | ΟΧΙ | |
| ΦΑΜΕΛΛΟΣ ΣΩΚΡΑΤΗΣ | | ΣΥΡΙΖΑ | Β΄ ΘΕΣΣΑΛΟΝΙΚΗΣ | | ΟΧΙ | |
| ΦΙΛΗΣ ΝΙΚΟΛΑΟΣ | | ΣΥΡΙΖΑ | Α΄ ΑΘΗΝΩΝ | | ΟΧΙ | |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | | ΣΥΡΙΖΑ | ΕΠΙΚΡΑΤΕΙΑΣ | | ΟΧΙ | |
| ΦΟΡΤΩΜΑΣ ΦΙΛΙΠΠΟΣ | | Νέα Δημοκρατία | ΚΥΚΛΑΔΩΝ | | ΟΧΙ | |
| ΦΡΑΓΓΙΔΗΣ ΓΕΩΡΓΙΟΣ | | Κίνημα Αλλαγής | ΚΙΛΚΙΣ | | ΟΧΙ | |
| ΦΩΤΗΛΑΣ ΙΑΣΩΝ | | Νέα Δημοκρατία | ΑΧΑΪΑΣ | | ΟΧΙ | |
| ΦΩΤΙΟΥ ΘΕΑΝΩ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΧΑΡΑΚΟΠΟΥΛΟΣ ΜΑΞΙΜΟΣ | | Νέα Δημοκρατία | ΛΑΡΙΣΗΣ | | ΟΧΙ | |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | | ΣΥΡΙΖΑ | ΡΟΔΟΠΗΣ | | ΟΧΙ | |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | | ΣΥΡΙΖΑ | ΜΕΣΣΗΝΙΑΣ | | ΟΧΙ | |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | | Νέα Δημοκρατία | ΣΕΡΡΩΝ | | ΟΧΙ | |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | | ΣΥΡΙΖΑ | ΕΥΒΟΙΑΣ | | ΟΧΙ | |
| ΧΑΤΖΗΔΑΚΗΣ ΔΙΟΝΥΣΙΟΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | | Νέα Δημοκρατία | ΦΘΙΩΤΙΔΟΣ | | ΟΧΙ | |
| ΧΗΤΑΣ ΚΩΝΣΤΑΝΤΙΝΟΣ | | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | | ΟΧΙ | |
| ΧΙΟΝΙΔΗΣ ΣΑΒΒΑΣ | | Νέα Δημοκρατία | ΠΙΕΡΙΑΣ | | ΟΧΙ | |
| ΧΡΗΣΤΙΔΟΥ ΡΑΛΛΙΑ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΟΧΙ | |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | | Νέα Δημοκρατία | ΜΕΣΣΗΝΙΑΣ | | ΟΧΙ | |
| ΨΥΧΟΓΙΟΣ ΓΕΩΡΓΙΟΣ | | ΣΥΡΙΖΑ | ΚΟΡΙΝΘΙΑΣ | | ΟΧΙ | |
| **Πράξη: Για την αξιόποινη πράξη της συκοφαντικής δυσφήμησης (363-362 Π.Κ.) (ΣΥΝΟΛΙΚΑ ΨΗΦΟΙ: NAI:264, OXI:0, ΠΡΝ:0)** | |  |  | |  | |
| ΑΒΔΕΛΑΣ ΑΠΟΣΤΟΛΟΣ | | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | | ΝΑΙ | |
| ΑΒΡΑΜΑΚΗΣ ΕΛΕΥΘΕΡΙΟΣ | | ΣΥΡΙΖΑ | ΣΕΡΡΩΝ | | ΝΑΙ | |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | | ΣΥΡΙΖΑ | ΚΙΛΚΙΣ | | ΝΑΙ | |
| ΑΔΑΜΟΥ ΚΩΝΣΤΑΝΤΙΝΑ | | ΑΝΕΞ. | Β΄ ΘΕΣΣΑΛΟΝΙΚΗΣ | | ΝΑΙ | |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΑΘΑΝΑΣΙΟΥ ΜΑΡΙΑ | | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΑΘΑΝΑΣΙΟΥ ΧΑΡΑΛΑΜΠΟΣ | | Νέα Δημοκρατία | ΛΕΣΒΟΥ | | ΝΑΙ | |
| ΑΚΤΥΠΗΣ ΔΙΟΝΥΣΙΟΣ | | Νέα Δημοκρατία | ΖΑΚΥΝΘΟΥ | | ΝΑΙ | |
| ΑΛΕΞΙΑΔΗΣ ΤΡΥΦΩΝ | | ΣΥΡΙΖΑ | Β΄ ΠΕΙΡΑΙΩΣ | | ΝΑΙ | |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΑΛΕΞΟΠΟΥΛΟΥ ΧΡΙΣΤΙΝΑ | | Νέα Δημοκρατία | ΑΧΑΪΑΣ | | ΝΑΙ | |
| ΑΜΑΝΑΤΙΔΗΣ ΓΙΩΡΓΟΣ | | Νέα Δημοκρατία | ΚΟΖΑΝΗΣ | | ΝΑΙ | |
| ΑΜΑΝΑΤΙΔΗΣ ΙΩΑΝΝΗΣ | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | ΝΑΙ | |
| ΑΜΥΡΑΣ ΓΙΩΡΓΟΣ | | Νέα Δημοκρατία | ΙΩΑΝΝΙΝΩΝ | | ΝΑΙ | |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | | ΣΥΡΙΖΑ | ΑΧΑΪΑΣ | | ΝΑΙ | |
| ΑΝΑΣΤΑΣΙΑΔΗΣ ΣΑΒΒΑΣ | | Νέα Δημοκρατία | Β΄ΘΕΣΣΑΛΟΝΙΚΗΣ | | ΝΑΙ | |
| ΑΝΔΡΙΑΝΟΣ ΙΩΑΝΝΗΣ | | Νέα Δημοκρατία | ΑΡΓΟΛΙΔΟΣ | | ΝΑΙ | |
| ΑΝΤΩΝΙΑΔΗΣ ΙΩΑΝΝΗΣ | | Νέα Δημοκρατία | ΦΛΩΡΙΝΗΣ | | ΝΑΙ | |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΑΠΑΤΖΙΔΗ ΜΑΡΙΑ | | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΑΠΟΣΤΟΛΟΥ ΕΥΑΓΓΕΛΟΣ | | ΣΥΡΙΖΑ | ΕΥΒΟΙΑΣ | | ΝΑΙ | |
| ΑΡΑΜΠΑΤΖΗ ΦΩΤΕΙΝΗ | | Νέα Δημοκρατία | ΣΕΡΡΩΝ | | ΝΑΙ | |
| ΑΡΑΧΩΒΙΤΗΣ ΣΤΑΥΡΟΣ | | ΣΥΡΙΖΑ | ΛΑΚΩΝΙΑΣ | | ΝΑΙ | |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | | ΝΑΙ | |
| ΑΥΓΕΝΑΚΗΣ ΕΛΕΥΘΕΡΙΟΣ | | Νέα Δημοκρατία | ΗΡΑΚΛΕΙΟΥ | | ΝΑΙ | |
| ΑΥΓΕΡΗ ΘΕΟΔΩΡΑ(ΔΩΡΑ) | | ΣΥΡΙΖΑ | Β΄ θΕΣΣΑΛΟΝΙΚΗΣ | | ΝΑΙ | |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | | Νέα Δημοκρατία | ΗΛΕΙΑΣ | | ΝΑΙ | |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | | ΣΥΡΙΖΑ | ΚΕΡΚΥΡΑ | | ΝΑΙ | |
| ΑΧΜΕΤ ΙΛΧΑΝ | | Κίνημα Αλλαγής | ΡΟΔΟΠΗΣ | | ΝΑΙ | |
| ΑΧΤΣΙΟΓΛΟΥ ΕΥΤΥΧΙΑ | | ΣΥΡΙΖΑ | ΕΠΙΚΡΑΤΕΙΑΣ | | ΝΑΙ | |
| ΒΑΓΕΝΑ-ΚΗΛΑΗΔΟΝΗ ΑΝΝΑ | | ΣΥΡΙΖΑ | ΛΑΡΙΣΗΣ | | ΝΑΙ | |
| ΒΑΓΕΝΑΣ ΔΗΜΗΤΡΙΟΣ | | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΑΓΙΩΝΑΣ ΓΙΩΡΓΟΣ | | Νέα Δημοκρατία | ΧΑΛΚΙΔΙΚΗΣ | | ΝΑΙ | |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΒΑΡΔΑΚΗΣ ΣΩΚΡΑΤΗΣ | | ΣΥΡΙΖΑ | ΗΡΑΚΛΕΙΟΥ | | ΝΑΙ | |
| ΒΑΡΕΜΕΝΟΣ ΓΕΩΡΓΙΟΣ | | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | | Νέα Δημοκρατία | Β΄ ΘΕΣΣΑΛΟΝΙΚΗΣ | | ΝΑΙ | |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | | Νέα Δημοκρατία | ΠΕΛΛΗΣ | | ΝΑΙ | |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | | ΣΥΡΙΖΑ | ΕΠΙΚΡΑΤΕΙΑΣ | | ΝΑΙ | |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | | ΣΥΡΙΖΑ | Α΄ ΑΘΗΝΩΝ | | ΝΑΙ | |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | | Νέα Δημοκρατία | ΗΜΑΘΙΑΣ | | ΝΑΙ | |
| ΒΕΤΤΑ ΚΑΛΛΙΟΠΗ | | ΣΥΡΙΖΑ | ΚΟΖΑΝΗΣ | | ΝΑΙ | |
| ΒΙΛΙΑΡΔΟΣ ΒΑΣΙΛΕΙΟΣ | | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | | ΝΑΙ | |
| ΒΙΤΣΑΣ ΔΗΜΗΤΡΙΟΣ | | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΒΛΑΣΗΣ ΚΩΝΣΤΑΝΤΙΝΟΣ | | Νέα Δημοκρατία | ΑΡΚΑΔΙΑΣ | | ΝΑΙ | |
| ΒΛΑΧΟΣ ΓΕΩΡΓΙΟΣ | | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | | Νέα Δημοκρατία | ΧΑΝΙΩΝ | | ΝΑΙ | |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΒΟΥΛΤΕΨΗ ΣΟΦΙΑ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΟΥΤΣΗΣ ΝΙΚΟΛΑΟΣ | | ΣΥΡΙΖΑ | Α΄ ΑΘΗΝΩΝ | | ΝΑΙ | |
| ΒΡΟΥΤΣΗΣ ΙΩΑΝΝΗΣ | | Νέα Δημοκρατία | ΚΥΚΛΑΔΩΝ | | ΝΑΙ | |
| ΒΡΥΖΙΔΟΥ ΠΑΡΑΣΚΕΥΗ | | Νέα Δημοκρατία | ΚΟΖΑΝΗΣ | | ΝΑΙ | |
| ΓΕΡΑΠΕΤΡΙΤΗΣ ΓΕΩΡΓΙΟΣ | | Νέα Δημοκρατία | ΕΠΙΚΡΑΤΕΙΑΣ | | ΝΑΙ | |
| ΓΕΡΟΒΑΣΙΛΗ ΟΛΓΑ | | ΣΥΡΙΖΑ | ΑΡΤΗΣ | | ΝΑΙ | |
| ΓΕΩΡΓΑΝΤΑΣ ΓΕΩΡΓΙΟΣ | | Νέα Δημοκρατία | ΚΙΛΙΚΙΣ | | ΝΑΙ | |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΓΙΑΝΝΑΚΗΣ ΣΤΕΡΓΙΟΣ | | Νέα Δημοκρατία | ΠΡΕΒΕΖΗΣ | | ΝΑΙ | |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΓΙΑΝΝΟΥΛΗΣ ΧΡΗΣΤΟΣ | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΙΟΓΙΑΚΑΣ ΒΑΣΙΛΕΙΟΣ | | Νέα Δημοκρατία | ΘΕΣΠΡΩΤΙΑΣ | | ΝΑΙ | |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | | ΣΥΡΙΖΑ | ΕΒΡΟΥ | | ΝΑΙ | |
| ΓΚΙΟΛΑΣ ΙΩΑΝΝΗΣ | | ΣΥΡΙΖΑ | ΑΡΓΟΛΙΔΟΣ | | ΝΑΙ | |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | | Νέα Δημοκρατία | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΚΟΚΑΣ ΧΡΗΣΤΟΣ | | Κίνημα Αλλαγής | ΑΡΤΗΣ | | ΝΑΙ | |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | | Νέα Δημοκρατία | ΕΒΡΟΥ | | ΝΑΙ | |
| ΔΗΜΑΣ ΧΡΙΣΤΟΣ | | Νέα Δημοκρατία | ΚΟΡΙΝΘΙΑΣ | | ΝΑΙ | |
| ΔΗΜΟΣΧΑΚΗΣ ΑΝΑΣΤΑΣΙΟΣ | | Νέα Δημοκρατία | ΕΒΡΟΥ | | ΝΑΙ | |
| ΔΙΓΑΛΑΚΗΣ ΒΑΣΙΛΕΙΟΣ | | Νέα Δημοκρατία | ΧΑΝΙΩΝ | | ΝΑΙ | |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | | Νέα Δημοκρατία | Α΄ ΠΕΙΡΑΙΩΣ | | ΝΑΙ | |
| ΔΡΑΓΑΣΑΚΗΣ ΙΩΑΝΝΗΣ | | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΔΡΙΤΣΑΣ ΘΕΟΔΩΡΟΣ | | ΣΥΡΙΖΑ | Α΄ ΠΕΙΡΑΙΩΣ | | ΝΑΙ | |
| ΕΛΕΥΘΕΡΙΑΔΟΥ ΣΟΥΛΤΑΝΑ | | ΣΥΡΙΖΑ | ΚΑΒΑΛΑΣ | | ΝΑΙ | |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΖΕΪΜΠΕΚ ΧΟΥΣΕΪΝ | | ΣΥΡΙΖΑ | ΞΑΝΘΗΣ | | ΝΑΙ | |
| ΖΕΜΠΙΛΗΣ ΑΘΑΝΑΣΙΟΣ | | Νέα Δημοκρατία | ΕΥΒΟΙΑΣ | | ΝΑΙ | |
| ΖΟΥΡΑΡΗΣ ΚΩΝΣΤΑΝΤΙΝΟΣ | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | ΝΑΙ | |
| ΗΓΟΥΜΕΝΙΔΗΣ ΝΙΚΟΛΑΟΣ | | ΣΥΡΙΖΑ | ΗΡΑΚΛΕΙΟΥ | | ΝΑΙ | |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | | Νέα Δημοκρατία | ΕΠΙΚΡΑΤΕΙΑΣ | | ΝΑΙ | |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΘΡΑΨΑΝΙΩΤΗΣ ΕΜΜΑΝΟΥΗΛ | | ΣΥΡΙΖΑ | ΛΑΣΙΘΙΟΥ | | ΝΑΙ | |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | | Νέα Δημοκρατία | ΔΩΔΕΚΑΝΗΣΟΥ | | ΝΑΙ | |
| ΚΑΒΒΑΔΑΣ ΑΘΑΝΑΣΙΟΣ | | Νέα Δημοκρατία | ΛΕΥΚΑΔΟΣ | | ΝΑΙ | |
| ΚΑΙΡΙΔΗΣ ΔΗΜΗΤΡΙΟΣ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΚΛΑΜΑΝΗΣ ΝΙΚΗΤΑΣ | | Νέα Δημοκρατία | Α΄ ΑΘΗΝΩΝ | | ΝΑΙ | |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | | ΣΥΡΙΖΑ | ΗΛΕΙΑΣ | | ΝΑΙ | |
| ΚΑΛΑΦΑΤΗΣ ΣΤΑΥΡΟΣ | | Νέα Δημοκρατία | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΑΛΛΙΑΝΟΣ ΙΩΑΝΝΗΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΜΙΝΗΣ ΓΕΩΡΓΙΟΣ | | Κίνημα Αλλαγής | ΕΠΙΚΡΑΤΕΙΑΣ | | ΝΑΙ | |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | | Νέα Δημοκρατία | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | | Κ.Κ.Ε. | ΑΧΑΪΑΣ | | ΝΑΙ | |
| ΚΑΡΑΜΑΝΛΗ ΑΝΝΑ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | | Νέα Δημοκρατία | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | | Νέα Δημοκρατία | ΣΕΡΡΩΝ | | ΝΑΙ | |
| ΚΑΣΙΜΑΤΗ ΕΙΡΗΝΗ(ΝΙΝΑ) | | ΣΥΡΙΖΑ | Β΄ ΠΕΙΡΑΙΩΣ | | ΝΑΙ | |
| ΚΑΤΡΙΝΗΣ ΜΙΧΑΗΛ | | Κίνημα Αλλαγής | ΗΛΕΙΑΣ | | ΝΑΙ | |
| ΚΑΤΡΟΥΓΚΑΛΟΣ ΓΕΩΡΓΙΟΣ | | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΤΣΑΝΙΩΤΗΣ ΑΝΔΡΕΑΣ | | Νέα Δημοκρατία | ΑΧΑΪΑΣ | | ΝΑΙ | |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | | Νέα Δημοκρατία | Α΄ ΠΕΙΡΑΙΩΣ | | ΝΑΙ | |
| ΚΑΤΣΗΣ ΜΑΡΙΟΣ | | ΣΥΡΙΖΑ | ΘΕΣΠΡΩΤΙΑΣ | | ΝΑΙ | |
| ΚΑΤΣΩΤΗΣ ΧΡΗΣΤΟΣ | | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | | Νέα Δημοκρατία | ΕΥΒΟΙΑΣ | | ΝΑΙ | |
| ΚΕΛΕΤΣΗΣ ΣΤΑΥΡΟΣ | | Νέα Δημοκρατία | ΕΒΡΟΥ | | ΝΑΙ | |
| ΚΕΛΛΑΣ ΧΡΗΣΤΟΣ | | Νέα Δημοκρατία | ΛΑΡΙΣΗΣ | | ΝΑΙ | |
| ΚΕΡΑΜΕΩΣ ΝΙΚΗ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | | Νέα Δημοκρατία | ΙΩΑΝΝΙΝΩΝ | | ΝΑΙ | |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | | Κίνημα Αλλαγής | ΔΡΑΜΑΣ | | ΝΑΙ | |
| ΚΕΦΑΛΟΓΙΑΝΝΗΣ ΙΩΑΝΝΗΣ | | Νέα Δημοκρατία | ΡΕΘΥΜΝΗΣ | | ΝΑΙ | |
| ΚΙΚΙΛΙΑΣ ΒΑΣΙΛΕΙΟΣ | | Νέα Δημοκρατία | Α΄ ΑΘΗΝΩΝ | | ΝΑΙ | |
| ΚΟΚΚΑΛΗΣ ΒΑΣΙΛΕΙΟΣ | | ΣΥΡΙΖΑ | ΛΑΡΙΣΗΣ | | ΝΑΙ | |
| ΚΟΛΛΙΑΣ ΚΩΝΣΤΑΝΤΙΝΟΣ | | Νέα Δημοκρατία | ΚΟΡΙΝΘΙΑΣ | | ΝΑΙ | |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | | Νέα Δημοκρατία | ΔΩΔΕΚΑΝΗΣΟΥ | | ΝΑΙ | |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | | Νέα Δημοκρατία | ΕΥΡΥΤΑΝΙΑΣ | | ΝΑΙ | |
| ΚΟΤΡΩΝΙΑΣ ΓΕΩΡΓΙΟΣ | | Νέα Δημοκρατία | ΦΘΙΩΤΙΔΟΣ | | ΝΑΙ | |
| ΚΟΥΒΕΛΑΣ ΔΗΜΗΤΡΙΟΣ | | Νέα Δημοκρατία | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΚΟΥΤΣΟΥΜΠΑΣ ΑΝΔΡΕΑΣ | | Νέα Δημοκρατία | ΒΟΙΩΤΙΑΣ | | ΝΑΙ | |
| ΚΡΗΤΙΚΟΣ ΝΕΟΚΛΗΣ | | Νέα Δημοκρατία | ΛΑΚΩΝΙΑΣ | | ΝΑΙ | |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | | Νέα Δημοκρατία | ΚΟΖΑΝΗΣ | | ΝΑΙ | |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | | Κίνημα Αλλαγής | ΑΡΚΑΔΙΑΣ | | ΝΑΙ | |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΚΩΤΣΗΡΑΣ ΓΕΩΡΓΙΟΣ | | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΚΩΤΣΟΣ ΓΕΩΡΓΙΟΣ | | Νέα Δημοκρατία | ΚΑΡΔΙΤΣΗΣ | | ΝΑΙ | |
| ΛΑΖΑΡΙΔΗΣ ΜΑΚΑΡΙΟΣ | | Νέα Δημοκρατία | ΚΑΒΑΛΑΣ | | ΝΑΙ | |
| ΛΑΜΠΡΟΠΟΥΛΟΣ ΙΩΑΝΝΗΣ | | Νέα Δημοκρατία | ΜΕΣΣΗΝΙΑΣ | | ΝΑΙ | |
| ΛΑΠΠΑΣ ΣΠΥΡΙΔΩΝΑΣ | | ΣΥΡΙΖΑ | ΚΑΡΔΙΤΣΗΣ | | ΝΑΙ | |
| ΛΕΟΝΤΑΡΙΔΗΣ ΘΕΟΦΙΛΟΣ | | Νέα Δημοκρατία | ΣΕΡΡΩΝ | | ΝΑΙ | |
| ΛΙΑΚΟΣ ΕΥΑΓΓΕΛΟΣ | | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΛΙΑΚΟΥΛΗ ΕΥΑΓΓΕΛΙΑ | | Κίνημα Αλλαγής | ΛΑΡΙΣΗΣ | | ΝΑΙ | |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | | Νέα Δημοκρατία | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΛΙΟΥΠΗΣ ΑΘΑΝΑΣΙΟΣ | | Νέα Δημοκρατία | ΜΑΓΝΗΣΙΑΣ | | ΝΑΙ | |
| ΛΙΟΥΤΑΣ ΑΘΑΝΑΣΙΟΣ | | Νέα Δημοκρατία | ΤΡΙΚΑΛΩΝ | | ΝΑΙ | |
| ΛΟΒΕΡΔΟΣ ΑΝΔΡΕΑΣ | | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΜΑΚΡΗ ΖΩΗ(ΖΕΤΤΑ) | | Νέα Δημοκρατία | ΜΑΓΝΗΣΙΑΣ | | ΝΑΙ | |
| ΜΑΛΑΜΑ ΚΥΡΙΑΚΗ | | ΣΥΡΙΖΑ | ΧΑΛΚΙΔΙΚΗΣ | | ΝΑΙ | |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | | ΣΥΡΙΖΑ | ΗΡΑΚΛΕΙΟΥ | | ΝΑΙ | |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | | Νέα Δημοκρατία | ΠΙΕΡΙΑΣ | | ΝΑΙ | |
| ΜΑΝΤΑΣ ΠΕΡΙΚΛΗΣ | | Νέα Δημοκρατία | ΜΕΣΣΗΝΙΑΣ | | ΝΑΙ | |
| ΜΑΝΩΛΑΚΟΣ ΝΙΚΟΛΑΟΣ | | Νέα Δημοκρατία | Α΄ ΠΕΙΡΑΙΩΣ | | ΝΑΙ | |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | | Νέα Δημοκρατία | ΜΑΓΝΗΣΙΑΣ | | ΝΑΙ | |
| ΜΑΡΚΟΠΟΥΛΟΣ ΔΗΜΗΤΡΙΟΣ | | Νέα Δημοκρατία | Β΄ ΠΕΙΡΑΙΩΣ | | ΝΑΙ | |
| ΜΑΡΚΟΥ ΚΩΝΣΤΑΝΤΙΝΟΣ | | ΣΥΡΙΖΑ | ΑΧΑΪΑΣ | | ΝΑΙ | |
| ΜΑΡΤΙΝΟΥ ΓΕΩΡΓΙΑ | | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | | ΣΥΡΙΖΑ | ΜΑΓΝΗΣΙΑΣ | | ΝΑΙ | |
| ΜΕΛΑΣ ΙΩΑΝΝΗΣ | | Νέα Δημοκρατία | Α΄ ΠΕΙΡΑΙΩΣ | | ΝΑΙ | |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | | Νέα Δημοκρατία | ΧΙΟΥ | | ΝΑΙ | |
| ΜΗΤΣΟΤΑΚΗΣ ΚΥΡΙΑΚΟΣ | | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΜΙΧΑΗΛΙΔΗΣ ΑΝΔΡΕΑΣ | | ΣΥΡΙΖΑ | ΧΙΟΥ | | ΝΑΙ | |
| ΜΟΝΟΓΥΙΟΥ ΑΙΚΑΤΕΡΙΝΗ | | Νέα Δημοκρατία | ΚΥΚΛΑΔΩΝ | | ΝΑΙ | |
| ΜΟΥΖΑΛΑΣ ΙΩΑΝΝΗΣ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΜΟΥΛΚΙΩΤΗΣ ΓΕΩΡΓΙΟΣ | | Κίνημα Αλλαγής | ΒΟΙΩΤΙΑΣ | | ΝΑΙ | |
| ΜΠΑΚΑΔΗΜΑ ΦΩΤΕΙΝΗ | | ΜέΡΑ25 | Β΄ ΠΕΙΡΑΙΩΣ | | ΝΑΙ | |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | | Νέα Δημοκρατία | ΧΑΝΙΩΝ | | ΝΑΙ | |
| ΜΠΑΛΑΦΑΣ ΙΩΑΝΝΗΣ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | | Νέα Δημοκρατία | ΠΙΕΡΙΑΣ | | ΝΑΙ | |
| ΜΠΑΡΑΝ ΜΠΟΥΡΧΑΝ | | Κίνημα Αλλαγής | ΞΑΝΘΗΣ | | ΝΑΙ | |
| ΜΠΑΡΚΑΣ ΚΩΝΣΤΑΝΤΙΝΟΣ | | ΣΥΡΙΖΑ | ΠΡΕΒΕΖΗΣ | | ΝΑΙ | |
| ΜΠΑΡΤΖΩΚΑΣ ΑΝΑΣΤΑΣΙΟΣ | | Νέα Δημοκρατία | ΗΜΑΘΙΑΣ | | ΝΑΙ | |
| ΜΠΙΑΓΚΗΣ ΔΗΜΗΤΡΙΟΣ | | Κίνημα Αλλαγής | ΚΕΡΚΥΡΑΣ | | ΝΑΙ | |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | | Νέα Δημοκρατία | ΛΑΡΙΣΗΣ | | ΝΑΙ | |
| ΜΠΛΟΥΧΟΣ ΚΩΝΣΤΑΝΤΙΝΟΣ | | Νέα Δημοκρατία | ΔΡΑΜΑΣ | | ΝΑΙ | |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | | ΑΝΕΞ. | Α΄ ΑΘΗΝΩΝ | | ΝΑΙ | |
| ΜΠΟΥΓΑΣ ΙΩΑΝΝΗΣ | | Νέα Δημοκρατία | ΦΩΚΙΔΟΣ | | ΝΑΙ | |
| ΜΠΟΥΚΩΡΟΣ ΧΡΗΣΤΟΣ | | Νέα Δημοκρατία | ΜΑΓΝΗΣΙΑΣ | | ΝΑΙ | |
| ΜΠΟΥΜΠΑΣ ΚΩΝΣΤΑΝΤΙΝΟΣ | | ΕΛΛΗΝΙΚΗ ΛΥΣΗ | ΣΕΡΡΩΝ | | ΝΑΙ | |
| ΜΠΟΥΡΑΣ ΑΘΑΝΑΣΙΟΣ | | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | | ΝΑΙ | |
| ΜΠΟΥΡΝΟΥΣ ΙΩΑΝΝΗΣ | | ΣΥΡΙΖΑ | ΛΕΣΒΟΥ | | ΝΑΙ | |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | | Νέα Δημοκρατία | Α΄ ΠΕΙΡΑΙΩΣ | | ΝΑΙ | |
| ΜΥΛΩΝΑΚΗΣ ΑΝΤΩΝΙΟΣ | | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | | Νέα Δημοκρατία | ΗΛΕΙΑΣ | | ΝΑΙ | |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | ΝΑΙ | |
| ΞΑΝΘΟΠΟΥΛΟΣ ΘΕΟΦΙΛΟΣ | | ΣΥΡΙΖΑ | ΔΡΑΜΑΣ | | ΝΑΙ | |
| ΞΑΝΘΟΣ ΑΝΔΡΕΑΣ | | ΣΥΡΙΖΑ | ΡΕΘΥΜΝΗΣ | | ΝΑΙ | |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΟΙΚΟΝΟΜΟΥ ΒΑΣΙΛΕΙΟΣ | | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΟΙΚΟΝΟΜΟΥ ΙΩΑΝΝΗΣ | | Νέα Δημοκρατία | ΦΘΙΩΤΙΔΟΣ | | ΝΑΙ | |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | | Νέα Δημοκρατία | ΚΑΒΑΛΑΣ | | ΝΑΙ | |
| ΠΑΝΑΣ ΑΠΟΣΤΟΛΟΣ | | Κίνημα Αλλαγής | ΧΑΛΚΙΔΙΚΗΣ | | ΝΑΙ | |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | | ΣΥΡΙΖΑ | ΤΡΙΚΑΛΩΝ | | ΝΑΙ | |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | | Νέα Δημοκρατία | ΚΟΖΑΝΗΣ | | ΝΑΙ | |
| ΠΑΠΑΗΛΙΟΥ ΓΕΩΡΓΙΟΣ | | ΣΥΡΙΖΑ | ΑΡΚΑΔΙΑΣ | | ΝΑΙ | |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | | Νέα Δημοκρατία | ΤΡΙΚΑΛΩΝ | | ΝΑΙ | |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | | ΣΥΡΙΖΑ | ΜΑΓΝΗΣΙΑΣ | | ΝΑΙ | |
| ΠΑΠΑΝΔΡΕΟΥ ΓΕΩΡΓΙΟΣ | | Κίνημα Αλλαγής | ΑΧΑΪΑΣ | | ΝΑΙ | |
| ΠΑΠΠΑΣ ΙΩΑΝΝΗΣ | | Νέα Δημοκρατία | ΔΩΔΕΚΑΝΗΣΟΥ | | ΝΑΙ | |
| ΠΑΠΠΑΣ ΝΙΚΟΛΑΟΣ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΠΑΣΧΑΛΙΔΗΣ ΙΩΑΝΝΗΣ | | Νέα Δημοκρατία | ΚΑΒΑΛΑΣ | | ΝΑΙ | |
| ΠΕΡΚΑ ΘΕΟΠΙΣΤΗ(ΠΕΤΗ) | | ΣΥΡΙΖΑ | ΦΛΩΡΙΝΗΣ | | ΝΑΙ | |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | | Νέα Δημοκρατία | ΕΠΙΚΡΑΤΕΙΑΣ | | ΝΑΙ | |
| ΠΙΠΙΛΗ ΦΩΤΕΙΝΗ | | Νέα Δημοκρατία | Α΄ ΑΘΗΝΩΝ | | ΝΑΙ | |
| ΠΛΑΚΙΩΤΑΚΗΣ ΙΩΑΝΝΗΣ | | Νέα Δημοκρατία | ΛΑΣΙΘΙΟΥ | | ΝΑΙ | |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | | Νέα Δημοκρατία | Α΄ ΑΘΗΝΩΝ | | ΝΑΙ | |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | | Νέα Δημοκρατία | ΕΥΒΟΙΑΣ | | ΝΑΙ | |
| ΠΟΛΑΚΗΣ ΠΑΥΛΟΣ | | ΣΥΡΙΖΑ | ΧΑΝΙΩΝ | | ΝΑΙ | |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | | ΣΥΡΙΖΑ | ΒΟΙΩΤΙΑΣ | | ΝΑΙ | |
| ΡΑΓΚΟΥΣΗΣ ΙΩΑΝΝΗΣ | | ΣΥΡΙΖΑ | Β΄ ΠΕΙΡΑΙΩΣ | | ΝΑΙ | |
| ΡΑΠΤΗ ΕΛΕΝΗ | | Νέα Δημοκρατία | Α' ΘΕΣΣΑΛΟΝΙΚΗΣ | | ΝΑΙ | |
| ΡΑΠΤΗ ΖΩΗ | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΑΜΑΡΑΣ ΑΝΤΩΝΙΟΣ | | Νέα Δημοκρατία | ΜΕΣΣΗΝΙΑΣ | | ΝΑΙ | |
| ΣΑΝΤΟΡΙΝΙΟΣ ΝΕΚΤΑΡΙΟΣ | | ΣΥΡΙΖΑ | ΔΩΔΕΚΑΝΗΣΟΥ | | ΝΑΙ | |
| ΣΑΡΑΚΙΩΤΗΣ ΙΩΑΝΝΗΣ | | ΣΥΡΙΖΑ | ΦΘΙΩΤΙΔΟΣ | | ΝΑΙ | |
| ΣΕΝΕΤΑΚΗΣ ΜΑΞΙΜΟΣ | | Νέα Δημοκρατία | ΗΡΑΚΛΕΙΟΥ | | ΝΑΙ | |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | | Νέα Δημοκρατία | Α' ΘΕΣΣΑΛΟΝΙΚΗΣ | | ΝΑΙ | |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | | Κίνημα Αλλαγής | Α΄ ΑΘΗΝΩΝ | | ΝΑΙ | |
| ΣΚΟΝΔΡΑ ΑΣΗΜΙΝΑ | | Νέα Δημοκρατία | ΚΑΡΔΙΤΣΗΣ | | ΝΑΙ | |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | | ΣΥΡΙΖΑ | ΕΠΙΚΡΑΤΕΙΑΣ | | ΝΑΙ | |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | | ΣΥΡΙΖΑ | ΠΙΕΡΙΑΣ | | ΝΑΙ | |
| ΣΚΡΕΚΑΣ ΚΩΝΣΤΑΝΤΙΝΟΣ | | Νέα Δημοκρατία | ΤΡΙΚΑΛΩΝ | | ΝΑΙ | |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΠΙΡΤΖΗΣ ΧΡΗΣΤΟΣ | | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΣΤΑΪΚΟΥΡΑΣ ΧΡΗΣΤΟΣ | | Νέα Δημοκρατία | ΦΘΙΩΤΙΔΟΣ | | ΝΑΙ | |
| ΣΤΑΜΕΝΙΤΗΣ ΔΙΟΝΥΣΙΟΣ | | Νέα Δημοκρατία | ΠΕΛΛΗΣ | | ΝΑΙ | |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | | Νέα Δημοκρατία | ΣΑΜΟΥ | | ΝΑΙ | |
| ΣΤΥΛΙΑΝΙΔΗΣ ΕΥΡΙΠΙΔΗΣ | | Νέα Δημοκρατία | ΡΟΔΟΠΗΣ | | ΝΑΙ | |
| ΣΤΥΛΙΟΣ ΓΕΩΡΓΙΟΣ | | Νέα Δημοκρατία | ΑΡΤΗΣ | | ΝΑΙ | |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | | Νέα Δημοκρατία | Α΄ ΑΘΗΝΩΝ | | ΝΑΙ | |
| ΣΥΡΜΑΛΕΝΙΟΣ ΝΙΚΟΛΑΟΣ | | ΣΥΡΙΖΑ | ΚΥΚΛΑΔΩΝ | | ΝΑΙ | |
| ΤΑΓΑΡΑΣ ΝΙΚΟΛΑΟΣ | | Νέα Δημοκρατία | ΚΟΡΙΝΘΙΑΣ | | ΝΑΙ | |
| ΤΑΡΑΝΤΙΛΗΣ ΧΡΗΣΤΟΣ | | Νέα Δημοκρατία | ΕΠΙΚΡΑΤΕΙΑΣ | | ΝΑΙ | |
| ΤΑΣΟΥΛΑΣ ΚΩΝΣΤΑΝΤΙΝΟΣ | | Νέα Δημοκρατία | ΙΩΑΝΝΙΝΩΝ | | ΝΑΙ | |
| ΤΕΛΙΓΙΟΡΙΔΟΥ ΟΛΥΜΠΙΑ | | ΣΥΡΙΖΑ | ΚΑΣΤΟΡΙΑΣ | | ΝΑΙ | |
| ΤΖΑΒΑΡΑΣ ΚΩΝΣΤΑΝΤΙΝΟΣ | | Νέα Δημοκρατία | ΗΛΕΙΑΣ | | ΝΑΙ | |
| ΤΖΑΚΡΗ ΘΕΟΔΩΡΑ | | ΣΥΡΙΖΑ | ΠΕΛΛΗΣ | | ΝΑΙ | |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | | ΣΥΡΙΖΑ | Α΄ ΑΘΗΝΩΝ | | ΝΑΙ | |
| ΤΖΗΚΑΛΑΓΙΑΣ ΖΗΣΗΣ | | Νέα Δημοκρατία | ΚΑΣΤΟΡΙΑΣ | | ΝΑΙ | |
| ΤΖΟΥΦΗ ΜΕΡΟΠΗ | | ΣΥΡΙΖΑ | ΙΩΑΝΝΙΝΩΝ | | ΝΑΙ | |
| ΤΟΛΚΑΣ ΑΓΓΕΛΟΣ | | ΣΥΡΙΖΑ | ΗΜΑΘΙΑΣ | | ΝΑΙ | |
| ΤΡΑΓΑΚΗΣ ΙΩΑΝΝΗΣ | | Νέα Δημοκρατία | Β΄ ΠΕΙΡΑΙΩΣ | | ΝΑΙ | |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | | ΣΥΡΙΖΑ | Α΄ ΘΕΣΣΑΛΟΝΙΚΗΣ | | ΝΑΙ | |
| ΤΣΑΒΔΑΡΙΔΗΣ ΛΑΖΑΡΟΣ | | Νέα Δημοκρατία | ΗΜΑΘΙΑΣ | | ΝΑΙ | |
| ΤΣΑΚΑΛΩΤΟΣ ΕΥΚΛΕΙΔΗΣ | | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΤΣΙΑΡΑΣ ΚΩΝΣΤΑΝΤΙΝΟΣ | | Νέα Δημοκρατία | ΚΑΡΔΙΤΣΗΣ | | ΝΑΙ | |
| ΤΣΙΓΚΡΗΣ ΑΓΓΕΛΟΣ | | Νέα Δημοκρατία | ΑΧΑΪΑΣ | | ΝΑΙ | |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | | Νέα Δημοκρατία | ΞΑΝΘΗΣ | | ΝΑΙ | |
| ΤΣΙΠΡΑΣ ΑΛΕΞΙΟΣ | | ΣΥΡΙΖΑ | ΑΧΑΪΑΣ | | ΝΑΙ | |
| ΤΣΙΠΡΑΣ ΓΕΩΡΓΙΟΣ | | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | | Νέα Δημοκρατία | ΔΩΔΕΚΑΝΗΣΟΥ | | ΝΑΙ | |
| ΦΑΜΕΛΛΟΣ ΣΩΚΡΑΤΗΣ | | ΣΥΡΙΖΑ | Β΄ ΘΕΣΣΑΛΟΝΙΚΗΣ | | ΝΑΙ | |
| ΦΙΛΗΣ ΝΙΚΟΛΑΟΣ | | ΣΥΡΙΖΑ | Α΄ ΑΘΗΝΩΝ | | ΝΑΙ | |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | | ΣΥΡΙΖΑ | ΕΠΙΚΡΑΤΕΙΑΣ | | ΝΑΙ | |
| ΦΟΡΤΩΜΑΣ ΦΙΛΙΠΠΟΣ | | Νέα Δημοκρατία | ΚΥΚΛΑΔΩΝ | | ΝΑΙ | |
| ΦΡΑΓΓΙΔΗΣ ΓΕΩΡΓΙΟΣ | | Κίνημα Αλλαγής | ΚΙΛΚΙΣ | | ΝΑΙ | |
| ΦΩΤΗΛΑΣ ΙΑΣΩΝ | | Νέα Δημοκρατία | ΑΧΑΪΑΣ | | ΝΑΙ | |
| ΦΩΤΙΟΥ ΘΕΑΝΩ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΑΡΑΚΟΠΟΥΛΟΣ ΜΑΞΙΜΟΣ | | Νέα Δημοκρατία | ΛΑΡΙΣΗΣ | | ΝΑΙ | |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | | ΣΥΡΙΖΑ | ΡΟΔΟΠΗΣ | | ΝΑΙ | |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | | ΣΥΡΙΖΑ | ΜΕΣΣΗΝΙΑΣ | | ΝΑΙ | |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | | Νέα Δημοκρατία | ΣΕΡΡΩΝ | | ΝΑΙ | |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | | ΣΥΡΙΖΑ | ΕΥΒΟΙΑΣ | | ΝΑΙ | |
| ΧΑΤΖΗΔΑΚΗΣ ΔΙΟΝΥΣΙΟΣ | | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | | Νέα Δημοκρατία | ΦΘΙΩΤΙΔΟΣ | | ΝΑΙ | |
| ΧΗΤΑΣ ΚΩΝΣΤΑΝΤΙΝΟΣ | | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | | ΝΑΙ | |
| ΧΙΟΝΙΔΗΣ ΣΑΒΒΑΣ | | Νέα Δημοκρατία | ΠΙΕΡΙΑΣ | | ΝΑΙ | |
| ΧΡΗΣΤΙΔΟΥ ΡΑΛΛΙΑ | | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | | Νέα Δημοκρατία | ΜΕΣΣΗΝΙΑΣ | | ΝΑΙ | |
| ΨΥΧΟΓΙΟΣ ΓΕΩΡΓΙΟΣ | | ΣΥΡΙΖΑ | ΚΟΡΙΝΘΙΑΣ | | ΝΑΙ | |
|  | |  |  | |  | |
|  |  | | |  | |  |
|  |  | | |  | |  |
|  |  | | |  | |  |
|  | Άρσεις Ασυλίας | | |  | |  |
|  |  | | |  | |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | | | Αποτελέσματα | | |
| ΕΛΕΥΘΕΡΙΑΔΟΥ ΣΟΥΛΤΑΝΑ | Για το αδίκημα της παράβασης καθήκοντος (άρθρο 259 Π.Κ.) | | | ΝΑΙ | | 2 |
| OXI | | 262 |
| ΠΡΝ | | 0 |
| ΣΥΝ | | 264 |
| ΚΑΜΙΝΗΣ ΓΕΩΡΓΙΟΣ | Για την αξιόποινη πράξη της συκοφαντικής δυσφήμησης (363-362 Π.Κ.) | | | ΝΑΙ | | 264 |
| OXI | | 0 |
| ΠΡΝ | | 0 |
| ΣΥΝ | | 264 |
|  |  | | |  | |  |
|  | Ο Πρόεδρος | | |  | |  |
|  |  | | |  | |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζουμε επί του σχεδίου νόμου του Υπουργείου Εργασίας και Κοινωνικών Υποθέσεων, με ομιλητή τώρα τον ειδικό αγορητή του Κινήματος Αλλαγής κ. Γεώργιο Μουλκιώτη.

Ορίστε, κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μάθαμε ότι το Συμβούλιο της Επικρατείας απέρριψε για τυπικούς λόγους τις προσφυγές των βιομηχάνων σε σχέση με τις τριετίες. Όμως, δεν αποφάνθηκε το Συμβούλιο της Επικρατείας για την υποχρέωση των εργοδοτών να χορηγούν κανονικά τις τριετίες και τα λοιπά επιδόματα των εργαζόμενων του ιδιωτικού τομέα.

Η Κυβέρνηση, λοιπόν, καλείται, κύριε Υπουργέ, άμεσα και χωρίς καθυστέρηση να νομοθετήσει την υποχρεωτικότητα πλέον καταβολής των τριετιών, ακυρώνοντας την πράξη υπουργικού συμβουλίου 6/2012 και τις σχετικές διατάξεις του ν.4093/2012, που ανέστειλαν τη χορήγησή τους.

Επί του νομοσχεδίου τώρα, κυρίες και κύριοι συνάδελφοι, η ρητορική της Κυβέρνησης, όπως αναδείχθηκε στη συζήτηση του νομοσχεδίου, δεν είναι καινούργια. Από την ανάληψη εξουσίας τον Ιούλιο του 2019 υπόσχεται να δώσει τέλος στην ταλαιπωρία -έτσι λέει- των ασφαλισμένων και των συνταξιούχων του οργανισμού, χωρίς ποτέ, όμως, να τα καταφέρνει. Και μάλιστα, με το υπό συζήτηση νομοσχέδιο συμπληρώνει -υποτίθεται- ένα επιτυχημένο σχέδιο υπουργίας Βρούτση.

Στην πραγματικότητα, όμως, με το παρόν νομοθέτημα η Κυβέρνηση Μητσοτάκη κινείται στην ήδη εφαρμοσθείσα τους τελευταίους τριάντα μήνες πρακτική σε ό,τι αφορά την κοινωνική ασφάλιση: υποσχέσεις χωρίς κοινωνικό αντίκρισμα. Διότι μόνο ως υπόσχεση χωρίς αντίκρισμα μπορεί να ακούγεται η επιχειρούμενη εισαγωγή ιδιωτικών στελεχών σε θέσεις γενικού διευθυντή και διευθυντή του ΕΦΚΑ.

Δώδεκα είναι οι λόγοι, στους οποίους αναφέρομαι συγκεκριμένα: Η ηγεσία του Υπουργείου κρατά αποδυναμωμένο τον ΕΦΚΑ με τεράστια κενά, που αυξάνονται συνεχώς. Το προσωπικό στον ΕΦΚΑ τα τελευταία χρόνια έχει μειωθεί κατά 30%, δίχως να αντικατασταθεί. Μόνο το 2021 έφυγαν εννιακόσιοι υπάλληλοι με εμπειρία και ειδική γνώση. Δεν αξιοποίησε τους πεντακόσιους συμβασιούχους που είχαν μάθει τη δουλειά για την έκδοση συντάξεων, οι οποίοι ήταν πιστοποιηθέντες και με τεχνογνωσία και επάρκεια και με έντονη αποτελεσματικότητα. Οι ρουσφετολογικές αναθέσεις θέσεων ευθύνης στους «ημετέρους» του ΕΦΚΑ καλά κρατούν και αναπαράγουν το πελατειακό κράτος. Χιλιάδες δικαιούχοι σύνταξης γήρατος ή λόγω θανάτου, με παράλληλη ή διαδοχική ασφάλιση -και κυρίως ΤΣΜΕΔΕ, ΤΣΑΥ, ΝΑΤ-, ακόμα περιμένουν τη σύνταξή τους, λόγω έλλειψης του κατάλληλου λογισμικού -ακούσατε, κατάλληλου λογισμικού- σχεδόν έξι χρόνια μετά την ψήφιση του ν.4387/2016.

Παραχωρήθηκε έκδοση συντάξεων σε ιδιώτες δικηγόρους, λογιστές, ενώ οι υπάλληλοι του ΕΦΚΑ μετατρέπονται σε υπαλλήλους τους και κάνουν ελέγχους. Και ο κύριος Υπουργός αποκρύπτει και τον αριθμό των συντάξεων και το είδος των συντάξεων που έχουν εκδώσει αυτοί οι δικηγόροι και οι λογιστές. Είναι ελάχιστες -προφανώς- οι συντάξεις και σε καμμία περίπτωση δεν είναι συντάξεις με διαδοχική ασφάλιση, που αποτελούν και το κύριο πρόβλημα του ΕΦΚΑ.

Ο κύριος Υπουργός με κάθε ευκαιρία δεν μιλάει τόσο καλά για τα στελέχη του ΕΦΚΑ, τους λοιδορεί, δυστυχώς. Αναφέρονται ως γραφειοκράτες, αναφέρονται εκφράσεις όπως «κόπρος Αυγεία». Δεν είναι εκφράσεις αυτές.

Προεκλογικά η Νέα Δημοκρατία είχε δεσμευθεί ότι θα καταργήσει τον νόμο Κατρούγκαλου, όπως αναφέρεται ο ν.4387/2016, με τον οποίο μειώνονται οι κύριες συντάξεις των νέων συνταξιούχων κατά 25% έως 35%, δηλαδή κατά μέσο όρο 200 ευρώ έως 250 ευρώ τον μήνα και οι επικουρικές κατά 20%. Τον διατήρησε, με επουσιώδεις αλλαγές.

Η ίδια η Κυβέρνηση προεκλογικά κατήγγειλε την κατάργηση των κατώτατων ορίων σύνταξης και του ΕΚΑΣ από την προηγούμενη κυβέρνηση. Μετεκλογικά ωστόσο, όχι μόνο δεν επανέφερε το ΕΚΑΣ, αλλά κατάργησε ακόμα και τη λειψή δέκατη τρίτη σύνταξη, που είχε δοθεί για ψηφοθηρικούς λόγους παραμονές των εκλογών του 2019. Με ψευδωνυμία περαιτέρω της απόφασης του Συμβουλίου Επικρατείας, που την έκανε και διάταξη νόμου, αρνείται να καταβάλει στους χαμηλοσυνταξιούχους τα κομμένα δώρα και τις κομμένες περικοπές ενδεκάμηνου Ιουνίου 2015 - Μαΐου 2016.

Προχώρησε στην ιδιωτικοποίηση της επικουρικής ασφάλισης, με τη δημιουργία του ΤΕΚΑ. Με την ιδιωτικοποίηση, λοιπόν, αυτή η επικουρική σύνταξη των νέων θα είναι 25% έως 35% χαμηλότερη από εκείνη που καταβάλλεται με βάση το σημερινό καθεστώς.

Πρόσφατα με εγκύκλιο της 30-12-2021 κόβει τις συντάξεις χηρείας και αναπηρίας μέχρι 268,8 ευρώ τον μήνα για αυτούς τους συνταξιούχους που έπαιρναν δεύτερη σύνταξη, λόγω θανάτου του ή της συζύγου.

Κυρίες και κύριοι συνάδελφοι, να πάμε τώρα στους ισχυρισμούς της Κυβέρνησης και του κ. Χατζηδάκη ότι επί των ημερών τους -τάχα- λόγω του εισαχθέντος μάνατζμεντ έχει μειωθεί η εκκρεμότητα των συντάξεων. Σύμφωνα με δηλώσεις του κυρίου Υπουργού τον Οκτώβριο του 2021, οι εκκρεμείς κύριες συντάξεις ήταν εκατόν ενενήντα χιλιάδες το καλοκαίρι του 2019 και εκατόν πενήντα πέντε χιλιάδες όταν ανέλαβε ο κ. Χατζηδάκης, τον Φεβρουάριο του 2021, ενώ τον Σεπτέμβρη και Οκτώβρη του 2021 ήταν εκατόν είκοσι χιλιάδες. Δηλαδή, τι σημαίνει αυτό; Ότι παρελήφθησαν από υπουργία Βρούτση εκατόν πενήντα πέντε χιλιάδες και σε οκτώ μήνες τις κατέβασε σε εκατόν είκοσι χιλιάδες. Αυτό λέει ο κύριος Υπουργός.

Εγώ, λοιπόν, θα δω αν ισχύουν ή όχι και θα καταθέσω συγκεκριμένα έγγραφα που έχω, για να αποδείξουμε τα ακόλουθα: Τον Ιούνιο του 2019, με ΣΥΡΙΖΑ - ΑΝΕΛ, είναι εκατόν είκοσι πέντε χιλιάδες εβδομήντα πέντε εκκρεμείς κύριες συντάξεις. Τον Ιανουάριο του 2021, επί Νέας Δημοκρατίας, όταν παρέλαβε ο κ. Χατζηδάκης, είναι εκατόν εξήντα μία χιλιάδες οκτακόσιες ογδόντα τέσσερις εκκρεμείς. Τον Φεβρουάριο του 2021 -πρώτος μήνας υπουργίας- είναι εκατόν εξήντα χιλιάδες διακόσιες σαράντα μία εκκρεμείς κύριες συντάξεις. Τον Μάρτιο του 2021 είναι εκατόν πενήντα μία χιλιάδες εκατόν εξήντα τρεις εκκρεμείς.

Να σταματήσω τώρα εδώ, για να εξηγήσω με αυτά τα έγγραφα τα οποία έχουμε από τον ΕΦΚΑ, τα οποία είναι ξεκάθαρα και θα κατατεθούν στα Πρακτικά, τι συμβαίνει. Τον Φεβρουάριο του 2021 είναι εκατόν εξήντα χιλιάδες συντάξεις και τον Μάρτιο εκατόν πενήντα μία χιλιάδες εκατόν εξήντα τρεις, δηλαδή, μέσα σε έναν μήνα υπάρχει ο ισχυρισμός ότι έχει μειωθεί το ποσό κατά εννέα χιλιάδες συντάξεις.

Τι έχει συμβεί; Ένα πολύ απλό πράγμα: Άλλαξε ο κανόνας με τον οποίο υπήρξε ο υπολογισμός και η αναφορά των εκκρεμών συντάξεων. Ενώ μέχρι τον Φεβρουάριο του 2021 στις εκκρεμείς συντάξεις συνυπολογίζονταν και τα αιτήματα για τα επιδόματα απόλυτης αναπηρίας, επί υπουργίας κ. Χατζηδάκη βαφτίστηκαν αυτά τροποποιητικά αιτήματα και αφαιρέθηκαν. Αφού, λοιπόν, αφαιρέθηκαν, οι εκατόν εξήντα χιλιάδες εκκρεμότητες έγιναν εκατόν πενήντα μία χιλιάδες. Αυτά θα τα καταθέσω στα Πρακτικά, όσον αφορά τις εκκρεμότητες Φεβρουαρίου και Μαρτίου του 2021.

Παρακάτω τώρα: Πόσες συντάξεις έλεγε ο κύριος Υπουργός ότι ήταν εκκρεμείς τον Σεπτέμβριο και Οκτώβριο του 2021; Έλεγε εκατόν είκοσι χιλιάδες. Θα καταθέσω και αυτά τα στοιχεία του ΕΦΚΑ στις 30-9-2021. Λέει ο ΕΦΚΑ στις 30-9-2021: «Εκκρεμείς συντάξεις εκατόν εξήντα χιλιάδες διακόσιες σαράντα μία.».

Υπάρχει ένα θέμα και θα χρειαστεί και απάντηση, βεβαίως.

Και να πούμε και για τις επικουρικές. Παρελήφθησαν από Βρούτση εκατόν είκοσι μία χιλιάδες πενήντα δύο εκκρεμείς τον Ιανουάριο του 2021 και τον Σεπτέμβριο του 2021 ήταν εκατόν είκοσι τέσσερις χιλιάδες τετρακόσιες εξήντα μία, δηλαδή αυξήθηκαν επί υπουργίας του νυν Υπουργού οι επικουρικές συντάξεις.

Αυτά είναι τα στοιχεία τα επίσημα, τα οποία δεν ξέρω αν θα αμφισβητηθούν και τι θα πει ο κύριος Υπουργός.

Είναι γεγονός ότι η Νέα Δημοκρατία παρέλαβε από τον ΣΥΡΙΖΑ τον απαράδεκτο αριθμό των διακοσίων δέκα χιλιάδων εκκρεμών συντάξεων και επικουρικών συντάξεων, εκ των οποίων οι εκατόν είκοσι πέντε χιλιάδες αφορούν σε κύριες συντάξεις και οι περίπου ογδόντα τέσσερις χιλιάδες εξακόσιες σε επικουρικές. Αυτόν τον αριθμό τον έχει φτάσει στις διακόσιες εβδομήντα επτά χιλιάδες τον Σεπτέμβρη του 2021 και μαζί με τα εκκρεμή εφάπαξ ξεπερνούν τις τριακόσιες χιλιάδες.

Κυρίες και κύριοι συνάδελφοι, αυτή είναι η αλήθεια. Έχει καταφέρει η Κυβέρνηση της Νέας Δημοκρατίας να ξεπεράσει και τη συγκυβέρνηση ΣΥΡΙΖΑ - ΑΝΕΛ στις εκκρεμότητες των συντάξεων.

Όσον αφορά τώρα το νομοσχέδιο, υπόσχεται η Κυβέρνηση ότι οι εκκρεμότητες θα τελειώσουν τον Ιούνιο του 2022.

Θα καταθέσω στα Πρακτικά και το σχετικό έγγραφο, όπως δημοσιεύθηκε.

Σε τέσσερις μήνες από τώρα που μιλάμε, δηλαδή, θα εκδοθούν άλλες τριακόσιες χιλιάδες αποφάσεις, δηλαδή περίπου τρεις χιλιάδες πεντακόσιες κάθε μήνα; Δεν το γνωρίζω. Δεν το πιστεύω. Ας μας πει ο κύριος Υπουργός πώς το υπολογίζει αυτό. Κατά την άποψή μας, δεν υπάρχει αξιοπιστία όσον αφορά τα στοιχεία.

Κυρίες και κύριοι συνάδελφοι, θεωρούμε ότι κανένας εκσυγχρονισμός του φορέα δεν επέρχεται με το νομοσχέδιο και δεν υπάρχουν όροι διαφάνειας, αξιοκρατίας, λογοδοσίας και κοινωνικού ελέγχου. Είναι αγαθά σε ανεπάρκεια. Αντίθετα, το νομοσχέδιο κινείται πάλι στο πλαίσιο του κοινωνικού αυτοματισμού. Ακούστηκαν ισχυρισμοί ότι είναι ανίκανοι οι δημόσιοι υπάλληλοι που ταλαιπωρούν την κοινωνία και δεν εκδίδουν συντάξεις, αλλά παράλληλα μετατίθενται οι ευθύνες από την Κυβέρνηση στους δημοσίους υπαλλήλους. Κινείται στο πλαίσιο της στοχοποίησης των εργαζομένων -όπως έγινε και με τη ΔΕΗ, όπως θυμάστε, αλλά και τώρα με τη «ΛΑΡΚΟ»- από τον ίδιο Υπουργό, ο οποίος έχει μια τακτική και μια στρατηγική. Απαξιώνει τον φορέα και τους εργαζόμενους και στη συνέχεια ως «από μηχανής θεός» βρίσκει τη μαγική λύση στα προβλήματα μέσω ικανών αλλά και αρεστών ανθρώπων, οι οποίοι όμως δεν αξιολογούνται από κανέναν.

Μάλιστα, για να στηριχθεί αυτή η προσπάθεια, ο κύριος Υπουργός καταφεύγει σε αυτούς τους χαρακτηρισμούς και για την Αντιπολίτευση. Προχθές ακούσαμε το «αδιάβαστη η Αντιπολίτευση». Μας είπε, δηλαδή, ούτε λίγο ούτε πολύ, ότι οι διοριζόμενοι σε διευθυντικούς βαθμούς και καθήκοντα είχαν εξαιρεθεί από τις διαδικασίες του ΑΣΕΠ με τον νόμο Πεπονή. Αυτός είναι ένας ισχυρισμός που απέχει παρασάγγας από την πραγματικότητα, διότι πράγματι έχουν τοποθετηθεί ξανά ιδιώτες σε θέσεις προϊσταμένων επί κυβέρνησης Κωνσταντίνου Μητσοτάκη. Είναι μια πραγματικότητα που σήμερα τη βλέπουμε πάλι, η οποία, αντί να βελτιώσει το σύστημα επιλογής στελεχών από μία δεξαμενή με όλους τους υποψηφίους που έχουν τα προσόντα, κατάργησε τη δεξαμενή του 2019 που υπήρχε επί ΣΥΡΙΖΑ με τον νόμο για το λεγόμενο «επιτελικό κράτος».

Βέβαια, ακολούθησαν μετά τοποθετήσεις, όπως στο Υπουργείο Ψηφιακής Πολιτικής -το ξέρετε- όπου έγινε ο Γενικός Διευθυντής Κυβερνοασφάλειας ή ο μετακλητός Αναπληρωτής Γενικός Γραμματέας Πολιτικής Προστασίας.

Τώρα, γιατί -όπως η ίδια η Επιστημονική Επιτροπή της Βουλής αναφέρει στην εισηγητική της έκθεση ως προς τη διαδικασία επιλογής- η ρύθμιση της Κυβέρνησης παραλλάσσει σε σχέση με τη ρύθμιση του άρθρου 86 του ν.3528/2007; Δηλαδή, ο δήθεν εκσυγχρονισμός που επαγγέλλεται επιμελώς κρύβεται πίσω από μία κυβέρνηση, όπως αναφέρεται.

Εμείς απορρίπτουμε αυτές τις λογικές ξεκάθαρα, διότι για εμάς πραγματικός εκσυγχρονισμός του ΕΦΚΑ σημαίνει ολοκλήρωση της ενοποίησης οργανωτικά και νομοθετικά, που δεν υπάρχει. Και να πούμε και κάτι ακόμα. Αν γίνονται όλα αυτά για να έρθουν ιδιαίτεροι μάνατζερ ή όποια άλλα στελέχη στον ΕΦΚΑ, αλήθεια, γιατί δεν προκηρύχθηκε η θέση του διοικητή του ΕΦΚΑ με διαδικασίες «OpenGov» και να έρθει ένας ιδιαίτερος μάνατζερ με τα διάφορα προσόντα; Γιατί να επιλεγεί ο Διευθυντής του Πολιτικού Γραφείου του πρώην Υπουργού Εργασίας να είναι ο Διοικητής του ΕΦΚΑ σήμερα και δεν αξιολογήθηκε, για να υπάρχει αυτή η διαδικασία; Μιλάμε για «OpenGov», ξεκάθαρες διαδικασίες, ώστε να έρθει ο καλύτερος μάνατζερ στον ΕΦΚΑ. Δεν προτιμήθηκε.

Τι προτείνουμε, κυρίες και κύριοι συνάδελφοι; Προτείνουμε, πρώτον, να ολοκληρωθούν άμεσα οι Ενιαίοι Κανονισμοί Ασφάλισης και Παροχών. Τριάντα μήνες -το είπαμε και στις επιτροπές- και δεν έχει γίνει τίποτα απολύτως! Από το τίποτα της Νέας Δημοκρατίας, στο τίποτε και της προηγούμενης κυβέρνησης, γιατί αναφερόμαστε στον ν.4487/2016, που δεν έχει γίνει καμμία ενοποίηση αυτών των κανονισμών. Επομένως ισχύουν διαφορετικές προϋποθέσεις συνταξιοδότησης, διαφορετικές προϋποθέσεις χορήγησης παροχών από ταμείο σε ταμείο. Βεβαίως, το πιο σημαντικό είναι ότι δεν υπάρχει συμβατότητα σε σχέση με το λογισμικό.

Σύμφωνα, λοιπόν, με τον ν.4670/2020 του κ. Βρούτση, οι Ενιαίοι Κανονισμοί Ασφάλισης και Παροχών εκδίδονται εντός δύο ετών, δηλαδή 28 Φεβρουαρίου 2022, σε λίγες μέρες. Ο νόμος, μάλιστα, του κ. Βρούτση είχε την πρόβλεψη, σε ανάλογη πρόβλεψη του προηγούμενου νόμου, που λέγεται «νόμος Κατρούγκαλου». Δεν είχε γίνει απολύτως τίποτα όλα αυτά τα χρόνια!

Δεύτερον, πρότασή μας είναι να ολοκληρωθεί η πλήρης μηχανογράφηση του φορέα και η ψηφιοποίηση του ασφαλιστικού και ιστορικού κάθε ασφαλισμένου. Ακόμα δεν έχει φτιαχτεί μια απλή μηχανογραφική εφαρμογή, για να γίνει συνυπολογισμός στη σύνταξη παράλληλου χρόνου ασφάλισης. Εξακόσιες χιλιάδες συντάξεις έχουν επανυπολογιστεί με λανθασμένο τρόπο.

Τρίτον, να γίνει άμεσα και καθολικά η αντικατάσταση του παρωχημένου τεχνολογικού εξοπλισμού. Σήμερα, δεν έχουν υπολογιστή όλοι οι υπάλληλοι ή έχουν τα Windows 98 που ουσιαστικά –ας μου επιτραπεί η έκφραση- «σέρνονται».

Τι προϋποθέτουν όλα αυτά τα παραπάνω; Προϋποθέτουν άμεσες προσλήψεις μόνιμου προσωπικού μέσω ΑΣΕΠ, τουλάχιστον ένα προς ένα. Το προσωπικό του ΕΦΚΑ –το είπαμε, κύριοι συνάδελφοι- τα τελευταία χρόνια έχει μειωθεί κατά 30%, δίχως να αντικατασταθεί. Μόνο το 2021 έφυγαν περίπου εννιακόσιοι υπάλληλοι με εμπειρία και γνώση.

Δεύτερον, προϋποθέτουν προώθηση της αξιοκρατίας στον ΕΦΚΑ και, τρίτον, πλήρη αξιοποίηση των αποφοίτων της Εθνικής Σχολής Δημόσιας Διοίκησης και ιδιαίτερα –τονίζουμε- των αποφοίτων του Τμήματος Κοινωνικής Διοίκησης, με αυξημένη μοριοδότηση για την κατάληψη των θέσεων ευθύνης στον ΕΦΚΑ. Έχουμε έτοιμο υλικό και δεν το αξιοποιούμε.

Τέταρτον, μιλάμε για αξιοποίηση των πεντακοσίων πτυχιούχων που είχαν εμπειρία μελών του Πανελλήνιου Συλλόγου Πτυχιούχων, οι οποίοι έχουν την πιστοποίηση, την τεχνογνωσία και την αποτελεσματικότητα.

Πέμπτον, ζητάμε την άμεση πρόσληψη συμβασιούχων νέων πτυχιούχων, με διαδικασίες όμως ΑΣΕΠ.

Έκτον, θέλουμε την ενίσχυση των τεχνικών υπηρεσιών του ΕΦΚΑ με προσωπικό, με μηχανολογικό εξοπλισμό και πληροφοριακό σύστημα και αναβάθμιση των υπηρεσιών αυτών σε γενική διεύθυνση με τρεις διευθύνσεις.

Τι παραπάνω θα κάνει μια ανώνυμη εταιρεία η οποία επιδιώκεται να ιδρυθεί σε σχέση με αυτή τη διαδικασία; Δεν υπάρχει απάντηση από την Κυβέρνηση εάν έχει αξιολογηθεί το έργο αυτής της Διεύθυνσης Αξιοποίησης Ακίνητης Περιουσίας και των προηγούμενων σχημάτων της. Γιατί το έργο αυτό να ανατεθεί σε μια ανώνυμη εταιρεία και μάλιστα με ένα ιδιαίτερο κόστος; Γιατί γι’ αυτές τις διαδικασίες αφού έχουμε το ΤΑΙΠΕΔ και την ΕΕΤΑΑ, να γίνει ένας ακόμα φορέας;

Θα ήθελα να επισημάνω και κάτι ακόμα, για να ξεκαθαρίσουμε και κάποια πράγματα. Έχω μία απόφαση –έχει αναρτηθεί στη «ΔΙΑΥΓΕΙΑ»- στις 31-7-2019, η οποία έχει υπογραφή από τον Υπουργό Ανάπτυξης κ. Άδωνι Γεωργιάδη. Μεταξύ άλλων αναφέρεται σε συμφωνία-πλαίσιο εντός 2019 που συνάπτεται με την Ελληνική Κεντρική Αρχή Αγορών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ προβλέπεται η προμήθεια και κλιματιστικών. Δυστυχώς μέχρι σήμερα δεν έχει γίνει τίποτα. Δεν υπάρχει ευθύνη, λοιπόν, για το ότι δεν έχει γίνει τίποτε; Υπάρχει ευθύνη της Κυβέρνησης. Είναι ολιγωρία της Κυβέρνησης που δεν έχει προχωρήσει αυτή τη διαδικασία. Για χίλια διακόσια κλιματιστικά ευθύνεται η Κυβέρνηση που δεν έχει προχωρήσει.

Επίσης, τι έχει γίνει με τις τεχνικές υπηρεσίες το 2020; Έστειλαν στο Υπουργείο Εργασίας έγκριση για μελέτη επισκευής κτηρίων στην Αττική και στην κεντρική Μακεδονία. Οκτώ μήνες αργότερα απορρίφθηκε αυτή η εισήγηση χωρίς καμμία αιτιολογία από τον κύριο Υπουργό.

Θα κατατεθούν και αυτά τα σχετικά στα Πρακτικά.

Καταλήγω, κύριε Πρόεδρε.

Αυτό το νομοσχέδιο είναι ένας ακόμα κρίκος στην αλυσίδα του σχεδίου για τον θάνατο της κοινωνικής ασφάλισης. Δεν προσφέρει το παραμικρό για τη βιωσιμότητα του ασφαλιστικού συστήματος και γι’ αυτόν τον λόγο μας βρίσκει αντίθετους, γιατί εμείς, το ΠΑΣΟΚ, κουβαλάμε μια ιστορική παρακαταθήκη, τη δημιουργία και επέκταση του κοινωνικού κράτους σε αυτή τη χώρα. Το κοινωνικό κράτος για μας, σε αντίθεση με την Κυβέρνηση, δεν είναι οικονομικό βαρίδι, αλλά είναι προϋπόθεση κοινωνικής συνοχής και οικονομικής ανάπτυξης, δικαιοσύνης και προκοπής.

Η κατάρα της αναβλητικότητας της νομοθετικής και λειτουργικής ενοποίησης του e-ΕΦΚΑ είναι δεδομένο ότι επιστρέφει στον αφέντη της. Η Κυβέρνηση, επιτέλους, αντί να απαξιώσει τις προτάσεις του Κινήματος Αλλαγής, πρέπει να προχωρήσει σε πραγματική ενοποίηση του e-ΕΦΚΑ και, βέβαια, να υιοθετήσει άμεσα και ουσιαστικά μέτρα για την προστασία των ευάλωτων νοικοκυριών και της οικονομίας, όπως έχουμε επανειλημμένως προτείνει.

Κύριε Πρόεδρε, εμείς ζητάμε αύξηση του κατώτατου μισθού, μείωση του ΦΠΑ στα τρόφιμα και στην ενέργεια, μείωση στον ειδικό φόρο κατανάλωσης στα καύσιμα και ελάχιστο εγγυημένο εισόδημα για συνταξιούχο νέο του ΕΚΑΣ.

Καταθέτω για τα Πρακτικά τα προαναφερθέντα έγγραφα.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ και για την ανοχή σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Μουλκιώτη.

Τώρα θα δώσω τον λόγο στον ειδικό αγορητή του Κομμουνιστικού Κόμματος Ελλάδας κ. Χρήστο Κατσώτη.

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

O Υπουργός ισχυρίζεται ότι οι ασφαλισμένοι ταλαιπωρούνται και ότι το νομοσχέδιο περιέχει τέτοιες ρυθμίσεις που τους ωφελούν, εκσυγχρονίζουν τον οργανισμό.

Είναι ο ΕΦΚΑ μαρτύριο για τους ασφαλισμένους; Ναι, είναι και είναι και δικό σας έργο. Να θυμίσουμε ότι είναι δημιούργημα του νόμου του ΣΥΡΙΖΑ, του νόμου Κατρούγκαλου, ο ΕΦΚΑ που ως ΚΚΕ πρωτοστατήσαμε στην αποκάλυψη του χαρακτήρα του στην ανάπτυξη των αγώνων. Αυτόν τον νόμο θα τον καταργήσετε, κύριοι του ΣΥΡΙΖΑ, που δεσμευτήκατε να καταργήσετε αυτόν; Δεν είπατε τίποτα για αυτά.

Καταγγέλλουμε, επίσης, το παρόν νομοσχέδιο δημιούργημα της Νέας Δημοκρατίας. Ζητούμε να αποσυρθεί, γιατί το θεωρούμε απαράδεκτο. Ιδιωτικοποιεί τον ΕΦΚΑ, τον μετατρέπει σε μία ασφαλιστική εταιρεία που θα λειτουργεί με τους κανόνες της αγοράς, την λογική του κέρδους και θα είναι τραγικότερες οι συνέπειες για ασφαλισμένους και συνταξιούχους.

Ο Υπουργός στις επιτροπές δήλωσε υπερήφανος για τις ρυθμίσεις που εισάγει και φέρνει ως παράδειγμα αποτελεσματικότητας των πολιτικών εκσυγχρονισμού το νομοσχέδιο για το εργασιακό, την εργαλειοθήκη του ΟΟΣΑ, τη ΔΕΗ, την «ΟΛΥΜΠΙΑΚΗ» παλιότερα και άλλα. Οι εργαζόμενοι, οι συνταξιούχοι, οι νέοι και οι νέες, τα λαϊκά στρώματα ζουν τις συνέπειες αυτών των εκσυγχρονισμών συνώνυμο των ανατροπών. Γυρίσατε τους εργαζόμενους πίσω και από το 1921 που τότε θεσπίστηκε το οκτάωρο. Και το 2021 η Νέα Δημοκρατία με Υπουργό τον κ. Χατζηδάκη έφερε το δεκάωρο που γίνεται δεκατριάωρο και βάλε. Απαγορεύει τις απεργίες, περιστέλλει τις συνδικαλιστικές ελευθερίες, ενισχύει την κρατική βία και τρομοκρατία.

Από την άλλη πάλι με το αποτέλεσμα της περήφανης απελευθέρωσης της ενέργειας, έργο όλων των κυβερνήσεων και πάλι με τον κ. Χατζηδάκη να ολοκληρώνει με το επιχείρημα ότι θα οδηγήσει στη μείωση των τιμών, η πλειονότητα του λαού μας ζει την ενεργειακή φτώχεια με την απίστευτη αύξηση στα τιμολόγια του ρεύματος που αποτρέπουν τον λαό να κάνει χρήση, ζώντας όπως στην περίοδο πριν τον εξηλεκτρισμό και βέβαια ζει την αβάσταχτη ακρίβεια με το καλάθι της νοικοκυράς να είναι στον πάτο. Τέτοιο είναι και αυτό το νομοσχέδιο.

Παίρνετε οργανωτικά μέτρα για τον ΕΦΚΑ. Σε ποια κατεύθυνση κινούνται αυτά; Στην ιδιωτικοποίησή του με ταχύτερες διαδικασίες. Αξιοποιείτε την ακίνητη περιουσία. Σε ποια κατεύθυνση; Στην κατεύθυνση λεηλασίας της περιουσίας του ΕΦΚΑ, όπως και με τη διαχρονική λεηλασία των αποθεματικών από όλες τις κυβερνήσεις. Μεταθέτετε σε αυτούς τις τεράστιες εγκληματικές ευθύνες, στους εργαζόμενους δηλαδή, τους στοχοποιείτε, δημιουργείτε εσωτερική μονάδα έρευνας και ελέγχου διαφορετική από ότι ισχύει για το υπόλοιπο δημόσιο. Στέλνετε στα πειθαρχικά κάθε «απείθαρχο» και με γρήγορες διαδικασίες θα τον τιμωρείτε. Καταργείτε εργασιακά δικαιώματα. Περιστέλλετε συνδικαλιστικές ελευθερίες. Κραδαίνετε το μαστίγιο του εσωτερικού ελέγχου της έρευνας και των πειθαρχικών για να υποτάξετε τις συνειδήσεις των εργαζομένων να υλοποιούν τους σχεδιασμούς της ιδιωτικοποίησης χωρίς αντιρρήσεις. Αλλάζετε τον τρόπο αμοιβής συνδέοντας τον μισθό με ποσοτικούς και ποιοτικούς στόχους.

Οι αλλαγές που φέρνει η Κυβέρνηση στη δομή του ΕΦΚΑ δεν είναι κάποιες μεταβολές ή αλλαγές που αφορούν οργανωτικά χαρακτηριστικά που βελτιώνουν τις υπηρεσίες προς τους ασφαλισμένους. Είναι ενταγμένες στον σχεδιασμό που υπάρχει εδώ και χρόνια, βρίσκονται στον πυρήνα όλων των αντιασφαλιστικών νόμων που είναι η πλήρης απαλλαγή του κράτους και της εργοδοσίας από το κομμάτι της κοινωνικής ασφάλισης.

Δεν έχετε καημό τη γρήγορη έκδοση των εκκρεμών συντάξεων, όπως προβάλλετε ως Κυβέρνηση αυτό το διάστημα. Η απόδειξη γι’ αυτό είναι η γλώσσα που χρησιμοποιείται και μέσα στο νομοσχέδιο. Οι όροι της αγοράς που υπάρχουν σε αυτό, όπως management, real estate, επενδύσεις και άλλα χαρακτηρίζουν και ποιος είναι ο στόχος του νομοσχεδίου. Τι σχέση έχουν όλες αυτές οι έννοιες με την κοινωνική ασφάλιση, με την αλληλεγγύη; Αυτά καμμιά σχέση δεν έχουν. Έχουν σχέση με την αγορά, με το κέρδος το οποίο βέβαια περνά πάνω από τη ζωή των εργαζομένων και του λαού.

Αυτή η στρατηγική της μετατροπής του ΕΦΚΑ σε ασφαλιστική εταιρεία που θα λειτουργεί με ιδιωτικοοικονομικά κριτήρια απαιτεί και το αντίστοιχο στελεχιακό δυναμικό που θα υλοποιήσει τις προσαρμογές. Γι’ αυτό και η παύση των σημερινών γενικών διευθυντών και διευθυντών και η τοποθέτηση, όπως σημειώνεται στο νομοσχέδιο, στη θέση τους των golden boys από τον ιδιωτικό τομέα με παχυλούς μισθούς πέρα και έξω από κάθε νομιμότητα και με μοναδικό προσόν την προσήλωσή τους στην υλοποίηση της μετάβασης του ΕΦΚΑ σε ασφαλιστική εταιρεία με όλα τα χαρακτηριστικά της ιδιωτικής ασφάλισης.

Δεν τους τοποθετείτε για να λύσουν το θέμα των εκκρεμών συντάξεων και των άλλων δυσλειτουργιών, όπως διατείνεστε, γιατί έχετε όλη την ευθύνη για τις εκκρεμείς συντάξεις. Αυτές αξιοποιήσατε για να βρωμίσετε τους εργαζόμενους, να παραχωρήσετε το έργο της έκδοσης σε μεγάλες δικηγορικές και λογιστικές εταιρείες που θα έχουν πιστοποιημένους λογιστές και δικηγόρους που λειτουργούν ως προϊστάμενοι των εργαζομένων του ΕΦΚΑ, που θα βγάζουν όλη τη δουλειά της προετοιμασίας του φακέλου για την έκδοση της απόφασης και από πάνω τους θα υπάρχει το φόβητρο των πειθαρχικών διώξεων και από τους πιστοποιημένους.

Το ζήτημα των εκκρεμών συντάξεων, η ντροπή των μεγάλων καθυστερήσεων που συνεχίζεται και οι όποιες δυσλειτουργίες είναι αποκλειστικά ευθύνη και συνειδητή επιλογή της Κυβέρνησης. Είναι συνειδητή επιλογή, γιατί βγάζετε τόσες συντάξεις όσο και το ποσό που έχετε εγγράψει στον κρατικό προϋπολογισμό και αυτό δεν αλλάζει από μόνο του παρά με αγώνες των εργαζομένων για να δίνονται στην ώρα τους οι συντάξεις.

Αυτή την επιλογή έρχεστε να κρύψετε με τον πόλεμο που έχετε ανοίξει με τους εργαζόμενους. Και τι δεν έχετε πει για να εμπεδωθεί στη συνείδηση των εργαζομένων και των συνταξιούχων ότι οι εργαζόμενοι είναι η πηγή κάθε κακού, που τους είχατε χωρίς εργαλεία, χωρίς ίντερνετ. Δεν μπορεί να στείλει mail ο ένας στον άλλον, δεν μπορεί να δουλέψει. Χωρίς ίντερνετ πώς θα δουλέψει; Και μιλάτε για εκσυγχρονισμό.

Δεν έχουν αναλώσιμα υλικά. Αρνηθήκατε, λοιπόν, να κάνετε τέτοιες προμήθειες που είναι αναγκαίες. Αρνηθήκατε να προσλάβετε το αναγκαίο προσωπικό για να εκδίδει τις συντάξεις στην ώρα τους και έρχεστε, λοιπόν, να αξιοποιήσετε όλα αυτά για να προχωρήσετε στο επόμενο στάδιο της ιδιωτικοποίησης.

Με την κατάργηση των διευθύνσεων, υποδιευθύνσεων, το κλείσιμο καταστημάτων, την κατάργηση των ανταποκριτών του ΟΓΑ έχετε δυσκολέψει αφάνταστα την άμεση επαφή των ασφαλισμένων και των συνταξιούχων με τις διοικητικές δομές του ΕΦΚΑ. Δεν μπορεί κανείς να βρει άκρη. Δεν μπορεί κανείς να λύσει το πρόβλημά του. Τα μεγάλα προβλήματα δεν λύνονται με το 1555, το τηλεφωνικό κέντρο, που εκεί δουλεύουν σκληρά με πολύ χαμηλές αμοιβές. Εργαζόμενοι απαντούν στα τηλέφωνα, αλλά λύση δεν μπορούν να δώσουν.

Η Κυβέρνηση με το νομοσχέδιο ανοίγει τον δρόμο του ξεπουλήματος της ακίνητης περιουσίας, της παραχώρησης ακόμη και χωρίς αντίτιμο με fast track διαδικασίες, ώστε να επωφεληθούν οι μεγάλοι επιχειρηματικοί όμιλοι.

Πριν λίγο καιρό, πριν από ένα, δύο μήνες η Κυβέρνηση παραχώρησε την κατασκήνωση του ΝΑΤ στο Δήμο Μαραθώνα και μετά με πράξη νομοθετικού περιεχομένου πέρασε πριν λίγες μέρες αυτός ο χώρος με συγκεκριμένο άρθρο και γίνεται χώρος δασικής αναψυχής με λειτουργία μετά τη δύση του ηλίου, δηλαδή γίνεται κέντρο διασκέδασης.

Αυτή την αξιοποίηση θέλετε να κάνετε, να παραχωρήσετε κτήρια σε περιοχές φιλέτα, σε παραλίες για ξενοδοχεία και άλλες τέτοιες εκμεταλλεύσεις με πολύ μικρό ή ακόμη και χωρίς αντίτιμο, όπως η κατασκήνωση του ΝΑΤ. Έχετε δώσει το στίγμα για το τι εννοείτε αξιοποίηση της ακίνητης περιουσίας, όλα για τις ανάγκες της καπιταλιστικής ανάπτυξης.

Με τις διατάξεις του νομοσχεδίου η ακίνητη περιουσία των ταμείων θα γίνει λάφυρο στα χέρια των ιδιωτικών συμφερόντων. Είναι περιουσία που ανήκει στους ασφαλισμένους, οι οποίοι για χρόνια δίνουν τη ζωή τους, τον «ιδρώτα» τους, το «αίμα» τους. Αποτελεί την εγγύηση των συντάξεων.

Με το νομοσχέδιο ανοίγει ο γύρος της λεηλασίας της ακίνητης περιουσίας. Ο ΕΦΚΑ, που, όπως ισχυρίζεται ο Υπουργός, θα είναι ο μοναδικός μέτοχος, δεν θα έχει κανέναν λόγο στη διαχείριση της ακίνητης περιουσίας. Η ανώνυμη εταιρεία που θα λειτουργεί με ιδιωτικοοικονομικά κριτήρια και θα έχει διοικητικό συμβούλιο, που τοποθετείται κι αυτό, θα διαχειρίζεται τα ακίνητα όπως οι εταιρείες των real estates και ο ΕΦΚΑ θα παρακολουθεί τα όποια αποτελέσματα. Άσε που οι ασφαλισμένοι θα είναι έξω και πέρα από όλα αυτά.

Αυτή η «προίκα» των ασφαλιστικών ταμείων, που θεωρείται ανεκμετάλλευτος θησαυρός, μπαίνει στη διαδικασία της απόδοσης, της επένδυσης, της αξιοποίησης με τέτοια χαρακτηριστικά και με τα ρίσκα της αγοράς.

Έχουμε μεγάλη πείρα πια. Ξέρουμε τα αποτελέσματα του «τζογαρίσματος» των αποθεματικών των ταμείων. Τα άρπαξαν οι μεγάλοι όμιλοι, τα κάνατε δομημένα ομόλογα, τα κουρέψατε με αποφάσεις των κυβερνήσεων. Αυτό είναι το αποτέλεσμα. Δεκάδες δισεκατομμύρια ευρώ λείπουν από τα ασφαλιστικά ταμεία, με αποτέλεσμα να έχετε κάνει τις συντάξεις συντάξεις πείνας και να μειώνετε συνέχεια τις ασφαλιστικές παροχές, να αυξάνετε τα όρια ηλικίας.

Με το νομοσχέδιο αυτό μπαίνει σε αυτή τη λογική και η ακίνητη περιουσία. Σε όλη την ιστορική διαδρομή μόνο οι μορφές της λεηλασίας άλλαζαν. Η αφαίμαξη των εισφορών των συντάξεων και της ασφάλειας των εργαζομένων, των ασφαλισμένων συνεχιζόταν από κάθε κυβέρνηση. Μόνιμα χαμένοι οι εργαζόμενοι και οι ασφαλισμένοι συνολικά, μόνιμα κερδισμένοι οι μεγάλοι επιχειρηματικοί όμιλοι.

Το αστικό κράτος χρησιμοποίησε και χρησιμοποιεί τα αποθεματικά των ταμείων για τη διεύρυνση και αναπαραγωγή του κεφαλαίου, τη χρηματοδότηση των μονοπωλιακών ομίλων με θαλασσοδάνεια και άλλα.

Για να θυμηθούν οι μεγαλύτεροι και να μάθουν οι νέοι, που επιδιώκετε να κερδίσετε τη συνείδησή τους με την ιδιωτική ασφάλιση, από το 1947 είχαμε απώλεια 160 εκατομμυρίων ευρώ, 50 δισεκατομμύρια δραχμές. Τα αποθεματικά χρησιμοποιήθηκαν για εξοπλισμούς και αξιοποιήθηκαν ενάντια στον εχθρό λαό.

Το 1950 με τον αναγκαστικό νόμο του Μαρκεζίνη η απώλεια έφτασε στα 30 τρισεκατομμύρια δραχμές, 90 δισεκατομμύρια ευρώ. Το 1992 είχαμε απώλεια 6 δισεκατομμύρια με τις μετοχές υψηλού ρίσκου και τα δομημένα ομόλογα. Το 2012 απώλεια 26 δισεκατομμύρια με το κούρεμα. Από την ανακεφαλαίωση των τραπεζών 4 δισεκατομμύρια ευρώ κλάπηκαν από τα ασφαλιστικά ταμεία. Με την ίδρυση του ΤΕΚΑ τώρα πριν λίγο καιρό, το Ταμείο Επικουρικής Ασφάλισης με κεφαλαιοποιητικό σύστημα, 70 δισεκατομμύρια ευρώ θα είναι ένα χρηματοδοτικό εργαλείο μόνιμο προς τους επιχειρηματικούς ομίλους και οι εργαζόμενοι ξέρουν τι θα δίνουν, αλλά δεν θα ξέρουν ποτέ τι σύνταξη θα πάρουν.

Τώρα η ακίνητη περιουσία, 1 δισεκατομμύριο κατά την Κυβέρνηση, πολύ όμως περισσότερα κατά άλλους εκτιμητές, παραχωρείται ακόμη και χωρίς αντάλλαγμα στο μεγάλο κεφάλαιο.

Η πολιτική όλων σας στην κοινωνική ασφάλιση αποτελεί ένα διαρκές έγκλημα. Είμαστε ενάντια σε οποιαδήποτε ανάθεση του έργου της διαχείρισης της ακίνητης περιουσίας σε εταιρεία συμβούλων και τη μετατροπή σε ανώνυμη εταιρεία, με στόχο την ένταξή της στο χρηματιστήριο.

Είμαστε αντίθετοι σε οποιαδήποτε συρρίκνωση δομών και αντικειμένων, όπως και σε οποιαδήποτε κτηριακή συγχώνευση υπηρεσιών, που θα έχει ως αποτέλεσμα την ακόμα δυσκολότερη πρόσβαση, τον αποκλεισμό από την πρόσβαση, τη δυσχέρεια στην εξυπηρέτηση των ασφαλισμένων.

Καμμία απόλυση, παραχώρηση ακίνητης περιουσίας του ΕΦΚΑ σε ιδιώτες. Να ξέρουν οι εργαζόμενοι, οι ασφαλισμένοι, ο λαός μας ότι δεν θα σταματήσετε την επίθεση στην ασφάλιση. Ετοιμάζει η Κυβέρνηση, εκτός όλων αυτών, νέα μείωση των παροχών για όλους προς τα κάτω. Ετοιμάζει το έδαφος για την ελαχιστοποίηση έως και κατάργηση των επιδομάτων, με την εναρμόνιση με την ευρωπαϊκή ασφαλιστική νομοθεσία για ενίσχυση της ιδιωτικής ασφάλισης και υγείας, με πρόσχημα την αύξηση του προσδόκιμου ζωής και τις γενικές κατευθύνσεις της Ευρωπαϊκής Ένωσης, του ΟΟΣΑ, τα εργαλεία για τα οποία είναι περήφανος ο κ. Χατζηδάκης.

Τα νέα όρια ηλικίας συνταξιοδότησης, σύμφωνα με αυτές τις κατευθύνσεις, όπως εξειδικεύτηκαν με τον νόμο Λοβέρδου-Κουτρουμάνη το 2010, και τη ρήτρα για την αύξηση του ορίου ηλικίας με βάση το προσδόκιμο ζωής, θα ανέβουν και πάνω από το εξηκοστό έβδομο έτος της ηλικίας.

Οι συντάξεις είναι ήδη παγωμένες μέχρι 31-12-2022. Οι συντάξεις, ο ιδρώτας μιας ζωής, έχουν γίνει επιδόματα. Πού θέλετε να τις πάτε; Ο νόμος Κατρούγκαλου κατάργησε τις κατώτερες συντάξεις.

Θυμίζουμε, για να μην ξεχνάμε, ότι η κατώτερη σύνταξη πριν τον νόμο Κατρούγκαλου ήταν 492 ευρώ συν 230 ευρώ το ΕΚΑΣ, 722 ευρώ ήταν η κατώτερη σύνταξη για τον συνταξιούχο. Τη διαχώρισε σε εθνική και ανταποδοτική. Κατάργησε το ΕΚΑΣ και η εγγύηση του κράτους –λέει- μόνο στην εθνική σύνταξη στα 384 για πάνω από είκοσι χρόνια.

Για την ανταποδοτική, που υπολογίζεται σε όλον τον ασφαλιστικό βίο, έχει ήδη ανοίξει η συζήτηση από τους λεγόμενους «σοφούς του ασφαλιστικού», τις ορντινάντσες της ιδιωτικής ασφάλισης, οι οποίοι μιλούν για ένταξη και των ανταποδοτικών στο κεφαλαιοποιητικό σύστημα, δηλαδή σε αυτό που θα ξέρεις τι δίνεις, αλλά δεν θα ξέρεις τι θα πάρεις, και θα εξαρτάται από την απόδοση του τζόγου.

Αποτέλεσμα των επιλογών σας είναι εξακόσιες εβδομήντα μία χιλιάδες τετρακόσιοι συνταξιούχοι να παίρνουν σύνταξη έως 500 ευρώ. Ναι, είναι έργο δικό σας. Εννιακόσιες τριάντα χιλιάδες συνταξιούχοι να έχουν σύνταξη έως 600 ευρώ. Αυτό κάνατε. Και ένα εκατομμύριο εκατόν είκοσι χιλιάδες συνταξιούχοι έως 700 ευρώ.

Είναι, λοιπόν, έργο δικό σας. Η θέση της Κυβέρνησης για εφαρμογή της ίδιας της ρήτρας Κατρούγκαλου με την εγκύκλιο Τσακλόγλου που έχει εκδοθεί για τις συντάξεις χηρείας σε όσους βγαίνουν σε σύνταξη από την 1η Γενάρη του 2022 θα επιφέρει μείωση έως 25%, 270 ευρώ κάτω στις συντάξεις χηρείας. Να καταργήσετε αυτή τη ρύθμιση, να απαλειφθεί η εγκύκλιος. Αυτή είναι η απαίτηση των συνταξιούχων.

Για τους ομογενείς, ενώ εξαγγείλατε εδώ, σε διάφορα sites και στην τηλεόραση που μιλήσατε ότι θα φέρνατε τροπολογία για να διορθώσετε αυτή την αδικία του νόμου Κατρούγκαλου, δεν είδαμε τίποτα ακόμη.

Εμείς ως ΚΚΕ λέμε ότι πρέπει να καταργηθεί κάθε διάκριση που υπάρχει στον νόμο Κατρούγκαλου για τους ασφαλισμένους. Και προφανώς, επειδή θα ψηφιστεί αυτό το νομοσχέδιο σήμερα που εμείς έχουμε ζητήσει να αποσυρθεί, λέμε ότι στη συνείδηση των εργαζομένων, των ασφαλισμένων, των συνταξιούχων έτσι κι αλλιώς θα καταδικαστεί. Θα ψηφίσουμε «κατά» και πιστεύουμε ότι οι αγώνες θα είναι αυτοί που θα ανατρέψουν και αυτόν, αλλά και τους προηγούμενους νόμους.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κατσώτη.

Τον λόγο έχει τώρα η ειδική αγορήτρια της Ελληνικής Λύσης, η κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Με το παρόν νομοσχέδιο η Κυβέρνηση φέρνει προς ψήφιση προκλητικά για πρώτη φορά την πρόσληψη με επιλογή από τριμελή κομματική επιτροπή γενικών διευθυντών και διευθυντών και από τον ιδιωτικό τομέα σε θέσεις μετακλητών με τριετή σύμβαση και δυνατότητα μιας ανανέωσης έξι χρόνια συνολικά, με επίσης προκλητικά αυξημένες αμοιβές από αυτές που ισχύουν στο υπόλοιπο δημόσιο. Οι αμοιβές των γενικών διευθυντών θα φτάνουν έως τα 8.134 ευρώ και των διευθυντών έως τα 4.631 ευρώ, πλησιάζοντας τις μηνιαίες αποδοχές του Προέδρου του Αρείου Πάγου.

Πόσοι ακριβώς είναι οι νέοι γενικοί διευθυντές που θα προσλάβετε, κύριε Υπουργέ; Δεν είναι δυνατόν να μην ξέρετε ακόμα. Σίγουρα υπάρχει πλάνο. Τι προβλέπεται λοιπόν, γιατί πολύ φοβούμαι ότι τελικά θα χρειαστεί να ξεπουληθεί ότι έχουμε και δεν έχουμε για τις αμοιβές τους;

Το πρώτο κεφάλαιο του υπό ψήφιση νομοσχεδίου μόνο βελτίωση της απόδοσης δεν φαίνεται να αποφέρει. Και τούτο διότι εμμένετε στην υποστελέχωση του οργανισμού στο σταθερά μειωμένο αριθμητικά προσωπικό, το οποίο προφανώς και δεν επαρκεί να αντεπεξέλθει στις αυξημένες ευθύνες του προς τους πολίτες και στις μεγάλες απαιτήσεις του οργανισμού.

Έχετε επιδεικτικά αγνοήσει την εθελοντική προσφορά των πεντακοσίων πτυχιούχων μελών του Πανελλήνιου Συλλόγου Πτυχιούχων, οι οποίοι έχουν ήδη δοκιμαστεί επιτυχώς σε απασχόληση στον ΕΦΚΑ και μάλιστα στον τομέα έκδοσης συντάξεων, η παρουσία των οποίων θα μπορούσε, αν εσείς θέλατε, και να αποφορτίσει τους ήδη απασχολούμενους υπαλλήλους, τους οποίους εσείς οι ίδιοι αδίκως υποτιμάτε και παράλληλα, να αποσυμφορήσει τη συσσώρευση εκκρεμοτήτων. Όχι. Εσείς κωφεύετε και αγνοείτε επιδεικτικά την εθελοντική προσφορά, η οποία είναι και ανέξοδη σε όφελος του ΕΦΚΑ. Τούτο αποδεικνύει πόσο προσχηματικό είναι το δήθεν ενδιαφέρον σας για την πρόοδο του ΕΦΚΑ.

Συγκεκριμένα, το άρθρο 3, που αφορά στους γενικούς διευθυντές και τους διευθυντές, συντελεί στην παράνομη ιδιωτικοποίηση του δημόσιου φορέα κοινωνικής ασφάλισης και σηματοδοτεί την κατάλυση του δημοσιοϋπαλληλικού δικαίου. Με το ν.4675/2001 που επικαλείται ο κ. Υπουργός, καταλύετε τη συνταγματική ισχύ. Δηλαδή, μας λέτε ότι ο νόμος είναι υπεράνω του Συντάγματος. Με πρόσχημα την πανδημία εδώ και δύο χρόνια έχετε καταστρατηγήσει αναφαίρετα δικαιώματα των πολιτών. Πρώτη φορά εισάγεται η ρύθμιση για εμπλοκή ιδιωτών στην ίδια τη διοικητική ιεραρχία του φορέα.

Επίσης, δημιουργείται μια τεράστια μισθολογική ψαλίδα ανάμεσα στη βαθμίδα του νέου τύπου γενικών διευθυντών και διευθυντών οι οποίοι θα αποζημιώνονται αδρά με τεράστιους μισθούς και των υπολοίπων προϊσταμένων τμημάτων αλλά και λοιπών υπαλλήλων, οι οποίοι θα συνεχίζουν να αποζημιώνονται με τα οριζόμενα του ενιαίου μισθολογίου των δημοσίων υπαλλήλων. Αυτή η τεράστια μισθολογική διαφορά που δημιουργείται εγκυμονεί κινδύνους ως προς τη συνοχή και την ομαλή συνεργασία των ανώτατων διευθυντικών στελεχών με το υπόλοιπο στελεχιακό δυναμικό του φορέα.

Το παράδοξο είναι ότι το Υπουργείο υποστηρίζει ότι η επιλογή ιδιωτών έχει να προσφέρει στη λειτουργία του αφού θα μεταγγίσει εμπειρία καλών πρακτικών. Και ερωτώ: Αν πρόκειται για καλές πρακτικές, γιατί δεν επιμορφώνετε τα ήδη υπάρχοντα στελέχη που κατέχουν μάλιστα περισσότερα τυπικά προσόντα σε σχέση με τους ιδιώτες που επιθυμείτε να τοποθετήσετε; Επιπλέον, πόσο καινοτόμες μπορεί να είναι αυτές οι καλές πρακτικές που η εκπαίδευσή τους θα χρειαστεί έξι ολόκληρα χρόνια;

Αναμφίβολα ο ΕΦΚΑ χρειάζεται εξυγίανση, αναβάθμιση, στελέχωση με περισσότερο μόνιμο προσωπικό, που όμως πρέπει να είναι εξειδικευμένο για να είναι και παραγωγικό. Πώς θα καλυφθούν τα κενά των χιλίων εκατό εργαζομένων που έφυγαν από τον ΕΦΚΑ; Αυτό δεν αποτελεί παράγοντα για κακή λειτουργία και καθυστερήσεις;

Παρά το δελτίο τύπου του ΕΦΚΑ, στο οποίο αναφέρθηκε χθες ο Υπουργός και κάνει λόγο για τους τετρακόσιους πενήντα οκτώ πιστοποιημένους δικηγόρους και λογιστές, πείτε μας γιατί αποκλείστηκαν τα εξακόσια ογδόντα άτομα με τεχνογνωσία και πιστοποίηση στον ΕΦΚΑ, τα οποία εξέδιδαν ήδη συντάξεις; Γιατί δεν ανανεώθηκε σε αυτούς η σύμβαση προκειμένου να προσφέρουν στην υπηρεσία και να έχουν σήμερα ικανοποιήσει κατά το μέγιστο βαθμό τις εκκρεμείς αιτήσεις συνταξιοδότησης; Γιατί δεν προτιμήθηκαν, κύριε Υπουργέ;

Πρέπει να προβείτε τώρα σε μόνιμες προσλήψεις, αντίστοιχες του συνολικού ποσού που ανέρχονται οι αμοιβές των ημετέρων σας για την εξαετή θητεία τους, προσλήψεις μόνιμες και στοχευμένες κατόπιν γραπτού διαγωνισμού με άτομα με εμπειρία, προσόντα και συναφείς σπουδές. Σε βάθος χρόνου θα στοιχίσουν λιγότερο και θα είναι πιο αποδοτικές σε σχέση με τους παχυλούς μισθούς των προσωρινών εξωτερικών «γαλάζιων» συνεργατών σας.

Στο άρθρο 5, που αφορά στη διοίκηση, χωρίς καμμία αξιοκρατία ο κ. Χατζηδάκης θα τοποθετήσει ως διοικητή άτομο της αρεσκείας του με σκοπό την εξυπηρέτηση συμφερόντων, σύμφωνα με τη γραμμή της Κυβέρνησης, με απώτερο σκοπό την ανταπόδοση σε επερχόμενες εκλογές. Κατηγορείτε τον ΣΥΡΙΖΑ, αλλά κι εσείς κάνετε τα ίδια. Προφανώς είστε ίδιοι.

Απώτερος σας στόχος, όπως και γενικότερα στόχος για τη λειτουργία του ελληνικού δημοσίου, είναι όχι μόνο να ιδιωτικοποιήσει, αλλά και να προσδώσει επιχειρηματική δράση και χαρακτήρα στα ασφαλιστικά ταμεία, εν προκειμένω στον ΕΦΚΑ, έτσι ώστε να αλλάξει το σύστημα προμηθειών το οποίο θα προβλέπει εξαιρέσεις από τις διαδικασίες του σχετικού νόμου για την ανάθεση των έργων και υπηρεσιών εκτός του οργανισμού, σε ιδιωτικές εταιρείες.

Επιπλέον νομοθετείται για ακόμα μια φορά η παρέκκλιση από τις προβλεπόμενες διαδικασίες για όλο το δημόσιο από την κείμενη νομοθεσία για τις δημόσιες προμήθειες, οι οποίες θα γίνονται σύμφωνα με κανονισμό έργων προμηθειών που θα εγκρίνει ο ίδιος ως φορέας. Καλείστε, κύριοι της Κυβέρνησης, να αιτιολογήσετε τη συστηματική επιλογή σας για παράκαμψη των κείμενων διατάξεων περί δημοσίων προμηθειών, καθώς επίσης και σε ποιο σημείο θεωρείτε τις κείμενες διατάξεις ακατάλληλες ή ανεπαρκείς.

Επίσης, για ποιον λόγο μέσα στο πλήθος των νομοθετημάτων τα οποία έχετε μέχρι τώρα εισάγει προς επεξεργασία και ψήφιση δεν έχετε φέρει ούτε ένα νομοσχέδιο το οποίο να εκσυγχρονίζει να βελτιώνει τις κείμενες διατάξεις από τις οποίες συστηματικά παρεκκλίνετε διότι τις θεωρείτε προφανώς ακατάλληλες. Όλα αυτά δημιουργούν την εντύπωση ότι θυσιάζεται συστηματικά το κοινό όφελος προς ικανοποίηση του ιδιωτικού.

Στο άρθρο 9, που αφορά στην πειθαρχική διαδικασία, έχουμε την πλήρη παραβίαση της αρχής της ισότητας που απαιτεί το άρθρο 4, παράγραφος 1 και 2 του Συντάγματος. Επιπρόσθετα το άρθρο 103 του Συντάγματος δεν επιτρέπει ουδεμία εξαίρεση ή απόκλιση από τον υπαλληλικό κώδικα ως προς τα πειθαρχικά όργανα και τη σχετική πειθαρχική διαδικασία. Οπότε, στο εν λόγω άρθρο προδήλως παραβιάζεται η συνταγματική νομιμότητα.

Ταυτόχρονα, γεννάται και ζήτημα ηθικής τάξεως, καθώς το ερώτημα το οποίο τίθεται είναι: Γιατί να εξαιρούνται μόνο οι εργαζόμενοι του ΕΦΚΑ από τα όσα ισχύουν σύμφωνα με τον υπαλληλικό κώδικα για όλο το υπόλοιπο στελεχιακό δυναμικό της δημόσιας διοίκησης; Μήπως μας προετοιμάζετε και για εκεί αλλαγές και το παρόν νομοσχέδιο είναι μια πρώτη γεύση για το τι θα ακολουθήσει; Η συγκεκριμένη ρύθμιση περισσότερο στοχεύει στη δημιουργία εντυπώσεων και στην κοινωνική στοχοποίηση των υπαλλήλων του ΕΦΚΑ.

Στη συνέχεια στο τρίτο κεφάλαιο προβλέπεται η δημιουργία εταιρείας ειδικού σκοπού για την αξιοποίηση της ακίνητης περιουσίας του Οργανισμού Ακίνητης Περιουσίας αξίας εκατομμυρίων ευρώ. Δεν είναι τίποτα άλλο παρά ξεπούλημα. Παρά το γεγονός ότι ο ΕΦΚΑ αποτελεί αποκλειστικό μέτοχο της εταιρείας, καθώς και μοναδικό ιδιοκτήτη των υπό διαχείριση και αξιοποίηση ακινήτων, δεν θα έχει καμμία δυνατότητα παρέμβασης ή ελέγχου των αποφάσεων του Δ.Σ. της, το οποίο θα διοριστεί απευθείας από τον Υπουργό με προκλητικά υψηλές αμοιβές, ενώ ο Έλληνας πεινάει στην κυριολεξία. Πού ακούστηκε, κύριοι, ο ιδιοκτήτης ακίνητης περιουσίας δεν θα έχει κανέναν απολύτως λόγο στη διαχείρισή της, δεν θα μπορεί να παρέμβει για να αποτρέψει εκποίηση ή παραχώρηση άνευ ανταλλάγματος, δεν θα μπορεί αν κρίνει να παύσει τον διαχειριστή.

Επί του άρθρου 11 αποστολή και σκοπός, επισημαίνουμε ότι η οικονομική κρίση επέφερε την ερημοποίηση του εμπορικού κέντρου των Αθηνών και κατά συνέπεια την απαξίωση των ακινήτων με απώλειες περί τα 400 εκατομμύρια ευρώ, καθώς επίσης και απώλειες θέσεων εργασίας οι οποίες ανέρχονται σε δεκαέξι χιλιάδες.

Η ακίνητη περιουσία του ΕΦΚΑ αποτελείται από χιλιάδες ακίνητα και η αξία της αποτιμάται σε εκατοντάδες εκατομμύρια ευρώ. Ας σημειωθεί πως μόνο στην Αθήνα έχει στην κυριότητά του περί τα διακόσια ακίνητα, ενώ στη Θεσσαλονίκη ακίνητα όπως αυτό επί της Εγνατίας 111 και εκατοντάδες άλλων ακινήτων. Ελάχιστα από αυτά είναι αξιοποιημένα, ενώ τα περισσότερα εξ αυτών έχουν αφεθεί τελείως στην τύχη τους κι έχουν καταστεί εντελώς ακατάλληλα λόγω εγκατάλειψης.

Ποιος αναλαμβάνει την ευθύνη γι’ αυτή τη φοβερή απαξίωση και απομείωση της αξίας των ακινήτων; Αν είχαν αξιοποιηθεί θα μπορούσαν να έχουν αποδώσει έσοδα εκατομμυρίων ευρώ τόσο στον ίδιο τον ΕΦΚΑ όσο και στο ελληνικό δημόσιο μέσω των φόρων;

Αλήθεια, πώς εξελίσσεται η αξιοποίηση της οικίας της Μαρίας Κάλλας, πρώην Βίλα Σκαραμαγκά; Το μίσθωσε η Ακαδημία Λυρικής Τέχνης για τριάντα χρόνια με τον όρο να το αναπαλαιώσει. Εκδόθηκαν οι απαιτούμενες άδειες από την πολεοδομία. Ξεκίνησαν οι εργασίες οι οποίες αναμένονταν να ξεκινήσουν τον Οκτώβριο του 2020; Δέον να σημειωθεί ότι από το έτος 1999 έως το 2020, πλέον των είκοσι ετών και μάλιστα σε περίοδο προ κρίσης, επί ολυμπιακών αγώνων, το ιστορικό ακίνητο ήταν άντρο τοξικομανών, απολύτως εγκαταλελειμμένο και επικίνδυνο για τη δημόσια υγεία και ασφάλεια.

Όσον αφορά δε στα διατηρητέα κτήρια του κέντρου της Αθήνας, περίπου δεκαοκτώ, η ηγεσία του Υπουργείου Εργασίας κατά την πρώτη περίοδο των μνημονίων είχε κρίνει ασύμφορη οποιαδήποτε εργασία ανακαίνισής τους, λόγω της υποβάθμισης της ευρύτερης περιοχής του κέντρου. Ενδιαφέρον, όμως, παρουσιάζει ότι από το έτος 1989 έως το έτος 2010 τα κτήρια τα οποία είχαν κριθεί ιστορικά διατηρητέα μνημεία νεότερων χρόνων αφέθηκαν σε τέτοια απαξίωση.

Γιατί επιτρέψατε, κύριοι της Νέας Δημοκρατίας και του ΚΙΝΑΛ - ΠΑΣΟΚ να απαξιωθεί κατ’ αυτόν τον τρόπο η πολιτιστική μας κληρονομιά; Γιατί αφήσατε να ρημάξουν κτήρια-διαμάντια από σεισμούς, πυρκαγιές, καταφύγιο καταληψιών και τοξικομανών; Γιατί δεν διατηρήσατε ζωντανή την κληρονομιά αυτή ως αναπόσπαστο μέρος της ιστορίας μας και επιτρέψτε την πολιτιστική αισθητική, αλλά και οικονομική της απαξίωση;

Όπως πολύ καλά αντιλαμβανόμαστε όλοι, τα έσοδα τα οποία θα μπορούσαν να έχουν επιτευχθεί από την αξιοποίηση δεκαετιών αυτών των ακινήτων θα μπορούσαν να έχουν ελαφρύνει τόσο τους νυν εργαζομένους, ιδιαίτερα τους νέους ασφαλισμένους, οι οποίοι αναλαμβάνουν υπέρογκα βάρη εξαιτίας των κακών πολιτικών επιλογών των εκάστοτε κυβερνήσεων, όσο και τους συνταξιούχους οι οποίοι υπέστησαν φοβερές μειώσεις στις συντάξιμες αποδοχές τους κατά την περίοδο των μνημονίων.

Ειδικά για τους συνταξιούχους και δη τους χαμηλοσυνταξιούχους, επιβάλλατε πρόστιμο 100 ευρώ σε κάθε ανεμβολίαστο δήθεν για να τους σώσετε τη ζωή τη στιγμή που τους πεθαίνετε από την πείνα. Και να σκεφθεί κανείς ότι στην αρχή της πανδημίας το μέλημά σας ήταν η προστασία του παππού και της γιαγιάς. Πόση υποκρισία! Τι κάνατε για να τους δώσετε ξανά την αξιοπρέπεια που τους στερήσατε με τις απανωτές περικοπές; Για αυτό δεν τους πείθετε.

Ειδικότερα, όσον αφορά στο τελευταίο, ερωτάσθε: Σχετικά με την αξιοποίηση της ακίνητης περιουσίας του ΕΦΚΑ και την αναμενόμενη, κατά τα λεγόμενά σας, υψηλή απόδοση τους, προτίθεστε να αποδώσετε έστω μέρος των εσόδων στους μισθωτούς και τους συνταξιούχους οι οποίοι υπέστησαν εξωπραγματικές μειώσεις αποδοχών λόγω των μνημονίων; Προτίθεστε να συμμορφωθείτε με την υπ’ αριθμόν 231/2018 του ΣτΕ, με την οποία ορίζεται η επαναφορά των αποδοχών των γιατρών του ΕΣΥ στα προ του 2012 επίπεδα; Τους γιατρούς του ΕΣΥ τους θυμάστε στα δύσκολα, τότε που δεν υπάρχει ο ελιτιστικός ιδιωτικός τομέας. Μόλις, όμως, βγείτε από τη δύσκολη θέση ή δεν συμμορφωθούν με τις εντολές σας, τότε τους βάζετε σε αναστολή. Ντροπή!

Προχωρώντας στο άρθρο 15, «Διοικητικό Συμβούλιο», όχι μόνο δεν υπάρχει καμμία πρόβλεψη για κοινωνική πλειοψηφία ως προς τη σύνθεσή του, αλλά και παντελής απουσία στοιχειώδους εκπροσώπησης των κοινωνικών εταίρων, εργαζομένων, εργοδοτών, συνταξιούχων.

Επίσης, επιβάλλετε να υπάρχει και λογοδοσία για τα πεπραγμένα του διευθύνοντος συμβούλου, αλλά και όλων αυτών που θα ασκούν τη διοίκηση προς εκείνους που με τις εισφορές τους έχουν δημιουργήσει τη συγκεκριμένη ακίνητη περιουσία του φορέα.

Αποκλειστικός μέτοχος είναι ο e-ΕΦΚΑ, την ακίνητη περιουσία του οποίου θα διαχειρίζεται, ουσιαστικά, ανεξέλεγκτα ένας πολύ μικρός αριθμός ανθρώπων, οι οποίοι όταν και εάν κληθούν να λογοδοτήσουν κάποια στιγμή για τα πεπραγμένα τους, θα είναι αποκλειστικά και μόνο προς τον Υπουργό Εργασίας, που, όμως, δεν ασκεί ιεραρχική διοίκηση επί του νομικού προσώπου, που είναι ο e-ΕΦΚΑ, αλλά απλή εποπτεία.

Περί της συστάσεως Μονάδας Εσωτερικών Ερευνών, ένα μεγάλο μέρος των ρυθμίσεων του νομοσχεδίου -άρθρα 7, 8 και 9- αναλώνονται στο να δημιουργηθεί ένα εξωθεσμικό αστυνομοκρατούμενο πλαίσιο ελέγχου, χαρακτηρίζοντας τους υπαλλήλους του φορέα κακοδιαχειριστές. Αυτό διαφαίνεται και από τις δημόσιες τοποθετήσεις της πολιτικής ηγεσίας για τον αριθμό των εκκρεμών υποθέσεων που υπάρχουν στο πειθαρχικό συμβούλιο του φορέα μας.

Η παρέκκλιση από την κείμενη νομοθεσία ως προς τις διαδικασίες ελέγχου, προσπαθεί να τραβήξει το βλέμμα της κοινής γνώμης από το ζήτημα της παραχώρησης της ακίνητης περιουσίας του φορέα στα χέρια κάποιων δικών σας ευνομούμενων, που σε αντίθεση με τους υπαλλήλους του φορέα που ελέγχονται, αυτοί θα είναι παντελώς ανεξέλεγκτοι. Το μετοχικό ποσοστό του e-ΕΦΚΑ στην ανώνυμη εταιρεία υπάρχει περίπτωση να αλλάξει στο μέλλον; Με ποιο τρόπο διασφαλίζεται ότι θα παραμείνει το 100%; Εάν ανατραπεί η μετοχική σύνθεση της εταιρείας, αυτομάτως δεν γεννάται και το ζήτημα ως προς το ποιος θα διαχειρίζεται την ακίνητη περιουσία του ΕΦΚΑ;

Επιπλέον, τι θα γίνει με τους υπαλλήλους που υπηρετούν στη Διεύθυνση Ακίνητης Περιουσίας, αλλά και στη Διεύθυνση Τεχνικών Υπηρεσιών, οι οποίοι μετακινούνται στην υπό σύσταση ανώνυμη εταιρεία; Από τη μία αναφέρεται στο άρθρο 19 παράγραφος 1 «μετακίνηση προσωπικού ή μεταφορά ή απόσπαση προσωπικού από τον e-ΕΦΚΑ στην υπό σύσταση εταιρεία», από την άλλη, όμως, αυτό θα συμβαίνει μόνο σε όσους υπαλλήλους εργάζονται με σχέση ιδιωτικού δικαίου αορίστου χρόνου.

Ανεξάρτητα από την εργασιακή τους φύση, όλοι οι υπάλληλοι του ΕΦΚΑ χρειάζεται να διασφαλίσουν την εργασία τους, κάτι το οποίο πρέπει να δρομολογηθεί και γραπτώς για να απαλειφθούν τυχόν φοβίες που έχουν δημιουργηθεί, κύριε Υπουργέ.

Τέλος, ποια η συνάφεια με τις ανάγκες του ΕΦΚΑ των αποσπασμένων από ΗΣΑΠ, ΗΛΠΑΠ, ΟΤΕ που θεσμοθετείτε με το άρθρο 26 του παρόντος;

Επιλογικά, κύριοι, η Κυβέρνηση με ένα υλικοτεχνικό νομοσχέδιο αποδεικνύει για ακόμα μια φορά ότι είναι εκτός τόπου και χρόνου καθώς ιδρύει επενδυτικές εταιρείες, παίζοντας με τα λεφτά του ελληνικού λαού. Η περιουσία αυτή των ταμείων που είναι εγγύηση για τις συντάξεις, δεν μπορεί να μπει στο χρηματιστηριακό τζόγο, δεν μπορεί να δοθεί σε επιχειρηματικούς ομίλους. Οφείλετε να αποσύρετε άμεσα το νομοσχέδιο επί της αρχής. Η Ελληνική Λύση το καταδικάζει.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κυρία Αθανασίου.

Τον λόγο έχει τώρα η ειδική αγορήτρια του ΜέΡΑ25, η κ. Μαρία Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, να δούμε λίγο την τρέχουσα επικαιρότητα. Οι μισθοί των πολιτών αυτή τη στιγμή είναι στα τάρταρα. Σήμερα, όμως, οι τιμές έχουν πάει στα ουράνια: ενέργεια, ενοίκια, βασικά αγαθά. Και ποιες είναι οι προτεραιότητες της Κυβέρνησης; Η Κυβέρνηση έρχεται με αυτό το νομοσχέδιο για τον Ενιαίο Φορέα Κοινωνικής Ασφάλισης αποτελειώνοντας τον, ξεπουλώντας την περιουσία του και βάζοντας κομματικούς εγκάθετους με οκτώ χιλιάρικα. Αυτές είναι οι προτεραιότητες της Κυβέρνησης.

Ο κόσμος εδώ και πάρα πολύ καιρό, λόγω του χρηματιστηρίου ενέργειας, λόγω της προηγούμενης κυβέρνησης που συνεχίστηκε με την επόμενη που είναι η Νέα Δημοκρατία, δεν μπορεί να πληρώσει τη ΔΕΗ. Τι ζητάτε από εμάς; Ζητάτε από το ΜέΡΑ25 και από ολόκληρη την Αντιπολίτευση να υπερψηφίσει τα golden boys σας που είναι με οκτώ χιλιάρικα και ο βασικός μισθός στην Ελλάδα είναι στα 650 ευρώ. Υπάρχουν παιδιά στην ηλικία μου, που κάνουν και δύο και τρεις δουλειές για να ανταπεξέλθουν στους λογαριασμούς, που δεν μπορούν να πληρώσουν ενοίκιο, δεν μπορούν να πληρώσουν τα βασικά αγαθά. Και έχουμε και Υπουργούς που ειρωνεύονται και έχουμε κι άλλους Υπουργούς, που είναι ο αρμόδιος, ο οποίος έχει άποψη για την τεμπελιά στο ΕΦΚΑ, για τους ανθρώπους, για τους υπαλλήλους, ένας άνθρωπος ο οποίος δεν έχει δουλέψει ποτέ του. Αν είναι δυνατόν!

Στο υπό συζήτηση νομοσχέδιο, όμως, τώρα, που αποτελεί την ολοκλήρωση για εμάς της κυβερνητικής επίθεσης στην κοινωνική ασφάλιση, για να το ξεπουλήσετε, όπως είπα, στους ιδιώτες. Πρόκειται για ένα σχέδιο που τέθηκε σε κίνηση από την πρώτη μέρα της «Μητσοτάκης Α.Ε.». Μετά την ιδιωτικοποίηση, το κεφαλαιοποιητικό σύστημα της επικουρικής ασφάλισης, η επόμενη φέτα στο σαλάμι της κοινωνικής ασφάλισης είναι το ρεσάλτο στον ΕΦΚΑ, δηλαδή στον υδροκέφαλο Εθνικό Φορέα Κοινωνικής Ασφάλισης που ίδρυσε ο ΣΥΡΙΖΑ με τον περιβόητο «νόμο Κατρούγκαλου» υπακούοντας τότε τις επιταγές των δανειστών και της εγχώριας ολιγαρχίας.

Το ρεσάλτο που φέρνει αυτό το νομοσχέδιο γίνεται σε δύο επίπεδα.

Το πρώτο επίπεδο είναι στη διοίκηση του ΕΦΚΑ. Όλες αυτές οι διευθυντικές θέσεις θα διορίζονται από ποιον; Από τον Υπουργό.

Το δεύτερο επίπεδο είναι στην ακίνητη περιουσία του ΕΦΚΑ, την οποία θα μπορούν να ξεκοκκαλίσουν τα ιδιωτικά συμφέροντα.

Ως προς το πρώτο επίπεδο: Ήδη το δεύτερο μέρος του νομοσχεδίου παραδίδει τις διευθυντικές θέσεις του ΕΦΚΑ στους ιδιώτες, καθώς υποψήφιοι για τις θέσεις των γενικών διευθυντών και των διευθυντών θα μπορούν να είναι πλέον και ιδιώτες. Η επιλογή τους γίνεται από τριμελή επιτροπή που συνίσταται στον ΕΦΚΑ με απόφαση του αρμόδιου Υπουργού, ουσιαστικά εκτός διαδικασιών ΑΣΕΠ. Τι σημαίνει αυτό; Ότι είναι παράνομο. Επίσης, η επιλογή θα γίνεται και χωρίς τη συμμετοχή του Ειδικού Συμβουλίου Επιλογής Προϊσταμένων.

Σαν να μην έφτανε, όμως, αυτό, προβλέπονται και προκλητικά αυξημένες αποδοχές στη διοίκηση άνω των 8.000 ευρώ -συγκεκριμένα, όμως, δεν είναι 8.000, είναι 8.134,56. Δεν τους έφταναν οι 8.000, θέλουν και τα 100 ευρώ- στους γενικούς διευθυντές, στο διοικητή του ΕΦΚΑ, στον επικεφαλής της Μονάδας Εσωτερικών Ερευνών κ.ο.κ., σύμφωνα με το άρθρο 27. Ιδιώτες σε θέσεις ευθύνης δεν θα ελέγχονται πειθαρχικά, καθώς δεν θα εμπίπτουν στις διατάξεις που αφορούν τους δημοσίους υπαλλήλους. Και μετά μας λέτε ότι αυτό το νομοσχέδιο δεν είναι σκάνδαλο. Απολαμβάνουν, δηλαδή, μια ιδιότυπη ασυλία.

Συγκεκριμένα, το άρθρο 3 του νομοσχεδίου εισάγει ιδιώτες στην ίδια διοικητική ιεραρχία του φορέα. Πρόκειται για ένα γεγονός πρωτοφανές, για ένα νομικό πρόσωπο δημοσίου δικαίου. Και, μάλιστα, στον ευαίσθητο τομέα - φορέα της κοινωνικής ασφάλισης είναι δυνατόν να παύονται γενικοί διευθυντές και διευθυντές χωρίς την αναγκαία κρίση του υπηρεσιακού συμβουλίου. Δηλαδή ό,τι θέλετε κάνετε. Με τον τρόπο αυτό ανατρέπεται άρδην το εργασιακό καθεστώς των γενικών διευθυντών και των διευθυντών του Ενιαίου Φορέα Κοινωνικής Ασφάλισης, οι οποίοι εξομοιώνονται πλέον με μετακλητούς υπαλλήλους με τριετή θητεία, η οποία θα μπορεί να ανανεωθεί μόνο μία φορά, δηλαδή μέχρι και έξι έτη.

Προς την αντισυνταγματικότητα που καταθέσαμε και τοποθετήθηκε η Κοινοβουλευτική μας Εκπρόσωπος, η κ. Μπακαδήμα, το άρθρο 3 του νομοσχεδίου κρίνεται αντισυνταγματικό καθώς παραβιάζει τον ν.2190/1999, ο οποίος είναι εκτελεστικός νόμος και προβλέπεται από την παράγραφο 7 του άρθρου 103 του Συντάγματος. Αυτά που προβλέπει το άρθρο 3 του νομοσχεδίου, είναι στην ουσία προσλήψεις που παρακάμπτουν τον ΑΣΕΠ και άρα -όπως είπα προηγουμένως- είναι παράνομες. Οι προσλήψεις μετακλητών υπαλλήλων κατά το άρθρο 3 του νομοσχεδίου διαφεύγουν του ελέγχου και της εποπτείας του ΑΣΕΠ και ως εκ τούτου παραβιάζουν το ίδιο το Σύνταγμα.

Το μεγάλο πρόβλημα είναι ότι αυτές οι στρατιές μετακλητών υπαλλήλων θα είναι απόλυτα εξαρτημένες από την εκάστοτε πολιτική ηγεσία, σήμερα από τη Νέα Δημοκρατία, μεθαύριο, θα δούμε από ποιον. Θα λαμβάνουν δηλαδή από τους κομματικούς στρατούς συγκεκριμένα που έχει φτιάξει H Νέα Δημοκρατία ή της όποιας άλλης κυβερνώσας παράταξης. Η ανώτατη πολιτική ιεραρχία του ΕΦΚΑ θα είναι έτσι πλήρως κομματοκρατούμενη, θα παραβιάζει τη συνέχεια του κράτους, που είναι χαρακτηριστικό κάθε ευνομούμενης πολιτείας.

Το νομοσχέδιο δηλαδή που φέρνετε πλήττει τον θεσμικό πολιτισμό της Ελλάδας, την κατατάσσει στα αυταρχικά και νομικώς υπανάπτυκτα καθεστώτα. Διαστρέφετε δηλαδή τη βαθύτερη ουσία της δημοκρατίας παραβιάζετε τα άρθρα 29, 3, 56 και 57 παράγραφος 3 του Συντάγματος, τα οποία διασφαλίζουν την κομματική ουδετερότητα της δημόσιας διοίκησης και των στελεχών της. Μας επιστρέφετε όχι δεκαετίες πίσω, αλλά αιώνες πίσω μας, όταν οι δημόσιοι υπάλληλοι δεν ήταν μόνιμοι αλλά εξαρτώμενοι από τα κόμματα. Η ανώτατη υπαλληλία του ΕΦΚΑ είναι στην ουσία μετακλητοί υπάλληλοι του επιτελικού κράτους της Νέας Δημοκρατίας.

Το άρθρο 3 του νομοσχεδίου αποτελεί και μια κατάφωρη προσβολή προς τους τωρινούς υπαλλήλους του ΕΦΚΑ, οι οποίοι εργάζονται σε πολύ αντίξοες συνθήκες. Δεν έχουν toner, δεν έχουν σωστούς υπολογιστές. Φανταστείτε έχουν υπολογιστές του ’99. Πηγαινοέρχονται στους ορόφους για να πάρουν ένα χαρτί. Για να καταλάβουμε πως έχουν αφήσει όλες αυτές οι κυβερνήσεις τον ΕΦΚΑ εδώ και δώδεκα χρόνια με τα μνημόνια που ψήφισαν.

Με το άρθρο 3 του νομοσχεδίου τα υπηρεσιακά συμβούλια δεν έχουν ουσιαστικά λόγο ύπαρξης. Γιατί δεν θα λαμβάνει αποφάσεις πλέον το υπηρεσιακό συμβούλιο, αλλά το διοικητικό συμβούλιο του e-ΕΦΚΑ ύστερα από εισήγηση της επιτροπής του άρθρου 3 παράγραφος 5. Και βέβαια σκεφτείτε μόνο το χάος που θα προκύψει από τις δικαστικές διεκδικήσεις των θιγόμενων γενικών διευθυντών και διευθυντών, οι οποίοι ενδεχομένως θα σταματήσουν. Τι νομιμότητα δηλαδή θα έχουν οι διοικητικές πράξεις που θα εκδίδονται από μετακλητούς υπαλλήλους; Σίγουρα θα δημιουργηθεί χάος από τις εύλογες ενστάσεις των ανθρώπων αυτών. Η διαδικασία επιλογής των μετακλητών υπαλλήλων δεν έχει αξιοκρατικό πλαίσιο. Με λίγα λόγια ο ΕΦΚΑ θα φορτωθεί με κομματανθρώπους σε θέσεις κλειδιά οι οποίοι ως μόνη αριστεία θα διαθέτουν τον κομματικό τους σωλήνα.

Το άρθρο 4 δίνει στον διοικητή τη δυνατότητα για ακόμα μια θέση συμβούλου, τροποποιώντας και τις σχετικές διατάξεις του νόμου Κατρούγκαλου επί ΣΥΡΙΖΑ. Αντιλαμβάνεται κανείς πως πλέον δημιουργείται ένα καθαρά κομματικό κράτος, δίνοντας τη δυνατότητα στελέχωσης του οργανισμού με ημέτερους και κομματικούς εγκάθετους.

Επιπλέον δίνονται όλο και περισσότερες εξουσίες στη διοίκηση. Το άρθρο 6 προβλέπει πως η ανάθεση και η εκτέλεση των συμβάσεων έργων, προμηθειών και υπηρεσιών του ΕΦΚΑ θα γίνεται κατά παρέκκλιση από την κείμενη νομοθεσία για την ανάθεση, για την εκτέλεση δημοσίων συμβάσεων, μετατρέποντας έτσι σε κανόνα αυτό που ως τώρα θεωρούνταν η εξαίρεση. Πρόκειται δηλαδή για τη νομοθέτηση της αδιαφάνειας για τη σύναψη συμβάσεων. Φανταστείτε τι πάρτι θα γίνει!

Ως προς το δεύτερο επίπεδο τώρα. Με τα άρθρα 10 ως 19 ιδρύεται ήδη μια διαβόητη μονοπρόσωπη ανώνυμη εταιρεία Α.Ε., «Αξιοποίηση Ακίνητης Περιουσίας Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)». Η εταιρεία αυτή θα διαχειρίζεται την ακίνητη περιουσία του ΕΦΚΑ, λειτουργώντας πλήρως και με αγοραία κίνητρα τόσο καταστατικά όσο και ως πρακτική. Σύμφωνα με το άρθρο 15 το διοικητικό συμβούλιο θα διορίζεται με απόφαση του Υπουργού Εργασίας και Κοινωνικών Υποθέσεων, εν προκειμένω του Κωστή Χατζηδάκη. Η εταιρεία αυτή θα ελέγχεται δηλαδή εσωτερικά για το αν κάνει με τρόπο κοινωνικά ωφέλιμο και νόμιμα τη δουλειά της σύμφωνα με το άρθρο 16, ενώ για το προσωπικό της θα υπάρχει και τυχόν συνέντευξη, όπως αναφέρεται στο άρθρο 18.

Χρειάζεται δηλαδή να υπενθυμίσουμε ότι ο ΕΦΚΑ έχει στη διάθεσή του πληθώρα ακινήτων μεγάλης αξίας, ξενοδοχεία, κτήρια γραφείων καταστημάτων και λοιπά. Η μητρική δηλαδή «Μητσοτάκης Α.Ε.» φτιάχνει μια θυγατρική «Μητσοτάκης Α.Ε.». Θα διορίζει εκεί το διοικητικό της συμβούλιο και το προσωπικό της. Δηλαδή Μητσοτάκης κερνάει, Μητσοτάκης πίνει. Θα δίνει στο διοικητικό συμβούλιο πληρεξούσιο για αγοραπωλησίες, εκμισθώσεις ή και δωρεάν παραχωρήσεις της τεράστιας ακίνητης περιουσίας του ΕΦΚΑ.

Όπως μας έχουν ενημερώσει τουλάχιστον -δεν είμαι απόλυτα σίγουρη γι’ αυτό- μετά την Εκκλησία ο ΕΦΚΑ έχει την μεγαλύτερη περιουσία, η οποία φτάνει μέχρι 1 δις και τετρακόσια ακίνητα. Ουσιαστικά θα υπάρχει ένα τρομερό παράθυρο για μίζες. Θα παρέχει ταυτόχρονα και το προνόμιο του αυτοελέγχου. Δηλαδή ό,τι γίνεται στην ανώνυμη εταιρεία αυτή, μένει στην ανώνυμη εταιρεία. Δηλαδή θα μείνει μεταξύ σας.

Ποιος είναι λοιπόν ο πραγματικός σκοπός αυτής της ανώνυμης εταιρείας; Η απάντηση είναι απλή. Το ξεκοκάλισμα της ακίνητης περιουσίας του ΕΦΚΑ, η κερδοσκοπία της ολιγαρχίας και της «Μητσοτάκης Α.Ε.» πάνω σε αυτή.

Χρειάζεται πάντως εδώ να δούμε το ιστορικό της διάλυσης της κοινωνικής ασφάλισης, καθώς το νομοσχέδιο αυτό δεν έρχεται στο κενό. Η μέθοδος που επιστρατεύει η Κυβέρνηση όταν στοχεύει στο ξεπούλημα περιουσίας είναι ξεκάθαρη. Ξεκινά πάντα με μια επιχείρηση απαξίωσης αυτού που πρόκειται να εκποιηθεί. Ξεκινάει να συκοφαντεί πρώτα τους εργαζόμενους, την ποιότητα των παρεχόμενων υπηρεσιών και ούτω καθεξής. Η απαξίωση αυτή είναι και επικοινωνιακή αλλά και ουσιαστική, στερώντας συνειδητά από τις υπηρεσίες τους τους απαραίτητους πόρους για να μην μπορούν να αντεπεξέλθουν στο έργο τους, ώστε μετά η είσοδος των ιδιωτών να φαντάζει ως μοναδική λύση που θα μπορούσε να υπάρχει.

Αντίστοιχα και στην περίπτωση του ΕΦΚΑ η Κυβέρνηση και ο κ. Χατζηδάκης εκμεταλλεύτηκαν το διαχρονικό πρόβλημα της εξαιρετικά αργής έκδοσης συντάξεων. Αυτό το πρόβλημα υπήρχε χρόνια, αλλά εντάθηκε, όντως, δραματικά τα τελευταία χρόνια με την εφαρμογή των μνημονιακών πολιτικών τόσο με την υποστελέχωση του ίδιου του οργανισμού, δηλαδή συνταξιοδοτήσεις, που δεν καλύφθηκαν με νέες προσλήψεις, όσο και με την άναρχη, αναποτελεσματική και εν τέλει καταστροφική ενοποίηση των ασφαλιστικών ταμείων καθαυτή.

Σε συνδυασμό με τον νόμο που εισάγει το κεφαλαιοποιητικό σύστημα, δηλαδή η επικουρική ασφάλιση, η διάλυση της κοινωνικής ασφάλισης είναι πλήρης. Με πρόσχημα δηλαδή την αργή έκδοση συντάξεων ο κ. Χατζηδάκης επιδόθηκε σε ένα μπαράζ συκοφάντησης των υπαλλήλων του ΕΦΚΑ. Τους κατηγόρησε για ανικανότητα –ακούστε!- τεμπελιά, ό,τι μπορεί να φανταστεί άνθρωπος έχει πει για τους υπαλλήλους του ΕΦΚΑ. Επέρριψε δηλαδή στους υπαλλήλους τις ευθύνες για την κακή κατάσταση που επικρατεί για τους λόγους που αναφέραμε. Προέβη δηλαδή σε απειλές, σε μεταθέσεις σε όσους δεν πιάνουν συγκεκριμένους στόχους, κόβοντας παράλληλα ακόμη και άδειες, που υποτίθεται ότι το κάνει για να προχωρήσουν γρηγορότερα οι διαδικασίες.

Η επόμενη κίνηση βέβαια μετά την επίρριψη ευθυνών στους ίδιους τους υπαλλήλους ήταν η τοποθέτηση πρότζεκτ μάνατζερ του ΕΦΚΑ, δηλαδή αξιοποίηση ιδιωτών λογιστών και δικηγόρων στο πλαίσιο της ιδεοληπτικής αντίληψης της Κυβέρνησης που θέλει το δημόσιο εντελώς αναποτελεσματικό. Αλλά γνωρίζαμε εξαρχής ποια είναι η τοποθέτησή σας. Το αποτέλεσμα ήταν ένα σίγουρο φιάσκο με τους ιδιώτες λογιστές –ακούστε- και δικηγόρους να σπάνε το ένα αρνητικό ρεκόρ μετά το άλλο. Ολοκλήρωσαν μόλις οκτώ υποθέσεις από το προηγούμενο έτος. Και βέβαια το αποτέλεσμα αυτό ότι η ακίνητη περιουσία του ΕΦΚΑ καθίσταται βορά στα αρπακτικά της «Μητσοτάκης Α.Ε.», το ξέραμε.

Αλλά στο τρίτο κεφάλαιο στα άρθρα 10 ως 19 εμπεριέχονται και πιο προβεβλημένες αλλαγές που φέρνει το συγκεκριμένο νομοσχέδιο και αφορούν στην ίδρυση ανώνυμης εταιρείας για την αξιοποίηση της ακίνητης περιουσίας του ΕΦΚΑ. Πρόκειται δηλαδή για την πλέον προκλητική διάταξη του νομοσχεδίου, καθώς αξιοποιεί δήθεν την τεράστια ακίνητη περιουσία του ΕΦΚΑ με εντελώς αδιαφανείς διαδικασίες, με μόνη υπερασπιστική γραμμή για την αναγκαιότητα αυτή από την Κυβέρνηση τη νεοφιλελεύθερη ιδεοληψία της για την ανωτερότητά της αγοράς για τα πάντα.

Σύμφωνα όμως με εκτιμήσεις -όπως είπα και προηγουμένως- έχει τετρακόσια ακίνητα αξίας 1 δισεκατομμυρίου. Ο λόγος είναι ασφαλώς ότι οι κατασχέσεις για οφειλές εισφορών δεν αναμένεται να μειωθούν εξαιτίας της κατάστασης που επικρατεί στην οικονομία εδώ και μια δεκαετία. Μην τα ξαναλέμε, το μνημόνιο εννοούμε. Πολλά από αυτά τα ακίνητα αποτελούν εξαιρετικά «φιλέτα» και άρα μια υπέροχη ευκαιρία για τους φίλους της Κυβέρνησης.

Σύμφωνα με το άρθρο 10 το καταστατικό της εταιρείας εγκρίνεται με απόφαση του Υπουργού, ενώ η εταιρεία αναφέρεται γενικά πώς λειτουργεί για την εξυπηρέτηση του δημοσίου συμφέροντος. Εξαιρείται από το πεδίο εφαρμογής του ν.3429/2005 για την οργάνωση και λειτουργία, διοίκηση και κρατική εποπτεία των δημοσίων επιχειρήσεων και οργανισμών.

Επιπλέον -όπως ρητά αναφέρεται- στο μέτρο που κριθεί ότι αποτελεί φορέα γενικής κυβέρνησης, οι διατάξεις του ν.4274/2014 αναφορικά με την υποβολή δημοσιονομικών αναφορών εφαρμόζονται μόνο μερικώς.

Η εταιρεία εκπροσωπεί τον ΕΦΚΑ παντού λειτουργώντας αντ’ αυτού και επιπλέον δικαιούται και αμοιβής, η οποία καθορίζεται με προγραμματική σύμβαση μεταξύ της εταιρείας και του e-ΕΦΚΑ. Δηλαδή, ο ΕΦΚΑ θα πληρώνει αμοιβή για την αναίρεση και την καταστροφή του.

Επιπλέον, για να λυθούν τα χέρια της εταιρείας και των διοικούντων, που θα εκμεταλλεύονται την περιουσία του ΕΦΚΑ, η διοίκηση και διαχείριση της ακίνητης περιουσίας του ΕΦΚΑ εξαιρείται του πεδίου εφαρμογής του π.δ.715/1979. Και εν τέλει, η εταιρεία εμπνεύσεως του κ. Χατζηδάκη εξαιρείται από το σύνολο σχεδόν της υπάρχουσας νομοθεσίας σύμφωνα με το άρθρο 12.

Σε ποιο άραγε νομικό καθεστώς θα υπάγεται η συγκεκριμένη εταιρεία και από πού και με ποιον τρόπο θα ασκείται ο οποιοσδήποτε έλεγχος στα πεπραγμένα της; Το άρθρο 14, που αφορά τον κανονισμό λειτουργίας της εταιρείας, ουσιαστικά μας λέει πως η λειτουργία αυτή καθορίζεται σύμφωνα με εσωτερικό κανονισμό, ο οποίος, όπως φαίνεται, δεν υπάγεται σε κανένα κανονιστικό πλαίσιο που αφορά τις δημόσιες υπηρεσίες. Το άρθρο 15 είναι η επιτομή του κομματικού κράτους, καθώς προβλέπει το διορισμό του διοικητικού συμβουλίου, με όσες υπερεξουσίες είδαμε πιο πάνω, με μια απλή υπουργική απόφαση. Καλοφάγωτα. Τι να πω; Γενικά, ο κανονισμός λειτουργίας της εταιρείας χαρακτηρίζεται από πλήρη αδιαφάνεια, έλλειψη ελέγχου και γενικόλογες διατυπώσεις, που υποτίθεται πως διασφαλίζουν τη νόμιμη λειτουργία της.

Κατά συνέπεια σας καλούμε να αποσύρετε αυτό το επαίσχυντο νομοσχέδιο, που το έχετε θεσπίσει, για να καταληστέψετε για άλλη μια φορά την ακίνητη περιουσία, εν προκειμένω του ΕΦΚΑ, με μια επέλαση της λαίλαπας του κομματικού στρατού σας. Πρόκειται για ένα νομοσχέδιο που ασφαλώς θα καταψηφίσουμε ως ΜέΡΑ25, θα το καταγγείλουμε με κάθε δυνατό τρόπο. Και έστω αυτή τη στιγμή σκεφτείτε το δικό σας κοινό. Μη σκεφτείτε τίποτα άλλο.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Απατζίδη.

Ολοκληρώθηκαν οι ομιλίες των εισηγητών και των ειδικών αγορητών. Πριν εισέλθουμε στον πρώτο κύκλο των ομιλητών με ομιλητή τον κ. Σπυρίδωνα Πνευματικό από τη Νέα Δημοκρατία, έχω την τιμή να σας ανακοινώσω ότι το σύνολο των Κοινοβουλευτικών Ομάδων του ΣΥΡΙΖΑ-Προοδευτική Συμμαχία και του Κομμουνιστικού Κόμματος Ελλάδας κατέθεσαν αιτήματα ονομαστικής ψηφοφορίας.

Αύριο θα σας ανακοινωθεί η ώρα. Θα γίνει μάλλον προς το τέλος, όπως γίνεται συνήθως, και μάλλον ταυτόχρονα και με τη γενική ψηφοφορία. Θα σας ανακοινωθεί το πρωί.

(Στο σημείο αυτό κατατίθενται στα Πρακτικά οι προαναφερθείσες προτάσεις ονομαστικής ψηφοφορίας του ΣΥΡΙΖΑ και του Κομμουνιστικού Κόμματος Ελλάδας, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 360-368)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Πνευματικός έχει τον λόγο.

**ΣΠΥΡΙΔΩΝΑΣ ΠΝΕΥΜΑΤΙΚΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο εισάγει τομές στη λειτουργία του με στόχο τη βελτίωση της ποιότητας και της ταχύτερης εξυπηρέτησης του πολίτη. Η ορθή λειτουργία του ΕΦΚΑ αφορά πρωτίστως τέσσερα εκατομμύρια εργαζόμενους και δυόμισι εκατομμύρια συνταξιούχους που συναλλάσσονται καθημερινά με αυτόν το φορέα.

Ο ΕΦΚΑ ως αποτέλεσμα χρόνιων παθογενειών δυστυχώς, αλλά και της βεβιασμένης ένταξης των ταμείων υπό την ομπρέλα του το 2016 χωρίς ένα ενιαίο οργανόγραμμα και χωρίς λειτουργική ενοποίηση, εξακολουθεί να ταλαιπωρεί τους πολίτες με μεγάλες καθυστερήσεις στην έκδοση συντάξεων, με ανασφάλεια ως προς τις προϋποθέσεις, με αχρείαστες γραφειοκρατικές διαδικασίες. Η Κυβέρνηση, λοιπόν, έχει ήδη προχωρήσει σε μια σειρά από επιτυχημένες συναλλαγές και βελτιώσεις για τον εκσυγχρονισμό του ΕΦΚΑ και την απλοποίηση και ψηφιοποίηση των διαδικασιών του, όπως είναι η σύσταση του πύργου ελέγχου για την ψηφιακή παρακολούθηση των εκκρεμών συντάξεων σε όλη την Ελλάδα, η προμήθεια τριών χιλιάδων νέων υπολογιστών με σύγχρονα λογισμικά για την υποβοήθηση των υπαλλήλων, η θέσπιση του μέτρου προκαταβολής εθνικής σύνταξης, η δημιουργία του θεσμού των πιστοποιημένων λογιστών και δικηγόρων για την επιτάχυνση της διαδικασίας απονομής συντάξεων εντελώς δωρεάν για τον ασφαλισμένο, η λειτουργία του νέου αριθμού εξυπηρέτησης του πολίτη 1555, που έδωσε τέλος στα κατεβασμένα τηλέφωνα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Με το παρόν νομοσχέδιο που προωθεί η Κυβέρνηση, η παρέμβαση προχωρά ακόμα παραπέρα και πιο δραστικά κινούμενη σε πέντε βασικούς άξονες:

Πρώτον, λοιπόν, προχωρά στην αποτελεσματική διακυβέρνηση του ΕΦΚΑ με την προσέλκυση αξιόλογων στελεχών του δημοσίου και ιδιωτικού τομέα για την κάλυψη θέσεων ευθύνης εντός του οργανισμού, με επιλογή μέσα από τη δημόσια προκήρυξη με σύμπραξη του ΑΣΕΠ, με τριετή θητεία και δυνατότητα ανανέωσης και με συγκεκριμένη στοχοθεσία και λογοδοσία. Όλα αυτά είναι συνδεδεμένα με τις αποδοχές. Ο κάθε διευθυντής και γενικός διευθυντής θα αξιολογείται με βάση τι παρέλαβε, τι έκανε και τι παρέδωσε. Είναι ένα μοντέλο απαραίτητο που έχει ήδη εφαρμοστεί στη ΔΕΗ.

Δεύτερος άξονας είναι η επιβράβευση και ο έλεγχος της αποδοτικότητας για το σύνολο του προσωπικού του ΕΦΚΑ. Η ισοπέδωση δεν ευνοεί την αποτελεσματικότητα. Γιατί ο ευσυνείδητος υπάλληλος να έχει την ίδια αντιμετώπιση και τις ίδιες απολαβές με κάποιον που καθυστερεί αδικαιολόγητα; Η αξιολόγηση και επιβράβευση δεν είναι θέμα ιδεολογίας, είναι η κοινή λογική. Και εδώ θα υπάρχουν συγκεκριμένοι στόχοι, με τους οποίους θα συνδέεται αυτή η αξιολόγηση.

Τρίτος άξονας είναι η επιτάχυνση των καταγγελιών από πολίτες και απόδοση ευθυνών, εφόσον αυτές υπάρχουν, με τη σύσταση μονάδας εσωτερικών ερευνών. Ο μέσος χρόνος αυτή τη στιγμή, για να ολοκληρωθεί ένας πειθαρχικός έλεγχος, είναι περίπου δύο χρόνια. Είναι προς όφελος των πολιτών αλλά και των υπαλλήλων οι υποθέσεις αυτές να ολοκληρώνονται γρήγορα και με εγγυήσεις ασφάλειας δικαίου.

Ο τέταρτος άξονας είναι η απλοποίηση και ευελιξία στο σύστημα προμηθειών του ΕΦΚΑ, πάντα εντός του πλαισίου που ορίζει το Ενωσιακό Δίκαιο για τις δημόσιες συμβάσεις. Το πρόβλημα με τις προμήθειες δεν το αντιμετωπίζει μόνο ο ΕΦΚΑ. Έχουμε μιλήσει για τέτοια προβλήματα που δημιουργούν οι αργόσυρτες διαδικασίες προμηθειών και στα νοσοκομεία, ακόμα και για την προμήθεια των αναλώσιμων. Πρέπει, λοιπόν, να βρούμε τρόπους να αντιμετωπίσουμε αυτές τις καθυστερήσεις αποτελεσματικά, όπου αυτές υπάρχουν.

Πέμπτος άξονας είναι αξιοποίηση της ακίνητης περιουσίας του ΕΦΚΑ. Ο ΕΦΚΑ διαθέτει περίπου τετρακόσια ακίνητα στην Ελλάδα συνολικής αντικειμενικής αξίας μεγαλύτερης του ενός δισεκατομμυρίου ευρώ. Περίπου 20% αυτών θεωρούνται φιλέτα. Η περιουσία αυτή έχει νόημα ως εγγύηση των συντάξεων, μόνο εφόσον αποφέρει έσοδα στον οργανισμό ή έστω μειώνονται τα έξοδα, όταν αρκεί να αναλογιστούμε πόσες υπηρεσίες στεγάζονται αυτήν τη στιγμή με ενοίκιο. Η περιουσία αυτή, λοιπόν, πρέπει να αξιοποιηθεί με τρόπο αποδοτικό και ωφέλιμο για το δημόσιο και τους ασφαλισμένους. Για τον σκοπό αυτό συστήνεται η εταιρεία του ειδικού σκοπού, με μοναδικό μέτοχο τον ΕΦΚΑ και μοναδικό σκοπό την αξιοποίηση της τεράστιας αυτής ακίνητης περιουσίας του οργανισμού. Η εταιρεία θα υπόκειται σε αυστηρό πλαίσιο ελέγχου και λογοδοσίας, αλλά παράλληλα θα μπορεί να αξιοποιήσει τις καλές πρακτικές του ιδιωτικού τομέα για τη διαχείριση του χαρτοφυλακίου των ακινήτων βάσει των όρων και των τάσεων της αγοράς.

Ακούσαμε από την Αντιπολίτευση ότι το νομοσχέδιο αυτό θίγει τον πυρήνα του κοινωνικού κράτους. Ποιος είναι, λοιπόν, αυτός ο πυρήνας του κοινωνικού κράτους; Είναι, πραγματικά, μια αφηρημένη έννοια; Προς Θεού! Όχι βέβαια. Ο πυρήνας του κοινωνικού κράτους, όσον αφορά τον ΕΦΚΑ, είναι να εξυπηρετείται ο πολίτης, ο εργαζόμενος που πληρώνει κάθε μήνα και περιμένει, όταν τελειώσει τον ασφαλιστικό του βίο, να πάρει άμεσα τη σύνταξή του και με ασφάλεια, να μπορεί ο συνταξιούχος να λάβει άμεσα απάντηση στο αίτημά του και ο ανασφάλιστος υπερήλικας να μην περιμένει τη σύνταξή του, για να επιβιώσει. Αυτό προσπαθεί να επιτύχει η Κυβέρνησή μας με όλες τις παρεμβάσεις που έχει κάνει στο πεδίο της λειτουργίας του ΕΦΚΑ, να το καταστήσει φιλικό προς τον πολίτη, τον ασφαλισμένο και τον συνταξιούχο.

Ακούσαμε, επίσης, ότι η μόνη λύση είναι οι περισσότερες προσλήψεις. Μα τόσα χρόνια ο ΕΦΚΑ και τα ταμεία του είχαν πολλούς υπαλλήλους και τα αποτελέσματα δεν ήταν πάντοτε ικανοποιητικά. Την προηγούμενη χρονιά με τους λιγότερους υπαλλήλους είχαμε ρεκόρ έκδοσης νέων συντάξεων που έφτασαν τις διακόσιες είκοσι πέντε χιλιάδες. Όπως έχει πει, όμως, και ο Υπουργός μας και το ανέλυσε ο εισηγητής μας, θα γίνουν φυσικά και νέες προσλήψεις και μάλιστα άμεσα. Όμως, αυτό δεν αποτελεί το πρόβλημα. Χρειάζεται αλλαγή μοντέλου διαχείρισης, απλούστευσης των διαδικασιών, εναρμόνιση και κωδικοποίηση της διάσπαρτης νομοθεσίας και αξιοποίηση των νέων τεχνολογιών. Χρειάζεται ο ΕΦΚΑ να γίνει ένας ευέλικτος διοικητικά οργανισμός και αυτό είναι το αντικείμενο του νομοσχεδίου αυτού. Η ψηφιοποίηση, για παράδειγμα, που η Αντιπολίτευση πολλές φορές υποτιμά, όχι μόνο λυτρώνει τους πολίτες από την ταλαιπωρία και τις ουρές, αλλά απελευθερώνει και τους υπαλλήλους οι οποίοι μπορεί να ασχοληθούν με την έκδοση συντάξεων, που είναι τομέας που πάσχει περισσότερο. Με τις πενήντα τρεις διαφορετικές ηλεκτρονικές υπηρεσίες που είναι διαθέσιμες, από την έκδοση των πιστοποιητικών μέχρι την αίτηση για επικουρική σύνταξη, έχουν εξυπηρετηθεί πάνω από ένα εκατομμύριο συναλλαγές χωρίς αναμονές.

Πριν κλείσω, θα ήθελα να αναφερθώ και σε ορισμένες ρυθμίσεις που θεωρώ ιδιαίτερα θετικές και οι οποίες πέρασαν στα ψιλά της συζήτησης, όπως είναι η κάλυψη από το κράτος των ασφαλιστικών εισφορών των εργαζομένων για τις επιχειρήσεις που έμειναν κλειστές στις 25 και 26 Ιανουαρίου λόγω της κακοκαιρίας «Ελπίς», κάτι που έγινε τώρα και περίμεναν πολλοί επιχειρηματίες, ειδικά στον τόπο μου, την Εύβοια.

Επίσης, έχουμε στο άρθρο 22 την κατάργηση της προεγγραφής των μη μισθωτών στον ΕΦΚΑ απλοποιώντας τη διαδικασία έναρξης μεταβολής εργασιών στην εφορία.

Επίσης, με αφορμή την Παγκόσμια Ημέρα Σπανίων Παθήσεων στις 28 Φεβρουαρίου, να χαιρετίσω την καθιέρωση της ειδικής δεκαήμερης άδειας με αποδοχές για γονείς που έχουν παιδιά με σπάνιες παθήσεις. Είναι περίπου πέντε παιδιά σε κάθε δέκα χιλιάδες άτομα. Είναι μια μικρή αλλά σημαντική βοήθεια για τις οικογένειες αυτές.

Τέλος, η διάταξη για την επιλογή του ασφαλιστικού φορέα για ασφαλισμένους με διπλή ιδιότητα, κατά βάση γιατρούς, δικηγόρους, μηχανικούς που ήταν και στο δημόσιο και στο δικό τους ταμείο, τακτοποιεί μια εκκρεμότητα που υπήρχε και είναι θετικό ότι, όπως είπε και ο Υπουργός, θα διευρυνθεί η δυνατότητα αυτή και για όσους είναι παλιοί ασφαλισμένοι, αλλά έχουν προσληφθεί στο δημόσιο μετά το 1993.

Τέλος, η διάταξη για τη χορήγηση ασφαλιστικής ενημερότητας στην περίπτωση χρεών μέχρι εκατό ευρώ, μια ρύθμιση που αφορά εκατόν τριάντα χιλιάδες άτομα που δεν μπορούσαν για μικρά ποσά να λάβουν ασφαλιστική ενημερότητα.

Κυρίες και κύριοι συνάδελφοι, το παρόν νομοσχέδιο επιχειρεί να προτείνει ρεαλιστικές και εφικτές λύσεις στα πραγματικά προβλήματα και τις διαχειριστικές ανάγκες του ΕΦΚΑ και εντάσσεται στην προσπάθεια της Κυβέρνησης να αποκτήσει ο ΕΦΚΑ τον ρόλο που απαιτούν οι πολίτες και η κοινωνία συνολικά. Σας καλώ, λοιπόν, να το υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλείται στο Βήμα η κ. Όλγα Γεροβασίλη από τον ΣΥΡΙΖΑ.

Κυρία συνάδελφε, έχετε τον λόγο.

**ΟΛΓΑ ΓΕΡΟΒΑΣΙΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε βέβαια σήμερα για τον ΕΦΚΑ. Θα ήθελα να σας πω μια ιστορία ξεκινώντας από λίγο παλιότερα, να θυμίσω μια ιστορία όχι πολύ εύκολη και ευχάριστη.

Θυμάμαι ότι στο τέλος του 2016 ανέλαβα Υπουργός Διοικητικής Ανασυγκρότησης και συνέχισα και το 2017. Ήλθαμε τότε ως κυβέρνηση αντιμέτωποι με την απαίτηση των δανειστών να τοποθετηθούν μάντατζερ στο δημόσιο. Θυμάστε όλοι ότι η χώρα βρισκόταν τότε σε στενό δημοσιονομικό κλοιό με αυστηρότατη επιτροπεία, η διαπραγμάτευση ήταν πάρα πολύ σκληρή, με προαπαιτούμενα που έπρεπε να υλοποιούνται, να εκπληρώνονται, ούτως ώστε να εκταμιεύεται κάθε φορά η επόμενη δόση.

Βασικός άξονας σε όλη αυτή τη διαδικασία των διαπραγματεύσεων ήταν και ο άξονας της δημόσιας διοίκησης, μια δημόσια διοίκηση που ήδη τότε ήταν και λεηλατημένη και συκοφαντημένη φυσικά. Βρεθήκαμε τότε ως κυβέρνηση του ΣΥΡΙΖΑ απέναντι σε μια αντίληψη των δανειστών ότι τα προβλήματα στο δημόσιο ήταν θέμα κακού management. Για τους δανειστές, δηλαδή, η λύση για να αντιμετωπιστεί η γραφειοκρατία ήταν να μπουν ιδιώτες μάνατζερ σε θέσεις διευθυντών και γενικών διευθυντών σε όλο το δημόσιο.

Προσέξτε: Όχι μόνο στις επιτελικές θέσεις, παραδείγματος χάριν γραμματείς Υπουργείων, αλλά μέσα σε όλη τη διοικητική ιεραρχία. Ξαφνικά το θέμα «διοικητική μεταρρύθμιση», από μεταρρύθμιση, ως οφείλαμε ενδεχομένως να κάνουμε όλοι και είχαμε κι εμείς ιδέες και προτάσεις και νόμους κ.λπ., μετατράπηκε σ’ ένα θέμα «σποράς» golden boys μέσα στο δημόσιο.

Η κυβέρνηση του ΣΥΡΙΖΑ δεν επέτρεψε την καταστρατήγηση του Συντάγματος, του δημοσιοϋπαλληλικού κώδικα και του διοικητικού δικαίου. Ο ΣΥΡΙΖΑ πάλεψε μέχρι να αλλάξουν θέση οι δανειστές και δεν επέτρεψε την ανακοπή της ιεραρχικής εξέλιξης υπαλλήλων, ούτε φυσικά τους «φυτευτούς» προϊσταμένους, όπως είχε κάνει το 2014 ο κ. Μητσοτάκης.

Θυμίζω ότι ο κ. Μητσοτάκης τον Δεκέμβριο του 2014, όταν πια φαινόταν ότι οι επόμενες εκλογές χάνονται για τη Νέα Δημοκρατία, τι έκανε σε μία νύχτα; Κατήργησε όλους τους προϊσταμένους με δική του απόφαση οριζόντια στο δημόσιο. Και τι έκανε; Έβαλε τους δικούς του σε μία νύχτα. Το θυμίζω.

Στη συνέχεια βέβαια είχε και άλλες δουλειές ο κ. Μητσοτάκης. Απέλυσε χιλιάδες υπαλλήλους, έβαλε σε διαθεσιμότητα είκοσι πέντε με τριάντα χιλιάδες υπαλλήλους και αυτό το πλάσαρε αργότερα ως «αριστεία». Αριστεία! Σε όλη τη διάρκεια της δικής μας κυβερνητικής θητείας μιλούσε όλη η Νέα Δημοκρατία, οι εκπρόσωποι Τύπου, οι διευθυντές της Νέας Δημοκρατίας, οι αρμόδιοι τομεάρχες για αποκομματικοποίηση της διοίκησης. «Ο ΣΥΡΙΖΑ φτιάχνει κομματικό κράτος».

Ο ΣΥΡΙΖΑ τι έκανε; Είχε φτιάξει νόμο ο οποίος υιοθετήθηκε βεβαίως και ήταν στους νόμους που εμείς θέλαμε να κάνουμε. Δεν ήταν επιβεβλημένος. Συμφωνήθηκε βεβαίως, ως οφείλαμε, και με τους θεσμούς τότε. Έφτιαξε, λοιπόν, ένα νόμο με πλήρη αξιοκρατικά κριτήρια για την επιλογή προϊσταμένων σ’ όλον τον δημόσιο τομέα. Η κριτική που γινόταν στην Ευρώπη τότε ήταν: «Καθυστερείτε, δεν το κάνετε πολύ γρήγορα όλο αυτό, είναι εξαιρετικό, αλλά δεν το κάνετε πολύ γρήγορα». Αυτή ήταν η κριτική από τους θεσμούς, από τους δανειστές, από τους υποτιθέμενους «κακούς».

Έρχεται η Νέα Δημοκρατία μετά το 2019 και το τινάζει όλο στον αέρα. Τα καταργεί όλα, καταργεί κρίσεις, καταργεί προϊσταμένους, ξανά-μανά τα ίδια. Τόση αξιοκρατία πια, κυρίες και κύριοι συνάδελφοι;

Με δυο λόγια, η συνταγή Χατζηδάκη-Μητσοτάκη σήμερα είναι για golden boys –girls δεν ξέρω αν θα βρει, γιατί δεν βρίσκει συνήθως ο κ. Μητσοτάκης, δεν ξέρει γυναίκες και έχει σημασία να το λέμε και αυτό- για ιδιώτες προϊσταμένους στον ΕΦΚΑ και προοδευτικά σε όλο το δημόσιο.

Νομίζω ότι κατανοείτε ότι αυτό δεν είναι καθόλου πρωτότυπο, καθόλου καινούργιο, καθόλου μεταρρυθμιστικό, καθόλου εμπνεύσεως. Πρόκειται για μια προμνημονιακή απαίτηση των δανειστών που ο ΣΥΡΙΖΑ με στοιχεία απέδειξε ότι είναι ανεδαφική και λανθασμένη. Το κράτος δεν είναι μια εταιρεία να αλλάζεις μάνατζερ και μέχρι και οι δανειστές το είδαν αυτό, το παραδέχτηκαν, εγκατέλειψαν το σχέδιο και σεβάστηκαν και το Ελληνικό Σύνταγμα και το ελληνικό νομικό σύστημα. Ο κ. Μητσοτάκης και ο κ. Χατζηδάκης –και όχι μόνο αυτοί βεβαίως-, όχι. Αυτή είναι η πραγματικότητα, οπότε δεν απορούμε.

Εγώ προσωπικά δεν απορώ που βρέθηκε αυτή η λογική των μάνατζερ στο δημόσιο κ.λπ.. Προφανώς είναι και παλιότερο απομεινάρι -δεν ξέρω την ιστορία παλιότερα- από το μνημόνιο των κυρίων Σαμαρά-Βενιζέλου. Δεν το ξέρω, αλλά φαντάζομαι ότι έρχεται από τότε. Ερχόμαστε, λοιπόν, σήμερα σε αυτό που και οι δανειστές των μνημονίων απέρριψαν.

Επειδή πολλά ειπώθηκαν στις επιτροπές και προκάλεσαν ο λαϊκισμός και η αμετροέπεια του νυν Υπουργού, ρωτώ: Πιστεύετε, κύριοι της Νέας Δημοκρατίας, ότι το πρόβλημα των εκατοντάδων χιλιάδων εκκρεμών συντάξεων οφείλεται στο ότι δεν παίρνουν 8.500 ή 4.500 οι προϊστάμενοι του ΕΦΚΑ; Αν το πιστεύετε αυτό, να το συζητήσουμε. Πιστεύετε ότι θα λυθεί το πρόβλημα των εκκρεμών συντάξεων αν διορίσετε προϊσταμένους με 8.500 και 4.500 ευρώ τον μήνα, όπως νομοθετείτε σήμερα, ή μήπως περιμένετε να το πιστέψει αυτό ο ελληνικός λαός;

Επειδή ακούσαμε και τα θρασύτατα ότι πρόκειται για μισθολογικά κίνητρα για την προσέλκυση ικανών στελεχών από τον ιδιωτικό τομέα, ερωτώ και πάλι: Γιατρούς στο ΕΣΥ θα πάρετε; Θα δώσετε οικονομικά κίνητρα στους γιατρούς για να έλθουν στο ΕΣΥ;

(Χειροκροτήματα από την πτέρυγα του ΣΥΡΙΖΑ)

Αν δώσετε αυτά τα κίνητρα με τέτοια χρήματα, σε μία εβδομάδα θα έλθουν από το εξωτερικό. Γιατί δεν το κάνετε;

Όταν ο κατώτατος μισθός, λοιπόν, είναι καθαρά 569 ευρώ και ο κόσμος ασφυκτιά από την ακρίβεια, την ενεργειακή κρίση, τις ανατιμήσεις, πού μοιράζετε τα λεφτά; Σε απευθείας αναθέσεις, τα 5 δισεκατομμύρια που λέγαμε από προχθές, στις λίστες Πέτσα και τώρα βεβαίως στα «e-EΦΚΑ boys», λες και το πρόβλημα ήταν οι προϊστάμενοι και ο μισθός τους.

Νομίζω ότι δεν έχετε ιδέα, διότι για παράδειγμα έχετε υπ’ όψιν τη νομοθεσία των συντάξεων; Ο καλύτερος μάνατζερ, αν δεν ξέρει το αντικείμενο, γίνεται «βαρίδι» σε αυτή την υπόθεση. Χρειάζονται ειδικές γνώσεις που έχουν οι υπάλληλοι του ΕΦΚΑ, τους οποίους βεβαίως απαξιώνετε.

Το ακούσαμε στις επιτροπές, κυρίες και κύριοι συνάδελφοι, το ζούμε και καθημερινά. Η κατάσταση στον ΕΦΚΑ είναι απελπιστική, οι υπάλληλοι σε νευρικό κλονισμό, το ίδιο και οι ασφαλισμένοι και βεβαίως αυτή η Κυβέρνηση υπάρχει εδώ και δυόμισι χρόνια, δεν είναι από χθες. Τι έκανε; Συγχωνεύει υποκαταστήματα, μεταφέρει εκκρεμότητες δεξιά και αριστερά, έφτιαξε το τηλεφωνικό κέντρο των 12 εκατομμυρίων ευρώ που αυτοαξιολογήθηκε ως άριστο και πόσες υποθέσεις έχει δρομολογήσει; Τι έχει λύσει;

Στην πανδημία ο ΕΦΚΑ αποδιοργανώθηκε πια πλήρως. Δεν φταίνε οι υπάλληλοι γι’ αυτό. Φταίει η Κυβέρνηση της ατομικής ευθύνης των άλλων και «τσάι και συμπάθεια» για τους υπόλοιπους. Το προσωπικό του ΕΦΚΑ έχει αποψιλωθεί. Τι θα κάνουν οι μάνατζερ, όταν δεν υπάρχουν υπάλληλοι να βγάλουν συντάξεις;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Γεροβασίλη, ολοκληρώστε σας παρακαλώ.

**ΟΛΓΑ ΓΕΡΟΒΑΣΙΛΗ:** Τελειώνω.

**ΠΡΟΕΔΡΕΥΩΝ (Γεώργιος Λαμπρούλης):** Φτάνουμε στα εννέα λεπτά. Ανοχή υπάρχει από το Προεδρείο, αλλά δικαίως μετά και οι επόμενοι συνάδελφοι θα ζητούν επιπλέον χρόνο και αυτοί.

**ΟΛΓΑ ΓΕΡΟΒΑΣΙΛΗ:** Ο πρώτος κύκλος έχει περισσότερο χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν έχει περισσότερο. Επτάλεπτο είναι. Δεν ισχύει αυτό.

**ΟΛΓΑ ΓΕΡΟΒΑΣΙΛΗ:** Εντάξει.

Εν πάση περιπτώσει, οι εκκρεμείς συντάξεις έχουν τριπλασιαστεί.

Και θέλω μόνο να πω το εξής και θα κλείσω, κύριε Πρόεδρε. Είναι δυνατόν οι υπάλληλοι να μην έχουν υπολογιστές, να μην έχουν ίντερνετ; Είναι δυνατόν να συνδέονται εκ περιτροπής με ένα κομπιούτερ μέσα στη διάρκεια της ημέρας; Είναι δυνατόν να μην έχει βρεθεί λογισμικό να επικοινωνούν τα ταμεία όταν οι υπάλληλοι πρέπει να βγάλουν συντάξεις από όλα τα ταμεία; Κατά τα άλλα υπάρχει ψηφιακή επανάσταση του κ. Πιερρακάκη. Ψηφιακό άλμα! Άλμα εις βάθος θα έλεγα, διότι άλλο είναι να ψηφιοποιώ με αναθεσούλες τη γραφειοκρατία και άλλο να κάνω ουσιαστικά διαλειτουργικότητα συστημάτων κ.λπ.. Είναι άλλη η ψηφιοποίηση του κράτους. Δεν είναι αυτή που καταλαβαίνετε.

Και κλείνω. Δεν προλαβαίνω να πω αυτά που ήθελα. Δεν πειράζει όμως, τα κάλυψε και η εισηγήτρια μας και υπάρχουν πολλοί ομιλητές παρακάτω. Τα διλήμματα που προσπαθεί να εγκλωβίσει η Κυβέρνηση τους Έλληνες πολίτες είναι: δημόσιος ή ιδιωτικός ΕΦΚΑ; Ο ιδιωτικός καλύτερος, ο δημόσιος χειρότερος, το παλιό δίλημμα της κατασυκοφάντησης του δημοσίου. Το έμφραγμα του δημοσίου ΕΦΚΑ αντανακλά στον ιδιωτικό τομέα. Αντιστρόφως ο ιδιωτικός τομέας χρειάζεται την καθημερινή συνέργεια του ΕΦΚΑ και εν τέλει το δίλημμα είναι: Λύσεις ή μασκαρέματα, δίκαιη μεταρρύθμιση ή ξεπούλημα, προοδευτική διακυβέρνηση ή Νέα Δημοκρατία; Αυτά είναι τα διλήμματα.

Και βεβαίως, όπως είπε και η κ. Ξενογιαννακοπούλου, η εισηγήτρια μας, το νομοθέτημα αυτό θα ξηλωθεί την επόμενη μέρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Γεώργιος Φραγγίδης από το Κίνημα Αλλαγής.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η στρατηγική της Κυβέρνησης της Νέας Δημοκρατίας όσον αφορά το πολύπαθο ΕΦΚΑ ήταν εξαρχής εμφανής. Οικοδομήθηκε επικοινωνιακά πάνω στην εικόνα του Υπουργού τιμωρού των «κακών» υπαλλήλων του ΕΦΚΑ, οι οποίοι ευθύνονται για την ταλαιπωρία των πολιτών και τις πολυάριθμες εκκρεμείς υποθέσεις στον φορέα. Ενεργοποιείται η προσφιλής τακτική του κοινωνικού αυτοματισμού και εργαλειοποιείται η δίκαιη αγανάκτηση των ταλαιπωρημένων πολιτών. Ο Υπουργός βρίσκει τον τέλειο ένοχο στο πρόσωπο των υπαλλήλων του ΕΦΚΑ της μεγαλύτερης πληγής του ελληνικού δημοσίου όπως τον έχει χαρακτηρίσει. Η μετάθεση ευθυνών στον φορέα και τους εργαζόμενους εξυπηρετεί τον διπλό στόχο της Κυβέρνησης που είναι από τη μια να εξευμενίσει για την καθυστέρηση στην έκδοση των συντάξεων και από την άλλη να λειτουργήσει πιλοτικά ένα νέο μοντέλο εργασιακών σχέσεων στον δημόσιο τομέα με προσλήψεις στελεχών από την αγορά.

Άραγε όλες οι παθογένειες και οι δυσλειτουργίες του ΕΦΚΑ -που δεν είναι λίγες- συνοψίζονται στους εργαζόμενους; Τίποτε άλλο δεν ευθύνεται; Είναι ανεπίτρεπτο να υπάρχουν συμπολίτες μας όμηροι των αδυναμιών ενός φορέα. Ας μας πει, όμως, ο κύριος Υπουργός τι έκανε η Κυβέρνησή του και ο ίδιος μέσα στα δυόμισι χρόνια διακυβέρνησης για να βελτιώσουν την κατάσταση; Το σύνολο των εκκρεμών συντάξεων το καλοκαίρι του 2019 ήταν περίπου διακόσιες χιλιάδες και τον Σεπτέμβριο του 2021 ήταν διακόσιες εβδομήντα έξι χιλιάδες εννιακόσιες σαράντα. Ξεπέρασαν ακόμα και την κυβέρνηση του ΣΥΡΙΖΑ - ΑΝΕΛ. Πώς αντιμετώπισαν την τραγική υποστελέχωση, τις τεράστιες ελλείψεις σε υλικοτεχνική υποδομή και στη μηχανογράφηση; Ούτε υπολογιστές δεν έχουν στον e-ΕΦΚΑ. Τι έκαναν για την καθυστέρηση στην αναβάθμιση του πληροφοριακού συστήματος; Τίποτα. Δεν πρόσφεραν καμμία στήριξη. Καμμία μόνιμη πρόσληψη δεν έγινε. Δεν ανανεώθηκαν ούτε οι συμβάσεις των εξακοσίων ογδόντα τριών συμβασιούχων του ΟΑΕΔ που εργάστηκαν στον ΕΦΚΑ και απέκτησαν πολύτιμη τεχνογνωσία. Η πρόσληψη αυτών των εργαζομένων που διεκπεραίωναν περίπου χίλιες συντάξεις καθημερινά, είκοσι πέντε χιλιάδες συνολικά τον μήνα ήταν και η μόνη σωστή ενέργεια της Κυβέρνησης σε σχέση με τον ΕΦΚΑ αλλά δυστυχώς δεν είχε συνέχεια.

Η Κυβέρνηση και ο κύριος Υπουργός όλο αυτό το διάστημα στοχοποιούν τον φορέα και τον απαξιώνουν συστηματικά, προφανώς για να προλειάνουν το έδαφος για την είσοδο ιδιωτών χωρίς αντιδράσεις από την κοινή γνώμη, αφού τον αγανακτισμένο πολίτη δεν τον ενδιαφέρει ποιος θα του κάνει τη δουλειά, αλλά τον ενδιαφέρει να εξυπηρετηθεί. Ανάλογη τακτική είδαμε και σε άλλες περιπτώσεις, όπως παραδείγματος χάριν στα ΕΛΤΑ και τη ΔΕΗ. Βέβαια είναι άξιο απορίας πώς θα καταφέρουν τα στελέχη από την αγορά με την έλλειψη γνώσης και εμπειρίας σε σχέση με την πολύπλοκη ασφαλιστική νομοθεσία να τα καταφέρουν καλύτερα από τους μόνιμους έμπειρους υπαλλήλους. Είναι γνωστό το κακό προηγούμενο της αποτυχίας του κ. Χατζηδάκη να αντιμετωπίσει το πρόβλημα των εκκρεμών συντάξεων με τη συνδρομή ιδιωτών λογιστών και δικηγόρων.

Επίσης, ο προκάτοχος του σημερινού Υπουργού, ο κ. Βρούτσης, στο άρθρο 74 του ν.4635/2019 προέβλεψε ότι γενικοί διευθυντές στον ΕΦΚΑ μπορούν να κρίνονται μόνο υπάλληλοι με τριετή τουλάχιστον προϋπηρεσία σε υπηρεσίες του ΕΦΚΑ, με απώτερο στόχο την εξασφάλιση αντικειμενικότητας και αξιοκρατίας. Για τον κ. Χατζηδάκη φαίνεται ότι αξιοκρατία και εκσυγχρονισμός στον φορέα σημαίνει επιλογή ιδιωτών διευθυντών και γενικών διευθυντών με απλό πτυχίο αγγλικά επιπέδου Lower και με μισθό 8.300 ευρώ. Ταυτόχρονα αυξάνει τους μετακλητούς στο γραφείο του διοικητή ΕΦΚΑ. Ο παλαιοκομματισμός και οι πελατειακές σχέσεις σε όλο τους το μεγαλείο.

Το εργασιακό bullying από τον πολιτικό τους προϊστάμενο, η απαξίωση και το φρενάρισμα της ανέλιξης στη διοικητική ιεραρχία είναι σίγουρο ότι θα οδηγήσουν ικανά και έμπειρα στελέχη στην έξοδο από τον φορέα και την αναπαραγωγή υφιστάμενων προβλημάτων. Το συγκεκριμένο νομοσχέδιο έχει και άλλα προβληματικά σημεία, όπως το μοντέλο αξιοποίησης της ακίνητης περιουσίας του ΕΦΚΑ. Δεν υπάρχει πρόβλεψη ότι μπορεί ο ΕΦΚΑ να ορίζει αλλά και να ελέγχει τον διαχειριστή της ακίνητης περιουσίας του για όσα πράττει καθώς και το δικαίωμα να τον παύει όποτε το θεωρεί σωστό.

Η αρχή δημοσίων συμβάσεων εκφράζει σοβαρές ενστάσεις για αυτά, καθώς ενδέχεται να δημιουργηθούν θέματα στο ιδιοκτησιακό καθεστώς των ακινήτων του ΕΦΚΑ. Παράλληλα δημιουργούνται υπόνοιες για επιβουλή ακινήτων-φιλέτων προς εξυπηρέτηση ιδιωτικών συμφερόντων. Σκοτεινό σημείο του νομοσχεδίου αποτελεί και ο κανονισμός προμηθειών που είναι κατά παρέκκλιση των κείμενων διατάξεων για τις δημόσιες συμβάσεις. Οι προμήθειες του ΕΦΚΑ εξαιρούνται ακόμα και από το άρθρο 41 του ν.4412/2016 που αφορά τις προμήθειες αγαθών και υπηρεσιών που υπάγονται υποχρεωτικά σε κεντρικές δραστηριότητες αγορών από την εθνική κεντρική αρχή αγορών.

Η παράκαμψη, επίσης, των υπηρεσιακών πειθαρχικών συμβουλίων, η αφαίρεση των δύο αιρετών εκπροσώπων των εργαζομένων και η μείωση του αριθμού των μελών σε τρία από πέντε που ήταν όπως ισχύει σε όλο το δημόσιο είναι κάτι με το οποίο διαφωνούμε.

Κύριε Υπουργέ, δεν θεωρούμε ότι το νομοσχέδιο εκπληρώνει τον στόχο του εκσυγχρονισμού. Θα το έκανε αν είχαμε άμεση σύνταξη και έκδοση ενιαίων κανονισμών ασφάλισης και παροχών, πλήρη μηχανογράφηση και ψηφιοποίηση, κατάλληλη υλικοτεχνική υποδομή, προσλήψεις προσοντούχων μονίμων υπαλλήλων μέσω ΑΣΕΠ, αξιοκρατική λειτουργία.

Γι’ αυτό δίνουμε αρνητική ψήφο στο νομοσχέδιο αλλά και γιατί υπονομεύει τον δημόσιο χαρακτήρα της κοινωνικής ασφάλισης και περιέχει διατάξεις που ενισχύουν την αδιαφάνεια, τις πελατειακές σχέσεις, την εξυπηρέτηση ιδιωτικών συμφερόντων και την αναξιοκρατία.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Εμμανουήλ Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Με το συζητούμενο νομοσχέδιο γίνεται πράξη ο διακαής πόθος της κυβέρνησης και του Συνδέσμου Ελλήνων Βιομηχάνων, κατά τα πρότυπα των βέλτιστων πρακτικών της Ευρωπαϊκής Ένωσης, να προχωρήσει η ιδιωτικοποίηση του ΕΦΚΑ, μια κρίσιμη υπηρεσία του δημοσίου με πρόσχημα το υπαρκτό οξυμένο πρόβλημα των εκκρεμών συντάξεων που οι δικές σας κυβερνήσεις δημιούργησαν και διόγκωσαν.

Η αλήθεια είναι ότι πάτε με βάση το σχέδιο, συνεπείς στις δεσμεύσεις σας. Βέβαια έχει προηγηθεί η βρώμικη δουλειά από την προηγούμενη κυβέρνηση των ΣΥΡΙΖΑ - ΑΝΕΛ με τον νόμο Κατρούγκαλου που έδωσε το συντριπτικό χτύπημα στην κοινωνική ασφάλιση, με τον διαχωρισμό των συντάξεων σε εθνική και ανταποδοτική, το κεφαλαιοποιητικό σύστημα στις επικουρικές συντάξεις και πολλά άλλα. Για να έρθει η Κυβέρνηση της Νέας Δημοκρατίας με τους αντεργατικούς νόμους έκτρωμα Βρούτση - Χατζηδάκη να χτίσει τα επόμενα βήματα.

Στο στόχαστρο σήμερα είναι η ακίνητη περιουσία των ταμείων, η συνολική αντι-ασφαλιστική ανατροπή, η μετατροπή της κοινωνικής ασφάλισης από δικαίωμα σε χρηματοοικονομικό προϊόν, σε ρίσκο για να αυγατίσουν τα κέρδη των ασφαλιστικών εταιρειών. Αφού καταργήσατε τη δημόσια επικουρική ασφάλιση και την αντικαταστήσετε με την ιδιωτική φορομπηχτική ασφάλιση, τώρα περνάτε στον επόμενο γύρο της επίθεσης με την ιδιωτικοποίηση του ΕΦΚΑ. Πρόσω ολοταχώς για την πλήρη ιδιωτικοποίηση της ασφάλισης, τινάζοντας στην κυριολεξία στον αέρα ασφαλιστικές παροχές και κύριες συντάξεις. Από αυτή την άποψη το νομοσχέδιο αυτό είναι επικίνδυνο. Είναι αντιδραστικό γι’ αυτό και το καταψηφίζουμε. Γι’ αυτό και ο εισηγητής μας έθετε όλες αυτές τις ημέρες στις επιτροπές την πρόταση απόσυρσης αυτού του αντιδραστικού και επικίνδυνου νομοσχεδίου.

Σε κάθε αντεργατικό τερατούργημα βέβαια υπάρχει και μια προσχηματική αφορμή. Ένας φταίχτης. Και ποιος είναι αυτός; Οι εργαζόμενοι του ΕΦΚΑ. Εκείνοι φταίνε για όλα. Εκείνοι φταίνε για την καθυστέρηση στην απονομή των συντάξεων. Εκείνοι φταίνε για τις στρεβλώσεις, τη γραφειοκρατία, τη χαρτούρα. Εκείνοι φταίνε για τη συνολική δυσλειτουργία του ΕΦΚΑ. Οι κυβερνήσεις δεν έχουν να κάνουν με τίποτα. Δεν φταίνε σε τίποτα. Ενώ εκείνες από τη μία κάνουν περικοπές στις συντάξεις και από την άλλη βάζουν εμπόδια στην απόδοσή τους.

Η Κυβέρνηση της Νέας Δημοκρατίας προσπαθεί να δημιουργήσει εντυπώσεις τρομοκρατώντας και απειλώντας τους εργαζόμενους ενώ την ίδια στιγμή ο οργανισμός είναι αποψιλωμένος από προσωπικό, οι συμβασιούχοι απολύονται και οι συνθήκες δουλειάς δυσκολεύουν λόγω των μεγάλων ελλείψεων σε υλικοτεχνική υποδομή. Αλήθεια, τι έγινε με εκείνους τους πεντακόσιους δικηγόρους, λογιστές, τους εξωτερικούς συνεργάτες που δήθεν θα έδιναν λύση στα οξυμένα προβλήματα των εκκρεμών συντάξεων που διαφήμιζε η Κυβέρνηση, ο ίδιος ο Υπουργός Εργασίας, πριν από λίγους μήνες;. Μήπως μπορείτε να μας πείτε πόσες συντάξεις έβγαλαν; Έβγαλαν πεντακόσιες; Όσοι είναι δηλαδή; Μια ο καθένας; Εκατό; Δέκα; Μία; Μα καμμία; Μα, καμμία;

Αλήθεια, τι έγινε το περιβόητο πρόγραμμα «ΑΤΛΑΣ» για την ψηφιακή απονομή των πετσοκομμένων συντάξεων, αυτή η γνήσια μεταρρύθμιση, η αρχή του τέλους στην ταλαιπωρία χιλιάδων συνταξιούχων; Μας πιπιλήσατε τα μυαλά εδώ και δύο χρόνια με την υπόσχεση ότι θα επιταχυνθεί η διαδικασία εξέτασης ενός πολύ μεγάλου όγκου παλαιών αιτήσεων που εκκρεμούν. Μπορεί αλήθεια να πιστέψει κάποιος ή κάποια ότι εσείς, που πετσοκόψετε συντάξεις που τις καθυστερείτε τρία, τέσσερα, πέντε, έξι χρόνια ειδικά εκείνες τις διαδοχικές συντάξεις, θέλετε να δώσετε συντάξεις και να επιταχύνονται οι διαδικασίες; Ακόμα εκκρεμούν επικουρικές συντάξεις του 2015. Αν πραγματικά θέλετε να λειτουργήσει ο ΕΦΚΑ υπέρ των ασφαλισμένων θα ικανοποιούσατε τα αιτήματα των εργαζομένων για προσλήψεις μόνιμου προσωπικού και όχι απολύσεις συμβασιούχων, για υλικοτεχνική υποδομή και λογισμικό που να ανταποκρίνεται πραγματικά στις ανάγκες του οργανισμού.

Στην πραγματικότητα το νομοσχέδιο αυτό δεν ενδιαφέρεται για τους ασφαλισμένους. Δεν σας έπιασε ο πόνος τώρα για τις συντάξεις. Οι κύριες συντάξεις συνεχίζουν να συμπιέζονται. Αν πράγματι ενδιαφερόσασταν για την επιτάχυνση της απονομής των συντάξεων δεν θα περιορίζατε ούτε τα κονδύλια του κρατικού προϋπολογισμού που κατευθύνονται γι’ αυτές και παραμένουν αναντίστοιχα με τον ολοένα και αυξανόμενο αριθμό συνταξιούχων και εκκρεμών συντάξεων. Όλα μέσα στο νομοσχέδιο. Η γλώσσα που χρησιμοποιείται, οι διατυπώσεις, η ορολογία, όλα παραπέμπουν σε όρους αγοράς: management, real estate, επενδύσεις. Ρωτάμε, τι σχέση έχουν όλα αυτά με τη σύνταξη του εργάτη, του επαγγελματία, του αγρότη; Τι σχέση έχουν όλα αυτά με την κοινωνική ασφάλιση;

Κάπως έτσι βέβαια εξηγείται η παύση των σημερινών γενικών διευθυντών. Βέβαια. Τώρα δεν τους έχετε ανάγκη. Προτιμάτε τα golden boys των 8 χιλιάδων ευρώ το μήνα μισθό. Γιατί πώς αλλιώς θα βγάλουμε την επόμενη βρώμικη δουλειά της ιδιωτικοποίησης του ΕΦΚΑ και τη μετατροπή του σε ασφαλιστική εταιρεία; Βάζετε, δηλαδή, τις βάσεις ενός νέου γύρου λεηλασίας της ακίνητης περιουσίας που ξεπερνά το 1 δισεκατομμύριο ευρώ με πάνω από τετρακόσια ακίνητα. Συνεχίζετε κι εσείς τη μεγάλη κλοπή των αποθεματικών του ιδρώτα των εργαζομένων.

Επιτρέψτε μας. Δεν ξεχνιέται η αρπαγή των αποθεματικών επί ΣΥΡΙΖΑ με πράξη νομοθετικού περιεχομένου όλων των ασφαλιστικών ταμείων και των δημοσίων οργανισμών. Νόμιμη κλοπή διαρκείας. Ένα έγκλημα διαρκείας που ξεκινά από τα μέσα του προηγούμενου αιώνα. Μόνο αν πιάσει κανείς από τις αρχές δεκαετίας του 1990 με διάφορους τρόπους η κλοπή ξεπερνά τα 100 δισεκατομμύρια ευρώ με κουρέματα, με αλλεπάλληλες ανακεφαλαιοποιήσεις, με δομημένα ομόλογα, με μετοχές υψηλού ρίσκου. Εκατό δισεκατομμύρια έκαναν φύλλο και φτερό. Θα κάτσει κάποιος στο σκαμνί; Θα υπάρξει ποτέ κάποια εξεταστική επιτροπή; Ο λύκος θα φυλάξει τα πρόβατα; Υπάρχει τέτοια περίπτωση; Τώρα φτιάχνετε μία ανώνυμη εταιρεία με μέτοχο τον ΕΦΚΑ για να διαχειριστεί την περιουσία των ασφαλιστικών ταμείων, δηλαδή για να παραδώσετε την περιουσία των ασφαλισμένων στα κοράκια της ιδιωτικής ασφάλισης.

Το ΚΚΕ μέσω του εισηγητή μας μετέφερε το αίτημα για την απαίτηση των εργαζομένων να αποσυρθεί το νομοσχέδιο. Το είπα και στην αρχή. Εσείς αγρόν ηγοράσατε. Όχι μόνο δεν τους λαμβάνετε υπ’ όψιν αλλά συνειδητά καλλιεργείτε τον κοινωνικό αυτοματισμό σε βάρος τους.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Βάζετε τους συνταξιούχους απέναντι στους εργαζόμενους με πράξη εκδίκησης. Πισώπλατη μαχαιριά. Δείγμα αναλγησίας και σκληρότητας απέναντι στους εργαζόμενους. Αντικατοπτρίζει την αποφασιστικότητά σας να περάσετε διά πυρός και σιδήρου έναν νόμο που σερβίρει στο πιάτο των επιχειρηματικών ομίλων την τεράστια περιουσία των ασφαλιστικών ταμείων, δηλαδή, των κόπων μιας ζωής των εργαζομένων. Όχι μόνο το καταψηφίζουμε αλλά καλούμε εν ενεργεία εργαζόμενους στον ιδιωτικό και δημόσιο τομέα, αυτοαπασχολούμενους επαγγελματίες, φτωχούς αγροτοκτηνοτρόφους, τους συνταξιούχους, τη νέα γενιά τα μεγάλα θύματα της αντι-ασφαλιστικής λαίλαπας να πάρουν θέση μάχης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Υπάρχει άλλος δρόμος. Δεν είναι μοιραίο να χάσουν αυτά που τους ανήκουν και να οδηγηθούν στην εξαθλίωση. Μπορούν να κάνουν παρελθόν τη φτώχεια, την ανεργία, το βάσανο της αβεβαιότητας για το αύριο, παλεύοντας σήμερα για ένα δημόσιο καθολικό σύστημα κοινωνικής ασφάλισης και αύριο για τη νέα κοινωνία, που πραγματικά θα απαλλαγεί από τα βάσανα που της έχουν βάλει οι δικές σας κυβερνήσεις, το δικό σας σάπιο σύστημα, το καπιταλιστικό. Και αυτή η νέα κοινωνία είναι ο σοσιαλισμός.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Σοφία Ασημακοπούλου από την Ελληνική Λύση, με την οποία ολοκληρώνεται ο πρώτος κύκλος ομιλητών και στη συνέχεια θα περάσουμε στον δεύτερο κύκλο ομιλητών, με τον κ. Παπαδημητρίου, τον κ. Καλαματιανό και αμέσως μετά θα πάρει τον λόγο ο κ. Βιλιάρδος, Κοινοβουλευτικός Εκπρόσωπος της Ελληνικής Λύσης.

Ορίστε, κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο αφορά στον εκσυγχρονισμό του Ηλεκτρονικού Εθνικού Φορέα Κοινωνικής Ασφάλισης. Άλλο, όμως, ο εκσυγχρονισμός και άλλο η είσοδος των ιδιωτών στη δημόσια ασφάλιση. Άλλο ο εκσυγχρονισμός και άλλο η σύσταση ανώνυμης εταιρείας για την αξιοποίηση της ακίνητης περιουσίας του e-ΕΦΚΑ και τελικά, άλλο εκσυγχρονισμός και άλλο ιδιωτικοποίηση. Διότι, κακά τα ψέματα, για τα προβλήματα που αντιμετωπίζει ο φορέας της ασφάλισης, δεν φταίνε οι εργαζόμενοι, αλλά η απαξίωση από την πολιτική ηγεσία που επιχειρεί να τον ιδιωτικοποιήσει κομμάτι – κομμάτι.

Η ισοπέδωση των ασφαλιστικών ταμείων δεν είναι απλά μια αστοχία, αλλά μεθοδευμένο έγκλημα.

Από τα πρώτα άρθρα του νομοσχεδίου καταλαβαίνει εύκολα κανείς περί τίνος συζητούμε σήμερα. Συζητούμε για την εισαγωγή των golden boys ως διευθυντικών στελεχών, από τον ιδιωτικό τομέα, με τεράστιες αμοιβές, με φωτογραφικά κριτήρια, σε πολλές περιπτώσεις παρακάμπτοντας τον ΑΣΕΠ και την ίδια την υφιστάμενη δημόσια διοίκηση, για την επιλογή στελεχών σε τόσο νευραλγικές θέσεις.

Συζητούμε για την επιβράβευση της παραγωγικότητας από τα χρήματα του ελληνικού λαού, χωρίς, όμως, να γνωρίζουμε μέχρι και σήμερα το ανώτατο ποσό αυτής.

Συζητούμε για την κατά παρέκκλιση ανάθεση και εκτέλεση των συμβάσεων έργων προμηθειών και υπηρεσιών του Ηλεκτρονικού Εθνικού Φορέα Κοινωνικής Ασφάλισης, παρέκκλιση στις προμήθειες. Καταλαβαίνετε τι έχει να γίνει.

Και τελικά συζητούμε για την αναξιοκρατία, την αδιαφάνεια, την απαξίωση και το ξεπούλημα του κοινωνικού κράτους.

Όχι μόνο δεν θα σώσετε με αυτόν τον τρόπο τον ΕΦΚΑ, αλλά τον ωθείτε σε ένα αδιέξοδο, πιθανότατα, χωρίς επιστροφή. Αν αυτός είναι ο εκσυγχρονισμός που ευαγγελίζεστε, να τον χαίρεστε.

Όλα αυτά, το μόνο άμεσο αποτέλεσμα που θα έχουν θα είναι η επιβάρυνση των Ελλήνων φορολογουμένων.

Για τον διοικητή, ο οποίος θα επιλέγεται με τη διαδικασία του άρθρου 49Α του Κανονισμού της Βουλής, μετά από πρόταση του Υπουργού Εργασίας και Κοινωνικών Υποθέσεων και θα διορίζεται με απόφαση του ιδίου με τετραετή θητεία, αυξάνονται οι θέσεις των συνεργατών του, με οδηγό σας τα γνωστά βολέματα των ημετέρων, ενώ, ταυτόχρονα, θα αποφασίζει, πλέον, μόνος του για τη συμμετοχή του προσωπικού σε εκπαιδευτικά προγράμματα, θα εγκρίνει την διάθεση χρηματικών ποσών για συγκεντρώσεις, σεμινάρια, αλλά και για τις φιλοξενίες ξένων αποστολών.

Συστήνετε ανώνυμη εταιρεία, την Εταιρεία Ακινήτων e-ΕΦΚΑ, παρέχοντάς της δημόσιες εξουσίες και δίνοντας την απεριόριστη υπερεξουσία στον Υπουργό Εργασίας και Κοινωνικών Υποθέσεων ώστε να αποφασίζει ο ίδιος για την έγκριση του καταστατικού της. Το πιο παράδοξο, όμως, είναι άλλο, είναι το γεγονός ότι η εταιρεία αυτή θα δικαιούται και αμοιβής από τον e-ΕΦΚΑ.

Συστήνετε την αυτοτελή μονάδα εσωτερικών ερευνών. Ο επικεφαλής της μονάδας θα διορίζεται –πώς αλλιώς- με απόφαση του Υπουργού Εργασίας και Κοινωνικών Υποθέσεων.

Έτσι θα πάτε μπροστά τον φορέα; Έτσι νομίζετε ότι προστατεύετε τους ασφαλισμένους; Με τέτοιου είδους ρυθμίσεις, με τόση προχειρότητα, με τόσο ερασιτεχνισμό; Οι παθογένειες και τα χρόνια προβλήματα δεν λύνονται με τέτοιου είδους συστάσεις. Χρειάζεται, επιτέλους, σοβαρός σχεδιασμός και πρόγραμμα. Χρειάζεται, όχι να δημιουργείτε εταιρείες, να προχωράτε σε συστάσεις και άλλα παρόμοια, βάζοντας κόσμο απ’ όπου μπορείτε -μέχρι και από τα παράθυρα- αλλά να ενισχύετε την εγχώρια παραγωγή και να καταστήσετε τον ΕΦΚΑ μέρος της παραγωγικής ανασυγκρότησης.

Είναι απαράδεκτο να επιχειρείται βεβιασμένα, πρόχειρα και αποσπασματικά η εφαρμογή μεταρρυθμίσεων στην κοινωνική ασφάλιση, στην ίδια τη ζωή εκατομμυρίων πολιτών.

Θα μας έκανε τρομερή εντύπωση αν δεν είχαμε και σε αυτό το νομοσχέδιο κάποια παράταση. Εν προκειμένω έχουμε την παράταση των αποσπάσεων προσωπικού στον Ηλεκτρονικό Εθνικό Φορέα Κοινωνικής Ασφάλισης, παράταση δεκατεσσάρων ετών.

Εκείνο που δεν πρέπει να λησμονούμε είναι τους ανθρώπους με αναπηρία, οι οποίοι δεν είναι κάτι διαφορετικό από όλους τους υπόλοιπους ούτε έχουν διαφορετικά δικαιώματα και υποχρεώσεις. Είναι πολίτες με ίσα δικαιώματα, είναι εργαζόμενοι, είναι φορολογούμενοι, είναι πολίτες συγγενείς και φίλοι, είναι καταναλωτές, όμως, δεν αντιμετωπίζονται ανάλογα.

Το ελληνικό κράτος ανέκαθεν ήταν ανάλγητο και αδιάφορο απέναντι στις ανάγκες των ατόμων με αναπηρία. Οι διαδοχικές κρίσεις, η υψηλή ανεργία, η έλλειψη επαρκούς και συστηματικής επαγγελματικής εκπαίδευσης και κατάρτισης, τα αρχιτεκτονικά αλλά και τα ψηφιακά εμπόδια, είναι σήμερα οι κυριότεροι παράγοντες που εμποδίζουν την επαγγελματική αποκατάσταση και την κοινωνική ενσωμάτωση των ΑΜΕΑ. Σκοπός της πολιτείας είναι να συμβάλει ουσιαστικά στην κοινωνική ένταξη των ατόμων με αναπηρία, διευκολύνοντας την πρόσβασή τους στην εργασία μέσω στοχευμένων δράσεων.

Και φυσικά το δημογραφικό είναι μια ξεκάθαρη απειλή για την εξασφάλιση της συνέχειας του ασφαλιστικού συστήματος. Ο δημογραφικός αφανισμός των Ελλήνων είναι η μέγιστη απειλή για το έθνος. Αναγκαία και απαραίτητη είναι η μείωση εργοδοτικών εισφορών σε νέους και νέες, εργαζόμενους γονείς, προκειμένου να έχουν ευκολότερη πρόσβαση στην αγορά εργασίας.

Δυστυχώς, μόνο η Ελληνική Λύση έχει καταθέσει σαφείς και άμεσα εφαρμόσιμες προτάσεις για την αντιμετώπιση αυτού του ύψιστου εθνικού κινδύνου. Όταν μιλούμε για την εργασία και την κοινωνική ασφάλιση θα πρέπει, αυτόματα, να μας έρχεται στο μυαλό η λέξη αξιοπρέπεια. Εμείς στην Ελληνική Λύση θα συνεχίζουμε να το υπογραμμίζουμε με κάθε ευκαιρία.

Μια ανάπτυξη που βασίζεται στην κατανάλωση και όχι στην παραγωγή πλούτου χειροτερεύει ακόμα περισσότερο την κατάσταση. Μόνο μέσω της παραγωγής πλούτου, με γνώμονα τον οικονομικό πατριωτισμό, έχουμε μέλλον. Μόνο έτσι θα έχουν μέλλον τα παιδιά μας, που είναι στη χώρα, αλλά κι εκείνα που τα αναγκάσατε να την εγκαταλείψουν με την ελπίδα για κάτι καλύτερο στα χρόνια της κρίσης και των μνημονίων. Γι’ αυτό, για μία ακόμη φορά, θέλουμε να τονίσουμε την αναγκαιότητα παροχής ουσιαστικών κινήτρων επιστροφής των εξακοσίων πενήντα χιλιάδων νέων μας που άφησαν τη χώρα μας.

Η Ελλάδα τούς χρειάζεται κι εμείς στην Ελληνική Λύση σάς έχουμε προτείνει, πολλές φορές μέχρι σήμερα, τους τρόπους και τα κίνητρα που μπορούν να δοθούν για την επιστροφή τους.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Ασημακοπούλου.

Επόμενος ομιλητής είναι ο κ. Χαράλαμπος Παπαδημητρίου, από τη Νέα Δημοκρατία.

Ορίστε, κύριε Παπαδημητρίου, έχετε τον λόγο.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Ας ξεκινήσουμε με ένα καλό –παρ’ ότι χρειάζεται δρόμος ακόμη- νέο: Η ανεργία -όπως φαντάζομαι έχετε ενημερωθεί, αγαπητές και αγαπητοί συνάδελφοι- μειώθηκε στο 12,8% το Δεκέμβριο, κάτι που είναι παράδοξο με την έννοια ότι είναι Δεκέμβριος και δεν έχουμε ακόμη μπει στην τουριστική περίοδο, η οποία μάλιστα, εφόσον ξεκινήσει τον Μάρτιο, όπως προβλέπεται, θα μειώσει ακόμη περισσότερο την ανεργία, όπως συμβαίνει κάθε χρόνο. Άρα υπάρχουν καλά νέα, αρκεί να τα αναζητήσετε.

Για μας καλό νέο είναι, συνάδελφοι της αντιπολιτεύσεως, ότι εννοείτε ότι δεν καταλαβαίνουμε εμείς το παιχνίδι που παίζετε, ότι δεν αντιλαμβανόμαστε πως αυτό που πραγματικά θα θέλατε είναι να παραμένει το πρόβλημα, να μένουν οι άνθρωποι χωρίς σύνταξη, να καθυστερούν οι συντάξεις, να είναι δυσαρεστημένοι.

Το αντιλαμβάνομαι, όσο μεγαλύτερη δυσαρέσκεια υπάρχει εκεί τόσο περισσότερη ευθύνη είναι στην πλευρά της Κυβέρνησης. Γι’ αυτό, λοιπόν, τουλάχιστον ως προς αυτό, δεν σας κάνουμε τη χάρη.

Πού θα έπρεπε να είμαστε, κύριε Υπουργέ, στο ασφαλιστικό; Πολύ πιο μπροστά! Όταν η Νέα Δημοκρατία ξεκίνησε ενοποιώντας τα εκατό -και πολλά ακόμη- ταμεία που υπήρχαν σε τρεις ομάδες –το έκανε η κ. Φάνη Πάλλη-Πετραλιά στην κυβέρνηση Καραμανλή- έγινε ένα πολύ μεγάλο βήμα και συνεχίστηκαν, έγιναν κάποια βήματα. Βήμα ήταν ακόμη και ο νόμος Κατρούγκαλου στα καλά του. Τα κακά του τα διορθώσαμε όσα μπορούσαμε και εδώ είμαστε να διορθώσουμε και τα υπόλοιπα.

Και κύριε Υπουργέ, ένα από τα πρώτα πράγματα που περιμένω να κάνουν οι άνθρωποι που θα διακριθούν στη διαδικασία που έχετε προβλέψει και την οποία θα εγκρίνει –ελπίζω- η Βουλή είναι, για παράδειγμα, η ενιαία πληρωμή. Δεν χρειάζεται να πληρώνουμε ακόμη ταμείο προς ταμείο, μία ενιαία πληρωμή. Απλά πράγματα, χρήσιμα, όμως, γιατί έτσι και μόνο θα μπορέσουμε να πάμε το κράτος σε αυτό που θέλουμε, να το εκσυγχρονίσουμε, να το κάνουμε ένα κανονικό δυτικό κράτος, με την έννοια που αναπτύχθηκε εξάλλου και χθες στην πολύ ενδιαφέρουσα συζήτηση που είχαμε εδώ για άλλα ζητήματα.

Δεν αντιλαμβάνομαι, επίσης, τον ρατσισμό τον οποίο έχετε και το κοπανάτε συνεχώς. Γιατί, δηλαδή, σε μια θέση ευθύνης πρέπει να είναι όλοι κρατικοί υπάλληλοι; Γιατί δεν πρέπει να είναι υπάλληλοι που έχουν διακριθεί στον ιδιωτικό τομέα; Το πρόβλημα που είχαμε όλα τα χρόνια -από όσο εγώ θυμάμαι- ήταν να τραβήξουμε από τον ιδιωτικό τομέα καλά στελέχη. Αυτό ήταν το πρόβλημά μας.

Άρα αν πετύχουμε τώρα σε αυτό, να τραβήξουμε μερικούς καλούς, θα έχουμε βάλει τη βάση να συμβεί αυτό και την επόμενη μέρα και τη μεθεπόμενη μέρα, διότι η μέρα κατά την οποία θα καταργήσετε τα σωστά πράγματα με ένα άρθρο σε έναν νόμο δεν είναι κοντά ακόμη.

Θα ήθελα να εκφράσω, επίσης, τη μεγάλη απογοήτευσή μου από το Κίνημα Αλλαγής και το ΠΑΣΟΚ για τη στάση τους. Ακόμη και όσα καλά έκανε αυτή η παράταξη, όταν τα έκανε, δεν τα θέλει. Και ήταν ένα από αυτά η αναζήτηση στελεχών στον ευρύτερο τομέα, αυτό που κάποτε λέγαμε αγορά. Ντρεπόμασταν, διότι κινδυνεύαμε να καταλήξουμε στον δρόμο, αν λέγαμε αγορά, ήταν κακό πράγμα. Το έκανε, όμως, ο Σημίτης και η σημερινή ηγεσία του ΠΑΣΟΚ, βεβαίως, δεν το θέλει. Δεν χρειάζεται να κρύβεστε, πείτε ανοιχτά πώς τα θέλετε τα πράγματα και εδώ είμαστε να τα κρίνουμε και να τα ζυγίσουμε. Τότε, όμως, έπρεπε να μπούμε στην ΟΝΕ, έπρεπε να μπούμε στο ευρώ και βιαζόμασταν, γιατί ήμασταν πίσω και έπρεπε αυτό να γίνει γρήγορα. Έπρεπε να εκσυγχρονίσουμε γρήγορα τα πράγματα. Το έλεγε ο τότε Πρωθυπουργός και γι’ αυτό γίνονταν αυτά.

Όμως αν πάω και πιο πίσω, κύριε Υπουργέ, το ξεχνούν εδώ, ακόμη και η παράταξη του KKE ξεχνά ότι το ΙΚΑ διοικήθηκε πάντοτε από τα καλύτερα στελέχη της αγοράς και του ιδιωτικού τομέα, από τα καλύτερα στελέχη. Πάντα ήταν αυτός ο κανόνας και πάντα ήταν ο κανόνας να βρίσκουμε στην αγορά έναν πολύ καλό και να τον βάζουμε στο ΙΚΑ. Ήταν απαίτηση του εργατικού κινήματος, όπως επίσης μάνατζερς που ήταν από την αγορά και του ιδιωτικού τομέα είχαν και πολλά άλλα ταμεία. Γιατί τώρα που έχουμε έναν ενιαίο φορέα πρέπει όλοι να είναι της επετηρίδας; Ούτε αυτό το καταλαβαίνω ούτε και εσείς το εξηγείτε, όμως. Απλώς λέτε «όχι».

Δεν πειράζει, με το «όχι» σε όλα διευκολύνετε, απλώς μην χάνουμε τον χρόνο μας. Μπορείτε να καταθέτετε: «Εμείς λέμε όχι σε όλα», εσείς να πάτε να πιείτε έναν καφέ, μια μπύρα και εμείς να κάνουμε την υπόλοιπη δουλειά εδώ.

Το ίδιο ισχύει και στο ζήτημα της περιουσίας.

Να μην ξεχάσω, μιας που βλέπω ότι το σκέφτεστε, να το καταθέσω κιόλας, να το θυμηθείτε: Άρθρο 5 στον ν.4512/2018 με όλες τις υπογραφές και τη δικιά σας, της εισηγήτριας τώρα της Αξιωματικής Αντιπολίτευσης. Το καταθέτω για τα Πρακτικά.

(Στο σημείο αυτό ο Βουλευτής κ. Χαράλαμπος (Μπάμπης) Παπαδημητρίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέει μέσα ότι πρέπει να προσληφθεί ένας ιδιώτης -όπως τον λέτε εσείς, ένας άνθρωπος δηλαδή από την αγορά- να ανταμειφθεί σωστά, να ελεγχθεί για αυτό και εφ’ όσον πιάσει τους στόχους που θα έχει στη σύμβασή του, να παραταθεί για δεύτερη φορά η θητεία του. Το ίδιο λέει και για τους αναπληρωτές γενικούς διευθυντές. Απλά πράγματα!

(Χειροκροτήματα από την πτέρυγα της Νέας Δημοκρατίας)

Μην τα ξεχνάμε και μην μου πείτε ότι το κάνατε επειδή ήταν η τρόικα που σας έβαλε να το κάνετε, γιατί έχει υπογράψει και ο κ. Πολάκης στον ίδιο αυτό νόμο και θα σας καλέσει στην τάξη, όπως το κάνει πολύ συχνά, όταν βγαίνετε από τη γραμμή.

Όμως και στο θέμα της περιουσίας -για να συνεχίσω αυτό που έλεγα για το ΠΑΣΟΚ- το 1982 ένας από τους εμβληματικούς κατά ΠΑΣΟΚ νόμους ήταν ο νόμος-πλαίσιο για την παιδεία. Εκεί μέσα είχε προβλεφθεί ότι θα δημιουργηθεί ανεξάρτητη εταιρεία διαχείρισης της περιουσίας του πανεπιστημίου, καθενός πανεπιστημίου. Έδωσαν μάχη οι άνθρωποι τότε να μην εφαρμοστεί αυτό και δεν εφαρμόστηκε μέχρι το 1988. Το 1988 ξεκίνησε να εφαρμόζεται αυτό δειλά-δειλά. Θυμάμαι ακόμη τον μακαρίτη τον Σοφούλη που μου λέει: «Έχω το ok του Παπανδρέου, αλλά δεν πρέπει να το μάθει κανείς, να φτιάξουμε την πρώτη εταιρεία διαχείρισης της περιουσίας του Πανεπιστημίου Αιγαίου και να βάλουμε, φυσικά, έναν άνθρωπο που θα ξέρει να διαχειρίζεται περιουσία».

Εξάλλου, τι περιμένετε; Εδώ γύρω-γύρω, δεν είναι μόνο του ΕΦΚΑ, όλο το δημόσιο, όλοι οι φορείς, τα ασφαλιστικά ταμεία, η ΕΥΔΑΠ, όλοι έχουν ακίνητα τα οποία ρημάζουν. Τα ρημάζουν οι άνθρωποι που τα κατοικούν, χωρίς να δικαιούνται να κατοικήσουν εκεί, φεύγουν οι γείτονες από γύρω-γύρω, διότι γίνονται εστία εγκληματικότητας και βρωμιάς. Ρημάζουν τα ακίνητα και εσείς λέτε «αφήστε τα!», γιατί στο μεταξύ πού και πού κάτι θα βγει, κάποιο φιλετάκι θα δοθεί, απλώς θα δοθεί εκεί που θέλουμε εμείς, γιατί στο μεταξύ πληρώνονται ενοίκια συμφωνημένα.

Και τα ξέρετε αυτά, γυρνάτε έξω, μιλάτε με κόσμο, ξέρετε ότι συμφωνούνται ενοίκια τα οποία δεν έχουν καμμία σχέση με την αγορά, απλώς και μόνο γιατί είναι στο μιλητό με το υπαλληλικό -για να μην πω τίποτα άλλο- προσωπικό του ΕΦΚΑ και των άλλων δημοσίων οργανισμών, αλλά «σε τα μας», που λέει και ο λαός; Εμείς τα ξέρουμε και τα αλλάζουμε. Αν εσείς τα ανέχεστε, κακό του κεφαλιού σας!

Άρα, εγώ με μεγάλη χαρά, κύριε Υπουργέ, θα το ψηφίσω, είναι προφανές. Και με την ευκαιρία να θυμίσω στους αγαπητούς συναδέλφους του ΣΥΡΙΖΑ, επειδή λένε συνέχεια «γιατί δεν είχατε προβλέψει τον πληθωρισμό ότι θα φύγει;», λες και τον είχε προβλέψει κανείς, εδώ βλέπω ότι η Κομισιόν προβλέπει το φθινόπωρο του 2021 για την Ευρωζώνη 0,4%. Λίγο αργότερα, δηλαδή τον Δεκέμβρη, προβλέπει 1,4% και τώρα το έχει κάνει 3,5%. Και να μην σας πω και για τους άλλους οργανισμούς, το ταμείο, τον ΟΟΣΑ. Όλοι έκαναν το ίδιο λάθος, γιατί απλούστατα δεν είναι λάθος, γιατί δεν υπήρχαν αυτά τα θέματα για να προβλέψεις.

Αντί να μας λέει ο Αρχηγός σας «εγώ τα είχα προβλέψει όλα», νομίζω ότι το σημαντικότερο και το πιο εύκολο να κάνει είναι να προβλέψει ότι θα κάνει μεγάλη υπομονή ακόμη μέχρι να ξαναδεί την εξουσία από κοντά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Καλαματιανός Διονύσιος από τον ΣΥΡΙΖΑ.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Συζητάμε σήμερα στην Ολομέλεια ένα νομοσχέδιο που στοχεύει δήθεν στον εκσυγχρονισμό του ΕΦΚΑ, δήθεν θέλει να τον κάνει πιο αποτελεσματικό, δήθεν θέλει να εκδίδονται πιο γρήγορα οι συντάξεις.

Αλήθεια, κύριε Υπουργέ, κυρίες και κύριοι συνάδελφοι, πιστεύετε ότι βάζοντας ιδιώτες διευθυντές στον ΕΦΚΑ με τεράστιους μισθούς θα βοηθήσετε στην αποτελεσματικότητα και θα λύσετε κάθε πρόβλημα του ΕΦΚΑ; Αλήθεια, πιστεύετε ότι αυτοί με το πάτημα ενός κουμπιού, που λέγατε, ή με μαγικό τρόπο θα βγάζουν πιο γρήγορα τις συντάξεις; Δεν υπάρχει περίπτωση, το γνωρίζετε αυτό και προσπαθείτε να δικαιολογήσετε τα αδικαιολόγητα.

Και το ερώτημα είναι γιατί απαξιώνετε με αυτό τον ακραίο, με αυτόν τον άδικο και προσβλητικό τρόπο τα στελέχη της δημόσιας διοίκησης. Γνωρίζετε πολύ καλά ότι υπάρχουν στελέχη στη δημόσια διοίκηση που έχουν εμπειρία, που έχουν γνώση, που έχουν προσόντα, που έχουν πτυχία, μεταπτυχιακά, διδακτορικά και μπορούν να προσφέρουν. Γιατί τα συκοφαντείτε με αυτόν τον τρόπο και γιατί τους φορτώνετε τις δικές σας αδυναμίες και τις δικές σας μεθοδεύσεις;

Και βεβαίως, όλα αυτά που κάνετε στον ΕΦΚΑ είναι μια πολιτική - οδηγός, μια πολιτική - πιλότος. Σκεφτείτε τι μπορεί να ακολουθήσει μετά. Μπορεί να έρθει η Υπουργός Παιδείας, η κ. Κεραμέως, που δείχνει ιδιαίτερη ευαισθησία και ενδιαφέρον για τον ιδιωτικό τομέα και να πει: «Δεν λειτουργούν καλά τα δημόσια σχολεία, να βάλουμε διευθυντές από τον ιδιωτικό τομέα με μισθούς χιλιάδων ευρώ», ή να έρθει ο Υπουργός Υγείας και να πει: «Δεν λειτουργούν καλά τα νοσοκομεία, να βάλουμε διευθυντές κλινικών από τον ιδιωτικό τομέα με μισθούς τριπλάσιους και τετραπλάσιους από αυτούς των σημερινών διευθυντών του ΕΣΥ».

Για να μην το ξεχάσω -το είδαμε προχθές- ο Υπουργός Υγείας και η Αναπληρώτρια Υπουργός είπαν ότι τα νομικά πρόσωπα ιδιωτικού δικαίου λειτουργούν καλύτερα από τα νομικά πρόσωπα δημοσίου δικαίου ως νοσοκομεία.

Ετοιμάζεστε. Ανοίγετε τον δρόμο. Έρχεται! Αυτό θα κάνετε. Θα το επεκτείνετε παντού.

Αυτό, όμως, κυρίες και κύριοι συνάδελφοι, δεν είναι ένα κράτος δικαίου. Αυτό δεν είναι ένα ευρωπαϊκό κράτος διαφάνειας και αξιοκρατίας. Και το γνωρίζετε πολύ καλά.

Και έρχεστε και προβλέπετε και προκλητικές αμοιβές, τη στιγμή που πριν λίγες μέρες χωρίς ντροπή ο Πρωθυπουργός είπε ότι δεν υπάρχουν λεφτόδεντρα και δεν μπορεί να αυξηθεί ο κατώτατος μισθός. Και έρχεστε και προβλέπετε αμοιβές 8.000 ευρώ για διευθυντές στον ΕΦΚΑ! Ακόμα και σε επίπεδο συμβολισμού είναι ακραίο το ατόπημά σας. Προκαλείτε με αυτές τις αμοιβές. Προκαλείτε εκατομμύρια εργαζόμενους και δεν τους δίνετε τη δυνατότητα, καθώς δεν θέλετε να αυξήσετε τον κατώτατο μισθό, ώστε να μπορέσουν να αντιμετωπίσουν το τεράστιο κύμα ακρίβειας που προκαλεί ασφυξία. Δεν μπορούν να αντεπεξέλθουν και εσείς το αρνείστε. Ταυτόχρονα δίνετε αυτές τις αμοιβές στους ιδιώτες, στους εκλεκτούς σας.

Για να μην το ξεχάσω, είπαμε ότι εχθές ανακοινώθηκε ρεκόρ εικοσιπενταετίας στον πληθωρισμό από το 1997. Συνεχίζετε πολύ καλά. Ταυτόχρονα αυξάνετε τις θέσεις των μετακλητών που έχει ο διοικητής και οι υποδιοικητές του ΕΦΚΑ.

Κύριε Υπουργέ, διάβασα με πολλή προσοχή το νομοσχέδιο. Υπάρχει κάποιος λόγος που να προκύπτει από το νομοσχέδιο, δηλαδή αύξηση αρμοδιοτήτων, αύξηση καθηκόντων του διοικητή και των υποδιοικητών, για να δικαιολογηθεί η αύξηση των μετακλητών; Εγώ δεν είδα τίποτα τέτοιο. Αντίθετα, είδα να φεύγουν αρμοδιότητες, να φεύγουν υπηρεσίες από τον ΕΦΚΑ. Προς τι η αύξηση των μετακλητών; Έχετε φτάσει στους τρεις χιλιάδες τριακόσιους μετακλητούς και θέλετε να βολέψετε και άλλους. Αυτός είναι ο στόχος. Θεσπίζετε και fast track διαδικασίες για τις προμήθειες του ΕΦΚΑ, κατά παρέκκλιση κάθε διαδικασίας που ισχύει για το υπόλοιπο δημόσιο.

Και σας ακούμε, κύριε Υπουργέ, να λέτε για τα αναλώσιμα, για τα τόνερ, για τα αιρκοντίσιον. Υπάρχει κάποια διάταξη μέσα στο νομοσχέδιο που να περιορίζει στα τόνερ και στα αναλώσιμα και στα αιρκοντίσιον την κατ’ εξαίρεση διαδικασία των προμηθειών; Όχι βέβαια! Υπάρχει κάποια διάταξη που να απαγορεύει αυτές τις κατ’ εξαίρεση διαδικασίες για τα δεκάδες εκατομμύρια προμήθειες που αφορούν λογισμικό και προγράμματα; Όχι βέβαια! Δεν υπάρχουν εξαιρέσεις σε αυτά.

Άρα μη λέτε, κύριε Υπουργέ, ότι αυτά αφορούν μόνο τα μικρά αναλώσιμα. Μην προσπαθείτε να κοροϊδέψετε τους Έλληνες πολίτες και τους εργαζόμενους του ΕΦΚΑ, τους οποίους όπου βρεθείτε και όπου σταθείτε τους συκοφαντείτε και τους απαξιώνετε. Θέλετε να συνεχίσετε το πάρτι απευθείας αναθέσεων που έχετε κάνει παντού.

Τέλος, είναι προφανές ότι με το νομοσχέδιο θα συντελεστεί και το ξεπούλημα της ακίνητης περιουσίας του ΕΦΚΑ, με την κατάργηση της Διεύθυνσης Αξιοποίησης Ακινήτων που ήδη υπάρχει στον ΕΦΚΑ, που ήδη έχει καταθέσει προτάσεις, έχει κάνει δουλειά, έχει κάνει έργο για την αξιοποίηση των ακινήτων και εσείς αρνείστε να την αξιοποιήσετε αυτή τη δουλειά. Αρνείστε να τα δείτε αυτά τα δεδομένα που σας έχουν δώσει οι υπάλληλοι τους οποίους τους πετάτε. Τι θέλετε να κάνετε; Τη γρήγορη εκποίηση των ακινήτων. Είναι ξεκάθαρο ότι θέλετε να εξυπηρετήσετε ιδιωτικά συμφέροντα, τα οποία έχουν βάλει στο μάτι τα ακίνητα – φιλέτα του ΕΦΚΑ που υπάρχουν στην Αθήνα και σε όλη την Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εχθές, κύριε Υπουργέ, στη συνεδρίαση της επιτροπής μας ψέξατε όλη την Αντιπολίτευση επειδή αποκαλύψαμε τους πραγματικούς σκοπούς που έχει η δημιουργία αυτής της ανώνυμης εταιρείας. Εμείς, όμως, μελετάμε το νομοσχέδιο. Και τι βλέπουμε; Στο άρθρο 11, παράγραφος 2, εδάφιο ε΄ λέει: «Σκοπός της εταιρείας είναι και η εκποίηση των ακινήτων του ΕΦΚΑ». Παρακάτω, στο άρθρο 12, παράγραφος 4, λέει ότι στην ανώνυμη εταιρεία που φτιάχνετε παρέχετε την εντολή και την πληρεξουσιότητα να επιχειρεί κάθε δικαιοπραξία. Οι νομικοί, αλλά και όλοι καταλαβαίνουμε ότι όταν λέει «κάθε δικαιοπραξία» εννοεί και την πώληση. Για ποιο αμεταβίβαστο των ακινήτων, μας λέτε, δηλαδή της περιουσίας των ασφαλισμένων, των εργαζομένων, των συνταξιούχων; Ποιο αμεταβίβαστο; Το προβλέπετε στις διατάξεις σας και μας λέτε ότι η κυριότητα παραμένει στον ΕΦΚΑ, ενώ δίνετε, παραχωρείτε κάθε δικαίωμα στην εταιρεία, ακόμα και πώλησης.

Κύριε Υπουργέ, ομολογήστε το, πείτε ξεκάθαρα ότι θέλετε να εκποιήσετε τα ακίνητα, την περιουσία του ΕΦΚΑ. Σταματήστε να κοροϊδεύετε τον ελληνικό λαό!

Τι άλλο κάνετε; Φέρνετε και διάταξη με την οποία καταργείτε τον Ειδικό Λογαριασμό Οικογενειακών Επιδομάτων Ναυτικών. Σαράντα χρόνια λειτουργεί ως νομικό πρόσωπο δημοσίου δικαίου με τις εισφορές των ναυτικών. Το καταργείτε και το πάτε στο ΝΑΤ. Αυτά κάνετε.

Ο ΕΦΚΑ έχει ανάγκη από πόρους και στήριξη. Έχει ανάγκη από αξιοποίηση των ακινήτων, όχι από ξεπούλημά τους. Έχει ανάγκη από σταθερές και καλά αμειβόμενες θέσεις εργασίας, οι οποίες θα προσφέρουν εισφορές στο σύστημα κοινωνικής ασφάλισης, για να μπορεί να δίνει αξιοπρεπείς συντάξεις και αξιοπρεπείς παροχές. Έχει ανάγκη από αναβάθμιση και βελτίωση του λογισμικού, του εξοπλισμού, των υποδομών του. Έχει ανάγκη από αντιμετώπιση της εισφοροδιαφυγής. Έχει ανάγκη από ψηφιοποίηση του συνολικού ασφαλιστικού ιστορικού, ώστε να βγαίνουν πιο γρήγορα οι συντάξεις.

Καταθέτουμε προτάσεις. Αυτές είναι οι προτάσεις για να ανακουφιστούν τα εξίμισι εκατομμύρια ασφαλισμένων που είπατε, όχι η εκποίηση της περιουσίας, όχι η πρόσληψη golden boys με αμοιβή 8.000 ευρώ.

Δεν θέλετε να τα κάνετε όλα αυτά εσείς. Όμως η προοδευτική κυβέρνηση που έρχεται, δεν θα μείνει με σταυρωμένα τα χέρια. Θα διορθώσει τις στρεβλώσεις, θα αποκαταστήσει τον χαρακτήρα της δημόσιας κοινωνικής ασφάλισης και της περιουσίας της. Θα καταργήσει αυτά τα νομοθετήματα. Η κοινωνική ασφάλιση είναι μια κατάκτηση. Δεν χαρίστηκε σε κανέναν. Είναι αποτέλεσμα αγώνων. Την κέρδισαν οι εργαζόμενοι και οι συνταξιούχοι με αγώνες και απαιτεί σεβασμό.

Αυτό το νομοσχέδιο αφορά όλους. Θίγει ασφαλισμένους, εργαζόμενους, εργοδότες, επαγγελματίες, συνταξιούχους, αγρότες, ανέργους, τους πάντες. Ακόμη και να ψηφιστεί αυτός ο νόμος, πρέπει να καταργηθεί στην κοινωνία. Και θα καταργηθεί. Η ώρα της πολιτικής αλλαγής έρχεται.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Θα δώσουμε τον λόγο τώρα στον Πρόεδρο της Κοινοβουλευτικής Ομάδας του ΜέΡΑ25 κ. Γιάνη Βαρουφάκη. Μετά θα ακολουθήσει ο Κοινοβουλευτικός Εκπρόσωπος της Ελληνικής Λύσης κ. Βιλιάρδος και θα συνεχίσουμε στον κατάλογο των ομιλητών.

Ορίστε, κύριε Πρόεδρε, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι, επειδή κάποιες φορές οι αλληγορίες μεταφέρουν την πραγματικότητα καλύτερα από την αφήγηση, επιτρέψτε μου να σας πω μια ιστορία.

Ήταν μια φορά κι έναν καιρό μια οκτάκωπος κωπηλατική που την έλεγαν ΕΦΚΑ. Είχε, όμως, για κακή της τύχη μόνο δύο κωπηλάτες και κουπιά σάπια. Προφανώς πήγαινε βασανιστικά αργά και οι συνταξιούχοι που παρακολουθούσαν ως θεατές ξεροστάλιαζαν. Ήρθε τότε η κυβέρνηση και αποφάσισε ότι δεν μπορεί, κάτι πρέπει να γίνει, πρέπει η βάρκα να πάει πιο γρήγορα.

Έτσι, η λέμβος που την έλεγαν ΕΦΚΑ εκεί που είχε έξι κενές θέσεις, απέκτησε και έξι πηδαλιούχους, τους οποίους η Κυβέρνηση απέσπασε από τον ιδιωτικό τομέα των πηδαλιούχων, με 8 χιλιάρικα τον καθένα μηνιαίως και με την εντολή να μαστιγώνουν τους δύο κωπηλάτες, για να βελτιωθούν οι επιδόσεις τους. Στήσανε, μάλιστα, στη στεριά και μια –πώς την είπατε;- μονάδα εσωτερικών υποθέσεων που θα τιμωρεί, λέει, τους δύο κωπηλάτες για να τους δώσει κι άλλο κίνητρο να πιάσουν τους στόχους τους. Και για να μπορούν να τα κάνουν όλα αυτά πιο ευέλικτα, να μη δίνεται κανένας λογαριασμός σε κανέναν δημοσιοϋπαλληλικό κώδικα, έφτιαξαν και μία Α.Ε. στην οποία θα ανήκει όλο αυτό το νέο γενναίο διαχειριστικό μοντέλο, συμπεριλαμβανομένης και της ιδιοκτησίας της λέμβου, με διοικητικό συμβούλιο που διορίζει με το «έτσι θέλω», με φιρμάνι, ο Υπουργός. Και έζησαν όλοι καλά κι εμείς χειρότερα.

Υπερβάλλω, κύριε Χατζηδάκη; Ας τα δούμε λίγο. Εν αρχή ην ο νόμος Κατρούγκαλου. Με τις εντολές της τρόικας –δεν ήταν επιλογή του κ. Κατρούγκαλου τώρα, ας είμαστε ειλικρινείς μεταξύ μας, ήταν καθ’ υπαγόρευση της τρόικας- δημιουργήθηκε ένας υδροκέφαλος οργανισμός. Ερχόταν ένας άνθρωπος από τους μηχανικούς και πήγαινε στο γκισέ και εκεί ήταν ένας υπάλληλος από το ΙΚΑ που δεν ήξερε να διαχειρίζεται τον φάκελο των μηχανικών, γιατί δεν είχε ποτέ εκπαιδευτεί για να το κάνει. Χωρίς προσωπικό ο ΕΦΚΑ που δημιούργησε ο κ. Κατρούγκαλος, ο ΣΥΡΙΖΑ, χωρίς καμμία εκπαίδευση, με υποτυπώδεις ψηφιακές υπηρεσίες. Απ’ ό,τι μου είπαν οι άνθρωποι του ΕΦΚΑ –δεν ξέρω, κύριε Υπουργέ, αν ισχύει αυτό, έτσι μου είπαν- ακόμα με Windows 2000 «τρέχουν» τα συστήματά τους.

Και έρχεται τώρα η «Μητσοτάκης Α.Ε.» να στήσει μια θυγατρική της Α.Ε. εντός του ΕΦΚΑ, την λέτε e-ΕΦΚΑ, γιατί θεωρείτε ότι ό,τι έχει «e» μπροστά γίνεται πολύ πιο αποδεκτό στην ηλεκτρονική εποχή, με διοικητικό συμβούλιο που θα διορίζεται κατά το δοκούν με ένα απλό φιρμάνι, με το διοικητικό συμβούλιο να διορίζει κατά το δοκούν και εκτός ΑΣΕΠ τους ιδιώτες πηδαλιούχους, στους οποίους αναφέρθηκα με την αλληγορία μου πριν, οι οποίοι θα πειθαρχούν τους κωπηλάτες, τους υπάλληλους του ΕΦΚΑ χωρίς οι ίδιοι να τραβάνε κουπί, χωρίς κανένα περιορισμό από τη δημόσια διοίκηση, από τον δημοσιοϋπαλληλικό κώδικα, ελέγχοντες και ελεγχόμενοι οι ίδιοι, εποπτεύοντες και επόπτες οι ίδιοι. Αυτό πάτε να ψηφίσετε. Να δούμε τι ψυχή θα παραδώσετε στο τέλος της τετραετίας ή όποτε γίνουν οι εκλογές.

Πέραν αυτού του ρεσάλτου στη διοίκηση του ΕΦΚΑ η νέα θυγατρική Α.Ε. της «Μητσοτάκης Α.Ε.» θα επιδοθεί και σε ένα άλλο όμορφο ρεσάλτο στην ακίνητη περιουσία του δημοσίου. Κοιτάξτε. Η δημόσια περιουσία στην Ελλάδα -το ξέρουμε αυτό δεκαετίες τώρα- τα ακίνητα του δημοσίου είναι μια θλιβερή ιστορία ρεμούλας, διαφθοράς και διαπλοκής.

Και μιας και μιλάω για ακίνητα του δημοσίου, σήμερα δεν είναι που το Ελληνικό, το οποίο Νέα Δημοκρατία και ΣΥΡΙΖΑ πολύ πρόσφατα δώσατε στον κ. Λάτση δήθεν για να το αναπτύξει, να το χτίσει, τώρα τεμαχίζεται σε οικόπεδα και πωλείται με προσόδους για τον κ. Λάτση, προσόδους που θα έπρεπε να πάρει το ελληνικό δημόσιο. Σε μια ευνομούμενη χώρα θα έχει επιληφθεί εισαγγελέας για αυτό.

Σήμερα στην εποχή που ο κόσμος βογκά από την έλλειψη κοινωνικής κατοικίας, που το κέντρο της Αθήνας ερημώνει και με τα Airbnb τι κάνετε; Παίρνετε δημόσια κτήρια, για παράδειγμα, στην οδό Σωκράτους -δεν είναι του ΕΦΚΑ αυτά, αλλά είναι ένα παράδειγμα της συνολικής κατάστασης που επικρατεί- και θα τα δώσετε σε ιδιώτες να φτιάξουν ξενοδοχεία αντί να ζωντανέψετε το κέντρο της Αθήνας μετατρέποντας αυτά τα κτήρια σε κοινωνικές κατοικίες, αντί να ακούσετε την προτροπή του ΜέΡΑ25.

Κύριε Υπουργέ, ελπίζω να το ξέρετε, ότι η Ελλάδα είναι -αν δεν κάνω λάθος- η μοναδική χώρα στην Ευρωπαϊκή Ένωση που δεν έχει οργανισμό κοινωνικής κατοικίας. Είναι η μοναδική χώρα. Αντί να φτιάξετε έναν οργανισμό κοινωνικής κατοικίας να ξαναζωντανέψουν τα κέντρα των πόλεων και να υπάρξει μια ουσιαστική αντιμετώπιση του προβλήματος της στέγης και των υψηλών ενοικίων φτιάχνετε και άλλα ξενοδοχεία και άλλα Airbnb στο κέντρο της Αθήνας, της Θεσσαλονίκης και γενικά.

Και σήμερα με το νομοσχέδιο για τον ΕΦΚΑ βάζετε στο στόχαστρο των ίδιων αρπακτικών συμφερόντων τετρακόσια ακίνητα του ΕΦΚΑ. Τετρακόσια ακίνητα, μια περιουσία που στάζει δάκρυα και αίμα, γιατί μην ξεχνάμε πώς προέκυψαν αυτά. Είναι προϊόν χρεοκοπίας. Εταιρείες χρεοκόπησαν. Ασφαλισμένοι δεν πήραν τις συντάξεις τους. Αυτά τα τετρακόσια ακίνητα είναι τετρακόσια ακίνητα που θυμίζουν λίγο τα ράφια ενός ενεχυροδανειστηρίου με τον πόνο όλων αυτών των ανθρώπων εκεί. Ωραία, είναι του ΕΦΚΑ. Είναι τετρακόσια ακίνητα που ευτυχώς γλίτωσαν από το Υπερταμείο, που επέβαλε ο κ. Σόιμπλε στον ΣΥΡΙΖΑ, αλλά τα οποία σήμερα εσείς βάζετε στο μάτι.

Κύριε Χατζηδάκη, κυρίες και κύριοι συνάδελφοι, όσοι είχαμε στο παρελθόν εμπειρία διαχείρισης ακινήτων του δημοσίου ξέρουμε τι θλιβερή ιστορία είναι. Και είτε είχαμε εμπειρία μέσα από το Υπουργείο Οικονομικών, που κάποιοι από εμάς είχαμε, είτε είχαμε εμπειρία μέσα από το Πανεπιστήμιο Αθηνών, που κάποιοι από εμάς είχαμε με τη διαχείριση και «εκμετάλλευση» της πολύ μεγάλης ακίνητης περιουσίας του πανεπιστημίου, γνωρίζουμε ένα πράγμα και νομίζω ότι εδώ δεν μπορούμε να διαφωνήσουμε. Γνωρίζουμε ότι συνταγή διαφθοράς και κακοδιαχείρισης και διαπλοκής είναι ο έλεγχος της διαχείρισης της ακίνητης περιουσίας να γίνεται από τους ίδιους που τα διαχειρίζονται. Δεν μπορεί να διαφωνούμε σε αυτό. Γιάννης κερνά και Γιάννης πίνει, με δύο «ν» αυτός ο Γιάννης.

(Χειροκροτήματα από την πτέρυγα του ΜέΡΑ25)

Ό,τι γίνεται στον e-ΕΦΚΑ, θα μένει στον e-ΕΦΚΑ. Ξέρετε την αμερικανική ταινία; Μονάδα εσωτερικών υποθέσεων φτιάχνετε με το νομοσχέδιο που θα λογοδοτεί πού; Στο ίδιο διοικητικό συμβούλιο το οποίο θα διαχειρίζεται τη δημόσια περιουσία, την περιουσία του ΕΦΚΑ. Πρόκειται για διεθνή πρωτοτυπία αν εξαιρέσει κανείς βεβαίως εταιρείες νεομαφιόζικου τύπου, όπως η «GOLDMAN SACHS», που έχουν τον έλεγχο και τη διαχείριση ενωμένες σε ένα πράγμα.

Κυρίες και κύριοι συνάδελφοι, η σημασία αυτών των πρακτικών θα αυξηθεί. Αυτό που κάνετε σήμερα θα έχει μεγαλύτερη σημασία αύριο. Γιατί; Εσείς το λέτε, το ξέρουμε πολύ καλά, η πανδημία γεννάει πολλά νέα δισεκατομμύρια κόκκινων χρεών στον ΕΦΚΑ. Άρα θα υπάρξουν και άλλα ακίνητα. Τα τετρακόσια θα γίνουν τετρακόσια πενήντα, πεντακόσια. Μακάρι να είναι όσο το δυνατόν λιγότερα. Να, γιατί χαίρεται η «Μητσοτάκης Α.Ε.» και χαμογελά η μητέρα, ο πατέρας, γιατί έχουμε μπει σε μία νέα φάση της μνημονιακής Ελλάδας, για την οποία το ΜέΡΑ25 προειδοποιεί εδώ και χρόνια. Είναι σε πλήρη ανάπτυξη αυτή η φάση με νέες αρπαχτές, νέες προσόδους υπέρ των λίγων από τις σάρκες μιας οικονομίας σε αποσύνθεση και στο βάθος το πέμπτο.

Δυστυχώς, δυστυχέστατα θα θέλαμε να μην έχουμε επιβεβαιωθεί, αλλά επιβεβαιωνόμαστε και επιβεβαιωνόμαστε από τους αντιπάλους μας ιδίως όταν το αρνούνται. Ο κύριος Πρωθυπουργός βγήκε στον «ΣΚΑΪ» τις προάλλες. Φαίνεται ότι δεν άκουσε τους επικοινωνιολόγους του, που του λένε -είμαι σίγουρος, γιατί είναι καλοί οι επικοινωνιολόγοι του κ. Μητσοτάκη- ότι η καλύτερη επιβεβαίωση μιας πικρής αλήθειας είναι η άρνηση της. Είπε ο κύριος Πρωθυπουργός: «Άλλοι ήταν οι Πρωθυπουργοί των μνημονίων. Εγώ δεν είμαι Πρωθυπουργός των μνημονίων». Τι λέτε, κύριε Μητσοτάκη; Σοβαρά;

Στην Ελλάδα βέβαια είσαι ό,τι δηλώσεις, αλλά υπάρχουν και ορισμένα όρια, κύριε Μητσοτάκη. Ήσασταν Υπουργός του δεύτερου μνημονίου. Ψηφίσατε παρέα με τον κ. Τσίπρα το τρίτο μνημόνιο. Από το 2019 διαχειρίζεστε το τέταρτο μνημόνιο του κ. Τσίπρα που μπήκε σε εφαρμογή τον Αύγουστο του 2018 και το είπατε αντιμνημόνιο ή έξοδος από το μνημόνιο.

Ο κόσμος εκεί έξω πολύ σωστά θα θέσει το ερώτημα: Και εμάς τι μας νοιάζουν όλα αυτά; Είναι περασμένα, ξεχασμένα. Περασμένα μπορεί να είναι, ξεχασμένα δεν είναι. Και μας νοιάζουν και μας παρανοιάζουν στον βαθμό που φέρνουν νέα δυστυχία σήμερα και προμηνύουν νέα αποτελμάτωση, νέα μέτρα για τα επόμενα χρόνια, για την επόμενη δεκαετία λες και αυτή η ρημαγμένη χώρα μπορούσε να χάσει άλλη μια δεκαετία. Μας νοιάζουν, γιατί ο κ. Μητσοτάκης όχι μόνο είναι συνεργός του δεύτερου και του τρίτου μνημονίου και διαχειριστής του τέταρτου, αλλά είναι και ο Πρωθυπουργός του νέου, του πέμπτου μνημονίου που είναι στα σκαριά.

Υπερβάλλω; Να το δούμε μαζί νηφάλια, ψύχραιμα. Τι έγινε τον Αύγουστο του 2018 όταν σύμφωνα με τον κ. Τσίπρα και με εσάς βγήκαμε από το μνημόνιο, σύμφωνα με εμάς πήγαμε στο τέταρτο, δεν έχει σημασία πώς το ονομάζουμε; Έγινε το εξής: Η τρόικα πήρε 100 δισεκατομμύρια που ήταν να αποπληρώσουμε μέχρι το 2030 και τα έσπρωξε για μετά το ΄32. Αυτό είναι χρηματοδότηση, είναι ένα δάνειο. Υπάρχουν δύο τρόποι να δώσεις δάνειο στον πτωχευμένο. Να του δώσεις λεφτά και άλλα δανεικά ή να του πεις αυτά τα δανεικά που ήταν να μου δώσεις την επόμενη δεκαετία θα μου τα δώσεις μετά βεβαίως με όρους συγκεκριμένους. Ποιοι ήταν οι μνημονιακοί όροι του Αυγούστου του ΄18; Πρωτογενές πλεόνασμα 3,5% κάθε χρόνο μέχρι και φέτος και 2,2% μέχρι το 2060 κάθε χρόνο. Δεν έχει ξαναγίνει αυτό στην ιστορία, αλλά δεν έχει σημασία αυτό έχει συμφώνησε ο ΣΥΡΙΖΑ.

Μια παραδοχή για να βγουν τα ποσά αυτά των αποπληρωμών μέχρι το 2060 ήταν ότι το 2021 -κοιτάξτε τα κείμενα που υπέγραψαν οι του ΣΥΡΙΖΑ τον Αύγουστο του ΄18- το ΑΕΠ θα είναι 210 δισεκατομμύρια. Δεν είναι. Έτσι; Δεν είναι. Δεν είναι καν αυτό που ήταν το ΄19. Θα δούμε πόσα θα είναι. Θα έπρεπε να είναι 210 δισεκατομμύρια και να αυξάνεται με πραγματική ανάπτυξη 3% κάθε χρόνο για πάντα. Αυτό ήταν το προαπαιτούμενο της τρόικας για να βγουν τα νούμερα του Αυγούστου του ΄18, που εμείς λέμε τέταρτο μνημόνιο. Είναι ξεκάθαρο ότι δεν έχει καμμία σχέση με την πραγματικότητα αυτό.

Θα μου πείτε, ναι, μα έχουμε το μαξιλαράκι των αποπληρωμών. Αυτό είναι για τα επόμενα λίγα χρόνια. Αυτό το μαξιλαράκι των αποπληρωμών, που είναι ένα μαξιλαράκι δανεικών κατ’ αρχάς -μην ξεχνιόμαστε, δεν είναι χρήματα τα οποία τα βάλαμε στην άκρη, είναι χρήματα που δανειστήκαμε για να τα βάλουμε στην άκρη- είναι μια πιστωτική κάρτα. Έστω ότι την έχουμε αυτή την πιστωτική κάρτα που είναι γύρω στα 40 δισεκατομμύρια, είναι 40, 41 κάπου εκεί είναι. Οι υποχρεώσεις, όμως, του ελληνικού δημοσίου, όποιος και να είναι στην κυβέρνηση, για την περίοδο ΄22 - ΄24 είναι 52 δισεκατομμύρια αν προσθέσετε και την κάλυψη του πρωτογενούς ελλείμματος που εσείς λέτε ότι θα έχουμε φέτος που είναι 2,7 δισεκατομμύρια. Αυτό δεν λέτε; Η πρόβλεψή σας είναι για 1,7% του ΑΕΠ πρωτογενές φέτος. Αν το προσθέσετε αυτό σε αυτά που πρέπει να αποπληρωθούν μιλάμε για 52 δισεκατομμύρια υποχρεώσεις εκ των οποίων θα μου επιτρέψετε να σας πω ότι 35,2 δισεκατομμύρια είναι χρεολύσια και 14% είναι τόκοι μέχρι το 2024. Έχετε, δηλαδή, στην άκρη γι’ αυτά μέχρι το 2024.

Για να βγει, όμως, η επόμενη περίοδος δεν φτάνουν τα πλεονάσματα του 2,2% που είχε δεσμευτεί ο ΣΥΡΙΖΑ μέχρι το 2060. Θα πρέπει, σύμφωνα με τους υπολογισμούς που κάνουμε χρησιμοποιώντας το ίδιο μακροοικονομικό μοντέλο της τρόικας, το DSA, όπως το λένε, μέχρι το 2034 όποιος και να είναι στην κυβέρνηση το πλεόνασμα να είναι 3,5%. 3,5% λιτότητα. Αυτό σημαίνει. Μέχρι το 2034 μίνιμουμ, για να βγουν τα νούμερα που συμφώνησαν η σημερινή Αξιωματική Αντιπολίτευση με την τρόικα.

Και μην ξεχνάμε και κάτι άλλο, ότι η ίδια η τρόικα παραδέχτηκε το 2018 ότι το 2032 θα υπάρχει ένα πρόβλημα, γιατί τότε αρχίζουν οι αποπληρωμές και των τόκων όλων των προηγούμενων δανείων. Έχουμε έναν «γκρεμό», δηλαδή, το 2032.

Θα μου πείτε: «Ποιος ζει, ποιος πεθαίνει μέχρι το 2032». Αυτό μπορεί να ισχύει για σας, γιατί σας ενδιαφέρει η επόμενη εκλογή. Αλλά, ένας σοβαρός επενδυτής δεν θα έρθει εύκολα σε μια χώρα σαν την Ελλάδα που έχει ένα μαξιλάρι δανεικών που το βγάζουμε δεν το βγάζουμε μέχρι το 2024 και το 2032 έρχεται «καμπάνα». Ένας σοβαρός επενδυτής δεν θα έρθει εύκολα σε μια χώρα τέτοια. Γι’ αυτό εμείς φωνάζουμε. Δεν μας ενδιαφέρει τόσο πολύ το χρέος, μας ενδιαφέρει ότι έχουμε μια χρεοδουλοπαροικία, η οποία διώχνει τις σοβαρές επενδύσεις, διώχνει τους σοβαρούς επενδυτές. Έρχονται μόνο τα αρπακτικά. Αυτοί που θα πάρουν κόκκινα δάνεια, που θα κάνουν καζίνο, αλλά που τελικά δεν κάνουν και τεμαχιοποιούν τα οικόπεδα και τα πουλάνε ως οικόπεδα.

Μοναδικό συμπέρασμα, κυρίες και κύριοι συνάδελφοι. Όσο και να σας χαϊδεύουν τα αυτιά οι της τρόικας, από τα πράγματα θα αναγκαστείτε κι εκείνοι κι εσείς σε ένα νέο χρηματοδοτικό πακέτο μετά τις εκλογές. Πριν τις εκλογές, όπως έγινε και το 2007 και το 2009, θα ρίχνετε στάχτη στα μάτια του κόσμου ότι όλα πάνε καλά, κοινωνικά μερίσματα, λεφτά υπάρχουν, όπως έκαναν και οι προηγούμενοι από εσάς. Μετά τις εκλογές θα έρθει το μπουγιουρντί.

Πιστεύει κανείς σήμερα ότι μπορεί αυτό που περιέγραψα, το πλαίσιο των αποπληρωμών, να γίνει χωρίς νέα μέτρα σε μια περίοδο που τα επιτόκια ανεβαίνουν και η ακρίβεια, που δεν την υπολογίσατε, περιορίζει τις παραγωγικές επενδύσεις;

Σε μια χώρα που το 2019 οι ακαθάριστες παραγωγικές επενδύσεις ήταν από τις χαμηλότερες στον κόσμο, 6% του ΑΕΠ; Το 2019 είχαμε 6%. Ο μέσος όρος στην Ευρώπη είναι 20%. Είχαμε 6% πριν την πανδημία, οπότε μην το ρίξετε στην πανδημία αυτό.

Σε μια χώρα που, αν και υπάρχουν επενδύσεις που δρομολογούνται αυτή τη στιγμή, η πλειοψηφία τους αφορά οικοδομές, κτήρια, τσιμέντο, δηλαδή τις λιγότερο παραγωγικές για την οικονομία επενδύσεις.

Σε μια χώρα που ό,τι χρήμα κυκλοφορεί σήμερα, από αυτό που κυκλοφορεί, το οικειοποιούνται είτε τα μονοπώλια που ξεκοκάλισαν τη ΔΕΗ είτε οι ευεργέτες που ξεκοκαλίζουν το Ελληνικό –μην το ξαναπώ αυτό- είτε τα ταμεία που ξεκοκαλίζουν τα κόκκινα δάνεια.

Κλαίγεστε εσείς της Κυβέρνησης για την ακρίβεια. Αν σας νοιάζουν οι «στρατοσφαιρικοί» λογαριασμοί του ηλεκτρικού ρεύματος, αυτό που λέγαμε «οι λογαριασμοί της ΔΕΗ» κάποτε, και διαφωνείτε με εμάς που λέμε να καταργηθεί το χρηματιστήριο ενέργειας –έστω ότι είναι πολύ ριζοσπαστικό να το σκεφτείτε αυτό- γιατί, κύριε Χατζηδάκη, δεν βάζετε έναν εφάπαξ φόρο στα υπερκέρδη των τριών εταιρειών, και της ΔΕΗ, που παράγουν ρεύμα; Πώς δικαιολογείτε το ότι έχουν υπερκέρδη σε μια περίοδο που οι Έλληνες πολίτες αγκομαχούν κάθε φορά που έρχεται ο λογαριασμός της ΔΕΗ;

(Χειροκροτήματα από την πτέρυγα του ΜέΡΑ25)

Ένας windfall tax, ένας εφάπαξ φόρος, δεν είναι καν ριζοσπαστικός. Έχει γίνει και στις πιο καπιταλιστικές των καπιταλιστικών χωρών. Γιατί δεν το κάνετε;

Ξέχασα. Λεφτά υπάρχουν, αλλά μόνο για τις τσέπες των συγκεκριμένων αρπακτικών. Για τους φτωχούς μόνο επιδόματα έχετε, τα οποία επιδόματα θα πάνε στην τσέπη των αρπακτικών, γιατί επιδοτείτε τα υπερκέρδη και τις προσόδους των αρπακτικών. Μόνο επιδόματα θα πάρουν. Και θα δώσετε και κάποια άλλα επιδόματα, τα οποία όμως πώς τα δίνετε; Δανειζόμενοι από την τρόικα, η οποία μετά τις επόμενες εκλογές θα έρθει να σας επιβάλει να χτυπήσετε ξανά σαν χταπόδι στον βράχο την εργατική τάξη, τα λαϊκά στρώματα.

Λέτε ότι ελπίζετε σε δύο «θαύματα» για να μην γίνουν όλα αυτά που λέει το ΜέΡΑ25. Ποια είναι τα δύο θαύματα στα οποία αναφέρεστε; Πρώτον, αυτό που λέτε, το λένε και τα μέσα σας. Ότι θα χαλαρώσει το δημοσιονομικό σύμφωνο, ότι θα μας δώσουν τη δυνατότητα να μην εντάξουμε τα χρήματα για επενδύσεις στο έλλειμμα.

Ελπίζω να μην τα πιστεύετε πλέον αυτά, κύριε Χατζηδάκη, κυρίες και κύριοι της Κυβέρνησης, γιατί το Βερολίνο το ξεκαθάρισε. Πώς; Έχετε ακούσει για τον κ. Lars Feld; Ο κ. Lars Feld είναι ο καινούργιος chief economist του ομοσπονδιακού Υπουργείου Οικονομικών της Γερμανίας, τον οποίον τον διόρισε αυτή τη βδομάδα που μας πέρασε ο Υπουργός Οικονομικών της Γερμανίας, ο κ. Lindner. Γιατί τον διόρισε; Γιατί ο κ. Lars Feld είναι η «σημαία» του κινήματος μέσα στο γερμανικό κατεστημένο εναντίον οποιασδήποτε χαλάρωσης του δημοσιονομικού συμφώνου. Ο κ. Lindner διόρισε τον κ. Lars Feld για να σηματοδοτήσει σε εσάς ότι δεν υπάρχει πιθανότητα να σας χαλαρώσουν τα λουριά.

Το δεύτερο θαύμα στο οποίο ελπίζετε είναι να πετύχουμε επενδυτική βαθμίδα, η «STANDARD & POOR’S», η «FITCH» κ.λπ., να μας ανεβάσουν, έτσι ώστε να δανειζόμαστε φθηνότερα.

Πρώτον, δεν υπάρχει πιθανότητα να δανειζόμαστε φτηνότερα. Αυτό που ελπίζετε είναι η αύξηση του επιτοκίου να είναι μικρότερη από αυτή που θα είναι. Δεν πρόκειται να κάνει καμμία διαφορά στα μαθηματικά της πτώχευσης, στα οποία αναφέρθηκα προηγουμένως.

Για να το κάνουν, όμως, αυτό η «FITCH» και η «STANDARD & POOR’S», πείτε μου τι περιμένει να δει από εσάς; Να σας πω; Λιτότητα. Μόνο με νέα λιτότητα και περικοπές θα σας δώσουν την επενδυτική βαθμίδα που ζητάτε.

Δυστυχώς, όπως είπα πριν, επιβεβαιωνόμαστε είμαστε εμείς του ΜέΡΑ25. Δυστυχώς! Δεν θέλουμε να επιβεβαιωθούμε. Ζούμε με την ευχή να μην επιβεβαιωθούμε. Αλλά, επιβεβαιωνόμαστε από τους αντιπάλους μας. Το είπε ο συνεταίρος σας στην Τράπεζα της Ελλάδος, ο κ. Στουρνάρας. Το είπε και το Διεθνές Νομισματικό Ταμείο σε μια έκθεση που εσείς νομίζω του ζητήσατε να σας δώσει συμβουλές για το πώς θα επενδύσετε τα χρήματα του Ταμείου Ανάκαμψης. Έτσι δεν είναι;

Εγώ τη διάβασα αυτή την έκθεση και άκουσα και τι έγραψε ο κ. Στουρνάρας σε ένα πρόσφατο άρθρο του. Τι ζητούν μαζί ο συνδυασμός που σκοτώνει, Στουρνάρας και ΔΝΤ; Ζητούν ενδυνάμωση της λιτότητας για τους πολλούς και άλλη αύξηση των ορίων συνταξιοδότησης για τους ηλικιωμένους.

Στα επόμενα χρόνια, λέει ο κ. Στουρνάρας, επιβεβαιώνοντας αυτά που λέμε εμείς, η αποπληρωμή του χρέους θα γίνεται όλο και πιο δυσβάσταχτη, παρά το γεγονός ότι το ποσοστό χρέους ως ποσοστό του ΑΕΠ θα μικραίνει. Γιατί; Γιατί το μεσοσταθμικό επιτόκιο θα ανεβαίνει. Δεν το είπα εγώ, ο κ. Στουρνάρας το είπε. Και μην ξεχνάμε -εγώ προσθέτω- και το 2032, τον «γκρεμό».

Μέσα σε όλα αυτά ήρθατε χθες εδώ και κάνετε ένα σόου πατριωτισμού, ψηφίζοντας να δώσουμε 10 δισεκατομμύρια για Ραφάλ και φρεγάτες. Για αυτά σίγουρα δανεικά υπάρχουν, γιατί προφανώς δανεικά ήταν. Σε αυτό δεν θα έλεγε ποτέ όχι η κ. Λαγκάρντ, γιατί η κ. Λαγκάρντ δέχτηκε να σας δανείσει ορισμένα χρήματα περισσότερα για να τα δώσετε στον κ. Μακρόν.

Ο κ. Μητσοτάκης χθες από αυτό το Βήμα μας είπε ότι όσα κόμματα αρνηθήκαμε να υπερψηφίσουμε τις αγορές σας είμαστε εκτός εθνικού μετώπου. Εξαιρετικό αυτό! Σε λίγο θα μας αποκαλέσετε και «εθνομιάσματα», για να θυμηθείτε και τα παλιά σας. Γιατί ο ακροδεξιός κατήφορός σας, ιδίως του κ. Μητσοτάκη, θυμίζει σχέδιο του Έσσεν. Δεν ξέρω αν έχετε δει που είναι ένας κατήφορος αέναος, δεν έχει τέλος.

Όπως χτες από αυτό το Βήμα ανέδειξε η Σοφία Σακοράφα, λέει πολλά μία ανακοίνωση του ΓΕΕΘΑ της 7ης Μαρτίου του 2021, όπου στο κεφάλαιο που περιγράφει τις διεθνείς δεσμεύσεις της χώρας, αν το διαβάσεις, προσδιορίζει τις απειλές, που είναι σαν να τις έγραψε η Ουάσιγκτον, όχι η Αθήνα. Το μόνο που μπορείς να εκλάβεις από αυτή την ανακοίνωση του ΓΕΕΑΘΑ σας –μας- είναι ότι ο μεγάλος μας κίνδυνος, ο μεγάλος εχθρός στην περιοχή είναι η Ρωσία. Όπως είπε και η Σοφία Σακοράφα χθες, ένας διαρκής «old time classic» εχθρός. Α ναι, είναι και το Ιράν. Μην ξεχνάμε το Ιράν. Έτσι φαίνεται από αυτά που λέτε.

Πληρώνουμε, δηλαδή, για Ραφάλ και για φρεγάτες ώστε να συνδράμουμε τη Σαουδική Αραβία και τα Ηνωμένα Αραβικά Εμιράτα στα εγκλήματα πολέμου που κάνουν εναντίον του λαού της Υεμένης και σε λίγο -το υπογράψατε αυτό, είναι στην ελληνογαλλική συμφωνία- θα συνδράμουμε και τον κ. Μακρόν με το να στείλουμε στρατό στο Σαχέλ.

Ε όχι, κυρίες και κύριοι της Νέας Δημοκρατίας, δεν θα υπερψηφίσουμε ποτέ τη σπατάλη 10 δισεκατομμυρίων ενός χρεοκοπημένου λαού για να συνδράμουμε στους ιμπεριαλισμούς τους αμερικανικούς, τους γαλλικούς, τους σαουδαραβικούς.

Και σας επιστρέφουμε την κατηγορία περί διάσπασης του εθνικού μετώπου. Εσείς διασπάτε το εθνικό μέτωπο, βουλιάζοντας κι άλλο τη χώρα στην ήδη βαθύτατη χρεοκοπία με αγορές οπλικών συστημάτων τα οποία θέτετε στη διάθεση των υπονομευτών της ειρήνης στην ευρύτερη περιοχή σε εκείνους που δεν κάνουν τίποτα για να εξασφαλίσουν την άμυνά μας.

Αυτήν την ώρα πυκνώνουν τα σύννεφα ενός πολέμου σε μια κοντινή απόσταση. Ξέρετε, από την Αλεξανδρούπολη η Οδησσός είναι πιο κοντά απ’ ό,τι είναι το Ηράκλειο της Κρήτης στην Αλεξανδρούπολη. Και θέτω ένα συγκεκριμένο ερώτημα. Η πρόσφατη ελληνοαμερικανική αμυντική συμφωνία τι κάνει; Προστατεύει την Αλεξανδρούπολη ή την εκθέτει σε κίνδυνο; Ερωτώ: Ποιος επιβεβαιώθηκε από αυτά που συμβαίνουν στην περιοχή μας; Εσείς η Κυβέρνηση που, μέσω και του κ. Δένδια αλλά και άλλων Υπουργών, προωθούσατε την ελληνογαλλική αμυντική συμφωνία εξαίροντας τη σημασία της στη βάση ποιας υπόθεσης; Ότι οι Ηνωμένες Πολιτείες Αμερικής, λέει, σιγά σιγά φεύγουν από τη Μεσόγειο και εστιάζουν στον Ειρηνικό Ωκεανό και στη σύγκρουση, στην κόντρα τους με την Κίνα και αφήνουν πίσω τους τη Γαλλία ως μεγάλη δύναμη. Αυτή η άποψη επιβεβαιώνεται με τα δεδομένα τα σημερινά ή η άποψη του ΜέΡΑ25 ότι η Γαλλία είναι εκτός θέματος για την Ανατολική Μεσόγειο και οι Ηνωμένες Πολιτείες της Αμερικής παραμένουν ο κεντρικός παίκτης, ο κεντρικός ιμπεριαλιστής σε αυτήν την περίοδο και σε αυτήν την περιοχή;

Κυρίες και κύριοι της Κυβέρνησης, κυρίες και κύριοι Υπουργοί, προσέξατε ποιο ήταν το μοναδικό πρόσφατο παράδειγμα που να δεχθεί ένα σκαμπίλι ο επεκτατισμός του κ. Ερντογάν; Ποιο ήταν: Δεν ήταν ένα σκαμπίλι που του έδωσε ο κ. Σουλτς, ο κ. Μακρόν ή ο κ. Μπάιντεν. Οι φιλοδοξίες του κ. Ερντογάν ψαλιδίστηκαν μόνο από τη βραχεία επέμβαση του ρωσικού στρατού στο Καζακστάν. Δεν θέλω να πω ότι ήταν κάτι καλό, αλλά ήταν το μοναδικό που δημιούργησε θέμα στον Ερντογάν. Όμως για τον κ. Μητσοτάκη που ξέθαψε μάλιστα το «ανήκομεν εις την Δύση», και το ΓΕΕΘΑ μας -θυμηθείτε την έκθεση στην οποία αναφέρθηκε η Σοφία Σακοράφα- εχθρός μας είναι η Ρωσία. Και φαντάζομαι ότι σε αυτό το νατοϊκό πλαίσιο σύμμαχός μας, άνθρωπος μας πρέπει να είναι η Τουρκία, έτσι δεν είναι;

Κυρίες και κύριοι, αγαπητοί πολίτες που μας ακούτε και έξω, εμείς στο ΜέΡΑ25 δεν μασάμε τα λόγια μας. Δεν πιστεύουμε ότι υπάρχουν καλοί και κακοί ιμπεριαλιστές. Μιλάμε τη γλώσσα της αλήθειας κατάμουτρα σε κάθε έναν ισχυρό που επιβουλεύεται την ειρήνη και την πλειοψηφία των ανθρώπων, είτε είναι ο Πούτιν, είτε είναι οι Ηνωμένες Πολιτείες, είτε είναι το Βερολίνο, είτε ο Ερντογάν. Όπως δεν φοβόμαστε να ονομάσουμε σε αυτήν την Αίθουσα τους ολιγάρχες, δεν φοβόμαστε, πρώτον, να εγκαλέσουμε τον κ. Πούτιν για εγκλήματα εναντίον της ανθρωπότητας τότε στην Τσετσενία, τότε που η Δύση στην οποία ανήκετε σφύριζε αδιάφορα. Δεύτερον, να πούμε ξεκάθαρα ότι η σημερινή ένταση στην ανατολική Ευρώπη και ιδίως στην Ουκρανία οφείλεται στην προσπάθεια από το 1991 του αμερικανικού ιμπεριαλισμού να περικυκλώσει τη Ρωσία. Τρίτον, να στιγματίσουμε την απόλυτη αποτυχία της Ευρωπαϊκής Ένωσης να απογαλακτιστεί από το ΝΑΤΟ επιβάλλοντας μια δική της πολιτική ειρήνευσης στην ευρωπαϊκή ήπειρο από τον Ατλαντικό και γιατί όχι μέχρι το Βλαδιβοστόκ. Είναι μια αποτυχία. Κακά τα ψέματα.

Βλέπετε το θέαμα της Ευρώπης; Κομπάρσος στο τι γίνεται στην Ευρώπη. Βλέπετε την κατάρρευση της γενέθλιος ιδέας της Ευρωπαϊκής Ένωσης; Τι είχε υποσχεθεί η Ευρωπαϊκή Ένωση; Ότι δεν θα γίνει ξανά πόλεμος στην Ευρώπη. Καταρρέει αυτή η γενέθλια υπόσχεση εδώ σήμερα. Θλιβόμαστε πραγματικά. Ως διεθνιστές, ως ευρωπαϊστές θλιβόμαστε γι’ αυτό το θέαμα μιας Ευρωπαϊκής Ένωσης-κομπάρσου και θυμόμαστε αυτό που είχε πει όταν κάποτε ρώτησαν τον Μαχάτμα Γκάντι ποια ήταν η άποψή του για τον ευρωπαϊκό πολιτισμό και τον βρετανικό πολιτισμό συγκεκριμένα. Είχε πει: «Θα ήταν μια πολύ καλή ιδέα».

(Χειροκροτήματα από την πτέρυγα του ΜέΡΑ25)

Αυτό πιστεύουμε και εμείς για την Ευρωπαϊκή Ένωση. Θα ήταν μια πολύ καλή ιδέα να έχουμε μια Ευρωπαϊκή Ένωση.

Κλείνοντας, επιτρέψτε μου να συνοψίσω τον λόγο ύπαρξης του ΜέΡΑ25 αλλά και τον λόγο μας για όλα αυτά τα ζητήματα. Ως διεθνιστές, ως ευρωπαϊστές και ως πατριώτες παλεύουμε ταυτόχρονα σε όλα αυτά τα μέτωπα για τους ανθρώπους που δουλεύουν στον ΕΦΚΑ που σε λίγο θα έχουν στο σβέρκο τους τους πηδαλιούχους των οκτώ χιλιάρικων, οι οποίοι παράλληλα θα νέμονται και τα ακίνητα των δακρύων. Για τους συνταξιούχους του σήμερα και του μεθαύριο που θα κληθούν να σηκώσουν το πέμπτο, μέσω μιας νέας λιτότητας που σήμερα φέρνει η ακρίβεια, μετά τις εκλογές θα φέρει το σφίξιμο των δοντιών από το γνωστό τρίγωνο Βερολίνου, Φρανκφούρτης και Βρυξελλών.

Και βέβαια παλεύουμε για την ειρήνη στην περιοχή και υπέρ των συντρόφων δημοκρατών στην Τουρκία, στη Ρωσία, στην Ουκρανία, στο Μπέλμαρς του Λονδίνου όπου σαπίζει ο συνοδοιπόρος μας Τζούλιαν Ασάνζ, σε όποιες και όποιους υποφέρουν αναίτια και μόνο επειδή έτσι θέλουν οι ισχυροί που υπονομεύουν ανθρώπους και φύση στην Ελλάδα, στην Ευρώπη, παγκοσμίως.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον Κοινοβουλευτικό Εκπρόσωπο της Ελληνικής Λύσης, τον κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, θα ξεκινήσουμε από το ότι ο e-EΦΚΑ είχε ιδρυθεί ή μάλλον μετασχηματιστεί ψηφιακά με την προσθήκη του «e-» με τον ασφαλιστικό νόμο 4670/2020 της Νέας Δημοκρατίας. Μετά από δύο χρόνια τώρα η Κυβέρνηση ισχυρίζεται πως θέλει να τον εκσυγχρονίσει, αν και αυτό που δρομολογεί με το σημερινό νομοσχέδιο είναι οι προσλήψεις ακόμη πιο πολλών χρυσών παιδιών -αντιπαθώ τις ξενικές εκφράσεις- και όχι μόνο, προφανώς επειδή πλησιάζουν οι εκλογές. Εκτός αυτού, δηλώνει πως έχει την πρόθεση να αξιοποιήσει τα ακίνητα του οργανισμού, δηλαδή να τα ξεπουλήσει σύμφωνα με τη μνημονιακή ορολογία που έχει επικρατήσει και την εξειδίκευση του κυρίου Υπουργού, του κ. Χατζηδάκη, όχι του Υφυπουργού.

Το μεγάλο πρόβλημα πάντως που αντιμετωπίζει ο ΕΦΚΑ είναι οι εκκρεμείς συντάξεις, κάτι που συμβαίνει διαχρονικά, ενώ έχει καταγραφεί σε όλες σχεδόν τις αξιολογήσεις των θεσμών, καθώς επίσης του ΔΝΤ που πίεζαν ανέκαθεν για τη διευθέτηση των κρατικών υποχρεώσεων. Το γεγονός αυτό είναι απαράδεκτο, αφού είναι εις βάρος ανθρώπων που έχουν εργαστεί όλη τους τη ζωή πληρώνοντας τις εισφορές τους, ενώ πρέπει να περιμένουν χρόνια τη σύνταξή τους για να συντηρηθούν επειδή το δημόσιο είναι ανίκανο να κάνει σωστά τη δουλειά του.

Έως πέρυσι υπήρχαν τριακόσιες πενήντα χιλιάδες εκκρεμείς αιτήσεις συνταξιοδότησης, όπως θα καταθέσουμε στα Πρακτικά αργότερα όλα μαζί γιατί είναι πολλά, με ευθύνη του ανίκανου επιτελικού κράτος, ενώ έχει εγκατασταθεί το σύστημα «ΑΤΛΑΣ» ήδη από το 2020. Ο Υπουργός δε, αντί να επιταχύνει τις διαδικασίες, δρομολόγησε μια τροπολογία τον Απρίλιο του 2021 για την παροχή σύνταξης 384 ευρώ σε κάποιους, σε επίπεδα Βουλγαρίας δηλαδή, όταν οι κρατήσεις ήταν σε δυτικοευρωπαϊκά επίπεδα.

Με την ίδια τροπολογία προτεινόταν η πρόσληψη εκατόν πενήντα συμβασιούχων ιδιωτών για να βοηθήσουν στον έλεγχο των αιτήσεων, ενώ τελικά προσλήφθηκαν εκατόν εβδομήντα εννέα τον Νοέμβρη, όπως θα καταθέσουμε στα Πρακτικά. Εύλογα λοιπόν απορεί κανείς γιατί προσλήφθηκαν παραπάνω, πόσοι χρειάζονται και ποια είναι η πρόοδος που επιτεύχθηκε, ελπίζοντας να απαντήσει ο Υπουργός ή ο Υφυπουργός χωρίς ψέματα όμως ή μισές αλήθειες.

Από την άλλη πλευρά, επικρατεί μια δημιουργική ασάφεια σχετικά με τον αριθμό των εκκρεμών συντάξεων, ενώ ο Υπουργός έχει δηλώσει κάτι που επιβεβαιώνεται από τον ίδιο στη δωδέκατη αξιολόγηση των θεσμών, πως έως τον Ιούνιο του 2022 δεν θα υπάρχουν εκκρεμείς κύριες συντάξεις αλλά προφανώς μόνο επικουρικές. Σε άρθρο όμως που θα καταθέσουμε στα Πρακτικά αναφέρεται πως δεν θα περιλαμβάνονται, πρώτον, είκοσι επτά χιλιάδες περίπου διεθνείς συντάξεις, για τις οποίες απαιτείται αλληλογραφία με κράτη και φορείς του εξωτερικού, καθώς επίσης, δεύτερον, ογδόντα χιλιάδες συντάξεις παράλληλης ασφάλισης που αποδίδονται στους δικαιούχους λειψές για σχεδόν έξι χρόνια.

Δεν πρόκειται, λοιπόν, πραγματικά για μία σκόπιμη δημιουργική ασάφεια; Το πρόβλημα είναι οι προϊστάμενοι που θα προσληφθούν με το σημερινό σχέδιο νόμου από επιτροπή που θα ορίζει ο Υπουργός στο άρθρο 3 ή μήπως τα πριμ παραγωγικότητας που θα δοθούν;

Συνεχίζοντας με το δεύτερο μεγάλο προβληματικό θέμα του νομοσχεδίου, με την αξιοποίηση των ακινήτων του ΕΦΚΑ, δεν έχει προσκομιστεί καν κατάσταση με τα προς διαχείριση πάγιά του, ενώ δεν γνωρίζουμε ούτε αν έχουν αποτιμηθεί -ποια ήταν η αξία τους, δηλαδή- κατά την απορρόφηση των ταμείων από τον ΕΦΚΑ.

Τι να περιμένει, βέβαια, κανείς από κυβερνήσεις που μετέφεραν όλα τα περιουσιακά στοιχεία του δημοσίου στο Υπερταμείο και στις θυγατρικές του, ειδικά τα δεκάδες χιλιάδες ακίνητα στην ΕΤΑΔ και τις δημόσιες επιχειρήσεις στο ΤΑΙΠΕΔ, χωρίς καμμία εκτίμηση και καμμία αξιολόγηση; Από κυβερνήσεις που εκτιμούν την αξία του Υπερταμείου, που έχει μετοχικό κεφάλαιο 110 εκατομμύρια, με κριτήριο την καθαρή θέση του στις 31 Δεκεμβρίου 2020 στον προϋπολογισμό του 2022 στα 3,8 δισεκατομμύρια, όπως θα καταθέσουμε στα Πρακτικά; Μόλις 3,8 δισεκατομμύρια ευρώ αξίζουν όλα μας τα περιουσιακά στοιχεία; Αστείο δεν είναι;

Τι να περιμένει κανείς από κυβερνήσεις που αναζητούν τρόπους σχετικά με το πώς θα συμπληρώσουν την απώλεια των ΕΥΔΑΠ και της ΕΥΑΘ μετά την απόφαση του Συμβουλίου της Επικρατείας με τρόπους νομότυπης παράκαμψης της απόφασης; Από κυβερνήσεις που νομοθετούν συνεχώς κατά παρέκκλιση;

Σε άρθρο, πάντως, από το 2019, που θα καταθέσουμε στα Πρακτικά, αναφέρεται πως τα ασφαλιστικά ταμεία διαθέτουν έναν αναξιοποίητο θησαυρό. Χίλια εκατόν δεκαέξι ακίνητα, εκ των οποίων εξακόσια πενήντα στην Αττική και τα διακόσια πενήντα έξι στο κέντρο της Αθήνας, με συνολικό εμβαδόν ένα εκατομμύριο εκατόν εξήντα χιλιάδες τετραγωνικά μέτρα.

Εν προκειμένω, με μια μέση εκτίμηση 1.500 ευρώ ανά τετραγωνικό μέτρο, η αξία τους υπολογίζεται στο 1,7 δισεκατομμύρια ευρώ -εμάς δεν μας αρέσουν τα περίπου, θέλουμε ακριβή νούμερα-, με τα μισά, βέβαια, ακίνητα κενά και αδρανή, ενώ σύμφωνα με ένα πιο πρόσφατο άρθρο, που επικαλείται την τελευταία απογραφή από το 2017, ο ΕΦΚΑ έχει τετρακόσια ακίνητα, αξίας 1,4 δισεκατομμυρίων ευρώ με το 14%, λέει αυτό το άρθρο, να παραμένει αναξιοποίητο. Κυριολεκτικά εξοργίζει εδώ η αδιαφορία και η ανικανότητα των ελληνικών κυβερνήσεων, ενώ θα έπρεπε να απαντήσει ο Υπουργός σχετικά με το πόσα ακίνητα έχει σήμερα ο ΕΦΚΑ, ποια είναι η αξία τους και ποια η μεταβολή τους τα τελευταία χρόνια. Αυτό είναι που ενδιαφέρει τον κόσμο, όχι τα υπόλοιπα.

Το γνωρίζετε αλήθεια και θα απαντήσετε, κύριε Υφυπουργέ ή ο Υπουργός μετά, ή μήπως θα συνεχιστεί η δημιουργική ασάφεια λόγω άγνοιας ή σκοπιμότητας;

Συνεχίζω στο επόμενο που εξοργίζει. Δεν έχουν τοποθετηθεί οι παράμετροι λειτουργίας, κυρίως οι στόχοι της καλώς εννοούμενης αξιοποίησης της περιουσίας του ΕΦΚΑ, όχι του ξεπουλήματος δηλαδή. Πουθενά δεν τοποθετούν στόχους οι Υπουργοί. Πώς αξιολογούνται αλήθεια τότε από τον Πρωθυπουργό; Με κριτήριο τους ψηφοφόρους τους; Ψηφοθηρικά; Δεν μπορούν να υπολογίσουν ο Υπουργός και το Γενικό Λογιστήριο του Κράτους ένα εύλογο ποσοστό απόδοσης από τη διαχείριση των ακινήτων; Δεν μπορούν να μας προσκομίσουν τις κατευθύνσεις αξιοποίησης της συγκεκριμένης περιουσίας, τουλάχιστον τις κατευθύνσεις; Θα ανακαινιστούν; Θα πουληθούν; Θα ενοικιαστούν; Τι ακριβώς σχεδιάζετε; Θα ψηφίσουμε το νομοσχέδιο, χωρίς να γνωρίζουμε αυτά τα στοιχεία; Για εντελώς ανόητους μας θεωρεί η Κυβέρνηση;

Εν τούτοις, ο Υπουργός, ο κ. Χατζηδάκης υποσχόταν, θυμίζοντάς μας τον γνωστό Μάντοφ, αποδόσεις 43% έως 68% για τις επικουρικές συντάξεις στην παρουσίαση του Υπουργείου, όπως θα καταθέσουμε στα Πρακτικά, όπου οι προβλέψεις του στηρίζονταν στον μέσο όρο του 4,51% των χωρών του ΟΟΣΑ, καθώς επίσης σε αμοιβαία ΑΕΔΑΚ με βάση την απόδοση 2003 έως 2020. Δεν υπάρχουν, αλήθεια, αντίστοιχα μεγέθη ή στοιχεία για τα ακίνητα;

Τέλος, όπως έχουμε διαπιστώσει και σε άλλα νομοσχέδια, δεν έχει προσκομιστεί ο κανονισμός λειτουργίας της εταιρείας στο άρθρο 14, κάτι που φυσικά είναι πολύ σημαντικό και δεν έπρεπε σε καμία περίπτωση να παραλειφθεί.

Όσον αφορά τώρα, το Γενικό Λογιστήριο του Κράτους, σε γενικές γραμμές η ποσοτικοποίηση είναι ως συνήθως -πάντοτε συμβαίνει- ελλιπής, αφού δεν παρουσιάζονται στοιχεία για το κόστος των προσλήψεων και των πρόσθετων εξόδων από τις ρυθμίσεις που μπορεί να είναι σημαντικά. Τα μοναδικά που εμφανίζονται είναι τα εξής: Πρώτον, 25.200 περίπου για μία ακόμα θέση στο γραφείο του διοικητή του ΕΦΚΑ στο άρθρο 5. Δεύτερον, 452.000 περίπου όσον αφορά δώδεκα θέσεις προσωπικού για την κάλυψη των αναγκών της δημιουργούμενης μονάδας εσωτερικών ερευνών στο άρθρο 7. Δηλαδή, πρόκειται για 2.690 ευρώ τον μήνα, όπως προκύπτει εάν διαιρέσουμε τις 452.000 με τα δώδεκα άτομα για δεκατέσσερις μισθούς τον χρόνο.

Δεν αναφέρονται, όμως, οι αποδοχές του προϊσταμένου της μονάδας εσωτερικών ερευνών, ενώ στον Τύπο και εδώ γράφτηκε πως ο μισθός του θα είναι 8.000. Ισχύει αλήθεια, κύριε Υπουργέ; Θα είναι 8.000;

Δεν αναφέρεται ούτε η εκτίμηση των λειτουργικών εξόδων της μονάδας ούτε το κόστος εξοπλισμού της. Δεν είναι επιεικώς απαράδεκτο; Είναι νομοσχέδιο αυτό;

Τέλος, αναφέρεται μόνο η δαπάνη για το αρχικό μετοχικό κεφάλαιο της εταιρείας διαχείρισης της ακίνητης περιουσίας, το 1.000.000 ευρώ δηλαδή, με μοναδικό μέτοχο τον e-ΕΦΚΑ στο άρθρο 10.

Περαιτέρω δεν αναφέρονται διάφορα ποσά για τον e-ΕΦΚΑ, όπως τα εξής: Πρώτον, το χρηματικό ποσόν που θα καταβάλλεται στους υπαλλήλους του e-ΕΦΚΑ, πλην των προϊσταμένων γενικών διευθύνσεων ως επιβράβευση παραγωγικότητας στο άρθρο 4. Δεν πρέπει να το γνωρίζουμε;

Δεύτερον, το κόστος ανάθεσης και εκτέλεσης των συμβάσεων έργων προμηθειών και υπηρεσιών του e-ΕΦΚΑ στο άρθρο 3. Ούτε αυτό αναφέρεται.

Τρίτον, η αύξηση των αποδοχών των προϊσταμένων γενικών διευθύνσεων, καθώς επίσης και των προϊσταμένων διευθύνσεων του e-ΕΦΚΑ στα άρθρα 3 και 27. Εμφανίστηκε, όμως, στον Τύπο πως οι νέοι γενικοί διευθυντές, που μπορεί να προέρχονται από την αγορά με την παράκαμψη του ΑΣΕΠ στο άρθρο 3, θα έχουν αμοιβές έως 8.000 ευρώ μηνιαία, όπως, επίσης, και ο επικεφαλής της νεοσύστατης μονάδας εσωτερικών ερευνών. Ισχύει; Δεν θα έπρεπε όλα αυτά να τα γνωρίζουμε;

Όσον αφορά στην εταιρεία διαχείρισης ακινήτων, δεν αναφέρονται τα εξής ποσά: Πρώτον, το κόστος αμοιβής των σαράντα θέσεων προσωπικού με σύμβαση ΙΔΑΧ, της εταιρείας διαχείρισης και των τριών θέσεων δικηγόρων του άρθρου 18. Στον Τύπο αναφέρεται -πάντοτε στον Τύπο, δεν υπάρχει τίποτα στο νομοσχέδιο- πως θα αμείβονται με 4.631 ευρώ τον μήνα. Ισχύει;

Εκτός αυτού, δεν αναφέρεται η αμοιβή των μελών του διοικητικού συμβουλίου του άρθρου 15.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και τη δευτερολογία μου, κύριε Πρόεδρε.

Δεύτερον, η αμοιβή που θα καταβάλλεται στην εταιρεία ακινήτων e-ΕΦΚΑ για τη διαχείριση της ακίνητης περιουσίας του e-ΕΦΚΑ του άρθρου 12, η οποία έχει σχέση και με τους στόχους απόδοσης που δεν ορίζονται, όπως προαναφέραμε. Είναι σημαντικό, για να γνωρίζουμε πώς θα καλύπτει τα έξοδα λειτουργίας της, αφού διαφορετικά θα χρειάζεται αυξήσεις κεφαλαίου, που προφανώς θα επιβαρύνουν τους πολίτες.

Συμπερασματικά, λοιπόν, προφανώς δεν μπορούμε να εμπιστευτούμε μια τεκμηριωμένα ασυνεπή και ανεπαρκή Κυβέρνηση που νομοθετεί μη κοστολογημένες ενέργειες, καθώς επίσης αοριστολογίες, χωρίς να τοποθετεί καν στόχους, παρά το ότι προβαίνει σε προσλήψεις και ιδρύει συνεχώς νέες εταιρείες. Πόσω μάλλον όταν έχει εκτοξεύσει στα ύψη τα δίδυμα χρέη και δίδυμα ελλείμματά μας, τα οποία χρηματοδοτεί με δανεικά, έχοντας καταντήσει την Ελλάδα κυριολεκτικά ζητιάνο της Ευρώπης. Πιστέψτε με, δεν θα πωλούσαμε ούτε ένα ομόλογο, εάν δεν εγγυόταν η Ευρωπαϊκή Κεντρική Τράπεζα. Ούτε ένα.

Σε ορισμένα άλλα θέματα τώρα, χθες ένας ακροδεξιός Βουλευτής της Νέας Δημοκρατίας μάς κατηγόρησε αυθαίρετα πως έχουμε τις ίδιες αντιλήψεις με αυτόν. Αν είναι δυνατόν! Θα του προτείναμε πάντως, να αναζητήσει ακροδεξιούς πολιτικούς συνοδοιπόρους του στο δικό του κόμμα. Θα βρει αρκετούς.

Συνεχίζοντας, στο θέμα του πληθωρισμού που εκτοξεύθηκε στο 6,2% σε ετήσια βάση τον Ιανουάριο, πρόκειται μόνο για τον μέσον όρο, αφού για τα χαμηλά εισοδήματα, στα βασικά είδη δηλαδή, υπερβαίνει το 15%. Κριτήριο η άνοδος της τιμής του φυσικού αερίου κατά 155%, του ηλεκτρικού κατά 56,7%, τα λέει όλα ο ΕΛΣΤΑΤ, του πετρελαίου κατά 36%, του ελαιολάδου κατά 15,4%, των λαχανικών κατά 14,4% κ.ο.κ..

Ως εκ τούτου, η αγοραστική αξία των μισθών και των συντάξεων έχει μειωθεί περισσότερο από την εποχή των πρώτων μνημονίων, ενώ ο πληθωρισμός είναι κρυφοί φόροι που μόλις αυξήθηκαν στο 6,2%. Αυξήθηκαν οι φόροι στο 6,2%. Για τους φτωχούς πάντως ο πληθωρισμός είναι το νέο μνημόνιο. Είναι ήδη εδώ, πολύ απλά.

Εν προκειμένω, εμείς έχουμε προτείνει από καιρό την καταπολέμηση του πληθωρισμού μέσω της μείωσης του ΦΠΑ στα βασικά τρόφιμα, στην ενέργεια, στα λιπάσματα, στις ζωοτροφές και στα άλλα αγροεφόδια, καταθέτοντας παραδείγματα από την Πολωνία και από άλλες χώρες. Όλα αυτά χωρίς να μειωθούν τα έσοδα του δημοσίου, αφού εισπράττει ήδη περισσότερο ΦΠΑ στις αυξημένες τιμές απ’ όσο είχε υπολογίσει, θυμίζοντας πως η πρόβλεψη του Υπουργού στον προϋπολογισμό ήταν 0,8% για το 2022. Τον Ιανουάριο 6,2%. Ως συνήθως δηλαδή, οι προβλέψεις του Υπουργείου είναι εκτός τόπου και χρόνου. Αν δεν το δρομολογήσει άμεσα η Κυβέρνηση αν δεν μειώσει δηλαδή, τον ΦΠΑ στα είδη που είπαμε θα αναγκαστεί να αυξήσει όλους τους μισθούς, θέτοντας σε κίνηση το σπιράλ μισθών-τιμών για το οποίο έχουμε προειδοποιήσει ήδη από πέρυσι, που θα καταστήσει ανεξέλεγκτο και διαρκείας τον πληθωρισμό.

Το παραπάνω σπιράλ θα είναι εις βάρος της ανταγωνιστικότητας της οικονομίας μας, η οποία υποφέρει ήδη από το επενδυτικό κενό που υπερβαίνει τα 150 δισεκατομμύρια ευρώ, με αποτέλεσμα να έχει μειωθεί η παραγωγικότητα των εργαζομένων μας στο 69,1% της Ευρωπαϊκής Ένωσης, όταν της Ιρλανδίας είναι στο 218,4%, όπως θα καταθέσουμε στα Πρακτικά. Της Ελλάδας 69,1%, η χαμηλότερη στην Ευρωπαϊκή Ένωση, 218,4% της Ιρλανδίας. Πώς λοιπόν να μην έχει η Ιρλανδία μεγαλύτερους μισθούς;

Ειδικά όσον αφορά τώρα στην ενεργειακή ληστεία των Ελλήνων, το 50% της ανόδου των τιμών οφείλεται καθαρά στην κακοδιαχείριση της Κυβέρνησης, ενώ οι δύο βασικότεροι λόγοι είναι πρώτον, η πρόωρη απολιγνιτοποίηση χωρίς κανέναν σχεδιασμό και δεύτερον, το target model που δρομολόγησε ο κ. Χατζηδάκης, το είπα αγγλικά ειρωνικά, ισχυριζόμενος τότε πως πρόκειται για μια μεγάλη μεταρρύθμιση. Όσον αφορά στο μοντέλο του κ. Χατζηδάκη, έχει οδηγήσει σε ένα όργιο αισχροκέρδειας των παραγωγών φυσικού αερίου, μέσω της τέταρτης αγοράς του χρηματιστηρίου, που δημιούργησε ο Υπουργός, της αγοράς εξισορρόπησης. Χωρίς να επεκταθούμε εδώ σε λεπτομέρειες, αφού δεν υπάρχει χρόνος, είναι γνωστό πως αμέσως μόλις ξεκίνησε το συγκεκριμένο target model οι τιμές στη χονδρεμπορική αγορά του ηλεκτρισμού, αμέσως μόλις ξεκίνησε, τετραπλασιάστηκαν -τότε δεν υπήρχε καμμία κρίση, πουθενά-, γεγονός που προκάλεσε την παρέμβαση της ΡΑΕ, της Ρυθμιστικής Αρχής Ενέργειας, ήδη από τα τέλη του 2020 όπως θα καταθέσουμε στα Πρακτικά, για να μη λέμε ότι φταίει η παγκόσμια ενεργειακή κρίση, ενώ φαίνεται ότι όταν επενέβη η ΡΑΕ το έκανε χωρίς κανένα αποτέλεσμα, κρίνοντας από τις σημερινές τιμές της ενέργειας που έχουν κυριολεκτικά εκτοξευθεί στα ύψη.

Είναι δυνατόν, λοιπόν, να εμπιστευτούμε οποιαδήποτε άλλη μεταρρύθμιση αυτής της Κυβέρνησης και αυτού του Υπουργού; Προφανώς όχι. Γι’ αυτόν τον λόγο καταψηφίζουμε το νομοσχέδιο.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βιλιάρδο.

Συνεχίζουμε τον κατάλογο ομιλητών και καλούμε στο Βήμα τον κ. Τζηκαλάγια Ζήση από τη Νέα Δημοκρατία.

Η επόμενη τριάδα που θα ακολουθήσει είναι ο κ. Πάνας, η κ. Δούνια και ο κ. Ζαχαριάδης.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, ακούστηκε στη χθεσινή συζήτηση του νομοσχεδίου από αυτό το Βήμα πως δεν αποτελεί αυτοσκοπό για τον ΣΥΡΙΖΑ η άμυνα της χώρας. Μήπως, όμως, αποδεικνύεται -και στο σημερινό νομοσχέδιο που συζητάμε- από αυτά που ειπώθηκαν, ακούστηκαν και από το ότι τέθηκε θέμα αντισυνταγματικότητας, ότι δεν αποτελεί αυτοσκοπό για τον ΣΥΡΙΖΑ το κοινωνικό κράτος ή έστω δεν αποτελεί πρώτη προτεραιότητα; Μήπως πρώτη προτεραιότητα για σας, κυρίες και κύριοι συνάδελφοι, είναι να συζητάτε πώς θα επανέλθει η «δεύτερη φορά Αριστερά» στην εξουσία και κυρίως πώς θα γίνει η κατάληψη των αρμών της εξουσίας; Εμείς ως Κυβέρνηση αποδεικνύουμε ότι πραγματικά ενδιαφερόμαστε για το κοινωνικό κράτος.

Δύο είναι οι κύριοι λόγοι για τους οποίους σήμερα φέρνουμε και αύριο θα ψηφίσουμε αυτό το νομοσχέδιο. Η σύγχρονη ταλαιπωρία, αυτό το άγος που υφίσταται ο κάθε πολίτης όταν σαν απόμαχος της εργασίας επιζητεί να πάρει τη σύνταξή του και ταλαιπωρείται τρία και τέσσερα ολόκληρα χρόνια. Πολλές φορές βλέπαμε ότι και παλιότερα συνέβαιναν αυτά, φυσικά. Αλλά αυτό το φαινόμενο επιδεινώθηκε το 2016, με τον νόμο Κατρούγκαλου τότε, που για δύο χρόνια οι υπάλληλοι στα ασφαλιστικά ταμεία κατέβασαν στιλό. Παραλάβαμε ένα εκατομμύριο και πλέον εκκρεμείς συντάξεις.

Δεύτερος λόγος: τα κατεβασμένα τηλέφωνα. Τι είναι αυτό; Ο κάθε πολίτης απόμαχος της εργασίας που απευθυνόταν στο ταμείο του είτε στον ΟΓΑ, ΙΚΑ, ΤΕΒΕ για να πάρει τη σύνταξή του, έπαιρνε ένα χαρτί που έλεγε «Πληροφορίες 210…», δυστυχώς πάντα «210…». Το κέντρο είναι η Αθήνα, δυστυχώς. Και συνέβαινε το θλιβερό φαινόμενο να μην μπορεί να επικοινωνήσει ποτέ. Τηλεφωνούσαν ξανά και ξανά και κανένας δεν απαντούσε. Φτιάξαμε το 1555 και ήδη, μέσα σε λίγο καιρό, οι κλήσεις είναι πάνω από ένα εκατομμύριο.

Κλαψουρίζετε –ας μου επιτραπεί, κύριε Πρόεδρε, η έκφραση- εσείς του ΣΥΡΙΖΑ και λέτε περίπου τα ίδια επιχειρήματα που λέγατε πριν δυόμισι χρόνια για τη ΔΕΗ. Και όμως, τη σώσαμε τη ΔΕΗ. Κινδύνευε να καταρρεύσει και έχει σωθεί. Να μην πάω πιο παλιά, που με κυβέρνηση του κόμματός μας, της Νέας Δημοκρατίας και με τον ίδιο Υπουργό διασώσαμε την «Ολυμπιακή» και τον ΟΣΕ. Ή μήπως να ρωτήσω: Εσείς γιατί χρησιμοποιήσατε ιδιώτες στο Εθνικό Κτηματολόγιο; Και δεν προσπαθούμε τώρα να σώσουμε την κατάσταση στο δεύτερο ήμισυ της συνταγματικής μας θητείας. Αυτά τα δυόμισι χρόνια που πέρασαν, κάναμε πάρα πολλά. Θεσπίσαμε την προκαταβολή της εθνικής σύνταξης για να ανακουφίσουμε έστω λίγο –σημαντικό, όμως για πολλούς- όλους τους ασφαλισμένους που περίμεναν τη σύνταξη τους. Φτιάξαμε τους πιστοποιημένους λογιστές και δικηγόρους και έτσι είχαμε αυτό το σημαντικό -να μην πω εκπληκτικό- αποτέλεσμα, το 2019 να έχουν δοθεί εκατόν είκοσι τρεις χιλιάδες νέες εντάξεις, το 2020 εκατόν εξήντα μία χιλιάδες και το 2021 φτάσαμε στις διακόσιες είκοσι πέντε χιλιάδες συντάξεις όταν καταφέραμε να δώσουμε έναν πολύ μεγάλο αριθμό, πενήντα επτά χιλιάδες κύριες συντάξεις του ΟΓΑ.

Θα υπάρχουν κάποιες άμεσες θετικές συνέπειες από την εφαρμογή αυτού του νομοσχεδίου που ψηφίζουμε αύριο. Πρώτον, ένα στοπ σε ένα άλλο θλιβερό φαινόμενο, να κατεβάζουν στιλό οι υπάλληλοι στα ασφαλιστικά ταμεία είτε γιατί δεν είχαν υπολογιστή -δώσαμε τρεις χιλιάδες υπολογιστές- είτε γιατί δεν είχαν γραφική ύλη, χαρτί, μελάνι. Είναι δυνατόν να συμβαίνουν αυτά; Γι’ αυτό εκσυγχρονίζουμε τον τρόπο των προμηθειών. Για να μην φτάνουμε στο σημείο να προμηθεύονται γραφική ύλη μετά από έξι μήνες προσπάθειας και τα έγγραφα να περιφέρονται από γραφείο σε γραφείο.

Ο κάθε πολίτης, κάθε ασφαλισμένος έχει δικαίωμα να διαμαρτύρεται και να κάνει καταγγελία. Αυτές οι καταγγελίες και το πειθαρχικό έκαναν δύο συν τρεις μήνες να προχωρήσουν. Το κάναμε ένα συν ένα. Θέλουμε να δικαιώνεται γρήγορα ο πολίτης όταν έχει δίκιο γι’ αυτό και βάζουμε Πρόεδρο ανώτατο δικαστικό, αντεισαγγελέα του Αρείου Πάγου, Πάρεδρο Νομικού Συμβουλίου του Κράτους, όπως και διευθυντή της Εθνικής Αρχής Διαφάνειας στην τριμελή επιτροπή του πειθαρχικού.

Κι έρχομαι στο περίφημο θέμα που σήκωσε τη μεγαλύτερη συζήτηση, τον τρόπο επιλογής των στελεχών. Θα γίνει με διαδικασία ΑΣΕΠ. Όταν ο Υπουργός διαπίστωσε ότι υπήρχαν υπάλληλοι στα ασφαλιστικά ταμεία που σε έναν μήνα έβγαζαν δύο συντάξεις τον μήνα και κάποιοι άλλοι έβγαζαν μέχρι σαράντα πέντε συντάξεις, ήταν δυνατόν να μην υιοθετήσουμε την βασική αρχή του μπόνους επιβράβευσης και αξιολόγησης; Οποίος είναι σωστός πρέπει να επιβραβεύεται και όποιος αργομισθεί να έχει τις συνέπειες. Αυτό θα γίνεται με διαδικασία ΑΣΕΠ και θα έχουν ισότιμη πρόσβαση και οι σημερινοί εργαζόμενοι-στελέχη του ΕΦΚΑ και άλλοι υπάλληλοι απ’ όλο τον δημόσιο τομέα, όπως φυσικά και από όλο τον ιδιωτικό τομέα.

Θέλουμε να αξιοποιήσουμε την περιουσία του ΕΦΚΑ που είναι τεράστια και αναξιοποίητη. Φτιάχνουμε ανώνυμη εταιρεία η οποία θα κάνει τη διαχείριση, κυρίες και κύριοι συνάδελφοι. Η περιουσία του παραμένει στον ΕΦΚΑ που είναι δημόσιος φορέας. Φτιάχνουμε τον «πύργο ελέγχου» για να δίνει λύσεις σε δύσκολες περιπτώσεις διαδοχικής και παράλληλης ασφάλισης.

Ακόμη μερικές σημαντικές συνέπειες που θα ακολουθήσουν της εφαρμογής του νόμου είναι: Η δεκαήμερη άδεια επιπλέον των ήδη υφιστάμενων και χορηγούμενων σε όσους γονείς έχουν τα παιδιά τους κάποια σπάνια νοσήματα. Δίνουμε λύση στους ασφαλισμένους με διπλή ιδιότητα. Αυτό αφορά κυρίως γιατρούς, μηχανικούς, δικηγόρους που έχουν δύο τομείς απασχόλησης και πληρώνουν εισφορές δύο φορές και στον κύριο επαγγελματικό ασφαλιστικό τους φορέα, αλλά και στο άλλο ταμείο. Θα επιλέγουν ποιο από τα δύο προτιμούν. Και τέλος, οι μη μισθωτοί επιτέλους θα απαλλαγούν της αυτοαπογραφής τους. Θα έχουν απευθείας εγγραφή στην εφορία και όχι στον ασφαλιστικό τους φορέα.

Η Κυβέρνηση της Νέας Δημοκρατίας προχωρά σταθερά και αταλάντευτα το μεταρρυθμιστικό της έργο. Αυτό το νομοσχέδιο αποτελεί άλλη μία ρεαλιστική συμμετοχή που θα δώσει λύσεις και θα ανακουφίσει τη μεγάλη πλειοψηφία των πολιτών, γι’ αυτό και είμαστε περήφανοι που θα τον ψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Πάνας Απόστολος από το Κίνημα Αλλαγής.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, για άλλη μια φορά γινόμαστε μάρτυρες ενός νομοσχεδίου που κλείνει ερμητικά τα μάτια στην πραγματικότητα, αρνούμενο να επιλύσει τα πραγματικά προβλήματα του ΕΦΚΑ τα οποία επιβαρύνουν τον πολίτη. Πραγματικά, κανείς δεν μπορούσε να πιστέψει πως όντως η Κυβέρνηση θα έφερνε προς ψήφιση ένα τέτοιο νομοσχέδιο και μάλιστα, από τις τόσες πολλές φορές που μέσα σε αυτά τα λίγα χρόνια διακυβέρνησής της βρέθηκε εκτεθειμένη.

Ήταν καλοκαίρι του 2020 όταν ο τέως Υπουργός κ. Βρούτσης παρουσίασε την ψηφιακή απονομή σύνταξης μέσω του συστήματος «ΑΤΛΑΣ» και σύμφωνα με το αρχικό χρονοδιάγραμμα ο Μάρτιος του 2021 είχε τεθεί ως ορόσημο για όλες τις συντάξεις αναπηρίας όσο και για τις γήρατος των υγειονομικών. Βάσει, επίσης, του αρχικού προγράμματος οι συντάξεις του πρώην ΙΚΑ θα εκδιδόταν ψηφιακά τον Αύγουστο του 2021 και η διαδικασία για τα υπόλοιπα ταμεία θα ολοκληρωνόταν μέχρι το τέλος του 2021.

Ίσως να αποτελεί και λεκτική υπερβολή, καθώς είναι ήδη γνωστό και αναμενόμενο από την έως τώρα στάση σας και σε άλλες αποφάσεις δικές σας, πως το αρχικό στάδιο του χρονοδιαγράμματος δεν τηρήθηκε και το πρόγραμμα της ψηφιακής σύνταξης σταμάτησε.

Βρισκόμαστε, λοιπόν, στα μέσα του Φεβρουαρίου του 2022 και τίποτα απολύτως δεν έχει προχωρήσει από την ψηφιακή σύνταξη. Γιατί εγκαταλείφθηκε αυτό που είχε ξεκινήσει ο κ. Βρούτσης, κύριε Υπουργέ; Θα βγει κάποιος υπεύθυνα και ειλικρινά να μας απαντήσει;

Ο Υπουργός χαρακτηριστικά αναφέρει πως με το νομοσχέδιο αυτό εκσυγχρονίζεται ο ΕΦΚΑ για να ανταποκριθεί στην αποστολή του. Σε ποιον εκσυγχρονισμό αναφέρεται, όμως, κανείς μας δεν έχει καταλάβει. Η Κυβέρνηση, λοιπόν, αρκείται στο να δημιουργεί ένα πανηγυρικό κλίμα χωρίς κάποιον ουσιαστικό λόγο, ενώ παράλληλα προσπαθεί να αποπροσανατολίσει με στοιχεία που ουσιαστικά δεν υπάρχουν και να δημιουργήσει εντυπώσεις.

Χαρακτηριστικά αναφέρω το παράδειγμα με τον Πρωθυπουργό προεκλογικά να αναφέρει τη δέσμευση της Νέας Δημοκρατίας για αύξηση του κατώτατου μισθού ίση με το διπλάσιο της αύξησης του ΑΕΠ. Κάνω λάθος; Τα λόγια, λοιπόν, τα μεγάλα και οι δήθεν παροχές! Γνωρίζουμε, λοιπόν, όλοι πως είναι υποχρέωσή σας βάσει των εξαγγελιών σας, αλλά και την αύξηση του ρυθμού ανάπτυξης να προβείτε σε διψήφια αύξηση του κατώτατου μισθού και αυτό περιμένουμε να πράξετε και όχι αυτό που έχετε εξαγγείλει με 2%. Οπότε, λοιπόν, πρέπει να αφήσουμε τα επικοινωνιακά τεχνάσματα και να προχωρήσετε σε αυτά που ήδη έχει υποσχεθεί στον ελληνικό λαό.

Πάμε τώρα στον εκσυγχρονισμό του ΕΦΚΑ. Εμείς, ως Κίνημα Αλλαγής-ΠΑΣΟΚ, όταν μιλάμε για εκσυγχρονισμό εννοούμε άμεση σύνταξη και έκδοση ενιαίων κανονισμών ασφάλισης και παροχών. Δυόμισι χρόνια τώρα δεν έχει γίνει τίποτα. Δεν υπήρξε καμμία λειτουργική ενοποίηση. Έξι χρόνια μετά από τον νόμο Κατρούγκαλου και τη δήθεν ενοποίηση ισχύουν ακόμα διαφορετικές προϋποθέσεις συνταξιοδότησης, διαφορετικές προϋποθέσεις χορήγησης των παροχών από ταμείο σε ταμείο και σίγουρα υπάρχουν ευθύνες που βαρύνουν και την προηγούμενη κυβέρνηση του ΣΥΡΙΖΑ που δεν έκανε κάτι σχετικό για να επιλυθούν τα χρόνια ζητήματα του ΕΦΚΑ.

Προ ολίγων ημερών στη Χαλκιδική έγινα ξανά μάρτυρας περίπτωσης πολίτη που εδώ και τρία χρόνια προσπαθεί να λάβει σύνταξη και ρωτάει ακριβώς πού είναι το κράτος πρόνοιας. Εκσυγχρονισμός, λοιπόν, κύριε Υπουργέ, σημαίνει πλήρης μηχανογράφηση του φορέα και ψηφιοποίηση του ασφαλιστικού ιστορικού. Δεν επιτρέπεται να μην έχει δημιουργηθεί ακόμη μια απλή μηχανογραφική εφαρμογή για τον συνυπολογισμό στη σύνταξη του παράλληλου χρόνου ασφάλισης με αποτέλεσμα εξακόσιες χιλιάδες συντάξεις να έχουν επανυπολογιστεί με λανθασμένο τρόπο.

Για ποιο σύγχρονο κράτος μιλάμε και για ποιον εκσυγχρονισμό, όταν δεν δέχεστε την πρότασή μας για αντικατάσταση του παρωχημένο τεχνολογικού εξοπλισμού; Έχω επισκεφτεί κατάστημα του ΕΦΚΑ και η χρήση πεπαλαιωμένων υπολογιστών σε συνδυασμό με τη χρήση λογισμικού Windows ’98 μου θύμισε τα εφηβικά μου χρόνια.

Εάν, λοιπόν, θέλετε να ενισχύσετε τον ΕΦΚΑ μπορείτε να προχωρήσετε σε άμεση πρόσληψη προσωπικού. Το προσωπικό του ΕΦΚΑ και αυτό είναι μια πραγματικότητα, έχει μειωθεί κατά 30% δίχως να αντικατασταθεί. Δεν θεωρείται, λοιπόν, πρακτικά εκσυγχρονισμός η ενίσχυση του φορέα από διευθυντές και γενικούς διευθυντές με προσόντα ένα πτυχίο ή κάποιο Lower οι οποίοι, όμως, αμοίβονται αδρά και δεν έχει αυτό σχέση με τη διαδικασία που υπάρχει αυτή τη στιγμή στην ελληνική κοινωνία.

Γι’ αυτό τον λόγο προτείνουμε την αξιοποίηση των αποφοίτων της Εθνικής Σχολής Δημόσιας Διοίκησης και ιδιαίτερα των αποφοίτων του τμήματος Κοινωνικής Διοίκησης με αυξημένη μοριοδότηση για την κατάληψη θέσεων ευθύνης στον ΕΦΚΑ, δηλαδή από αυτούς που πραγματικά έχουν τα προσόντα για τη συγκεκριμένη θέση.

Κύριε Υπουργέ, έχουμε κουραστεί με νομοσχέδια τα οποία χαρακτηρίζονται από αναποτελεσματικότητα. Ζητάμε αξιοκρατία στον ΕΦΚΑ και όχι ιδιωτικές τοποθετήσεις. Όπως επίσης, ζητάμε την απόσυρση απαράδεκτων διατάξεων για τη σύσταση εταιρείας ειδικού σκοπού και την ενίσχυση των τεχνικών υπηρεσιών του ΕΦΚΑ με διεύθυνση ακίνητης περιουσίας, με διεύθυνση στέγασης και διεύθυνση τεχνικών υπηρεσιών.

Η παράταξή μας, λοιπόν, είναι εδώ και υπογραμμίζει για ακόμα μια φορά την υπονόμευση του δημόσιου χαρακτήρα της κοινωνικής ασφάλισης, καθώς πραγματοποιείται η ανάθεση έκδοσης συντάξεων σε λογιστές και η μετατροπή των υπαλλήλων του ΕΦΚΑ σε υπαλλήλους των λογιστών.

Τέλος, αποτελεί χρέος μας να επισημάνουμε, για άλλη μια φορά, την πολιτική στάση της μετάθεσης ευθυνών από πλευράς σας προς τους δημοσίους υπαλλήλους στοχοποιώντας τους εργαζόμενους ξανά, με τρόπο που θυμίζει την περίπτωση της ΔΕΗ και της «ΛΑΡΚΟ».

Τελειώνοντας, κύριοι Υπουργέ και κυρίες και κύριοι, θα ήθελα να θέσω και ένα ακόμη ζήτημα που έχει μπει στον δημόσιο διάλογο το τελευταίο διάστημα και τις τελευταίες ώρες και αφορά στην ένσταση αντισυνταγματικότητας.

Θα ήθελα, λοιπόν, να καταθέσω στα Πρακτικά κάτι που έγινε πριν από έναν μήνα. Απορρίφθηκε η ένσταση αντισυνταγματικότητας για τον υποχρεωτικό εμβολιασμό για τους άνω των 60 ετών. Τι ψήφισε τότε ο ΣΥΡΙΖΑ; «Παρών»! Το καταθέτω, λοιπόν, στα Πρακτικά.

(Στο σημείο αυτό ο Βουλευτής κ. Απόστολος Πάνας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του Κινήματος Αλλαγής)

Ας τελειώνουν τα ψέματα, ας τελειώνουν οι δικαιολογίες και κοιτάξτε να δούμε τι θα κάνουμε στη Βουλή. Η πλάκα έχει τελειώσει!

Ευχαριστούμε πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Παναγιώτα (Νόνη) Δούνια από τη Νέα Δημοκρατία. Ορίστε, κυρία Δούνια, έχετε τον λόγο.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Σας ευχαριστώ πολύ, κύριε Πρόεδρε.

Το βασικό ζητούμενο της πολιτικής είναι να λύνει προβλήματα και να κάνει τη ζωή των πολιτών ευκολότερη και καλύτερη. Αυτό επιχειρεί να κάνει και το νομοσχέδιο για τον εκσυγχρονισμό του ΕΦΚΑ που συζητάμε αυτές τις ημέρες.

Ο ΕΦΚΑ, όπως έχουμε διαπιστώσει όλοι μας, είναι δυστυχώς, ο πιο προβληματικός οργανισμός στην Ελλάδα. Απτή απόδειξη ως προς αυτό αποτελεί το γεγονός ότι η Κυβέρνηση Μητσοτάκη παρέλαβε από τον ΣΥΡΙΖΑ ένα εκατομμύριο πενήντα εννέα χιλιάδες ασφαλιστικές εκκρεμότητες. Αν το σκεφτείτε, πρόκειται για ένα τρομακτικό νούμερο. Η Κυβέρνηση της Νέας Δημοκρατίας από την πρώτη στιγμή ανάληψης των καθηκόντων της ανέλαβε σειρά πρωτοβουλιών για τη βελτίωση του ΕΦΚΑ. Δεν υπάρχει αμφιβολία ότι αυτές οι πρωτοβουλίες απέδωσαν καρπούς. Έτσι, το 2021 ήταν χρονιά ρεκόρ στην έκδοση συντάξεων, μιας και τότε εκδόθηκαν διακόσιες είκοσι πέντε χιλιάδες αποφάσεις συντάξεων.

Παράλληλα, ο ενιαίος τηλεφωνικός αριθμός εξυπηρέτησης 1555 έβαλε τέλος σε αυτό το απαράδεκτο φαινόμενο των κατεβασμένων τηλεφώνων και έχει οδηγήσει σε ποσοστά ικανοποίησης των ασφαλισμένων που αγγίζουν το 80%.

Αν και τα βήματα αυτά είναι σημαντικά, κρίναμε εύλογα, νομίζω, ότι δεν αρκούν για την καλύτερη και αποδοτικότερη λειτουργία του ΕΦΚΑ με τον οποίο συναλλάσσονται καθημερινά δυόμισι εκατομμύρια συνταξιούχοι και τέσσερα εκατομμύρια εργαζόμενοι. Χρειάζεται μια συνολικότερη αντιμετώπιση της χρόνιας και σοβαρής αυτής παθογένειας.

Η βούληση της Κυβέρνησης είναι να μετατραπεί ο ΕΦΚΑ από έναν αρνητικό πρωταγωνιστή ιστοριών ταλαιπωρίας και καθυστερήσεων, που συγκεντρώνει μόνος του σχεδόν τα μισά παράπονα πολιτών που κατατίθενται στον Συνήγορο του Πολίτη όλα αυτά τα τελευταία χρόνια, σε έναν ασφαλιστικό φορέα ευέλικτο, αλλά και αποτελεσματικό, σε έναν ισχυρό φορέα άσκησης κοινωνικής πολιτικής που θα παρέχει ευρωπαϊκών προδιαγραφών εξυπηρέτηση στους πολίτες μέσα από την καλύτερη δυνατή αξιοποίηση των ανθρώπινων και υλικών πόρων του.

Σκοπός του υπό συζήτηση νομοσχεδίου είναι να αποκτήσει ο ΕΦΚΑ τις δομές που θα του επιτρέψουν να λύσει το συντομότερο δυνατό τα προβλήματα που έχουν συσσωρευτεί, διασφαλίζοντας την ίδια στιγμή ότι δεν θα προκύψουν αντίστοιχα προβλήματα στο μέλλον.

Αυτό θα επιτευχθεί με ένα σύστημα κινήτρων για τους αποδοτικούς υπαλλήλους και ελέγχων για τους υπαλλήλους που δεν κάνουν καλά τη δουλειά τους. Επίσης, με τη θέσπιση ειδικών κινήτρων για προσέλκυση ικανών στελεχών από τον δημόσιο, αλλά και τον ιδιωτικό τομέα. Άλλωστε, το ίδιο πράγμα κάναμε και στην περίπτωση της ΔΕΗ με απόλυτη επιτυχία. Ταυτόχρονα, αυτό θα το πετύχουμε αποκτώντας επιτέλους ευελιξία και ταχύτητα για τις προμήθειες, για να μην ταλαιπωρούνται και οι ίδιοι οι υπάλληλοι του οργανισμού. Βαρύνοντα ρόλο θα έχει ασφαλώς και η ταχύτερη εξέταση των καταγγελιών των πολιτών, όπως και η απόδοση πειθαρχικών ευθυνών, όπου τυχόν αυτές υπάρχουν. Τέλος, πολύ σημαντική θα είναι και η αρωγή της δημιουργίας μιας σύγχρονης δομής για την αξιοποίηση της ακίνητης περιουσίας του οργανισμού.

Ας δούμε, όμως, εν συντομία κάποιες από τις βασικές ρυθμίσεις του νομοσχεδίου του Υπουργείου Εργασίας και Κοινωνικών Υποθέσεων. Κατ’ αρχάς το προαναφερόμενο σύστημα επιβράβευσης παραγωγικότητας θα εκτείνεται σε όλον τον ΕΦΚΑ. Ξεκινώντας από τις λειτουργίες της εκκαθάρισης των συντάξεων και εξυπηρέτησης των πολιτών, το πριμ θα συνδέεται με συγκεκριμένους στόχους που μπορεί να τίθενται, σύμφωνα με τις εκάστοτε ανάγκες της κάθε γενικής διεύθυνσης και ανάλογα πάντα με το αντικείμενο και τις προτεραιότητες του φορέα. Με τον τρόπο αυτό επιδιώκεται, όπως είναι φανερό, η βελτίωση του συστήματος διακυβέρνησης του ΕΦΚΑ στη βάση μετρήσιμων στόχων που θα ορίζουν την καθημερινή λειτουργία όλων των επιπέδων του οργανισμού και θα λειτουργούν ως σημείο αναφοράς για την επιβράβευση των υπαλλήλων.

Έπειτα, συναντάμε το απαραίτητο σύστημα ελέγχου και λογοδοσίας. Συστήνεται, λοιπόν, μονάδα εσωτερικών ερευνών για την πιο συστηματική αντιμετώπιση των καταγγελιών που αφορούν στον ΕΦΚΑ. Η μονάδα, επικεφαλής της οποίας θα είναι πρώην ανώτερος δικαστικός, θα επιφορτιστεί με την άμεση διερεύνηση καταγγελιών και αιτημάτων, καθώς και με τη διενέργεια αυτεπάγγελτων ελέγχων σε περιπτώσεις, για παράδειγμα, υπερβολικά μεγάλων καθυστερήσεων.

Στην περίπτωση που σύμφωνα με το πόρισμα της συγκεκριμένης μονάδας διαπιστώνεται η τέλεση πειθαρχικού παραπτώματος, θα παραγγέλνεται άσκηση πειθαρχικής δίωξης. Σε αυτό το σημείο εντάσσεται και η επιτάχυνση των σχετικών πειθαρχικών διαδικασιών με σκοπό την ενίσχυση του πνεύματος λογοδοσίας. Αυτή κρίθηκε αναγκαία, αφού οι διαδικασίες στα πειθαρχικά συμβούλια του ΕΦΚΑ έχουν αυτή τη στιγμή μέσο χρόνο ολοκλήρωσης τα δύο έτη. Από εδώ και στο εξής, η άσκηση της πειθαρχικής δίωξης θα γίνεται σε έναν μήνα αντί των σημερινών τριών μηνών και θα ολοκληρώνεται σε έναν μήνα από την κλήση σε απολογία αντί των δύο μηνών που ισχύει τώρα.

Συγχρόνως, στο πλαίσιο της ενίσχυσης της αμεροληψίας των ελέγχων, οι ένορκες διοικητικές εξετάσεις θα διενεργούνται υποχρεωτικά από υπάλληλο διαφορετικού Υπουργείου από το Υπουργείο Εργασίας και θα περατώνονται μέσα σε έναν μήνα. Το δε πειθαρχικό συμβούλιο του ΕΦΚΑ θα συγκροτείται από τρία μέλη, χωρίς τη συμμετοχή των αιρετών εκπροσώπων εργαζομένων του ΕΦΚΑ.

Ακόμα, προβλέπεται η δυνατότητα πρόσληψης γενικών διευθυντών και διευθυντών με τριετή θητεία τόσο από τον δημόσιο όσο και από τον ιδιωτικό τομέα. Η πρόσληψη θα γίνεται με διαφανείς διαδικασίες και σύμπραξη του ΑΣΕΠ, ενώ τα κίνητρα προσέλκυσης που θα δοθούν δεν θα έχουν άλλο στόχο από την ανανέωση στα ανώτερα κλιμάκια με υψηλού επιπέδου στελέχη ικανά να ανταποκριθούν στα μεγέθη του οργανισμού και στις προκλήσεις του μετασχηματισμού του.

Τελειώνοντας, θα ήθελα να αναφερθώ στην καθιέρωση επιτέλους ενός πιο ευέλικτου συστήματος προμηθειών και διαδικασιών έγκρισης απαραίτητων δαπανών για την εύρυθμη λειτουργία του ΕΦΚΑ, αλλά και αξιοποίησης της ακίνητης περιουσίας του ΕΦΚΑ μέσω σύστασης εταιρείας ειδικού σκοπού με τίτλο «Εταιρεία Ακινήτων e-ΕΦΚΑ» που θα υπόκειται σε αυστηρό πλαίσιο εταιρικής διακυβέρνησης με αυξημένα εχέγγυα διαφάνειας, αλλά και λογοδοσίας. Επισημαίνω ότι ο φορέας διαθέτει τετρακόσια ακίνητα σε όλη τη χώρα συνολικής αντικειμενικής αξίας άνω του 1 δισεκατομμυρίου ευρώ και τουλάχιστον το 20% μένει τελείως αναξιοποίητο, με αποτέλεσμα βεβαίως, την απώλεια πόρων για το ασφαλιστικό μας σύστημα.

Αξίζει, τέλος, να σημειωθεί ότι εκτός από τις διατάξεις για τον εκσυγχρονισμό του ΕΦΚΑ στο νομοσχέδιο έχει ενσωματωθεί και σειρά άλλων ρυθμίσεων που διευκολύνουν τους εργαζόμενους, αλλά και τους ασφαλισμένους, όπως η πρόβλεψη για ευκολότερη χορήγηση αποδεικτικού ασφαλιστικής ενημερότητας, αλλά και η νομοθετική ρύθμιση για την καταβολή των μισθών και των ασφαλιστικών εισφορών των εργαζομένων στις επιχειρήσεις, των οποίων η λειτουργία ανεστάλη τον Ιανουάριο με εντολή δημόσιας αρχής, λόγω της κακοκαιρίας «Ελπίς».

Κυρίες και κύριοι συνάδελφοι, το δικαίωμα στην κοινωνική ασφάλιση είναι συνταγματικά κατοχυρωμένο και αποτελεί υποχρέωση της πολιτείας προς τους πολίτες. Απόφαση της Κυβέρνησης είναι να βάλει πάνω απ’ όλα το συμφέρον των πολιτών που ταλαιπωρούνται χωρίς λόγο και να διασφαλίσει την ποιοτική παροχή υπηρεσιών σε εργαζόμενους, αλλά και συνταξιούχους. Γι’ αυτό και τολμά να προβεί σε μια ολιστική δομική αλλαγή του ΕΦΚΑ, ώστε αυτός να μετατραπεί σε έναν φορέα πιο σύγχρονο, γρήγορο και φιλικό για όλους όσοι συναλλάσσονται μαζί του.

Πρόκειται για μία κίνηση αυτονόητη και απαραίτητη από καιρό για να αποδώσουμε στους ασφαλισμένους της χώρας, αλλά και στο προσωπικό του ΕΦΚΑ έναν οργανισμό που θα υπηρετεί το δημόσιο συμφέρον και φυσικά για να επιστρέψουμε στους συνταξιούχους μας την αξιοπρέπεια που τους στέρησε η υπέρμετρη καθυστέρηση έκδοσης των συντάξεών τους εδώ και δεκαετίες. Φυσικά και το υπερψηφίζω και σας καλώ να το υπερψηφίσετε κι εσείς.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Δούνια και για τη συνέπεια στον χρόνο.

Τον λόγο τώρα έχει ο κ. Ζαχαριάδης Κωνσταντίνος από τον ΣΥΡΙΖΑ, ενώ η επόμενη τετράδα ομιλητών θα είναι ο κ. Ακτύπης, ο κ. Κεφαλογιάννης, ο κ. Βαρεμένος και ο κ. Ιωάννης - Μιχαήλ Λοβέρδος.

Ορίστε, κύριε Ζαχαριάδη, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** …(δεν ακούστηκε)

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ή έχουμε αγάπες ή δεν έχουμε! Τι να λέμε τώρα; Ο κ. Βορίδης είναι αγαπημένος! Πού είναι ο κ. Βορίδης; Γιατί δεν έρχεται; Το μισό νομοσχέδιο είναι δικό του! Θα βλέπει από την τηλεόραση και θα τραβάει τα μαλλιά του!

Αυτή είναι η τρίτη μεγάλη ζημιά που κάνει αυτή η Κυβέρνηση στον χώρο της κοινωνικής ασφάλισης. Θυμίζω την απορρύθμιση της αγοράς εργασίας, την ιδιωτικοποίηση της επικουρικής ασφάλισης και τώρα αυτό το νομοσχέδιο για τον ΕΦΚΑ. Τραγική ειρωνεία, αυτά τα 800 εκατομμύρια ευρώ, το 1 δισεκατομμύριο ευρώ πόσο ανάγκη τα είχαν και τα έχουν οι συνταξιούχοι για να στηρίξουν το εισόδημά τους με τη δέκατη τρίτη σύνταξη που την ψηφίσατε και μετά την κόψατε σ’ αυτές τις δύσκολες ώρες. Όμως, δυστυχώς, έτσι σκέφτεστε και έτσι σκεφτόσασταν πάντα.

Τι κάνετε τώρα εδώ πέρα; Ορίζετε διευθυντές και γενικούς διευθυντές οι οποίοι μπορούν να επιλέγονται και από τον ιδιωτικό τομέα, παρακάμπτετε την διοικητική ιεραρχία, παραμερίζετε τα έμπειρα στελέχη του δημοσίου, σταματά η ανέλιξη στο δημόσιο με την τοποθέτηση μετακλητών. Δεν υπάρχει καμία πίστη στο ανθρώπινο δυναμικό του δημοσίου, δεν υπάρχει κανένα νόημα για ανέλιξη και για αξιολόγηση. Εσείς τα λέτε αυτά. Καμμία διαφάνεια, άφαντο το ΑΣΕΠ. Φωτογραφικές προκηρύξεις, αριστεία του Lower.

Έχετε ακούσει πουθενά, κύριε Τσακλόγλου, να παίρνουν 8.000 ευρώ μεικτά με Lower; Αυτή είναι η αριστεία; Ποιος πληρώνει αυτές τις 8.000 ευρώ; Τα πληρώνετε εσείς από την τσέπη σας; Όχι, από το δημόσιο φεύγουν, από τον ΕΦΚΑ. Είναι αναξιοκρατία αυτό που κάνετε, είναι πελατειακό κράτος και είναι ρουσφέτι. Είναι ένας σκληρός, γαλάζιος μηχανισμός. Είναι είκοσι τέσσερις γενικοί διευθυντές, διακόσιοι με 8.300 ευρώ μεικτά μέσα σε αυτή την κρίση, διακόσιοι δεκατρείς διευθυντές με 4.000 ευρώ μεικτά και σαράντα τρεις στην εταιρεία ακινήτων με 4.500 ευρώ, συν τα παραρτήματα, συν τον υπεύθυνο του εσωτερικού ελέγχου. Είναι περίπου τριακόσια άτομα. Και τα πληρώνει ο ΕΦΚΑ αυτά τα πράγματα. Αυτό είναι τρομερή πρόκληση. Αυτό είναι άνευ προηγουμένου. Αυτά που λέτε ότι θα γίνουν με 8.000 ευρώ και 4.000 ευρώ μεικτά, μπορούν να γίνουν με το 1/3! Αυτό είναι σπατάλη.

Και θα έχετε ανθρώπους που θα κάθονται δίπλα-δίπλα στα γραφεία και θα κάνουν ανάλογη δουλειά και ένας θα παίρνει 2.000 ευρώ μεικτά και ένας που θα παίρνει 8.000 ευρώ. Και αυτός που θα παίρνει 2.000 ευρώ θα έχει δουλέψει μια ολόκληρη ζωή για το δημόσιο, από το πρωί έως το βράδυ, ως δημόσιος λειτουργός γιατί τιμά τον όρκο του, ενώ ο άλλος θα είναι γαλάζιος μετακλητός.

Δεν ρωτάω για πλάκα, κύριε Χρυσομάλλη, για τον κ. Βορίδη, ούτε επειδή κάνουμε κανένα αστείο στην τηλεόραση. Ρωτώ: Πού είναι ο Υπουργός Εσωτερικών για να τοποθετηθεί για το νομοσχέδιο; Πού είναι ο Πρόεδρος του ΑΣΕΠ; Πού είναι ο κύριος Πρωθυπουργός ο οποίος μιλούσε για αξιολόγηση; Πού είναι η δημόσια διοίκηση; Δεν είναι αστείο. Κάνετε ζημιά στη χώρα. Πού είναι η Εθνική Σχολή Δημόσιας Διοίκησης και Αυτοδιοίκησης; Γιατί πληρώνουμε την Εθνική Σχολή Δημόσιας Διοίκησης και Αυτοδιοίκησης; Γιατί εκπαιδεύουμε δημόσιους λειτουργούς; Γιατί πληρώνουμε τριάντα χρόνια; Την πληρώνουμε τριάντα πέντε χρόνια.

Εσείς καταντήσατε, κυρίες και κύριοι και κύριε Παπαδημητρίου -σας άκουσα προηγουμένως- το δημόσιο σε αυτό το χάλι. Κυβερνάτε τριάντα μήνες, δεν κυβερνάτε έναν μήνα, δυόμισι χρόνια πέρασαν. Αραχνιασμένοι φάκελοι στα υπόγεια, δεν πάει βέβαια καμμία κάμερα εκεί πέρα να τα δείξει, φάκελοι σάπιοι, φάκελοι μουλιασμένοι.

Πού είναι, κύριε Τσακλόγλου, το ψηφιακό κράτος; Πού είναι η τέταρτη βιομηχανική επανάσταση; Πού είναι η ψηφιακή εποχή; Πού είναι η διαλειτουργικότητα; Πού είναι αυτά που λέγατε προεκλογικά; Πού είναι ο «σούπερ κύριος Πιερρακάκης»; Πού είναι αν δεν μπορούμε να οργανώσουμε ψηφιακά το ασφαλιστικό σύστημα της χώρας; Τριάντα μήνες χειρότερα, τριάντα μήνες μόνο επικοινωνία.

Και επειδή έχετε καταλάβει ότι αποτύχατε, πριν φύγετε -διότι φεύγετε και το ξέρετε- διορίζετε. Η παλιά καλή στρατηγική. Όμως, θέλω να σας πω κάτι. Δεν γλιτώνετε με τίποτα. Επιταχύνετε την πτώση σας, τη συντριβή σας, αυξάνετε τους μετακλητούς. Είχαμε δύο χιλιάδες μετακλητούς. Μας είχατε ξεσκίσει και στο Κοινοβούλιο και στα κανάλια και στις εφημερίδες και πρωτοσέλιδα και ο κ. Κυρανάκης με αποδείξεις στα καύσιμα: «Η βενζίνη στο 1.60 ευρώ γιατί πληρώνουμε τους μετακλητούς του Πολάκη». Τώρα που πληρώνουμε τρεις χιλιάδες μετακλητούς και τότε πληρώναμε δυο χιλιάδες; Για την ακρίβεια, τώρα πληρώνουμε τρεις χιλιάδες διακόσιους και με αυτούς που βάζετε πληρώνουμε τρεισήμισι χιλιάδες. Τώρα που αυξήσατε τις αποδοχές τους 70%; Τώρα που χαμηλώσατε το προσοντολόγιο εσείς της αριστείας; Και ενώ επί των ημερών μας το 90% ήταν πτυχίο ΑΕΙ ή ΤΕΙ, τώρα μπορούν να είναι όλοι οι μετακλητοί υπάλληλοι με απολυτήριο λυκείου. Αυτή είναι η αριστεία σας, «κολάμπια» με Lower, αυτό είστε, και με 8.000 ευρώ μισθό.

Εμείς σήμερα εδώ δεν ήρθαμε μόνο να σας καταγγείλουμε. Ήρθαμε και να δεσμευτούμε απέναντι στον ελληνικό λαό στην Εθνική Αντιπροσωπεία. Η κυβέρνηση του Αλέξη Τσίπρα θα κυβερνήσει με το ΑΣΕΠ, μόνο με το ΑΣΕΠ, χωρίς παρεκκλίσεις, με αξιοκρατία, με διαφάνεια.

Κύριε Χατζηδάκη, σας καλώ να αποσύρετε αυτό το άθλιο σχέδιο νόμου, να μην γίνει νόμος. Και αύριο το πρωί εσείς, ο κ. Βορίδης, η κ. Ξενογιαννακοπούλου και εγώ να πάμε μαζί στο ΑΣΕΠ και να βρούμε τους τριακόσιους πιο λαμπερούς αποφοίτους της Εθνικής Σχολής Δημόσιας Διοίκησης και αυτοί να αναλάβουν με τους υπάρχοντες μισθούς αυτό το δύσκολο έργο.

Εμείς έτσι θα κυβερνήσουμε την Ελλάδα, μια σύγχρονη ευρωπαϊκή κυβέρνηση, σε μια σύγχρονη ευρωπαϊκή Ελλάδα, διότι αυτό το οποίο νομοθετείτε σήμερα είναι η βαλκανική νοοτροπία.

Αλλάζετε και τις δημόσιες συμβάσεις σε βάρος της διαφάνειας και της λογοδοσίας, χωρίς όριο. Είναι απίστευτο αυτό το οποίο κάνετε. Δεν σας φτάνουν τα 5 δισεκατομμύρια ευρώ των απευθείας αναθέσεων, δεν σας φτάνουν οι μετακλητοί, δεν σας φτάνει που σε όλα λειτουργείτε απέναντι στο δημόσιο συμφέρον. Αυτή η ιστορία με το τηλεφωνικό κέντρο, που δίνουμε για δέκα μήνες 12 εκατομμύρια ευρώ, δεν είναι μια ντροπή; Δεν είναι μια σπατάλη των χρημάτων του ελληνικού λαού; Για όλα έχουμε χρήματα, για αναβαθμισμένα εξοπλιστικά, για τηλεφωνικά κέντρα, για διευθυντικά στελέχη, αλλά δεν έχουμε χρήματα για να χαμηλώσουμε τον φόρο κατανάλωσης στο ψωμί και στο γάλα. Αυτοί είστε. Αυτές είναι οι επιλογές σας. Αν ο κόσμος δεν μπορεί να φάει ψωμί, ας φάει παντεσπάνι!

Αυτά είναι μεγάλα σκάνδαλα και φτιάχνετε και μονάδα εσωτερικού ελέγχου στον ΕΦΚΑ. Μα καλά, ο κ. Βορίδης δεν έφτιαξε μονάδα εσωτερικού ελέγχου για το δημόσιο; Γιατί χρειάζεται άλλη μονάδα εσωτερικού ελέγχου στον ΕΦΚΑ από αυτή που υπάρχει στο υπόλοιπο δημόσιο;

Εδώ έχουμε κάτι πρωτοφανές. Τις μεγάλες μεταρρυθμίσεις που εξαγγέλλει ο κ. Βορίδης και μας μαλώνει από αυτό το Βήμα, γιατί δεν τις υπερψηφίζουμε γιατί νομοθετεί στο κενό, έρχεται μια άλλη κυβέρνηση να τις ακυρώσει, έρχεται ένας άλλος Υπουργός της ίδιας Κυβέρνησης στο ίδιο Υπουργικό Συμβούλιο. Αυτοί είστε. Αυτή είναι η αριστεία.

Ο κ. Βορίδης πρέπει να έρθει εδώ για να απαντήσει. Δεν μπορεί να κρυφτεί. Εάν συνεχίσει έτσι, είναι Υπουργός άνευ χαρτοφυλακίου. Είναι μεγάλος νομοθετικός λαϊκισμός. Δυστυχώς, αυτό που κάνετε είναι «πιλότος», όχι μόνο για την κοινωνική ασφάλιση, αλλά και για τη δημόσια παιδεία, τη δημόσια υγεία, για παντού.

Κλείνω. Είστε οι διαχειριστές της καταστροφής. Είστε ολετήρες. Είστε επικίνδυνοι. Θα χρεοκοπήσετε ξανά τη χώρα μέσα σε δεκαπέντε χρόνια. Έχουμε μεγάλη ανηφόρα μπροστά μας. Φύγετε για να σώσουμε οτιδήποτε, αν σώζεται. Οι προοδευτικές δυνάμεις πρέπει να σηκώσουμε ξανά τη χώρα στα πόδια της. Όσο ταχύτερα γίνει, τόσο καλύτερα για τη χώρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επόμενος ομιλητής είναι ο κ. Διονύσιος Ακτύπης από τη Νέα Δημοκρατία.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Κύριε Πρόεδρε, θα ήθελα τον λόγο. Επειδή με ρώτησε, να του απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Όχι, κύριε συνάδελφε. Δεν χαλάμε τη ροή των ομιλητών, γιατί πάμε καλά. Είναι μεγάλος ο κατάλογος. Εάν θέλει να παρέμβει, μπορεί η Κοινοβουλευτική σας Εκπρόσωπος.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ, κύριε Πρόεδρε.

Από το πρωί ακούμε διάφορες ιστορίες. Η κ. Γεροβασίλη μας είπε μια ιστορία. Θα θυμηθούμε και εμείς διάφορες ιστορίες. Ο προηγούμενος ομιλητής ξεσπάθωσε για υποτιθέμενους διορισμούς ημετέρων. Έχω κι εγώ, όμως, να σας θυμίσω κάτι. Μήπως θυμάστε ποια ήταν η Πρόεδρος του υπερταμείου τον καιρό που τη διορίσατε με 270.000 ευρώ ετήσιο μισθό; Δεν θα προχωρήσω να πω ονόματα, γιατί είναι κρίμα από τη στιγμή που δεν είναι μέσα στην Αίθουσα να αναφέρουμε ονόματα. Όμως, λέω, μήπως τη θυμάστε. Θα τα καταθέσω.

Το 2019 όταν ξεκίνησαν οι συζητήσεις για τον ΑΔΜΗΕ μήπως ξέρετε τότε τι πάρτι μισθών και γενναιόδωρων μπόνους δίνονταν στα golden boys του ΣΥΡΙΖΑ; Τότε ήταν 1 εκατομμύριο ευρώ ετησίως, από τα οποία τα 600.000 ευρώ τα έπαιρναν πέντε από τα εννέα στελέχη του διοικητικού συμβουλίου. Αυτούς σας τους επέβαλαν οι δανειστές ή εσείς μόνοι σας;

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Πάμε τώρα να δούμε και κατά πόσον εσείς κάνατε καλή διαχείριση και καλούς διορισμούς. Δημοσίευμα αναφέρει: «Κράτος συγγενών και φίλων: όλα τα ονόματα των διορισμών». Δεν θα αναφέρω πάλι ονόματα: Σύζυγος πρώην γενικού γραμματέα του Υπουργείου Παιδείας. Ανιψιά του Κώστα Γαβρόγλου. Σύζυγος του γενικού γραμματέα του Υπουργείου Παιδείας Γιώργου Αγγελόπουλου. Ανιψιά της πρώην Aναπληρώτριας Yπουργού Σίας Αναγνωστοπούλου και πάει λέγοντας. Εδώ είναι ο κατάλογος, θα τον καταθέσουμε στα Πρακτικά.

Άλλο δημοσίευμα; «Πού διορίστηκαν τριάντα εννέα από τα εκατόν πενήντα ένα μέλη της Κεντρικής Επιτροπής του ΣΥΡΙΖΑ».

«Αυτά είναι όλα τα ονόματα συγγενών και φίλων που διόρισε ο ΣΥΡΙΖΑ», το είχε καταθέσει τότε ο κ. Βαρβιτσιώτης, το 2015.

Και εδώ πάλι στο «ΠΡΩΤΟ ΘΕΜΑ» δημοσίευμα με τίτλο: «Γίνεται της…Τασίας στους διορισμούς».

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Παρακαλώ, αφήστε τον ομιλητή να τελειώσει.

**ΔΙΟΝΥΣΙΟΣ ΑΚΤΥΠΗΣ:** Ακούστε, είναι λίγο ντροπή να ερχόσαστε σήμερα και πραγματικά να ωρύεστε και να μιλάτε κατ’ αυτόν τον τρόπο, όπως μίλησε ο προηγούμενος ομιλητής λέγοντας ότι προσπαθεί αυτή η συγκεκριμένη Κυβέρνηση να διορίσει, χωρίς να έχετε κανένα αποδεικτικό στοιχείο ότι διορίζονται οι «ημέτεροι» στους οργανισμούς και στις επιχειρήσεις.

Για να πάμε λίγο και στο νομοσχέδιο.

Κυρίες και κύριοι συνάδελφοι, έχουμε στα χέρια μας ένα νομοσχέδιο, πυρήνας του οποίου δεν είναι άλλος από τη βελτίωση της ποιότητας και της ταχύτητας εξυπηρέτησης του πολίτη από τον ΕΦΚΑ. Μέσα από βασικές τομές που εισάγονται με τις διατάξεις του παρόντος επιδιώκεται ο εκσυγχρονισμός του ΕΦΚΑ και η απλοποίηση και η ψηφιοποίηση των διαδικασιών του, πάντα προς όφελος των Ελλήνων πολιτών. Αυτονόητα πράγματα, θα έλεγε κάποιος. Το δικαίωμα άλλωστε στην κοινωνική ασφάλιση είναι συνταγματικά κατοχυρωμένο. Συνεπώς, συνιστά υποχρέωση της πολιτείας να διασφαλίζει πως κάθε πολίτης θα μπορεί να ωφελείται από αυτό.

Απέναντι στο χρόνιο πρόβλημα, τον μεγάλο βραχνά των εκκρεμών συντάξεων η Κυβέρνηση παίρνει αποφάσεις καίριες και εισάγει βαθιές οργανωτικές και διοικητικές τομές που θα καταστήσουν τον ΕΦΚΑ πιο ευέλικτο, πιο αποτελεσματικό και με μεγαλύτερη ταχύτητα στη λήψη και εφαρμογή αποφάσεων.

Κυρίες και κύριοι, ένα ευάλωτο κομμάτι της κοινωνίας μας, οι απόμαχοι της εργασίας και όχι της ζωής, που περιμένουν να ζήσουν με αξιοπρέπεια από μια σύνταξη για την οποία εργάστηκαν μια ολόκληρη ζωή, αδικούνται κατάφωρα εδώ και χρόνια. Η πολιτεία τούς στερεί την αξιοπρέπεια μέσα από ένα σύστημα απονομής συντάξεων δυσλειτουργικό, κακοσχεδιασμένο και εξαιρετικά αργό. Αυτή την τεράστια αδικία επιδιώκει, ήδη από το 2019, να διορθώσει η σημερινή Κυβέρνηση, την αδικία ενός συστήματος το οποίο όχι μόνο δεν βελτίωσε η προηγούμενη κυβέρνηση, αλλά φρόντισε με τον περίφημο νόμο-λαιμητόμο του κ. Κατρούγκαλου και τη φύρδην μίγδην συγχώνευση των πρώην ταμείων στον ΕΦΚΑ να οδηγήσει στην εκτόξευση των εκκρεμοτήτων στις συντάξεις.

Η κυβέρνηση ΣΥΡΙΖΑ, που τώρα διαρρηγνύει τα ιμάτιά της χωρίς ουσιαστικά να εισφέρει τίποτα παραγωγικό στη συζήτηση, μας κληροδότησε πάνω από ένα εκατομμύριο ασφαλιστικές εκκρεμότητες, ενώ μας άφησε και ένα σύστημα που διακρίνεται από καθυστερήσεις ετών στην έκδοση της σύνταξης, χωρίς ασφάλεια δικαίου, χωρίς τη δυνατότητα αντίδρασης απέναντι στη γραφειοκρατία και την κακοδιοίκηση, ένα σύστημα που στερούσε από τους συνταξιούχους τα προς το ζην.

Έχει δε, θράσος η Αξιωματική Αντιπολίτευση να μας κατηγορεί ακόμα και για το ζήτημα των αναδρομικών, ξεχνώντας, όμως, ότι τα αναδρομικά προέκυψαν γιατί η σημερινή Κυβέρνηση ψήφισε τον νόμο 4670/2020 αποκαθιστώντας αδικίες του νόμου Κατρούγκαλου.

Κυρίες και κύριοι συνάδελφοι της Αξιωματικής Αντιπολίτευσης, η θέση σας αυτή τη στιγμή δεν είναι να διαφωνείτε φωνασκώντας και χωρίς επιχείρημα. Η θέση σας είναι να ζητήσετε επιτέλους συγγνώμη από τους συνταξιούχους που τους περικόψατε τη σύνταξη, που δεν κάνατε τίποτα για να μπορούν να βγάζουν πιο γρήγορα τη σύνταξή τους, που δεν κάνατε τίποτα για να διευκολύνετε την επικοινωνία των πολιτών με τις υπηρεσίες του ΕΦΚΑ. Σημειωτέον ότι ο τηλεφωνικός αριθμός 1555, που λειτουργεί τουλάχιστον έξι μήνες, έχει εξυπηρετήσει τουλάχιστον ένα εκατομμύριο ανθρώπους και έχουν βρει μια απάντηση σε αυτό που ζητούσαν.

Οι προηγούμενοι συνάδελφοι αναφέρθηκαν στις συντάξεις οι οποίες εκδόθηκαν το 2020, το 2021 και πρόσφατα, καθώς και τις εκκρεμείς, αλλά λόγω του περιορισμένου χρόνου να μην τις αναφέρω. Είναι σημαντικό, όμως, να πούμε ότι απλώς ένα μέτρο σύγκρισης, για να το δούμε, είναι ότι το 2017 επί ΣΥΡΙΖΑ εκδόθηκαν εκατόν δεκαεπτά χιλιάδες κύριες και επικουρικές συντάξεις, ενώ αντίστοιχα το 2018 εκδόθηκαν εκατόν πενήντα πέντε χιλιάδες κύριες και επικουρικές και έχουμε φτάσει στις διακόσιες είκοσι πέντε χιλιάδες. Ακόμα και για τους αγρότες το 2021 εκδόθηκαν πενήντα επτά χιλιάδες συντάξεις, όταν μαζί το 2019 και το 2020 εκδόθηκαν πενήντα τέσσερις χιλιάδες συντάξεις. Τα συμπεράσματα τα αφήνουμε στην κρίση της ελληνικής κοινωνίας.

Κατά τα άλλα βέβαια, ο ΣΥΡΙΖΑ στο πλαίσιο των γνωστών λαϊκίστικων παραληρημάτων του καταδικάζει το παρόν σχέδιο νόμου, όπως και κάθε ενέργεια της Κυβέρνησης που στόχο έχει την εξυγίανση, τη διασφάλιση της καλής λειτουργίας και τελικά τη διασφάλιση των συμφερόντων των Ελλήνων πολιτών.

Σχεδιάζουμε μια παρέμβαση που στην ουσία κινείται σε πέντε κύριους άξονες: την καλύτερη και αποτελεσματικότερη διακυβέρνηση του ΕΦΚΑ, την επιβράβευση και τον έλεγχο αποδοτικότητας των υπαλλήλων, την ταχύτερη εξέταση των καταγγελιών των πολιτών και την απόδοση πειθαρχικών ευθυνών όπου υπάρχουν, την απλοποίηση και ευελιξία στο σύστημα προμηθειών και τέλος, την αξιοποίηση των ακινήτων της ιδιοκτησίας του ΕΦΚΑ.

Η σημερινή Κυβέρνηση, με άλλα λόγια, επιδιώκει να δημιουργήσει έναν καινούργιο ΕΦΚΑ, πιο γρήγορο, πιο αποτελεσματικό και πάνω απ’ όλα πιο φιλικό στα εξίμισι εκατομμύρια των ασφαλισμένων. Διότι μέριμνα της Κυβέρνησης αυτής δεν είναι η προστασία των συμφερόντων μιας μειοψηφίας συντεχνιών, αλλά η υποστήριξη όλων των Ελλήνων πολιτών. Εκεί ακριβώς διαφέρουμε από την Αξιωματική Αντιπολίτευση. Η έγνοια μας για τους πολλούς δεν μένει μόνο στα λόγια μέχρι να μας ψηφίσουν, γίνεται πράξη.

Σας ευχαριστώ πολύ.

(Στο σημείο αυτό ο Βουλευτής κ. Διονύσιος Ακτύπης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Ακτύπη.

Επόμενος ομιλητής είναι ο κ. Κεφαλογιάννης. Είναι εδώ; Όχι.

Ο κ. Βαρεμένος είναι εδώ; Όχι.

Τον λόγο θα πάρει ο κ. Λοβέρδος και μετά η κ. Τζάκρη.

Ορίστε, κύριε Λοβέρδο, έχετε τον λόγο για επτά λεπτά.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ.

Δεν θα παρακάμψω τον Κανονισμό της Βουλής. Επτά λεπτά ορίζει, επτά λεπτά θα μιλήσω, όπως πρέπει να κάνουμε όλοι μας, να σεβόμαστε τον Κανονισμό της Βουλής και να μιλάμε σύμφωνα με τον Κανονισμό της Βουλής, τον οποίο βέβαια, πάρα πολλοί καταστρατηγούν με αποτέλεσμα να υπάρχουν πολλά παράπονα και δικαιολογημένα. Και με την ευκαιρία θέλω να συγχαρώ τον κ. Γιάννη Κεφαλογιάννη, ο οποίος εχθές έκανε την κίνηση αυτή ακριβώς για να ενισχύσει τον κοινοβουλευτισμό και τον Κανονισμό της Βουλής, ο οποίος πολλές φορές παρακάμπτεται και υποβαθμίζεται και το επίπεδο της συζήτησης εδώ στη Βουλή.

Σήμερα συζητάμε ένα επίσης σημαντικό νομοσχέδιο. Ξέρετε, η Κυβέρνηση αυτή, η Κυβέρνηση του Κυριάκου Μητσοτάκη έχει φέρει στη Βουλή πολύ σημαντικά νομοσχέδια, τα οποία αποτελούν πραγματικές μεταρρυθμίσεις προς όφελος της δημόσιας διοίκησης και εν τέλει της ίδιας της κοινωνίας και του κράτους. Διότι αυτός είναι ο σκοπός μιας καλής κυβέρνησης.

Για να είμαστε, όμως, ρεαλιστές, δεν αρκεί βέβαια μόνο να έρχονται τα νομοσχέδια και να ψηφίζονται από τη Βουλή. Πρέπει να εφαρμόζονται και στην πράξη και υπάρχει πάντα μια απόσταση ανάμεσα στην πράξη και στην ψήφιση ενός νόμου. Πιστεύω, προσωπικά, ότι πολλά από αυτά τα οποία σήμερα συζητάμε θα έπρεπε να είναι κοινός τόπος. Όλοι μας θα έπρεπε να συμφωνήσουμε ότι έτσι έπρεπε να γίνουν τα πράγματα.

Πριν από μερικά χρόνια, ξέρετε, ένα από τα μεγαλύτερα προβλήματα που είχε το συνταξιοδοτικό σύστημα στην Ελλάδα ήταν τα πολλά ταμεία: πολλά ταμεία, ευγενή ταμεία, «αγενή ταμεία». Ακόμα και επί δικτατορίας θυμάμαι πιτσιρίκος τον πατέρα μου να λέει «για το μόνο πράγμα που θα πέσει η κυβέρνηση, και ακόμα και η χούντα, θα είναι αν προσπαθήσει να ενοποιήσει τα ταμεία». Ακόμα από τότε! Γιατί; Διότι υπήρχαν πολλά και μεγάλα συμφέροντα. Βέβαια, δυστυχώς, το συνταξιοδοτικό σύστημα συναρτάται με το τρομερό δημογραφικό πρόβλημα της χώρας μας. Το μεγαλύτερο πρόβλημα της χώρας σήμερα είναι το δημογραφικό, το οποίο δεν το συζητάμε γιατί θεωρούμε ότι πρέπει να κλωτσάμε προς τα πέρα το κονσερβοκούτι, ενώ στην πραγματικότητα αυτό είναι που καταστρέφει και το συνταξιοδοτικό σύστημα και ενδεχομένως να καταστρέψει και την ίδια τη χώρα στο μέλλον, εάν δεν κάνουμε από τώρα βήματα.

Δυστυχώς, όμως, η συζήτηση σήμερα δεν είναι για το δημογραφικό. Εξαιτίας, όμως, του δημογραφικού και εξαιτίας του γεγονότος ότι στην Ελλάδα έχουμε πολύ αυξημένο αριθμό συνταξιούχων -έχουμε τον πιο γερασμένο πληθυσμό στην Ευρώπη μαζί με την Ιταλία και η Ευρώπη δυστυχώς έχει μπει σε μια φάση γήρανσης του πληθυσμού της- εξαιτίας όλων αυτών των καταστάσεων, αντιμετωπίζουμε σοβαρότατο συνταξιοδοτικό πρόβλημα.

Η βάση του προβλήματος είναι το γεγονός ότι έχουμε λιγότερους εργαζόμενους από συνταξιούχους. Αυτό είναι αδιανόητο. Δεν μπορεί να υπάρχουν σχεδόν όσοι εργαζόμενοι άλλοι τόσοι συνταξιούχοι. Κανένα συνταξιοδοτικό σύστημα στον κόσμο ολόκληρο δεν το αντέχει.

Έχουν γίνει κατά καιρούς κάποιες παρεμβάσεις οι οποίες δεν ήταν γενναίες η αλήθεια είναι. Προσπάθησαν να γίνουν. Βέβαια, έχουμε και το πολιτικό κόστος και πρέπει να το σκεπτόμαστε. Έγιναν, όμως, παρεμβάσεις για να προσπαθήσουμε να εξυγιάνουμε το ασφαλιστικό σύστημα. Ένα από αυτά ήταν η δημιουργία του ΕΦΚΑ. Δεν έχω αντίρρηση. Η δημιουργία του ΕΦΚΑ ήταν κάτι που έπρεπε να γίνει, ένα ενιαίο ταμείο ασφάλισης όλων των Ελλήνων.

Βέβαια, έγινε πρόχειρα. Αυτό πρέπει να το παραδεχθούν και οι συνάδελφοι του ΣΥΡΙΖΑ ότι ενώ έπρεπε να γίνει ο ΕΦΚΑ, έγινε πολύ πρόχειρα και δεν έγινε με τρόπο που να είναι αποτελεσματικός. Κι έτσι φτάσαμε στο 2019 που ανέλαβε αυτή η Κυβέρνηση να έχουμε έναν ΕΦΚΑ ο οποίος να μην μπορεί να εκδίδει συντάξεις. Δεν μπορούσε να εκδώσει συντάξεις.

Το μεγαλύτερο πρόβλημα που αντιμετωπίσαμε εμείς οι Βουλευτές κυρίως του κυβερνώντος κόμματος, αλλά και οι Βουλευτές της Αντιπολίτευσης χωρίς καμμία αμφιβολία και το αντιμετωπίζουμε μέχρι σήμερα -κάπως καλύτερα σήμερα, αλλά μέχρι πριν από μερικούς μήνες ήταν εφιαλτικό- είναι ότι πάρα πολλοί δικαιούχοι σύνταξης, δικαιολογημένα οι άνθρωποι, σου έλεγαν «Θέλουμε τη σύνταξή μας. Πώς θα ζήσουμε αφού βγήκαμε στη σύνταξη, κάναμε τα χαρτιά μας και καθυστερεί ένα, δύο, τρία ή και παραπάνω χρόνια;».

Ένας από τους λόγους που συνέβαινε αυτό -ίσως ο σημαντικότερος- ήταν το γεγονός ότι δεν υπήρχαν οι δυνατότητες στον ΕΦΚΑ να εκδώσει συντάξεις. Αυτός ήταν ο βασικός λόγος. Έπεσε και η πανδημία η οποία λειτούργησε σε μεγάλο βαθμό και ως πρόσχημα για να πέσει η αποτελεσματικότητα του κράτους και φτάσαμε εδώ που φτάσαμε.

Σήμερα η Κυβέρνηση, με Υπουργό Εργασίας τον Κωστή Χατζηδάκη, καταβάλλει έντονες προσπάθειες να το αλλάξει αυτό και προσπαθεί να κάνει παρακάμψεις, ώστε να εκδίδονται πιο γρήγορα οι συντάξεις από ό,τι ίσχυε μέχρι πρόσφατα. Μια από αυτές τις νέες διατάξεις που φέρνει είναι, ας πούμε, να φέρει και από τον ιδιωτικό τομέα κάποιους άξιους διευθυντές, διευθυντικά στελέχη στον ΕΦΚΑ.

Το είπε προηγουμένως ο φίλος μου ο Μπάμπης Παπαδημητρίου, ότι πάντα στο ασφαλιστικό σύστημα όλοι, ακριβώς γιατί αφορούσε στις συντάξεις μας, στις συντάξεις όλων των Ελλήνων, θέλαμε τα καλύτερα στελέχη να είναι στο ΙΚΑ, τον σημερινό ΕΦΚΑ ουσιαστικά. Και αυτό ακριβώς, επιδιώκει ο νόμος αυτός.

Κι, όμως, η διάταξη αυτή είναι η διάταξη που έχει προκαλέσει περισσότερες αντιδράσεις μεταξύ των συναδέλφων της Αντιπολίτευσης, οι οποίοι νομίζουν ότι θα πέσουμε στα χέρια των ιδιωτών. Όταν ακούν ιδιώτες στην Αριστερά, παθαίνουν ντελίριο. Όχι δεν θα πέσετε στα χέρια των ιδιωτών. Ο ΕΦΚΑ θα παραμείνει κρατικός. Η κρατική σύνταξη θα παραμείνει κρατική. Όλα θα μείνουν υπό τον έλεγχο του κράτους σε ό,τι αφορά στις συντάξεις. Το συνταξιοδοτικό σύστημα είναι κρατικό.

Εμείς δεν είμαστε εναντίον του κράτους. Είμαστε εναντίον του κράτους-επιχειρηματίας, όχι εναντίον του κράτους που επιτελεί κοινωνικό έργο. Αυτή είναι μια βασική διαφορά που φοβόμαστε ότι στην Αριστερά δεν την έχετε αντιληφθεί.

Αυτές τις αλλαγές που πρέπει να γίνουν τις κάνει τώρα η Κυβέρνηση της Νέας Δημοκρατίας του Κυριάκου Μητσοτάκη, με τον Χατζηδάκη και τον Τσακλόγλου στην ηγεσία του Υπουργείου Εργασίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ, κύριε Λοβέρδο.

Τον λόγο έχει ο κ. Κεφαλογιάννης και ακολουθεί ο κ. Βαρεμένος.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νομίζω ότι θα συμφωνήσουμε σε κάτι. Αν υπάρχει ένα χαρακτηριστικό το οποίο διακρίνει το ελληνικό κράτος διαχρονικά, αυτό είναι, δυστυχώς, η αδυναμία του να μπορεί να εφαρμόζει αποτελεσματικά δημόσιες πολιτικές. Και, βεβαίως, όταν εννοούμε αποτελεσματικά, αυτό σημαίνει να πάρει τη σαφή βούληση αυτού του Σώματος, του νομοθετικού σώματος και να τη μετουσιώσει σε διοικητικές πρακτικές που θα φέρουν ένα επιθυμητό αποτέλεσμα.

Θα πρέπει, επίσης, να καταλάβουμε ότι οι εκπρόσωποι των πολιτών δεν μπορούν να εφαρμόσουν αυτό το οποίο αποφάσισαν είτε γιατί η διοίκηση αδυνατεί είτε γιατί αρνείται. Τότε, όμως, στην ουσία έχουμε ακύρωση της ουσίας της κοινοβουλευτικής δημοκρατίας.

Από αυτή, λοιπόν, την άποψη, το ζήτημα της κακοδιοίκησης δεν είναι απλά ένα τεχνικό ζήτημα, είναι βαθύτατα πολιτικό. Γιατί αυτές οι φαινομενικά τεχνικές ελλείψεις δημιουργούν σοβαρότατα προβλήματα στην καθημερινότητα των πολιτών, αλλά κυρίως στην ποιότητα της ζωής τους.

Είναι, επομένως, επιτακτικό η αντιμετώπιση του προβλήματος κακοδιοίκησης να αποκτήσει πραγματικά την προτεραιότητα που αξίζει στην ατζέντα όλων των κομμάτων και νομίζω ότι αυτό θα μπορεί να αποτελέσει έναν κοινό τόπο σε όλες τις πτέρυγες της Βουλής.

Αυτό είναι και κατά τη γνώμη μου η βασική στόχευση του υπό συζήτηση νομοσχεδίου. Μπορεί να φαντάζει σε κάποιους στην Αριστερά ίσως ασήμαντο και ιδεολογικά μη ελκυστικό, δηλαδή να ασχολείται η πολιτική ηγεσία ενός Υπουργείου με το να δοθεί ασφαλιστική ενημερότητα σε έναν επαγγελματία με χρέη λίγων ευρώ, αλλά για τον πολίτη ο οποίος έρχεται στην καθημερινότητά του αντιμέτωπος είτε με την τυπολατρία είτε με την αδράνεια ή ακόμα και με τα παράθυρα για ρουσφέτι και διαφθορά, είναι κορυφαίο ζήτημα.

Για ποιον οργανισμό, κυρίες και κύριοι συνάδελφοι, επιχειρούμε να αντιμετωπίσουμε ζητήματα κακοδιοίκησης σήμερα; Προφανώς για τον ΕΦΚΑ, έναν από τους πιο προβληματικούς φορείς του δημοσίου, που εξυπηρετεί εξίμισι εκατομμύρια ασφαλισμένους και συγκεντρώνει ένα στα δύο παράπονα για τον Συνήγορο του Πολίτη.

Διαφήμιζε ο ΣΥΡΙΖΑ ως κυβέρνηση τη μεγάλη μεταρρύθμιση της ίδρυσης του ΕΦΚΑ και την ενοποίηση όλων των ταμείων. Πόσο, όμως, πραγματικά ασχοληθήκατε, κυρίες και κύριοι της Αντιπολίτευσης, με το διοικητικό και οργανωτικό χάος που προκλήθηκε από αυτή την ενοποίηση; Για να μην είμαι άδικος, βεβαίως, αυτό σε έναν βαθμό ίσως να ήταν και αναπόφευκτο.

Βεβαίως, ασχοληθήκατε πολύ λίγο και με τη στελέχωση αυτού του οργανισμού. Ξέρετε πολύ καλά ότι υπάρχουν πάρα πολλά παράπονα σε όλες τις γωνιές της χώρας λόγω της υποστελέχωσης, με αποτέλεσμα δεκάδες χιλιάδες εκκρεμείς συντάξεις, ελάχιστη έως μηδενική εξυπηρέτηση των ζητημάτων που αντιμετωπίζουν οι πολίτες, ιδιαίτερα της περιφέρειας, ανύπαρκτη πρόσβαση σε στοιχειώδεις πληροφορίες για την ασφαλιστική τους κατάσταση.

Αλλά ας είμαστε ειλικρινείς, για να μπορέσει ένας ασφαλισμένος να μάθει πόσα χρήματα θα πάρει από τη σύνταξή του ή πόσα χρωστάει στο ταμείο του, θα πρέπει να προσφύγει, σήμερα τουλάχιστον όπως είναι η κατάσταση, είτε σε κάποιον εργατολόγο είτε σε κάποιο πολιτικό γραφείο ή ακόμα και σε τηλεοπτικές και ραδιοφωνικές εκπομπές, ώστε να μεσολαβήσουν στα υπουργικά γραφεία. Και αν δεν έχεις κάποια πρόσβαση σε υψηλό επίπεδο, τότε δυστυχώς, δεν έχεις καμμία τύχη.

Από αυτή, λοιπόν, την άποψη, η πεμπτουσία της κοινωνικής πολιτικής είναι να θέτεις ως στόχο να εκκαθαριστούν όλες οι εκκρεμείς συντάξεις εντός του πρώτου εξαμήνου 2022. Κοινωνική πολιτική είναι να ψηφιοποιείς τη διαδικασία έκδοσης των συντάξεων και να προσφέρεις ηλεκτρονικές αυτοτελείς υπηρεσίες στους πολίτες. Κοινωνική πολιτική είναι να αξιοποιείς την τεράστια ακίνητη περιουσία του οργανισμού και να μην αφήνεις τα ακίνητα να ρημάζουν. Κοινωνική πολιτική είναι ακόμα, να μπορείς να προσφέρεις στον υπάλληλο του οργανισμού έγκυρα την αναγκαία υλικοτεχνική υποδομή που θα βελτιώσει την ποιότητα της εργασίας του, αλλά κυρίως θα εξυπηρετήσει τον πολίτη.

Κοινωνική πολιτική, όμως, και συνάμα πρακτική καλής διοίκησης, είναι να επιβραβεύεις τον υπάλληλο, όπως κάνει το υπό συζήτηση νομοσχέδιο, όταν ο πολίτης εξυπηρετείται άμεσα και αποτελεσματικά.

Προσπαθώ να καταλάβω σε τι πραγματικά από όλα αυτά, κυρίες και κύριοι της Αντιπολίτευσης, έχετε αντίρρηση σε βαθμό που να μην συναινείτε στο υπό συζήτηση σχέδιο νόμου, πόσω δε μάλλον όταν πολλοί εξ υμών έχετε ασκήσει διοίκηση σε Υπουργεία και ξέρετε πολύ καλά τι σημαίνει δημόσια διοίκηση.

Νομίζω, όμως, ότι αυτή είναι και η πολύ μεγάλη ιδεολογική και πολιτική διαφορά μας: Όταν θα έρθει η ώρα του απολογισμού, εμείς στους πολίτες θα πάμε με μηδενικό αριθμό εκκρεμών συντάξεων, περισσότερες ποιοτικές δημόσιες υπηρεσίες, ένα ασφαλιστικό σύστημα που θα δίνει στον εργαζόμενο ισχυρά αντικίνητρα για συμμετοχή σε αδήλωτη εργασία, με δυνατότητα διασφάλισης υψηλών επικουρικών συντάξεων ιδιαίτερα για τη νέα γενιά. Εσείς τότε θα μιλάτε για τα προβλήματά τους έχοντας για άλλη μια φορά υψωμένο το σκιάχτρο του νεοφιλελευθερισμού, θα μιλάτε για ταξικές αναλύσεις, για τις σχέσεις της καπιταλιστικής μητρόπολης και της περιφέρειας και τα δεινά τα οποία θα επιφέρει το διεθνές χρηματοπιστωτικό σύστημα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ, κύριε Κεφαλογιάννη.

Ο κ. Βαρεμένος έχει τον λόγο και μετά, αν είναι στην Αίθουσα, η κ. Τζάκρη ή διαφορετικά ελπίζω να είναι στην Αίθουσα ο κ. Μπούμπας, ο οποίος είναι αεικίνητος! Μπαίνει, βγαίνει, έχω ζαλιστεί λίγο!

Κύριε συνάδελφε, έχετε τον λόγο για επτά λεπτά.

**ΓΕΩΡΓΙΟΣ ΒΑΡΕΜΕΝΟΣ:** Ευχαριστώ πολύ, κύριε Πρόεδρε.

Ο Πρωθυπουργός, ο κ. Μητσοτάκης, δήλωσε ότι η ποιότητα ζωής στην Ελλάδα είναι καταπληκτική. Εγώ θα ήθελα να τον προσκαλέσω όχι να έρθει ο ίδιος, γιατί δεν το καταδέχεται, αλλά να στείλει κάποιους έμπιστους, όπως έκαναν οι άρχοντες στη Φλωρεντία, που έστελναν πάνω από το διάδρομο, από τη γέφυρα του Πόντε Βέκιο κάποιους να ακούνε τι λένε οι υπήκοοι, και να αντικρίσουν ένα κοινωνικά ερειπωμένο τοπίο σε μια περιφέρεια, σε μια επαρχία όπως είναι Αιτωλοακαρνανία, πόλεις όπως είναι το Αγρίνιο, όπως είναι το Μεσολόγγι, όπου πριν ακόμα πέσει το σκοτάδι μόνο οι κουκουβάγιες λαλούν! Ερημιά! Για να μην πω για τα κεφαλοχώρια! Σαν να πέρασαν οι βάρβαροι! Τέτοιο τοπίο.

Και μέσα σε αυτό το δυστοπικό τοπίο, έρχεται ο κ. Χατζηδάκης για να κάνει τι; Να σπάσει τον κουμπαρά. Για ποιους; Για τα golden boys, τους μάνατζερ στον ΕΦΚΑ. Πότε το κάνει αυτό; Όταν κόβουν από τις καθαρίστριες μειωμένου ωραρίου των σχολείων 30 ευρώ. Από 370 ευρώ μειώνουν τον μισθό στα 340 ευρώ, σε γυναίκες που διανύουν μερικές φορές εβδομήντα πέντε χιλιόμετρα πήγαινε-έλα, για να πάνε σε αυτή την κουτσουρεμένη δουλειά με την ελπίδα και την προσδοκία κάποια στιγμή να γίνουν πλήρους ωραρίου και να πάρουν τα πολυπόθητα 700 ευρώ.

Την ίδια, λοιπόν, στιγμή στα νοσοκομεία άρον-άρον η Κυβέρνηση τρέχει να βάλει τους εργολάβους στις θέσεις για τις καθαρίστριες των νοσοκομείων και τους άνδρες φύλαξης. Αυτό μέσα σε αυτήν τη συγκυρία είναι έγκλημα.

Και ερωτώ: Ποιους χειροκροτούσε ο Πρωθυπουργός και η σύζυγός του πριν ενάμιση χρόνο; Τους εργολάβους και όχι αυτούς που έδιναν τη μάχη μέσα στα νοσοκομεία, όταν στις τριάντα δύο γυναίκες καθαρίστριες στο νοσοκομείο Αγρινίου νόσησαν οι είκοσι δύο και στους τριάντα άντρες για την ασφάλεια νόσησαν οι δεκαοκτώ; Τους εργολάβους χειροκροτούσε η Κυβέρνηση και ο Πρωθυπουργός;

Δεν θέλω να παραλληλίσω ή να συγκρίνω τις ταπεινές και καταφρονεμένες καθαρίστριες με τα golden boys. Προς θεού! Όμως, αυτές οι γυναίκες και οι άντρες με αυτήν τη δουλειά, πλένοντας σκάλες πολλές φορές, ανέθρεψαν οικογένειες και παιδιά που κατέκτησαν μια θέση στην κοινωνία. Και έρχεται τώρα ο κ. Χατζηδάκης για να κάνει τι; Να τους ζητήσει να φιλήσουν βρώμικες ποδιές. Θα το πω όπως το λέει ο λαός: να φιλήσουν κατουρημένες ποδιές. Δεν υπάρχει χυδαία γλώσσα. Υπάρχουν χυδαίοι άνθρωποι.

Έρχεται, λοιπόν, ο κ. Χατζηδάκης -φυσικά υπό τις οδηγίες του κ. Μητσοτάκη- να κάνει τι, μέσα σε αυτήν τη συγκυρία; Να ανοίξει παράθυρα ή μάλλον να κάνει κουμπότρυπες το ΑΣΕΠ και ανακάλυψαν την έκφραση «σύμπραξη με το ΑΣΕΠ». Έτσι λένε το «μπαλαμούτι» στην εποχή της «αριστείας». Σύμπραξη! Να κουρελιάσουν μια μεγάλη κατάκτηση! Εάν ο κ. Μητσοτάκης ρωτούσε τους Βουλευτές της Νέας Δημοκρατίας όχι δημοσίως, ιδιωτικά, θα του έλεγαν το ΑΣΕΠ μας έβγαλε και εμάς από ένα μεγάλο βάρος. Φτύσαμε αίμα για να πείσουμε τον κόσμο να αλλάξει νοοτροπία και να πιστέψει ότι το ΑΣΕΠ είναι μια πραγματικότητα, ότι δε χωράει «δόντι». Και μόλις πάει να γίνει αυτό, έρχεται μια πολιτική δύναμη, η Νέα Δημοκρατία, η οποία απ’ ό,τι φαίνεται λειτουργεί λες και δεν υπάρχει αύριο, αν είναι δυνατόν και τα πόμολα που μένουν στη θέση τους να τα βάψει στο βαθύ μπλε, όσο μένουν στη θέση τους τα πόμολα! Να βάλει, λέει, δικούς της ανθρώπους. Λες και δεν υπάρχει αύριο. Θα έλεγε κανείς: Για σταθείτε, κύριοι, ο Πρωθυπουργός σας λέει ότι θέλει ή θα έχει δεύτερη τετραετία. Γιατί αυτός ο σκοτωμός; Μην σπρώχνεστε! Όλοι θα πάρετε, όσοι πρέπει να πάρετε και θα χάσουν όσοι πρέπει να χάσουν.

Έρχεται, λοιπόν, αυτή η πολιτική δύναμη οπισθοδρόμησης, πολιτικής φεουδαρχίας, να δείξει ότι δεν έβγαλε κανένα συμπέρασμα από τους λόγους και τις αιτίες που η χώρα οδηγήθηκε σε μια δεκαετή κρίση. Και έρχεται τώρα με τον δικό της τρόπο, τον «άριστο» τρόπο, να σπρώξει τη χώρα προς μια νέα κρίση.

Μπορεί, όμως, κύριε Πρόεδρε, η Νέα Δημοκρατία, το σύστημα που ονομάστηκε «επιτελικό κράτος» και είναι ένα μονοπωλιακό, αρχηγοκεντρικό, φεουδαρχικό κράτος που θυμίζει άλλες εποχές, να θεωρεί ότι δεν υπάρχει αύριο χωρίς αυτήν. Υπάρχει, όμως, αύριο χωρίς την οπισθοδρόμηση, χωρίς την παλινδρόμηση στις χειρότερες παραδόσεις του ελληνικού πολιτικού συστήματος και αυτό το αύριο ελπίζω και εύχομαι να το εγγυηθεί ο ίδιος ο ελληνικός λαός.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ τον κ. Βαρεμένο.

Η κ. Τζάκρη έχει τον λόγο και ακολουθεί ο κ. Μπούμπας.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, το νομοσχέδιο για τον e-ΕΦΚΑ στο σύνολό του αντικατοπτρίζει την κυβερνητική νοοτροπία Μητσοτάκη και πραγματικά πριν μπω σε όποια επί της ουσίας κριτική του νομοσχεδίου θα σας πρότεινα κάτι πολύ απλό και λειτουργικό για τις ημέρες ή για τους μήνες που θα μείνετε ακόμη στην εξουσία: Να βαφτίσετε όλη σας την Κυβέρνηση «e-Μητσοτάκης», γιατί έτσι κι αλλιώς οι συνάδελφοι που κάθονται στα υπουργικά έδρανα υλοποιούν τα e-mails Μητσοτάκη, που με τη σειρά τους και αυτά έρχονται από τα e-mails των εντολοδοτών Μητσοτάκη. Αυτά τα e-mails ψηφίζετε και υπερασπίζεστε στα κανάλια που χρηματοδοτεί αφειδώς το κόμμα σας, κυρίες και κύριοι συνάδελφοι της Νέας Δημοκρατίας, τα e-mails που σας έρχονται από την Κυβέρνηση e-Mητσοτάκης, αυτά υλοποιείτε εδώ.

Επί του νομοσχεδίου τώρα, το νομοσχέδιο αυτό για πρώτη φορά και μάλιστα, με τόσο κυνικό τρόπο ρευστοποιεί, με την ευκολία μιας ψηφιακής συναλλαγής, τη δημόσια περιουσία και την εθνική αποταμίευση των εργαζομένων.

Πάμε, όμως, να τα πιάσουμε με τη σειρά. Στο επίπεδο της διοίκησης συνεχίζετε τη νεοφιλελεύθερη συνταγή των golden boys. Τόσο πολύ επιτυχημένη αποδείχτηκε όπου δοκιμάστηκε; Για παράδειγμα στη ΔΕΗ ή στον ΔΕΔΔΗΕ, που τεχνικούς δεν είχαμε δει για τρεις ημέρες μετά από έναν απλό χιονιά και είχαμε τη μισή Αττική χωρίς ρεύμα; Αλλά είχαμε managers των 250 χιλιάδων ευρώ τον χρόνο, που είμαι βέβαιη ότι, αν μη τι άλλο, με τόσα λεφτά αγόρασαν σίγουρα γεννήτρια για το σπίτι τους.

Τόσο πολύ πέτυχε η συνταγή αυτή και αυξάνετε και τους μετακλητούς που θα έχουν στην διάθεσή τους τα golden boys, ώστε να αυξήσετε κι άλλο τον στρατό των μισθοφόρων σας, σπάζοντας το δικό σας ρεκόρ μετακλητών στον στενό και τον ευρύτερο δημόσιο τομέα;

Φτάνει, μην αγωνίζεστε άλλο. Το χρυσό μετάλλιο της σπατάλης το έχετε ήδη κερδίσει.

Δεν αρκεί, όμως, που εξαϋλώνεστε πολιτικά. Δεν αρκεί που εξαϋλώνετε κάθε κώδικα ηθικής και κάθε συνταγματική πρόβλεψη αναφορικά με την υπαλληλική ιεραρχία ενός αμιγώς δημόσιου φορέα, αλλά φτάνετε στο σημείο να λέτε σε έναν λαό που πένεται, σε έναν λαό που περιμένει χρόνια για να βγει η σύνταξή του ότι φταίνε μόνο οι υπάλληλοι του ΕΦΚΑ για τις όποιες καθυστερήσεις στην εξυπηρέτηση των πολιτών και την έκδοση των συντάξεων.

Είναι δυνατόν εσείς, μια ολόκληρη ψηφιακή κυβέρνηση, να μας εμπαίζετε ότι αντί να ενισχύσετε το προσωπικό και την τεχνογνωσία και τον αριθμό των δημοσίων υπαλλήλων που προσλαμβάνονται με το ΑΣΕΠ, αξιοποιώντας βέβαια, το τεχνολογικό άλμα, να έρχεστε εδώ και να μας λέτε να ψηφίσουμε την έκδοση συντάξεων από ιδιώτες, να επικηρύσσετε τους οφειλέτες δίνοντας μπόνους και να δημιουργείτε για πρώτη φορά ένα κράτος μέσα στο κράτος και αυτό το κράτος, το παράνομο, να είναι ιδιωτικό;

Πώς θα ψηφίσουμε την εκχώρηση σε ιδιωτική διοίκηση της περιουσίας του ΕΦΚΑ, που αποτιμάται πέριξ του 1 δισεκατομμυρίου ευρώ; Πώς να ψηφίσουμε τα υπό μορφής «στρατοδικείου» δικαστήρια για τους υπαλλήλους του ΕΦΚΑ, όπου ιδιώτες θα κρίνουν αν πιάνουν ή όχι τους στόχους;

Αναφέρομαι στη σύσταση υπηρεσίας μονάδας εσωτερικού ελέγχου με ειδικές πειθαρχικές αρμοδιότητες, όπως αυτή περιγράφεται στα άρθρα 7 και 9 του νομοσχεδίου, για να διώξετε υπαλλήλους που έχουν δώσει τη ζωή τους στον ΕΦΚΑ και οι οποίοι πρακτικά δεν θα έχουν απέναντί τους τα προβλεπόμενα περί ελέγχου από τον δημοσιοϋπαλληλικό κώδικα, άλλα έκτακτα πειθαρχικά συμβούλια. Τώρα πια η Κυβέρνηση e-Mητσοτάκης θα στέλνει e-mail στον υπάλληλο, που θα είναι ιδιώτης και όχι εξ υπαλλήλων, και αυτός απλά και κυνικά θα πατάει delete στο πληκτρολόγιο, που προφανώς θα έχετε αγοράσει με απευθείας ανάθεση, καταστρέφοντας σταδιοδρομίες και προσωπικότητες.

Κυρίες και κύριοι συνάδελφοι, αυτό το φερόμενο ως νομοσχέδιο -γιατί νομοσχέδιο δεν είναι, είναι διαταγή πληρωμής σε βάρος του δημοσίου- που δημιουργεί για πρώτη φορά στην ιστορία συνθήκες εκχώρησης του κράτους σε ιδιώτες, δεν μπορούμε να το ψηφίσουμε.

Κύριε Χατζηδάκη -ο κ. Χατζηδάκης δεν είναι, βέβαια, εδώ- τον είχα τον κ. Χατζηδάκη ικανό για πολλά. Άλλα να μην γνωρίζει ότι ο ΕΦΚΑ δεν είναι ανώνυμη εταιρεία, δεν το περίμενα. Εδώ, κύριε Χατζηδάκη, δεν ξεπουλάτε μετοχές της ΔΕΗ, εδώ ξεπουλάτε το ένσημο του οικοδόμου, εδώ ξεπουλάτε το βιός του καταστηματάρχη που σαράντα χρόνια στεκόταν πίσω από τον πάγκο, εδώ ξεπουλάτε το βιός των μηχανικών που ξόδεψαν μια ζωή στα εργοτάξια, εδώ ξεπουλάτε το εργασιακό παρελθόν, παρόν και μέλλον των Ελλήνων.

Κυρίες και κύριοι Βουλευτές, ο πληθωρισμός κινείται ανεξέλεγκτα, σκαρφαλώνοντας τον Ιανουάριο στο 6,2%, με αυξήσεις σοκ σε βασικά προϊόντα μέσα σε έναν μήνα, κατατρώγοντας το διαθέσιμο εισόδημα των πολιτών, υπονομεύοντας κάθε αναπτυξιακή προοπτική και διαλύοντας την κοινωνική συνοχή.

Κι, όμως, η Κυβέρνησή σας δεν ενδιαφέρεται για τις ανάγκες της κοινωνίας, αλλά λειτουργεί με βάση ταξικά και πελατειακά κριτήρια, αφού εξάντλησε τον δημοσιονομικό χώρο που είχε, αποφασίζοντας μέτρα υπέρ των εύπορων κοινωνικών ομάδων με τις φοροαπαλλαγές για τους λίγους και τώρα λέει ότι δεν μπορεί να μειώσει τον ΦΠΑ στα τρόφιμα ή έστω στο ψωμί διότι θα χρειαστεί 140 εκατομμύρια ευρώ. Τώρα δηλαδή, που οι ευπαθείς κοινωνικές ομάδες αντιμετωπίζουν πρόβλημα επιβίωσης λέει ότι δεν αντέχει ο προϋπολογισμός.

Η Κυβέρνηση, όταν πρόκειται να πάρει μέτρα για την κοινωνία προτάσσει τους δημοσιονομικούς περιορισμούς. Ξαφνικά τους θυμήθηκε, όμως, ενώ τους είχε ξεχάσει όταν έκανε απευθείας αναθέσεις, όταν αποφάσισε να αυξήσει τον μισθό του νυν διορισμένου διοικητή του ΕΦΚΑ και πρώην διευθυντή του γραφείου του κ. Χατζηδάκη στα 8.134 ευρώ τον μήνα, τη στιγμή που δεν δέχεται την αύξηση του κατώτατου μισθού στα 800 ευρώ, όταν αποφάσισε να ορίσει μισθό 8.000 ευρώ για τους γενικούς διευθυντές που θα στελεχώσουν τον ΕΦΚΑ παρακάμπτοντας το ΑΣΕΠ, μια δημοκρατική κατάκτηση που βεβαίως, προοδευτικές κυβερνήσεις έφεραν σε αυτόν εδώ τον τόπο, όταν αποφάσισε μισθό 4.631 ευρώ τον μήνα για τους ιδιώτες διευθυντές του ΕΦΚΑ και μισθό 4.631 ευρώ τον μήνα για τα σαράντα τρία και πλέον στελέχη της μονοπρόσωπης εταιρείας αξιοποίησης ακινήτων του ΕΦΚΑ, που βεβαίως, θα αναλάβουν το ξεπούλημα των τετρακοσίων περίπου ακινήτων του φορέα, αξίας περίπου, όπως ήδη είπα, 1 δισεκατομμυρίου ευρώ, περιουσία δηλαδή του ελληνικού λαού.

Αλλά, δεν μπορεί να μειώσει τον ΦΠΑ στα τρόφιμα ούτε μπορεί να αυξήσει άμεσα τον κατώτατο μισθό στα 800 ευρώ, γιατί δεν προλαβαίνει από τις απευθείας αναθέσεις, από την κατασπατάληση των πόρων του δημοσίου τομέα και από όλη αυτή τη θεσμική διαφορά.

Κύριε Χατζηδάκη, μιας και σας έλαχε το e-mail της Κυβέρνησης e-Μητσοτάκης, βάλτε το καλά στο μυαλό σας: Όπως θα καταργήσουμε τα βάρβαρα νομοσχέδια που προηγήθηκαν, έτσι θα καταργήσουμε κι αυτό. Διότι αυτό δεν είναι απλώς βάρβαρο, διότι αυτό το χαρτί που μας φέρατε να ψηφίσουμε σήμερα συνιστά κατάλυση του ίδιου του κράτους.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ την κ. Τζάκρη.

Κύριε Υπουργέ, θα μιλήσετε μετά τον κ. Μπούμπα;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ναι, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ωραία.

Τον λόγο έχει ο κ. Μπούμπας από την Ελληνική Λύση, μετά ο κ. Τσακλόγλου και μετά ο κ. Σκουρλέτης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, σημαντικό νομοσχέδιο, αλλά ελλοχεύει πάλι ο κίνδυνος να ανοίξει η κερκόπορτα, ο ασκός του Αιόλου σε πάρα πολλά προβλήματα, σε ό,τι αφορά στον ευρύτερο χώρο της δημόσιας υγείας. Αυτό βέβαια, που μας προβληματίζει ως Ελληνική Λύση και πρέπει να προβληματίσει και τους Έλληνες τώρα, είναι η εμπορευματοποίηση-ιδιωτικοποίηση της υγείας σε όλο της το μεγαλείο.

Γιατί φτάσαμε με ένα δυσθεώρητο χρέος σήμερα στα νοσοκομεία της χώρας; Ήταν μόνο η κακή πολιτική σε ό,τι αφορά στις τιμολογήσεις και στις υπερτιμολογήσεις; Ήταν και αυτό. Γιατί φτάσαμε σε αυτό το σημείο; Τα προβλήματα τα συσσωρευμένα στην υγεία -πρέπει να το καταλάβετε- δεν είναι μόνο η έλλειψη ιατρικού και νοσηλευτικού προσωπικού, αλλά είναι η έλλειψη χρηστής διοίκησης.

Αυτό, όμως, δεν σημαίνει να απαξιώνουμε τους δημοσίους υπαλλήλους. Πόσοι πτυχιούχοι, που έχουν φοιτήσει ως λογιστές που είναι εξειδικευμένοι για ιδιωτικές κλινικές, απορροφούνται από τους ιδιώτες και μένουν στρατιές ανέργων που δεν τους παίρνουν τα νοσοκομεία; Όσοι είστε γιατροί εδώ μέσα, οι διευθυντές κλινικών τα τελευταία χρόνια, που ευθύνεται η Νέα Δημοκρατία και έπρεπε και ο ΣΥΡΙΖΑ να πατάξει το φαινόμενο, υποδέχονταν τους ιατρικούς επισκέπτες έξω από τα γραφεία τους και αντί να είναι στις κλινικές τους με το «επίσταμαι», με την ιατρική τους, επιστημονική γνώση, παζαρεύανε τα υλικά με τους ιατρικούς επισκέπτες. Άρα, λοιπόν, το πρόβλημα στην υγεία είναι η διοίκηση, η χρηστή διοίκηση και η διαχείριση.

Κάναμε το παρατηρητήριο τιμών, μέρες που είναι, στην ακρίβεια. Είδατε εκεί πόσες παραβιάσεις έχουν γίνει καταγεγραμμένες από το ειδικό Παρατηρητήριο Τιμών τα τελευταία χρόνια σε ό,τι αφορά την προμήθεια υλικών στα νοσοκομεία; Πάρα πολλές. Γιατί το έκαναν αυτό; Με την ανοχή κάποιων. Όπως για παράδειγμα στον Ειδικό Φορέα Ελέγχου Τροφίμων σκουριάζουν από κάτω τα αυτοκίνητα που τότε εξυπηρετούσαν κάποιους σκοπούς που παραγγέλθηκαν το 2010 - 2011 κ.λπ..

Όταν σήμερα μιλάμε για κυρώσεις με τις χορηγίες, πού αποβλέπει ο χορηγός; Δίνει το μηχάνημα δωρεάν, αλλά το σέρβις θα είναι συγκεκριμένο από αναλώσιμα από κάποιες συγκεκριμένες εταιρείες που έχει αγαστή σχέση ο χορηγός. Τίποτα δεν είναι τυχαίο. Καλές οι χορηγίες, αλλά εκεί που το πάτε, κύριοι της Νέας Δημοκρατίας, σε λίγο για τις Μπελαρά ή τα Ραφάλ μπορεί να βάλουμε και κάνα ταμπελάκι χορηγού. Ευτυχώς δεν υπάρχει ακόμη. Δηλαδή δεν μπορούμε με ιδιωτικοοικονομικά κριτήρια να μιλάμε για το ύψιστο αγαθό της υγείας.

Ξέρετε ποια είναι η πραγματικότητα έξω; Λέει ο κόσμος -ρωτήστε παντού- «Αν δεν έχω 20.000 ευρώ μετρητά στην άκρη και μου συμβεί κάτι κακό, την έβαψα», για να το πω στην καθομιλουμένη.

Μιλάτε, λοιπόν, σήμερα -που το είπε και ο κ. Βιλιάρδος και ο κ. Χήτας, φωνάζει και η κ. Αθανασίου- για περιουσία του ΕΦΚΑ. Ιερό πράγμα, δημόσιο. Εκεί, όμως, δεν ξέρουμε ακόμη ποια είναι τα πραγματικά στοιχεία. Πόσα είναι αυτά τα κτήρια; Έχουμε κάνει χαρτογράφηση; Έχουν αποτιμήσει την αξία αυτών των ακινήτων από την περιβόητη Εταιρεία Ακινήτων του ΕΦΚΑ;

Ξέρετε σήμερα ότι υπάρχει, κύριοι, κτήριο στη Θεσσαλονίκη από όπου εδώ και τέσσερα χρόνια έφυγε το ΙΚΑ και επειδή ο ΕΦΚΑ δεν έχει να βάλει το αρχειακό υλικό, δεν φεύγει από το κτήριο, το έχει μεταβάλει σε αποθήκη και τα ενοίκια τρέχουν και τα πανωτόκια; Όσοι είστε νομικοί το καταλαβαίνετε, γιατί, δυστυχώς, δεν είναι σπίτι ιδιωτικό, κτήριο ιδιωτικό. Είναι του ελληνικού λαού και σου λέει «αφού είναι του ελληνικού λαού, άστο να τρέχει, να πληρώσει ο φουκαράς, το κορόιδο ο ελληνικός λαός».

Όμως, κύριοι, εδώ θέλει προσοχή. Δεν πας με μάνατζερ των 8.000 και κάτι ψιλών, όταν σήμερα η ρήτρα αναπροσαρμογής τον μήνα στους περισσότερους αγρότες είναι 8.000 χιλιάδες για το περιβόητο μίγμα αποτυπώματος του διοξειδίου του άνθρακα.

Και μην κόπτεσθε, κύριοι της Κυβέρνησης, ότι δεν μπορούσατε να το έχετε προβλέψει αυτό. Να το δεχτώ για την πανδημία COVID, ότι δεν μπορούσατε να το έχετε προβλέψει. Όμως, δεν ξέρω ποιους μέντορες έχει ο κ. Μητσοτάκης να του πουν ότι, όταν έγινε το δόγμα του Χένρι Κίσινγκερ στην κρίση του πετρελαίου του 1973 -και αν δείτε μέσα στον πόλεμο του Γιομ Κιπούρ, τότε με τον ΟΠΕΚ που έγινε- ήταν ακριβώς τα ίδια γεγονότα όπως έχουμε τώρα την Ουκρανία και ό,τι συμβαίνει εκεί. Τότε ήταν αναμεμειγμένα τρία κράτη -Αίγυπτος, Συρία και Ισραήλ- που εκτοξεύθηκε η τιμή του πετρελαίου. Και μην τα ρίχνουμε όλα στη Ρωσία, γιατί ο Πούτιν έλεγε «κάντε μακροπρόθεσμα και όχι βραχυπρόθεσμα συμβόλαια με τη «GAZPROM». Δεν το έκαναν οι Ευρωπαίοι, δεν το έκανε ούτε η Ελλάδα.

Και όταν φώναζε και ο Κυριάκος Βελόπουλος «γεμίστε τα διυλιστήρια να βγάλουμε τον χειμώνα», με βάση την ιστορία, δεν μας ακούσατε. Και όταν η Σαουδική Αραβία -γιατί οι μέντορες αυτόν τον ρόλο έχουν- κάλεσε τη Ρωσία να κάνουν έναν μίνι ΟΠΕΚ του φυσικού αερίου, ήταν προδιαγεγραμμένο ότι θα πάμε σε ενεργειακή κρίση, με βάση τα ιστορικά στοιχεία.

Ο κ. Χατζηδάκης -που δεν είναι εδώ, να του το μεταφέρετε- έλεγε ότι τα συσσωρευμένα χρέη της «ΛΑΡΚΟ» προς τη ΔΕΗ είναι 351 εκατομμύρια ευρώ. Δεν λέει, όμως, η ΔΕΗ, που ήταν μέτοχος και εταίρος της «ΛΑΡΚΟ», πόσο χρέωνε μηνιαίως τα τιμολόγια του ηλεκτρικού ρεύματος. Τέσσερις φορές πάνω!

Όμως, να πείτε του κ. Χατζηδάκη, όταν έλεγε ότι θα έχουμε πέναλτι για τα 100 εκατομμύρια στα όρια του ανταγωνισμού -αυτό, κύριε Υπουργέ, για τη «ΛΑΡΚΟ»- ότι υπάρχει το Πρωτόκολλο της Βιέννης του 2015, που λέγεται «Οι φίλοι της βιομηχανίας της Ευρώπης», όπου δεκαοκτώ χώρες υπογράψαμε και λέμε ότι, όταν μία βιομηχανία παράγει ένα ορυκτό που είναι αναγκαίο προκειμένου η γηραιά Ευρώπη να μην είναι εξαρτημένη από Ασία, Κίνα, Ρωσία, μπορείς να τη χρηματοδοτήσεις. Και αυτό ήταν και το κοβάλτιο σε Φινλανδία και Ελλάδα, όπου μάλιστα, η Ελλάδα μέσα από λατερίτες το βγάζει.

Αυτά να τα λέμε και να την ψάχνουμε περισσότερο από τους μνηστήρες της «ΛΑΡΚΟ», που μέχρι τώρα είναι άγονοι. Δύο μνηστήρες εμφανίστηκαν. Όμως, εμείς, στην Ελληνική Λύση, περιμένουμε τον Στάιμεντς και έχουμε αναφερθεί στο ποιος είναι ποιος ο Στάιμεντς.

Για να ξέρει ο κόσμος, κάνετε κάτι που δεν ξέρω αν είναι νομικό. Αυτό και τα νομικά τερτίπια θα τα δουν οι νομικοί σας, αλλά, κύριοι, είναι αντικοινωνικό. Η πολιτική πρέπει να έχει έναν ανθρωποκεντρικό χαρακτήρα. Πρέπει να είναι ανθρωποκεντρική, ευαίσθητη στο κοινωνικό σύνολο. «Τον άρχοντα τριών δει μέμνησθαι: Πρώτον ότι ανθρώπων άρχει. Δεύτερον ότι κατά νόμους άρχει. Τρίτον ότι ουκ αεί άρχει».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λοιπόν, τι κάνατε στον νόμο του Υπουργείου Ανάπτυξης και Επενδύσεων, στον φίλο, τον Άδωνι Γεωργιάδη, με τις λαϊκές αγορές, τις τηλεαγορές και όλα αυτά -τότε ήταν και του δικαίου ανταγωνισμού για την ψηφιακή εποχή- κάνατε κάτι τελείως αντικοινωνικό. Και σήμερα το λέει η κοινωνία. Είναι το άρθρο 206 του ν.4820/2021, σχετικά με την υποχρεωτικότητα εμβολιασμού. Ειδικότερα, προβλέπεται ότι στους εργαζομένους και φορείς του δημοσίου τομέα στους οποίους έχει επιβληθεί αναστολή άσκησης καθηκόντων και μέχρι την άρση αυτής, δεν επιτρέπεται η διενέργεια οποιασδήποτε υπηρεσιακής μεταβολής, η άσκηση ή και η χορήγηση άδειας για την άσκηση ιδιωτικού έργου με αμοιβή, καθώς και η χορήγηση πάσης φύσεως αδειών.

Δηλαδή, είμαι εγώ ο τραυματιοφορέας, ο νοσοκόμος, ο γιατρός σε αναστολή…

**ΠΡΟΕΔΡΕΥΩΝ (Δημήτριος Βίτσας):** Κύριε Μπούμπα, ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Είναι πάρα πολύ σημαντικό. Έχει να κάνει με την κοινωνία μας. Έχει να κάνει με ανθρώπους, έχει να κάνει με τον ελληνικό λαό!

**ΠΡΟΕΔΡΕΥΩΝ (Δημήτριος Βίτσας):** Ό,τι λένε οι Βουλευτές εδώ έχει να κάνει με την κοινωνία!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ακούστε τι νομοθετήσατε, κύριοι: Απαγορεύετε στον άνθρωπο που είναι σε αναστολή να πάει να δουλέψει για να ταΐσει την οικογένειά του. Το θεωρείτε δίκαιο; Το θεωρείτε κοινωνικό να του απαγορεύσετε; Αυτός που έχει κάνει το εμβόλιο μπορεί. Ένας άλλος δημόσιος υπάλληλος μπορεί. Σε αυτόν δεν του επιτρέπετε. Τα παιδιά του, η οικογένειά του τι θα γίνουν; Για τους δικούς του λόγους -αναφαίρετο το δικαίωμα, το έχουμε πει, ελεύθερη η βούληση- δεν θέλει να το κάνει, αλλά να πάει να δουλέψει κάπου αλλού. Σερβιτόρος θα είναι; Ντελιβεράς θα είναι; Για τα προς το ζην!

**ΠΡΟΕΔΡΕΥΩΝ (Δημήτριος Βίτσας):** Κύριε Μπούμπα, σας παρακαλώ!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Του κόβετε και το προς το ζην, όχι απλώς το ευ ζην.

Να κατατεθεί στα Πρακτικά, για να φρεσκάρουμε τη μνήμη ως προς το συγκεκριμένο άρθρο.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ πολύ.

Ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου έχει τον λόγο και ακολουθεί ο Κοινοβουλευτικός Εκπρόσωπος του ΣΥΡΙΖΑ, ο κ. Πάνος Σκουρλέτης.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρίες και κύριοι Βουλευτές, το κοινωνικό κράτος όπως αναπτύχθηκε κατά την περίοδο της Μεταπολίτευσης, υπήρξε σε αρκετές περιπτώσεις αναποτελεσματικό, αναπαράγοντας μάλλον παρά καταπολεμώντας ανισότητες. Ο δομικός κατακερματισμός του ασφαλιστικού συστήματος συνέβαλε σε σημαντικό βαθμό στη διαιώνιση αυτών των ανισοτήτων. Οι ανισότητες αυτές ήταν τόσο ενδογενεακές όσο και διαγενεακές.

Την περασμένη δεκαετία, με τη μεγάλη δημοσιονομική προσαρμογή που επιχείρησαν οι διαδοχικές κυβερνήσεις, περιορίστηκε σε κάποιον βαθμό το βάρος που φόρτωναν οι συντάξεις στους ώμους των παιδιών μας και των εγγονιών μας. Οι υφιστάμενες αναλογιστικές μελέτες δείχνουν ότι, παρά τα σημερινά σημαντικά ελλείμματά του, το ασφαλιστικό σύστημα κατέστη μακροχρονίως βιώσιμο. Το σύστημα συντάξεων εξακολουθεί να εξαρτάται οικονομικά σε μεγάλο βαθμό από το κράτος και τη δημοσιονομική κατάσταση της χώρας. Ωστόσο, η συνταξιοδοτική δαπάνη περιορίστηκε αισθητά, ενώ έγινε μεγάλη προσπάθεια, ώστε να μη θιγεί ιδιαιτέρως το βιοτικό επίπεδο των πλέον ευάλωτων συνταξιούχων, κάτι που αποτελεί και την υποχρέωση ενός σύγχρονου ευρωπαϊκού κράτους δικαίου.

Η σταδιακή ενοποίηση των εκατοντάδων ταμείων του ασφαλιστικού συστήματος είχε ήδη ξεκινήσει από τη δεκαετία του 2000. Η ενοποίηση όλων των ασφαλιστικών ταμείων κάτω από την ενιαία δομή του ΕΦΚΑ πραγματοποιήθηκε από τον ΣΥΡΙΖΑ υπό καθεστώς πίεσης. Επρόκειτο για μία απαραίτητη μεταρρύθμιση. Η βιασύνη, όμως, με την οποία πραγματοποιήθηκε ακύρωσε σε μεγάλο βαθμό το ευεργετικό της εύρος.

Τα προβλήματα που καλούμαστε σήμερα να διαχειριστούμε δεν είναι καινούργια ούτε εμφανίστηκαν ξαφνικά. Σχετίζονται με τον τρόπο που οικοδομήθηκε ο ΕΦΚΑ. Η οργανωτική ενοποίηση δεν συνοδεύτηκε από ενοποίηση κανόνων και παροχών. Ο ενιαίος ασφαλιστικός φορέας που δημιουργήθηκε ήταν αναμενόμενο ότι θα κουβαλούσε για καιρό όχι μόνο τις παθογένειες και τις διοικητικές αρρυθμίες των παλαιών ταμείων, αλλά και τα προβλήματα ενός οργανισμού που προκύπτει από τις συγχωνεύσεις πολλών μικρότερων.

Αν προσθέσει κανείς σε αυτά τη δαιδαλώδη ασφαλιστική νομοθεσία των προϋπαρχόντων ταμείων, αλλά και την έλλειψη διαλειτουργικότητας των υπολογιστικών συστημάτων, καθίσταται σαφές ότι τα προβλήματα που ακολούθησαν τη δημιουργία του ΕΦΚΑ ήταν σχεδόν προδιαγεγραμμένα.

Έξι χρόνια μετά την ίδρυση του ΕΦΚΑ και παρά τις φιλότιμες προσπάθειες που καταβάλλονται καθημερινά, το σύστημα κοινωνικής ασφάλισης πάσχει από έλλειψη αξιοπιστίας. Στόχος της κυβερνητικής πολιτικής είναι οι πολίτες να εμπιστευθούν τις υπηρεσίες του ασφαλιστικού συστήματος.

Για να καταστεί αυτό εφικτό, δεν είναι απαραίτητες μόνο οι διαρθρωτικές αλλαγές, όπως η αλλαγή της αρχιτεκτονικής της επικουρικής ασφάλισης και η ίδρυση του νέου Ταμείου, του ΤΕΚΑ δηλαδή, που επιχειρεί να αμβλύνει τις επιπτώσεις του δημογραφικού κινδύνου, αλλά και η επιχειρησιακή αναγέννηση του ΕΦΚΑ.

Στο Υπουργείο Εργασίας και Κοινωνικών Υποθέσεων και στην Κυβέρνηση συνολικά καταβάλλεται εργώδης προσπάθεια σε πολλά και διαφορετικά επίπεδα, προκειμένου ο ΕΦΚΑ να μετασχηματιστεί από έναν αργοκίνητο γίγαντα που είναι σήμερα σε μία ψηφιακή μηχανή.

Αντιμετωπίζουμε το μείζον ζήτημα των εκκρεμών συντάξεων με μία σειρά έκτακτων μέτρων, όπως η αυτόματη χορήγηση της προκαταβολής σύνταξης σε κάθε νέα αίτηση συνταξιοδότησης, που είναι ένα μέτρο, προφανώς, ανακουφιστικής φύσης, του διορισμού εξειδικευμένου project manager, η λειτουργία του πύργου ελέγχου, που παρακολουθεί σε πραγματικό χρόνο την απόδοση τμημάτων και υπαλλήλων και βοηθά τα μάλα στον επιχειρησιακό σχεδιασμό του οργανισμού, η ανανέωση του απαρχαιωμένου εξοπλισμού του φορέα, η πιστοποίηση λογιστών και δικηγόρων που θα βοηθήσουν στην επιτάχυνση της μείωσης του αποθέματος των εκκρεμών συντάξεων, η προκήρυξη νέων θέσεων μόνιμου, αλλά και έκτακτου προσωπικού.

Παρά τον απελπιστικά αργό ρυθμό των υφιστάμενων γραφειοκρατικών διαδικασιών, όλα αυτά τα μέτρα έχουν επιδράσει με καταλυτικό τρόπο στη ροή έκδοσης συντάξεων και αυτό είναι πια κοινή παραδοχή. Πέρυσι, ο αριθμός των συντάξεων οι οποίες εκδόθηκαν ήταν πολύ-πολύ μεγαλύτερος από κάθε προηγούμενη χρονιά και έχουμε βάσιμες ελπίδες να πιστεύουμε ότι αυτό θα επιταχυνθεί στο αμέσως επόμενο χρονικό διάστημα.

Έχουμε εξαλείψει το πρόβλημα; Δυστυχώς, όχι ακόμα. Είμαστε, όμως, πολύ κοντά στην οριστική αντιμετώπισή του.

Πέρα, όμως, από το ακανθώδες πρόβλημα των εκκρεμών συντάξεων, ο ΕΦΚΑ αντιμετωπίζει και πολλά άλλα σημαντικά προβλήματα που δεν του επιτρέπουν να λειτουργήσει όπως αρμόζει να λειτουργεί ένας σύγχρονος ευρωπαϊκός ασφαλιστικός οργανισμός. Με το υπό συζήτηση νομοσχέδιο πραγματοποιείται ένα αποφασιστικό βήμα προς την αναβάθμιση του φορέα και των παρεχομένων υπηρεσιών.

Από τη μία πλευρά, βασική μας επιδίωξη είναι οργανωτικός εκσυγχρονισμός του φορέα μέσω της αναβάθμισης του στελεχιακού δυναμικού. Από την άλλη, προχωράμε και στον λειτουργικό του εκσυγχρονισμό με την εισαγωγή στοιχείων επιβράβευσης και λογοδοσίας μέσω της μέτρησης της απόδοσης και της υιοθέτησης νέων μηχανισμών ελέγχου.

Ο στόχος παραμένει ένας: Η ταχύτερη και αποτελεσματικότερη υλοποίηση της αποστολής του ΕΦΚΑ, που δεν είναι άλλη από την καλύτερη εξυπηρέτηση του πολίτη. Στον ΕΦΚΑ, όπως, άλλωστε, και σε όλο το δημόσιο, υπάρχουν υπάλληλοι που εργάζονται νυχθημερόν με εξαιρετικά αποτελέσματα. Αυτούς τους υπαλλήλους πρέπει να τους εντοπίσουμε και να τους ανταμείψουμε. Το αναφέρω, γιατί το παρόν νομοσχέδιο εντάσσει σε όλο τον οργανισμό τις έννοιες της απόδοσης και της επιβράβευσης.

Με το άρθρο 4 δίνεται χρηματικό ποσό ως επιβράβευση παραγωγικότητας στη βάση μετρήσιμων ποιοτικών και ποσοτικών στόχων.

Επίσης, με το άρθρο 3 δίνεται η δυνατότητα διεύρυνσης των επιλογών στελέχωσης των γενικών διευθύνσεων και διευθύνσεων του φορέα από άτομα υψηλών προσόντων που προέρχονται τόσο από τη δημόσια διοίκηση όσο και από τον ιδιωτικό τομέα, κατόπιν ανοιχτής δημόσιας προκήρυξης.

Η προσπάθεια εκσυγχρονισμού του ΕΦΚΑ κινείται σε πολλούς άξονες με επίκεντρο τη βελτίωση του επιπέδου εξυπηρέτησης του πολίτη, που κατά γενική ομολογία σε αρκετές περιπτώσεις δεν βρίσκεται ακόμα σε ικανοποιητικό επίπεδο. Η συνολική προσπάθεια καλύπτει θεματικές περιοχές, από την ψηφιοποίηση των συντάξεων και την κεντρική πύλη εξυπηρέτησης πολιτών του 1555 μέχρι αλλαγές σε θέματα διαχείρισης ανθρώπινου δυναμικού και αλλαγής εσωτερικών διαδικασιών.

Με το παρόν νομοσχέδιο εισάγεται δέσμη ρυθμίσεων: Πρώτον, για τη βελτίωση της απόδοσης της διοίκησης του ΕΦΚΑ. Δεύτερον, για την επιβράβευση της επιπρόσθετης προσπάθειας και την ενίσχυση της λογοδοσίας των υπαλλήλων. Τρίτον, για την ενίσχυση της ευελιξίας και της ταχύτητας του φορέα και τέταρτον, για την καλύτερη αξιοποίηση και διαχείριση της ακίνητης περιουσίας του οργανισμού.

Πρόκειται για μία μεταρρυθμιστική παρέμβαση στον ΕΦΚΑ, προκειμένου να ανταποκριθεί στις ανάγκες, αλλά και στις απαιτήσεις των πολιτών για υψηλού επιπέδου εξυπηρέτηση και ταχεία απονομή συντάξεων, για να αποκτήσει περισσότερη ευελιξία και διοικητική αυτονομία για γρήγορη λήψη αποφάσεων και ακόμα, για να απλοποιήσει τη λειτουργία των προμηθειών, για να διαχειριστεί καλύτερα το ανθρώπινο δυναμικό επιβραβεύοντας τους εργατικούς υπαλλήλους και επεκτείνοντας τον έλεγχο σε όσους δεν ανταποκρίνονται στα εργασιακά τους καθήκοντα, αλλά και αξιοποιώντας ανθρώπινους πόρους από τον ιδιωτικό τομέα και τέλος, για να αξιοποιήσει πιο αποδοτικά για το δημόσιο συμφέρον και το συμφέρον των ασφαλισμένων τη σημαντική ακίνητη περιουσία που διαθέτει ο φορέας.

Ειδικά σε αυτό το σημείο, θα ήθελα να επισημάνω ότι η έλλειψη αυτοτελούς φορέα διαχείρισης της περιουσίας του ΕΦΚΑ, ο οποίος να λειτουργεί αποτελεσματικά στο περιβάλλον της σύγχρονης αγοράς ακινήτων, έχει ως συνέπεια τη μη επίτευξη ικανοποιητικών οικονομικών αποδόσεων, ανάλογων του μεγέθους και της αξίας αυτής της περιουσίας, με συνέπεια την απώλεια πόρων για το ασφαλιστικό μας σύστημα γενικότερα.

Κλείνοντας, επιτρέψτε μου να αναφερθώ και σε μία ακόμα δέσμη διατάξεων του νομοσχεδίου που έρχεται να αντιμετωπίσει μία σειρά προβλημάτων που αφορούν πολλούς συμπολίτες μας: Τακτοποιούμε την κάλυψη του συνόλου των εισφορών εργαζομένου και εργοδότη για όλες τις επιχειρήσεις που έμειναν κλειστές κατά την πρόσφατη διήμερη κακοκαιρία. Διευκολύνουμε τη χορήγηση ασφαλιστικής ενημερότητας σε όσους οφείλουν ποσά χαμηλότερα των 100 ευρώ. Αντιμετωπίζουμε έτσι, μία σειρά προβλημάτων που έχουν ανακύψει λόγω οφειλών πολύ χαμηλού ύψους γύρω από τη λειτουργία του λογισμικού της έκδοσης ασφαλιστικής ενημερότητας που οδηγεί συστηματικά στην καθυστέρηση της χορήγησής της. Αμβλύνουμε τη γραφειοκρατία για τους μη μισθωτούς, καθώς καταργείται η υποχρέωσή τους να προεγγραφούν στον ΕΦΚΑ κατά την έναρξη ή τη μεταβολή εργασιών στη φορολογική διοίκηση.

Παρέχεται, πλέον, η ευκαιρία στους παλιούς ασφαλισμένους, για τους οποίους υπολογίζονταν και καταβάλλονταν εισφορές μερικές φορές σε δύο ή και περισσότερους από τους φορείς που εντάχθηκαν στον ΕΦΚΑ, να επιλέξουν φορέα μέχρι το τέλος του τρέχοντος έτους. Με τον τρόπο αυτό θα σταματήσουν όλα τα προβλήματα που ανέκυπταν κατά τη θεμελίωση του συνταξιοδοτικού δικαιώματος σε σχέση με το ποιος είναι ο αρμόδιος φορέας.

Αυξάνεται, επίσης, η γονική άδεια στους εργαζόμενους γονείς κατά δέκα εργάσιμες ημέρες για την αντιμετώπιση των αναγκών παιδιών έως δεκαοκτώ ετών με σπάνια νοσήματα. Τέλος, μία πολύ σημαντική διάταξη που αφορά τους πιο ευάλωτους συμπολίτες μας, όπως είναι οι μακροχρόνια άνεργοι και οι ανασφάλιστοι υπερήλικες, για τους οποίους παρατείνεται η χορήγηση ασφαλιστικής ικανότητας, η πρόσβαση, δηλαδή, σε ιατροφαρμακευτική περίθαλψη για έναν ακόμα χρόνο χωρίς προϋποθέσεις.

Κυρίες και κύριοι Βουλευτές, ολόκληρος ο ΕΦΚΑ πρέπει να τεθεί στην υπηρεσία των πολιτών και είναι χρέος της πολιτείας να παράσχει τα μέσα και τους ανθρώπινους πόρους, για να αναβαθμιστεί στα μάτια όλων των Ελλήνων πολιτών. Και οι εργαζόμενοι του ΕΦΚΑ αξίζουν καλύτερες συνθήκες, αλλά και οι πολίτες αυτής της χώρας αξίζουν καλύτερες υπηρεσίες. Δεν νομίζω ότι υπάρχει κάποιος μέσα στην Αίθουσα αυτή, ο οποίος να το αμφισβητεί ή να διαφωνεί με αυτό.

Το παρόν νομοσχέδιο παρέχει τα εφόδια, για να γίνει ένα αποφασιστικό βήμα προς την κατεύθυνση της υλοποίησης αυτών των στόχων και θα ήθελα να πιστεύω ότι θα ψηφιστεί με μεγάλη ευχέρεια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ, ο κ. Σκουρλέτης, και μετά μπαίνουμε στον τρίτο κύκλο ομιλητών με πρώτη ομιλήτρια την κ. Μίκα Ιατρίδη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Υπουργέ, αυτά που θα αναφέρω δεν έχουν να κάνουν μόνο με εσάς. Έχουν να κάνουν και με τον απουσιάζοντα Υπουργό, αλλά και συνολικά είναι για την Κυβέρνησή σας.

Ειλικρινά, υποκλίνομαι μπροστά στην τεχνογνωσία της κοινωνικής κατεδάφισης που έχετε επιδείξει σε πάρα πολλές περιπτώσεις. Αυτή τη συνταγή που κινείται στη λογική του «σοκ και δέος» την είδαμε και σε προηγούμενες δεκαετίες και, τηρουμένων των αναλογιών, την ακολουθείτε και τώρα μετεξελιγμένη.

Ιδιαίτερα ο προϊστάμενος Υπουργός σας έχει αναπτύξει μία τρομακτική τεχνογνωσία. Είναι ο άνθρωπος που είχε αναλάβει όλες τις δύσκολες υποθέσεις: «ΟΛΥΜΠΙΑΚΗ», ΔΕΗ, την επικουρική ασφάλιση μαζί σας και τώρα τον ΕΦΚΑ.

Η συνταγή, λοιπόν, αυτή προβλέπει ότι, πρώτα απ’ όλα, απαξιώνουμε την επιχείρηση, τον οργανισμό, τους υπαλλήλους, τους στοχοποιούμε, εξαπολύουμε μία επικοινωνιακή στρατηγική και μετά, είτε πουλάμε αυτή την επιχείρηση απαξιωμένη είτε ιδιωτικοποιούμε κάποιες πλευρές του οργανισμού. Αυτό περίπου κάνετε και τώρα.

Τι μας θυμίζουν όλα αυτά; Αυτά που λέγατε, για να μας πείσετε ότι ήταν μονόδρομος σε άλλες δεκαετίες το να υπαχθούμε στο καθεστώς των μνημονίων. Τότε θυμόσαστε ότι για όλα έφταιγαν οι δημόσιοι υπάλληλοι; Ότι οι δημόσιοι υπάλληλοι ήταν η αιτία του μεγάλου χρέους; Θυμόσαστε που έβγαιναν έγκριτοι δημοσιογράφοι σε μεγάλα συστημικά κανάλια και μας έλεγαν ότι είναι πάνω από ένα εκατομμύριο οι δημόσιοι υπάλληλοι και μία ολόκληρη κοινωνία στοχοποιούσε όσους εργάζονταν στο δημόσιο. Κα αντί η προσπάθεια να ήταν πράγματι να υπάρξουν οι αναγκαίοι εκσυγχρονισμοί, έτσι ώστε να έχουμε την καλύτερη υπηρεσία προς τους πολίτες, εσείς στοχοποιούσατε τους δημοσίους υπαλλήλους. Μετρήθηκαν, βέβαια, και τότε και βρέθηκαν αρκετές εκατοντάδες χιλιάδες λιγότεροι, όμως, ο στόχος είχε επιτευχθεί και η προπαγάνδα είχε περάσει.

Δεν κρατάτε και κανένα πρόσχημα. Είπε ο Υπουργός το πρωί: «Μας φταίνε οι συνδικαλιστές, διότι θα συμμετέχουν στις επιτροπές και αυτοί». Οι συνδικαλιστές τι είναι τελικά, αν δεν συμμετέχουν στο όνομα της εκπροσώπησης των εργαζομένων; Δηλαδή, πού το πάτε; Υπάρχει, τελικά, ένα τέλος σε αυτή λογική, την ακραία, νεοφιλελεύθερη, αντικοινωνική λογική, που θέλει να ισοπεδώσει τα πάντα;

Ποιο είναι το περιβάλλον, λοιπόν, της εργασίας σήμερα στην Ελλάδα;

Στη ΔΕΗ είδαμε ότι έχετε μία ανάλογη πρακτική υψηλά αμειβόμενων κομματικών στελεχών. Προκλητικές αμοιβές. Τα μπερδεύετε εδώ μέσα από non paper που αναμασούν οι Βουλευτές της Πλειοψηφίας συγκρίνοντας ανόμοιες καταστάσεις, την ίδια στιγμή που μόλις πριν από λίγους μήνες μας λέγατε ότι η ΔΕΗ καταρρέει. Ο Υπουργός, όταν ήταν Υπουργός Ενέργειας, αγωνιούσε κάθε πρωί αν θα ανάψει το φως και αν θα έχει ρεύμα. Έτσι μας έλεγε εδώ. Και όλα αυτά γιατί; Για να δικαιολογήσει τις βαρύτατες χρεώσεις στα τιμολόγια και αμέσως μετά όλα να λυθούν. Έλα ντε όμως, που η σημερινή πραγματικότητα σας διέψευσε. Διότι, ενώ έχετε απολέσει ένα εργαλείο άσκησης ενεργειακής πολιτικής, ήρθε η ακρίβεια, η ενεργειακή κρίση για να δείξει πόσο αδιέξοδος είναι αυτός ο δρόμος. Βέβαια το μάρμαρο το πληρώνουν οι πολίτες.

Τι κάνετε, τηρουμένων των αναλογιών, στους δήμους; Συγκροτήσατε αναπτυξιακούς οργανισμούς και βγαίνει το Ελεγκτικό Συνέδριο πριν από δύο μέρες και λέει «η προσπάθεια να υλοποιηθούν έργα της τοπικής αυτοδιοίκησης από τους αναπτυξιακούς οργανισμούς των ΟΤΑ αλλά και το να καλυφθούν συγκεκριμένες ανάγκες σε προσωπικό μέσα από προσλήψεις έξω από το ΑΣΕΠ…» -να και εδώ η ίδια λογική- «…μέσω των αναπτυξιακών οργανισμών είναι αντισυνταγματική». Σας το είχαμε πει. Τώρα είναι στον αέρα δεκάδες έργα.

Τι ακριβώς κάνετε στα νοσοκομεία; Σας το είπε ο κ. Βαρεμένος πριν. Χιλιάδες αυτή τη στιγμή εργαζόμενοι στα νοσοκομεία που σχετίζονται με την καθαριότητα, τη φύλαξη, τη σίτιση, που έχουν ατομικές συμβάσεις εργασίας απολύονται. Για ποιον λόγο; Όχι γιατί δεν είναι αναγκαίοι -φαντάζεστε ότι αυτό συμβαίνει σε καιρό πανδημίας!- αλλά γιατί το δικό σας μοντέλο για την εργασία, η δικιά σας ιδεοληπτική αντίληψη σας επιβάλει να εκχωρήσει αυτές τις αρμοδιότητες, αυτές τις υπηρεσίες σε εργολάβους, οι οποίοι προφανώς θα προτάξουν το εργολαβικό τους κέρδος και θα είναι κάτι επιπλέον το οποίο θα χρεωθεί στη λειτουργία των νοσοκομείων με αποτέλεσμα ούτε καλύτερες υπηρεσίες να έχουμε ούτε οι εργαζόμενοι να αμείβονται καλύτερα αλλά και να υπάρχει μία συνολική επιβάρυνση.

Στην Τράπεζα Πειραιώς εκβιάζονται οι καθαρίστριες, που δουλεύουν από την Αγροτική, απ’ όσο γνωρίζω εγώ, εδώ και δεκαπέντε και είκοσι χρόνια, να δουλέψουν με 190 ευρώ, αλλιώς να απολυθούν.

Στην «COSCO» γίνονται μεγάλοι αγώνες. Γιατί; Γιατί ζητάνε συλλογικές συμβάσεις, αυτές που η δικιά σας Κυβέρνηση, οι πρόσφατες νομοθετικές ρυθμίσεις θελήσανε να αποψιλώσουν, να τις ακυρώσουν.

Στην «e-Food» που είχε υπερκέρδη αυτή τη χρονιά λόγω των ειδικών συνθηκών της πανδημίας, λόγω του δικού σας θεσμικού πλαισίου οι εργαζόμενοι συμβασιούχοι των τριών, των πέντε μηνών, αλλά μισθωτοί, τους είπαν ότι «αν θέλετε να συνεχίσετε και να μην απολυθείτε, θα θεωρείστε συνεργάτες» για να μετακυλήσουν το κόστος της ασφάλισης σε αυτούς και να χάσουν έστω αυτά τα λιγοστά δικαιώματα που έχουν ως μισθωτοί.

Οι υπερωρίες για πρώτη φορά, τα δεκάωρα έγιναν απλήρωτα. Η Επιθεώρηση Εργασίας, που είναι ένα εργαλείο στο Υπουργείο Εργασίας, έρχεστε και μας λέτε ότι πρέπει να είναι μια ανεξάρτητη αρχή. Και μάλιστα βάζετε και το ρητορικό ερώτημα «Μα καλά, είναι δυνατόν να θέλετε να υπάγεται στον Υπουργό Εργασίας η Επιθεώρηση Εργασίας;». Με εμπιστεύεστε, λέει ο κ. Χατζηδάκης, περισσότερο εμένα; Όχι, αλλά πρέπει να υπάρχει πολιτικός έλεγχος και να κριθείτε, αν δεν κάνει καλά η Επιθεώρηση Εργασίας τη δουλειά της. Αυτή την πρακτική κατά κόρον την υιοθετήσατε τα προηγούμενα χρόνια πριν ανέβει ο ΣΥΡΙΖΑ το 2015 στην κυβέρνηση, όταν η Επιθεώρηση Εργασίας έβγαζε στη «ΔΙΑΥΓΕΙΑ» τις επισκέψεις που ήταν να κάνει. Προσέξτε, η Επιθεώρηση έκανε προαναγγελία των επισκέψεων στις επιχειρήσεις. Έπεφταν τα τηλέφωνα, έτσι ώστε να μην υπάρχει αντικείμενο ουσιαστικού ελέγχου.

Και σαν να μην έφτανε αυτό, όταν συγκροτήσατε την Κυβέρνησή σας, βάλατε ανθρώπους -δεν κρατήσατε ούτε εδώ τα προσχήματα- οι οποίοι είναι οι άνθρωποι του ΣΕΒ. Ο κ. Σκέρτσος, λοιπόν, ο Διευθυντής του ΣΕΒ, αυτή τη στιγμή έχει μία σημαίνουσα θέση παρά τω Πρωθυπουργώ και ενεργοποιήσατε όλους εκείνους τους μηχανισμούς για να ξηλώσετε οποιοδήποτε μέτρο αποκατάστασης των εργασιακών δικαιωμάτων προσπάθησε να υλοποιήσει η δικιά μας κυβέρνηση, αυτά τα βήματα που έγιναν μετά την έξοδο από τα μνημόνια.

Πρόσφατο παράδειγμα η ιστορία με τις τριετίες. Είπε ο Υπουργός ότι υπερασπίστηκε εκ μέρους του δημοσίου στο Σ.τ.Ε. την άποψη ότι θα πρέπει να ισχύσουν. Νομοθετήστε, λοιπόν. Νομοθετήστε. Δεσμευτείτε σήμερα ότι θα νομοθετήσετε έτσι ώστε να ισχύσουν οι τριετίες. Είναι πολύ συγκεκριμένα, λοιπόν, τα ζητήματα.

Την ίδια στιγμή βλέπουμε τα εργατικά ατυχήματα να αυξάνονται και αυτό δεν είναι άσχετο με την περιθωριοποίηση της Επιθεώρησης Εργασίας. Στη «ΛΑΡΚΟ» ακολουθείται μία ανάλογη συνταγή. Η «ΛΑΡΚΟ» αποτελεί την κλασική αποτύπωση που ο πάλαι ποτέ κραταιός δικομματισμός απομυζούσε κρίσιμες δημόσιες επιχειρήσεις, τις απαξίωνε και κάποια στιγμή, αφού τις χρησιμοποίησε ως πελατειακά συστήματα, ήρθε η ώρα να τις χαρίσει, δεν ξέρω τι άλλο πάτε να κάνετε.

Σε ποια στιγμή όμως; Προσέξτε. Σε μία στιγμή που το νικέλιο ανεβαίνει, που είναι απαραίτητο στους συσσωρευτές και αυτό έχει ιδιαίτερη σημασία για τις μπαταρίες, όταν μάλιστα βρισκόμαστε σε μία εποχή αναζήτησης νέων μορφών εξοικονόμησης και αποθήκευσης ενέργειας. Σε μία τέτοια στιγμή, λοιπόν, η «ΛΑΡΚΟ» πάει να πουληθεί. Είναι η ίδια η «ΛΑΡΚΟ» που είχατε βάλει όλα τα σόγια σας σε διευθυντικές θέσεις. Είναι η ίδια η «ΛΑΡΚΟ» που όταν ανέβαινε η τιμή, πήγατε να κλείσετε δεκαετή συμβόλαια σε χαμηλές τιμές για να υποστεί μία τεράστια ζημιά και κάποιοι να κερδίσουν. Και αυτά δεν τα ψάξατε ποτέ και αφορά και τις δύο κυβερνήσεις του δικομματισμού αυτή η πρακτική. Αυτά τα πράγματα είναι γνωστά.

Μέσα, λοιπόν, σε ένα τέτοιο πλαίσιο που συνιστά τον καμβά των εργασιακών συνθηκών σήμερα, έρχονται τα ζητήματα της ακρίβειας. Κάνατε μία αύξηση 2% από τις αρχές του χρόνου -μηδαμινή, το αντιλαμβάνεστε- και βγήκε ο Πρωθυπουργός και εξήγγειλε μία νέα αύξηση από τον Μάιο. Το ερώτημα είναι αν αυτές οι αυξήσεις θα έρθουν ουσιαστικά να καλύψουν την απώλεια των εισοδημάτων, τη μείωση της αγοραστικής δύναμης ιδιαίτερα όσων αμείβονται με τον κατώτατο μισθό ή βρίσκονται σε καθεστώς ημιαπασχόλησης, όπου εκεί φτάνει μέχρι 13% η απώλεια της αγοραστικής δύναμης, ή θα έρθει έρθουν απλά και μόνο να λειτουργήσουν ως στάχτη στα μάτια του κόσμου. Διότι οι προβλέψεις λένε -της Κομισιόν, όχι οι δικές μας- ότι ο πληθωρισμός τη χρονιά αυτή θα είναι πενταπλάσιος από αυτόν που έκλεισε την προηγούμενη χρονιά. Ήταν στο 1,2; Στο 1,3; Εκεί δεν ήταν, κύριε Τσακλόγλου;

Κάντε τον πολλαπλασιασμό, βρείτε πόσα είναι τον χρόνο και πείτε μου, λοιπόν, αν το 2% ή αν θέλετε το 5% που θα κάνετε θα είναι αναδρομική αύξηση ή για το υπόλοιπο της χρονιάς. Γιατί αν είναι για το υπόλοιπο της χρονιάς, αντιλαμβάνεστε ότι η αύξηση που θα δοθεί στον κατώτατο μισθό θα υπολείπεται από αυτή του πληθωρισμού.

Αυτή η κατάσταση έχει αποτυπωθεί σε αυτή την πληθωριστική κατά κύριο λόγο ανάπτυξη του τελευταίου έτους. Και μάλιστα πώς έχει αποτυπωθεί; Το μερίδιο της εξαρτημένης εργασίας έχει υποστεί μείωση σε σχέση με το μερίδιο των αμοιβών του κεφαλαίου. Αυτή, λοιπόν, είναι η πολιτική σας που γεννάει ανισότητες, διευρύνει τις ανισότητες και ουσιαστικά κινείται σε έναν δρόμο πολύ γνωστό, πολύ παλαιό, που δεν μπορεί σε καμμιά περίπτωση να ανταποκριθεί στις σημερινές συνθήκες.

Έρχεστε, λοιπόν, εδώ με αυτή ακριβώς τη λογική στο παρόν νομοσχέδιο, εισάγετε όλες αυτές τις διατάξεις, τις κατάφωρα αντισυνταγματικές -τα ακούσατε και το πρωί- κινείστε σε μία λογική έμμεσης ιδιωτικοποίησης, προσβάλλετε δημόσιους υπαλλήλους, στήσατε αυτή την υπόθεση των δικηγορικών γραφείων που είπατε ότι θα βγάζουν συντάξεις, αλλά ήταν ένα βατερλό.

Προσέξτε να δείτε. Πηγαίνει ο κόσμος σε ένα δικηγορικό γραφείο και του λέει «θέλω να δω τα εργασιακά μου, είναι μπερδεμένα τα πράγματα» και βάζετε κάποιους από αυτούς στους πελάτες τους στο όνομα της δημόσιας διοίκησης να εκδώσουν συντάξεις αλλά που σε τελική ανάλυση, όμως, επειδή δεν ξέρουν, πάνε και ρωτάνε κάποιους οι οποίοι βγάζουν τη δουλειά και οι οποίοι είναι μόνιμοι υπάλληλοι στον ΕΦΚΑ. Γιατί να συμβαίνει αυτό, αντί να δείτε πώς θα στηρίξετε, όπως είχαμε κάνει εμείς, με νέο προσωπικό, που ακριβώς θα μεταλαμπαδεύσει την εμπειρία του ασφαλιστικού συστήματος; Το ασφαλιστικό σύστημα έχει ανάγκη από την αποκατάσταση της αξιοπιστίας του, μιας τρωμένης αξιοπιστίας λόγω των δικών σας επιλογών εδώ και δεκαετίες.

Ειπώθηκαν και το πρωί, οι άτοκες καταθέσεις των κεφαλαίων των ταμείων στην Τράπεζα της Ελλάδος, τα δομημένα ομόλογα, τα παιχνίδια στο Χρηματιστήριο, το κούρεμα, το περίφημο PSI, το οποίο οδήγησε σε μεγάλη καταστροφή. Άρα, λοιπόν, πώς να μην είναι κλονισμένη η εμπιστοσύνη του κόσμου;

Και ερχόσαστε και μας λέτε μία πραγματικότητα αυτή τη στιγμή που σχετίζεται, πράγματι, με δομικά προβλήματα της ασφάλισης, χωρίς, όμως, να έχετε μία πρόταση το πώς θα ξεπεραστούν και κυρίως της εξεύρεσης νέων κοινωνικών πόρων.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Εδώ, σε αυτή την Αίθουσα, έχουν ακουστεί συγκεκριμένες προτάσεις. Προχθές που κουβεντιάζουμε με αφορμή τα χιόνια και τη μεγάλη καταστροφή που υπέστη η Αττική σε σχέση με τη διαχείριση που κάνατε στην κακοκαιρία, υπήρξε μία συγκεκριμένη πρόταση. Γιατί, λοιπόν, στη σύμβαση της Αττικής Οδού που λήγει δεν αποφασίζετε να τη διαχειρίζεται το δημόσιο και ένα μέρος από αυτά τα έσοδα να πηγαίνει ως κοινωνικός πόρος στα ταμεία.

**ΠΡΟΕΔΡΕΥΩΝ (Απόστολος Αβδελάς):** Θα πάρετε και τη δευτερολογία σας, κύριε Σκουρλέτη;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Παίρνω κάτι και από τις δύο δευτερολογίες μου.

**ΠΡΟΕΔΡΕΥΩΝ (Απόστολος Αβδελάς):** Ό,τι θέλετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Γιατί, λοιπόν, ο ΔΕΔΔΗΕ που πουλήθηκε σε ένα fund αυστραλιανό που διαχειρίζεται τις ασφαλιστικές εισφορές των αυστραλιανών εργαζομένων -και δεν ξέρω πόσων άλλων ανά τον κόσμο-, να μη δινόταν στα ασφαλιστικά ταμεία, έτσι ώστε να έχουν μία μόνιμη ρυθμιζόμενη χρέωση ως έσοδο σε μία μονοπωλιακή συγκροτημένη αγορά; Διότι, απλούστατα, δεν σας ενδιαφέρει το δημόσιο συμφέρον. Δουλεύετε για τους λίγους, τους πάρα, μα πάρα πολύ λίγους.

Έρχεστε τώρα να βάλετε χέρι και στα ακίνητα που λέτε ότι είναι ένα δισεκατομμύριο. Μόνο που η αξιοποίηση αυτών των ακινήτων, πέρα ότι μπορούσε σε κάθε περίπτωση να γίνει από τις υπηρεσίες του ΕΦΚΑ, με αντίστοιχη βέβαια στήριξη, όχι με απαξίωση και στοχοποίηση, θα έπρεπε να έχει ως αντίληψη μέσα της και το σπέρμα της κοινωνικής αξιοποίησης αυτών των ακινήτων. Άρα, για παράδειγμα, σε μία χώρα που τα νέα ζευγάρια αντιμετωπίζουν μεγάλο πρόβλημα φτηνής στέγης, θα μπορούσαν αυτά τα ακίνητα να αξιοποιηθούν σε αυτή την κατεύθυνση. Σας έχουν περάσει αυτές οι σκέψεις από το μυαλό; Ή όλα θέλετε να τα τζογάρετε στη λογική του Χρηματιστηρίου, της αγοράς, της αυτορρυθμιζόμενης αγοράς, όπως συνηθίζεται να λέτε;

Αυτά είναι τα μεγάλα προβλήματα. Σε αυτά δεν έχετε απαντήσεις καινούργιες. Είναι πολύ παλιές, πολύ ξεπερασμένες οι απαντήσεις που δίνετε. Έχετε καταντήσει να είσαστε το κόμμα των απευθείας αναθέσεων, η κυβέρνηση των απευθείας αναθέσεων. Μέχρι και σε αυτό το νομοσχέδιο αυτή τη λογική εισάγετε. Σε σχέση με τι; Με την προμήθεια των τόνερ και των διαφόρων άλλων υλικών.

Είστε πραγματικά απερίγραπτοι ή μάλλον πολύ προβλέψιμοι. Και τα δύο έχουν σημασία, ταυτόχρονα. Όμως, να ξέρετε, κυρίες και κύριοι συνάδελφοι, ότι ήδη έχετε ηττηθεί στη συνείδηση των πολιτών. Και το καλύτερο που έχετε να κάνετε είναι να ακούσετε τι σας λένε κατ’ αρχάς οι ίδιοι οι εργαζόμενοι στον ΕΦΚΑ. Καταθέτω εδώ, αν θέλετε, και τις προτάσεις που κάνουν πολύ συγκεκριμένα. Διαβάστε, δεν είναι κακό να ακούτε τους εργαζόμενους. Έχουν δουλέψει πολύ περισσότερο από εσάς και εμένα προφανώς σε αυτό το αντικείμενο, άρα έχουν μία συσσωρευμένη εμπειρία.

(Στο σημείο αυτό ο Βουλευτής κ. Παναγιώτης (Πάνος) Σκουρλέτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχετε, λοιπόν, ηττηθεί πραγματικά στη συνείδηση των εργαζομένων και έτσι αναγκάζεστε εδώ να ερχόσαστε με ψέματα, με διαστρεβλώσεις, αναφέροντας, μάλιστα, το παράδειγμα του Κτηματολογίου σε σχέση με τον ΣΥΡΙΖΑ, ο οποίος λειτουργεί με μία αντίστοιχη λογική. Δεν είναι έτσι τα πράγματα και το γνωρίζετε. Αυτό που έκανε ο ΣΥΡΙΖΑ, σας το είπε και η κ. Γεροβασίλη -ίσως να αναφερθούν και άλλοι συνάδελφοι μετά- ήταν να φτιάξει ένα μητρώο επιτελικών στελεχών μέσα στον ΑΣΕΠ, με ευθύνη του ΑΣΕΠ, με συγκεκριμένες σκληρές, διαυγείς διαδικασίες, αξιοκρατικά. Όλα αυτά, δηλαδή, τα οποία υπονομεύετε και δεν τολμήσατε να πείτε ότι θα τα υπονομεύσετε στον ελληνικό λαό πριν από τις εκλογές. Έρχεστε εδώ με ασύστολα ψεύδη, ασύστολα ψεύδη που μας έρχονται συνέχεια στα διαδίκτυα, μέσα από χορηγούμενες που κάνουν τα διάφορα μέσα, τα οποία τα έχετε χρηματοδοτήσει από τη λίστα Πέτσα. Αυτό είναι το καθεστώς σας, λοιπόν.

Αυτό το καθεστώς έχει γίνει πια κατανοητό, ο χαρακτήρας του. Είστε ηττημένοι. Το καλύτερο που έχετε να κάνετε είναι να αποσύρετε τον νόμο και να προσφύγετε στη λαϊκή ετυμηγορία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Σκουρλέτη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ. Καλησπέρα και καλησπέρα σε όλους, γιατί τώρα ανέβηκα στην Έδρα. Ένα λεπτό μόνο, κύριε Υπουργέ, σας παρακαλώ πολύ.

Δεν είχα ενημερωθεί για τον Υπουργό. Ωστόσο θα ξεκινήσουμε μετά με συναδέλφους από την κ. Τσαμπίκα (Μίκα) Ιατρίδη της Νέας Δημοκρατίας που θα ανοίξει τον τρίτο κύκλο και θα πάμε σήμερα έως και το πέρας του πέμπτου κύκλου. Δηλαδή, θα τελειώσουμε με τον κ. Δημήτρη Χαρίτου, εάν δεν έχουμε παρατράγουδα και δεν πρέπει να έχουμε παρατράγουδα, διότι υπάρχουν άτομα εδώ που είναι από τις 9 το πρωί και θα πρέπει να έρθουν και αύριο 9 το πρωί.

Ορίστε, κύριε Υπουργέ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, με το νομοσχέδιο για τον εκσυγχρονισμό του ΕΦΚΑ κάνουμε το αυτονόητο για τον πιο πολύπαθο οργανισμό του δημοσίου. Κάνουμε, δηλαδή, μία ριζοσπαστική παρέμβαση, για να αντιμετωπίσουμε το μεγαλύτερο πρόβλημα το οποίο υπάρχει στη δημόσια διοίκηση. Δεν μπορεί να αντιμετωπιστεί με τις συνηθισμένες μεθόδους και αυτό το έχουν αποδείξει όλες οι προηγούμενες δεκαετίες.

Προφανώς, δεν είναι οι πρώτες παρεμβάσεις οι οποίες γίνονται από αυτή εδώ την Κυβέρνηση. Και από τον προκάτοχό μου, το Γιάννη Βρούτση και από εμένα έχουν γίνει μία σειρά από παρεμβάσεις, οι οποίες σχετικά έχουν βελτιώσει τα πράγματα. Όμως, απέχουμε πολύ από αυτό που όλοι ποθούμε για έναν οργανισμό που σχετίζεται με εξίμισι εκατομμύρια Έλληνες.

Δεν νομίζω ότι χρειάζεται διεκτραγώδηση των προβλημάτων ούτε χρειάζεται κανείς να είναι Υπουργός Εργασίας και Κοινωνικών Υποθέσεων για να τα αντιληφθεί. Τα αντιλαμβάνονται οι συμπολίτες μας.

Εκείνο το οποίο ακόμα μία φορά θέλω να σημειώσω είναι την έκπληξή μου, διότι ολόκληρη η Αντιπολίτευση αγνοεί τους Έλληνες πολίτες που ταλαιπωρούνται από τον ΕΦΚΑ και νοιάζεται μόνο για κάποιες μειοψηφίες συνδικαλιστών ή υπαλλήλων μέσα στον ΕΦΚΑ. Δικαίωμά σας. Πάτε με τις μειοψηφίες. Πάμε με τους πολλούς ανυπεράσπιστους Έλληνες.

Εκείνο που θέλω να κάνω σε αυτή τη σχετικά σύντομη -θέλω να πιστεύω- τοποθέτησή μου, επειδή σήμερα δεν μίλησα, παρά μόνο στην ένσταση αντισυνταγματικότητας και έχουν μιλήσει ήδη πολλοί συνάδελφοι, είναι να αναφερθώ σε δύο - τρία ζητήματα που σχετίζονται με παρατηρήσεις συναδέλφων που άκουσα έως τώρα. Επιφυλάσσομαι για τη βασική μου τοποθέτηση αύριο, να μιλήσω για το νομοσχέδιο αυτό καθαυτό σε λεπτομέρειες.

Θέλω να σταθώ σε δύο στοιχεία, τα οποία θέλω να μοιραστώ μαζί σας πρώτα απ’ όλα. Το πρώτο έχει να κάνει με τις εκκρεμείς συντάξεις. Δεν θέλω να κάνω χαρακτηρισμούς και να πω ότι εδώ κάποιοι ψεύδονται ή λένε ό,τι τους κατέβει στο κεφάλι τους. Δεν πιστεύω, δεν θέλω να πιστεύω ότι κάποιος ψεύδεται ή ότι κάποιοι άλλοι δεν ελέγχουν καν τα στοιχεία.

Όμως, κυρίες και κύριοι, έχω εδώ τον Άτλαντα. Είναι τα επίσημα στοιχεία της ελληνικής πολιτείας, της Ελληνικής Δημοκρατίας, τα οποία κατατίθενται και στην Ευρωπαϊκή Επιτροπή και θα τα καταθέσω και στα Πρακτικά, για να τα ελέγξετε. Δεν σας εξυπηρετούν καθόλου τα στοιχεία αυτά, με βάση αυτά τα οποία άκουσα προηγουμένως. Είπατε ότι αυξήθηκαν οι εκκρεμότητες, αυξήθηκαν τα ληξιπρόθεσμα. Έχει γίνει ένας Αρμαγεδδών ως προς το συγκεκριμένο ζήτημα στον ΕΦΚΑ.

Προσέξτε, είναι όλα αυτά εδώ καταγεγραμμένα: Το 2019 είχαμε εκατόν είκοσι τρεις χιλιάδες τριακόσιες είκοσι τέσσερις αποφάσεις για κύριες συντάξεις, το 2020 εκατόν εξήντα μία χιλιάδες επτακόσιες εβδομήντα μία αποφάσεις, το 2021 διακόσιες είκοσι τρεις χιλιάδες επτακόσιες είκοσι μία αποφάσεις. Είναι πρόοδος ή δεν είναι; Είναι το διακόσιες είκοσι τρεις χιλιάδες επτακόσια είκοσι ένα μεγαλύτερο από το εκατόν εξήντα μία χιλιάδες επτακόσια εβδομήντα ένα και ακόμη μεγαλύτερο από το εκατόν είκοσι τρεις χιλιάδες τριακόσια είκοσι τέσσερα ή δεν είναι; Ξέρω κι εγώ! Μπορεί να μην τα έμαθα καλά τα μαθηματικά στο σχολείο που πήγαινα στην Κρήτη και να κάνω λάθος. Αλλά εγώ εξακολουθώ να θεωρώ ότι το διακόσιες είκοσι τρεις χιλιάδες επτακόσια είκοσι ένα είναι πολύ μεγαλύτερο από το εκατόν είκοσι τρεις χιλιάδες τριακόσια είκοσι τέσσερα . Είναι γύρω στο 80% παραπάνω.

Πάμε σε κάτι άλλο που πάλι είναι εδώ, στην προτελευταία σελίδα που θα καταθέσω και θα τα ελέγξετε μετά, θα δείτε. Είναι τα ληξιπρόθεσμα και τι οφείλουμε στους πολίτες. Και το λέω αυτό και για το ΚΙΝΑΛ το οποίο υποστήριξε ότι τα πράγματα έχουν χειροτερέψει σε σχέση με την περίοδο που κυβερνούσε ο ΣΥΡΙΖΑ. Λοιπόν, τον Ιούλιο του 2019 -λένε τα επίσημα στοιχεία- η εκτιμώμενη οφειλή ληξιπρόθεσμων εκκρεμών αιτήσεων προς τους πολίτες ανέρχονταν σε 486.763.850 ευρώ, ενώ τον Δεκέμβριο του 2021 το ποσό αυτό από 486 εκατομμύρια έπεσε στα 239.849.573 ευρώ. Είναι τα μισά! Πανηγυρίζω γι’ αυτό; Όχι, αλλά δεν μπορώ να κάθομαι να σας ακούω τόσους ομιλητές εδώ πέρα να τα λέτε και να μη δώσω μια απάντηση. Είναι τα μισά ή δεν είναι τα 240 σε σχέση με τα 486; Είναι και λιγότερα από τα μισά.

Θα ήθελα να σας παρακαλέσω, λοιπόν, επειδή εγώ θα τα καταθέσω τα στοιχεία αυτά, εάν τα αμφισβητείτε ή έχετε κάποιον Κλουζώ μέσα στον ΕΦΚΑ ή εκτός ΕΦΚΑ και σας φέρνει δικά του στοιχεία, να τα καταθέσετε για να τις βρούμε αυτές τις κρυμμένες συντάξεις, να δούμε πώς κατάφεραν και κρύβονται. Είναι το ανέκδοτο -θυμάστε- με τους δύο ελέφαντες που κρύβονται μέσα σε ένα φολκς βάγκεν. Τώρα εδώ είναι οι κρυμμένες συντάξεις του Χατζηδάκη και του Τσακλόγλου. Πού κρύβονται; Πώς;

Είναι τα επίσημα στοιχεία είναι αυτά τα οποία σας λέω. Δεν νομίζω ότι σας αξίζει να λέτε κάτι τέτοιο. Και ξαναλέω ότι δεν είναι το θέμα ιδεολογικό και πολιτικό. Είναι θέμα συνεννόησης μεταξύ μας. Αν δεν συμφωνούμε στα στοιχεία, τι στο καλό συζήτηση μπορούμε να κάνουμε στον ναό της δημοκρατίας;

Και κατόπιν έχουμε το «1555». Εμείς έχουμε κάνει μία έρευνα αγοράς όπως κάνουν όλα τα αντίστοιχα τηλεφωνικά κέντρα. Εδώ έχω τα στοιχεία. Έχουμε ικανοποίηση από το front office 81,9% στον ΕΦΚΑ. Αξιολογούν θετικά την αποτελεσματικότητα στην επίλυση του προβλήματος 72,4%. Έχουμε ικανοποίηση από το back office 80,1%. Θα πρότειναν σε φίλους ή συγγενείς στην υπηρεσία 81,4%.

Εσείς λέτε ότι εμείς τα κάνουμε μόνοι μας και δεν έχουν αξιοπιστία όλα αυτά τα στοιχεία. Μάλιστα. Εμείς, λοιπόν, τα κάνουμε μόνοι μας όπως λέτε. Παρόμοια στοιχεία έχω εδώ για τον ΟΑΕΔ και τον ΟΠΕΚΑ. Εκείνο το οποίο συνέβη, δεν ξέρω αν σας ξέφυγε, αλλά σας το λέω για να το λάβετε υπ’ όψιν από εδώ και πέρα στην κριτική σας, είναι ότι υπάρχει ένα ινστιτούτο που λέγεται Ελληνικό Ινστιτούτο Εξυπηρέτησης Πελατών το οποίο κάθε χρόνο δίνει ένα βραβείο σε εταιρείες σε σχέση με την εξυπηρέτηση πελατών. Στις 22 Δεκεμβρίου το ινστιτούτο αυτό εξέδωσε την ετυμηγορία του και βράβευσε το 1555. Όργανα της Κυβέρνησης είναι και αυτοί; Είναι άνθρωποι που κάθε χρόνο δίνουν βραβεία.

Εν πάση περιπτώσει, δεν είναι κακό και για την ενίσχυση ίσως της αξιοπιστίας σας ως Αντιπολίτευση να δέχεστε και πέντε καλά. Αλλά δεν είμαι εγώ αυτός που θα κάνω τον επικοινωνιακό σας συμβούλιο. Κάντε ό,τι νομίζετε. Εγώ τα λέω για να καταγραφούν στα Πρακτικά και να ξέρει ο κόσμος ποια είναι η αλήθεια.

Τώρα μια τελευταία παρατήρηση, κύριε Πρόεδρε, και κλείνω.

Σήμερα, όπως ξέρετε, δημοσιεύτηκε η Έρευνα Εργατικού Δυναμικού της ΕΛΣΤΑΤ που παρουσιάζει στοιχεία για το σύνολο του 2021. Τι καταδεικνύει αυτή η έρευνα; Καταδεικνύει ότι πλέον οι εργαζόμενοι στην Ελλάδα μετά από πολλά χρόνια είναι πάνω από τέσσερα εκατομμύρια, είναι τέσσερα εκατομμύρια εβδομήντα πέντε χιλιάδες οκτακόσιοι οκτώ. Το 2019 ήταν τρία εκατομμύρια εννιακόσιες εννέα χιλιάδες εννιακόσιοι εβομήντα δύο. Την ανεργία την παραλάβαμε στο 17,2% το καλοκαίρι του 2019 και ήταν τον Δεκέμβριο στο 12,8% και αυτό παρ’ ότι μεσολάβησε ο κορωνοϊός και παρ’ ότι υπήρχαν θεωρίες και σοβαρών οικονομολόγων ότι μετά τη λήξη των μέτρων για τον κορωνοϊό θα είχαμε άνοδο της ανεργίας. Τελικά είχαμε πτώση της ανεργίας.

Λοιπόν, ας βγάλουμε τα συμπεράσματά μας. Την ώρα που καθόμαστε και ακούμε τα πάντα από εσάς σε σχέση με την κοινωνική πολιτική και το κοινωνικό πρόσωπο της Κυβέρνησης, ποιος είναι πιο φιλεργατικός τελικά; Ας το δούμε έτσι. Δεν κρίνω προθέσεις, κρίνω αποτελέσματα. Ποιος είναι πιο φιλεργατικός; Αυτός που παραδίδει μία ανεργία 17,3%, δηλαδή ο ΣΥΡΙΖΑ, ή εμείς που ρίχνουμε την ανεργία και την πάμε στο 12,8%;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** …(δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Σκουρλέτη! Σας παρακαλώ!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Ποιος είναι πιο φιλεργατικός, αυτός που σε τέσσερα χρόνια έβαλε προγράμματα για σαράντα χιλιάδες θέσεις εργασίας στον ΟΑΕΔ, ο ΣΥΡΙΖΑ -ήταν καλό, δεν λέω ότι ήταν αρνητικό- ή εμείς που σε ενάμιση χρόνο βγάλαμε πενήντα χιλιάδες θέσεις εργασίας, τριπλασιάζοντας δηλαδή τους ρυθμούς με τους οποίους κινείται ο ΟΑΕΔ;

Επίσης, θέλω να σας θυμίσω ότι αυτό δεν είναι το τέλος στην πολιτική μας για τους εργαζόμενους, διότι στο τέλος Απριλίου θα ανακοινωθεί, όπως έχει πει ο Πρωθυπουργός, μία σημαντική αύξηση για τον κατώτατο μισθό. Και δεν είναι μόνο θέμα βούλησης της Κυβέρνησης να δώσει αύξηση στον κατώτατο μισθό, είναι αποτέλεσμα της συνολικής οικονομικής μας πολιτικής, της φορολογικής, της δημοσιονομικής, της αδειοδοτικής, της εργασιακής και της ασφαλιστικής.

Γι’ αυτό, λοιπόν, θα ήθελα να σας πω ότι ο κόσμος όσα συνθήματα και να λέτε, βγάζει τα συμπεράσματά του. Διότι εσείς μπορείτε να δίνετε θεατρικές πολιτικές παραστάσεις κοινωνικής ευαισθησίας, οι πολίτες, όμως, επειδή κρίνουν και συγκρίνουν, κοιτάζουν στην κοινωνική αποτελεσματικότητα και εκεί είναι που σας κερδίζουμε.

Ευχαριστώ πολύ.

(Στο σημείο αυτό ο Υπουργός Εργασίας και Κοινωνικών Υποθέσεων κ. Κωνσταντίνος Χατζηδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Τον λόγο έχει η Ροδίτισσα κ. Τσαμπίκα Ιατρίδη από τη Νέα Δημοκρατία, η οποία πάντα κρατάει και τον χρόνο.

**ΤΣΑΜΠΙΚΑ ΙΑΤΡΙΔΗ:** Κύριε Πρόεδρε, συγγνώμη, αν μπορούσα, να καταθέσω την ομιλία μου στα Πρακτικά, διότι μόλις έχω αναρρώσει από COVID-19 και μάλλον ακόμα δεν είμαι έτοιμη.

**ΠΡΟΕΔΡΕΥΩΝ (Απόστολος Αβδελάς):** Φυσικά, όπως επιθυμείτε. Περαστικά.

**ΤΣΑΜΠΙΚΑ ΙΑΤΡΙΔΗ:** Ευχαριστώ πάρα πολύ.

(Στο σημείο αυτό η Βουλευτής κ. Τσαμπίκα Ιατρίδη καταθέτει για τα Πρακτικά την ομιλία της, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα)

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Σωκράτης Φάμελλος από τον ΣΥΡΙΖΑ - Προοδευτική Συμμαχία.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, ευχαριστώ.

Να ευχηθούμε περαστικά.

Κυρίοι Υπουργοί, κυρίες και κύριοι Βουλευτές, αυτό το νομοσχέδιο πρώτα απ’ όλα αποτελεί μία ξεκάθαρη παραδοχή της Νέας Δημοκρατίας και του κ. Χατζηδάκη ότι απέτυχαν. Διότι τι άλλο μπορεί να είναι, όταν έρχεται ο Υπουργός μετά από τρία χρόνια της Κυβέρνησης και λέει «Δεν μπορώ να λειτουργήσω τον ασφαλιστικό φορέα και θέλω να φέρω μάνατζερ»; Άρα, για τρία χρόνια την πολιτική τους υποχρέωση που ήταν να δουλέψει το ασφαλιστικό σύστημα δεν μπόρεσαν να την ικανοποιήσουν. Βγήκατε ως άριστοι με υποσχέσεις και για εργαζόμενους και για συνταξιούχους και -για να τα πω πολύ περιληπτικά- τι καταφέρατε; Τεράστια συσσώρευση μη εκκαθαρισμένων συντάξεων -έρχονται μηχανικοί με ενάμιση και δύο χρόνια που δεν έχουν πάρει σύνταξη και μας παραπονιούνται, μιλάω για συναδέλφους μου-, αδυναμία διοίκησης και στελέχωσης, μείωση αποδοχών και συντάξεων, όπως η δέκατη τρίτη που κόπηκε, ιδιωτικοποίηση της επικουρικής ασφάλισης και κατάργηση εργασιακών δικαιωμάτων, αμοιβών, υπερωριών. Και τώρα θέλετε να φέρετε τα γαλάζια παιδιά να λύσουν το πρόβλημα.

Θα μπορούσαμε να πούμε ευτυχώς, σας μάθαμε, αλλά δυστυχώς, σας μάθαμε γιατί έχετε βεβαρυμμένο πολιτικό μητρώο και κανείς δε σας εμπιστεύεται. Οφείλω να ομολογήσω, κύριε Χατζηδάκη ότι γι’ αυτό το σχέδιο σας δεν έχετε τολμήσει να κάνετε καμμία δημοσκόπηση, γιατί η κοινωνία σας έχει πάρει χαμπάρι και δεν μπορείτε να κρυφτείτε πια. Όλοι ξέρουν ότι είστε ο εντεταλμένος του κ. Μητσοτάκη για ένα εκτεταμένο πλιάτσικο στη δημόσια περιουσία.

Η περίοδος διακυβέρνησης Μητσοτάκη θα μπορούσε να χαρακτηριστεί όχι μόνο ως η χειρότερη κυβέρνηση της Μεταπολίτευσης, αλλά και το μεγαλύτερο ριφιφί δημόσιας περιουσίας που είχε γίνει ποτέ στην Ελλάδα. Απαξιώνετε ταυτόχρονα όλες τις δημόσιες πολιτικές, συνολικά στην ελληνική πολιτεία, στην υγεία, στην παιδεία, στην ασφάλεια, στην πολιτική προστασία, στον έλεγχο της αγοράς, στην ακρίβεια. Είναι ξεκάθαρο ότι αυτό που κάνατε στη ΔΕΗ θέλετε να το κάνετε και στον ΕΦΚΑ, αλλά να το κάνετε και κερκόπορτα για όλες τις δημόσιες υπηρεσίες, με μία μόνιμη δικαιολογία, καταστροφολογία, αποδόμηση του δημόσιου φορέα, της δικής σας ευθύνης δηλαδή, για να προχωρήσετε μετά το ξεπούλημα, το ρουσφέτι αλλά μαζί και τον αυταρχισμό. Είστε η Δεξιά του ’50, του Γκόρτσου και της ΕΡΕ, απαράλλαχτη, αλλά χειρότερη, διότι συνδυάζετε τη συντήρηση με τον αναχρονισμό, χωρίς κανένα σεβασμό στο Σύνταγμα, στη διαφάνεια και στην ισοτιμία.

Ζητάτε για διακόσια πενήντα έξι στελέχη να παραβιάσετε τους κανόνες του ΑΣΕΠ, με λιγότερα προσόντα, και να τους δώσετε υπέρογκες αμοιβές ενώ η ακρίβεια γονατίζει τα νοικοκυριά και τις επιχειρήσεις. Και με μία αναπαραγωγή αν θέλετε, μιας παρασιτικής άποψης για την οικονομία, γιατί δεν στηρίζετε καμμία παραγωγική τάξη, παρά μόνο τις βδέλλες που τραβάνε πάνω από τη δημόσια περιουσία, γιατί ξέρετε να τρώτε μόνο από τα έτοιμα.

Οι φορείς στην ακρόαση ήταν ξεκάθαροι. Ο κ. Χατζηδάκης όπως κατέστρεψε και διέλυσε την «Ολυμπιακή», όπως μας έλεγε ότι θα σώσει τη ΔΕΗ και θα πληρώνουμε φθηνό ρεύμα, τώρα έχει κάνει ακριβώς το αντίθετο. Είπε ο πρόεδρος του ΕΝΔΙΣΥ, του δικτύου των συνταξιούχων ότι οι συνταξιούχοι των 540 -και των 450 θα πω εγώ- παίρνουν λογαριασμούς των 484 ευρώ.

Επιπλέον, επιβάλλετε και μία εκτεταμένη διαφάνεια, ιδιαίτερα στη διαχείριση περιουσίας. Και οφείλω ως παλιός συνδικαλιστής του Τεχνικού Επιμελητηρίου να αναφερθώ και στην περιουσία του ΤΜΕΔΕ που την παίρνετε, παρ’ ότι ο κ. Βρούτσης είχε αφήσει με υπουργική απόφαση να διαχειρίζεται την περιουσία του το ΤΜΕΔΕ, σήμερα ανατρέπεται αυτή η μεταβίβαση, τη μεταφέρεται στον νέο φορέα όπου οι ασφαλισμένοι και το ταμείο δεν συμμετέχουν πλέον στη διαχείριση. Δηλαδή, αυτοί που δημιούργησαν αυτό το σημαντικό περιουσιακό στοιχείο. Και θέλω να σας πω εκ μέρους όλων των ασφαλισμένων στο παλιό ΤΣΜΕΔΕ ότι δεν θα σας δώσουμε αυτό το δικαίωμα.

Και καταθέτω την περιουσία του ΤΜΕΔΕ στα Πρακτικά.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά, θέλω να επιστρέψω στο αγαπημένο σπορ του κ. Μητσοτάκη ή Χατζηδάκη που είναι τα γαλάζια ρουσφέτια στους οργανισμούς. Γεμίσατε μετακλητούς και ρουσφέτια όλο το δημόσιο. Είστε τάχατες οι υπέρμαχοι του ιδιωτικού τομέα, όταν θέλετε να διορίζετε χιλιάδες γαλάζια παιδιά με χρυσές αμοιβές στο δημόσιο; Πού είναι η αγάπη, λοιπόν, για την ανταγωνιστικότητα και τον ιδιωτικό τομέα; Τα ίδια και χειρότερα κάνατε στη ΔΕΗ. Το μοντέλο ΕΦΚΑ είναι το μοντέλο ΔΕΗ του κ. Χατζηδάκη. Πρώτον, κατάργηση του ΑΣΕΠ, παιδιά και νεοπροσληφθέντες των 600 χωρίς συλλογική σύμβαση και εκτός ΑΣΕΠ. Κατάργηση της αξιοκρατίας και της διαφάνεια στις προσλήψεις, ανοίγοντας, όμως, και την πόρτα στα ρουσφέτια.

Θέλετε να δούμε λίγο ιστορικά στοιχεία, τι έκανε η Δεξιά στη ΔΕΗ για να δείτε τι θέλει να κάνει και στον ΕΦΚΑ; Το 1993 η ΔΕΗ είχε τριάντα έξι χιλιάδες εξακόσιους εργαζόμενους. Από αυτούς, οι έντεκα χιλιάδες εξακόσιοι διορίστηκαν επί κυβέρνησης του αείμνηστου πατρός του κ. Μητσοτάκη, του Κωνσταντίνου Μητσοτάκη. Αυτή είναι η Δεξιά. Μαγαζί σας είχατε τη ΔΕΗ και μαγαζί σας θέλετε να την ξανακάνετε. Πόσες γενικές διευθύνσεις είχε τότε η ΔΕΗ; Επτά. Με πόσες γενικές διευθύνσεις την παρέδωσε ο ΣΥΡΙΖΑ; Επτά. Πόσες διευθύνσεις έχει σήμερα με τα γαλάζια παιδιά του κ. Χατζηδάκη, το μοντέλο ΕΦΚΑ; Δεκαπέντε. Διαβάζω: από τους είκοσι επτά διευθυντές σήμερα έχει εκατόν πέντε, με εβδομήντα νεοφερμένα γαλάζια στελέχη από την «αγορά». Από εξήντα βοηθούς διευθυντές, σήμερα στη ΔΕΗ ο κ. Χατζηδάκης έχει φέρει διακόσιους πενήντα. Αυτό είναι το μοντέλο, λοιπόν, των αρίστων.

Αφήστε τις μεγάλες κουβέντες για την απελευθέρωση από τον ζουρλομανδύα του δημοσίου και από όλα αυτά τα φοβερά που θέλει να κάνει τάχατες. Ξέρετε ποια είναι η απελευθέρωση που θέλουν να φέρουν και στον ΕΦΚΑ; Ο πρόεδρος και διευθύνων σύμβουλος να παίρνει εξαπλάσια αμοιβή από αυτή που έπαιρνε επί κυβέρνησης του ΣΥΡΙΖΑ. Αυτό κάνατε στη ΔΕΗ. Ο κ. Στάσσης παίρνει σήμερα 360 χιλιάδες ευρώ ετησίως. Και πώς αλλιώς γίνεται η γαλάζια άλωση, που θέλετε να κάνετε τώρα στον ΕΦΚΑ; Στελέχη από την αγορά μπήκαν στο οργανόγραμμα του ΔΕΔΔΗΕ. Πόσοι; Έντεκα διευθυντές και γενικοί διευθυντές μπήκαν με επιλογές Χατζηδάκη στον ΔΕΔΔΗΕ, όπως τον ΕΦΚΑ, ενώ δεν είχαν καν προσωπικό από κάτω. Πολιτικά πρόσωπα και πολιτικά στελέχη, γνωστοί και συνδικαλιστές. Αύξηση των αμοιβών και απελευθέρωση του πλαφόν των 4.650. Τα ίδια θέλουν να κάνουν τώρα και στον ΕΦΚΑ. Και τι άλλο; Προνομιακές συμβάσεις με ιδιωτικό διαγνωστικό όμιλο με εντολή του Υπουργείου Υγείας, υπέρογκες προμήθειες υγειονομικού υλικού με δεκαπλάσιο κόστος από ό,τι έκανε στη ΔΕΗ και στην αγορά και ταυτόχρονα, επερώτηση που σας κάναμε για το θέμα δεν τη φέρνετε στη Βουλή.

Θέλετε να δείτε τι άλλο κάνουν τα γαλάζια στελέχη στους φορείς αυτούς; Μπόνους που καθορίζονται στο τέλος του χρόνου αφού πιάσουν τους οικονομικούς στόχους. Έγινε στο ΔΕΔΔΗΕ και δεν απαντάτε σε ερώτηση, με μπόνους μέχρι 60 χιλιάδες ευρώ, για να καταλάβετε γιατί μιλάμε. Και άλλα αποτελέσματα της γαλάζιας άλωσης, τα οποία θα τα καταθέσω για να μην μακρηγορώ.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να σας τα πω.

Ο άριστος ΔΕΔΔΗΕ δεν ήταν προετοιμασμένος στη «Μήδεια» και στην «Ελπίς». Πέντε μέρες χωρίς ρεύμα μας άφησε. Ταυτόχρονα, όμως, μαθαίνουμε ότι δεν έδωσε σωστά στοιχεία για τις επιδοτήσεις και πήρε πρόστιμο 250 χιλιάδες ευρώ για άλλο πρόβλημα από τη Ρυθμιστική Αρχή Ενέργειας.

Και πάμε στα πιο σοβαρά. Πουλήσατε το 49% του ΔΕΔΔΗΕ -τα γαλάζια παιδιά της ΔΕΗ το αποφάσισαν- σε ένα fund -κύριε Σκουρλέτη, θυμάστε που κάναμε ερώτηση και δεν μας έχουν δώσει ακόμα τη σύμβαση;-, χωρίς δέσμευση. Ταυτόχρονα, η Ελλάδα είναι πρώτη από τα γαλάζια παιδιά στο κόστος χονδρεμπορικής τιμής ενέργειας. Το καταθέτω και αυτό.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μαθαίνουμε ότι ενώ γονατίζει η αγορά και γονατίζει η κοινωνία από το κόστος ενέργειας, 850 εκατομμύρια EBITDA λειτουργικά κέρδη στη ΔΕΗ και ρεκόρ κερδοφορίας στη ΔΕΠΑ Εμπορίας κάτι που αποδεικνύει, κυρίες και κύριοι Βουλευτές, ότι ενώ υπήρχαν περιθώρια, για άλλους «λεφτά υπάρχουν», για τους λίγους, αλλά για την κοινωνία και την επιχειρηματικότητα την ελληνική δεν υπάρχει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και το καινούργιο που αποκαλύφθηκε σήμερα και το καταθέτω, κύριε Πρόεδρε είναι ότι τα γαλάζια παιδιά στη ΔΕΗ με ομολογιακό δάνειο 1,6 δισεκατομμύρια ευρώ δέσμευσαν την ηλεκτροπαραγωγή της χώρας το καλοκαίρι, ώστε να μην μπορεί να χρησιμοποιήσει λιγνιτικές μονάδες -μιλάμε για το 2021 και όχι για το 2023 ή το 2028 και την απολιγνιτοποίηση- με αποτέλεσμα να καίνε υποχρεωτικά φυσικό αέριο, να ανέβει η τιμή υπέρογκα για όλους τους καταναλωτές, να ανέβει η χονδρεμπορική, να πληρώνουν όλοι πανάκριβο ρεύμα και η βιομηχανία και οι αγρότες και οι δήμοι και τα νοικοκυριά, αλλά τα γαλάζια παιδιά να μη χάσουν ούτε ένα ευρώ, γιατί παρουσιάζουν λειτουργικά κέρδη. Διότι αυτό δεν χρεώνεται ως κόστος στην επιχείρηση, χρεώνεται στον καταναλωτή. Αυτό θέλετε να κάνετε τώρα στον ΕΦΚΑ;

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναρωτιέμαι, κύριε Χατζηδάκη στην τούρτα που θα βάλετε την «Ολυμπιακή», τη «ΛΑΡΚΟ», τη ΔΕΗ, τον ΔΕΔΔΗΕ, τη ΔΕΠΑ, θα βάλετε και τη χρεοκοπία της ελληνικής κοινωνίας και οικονομίας που δημιουργείτε; Διότι αυτή η συνταγή είναι μια συνταγή χρεοκοπίας. Πέρα από την ιδιωτικοποίηση και το «πλιάτσικο» και το ρουσφέτι είναι μία συνταγή χρεοκοπίας.

Επιτρέψτε μου, κύριε Πρόεδρε, για μισό λεπτό να πω για τη βραδινή τροπολογία που έφερε το Υπουργείο Κλιματικής Κρίσης, για να καταλάβετε σε τι «αριστεία» ζούμε!

Ο κ. Μητσοτάκης δεν ανακοίνωσε το καλοκαίρι ότι μεταφέρονται οι δασικές υπηρεσίες στο Υπουργείο Περιβάλλοντος; Με τροπολογία, λοιπόν, που φέρνουν τώρα χωρίς καμμία συζήτηση οι «άριστοι» και ο κ. Στυλιανίδης που μας ήρθε ως «άριστος» -εδώ ήταν στην πρόταση δυσπιστίας, είπε τίποτα;- δίνουν αρμοδιότητες στο Υπουργείο, τάχα, Κλιματικής Κρίσης και Πολιτικής Προστασίας, όπου περιλαμβάνονται, κύριε Πρόεδρε, αρμοδιότητες των δασικών υπηρεσιών, όπως είναι η δασοπροστασία, η πρόληψη δηλαδή, και η αποκατάσταση. Μετά τη δημοσίευση της τραγικής τροπολογίας, υπάρχει -και την καταθέτω- σφοδρή ανακοίνωση όλων, δασολόγων, δασοπόνων και δασοφυλάκων του δημοσίου, που ξεκαθαρίζει ότι είναι μία αντιδασική τροπολογία αντίθετη με τις δικές τους εξαγγελίες. Τόσο «άριστοι» πια που δεν ξέρετε καν τι εξήγγειλε ο Πρωθυπουργός;

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διασπούν αντικείμενα, με αποτέλεσμα να υπάρχει πρόβλημα και στην πρόληψη πυρκαγιών, και στη δασοπροστασία, και στην πυρόσβεση, και στην αποκατάσταση ταυτόχρονα. Κι όλα αυτά για ποιον λόγο; Γιατί στο μυαλό τους έχουν το «πλιάτσικο» και στη δασοπροστασία.

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Γιατί αποκαλύφθηκε από τον κοινοβουλευτικό έλεγχο του ΣΥΡΙΖΑ -και κλείνω, κύριε Πρόεδρε- ότι με την επίκληση έκτακτου κινδύνου πολιτικής προστασίας του κ. Χαρδαλιά ανατέθηκαν με οκταπλάσιο κόστος ανά τιμή μονάδος καθαρισμοί δασών στις Δρυάδες και στο Σέιχ Σου. Πάνω από 10 εκατομμύρια είναι όλη αυτή η δουλειά που έγινε και μάλιστα με διαδικασίες έκτακτων αναθέσεων. Αυτά είναι τα «γαλάζια» παιδιά, αυτές είναι οι μπίζνες που κάνουν στον ΕΦΚΑ, στη ΔΕΗ, μέχρι και την Πολιτική Προστασία! Γι’ αυτό είναι μία επικίνδυνη Κυβέρνηση και γι’ αυτό και πρέπει να πέσει το συντομότερο!

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα η κ. Μαρία - Αλεξάνδρα Κεφάλα από τη Νέα Δημοκρατία και να ετοιμάζεται η κ. Ευαγγελία Λιακούλη από το Κίνημα Αλλαγής.

Ορίστε, κυρία Κεφάλα, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ο ΕΦΚΑ αποτελεί τον μεγαλύτερο δημόσιο οργανισμό της χώρας. Μέσα από τις υπηρεσίες του εξυπηρετεί εξήμισι εκατομμύρια συμπολίτες μας, δυόμισι εκατομμύρια συνταξιούχους και τέσσερα εκατομμύρια εργαζομένους. Παρά τις φιλότιμες προσπάθειες που καταβάλλουν οι εργαζόμενοι, ο φορέας αποτελεί σήμερα τον μεγαλύτερο και τον πιο προβληματικό οργανισμό του δημοσίου. Δυστυχώς τα τελευταία χρόνια συγκεντρώνει σχεδόν τα μισά από τα παράπονα των πολιτών που κατατίθενται στον Συνήγορο του Πολίτη. Τι σημαίνει αυτό; Ότι ο ένας στους δύο πολίτες στη συναλλαγή του με τον φορέα δεν μένει ικανοποιημένος.

Σας αρέσει αυτή η κατάσταση, κύριοι συνάδελφοι του ΣΥΡΙΖΑ; Γιατί εμάς δεν μας αρέσει. Διότι εμείς έχουμε στις προτεραιότητές μας την εξυπηρέτηση του πολίτη. Και τι έχουμε κάνει γι’ αυτό τα δυόμισι χρόνια διακυβέρνησης; Αρκετά! Θα αναφέρω μόνο ότι το 2019 παραλάβαμε από την προηγούμενη κυβέρνηση περισσότερες από ένα εκατομμύριο ασφαλιστικές εκκρεμότητες. Μέσα σε δύο χρόνια πετύχαμε ρεκόρ για τον ΕΦΚΑ στην απονομή των συντάξεων με υπερδιπλασιασμό σε πολλές κατηγορίες σε σχέση με τα προηγούμενα χρόνια. Με τον ενιαίο αριθμό εξυπηρέτησης 1555 δώσαμε λύση στην άμεση επικοινωνία πολιτών και υπηρεσίας. Προμηθεύσαμε τον οργανισμό με τρεις χιλιάδες νέους σύγχρονους υπολογιστές, ώστε να μπορούν οι υπάλληλοι να κάνουν καλύτερα τη δουλειά τους με την εγκατάσταση άλλων δύο χιλιάδων εντός του 2022. Επίσης, θεσπίσαμε το μέτρο της προκαταβολής εθνικής σύνταξης για όσους περιμένουν για μήνες ή και χρόνια για τη σύνταξή τους και με στόχο τη λύση πάνω στο ίδιο πρόβλημα θεσμοθετήσαμε το σύστημα των πιστοποιημένων λογιστών και δικηγόρων για την επιτάχυνση της διαδικασίας απονομής.

Όλα αυτά είναι σίγουρα σημαντικές τομές. Είναι αρκετά; Όχι. Υπάρχουν ακόμη σημαντικά προβλήματα στην οργανωτική του βάση, προβλήματα που δυσκολεύουν την ολοκληρωτική αναδιάρθρωσή του. Είμαστε εδώ για να λύσουμε αυτά τα προβλήματα.

Με το σημερινό νομοσχέδιο ερχόμαστε να αντιμετωπίσουμε αυτές τις παθογένειες σε συνέχεια των πρωτοβουλιών που έχουμε ήδη αναλάβει. Δεν μένουμε σε τυπικές αλλαγές, αλλά εστιάζουμε στα βαθύτερα προβλήματα που χαρακτηρίζουν τον φορέα. Για τον λόγο αυτό, προσελκύουμε έμπειρους επαγγελματίες μέσω της σύμπραξης ιδιωτικού και δημόσιου τομέα για να βελτιώσουμε το καθεστώς διαχείρισης και την αποτελεσματικότητά του.

Είναι αυτό κάτι που γίνεται πρώτη φορά; Όχι. Κύριοι του ΣΥΡΙΖΑ, δεν είναι η πρώτη φορά μιας και εσείς το εφαρμόσετε το 2018 στο Κτηματολόγιο. Λειτουργείτε με δύο μέτρα και δύο σταθμά. Προσφέρουμε κίνητρα προσέλκυσης μέσα από απόλυτα διαφανείς διαδικασίες, ώστε να στελεχωθεί ο ΕΦΚΑ με προσωπικό ικανό να ανταποκριθεί στον απαιτητικό μετασχηματισμό του, ώστε να βγαίνουν ταχύτερα οι συντάξεις και να μην ταλαιπωρούνται οι ασφαλισμένοι. Οι θέσεις των διευθυντικών στελεχών θα καλύπτονται τόσο από τον δημόσιο όσο και από τον ιδιωτικό τομέα.

Από την άλλη πλευρά, όμως, θα έχουμε τη δυνατότητα να ελέγξουμε τα στελέχη του φορέα ανεξαρτήτως ιεραρχικής θέσης και για όσους υπάρχει αρνητική κρίση, θα επιστρέφουν στις οργανικές τους θέσεις. Βάζουμε τέλος στη λογική του λαϊκισμού και του ωχαδερφισμού των προηγούμενων ετών. Οι πολίτες οφείλουν να εξυπηρετούνται. Και είναι πολλοί οι υπάλληλοι του ΕΦΚΑ που είναι ικανοί, που εστιάζουν στην εργασία τους και στην καλύτερη εξυπηρέτηση του συναλλασσόμενου.

Παρά τις δύσκολες συνθήκες λειτουργίας του φορέα, το ήδη υπάρχον προσωπικό καταβάλλει σημαντικές προσπάθειες να φέρει εις πέρας τον όγκο των εκκρεμών υποθέσεων. Γι’ αυτό και εμείς στηρίζουμε έμπρακτα όλους αυτούς τους ευσυνείδητους και φιλότιμους δημοσίους υπαλλήλους που κάνουν σωστά τη δουλειά τους. Η λογική της επιβράβευσης της παραγωγικότητας και της εργασίας αποτελεί μία από τις βάσεις της ιδεολογικής πολιτικής μας. Μέσα από ένα καθολικό σύστημα θεσπίζουμε για πρώτη φορά για όλο το προσωπικό τη δυνατότητα πριμοδότησης για υψηλότερες αποδοχές. Με συγκεκριμένους μετρήσιμους και εφικτούς στόχους επιβραβεύουμε τον υπάλληλο που εξυπηρετεί τον πολίτη έγκαιρα και ουσιαστικά. Δίνουμε κίνητρα και επιβραβεύουμε τον επαγγελματισμό, αλλά πάνω απ’ όλα επιβραβεύουμε την εργασία.

Καταργούμε, κυρίες και κύριοι συνάδελφοι, μία σειρά από παρωχημένες διατάξεις και χρονοβόρες διαδικασίες που δημιουργούσαν μεγάλες καθυστερήσεις στην έγκριση των προμηθειών. Καταργούμε διατάξεις που ταλαιπωρούν τόσο τους πολίτες όσο και τους ίδιους τους υπαλλήλους. Πόσες φορές διαγωνισμοί προμηθειών δεν ολοκληρώνονταν στην ώρα τους, με αποτέλεσμα σημαντικά προβλήματα ως προς τη λειτουργικότητα του φορέα; Για τον λόγο αυτό καθιστούμε πιο ευέλικτο το σύστημα προμηθειών, ώστε να δοθεί τέλος σε φαινόμενα, όπως η μη έγκαιρη προμήθεια αναλώσιμων, ανταλλακτικών και η δυσκολία αντικατάστασης παρωχημένου εξοπλισμού.

Παρέχουμε στον οργανισμό τη δυνατότητα να αξιοποιήσει την τεράστια ακίνητη περιουσία που διαθέτει, αφού το καλύτερο τμήμα της ακίνητης περιουσίας του παραμένει αναξιοποίητο την ίδια στιγμή που στεγάζεται σε μισθωμένα ακίνητα. Δίνουμε μία διαφορετική κατεύθυνση στον ΕΦΚΑ προς έναν αυτοτελή μη εξαρτώμενο φορέα από την κρατική χρηματοδότηση με αξιοποίηση κάθε μέσου που διαθέτει για την αύξηση των εσόδων του.

Θέτουμε σε λειτουργία την ψηφιακή παρακολούθηση των εκκρεμών συντάξεων σε όλη την Ελλάδα ανά περιφέρεια, ανά διεύθυνση και ανά εισηγητή. Διευκολύνουμε τη χορήγηση ασφαλιστικής ενημερότητας για οφειλές μέχρι 100 ευρώ παρέχοντας τη δυνατότητα σε πολλούς πολίτες να δρομολογήσουν άλλες σημαντικές για τους ίδιους διαδικασίες στις οποίες απαιτείται η ενημερότητα ως προϋπόθεση, ενώ παράλληλα προβλέπουμε τη χορήγηση άδειας δέκα ημερών μετ’ αποδοχών στους γονείς παιδιών με σπάνια νοσήματα. Πρόκειται για μία άδεια που θα δίνεται επιπλέον της άδειας νόσησης τέκνου και της άδειας φροντιστή.

Κυρίες και κύριοι συνάδελφοι, με όλες αυτές τις ρυθμίσεις που φέρνουμε σήμερα προς ψήφιση δεν πράττουμε τίποτα περισσότερο από το αυτονόητο, γιατί είναι ρυθμίσεις κοινής λογικής, είναι ρυθμίσεις που αφορούν το σύνολο των συμπολιτών μας. Μέσα σε αυτά τα δυόμισι χρόνια διακυβέρνησης προσπαθούμε να θεραπεύσουμε νομοθετικά τις παθογένειές του, να διορθώσουμε τα λάθη και τα προβλήματα που μας έκανε δώρο ο νόμος Κατρούγκαλου.

Με το σημερινό νομοσχέδιο κάνουμε μία ουσιαστική τομή αποτελεσματικότητας σε αυτό τον πλέον προβληματικό οργανισμό του δημοσίου. Ο ΕΦΚΑ αποτελεί τον πυλώνα του κοινωνικού κράτους στην Ελλάδα και εμείς ερχόμαστε να ενισχύσουμε τη δυναμική του προς όφελος εργαζομένων και ασφαλισμένων. Με οργανωτικές και διοικητικές αναδιαρθρώσεις τον καθιστάμε πιο λειτουργικό, πιο ευέλικτο με μεγαλύτερη ταχύτητα στη λήψη και την εφαρμογή των αποφάσεων. Και για μία ακόμη φορά η Αξιωματική Αντιπολίτευση αγνοεί μία σειρά από διατάξεις που διευκολύνουν τους πολίτες. Είναι η πρώτη φορά; Όχι. Γιατί το κάνει; Διότι δεν μπορεί να αντιληφθεί τις πραγματικές ανάγκες της κοινωνίας.

Από την άλλη, εμείς προσπαθούμε για τη σωστή εξυπηρέτηση του πολίτη μέσα από την ποιοτική παροχή υπηρεσιών. Θέλουμε οι πολίτες να μην ταλαιπωρούνται άσκοπα, αλλά να βρίσκονται σε διαδραστική επαφή με έναν οργανισμό που συνεχώς βελτιώνεται, σε μια διαδραστική επαφή με έναν ΕΦΚΑ πιο φιλικό, πιο εξυπηρετικό, αλλά το σημαντικότερο πιο αποτελεσματικό για όλους τους ασφαλισμένους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Κεφάλα και για την τήρηση του χρόνου, όπως πάντα άλλωστε.

Και τώρα καλείται στο Βήμα η κ. Ευαγγελία Λιακούλη από το Κίνημα Αλλαγής και να ετοιμάζεται ο Ημαθιώτης κ. Λάζαρος Τσαβδαρίδης από τη Νέα Δημοκρατία.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα το πρωί -για να ξεκινήσω με αυτό- η Αξιωματική Αντιπολίτευση υπέβαλε ένσταση αντισυνταγματικότητας για το συγκεκριμένο νομοσχέδιο, το οποίο εμείς καταψηφίζουμε. Επί της ενστάσεως τοποθετήθηκε η παράταξή μας δηλώνοντας «παρών», εξηγώντας ακριβώς τον λόγο ο οποίος συνοπτικά έγκειται στο γεγονός ότι το πεδίο της αντιπαράθεσης στο συγκεκριμένο νομοσχέδιο είναι εξόχως πολιτικό και όχι νομικό.

Εισπράξαμε έναν απαξιωτικό σχολιασμό από την πλευρά του ΣΥΡΙΖΑ, ότι είμαστε άχρωμοι κ.λπ.. Καλά, μιλάτε εσείς που εκτός από τα αλησμόνητα «παρών» σας σε αντίστοιχες ενστάσεις, μόλις χθες ψηφίσατε «παρών» σε θέματα εθνικής άμυνας; Μιλάτε εσείς; Σχολιάζετε εσείς το «παρών»; Λέτε το παραμύθι σας για το κακό ΠΑΣΟΚ που χρεοκόπησε τη χώρα, αλλά τους Υπουργούς και τους γραμματείς αυτού του κακού ΠΑΣΟΚ τους έχετε στην πρώτη τάξη και στην πρώτη γραμμή και τους έχετε σήμερα εισηγητές. Γι’ αυτό το κακό ΠΑΣΟΚ λέτε, που θέλετε να το πάρετε και να το εγκολπώσετε ολόκληρο, φτιάχνοντας γέφυρες και γεφύρια και δεν συμμαζεύεται, για να ενωθείτε μαζί του, αυτό που το μιμείστε ακόμη και σε φωνή και σε μπλούζα; Αυτό; Δεν θα σας μένει αναπάντητο, λοιπόν, αυτό το παραμύθι, όχι πια. Θα αντιπαραβάλλουμε στις μεθόδους και στην τακτική σας, στην υποκρισία σας και στις άναρθρες κραυγές σας, την αλήθεια. Θα την ακούτε μία-μία. Και θα το πιείτε αυτό το πικρό ποτήρι, μέχρι το τέλος.

Τώρα σε ό,τι αφορά την Κυβέρνηση, κύριε Υπουργέ, θα ξεκινήσω με μία μικρή ιστορική αναδρομή, «για να θυμούνται οι παλαιότεροι και να μαθαίνουν οι νεότεροι», όπως λέει ο λαός μας. Φαίνεται ότι η Κυβέρνησή σας άλλοτε έχει μνήμη ελέφαντα και άλλοτε έχει μνήμη χρυσόψαρου. Κάθε φορά επιλέγετε όπως σας βολεύει. «Η λήθη, όμως, των ιδίων κακών θρασύτητα γεννά», έλεγε ο Δημόκριτος. Πρόκειται για μία θρασύτητα την οποία ελέγχουμε πλέον και βεβαίως τη βρίσκουμε στην καθημερινή σας πρακτική, θα μου επιτρέψετε να πω. Τι λέγατε προεκλογικά, λοιπόν, και τι κάνατε μετεκλογικά;

Για να δούμε οι δικές μας μνήμες αν είναι αληθινές. Πρώτον, είπατε σε εμάς και στον ελληνικό λαό ότι θα καταργήσετε τον νόμο Κατρούγκαλου. Ο τέως Υπουργός Εργασίας κ. Βρούτσης είχε δηλώσει επί λέξει ότι ο νόμος Κατρούγκαλου, δεν μπορεί να διορθωθεί, γι’ αυτό τον λόγο θα καταργηθεί. Μην λέτε μόνο για τους άλλους, λοιπόν, «με έναν νόμο και ένα άρθρο». Κι εσείς τα ίδια λέγατε. Τελικώς τι κάνετε τριάντα μήνες μετά; Τον καταργήσατε, κύριε Υπουργέ μου, τον νόμο; Δεν τον καταργήσατε. Τον αλλάξατε; Δεν τον αλλάξατε. Τον βελτιώσατε; Δεν τον βελτιώσατε. Κάνατε επουσιώδεις αλλαγές και μάλιστα άνευ νοήματος.

Αν θέλατε πραγματικά, όμως, να βελτιώσετε αυτό τον ανάλγητο νόμο των ΣΥΡΙΖΑ - ΑΝΕΛ, θα κάνατε δεκτές ακόμα και τις τροπολογίες που καταθέσαμε εμείς σήμερα γι’ αυτές τις γυναίκες, τις πολύτεκνες μαμάδες οι οποίες εκδιώχθηκαν δήθεν με εθελούσια έξοδο, αλλά εκβιαστικά. Να, λοιπόν, μία τροπολογία του Κινήματος Αλλαγής. Γιατί δεν την κάνετε δεκτή; Ιδού η Ρόδος, λοιπόν.

Τι μας είπατε ακόμα προεκλογικά; Ασκήσατε δριμεία κριτική στην κυβέρνηση των ΣΥΡΙΖΑ - ΑΝΕΛ για την κατάργηση του ΕΚΑΣ. Τι κάνατε, όμως, εσείς; Αντί να επαναφέρετε το ΕΚΑΣ, καταργήσατε ακόμα και τη λειψή δέκατη τρίτη σύνταξη, που είχαν προσφέρει σαν ψίχουλα οι προκάτοχοί σας, όχι από φιλότιμο, αλλά επειδή είχαν εκλογές. Για το 2019 μιλάμε.

Τι είπατε, λοιπόν, σε τρίτη βάση εσείς και πάλι προεκλογικά; Στηλιτεύσατε την κυβερνητική πολιτική των ΣΥΡΙΖΑ - ΑΝΕΛ σχετικά με την κατάργηση των κατώτατων ορίων συντάξεων, σας θυμίζω. Τι κάνατε; Ακόμη και σήμερα απολύτως τίποτα για την επαναφορά των κατώτατων ορίων σύνταξης. Το έργο σας δεν περιορίστηκε μόνο στις προεκλογικές υποσχέσεις, αλλά μετεκλογικά αναλάβατε και κάποιες σπουδαίες πρωτοβουλίες. Κατ’ αρχάς, πετύχατε να δημιουργήσετε μια καινούργια κατηγορία, απίθανη κατηγορία πράγματι, κύριε Υπουργέ, των συνταξιούχων χωρίς σύνταξη. Αυτό έγινε στην Ελλάδα. Οι συντάξεις που εκκρεμούν είναι αμέτρητες, και ταλαιπωρούν οικονομικά και ψυχολογικά για χρόνια χιλιάδες εργαζόμενους.

Ήρθατε σε αυτό το Βήμα της Βουλής και μας τα είπατε, μας τα ξαναείπατε, μας τα ξαναματά-είπατε τριάντα ολόκληρους μήνες τα ίδια και τα ίδια χωρίς κανένα αποτέλεσμα.

Η επόμενη μεγάλη επιτυχία σας: Με πρωτοχρονιάτικη εγκύκλιο καταργήσατε τις συντάξεις χηρείας και αναπηρίας μέχρι και 268,8 ευρώ τον μήνα, σας θυμίζω, όσων συνταξιούχων λαμβάνουν δεύτερη σύνταξη λόγω θανάτου της συζύγου ή του συζύγου. Αρνηθήκατε να δώσετε τα κομμένα δώρα και τις περικοπές του ενδεκάμηνου Ιούνιος 2015 - Μάιος 2016 στους χαμηλοσυνταξιούχους.

Και τον σύντομο κατάλογο του success story τον κλείνω με τη δημιουργία του ΤΕΚΑ και την ιδιωτικοποίηση της επικουρικής ασφάλισης, γεγονός που θα οδηγήσει στη μείωση της επικουρικής ασφάλισης των νέων από 25% έως 35% από αυτή που ισχύει σήμερα.

Αυτή λοιπόν είναι η Κυβέρνησή σας. Αυτά έχετε καταφέρει. Ενδεικτικά παραδείγματα.

Και τι θέλετε σήμερα λοιπόν; Έρχεστε σήμερα και μας λέτε: «Θέλουμε σε αυτό τον φοβερό κατάλογο του success story να προσθέσουμε και τον εκσυγχρονισμό του ΕΚΦΑ», ο οποίος -κατά τα λεγόμενα σας- αποτελεί τον πιο προβληματικό οργανισμό του δημοσίου και χρειάζεται ενίσχυση με ικανά στελέχη από τον ιδιωτικό τομέα.

Πρώτον, θα σας βάλω ένα ειδικό πρόσημο, κύριε Υπουργέ, και να με συγχωρείτε γι’ αυτό, αλλά είναι ηθικής τάξεως το πρόσημο. Και δεν ξέρω τίνος πραγματικά εμπνεύσεως είναι αυτό, το να βάζετε τους τεμπέληδες υπαλλήλους απέναντι στον άριστο Υπουργό, δεν νομίζω ότι περιποιεί τιμή σε κανέναν. Διότι αυτό το οποίο ακούμε όλες αυτές τις μέρες και στη συζήτηση στην επιτροπή και όλα αυτά τα δημοσιεύματα που υπάρχουν σχετικά με το συγκεκριμένο ζήτημα είναι ότι υπάρχει μια τακτική στοχοποίησης των υπαλλήλων. Μάλιστα, παρατηρώ, θα μου επιτρέψετε, μια τέτοια τακτική να έχει συμβεί και στη ΔΕΗ και πρόσφατα στη «ΛΑΡΚΟ».

Στο τέλος, κύριε Χατζηδάκη, θα χαρακτηριστείτε ο Υπουργός των ειδικών αποστολών και αυτό δεν ξέρω αν είναι για καλό σας, τουλάχιστον στο άμεσο μέλλον.

Ωστόσο, όσον αφορά τον ΕΦΚΑ, αυτοί οι οκνηροί υπάλληλοι, όπως εσείς τους αποκαλείτε, οι οποίοι εργάζονται υπό άθλιες συνθήκες, με συνεχείς προσβολές από τον πολιτικό τους προϊστάμενο, χωρίς στοιχειώδη τεχνολογικό εξοπλισμό, με στέρηση αδειών, είναι αυτοί που έχουν επιφορτιστεί με το ογκώδες έργο της λύσης των εκκρεμών συντάξεων και όχι εσείς, κύριε Υπουργέ, ούτε η στρατιά των μετακλητών που έχετε προσλάβει.

Γιατί όμως -αναρωτιέμαι εγώ όταν το σκέφτομαι μόνη μου- οι μετακλητοί υπάλληλοι να είναι καλύτεροι, να μην είναι οκνηροί, να μην είναι αυτοί οι τεμπέληδες τέλος πάντων που δεν κάνουν τη δουλειά και γεμίζουν προβλήματα τον κόσμο; Μήπως επειδή τους διαλέγετε εσείς; Μήπως είναι τα δικά σας παιδιά; Αυτό όμως είναι, αλήθεια, που επαγγέλλεστε για την Ελλάδα της δημιουργίας, της αξιοκρατίας, την Ελλάδα της αξιοπρέπειας; Η αλήθεια αυτή είναι αμείλικτη και φαίνεται πώς σκοπεύετε να εκσυγχρονίσετε τον ΕΦΚΑ. Κρύβεστε και φωνάζετε μαζί. Με ιδιώτες διευθυντές και γενικούς διευθυντές με ένα απλό πτυχίο που εμείς το πήραμε στο γυμνάσιο, οι οποίοι θα λαμβάνουν μισθό 8.300 τον μήνα;

Αυτός είναι ο εκσυγχρονισμός της Κυβέρνησης και από αυτά τα μονοπάτια τον περνάτε; Ο ολισθηρός δρόμος του πελατιασμού οδηγεί σε αποσάθρωση των δημοσίων υπηρεσιών και αυτό είναι κακό για τους πολίτες, αλλά και για το κράτος δικαίου και για το κοινωνικό κράτος που εμείς τουλάχιστον έχουμε βασικό πρόταγμά μας.

Κύριε Υπουργέ, σας θυμίζουμε ότι το ελληνικό δημόσιο δεν είναι κομματικό φέουδο το οποίο διοικούν οι μετακλητοί. Εφόσον δεν μπορείτε να αναδιοργανώσετε τις δημόσιες υπηρεσίες για να προσφέρουν υψηλής ποιότητας υπηρεσίες στους πολίτες, τότε προφανώς δεν μπορείτε να κυβερνήσετε αυτόν τον τόπο. Έρχεστε και μας λέτε ότι δεν μπορείτε να διαφεντεύσετε τα του οίκου σας, ότι οι υπάλληλοί σας είναι οκνηροί και ότι δεν μπορείτε να τα βγάλετε πέρα. Δεν μπορείτε λοιπόν. Αφού δεν μπορείτε λοιπόν, μας προσφέρετε το σχέδιο νούμερο δύο, το οποίο έχει μια συγκεκριμένη στόχευση, μια συγκεκριμένη κατεύθυνση και μια συγκεκριμένη φιλοσοφία με την οποία εμάς, τουλάχιστον, θα μας επιτρέψετε να διαφωνήσουμε.

Κοιτάξτε, ο δημόσιος τομέας δεν αποτελεί πεδίο για να φτιάχνει ο καθένας το δικό του τσιφλίκι, ούτε κατ’ εξαίρεση θα λύνει και θα δένει όπως βολεύεται η κάθε κυβέρνηση κατά καιρούς με τα λεφτά των φορολογουμένων. Εδώ είναι η διαφορά μας, ότι όλα αυτά τα φιλόδοξα σχέδια και τα 8.300 και αυτοί οι υπάλληλοι που θέλετε να πάρετε κ.λπ. αφορούν χώρο του δημοσίου τομέα, αφορούν χώρο του κράτους.

Γίνεται λοιπόν όλη αυτή η ιστορία με τα λεφτά των φορολογουμένων, όπως ακριβώς με τα λεφτά των φορολογουμένων πήραμε τα Ραφάλ και η μπότα της Κυβέρνησης μπήκε πάνω στα φτερά των Ραφάλ για να βάλει το σήμα της Νέας Δημοκρατίας. Πρόκειται για μια επικοινωνιακή γκάφα για την οποία σταυροκοπιούνται ακόμη και τα παιδιά του δημοτικού, θα μου επιτρέψετε να σας πω, εκτός αν πρόκειται για την απόλυτη αμετροέπεια και την επίδειξη της αλαζονείας.

Ολοκληρώνω, κύριε Πρόεδρε, λέγοντας το εξής: Οι πρακτικές αυτές μας βυθίζουν στο παρελθόν και δεν έρχονται από το μέλλον.

Εμείς είμαστε διαφοροποιημένοι σε σχέση με όλα αυτά και γι’ αυτό και καταψηφίζουμε το συγκεκριμένο νομοθέτημα.

Εμείς πιστεύουμε στον τόπο μας και στους ανθρώπους μας.

Εμείς νιώθουμε την ανάγκη του λαού μας να απελευθερώσει τη δημιουργική δύναμή του και να προσφέρει πραγματικά στη χώρα.

Δεν είμαστε θιασώτες των μοναχικών δρόμων και των πελατειακών σχέσεων. Γι’ αυτό τον λόγο, κύριε Υπουργέ, σήμερα εμείς καταψηφίζουμε, αλλά το βλέμμα μας σταθερά κρατάει την ελπίδα του για το μέλλον. Το πρόταγμά μας είναι πολύ συγκεκριμένο και ο λαός μας δείχνει ότι εμπιστεύεται ξανά τις δικές μας ηθικές αξίες και τον δικό μας κώδικα. Τον δικό σας βλέπετε πού ακριβώς τον κατατάσσει.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ. Τα είπατε αυτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ.

(Χειροκροτήματα από την πτέρυγα του Κινήματος Αλλαγής)

Δέκα λεπτά δώσατε σε όλους, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν έδωσα δέκα λεπτά σε όλους. Ο κ. Φάμελλος ξέφυγε. Δεν σας άρεσε που ξέφυγε. Θέλετε να γίνετε σαν τον κ. Φάμελλο;Όχι.

**ΕΥΑΓΓΕΛΙΑ ΛΙΑΚΟΥΛΗ:** Σε μένα το λέτε;

**ΠΡΟΕΔΡΕΥΩΝ (Απόστολος Αβδελάς):** Όχι, γενικά μιλάω.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, μία τεχνική διευκρίνιση, θα ήθελα να κάνω.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, θα ήθελα να κάνω γνωστό στο Σώμα ότι στην υπουργική τροπολογία με γενικό αριθμό 1219 και ειδικό 95 αποσύρεται η ρύθμιση 2 σε σχέση με την ένταξη του Ειδικού Λογαριασμού Οικογενειακών Επιδομάτων Ναυτικών στο Ναυτικό Αποθεματικό Ταμείο, προκειμένου να υπάρξει τις επόμενες ημέρες διάλογος της Κυβέρνησης με τις οργανώσεις των ναυτικών.

Εμείς εξακολουθούμε να πιστεύουμε ότι είναι μία σωστή ρύθμιση, ότι η αντίδραση από την πλευρά τους είναι αποτέλεσμα εσφαλμένης πληροφόρησης και πιστεύουμε ότι μετά τη συζήτηση που θα γίνει, θα αντιληφθούν ότι είναι προς όφελός τους όλες αυτές οι ρυθμίσεις, για μια πιο αποτελεσματική διαχείριση του ΝΑΤ και γενικότερα των θεμάτων που αφορούν στους ναυτικούς.

Αυτά ήθελα να πω, κύριε Πρόεδρε. Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Να καταθέσει ο Υπουργός.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Δεν έχω να καταθέσω κάτι.

**ΠΡΟΕΔΡΕΥΩΝ (Απόστολος Αβδελάς):** Δεν θα την καταθέσετε;

(Θόρυβος από την πτέρυγα της Νέας Δημοκρατίας)

Την απέσυρε είπε; Και πάλι πρέπει να την καταθέσει.

(Θόρυβος από την πτέρυγα της Νέας Δημοκρατίας)

Διαγράφεται; Και πάλι πρέπει να τη δούμε βέβαια. Εν πάση περιπτώσει.

Τον λόγο έχει ο κ. Λάζαρος Τσαβδαρίδης από τη Νέα Δημοκρατία.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κυρία και κύριε Υπουργοί, κυρίες και κύριοι συνάδελφοι, αυτές τις μέρες δεν συζητούμε απλά ένα νομοσχέδιο, που φέρνει η Κυβέρνηση της Νέας Δημοκρατίας για τον εκσυγχρονισμό του ΕΦΚΑ. Συζητούμε την έλευση μιας νέας εποχής που φέρνει αυτή η Κυβέρνηση στις ζωές πάνω από εξίμισι εκατομμυρίων ασφαλισμένων στη χώρα μας, καθώς και ενός νέου μέλλοντος για τις επόμενες γενιές ασφαλισμένων που ακολουθούν.

Συζητούμε για τους καιρούς που οι εργαζόμενοι και οι συνταξιούχοι δεν θα είναι πια όμηροι μιας αρτηριοσκληρωτικής γραφειοκρατίας και ικέτες του αυτονόητου, υπομένοντας τεράστιες καθυστερήσεις στις συντάξεις, λάθη στους υπολογισμούς τους και κατεβασμένα τηλέφωνα στα υποκαταστήματα.

Συζητούμε, όμως, και την έλευση των καιρών που οι εξαιρετικά ικανοί εργαζόμενοι και στελέχη του ΕΦΚΑ δεν θα στέκουν σκουριασμένα γρανάζια στον πιο προβληματικό οργανισμό του δημοσίου, που πληρώνοντας το μάρμαρο της κακότεχνης, τσαπατσούλικης και χωρίς κανόνες σύστασής του το 2016 επί διακυβέρνησης ΣΥΡΙΖΑ αποτελεί σήμερα την αιτία του 48% των παραπόνων για τον ευρύτερο δημόσιο τομέα στον Συνήγορο του Πολίτη.

Τι έκανε μέχρι σήμερα η Κυβέρνηση της Νέας Δημοκρατίας για να βάλει σε τάξη το οργανωτικό και διοικητικό χάος του ΕΦΚΑ, καθώς και το χάλι του 1.000.000 ασφαλιστικών εκκρεμοτήτων που παρέλαβε από τον ΣΥΡΙΖΑ; Με μεταρρυθμίσεις - εξπρές απλοποιήσαμε την απονομή των συντάξεων με τον ν.4798/2021. Συστήσαμε ειδική ομάδα για τις διαδοχικές συντάξεις, όπου συγκεντρώνονται και εκδίδονται επιτόπου όλες οι δύσκολες συνταξιοδοτικές υποθέσεις. Εκσυγχρονίσαμε τις υλικοτεχνικές υποδομές με τελευταίας τεχνολογίας λογισμικά. Υψώσαμε τον ηλεκτρονικό πύργο ελέγχου στον ΕΦΚΑ για την ψηφιακή παρακολούθηση των εκκρεμών συντάξεων σε όλη την Ελλάδα ανά περιφέρεια, διεύθυνση και εισηγητή. Εισαγάγαμε τους πιστοποιημένους δικηγόρους και λογιστές για την επιτάχυνση της διαδικασίας απονομής των συντάξεων. Θεσπίσαμε το μέτρο της προκαταβολής εθνικής σύνταξης για όσους περιμένουν για μήνες ή και για χρόνια για τη σύνταξή τους.

Ποια ήταν τα αποτελέσματα όλων αυτών των παρεμβάσεων; Μόνο το 2021 πετύχαμε αύξηση - ρεκόρ 83% σε σχέση με το 2019 στην απονομή των συντάξεων με διακόσιες είκοσι πέντε χιλιάδες απονομές έναντι μόνο εκατόν είκοσι τριών χιλιάδων απονομών όταν αναλάβαμε τη διακυβέρνηση. Μόνο το 2021 εκκαθαρίστηκαν περισσότερες από πενήντα επτά χιλιάδες υποθέσεις κύριων συντάξεων του τέως ΟΓΑ που αποτελεί αριθμό - ρεκόρ σε όλη την ιστορία του ΕΦΚΑ. Οι ληξιπρόθεσμες κύριες συντάξεις έχουν περιοριστεί στις ογδόντα τρεις χιλιάδες από τις εκατόν τριάντα τρεις χιλιάδες που ήταν ένα χρόνο πριν, ενώ με τον νέο αριθμό εξυπηρέτησης του πολίτη, το «1555», που θέσαμε σε λειτουργία πριν ένα εξάμηνο, διεκπεραιώσαμε ήδη πάνω από ένα εκατομμύριο απαντημένες κλήσεις για θέματα του ΕΦΚΑ, του ΟΑΕΔ και του ΟΠΕΚΑ με άνω του 80% όσων επικοινώνησαν να δηλώνουν ικανοποιημένοι.

Είναι πολλά και εξαιρετικά σημαντικά όσα κάναμε μέχρι σήμερα; Ασφαλώς και είναι. Είναι αρκετά; Ασφαλώς όχι, γιατί οι παθογένειες ήταν βαθιές και οι απαιτήσεις για σαρωτικές τομές στον ΕΦΚΑ πλήρως αναγκαίες για να γίνει ο οργανισμός όσο ευέλικτος και αποτελεσματικός επιβάλλεται να γίνει. Και αυτός είναι ακριβώς ο λόγος που η Κυβέρνηση εισάγει ένα πλέγμα ριζοσπαστικών μεταρρυθμίσεων που θα εκτινάξουν τη λειτουργικότητα του φορέα.

Όμως πώς άραγε θα βελτιωθεί η αποτελεσματικότητα του οργανισμού αν δεν βελτιωθεί το μάνατζμεντ του με την προσέλκυση υψηλού επιπέδου στελεχών, τόσο από τον ιδιωτικό, όσο και από τον δημόσιο τομέα, όπως προβλέπουμε με το σχέδιο νόμου; Και πώς θα βγαίνουν ακόμη ταχύτερα οι συντάξεις χωρίς να θεσπιστούν κίνητρα που θα επιβραβεύουν με τη μορφή μπόνους τους πιο αποτελεσματικούς υπαλλήλους;

Εσείς βέβαια, κυρίες και κύριοι της Αντιπολίτευσης, είστε ακριβοί στα πίτουρα και φτηνοί στο αλεύρι. Στα λόγια θέλετε υψηλού επιπέδου υπηρεσίες προς τον πολίτη. Στην πράξη όμως επιθυμείτε να συντηρήσετε με το στανιό ένα πλαίσιο που τις εμποδίζει.

Μιλάτε για golden boys από τον ιδιωτικό τομέα που θα τοποθετηθούν δήθεν αναξιοκρατικά και με υπέρογκες αμοιβές σε θέσεις γενικών διευθυντών και διευθυντών και παράλληλη δήθεν καθαίρεση των εν ενεργεία γενικών διευθυντών και διευθυντών του οργανισμού. Δεν ξέρετε όμως ότι οι τριετούς θητείας προσλήψεις αυτές θα είναι, τόσο από το δημόσιο, όσο και από τον ιδιωτικό τομέα και θα γίνονται με δημόσια προκήρυξη και με σύμπραξη του ΑΣΕΠ;

Και όταν εμείς με το νομοσχέδιο επιταχύνουμε τις διαδικασίες προμηθειών, εσείς ανεβαίνετε στα κάγκελα. Να βγείτε, λοιπόν, και να πείτε ξεκάθαρα στους υπαλλήλους του ΕΦΚΑ ότι δεν σας νοιάζει που αναγκάζονται να πληρώνουν από την τσέπη τους για να μην ξεμένουν από γραφική ύλη.

Καταγγέλλετε και το σχέδιο αξιοποίησης της περιουσίας του ΕΦΚΑ μιλώντας δήθεν για παράδοση στα ιδιωτικά συμφέροντα. Λες και η εκμετάλλευση του 20% της ακίνητης περιουσίας του φορέα που σήμερα ρημάζει αναξιοποίητη δεν θα συντελέσει στην ταυτόχρονη αύξηση των εσόδων του και άρα των πόρων και του ασφαλιστικού συστήματος.

Και όλα αυτά τα λέτε την ώρα που ο οργανισμός αναγκάζεται να πληρώνει δεκάδες χιλιάδες ευρώ για ακίνητα που νοικιάζει για να στεγάσει τις ανάγκες του σε όλη τη χώρα. Μήπως νομίζετε ότι από τα λεφτόδεντρα πληρώνονται αυτά τα νοίκια και όχι από τις τσέπες των ασφαλισμένων;

Κυρίες και κύριοι του ΣΥΡΙΖΑ, κοινωνική πολιτική δεν είναι τα ιδεοληπτικά τσιτάτα ούτε το «ναι» σε όλους στη θεωρία που μετατρέπεται σε «όχι» σε όλα στην πράξη για να ασκείτε κάποιοι επαναστατική γυμναστική σε βάρος του πολίτη. Κοινωνική πολιτική δεν είναι τα νταούλια που δεν τα βαρέσατε ποτέ, τα όνειρά σας που έγιναν αυταπάτες του «θα τα κάναμε αλλά δεν προλάβαμε».

Σοβαρή κοινωνική πολιτική είναι η ποιοτική και ταχεία παροχή υπηρεσιών στους πολίτες, που θα πρέπει να αποδεικνύεται κάθε μέρα στην πράξη. Αυτό ακριβώς πράττει η Κυβέρνηση της Νέας Δημοκρατίας, πιστή στις δεσμεύσεις της για βελτίωση της καθημερινότητας των πολιτών και για ουσιαστική ανταπόδοση των φόρων και των εισφορών τους προς το κράτος, που με κόπο και αίσθημα κοινωνικής ευθύνης καταβάλλουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για την τήρηση του χρόνου. Είδατε οι βορειοελλαδίτες!

Ακολουθεί η Χαλκιδιώτισσα κ. Κυριακή Μάλαμα από τον ΣΥΡΙΖΑ - Προοδευτική Συμμαχία και να ετοιμάζεται ο κ. Αθανάσιος Λιούπης από τη Νέα Δημοκρατία.

Ορίστε, έχετε τον λόγο, κυρία Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, η Κυβέρνηση φέρνει προς συζήτηση ένα νομοσχέδιο, που έχει ως βασικό του αντικείμενο την αφαίρεση όλης της ακίνητης περιουσίας του ΕΦΚΑ από το δημόσιο και την εκχώρησή της μέσα από μια διαδικασία μετοχοποίησης.

Τι εισάγει το παρόν νομοσχέδιο; Να τα πούμε απλά, για να τα καταλάβει κι ο κόσμος. Εισάγει μια ρύθμιση με την οποία ολόκληρο το χαρτοφυλάκιο των ακινήτων του ΕΦΚΑ αξίας 1 δισεκατομμυρίου ευρώ περνάει σε μία μόνο μονοπρόσωπη ανώνυμη εταιρεία με μετοχικό κεφάλαιο μόλις 1 εκατομμυρίου ευρώ. Ποιος θα διαχειρίζεται αυτή την εταιρεία με δημόσια ακίνητα τέτοιου τεράστιου ύψους και σημασίας; Το λέει μέσα το νομοσχέδιο: σαράντα μετακλητοί και δύο δικηγόροι. Με άλλα λόγια, σαράντα golden boys θα αποκτήσουν την ευθύνη της διαχείρισης ενός τεράστιου χαρτοφυλακίου ακινήτων που ανήκουν στον ελληνικό λαό και που σήμερα εγγυώνται σε έναν μεγάλο βαθμό τη βιωσιμότητα της κοινωνικής ασφάλισης στην Ελλάδα.

Αν αυτή η περιουσία αφαιρεθεί από τον ΕΦΚΑ τι θα γίνει; Έχουμε αντίστοιχο παράδειγμα από το παρελθόν; Φυσικά και έχουμε, το ΤΑΙΠΕΔ. Ωφελήθηκε η χώρα από την εκποίηση των περιουσιακών στοιχείων μέσα από το ΤΑΙΠΕΔ; Την απάντηση τη δίνει μεταξύ άλλων η ΔΕΗ: Χάθηκε η ενεργειακή ασφάλεια της χώρας και το κόστος εκτοξεύτηκε στα ύψη.

Υπάρχει όμως κι άλλο παράδειγμα, πιο κοντινό, τα δεκατέσσερα ακίνητα του ελληνικού δημοσίου τα οποία στέγαζαν υπηρεσίες και υπουργεία. Το κτήριο παραδείγματος χάριν του Υπουργείου Παιδείας και άλλα όμως. Τι έχει γίνει με αυτά τα ακίνητα; Το ΤΑΙΠΕΔ, που υποτίθεται ότι τα διαχειριζόταν, τα πούλησε στο μισό της αξίας τους και μετά το δημόσιο τα ξανανοίκιασε από τον ιδιώτη για τα επόμενα είκοσι χρόνια. Τέτοια μεθοδολογία ακριβώς πάτε να εφαρμόσετε και με τα ακίνητα του ΕΦΚΑ.

Προκύπτει και ένα ακόμη όμως ερώτημα. Η αφαίρεση αυτών των περιουσιακών στοιχείων του ΕΦΚΑ θέτει θέμα σταθερότητας και βιωσιμότητας του ασφαλιστικού συστήματος; Η αφαίρεση στοιχείων ενεργητικού 1 δισεκατομμυρίου από το χαρτοφυλάκιό του, από το χαρτοφυλάκιο του φορέα, μπορεί να θέσει σε κίνδυνο την οικονομική του σταθερότητα; Προφανώς και μπορεί, κυρίες και κύριοι συνάδελφοι, αφού θα του αφαιρεθούν έσοδα και δυνατότητες διαχείρισης και ποιος ξέρει τι μπορεί να γίνει αν τα golden boys κάνουν λάθος στις επενδυτικές τους επιλογές.

Και άλλες διατάξεις του νομοσχεδίου όμως είναι πάρα, μα πάρα πολύ προβληματικές. Ποια είναι η εικόνα που έχουμε σήμερα; Τα στελέχη του ΕΦΚΑ λειτουργούν σε καθεστώς απόλυτης εργασιακής εξουθένωσης γιατί εδώ και τρία χρόνια δεν έχει γίνει ούτε μία πρόσληψη στον φορέα. Και εσείς τι κάνετε; Λέτε ότι θα προσλάβετε στελέχη από τον ιδιωτικό τομέα για τις θέσεις ευθύνης με μισθό 7.000 ευρώ και ελάχιστο προαπαιτούμενο ένα πτυχίο και τη βασική γλώσσα των αγγλικών. Και ρωτάμε: γιατί δεν δίνετε αυτά τα χρήματα στα στελέχη του ΕΦΚΑ με διδακτορικά, με επάρκεια γνώσης ξένων γλωσσών, με επιστημονική εξειδίκευση; Πάλι εναποθέτετε τις ελπίδες σας στο μαγικό χέρι της αγοράς;

Τα ίδια κάνατε και με τους ιδιώτες που θα αναλάμβαναν την έκδοση των συντάξεων στον ΕΦΚΑ. Διαπιστεύσατε πάνω από εκατόν πενήντα ιδιώτες γι’ αυτή τη δουλειά. Πόσες συντάξεις εξέδωσαν; Κάτω από τριάντα!

Λέτε επίσης ότι επιταχύνετε τις διαδικασίες απευθείας αναθέσεων και προμηθειών γιατί ο ΕΦΚΑ δεν έχει χαρτιά και μελάνια. Ακόμη και ένας ευκολόπιστος θα ρωτούσε: αφού ο στόχος σας είναι να αγοράζει ο ΕΦΚΑ πιο γρήγορα αναλώσιμα, τότε γιατί δεν βάζετε ένα όριο σ’ αυτές τις προμήθειες και τις αναθέσεις για να μπορεί πράγματι η υπηρεσία να λειτουργεί πιο άμεσα, αλλά να μην αφήνουμε και περιθώρια και «παραθυράκια» για ανεξέλεγκτες δαπάνες εκατομμυρίων ευρώ;

Εμείς λέμε ότι ο ΕΦΚΑ αποτελεί μια κομβική υπηρεσία όχι μόνο για τους συνταξιούχους, αλλά και για το σύνολο της κοινωνίας και της οικονομίας. Τα προβλήματα που αντιμετωπίζει μπορούν, πραγματικά, να λυθούν με ενίσχυση του δημόσιου χαρακτήρα και όχι με την εξαΰλωση της ακίνητης περιουσίας του. Υπάρχει αρμόδια υπηρεσία εντός του φορέα για τη διαχείριση της περιουσίας του. Γιατί την προσπερνάτε; Δεν έκανε καλά τη δουλειά της; Δημοσιοποιήστε τα στοιχεία, για να δούμε πόσα έσοδα έχει η κοινωνική ασφάλιση από αυτά τα ακίνητα. Γιατί τα δίνετε λοιπόν σε μια εταιρεία εκτός του συστήματος ελέγχου του δημοσίου;

Εμείς είμαστε κάθετα αντίθετοι σ’ αυτή την εξέλιξη που -επαναλαμβάνουμε- μπορεί να θέσει σε κίνδυνο την ευστάθεια του συστήματος κοινωνικής ασφάλισης. Προφανώς και πιστεύουμε ότι η περιουσία του δημοσίου πρέπει να αξιοποιείται και σαφώς δεν θέλει κανένας τα περιουσιακά στοιχεία του ελληνικού λαού να ρημάζουν. Αυτό όμως δεν μπορεί να γίνει μέσα από την εκχώρηση ενός τέτοιου κρίσιμου χαρτοφυλακίου σε μια μετοχοποιημένη ανώνυμη εταιρεία και αν ισχυριστείτε ότι σήμερα ο μοναδικός μέτοχος αυτής της εταιρείας είναι ο ΕΦΚΑ, αύριο κανείς δεν μας εγγυάται ότι δεν θα βάλετε και άλλον μέτοχο, νέο μέτοχο, ίσως κάποιον ιδιώτη, ίσως κάποια τράπεζα, ίσως κάποιο fund. Το έχετε κάνει στο παρελθόν και με άλλα δημόσια ακίνητα και πολύ φοβόμαστε ότι σ’ αυτή την κατεύθυνση πηγαίνετε και τώρα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε την κ. Μάλαμα και για την τήρηση του χρόνου. Ορίστε, σε επτά λεπτά τα είπε όλα.

Καλείται στο Βήμα ο κ. Αθανάσιος Λιούπης από τη Νέα Δημοκρατία και να ετοιμάζεται ο κ. Ιωάννης Δελής του Κομμουνιστικού Κόμματος Ελλάδας.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κυρία και κύριε Υπουργοί, κυρίες και κύριοι συνάδελφοι, το σημερινό νομοσχέδιο ήρθε προς συζήτηση μετά από μια σειρά μέτρων που έλαβε το Υπουργείο Εργασίας για τον ΕΦΚΑ. Θυμίζω, πρώτον, την αξιοποίηση για πρώτη φορά πιστοποιημένων δικηγόρων και λογιστών για την έκδοση των συντάξεων, μια προσπάθεια που η Αντιπολίτευση καταδίκασε ως αποτυχημένη. Στην πραγματικότητα είναι ακόμα στο ξεκίνημά της. Τετρακόσιοι πενήντα οκτώ δικηγόροι και λογιστές πιστοποιήθηκαν μόλις πρόσφατα, με μια δύσκολη διαδικασία και αποδίδουν τις πρώτες συντάξεις.

Δεύτερον, είμαστε έξι μήνες μετά την εφαρμογή του πολύ επιτυχημένου «1555», που ήδη έχει εξυπηρετήσει πάνω από ένα εκατομμύριο πολίτες. Ένα εκατομμύριο πολίτες δεν περίμεναν στις ουρές ή δεν περίμεναν κάποιος να σηκώσει το τηλέφωνο για να εξυπηρετηθούν.

Τρίτον, το 2021 ήταν μια καλή χρονιά στην απονομή των συντάξεων. Ήταν η χρονιά που εκδόθηκαν διακόσιες είκοσι πέντε χιλιάδες συντάξεις, οι περισσότερες από κάθε άλλη. Ήταν η χρονιά που εκδόθηκαν πενήντα επτά χιλιάδες συντάξεις για τους αγρότες, περισσότερες από όσες είχαν εκδοθεί τα δύο προηγούμενα χρόνια μαζί.

Μην ξεχνάμε, τέταρτον, τη θέσπιση της προκαταβολής της εθνικής σύνταξης για όσους βρίσκονταν σε αναμονή για την κύρια χωρίς να παίρνουν την προσωρινή.

Το σύστημα «ΑΤΛΑΣ» ενισχύεται, παρά τα λεχθέντα από την αντιπολίτευση στις επιτροπές περί εγκατάλειψής του, αποδίδει συντάξεις, αναβαθμίζεται και εντάσσεται στο Ταμείο Ανάκαμψης.

Τι έχει λοιπόν να προσθέσει το νομοσχέδιο που συζητάμε σήμερα; Έρχεται ως παραδοχή ότι δεν έχουν λυθεί όλα τα προβλήματα. Υπάρχουν ακόμα καθυστερήσεις στην απονομή των συντάξεων και φυσικά, ακόμα η προσπάθεια ψηφιοποίησης.

Το σημερινό νομοσχέδιο έχει πενταπλή στόχευση:

Πρώτον, στοχεύει στην ανάδειξη ικανών και έμπειρων στελεχών. Πώς γίνεται αυτό; Με επιλογή προσώπων από τον ιδιωτικό και τον δημόσιο τομέα με εξειδίκευση και πολυετή εμπειρία για τις θέσεις γενικών διευθυντών και διευθυντών. Στοχεύει σε μια άμεση κι αποτελεσματική διοίκηση του φορέα που μπορεί να ανταποκριθεί στις αυξημένες ανάγκες του ΕΦΚΑ. Οι προσλήψεις γίνονται για τρία χρόνια με πλήρη διαφάνεια μετά από δημόσια προκήρυξη.

Κι εδώ έρχεται αντίλογος από την αντιπολίτευση, σε σχέση με το μισθολογικό κόστος. Πράγματι προσφέρονται μισθολογικά κίνητρα σε όσους θα αναλάβουν αυτές τις θέσεις. Ποιον άλλον τρόπο ξέρετε, κυρίες και κύριοι συνάδελφοι, όταν θέλετε να προσελκύσετε εξειδικευμένα στελέχη να εργαστούν στο δημόσιο με συγκεκριμένο χρονικό ορίζοντα και με αυστηρούς στόχους που πρέπει να επιτύχουν;

Είναι απαραίτητη μια τέτοια επιλογή; Κατά τη γνώμη μας, ναι. Τα χρόνια δυσεπίλυτα προβλήματα στην κοινωνική ασφάλιση απαιτούν ανθρώπους εξειδικευμένους που έχουν συνηθίσει να εργάζονται σε συγκεκριμένο χρονοδιάγραμμα και στόχους και να τους πετυχαίνουν. Και τελικά, αν απορρίψουμε τη νέα αυτή προσπάθεια, ποια πρόταση έχει η αντιπολίτευση για να λυθούν τα προβλήματα;

Εκτός από τη στείρα αρνητική στάση που άκουσα σε όλα, υπάρχουν θέσεις, υπάρχει πρόγραμμα, υπάρχουν ρεαλιστικές προτάσεις; Απ’ ό,τι φαίνεται, όχι, θα τις ακούγαμε ή θα τις εφαρμόζατε τα προηγούμενα χρόνια.

Το επιχείρημα της αντιπολίτευσης ότι θα μπορούσαν να παραμείνουν στον ΕΦΚΑ οι συμβασιούχοι δεν είναι ρεαλιστικό -το ακούσαμε από τον Υπουργό-, διότι απλά δεν επιτρεπόταν η ανανέωση των συμβάσεών τους. Σε κάθε περίπτωση, ο μεγαλύτερος αριθμός συντάξεων του απενεμήθη πέρσι με λιγότερο προσωπικό δείχνει ότι δεν είναι τόσο θέμα περισσότερου ή λιγότερου προσωπικού, αλλά καλύτερης οργάνωσης.

Δεύτερον, με την επιβράβευση της παραγωγικότητας. Προκειμένου να υπάρξει αποδοτικό κίνητρο για όλους τους εργαζόμενους, τους καταβάλλεται χρηματικό ποσό, όταν επιτυγχάνουν τους στόχους που έχει θέσει η διοίκηση. Το νέο αυτό μέτρο φιλοδοξεί να είναι ένας ακόμα παράγοντας που θα διευκολύνει την ταχύτερη απονομή των συντάξεων, βασικό πρόβλημα για τον ΕΦΚΑ σήμερα.

Τρίτον, με τη δημιουργία ενός νέου, πιο γρήγορου, αποτελεσματικού και εύχρηστου συστήματος προμηθειών. Πού χρησιμεύει; Για να παύσουν περιστατικά ελλείψεων σε αναλώσιμα και εξοπλισμό. Προτιμάει δηλαδή η αντιπολίτευση να αναζητούν διαρκώς οι υπάλληλοι πρόσβαση σε χαρτί, τόνερ και άλλα αναλώσιμα ή να εργάζονται υπό κάκιστες συνθήκες χωρίς κλιματισμό;

Τέταρτον, με τη σύσταση αυτοτελούς μονάδας εσωτερικών ερευνών και την επιτάχυνση των πειθαρχικών διαδικασιών, με εχέγγυα αμερόληπτης κρίσης, αφού επικεφαλής θα είναι πρώην εισαγγελέας του Αρείου Πάγου. Είναι αδιανόητο να διαρκεί μια πειθαρχική διαδικασία δύο και πλέον χρόνια. Τέτοιες καθυστερήσεις είναι σε βάρος των ελεγχομένων υπαλλήλων που παραμένουν σε μια σημαντική ομηρία εναντίον τους και είναι και εις βάρος του συνολικού φορέα.

Πέμπτον, στη σύσταση ενός νομικού προσώπου για τη διαχείριση της ακίνητης περιουσίας του ΕΦΚΑ. Η νέα εταιρεία είναι ανώνυμη, με μοναδικό μέτοχο τον ΕΦΚΑ. Υπάρχει κανένας κίνδυνος, όπως ακούστηκε, για το ιδιοκτησιακό καθεστώς των ακινήτων; Κανένας απολύτως. Τα ακίνητα εξακολουθούν να παραμένουν στην ιδιοκτησία του ΕΦΚΑ. Δεν μπορεί η εταιρεία να τα πουλήσει, παρά μόνο να τα αξιοποιήσει.

Με το σημερινό καθεστώς που ίσχυε και επί διακυβέρνησης ΣΥΡΙΖΑ, επιτρεπόταν να ανατεθεί η διαχείριση των ακινήτων σε ιδιωτικές εταιρείες και σε τράπεζες. Σήμερα μιλάμε για μια ανώνυμη εταιρεία που ελέγχει πλήρως ο ΕΦΚΑ. Και επαναλαμβάνω ότι πρόκειται να αξιοποιήσει μόνο την τεράστια περιουσία του ΕΦΚΑ που ξεπερνά σε αξία το 1 δισεκατομμύριο ευρώ. Μέχρι σήμερα όλοι ξέρουμε ότι το 20% από τα τετρακόσια περίπου ακίνητα είναι τελείως αναξιοποίητα.

Τέλος, το νομοσχέδιο περιλαμβάνει και μια σειρά από πολύ ευνοϊκές ρυθμίσεις. Καλύπτονται από το κράτος οι ασφαλιστικές εισφορές των εργαζομένων των οποίων έκλεισαν οι επιχειρήσεις κατά τη διάρκεια της κακοκαιρίας. Δεύτερον, διευκολύνονται οι ασφαλισμένοι που χρωστούν λίγα στο ασφαλιστικό ταμείο, κάτω από 100 ευρώ, προκειμένου να εκδίδουν ασφαλιστική ενημερότητα. Και τρίτον, δίνεται ειδική γονική μέριμνα και σε γονείς με παιδιά με σπάνια νοσήματα.

Εν κατακλείδι, με το σημερινό νομοσχέδιο έχουμε ένα πλέγμα διατάξεων που προάγουν ένα σύγχρονο, αποτελεσματικό και φιλικό προς τους πολίτες εθνικό φορέα ασφάλισης που θα πάψει να συγκεντρώνει την πλειονότητα των παραπόνων, όπως γίνεται σήμερα, στον Συνήγορο του Πολίτη, που ενισχύει τον κοινωνικό χαρακτήρα του και γίνεται αντάξιος των αντίστοιχων ευρωπαϊκών, που βρίσκεται δίπλα στα εξίμισι εκατομμύρια πολιτών που συναλλάσσονται με αυτόν.

Οι γενναίες τομές που επιδιώκει το Υπουργείο Εργασίας και Κοινωνικών Υποθέσεων πιστεύουμε ότι θα αποδώσουν άμεσα καρπούς και θα αναμορφώσουν τον ΕΦΚΑ. Όπως πάντα, κάθε προσπάθεια κρίνεται εκ του αποτελέσματος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για την τήρηση του χρόνου.

Καλείται στο Βήμα ο κ. Ιωάννης Δελής, Βουλευτής του Κομουνιστικού Κόμματος Ελλάδας και να ετοιμάζεται ο κ. Δημήτριος Κούβελας από τη Νέα Δημοκρατία. Εδώ μπαίνει το «Θεσσαλονίκη ενωμένη».

**ΙΩΑΝΝΗΣ ΔΕΛΗΣ:** Αλήθεια, τι κάνει μια κυβέρνηση, όταν θέλει να κρύψει το αρνητικό, για το λαό, περιεχόμενο ενός νομοσχεδίου που φέρνει στη Βουλή; Πρώτα πρώτα του βάζει έναν ωραίο τίτλο. Αυτό έγινε ακριβώς κι εδώ. Λέει: «Εκσυγχρονισμός του Ηλεκτρονικού», λέμε τώρα «Εθνικού Φορέα Κοινωνικής Ασφάλισης». Στην πραγματικότητα όμως πρόκειται για ένα ακόμα νομοσχέδιο-κρίκο στην αλυσίδα των αντιασφαλιστικών ρυθμίσεων, που συνεχίζονται σταθερά με όλες τις κυβερνήσεις, για μια ακόμη ψηφίδα στο μεγάλο παζλ της υπονόμευσης του κοινωνικού χαρακτήρα της ασφάλισης, έως ότου αυτή η ασφάλιση μετατραπεί σε μια πλήρως ατομική ιδιωτική υπόθεση.

Δεν είναι καθόλου τυχαίο ότι έρχεται στη Βουλή αμέσως μετά την ιδιωτικοποίηση της επικουρικής ασφάλισης που ψηφίσατε πριν από λίγους μήνες και όπου βεβαίως παρέχετε τη δυνατότητα στο κεφάλαιο με τα διάφορα επενδυτικά funds να ξεκοκαλίζει και να παίζει στον χρηματιστηριακό τζόγο τις εισφορές των νέων εργαζομένων, που τώρα μπαίνουν και όπως μπαίνουν στη δουλειά, ό,τι δηλαδή έγινε παλιότερα με τη ληστεία των αποθεματικών της προηγούμενης γενιάς, σε νέα όμως εκσυγχρονισμένη βερσιόν.

Ας πιάσουμε λοιπόν το νήμα από την αρχή. Προηγούνται οι κυβερνήσεις Νέας Δημοκρατίας και ΠΑΣΟΚ, οι οποίες με αλλεπάλληλους αντιασφαλιστικούς νόμους τσακίζουν τις συντάξεις και σαρώνουν τα ασφαλιστικά δικαιώματα.

Το 2016 ψηφίζεται από την κυβέρνηση ΣΥΡΙΖΑ ο ν.4387, γνωστός και ως νόμος Κατρούγκαλου, με τον οποίο δίνεται ένα καίριο χτύπημα στην κοινωνική ασφάλιση. Τότε δημιουργείται ο ηλεκτρονικός ΕΦΚΑ, προκειμένου αυτός να αξιοποιηθεί, όπως και έγινε άλλωστε, ως εκείνο το κατάλληλο εργαλείο το οποίο χωρίζει την κύρια σύνταξη σε εθνική και ανταποδοτική, επανυπολογίζει όλες τις καταβαλλόμενες συντάξεις με σκοπό την περαιτέρω μείωσή τους και εισάγει τη λεγόμενη νοητή τότε κεφαλαιοποίηση στις επικουρικές συντάξεις και με αναδρομική μάλιστα ισχύ. Αυτή τη νοητή κεφαλαιοποίηση των επικουρικών συντάξεων του ΣΥΡΙΖΑ έρχεται τον περασμένο Σεπτέμβρη η Νέα Δημοκρατία και με το ν.4826 την κάνει πραγματική κεφαλαιοποίηση.

Ε, λοιπόν αυτός ο ηλεκτρονικός ΕΦΚΑ, ο e-ΕΦΚΑ, με γέφυρα τις διατάξεις του σημερινού νομοσχεδίου, μετατρέπεται στην πράξη σε μια ιδιωτική ασφαλιστική εταιρεία. Αυτό ακριβώς. Έτσι είναι, όσο προχωρά και βαθαίνει η ιδιωτικοποίηση του ασφαλιστικού συστήματος τόσο θα προσαρμόζεται και η λειτουργία του αρμόδιου ασφαλιστικού οργανισμού στους όρους της αγοράς. Δεν μπορεί να γίνει διαφορετικά.

Ως προς αυτό, μάλιστα, είναι χαρακτηριστική στο νομοσχέδιο εκείνη η διάταξη η οποία προβλέπει να τοποθετούνται για τρία έως έξι χρόνια στον ΕΦΚΑ ως διευθυντικά στελέχη ιδιώτες μάνατζερ κατευθείαν από την ασφαλιστική αγορά και με αμοιβές παχυλότατες, πέρα και έξω από το μισθολόγιο των δημόσιων υπαλλήλων. Τα λεφτόδεντρα υπάρχουν γι’ αυτούς, οι οποίοι αναλαμβάνουν να τρέξουν πιο γρήγορα την ιδιωτικοποίηση της κοινωνικής ασφάλισης, βαθαίνοντας και την επιχειρηματική δράση του ίδιου του ΕΦΚΑ, με κατάληξη φυσικά τη λεηλασία της ακίνητης περιουσίας του, η οποία περιουσία έχει δημιουργηθεί φυσικά από τις εισφορές των ασφαλισμένων, στους οποίους, εδώ που τα λέμε, ανήκει κιόλας.

Οφείλετε, βεβαίως, εδώ να εξηγήσετε ως Υπουργείο γιατί το σύστημα προμηθειών του οργανισμού του ΕΦΚΑ το εξαιρείτε από τις διατάξεις του σχετικού νόμου. Πρέπει να δώσετε μια εξήγηση. Μάλιστα. Για να βρουν όλα αυτά τα golden boys -και τα golden girls ενδεχομένως, δεν ξέρω- της ελληνικής ασφαλιστικής αγοράς έτοιμες και άδειες αυτές τις θέσεις τις διευθυντικές στον ΕΦΚΑ, τι κάνετε; Παύετε από τα διευθυντικά καθήκοντά τους όλους τους σημερινούς γενικούς διευθυντές και διευθυντές του οργανισμού του ΕΦΚΑ και πετάτε στα σκουπίδια τη συσσωρευμένη πείρα τους.

Οι ιδιώτες αυτοί μάνατζερ που φέρνετε στον ΕΦΚΑ προορίζονται επίσης να πιέζουν για ακόμα μεγαλύτερη εντατικοποίηση της δουλειάς των υπαλλήλων του ΕΦΚΑ, χρησιμοποιώντας πότε το καρότο των μπόνους -κι αυτό σημαίνει βεβαίως εξατομίκευση, διαφοροποίηση των μισθών με το κριτήριο της παραγωγικότητας- και πότε το μαστίγιο των πειθαρχικών ποινών, τα οποία θεσπίζετε με το σημερινό νομοσχέδιο.

Κι ύστερα έρχεται ο Υπουργός εδώ και μας λέει ότι πάτε με τους πολλούς. Με τους λίγους πηγαίνατε, με τους λίγους πάτε πάντα. Τους πολλούς τους τσακίζετε με την πολιτική σας, είτε είναι εργαζόμενοι στον ΕΦΚΑ, είτε είναι ασφαλισμένοι, είτε είναι συνταξιούχοι.

Είναι δε χαρακτηριστικό ότι καταργείτε, ακυρώνετε και παραμερίζετε ακόμα και αυτά τα υπηρεσιακά συμβούλια του οργανισμού προκειμένου να συστήσετε, λέει, τη λεγόμενη «Μονάδα Εσωτερικού Ελέγχου Πειθαρχικής Διαδικασίας» από υπαλλήλους όμως άλλων υπουργείων. Και με ποια δικαιολογία παρακαλώ όλο αυτό; Εξαιτίας, λέει, «της καθυστέρησης στην πειθαρχική τους λειτουργία». Μάλιστα.

Συγγνώμη, εσείς, το κράτος σας, οι κυβερνήσεις δεν είστε που έχετε πάντα την πλειοψηφία σε αυτά τα υπηρεσιακά συμβούλια, τους τρεις από τους πέντε ή κάνω λάθος; Ποιοι την έχουν την πλειοψηφία, οι εργαζόμενοι σε αυτά τα υπηρεσιακά συμβούλια; Δηλαδή τον εαυτό σας κατηγορείτε;

Εσείς όμως εκεί που διαπρέπετε -όλες οι κυβερνήσεις, όχι μόνο της Νέας Δημοκρατίας, τώρα της Νέας Δημοκρατίας- είναι στη συκοφάντηση, στη βρώμικη επίθεση ενάντια στους εργαζομένους, την ώρα που καθυστερούν απαράδεκτα οι απονομές των συντάξεων και των εφάπαξ, και καθυστερούν επειδή λείπουν, βεβαίως, χιλιάδες υπάλληλοι από τον ΕΦΚΑ, και καθυστερούν επειδή ο απαρχαιωμένος τεχνολογικός εξοπλισμός του ΕΦΚΑ παραπέμπει όχι μονάχα σε προηγούμενες δεκαετίες αλλά και σε προηγούμενους αιώνες. Εσείς που είστε οι μοναδικοί υπεύθυνοι για την κατάσταση αυτή, τι κάνετε; Τις δικές σας διαχρονικές βαρύτατες ευθύνες για το σημερινό χάλι, με τις τεράστιες καθυστερήσεις στην έκδοση των συντάξεων, πάτε να τις φορτώσετε όλες με προκλητικό τρόπο στους ίδιους τους εργαζομένους του ΕΦΚΑ.

Ξέρετε κάτι όμως; Το ψάρι βρωμάει από το κεφάλι. Βλέπετε, στη δική σας αντίληψη το αστικό σας κράτος έχει το δικαίωμα να καθυστερεί για χρόνια τις συντάξεις που οφείλει στους εργαζομένους, το ίδιο όμως αυτό αστικό σας κράτος γίνεται ταχύτατο, γίνεται Κέρβερος, δεν σηκώνει μύγα στο σπαθί του όταν ένας εργαζόμενος ή ένας άλλος βιοπαλαιστής καθυστερήσει έστω και για μια μέρα τις οφειλές του στην εφορία και στα ασφαλιστικά ταμεία.

Και μιας και τα λόγια σας τα κόβετε παχιά, για πέστε μας, αλήθεια, εκείνοι οι πολυδιαφημισμένοι εξωτερικοί συνεργάτες, οι εκατοντάδες, που προσλάβατε στον ΕΦΚΑ για να γίνουν πιο γρήγορα οι απονομές των συντάξεων, αλήθεια πόσες συντάξεις βγάλανε μέχρι τώρα; Πολλά νούμερα είπε ο Υπουργός εδώ, αλλά αυτό δεν το απάντησε και δεν το απάντησε γιατί όλοι αυτοί οι πολυδιαφημισμένοι σας ιδιωτικοί εξωτερικοί συνεργάτες δεν βγάλανε μέχρι τώρα ούτε μία σύνταξη.

Σε αντίθεση λοιπόν με όσα υποστηρίζετε, το νομοσχέδιό σας θα προσθέσει κι άλλα βάρη στους ασφαλισμένους, στους συνταξιούχους, θα ενισχύσει τα αγοραία χαρακτηριστικά του οργανισμού και την πειθαρχική καταστολή, βεβαίως, ενάντια στους εργαζομένους. Και αυτός είναι ο λόγος φυσικά για τον οποίο απορρίπτεται και από τους εργαζομένους του ΕΦΚΑ και από τα συνδικάτα, κι αυτός είναι ο λόγος για τον οποίο θα πρέπει να το αποσύρετε αυτό το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Δελή.

Καλείται ο κ. Δημήτριος Κούβελας της Νέας Δημοκρατίας και να ετοιμάζεται ο Νικόλαος Φίλης του ΣΥΡΙΖΑ - Προοδευτική Συμμαχία.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, αγαπητέ συνάδελφε και συμπολίτη Γιάννη Δελή, να δώσω εγώ μια απάντηση, αυτό που ακούω να λένε οι πολίτες που παρακολουθούν τη συζήτηση του σημερινού σχεδίου νόμου: Επιτέλους!

Αυτή η Κυβέρνηση έχει ταυτιστεί πλέον στη συνείδηση κάθε πολίτη με τις άμεσες και δραστικές παρεμβάσεις στον σκληρό πυρήνα των μεγάλων προβλημάτων. Το σημερινό σχέδιο νόμου έρχεται να λύσει τον ισχυρότερο ίσως γόρδιο δεσμό και ταυτόχρονα να κάνει απλά το αυτονόητο, να συμβάλει αποτελεσματικά στην καλύτερη και αποδοτικότερη λειτουργία του πιο προβληματικού ίσως φορέα της δημόσιας διοίκησης.

Είναι εξίμισι εκατομμύρια πολίτες, που συναλλάσσονται με τον ΕΦΚΑ για θέματα απονομής συντάξεων και γενικότερα ασφαλιστικά ζητήματα. Όπως επιβεβαιώνουν τα στοιχεία του Συνηγόρου του Πολίτη οι μισοί από τους πολίτες, που εκφράζουν παράπονα για τον ευρύτερο δημόσιο τομέα τα έχουν με τον ΕΦΚΑ, είτε με τις καθυστερήσεις είτε με την κακοδιοίκηση. Ειδικά τα τελευταία χρόνια στον ΕΦΚΑ επικρατεί και το οδυνηρό φαινόμενο του κατεβασμένου τηλεφώνου, του τηλεφώνου που δεν απαντά ποτέ. Ως νέος Βουλευτής από το 2019 αυτά τα παράπονα δεχόμουν βροχή από τον πρώτο καιρό. Ερχόμαστε λοιπόν να μετατρέψουμε τον πιο αρνητικό ίσως πρωταγωνιστή της καθημερινής ταλαιπωρίας των Ελλήνων σε έναν ευέλικτο και σύγχρονο δημόσιο φορέα.

Παρακολουθώντας τις τοποθετήσεις των συναδέλφων της αντιπολίτευσης μπορώ να πω ότι είστε πολύ συνεπείς στη μικροπολιτική μιζέρια του «όχι σε όλα». Μιλάτε σήμερα για μια αντιασφαλιστική μεταρρύθμιση, με αποτέλεσμα για ακόμη μια φορά να είστε εκτός θέματος. Οι πολίτες που παρακολουθούν τη συζήτηση θα νομίζουν ότι νομοθετούμε κάτι, που αφορά την ασφάλισή τους. Αντίθετα, νομοθετούμε για το πώς θα γίνει η συναλλαγή τους με τον δυσκίνητο αυτό δημόσιο φορέα πιο ποιοτική και πιο αποτελεσματική.

Με τη σύγχρονη αυτή νομοθετική παρέμβαση εκσυγχρονίζουμε τον ΕΦΚΑ, βάζουμε σε τάξη το σύστημα των προμηθειών, θέτουμε κανόνες στη λογοδοσία των στελεχών, αναβαθμίζουμε τον τρόπο λειτουργίας και το οργανόγραμμά του και, κυρίως, βάζουμε τις βάσεις για την αποδοτικότερη αξιοποίηση της ακίνητης περιουσίας του.

Σε όλα αυτά, εσείς οι προοδευτικοί λέτε και πάλι «όχι». Όταν ιδρύσατε τον φορέα με τον νόμο Κατρούγκαλου του 2016, είπαμε «καλώς έγινε», μήπως περάσουμε σε μια νέα εποχή. Όμως τον απαξιώσατε εντελώς και τον αφήσατε με έναν κυκεώνα προβλημάτων και εκκρεμοτήτων, που ταλαιπωρούν ακόμη τους ασφαλισμένους και τους συνταξιούχους, καθυστερήσεις στην έκδοση των συντάξεων χωρίς την απαιτούμενη ασφάλεια δικαίου, γραφειοκρατία, κακοδιοίκηση. Βρήκαμε το 2019 σε εκκρεμότητα πάνω από ένα εκατομμύριο ασφαλιστικές υποθέσεις. Και μιλάτε εσείς που αφήσατε κατεβασμένα τα τηλέφωνα παίζοντας με τα νεύρα όλων μας.

Αντίθετα, σήμερα, ο τηλεφωνικός αριθμός εξυπηρέτησης των πολιτών, το γνωστό πια 1555, μέσα σε μόλις έξι μήνες λειτουργίας έχει διεκπεραιώσει πάνω από ένα εκατομμύριο κλήσεις, εκ των οποίων το 97,5% των θεμάτων που αφορούσαν έχει επιλυθεί, ενώ μόλις 2,5% συνεχίζει να εκκρεμεί λόγω της πολυπλοκότητας αυτών των υποθέσεων, αλλά είναι πια σε καλύτερα χέρια.

Εκδώσατε μέχρι το 2018 εκατόν πενήντα πέντε χιλιάδες συντάξεις και απάντησε ο αρμόδιος Υπουργός Κοινωνικών Ασφαλίσεων, ο κ. Χατζηδάκης, γιατί έθεσε το ερώτημα προηγουμένως και πάλι ο κ. Δελής, πόσες συντάξεις αποδόθηκαν πέρσι. Αποδόθηκαν διακόσιες εικοσιπέντε χιλιάδες το 2021. Εκκρεμούν, όμως…

**ΧΡΗΣΤΟΣ ΚΑΤΣΩΤΗΣ:** Δεν είπε αυτό. Ρώτησε…

**ΔΗΜΗΤΡΙΟΣ ΚΟΥΒΕΛΑΣ:** Ήταν το ερώτημα που απηύθυνε.

**ΧΡΗΣΤΟΣ ΚΑΤΣΩΤΗΣ:** Δεν ρώτησε αυτό.

**ΠΡΟΕΔΡΕΥΩΝ (Απόστολος Αβδελάς):** Μη διακόπτετε, σας παρακαλώ. Δεν ρώτησε αυτό. Είπε: «Δεν βγήκε καμμία» και έδωσε το νούμερο ο κ. Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Δεν αντιδικώ. Εν πάση περιπτώσει, δίνω αυτό το δεδομένο. Δεν μειώνω με κανέναν τρόπο, πάντως, τον καλό συνάδελφο κ. Δελή. Απλώς, δίνω τα δεδομένα για το 2021. Όμως, εκκρεμούν ακόμη ογδόντα χιλιάδες περίπου συντάξεις, οι οποίες φυσικά και επιβάλλεται να αποδοθούν το αργότερο μέχρι το τέλος της θητείας αυτής της Κυβέρνησης.

Στόχος είναι, βέβαια, να δημιουργήσουμε έναν φορέα άσκησης κοινωνικής πολιτικής, ο οποίος θα παρέχει υψηλού επιπέδου, ευρωπαϊκών προδιαγραφών εξυπηρέτηση στους πολίτες μέσα από την καλύτερη δυνατή αξιοποίηση των πόρων του, ανθρώπινων και υλικών.

Πολεμούμε τις παθογένειες, βασιζόμενοι σε πέντε άξονες: Καλύτερη και αποτελεσματικότερη διοίκηση του φορέα, επιβράβευση της αποδοτικότητας των υπαλλήλων μέσα από μετρήσιμους στόχους και έλεγχο της απόδοσής τους, την ταχύτερη δυνατή εξέταση πάνω από χιλίων καταγγελιών πολιτών που εκκρεμούν, την απλοποίηση και ευελιξία στο σύστημα προμηθειών και τέλος, τη βέλτιστη αξιοποίηση της ακίνητης περιουσίας του ΕΦΚΑ.

Ήδη έχουμε φτάσει στους τετρακόσιους πενήντα οκτώ πιστοποιημένους δικηγόρους και λογιστές, που βοηθούν στην έκδοση των συντάξεων και προφανώς, έχουν συμβάλει στην απονομή τόσων συντάξεων την περασμένη χρονιά. Και ενώ λέτε ότι θα έχουμε λιγότερους υπαλλήλους στον ΕΦΚΑ, πετύχαμε την έκδοση περισσότερων συντάξεων.

Είναι προφανές ότι αυτό έγινε, γιατί άλλαξε ο τρόπος διοίκησης, άλλαξε η μεθοδολογία απονομής των συντάξεων, λέξεις βέβαια άγνωστες στο δικό σας στείρο λεξιλόγιο.

Το επόμενο διάστημα στόχος μας είναι ο ΕΦΚΑ να αποκτήσει στελέχη διοικητικά υψηλότατου επιπέδου, ενισχύοντας τη λειτουργία του. Αυτά τα στελέχη δεν αποκλείει κανένας να προέρχονται από τη Σχολή Δημόσιας Διοίκησης, από τον ίδιο τον ευρύτερο δημόσιο τομέα και φυσικά, τελικά από την αγορά. Μειώνουμε τις χρονοβόρες διαδικασίες, μειώνουμε τη γραφειοκρατία, απλοποιούμε και επιταχύνουμε το σύστημα προμηθειών, εισάγουμε ένα αποτελεσματικό σύστημα επιβράβευσης για το σύνολο του προσωπικού, που θα συνδέεται με συγκεκριμένους στόχους και θα επιβραβεύει τους πολλούς υπαλλήλους που επίμονα προσπαθούν να λειτουργούν ευσυνείδητα και να αποδίδουν, αλλά ταυτόχρονα, να ελέγχει και τις αδικαιολόγητες καθυστερήσεις.

Τέλος, ένα ζήτημα που ξεσήκωσε αρκετή σκόνη είναι αυτό της αξιοποίησης της ακίνητης περιουσίας του ΕΦΚΑ. Μα, αυτό θα γίνει προς όφελος των ίδιων των ασφαλισμένων. Μιλάμε για μια τεράστια «προίκα», πάνω από τετρακόσια ακίνητα σε όλη την Ελλάδα, συνολικής αντικειμενικής αξίας μεγαλύτερης από 1 δισεκατομμύριο ευρώ, τα οποία μένουν σταθερά αναξιοποίητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Είναι ένα παγωμένο χαρτοφυλάκιο ακινήτων, που στερεί από τον οργανισμό, αλλά και τους ασφαλισμένους, το ασφαλιστικό μας σύστημα, από πολύ σημαντικούς πόρους.

Αν όλα τα παραπάνω είναι αντικοινωνικά και έξω από τη λογική σας, κυρίες και κύριοι Βουλευτές των κομμάτων της Αντιπολίτευσης, για το σύνολο της κοινωνίας μας είναι αυτονόητα και επιβεβλημένα. Η σημερινή νομοθετική πρωτοβουλία αποτελεί μια πρώτης τάξεως ευκαιρία να ξαναδούμε την έννοια των όρων «πρόοδος» και «συντήρηση».

Περιγράφετε ακόμη, δυστυχώς, την ασφαλιστική αγορά με όρους της προηγούμενης εκατονταετίας, του προηγούμενου αιώνα, του 20ού. Είναι λυπηρό που απευθύνεστε με αυτή τη ρητορική και στους νέους ανθρώπους, στους νέους ασφαλισμένους, σε αυτούς τους νέους που αναζητούν εργασία. Αυτή η στείρα άρνηση, πραγματικά, σε καθετί προοδευτικό γίνεται, προφανώς, γιατί έχετε άλλες στοχεύσεις, έχετε ιδεοληψίες οι οποίες σας κρατούν ομήρους, αλλά ευτυχώς, ο ελληνικός λαός αντιλαμβάνεται ότι αυτό είναι μακριά από τις σύγχρονες ανάγκες.

Το δικό μας πολιτικό DNA είναι ασύμβατο από όλα αυτά. Αισιοδοξούμε ότι θα ανταποκριθούμε μέχρι τέλους στην εντολή που πήραμε από τον ελληνικό λαό να αλλάξουμε όσα περισσότερα προλάβουμε, πανδημίας επιτρεπούσης, μέχρι το τέλος αυτής της θητείας. Υλοποιούμε αυτές τις απαιτήσεις της ελληνικής κοινωνίας, συνεπείς στις προεκλογικές μας δεσμεύσεις.

Σας καλώ να υπερψηφίσουμε το παρόν σχέδιο νόμου.

Ευχαριστώ πολύ για την κατανόηση, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Τον λόγο έχει ο κ. Νικόλαος Φίλης από τον ΣΥΡΙΖΑ - Προοδευτική Συμμαχία και να ετοιμάζεται ο κ. Βασίλειος Γιόγιακας από τη Νέα Δημοκρατία.

**ΝΙΚΟΛΑΟΣ ΦΙΛΗΣ:** Σας ευχαριστώ, κύριε Πρόεδρε.

Τριτώνει το κακό σε βάρος των εργαζομένων και του δημοσίου συμφέροντος. Μετά τον νόμο που πετσόκοψε τα εργασιακά και το οκτάωρο, τον νόμο που παραδίδει την επικουρική ασφάλιση στα ιδιωτικά συμφέροντα, τώρα έρχεται το νομοσχέδιο, που υπονομεύει και ιδιωτικοποιεί πλευρές της διαχείρισης του ΕΦΚΑ.

Κύριοι της Πλειοψηφίας, ο δογματισμός σας υπέρ της ιδιωτικοποίησης κρίσιμων τομέων του κράτους συνδυάζεται με την αδίστακτη κομματικοποίηση της δημόσιας διοίκησης, με την ανεξέλεγκτη πρόσληψη κομματικών στελεχών ως golden boys στον δημόσιο τομέα. Αυτό προκύπτει και με τις διευθυντικές θέσεις που καθιερώνει το νομοσχέδιο για τον ΕΦΚΑ, οι οποίες θα είναι εκατοντάδες, με μισθούς που ξεπερνούν τις 4.000 ευρώ μηνιαίως και φθάνουν και τις 8.000 ευρώ για τους γενικούς διευθυντές.

Θα εφαρμόσετε το ίδιο μέτρο και σε άλλους τομείς του δημοσίου; Θα βάλετε ιδιώτες μάνατζερ στα νοσοκομεία, στα σχολεία, στις δομές κοινωνικής πρόνοιας; Θα προχωρήσετε στην εμπορευματοποίηση του κοινωνικού κράτους; Κάνετε πρόβα τζενεράλε για να συγκροτηθεί ένα παράλληλο κομματικό κράτος με, όπως λέτε, όρους αγοράς, που στην περίπτωση του ΕΦΚΑ θα διαχειρίζεται ανεξέλεγκτα περιουσία ύψους πάνω από 1 δισεκατομμύριο ευρώ. Διαφθορά, αναξιοκρατία, πάρτι σε βάρος του δημοσίου συμφέροντος και παραμέληση του ΑΣΕΠ.

Και όλα αυτά με την επίκληση προβλημάτων, που η ίδια η δική σας πολιτική τόσων χρόνων έχει δημιουργήσει. Στοχοποιείτε τους εργαζόμενους στον ΕΦΚΑ, όταν γνωρίζετε ότι αυτοί δεν επαρκούν αριθμητικά και δεν έχουν και τα τεχνολογικά μέσα για να διεκπεραιώσουν χιλιάδες αιτήσεις συνταξιοδότησης. Στοχοποιείτε τους εργαζόμενους στον ΕΦΚΑ και δημιουργείτε, όπως και με άλλους εργαζόμενους, ένα κλίμα κοινωνικού αυτοματισμού. Αυτό θέλετε να κάνετε, έναν κοινωνικό αυτοματισμό. Γνωρίζετε, όμως, ότι αυτός ο κοινωνικός αυτοματισμός δεν δημιουργεί κάτι το θετικό στην κοινωνία. Αντιθέτως, διαλύει την κοινωνία.

Κύριοι συνάδελφοι, δεκάδες χιλιάδες συνταξιούχοι περιμένουν τις συντάξεις τους και εσείς, αντί να ασχοληθείτε με αυτό το πρόγραμμα, επινοήσατε την ιδιωτικοποίηση της διαδικασίας έκδοσης των συντάξεων, καθιερώνοντας χαράτσι υπέρ ενδιάμεσων, δικηγόρων κ.λπ., προκειμένου να εκδοθούν οι συντάξεις.

Προσέξτε: Κάνατε και κάτι χειρότερο στο νομοσχέδιο, από ό,τι βλέπω. Καταργείτε την εκπροσώπηση των εργαζομένων από τα πειθαρχικά συμβούλια, κάτι το οποίο είναι πρωτοφανές. Το επιχειρήσατε με άλλον τρόπο και στον τομέα των εκπαιδευτικών, όπου και εκεί τους βγάλατε από τη λειτουργία των υπηρεσιακών συμβουλίων. Έτσι εννοείτε εσείς τη συμμετοχή του λαού στη λήψη των αποφάσεων και τον έλεγχο των εργαζομένων στην καθημερινή λειτουργία των υπηρεσιών.

Ο δογματισμός σας, κύριοι της Πλειοψηφίας, υπέρ των ιδιωτικοποιήσεων συνιστά, εκτός των άλλων, επικίνδυνο αναχρονισμό Η αποτυχία των συστημάτων υγείας να αντιμετωπίσουν την πανδημία, καθώς τις τελευταίες δεκαετίες είχαν διαβρωθεί από το σαράκι της ιδιωτικοποίησης και της λιτότητας, επιβεβαίωσε παγκοσμίως στις κοινωνίες την ανάγκη να είναι πρώτα και κύρια αντικείμενα του δημόσιου ενδιαφέροντος η περίθαλψη, η ασφάλιση και η παιδεία. Το κράτος επιστρέφει. Σας φοβίζει;

Ακόμη και νεοφιλελεύθερες κυβερνήσεις αναγκάζονται μέσα στην κρίση να καταφύγουν σε μέτρα, τα οποία πριν την κρίση τα ξόρκιζαν ως κρατισμό. Κανείς δεν διανοείται να αφήσει μέσα στην πανδημία τη ζωή των πολιτών στα χέρια ιδιωτικών συστημάτων. Καθώς, όμως, βγαίνουμε από την πανδημία, προβάλλει η ανάγκη να οικοδομηθεί ένα νέο κοινωνικό κράτος. Αυτό, βεβαίως, σημαίνει ένα άλλο μοντέλο ανάπτυξης και διαφορετική αντιμετώπιση των δημοσίων οικονομικών, χωρίς τον βρόγχο των μεγάλων πρωτογενών πλεονασμάτων.

Σημαίνει ακόμα να υπερβούμε μνημονιακούς καταναγκασμούς, ακόμα και ρυθμίσεις, που και στη δική μας κυβέρνηση, σε ένα δυσμενές διεθνές περιβάλλον, επέβαλε η ανάγκη εξόδου της χώρας από τα μνημόνια. Η Νέα Δημοκρατία, όμως, παραμένει δουλικά προσκολλημένη στο προ πανδημίας κυρίαρχο οικονομικό παράδειγμα, σύμφωνα με το οποίο όλα διευθετούνται από τη θεία πρόνοια της αγοράς. Αυτή, όμως, η θεία πρόνοια δεν μας έσωσε από την πανδημία και τις συνέπειές της.

Με βάση τη νέα πραγματικότητα της επιστροφής του κράτους ξεπροβάλλει ένα ριζικά διαφορετικό μοντέλο ευημερίας για τους πολίτες για την αντιμετώπιση των κοινωνικών ανισοτήτων και των διακρίσεων, για την προστασία από την κλιματική κρίση και, τελικώς, για την αλλαγή της κοινωνίας και των σχέσεών της με τη φύση.

Ανατιμήσεις και πληθωρισμός: Δεν διανοείστε να συγκρουστείτε με τα μεγάλα συμφέροντα, που αυτή την περίοδο κάνουν πάρτι κερδοσκοπίας. Έχετε συνθηκολογήσει με το καρτέλ της ενέργειας, στο οποίο συμμετέχει και η ΔΕΗ, την οποία έχετε οδηγήσει στην ιδιωτικοποίηση. Οι αυξήσεις στην ενέργεια, στο ρεύμα και στα τρόφιμα είναι το μνημόνιο Μητσοτάκη. Ένα ακόμη δικό σας μνημόνιο, κύριοι της Νέας Δημοκρατίας. Υπάρχουν λύσεις ή πρέπει να παραδοθούμε στο μοιραίο; Είναι όλες οι ανατιμήσεις απόρροια των διεθνών εξελίξεων;

Λύσεις υπάρχουν σε όλους τους τομείς. Θα σταθώ σε μία: Διαβάζω την πρόταση ειδικών επιστημόνων και στελεχών της ΔΕΗ, που υπολογίζουν ότι αν λειτουργήσουν προσωρινά, όσο διαρκεί η ενεργειακή κρίση, περισσότερες λιγνιτικές μονάδες της ΔΕΗ, αντί των τριών που λειτουργούν σήμερα, η τιμή της μεγαβατώρας θα πέσει.

Υπάρχει, βεβαίως, το ξέρετε, και το καρτέλ ενέργειας, το οποίο καθορίζει και στη χώρα μας τις υψηλές τιμές στην ενέργεια και εμποδίζει τη μείωση της τιμής της ενέργειας. Εσείς τι κάνετε; Τι κάνετε ακριβώς; Το υπηρετείτε;

Ο Μακρόν «κούρεψε» κατά 10 δισεκατομμύρια τα κέρδη της γαλλικής ΔΕΗ, για να μπορέσει να χρηματοδοτήσει την τιμή της ενέργειας, να πέσουν δηλαδή τα τιμολόγια. Εσείς τι κάνετε εδώ ακριβώς; Η ΔΕΗ είχε πέρσι 850 εκατομμύρια λειτουργικά κέρδη. Πού πάνε τα χρήματα αυτά; Πιστεύετε ότι θα πρέπει να αφήσετε την κατάσταση στο έλεος της κερδοσκοπίας;

Ξέρουμε ότι η σημερινή Κυβέρνηση δεν μπορεί να αλλάξει την πολιτική της, γι’ αυτό είναι αναγκαίο να φύγει πριν βαθύνει η εκπτώχευση και η πληβειοποίηση της κοινωνίας.

Ακούω το επιχείρημα ότι δεν υπάρχουν χρήματα. Τα ίδια μας λέγατε, όταν ξεκίνησε η πανδημία. Δανειστήκατε 43 δισεκατομμύρια ευρώ, τα οποία κατά προτεραιότητα διαθέσατε για την ενίσχυση μεγάλων, ακόμη και πολυεθνικών, επιχειρήσεων στη χώρα μας. Και ακόμα, χρεώσατε τη χώρα με 10 δισεκατομμύρια ευρώ υπερεξοπλισμούς και σπεύσατε ήδη από φέτος να δώσετε 1,2 δισεκατομμύριο ευρώ για την εξόφληση των νέων όπλων. Τελικά, βρίσκετε χρήματα για τα μεγάλα συμφέροντα και τις βιομηχανίες πολέμου, όχι όμως για τα λαϊκά συμφέροντα. Αυτή είναι η Νέα Δημοκρατία, γι’ αυτό πρέπει να φύγει το συντομότερο δυνατό από την Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Η Κυβέρνηση Μητσοτάκη δεν θα πέσει ως ώριμο φρούτο. Χρειάζεται η λαϊκή απόγνωση να μετατραπεί σε ενεργό πολιτική αντίθεση, σε κινητοποιήσεις, σε κινήματα, σε έμπρακτη απάντηση στον αυταρχισμό που έχει πολλές μορφές: Είναι τα ΜΑΤ, η ανεργία, ο αυξανόμενος αριθμός των φτωχών εργαζομένων, είναι η καταπάτηση του περιβάλλοντος υπέρ των μεγάλων συμφερόντων. Είναι προφανές ότι ο δρόμος των κινητοποιήσεων που ανοίγει μπροστά μας, είναι ο δρόμος των εργαζομένων στα e-food, στην «COSCO», είναι ο δρόμος των φοιτητικών κινητοποιήσεων κατά της πανεπιστημιακής αστυνομίας. Είναι ένας δρόμος ελπιδοφόρος.

Η Κυβέρνηση δείχνει δουλικότητα απέναντι στην αμερικανική πολιτική για την όλο και μεγαλύτερη εμπλοκή της χώρας στην ουκρανική κρίση με επιπτώσεις και στον ενεργειακό τομέα. Να μην χρησιμοποιηθεί καμμία βάση στο ελληνικό έδαφος για τις επιθετικές ενέργειες στην Ουκρανία. Καμμιά! Δεν θέλουμε να εμπλακεί η χώρα μας στον πόλεμο.

Κυρίες και κύριοι συνάδελφοι, ολοκληρώνω. Χθες πήγα στο Μαράσλειο. Συμπαραστεκόμαστε στον αγώνα των μαθητών και των γονιών τους, για να μην κλείσει το 26ο Γυμνάσιο, να μην μετατραπεί σε πειραματικό δηλαδή. Θέλουμε να διαφυλαχθεί το δικαίωμα των παιδιών να πηγαίνουν σε σχολεία της γειτονιάς τους. Πειραματικά σχολεία μπορεί να γίνουν αλλού, όχι σε βάρος σχολείων της γειτονιάς. Τα σχολεία της γειτονιάς είναι θεσμός δημοκρατίας και διασφαλίζουν την ποιότητα και την ισότητα της εκπαίδευσης.

Δεν θέλουμε να μετατρέψουμε το κέντρο της Αθήνας σε ένα απέραντο Airbnb και τόπο τουριστικής μονοκαλλιέργειας. Θέλουμε να αυξηθεί ο αριθμός των μόνιμων κατοίκων στο κέντρο της Αθήνας, να υπάρχουν ολοένα και περισσότερες οικογένειες, που σημαίνει να διαφυλάξουμε και να ενισχύσουμε τις κοινωνικές υποδομές. Γι’ αυτό συμμετείχαμε χθες στην κινητοποίηση στο Μαράσλειο, για να μην καταργηθεί το 26o Γυμνάσιο και πιστεύουμε ότι αυτή είναι μια ελπιδοφόρα προοπτική που φαίνεται και στη νέα γενιά και στους εκπαιδευτικούς και στους γονείς. Η κινητοποίηση είναι η ελπίδα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Φίλη.

Καλείται στο Βήμα ο Θεσπρωτός κ. Βασίλειος Γιόγακας από τη Νέα Δημοκρατία και να ετοιμάζεται ο κ. Ιωάννης Αμανατίδης από τον ΣΥΡΙΖΑ - Προοδευτική Συμμαχία.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, στη συζήτηση που έγινε στις επιτροπές ειπώθηκαν διάφορα από την Αντιπολίτευση και από τους προϊσταμένους του ΕΦΚΑ για τις προμήθειες, για την ακίνητη περιουσία, για τα πειθαρχικά συμβούλια, θέματα για τα οποία πήραν επαρκέστατες απαντήσεις από τον κύριο Υπουργό και τον εισηγητή μας.

Το παράδοξο είναι ότι η Αντιπολίτευση είπε ελάχιστα για τους ασφαλισμένους, δηλαδή, για αυτούς για τους οποίους γίνονται οι αλλαγές στον ΕΦΚΑ. Για τους συμπολίτες μας που περιπλανώνται από υπηρεσία σε υπηρεσία για να μάθουν πού βρίσκεται φάκελός τους, που μετρούν τις μέρες μία-μία μέχρι να βγει η σύνταξή τους, που ποντάρουν στο φιλότιμο των υπαλλήλων, οι οποίοι έχουν ήδη ένα σωρό υποθέσεις στην πλάτη τους. Άλλωστε, οι περισσότεροι από εμάς γνωρίζουμε από πρώτο χέρι την κατάσταση, για την οποία ευθύνονται γνωστές, χρόνιες αδυναμίες της δημόσιας διοίκησης που δεν θεραπεύτηκαν με τη δημιουργία του Ενιαίου Φορέα Κοινωνικής Ασφάλισης το 2016. Λέγαμε ως αντιπολίτευση ότι, αντί η τότε κυβέρνηση να έχει έγκαιρα έτοιμο τον νέο οργανισμό του ΕΦΚΑ, αρκέστηκε να αλλάξει την ταμπέλα στις περιφερειακές υπηρεσίες των διαφόρων ασφαλιστικών ταμείων.

Ο ενιαίος φορέας λειτούργησε τυπικά από την 1η Γενάρη του 2017, αλλά το οργανόγραμμα άργησε χαρακτηριστικά και κάθε άλλο, παρά έλυσε προβλήματα.

Τα τελευταία χρόνια έγιναν αρκετά βήματα προς όφελος των ασφαλισμένων, όπως η προκαταβολή της εθνικής σύνταξης, τα ενιαία κέντρα απονομής συντάξεων, η ηλεκτρονική έκδοση πιστοποιητικών, ο τετραψήφιος αριθμός εξυπηρέτησης και πιο πρόσφατα, η πιστοποίηση λογιστών και δικηγόρων, ώστε να μπορούν να συνδράμουν στη διεκπεραίωση συνταξιοδοτικών αιτημάτων.

Οι προσπάθειες αυτές έχουν αποδώσει καρπούς. Το 2021 εκδόθηκαν 80% περισσότερες κύριες συντάξεις σε σχέση με το 2019. Το 2021 βγήκαν διπλάσιες συντάξεις του τέως ΟΓΑ απ’ ό,τι το 2020, παρά τη μείωση του ανθρώπινου δυναμικού του ΕΦΚΑ.

Όμως, κυρίες και κύριοι συνάδελφοι, θα αδικούσαμε τους πολίτες και τους εαυτούς μας, εάν δηλώνουμε ευχαριστημένοι μόνο με αυτά.

Έχουμε βάλει τον πήχη πολύ ψηλότερα. Θέλουμε να θεραπεύσουμε αυτές που θεωρούμε αιτίες του προβλήματος, όχι να αντιμετωπίσουμε τα συμπτώματα και έχουμε κάθε λόγο να πιστεύουμε ότι οι αλλαγές που φέρνουμε με το νομοσχέδιο αυτό είναι προς όφελος και των ασφαλισμένων και των εργαζομένων του ΕΦΚΑ.

Είναι υπέρ των εργαζομένων, γιατί με τα μπόνους αποκτούν ένα ισχυρό κίνητρο παραγωγικότητας και επίτευξης μετρήσιμων στόχων. Γιατί οι περισσότεροι υπάλληλοι εντός και εκτός του ΕΦΚΑ θα έχουν ευκαιρία να διεκδικήσουν ανώτερες θέσεις ευθύνης και άρα ανέλιξης στη διοικητική ιεραρχία. Και είναι κρίμα που αυτό δεν αναδείχθηκε στη συζήτηση από την Αντιπολίτευση, που επέλεξε να εστιάσει στη δυνατότητα πρόσληψης και από τον ιδιωτικό τομέα, χωρίς να παραβλέπουμε ότι για τα στελέχη εκτός ΕΦΚΑ ασφαλώς θα χρειαστεί μια διαδικασία κατάρτισης και εξοικείωσης με την ασφαλιστική νομοθεσία.

Είναι υπέρ των εργαζομένων, γιατί πέρα από κίνητρα θα μπορούν να έχουν τα μέσα να κάνουν τη δουλειά τους χάρη στο ευέλικτο σύστημα προμηθειών για εξοπλισμό, μηχανοργάνωση και άλλες βασικές ανάγκες. Ακούσαμε εξάλλου με ικανοποίηση ότι έχει δρομολογηθεί η προμήθεια και εγκατάσταση δύο χιλιάδων υπολογιστών με σύγχρονα λογισμικά μέσα στο 2022, πέραν αυτής των τριών χιλιάδων που έχει ολοκληρωθεί, αλλά και η πρόσληψη προσωπικού αορίστου χρόνου και συμβασιούχων ειδικά σε ειδικότητες πληροφορικής και διοικητικού-οικονομικού.

Ωστόσο, κυρίες και κύριοι συνάδελφοι, ο αντίκτυπος των αλλαγών στον ΕΦΚΑ δεν σταματά στους εργαζόμενους. Νομοθετούμε έχοντας το βλέμμα μας στους πολίτες, στους ασφαλισμένους. Γι’ αυτό υπάρχει ο ΕΦΚΑ. Αυτούς αφορά, σε αυτούς απευθύνεται, από αυτούς στην ουσία χρηματοδοτείται. Και οι αλλαγές είναι υπέρ των ασφαλισμένων, γιατί θα δουν να βγαίνουν οι συντάξεις τους ταχύτερα, γιατί θα έχουν πιο άμεση, πιο εύκολη, πιο γρήγορη ενημέρωση, γιατί θα γνωρίζουν ότι μπορούν να προστατευθούν από αυθαιρεσίες ή παραλείψεις της διοίκησης.

Στο τέλος της ημέρας, κυρίες και κύριοι συνάδελφοι, ο πολίτης θέλει να γίνει η δουλειά του, θέλει να εξυπηρετηθεί. Ποσώς τον ενδιαφέρει εάν ο διευθυντής της τάδε υπηρεσίας είναι από την αγορά ή αν η σύνταξή του βγαίνει από υπάλληλο ή από εξωτερικό συνεργάτη. Ποσώς τον ενδιαφέρει εάν η αντιπολίτευση συμπλέει με κατεστημένα συμφέροντα ή ιδεολογικές ανησυχίες.

Πριν κλείσω, θα ήθελα και από την πλευρά μου να αναφερθώ ενδεικτικά σε μερικές διατάξεις που επίσης επιχειρούν να μειώσουν περιττό χρόνο και ταλαιπωρία για τους πολίτες. Είναι η χορήγηση ασφαλιστικής ενημερότητας σε πολίτες, που οφείλουν μέχρι 100 ευρώ στον ΕΦΚΑ και αφορά περίπου εκατόν εξήντα χιλιάδες συμπολίτες μας. Είναι η ειδική δεκαήμερη άδεια μετ’ αποδοχών σε γονείς παιδιών με σοβαρά νοσήματα. Είναι η απευθείας εγγραφή στον ΕΦΚΑ του ελεύθερου επαγγελματία και του αυτοαπασχολούμενου όταν κάνει έναρξη ή μεταβολή εργασιών στην εφορία. Αυτά τα μικρότερα, μαζί με τα άλλα τα μεγαλύτερα, στέλνουν στην κοινωνία το ίδιο μήνυμα, κυρίες και κύριοι συνάδελφοι, ότι δεν μπορείς να αναμένεις σε διαφορετικό αποτέλεσμα κάνοντας συνεχώς τα ίδια και τα ίδια. Δεν μπορείς να αλλάξεις κάτι εμμένοντας σε συνταγές οι οποίες έχουν αποτύχει. Δεν μπορείς να αλλάξεις κάτι μένοντας αδρανής.

Εμείς στη Νέα Δημοκρατία αυτό το έχουμε αποδεχθεί. Δεν μας αρκεί η διαπίστωση του προβλήματος. Αυτή την αφήνουμε στους άλλους. Θέλουμε να κάνουμε τη διαφορά. Τολμάμε να δοκιμάσουμε λύσεις που έχουν πετύχει και αλλού προς όφελος του δημόσιου συμφέροντος, προς όφελος των πολλών. Γι’ αυτούς άλλωστε εργαζόμαστε και σε αυτούς λογοδοτούμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Γιόγιακα.

Καλείται στο Βήμα ο κ. Ιωάννης Αμανατίδης από τον ΣΥΡΙΖΑ - Προοδευτική Συμμαχία με τον οποίο θα κλείσουμε τον τρίτο κύκλο.

Θυμίζω ότι σήμερα θα πάμε και ως το πέρας του πέμπτου κύκλου. Θα κλείσουμε –πρώτα ο θεός- με τον κ. Δημήτριο Χαρίτου από τον ΣΥΡΙΖΑ - Προοδευτική Συμμαχία και σύμφωνα με κάποιους υπολογισμούς που έκαναν εδώ οι καλοί συνεργάτες, περίπου εντεκάμισι με δώδεκα παρά.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ πολύ, κύριε Πρόεδρε.

Οι ωραίοι τίτλοι κρύβουν πολύ άσχημο περιεχόμενο, ένα περιεχόμενο το οποίο είναι μέρος ενός συνολικού σχεδίου της Κυβέρνησης που στόχος του είναι όχι μόνο η ιδιωτικοποίηση της δημόσιας κοινωνικής ασφάλισης, αλλά συνολικά η ιδιωτικοποίηση μεγάλων κομματιών του Δημοσίου και των κοινωνικών αγαθών και δικαιωμάτων. Το συγκεκριμένο νομοσχέδιο συνιστά ουσιαστικά μία επίθεση και είναι προπομπός και προαναγγέλλει το τι μέλλει γενέσθαι και στον υπόλοιπο δημόσιο τομέα. Και εξηγούμαι γιατί.

Ο κύριος Υπουργός λείπει βέβαια, ελπίζω να του μεταφερθούν, κυρία Υφυπουργέ. Να πω εδώ την καλησπέρα μου, δεν την είπα, κύριε Πρόεδρε, κύριε Υπουργέ, κυρία Υπουργέ και κυρίες και κύριοι συνάδελφοι. Η αίτηση αντισυνταγματικότητας απορρίφθηκε από τον Υπουργό, κυρίως, με την εξής αιτιολογία, ότι το 48% των παραπόνων, που έχουν υποβληθεί στον Συνήγορο του Πολίτη αφορά τον ΕΦΚΑ. Αυτή ήταν η λειτουργία του Υπουργού, τη στιγμή που το Επιστημονικό Συμβούλιο της Βουλής σάς επισημαίνει ότι ειδικά για το ζήτημα της στελέχωσης από τον ιδιωτικό τομέα των διευθύνσεων απαιτούνται να πληρούνται με τακτικούς υπαλλήλους. Δεν αποκλείεται και η πλήρωση αυτών «εξαιρετικώς με υπαλλήλους επί θητεία» κ.λπ..

Η δεύτερη είναι ότι φαίνεται να απαιτείται ειδική αιτιολόγηση της πλήρωσης συλλήβδην -αυτό που κάνει τούτο το νομοσχέδιο- όλων των θέσεων προϊσταμένων γενικών διευθύνσεων και διευθύνσεων του ΕΦΚΑ κατ’ αναφορά προς την διάδοση κ.λπ.. Πού είναι αυτή η ειδική αιτιολόγηση; Ειδική αιτιολόγηση θεωρείτε το γεγονός ότι ξέρετε ότι ο ΕΦΚΑ έχει εξίμισι εκατομμύρια ασφαλισμένους; Και ακόμα θα σας έλεγα και άλλους που αφορούν οι υποθέσεις τους. Δεν έχει μια λογική το ότι τα περισσότερα ποσοστά των παραπόνων θα ήταν από τον ΕΦΚΑ, τη στιγμή που μάλιστα το πρόβλημα των εκκρεμών συντάξεων είναι ένα οξύτατο πρόβλημα που διαχρονικά, αν θέλετε, προσπάθησαν οι κυβερνήσεις να το λύσουν; Αυτή είναι η ειδική αιτιολόγηση; Με συγχωρείτε, εγώ νομίζω ότι αδικείται η Βουλή.

Και προσπαθήσατε να φέρετε σε αντιπαραβολή αυτό που έγινε σε σχέση με το Κτηματολόγιο. Εδώ μιλάμε για συνολικά διακόσια πενήντα έξι στελέχη. Το Κτηματολόγιο αφορούσε συγκεκριμένες θέσεις του γενικού διευθυντού και τρεις θέσεις αναπληρωτών γενικών διευθυντών οι οποίοι θα είχαν εγγραφεί στο μητρώο στελεχών το οποίο θέλαμε να είναι -για να είναι με αξιοκρατία- με το άρθρο 8 του νόμου 4369/16, το οποίο το καταργήσατε. Συγκρίνεται το ένα με το άλλο; Είναι επιχειρηματολογία αυτή;

Θέλω να καταλήξω στο εξής. Ποιο είναι το πρόβλημα; Αυτό που είπε ο κ. Γιόγιακας και που είπαν και άλλοι ομιλητές. Οι εκκρεμείς συντάξεις, η απόδοση των εκκρεμών συντάξεων. Για να βγει ένας δημόσιος υπάλληλος ή ένας εργαζόμενος σε σύνταξη πρέπει να κανονίζει, αν είναι ζευγάρι, ο άλλος να δουλεύει, να μαζέψουν και χρήματα, να μπορέσει να πάρει την κύρια σύνταξη και μετά να βγει και ο δεύτερος. Αυτή είναι η κατάσταση. Οι άνθρωποι φοβούνται, διστάζουν να κάνουν τις αιτήσεις να βγουν σε σύνταξη, γιατί δεν μπορούν να ζήσουν.

Το πρόβλημα λοιπόν των εκκρεμών συντάξεων εντοπίζεται σε δύο πράγματα, πρώτον, στους υπαλλήλους οι οποίοι πρέπει να πληκτρολογήσουν, πώς θα γίνει; Τα χαρτιά πρέπει να πληκτρολογηθούν, να μπουν σε ένα σύστημα. Αυτό το σύστημα είναι υλικοτεχνική υποδομή, το οποίο πρέπει να αλλάξει.

Πρώτο πρόβλημα λοιπόν η υλικοτεχνική υποδομή. Εμείς δεν τα κάναμε. Εμείς είμαστε οι κακοί. Εσείς στα δυόμισι-τρία χρόνια γιατί δεν τα κάνατε; Και κάποιοι πρέπει να τα πληκτρολογήσουν. Οι διευθυντές θα τα κάνουν του ιδιωτικού τομέα; Αυτοί θα καθίσουν; Είναι σαν να μου λέτε σε μια βάρκα αρχίζουν ένας-ένας οι κωπηλάτες να έχουν φύγει σε σύνταξη και είναι ένας πίσω ο οποίος δίνει «αριστερά, δεξιά, πιο δυνατά» και αλλάζετε αυτόν που είναι πίσω, αντί να γεμίσετε τη βάρκα με κωπηλάτες. Γιατί δεν ανανεώνετε τις συμβάσεις των ανθρώπων οι οποίοι βοήθησαν το σύστημα να βγουν οι συντάξεις; Αυτοί που ήταν με συμβάσεις. Κάντε την ανανέωση. Πάτε για τα στελέχη στη Σχολή Δημόσιας Διοίκησης.

Έτσι πρέπει να γίνει. Τι πρέπει να περιμένει ο συνταξιούχος; Επειδή θα πάρετε διακόσια πενήντα τέσσερα στελέχη ή ένα ποσοστό αυτών, που θα είναι από τον ιδιωτικό τομέα, θα λυθούν τα προβλήματα και οι εκκρεμείς συντάξεις θα μπορέσουν να ελεγχθούν γρήγορα;

Εμένα με πείραξε και κάτι άλλο. Οι απαντήσεις σε σχέση με το νομοσχέδιο. Το γραφείο Τύπου του Υπουργείου Εργασίας έβγαλε απάντηση. Ουσιαστικά, απαντάει στον ΣΥΡΙΖΑ. Το Υπουργείο ανήκει στον ελληνικό λαό. Αν θέλει να απαντήσει ο κύριος Υπουργός από το γραφείο Τύπου του. Με συγχωρείτε πάρα πολύ, αλλά το Υπουργείο δεν απαντάει στον ΣΥΡΙΖΑ. Την καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Αμανατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαφημίσατε τους ιδιώτες που φέρατε δικηγόρους και λογιστές. Ακόμη εκκρεμεί να μας πει ο Υπουργός πόσοι είναι αυτοί, πόσες υποθέσεις ανέλαβαν. Σύμφωνα με τις δηλώσεις του στις 4 Ιανουαρίου, είναι πάνω από τριακόσιες υποθέσεις. Αυτές είναι οι δηλώσεις του Υπουργού. Τις καταθέσω για τα Πρακτικά.

(Στο σημείο αυτό ο Βουλευτής κ. Ιωάννης Αμανατίδης καταθέτει για τα Πρακτικά τις προαναφερθείσες δηλώσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελικά, πόσες βγάλανε; Γιατί έχω δύο εγκυκλίους εδώ, που ουσιαστικά οι υπάλληλοι του ΕΦΚΑ μπαίνουν στην υπηρεσία των ιδιωτών. Μία οδηγία στις 15-12-2021 από τον e-ΕΦΚΑ, ο οποίος λέει ότι «μετά, μέσα από έναν μήνα, πρέπει να πάρει ο υπάλληλος ή ο εργαζόμενος τη σύνταξή του». Το καταθέτω και αυτό για τα Πρακτικά.

(Στο σημείο αυτό ο Βουλευτής κ. Ιωάννης Αμανατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακριβώς, όμως, λόγω του σύνθετου του πράγματος και επειδή διαπιστώθηκαν πάρα, μα πάρα πολλά λάθη, έρχεται ξανά δεύτερη οδηγία από τον ΕΦΚΑ στις 21 Ιανουαρίου, που ουσιαστικά βάζει ξανά να ελεγχθούν όλα από τους υπαλλήλους του ΕΦΚΑ. Ορίστε, το καταθέτω για τα Πρακτικά. Είναι και αναποτελεσματικό, δηλαδή.

(Στο σημείο αυτό ο Βουλευτής κ. Ιωάννης Αμανατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, στα στελέχη νομίζω ότι σας το έχουμε πει τι κάνετε. Για να δούμε λίγο και για την ιδιωτικοποίηση, αυτό που λέμε εμείς, για την περιουσία του ΕΦΚΑ. Ωραία, ο ΕΦΚΑ είναι ο μοναδικός μέτοχος. Ο μοναδικός μέτοχος και κύριος της περιουσίας, την οποία δεν μπορεί να την κάνει κουμάντο αυτός ούτε οι κοινωνικοί εταίροι, αλλά ένα διορισμένο από τον Υπουργό διοικητικό συμβούλιο. Ωραία λογική, φιλελεύθερη. Έχετε εσείς μια περιουσία ή έχω εγώ μια περιουσία ή άλλοι: «Ναι, ναι, η περιουσία σου ανήκει, αλλά την αξιοποίηση και όλα τα άλλα θα τα κάνει κάποιος όρους. Εσύ θα έχεις μόνο την περιουσία». Δεν ξέρω, ο αποκλεισμός των κοινωνικών εταίρων από τη διοίκηση του ΕΦΚΑ και για την περιουσία του θα βοηθήσει θεωρείτε; Εγώ νομίζω ότι θα είναι πρόβλημα και θα είναι και πηγή διαφθοράς σε πολλές περιπτώσεις. Και μου μιλάτε για το 20%. Διότι το άλλο 80% αξιοποιείται από τον ΕΦΚΑ. Δεν έγινε καλή αξιοποίηση; Εδώ είστε η πολιτική ηγεσία, πάρτε τις ανάλογες αποφάσεις. Φοβάμαι, λοιπόν, για όλα αυτά που θα γίνουν -για να παραφράσω ένα τραγούδι- για τον ΕΦΚΑ χωρίς τον ΕΦΚΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε σχέση με το «1515» -και κλείνω σιγά, κύριε Πρόεδρε, αμέσως-, τι σημαίνει «έχουν εξυπηρετηθεί τόσα εκατομμύρια πολιτών»; Απαντήθηκαν οι κλήσεις ή όλες αυτές οι κλήσεις πήγαν ξανά πίσω στα τμήματα, προκειμένου να ικανοποιηθούν; Αυτή την κοινωνική αποτελεσματικότητα που θέλει ο Υπουργός πρέπει να την βλέπουν και όλοι.

Θεωρώ ότι είχε ένα θετικό το νομοσχέδιο αυτό. Ποιο ήταν το θετικό; Ότι συσπείρωσε όλους τους εργαζόμενους και τους κοινωνικούς φορείς και όλα τα πολιτικά κόμματα της Βουλής απέναντι. Δεν είδα κανέναν να πει ένα θετικό, πλην από την κυβερνητική πλειοψηφία. Αυτό πρέπει να σας προβληματίσει.

Και βεβαίως, στο σπίτι του κρεμασμένου δεν μιλάνε για σχοινί. Δεν μιλούν για την ανεργία, όταν την παραλάβαμε στο 28%. Επίσης, δεν θα πρέπει να μιλούν όταν για να κατεβάσετε την ανεργία το επιχείρημά σας ήταν «κατεβάζω τον κατώτατο μισθό, κάνω και για τους νέους άλλο 23% μείωση, έτσι ώστε οι εργοδότες πλέον να πάρουν τους εργαζόμενους και να μην υπάρχει ανεργία», που η ανεργία εκτινάχθηκε στον Θεό, στο 27%. Γιατί, είναι κακό να πείτε ότι εμείς την κατεβάσαμε από το 27%-28% στο 17% και 16%;

Κοιτάξτε το άλλο που με τρόμαξε -και θα σας μιλήσω προσωπικά- είναι το δεύτερο που είπε ο Υπουργός σήμερα ότι «Ναι, δεν θέλουμε τους συνδικαλιστές στα πειθαρχικά συμβούλια», ενώ γνωρίζει ότι οι συνδικαλιστές δεν είναι από μόνοι τους μια ειδική κατηγορία. Είναι εκπρόσωποι, εκλεγμένοι με δημοκρατικές διαδικασίες, των εργαζομένων. Ο σεβασμός της δημοκρατίας και ο συνδικαλισμός είναι ένας από τους πυλώνες της δημοκρατίας μας. Και όταν γνωρίζει ότι στα πρωτοβάθμια πειθαρχικά συμβούλια χρειάζεται να είναι και το μάτι και το αυτί του εργαζόμενου, για να μην γίνονται αδικίες -στα δευτεροβάθμια είναι άλλο πράγμα, στα πρωτοβάθμια όμως θα πρέπει να υπάρχουν-, δεν μπορεί να απαξιώνεται αυτό. Αυτό με τρόμαξε, γιατί, τελικά, δεν έχετε πολιτική αλλεργία σε ό,τι δημόσιο και κοινωνικό. Με συγχωρείτε, τώρα είναι και σε ό,τι δημοκρατικό.

Η απάντηση κατά την πολιτική μας άποψη είναι μία: Οι εκλογές. Πρέπει ο λαός να δώσει τη λύση. Το νομοσχέδιο αυτό θα επιδεινώσει την κατάσταση και θεωρώ ότι οι συνταξιούχοι και αυτοί που είναι για να πάρουν τη σύνταξη, δεν έχουν να δουν καμμία βελτίωση για αυτούς. Βελτίωση θα δουν στην τσέπη τους ορισμένα στελέχη.

Να είστε καλά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, στη Θεσσαλονίκη δείχνετε ανοχή.

**ΠΡΟΕΔΡΕΥΩΝ (Απόστολος Αβδελάς):** Στον κ. Αμανατίδη χρωστούσα πέντε λεπτά εδώ και δύο χρόνια και εγώ έχω μάθει να είμαι εντάξει.

**ΙΩΑΝΝΗΣ ΑΜΑΝΑΤΙΔΗΣ:** Κύριε Πρόεδρε, ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, θέλω να κάνω μία διευκρίνιση.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ο συμπαθής, κατά τα άλλα, συνάδελφος από τον ΣΥΡΙΖΑ κ. Αμανατίδης αναφέρθηκε στην ένσταση αντισυνταγματικότητας και στο περίφημο άρθρο 3, το οποίο είχαμε την ευκαιρία σήμερα το πρωί να αναλύσουμε. Είπε, επικαλούμενος την Επιστημονική Υπηρεσία, ότι όλως εξαιρετικώς μπορεί να γίνει η πλήρωση των εν λόγω θέσεων με στελέχη προερχόμενα από τον ιδιωτικό τομέα. Τουναντίον, λέει, στον νόμο αυτές οι ειδικές προβλέψεις οι όλως εξαιρετικές και όλως -ας το πούμε- ιδιαίτερες, τις οποίες δικαιολογεί η Ολομέλεια και αυτό -λέει η Επιστημονική Επιτροπή- δύναται να γίνει. Αυτές, λοιπόν, οι ειδικές προϋποθέσεις, κύριε συνάδελφε, δεν μπορεί -το είπαμε και το πρωί κατά την υποστήριξη της συνταγματικότητας της διάταξης- να περιγραφούν στο γενικό πλαίσιο του νόμου. Στην εκάστοτε, λοιπόν, προκήρυξη, η οποία θα βγαίνει, αυτές οι ανάγκες, οι ιδιαίτερες, που δικαιολογούνται…

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα επανέλθουμε στην αντισυνταγματικότητα;

**ΦΩΤΕΙΝΗ ΑΡΑΜΠΑΤΖΗ:** Σας παρακαλώ.

**ΧΡΗΣΤΟΣ ΚΑΤΣΩΤΗΣ:** Να πάρουμε τον λόγο και εμείς, τότε.

**ΦΩΤΕΙΝΗ ΑΡΑΜΠΑΤΖΗ:** Με συγχωρείτε πάρα πολύ…

**ΠΡΟΕΔΡΕΥΩΝ (Απόστολος Αβδελάς):** Κυρία συνάδελφε, μην απαντάτε. Συνεχίστε, ολοκληρώστε. Μην κάνετε διάλογο.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, δεν πήρα τον λόγο σήμερα σεβόμενη τους συναδέλφους Βουλευτές που θέλουν να μιλήσουν.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε αυτό που θέλετε να πείτε. Καταλήξτε κάπου.

**ΦΩΤΕΙΝΗ ΑΡΑΜΠΑΤΖΗ:** Θέλω να κάνω, λοιπόν, μία διευκρίνιση, η οποία, νομίζω, είναι κρείσσονος σημασίας για το νομοσχέδιο.

Επομένως, οι προκηρύξεις οι οποίες θα βγαίνουν για την πλήρωση των συγκεκριμένων θέσεων δύνανται να πληρούνται από στελέχη του ιδιωτικού τομέα. Αυτό, να το πούμε ακόμα μία φορά, δεν αφαιρεί το δικαίωμα από τους δημοσίους υπαλλήλους, είτε του ΕΦΚΑ είτε του ευρύτερου δημόσιου τομέα, να καταλάβουν τις εν λόγω θέσεις.

Σε σχέση με τα προσόντα που άκουσα και ξανάκουσα ότι είναι το μίνιμουμ και ότι με Lower θα πάμε να δώσουμε δυσθεώρητα ποσά, τα προσόντα, αγαπητές και αγαπητοί συνάδελφοι, είναι το μίνιμουμ, το κάτω όριο το οποίο περιγράφεται και φυσικά, ανάλογα με την αρμοδιότητα την οποία θα κληθούν…

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό. Ειπώθηκε το πρωί.

**ΦΩΤΕΙΝΗ ΑΡΑΜΠΑΤΖΗ:** Ανάλογα με την αρμοδιότητα και τη θέση που θα κληθούν να καλύψουν, αυτά τα προσόντα, προφανώς, επί τα βελτίω θα περιγραφούν και θα απαιτηθούν.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο κ. Δημήτριος Μαρκόπουλος από τη Νέα Δημοκρατία, ο οποίος ανοίγει και τον τέταρτο κύκλο. Παρακαλώ πολύ, ψυχραιμία από αριστερά.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, αγαπητοί συνάδελφοι, ορμώμενος από το μαοϊκό απόφθεγμα του Αλέξη Τσίπρα «αφήστε όλα τα λουλούδια να ανθίσουν», ενδεχομένως πολλές φορές και τα πολιτικά μπουμπούκια του χώρου της Αξιωματικής Αντιπολίτευσης, μου ήρθε ένα άλλο δόγμα, διαφορετικής πολιτικής προέλευσης. Ένα δόγμα του Ντενγκ Σιάο Πινγκ: Άσπρη γάτα, μαύρη γάτα, αρκεί να πιάνει ποντίκια.

Ξέρετε ποιο είναι το πρόβλημα; Σε ό,τι αφορά την καταβολή συντάξεων δεν πιάνουμε ποντίκια. Οι φάκελοι έχουν πιάσει αράχνες. Εμείς, λοιπόν, εδώ ερχόμαστε να ξαραχνιάσουμε, να ξεχορταριάσουμε.

Ερχόμαστε να αρχίσουμε μια σοβαρή προσπάθεια με όλα τα εργαλεία και γιατί όχι και με διευθυντές και με γενικούς διευθυντές οι οποίοι έρχονται για να βοηθήσουν, για να μπορέσουμε να δώσουμε τη σύνταξη στον κόσμο που τις περιμένει.

Άκουσα πριν τον καλό συνάδελφο τον κ. Αμμανατίδη να μιλάει για συσπείρωση η οποία έχει επιτευχθεί και για λαϊκούς αγώνες κ.λπ..

Κύριε Αμμανατίδη, σήμερα το πρωί είχα καθυστερήσει λίγο για να έρθω στη Βουλή, τρεις και ο κούκος ήταν μπροστά στο Υπουργείο Εργασίας. Δεν είχε και καμμία συσπείρωση. Εκατό με εκατόν πενήντα άτομα να ήταν. Δεν ένιωσα τη συσπείρωση. Μπορεί να έχω κάνει κάποιο λάθος και ίσως να ήταν διακόσιοι. Πάντως εγώ δεν έχω δει τέτοια συσπείρωση και λαϊκή αντίδραση ούτε και από το συνδικαλιστικό κίνημα το οποίο συνήθως εσείς επικαλείστε. Αδύναμο, λίγο, μίζερο ακόμα και για να αντιδράσει. Επικαλείστε συνδικαλιστές οι οποίοι είναι ράθυμοι ακόμα και γι’ αυτό το οποίο πιστεύουν. Όπως κάποιοι είναι ράθυμοι και για να πάνε να κάνουν την αυτονόητη δουλειά τους. Ποια είναι η δουλειά τους; Να δώσουν συντάξεις στον κόσμο.

Άκουσα και τον καλό συνάδελφο τον κ. Φίλη. Ξέρετε, κύριε Φίλη, καθυστερήσεις εκτός από τις συντάξεις υπάρχουν και στις πληρωμές εργαζομένων στην «ΑΥΓΗ». Θέλω, λοιπόν, να πω ότι καλό είναι λίγο να τα σκεφτόμαστε όλα. Να υπάρχει μια ολιστική προσέγγιση.

Νομοσχέδια, λοιπόν, σαν το σημερινό για τον εκσυγχρονισμό του ΕΦΚΑ αποτελούν ευκαιρίες. Είναι το αλατοπίπερο της πολιτικής. Πρέπει να τα επιζητούμε. Κι αυτό γιατί μπορούμε να μιλάμε πολιτικά. Κι εδώ θα μιλήσουμε πολιτικά. Πρόκειται για την πολιτική την ίδια.

Παρακολουθώντας τις συνεδριάσεις στις κοινοβουλευτικές επιτροπές είδα μια πραγματική πολιτική και ιδεολογική σύγκρουση και έχει έρθει η ώρα να τα συζητήσουμε όλα αυτά. Δεν θα πω τώρα για τον κρατισμό, για τον σοσιαλισμό, για τον φιλελευθερισμό. Είδα ουσιαστικά δύο νοοτροπίες να χτυπιούνται. Η μία είναι η «Δεν αλλάζω τίποτα» και δείχνω προς τα εσάς. Ξέρετε τι μου θυμίσατε; Αυτό το περίφημο άσμα του Ρασούλη «Όλα τριγύρω αλλάζουν και όλα τα ίδια μένουν». Αυτό θέλετε. Πείτε μου μία πρόταση που ακούσαμε από την πλευρά σας. Καταγγελία, μιζέρια, να μην υπάρχουν μπόνους, να μην υπάρχουν συζητήσεις γύρω από τις ευθύνες όσων βγάζουν συντάξεις, να μην μπουν γενικοί διευθυντές, να μην πληρώνονται. Πείτε μια πρόταση, έστω μία για να τη συζητήσουμε. «Όλα τριγύρω αλλάζουνε και όλα τα ίδια μένουν» αυτό ήταν η πρότασή σας.

Και είδαμε και μια άλλη, μια διαφορετική προσέγγιση, μια προσέγγιση για να υπάρξουν εργαλεία. Εμείς είμαστε με τους πολλούς και πρέπει να το καταλάβετε. Οι πολλοί, η μεγάλη πλειοψηφία είναι μαζί μας και αυτό φαίνεται κάθε μέρα. Εσείς είσαστε με τους λίγους. Ξέρετε με ποιους είσαστε; Με τις «ιερές αγελάδες», με τους βούδες οι οποίοι δεν θέλουν να κάνουν τίποτα για να λυθεί το πρόβλημα των συνταξιούχων.

Πείτε μου ποια πρόταση κάνατε εσείς για να πάρουν οι συνταξιούχοι τις συντάξεις τους επιτέλους για να μπορέσουν να προχωρήσουν; Εσείς το μόνο που κάνετε είναι να εξοφλείτε τα ανεξόφλητα -αυτή τη στιγμή αυτό κάνετε- και τα συνδικαλιστικά γραμμάτια. Εμείς εδώ ερχόμαστε και καταθέτουμε μια μεταρρύθμιση ολοκληρωμένη, δομημένη, με στρατηγική, με πρόταση. Ποια ήταν η πρότασή σας;

Ο ΕΦΚΑ, αγαπητοί συνάδελφοι, για να το καταλάβουμε και να γίνει σαφές, ή θα αλλάξει ή δεν θα υπάρξει. Εάν δεν αλλάξει, πραγματικά δεν θα μπορέσουμε να βρούμε λύση γι’ αυτούς τους καταταλαιπωρημένους συμπολίτες μας. Μιλάτε καθημερινά στις περιφέρειές σας με κόσμο, αυτή την αγωνία στο βλέμμα δεν την βλέπετε, για να πάρουν επιτέλους συντάξεις. Πώς θα γίνει με το «όχι, όχι, όχι»; Ε, λοιπόν, εμείς λέμε «ναι, ναι, ναι» για να πάρουν τις συντάξεις τους οι άνθρωποι.

Ακούσαμε μίζερες και απαρχαιωμένες αντιλήψεις γύρω από τους γενικούς διευθυντές και τους διευθυντές. Όσοι εργάζονται σε αυτή τη χώρα και όσοι αναλαμβάνουν ευθύνη ναι, πρέπει να αμείβονται. Τι αντίληψη είναι αυτή η ισοπεδωτική; Μια αντίληψη η οποία είναι παρωχημένη και έχει καταδικαστεί από την ίδια την ιστορία. Θα βάλεις κάποιους ανθρώπους να πάρουν ευθύνη, να βοηθήσουν να επιταχυνθεί το έργο και αυτούς τους ανθρώπους πώς θα τους αμείψεις; Πώς θα τους προσεγγίσεις; Πώς θα γίνει αυτή η δουλειά; Με τα πριμ.

Επίσης, είστε ικανοποιημένοι από την αξιοποίηση της περιουσίας του ΕΦΚΑ που λιμνάζει; Τι κάνατε επί των ημερών σας; Να θέσω και εγώ ένα ερώτημα: Τι κάνατε επί των ημερών σας; Είναι σωστό μια τέτοια περιουσία να λιμνάζει; Απέτυχαν αυτές οι συνταγές. Γιατί δεν το βλέπετε;

Δεν επιθυμείτε, επίσης, τη λογοδοσία. Παίζετε με τα χαμηλά συνδικαλιστικά ένστικτα συνέχεια. Δεν κοιτάζετε τη μεγάλη εικόνα. Μιλάμε για ένα νέο πλαίσιο προμηθειών. Το είπαν και πριν οι συνάδελφοι. Είναι δυνατόν να βγαίνουν στη ρούγα εργαζόμενοι στον ΕΦΚΑ για να ζητούν να τους δώσει κάποιος λίγο χαρτί Α4 για να κάνουν τη δουλειά τους; Δεν ντρεπόμαστε; Είναι κράτος αυτό; Είναι ξεφτίλα, δεν είναι κράτος αυτό! Και δεν άκουσα μία πρόταση από την πλευρά σας για το τι θα κάνουμε με τις προμήθειες. Αλήθεια που είναι η πρότασή σας; Είστε το «Όχι στα πάντα».

Επίσης είστε φανατικοί και στα προφανή θετικά. Γιατί; Για ποιον λόγο; Απομακρύνεστε από την κοινή λογική, απομακρύνεστε από τον συνταξιούχο. Ο συνταξιούχος σήμερα σας κρίνει, όπως κρίνει και εμάς. Όμως, πιστέψτε με, συνταξιούχος κρέμεται σήμερα από τα χείλη όλων μας γιατί θέλει λύση. Είναι απαράδεκτο αυτό που συμβαίνει και θέλει λύση και λύση δεν του δίνετε.

Για παράδειγμα, στην κάλυψη των ασφαλιστικών εισφορών από το κράτος για τις επιχειρήσεις που έμειναν κλειστές λόγω της χιονοκαταιγίδας, γιατί είσαστε αρνητικοί; Είναι κάτι κακό; Στην επιλογή ασφαλιστικού φορέα για ασφαλισμένους με διπλή ιδιότητα που διευκολύνει μια σειρά κλάδων -γιατρούς, δικηγόρους, μηχανικούς-, γιατί είστε αρνητικοί; Στη ρύθμιση για δέκα επιπλέον ημέρες μετ’ αποδοχών στους γονείς παιδιών με σπάνια νοσήματα; Αυτή είναι η ευαισθησία σας; Λέτε «Όχι, όχι, όχι».

Λοιπόν, εμείς λέμε «Ναι, ναι, ναι» σε αυτή τη μεταρρύθμιση. Θα υπερψηφίσουν ένα νομοσχέδιο επιτάχυνσης και προόδου, ένα νομοσχέδιο εύρεσης λύσης, ένα νομοσχέδιο που δεν θα δημιουργεί σε κάθε λύση που υπάρχει και ένα πρόβλημα, αλλά θα δίνει λύσεις σε προβλήματα τα οποία έρχονται εδώ και πάρα πολύ καιρό κι έχουν τη βάση τους στον χρόνο. Λέμε, λοιπόν, ναι στο ναι και όχι για να πούμε όχι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

Καλείται στο Βήμα η κ. Καλλιόπη Βέττα από τον ΣΥΡΙΖΑ - Προοδευτική Συμμαχία και να ετοιμάζεται ο κ. Νεοκλής Κρητικός από τη Νέα Δημοκρατία.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε,

Κύριε Μαρκόπουλε, η Κυβέρνησή σας απέτυχε και στην απονομή των συντάξεων. Οι αριθμοί είναι αδυσώπητοι. Ο ΣΥΡΙΖΑ παρέλαβε τριακόσιες εξήντα επτά χιλιάδες συντάξεις το 2015 και παρέδωσε το 2019 εκατόν επτά χιλιάδες. Πόσες είναι σήμερα στο σύνολο οι εκκρεμείς συντάξεις; Ξέρετε; Είναι τριακόσιες σαράντα χιλιάδες. Είναι αδυσώπητοι και δείχνουν ακριβώς το ποιος πιάνει αράχνη και τι κάνει ακριβώς.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι συνάδελφοι, η συζήτηση για το νομοσχέδιο του Υπουργείου Εργασίας για τον ΕΦΚΑ γίνεται στη βαριά σκιά της πολυεπίπεδης οικονομικής κρίσης που σοβεί στη χώρα μας την ώρα που ακόμη και η κατάσταση στον υγειονομικό τομέα είναι ιδιαίτερα προβληματική, κατατάσσοντας την Ελλάδα στις χειρότερες θέσεις παγκοσμίως στους σχετικούς δείκτες.

Οι πρόσφατες ανακοινώσεις για την αύξηση ρεκόρ του πληθωρισμού κατά 6,2% τον προηγούμενο μήνα αποτελούν απτή απόδειξη ότι η Κυβέρνηση ούτε μπορεί ούτε θέλει να προστατέψει τα νοικοκυριά και τα εισοδήματα των νοικοκυριών και των επιχειρήσεων.

Πρόσφατες είναι οι δηλώσεις του Πρωθυπουργού και των Υπουργών περί παροδικής, ήπιας και ελεγχόμενης κρίσης που θα μπορούσε να αντιμετωπιστεί όπως έλεγαν μόλις πριν τρεις-τέσσερις μήνες με μερικά ευρώ ενίσχυσης στο λογαριασμό ρεύματος. Δεν είναι η πρώτη φορά που διαψεύδονται. Ωστόσο οι συνέπειες της ιδεοληψίας και των εμμονών τους προκαλούν καταστρεπτικά αποτελέσματα στους πολίτες της χώρας, οι οποίοι βλέπουν τα εισοδήματά τους να εξανεμίζονται.

Η αλματώδης άνοδος των τιμών σε βασικά είδη επηρεάζει σε μεγαλύτερο βαθμό τους οικονομικά ασθενέστερους, καθώς κατακρημνίζει μεγαλύτερο ποσοστό των εισοδημάτων τους το οποίο αναλώνεται κυρίως σε στέγαση, τρόφιμα, θέρμανση και καύσιμα. Υπενθυμίζω ότι τα στοιχεία για την απώλεια αγοραστικής δύναμης τον Δεκέμβριο έδειχναν ότι όσοι λαμβάνουν τη μέση αμοιβή έχασαν 6,9%, οι εργαζόμενοι με το βασικό μισθό 10,4% και οι ημιαπασχολούμενοι 13,7%.

Ας αναλογιστούμε τι θα συμβαίνει για τον Ιανουάριο, με ακόμη μεγαλύτερη επιδείνωση της κατάστασης. Και ενώ δεν υπάρχει ουσιαστική στήριξη των εισοδημάτων και η Ελλάδα είναι πρώτη στην τιμή του ρεύματος στην Ευρώπη, με την οικονομική διαχείριση της Νέας Δημοκρατίας δεν έχουμε κερδίσει ούτε σε αξιοπιστία και σε αντιμετώπιση από τις διεθνείς αγορές. Την ίδια ώρα τα ομόλογα πιέζονται με μεγάλη αύξηση των αποδόσεων, γεγονός που προεξοφλεί νέους κλυδωνισμούς στην ελληνική οικονομία.

Συμπερασματικά, οι πολίτες και η χώρα για μια ακόμη φορά επί των ημερών σας υφίστανται τα επίχειρα της ιδεοληψίας σας περί μη παρέμβασης και στήριξης των εισοδημάτων, όπως και των εμμονών σας ότι το δημόσιο είναι εξ ορισμού προβληματικό. Πού είναι χρήσιμο το δημόσιο για εσάς; Όχι προφανώς για τον αναδιανεμητικό, συμπεριληπτικό και αλληλέγγυο χαρακτήρα που προωθεί ούτε στις κοινωνικές πολιτικές που επεξεργάζεται και υλοποιεί. Το δημόσιο για εσάς είναι χρήσιμο αφ’ ενός όταν είναι πεδίο εφαρμογής των νεοφιλελεύθερων πολιτικών σας και αφ’ ετέρου ως λάφυρο για τους φίλα προσκείμενους ιδιώτες που είναι είτε υψηλά αμειβόμενοι από αυτό είτε προμηθευτές μέσω απευθείας αναθέσεων.

Το βλέπουμε και στο σημερινό νομοσχέδιο, ένα νομοσχέδιο αντισυνταγματικό, αντιθεσμικό, αναποτελεσματικό, όπου προχωράτε για πρώτη φορά στην ιδιωτικοποίηση των υπηρεσιών του ΕΦΚΑ και την παράκαμψη της υφιστάμενης δημόσιας διοίκησης σε τόσο νευραλγικές θέσεις με αμοιβές για τους νεοπροσλαμβανόμενους ιδιώτες, που θα ανέρχονται σε πολλές χιλιάδες ευρώ.

Έχουμε επίσης, την ανεξέλεγκτη πρόσληψη ημετέρων με παχυλούς μισθούς σε διευθυντικές θέσεις, την ίδια ώρα που αποσπώνται σημαντικές υπηρεσίες από την κεντρική δομή του ΕΦΚΑ. Προβλέπεται μεγάλη αύξηση των μετακλητών.

Επίσης, έχουμε την κομματικοποίηση της δημόσιας διοίκησης με τη σύσταση ειδικής υπηρεσίας πειθαρχικού ελέγχου και τη μετακύλιση των ευθυνών της διοίκησης του ΕΦΚΑ για τις απονομές των συντάξεων στους υπαλλήλους. Τη θεσμοθέτηση της κατά παρέκκλιση σύναψης προμηθειών, γεγονός που εγείρει πλείστα ερωτηματικά για τη διαφάνεια και τη λογοδοσία του οργανισμού. Και τέλος το μεγάλο ξεπούλημα της ακίνητης περιουσίας του ΕΦΚΑ που κοστολογείται πάνω από 1 δισεκατομμύριο ευρώ, μέσω της σύστασης μονοπρόσωπης εταιρείας ειδικού σκοπού, η οποία θα αποφασίζει ανεξέλεγκτα για πωλήσεις, τμήματα, ανταλλαγές κ.λπ..

Κυρίες και κύριοι συνάδελφοι, οι θεσμικοί συνομιλητές που κλήθηκαν στις επιτροπές ανέδειξαν τα αδιέξοδα του νομοσχεδίου. Ακόμα και οι φιλικοί σας συνομιλητές, οι προσκεκλημένοι της πλειοψηφίας επισήμαναν την ανάγκη για ουσιαστικές αλλαγές στο νομοσχέδιο. Ωστόσο, όσες και όσοι προέρχονται από τον χώρο των εργαζομένων και των παραγωγικών τάξεων ήταν λάβροι για το νομοσχέδιο αυτό.

Ακούσαμε ότι είναι πρωτόγνωρο, αντισυνταγματικό, ότι παρακάμπτει τον ΑΣΕΠ, ακόμη ότι επανερχόμαστε σε εποχές που οδήγησαν στην πλατεία Κλαυθμώνος και την πλήρη κομματικοποίηση του κράτους. Επισημάνθηκε επίσης, ότι το βασικό πρόβλημα για τη γρήγορη απονομή των συντάξεων έγκειται στην έλλειψη υλικοτεχνικής υποδομής και τη μη ολοκλήρωση του λογισμικού συστήματος. Προβλήματα για τα οποία δεν ακούσαμε καμμία ουσιαστική πρόταση από την Κυβέρνηση.

Κλείνοντας, θέλω να πω το εξής. Η πρώτη πράξη του δράματος για την κοινωνική ασφάλιση ήταν το αντεργατικό νομοσχέδιο και έπειτα ο νόμος για την παράδοση της επικουρικής ασφάλισης στα ιδιωτικά συμφέροντα. Ο σημερινός Υπουργός Εργασίας είναι ο κατάλληλος άνθρωπος γι’ αυτήν τη δουλειά. Το γνωρίζουμε όλοι πολύ καλά, ειδικά εμείς στη δυτική Μακεδονία με τον ξαφνικό θάνατο που επέφερε με την προώθηση της βίαιης και πρόχειρης απολιγνιτοποίησης που καταδικάζει την περιοχή και τους πολίτες σε μαρασμό και οπισθοδρόμηση.

Εμείς από το ΣΥΡΙΖΑ - Προοδευτική Συμμαχία δεσμευόμαστε ότι θα καταργήσουμε τις απαράδεκτες διατάξεις του νομοσχεδίου, θα επιταχύνουμε τις διαδικασίες για ένα σύγχρονο και αποτελεσματικό ΕΦΚΑ και θα κάνουμε τα πάντα για την υπεράσπιση και την αποκατάσταση ενός δημόσιου αναδιανεμητικού συστήματος κοινωνικής ασφάλισης, γιατί η ανταμοιβή και η αξιοπρέπεια των πολιτών και των εργαζομένων για εμάς είναι αδιαπραγμάτευτη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Βέττα και για τη συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας, ο κ. Νεοκλής Κρητικός.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το μείζον πρόβλημα της Ελλάδας μας είναι το δημογραφικό και γι’ αυτό θα πρέπει να συζητήσουμε, γιατί αν το είχαμε λύσει και αυτό, δεν θα μιλάγαμε. Δεν πιστεύω ότι υπάρχει Βουλευτής που να πιστεύει ότι όλα λειτουργούν σωστά στον ΕΦΚΑ και ότι οι συντάξεις εκδίδονται στον χρόνο και με τρόπο που αποτελεί μια ευχάριστη εμπειρία για τους συμπολίτες μας.

Προσωπικά στο γραφείο μου τα παράπονα για επίσπευση είναι ατελείωτα και αποτελεί κοινή παραδοχή ότι υπάρχει πρόβλημα δομικό, χρονίζον και δυσεπίλυτο.

Ακούμε εδώ βαριές κουβέντες με στόμφο. Για ποιον λόγο όμως;

Στις επιτροπές που προηγήθηκαν άκουσα να λέγεται, για τα προβλήματα με την καθυστέρηση απονομής των συντάξεων, «δεν έχουν καμμία ευθύνη οι εργαζόμενοι, αλλά στο ότι ποτέ το Υπουργείο δεν μερίμνησε για να ολοκληρωθεί η αναβάθμιση του λογισμικού συστήματος». Σέβομαι απόλυτα τον αγώνα και τον κόπο των εργαζομένων στον ΕΦΚΑ, αλλά στις περισσότερες περιπτώσεις μια χαρά λειτουργεί το πληροφοριακό σύστημα. Απλά άνευ λόγου υποθέσεις εκκρεμών συντάξεων δεν προχωρούσαν. Το μόνο που δέχομαι προσωπικά, διότι έχω ασχοληθεί ατελείωτες ώρες από την πρώτη στιγμή που εκλέχτηκα είναι η υποστελέχωση σε ορισμένες υπηρεσίες. Πρόβλημα το οποίο λύνουμε με το παρόν νομοσχέδιο.

Επιπλέον, σημαντική τομή είναι η αξιοποίηση των ακινήτων του οργανισμού μέσω της νέας εταιρείας που δημιουργείται. Για την απόφαση αυτή στις επιτροπές που προηγήθηκαν η ομοσπονδία των εργαζομένων του ΕΦΚΑ εξέφρασε την πλήρη αντίθεσή της στη δημιουργία Α.Ε. μονοπρόσωπης εταιρείας για την αξιοποίηση της ακίνητης περιουσίας τονίζοντας ότι έρχεται σε αντίθεση με τη χρηστή διαχείριση.

Ποια είναι η αντιπρόταση; Ποια θα ήταν η χρηστή διαχείριση; Η έντιμη, η ηθική. Ποια θα ήταν; Ή μήπως είναι καλύτερο να ρημάζει η περιουσία του ΕΦΚΑ, να παραμένει αναξιοποίητη, να μην αποδίδει κέρδος στον οργανισμό για να μην προσβληθούν οι αγκυλώσεις της αριστερής ουτοπίας;

Κυρίες και κύριοι συνάδελφοι, οι αλλαγές έχουν έναν κοινό παρανομαστή ο οποίος είναι το συμφέρον των συμπολιτών μας. Με τις σημαντικές ρυθμίσεις του νομοσχεδίου θέλουμε να κάνουμε εύκολη τη ζωή των συμπολιτών μας, να αξιοποιήσουμε τη δημόσια περιουσία, να υπάρχει λογοδοσία. Άκουσα τις ομιλίες των συναδέλφων της Αντιπολίτευσης να λένε τι κάναμε δυόμισι χρόνια κατά τα οποία βρισκόμαστε στη διακυβέρνηση της χώρας. Θυμίζω συνοπτικά: καταργήσαμε τις θηλιές από τους ελεύθερους επαγγελματίες, αποσυνδέσαμε το εισόδημα από τις εισφορές, μειώσαμε φόρους και εισφορές, θεσπίσαμε περισσότερες άδειες, καταργήσαμε την εισφορά αλληλεγγύης, μειώσαμε τις ασφαλιστικές εισφορές, αυξήσαμε τον κατώτατο μισθό, ψηφίσαμε την ψηφιακή κάρτα εργασίας και συνεχίζουμε με το να καταργούμε την προεγγραφή μη μισθωτών στον ΕΦΚΑ με την έναρξη της δραστηριότητάς τους, δίνουμε τη δυνατότητα επιλογής ασφαλιστικού φορέα για ασφαλισμένους με διπλή ιδιότητα που διευκολύνει γιατρούς, δικηγόρους, μηχανικούς, χορηγούμε ασφαλιστική ενημερότητα για οφειλές κάτω από 100 ευρώ στον ΕΦΚΑ, μια ρύθμιση κοινής λογικής που αφορά εκατόν τριάντα χιλιάδες συμπολίτες μας, αλλά δεν θέσπισε καμμία κυβέρνηση έως σήμερα. Ρυθμίζουμε δέκα επιπλέον ημέρες άδειας μετ’ αποδοχών στους γονείς παιδιών με σπάνια νοσήματα.

Αυτά είναι μέτρα με πραγματικό κοινωνικό πρόσημο και αποτύπωμα.

Τέλος ας το αναφέρω και αυτό. Άκουσα να γίνεται συνεχής λόγος για τις τριετίες. Κανένας δεν καταλαβαίνει γιατί η Αξιωματική Αντιπολίτευση φωνάζει καθώς εξαρχής είχαμε παρέμβει στο Συμβούλιο Επικρατείας υπέρ της επίδικης εγκυκλίου, τασσόμενοι εναντίον της προσφυγής των εργοδοτικών ενώσεων.

Η θέση μας είναι ξεκάθαρη, αλλά αυτή η πρακτική της διαστρέβλωσης είναι βαθιά ριζωμένη. Βέβαια, την αντιμετωπίζουμε, πρώτον, με χαμόγελο, δεύτερον, στην πράξη με προσέλκυση επενδύσεων και με την προοπτική δημιουργίας νέων θέσεων εργασίας, τρίτον, με τον τριπλασιασμό του ρυθμού των προγραμμάτων του ΟΑΕΔ για νέες δουλειές και τέλος, με τη νέα ουσιαστική αύξηση του κατώτατου μισθού από την 1η Μαΐου.

Η Κυβέρνησή μας έχει αποφασίσει να αλλάξει την Ελλάδα δομικά, ουσιαστικά και προοδευτικά. Η πρόοδος συμπορεύεται με την εξέλιξη και η εξέλιξη είναι εδώ και τη ζούμε. Περνάμε μέσα από παγκόσμιες κρίσεις σε μια νέα εποχή για την Ελλάδα, σε ένα καλύτερο αύριο για όλους τους Έλληνες, για τους νέους και για τις νέες, για τα παιδιά μας. Ας αφήσουμε στην άκρη τη μιζέρια, κυρίες και κύριοι!

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κρητικό και για την οικονομία του χρόνου, γιατί βαδίζουμε για άγρια μεσάνυχτα.

Τον λόγο έχει τώρα ο Βουλευτής του Κινήματος Αλλαγής κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε τονίσει επανειλημμένα και είναι κοινά αποδεκτό ότι η περίοδος της πανδημίας ανέδειξε την αναγκαιότητα ενός ισχυρού και δυναμικά εξελισσόμενο δημόσιου τομέα ως του μόνου αποτελεσματικού μέσου διαχείρισης των κρίσεων, είτε πρόκειται για ένα ισχυρό εθνικό σύστημα υγείας ικανό να ανταποκριθεί στις αυξημένες υγειονομικές ανάγκες της εποχής μας είτε για ένα Υπουργείο Πολιτικής Προστασίας έτοιμο απέναντι στις ραγδαίες κλιματολογικές αλλαγές, είτε για ένα στιβαρό σύστημα κοινωνικής ασφάλισης και πρόνοιας. Εν τούτοις, το κοινωνικό κράτος ήταν ο πρώτος και πιο βαριά χτυπημένος τομέας διακυβέρνησης από τα μνημόνια και εξακολουθεί να δέχεται πλήγματα χωρίς να λύνονται τα πραγματικά προβλήματα, ενώ παράλληλα δημιουργούνται ακόμα μεγαλύτερα.

Ειδικότερα, με το παρόν σχέδιο νόμου η Κυβέρνηση αποφασίζει στοχευμένα να βάλει χέρι στον πυρήνα του κοινωνικού κράτους αλλάζοντας σημαντικούς τομείς της λειτουργίας του, της αυτονομίας του και της ανεξαρτησίας του με τρόπο που εγείρει σοβαρά ζητήματα αντισυνταγματικότητας. Και αυτό επιλέγει να το πράξει όχι μετά από διαβούλευση με την κοινωνία και τους κοινωνικούς φορείς, αλλά αυθαίρετα, αντιδημοκρατικά χωρίς πολιτική και κοινωνική νομιμοποίηση από τα κοινοβουλευτικά έδρανα. Μήπως φοβάστε ότι μία ουσιαστική κοινοβουλευτική συζήτηση θα ξυπνήσει τα αντανακλαστικά της κοινωνίας και θα αποκαλυφθούν τα σχέδιά σας για τη σταδιακή ιδιωτικοποίηση του ΕΦΚΑ;

Είναι αλήθεια ότι ο χώρος της κοινωνικής ασφάλισης αντιμετωπίζει σοβαρή υποβάθμιση τα τελευταία χρόνια. Θυμίζω τον πρόχειρο αυτοσχεδιασμό της ενοποίησης των ταμείων το 2016 χωρίς οργανόγραμμα και λειτουργική ενοποίηση, την αποψίλωση των υπηρεσιών έκδοσης συντάξεων από προσωπικό -από τους είκοσι χιλιάδες που ήταν το 2016, έχουν απομείνει μόνο επτάμισι χιλιάδες-, την εγκατάλειψη σε ακατάλληλα κτήρια και την τεχνολογική υποβάθμιση των υπηρεσιών του που έχουν προκαλέσει μεγάλες καθυστερήσεις στην έκδοση των συντάξεων. Θυμίζω, επίσης, ότι σύμφωνα με τις υποσχέσεις της Κυβέρνησής σας, μέσα σε έναν χρόνο από την ανάληψη της διακυβέρνησης της χώρας οι συντάξεις θα έβγαιναν με ένα πάτημα ενός κουμπιού.

Σε κάθε ευνομούμενη και συγκροτημένη πολιτεία η απάντηση θα αναζητούνταν στον διάλογο με τους κοινωνικούς φορείς, στον σχεδιασμό και την εκπόνηση ενός συνολικού οδικού χάρτη με στοχευμένα μέτρα για την ταχεία ολοκλήρωση των ενιαίων κανονισμών διασφάλισης παροχών, στην πλήρη μηχανογράφηση και την ψηφιοποίηση των υπηρεσιών του ΕΦΚΑ, στην άμεση αντικατάσταση του παρωχημένου τεχνολογικού εξοπλισμού, στις προσλήψεις μόνιμου προσωπικού υψηλών προσόντων, την ώρα που η ανεργία στους νέους έχει εκτοξευτεί και στην αποκατάσταση της εργασιακής γαλήνης που έχει διασαλευθεί από δικά σας ατοπήματα.

Αντί, λοιπόν, αυτής της υπεύθυνης πολιτικής στάσης, εσείς επιλέγετε να κάνετε πειραματισμούς, όπως είναι η κατάργηση της επικουρικής ασφάλισης, η σύσταση του ταμείου επικουρικής ασφάλισης με την υποχρεωτική ασφάλιση των νέων ασφαλισμένων, η ιδιωτικοποίηση του τηλεφωνικού κέντρου του ΕΦΚΑ με τα πενιχρά αποτελέσματα και η πιστοποίηση ιδιωτών για την έκδοση συντάξεων που ελάχιστα προσέφερε στην επίσπευση της διαδικασίας έκδοσης συντάξεων.

Και ενώ απαξιώνετε και στοχοποιείτε συστηματικά τους εργαζόμενους του ΕΦΚΑ σκηνοθετώντας επικοινωνιακά σόου στην τηλεόραση και δείχνοντάς τους ως υπαίτιους των καθυστερήσεων και της λειτουργικής υποβάθμισης του φορέα, την ίδια ώρα διώχνετε τους πεντακόσιους συμβασιούχους που τον στελέχωναν και καταργείτε τους ανταποκριτές του ΟΓΑ, απόφαση που δεν έχει καμμία λογική και αναμένεται να προκαλέσει πολύ μεγάλη ταλαιπωρία και οικονομική επιβάρυνση στους πολίτες της επαρχίας και μεγάλη καθυστέρηση στη διεκπεραίωση των ασφαλιστικών τους υποθέσεων, με αποτέλεσμα η εξυπηρέτηση των ασφαλισμένων συνταξιούχων κατοίκων απομακρυσμένων περιοχών να καταστεί από εξαιρετικά δύσκολη έως αδύνατη.

Μέσα σε αυτό το γενικότερο αλαλούμ, λοιπόν, που έχετε προκαλέσει φέρνετε το παρόν σχέδιο νόμου που στην ουσία συνιστά ασφαλιστική απορρύθμιση και όχι μεταρρύθμιση, αφού, πρώτον, φέρνετε σε διευθυντικές θέσεις «golden boys» από την ελεύθερη αγορά με παχυλούς μισθούς μετατρέποντας τον δημόσιο φορέα του ΕΦΚΑ σε ανώνυμη εταιρεία και δημιουργώντας υπαλλήλους δύο ταχυτήτων. Από τη μία, θα είναι οι έμπειροι υπάλληλοι που έχουν προαχθεί μετά από χρόνια εργασίας και γνωρίζουν το αντικείμενο και οι οποίοι θα αμείβονται με μισθούς δημοσίου και από την άλλη, τα «δικά σας» παιδιά που χωρίς εξειδικευμένα προσόντα και χωρίς γνώση της κοινωνικής ασφάλισης, που με Lower και με ένα οποιοδήποτε πτυχίο θα απολαμβάνουν προκλητικές για το δημόσιο αμοιβές με τα μάτια στραμμένα πάντα στην ιδιωτική αγορά.

Κύριοι της Κυβέρνησης, δεν μπορεί να προσφέρετε τέτοιους μισθούς σε στελέχη δικής σας επιλογής τη στιγμή που έχετε αφήσει τους γιατρούς του Εθνικού Συστήματος Υγείας που αγωνίζονται μέσα στην πανδημία με μισθούς πείνας, αρνούμενοι να κάνετε οποιαδήποτε αύξηση. Για ορισμένους υπάρχουν λεφτά, ενώ για άλλους δεν υπάρχουν. Τι έχετε να πείτε στους νοσηλευτές και στο λοιπό υγειονομικό προσωπικό που σας ζητούν τόσο καιρό να τους εντάξετε στα βαρέα και ανθυγιεινά; Όμως, εσείς τους αφήνετε προκλητικά.

Δεύτερον, δημιουργείτε μία μονάδα εσωτερικού ελέγχου αντικαθιστώντας το πειθαρχικό δίκαιο των δημοσίων υπαλλήλων και επιστρέφοντας τον δημόσιο τομέα σε εποχές περασμένων δεκαετιών.

Τρίτον, καθιερώνετε οριστικά τις κατά παρέκκλιση των κείμενων διατάξεων προμήθειες διαχειριζόμενοι τα οικονομικά του φορέα χωρίς λογοδοσία, χωρίς έλεγχο και χωρίς δημοσιονομική ευσυνειδησία. Όμως, όταν θα εκτροχιαστούν και εδώ οι δαπάνες, θα αναζητάτε ευθύνες και θα βρείτε αφορμή να μειώσετε ακόμα το κοινωνικό κράτος.

Τέλος, βάζετε χέρι στην περιουσία του ΕΦΚΑ δημιουργώντας μια ανώνυμη εταιρεία στα δικά σας μέτρα με σκοπό τη δήθεν αξιοποίηση, ενώ υπάρχει η Διεύθυνση Αξιοποίησης Ακίνητης Περιουσίας του φορέα, η οποία απέφερε κέρδη 5,5 εκατομμυρίων ευρώ από τη λειτουργία της, παρά τις τρομερές ελλείψεις σε υποδομές, εξοπλισμό, ψηφιοποίηση και προσωπικό.

Είναι προφανές ότι η διάλυση της κοινωνικής ασφάλισης που συντελείται με το παρόν σχέδιο νόμου πρέπει να αποφευχθεί πάση θυσία. Εισάγει την ιδιωτικοποίηση του ΕΦΚΑ από το παράθυρο με επιχειρήματα που δεν αντέχουν στην κοινή λογική. Ετοιμάζεστε να προβείτε και στην ιδιωτικοποίηση του ΕΣΥ, αλλά να ξέρετε ότι η κοινωνία σας έχει πάρει χαμπάρι. Να είστε σίγουροι ότι θα υπάρξουν αποδοκιμασίες, γιατί η κοινωνία έχει διαπιστώσει από πρώτο χέρι και το τι συνέβη στην Αττική Οδό, αλλά και την αποτυχία σας με τους ιδιώτες που προσλάβατε για να εκδώσουν τις συντάξεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνοντας, κύριε Υπουργέ, η κοινωνία διερωτάται το εξής: Δεν έχουν χορτάσει τα ιδιωτικά συμφέροντα από χρήμα που αφειδώς μοιράστηκε μέσα στην πανδημία; Δεν είναι αρκετά τα κονδύλια του Ταμείου Ανάκαμψης για να χορτάσουν τη βουλιμία τους, αλλά έχουν βάλει στο μάτι και τα ασημικά του κοινωνικού κράτους; Η κοινωνική ασφάλιση δεν μπορεί να είναι έρμαιο πελατειακών σχέσεων, αδιαφάνειας και κακής διαχείρισης. Δεν αφορά δικά σας χρήματα, αλλά εισφορές εκατομμυρίων ασφαλισμένων και έχετε χρέος να τα διαχειρίζεστε με σωφροσύνη υπηρετώντας το δημόσιο συμφέρον

Το Κίνημα Αλλαγής, το ΠΑΣΟΚ, έχει συμβάλει καθοριστικά στη δημιουργία κοινωνικού κράτους από τη δεκαετία του ‘80 και μετά. Για εμάς συνιστά προϋπόθεση κοινωνικής συνοχής, κοινωνικής δικαιοσύνης, οικονομικής ανάπτυξης και ευημερίας.

Εσείς δυστυχώς, το αντιμετωπίζετε με όρους ελεύθερης αγοράς και μόνο. Ως εκ τούτου, η οπτική μας γωνία είναι τελείως διαφορετική.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε, κύριε συνάδελφε.

Τον λόγο έχει τώρα ο Βουλευτής της Νέας Δημοκρατίας κ. Διονύσιος Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, σκεπτόμενος τις αντιδράσεις της Αντιπολίτευσης όλο αυτό το διάστημα που συζητείται το νομοσχέδιο για τον εκσυγχρονισμό του ΕΦΚΑ, καταλήγω μόνο σε ένα συμπέρασμα: Η πολιτική αμηχανία του ΣΥΡΙΖΑ μπροστά στο έργο της Κυβέρνησης της Νέας Δημοκρατίας έχει λάβει πια υπαρξιακό χαρακτήρα για την Αξιωματική Αντιπολίτευση. Διότι σε μια Ελλάδα που αλλάζει, σε μια Ελλάδα που εκσυγχρονίζεται και μεταρρυθμίζεται, που αφήνει πίσω τις παθογένειες που μας οδήγησαν στην οικονομική κρίση του 2010, που δεν λυγίζει ούτε εκτροχιάζεται μπροστά στις εξωγενείς κρίσεις, αποδεικνύει ότι το κόμμα του ΣΥΡΙΖΑ δεν έχει πια αντικείμενο.

Είναι φανερό ότι προτιμάτε την αναταραχή από την πρόοδο, ότι προτιμάτε τις κρίσεις από τις μεταρρυθμίσεις. Και για μια ακόμα φορά το επιβεβαιώνετε με τη στάση σας απέναντι σε μια νέα και αναγκαία μεταρρύθμιση. Σκεφθείτε λίγο με τι διαφωνείτε και θα διαπιστώσετε κι εσείς ότι έχω δίκιο. Διαφωνείτε με την αντιμετώπιση της γραφειοκρατίας; Διαφωνείτε με τη μείωση της ταλαιπωρίας των πολιτών; Διαφωνείτε με την αύξηση της ποιότητας των παροχών στους ασφαλισμένους και την ταχύτερη εξυπηρέτησή τους; Διαφωνείτε με την αποτελεσματικότερη διοίκηση του ΕΦΚΑ; Διαφωνείτε με την επιβράβευση της αποδοτικότητας; Διαφωνείτε με την απλοποίηση του συστήματος προμηθειών; Διαφωνείτε με την καλύτερη αξιοποίηση της ακίνητης περιουσίας του ΕΦΚΑ; Διαφωνείτε γενικώς με την εξέλιξη, μένοντας πιστοί οπαδοί της οπισθοδρόμησης; Αυτό στο τέλος-τέλος είναι δικό σας πρόβλημα. Η χώρα δεν έχει χρόνο για χάσιμο και οι πολίτες αξίζουν μια καλύτερη Ελλάδα, έναν αποδοτικότερο δημόσιο τομέα, μια πιο ευέλικτη κρατική διοίκηση. Με λίγα λόγια, αξίζουν δημόσιες υπηρεσίες οι οποίες να είναι στην υπηρεσία του πολίτη και όχι για την ταλαιπωρία του.

Κυρίες και κύριοι συνάδελφοι, δεν χωρά αμφιβολία ότι ο ΕΦΚΑ αποτελεί τον πιο προβληματικό οργανισμό στη χώρα μας. Τα ήδη προβληματικά ασφαλιστικά ταμεία, ενοποιήθηκαν πρόχειρα και βιαστικά από την προηγούμενη κυβέρνηση, σε έναν οργανισμό χωρίς δομή, χωρίς συγκεκριμένο οργανόγραμμα και με πολλά προβλήματα.

Η Κυβέρνηση της Νέας Δημοκρατίας και του Κυριάκου Μητσοτάκη, παρέλαβε από τον ΣΥΡΙΖΑ –προσέξτε- ένα εκατομμύριο πενήντα εννέα χιλιάδες ασφαλιστικές εκκρεμότητες. Στην ουσία μιλάμε για έναν οργανισμό που μετέτρεπε τις ασφαλιστικές υποθέσεις των πολιτών με το κράτος σε ένα ταξίδι ταλαιπωρίας και καθυστερήσεων. Όπως χαρακτηριστικά έχει ειπωθεί αυτές τις μέρες, ο ΕΦΚΑ από μόνος του συγκεντρώνει σχεδόν τα μισά παράπονα των πολιτών τα οποία κατατίθενται στον Συνήγορο του Πολίτη. Πραγματικά χρειαζόμαστε κάτι άλλο περισσότερο από αυτό το στοιχείο για να συμφωνήσουμε ότι υπάρχει άμεση ανάγκη νομοθετικής παρέμβασης για τον εκσυγχρονισμό του οργανισμού;

Εμείς στη Νέα Δημοκρατία λέμε πως όχι δεν χρειαζόμαστε. Γι’ αυτό και στηρίζουμε τη νομοθετική πρωτοβουλία της ηγεσίας του Υπουργείου Εργασίας και Κοινωνικών Υποθέσεων η οποία, μετά τη θέσπιση της προκαταβολής εθνικής σύνταξης για όσους περίμεναν για μήνες ή για χρόνια για τη σύνταξη, μετά την εισαγωγή των πιστοποιημένων δικηγόρων και λογιστών για την επιτάχυνση της έκδοσης συντάξεων, μετά την έναρξη της λειτουργίας του νέου αριθμού εξυπηρέτησης πολίτη, το 1555 για τον τερματισμό του φαινομένου των κατεβασμένων τηλεφώνων, μετά τη συγχώνευση των τοπικών υποκαταστημάτων και τη δημιουργία νέων τοπικών διευθύνσεων με ενιαία κέντρα απονομής συντάξεων, έρχεται να εισάγει και να προσθέσει ρυθμίσεις που εισάγουν βαθιές, οργανωτικές και διοικητικές τομές, με στόχο τη δημιουργία ενός οργανισμού πιο ευέλικτου, αποτελεσματικότερου και με ταχύτητα στη λήψη και την εφαρμογή σωστών αποφάσεων. Πρόκειται για βήματα που θα ολοκληρώσουν τη μεγάλη προσπάθεια για τον εκσυγχρονισμό του ΕΦΚΑ και θα συμβάλουν στην οριστική αντιμετώπιση του προβλήματος των εκκρεμών συντάξεων, οικοδομώντας μια νέα σχέση εμπιστοσύνης αλλά και συνεργασίας της κοινωνίας και του οργανισμού.

Κυρίες και κύριοι συνάδελφοι, πριν ολοκληρώσω την τοποθέτησή μου, θα ήθελα να σταθώ σε δυο ρυθμίσεις του νομοσχεδίου στις οποίες αποκρυσταλλώνεται από τη μια η άποψη που έχουμε για το πώς πρέπει να λειτουργεί το πραγματικό κοινωνικό κράτος και πώς πρέπει να ασκείται η κοινωνική πολιτική και από την άλλη η θεώρησή μας ότι το δημόσιο πρέπει να λύνει προβλήματα και όχι να δημιουργεί.

Αναφέρομαι στη ρύθμιση που προβλέπει άδεια δέκα ημερών μετ’ αποδοχών στους γονείς για σπάνια νοσήματα παιδιών. Πρόκειται για μια άδεια που έχει εξαιρετικό χαρακτήρα και δίνεται επιπλέον της άδειας νόσησης τέκνου και της άδειας φροντιστή. Όπως έχει πει και ο Υπουργός κ. Χατζηδάκης οι γονείς αυτών των παιδιών καταβάλλουν μια ηρωική προσπάθεια και είναι χρέος της πολιτείας να τους παρέχει τις διευκολύνσεις, συμβάλλοντας και η ίδια με τον όποιο τρόπο μπορεί στον αγώνα τους.

Η δεύτερη περίπτωση στην οποία αναφέρομαι είναι η χορήγηση ασφαλιστικής ενημερότητας ακόμα και με οφειλές έως 100 ευρώ. Πρόκειται για μια ρύθμιση κοινής λογικής που πραγματικά θα τερματίσει την ταλαιπωρία χιλιάδων ασφαλισμένων οι οποίοι βρίσκονται κάποια στιγμή της ζωής τους μπροστά στο φαινόμενο αδυναμίας λήψης ενημερότητας όχι γιατί είναι πραγματικοί οφειλέτες, αλλά επειδή υπάρχει μια ξεχασμένη μικρο-οφειλή, που μπορεί και για κάποια λεπτά του ευρώ να ταλαιπωρούνται φυσικά πρόσωπα και επιχειρήσεις.

Κλείνω, κύριε Πρόεδρε, με μια γενική παρατήρηση. Στη Νέα Δημοκρατία αντιλαμβανόμαστε τον ρόλο της διακυβέρνησης ως λειτούργημα που υπηρετεί τον πολίτη και συνεπώς βρίσκεται στη δική του πλευρά και όχι απέναντί του, που λύνει τα προβλήματά του και εξυπηρετεί τα συμφέροντά του. Είναι χρέος μας να κάνουμε καλύτερη τη ζωή των Ελλήνων και όχι δυσκολότερη.

Στη νομοθετική πρωτοβουλία του Υπουργείου Εργασίας και Κοινωνικών Υποθέσεων αποκρυσταλλώνεται αυτή ακριβώς η αντίληψη. Είναι καιρός και τα υπόλοιπα κόμματα να πάρουν θέση και να απαντήσουν: Μαζί με τους πολίτες ή απέναντι σε αυτούς; Έχουν λοιπόν σήμερα την ευκαιρία να σταθούν στη σωστή πλευρά υπερψηφίζοντας το νομοσχέδιο και αποδεικνύοντας ότι πάνω από τις πολιτικές αντιπαραθέσεις είναι πάντοτε η ευημερία της κοινωνίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς και για την οικονομία του χρόνου.

Τον λόγο έχει τώρα ο Βουλευτής της Νέας Δημοκρατίας κ. Χρήστος Δερμεντζόπουλος.

Στη συνέχεια θα πάρει τον λόγο ο κ. Παππάς, μετά η κ. Αναγνωστοπούλου, ο κ. Βασιλειάδης και ο κ. Συρμαλένιος και κλείνει ο τέταρτος κύκλος. Μετά θα μπούμε στον πέμπτο κύκλο.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα ένα πολύ σημαντικό νομοσχέδιο, το σχέδιο για τον εκσυγχρονισμό του ΕΦΚΑ. Αν θέλαμε να βάλουμε μια προμετωπίδα προκειμένου να χαρακτηρίσουμε τον φορέα αυτόν, θα λέγαμε ξεκάθαρα ότι πρόκειται για έναν φορέα της δημόσιας διοίκησης με τον οποίο συναλλάσσονται καθημερινά δυόμισι εκατομμύρια συνταξιούχοι συμπολίτες μας και τέσσερα εκατομμύρια εργαζόμενοι. Όμως, παράλληλα αντιμετωπίζει πάρα πολλά προβλήματα.

Είναι πια γνωστό ότι το 2021 ήταν έτος σκληρής δουλειάς για τον ΕΦΚΑ καθώς εκδόθηκαν διακόσιες είκοσι πέντε χιλιάδες αποφάσεις για κύριες συντάξεις, έναντι πολύ λιγότερων το 2020. Επιπλέον, ο ενιαίος αριθμός εξυπηρέτησης 1555 επιτέλους λειτούργησε και τα ποσοστά ικανοποίησης των πολιτών ξεπερνούν το 80%. Αυτές είναι μικρές νίκες απέναντι σε μια πολυετή, πολυδαίδαλη και γραφειοκρατική ακολουθία.

Ο ΕΦΚΑ λοιπόν, πρέπει να αναβαθμιστεί και να εξελιχθεί σε έναν φορέα υποδειγματικό, ευέλικτο και αποτελεσματικό, γιατί δεν είναι ένας ακόμα φορέας παρακολούθημα άλλων πιο κεντρικών, είναι ο πρωταγωνιστής και ο κατ’ εξοχήν φορέας κοινωνικής ασφάλισης.

Με το νομοσχέδιο αυτό ο ΕΦΚΑ των καθυστερήσεων και των ταλαιπωριών μετατρέπεται σε ισχυρό φορέα ευρωπαϊκών προδιαγραφών που θα παρέχει άρτια και άμεση εξυπηρέτηση μέσα από την καλύτερη δυνατή αξιοποίηση ανθρώπινων και υλικών πόρων. Αν μπορούσαμε επιγραμματικά να παραθέσουμε τι έκανε ο ΕΦΚΑ και πώς είναι το όραμά μας να το μετατρέψουμε, θα κάνουμε εμφανή την ποιοτική υπεροχή του νέου φορέα.

Όταν το 2016 τα ασφαλιστικά ταμεία συγχωνεύτηκαν στον νέο φορέα, τα προβλήματα ήταν ήδη δαιδαλώδη. Απουσίαζαν οι αρχές και οι κανόνες. Δεν υπήρχε σύγχρονο και ανανεωμένο οργανόγραμμα. Αυτό για χρόνια ήταν εις βάρος των πολιτών, ήταν εις βάρος των εργαζομένων, των συνταξιούχων, των επιχειρήσεων. Όλοι σε έναν φορέα, αλλά χωρίς πραγματικό έμπρακτο αποτέλεσμα. Γραφειοκρατικός κυκεώνας, πολυετείς καθυστερήσεις στην έκδοση, έστω και προσωρινών συντάξεων, συνέθεσαν το σκηνικό της πλήρους διάλυσης.

Η Κυβέρνηση της Νέας Δημοκρατίας, λοιπόν, πιστή στο όραμά της για μια δημόσια διοίκηση συμπαραστάτη και καθοδηγητή του πολίτη φέρνει σήμερα αυτό το νομοσχέδιο, ένα νομοσχέδιο το οποίο αλλάζει το σύστημα της κοινωνικής ασφάλισης στη χώρα, βάζοντας πάνω από όλα το συμφέρον του πολίτη που ταλαιπωρείται. Οι πολίτες στις μέρες μας γνωρίζουν ότι η κοινωνική πολιτική δεν είναι δόγματα και συνθήματα του παρελθόντος, αλλά η ποιοτική παροχή υπηρεσιών σε εργαζόμενους και συνταξιούχους.

Στόχοι της μεταρρύθμισης είναι: Ο ΕΦΚΑ να ανταποκριθεί στις ανάγκες και τις απαιτήσεις των πολιτών άμεσα και αποτελεσματικά. Να αποκτήσει περισσότερη ευελιξία και αυτονομία στη διαδικασία άμεσης λήψης αποφάσεων. Να γίνει πιο δίκαιος επιβραβεύοντας τους καλούς υπαλλήλους και να δώσει κίνητρα αποδοτικότητας για όλους. Να διαχειριστεί το ανθρώπινο δυναμικό ανάλογα με τα προσόντα του καθενός: ο κατάλληλος υπάλληλος στο κατάλληλο πόστο. Να αξιοποιήσει αποδοτικά και προς οικονομικό όφελος του δημοσίου τη μεγάλη ακίνητη περιουσία του.

Ειδικότερα, καθιερώνεται πριμ παραγωγικότητας για τους υπαλλήλους. Έτσι το πριμ θα συνδέεται με συγκεκριμένους στόχους που μπορεί να τίθενται σύμφωνα με τις ανάγκες ανά γενική διεύθυνση ανάλογα με το αντικείμενο και τις προτεραιότητες του φορέα. Πλέον θα καθορίζονται μετρήσιμοι στόχοι που θα αποτελούν σημείο αναφοράς για κάθε υπάλληλο.

Συστήνεται μονάδα εσωτερικών ερευνών με επικεφαλής πρώην ανώτατο δικαστικό, επιφορτισμένη και αποκλειστικά στοχευμένη στην άμεση διερεύνηση καταγγελιών και αιτημάτων, αλλά και τη διενέργεια αυτεπάγγελτων ελέγχων.

Επιταχύνονται οι διαδικασίες πειθαρχικού ελέγχου, με ταχύτερες προθεσμίες για τη διενέργεια της πειθαρχικής διαδικασίας. Οι έλεγχοι θα διενεργούνται από υπάλληλο άλλου Υπουργείου για να αποφεύγονται πελατειακές σχέσεις και συναδελφικές «εξυπηρετήσεις». Συστήνεται και ένα νέο μόνιμο πειθαρχικό συμβούλιο τριών μελών χωρίς τη συμμετοχή των αιρετών εκπροσώπων εργαζομένων. Λογοδοσία παντού. Ανοιχτά χαρτιά με ελέγχους όταν και όποτε πρέπει.

Προσλαμβάνονται νέα διευθυντικά στελέχη από τον δημόσιο και τον ιδιωτικό τομέα τριετούς σύμβασης με δυνατότητα άπαξ ανανέωσης, με δημόσιες προκηρύξεις, με προσοντολόγιο, με πλήρως διαφανείς διαδικασίες, με επιβράβευση και δυνατότητα συμμετοχής στις προκηρύξεις στελεχών του ΕΦΚΑ του δημόσιου και του ιδιωτικού τομέα. Ανοίγουμε τα πανιά της επιλογής δίδοντας τη δυνατότητα σε πολλούς να αιτηθούν και να λάβουν τη θέση εφόσον την αξίζουν.

Καθιερώνουμε νέο σύστημα προμηθειών πιο ευέλικτο, καθόλου γραφειοκρατικό πιο άμεσο και αποτελεσματικό. Ξέρετε πως μια από τις δικαιολογίες του παρελθόντος ήταν η έλλειψη τεχνολογικών υποδομών και αναλωσίμων. Από τη μία υπήρχε βέβαια και κάποια δόση αλήθειας όταν για την προμήθεια ενός απλού αναλωσίμου απαιτούνταν διάστημα ακόμα και ενός έτους. Καταργούνται έτσι παρωχημένες διατάξεις που προέβλεπαν χρονοβόρες διαδικασίες έγκρισης για δαπάνες που αφορούσαν τον φορέα.

Τέλος, με τον νέο νόμο προβλέπεται η σύσταση εταιρείας ειδικού σκοπού για την αξιοποίηση και τη διαχείριση της ακίνητης περιουσίας με διαχωρισμό των ακινήτων για ιδιόχρηση και αξιοποίηση, με αυστηρό πλαίσιο εταιρικής διακυβέρνησης, με αυξημένα εχέγγυα διαφάνειας και λογοδοσίας.

Πέραν των έξι αυτών κεντρικών πυλώνων, προβλέπονται διευκολύνσεις για εργαζόμενους και ασφαλισμένους, όπως η πρόβλεψη για ευκολότερη χορήγηση αποδεικτικού ασφαλιστικής ενημερότητας, η δυνατότητα επιλογής ασφαλιστικού φορέα για ασφαλισμένους με διπλή ιδιότητα, όπως και η χορήγηση άδειας μετ’ αποδοχών στους γονείς παιδιών με σπάνια νοσήματα.

Κυρίες και κύριοι συνάδελφοι, η ιστορικότητα του παρόντος νομοσχεδίου επιχειρείται να συγκαλυφθεί από την Αντιπολίτευση για ακόμα μία φορά. Ο ΣΥΡΙΖΑ επιλέγει την κοντόφθαλμη και μηδενιστική Αντιπολίτευση, αντί να κάνει αυτοκριτική για τις ευθύνες που έχει για τη σημερινή εικόνα του ΕΦΚΑ. Αντί να αναγνωρίσει τις τεράστιες αυτές ευθύνες της δικής του διακυβέρνησης καταγγέλλει την Κυβέρνηση που έρχεται να δώσει λύσεις.

Εμείς κλείνουμε τα αυτιά μας σε αυτές τις φωνές και συνεχίζουμε αταλάντευτοι στο μεταρρυθμιστικό μας έργο, για τη χώρα, για τους πολίτες για τη βελτίωση της καθημερινότητάς τους. Σε αυτόν τον στόχο παραμένουμε προσηλωμένοι, γιατί αυτό έχει ανάγκη τώρα περισσότερο από ποτέ ο πολίτης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Δερμεντζόπουλο. Θα επαναλάβω ότι βλέπω πως όλοι είναι πάρα πολύ προσεκτικοί στον χρόνο.

Τον λόγο τώρα έχει ο Βουλευτής της Νέας Δημοκρατίας κ. Γιάννης Παππάς.

**ΙΩΑΝΝΗΣ ΠΑΠΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, θα ήθελα πολύ να αντισταθώ στον πειρασμό, αλλά δεν μπορώ.

Κύριε Πρόεδρε, δεν αφορά το νομοσχέδιο που συζητάμε, αλλά θα με συγχωρέσετε για μια μικρή αναφορά.

Ακούσαμε εχθές τόσες ανοησίες στη συζήτηση για τα εξοπλιστικά που δεν μπορώ να μην σχολιάσω. Τι για «πελατάκια», τι για «πολιτικούς παπατζήδες», τι για «πατριδοκάπηλους»!

Αγαπητοί συνάδελφοι της Αντιπολίτευσης, επιτέλους θα σοβαρευτείτε; Η Εθνική Αντιπροσωπεία δεν είναι αλάνα, δεν είναι γήπεδο, δεν είναι γειτονιά, δεν είναι καφενείο. Τέτοιες εκφράσεις δεν μπορείτε να τις χρησιμοποιείτε ούτε να κάνετε τη Βουλή καφενείο, όσο και αν κάποιοι από εσάς το παλεύουν και το προσπαθούν. Να ξέρετε ότι δεν θα το πετύχετε. Δεν θα το επιτρέψουμε.

Κυρίες και κύριοι συνάδελφοι, ας δούμε τώρα το νομοσχέδιο που συζητάμε και ας κάνουμε κάποιες βασικές παραδοχές για να μπορέσουμε να συνεχίσουμε.

Ο ΕΦΚΑ, όπως λειτουργεί σήμερα, είναι αποτελεσματικός; Προφανώς και όχι. Το 48% των παραπόνων που δέχεται ο Συνήγορος του Πολίτη αφορά τον ΕΦΚΑ. Δεν τον λες και αποτελεσματικό. Χιλιάδες εκκρεμείς συντάξεις και ασφαλιστικές εκκρεμότητες από εφάπαξ και επικουρικές. Δεν τιμά το ελληνικό κράτος να υπάρχουν καθυστερήσεις ενός, δύο, ακόμα και πέντε ετών για την απονομή των συντάξεων. Είναι θέμα αξιοπρέπειας και σεβασμού για τους ασφαλισμένους και τους συνταξιούχους μας.

Ήταν δημιούργημα της Νέας Δημοκρατίας ο ΕΦΚΑ; Επίσης όχι. Δημιουργήθηκε το 2016 από τον ΣΥΡΙΖΑ. Χρειάζεται αλλαγές; Ξεκάθαρα ναι. Ο ΕΦΚΑ αποτελεί τον μεγαλύτερο φορέα του ελληνικού δημοσίου με τον οποίο έρχονται σε επαφή καθημερινά τέσσερα εκατομμύρια εργαζόμενοι και τουλάχιστον τρία εκατομμύρια συνταξιούχοι.

Το 2019 η Κυβέρνηση της Νέας Δημοκρατίας παρέλαβε εκατόν ενενήντα χιλιάδες εκκρεμείς κύριες συντάξεις και συνολικά ένα εκατομμύριο εκατό χιλιάδες ασφαλιστικές εκκρεμότητες από εφάπαξ και επικουρικές. Σε αυτήν τη δύσκολη κατάσταση με συγκεκριμένες αποφάσεις προχωρήσαμε για να λύσουμε το χρόνιο πρόβλημα των εκκρεμών συντάξεων. Θεσπίστηκε -και πολύ σωστά- το μέτρο της προκαταβολής εθνικής σύνταξης για όσους περιμένουν για μήνες ή και για χρόνια για τη σύνταξή τους, αλλά και ο θεσμός των πιστοποιημένων λογιστών και δικηγόρων για την επιτάχυνση της διαδικασίας απονομής αυτής, αποφάσεις αποτελεσματικές που τις βλέπουν και τις ζουν καθημερινά οι πολίτες.

Ενδεικτικά θα σας αναφέρω ότι τα 2019 εκδόθηκαν εκατόν είκοσι τρεις χιλιάδες αποφάσεις για κύριες συντάξεις, το 2020 εκατόν εξήντα μία χιλιάδες και το 2021, με την πανδημία και με την κρίση, διακόσιες είκοσι πέντε χιλιάδες συντάξεις. Οι εκκρεμείς συντάξεις πλέον έχουν μειωθεί από τις εκατόν ενενήντα χιλιάδες που παραλάβαμε από την κυβέρνηση ΣΥΡΙΖΑ το 2019, σε ογδόντα τρεις χιλιάδες.

Είναι αρκετά αυτά; Εγώ θα έλεγα ότι όχι δεν είναι αρκετά. Πρέπει να γίνουν πολλά ακόμα, ώστε να μην υπάρχουν μεγάλες καθυστερήσεις στην απονομή των συντάξεων. Προς αυτήν την κατεύθυνση εργάζεται και η Κυβέρνηση και όλοι εμείς.

Επίσης, πολύ χρήσιμος και ουσιαστικός, κυρίες και κύριοι συνάδελφοι, για την εξυπηρέτηση του ΕΦΚΑ, αλλά και για τους πολίτες, ο τετραψήφιος 1555, ο ενιαίος αριθμός εξυπηρέτησης του πολίτη που αντικατέστησε το θλιβερό φαινόμενο των κατεβασμένων τηλέφωνων. Μέχρι σήμερα έχουν διεκπεραιωθεί πάνω από ένα εκατομμύριο απαντημένες κλήσεις και το 80% των πολιτών δηλώνουν ικανοποιημένοι από τη λειτουργία τους. Για εμάς δεν είναι αρκετό. Εμείς θέλουμε να δούμε το 100%. Γι’ αυτό προσπαθούμε και παλεύουμε. Δίνουμε τα πραγματικά στοιχεία. Οι πολίτες καλούν στο 1555 και μπορούν να διεκπεραιώσουν την υπόθεσή τους, ενώ στο παρελθόν δεν μπορούσαν να βρουν κάποιον απλά να τους απαντήσει.

Έχουν γίνει σημαντικά βήματα για τον εκσυγχρονισμό του ΕΦΚΑ, ώστε να γίνει περισσότερο λειτουργικός και φιλικός για τους πολίτες. Γι’ αυτό έρχεται και το σημερινό νομοσχέδιο του Υπουργείου Εργασίας στο οποίο προβλέπονται: Σύστημα επιβράβευσης παραγωγικότητας σε όλο τον ΕΦΚΑ, το οποίο θα ξεκινήσει άμεσα από την εκκαθάριση συντάξεων και από την εξυπηρέτηση των πολιτών. Μονάδα εσωτερικών ερευνών για την πιο συστηματική αντιμετώπιση των καταγγελιών, ενώ επιταχύνονται και οι πειθαρχικές διαδικασίες. Δυνατότητα πρόσληψης γενικών διευθυντών και διευθυντών με τριετή θητεία, τόσο από τον δημόσιο όσο και από τον ιδιωτικό τομέα, των οποίων η πρόσληψη θα γίνει με διαφανείς διαδικασίες και με τη σύμπραξη του ΑΣΕΠ. Αξιοποίηση της ακίνητης περιουσίας του ΕΦΚΑ μέσω σύστασης εταιρείας ειδικού σκοπού με τίτλο «Εταιρεία Ακινήτων e-ΕΦΚΑ».

Ο ΕΦΚΑ, ξέρετε, διαθέτει τετρακόσια ακίνητα σε όλη τη χώρα αξίας άνω του 1 δισεκατομμυρίου και τουλάχιστον το 20% αυτών μένει τελείως αναξιοποίητο, με αποτέλεσμα την απώλεια εσόδων από το ασφαλιστικό σύστημα και τους συνταξιούχους μας. Για να τα εξηγήσω όσο πιο απλά γίνεται, όποιος θεωρεί λογικό ότι ο ΕΦΚΑ θα πληρώνει χρήματα για να νοικιάσει κτήρια αντί να εκμεταλλεύεται τα δικά του ακίνητα να σηκώσει το χέρι του. Συμφωνούμε όλοι, λοιπόν.

Κυρίες και κύριοι συνάδελφοι, στο νομοσχέδιο αυτό προβλέπονται επιπλέον:

Η χορήγηση αποδεικτικού ασφαλιστικής ενημερότητας με οφειλές έως και 100 ευρώ στον ΕΦΚΑ και ευχόμαστε στη συνέχεια αυτό το ποσό να μεγαλώσει.

Η κατάργηση προεγγραφής μη μισθωτών στον ΕΦΚΑ, με την έναρξη δραστηριότητας. Γίνεται έτσι πιο εύκολη η διαδικασία έναρξης και μεταβολής εργασιών στην εφορία.

Η κάλυψη των ασφαλιστικών εισφορών από το κράτος για τις εταιρείες που έμειναν κλειστές στις 25 και 26 Ιανουαρίου λόγω της κακοκαιρίας «Ελπίς» τόσο στην Περιφέρειά μου του Νοτίου Αιγαίου όσο και στις Περιφέρειες της Αττικής, της Κρήτης και σε περιοχές της Στερεάς Ελλάδος.

Σε αυτές τις ουσιαστικές μεταρρυθμίσεις, που επηρεάζουν την καθημερινότητα των πολιτών, ο ΣΥΡΙΖΑ μάς κατηγορεί για golden boys, για απαξίωση του δημοσίου τομέα και υπονόμευση του δημοσίου συμφέροντος. Ανακρίβειες και όπως πάντα fake news. Εκτός βέβαια εάν διαβάσατε το νομοσχέδιο και δεν το καταλαβαίνετε. Μάλλον για το ζήτημα των λεγόμενων «golden boys» δεν έχετε διαβάσει το νομοσχέδιο γιατί το θέμα των αμοιβών, αγαπητοί κυρίες και κύριοι του ΣΥΡΙΖΑ, ρυθμίζεται με τον νόμο 4354/2015. Το θυμάστε; Δικός σας νόμος είναι, εσείς τον ψηφίσατε και έρχεστε σήμερα εδώ και μας κατηγορείτε εμάς γιατί χρησιμοποιούμε αυτόν το νόμο.

Κυρίες και κύριοι συνάδελφοι, με τις προωθούμενες αλλαγές στοχεύουμε και επιδιώκουμε την αποτελεσματικότερη διοίκηση του ΕΦΚΑ, την επιβράβευση των καλών υπαλλήλων και στελεχών του και παράλληλα τον έλεγχο της αποδοτικότητας όλου του ανθρώπινου δυναμικού του οργανισμού, την ταχύτερη εξέταση των καταγγελιών των πολιτών και απόδοση πειθαρχικών ευθυνών, όπου υπάρχουν, την καλύτερη αξιοποίηση της ακίνητης περιουσίας του ΕΦΚΑ, που θα φέρει και περισσότερα έσοδα για τους ασφαλισμένους και περισσότερα έσοδα για τους συνταξιούχους μας.

Κυρίες και κύριοι συνάδελφοι, ένα κράτος δεν μπορεί να αποκαλείται κοινωνικό εάν δεν έχει ως προτεραιότητα την αποτελεσματική κοινωνική ασφάλιση. Μπορεί ο ΕΦΚΑ να είναι ο «μεγάλος ασθενής» των τελευταίων ετών, αλλά μπορούμε και θα το καταφέρουμε να τον θεραπεύσουμε και, πιστέψτε με, θα το κάνουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παππά και για τη συνέπεια στον χρόνο.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Αθανασία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Πραγματικά έχετε μια συστηματικότητα στη μέθοδο απαξίωσης του δημόσιου τομέα και του κοινωνικού κράτους. Παρακολουθούμε και η ελληνική κοινωνία παρακολουθεί εμβρόντητη επί δυόμισι χρόνια αυτή την προσπάθεια, με όλους τους τρόπους, απαξίωσης δημόσιων υπηρεσιών, απαξίωσης υπαλλήλων, απαξίωσης γενικώς του δημόσιου τομέα. Και μετά έρχεται ως από μηχανής Θεός η λύση με ένα νομοσχέδιο.

Το ζήσαμε με τα πανεπιστήμια, και όχι μόνο, με όλη την εκπαίδευση, την παιδεία. Τα πανεπιστήμιά μας ξαφνικά αναγορεύτηκαν σε άντρα παρανομίας, αναρχίας, απαλείφοντας εντελώς το τι είναι τα πανεπιστήμια και τι κάνουν σ’ αυτή την κοινωνία. Ποιο ήταν το επόμενο στάδιο αυτής της συστηματικής επίθεσης; Ήταν να προχωρήσουμε σε νομοσχέδια, σε νόμους που υπονομεύουν τον δημόσιο χαρακτήρα των πανεπιστημίων και κυρίως στο πώς θα επιβάλουν μια τιμωρητική, αυταρχική λογική, με την πανεπιστημιακή αστυνομία.

Το είδαμε στο ΕΣΥ. Μην κοιτάτε που δεν προχωρήσατε αμέσως επειδή βέβαια έπεσε η πανδημία και ακόμα και εσείς καταλάβατε ότι χωρίς ΕΣΥ δεν θα είχαμε, δυστυχώς, πάνω από είκοσι πέντε χιλιάδες νεκρούς, θα είχαμε ακόμα παραπάνω. Και είδαμε τι πρόσφερε ο ιδιωτικός τομέας σ’ αυτή τη μάχη, σ’ αυτόν τον πόλεμο. Και βέβαια η συστηματικότητα με τη ΔΕΗ -ο κ. Χατζηδάκης πάλι πρωταγωνιστής!- και με τον ΕΦΚΑ.

Τι ξεκινάει, λοιπόν; Μία ομοβροντία χαρακτηρισμών: «οι ανάξιοι υπάλληλοι», «αυτός ο τομέας, ο οποίος έχει καταρρακωθεί και πρέπει να βρεθεί λύση». Και εμφανίζεται βέβαια η παράταξη η νεοφιλελεύθερη, η συντηρητική, η οποία έχει τη λύση στο τσεπάκι: «ιδιωτικοποίηση όπου μπορούμε και όπως μπορούμε». Και θέλω να κάνω ένα ερώτημα. Λέτε, λοιπόν, ότι οι υπάλληλοι του ΕΦΚΑ είναι κάτι άχρηστοι -γιατί περί αυτού πρόκειται, να λέμε τα πράγματα με το όνομά τους- και τι θα κάνουμε; Ένα «bypass», για να φτιάξουμε ένα άλλο κράτος. Γενικώς το κράτος είναι άχρηστο, όλοι οι κοινωνικοί πυλώνες του, γι’ αυτό -λέτε- θα κάνουμε «bypass» και θα φτιάξουμε ένα άλλο κράτος, το οποίο θα είναι υγιές, μεταρρυθμιστικό, εκσυγχρονιστικό, μοντέρνο. Δεν έχετε καταλάβει ένα πράγμα, ότι για να φτιαχτεί αυτός ο δημόσιος τομέας, να φτιαχτούν αυτοί οι κοινωνικοί πυλώνες χρειάστηκαν τεράστιοι αγώνες, χρειάστηκαν κυβερνήσεις οι οποίες είχαν όραμα για να φτιάξουν αυτούς τους κοινωνικούς πυλώνες και έρχεστε τώρα και τους εκθεμελιώνετε. Νομίζετε ότι πάτε τη χώρα μπροστά ενώ την πάτε ολοταχώς απολύτως πίσω.

Ο κύριος Πρωθυπουργός είπε ότι έρχεται κόσμος στη χώρα μας γιατί έχουμε καλό τρόπο, καλή ποιότητα ζωής, έχουμε ποιότητα ζωής, κάτι τέτοιο. Κάπως έτσι το είπε. Στον ΕΦΚΑ, λοιπόν, έχουμε πρόβλημα. Έχουμε τόσους νέους επιστήμονες που βγαίνουν κάθε χρόνο από τα πανεπιστήμιά μας, τα πανεπιστήμια του εξωτερικού και δεν βρίσκουν δουλειά. Το μεγάλο αίτημα μετά από αυτή την οικονομική κρίση, για την οποία είσαστε υπεύθυνοι, απολύτως υπεύθυνοι, το μεγάλο ερώτημα ποιο ήταν; Πώς θα αναζωογονηθεί ο δημόσιος τομέας με νέο αίμα; Τα πανεπιστήμιά μας βγάλανε φουρνιές και φουρνιές νέων ανθρώπων απολύτως εξειδικευμένων σε πάρα πολλούς κλάδους.

Το πρώτο, λοιπόν, που έπρεπε να γίνει αφού χάρη στην κυβέρνηση του ΣΥΡΙΖΑ βγήκαμε επιτέλους από τα μνημόνια κι έμεινε κι ένα «μαξιλάρι» που ποτέ δεν είχε αυτό το ελληνικό κράτος επί κυβερνήσεών σας -γιατί ακούω και λέτε πολλά, να ξέρουμε και τι λέμε- ήταν να αναζωογονηθεί το αίμα του δημόσιου τομέα σε όλα, στο ΕΣΥ, στον ΕΦΚΑ, στα σχολεία, στα πανεπιστήμια, να γίνουν προσλήψεις, ώστε αυτοί οι νέοι άνθρωποι να μεταφέρουν τη δυναμική τους, τη δυναμικότητά τους, το κουράγιο τους, τις νέες γνώσεις τους στον δημόσιο τομέα, για να ανανεωθεί και το συμβόλαιο αλληλεγγύης που υπάρχει στην κοινωνία. Γιατί αυτοί οι δημόσιοι φορείς, αυτοί οι πυλώνες, αυτοί είναι που συγκροτούν την κοινωνική αλληλεγγύη και την αλληλεγγύη ανάμεσα σε γενεές.

Τι κάνετε, λοιπόν; Βρήκατε το εύκολο, αυτό το οποίο η ιδεολογία σας υπαγορεύει: έξω από κάθε δημοσιοϋπαλληλική αντίληψη, νομοθεσία, θεσμικότητα, θα φέρουμε από τον ιδιωτικό τομέα και θα τους πληρώνουμε χρυσά. Έχετε την τόλμη να το λέτε αυτό την ώρα που τόσος νέος κόσμος είναι άνεργος, με προσόντα που ποτέ άλλη γενιά στην Ελλάδα δεν είχε; Έχουμε μία νέα γενιά με τα μεγαλύτερα προσόντα από όλες τις άλλες προηγούμενες γενιές. Κι αυτή η γενιά μένει στο περιθώριο, για να μπουν κάποιοι ιδιώτες οι οποίοι θα πληρώνονται με 8.000 ευρώ. Είναι σκανδαλώδες, είναι πραγματικά σκανδαλώδες και κατηγορείτε την Αντιπολίτευση, την Αξιωματική Αντιπολίτευση ή τον κόσμο που φωνάζει, ως μίζερους. Τώρα βρήκατε μία καινούργια λέξη. Είναι ντροπή να την χρησιμοποιείτε αυτή τη λέξη, σε εποχή ακρίβειας, πανδημίας, ενεργειακής κρίσης να λέτε την κοινωνία μίζερους.

Όποιος πει «δεν αντέχω, δεν τα βγάζω πέρα» είναι μίζερος.

Δίνετε λοιπόν αυτούς τους προκλητικούς μισθούς και το κυριότερο, φτιάχνετε αυτό το «bypass» του παράλληλου κράτους. Δεν σας ενδιαφέρει το άλλο, γιατί στόχευσή σας είναι τώρα οι κολεγιές και o πελατειασμός που φτιάχνετε με κάποιους ιδιώτες και κάποια golden boys.

Το χειρότερο όμως από όλα είναι ότι μας φωνάζετε συνέχεια για αριστεία. Κι εγώ ρωτάω: Τι είδους αριστεία είναι αυτή αφού τα κριτήρια -εκεί το Lower παίζει, δεν παίζει, και αν δείτε ότι κανένας δεν έχει ούτε καν Lower, ξέρετε εσείς, θα αλλάξετε τον νόμο, όπως έγινε και για τον διοικητή της ΕΥΠ-, δηλαδή το περιεχόμενο της αριστείας ορίζεται από τη Νέα Δημοκρατία; Για να το καταλάβουμε, όποιος είναι δικός μας είναι άριστος, όποιος δεν είναι δικός μας δεν είναι άριστος.

Προβλέπετε την εκποίηση επί της ουσίας της περιουσίας του ΕΦΚΑ. Θέλω να σας πληροφορήσω -και σας το λέμε από το πρωί και η εισηγήτριά μας το είπε- ότι είναι η περιουσία του ελληνικού λαού δεν είναι περιουσία μιας Κυβέρνησης που παίρνει και το κάνει μετοχές και ξέρουμε στη συνέχεια τι θα γίνει.

Fast-track διαδικασίες για απευθείας αναθέσεις. Ακούσαμε εδώ για ένα ευέλικτο σύστημα για να μην υπάρχει γραφειοκρατία. Κάτι σας διαφεύγει. Αυτά τα λεφτά που δίνονται για οτιδήποτε, είτε είναι αναλώσιμα φτηνά είτε αναλώσιμα πανάκριβα, είναι λεφτά του ελληνικού λαού και χρειάζεται λογοδοσία συνέχεια. Οι απευθείας αναθέσεις δεν είναι ευελιξία. Οι απευθείας αναθέσεις είναι «φτιάχνω αυτό το παράπλευρο κράτος που φεύγει δημόσιο χρήμα προς τους δικούς μας, τους κολλητούς».

Δεν θα πω τώρα για τα δικαστήρια που στήνετε για τους υπαλλήλους, χωρίς καμμία προστασία των υπαλλήλων. Θέλω να πω όμως ένα πράγμα, ότι όχι μόνο δεσμευόμαστε ότι αυτές οι διατάξεις θα φύγουν με το που θα γίνουμε κυβέρνηση, γιατί θα γίνουμε, αλλά πρέπει να φύγετε. Πρέπει να γίνουν άμεσα εκλογές. Δεν παίζεται πια αυτό το πράγμα που κάνετε. Δεν παίζεται.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Αναγνωστοπούλου.

Τον λόγο τώρα έχει, αφού τακτοποιηθεί το Βήμα, ο Βουλευτής της Νέας Δημοκρατίας κ. Βασίλειος Βασιλειάδης.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Ο εκσυγχρονισμός του ασφαλιστικού συστήματος αποτέλεσε μια από τις σημαντικότερες προεκλογικές δεσμεύσεις της Νέας Δημοκρατίας το 2019. Και πράγματι, όλο αυτό το διάστημα μέχρι σήμερα το Υπουργείο Εργασίας και Κοινωνικών Υποθέσεων έχει φέρει στη Βουλή εμβληματικές νομοθετικές μεταρρυθμίσεις, όπως τον ν.4670/2020, το νέο ασφαλιστικό και τον ψηφιακό μετασχηματισμό του ΕΦΚΑ δηλαδή, ή τον ν.4826/2021 για την εισαγωγή κεφαλαιοποιητικού συστήματος προκαθορισμένων εισφορών στην επικουρική ασφάλιση.

Το ασφαλιστικό σύστημα μπαίνει ομολογουμένως με καθυστέρηση στον 21ο αιώνα και υιοθετούνται πρακτικές και προδιαγραφές από τα καλύτερα παραδείγματα χωρών της Ευρωπαϊκής Ένωσης.

Όμως οι πολίτες, παρότι αντιλαμβάνονται τη σημασία των μεταρρυθμίσεων αυτών και αναγνωρίζουν τα μακροπρόθεσμα οφέλη τους, συνεχίζουν να είναι αναγκασμένοι να έρχονται σε καθημερινή σε πολλές περιπτώσεις επαφή με έναν φορέα ο οποίος γεννήθηκε μέσα από την πρόχειρη και χωρίς ουσιαστικό σχεδιασμό συνένωση των πρώην ταμείων, κληρονομώντας όλες σχεδόν τις παθογένειες της προηγούμενης κατάστασης και δυστυχώς δημιουργώντας και νέες.

Πράγματι, κύριε Υπουργέ, το μεγαλύτερο μέρος από τις παραπάνω από ένα εκατομμύριο ασφαλιστικές εκκρεμότητες που άφησε πίσω του η διακυβέρνηση του ΣΥΡΙΖΑ έχει διευθετηθεί. Πράγματι, οι γραμμές του 1555 απαντούν. Πράγματι το 2021 ήταν έτος ρεκόρ στην απονομή νέων συντάξεων. Όμως τα προβλήματα συνεχίζουν να υπάρχουν. Η ταλαιπωρία, οι ουρές, οι καθυστερήσεις είναι ακόμη εδώ.

Κι επειδή είναι σημαντικό να μην ξεχνάμε -και οι Υπουργοί μας είναι η αλήθεια δεν το ξεχνάνε αυτό- ότι το δημόσιο υπάρχει για να εξυπηρετεί τον πολίτη και όχι για να τον ταλαιπωρεί, επιτρέψτε μου να αναφερθώ σε μερικές περιπτώσεις ή κατηγορίες περιπτώσεων που κατά τη γνώμη μου ντροπιάζουν τον φορέα. Όλες οι περιπτώσεις που θα αναφέρω αφορούν συμπολίτες μου από την Πέλλα.

Αναπηρική σύνταξη: έχουν περάσει δέκα μήνες από την απόφαση του ΚΕΠΑ και ακόμη δεν έχει πληρωθεί η σύνταξη. Ορφανική σύνταξη: φοιτήτρια χωρίς άλλα εισοδήματα περιμένει την απονομή ορφανικής σύνταξης επειδή έχασε τη μητέρα της από τον Νοέμβριο του 2018. Εξωιδρυματικό επίδομα λόγω παραπληγίας: πολλές περιπτώσεις όχι μία, που δυστυχώς ο ασφαλισμένος απεβίωσε πριν προλάβει να πληρωθεί και ο «Γολγοθάς» της οικογένειας συνεχίζεται, καθώς η διεκδίκηση από τους νόμιμους κληρονόμους δεν υποστηρίζεται στις περιπτώσεις συνταξιούχων του πρώην ΟΓΑ, επειδή τα στοιχεία δεν μπορούν να διασταυρωθούν από το λογισμικό του ΕΦΚΑ έως τώρα.

Όπως καταλαβαίνετε, κυρίες και κύριοι συνάδελφοι -και είμαι σίγουρος πως γνωρίζετε και εσείς αντίστοιχες περιφέρειές σας-, πρόκειται για περιπτώσεις που λόγω της φύσης τους ο φορέας θα έπρεπε αντιθέτως να δείχνει μια υπερβάλλουσα ευαισθησία και τα παραδείγματα δυστυχώς δεν σταματούν εδώ.

Αυτή τη στιγμή οι μεγαλύτερες καθυστερήσεις εντοπίζονται στην έκδοση αναπηρικών συντάξεων, με αποτέλεσμα να χορηγείται σε αρκετές περιπτώσεις παράταση της προσωρινής στους δικαιούχους αντί της ολοκλήρωσής τους. Επίσης μεγάλο πρόβλημα υπάρχει στις περιπτώσεις όπου ο αιτών είναι εγγεγραμμένος σε περισσότερους από έναν φορέα ασφάλισης.

Παρά την ενοποίηση, κύριε Υπουργέ, η επικοινωνία των υπηρεσιών του ΕΦΚΑ μεταξύ τους είναι εξαιρετικά χρονοβόρα και δύσκολη. Μια βεβαίωση χρόνου διαδοχικής ασφάλισης για σύνταξη μπορεί να κάνει και έναν χρόνο για να σταλεί στον τελευταίο φορέα που εκδίδει τη σύνταξη. Το πρόβλημα μάλιστα εντείνεται, εάν υφίσταται και χρόνος ασφάλισης στο εξωτερικό.

Γνωρίζω εγώ περίπτωση ενός πρώην ασφαλισμένου στην Ελλάδα, αγρότης, που τώρα εργάζεται στη Γερμανία, που χρειαζόταν ένα έντυπο. Ο γερμανικός φορέας απέστειλε αίτημα μέσω του ευρωπαϊκού συστήματος ηλεκτρονικής ανταλλαγής πληροφοριών για την κοινωνική ασφάλιση. Μετά από μεγάλη ενδοϋπηρεσιακή καθυστέρηση στον ΕΦΚΑ, έφτασε στο αρμόδιο τμήμα, το οποίο όμως δεν μπορούσε να χειριστεί την πλατφόρμα, αν και είχε εκπαιδευτεί σε αυτό.

Αντίστοιχες περιπτώσεις έχουμε και με την ελληνική ηλεκτρονική πλατφόρμα, που αν και θα μπορούσε να είναι ιδιαίτερα εξυπηρετική είτε για απονομές είτε για άλλα αιτήματα, τελικά για τις περισσότερες περιπτώσεις απαιτείται και η επίσκεψη των ενδιαφερομένων στα τοπικά καταστήματα. Άρα έχουμε πάλι ουρές, πάλι ταλαιπωρία, βέβαια μειωμένες, και την ίδια στιγμή ο ενδιαφερόμενος δεν μπορεί να επικοινωνήσει απευθείας με τον υπάλληλο ή τον εισηγητή που χειρίζεται την περίπτωσή του.

Πού θέλω να καταλήξω; Ότι η αναγκαιότητα του σχεδίου νόμου που συζητούμε σήμερα είναι επιτακτική. Χρειάζονται δομικές αλλαγές στον τρόπο λειτουργίας του φορέα. Το Υπουργείο φαίνεται να το αναγνωρίζει αυτό και έτσι εισηγείται ένα νομοσχέδιο το οποίο κατά την άποψή μου εξασφαλίζει την αποτελεσματικότερη διοίκηση του e-ΕΦΚΑ.

Μεταξύ άλλων, προτείνεται η επιβράβευση των αποδοτικών υπαλλήλων με παράλληλο έλεγχο όλου του ανθρώπινου δυναμικού του οργανισμού από τη νέα μονάδα εσωτερικών ερευνών, προωθείται ταχύτερη εξέταση των καταγγελιών των πολιτών και απόδοση πειθαρχικών ευθυνών όπου υπάρχουν. Επιπλέον, διευκολύνονται οι προμήθειες υλικού με την απλοποίηση του συστήματος και δίνεται η δυνατότητα προσέλκυσης ανθρώπινου δυναμικού τόσο από τον δημόσιο όσο και από τον ιδιωτικό τομέα και επιτέλους, προωθείται η αξιοποίηση της ως επί το πλείστον ανεκμετάλλευτης ακίνητης περιουσίας του ΕΦΚΑ. Πρόκειται στην ουσία για διαφυγόντες πόρους που θα μπορούσαν να συνεισφέρουν στο ασφαλιστικό σύστημα.

Όσον αφορά στις λοιπές διατάξεις, ξεχωρίζω την πρόβλεψη για ευκολότερη χορήγηση αποδεικτικού ασφαλιστικής ενημερότητας, καθώς θα δίνεται πλέον για μικρές οφειλές κάτω των 100 ευρώ προς τον ΕΦΚΑ. Είναι μια θετική εξέλιξη για τη διευκόλυνση της οικονομίας ως προς την καθημερινότητα της αγοράς.

Στο ίδιο πλαίσιο θεωρώ ότι θα πρέπει να επανεξεταστούν τα όρια των χρεών για την απονομή σύνταξης.

Δεν είναι δυνατόν για μερικές χιλιάδες ευρώ χρέος να παγώνει η διαδικασία απονομής. Δεν λέω να διαγραφεί το χρέος, σε καμμία περίπτωση. Αλλά μπορεί να βρεθεί ένας μηχανισμός, είτε με αύξηση του ορίου είτε να γίνει μια μηνιαία παρακράτηση ποσού μέχρι την αποπληρωμή του ορίου του χρέους και όχι όπως σήμερα να λιμνάζουν οι απονομές για χρόνια.

Κλείνοντας, κύριε Πρόεδρε, θα ήθελα να αναφερθώ σε δυο ζητήματα της αρμοδιότητας του κυρίου Υπουργού, του κ. Χατζηδάκη, αλλά και του κυρίου Υφυπουργού. Το πρώτο αφορά τις αγροτικές συντάξεις. Χρειάζεται εξορθολογισμός του συστήματος στη φιλοσοφία του ασφαλιστικού συστήματος που χτίζει αυτή η Κυβέρνηση. Δεν γίνεται σήμερα να υπάρχουν αγροτικές συντάξεις που εκδίδονται χαμηλότερες και από την εθνική σύνταξη με βάση τον απαράδεκτο νόμο επί κυβερνήσεως ΣΥΡΙΖΑ.

Το δεύτερο ζήτημα αφορά την εξομοίωση των κριτηρίων πρόωρης συνταξιοδότησης για τους γονείς και συγγενείς που φροντίζουν άτομα με αναπηρία. Δεν είναι σωστό να υπάρχουν δύο διαφορετικά κριτήρια για τους εργαζομένους στο δημόσιο και διαφορετικά για τους εργαζομένους στον ιδιωτικό τομέα. Είναι κάτι που πρέπει να δείτε, κύριε Υπουργέ.

Σας ευχαριστώ για την ανοχή και για τους λόγους που εξήγησα θα υπερψηφίσω το σχέδιο νόμου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Βασιλειάδη.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Νικόλαος Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που ψηφίζουμε σήμερα για τον ΕΦΚΑ -ας μου επιτραπεί η φράση- αποτελεί ταφόπλακα στο δημόσιο κοινωνικό, ασφαλιστικό σύστημα της χώρας. Εντάσσεται απολύτως σε μια νεοφιλελεύθερη και καταστροφική αντίληψη της Νέας Δημοκρατίας, που βαθμιαία εκχωρεί αρμοδιότητες απόλυτα κατοχυρωμένες και από το Σύνταγμα στο κράτος. Ως ευθύνη του δημοσίου τις εκχωρεί στον ιδιωτικό τομέα.

Έρχεται να συμπληρώσει αυτός ο νόμος, που θα είναι αύριο νόμος, το προηγούμενο καίριο χτύπημα στο δημόσιο, καθολικό, αναδιανεμητικό, κοινωνικοασφαλιστικό σύστημα της επικουρικής ασφάλισης, καθώς επίσης το αντικαθιστά με το κεφαλαιοποιητικό σύστημα, που υποτίθεται ότι μελλοντικά θα αποδώσει ανάλογα με το τι δίνει σήμερα, τις εισφορές των εργαζομένων, θα τις αποδώσει αργότερα. Είναι ένα σύστημα όμως που πουθενά παγκοσμίως δεν έχει αποδώσει την πραγματική αξία που ο εργαζόμενος έχει καταβάλει και ενίοτε, για να μην πω τις περισσότερες φορές, οι ιδιωτικές εταιρείες που διαχειρίστηκαν τις εισφορές των εργαζομένων χρεοκόπησαν και φυσικά δεν απέδωσαν ούτε δεκάρα τσακιστή στους επί δεκαετίες συνεισφέροντες.

Την ίδια ώρα λοιπόν, ο κόσμος τα βγάζει πέρα αγκομαχώντας. Εξ ου και τα 41 δισεκατομμύρια χρέος προς τον ΕΦΚΑ. Το τελευταίο τρίμηνο του 2021 είχαμε 2,1 δισεκατομμύρια αύξηση των οφειλών προς τον ΕΦΚΑ. Αυτά είναι επίσημα στοιχεία. Αν ο κόσμος είχε να δώσει και περνούσε καλά, τότε θα μπορούσε να πληρώσει και τις οφειλές του. Όμως έχουν συσσωρευτεί σταδιακά 41 δισεκατομμύρια προς τον ΕΦΚΑ.

Αυτή λοιπόν την ώρα, που η ακρίβεια καλπάζει, που το ελληνικό νοικοκυριό δεν μπορεί να βγάλει τον μήνα, έρχεται η Κυβέρνηση να αναδιατάξει, να αναζωογονήσει, υποτίθεται, τον ΕΦΚΑ διορίζοντας σε θέσεις γενικών διευθυντών και διευθυντών golden boys με αμοιβές 8.000 και 4.000 ευρώ. Ταυτόχρονα ανοίγει την κερκόπορτα σε όλο το δημόσιο για συμπράξεις δημοσίου και ιδιωτικού τομέα και στη συνέχεια για την πλήρη ιδιωτικοποίηση.

Και δεν είναι αλήθεια ότι δεν είναι αντισυνταγματικό. Είναι αντισυνταγματικό, το είπε και η Επιστημονική Επιτροπή της Βουλής με έναν τρόπο. Διαβάστε το καλά. Και δεν υπάρχει καμμία αιτιολόγηση ενδελεχής που να υποστηρίζει τη συνταγματικότητά του, ό,τι και να είπε η Κοινοβουλευτική Εκπρόσωπος της Νέας Δημοκρατίας.

Δίνετε λοιπόν, ένα πλήγμα τεράστιο στην καρδιά του κοινωνικού κράτους και του κράτους δικαίου, που καλύπτει τις πιο ευάλωτες κοινωνικές κατηγορίες, αλλά σε τελευταία ανάλυση καλύπτει και τη μεγάλη πλειοψηφία της κοινωνίας.

Το κοινωνικοασφαλιστικό σύστημα της χώρας πέρασε τα τελευταία χρόνια από πάρα πολλά στάδια και χρεοκόπησε μαζί με τη χρεοκοπία της χώρας από τις δυνάμεις του πάλαι ποτέ δικομματισμού. Εξ ου και οι τεράστιες επιπτώσεις που ζήσαμε το 2011-2012, με μείωση των συντάξεων κατά περίπου 40% κατά μέσο όρο και με το ξεπούλημα των αποθεματικών των ασφαλιστικών ταμείων με το περίφημο PSI του 2012.

Η ίδρυση του ΕΦΚΑ, που δημιουργήθηκε με τον γνωστό νόμο Κατρούγκαλου, παρά τα προβλήματα, τον Μάιο του 2016 κατάφερε να στήσει στα πόδια του το δημόσιο κοινωνικοασφαλιστικό σύστημα. Για τα δεδομένα εκείνα ήταν μια πολύ βαθιά μεταρρύθμιση, που ενοποίησε όλα τα ασφαλιστικά ταμεία. Κατάφερε επίσης να καταστήσει ξανά βιώσιμο το ασφαλιστικό σύστημα.

Η Κυβέρνηση όμως της Νέας Δημοκρατίας, πιστή στις νεοφιλελεύθερες ιδεοληπτικές της αντιλήψεις και ιδιαίτερα με τη σημερινή πολιτική ηγεσία του κ. Χατζηδάκη, προχώρησε σε κατασυκοφάντηση του ΕΦΚΑ και των υπαλλήλων του, εφαρμόζοντας τη δοκιμασμένη τακτική «συκοφαντούμε, απαξιώνουμε, ιδιωτικοποιούμε». Αυτό είναι το τρίπτυχο το οποίο εφαρμόζει κατά κόρον για όλο τον δημόσιο τομέα σταδιακά η Κυβέρνηση της Νέας Δημοκρατίας. Το ίδιο έπραξε και με τη ΔΕΗ και δεν έχουμε σήμερα δημόσιο ενεργειακό πυλώνα, που να μπορεί να καθορίζει μέσω αυτού του δημόσιου πυλώνα και την τιμολογιακή πολιτική της ηλεκτρικής ενέργειας, έχοντας αφήσει τα ολιγοπώλια να οργιάζουν.

Αντί λοιπόν, να προσλαμβάνετε μόνιμους υπαλλήλους και να στελεχώνετε τις καίριες θέσεις του ΕΦΚΑ, προσλαμβάνετε ιδιώτες, διακόσιους πενήντα έξι γενικούς διευθυντές, διευθυντές και μετακλητούς, όπως ειπώθηκε και από τους προηγούμενους ομιλητές μας και την εισηγήτριά μας, με παχυλούς μισθούς.

Στις δε νησιωτικές περιοχές -επειδή κατάγομαι και είμαι Βουλευτής Κυκλάδων- αφού κλείσατε σειρά υποκαταστήματα την περίοδο 2013-2014, τώρα συρρικνώνετε περαιτέρω τις υπηρεσίες. Παραδείγματος χάριν, με τα δεκαέξι άτομα που υπηρετούν στον ΕΦΚΑ της Σύρου θέλετε να καλύψετε και τις ανάγκες της Μυκόνου αλλά να καλύψετε και τα ΚΕΠΑ για είκοσι τέσσερα νησιά.

Επίσης καταργείτε όλους τους ανταποκριτές του ΟΓΑ-ΕΦΚΑ στα μικρά νησιά, υποχρεώνοντας τους υπερήλικες ασφαλισμένους να πάνε ή στο Λαύριο από την Κέα, ή στη Νάξο από την Αμοργό, ή σε διάφορα άλλα νησιά στα οποία υπήρχαν ανταποκριτές του ΟΓΑ-ΕΦΚΑ και άνθρωποι ηλικιωμένοι, οι οποίοι δεν μπορούν να διαχειριστούν το ηλεκτρονικό σύστημα. Και καλώς βεβαίως γίνεται η ψηφιοποίηση, αλλά δεν μπαίνει μπροστά το κάρο από το άλογο, πρώτα γίνεται η ψηφιοποίηση και μετά κλείνουμε τις αντίστοιχες υπηρεσίες.

Και βεβαίως δεν φτάνει ότι κλείστηκαν και κάποιες υπηρεσίες και σε άλλα νησιά, όπως στη Μήλο, που αποτελεί ένα νησί με πολύ σοβαρό εργατικό δυναμικό. Ακόμα περιμένει τα αρχεία του ΕΦΚΑ, τα οποία μεταφέρθηκαν στον Πειραιά εδώ και πολλά χρόνια, από τότε που έκλεισε το υποκατάστημα. Ακόμα περιμένει να μεταφερθούν στη Μήλο.

Αγαπητοί συνάδελφοι, ένα τελευταίο αίτημα που θέλω να μεταφέρω είναι η απαίτηση των συνταξιουχικών οργανώσεων για καταβολή των παρακρατούμενων εισφορών, 0,20 ευρώ τον μήνα, στις συνταξιουχικές οργανώσεις. Αυτό έγινε μόνο στο δεύτερο εξάμηνο του 2016 και παρά το γεγονός ότι ο κ. Βρούτσης το 2019 υπέγραψε απόφαση δεν έχουν μεταφερθεί ακόμα αυτές οι εισφορές στις οργανώσεις.

Αγαπητοί συνάδελφοι, κλείνοντας, νομίζω ότι οι αυταπάτες που δημιούργησε το αντισύριζα μέτωπο τον Ιούλη του 2019 έχουν πλέον εκλείψει. Ήρθε η ώρα για μια νέα, ώριμη, δημοκρατική, προοδευτική διέξοδο για τον τόπο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Συρμαλένιο.

Τον λόγο έχει η Βουλευτής της Νέας Δημοκρατίας, η κ. Διονυσία Αυγερινοπούλου.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο το οποίο συζητούμε σήμερα, έρχεται να διορθώσει σειρά αδικιών προς εκείνους τους συμπολίτες μας οι οποίοι αναμένουν εναγωνίως επί χρόνια να πάρουν τη σύνταξη που δικαιούνται.

Με το παρόν νομοσχέδιο επιχειρείται μια εκ βάθρων, ουσιαστική αναδιάρθρωση του ΕΦΚΑ, η οποία είναι απαραίτητη για την πραγμάτωση του θεσμού της κοινωνικής ασφάλισης μέσα σε ένα κράτος δικαίου, καθώς έως σήμερα, με τη μη καταβολή εγκαίρως των συντάξεων δημιουργούνται δυσχερείς συνθήκες διαβίωσης σε πολλούς από τους συμπολίτες μας.

Με έκπληξη ενημερώθηκα ότι ο ΣΥΡΙΖΑ κατέθεσε νωρίτερα ένα αίτημα αντισυνταγματικότητας στο νομοσχέδιο, το οποίο και προφανώς απερρίφθη, διότι αντισυνταγματικό δεν μπορεί να είναι ένα νομοσχέδιο, όπως αυτό, που στοχεύει άμεσα στη βελτίωση ενός δημοσίου οργανισμού, όπως ο ΕΦΚΑ, ο οποίος προφανέστατα χρειάζεται αυτή την αναβάθμιση. Αντισυνταγματικό είναι να αναμένουν για χρόνια την έκδοση της σύνταξής τους χιλιάδες συνταξιούχοι. Αντισυνταγματικό είναι να μην αποδίδεις στον δικαιούχο έγκαιρα τη σύνταξή του, για την οποία έχει χρόνια εργαστεί και έχει καταβάλει τις εισφορές του. Και αυτό συμβαίνει, παρά τις συνεχείς προσπάθειες του προσωπικού του Υπουργείου, το οποίο πραγματικά καταβάλλει όσες προσπάθειες μπορεί, αλλά μέχρι σήμερα το σύστημα, το θεσμικό, το ψηφιακό, δεν επέτρεπε να αποδώσει.

Αυτή η ανοίκεια στάση του κράτους ως αποτέλεσμα έναντι του πολίτη, την οποία ανεχόταν επί χρόνια η κυβέρνηση ΣΥΡΙΖΑ, αυτή είναι που στην ουσία αντίκειται στα άρθρα 4 παράγραφος 1 του Συντάγματος, 5 παράγραφος 1 του Συντάγματος και βεβαίως, στο άρθρο 22 παράγραφος 1 του Συντάγματος, αν ήθελαν κάποιοι να μιλήσουν για αντισυνταγματικότητα.

Έτσι, λοιπόν, το νομοσχέδιο ακριβώς αυτή την κατάσταση έρχεται να θεραπεύσει και αυτόν τον στόχο, δηλαδή να άρει τις αντισυνταγματικότητες στην πράξη έρχεται να θεραπεύσει όλη η προσπάθεια που κάνει όλα αυτά τα χρόνια, τα τελευταία δυόμισι χρόνια, το Υπουργείο Εργασίας και Κοινωνικών Υποθέσεων υπέρ του πολίτη, υπέρ του συνταξιούχου.

Το νομοσχέδιο που συζητούμε σήμερα στοχεύει άμεσα στον εκσυγχρονισμό του Ηλεκτρονικού Εθνικού Φορέα Κοινωνικής Ασφάλισης και εισάγει ρυθμίσεις για τη βελτίωση της απόδοσής του. Συμπληρώνει μέτρα πολύ συγκεκριμένα, όπως η θέσπιση του αριθμού 1555, ο οποίος αποτέλεσε μια θεσμική τομή στο σύστημα εξυπηρέτησης του πολίτη, αλλά και συμπληρώνει το σύνολο των νομοθετημάτων και των μέτρων, ψηφιακών και μη, που υιοθετήθηκαν υπέρ του πολίτη και δη του συνταξιούχου τα τελευταία δυόμισι χρόνια.

Με το νομοσχέδιο ορίζονται τα προσόντα των διοικητικών στελεχών, διευθυντών και άλλων, των ταμείων με ρυθμίσεις οι οποίες κρίνονται απαραίτητες, ώστε να προσελκύσουμε άξια και καταρτισμένα στελέχη στη δημόσια διοίκηση, με τις γνώσεις και τις ικανότητες των οποίων θα μπορέσουμε να αναβαθμίσουμε την παροχή δημοσίων υπηρεσιών προς τον πολίτη.

Επίσης, ρυθμίζεται σειρά εκκρεμών διαδικαστικών ζητημάτων τα οποία δημιουργούσαν εμπόδια στην εύρυθμη λειτουργία και των πρώην επιμέρους ταμείων, αλλά και ζητήματα ασφαλιστικής ενημερότητας. Τώρα πλέον, με την άρση αυτών των εμποδίων με το νομοσχέδιο και οι ασφαλισμένοι θα εξυπηρετούνται καλύτερα, αλλά και θα διασφαλισθεί η ομαλότερη μετάβαση από τα ταμεία, πράγματα που όφειλε να έχει κάνει η κυβέρνηση του ΣΥΡΙΖΑ εδώ και τόσα χρόνια και τα οποία επίσης δεν έκανε.

Πιστεύω, λοιπόν, πράγματι, ότι το νομοσχέδιο αυτό είναι προς τη σωστή κατεύθυνση και ότι θα συντελέσει τα μέγιστα για να σταματήσει επιτέλους η ταλαιπωρία των συμπολιτών μας. Και γι’ αυτόν τον λόγο, το στηρίζω ανεπιφύλακτα.

Θα μου επιτρέψετε, όμως, κύριοι συνάδελφοι, να κάνω κατ’ εξαίρεση μια αναφορά σε μια ιδιαίτερα σημαντική, για εμένα, τροπολογία, την τροπολογία που εισηγείται τη σύσταση και λειτουργία Ειδικών Μονάδων Δασικών Επιχειρήσεων, ΕΜΟΔΕ. Οι ΕΜΟΔΕ αναλαμβάνουν την ειδική αποστολή της προστασίας των ελληνικών δασών σε περιπτώσεις δασικών πυρκαγιών.

Έχουν ως αποστολή: Πρώτον, τη συνδρομή στην εκτέλεση έργων δασοπροστασίας έναντι κινδύνου εκδήλωσης της πυρκαγιάς, δηλαδή επιχειρούν κατά το στάδιο της πρόληψης και της προετοιμασίας. Δεύτερον, την υποστήριξη κατά τη διενέργεια των επιχειρήσεων κατάσβεσης μέσω εξειδικευμένων πεζοπόρων και αερομεταφερόμενων τμημάτων, δηλαδή επιχειρούν και κατά τη διάρκεια της απόκρισης σε μια φυσική ανθρωπογενή καταστροφή. Και τρίτον, τη συνδρομή στην αντιμετώπιση των συνεπειών από φυσικές και ανθρωπογενείς καταστροφές, δηλαδή με αυτό το νομοσχέδιο μπορούν να επιχειρήσουν και κατά το στάδιο της αποκατάστασης. Πολύ σημαντικά βήματα.

Η σύσταση αυτού του Σώματος ήταν ένα αίτημα της Επιτροπής Περιβάλλοντος της Βουλής υπό την Προεδρία ακόμα του τότε Προέδρου της Επιτροπής και σημερινού Πρωθυπουργού κ. Κυριάκου Μητσοτάκη. Έκτοτε, επανειλημμένα η Επιτροπή Περιβάλλοντος, βασισμένη σε αυτή την πρώτη αναφορά του Πρωθυπουργού, ζητούσε τόσο την εμβάθυνση της συνεργασίας μεταξύ του Πυροσβεστικού Σώματος και των δασικών υπηρεσιών όσο και τη δημιουργία αυτού του εξειδικευμένου σώματος που θεσπίζουμε σήμερα.

Οι Ειδικές Μονάδες Ειδικών Επιχειρήσεων συνιστώνται ως Ειδικές Περιφερειακές Υπηρεσίες του Πυροσβεστικού Σώματος και θα έχουν έδρα στην Ελευσίνα, τη Θεσσαλονίκη, το Ηράκλειο, τη Λαμία, τα Ιωάννινα και την Πάτρα. Ήδη τις μονάδες αυτές έχουν κληθεί να εκπαιδεύσουν και αντίστοιχα Σώματα Δασοκομάντος του εξωτερικού.

Πιστεύω ότι, πράγματι, με την κατάλληλη εκπαίδευση, με τον κατάλληλο εξοπλισμό και το υψηλό μας φρόνημα, οι δασοκομάντος θα είναι εκεί για να προστατεύσουν τα δάση μας και θα είναι εκεί για να προστατεύσουν τη φύση, την ίδια τη ζωή.

Με ουσιαστικά βήματα υλοποιούμε τις δεσμεύσεις μας για την κοινωνία. Υλοποιούμε τις δεσμεύσεις μας για το περιβάλλον. Η Ελλάδα αλλάζει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Αυγερινοπούλου και για τη συνέπεια στον χρόνο.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Άγγελος Τόλκας. Μετά ακολουθεί ο κ. Αναστασιάδης Σάββας και στη συνέχεια, ο κ. Μπιάγκης, μετά ο κ. Σκουρολιάκος και έπεται η συνέχεια.

Κύριε Τόλκα, έχετε τον λόγο.

**ΑΓΓΕΛΟΣ ΤΟΛΚΑΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ακούγοντας κανείς την επιχειρηματολογία των συναδέλφων της Νέας Δημοκρατίας, θα έλεγε πραγματικά ότι απαντούν σε ένα βασικό ερώτημα: Γιατί να γίνουν όλες αυτές οι αλλαγές για έναν φορέα, μια νέα ουσιαστικά υπηρεσία -και επιτρέψτε μου να το πω αυτό- από 1-1-2017, πολύ νεότερη από άλλες;

Σαφώς και φέρει πολλά προβλήματα από το παρελθόν, αλλά από τότε έως σήμερα και χωρίς να έχουμε προλάβει και εμείς να κάνουμε τις παρεμβάσεις οι οποίες όφειλαν και περιγράφουμε να γίνουν, δεν έγιναν άλλες επιλογές οι οποίες θα στήριζαν πραγματικά τον ΕΦΚΑ, θα στήριζαν το δημόσιο σύστημα ασφάλισης και θα μπορούσαμε να μιλάμε σήμερα με άλλους όρους.

Κύριε Υπουργέ, οι συντάξεις πράγματι απονέμονται πολύ αργά. Τρία χρόνια έκανε να πάρει σύνταξη ασφαλισμένη που δικαιώθηκε στα δικαστήρια για αναπηρική σύνταξη. Δύο χρόνια τουλάχιστον κάνουν να λάβουν σύνταξη όσοι έχουν διαδοχική ασφάλιση, μεταξύ των οποίων και ο ΟΓΑ, για τον οποίο δεν υπάρχει η μηχανογράφηση και δεν υπάρχει η διαλειτουργικότητα συστημάτων. Και αυτό ούτε εσείς εδώ και τρία χρόνια δεν το έχετε κάνει. Δύο χρόνια περιμένει χωρίς κανένα άλλο εισόδημα ασφαλισμένη που δικαιούται την ελάχιστη αγροτική σύνταξη. Ασφαλισμένη με διπλή ασφάλιση και κυρίως, το παλιό πρόβλημα του ΟΓΑ με την ταυτόχρονη ασφάλιση και του ΟΑΕΕ, που δεν κάνατε καμμία ρύθμιση, αλλά στέλνετε τον κόσμο στα δικαστήρια για να βρει το δίκιο του.

Όλες αυτές οι περιπτώσεις είναι περιπτώσεις των δικών σας δυόμισι πλέον χρόνων διακυβέρνησης που κάνατε πειραματισμούς μετακινώντας αρμοδιότητες, πρόσωπα, γραφεία μεταξύ πόλεων και βαθμίδων, που αντί να ψηφιοποιείτε τον ΕΦΚΑ, ηλεκτρονικοποιείτε και δεν μειώνετε τη γραφειοκρατία.

Δεν άλλαξε κάτι από όσα είχατε υποσχεθεί. Αποτύχατε. Οι μετακλητοί γενικοί διευθυντές και οι διευθυντές, αλήθεια, μειώνουν τη γραφειοκρατία; Επαναφέρουν την αξιοπρέπεια των πολλών, όπως λένε οι συνάδελφοι της Νέας Δημοκρατίας;

Εκτός από τις προκλητικές αμοιβές τους, από 4.000 έως 8.000 ευρώ μηνιαίως, εκτός από τα γραφεία που θα καταλάβουν, εκτός από τις δυσκολίες των στελεχών της αγοράς να λειτουργήσουν τον δημόσιο τομέα -και το γνωρίζουμε πολύ καλά όσοι ασκήσαμε διοίκηση-, εκτός από το γεγονός ότι δημιουργείται άλλη μία ανώτατη βαθμίδα υψηλόμισθων στελεχών, που εσείς θα επιλέγετε με κομματικά κριτήρια όπως κάνετε παντού μέχρι σήμερα, σε τι θα μπορέσουν να τρέξουν πιο γρήγορα τις συντάξεις όλοι αυτοί οι διορισμένοι διευθυντές;

Ακόμη κι αν πιστέψουμε τα δικά σας δημιουργικά μαθηματικά, είναι τα σημερινά δημόσια στελέχη αυτά που έβγαλαν τη δουλειά και όχι οι νέοι μάνατζερ που οραματιστήκατε και σήμερα μπορείτε και διαφημίζετε τις μεγάλες απονομές συντάξεων.

Οι απονομές, κύριε Υπουργέ, θα τρέξουν, εάν εμπιστευτείτε τα στελέχη του οργανισμού και όχι όταν τα απαξιώνετε με στημένα τηλεοπτικά ρεπορτάζ. Θα τρέξουν, εάν εξοπλίσετε με σύγχρονο τεχνολογικό εξοπλισμό και πληροφοριακά προγράμματα όλα τα καταστήματα, εάν προσλαμβάνατε υπαλλήλους και όχι όταν διώχνετε συμβασιούχους και άλλους τους μετακινείτε σε άλλες υπηρεσίες, εάν καταρτίζατε το προσωπικό με τα πολλά ευρωπαϊκά προγράμματα κατάρτισης που διαχειρίζεστε ως Υπουργείο και όχι απλώς να τους ελέγχετε καθημερινά μόνο για το τι στόχους έπιασαν και εάν απλά δούλεψαν.

Ο ΕΦΚΑ θα είχε έσοδα, εάν είχατε την πολιτική βούληση για κάτι τέτοιο, αλλά εσείς βλέπετε την περιουσία του ως φιλέτα, για να κάνετε μπίζνες. Δεν μπορούμε να σας εμπιστευθούμε, γιατί το έργο σας δεν μας αφήνει να σας εμπιστευτούμε. Δεν αφήνει ούτε εμάς, ούτε τον ελληνικό λαό.

Απέτυχε η δήθεν καλύτερη εξυπηρέτηση με τις επιλεκτικές συγχωνεύσεις υπηρεσιών και καταστημάτων ΕΦΚΑ που έχετε κάνει το τελευταίο διάστημα. Διαλύσατε με κομματικά κριτήρια τα καταστήματα του ΕΦΚΑ και στον τόπο μου, στην Ημαθία, υποβιβάσατε και το κατάστημα της Νάουσας, βάλατε στον «πάγο» και τελικά δείξατε την έξοδο σε άξια στελέχη, ανάλογα με το τι σας ζητούσε ο κάθε τοπικός Βουλευτής της Νέας Δημοκρατίας. Γι’ αυτό δεν απονέμονται γρήγορα οι συντάξεις, γιατί αναμειχθήκατε στη λειτουργία αυτή.

Βάλατε πιστοποιημένους δικηγόρους και λογιστές και πάλι αποτύχατε να επιταχύνετε τις διαδικασίες, αλλά και επιβαρύνατε επιπλέον οικονομικά τους συμπολίτες μας. Κάθε σας επιλογή είναι και μια αποτυχία.

Η επιλογή σας για τους νέους διευθυντές, όμως, πλήττει βίαια και την αξιοκρατία, τη δημοκρατία, τις μεγάλες κατακτήσεις, όπως ο ΑΣΕΠ, που εμπιστεύτηκαν οι Έλληνες και, κυρίως, οι νέοι. Τον ΑΣΕΠ είναι πολιτική σας επιλογή να τον καταλύσετε και να δείξετε σε όλους ότι εμείς, η Κυβέρνηση, κάνουμε ό,τι θέλουμε, χωρίς να δίνουμε σε κανέναν αναφορά και βολεύουμε τους δικούς μας και όσους είναι πιο κοντά στη Νέα Δημοκρατία.

Αυτό έλεγε, εξάλλου, προχθές και ο νέος Υπουργός Γεωργίας από το βίντεο που είδαμε, ο κ. Γεωργαντάς. Και ξέρετε γιατί κι εδώ δεν σας εμπιστευόμαστε; Ένα παράδειγμα θα σας αναφέρω: τους διοικητές στις δομές προσφύγων σε όλη την Ελλάδα, που δεν χρειάζονταν και τους βάλατε. Πάρτι με δημόσιο χρήμα, πάρτι για τους λίγους, πάρτι για νεοδημοκράτες.

Και πέραν του ΑΣΕΠ, για εσάς δεν έχει καμμία σημασία η ανάδειξη στελεχών από την Εθνική Σχολή Δημόσιας Διοίκησης; Να την καταργήσουμε κι αυτή; Δεν έχει καμμία σημασία η διαδικασία κρίσεων και προσόντων στο δημόσιο; Δεν συζητήσατε στο Υπουργικό Συμβούλιο τα νομοσχέδια για τη νέα αξιολόγηση και στοχοθεσία που φέρνει ο κ. Βορίδης; Τι λέει, άραγε, ο κ. Βορίδης γι’ αυτά; Τι λέει για το 2ο σύστημα δημοσίου που στήνεται μέσα στο δημόσιο;

Οι ποινές και οι πειθαρχικές συνέπειες των υπαλλήλων θα συντομεύσουν την απονομή σύνταξης, άραγε, ή μήπως θα οδηγήσουν τους ικανούς, έμπειρους και εργατικούς υπαλλήλους να εξετάζουν το κόμμα και την τελεία και την υπογραφή που θα βάζουν και θα έχετε αντίθετα αποτελέσματα;

Τέλος, πετάτε και το κερασάκι της τούρτας. Μας λέτε ότι θα λαμβάνει φορολογική ενημερότητα όποιος έχει χρέος κάτω των 100 ευρώ. Μα, σοβαρά, χρέος κάτω των 100 ευρώ, όταν η ελάχιστη μηνιαία εισφορά ΕΦΚΑ μη μισθωτών είναι 262 ευρώ και των αγροτών 123 ευρώ, εσείς λέτε ότι κάτω των 100 ευρώ θα δίνετε ασφαλιστική ενημερότητα; Και ξέρετε πολύ καλά πόσοι χρωστούν τις ασφαλιστικές τους εισφορές.

Η λογική σας είναι λογική εξάρτησης, ενάντια σε κάθε έννοια φιλελευθερισμού που εσείς διαφημίζετε για τον εαυτό σας. Ακροδεξιός κατήφορος, πολιτικές Όρμπαν και χθες που ο Πρωθυπουργός απαίτησε την απαγόρευση ουσιαστικά κάθε αντιπολιτευτικής φωνής με φτηνά εθνικιστικά επιχειρήματα, αλλά και σήμερα με την επίδειξη της λογικής εξάρτησης και υποταγής στο κομματικό συμφέρον.

Είπατε ότι με τη ρητορική μας εμείς, ο ΣΥΡΙΖΑ, συντασσόμαστε με μειοψηφίες υπαλλήλων του ΕΦΚΑ και αφήνουμε τους πολλούς Έλληνες ανυπεράσπιστους. Όχι, κύριε Υπουργέ! Η αλήθεια είναι ότι εσείς εκμεταλλεύεστε μικρές μειοψηφίες υπαλλήλων, για να νομοθετείτε εις βάρος των πολλών, υπερασπιζόμενοι μόνο τους πολιτικούς σας φίλους.

Σήμερα οι νεκροί από τον COVID ξεπέρασαν τους είκοσι πέντε χιλιάδες θανάτους. Σήμερα στη Βέροια διοργανώθηκε συγκέντρωση κατά της ακρίβειας από τον κόσμο, για να πει ότι δεν αντέχει. Σήμερα και σχεδόν κάθε μέρα οι εργαζόμενοι της τελευταίας βιομηχανίας κλωστοϋφαντουργίας στη Νάουσα, της «ΒΑΡΒΑΡΕΣΟΣ», διαδηλώνουν για στήριξη και εσείς, το Υπουργείο Εργασίας, ο ΟΑΕΔ, δεν τους ακούτε και ούτε απαντάτε στις σχετικές μας ερωτήσεις. Δώστε ενισχύσεις όπως κάνετε κι αλλού. Δεν κάνετε τίποτα.

Σήμερα, η εστίαση κλείνει συμβολικά τα φώτα, γιατί την έχετε γονατίσει. Και εσείς σήμερα δίνετε ακόμη μια χαριστική βολή στο κοινωνικό κεκτημένο της χώρας μας. Η μόνη λύση είναι να φύγετε.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Τόλκα.

Τον λόγο τώρα έχει ο Βουλευτής της Νέας Δημοκρατίας, ο κ. Σάββας Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ πολύ, κύριε Πρόεδρε.

Μία μόνο κουβέντα, κυρίες και κύριοι συνάδελφοι, κύριε Πρόεδρε, γι’ αυτά που άκουσα από τον απερχόμενο συνάδελφο. Πώς είναι δυνατόν να μην έχει κάνει τίποτε αυτή η Κυβέρνηση από την ημέρα που ανέλαβε τη διακυβέρνηση της χώρας, αυτό το Υπουργείο, και να έχει εκδώσει σε αυτό το διάστημα διακόσιες είκοσι πέντε χιλιάδες συντάξεις; Αυτό έρχεται σε πλήρη αντίθεση με αυτά που λέγατε από το έδρανο της Βουλής πριν από λίγα λεπτά.

Το διάστημα από το 2019 μέχρι σήμερα, κυρίες και κύριοι συνάδελφοι, θα μείνει στην ιστορία ως μία περίοδος μεταρρυθμίσεων, ριζοσπαστικών τομών και διαρθρωτικών αλλαγών, από τις πιο τολμηρές που έζησε μέχρι σήμερα η χώρα μας. Έχοντας δημιουργήσει τις προϋποθέσεις για την πορεία ανάκαμψης της χώρας, στόχος της Κυβέρνησης της Νέας Δημοκρατίας και του Πρωθυπουργού Κυριάκου Μητσοτάκη είναι να προωθήσει κι άλλες μεγάλες διαρθρωτικές αλλαγές στον κρατικό μηχανισμό.

Δεν χωρά αμφιβολία και δεν νομίζω να διαφωνεί κανείς επ’ αυτού, ότι ο ΕΦΚΑ είναι από τους πλέον προβληματικούς οργανισμούς του ελληνικού δημοσίου. Είναι ένας οργανισμός που καλείται να εξυπηρετήσει εξίμισι εκατομμύρια εργαζόμενους, συνταξιούχους, αυτοαπασχολούμενους και που ταλανίζεται, δυστυχώς, από λειτουργικές και ποιοτικές αδυναμίες, αποτέλεσμα σε μεγάλο βαθμό και των παθογενειών των ταμείων που απορρόφησε τα προηγούμενα χρόνια. Πρόκειται για χρόνια προβλήματα που αναδείχθηκαν ακόμη περισσότερο στις συνθήκες της περιόδου της κρίσης και της πανδημίας.

Είναι σοκαριστική, κυρίες και κύριοι συνάδελφοι, η διαπίστωση ότι το 48% των καταγγελιών προς τον Συνήγορο του Πολίτη από τους πολίτες αφορούν τον ΕΦΚΑ. Δεν είναι αυτό αρκετό για να μας πείσει ότι κάτι πρέπει να γίνει, ότι κάτι πρέπει να αλλάξει; Ποιος θέλει να ακούει καθημερινά παράπονα -απόλυτα δικαιολογημένα, θα έλεγα- πολιτών για τηλέφωνα που χτυπούν και ποτέ δεν απαντούν, για καθυστερήσεις στις συντάξεις, για χρονοβόρα γραφειοκρατία στη διαδικασία έκδοσης των πιστοποιητικών;

Χιλιάδες πολίτες εγκλωβίζονται καθημερινά σε έναν λαβύρινθο γραφειοκρατίας που δεν αρμόζει σε μια πολιτισμένη χώρα με κοινωνικό πρόσωπο. Αυτόν τον λαβύρινθο ήρθε η ώρα να τον γκρεμίσουμε. Τα τελευταία χρόνια έχουν επέλθει βελτιώσεις στη λειτουργία του ΕΦΚΑ και γι’ αυτό έχει μειωθεί σε μεγάλο βαθμό και ο αριθμός των εκκρεμών συντάξεων, ενώ ο ενιαίος αριθμός εξυπηρέτησης 1555 ήταν ένα αποφασιστικό βήμα για την επίλυση του προβλήματος των κατεβασμένων τηλεφώνων. Ήρθε όμως η ώρα για περισσότερες, για πιο ουσιαστικές αλλαγές και αυτό επιχειρεί με τόλμη και αποφασιστικότητα το νομοσχέδιο του Υπουργείου Εργασίας και Κοινωνικών Υποθέσεων που συζητάμε σήμερα στη Βουλή, ένα νομοσχέδιο φιλόδοξο αλλά πάνω απ’ όλα αναγκαίο.

Μπροστά μας έχουμε μια σειρά από προκλήσεις, να βελτιώσουμε την ποιότητα των υπηρεσιών, να γίνουν απλούστερες, πιο γρήγορες, πιο εργονομικές, πιο περιεκτικές. Η δυνατότητα έκδοσης ασφαλιστικής ενημερότητας για τους πολίτες με χρέη 100 ευρώ, η παροχή επιπλέον δέκα ημέρες άδειας για γονείς που έχουν παιδιά με σπάνια νοσήματα, η κατάργηση προεγγραφής των μη μισθωτών με την έναρξη δραστηριότητας στην εφορία, η επιλογή ασφαλιστικού φορέα για ασφαλισμένους με διπλή ιδιότητα είναι σαφείς και μελετημένες παρεμβάσεις προς τη σωστή κατεύθυνση. Και ακόμη, μεγάλη πρόκληση είναι και η ουσιαστική στελέχωση του ασφαλιστικού οργανισμού. Ζήτημα επίσης κρίσιμο είναι και η αξιοποίηση της πολύ σημαντικής ακίνητης περιουσίας του οργανισμού, κύριε Υπουργέ, που θα συμβάλει σημαντικά στην αύξηση των πόρων του ασφαλιστικού συστήματος.

Κυρίες και κύριοι συνάδελφοι, είμαι πεπεισμένος ότι οι αλλαγές για την αναβάθμιση του ΕΦΚΑ είναι αναγκαίες για τον μετασχηματισμό του προς όφελος κυρίως του κοινωνικού συνόλου και των πολιτών. Όλοι αναγνωρίζουμε ότι χρειάζονται δραστικές λύσεις για την αντιμετώπιση των χρόνιων προβλημάτων του οργανισμού. Έχουμε μπροστά μας ένα ρεαλιστικό, εφαρμόσιμο μεταρρυθμιστικό πρόγραμμα με στρατηγικής σημασίας παρεμβάσεις που στοχεύουν στην αποδοτικότερη λειτουργία του ΕΦΚΑ, τη στελέχωσή του και την καλύτερη αξιοποίηση της περιουσίας του.

Στο πεδίο της καθημερινής συναλλαγής του πολίτη με το δημόσιο, ένα πεδίο που θα έλεγα ότι ήταν η ιστορική μας αδυναμία αρχίζουμε και κερδίζουμε έδαφος. Πρέπει να ανεβάσουμε περισσότερο τον πήχη με όλο και πιο ουσιαστικά μέτρα, να θέσουμε τις βάσεις για την ανάδυση ενός πραγματικού πλαισίου εμπιστοσύνης ανάμεσα στον πολίτη και στο κράτος και αυτό έχει τεράστια αξία.

Μπορούμε να είμαστε περήφανοι για την πρόοδο που έχει σημειωθεί από το 2019 όσον αφορά τον μετασχηματισμό της δημόσιας διοίκησης στο πλαίσιο του ψηφιακού μετασχηματισμού της κοινωνίας μας που προχωρά με εντυπωσιακά βήματα. Πρέπει να εντείνουμε τις προσπάθειές μας για αυτόν τον μετασχηματισμό, για έναν ΕΦΚΑ γρήγορο, αποτελεσματικό, παραγωγικό, έναν ΕΦΚΑ σύγχρονο που να λειτουργεί υπέρ των πολιτών, αυτών για τους οποίους χτίζουμε τις δημόσιες πολιτικές μας. Μπορούμε να κάνουμε τη ζωή μας πιο απλή και πιο εύκολη, με γρήγορη απονομή συντάξεων, με γρήγορη απονομή αναδρομικών και επιδομάτων, με ταχεία διευθέτηση πιστοποιητικών αναπηρίας, ασφαλιστικών ενημεροτήτων και πολλών ακόμη πιστοποιητικών.

Είναι η ώρα να αλλάξουμε δομές, διαδικασίες και αντιλήψεις, να έρθουμε σε ρήξη με τη γραφειοκρατική μικροδιαχείριση και όπου χρειάζεται να συγκρουστούμε με παγιωμένες καταστάσεις και συμφέροντα. Έχουμε να επιλέξουμε ανάμεσα σε δύο δρόμους: την οπισθοδρομική αντίληψη από τη μία και τον προοδευτισμό από την άλλη. Ε, λοιπόν, τολμάμε εμείς, προχωράμε με τόλμη και αποφασιστικότητα στο επόμενο βήμα και πάμε μπροστά.

Και επειδή θέλω να αναφερθώ, κύριε Υπουργέ, σε κάτι που νομίζω ότι δεν ήρθε για συζήτηση ακόμη, αλλά δεν θα μου δοθεί η δυνατότητα αύριο, θέλω να αναφερθώ στο θέμα των ανασφάλιστων υπερηλίκων ομογενών. Όπως γνωρίζετε πολύ καλά, με πρωτοβουλία και δέσμευσή του ο Πρωθυπουργός δίνει λύση σε αυτό το πρόβλημα. Δημόσια τοποθετήθηκε και ο Υπουργός και δήλωσε ότι θα φέρει τροπολογία για τη διευθέτηση αυτού του τεράστιου προβλήματος.

Και όπως γνωρίζουμε πολύ καλά, ανέφερε ότι θα κατατεθεί, είναι στο Ελεγκτικό, όπως μου είπατε και εσείς. Γνωρίζετε πολύ καλά ότι με τον ν.4387 για να πάρει κανείς απ’ αυτούς τους ανθρώπους πλήρη σύνταξη θα έπρεπε να έχει μόνιμη και νόμιμη διαμονή στη χώρα σαράντα έτη από το 1990. Αυτός είναι ο νόμος του ’16. Αντιλαμβάνεστε ότι η αριθμητική δεν βγαίνει, γι’ αυτό και κανείς δεν έπαιρνε σύνταξη. Ουσιαστικά έχουν αποκλειστεί. Όπως πληροφορούμαι, η νέα τροπολογία που θα έρθει θα μειώνει αυτόν τον χρόνο στα τριάντα χρόνια. Όμως η νόμιμη διαμονή των παλιννοστούντων σε μαζικό επίπεδο ξεκίνησε ουσιαστικά από το 2000 με τον ν.2790 περί αποκατάστασης των παλιννοστούντων ομογενών και των ομογενών από την Βόρειο Ήπειρο. Άρα νομίζω ότι πρέπει να το ξαναδούμε το θέμα. Νομίζω ότι ο χρόνος πρέπει να μειωθεί στα είκοσι χρόνια για να είμαστε δικαιότεροι και να έχουν τη δυνατότητα αυτοί οι άνθρωποι να απολαμβάνουν τη σύνταξη.

Σας ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Αναστασιάδη.

Τον λόγο τώρα έχει ο Βουλευτής του Κινήματος Αλλαγής, ο κ. Δημήτριος Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Σας ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, η κατάσταση που έχει δημιουργηθεί στην ελληνική κοινωνία και αφορά τα ασφαλιστικά ταμεία είναι απερίγραπτη. Αρκεί μόνο μια επίσκεψη σε οποιοδήποτε υποκατάστημα του ΕΦΚΑ για να αντιληφθεί κανείς την άσχημη κατάσταση που επικρατεί.

Κύριε Υπουργέ, οι εργαζόμενοι του ΕΦΚΑ μας παρακαλούν καθημερινά να σας μεταφέρουμε το δίκαιο αίτημά τους για στελέχωση των υπηρεσιών του ΕΦΚΑ και δη των τοπικών υποκαταστημάτων. Αξίζει μόνο να σας αναφέρω ότι σε πολλά υποκαταστήματα η υποστελέχωση ξεπερνά και το 50% και οι εργαζόμενοι αδυνατούν να ανταποκριθούν στις υπέρογκες και υπερβολικές απαιτήσεις που τους έχουν ανατεθεί. Οι ασφαλισμένοι δεν δεινοπαθούν. Και ξέρετε για ποιο πράγμα; Για το ελάχιστα κατοχυρωμένο δικαίωμά τους, την απονομή τη σύνταξή τους, για την απόδοση δηλαδή των δεδουλευμένων τους.

Προχωρήσατε, κύριε Υπουργέ, στο e-ΕΦΚΑ χωρίς να έχει προηγηθεί ο ανάλογος μηχανογραφικός σχεδιασμός, χωρίς καν να προϋπάρχουν οι ψηφιακές δομές. Καλούνται οι υπηρεσίες να απαντήσουν σε αιτήματα πολιτών για πλήθος συντάξεων, διαδοχικές, με παράλληλη ασφάλιση, επικουρικές, για τις οποίες δεν έχουν βγει καν ακόμα οι εγκύκλιοι, με αποτέλεσμα την οργή και την αγανάκτηση όλων των συνταξιούχων που βρίσκονται διαρκώς σε αγωνία για το πότε και αν θα παραλάβουν τη σύνταξή τους.

Για τις αναπηρικές συντάξεις, κύριε Υπουργέ, υπάρχουν συμπολίτες μας με πολύ σοβαρά προβλήματα υγείας που δεινοπαθούν μέχρι να λάβουν αυτό που δικαιούνται και το οποίο έχουν τόσο πολύ μεγάλη ανάγκη, την αναπηρική σύνταξή τους δηλαδή. Το κοινωνικό κράτος βυθίστηκε και μαζί του βυθίζονται όλες οι ευπαθείς ομάδες του τόπου μας. Το σκληρό νεοφιλελεύθερο πολιτικό προφίλ της Κυβέρνησής σας περικυκλώνεται από ελάχιστη έως μηδενική κοινωνική ευαισθησία με πρόνοια καμία για τον συμπολίτη μας. Κύριο μέλημά σας, νέο στοιχείο στην πολιτική σκακιέρα η στελέχωση του ΕΦΚΑ από το ανθρώπινο δυναμικό της ελεύθερης αγοράς. Βασική έννοια σας η τακτοποίηση των σχεδίων σας.

Κύριε Υπουργέ, αν πραγματικά επιθυμούσατε να δώσετε ένα τέλος στο τέλμα που διαιωνίζεται στη δημόσια διοίκηση, θα προκηρύσσατε διαγωνισμούς στον ΑΣΕΠ και δεν θα προχωρούσατε σε προσλήψεις με κριτήρια ΑΣΕΠ απλά και μόνο για να επικαλεστείτε μια επίπλαστη διαφανή διαγωνιστική διαδικασία. Μάλιστα, αν επιθυμούσατε μια πιο παραγωγική, λειτουργική και ανταγωνιστική δημόσια διοίκηση, θα έπρεπε να σκεφτόσασταν πολύ σοβαρά να επιλέγατε δημόσιους υπαλλήλους με αυξημένα τυπικά προσόντα. Να αξιοποιούσατε στελέχη από την Εθνική Σχολή Δημόσιας Διοίκησης, υπαλλήλους δηλαδή υψηλών προδιαγραφών και ταχυτήτων. Με αυτόν τον τρόπο θα διασφαλιζόταν μια συνολική αναβάθμιση και αναμόρφωση της δημόσιας διοίκησης. Θα αναβαθμιζόταν επιτέλους έτσι και το κράτος και οι θεσμοί του. Αντίθετα, με το πελατειακό κράτος που εσείς προσπαθείτε πάλι να στήσετε, οδηγείτε με μαθηματική ακρίβεια την Ελλάδα στην οπισθοδρόμηση.

Κύριε Υπουργέ, κυρίες και κύριοι συνάδελφοι, οι πειθαρχικές αλλαγές, οι επιτροπές ελέγχου και οι διευθυντές δεν αποτελούν πολιτικές αλλαγές ούτε χαράσσουν κάποια σπουδαία πολιτική. Αποτελούν διοικητικές τροποποιήσεις με αμφισβητούμενη, μάλιστα, έκβαση.

Η δημόσια διοίκηση χρειάζεται θαρραλέα βήματα. Χρειάζεται πολιτικές αποφάσεις. Χρειάζεται στελέχωση. Χρειάζεται εξειδικευμένο προσωπικό, ικανό να ανταποκριθεί στην πολυνομία και στις ποικίλες αυτές διατάξεις της ενοποίησης του ΕΦΚΑ. Αν κάτι σήμερα αποτελεί κοινή παραδοχή είναι ότι ναι μεν η ενοποίηση ολοκληρώθηκε στη θεωρία, όμως τα ταμεία δεν απώλεσαν ούτε τους εσωτερικούς τους κανονισμούς ούτε άλλαξαν οι διατάξεις ανά ταμείο. Συνακόλουθα, το εγχείρημα της λειτουργικής ενοποίησης αποτελεί ακόμα το ζητούμενο, όταν βλέπεις διαρκώς την αδυναμία του συστήματος να παράξει έργο, να εκδώσει συντάξεις όχι μόνο ενός ταμείου, ως είθισται σήμερα, αλλά και διαδοχικές και επικουρικές κ.ο.κ.. Εδώ, κύριε Υπουργέ, βρίσκεται πια το μεγάλο σας στοίχημα.

Κύριε Υπουργέ, σας έχω αναδείξει και με ερώτηση, για την οποία δεν έχω λάβει ακόμη σχετική απάντηση, για τους πρώην ασφαλισμένους του ΟΓΑ, οι οποίοι κινδυνεύουν να βρεθούν στον αέρα. Σύμφωνα με τις διατάξεις του άρθρου 122 του ν.4764/2020, όσον αφορά τους εγγεγραμμένους στα μητρώα ασφαλισμένων των κλάδων πρόσθετης και κύριας ασφάλισης αγροτών -του πρώην ΟΓΑ-, οι οποίοι έχουν υποβάλει αίτηση για συνταξιοδότηση στις 22-12-2020 και εκκρεμεί ο ασφαλιστικός έλεγχος που προβλέπεται από τις κείμενες διατάξεις, με δική σας πρωτοβουλία που φέρατε, διασφαλίσατε και αποδεχθήκατε τον χρόνο ασφάλισης έως αποκλειστικά στις 31-12-2016 και μόνο. Γιατί άραγε; Ερώτηση: Γιατί εξαιρέσατε τους υπολοίπους μέχρι την ημέρα που ψηφίστηκε η συγκεκριμένη διάταξη στον συγκεκριμένο νόμο που σας ανέφερα;

Έχω αναφερθεί επίσης και στο πρόβλημα που έχει δημιουργηθεί με την παράλληλη ασφάλιση, όπου η εφαρμογή του ΕΦΚΑ και η υπαγωγή σε ασφαλιστικές κατηγορίες με οριζόντιο τρόπο έχει αποδειχθεί άδικη και αναποτελεσματική. Συγκεκριμένα ο ν.4670/2020 που θεσπίστηκε από την Κυβέρνηση της Νέας Δημοκρατίας και κατήργησε τη δυνατότητα που είχαν οι ιδιοκτήτες τουριστικών καταλυμάτων έως και πέντε δωματίων σε όλη την επικράτεια ή δυναμικότητας έξι έως δέκα κλίνες και ήταν παράλληλα εγγεγραμμένοι στο Μητρώο Αγροτών και Αγροτικών Εκμεταλλεύσεων δεν υποχρεούνταν να ασφαλιστούν ως ελεύθεροι επαγγελματίες στο πρώην ΟΑΕΕ, εφόσον το εν λόγω εισόδημά τους προερχόταν από τη μίσθωση του ανωτέρω. Ήταν, δηλαδή, ένα συμπληρωματικό οικονομικό τους βοήθημα στο γενικότερο εισόδημα που είχαν στην απασχόληση με τον γεωργικό τομέα.

Τέλος, σύσσωμη η Κοινοβουλευτική Ομάδα του Κινήματος Αλλαγής ανέδειξε την ταλαιπωρία, τη δυσλειτουργία και το επιπλέον μπάχαλο που θα δημιουργηθεί με την κατάργηση των ανταποκριτών του ΟΓΑ. Ξέρετε, κύριε Υπουργέ, η προσφορά των ανταποκριτών στις τοπικές κοινωνίες είναι καθ’ όλα πολυσήμαντη, μοναδική, διακριτή και υπάρχει και ένα -θα το πω- άτυπο δέσιμο μεταξύ ασφαλισμένων και ανταποκριτών. Γιατί είναι αυτοί οι υπάλληλοι που δίνουν πληροφορίες, που μεριμνούν, που προνοούν και ενημερώνουν για την πορεία αίτησης σύνταξης απέναντι στο απρόσωπο, στο άψυχο, στο αθηναϊκό κεντρικό κράτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Σας ευχαριστώ.

Ο ανταποκριτής πέρα από τις ασφαλιστικές υπηρεσίες που παρείχε στους αγρότες της περιφέρειας, είναι για πολλούς συνταξιούχους ο «άνθρωπος - κλειδί». Σε πολλές δε απομακρυσμένες περιοχές είναι ο αφανής τους ήρωας, ο διαμεσολαβητής που τους απαλλάσσει από μετακινήσεις και ταλαιπωρίες.

Κλείνοντας, θα ήθελα να υπογραμμίσω ότι ένας Υπουργός, μία κυβέρνηση και ένα κράτος αξιολογούνται με κριτήριο την αποτελεσματικότητα της ασφαλιστικής μεταρρύθμισης που προωθούν και από το πόσο δίκαιο είναι το ασφαλιστικό σύστημα που παράγουν. Δεν μπορεί, λοιπόν, το παρόν σχέδιο νόμου με τις τακτοποιήσεις ημετέρων, με το σύστημα δημόσιας διοίκησης που προωθείτε να εκτιμηθεί και να αξιολογηθεί ούτε καν σαν ελπιδοφόρο, αλλά καθόλα αναποτελεσματικό και προφανώς πολιτικά καταδικασμένο. Γιατί, κύριε Υπουργέ, σε αυτό το σχέδιο νόμου υπάρχουν παρωχημένες λογικές, οπισθοδρομικές αξίες και πατριαρχικές λογικές που έχουν στόχο να ελέγξουν το κράτος και όχι πώς θα καλύψουμε τις βασικές και τις πάγιες ανάγκες της δημόσιας διοίκησης στη δημιουργία ενός αποδοτικού, αποτελεσματικού κοινωνικού συστήματος ασφάλισης, βασισμένο δε σε σύγχρονα μοντέλα διοίκησης και διακυβέρνησης, με επίκεντρο τον άνθρωπο για τον άνθρωπο, για τον ασφαλισμένο.

Δεν μπορούμε να συναινέσουμε, κύριε Υπουργέ, εμείς σε αυτούς τους πολιτικούς σχεδιασμούς και κατά προέκταση δεν μπορούμε να ψηφίσουμε αυτή την αντιμεταρρύθμιση.

Ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπιάγκη.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Πάνος Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, όσο πιο άδικος είναι ένας προς ψήφιση νόμος, τόσο περισσότερο συνοδεύεται με επίθετα που γεννούν προσδοκίες, αυτό που λέμε καλολογικά επίθετα. Περίσσεψαν τα καλολογικά επίθετα γι’ αυτόν τον νόμο από την πλευρά της Συμπολίτευσης.

Μας λέτε πως φέρνετε ένα νομοσχέδιο για δήθεν εκσυγχρονισμό του ΕΦΚΑ. Για να δούμε, όμως, τι ακριβώς είναι αυτός ο νόμος. Λέτε σ’ αυτό το νομοσχέδιο πως οι γενικοί διευθυντές και οι διευθυντές του ηλεκτρονικού ΕΦΚΑ δύνανται να επιλέγονται όχι μόνον από το δημόσιο αλλά και από τον ιδιωτικό τομέα με τριετή θητεία. Γιατί; Δεν υπάρχουν ικανοί υπάλληλοι στο δημόσιο;

Και να σας πω; Είναι σίγουρο πως θα βρεθούν ικανοί στον ιδιωτικό τομέα; Δεν φοβάστε πως οι πολλές επενδύσεις που καυχάστε ότι έρχονται θα απορροφήσουν όλους τους άξιους της αγοράς;

Η αλήθεια είναι πως άξιοι υπάλληλοι του δημοσίου θα παραμεριστούν, για να προσληφθούν γαλάζιοι ημέτεροι, ημέτεροι άξιοι με διάτρητες διαδικασίες. Είναι ένα παιχνίδι που το ξέρετε πάρα πολύ καλά .Το έχετε εφεύρει. Είναι ένα παιχνίδι που δεν αντέχει στο αστείο πως με αυτό το σχέδιο νόμου ακυρώνετε έναν δικό σας νόμο που προέβλεπε συγκεκριμένη διαδικασία για τα επιτελικά στελέχη του δημοσίου. Πριν από ενάμιση χρόνο τον ψηφίσατε. Τον πετάτε τώρα στα άχρηστα, εκεί που έχει βρεθεί και το επιτελικό κράτος σας.

Άκουσα που έγινε λόγος για της Σχολή Δημόσιας Διοίκησης. Βέβαια, παράγει ικανά στελέχη η Σχολή Δημόσιας Διοίκησης, αλλά πιστεύω ότι ούτε και τη Σχολή Δημόσιας Διοίκησης δεν θέλετε, γιατί έχετε δυσανεξία σε οτιδήποτε το δημόσιο. Δεν σας ικανοποιεί η δημόσια εκπαίδευση, δεν τη θέλετε. Είσαστε εχθρικοί απέναντι στο δημόσιο σύστημα υγείας. Τι να την κάνετε τη Σχολή Δημόσιας Διοίκησης; Δίκιο έχετε.

Καθιερώνετε στο νομοσχέδιο πριμ παραγωγικότητας ως κίνητρο για τους υπαλλήλους που θα πιάσουν τους στόχους τους. Μα αυτή η ρύθμιση ισχύει ήδη.

Όσον αφορά παρόμοιες διατάξεις, έχετε κακό προηγούμενο. Να θυμίσω πως καθυστέρησε έναν χρόνο ο ΕΦΚΑ επί των ημερών σας, που απέδωσε τόσες πολλές χιλιάδες συντάξεις, καθυστέρησε να καταβάλει το μπόνους του 2020. Το κατέβαλε τον Δεκέμβριο του 2021 σε τετρακόσιους εβδομήντα εισηγητές του ΕΦΚΑ που αρίστευσαν, πιάνοντας τον στόχο για την ταχύτερη έκδοση των εκκρεμών συντάξεων.

Όμως, υπάρχει εδώ και μία από τις πιο γνωστές, διάσημες επιτυχίες σας. Η επιτυχία που ακούει στο όνομα «μετακλητός». Δεν υπήρχε περίπτωση να μην εισχωρήσουν και εδώ τα δικά σας παιδιά υπό τον μανδύα του μετακλητού υπαλλήλου. Αυξάνονται οι θέσεις των μετακλητών και για τον διοικητή και για τους υποδιοικητές του ΕΦΚΑ. Αξιοκρατικά βεβαίως-βεβαίως, αλίμονο, με όρους ΑΣΕΠ, όπως λέτε.

Ποια είναι η επιτυχία σας, όμως, στο ρεπερτόριο του έργου «εκσυγχρονισμός στον ΕΦΚΑ»; Βρήκε τη θέση της εδώ. Ακούστε, θεσπίζετε fast track διαδικασία απευθείας αναθέσεων κατά παρέκκλιση της νομοθεσίας που υπάρχει για τις δημόσιες συμβάσεις. Θα το επαναλάβω να το ακούσουν οι Βουλευτές της Συμπολίτευσης που θα ψηφίσουν αύριο: Κατά παρέκκλιση της νομοθεσίας που υπάρχει για τις δημόσιες συμβάσεις.

Η διαφάνεια, η λογοδοσία, όλα αυτά είναι ψιλά γράμματα για την Κυβέρνησή σας. Ο κίνδυνος για σκανδαλώδεις αναθέσεις και διασπάθιση του δημόσιου χρήματος δεν ενοχλεί την Κυβέρνηση. Η προσθήκη στο νομοσχέδιο της σύμφωνης γνώμης της Ενιαίας Ανεξάρτητης Αρχής Δημοσίων Συμβάσεων για τις κατ’ εξαίρεση αναθέσεις συνιστά κοροϊδία, αφού όλος ο κανονισμός προμηθειών δημιουργείται κατά παρέκκλιση των κειμένων διατάξεων για τις δημόσιες συμβάσεις.

Έχετε βαριές πολιτικές ευθύνες για την κατάντια του ΕΦΚΑ. Τον αφήσατε να σέρνεται, τον απαξιώσατε για να τον πουλήσετε στους ιδιώτες ακόμα και αυτόν. Τα ιδιωτικά στελέχη που μπαίνουν μέσα είναι το πρώτο βήμα. Στοχοποιείτε, όμως, όλους τους υπαλλήλους του ΕΦΚΑ γι’ αυτή την κατάντια στην οποία φέρατε τον οργανισμό και συστήνετε μονάδα εσωτερικού ελέγχου αναζητώντας ενόχους ανάμεσα στους υπαλλήλους και όχι στη δική σας αλλοπρόσαλλη διοίκηση. Που θα μας πείτε ότι χαϊδεύουμε αυτιά ανίκανων υπαλλήλων! Αυτό είπατε ένα σωρό εδώ μέσα! Δεν ντρέπεστε; Ετοιμάζετε δικαστήρια για τους υπαλλήλους, κυρίες και κύριοι της κυβερνητικής πλειοψηφίας;

Μεταφέρονται ακόμα με αυτό το νομοσχέδιο κρίσιμες αρμοδιότητες, όπως το διοικητικό συμβούλιο του ΕΦΚΑ στον διορισμένο διοικητή, με ό,τι αυτό συνεπάγεται. Ακόμη παύουν τα εκπαιδευτικά προγράμματα για την επιμόρφωση των υπαλλήλων, αλλά όπως είπαμε η ελεύθερη αγορά των ημετέρων θα είναι αρκούντως επιμορφωμένη για να υπάρχει, να πάρει θέσεις, μισθούς και μπόνους, όπως οι υπάλληλοι στο Μαξίμου που αρκεί να έχουν απολυτήριο λυκείου για να αμείβονται με παχυλούς μισθούς.

Τέλος, ένα άλλο σημαντικό, στα άρθρα 10 έως 19 που καταλαμβάνουν και το μεγαλύτερο μέρος του σχεδίου νόμου που φέρατε για διαβούλευση, επιχειρείτε το μεγάλο ξεπούλημα της δημόσιας περιουσίας του ΕΦΚΑ. Συστήνετε μια μόνο προσωπική εταιρεία ειδικού σκοπού η οποία θα λειτουργεί με ιδιωτικοοικονομικά κριτήρια και η οποία θα διαχειριστεί την τεράστια περιουσία των τετρακοσίων ακινήτων κόστους 1 δισεκατομμυρίου ευρώ. Χαρακτηριστικό είναι ότι αυτή η νέα εταιρεία που συστήνετε εγγράφεται στο γενικό μητρώο σαν να είναι μεσιτικό γραφείο και λειτουργεί σαν μια οποιαδήποτε ανώνυμη εταιρεία. Η μετοχοποίηση της νέας εταιρείας είναι το πρώτο βήμα για την πλήρη παραχώρησή της σε ιδιωτικά συμφέροντα.

Η Κυβέρνηση σπάει σε μετοχές τον κόπο και τον ιδρώτα εργαζομένων και συνταξιούχων. Μάλιστα αυτή η εταιρεία δεν αποτελεί φορέα γενικής κυβέρνησης άρα δεν λογοδοτεί.

Κυρίες και κύριοι Βουλευτές, η Κυβέρνηση τίναξε στον αέρα το ασφαλιστικό σύστημα όσο οδεύει προς το τέλος της. Και όσο οδεύει προς το τέλος της τόσο πιο επιθετική γίνεται ως προς την αδιαφάνεια, την αναξιοκρατία, την εκποίηση της δημόσιας περιουσίας, την εκποίηση της περιουσίας του λαού.

Και θα πω και κάτι -επιτρέψτε μου- εκτός θέματος και ελπίζω να μην με βαθμολογήσει άσχημα ως εκτός θέματος, κύριε Πρόεδρε, αλλά ζούμε αυτές τις μέρες άλλο ένα μεγάλο ξεπούλημα στην ανατολική Αττική. Ζούμε ένα επενδυτικό σχέδιο που ετοιμάζεται για αξιοποίηση χιλιάδες στρέμματα ανάμεσα στο Λαγονήσι και στη Σαρωνίδα που θα γίνουν ξενοδοχεία, γκολφ κ.λπ., και δημόσια διαβούλευση δεν έχει γίνει. Εμείς που ζούμε στην ανατολική Αττική -εγώ είμαι κάτοικος Δήμου Σαρωνικού- εδώ που θα γίνει αυτό το σχέδιο, δεν θα ερωτηθούμε; Η τοπική αυτοδιοίκηση Α΄ και Β΄ βαθμού δεν θα ερωτηθεί; Όχι. Γι’ αυτό ζητήσαμε και το ειδικό σχέδιο και τη στρατηγική μελέτη. Δεν προλαβαίνετε! Δεν σας προλαβαίνουμε!

Εγώ πιστεύω ότι θα εξαντλήσετε την τετραετία γιατί μέχρι τότε έχετε πολλή δουλειά να κάνετε εις βάρος του δημοσίου, εις βάρος του ελληνικού λαού. Όταν θα τελειώσει, όμως, αυτή η ιστορία, σας ευχόμαστε και εμείς και όλος ο ελληνικός λαός καλό κατευόδιο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Σκουρολιάκο και για τη συνέπεια στον χρόνο.

Θα δώσω τον λόγο τώρα στον Βουλευτή της Νέας Δημοκρατίας κ. Ιάσονα Φωτήλα.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, μια παράμετρο που δεν έχετε θέσει υπ’ όψιν σας είναι ότι θα μπορούσατε να συμβουλευτείτε τον κ. Παπαδημούλη να μας πει πώς αξιοποιούνται τα ακίνητα. Ξέρει αυτός! Να τον πάρουμε τηλέφωνο να μας πει πώς αξιοποιούνται τα ακίνητα προς όφελος όλης της κοινωνίας.

Κυρίες και κύριοι συνάδελφοι, το υπό ψήφιση νομοσχέδιο συνιστά μια σημαντική μεταρρυθμιστική τομή αποτελεσματικότητας στον πιο προβληματικό ίσως οργανισμό του δημοσίου, σε έναν οργανισμό με πολλές παθογένειες τις οποίες φέρει ήδη από συστάσεως του επί ΣΥΡΙΖΑ, από το 2016. Κι αυτό γιατί η φύρδην μίγδην ενοποίησή του προκάλεσε περισσότερα προβλήματα παρά έλυσε. Ωστόσο η Αξιωματική Αντιπολίτευση φαίνεται να ζει σε ένα παράλληλο σύμπαν όπου όλα στον ΕΦΚΑ πάνε ρολόι και οι πολίτες είναι πλήρως ικανοποιημένοι με τη λειτουργία του.

Δυστυχώς, όμως, συμβαίνει ακριβώς το αντίθετο και αυτό εμείς το αντιλαμβανόμαστε και για τον λόγο αυτό προχωράμε σε μια δραστική παρέμβαση με στόχο τη βελτίωση της ποιότητας των υπηρεσιών του και την ταχύτητα εξυπηρέτησης του συνόλου των ασφαλισμένων και των συνταξιούχων. Αφουγκραζόμαστε τις ανάγκες της κοινωνίας και τις διαμαρτυρίες όλων αυτών των πολιτών που ταλαιπωρούνται καθημερινά, καθώς δεν μπορούν να ικανοποιήσουν συνταγματικά κατοχυρωμένα κοινωνικά δικαιώματα τους, την ίδια στιγμή που η αξιοπρέπειά τους πλήττεται ανεπανόρθωτα. Γιατί είναι θέμα αξιοπρέπειας ο συνταξιούχος να λαμβάνει άμεσα τη σύνταξή του για να είναι σε θέση να βιοποριστεί. Είναι θέμα αξιοπρέπειας η χορήγηση ασφαλιστικής ενημερότητας όταν οι οφειλές του ασφαλισμένου δεν υπερβαίνουν τα 100 ευρώ προκειμένου να μπορεί να εισπράξει τα χρήματά του ή να λάβει μέρος σε έναν δημόσιο διαγωνισμό στον οποίο θεωρείται προαπαιτούμενο.

Στο πλαίσιο, λοιπόν, της χρηστής διοίκησης, της αρχής της αποτελεσματικότητας και της εύρυθμης λειτουργίας του οργανισμού, στοχεύουμε στον εκσυγχρονισμό και την αναβάθμιση του ΕΦΚΑ προς όφελος του δημοσίου συμφέροντος. Όσα έχουν γίνει μέχρι σήμερα ή όσα -σωστά να πούμε- έχουμε κάνει μέχρι σήμερα με την απονομή των συντάξεων να σπάει ρεκόρ το 2021 και τον ενιαίο αριθμό 1555 να ανταποκρίνεται σε πλήθος αιτημάτων είναι θετικά, αλλά δυστυχώς δεν φτάνουν. Η απλοποίηση και η ψηφιοποίηση των διαδικασιών, η ενίσχυση του δυναμικού και η αξιοποίηση των παγίων του ΕΦΚΑ είναι μονόδρομος.

Με το παρόν νομοσχέδιο επιδιώκουμε την ανατροπή μιας παγιωμένης καταστάσεις, ήτοι της ταλαιπωρίας που υφίστανται πάνω από εξίμισι εκατομμύρια ασφαλισμένοι άλλοτε εξαιτίας της κωλυσιεργίας και άλλοτε εξαιτίας της μη εξυπηρέτησης τους. Και πώς θα επιτευχθεί αυτό; Προσελκύοντας στελέχη ικανά και έμπειρα στον χώρο της διοίκησης προκειμένου να δώσουν αποτελέσματα το συντομότερο δυνατόν. Προσελκύοντας τα με όρους αγοράς. Αν αυτό σημαίνει ότι πρέπει να στραφούμε στον ιδιωτικό τομέα, αυτό θα κάνουμε.

Σπεύσατε να κατακρίνετε τη διάταξη για τους διευθυντές από τον ιδιωτικό τομέα ότι δήθεν πλήττει την αξιοκρατία και τη διαφάνεια. Παραβλέπετε, όμως, ότι η πρόσληψη ιδιωτών σε διευθυντικές θέσεις του δημοσίου έγινε πριν από τον ΕΦΚΑ το 2018 στο Ελληνικό Κτηματολόγιο από την κυβέρνηση του κ. Τσίπρα.

Και γιατί ακριβώς πλήττεται η διαφάνεια; Στο νομοσχέδιο προβλέπεται ρητώς πως οι προσλήψεις θα γίνονται με απολύτως διαφανείς διαδικασίες, με δημόσια προκήρυξη και με τη σύμπραξη του ΑΣΕΠ. Άλλωστε οποιοσδήποτε υπάλληλος του ΕΦΚΑ ο οποίος πληροί τις προϋποθέσεις δύναται να θέσει υποψηφιότητα και να αναλάβει γενικός διευθυντής ή διευθυντής. Δεν αποκλείουμε κανέναν από αυτή τη διαδικασία. Αντιθέτως δίνουμε τη δυνατότητα σε περισσότερους, σε επαγγελματίες τόσο του δημοσίου όσο και του ιδιωτικού τομέα.

Στην ίδια λογική παρέχουμε επίσης κίνητρα για όσους παράγουν αποτελέσματα. Με άλλα λόγια επιβραβεύουμε τους ασυνείδητους υπαλλήλους με τη μορφή μπόνους που στην πράξη σημαίνει υψηλότερες αποδοχές. Ελέγχουμε όμως και αυτούς που δεν κάνουν σωστά τη δουλειά τους. Έτσι συστήνουμε μονάδα εσωτερικών ερευνών ώστε να δοθεί επιτέλους ένα τέλος στην ατιμωρησία και στην αδικία. Έως πότε θα εκκρεμούν χιλιάδες καταγγελίες πολιτών σε βάρος υπαλλήλων που μέχρι και σήμερα δεν έχουν εξεταστεί;

Προχωράμε, επίσης, στην εφαρμογή ενός πιο ευέλικτου και ταχύτερου συστήματος προμηθειών. Γιατί το κάνουμε; Για να πατάξουμε τη γραφειοκρατία που εμποδίζει την έγκαιρη προμήθεια αναλωσίμων, για να απαλλάξουμε υπαλλήλους και ασφαλισμένους από την ταλαιπωρία. Δεν είναι λίγες οι φορές που λόγω αδικαιολόγητων καθυστερήσεων οι υπάλληλοι είτε υποφέρουν το καλοκαίρι χωρίς κλιματιστικά είτε αναγκάζονται οι ίδιοι να αγοράσουν αναλώσιμα για να κάνουν τη δουλειά τους. Εάν εσείς επιλέγετε να τάσσεστε υπέρ της γραφειοκρατίας εμείς επιλέγουμε την απλοποίηση και την ταχύτητα στην επίλυση των προβλημάτων. Επιλέγουμε την επιτάχυνση, σύμφωνα πάντα με τις επιταγές του Ενωσιακού Δικαίου και τις προβλέψεις της ευρωπαϊκής νομοθεσίας, περί δημοσίων συμβάσεων.

Και καταλήγουμε, κυρίες και κύριοι συνάδελφοι, στην αξιοποίηση της ακίνητης περιουσίας του ΕΦΚΑ προς όφελος των ασφαλισμένων. Κι εδώ ακούσαμε το οξύμωρο ότι χαρίζουμε τα ακίνητα σε ιδιώτες, όταν στην εταιρεία για τη διαχείρισή τους δεν υπάρχει κανένας ιδιώτης. Φούμαρα η ιδιωτικοποίηση. Και σήμερα που μιλάμε, μεγάλο ποσοστό, πάνω από 20%, το φιλέτο θα έλεγα της ακίνητης περιουσίας του ΕΦΚΑ παραμένει αναξιοποίητο, ενώ ο οργανισμός αναγκάζεται την ίδια στιγμή να νοικιάζει δεκάδες ακίνητα για να στεγάσει τις ανάγκες του.

Κυρίες και κύριοι της Αντιπολίτευσης, προτιμάτε να ρημάζει ένα χαρτοφυλάκιο τετρακοσίων ακινήτων αξίας πάνω από 1 δισεκατομμύριο ευρώ; Προτιμάτε έναν ΕΦΚΑ εξαρτώμενο ολοένα και περισσότερο από την κρατική χρηματοδότηση και τις εισφορές των ασφαλισμένων, παρά την αξιοποίηση κάθε μέσου που διαθέτει για την αύξηση των εσόδων του;

Κυρίες και κύριοι συνάδελφοι, κλείνοντας το νομοσχέδιο του Υπουργείου Εργασίας και Κοινωνικών Υποθέσεων είναι η υλοποίηση των απαιτήσεων της κοινωνίας για έναν πιο αποτελεσματικό και φιλικό ΕΦΚΑ. Συνιστά σημαντική τομή στον τρόπο λειτουργίας του οργανισμού και βελτιώνει σημαντικά το σύνολο των παρεχόμενων υπηρεσιών του, βελτιώνει τη σχέση του πολίτη με τη διοίκηση, τη σχέση του ΕΦΚΑ με την κοινωνία. Είναι υποχρέωσή μας να αλλάξουμε τον ΕΦΚΑ και αυτό κάνουμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Φωτήλα και για τη συνέπεια στον χρόνο.

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία, κ. Δημήτριος Χαρίτου.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητούμε είναι βέβαιο ότι προκαλεί μεγάλο ενδιαφέρον. Άλλωστε αφορά σχεδόν εξίμισι εκατομμύρια ασφαλισμένους και συνταξιούχους.

Θα ήθελα λοιπόν, εξαρχής να σας πω αν νομίζετε ότι πατώντας πάνω στις δυσλειτουργίες, στα υπαρκτά προβλήματα του ΕΦΚΑ θα έχετε άλλοθι για το έγκλημα που προετοιμάζετε να διαπράξετε σε βάρος του φορέα, της ακίνητης περιουσίας του και του ασφαλιστικού συστήματος είστε πάρα πολύ γελασμένοι. Αν το ενδιαφέρον σας ήταν πραγματικό για τους συνταξιούχους δεν θα καταργούσατε τη δέκατη τρίτη σύνταξη και δεν θα φορολογούσατε τα αναδρομικά των συνταξιούχων. Πόσο υποκριτές μπορείτε να είστε όταν αφήνετε απροστάτευτους τους χαμηλοσυνταξιούχους, μέσα στα μεγάλα κύματα της ακρίβειας για να τους πνίγουν στην κυριολεξία οι φουσκωμένοι λογαριασμοί της ΔΕΗ; Ποιον πείθετε ότι ενδιαφέρεστε για τον ΕΦΚΑ όταν ανοίγετε νέα μαύρη τρύπα στον προϋπολογισμό του, με την ιδιωτικοποίηση της επικουρικής ασφάλισης; Διαλύσατε με νόμο τις εργασιακές σχέσεις. Τι πόροι μπορούν να εισρεύσουν στα ασφαλιστικά ταμεία από δίωρη ή τρίωρη απασχόληση.

Δυστυχώς τα όσα βιώνουν στις συναλλαγές τους οι συνταξιούχοι, οι ασφαλισμένοι λίγο σας απασχολούν. Καρφί δεν σας καίγεται. Αφήσατε για δυόμισι χρόνια τον ΕΦΚΑ χωρίς να προσλάβετε μόνιμο προσωπικό, ενώ βλέπατε ότι ο αριθμός των αιτήσεων συνταξιοδότησης γιγάντωνε σε σχέση με αυτές που μπορούσε να εκκαθαρίσει.

Επισκέφτηκα το υποκατάστημα του ΕΦΚΑ στην Κομοτηνή. Λειτουργεί σήμερα με το 40% του προσωπικού που διέθετε πριν από τρία χρόνια, μετά τις αποσπάσεις που έγιναν σε νέες υπηρεσίες χωρίς να αναπληρωθεί το προσωπικό. Και περιμένουν οι συνταξιούχοι στη Ροδόπη να εκκαθαριστούν οι συντάξεις τους. Εσείς ευθύνεστε αποκλειστικά, κύριοι γι’ αυτή την κατάσταση.

Αφήσατε όχι τόσο αθώα στα αζήτητα την αναβάθμιση του πληροφοριακού συστήματος του ΕΦΚΑ. Πειραματιστήκατε «στου κασίδη το κεφάλι», προσλαμβάνοντας δικηγόρους και λογιστές για την ταχύτερη δήθεν έκδοση των συντάξεων.

Και ποιο είναι το αποτέλεσμα όλων αυτών των επιλογών σας; Όσο και αν σας ενοχλεί να το ακούτε, έχει τριπλασιαστεί επί των ημερών σας ο αριθμός των συντάξεων που εκκρεμούν. Αντί λοιπόν, να ζητήσετε μια συγγνώμη από τους συνταξιούχους και τους ασφαλισμένους, που οι πολιτικές σας τους ταλαιπωρούν, εσείς βρήκατε εξιλαστήρια θύματα τους εργαζόμενους για να τους φορτώσετε τις δικές σας αμαρτίες.

Πρώτα λοιπόν δυσφημείτε, μετά απαξιώνετε -άλλωστε το δημόσιο σας προκαλεί αλλεργία-, αξιοποιείτε τη δικαιολογημένη δυσαρέσκεια των συνταξιούχων για να προχωρήσετε στην ιδιωτικοποίηση ουσιαστικά του ΕΦΚΑ. Παλιά σας τέχνη κόσκινο.

Τι ακριβώς όμως, κάνετε με το νομοσχέδιο; Παρακάμπτετε την υπάρχουσα δημόσια διοίκηση, προσλαμβάνοντας σε διευθυντικές θέσεις ευθύνης στελέχη από τον ιδιωτικό τομέα, μάνατζερ, τα γνωστά ως golden boys, με παχυλούς μισθούς που αποτελούν πρόκληση για τη χειμάζουσα κοινωνία. Εκτός κι αν για εσάς, κύριοι, οι αμοιβές των 8 χιλιάδων ευρώ μηνιαίως δεν αποτελούν πρόκληση. Απαντήστε όχι σε εμάς, αλλά στην ελληνική κοινωνία γιατί αρνείστε να αυξήσετε τον κατώτατο μισθό στα 800 ευρώ, γιατί αρνείστε να στηρίξετε όσους ασφυκτιούν σήμερα μέσα στην οικονομική κρίση. Δεν υπάρχει προηγούμενο στην ιστορία της δημόσιας διοίκησης, να προσλαμβάνονται ιδιωτικά στελέχη, εκτός της ιεραρχίας, κατά παράβαση του Συντάγματος με σκανδαλώδεις αμοιβές σχεδόν τετραπλάσιες των άλλων στελεχών του δημοσίου.

Στήνετε το κομματικό κράτος για να βολέψετε στον ΕΦΚΑ τα δικά σας παιδιά. Οι άριστοι, οι κομματικά εκλεκτοί, με πτυχία ή χωρίς ετοιμάζονται να εφορμήσουν ως αλεξιπτωτιστές για να καταλάβουν τις επιτελικές θέσεις με πολυετείς ανεξέλεγκτες συμβάσεις, ουσιαστικά εκτός ΑΣΕΠ. Μας γυρίζετε πίσω στις εποχές του πελατειακού κράτους της Δεξιάς, του ρουσφετιού, που οι πολίτες υποχρεώνονταν να βάζουν μέσο, προκειμένου να γίνουν οι δουλειές τους. Αποσταθεροποιείτε τη λειτουργία του ΕΦΚΑ, ωθείτε τα στελέχη του, τους συνεπείς εργαζόμενους στο περιθώριο. Στην πραγματικότητα αντί να λύνετε, βάζετε μια πραγματική βόμβα στα θεμέλια του ΕΦΚΑ, στον πυρήνα του κοινωνικού κράτους και στο ασφαλιστικό σύστημα.

Κυρίες και κύριοι, πίσω από τις αναφορές για την αξιοποίηση της ακίνητης περιουσίας του ΕΦΚΑ δεν μπορείτε να κρύψετε το μεγάλο φαγοπότι που ετοιμάζεται να στηθεί για τα ακίνητα φιλέτα που διαθέτει ο ΕΦΚΑ αξίας που ξεπερνά το 1 δισεκατομμύριο, περιουσία που φαίνεται να έχει μπει στο μάτι των μεγάλων ιδιωτικών συμφερόντων. Ήδη τα deal για επτά μάλιστα φιλέτα του ΕΦΚΑ έχουν δει το φως της δημοσιότητας και εσείς φαίνεστε έτοιμοι, διατεθειμένοι για νέα deal. Η Κυβέρνηση άλλωστε των deal είστε.

Η ανώνυμη εταιρεία που στήνετε χωρίς καν τη συμμετοχή του ΕΦΚΑ, η ασυλία που θα απολαμβάνουν οι εξωτερικοί ιδιώτες διευθυντές που θα υπογράφουν, αφού δεν θα δεσμεύονται από τον δημοσιοϋπαλληλικό κώδικα αφήνουν χώρο για να εμφιλοχωρήσουν σκανδαλώδεις συμβάσεις. Μιλάμε για την περιουσία που αποκτήθηκε από τις εισφορές εκατομμυρίων εργαζομένων, γενεών και γενεών, ακόμα από τη δεκαετία του ̓30, περιουσία που είναι ποτισμένη με τη σκληρή εργασία των ασφαλισμένων.

Μέχρι σήμερα κύριοι, με την εκποίηση άλλων δομών της δημόσιας περιουσίας, θα σας το πω ανοιχτά, ασελγούσατε στον ευρύτερο χώρο της εκκλησίας.

Με το εν λόγω νομοσχέδιο ετοιμάζεστε πλέον να ασελγήσετε εντός του ιερού, εκεί που οι εργαζόμενοι έχουν αποθέσει τους κόπους και τις θυσίες μιας ζωής.

Κυρίες και κύριοι συνάδελφοι, η δέσμευσή μας ως ΣΥΡΙΖΑ απέναντι στην ελληνική κοινωνία είναι μία. Η κατάργηση του νόμου αυτού και η αντικατάστασή του από έναν λειτουργικό και αποτελεσματικό νόμο, για έναν πραγματικά σύγχρονο ΕΦΚΑ στην υπηρεσία των συνταξιούχων, των ασφαλισμένων και της κοινωνίας μας.

Είναι βέβαιο ότι ένα τέτοιο νομοθετικό κατασκεύασμα που χτυπάει στην καρδιά το κοινωνικό κράτος θα αποτελέσει για την κυβέρνησή σας τη θρυαλλίδα ώστε η κλεψύδρα να αρχίσει να μετρά αντίστροφα για το πολιτικό σας τέλος. Και είναι βέβαιο ότι όσο πιο γρήγορα γίνει αυτό, τόσο το καλύτερο για τους εργαζόμενους και τον τόπο.

Καταψηφίζω το νομοσχέδιο, αγαπητέ Πρόεδρε και κύριοι συνάδελφοι.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Χαρίτου.

Θα κλείσουμε την αποψινή συνεδρίαση με τη Βουλευτή του ΣΥΡΙΖΑ - Προοδευτική Συμμαχία κ. Αικατερίνη Νοτοπούλου, με την οποία ολοκληρώσαμε και τον πέμπτο κύκλο ομιλητών και αύριο το πρωί, πρώτα ο Θεός, θα ξεκινήσουμε με τον έκτο κύκλο.

Ορίστε, κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κύριε Πρόεδρε.

Αγαπητοί συνάδελφοι, η Κυβέρνηση της Νέας Δημοκρατίας προχωρά ακάθεκτη νομοθετώντας εις βάρος των εργαζομένων, των συνταξιούχων, των ασφαλισμένων και του πολύπαθου δημοσίου συμφέροντος. Στο στόχαστρο της Κυβέρνησης Μητσοτάκη βρέθηκε από την πρώτη κιόλας μέρα η δημόσια κοινωνική ασφάλιση, δηλαδή το παρελθόν, το παρόν και το μέλλον του κόσμου της εργασίας, αλλά και οι κόποι και οι θυσίες μιας ζωής, η πορεία στη ζωή των πολιτών αυτής της χώρας και φυσικά η περιουσία του ελληνικού λαού.

Δυόμισι χρόνια τώρα βλέπουμε να διαπράττεται ένα έγκλημα κατ’ εξακολούθηση με τον αντεργατικό νόμο και με την παράδοση της επικουρικής ασφάλισης στα ιδιωτικά συμφέροντα, ενώ σήμερα έρχεστε με το παρόν νομοσχέδιο να ολοκληρώσετε πια αυτό το έγκλημα, με ένα νομοσχέδιο που τιτλοφορείται ως δήθεν εκσυγχρονισμός. Οι λέξεις έχουν χάσει πραγματικά την αξία και το νόημά τους με την υποκρισία αυτής της Κυβέρνησης, γιατί με το παρόν νομοσχέδιο προχωράτε στην ιδιωτικοποίηση των υπηρεσιών του ΕΦΚΑ και στην ανεξέλεγκτη πρόσληψη «ημετέρων» με παχυλούς μισθούς σε διευθυντικές θέσεις της διοικητικής ιεραρχίας. Κομματικοποιείτε στην πραγματικότητα τη δημόσια διοίκηση, φέρνετε κι άλλες, κι άλλες, κι άλλες κατά παρέκκλιση απευθείας αναθέσεις και προμήθειες. Λεηλατείτε την περιουσία του ΕΦΚΑ, απαξιώνετε και ακρωτηριάζετε τον e-ΕΦΚΑ. Τι κάνετε, δηλαδή; Παραδίδετε τον ΕΦΚΑ σε ιδιωτικά συμφέροντα. Το ίδιο το δημόσιο ασφαλιστικό σύστημα γίνεται βορά στις ορέξεις των συμφερόντων που εξυπηρετείτε.

Κυρίες και κύριοι συνάδελφοι της Νέας Δημοκρατίας, πρέπει να καταλάβετε κάτι, το οποίο αν δεν θέλετε να το καταλάβετε, θα σας αναγκάσει να το κάνετε ο ίδιος ο ελληνικός λαός. Το κράτος, οι δημόσιες υπηρεσίες, η δημόσια περιουσία δεν είναι τσιφλίκι σας για να το σπαταλάτε όπου και όπως εσείς επιθυμείτε. Εσείς σπαταλάτε πόρους αλόγιστα, χαρίζετε κομμάτια της περιουσίας του ελληνικού λαού, τον μόχθο του ελληνικού λαού στους «φίλους» και στους «εκλεκτούς» σας. Βυθίζετε τη χώρα ξανά και ξανά σε κρίση με τις ιδεοληπτικές εμμονές σας και με τις επιλογές σας. Αυτό είναι το δικό σας έργο στην πραγματικότητα. Είναι η επιλογή σας να απαξιώνετε συστηματικά τον δημόσιο φορέα, τις δημόσιες δομές και να δίνετε ζωτικό χώρο και αρμοδιότητες στους «φίλους» σας, κάτι που κάνετε παντού. Στην υγεία που σήμερα φτάσαμε να θρηνούμε είκοσι πέντε χιλιάδες απώλειες, στην παιδεία, αλλά και σε όλους τους τομείς έχετε ακριβώς το ίδιο στυγνό νεοφιλελεύθερο ακραίο σχέδιο, την ίδια συνταγή απαξίωσης και απαξίας κάθε τι δημοσίου. Πρώτα μεγαλοποιείτε και διογκώνετε τα υπαρκτά προβλήματα δημιουργώντας έτσι ένα σκηνικό δήθεν αδιεξόδου και στη συνέχεια συκοφαντείτε τους δημόσιους φορείς και τους υπαλλήλους, με στόχο να είναι ευάλωτοι στα σχέδιά σας.

Επενδύετε λανθασμένα στον κοινωνικό αυτοματισμό και στον διχασμό, αλλά η κοινωνία σας έχει καταλάβει πλέον και σας γυρίζει την πλάτη. Και τέλος, υπόσχεστε στο κοινωνικό σύνολο μια καλύτερη ποιότητα ζωής, καλύτερες και φθηνότερες λύσεις.

Αυτές τις υποσχέσεις σας βιώνει σήμερα και παίρνει μια γερή γεύση ο ελληνικός λαός με το ηλεκτρικό ρεύμα από τη δήθεν μεταρρύθμισή σας στη ΔΕΗ, με την ιδιωτικοποίηση της ΔΕΗ και τους εκρηκτικούς λογαριασμούς του ρεύματος. Έτσι πάνε αυτά, κυρίες και κύριοι της Κυβέρνησης.

Την ίδια τακτική ακριβώς ακολουθείτε χρόνια τώρα και με τον ΕΦΚΑ. Ποιος δεν θυμάται τις καταγγελίες σας για την καθυστέρηση εκκρεμών συντάξεων; Από τότε ρίχνετε το βάρος στους εργαζόμενους, αποκρύπτοντας ότι επί δέκα περίπου χρόνια οι υπηρεσίες αποψιλώνονταν. Όμως, οι εκκρεμείς συντάξεις τριπλασιάστηκαν επί των ημερών σας. Και πάλι σας φταίνε δήθεν οι εργαζόμενοι. Η ανεπάρκειά σας φταίει, όπως και οι στρατηγικές σας επιλογές που στηρίζονται στο να μην προσλάβετε κανέναν άνθρωπο μέχρι στιγμής με δημόσιο χαρακτήρα, να μην στηρίξετε και να μην προσλάβετε το απαραίτητο προσωπικό, να μην περάσετε στην ψηφιακή εποχή, να μην στηρίξετε τον ΕΦΚΑ με προσωπικό, με λογισμικό και με τα απαραίτητα εργαλεία και συστήματα. Είναι προφανές πως ο σκοπός σας δεν είναι άλλος από την απαξίωση του ΕΦΚΑ.

Με αυτό πετυχαίνετε τρεις στόχους: Να εγκαταστήσετε το «γαλάζιο» κομματικό πελατειακό σας κράτος για να έχετε πλήρη έλεγχο, δεύτερον, την ιδιωτικοποίηση αρμοδιοτήτων και υπηρεσιών, για να στηρίξετε και πάλι συγκεκριμένα συμφέροντα και τρίτον, να χαρίσετε ανεμπόδιστα τα ακίνητα - φιλέτα του ΕΦΚΑ στους ισχυρούς υποστηρικτές σας. Άρα, λοιπόν, εσείς παρακάμπτετε και απαξιώνετε το υπάρχον στελεχιακό δυναμικό, όταν για πρώτη φορά εισάγετε από το παράθυρο την πλήρωση των επιτελικών θέσεων όχι μόνο από το δημόσιο, αλλά και από τον ιδιωτικό τομέα σε θέσεις που εσείς θέλετε και σε ανθρώπους στους οποίους θέλετε να δώσετε υπέρογκους, παχυλούς μισθούς.

Αναρωτιέμαι πώς πάτε στις περιφέρειές σας οι Βουλευτές της Νέας Δημοκρατίας. Πώς πάτε και μιλάτε στους ανθρώπους του μόχθου που δεν τα βγάζουν πέρα μετά το πρώτο δεκαπενθήμερο του μήνα, ίσως πια ούτε και σε αυτό, και τους λέτε ότι δεν υπάρχουν λεφτόδεντρα, όταν κρατάτε καθηλωμένο τον βασικό μισθό, αλλά από την άλλη μεριά δίνετε πάνω από 8.000 ευρώ στα golden boys του ΕΦΚΑ και όχι μόνο;

Απαξιώνετε, λοιπόν, το στελεχιακό δυναμικό του ΕΦΚΑ, ανθρώπους με εμπειρία, με προσόντα, με πορεία ζωής και με σταδιοδρομία, ανθρώπους που έχουν αφιερώσει τη ζωή τους στο δημόσιο σύστημα κοινωνικής ασφάλισης και φτάνετε να τους στοχοποιείτε κανονικά, μήπως και κρύψετε έτσι την ανεπάρκειά σας, μήπως και αποσείσετε τις ευθύνες σας. Σας παρακαλώ! Είναι αστείες οι προϋποθέσεις που θέτετε γι’ αυτές τις θέσεις για να είναι κάποιος υποψήφιος. Και μόνο το γεγονός ότι δεν επιλέγονται από το ΑΣΕΠ κάνει φανερό το πάρτι που ετοιμάζεστε να στήσετε με τα γαλάζια παιδιά.

Φυσικά φτάνετε να αυξήσετε και τον αριθμό μετακλητών που θα έχουν στη διάθεσή τους ο διοικητής και οι υποδιοικητές του ΕΦΚΑ. Εσείς που μιλούσατε δήθεν για στρατιές μετακλητών! Επίσης, καθιερώνετε μονάδα εσωτερικού ελέγχου, όπου από τα νέα πειθαρχικά συμβούλια απουσιάζει ο εκπρόσωπος των εργαζομένων. Αντί να δημιουργήσετε ένα υγιές περιβάλλον με κίνητρα για πραγματική απόδοση και για αυτοβελτίωση, εσείς καθιερώνετε, όπως κάνετε παντού, ένα κλίμα φόβου και ένα κλίμα τρομοκρατίας. Όμως, αυτό δεν θα σας οδηγήσει πουθενά, γιατί η κοινωνία ξέρει ότι οι εργαζόμενοι στον ΕΦΚΑ και σε όλο τον δημόσιο τομέα είναι και μπορούν να είναι και συνεργάτες και σύμμαχοι σε μια μεγάλη αλλαγή, σε μία πραγματική μεταρρύθμιση,

Μπροστά στις μεγάλες προκλήσεις που θέτει η εποχή μας εσείς φυσικά ετοιμάζετε -δεν το είπατε αυτό, αλλά σας το λένε από το πρωί η εισηγήτριά μας, αλλά και οι υπόλοιποι συνάδελφοι από τον ΣΥΡΙΖΑ - Προοδευτική Συμμαχία, όπως επίσης και από την υπόλοιπη Αντιπολίτευση- το μεγάλο ξεπούλημα της ακίνητης περιουσίας, των «φιλέτων» του ΕΦΚΑ που σήμερα περιλαμβάνει πάνω από τετρακόσια ακίνητα. Και φυσικά με τη δικαιολογία της ευελιξίας -ας μιλήσουμε πάλι για τα κατά παρέκκλιση- καθιερώνετε -τι είχες Γιάννη, τι είχα πάντα!- τις απευθείας αναθέσεις κατά παρέκκλιση. Προφανώς δεν σας έφτασαν τα 5,5 δισεκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και κλείνω, κύριε Πρόεδρε, διότι το σχέδιο της Κυβέρνησης αυτής ολοκληρώνεται με την πρόβλεψη για στελέχωση της εταιρείας με σαράντα θέσεις προσωπικού και τρεις θέσεις δικηγόρων με έμμισθη εντολή, όλες με προκήρυξη εκτός ΑΣΕΠ. Άρα δίνετε 8.500 σε golden boys, αλλά αρνείστε να αυξήσετε τον κατώτατο μισθό στα 800 ευρώ, ενώ θεσμοθετήσατε τις απλήρωτες υπερωρίες. Δώσατε 5,5 δισεκατομμύρια σε απευθείας αναθέσεις, αλλά αδιαφορείτε για το αν βγαίνει ο μήνας για την ελληνική κοινωνία.

Αυτή η Κυβέρνηση αρνείται τη μείωση του ειδικού φόρου κατανάλωσης στα καύσιμα και τη μείωση του ΦΠΑ στα είδη πρώτης ανάγκης, αλλά έφερε πολλές φοροαπαλλαγές για το μεγάλο κεφάλαιο και τον πλούτο. Αυτή είναι Κυβέρνηση του Κυριάκου Μητσοτάκη, μία Κυβέρνηση επικίνδυνη για την ελληνική κοινωνία, μία Κυβέρνηση που απαξιώνει το κοινωνικό κράτος, κομματικοποιεί τη δημόσια διοίκηση και αλώνει τη δημόσια περιουσία. Σύντομα, όμως, θα αποτελείτε κυβερνητικό παρελθόν και μια προοδευτική Κυβέρνηση με Πρωθυπουργό τον Αλέξη Τσίπρα θα κλείσει τις πληγές που ανοίγετε και θα κάνει μια καινούργια αρχή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 22.50΄ λύεται η συνεδρίαση για αύριο, ημέρα Πέμπτη 17 Φεβρουαρίου 2022 και ώρα 9.00΄, με αντικείμενο εργασιών του Σώματος, νομοθετική εργασία: συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Εκσυγχρονισμός του Ηλεκτρονικού Εθνικού Φορέα Κοινωνικής Ασφάλισης και άλλες διατάξεις για την κοινωνική ασφάλιση».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**