(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΣΤ΄

Παρασκευή, 4 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Ανάπτυξης και Επενδύσεων, με θέμα: «Οικονομική και κοινωνική στήριξη των καλλιτεχνών-χειροτεχνών», σελ.   
 β) Προς τον Υπουργό Περιβάλλοντος και Ενέργειας:   
 i. με θέμα: «Εκμετάλλευση του λιγνίτη της «ΛΑΡΚΟ» για ηλεκτροδότηση και περιβαλλοντικά θέματα», σελ.   
 ii. με θέμα: ««Στρατηγική επένδυση» αιολικό στη Σκύρο και φωτοβολταϊκό πάρκο στις Σέρρες εντός Περιοχών Άνευ Δρόμων (ΠΑΔ)», σελ.   
 iii. με θέμα: «Αριστεία γαλάζιων παιδιών στο ΔΣ του ΔΕΔΔΗΕ που λαμβάνουν χρυσά bonus για στόχους που έχουν ήδη επιτευχθεί, εις βάρος του δημοσίου συμφέροντος και των συμφερόντων των καταναλωτών», σελ.   
 iv. με θέμα «Ο χειμώνας βρίσκει την Ελλάδα με σοβαρά προβλήματα ενεργειακής επάρκειας», σελ.   
 γ) Προς τον Υπουργό Υγείας:   
 i. με θέμα: «Η ενίσχυση οικογενειών υγειονομικών που χάθηκαν με αιτία θανάτου Covid-19», σελ.   
 ii. με θέμα: «Προβλήματα του τμήματος Παθολογικής Ογκολογίας του Γενικού Νοσοκομείου Λάρισας», σελ.   
 iii. με θέμα: « Άρση των διοικητικών μέτρων για όλους τους ανεμβολίαστους κατά του COVID-19», σελ.   
 iv. με θέμα: «Σχέδιο επιστροφής των εργολαβικών συνεργείων στο ΕΣΥ στους τομείς της καθαριότητας, φύλαξης και σίτισης», σελ.   
 v. με θέμα: «Εξαιρετικά επείγουσα η ενίσχυση Νοσοκομείου Κορίνθου και δομών Υγείας του Νομού», σελ.   
 δ) Προς τον Υπουργό Υποδομών και Μεταφορών:   
 i. με θέμα «Τραγικές ελλείψεις της Υπηρεσίας Πολιτικής Αεροπορίας (ΥΠΑ) στα μικρά νησιωτική αεροδρόμια ενόψει της τουριστικής περιόδου», σελ.   
 ii. με θέμα: «Δικαιώματα αποζημιώσεων επιβατών ΤΡΑΙΝΟΣΕ - Εφαρμογή Ευρωπαϊκού Κανονισμού 1371/2007», σελ.   
 ε) Προς τον Υπουργό Ναυτιλίας και Νησιωτικής Πολιτικής, με θέμα: «Τα προβλήματα στις μεταθέσεις των λιμενικών και η ανάγκη να προσκληθούν όλοι οι συνδικαλιστικοί φορείς να καταθέσουν τις προτάσεις τους», σελ.   
 στ) Προς τον Υπουργό Αγροτικής Ανάπτυξης και Τροφίμων, με θέμα: «Θα σεβαστεί η κυβέρνηση την απόφαση του ΣτΕ που απαγορεύει τις σφαγές των ζώων χωρίς αναισθησία;», σελ.   
   
ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΜΠΟΥΡΑΣ Α. , σελ.   
  
Β. Επί των επικαίρων ερωτήσεων:  
 ΑΜΥΡΑΣ Γ. , σελ.   
 ΑΡΣΕΝΗΣ Κ. , σελ.   
 ΒΙΛΙΑΡΔΟΣ Β. , σελ.   
 ΓΕΩΡΓΙΑΔΗΣ Σ. , σελ.   
 ΔΕΛΗΣ Ι. , σελ.   
 ΚΑΡΑΜΑΝΛΗΣ Κ. , σελ.   
 ΚΕΔΙΚΟΓΛΟΥ Σ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΚΩΡΟΣ Χ. , σελ.   
 ΞΑΝΘΟΣ Α. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΣΑΚΟΡΑΦΑ Σ. , σελ.   
 ΣΥΡΜΑΛΕΝΙΟΣ Ν. , σελ.   
 ΦΑΜΕΛΛΟΣ Σ. , σελ.   
 ΨΥΧΟΓΙΟΣ Γ. , σελ.   
  
Γ. ΠΑΡΕΜΒΑΣΕΙΣ:  
 ΑΘΑΝΑΣΙΟΥ Χ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΣΤ΄

Παρασκευή 4 Μαρτίου 2022

Αθήνα, σήμερα 4 Μαρτίου 2022, ημέρα Παρασκευή και ώρα 9.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-3-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΠΕ΄ συνεδριάσεώς του, της Πέμπτης 3 Μαρτίου 2022 σε ό,τι αφορά την ψήφιση στο σύνολο του σχεδίου νόμου του Υπουργείου Υποδομών και Μεταφορών: «Πρότυπες προτάσεις για έργα υποδομής και λοιπές επείγουσες διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής, κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι ερωτήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς επιτρέψτε μου να σας ανακοινώσω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

«Η υπ’ αριθμόν 474/28-2-2022 επίκαιρη ερώτηση, στην οποία θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

Οι υπ’ αριθμόν 458/22-2-2022, 468/28-2-2022, 469/28-2-2022, 472/28-2-2022 και 473/28-2-2022 επίκαιρες ερωτήσεις, οι οποίες θα απαντηθούν από τον Υπουργό Υγείας κ. Αθανάσιο Πλεύρη.

Οι υπ’ αριθμόν 462/25-2-2022 και 463/25-2-2022, οι οποίες θα απαντηθούν από τον Υπουργό Υποδομών και Μεταφορών κ. Κωνσταντίνο Αχ. Καραμανλή.

Η υπ’ αριθμόν 467/28-2-2022 επίκαιρη ερώτηση, η οποία θα απαντηθεί από τον Υπουργό Ναυτιλίας και Νησιωτικής Πολιτικής κ. Ιωάννη Πλακιωτάκη.

Οι υπ’ αριθμόν 460/24-2-2022 και 464/25-2-2022 επίκαιρες ερωτήσεις και οι υπ’ αριθμόν 1998/81/21-12-2021 και 2392/94/17-1-2022 ερωτήσεις, κατ’ άρθρο 130 παράγραφος 5 του Κανονισμού της Βουλής, οι οποίες θα απαντηθούν από τον Υφυπουργό Περιβάλλοντος και Ενέργειας κ. Γεώργιο Αμυρά.

Η υπ’ αριθμόν 465/26-2-2022 επίκαιρη ερώτηση, η οποία θα απαντηθεί από τον Υφυπουργό Αγροτικής Ανάπτυξης και Τροφίμων κ. Συμεών Κεδίκογλου.

Ο Γενικός Γραμματέας Νομικών και Κοινοβουλευτικών Θεμάτων, Στυλιανός - Ιωάννης Κουτνατζής».

Ξεκινάμε με τη δέκατη με αριθμό 474/28-2-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Ανάπτυξης και Επενδύσεων, με θέμα: «Οικονομική και κοινωνική στήριξη των καλλιτεχνών-χειροτεχνών».

Κύριε Δελή, έχετε τον λόγο για την πρωτολογία σας για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Ο λόγος σήμερα, κύριε Υπουργέ, από εμάς, το ΚΚΕ, προς εσάς, τον Υπουργό Ανάπτυξης, γίνεται για μια ιδιαίτερη κατηγορία εργαζόμενων ανθρώπων, όπως είναι οι υπαίθριοι χειροτέχνες και καλλιτέχνες, οι οποίοι λίγους μήνες μόλις μετά την ψήφιση από την Κυβέρνησή σας του ν.4849, μόλις τον περασμένο Νοέμβρη, υφίστανται τις αρνητικότατες συνέπειες αυτού ακριβώς του νόμου σας, εκτός όλων των άλλων προβλημάτων βέβαια που αντιμετωπίζουμε όλοι.

Αναφερόμαστε, φυσικά, στις διατάξεις του ν.4849, με τις οποίες φαίνεται να υποχρεώνετε ακόμη και τους μικρούς παραγωγούς καλλιτεχνημάτων και χειροτεχνημάτων σε έναρξη επιχειρηματικής δραστηριότητας, με επίσημο μάλιστα κωδικό αριθμό δραστηριότητας, ΚΑΔ. Τους υποχρεώνετε, δηλαδή, ακόμα και σε τήρηση φορολογικών βιβλίων, ενώ στον ίδιο νόμο προβλέπεται -κι αυτό δεν είναι καθόλου τυχαίο- μέχρι και η πρόσληψη υπαλλήλου στον πάγκο τους, δείχνοντας και το πού θέλετε να πάτε.

Το κτύπημα που δίνετε είναι διπλό. Πρώτον, κάνετε ένα μεγάλο, πολύ μεγάλο θεσμικό βήμα για να βαθύνει ακόμα περισσότερο η εμπορευματοποίηση της καλλιτεχνικής δημιουργίας. Θα μου πείτε ότι για τον καπιταλισμό, βέβαια, τον οποίον εσείς αλλά και η Κυβέρνησή σας με πάθος υπηρετείτε, όλα μα όλα είναι απλώς εμπορεύματα και τίποτα παραπάνω. Δεύτερον, φροντίζετε μεθοδικά να διαμορφωθούν εκείνες οι ασφυκτικές, επαγγελματικές και οικονομικές συνθήκες, οι οποίες θα επιταχύνουν την οικονομική καταστροφή και άρα την απομάκρυνση των παραγωγών αυτής της μικρής καλλιτεχνικής παραγωγής από τους πάγκους τους.

Σαν να μην έφταναν λοιπόν οι κρίσεις και η πανδημία, οι χειροτέχνες καλλιτέχνες έχουν τώρα να αντιμετωπίσουν και τον νόμο σας.

Σας ρωτάμε, λοιπόν, κύριε Υπουργέ, αν σκοπεύετε να λάβετε κάποια μέτρα για την ουσιαστική οικονομική και κοινωνική στήριξη των καλλιτεχνών-χειροτεχνών, την ασφαλιστική τους και συνταξιοδοτική κάλυψη, την απαλλαγή τους από την τήρηση των φορολογικών βιβλίων, την εξασφάλιση αφορολόγητου ορίου για την υπαίθρια αυτή δραστηριότητά τους, την ένταξη, κύριε Υπουργέ, των χειροτεχνών-καλλιτεχνών στο Υπουργείο Πολιτισμού -δεν ανήκουν στο Υπουργείο Πολιτισμού, ανήκουν στο δικό σας Υπουργείο- και τη δημιουργία βεβαίως ενός ειδικού καθεστώτος -αυτό σας ζητάνε- χειροτεχνών-καλλιτεχνών με τη συμμετοχή και των συλλογικών τους φορέων, την εξασφάλιση δημόσιων κατάλληλων χώρων, που θα παραχωρούνται, όμως, δωρεάν σε αυτούς τους ανθρώπους, μετά από υπόδειξη των φορέων τους, με στόχο να προάγεται και να αναδεικνύεται η καλλιτεχνική τους δημιουργία, να διασφαλίζεται και ο βιοπορισμός τους, με βάση τις σημερινές βέβαια σύγχρονες κοινωνικές τους ανάγκες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Δελή.

Κύριε Υπουργέ, έχετε τον λόγο για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Αγαπητέ κύριε συνάδελφε, να ξεκινήσω με τα βασικά. Ναι, στον καπιταλισμό, στο σύστημα που ζούμε, γιατί σε αυτό το σύστημα λειτουργεί η Ελλάδα σήμερα, όπως και περίπου το σύνολο του πλανήτη, και η καλλιτεχνική δημιουργία μπορεί να είναι εμπορική δραστηριότητα. Όχι μπορεί να είναι, λάθος το είπα, είναι. Μια χαρά είναι! Όλες οι γκαλερί, όλοι οι μεγάλοι ζωγράφοι, όλες οι δημοπρασίες μεγάλων καλλιτεχνικών έργων, από τα υψηλότερα των εκατομμυρίων δολαρίων που διαβάζουμε έως τα χαμηλότερα, που είναι σε έναν πάγκο, όπως λέτε, που γίνεται μια αγοραπωλησία, είναι εμπορική δραστηριότητα.

Μάλιστα, εσείς το αναγνωρίσατε μόνος σας προηγουμένως. Είπατε «να μπορούν με τη δραστηριότητά τους να εξασφαλίζουν τον βιοπορισμό τους». Μα, για να εξασφαλίσουν τον βιοπορισμό τους, πάει να πει ότι κάτι πουλάνε και παίρνουν ένα αντίτιμο. Άρα μια χαρά και εσείς αναγνωρίσατε ότι είναι μια εμπορική δραστηριότητα. Δύναται να είναι δε, υπό συνθήκες, και μια εμπορική δραστηριότητα εξαιρετικά επικερδής. Και στην περίπτωση αυτή, προφανώς, πρέπει και να φορολογείται, όπως όλες οι άλλες εμπορικές δραστηριότητες.

Τι γίνεται τώρα για εκείνη την περίπτωση των χειροτεχνών, των καλλιτεχνών, οι οποίοι ασκούν μια μικρή εμπορική δραστηριότητα, μια χαμηλή εμπορική δραστηριότητα, οι οποίοι να δεχθώ ότι έχουν μεγαλύτερο βάρος στη δημιουργία, στην τέχνη και λιγότερο στην εμπορική της εφαρμογή; Ο νόμος μας τους αναγνωρίζει αυτό το δικαίωμα και όχι μόνο ο δικός μας νόμος, αλλά η πλειάδα των νόμων που έχουμε. Όπως σίγουρα γνωρίζετε, οι άνθρωποι οι οποίοι ασκούν αυτή τους τη δραστηριότητα έως τρεις μήνες τον χρόνο και των οποίων το εισόδημα είναι κάτω από το όριο απαλλαγής από την υποχρέωση καταβολής φόρου προστιθέμενης αξίας για τρεις μήνες δύνανται να παίρνουν την άδειά τους, να ασκούν την εμπορική τους δραστηριότητα χωρίς να ανοίγουν βιβλία, χωρίς να πληρώνουν εισφορές, χωρίς να πληρώνουν ΦΠΑ, χωρίς να έχουν καμμία από τις υπόλοιπες υποχρεώσεις που έχουν όλοι οι υπόλοιποι επαγγελματίες οι οποίοι ασκούν παρόμοια δραστηριότητα.

Διαβάζω συγκεκριμένα για να το ξέρετε: Τα φυσικά πρόσωπα που δραστηριοποιούνται στις αγορές χειροτεχνών-καλλιτεχνών για τρεις μήνες ανά έτος, εφόσον απαλλάσσονται από τον φόρο προστιθέμενης αξίας λόγω ύψους ακαθαρίστων εσόδων, δεν υποχρεούνται σε δήλωση έναρξης επιχειρηματικής δραστηριότητας στην αρμόδια φορολογική αρχή, ούτε σε χρήση Φορολογικού Ηλεκτρονικού Μηχανισμού, δηλωμένου και συνδεδεμένου στον πληροφοριακό ΦΗΜ της Ανεξάρτητης Αρχής Δημοσίων Εσόδων.

Επίσης, για να το ξέρετε, η άδειά τους ισχύει για όλη την επικράτεια για τρεις μήνες τον χρόνο. Αυτό δε που είπατε για τον υπάλληλο, δεν λέει ο νόμος ότι είναι υποχρεωτικό να προσλαμβάνουν υπάλληλο. Ο νόμος λέει: «Μπορεί να αναπληρώνεται ή να προσλαμβάνει υπάλληλο», δική του επιλογή είναι εάν θέλει να προσλάβει, αναλόγως του πόσο τον ενδιαφέρει να συμμετάσχει στην εν λόγω έκθεση.

Άρα, κοντολογίς, το κράτος, καίτοι οι άνθρωποι αυτοί ασκούν εμπορική δραστηριότητα, κάνουν δηλαδή αγοραπωλησία στον πάγκο, πουλάνε και εισπράττουν, αναγνωρίζοντας την ιδιαίτερη φύση της δραστηριότητάς τους και το χαμηλό τους εισόδημα, τους έχει εξαιρέσει από αυτά για τα οποία είμαστε υποχρεωμένοι όλοι οι υπόλοιποι στην Ελλάδα.

Για το θέμα του Υπουργείου Πολιτισμού, θα επανέλθω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Τον λόγο τώρα έχει για τη δευτερολογία του ο κ. Δελής.

**ΙΩΑΝΝΗΣ ΔΕΛΗΣ:** Κύριε Υπουργέ, θα απαντήσουμε για τα βασικά που είπατε. Κατ’ αρχάς, δεν πρόκειται να διαφωνήσουμε φυσικά για την πραγματικότητα. Το ζήτημα δεν είναι αν η καλλιτεχνική παραγωγή είναι μια εμπορική δραστηριότητα -που είναι στο σύστημα που ζούμε. Το ζήτημα που τίθεται είναι αν πρέπει να είναι τέτοια ή να μείνει αμιγώς καλλιτεχνική παραγωγή. Αυτό, βεβαίως, θα συμφωνήσω μαζί σας, δεν μπορεί να γίνει στον καπιταλισμό που όλα είναι εμπορεύματα. Και το κυριότερο εμπόρευμα ξέρετε ποιο είναι; Η εργατική δύναμη, την οποία φθηναίνετε όλο και περισσότερο.

Μιλήσατε για μια δική μου αντίφαση, όταν είπα για την άσκηση της εμπορικής δραστηριότητας αυτών των ανθρώπων. Μα αναγνωρίζουμε το σύστημα που ζούμε, εδώ βρισκόμαστε. Θέλουν να ζήσουν οι άνθρωποι, τι να κάνουμε τώρα. Γι’ αυτό ακριβώς βάλαμε αυτά τα αιτήματα, δεν πετάμε στα σύννεφα.

Μιλήσατε για τη φορολογική τους απαλλαγή. Ξέρετε πάρα πολύ καλά κι εσείς, ότι αυτό προβλέπεται μονάχα για τρεις μήνες και με μια σειρά από κόφτες και κριτήρια -εσείς το είπατε. Τους υπόλοιπους εννέα μήνες πώς θα ζήσουν αυτοί οι άνθρωποι; Με τα εισοδήματα που θα βγάλουν αυτούς τους τρεις μήνες; Σοβαρά μιλάτε; Τι θα κάνουν τους υπόλοιπους εννέα μήνες;

Εν πάση περιπτώσει, θέλουμε να θυμίσουμε ξανά για ποιους ακριβώς μιλάμε, κύριε Υπουργέ. Μιλάμε για όλους αυτούς τους καλλιτέχνες, τους χειροτέχνες του δρόμου, τους οποίους κανείς συναντά σε όλες τις μεγάλες πόλεις της Ευρώπης μαζί με εικαστικούς, ηθοποιούς, μουσικούς, οι οποίοι, ξέρετε, αποτελούν ένα πολύ ζωντανό κομμάτι της καλλιτεχνικής ζωής μιας πόλης, αλλά και της τουριστικής της εικόνας ακόμα -για να μιλήσω με τους δικούς σας όρους.

Άρα το να δημιουργούν αυτοί οι άνθρωποι και να εκθέτουν τα έργα τους υπαίθρια, όλοι αυτοί οι καλλιτέχνες, είναι περισσότερο θέμα πολιτιστικής φυσιογνωμίας του τόπου, κατά την άποψή μας, και όχι μια οποιαδήποτε εμπορική πράξη, όπως θέλετε εσείς να την αντιμετωπίζετε. Οι εικαστικοί καλλιτέχνες, οι οποίοι αποφασίζουν είτε από ανάγκη είτε αρκετοί από επιλογή, κύριε Υπουργέ -υπάρχουν και τέτοιοι ξέρετε- να εκθέτουν τα έργα τους στον δρόμο, γιατί δεν θέλουν να εξαρτώνται από τις γκαλερί, δεν μπορεί να αντιμετωπίζονται όλοι αυτοί ως απλοί έμποροι. Και ξέρετε γιατί; Γιατί είναι πρωτίστως δημιουργοί καλλιτεχνικού έργου. Δημιουργοί, όμως, χωρίς κανένα εξασφαλισμένο ασφαλιστικό και συνταξιοδοτικό δικαίωμα, οι οποίοι αναγκάζονται να πληρώνουν στους δήμους για τις υπαίθριες θέσεις που τους παραχωρούν αυτοί, για να προβάλλουν, για να εκθέσουν τη δημιουργία τους, μία δημιουργία η οποία, όπως είπαμε, πολλές φορές -για να μην πω τις περισσότερες φορές- αποτελεί και το μοναδικό μέσο βιοπορισμού τους.

Αυτούς τους βάζετε σήμερα εσείς, κύριε Υπουργέ, η Κυβέρνησή σας, δηλαδή, να διατηρούν φορολογικά βιβλία, για να τους πάρετε ακόμα και αυτά τα λίγα που βγάζουν για να ζήσουν. Με τρεις φορολογικές παραβάσεις, μάλιστα, προβλέπεται να τους αφαιρείτε την άδεια. Ήταν για δύο και το κάνατε τρεις, τους κάνατε τη χάρη και τους αυξήσατε τις φορολογικές παραβάσεις σε τρεις. Αυτό ούτε να το σκεφτείτε για τους μεγάλους επιχειρηματίες. Ούτε να το σκεφτείτε!

Η πολιτική σας, η πολιτική της Κυβέρνησής σας και της Ευρωπαϊκής Ένωσης τσακίζει τους μικρούς και ευνοεί τους μεγάλους σε όλα τα επίπεδα, σε όλους τους κλάδους. Με λίγα λόγια, η πολιτική σας διευκολύνει τα μεγάλα ψάρια να τρώνε τα μικρά. Δεν υπάρχει μεγαλύτερη απόδειξη από τον αναπτυξιακό νόμο και από το Ταμείο Ανάκαμψης, το οποίο θα το ροκανίσουν, βεβαίως, οι μεγάλοι επιχειρηματικοί όμιλοι.

Αλλά και στους χειροτέχνες, τι κάνετε, κύριε Υπουργέ; Ευνοείτε τις επιχειρήσεις, τις λεγόμενες κοινωνικές συνεταιριστικές επιχειρήσεις -εκεί το πάτε-αυτό το καινούργιο επιχειρηματικό φρούτο. Τις ευνοείτε και με τα κριτήρια αδειοδότησης -των ελάχιστων αδειών, εδώ που τα λέμε, τις οποίες θεσπίσατε- σε βάρος, όμως, εκείνου του ατομικού δημιουργού, ο οποίος εξωθείται, όπως λέμε, στο πυρ το εξώτερον και στην περαιτέρω εμπορευματοποίηση του έργου του, με αρνητικές συνέπειες βέβαια και για τον ίδιο, αλλά και για την καλλιτεχνική του δημιουργία.

Θα κλείσω, κύριε Υπουργέ, με κάτι που το θεωρούμε εξαιρετικά σοβαρό. Οι χειροτέχνες-καλλιτέχνες υπάγονται στο Υπουργείο Ανάπτυξης. Ναι, καλά ακούσατε. Υπάγονται στο δικό σας Υπουργείο και όχι στο Υπουργείο Πολιτισμού. Την ίδια στιγμή οι ποδοσφαιρικές ανώνυμες εταιρείες, αυτές που έχουν αυτούς τους πολλές φορές δολοφονικούς οπαδικούς στρατούς, υπάγονται στο Υπουργείο Πολιτισμού και Αθλητισμού.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Δελή. Έχετε υπερβεί κατά πολύ τον χρόνο.

**ΙΩΑΝΝΗΣ ΔΕΛΗΣ:** Έχετε, δηλαδή, τις ΠΑΕ στο Υπουργείο Πολιτισμού και τους ανθρώπους που υπηρετούν κάθε μέρα τον πολιτισμό και τη δημιουργία τούς έχετε στο Υπουργείο Ανάπτυξης. Δεν είναι παραλογισμός, όχι. Είναι η επιλεκτική εφαρμογή της εμπορευματικής λογικής του καπιταλιστικού συστήματος που υπηρετείτε. Αυτό είναι, αν το καλοσκεφτεί κανείς.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δική σας δευτερολογία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ήταν έξυπνο το τελευταίο, το αναγνωρίζω, αλλά λίγο σοφιστεία. Οι ανώνυμες ποδοσφαιρικές εταιρείες ανήκουν στο Υπουργείο Πολιτισμού, γιατί είναι Υπουργείο Πολιτισμού και Αθλητισμού. Για την ακρίβεια, ανήκουν στο Υφυπουργείο Αθλητισμού, όχι στο Υπουργείο Πολιτισμού. Άρα είναι λίγο παραπειστικό αυτό που είπατε.

Οι δε χειροτέχνες ανήκουν στο Υπουργείο Ανάπτυξης, διότι σίγουρα θα γνωρίζετε ότι το Υπουργείο Ανάπτυξης ως Υπουργείο Εμπορίου είχε τον ΕΟΜΜΕΧ, στον οποίο υπάγονται όλοι οι χειροτέχνες και στον οποίο ήταν καταγεγραμμένοι και από τον οποίο έπαιρναν και χρήματα. Αυτός είναι ο λόγος για τον οποίο είναι στο Υπουργείο Ανάπτυξης.

Οφείλω να σας πω, όμως, ότι το Ταμείο Ανάκαμψης του Υπουργείου Πολιτισμού τώρα σε συνεργασία με το Υπουργείο Ανάπτυξης έχει βάλει ένα πολύ μεγάλο πρόγραμμα, για πρώτη φορά στην ιστορία μας, για την πλήρη καταγραφή όλης της χειροτεχνικής παράδοσης της Ελλάδας, για την καταγραφή όλων των προστιθέμενων αλυσίδων αξίας, για τα υλικά, για τους χειροτέχνες και για όλες εκείνες τις δραστηριότητες του κόσμου της χειροτεχνίας που μπορεί να αναδειχθούν, να παρουσιάσουν την πολιτιστική μας δημιουργία και, ταυτόχρονα, να φέρουν και εισόδημα στους χειροτέχνες. Εμείς εξασφαλίσαμε, λοιπόν, για πρώτη φορά μεγάλη στήριξη στον κόσμο της χειροτεχνίας.

Έρχομαι τώρα στην ερώτησή σας, γιατί θέλω να το καταλάβετε και εσείς, αλλά και όσοι μας παρακολουθούν. Τι λέμε εμείς; Λέμε: είσαι χειροτέχνης που θέλεις να παρουσιάσεις τα πράγματά σου στον δρόμο και αυτό που κάνεις είναι όχι εμπορική δραστηριότητα αλλά μία καλλιτεχνική δημιουργία; Μάλιστα. Το 5% των αδειών, όλων των αδειών για τις λαϊκές αγορές, πρέπει να πηγαίνει σε αυτούς τους ανθρώπους. Για πόσο διάστημα του χρόνου μπορείς να το κάνεις, χωρίς να έχεις φορολογικές και ασφαλιστικές υποχρεώσεις; Για τρεις μήνες τον χρόνο. Και σε ποια περίπτωση; Στην περίπτωση που έχεις χαμηλή είσπραξη, δηλαδή είναι προφανές ότι αυτό που εισπράττεις είναι μόνο για την καθημερινή σου διαβίωση και τίποτα άλλο.

Τι λέτε εσείς; Λέτε αυτό να επεκταθεί στους δώδεκα μήνες.

**ΙΩΑΝΝΗΣ ΔΕΛΗΣ:** Ειδικό καθεστώς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι μόνο στους τρεις, αλλά στους δώδεκα μήνες και αν κατάλαβα καλά, να μην έχει όριο. Δηλαδή, επειδή είναι καλλιτεχνική δημιουργία, να μπορούν να έχουν και ένα μεγαλύτερο εισόδημα. Μα με συγχωρείτε, εάν έχουν κάποιοι δώδεκα μήνες τον χρόνο έναν πάγκο σε μια λαϊκή αγορά, χωρίς να έχουν υποχρέωση να καταβάλλουν καμμία ασφαλιστική εισφορά, καμμία φορολογική υποχρέωση, να μην έχουν κανένα όριο ποσού και να μην έχουν τίποτα, τι θα κάνουν οι άλλοι που έχουν τους πάγκους; Τι πιστεύετε, οι άλλοι που έχουν γύρω-γύρω τους πάγκους είναι τίποτα δισεκατομμυριούχοι;

**ΙΩΑΝΝΗΣ ΔΕΛΗΣ:** Όχι, εμείς δεν το πιστεύουμε. Εσείς το πιστεύετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, λοιπόν, την ανάγκη να προστατεύσουμε την καθαυτή καλλιτεχνική δημιουργία την έχουμε εξασφαλίσει με τον τρόπο που σας είπα.

Αν κάποιος άνθρωπος θέλει να κάνει την καλλιτεχνική του δημιουργία όλο τον χρόνο, προφανώς πρέπει και με κάποιον τρόπο να ζει. Εάν με κάποιον τρόπο ζει, πλέον δεν ασκεί μόνο καλλιτεχνική δημιουργία, ασκεί εμπορική δραστηριότητα. Εάν ασκεί εμπορική δραστηριότητα, δεν μπορεί να εξαιρείται όλων των υποχρεώσεων που έχουν όλοι οι άλλοι, επειδή αυτός λέει «έχω την άποψη να μην πάω σε γκαλερί».

Τότε κι εγώ να έχω μια άποψη, να μην πηγαίνω τα βιβλία μου σε βιβλιοπωλεία, να τα βγάζω στον δρόμο και να μην πληρώνω ούτε ασφαλιστικές εισφορές ούτε εφορία. Κάποιος από αυτούς μπορεί να πει «έχω την άποψη να πηγαίνω τα μαρούλια μου όχι στον δρόμο, αλλά κάπου αλλού» και να μην πληρώνει στη ΦΑΕ τη φορολογική υποχρέωση. Μα είναι δυνατόν να λέτε στα σοβαρά αυτά τα πράγματα;

Επαναλαμβάνω, λοιπόν, μόνο και μόνο επειδή αναγνωρίζουμε το ιδιαίτερο χαρακτηριστικό της καλλιτεχνικής δημιουργίας και μόνο γι’ αυτούς από το σύνολο του ελληνικού λαού, έχουμε δώσει το δικαίωμα να πουλάνε για τρεις μήνες χωρίς να πληρώσουν ούτε ένα ευρώ στο κράτος. Και μας κατηγορείτε κι από πάνω;

Προσέξτε τώρα, λέτε και το άλλο παράλογο. Λέτε να μην πληρώνουν, όλο τον χρόνο να δραστηριοποιούνται και να τους εξασφαλίζουμε και ασφαλιστική κάλυψη. Δηλαδή, να έχουμε ανθρώπους που θα δουλεύουν, θα εισπράττουν, δεν θα πληρώνουν, αλλά θα έχουν και όλα τα δικαιώματα όλων των άλλων, οι οποίοι τα κάνουν αυτά και πληρώνουν. Κι αυτό εσείς το λέτε και δικαιοσύνη κιόλας! Επειδή έχουν άποψη. Με συγχωρείτε, άποψη να έχει ο καθένας όποια θέλει, δημοκρατία έχουμε. Να είναι συνεπής στις υποχρεώσεις του και να έχει όποια άποψη θέλει, έτσι το βλέπουμε εμείς.

Άρα το κράτος μας έχει δείξει πολύ μεγάλη έννοια και φροντίδα γι’ αυτό το κομμάτι. Εγώ εύχομαι σε αυτούς τους ανθρώπους να αξιοποιήσουν τα χρήματα από το Ταμείο Ανάκαμψης και τα εργαλεία που τους φτιάχνουμε για να μεγαλώσουν τη δραστηριότητά τους και να μην έχουν ανάγκη ούτε το κράτος ούτε κανέναν, να πληρώνουν και τους φόρους, να πάρουν τη σύνταξή τους και να έχουν και αυτοί προκοπή όπως οι άλλοι άνθρωποι.

Προφανώς θεωρώ -και εκεί είναι η διαφωνία μας- ότι η καλλιτεχνική δημιουργία μπορεί να είναι μια χαρά εμπορική δραστηριότητα. Μπορώ να σας πω, ως πτυχιούχος Αρχαιολογίας, ότι οι μεγαλύτεροι καλλιτέχνες της Αρχαίας Ελλάδας ήσαν δεινοί έμποροι. Όλα τα αγγεία που βλέπετε στα Αρχαιολογικά μας Μουσεία έχουν την υπογραφή του εμπόρου από κάτω και εκείνη την εποχή –όχι σήμερα σε δημοπρασίες- επωλούντο με πάρα πολλά χρήματα σε όλη τη Μεσόγειο, ακριβώς γιατί ήταν έμποροι οι καλλιτέχνες αυτοί που έφτιαξαν τον παγκόσμιο ελληνικό πολιτισμό.

Άρα η ιδέα ότι η καλλιτεχνική δημιουργία δεν έχει σχέση με το εμπόριο είναι μία ιδέα –με συγχωρείτε- ήκιστα, ελάχιστα δηλαδή, κοντά στην πραγματικότητα, στο σύστημα που ζούμε εμείς, προφανώς, γιατί στο σύστημα που ζείτε εσείς δεν υπάρχει καμμία εμπορική δραστηριότητα, οπότε αφού δεν υπάρχει καμμία εμπορική δραστηριότητα, προφανώς δεν υπάρχει και στην καλλιτεχνία. Αυτό είναι ένα άλλο σύστημα, το είδαμε, ξέρουμε πού οδήγησε, δεν βλέπω καμμία τρομερή πλειοψηφία στα κράτη να θέλει να το ξαναζήσει, συνεπώς πάμε παρακάτω.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Στις τέσσερις ερωτήσεις που ακολουθούν θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Θα συζητηθεί η πέμπτη με αριθμό 464/25-2-2022 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Περιβάλλοντος και Ενέργειας, με θέμα: «Εκμετάλλευση του λιγνίτη της «ΛΑΡΚΟ» για ηλεκτροδότηση και περιβαλλοντικά θέματα».

Κύριε Βιλιάρδο, έχετε τον λόγο για την πρωτολογία σας για δύο λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε.

Καλημέρα κύριε Υφυπουργέ και ευχαριστώ πολύ για την παρουσία σας.

Στο θέμα μας, η «ΛΑΡΚΟ» έχει εγκαταστάσεις, κυρίως, στη Φθιώτιδα όπου είναι το εργοστάσιο της Λάρυμνας, όπως επίσης, έχει μεταλλεία στην Εύβοια, στη Βοιωτία και στην Καστοριά. Στα Σέρβια Κοζάνης εξορύσσει λιγνίτη για τη ΔΕΗ, κάτι που θεωρούμε πολύ σημαντικό για το κόστος παραγωγής της, αλλά θα αναφερθώ στη δευτερολογία μου.

Η «ΛΑΡΚΟ» έχει τεθεί σε καθεστώς ειδικής εκκαθάρισης από την Κυβέρνηση, ενώ το ΤΑΙΠΕΔ προωθεί το ξεπούλημά της. Το χαρακτηρίζουμε «ξεπούλημα», για να μην παρεξηγηθούμε, επειδή δεν έχει προηγηθεί η εξυγίανσή της σε λογιστικό, λειτουργικό και τεχνολογικό επίπεδο, σημειώνοντας πως κανένας λογικός άνθρωπος δεν πουλάει το σπίτι του χωρίς προηγουμένως να το έχει ανακαινίσει. Όσο για τις συσσωρευμένες ζημίες δεν έχουν δημοσιευτεί καν οι οικονομικές καταστάσεις της, όπως ακριβώς συνέβη με το σκανδαλώδες ξεπούλημα των δεκατεσσάρων αεροδρομίων στη «FRAPORT», το ίδιο ακριβώς.

Συνεχίζοντας, αναφέρεται πως η «ΛΑΡΚΟ» αντιμετωπίζει προβλήματα συμμόρφωσης με την περιβαλλοντική νομοθεσία, κάτι που επιβεβαίωσε ο κ. Σταϊκούρας, σε ερώτησή μας, καταθέτοντας επιπλέον έναν πίνακα με τα χρέη της, ύψους 485.000.000 ευρώ στις 24-1-2020.

Το γεγονός αυτό περιορίζει την ελκυστικότητα και την κερδοφορία της εταιρείας, αν και συζητείται μία πενταετής περίοδος προσαρμογής για τον ενδεχόμενο επενδυτή, ελπίζοντας να μην υπάρχει μόνο ένας ενδιαφερόμενος, όπως γράφεται και συνηθίζει η Κυβέρνηση της Νέας Δημοκρατίας.

Όπως μας ενημέρωσε τώρα ο κ. Σταϊκούρας, είναι, μεν, υψηλή η τιμή του νικελίου σήμερα, αλλά αυξάνονται επιπλέον οι τιμές των πρώτων υλών που χρησιμοποιεί η «ΛΑΡΚΟ», όπως το ρεύμα, το πετρέλαιο και ο γαιάνθρακας, γεγονός που συρρικνώνει την κερδοφορία της.

Εντούτοις, με την τιμή του νικελίου χθες στα 26.997 δολάρια ο τόνος -μέσα σε έναν μήνα είχε άνοδο 4.000 ευρώ, τεράστια άνοδο και μόνο χθες στα 6%- με το κόστος παραγωγής στα 16.000 δολάρια, υπάρχουν αρκετά περιθώρια, αν και το κόστος θα έχει αυξηθεί, κυρίως, λόγω της ανόδου των τιμών του ηλεκτρικού.

Η λύση που θα επέτρεπε τη μείωση του κόστους του ηλεκτρικού ρεύματος είναι η σύναψη διμερών συμβολαίων αγοράς ενέργειας σε PPA, κάτι που συνηθίζεται μεταξύ βιομηχανικών παραγωγών ρεύματος και βιομηχανικών καταναλωτών.

Έχει αλήθεια, εξασφαλιστεί με τέτοιες συμβάσεις η «ΛΑΡΚΟ», όπως για παράδειγμα η «ΜΥΤΙΛΗΝΑΙΟΣ», που αγοράζει στα 33 ευρώ τη MW από τα φωτοβολταϊκά για δέκα συν πέντε χρόνια, όπως θα καταθέσω στα Πρακτικά, μαζί με όλα τα άλλα; Σύμφωνα πάντως με πληροφορίες, έχει σταλθεί ήδη από το 2021, για έγκριση της Κομισιόν, η κάλυψη των ενεργειακών αναγκών των βιομηχανιών μέσω των ΑΠΕ, σε κάποιο ποσοστό βέβαια.

Οι ερωτήσεις μας εδώ είναι οι εξής: Ποια είναι τα περιβαλλοντικά θέματα της «ΛΑΡΚΟ» και το κόστος των επενδύσεων για την αντιμετώπισή τους χωριστά για τα μεταλλεία και το εργοστάσιο; Ποια είναι τα ενδεχόμενα πρόστιμα από την Ευρωπαϊκή Ένωση και ποια είναι η περίοδος χάριτος, που μπορεί να δοθεί σε επενδυτές; Σε αυτή την περίοδο χάριτος η Ευρωπαϊκή Ένωση θα δεσμεύεται για τη μη επιβολή προστίμων; Έχει εξεταστεί η σύναψη διμερών συμβολαίων από τη «ΛΑΡΚΟ» για την προμήθεια ηλεκτρικού ρεύματος είτε από τη ΔΕΗ είτε από τρίτους, πριν το ξεπούλημα;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Βιλιάρδο.

Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Καλημέρα, κύριε Πρόεδρε, κύριε Βιλιάρδο, αγαπητοί κύριοι συνάδελφοι. Για πολλές δεκαετίες το κράτος και οι κυβερνήσεις αντί να λύνουν προβλήματα, όπως αυτό της «ΛΑΡΚΟ», τα έβαζαν κάτω από το χαλί περιμένοντας τον επόμενο να ασχοληθεί, κυρίως για λόγους πολιτικού κόστους. Η «ΛΑΡΚΟ», λοιπόν, ήταν ένα από τα αιωνίως δυσεπίλυτα, αν όχι άλυτα, προβλήματα αυτής της χώρας.

Οι εποχές βεβαίως έχουν αλλάξει. Δεν έχουμε πλέον ούτε τον χρόνο ούτε το χρήμα για να ακολουθούμε μια τέτοια αποτυχημένη πολιτική. Αυτό που έχουμε είναι το χρέος και την ευθύνη όλων μας απέναντι στον Έλληνα φορολογούμενο πολίτη, στους εργαζόμενους της «ΛΑΡΚΟ» να βρούμε λύσεις. Και αυτό κάνει η Κυβέρνηση Μητσοτάκη.

Αποφασίσαμε λοιπόν από την πρώτη στιγμή να λύσουμε αυτό το γόρδιο δεσμό, να κοιτάξουμε κατάματα την πραγματικότητα και να δρομολογήσουμε, όπως κάναμε, μία επωφελή λύση για τη «ΛΑΡΚΟ».

Οι διεθνείς λοιπόν ανοικτοί διαγωνισμοί προχωρούν, κύριε Βιλιάρδο. Σωστά είπατε ότι πριν από λίγες μέρες σας απάντησε σε επίκαιρη ο κ. Σταϊκούρας για το ίδιο θέμα και είχε πει το εξής, ότι δεν υπάρχουν μαγικές λύσεις και όσοι δίνουν εύκολες υποσχέσεις είναι εκείνοι που απέτυχαν να βρουν λύση, όταν μπορούσαν και άφησαν να διογκώνεται το πρόβλημα της εταιρείας.

Εμείς λοιπόν είπαμε ως εδώ, τέρμα, δεν θα επιτρέψουμε να διογκωθεί άλλο το πρόβλημα. Δεν γίνεται να συνεχίζει να λειτουργεί η επιχείρηση με περίπου 99.000.000 ευρώ τον χρόνο ζημίες. Προχωρήσαμε λοιπόν στη λύση της ειδικής διαχείρισης, ώστε να κρατήσουμε την επιχείρηση ανοικτή και να μη βρεθεί ούτε ένας εργαζόμενος της «ΛΑΡΚΟ» στον δρόμο.

Αυτός ο πρώτος στόχος επιτεύχθηκε. Η εταιρεία την τριετία 2020- 2022 αποπλήρωσε όλες τις υποχρεώσεις που σχηματίστηκαν αυτή την περίοδο σε εργολάβους, στη ΔΕΗ, σε εργαζόμενους και σε προμηθευτές. Συγχρόνως, δεν σταμάτησε ούτε μία ημέρα η παραγωγή νικελίου, ενώ δεν απολύθηκε φυσικά ούτε ένας εργαζόμενος.

Πάμε τώρα να δούμε λίγο τα ερωτήματα, τα πιο ειδικά που θέσατε, ως προς το κόστος των περιβαλλοντικών μέτρων που πρέπει να ληφθούν, όπως λέτε και για τα μεταλλεία και για το εργοστάσιο και ποια είναι τα ενδεχόμενα πρόστιμα και η περίοδος χάριτος που μπορεί να δοθεί στους επενδυτές.

Για να υπολογίσουμε το κόστος, πρώτα από όλα, των απαιτούμενων μέτρων περιβαλλοντικής προστασίας και αποκατάστασης χρειάζεται μια περιβαλλοντική μελέτη της υφιστάμενης κατάστασης, η οποία δεν υπάρχει. Δεν είναι επίσης δυνατό να προσδιοριστούν πρόστιμα για περιβαλλοντικές παραβάσεις, ωστόσο τόσο η μελέτη όσο και η περίοδος συμμόρφωσης προβλέπονται στην περιβαλλοντική μας νομοθεσία και φυσικά θα χορηγηθούν και στον πλειοδότη ή τους πλειοδότες των δύο διαγωνισμών της «ΛΑΡΚΟ».

Ως προς τη λειτουργία του μεταλλουργικού εργοστασίου της «ΛΑΡΚΟ» στην Λάρυμνα της Φθιώτιδας, εκεί έχει εκδοθεί σχετική απόφαση έγκρισης περιβαλλοντικών όρων. Είναι ένα βήμα.

Ως προς την εξόρυξη λιγνίτη, που ρωτάτε, έχει εκδοθεί σχετική απόφαση έγκρισης περιβαλλοντικών όρων, για την ανανέωση και τροποποίηση της οποίας έχει υποβληθεί αντίστοιχη μελέτη περιβαλλοντικών επιπτώσεων, η οποία βρίσκεται αυτή τη στιγμή στο στάδιο της περιβαλλοντικής αξιολόγησης.

Τα θέματα τώρα σε σχέση με το κόστος των έργων περιβαλλοντικής αποκατάστασης του λιγνιτωρυχείου έχουν ληφθεί υπ’ όψιν τόσο στα περιβαλλοντικά μέτρα της ισχύουσας ΑΕΠΟ, όσο και στην ανάλυση των αντίστοιχων κεφαλαίων της υπό αξιολόγηση, όπως σας ανέφερα πριν, μελέτης περιβαλλοντικών επιπτώσεων του έργου.

Ως προς το θέμα της τροφοδοσίας της «ΛΑΡΚΟ» με ρεύμα και στα υπόλοιπα ερωτήματά σας θα αναφερθώ στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κύριο Υπουργό.

Κύριε Βιλιάρδο, έχετε τον λόγο για τη δευτερολογία σας.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Υπουργέ, πρώτον, σας είπα ότι απαιτείται εξυγίανση της «ΛΑΡΚΟ» και αυτό προϋποθέτει φυσικά τη περιβαλλοντική μελέτη, η οποία πρέπει να γίνει προτού πωληθεί η «ΛΑΡΚΟ». Δεύτερον, η κακή διαχείριση μιας εταιρείας δεν σημαίνει ότι η εταιρεία είναι άχρηστη. Σημαίνει απλά ότι η διαχείριση δεν ήταν καλή. Άρα πρέπει να φροντίσετε να έχει καλύτερη διαχείριση.

Δεν ξέρω αν θα μου απαντήσετε στις άλλες ερωτήσεις, γιατί στην πρωτολογία μου έκανα κάποιες ερωτήσεις, οπότε περιμένω να το δω στη δευτερολογία μου.

Όπως αναφέραμε, βασικό μέρος του κόστους της «ΛΑΡΚΟ» είναι το ηλεκτρικό ρεύμα, ενώ οι ληξιπρόθεσμες οφειλές προς τη ΔΕΗ αναφέρονται ως ο βασικός λόγος που η εταιρεία περιήλθε σε δεινή οικονομική κατάσταση. Το πρόβλημα είναι μεγαλύτερο σήμερα που αυξάνονται οι τιμές, πρώτον, λόγω της καταστροφικής πολιτικής της Κυβέρνησης όσον αφορά το χρηματιστήριο ενέργειας και την πρόωρη απολιγνιτοποίηση. Τονίζουμε ιδιαίτερα το χρηματιστήριο ενέργειας, ειδικά σε αυτή την εποχή. Το καταψηφίσαμε άλλωστε όταν το είχατε φέρει. Και δεύτερον, λόγω των διεθνών συγκυριών. Η ΔΕΗ είναι βέβαια μέτοχος της «ΛΑΡΚΟ» και οι δύο εταιρείες έχουν επιπλέον κοινή μετοχική σχέση μέσω του Υπερταμείου, ενώ η «ΛΑΡΚΟ» διαθέτει κοιτάσματα λιγνίτη που εκμεταλλεύεται η ΔΕΗ.

Περαιτέρω, στο ΕΣΕΚ της Νέας Δημοκρατίας συμπεριλαμβάνεται η χρήση στερεών καυσίμων στη βιομηχανία έως το 2030 σε ποσότητες που θα καταθέσουμε στα Πρακτικά μαζί με όλα τα άλλα.

Αυτό που προτείνουμε, λοιπόν, είναι να συνδυαστεί η παραγωγή στη «ΛΑΡΚΟ» που είναι ενεργοβόρος και έχει μεγάλες οφειλές στη ΔΕΗ με την ηλεκτροπαραγωγή από λιγνίτη από τη ΔΕΗ και την προμήθεια της «ΛΑΡΚΟ» -θέλουμε πάντα να είμαστε εποικοδομητικοί, να κάνουμε προτάσεις- πόσω μάλλον, εάν ισχύει η απαλλαγή από το κόστος ρύπων της βιομηχανίας που επιτρέπει η Ευρωπαϊκή Ένωση τουλάχιστον έως το 2030, όπως θα το καταθέσουμε και αυτό στα Πρακτικά. Το επιτρέπει η Ευρωπαϊκή Ένωση για βιομηχανίες που κινδυνεύουν να μεταφερθούν εκτός της Ευρωπαϊκής Ένωσης, όπως η κατεργασία του νικελίου της «ΛΑΡΚΟ», που πιθανολογείται πως θα μεταφερθεί στα Σκόπια ή την Τουρκία.

Το θέμα, πάντως, της αγοράς ρεύματος με απαλλαγή από τα δικαιώματα ρύπων είχε αναφερθεί από φορείς της αγοράς και συγκεκριμένα από την ΕΒΙΚΕΝ, ενώ εμείς το είχαμε ρωτήσει στο νομοσχέδιο της απολιγνιτοποίησης, χωρίς να πάρουμε καμμία απάντηση.

Ως προς τις λεπτομέρειες, θα μπορούσε να δρομολογηθεί είτε με την καύση του κοιτάσματος της «ΛΑΡΚΟ» στα εργοστάσια της ΔΕΗ είτε να αποσχιστούν κάποια εργοστάσια της ΔΕΗ και να ενσωματωθούν στη «ΛΑΡΚΟ», οπότε να το αναλάβει η ίδια ή μία τρίτη εταιρεία.

Οφείλουμε να σημειώσουμε εδώ πως στο Αλιβέρι στην Εύβοια, κοντά στη «ΛΑΡΚΟ» δηλαδή, έως τη δεκαετία του 1980 υπήρχε ορυχείο λιγνίτη και παραγωγή ενέργειας από τη ΔΕΗ.

Σε κάθε περίπτωση, πρέπει να εκπονηθεί ένα συνολικό σχέδιο που θα αφορά το τι μπορεί να προσφέρει η «ΛΑΡΚΟ» στην Ελλάδα μαζί με την ηλεκτροκίνηση ως ένα οικοσύστημα, εκμεταλλευόμενοι επιπλέον τα ποσά του Ταμείου Ανάκαμψης για την πράσινη ατζέντα της Ευρωπαϊκής Ένωσης σε συμφωνία με τους ενδιαφερόμενους επενδυτές.

Διευκρινιστικά, δεν έχουμε καμμία προκατάληψη ως προς το να παραμείνει κρατική η «ΛΑΡΚΟ», αφού αυτό που μας ενδιαφέρει είναι να υπάρξει εγχώρια παραγωγή. Άλλωστε, αρχικά η «ΛΑΡΚΟ» ήταν ιδιωτική, αφού ιδρύθηκε από τον Μποδοσάκη. Το ξέρουμε όλοι. Εκτός αυτού, μια λύση χρησιμοποίησης του λιγνίτη για τη βιομηχανία θα βοηθήσει την ίδια και την Ελλάδα.

Οι ερωτήσεις μας τώρα εδώ είναι οι εξής:

Πρώτον, έχει εξεταστεί το ενδεχόμενο να εκμεταλλευτεί τον λιγνίτη της η «ΛΑΡΚΟ» για την παραγωγή ηλεκτρικής ενέργειας από τη ΔΕΗ ή από άλλη εταιρεία που θα αγοράσει μονάδες της ΔΕΗ, όπως δηλαδή προβλέπεται στο δικό σας ΕΣΕΚ; Έχει μελετηθεί η απαλλαγή της «ΛΑΡΚΟ» από τα δικαιώματα ρύπων με τη χρήση των σχετικών κανονισμών της Ευρωπαϊκής Ένωσης για τη βιομηχανία; Σας εξήγησα προηγουμένως τι ισχύει όταν μεταφέρεται εκτός Ευρώπης.

Δεύτερον, έχει εξεταστεί το ενδεχόμενο πώλησης του λιγνίτη ως ορυκτό σε άλλη εταιρεία στην Ελλάδα ή στο εξωτερικό; Για παράδειγμα, στην Τουρκία, τη Βουλγαρία, την Αλβανία, τα Σκόπια που διαθέτουν λιγνιτικές μονάδες, ενώ εμείς εισάγουμε ενέργεια από αυτές τις χώρες που διαθέτουν λιγνιτικές μονάδες και την παράγουν από αυτές;

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο ρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Βιλιάρδο.

Τον λόγο έχει τώρα ο Υπουργός για τη δευτερολογία του.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βιλιάρδο, τα ερωτήματά σας είναι εύλογα και εύστοχα. Επί του θέματος της τροφοδοσίας της «ΛΑΡΚΟ» με ρεύμα, με ενέργεια, υπενθυμίζω ότι η ΔΕΗ είναι μέτοχος της «ΛΑΡΚΟ» και ότι το υψηλό κόστος ενέργειας της «ΛΑΡΚΟ» είναι αναπόφευκτο, μιας και η εφαρμοζόμενη στο εργοστάσιο της Λάρυμνας πυρομεταλλουργική μέθοδος είναι ιδιαίτερα ενεργοβόρος και τα επεξεργαζόμενα μεταλλεύματα δυστυχώς πολύ φτωχά.

Επίσης, θα ήθελα να επισημάνω ότι η ΔΕΗ καλύπτει σήμερα τις ανάγκες των υφιστάμενων λιγνιτικών μονάδων με λιγνίτη από τα ορυχεία που η ίδια εκμεταλλεύεται, εκτός από τον ΑΗΣ Μελίτης, του οποίου οι ανάγκες καλύπτονται από ποσότητες που προέρχονται από τα ορυχεία της ΔΕΗ στη δυτική Μακεδονία, αλλά και από ποσότητες ιδιωτικών ορυχείων της περιοχής.

Σε προηγούμενα χρόνια, όντως, η ΔΕΗ είχε παραλάβει ποσότητες λιγνίτη από τα ορυχεία της «ΛΑΡΚΟ» στα Σέρβια της Κοζάνης, κυρίως στον ΑΗΣ Καρδιάς. Τότε υπήρχαν συμβάσεις πώλησης ηλεκτρικής ενέργειας από τη ΔΕΗ στη «ΛΑΡΚΟ» και στη βάση του συμψηφισμού του κόστους του παραδιδόμενου λιγνίτη έναντι οφειλών από την πώληση ηλεκτρικής ενέργειας. Οι τελευταίες σχετικές παραδόσεις που μας ρωτάτε είχαν γίνει στο τέλος του 2020.

Πρακτικά, όμως, τι έγινε; Δεν ολοκληρώθηκε η παράδοση αυτών των ποσοτήτων για λόγους εκμετάλλευσης στο ορυχείο της «ΛΑΡΚΟ», ενώ νεότερες προσπάθειες για παραδόσεις λιγνίτη στον ΑΗΣ Μελίτης δεν απέδωσαν λόγω δυσκολιών επανεκκίνησης εκμετάλλευσης σε αυτά τα ορυχεία της «ΛΑΡΚΟ» και, κυρίως, λόγω μη ανταγωνιστικότητας των τιμών. Σε πρόσφατο μάλιστα διαγωνισμό προμήθειας λιγνίτη για τον σταθμό της Μελίτης δεν συμμετείχε η «ΛΑΡΚΟ».

Ρωτάτε τώρα για το ζήτημα να εκμεταλλευτεί η «ΛΑΡΚΟ» τον λιγνίτη της για την παραγωγή ρεύματος, είτε χάριν της ΔΕΗ είτε χάριν άλλης εταιρείας, όπως λέτε. Και το σημαντικότερο ερώτημά σας είναι αν μπορεί η «ΛΑΡΚΟ» να απαλλαγεί από τα δικαιώματα εκπομπής ρύπων.

Κατ’ αρχάς, να πούμε το εξής. Ο λιγνίτης της «ΛΑΡΚΟ» σε ένα ποσοστό ήδη τροφοδοτεί την ηλεκτροπαραγωγή έναντι μέρους της κατανάλωσης ρεύματος. Για να σας δώσω μια καλύτερη εικόνα της κατάστασης, κύριε Βιλιάρδο, στις 20 Ιανουαρίου του 2022, τώρα δηλαδή, εκδόθηκε απόφαση του δικαστηρίου της Ευρωπαϊκής Ένωσης στην υπόθεση -για τα Πρακτικά- C-51/20 για τη χορήγηση παράνομων κρατικών ενισχύσεων προς τη «ΛΑΡΚΟ» και επιβολή χρηματικής ποινής.

Με αυτή τη νέα απόφαση, λοιπόν -για να δείτε τις δυσκολίες στον προορισμό του ερωτήματός σας-, επιδικάστηκε σε βάρος του ελληνικού δημοσίου χρηματική ποινή ύψους 4.368.000 ευρώ ανά εξάμηνο μέχρι την πλήρη εκτέλεση απόφασης της Ευρωπαϊκής Ένωσης για ανάκτηση της παράνομης ενίσχυσης της «ΛΑΡΚΟ», αλλά και πρόστιμο κατ’ αποκοπή ποσού ύψους 5,5 εκατομμυρίων ευρώ. Σύμφωνα δε με το άρθρο 21 του ν.4664/2020, η ενίσχυση ανακτάται υπέρ του ελληνικού δημοσίου κατά προτεραιότητα κάθε γενικού ή ειδικού προνομίου από το τίμημα του διαγωνισμού.

Ως προς το ερώτημά σας, κύριε Βιλιάρδο, που αφορά σε θέματα αρμοδιότητας της κλιματικής αλλαγής και ποιότητας της ατμόσφαιρας και συγκεκριμένα του τμήματος Μηχανισμών Αγοράς και Μητρώο Εκπομπών -έρχομαι δηλαδή στο ζήτημα των εκπομπών ρύπων- ο κανονισμός 1122/2019 της Ευρωπαϊκής Ένωσης δεν προβλέπει καμμία απαλλαγή από τις υποχρεώσεις του μητρώου εκπομπών -παράδοση δικαιωμάτων ίσον με τις εκπομπές- για εγκατάσταση που είναι εν λειτουργία.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Προχωράμε στην έκτη με αριθμό 460/24-2-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας,με θέμα: «”Στρατηγική επένδυση” αιολικό στη Σκύρο και φωτοβολταϊκό πάρκο στις Σέρρες εντός Περιοχών Άνευ Δρόμων (ΠΑΔ)».

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ**: Ευχαριστώ πολύ, κύριε Πρόεδρε.

Κύριε Υπουργέ, ξέρετε πολύ καλά ότι το θέμα των «απάτητων βουνών» προσωπικά το έχω στηρίξει, παρά το γεγονός ότι η Κυβέρνησή σας πρωτοστατεί στη λεηλασία της φύσης. Πάρα πολλοί δεν το στήριξαν, γιατί λένε ότι είναι άλλοθι για να ποδοπατηθούν τα υπόλοιπα.

Φοβάμαι ότι οι εξελίξεις τούς δικαιώνουν, καθώς σε δύο απάτητα βουνά, με περιοχές άνευ δρόμων άνω των δέκα τετραγωνικών χιλιομέτρων και μάλιστα στη μία περίπτωση είκοσι έξι τετραγωνικών χιλιομέτρων, συγκλονιστικά μεγάλες, μπαίνουν γιγάντια αιολικά και φωτοβολταϊκά πάρκα, σε περιοχές που είναι εκατό τοις εκατό «NATURA». Και πώς μπαίνουν; Με τη συναίνεση και την παραίνεση του Υπουργείου.

Είναι στη Σκύρο, στον Κόχυλα, πενήντα οκτώ ανεμογεννήτριες και στο Μενοίκιο, την τρίτη μεγαλύτερη περιοχή χωρίς δρόμους μετά από τις θεσμοθετημένες. Θα ποδοπατηθούν τέσσερις χιλιάδες εκατό τετραγωνικά μετρα μέσα στην καρδιά των είκοσι έξι τετραγωνικών χιλιομέτρων απάτητης περιοχής. Στη Σκύρο είναι τόσο δραματική η κατάσταση στη μεγαλύτερη αποικία Μαυροπετρίτη που η ορνιθολογική ετερεία μετά από αυτή την έναρξη διαδικασίας, έσβησε από το σήμα της τον Μαυροπετρίτη. Γιατί αυτό κάνετε πέρα από τα υπόλοιπα είδη και ενώ υπάρχει απόφαση του Συμβουλίου Επικρατείας. Ποιος είναι από πίσω, βέβαια; Η «TOTAL».

Στις Σέρρες, εδώ με βάση το δημοσίευμα της «Εφημερίδας των Συντακτών» υπάρχει εφοπλιστικό συμφέρον. Είναι η τρίτη μεγαλύτερη περιοχή χωρίς δρόμους. Και πως αποφασίστηκε, με διαδικασίες - αστραπή, να εγκριθεί; Μπήκε τελευταίο έγγραφο του σκεπτικού της απόφασης την ίδια μέρα που λήφθηκε η απόφαση, στις 22 Φεβρουαρίου, με αρνητική γνωμοδότηση του τμήματος Περιβαλλοντικού και Χωρικού Σχεδιασμού του ΠΕΣΠΑ. Ομόφωνα εισηγείται το ΠΕΣΠΑ την έγκριση με παρέμβαση του κ. Δημόπουλου, του γνωστού διευθυντή της διεύθυνσης Περιβαλλοντικής Πολιτικής του Υπουργείου σας, γνωστός για τα έργα και τις ημέρες από την Άνδρο και τα εκεί αιολικά. Τι είπε ο κ. Δημόπουλος με βάση τα πρακτικά; «Δεν υπάρχει στα άμεσα σχέδια του Υπουργείου η καθιέρωση γεωπάρκου στη συγκεκριμένη περιοχή. Όσον αφορά στο θέμα των υδάτων και των πετρωμάτων τους που θέτει ο φορέας, δεν άπτεται στο επιστημονικό μας πεδίο». Θετική γνωμοδότηση το έργο!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Κανένα ενδιαφέρον του Υπουργείου για την ποδοπάτηση της απάτητης περιοχής. Θέλω πραγματικά να μας απαντήσετε ότι δεν θα υπογράψετε ως Υπουργείο την ένταξη της Σκύρου στη στρατηγική μελέτη αυτού του εγκλήματος -θα σας καταθέσω και την καταγγελία των περιβαλλοντικών οργανώσεων στα Πρακτικά- και ότι θα αποσύρετε, θα καταργήσετε την έγκριση για τον συγκλονιστικό αυτό χώρο που λέγεται Μενοίκιο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Αρσένη.

Τον λόγο τώρα έχει ο Υπουργός για την πρωτολογία του.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Αγαπητέ κύριε Αρσένη, κατ’ αρχάς συμμερίζομαι το ενδιαφέρον σας και τη θετική αγωνία σας για την εξέλιξη της περιβαλλοντικής μεταρρύθμισης των απάτητων βουνών. Είμαστε, λοιπόν, στην ίδια οπτική. Απαντώ ξεκάθαρα και για τον Κόχυλα στη Σκύρο και για το Μενοίκιο στις Σέρρες. Εξετάζουμε τις περιοχές αυτές για να τις εντάξουμε στην περιβαλλοντική μεταρρύθμιση των απάτητων βουνών. Εάν κρίνουμε, λοιπόν, βάσει των επιστημονικών τεκμηρίων και άλλων κανόνων που έχουμε θέσει ότι πρέπει να ενταχθούν, θα ενταχθούν στα απάτητα βουνά και οποιαδήποτε αδειοδότηση θα ακυρωθεί. Είμαι ξεκάθαρος σε αυτό.

Οφείλω, όμως, να απαντήσω κάτι. Καλό είναι να μην αναφέρουμε ονόματα δημοσίων λειτουργών σε αυτή την Αίθουσα. Αναφερθήκατε στον κ. Δημόπουλο, διευθυντή Περιβαλλοντικής Αδειοδότησης του Υπουργείου μας. Ο κ. Δημόπουλος είναι ένας δημόσιος λειτουργός με κάθε γράμμα κεφαλαίο αυτού του όρου, αυτής της ιδιότητας. Είναι ένας έντιμος άνθρωπος, είναι ένας εξαιρετικά υπεύθυνος άνθρωπος της δημόσιας διοίκησης, είναι ένα στέλεχος του Υπουργείου μας που τιμά και τον λόγο του και τον ρόλο του και την ευθύνη του. Οπότε, παρακαλώ, μην στοχεύετε σε πρόσωπα δημοσίων λειτουργών οι οποίοι κινούνται με βάση τον νόμο, τη συνείδησή τους και έχουν αποδείξει σε πάρα πολλές περιπτώσεις -εν μέσω διασταυρούμενων πολιτικών πυρών- την αξιοσύνη τους και την εντιμότητά τους. Εγώ τιμώ τον κ. Δημόπουλο. Άρα, παρακαλώ, ας το βάλουμε στην άκρη και μπορούμε να αντιπαρατεθούμε εμείς σε πολιτικό επίπεδο. Ας αφήσουμε τους δημόσιους λειτουργούς στην άκρη. Κάνουν τη δουλειά τους σύμφωνα με το Σύνταγμα, σύμφωνα με τους νόμους, σύμφωνα με τη συνείδησή τους.

Έρχομαι και εγώ να θέσω ένα γενικότερο ερώτημα σε εσάς. Ειδικά τώρα, κύριε Πρόεδρε, στις συνθήκες αυτής της παγκόσμιας ενεργειακής κρίσης με έμφαση και ένταση στην Ευρώπη, λόγω της εισβολής της Ρωσίας στην Ουκρανία, όλοι αυτό που συζητάμε είναι ότι πρέπει η χώρα επιτέλους, η δική μας η χώρα, να πατήσει στα πόδια της ενεργειακά. Είμαστε μία ευλογημένη χώρα από τον θεό με αέρα, με ήλιο, με κύμα, με γεωθερμία. Πρέπει, επιτέλους, να αξιοποιήσουμε -και αυτό κάνει η Κυβέρνηση Μητσοτάκη- όλες τις διαθέσιμες ανανεώσιμες πηγές ενέργειας. Θέλουμε ή δεν θέλουμε καθαρή, πράσινη, φθηνή ενέργεια για όλους; Δεν υπάρχει πιο δημοκρατική ενέργεια από την ενέργεια των ανανεώσιμων πηγών. Εμείς, λοιπόν, είμαστε υπέρ των ανεμογεννητριών, είμαστε υπέρ των φωτοβολταϊκών, είμαστε υπέρ των υδροηλεκτρικών σταθμών, διότι μόνον έτσι θα καταφέρει η χώρα και να απεξαρτηθεί από το βρόμικο καύσιμο και για γεωπολιτικούς και στρατηγικούς λόγους να έχουμε την αυτονομία μας.

Καλό είναι επίσης, να μην αμφισβητούμε τη συνολική διαδικασία της περιβαλλοντικής αδειοδότησης σε περιπτώσεις επενδύσεων για έργα ΑΠΕ εντός των προστατευόμενων περιοχών και ιδιαίτερα αδιαφορώντας για το τι πραγματικά ισχύει.

Λοιπόν, εμείς, όπως έχω πει, διερευνούμε τη δυνατότητα -και θα το κάνουμε- της επέκτασης του όρου των «Απάτητων Βουνών» πέραν των πρώτων έξι βουνών. Αφήνω τον Όλυμπο στην άκρη γιατί με προεδρικό διάταγμα τον έχουμε κατοχυρώσει, τον έχουμε διασφαλίσει. Έχουμε, λοιπόν, διασφαλίσει την ακεραιότητα του Σμόλικα, της Τύμφης, του Σάους στη Σαμοθράκη, του Ταΰγετου, των Λευκών Ορέων, του όρους Χατζή στη Θεσσαλία. Και διερευνούμε, λοιπόν, εμείς τώρα και τις υπόλοιπες περιοχές. Το είχαμε πει και την προηγούμενη εβδομάδα που ήμασταν πάλι εδώ και σας απαντούσα σε επίκαιρη ερώτησή σας, ότι αυτή τη στιγμή μελετάμε τις επόμενες σαράντα εννέα ορεινές περιοχές, τα επόμενα σαράντα εννέα βουνά που θέλουμε να εντάξουμε στα «Απάτητα Βουνά». Ο Κόχυλας –επαναλαμβάνω- είναι υπό εξέταση στη Σκύρο, όπως επίσης και το Μενοίκιο στις Σέρρες.

Όπως είχε δηλώσει ο Πρωθυπουργός Κυριάκος Μητσοτάκης, στις περιοχές που έχουν καθοριστεί ή θα καθοριστούν ως «Απάτητα Βουνά», δεν πρόκειται να υπάρξει καμμία παρέμβαση.

Στα υπόλοιπα ερωτήματά σας, επειδή έχω ξεφύγει στο χρόνο, θα απαντήσω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σωστά, κύριε Υπουργέ.

Τον λόγο έχει ο κ. Αρσένης για τη δευτερολογία του.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ κύριε Πρόεδρε.

Κύριε Υπουργέ, πώς θα προστατεύσετε τον Κόχυλα και το Μενοίκιο εάν ξεκινήσει η εγκατάσταση, εάν γίνουν δρόμοι μέσα στην καρδιά της απάτητης περιοχής; Προφανώς και ο κ. Δημόπουλος δεν εκπροσωπεί μονοπρόσωπα τον εαυτό του. Το μεγάλο ερώτημα εδώ είναι πολιτικό και είναι για τον κ. Μητσοτάκη, ο οποίος έχει πάρει πάνω του την πρωτοβουλία. Το ερώτημα είναι πώς είναι δυνατόν να μην γνωμοδότησε καν η διεύθυνση Διαχείρισης Φυσικού Περιβάλλοντος και Βιοποικιλότητας του Υπουργείου Περιβάλλοντος, αλλά να πηγαίνει και να δίνει το «πράσινο φως» ο διευθυντής της μονοπρόσωπα; Γιατί αν δεν ήταν μονοπρόσωπα, θα τον ακολουθούσε μια γνωμοδότηση.

Και μη μου πείτε ότι είναι έργο που θα συζητηθεί σε επίπεδο περιφέρειας. Γιατί δεν θα πήγαινε ο διευθυντής του Υπουργείου τότε και να καταγράφεται στα Πρακτικά.

Αυτό που φοβάμαι είναι ότι ο κύριος Μητσοτάκης, προκειμένου να εξυπηρετήσει την «TOTAL» και εφοπλιστικά συμφέροντα, δεν έχει κανένα πρόβλημα να ποδοπατήσει τα «Απάτητα Βουνά». Μακάρι να διαψευσθώ και θα χαρώ πολύ να διαψευστώ. Όμως, ο χρόνος τρέχει πραγματικά εναντίον μας, εναντίον του Μενοίκιου. Πείτε μας τι μένει πραγματικά για να ξεκινήσουν τα έργα εκεί πέρα, όταν η διαδικασία της αδειοδότησης έγινε τόσο γρήγορα, εσπευσμένα; Πρωτοφανής ταχύτητα! Ειλικρινά δεν ξέρω άλλο έργο που να αδειοδοτήθηκε με τέτοια ταχύτητα. Προφανώς, έγινε για να αποφύγουν το να κηρυχθεί προστατευμένο από τα «Απάτητα Βουνά». Αντίστοιχα και για τη Σκύρο, κάποιοι θέλουν να δημιουργήσουν τετελεσμένα. Το ερώτημα είναι ποιοι είναι αυτοί οι κάποιοι. Μήπως είναι ο ίδιος ο Πρωθυπουργός;

Αν δεν ισχύουν όλα αυτά σάς καλώ να το αποδείξετε μην υπογράφοντας ως Υπουργείο, στη διυπουργική, την ένταξη στις στρατηγικές επενδύσεις του Κόχυλα και της νότιας Σκύρου. Αυτό σας ζητούν και οι περιβαλλοντικές. Διαβάζω από το έγγραφο που θα καταθέσω στα Πρακτικά. Λένε οι περιβαλλοντικές οργανώσεις: «Η ενδεχόμενη υπογραφή της αίτησης υπαγωγής του συγκεκριμένου έργου στις στρατηγικές επενδύσεις από τον Υπουργό Περιβάλλοντος θα δικαιώσει πλήρως όσους διατηρούσαν σοβαρές επιφυλάξεις για τη σοβαρότητα και την ειλικρίνεια των εξαγγελιών περί προστασίας των περιοχών άνευ δρόμου, των απάτητων και θεωρούσαν τη θεσμοθέτηση των έξι πρώτων ως άλλοθι για την καταστροφή των υπολοίπων ορεινών όγκων».

Επίσης, να ακυρωθεί άμεσα το έργο στο Μενοίκιο. Έχουμε το τελικό στάδιο πριν μπει στη διαβούλευση το σχέδιο διαχείρισης. Λέτε ότι το εξετάζετε, παρ’ όλο που ο κ. Δημόπουλος δεν το γνωρίζει και δεν το έχουν καταγράψει τα Πρακτικά, το εξετάζετε να μπει στα Απάτητα Βουνά. Σταματήστε το τώρα! Δεν θα υπάρχει απάτητη περιοχή για να προστατευτεί σε λίγο καιρό.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Αρσένη.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Καλό είναι να είμαστε προσεκτικοί όταν αναφερόμαστε στο πρόσωπο του Πρωθυπουργού, διότι ο Πρωθυπουργός ήταν εκείνος που μας έδωσε το «πράσινο φως», μας έδωσε την οδηγία να θεσμοθετήσουμε τα Απάτητα Βουνά. Επομένως, ο Πρωθυπουργός είναι εκείνος που πραγματικά θέλει περιβαλλοντικά η χώρα να βγει μπροστά, στην πρώτη γραμμή, μετά από δεκαετίες οπισθοχώρησης.

Πάω κατευθείαν στα ερωτήματά σας και πρώτα απ’ όλα για το Μενοίκιο Όρος. Για να δούμε λίγο τη διαδρομή της όποιας, σε όποιο σημείο έχει φτάσει, αδειοδότησης. Γνωστό είναι ότι η αδειοδότηση ανήκει και αφορά στο ΠΕΣΠΑ. Η γενική διεύθυνση της Περιβαλλοντικής Πολιτικής του ΥΠΕΝ έδωσε θετική γνωμοδότηση. Η διεύθυνση Υδάτων Κεντρικής Μακεδονίας γνωμοδότησε θετικά επί της σχετικής μελέτης περιβαλλοντικών επιπτώσεων και πρότεινε περιβαλλοντικούς όρους ωστόσο, οι οποίοι ενσωματώθηκαν στην απόφαση της έγκρισης περιβαλλοντικών όρων, την ΑΕΠΟ. Η διεύθυνση Περιβάλλοντος και Χωρικού Σχεδιασμού Κεντρικής Μακεδονίας επέβαλε όρους επίσης και προϋποθέσεις κατά την ΑΕΠΟ, που διασφαλίζουν την προστασία της προστατευόμενης αυτής περιοχής τόσο κατά τη φάση κατασκευής όσο και κατά τη φάση λειτουργίας του έργου.

Αναφέρω χαρακτηριστικά ότι έθεσε ως όρο, για να συνεχιστεί η επένδυση φωτοβολταϊκού πάρκου στις Σέρρες, τη διασφάλιση πριν από την έναρξη των κατασκευαστικών εργασιών, με γεωτεχνική μελέτη, της στατικότητας των βάσεων έδρας των φωτοβολταϊκών και κατ’ επέκταση της μη μετακίνησης του υλικού των δολινών, που μπορεί ενδεχομένως να επηρεάσει ή να επηρεάζει την τροφοδοσία του υδροφορέα. Έχουν μπει δηλαδή, δικλίδες ασφαλείας. Τηρήθηκαν οι αυστηροί όροι και προϋποθέσεις της εθνικής και ενωσιακής νομοθεσίας, ώστε να αυξηθεί η θωράκιση της προστατευόμενης αυτής περιοχής της χώρας, με στόχο πάντοτε την οικολογική ισορροπία. Σας κάνω, λοιπόν, μία επισήμανση των γεγονότων.

Πάμε στη Σκύρο τώρα. Με ρωτάτε αν θα τη βάλουμε στις στρατηγικές επενδύσεις. Δεν υπάρχει τέτοιο πράγμα. Στον φάκελο της μελέτης περιβαλλοντικών επιπτώσεων αυτού του έργου, δηλαδή του αιολικού σταθμού της Σκύρου, δεν αναφέρεται τίποτε για ένταξή του στο καθεστώς των στρατηγικών επενδύσεων.

Πάμε να δούμε τώρα τη διαδικασία περιβαλλοντικής αδειοδότησης αυτού του έργου. Κατ’ αρχάς έχει αναρτηθεί στο Ηλεκτρονικό Περιβαλλοντικό Μητρώο η σχετική μελέτη περιβαλλοντικών επιπτώσεων και έχει υποβληθεί στην υπηρεσία του Υπουργείου το αντίστοιχο αίτημα της περιβαλλοντικής αδειοδότησης. Αυτή τη στιγμή δεν έχει δοθεί αδειοδότηση. Αυτή τη στιγμή ο φάκελος της ΜΠΕ βρίσκεται στον έλεγχο της πληρότητάς του, άρα μην βιαζόμαστε.

Και το επαναλαμβάνω για μία και τελευταία φορά. Εάν αποφασίσουμε βάσει επιστημονικών τεκμηρίων -το επαναλαμβάνω, δεν το αποφασίζει ούτε ο Υπουργός ούτε ο Υφυπουργός ούτε ο κ. Σκρέκας ούτε ο κ. Αμυράς, ούτε κανείς, αλλά τα επιστημονικά κριτήρια, η νομοθεσία- εάν μας δώσουν τη δυνατότητα και την κατεύθυνση ότι πρέπει να τα εντάξουμε στα Απάτητα Βουνά, βεβαίως θα τα εντάξουμε. Και εάν έχει προχωρήσει η οποιαδήποτε αδειοδότηση, θα ακυρωθεί, όπως κάναμε και με τον Σάο στη Σαμοθράκη, όπως κάναμε και με τον Ταΰγετο και με τα Λευκά Όρη, και με το όρος Χατζή. Αυτά είχα να πω.

Να τελειώσω λέγοντας ότι ο Πρωθυπουργός μάς έχει δώσει ξεκάθαρη οδηγία και εντολή, θα έλεγα, ότι δεν θα χαλάσουμε κάτι για να φτιάξουμε κάτι άλλο. Θέλουμε μια οικολογική ισορροπία. Θέλουμε μια θωράκιση του ευλογημένου περιβάλλοντος της χώρας και, βεβαίως, θέλουμε σε αυτό το πλαίσιο την καθαρή πράσινη ενέργεια.

Το ξαναλέω, κύριε Αρσένη, -πολλές φορές σας έχω ρωτήσει, όμως, δεν μου έχετε απαντήσει- πού θα προτείνατε εσείς, με τη δική σας εμπειρία, τη γνώση και τα στοιχεία που έχει το κόμμα σας, να εγκαταστήσουμε φωτοβολταϊκά, ανεμογεννήτριες ή άλλου είδους επενδύσεις έργων πράσινης, φθηνής, καθαρής και δημοκρατικής, να το πω έτσι, ενέργειας; Τι θα πει δημοκρατική ενέργεια; Ότι όλοι πληρώνουμε χαμηλά το κόστος αυτής της ενέργειας και όχι εις βάρος του πορτοφολιού του ενός ή του άλλου, παραμένοντας συνδεδεμένοι στον λιγνίτη, στο μαζούτ, στο βρόμικο καύσιμο.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Συνεχίζουμε με την πρώτη με αριθμό 2392/94/17-1-2022 ερώτηση και αίτηση κατάθεσης εγγράφων του κύκλου των αναφορών-ερωτήσεων, του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Αριστεία γαλάζιων παιδιών στο ΔΣ του ΔΕΔΔΗΕ που λαμβάνουν χρυσά bonus για στόχους που έχουν ήδη επιτευχθεί, εις βάρος του δημοσίου συμφέροντος και των συμφερόντων των καταναλωτών».

Τον λόγο έχει ο κ. Φάμελλος για την πρωτολογία του.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Αμυρά, στις 17 Ιανουαρίου καταθέσαμε την ερώτηση αυτή γραπτά -ανέφερε τον τίτλο ο Πρόεδρος- και όφειλε το Υπουργείο Περιβάλλοντος να απαντήσει γραπτά, για να μην έχουμε σήμερα μία συζήτηση που περιλαμβάνει και αίτηση κατάθεσης εγγράφων.

Δεν έχουμε λάβει καμμία απάντηση και για να πω περιληπτικά τι περιλαμβάνει η ερώτηση έχουμε το εξής περιστατικό: Οι στόχοι του ΔΕΔΔΗΕ για το 2021 –ο ΔΕΔΔΗΕ είναι το δίκτυο της διανομής ηλεκτρικής ενέργειας, η μέση τάση, όπως λένε κάποιοι- τροποποιήθηκαν, ο προϋπολογισμός του ΔΕΔΔΗΕ, δύο φορές προς τα κάτω, μία τον Απρίλιο και μία τον Μάιο του 2021.

Σύμφωνα με καταγγελίες που έχουν γίνει και από τον εκπρόσωπο των εργαζομένων στο διοικητικό συμβούλιο μειώθηκε έτι περαιτέρω και στις 16-12-2021, δηλαδή στο τέλος της χρονιάς, αποφάσισε το διοικητικό συμβούλιο να καθορίσει τους οικονομικούς στόχους της εταιρείας για τη χρονιά που πέρασε. Αυτό πρέπει να είναι παγκόσμια πρωτοτυπία. Με αυτούς τους στόχους αποφάσισε να δοθούν και τα μπόνους, οι πρόσθετες αμοιβές στα στελέχη.

Δηλαδή, καθορίστηκαν οι στόχοι της εταιρείας και άρα τα κριτήρια με τα οποία θα πάρουν πριμ, μπόνους, πείτε το όπως θέλετε, τα στελέχη με τους στόχους κομμένους και ραμμένους με βάση την απόδοση που ήδη υπήρχε. Είχαν ουσιαστικά μπροστά τους τον ισολογισμό, την τρέχουσα πορεία, και αποφάσισαν με την πορεία που υπήρχε μέχρι εκείνη τη στιγμή να τεθούν και τα όρια. Αυτή η πρωτοφανής ενέργεια καταλαβαίνετε ότι έρχεται σε αντίθεση με την πρακτική των εταιρειών παγκοσμίως, αλλά προσβάλλει και τους καταναλωτές. Δηλαδή, αποφάσισαν με τη λογική «Γιάννης κερνάει και Γιάννης πίνει» να δώσουν στους εαυτούς τους μπόνους με όποιο σημείο είχε φτάσει μέχρι εκείνη τη στιγμή η εκτέλεση του προϋπολογισμού, ενώ οι καταναλωτές πληρώνουν πανάκριβο ρεύμα, στο οποίο μέσα περιλαμβάνεται, από τις ρυθμιζόμενες χρεώσεις, κύριε Πρόεδρε, και η αμοιβή και τα μπόνους των στελεχών του ΔΕΔΔΗΕ;

Γνωρίζετε ότι αυτή η απόφαση του ΔΣ είναι ξεκάθαρο ότι έρχεται σε αντίθεση με την πολιτική αποδοχών της εταιρείας, που είχε εγκριθεί 16 Ιουνίου, και λέει ότι οι στόχοι για το έτος αποφασίζονται μέχρι το τέλος του Ιουλίου. Δεν μπορείς να αποφασίζεις τέλος Δεκεμβρίου τους στόχους του έτους που πέρασε.

Και δεν μιλάμε καθόλου για μικρά ποσά, κύριε Πρόεδρε. Με βάση τις αποδοχές των τριών πρώτων θέσεων, διευθύνοντα, αναπληρωτή και γενικούς διευθυντές, μιλάμε για 120.000 ευρώ, 110.000 ευρώ και 100.000 ευρώ αμοιβή το έτος και το μπόνους μπορεί να φτάσει μέχρι και 50%. Δηλαδή, στην περίπτωση του διευθύνοντος μιλάμε για μια απόφαση που κοστίζει 60.000 ευρώ.

Το ερώτημα, λοιπόν, είναι για ποιον λόγο πάρθηκε μια τέτοια απόφαση. Είναι αληθές, από ό,τι προκύπτει από την καταγγελία και των εκπροσώπων στο διοικητικό συμβούλιο, ότι δεν μπορούσαν να κάνουν κατανομή μεταξύ των στελεχών του ΔΕΔΔΗΕ για το ποιος πέτυχε τους στόχους του και αποφάσισαν την καταβολή σε όλους, γιατί υπήρχε, λέει, αντικειμενική αδυναμία καταμερισμού, λόγω της έκτασης της αναδιοργάνωσης του ΔΕΔΔΗΕ;

Αυτό τώρα, κύριε Πρόεδρε, εμένα μου λέει ότι αποφασίζουν τη μείωση του προϋπολογισμού, τη μείωση των στόχων, δεν μπορούν να βγάλουν άκρη με το ποιος επιτέλεσε το έργο του και λέει «πάρτε όλοι το μπόνους». Αυτό, κύριε Αμυρά, ξέρετε, έξω στην αγορά λέγεται ότι «έχασαν την μπάλα». Και απ’ ό,τι γνωρίζουμε στον ΔΕΔΔΗΕ έχουν τραγική αναποτελεσματικότητα σε πάρα πολλούς τομείς, στη σύνδεση των ΑΠΕ, που ξέρω ότι ταλαιπωρεί και εσάς, στα έκτακτα καιρικά φαινόμενα, στην απόδοση των λογαριασμών και των στοιχείων των καταναλωτών για να περάσουν οι εκπτώσεις.

Εδώ, λοιπόν, πρέπει να μας ξεκαθαρίσετε αν πράγματι μειώθηκαν οι στόχοι του προϋπολογισμού στην πορεία του χρόνου και αν τα στελέχη αποφάσισαν με τη λογική του «Γιάννης κερνάει, Γιάννης πίνει» να πάρουν μπόνους όλοι στο σύνολο, στο ανώτατο όριο. Και να πείτε και στον ελληνικό λαό τελικά πόσο κόστισε αυτό το χρυσό μπόνους των αποτυχημένων, αλλά χρυσά αμειβόμενων γαλάζιων παιδιών στον ΔΕΔΔΗΕ.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο για να πρωτολογήσει.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Κατ’ αρχάς, να καταθέσω στα Πρακτικά τα έγγραφα που με αίτηση ο κ. Φάμελλος και οι υπόλοιποι συνάδελφοι του ΣΥΡΙΖΑ ζήτησαν. Έχετε ζητήσει πέντε αποφάσεις του διοικητικού συμβουλίου. Η μία δεν υφίσταται, δεν υπάρχει, η πέμπτη που αναφέρετε. Υπάρχουν οι τέσσερις –πραγματικά- αποφάσεις του διοικητικού συμβουλίου. Στις 18 Δεκεμβρίου 2021, στις 8 Απριλίου 2021, στις 13 Μαΐου και στις 16 Δεκεμβρίου. Το πέμπτο έγγραφο που ζητάτε με τον αριθμό 5, η απόφαση που λέτε του ΔΣ για την καταβολή πρόσθετου κινήτρου bonus για το έτος 2021 στα στελέχη της εταιρείας και το ύψος των παροχών αυτών, δεν υφίσταται. Δεν υπάρχει τέτοια απόφαση.

Τα καταθέτω στα Πρακτικά.

(Στο σημείο αυτό ο Υφυπουργός Περιβάλλοντος και Ενέργειας κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πολύ γρήγορα θα σας πω τα εξής: Πρώτα απ’ όλα, μια που κάνατε ένα σχόλιο για τα έργα ΑΠΕ ότι δεν τα προχωράει ο ΔΕΔΔΗΕ, η ενεργοποίηση χιλίων εκατό έργων ΑΠΕ μέσα στο έτος 2021 είναι μικρό πράγμα; Χίλια εκατό έργα ανανεώσιμων πηγών ενέργειας ενεργοποίησε η επιχείρηση. Όμως, πάμε να δούμε λίγο για τα bonus που λέτε.

Κατ’ αρχάς, ο ΔΕΔΔΗΕ διέπεται από νομοθετικές ρυθμίσεις που ρυθμίζουν, επηρεάζουν και καθορίζουν τις αποδοχές και για το προσωπικό και για τα ανώτερα διοικητικά τους στελέχη. Έχουμε, λοιπόν, το ν.4643/2019, το άρθρο 4 παράγραφος 1 που μας περιγράφει τον τρόπο που πληρώνονται οι οργανικές θέσεις των ανωτάτων στελεχών που ως γνωστό γίνεται μετά από δημόσια, βεβαίως, προκήρυξη, συμβάσεις ορισμένου χρόνου μέχρι τριετούς διάρκειας με τη δυνατότητα ανανέωσης άπαξ.

Η γενική συνέλευση του μετόχου είναι εκείνη που αποφασίζει. Δεν αποφασίζει το διοικητικό συμβούλιο ούτε σε ποιον θα δοθεί, ούτε πόσα bonus θα δοθούν. Η γενική συνέλευση, λοιπόν, του μετόχου αποφάσισε στις 16 Ιουνίου του 2021 και ενέκρινε το πρακτικό με τον αριθμό 60 την ισχύουσα πολιτική αποδοχών της εταιρείας, η οποία βεβαίως είναι δημοσιευμένη στην ιστοσελίδα του ΔΕΔΔΗΕ. Ποιος είναι ο σκοπός αυτής της διαδικασίας; Θα σας δώσω πρώτα το περίγραμμα και μετά θα έρθω πολύ συγκεκριμένα σε αυτά που ρωτάτε. Είναι η ευθυγράμμιση του στελεχιακού δυναμικού για την επίτευξη των στόχων της εταιρείας, η καλύτερη κατανόηση από τα στελέχη του ρόλου τους, η καλλιέργεια εταιρικής κουλτούρας και η αναγνώριση, βεβαίως, από την εταιρεία της προσπάθειας των στελεχών. Να τονίσω κάτι ξεκάθαρα. Τα όποια bonus παίρνουν τα στελέχη της επιχείρησης, πρώτον, τα παίρνουν μετά από την απόφαση της γενικής συνέλευσης και δεύτερον, τα ποσά που παίρνουν εισπράττονται –για να το πω έτσι απλά- από τα κέρδη της εταιρείας. Δεν επιβαρύνουν ούτε κατά μισό σεντ κανέναν λογαριασμό ρεύματος κανενός καταναλωτή. Γι’ αυτό να είμαστε ξεκάθαροι.

Πάμε παρακάτω. Πάμε να δούμε τους οικονομικούς στόχους της εταιρείας. Με ρωτάτε, λοιπόν –θα σας δώσω απάντηση και για τα πρώτα τρία σας ερωτήματα-, για το νομικό έρεισμα για τους στόχους προϋπολογισμού για το έτος 2021, για την αναθεώρηση προς τα κάτω του προϋπολογισμού του ΔΕΔΔΗΕ και για την απόκλιση, όπως λέτε εσείς, στις αρχικές εκτιμήσεις για τον προϋπολογισμό και τον τελικό καθορισμό αυτών.

Τον Δεκέμβριο του 2020 εγκρίθηκε από το Διοικητικό Συμβούλιο του ΔΕΔΔΗΕ το πρώτο σχέδιο ανάπτυξης δικτύου, το ΣΑΔ, περιόδου 2021 - 2028 το οποίο δόθηκε στη ΡΑΕ προς διαβούλευση με αρχικό ποσό επενδύσεων 309 εκατομμύρια ευρώ.

Στις 13 Μαΐου εγκρίθηκε η αναθεώρηση αυτού του σχεδίου στηριζόμενο στις συνθήκες που επικρατούσαν ιδιαίτερα όσον αφορά στην πανδημία αλλά και στην έλλειψη προσωπικού. Το αναθεωρημένο, λοιπόν, ποσό επενδύσεων για το 2021 μειώθηκε στο ποσό των 210 εκατομμυρίων ευρώ και σας εξηγούμε για ποιον λόγο. Τον Αύγουστο με την απόφαση υπ’ αριθμόν 631 της ΡΑΕ ορίστηκε από τη ρυθμιστική αρχή το επενδυτικό πλάνο του 2021 στα 206 εκατομμύρια ευρώ με αύξηση 18,4% από το 2020. Στο ποσό των 206 εκατομμυρίων ευρώ περιλαμβανόταν και ένα ποσό 10 εκατομμυρίων ευρώ που αφορούσε πρόβλεψη ως τμηματική πληρωμή της αγοράς ακινήτου συνολικού προϋπολογισμού 25 εκατομμυρίων ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε και θα επανέλθω στη δευτερολογία μου.

Ως γνωστόν, η ολοκλήρωση της αγοράς του ακινήτου εξαρτάται από χρονοβόρες διαδικασίες εγκρίσεων και για τον λόγο αυτό στον στόχο των 206 εκατομμυρίων ευρώ, ο στόχος στρογγυλοποιήθηκε στα 200 εκατομμύρια ευρώ, χωρίς τα 10 εκατομμύρια ευρώ, το ποσό που αφορούσε δηλαδή το ακίνητο. Επομένως, ο στόχος που τέθηκε για το 2021 δεν ήταν αυθαίρετος.

Εγώ θα ήθελα να σας ρωτήσω, κύριε Φάμελλε, το εξής: Για μια μεγάλη εταιρεία που ασκεί δημόσια πολιτική στην ουσία με κοινωνικές επιπτώσεις, θεωρείτε ένα ποσό για παράδειγμα των 2.000 ευρώ ανά συνεδρίαση ότι είναι μεγάλο; Το θεωρείτε μεγάλο ή μικρό;

Για το διοικητικό συμβούλιο μιας τόσο μεγάλης εταιρείας με τέτοια ευθύνη για έξι μέλη, το ποσό των 500 ή 600.000 ευρώ τον χρόνο το θεωρείτε μεγάλο; Δίκαιο ή όχι; Ερώτηση απλώς για να ξέρω την οπτική σας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Τον λόγο τώρα έχει ο κ. Φάμελλος για να δευτερολογήσει.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα περιμένω σίγουρα και τη δεύτερη απάντηση του κ. Αμυρά, διότι μέχρι στιγμής δεν έχουμε λάβει καμμία απάντηση ούτε για ποιον λόγο μειώθηκε ο προϋπολογισμός, όπως το παραδέχθηκε, ούτε τελικά ποια είναι τα πριμ που έδωσαν τα στελέχη στους εαυτούς τους. Να του πω, όμως, ότι δεν είναι και τόσο επιτυχημένος ένας φορέας όταν σε όλη την Ελλάδα υπάρχει σοβαρότατο πρόβλημα ηλεκτρικού χώρου, δηλαδή δεν υπάρχει δίκτυο, για να συνδεθούν τα έργα ανανεώσιμων πηγών ενέργειας. Όπου και αν ρωτήσετε στην Ελλάδα, θα σας πουν ότι δεν παίρνουν έγκριση για να συνδεθούν και ιδιαίτερα πλήττονται οι δήμοι, τα μικρομεσαία, οι ενεργειακές κοινότητες.

Όσο για το δεύτερο ερώτημα που έθεσε ο κ. Αμυράς –δεν ξέρω αν δικαιούται να θέτει ερωτήματα, αλλά εγώ θα «σηκώσω» που λέει ο λόγος την πρόκληση αυτή- ξέρετε ότι τα κέρδη του ΔΕΔΔΗΕ είναι οι λογαριασμοί που πληρώνουν οι καταναλωτές; Γιατί μου φαίνεται ότι δεν έχετε αίσθηση πώς δουλεύει η ενεργειακή αγορά. Μας είπατε ότι τα πριμ είναι από τα κέρδη και τα κέρδη δεν είναι από αυτά που πληρώνουν οι καταναλωτές. Και πώς μπαίνουν κέρδη στον ΔΕΔΔΗΕ δηλαδή; Πώς προκύπτουν έσοδα εκ των οποίων διά του οικονομικού αποτελέσματος δημιουργούνται κέρδη;

Κύριε Αμυρά, τα πριμ που παίρνουν τα «γαλάζια» παιδιά χρεώνονται στους λογαριασμούς των πολιτών και μάλιστα είναι προκλητικό να αναφέρεσθε εσείς προς την Αντιπολίτευση για το ποιο είναι το μέγεθος των πριμ, όταν ο κ. Στάσσης, ο Πρόεδρος και Διευθύνων Σύμβουλος της ΔΕΗ επί Νέας Δημοκρατίας παίρνει 360.000 ευρώ μαζί με τα υπερbonus τον χρόνο και επί ΣΥΡΙΖΑ ο κ. Παναγιωτάκης έπαιρνε 60.000 ευρώ. Έξι φορές πάνω παίρνει επί Νέας Δημοκρατίας και τρεις φορές πάνω έχουν πάει οι λογαριασμοί του ρεύματος. Αυτό είναι το αποτέλεσμα της Νέας Δημοκρατίας. Τρεις φορές πάνω οι λογαριασμοί του ρεύματος, έξι φορές πάνω οι αμοιβές του Προέδρου και Διευθύνοντος Συμβούλου της ΔΕΗ.

Είναι ξεκάθαρο ότι τα «γαλάζια» παιδιά και στον ΔΕΔΔΗΕ θεωρούν τον φορέα μαγαζί τους, όπως η Δεξιά κάνει χρόνια στην Ελλάδα που θεωρεί το κράτος λάφυρο και το λεηλατεί μετά τις εκλογές. Μαγειρεύουν τις αποφάσεις για να πάρουν bonus ενώ έχουν σοβαρότατα προβλήματα επίτευξης των στόχων. Να σας πω συγκεκριμένα ποια είναι αυτά τα προβλήματα;

Πρώτον, αδιαφανείς αναθέσεις στον ΔΕΔΔΗΕ κατά την πρώτη φάση της κρίσης της πανδημίας. Το φέραμε εδώ στη Βουλή, κύριε Πρόεδρε, έχουμε κάνει και επερώτηση και δεν έχει έλθει στο Σώμα και το 2020 και το 2021 και αυτό είναι πρόβλημα γιατί δεν έχετε έλθει εδώ να καταθέσετε στοιχεία, με τιμολόγια από διάφορους περίεργους προμηθευτές, όπου μία μάσκα η οποία κοστίζει λιγότερο από 1 ευρώ τη χρέωσαν από πέντε έως δέκα φορές παραπάνω. Τότε προμηθεύτηκαν δέκα εκατομμύρια μάσκες υψηλής προστασίας και με κόστος 10 εκατομμύρια ευρώ, όταν η ΔΕΗ για το ίδιο πράγμα είχε πληρώσει 1 εκατομμύριο με περισσότερο προσωπικό.

Μήπως θέλετε να σας πω για το πώς διορίσατε έντεκα ανώτατα στελέχη γενικούς διευθυντές από τον κομματικό σας χώρο στον ΔΕΔΔΗΕ, χωρίς να έχουν προσωπικό, όταν μια διεύθυνση δέκα ατόμων έγινε τρεις διευθύνσεις με γενικό διευθυντή; Μήπως θέλετε να σας πω για το πρόστιμο του ΔΕΔΔΗΕ από τη ΡΑΕ 250.000 ευρώ γιατί δεν έδωσε σωστά στοιχεία για λογαριασμούς με προσωπικά δεδομένα ή μήπως θέλετε να σας πω για το ότι ξέχασε ο ΔΕΔΔΗΕ πολλούς καταναλωτές και τον Ιανουάριο δεν μπήκαν οι επιδοτήσεις που η Κυβέρνηση αποφάσισε, έστω καθυστερημένα και σε μικρότερο ύψος από τις αυξήσεις να δώσει στους καταναλωτές;

Αυτά είναι τα «γαλάζια» παιδιά. Τα «γαλάζια» παιδιά μάς άφησαν στη «Μήδεια» αλλά και στην «Ελπίς» πάνω από πέντε μέρες χωρίς ρεύμα. Ο κ. Μάνος, ο Διευθύνων Σύμβουλος του ΔΕΔΔΗΕ, που λέτε ότι πρέπει να παίρνει πριμ, την πρώτη μέρα της χιονοθύελλας της «Ελπίς» βγήκε με τον κ. Στυλιανίδη και είπε ότι ο μείζων στόχος της Κυβέρνησης είναι η διατήρηση της ηλεκτροδότησης. Εκείνο το βράδυ διακόσιες χιλιάδες καταναλωτές εξαιτίας της Κυβέρνησής σας δεν είχαν ρεύμα και τώρα θέλετε να μου πείτε εσείς ότι κάνετε καλά τη δουλειά σας στον ΔΕΔΔΗΕ;

Εμείς, λοιπόν, ρωτάμε ξεκάθαρα. Θα μείνει αδιάφορος ο Υπουργός στα προκλητικά bonus και στη διασπάθιση πόρων που γίνεται στον ΔΕΔΔΗΕ; Θα αναζητηθούν ευθύνες –ακόμα και έρευνα χρειάζεται, κύριε Αμυρά- για τα προκλητικά bonus; Κάποιος, δηλαδή, να αποφασίζει να κατεβάζει τον προϋπολογισμό, να κατεβάζει τους στόχους και να δίνει στον εαυτό του bonus και μάλιστα με τέτοιον προκλητικό τρόπο;

Να πείτε για τα μπόνους που δίνετε στα στελέχη του ΔΕΔΗΕ. Πρέπει να το πείτε, δεν το έχετε πει ακόμα. Και να το δώσετε και εγγράφως, διότι εμείς τα ζητάμε εγγράφως αυτά.

Οι καταναλωτές -και κλείνω, με συγχωρείτε, κύριε Πρόεδρε- παίρνουν ένα έγγραφο στα χέρια τους. Αυτό είναι ο λογαριασμός του ρεύματος. Η υπογραφή, κύριε Αμυρά, είναι «Κυριάκος Μητσοτάκης» στις αυξήσεις. Τουλάχιστον πείτε μας εσείς με δική σας υπογραφή τι χρυσά μπόνους δίνετε στα «γαλάζια» παιδιά, γιατί το ότι έχετε διορίσει εκατοντάδες είναι γεγονός -τα έχουμε πει και μέσα στη Βουλή- και στη ΔΕΗ και στον ΔΕΔΔΗΕ και αυτό πληρώνουμε τώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Φάμελλο.

Κύριε Υπουργέ, έχετε τον λόγο για την δευτερολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Φάμελλε, κάνατε μία ατυχή σύγκριση της ΔΕΗ επί των ημερών σας, επί των ημερών της κυβέρνησης ΣΥΡΙΖΑ και της διεύθυνσης του κ. Παναγιωτάκη και της θέσης της ΔΕΗ σήμερα. Τι παραδώσατε εσείς στη ΔΕΗ και ο κ. Παναγιωτάκης; Αν έπρεπε να κριθεί ο κ. Παναγιωτάκης, Πρόεδρος και Διευθύνων Σύμβουλος, βάσει της απόδοσής του στη διαχείριση και τη διοίκηση της ΔΕΗ, θα έπρεπε να πληρώνει από την τσέπη του, όχι να τον πληρώνουμε. Χρεοκοπημένη επιχείρηση παραδώσατε, μία χρεοκοπημένη ΔΕΗ. Εγώ το θυμάμαι και ανατριχιάζω στην Επιτροπή Παραγωγής και Εμπορίου που είχε έρθει ο Παναγιωτάκης και τι μας είπε όταν τον ρωτήσαμε για τα άθλια οικονομικά στοιχεία της ΔΕΗ επί των ημερών του ΣΥΡΙΖΑ; Τι μας είχε πει; «Ξέρετε, μία χώρα χρεοκοπεί όχι μόνο από μόνη της αλλά και από μία κρατική εταιρεία ενέργειας» μας είχε πει και ανατριχιάσαμε όλοι. Άνοιγε την πόρτα, το χαλί για να μας πει ότι θα χρεοκοπήσει η χώρα εξαιτίας της κακοδιοίκησης, της κακοδιαχείρισης της ΔΕΗ επί των ημερών του ΣΥΡΙΖΑ.

Τι έχουμε κάνει εμείς στη ΔΕΗ; Πού βρίσκεται σήμερα η ΔΕΗ; Λειτουργικά κέρδη 800 εκατομμυρίων ευρώ για το 2021, όταν εσείς την παραδώσατε -το ξαναλέω- χρεοκοπημένη. Η δε μετοχή της ΔΕΗ επί των ημερών σας ήταν ένα χαρτί άνευ αξίας. Σήμερα ανοίξτε να δείτε πού βρίσκεται η μετοχή της ΔΕΗ. Οι δε ληξιπρόθεσμες οφειλές, μια που νοιάζεστε για τους καταναλωτές, που απορώ πώς νοιαζόσασταν όταν είχατε χρεοκοπήσει την επιχείρηση, οι ληξιπρόθεσμες οφειλές των καταναλωτών σήμερα στη ΔΕΗ έχουν μειωθεί, έχουν μειωθεί δραματικά. Αυτά είναι τα αποτελέσματα της χρηστής διαχείρισης και διοίκησης.

Και μου κάνει εντύπωση που δεν απαντήσατε στα ερωτήματα που σας έθεσα και εγώ. Σας φαίνονται πολλά τα 2.000 ευρώ ανά συνεδρίαση; Σας φαίνονται πολλά να παίρνουν έξι μέλη διοικητικού συμβουλίου 600.000 ευρώ; Εμένα μου φαίνονται τραγικά πολλά, διότι αυτά ήταν τα χρήματα που δίνατε εσείς στα «golden boys» του ΣΥΡΙΖΑ και στα «golden girls». Για παράδειγμα, τον Ιούνιο του 2018 εδώ είχα αποκαλύψει από αυτή την Αίθουσα -και είχα καταθέσει και τις σχετικές συμβάσεις- ότι όταν δημιουργούσατε εκείνο το περίφημο Υπερταμείο που έβαλε ενέχυρο τη δημόσια περιουσία της χώρας, χρυσοπληρώνατε με εξωφρενικές αμοιβές εκείνα τα στελέχη. Ο Πρόεδρος του Εποπτικού Συμβουλίου κ. Ζακ Λεπάπ είχε λάβει –ακούστε, κύριε Πρόεδρε- 34.000 ευρώ για δεκαεπτά συνεδριάσεις. Θυμόσαστε τη διαφήμιση «πουφ και τάλιρο»; Εδώ ήταν «πουφ και χρυσό τάλιρο». Ο κ. Νταβίντ Βεγκάρα Φιγκέρας -δεν τους ξέρω τους ανθρώπους και ούτε θέλω τους μάθω- είχε λάβει 16.000 ευρώ για δεκαέξι συνεδριάσεις, 1.000 ευρώ η συνεδρίαση. Και να σας πω και για τον ΑΔΜΗΕ την εποχή που κυβερνούσε ο ΣΥΡΙΖΑ; Πέντε μέλη του διοικητικού συμβουλίου λάμβαναν αθροιστικά περισσότερα από 600.000 ευρώ. Και σε τι κατάσταση είχατε φέρει αυτές τις επιχειρήσεις; Σε χειρότερη δεν μπορούσε να φανταστεί κανείς.

Πάμε τώρα να απαντήσω εγώ σύντομα, κύριε Πρόεδρε, και πολύ γρήγορα για να δείτε πώς πρέπει να συνδέονται τα ανθηρά οικονομικά αποτελέσματα μιας επιχείρησης δημοσίου ενδιαφέροντος και μεγάλης κοινωνικής ευαισθησίας και ιδιαιτερότητας με τα μπόνους. Ακούστε, λοιπόν. Ακούστε, λοιπόν, για τον ΔΕΔΔΗΕ. Θα αναφερθώ στον βασικότερο δείκτη που είναι οι επενδύσεις. Έτος 2019, επενδύσεις 151 εκατομμύρια. Έτος 2020, επενδύσεις 173 εκατομμύρια. Έτος 2021 206 εκατομμύρια. Έτος 2022, η πρόβλεψη και η πορεία 270 εκατομμύρια ευρώ επενδύσεις. Αλλά εσάς οι επενδύσεις μάλλον δεν σας λένε τίποτα. Λένε όμως πάρα πολλά οι επενδύσεις για τους εργαζόμενους, διότι κάθε επένδυση, κάθε ευρώ επένδυσης κρύβει πίσω της δεκάδες προσλήψεις, δεκάδες επιχειρήσεις δορυφορικές που μπορούν να αναπτύξουν την οικονομική τους δραστηριότητα.

Και σε σχέση με τα μπόνους του Διοικητικού Συμβουλίου του ΔΕΔΗΕ, ακούστε πώς καθορίζονται. Δεν τα βγάζει κανείς από το μυαλό του. Ξαναλέω, η γενική συνέλευση, οι μέτοχοι τα καθορίζουν αυτά. Ούτε εσείς ούτε εγώ ούτε κανένας Υπουργός, ούτε κανείς άλλος. Ακούστε, λοιπόν. Τα μπόνους καθορίζονται βάσει των οικονομικών στόχων. Οι επενδύσεις της εταιρείας με ποσοστό βαρύτητας στόχου 60%, ποσοστό επίτευξης 100%. Τα ταμειακά διαθέσιμα της εταιρείας, με ποσοστό βαρύτητας στόχου 40% και ποσοστό επίτευξης στόχου 100%.

Πάμε να δούμε και ποια ήταν τα κριτήρια για να δίνεται ένα μπόνους. Οι στρατηγικοί και λειτουργικοί στόχοι, αυτοί αποτελούν και στόχους του διευθύνοντος συμβούλου με ποσοστό βαρύτητας στόχου 25% και ποσοστό επίτευξης 100%. Η υποστήριξη της διαδικασίας πώλησης του 49% της εταιρείας με την παροχή προς τη μητρική εταιρεία κάθε είδους πληροφορίας στους ενδιαφερόμενους υποψήφιους επενδυτές, τους τεχνικούς οικονομικούς συμβούλους αυτών και την ενεργή και απρόσκοπτη συμμετοχή όλων των μελών του διοικητικού συμβουλίου σε αυτήν τη φάση με ποσοστό βαρύτητας στόχου 25% και ποσοστό επίτευξης 100% -σας ξαναλέω ποια είναι τα κριτήρια για να δίνονται τα μπόνους, γιατί εσείς ποτέ δεν είχατε ανακοινώσει ως ΣΥΡΙΖΑ ως κυβέρνηση έστω μισό κριτήριο για να δίνετε αυτά τα εξωφρενικά ποσά που σας ανέγνωσα λίγο πριν- η ολοκλήρωση του συνόλου των διαδικασιών έκδοσης των προκηρύξεων, προσλήψεων του ΔΕΔΔΗΕ για το έτος 2021 πρώτου και δεύτερου εξαμήνου. Με ποσοστό βαρύτητας στόχου 50% και ποσοστό επίτευξης 50%, κύριε Πρόεδρε, -και τελειώνω- η χρήση και διαχείριση εργασιών στο πεδίο μέσω σύγχρονων τεχνολογιών.

Και τέλος, υπάρχουν και οι στόχοι που πρέπει να πιάσει το διοικητικό συμβούλιο, η εταιρεία συνολικά, μαζί με τους εργαζόμενους, βεβαίως, στο πεδίο του περιβάλλοντος και της αειφορίας και της βιώσιμης ανάπτυξης. Σημαντικότατος στόχος, σημαντικότατο κριτήριο. Για αυτή την κατηγορία, για το έτος 2021 ως σχετιζόμενος με το περιβάλλον στόχος της εταιρείας ετέθη με βαρύτητα 100% και ποσοστό 100% η ενεργοποίηση χιλίων εκατό έργων ανανεώσιμων πηγών ενέργειας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κύριο Υπουργό.

Και προχωράμε στην δεύτερη με αριθμό 1998/81/21-12-21 ερώτηση και αίτηση κατάθεσης εγγράφων του κύκλου των αναφορών – ερωτήσεων, του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα «Ο χειμώνας βρίσκει την Ελλάδα με σοβαρά προβλήματα ενεργειακής επάρκειας».

Κύριε Φάμελλε, έχετε τον λόγο για την πρωτολογία σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Είναι ακόμα μία ερώτηση η οποία υποβλήθηκε γραπτά στις 21/12 και δεν απαντήθηκε. Έπρεπε να απαντηθεί μέχρι τις 16-17 Ιανουαρίου και γι’ αυτό ερχόμαστε σήμερα σε προφορική συζήτηση της ερώτησης. Είναι ένα δείγμα ανεπάρκειας του Υπουργείου και έλλειψη σεβασμού προς το Κοινοβούλιο. Και μάλιστα τώρα, για να λέμε την αλήθεια, ο κ. Σκρέκας έπρεπε να είναι εδώ. Όταν συζητάμε για την επάρκεια του ηλεκτρικού συστήματος και του ενεργειακού, ο κ. Αμυράς, που έχει άλλο χαρτοφυλάκιο, καταλαβαίνουμε ότι κουβαλάει σταυρό. Όμως δεν είναι έτσι τα πράγματα. Πρέπει να είμαστε πιο σοβαροί απέναντι στο Κοινοβούλιο και απέναντι και στην κοινωνία.

Ακούσαμε από τις τοποθετήσεις του κ. Αμυρά το εξωφρενικό ότι η ΔΕΗ θα έχει, λέει, κέρδη 850 εκατομμύρια το 2021 και αυτό ήταν πλεονέκτημα και προτέρημα. Αν ισχύει αυτό πάντως πρέπει να συνεννοηθεί με τον κύριο Πρωθυπουργό, ο οποίος την Τρίτη στη συζήτηση εδώ για την ουκρανική κρίση μας είπε ότι δεν θα έχει κέρδη η ΔΕΗ. Υπάρχει μια σοβαρή αναντιστοιχία πλέον δηλώσεων των Υπουργών με τον Πρωθυπουργό και πρέπει να το προσέξετε αυτό.

Όμως, για να μπω λίγο στο θέμα, κύριε Αμυρά, αν μου επιτρέπετε, υπάρχει μία ερώτηση από 21/12 που αφορά στο αν η Κυβέρνηση Μητσοτάκη έχει εξασφαλίσει την επάρκεια του ενεργειακού συστήματος της χώρας σε καύσιμο και σε ισχύ, κάτι που συνδέεται με τις ακραίες αυξήσεις στην ενέργεια και ειδικότερα στο ρεύμα, ένα ζήτημα που μπαίνει έντονα και επιτακτικά μετά την εισβολή της Ρωσίας στην Ουκρανία. Έχει γίνει αντιληπτό από την προηγούμενη εβδομάδα ότι η Κυβέρνηση Μητσοτάκη προσπαθεί να κρύψει τις ευθύνες της για την ακρίβεια πίσω από την ουκρανική κρίση. Όμως, η ακρίβεια στην Ελλάδα είναι εδώ και οκτώ μήνες και απειλεί ανοιχτά πλέον τη βιωσιμότητα της ελληνικής κοινωνίας και οικονομίας. Και είναι, ξέρετε, ακραίο να περηφανεύονται οι Υπουργοί για εκατοντάδες εκατομμύρια ευρώ κέρδη της ΔΕΗ για το ’21 που πλήρωσαν πανάκριβα το ρεύμα οι καταναλωτές. Αυτό θα πρέπει να το εξετάσετε εσωτερικά και να δείτε, τελικά, αν είστε ψεύτης εσείς ή ο Πρωθυπουργός. Τα είπε πριν μια εβδομάδα. Εγώ δεν σας χρεώνω κάτι εκτός Βουλής, όλα μέσα στη Βουλή έχουν ειπωθεί.

Η Ελλάδα, όμως, είναι ιδιαίτερα εκτεθειμένη και ευάλωτη σε πιθανές δυσμενείς εξελίξεις μετά και τα γεγονότα στην Ουκρανία -του πολέμου, όχι τα γεγονότα της εισβολής-, λόγω των καταστροφικών επιλογών της Κυβέρνησης Μητσοτάκη. Έχουμε αρνητική πρωτιά στην Ευρώπη στη χονδρεμπορική τιμή ρεύματος. Δεν είναι, λοιπόν, κάτι το οποίο έρχεται μόνο από έξω. Δεν μπορεί τον Φεβρουάριο, τον Ιανουάριο, τον Νοέμβριο, τον Αύγουστο -πάω προς τα πίσω- να είμαστε πρώτοι στην Ευρώπη και να μη φταίει καθόλου η διοίκηση, το ενεργειακό σχέδιο στη χώρα μας.

Ταυτόχρονα, η Κυβέρνηση ξεκίνησε τις αυξήσεις από τον Σεπτέμβρη του 2019. Τότε ξεκίνησε πρώτη φορά τις αυξήσεις στο ρεύμα. Επέτρεψε την αισχροκέρδεια, τη λειτουργία καρτέλ στην ενέργεια, άνοιξε το «target model» χωρίς έλεγχο και ρύθμιση.

Τα λέγαμε εμείς όλα αυτά στον κ. Χατζηδάκη. Μας έλεγε ότι θα τα λύσει ο ανταγωνισμός. Βλέπουμε, τελικά, τι πληρώνουν οι πολίτες στον ανταγωνισμό, γιατί απλά οι ρυθμιστικές αρχές δεν κάνουν τη δουλειά τους και εσείς έχετε επιτρέψει, βάζετε πλάτη στο καρτέλ της ενέργειας και, ταυτόχρονα, ιδιωτικοποιείτε τους ενεργειακούς φορείς για να μην έχει η πολιτεία κανένα εργαλείο για να παρέμβει στην ενεργειακή αγορά.

Υπάρχει, όμως, ένα θέμα ενεργειακής ασφάλειας και για αυτό ρωτάμε για το ενεργειακό μείγμα, για τα εγχώρια καύσιμα, τις ανανεώσιμες πηγές και την εξοικονόμηση ενέργειας.

Όπως προέκυπτε την περίοδο που κάναμε την ερώτηση, τον Δεκέμβριο, από πληθώρα δημοσιευμάτων, αλλά και από αλληλογραφία μεταξύ του ΑΔΜΗΕ και της ΔΕΗ και του Υπουργείου Περιβάλλοντος, υπάρχει σοβαρό πρόβλημα και βραχυπρόθεσμο στην επάρκεια, αλλά και μακροπρόθεσμο στον ενεργειακό σχεδιασμό. Κι αυτό γιατί με τη χωρίς σχέδιο απολιγνιτοποίηση, αυτό το επικοινωνιακό πυροτέχνημα της βίαιης απολιγνιτοποίησης του κ. Μητσοτάκη, δεσμεύσατε την Ελλάδα στο φυσικό αέριο και, μάλιστα, από ιδιωτικές μονάδες εισαγόμενου, πανάκριβου και ορυκτού καυσίμου για να κλείσουν οι λιγνιτικές.

Το αποτέλεσμα είναι ότι η αύξηση του κόστους του φυσικού αερίου εξαιτίας των δικών σας επιλογών, γιατί μας δεσμεύσατε σε αυτό, έχουν οδηγήσει την Ελλάδα σε ένα πανάκριβο καύσιμο, σε πανάκριβη τιμή χονδρεμπορικής, γιατί ταυτόχρονα αφήνετε το καρτέλ να καθορίζει τις τιμές όπως θέλει και η ΔΕΗ συμμετέχει σε αυτό το καρτέλ. Ίσως για αυτό δίνετε και υψηλά μπόνους στα στελέχη.

Το αποτέλεσμα είναι στις λιγνιτικές περιοχές να υπάρχει υψηλή ανεργία. Τη Δευτέρα ήμουν στην Πτολεμαΐδα. Είναι ήδη άνεργοι τέσσερις χιλιάδες. Ταυτόχρονα, όμως, έχουμε σοβαρό πρόβλημα ασφάλειας εφοδιασμού στη χώρα. Η χώρα είναι ενεργειακά ανασφαλής με την Κυβέρνηση Μητσοτάκη και αυτό φαίνεται από τον βαθμό εξάρτησης από εισαγωγές και από εισαγόμενα καύσιμα.

Εδώ τώρα και ενώ η Ευρώπη έχει συζητήσει πλέον για μια άλλη στρατηγική, βλέπουμε ότι τον Αύγουστο τρέχατε να βάλετε μπρος τη Μεγαλόπολη για να καλύψετε τον καύσωνα, ο ΑΔΜΗΕ έθεσε θέμα από τον Οκτώβριο για διαθεσιμότητα λιγνιτικών μονάδων και η ΔΕΗ απαντάει και λέει ότι αμφισβητείται η διαθεσιμότητα των λιγνιτικών μονάδων. Πέρα από τις περιβαλλοντικές άδειες που υπήρχε ζήτημα, υπάρχει και ένα θέμα υποβάθμισης των λιγνιτικών μονάδων.

Δηλαδή, κύριε Πρόεδρε, για να κλείσω και με συγχωρείτε, τα διαθέσιμα αποθέματα λιγνίτη τώρα και η δυνατότητα απρόσκοπτης τροφοδοσίας με λιγνίτη είναι κάτι το οποίο πρέπει να μας εξηγήσετε για ποιον λόγο αμφισβητείται.

Δηλαδή πρακτικά, κύριε Πρόεδρε, εδώ και περίπου ένα χρόνο έχουν κλείσει την προετοιμασία των μονάδων αυτών. Και μιλάμε για το 2021, δεν μιλάμε για το 2025 για την απολιγνιτοποίηση.

Γιατί να σας πω την αλήθεια, κύριε Αμυρά, βλέποντας και τον κλιματικό νόμο που αναρτήσατε, βλέπω ότι αλλάξατε πάλι το χρονοδιάγραμμα και το έχετε πάει για μετά το 2028, αλλά αυτά θα τα πούμε όταν έρθει ο κλιματικός νόμος να δούμε πού θα καταλήξετε τελικά.

Το θέμα είναι, λοιπόν, ότι έχετε στερήσει μια πηγή φθηνής ενέργειας για την Ελλάδα που ήταν νόμιμη, εντός των σχεδίων της Ευρωπαϊκής Ένωσης, εντός του πλάνου κλιματικής ουδετερότητας και οδηγήσατε σε μια επιβάρυνση με ακραία ακρίβεια όλων των καταναλωτών.

Η ελληνική βιομηχανία λέει, κύριε Πρόεδρε, ότι θα κλείσει γιατί δεν τα βγάζει πέρα. Ο Πρόεδρος των Βιομηχανιών Αττικής, ο κ. Μαθιός, πήγε στον κ. Σκρέκα τον Ιανουάριο και του λέει ότι δεν μπορούμε να βγάλουμε πλέον την παραγωγή. Το λέει όλη η επιχειρηματικότητα, ο Σύνδεσμος Ελληνικών Βιομηχανιών, η ΓΣΕΒΕΕ. Όλη η επιχειρηματικότητα το λέει.

Αυτά πρέπει να μας τα απαντήσετε, όμως. Γιατί κάνατε τέτοια λάθη; Και να σας πω και την αλήθεια; Εμείς την ερώτηση την κάναμε τον Δεκέμβριο για να μην κάνετε άλλα λάθη. Δυστυχώς, ήμασταν προφήτες αρνητικών εξελίξεων. Τώρα μετά τη μεγέθυνση της κρίσης και την εισβολή πλέον της Ρωσίας θα έχουμε πολύ μεγαλύτερα προβλήματα, αλλά και πάλι τα προβλήματα θα έχουν την υπογραφή Κυριάκος Μητσοτάκης. Δώστε μια πρώτη απάντηση σε αυτά και συνεχίζουμε μετά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Αγαπητέ κύριε Φάμελλε, ο κ. Σκρέκας, ο Υπουργός Περιβάλλοντος και Ενέργειας, δεν είναι σήμερα εδώ διότι συναντάται με εκπροσώπους τριών ευρωπαϊκών κρατών-μελών για να φτιάξουμε, να προωθήσουμε και να ενδυναμώσουμε την ελληνική πρόταση που έχει καταθέσει ο Υπουργός, ο κ. Σκρέκας, από την προηγούμενη εβδομάδα στο Έκτακτο Συμβούλιο των Υπουργών Ενέργειας, για τη δημιουργία κοινού ευρωπαϊκού μηχανισμού για να αντιμετωπιστούν οι επιπτώσεις από αυτή τη διεθνή ενεργειακή κρίση. Ελπίζω, λοιπόν, και να τον δικαιολογείτε, αλλά περισσότερο να υποστηρίζετε αυτή του την πρωτοβουλία.

Υποστηρίζετε, κύριε Φάμελλε, τον κ. Σκρέκα, τον Υπουργό Περιβάλλοντος και Ενέργειας, στην προσπάθειά του να χτίσει ένα κοινό ευρωπαϊκό μέτωπο απέναντι στην ενεργειακή αυτή ευρωπαϊκή κρίση; Θα ήθελα την απάντησή σας.

Δεύτερον, δεν λέμε πάλι καλά και να κάνουμε τον σταυρό μας που η ΔΕΗ έχει λειτουργικά κέρδη 800 εκατομμύρια, εκ των οποίων τα 600 εκατομμύρια πηγαίνουν για να επιδοτηθούν οι καταναλωτές και οι επιχειρήσεις και τα πιο ευάλωτα νοικοκυριά; Δεν κάνουμε τον σταυρό μας που δεν έπεσε αυτή η διεθνής ενεργειακή κρίση επί των ημερών του ΣΥΡΙΖΑ που η ΔΕΗ ήταν μια χρεοκοπημένη, δυστυχώς, εταιρεία;

Τα κέρδη της ΔΕΗ, λοιπόν, να σας ενημερώσουμε, κύριε Φάμελλε, κατά τα 4/5 τους πηγαίνουν πίσω στους καταναλωτές για να κατεβάσουμε τους λογαριασμούς του ρεύματος για ένα πρόβλημα παγκόσμιο, μια αύξηση τιμών και μια ενεργειακή κρίση εισαγόμενη και όχι εγχώρια. Αυτά, λοιπόν, τα λέω για να το ξεκαθαρίσουμε.

Επίσης, από τον Δεκέμβριο δεν έχετε σταματήσει -μας λέγατε και τον Δεκέμβριο που είχατε καταθέσει την ερώτηση- να λέτε και να ισχυρίζεστε ότι η Ελλάδα θα αντιμετωπίσει προβλήματα όσον αφορά στην ενεργειακή της επάρκεια.

Θα ήθελα, λοιπόν, να σας ενημερώσω ότι βρισκόμαστε στον Μάρτιο και ενώ εσείς μας λέγατε ήδη από τον Δεκέμβριο ότι εντός του μήνα η χώρα θα αντιμετωπίσει ενεργειακά προβλήματα επάρκειας, κινδυνολογούσατε, δηλαδή, είμαστε στον Μάρτιο και τέτοια προβλήματα ευτυχώς δεν έχουμε και ούτε πρόκειται να έχουμε.

Άρα, για μια ακόμη φορά αντιμετωπίζετε ένα ευρωπαϊκό πρόβλημα με καταστροφολογία και μια μικροκομματική τακτική. Γιατί το κάνετε αυτό; Γιατί το κάνετε αυτό;

Ο Πρωθυπουργός, μιας που τον αναφέρατε, τον βάλατε στο στόμα σας, στο ΚΥΣΕΑ πρόσφατα είχε δηλώσει το εξής: «Η Κυβέρνηση προσαρμόζει τις πολιτικές της στα νέα δεδομένα, όπως αυτά διαμορφώνονται. Σε εθνικό επίπεδο έχει ήδη εξασφαλίσει την ενεργειακή επάρκεια και επεξεργαζόμαστε σενάρια που θα αφορούν την όσο το δυνατόν μεγαλύτερη απορρόφηση των διακυμάνσεων των τιμών της ενέργειας. Είναι ένα πρόβλημα πανευρωπαϊκό και για αυτό απαιτεί μια πανευρωπαϊκή λύση. Όλες αυτές οι εξελίξεις αναδεικνύουν ακόμα περισσότερο την ανάγκη για μια ουσιαστική ευρωπαϊκή στρατηγική αυτονομία».

Πάμε να δούμε, λοιπόν, καθώς μας ρωτάτε, ποιο είναι το σχέδιό μας για την επάρκεια. Με βάση το άρθρο 7 του Κανονισμού 941/2019 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με την ετοιμότητα αντιμετώπιση κινδύνων στον τομέα της ηλεκτρικής ενέργειας, η ΡΑΕ ως αρμόδια αρχή προσδιορίζει συναφή εθνικά σενάρια κρίσης ηλεκτρικής ενέργειας, τα οποία κοινοποιεί στον Υπουργό Περιβάλλοντος και, βεβαίως, και την Ευρωπαϊκή Επιτροπή.

Η μελέτη, λοιπόν, προσδιορισμού αυτών των εθνικών σεναρίων αντιμετώπισης τέτοιων κρίσεων ηλεκτρικής ενέργειας βρίσκεται εν εξελίξει. Η ολοκλήρωσή της αναμένεται άμεσα και, σύμφωνα με τα αποτελέσματα αυτής της μελέτης, όσα επίσης συμφωνούν με τα ορίζοντα στον κανονισμό που σας ανέφερα, εμείς ετοιμάζουμε σχέδιο αντιμετώπισης κινδύνων, το οποίο θα δημοσιευθεί στην Εφημερίδα της Κυβερνήσεως και, βεβαίως, θα κοινοποιήσει ο Υπουργός στην Ευρωπαϊκή Επιτροπή.

Τώρα –και τελειώνω, κύριε Πρόεδρε, τα υπόλοιπα θα τα πω στη δευτερολογία μου- με την εξασφάλιση επάρκειας για όλη τη διάρκεια του έτους είναι θετικό ότι μέχρι την καλοκαιρινή περίοδο διαφαίνεται ότι θα ενταχθεί σύντομα για κανονική λειτουργία στο σύστημα η λιγνιτική μονάδα «Άγιος Δημήτριος 5» κατόπιν της περιβαλλοντικής αναβάθμισης όμως του εξοπλισμού της και εντός του έτους θα γίνει η έναρξη λειτουργίας τουλάχιστον μιας νέας μονάδας με καύσιμο φυσικού αερίου ισχύος 820ΜW.

Επιπλέον, περιλαμβάνουμε στο σχέδιο αυτό της προληπτικής δράσης πρόσθετα μέτρα για την ενίσχυση της ασφάλειας εφοδιασμού για τους επόμενους χειμώνες, όπως η θέσπιση υποχρέωσης προς διαχειριστές και κατόχους άδειας παραγωγής ηλεκτρικής ενέργειας για την τήρηση συστημάτων επιχειρησιακής συνέχειας, δράσεις αναφορικά με τις υποχρεώσεις των προμηθευτών του φυσικού αερίου και τη θέσπιση υποχρεώσεων των κατόχων άδειας παραγωγής ηλεκτρικής ενέργειας με καύσιμο το φυσικό αέριο.

Φυσικά, όπως είχε αναφέρει ο Υπουργός Περιβάλλοντος και Ενέργειας, ο Κώστας ο Σκρέκας, πριν και μετά το ξέσπασμα του πολέμου στην Ουκρανία, τα δεδομένα μας τα αναθεωρούμε εκ νέου βάσει των νέων εξελίξεων και, βεβαίως, αντιλαμβάνεστε ότι οι εξελίξεις χαρτογραφούνται πλέον σε διεθνές και όχι μόνο σε εθνικό επίπεδο.

Τα υπόλοιπα θα τα πω στη δευτερολογία μου γιατί μακρηγόρησα και σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κύριο Υπουργό.

Τον λόγο έχει ο κ. Φάμελλος για τη δευτερολογία του.

Παράκληση θερμή να είμαστε σύντομοι, γιατί έχουμε ξεφύγει στον χρόνο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, είναι προφανές ότι ο λόγος για τον οποίον κάναμε εμείς ερώτηση τον Δεκέμβριο ήταν γιατί εμείς θέλαμε να προλάβουμε αυτά τα οποία συμβαίνουν σήμερα. Διαβάζω από χθεσινό δημοσίευμα της εφημερίδας «ΚΑΘΗΜΕΡΙΝΗ», το οποίο θα καταθέσω, τα εξής: Στη σύσκεψη φέρεται να ζητήθηκε από τη ΔΕΗ να αρχίσει να βάζει στην αγορά περισσότερους λιγνίτες και νερά, για να συγκρατήσει τις τιμές.

Φαίνεται ότι η συντάκτης γνωρίζει αυτό που δεν γνωρίζει ο Υπουργός, ότι δηλαδή όταν υπάρχει θέμα επάρκειας ανεβαίνουν και οι τιμές, γιατί υπάρχει ζήτηση και δεν καλύπτεται. Αυτό, βέβαια, έχετε αποτύχει να το καταλάβετε.

Λέει, όμως, το δημοσίευμα ότι ο αρμόδιος διευθυντής της ΔΕΗ -δεν λέω το όνομα- που παραβρέθηκε στη σύσκεψη φέρεται να υποστήριξε ότι οι λιγνίτες και τα νερά είναι εφεδρείες και θα χρειαστούν το καλοκαίρι.

Το καταθέτω για τα Πρακτικά.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εδώ αποδεικνύεται, λοιπόν, ότι δεν υπάρχει σχεδιασμός επάρκειας. Κρατάμε κάποιες εφεδρείες μικρές ως ρεζέρβες.

Σας το λέω εγώ, κύριε Αμυρά, για να το γνωρίζετε, επειδή ήμουν τη Δευτέρα στην Πτολεμαΐδα- αυτή η επάρκεια είναι για δύο μήνες. Άρα, δεν έχουμε καύσιμο βάσης σε περίπτωση μιας έντασης της κρίσης και δεν έχετε κανένα συντελεστή ασφαλείας στον σχεδιασμό σας.

Από την άλλη μεριά καταλαβαίνω ότι έχετε μια αγωνία να μας πείτε για τη ΔΕΗ τη χρεοκοπημένη. Αυτό που γνωρίζουν οι πολίτες, όμως, κύριε Αμυρά, δεν μπορείτε να το σβήσετε από τις μνήμες τους. Τεσσεράμισι χρόνια το ρεύμα στην Ελλάδα επί κυβέρνησης ΣΥΡΙΖΑ δεν αυξήθηκε ούτε ένα ευρώ και μάλιστα είχαμε μεσοσταθμική μείωση 12%. Τώρα, με Κυβέρνηση Μητσοτάκη, των αρίστων, των «γαλάζιων παιδιών» με τα χρυσά μπόνους, είμαστε πρώτοι στη χονδρεμπορική τιμή τον Ιανουάριο, τον Φεβρουάριο, τον Νοέμβριο που μας πέρασε. Αυτή είναι η διαφορά που βλέπει ο πολίτης.

Σε δήμο της περιοχής μου που πήγα και επισκέφθηκα, το ρεύμα έκανε 11.000 ευρώ τον μήνα σε ένα αντλιοστάσιο και η ρήτρα 39.000 ευρώ.

Πώς θα πληρωθεί αυτό, κύριε Αμυρά; Με τα δημοτικά τέλη; Με αύξηση του κόστους στο ψωμί; Με αύξηση της λειτουργίας των βιοτεχνικών μονάδων; Με ποιο τρόπο θα καλυφθούν όλα αυτά που έχουν την υπογραφή του Κυριάκου Μητσοτάκη;

Εμείς, λοιπόν, είχαμε πρόβλεψη. Γι’ αυτό σας κάνουμε ερωτήσεις, για να επισημαίνουμε τα λάθη σας και να διορθωθείτε. Εσείς, όμως, φαίνεται ότι είστε αμετακίνητοι. Δεν θέλετε. Η ιδεοληψία σας χτυπάει «κόκκινο». Υπάρχουν επιστολές του ΑΔΜΗΕ που λέει να μπουν σε εφεδρεία μονάδες γιατί δεν υπάρχει επάρκεια στην Ελλάδα. Αυτό το αμφισβητείτε; Καταθέστε την. Εμείς τη ζητήσαμε. Δεν λέμε κάτι παράλογο. Υπάρχει μήπως και μια λανθασμένη επιλογή της διοίκησης της ΔΕΗ να δανειστεί με ρήτρα διοξειδίου του άνθρακα το 2021 και έτσι να αναγκαστεί από μόνη της να αυτοχειριαστεί, να κλείσει τις μονάδες γιατί δεσμεύτηκε σε ένα δάνειο ότι δεν θα τις ανοίξει;

Και τώρα που υπάρχει ανάγκη με πανάκριβο φυσικό αέριο -χθες ακούσαμε ότι το φυσικό αέριο έφθασε στα 200 ευρώ- αυτό απεικονίζεται σε κόστος ρεύματος, κύριε Πρόεδρε, πάνω από 420 ευρώ τη μεγαβατώρα! Και μας λέτε για ποιο λόγο εμείς σας πιέζουμε να ανοίξετε εγχώριες πηγές καυσίμου, όταν το λέει και ο κ. Τίμερμανς χθες στην Ευρώπη; Μα, ακριβώς επειδή προβλέπουμε και εσείς δεν έχετε ούτε την ικανότητα να προβλέψετε ούτε να επιλύσετε προβλήματα.

Και ενώ η αγορά γονατίζει και ενώ οι πολίτες δεν μπορούν να το αντέξουν ούτε οι επιχειρήσεις, ο κ. Μητσοτάκης προχθές στη Βουλή είπε την απίστευτη ανακρίβεια ότι ο λιγνίτης σήμερα δεν είναι πιο φτηνός από το αέριο. Όμως, βλέπω ότι ο κ. Σκρέκας στις 14 Σεπτεμβρίου σε συνέντευξη Τύπου είπε ότι η μεγαβατώρα από φυσικό αέριο κάνει 150 ευρώ και από λιγνίτη κάνει 110 - 115 ευρώ. Τελικά, ποιος λέει αλήθεια, ο κ. Μητσοτάκης ή ο κ. Σκρέκας; Διότι βλέπω και τον κ. Κάπρο, πρώην πρόεδρο της Ρυθμιστικής Αρχής Ενέργειας να δίνει τιμές στο αέριο 134 ευρώ και στον λιγνίτη 115 ευρώ, ενώ διευθυντής της ΔΕΗ πρόσφατα δημοσίευσε άρθρο για Ιανουάριο και Φεβρουάριο που λέει «από τις λιγνιτικές μονάδες 145 ευρώ, από το αέριο από 170 έως 300 ευρώ».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελικά, ποιος λέει την αλήθεια; Μπορείτε να μας απαντήσετε, διότι πράγματι η κατάσταση είναι κρίσιμη;

Και ενώ όλα αυτά γίνονται στην Ελλάδα και οι λογαριασμοί δημιουργούν ηλεκτροσόκ, στη Γαλλία, η γαλλική κατά 88,3% δημόσια EDF έβαλε πλαφόν 4% στις αυξήσεις και έκανε ανακεφαλαιοποίηση 2,5 δισεκατομμύρια ευρώ, εκ των οποίων το κράτος έβαλε τα 2,1 δισεκατομμύρια για να παρέμβει στην αγορά, να κρατήσει τις τιμές και να μη βάζει πλάτη στο καρτέλ της ενέργειας όπως κάνουν τα «γαλάζια παιδιά» στη ΔΕΗ και η πολιτική ηγεσία του Υπουργείου Περιβάλλοντος.

Και κλείνω, κύριε Πρόεδρε.

Η ενεργειακή παραγωγή σε αυτές τις συνθήκες κρίσης οφείλει να στηρίζεται σε καύσιμα χαμηλότερου κόστους με τήρηση των ευρωπαϊκών προδιαγραφών και του στόχου της κλιματικής ουδετερότητας., γιατί αυτό που έρχεται εξαιτίας σας στη χώρα μας θα είναι τραγικό και η Κυβέρνηση δεν λέει τίποτα για τη μείωση του ενεργειακού κόστους. Δεν απαντάτε στους πολίτες. Δεν απαντάτε στους δήμους, στις βιοτεχνίες, στις επιχειρήσεις, στα αρτοποιεία, στα ζαχαροπλαστεία, στον χώρο της εστίασης. Η ακρίβεια οδηγεί σε στέρηση του δικαιώματος πρόσβασης στην ενέργεια. Είναι ένα βασικό αγαθό και η Κυβέρνηση Μητσοτάκη στερεί το αγαθό αυτό και αυξάνει την ενεργειακή φτώχεια. Ακόμα και το 2020 έχουμε στατιστικά στοιχεία αύξησης της ενεργειακής φτώχειας.

Η Ελλάδα, λοιπόν, είναι διπλά εκτεθειμένη στην ουκρανική κρίση και αυτό οφείλεται στις επιλογές της Κυβέρνησης Μητσοτάκη. Σας ρωτάμε, λοιπόν, τα εξής: Είστε έτοιμοι για να αντιμετωπίσετε την κρίση επάρκειας; Έχετε ενισχύσει τον σχεδιασμό; Έχετε ναρκοθετήσει τις ανανεώσιμες πηγές ενέργειας με την απελευθέρωση του Χατζηδάκη και τα «γαλάζια παιδιά» που δεν βρίσκουν ηλεκτρικό χώρο. Έχετε δημιουργήσει σοβαρό πρόβλημα πλέον, γιατί μας δεσμεύσατε στο αέριο και υπάρχει μία αγωνία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Το βασικό αγαθό, κύριε Φάμελλε, είναι η αλήθεια, δηλαδή να λέμε την αλήθεια, να την προασπιζόμεθα και να κινούμαστε με πυξίδα την αλήθεια.

Πείτε μου, λοιπόν, η χρεοκοπημένη -δυστυχώς- ΔΕΗ επί των ημερών σας είχε ή δεν είχε επιπτώσεις σε όλους τους Έλληνες φορολογούμενους; Ποιος πλήρωνε τη χασούρα της ΔΕΗ, τα εκατοντάδες εκατομμύρια χασούρας της ΔΕΗ επί ΣΥΡΙΖΑ; Ποιος τα πλήρωνε, ο μαγικός αυλός ή ο κάθε Έλληνας φορολογούμενος; Επομένως, σταματήστε να κινδυνολογείτε. Αυτή η καταστροφολογία είναι φοβερή.

Για τις ανανεώσιμες πηγές ενέργειας που είπατε τώρα, μας λέτε -αν είναι δυνατόν- να επισπεύσουμε τις ΑΠΕ! Δεν υπάρχει επένδυση ΑΠΕ που πάει να ξεκινήσει με την απλή βεβαίωση παραγωγού που να μη σας βρούμε απέναντι! Πράσινη ενέργεια δεν θέλετε, ανεμογεννήτριες δεν θέλετε, φωτοβολταϊκά δεν θέλετε, κύμα δεν θέλετε, γεωθερμία δεν θέλετε! Μα, τέτοιο έρωτα έχετε με τον λιγνίτη; Τι είναι το πράγμα; Μιλάτε εσείς για τις ΑΠΕ που ορθώνετε τείχος ενάντια σε κάθε προσπάθεια οποιουδήποτε Έλληνα και Ελληνίδας επενδυτή ή του ελληνικού κράτους να χωροθετήσει και να αδειοδοτήσει με αυστηρότητα τους περιβαλλοντικούς όρους και της εθνικής και της ενωσιακής νομοθεσίας για τις ΑΠΕ;

Πείτε μου, σας προκαλώ, μία περιοχή όπου θα μας -εντός εισαγωγικών βέβαια η φράση- «επιτρέπατε» να προχωρήσουμε τις ΑΠΕ. Πείτε μου μία περιοχή. Κάθε βδομάδα είμαι εδώ να απαντάω σε Βουλευτές του ΣΥΡΙΖΑ για κάθε βεβαίωση παραγωγού που δίνει η ΡΑΕ ή για κάθε αδειοδότηση που δίνουν είτε τα ΠΕΣΠΑ, είτε η Διεύθυνση Περιβαλλοντικής Αδειοδότησης του Υπουργείου Περιβάλλοντος, μετά από πάρα-πάρα πολύ μεγάλη και δύσκολη βάσανο περιβαλλοντικού ελέγχου.

Πάμε παρακάτω τώρα, για να δούμε λίγο τα δεδομένα, προκειμένου να τελειώσει η κινδυνολογία.

Και θα είμαι σύντομος, αγαπητέ συνάδελφε κύριε Πλεύρη, γιατί ξέρω ότι σας έχουμε κουράσει πολύ.

Πάμε να δούμε, λοιπόν, τις λιγνιτικές μονάδες. Από τις υφιστάμενες λιγνιτικές μονάδες που δεν έχουν οριστικά αποσυρθεί, διαθέσιμες είναι οι μονάδες 1, 2, 3 και 4 του Αγίου Δημητρίου, η μονάδα Μελίτης και η μονάδα της Μεγαλόπολης 4. Για τη μονάδα 5 του Αγίου Δημητρίου εκκρεμεί η ολοκλήρωση της περιβαλλοντικής αναβάθμισης, δηλαδή το σύστημα υγρής αποθείωσης. Μη διαθέσιμη θεωρείται και η μονάδα Μεγαλόπολη 3, στην οποία διαπιστώθηκε βλάβη μεγάλης έκτασης στον λέβητα γιατί είχε καταρρεύσει ένα τμήμα λόγω της παλαιότητας και δεν μπορεί να αποκατασταθεί εντός της χειμερινής περιόδου.

Πώς λειτουργούν οι λιγνιτικές μονάδες; Ποιο είναι το πλαίσιο λειτουργίας τους σε σχέση με τις περιβαλλοντικές παραμέτρους; Πρώτα από όλα προβλέπεται από τους ισχύοντες περιβαλλοντικούς όρους και, φυσικά, από την εθνική και ευρωπαϊκή νομοθεσία και ειδικότερα για τις υφιστάμενες λιγνιτικές μονάδες, εκτός Μεγαλόπολης 3, η ένταξή τους σε καθεστώς παρέκκλισης λειτουργίας με βάση την οδηγία 201/75 της Ευρωπαϊκής Ένωσης, η οποία εγκρίθηκε από την αρμόδια διεύθυνση του ΥΠΕΝ σε εφαρμογή του ν.4821.

Πάμε να δούμε αν υπάρχουν αποθέματα λιγνίτη. Την περίοδο αυτή, τα υπάρχοντα αποθέματα στις αυλές λιγνίτη και στους χώρους εσωτερικής αποθήκευσης των ορυχείων της ΔΕΗ κρίνονται επαρκή, επαρκέστατα και προέρχονται όλα από εγχώριους πόρους, δεδομένου ότι η επιχείρηση δεν έχει πραγματοποιήσει εισαγωγές το τελευταίο έτος και ούτε σχεδιάζει να κάνει κάτι τέτοιο. Τα αποθέματα στις μονάδες Αγίου Δημητρίου και Μεγαλόπολης προέρχονται από τα λειτουργούντα ορυχεία της ΔΕΗ στη δυτική Μακεδονία και τη Μεγαλόπολη αντιστοίχως, τα οποία συνεχίζουν και καλύπτουν κανονικότατα τις ανάγκες αυτών των σταθμών.

Η Μελίτη καλύπτεται από ποσότητες που προέρχονται από τα λειτουργούντα ορυχεία της ΔΕΗ στη δυτική Μακεδονία, αλλά και από ποσότητες ιδιωτικών ορυχείων της περιοχής.

Ας πάμε τώρα λίγο στο μέλλον. Για την κάλυψη των αυξημένων πέραν του αρχικού προγραμματισμού αναγκών σε φυσικό αέριο έχουμε τα υδάτινα αποθέματα της χώρας. Τον Οκτώβριο του 2021 ήταν σε εξαιρετικά χαμηλά επίπεδα, αλλά με τον αναγκαίο σχεδιασμό διασφαλίσαμε την κάλυψη των αναγκών ηλεκτροπαραγωγής των μονάδων φυσικού αερίου της ΔΕΗ και, παράλληλα, μετά τον Οκτώβριο τα υδατικά αποθέματα αυξήθηκαν. Ήταν αρκετά σημαντική η αύξησή τους σε σχέση με το παρελθόν. Έτσι, λοιπόν, μας επιτρέπεται η διαφοροποίηση της εντατικοποίησης χρήσης των λοιπών συμβατικών πόρων.

Τέλος, σύμφωνα με το Εθνικό Σχέδιο για την Ενέργεια και το Κλίμα, για μας, για το Υπουργείο Περιβάλλοντος Ενέργειας, αποτελεί στρατηγική επιλογή η μετατροπή της Ελλάδας σε ενεργειακό κόμβο, με στόχο να διασφαλίσουμε και να ενισχύσουμε την ασφάλεια του εφοδιασμού. Αυτό κάνουμε και για λόγους περιβαλλοντικούς και για λόγους οικονομικούς και για λόγους γεωπολιτικούς, πράγματα που μάλλον εσείς αγνοείτε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Στις επόμενες πέντε επίκαιρες ερωτήσεις θα απαντήσει ο Υπουργός Υγείας, ο κ. Θάνος Πλεύρης.

Ξεκινάμε με την πρώτη με αριθμό 458/22-2-2022 επίκαιρη ερώτηση πρώτου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, με θέμα: «Η ενίσχυση οικογενειών υγειονομικών που χάθηκαν με αιτία θανάτου COVID-19».

Κύριε Μπουκώρε, έχετε τον λόγο για την πρωτολογία σας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, αντιλαμβάνομαι ότι όλος ο κόσμος με αγωνία παρακολουθεί τις εξελίξεις στον πόλεμο της Ουκρανίας και ότι η ενεργειακή κρίση είναι από τα ζητήματα που απασχολούν τον κόσμο. Όμως, ο COVID είναι εδώ και ξέρω ότι εσείς και οι συνεργάτες σας είστε ταγμένοι, ακόμα και σε αυτή τη φάση που βλέπουμε μία αποκλιμάκωση σύμφωνα με τους επιστήμονες και άρχισε η άρση των περιοριστικών μέτρων, να εξακολουθείτε αυτή τη μάχη.

Κύριε Υπουργέ, σκέφτηκα ότι είναι ο κατάλληλος χρόνος να σας καταθέσω αυτή την επίκαιρη ερώτηση, διότι σε αυτή τη φάση αποκλιμάκωσης της πανδημίας είναι ώρα να κάνουμε έναν απολογισμό για τους ανθρώπους που κυριολεκτικά έπεσαν στο καθήκον. Όλοι γνωρίζουμε υγειονομικούς, γιατρούς και νοσηλευτές, αλλά και άλλες ειδικότητες, οι οποίοι έχασαν τη ζωή τους με αιτία τον COVID-19, είτε την περίοδο πριν αρχίσουν οι εμβολιασμοί είτε στη συνέχεια δίνοντας τη μάχη στα δημόσια νοσοκομεία, στα κέντρα υγείας, σε άλλες δημόσιες δομές, αλλά ακόμα και στα ιατρεία τους τα ιδιωτικά, τα οποία παρέμειναν ανοικτά. Δεν το έβαλαν στα πόδια. Ήταν στην πρώτη γραμμή. Κάποιοι ενδεχομένως θα μπορούσαν να μεταχειριστούν και ορισμένες δικαιολογίες. Είναι οι άνθρωποι που χάθηκαν στο καθήκον, αυτοί οι υγειονομικοί, αυτοί οι ήρωες, όπως τους ονομάσαμε, που τους χειροκροτήσαμε όλοι από τα μπαλκόνια μας, που είδαμε να δίνουν τις μάχες συνεχόμενα οκτάωρα ολόκληρες μέρες. Ορισμένοι από αυτούς τους ανθρώπους, τους επιστήμονες, δυστυχώς χάθηκαν.

Νομίζω ότι είναι ώρα η πολιτεία να μελετήσει το ενδεχόμενο μίας αποζημίωσης -σε μία ηθική βάση που πρέπει να αντιμετωπίζουμε τέτοια ζητήματα- των οικογενειών τους. Νομίζω ότι στην Ελλάδα αυτοί οι υγειονομικοί είναι ορισμένες δεκάδες. Δεν γνωρίζουμε τα ακριβή στοιχεία. Είναι αλήθεια αυτό. Θα ήταν μία έμπρακτη αναγνώριση της πολιτείας αλλά και όλων των Ελλήνων πολιτών, γιατί ό,τι πληρώνεται σε αυτή τη χώρα δεν θα πρέπει να ξεχνάμε ότι πληρώνεται στο πλαίσιο των δημοσιονομικών δυνατοτήτων της χώρας και στη βάση των φόρων που πληρώνουν οι Έλληνες πολίτες.

Θα ήθελα, λοιπόν, να σας προτείνω να σκεφτείτε το ενδεχόμενο της αποζημίωσης -δεν είναι τόσο οικονομική, αλλά περισσότερο ηθική η διάσταση- των οικογενειών, που άλλαξαν και δραματικά οι συνθήκες διαβίωσής τους -πρέπει να το επισημαίνουμε και αυτό- μετά την απώλεια των ανθρώπων τους. Να μελετήσετε, λοιπόν, αυτό το ενδεχόμενο με τη δέουσα σοβαρότητα, η οποία σας διακρίνει στη δραστηριότητα σας, για να δούμε πώς μπορούμε να συμπαρασταθούμε στις οικογένειες των υγειονομικών που χάθηκαν στη μεγάλη μάχη της πανδημίας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Μπουκώρο.

Τον λόγο τώρα έχει ο Υπουργός, ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, θα ήθελα, πρώτα απ’ όλα, να αναφερθώ στην κοινωνική ευαισθησία που έχει η ερώτησή σας. Πράγματι, γίνεστε ουσιαστικά ένας προπομπός να ανοίξει ένα θέμα που είναι πολύ σημαντικό και είναι θέμα που απασχολεί το Υπουργείο και σχετίζεται άμεσα γενικότερα με ένα πλαίσιο το οποίο συζητάμε και έχει να κάνει με τους υγειονομικούς, γιατρούς, νοσηλευτές και λοιπό προσωπικό που όλο αυτό το διάστημα, τα δύο χρόνια δίνουν τη μάχη με την πανδημία.

Η μάχη αυτή συνεχίζεται, διότι έχει διάφορες φάσεις. Μάλιστα, στις συναντήσεις που είχαμε και με τους άλλους Ευρωπαίους Υπουργούς Υγείας αλλά και με τη διοικήτρια του ECDC, υπάρχει μία αισιοδοξία γι’ αυτό το χρονικό διάστημα λόγω των χαρακτηριστικών που έχει η μετάλλαξη «΄Ομικρον» -είναι επικίνδυνη μετάλλαξη και δεν πρέπει ποτέ να την υποτιμούμε, αλλά δεν έχει τα χαρακτηριστικά της μεγάλης νοσηρότητας που έχει η «Δέλτα»- σε συνδυασμό με μία ύφεση που βλέπουμε να υπάρχει και στα κρούσματα και κυρίως στους σκληρούς δείκτες, ειδικά στον δείκτη των διασωληνώσεων, που μας δίνει την εικόνα της πίεσης στο Εθνικό Σύστημα Υγείας και είναι και ο δείκτης που σε μεγάλο βαθμό, δυστυχώς, έχει συνανθρώπους μας που χάνουν τη ζωή τους. Όμως, δεν υπάρχει κανένας εφησυχασμός και όλη η επιστημονική κοινότητα κρούει τον κώδωνα του κινδύνου ότι ενδεχομένως μπορεί αυτή η πανδημία να μην έχει ολοκληρώσει τον κύκλο της. Άρα, δεν πρέπει να υπάρχει εφησυχασμός και πρέπει να υπάρχει πάρα πολύ μεγάλη προετοιμασία, ώστε, αν υπάρξει νέο κύμα πίεσης -που μπορεί να είναι ανά πάσα στιγμή, αλλά με πιθανότητα να είναι όταν έρχεται το φθινόπωρο-, να είμαστε πλήρως προετοιμασμένοι, για να αντιμετωπίσουμε τις συνθήκες οι οποίες θα υπάρξουν.

Επ’ ευκαιρία, όμως, της ερώτησής σας, θα πρέπει να δούμε συνολικά το θέμα, πώς θα ανταμείψουμε όλους αυτούς τους ανθρώπους του Εθνικού Συστήματος Υγείας, τους υγειονομικούς, γιατρούς και νοσηλευτές. Αυτό έχει διάφορες φάσεις και η κορύφωση της φάσης είναι αυτό στο οποίο αναφέρεστε και σχετίζεται με ανθρώπους οι οποίοι κατά τη διάρκεια που υπηρετούσαν, κατά τη διάρκεια της εργασίας τους στο Εθνικό Σύστημα Υγείας, μολύνθηκαν από COVID και ουσιαστικά απεβίωσαν. Λαμβάνουμε όλα αυτά τα στοιχεία. Έχουμε μία πρώτη εικόνα. Θα δούμε τον ακριβή αριθμό, διότι θα πρέπει να συνδυάζεται με την παροχή της εργασίας.

Σε ένα ευρύτερο πλαίσιο όλων αυτών των ανθρώπων, λοιπόν, πρέπει να πούμε, πρώτα απ’ όλα, ότι για όσους ήταν στο Εθνικό Σύστημα Υγείας, πέρα από μία οικονομική επιβράβευση που υπήρξε δύο φορές, επιπλέον δίνουμε τη δυνατότητα σε όσο προσωπικό ήταν επικουρικό να μπορέσει να διεκδικήσει με αυξημένη μοριοδότηση τη μόνιμη παρουσία του στο Εθνικό Σύστημα Υγείας. Παράλληλα, η αναγνώριση υπήρξε σε όλα τα επίπεδα και γι’ αυτό μπαίνουμε σε μία διαδικασία να ανοίγουμε τη συζήτηση συνολικά με τις συνθήκες εργασίας, με το μισθολογικό, με τα θέματα που έχουν να κάνουν με την επικινδυνότητα και ευρύτερα με τα κίνητρα τα οποία πρέπει να υπάρχουν, για να μπαίνει κόσμος στο Εθνικό Σύστημα Υγείας.

Όσον αφορά αυτό το οποίο λέτε, για το οποίο θα μιλήσω στη δευτερολογία μου, και με τη δική σας πρωτοβουλία που παίρνετε, θέλουμε να δούμε την πλήρη εικόνα που υπάρχει. Είναι κάτι που δεν αφορά μόνο το Υπουργείο Υγείας, αφορά και συναρμόδια Υπουργεία. Αλλά αφού φτάσουμε και δούμε αυτούς τους ανθρώπους, προφανέστατα είναι στις προθέσεις της πολιτείας να μπορέσει να δει πώς αυτοί οι άνθρωποι και οι οικογένειές τους, ουσιαστικά, θα ανταμειφθούν.

Ειδικά, κύριε Μπουκώρε, πρέπει να σκεφτούμε το γεγονός ότι στην πρώτη φάση που δεν υπήρχε δυνατότητα προστασίας γι’ αυτούς τους ανθρώπους, διότι ήταν μια άγνωστη πανδημία και δεν υπήρχε το εμβόλιο, αυτοί οι άνθρωποι ήταν στην πρώτη γραμμή και κινδύνευαν οι ίδιοι. Προφανώς, σε αυτούς τους ανθρώπους θα υπάρξει έμπρακτη ανταμοιβή από την πολιτεία και ειδικά σε αυτούς οι οποίοι κατά τη διάρκεια που υπηρετούσαν νόσησαν και έχασαν τη ζωή τους. Οι οικογένειές τους δεν αρκούνται μόνο στα «ευχαριστώ» τα οποία λέμε, αλλά θα υπάρξει και ανταπόκριση σε όλο το πλαίσιο της πολιτείας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Κύριε Μπουκώρο, ο λόγος σε εσάς για τη δευτερολογία σας.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, χαίρομαι που, όπως δηλώνετε στη Βουλή, σας απασχολεί η ολότητα των ζητημάτων που αντιμετωπίζουν οι εργαζόμενοι στο Εθνικό Σύστημα Υγείας και βρίσκονται υπό μελέτη όλα αυτά τα ζητήματα: και το ζήτημα της επικινδυνότητας και το ζήτημα των απολαβών και όλα αυτά τα ζητήματα τα οποία απασχολούν τον κόσμο που εργάζεται στο δημόσιο σύστημα υγείας.

Εγώ δεν θα εξαιρούσα από τον πυρήνα της ερώτησής μου και τους εργαζόμενους που εργάζονται στον ιδιωτικό τομέα. Οι γιατροί, ιδιαίτερα πριν την περίοδο των εμβολιασμών, να αντιμετωπιστούν κατά τον ίδιο τρόπο.

Υπήρξαν βεβαίως -και μας ακούν οι υγειονομικοί τώρα, κύριε Υπουργέ- και γιατροί που χάθηκαν από άλλες αιτίες θανάτου αλλά στη μάχη για τον COVID. Δηλαδή, θυμάμαι χαρακτηριστικά εκείνον τον ήρωα πνευμονολόγο του νοσοκομείου της Καλαμάτας, ο οποίος παρείχε υπηρεσίες σε περισσότερους από δύο χιλιάδες ασθενείς και στο τέλος χάθηκε πάνω στη μάχη. Είναι και κάποιες τέτοιες οριακές περιπτώσεις.

Επίσης, θα σας πρότεινα να δείτε και τη μοριοδότηση μελών οικογενειών θανόντων υγειονομικών με αιτία COVID εν όψει και του διαγωνισμού για τη στελέχωση της δημόσιας υγείας, με δεδομένο ότι ο αριθμός, όπως είπαμε, σύμφωνα με κάποιες πρόχειρες εκτιμήσεις, δεν μπορεί να φτάνει τους εκατό. Είναι κάποιες δεκάδες και κατά συνέπεια, δεν θα επηρεάσει και το τελικό αποτέλεσμα του διαγωνισμού.

Βλέπω ότι σας απασχολεί το ζήτημα. Εγώ θέλω να σας ευχαριστήσω που αντιμετωπίζετε θετικά το ζήτημα της αποζημίωσης οικογενειών θανόντων υγειονομικών από COVID. Θέλω να σας ευχαριστήσω που, όπως είπατε, βλέπετε και τα υπόλοιπα ζητήματα. Υπάρχουν ιδέες. Ξέρουμε ότι οι δημοσιονομικές δυνατότητες δεν είναι απεριόριστες. Ζούμε μία κρίση πρωτοφανή και με τον πόλεμο και με την ενεργειακή κρίση. Η οικονομία βγαίνει καθημαγμένη από την πίεση της πανδημίας.

Ωστόσο, γνωρίζω ότι όλο το πολιτικό σύστημα και κυρίως η σημερινή Κυβέρνηση βλέπουμε με εκτίμηση και ευγνωμοσύνη τον αγώνα που έδωσαν αυτοί οι άνθρωποι, για να σωθούν άλλοι άνθρωποι. Τίμησαν τον όρκο τους. Έπεσαν στην πρώτη γραμμή του πολέμου κατά του κορωνοϊού. Πρέπει κι εμείς, λοιπόν, να δείξουμε πρόσωπο, ότι δεν αφήνουμε τις οικογένειές τους χωρίς μία χείρα βοηθείας, που θα τους απαλύνει τον πόνο και θα τους βοηθήσει να αντεπεξέλθουν καλύτερα στις δύσκολες απαιτήσεις της ζωής.

Ευχαριστώ πολύ, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπουκώρο.

Τον λόγο έχει ο κύριος Υπουργός για τη δευτερολογία του.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όπως σας είπα και στην αρχή, η ερώτησή σας θα γίνει ένα έναυσμα για να ανοίξει όλη αυτή η κουβέντα και θα ανοίξει με τον πλέον θεσμικό τρόπο και με τα συναρμόδια Υπουργεία, προκειμένου να δούμε συνολικά τα θέματα των γιατρών υγειονομικών στο δημόσιο σύστημα υγείας, στον βαθμό που υπάρχουν αντίστοιχα θέματα, αλλά και στο ιδιωτικό σύστημα υγείας.

Κυρίως, στην κορωνίδα αυτού που λέτε, είναι το πώς για άνθρωπους οι οποίοι χάθηκαν κατά τη διάρκεια της υπηρεσίας τους από τον κορωνοϊό, σε ποιο πλαίσιο θα μπορέσει να υπάρξει ανταπόκριση και βοήθεια προς τις οικογένειές τους. Πραγματικά, αυτή η ερώτηση είναι η αφορμή να ανοίξει αυτή η κουβέντα και σε επίπεδο θεσμικό της Κυβέρνησης αλλά και σε επίπεδο συζήτησης και με τα άλλα κόμματα.

Κύριε Μπουκώρο, ακριβώς επειδή έχω και μία επόμενη ερώτηση που αφορά υγειονομικούς που δεν έχουν εμβολιαστεί, θέλω να πω ότι το ιατρικό και το νοσηλευτικό επάγγελμα και όποιος υπηρετεί στο Eθνικό Σύστημα Υγείας είναι το αποκορύφωμα του αλτρουισμού. Και αυτοί οι άνθρωποι, στους οποίους αναφέρεστε, είναι πραγματικά το αποκορύφωμα του αλτρουισμού και αν θέλετε, γι’ αυτό οι υπηρεσίες υγείας διαφέρουν κατά πολύ και οι άνθρωποι που εργάζονται σε αυτό απ’ όλους εμάς που δραστηριοποιούμαστε στη ζωή μας σε άλλα επαγγέλματα. Ακριβώς, λοιπόν, η υγεία συνδυάζεται με αυτό το θέμα.

Αλτρουισμός τι σημαίνει; Όταν πας να προστατεύσεις την κοινωνία -και εμβολιάζοντας τον εαυτό σου προστατεύεις την κοινωνία και είναι κίνηση αλτρουισμού- στον βαθμό που εσύ ο ίδιος, είτε γιατί έχεις φοβίες είτε γιατί έχεις οτιδήποτε, προτιμάς να είσαι κίνδυνος για την κοινωνία και κίνδυνος για τον εαυτό σου ως προς τη μετάδοση, αλλά και για την κοινωνία συνολικά, γιατί ο εμβολιασμός είναι αυτός που θα παραγάγει τελικά την αντιμετώπιση και να μην βλέπουμε όλους αυτούς τους σκληρούς δείκτες, τότε προφανέστατα δεν αντιλαμβάνεσαι όλους αυτούς τους συνανθρώπους μας που λέμε τώρα, που έδωσαν και δίνουν τη μάχη.

Σε αυτό, λοιπόν, το πλαίσιο η πολιτεία με έναν ξεκάθαρο τρόπο τους γιατρούς και νοσηλευτές και όσους υπηρετούν στο Εθνικό Σύστημα Υγείας, που με αλτρουισμό και με μεγάλο αγώνα έδωσαν τη μάχη αυτή τη περίοδο, θα τους ανταμείψει, με κορωνίδα όπως είπαμε αυτούς οι οποίοι έδωσαν και τη ζωή τους ακόμα, αλλά με συγχωρείτε -και θα σας απαντήσω με σαφήνεια- όσοι επιλέγουν μια ατομικιστική προσέγγιση των αντιλήψεών τους ή του φόβου τους απέναντι στο καλό των συνανθρώπων τους και στο καλό της κοινωνίας, με συγχωρείτε, αλλά αυτή είναι μία τελείως διαφορετική συμπεριφορά, που δεν ταιριάζει σε γιατρούς και νοσηλευτές που βρίσκονται στο εθνικό σύστημα υγείας. Έχω και ερώτηση, στην οποία θα απαντήσω με απόλυτη σαφήνεια στην πορεία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό και για την οικονομία του χρόνου.

Προχωρούμε στην τέταρτη με αριθμό 468/28-2-2022 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Προβλήματα του τμήματος Παθολογικής Ογκολογίας του Γενικού Νοσοκομείου Λάρισας».

Κύριε Λαμπρούλη, έχετε τον λόγο για την πρωτολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Θέλουμε να αναδείξουμε με αυτή την επίκαιρη ερώτηση τα συνολικά προβλήματα του Τμήματος Παθολογικής Ογκολογίας του Γενικού Νοσοκομείου της Λάρισας, αφ’ ενός μεν στο ζήτημα των ελλείψεων σε ιατρικό και νοσηλευτικό προσωπικό, αλλά αφ’ ετέρου και την υποστελέχωση, τις συνεχείς αλλαγές με νέο προσωπικό χωρίς εμπειρία στην ογκολογία, έμπειρων νοσηλευτριών δηλαδή από το Τμήμα Παθολογικής Ογκολογίας σε άλλα τμήματα ή κλινικές του νοσοκομείου, τα οποία και αυτά, ειρήσθω εν παρόδω, είναι υποστελεχωμένα.

Παράλληλα, με την υποστελέχωση και τις συνεχείς αλλαγές υπάρχει και έλλειψη συντονισμού λόγω μη ορισμού προϊσταμένης στο τμήμα. Οι υπηρεσίες προς τους ασθενείς έχουν ως αποτέλεσμα να παρέχονται σε συνθήκες που δημιουργούν κινδύνους κατά τη διάρκεια της θεραπείας τους.

Σε όλα αυτά προσθέτουμε την ακαταλληλότητα των χώρων που διενεργούνται οι θεραπείες, τις κακές ξενοδοχειακές υποδομές, που προσβάλλουν την αξιοπρέπεια των ασθενών και των εργαζομένων, αλλά και τις συχνές ελλείψεις έγκαιρης προμήθειας των αντικαρκινικών φαρμάκων, με αποτέλεσμα να αναβάλλονται χημειοθεραπείες, δημιουργώντας συνθήκες επικίνδυνες, αφόρητες, απαράδεκτες, όλοι αυτοί οι παράγοντες για τους ασθενείς και τους εργαζομένους.

Συνεπώς, τα ερωτήματα προς τον Υπουργό είναι σε τι ενέργειες θα προβεί, ώστε να στελεχωθεί το Τμήμα της Παθολογικής Ογκολογίας του Γενικού Νοσοκομείου Λάρισας με όλο το απαραίτητο ιατρικό και νοσηλευτικό προσωπικό, με μόνιμη και σταθερή εργασία, να υπάρχει σταθερή και χωρίς καθυστερήσεις προμήθεια όλων των αναγκαίων χημειοθεραπευτικών φαρμάκων, όλων των αναγκαίων μέσων για τη χορήγησή τους στους ασθενείς, αλλά και η παρασκευή, η διύλιση των φαρμάκων να γίνονται στο φαρμακείο του νοσοκομείου.

Επίσης, πρέπει να ανανεωθεί ο ξενοδοχειακός εξοπλισμός του τμήματος και να οριστεί επιτέλους ο προγραμματισμός εγκατάστασης του τμήματος της παθολογικής ογκολογίας σε κατάλληλες, σύγχρονες κτιριακές υποδομές.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, θα απαντήσω και στα τρία σκέλη τα οποία βάζετε.

Το πρώτο σκέλος έχει να κάνει με τα φάρμακα. Δεν υπάρχει απολύτως κανένα πρόβλημα με τα φάρμακα. Από τα 10 εκατομμύρια του έτους 2021 τα 4,5 εκατομμύρια δόθηκαν για φάρμακα ογκολογικών ασθενών συνολικά του νοσοκομείου, που δείχνει ακριβώς την πλήρη κάλυψη των ογκολογικών φαρμάκων, ενώ ήδη έχει δεσμευτεί από τον προϋπολογισμό το ποσό του 1.186.000 ευρώ, εκ των οποίων 300.000 ευρώ είναι μόνο για τον μήνα Ιανουάριο. Άρα, η κάλυψη σε ογκολογικά φάρμακα στο συγκεκριμένο νοσοκομείο είναι απόλυτη. Δεν υπάρχει καμμία απολύτως έλλειψη.

Αναφορικά τώρα με το προσωπικό στο οποίο αναφέρεστε, σύμφωνα με το τμήμα υπάρχουν οκτώ κλίνες για το ογκολογικό τμήμα και εννιά καρέκλες στον σταθμό ημερήσιας νοσηλείας. Για αυτές τις ανάγκες υπηρετούν δεκαεπτά έμπειροι και μόνιμοι νοσηλευτές, καθώς επίσης και ένας νοσηλευτής επικουρικό προσωπικό, ενώ στο κομμάτι των ιατρών υπήρξε μια συνταξιοδότηση και ένας γιατρός είναι σε αναστολή λόγω του ότι δεν έχει ολοκληρώσει τον εμβολιασμό. Και οι δύο αυτές θέσεις καλύφθηκαν αμέσως με μεταφορά από όμορες υγειονομικές δομές. Συνεπώς, υπάρχει πλήρης κάλυψη στο προσωπικό. Γίνονται κανονικά όλες οι θεραπείες, όπως αντίστοιχα υπάρχει και πλήρης κάλυψη και στο θέμα των ογκολογικών φαρμάκων.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Σχετικά τώρα με τον εξοπλισμό στον οποίο αναφέρεστε, εκδικάστηκε στο πολιτικό δικαστήριο, όπως ενημερώνομαι από την υπηρεσία του Εφετείου της Λάρισας, το αίτημα του νοσοκομείου για να αλλάξει σκοπό το κληροδότημα Βαΐτση και έτσι να μπορέσει να απεγκλωβιστεί ποσό, που προϋπολογίζεται σε δαπάνη 2.180.000 ευρώ, προκειμένου να λειτουργήσει ογκολογική μονάδα ημερήσιας νοσηλείας με πολύ καλύτερο ξενοδοχειακό εξοπλισμό, ενώ έχουν γίνει και όλες οι απαραίτητες ενέργειες για την ανακαίνιση του φαρμακείου.

Θα πρέπει να πούμε ότι καθ’ όλη τη διάρκεια COVID λειτούργησαν κανονικά όλα τα ραντεβού και δεν υπήρξε ταλαιπωρία γι’ αυτή την ευαίσθητη κατηγορία των ασθενών.

Από εκεί και πέρα υπάρχουν δυνατότητες και για άλλα κονδύλια σε έναν συνολικό σχεδιασμό τον οποίο κάνουμε και θα είμαστε έτοιμοι να τον παρουσιάσουμε μόλις ολοκληρωθεί και αφορά όλα τα νοσοκομεία, όπως και η κτηριακή αναβάθμιση των νοσοκομείων που έχει να κάνει με την αξιοποίηση των χρημάτων του Ταμείου Ανάκαμψης, που φτάνουν στα 350 εκατομμύρια για όλα τα νοσοκομεία. Οπότε στο πλαίσιο που θα ληφθούν και τα αντίστοιχα αιτήματα θα δούμε και τι ανάγκες πρέπει να εντάξουμε για το συγκεκριμένο νοσοκομείο. Όμως το ογκολογικό λειτουργεί και με επάρκεια σε προσωπικό και με πλήρη κάλυψη φαρμάκων και προσπαθούμε να βελτιώσουμε με τους τρόπους που σας είπαμε και την ξενοδοχειακή υποδομή.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κύριε Αντιπρόεδρε, έχετε τον λόγο για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ενδεικτικά θα αναφερθώ στην παρούσα κατάσταση, που περιγράφεται και στο κείμενο της ερώτησης. Ο Υπουργός πήρε κάποια στοιχεία, τα ανέφερε και τοποθετήθηκε στην πρωτολογία του, λέγοντας ότι ούτε λίγο ούτε πολύ όλα έχουν καλώς ή τέλος πάντων υπάρχει επάρκεια προσωπικού νοσηλευτικού, ιατρικού και πάει λέγοντας.

Ένα ένα, λοιπόν. Την παρούσα κατάσταση δεν την αποτυπώνουμε εμείς, αλλά οι ίδιοι γιατροί. Θα καταθέσω μια σειρά εγγράφων του συντονιστή διευθυντή ογκολογίας του τμήματος που αφορούν και το προσωπικό και όλα αυτά που αναφέρονται στην επίκαιρη ερώτησή μας, συν τα φάρμακα για τα οποία θα τοποθετηθώ σε σχέση με όσα ανέφερε και ο Υπουργός στην πρωτολογία του.

Πώς έχει, λοιπόν, η παρούσα κατάσταση; Έχουμε τη μονάδα βραχείας νοσηλείας στο τμήμα ογκολογίας όπου χορηγούνται χημειοθεραπείες, τα ημερήσια σχήματα, και το τμήμα κλινικής νοσηλείας όπου νοσηλεύονται είτε ογκολογικοί ασθενείς που παρουσιάζουν κάποιες επιδεινώσεις ή ασθενείς οι οποίοι χρήζουν χημειοθεραπείας σε συγκεκριμένες νοσοκομειακές κλινικές συνθήκες παρακολούθησης κ.λπ.. Σε ό,τι αφορά τη βραχεία νοσηλεία έχουμε μία νοσηλεύτρια για την κάλυψη της μονάδος που ασχολείται με την ανασύσταση των νεοπλασματικών φαρμάκων που χορηγούνται εκεί, μία νοσηλεύτρια που χορηγεί τις χημειοθεραπείες και παρευρίσκεται κατά την ώρα χορήγησης των χημειοθεραπευτικών φαρμάκων στον θάλαμο όπου νοσηλεύονται οι ασθενείς και μία νοσηλεύτρια η οποία κατέχει και τη θέση υπεύθυνης η οποία παράλληλα με όλες τις άλλες υποχρεώσεις και των εξωτερικών ιατρείων που λειτουργούν μαζί με τη βραχεία νοσηλεία επωμίζεται και τη διεκπεραίωση της κίνησης των ασθενών, τις αναγκαίες διεκπεραιώσεις στη διαχείριση του αρχείου των ασθενών και πάει λέγοντας. Φυσικά αποτέλεσμα όλων αυτών είναι η ακραία εντατικοποίηση με κίνδυνο λάθη και ενδεχόμενα ατυχήματα, τα οποία καραδοκούν.

Αναφέρθηκε ο Υπουργός σε κάποια στοιχεία σε ό,τι αφορά το νοσηλευτικό προσωπικό. Είπα στην αρχή της δευτερολογίας μου ότι θα σας καταθέσω τα σχετικά έγγραφα -να τα λάβετε υπ’ όψιν σας, δείτε τα- για το τι τονίζουν οι ίδιοι, ο ίδιος ο συντονιστής διευθυντής.

Ποιο είναι το αναγκαίο νοσηλευτικό προσωπικό για το τμήμα της κλινικής νοσηλείας; Δώδεκα. Ποιο είναι το διαθέσιμο προσωπικό σήμερα; Επτά. Στη βραχεία νοσηλεία πόσο είναι το αναγκαίο προσωπικό; Εννέα. Πόσο είναι το διαθέσιμο; Πέντε. Επτά και πέντε δώδεκα. Δώδεκα και εννέα είκοσι ένας. Είκοσι ένας απαιτούνται τουλάχιστον με βάση την αναφορά των εγγράφων. Εμείς αυτό το μεταφέρουμε. Γιατροί: πέντε οργανικές θέσεις. Αυτή τη στιγμή υπηρετούν δύο. Η μία γιατρός, η ογκολόγος η οποία έρχεται εμβόλιμα κάποιες μέρες στο Γενικό Νοσοκομείο της Λάρισας είναι στα Τρίκαλα. Ο ένας γιατρός παραιτήθηκε, ο άλλος είναι σε αναστολή, με αποτέλεσμα αυτή τη στιγμή σε καθημερινή βάση για τις ανάγκες των ογκολογικών ασθενών, της νοσηλείας τους, της βραχείας νοσηλείας τους, των εισαγωγών και πάει λέγοντας, να είναι δύο γιατροί. Σάββατο και Κυριακή με απόφαση της νοσηλευτικής υπηρεσίας και κατ’ επέκταση της διοίκησης του νοσοκομείου βράδυ και απόγευμα -βράδυ ειδικά- δεν υπάρχουν βάρδιες.

Άρα τα προβλήματα είναι οξυμένα. Φυσικά πάρα πολλά από αυτά είναι διαχρονικά, δεν είναι του τελευταίου έτους. Όμως η απαξίωση απέναντι σε όλα αυτά τα ζητήματα φέρνει τα σημερινά τραγικά αποτελέσματα, την τραγική κατάσταση για τους ασθενείς η οποία στηλιτεύτηκε και από τους συλλόγους των καρκινοπαθών στην πόλη της Λάρισας. Αναφέρομαι συγκεκριμένα στην κλινική όπου νοσηλεύονται ογδόντα με εκατό ασθενείς για χημειοθεραπεία μηνιαίως. Αντίστοιχα στη βραχεία νοσηλεία γίνονται πεντακόσιες με εξακόσιες πενήντα εισαγωγές και τριακόσιες πενήντα έως τετρακόσιες χημειοθεραπείες τον μήνα. Όλα αυτά με το υπάρχον προσωπικό. Όσοι ξέρουν καταλαβαίνουν και γνωρίζουν.

Σε ό,τι αφορά τα φάρμακα, κύριε Υπουργέ, είμαστε πολύ προσεκτικοί και στη διατύπωση στην ερώτηση που κάναμε. Μιλάμε για συχνές ελλείψεις. Δεν είπαμε γενικά ούτε αφορίζουμε. Γι’ αυτό το ζήτημα έχουμε επίσης προς τη διοίκηση του νοσοκομείου δύο συνεχόμενα έγγραφα του συντονιστή διευθυντή του ογκολογικού τον Νοέμβριο και τον Δεκέμβριο, μιλάει για ελλείψεις φαρμάκων που έχουν ως αποτέλεσμα να μην γίνονται συνεδρίες για δεκατρείς ασθενείς τη μία φορά και είκοσι το επόμενο διάστημα, δηλαδή τριάντα τρεις ασθενείς μέσα σε είκοσι, είκοσι πέντε περίπου μέρες δεν έλαβαν τη θεραπεία τους ή αν έλαβαν, έλαβαν μέρος της θεραπείας, με ό,τι αυτό συνεπάγεται, όπως καταλαβαίνετε, για την πορεία της νόσου ενός καρκινοπαθούς.

Όσον αφορά το φαρμακείο θα πρέπει να πω ότι, όπως γνωρίζετε, πιστεύω η διύλιση των αντικαρκινικών φαρμάκων θα πρέπει να γίνεται σε συγκεκριμένες συνθήκες στο φαρμακείο και από εκεί να διοχετεύεται στα τμήματα όπου χρειάζεται να γίνει η έγχυσή τους στους ασθενείς. Πρόκειται για ένα φαρμακείο που ειρήσθω εν παρόδω έχει έναν επικουρικό φαρμακοποιό από το πανεπιστημιακό νοσοκομείο. Πώς θα γίνει; Πώς θα λειτουργήσει όλο το σύστημα; Και εδώ υπάρχουν ζητήματα σε σχέση με τα φάρμακα και πώς διεκπεραιώνεται αυτή η διαδικασία άσχετα από τα κονδύλια και το αν υπάρχουν ή όχι κονδύλια, δηλαδή της προμήθειας των φαρμάκων, που αυτό έχει να κάνει βεβαίως και με τη συνολικότερη λειτουργία του νοσοκομείου.

Και κλείνω με τον ξενοδοχειακό εξοπλισμό και αυτό που είπατε για το κληροδότημα Βαΐτση. Ήμουν νιος και γέρασα! Είναι δύο δεκαετίες τώρα που παλεύουν αυτό το περίφημο ποσό από αυτή την κληρονομιά και επίσης πολύ περισσότερο από δύο δεκαετίες τώρα είναι ο προγραμματισμός για τη νέα πτέρυγα του Γενικού Νοσοκομείου Λάρισας. Θα εντασσόταν, από ό,τι ξέρω εγώ τουλάχιστον, και η ογκολογική κλινική, το ογκολογικό τμήμα σε νέο κτήριο, νέες υποδομές και ξενοδοχειακό εξοπλισμό κ.λπ. παράλληλα με το νεφρολογικό και την καρδιολογική. Έτσι τουλάχιστον σχεδιαζόταν. Αυτό το έργο όμως καρκινοβατεί εδώ και χρόνια, ενώ είναι αναγκαίο φυσικά όπως και πολλά άλλα που αφορούν τα κτηριακά ζητήματα του Γενικού Νοσοκομείου της Λάρισας.

Ευχαριστώ, κύριε Πρόεδρε.

(Στο σημείο αυτό ο ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ξεκινώ από το τελευταίο, κύριε Λαμπρούλη. Πρώτα από όλα και στο κομμάτι του COVID έγιναν διαφορετικοί χώροι για να μην υπάρχουν επαφές και χώροι που πληρούσαν τις προϋποθέσεις για να μπορούν να εξυπηρετούνται οι συγκεκριμένοι ασθενείς και να μην έρχονται σε επαφή με τα COVID περιστατικά.

Πράγματι στο φαρμακείο ισχύει αυτό το οποίο λέτε και έχουν ξεκινήσει οι απαραίτητες ενέργειες και άμεσα θα ανακαινιστεί ο χώρος ώστε να πραγματοποιείται εκεί η διύλιση των ογκολογικών φαρμάκων, ενώ αντίστοιχα, πέρα από το κληροδότημα που υπάρχει, μια βασική εξέλιξη είναι ότι πλέον έχει γίνει το δικαστήριο -είμαστε εν αναμονή της αποφάσεως- και αντίστοιχα στον βαθμό που θα μας τεθεί υπάρχουν και τα χρήματα από το Ταμείο Ανάκαμψης και περιμένουμε τις προτάσεις από όλα τα νοσοκομεία της χώρας για να δούμε πού θα δώσουμε χρήματα για τα κτηριακά. Άρα για το συγκεκριμένο νοσοκομείο είναι βέβαιο ότι είτε με τον έναν ή τον άλλον τρόπο θα ολοκληρωθεί η διαδικασία. Στο φαρμακείο αυτό το οποίο γίνεται είναι άμεσο, προκειμένου ακριβώς να υπάρχει η πλήρης ασφάλεια ως προς τη διύλιση.

Αναφορικά με το προσωπικό στο οποίο αναφερθήκατε και τα στοιχεία τα οποία μας έχουν δώσει είναι ότι όχι απλά υπηρετούν όπως σας είπα δεκαεπτά έμπειροι, γιατί είναι μόνιμοι νοσηλευτές και μια επικουρική νοσηλεύτρια, αλλά ο ημερήσιος καταμερισμός είναι δύο νοσηλευτές για την ανασύσταση των κυτταροστατικών, τρεις νοσηλευτές για τη χορήγηση και δύο νοσηλευτές για τον συντονισμό εργασιών τμήματος. Ενώ στις τέσσερις μέρες…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Στο σύνολο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ναι, σας λέω πόσοι υπηρετούν βάσει…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το τμήμα βραχείας νοσηλείας, κύριε Υπουργέ, λειτουργεί καθημερινά. Το σύνολο είναι τρεις. Κάποτε είναι τρεις, κάποτε δύο, κάποτε είναι μία.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εγώ σας είπα ακριβώς πώς αυτή τη στιγμή γίνεται η διαδικασία. Έχουμε δεκαπέντε με είκοσι θεραπείες για το τετραήμερο, το οποίο λέτε. Δεν γίνεται το σαββατοκύριακο, αλλά εντός των καθημερινών γίνεται δεύτερη θεραπεία, όταν χρειαστεί. Αλλά ο αριθμός, ο οποίος λέτε, φτάνει ακριβώς στον μήνα, διότι ο μέσος όρος είναι από δεκαπέντε έως είκοσι κι εσείς μου είπατε για ογδόντα θεραπείες, οπότε γίνεται με το αντίστοιχο προσωπικό.

Είπαμε για τους γιατρούς ότι υπήρξε και η κάλυψη από τον όμορο νομό πράγματι, και η θέση ενός ειδικευμένου στην παθολογία, ενώ αντίστοιχα προκηρύσσονται και δύο θέσεις για το κενό οργανόγραμμα. Αλλά τα κενά που δημιουργήθηκαν καλύφθηκαν, ακριβώς για να μην υπάρχει μεγαλύτερη πίεση.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής ):** Δύο θέσεις ογκολόγων;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ναι, προχώρησε η δέσμευση δύο κενών οργανικών θέσεων και θα γίνει προκήρυξη. Είναι στην προκήρυξη η οποία θα βγει τώρα, αλλά τα κενά που δημιουργήθηκαν -τα δύο που λέτε- καλύφθηκαν με τη διαδικασία την οποία λέτε -δεν σας λέω ότι καλύφθηκαν διαφορετικά- και με τη μεταφορά από όμορο νομό.

Τώρα στα φάρμακα -και πράγματι είναι σημαντικό- όλες οι παραγγελίες γίνονται, εγώ έχω τα στοιχεία. Στα ογκολογικά φάρμακα υπάρχει πλήρης έγκριση και ειδικά για τον πρώτο μήνα, που έχω και τα στοιχεία, καλύφθηκε πλήρως το ποσό το οποίο ζητήθηκε. Και μόνο το γεγονός ότι το 50% των φαρμάκων που χρησιμοποιούνται στο συγκεκριμένο νοσοκομείο είναι ογκολογικά δείχνει και την ευαισθησία που υπάρχει και γίνονται άμεσα και γρήγορα οι παραγγελίες.

Για τις δυσλειτουργίες που αφορούν τον ξενοδοχειακό εξοπλισμό, σας είπα τον τρόπο που μπορούν να αντιμετωπιστούν.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Υπουργέ.

Η επόμενη είναι η έβδομη με αριθμό 469/28-2-2022 επίκαιρη ερώτηση δεύτερου κύκλου του Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδος κ. Γεωργίου Λαμπρούλη προς τον Υπουργό Υγείας, με θέμα: «Άρση των διοικητικών μέτρων για όλους τους ανεμβολίαστους κατά του COVID-19».

Και σ’ αυτή την ερώτηση θα απαντήσει ο κ. Πλεύρης.

Κύριε Αντιπρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Το Κομμουνιστικό Κόμμα εξαρχής υποστηρίζει και παράλληλα διεκδικεί τον καθολικό εμβολιασμό του πληθυσμού σύμφωνα με τα επιστημονικά κριτήρια που τίθενται. Και το θεωρούμε αυτό ως δικαίωμα, ανάγκη για την προστασία εν προκειμένω από τον κορωνοϊό και γενικότερα, φυσικά, σε ό,τι αφορά τους εμβολιασμούς.

Και παράλληλα, στηρίζουμε τον συνδυασμό όλων των απαραίτητων μέτρων πρόληψης, όπως επίσης υποστηρίζουμε την ιδιαίτερη βαρύτητα που έχει ο εμβολιασμός των υγειονομικών και όλων των εργαζομένων στις μονάδες παροχής υπηρεσιών υγείας και πρόνοιας για την προστασία αφ’ ενός μεν των ίδιων, αλλά κι αφ’ ετέρου των περιθαλπόμενων. Όπως επίσης στηρίζουμε και τον θετικό συμβολισμό που έχει ο εμβολιασμός των υγειονομικών προς τον υπόλοιπο πληθυσμό.

Παράλληλα, θεωρούμε ότι το σημαντικό όπλο των εμβολίων απαιτεί ουσιαστική, ακόμα και προσωποποιημένη ενημέρωση, προκειμένου να αντιμετωπιστούν δικαιολογίες, φοβίες, ερωτήματα και λοιπά και σε καμμία περίπτωση δεν μπορεί αυτό να υποκαταστήσει, φυσικά, όλα τα άλλα προληπτικά μέτρα τα οποία χρειάζονται να παρθούν.

Ούτε, όμως, ο εμβολιασμός μπορεί να υποκαταστήσει τις σοβαρές ελλείψεις του δημόσιου συστήματος υγείας, ζητήματα για τα οποία η Κυβέρνηση δεν πήρε μέτρα. Αντίθετα, με τα διοικητικά μέτρα για την αναστολή εργασίας των ανεμβολίαστων εργαζομένων στους χώρους υγείας και πρόνοιας, αλλά και των χρηματικών ποινών στους ανεμβολίαστους άνω των εξήντα ετών, η Κυβέρνηση επιχειρεί να στοχοποιήσει το τμήμα αυτό του πληθυσμού ως υπαίτιο στην ουσία, της διάδοσης του κορωνοϊού και ενισχύοντας, παράλληλα, τον κοινωνικό αυτοματισμό, συσκοτίζοντας τις βασικές και ουσιαστικές ευθύνες της πολιτικής της Κυβέρνησης.

Εξάλλου, με τα νέα επιστημονικά δεδομένα, όπου η μετάδοση του κορωνοϊού γίνεται και από αυτούς που είναι πλήρως εμβολιασμένοι, η επιμονή της Κυβέρνησης στη διατήρηση των παραπάνω μέτρων της αναστολής αποδεικνύει -κατά τη γνώμη μας- ότι εντάσσονται σε ένα ευρύτερο αντιλαϊκό σχεδιασμό, την ίδια ώρα που από τον Σεπτέμβριο έχει αφαιρέσει από τα ήδη υποστελεχωμένα νοσοκομεία και κέντρα υγείας πάνω από τεσσεράμισι χιλιάδες υγειονομικούς με το μέτρο της αναστολής, όπως και άλλους εργαζόμενους, χωρίς να υπάρχει ο λόγος που επικαλείται περί ελέγχου της πανδημίας. Και φυσικά, πιθανή είναι η απόλυσή τους.

Και σε κάθε περίπτωση, υπάρχει η δημιουργία μίας τεχνητής επιδείνωσης λόγω της έλλειψης προσωπικού, προκειμένου να εδραιωθεί ως ανάγκη ποια; Η είσοδος των ιδιωτών στις δημόσιες μονάδες υγείας, που ακούμε το τελευταίο διάστημα συχνά-πυκνά να εξαγγέλλεται από την Κυβέρνηση και από το Υπουργείο.

Τα ζητούμενα είναι: Πρώτον, να επανέλθουν άμεσα στην εργασία τους όλοι οι εργαζόμενοι που βρίσκονται σε αναστολή εργασίας με την πραγματοποίηση των αναγκαίων σε συχνότητα προληπτικών τεστ και μία ουσιαστική, προσωποποιημένη συζήτηση προκειμένου να εμβολιαστούν. Δεύτερον, να καταβληθεί το τίμημα της έκτακτης οικονομικής ενίσχυσης που αντιστοιχεί στον χρόνο εργασίας τους πριν τεθούν σε αναστολή εργασίας. Τρίτον, να ρυθμιστεί, παράλληλα, ο χρόνος της αναστολής της εργασίας τους, να αναγνωριστεί, δηλαδή, ως συντάξιμος χρόνος το διάστημα αναστολής. Και τέταρτον, να καταργηθεί και να μην εφαρμοστεί το μέτρο της οικονομικής ποινής στους ανεμβολίαστους άνω των εξήντα ετών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Υπουργέ, έχετε τον λόγο για την πρωτολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, θέτετε δύο θέματα στα διοικητικά. Το ένα είναι το σκέλος των υγειονομικών -που θα αναφερθώ εκτενέστατα- και το δεύτερο είναι το σκέλος των λοιπών διοικητικών, αναφορικά και με το ποσό το οποίο πληρώνεται, δηλαδή, τα 100 ευρώ ανά μήνα για όσους είναι ανεμβολίαστοι άνω των εξήντα ετών.

Ξεκινάω από αυτό και σας αναφέρω πως όταν λέμε υποχρεωτικότητα αναφερόμαστε στα εξής: περιορισμοί ως προς την πρόσβαση σε χώρους, να λογίζεται κάποιος ανεμβολίαστος εάν δεν έχει κάνει την αναμνηστική δόση, να υπάρχουν περιορισμοί σε χώρους διασκέδασης και στη δραστηριότητά τους στα απολύτως απαραίτητα, καθώς επίσης και το σκέλος της μείωσης του χρόνου του εννεαμήνου στο επτάμηνο για να γίνει η αναμνηστική δόση, αλλά και τα 100 ευρώ στις ηλικίες άνω των εξήντα.

Η εφαρμογή, λοιπόν, των μέτρων της υποχρεωτικότητας είτε αυτά ήταν του υγειονομικού προσωπικού είτε συνολικά, οδήγησε από εκεί που ήμασταν στον εμβολιασμένο ενήλικο πληθυσμό στο 67%, σήμερα να είμαστε με πρώτη δόση στο 84-85%, πάνω πια από τον ευρωπαϊκό μέσο όρο, με πρώτη δόση. Και στον ολοκληρωμένο εμβολιασμό είμαστε άνω του 81% στον ευρωπαϊκό μέσο όρο, στον δε γενικό πληθυσμό από το 55% που ήμασταν έχουμε φτάσει στο 72%, που είναι ο ευρωπαϊκός μέσος όρος. Αυτό, λοιπόν, έγινε, ναι, και με μέτρα υποχρεωτικότητας.

Και ειδικά για τους άνω των εξήντα ετών που λέτε, από τους σχεδόν εξακόσιες χιλιάδες συμπολίτες μας, πεντακόσιες πενήντα χιλιάδες συμπολίτες μας που ήταν ανεμβολίαστοι, λόγω της υποχρεωτικότητας οι μισοί από αυτούς εμβολιάστηκαν και αυτοί προστάτευσαν τον εαυτό τους. Διότι όλα τα στοιχεία μάς δείχνουν ότι και οι θάνατοι και οι βαριές νοσήσεις αφορούσαν κατά βάση ανεμβολίαστο πληθυσμό.

Ακόμα και από τα χθεσινά στοιχεία των διασωληνωμένων θα δείτε ότι σε ποσοστό 75% είναι ανεμβολίαστοι. Και προσέξτε, όταν ο γενικός πληθυσμός έχει φτάσει στο 85%, πάλι το 75% των διασωληνωμένων είναι ανεμβολίαστοι και, κυρίως, είναι κατηγορίες συνανθρώπων μας άνω των εξήντα ετών. Άρα, τα μέτρα της υποχρεωτικότητας είχαν αποτέλεσμα. Ήταν κάτι το οποίο δεν στηρίχθηκε από τα κόμματα της αντιπολίτευσης, αλλά ο αριθμός έφτασε στον ευρωπαϊκό μέσο όρο και έχουν προστατευθεί οι συμπολίτες μας.

Στο κομμάτι των υγειονομικών -και στη δευτερολογία μου θα είμαι απόλυτα εκτενής, κύριε Λαμπρούλη- σε όλα όσα λέτε, για να σας πω από τώρα, η απάντηση είναι «όχι». Δεν θα συμβεί τίποτα απ’ όλα όσα λέτε. Ούτε θα επιστρέψουν στην εργασία τους αν δεν είναι εμβολιασμένοι, ούτε θα τεθεί θέμα αν πρέπει να πάρουν αναλογικά χρήματα -αυτά τα οποία αναφέρετε- ούτε θα αναγνωριστεί ο χρόνος τους.

Θα σας πω ακριβώς το τι θα κάνουμε στη δευτερολογία, όμως με έναν ξεκάθαρο τρόπο λέμε ότι έχουν την επιλογή να μην εμβολιαστούν. Αλλά αυτή την επιλογή, με συγχωρείτε, το Εθνικό Σύστημα Υγείας και η πολιτεία δεν είναι υποχρεωμένοι να τη δεχθούν. Είναι μια επιλογή την οποία κάνουν, οι ίδιοι επιλέγουν να μην παρέχουν υπηρεσίες, αφού δεν πηγαίνουν να εμβολιαστούν, οι ίδιοι αναλαμβάνουν τις συνέπειες. Και στη δευτερολογία μου θα σας πω με σαφήνεια ποιος είναι ο σχεδιασμός για τους συγκεκριμένους ανθρώπους, πόσος είναι ο αριθμός που έχει μείνει.

Και τελικά, να αποφασίσουμε εδώ πέρα αν θέλουμε το υγειονομικό προσωπικό να είναι εμβολιασμένο ή να μην είναι. Διότι, όταν λέμε ότι το υγειονομικό προσωπικό θέλουμε να είναι εμβολιασμένο, αυτός που δεν εμβολιάζεται θα πρέπει να έχει κάποιες κυρώσεις. Και κύρωση δεν μπορεί να είναι να κάνει ένα τεστ και να επανέρχεται, διότι ακριβώς είναι ιατρικό, νοσηλευτικό και προσωπικό το οποίο βρίσκεται σε πολύ ευάλωτους χώρους.

Στη δευτερολογία μου θα σας πω ακριβώς ποια είναι η εισήγηση και του Υπουργείου Υγείας και τι θα ακολουθήσει από δω και πέρα με αυτούς που θα επιλέξουν να παραμείνουν ανεμβολίαστοι.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Στην ουσία ο Υπουργός από την πρωτολογία του -θα περιμένουμε να ακούσουμε και στη δευτερολογία του την απάντησή του στον πυρήνα του ερωτήματος, τι θα συμβεί, δηλαδή, με τους υγειονομικούς που έχουν τεθεί σε αναστολή- επιβεβαίωσε αυτό το οποίο εφάρμοσε η Κυβέρνηση, το Υπουργείο Υγείας πριν την εφαρμογή της υποχρεωτικότητας, αλλά και μετά, με την ψήφιση του μέτρου της υποχρεωτικότητας και της αναστολής των υγειονομικών, ανακηρύσσοντας, δηλαδή, στην πράξη τα εμβόλια ως αποκλειστικό μέσο αντιμετώπισης της πανδημίας -όπως ειπώθηκε και προηγουμένως από τον Υπουργό, όπως ειπώθηκε και όλο το προηγούμενο διάστημα και αν θέλετε από την αρχή της πανδημίας ως ατομική ευθύνη, χωρίς φυσικά την αναγκαία κρατική στήριξη στην ενημέρωση, στην εξασφάλιση δημόσιων υποδομών και προσωπικού.

Απόδειξη, εξάλλου είναι η τεράστια καθυστέρηση του εμβολιασμού ανθρώπων ακόμη και σήμερα που μιλάμε, που δεν μπορούν να μετακινηθούν και έτσι ένα μεγάλο μέρος αυτών μένει ανεμβολίαστο.

Έτσι οι παλινωδίες και η αντιφατικότητα των μέτρων της Κυβέρνησης, η ατομική ευθύνη των ανθρώπων να διαγνώσουν προβλήματα υγείας παράλληλα και να απευθυνθούν στον υποτιθέμενο γιατρό τους, η αναπάντητη από τους κρατικούς φορείς προβολή από μερίδα των μέσων μαζικής ενημέρωσης αντιεπιστημονικών και ανορθολογικών απόψεων, που σε μεγάλο βαθμό αντανακλούσαν τον πόλεμο μεταξύ φαρμακευτικών επιχειρήσεων για τη μερίδα της αγοράς, όχι μόνο αναπαρήγαγαν τις επιφυλάξεις, έδιναν χώρο σε σκοταδιστικές και αντιεμβολιαστικές απόψεις.

Έτσι η Κυβέρνηση -το είχαμε επισημάνει από πέρυσι όταν γινόταν και η συζήτηση για την ψήφιση της τροπολογίας για την υποχρεωτικότητα- δεν προχώρησε σε στοχευμένη ενημέρωση και ευαισθητοποίηση για τον εμβολιασμό, δεν υπήρξε καμία τέτοια κατεύθυνση.

Αντίθετα τι έγινε; Κυβερνητικές παλινωδίες, ξεχείλωμα των υγειονομικών πρωτοκόλλων για τις ανάγκες των τουριστικών ομίλων, αντιεπιστημονική παραφιλολογία εκ μέρους της ίδιας της Κυβέρνησης, επιστημονικοφανή επιχειρήματα κυβερνητικών παραγόντων που εμφανίζονταν και εμφανίζονται -τώρα πιο αραιά πλέον- ως έγκριτοι επιστήμονες για να δικαιολογούν προειλημμένες κυβερνητικές αποφάσεις, η μετατροπή μίας επιστημονικής κατάκτησης, αντίστοιχα, όπως το εμβόλιο σε προϊόν συναλλαγής και εξαγοράς. Αυτό έγινε και αυτό γίνεται και αυτό το συνεχίζετε.

Αυτές είναι οι αιτίες, λοιπόν, για τους φόβους, τις επιφυλάξεις όσων δεν είναι αρνητές ή ανορθολογιστές και αυτά «ρίχνουν νερό» στο μύλο του ανορθολογισμού των θεωριών συνομωσίας και αποτελεί φυσικά και έναν βολικό αντίπαλο της Κυβέρνησης για να απεμπολήσει τις δικές της πολιτικές ευθύνες στα ζητήματα της δημόσιας υγείας στο σύνολό τους, να μην τα αναφέρω τώρα.

Επίσης, μην ξεχνάμε –και το είχαμε επισημάνει τότε, δηλαδή πέρυσι- ότι η Κυβέρνηση έγραψε στα παλαιά των υποδημάτων της ακόμη και τις συστάσεις της Εθνικής Επιτροπής Βιοηθικής για εκστρατείες –αυτό έλεγε συγκεκριμένα- στοχευμένης ενημέρωσης και ευαισθητοποίησης για εκούσιο εμβολιασμό, προσαρμοσμένες σε κάθε επαγγελματική ομάδα, οι οποίες θα βασίζονται σε επιστημονικά στοιχεία που επικαιροποιούνται συνεχώς, με προϋπόθεση την προηγούμενη κατανόηση των φόβων και των γενικότερων αντιλήψεων που υπάρχουν στην κοινωνία μας, σε ομάδες εργαζομένων, κ.λπ.. Φωνή βοώντος, δεν συμπεριλήφθη τίποτε από όλα αυτά που πρότεινε ακόμα και η Εθνική Επιτροπή Βιοηθικής, που κατά τα άλλα η Κυβέρνηση την αξιοποιεί κατά το δοκούν, προφανώς.

Εμείς λέμε –και τα στοιχεία το δείχνουν- όλοι οι νοσοκομειακοί γιατροί, το σύνολο, η πλειοψηφία του υπόλοιπου υγειονομικού προσωπικού είναι εμβολιασμένοι, είτε άλλοι πλέον έχουν ανοσία, λόγω του ότι έχουν νοσήσει.

Άρα, λοιπόν, το μέτρο της αναστολής ακόμη και του αριθμού των υγειονομικών που βρίσκονται σε αναστολή, θα πρέπει να αρθεί, οι εργαζόμενοι να γυρίσουν στις δουλειές τους, στα νοσοκομεία, στις μονάδες υγείας, με τα απαραίτητα μέτρα προστασίας που πρέπει να λαμβάνονται σε ό,τι αφορά τα τεστ, ατομικά μέτρα προστασίας και συγκεκριμένος εργασιακός χώρος –όπου χρειάζεται δηλαδή- προκειμένου να μη δημιουργούνται ζητήματα νόσησης, ενδεχομένως, με τον COVID.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Αντιπρόεδρε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, να ξεκινήσω από τα γενικά που είπατε. Τι έγινε στον εμβολιασμό; Εκστρατεία έγινε. Κατηγορηθήκαμε και για αυτό. Έγινε δύο φορές. Και στην πρώτη φάση έγινε εκστρατεία και το τελευταίο εξάμηνο έχει γίνει στοχευμένη εκστρατεία σε γυναίκες εγκύους, σε ανθρώπους οι οποίοι είναι άνω των εξήντα ετών, με επιστήμονες που βγαίνουν και μιλάνε και λένε τα οφέλη του εμβολίου.

Παράλληλα, με εκστρατεία δείξαμε όλα τα στοιχεία για να δούμε τους σκληρούς δείκτες και να δούμε πώς η επιλογή και πώς παρασύρουν κάποιοι τους συνανθρώπους τους να μην εμβολιάζονται. Αυτά έχουν οδηγήσει δυστυχώς στο να βρίσκονται συνάνθρωποί μας στις κλίνες εντατικής θεραπείας, πράγμα που θα μπορούσε να είχε αποφευχθεί, αν είχαν εμβολιαστεί.

Αντίστοιχα ως Κυβέρνηση ως προς τα εμβόλια που λέτε, τα διασφαλίσαμε για όλον τον πληθυσμό χωρίς να χρειάζεται ο πληθυσμός να κάνει τίποτα, αλλά με ένα απλό μήνυμα να πάει να εμβολιαστεί. Αυτό που λέτε για το κατ’ οίκον, οι αιτήσεις που υπάρχουν έχουν καλυφθεί άνω του 90% και όσο μειώνεται η ανάγκη για περαιτέρω εμβολιασμό, γιατί και στην αναμνηστική δόση είμαστε σε πολύ υψηλό επίπεδο, απελευθερώνονται κλιμάκια και αυξάνεται αυτό το κομμάτι. Κάθε μέρα ικανοποιούνται αιτήσεις που έρχονται.

Έρχομαι τώρα στο θέμα των υγειονομικών. Εδώ υπάρχει μια ιδιαιτερότητα που πρέπει να απαντήσουμε με σαφήνεια. Αφ’ ενός έχουμε το κομμάτι της πανδημίας. Άρα, για όσο καιρό διαρκεί η πανδημία –και αυτή είναι, αν θέλετε, η πιο απλή λύση- δεν τίθεται θέμα επιστροφής τους. Όπως δίνουμε παρατάσεις στο επικουρικό προσωπικό, ακριβώς γιατί υπάρχει πανδημία, δεν θα επιστρέψουν αυτοί οι οποίοι δεν εμβολιάζονται.

Η θέση όμως του Υπουργού Υγείας -που την έχω εκφράσει και την έχω εισηγηθεί στην Κυβέρνηση και είναι θέση του Υπουργού Υγείας- είναι ότι οι άνθρωποι οι οποίοι δεν θα εμβολιαστούν, δεν πρέπει να παραμείνουν στο Εθνικό Σύστημα Υγείας. Ήδη, κύριε Λαμπρούλη, επεξεργαζόμαστε διάταξη, ώστε με τη λήξη στις 31 Μαρτίου, δύο πράγματα θα γίνουν. Ή θα παραταθεί η αναστολή για όσο διαρκεί η πανδημία ή διαφορετικά επεξεργαζόμαστε διάταξη η οποία θα έχει ως τυπικό προσόν τον εμβολιασμό για να παρέχεις υπηρεσίες στο Εθνικό Σύστημα Υγείας και συνεπώς όποιος δεν εμβολιάζεται δεν θα παραμείνει στο Εθνικό Σύστημα Υγείας.

Οι θέσεις οι οποίες θα αδειάσουν, θα προκηρυχθούν γι’ αυτούς τους ανθρώπους οι οποίοι βρίσκονται τώρα ως επικουρικοί στο Εθνικό Σύστημα Υγείας. Δεν είναι ριψάσπιδες. Βρίσκονται στη μάχη με έναν αλτρουισμό απέναντι στην κοινωνία. Έχουν εμβολιαστεί και παρέχουν τις υπηρεσίες τους και είναι δίπλα στον συμπολίτη.

Κάποιος που αρνείται την επιστήμη, αρνείται το lege artis, αυτό που λέμε εμείς οι νομικοί και το γνωρίζετε εσείς οι ιατροί, ότι πρέπει να λειτουργούμε σύμφωνα με τους κανόνες της Ιατρικής επιστήμης. Και όταν, λοιπόν, οι κανόνες της Ιατρικής επιστήμης λένε ότι για την αντιμετώπιση της πανδημίας πρέπει να υπάρχει εμβολιασμός, αυτός που αρνείται να λειτουργήσει σύμφωνα με τους κανόνες της Ιατρικής επιστήμης, ασχέτως πανδημίας, είναι κατά της επιστήμης που καλείται να υπηρετήσει στο Εθνικό Σύστημα Υγείας.

Και εμείς λοιπόν, εδώ είμαστε ξεκάθαροι. Εάν ακολουθηθεί μία θέση που έχει να κάνει με τις αναστολές αυτές, θα παρατείνονται όσο είναι η πανδημία. Όμως η επεξεργασία που γίνεται τώρα με διάταξη είναι το ότι όποιος αρνείται την επιστήμη δεν μπορεί να παρέχει υπηρεσίες στο Εθνικό Σύστημα Υγείας και είναι απολύτως δική του επιλογή, διότι ο ίδιος μπορεί να πάει να εμβολιαστεί και να επιστρέψει αμέσως. Αρνούμενος την επιστήμη του δεν θα εκβιάζει την πολιτεία.

Η πολιτεία θέλει αυτοί που παρέχουν υπηρεσίες στους Έλληνες πολίτες να σέβονται την επιστήμη τους, να λειτουργούν με γνώμονα την επιστήμη τους, να μη λειτουργούν με αντιεπιστημονικές μεθόδους. Εάν κάποιος επιλέγει να έχει στην Ιατρική επιστήμη και στη Νοσηλευτική αντιεπιστημονικές μεθόδους, δεν μπορεί να παρέχει υπηρεσίες στο Εθνικό Σύστημα Υγείας. Και μόλις είμαστε έτοιμοι θα παρουσιάσουμε ακριβώς όλο το πλαίσιο που θα λειτουργήσει.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Επόμενη επίκαιρη ερώτηση είναι η έκτη με αριθμό 472/28-2-2022 επίκαιρη ερώτηση δεύτερου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Σχέδιο επιστροφής των εργολαβικών συνεργείων στο ΕΣΥ στους τομείς της καθαριότητας, φύλαξης και σίτισης».

Και σε αυτή την ερώτηση θα απαντήσει ο Υπουργός Υγείας κ. Θάνος Πλεύρης.

Κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Ευχαριστώ πολύ.

Κύριε Υπουργέ, σε λίγες μέρες, τέλος του Μάρτη, λήγει η παράταση που έχει δοθεί στις περίπου οκτώ χιλιάδες συμβασιούχους ορισμένου χρόνου που παρέχουν υπηρεσίες στο ΕΣΥ στους τομείς της σίτισης, καθαριότητας και φύλαξης. Υπάρχει μια τεράστια αγωνία και ανασφάλεια στο προσωπικό αυτό. Προχθές είχα την ευκαιρία να συναντήσω ένα μεγάλο κομμάτι εργαζόμενων στο Νοσοκομείο της Νίκαιας.

Η τροχιοδεικτική βολή που έχει δοθεί από εσάς, από το Υπουργείο, είναι ότι δεν θα υπάρξει ανανέωση και ότι η πολιτική επιλογή είναι να επανέλθουν τα εργολαβικά συνεργεία στο ΕΣΥ για να καλύψουν αυτές τις ανάγκες.

Η αναγκαιότητα αυτής της αλλαγής στο καθεστώς το οποίο έχει δρομολογηθεί και ισχύει τα τελευταία τρία-τέσσερα χρόνια δεν προκύπτει από πουθενά. Δεν υπάρχει κανένας υγειονομικός, οργανωτικός, διοικητικός ή δημοσιονομικός λόγος που να επιβάλλει την επάνοδο σε ένα καθεστώς εργασιακής γαλέρας και ακραίας εκμετάλλευσης χαμηλόμισθου εργατικού δυναμικού, το οποίο υπήρχε στο σύστημα υγείας.

Εμείς την προηγούμενη περίοδο κάναμε μια σημαντική παρέμβαση αποϊδιωτικοποίησης σε ένα πεδίο που επί δεκαπέντε χρόνια περίπου είχε εκχωρηθεί σε ιδιωτικά συμφέροντα. Έγινε μια προσπάθεια σημαντική να βελτιωθούν η θέση εργασίας, οι συνθήκες αμοιβής και η ποιότητα των παρεχόμενων υπηρεσιών και αυτό αναγνωρίζεται. Και εσείς τώρα, χωρίς κανένα στοιχειώδες πρόσχημα, από επιλογή που λέει ότι σε αυτό το πεδίο, που αφορά και τον στενό πυρήνα του κράτους, πρέπει να δίνουμε χώρο σε ιδιωτικά συμφέροντα και σε ιδιωτικές εταιρείες επαναφέρετε αυτό το καθεστώς.

Νομίζω, λοιπόν, ότι έχετε υποχρέωση να πείτε ακριβώς ποιο είναι το χρονοδιάγραμμα, τι θα συμβεί και να μας εξηγήσετε γιατί επιμένετε σε αυτή την απολύτως νεοφιλελεύθερη εμμονή, η οποία βεβαίως έρχεται να συμπληρωθεί και με την επιρροή -γιατί δεν είναι μόνο νεοφιλελευθερισμός- συγκεκριμένων επιχειρηματικών συμφερόντων.

Τα ερωτήματα, λοιπόν, είναι: Ποια είναι η αναγκαιότητα; Αν εξετάζετε το λογικό ενδεχόμενο να παραταθούν οι συμβάσεις μέχρι το τέλος του χρόνου, όπως ζητάει η ΠΟΕΔΗΝ. Να δοθεί η δυνατότητα στο μεσοδιάστημα να προκηρυχθούν νέοι διαγωνισμοί που οι άνθρωποι αυτοί με αυξημένη μοριοδότηση, όπως δόθηκε και στο υπόλοιπο προσωπικό για τους μήνες της πανδημίας, να διεκδικήσουν, να παραμείνουν και να αξιοποιήσει το σύστημα υγείας την εμπειρία που έχουν αποκτήσει αυτόν τον καιρό.

Έχουν δώσει και αυτοί οι άνθρωποι μάχη στο πλαίσιο της υγειονομικής κρίσης, πολύ σημαντική μάχη, έχουν συμβάλει στο να είναι οι συνθήκες υγιεινής και ασφάλειας στα νοσοκομεία αξιοπρεπείς. Νομίζω ότι είναι οφειλόμενο χρέος της πολιτείας να διασφαλίσει ότι η επόμενη μέρα μετά τον COVID δεν θα είναι ένα τοπίο απολύσεων και εργασιακής εκμετάλλευσης στο σύστημα υγείας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Έχω απαντήσει ήδη σε αρκετές ερωτήσεις για το συγκεκριμένο θέμα, αλλά θα ήθελα στη δευτερολογία σας να μου ξεκαθαρίσετε τι εννοείτε όταν λέτε «να παραταθούν μέχρι τον Δεκέμβριο και να προκηρυχθούν». Να προκηρυχθούν μόνιμες θέσεις;

**ΑΝΔΡΕΑΣ ΞΑΝΘΟΣ:** Όχι.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θέσεις ορισμένου χρόνου;

**ΑΝΔΡΕΑΣ ΞΑΝΘΟΣ:** Βεβαίως.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάμε, λοιπόν, τώρα σε ένα-ένα τα θέματα για να δούμε τι γίνεται.

Πρώτα απ’ όλα, για να λέμε την αλήθεια σε αυτόν τον κόσμο, και εσείς ποτέ δεν πήγατε για μόνιμες θέσεις. Ορισμένου χρόνου ήταν όσοι μπήκαν, με ορισμένου χρόνου που ανανεώνονταν. Άρα, όταν βγαίνει κόσμος και λέει ότι «θα μείνετε μόνιμα στο Εθνικό Σύστημα Υγείας», κανένας δεν έχει φέρει τέτοια πρόταση. Η επιλογή της κυβέρνησης ΣΥΡΙΖΑ ήταν επιλογή ορισμένου χρόνου, η οποία κάποια στιγμή σταματάει.

Τι λέμε εμείς τώρα αυτή τη στιγμή και το βάζουμε σε μια διάσταση απόλυτα εξορθολογισμένη; Ενώ αναφορικά με το ιατρικό, νοσηλευτικό και λοιπό προσωπικό έχουμε μια σταθερή θέση ότι παρατείνονται οι συμβάσεις -και παρατάθηκαν μέχρι τέλος του χρόνου- βγαίνουν διαγωνισμοί με αυξημένη μοριοδότηση και η επιλογή της Κυβέρνησης είναι σε όλο αυτό το προσωπικό να δοθεί η δυνατότητα στις προκηρύξεις που θα βγαίνουν να μπορέσει να αποκτήσει τη μόνιμη θέση στο Εθνικό Σύστημα Υγείας, δεν ισχύει το ίδιο για τους ΣΟΧ. Και αυτό το έχουμε πει από την πρώτη στιγμή με απόλυτη ειλικρίνεια. Δεν το αντιμετωπίζουμε ως ίδια κατηγορία υπό την έννοια ότι πάμε σε μόνιμες σχέσεις.

Και το ερώτημα είναι τώρα αν θα επιλέξεις να πηγαίνεις σε διαγωνισμούς ορισμένου χρόνου ή αν θα δίνεις τη δυνατότητα στις διοικήσεις, εάν οι διοικήσεις το επιλέγουν, να μπορούν να προκηρύσσουν διαγωνισμούς, ώστε αυτές οι υπηρεσίες σίτισης, φύλαξης και καθαριότητας να μπορούν να δίνονται και από ιδιώτες outsourcing.

Εμείς, λοιπόν, ερχόμαστε και λέμε -και το είχαμε πει αυτό το πράγμα- ότι θα παρατείνονται οι συμβάσεις. Προφανώς, στις 31 Μαρτίου θα παραταθούν οι συμβάσεις για ένα τρίμηνο. Αλλά παράλληλα, ναι, δεν είναι τροχιοδεικτικό αυτό που λέτε. Είναι επιλογή, την οποία λέμε. Να μπορούν να βγαίνουν προκηρύξεις, προκειμένου να δίνεται αυτή η υπηρεσία και σε ιδιώτες, με τι όρο; Ότι οικονομικά οι προκηρύξεις οι οποίες θα βγαίνουν θα έχουν οικονομικό όφελος για το νοσοκομείο.

Το ζητάει αυτό ο Υπουργός. Τους ζητάει να βγαίνουν σε διαγωνισμούς και τους ζητάει να κάνουν μια ανάλυση συνολική και του κόστους των ανθρώπων οι οποίοι εργάζονται εκεί πέρα και εργάζονται ως ορισμένου χρόνου και τους σεβόμαστε και τους έχουμε ανανεώσει τις συμβάσεις. Δυόμισι χρόνια που είμαστε Κυβέρνηση τις ανανεώνουμε αυτές τις συμβάσεις. Ενδεχομένως, είναι περισσότερο χρόνο από ό,τι βρέθηκαν επί των ημερών σας με συνεχείς ανανεώσεις.

Έτσι, όταν οι διοικήσεις βγάζουν διαγωνισμούς, αν ο διαγωνισμός είναι με στοιχεία πιο οικονομικός -γιατί δεν είναι μόνο το μισθολογικό, είναι και τι αναλώσιμα χρειάζονται για αυτά- τότε να επιλέγεται αυτή η διαδικασία.

Επειδή οι διαγωνισμοί, είτε δεν έχουν βγει είτε βγαίνουν και καθυστερούν είτε έχουν διαδικασίες, παράλληλα θα ανανεώνεται σε αυτούς τους ανθρώπους η δυνατότητα. Δεν τους αιφνιδιάζουμε καθόλου. Σας το λέω με απόλυτη ειλικρίνεια, κύριε Ξανθέ. Αυτή είναι η κατεύθυνση. Μπορεί οι διαγωνισμοί να μην ολοκληρωθούν. Μπορεί οι διαγωνισμοί να είναι ασύμφοροι, οπότε να συνεχίζεται αυτή η διαδικασία των παρατάσεων. Αλλά, να εξετάσουμε ενδεχόμενα αυτοί οι άνθρωποι να μπουν για να πάρουν θέσεις του Υγείας ως προς μόνιμες προσλήψεις δεν γίνεται.

Εάν δούμε ότι οι διαγωνισμοί δεν οδηγούνται, μπορούμε να πάμε και σε αυτό το οποίο λέτε. Αν δούμε, δηλαδή, ότι τελικά δημιουργείται μεγάλο πρόβλημα στους διαγωνισμούς, μπορεί να δοθεί η δυνατότητα να μπορέσουν να κάνουν προκηρύξεις για ορισμένου χρόνου. Το ξεκαθαρίζουμε.

Η βασική επιλογή, όμως, είναι να γίνονται οι διαγωνισμοί, για να μπορέσουμε να βρίσκουμε υπηρεσίες φθηνότερες που να παρέχονται απ’ έξω. Αν αυτές δεν βρίσκονται, θα ανανεώνονται οι συμβάσεις. Πιστεύω ότι είναι μία ξεκάθαρη θέση την οποία έχουμε αναπτύξει από την πρώτη στιγμή και στους ίδιους τους ανθρώπους.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Κατ’ αρχάς, είναι θετικό που λέτε ότι θα φέρετε μια ρύθμιση -φαντάζομαι νομοθετική- για μια έστω τρίμηνη παράταση. Αυτό είναι το ένα.

Το δεύτερο. Εμάς, κύριε Πλεύρη, το θέμα μας είναι να μην επανέλθει ένα καθεστώς ακραίας εργασιακής εκμετάλλευσης και διασπάθισης δημόσιου χρήματος, το οποίο υπήρχε για πολύ μεγάλο διάστημα, για χρόνια, στο ΕΣΥ.

Ανοίξαμε αυτό το μέτωπο. Υπήρξε τεράστια κόντρα, σκληρή κόντρα, κοινωνική και πολιτική. Υπήρξαν προσφυγές στα δικαστήρια, ασφαλιστικά μέτρα, προσφυγή στο Σ.τ.Ε., προσφυγή στο Ευρωπαϊκό Δικαστήριο, αιτήσεις αντισυνταγματικότητας. Όλα αυτά κατέπεσαν και αποδείχθηκε στην πράξη.

Υπάρχουν τα δεδομένα μόνο από τον «Ευαγγελισμό», μόνο από ένα νοσοκομείο της χώρας. Πάνω από 800.000 ευρώ το δημοσιονομικό όφελος σε έναν χρόνο, αφαιρουμένων -γιατί διάβασα απαντήσεις που δώσατε πριν από λίγο καιρό σε συναδέλφους- των αναλώσιμων. Μόνο από ένα νοσοκομείο. Εμείς υπολογίζαμε ότι ήταν γύρω στα 60 με 70 εκατατομμύρια ευρώ τον χρόνο το δημοσιονομικό όφελος για το κράτος από την έξοδο των εργολαβικών συνεργείων.

Εσείς, λοιπόν, τώρα, χωρίς καμμία αιτιολόγηση, θέλετε ουσιαστικά και προκρίνετε -και οι κατευθύνσεις που δίνονται στα νοσοκομεία και στις διοικήσεις τους είναι ακριβώς αυτές- να επαναφέρετε αυτό το καθεστώς. Αυτή είναι η διαχωριστική γραμμή.

Το τι θα γίνει μετά με αυτό το προσωπικό είναι μια άλλη συζήτηση. Εγώ λέω λοιπόν, πρώτον, δεν χρειάζεται και δεν πρέπει να επιστρέψουμε σε αυτό το καθεστώς βαρβαρότητας και εργασιακού μεσαίωνα. Ξέρετε ότι ο κόσμος πήγαινε μαζί με το αφεντικό και έβγαζε από το ΑΤΜ τα λεφτά και έδινε το δώρο των Χριστουγέννων πίσω; Ξέρετε τι ακραίες παραβιάσεις της εργατικής νομοθεσίας γινόντουσαν; Υπάρχουν έλεγχοι του ΣΕΠΕ που επισημαίνουν αυξημένη παραβατικότητα σε αυτές τις επιχειρήσεις. Ήταν αναξιοπρέπεια και εκμετάλλευση. Και αυτό το καθεστώς τέλειωσε με την προηγούμενη κυβέρνηση και εσείς πάτε να επαναφέρετε. Αυτό είναι η ουσία του θέματος.

Γιατί αγαπητέ μου Υπουργέ, επηρεάζεστε και έχετε σχέση οργανική με αυτά τα επιχειρηματικά συμφέροντα; Και γιατί στο πλαίσιο του αντικρατισμού σας θεωρείτε ότι στο στενό πυρήνα του κράτους, στο Εθνικό Σύστημα Υγείας μπορούν να υπάρχουν νησίδες ιδιωτικότητας; Αυτό είναι το μεγάλο θέμα. Νομίζω λοιπόν, να δεσμευτείτε ότι θα δοθεί η παράταση.

Δεύτερον, η κατεύθυνση που πρέπει να δοθεί στις διοικήσεις των νοσοκομείων είναι προφανώς να προκηρύξουν νέους διαγωνισμούς, να υπάρχει πρόνοια το προσωπικό αυτό το οποίο έχει βάλει πλάτη στην πανδημία, να έχει την αναγνώριση που χρειάζεται από άποψη μορίων και να μπορέσει να συνεχίσει να παρέχει τις ποιοτικές υπηρεσίες τις οποίες παρείχε μέχρι τώρα και μάλιστα σε τομείς που αφορούν και τη δημόσια υγεία γιατί έχουν σχέση με μολυσματικούς χώρους, τα νοσοκομεία κ.λπ..

Νομίζω ότι αν δεν το κάνετε αυτό, απλώς δείχνετε ότι είσαστε εμμονικοί, αμετανόητοι και πραγματικά δεν έχετε καμμία επίγνωση του τι συμβαίνει σήμερα στο σύστημα υγείας και κυρίως το τι χρειάζεται ως παρακαταθήκη μετά την πανδημία. Χρειαζόμαστε ένα νέο δημόσιο σύστημα υγείας, το οποίο θα έχει συνθήκες εργασίας, αμοιβής και εκπαίδευσης αξιοπρεπείς για όλες τις κατηγορίες των εργαζομένων του, από τον γιατρό μέχρι την καθαρίστρια.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει ο κύριος Υπουργός.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα ξεκινήσω από αυτό που είπατε, τις νησίδες ιδιωτικότητας.

Κύριε Ξανθέ, πράγματι το λέω πολλές φορές μάλιστα -και αναφέρεται και η Αντιπολίτευση και λέει «ο Υπουργός των ΣΔΙΤ»- ότι ναι, πιστεύω πάρα πολύ στα ΣΔΙΤ και ως Κυβέρνηση πιστεύουμε στα ΣΔΙΤ, πιστεύουμε στις συμπράξεις δημόσιου και ιδιωτικού τομέα και στον τομέα της υγείας. Και πιστεύουμε ότι αυτό θα είναι προς όφελος του ασθενούς.

Και μάλιστα, κύριε Ξανθέ, το νομοσχέδιο του ΕΟΠΥΥ που βάζει ποιοτικά κριτήρια -σε ποιους;- στους ιδιώτες, ακριβώς δημιουργεί αυτή την αίσθηση ότι ξεκαθαρίζουμε την κατάσταση στον ιδιωτικό τομέα. Γιατί εμείς θέλουμε να παίρνουμε υπηρεσίες από τους ιδιώτες, όταν δίνουν ποιοτικές υπηρεσίες στον ασφαλισμένο και φτηνές υπηρεσίες στον ασφαλισμένο. Αντίστοιχα ενισχύουμε το Εθνικό Σύστημα Υγείας. Θα έχουμε χρόνο να τα συζητήσουμε, τα έχουμε πει. Αλλά προφανέστατα αυτές οι σχέσεις θα είναι προς όφελος των ασφαλισμένων, προς όφελος των ασθενών.

Όσο αφορά το συγκεκριμένο θέμα το οποίο λέτε. Αυτή τη στιγμή μια έντιμη λύση θα ήταν κάποιος να πει «παιδιά, να είναι μόνιμες θέσεις». Ας έβγαινε κάποιος να πει -το λέει το Κομμουνιστικό Κόμμα Ελλάδας- για μόνιμες θέσεις. Διότι αν θεωρούμε ότι κάποιος είναι ορισμένου χρόνου, το ορισμένου χρόνου δεν σημαίνει ότι είναι εσαεί. Μήπως τότε υποκρινόμαστε και κοροϊδεύουμε τον άνθρωπο; Εκτός εάν εσείς θεωρείτε ότι μέσω των ορισμένων σχέσεων στην πραγματικότητα θα δημιουργηθεί μία μονιμότητα. Δεν είναι αυτό στις προθέσεις μας.

Όμως, κύριε Ξανθέ, βάζετε δύο θέματα. Το ένα θέμα είναι το κόστος. Πιστεύω αυτό το οποίο σας λέω εδώ πέρα ότι η κατεύθυνση είναι ότι θα πρέπει το κόστος να είναι χαμηλότερο, το λύνει. Ό,τι στοιχεία και να μου φέρνετε από το παρελθόν που υπάρχουν και από τις δύο πλευρές, εδώ ξεκινάμε με μια βασική αρχή, ότι ξέρουμε τι κόστος έχουμε τώρα και ζητάμε από το νοσοκομείο να κάνουν διαγωνιστικά όταν αποδεδειγμένα συνολικά το όφελος, άρα το κόστος είναι μεγαλύτερο. Οπότε τη μία ένσταση την οποία βάζετε, την απαντάμε με σαφή τρόπο.

Για τη δεύτερη ένσταση, που προφανώς δεν αφορά το Υπουργείο Υγείας εν γένει γιατί είναι εργασιακά θέματα, να σας πω ότι προφανέστατα με όσους συμπράττει το δημόσιο πρέπει να εφαρμόζεται η εργατική νομοθεσία. Αυτό είναι σαφές. Αν υπήρξαν στοιχεία που δεν εφαρμόστηκε, δεν είναι λογική με αυτόν τον τρόπο να κόψουμε οποιαδήποτε σχέση μπορεί να έχει το δημόσιο. Προφανέστατα και πρέπει να εφαρμόζεται η εργατική νομοθεσία.

Αυτό όμως που σας λέω εδώ πέρα είναι ότι η κατεύθυνση είναι αυτή όπως είπαμε, ζητάμε από τις διοικήσεις να βγάζουν διαγωνισμούς. Οι διαγωνισμοί, όπως ξέρετε και εσείς ενδεχομένως και καλύτερα από εμένα σε αυτό το επίπεδο, έχουν συγκεκριμένο χρονικό πλαίσιο. Θα ανανεώνονται, θα ανανεωθούν στις 31 Μαρτίου, όπως ανανεώνονται συνολικά ανά τρίμηνο. Δεν πρόκειται τα νοσοκομεία να μείνουν χωρίς αυτές τις υπηρεσίες. Εάν όμως ολοκληρωθούν οι διαγωνισμοί με τους όρους που σας είπα, αντίστοιχα οι διοικήσεις θα έχουν την επιλογή -γιατί έτσι γίνονται και οι ανανεώσεις- να μην ανανεώσουν ακριβώς γιατί θα έχουν κλείσει. Αν δούμε ότι τελικά αυτό το διαγωνιστικό κομμάτι δεν βγαίνει, τότε ναι θα δοθεί και η δυνατότητα η οποία αναφέρεται για προκήρυξη ορισμένου χρόνου.

Εμείς όμως πιστεύουμε ότι στο πλαίσιο του ανταγωνισμού και βάζοντας συγκεκριμένους όρους και διαδικασίες θα πετύχουμε και το ποιοτικότερο και το καλύτερο για τα ελληνικά νοσοκομεία. Αλλά οι συμβάσεις θα ανανεώνονται. Στις 31 Μαρτίου θα ανανεωθούν. Και όσο δεν ολοκληρώνονται οι διαδικασίες, αντιστοίχως ανανεώνονται γιατί δεν είναι δυνατόν να μείνουν τα νοσοκομεία χωρίς αυτές τις υπηρεσίες.

**ΠΡΟΕΔΡΕΥΩΝ (Χαράλαμπος Αθανασίου):** Αν έχετε την καλοσύνη να μου επιτρέψετε να κάνω μία παρατήρηση γενική, γιατί αυτό το θέμα δεν έχει προκύψει τώρα με την μετατροπή των συμβάσεων των ΣΟΧ σε αορίστου χρόνου ή μονιμοποίηση, αλλά σε πολλά Υπουργεία έχουμε τέτοιες ερωτήσεις. Η Κυβέρνηση και να θέλει να μετατρέψει μία σύμβαση ορισμένου χρόνου σε αορίστου δεν μπορεί να το κάνει. Υπάρχει συνταγματική απαγόρευση.

**ΑΝΔΡΕΑΣ ΞΑΝΘΟΣ:** Δεν ζήτησα αυτό.

**ΠΡΟΕΔΡΕΥΩΝ (Χαράλαμπος Αθανασίου):** Ακούστε, κύριε Ξανθέ. Δεν το κάνει εξυπαρχής. Υπάρχει συνταγματική απαγόρευση.

Θα μου πείτε: Ποτέ δεν μπορεί να γίνει; Μπορεί. Πότε; Η απαγόρευση αυτή του Συντάγματος ορά, αποβλέπει δηλαδή στον νομοθέτη. Ο νομοθέτης δεν μπορεί να το κάνει. Δεν ορά τον δικαστή. Ο δικαστής όταν κρίνει ότι κάλυπταν πάγιες και διαρκείς ανάγκες και γίνεται κατάχρηση δικαιώματος, μπορεί να το κάνει μέχρι να πάρει αμετάκλητη απόφαση. Συνεπώς στο στάδιο αυτό, μόνο οι ανανεώσεις των συμβάσεων μπορεί να γίνονται.

Δεν αναφέρομαι συγκεκριμένα στην ερώτηση αυτή, όπως το έχει αναπτύξει πολύ σωστά ο Υπουργός, αλλά είναι γενικότερο διότι πάρα πολλοί συνάδελφοι κάνουν ερωτήσεις που αφορούν εργαζομένους σε πολλά Υπουργεία. Αυτή είναι η πραγματικότητα. Αυτό είναι το Σύνταγμά μας. Με την αναθεώρησή του δεν έχει αλλάξει η διάταξη και έτσι ισχύει μέχρι τώρα.

Πάμε τώρα στην ένατη με αριθμό 473/28-2-2022 επίκαιρη ερώτηση δεύτερου κύκλου του Βουλευτή Κορινθίας του Συνασπισμού Ριζοσπαστικής Αριστεράς κ. Γεώργιου Ψυχογιού προς τον Υπουργό Υγείας, με θέμα: «Εξαιρετικά επείγουσα η ενίσχυση Νοσοκομείου Κορίνθου και δομών υγείας του νομού».

Πάλι εδώ θα απαντήσει ο κ. Πλεύρης.

Τον λόγο έχει ο κ. Ψυχογιός για να αναπτύξει την επίκαιρη ερώτηση.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, είμαστε σε συνέχεια της υγειονομικής κρίσης η οποία δεν έχει τελειώσει και για αυτό φέρνουμε και αυτή την ερώτηση στη Βουλή και ελπίζουμε και εσείς που χειρίζεστε τις υποθέσεις να έχετε συνειδητοποιήσει -γιατί με τις δηλώσεις σας αυτό δεν είναι προφανές- ότι ακόμα βρισκόμαστε σε ένα πάρα πολύ κρίσιμο στάδιο.

Οι δομές υγείας της Κορινθίας και ιδίως το Νοσοκομείο Κορίνθου βρίσκονται σχεδόν δύο χρόνια τώρα μετά την έναρξη πανδημίας στα όριά τους και στέκονται όρθιες με την υπέρβαση του ιατρικού νοσηλευτικού και λοιπού προσωπικού. Η ένταση όμως και η διάρκεια της πανδημίας αλλά και η απουσία στήριξης από την πολιτεία, όπως φάνηκε και στην πρόσφατη έκτακτη συνέλευση των γιατρών του νοσοκομείου, του επιστημονικού συμβουλίου, έχει οδηγήσει σε αδιέξοδο και σχεδόν σε κατάρρευση.

Οι δύο κλινικές που νοσηλεύουν ασθενείς με COVID στελεχώνονται κυρίως με γιατρούς ειδικοτήτων που δεν έχουν σχέση με τη νόσο. Πνευμονολόγος δεν υπήρχε για μήνες, ενώ οι όποιες λύσεις δίνονται εκ των ενόντων, από περιφερειακά ιατρεία, κέντρα υγείας και το ΚΕΦΙΑΠ. Απαιτείται λοιπόν άμεση πρόσληψη γιατρών ειδικότητας για αντιμετώπιση ασθενών COVID, παθολόγων, πνευμονολόγων, στελέχωση των ΤΕΠ του νοσοκομείου και ενίσχυση της ΜΕΘ COVID, που λειτουργεί μόνο με δύο γιατρούς και συμπληρωματικά στη συνέχεια από ιατρεία και κλινικές.

Τα δε ποσοστά θνητότητας στη ΜΕΘ -τα οποία είχαμε ζητήσει και με ερώτησή μας εδώ και έναν χρόνο και απ’ ότι πληροφορούμαι επιτέλους θα συζητηθεί ως επερώτηση- παραμένουν σύμφωνα με τα γενικά στοιχεία πολύ υψηλά παρά τις υπεράνθρωπες προσπάθειες των γιατρών. Κρίσιμη είναι και η επαρκής στελέχωση της χειρουργικής κλινικής, τη στιγμή μάλιστα που όλες οι χειρουργικές κλινικές έχουν συγκεντρωθεί στον τρίτο όροφο -μάλιστα έπεσε και ένα ταβάνι προχτές, κάτι το οποίο καταλαβαίνετε τι συνεπάγεται για τους ασθενείς- ενώ πολλά τακτικά ιατρεία και χειρουργεία έχουν ανασταλεί.

Ως εκ τούτου είναι αναγκαία η επίσπευση των κρίσεων για πρόσληψη των γιατρών σε εκκρεμότητα, ενώ απαιτείται η επαναλειτουργία της παιδιατρικής, η ενίσχυση κλινικών όπως η ορθοπεδική, μαιευτική και οφθαλμολογική, αλλά και των εξωτερικών ιατρείων, ώστε να μην μετατραπεί, όπως λένε και οι ίδιοι οι γιατροί, το νοσοκομείο σε νοσοκομείο μιας νόσου.

Την ίδια στιγμή η υπέρβαση του νόμιμου αριθμού εφημεριών προσωπικού του νοσοκομείου με συνεχή και εξαντλητικά ωράρια, τα καθημερινά «εντέλλεστε» από τη διοίκηση και η μη αξιοποίηση των υγειονομικών σε αναστολή σε άλλες θέσεις ή η επιστροφή τους με καθημερινά τεστ, όπως ζητά και ο Ιατρικός Σύλλογος Κορινθίας και συζητήθηκε νωρίτερα το θέμα αυτό, επιδεινώνουν την κατάσταση. Παρόμοια είναι η εικόνα και στην πρωτοβάθμια, την οποία θα αναλύσω στην δευτερολογία μου.

Σε αυτό το πλαίσιο το ερώτημα που τίθεται είναι αν προτίθεστε να προχωρήσετε, επιτέλους, σε μία ουσιαστική ενίσχυση και στήριξη του Νοσοκομείου Κορίνθου και των πρωτοβάθμιων δομών υγείας με το απαραίτητο ιατρικό νοσηλευτικό και λοιπό προσωπικό συμπεριλαμβανομένης και της δύναμης του ΕΚΑΒ. Θα επανέλθω στη δευτερολογία με τα υπόλοιπα θέματα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Ψυχογιέ.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, πρώτα απ’ όλα στα ερωτήματα τα οποία κάνετε, στα δύο τάχιστα να πω -πιστεύω ότι το δεύτερο σκέλος απαντήθηκε πλήρως στην ερώτηση του κ. Ξανθού, απλώς τα λέω και πάλι για να υπάρχουν στα Πρακτικά και στη δική σας ερώτηση- ότι θα παρατείνονται οι συγκεκριμένες συμβάσεις για φύλαξη, σίτιση και καθαριότητα έως ότου ολοκληρωθούν οι διαγωνιστικές διαδικασίες. Οι διαγωνισμοί που ζητά το Υπουργείο να βγουν είναι με την καλύτερη δυνατή τιμή και καλύτερη τιμή από το κόστος το οποίο υπάρχει τώρα. Άρα θα υπάρχει παράταση αυτών των συμβάσεων, αλλά εφόσον ολοκληρωθούν οι διαγωνισμοί θα ακολουθείται η απόφαση της διαγωνιστικής διαδικασίας.

Αναφορικά με το δεύτερο θέμα που θέσατε τώρα, νομίζω ότι ήμουν απόλυτα σαφής. Δεν υπάρχει επιστροφή των ιατρών, νοσηλευτών και λοιπού προσωπικού το οποίο δεν έχει εμβολιαστεί. Αντιθέτως, το συγκεκριμένο προσωπικό από τη στιγμή που θα υπάρξει ως τυπικό προσόν ο εμβολιασμός δεν θα παραμείνουν συνολικά στο Εθνικό Σύστημα Υγείας και οι θέσεις τους θα προκηρυχθούν.

Αναφορικά με τις θέσεις τις οποίες αναφέρετε τώρα, οι θέσεις, που είναι ένα θέμα εσωτερικής κατανομής των ΥΠΕ, εκτός του ότι από την προηγούμενη προκήρυξη η οποία υπήρξε υπάρχει μια σειρά από θέσεις που έχουν καλυφθεί -και θα σας τα καταθέσω τα στοιχεία τα οποία υπάρχουν- αντίστοιχα αυτή τη στιγμή και εκτιμώντας τις ανάγκες της κάθε υγειονομικής περιφέρειας υπάρχουν μπροστά μας για νοσηλευτικό προσωπικό μόνιμες θέσεις τέσσερις χιλιάδες, όπου υπολογίζεται και το Νοσοκομείο της Κορίνθου.

Ευελπιστώ ότι την άλλη βδομάδα θα μπορέσουμε να ανακοινώσουμε και την κατανομή, για να στείλουμε στο Υπουργείο Εσωτερικών, προκειμένου να βγει προκήρυξη, η οποία θα είναι εντός του Μαρτίου. Θέλαμε να είναι εντός Φεβρουαρίου, αλλά θα είναι εντός του Μαρτίου. Υπάρχει προκήρυξη των εννιακοσίων δέκα θέσεων για λοιπό προσωπικό, το οποίο θα είναι έτοιμο τον Απρίλιο, και υπάρχει και η προκήρυξη για τους επτακόσιους γιατρούς, που τώρα θα γίνει η κατανομή, που θα έχει την ιδιαιτερότητα ότι θα υπάρξουν και κίνητρα, αλλά θα βγουν πρώτα εκεί που παρουσιάζεται το μεγαλύτερο πρόβλημα στελέχωσης.

Κατά βάση, από τα στοιχεία τα οποία έχουμε και από το Νοσοκομείο της Κορίνθου, είναι ότι βγήκανε και άγονες θέσεις -ισχύει δηλαδή αυτό το οποίο αναφέρετε- και δεν μπόρεσαν να καλυφθούν οι θέσεις, αλλά κατά βάση οι περισσότερες θέσεις οι οποίες προκηρύχθηκαν καλύφθηκαν.

Αναφέρατε και θέλω να το επαναλάβω ότι προφανώς η πανδημία είναι εδώ και κανένας δεν έχει πει λήξη πανδημίας είτε οτιδήποτε. Απλώς προσπαθούμε και εμείς να εκμεταλλευτούμε το σκέλος που βρίσκεται σε ύφεση αυτή τη στιγμή η πανδημία. Δεν ξέρουμε πώς μπορεί στην πορεία να έρθει, αλλά προετοιμαζόμαστε ειδικά για το Φθινόπωρο, για να υπάρχει απόλυτη στελέχωση. Μέσα σε όλο αυτό το πλαίσιο θα γίνει και η αναδιάταξη όλων των υπηρεσιών, προκειμένου να είμαστε ακόμα καλύτερα προετοιμασμένοι.

Θα αναφερθώ σε συγκεκριμένα στοιχεία και για την πρωτοβάθμια και για τη δευτεροβάθμια στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ψυχογιέ, έχετε τον λόγο για τη δευτερολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Σας άκουσα προσεκτικά, κύριε Υπουργέ. Να πω και εγώ μιας και το αναφέρατε ότι το δεύτερο ερώτημα ήταν για τους συμβασιούχους και το ανέφερε και ο συνάδελφος πρώην Υπουργός ότι για μας, και είναι ξεκάθαρο αυτό, οι συμβασιούχοι αυτοί σε σχέση με τα συνεργεία εργολάβων έχουν πάρα πολλά πλεονεκτήματα. Πέραν του εργασιακού καθεστώτος, που είναι κρίσιμο και της εκμετάλλευσης που αυτό συνεπάγεται και της μείωσης των μισθών, περιλαμβάνει και τις καλύτερες υπηρεσίες -και το ξέρετε αυτό και ας το επιβεβαιώσουν και οι διοικήσεις- αλλά περιλαμβάνει και το γεγονός ότι έχει πολύ χαμηλότερο δημοσιονομικό κόστος. Και γι’ αυτό είχαμε και αυτό το κέρδος της Κυβέρνησής μας και γι’ αυτό και στις διοικήσεις δεν μπορούν να περάσουν οι διαγωνισμοί διότι είναι προφανές και εξόφθαλμο ότι κοστίζουν πολύ περισσότερο. Δηλαδή στο Νοσοκομείο της Κορίνθου ήρθαν προτάσεις οι οποίες ήταν πολλαπλάσιες σε σχέση με αυτό που κοστίζει τώρα. Επίσης δεν πρέπει να παραγνωρίζουμε την προσφορά τους και μέσα στην πανδημία, αλλά και όλα τα προηγούμενα χρόνια.

Άρα κρατάω αυτό που λέτε για την παράταση, αλλά πρέπει να κρατήσετε και εσείς όλα τα πλεονεκτήματα που έχουν αυτές οι υπηρεσίες σε σχέση με τις άλλες ακόμα και στη δική σας λογική όχι τη δική μας.

Από εκεί και πέρα για την αναστολή στους υγειονομικούς αναφερθήκατε αναλυτικά και διεξοδικά. Ο Ιατρικός Σύλλογος Κορινθίας το ζητάει αυτό σε τρεις βάσεις. Δεν λέει να μην εμβολιαστούν ούτε εμείς το λέμε και το ξέρετε. Λέει στη λογική ότι πρόσφεραν μέσα στην πανδημία, λέει στη λογική ότι εργασιακά αυτό είναι δυσανάλογο, δηλαδή να απολύονται, και τρίτον ότι πρέπει να γυρίσουν με τεστ και σε συγκεκριμένες άλλες θέσεις από αυτές που ήταν και βέβαια να πειστούν να εμβολιαστούν. Αυτή είναι η συζήτηση που γίνεται.

Τώρα σε σχέση με την πρωτοβάθμια του νομού έχει υπάρξει κι εκεί μια εγκατάλειψη. Κάναμε ερώτηση για τις τοπικές μονάδες υγείας, οι οποίες έχουν αφεθεί στον αυτόματο, πότε θα στελεχωθούν, πώς θα στελεχωθούν και για την Κορινθία ειδικά και γενικά. Τα κέντρα υγείας και αυτά τραβάνε γιατρούς προς το νοσοκομείο και δεν μπορούν να λειτουργήσουν όπως πρέπει. Είναι στα όριά του το προσωπικό και πάνω από αυτά. Αλλά και τα περιφερειακά ιατρεία, που είναι ακόμα και σε πρωτεύουσες πρώην δήμων, δεν μπορούν να ανταποκριθούν στις ανάγκες και οι άνθρωποι δεν μπορούν να κάνουν ούτε τις απλές διαδικασίες, συναλλαγές και υπηρεσίες που χρειάζονται. Άρα και γι’ αυτό θέλουμε απαντήσεις και θέλουμε και στελέχωση και προσωπικό, αυτό θέλουμε. Στην ουσία θέλουμε στήριξη και ενίσχυση για να μπορέσουν αυτά να παρέχουν τις στοιχειώδεις υπηρεσίες στον κόσμο.

Και βέβαια και το κέντρο αποκατάστασης, το ΚΕΦΙΑΠ, το οποίο άνοιξε επί των ημερών μας, ήταν κλειστό, ένας εξαιρετικός χώρος ο οποίος θα μπορούσε να αξιοποιηθεί και στη μετά COVID αποκατάσταση, αλλά και στην αποκατάσταση, που είναι πανάκριβη τώρα στα ιδιωτικά και δεν μπορεί ο κόσμος να την ακολουθήσει και πάει στα ιδιωτικά, γιατί είναι και αυτό που υπηρετείτε ξεκάθαρα με την απαξίωση αυτή. Και βέβαια η πρωτοβάθμια είναι κρίσιμη γιατί είναι το πρώτο βήμα στο σχήμα και της αντί COVID πολιτικής, στην αντιμετώπιση και την πρόληψη, αλλά και στα υπόλοιπα νοσήματα.

Θα πρέπει να πούμε ότι έχουμε κάνει και συνεχείς επισκέψεις στο πεδίο, συναντήσεις με τους εργαζόμενους, τη διοίκηση, συμβάλλουμε σε αυτό. Η λογική μας είναι πάμε με προτάσεις και παρεμβάσεις. Γιατί είναι ένα νοσοκομείο στο οποίο κάναμε πάρα πολλά ως Κυβέρνηση, το στηρίξαμε και στους θετικούς ισολογισμούς του, και στους ανασφάλιστους όλους που μπήκαν στα νοσοκομεία, και στα κρεβάτια ΜΕΘ τα οποία άνοιξαν, πέντε τον αριθμό τότε, και στις υποδομές του, και στα κληροδοτήματα, και στα εξωτερικά ιατρεία, και σε όλα.

Άρα λοιπόν για όλους αυτούς τους λόγους και, επειδή για εμάς είναι πάρα πολύ κρίσιμη και σημαντική η στήριξη και ενίσχυση των δομών υγείας στο νομό, θέλω να μας πείτε και για την πρωτοβάθμια υγεία τι προβλέπεται το επόμενο διάστημα -για τους συμβασιούχους μας είπατε, αλλά συνολικά- και για τη στήριξη ενός συστήματος, το οποίο είναι πάρα πολύ κρίσιμο στην παρούσα φάση. Είναι κρίμα μετά από όλον αυτόν τον τιτάνιο αγώνα των γιατρών να απαξιώνεται, να αφήνεται στην τύχη του και να μην μπορεί να ανταποκριθεί και στην επόμενη μέρα και να υποβαθμίζεται στην ουσία μέσα από αυτές τις πολιτικές.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Ψυχογιέ.

Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αναφορικά με το Νοσοκομείο Κορίνθου υπάρχουν όλα τα στοιχεία με τις προκηρύξεις που βγήκαν. Αυτή τη στιγμή έχουμε εκατόν δεκαοκτώ άτομα ιατρικό προσωπικό, εκατόν σαράντα πέντε νοσηλευτικό, πενήντα πέντε διοικητικό, εξήντα πέντε παραϊατρικό και εξήντα τρία λοιπό, ενώ είναι και δεκαεννιά τεχνικό. Είναι τετρακόσια εξήντα πέντε άτομα το προσωπικό, το οποίο συνεχώς σε όλες τις προκηρύξεις ό,τι μας ζητάει «βγαίνει» σε προκήρυξη. Κατά βάση καλύπτονται, αλλά βγαίνουν βέβαια και άγονες, όπου εκεί προσπαθούμε να τις καλύψουμε με άλλους τρόπους και με τον ευρύτερο σχεδιασμό που θα δούμε για να καλυφθεί αυτό το θέμα το οποίο επεξεργάζεται η Αναπληρώτρια Υπουργός αναφορικά με τα κίνητρα και τις δυνατότητες, ώστε να καλυφθούν όλα τα κενά.

Αναφορικά με την πρωτοβάθμια την οποία λέτε στην πρωτοβάθμια υγεία έχουν προκηρυχθεί είκοσι δύο θέσεις για τις δύο μονάδες ΤΟΜΥ που λειτουργούν στην Κόρινθο. Είναι η προκήρυξη του Μαρτίου που ήταν του προηγούμενου έτους. Ολοκληρώθηκε η διαδικασία ως προς τις υποβολές. Ζητήσαμε και συζητήσαμε να γίνει ενίσχυση των επιτροπών, προκειμένου γρήγορα να ολοκληρωθεί η διαδικασία αυτή. Όπως γνωρίζετε και το γνωρίζει και ο πρώην Υπουργός ο κ. Ξανθός, υπάρχουν και συγκεκριμένες υποχρεώσεις της χώρας ως προς την ταχύτητα, αλλά πέρα από αυτό είναι πλέον και βούληση ότι πρέπει να γίνει στελέχωση των συγκεκριμένων μονάδων.

Ευελπιστούμε, και αυτό είναι το χρονοδιάγραμμα μας, μέχρι το καλοκαίρι να έχουν ολοκληρωθεί οι διαδικασίες, όχι μόνο για το συγκεκριμένο, αλλά συνολικά. Όσο ολοκληρώνονται θα ανοίγουν. Υπάρχει συγκεκριμένη υποχρέωση της χώρας να ανοίξει αριθμό μονάδων τέτοιων μέχρι το τέλος του χρόνου.

Παράλληλα με το νομοσχέδιο που θα υπάρξει για την πρωτοβάθμια φροντίδα υγείας -όχι για τον ΕΟΠΠΥ- που θα περάσει αυτή την Τετάρτη και από το Υπουργικό Συμβούλιο και εν συνεχεία θα γίνει η συζήτηση, υπολογίζω ότι μέχρι τέλη Απριλίου θα έχει έρθει στη Βουλή και για ψήφιση. Στο κομμάτι που αφορά τις δημόσιες δομές θα προσπαθήσουμε να κάνουμε μια διοικητική ενοποίηση όλων των δομών που υπάρχουν. Διοικητική, όχι κτηριακή ενοποίηση. Μπορεί σε κάποια σημεία να μπορούν να χρησιμοποιηθούν, αλλά είναι η διοικητική, προκειμένου να υπάρχει μία πλήρη λειτουργία των δημοσίων δομών πρωτοβάθμιας φροντίδας στη χώρα μας. Ένα μεγάλο θέμα που φαντάζομαι ότι θα το συζητήσουμε και είναι μία πραγματικότητα. Αφ’ ενός υπάρχουν δημόσιες δομές, αφετέρου υπάρχουν ιδιώτες ιατροί. Δυστυχώς, παρά τις προσπάθειες που έγιναν όλα αυτά τα χρόνια, δεν μπόρεσε να αποδώσει το μέτρο του οικογενειακού ή θεράποντος -όπως τώρα λέγεται- ιατρού και σε μεγάλο βαθμό η απουσία -ένα από τα θέματα τα οποία έχουν συζητηθεί- πρωτοβάθμιας στη χώρα μας στο βαθμό τον οποίο θα επιθυμούσαμε όλοι να έχουμε, όχι μόνο στην πανδημία αλλά και σε πολλά άλλα θέματα, ουσιαστικά δημιουργεί μία περαιτέρω επιβάρυνση στο δευτεροβάθμιο σύστημα υγείας ή καθυστέρηση του ατόμου να πάει και να προσέλθει στο δευτεροβάθμιο σύστημα υγείας ή να κάνει τις προληπτικές εξετάσεις.

Σε όλο, λοιπόν, αυτό το πλαίσιο ως προς τη στελέχωση είναι οι είκοσι δύο θέσεις που σας είπα, ευελπιστώ να ολοκληρωθούν οι διαδικασίες έως το καλοκαίρι, αλλά θα υπάρξει και ευρύτερη συζήτηση που θα είναι η πρωτοβάθμια φροντίδα περίθαλψης το αμέσως προσεχές διάστημα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Εισερχόμαστε στη συζήτηση της επόμενης επίκαιρης ερώτησης. Είναι η δεύτερη με αριθμό 462/25-2-2022 επίκαιρη ερώτηση δευτέρου κύκλου του Βουλευτή Κυκλάδων του Συνασπισμού της Ριζοσπαστικής Αριστεράς κ. Νικολάου Συρμαλένιου προς τον Υπουργό Υποδομών και Μεταφορών, με θέμα: «Τραγικές ελλείψεις της Υπηρεσίας Πολιτικής Αεροπορίας (ΥΠΑ) στα μικρά νησιωτική αεροδρόμια εν όψει της τουριστικής περιόδου».

Θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Ο κ. Συρμαλένιος έχει τον λόγο τώρα για να πρωτολογήσει.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κύριε Υπουργέ, στις 21 Οκτωβρίου του 2021 καταθέσαμε ερώτηση προς το Υπουργείο σας σχετικά με τις τραγικές ελλείψεις της ΥΠΑ σε προσωπικό σε πολλά περιφερειακά αεροδρόμια, μεταξύ των οποίων νησιωτικά αεροδρόμια, ανάμεσά τους και στις Κυκλάδες και ιδιαίτερα εκείνα της Σύρου, της Νάξου και της Μήλου. Οι απαντήσεις που πήραμε ουσιαστικά δεν απαντάνε στο πρόβλημα της έλλειψης στελεχών, ιδιαίτερα για εκείνες τις θέσεις των μοναδικών εξουσιοδοτημένων υπαλλήλων του πύργου ελέγχου για παροχή πληροφοριών πτήσεων και αυτές οι ελλείψεις οδήγησαν σε ακυρώσεις δρομολογίων, σε ματαιώσεις δρομολογίων. Εάν παραδείγματος χάριν, ο μοναδικός υπάλληλος δηλώσει ασθένεια, ακυρώνεται το δρομολόγιο και τρέχετε την τελευταία στιγμή να βρείτε μία λύση ανάγκης, δηλαδή μία λύση εμβαλωματική για να μπορέσει να λειτουργήσει το αεροδρόμιο. Το είχαμε αυτό, πέραν από τα παλαιότερα περιστατικά, περίπου ένα μήνα πριν και στο αεροδρόμιο της Νάξου και πριν από τρεις ημέρες είχαμε το ίδιο ακριβώς πρόβλημα στο Αεροδρόμιο της Μήλου.

Μας στέλνετε, λοιπόν, από τα γειτονικά αεροδρόμια ή από το κέντρο έναν υπάλληλο με καθυστέρηση, για να λειτουργήσει το αεροδρόμιο και αυτό βεβαίως, με ταλαιπωρία για τους επιβάτες, οι οποίοι είχαν κλείσει ήδη τις πτήσεις για να πετάξουν. Καταλαβαίνετε ότι αυτό δεν μπορεί να εξασφαλίσει λειτουργικά και ασφαλή αεροδρόμια, ιδιαίτερα στα μικρότερα νησιά.

Υπάρχουν πάρα πολλά αιτήματα, τα οποία έχουν τεθεί από τον Σύλλογο Υπαλλήλων της Υπηρεσίας Πολιτικής Αεροπορίας και για μετατάξεις και για μόνιμες προσλήψεις για να λειτουργήσουν τα αεροδρόμια. Η κατάσταση αυτή δεν μπορεί να συνεχιστεί, κύριε Υπουργέ, και μάλιστα όταν λέμε ότι είμαστε μία χώρα που περιμένουμε την τουριστική περίοδο, η τουριστική περίοδος επίκειται -βεβαίως, ο πόλεμος ήταν εκτός προγράμματος, όλα τα σημάδια έδειχναν ότι θα έχουμε μία πάρα πολύ καλή περίοδο, θα δούμε τώρα πως θα εξελιχθούν τα πράγματα- αλλά αυτό δεν σημαίνει ότι τα αεροδρόμια και τη χειμερινή περίοδο που η κίνηση είναι μικρότερη πρέπει να κλείνουν εάν δηλώνει ασθένεια ο ένας και μοναδικός εξουσιοδοτημένος υπάλληλος για τις πληροφορίες πτήσεων.

Έτσι, λοιπόν, το ερώτημα είναι:

Πρώτον, προτίθεστε επιτέλους να προχωρήσετε σε άμεσες μόνιμες προσλήψεις του αναγκαίου προσωπικού στην ΥΠΑ, έτσι ώστε να γίνουν και αυτά τα αεροδρόμια λειτουργικά και ασφαλή;

Δεύτερον, προτίθεσθε μέχρι την οριστική κάλυψη των υπηρεσιών με μόνιμες προσλήψεις να διασφαλίσετε την αξιοπιστία λειτουργίας των αεροδρομίων, τουλάχιστον με μεταθέσεις και μετακινήσεις ή και μετατάξεις όπως, επαναλαμβάνω, έχει ζητήσει ο Σύλλογος Υπαλλήλων της Πολιτικής Αεροπορίας;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος Υπουργός έχει τον λόγο για να πρωτολογήσει.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε συνάδελφε, σας ευχαριστώ πολύ για την ερώτησή σας, γιατί είναι πραγματικά επίκαιρη και θα σας εξηγήσω γιατί το λέω αυτό. Διότι, για μία ακόμη φορά νομίζω ότι οι εξελίξεις μας έχουν προσπεράσει όλους.

Έρχεστε σήμερα για να συζητήσουμε ένα θέμα που όντως είναι υπαρκτό και αρκετά σημαντικό, για το οποίο, όμως, έχουμε ξεκινήσουμε να δίνουμε λύσεις. Πριν απαντήσω στην ερώτησή σας -για να γίνει, κύριε Πρόεδρε, απολύτως σαφές- θα μου επιτρέψετε να κάνω μία ευρύτερη αναφορά στα θέματα της ΥΠΑ. Στην ΥΠΑ έχουμε δύο κατηγορίες υπαλλήλων που ασχολούνται με τον έλεγχο της εναέριας κυκλοφορίας, οι οποίοι είναι οι ελεγκτές εναέριας κυκλοφορίας που επανδρώνουν τα κυρίως μεγάλα αεροδρόμια και οι λεγόμενοι AFISO -σε αυτούς αναφέρεται ο κ. Συρμαλένιος- οι οποίοι ανήκουν στον κλάδο της παροχής πληροφοριών πτήσεων, ειδικά εκπαιδευμένοι από την ΥΠΑ γι’ αυτόν τον σκοπό και επίσης, στελεχώνουν τα περιφερειακά αεροδρόμια, ιδίως τους χειμερινούς μήνες. Είναι ένα χρόνιο πρόβλημα αυτό και το γνωρίζετε, που απασχολεί την ΥΠΑ εδώ και καιρό και όντως σε μερικές περιπτώσεις είναι υποστελεχωμένες αυτές οι υπηρεσίες.

Αυτή είναι η κατάσταση που παραλάβαμε και σε αυτό το πλαίσιο εντάσσεται άλλωστε και η καινοτόμος κίνηση που είχαμε κάνει και είχαμε ψηφίσει το ’19 με το άρθρο 31/4647, στο οποίο για πρώτη φορά καθιερώνουμε το μπόνους αποδοτικότητας στο ελληνικό δημόσιο, συνδυάζοντας τις μισθολογικές παροχές των ελεγκτών εναέριας κυκλοφορίας με την απόδοση της αεροναυσιπλοΐας και τη μείωση των καθυστερήσεων. Και δεν σταματάμε σ’ αυτά.

Στο πλαίσιο αυτό έχουμε προχωρήσει σε αυτό που η δική σας κυβέρνηση απέτυχε παταγωδώς να κάνει, στον διαχωρισμό μεταξύ της ΥΠΑ και της ΑΠΑ, κάτι το οποίο είναι απαίτηση της EASA εδώ και χρόνια και η ελληνική δημοκρατία είχε καθυστερήσει, λόγω της προχειρότητας με την οποία είχε νομοθετήσει ο ΣΥΡΙΖΑ εδώ και πολλά χρόνια.

Πάμε, όμως, να δούμε, γιατί είναι επίκαιρη η ερώτησή σας και πώς έρχεται αυτή τη στιγμή να διαψεύσει την κατηγορία, αν θέλετε ότι δεν έχουμε κάνει τίποτα.

Αγαπητέ, κύριε συνάδελφε, χθες στο νομοσχέδιο που ψηφίσαμε για τις πρότυπες προτάσεις υπάρχει ένα άρθρο, το άρθρο 30, με το οποίο επανεργοποιήσαμε τον τελευταίο διαγωνισμό του ΑΣΕΠ για τους ελεγκτές εναέριας κυκλοφορίας, προκειμένου να προχωρήσουμε στην πρόσληψη τριάντα πέντε ατόμων. Εσείς πόσες προσλήψεις είχατε κάνει στην ΥΠΑ; Είχατε κάνει μηδέν προσλήψεις. Εμείς, λοιπόν, τι κάνουμε τώρα; Εμείς παίρνουμε τους επιλαχόντες του τελευταίου διαγωνισμού για να επιταχύνουμε τη διαδικασία του ΑΣΕΠ. Έχουν ελεγχθεί τα πτυχία τους, έχουν μοριοδοτηθεί και μπορούν να προσληφθούν άμεσα. Και θα προσληφθούν άμεσα μέσα στους επόμενους μήνες.

Σταματάμε εδώ; Όχι. Ξεκινάμε εντός του έτους μετά από συνεννόηση με το Υπουργείο Εσωτερικών την πρόσληψη ενενήντα τριών ελεγκτών επιπλέον, πάγιο αίτημα το οποίο έχει ο σύλλογος των ελεγκτών εναέριας κυκλοφορίας, έτσι ώστε να καλύψουν τις οργανικές τους θέσεις και επίσης, επιταχύνουμε τις διαδικασίες για να βγει και η προκήρυξή τους εντός του έτους. Κι όχι μόνο αυτό, αλλά σε αυτή την προκήρυξη θα έχουμε και τριάντα AFISO, οι οποίοι θα στελεχώνουν τα περιφερειακά αεροδρόμια.

Nα πούμε και κάτι άλλο που δείχνει την δεν θα έλεγα υποκρισία, αλλά δείχνει, αν θέλετε, μια ασυνεννοησία που υπάρχει, αγαπητέ συνάδελφε. Το άρθρο αυτό χθες ο εισηγητής σας δεν το ψήφισε για τις προσλήψεις και τώρα έρχεστε εσείς - προφανώς δεν το γνωρίζετε, αλλά στο ίδιο κόμμα ανήκετε- και κουνάτε το δάχτυλο στην Κυβέρνηση ότι δεν κάνει τίποτα για να αντιμετωπίσει αυτό το πρόβλημα.

Ερωτώ, λοιπόν, και είναι ρητορικό το ερώτημα. Πώς είναι από τη μία δυνατόν να μας κατηγορείτε ότι δεν κάνουμε προσλήψεις; Εδώ να πω κάτι. Οι προσλήψεις δεν είναι η καραμέλα και η ασπιρίνη για όλα μας τα ζητήματα. Διότι και οι ελεγκτές εναέριας κυκλοφορίας έχουν μια υποχρέωση να δουλεύουν τις ώρες που πρέπει να δουλεύουν. Διότι άκουσα και πριν την ερώτηση, κύριε Πρόεδρε, και στα θέματα της υγείας. Κάθε φορά που υπάρχει οποιαδήποτε έλλειψη, η Αντιπολίτευση φωνάζει για προσλήψεις. Και η αλήθεια είναι η εξής. Εσείς πόσες προσλήψεις κάνατε στην ΥΠΑ; Μηδέν. Όχι μόνο αυτό, αλλά εχθές είχατε την ευκαιρία να υπερψηφίσετε αυτό το άρθρο για τους τριάντα πέντε και δεν το κάνατε.

Επομένως, θέλω εδώ να τονίσω ότι τουλάχιστον για να συνεννοηθούμε σε αυτή την Αίθουσα συμφωνώ με την ερώτησή σας. Όντως υπάρχει ένα πρόβλημα και βρίσκουμε λύσεις. Στη δευτερολογία μου θα σας πω και τι κάνουμε άμεσα αυτή τη στιγμή για να καλύψουμε το πρόβλημα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Κύριε Συρμαλένιο, έχετε τον λόγο για τη δευτερολογία σας.

**ΝΙΚΟΛΑΟΣ ΣΥΡΜΑΛΕΝΙΟΣ:** Κατ’ αρχάς, κύριε Υπουργέ, θέλω να πω ότι εσείς θα έπρεπε να επικεντρωθείτε πολύ περισσότερο στο πρόβλημα το οποίο λέτε ότι θα μας αναφέρετε στη δευτερολογία εάν και κατά πόσον έχουν δρομολογηθεί οι διαδικασίες προσλήψεων. Είπατε για κάποιες και αυτό είναι θετικό, εάν υπάρχει. Ένα αυτό.

Το δεύτερο είναι ότι εν πάση περιπτώσει το πρόβλημα είναι χρόνιο. Όντως είναι χρόνιο, αλλά να μην ξεχνάτε ότι εμείς προσλήψεις με τον κανόνα ένα προς δέκα -δέκα αποχωρούν και ένας προσλαμβάνεται- και πέντε αποχωρούν, ένας προσλαμβάνεται, που έγινε από την 1-1-2019 μετά που βγήκαμε από τα μνημόνια χάρη στις θυσίες του ελληνικού λαού και χάρη στην πολιτική της δικής μας κυβέρνησης, τότε καταφέραμε να μπούμε από το 2019 στη διαδικασία να μπορούμε να κάνουμε ουσιαστικές προσλήψεις. Επομένως, όντως έχετε δίκιο. Δεν υπήρχαν τότε προσλήψεις.

Αλλά θέλω να σας ρωτήσω: Σε τελευταία ανάλυση, πόσες πτήσεις είχαν ματαιωθεί τα χρόνια εκείνα από τα μικρά νησιωτικά αεροδρόμια και πόσες πτήσεις ματαιώθηκαν τώρα; Τουλάχιστον τον τελευταίο ένα - ενάμιση χρόνο έχουν ματαιωθεί αρκετές πτήσεις και από την Ικαρία και από τη Μήλο και από τη Νάξο. Επανειλημμένως δημιουργείται αυτό το πρόβλημα. Και δεν μπορούμε να λέμε ότι όντως το πρόβλημα είναι χρόνιο και να μην το αντιμετωπίζουμε εν όψει της τουριστικής περιόδου και εν όψει του ότι έχουμε μια χώρα που σε αυτά τα νησιά έχει αυξημένη κίνηση και επιβατικού κοινού μόνιμου πληθυσμού αλλά και επιβατικού κοινού τουριστών που έρχονται από την άνοιξη μέχρι το φθινόπωρο.

Εν πάση περιπτώσει, εγώ θεωρώ θετικό να ξεκινήσουν επιτέλους. Αναγνωρίστε το πρόβλημα αυτό και μην κάνετε συνεχώς αντιπολίτευση στην αντιπολίτευση. Αναγνωρίσετε ότι το πρόβλημα είναι υπαρκτό και δεν μπορεί ένας υπάλληλος της ειδικότητας που είπατε του ελέγχου των πτήσεων, που είναι η δεύτερη κατηγορία από τους υπαλλήλους που είπατε της ΥΠΑ, εάν αρρωστήσει ή αν συμβεί κάτι, να αντικαθίσταται από έναν άλλο υπάλληλο που έρχεται από το κέντρο, που έρχεται από την Αθήνα επειγόντως για να μπορέσουν να λειτουργήσουν τα αεροδρόμια. Αυτό είναι το πρόβλημα και επιτέλους θα πρέπει να χαραχθεί μια μεσομακροπρόθεσμη πολιτική προσλήψεων μόνιμου προσωπικού έτσι ώστε τα αεροδρόμιά μας να μπορέσουν να είναι ασφαλή και λειτουργικά.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε συνάδελφε.

Ευτυχώς αναγνωρίζετε και εσείς με τη τοποθέτησή σας ότι χθες έγινε ένα λάθος; Ρητορικό είναι το ερώτημα. Να ρωτήσετε τον κ. Γιαννούλη γιατί δεν το ψήφισε. Τριάντα πέντε άνθρωποι θα έρθουν σε τρεις μήνες και αυτές οι προσλήψεις είχαν να γίνουν επί πάρα πολλά χρόνια. Τώρα μην μπαίνουμε σε μια λογική «εμείς δεν μπορούσαμε να προσλάβουμε και εσείς προσλάβατε», γιατί θα σας απαντήσω ότι εσείς μας βάλατε στο μνημόνιο του ’15, ενώ λέγατε ότι θα το σκίσετε με ένα άρθρο. Μην πάμε σε αυτή την κουβέντα.

Ξέρετε όμως κάτι; Στην πολιτική έχει πολύ μεγάλη σημασία, γιατί όλοι κρινόμαστε, αν θέλετε, από τα έργα μας και τα λόγια μας, τι λέμε προεκλογικά και τι πράττουμε μετεκλογικά. Μην πάμε, λοιπόν, σε αυτή την κουβέντα γιατί -πιστέψτε με- θα είστε στη δυσάρεστη θέση να απολογείστε για κάτι που μπορεί να σας ξεπερνά.

Πάμε λοιπόν τώρα.

**ΝΙΚΟΛΑΟΣ ΣΥΡΜΑΛΕΝΙΟΣ:** …(δεν ακούστηκε)

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εγώ δεν σας διέκοψα. Δεν σας διέκοψα και σας άκουσα με μεγάλη προσοχή. Μην εκνευρίζεστε. Δεν σας διέκοψα. Κύριε Πρόεδρε, αν θέλει να μιλήσει, κρατήστε τον χρόνο μου. Εγώ δεν έχω πρόβλημα να με διακόπτει.

**ΠΡΟΕΔΡΕΥΩΝ (Χαράλαμπος Αθανασίου):** Δεν σας διέκοψε ο κύριος Υπουργός, αφήστε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ψυχραιμία. Δεν χρειάζεται εδώ πέρα να έχουμε εντάσεις.

Πάμε, λοιπόν, επί της ουσίας. Κρατάω το κωμικοτραγικό να έρχεται ένας Βουλευτής σήμερα να μου κάνει ερώτηση γιατί δεν κάνω προσλήψεις, όταν χθες έκανα με το άρθρο 30 και ο ΣΥΡΙΖΑ το καταψήφισε. Αυτό είναι στα όρια του κωμικοτραγικού. Θα μπορούσατε τουλάχιστον να την είχατε αποσύρει την ερώτησή σας, αλλά ούτε συνεννοείστε μεταξύ σας.

Πάμε, λοιπόν, στο επίμαχο θέμα, γιατί αυτό νομίζω ότι δεν αφορά τον ευρύτερο κόσμο που όντως -έχετε απόλυτο δίκιο- αντιμετωπίζει προβλήματα στο αεροδρόμιο. Τι θα κάνουμε τώρα. Ήδη έχω δώσει εντολή ώστε η ΥΠΑ να προχωρήσει στην εκπαίδευση τεσσάρων υπαλλήλων του συγκεκριμένου κλάδου για να καλύψουμε και να έχουμε μεταθέσεις για να μην έχουμε προβλήματα ειδικά τους καλοκαιρινούς μήνες. Οι εν λόγω τέσσερις μετατάχθηκαν στην ΥΠΑ ήδη από φορείς της γενικής κυβέρνησης. Εντός των επόμενων μηνών ολοκληρώνεται η εκπαίδευσή τους ώστε να είναι σε θέση να ενισχύσουν επικουρικά τους περιφερειακούς αερολιμένες. Την τουριστική περίοδο θα βρίσκονται στη θέση τους. Επίσης, εξετάζουμε τη δυνατότητα αυτή τη στιγμή για μετάταξη δεκαπέντε επιπλέον υπαλλήλων από τους φορείς της γενικής κυβέρνησης ώστε να ενταχθούν και αυτοί στην AFISO.

Κύριε συνάδελφε, τα προβλήματα που αντιμετωπίζει η ΥΠΑ, όπως πολύ καλά είπατε στην πρωτολογία σας, είναι γνωστά σε όλους μας εδώ και χρόνια. Εμείς, λοιπόν, δίνουμε λύσεις άμεσες με τις μεταθέσεις αυτών των υπαλλήλων, μεσοπρόθεσμες με το άρθρο που ψηφίσαμε χθες, το άρθρο 30, για να πάρουμε άμεσα τριάντα πέντε ελεγκτές, συν η προκήρυξη που θα βγει εντός των επόμενων μηνών για ενενήντα πέντε ελεγκτές και τριάντα πέντε AFISO. Επομένως, ναι, για να απαντήσω στο ερώτημά σας, υπάρχει βραχυπρόθεσμος σχεδιασμός, μεσοπρόθεσμος σχεδιασμός και μακροπρόθεσμος σχεδιασμός, κάτι το οποίο δεν έχει γίνει εδώ και χρόνια.

Και να κλείσω, κύριε Πρόεδρε, διότι πολύ σωστά είπε ο κύριος συνάδελφος ότι είχαμε ένα πρόβλημα σε διάφορα αεροδρόμια την περίοδο αυτή που αρρώστησε ένας AFISO και το αεροδρόμιο έπρεπε να κλείσει μέχρι να μεταφέρουμε έναν άλλον ελεγκτή για να καλύψει αυτήν τη διαδικασία. Έγινε πρώτη φορά αυτό; Όχι, δεν έγινε πρώτη φορά. Και για να αφήσουμε, λοιπόν, αυτές τις μικροκομματικές σκοπιμότητες, διότι όντως έγινε και στη δική μας διακυβέρνηση, εγώ θα σας καταθέσω στα Πρακτικά και θα σας θυμίσω ότι τον Δεκέμβριο του ’18 επί των δικών σας ημερών είχαμε ακριβώς το ίδιο φαινόμενο, δηλαδή στη Μήλο ακυρώθηκε πτήση. Εσείς τι κάνατε γι’ αυτό; Από το ’18 μέχρι το ’19 κάνατε κάτι; Προσλάβατε υπαλλήλους; Όχι. Μεταθέσατε υπαλλήλους; Όχι. Είχατε σχεδιασμό; Λοιπόν, υπάρχει και ένα όριο σε αυτήν την πολιτική φάρσα. Δηλαδή μας κατηγορείτε για κάτι το οποίο εσείς ποτέ δεν κάνατε κι εμείς επιτέλους βρίσκουμε μία λύση για να αντιμετωπίσουμε τα προβλήματα που όντως είναι υπαρκτά.

Σας ευχαριστώ πολύ.

(Στο σημείο αυτό ο Υπουργός Μεταφορών και Υποδομών κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Ακολουθεί η πέμπτη με αριθμό 463/25-2-2022 επίκαιρη ερώτηση δευτέρου κύκλου της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφαπρος τον Υπουργό Υποδομών και Μεταφορών, με θέμα: «Δικαιώματα αποζημιώσεων επιβατών ΤΡΑΙΝΟΣΕ - Εφαρμογή Ευρωπαϊκού Κανονισμού 1371/2007».

Και σε αυτή την ερώτηση θα απαντήσει ο Υπουργός κ. Κωνσταντίνος Καραμανλής.

Κυρία Πρόεδρε, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κύριε Υπουργέ, η κακοκαιρία της 24ης Ιανουαρίου με τη χιονόπτωση ανέδειξε τα σοβαρά προβλήματα των ελληνικών σιδηροδρόμων. Πέντε επιβατικές αμαξοστοιχίες εγκλωβίστηκαν ανάμεσα σε Οινόη και Λιανοκλάδι για πολλές ώρες ακόμα και χωρίς ρεύμα και θέρμανση. Ο απεγκλωβισμός έγινε την επομένη μετά από απίστευτες καθυστερήσεις των αρμοδίων της επιχείρησης. Άλλοι επιβάτες έμειναν και διανυκτέρευσαν στους συρμούς, άλλοι σε σταθμό, κάποιοι μεταφέρθηκαν σε νοσοκομείο μετά το γνωστό ατύχημα, άλλοι προσπάθησαν να συνεχίσουν το ταξίδι με λεωφορεία προς τη σχεδόν αποκλεισμένη Αθήνα και οι πιο τυχεροί έμειναν σε ξενοδοχείο στη Λαμία.

Τέτοια περιφρόνηση, κύριε Υπουργέ, και κακομεταχείριση επιβατών δεν υπήρξε ποτέ από τον δημόσιο ΟΣΕ, ακόμη και όταν αυτός είχε καταχρεωθεί από τις τότε κυβερνητικές επιλογές. Δημιουργήθηκε, λοιπόν, εύλογη αγανάκτηση των επιβατών κατά της ιδιωτικής «ΤΡΑΙΝΟΣΕ», αλλά και ευρύτερος κοινωνικός αντίκτυπος.

Το Υπουργείο σε μια προσπάθεια να διασωθεί το κύρος του κράτους, αλλά και για να αναχαιτίσει τις κατηγορίες κατά της ιδιωτικής εταιρείας, ανακοίνωσε την υποχρέωση της εταιρείας για κατ’ αποκοπή αποζημίωση με 1.000 ευρώ ανά άτομο για τους πεντακόσιους-εξακόσιους επιβάτες που υπέστησαν αυτή τη δοκιμασία.

Ουσιαστικά αυτή είναι μια κίνηση υποκατάστασης των νόμιμων δικαιωμάτων των επιβατών, αφού το σχετικό κανονιστικό πλαίσιο, ο ευρωπαϊκός κανονισμός 1371/2007 «σχετικά με τα δικαιώματα και τις υποχρεώσεις των επιβατών σιδηροδρομικών γραμμών» παραμένει ανεφάρμοστο στη χώρα μας ως προς τις αποζημιώσεις των επιβατών. Και μένει ανεφάρμοστο εξαιτίας τριών διαδοχικών κυβερνητικών πράξεων ειδικής εξαίρεσης, του 9, του 2014 και του 2019. Πρόκειται για πράξεις, που όχι μόνο η νομιμότητα, αλλά και η ίδια η νομική υπόστασή τους αμφισβητείται αβάσιμα.

Έτσι, λοιπόν, αυτό που στις άλλες χώρες είναι δεδομένο στην Ελλάδα μπορεί να αποδοθεί μόνο μετά από δικαστική διεκδίκηση. Αν θέλει κάτι παραπάνω από μια απλή συγγνώμη ο επιβάτης των ελληνικών σιδηροδρόμων, είναι υποχρεωμένος να καταφύγει στα δικαστήρια.

Για αυτό σας ρωτάμε, κύριε Υπουργέ: Υπάρχει, επιτέλους, η κυβερνητική πρόθεση για άμεση, πλήρη και χωρίς εξαιρέσεις εφαρμογή του ευρωπαϊκού κανονισμού 1371/2007 για την προστασία των επιβατών των ελληνικών σιδηροδρόμων ή θα εμμείνετε στις κυβερνητικές εξαιρέσεις που δεν είναι και νόμιμες;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρία Σακοράφα, έχετε απόλυτο δίκιο στην ερώτησή σας. Ο Κανονισμός 1371, που έχει θεσπιστεί στο πλαίσιο της κοινής πολιτικής μεταφορών, προκειμένου να διασφαλίζονται τα δικαιώματα των επιβατών στις σιδηροδρομικές μεταφορές, υπάρχει και στόχος του είναι να βελτιωθεί η ποιότητα και η αποτελεσματικότητα των παρεχόμενων υπηρεσιών.

Ο ίδιος, όμως, κανονισμός δίνει τη δυνατότητα σε σειρά διατάξεών του να παρέχει στα κράτη-μέλη τη δυνατότητα εξαίρεσης των σιδηροδρομικών επιχειρήσεων από την εφαρμογή ορισμένων άρθρων. Συγκεκριμένα, μάλιστα, ο 1371 προβλέπει ότι τα κράτη-μέλη της Ευρωπαϊκής Ένωσης υποχρεούνται να αποστείλουν τις εξαιρέσεις που έχουν χορηγήσει και όχι την πρόθεση χορήγησης. Η Ευρωπαϊκή Επιτροπή δεν έχει υποχρέωση να τις εγκρίνει, αλλά απλώς να διατυπώσει τις παρατηρήσεις της.

Για τους παραπάνω λόγους αρκετά κράτη-μέλη, όπως η Γερμανία, η Βουλγαρία και η Εσθονία εφαρμόζουν τη συγκεκριμένη δυνατότητα που τους δίνει ο κανονισμός, δηλαδή να εξαιρούνται. Και όντως έχετε απόλυτο δίκιο ότι τόσο το 2009 όσο και στην κυβέρνηση του ΣΥΡΙΖΑ το 2016 είχε εξαιρεθεί η χώρα μας από αυτή τη διαδικασία. Μάλιστα, θα σας έλεγα ότι ο ΣΥΡΙΖΑ δεν τις κατήργησε ούτε καν μετά την ιδιωτικοποίηση της «ΤΡΑΙΝΟΣΕ» στη «FEROVIAR».

Θα είμαι απόλυτα ειλικρινής μαζί σας. Οι περισσότερες καθυστερήσεις που υπάρχουν δεν οφείλονται στην «ΤΡΑΙΝΟΣΕ», αλλά οφείλονται στον ΟΣΕ, δηλαδή σε αυτόν που είναι διαχειριστής της υποδομής. Και γιατί συμβαίνει αυτό; Συμβαίνει, δυστυχώς, διότι εδώ και δέκα-δεκαπέντε χρόνια λόγω της οικονομικής κρίσης δεν έχει πέσει επί της ουσίας ούτε ένα ευρώ στη συντήρηση του δικτύου. Αυτό, λοιπόν, έχει αλλάξει και έχουμε δρομολογήσει μια σειρά από έργα –και ΣΔΙΤ και έργα- για να μπορέσουμε να κάνουμε μια ανάταξη του σιδηροδρομικού δικτύου, δηλαδή της υποδομής, για να μην υπάρχουν καθυστερήσεις.

Εάν, λοιπόν, δεν είχαμε αυτή την εξαίρεση, τι θα γινόταν; Θα γινόταν το εξής: Η «ΤΡΑΙΝΟΣΕ» με τον τρόπο με τον οποίον έχει ιδιωτικοποιηθεί από τον ΣΥΡΙΖΑ έχει το δικαίωμα να πάει στον ΟΣΕ και να ζητήσει την αποζημίωση να την πληρώσει ο ΟΣΕ, δηλαδή ο διαχειριστής της υποδομής.

Και η αλήθεια είναι, κυρία Σακοράφα, ότι αυτή τη στιγμή αν γινόταν αυτό, ο ΟΣΕ δεν θα μπορούσε να ανταποκριθεί να καλύψει αυτό το κόστος.

Να σας πω εδώ ότι για αυτό τον λόγο, όπως σωστά λέτε στην ερώτησή σας, αυτό το κενό στην πρόσφατη χιονοθύελλα που έγινε και στα πραγματικά πολύ λυπηρά γεγονότα που συνέβησαν με τις τέσσερις αμαξοστοιχίες ήρθε η ελληνική Κυβέρνηση, η ελληνική πολιτεία, και στην ουσία ζήτησε και έγινε δεκτό από την «ΤΡΑΙΝΟΣΕ», επειδή υπήρχαν ευθύνες, να αποζημιώσει όσους ταλαιπωρήθηκαν, που είναι εξακόσιοι άνθρωποι, στο ποσό των χιλίων ευρώ, που θα συμφωνήσετε μαζί μου ότι είναι αρκετά γενναιόδωρο και για τα ευρωπαϊκά δεδομένα. Επομένως, η πολιτεία έκανε το καθήκον της, έστω και με αυτόν τον τρόπο.

Εμείς αυτό που πρέπει να κάνουμε και κάνουμε για να ενεργοποιήσουμε τον κανονισμό είναι, πρώτον, να ανατάξουμε τις σιδηροδρομικές μεταφορές, να ανατάξουμε ένα σιδηροδρομικό δίκτυο, που όλοι γνωρίζουν –δεν είναι κοινό μυστικό- είναι σε μια πολύ-πολύ προβληματική κατάσταση και να προχωρήσουμε σε νέα σιδηροδρομικά έργα.

Ήδη δημοπρατήσαμε, κύριε Πρόεδρε, 4 δισεκατομμύρια σιδηροδρομικά έργα στο τέλος του χρόνου, έτσι ώστε πραγματικά ο ελληνικός σιδηρόδρομος να αποκτήσει, αν θέλετε, το επίπεδο που έχουν οι υπόλοιποι ευρωπαϊκοί σιδηρόδρομοι.

Σας ευχαριστώ πολύ για την προσοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Κυρία Πρόεδρε, έχετε τον λόγο για τη δευτερολογία σας.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε. Ευχαριστώ και τον κύριο Υπουργό για την ενημέρωση που μου κάνει.

Όσον αφορά τα 1.000 ευρώ της βοήθειας που δίνει το κράτος στους πολίτες, δεν θα ήθελα να το σχολιάσω, γιατί δεν αφορά ούτε την ερώτησή μου ούτε τον κανονισμό, καθώς είναι δική σας απόφαση, κύριε Υπουργέ, ούτε και θα αναφερθώ, βεβαίως, στο χθεσινοβραδινό που πήρατε την απόφαση να δώσετε στην «ΤΡΑΙΝΟΣΕ» 50 εκατομμύρια βοήθεια κάθε χρόνο –έτσι;- για τις άγονες γραμμές, που και για αυτές θα γίνει μια συζήτηση για το τι θεωρείται άγονες γραμμές. Παραδείγματος χάριν, Λιανοκλάδι-Οινόη θεωρείται άγονη γραμμή από την Κυβέρνηση; Όμως, αυτό είναι μια συζήτηση που θα γίνει κάποια άλλη στιγμή.

Ούτε θα αναφερθώ, επίσης, στο γεγονός ότι φταίει ο ΟΣΕ για το ότι έγινε όλο αυτό που έγινε και έμειναν τόση ώρα και ταλαιπωρήθηκε τόσος πολύς κόσμος, γιατί με δική σας εντολή νομίζω, αν δεν κάνω λάθος, ο εκχιονιστικός συρμός του ΟΣΕ έφυγε και πήγε κατ’ ευθείαν στην «ΤΡΑΙΝΟΣΕ» για να βοηθήσει στην απεμπλοκή για να μπορέσει να λειτουργήσει ο προαστιακός. Άρα, δεν έχει καμμία σχέση με αυτή τη διαδικασία.

Τώρα μέχρι τις 31-12-2014 είχατε δικαίωμα να στείλετε εξαιρέσεις στον κανονισμό. Δεν τις στείλατε. Και θα σας πω μετά με ποια διαδικασία.

Άρα, τυπικά και ουσιαστικά ο κανονισμός, κύριε Υπουργέ -το γνωρίζετε πάρα πολύ καλά- ισχύει στο σύνολό του από 1-1-2015.

Να πάμε στην ουσία. Υπάρχουν τρεις διαδοχικές κυβερνητικές αποφάσεις. Εκδόθηκαν διοικητικά έγγραφα που εξαιρούν από την εφαρμογή συγκεκριμένα άρθρα του κανονισμού. Θα αναφέρω μόνο αυτά που μας αφορούν τώρα πιο άμεσα: Το άρθρο 15, που ευθύνεται για καθυστερήσεις, απώλειες, ανταπόκριση και ακυρώσεις, το άρθρο 16 για επιστροφή χρημάτων και επαναδρομολόγηση, το άρθρο 17 για αποζημίωση κομίστρου και το άρθρο 28 για πρότυπα ποιότητας των υπηρεσιών.

Αυτές οι εξαιρέσεις παρατείνονται διαδοχικά από το 2009, δηλαδή από τότε που ήταν να τεθεί σε ισχύ ο ευρωπαϊκός κανονισμός. Η αιτιολόγηση που προβλήθηκε για αυτές ήταν ότι έπρεπε να δοθεί χρόνος για να προετοιμαστούν οι σιδηροδρομικές εταιρείες για τα θέματα αυτά.

Έχουν περάσει δώδεκα χρόνια και ακόμα, κύριε Υπουργέ, προετοιμάζονται. Δεν λέω ότι φταίτε εσείς. Φταίνε και οι προηγούμενοι. Και όλα αυτά τα χρόνια οι επιβάτες μένουν απροστάτευτοι με ευθύνη, αλλά και με επιλογή του ελληνικού κράτους.

Σε αυτόν τον τομέα, λοιπόν, στα δικαιώματα του κοινού δεν θέλουμε να είμαστε Ευρώπη, κύριε Υπουργέ; Οι επιβάτες των ελληνικών σιδηροδρόμων είναι ευρωπαίοι δεύτερης και τρίτης κατηγορίας;

Και κάτι ακόμη θέλω να πω για τις πράξεις εξαίρεσης. Αυτές κατά τον ορθό νομικό χαρακτηρισμό δεν είναι απλώς άκυρες και σαν διοικητικές πράξεις, είναι ανυπόστατες. Δηλαδή, είναι ουσιαστικά ανύπαρκτες, εντελώς ανίσχυρες και δεν μπορούν να παράγουν έννομα αποτελέσματα και αυτό γιατί δεν έχει τηρηθεί ο νόμιμος τύπος για την έκδοσή τους –ΦΕΚ, «ΔΙΑΥΓΕΙΑ» κ.λπ.-, αλλά έχουν εκδοθεί χωρίς αρμοδιότητα και χωρίς την απαιτούμενη νομοθετική εξουσιοδότηση. Για αυτό ρωτήστε τον κ. Γεραπετρίτη, διότι το αναφέρει στο βιβλίο του στη σελίδα 7, όπως και μια σωρεία αποφάσεων του Συμβουλίου της Επικρατείας.

Παρ’ όλα αυτά, εσείς εξακολουθείτε να τις εφαρμόζετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αντιπροέδρου)

Κύριε Πρόεδρε, θα ήθελα λίγη ανοχή.

Εάν ίσχυε ο κανονισμός και εφαρμοζόταν χωρίς εξαιρέσεις, δεν θα χρειαζόταν καμμία υπουργική παρέμβαση καθορισμού αποζημίωσης. Θα λάμβαναν όλοι οι επιβάτες την οφειλόμενη βάσει του κανονισμού αποζημίωση. Επίσης, θα λάμβαναν τις αποζημιώσεις τους και όλοι οι επιβάτες που ταλαιπωρούνται όλα αυτά τα χρόνια με μόνιμες καθυστερήσεις και στην εκκίνηση και στην άφιξη, με τις επανειλημμένες ακυρώσεις των δρομολογίων πολύ πάνω από τον ευρωπαϊκό μέσο όρο, όπως ξέρουμε ότι υπάρχουν.

Υποθέτω, λοιπόν, κύριε Υπουργέ, ότι πιστεύατε πως η ιδιωτικοποίηση θα άλλαζε το τοπίο των σιδηροδρόμων στην Ελλάδα και θα αναβάθμιζε τις υπηρεσίες με την τεχνογνωσία και τις επενδύσεις του ιδιώτη. Αντί γι’ αυτό, λοιπόν, έχουμε την υποβάθμιση που ζουν όλοι οι χρήστες του σιδηροδρόμου. Αυτό που καταλαβαίνουμε είναι ότι στην πλάστιγγα βρίσκονται από τη μια μεριά τα δικαιώματα του κοινού και από την άλλη η ανταγωνιστικότητα της επιχείρησης.

Θα μου επιτρέψετε να πω, κύριε Υπουργέ, ότι η Κυβέρνηση προτιμάει το δεύτερο. Και τι εννοούμε «ανταγωνιστικότητα» και πώς προστατεύεται αυτή; Μα, με την προστασία της κερδοφορίας της επιχείρησης, ακόμα και αν γι’ αυτή χρειάζεται υποβάθμιση των υπηρεσιών και στέρηση των δικαιωμάτων αποζημίωσης του κοινού.

Κλείνω, κύριε Πρόεδρε.

Έχει σημασία, λοιπόν και το ότι η Ανεξάρτητη Αρχή, η Ρυθμιστική Αρχή Σιδηροδρόμων, δεν έχει παρέμβει ουσιαστικά για την εφαρμογή των εξαιρέσεων. Επίσης, απ’ όσο γνωρίζουμε, μέχρι σήμερα δεν έχει επιβάλει ούτε ένα πρόστιμο για τις παραλείψεις στην εφαρμογή του κανονισμού. Δηλαδή, όλα γίνονται καλώς και η ταλαιπωρία των επιβατών είναι απλώς φαντασία δική μας.

Ευχαριστώ πολύ, κύριε Πρόεδρε.

Ευχαριστώ πολύ, κύριε Υπουργέ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Πρόεδρε.

Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κυρία Σακοράφα, σήμερα και προκειμένου να εξετάσουμε τη δυνατότητα άρσης των εξαιρέσεων, θα ήθελα να σας ενημερώσω ότι το Υπουργείο έχει ήδη αποστείλει σχετικό έγγραφο στον διαχειριστή της εθνικής υποδομής, δηλαδή τον ΟΣΕ, έτσι ώστε να μας ενημερώσει για τη συχνότητα των καθυστερήσεων και την κατανομή τους στα χρονικά όρια του κανονισμού 1371/07.

Σε κάθε περίπτωση θα ήθελα να σας διαβεβαιώσω για δύο πράγματα. Πρώτον, είναι στην πρόθεσή μας σε ό,τι αφορά τον κανονισμό 1371/07, η κατάργηση των εξαιρέσεων που έχουν θεσπιστεί μέχρι σήμερα, ανεξαρτήτως του χρόνου που ισχύουν. Δεύτερον, αυτό το οποίο θέλω να τονίσω είναι ότι αυτή τη στιγμή είμαστε σε μια διαδικασία επαναδιαπραγμάτευσης μίας πραγματικά πολύ κακής ιδιωτικοποίησης που έγινε στα χρόνια του ΣΥΡΙΖΑ, ίσως από τις χειρότερες ιδιωτικοποιήσεις.

Ξέρετε, κυρία Σακοράφα, δεν ανήκω σε μια πολιτική σχολή που λέει ότι η ελεύθερη αγορά λύνει τα πάντα. Υπάρχουν ιδιωτικοποιήσεις οι οποίες δουλεύουν προς όφελος των πολλών, όπως αυτή του ΟΤΕ και υπάρχουν και ιδιωτικοποιήσεις οι οποίες δυστυχώς πολλές φορές, όταν γίνονται με έναν τρόπο προβληματικό και άναρχο, τελικά δημιουργούν προβλήματα. Τι έκανε ο ΣΥΡΙΖΑ; Έχετε δίκιο. Μετέφερε ένα κρατικό μονοπώλιο και το έδωσε σε έναν ιδιώτη. Τι κάνουμε εμείς για να διορθώσουμε αυτή τη διαδικασία; Επαναδιαπραγματευόμαστε τις άγονες γραμμές της ΥΔΥ. Κάνατε μια υπέρβαση εδώ και είπατε ότι δίνουμε 50 εκατομμύρια κάθε χρόνο στην «ΤΡΑΙΝΟΣΕ» για να κάνει μερικά δρομολόγια. Αυτό γινόταν πάντα, και όταν ήταν δημόσια η εταιρεία και όταν ήταν ιδιωτική. Τι κάνουν αυτά τα 50 εκατομμύρια; Επιδοτούν στην ουσία κάποιες γραμμές που δεν είναι κερδοφόρες. Η επιδότηση αυτή υπάρχει σε όλη την Ευρώπη και δεν υπάρχει μόνο στον σιδηρόδρομο.

Τι κάνουμε εμείς λοιπόν, κύριε Πρόεδρε; Πάμε να διορθώσουμε ένα κακώς κείμενο. Ποιο είναι αυτό; Ερχόμαστε και επαναδιαπραγματευόμαστε με τους Ιταλούς, έτσι ώστε, όπως μας δίνει το δικαίωμα ο ευρωπαϊκός κανονισμός, να τους δώσουμε τις ΥΔΥ για δέκα συν πέντε χρόνια, με υποχρέωση όμως να αλλάξουμε τη συμφωνία της ιδιωτικοποίησης και να τους αναγκάσουμε να φέρουν καινούργια τρένα, πράγμα το οποίο δεν έχει γίνει και να τους υποχρεώσουμε να κάνουν επενδύσεις, έτσι ώστε να είναι πολλαπλάσιο το όφελος από τα χρήματα που παίρνουν από τις ΥΔΥ.

Αυτή η συμφωνία έχει κλείσει. Βρίσκεται για έλεγχο στο Γενικό Λογιστήριο του Κράτους και στο Υπουργείο Οικονομικών και άμεσα θα το φέρουμε προς συζήτηση στη Βουλή, έτσι ώστε να προχωρήσουμε σε αυτή τη συμφωνία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κλείνοντας, κύριε Πρόεδρε –δεν θα πάρω άλλο χρόνο- θα ήθελα να πω ότι αυτή είναι η κατάσταση, ακριβώς έτσι όπως την περιγράφετε. Τι κάναμε, λοιπόν, εμείς; Σε αυτό το πρωτοφανές φαινόμενο που έγινε και αυτό το απίστευτο αλαλούμ μεταξύ «ΤΡΑΙΝΟΣΕ» και ΟΣΕ και επιβατών ήρθε η πολιτεία, ήρθε το Υπουργείο και επέβαλε ένα πρόστιμο 1000 ευρώ, όπως έκανε και στην «ΑΤΤΙΚΗ ΟΔΟ». Και είδατε ότι και στις δύο περιπτώσεις οι εταιρείες ανταποκρίθηκαν θετικά. Αυτό σημαίνει ότι στην ουσία, έστω και με αυτήν την παρέμβαση, ερχόμαστε και καλύπτουμε αυτό το κενό που έχουμε.

Όμως, έχετε δίκιο. Κανονικά δεν θα πρέπει να γίνονται αυτές οι παρεμβάσεις και θα πρέπει η διαδικασία αυτή να είναι αυτόματη, για να έχει το δικαίωμα ο κάθε επιβάτης στην προκειμένη περίπτωση να κινηθεί δικαστικά ή αστικά και να μπορέσει να αποζημιωθεί, χωρίς την παρέμβαση της Κυβέρνησης.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Κυρίες και κύριοι συνάδελφοι, σας γνωρίζω ότι ύστερα από συνεννόηση των επερωτώντων Βουλευτών με τους επερωτώμενους Υπουργούς, δεν θα συζητηθούν οι εξής ερωτήσεις:

Η δεύτερη με αριθμό 461/25-2-2022 επίκαιρη ερώτηση πρώτου κύκλου του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτηπρος τον Υπουργό Οικονομικών, με θέμα: «Να μην πουληθεί η Εθνική Ασφαλιστική, να προστατευθούν το δημόσιο συμφέρον και τα εργασιακά δικαιώματα».

Η τρίτη με αριθμό 466/27-2-2022 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδουπρος τον ΥπουργόΟικονομικών, με θέμα: «Η αποκλιμάκωση του λόγου δημοσίου χρέους προς ΑΕΠ και οι πρόωρες εξαγορές υπολοίπων δανείων».

Η τρίτη με αριθμό 470/28-2-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Οικονομικών, με θέμα: «Μόνο με γενναία μέτρα μπορεί να ανασχεθεί η ακρίβεια και να στηριχθούν οι καταναλωτές, οι παραγωγοί και οι μικρομεσαίες επιχειρήσεις».

Η τρίτη με αριθμό 1682/3-12-2021 ερώτηση του κύκλου αναφορών και ερωτήσεων της Βουλευτού Βοιωτίας του Συνασπισμού Ριζοσπαστικής Αριστεράς κ. Παναγιού (Γιώτας) Πούλουπρος τον Υπουργό Οικονομικών, με θέμα: «Συνεχίζονται οι καθυστερήσεις καταβολής των ενισχύσεων λόγω COVID-19 στους δικαιούχους ιδιοκτήτες επαγγελματικής στέγης».

Η πρώτη με αριθμό 459/22-2-2022 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον ΥπουργόΠροστασίας του Πολίτη, με θέμα: «Ενδυνάμωση του αστυνομικού τμήματος Κυψέλης».

Προχωρούμε τώρα στην τέταρτη με αριθμό 467/28-2-2022 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδος κ. Νικόλαου Παπαναστάση προς τον Υπουργό Ναυτιλίας και Νησιωτικής Πολιτικής, με θέμα: «Τα προβλήματα στις μεταθέσεις των λιμενικών και η ανάγκη να προσκληθούν όλοι οι συνδικαλιστικοί φορείς να καταθέσουν τις προτάσεις τους».

Στην ερώτηση θα απαντήσει ο Υπουργός Ναυτιλίας και Νησιωτικής Πολιτικής κ. Γιάννης Πλακιωτάκης.

Ορίστε, κύριε Παπαναστάση, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Τα τελευταία χρόνια, δηλαδή από το 2009 μέχρι το 2017, σχετικά με τις μεταθέσεις των λιμενικών υπήρχε ένα νομοθετικό πλαίσιο που τις υποστήριζε, τις ρύθμιζε. Σίγουρα αυτό είχε πολλά προβλήματα, αλλά σε γενικές γραμμές λειτουργούσε.

Το 2017 επί ΣΥΡΙΖΑ θεσπίζονται κάποιες άλλες διατάξεις, με κάποιες από αυτές να κινούνται σε θετική κατεύθυνση και άλλες όχι. Το 2020, το Υπουργείο σας τροποποιεί ξανά το νομοθετικό πλαίσιο, θεωρώντας προφανώς ότι το βελτιώνει.

Θα ήθελα εδώ να κάνω μία παρένθεση. Τα νομοθετήματα του ΣΥΡΙΖΑ ουδέποτε εφαρμόστηκαν στην πράξη, γιατί δεν εκδόθηκε ποτέ το σχετικό προεδρικό διάταγμα που θα τα νομιμοποιούσε.

Και ερχόμαστε στην κυβερνητική νομοθετική πρωτοβουλία, τη δική σας, η οποία δεν εφαρμόστηκε άμεσα σε αναμονή του σχετικού προεδρικού διατάγματος το οποίο εκδόθηκε το 2021 και το οποίο από τότε που βγήκε αποτελεί και τον ρυθμιστικό μηχανισμό των μεταθέσεων.

Το πρόβλημα τώρα αφορά τις οργανικές θέσεις που κατά την άποψή μας δεν κατανεμήθηκαν σωστά. Δηλαδή, από τη μια υπήρξε μια αύξηση των οργανικών θέσεων, κάτι που είναι θετικό. Δηλαδή, από τις οκτώ χιλιάδες περίπου, πήγατε στις εννέα χιλιάδες πεντακόσιες. Από την άλλη, έτσι όπως κατανεμήθηκαν κυρίως στα νησιά, δημιουργήθηκαν δεδομένα έντονης ανισοκατανομής των θέσεων.

Το διά ταύτα είναι ότι η Νέα Δημοκρατία με βάση το νομοθετικό πλαίσιο που είχε ψηφίσει ο ΣΥΡΙΖΑ δημιούργησε ένα προεδρικό διάταγμα το οποίο ουδέποτε λειτούργησε. Αποτέλεσμα αυτού είναι το 2021 να μη γίνουν μεταθέσεις στο Λιμενικό Σώμα, ενώ το 2022 να λήξει η προθεσμία που είχαν τα συμβούλια των τακτικών μεταθέσεων στις 28 Φεβρουαρίου, πριν από τέσσερις-πέντε μέρες, για να κάνουν τις καινούργιες μεταθέσεις. Άρα για τους λιμενικούς δεν είχε μεταθέσεις ούτε για το 2021 ούτε για το 2022. Αν είναι δυνατόν!

Κύριε Υπουργέ, γνωρίζετε πολύ καλά ότι το προσωπικό του Λιμενικού Σώματος έχει απαυδήσει από αυτήν την κατάσταση. Τα προσωπικά προβλήματα, τα οικογενειακά προβλήματα που δημιουργούνται και συσσωρεύονται, είναι πλέον τεράστια. Προς τιμήν τους οι συνδικαλιστικοί φορείς -αναφέρομαι στην ΠΟΛ, την ΠΛΣ και την ΠΕΑΛΣ- κάνουν συνεχώς προτάσεις. Η αφετηρία της σημερινής μας ερώτησης, για παράδειγμα, είναι έγγραφο της ΠΟΛ που στάλθηκε σε όλα τα πολιτικά κόμματα.

Εμείς σας ρωτάμε τι μέτρα προτίθεται να πάρει η Κυβέρνηση προκειμένου να γίνουν οι τροποποιήσεις που ζητούν οι εκπρόσωποι των λιμενικών στο καθεστώς των μεταθέσεών τους και ζητάμε να προσκληθούν και οι τρεις συνδικαλιστικοί φορείς, ΠΟΕΠΛΣ, ΠΟΛ και ΠΕΑΛΣ, ώστε να καταθέσουν τις σχετικές προτάσεις τους.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Παπαναστάση.

Κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Κύριε συνάδελφε, από την πρώτη μέρα που έχω την τιμή να ηγούμαι στο Υπουργείο Ναυτιλίας και Νησιωτικής Πολιτικής διαρκώς μεριμνούμε για τα στελέχη του Λιμενικού Σώματος, της Ελληνικής Ακτοφυλακής. Ήδη έχουμε ενισχύσει με εξοπλισμό, με μέσα, με υποδομές τα στελέχη του Λιμενικού Σώματος, γνωρίζοντας ότι ζούμε σε ένα περιβάλλον όπου οι εξελίξεις είναι ραγδαίες στον χώρο της ναυτιλίας, τα προβλήματα δημιουργούν γεωπολιτικές εξελίξεις στην περιοχή μας και επομένως η δράση και η αποστολή του Λιμενικού Σώματος έχουν αλλάξει.

Μετά από πολλά χρόνια αυξήσαμε την οργανική δύναμη του Λιμενικού Σώματος κατά χίλια πεντακόσια άτομα -εννιακόσια εξ αυτών υποχρεωτικά στα νησιά- και βεβαίως σε συνεργασία και με τους θεσμικούς εκπροσώπους των λιμενικών βελτιώσαμε την ποιότητα ζωής και την καθημερινότητα των στελεχών του Λιμενικού Σώματος νομοθετώντας συγκεκριμένες παρεμβάσεις: φαρμακευτική κάλυψη για όλα τα στελέχη του Λιμενικού Σώματος μέσω ΕΟΠΥΥ, απλούστευση της διαδικασίας για τον Συνήγορο του Λιμενικού και βεβαίως συνεχής ενίσχυση του Σώματος, που στο εύρος της τριετίας θα υπερβεί τα χίλια ογδόντα άτομα. Στο πλαίσιο αυτό, με αυτήν τη λογική τέθηκε σε ισχύ το π.δ. 11/2021 για τις μεταθέσεις, αποσπάσεις, διαθέσεις των στελεχών του Λιμενικού Σώματος.

Κύριε συνάδελφε, τι ίσχυε μέχρι σήμερα; Το π.δ. 33/2009. Ξέρετε τι λέγατε εσείς για το συγκεκριμένο προεδρικό διάταγμα που σήμερα μας λέτε ότι καλώς ή κακώς λειτουργούσε μέχρι σήμερα; Ότι ήταν ξεπερασμένο, η εφαρμογή του ήταν το λιγότερο παρελκυστική, ευνοούσε κατάφωρα τους ρουσφετολογικούς μηχανισμούς και εξυπηρετούσε μόνο γνωστούς και «ημετέρους». Αυτά λέγατε. Με άλλα λόγια ένα στέλεχος που δεν είχε «μπάρμπα στην Κορώνη» μπορούσε να μείνει εγκλωβισμένος στο Καστελόριζο ή στη Σάμο για δεκαπέντε χρόνια.

Τι κάναμε εμείς;

Εμείς από την πρώτη στιγμή είχαμε συνεχείς και διεξοδικές συναντήσεις με τους θεσμικούς εκπροσώπους των λιμενικών και φυσικά με το Αρχηγείο του Λιμενικού Σώματος για την εφαρμογή ενός σύγχρονου, αξιοκρατικού και αντικειμενικού συστήματος, πάντα βέβαια υπό το πρίσμα των υπηρεσιακών αναγκών και της δημοσιονομικής πειθαρχίας που πρέπει να τηρείται.

Το πιο σημαντικό όμως είναι ότι εμείς βλέπουμε αυτό το πλαίσιο με ορίζοντα μέλλοντος, τη συνεχή και ορθολογική στελέχωση του Λιμενικού Σώματος και βέβαια την πλήρη αξιοποίηση των επιχειρησιακών μέσων που συστηματικά αυτή η Κυβέρνηση ενισχύει. Κύριο μέλημά μας είναι η ανταμοιβή των στελεχών που υπηρετούν στην πρώτη γραμμή στο ανατολικό Αιγαίο, σε απομακρυσμένες περιοχές, ώστε να βρουν τον δρόμο προς τη βάση τους. Συγχρόνως για εμάς δεν υπάρχουν ευνοημένοι ή μη ευνοημένοι.

Επιτρέψτε μου, λοιπόν, να απαριθμήσω τα συγκεκριμένα χαρακτηριστικά αυτού του προεδρικού διατάγματος:

Πρώτον, είναι η αντικειμενική μοριοδότηση, η θεσμοθέτηση των κενών θέσεων. Παλιά υπήρχαν υπερστελεχωμένες και υποστελεχωμένες υπηρεσίες. Για να υλοποιηθεί μία μετάθεση, βασική προϋπόθεση είναι να υπάρχουν κενές οργανικές θέσεις. Λαμβάνεται επίσης υπ’ όψιν και η κατηγορία στην οποία ανήκουν τα στελέχη. Και βέβαια υπάρχει μια σαφής και διαφανής διαδικασία, μέσα από την οποία τα στελέχη μας πλέον δεν είναι έρμαια των όποιων παραδοχών ή ερμηνειών.

Με άλλα λόγια, κύριε συνάδελφε, για την Κυβέρνηση της Νέας Δημοκρατίας τέρμα η υποκειμενική αντιμετώπιση των στελεχών και βέβαια τέλος οι εκβιασμοί. Αυτό πλέον έχει τελειώσει για τη δική μας διακυβέρνηση. Και επειδή αναφέρατε στην ερώτησή σας ότι το συγκεκριμένο προεδρικό διάταγμα δεν αντιμετωπίζει τη στελέχωση των νησιωτικών λιμενικών υπηρεσιών, θέλω να σας ενημερώσω ότι με αυτό το προεδρικό διάταγμα ενισχύθηκαν νησιωτικές λιμενικές υπηρεσίες και απομακρυσμένες περιοχές με τετρακόσια πενήντα στελέχη και φυσικά οι μετακινήσεις γίνονται μέχρι του ορίου των δεσμευμένων πιστώσεων, όπως γίνεται και όπως γινόταν κάθε χρονιά -αυτό ορίζει εξάλλου ο νόμος-, με τη διαφορά όμως ότι οι μεταθέσεις θα υλοποιηθούν με αντικειμενικά κριτήρια και με αποκλειστικό κριτήριο τη μοριοδότηση.

Κλείνοντας, κύριε Πρόεδρε, θέλω να αναφέρω ότι ο κύριος συνάδελφος και κάποιοι άλλοι a priori θεωρούν ότι το συγκεκριμένο προεδρικό διάταγμα δεν είναι λειτουργικό, είναι ατελέσφορο και βεβαίως θα οδηγήσει σε αδιέξοδο. Πότε; Πριν ακόμα εφαρμοστεί.

Κύριε συνάδελφε, δεν βλέπετε ότι υπάρχει μία αντικειμενικότητα ως προς τη μοριοδότηση των στελεχών; Δεν βλέπετε ότι υπάρχει ομαλή στελέχωση των θέσεων ευθύνης; Δεν βλέπετε ότι οι απόφοιτοι των παραγωγικών σχολών του Λιμενικού Σώματος, αλλά και από τις κατατακτήριες πλέον, θα υπηρετούν υποχρεωτικά από την πρώτη μετάθεση πέντε χρόνια στα νησιά; Και σε κάθε περίπτωση εδώ είμαστε και εγώ προσωπικά και τα στελέχη του Υπουργείου, ώστε να διευθετηθούν τα όποια προβλήματα πιθανόν προκύψουν από την εφαρμογή του συγκεκριμένου προεδρικού διατάγματος.

Γνώμονάς μου είναι η πλήρης και ορθολογική αξιοποίηση των στελεχών του Λιμενικού Σώματος σε όλα τα μήκη και τα πλάτη της χώρας. Ενισχύουμε ανελλιπώς τα στελέχη του Λιμενικού Σώματος με σύγχρονο εξοπλισμό, μέσα, αλλά και υποδομές. Και βεβαίως είμαι ιδιαίτερα υπερήφανος, όπως πιστεύω είναι υπερήφανοι όλοι οι Έλληνες, από την αποτελεσματική δράση του Λιμενικού Σώματος, από την υπεράσπιση και προστασία των θαλασσίων συνόρων της πατρίδας μας τριακόσιες εξήντα πέντε μέρες τον χρόνο, είκοσι τέσσερις ώρες το εικοσιτετράωρο, προστατεύοντας όχι μόνο τα θαλάσσια σύνορα της πατρίδας μας, αλλά και τα θαλάσσια σύνορα της Ευρωπαϊκής Ένωσης, αντιμετωπίζοντας προκλήσεις καθημερινές, προστατεύοντας το θαλάσσιο περιβάλλον, τη νομιμότητα στις θάλασσές μας, ενισχύοντας την ασφάλεια και στις θάλασσες και στις παραλίες και βέβαια τα τελευταία χρόνια με πολύ μεγάλη αποτελεσματικότητα, καθώς έχουν μειώσει πάνω από 85% τις μεταναστευτικές ροές.

Για όλους αυτούς τους λόγους είναι το ελάχιστο που μπορούμε να κάνουμε για τα στελέχη μας, που καθημερινά υπερβαίνουν εαυτόν και δίνουν αγώνα για την υπεράσπιση της προστασίας των θαλασσίων συνόρων της πατρίδας μας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κύριε Παπαναστάση, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, όσον αφορά τη στάση και την κριτική του κόμματος στο νομοθετικό πλαίσιο που προϋπήρχε, είναι γνωστό ότι και κριτική ασκήσαμε, γιατί, όπως ανέφερα και στην πρωτολογία μου, λειτουργούσε με πάρα πολλά προβλήματα, και η κριτική που ασκούμε πάντοτε κινείται στην κατεύθυνση υπεράσπισης των συμφερόντων των λιμενικών, ασκώντας παράλληλα κριτική και στον μηχανισμό του Λιμενικού Σώματος ως ένα από τα Σώματα Ασφαλείας που είναι. Δεν θα σταθώ σε αυτό τώρα, γιατί ο χρόνος είναι περιορισμένος.

Εκείνο που θεωρούμε εμείς σημαντικό είναι, πρώτον, ότι δεν έγιναν μεταθέσεις τουλάχιστον το 2021 και δεν ολοκληρώθηκαν μέχρι τις 28 Φλεβάρη του 2022.

Δεύτερον, αναγνωρίζουμε και ακούμε τα προβλήματα τα οποία αναφέρονται σωρηδόν από το προσωπικό του Λιμενικού Σώματος, κάτι που δεν συμβαδίζει με την ιλουστρασιόν εικόνα την οποία περιγράψατε.

Και, τρίτον, να αναφέρω ότι και οι συνδικαλιστικοί φορείς που εκπροσωπούν τους λιμενικούς, επίσης ασκούν δριμεία κριτική στο νομοθετικό πλαίσιο που διέπει τις μεταθέσεις και που, κατά την άποψή τους, οδηγεί σε αδιέξοδο.

Σύμφωνα με το άρθρο 14 του π.δ.11/2021, οι τακτικές μεταθέσεις, όπως προανέφερα, θα έπρεπε να είχαν ολοκληρωθεί μέχρι τέλος του Φλεβάρη. Δεν έγιναν, αλλά μετά τις πρώτες μέρες της σύγκλησης των συμβουλίων δόθηκε εντολή παύσης των εργασιών και εξεύρεσης άλλων λύσεων.

Είναι δεδομένο ότι το ισχύον καθεστώς των μεταθέσεων επηρεάζεται αρνητικά από την κατηγοριοποίηση των οργανικών θέσεων, όπως επηρεάζεται κι από την κατακόρυφη αύξηση των οργανικών θέσεων στα νησιά. Είναι, επίσης, δεδομένο ότι χωρίς τις απαιτούμενες προσλήψεις απλά δεν μπορεί να εφαρμοσθεί. Όποια προσπάθεια ενεργοποίησης κι αν γίνει, μόνο αρνητικές επιπτώσεις θα έχει στο Λιμενικό Σώμα και στα στελέχη του. Και θα είναι αρνητικές, καθώς κατά τη διαδικασία των τακτικών μεταθέσεων μετατίθενται πάνω από δύο χιλιάδες στελέχη, δηλαδή ποσοστό μεγαλύτερο του 1/4 των στελεχών του Λιμενικού Σώματος.

Το 80% από αυτούς αφορά ανούσιες μεταθέσεις σε υπηρεσίες που δεν έχουν υπηρεσιακές ανάγκες, ενώ θα απογυμνωθούν πολλές από αυτές που λειτουργούν με εξειδικευμένο στελεχιακό δυναμικό, οπότε τίθεται το θέμα της ομαλής λειτουργίας τους. Θα υπάρξουν, επίσης, και στελέχη που θα μετατεθούν από το ένα νησί στο άλλο χωρίς να το επιθυμούν. Επίσης, δεν υπάρχει η δυνατότητα να ικανοποιηθούν αιτήματα στελεχών που υπηρετούν πολλά έτη σε νησιά και επιθυμούν μετάθεση στον τόπο συμφερόντων τους, καθώς με το νέο οργανόγραμμα οι νησιωτικές υπηρεσίες εμφανίζονται υποστελεχωμένες κατά 50%-60%, ενώ την ίδια στιγμή δεν υπάρχουν πλέον κενές οργανικές θέσεις σε υπηρεσίες όπου μέχρι πρότινος υπήρχαν κενά. Τέλος, μετατίθενται και στελέχη τα οποία σε δύο χρόνια συνταξιοδοτούνται. Δεν νομίζουμε ότι τους αξίζει αυτή η ταλαιπωρία.

Πρέπει να αλλάξει αυτό το καθεστώς τώρα. Δεν πάει άλλο. Πρέπει να κάνετε συμμέτοχους στην οποιαδήποτε λύση σχεδιαστεί τους ίδιους τους λιμενικούς, μέσω των συνδικαλιστικών τους φορέων. Τους παρακολουθούμε. Έχουν προτάσεις. Εφαρμόζεται μια, κατά την άποψή μας, προσβλητική συμπεριφορά προς τους λιμενικούς. Έχετε χωρίσει τις ομοσπονδίες σε καλές και κακές. Πίσω από τις ομοσπονδίες, όμως, βρίσκονται λιμενικοί, βρίσκονται οι οικογένειές τους και δεν έχει δικαίωμα κανείς να τους αγνοεί όλους αυτούς.

Και κάτι άλλο, πριν κλείσω, μιας και αναφέρομαι στις υπάρχουσες ομοσπονδίες. Βράζει ο χώρος του Λιμενικού Σώματος, κύριε Υπουργέ, με τις φήμες ότι δρομολογείτε την κατάργηση υπαρχουσών ομοσπονδιών. Μάλιστα, έχει φτάσει αυτή η ιστορία στο σημείο που έγινε και επίκληση αυτής της προοπτικής, της κατάργησης δηλαδή ομοσπονδιών, για να αναβληθεί εκδικαζόμενη υπόθεση στην Κρήτη και, μάλιστα, αυτό έγινε αποδεκτό και αναβλήθηκε. Είναι αστείο αλλά συνάμα και τραγικό αυτό το γεγονός.

Εμείς σας ρωτάμε ευθέως: Έχετε σκοπό να το κάνετε; Έχετε σκοπό να καταργήσετε ομοσπονδίες; Μιλήστε ανοιχτά στο προσωπικό του Λιμενικού Σώματος. Τους χρωστάτε πολλά. Ταυτόχρονα, σας επισημαίνω ότι, αν προχωρήσετε σε αυτό το βήμα, πραγματικά αισθανόμαστε ότι θα ανοίξετε τον ασκό του Αιόλου.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Παπαναστάση.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, με την αρχική τοποθέτησή μου έχω καλύψει πλήρως το θέμα της ερώτησης του συναδέλφου.

Η συζήτησή μας, όμως, πραγματοποιείται στη σκιά της ρωσικής εισβολής. Η Κυβέρνησή μας από την αρχή ξεκαθάρισε την εθνική της θέση και απερίφραστα έχει δηλώσει την πίστη της στο Διεθνές Δίκαιο και την αμέριστη συμπαράστασή της στον ουκρανικό λαό, που αντιστέκεται γενναία στους εισβολείς.

Επιτρέψτε μου, λοιπόν, να αξιοποιήσω τον χρόνο σήμερα, για να ενημερώσω το Σώμα για τις πρωτοβουλίες του Υπουργείου Ναυτιλίας και Νησιωτικής Πολιτικής σε σχέση με τα ελληνικά πλοία και τους Έλληνες ναυτικούς.

Από την πρώτη στιγμή βρισκόμαστε δίπλα τους. Ενημερωνόμαστε διαρκώς για τις εξελίξεις και κατ' επέκταση ενημερώνουμε την ελληνική ναυτιλιακή κοινότητα. Καταγράφουμε την παρουσία και τις κινήσεις των πλοίων υπό ελληνική σημαία αλλά και των ελληνόκτητων πλοίων με Έλληνες ναυτικούς στην Ουκρανία, τη Ρωσία και την ευρύτερη περιοχή της Μαύρης Θάλασσας. Έχουμε εκδώσει και ανανεώνουμε όποτε απαιτείται συστάσεις, οδηγίες προς τους πλοιάρχους, αναφορικά με την ασφάλεια των πλοίων και των πληρωμάτων. Η επικοινωνία από τον θάλαμο επιχειρήσεων με τους πλοιάρχους είναι καθημερινή. Και, βεβαίως, και θα έχω την ευκαιρία και είχα την ευκαιρία να συνομιλήσω αρκετές φορές με τους πλοιάρχους μας στην περιοχή.

Έχουμε, επίσης, ζητήσει την παρέμβαση των οικείων προξενικών αρχών, έτσι ώστε να αποδεσμευθεί πλοίο μας, ελληνικό πλοίο, που βρίσκεται αποκλεισμένο σε λιμένα πλησίον της Οδησσού και ανταποκριθήκαμε άμεσα στην πρωτοβουλία της Γαλλικής Προεδρίας για την άμεση σύγκληση Συμβουλίου του Διεθνούς Ναυτιλιακού Οργανισμού για την αντιμετώπιση της ασφάλειας της ναυσιπλοΐας στην περιοχή αλλά και των ναυτικών στη Μαύρη Θάλασσα και την Αζοφική Θάλασσα.

Το Υπουργείο Ναυτιλίας και Νησιωτικής Πολιτικής είναι σε διαρκή συνεργασία και με τις ναυτιλιακές εταιρείες και είμαστε έτοιμοι να παράσχουμε κάθε συνδρομή. Όμως, θέλω να στείλω ένα μήνυμα προς πάσα κατεύθυνση, ότι η ασφάλεια των θαλασσίων μεταφορών, η ασφάλεια των ναυτικών μας, των πλοίων πρέπει να υπακούει στη γενικότερη προσπάθεια για την εμπέδωση της ειρήνης και την αποχή από πράξεις ανατροπής κυρίαρχων κρατών και, μάλιστα, ενέργειες που γυρίζουν την Ευρώπη και ολόκληρο τον κόσμο σε καιρούς σκοτεινούς, που κανείς δεν επιθυμεί να ξαναβιώσει.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Η επόμενη και τελευταία είναι η όγδοη με αριθμό 465/26-2-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Αγροτικής Ανάπτυξης και Τροφίμων,με θέμα: «Θα σεβαστεί η Κυβέρνηση την απόφαση του Σ.τ.Ε. που απαγορεύει τις σφαγές των ζώων χωρίς αναισθησία;».

Σε αυτή την επίκαιρη ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Σίμος Κεδίκογλου.

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, στη χώρα μας δεν επιτρεπόταν ήδη από το 1981 οι σφαγές των ζώων χωρίς αναισθησία, πάρα πολύ απλά γιατί είναι κάτι πάρα πολύ σκληρό, αφού τα ζώα υποφέρουν μέσα σε βαθύ πόνο για πολλή ώρα και τελικά πεθαίνουν με μαρτυρικό τρόπο.

Υπάρχει ο κανονισμός 1099/2009, που απαγορεύει από τη μία τη σφαγή χωρίς αναισθησία και λέει ότι για θρησκευτικούς λόγους θα μπορούσε να επιτραπεί, αλλά σε χώρες που ισχύει αυστηρότερος νόμος, αν δεν τον αλλάξουν μέχρι το 2013. Είναι το άρθρο 26. Η Ελλάδα δεν τον άλλαξε μέχρι το 2013. Ήρθε η κυβέρνηση ΣΥΡΙΖΑ - ΑΝΕΛ, έφερε μια ανεκδιήγητη υπουργική απόφαση που επιτρέπει τη σφαγή χωρίς αναισθησία, προσέφυγε η Πανελλήνια Φιλοζωική και Περιβαλλοντική Ομοσπονδία στο Συμβούλιο Επικρατείας και έπεσε η υπουργική απόφαση.

Σας ζητάμε να πείτε τι θα κάνετε με αυτό το ζήτημα. Θα καταργήσετε ως Κυβέρνηση τη σφαγή χωρίς αναισθησία και στην Ελλάδα; Είμαστε τέλος πάντων στο 2022. Έχουμε πίσω μας τέτοια πράγματα.

Βλέπουμε βέβαια ότι, κατόπιν της κατάθεσης της επίκαιρης ερώτησης, τρεις μέρες μετά, κατατέθηκε και τροπολογία στη διαβούλευση, το άρθρο 50, σε άσχετο Υπουργείο, το οποίο, αντί να καταργήσει ως όφειλε και να σεβαστεί την απόφαση του Συμβουλίου της Επικρατείας, ξεκινάει ξανά την εξαίρεση για θρησκευτικούς λόγους της σφαγής χωρίς αναισθησία. Κατανοείτε ότι αυτό είναι εντελώς παράνομο. Παραβιάζει την οδηγία και θα ξαναπέσει στο Συμβούλιο της Επικρατείας.

Γιατί δεν σέβεστε την απόφαση του Συμβουλίου της Επικρατείας; Για ποιον λόγο δεν κάνετε τα αυτονόητα απέναντι στην ευζωία των ζώων; Θέλουμε πραγματικά μια ξεκάθαρη απάντηση.

Σας ζητάμε να αποσύρετε και αυτό πλέον, το άρθρο 50, και να σεβαστείτε την απόφαση του Συμβουλίου της Επικρατείας, να μη γίνεται καμμιά σφαγή ζώου στην Ελλάδα χωρίς αναισθησία και να τηρούνται οι βασικοί όροι ευζωίας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, σας ευχαριστώ κι εσάς που μου δίνετε τη δυνατότητα να παρουσιάσω σήμερα επιγραμματικά μέρος του νομοθετικού έργου που επιτελεί το Υπουργείο Αγροτικής Ανάπτυξης και Τροφίμων, το οποίο αφουγκράζεται προσεκτικά τις ανάγκες της σύγχρονης κοινωνίας και έχει δείξει κατ’ επανάληψη την ευαισθησία με την οποία αντιμετωπίζει άμεσα τα όποια προβλήματα ή και δυσλειτουργίες αναφύονται και αναδεικνύονται.

Όπως όλοι γνωρίζουν, το Υπουργείο είναι πάντα ανοικτό να ακούσει, να συζητήσει ειλικρινά, να δώσει λύσεις, σεβόμενο τις αποφάσεις των ελληνικών δικαστηρίων, τηρώντας την κοινοτική νομοθεσία και νομολογία και κυρίως προασπίζοντας και διασφαλίζοντας τα δικαιώματα όλων των πολιτών του ελληνικού κράτους.

Όπως αναφέρατε, ήδη το Υπουργείο Αγροτικής Ανάπτυξης και Τροφίμων έχει προχωρήσει σε σχέδιο τροπολογίας και ειδικότερα στο άρθρο 2 του ν.1197/1981 «Περί Προστασίας των Ζώων». Πρώτον, τροποποιείται και επικαιροποιείται η παράγραφος 2, για να είναι σύμφωνη με την παράγραφο 1 του άρθρου 4 του ευρωπαϊκού κανονισμού 1099/2009 και, δεύτερον, προστίθεται η παράγραφος 3 για τα χερσαία ζώα που υποβάλλονται σε ιδιαίτερες μεθόδους σφαγής, που προβλέπονται από λατρευτικούς τύπους.

Η τροπολογία αυτή αποτελεί το άρθρο 50 στο σχέδιο νόμου του Υπουργείου Εσωτερικών με τίτλο: «Εθνικό Στρατηγικό Σχέδιο Καταπολέμησης της Διαφθοράς, διατάξεις για την ολοκλήρωση της μεταφοράς των δασικών υπηρεσιών στο Υπουργείο Περιβάλλοντος και Ενέργειας, διατάξεις για την εφαρμογή του Εθνικού Σχεδίου Ανάκαμψης και Ανθεκτικότητας “Ελλάδα 2.0” και άλλες επείγουσες διατάξεις». Όπως γνωρίζετε, έχει τεθεί σε δημόσια ηλεκτρονική διαβούλευση, η οποία ολοκληρώθηκε μόλις χθες, λίγο πριν από τα μεσάνυχτα.

Βεβαίως, από σήμερα, δηλαδή μετά την ολοκλήρωση της διαβούλευσης, θα είμαστε σε θέση να δούμε τις επισημάνσεις όλων των συμπολιτών μας, να τις μελετήσουμε, να λάβουμε υπ’ όψιν τα σχόλιά τους και, όπως πάντα, είμαστε εδώ για να συζητήσουμε, να συνδιαμορφώσουμε, να βελτιώσουμε, αν χρειαστεί, στο πλαίσιο βεβαίως του Ενωσιακού Δικαίου.

Επιτρέψτε μου τώρα να κάνω μια αναφορά στην ήδη αναρτηθείσα προτεινόμενη διάταξη, η οποία προβλέπει τα εξής: Στο άρθρο 2 του ν.1197/81 τροποποιείται και επικαιροποιείται η παράγραφος 2 και προστίθεται παράγραφος 3. Συνεπώς διαμορφώνεται ως ακολούθως και λέει το άρθρο 2: «Ζώον συντροφίας, εργασίας ή εκτροφών το οποίον κατέστη ανίκανον διά την δι’ ην προορίζεται χρήσιν, συνεπεία γήρατος, ασθενείας, κατάγματος, αναπηρίας ή άλλης τινός αιτίας, δύναται να φονεύεται δι’ ευθανασίας και μόνον κατόπιν προηγουμένης εκθέσεως κρατικού ή ιδιώτου κτηνιάτρου.».

Στο άρθρο 2 παράγραφος 2 λέει: «Απαγορεύεται η θανάτωση χερσαίων ζώων στα σφαγεία, εφόσον δεν προηγηθεί αναισθητοποίηση, σύμφωνα με την παράγραφο 1 του άρθρου 4 του Κανονισμού (ΕΚ) 1099/2009.».

Στην παράγραφο 3 λέει:

«α) Για τα χερσαία ζώα που υποβάλλονται σε ιδιαίτερες μεθόδους σφαγής που προβλέπονται από λατρευτικούς τύπους, οι οποίοι δεν επιτρέπουν την αναισθητοποίηση πριν τη σφαγή, δεν εφαρμόζονται οι απαιτήσεις της παραγράφου 2 του παρόντος άρθρου, υπό την προϋπόθεση ότι η σφαγή διενεργείται σε σφαγείο, σύμφωνα με την παράγραφο 4 του άρθρου 4 του κανονισμού (ΕΚ) 1099/2009.

»β) Για τις εργασίες χειρισμού και ακινητοποίησης των ζώων που σφάζονται… εφαρμόζεται η παράγραφος 2 του άρθρου 15 του κανονισμού (ΕΚ) 1099/2009.

»γ) Με απόφαση του Υπουργού Αγροτικής Ανάπτυξης και Τροφίμων θεσπίζονται οι αρμόδιες αρχές, οι διαδικασίες, οι λοιποί όροι και προϋποθέσεις, η διενέργεια ελέγχων και η επιβολή κυρώσεων, καθώς και κάθε άλλο θέμα σχετικά με τη σφαγή ζώων με μεθόδους που προβλέπονται από λατρευτικούς τύπους.».

Με αυτή τη ρύθμιση επιδιώκεται η θέσπιση κανόνων για τη διεξαγωγή σφαγών στο πλαίσιο λατρευτικών τύπων ως εφαρμοστικό μέτρο της παραγράφου 4 του άρθρου 4 του κανονισμού 1099. Λαμβάνοντας, βεβαίως, υπ’ όψιν τόσο την πρόβλεψη του άρθρου 13 της Συνθήκης για τη Λειτουργία της Ευρωπαϊκής Ένωσης -σύμφωνα με την οποία κατά τη διαμόρφωση και την εφαρμογή της πολιτικής της Ένωσης στους τομείς της γεωργίας, της αλιείας, των μεταφορών, της εσωτερικής αγοράς, της έρευνας και της τεχνολογικής ανάπτυξης και του διαστήματος, η Ένωση και τα κράτη-μέλη λαμβάνουν πλήρως υπ’ όψιν τους τις απαιτήσεις καλής διαβίωσης των ζώων ως ευαίσθητων όντων, τηρώντας ταυτοχρόνως τις νομοθετικές ή διοικητικές διατάξεις και τα έθιμα των κρατών-μελών που αφορούν ιδίως τα θρησκευτικά τυπικά, τις πολιτιστικές παραδόσεις και την κατά τόπους πολιτιστική κληρονομιά- όσο και το άρθρο 10 του Χάρτη των Θεμελιωδών Δικαιωμάτων της Ευρωπαϊκής Ένωσης, σύμφωνα με το οποίο κάθε πρόσωπο έχει δικαίωμα στην ελευθερία σκέψης, συνείδησης και θρησκείας.

Τα υπόλοιπα θα τα αναπτύξω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεν μπορώ να καταλάβω αυτό που μου περιγράφετε για έναν πολύ απλό λόγο: Ήταν ή δεν ήταν η Νέα Δημοκρατία που απαιτούσε το 2017 την απόσυρση της υπουργικής απόφασης που επέτρεπε τη σφαγή χωρίς αναισθησία; Ήταν άλλο κόμμα; Άλλοι βουλευτές; Οι δικοί σας Βουλευτές δεν ήταν που ζητούσατε να αποσυρθεί η εκτρωματική αυτή υπουργική απόφαση του ΣΥΡΙΖΑ; Τι άλλαξε, δηλαδή, από τότε;

Αυτό που άλλαξε είναι ότι βγήκε το Συμβούλιο της Επικρατείας και στην ουσία έπεσε η υπουργική απόφαση. Εσείς, όχι μόνο πάτε ενάντια στις προεκλογικές σας δεσμεύσεις -γιατί ήταν πριν από τις εκλογές αυτή η τοποθέτησή σας-, αλλά πάτε ενάντια στο Συμβούλιο Επικρατείας και πάτε ενάντια στην ευζωία των ζώων.

Και τι θα μας πείτε, ότι είναι παράδοση να σφάζουμε τα ζώα χωρίς αναισθησία και το 2022, παρ’ όλο που μας το απαγορεύει ο κανονισμός; Διότι είναι ξεκάθαρος ο κανονισμός: Οποιαδήποτε αλλαγή γίνει από το 2013 και μετά θα είναι προς τη βελτίωση της ευζωίας των ζώων και όχι προς λιγότερα μέτρα από αυτά που ήδη είχε μια χώρα. Αυτό λέει ο κανονισμός στο άρθρο 26.

Εσείς, δηλαδή, πάτε ενάντια στην οδηγία, ενάντια στις δεσμεύσεις σας, ενάντια στο Συμβούλιο Επικρατείας. Εξηγήστε μας για ποιον λόγο το κάνατε. Δεν έχει κανένα νόημα όλο αυτό. Δεν μπορείτε να μου λέτε ότι είναι παράδοση και την τηρούμε. Δηλαδή, κάποτε είχαμε πολλές παραδόσεις στο παρελθόν τις οποίες δεν τηρούμε, γιατί τα ήθη και τα έθιμα έχουν προχωρήσει. Θα γυρίσουμε σε οτιδήποτε ήταν παραδοσιακό, να τα πάρουμε ένα-ένα; Έχουμε προχωρήσει.

Υπάρχουν αρχές σε αυτή τη χώρα και από το 1981 υπάρχει ο νόμος που το απαγορεύει. Το 2017 ήρθε ο ΣΥΡΙΖΑ να μας πάει πίσω. Έπεσε συνταγματικά στο Συμβούλιο Επικρατείας και τώρα θέλετε κι εσείς να το επικυρώσετε; Σαράντα ένα χρόνια πίσω θα πάμε δηλαδή; Είναι ανεπίτρεπτο. Ο κόσμος κάποια στιγμή πάει και μπροστά. Και ναι, δεν δικαιολογείται στην εποχή μας να σφάζονται ζώα χωρίς αναισθησία. Εδώ πέρα συζητάμε πώς θα τρώμε λιγότερο κρέας για το καλό του πλανήτη και θα συζητάμε για το αν θα σφάζουμε ζώα χωρίς αναισθησία το 2022; Είναι αδιανόητο!

Πραγματικά, αν δεν θέλετε να συντονιστείτε με την κοινή λογική -που δεν έχετε κι επιλογή-, αν δεν θέλετε να συντονιστείτε με το Ευρωπαϊκό Δίκαιο ή με την απόφαση του Συμβουλίου της Επικρατείας, που δεν έχετε κι επιλογή να μην το κάνετε, ας είστε συνεπείς στις δικές σας δεσμεύσεις το λιγότερο ή τέλος πάντων κάντε ένα απ’ αυτά.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Σας είπα ότι υπάρχουν και τα θεμελιώδη δικαιώματα, θρησκευτικά δικαιώματα. Άλλο η παράδοση και άλλο η θρησκευτική λατρεία.

Όντως, οι υπουργικές αποφάσεις του 2017 ακυρώθηκαν με αποφάσεις του Συμβουλίου της Επικρατείας και κατά συνέπεια, προκειμένου να θεσπιστεί η δυνατότητα διεξαγωγής λατρευτικών σφαγών χωρίς αναισθητοποίηση, στο πλαίσιο των λατρευτικών τύπων, θα πρέπει να τροποποιηθεί αυτή η διάταξη, συνεκτιμώντας ωστόσο και την ενωσιακή αρχή περί καλής διαβίωσης και προστασίας των ζώων.

Το προτεινόμενο άρθρο αφορά όλους τους εργαζόμενους σε χώρους που θανατώνονται ζώα αλλά και τους κατοίκους της Ελλάδας που έχουν ασπαστεί το ιουδαϊκό και ισλαμικό θρήσκευμα. Η αξιολογούμενη ρύθμιση λαμβάνει υπ’ όψιν τους κανόνες του Ενωσιακού Δικαίου. Ο σκοπός της είναι διττός: Aφ’ ενός μεν η προστασία των ζώων, γι’ αυτό και θεσπίζονται συγκεκριμένοι κανόνες, και, αφ’ ετέρου, η προστασία της θρησκευτικής ελευθερίας της μουσουλμανικής και της ιουδαϊκής κοινότητας της χώρας.

Με αυτή τη ρύθμιση δεν επιτρέπεται πλέον η θανάτωσή τους εκτός σφαγείου και χωρίς αναισθητοποίηση. Βέβαια, με την παράγραφο 3 λαμβάνονται υπ’ όψιν οι ανάγκες των Ελλήνων μουσουλμάνων που κατοικούν στην Περιφέρεια Ανατολικής Μακεδονίας και Θράκης και ειδικότερα στη δυτική Θράκη, αλλά και της ιουδαϊκής κοινότητας και συνυπολογίζονται οι ανάγκες τους.

Έτσι, έχουμε λάβει υπ’ όψιν μας τον κανονισμό 1099 του 2009 και σας ανέφερα συγκεκριμένα άρθρα για την προστασία των ζώων κατά τη θανάτωσή τους, όπως επίσης τις δικαστικές αποφάσεις, την απόφαση του Συμβουλίου της Επικρατείας 1751/2021, τη νομολογία του Ευρωπαϊκού Δικαστηρίου και συγκεκριμένα την απόφαση της 29ης Μαΐου του 2018 και της 17ης Δεκεμβρίου του 2020.

Να σας ενημερώσω ότι οι χώρες της Ευρωπαϊκής Ένωσης στις οποίες επιτρέπεται η σφαγή χωρίς αναισθητοποίηση, αλλά υπό αυτούς τους συγκεκριμένους κανόνες, δεν είναι λίγες. Είναι η Αυστρία, η Βουλγαρία, η Γαλλία, η Γερμανία, η Εσθονία, η Ιρλανδία, η Ιταλία, η Κροατία, η Λετονία, η Λιθουανία, η Ολλανδία, η Ουγγαρία, η Πολωνία, η Πορτογαλία, η Ρουμανία, η Τσεχία και η Φινλανδία. Σε όλες αυτές επιτρέπεται αυτό που κάνουμε. Με αυτή τη νομοθετική παρέμβαση επιχειρούμε να πατάξουμε το φαινόμενο της παράνομης θρησκευτικής σφαγής, λόγου χάριν στις αυλές των σπιτιών, που, δυστυχώς, έχει εκτεταμένες διαστάσεις. Τώρα μπαίνουν συγκεκριμένοι κανόνες.

Είχατε πει και κάτι για τη βιολογική σήμανση στην ερώτησή σας γραπτώς -δεν το είπατε εδώ πέρα-, οπότε δεν μπαίνω σε λεπτομέρειες, γιατί δεν αφορά βιολογικά προϊόντα.

Σε κάθε περίπτωση, θέλω να ξέρετε ότι έχει γίνει διαβούλευση, ολοκληρώθηκε και θα μελετήσουμε τις παρατηρήσεις και τα σχόλια των συμπολιτών μας. Θα έρθει η διάταξη εδώ στη Βουλή και θα το ξανασυζητήσουμε. Είμαι βέβαιος ότι μπορούμε να τα συζητήσουμε όλα και να τα βελτιώσουμε όπου χρειαστεί.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Υπουργέ.

θα ήθελα να ενημερώσω το Σώμα ότι την Τρίτη 8 Μαρτίου 2022 και ώρα 11:00΄ θα πραγματοποιηθεί κοινή ειδική συνεδρίαση της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου και της Διαρκούς Επιτροπής Κοινωνικών Υποθέσεων, με θέμα ημερήσιας διάταξης: «Ημέρα αφιερωμένη στους αγώνες για τη θεμελίωση των δικαιωμάτων των γυναικών». Προς τα μέλη των επιτροπών θα απευθυνθεί η Α.Ε. η Πρόεδρος της Δημοκρατίας κ. Κατερίνα Σακελλαροπούλου.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 14:25΄ λύεται η συνεδρίαση για την προσεχή Τετάρτη 9 Μαρτίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων, β) νομοθετική εργασία, σύμφωνα με την ημερήσια διάταξη που θα διανεμηθεί και γ) αίτηση άρσης ασυλίας Βουλευτή, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**