Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΖ΄

Τετάρτη, 09 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. ‘ Αδεια απουσίας των Βουλευτών κ.κ. Κ. Κόλλια, Ι. Λοβέρδου και Θ. Θεοχάρη, σελ.   
3. Ανακοινώνεται ότι η Βουλευτής κ. Αγγελική Αδαμοπούλου, με την από 8 Μαρτίου 2022 επιστολή της προς τον Πρόεδρο της Βουλής, μας γνωστοποιεί την ανεξαρτητοποίησή της από την Κοινοβουλευτική Ομάδα του ΜέΡΑ25, σελ.   
4. Ειδική Ημερήσια Διάταξη:

Συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης της ασυλίας του Βουλευτή κ. Νικολάου Μανωλάκου, σελ.   
5. Ηλεκτρονική ονομαστική ψηφοφορία επί της αίτησης άρσης ασυλίας , σελ.   
6. Επιστολικές ψήφοι επί της ονομαστικής ψηφοφορίας, σελ.   
7. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επίκαιρης ερώτησης προς την Υπουργό Παιδείας και Θρησκευμάτων με θέμα: «Μουσικά και καλλιτεχνικά σχολεία χωρίς καθηγητές και δικαιώματα», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκών Επιτροπών:   
 Α. Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις», σελ.   
 Β. Η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων του Υπουργείου Περιβάλλοντος και Ενέργειας: , σελ.   
 i. «Κύρωση του Μνημονίου Κατανόησης στον τομέα της ενέργειας μεταξύ του Υπουργείου Περιβάλλοντος της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων», σελ.   
 ii. «Κύρωση της Συμφωνίας - Πλαίσιο για την ίδρυση της Διεθνούς Ηλιακής Συμμαχίας», σελ.   
 iii. «Κύρωση του Μνημονίου Κατανόησης μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας», σελ.   
2. Κατάθεση σχεδίων νόμων:   
 i. Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, καθώς και ο Αναπληρωτής Υπουργός Οικονομικών κατέθεσαν την 4-3-2022 σχέδιο νόμου: «Κύρωση του Μνημονίου Κατανόησης μεταξύ του Υπουργείου Περιβάλλοντος της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας», σελ.   
 ii. Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, καθώς ο Αναπληρωτής Υπουργός Οικονομικών κατέθεσαν την 4-3-2022 σχέδιο νόμου: «Κύρωση της Συμφωνίας-Πλαίσιο για την ίδρυση της Διεθνούς Ηλιακής Συμμαχίας», σελ.   
 iii. Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, καθώς και Αναπληρωτής Υπουργός Οικονομικών κατέθεσαν την 4-3-2022 σχέδιο νόμου: «Κύρωση του Μνημονίου Κατανόησης στον τομέα της ενέργειας μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων», σελ.   
 iv. Οι Υπουργοί Ανάπτυξης και Επενδύσεων, Οικονομικών, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν την 8-3-2022 σχέδιο νόμου: «Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-227, σύσταση Ανώνυμης Εταιρείας «Εθνικό Μητρώο Νεοφυών Επιχειρήσεων Α.Ε.» και άλλες διατάξεις του Υπουργείου Ανάπτυξης και Επενδύσεων, σελ.   
3. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.  
ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΜΑΝΩΛΑΚΟΣ Ν. , σελ.   
  
Β. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΥΓΕΝΑΚΗΣ Ε. , σελ.   
 ΚΑΚΛΑΜΑΝΗΣ Ν. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΛΑΜΠΡΟΥΛΗΣ Γ. , σελ.   
 ΣΑΚΟΡΑΦΑ Σ. , σελ.   
  
Γ. Επί της επίκαιρης ερώτησης:  
 ΑΡΣΕΝΗΣ Κ. , σελ.   
 ΜΑΚΡΗ Ζ. , σελ.   
  
Δ. Επί του σχεδίου νόμου του Υπουργείου Πολιτισμού και Αθλητισμού:  
 ΑΚΤΥΠΗΣ Δ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΡΑΜΠΑΤΖΗ Φ. , σελ.   
 ΑΥΓΕΝΑΚΗΣ Ε. , σελ.   
 ΑΥΓΕΡΙΝΟΠΟΥΛΟΥ Δ. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΛΟΠΟΥΛΟΣ Κ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΕΥΘΥΜΙΟΥ Ά. , σελ.   
 ΚΑΜΙΝΗΣ Γ. , σελ.   
 ΚΟΥΒΕΛΑΣ Δ. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΗΡΑΣ Γ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΠΗΣ Α. , σελ.   
 ΜΑΡΚΟΥ Κ. , σελ.   
 ΜΠΟΥΜΠΑΣ Κ. , σελ.   
 ΜΩΡΑΪΤΗΣ Α. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΑΣΧΑΛΙΔΗΣ Ι. , σελ.   
 ΡΑΠΤΗ Ζ. , σελ.   
 ΣΑΚΟΡΑΦΑ Σ. , σελ.   
 ΣΙΜΟΠΟΥΛΟΣ Ε. , σελ.   
 ΣΚΟΥΦΑ Ε. , σελ.   
 ΣΥΝΤΥΧΑΚΗΣ Ε. , σελ.   
 ΤΣΑΒΔΑΡΙΔΗΣ Λ. , σελ.   
 ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΖ΄

Τετάρτη 9 Μαρτίου 2022

Αθήνα, σήμερα στις 9 Μαρτίου 2022, ημέρα Τετάρτη και ώρα 9.57΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Δεν θα συζητηθεί κατόπιν συνεννόησης η πρώτη με αριθμό 491/4-3-2022 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Προστασίας του Πολίτη με θέμα: «Ενδυνάμωση του Αστυνομικού Τμήματος Κυψέλης».

Τώρα θα συζητηθεί η δεύτερη με αριθμό 475/28-2-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων με θέμα: «Μουσικά και καλλιτεχνικά σχολεία χωρίς καθηγητές και δικαιώματα».

Στην ερώτηση θα απαντήσει η πάντοτε παρούσα Υφυπουργός Παιδείας κ. Ζέττα Μακρή.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, η κατάσταση στα μουσικά και καλλιτεχνικά σχολεία είναι δραματική. Θα καταθέσω στα Πρακτικά επιστολή από το Καλλιτεχνικό Περιστερίου με την οποία ο Σύλλογος Γονέων και Κηδεμόνων ζητάει να σταματήσει ο εμπαιγμός γονέων και μαθητών. Από τον Σεπτέμβριο μέχρι σήμερα το πρόγραμμα του Καλλιτεχνικού Σχολείου Περιστερίου αλλάζει συνεχώς κάθε δεκαπέντε μέρες. Υπάρχουν εκατόν είκοσι ώρες κενών στις ειδικότητες: Είκοσι εννέα κινηματογράφου, ενενήντα τέσσερις χορού, επτά ώρες παραδοσιακών χορών, έξι ώρες κοινωνικές επιστήμες, είκοσι ώρες μουσική. Υποστηρίζουν ότι σχολείο υπολειτουργεί. Θα το καταθέσω στα Πρακτικά, σε περίπτωση που δεν το ξέρετε ήδη.

Στο Καλλιτεχνικό Σχολείο Κοζάνης χάθηκε ήδη το πρώτο τετράμηνο σε καλλιτεχνικές ειδικότητες. Συγκεκριμένα θέατρο και κινηματογράφος στην ουσία δεν διδάχτηκαν καθόλου το πρώτο τετράμηνο. Η μη έγκαιρη πρόσληψη καθηγητών αποτελεί μείζον θέμα και στον χορό. Άλλες ειδικότητες που λείπουν είναι: Δεκαέξι ώρες θεατρολόγου, πέντε ώρες εικαστικών, πέντε ώρες μουσικής κ.ά..

Στο Μουσικό Σχολείο Χανίων υπάρχει τεράστιο πρόβλημα με τις σχολικές υποδομές.

Στο Καλλιτεχνικό Ηρακλείου υπάρχουν επίσης τεράστιες ελλείψεις. Έχει γίνει και σχετική ερώτηση του κ. Λογιάδη.

Όσον αφορά το Καλλιτεχνικό Κερατσινίου - Δραπετσώνας επίσης θα καταθέσω στα Πρακτικά καταγγελία στον Συνήγορο του Πολίτη ότι συστηματικά καθυστερείτε την πρόσληψη καθηγητών χορού και κινηματογράφου.

Στο Καλλιτεχνικό Γυμνάσιο Αθηνών υπάρχει πάγια έλλειψη καθηγητών χορού και κινηματογράφου. Θα καταθέσω στα Πρακτικά το σχετικό έγγραφο.

Στο Καλλιτεχνικό Μουσικό Βέροιας γίνεται κατάληψη λόγω των δραματικών καταστάσεων που βιώνουν από ελλείψεις.

Στο Μουσικό Πτολεμαΐδας υπάρχουν ελλείψεις σε καθηγητές μουσικής παιδείας: τμήματα πιάνου, πνευστών οργάνων, ποντιακής λύρας. Λείπουν πάνω από δέκα καθηγητές.

Στο Μουσικό Κατερίνης απελπιστικές εικόνες και εκεί. Θα καταθέσω και την επιστολή της Πανελλήνιας Ένωσης Μουσικών και Καλλιτεχνικών Σχολείων.

Δεν έχετε απαντήσει σε αυτά που καταθέτω.

Και πολύ συνοπτικά όσον αφορά τα προβλήματα στον κινηματογράφο και στον χορό είχατε πει ότι θα ξεκινήσετε επιτέλους, ότι θα δρομολογηθούν οι διαδικασίες αναγνώρισης πτυχίων καθηγητών κινηματογράφου. Πότε θα ολοκληρωθεί; Είπατε τον Δεκέμβρη. Πότε θα ολοκληρωθεί αυτή η διαδικασία; Είναι αδιανόητο ότι για τους καθηγητές χορού απλά είχατε απαντήσει τον Δεκέμβριο ότι δεν υπάρχει ανάλογη εισήγηση για δημιουργία εκπαιδευτικού κλάδου ΠΕ Χορού. Τι περιμένετε για να ζητήσετε από τις υπηρεσίες σας να προχωρήσει αυτή η διαδικασία; Πότε θα ολοκληρωθεί η διαδικασία; Πότε θα έχουμε επιτέλους μόνιμους καθηγητές στον χορό;

Το ίδιο και για τα παραδοσιακά όργανα. Οι καθηγητές είναι ωρομίσθιοι και τους αλλάζετε σχολείο κάθε χρονιά και δεν υπάρχει έτσι καμμία δυνατότητα σχέσης του μαθητή με τον δάσκαλό του για να μάθει ένα μουσικό όργανο που είναι πάρα πολύ σημαντικό.

Πιστοποίηση σπουδών: Τα παιδιά που τελειώνουν μουσικό ή καλλιτεχνικό σχολείο δεν έχουν πιστοποιημένο επίπεδο σπουδών. Πρέπει να επαναλάβουν το ίδιο μάθημα σε κάποιο ιδιωτικό ωδείο ή σχολή για να καταταχθούν σε κάποια τάξη.

Όσον αφορά την υποδομή, χρειάζονται καινούργια μουσικά όργανα. Δεν έχουν ανανεωθεί τα μουσικά όργανα και πρέπει οι μαθητές και οι γονείς τους να αγοράζουν, δεν έχουν αίθουσες μελέτης, συναυλιών, ηχογράφησης, αίθουσες χορού με ξύλινο πάτωμα, αίθουσα θεάτρου με σκηνή, εργαστήρι εικαστικών με νεροχύτες. Επίσης, υπάρχουν τεράστια προβλήματα στη σίτιση και στη μεταφορά μαθητών.

Θα μας πείτε ότι έχετε κάνει προσλήψεις. Όμως τα προβλήματα είναι σαφή και εύκολα να επιλυθούν. Χρειάζεται πολιτική βούληση, κυρία Υπουργέ. Είναι προφανές.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα απαντήσω στην ερώτηση του συναδέλφου με βάση και το κείμενο της ερώτησης και όχι με βάση τα πρόσθετα ερωτήματα που έθεσε τώρα. Εννοείται ότι είμαστε στη διάθεσή του και στο Υπουργείο ή και με άλλο κοινοβουλευτικό έλεγχο να πάρει απαντήσεις στα πρόσθετα ζητήματα που, όπως συνηθίζει, κάνει κάθε φορά που μας ρωτά και μας ελέγχει, όπως δικαιούται άλλωστε.

Αναγνωρίζουμε, λοιπόν, κύριε συνάδελφε στο Υπουργείο τις ιδιαιτερότητες αλλά και το πολύ σημαντικό έργο των μουσικών και καλλιτεχνικών σχολείων, όπως αναγνωρίζουμε και τη σπουδαιότητα και το σημαντικό έργο των άλλων τύπων σχολείων και των βαθμίδων της εκπαίδευσης. Έτσι, λοιπόν, πριν αρχίσει η σχολική χρονιά και διαρκώς μέχρι και σήμερα όλοι οι εμπλεκόμενοι φορείς, δηλαδή το Υπουργείο, οι Περιφερειακές Διευθύνσεις Εκπαίδευσης και οι Διευθύνσεις Πρωτοβάθμιας και Δευτεροβάθμιας Εκπαίδευσης, προέβησαν αλλά και προβαίνουν στις απαραίτητες ενέργειες για να λειτουργήσουν ομαλά όλες οι εκπαιδευτικές μονάδες.

Στην πρωτολογία μου, κύριε Πρόεδρε, για να μην κάνω κατάχρηση του χρόνου θα απαντήσω για τα μουσικά σχολεία και στη δευτερολογία για τα καλλιτεχνικά και τα υπόλοιπα θέματα που θέτει ο συνάδελφος.

Για την αναβάθμιση των μουσικών σχολείων το Υπουργείο μας και η επιτελική δομή ΕΣΠΑ υλοποιούν κατά το τρέχον σχολικό έτος την πράξη: «Υποστήριξη Αναβάθμισης της Μουσικής Εκπαίδευσης των Μουσικών Σχολείων» με προϋπολογισμό 7.753.518,45 ευρώ. Η πράξη αφορά στη συγχρηματοδότηση των αμοιβών των αναπληρωτών εκπαιδευτικών μουσικών ειδικοτήτων, οι οποίοι και στελεχώνουν τα μουσικά σχολεία της χώρας. Στο πλαίσιο αυτής της πράξης προβλέπεται η επιμόρφωση του εκπαιδευτικού δυναμικού των μουσικών ειδικοτήτων σε θέματα ενσωμάτωσης νέων τεχνολογιών, μουσικής τεχνολογίας και ηχοληψίας, καθώς επίσης και η αναβάθμιση και ο εμπλουτισμός του εξοπλισμού των μουσικών σχολείων.

Στα μουσικά σχολεία για το σχολικό έτος 2021-2022 διορίστηκαν τετρακόσιοι πενήντα ένας εκπαιδευτικοί ΠΕ7901 Μουσικής Επιστήμης και ογδόντα οκτώ εκπαιδευτικοί κλάδου ΤΕ16 Μουσικής μη Ανώτατων Ιδρυμάτων και έχουν επιπλέον προσληφθεί τετρακόσιοι δεκαεπτά αναπληρωτές πλήρους και μειωμένου ωραρίου σε διάφορες μουσικές ειδικεύσεις.

Τέλος, στις 19 Ιανουαρίου του 2022 αναρτήθηκαν στην ηλεκτρονική διεύθυνση e-aitisi.sch.grκαι οι οριστικοί πίνακες κατάταξης εμπειροτεχνών ιδιωτών μουσικών ανά μουσικό όργανο. Από τους πίνακες αυτούς καλύπτονται τα κενά ειδικοτήτων στα επιμέρους μουσικά όργανα.

Στη συνέχεια, με τις υπ’ αριθμόν 11694/2022 και 12324/2022 αποφάσεις της Προϊσταμένης της Διεύθυνσης Διορισμών και Προσλήψεων του Εκπαιδευτικού Προσωπικού Πρωτοβάθμιας και Δευτεροβάθμιας Εκπαίδευσης διατέθηκαν τρεις χιλιάδες ώρες στις κατά τόπους Διευθύνσεις Δευτεροβάθμιας Εκπαίδευσης, ώστε να προσλάβουν ωρομίσθιους εκπαιδευτικούς κλάδων ΠΕ7901 Μουσικής Επιστήμης, ΠΕ 7902 Τεχνολόγων Μουσικής Τεχνολογίας, Ήχου και Μουσικών Οργάνων, ΤΕ16 Μουσικής μη Ανώτατων Ιδρυμάτων και σε ιδιώτες εμπειροτέχνες μουσικούς με ωριαία αντιμισθία στα μουσικά σχολεία της αρμοδιότητάς τους. Οι προσλήψεις αυτές χρηματοδοτούνται από τον τακτικό προϋπολογισμό.

Νομίζω ότι αυτά κάθε άλλο παρά απαξίωση της πολιτείας για τα μουσικά σχολεία μαρτυρούν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, δεν απαντήσατε επί της ουσίας. Σας έκανα πολύ συγκεκριμένα ερωτήματα, τα οποία είναι ακριβώς στην επίκαιρη. Θα σας διαβάσω τις ερωτήσεις της επίκαιρης, για να ακούνε και οι ακροάτριες και ακροατές της συζήτησης.

Σε ποιες ενέργειες θα προβεί το Υπουργείο για την πρόσληψη μόνιμου προσωπικού και την κάλυψη των κενών στα μουσικά καλλιτεχνικά σχολεία της χώρας και της απαραίτητης υλικοτεχνικής υποδομής τους; Μέχρι την ολοκλήρωση της παραπάνω διαδικασίας, τι θα πράξετε για την έγκαιρη τοποθέτηση των εκπαιδευτικών από την αρχή της σχολικής χρονιάς και όχι με τετράμηνη καθυστέρηση; Ποιες θεσμικές πρωτοβουλίες θα αναλάβετε για την ικανοποίηση του πάγιου αιτήματος της αναγνώρισης του επιπέδου σπουδών των καλλιτεχνικών και μουσικών σχολείων, προκειμένου να πάψουν οι γονείς των μαθητών να καταφεύγουν στην ιδιωτική καλλιτεχνική εκπαίδευση και συχνά να απολαμβάνουν μαθήματα τα οποία έχουν ήδη διδαχθεί;

Αυτά είναι αυτά που σας παρουσίασα. Απλά σας έφερα και έγγραφα και τις μαρτυρίες των σχολείων. Τι το καινούργιο είχε; Γιατί δεν απαντάτε επί της ουσίας;

Επανέρχομαι. Είχατε ανακοινώσει σε προηγούμενη ερώτηση ότι προχωράτε με τις διαδικασίες αναγνώρισης των πτυχίων καθηγητών κινηματογράφου. Θα μας πείτε πότε θα ολοκληρωθεί αυτή η διαδικασία; Πότε θα προσληφθούν μόνιμοι καθηγητές για κινηματογράφο; Είναι μία από τις βασικές ειδικότητες των σχολείων αυτών.

Είχατε απαντήσει –το επαναλαμβάνω γιατί δεν απαντήσατε- για τους καθηγητές χορού ότι δεν υπάρχει ανάλογη εισήγηση για τη δημιουργία εκπαιδευτικού κλάδου ΠΕ Χορού. Είναι δυνατόν να αρκείστε στο ότι δεν υπάρχει εισήγηση, όταν υπάρχει αυτό το τεράστιο πρόβλημα; Γιατί δεν απαιτείτε από τις υπηρεσίες σας να υπάρξει μία αντίστοιχη εισήγηση; Είχατε πολιτική βούληση να το ζητήσετε; Σας είπαν οι υπηρεσίες: «Δεν είναι σωστό να την κάνουμε» ή απλά δεν υπάρχει εισήγηση;

Τόσες επιστολές κατατέθηκαν στα Πρακτικά. Πόσες έχετε λάβει, κυρία Υπουργέ, στο γραφείο σας που ζητάνε αυτό το πάγιο αίτημα; Είναι περίεργο να ζητάνε οι άνθρωποι να έχουν μόνιμους καθηγητές στο κομμάτι του χορού; Είναι περίεργο να έχουν μόνιμους καθηγητές στο κομμάτι των παραδοσιακών μουσικών οργάνων, δηλαδή στο ούτι, στο λαούτο, στον ταμπουρά, στο μαντολίνο, στο σαντούρι, στο κανονάκι, στην πολίτικη λύρα ή το πολίτικο λαούτο, κ.λπ.; Είναι περίεργο τα παραδοσιακά όργανα του τόπου να έχουν μόνιμους καθηγητές και να μην έχουν ωρομίσθιους που αλλάζουν σχολείο κάθε χρόνο; Πώς θα το λύσετε αυτό; Θα μας απαντήσετε;

Αναφορικά με την πιστοποίηση σπουδών, έχουμε ξεκάθαρο ερώτημα. Είναι δυνατόν τα παιδιά αυτά να μην έχουν μια πιστοποίηση, αφού διδάσκουν στο σχολείο του δημοσίου και δεν έχουν πιστοποιήσεις, αλλά πρέπει να πιστοποιηθούν από ιδιωτικά ωδεία και άλλες δομές; Πώς το επιτρέπετε εσείς αυτό; Αναφορικά με τα μουσικά όργανα πώς είναι δυνατόν να μην υπάρχει διαδικασία αντικατάστασης των φθαρμένων μουσικών οργάνων; Πώς είναι δυνατόν να μην υπάρχουν αίθουσες μελέτης συναυλιών, ηχογράφησης; Μιλάμε για μουσικά και καλλιτεχνικά σχολεία. Επίσης, έχουμε αίθουσες χορού με ξύλινο πάτωμα. Ξέρετε τι σημαίνει να ασκείται κανείς στον χορό σε ακατάλληλο πάτωμα; Ξέρετε τι μπορεί να σημαίνει για τα γόνατά του και την υγεία του; Τι μας λέτε για αίθουσα θεάτρου με σκηνή, εργαστήρι εικαστικών με νεροχύτες που να μπορούν να λειτουργούν, πέρα από τη σίτιση και μεταφορά μαθητών;

Θέλω να είστε συγκεκριμένοι. Θέλω να μας πείτε πώς θα ανατρέψετε αυτήν την απαξίωση και θα έχετε την πολιτική βούληση να λύσετε αυτά τα προβλήματα που είναι εύκολα στην επίλυση. Θα έχετε την πολιτική βούληση ή θέλετε, όπως καταργήσατε το μάθημα των εικαστικών στα λύκεια, να απαξιώσετε οριστικά και τα καλλιτεχνικά και μουσικά;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Είμαι συγκεκριμένη. Κι από εδώ πάντοτε στις ερωτήσεις που μου θέτετε εσείς βεβαίως κάθε φορά που κάνετε κοινοβουλευτικό έλεγχο, θεωρείτε ότι πρέπει να ξεδιπλώσετε όλα τα θέματα της παιδείας.

Θα σας πω παρ’ ότι δεν το ρωτάτε και δεν οφείλω και να απαντήσω γιατί δεν περιλαμβάνεται στο γραπτό σας κείμενο, ότι εξέλιξη για τον κινηματογράφο υπάρχει. Δεν υπάρχει εισήγηση από το ΥΠΕΘ για τον χορό. Σε κάθε περίπτωση, στα συγκεκριμένα που μου θέτετε θα απαντώ. Σε όλα τα άλλα μπορείτε και να επανέλθετε.

Σε ό,τι αφορά τους διορισμούς, κάθε φορά σε σας απαντώ, κύριε Αρσένη και πάντοτε στη Βουλή, επειδή πολλές φορές τίθεται το θέμα, ότι έχουν γίνει δεκαέξι χιλιάδες εκατόν ογδόντα τέσσερις συνολικά μόνιμοι διορισμοί εκπαιδευτικών την τελευταία διετία, σαράντα τρεις χιλιάδες διακόσιες ογδόντα τέσσερις προσλήψεις αναπληρωτών εκπαιδευτικών και μελών ειδικού εκπαιδευτικού και βοηθητικού προσωπικού.

Στα καλλιτεχνικά σχολεία που δεσμεύτηκα να απαντήσω στη δευτερολογία μου πάντοτε επί της ερώτησης που έχετε θέσει και όχι επί των γενικοτήτων που μας λέτε κάθε φορά που τοποθετείστε για να καλύπτετε τον χρόνο προφανώς, οι ανάγκες σε αυτά τα σχολεία σε εκπαιδευτικό προσωπικό διαφόρων ειδικοτήτων καλύφθηκαν από μόνιμους εκπαιδευτικούς μέσω μετάθεσης ή απόσπασης και με αναπληρωτές με τοποθέτηση από τις διευθύνσεις εκπαίδευσης, με εξαίρεση δεκαέξι αναπληρωτές κλάδου ΠΕ9102 Δραματικής Τέχνης που προσλήφθηκαν απευθείας σε αυτά.

Για τις προσλήψεις ωρομίσθιου προσωπικού εξειδικευμένου στα αντικείμενα των κατευθύνσεων θεάτρου, κινηματογράφου και χορού, στα καλλιτεχνικά σχολεία συντάχθηκε αξιολογικός πίνακας υποψηφίων ανά αντικείμενο και καλλιτεχνικό σχολείο. Εν συνεχεία διατέθηκαν στις αρμόδιες Διευθύνσεις Δευτεροβάθμιας Εκπαίδευσης οκτακόσιες πενήντα εννέα ώρες για την πρόσληψη ιδιωτών με ωριαία αντιμισθία στα καλλιτεχνικά σχολεία, ώστε αυτές να προβούν στην πρόσληψη του απαραίτητου ωρομίσθιου προσωπικού.

Ενδεικτικά αναφέρω για εκατόν εξήντα ώρες στο Καλλιτεχνικό Γυμνάσιο Κερατσινίου - Δραπετσώνας. Η πλήρης κάλυψη των αναγκών του παραπάνω σχολείου έγινε με την πρόσληψη οκτώ ωρομίσθιων εκπαιδευτικών καλλιτεχνικών μαθημάτων. Στο Καλλιτεχνικό Σχολείο Περιστερίου –αναφέρουμε τα σχολεία αυτά γιατί αυτά αναφέρετε ενδεικτικά στην ερώτησή σας- έχουν καλυφθεί δεκαέξι ώρες ΠΕ 9102 Θεατρικής Αγωγής, είκοσι ώρες ΠΕ02 Φιλολόγων, έξι ώρες ΠΕ 78 Κοινωνικών Επιστημών. Μετά και τις προσλήψεις ωρομίσθιων εκπαιδευτικών έχουν καλυφθεί ενενήντα οκτώ ώρες της κατεύθυνσης χορού και είκοσι πέντε ώρες της κατεύθυνσης κινηματογράφου.

Επίσης, σας ενημερώνω ότι δεν προβλέπεται από την κείμενη νομοθεσία πιστοποίηση του επιπέδου σπουδών των καλλιτεχνικών μαθημάτων.

Σε ό,τι αφορά τα κτήρια και για τις υποδομές των σχολικών μονάδων, δηλαδή για τη συντήρηση, τη βελτίωση, την επισκευή των υφιστάμενων διδακτηρίων, τη μελέτη, την ανέγερση νέων υποδομών σχολικής στέγης, αυτά είναι ευθύνη των δήμων ήδη από το 2010. Έχουν για τον σκοπό αυτόν κατανεμηθεί στους δήμους για το έτος 2021 από τους κεντρικούς αυτοτελείς πόρους 30 εκατομμύρια ευρώ για την επισκευή και συντήρηση των σχολικών τους κτηρίων. Τα ίδια ποσά έχουν προγραμματιστεί να αποδοθούν στους δήμους και κατά τη διάρκεια του 2022. Έχει ήδη αποδοθεί στους δήμους η πρώτη δόση, η πρώτη από τις τέσσερις, ύψους 28 εκατομμυρίων ευρώ για την κάλυψη λειτουργικών δαπανών των σχολείων. Επίσης από τους ΚΑΠ το έτος 2021 αποδόθηκε στους δήμους με απόφαση του Υπουργού Εσωτερικών έκτακτη συμπληρωματική δόση 7 εκατομμυρίων ευρώ για την κατά προτεραιότητα κάλυψη των δαπανών θέρμανσης στα σχολεία, πέραν των τεσσάρων προγραμματισμένων δόσεων συνολικού ποσού 112.050.000 ευρώ.

Επιπλέον, με την απόφαση 93572/21 του Υπουργού Εσωτερικών, επίσης, κατανεμήθηκε ποσό ύψους 693.883 ευρώ για την κάλυψη της δαπάνης σίτισης των μαθητών και των μαθητριών των μουσικών και καλλιτεχνικών σχολείων.

Παράλληλα, το Υπουργείο Εσωτερικών πάλι δημιούργησε το ειδικό πρόγραμμα ενίσχυσης των δήμων με την ονομασία «ΦΙΛΟΔΗΜΟΣ ΙΙ» στο πλαίσιο του οποίου εντάσσονται δράσεις συνολικού ύψους 137.500.000 ευρώ για επισκευές, συντηρήσεις και αναβαθμίσεις των σχολικών κτηρίων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επικαίρων ερωτήσεων.

Θα κάνουμε μια ολιγόλεπτη διακοπή για να μαζευτούν οι εισηγητές από όλα τα κόμματα και να εισέλθουμε στην ημερήσια διάταξη της νομοθετικής εργασίας. Η ώρα είναι 10.15΄, θα ξεκινήσουμε στις 10.25΄.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Έχω την τιμή να ανακοινώσω στο Σώμα ότι η Βουλευτής κ. Αγγελική Αδαμοπούλου, με την από 8 Μαρτίου 2022 επιστολή της προς τον Πρόεδρο της Βουλής, μας γνωστοποιεί την ανεξαρτητοποίησή της από την Κοινοβουλευτική Ομάδα του ΜέΡΑ25.

Η προαναφερθείσα επιστολή, η οποία υπάρχει στο Προεδρείο, κατατίθεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 17-18)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, θα ήθελα να σας ανακοινώσω ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις».

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, καθώς και ο Αναπληρωτής Υπουργός Οικονομικών κατέθεσαν την 4-3-2022 σχέδιο νόμου: «Κύρωση του Μνημονίου Κατανόησης μεταξύ του Υπουργείου Περιβάλλοντος της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας».

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, καθώς ο Αναπληρωτής Υπουργός Οικονομικών κατέθεσαν την 4-3-2022 σχέδιο νόμου: «Κύρωση της Συμφωνίας-Πλαίσιο για την ίδρυση της Διεθνούς Ηλιακής Συμμαχίας».

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εξωτερικών, καθώς και Αναπληρωτής Υπουργός Οικονομικών κατέθεσαν την 4-3-2022 σχέδιο νόμου: «Κύρωση του Μνημονίου Κατανόησης στον τομέα της ενέργειας μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων».

Παραπέμφθηκαν στην αρμόδια Διαρκή Επιτροπή.

Επίσης, η Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων του Υπουργείου Περιβάλλοντος και Ενέργειας:

Α. «Κύρωση του Μνημονίου Κατανόησης στον τομέα της ενέργειας μεταξύ του Υπουργείου Περιβάλλοντος της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων».

Β. «Κύρωση της Συμφωνίας - Πλαίσιο για την ίδρυση της Διεθνούς Ηλιακής Συμμαχίας».

Γ. «Κύρωση του Μνημονίου Κατανόησης μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας».

Οι Υπουργοί Ανάπτυξης και Επενδύσεων, Οικονομικών, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν την 8-3-2022 σχέδιο νόμου: «Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-227, σύσταση Ανώνυμης Εταιρείας «Εθνικό Μητρώο Νεοφυών Επιχειρήσεων Α.Ε.» και άλλες διατάξεις του Υπουργείου Ανάπτυξης και Επενδύσεων.

Κυρίες και κύριοι συνάδελφοι, ο Βουλευτής κ. Κωνσταντίνος Κόλλιας ζητεί άδεια ολιγοήμερης απουσίας στο εξωτερικό: «Κύριε Πρόεδρε, με την παρούσα παρακαλώ όπως μου χορηγήσετε άδεια, προκειμένου να μεταβώ στην Κύπρο για το χρονικό διάστημα 17 Μαρτίου ημέρα Πέμπτη μέχρι και 21 Μαρτίου ημέρα Δευτέρα για προσωπικούς οικογενειακούς λόγους».

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις».

Η Διάσκεψη των Προέδρων αποφάσισε στη συνεδρίασή της στις 3 Μαρτίου του 2022 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Νομίζω ότι δεν υπάρχει αντίρρηση επί της βασικής εισηγητικής διαδικαστικής πρότασης.

Συμφωνεί το Σώμα:

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα, λοιπόν, συμφώνησε.

Καλείται στο Βήμα η γενική εισηγήτρια της Νέας Δημοκρατίας κ. Ελένη Ράπτη. Μετά τον κ. Μάρκου έχει ζητήσει να προηγηθεί των τριών άλλων συναδέλφων εισηγητών η κ. Σακοράφα, η οποία πρέπει να πάει στον ΣΕΓΑΣ για συνεδρίαση. Τους ευχαριστώ εγώ εκ μέρους της, γιατί έχουν συμφωνήσει.

Να ανοίξει το σύστημα εγγραφών.

Κυρία Ράπτη, έχετε τον λόγο.

**ΕΛΕΝΗ ΡΑΠΤΗ:** Κύριε Πρόεδρε, κυρίες και κύριοι συνάδελφοι, επιτρέψτε μου να εκφράσω και μέσα από τη θεσμική αυτή διαδικασία τη βαθιά μου θλίψη για την αποτρόπαια δολοφονία του Άλκη πριν από μερικές εβδομάδες στη Θεσσαλονίκη. Πρόκειται για ένα ακόμη περιστατικό οπαδικής βίας που κόστισε μία ανθρώπινη ζωή και που έχει πλέον ξεπεράσει τα όρια ανοχής και της φίλαθλης κοινότητας και ολόκληρης της ελληνικής κοινωνίας.

Με την άμεση αντίδραση του Πρωθυπουργού έγιναν οι πρώτες ανακοινώσεις για αυστηροποίηση των μέτρων και ακολούθησε η ανάληψη της σημερινής νομοθετικής πρωτοβουλίας. Ταυτόχρονα, με το παρόν νομοσχέδιο επιχειρούμε μια συνολική επαναπροσέγγιση και την επαναρρύθμιση σημαντικών θεμάτων του αθλητισμού μέσα από μια σύγχρονη οπτική, μία οπτική που λαμβάνει υπ’ όψιν της τη διαμόρφωση νέων χαρακτηριστικών στον χώρο του αθλητισμού, που εκσυγχρονίζει προβληματικές στην πράξη διατάξεις και που διορθώνει δυσλειτουργίες σε όλα τα επίπεδα και τις βαθμίδες.

Το νομοσχέδιο που συζητάμε αποτελεί μια πολύ σημαντική προσθήκη στην αθλητική νομοθεσία της χώρας. Για πρώτη φορά επιχειρείται μια τόσο οργανωμένη και ουσιαστική κατηγοριοποίηση πυλώνων του αθλητισμού με ταυτόχρονη θεσμική πρόβλεψη για τη λειτουργία τους, που μέχρι σήμερα απουσίαζαν από την αθλητική μας νομοθεσία.

Η βασική δομή του νομοσχεδίου περιλαμβάνει πέντε κύριες ενότητες, οι οποίες αποτυπώνουν πολύ ουσιαστικά τη δυναμική του αθλητισμού σε διαφορετικά επίπεδα στη σύγχρονη κοινωνία.

Η πρώτη ενότητα αφορά στο πολύ κρίσιμο θέμα της οπαδικής βίας που πλέον έχει αποκτήσει σοβαρότατες κοινωνικές διαστάσεις και πρέπει να αντιμετωπιστεί άμεσα και ριζικά με νομοθετική αυστηρότητα.

Το θέμα της οπαδικής βίας είναι μεγάλο και βασανίζει την αθλητική κοινότητα και ολόκληρη την κοινωνία επί χρόνια. Ακόμα και όταν η οπαδική βία δεν φτάνει στην ακραία της μορφή, δείχνει το αποκρουστικό της πρόσωπο με δεκάδες θύματα βίας, με θύματα που δεν μιλούν, με οικογένειες που υποφέρουν.

Το νομοσχέδιο προβλέπει μία σειρά μέτρων που διατρέχει οριζόντια όλο το οικοδόμημα της οπαδικής βίας, από τις λέσχες φιλάθλων, τις ποινές στα αδικήματα βίας με αφορμή αθλητικές εκδηλώσεις, την εκτέλεση των ποινών, την ευθύνη των σωματείων και των αθλητικών ανώνυμων εταιρειών. Η ωφέλεια είναι προφανέστατη, να μπορούμε να φοράμε τη φανέλα της ομάδας μας, να υποστηρίζουμε αυτό που αγαπάμε, να είναι το γήπεδο γιορτή και όχι στίβος μάχης, να πηγαίνουμε στο γήπεδο χωρίς μαχαίρια, λοστούς και όπλα.

Έτσι, λοιπόν, αυστηροποιείται το πλαίσιο αδειοδότησης και λειτουργίας των λεσχών φιλάθλων, ώστε να είναι πιο εύκολος και πιο αποτελεσματικός ο έλεγχος και η εποπτεία τους.

Κάθε αθλητικό σωματείο, τμήμα αμειβόμενων αθλητών ή αθλητική ανώνυμη εταιρεία μπορεί να έχει μόνο μία λέσχη και μόνο με αυστηρές προϋποθέσεις παραρτήματά της. Για τη δημιουργία παραρτήματος λέσχης απαιτείται προσκόμιση δικαιολογητικών και τουλάχιστον πενήντα υποψήφια μέλη μόνιμοι κάτοικοι του δήμου όπου ιδρύεται η λέσχη. Σε περίπτωση παραβίασης οποιασδήποτε υποχρέωσης που προβλέπεται στον ν.2725/1999 για τις λέσχες το Υπουργείο Πολιτισμού και Αθλητισμού μπορεί να ανακαλεί την ειδική αθλητική αναγνώριση, να επιβάλλει διοικητικά πρόστιμα και ποινή διεξαγωγής αγώνων χωρίς θεατές.

Αυξάνονται τα κατώτατα και ανώτατα όρια των προβλεπόμενων ποινών για τα αδικήματα της ρίψης αντικειμένων στον αγωνιστικό χώρο ή εναντίον άλλου, για τα αδικήματα της εισόδου στους αγωνιστικούς χώρους, για τα αδικήματα που τελούνται από δράστη ιδιαίτερα επικίνδυνο, δηλαδή δράστη που έχει τελέσει και κατά το παρελθόν αδικήματα αθλητικής βίας με οπαδικά χαρακτηριστικά.

Καθιερώνεται ειδικό ποινικό αδίκημα για όλους όσοι κατά τη διάρκεια των αθλητικών αγώνων έχουν καλυμμένα τα χαρακτηριστικά του προσώπου τους, δυσχεραίνοντας την ανίχνευση και καταγραφή τους από τις συσκευές καταγραφής εικόνας που λειτουργούν εντός των αγωνιστικών χώρων και την ταυτοποίησή τους.

Καθιερώνεται η υποχρεωτική επιβολή περιοριστικών όρων στον δράστη εγκλημάτων αθλητικής βίας, όταν η εκδίκαση της υπόθεσης αναβάλλεται για οποιονδήποτε λόγο στην αυτόφωρη ή στην τακτική διαδικασία.

Καταργείται η κατ’ εξαίρεση δυνατότητα του δικαστηρίου να διατάξει την αναστολή εκτέλεσης της επιβληθείσας ποινής στον δράστη των πράξεων αθλητικής βίας. Πλέον οι δράστες τέτοιων πράξεων θα εκτίουν άμεσα και υποχρεωτικά την ποινή. Προβλέπεται αφ’ ενός η απαγόρευση της αναστολής εκτέλεσης της ποινής που επιβλήθηκε και η μετατροπή της στερητικής ποινής της ελευθερίας σε παροχή κοινωφελούς εργασίας.

Αναστέλλεται προσωρινά από την έναρξη ισχύος του νόμου και έως 31 Ιουλίου 2022 η λειτουργία των λεσχών φιλάθλων, των παραρτημάτων τους, των γραφείων και των εντευκτηρίων τους για λόγους δημόσιας τάξης.

Η δεύτερη ενότητα αφορά στην τεράστιας σημασίας κατηγορία του αθλητικού εθελοντισμού, που όλοι γνωρίζουμε τον κομβικό της ρόλο τόσο στα μεγάλα αθλητικά γεγονότα όσο και στην αθλητική καθημερινότητα μικρότερων οργανώσεων. Είναι προφανές πως αποτελεί μεγάλο νομοθετικό έλλειμμα το γεγονός πως δεν υπάρχει στη χώρα μας κανονιστικό πλαίσιο για τη λειτουργία του εθελοντισμού στον χώρο του αθλητισμού, όταν μάλιστα είναι διαπιστωμένο πως ο αθλητισμός είναι σε θέση να κινητοποιήσει περισσότερους εθελοντές από οποιονδήποτε άλλον τομέα.

Είναι, λοιπόν, αναγκαίο αυτό που εκφράζεται είτε μεμονωμένα είτε μέσα από οργανισμούς που λειτουργούν κάτω από τον μανδύα του εθελοντισμού με ασαφείς στόχους και κίνητρα να νομοθετηθεί και να οργανωθεί, όπως αξίζει στο μέγεθος αυτής της προσφοράς.

Το νομοσχέδιο περιλαμβάνει διατάξεις στις οποίες προβλέπεται το πλαίσιο αναγνώρισης του αθλητικού εθελοντισμού, η οργανωτική του μορφή, τα κίνητρα, οι υποχρεώσεις, τα δικαιώματα και η αξιολόγηση των εθελοντών. Πιστεύουμε πως από αυτήν τη νομοθετική πρωτοβουλία θα έχουμε άμεσα οφέλη τόσο στο επίπεδο της ενσωμάτωσης χιλιάδων πολιτών στο κίνημα του αθλητικού εθελοντισμού όσο και στο επίπεδο της ανάπτυξης δεξιοτήτων μέσα σε ένα σύγχρονο πλαίσιο.

Η τρίτη ενότητα αφορά την κατηγορία του πνευματικού αθλητισμού που ίσως λόγω της μειωμένης φυσικής δραστηριότητας που απαιτεί σε σχέση με τα υπόλοιπα αθλήματα υποβαθμίστηκε σε επίπεδο αναγνώρισης και κινήτρων. Το νέο νομοσχέδιο προβλέπει, λαμβάνοντας υπ’ όψιν τις διαφορές, τη φύση και τα χαρακτηριστικά των πνευματικών αθλημάτων, την αδειοδότηση των αθλητικών εγκαταστάσεων των πνευματικών αθλημάτων, ενώ εισάγει και ειδικές ρυθμίσεις για τα πνευματικά αθλήματα.

Τα αθλητικά σωματεία που καλλιεργούν πνευματικά αθλήματα εγγράφονται στη Γενική Γραμματεία Αθλητισμού και λαμβάνουν ειδική αθλητική αναγνώριση, ενώ προβλέπεται πρόσθετη κατηγορία ειδικής αθλητικής εγκατάστασης για τα πνευματικά αθλήματα, ώστε να διευκολυνθεί η διεξαγωγή τους.

Η τέταρτη ενότητα είναι πραγματικά εντυπωσιακή και ευθυγραμμισμένη απόλυτα με την εποχή της ψηφιακής τεχνολογίας, αυτής που ζούμε και αυτής που έρχεται. Πρόκειται για την κατηγορία ηλεκτρονικού αθλητισμού e-sports. Πρόκειται για ένα πεδίο που παρά τη μεγάλη του χρήση είναι μέχρι σήμερα αρρύθμιστο. Είναι εντυπωσιακό πως η Διεθνής Ολυμπιακή Επιτροπή αναγνώρισε ήδη από τον Νοέμβριο του 2017 ότι τα ηλεκτρονικά αθλήματα e-sports αποτελούν αθλητική δραστηριότητα και γίνονται σκέψεις να συμπεριληφθούν αρχικά ως άθλημα επίδειξης στους Ολυμπιακούς Αγώνες του 2024 στο Παρίσι.

Το παρόν νομοσχέδιο αναγνωρίζει ως ηλεκτρονικά αθλήματα μόνο όσα έχουν αμιγώς αθλητικό περιεχόμενο, δηλαδή όσα αποτελούν ψηφιακή αναπαράσταση αναγνωρισμένων αθλημάτων από τη Γενική Γραμματεία Αθλητισμού, όπως ποδόσφαιρο, μαχητικές τέχνες, μηχανοκίνητος αθλητισμός, καλαθοσφαίριση. Ο αθλητής συμμετέχει ατομικά ή ομαδικά σε προπονήσεις, αγώνες και διοργανώσεις ηλεκτρονικού αθλητισμού και μπορεί να είναι μέλος σε μία μόνο ομάδα, ενώ προβλέπεται και η ίδρυση σωματείων τα οποία λαμβάνουν την ειδική αθλητική αναγνώριση από τη Γενική Γραμματεία Αθλητισμού, υπό την εποπτεία της οποίας θα λαμβάνουν χώρα. Πρόκειται και για την προβολή του μέλλοντος στο παρόν, αφού η ψηφιακή τεχνολογία αναμένεται να κυριαρχήσει σε όλες τις ηλικίες. Όταν, μάλιστα, δεν απαιτεί ιδιαίτερη σωματική δραστηριότητα, είναι βέβαιο πως θα συνεχίσει να είναι με ακόμη μεγαλύτερη ένταση και συχνότητα ελκυστική στους νέους.

Η πέμπτη ενότητα αφορά ένα μεγάλο μέρος της κοινωνικής δραστηριότητας που το συνδέει με την έννοια του εργασιακού αθλητισμού. Αυτός, λοιπόν, ο αθλητισμός πρέπει να αποκτήσει θεσμική αναγνώριση, γιατί μόνο με αυτόν τον τρόπο θα αναπτυχθεί, θα πολλαπλασιαστεί και θα επιτύχει τους επιδιωκόμενους στόχους που εκτείνονται από τη βελτίωση της φυσικής και πνευματικής υγείας μέχρι και την αύξηση της παραγωγικότητας των εργαζομένων.

Το νομοσχέδιο προχωρά στη θεσμική αναγνώριση του εργασιακού αθλητισμού και ταυτόχρονα δημιουργεί τις οργανωμένες συνθήκες για διά βίου άσκηση, υγιεινό τρόπο ζωής, βελτίωση της φυσικής κατάστασης, της σωματικής, ψυχικής και πνευματικής υγείας των εργαζομένων και όλα αυτά στο πλαίσιο του εργασιακού περιβάλλοντος που διευρύνεται και ως φιλοσοφία.

Το όφελος από τις προτεινόμενες ρυθμίσεις είναι προφανές. Η εργασία δεν είναι μόνο χώρος δουλειάς και η μονοδιάστατη λογική της εργασίας επιβαρύνει τους εργαζόμενους, την ποιότητα της καθημερινής τους ζωής και την παραγωγικότητά τους. Ο εργασιακός αθλητισμός αναμένεται να μειώσει το εργασιακό στρες, να βελτιώσει τη φυσική κατάσταση των εργαζομένων και να δημιουργήσει ένα ελκυστικότερο περιβάλλον εργασίας.

Ταυτόχρονα, στο νομοσχέδιο που συζητάμε υπάρχει και μία σειρά διατάξεων που αφορούν σε χρήσιμες νομοθετικές αλλαγές στον ν.2725/1999, όπως η σύντμηση των οριζόμενων προθεσμιών για τη σύγκληση των έκτακτων γενικών συνελεύσεων των αθλητικών ενώσεων και ομοσπονδιών, ώστε να μπορούν ευχερώς να λαμβάνουν αποφάσεις σε επείγοντα ζητήματα.

Υπό το βάρος των πρόσφατων καταγγελιών αθλητών και αθλητριών εις βάρος προπονητών και αθλητικών παραγόντων για φαινόμενα βίαιης και αυταρχικής συμπεριφοράς προβλέπεται ως αναγκαία η υποχρεωτική απασχόληση ψυχολόγου σε όλες τις αθλητικές ομοσπονδίες για την παροχή υποστήριξης και ενθάρρυνσης στους αθλητές.

Προβλέπεται ως αναγκαίο το Αθλητικό Σωματείο Special Olympics Hellas να λογίζεται εφεξής και χωρίς περαιτέρω διατυπώσεις, που ενδεχομένως να δυσχεραίνουν το έργο του, ως Αθλητική Ομοσπονδία για την καλύτερη οργάνωση και ανάπτυξη του αθλητισμού ατόμων με νοητική αναπηρία. Αναγνωρίζεται το δικαίωμα ένταξης στους προπονητές αθλήματος Α΄ επιπέδου όλων των αθλητών που έχουν συμμετάσχει σε Ολυμπιακούς Αγώνες και όχι μόνο αυτών που έχουν κατακτήσει νίκες.

Προβλέπεται μια εκτενής λίστα με τις προϋποθέσεις εισαγωγής διακριθέντων αθλητών στην τριτοβάθμια εκπαίδευση.

Προβλέπεται η διαβαθμισμένη πρόσβαση στο Ηλεκτρονικό Μητρώο Αθλητικών Φορέων που αναρτάται σε ηλεκτρονική πλατφόρμα μέσω της ενιαίας ψηφιακής πύλης της δημόσιας διοίκησης και πως το ηλεκτρονικό μητρώο λειτουργεί ως μηχανισμός σύζευξης και προώθησης της συνεργασίας και δικτύωσης των μελών του.

Υπάρχει πρόβλεψη για την αναγνώριση των εξαιρετικών αγωνιστικών διακρίσεων που θεσπίστηκαν κατά παρέκκλιση ειδικά για το έτος 2020, λόγω των δυσμενών συνεπειών από την πανδημία του κορωνοϊού.

Κυρίες και κύριοι συνάδελφοι, το σύνολο των διατάξεων του παρόντος νομοσχεδίου συμβάλλει στον εκσυγχρονισμό της αθλητικής μας νομοθεσίας, αντιμετωπίζει με αυστηρότητα το θέμα της οπαδικής βίας, προάγει τον αθλητικό εθελοντισμό, δημιουργεί πλαίσιο ανάπτυξης του πνευματικού αθλητισμού, οριοθετεί τον ηλεκτρονικό αθλητισμό με κανόνες και προϋποθέσεις, θεσμοθετεί τον αθλητισμό των εργαζομένων εντός και εκτός των χώρων της εργασίας, διορθώνει πρακτικά προβλήματα στις διατάξεις του ν.2725/1999 για μία αποτελεσματικότερη αθλητική καθημερινότητα.

Σας καλώ να το υπερψηφίσετε, συμβάλλοντας τόσο στην εξάλειψη του φαινομένου οπαδικής βίας όσο και στον εκσυγχρονισμό της αθλητικής νομοθεσίας της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Καλείται τώρα στο Βήμα για την ομιλία του ο κ. Κωνσταντίνος Μάρκου, ο γενικός εισηγητής από τον ΣΥΡΙΖΑ.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, σήμερα μπορούμε για μια ακόμα φορά από τις πολλές περιόδους της διακυβέρνησης σας να χαρακτηρίσουμε τον τρόπο που διαχειρίζεστε ένα σοβαρό κοινωνικό φαινόμενο ως λαϊκίστικη διαχείριση. Στον χαρακτηρισμό αυτόν -που τόσο ευχάριστα συνηθίζετε να αναπαράγετε, όταν ο ΣΥΡΙΖΑ εφαρμόζει μέτρα ανακούφισης των λαϊκών στρωμάτων, μέτρα λαϊκά- εμείς του δίνουμε άλλο περιεχόμενο και σας τον επιστρέφουμε.

Η λαϊκίστικη διακυβέρνησή σας, για να δικαιολογήσω τον όρο, κύριοι της Νέας Δημοκρατίας, παρουσιάζει τα εξής χαρακτηριστικά γνωρίσματα: Πρώτον, διαφθορά και πελατειακές σχέσεις, δηλαδή υλικές παροχές ή γραφειοκρατικές διευκολύνσεις έναντι πολιτικής στήριξης από πολίτες που μετατρέπονται σε πελάτες σας. Δεύτερον, συστηματική προσπάθεια περιστολής της κοινωνίας των πολιτών, ακυρώνοντας τον πλουραλισμό και τον διάλογο και τρίτον, επικοινωνιακή διαχείριση των προβλημάτων.

Κατά την πρόοδο της ομιλίας μου, θα εισηγηθώ ξανά ότι στην περίπτωση που εξετάζουμε σήμερα συντρέχουν όλα αυτά. Πριν απ’ όλα, όμως, όσον αφορά το φαινόμενο της οπαδικής βίας, με το οποίο δεν καταπιάνεται ουσιωδώς το παρόν νομοσχέδιο, έχω να τονίσω τα εξής:

Όπως σας είπαμε και στην επιτροπή, η νομοθέτηση αλλά και η απόδοση δικαιοσύνης με ψυχραιμία και λογική αποτελούν σπουδαίες κατακτήσεις του νεωτερικού κόσμου. Αντίθετα, οι εν θερμώ αντανακλαστικές επιδράσεις σε κοινωνικά προβλήματα ή εγκλήματα προσιδιάζουν μάλλον στην εκδίκηση, το ξεκαθάρισμα λογαριασμών ή τη λαϊκίστικη επικοινωνία.

Η οργανωμένη πολιτεία αντιδρά με σύνεση, κρατά ως τελευταία λύση την ποινή και προβληματίζεται, δεν αντιδρά σπασμωδικά. Δεν κάνει, δηλαδή, ό,τι ακριβώς κάνει η Κυβέρνησή σας με τα εξαγγελθέντα ποινικής φύσης μέτρα για την οπαδική βία. Βέβαια, οι υπουργικές εξαγγελίες ήταν προβλέψιμες, αφού κινούνται στο γνωστό πλέον κυβερνητικό μοτίβο της ποινικής εντυπωσιοθηρίας. Πρόκειται για μέτρα λαϊκίστικα, αναποτελεσματικά, αλλά και επικίνδυνα.

Όπως είχε πει ο πολιτικός αναλυτής, ιστορικός και συγγραφέας Εδουάρδο Γκαλεάνο, η βία δεν πηγάζει από τον αθλητισμό, όπως τα δάκρυα δεν βγαίνουν από το μαντήλι. Πράγματι, η βία του οπαδού, όπως και άλλες μορφές διαπροσωπικής βίας, δεν πρέπει να θεωρείται ως άλογη ή παράλογη. Πρόκειται για μια μεταβαλλόμενη μορφή αλληλεπίδρασης και επικοινωνίας ατόμων και ομάδων και μια διΐστορικά αναπτυγμένη μορφή έντασης. Επιστήμες, όπως η εγκληματολογία, η κοινωνιολογία, η ανθρωπολογία, η ψυχολογία, συνομιλούν και συνεργάζονται για ένα φαινόμενο που δεν είναι μη διαχειρίσιμο, είναι φαινόμενο κοινωνικό και φαινόμενο διαπροσωπικό. Η αντιμετώπισή του χρειάζεται χρόνο, σχέδιο, διάλογο και βούληση με την επιστήμη μαζί, όχι μόνο με την Αστυνομία, κύριε Υπουργέ.

Εμείς με ευθύνη και σοβαρότητα προτείνουμε την πρώτη μας πρόταση, τη σύσταση Μόνιμης Ειδικής Κοινοβουλευτικής Επιτροπής Εργασίας πάνω σε αυτό το ζήτημα. Σύμφωνα με τον Κανονισμό της Βουλής, αυτό μπορεί να ξεκινήσει, μια καινούργια δηλαδή επιτροπή, στην έναρξη κάθε κοινοβουλευτικής περιόδου. Στο διάστημα αυτό μέχρι τον προσεχή Σεπτέμβριο ή και νωρίτερα, όταν έρθουν οι εκλογές, θα καταθέσουμε αυτή την πρότασή μας, ούτως ώστε να καλέσουμε και όλες τις πλευρές της Βουλής να τοποθετηθούν πάνω σε αυτή την πρότασή μας.

Ως φαινόμενο κοινωνικό η βία χρειάζεται την ευεργετική στον παραβάτη, προληπτική λειτουργία του θεσμού της αναστολής, τη δεύτερη, με άλλα λόγια, ευκαιρία υπό το φόβο της αυστηρότερης ποινής του εγκλεισμού και όχι την άμεση ιδρυματοποίησή του και την είσοδό του σε έναν φαύλο κύκλο παραβατικότητας.

Μόλις χθες, κύριε Υπουργέ, είδαμε στις ειδήσεις ότι στη Νίκαια συνελήφθησαν τέσσερις ανήλικοι για επίθεση σε δεκαεξάχρονο μετά τον ποδοσφαιρικό αγώνα Ιωνικού – Παναιτωλικού και οδηγήθηκαν στον Εισαγγελέα. Τι θα γίνουν αυτοί οι ανήλικοι, κύριε Υπουργέ; Εάν αποφασίσουμε ότι ισχύει ο νόμος σας, τότε αυτοί οι άνθρωποι, αυτοί οι ανήλικοι, για μερικά χρόνια θα περάσουν τη ζωή τους στις φυλακές.

Χρειάζεται η επαναφορά της ποινής της κοινωφελούς εργασίας που ο κ. Τσιάρας έχει αναστείλει επ’ αόριστον και όχι η κατάργησή της, όπως εσείς σήμερα προτείνετε, για την ουσιαστική επανακοινωνικοποίηση αυτών των ανθρώπων.

Εάν είχατε καλέσει ή είχατε ακούσει ή μελετούσατε, έστω, την αγωνία των ειδικών, θα καταλαβαίνατε τη στενή σχέση που έχει η κοινωνική απομόνωση των χούλιγκανς με τη γέννηση της βίας. Θα καταλαβαίνατε πόση σημασία έχει η ευκαιρία να συμβάλλουν στην κοινότητα και να αναλάβουν συγκεκριμένες ευθύνες, καλλιεργώντας αισθήματα υπευθυνότητας απέναντι στο κοινωνικό σύνολο, ενσωμάτωσης, αλλαγής και, κυρίως, υγιούς αίσθησης του ανήκειν. Αυτήν την ευκαιρία της πρόσφορης συμβολής και αποκατάστασης των κατεστραμμένων κοινωνικών δεσμών τη δίνει αυτή η κατάκτηση του δυτικού κόσμου, η κοινωφελής εργασία ως ποινή δηλαδή. Αυτή είναι μια κατάκτηση του δυτικού κόσμου. Διακηρύσσετε urbi et orbi ότι ανήκουμε στη Δύση. Ε, λοιπόν, ελάτε πραγματικά να χρησιμοποιήσουμε τους θεσμούς της Δύσης και όχι μόνο να ανήκουμε στη Δύση, όταν είναι να υποστηρίζουμε πολέμους.

Ως φαινόμενο και διαπροσωπικό η βία χρειάζεται την ένταξη προγραμμάτων στα σχολεία. Ιδού η δεύτερη πρόταση μας. Η επαναφορά μαθημάτων που καταργήσατε στα λύκεια, στα οποία θα γινόταν εκπαίδευση κατά της οπαδικής βίας, όπως η Κοινωνιολογία της Γ΄ λυκείου, το μάθημα γενικής παιδείας Σύγχρονος Κόσμος και το μάθημα κατεύθυνσης Βασικές Αρχές Κοινωνικών Επιστημών της Β΄ λυκείου. Εκεί, στο πρόγραμμα αυτό, ήταν ενταγμένα μαθήματα κατά της βίας, θα μπορούσαν να ενταχθούν και ευρύτεροι προβληματισμοί κατά της οπαδικής βίας και να μπει ένα λιθαράκι στην πρόληψη.

Ο κύριος Υπουργός είπε προχθές στην επιτροπή, διακηρύσσοντας, ναι, ωραίο πράγμα η εκπαίδευση, πολύ σωστό. Ιδού η Ρόδος, ιδού και το πήδημα! Εντάξτε τα μαθήματα κατά της οπαδικής βίας στα μαθήματα του λυκείου, κύριε Υπουργέ. Να συνεργάζεστε με τον Υπουργό Παιδείας και όχι μόνο όταν είναι να σας βάλει βέτο για κάποια νομοσχέδια εδώ που φέρνετε. Συνεργαστείτε, λοιπόν, και σε αυτά τα θέματα.

Πέραν όλων αυτών δεν καταφέρατε να μας καθησυχάσετε σχετικά με την καταγραφή προσωπικών δεδομένων στα μητρώα που φέρνετε. Ήδη η Επιστημονική Υπηρεσία της Βουλής στην έκθεσή της σας υποσημειώνει «προσοχή» για την τήρηση των όρων που θέτει η Ευρωπαϊκή Ένωση και το εθνικό δίκαιο για τα προσωπικά δεδομένα.

Ο Προϊστάμενος της Υποδιεύθυνσης Αντιμετώπισης Βίας στους Αθλητικούς Χώρους εξέφρασε προβληματισμό σχετικά με το νέο ιδιώνυμο για την κουκούλα, την κουκουλοφορία όπως την είπε, καθώς θα προκαλεί χιλιάδες νέες δικογραφίες σε κάθε αγώνα. Σας είπε, δεν πρόκειται να μπορέσουμε να το εφαρμόσουμε, είναι μη διαχειρίσιμο. Και πρότεινε να μετατραπεί σε επιβαρυντική περίσταση στα υπάρχοντα αδικήματα οπαδικής βίας. Επίσης παρατήρησε ότι όσον αφορά το μητρώο στο νομοσχέδιο προβλέπεται ότι πρόσβαση για λόγους δημόσιας ασφάλειας έχει η Αστυνομική Διεύθυνση Πρόληψης Αθλητικής Βίας, αλλά στο παρόν οργανόγραμμα της Ελληνικής Αστυνομίας τέτοια υπηρεσία δεν υπάρχει. Πώς θα εφαρμοστούν αυτά που νομοθετείτε είναι απορίας άξιον!

Είπατε ότι πρόσβαση θα έχουν οι κρατικοί φορείς -ωραία ως εδώ- αλλά και οι πρόεδροι των λεσχών. Εκεί ποιος διασφαλίζει ότι δεν θα υπάρχει διαρροή των δεδομένων και εμπορική ή πολιτική διαχείρισή τους; Επομένως, τουλάχιστον κατά τις νομοθετήσεις σας, κύριε Υπουργέ, πρέπει να είστε πιο προσεκτικός.

Ο επικίνδυνος για την κοινωνία τρόπος που νομοθετείτε εκτείνεται και σε ένα ειδικότερο και πολύ σημαντικό, κατά τη γνώμη μου, θέμα: Με προχειρότητα και έλλειψη επιστημοσύνης εισάγετε με τις εν λόγω διατάξεις και επίσημα πλέον την ελληνική κοινωνία στον χώρο του ηλεκτρονικού αθλητισμού, του νέου αυτού φαινομένου που κατά πολλούς αποτελεί μια παραλλαγή του videogame.

Στις εισηγήσεις σας, κύριε Υπουργέ, αναφερθήκατε εμφατικά στη ΔΟΕ. «Η ΔΟΕ», και «η ΔΟΕ», και «βάσει πληροφοριών που έχουμε και από τη ΔΟΕ», και «ακολουθήσαμε τον δρόμο που μας έδειξε η ΔΟΕ». Σας το είπαμε και στην επιτροπή, ό,τι εξαγγέλλει η ΔΟΕ δεν αποτελεί θέσφατο για κάποιους που τουλάχιστον θέλουν να κρατήσουν κάποιες αξίες και κάποιες αρχές διαφορετικές για τον αθλητισμό. Η ΔΟΕ είναι απλά ο συντονιστής, ο μάνατζερ μιας τεράστιας εμπορικής δραστηριότητας και δυστυχώς σε αυτό αναλώνεται κατά κύριο λόγο. Κάθε πρωτοβουλία της, το βλέπουμε ότι, υπηρετεί αυτό το αφήγημα.

Είναι πράγματι γεγονός ότι τα τελευταία χρόνια οι εταιρείες τυχερών παιχνιδιών διοργανώνουν αρκετά τουρνουά παγκοσμίως, ορισμένα από τα γεγονότα αυτά λαμβάνουν και κρατική υποστήριξη. Σας είπα ότι στην ιστοσελίδα της ΔΟΕ παρουσιάζεται το μότο-κρος σαν ένα από τα ηλεκτρονικά αθλήματα. Το ίδιο δεν γίνεται στις λέσχες και στα καταστήματα videogame που μπαίνει η νεολαία και βγαίνει μετά από δεκάδες ώρες παίζοντας;

Το ερώτημα παραμένει αν είχατε στην διάθεσή σας επαρκείς πληροφορίες, έρευνες και επιστημονικά συμπεράσματα σχετικά με τις επιπτώσεις στην υγεία, ψυχική και σωματική, των ηλεκτρονικών αθλημάτων. Λάβατε υπ’ όψιν σας τέτοια στοιχεία προτού να νομοθετήσετε με βιασύνη; Λάβατε υπ’ όψιν σας ότι εκτός από τους ενήλικες που μας αναφέρατε, δηλαδή ηλικίας δεκαοκτώ με τριάντα τέσσερα, δηλαδή τις μετεφηβικές ηλικίες ως παίκτες, τα παιδιά και οι έφηβοι βρίσκονται στις πρώτες κατηγορίες που είναι ευάλωτοι σε επικίνδυνες και εθιστικές συμπεριφορές και ο υπερβολικός χρόνος που αφιερώνεται στο gaming σε e-sports μπορεί να επηρεάσει τη μάθηση, την ψυχολογική ευημερία και την ανάπτυξή τους; Υπήρξε κάποια ειδική μέριμνα κατά τη νομοθέτηση για την προστασία τους; Οι απαντήσεις είναι πεισματικά όχι.

Σας υπενθυμίζουμε ότι ο εθισμός στα παιχνίδια με υπολογιστές θεωρείται από τον Παγκόσμιο Οργανισμό Υγείας επισήμως πλέον από το 2018 διαταραχή και ο ΠΟΥ βρίσκεται σε διαδικασία ερεύνης αναφορικά με την πιθανή σύνδεση των e-sports με τον παραπάνω εθισμό.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Κύριε Υπουργέ, σπεύσατε γοργώς. Όπως μας δηλώσατε, είπατε να μπείτε μπροστά και να πρωτοπορήσετε. Προκαλεί έκπληξη το γεγονός αυτό καθώς ελάχιστες είναι οι χώρες που έχουν εντάξει τα e-sports στην αθλητική τους νομοθεσία. Εξαιτίας της πολυπλοκότητας της φύσης τους αναφύονται σοβαρά ζητήματα αναφορικά με την πνευματική ιδιοκτησία, το λογισμικό, τα συμβόλαια παικτών, το ντόπινγκ, τον στοιχηματισμό, το hacking, τα οποία καταλείπετε αρρύθμιστα.

Το νομοσχέδιο που φέρνετε προς ψήφιση μπορεί να είναι φαινομενικά ομοιογενές έχει όμως μια γνώριμη για τη Νέα Δημοκρατία μορφή. Είναι ένα συμπίλημα λαϊκίστικων εξάρσεων δήθεν αντιμετώπισης ενός φαινομένου, για να μπορείτε να εκδίδετε γλαφυρά δελτία τύπου ουσιωδών τροποποιήσεων άσχετων με το Υπουργείο σας διατάξεων, όπως αυτές για την εγκληματική οργάνωση στον ποινικό κώδικα, τον οποίο καταρρακώνετε πλήρως, και διάσπαρτων επίσης διατάξεων ενίσχυσης των πελατειακών σχέσεων. Είναι ένα άθροισμα επικοινωνιακής διαχείρισης ενός κρίσιμου φαινομένου, προχειρότητας στην αλλαγή ενός ποινικού κώδικα, που επεξεργαζόταν από έγκριτους νομικούς τουλάχιστον για δέκα έτη -ήδη έχετε κάνει μια αναθεώρησή του- έλλειψης στοιχειώδους γνώσης εγκληματολογίας και νομικής επιστήμης και αλαζονικής νομοθέτησης χωρίς ουσιαστική διαβούλευση για ακόμη μια φορά, ούτε με την κοινωνία, ούτε με το σύνολο των επιστημόνων, που θα μπορούσαν να βοηθήσουν, ούτε τέλος και με το ίδιο το Κοινοβούλιο, καθώς καταθέσατε το νομοσχέδιο μια μέρα πριν εισαχθεί στην αρμόδια επιτροπή.

Θέλω πριν ολοκληρώσω με την τρίτη πρότασή μας να επισημάνω το εξής: Από διάφορες πλευρές τίθεται το πρότυπο της αντιμετώπισης της βίας από την Αγγλία και από την Θάτσερ. Θα πρέπει κανείς πριν φτάσει σε αυτά τα εύκολα συμπεράσματα να λάβει υπ’ όψιν του ότι η μείωση της βίας στα αγγλικά γήπεδα έγινε με την είσοδο των μεγάλων επιχειρηματικών ομίλων στα αθλητικά σωματεία. Το ξέρουμε ότι οι αγγλικές ομάδες έχουν ιδιοκτήτες ολιγάρχες από όλα τα μέρη του κόσμου. Ολιγάρχες δεν είναι μόνο οι Ρώσοι, είναι και οι Άραβες, είναι και Έλληνες, είναι και πολλοί. Αναβαθμίστηκαν τα γήπεδα και έγιναν πιο ακριβά τα εισιτήρια που μπορούσε να παρακολουθήσει ο φίλαθλος. Το αποτέλεσμα; Οι φίλαθλοι που παρακολουθούν τα αγγλικά παιχνίδια είναι ανώτερης οικονομικής τάξης και βεβαίως πιθανά να είναι και ένας παράγων που έχει μειωθεί η βία. Όμως το ποδόσφαιρο είναι ένα λαϊκό άθλημα. Με τον τρόπο που υιοθετείτε τα εισιτήρια διαρκείας στις θύρες των λεσχών κ.λπ. ή θα συνδέσετε ακόμα περισσότερο τους γνωστούς ιδιοκτήτες των ΠΑΕ με τους οπαδούς, γιατί αυτοί θα τους πληρώνουν τα εισιτήρια, ή θα διώξετε αυτούς τους ανθρώπους, οι οποίοι θα περάσουν στις παρακάτω κατηγορίες, να παρακολουθούν, να εκδηλώνουν την αγάπη τους στο ποδόσφαιρο, που είναι πιο φτηνό, με αποτέλεσμα η βία -και έχει γίνει αυτό στην Αγγλία- να περάσει στις μικρότερες κατηγορίες.

Τελειώνω με την τρίτη πρότασή μας. Εφαρμόστε απλά τους νόμους και τίποτα άλλο, χωρίς να αλλάξετε τίποτα από τον ποινικό κώδικα, για να δείτε που αυτό είναι αρκετό στο κομμάτι της ποινικής καταστολής.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει η ειδική αγορήτρια του ΜέΡΑ25, η Αντιπρόεδρος κ. Σοφία Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε.

Ευχαριστώ εκ των προτέρων και τους συναδέλφους για την ανοχή που έδειξαν για να μου παραχωρήσουν τη θέση τους να μιλήσω.

Κύριε Πρόεδρε, πριν από λίγο καιρό είχαμε ένα αναίτιο, στυγνό και τυφλό φονικό στη Θεσσαλονίκη και τον εντελώς άδικο χαμό ενός νέου ανθρώπου, του Άλκη. Ένας θάνατος που είχε προαναγγελθεί, αφού επί χρόνια παρακολουθούσαμε, απλώς σαν θεατές, τη διαρκή κλιμάκωση του χουλιγκανισμού στη χώρα μας.

Απέναντι στην κοινωνική ανησυχία, αλλά και την κατακραυγή η Κυβέρνηση αποφάσισε για ακόμα μια φορά να λάβει μέτρα. Εκτεθειμένη από την πραγματικότητα αποφάσισε να λάβει δράση, αλλά αυτό μόνο αφού ξεχείλισε το ποτήρι. Δυστυχώς, όμως, η εμπειρία δείχνει ότι όλα τα μέτρα λαμβάνονται απλώς αντανακλαστικά και όχι με βάση ένα πρόγραμμα, ένα σχέδιο. Όταν αναλαμβάνονται έτσι τα μέτρα αυτά, είναι καταδικασμένα να αποτύχουν, πόσο μάλλον όταν η προτεραιότητά μας δεν είναι να αντιμετωπίσουμε το πρόβλημα, αλλά να διαχειριστούμε επικοινωνιακά την κοινωνική αντίδραση μπροστά στην εκτροπή.

Αυτός είναι ο λόγος, άλλωστε, που καταλήγετε να είστε ικανοί μόνο για τις εύκολες λύσεις. Αναγκάζεστε πάντα να σύρεστε πίσω από την πραγματικότητα και η πολιτική σας καταλήγει να είναι ένας φαύλος κύκλος από μέτρα, που δεν οδηγούν σε καμμία λύση. Η πρώτη -εντελώς προβλέψιμη- ευκολία σας είναι, πάντοτε και παντού, η αύξηση των ποινών και η αυστηροποίηση του ποινικού πλαισίου. Με αυτόν τον τρόπο θέλετε να δείξετε ότι κάτι κάνετε μπροστά στην, αποδεδειγμένη πλέον και μάλιστα με τρόπο τραγικό, κρατική και κυβερνητική ανεπάρκεια. Και έχετε τη λύση εύκολη.

Όμως, αν οι αυστηρές ποινές και το αυταρχικό πλαίσιο ήταν όντως πανάκεια για την αντιμετώπιση των κοινωνικών ζητημάτων, η ανθρωπότητα θα είχε μείνει στο δίκαιο του Μεσαίωνα και ίσως μάλιστα να το είχε κάνει κι αυτό ακόμα πιο αυστηρό.

Η λεγόμενη οπαδική βία δεν είναι μια αντικοινωνική συμπεριφορά που αναπτύσσεται απομονωμένη από τις συνθήκες του κοινωνικού περιβάλλοντος. Μάλιστα, περισσότερο συμβαίνει το ακριβώς αντίθετο, θα έλεγα. Ο λεγόμενος οπαδισμός αποτελεί το πρόσφορο πεδίο για να εκτονώνεται η βία η ατομική και η κοινωνική παρόρμηση. Αυτή, όμως, οφείλεται σε διάφορους άλλους παράγοντες, όπως και σε άλλες αιτίες. Απλώς χρησιμοποιεί σαν αφορμή δράσεις στον χώρο της αθλητικής δραστηριότητας.

Εκφράζετε ένα ρητορικό φιλολογικό ενδιαφέρον για την δήθεν εξάλειψη του φαινομένου της οπαδικής βίας. Κι όμως, είναι προφανές ότι τα αίτια του φαινομένου δεν εστιάζονται στην αθλητική δραστηριότητα. Εσείς οι ίδιοι εφαρμόζετε συνειδητά και με επιμονή στοχευμένες πολιτικές, που περιθωριοποιούν όλο και μεγαλύτερες κοινωνικές ομάδες και ιδίως τη νεολαία μας. Όλο και μεγαλύτερα ποσοστά των κοινωνικών ομάδων εξωθούνται στα όρια της επιβίωσης ή και κάτω από αυτά.

Εσείς, λοιπόν, δημιουργείτε το εύφορο έδαφος για την ανάπτυξη πρακτικών της βίας που θα εκτονωθεί και στα γήπεδα, αλλά και γύρω από αυτά. Διότι πάντα ισχύει το δόγμα ότι η πίεση φέρνει εκτόνωση.

Το ενδιαφέρον σας, λοιπόν, για τη δήθεν προστασία της κοινωνίας από αυτά τα φαινόμενα είναι απλώς ένας κενός λόγος. Όσο και να αυξήσετε, λοιπόν, τις ποινές, όσο και να αυστηροποιήσετε το πλαίσιο το οποίο φέρνετε σήμερα, η βία, κυρίες και κύριοι συνάδελφοι, θα είναι εδώ, θα είναι παρούσα. Διότι όχι μόνο δεν κάνετε τίποτα για να αντιμετωπίσετε τις αιτίες της, αλλά αντιθέτως εφαρμόζετε πολιτικές που την υποθάλπουν, πολιτικές που εξωθούν τη βίαιη ατομική και κοινωνική εκτόνωση.

Στην ουσία, τώρα επιλέγετε να τιμωρούνται τα θύματα, τα θύματα που γίνονται δύο φορές θύματα. Οι πραγματικοί αίτιοι θα μείνουν ατιμώρητοι και θα παραμείνουν κυρίαρχοι, κυρίαρχοι ακόμα και σε σχέση με εσάς. Αυτοί θα συνεχίσουν να σας ορίζουν και τους κανόνες του παιχνιδιού.

Και βέβαια, ξέρετε όλοι ποιοι είναι αυτοί. Είναι όλοι οι μεγαλοπαράγοντες, μεγαλοεπιχειρηματίες, που απέκτησαν τον έλεγχο των ομάδων για να αναβαθμίσουν την εξυπηρέτηση των λοιπών συμφερόντων τους, όπως οι μεγαλοϊδιοκτήτες του επαγγελματικού ποδοσφαίρου.

Όλοι γνωρίζουμε ότι αυτοί συνδέονται άμεσα με την ανάπτυξη της αντικοινωνικής δράσης των λεγόμενων οπαδών. Όλοι ξέρουμε ότι οι σύνδεσμοι και οι οπαδοί αποτελούν ένα ακόμα εργαλείο, που απλώς το χρησιμοποιούν για την επίτευξη των σκοπών τους, σκοποί μάλιστα, που οι περισσότεροι δεν έχουν καν άμεση σχέση ούτε με την ομάδα τους ούτε με τον αθλητισμό.

Μιλάμε για το σύστημα των ομάδων, όπου οι πιο ενεργοί και δοκιμασμένοι στην αφοσίωση από τους συνδεσμίτες παίρνουν προαγωγή και αναλαμβάνουν έμμισθα καθήκοντα στη δύναμη ασφάλειας και φύλαξης του γηπέδου της ομάδας. Αυτή είναι η πραγματικότητα, κύριοι.

Είχαμε γίνει πολλές φορές μάρτυρες μέχρι και περιστατικών που εντεταλμένα άτομα του στενού κύκλου οδηγιών του Προέδρου, του εκάστοτε Προέδρου, αναλαμβάνουν δράση και εκτελούν επιχειρήσεις εκφοβισμού απέναντι σε αντιπάλους, απέναντι σε διαιτητές, ακόμα και σε παίκτες της ίδιας ομάδας.

Κύριοι συνάδελφοι, δεν θυμάμαι ποτέ να έχει επιβληθεί οποιαδήποτε ποινή σε κανέναν από αυτούς. Γι’ αυτούς, λοιπόν, ποια αυστηροποίηση έχετε σκοπό να εφαρμόσετε; Μήπως θα αλλάξετε από σήμερα την πολιτική σας και θα πάψετε να τους αντιμετωπίζετε σαν την αξιοσέβαστη οικονομική ελίτ που δήθεν συνδιαλέγεται με την εξουσία και μάλιστα από θέση ισχύος; Η ουσία δεν αλλάζει, αν κάποιοι άλλοι τους λένε «ολιγάρχες», αν κάποιοι άλλοι τους λένε «επενδυτές». Στην πραγματικότητα, θα μου επιτρέψετε να πω ότι προσωπικά εγώ, αλλά και εμείς δεν περιμένουμε καμμία απάντηση σε όλα αυτά.

Η κοινωνία έχει μετρήσει και τη θέλησή σας και τη δύναμή σας σε αυτούς τους τομείς και ξέρει ότι γι’ αυτά τα πράγματα, εκεί που χρειάζεται το μαχαίρι στο κόκκαλο, όπως λέμε, δεν έχει να περιμένει τίποτα από εσάς. Έχετε μήπως την πρόθεση να επέμβετε και να ελέγξετε το εξωφρενικό παρασύστημα του τζόγου;

Η αγωνιστική δραστηριότητα έχει καταντήσει ένα απλό συμπλήρωμα. Αποτελεί απλώς τη βάση για τον εκτεταμένο στοιχηματισμό και τη χυδαία κερδοσκοπία με την πρακτική των στημένων αγώνων, άλλο ένα φαινόμενο που ενισχύει την αναξιοπιστία της αθλητικής δραστηριότητας και συσσωρεύει υλικό που οδηγεί και σε επεισόδια βίας των οπαδών, είτε με τη μορφή της οργανωμένης βίας μέσω συνδέσμων και λοιπά είτε ακόμα και ατομικά.

Όλα αυτά, λοιπόν, που περιλαμβάνονται στο πρώτο μέρος του νομοσχεδίου, αποτυπώνουν μια τυφλή, υποκριτική και αδιέξοδη αντίληψη και γι’ αυτό είμαστε αντίθετοι επί της αρχής.

Ερχόμαστε τώρα στο δεύτερο μέρος, άρθρο 10 έως 21, για τον αθλητικό εθελοντισμό. Η υπόθεση του εθελοντισμού έχει πάντα δύο αναγνώσεις. Η μία είναι η ρεαλιστική, που προσέχει μόνο την ανιδιοτελή διάθεση κοινωνικής προσφοράς.

Η άλλη είναι αυτή που αντιμετωπίζει το ζήτημα στην πραγματικότητά του. Αυτή δίνει προσοχή στη δυνατότητα εκμετάλλευσης του εθελοντισμού για κάθε είδους αλλότριο όφελος. Πολύ απλά ο εθελοντισμός εξασφαλίζει μαζική προσφορά για την κάλυψη αναγκών, αλλά χωρίς κόστος. Δηλαδή, δίνει τη δυνατότητα καταστρατήγησης του δικαιώματος στην εργασία.

Εδώ δεν έχετε, κύριοι, ούτε μία διάταξη που να διαφυλάσσει από αυτόν τον κίνδυνο. Εδώ θεσμοποιούμε τον εθελοντισμό για να δημιουργήσουμε μια στρατιά απλήρωτης εργασίας. Αλλιώς, κύριε Υπουργέ, τι νόημα έχει η θέσπιση αξιολόγησης για τους εθελοντές; Η διαδικασία αξιολόγησης είναι αφ’ εαυτής και εξ ορισμού ασύμβατη με την έννοια και την ουσία της προσφοράς μέσα από τον εθελοντισμό.

Τα μέρη της Γ, Δ και Ε, άρθρα 22 έως 41, αφορούν, όπως θέλουν να λένε, «νέες μορφές αθλητισμού», τον πνευματικό, τον ηλεκτρονικό και τον εργασιακό αθλητισμό. Για τον πνευματικό αθλητισμό, αν πράγματι μιλάμε μόνο για το σκάκι και το αγωνιστικό μπριτζ, πείτε το και στον νόμο με σαφήνεια για να αποκλείσετε ευρείες ερμηνείες και διασταλτικές εφαρμογές. Θα είχαμε κι εμείς μια άλλη αντιμετώπιση.

Εδώ, στο άρθρο 24, έχετε έναν ορισμό που είναι εντελώς ασαφής. Γράφει κιόλας ο ίδιος ο νόμος «πνευματικά αθλήματα, μπριτζ, σκάκι και λοιπά». Και ρωτάω, κύριε Υπουργέ, ποια είναι αυτά τα «και λοιπά»; Μπορεί να περιλάβει σχεδόν οτιδήποτε παίζεται με πεσσούς ή κάρτες, για να χρησιμοποιήσουμε την επίσημη ορολογία;

Το μέρος Δ, άρθρα 28 έως 35, αφορά στον λεγόμενο «ηλεκτρονικό αθλητισμό». Εδώ ονομάζονται αθλήματα τα ηλεκτρονικά παιχνίδια που αναπαριστούν πραγματικά αθλήματα. Και εδώ το λέμε ευθαρσώς: Αρνούμαστε να σας ακολουθήσουμε σε αυτήν τη λογική. Κάνει λάθος η Κυβέρνηση εάν νομίζει ότι αυτός είναι ο τρόπος για να εμφανίσει ότι γίνεται έργο στον ελληνικό αθλητισμό.

Όσον αφορά τώρα στον εργασιακό αθλητισμό, η γνώμη μας είναι ότι και εδώ υπάρχει μια επιφανειακή αντιμετώπιση, που δεν έχει τίποτε ουσιαστικό να προσφέρει. Απλώς αποτυπώνει την αντίληψη ότι πρέπει να εμφανίσουμε ότι ρυθμίζουμε τα πάντα. Δεν θα έχει κανένα θετικό αποτύπωμα στην πραγματικότητα.

Για το άρθρο 46, που προσθέτει άρθρο 23α στον ν.2725/1999 για τον σύμβουλο αθλητικής ψυχολογίας, έγινε πολλή συζήτηση και στην επιτροπή. Πέρα από το αντικειμενικό ζήτημα της δυνατότητας των ομοσπονδιών να αντεπεξέλθουν στην απαιτούμενη δαπάνη, η πρόβλεψη είναι θετική. Αλλά πώς θα καλυφθεί η δαπάνη δεν μας είπε κανείς.

Όμως, οι απόφοιτοι των τμημάτων ψυχολογίας στο επίπεδο των προπτυχιακών σπουδών δεν έχουν αποκτήσει σχεδόν ουσιαστική γνώση και επαφή με το αντικείμενο της αθλητικής ψυχολογίας. Συνεπώς, θα πρέπει να θεσπίζεται σαν απαραίτητη προϋπόθεση η μετεκπαίδευση ή η εξειδίκευση στο συγκεκριμένο αντικείμενο, γιατί μόνο έτσι θα έχουν ουσιαστική αξία οι ρυθμίσεις για τον σύμβουλο αθλητικής ψυχολογίας. Εν πάση περιπτώσει, αν η άρνηση του προφανούς οφείλεται μόνο στο Υπουργείο Παιδείας, θα πρέπει αυτό να κάμψει τη διαφωνία του.

Στο άρθρο 47, προσθέτετε δεύτερο εδάφιο στην παράγραφο 2 του άρθρου 24 του ν.2725. Με αυτήν την προσθήκη ανατρέπετε στην ουσία τη βάση της παροχής του δικαιώματος ψήφου που είναι η αθλητική δραστηριότητα του σωματείου. Εδώ, κύριε Υπουργέ, θα έχουμε σοβαρά προβλήματα και αν δεν θέλετε να τα έχουμε, θα πρέπει να υπάρξει άλλη ρύθμιση. Αλλιώς θα δημιουργηθεί μεγάλη σύγχυση και θα δημιουργηθεί μια πολύ προβληματική κατάσταση με κύματα αμφισβητήσεων για το δικαίωμα ψήφου για πάρα, πάρα πολλά σωματεία.

Το άρθρο 52, για τους βετεράνους αθλητές μάς δίνει την ευκαιρία να επανέλθουμε σε αυτό το θέμα. Η καθιέρωση κατηγορίας βετεράνων αθλητών θα δημιουργήσει σοβαρά προβλήματα, πέρα από το γεγονός ότι ήδη υπάρχει ομοσπονδία βετεράνων αθλητών. Ήδη οι βετεράνοι αθλητές έχουν σωματεία. Ήδη οι βετεράνοι αθλητές αγωνίζονται. Ήδη οι βετεράνοι αθλητές είναι χωρισμένοι σε κατηγορίες ηλικιακά. Ήδη οι βετεράνοι αθλητές κάνουν ρεκόρ, από πανελλήνια, βαλκανικά, παγκόσμια, πανευρωπαϊκά κ.λπ. κ.λπ.. Όμως, είναι οπωσδήποτε απαραίτητη η διατήρηση ανώτατου ηλικιακού ορίου για την έκδοση νέων δελτίων, όπως και η θέσπιση προϋποθέσεων για την ανανέωση αυτών, όπως είναι η επίδοση, η κατάταξη κ.λπ.. Εν τω μεταξύ, η υποχρέωση ετήσιας ανανέωσης των δελτίων αθλητικής ιδιότητας θα προκαλέσει πραγματική συμφόρηση και πρακτικά ζητήματα που θέτουν σε αμφιβολία τη δυνατότητα διεκπεραίωσης της διαδικασίας.

Επίσης, μας δίνεται η ευκαιρία να αναφερθούμε και πάλι στο δικαίωμα ελεύθερης μετεγγραφής των αθλητών μετά από το δέκατο ένατο έτος της ηλικίας τους. Κύριε Υπουργέ, θα προκαλέσει πολύ σοβαρά προβλήματα. Κατ’ αρχήν, θα μου επιτρέψετε να πω ότι θα επιφέρει μεγάλη συγκέντρωση στα μεγάλα σωματεία σε βάρος των μικρών που θα έπρεπε, κατά τη δική μας άποψη, αλλά πιστεύω και κατά τη δική σας, να ενισχύονται με κάθε τρόπο, γιατί αυτά κρατούν ζωντανή τη φλόγα του αθλητισμού σε κάθε γωνιά της Ελλάδας. Η διάταξη έχει και μια σημαντική ατέλεια. Δεν είναι σαφές αν το δικαίωμα αυτό παρέχεται για μία φορά ή μπορεί να ασκηθεί κατ’ επανάληψη.

Για το άρθρο 63 και για τα κέντρα γιόγκα, αν η γιόγκα δεν είναι ξένη προς την έννοια της άθλησης, θα πρέπει να τηρούνται κτηριολογικές προϋποθέσεις και όροι λειτουργίας παρόμοια με αυτά των ιδιωτικών γυμναστηρίων, παραδείγματος χάριν, αποδυτήρια, ελάχιστα τετραγωνικά, ασφάλεια, ο χώρος και όλα τα λοιπά που χρειάζεται για να πάρει άδεια ένα κανονικό γυμναστήριο που φιλοξενεί ανθρώπους οι οποίοι αθλούνται μέσα σε αυτά. Η γιόγκα, όπως είναι γνωστό σε όλους, περιλαμβάνει και άσκηση υψηλής έντασης και τεχνικής, όπως την aerial γιόγκα –δεν ξέρω αν σας ενημέρωσαν- με πανιά αιώρησης, την power γιόγκα, τη hot γιόγκα. Απαιτεί, λοιπόν, ειδικό εξοπλισμό, αλλά και σε όλες αυτές τις περιπτώσεις και αποδυτήρια.

Εάν εσείς θέλετε να την αντιμετωπίζετε σαν αποκλειστική πνευματική άσκηση, θα έπρεπε να έχετε και διατάξεις που να ορίζουν το περιεχόμενο της δραστηριότητας, επίσης και διατάξεις για τον έλεγχο όσον αφορά στην αποκλειστική παροχή υπηρεσιών εκμάθησης και πρακτικής γιόγκα, αλλά και για τις κυρώσεις σε περίπτωση παραβιάσεων ή καταστρατηγήσεων. Δεν βλέπουμε, κύριε Υπουργέ, τίποτα τέτοιο στο νομοσχέδιο. Συνεπώς, θέλετε να δημιουργήσετε ένα ανέλεγκτο και θολό τοπίο και πεδίο επαγγελματικής δραστηριότητας χωρίς καμμία προϋπόθεση και εν τέλει ένα θεσμοποιημένο δίκτυο αθέμιτου ανταγωνισμού προς τα ιδιωτικά γυμναστήρια.

Με το άρθρο 64, σας το είπα και στην επιτροπή, μεταβιβάζεται χωρίς αντάλλαγμα στον Δήμο Σίφνου η κυριότητα των εδαφικών εκτάσεων μαζί με τις κτηριακές και αθλητικές εγκαταστάσεις και τον περιβάλλοντα χώρο του Εθνικού Αθλητικού Κέντρου Νεότητας Σίφνου. Μιλάμε για έκταση δύο χιλιάδων εννιακοσίων τριάντα ένα τετραγωνικών μέτρων που απέκτησε η Γενική Γραμματεία Αθλητισμού από δωρεά του «Εν Αθήναις Συνδέσμου Σιφνίων» από το 1969. Πρόκειται για έναν σύλλογο με υπεραιωνόβια δράση, με πολύπλευρη και πολύτιμη προσφορά.

Τώρα εσείς έρχεστε να καταργήσετε και το νομικό πρόσωπο δημοσίου δικαίου, το Εθνικό Αθλητικό Κέντρο Νεότητας Σίφνου, που ιδρύθηκε το 1971, για την ανέγερση, αποπεράτωση και διαχείριση του κέντρου. Επιχειρείτε αυτή την κίνηση, ενώ ξέρετε -ίσως και επειδή ακριβώς ξέρετε- ότι υπάρχει εκκρεμής αγωγή του δωρητή του συνδέσμου Σιφνίων κατά του ελληνικού δημοσίου για την ανάκληση της δωρεάς για πολύ συγκεκριμένους λόγους. Δεν τηρήθηκαν οι όροι, δεν εκπληρώθηκε ο τρόπος, όπως λέγεται νομικά, που βαρύνει τη δωρεά. Επίσης και επειδή το κέντρο έχει εγκαταλειφθεί από το δημόσιο από το 2012, ρημάζει. Ακόμα χειρότερα, την τελευταία διετία το Υπουργείο δεν έχει καν ορίσει διοίκηση στο νέο νομικό πρόσωπο.

Το άρθρο αυτό, κύριε Υπουργέ, πρέπει να αποσυρθεί και για λόγους ουσίας, αλλά και γιατί συνιστά μια ανεπίτρεπτη ρύθμιση. Με αυτήν η εκτελεστική εξουσία επιχειρεί να παρακάμψει, να προλάβει, θα έλεγα, και να ακυρώσει μια δικαστική διαδικασία. Σε ένα ευνομούμενο κράτος ο λόγος για οποιαδήποτε μεταβίβαση μπορεί να γίνει μόνο μετά την τελεσίδικη δικαστική απόφαση στην εκκρεμή διαδικασία.

Πέρα από το νομοσχέδιο, θα επαναλάβω κύριε Υπουργέ, την έκκλησή μου για το θέμα των μητρώων, γιατί το ξεπερνάτε για λόγους που δεν αφορούν στην ουσία της δραστηριότητας των σωματείων, αλλά μόνο στη λειτουργία του συστήματος. Είναι άδικο και είναι κακό για τον ελληνικό αθλητισμό να στερηθούν το δικαίωμα επιβίωσης τόσα σωματεία, αφού θα αποκλειστούν από κάθε χρηματοδότηση. Δώστε τη δυνατότητα, κύριε Υπουργέ, συμπλήρωσης του μητρώου και για το 2021, όπως πρέπει να γίνει. Είναι παράδοξο ότι ενώ αναγνωρίζετε το αντικειμενικό πρόβλημα, για κάποιους άλλους λόγους αρνείστε να το λύσετε.

Και μια παρατήρηση, κύριε Υπουργέ. Η κατάσταση με τον ν.2725/99 «Ερασιτεχνικός και επαγγελματικός αθλητισμός και άλλες διατάξεις» δεν είναι απλώς οριακή, έχει ξεπεράσει τα όρια. Αλλεπάλληλες τροποποιήσεις, προσθήκες, τροποποιήσεις επί των τροποποιήσεων και ούτω καθεξής. Υπάρχει σοβαρό πρόβλημα στην εφαρμογή του και δημιουργείται μια ανεπίτρεπτη ανασφάλεια δικαίου. Είναι ανάγκη, λοιπόν, να αντιμετωπίσουμε άμεσα μια νέα κωδικοποίηση του νόμου.

Τέλος, και τελειώνω κύριε Πρόεδρε, κύριοι συνάδελφοι, έχω καταθέσει μια τροπολογία για να καλυφθεί η αδικαιολόγητη παράλειψη του Υπουργείου για να ρυθμίσει το ζήτημα της εκπροσώπησης του ΣΕΓΑΣ στην Επιτροπή Ολυμπιακών Αγώνων. Το θέμα, βέβαια, δεν αφορά μόνο αυτήν την περίπτωση που έχει επείγοντα χαρακτήρα, αφορά την ίδια τη φύση της εκλογής των συμπληρωματικών οργάνων. Αυτά, όπως πάντοτε γνωρίζουμε, εκλέγονται για να αναπληρώνουν, δηλαδή να λαμβάνουν τη θέση του πρώτου εκλεγμένου σε περίπτωση απώλειας ή κωλύματος. Η απαράδεκτη ασάφεια της σχετικής τροποποιημένης διάταξης οδηγεί σε ερμηνείες που απαιτούν νέα εκλογή γιατί η αναπλήρωση -και αυτό είναι πρωτοφανές- μπορεί να έχει μόνο προσωπικό χαρακτήρα για ένα μικρό χρονικό διάστημα.

Η τροποποίηση αυτή, κυρίες και κύριοι συνάδελφοι, έχει κατατεθεί από την Επιτροπή Ολυμπιακών Αγώνων στο Υπουργείο εδώ και μήνες. Στις 21-11-21 η ολομέλεια της ΕΟΕ πήρε τη σχετική απόφαση. Στις 10 Δεκεμβρίου η Διεθνής Ολυμπιακή Επιτροπή ενέκρινε αυτή την απόφαση και στις 16 Δεκεμβρίου την έστειλε στο Υπουργείο. Θα έπρεπε, λοιπόν, να έχει έρθει προ πολλού και στη Βουλή για να μην παρατείνεται αυτή η ανωμαλία. Θα έπρεπε ήδη, κύριε Υπουργέ, να την έχετε επικυρώσει αυτούσια, όπως έχετε υποχρέωση. Εξάλλου, δεν επιδέχεται καμμία παραπέρα επεξεργασία από το Υπουργείο.

Σε κάθε περίπτωση -και αυτό σας το λέω για να μην δημιουργηθούν και προβλήματα και υπόνοιες ότι σας το είπα και στην επιτροπή- λειτουργείτε, θα έλεγα, μεροληπτικά προς συγκεκριμένο πρόσωπο το οποίο ήδη έχει δηλώσει ότι θέλει να είναι υποψήφιο στην Επιτροπή Ολυμπιακών Αγώνων. Σε κάθε περίπτωση, δεν υπάρχει αμφιβολία ούτε για τη νομιμότητα ούτε για τη σκοπιμότητα ούτε και για την αναγκαιότητά της. Σας καλώ, λοιπόν, κύριε Υπουργέ, να την κάνετε δεκτή. Καλώ και όλους τους συναδέλφους να την υπερψηφίσουν.

Σας ευχαριστώ πολύ, κύριε Πρόεδρε, και για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κυρία Πρόεδρε.

Τον λόγο θα λάβει τώρα ο κ. Δημήτριος Κωνσταντόπουλος από το Κίνημα Αλλαγής.

Θα εξαντλήσουμε και όλους τους ειδικούς αγορητές και στη συνέχεια θα μπούμε στην ειδική ημερήσια διάταξη για την άρση ασυλίας συναδέλφου. Συνεπώς, μετά από τον κ. Κωνσταντόπουλο, θα μιλήσει ο κ. Συντυχάκης και μετά ο κ. Μπούμπας.

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, στη σκιά της δολοφονίας του Άλκη Καμπανού στη Θεσσαλονίκη συζητάμε σήμερα το νομοσχέδιο με το οποίο η Κυβέρνηση προσδοκά την καταπολέμηση της οπαδικής βίας.

Να θυμίσω ότι τον Ιούνιο του 2021 ψηφίστηκε ο νόμος 4809/21 που αφορούσε στην αυστηροποίηση του θεσμικού πλαισίου και στην επαναφορά του ιδώνυμου αδικήματος. Να θυμίσω, κύριε Υπουργέ, ότι τότε υποστηρίζατε ότι το νέο πλαίσιο θα θέσει τέλος στην ανομία των συνδέσμων και φυσικά θα αντιμετωπίσει την οπαδική βία και τον χουλιγκανισμό στη ρίζα του. Σήμερα ωστόσο, οκτώ μήνες μετά, αποδεικνύεται ότι οι ρυθμίσεις δεν ήταν όσο έπρεπε αποτελεσματικές και η Κυβέρνηση πράγματι τότε -που το τονίσαμε κατ’ επανάληψη- δεν είχε ένα πραγματικά ολοκληρωμένο σχέδιο. Και φυσικά, σήμερα είμαστε πάλι εδώ να νομοθετούμε ξανά για την οπαδική βία.

Αγαπητοί συνάδελφοι, όλοι γνωρίζουμε ότι πολλές λέσχες φιλάθλων δεν λειτουργούν εντός νομιμότητας ούτε καν στα όρια του νόμου, που λέει και ο σοφός λαός. Η άδεια λειτουργίας των λεσχών είναι πολλές φορές ανύπαρκτη και μάλιστα τα ευρήματα της Αστυνομίας, στους ελέγχους που έγιναν προ ημερών, μετά από τη δολοφονία του Άλκη Καμπανού στη Θεσσαλονίκη, ήταν αποκαλυπτικά, πεντακόσιοι εβδομήντα πέντε έλεγχοι της Αστυνομίας, εξήντα επτά σύνδεσμοι ή λέσχες, όπως θέλετε πέστε τες, με λουκέτο και φυσικά δεκαεπτά ταυτόχρονες συλλήψεις. Ευρήματα: λοστοί, μαχαίρια, τσεκούρια που δεν συνάδουν με το φίλαθλο πνεύμα ούτε φυσικά με την αγάπη στην ομάδα. Η συνευθύνη της πολιτείας, των ομάδων, των συνδέσμων είναι δεδομένη, άλλωστε αυτή είναι και η κυρίαρχη αντίληψη της κοινωνίας.

Τώρα, κύριε Υπουργέ, με το νομοσχέδιο που φέρνετε διασυνδέετε τις λέσχες με τις ομάδες. Ορίζεται, δηλαδή, ότι κάθε ομάδα μπορεί να έχει μία λέσχη, η οποία λέσχη θα εδρεύει στα γραφεία της ομάδας. Σε περίπτωση παραβάσεων, η λέσχη θα έρθει αντιμέτωπη με ποινές ή ακόμα και με αναστολή της λειτουργίας της. Ταυτόχρονα, θα έλεγα ενώ, κλείνετε όλες τις λέσχες μέχρι 31 Ιουλίου του 2021, ώστε να εναρμονιστούν τα νέα δεδομένα. Δημιουργείτε, κύριε Υπουργέ, ένα αυστηρό, θα έλεγα, πλαίσιο κανόνων για τις λέσχες. Αυτό, όμως, που περιμένουμε όλοι μας, από όλες τις πτέρυγες, είναι να λειτουργήσουν επιτέλους στα όρια που θέτει ο νόμος. Δηλαδή, ο νόμος 4809/21, ο δικός σας νόμος, υφίσταται και το τονίζω, γιατί αντί να γίνουν έλεγχοι τους πρώτους μήνες, πριν συμβεί η δολοφονία του Άλκη Καμπανού, σήμερα κλείνουν αναγκαστικά οι σύνδεσμοι για να νομοθετήσουμε, ουσιαστικά, ξανά.

Ωστόσο, αγαπητοί συνάδελφοι, σε κάθε περίπτωση η άμεση συσχέτιση λειτουργίας των λεσχών με τη λειτουργία των ομάδων δεν πρέπει, φυσικά, να οδηγήσει σε συγκάλυψη των παραβατών, όταν τελούνται αδικήματα, φυσικά. Η δε εποπτεία των λεσχών από τις ομάδες δεν είναι κάτι καινούργιο. Τώρα προβλέπονται, φυσικά, οι κυρώσεις για πλημμελή εποπτεία.

Αναμένουμε, λοιπόν, να δούμε πώς θα λειτουργήσει σύμφωνα με τον επόμενο νόμο που θα ψηφιστεί σήμερα. Γιατί; Γιατί αυστηρό θεσμικό πλαίσιο υπάρχει και το ερώτημα είναι βέβαια, τι; Γιατί δεν εφαρμόστηκε ο νόμος 4809/21;

Κύριε Υπουργέ, επεκτείνεται το ιδιώνυμο αδίκημα με την εξάλειψη εξαιρέσεων που έδιναν τη δυνατότητα για αναστολή ποινών. Έτσι φυσικά, ενδέχεται να δημιουργηθούν κίνδυνοι για τον σεβασμό στην Αρχή της Αναλογικότητας. Στην Αρχή της Αναλογικότητας που πρέπει να δείτε ξανά και αυτό ας κρατηθεί. Η δε κοινωφελής εργασία ως ποινή έχει δοκιμαστεί και έχει αποδειχθεί αποτελεσματική σε άλλες ευρωπαϊκές χώρες. Είναι μια πρόταση που προτάθηκε κι από άλλους συναδέλφους, δείτε το.

Κύριε Υπουργέ, δημιουργείτε ψηφιακό μητρώο των μελών και λεσχών. Σας το είχαμε προτείνει το Κίνημα Αλλαγής, το ΠΑΣΟΚ και στον ν.4809/21 που ψηφίστηκε πριν από οκτώ μήνες. Η διάταξη, σας είπα και στις επιτροπές, κινείται προς τη σωστή κατεύθυνση. Όμως, κύριε Υπουργέ, χρειάζονται εγγυήσεις για να διασφαλίζεται η διαφάνεια και η αντικειμενικότητα στην τήρησή του. Και εδώ μπαίνει, αγαπητοί συνάδελφοι, ένα ερώτημα. Ποιος θα τηρεί το ψηφιακό μητρώο; Ποιος θα το ελέγχει; Ποιος θα έχει πρόσβαση; Είναι ένα ερώτημα που θέλει απάντηση γιατί υπάρχουν και τα προσωπικά δεδομένα.

Τέλος, για την αποκλειστική διάθεση των εισιτηρίων διαρκείας στις θύρες οργανωμένων οπαδών, αυτό που χρειάζεται είναι να διασφαλίζεται η ταυτοπροσωπία ανάμεσα στον φίλαθλο και τον κ του εισιτηρίου. Και εδώ να ξεκαθαριστεί, όχι μόνο με ευθύνη της Αστυνομίας, αλλά και των συνδέσμων των ΠΑΕ, των ΚΑΕ, των σωματείων. Και ας ξεκαθαρίσουμε επιτέλους ότι στους χώρους του επαγγελματικού αθλητισμού θα πρέπει οι ομάδες να τεθούν προ των ευθυνών τους. Η διασφάλιση της τάξης εντός των γηπέδων δεν μπορεί να επαφίεται στην Αστυνομία, το έχουμε προτείνει πολλάκις, αλλά σε εταιρείες σεκιούριτι που μπορούν να αναλάβουν το έργο διατήρησης της τάξης και της ασφάλειας εντός του γηπέδου. Και τούτο με ευθύνη των ΠΑΕ και των ΚΑΕ, ώστε να λογοδοτούν πρωτίστως οι ΠΑΕ και οι ΚΑΕ, όταν υπάρχει ή προκύψει πρόβλημα και αναλαμβάνοντας τις ευθύνες που τους αναλογούν.

Κύριε Υπουργέ, το πλαίσιο που φέρνετε, αποκαλύπτει τη θέληση σας για τη δημιουργία ενός ακόμα πιο αυστηρού νομοθετικού πλαισίου που θα τιμωρεί τους παραβάτες. Η αυστηροποίηση όπως έχουμε πει κατ’ επανάληψη, δεν είναι η λύση στο πρόβλημα της οπαδικής βίας, αγαπητοί συνάδελφοι, γιατί; Γιατί η οπαδική βία είναι ένα σύνθετο ζήτημα, αγαπητέ συνάδελφε, κύριε Δελή, ένα ζήτημα πάνω από κόμματα. Είναι ένα ζήτημα πέρα από την αντιπολίτευση και χρειάζεται να σταθούμε όλοι πάνω από το συγκεκριμένο πρόβλημα που αφορά στα παιδιά μας, στη νέα γενιά. Δεν μπορούν να δολοφονούνται νέοι άνθρωποι και εμείς να νομοθετούμε και να ξανανομοθετούμε χωρίς αποτέλεσμα.

Ωστόσο, κύριε Υπουργέ, η Κυβέρνηση επιμένει να αντιμετωπίζει την οπαδική βία ως θέμα αμιγώς αθλητικό, παραβλέποντας τη διαπλοκή των βίαιων χούλιγκανς με το οργανωμένο έγκλημα. Μια θέση που θα έλεγα πήρε το Κίνημα Αλλαγής, το ΠΑΣΟΚ και εκφράστηκε από τον κ. Καμίνη, αλλά και από την κ. Νάντια Γιαννακοπούλου.

Εδώ θα πρέπει να δούμε, λοιπόν, πώς οριοθετείται η αθλητική βία έναντι της γενικής βίας και πώς συνδέεται με τη βία, πού; Στο σχολείο, στο σπίτι, στην κοινωνία. Και τούτο για να ληφθούν προσαρμοσμένα μέτρα και να εστιάσουμε επιτέλους στην πρόληψη και όχι απλά στην καταστολή.

Αγαπητοί συνάδελφοι, είναι ηλίου φαεινότερον ότι η Αστυνομία δεν μπορεί να τα καταφέρει μόνη της και η Σύμβαση του Σεν Ντενί που κυρώθηκε πριν από λίγες ημέρες δείχνει το δρόμο και προκρίνει τη συνεργασία και τον διάλογο.

Χρειάζεται διαβούλευση όλων των μερών των εμπλεκόμενων φορέων, των δημοσίων και ιδιωτικών της πολιτείας, της τοπικής αυτοδιοίκησης, των ομάδων, των φιλάθλων. Και ας ξεκαθαριστεί πλέον ότι είναι θέμα παιδείας το πρόταγμα του αθλητικού ιδεώδους. Χρειάζεται η καλλιέργεια μιας διαφορετικής κουλτούρας για τον αθλητισμό και η δημιουργία ενός κώδικα δεοντολογίας όλων των παραπάνω παραγόντων, δηλαδή των ομάδων, των συνδέσμων, των ιδιοκτητών, θεσμικών οργάνων του αθλητισμού και αρχών διοργάνωσης αθλητικών διοργανώσεων. Και τούτο φυσικά, ώστε να συμβάλλει στη σύνταξη ενός αθλητικού κοινωνικού συμβολαίου συνευθύνης με ενσυναίσθηση και συνευθυνότητα.

Αυτές είναι οι διατάξεις που λείπουν από το νομοσχέδιο, κύριε Υπουργέ, διατάξεις για την ανάπτυξη δράσεων και την πρόληψη του φαινομένου, διατάξεις για τη συνεργασία του Υπουργείου Παιδείας για την επαφή των παιδιών, της νέας γενιάς με τις αξίες του αθλητισμού. Θα ήταν πολύ χρήσιμο, θα έλεγα εδώ, να δημιουργηθεί ένα ταμείο μόνιμης χρηματοδότησης καινοτόμων ερευνών, τεκμηριωμένων παρεμβάσεων και εκπαίδευσης για τη βία στο αθλητισμό και φυσικά, με την αθλητική συμμετοχή.

Μάλιστα, εδώ θα έλεγα ότι οι πόροι του ταμείου μπορούν να προέρχονται από τα έσοδα των ομάδων και της πολιτείας. Είναι πρότασή μας, σας ζητήσαμε να την κάνετε πράξη, είναι και πρόταση των φορέων, ακούστε την.

Έρχομαι τώρα στο δεύτερο μέρος του νομοσχεδίου που αφορά στον αθλητικό εθελοντισμό. Στηρίζουμε τον θεσμό του εθελοντισμού ως μηχανισμό συλλογικής προσφοράς και συμμετοχής. Ωστόσο, κύριε Υπουργέ, το θεσμικό πλαίσιο πρέπει να είναι σαφές ώστε οι εθελοντές να συνεργάζονται αρμονικά με τους άλλους εργαζόμενους, αλλά να μην υποκαθιστούν τους πτυχιούχους της φυσικής αγωγής. Η πρότασή μας είναι να οριστεί ότι ο εθελοντισμός περιορίζεται μόνο στην εκτέλεση μιας αθλητικής διοργάνωσης -το αποδεχτήκατε, πιστεύω ότι και θα ψηφιστεί- με τη μορφή παροχής υπηρεσιών οι οποίες δεν μπορούν να εκτελεστούν από επαγγελματίες που παρέχουν αυτές τις υπηρεσίες.

Έρχομαι στο τρίτο μέρος του νομοσχεδίου, αγαπητοί συνάδελφοι, που θεσμοθετείται ο πνευματικός αθλητισμός. Σας επισημάναμε, κύριε Υπουργέ, ότι θα πρέπει να γίνει μια προσθήκη στο άρθρο 24 και αυτό να κρατηθεί, που θα ορίζει στο πλαίσιο του νόμου ότι εντάσσονται μόνον τα αθλήματα των οποίων οι διεθνείς ομοσπονδίες είναι αναγνωρισμένες από την ΔΟΕ και τούτες ως αθλητικές ομοσπονδίες. Στην επιτροπή αναφέρατε ότι οι ρυθμίσεις αφορούν μόνο στο μπριτζ και στο σκάκι. Αναμένουμε φυσικά, τούτο να αποτυπωθεί και στο νομοσχέδιο.

Έρχομαι τώρα στον ηλεκτρονικό αθλητισμό, στα e-sports. Έγινε μια μεγάλη συζήτηση, αγαπητοί συνάδελφοι, στις επιτροπές. Ακούστηκαν διάφορες γνώμες, απόψεις, όλες σεβαστές και κατατέθηκαν και επιφυλάξεις. Τούτο γιατί ο ηλεκτρονικός αθλητισμός ούτε μπορεί να συγχέεται με τον κλασικό αθλητισμό, αλλά ούτε και να προωθεί ηλεκτρονικά παιχνίδια και μάλιστα τη στιγμή που ο εθισμός στα ηλεκτρονικά παιχνίδια και ιδιαίτερα της νέας γενιάς βρίσκεται στο επίκεντρο του ενδιαφέροντος του Παγκόσμιου Οργανισμού Υγείας. Γι’ αυτό θεωρώ ότι δεν χρειάζονται βιαστικές ρυθμίσεις που δεν αντιστοιχούν στην πρακτική καμμίας άλλης ευρωπαϊκής χώρας. Πρέπει να το ξαναδείτε και να το ξαναδούμε και τούτο για να διασφαλίσετε ότι τα αντίστοιχα προβλήματα δεν θα συμπεριλαμβάνονται επίσης, όπως είπα και στην επιτροπή, στα στοιχηματικά δελτία.

Στο πέμπτο μέρος, για τον εργασιακό αθλητισμό, γίνεται ένα σημαντικό βήμα για να καθιερωθεί ο εργασιακός αθλητισμός, στον εργασιακό χώρο δηλαδή. Προτείνουμε, λοιπόν, να προβλεφθεί η κατάρτιση των προγραμμάτων άσκησης από πτυχιούχους των ΤΕΦΑΑ - ΣΕΦΑΑ. Έτσι θα έχει και την ανάλογη υπόσταση, αλλά και φυσικά, το κύρος και την πορεία που του πρέπει.

Περνάω στο έκτο μέρος και στις διατάξεις για τις συνελεύσεις των αθλητικών φορέων, τις εκλογές, τον έλεγχο νομιμότητας των κανονισμών όλων των ομοσπονδιών. Κύριε Υπουργέ, για μια ακόμη φορά αλλάζετε τον ν.2725 του 1999. Εδώ θέλουμε να μας διευκρινίσετε γιατί το κάνετε. Ποιο στόχο εξυπηρετούν οι αλλαγές αυτές; Ποια πράγματα, δηλαδή, πιστεύετε εσείς ότι λύνουν και κυρίως πώς επηρεάζουν τους αθλητικούς φορείς; Διαφορετικά, κύριε Υπουργέ, θα μου επιτρέψετε να σας πω ότι δημιουργείτε το γκρίζο του Λονδίνου. Άρα πρέπει να το δείτε ξανά, γιατί επιφέρετε θολό τοπίο.

Κύριε Υπουργέ, σας έχουμε επισημάνει ότι ο χώρος του αθλητισμού απαιτεί αξιοκρατία και διαφάνεια, χωρίς αιφνιδιασμούς, χωρίς φωτογραφικές διατάξεις. Απαιτεί τη στήριξη του ερασιτεχνικού αθλητισμού και όχι συνεχείς αλλαγές που φέρνουν προβλήματα. Να σας θυμίσω εδώ το μητρώο των αθλητικών σωματείων. Από την πρώτη στιγμή σας λέγαμε από αυτό το Βήμα ότι το μητρώο είναι αναγκαίο να υπηρετείται με διαφάνεια. Πώς; Να είναι ανοιχτό, χωρίς γραφειοκρατία, χωρίς ασφυκτικές διαδικασίες. Εν τέλει, με τον τρόπο που το υλοποιείτε, κύριε Υπουργέ, υπονομεύετε την ίδια την αξία του και ακόμα αρνείστε να δώσετε ουσιαστικές λύσεις.

Σήμερα με το νομοσχέδιο καθιερώνετε ως υποχρεωτικό τον σύμβουλο αθλητικής ψυχολογίας στις ομοσπονδίες και προφανώς η αξία του είναι μεγάλη για τους αθλητές μας. Ωστόσο, κύριε Υπουργέ, δεν παρέχετε στις ομοσπονδίες την αντίστοιχη στήριξη ώστε τούτες να μπορέσουν να ανταποκριθούν στις υποχρεώσεις τους, όπως είναι σήμερα η διατύπωση του άρθρου 36 που αποκλείονται από αυτή οι απόφοιτοι των ΤΕΦΑΑ με μεταπτυχιακό τίτλο στην αθλητική ψυχολογία, πτυχιούχοι δηλαδή, με αυτή την εξειδίκευση. Πρέπει, κύριε Υπουργέ, να δοθεί λύσει σε συνεργασία με το Υπουργείο Παιδείας. Μάλιστα, εδώ θα σας έλεγα ότι σας προτείναμε να υιοθετήσει ο όρος «σύμβουλος εμψύχωσης και αθλητικής απόδοσης» που επιλύει κάθε διαφωνία. Μιλήσατε θετικά στην επιτροπή. Ώρα να το κάνετε πράξη στην Ολομέλεια.

Τέλος, στο άρθρο 63, για τα κέντρα γιόγκα να διευκρινιστεί πώς θα ελέγχονται οι απαιτήσεις της ασφάλειας στα κέντρα γιόγκα. Δεν μπορεί να υπάρχουν δύο μέτρα και δύο σταθμά. Σας το τόνισε και ο εκπρόσωπος των γυμναστηρίων . Δείτε το.

Ολοκληρώνοντας, αγαπητοί συνάδελφοι, το Κίνημα Αλλαγής, το ΠΑΣΟΚ, στο πνεύμα της γόνιμης προγραμματικής και εποικοδομητικής αντιπολίτευσης και φυσικά με σεβασμό στις ανθρώπινες απώλειες, που όλους μας αγγίζουν, στις οποίες οδήγησε η οπαδική βία και ο χουλιγκανισμός, οι πράξεις δηλαδή, που μάλλον παραπέμπουν σε οργανωμένο έγκλημα, με μαχαίρια, με λοστούς όπως προανέφερα και τσεκούρια που βρέθηκαν σε συνδέσμους μετά από ελέγχους και παρ’ ότι πρωτίστως πιστεύουμε στην πρόληψη και στη συνέχεια και στην καταστολή της οπαδικής βίας, λέμε ναι επί της αρχής. Και λέμε ναι επί της αρχής με ενσυναίσθηση της ευθύνης που μας αναλογεί ως κόμμα, ένα κόμμα με γόνιμο και προγραμματικό -θα έλεγα- λόγο και όχι με κορώνες στο πουθενά.

Θέτουμε, λοιπόν, τις προτάσεις μας, ώστε να λειτουργήσουμε προς όφελος του αθλητικού ιδεώδους, της ευγενούς άμιλλας και του «ευ αγωνίζεσθαι». Για την καταπολέμηση της οπαδικής βίας χρειάζεται, αγαπητοί συνάδελφοι, να προταχθεί η αποτροπή της διά της παιδείας και μέσα στο σχολείο, αποκτώντας δηλαδή η νέα γενιά την κουλτούρα του αθλητικού ιδεώδους και του πνεύματος του αθλητισμού και όχι ενός αριθμητικού γεγονότος, δηλαδή σε ένα αποτέλεσμα που παραπέμπει στην αντιπαράθεση και μάλιστα σε μια στείρα αντιπαράθεση.

Χρειάζονται, κύριε Υπουργέ και αγαπητοί συνάδελφοι, συνέργειες από όλους τους φορείς και διαβούλευση, όπως επιτάσσει και η σύμβαση «Saint-Denis» που ψήφισαν όλες οι πτέρυγες προ ημερών και καταθέσαμε επίσης τις προτάσεις ως Κίνημα Αλλαγής, ως ΠΑΣΟΚ στον πνευματικό και εργασιακό αθλητισμό που πρέπει και αυτούς να τους ξαναδείτε και φυσικά με τις ενστάσεις μας στον ηλεκτρονικό αθλητισμό και σε άλλες διατάξεις του νομοσχεδίου που δημιουργούν προβλήματα και σας ειπώθηκαν από πλευράς του Κινήματος Αλλαγής και φυσικά, διατάξεις τις οποίες δεν θα ψηφίσουμε.

Επί των τροπολογιών θα τοποθετηθώ στη δευτερολογία μου. Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ πολύ, κύριε Κωνσταντόπουλε.

Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας ο κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Επιτρέψτε μου να πω ότι μόνο ως κατ’ επίφαση αθλητικό μπορεί να χαρακτηριστεί αυτό το νομοσχέδιο. Όπως και όλα τα προηγούμενα νομοσχέδια έτσι και αυτό δεν ασχολείται καθόλου, μα καθόλου, με τον πυρήνα του αθλητισμού, δηλαδή με τη στήριξη του ερασιτεχνικού αθλητισμού, την ανάπτυξη του αθλητισμού στο σχολείο, στη γειτονιά, το πώς θα αναπτυχθεί το κάθε άθλημα, πώς θα ενισχυθεί η συμμετοχή και η πρόσβαση του πληθυσμού ιδιαίτερα της νεολαίας. Δεν ασχολείται καν με την ενίσχυση των υποδομών και των αθλητικών εγκαταστάσεων, την ενίσχυση γενικότερα του μαζικού λαϊκού αθλητισμού με γενναία χρηματοδότηση σωματείων και αθλητικών ομοσπονδιών, για το τι δομές και τι προϋποθέσεις χρειάζονται για να διευκολυνθεί η οικογένεια και τα παιδιά της προκειμένου να έχουν πρόσβαση στη συστηματική άσκηση ως τρόπο ζωής.

Εισάγει βέβαια, διατάξεις και μέτρα αυστηροποίησης των ποινών για την αντιμετώπιση της οπαδικής βίας με αφορμή τη δολοφονία του Άλκη στη Θεσσαλονίκη, ενώ εισάγει νέες μορφές αθλητισμού, όπως ο εθελοντικός, ο ηλεκτρονικός, ο εργασιακός, ο πνευματικός, καθώς και διάφορες άλλες διατάξεις εκσυγχρονισμού της αθλητικής νομοθεσίας.

Όλα τα αθλητικά νομοσχέδια που έχουν έρθει στη Βουλή είτε με Νέα Δημοκρατία είτε με ΣΥΡΙΖΑ, παλιότερα με ΠΑΣΟΚ δεν ασχολήθηκαν με την ουσία του αθλητισμού. Κανένας. Αντίθετα θα έλεγα ότι εχθρεύονται τον λαϊκό αθλητισμό προς χάριν της εμπορευματοποίησης του επαγγελματικού. Και αυτό γιατί απλά δεν θέλουν να ακυρώσουν την επιχειρηματική δράση στον αθλητισμό γιατί θέλουν να κάνουν και τον ερασιτεχνικό αθλητισμό κατ’ εικόνα και καθ’ ομοίωσιν του εμπορευματοποιημένου. Γι’ αυτό και αποφεύγουν όλες οι κυβερνήσεις τη σύνδεση της λύσης του προβλήματος της βίας, της διαφθοράς κ.λπ. με το οικοδόμημα του εμπορευματοποιημένου αθλητισμού που οδηγεί στο κυνήγι του κέρδους και αποτελεί την αιτία για τη γέννηση, αλλά και την αναπαραγωγή τέτοιων φαινομένων.

Κατά καιρούς βέβαια, έχουν γίνει διάφορες ρυθμίσεις για την επιχειρηματική δράση του λεγόμενου επαγγελματικού αθλητισμού, ιδιαίτερα στο ποδόσφαιρο, επιχειρώντας η εκάστοτε κυβέρνηση να μαζεύει τη σήψη και την ασυδοσία, με το κράτος να παρεμβαίνει ως ισορροπιστής με ποινές και πρόστιμα για να μην πάρει η μεταξύ τους κόντρα ανεξέλεγκτες διαστάσεις. Είναι φανερό ότι στον καπιταλισμό που κυριαρχεί το κέρδος και η ανταγωνιστικότητα, αντικειμενικά και ο αθλητισμός από κοινωνικό αγαθό έχει μετατραπεί σε εμπόρευμα υποταγμένο στον βωμό του κέρδους, με τεράστια οικονομικά συμφέροντα που έχουν συνδεθεί με τον επαγγελματικό αθλητισμό, το οποίο έχει γίνει και πεδίο πολιτικο-οικονομικής διαπλοκής και μεγάλων σκανδάλων.

Από το 2007 έχουν μπει οι βάσεις με τη Λευκή Βίβλο της Ευρωπαϊκής Ένωσης για τον αθλητισμό που αποτελεί οδηγό της Ευρωπαϊκής Ένωσης για τον καθορισμό του άμεσου και απώτερου μέλλοντος της δράσης των επιχειρηματικών ομίλων στον αθλητισμό. Η Λευκή Βίβλος αναγνωρίζει τον σημαντικό κοινωνικό και οικονομικό ρόλο του αθλητισμού. Εκτιμάται ότι ως εμπορικό προϊόν καλύπτει το 4% του ΑΕΠ της Ευρωπαϊκής Ένωσης και έθετε ως στόχο να ασχοληθεί με τις κοινωνικές και οικονομικές πτυχές του, με την επέκταση του κερδοφόρου αυτού προϊόντος με νέες μορφές αθλητισμού -σαν αυτές που περιλαμβάνει το παρόν σχέδιο νόμου- αλλοιώνοντας σκόπιμα την έννοια και τα όρια του αθλητισμού, διαμορφώνοντας δυσδιάκριτα όρια ανάμεσα στο άθλημα, στο παιχνίδι ακόμα και στον τζόγο. Δηλαδή, όλα στο μίξερ. Και ποιο είναι το κριτήριο; Τα κέρδη. Όλα στον βωμό της ανταγωνιστικότητας και του μέγιστου κέρδους των μεγαλοεπιχειρηματιών.

Οι νέες ρυθμίσεις για τον εθελοντικό, ηλεκτρονικό, εργασιακό και πνευματικό αθλητισμό στην πραγματικότητα νομοθετούνται για να διευρύνουν τα περιθώρια κέρδους των επιχειρηματικών ομίλων. Μόνο υπό αυτό το πρίσμα μπορούμε να κατανοήσουμε τις αλλαγές που γίνονται. Πρόκειται για πολιτική επιλογή παράδοσης του συνόλου της αθλητικής δραστηριότητας και μη προς εμπορική χρήση. Ακόμη και τα μέτρα κατά της βίας που συζητάμε στοχεύουν ακριβώς σε αυτό. Όχι αντιμετώπιση της βίας, αλλά μετατόπιση της βίας έξω από τον αγωνιστικό χώρο μόνο και μόνο για να μην πληγεί το προϊόν, για να διασωθεί το προϊόν και όχι οι άνθρωποι, οι φίλαθλοι.

Η Κυβέρνηση με το νομοσχέδιο περιορίζει την αντιμετώπιση της οπαδικής βίας στο κατασταλτικό της μέρος, δηλαδή στην αυστηροποίηση των ποινών. Ούτε αυτή η Κυβέρνηση, όπως και οι προηγούμενες, δεν μπορεί να αντιμετωπίσει το φαινόμενο της οπαδικής βίας. Μήπως η δολοφονία του Άλκη ήταν το αποτέλεσμα απουσίας ποινών και της αυστηροποίησης αυτών; Η βία μέσα και έξω από τα γήπεδα κατά την άποψη του ΚΚΕ αποτελεί αντανάκλαση της βίας, της εκμετάλλευσης, της αδικίας, της ανεργίας, του κοινωνικού αποκλεισμού και της καταπίεσης που δέχεται καθημερινά ο νέος της λαϊκής οικογένειας στους χώρους δουλειάς, στην εκπαίδευση, σε όλους τους τομείς της κοινωνικής ζωής. Τομείς που οι περισσότεροι λειτουργούν με βάση το κέρδος και ελέγχονται από μεγαλοεπιχειρηματίες. Ορισμένοι μάλιστα, κάθονται την Κυριακή στα πριβέ του γηπέδου ως Πρόεδροι, μέτοχοι, ιδιοκτήτες των ομάδων.

Όλοι αυτοί, λοιπόν, τώρα που κόπτονται για τη δολοφονία του δεκαεννιάχρονου και για τη βία των γηπέδων, παριστάνουν τους ανήξερους για τον τρόπο που κτίζονται οι οπαδικοί στρατοί, που διαχωρίζονται σαφώς από τη συντριπτική πλειοψηφία των φιλάθλων, παρασύρουν τυφλά και ορισμένους για το καλό της ομάδας, που λειτουργούν ως συμμορίες που υπερασπίζονται τους μεγαλοεπιχειρηματίες ενίοτε, που λυμαίνονται το ποδόσφαιρο και υπηρετούν τους μεταξύ τους ανταγωνισμούς με τον μανδύα της αγάπης για την ομάδα. Κάνουν πως δεν ξέρουν για τις σχέσεις των Προέδρων και των χορηγών των ΠΑΕ με τους συνδέσμους, για πρώην αστυνομικούς που γίνονται στελέχη ασφαλείας στις συγκεκριμένες εταιρείες και στα γήπεδα, για μπράβους σε μαγαζιά της νύχτας, προστασία σε καταστήματα, εμπόριο ναρκωτικών, για τις σχέσεις αυτών των στρατών με φασιστικές ακροδεξιές ομάδες, όπως για άλλη μία φορά αναδείχθηκε με αφορμή τις επιθέσεις σε ΕΠΑΛ της δυτικής Θεσσαλονίκης.

Η ολοένα και μεγαλύτερη αυστηροποίηση του νομοθετικού πλαισίου για τα σχετικά αδικήματα και για τη λειτουργία των αθλητικών λεσχών και άλλα, τα οποία η Κυβέρνηση τα παρουσιάζει λίγο πολύ ως πανάκεια και χωρίς να αντιμετωπίζει βέβαια, τη βία επί της ουσίας, είναι η επιβεβαίωση της στήριξης που παρέχει η πολιτική εξουσία και το αστικό κράτος στους μεγαλοεπιχειρηματίες. Το γεγονός, επίσης, ότι με το σχέδιο νόμου η Κυβέρνηση μετατρέπει τις ΠΑΕ και τις ΚΑΕ σε θεματοφύλακες της λειτουργίας των οπαδικών συνδέσμων βάζοντας τον λύκο να φυλάει τα πρόβατα, επίσης, είναι η επιβεβαίωση ότι δεν μπορεί και δεν θέλει να πατάξει τη διαφθορά, να κόψει τα πλοκάμια και τα κεφάλια της Λερναίας Ύδρας, του σάπιου εμπορευματοποιημένου αθλητισμού. Οι προτάσεις των νόμιμα αδειοδοτούμενων λεσχών φιλάθλων έχουν λογική σε αρκετά σημεία.

Είναι σωστό ότι δεν πρέπει να τσουβαλιάζονται όλοι οι φίλαθλοι. Έχουν βάση οι προτάσεις που κάνουν για τη σύσταση των λεσχών που υπάγονται στις γενικές διατάξεις περί σωματείων. Είναι λογικό το ζήτημα που θέτουν ότι οι νόμιμα αδειοδοτημένες λέσχες δεν πρέπει να αντιμετωπίζονται το ίδιο με τις μη νόμιμες. Όσα, λοιπόν, νομοθετούνται -κατά την άποψή μας- είναι δοκιμασμένες συνταγές που δεν λύνουν το πρόβλημα, όπως και στο παρελθόν. Σε ορισμένες περιπτώσεις ανοίγουν και επικίνδυνα μονοπάτια. Δεν είναι έτσι καθόλου τυχαίο που μέσα σε αυτά τα φυτώρια ο φασισμός βρίσκει λίπασμα, μολύνει τα μυαλά των νέων με το δηλητήριό του. Υπό την έννοια αυτή η οπαδική βία, ναι, είναι συνώνυμη με μια συγκεκριμένη στάση ζωής που παραπέμπει σε φασιστικά τάγματα, που παρασύρουν νέους που δεν έχουν τέτοια χαρακτηριστικά εξ αρχής. Τους κάνουν συνένοχους στην πορεία. Δεν είναι τυχαία όλα όσα έχουν, έχουμε δει το τελευταίο χρονικά διάστημα.

Τα κατασταλτικά μέτρα πάντα από ένα σημείο και μετά αναζωπυρώνουν την ένταση, τη βία, τον χουλιγκανισμό και μεταφέρονται και εκτός γηπέδου. Το ζούμε άλλωστε στη χώρα μας. Το ίδιο γίνεται στη Μεγάλη Βρετανία και σε άλλες χώρες της Ευρώπης και του κόσμου. Επισημαίνουμε ότι με όχημα την αντιμετώπιση της οπαδικής βίας προωθούνται με το σχέδιο νόμου συγκεκριμένες στοχεύσεις, παρεμβάσεις ιδιαίτερα ανησυχητικές που ανοίγουν επικίνδυνους δρόμους. Αυτές αρχικώς αφορούν στη διεύρυνση του άρθρου 187 του ποινικού κώδικα για την εγκληματική οργάνωση με την προσθήκη σε ό,τι αφορά στην τέλεση πλημμελημάτων των εννόμων αγαθών της προσωπικής ελευθερίας, της ιδιοκτησίας και της περιουσίας. Προβλέπεται, επίσης, η απαγόρευση αναστολής εκτέλεσης της ποινής για εγκλήματα οπαδικής βίας και η υποχρεωτική επιβολή περιοριστικών όρων σε περιπτώσεις αναβολής της εκδίκασης τέτοιων εγκλημάτων. Ρυθμίσεις, δηλαδή, που ανησυχούν και παραβιάζουν ακόμη και θεμελιώδεις έννοιες και αρχές, έστω αυτού του αντιδραστικού ποινικού δικαίου, όπως έχει διαμορφωθεί όλα αυτά τα χρόνια, όπως το τεκμήριο αθωότητας και άλλα πολλά.

Ξεχωριστό ζήτημα είναι η σύσταση του ψηφιακού μητρώου μελών λεσχών φιλάθλων στο πλαίσιο της συνολικότερης αναβάθμισης, οι δυνατότητες παρακολούθησης και καταστολής με σύγχρονα ψηφιακά μέσα, με νόμιμη καταγραφή και επεξεργασία των δεδομένων κάθε πτυχής της κοινωνικής ζωής των ψηφιακών πολιτών. Δεν θα κουραστούμε να λέμε ότι όσο δεν θίγονται οι οικονομικές και κοινωνικές αιτίες και κυρίως δεν καταργείται ο εμπορευματοποιημένος αθλητισμός το φαινόμενο της οπαδικής βίας θα διαιωνίζεται. Το ΚΚΕ έχει καταθέσει εδώ και καιρό προτάσεις που μπορούν σε έναν βαθμό να λύσουν το πρόβλημα, χωρίς να έχουμε αυταπάτες ότι θα ξεμπερδέψουμε εύκολα με τη σήψη και τη βία στον αθλητισμό. Τις προτάσεις αυτές έχουμε καταθέσει σε Υπουργούς, κυβερνήσεις, κάθε φορά εδώ που συζητάμε νομοσχέδια και ξεκινάμε με την ανάγκη κατάργησης κάθε επιχειρηματικής δράσης στον αθλητισμό.

Κατάργηση της συμμετοχής των ελληνικών ομάδων στο στοίχημα, σε πάσης φύσεως στοίχημα, στη θέσπιση οι ανώνυμες αθλητικές εταιρείες, οι ΠΑΕ και οι ΚΑΕ, να ενταχθούν στο Υπουργείο Ανάπτυξης. Εκεί να γίνεται ο έλεγχος στα οικονομικά τους, στα περιουσιακά τους, για τη βιωσιμότητά τους, χωρίς να υπάρχει ειδική μεταχείριση, που αφορά στην αδειοδότηση, χωρίς παρεμβολή οποιασδήποτε επιτροπής επαγγελματικού αθλητισμού. Βεβαίως, θα έχει λόγο και το Υπουργείο Αθλητισμού για τα αγωνιστικά ζητήματα, όχι όμως για τα οικονομικά ζητήματα.

Δυστυχώς, όμως, η αποθέωση του επαγγελματικού αθλητισμού, που μετατρέπει το δικαίωμα του λαού για άθληση σε μπίζνα, τζόγο, παράγκα, διαφθορά, είναι βέβαιο ότι σε κάθε νέο νομοσχέδιο οι διατάξεις που έρχονται έχουν έναν και μόνον σκοπό, πώς θα προστατευτεί το προϊόν. Αυτά τα νέα είδη αθλητισμού για τα οποία συζητάμε στο σχέδιο νόμου, ο εθελοντικός, ο ηλεκτρονικός, ο εργασιακός και ο πνευματικός, παρ’ όλο που σου προκαλούν μια συμπάθεια, που μπορεί να εκφράζουν οι έννοιες τους ανιδιοτέλεια, θέληση προσφοράς, συλλογική έκφραση, στην πραγματικότητα διαστρεβλώνονται και συνιστούν επέκταση της επιχειρηματικής δράσης για νέα πεδία κερδών. Πρόκειται για πολιτική επιλογή παράδοσης του συνόλου της αθλητικής δραστηριότητας.

Ο αθλητικός εθελοντισμός είναι μια κοινωνική αξία που περικλείει μέσα της την ανιδιοτέλεια, για μας την ταξική αλληλεγγύη, τη θέληση προσφοράς, χωρίς την αναμονή κάποιου οφέλους, υλικού ή ηθικού. Αυτόν τον εθελοντισμό το ΚΚΕ και τον πιστεύει και τον υπηρετεί. Το ερώτημα που προκύπτει είναι εθελοντισμός από ποιον και για ποιον. Νομοθετείτε τον λεγόμενο αθλητικό εθελοντισμό, χωρίς να καθορίζετε σε τι είδους αθλητικές διοργανώσεις θα συμμετέχουν οι εθελοντές και ποια θα είναι τα συγκεκριμένα καθήκοντα τους και δεν θα υποκαθιστούν δραστηριότητες του έμμισθου προσωπικού.

Η αφετηρία, βέβαια, είναι πάντα η ίδια: Αθλητικό και ολυμπιακό πνεύμα, προσφορά, εθνική υπόθεση, όπως ίδια είναι βέβαια και η κατάληξη: Κέρδος. Εθελοντισμός ίσον απλήρωτη εργασία.

Ο εθελοντισμός, κακά τα ψέματα, ανοίγει σειρά επιχειρηματικών ευκαιριών. Και βέβαια, υπάρχει η άλλη διάσταση που κάνει δελεαστικό τον εθελοντισμό για τις επιχειρήσεις. Η ίδια η έννοια της δημιουργίας δωρεάν εργατικών χεριών, στενά καταρτισμένων και με κουλτούρα συναίνεσης και αποδοχής. Αυτό θέλει, άλλωστε, το κεφάλαιο. Αυτό, σε συνδυασμό με το αίτημα των επιχειρηματικών ομίλων για μείωση του μισθολογικού κόστους, που οδηγεί στην ιδιωτικοποίηση κρατικών υπηρεσιών με τη χρησιμοποίηση σε αυτές εθελοντών, που επειδή θα ασκούν, δήθεν, κοινωνικό έργο θα αμείβονται υποτυπωδώς -όπως για παράδειγμα τα οδοιπορικά- χωρίς εργασιακά και κοινωνικά δικαιώματα, αλλά θα έχουν τις ηθικές αμοιβές, επαίνους, βεβαιώσεις παρακολούθησης, ενίσχυση και ανάληψη παρόμοιων δραστηριοτήτων και λοιπά.

Ο ηλεκτρονικός αθλητισμός, για να είμαστε ειλικρινείς εδώ, άλλο ηλεκτρονικό παιχνίδι, παίγνιο και άλλο αθλητισμός. Τι θα πει ηλεκτρονικός αθλητισμός; Είναι αθλητισμός το να κάθεσαι με τις ώρες μπροστά σε έναν υπολογιστή να πίνεις μπύρες και αναψυκτικά και να παίζεις; Για να μην τρελαθούμε.

Υπάρχει μια σειρά σοβαρών προβληματισμών γύρω από την εισαγωγή του όρου στο νομοσχέδιο, τόσο από την ετυμολογία της λέξης «αθλητισμός», η οποία αποσκοπεί στη σωματική εκγύμναση, μέχρι και έρευνες που γίνονται για τον εθισμό που προκαλούν τα ηλεκτρονικά παιχνίδια, ο υπολογιστής, το κινητό, ιδιαίτερα σε εφήβους αλλά και νέους. Ο τζίρος στην παγκόσμια αγορά στοιχημάτων για αθλητικές διοργανώσεις ανέρχεται σε τουλάχιστον 1 τρισεκατομμύριο δολάρια, εκ των οποίων το 90% είναι παράνομα στοιχήματα.

Στην ουσία, λοιπόν, ο ηλεκτρονικός αθλητισμός επεκτείνει ακόμα περισσότερο την εμπορευματοποίηση του αθλητισμού και επιχειρείτε να νομιμοποιήσετε στη συνείδηση του κόσμου τις στοιχηματικές εταιρείες, τον τζόγο, που δεν είναι τίποτε άλλο παρά καταλήστευση του εισοδήματος του λαού.

Για τον εργασιακό αθλητισμό, τώρα. Ο εργασιακός αθλητισμός που προβάλλετε, αφορά τη διεξαγωγή αθλητικής δραστηριότητας από εταιρείες, από οργανισμούς δημόσιου ή ιδιωτικού τομέα, μη κυβερνητικές οργανώσεις, εταιρικές ομάδες και πάει λέγοντας.

Δεν υπάρχει καμμία, μα καμμία, αναφορά στο σχέδιο νόμου ότι τον εργασιακό αθλητισμό πρέπει να τον οργανώνουν οι φορείς του εργατικού κινήματος, τα σωματεία και τα συνδικάτα, σε συνεργασία με τις αθλητικές ομοσπονδίες. Το δικαίωμα αυτό το έχει μόνο, μόνο ο εργοδότης.

Για το ΚΚΕ, όμως, σημαίνει σταθερή δουλειά, δικαίωμα στον ελεύθερο χρόνο και όχι επιβολή. Είναι υποκρισία με τα ωράρια «λάστιχο» και τους μισθούς πείνας, που έχετε καθιερώσει, να σας ενδιαφέρει ταυτόχρονα ή παράλληλα η σωματική και πνευματική άσκηση των εργαζομένων.

Για τον πνευματικό αθλητισμό. Προφανώς κανείς δεν μπορεί να διαφωνήσει με το σκάκι, που θεωρείται ένα πνευματικό άθλημα και μάλιστα πρέπει να μεγιστοποιηθεί η διάδοσή του. Δεν θα συμφωνήσουμε, όμως, με τον ορισμό που δίνει το σχέδιο νόμου, ότι πνευματικός αθλητισμός ορίζεται η κάθε μορφή αναμέτρησης μεταξύ αθλητών ή ομάδων που απαιτεί πνευματική προσπάθεια και μειωμένη φυσική δραστηριότητα, με σκοπό την επίτευξη νίκης, τον πνευματικό ανταγωνισμό, τη βελτίωση της ψυχικής και πνευματικής υγείας και αμέσως μετά κοτσάρει και τα παιχνίδια.

Το πρόβλημα, συνεπώς, δεν είναι αν το σκάκι είναι πνευματικό άθλημα. Αυτό έχει λυθεί εδώ και καιρό. Αλλά ποια άλλα παιχνίδια και αναμετρήσεις θα ζητήσουν δικαίως -και πιθανότατα θα επιτύχουν- να θεωρηθούν πνευματικά αθλήματα, σύμφωνα με τον ορισμό του νόμου.

Από πουθενά, όμως, δεν εξασφαλίζεται –και ας το λέει ο κύριος Υπουργός, γιατί το είπε στις επιτροπές- στο σχέδιο νόμου, στον νόμο αύριο μεθαύριο, ότι στον πνευματικό αθλητισμό εντάσσονται μόνο το σκάκι και το μπριτζ…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αφού εμείς εγκρίνουμε…

**ΕΜΜΑΝΟΥΗΛ ΣΥΝΤΥΧΑΚΗΣ:** Εκεί που λέει «σκάκι, μπριτζ, και λοιπά» αφαιρέστε το «και λοιπά». Δεν είναι τόσο δύσκολο. Με το «και λοιπά» αφήνετε ανοιχτό το ενδεχόμενο να ενταχθούν παιχνίδια και άλλα, όπως είναι το σκάκι, το πόκερ και ούτω καθεξής. Και να βρεθεί, βέβαια, το σκάκι παρέα με το τάβλι και το πόκερ -με κάθε σεβασμό φυσικά σε όλα αυτά, έτσι- φαντάζομαι πως όλοι αντιλαμβανόμαστε ότι εκτός από τις όποιες οικονομικές διαστάσεις τυχόν θα έχει, προφανώς το κύρος που θα έχει στη συνέχεια η έννοια πνευματικά αθλήματα, μάλλον δεν θα έχει καμμία σχέση με αυτό που γνωρίζαμε μέχρι σήμερα.

Σε κάθε περίπτωση -και κλείνω, κύριε Πρόεδρε- για το ΚΚΕ, ο αθλητισμός δεν είναι εμπόρευμα σε πάγκο ούτε οι άνθρωποι αναλώσιμα αντικείμενα. Ο αθλητισμός είναι υγεία, πνευματική και σωματική διαπαιδαγώγηση και ο μοχλός ομαλής κοινωνικοποίησης των νέων.

Η εξυγίανση του αθλητισμού, η αντιμετώπιση της βίας μέσα και έξω από τα γήπεδα, γίνονται μόνο με σύγκρουση με τα μεγάλα συμφέροντα που θησαυρίζουν από αυτόν και μόνο με σύγκρουση με την άκρατη εμπορευματοποίηση του.

Οι θέσεις του ΚΚΕ είναι ρεαλιστικές και εδράζονται στην ανάγκη ο αθλητισμός να θεωρείται κοινωνικό δικαίωμα και όχι εμπόρευμα, που σημαίνει ενιαίο σύστημα ανάπτυξης και δωρεάν παροχής φυσικής αγωγής και αθλητισμού, κατάργηση κάθε επιχειρηματικής δράσης, κατάργηση του τζόγου και του στοιχήματος, ένταξη των ανωνύμων εταιρειών στο Υπουργείο Ανάπτυξης, χορήγηση δωρεάν από το κράτος όλων των προϋποθέσεων για φυσική αγωγή και αθλητισμό για τη νεολαία, υλικοτεχνική υποδομή, επιστημονική στήριξη, επαρκή χρηματοδότηση, γενναία χρηματοδότηση απαιτείται σε σωματεία, σε αθλητικές ομοσπονδίες, στους προπονητές -οι μόνοι επαγγελματίες στον χώρο- θα πρέπει να τους εξασφαλίζονται τα εργασιακά και ασφαλιστικά δικαιώματα. Μόνο έτσι θα απαλλαγεί οριστικά ο αθλητισμός από την αρρώστια και τη σαπίλα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Μόνο έτσι ο αθλητισμός θα σταματήσει να αφορά τους λίγους στο γήπεδο και τους πολλούς στην εξέδρα ή στο σπίτι τους. Θα αποκτήσει διαφορετική οργάνωση και στόχους, θα αρχίσει η πλειοψηφία της νεολαίας να ασκείται συστηματικά, να συμμετέχει σε δραστηριότητες με οργανωμένο τρόπο.

Με όλα τα παραπάνω, κύριε Πρόεδρε, το ΚΚΕ καταψηφίζει επί της αρχής το σχέδιο νόμου.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τελευταίος αγορητής είναι από την Ελληνική Λύση ο κ. Κωνσταντίνος Μπούμπας. Αμέσως μετά θα μπούμε στην ειδική ημερήσια διάταξη για την άρση ασυλίας συναδέλφου.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν πάμε σε αυτό το πολυπαραγοντικό θέμα της οπαδικής βίας, η Ελληνική Λύση πρέπει να ενημερώσει και το Σώμα, αλλά και τον ελληνικό λαό, για κάποια ζητήματα που αφορούν στη βαλκανική -και όχι μόνο- εν όψει και της πολεμικής σύρραξης τελευταία στην Ουκρανία. Γιατί είναι καλό, λόγω και της συνάντησης του Πρωθυπουργού με τον Ερντογάν στην Τουρκία, αυτό να τεθεί στην ατζέντα.

Κατ’ αρχάς πρέπει να πούμε ότι κυκλωνόμαστε από πυρηνικούς αντιδραστήρες και δεν είναι μόνο η Ουκρανία με τους δεκαπέντε πυρηνικούς αντιδραστήρες και τον σταθμό στη Ζαπορίζια, που είναι ο μεγαλύτερος στην Ευρώπη. Το 2012 είχε γίνει ένα ατύχημα στον συγκεκριμένο πυρηνικό αντιδραστήρα που μας το έκρυβαν. Γιατί είχε γίνει; Με Πρωθυπουργό τον προκάτοχο του Γιανουκόβιτς στην Ουκρανία, αμερικανικές και ιαπωνικές εταιρείες πίεσαν στον συγκεκριμένο αντιδραστήρα να αντικατασταθούν στο περίβλημα οι ρωσικές ράβδοι από αμερικανικές και ιαπωνικές, με αποτέλεσμα να έχουμε εκροή.

Και επειδή θα πάει ο Πρωθυπουργός να συναντηθεί με τον Ερντογάν το μεγαλύτερο πρόβλημα αυτή τη στιγμή που αντιμετωπίζουμε με την Τουρκία είναι ο πυρηνικός αντιδραστήρας του Ακούγιου σε μία σεισμογενή περιοχή. Πρόκειται για παραβίαση της φινλανδικής Σύμβασης του Έσπο, διότι στις προθέσεις της Τουρκίας είναι να κατασκευαστούν άλλοι δυο πυρηνικοί σταθμοί σε Σινώπη και Ανατολική Θράκη και πάει για κατασκευή πυρηνικής βόμβας με τον απεμπλουτισμό πλουτωνίου και σε συνεργασία με το Πακιστάν μελλοντικά. Άρα, καλό είναι να το θίξει διότι εδώ παραβιάζεται η Σύμβαση του Έσπο στον πυρηνικό αντιδραστήρα Ακούγιου στη Μερσίνα που θα λειτουργήσει από του χρόνου, όπως λένε οι Τούρκοι, από τη ρωσική εταιρεία «ROSATOM».

To τελευταίο είναι το εξής: Έγινε λόγος τελευταία για τον αντιδραστήρα Μπέλενε στη Βουλγαρία. Υπάρχει και πυρηνικός αντιδραστήρας στη Ρουμανία στην περιοχή Τσερναβόντα. Στη Σλοβενία στο Κορσκ, οι Αλβανοί τα έχουν βρει με τους Κροάτες να κατασκευάσουν πυρηνικό αντιδραστήρα -η συμφωνία είναι από το 2009- στα σύνορα με το Μαυροβούνιο. Τα λέω αυτά για να δείτε σε τι περιοχή θα ζήσουμε και πώς η Ελλάδα θα είναι όμηρος και δέσμια αν δεν πάρουμε μέτρα απέναντι στο θέμα το ενεργειακό.

Στο Μπέλενε πρέπει να σας πω και να καταγγείλουμε ως Ελληνική Λύση ότι υπήρχε μια συμφωνία με ευρωπαϊκές εταιρείες, κυρίως γερμανικές και ρωσικές. Όμως, η γερμανική εταιρεία αποχώρησε και τώρα η κατασκευή στο Μπέλενε θα είναι από ρωσική εταιρεία. Έδειξαν ενδιαφέρον να μπουν στην κοινοπραξία τα Σκόπια και η Σερβία.

Απλώς τα καταθέτουμε για να δείτε ότι θα αλλάξει άρδην η κατάσταση στα Βαλκάνια μετά και από όλη αυτή την ενεργειακή κρίση. Να έχουμε έναν προβληματισμό απέναντι στο Ακούγιου που ετοιμάζουν οι Τούρκοι και μάλιστα θα λειτουργήσει του χρόνου.

Ένα θέμα ακόμη αφορά αυτό που λέει ο και ο Πρόεδρός μας, ο Κυριάκος Βελόπουλος, ότι έρχεται επισιτιστική κρίση. Από προχθές λόγω του πολέμου η Βουλγαρία έχει απαγορεύσει εξαγωγή αγροτικών προϊόντων προς την Ελλάδα. Στην Ελλάδα δεν έχουμε επάρκεια αραβόσιτου. Εισάγουμε από την Βουλγαρία. Είναι απαραίτητο συστατικό για να γίνουν μείγματα και σιτηρέσια ζωοτροφών. Δεν είναι μόνο η ανιούσα που έχουν πάρει οι τιμές των ζωοτροφών, αλλά δεν έχουμε και πρώτες ύλες. Ποιο θα είναι το αποτέλεσμα; Δεν θα έχουμε να ταΐσουμε τα ζώα μας σε λίγο καιρό, καθώς δεν μπορεί να γίνει εισαγωγή αραβοσίτου από τη Βουλγαρία. Θα ήταν καλό το Υπουργείο Αγροτικής Ανάπτυξης να επιδοτήσει τον αραβόσιτο -έχει μικρό χρόνο στη διάθεσή του- προκειμένου να καλλιεργηθεί αραβόσιτος στην Ελλάδα που είναι βασικό συστατικό για ζωοτροφές.

Όσον αφορά, τέλος, την κάρτα του αγρότη, αυτή τη στιγμή από το τραπεζικό πιστοληπτικό σύστημα την προωθεί μόνο μία τράπεζα, με αποτέλεσμα να υπάρχει μεγάλο πρόβλημα στον αγροτικό κόσμο, καθώς οι άλλες τράπεζες δεν την έχουν εντάξει ακόμα. Το αναφέρω αυτό γιατί είναι σημαντικό θέμα και η Ελληνική Λύση θεωρεί ότι πρέπει να ενημερώσει το Σώμα και κατ’ επέκταση τον ελληνικό λαό.

Έρχομαι τώρα στο νομοσχέδιο.

Εμείς, κύριε Υπουργέ, σας έχουμε κάνει και κάποιες προτάσεις. Θέλουμε να είμαστε εποικοδομητικοί, ουσιαστικοί και χρήσιμοι. Σε αυτό το ζήτημα που θα συζητήσουμε σήμερα, την οπαδική βία, δεν έπρεπε να μπουν ούτε ο εργασιακός αθλητισμός ούτε ο ηλεκτρονικός αθλητισμός ούτε ο πνευματικός αθλητισμός. Έπρεπε να γίνει μια διεξοδική συζήτηση μόνο για την οπαδική βία.

Στα πρώτα άρθρα του νομοσχεδίου η Ελληνική Λύση είναι υπέρ των αυστηρών ποινών. Άλλωστε το έχουμε ζητήσει από την πρώτη στιγμή. Δεν πρέπει μόνο να έχουν τιμωρητικό χαρακτήρα, αλλά πρέπει να είναι ποινές που θα αποτρέψουν. Αυτό που λέει ο λαός στην καθομιλουμένη ποιο είναι; Θα μπει κανείς στη φυλακή ή πάλι με «παραθυράκια» οι δράστες, οι θύτες θα είναι έξω και θα κάνουν τη ζωή τους; Αυτό είναι το μεγάλο ζήτημα. Άρα, η αυστηροποίηση των ποινών είναι κάτι που η Ελληνική Λύση ζητάει για να έχουμε αυτή τη στιγμή την αποτροπή της οπαδικής βίας.

Στο θέμα, όμως, των παραρτημάτων -εξήγησε βέβαια ο Υπουργός στις επιτροπές- μας βρίσκει αντίθετους.

(Θόρυβος από την πτέρυγα της Νέας Δημοκρατίας)

Κύριε Πρόεδρε, υπάρχει μία φασαρία στο καφενείο γενικότερα, κύριε Πρόεδρε. Δικαστικός ήσασταν για χρόνια. Σας παρακαλώ, είναι θέμα πολιτικού πολιτισμού.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ λίγη ησυχία εκεί στα «ορεινά» της Νέας Δημοκρατίας.

Συνεχίστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Το θέμα των παραρτημάτων είναι ένα πέπλο. Δεν θα μπορούν να ελέγχονται από τις αρμόδιες ΠΑΕ τα παραρτήματα. Θα είναι σισύφειος η προσπάθεια. Άρα, στα παραρτήματα με βάση το άρθρο 3, λέμε όχι. Μία λέσχη καθαρόαιμη για να μπορεί να υπάρχει ένας ουσιαστικός έλεγχος σε ό,τι αφορά στις λέσχες και πώς αυτές λειτουργούν καθαρά, νόμιμα και με έλεγχο.

Λέμε ναι στο άρθρο 5 περί της αυστηροποίησης των ποινών.

Στο άρθρο 6, όμως, έχουμε ενδοιασμούς. Για το ψηφιακό μητρώο δεν προβλέπονται κυρώσεις για όσους δεν προβούν στις απαραίτητες εγγραφές.

Το άρθρο 7, προσπαθεί να καλύψει ένα δικονομικό κενό με τα πρόστιμα να μην ακυρώνονται σε ό,τι αφορά στο άρθρο 20 παράγραφος 2 του Συντάγματος.

Στο άρθρο 8, ομοίως μιλάμε για μία λέσχη και όχι για παραρτήματα. Οι ποινές πρέπει να είναι αποτρεπτικές, να μην έχουν ανασταλτικό χαρακτήρα. Εμείς λέμε να αυστηροποιηθούν οι ποινές, να μην μπορεί να μετατραπεί ούτε σε κοινωφελή εργασία και όταν εμπλέκονται άνω του ενός άτομα, τότε πάμε σε όλη αυτή τη νομική διαδικασία, στην οποία εμείς συναινούμε και συμφωνούμε, να δούμε αν πρόκειται για εγκληματική οργάνωση και ό,τι αυτό συνεπάγεται. Είναι πολυπαραγοντικό το αίτιο και το αιτιατό στην οπαδική βία. Κάνουμε συγκεκριμένες προτάσεις…

(Θόρυβος στην Αίθουσα)

… απέναντι στη φασαρία που γίνεται στο ελληνικό Κοινοβούλιο.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ μην απασχολείτε τον κύριο Υπουργό.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κάνουμε συγκεκριμένες προτάσεις και θα ήθελα να τις επεξεργαστεί ο Υπουργός.

Σε ό,τι αφορά τώρα τον εθελοντικό αθλητισμό εμείς είμαστε υπέρ των εθελοντών οι οποίοι πρέπει να αμείβονται από την πολιτεία, να έχουν μία ηθική επιβράβευση, να έχουν την ασφαλιστική τους κάλυψη, να έχουν τις άδειες που χρειάζονται προκειμένου να συνδράμουν ως εθελοντές. Άλλωστε ο εθελοντισμός είναι αρετή, είναι παράδειγμα προς μίμηση.

Πρέπει, όμως, να δείξουμε και κάποια προσοχή, όπως, για παράδειγμα, στο άρθρο 15. Πρέπει να δούμε με ποιους ιδιώτες θα υπάρχει συμφωνία σε ό,τι αφορά τον εξοπλισμό, σε ό,τι αφορά το είδος του εθελοντισμού και τα υλικά μέσα.

Στο άρθρο 17, μιλάμε για υποχρεώσεις και δικαιώματα εθελοντών. Είμαστε σύμφωνοι σε μια δικλίδα ασφαλείας, αλλά έχουμε ενστάσεις και αστερίσκους, όπως για παράδειγμα στο άρθρο 21: πάλι κρεοντική εξουσία στον εκάστοτε Υπουργό, δηλαδή ο Υπουργός θα αποφασίζει και πάλι από μόνος του στο θέμα του εθελοντισμού.

Υπάρχουν, βέβαια, και άλλα ζητήματα στα οποία έχουμε ενστάσεις. Πρέπει να γίνεται έλεγχος και στον ερασιτεχνικό αθλητισμό που είναι ο ακρογωνιαίος λίθος για την έννοια και το πνεύμα του αθλητισμού.

Πάμε στο πνευματικό αθλητισμό. Ο πνευματικός αθλητισμός οξύνει τον εγκέφαλο, γυμνάζει τον εγκέφαλο, δημιουργεί κριτική σκέψη. Είμαστε υπέρ ενός πνευματικού αθλητισμού για ανθρώπους που δεν μπορούν να μπουν σε μια επίπονη σωματική άσκηση ή θέλουν συνάμα να ασχοληθούν με τον πνευματικό αθλητισμό, όπως το σκάκι. Είναι πάρα πολύ καλό άθλημα, όπως και το μπριτζ, διότι, πραγματικά, παίρνουν τα παιδιά από την απομόνωση του διαδικτύου, τα φέρνουν σε μία διά ζώσης επαφή, προσωπική επαφή, ανθρώπινη επαφή, μπαίνει η χαρά γενικότερα του αθλητικού πνεύματος σε ό,τι αφορά πνευματικά παιχνίδια, τα οποία γαλουχούν χαρακτήρες, βελτιώνουν το επίπεδο και δημιουργούν κριτική σκέψη.

Ενώ όμως μιλάμε γι’ αυτά τα πνευματικά αθλητικά παιχνίδια στις ανάλογες εγκαταστάσεις, έρχεται σε αντίθεση το άρθρο 28 και τα υπόλοιπα με τα οποία εμείς διαφωνούμε κάθετα ως Ελληνική Λύση, για τον ηλεκτρονικό αθλητισμό. Ο κύριος Υπουργός υποστήριξε ότι είναι μεγάλος ο τζίρος, ότι έχει πάρει έγκριση από τη ΔΟΕ, ότι στην Ασία υπάρχει μεγάλος οργασμός όσον αφορά τον ηλεκτρονικό αθλητισμό.

Αυτό δεν σημαίνει κάτι. Ο ηλεκτρονικός αθλητισμός είναι αυτός που βάζει απρόσωπα έναν παίκτη απέναντι στην οθόνη ενός υπολογιστή. Άρα, λοιπόν, υπάρχει εθισμός με τον υπολογιστή. Είναι πολύ εύκολο μελλοντικά, εφόσον υπάρχει αυτός ο εθισμός, να πάει σε ηλεκτρονικό παιχνίδι-στοίχημα-τζόγος. Και ξέρετε, αυτό το συζητούσαμε τότε και με τα διάφορα καζίνο, βλέπε Ελληνικό. Όλα θεραπεύονται, όπως η απεξάρτηση από το τσιγάρο, από τα ναρκωτικά, από το αλκοόλ. Η επιστήμη στο θέμα του τζόγου –είστε και πολλοί γιατροί εδώ- σηκώνει τα χέρια ψηλά. Δεν θεραπεύεται ο τζόγος.

Άρα, λοιπόν, μπορεί να έχει πάρει την έγκριση της ΔΟΕ ο ηλεκτρονικός αθλητισμός, δεν παύει όμως να είναι απέναντι σε έναν υπολογιστή που σιγά-σιγά μπορεί να αποτελέσει προθάλαμο για να ασχοληθεί μετά ο μελλοντικός πολίτης αυτής της χώρας και από τον ηλεκτρονικό αθλητισμό να πάει στο ηλεκτρονικό παιχνίδι και από το ηλεκτρονικό παιχνίδι να πάει σε μορφή στοιχήματος, εμπορευματικού δηλαδή χαρακτήρα. Τον προετοιμάζει ψυχοσωματικά. Ο αθλητισμός θέλει μυρωδιά, θέλει ιδρώτα, θέλει όσμωση, θέλει επαφή σε έναν ζωτικό χώρο. Αυτά περί του ηλεκτρονικού αθλητισμού που είμαστε αντίθετοι.

Υπάρχει το άρθρο 39, όπου μπαίνουν ερωτηματικά για μη κυβερνητικές οργανώσεις που θα συνεργάζονται με τη Γενική Γραμματεία Αθλητισμού. Άρα, δεν μπορούμε να συναινέσουμε, κύριοι, διότι βγάζουμε σπυράκια. Υπό ποια έννοια; Υπάρχουν δηλωμένες ΜΚΟ. Όμως, ακόμη θέλουμε ένα αναλυτικό μητρώο, όπως φωνάζει και ο Κυριάκος Βελόπουλος για τις ανεξάρτητες αρχές, αλλά και για το πόσα χρήματα και με ποιον τρόπο τα διαχειρίζονται με κάποια βιβλία «μπακαλοτέφτερα» κάποιες ΜΚΟ. Μάλιστα, λέγεται ότι μέχρι ένα εκατομμύριο ευρώ είναι θολό το τοπίο διαχείρισης χρημάτων.

(Θόρυβος στην Αίθουσα)

**ΠΡΟΕΔΡΕΥΩΝ (Χαράλαμπος Αθανασίου):** Κύριοι συνάδελφοι, αντιλαμβάνομαι ότι έχετε μελετήσει το νομοσχέδιο, αλλά και οι απόψεις κάθε ομιλητή είναι αξιόλογες και πρέπει να τις παρακολουθούμε. Λίγο σεβασμό, παρακαλώ.

Συνεχίστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Στο άρθρο 44, που μιλάτε για τις γενικές συνελεύσεις, εκεί θα πρέπει να υπάρχει σίγουρα η τακτική και η έκτακτη γενική συνέλευση. Συμφωνούμε με αυτόν τον διαχωρισμό, διότι και οι έκτακτες γενικές συνελεύσεις πρέπει να υπάρχουν, καθώς προκύπτουν έκτακτα ζητήματα. Ποια κριτήρια θα είναι, όμως, για την πρόσληψη του αθλητικού ψυχολόγου στο άρθρο 46; Θέλουμε διαφανή κριτήρια. Μην έχουμε πάλι –όπως έχουμε- μια φωτογραφική διάταξη για την πρόσληψη ψυχολόγων αθλητισμού. Είναι σημαντικό.

Επιφυλάξεις υπάρχουν στο άρθρο 47, το οποίο όμως έρχεται σε αντίθεση με το άρθρο 44. Τουλάχιστον αυτό αντιλαμβανόμαστε σε ό,τι αφορά το ποιους εξυπηρετούν. Θα μπορούν στις γενικές συνελεύσεις με αυτή τη νέα διάταξη να συμμετέχουν αθλητικά σωματεία, σε αντίθεση με το άρθρο 44 που λέει ότι για να είναι εγγεγραμμένα μέσα πρέπει τουλάχιστον οι αθλητές να έχουν πάρει μέρος σε αθλητικές διοργανώσεις τα δύο τελευταία χρόνια. Εκεί, στις γενικές συνελεύσεις και στις αρχαιρεσίες, το άρθρο 47 πάει σε αντίθεση με το άρθρο 44. Δημιουργούνται ερωτηματικά.

Για ό,τι έχει σχέση με τα άτομα με αναπηρία, θέλουμε έναν ενδελεχή έλεγχο στις ΜΚΟ. Άλλωστε, η Ελληνική Λύση και η Βουλευτής μας η κ. Αλεξοπούλου πρότειναν –και έγινε αποδεκτή η πρόταση της Ελληνικής Λύσης- να υπάρχει ένα μητρώο ατόμων με αναπηρία.

Αναφορικά με ό,τι έχει σχέση με άτομα που χρήζουν ψυχοσωματικής υποστήριξης, είμαστε υπέρ. Είμαστε κοντά σε αυτά τα άτομα για να μην υπάρχει μία κοινωνική αντιξοότητα, αδικία και ανισότητα. Παρ’ όλο που έχουμε επιφυλάξεις για το πώς λειτουργούν κάποιες ΜΚΟ, όταν αυτές είναι νόμιμες θέλουμε να δίδονται χρήματα.

Υπάρχουν και άλλα, βεβαίως, άρθρα και διαδικαστικού χαρακτήρα. Στο άρθρο 54, όχι, κύριε Υπουργέ, να μην μπορεί να γίνει μέλος ανώνυμης εταιρείας κάποιος ο οποίος βαρύνεται ποινικά. Το λέω γιατί πάτε από τέσσερις σε οκτώ μήνες. Όμως, γι’ αυτό το ποινικό αδίκημα, εμείς λέμε ότι από τη στιγμή που έχει ένα βεβαρυμένο ποινικό μητρώο, να μην μπορεί να είναι μέλος μιας ανώνυμης εταιρείας. Απλά πράγματα. Το απλό, όμως, είναι δύσκολο γενικά στη ζωή.

Για παράδειγμα, για να κάνετε ησυχία εσείς τώρα, είναι λίγο απλό. Το σύνθετο είναι το εύκολο, το απλό είναι δύσκολο, για να καθιερώσουμε πολλά πράγματα στη ζωή μας και να είμαστε απλοϊκοί. Η απλότητα είναι αβρότητα, επίπεδο, μόρφωση, χαρακτήρας.

Σε ό,τι αφορά, λοιπόν, το άρθρο 62, όπου λέτε ότι οι ολυμπιονίκες πρέπει να έχουν το αξίωμα του εφέδρου ανθυπολοχαγού, βεβαίως! Με την ανάκρουση του εθνικού ύμνου μάς έχουν κάνει περήφανους. Το ίδιο συμβαίνει και τα ομαδικά αθλήματα, είτε είναι ποδόσφαιρο, πετοσφαίριση, υδατοσφαίριση, καλαθοσφαίριση. Θα ήταν αδικία διότι στον αθλητισμό υποστηρίζουμε τη συνέργεια, πολλώ δε μάλλον σε ανθρώπους που με τη γαλανόλευκη στα πέρατα του κόσμου μάς έκαναν υπερήφανους. Είναι το άρθρο 62.

Ως προς το άρθρο 63, για τα κέντρα γιόγκα, ακούστε. Η γιόγκα γι’ αυτούς που έχουν ασχοληθεί είναι κάτι που έχει μια δική τους αύρα. Τους δημιουργεί έναν τρόπο σκέψης και ηρεμίας, αλλά δεν μπορεί να ανοίξει ο καθένας σε ένα δωμάτιο ένα κέντρο γιόγκα. Βάλτε και κάποιους περιορισμούς, κάποια στάνταρ για το πώς θα δημιουργηθεί.

Σε ό,τι αφορά το ακροτελεύτιο άρθρο 68, περί της εγκληματικής οργάνωσης και της τροποποίησης του άρθρου 187 του Ποινικού Κώδικα, όπως και η μη αναστολή του άρθρου 99, παράγραφος 6, είμαστε σύμφωνοι υπό την έννοια να μην μπορεί να μετατραπεί σε κοινωφελή εργασία. Έχουν και τιμωρητικό και προληπτικό χαρακτήρα τέτοιου είδους ποινές σε ό,τι αφορά την ποινική δικονομία.

Εν κατακλείδι, κύριε Πρόεδρε, μέσα στις δέκα προτάσεις που κάνει η Ελληνική Λύση και τις έχει στα χέρια του ο Υπουργός, διότι θέλουμε να τις επεξεργαστεί, είναι ότι δεν εννοείται σήμερα η ιδιωτική ασφάλεια στα γήπεδα να μην μπορεί να κάνει σωματική έρευνα. Άρα, λοιπόν, και φωτοβολίδες θα περάσουν και αιχμηρά αντικείμενα θα περάσουν. Άρα αλλάξτε αυτό το πλαίσιο, ώστε να μπορούν οι σεκιούριτι να κάνουν σωματική έρευνα.

Σε ό,τι αφορά, βεβαίως, τα μηνύματα κατά της βίας, μπορείτε να τα προωθήσετε μέσα από τις λέσχες. Σας έχουμε κάνει προτάσεις. Πρέπει να θεσπίσουμε ένα οικογενειακό εισιτήριο για να αλλάξει το επίπεδο των θεατών. Σε αναμεταδόσεις των αγώνων οποιουδήποτε αθλήματος πρέπει να έχουμε κοινωνικά μηνύματα. Θα μπορούσε, για παράδειγμα, να λέει ένα μήνυμα «Εσύ τι ομάδα είσαι, είπαμε;» και να γράφει από κάτω «Ελλάδα-Εθνική Ελλάδος». Έτσι βάζουμε μέσα στον εγκέφαλο κάποια πράγματα για τις επόμενες γενεές.

Εν κατακλείδι, κύριε Πρόεδρε –και ελπίζω να το σεβαστείτε αυτό- θέλουμε ως μαρμάρινη πλάκα να μπουν σε όλα τα γήπεδα τα ονόματα αυτών των ανθρώπων που χάθηκαν τα τελευταία τριάντα χρόνια στην Ελλάδα.

(Θόρυβος στην Αίθουσα)

Τώρα, παρακαλώ, ησυχία και τελειώνουμε.

Το 1983, ο Άρης Δημητριάδης, δεκαοκτώ χρονών, νεκρός έξω από το γήπεδο στου Χαριλάου.

Το 1986, ο Χαράλαμπος Μπλιώνας, είκοσι έξι χρονών, τυχαία βρέθηκε στο Αλκαζάρ γιατί είχε χάσει το λεωφορείο.

Το 1991, ο Γιώργος Παναγιώτου, δεκαεπτά χρονών, νεκρός έξω από τη Νέα Φιλαδέλφεια από φωτοβολίδα.

Το 1991, ο Ευθύμιος Λιάκος και Κώστας Ντόλιας, νεκροί στο 24ο χιλιόμετρο της εθνικής οδού Αθηνών - Θεσσαλονίκης .

Το 1995, ο Γιώργος Καρνέζης, είκοσι πέντε χρονών, στην πλατεία της Γλυφάδας.

Το 2007, ο Μιχάλης Φιλόπουλος, είκοσι δύο χρονών, στη λεωφόρο Λαυρίου.

Το 2011, ο Γιάννης Ρουσσάκης –συντοπίτης σας, κύριε Υπουργέ- είκοσι ενός έτους, στο Ηράκλειο.

Το 2014, ο Κώστας Κατσούλης, σαράντα έξι χρονών, πήγε να προστατέψει γυναίκες και παιδιά.

Το 2017, ο Νάσος Κωνσταντίνου, έξω από την Οδοντιατρική στο Αριστοτέλειο Πανεπιστήμιο Θεσσαλονίκης, είκοσι τεσσάρων χρονών, Κύπριος φοιτητής.

Το 2020, οπαδός βουλγαρικής ομάδας ο Τόσκο Μποζατζίσκι –καμμία σχέση- πέφτει νεκρός στο Μέγαρο Μουσικής Θεσσαλονίκης.

Τέλος, ο Αλέξης Καμπανός, δεκαεννέα χρονών, την 1η Φεβρουαρίου 2022.

Είναι μεγαλείο ψυχής που οι γονείς του Άλκη Καμπανού χτυπούν το καμπανάκι του συγχωρεμένου άδικα μακαρίτη νεαρού Καμπανού –ειδεχθέστατο έγκλημα- προκειμένου να κάνουμε κάτι για τα παιδιά μας.

Κύριε Πρόεδρε, καταθέτω για τα Πρακτικά τις προτάσεις μας.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Μπούμπα.

Στο σημείο αυτό διακόπτουμε τη συζήτηση του νομοσχεδίου του Υπουργείου Πολιτισμού και Αθλητισμού.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗΝ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής,για τις αιτήσεις άρσης της ασυλίας του Βουλευτή κ. Νικολάου Μανωλάκου.

Από την αρμόδια Ειδική Επιτροπή Κοινοβουλευτικής Δεοντολογίας ανακοινώθηκε η έκθεσή της στις 16/2 του τρέχοντος έτους, σύμφωνα με την οποία τα μέλη της επιτροπής πρότειναν ομόφωνα την μη άρση της ασυλίας του κ. Μανωλάκου.

Επίσης, σύμφωνα με το άρθρο 83 παράγραφος 7 του Κανονισμού η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο B΄. Ο λόγος δίνεται πάντα, εφόσον ζητηθεί στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Επίσης, υπενθυμίζω ότι η ψήφος σας αφορά το αίτημα του εισαγγελέα. Δηλαδή όσοι επιθυμούν να ψηφίσουν υπέρ της άρσης ψηφίζουν «υπέρ», όσοι επιθυμούν να ψηφίσουν κατά ψηφίζουν «κατά». Βεβαίως, όσοι επιθυμούν μπορούν να ψηφίσουν «παρών».

Αφού, λοιπόν, ολοκληρωθεί η συζήτηση επί της περίπτωσης της σημερινής ειδικής διάταξης, θα προχωρήσουμε στη συνέχεια σε ονομαστική ηλεκτρονική ψηφοφορία, όπως σας προανέφερα.

Και να κάνω μία περίληψη για την υπόθεσή μας. Ο κ. Μανωλάκος ήταν υποψήφιος Βουλευτής στην Α΄ Πειραιώς με το κόμμα της Νέας Δημοκρατίας, συνυποψήφιά του ήταν και η κ. Ρούσσου, η οποία τελικώς ήταν πρώτη επιλαχούσα, πρώτη αναπληρωματική Βουλευτής δηλαδή.

Η κ. Ρούσσου αμέσως μετά τις εκλογές έκανε προσφυγή στο Ανώτατο Ειδικό Δικαστήριο το άρθρο 100 του Συντάγματος και ζητούσε να μην ανακηρυχθεί Βουλευτής ο κ. Μανωλάκος, διότι δεν έπρεπε να είναι υποψήφιος στη συγκεκριμένη εκλογική περιφέρεια, διότι ως διοικητής της ΑΣΔΕΝ δεν μπορούσαν να ψηφίσουν οι κάτοικοι, ψηφοφόροι νησιών οι οποίοι ψήφιζαν στην Α΄ Πειραιώς.

Το Ανώτατο Ειδικό Δικαστήριο, αφού εξέτασε όλα τα πραγματικά περιστατικά, απέρριψε την προσφυγή της κ. Ρούσσου. Στη συνέχεια και ερχόμαστε τώρα σε αυτό που μας ενδιαφέρει εμάς εδώ η κ. Ρούσσου υπέβαλε μήνυση κατά του κ. Μανωλάκου, λέγοντας ότι όταν κατέβηκε υποψήφιος πλαστογράφησε πιστοποιητικά, δηλαδή ότι δεν έπρεπε τα νησιά αυτά να ψηφίζουν, άρα η κατηγορία ήταν πλαστογραφία σύμφωνα με το άρθρο 216 του Ποινικού Κώδικα και ότι με φορτικές πιέσεις στους ανωτέρους του εδόθησαν στη συνέχεια για το ειδικό δικαστήριο ψευδείς βεβαιώσεις.

Όπως σας είπα το Ανώτατο Ειδικό Δικαστήριο απέρριψε την προσφυγή αυτή και η επιτροπή μας έκρινε ότι η δίωξη αυτή ενέχει πολιτική σκοπιμότητα και με ομόφωνη απόφαση γνωμοδότησε να μην αρθεί η άρση.

Ορίστε, κύριε Μανωλάκο, έχετε τον λόγο.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε. Σχεδόν τα είπατε όλα.

Κυρίες και κύριοι Βουλευτές, o λόγος που βρίσκομαι ενώπιόν σας είναι για να πω λίγα αληθινά λόγια, σχετικά με τις ενέργειες της συνυποψήφιας μου στην εκλογική περιφέρεια της Α΄ Πειραιώς και Νήσων, η οποία ως πρώτη επιλαχούσα Βουλευτής υπέβαλε ένσταση στο Ανώτατο Ειδικό Δικαστήριο επικαλούμενη δήθεν κώλυμα εκλογικό νεότητας μου κατά το άρθρο 56 του Συντάγματος, ισχυριζόμενη ότι ως διοικητής της ΑΣΔΕΝ μέχρι τον Ιανουάριο του 2019, είχα υπό τη διοίκηση μου περιοχές που κατά την άποψή της περιλαμβανόντουσαν στην εκλογική περιφέρεια της Α΄ Πειραιώς και Νήσων που βγήκα Βουλευτής. Κατά συνέπεια έπρεπε να είχα παραιτηθεί από το αξίωμά μου δεκαοκτώ μήνες πριν και για τον λόγο αυτό ζήτησε την ακύρωση της εκλογής μου. Σημειωτέον ότι κανένα από τα νησιά της εκλογικής μου Περιφέρειας Α΄ Πειραιώς και Νήσων δεν διαθέτει μονάδες και στρατιώτες. Επρόκειτο, δηλαδή, για μία διαφορά αμιγώς διοικητικής φύσεως.

Το Ανώτατο Ειδικό Δικαστήριο συνεδρίασε 3 Ιουνίου του 2020 υπό την προεδρία του Προέδρου τότε του Συμβουλίου Επικρατείας Αθανασίου Ράντου, αφού μελέτησε όλα τα αποδεικτικά στοιχεία που προσκόμισα εγώ και η αντίδικος προς υποστήριξη των ισχυρισμών μας, όλα τα επίσημα έγγραφα τα οποία το ίδιο το δικαστήριο αυτεπαγγέλτως ζήτησε και έλαβε από τους υπάρχοντες Αρχηγούς του ΓΕΣ, του ΓΕΕΘΑ και διοικητές της ΑΣΔΕΝ, την έκθεσή της εισηγήτριας του, η οποία ετάχθη κατηγορηματικά υπέρ της απόρριψης της ενστάσεως και αφού άκουσε και τις δύο πλευρές εξέδωσε την υπ’ αριθ. 15/2020 απόφαση με την οποία απέρριψε οριστικά, τελεσίδικα και αμετάκλητα την ένσταση της αντιδίκου μου στο σύνολό της.

Συνεπώς, η διαφορά μας αυτή έχει ήδη από τον Νοέμβριο του 2020 επιλυθεί υπέρ μου από το μοναδικό αρμόδιο δικαστικό όργανο, δηλαδή το Ανώτατο Ειδικό Δικαστήριο που συγκροτήθηκε για τον σκοπό αυτό. Αυτό όμως, κυρίες και κύριοι συνάδελφοι, η αντίδικος μου αρνείται να το δεχτεί. Θεωρεί ότι το Ανώτατο Ειδικό Δικαστήριο που απαρτιζόταν από τον Πρόεδρο του Συμβουλίου της Επικρατείας, τέσσερις αεροπαγίτες, τέσσερις συμβούλους επικρατείας και δύο καθηγητές του πανεπιστημίου για το σχηματισμό της κρίσης του, παραπλανήθηκε από μένα σε συνεργασία με Αρχηγούς ΓΕΕΘΑ, ΓΕΣ και ΑΣΔΕΝ και πλήθος άλλων ανώτατων αξιωματικών, όπως ισχυρίζεται, προκειμένου εγώ να διατηρήσω τη βουλευτική μου έδρα. Έτσι περιφρονώντας την απόφαση του Ανωτάτου Ειδικού Δικαστηρίου που απέρριψε την ένσταση της δικηγόρος ων, επιδίδεται από τότε με εμμονή σε εκστρατεία οργανωμένης πολιτικής κατασυκοφάντησης μου.

Κατόπιν των ανωτέρω ο καθένας μπορεί να αντιληφθεί ότι παρ’ όλο που το ζήτημα της εκλογής μου έχει κριθεί τελεσίδικα και αμετάκλητα η μηνύτρια υπέβαλε την υπό κρίση όλως αβάσιμη και αναληθή έγκληση σε βάρος μου για την οποία ζητείται και η άρση ασυλίας μου ορμώμενη από ταπεινά κίνητρα, αποσκοπώντας στην προσβολή του κύρους μου και στην ουσιώδη ουσιαστική παρακώλυση της άσκησης των καθηκόντων μου. Και χαίρομαι που αυτό έγινε άμεσα αντιληπτό από τους συναδέλφους Βουλευτές, τα μέλη της Επιτροπής Δεοντολογίας, οι οποίοι κρίνοντας ότι η πράξη για την οποία ζητείται η άρση της ασυλίας μου υποκρύπτει πολιτική σκοπιμότητα, εισηγήθηκαν ομόφωνα τη μη άρση της.

Κυρίες και κύριοι συνάδελφοι, κατόπιν των ανωτέρω σας καλώ να ψηφίσετε κατά της άρσεως ασυλίας μου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Μανωλάκο.

Υπάρχει κάποιος συνάδελφος που σύμφωνα με το άρθρο 108 του Κανονισμού να θέλει να πάρει τον λόγο για την υπόθεση του κ. Μανωλάκου; Όχι, δεν υπάρχει κάποιος συνάδελφος. Συνεπώς, προχωράμε.

Σας επισημαίνω ότι αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία μπορείτε να απευθυνθείτε στο Προεδρείο, προκειμένου οι αρμόδιοι υπάλληλοι να σας συνδράμουν.

Παρακαλώ τώρα να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί της αίτησης άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες-φαξ συναδέλφων, σύμφωνα με το άρθρο 70Α΄ του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην ηλεκτρονική καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές έχουν ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα104α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Επανερχόμαστε, λοιπόν, στη συζήτηση του νομοσχεδίου του Υπουργείου Πολιτισμού και Αθλητισμού και θα σας ανακοινώσουμε το αποτέλεσμα της ονομαστικής ψηφοφορίας για την άρση ασυλίας μόλις ολοκληρωθεί η καταμέτρηση.

Ο Βουλευτής κ. Ιωάννης - Μιχαήλ (Γιάννης) Λοβέρδος ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώςη Βουλή ενέκρινε τη ζητηθείσα άδεια.

Τον λόγο θα πάρει τώρα ο συνάδελφος κ. Γεώργιος Κωτσός από τη Νέα Δημοκρατία και αμέσως μετά θα μιλήσει ο Πρόεδρος της Ελληνικής Λύσης, ο κ. Κυριάκος Βελόπουλος.

Κύριε συνάδελφε, έχετε τον λόγο.

**ΓΕΩΡΓΙΟΣ ΚΩΤΣΟΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, παρ’ ότι το σημερινό μας νομοσχέδιο έχει να κάνει με την οπαδική βία, θα μου επιτρέψετε να ξεκινήσω με μια άλλη μορφή βίας, που είναι ίσως η πιο σκληρή, η πιο απάνθρωπη, η πιο απευκταία και η πιο επαίσχυντη, τη βία του πολέμου. Αυτή τη βία την ζούμε τις τελευταίες δεκαπέντε ημέρες στην Ουκρανία, όπου δοκιμάζεται ένας ολόκληρος λαός, με πάρα πολλά θύματα αμάχων. Οι συνέπειες αυτού του είδους της βίας είναι εξαιρετικά σκληρές και πέρα από τους θανάτους ιδιαίτερα μικρών παιδιών και αμάχων, που έχουν συγκλονίσει την υφήλιο, έχουμε και τον ξεριζωμό μιας μεγάλης μερίδας ανθρώπων, των πολιτών της Ουκρανίας.

Θα μου επιτρέψετε να κάνω μία αναφορά, μιας και χθες ήταν η «Ημέρα της Γυναίκας», σε μια άλλη μορφή βίας που ενέσκηψε κατά τη διάρκεια της πανδημίας, καθώς λόγω του εγκλεισμού, λόγω των περιοριστικών μέτρων, είχαμε μια καινούργια μορφή κοινωνικής και οικογενειακής βίας με περισσότερα θύματα, κυρίως, γυναίκες. Είναι ένα φαινόμενο που πρέπει να μας απασχολήσει και, βεβαίως, θα πρέπει να δούμε τον τρόπο αντιμετώπισης και σε αυτή την περίπτωση.

Έρχομαι τώρα στο νομοσχέδιο που πολύ ορθά τοποθετεί τη βία ονομάζοντάς την οπαδική. Διότι μπορεί να συμβαίνει σε συγκεκριμένα αθλήματα, αλλά δεν αφορά το σύνολο του αθλητικού οικοδομήματος, το σύνολο του αθλητικού γίγνεσθαι. Συνήθως αφορά τα αθλήματα εκείνα που συγκεντρώνουν μεγάλες ομάδες οπαδών και εξελίσσεται εκεί με φθίνουσα σειρά ανάλογα με τη μειωμένη προσέλκυση οπαδών των διαφόρων αθλημάτων. Γι’ αυτό και βλέπετε ότι έχουμε αθλήματα, που μπορεί από τη φύση τους να ενέχουν μέσα τους μια βιαιότητα, όπως είναι η πυγμαχία, η πάλη ή το τζούντο, η ξιφασκία, αλλά και άλλα θεωρούμενα ευγενή αθλήματα, όπως το τένις ή η κολύμβηση, όπου εκεί δεν υπάρχει βία. Έχουμε, όμως, βία οπαδική σε συγκεκριμένα αθλήματα, που συγκεντρώνουν μεγάλους όγκους φιλάθλων και βρίσκουν την ευκαιρία να εκφραστούν με βίαιο, απαράδεκτο τρόπο κάποιοι που θέλουν μέσα από αυτή τη διαδικασία να εκφράσουν είτε την προσωπικότητά τους είτε την καταπίεση τους.

Έτσι, αντί ο αθλητισμός να είναι μια γιορτή, αντί να προσελκύει το σύνολο των φιλάθλων, ώστε να μπορεί να πάει και ο οικογενειάρχης με τη γυναίκα του και με τα παιδιά του, όλα αυτά τα φαινόμενα λειτουργούν αποτρεπτικά, δυσφημούν τα συγκεκριμένα αθλήματα αλλά και δημιουργούν και τεράστιο κοινωνικό πρόβλημα.

Βέβαια, το ζήτημα της βίας είναι αλήθεια ότι έχει αναλυθεί πάμπολλες φορές -γιατί δεν είναι καινούργιο- και από κοινωνιολόγους και από ψυχολόγους και από επιστήμονες της φυσικής αγωγής. Μάλιστα, η πρώτη καταγραφή βίας που έχει να κάνει με παιχνίδι, είναι του 1314, απ’ ό,τι είδα στα αρχεία. Μάλιστα, τότε ο Εδουάρδος ο Β΄ απαγόρευσε αυτό το παιχνίδι, που επί της ουσίας τι ήταν; Η μεταφορά της μπάλας από το ένα σημείο της πόλης στο άλλο. Όμως, επειδή υπήρχαν, πέρα από τις βίαιες συγκρούσεις, πολλές φορές και θάνατοι, το χαρακτήρισε επικίνδυνο για τη δημόσια ασφάλεια.

Στα σύγχρονα αθλητικά δρώμενα η βία άρχισε να γίνεται ορατή από τη δεκαετία του 1970, αλλά το 1980 ανδρώθηκε και μεγάλωσε. Το 1985, στο Χέιζελ είχαμε τη «θρυαλλίδα» που δημιούργησε και την ανάγκη -στο παιχνίδι της Λίβερπουλ με τη Γιουβέντους, όπου είχαμε και πολλά θύματα- σε ευρωπαϊκό επίπεδο να παρθούν συγκεκριμένα μέτρα αλλά και συγκεκριμένα νομοθετήματα απέναντι σε αυτό το κοινωνικό φαινόμενο.

Με την πάροδο των χρόνων είχαμε διάφορα μέτρα, όπως ήταν οι νεκρές ζώνες μεταξύ των φιλάθλων, το ηλεκτρονικό εισιτήριο και φθάνουμε στη δική μας Κυβέρνηση, που βλέπετε ότι χωρίς να έχουμε κάποια συγκεκριμένα γεγονότα, χωρίς να υπάρχει κάποια συγκεκριμένη αφορμή, σε νεκρό χρόνο φέραμε για ψήφιση τη Σύμβαση Macolin, που ένα μεγάλο της τμήμα είχε να κάνει με την καταπολέμηση της οπαδικής βίας με θετικό μάλιστα πρόσημο, γιατί τα περισσότερα από τα μέτρα που λαμβάνονταν πιο πριν είχαν να κάνουν με καταστολή και με μέτρα που θα επιβάλλονταν σε αυτούς που ασκούσαν βία.

Σε νεκρό χρόνο, λοιπόν, η Κυβέρνησή μας με τη Σύμβαση Macolin ανέδειξε το ζήτημα των λεσχών, όπου μέσα εκεί ανδρώνεται, ενδυναμώνεται το φαινόμενο της βίας και, κυρίως, των ανεξέλεγκτων λεσχών, που λειτουργούσαν με το brand name μιας ομάδας, με το όνομα μιας ομάδας, χωρίς τον έλεγχο όμως απ’ αυτή την ομάδα. Εκεί, λοιπόν, μπορούσαν να παρεισφρήσουν διάφορα στοιχεία που δεν είχαν καμμία σχέση με τον αθλητισμό, αλλά το μόνο που ήθελαν ήταν να δημιουργήσουν ένταση, να αξιοποιήσουν το πάθος που έχει το συγκεκριμένο παιχνίδι, κυρίως το ποδόσφαιρο, και να εκφράσουν τα κατώτερα αισθήματά τους.

Είναι σημαντικό, λοιπόν, οι λέσχες, οι ίδιες οι ομάδες να ελέγξουν τους φιλάθλους τους, να ελέγξουν τους οπαδούς τους και, βεβαίως, να ξέρουμε ποιοι μπαίνουν στο γήπεδο και με ποια διαδικασία λειτουργούν.

Παράλληλα, το φαινόμενο της Θεσσαλονίκης πριν λίγο καιρό, του Άλκη, ανέδειξε με ακόμη σφοδρότερη ένταση την οπαδική βία εκτός αγωνιστικών χώρων, όπου και εκεί η πολιτεία και η Κυβέρνησή μας οφείλουν να λάβει μέτρα για την αντιμετώπιση και αυτού του φαινομένου, δηλαδή, του φαινομένου της οπαδικής βίας εκτός των γηπέδων. Υπάρχει μία συντονισμένη δράση του Υπουργείου Πολιτισμού και του Υφυπουργείου Αθλητισμού, του Υπουργείου Δικαιοσύνης, του Υπουργείου Πολιτικής Προστασίας, προκειμένου να συγκροτηθεί ένα νέο, σύγχρονο, πιο αποτελεσματικό, πιο ρεαλιστικό και πιο αυστηρό θεσμικό πλαίσιο για την αντιμετώπιση αυτών των φαινομένων.

Εγώ θα θέσω και το ζήτημα της εμπλοκής του Υπουργείου Παιδείας, διότι είναι και ζήτημα παιδείας και εκπαίδευσης η συμπεριφορά όλων μας, είτε ως αθλητές είτε ως οπαδοί. Μπορεί να γίνει σοβαρότατη δουλειά μέσα στο σχολείο από τους καθηγητές φυσικής αγωγής, που μπορούν να διδάξουν στα παιδιά όχι μόνο να είναι καλοί αθλητές, όχι μόνο να χαίρονται τη νίκη αλλά να αποδέχονται και την ήττα, να έχουν το ευ αγωνίζεσθαι και, κυρίως, να τους διδάξουν και πώς θα είναι καλοί φίλαθλοι και καλοί οπαδοί.

Συμμέτοχοι σε αυτή τη διαδικασία -γιατί είναι μια συνολική διαδικασία που θα πρέπει να λειτουργήσουν ταυτόχρονα πάρα πολλοί παράγοντες- εκτός από την πολιτεία είναι σίγουρα οι παράγοντες που ελέγχουν τα μεγάλα σωματεία και που ξέρετε ότι πολλές φορές εργαλειοποιούν τους οπαδούς τους για ίδια συμφέροντα, είναι τα ίδια τα σωματεία, είναι οι αθλητές ως πρόσωπα που δημιουργούν άποψη, που δημιουργούν εικόνα, που μπορούν να διαμορφώσουν συνείδηση ιδιαίτερα στις νέες ηλικίες, είναι οι δημοσιογράφοι, που με την πένα τους πολλές φορές διεγείρουν κατώτερα αισθήματα, είναι οι προπονητές και, κυρίως, οι καθηγητές Φυσικής Αγωγής.

Γιατί πιστεύω ακράδαντα, αγαπητές και αγαπητοί συνάδελφοι, ότι ο αθλητισμός δεν γεννά βία. Ο αθλητισμός απαντά στη βία μέσα από το ευ αγωνίζεσθαι, από το να ξέρουμε να αποδεχόμαστε τη νίκη, να ξέρουμε να γιορτάζουμε ακόμη και την ήττα μας, αλλά, κυρίως, να ξέρουμε πώς θα απολαμβάνουμε, θα χαιρόμαστε μία αθλητική διοργάνωση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος. Αμέσως μετά τον κ. Βελόπουλο θα μιλήσει η κ. Αθανασία Αναγνωστοπούλου από τον ΣΥΡΙΖΑ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Δεν θα ήθελα να μιλήσω για το νομοσχέδιο. Θεωρώ ότι ο εισηγητής μας, αλλά και ο Κοινοβουλευτικός Εκπρόσωπος, έτσι ή αλλιώς, κατέθεσαν τις όποιες σοβαρές προτάσεις διαθέτει το κόμμα αυτό που λέγεται Ελληνική Λύση. Θα ήθελα όμως να πάμε στα περισσότερο σοβαρά.

Και δεν θα ήθελα να μιλήσω για τον αθλητισμό, κ. Αυγενάκη, γιατί και ο ρόλος σας είναι λίγο μυστήριος και η παρουσία σας με τα συνεχή σας λάθη δημιουργούν μεγαλύτερα προβλήματα παρά επιλύουν, οπότε τα προσπερνώ. Έτσι κι αλλιώς η πολιτική κατάντησε ποδόσφαιρο και το ποδόσφαιρο πολιτική. Αυτό κατορθώσατε και φαίνεται από την παρουσία τη δική σας και πολλών άλλων Υπουργών και Βουλευτών. Τα προσπερνώ.

Θα ήθελα όμως να πάμε στα σοβαρά. Δεν έχουμε καταλάβει, κατά πάσα πιθανότητα, ότι οι ημέρες που περνάει ο πλανήτης αλλά και η περιοχή μας είναι πολύ σημαντικές. Δυστυχώς, το κόμμα που λέγεται Νέα Δημοκρατία και ο Πρωθυπουργός, ο οποίος φέρει απόλυτη ευθύνη για όσα γίνονται στη χώρα, γιατί έτσι λέει και το Σύνταγμα, δεν μας άκουγαν επί χρόνια.

Τρία χρόνια η Νέα Δημοκρατία έκανε πως δεν μας άκουγε, έκανε τον κουφό. Τρία χρόνια και κάτι λιγότερο στο ελληνικό Κοινοβούλιο τους λέγαμε για τους λιγνίτες ότι δεν έπρεπε να τους κλείσουν. Τρία ολόκληρα χρόνια και κάτι λιγότερο φωνάζαμε, φωνασκούσαμε, λαλιάζαμε ότι είναι έγκλημα αυτό που κάνει η Νέα Δημοκρατία, θα ανέβει η τιμή του ρεύματος, δεν θα μπορεί να πληρώσει ο πολίτης και σήμερα, δυστυχώς, επιβεβαιωνόμαστε εμείς.

Βέβαια εν κρυπτώ η Νέα Δημοκρατία, σαν τον κλέφτη, πήγε και άνοιξε τους λιγνίτες. Δεν ενημέρωσε τον ελληνικό λαό ότι άνοιξαν οι λιγνίτες αλλά τους άνοιξε. Και οι μέχρι χθες υπερασπιστές του νέφους, του καυσαερίων, του διοξειδίου του άνθρακα έγιναν χειροκροτητές του διοξειδίου του άνθρακα. Αυτή είναι η Νέα Δημοκρατία, με συνεχείς παλινδρομήσεις, η Νέα Δημοκρατία που δεν μας άκουγε ποτέ μα ποτέ για το φυσικό αέριο.

Τους λέγαμε για εξορύξεις. Ξαφνικά μαθαίνω εν κρυπτώ και παραβύστω με τον κ. Σκρέκα συζητάει ο Πρωθυπουργός για το νέο σχέδιο που θα κάνουμε εξορύξεις φυσικού αερίου. Ο άνθρωπος που πριν πέντε μήνες μας έλεγε ότι «δεν θέλω φυσικό αέριο, δεν θέλω τη Μεσόγειο να γίνει Μεξικό», ο κ. Δένδιας, ξαφνικά φορέσαν τα σομπρέρος όλοι και έγιναν Μεξικάνοι. Θέλουν να βρουν πετρέλαιο και φυσικό αέριο στο Αιγαίο και στο Καστελλόριζο.

Κωλοτούμπα στην κωλοτούμπα έχετε προσπεράσει και την Κομανέντσι την ίδια. Είστε πρωταθλητές στην κωλοτούμπα, αλλά είναι αυτό που λέω καμμιά φορά ότι είστε και αυθάδεις. Δεν λέτε «ναι, κάναμε λάθος». Δεν λέτε «ναι, κάναμε λάθος σε αυτό το θέμα και το διορθώνουμε». Και αυτό είναι το έγκλημά σας.

Όταν, λοιπόν, χρειάζεσαι τρία ολόκληρα χρόνια για να σκεφτείς το αυτονόητο, τότε το λιγότερο που μπορείς να χαρακτηριστείς είναι ή ανόητος ή επικίνδυνος, δεν υπάρχει κάτι άλλο. Η Κυβέρνηση, λοιπόν, ή είναι ανόητη ή επικίνδυνη. Γιατί το αυτονόητο δεν μπορεί να το βρει. Και θα σας παραθέσω μια σειρά από λάθη, από αποτυχίες σας.

Κύριε Αυγενάκη, τι λέει ο κ. Κούγιας; Καλά είναι;

Λέω, λοιπόν, το εξής: Ερχόταν ο Πρωθυπουργός εδώ και μας έλεγε για τις ανεμογεννήτριες πόσο καλές είναι, και «η πράσινη ανάπτυξη», και «η πράσινη ανάπτυξη», και «η πράσινη ανάπτυξη», και «εμείς είμαστε με την πράσινη ανάπτυξη». Και βγαίνει η «SIEMENS» και ανακοινώνει μεγάλες απώλειες στον τομέα της αιολικής ενέργειας, διότι με βάση το τεχνολογικό επίπεδο σήμερα οι ΑΠΕ δεν είναι βιώσιμες. Είστε μια Κυβέρνηση που τρία στα τρία που αφορούν την ενέργεια απέτυχε. Είστε αποτυχημένοι, είστε επικίνδυνοι. Πρέπει να φύγετε τώρα. Να κάνετε εκλογές να σωθεί ο τόπος. Δεν υπάρχει άλλη λύση.

(Χειροκροτήματα από την πτέρυγα της Ελληνικής Λύσης)

Και πηγαίνουμε και στα υπόλοιπα. Είστε ενεργειακά αναλφάβητοι. Είστε ανεπίδεκτοι μαθήσεως στο θέμα των ανεμογεννητριών. Η Δανία με το 60% να παράγει ρεύμα από ΑΠΕ έχει από τις υψηλότερες τιμές στην MWh, 365. Η Πολωνία με το 50% να παράγει ρεύμα από μονάδες άνθρακα έχει τη χαμηλότερη 155. Τόσο απλά είναι τα πράγματα.

Αλλά στον βωμό της εξυπηρέτησης των ολιγαρχών, που εσείς υπηρετείτε, δολοφονείτε το αύριο της Ελλάδας. Αυτή είναι η Νέα Δημοκρατία. Αυτή η παράταξη του γενάρχη Καραμανλή, που κοιτούσε το συμφέρον του ελληνικού λαού, σήμερα είναι ακριβώς το αντίθετο απ’ ό,τι ήταν εκείνος και πρέπει να ντρεπόσαστε.

Βγαίνει ο Πρωθυπουργός και λέει ενσυνείδητα ψέματα. Πριν από έναν μήνα είπε «ο λιγνίτης είναι πανάκριβος» στον σταθμό «ALPHA». Γυρίζει και λέει ο Πρωθυπουργός της χώρας ότι ο λιγνίτης είναι πανάκριβος και τώρα τον ξανανοίγει τον λιγνίτη. Ή, λοιπόν, λέει ψέματα ο Πρωθυπουργός ότι ο λιγνίτης είναι πανάκριβος ή τώρα, που τους ξανάνοιξε, είναι εγκληματίας γιατί ρυπαίνει το περιβάλλον, δεν υπάρχει άλλη λύση.

Απόδειξη του λάθους του Πρωθυπουργού μας είναι ότι ο επικεφαλής της Πράσινης Συμφωνίας στην Ευρωπαϊκή Ένωση Φρανς Τίμερμανς στο BBC προχθές είπε ότι: «Η Ευρωπαϊκή Ένωση πρέπει να επαναφέρει σε λειτουργία τις εγκαταστάσεις λιγνίτη. Λάθος η μη εξόρυξη λιγνίτη». Αυτά δεν το λέμε εμείς. Σας τα λέμε δυόμισι χρόνια.

Γι’ αυτό και ο ελληνικός λαός δεν πρέπει να επαναλάβει το ίδιο ακριβώς λάθος να σας ξαναψηφίσει. Για να δοθεί λύση στο πρόβλημα της χώρας υπάρχει μόνο η Ελληνική Λύση. Τίποτα άλλο. Και αποδεικνύεται από τα πεπραγμένα σας.

(Χειροκροτήματα από την πτέρυγα της Ελληνικής Λύσης)

Σας το λέγαμε εδώ, εγώ, ο ομίλων, η Ελληνική Λύση, τον Μάρτιο του 2020 «πηγαίνετε να προαγοράσετε φυσικό αέριο και πετρέλαιο». Ήταν 20 δολάρια το βαρέλι τότε –το λέω με νούμερα- και πλησιάζει τα 150 τώρα. Δηλαδή μιλάμε για διαφορά 700% επάνω. Αν αγοράζατε 1 δισεκατομμύριο θα είχαμε 7 δισεκατομμύρια κέρδη αυτή τη στιγμή. Σας είχαμε πει για το φυσικό αέριο. Μιλάμε ότι με συντηρητικές μεθόδους θα είχε κερδίσει ο Έλληνας 20 δισεκατομμύρια ευρώ για να μπορώ να δώσω στον μικρομεροκαματιάρη, στον συνταξιούχο, στο μισθωτό, σε οποιονδήποτε έχει ανάγκη και να μην είναι επαίτης ο Έλληνας.

Ακούστε τώρα -και αυτό είναι το χειρότερο απ’ όλα- προτάσεις. Τα αποτελέσματα που έψαχνε ο Πρωθυπουργός προχθές τα έμαθε από τον κ. Σκρέκα. Τον φώναξε στο Μαξίμου, λέει, έβγαλαν και μια φωτογραφία ωραία. Ήθελε να δει τις μελέτες, λέει, τι υπάρχουν και τι δεν υπάρχουν. Να τα στείλω εγώ, από το 2011 υπάρχουν από τη νορβηγική εταιρεία PGS. Τώρα τα θυμήθηκε; Τώρα θυμήθηκε το φυσικό αέριο ο ίδιος ο Πρωθυπουργός;

Και, βέβαια, εδώ να πω και κάτι πολύ απλό. Η βενζίνη φτάνει στα 2, στα 2,5, στα 3. Ο ελληνικός λαός δεν θα μπορεί να κινήσει το αυτοκίνητό του, δεν θα μπορεί να ζεσταθεί, δεν θα μπορεί να αγοράζει προϊόντα. Όλες αυτές είναι επιπτώσεις. Κάντε το αυτονόητο. Μειώστε τον φόρο κατανάλωσης τώρα! Υπάρχει πρόβλημα στο ελληνικό νοικοκυριό! Δεν γίνεται να συνεχιστεί αυτή η ιστορία!

(Χειροκροτήματα από την πτέρυγα της Ελληνικής Λύσης)

Είναι ληστρικό το ελληνικό κράτος σε σχέση με τα καύσιμα. Σαν τον κοινό κατσικοκλέφτη είναι. Κλέβει τον Έλληνα πολίτη.

Και να σας πω και κάτι απλό; Το λαθρεμπόριο καυσίμων είναι 2 δισεκατομμύρια ευρώ, κύριε Αυγενάκη, κύριε Υπουργέ. Θα κάνετε κάτι για αυτό ή, επειδή πολλοί εξ αυτών είναι φίλοι μας -όχι δικοί σας, αλλά λέω γενικά «φίλοι μας» «φίλοι σας»- δεν τρέχετε να βρείτε πώς γίνεται το λαθρεμπόριο πετρελαίου; Πάτε στα διυλιστήρια, γιατί από εκεί φεύγει το πετρέλαιο, και ελέγξτε τα διυλιστήρια. Είναι τριών ανθρώπων, δύο ιδιωτών και ένα είναι ημικρατικό. Γιατί δεν το κάνετε αυτό; Δεν κάνετε τίποτε για όλα αυτά.

Σας φώναζε η Ελληνική Λύση εδώ και τα υπόλοιπα κόμματα, για να μην αδικήσω κανέναν, για τη «ΛΑΡΚΟ», μην ξεπουλάτε τη «ΛΑΡΚΟ», μην την ξεπουλάτε. Έχει φτάσει 83.000 δολάρια η τιμή του νικελίου. Μέσα σε ενάμιση μήνα 83.000 δολάρια, μιλάμε για λεφτά του ελληνικού λαού.

Πρέπει ο Πρωθυπουργός της χώρας να τρέξει τώρα τον East Med, να πάει στον Πρωθυπουργό του Ισραήλ, στον Πρόεδρο, να του πει «έλα εδώ, κύριε Πρωθυπουργέ, κύριε Μπένετ, να μιλήσουμε σοβαρά». Είναι κράτος σοβαρό, δεν είναι σαν και εμάς, και θα σας τα πω σε λίγο. Οι Ισραηλινοί είναι ένα κράτος σοβαρό που πρέπει η Ελλάδα, αν θέλει να γίνει σοβαρό κράτος, να αντιγράψει σε όλα το Ισραήλ.

(Χειροκροτήματα από την πτέρυγα της Ελληνικής Λύσης)

Κι όταν λέω σε όλα, εννοώ σε όλα, και στην οικονομία και στην κοινωνική της πολιτική και στη γεωργία και στη βιομηχανία και στην κτηνοτροφία, αλλά, κυρίως, απαρέγκλιτα στα εθνικά θέματα. Εκεί πρέπει να αντιγράψετε το Ισραήλ.

(Χειροκροτήματα από την πτέρυγα της Ελληνικής Λύσης)

Αντί να τρέχουμε να κάνουμε τον East Med που είναι η μοναδική διέξοδος για να απομονώσουμε τον ρωσικό παράγοντα και την εξάρτησή μας από τη Ρωσία, όπως κάποιοι θέλουν να λένε, τι κάνουν; Βρήκαν τη λύση. Θα κάνουμε εισαγωγή από το Κατάρ και από την Αμερική φυσικό αέριο, σε τριπλάσια, τετραπλάσια πενταπλάσια τιμή. Πώς θα το πληρώσει ο Έλληνας;

Επίσης, ακόμη και τώρα, πέρασαν δυόμισι χρόνια, διαβάζω «BLOOMBERG» προχθές, κύριε Αυγενάκη. Είστε και από περιοχή στην Κρήτη που έχετε και κτηνοτροφία, έχετε γεωργία. Ο «BLOOMBERG», λοιπόν, έβγαλε μια ανακοίνωση της Κίνας, η οποία Κίνα, κύριε Αυγενάκη, που έχετε άλλες δουλειές να κάνετε, επέβαλε διά νόμου πλέον να δημιουργηθεί η μεγαλύτερη τράπεζα σπόρων παγκοσμίως. Γιατί, όπως λέει ο «BLOOMBERG» και η Κίνα και ο Πρόεδρός της, έρχεται επισιτιστική κρίση. Πότε το έλεγε η Ελληνική Λύση αυτό; Από το ’20 τον Μάρτιο σας έλεγα «έρχεται πείνα, κάντε τράπεζα σπόρων». Ούτε αυτό κάνατε. Είστε η χειρότερη Κυβέρνηση όλων των εποχών. Διαχειριστήκατε όλα τα θέματα τσαπατσούλικα, επικίνδυνα και, κυρίως –θα το πω ευθέως- ατελέσφορα. Το ότι έρχεται πείνα φαίνεται, δεν χρειάζεται πολύ μυαλό, πέρα από το «BLOOMBERG».

Εγώ θα σας πω κάτι και κρατήστε το οι Βουλευτές της Νέας Δημοκρατίας και οι αγνοί πατριώτες ψηφοφόροι της. Τα εγκλήματα που έχουν γίνει, τα λάθη που έχουν γίνει έχουν ονοματεπώνυμο και αυτό είναι Κυριάκος Μητσοτάκης. Αυτός είναι, λοιπόν, ο ηθικός και ο φυσικός αυτουργός των εγκλημάτων που έχουν γίνει στην οικονομία.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στα της Ουκρανίας. Ποιον ρώτησε ο Πρωθυπουργός και έστειλε όπλα; Και ποιος σας είπε ότι αμυντικό υλικό είναι τα όπλα; Αμυντικό υλικό είναι το κράνος, το αλεξίσφαιρο που μπορούσε να στείλει ο Πρωθυπουργός, κύριε Υπουργέ. Αμυντικό υλικό στρατιωτικό είναι αυτό. Πήγαμε στρατό. Πού πήγε; Στο Ναυτικό πήγε ο κ. Μητσοτάκης; Πού πήγε; Αεροπορία; Πού πήγε; Πήγαμε στον στρατό. Στον στρατό ξέραμε ότι αμυντικό υλικό είναι το κράνος και το αλεξίσφαιρο. Τώρα πώς ξαφνικά μας προέκυψαν τα όπλα που σκοτώνουν αμυντικό υλικό ή οι ρουκέτες! Δεν τα καταλαβαίνω εγώ αυτά. Μάλλον σε άλλο στρατό πήγα εγώ. Αυτός πήγε στον στρατό του Κολλεγίου Αθηνών. Εγώ πήγα στον στρατό των Ειδικών Σωμάτων και εν πάση περιπτώσει διαφορετικά τα μάθαμε τα γράμματα.

Επίσης, το έγκλημα του Πρωθυπουργού: Κατέστησε πλέον τη Ρωσία εχθρό μας. Τι χρείαν είχαμε εμείς να σώσουμε το ζήτημα της Ουκρανίας; Εμείς θα το σώσουμε και εμπλακήκαμε σε έναν πόλεμο; Τον πόλεμο δεν τον σταματάς με πόλεμο. Και θα έχουμε τρομακτικές επιπτώσεις. Θα έχουμε άνοδο του πληθωρισμού λόγω ενέργειας, πρώτων υλών, θα έχουμε πρόβλημα στην εφοδιαστική αλυσίδα. Τα έχετε διασφαλίσει ως Κυβέρνηση όλα αυτά; Το ρίσκο που πήρε ο Πρωθυπουργός, έχει διασφαλίσει τις επιπτώσεις; Γιατί το προλαμβάνειν είναι καλύτερο του θεραπεύειν.

Πήρε, λοιπόν, μια πράξη και την έκανε πράξη. Πήγε με άλλους δέκα, έντεκα, δώδεκα, γιατί παραπάνω είναι οι κυβερνήσεις, τα μέλη του ΝΑΤΟ και παραπάνω τα μέλη της Ευρωπαϊκής Ενώσεως και έστειλε όπλα μόνος του. Πήρε την παλάσκα, έβαλε το κράνος του και πήγε όπλα στους Ουκρανούς. Ωραία. Λέω, λοιπόν. Ξέρετε ότι έρχεται άνοδος επιτοκίων; Το δεκαετές στις 4 Μαρτίου ήταν 237. Θα χρειαστούμε άλλα 9 δισ. δανεικά. Ξέρετε ότι έρχεται ο υψηλός πληθωρισμός με χαμηλό ρυθμό ανάπτυξης; Θυμηθείτε την πετρελαϊκή κρίση του ’70. Θυμηθείτε τα βασικά οικονομικά. Ξέρετε ότι θα έχουμε άνοδο των τιμών φυσικού αερίου; Έχουμε αποθέματα για δέκα μέρες. Το έχει πει στον ελληνικό λαό ο ίδιος ο Πρωθυπουργός; Ακούω τα ψέματα των Υπουργών στα κανάλια ότι έχουμε επάρκεια. Πού έχουμε επάρκεια; Για δέκα-δώδεκα μέρες είναι. Μετά; Τι θα κάνουμε μετά; Κάνεις εχθρό σου αυτόν που σου δίνει φυσικό αέριο.

Ακούστε τι κάνατε τώρα. Η Ελλάς είναι μια χώρα όπως ο εθισμένος στα ναρκωτικά, άρρωστη, γιατί είναι εθισμένη στο φυσικό αέριο. Και η Ελλάς, η εθισμένη στα ναρκωτικά, πάει και στον ντίλερ και τον σκοτώνει, του βάζει κυρώσεις. Αυτά είναι απίστευτα πράγματα, δεν τα κάνει ένας σοβαρός πολιτικός. Είναι ασόβαρα. Είναι αυξημένη η εξάρτησή μας. Τι πέτυχε η Νέα Δημοκρατία; Βγαίνει Υπουργός και λέει ότι από τον TAP, λέει, είμαστε διασφαλισμένοι. Και είναι καθηγητής αυτός ο Υπουργός. Καθηγητής στην τάξη στο παιδί μου στο πανεπιστήμιο. Λέει ότι με τον TAP η Ελλάδα είναι καλά διασφαλισμένη. Μα αυτά που παίρνει είναι ένα ελάχιστο ποσό. Δεν παίρνει φυσικό αέριο όσο χρειάζεται η Ελλάδα. Πού τα λέτε αυτά; Τα λέτε στους αφελείς;

Ε, λοιπόν, αφελής ο ελληνικός λαός δεν είναι. Είναι πλέον ευφυής. Και επειδή είναι ευφυής και τον περνάτε για αφελή, θα σας απαντήσει στην κάλπη στις επόμενες εκλογές που έρχονται σύντομα και θα το βρείτε μπροστά σας.

(Χειροκροτήματα από την πτέρυγα της Ελληνικής Λύσης)

Πάμε: Υψηλές τιμές πετρελαίου, ρεύματος, βενζίνης. Όλες αυτές είναι οι επιπτώσεις από την Ουκρανία. Και ένα σωρό άλλες. Θα έχουμε αύξηση του εμπορικού ελλείμματος, γιατί έχουμε εισαγωγές.

Κύριοι συνάδελφοι, είμαστε άνθρωποι. Κανείς δεν θέλει τον πόλεμο. Όποιος εδώ μέσα θέλει πόλεμο δεν μπορεί να είναι άνθρωπος. Είμαστε ορθόδοξοι χριστιανοί. Δεν θέλουμε όπλα εναντίον των ανθρώπων. Είμαστε αδέλφια με όλους τους λαούς, με τους Ρώσους, με τους Ουκρανούς, με τους Σέρβους.

Θα έπρεπε η Κυβέρνηση να κάνει το εξής, αλλά δεν ξέρω πόσο ορθόδοξος είναι ο Πρωθυπουργός. Ως ορθόδοξο έθνος οι Έλληνες, σκοτώνονται ορθόδοξοι με ορθόδοξοι, να μπει η Ελλάδα στη μέση και να πει «σας καλούμε στην Ελλάδα, στην Ακρόπολη, κάτω από την Ακρόπολη, ελάτε να τα βρούμε να γίνουμε εμείς οι μεσολαβητές για να σταματήσει ο πόλεμος και να πρυτανεύσει η λογική».

(Χειροκροτήματα από την πτέρυγα της Ελληνικής Λύσης)

Τι κάνατε εσείς; Ως ορθόδοξος λαός στείλαμε σε ορθόδοξο λαό όπλα για να σκοτώνουν ορθόδοξο λαό, έγκλημα. Και για οποιονδήποτε λαό οποιασδήποτε θρησκείας. Δεν στέλνεις όπλα.

Εδώ, λοιπόν, υπάρχει το εξής και εδώ αρχίζει και η απορία μου. Ποιοι είναι υπέρ -λίγο παραπάνω χρόνο, κύριε Πρόεδρε- του να δώσουμε όπλα στη χώρα μας; Να σας πω εγώ. Είναι αυτοί που επέβαλαν με το ζόρι τη μάσκα στον Έλληνα και τώρα βγαίνουν οι «New York Times» και λένε ότι ήταν αχρείαστο μέτρο. Είναι αυτοί λέγανε υποχρεωτικό εμβολιασμό και πιστοποιητικό εμβολιασμού, ο Πρωθυπουργός που έτρεχε πρώτος, και τώρα όλες οι χώρες παίρνουν πίσω το πιστοποιητικό εμβολιασμού. Αυτοί που χώρισαν τους Έλληνες σε ψεκασμένους και μπολιασμένους. Αυτοί που είχαν, πραγματικά, συνέπεια λόγων και έργων με τις Πρέσπες, έχει συνέχεια το κράτος. Αυτοί που δεν θέλαν εξορύξεις. Αυτοί που δεν θέλαν να είναι ουδέτεροι στην Ουκρανία. Γιατί; Γιατί πολύ απλά είναι η Νέα Δημοκρατία του Κυριάκου Μητσοτάκη.

(Χειροκροτήματα από την πτέρυγα της Ελληνικής Λύσης)

Αυτή ήθελε διχασμένο τον ελληνικό λαό και τον διχάζει συνεχώς και δυστυχώς, του Κυριάκου Μητσοτάκη. Έχει ονοματεπώνυμο.

Δείτε τι έκανε το Ισραήλ. Πραγματικά πόσο σοβαρό κράτος είναι αυτό το κράτος; Δείτε την ουδετερότητά τους αλλά και την πρωτοβουλία που πήρε ο Μπένετ να τρέξει κατευθείαν στη Ρωσία, στη Μόσχα να μιλήσει με τον έναν, να μιλήσει με τον άλλον. Και εμείς αντί να μιλήσουμε, στέλναμε όπλα. Αυτά είναι απίστευτα πράγματα. Ο Μπένετ δίδαξε σοβαρή εξωτερική πολιτική. Το Ισραήλ, πραγματικά, ήθελε να προλάβει αυτό που κάνει ο Ερντογάν τώρα. Ήθελε να ακυρώσει την υποκρισία του επιτήδειου ουδέτερου της Τουρκίας. Αυτό σημαίνει εξωτερική πολιτική. Με τακτικούς ελιγμούς ακυρώνω τον εν δυνάμει εχθρό μου. Χρειάζεστε μαθήματα ιδιαίτερα στη Νέα Δημοκρατία και για ενεργειακά και γεωστρατηγικής.

Ο Πρόεδρος, λοιπόν, του Jerusalem Institute for Strategy and Security, ο κ. Εφραίμ Ίνμπαρ -δεν τον ξέρει κανένας- έγραψε ένα ολόκληρο άρθρο σε δικό σας site, στο «iefimerida». Πόσοι το διάβασαν Βουλευτές της Νέας Δημοκρατίας; Τι είπε αυτή η μεγάλη μορφή; Ισραηλινός. «Το κύριο δίδαγμα από τον πόλεμο στην Ουκρανία είναι ότι κάθε κράτος θα πρέπει να βασίζεται για την άμυνά του αποκλειστικά στις δικές του δυνάμεις και μόνο και όχι να στηρίζεται σε διεθνείς συνθήκες και Διεθνές Δίκαιο. Ο κόσμος έχει αλλάξει».

Και για τον Ερντογάν τι είπε που θα πάει να δει ο Πρωθυπουργός χωρίς να ρωτήσει κανέναν εδώ μέσα, χωρίς να ενημερώσει; Μόνος του παίρνει αποφάσεις. Το μόνο που σέβεται ο Ερντογάν είναι η ισχύς. Η επίκληση του Διεθνούς Δικαίου είναι ανοησία, γιατί υπάρχει Διεθνές Δίκαιο αλλά δεν υπάρχει διεθνής αστυνομία. Αυτού του είδους οι ηγέτες είναι σαν τις γάτες. Για τον Ερντογάν λέει ο καθηγητής του Ισραήλ. Θα προσπαθήσουν ξανά και ξανά. Αν δεν τους σταματήσεις, θα συνεχίσουν μέχρι να πετύχουν αυτό που θέλουν. Γάτα ο Ερντογάν, γατάκι ο Μητσοτάκης κατά τον κύριο αυτόν, τον καθηγητή από το Ισραήλ. Αυτά πρέπει να βλέπετε. Και πηγαίνει στο στόμα του λύκου την Κυριακή, το Σαββατοκύριακο, να φάει γαρίδες και ψαράκια. Είμαστε με τα καλά μας; Την ώρα που έχουν θέσει την ατζέντα όλη, και αποστρατικοποίηση και φυσικό αέριο; Οι Τούρκοι τη θέσανε. Τι πάει να κάνει; Σου λέει ο άλλος τι θέλει, και εσύ πας να φας μαζί του. Είναι δυνατόν να το κάνουμε αυτό το πράγμα; Χωρίς να ενημερώσει κανέναν;

Κάνατε, λοιπόν, εχθρό τη Ρωσία. Και να πω και κάτι; Απαράδεκτη, ιταμή η δήλωση της Ζαχάροβα. Απαράδεκτη, επιεικώς απαράδεκτη. Και έπρεπε να απαντήσει πιο αυστηρά η Ελλάδα απέναντι στην κ. Ζαχάροβα. Αλλά λέει και κάτι εκεί μέσα. Πήρατε το μέρος κάποιου με ελληνική μειονότητα εκεί. Αυτό ήταν το λάθος σας. Η Ελλάδα έδειξε έλλειψη διορατικότητας. Δεν σκέφτεστε την επόμενη μέρα των Ελλήνων ομογενών -αυτό λέει η Ζαχάροβα- στις ρωσόφωνες περιοχές της Ουκρανίας. Αυτό είναι απειλή. Κάνατε την Ελλάδα εχθρό και έμμεσα σας απειλεί η Ζαχάροβα. Και αντί να απαντήσει η ελληνική Κυβέρνηση και να πει: «Κυρία Ζαχάροβα, μην τολμήσετε και πειράξετε μία τρίχα των Ελλήνων εκεί στην ανατολική πλευρά της Ουκρανίας, θα έχετε να κάνετε με την Ελλάδα», άλλα αντ’ άλλων.

Ξέρετε ότι υπάρχουν σαράντα χιλιάδες Έλληνες βλαχόφωνοι στην Υπερδνειστερία; Το ξέρει κανείς; Ξέρετε πού είναι η Υπερδνειστερία; Σήμερα υπάρχουν σαράντα χιλιάδες βλαχόφωνοι στην Υπερδνειστερία, στην οποία υπάρχει κίνδυνος να γίνει πάλι πόλεμος εκεί μεταξύ Ουκρανών και Ρώσων.

Τι άλλο μάθαμε από αυτή την ιστορία; Το λάθος του πρόσφυγα, κύριοι συνάδελφοι. Να βλέπεις παιδάκια και μανούλες να περνούν μέσα από τη φωτιά του πολέμου, να σκοτώνονται, να κόβονται χέρια. Απίστευτη εικόνα, Θεέ μου! Δεν μπορεί να πρυτανεύσει η λογική να σταματήσει ο Πούτιν, επιτέλους, αυτή την εισβολή και να τελειώνει η ιστορία; Να τα βρει ο Ζελένσκι μαζί του;

Όμως, βλέπουμε πρόσφυγες, βλέπουμε γυναίκες και παιδιά να φεύγουν από την εμπόλεμη περιοχή και να πηγαίνουν στα σύνορα της Πολωνίας εκλιπαρώντας. Και καλά κάνει η Ευρώπη και τους δέχεται. Δεν είναι σαν τους άλλους τους πρόσφυγες, τα εικοσάχρονα με τα κινητά, που παρατούν τις χώρες τους και έρχονται εδώ χωρίς γυναικόπαιδα. Αυτή είναι η διαφορά του ενός πρόσφυγα, του πραγματικού, αλλά και του ψευτοπρόσφυγα, που κάποιοι κάνατε πρόσφυγα μόνοι σας, γιατί τα λεφτά είναι πολλά.

Πού είναι οι ΜΚΟ σας; Πού είναι αυτές οι μη κυβερνητικές οργανώσεις να τρέξουν να βοηθήσουν; Ούτε μία δεν πήγε εκεί. Ούτε μία δεν πήγε από την Ελλάδα στα σύνορα της Πολωνίας. Ακούστε, όμως, και τα λάθη που κάνουμε, γιατί θέλω να κλείσω.

Μάθημα πρώτο. Το ΝΑΤΟ –λέει- δεν αναμιγνύεται στην Ουκρανία, διότι δεν είναι στο ΝΑΤΟ η Ουκρανία. Σωστό. Ρωτώ, λοιπόν, εγώ: Θα αναμιχθεί το ΝΑΤΟ, όταν ένα κράτος που είναι στο ΝΑΤΟ –βλέπε Ελλάδα- δέχεται απειλή και εισβολή από άλλο κράτος που είναι στο ΝΑΤΟ; Να, το ερώτημα. Εκεί θα λέμε «πού είναι το ΝΑΤΟ;» γιατί δεν θα έρχεται το ΝΑΤΟ. Αυτή είναι η διαφορά της σοβαρής και σωστής πολιτικής.

Δεύτερο μάθημα, που δεν καταλάβατε ποτέ. Οι Ηνωμένες Πολιτείες και η Ρωσία ποτέ δεν συγκρούστηκαν μεταξύ τους ιστορικά. Ποτέ! Ψάξτε το και βρείτε το. Μόνο διά αντιπροσώπων. Μόνο διά χρήσιμων ηλιθίων.

Και τι κάνατε εσείς; Αντί να είστε επιτήδεια ουδέτεροι, γίνατε χρήσιμοι ηλίθιοι. Αυτό ήταν το μεγαλύτερο λάθος. Ακόμα και η Ουκρανία, ακόμα και ο Ζελένσκι, αυτός ο απίστευτος, απίθανος ηθοποιός-τύπος που προεδρεύει στην Ουκρανία, Πρόεδρός της είναι, βάζει όρους στις διαπραγματεύσεις. Λέει «εγώ για να πάω να μιλήσω, θέλω συγκεκριμένους όρους», άσχετα αν είναι ο ηττημένος.

Και η Τουρκία λέει στον Πρωθυπουργό: «Θέλω αποστρατικοποίηση νησιών, θέλω συνεκμετάλλευση στο Αιγαίο, θέλω να μη μιλάς» και τρέχει να φάει μαζί τους. Ούτε έναν όρο! Πώς το ανέχονται αυτοί οι άνθρωποι, που εκλέγονται από αυτό το πατριωτικό κόμμα του γενάρχη Καραμανλή να το κάνει ο Πρωθυπουργός και να μην αντιδρούν; Τα λάθη αυτά έχουν ονοματεπώνυμο: Κυριάκος Μητσοτάκης, αυτός που κάνει τα λάθη. Έχουν ονοματεπώνυμο!

(Χειροκροτήματα από την πτέρυγα της Ελληνικής Λύσης)

Επίσης, δεν φοβήθηκε κανείς σας τη Γερμανία; Έχετε καταλάβει τι έγινε τώρα; Η Ελλάδα επί πενήντα χρόνια δίνει 2% του ΑΕΠ της για να έχουμε όπλα. Κάθε χρόνο δίνουμε 2%. Όταν κινδύνευσε με πτώχευση, δεν της έδωσαν λεφτά. Η Γερμανία πάει να εξοπλιστεί με 100 δισεκατομμύρια και ξαφνικά να, το ευρωομόλογο.

Αυτό που έλεγε η Ελληνική Λύση από την αρχή, ότι το ευρωομόλογο είναι μία λύση, το κάνει η Γερμανία τώρα, γιατί δεν υπάρχει Ευρώπη. Η Ευρώπη δεν είναι Ευρώπη των κρατών και των εθνών. Είναι Ευρώπη των Γερμανών και του Δ΄ Ράιχ, που πλέον έρχεται από εδώ και στο εξής με τα 100 δισεκατομμύρια εξοπλισμών.

Ξέρετε τι σημαίνει 100 δισεκατομμύρια εξοπλισμών στη Γερμανία; Τρέφουμε το τέρας. Ταΐζουμε το τέρας που έρχεται. Γιατί όποτε οι Γερμανοί εξοπλίστηκαν, είχαμε και έναν παγκόσμιο πόλεμο και αντί να μας φοβίζει και να ανατριχιάζουμε με την ιδέα του νέου Ράιχ, των νέων ναζί που έρχονται, χειροκροτούν οι δικοί μας πολιτικοί.

Κωμικοτραγικός ο τρόπος που αντιμετωπίζει η Ευρώπη την Τουρκία. Η Ελλάδα τρέχει να βοηθήσει, η Τουρκία επιτήδεια ουδέτερη και οι Γερμανοί ευχαριστούν την Τουρκία. Βρείτε το λάθος! Η Γερμανία ευχαριστεί την Τουρκία και οι επιπτώσεις δραματικές.

Δεν είναι εδώ οι Υπουργοί της Νέας Δημοκρατίας, ο Άδωνις και αυτοί οι περίεργοι τύποι που έλεγαν για τον Μαδούρο, τον δικό σας. Τι έγινε τώρα; Ο Μπάιντεν τα βρήκε με τον Μαδούρο, με αυτόν της Βενεζουέλας, της Βραζιλίας, όλους αυτούς τους κακούς ανθρώπους, που λέγατε ότι θα μας κάνετε Βενεζουέλα και Βραζιλία. Ξαφνικά ο Μπάιντεν παρακαλάει τον Μαδούρο να τους στείλει πετρέλαιο και κοιτάει να πάρει πετρέλαιο και από το Ιράν.

Εμείς τα κορόιδα, όμως, εμπάργκο και στο Ιράν και σε οτιδήποτε λένε οι Δυτικοί. Όταν βολεύει, λοιπόν, στη Γερμανία και ευρωομόλογο κάνουν, όταν βολεύει στην Αμερική και με δικτάτορες συζητούν, γιατί ο Μαδούρο είναι δικτάτορας. Να τα λέμε ως έχουν τα πράγματα.

Να δω τον Πρωθυπουργό να χειροκροτάει την ώρα που δίνει χειραψία ο Μπάιντεν με τον Μαδούρο για τα πετρέλαια, να δω τον Κυριάκο Μητσοτάκη από κάτω να χειροκροτάει –και να είναι και ο Άδωνις από πίσω- και τι στον κόσμο! Η καλύτερή μου!

Ποιοι κερδίζουν; Σήμερα κερδίζουν οι Αμερικανοί, κερδίζουν οι Κινέζοι. Όμως, τι μου θυμίζει η Ευρώπη; Ακούστε τι μου θυμίζει η επιλογή του Πρωθυπουργού με τις κυρώσεις στη Ρωσία. Στην προσπάθεια να κάψουν το σπίτι του τρελού –όπου τρελός, ο Πούτιν- έβαλαν φωτιά σε όλο το χωριό. Αυτό κάνατε τώρα. Βάλατε φωτιά σε όλο το χωριό!

Είπε ο Πρωθυπουργός ότι η Ελλάς είναι πάντοτε στη σωστή πλευρά της ιστορίας. Μάλλον δεν ξέρει ιστορία ο Πρωθυπουργός. Πρέπει να κάνει και μαθήματα ιστορίας.

Το 1922 ήμασταν στη σωστή πλευρά της ιστορίας, αλλά τι υποστήκαμε όταν οι φίλοι μας γύρισαν την πλάτη; Και οι κομμουνιστές οι σοβιετικοί και οι Άγγλοι και οι Γάλλοι και οι Ιταλοί; Τη σφαγή –και όχι «συνωστισμό στη Σμύρνη»- των Ελλήνων του Πόντου, της Μικράς Ασίας, της Ανατολικής Θράκης.

Άρα, λοιπόν, δεν είναι σε ποια θέση είσαι, είναι κατά πόσο μπορείς σοβαρά να ασκήσεις εξωτερική πολιτική με βάση το εθνικό συμφέρον. Και να σας πω και κάτι; Πόσο σοβαρό είναι ένα κράτος που κινδυνεύει με πυρηνικό πόλεμο όλος ο πλανήτης και οι Αρχηγοί των κομμάτων κάνουν τριήμερες διακοπές; Πόσο σοβαρό είναι αυτό το κράτος; Όλοι εξαφανισμένοι! Τρεις μέρες διακοπές και να κινδυνεύει ο πλανήτης από πυρηνικό πόλεμο. Πόσο σοβαρό είναι ένα κράτος που αφήνει τους Έλληνες να διχάζονται καθημερινά σε ρωσόφιλους; Έχει βάλει η Νέα Δημοκρατία όλα τα τρολ της στα social media και όποιος έχει άλλη άποψη λογικής και ειρήνης, τον θεωρούν ότι είναι ρωσόφιλος, μίασμα, όπως παλιά με τα εμβόλια, ψέκι, όπως παλαιότερα με τη Συμφωνία των Πρεσπών, προδότης!

Είστε το κόμμα του Κυριάκου Μητσοτάκη, που διχάζει την Ελλάδα και τους Έλληνες. Πρέπει να φύγετε, να ησυχάσουμε.

Και θα σας διαβάσω τώρα τι λέει ο Ερντογάν, για να καταλάβετε πού πάει ο Πρωθυπουργός.

Ο φάκελος Ελλάδα είναι μεγάλος, υπάρχουν πολλά ζητήματα. Ειδικά από τις έρευνες του φυσικού αερίου μέχρι το θέμα του Αιγαίου. Η Ελλάδα πρέπει να το καταλάβει αυτό. Αυτό λέει η Τουρκία, πριν πάει ο Πρωθυπουργός.

Και ερωτώ: Ποιος πρωθυπουργός, που πραγματικά προασπίζεται την εθνική αξιοπρέπεια, την εθνική κυριαρχία, την εθνική υπερηφάνεια ενός λαού, που μάτωσε να απελευθερώσει πατρίδες αλύτρωτες, δέχεται αυτό που του λέει η Τουρκία και πηγαίνει Σαββατοκύριακο να δει τον Ερντογάν και την παρέα του; Απλά, λυπάμαι, γιατί πολύ απλά η αλήθεια είναι αμείλικτη και μία και μοναδική. Γίναμε στόχος.

Τώρα που μιλάμε, δεν ξέρετε πολλοί από σας ότι τα Β52 που πετούν πάνω από την Ελλάδα φέρουν πυρηνικές κεφαλές επάνω. Τα συγκεκριμένα υποβρύχια που έχουν Αμερικανοί στο Αιγαίο, έχουν πυρηνικές κεφαλές επάνω. Άρα, ο Πρωθυπουργός της χώρας στοχοποίησε την Ελλάδα και τους Έλληνες με πυρηνικά όπλα από την εχθρό τους Ρωσία. Να τα λέμε όλα, να ξέρει ο ελληνικός λαός τι συμβαίνει.

Μία συμβουλή, λοιπόν, στον Πρωθυπουργό από τον Όμηρο και την Ιλιάδα. Το θέμα είναι να ενεργείς, πριν πάθεις κακό. Αλλιώς, ακόμα και ο άμυαλος όταν πάθει κάτι, βάζει μυαλό. Αυτό έλεγε ο Όμηρος -Ιλιάδα, ραψωδία Ρ΄, στίχος τριάντα δύο.

Κλείνοντας θέλω να σας πω ότι αυτό που με φοβίζει περισσότερο είναι η Βοσνία - Ερζεγοβίνη, είναι το Κόσσοβο, η ένταση που μπορεί να έρθει στα Βαλκάνια, με ανακίνηση μειονοτικών ζητημάτων και αυτό πρέπει να το προσέξουμε πάρα πολύ, διότι πολύ απλά δεν έχει ηγέτη η χώρα μας. Δεν υπάρχει ηγέτης, όπως ο Κωνσταντίνος Καραμανλής, ο Ανδρέας Παπανδρέου και οι παλαιότεροι ηγέτες αυτής της Βουλής. Έχουμε ηγέτες, οι οποίοι εντέλλονται και εκτελούν και αυτό είναι το μέγα λάθος. Απουσιάζουν στα μεγάλα και βρίσκονται στα μικρά.

Η Τουρκία διά του δούναι και λαβείν με πολλές χώρες, τώρα γίνεται μεγαλύτερη. Η Ελλάδα διά του δούναι σε ορισμένες χώρες, γίνεται όλο και πιο μικρή. Αυτά να τα θυμάστε.

Και κάτι απλό. Ξέρει κανείς πού είναι τα καταφύγια στην Αθήνα; Ξέρει κανείς εδώ μέσα στη Βουλή πού είναι τα καταφύγια στην Αθήνα, αν συμβεί κάτι με την Τουρκία; Κανείς δεν ξέρει! Ρωτάω και κανείς δεν ξέρει τίποτα. Δεν υπάρχει οδηγία από την Πολιτική Προστασία, δεν υπάρχει τίποτα σε αυτή τη χώρα. Ένα μπάχαλο είναι αυτή η χώρα.

Και αυτό που με τρομάζει περισσότερο είναι γι’ αυτά που μπορούν να έρθουν. Σας λέγαμε για εθνοφυλακή και πολιτοφυλακή. Οι Ουκρανοί, ο ηρωικός αυτός λαός αντιστέκεται όχι με το στρατό, με την πολιτοφυλακή, με την εθνοφυλακή, με τους πολίτες. Σας λέγαμε κάντε πολιτοφυλακή, εθνοφυλακή, τους χρειαζόμαστε. Στην Ουκρανία, λοιπόν, σήμερα αυτοί οι ηρωικοί αμύνονται. Και δεν μιλώ για τα τάγματα Αζόφ, τα ναζιστάρια εκεί στα ανατολικά. Μιλώ γι’ αυτούς που αμύνονται για την πατρίδα τους. Θεωρούν ότι είναι πατρίδα τους και αμύνονται.

Τι κάνει ο ηγέτης; Ένας ηγέτης οφείλει να εργάζεται για την ευδαιμονία και την ευημερία του λαού του. Δεν μπορεί να κυβερνά συνεχώς σε ειδικές περιπτώσεις και συνθήκες. Βρίσκεται σε νόμιμη, έκτακτη ανάγκη. Αυτό οδηγεί την κοινωνία σε αποδιοργάνωση, σε ψυχολογική πίεση.

Να πω και κάτι ακόμη. Τη μια φταίει ο καιρός που πήραν φωτιά, την άλλη έφταιγε ο καιρός που έκλεισε η Αττική Οδός, τώρα φταίει ο πόλεμος στην Ουκρανία για την ακρίβεια. Δεν θα έχουμε ρεύμα και θα φταίει κάτι άλλο. Δεν γίνεται έτσι να κυβερνάτε. Έτσι, οι προνοητικοί θα πρέπει πρώτα να εξετάσουν και να καταλήξουν στα πράγματα, πριν προβούν σε πράξεις, κύριε Πρωθυπουργέ.

Επίσης, είναι επαίσχυντος ο ισχυρισμός περί φιλορωσικού τμήματος στη βόρεια Ελλάδα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Θα απαντήσω στον κ. Πορτοσάλτε, τον πλέον επικίνδυνο δημοσιογράφο της χώρας. Διχάζει τους Έλληνες συνεχώς. Δεν είναι δυνατόν δημοσιογράφος να βγαίνει σε κανάλι στον «ΣΚΑΪ» και να λέει ότι στη βόρεια Ελλάδα είναι ψεκασμένοι όλοι οι Βορειοελλαδίτες, γιατί δεν πιστεύουν σε αυτό, δεν πιστεύουν σε εκείνο, είναι φιλορώσοι, γιατί -λέει- παίρνουν λεφτά όλοι στη βόρεια Ελλάδα.

Να του πω, λοιπόν, του κ. Πορτοσάλτε και του κάθε Πορτοσάλτε ότι αυτό είναι ορισμός μίσους και διχασμού. Και έγινε σε ένα κανάλι που φιλοξενεί Τούρκο παραγωγό, τούρκικα λεφτά από τον «ΣΚΑΪ». Και μιλάνε αυτοί για διχασμό; Μιλάνε για ρητορική μίσους; Πού είναι το ΕΣΡ, το ανεξάρτητο, παρακρατικό, ο μηχανισμός αυτής της Νέας Δημοκρατίας;

(Χειροκροτήματα από την πτέρυγα της Ελληνικής Λύσης)

Εμείς λέμε ένα πράγμα. Όχι στον διχασμό των Ελλήνων. Ένωση Ελλήνων. Έρχεται πείνα, έρχεται ακρίβεια, έρχεται -επαναλαμβάνω- δύσκολος καιρός για τους Έλληνες. Να σοβαρευτεί το πολιτικό προσωπικό. Δεν μπορεί να κάνει διακοπές την ώρα που ο Έλληνας δεν μπορεί να τα βγάλει πέρα. Πρέπει να είμαστε έτοιμοι για όλα.

Πρέπει να ξέρετε κάτι. Εκπροσωπούμε εδώ τον ελληνικό λαό, γι’ αυτό και πρέπει να λέτε «πρώτα η Ελλάδα», «πρώτα οι Έλληνες». Τίποτα άλλο. Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι πριν περάσουμε στον κατάλογο των ομιλητών, μέχρι να ετοιμαστεί το Βήμα, έχω την τιμή να ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας για την αίτηση άρσης ασυλίας του συναδέλφου Βουλευτή κ. Νικολάου Μανωλάκου.

Ψήφισαν συνολικά 261 Βουλευτές.

Υπέρ της άρσεως ασυλίας, δηλαδή «ΝΑΙ» εψήφισε 1 Βουλευτής.

Κατά της άρσεως ασυλίας, δηλαδή «ΟΧΙ», εψήφισαν 260 Βουλευτές.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής απορρίπτεται.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τα πλημμελήματα της πλαστογραφίας (νόθευσης) με χρήση και της ηθικής αυτουργίας σε ψευδή βεβαίωση κατά συρροή [άρθρα 13α , γ, 27, 46 παρ.1, 51, 53, 79, 94, 216 παρ.1-2, 242 παρ.1 Π.Κ.] (ΣΥΝΟΛΙΚΑ ΨΗΦΟΙ: NAI:1, OXI:260, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | ΛΑΡΙΣΗΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΟΧΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΟΧΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |

|  |  |  |  |
| --- | --- | --- | --- |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΜΑΝΩΛΑΚΟΣ ΝΙΚΟΛΑΟΣ | Για τα πλημμελήματα της πλαστογραφίας (νόθευσης) με χρήση και της ηθικής αυτουργίας σε ψευδή βεβαίωση κατά συρροή [άρθρα 13α , γ, 27, 46 παρ.1, 51, 53, 79, 94, 216 παρ.1-2, 242 παρ.1 Π.Κ.] | ΝΑΙ | 1 |
| OXI | 260 |
| ΠΡΝ | 0 |
| ΣΥΝ | 261 |
|  |  |  |  |
|  | Ο Πρόεδρος |  |  |

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι επανερχόμαστε στη συζήτηση του σχεδίου νόμου.

Καλείται στο Βήμα η κ. Αναγνωστοπούλου Αθανασία από τον ΣΥΡΙΖΑ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ένα ερώτημα πλανάται ξανά πάνω από την ελληνική κοινωνία. Τι οδηγεί νέους ανθρώπους στην εφηβική, μετεφηβική ηλικία, νεαρά, όμως, άτομα, να προχωράνε σε πράξεις βίας οι οποίες φτάνουν μέχρι και το δραματικό σημείο της αφαίρεσης της ζωής ενός νέου ανθρώπου συνομήλικού τους; Τι είναι αυτό; Και σε αυτό το ερώτημα είμαστε υποχρεωμένοι ως πολιτικό σύστημα να απαντήσουμε, γιατί αυτό είναι το κρίσιμο ερώτημα. Τι είναι αυτό που φανατίζει και οπλίζει χέρια νέων ανθρώπων;

Άκουσα εκείνες τις τραγικές ώρες -λίγο μετά- την υπέροχη αυτή οικογένεια, τους γονείς του αδικοχαμένου παιδιού του Άλκη Καμπανού. Άκουσα αυτή την τραγική μητέρα να λέει μία πρόταση που μου έμεινε στο κεφάλι, κύριε Υπουργέ. «Δεν έχω μέσα μου μίσος γι’ αυτούς που έκαναν ό,τι έκαναν. Τα λυπάμαι αυτά τα παιδιά και με τον τρόπο της μάνας, γιατί δεν γνώρισαν ποτέ αγάπη»

Για μένα από εκεί και πέρα πρέπει να ξεκινήσει η συζήτησή μας, αν θέλουμε πραγματικά να δούμε τι συμβαίνει και αν θέλουμε αυτό να το βάλουμε σε ένα πλαίσιο συνολικό. Να δούμε στη Θεσσαλονίκη, να δούμε σε άλλες πόλεις, σε μεγάλα αστικά κέντρα και σε μικρότερα αστικά κέντρα τι συμβαίνει και έχουμε φαινόμενα βίας σε εφηβική και μετεφηβική ηλικία. Είδαμε για παράδειγμα στη Θεσσαλονίκη τι συμβαίνει με τα σχολεία. Είδαμε στα ΕΠΑΛ τους θύλακες της Χρυσής Αυγής, νεοφασιστικά, νεοναζιστικά φαινόμενα που προσπαθούσαν να κυριαρχήσουν μέσα στα σχολεία.

Κύριε Υφυπουργέ, το ερώτημα, λοιπόν, είναι πώς τροφοδοτείται αυτή η βία. Άκουσα κάποιους από τους δράστες να λένε -τους φερόμενους ως δράστες, να χρησιμοποιήσω και τη νομικά ορθή γλώσσα- ότι στον δικό μας δρόμο, στη δικιά μας γειτονιά δεν μπορεί να είναι από άλλη ομάδα. Εδώ, λοιπόν, υπάρχει ένα βαθύ πρόβλημα που σχετίζεται με κοινωνικές σχέσεις, με πολιτικά φαινόμενα, με πολιτισμικά φαινόμενα και με αθλητικά φαινόμενα βεβαίως.

Άρα, λοιπόν, η πολιτεία αν θέλει να βρει μία λύση, αν θέλει να προσεγγίσει μία λύση -γιατί δεν είναι εύκολα αυτά τα πράγματα-, πρέπει να ξεκινήσει επιτέλους από τη ρίζα.

Και τι μας φέρνετε, κύριε Υφυπουργέ; Ένα νομοσχέδιο το οποίο είναι copy paste της αντίληψης -η πλήρης αποτύπωση- της Νέας Δημοκρατίας την οποία είδαμε ευθύς εξαρχής από την ανάληψη της διακυβέρνησης του τόπου. Δηλαδή τι κάνουμε; Πονάει κεφάλι, κόβουμε κεφάλι. Αυστηροποίηση των ποινών.

Έχουμε έναν ποινικό πολιτισμό. Έχουμε έγκριτους νομικούς σε αυτή τη χώρα, έγκριτους ποινικολόγους. Δούλεψαν επί μία δεκαετία και πλέον για να φτιάξουν, να συγκροτήσουν τον Ποινικό Κώδικα. Τον αλλάζετε συνέχεια, γιατί θεωρείτε ότι αυτό που θα σας δώσει, επικοινωνιακό προβάδισμα, είναι να απαντήσετε -όπως είπε και ο εισηγητής μας πάρα πολύ σωστά- με απολύτως λαϊκίστικο τρόπο. Γιατί λαϊκίστικος τρόπος είναι να απαντάω στο θυμικό. Δεν ανασυγκροτώ τη λογική. Δεν οδηγώ μία κοινωνία σε αναστοχασμό. Βρισκόμαστε σε επικίνδυνες ατραπούς. Αν δεν σκεφτούμε έτσι, δεν πρόκειται να τα βγάλουμε πέρα.

Ήταν πάλι κυβέρνηση Νέας Δημοκρατίας η οποία είχε νομοθετήσει ιδιώνυμο, αυστηροποιήσεις ποινών για τον αθλητισμό. Η ίδια η Νέα Δημοκρατία σε επόμενη κυβέρνηση αντιλήφθηκε ότι αυτό ήταν απολύτως αναποτελεσματικό. Ξαναγύρισε πίσω και τώρα έρχεστε πάλι όπως έχετε κάνει σε όλες τις περιπτώσεις και θεωρείτε ότι τάξη είναι εμπέδωση του αισθήματος της τάξης και της ασφάλειας, είναι ότι δεν στοχοποιώ την ποινικά κολάσιμη πράξη, αλλά στοχοποιώ ομάδες γενικώς του πληθυσμού έτσι, χωρίς να συσχετίζω με τα αίτια και την κοινωνία.

Φτιάχνετε, λοιπόν, ιδιώνυμο για τους κουκουλοφόρους. Γνωστά αυτά, τα ξέρουμε, έχετε ολόκληρη φιλολογία περί αυτού. Καταργείτε την έννοια της αναλογικότητας. Και εδώ μέσα, σε αυτή τη Βουλή υπάρχουν σοβαροί νομικοί, οι οποίοι δεν μπορούν να μην πουν ότι έχουμε ένα σφοδρό πισωγύρισμα όταν κόβουμε την έννοια της αναλογικότητας από τον ποινικό μας πολιτισμό.

Δεύτερο πολύ σημαντικό για μένα. Έχει ανασταλεί -και το καταργείτε τώρα- η πρόβλεψη της κοινωνικής εργασίας, της κοινωφελούς εργασίας. Πώς αλλιώς νέος άνθρωπος, ο οποίος δεν βαρύνεται με βαρύτατες ποινικές πράξεις, θα επανενταχθεί; Πώς η έννοια του σωφρονισμού θα ξαναμπεί επιτέλους στη γλώσσα μας; Τι είναι αυτό το πράγμα; Τι είναι αυτό που δεν επιτρέπει και στους δικαστές να έχουν αυτή την αντίληψη, την ευχέρεια, να κρίνουν κατά αναλογικότητα αυτό που έχουν να επιβάλουν ως ποινή;

Αν δούμε λίγο το φαινόμενο της οπαδικής βίας συνδυασμένο με όλα τα άλλα φαινόμενα -και εγώ θα το βάλω και με το φαινόμενο της γυναικοκτονίας, τα φαινόμενα βίας στα σχολεία, παντού στις γειτονιές, όπου υπάρχουν- θα δούμε ότι ειδικά το φαινόμενο της οπαδικής βίας -και όχι μόνο- είναι ανδροκρατούμενο φαινόμενο. Έχει μέσα σεξισμό, έχει ομοφοβία, έχει μία ταυτοτική οπαδοποίηση η οποία βασίζεται σε ορισμένα χαρακτηριστικά. Θα μιλήσουμε γι’ αυτά;

Αντί, λοιπόν, να ξεκινήσουμε αμέσως, χτες, προχτές, τι γίνεται στην εκπαίδευση μας; Τι κάναμε εμείς στην εκπαίδευση; Τι έκανε η Υπουργός Παιδείας;

Η Υπουργός Παιδείας κατάργησε τα μαθήματα που μπορούν να εισαγάγουν τους νέους ανθρώπους στην εφηβική ηλικία σε έναν κόσμο αναστοχασμού, σε έναν κόσμο διαφορετικότητας, σε έναν κόσμο που βλέπει τα πράγματα με άλλους ταυτοτικούς όρους και όχι με αυτούς. Κοινωνιολογία, σύγχρονος κόσμος, μαθήματα κοινωνικής επιστήμης κ.λπ.. Όλα αυτά έχουν καταργηθεί. Λοιπόν, αντί για αυστηροποίησης ποινών… Δεν σας λέω από εκεί κλείνετε οριζόντια τις λέσχες φιλάθλων κ.λπ.. Χωρίς να συνδέετε και το φαινόμενο με τους ιδιοκτήτες των ΠΑΕ οι οποίοι παίζουν και άλλο ρόλο εκτός από τον αθλητικό και οικονομικό και πολιτικό. Και διάφορα τέτοια. Πώς φτιάχνουν τη νοοτροπία του ελέγχου των πόλεων, του ελέγχου των δρόμων και των γειτονιών; Είναι πολύ σημαντικά πράγματα. Για όλα αυτά που συμβαίνουν γύρω μας και τη βαρβαρότητα του πολέμου.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ξέρω. Έχετε δίκιο.

Ο πόλεμος έχει και είναι βαρβαρότητα. Και στη βαρβαρότητα που επιβάλλει η ισχύς της εισβολής, όπως γίνεται τώρα με τη Ρωσία εναντίον της Ουκρανίας αυτό που μας χρειάζεται… Έλεγα πριν για τις ταυτότητες, τα ταυτοτικά πράγματα. Είδαμε πώς αντιμετωπίζουν άνθρωποι, Βουλευτές της Νέας Δημοκρατίας και ο Υπουργός ο ίδιος το θέμα των προσφύγων. Χωρίζονται οι πρόσφυγες ανάλογα με το από πού είναι. Αλλά σε αυτή τη βαρβαρότητα, σ’ αυτή την πλήρη, κάθετη διάκριση των ανθρώπων με όρους μίσους και ανταγωνισμού -αυτό είναι ο πόλεμος- με εθνικά χαρακτηριστικά κ.λπ., μια ανακωχή, εκεχειρία του πολέμου είναι ο πολιτισμός και αθλητισμός. Κόβετε αυτές τις γέφυρες. Μην τις κόβετε αυτές τις γέφυρες. Δεν έχω χρόνο για πάρα πολλούς λόγους. Αυτές οι γέφυρες πρέπει να μείνουν οπωσδήποτε αν ο πολιτισμός και αθλητισμός είναι φορείς αξιών πολύ πάνω απ’ όλα αυτά που ζούμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Καμίνης Γεώργιος από το Κίνημα Αλλαγής. Θα ακολουθήσει η κ. Ευθυμίου, ο κ. Φωτήλας και η κ. Δούνια.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η δολοφονία του Άλκη Καμπανού ήταν ένα γεγονός που σκόρπισε τη θλίψη στο πανελλήνιο που αποσβολωμένο είδε μια αθώα ζωή να θυσιάζεται στο βωμό της τυφλής οπαδικής βίας. Μόλις προχθές συμπληρώθηκαν σαράντα ημέρες από τη δολοφονία του. Η αποτρόπαιη αυτή εξέλιξη έφερε και πάλι στην επιφάνεια ένα κοινωνικό φαινόμενο με βαθιές ρίζες. Το φαινόμενο της οπαδικής βίας, βεβαίως, δεν είναι πρόσφατο. Μπορεί λόγω της πανδημικής κρίσης και των κλειστών αθλητικών χώρων να το απωθήσαμε κάπως από τη μνήμη μας, όμως, αυτό δεν έπαψε να υπάρχει. Ιδιωτικοί στρατοί αόρατων στρατηγών οι οποίοι διατηρούν κανονικό οπλοστάσιο ανά πάσα στιγμή διαθέσιμο σε έναν αέναο πόλεμο που δεν γνωρίζει ούτε εκεχειρία, ούτε ανακωχή.

Η Κυβέρνηση και εδώ όπως και στην έξαρση του φαινομένου της έμφυλης βίας κατά των γυναικών και των γυναικοκτονιών επέλεξε την προσφιλή της πεπατημένη που εστιάζει μόνο στο κατασταλτικό και όχι στο προληπτικό σκέλος. Επέλεξε τη μονόπλευρη αυστηροποίηση η οποία άγεται και φέρεται φυσικά από την επικαιρότητα των τηλεοπτικών δελτίων, με την ολιστική ματιά του εγκληματικού φαινομένου να απουσιάζει παντελώς. Δεν είναι τυχαίο μάλιστα ότι το νομοσχέδιο που συζητάμε σήμερα αλλιώς ξεκίνησε και αλλιώς καταλήγει. Κατατέθηκε για δημόσια διαβούλευση το διάστημα 8 έως 22 Νοεμβρίου, δύο περίπου μήνες πριν από τη δολοφονία του Άλκη. Προσπαθώντας η Κυβέρνηση να δείξει ότι αναλαμβάνει πρωτοβουλίες μετά τη δολοφονία προσέθεσε άρον-άρον τις διατάξεις του πρώτου μέρους που αφορούν την αντιμετώπιση της οπαδικής βίας χωρίς βεβαίως να έχει προηγηθεί η παραμικρή διαβούλευση με την κοινωνία των πολιτών.

Φέρνετε, λοιπόν, ένα νομοσχέδιο για την αντιμετώπιση της οπαδικής βίας η οποία τελικά καταλαμβάνει μόλις εννέα άρθρα σε ένα νομοσχέδιο συνολικά εξήντα εννέα άρθρων ποικίλου αθλητικού ενδιαφέροντος. Αυτό πρακτικά τι σημαίνει; Σημαίνει ότι κατά την ακρόαση των εξωκοινοβουλευτικών φορέων, όπου η παρέμβαση του καθενός διαρκεί μόλις τρία λεπτά, η Βουλή αδυνατεί να επικεντρωθεί στο πώς θα αντιμετωπίσει την οπαδική βία αλλά καταπιάνεται αναγκαστικά και με όλα τα υπόλοιπα θέματα που θίγουν οι προς επεξεργασία διατάξεις.

Σημασία, επομένως, δεν έχει πόσους φορείς καλείς αλλά ποιους φορείς και τι ζητάς από αυτούς να συνεισφέρουν. Και αυτό βεβαίως εξαρτάται από την ποιότητα του νομοθετήματος. Γιατί βλέπουμε ότι όταν φέρνουμε προς συζήτηση στη Βουλή νομοσχέδια τα οποία περιέχουν ένα πλήθος ετερόκλητων διατάξεων, τελικά υπονομεύεται συνολικά η νομοθετική διαδικασία. Υπονομεύεται μεταξύ άλλων, όπως είπα και η διαδικασία της ακρόασης φορέων, οι οποίοι φορείς είναι αυτοί που μπορούν να μας φέρουν ακριβώς τα μηνύματα από την κοινωνία σε σχέση με το περιεχόμενο των διατάξεων. Αυτό, λοιπόν, για να μην ξεχνάμε ότι η Κυβέρνηση εκείνη η οποία απαγγέλθηκε τον εκσυγχρονισμό του νομοθετικού έργου μέσα από αυτό πια το περιώνυμο επιτελικό κράτος, στην ουσία σε κάθε νομοσχέδιο, μα σε κάθε νομοσχέδιο, έρχεται και πλήττει την ίδια την ουσία του.

Και λοιπόν, τι καταφέρνει η Κυβέρνηση; Να δηλώσει αυτάρεσκα ότι αντιμετωπίζει το φαινόμενο της οπαδικής βίας με αποσπασματικές πρωτοβουλίες χωρίς ειρμό ούτε σχέδιο. Είχε υποσχεθεί και πάλι το τέλος της οπαδικής βίας η Κυβέρνηση με τον ν.4809 που επανέφερε το λεγόμενο ιδιώνυμο. Η όλη αυτή συζήτηση θυμίζει αρκετά την κατάργηση του πανεπιστημιακού ασύλου. Η Κυβέρνηση διακήρυσσε ότι θα λύσει άμεσα το ζήτημα της ανομίας στα πανεπιστήμια με την πανεπιστημιακή αστυνομία. Κάτι βέβαια που ποτέ δεν έγινε.

Στις λεπτομέρειες του νομοσχεδίου που αφορούν τις λέσχες φιλάθλων και την τήρηση ηλεκτρονικού μητρώου αλλά και τις προτάσεις για την περαιτέρω βελτίωσή του έχει ήδη αναφερθεί ο εισηγητής, ο ειδικός αγορητής του Κινήματος Αλλαγής, ο συνάδελφος Δημήτρης Κωνσταντόπουλος. Στον χρόνο που απομένει επιτρέψτε μου να εστιάσω σε δύο ειδικότερα σημεία του νομοσχεδίου που αναδεικνύουν τη προχειρότητα και την αποσπασματικότητα με την οποία προσεγγίζει η Κυβέρνηση το ζήτημα της οπαδικής βίας.

Μόλις πριν από μία εβδομάδα η Βουλή μας κύρωσε με τον ν.4901 τη σύμβαση του Συμβουλίου της Ευρώπης για μία ολοκληρωμένη προσέγγιση ασφάλειας προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα. Όπως ορίζει το άρθρο 28 παράγραφος 1 του Συντάγματος οι διατάξεις της σύμβασης έχουν αυξημένη νομοθετική ισχύ. Διαβάζοντας κανείς τις προβλέψεις της σύμβασης καταλαβαίνει, λοιπόν, ότι η Κυβέρνηση δεν έρχεται σε κανέναν απολύτως διάλογο με τις διεθνείς συμβάσεις που η ίδια μας φέρνει στη Βουλή προς κύρωση. Αγνοεί επιδεικτικά την ολιστική τους προσέγγιση ειδικά τώρα στο φαινόμενο της οπαδικής βίας και επιλέγει να εστιάσει στην καταστολή.

Η ίδια η σύμβαση κατοχυρώνει τη λεγόμενη διυπηρεσιακή ολοκληρωμένη προσέγγιση, που επιβάλλει τον συντονισμό φορέων και την εφαρμογή μιας συνολικής στρατηγικής ασφάλειας και προστασίας, η οποία προκύπτει από μια ευρεία διαβούλευση μεταξύ των εμπλεκόμενων φορέων, είτε πρόκειται για φορείς της τοπικής αυτοδιοίκησης είτε για τα συναρμόδια Υπουργεία Παιδείας και Αθλητισμού ή οποιονδήποτε άλλο φορέα μπορεί να συνεισφέρει από τη δική του πλευρά. Δεν πρόκειται πάντως για απλά άτυπες συναντήσεις κυρίων ή συναντήσεις κορυφής.

Στην προκείμενη περίπτωση έγινε κάτι τέτοιο; Όχι βέβαια. Η Κυβέρνηση έσπευσε μετά από ένα αποτρόπαιο γεγονός να μας φέρει τσάτρα πάτρα, φύρδην μίγδην διατάξεις για το φαινόμενο της οπαδικής βίας με έναν μονοθεματικό χαρακτήρα, που έχουν να κάνουν μόνο με την καταστολή, επενδύοντας φυσικά επικοινωνιακά, είτε αυτό αφορά τις ποινές είτε την επέκταση του ιδιωνύμου και αναπόφευκτα ή αποσπασματικότητα οδηγεί και στη προχειρότητα, ενίοτε και στον εμπαιγμό.

Έρχεται το νομοσχέδιο και μας λέει ότι δεν μπορεί να επιβληθεί η εναλλακτική ή κοινωνική υπηρεσία ως εναλλακτική ποινή, όταν de factο, mano de jure, την έχετε καταργήσει ήδη από τις πρώτες μέρες της διακυβέρνησής σας, όπως έχετε καταργήσει ουσιαστικά κάθε εναλλακτικό τρόπο έκτισης της ποινής.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καμίνη, ολοκληρώστε σας παρακαλώ.

**ΓΕΩΡΓΙΟΣ ΚΑΜΙΝΗΣ:** Ολοκληρώνω, κύριε Πρόεδρε.

Αυτή τη στιγμή στην επιτροπή για το σωφρονιστικό συζητάμε για τις αγροτικές φυλακές και τον μαρασμό στον οποίο έχετε οδηγήσει αυτόν τον πάρα πολύ σημαντικό θεσμό. Το ίδιο έχετε κάνει με την ηλεκτρονική επιτήρηση, με το βραχιολάκι. Το ίδιο κάνατε με την κοινωνική υπηρεσία. Τα ίδια κάνετε με τους περιορισμούς στις άδειες των κρατουμένων. Τα ίδια κάνετε σε κάθε επίπεδο της σωφρονιστικής μεταχείρισης των πολιτών, το οποίο δεν έχει να κάνει με την καταστολή.

Αυτά κατά τα λοιπά για το εκσυγχρονιστικό προσωπείο της Κυβέρνησης Μητσοτάκη.

Σας ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα την κ. Άννα Ευθυμίου από τη Νέα Δημοκρατία.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα ένα νομοσχέδιο με βαρύνουσα σημασία, γιατί κυρίως αφορά τη νεολαία μας, δηλαδή το μέλλον του τόπου μας. Πραγματικά θεωρώ ότι οι διατάξεις αυτές για την οπαδική βία είναι αναγκαίο να ψηφιστούν. Η εισηγήτρια μας τις απαρίθμησε και τις ανέλυσε διεξοδικά. Εγώ θα ήθελα να εισφέρω στη συζήτηση κάποια πραγματικά στοιχεία για την πόλη μας και κάποια πολιτικά στοιχεία.

Η δολοφονία του Άλκη Καμπανού συγκλόνισε βαθιά την κοινωνία της Θεσσαλονίκης και πραγματικά αξίζουν συγχαρητήρια στις αστυνομικές δυνάμεις της πόλης μας, οι οποίες έπιασαν αμέσως τους δράστες. Για εμάς, όμως, τα γεγονότα της οπαδικής βίας ήταν ήδη γνωστά στην πόλη της Θεσσαλονίκης. Πραγματικά έδωσε η δολοφονία του Άλκη Καμπανού τη δυνατότητα να ανοίξουν και στόματα. Μετά ακριβώς από αυτή την ανείπωτη τραγωδία ήρθα σε επαφή με πολλούς γονείς, οι οποίοι μου μετέφεραν την κραυγή αγωνίας τους να παρθούν μέτρα για την οπαδική βία. Φοβούνται ότι σε λίγο δεν θα μπορούν εύκολα τα παιδιά τους να κυκλοφορήσουν στους δρόμους της πόλης μας. Άρα, αυτές οι διατάξεις ήταν αναγκαίες προς ψήφιση.

Έχω ιδιαίτερη ευαισθησία σε θέματα νεολαίας και αθλητισμού, αλλά και εμπειρία, την οποία αντλώ από τότε που ήμουν φοιτήτρια Νομικής στο Αριστοτέλειο Πανεπιστήμιο με την ενεργή συμμετοχή μου σε θέματα νεολαίας, από τότε που ήμουν -εδώ και δέκα χρόνια- Πρόεδρος της Οργάνωσης «Νέοι Ευρωπαίοι Οργανωμένοι Ικανοί», από τότε που ήμουν εντεταλμένη σύμβουλος σε θέματα νεολαίας στον Δήμο Θεσσαλονίκης, αλλά και μέχρι σήμερα που είμαι η νεότερη σε ηλικία εκλεγμένη Βουλευτής στην παράταξή μου στην Α΄ Θεσσαλονίκης.

Έτσι, λοιπόν, η οπαδική βία είναι ένα φαινόμενο δυναμικό και πολυπαραγοντικό. Έχει πλέον μετατοπιστεί εκτός αγωνιστικών χώρων. Μάλιστα εδώ θέλω να θυμίσω ότι ο ΣΥΡΙΖΑ καταψήφισε τη διάταξη για την επέκταση των χρονικών και χωρικών ορίων των περιστατικών που μπορούν να χαρακτηριστούν ως οπαδική βία. Επίσης, παρατηρείται πολύ μεγάλη αύξηση στους ανήλικους ,αλλά και εμπλοκή παραβατών του Κοινού Ποινικού Δικαίου, κάτι που το γνωρίζω από το επάγγελμα της δικηγορίας που ασκώ.

Και εδώ έρχεται το σημαντικό ερώτημα: Τι νεολαία θέλουμε; Μια νεολαία τυφλωμένη από μίσος που βγάζει τα μαχαίρια ή μια νεολαία που προάγει την ευγενή άμιλλα, το φίλαθλο πνεύμα, τα ιδεώδη και τα ιδανικά του αθλητισμού; Η απάντηση είναι προφανής. Προφανώς θέλουμε το δεύτερο, αλλά για να συμβεί αυτό χρειάζονται δύο προϋποθέσεις. Πρώτον, συνέργεια όλων των εμπλεκομένων φορέων και δεύτερον, να εξαντληθούν από όλους, όλα τα όρια της πολιτικής βούλησης για να αντιμετωπιστεί το φαινόμενο αυτό.

Και στο σημείο αυτό θα ήθελα να θέσω και ένα προεξέχον θέμα, αυτό της πρόληψης. Πιστεύω ότι η πρόταση των κοσμητόρων και προέδρων των τμημάτων των Επιστημών Φυσικής Αγωγής, η οποία μας κοινοποιήθηκε και με επιστολή και την καταθέτω για τα Πρακτικά, που προτείνει τη δημιουργία ταμείου μόνιμης χρηματοδότησης καινοτόμων ερευνών, τεκμηριωμένων παρεμβάσεων και εκπαίδευσης για τη βία στον αθλητισμό θα μπορούσε να προτεραιοποιηθεί όταν επιστρέψουμε σε μια κανονικότητα.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά την προαναφερθείσα πρόταση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και είναι σημαντικό ότι ο Υπουργός είπε ότι θα επανέλθει στην πρόταση αυτή. Εξάλλου ο Υπουργός προέρχεται από τη νεολαία και ήταν ένας πολύ δραστήριος γραμματέας του κόμματος μας.

Επίσης, δεν γνωρίζω στο πλαίσιο της πρόληψης αν είναι εφικτό, κύριε Υπουργέ, να μπουν από το Ταμείο Ανάπτυξης χρηματοδοτικά κονδύλια για εκπαιδευτικά προγράμματα, εκπαιδευτικά σεμινάρια για την καταπολέμηση της οπαδικής βίας.

Επίσης, θα ήθελα να καταθέσω και την πρόταση της Ένωσης Αστυνομικών Θεσσαλονίκης, για την αναβάθμιση και την ενίσχυση του προσωπικού φύλαξης των αγωνιστικών χώρων και την εκπαίδευσή του, ώστε να είναι ένα μόνιμο, σταθερό, εκπαιδευμένο προσωπικό, που φυσικά δεν θα έχει καταδικαστεί και ποτέ για θέματα αθλητικής βίας.

Κλείνοντας το θέμα της οπαδικής βίας θα ήθελα να θέσω το εξής: Μία παράμετρος που διεγείρει την οπαδική βία είναι η καθυστέρηση στην απονομή δικαιοσύνης. Έρχονται υποθέσεις να δικαστούν μετά από τρία και τέσσερα χρόνια, τιμωρούνται οι ομάδες και οι αποφάσεις έρχονται να ανατραπούν στο ΚΑΣ.

Περίτρανο παράδειγμα η ομάδα του Άρη στο ποδόσφαιρο, που ξεκίνησε το πρωτάθλημα με μείον έξι βαθμούς, δικαιώθηκε τώρα, κατ’ ουσία, δικαιώθηκε από το ΚΑΣ και αυτό πρέπει να προβληματίσει ιδιαίτερα την ΕΠΟ και τις επιτροπές της.

Κύριε Υπουργέ, εδώ θα ήθελα την προσοχή σας. Πρέπει να τολμήσουμε να βρούμε μια λύση, χωρίς να θίγουμε το αυτοδιοίκητο και να επιβάλουμε την πλήρη εφαρμογή της ολιστικής μελέτης της κυβέρνησης και της FIFA χωρίς εκπτώσεις.

Κλείνοντας, λοιπόν, το θέμα αυτό θα ήθελα να αναφερθώ και στα e-sports. Είναι ένα καινούργιο τοπίο, ένας διαφορετικός κόσμος, ο οποίος όμως είναι υπαρκτός και άρα πρέπει να ρυθμιστεί. Ακόμα και εμείς να κλείσουμε τα μάτια μας, ο κόσμος αυτός θα συνεχίσει να υπάρχει. Τα e-sports δεν είναι τζόγος και μάλιστα σύμφωνα με έρευνα που κάνει η πλατφόρμα «news» στα τέλη του 2022 εξακόσια σαράντα πέντε εκατομμύρια θα είναι μέλη των e-sports. Τι σημαίνει αυτό; Σημαίνει ότι είναι ένα τοπίο που οφείλει να ρυθμιστεί.

Όμως, επειδή έχω την ιδιότητα και της μητέρας ενός παιδιού οκτώμισι χρόνων που πλέον έχουν αρχίσει να εντάσσονται στα e-sports και επίσης ήμουν Αναπληρώτρια Γραμματέας Νέων Τεχνολογιών της Νέας Δημοκρατίας αλλά και ως Πρόεδρος της Οργάνωσης «Νέοι», έχουμε μπει σε πάρα πολλά σχολεία κάνοντας σεμινάρια για τη σωστή και ασφαλή χρήση του διαδικτύου.

Άρα εδώ, παράλληλα με τα e-sports που κατοχυρώνονται, πρέπει να τρέξουμε εκστρατείες ενημέρωσης, εκστρατείες ενημέρωσης σε σχολεία, εκστρατείες ενημέρωσης σε γονείς πώς θα γίνεται σωστή χρήση αυτών των παιχνιδιών τόσο να βάζουμε χρονικά όρια, αλλά όσο και να αντιπροσωπεύουν και την ηλικία τους.

Και καταθέτω την έρευνα αυτή στα Πρακτικά.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταλήγοντας για τον εργασιακό αθλητισμό να πω ότι είναι σημαντικό που μπαίνει η ρύθμιση αυτή, διότι γνωρίζω καλά, τόσο από το επάγγελμά μου, καθώς έχω εξειδίκευση στο Εργατικό Δίκαιο, ότι ο εργασιακός αθλητισμός λειτουργεί επ’ ωφελεία του εργαζόμενου, επαναπροσδιορίζει τις σχέσεις εργαζόμενου και εργοδότη και συνεισφέρει στη διαμόρφωση ενός ανταγωνιστικού επιχειρηματικού περιβάλλοντος. Είναι σημαντικό ότι η Αθήνα ήταν η πρώτη ολυμπιακή πόλη που φιλοξένησε τους τρίτους Παγκόσμιους Αγώνες Εργασιακού Αθλητισμού τον Οκτώβριο του 2021.

Επίσης, δεν μπορώ να μην αναφερθώ στα συγχαρητήρια, όπως ανέφερε και ο Υπουργός, που δεχτήκαμε από τον Παγκόσμιο Οργανισμό Αντιντόπινγκ. Αυτό είναι πολύ σημαντικό, κύριε Υπουργέ. Και επειδή έχω διατελέσει πρόεδρος της οργάνωσης «Νέοι» έρευνα για το ντόπινγκ, θα ήθελα να σημειώσω ότι πρέπει να στρέψουμε την προσοχή μας στο ντόπινγκ στον ερασιτεχνικό αθλητισμό γιατί πραγματικά υπάρχουν θέματα.

Θα κλείσω με μία ευχή: Πραγματικά η δολοφονία του Άλκη Καμπανού να έχει την ίδια επίδραση που είχε αντίστοιχα το Χέιζελ στους Άγγλους, μια ανείπωτη τραγωδία που θα μας αναγκάσει να αλλάξουμε πολιτεία και κοινωνία, ακριβώς γιατί πολύ απλά δεν γίνεται να συνεχιστεί άλλο έτσι. Με αυτές τις σκέψεις υπερψηφίζω το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Φωτήλας Ιάσων από τη Νέα Δημοκρατία. Μετά θα μιλήσει η κ. Δούνια, όπως προείπα, και θα ακολουθήσει ο Κοινοβουλευτικός Εκπρόσωπος του Κομμουνιστικού Κόμματος, ο κ. Γιάννης Δελής.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ,κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό ψήφιση νομοσχέδιο χαίρει ευρείας, ομόθυμης αποδοχής από το σύνολο των φορέων που αφορά, αλλά κυρίως από το σύνολο της κοινωνίας. Για άλλη μια φορά η Κυβέρνηση του Κυριάκου Μητσοτάκη επέδειξε άμεσα αντανακλαστικά σε διαχρονικές παθογένειες και εν προκειμένω σε αυτές που αφορούν τον τομέα του αθλητισμού. Για άλλη μια φορά η Κυβέρνησή μας έρχεται να διορθώσει τα κακώς κείμενα με στοχευμένες μεταρρυθμίσεις σαν και αυτή σήμερα.

Το Υπουργείο Αθλητισμού προς τη σωστή κατεύθυνση ήδη από το 2019 θέσπισε τον ν.4639/2019 και εν συνεχεία τον ν.4809/2021, που μεταξύ άλλων προβλέπουν τη δυνατότητα συλλογής, επεξεργασίας και αξιοποίησης του υλικού και των δεδομένων που καταγράφονται με οποιοδήποτε τεχνικό μέσο, το οποίο χειρίζεται η Ελληνική Αστυνομία, στο πλαίσιο της ποινικής διαδικασίας. Με αυτόν τον τρόπο κάθε ποινική πράξη η οποία τελείται εντός και εκτός των αθλητικών εγκαταστάσεων μπορεί να διακριβώνεται και να τιμωρείται.

Περαιτέρω, μέσω αυτών των νόμων επεκτάθηκαν τα τοπικά και χρονικά όρια εφαρμογής των ποινικών διατάξεων για πράξεις αθλητικής βίας που έχουν αμιγώς οπαδικά κίνητρα και τελούνται σε χρόνο και τόπο που δεν συνδέεται με κάποια αθλητική εκδήλωση, όπως οι επιθέσεις συνδέσμων, ενώ παράλληλα επανήλθε το ιδιώνυμο, δηλαδή η απαγόρευση αναστολής και μετατροπής των στερητικών της ελευθερίας ποινών που επιβάλλονται από τα ποινικά δικαστήρια για εγκλήματα που αφορούν σε εκδηλώσεις αθλητικής βίας.

Επιπλέον, στο νομικό μας οπλοστάσιο ήρθε και προσετέθη ο ν.4855/2021 με τον οποίο ενοποιήθηκαν οι προβλεπόμενες ποινές για αδικήματα με στοιχεία βίας.

Ωστόσο αναγνωρίζουμε πως οι εκφάνσεις της οπαδικής βίας δεν έχουν στατικό χαρακτήρα. Αντιθέτως εξελίσσονται διαρκώς και για τον λόγο αυτόν αναλαμβάνουμε σχετική νομοθετική πρωτοβουλία προκειμένου να ανταποκριθούμε επαρκώς. Στόχος της Κυβέρνησής μας είναι να οδηγηθούμε σε ακόμα μεγαλύτερο περιορισμό των φαινομένων βίας. Προς αυτή την κατεύθυνση αποφασίσαμε ακόμα μεγαλύτερη αυστηροποίηση του θεσμικού πλαισίου σε ό,τι αφορά τη λειτουργία των λεσχών φιλάθλων και των παραρτημάτων τους, τις αναγκαίες προσαρμογές του Ποινικού Κώδικα και την εντατικοποίηση των ελέγχων από πλευράς της ΕΛ.ΑΣ.. Θεσπίζουμε ένα σαφές και αυστηρό πλαίσιο για τη λειτουργία των λεσχών φιλάθλων με σκοπό την αποτελεσματική εποπτεία τους.

Με το υπό ψήφιση νομοσχέδιο παρέχονται τα θεσμικά εργαλεία για την αυστηροποίηση και την αποτελεσματικότερη εφαρμογή προγενέστερων ρυθμίσεων για τις λέσχες φιλάθλων, το πλαίσιο ποινών και τα διοικητικά μέτρα κατά της βίας. Καμμία ανοχή πια στον χουλιγκανισμό, την οπαδική βία και τη βία εν γένει. Ο ρόλος των λεσχών φιλάθλων πρέπει να είναι αυτός των υποστηρικτών του ασφαλούς και ποιοτικού αθλητισμού. Σε αυτό το πλαίσιο προβλέπεται η προσωρινή αναστολή από την έναρξη ισχύος του νόμου και έως την 31 Ιουλίου του 2022 της λειτουργίας των λεσχών φιλάθλων, των παραρτημάτων τους, των γραφείων και εντευκτηρίων τους για λόγους δημόσιας τάξης. Αυτό το κάνουμε για να δώσουμε τον απαραίτητο χρόνο στα εμπλεκόμενα μέρη να εναρμονιστούν με τις νέες ρυθμίσεις και από τον Αύγουστο με το καλό να εφαρμοστεί το αυστηρότερο πλαίσιο αδειοδότησης και λειτουργίας των λεσχών φιλάθλων.

Το γήπεδο πρέπει να είναι γιορτή και όχι πεδίο μάχης. Έτσι και εμείς δείχνουμε απευθείας «κόκκινη κάρτα» στους χούλιγκανς. Η ανάγκη να επικρατήσουν τα στοιχεία της άθλησης, της ψυχαγωγίας και της ευγενούς άμιλλας στον αθλητισμό και ιδίως στο ποδόσφαιρο καθίσταται πιο επίκαιρη από ποτέ.

Κυρίες και κύριοι συνάδελφοι, το υπό συζήτηση νομοσχέδιο ρυθμίζει επίσης για πρώτη φορά θέματα που ως σήμερα δεν έχουν τύχει θεσμικής αντιμετώπισης. Με άλλα λόγια ρυθμίζουμε πεδία που μέχρι σήμερα παρέμεναν στη θεσμική αφάνεια και αναγνωρίζουμε νέα πεδία στον τομέα του αθλητισμού.

Εισάγουμε ένα νέο κανονιστικό πλαίσιο για τη ρύθμιση του αθλητικού εθελοντισμού, του πνευματικού αθλητισμού, του ηλεκτρονικού αθλητισμού, αλλά και του εργασιακού αθλητισμού. Αναγνωρίζεται επιτέλους και θεσμικά η ανιδιοτέλεια και κυρίως η προσφορά όλων των εθελοντών. Θεσπίζουμε για πρώτη φορά ένα σαφές και συνεκτικό πλαίσιο για τη ρύθμιση του αθλητικού εθελοντισμού. Επιδιώκουμε οι αθλητικοί φορείς αφ’ ενός να μπορούν να ανακοινώσουν τις αθλητικές διοργανώσεις για τις οποίες ζητούν εθελοντές και αφ’ ετέρου όσοι ενδιαφέρονται να προσφέρουν εθελοντικά να γνωρίζουν πού θα απευθύνονται. Έτσι ενθαρρύνουμε ακόμα περισσότερους νέους σε μια δημιουργική ενασχόληση, σε επαφή με ένα νέο άθλημα. Ενισχύουμε τον εθελοντικό αθλητισμό. Και ας είμαστε ειλικρινείς, δεν είναι λίγες οι φορές που οι εθελοντές βάζουν πλάτη στα αθλητικά δρώμενα. Οφείλουμε, λοιπόν, ως πολιτεία να αναγνωρίσουμε τον πολύτιμο ρόλο τους. Ήρθε η ώρα να το κάνουμε.

Το παρόν νομοσχέδιο πραγματεύεται και διαμορφώνει νέα χαρακτηριστικά στον χώρο του αθλητισμού μέσα από μία σύγχρονη οπτική. Συμβάλλει στην ανάπτυξη των πνευματικών αθλημάτων, όπως είναι τα επιτραπέζια αθλήματα, μέσα από την απλούστευση των διαδικασιών αδειοδότησης των διοργανώσεων και εγκαταστάσεων, αλλά και την κάλυψη του νομοθετικού ελλείμματος. Επιπλέον καλύπτει το νομοθετικό κενό και ρυθμίζει ένα πλήρως αρρύθμιστο πεδίο, αυτό των e-sports, των ηλεκτρονικών αθλημάτων. Η ψηφιακή ανάπτυξη μετατρέπει εκ των πραγμάτων το ψηφιακό περιβάλλον σε περιβάλλον αθλητισμού. Η σχετική πρόβλεψη του νόμου ευθυγραμμίζεται απόλυτα με τη νέα συνθήκη.

Κυρίες και κύριοι συνάδελφοι, το νομοσχέδιο του Υπουργείου Πολιτισμού και Αθλητισμού θωρακίζει την πολιτεία έναντι των ακραίων φαινομένων του φανατισμού και της οπαδικής βίας. Στοχεύει κυρίως στην εξάλειψη ενός επικίνδυνου φαινομένου που διασαλεύει την κοινωνική ειρήνη και ισορροπία σε χώρους μάλιστα στους οποίους θα έπρεπε να πρωταγωνιστούν αποκλειστικά και μόνο τα αθλητικά ιδεώδη. Το υπερψηφίζουμε και πάμε για άλλα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια η κ. Δούνια από τη Νέα Δημοκρατία.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα πριν μιλήσω για το νομοσχέδιο να εκφράσω την αμέριστη συμπαράστασή μου στην Ουκρανία και τον λαό της, που τόσο άδικα δοκιμάζεται πέρα από κάθε έννοια ανθρωπιάς λογικής και νομιμότητας. Ας ελπίσουμε αυτή η τραγική κατάσταση να τελειώσει το συντομότερο δυνατό και με όσο λιγότερα θύματα γίνεται.

Η αλήθεια είναι ότι εν έτει 2022 ζούμε καταστάσεις που ποτέ δεν περιμέναμε να ζήσουμε, τόσο σε παγκόσμιο, όσο και σε εθνικό επίπεδο. Και αναφέρομαι εν προκειμένω στα περιστατικά οπαδικής βίας στα οποία όλοι γινόμαστε μάρτυρες με αποκορύφωμα την αποτρόπαια δολοφονία του νεαρού Άλκη στη Θεσσαλονίκη πριν από μερικές εβδομάδες.

Είναι αδιανόητο για όλους μας, πόσο μάλλον για εμάς που έχουμε ασχοληθεί ενεργά με τον αθλητισμό και έχουμε μυήσει και τα παιδιά μας σε αυτόν, να βλέπουμε τα γήπεδα να μετατρέπονται σε χώρους άσκησης βίας, αντί για χώρους σωματικής και πνευματικής ανάπτυξης.

Αυτή τη βασική και, δυστυχώς, διαχρονική παθογένεια έρχεται ανάμεσα σε άλλα να λύσει το νομοσχέδιο του Υπουργείου Πολιτισμού και Αθλητισμού, για το οποίο συζητάμε σήμερα.

Πρόκειται, κυρίες και κύριοι συνάδελφοι, για το έβδομο αθλητικό νομοσχέδιο που έρχεται στη Βουλή τα τελευταία δυόμισι χρόνια, συνεχίζοντας τη μεταρρύθμιση που σταδιακά και στοχευμένα υλοποιεί η Κυβέρνηση της Νέας Δημοκρατίας στον τομέα του αθλητισμού.

Το μείζον θέμα της οπαδικής βίας ρυθμίζεται στο πρώτο μέρος του εν λόγω νομοσχεδίου. Σε αυτό θεσπίζεται ένα σαφές και αυστηρό πλαίσιο για τη λειτουργία των λεσχών φιλάθλων που αποσκοπεί στην πιο αποτελεσματική εποπτεία πάνω τους και στην πρόληψη τέλεσης αδικημάτων αθλητικής βίας μέσω της αυστηροποίησης των ποινών. Έτσι, μεταξύ άλλων αναστέλλεται η λειτουργία όλων των λεσχών φιλάθλων και των παραρτημάτων τους από την έναρξη ισχύος του νόμου και έως τις 31 Ιουλίου του 2022. Από αυτό το χρονικό σημείο και έπειτα θα υπάρχουν πολύ αυστηρές προϋποθέσεις αδειοδότησης και λειτουργίας των λεσχών, ώστε να καταστεί ευχερέστερος και αποτελεσματικότερος ο έλεγχός τους.

Ακόμα προβλέπεται η αυστηροποίηση του πλαισίου των ποινών για συγκεκριμένα αδικήματα που σχετίζονται με αθλητικές εκδηλώσεις. Απαγορεύεται η αναστολή εκτέλεσης για εγκλήματα οπαδικής βίας. τα οποία θα εκδικάζονται κατά προτεραιότητα, ενώ καθιερώνεται ειδικό ποινικό αδίκημα για όσους κατά τη διάρκεια των αθλητικών αγώνων έχουν καλυμμένα τα χαρακτηριστικά του προσώπου τους. Με αυτόν τον τρόπο θα διευκολυνθεί η ανίχνευση, αλλά και η καταγραφή όλων των προσώπων από τις κάμερες που λειτουργούν εντός των αγωνιστικών χώρων και θα επιταχυνθεί ο σχηματισμός τυχόν ποινικών δικογραφιών.

Παράλληλα συστήνεται στο Υπουργείο Ψηφιακής Διακυβέρνησης Ψηφιακό Μητρώο Μελών των λεσχών φιλάθλων, με στόχο την αποτελεσματικότερη άσκηση εποπτείας των αθλητικών σωματείων επί των αναγνωρισμένων λεσχών τους και των οργανωμένων μελών τους. Και, βέβαια, δίνεται στον αρμόδιο για τον αθλητισμό Υφυπουργό η δυνατότητα να επιτρέπει τη χρήση συγκεκριμένων ζωνών ή τμημάτων των κερκίδων αθλητικών εγκαταστάσεων μόνο σε κατόχους διαρκών εισιτηρίων, καθώς και να αναστέλλει προσωρινά τη λειτουργία των λεσχών φιλάθλων.

Στόχος όλων αυτών των ρυθμίσεων είναι η εξάλειψη της οπαδικής βίας εντός και εκτός αθλητικών εγκαταστάσεων και η ανάδειξη του υγιούς ρόλου των λεσχών φιλάθλων ως υποστηρικτών ενός ασφαλούς, αλλά και ποιοτικού αθλητισμού.

Πέρα, όμως, από αυτόν τον πολύ βασικό πυλώνα, το νομοσχέδιο καταπιάνεται και με άλλα πολύ σημαντικά θέματα, όπως τον αθλητικό εθελοντισμό. Ο ρόλος του εθελοντισμού τόσο στα μεγάλα αθλητικά γεγονότα, όπως οι Ολυμπιακοί Αγώνες, όσο και στην αθλητική καθημερινότητα μικρότερων οργανώσεων, είναι τεράστιος. Είναι απαραίτητο, λοιπόν, να υπάρξει ένα κανονιστικό πλαίσιο για τη λειτουργία του αθλητισμού στον χώρο του αθλητισμού, το οποίο θα αποτελέσει και τη βάση για τη διαμόρφωση της εθνικής μας στρατηγικής. Προβλέπεται, έτσι, το πλαίσιο αναγνώρισης του αθλητικού εθελοντισμού, η οργανωτική του μορφή, τα κίνητρα, οι υποχρεώσεις, τα δικαιώματα και η αξιολόγηση των εθελοντών και βεβαίως επισημαίνεται ο επιτελικός ρόλος της Γενικής Γραμματείας Αθλητισμού στον επιχειρησιακό σχεδιασμό της εθελοντικής αυτής δράσης. Δημιουργείται ακόμα μία ψηφιακή πλατφόρμα, το Εθνικό Δίκτυο Αθλητικού Αθλητισμού, όπου θα τηρείται Μητρώο Αθλητικών Εθελοντών και Εθελοντικών Οργανώσεων, καθώς και τα ηλεκτρονικά αρχεία των εκθέσεων αξιολόγησης των εθελοντών, όπως και των αντίστοιχων αθλητικών εθελοντικών διοργανώσεων.

Μία άλλη πολύ ενδιαφέρουσα ενότητα του νομοσχεδίου που εξετάζουμε είναι εκείνη του εργασιακού αθλητισμού. Πρόκειται για όλες αυτές τις δραστηριότητες που διοργανώνονται εντός ή εκτός του εργασιακού χώρου με πρωτοβουλία του εργοδότη ή των εργαζομένων ιδιωτικού ή δημόσιου φορέα. Και αυτή η σύγχρονη μορφή αθλητισμού αποκτά πλέον μια θεσμική αναγνώριση. Δημιουργούνται, δηλαδή, οι απαραίτητες συνθήκες για τη διά βίου άσκηση, τον υγιεινό τρόπο ζωής, τη βελτίωση της φυσικής κατάστασης, τη διατήρηση της σωματικής, ψυχικής και πνευματικής υγείας των εργαζομένων, στο πλαίσιο πάντα του εργασιακού περιβάλλοντος.

Ταυτόχρονα, θεσπίζεται η κάρτα υγείας αθλούμενου εργαζομένου και ορίζεται η Γενική Γραμματεία Αθλητισμού ως αρμόδια για την εποπτεία και την υποστήριξη κάθε διοργάνωσης ή προγράμματος εργασιακού αθλητισμού. Ο εργασιακός αθλητισμός αναμένεται να μειώσει το εργασιακό στρες -αυτό ελπίζουμε και το πιστεύουμε- να βελτιώσει τη φυσική κατάσταση των εργαζομένων και να δημιουργήσει ένα ελκυστικότερο περιβάλλον εργασίας. Σίγουρα πρόκειται για οφέλη που δεν μπορούν να αγνοηθούν.

Τέλος, θα ήθελα να αναφερθώ εν συντομία και στον πνευματικό αθλητισμό, δηλαδή στα αθλήματα στα οποία προέχει η πνευματική προσπάθεια και όχι τόσο η σωματική. Με το παρόν νομοσχέδιο γίνεται σαφές ότι και τα πνευματικά αθλήματα εντάσσονται στο πεδίο εφαρμογής του ν.2725/1999, ενώ περιγράφεται ο σκοπός, το αντικείμενο και οι κατηγορίες του πνευματικού πληθυσμού.

Επίσης, διευκρινίζεται ότι τα σωματεία που καλλιεργούν πνευματικά αθλήματα εγγράφονται στη Γενική Γραμματεία Αθλητισμού και λαμβάνουν ειδική αθλητική αναγνώριση με την ίδια διαδικασία και τους ίδιους όρους που αναγνωρίζονται και τα σωματεία του κλασικού αθλητισμού.

Κυρίες και κύριοι συνάδελφοι, όπως γίνεται κατανοητό, το υπό ψήφιση νομοσχέδιο του Υπουργείου Πολιτισμού και Αθλητισμού ρυθμίζει σημαντικά θέματα του αθλητισμού, επιλύοντας χρόνια σοβαρά θέματα και εκσυγχρονίζοντας το αθλητικό τοπίο. Δεν υπάρχει αμφιβολία ότι η βία και αθλητισμός δεν πάνε μαζί. Είναι έννοιες ασύνδετες -θα έλεγα- και αντιφατικές. Γι’ αυτό και πολύ σωστά η Κυβέρνηση δρα αποφασιστικά, ώστε οποιαδήποτε μορφή βίας να αντιμετωπίζεται πλέον άμεσα, αλλά και ριζικά. Το υγιές κομμάτι του αθλητισμού, εκείνο της ομαδικότητας και της ευγενούς άμιλλας πρέπει να προστατευτεί και όλα τα σημαντικά θέματα του αθλητισμού να επαναπροσεγγιστούν μέσα από μια σύγχρονη οπτική.

Από αυτή τη νέα προσέγγιση δεν πρέπει να λείπει κανείς μας. Όλοι μαζί οφείλουμε να συνδιαμορφώσουμε ένα καλύτερο μέλλον για τον αθλητισμό, για εμάς, αλλά περισσότερο για τα παιδιά μας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε κι εμείς την κ. Δούνια και για τη συνέπεια στον χρόνο.

Καλούμε στο Βήμα τον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Ιωάννη Δελή.

Θα ακολουθήσει ο κ. Λιούπης, ο κ. Ακτύπης και μετά ο κ. Γρηγοριάδης, ο Κοινοβουλευτικός Εκπρόσωπος του ΜέΡΑ25.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ισχυρίζεται η Κυβέρνηση της Νέας Δημοκρατίας ότι με το νομοσχέδιο αντιμετωπίζεται η οπαδική βία και επαναρρυθμίζονται, όπως λέει, σημαντικά θέματα του αθλητισμού, με σύγχρονη μάλιστα οπτική, όπως ο αθλητικός εθελοντισμός, ο ηλεκτρονικός και εργασιακός αθλητισμός και άλλα.

Ξέρετε κάτι όμως; Το μεδούλι του σημερινού αθλητικού νομοσχεδίου δεν είναι και τόσο αθλητικό, αφού είναι ποτισμένο από την κορυφή του ως τα νύχια του με τα υλικά της επιχειρηματικότητας και της εμπορευματοποίησης. Άλλωστε, αυτά τα δύο πάνε μαζί. Το βλέπει κανείς αυτό και στις διατάξεις για τον λεγόμενο «ηλεκτρονικό αθλητισμό», μία ονομασία που συνιστά αντικειμενικά μια αντίφαση εν τοις όροις. Ο -εντός πολλών εισαγωγικών- «ηλεκτρονικός αθλητισμός» έχει ήδη απογειώσει τον στοιχηματικό τζόγο. Το βλέπει στις διατάξεις του εργασιακού αθλητισμού, οι οποίες δεν έχουν την παραμικρή σχέση, ξέρετε, με τον ερασιτεχνικό αθλητισμό των εργατικών σωματείων ή των άλλων λαϊκών φορέων, αλλά με τις αθλητικές διοργανώσεις των ίδιων των επιχειρηματικών ομίλων και των εταιρειών τους που βρήκαν άλλο ένα μέσο καλλιέργειας του κοινωνικού εταιρισμού, δηλαδή της άμβλυνσης της ταξικής συνείδησης των εργαζομένων.

Το βλέπει, επίσης, στις διατάξεις περί αθλητικού εθελοντισμού, ένας εθελοντισμός ο οποίος, αν και ως έννοια περιέχει -αλίμονο- ένα ισχυρότατο φορτίο ανιδιοτελούς κοινωνικής προσφοράς, στον εμπορευματικό κόσμο του καπιταλισμού που ζούμε, στην ουσία αξιοποιείται ως απλήρωτη δουλειά, αλλά και κάτι παραπάνω, και ως μοχλός υποκατάστασης της κρατικής ευθύνης σε μια σειρά από τομείς κοινωνικούς και στον αθλητισμό φυσικά. Αφήστε που προσφέρει και ένα σωρό επιχειρηματικές ευκαιρίες για την οργάνωση και την εκπαίδευση των διαφόρων εθελοντικών ομάδων, όπως βλέπουμε σε μεγάλες αθλητικές διοργανώσεις, αλλά και αλλού.

Για όλα τα παραπάνω, φυσικά, καθώς και για τα υπόλοιπα τμήματα του νομοσχεδίου, οι θέσεις του ΚΚΕ αναπτύχθηκαν με επάρκεια και αναλυτική τεκμηριωμένη κριτική από τον εισηγητή του κόμματός μας, τον Μανώλη Συντυχάκη και δεν υπάρχει κανένας λόγος πραγματικά να επεκταθώ περαιτέρω. Αξίζει, όμως, να σταθούμε λίγο παραπάνω στην προμετωπίδα αυτού του νομοσχεδίου που είναι η οπαδική βία, που ήρθε ξανά στο προσκήνιο με την άγρια δολοφονία του Άλκη Καμπανού, την οποία βία η Κυβέρνηση ισχυρίζεται ότι αντιμετωπίζει με το νομοσχέδιό της.

Τι να θυμηθούμε τώρα εδώ; Να θυμηθούμε ότι μετά από τέτοια τραγικά περιστατικά τα τελευταία δεκαπέντε χρόνια τουλάχιστον βλέπουμε κάθε φορά το ίδιο έργο με τις κυβερνήσεις Νέας Δημοκρατίας, ΠΑΣΟΚ, ΣΥΡΙΖΑ να αποδίδουν τέτοια εγκλήματα σε νομικά κενά, συσκοτίζοντας τις πραγματικές αιτίες ενός φαινομένου που επιμένει να επαναλαμβάνεται και να ψηφίζουν αυτά τα κόμματα και αυτές οι κυβερνήσεις νόμους σωρηδόν;

Θυμίζουμε: Τo 2002 o νόμος Βενιζέλου για το ηλεκτρονικό εισιτήριο που θα προσωποποιούσε τάχα τις ευθύνες για τυχόν επεισόδια και γι’ αυτό θα δρούσε και προληπτικά. Αυτά λέγανε τότε. Με τον ίδιο νόμο προβλεπόταν η εγκατάσταση καμερών τουλάχιστον στα γήπεδα της Α΄ Εθνικής. Το 2006 με τον νόμο Ορφανού θεσπίζεται το ιδιώνυμο, με βάση το οποίο οδηγούνται στη φυλακή όλοι όσοι συλλαμβάνονται για επεισόδια στα γήπεδα. Δύο χρόνια αργότερα αυτός ο νόμος καταργήθηκε. Το 2012 επανέρχεται το ιδιώνυμο στον νόμο Γερουλάνου - Μπιτσαξή με προϋποθέσεις. Το 2015 με τον νόμο Κοντονή προβλεπόταν αύξηση ποινών, απαγόρευση συμμετοχής οποιασδήποτε ομάδας σε γήπεδα που δεν έχουν κάμερες και χωρίς να υπάρχει ηλεκτρονικό ονομαστικό εισιτήριο.

Και όμως όλα τα γεγονότα της βίας, της οπαδικής βίας εξελισσόταν και δυναμώνουν. Άρα, δεν είναι θέμα νομικού κενού, γιατί όλα αυτά τα χρόνια και αυστηροποίηση των ποινών υπήρξε και τα κατασταλτικά μέτρα περίσσεψαν, κατασταλτικά μέτρα που δεν παραλείπει το κράτος να αξιοποιεί και για την περαιτέρω περιστολή των λαϊκών ελευθεριών, ενώ και οι κυβερνήσεις, όλες οι κυβερνήσεις που προανέφερα, διαφήμιζαν διαχρονικά τη συνεργασία των ποδοσφαιρικών ανωνύμων εταιρειών στην προσπάθεια να μπουν κανόνες.

Και όμως τίποτα δεν άλλαξε και μάλλον χειροτέρεψε. Αυτό έδειξε και η άγρια δολοφονία του δεκαεννιάχρονουΆλκη, όπως και τα τελευταία επεισόδια με τη δράση φασιστικών ομάδων στη Θεσσαλονίκη. Τα μέτρα αυτά δεν απέδωσαν ούτε στο ελάχιστο, ενώ ολοένα και περισσότερο αποκαλύπτεται η δράση καλά εξοπλισμένων και πειθαρχημένων οπαδικών στρατών με δομή και μεθόδους δράσης που θυμίζουν τάγματα εφόδου. Γιατί κανένας, πολύ απλά κανένας από αυτούς τους νόμους που ανέφερα δεν ήθελε και δεν μπορούσε να αγγίξει την ουσία του προβλήματος, να καταπολεμήσει τις πραγματικές αιτίες, τα ισχυρά επιχειρηματικά συμφέροντα που κινούν τα νήματα του εμπορευματοποιημένου αθλητισμού. Και οι παρεμβάσεις όλων των κυβερνήσεων ήταν τόσο όσο για να περιφρουρήσουν το προϊόν των μεγαλοεπιχειρηματιών και των χορηγών, από την απαξίωση κάθε φορά που το καπάκι του υπονόμου άνοιγε και η δυσοσμία προκαλούσε γενικευμένες αντιδράσεις. Το βλέπουμε και σήμερα ειδικά στη συζήτηση. Είναι τυχαίο άραγε που ο ΣΥΡΙΖΑ, η προηγούμενη κυβέρνηση αποφεύγει επιμελώς, επιμελέστατα να θίξει αυτή τη ρίζα του κακού την εμπορευματοποίηση, την επιχειρηματικότητα στον αθλητισμό;

Τι είδαμε, λοιπόν, μετά τη δολοφονία του Άλκη, η οποία βεβαίως δεν αποτέλεσε ένα μεμονωμένο γεγονός, αλλά έναν ακόμα δυστυχώς κρίκο στη μακριά και βουτηγμένη στο αίμα αλυσίδα συμπλοκών μεταξύ χούλιγκαν και καταδρομικών επιθέσεων ακόμα και σε δημόσιους αθλητικούς χώρους και με θύματα δεκατετράχρονα ή και μικρότερα παιδιά;

Σοκαρισμένος, λοιπόν, ο κόσμος από τη δολοφονία αυτού του δεκαεννιάχρονουπαιδιού ακούει ξανά την ίδια κασέτα, υποκριτικές ανακοινώσεις και σχολιασμοί από ΠΑΕ, αθλητικά ραδιόφωνα, εφημερίδες, sites, ευχολόγια με το γενικόλογο «όχι στη βία», ξανά η συζήτηση περί ανάγκης απονομής δικαιοσύνης, περί ενίσχυσης της καταστολής, περί εφαρμογής των νόμων και όπως πάντα το κερασάκι στην τούρτα -το ξέρετε- η ανάσυρση του μύθου της Θάτσερ που δήθεν χτύπησε τον χουλιγκανισμό στην Αγγλία. Στην πραγματικότητα αυτό που έγινε εκεί είναι ότι τέτοιου είδους μέτρα σαν της Θάτσερ απλά έβγαλαν τη βία έξω από το γήπεδο και την μετέφεραν στις πλατείες και στις παμπ. Μα και στη χώρα μας αν δεν κάνω λάθος τα τελευταία χρόνια λόγω της πανδημίας τα επεισόδια έχουν μεταφερθεί στις γειτονιές. Αφήστε που και τα γηπεδικά επεισόδια δεν σταμάτησαν ποτέ και σε αυτές τις προηγμένες ποδοσφαιρικές χώρες, όπως έδειξε ο τελικός του Γουέμπλεϊ τώρα το περασμένο καλοκαίρι, τελικός μάλιστα μεταξύ εθνικών ομάδων.

Πρόκειται για μια δημόσια συζήτηση που επιμένει να επικεντρώνεται στα αποτελέσματα και όχι στην αιτία. Και η μεγάλη αιτία δεν είναι άλλη από τον εμπορευματοποιημένο αθλητισμό στο ποδόσφαιρο, το μπάσκετ κ.λπ.. Ειδικά δε το εμπόρευμα ποδόσφαιρο με την τεράστια κοινωνική του απήχηση πουλάει πολύ, μα πάρα πολύ. Μόνο που αυτό το εμπόρευμα ποδόσφαιρο εκτός από το αθλητικό παιχνίδι στο γήπεδο περιέχει και ορισμένα άλλα συστατικά. Τα ξέρετε πάρα πολύ καλά. Περιέχει ανώνυμες ποδοσφαιρικές εταιρείες, περιέχει μεγαλοεπιχειρηματίες ολιγάρχες που ανταγωνίζονται άγρια μεταξύ τους, περιέχει το στοιχηματικό τζόγο, στημένα παιχνίδια και σκάνδαλα τα οποία καμμιά φορά βγαίνουν και στη φόρα, περιέχει πανάκριβα συμβόλαια, περιέχει διαφημίσεις, περιέχει μιντιάρχες.

Εδώ ακριβώς μέσα σ’ αυτό το σύμπλεγμα της σήψης που δημιουργείται από την εμπορευματοποίηση του ποδοσφαίρου γίνονται ιδιαίτερα χρήσιμοι για τους μεγαλοεπιχειρηματίες ιδιοκτήτες οι οπαδικοί στρατοί με τους μαχαιροβγάλτες. Αυτό το οικοσύστημα γίνεται ακόμα πιο βρώμικο, καθώς η εγκληματική δραστηριότητα αυτών των μαντρόσκυλων, όπως είναι αναμενόμενο, δεν περιορίζεται μονάχα στις κερκίδες και γύρω από αυτές με χαρακτηριστικότερο παράδειγμα το εμπόριο των ναρκωτικών που ανθίζει στα φυτώρια αυτά. Δεν είναι έτσι καθόλου τυχαίο που αυτοί οι οπαδικοί στρατοί μετατρέπονται και σε θερμοκήπια του φασισμού.

Να, γιατί έχει πολύ μεγάλη σημασία η κοινή επιστολή των βετεράνων ποδοσφαιριστών της Θεσσαλονίκης που περιλαμβάνουν στην ανακοίνωσή τους τόσο τη δολοφονία του δεκαεννιάχρονουΆλκη όσο και τη δολοφονική δράση των φασιστικών συμμοριών στα σχολεία της πόλης. Συνεπώς η οργανωμένη και κατευθυνόμενη βία των συμμοριών που αποκαλούνται οπαδοί είναι εργαλείο στα χέρια των μεγαλοεπιχειρηματιών. Είναι αυτοί που τους οπλίζουν το χέρι για τα συμφέροντά τους στις μεταξύ τους κόντρες, να γυμναστούν στα γήπεδα, στα πάρκα, στις γειτονιές για να αναλάβουν στη συνέχεια καθήκοντα ταγμάτων εφόδου ενάντια στη νεολαία και στον λαό που διεκδικούν, ενάντια στους οργανωμένους λαϊκούς αγώνες.

Και μέσα, λοιπόν, σε αυτήν τη σήψη, μέσα σε αυτήν τη δυσοσμία, την αηδία πραγματικά που αισθάνεται ο κόσμος και με το δίκιο του που έχει βαρεθεί να ακούει κάθε φορά τα ίδια και τα ίδια, προβάλλει αμείλικτα ένα ερώτημα: Πώς θα απαλλαγούμε από αυτά τα φαινόμενα; Τι προτείνει το KKE;

Θα χρειαστώ λίγο χρόνο και από τη δευτερολογία μου, κύριε Πρόεδρε. Καταθέσαμε, λοιπόν, προτάσεις. Καταθέταμε και καταθέτουμε προτάσεις που μπορούν να δώσουν μια ανακούφιση στο πρόβλημα χωρίς και να έχουμε εκείνες τις αυταπάτες ότι εύκολα θα ξεμπερδέψουμε, αλίμονο. Τις καταθέσαμε σε όλους τους Υπουργούς όλων των κυβερνήσεων όποτε συζητιόταν τέτοια νομοσχέδια για την οπαδική βία. Καμμία κυβέρνηση, κανένας Υπουργός δεν πήρε ποτέ θέση.

Ζητήσαμε ας πούμε και ζητάμε και τώρα την κατάργηση της συμμετοχής των ελληνικών ομάδων στο στοίχημα, σε πάσης φύσεως στοίχημα. Μας λένε ότι δεν γίνεται, αλλά στα πλαίσια των κυρώσεων απέκλεισαν από το στοίχημα τις ομάδες της Ρωσίας. Άρα, γίνεται. Μια χαρά γίνεται αν θέλετε, δεν θέλετε.

Τους είπαμε, σας λέμε για τα στημένα και για τις ομάδες δορυφόρους. Πώς θα αντιμετωπιστεί αυτό; Ένα μέσο που αξιοποιούν είναι ο δανεισμός των παικτών ξέρετε. Θα μπορούσε να υπάρξει απαγόρευση δανεισμού παικτών σε ομάδες της ίδιας κατηγορίας. Ούτε αυτό εισακούστηκε.

Το τρίτο μέρος που θα μπορούσε να θεσπιστεί είναι ανώνυμες αθλητικές εταιρείες, ανώνυμες εταιρείες δηλαδή ΠΑΕ - ΚΑΕ να ενταχθούν στο Υπουργείο Ανάπτυξης, εκεί να γίνεται ο έλεγχος για τα οικονομικά τους, για τα περιουσιακά τους, για τη βιωσιμότητά τους χωρίς να υπάρχει καμμία ειδική μεταχείριση που αφορά την αδειοδότηση. Και ξέρετε αυτό δεν είναι φιλολογικό.

Ξέρετε, κύριε Υπουργέ, πόσο μεγάλη σημασία έχει αυτό όταν πας να συζητήσεις με παίκτες, με ποδοσφαιριστές, με αθλητές, τους επαγγελματίες και εκεί βλέπεις πώς λειτουργεί αυτό το πλαίσιο που ευνοεί την ασυδοσία ιδιαίτερα στις μικρότερες επαγγελματικές κατηγορίες όταν έχεις πάνω από 25 εκατομμύρια φέσια των ομάδων προς αυτούς τους παίκτες, όταν υπάρχουν παρακρατημένοι μισθοί από συλλόγους σε πάνω από χίλιους παίχτες σε βάθος δεκαετίας;

Αυτά τα λέει ο ΠΣΑΠ, δεν τα λέμε εμείς. Και όταν συνολικά πενήντα έξι ομάδες δεν μπόρεσαν να πληρώσουν τους ποδοσφαιριστές τους. Όταν έχεις, κύριε Υπουργέ, αυτοκτονίες ποδοσφαιριστών για απλήρωτα συμβόλαια και οικογένειες χωρίς ιατροφαρμακευτική κάλυψη και την ίδια στιγμή να χαρίζονται χρέη και να δίνονται άδειες για συμμετοχή στο πρωτάθλημα.

Θα πει κάποιος: Και το Υπουργείο Αθλητισμού δεν θα έχει κανέναν λόγο; Βεβαίως και θα έχει, αλλά μονάχα για τα αγωνιστικά ζητήματα. Γιατί κατά τα άλλα, μιλάμε για εταιρείες, οι οποίες εταιρείες ανήκουν σε βιομήχανους και εφοπλιστές. Το Υπουργείο Αθλητισμού να είναι υπεύθυνο για τον πραγματικό αθλητισμό, τον μαζικό, τον ερασιτεχνικό, για το αν υπάρχουν σωματεία, γήπεδα κ.λπ..

Τι βλέπουμε, όμως; Βλέπουμε τι γίνεται με εκείνο το πρόγραμμα «Άθληση για όλους». Την περικοπή της χρηματοδότησής του που έκανε η κυβέρνηση ΣΥΡΙΖΑ και την ανταποδοτικότητα που ο ΣΥΡΙΖΑ επέβαλε, ήρθε η Νέα Δημοκρατία το περασμένο καλοκαίρι και αυτό το πρόγραμμα το κατάργησε τελείως. Οι επιπτώσεις βεβαίως στη λαϊκή οικογένεια μεγάλες, αφού πάρα πολλές λαϊκές, φτωχές οικογένειες έβρισκαν αθλητική διέξοδο σε αυτά τα προγράμματα.

Και σαν να μην έφτανε αυτό, έρχονται και από παντού φωνές από σωματεία, δήμους για το κόστος συντήρησης των υποδομών, παραδείγματος χάριν, στα κολυμβητήρια με την αύξηση της τιμής του φυσικού αερίου, του πετρελαίου. Και αλίμονο αν οι αυξημένες τιμές μεταφερθούν στις πλάτες των γονιών. Τότε, μάλλον το κολύμπι θα γίνει ένα άθλημα πολυτελείας, με ό,τι αυτό σημαίνει για τον αριθμό των πνιγμών που μετράμε δυστυχώς κάθε χρόνο στη χώρα μας.

Βλέπουμε κι άλλα πράγματα. Βλέπουμε την ίδια στιγμή την απαξίωση των πτυχίων των ΣΕΦΑΑ, που ξεκίνησε με την κυβέρνηση ΣΥΡΙΖΑ και συνεχίζεται από τη Νέα Δημοκρατία. Βλέπουμε τον οικονομικό στραγγαλισμό που βιώνουν τα αθλητικά σωματεία, οι εργαζόμενοι σε αυτά, οι αθλητές από τα δύο χρόνια της πανδημίας που μεσολάβησαν και από εκείνο το εκβιαστικό Μητρώο Αθλητικών Σωματείων. Οι επιπτώσεις, λοιπόν, είναι ορατές παντού. Δεκάδες σωματεία σε όλη τη χώρα έχουν συγχωνευτεί ή κλείσει. Αδυνατούν να πληρώσουν προπονητές.

Βλέπουμε επίσης -και αυτό δεν είναι προς το Υπουργείο Αθλητισμού, είναι συνολικότερα προς την Κυβέρνηση- εκείνες τις ώρες της Φυσικής Αγωγής να μειώνονται αντί να αυξάνονται και λιγότερο από το 20% των Ελλήνων μαθητών δημοτικού και γυμνασίου να γυμνάζεται, με το ποσοστό να είναι ακόμα χαμηλότερο στο λύκειο, την ώρα που αυξάνεται στη χώρα μας το ποσοστό της παχυσαρκίας και των υπέρβαρων παιδιών.

Βλέπουμε στην Ελλάδα σε σύνολο περίπου τεσσάρων χιλιάδων ποδοσφαιρικών σωματείων τα επαγγελματικά σωματεία να είναι μόνο σαράντα –ναι, σαράντα- και όλες οι κυβερνήσεις να υποκλίνεστε μονάχα σε αυτά τα σαράντα και στους επιχειρηματίες τους, αγνοώντας τα υπόλοιπα τρεις χιλιάδες εννιακόσια εξήντα, δίνοντας σε αυτούς τους σαράντα τηλεοπτικές καλύψεις, χρήματα από το «ΣΤΟΙΧΗΜΑ», εξασφαλίζοντάς τους κανέναν ουσιαστικό οικονομικό έλεγχο, παρά το ότι είναι ανώνυμες εταιρείες.

Και το 99,8% του παγκόσμιου ποδοσφαίρου ερασιτεχνικό είναι. Μόνο το 0,2% και παγκοσμίως είναι επαγγελματικό. Βλέπουμε τα ερασιτεχνικά σωματεία να είναι σε δραματική κατάσταση, στο έλεος του εκάστοτε Υπουργού, του εκάστοτε κ. Αυγενάκη, ο οποίος για να τελειώσει ουσιαστικά τα σωματεία τους ζητάει έγγραφα –λέει- καταστατικά από πολλά έτη και δικαιολογητικά. Γιατί; Για να τα κάνει δήθεν νόμιμα, ενώ πολύ καλά ξέρει και αυτός και όλοι οι άλλοι ότι νόμιμο είναι το σωματείο που αναγνωρίστηκε από το πρωτοδικείο και αγωνιστικό είναι εκείνο το οποίο συμμετέχει στο πρωτάθλημα της κάθε ένωσης.

Αυτό που χρειάζεται, λοιπόν, σήμερα είναι η στήριξη των ερασιτεχνικών σωματείων, η δυνατότητα να συνεχίσουν να υπάρχουν και να προσφέρουν στη νεολαία μας το δικαίωμα στην άθληση. Η ενίσχυση της Φυσικής Αγωγής στο σχολείο, με υποδομές σύγχρονα, μέσα ειδικευμένο προσωπικό, που θα βοηθάνε και στην ψυχοσωματική ανάπτυξη, αλλά και στην ανίχνευση του ταλέντου. Γιατί ο λαός μας έχει ανάγκη από έναν αθλητισμό. Όχι ως απλός θεατής, ξέρετε, και δέκτης μόνο, που είναι σήμερα, αλλά ως πρωταγωνιστής, όπως και στην υπόλοιπη κοινωνικοπολιτική ζωή του.

Και αυτό που χρειάζεται σήμερα για να κοπεί το κακό από τη ρίζα του είναι η κατάργηση των ΠΑΕ και κάθε είδους επιχειρηματικής δράσης στον αθλητισμό. Γιατί η πραγματική εξυγίανση του αθλητισμού απαιτεί τη δημιουργία ενός άλλου αθλητικού οικοδομήματος, το οποίο θα χρηματοδοτείται από το κράτος, θα διοικείται, θα ελέγχεται σε τακτική βάση από φίλαθλα και άλλα λαϊκά όργανα, θα αποκλείει, θα εξοβελίζει οποιαδήποτε επιχειρηματική δράση και οι πορείες όλων των ομάδων θα καθορίζονται μονάχα εντός των γηπέδων. Μόνο έτσι θα απαλλαγεί οριστικά ο αθλητισμός από την αρρώστια και τη σαπίλα. Και αυτός, ξέρετε, είναι και ο πιο σημαντικός αγώνας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δελή.

Επόμενος ομιλητής είναι ο κ. Λιούπης Αθανάσιος από τη Νέα Δημοκρατία. Θα ακολουθήσει ο κ. Ακτύπης, μετά ο Κοινοβουλευτικός Εκπρόσωπος του ΜέΡΑ25 ο κ. Γρηγοριάδης, και μετά δύο ομιλητές, ένας Κοινοβουλευτικός Εκπρόσωπος.

Κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τόσο η άθληση όσο και η παρακολούθηση αθλητικών αγώνων με την ιδιότητα του φιλάθλου, είναι από τις πιο υγιείς κοινωνικές εκφράσεις. Ωστόσο, πια ορισμένες έννοιες έχουν αλλάξει, έχουν διαστρεβλωθεί. Παραδείγματος χάριν, η έννοια του φιλάθλου συχνά έχει αντικατασταθεί από εκείνη του οπαδού, δηλαδή του φανατικού ακολούθου μιας αθλητικής ομάδας.

Καλώς η κακώς, αλλά όχι άδικα το οπαδικό κίνημα έχει ταυτιστεί στη συνείδησή μας με τη βία. Και στη χώρα μας έχουν καταγραφεί αρκετά τέτοια περιστατικά. Αναφέρθηκαν από προηγούμενους συναδέλφους, με τελευταίο και συγκλονιστικό φυσικά αυτό που συνέβη πριν ενάμιση μήνα με θύμα τον δεκαεννιάχρονο Άλκη. Ένα γεγονός που μας συντάραξε, μας κλόνισε βαθιά και μας έφερε όλους προ των ευθυνών μας, της ευθύνης να δημιουργήσουμε ένα ασφαλές αθλητικό περιβάλλον, χωρίς τυφλή βία, χωρίς τρόμο, χωρίς φόβο για τις οικογένειες και τα παιδιά τους που πηγαίνουν να δουν έναν αθλητικό αγώνα.

Είναι ένας στόχος που έτσι κι αλλιώς η σημερινή Κυβέρνηση υπηρετεί σταθερά εδώ και δυόμισι χρόνια: Με την εξυγίανση του επαγγελματικού και ερασιτεχνικού αθλητισμού για την αποτροπή φαινομένων βίας. Με την απαγόρευση ως γενικό κανόνα της αναστολής της ποινής για όσους καταδικάζονται για αδικήματα σχετικά με τη βία σε εναλλακτικούς χώρους. Με τη νόμιμη βιντεοσκόπηση εντός και εκτός αθλητικού χώρου για την αναγνώριση από αστυνομικές αρχές των πρωταιτίων και των συμμετεχόντων, προκειμένου να αποτρέπεται η εγκληματική δράση.

Το σημερινό νομοσχέδιο κάνει επιπλέον τολμηρά βήματα, πρωτοπορεί, παίρνει πρωτοβουλίες και φέρνει αληθινές τομές στον ελληνικό αθλητισμό. Είναι ένα νομοσχέδιο που θέτει πολλαπλούς στόχους.

Πρώτον, βασική επιδίωξη είναι η δημιουργία ενός περισσότερο αυστηρού και αποτελεσματικού πλαισίου για την αντιμετώπιση της οπαδικής βίας. Ποια μέτρα λαμβάνονται; Γίνεται πιο απλή η εποπτεία στις λέσχες φιλάθλων, για να επιτρέπεται κάθε σωματείο ή αθλητική εταιρεία να έχει μόνο μία λέσχη και αυτή στην έδρα της ομάδας. Αναστέλλεται μέχρι τέλος Ιουλίου η λειτουργία για τις λέσχες φιλάθλων έως ότου προσαρμοστούν στις νέες διατάξεις. Δημιουργείται ψηφιακό μητρώο μελών των λεσχών φιλάθλων. Γίνονται αυστηρότερες οι ποινές που σχετίζονται με τη βία στον αθλητικό χώρο. Θεσπίζεται ποινικό αδίκημα για όσους καλύπτουν το πρόσωπό τους κατά τη διάρκεια των αγώνων. Καμμία δυνατότητα αναστολής σε όσους διαπράττουν αδικήματα αθλητικής βίας. Η Διαρκής Επιτροπή για την Αντιμετώπιση της Βίας μπορεί να επιβάλει πρόστιμα σε αθλητικά σωματεία, αλλά και στις αθλητικές ανώνυμες εταιρείες όταν παροτρύνουν ή υποκινούν ή δεν δίνουν στοιχεία για επεισόδια που δημιουργήθηκαν.

Δεύτερον, δημιουργούνται για πρώτη φορά θεσμικοί κανόνες για τον εθελοντικό αθλητισμό. Το εθελοντικό αθλητικό κίνημα είναι πολύ ισχυρό στην Ελλάδα, όπως έχει αποδειχθεί με τη συμμετοχή σε μεγάλα αθλητικά γεγονότα του παρελθόντος. Μπορεί, όμως, να δυναμώσει ακόμα περισσότερο με την αναγνώρισή του και με τη θεσμική κατοχύρωση που επιτυγχάνεται με το σημερινό νομοθέτημα.

Πώς γίνεται αυτό; Με τη δημιουργία ειδικής διαδικτυακής πλατφόρμας στη Γενική Γραμματεία Αθλητισμού, το Εθνικό Δίκτυο Αθλητικού Εθελοντισμού, όπου καταγράφονται σε μητρώο οι εθελοντικές οργανώσεις και οι αθλητικοί εθελοντές. Με τη δυνατότητα που έχουν για πρώτη φορά οι αθλητικοί φορείς να αναρτούν ηλεκτρονική πρόσκληση προς εθελοντές για να συμμετέχουν σε συγκεκριμένο αθλητικό γεγονός, με σαφή πρόβλεψη των δικαιωμάτων και των υποχρεώσεων των εθελοντών, αλλά και την αξιολόγησή τους από τους αθλητικούς φορείς.

Για πρώτη φορά το αθλητικό εθελοντικό κίνημα οργανώνεται, λειτουργεί με κανόνες, αποκτά ώθηση.

Εισάγονται νέοι όροι για τον ελληνικό αθλητισμό, κατοχυρώνονται για πρώτη φορά οι μορφές πνευματικού αθλητισμού, όπως είναι παιγνίδια με πεσσούς ή με χάρτες. Τα αθλητικά σωματεία αυτού του είδους λαμβάνουν ειδική αθλητική αναγνώριση από τη Γενική Γραμματεία Αθλητισμού.

Δημιουργείται, επίσης, ρυθμιστικό πλαίσιο για μια νέα αθλητική κατηγορία με μεγάλη δυναμική που ελκύει κυρίως τους νέους, τα ηλεκτρονικά παιχνίδια, τα οποία και κερδίζουν διαρκώς έδαφος στον παγκόσμιο αθλητικό χάρτη.

Η Διεθνής Ολυμπιακή Επιτροπή έχει ήδη αναγνωρίσει ότι εμπίπτουν στην αθλητική δραστηριότητα και θεωρείται πιθανό να ενταχθούν ως αθλήματα επίδειξης στους Ολυμπιακούς Αγώνες. Με ραγδαίους ρυθμούς αναπτύσσεται αυτή η μορφή του αθλητισμού, γύρω από την οποία δημιουργείται μια ολόκληρη κοινότητα ανθρώπων που ασχολούνται σε επίπεδο αγωνίσματος ή προπόνησης.

Η Ελλάδα σήμερα πρωτοστατεί πανευρωπαϊκά με τη θεσμική κατοχύρωση των ηλεκτρονικών αθλημάτων που, όμως, αφορούν μόνο σε ήδη αναγνωρισμένα αθλήματα και επομένως δεν επεκτείνονται γενικώς στο gaming, αποκλείοντας έτσι τα διαδικτυακά παιχνίδια βίας.

Στα ηλεκτρονικά αθλήματα μπορεί να διαγωνίζεται κανείς ατομικά ή ομαδικά, αλλά και να ιδρύονται σωματεία με ειδική αθλητική αναγνώριση από τη Γενική Γραμματεία Αθλητισμού.

Θεσμοθετείται και ο εργασιακός αθλητισμός, μια μορφή αθλητικής δραστηριότητας που έχει πολλά περιθώρια ανάπτυξης στη χώρα μας. Ακριβώς το ότι μέχρι σήμερα δεν υπήρχε σαφές πλαίσιο για τον εργασιακό αθλητισμό δεν βοήθησε στη διάδοσή του. Ο εργασιακός αθλητισμός μπορεί να συμβάλει στην καλύτερη φυσική κατάσταση των εργαζομένων, στην καταπολέμηση του στρες, αλλά και τη βελτίωση της ψυχικής υγείας. Εντάσσοντας τον αθλητισμό στις εργασιακές σχέσεις, μόνο οφέλη μπορεί να έχουμε για τους εργαζομένους και το εργασιακό περιβάλλον συνολικά.

Θεσπίζεται ηλεκτρονικό μητρώο για τους φορείς που κάνουν εργασιακές αθλητικές δράσεις και γίνεται υποχρεωτική η κάρτα υγείας των εργαζομένων για όσους συμμετέχουν σε εργασιακά αθλητικά γεγονότα.

Κλείνοντας -γυρίζω στο αρχικό θέμα- πιστεύω ότι η κοινωνία μας, η πολιτεία και ο αθλητικός κόσμος είμαστε σήμερα περισσότερο αποφασισμένοι από ποτέ να βάλουμε ένα οριστικό τέλος στην αθλητική βία, να μην θρηνήσουμε ποτέ ξανά θύματα, να γίνουν οι αθλητικοί χώροι ασφαλείς για όλους, να είναι οι αθλητικοί αγώνες χώροι συνάντησης και γιορτής για μικρούς και μεγάλους. Ο Πρωθυπουργός έχει εκφράσει την αποφασιστικότητά του να καταπολεμήσουμε την οπαδική βία δραστικά.

Το σημερινό νομοσχέδιο είναι μία ευκαιρία το ελληνικό Κοινοβούλιο να καταδικάσει την οπαδική βία και να υπερψηφίσει τις σημερινές διατάξεις που σηματοδοτούν μια σημαντική πρόοδο για τον ελληνικό αθλητισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Και εμείς ευχαριστούμε τον κ. Λιούπη.

Επόμενος ομιλητής ο κ. Ακτύπης Διονύσιος από τη Νέα Δημοκρατία και θα ακολουθήσει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

Ορίστε, κύριε Ακτύπη, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το φαινόμενο της οπαδικής βίας και του κόστους αυτής σε ανθρώπινες ζωές δεν είναι ένα φαινόμενο με το οποίο ερχόμαστε για πρώτη φορά αντιμέτωποι. Αντίθετα, μάλιστα, πρόκειται για ένα φαινόμενο που εδώ και χρόνια το βλέπουμε να υφίσταται. Ποιος μπορεί να ξεχάσει στο Βέλγιο το 1985 τριάντα τέσσερις νεκρούς; Είναι, συνεπώς, ένα φαινόμενο με βαθιές ρίζες, η αντιμετώπιση του οποίου απαιτεί λύσεις αποφασιστικές, ουσιαστικές και μακριά από τον φόβο του μικροπολιτικού κόστους.

Στο πλαίσιο αυτό η Κυβέρνηση της Νέας Δημοκρατίας ήδη με τον ν.4639 του Νοεμβρίου του 2019 και τον ν.4809 του Ιουνίου του 2021 θέσπισε τη δυνατότητα αξιοποίησης των στοιχείων που καταγράφονται με οποιοδήποτε τεχνικό μέσο το οποίο χειρίζεται η Ελληνική Αστυνομία, ώστε κάθε ποινική πράξη που τελείται εντός και εκτός των αθλητικών εγκαταστάσεων να μπορεί να διακριβώνεται και να τιμωρείται.

Επιπροσθέτως, με τα προαναφερθέντα νομοθετήματα επεκτάθηκαν τα χρονικά και τα τοπικά όρια εφαρμογής των ποινικών διατάξεων για τα περιβόητα «ραντεβού» μεταξύ των οπαδών.

Ακόμα το Υπουργείο Αθλητισμού μέσω διατάξεων που εισήγαγε, επανέφερε το ιδιώνυμο έγκλημα, δηλαδή την απαγόρευση της αναστολής και μετατροπής των στερητικών της ελευθερίας ποινών για ποινικά αδικήματα βίας με αφορμή αθλητικές εκδηλώσεις, κάτι που με τον νόμο που έχουμε στα χέρια μας πλέον αυστηροποιείται για συγκεκριμένα αδικήματα που σχετίζονται με αθλητικές εκδηλώσεις.

Παράλληλα με τον ν.4855/2021, που αφορούσε στην τροποποίηση του Κώδικα Ποινικής Δικονομίας και του Ποινικού Κώδικα, αυστηροποιήθηκαν οι προβλεπόμενες ποινές για αδικήματα με στοιχεία βίας και όλα αυτά χωρίς, βέβαια, να συνυπολογίσουμε τη σε ανύποπτο χρόνο κύρωση και εφαρμογή της σύμβασης Macolin για τους στημένους αγώνες και την αντιμετώπιση της βίας στον αθλητισμό.

Σήμερα η Κυβέρνηση της Νέας Δημοκρατίας συνεχίζει με αποφασιστικότητα την έμπρακτη προσπάθεια χωρίς βαρύγδουπες εξαγγελίες, με στόχο να επιτύχει τον ακόμα μεγαλύτερο περιορισμό των φαινομένων οπαδικής βίας, έτσι ώστε να μην ξαναδούμε ποτέ αθώες ζωές να χάνονται τόσο άδικα εξαιτίας αυτών.

Έτσι, το νομοσχέδιο που εισάγεται σήμερα για συζήτηση και ψήφιση στην Ολομέλεια του ελληνικού Κοινοβουλίου αποτελεί μια πολύ σημαντική προσθήκη στην αθλητική νομοθεσία της χώρας, καθώς αντιμετωπίζει ευθέως με τη δέουσα νομοθετική αυστηρότητα και έξω από τη λογική μετριοπαθών λύσεων και ίσων αποστάσεων το κρίσιμο θέμα της οπαδικής βίας, αποσκοπώντας σαφώς στην εξάλειψη των φαινομένων που σχετίζονται με αυτή.

Πιο συγκεκριμένα, με το παρόν σχέδιο νόμου αυστηροποιείται το πλαίσιο αδειοδότησης και λειτουργίας των λεσχών φιλάθλων, προβλέπεται πως κάθε αθλητική οντότητα μπορεί να έχει μόνο μία λέσχη και μόνο με αυστηρές προϋποθέσεις παραρτήματα, διευκρινίζεται πως το Υπουργείο Αθλητισμού και Πολιτισμού μπορεί να ανακαλεί την ειδική αθλητική αναγνώριση, να επιβάλει διοικητικά πρόστιμα και ποινή διεξαγωγής αγώνων χωρίς θεατές.

Αυξάνονται τα κατώτατα και ανώτατα όρια των προβλεπόμενων ποινών για αδικήματα που σχετίζονται με την οπαδική βία.

Καθιερώνεται ειδικό ποινικό αδίκημα για όλους όσοι κατά τη διάρκεια των αθλητικών αγώνων έχουν καλυμμένα τα χαρακτηριστικά του προσώπου τους.

Καταργείται η κατ’ εξαίρεση δυνατότητα του δικαστηρίου να διατάξει την αναστολή εκτέλεσης της επιβληθείσας ποινής στον δράστη των πράξεων αθλητικής βίας. Πλέον οι δράστες τέτοιων πράξεων θα εκτίουν άμεσα και υποχρεωτικά την ποινή.

Αναστέλλεται προσωρινά και έως 31 Ιουλίου του 2022 η λειτουργία των λεσχών φιλάθλων και των παραρτημάτων τους.

Κυρίες και κύριοι συνάδελφοι, για πρώτη φορά -και νομίζω όλοι μπορούμε να συμφωνήσουμε ως προς αυτό- με το παρόν σχέδιο νόμου αποδίδουμε μερίδιο ευθύνης που ανήκει στις ομάδες, δηλαδή, στα αθλητικά σωματεία, στις ΠΑΕ και τις ΚΑΕ, τα αθλητικά σωματεία, τα τμήματα αμειβομένων αθλητών και τις ανώνυμες αθλητικές εταιρείες που φέρουν ευθύνες για τις δράσεις ή παρατυπίες ή παρανομίες των αναγνωρισμένων λεσχών τους και των οργανωμένων φιλάθλων-μελών τους.

Τα αποφασιστικά αυτά βήματα της Κυβέρνησης αποδεικνύουν ακριβώς την πρόθεσή της να δώσει λύσεις οριζόντιες και ουσιαστικές στο πρόβλημα της βίας στα γήπεδα, λύσεις ακριβώς στις οποίες η προηγούμενη κυβέρνηση πολλές φορές κατά τη θητεία της υποσχέθηκε, αλλά ποτέ δεν βρέθηκε πρόθυμη να εφαρμόσει. Το 2015 και το 2017 και με αφορμή σκληρά περιστατικά οπαδικής βίας ο ΣΥΡΙΖΑ επεδίωξε να εφαρμόσει αποφασιστικά μια συντονισμένη προσπάθεια για την εξάλειψη του φαινομένου. Όταν, όμως, οι σύντροφοι και οι αιώνιοι ευαγγελιστές της προόδου ήρθαν αντιμέτωποι με το πολιτικό κόστος και ένιωσαν τις καρέκλες να τρίζουν, έστρεψαν και η ως άνω προσπάθεια έμεινε ως συνήθως στα χαρτιά. Είναι γνωστό εξάλλου πως αλλάζατε Υπουργούς για να αναιρεί ο ένας τα άρθρα του άλλου και στο τέλος τίποτα.

Το ερώτημα που τίθεται είναι το εξής: Κυβερνήσατε τη χώρα για τεσσεράμισι χρόνια, δεν εξαλείψατε τίποτα. Το μόνο που κάνατε ήταν, όπως προείπα, να αλλάζετε Υπουργούς, αλλά στην ουσία δεν αλλάζατε τίποτα, γιατί ήσασταν άτολμοι και ενώ μιλάτε για καταπολέμηση της διαφθοράς, όταν φτάνετε εκεί, την προσπερνάτε σαν να μην τη βλέπετε.

Κυρίες και κύριοι, από τις διατάξεις που εισάγονται σήμερα και σε συνδυασμό με το συνολικό νομοθετικό έργο της Κυβέρνησης αυτής στο πεδίο του αθλητισμού διαφαίνεται ξεκάθαρα η βούληση της Κυβέρνησης να ανταποκριθεί έμπρακτα σε ένα πάγιο αίτημα της ελληνικής κοινωνίας, ένα αίτημα που δεν είναι άλλο από το να βάλουμε τέλος στη βία, έτσι ώστε καμμία οικογένεια να μην ξαναθρηνήσει ποτέ το παιδί της εξαιτίας της οπαδικής βίας.

Κλείνοντας -και αυτό είναι πολύ σημαντικό και δεν θα πρέπει να το ξεχνάμε-, θέλω να πω ότι συνολικά μέσα από την διοικητική μεταρρύθμιση στη χώρα μας η Κυβέρνηση επιδιώκει έντονα να αναδείξει τον υγιή ρόλο της θέασης αθλητικών δραστηριοτήτων. Όλοι μας, νομίζω, οραματιζόμαστε να μπορούμε να φοράμε τη φανέλα της ομάδας μας, να υποστηρίζουμε αυτό που αγαπάμε, μακριά και πέρα από περιστατικά αθέμιτης και πολλές φορές εγκληματικής εκτόνωσης και βίας. Το γήπεδο, άλλωστε, θα πρέπει κάποιος να το βλέπει ως γιορτή του αθλητισμού, όπου πηγαίνουμε με τα κασκόλ και τις φανέλες μας και όχι ως στίβο μάχης στον οποίο θα φέρουμε λοστούς, μαχαίρια και ρόπαλα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ακτύπη και για τη συνέπεια στον χρόνο.

Καλούμε στο Βήμα τώρα τον Κοινοβουλευτικό Εκπρόσωπο της Ελληνικής Λύσης, τον κ. Χήτα.

Κύριε Χήτα, γνωρίζετε ότι έχετε τον μισό χρόνο.

Θα ακολουθήσουν μετά δύο Βουλευτές ομιλητές, ο κ. Κούβελας και κ. Τσαβδαρίδης, και στη συνέχεια θα μιλήσει ο κ. Γρηγοριάδης, ο Κοινοβουλευτικός Εκπρόσωπος του ΜέΡΑ25.

Ελάτε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Είδατε, κύριε Υπουργέ, ότι δεν άλλαξε τίποτα; Δύο χρόνια πέρασαν, εδώ ήμουν, εκεί ήσασταν και έλεγα, μακάρι να καταφέρετε κάτι και μου είπατε, θα τα καταφέρουμε. Δεν φταίει το Υπουργείο, δεν είναι δουλειά ενός αυτή. Τι να κάνει; Καμμία κυβέρνηση δεν μπορεί να λύσει ένα τέτοιο πρόβλημα, εάν δεν συνεργαστούν τα εμπλεκόμενα μέλη. Δεν είναι δουλειά, λοιπόν, μόνο του Λευτέρη Αυγενάκη.

Επειδή έχω ιδία άποψη, λόγω του επαγγέλματός μου, για το θέμα αυτό, κύριε Πρόεδρε, θα πω δυο-τρία πράγματα για όλα όσα γίνονται, σε μια προσπάθεια να βοηθήσουμε στο δημόσιο διάλογο. Γιατί, ξέρετε, η Ελλάδα ξεκίνησε, όπως έβλεπα τώρα, τη δεκαετία 1980-1990 και άρχισε να νομοθετεί για το χουλιγκανισμό, έχοντας υπ’ όψιν τότε το ευρωπαϊκό νομοσχέδιο για το χουλιγκανισμό. Το 1980-1990 ξεκίνησε. Είχαμε νομοθετήματα και το 1999, το 1996, το 2002 για τους συνδέσμους φιλάθλους, το 2008 για τις λέσχες. Από το 2008 μιλάμε για τις λέσχες. Δεκατέσσερα χρόνια πριν μιλάμε για τις λέσχες. Ακόμα και σήμερα μιλάμε για τις λέσχες.

Βλέπουμε, λοιπόν, ότι δεν γίνεται τίποτα. Αυτό που μας ενοχλεί, όμως, πάρα πολύ είναι ότι σε όλα τα θέματα, έτσι και εδώ, κάθε φορά που υπάρχει ένα τραγικό περιστατικό, δηλαδή μια βίαιη δολοφονία, έρχεται η εκάστοτε κυβέρνηση να αυστηροποιήσει τον Ποινικό Κώδικα. Τώρα, που έχουμε την άγρια, στυγνή δολοφονία του του Άλκη Καμπανού, υπήρξε συναγερμός για ένα τραγικό περιστατικό. Υπό την πίεση, λοιπόν, της κοινής γνώμης, οι κυβερνήσεις παίρνουν μέτρα. Παίρνουμε μέτρα, μαζευόμαστε εδώ, θα ψηφίσουμε ένα νομοσχέδιο όσοι το υπερψηφίζουν και όσοι το καταψηφίζουν και η ζωή συνεχίζεται. Οι χούλιγκανς θα κάνουν τη δουλειά τους και εμείς θα κάνουμε τη δική μας δουλειά.

Ξέρετε, υπάρχει βία στους αθλητικούς χώρους και υπάρχει βία στους δρόμους. Να το ξεχωρίσουμε αυτό: Είναι η βία μέσα στο γήπεδο και η βία έξω από το γήπεδο.

Κύριε Αυγενάκη, ως Κυβέρνηση, όταν αναλάβατε, υποσχεθήκατε νόμο και τάξη, αλλά στο ζήτημα αυτό εσείς επιτρέπετε και την ανομία και την αταξία. Γιατί δυστυχώς αυτά συμβαίνουν ακόμα και σήμερα.

Εμάς μας ενοχλεί και κάτι άλλο. Μας ενοχλεί η λογική «πονάει χέρι, κόβει χέρι». Δηλαδή, τι; Εδώ και χρόνια στα ελληνικά γήπεδα δεν έχουμε φιλάθλους και των δύο ομάδων στο γήπεδο. Γιατί; Γιατί, λέει, γίνονται επεισόδια. Άρα, λοιπόν, θα κόψω τους φιλάθλους, θα κόψω το χέρι που πονάει. Μου θυμίζει κάτι άλλο: Για να μην έχουμε ληστείες στις τράπεζες, να κλείσουμε τις τράπεζες. Να μην έχουμε ληστείες στις τράπεζες, βρε παιδιά, να τις κλείσουμε. Να μην οδηγάμε αυτοκίνητα, γιατί μπορεί να γίνει ένα αυτοκινητικό δυστύχημα ή ατύχημα. Δεν είναι λογική αυτή. Τα αίτια είναι πολύ πιο βαθιά. Τέτοιου είδους μέτρα δεν μπορούν να λύσουν το πρόβλημα.

Να πούμε και κάτι άλλο, κύριε Αυγενάκη. Και πρέπει να το πείτε και εσείς σήμερα εδώ. Έχουν τεράστια ευθύνη οι ομάδες, οι ποδοσφαιρικές ανώνυμες εταιρείες. Τεράστια ευθύνη! Είναι δικό τους το μαγαζί. Αυτές έχουν τα κλειδιά του μαγαζιού τους και αυτές πρέπει να αποφασίσουν τι πελάτες θέλουν να έχουν μέσα στο μαγαζί τους. Ξεκάθαρα πράγματα. Τεράστιες οι ευθύνες των ΠΑΕ.

Θα πάμε σε λίγο και πάλι στις ΠΑΕ. Για τα μέτρα που παίρνετε σήμερα εδώ, θέλω να πω ότι η αυστηροποίηση των ποινών γενικά είναι στη σωστή κατεύθυνση. Δεν το συζητάμε αυτό. Είμαστε υπέρ της αυστηροποίησης των ποινών. Εάν, όμως, για παράδειγμα, κύριε Υπουργέ, είναι χειμώνας και πάω εγώ, που δεν είμαι χούλιγκαν, και βάλω την κουκούλα μου γιατί βρέχει, την κανονική κουκούλα από το τζάκετ μου, αυτό ακριβώς τι είναι; Ποινικό αδίκημα; Διαπράττει ο άλλος ποινικό αδίκημα;

Θέλω να πω ότι πρέπει λίγο να τα ξεχωρίσουμε αυτά. Το πρόβλημα στην Ελλάδα -βαρέθηκα να το λέω, ήμουν νιος και γέρασα, είμαι σχεδόν πενήντα, κύριε Αυγενάκη- δεν είναι η ανυπαρξία νόμων. Το πρόβλημα είναι ότι δεν εφαρμόζονται στην Ελλάδα. Δεν στερούμαστε νόμων. Είναι πάρα πολύ οι νόμοι που έχουμε. Το πλαίσιο είναι πολύ αυστηρό, αλλά δεν εφαρμόζεται. Πολλές φορές έρχονται, ξέρετε, νόμοι με βαριές ποινές για να ικανοποιηθεί η κοινή γνώμη «α, δείτε τι κάναμε εμείς», αλλά στην πράξη δεν εφαρμόζονται ποτέ.

Ερώτηση: Δηλαδή, πρέπει οι κοινοί εγκληματίες -γιατί αυτοί είναι κοινοί εγκληματίες, δεν το συζητάμε, αυτού του είδους τα ταραχοποιά στοιχεία είναι κοινοί εγκληματίες, ούτε χούλιγκαν ούτε τίποτα- να είναι μέλη συνδέσμων ή λεσχών, όπως θέλετε πείτε το, για να οργανώσουν εγκληματικές πράξεις; Δεν μαζεύονται σε ένα καφενείο της γειτονιάς για να τα πούνε; Δηλαδή, πρέπει να είναι μέλη; Εάν θέλουν να βρεθούν και να κάνουν αυτά τα πράγματα, δεν θα τα κάνουν όπως θέλουν αυτοί, όποτε θέλουν αυτοί; Δεν είναι θέμα λεσχών, δηλαδή. Θα μαζευτούν, θα φτιάξουν ένα σύλλογο προστασίας καρέτα-καρέτα, θα μαζεύονται εκεί να τα λένε και θα πηγαίνουν να κάνουν τις βιαιοπραγίες αυτές μετά. Μιλάμε για τέρατα, δεν μιλάμε για ανθρώπους. Άρα, το θέμα δεν είναι οι λέσχες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Η δημιουργία, επίσης, μιας λέσχης ανά ομάδα που θα έχει έδρα τα γραφεία της ομάδας, για εμάς, είναι ανέκδοτο και δεν προσφέρει τίποτα.

Τα εισιτήρια είναι ονομαστικά. Εφαρμόζεται ο νόμος; Ονομαστικό εισιτήριο. Εδώ τι λέει; Χήτας. Μπαίνω εγώ; Θυμάμαι ότι μιλάγαμε για τα τουρνικέ. Όταν ήρθαν τα τουρνικέ, λέγαμε ότι λύσαμε το πρόβλημα. Θα περνάει ένας-ένας, θα σκανάρει το εισιτήριό του, θα κάθεται στη 17Β, θα ξέρουμε ποιος είναι. Τίποτα, φευ, να είχαμε να λέγαμε και να είχαμε να πούμε! Τίποτα, τίποτα, τίποτα!

Τεχνολογία. Κύριε Υπουργέ, η τεχνολογία σήμερα μας δίνει το δικαίωμα να ξέρουμε ποιος κάθεται, πού κάθεται και χρειαζόμαστε κάμερες υψηλής ευκρίνειας. Εδώ, όμως, όταν γίνονται επεισόδια και πας στην ΠΑΕ και τους λες «δώστε μας το βίντεο», τι σας λένε, κύριε Αυγενάκη; «Αχ, δεν έγραψε σήμερα το βίντεο», λένε. Δεν έγραψε και τρέχει ο Υπουργός να βρει τη λύση. Πώς θα τη βρει τη λύση; Τρέχει ο δικαστής να βρει τη λύση και οι ΠΑΕ τα κρύβουν και τους «μπουζουριάζουν» τριάντα…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μόνο για σήμερα, επειδή είναι ειδικότητα, εάν θέλετε, το στοιχείο μου, δώστε μου τρία λεπτά παραπάνω. Ούτως ή άλλως, είναι από τη δευτερολογία μου.

Πάνε μετά οι ΠΑΕ, αφού «μπουζουριάσουν» τα τριάντα καλόπαιδα, με δικούς τους νομικούς και τους βγάζουν την άλλη μέρα απ’ έξω. Ωραία! Έτσι, καινούργιο κοσκινάκι μου και πού να σε κρεμάσω και όλο τα ίδια και τα ίδια. Αυτό συμβαίνει.

Είναι απλό. Τι ισχύει στο εξωτερικό; Ξέρετε, τα μεγάλα προβλήματα δεν λύνονται με δύσκολους τρόπους, λύνονται εύκολα. Θέλει, όμως, βούληση και συνεργασία κράτους και ΠΑΕ, πολιτείας και ΠΑΕ.

Τι κάνει η Γερμανία, κύριε Αυγενάκη; Γιατί δεν αντιγράφουμε τα μοντέλα του εξωτερικού; Απλά πράγματα: απαγόρευση εισόδου στα γήπεδα σε οπαδούς που παρεκτρέπονται, ακόμη και ισόβια απαγόρευση με παρουσία στο αστυνομικό τμήμα. Κάντε το. Υπάρχουν παντού κάμερες που ελέγχονται. Αν συμβεί το παραμικρό στην κερκίδα, εάν εγώ σκουντήξω τον διπλανό μου, σε τρία λεπτά έχει έρθει steward, με έχει τσακώσει και με έχει πετάξει έξω. Όμως, οι stewards είναι stewards, δεν είναι από τους οπαδούς που τους δίνουμε μεροκάματο στις ΠΑΕ και τους κάναμε με ένα γιλεκάκι steward και τρεις ώρες πριν τον αγώνα περνάνε μέσα πολεμοφόδια ή περνάνε τα πάντα και κλείνουμε τα μάτια. Είναι κανονικοί stewards. Αν συμβεί λοιπόν το παραμικρό στην κερκίδα, κλειστό κύκλωμα, τον «τσιμπάνε» και τον πετάνε έξω. Η Αστυνομία έχει το δικαίωμα να απαγορεύσει την είσοδο σε όποιον δεν φαίνεται νηφάλιος. Δηλαδή, αν έρθει ο κύριος και είναι κάπως, δεν τον βάζει μέσα. Πηγαίνετε στα γήπεδα, στα ντέρμπι που έχει κόσμο, να δείτε τι γίνεται έξω από τις θύρες των οργανωμένων. Τι γίνεται εκεί μέσα; Πώς μπαίνουν μέσα; Σε κατάσταση μέθης, υπό επήρεια ναρκωτικών, τσιγάρα στρίβουν, κάνουν, τα πάντα και μπαίνουν μέσα. Τι περιμένετε, να πουν το «πάτερ ημών» εκεί μέσα; Φασαρίες θα κάνουν; Τι περιμένετε; Απλά πράγματα. Γιατί δεν τα βλέπουμε; Πρέπει να νομοθετήσουμε και σήμερα για να λήξει αυτό το πανηγύρι;

Στη Γερμανία, κύριε Πρόεδρε, οι αρχές γνωρίζουν κάθε Σαββατοκύριακο ότι υπάρχουν χίλιοι επτακόσιοι οπαδοί έτοιμοι να ασκήσουν βία. Τους ξέρουν ποιοι είναι αυτοί.

Στη Γαλλία φέτος, κύριε Υπουργέ, ξέρετε ότι έχει έξαρση το φαινόμενο της βίας. Πήραν μέτρα κατευθείαν. Με το που πέφτει αντικείμενο, αφαίρεση βαθμών κατευθείαν και διακοπή στον αγώνα. Τέλος! Την πληρώνουν οι ομάδες. Ζήτησαν οι αρχές και οι ομάδες στη Γαλλία την τελευταία λέξη της τεχνολογίας.

Στην Αγγλία που λένε ότι γεννήθηκε η βία –θα την αναφέρω και ας μην είναι πλέον στην Ευρωπαϊκή Ένωση, αλλά είναι η μητέρα του ποδοσφαίρου και της βίας ήταν παλιά-, οι Άγγλοι τι έκαναν; Απλά, έβγαλαν έξω από τα γήπεδα τη βία.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Η βία υπάρχει, είναι εκεί. Στις παμπ γίνεται μακελειό και στους δρόμους. Δεν είναι όμως στα γήπεδα μέσα. Και μετά την τραγωδία του Χέιζελ που λέμε, η Θάτσερ, που είναι ένας μύθος για τη Θάτσερ, η UEFA τιμώρησε τις αγγλικές ομάδες και το αποδέχθηκε η αγγλική ομοσπονδία. Και τι έκαναν μετά; Οι αγγλικές ομάδες, για να παίρνουν τον πακτωλό των εκατομμυρίων, εκσυγχρόνισαν τα γήπεδά τους, φτιάξανε το προϊόν τους. Γιατί λένε, κύριε Αυγενάκη, το ξέρετε και εσείς πολύ καλά, ότι αν φέρεσαι στους οπαδούς σαν ζώα, τότε θα φερθούν και αυτοί σαν ζώα. Αλλά αυτοί επιλέξανε πελατολόγιο, επιλέξανε ποιότητα ομάδος και προχωρήσανε. Και αυτή τη στιγμή οι Άγγλοι είναι το κορυφαίο προϊόν παγκοσμίως. Και σε ό,τι αφορά το νομικό πλαίσιο στην Αγγλία, ένα παράπτωμα σε γήπεδο τιμωρείται ακριβώς σαν το ίδιο παράπτωμα εκτός γηπέδου. Ό,τι κάνω εντός, το ίδιο. Τέλος. Ξέρει ο άλλος ότι θα τιμωρηθεί.

Γενικά στην Ευρώπη -και αυτό πρέπει να το κάνουμε, κύριε Αυγενάκη- έριξαν το μπαλάκι στις ομάδες. Ρίξτε το και εσείς. Στις ομάδες. «Δικό σου είναι το μαγαζί, μεγάλε, τα κλειδιά είναι δικά σου, το μαγαζί είναι δικό σου, τι πελάτες θα βάλεις μέσα θα αποφασίσεις εσύ». Υπήρξε βούληση από τις ομάδες. Τα κράτη βοήθησαν με αυστηρή εφαρμογή των νόμων. Η Αστυνομία έξω από τα γήπεδα. Δεν έχει δουλειά η Αστυνομία μέσα.

Τι πιστεύουν οι ομάδες τώρα για τα φαινόμενα βίας στα γήπεδα; Το θέμα είναι να τηρούνται τα μέτρα. Πρέπει να μπουν κάμερες υψηλής ευκρίνειας και να δουλεύουν κανονικά και να υπάρχει συνεργασία των ΠΑΕ με την Αστυνομία. Η Αστυνομία που παίρνει το 10% των εσόδων από τα τηλεοπτικά έσοδα των ΠΑΕ θα πρέπει να αναλάβει τον ρόλο του ελέγχου έξω από τα γήπεδα και κυρίως έξω από τις θύρες των φανατικών. Δεν μπορούν εκεί οι σεκιούριτι να κάνουν δουλειά. Δεν μπορεί να υπάρχει λέσχη φιλάθλων με έδρα στα γραφεία της ομάδος. Δεν γίνεται αυτό και δεν έχει και ουσία.

Θέλω να πω, κύριε Υπουργέ, δεν θέλω ούτε να ξιφουλκήσω ούτε να κάνουμε τίποτα σήμερα, γιατί το θέμα μάς αφορά όλους. Όλοι αγαπάμε τον αθλητισμό. Δεν μπορώ να ακούω τώρα «τι ωραία» και να πηγαίνουμε με το κασκολάκι μας. Αυτά είναι ωραία, αλλά είναι σε ένα παράλληλο σύμπαν. Για να πετύχουμε τη στιγμή να τη ζήσουμε, να πούμε ότι θα πάμε στο γήπεδο χωρίς να φοβηθούμε και να πηγαίνουμε όλοι μαζί και να καθόμαστε όπως παλιά, τη δεκαετία του ’80, από εκεί οι Αρειανοί, από εκεί οι Παοκτζήδες, από εκεί οι Ολυμπιακοί, από εκεί οι Παναθηναϊκοί και να περνάμε ωραία, θα πρέπει να κάνουμε αυτά τα πράγματα.

Και βάλτε το μαχαίρι στον λαιμό των ΠΑΕ. Τέλος. Μόνο αυτές μπορούν να το καθαρίσουν. Η πολιτεία στην εφαρμογή των νόμων και οι ΠΑΕ να αποφασίσουν ότι θέλουν να καθαρίσουν τα μαγαζιά τους. Αλλιώς θα κυνηγάμε την ουρά μας για πολλά χρόνια ακόμα, κύριε Υπουργέ.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):**Κι εγώ σας ευχαριστώ, κύριε συνάδελφε.

Τον λόγο τώρα εκ μέρους της Νέας Δημοκρατίας έχει ο κ. Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Κυρία Πρόεδρε, κύριε Υπουργέ, κυρίες και κύριοι Βουλευτές, το τελευταίο οδυνηρό οπαδικής βίας στη Θεσσαλονίκη προκάλεσε σε όλους μας καταιγισμό αρνητικών συναισθημάτων. Μας σόκαρε, γιατί θύμα ήταν ένα παιδί μόλις δεκαεννιά ετών, στη θέση του οποίου θα μπορούσε να είναι ο δικός μας γιος. Μας εξόργισε γιατί, όπως αποδείχθηκε, ήταν μια οργανωμένη δολοφονία σε ένα κεντρικό σημείο της πόλης μας. Μας έθλιψε κυρίως, γιατί το φαινόμενο του βίαιου οπαδισμού στην Ελλάδα αποδείχθηκε ότι ζει και βασιλεύει, παρά τις σημαντικές προσπάθειες και επιτυχίες που κάνει η Ελληνική Αστυνομία. Ο τραγικός χαμός του Άλκη ας είναι η τελευταία άδικη απώλεια στον βωμό ενός φανατισμού που μόνο κακό κάνει. Το πρόσχημα πολλές φορές των διαφορετικών οπαδικών «πιστεύω» δεν επιτρέπεται να αποτελεί αφορμή για κανενός είδους βία.

Στα δυόμισι χρόνια διακυβέρνησης της Νέας Δημοκρατίας έχουν γίνει πολλά βήματα προς τη σωστή κατεύθυνση σε ολόκληρο το αθλητικό οικοδόμημα, από τον περιορισμό του αριθμού θητειών όσων διοικούν τις αθλητικές ομοσπονδίες, το ηλεκτρονικό μητρώο αθλητικών ερασιτεχνικών σωματείων που έβαλε τέλος στα «σωματεία-σφραγίδες», μέχρι την υποχρεωτική ασφάλιση των ερασιτεχνών αθλητών που αποτελούσε διαχρονικό αίτημά τους. Και πολλά ακόμα θετικά.

Έτσι φτάνουμε στη σημερινή νομοθετική πρωτοβουλία με την οποία επιχειρούμε να σπάσουμε τις αλυσίδες του κοινωνικού φαινομένου της οπαδικής βίας και να επιστρέψουν οι αθλητικοί χώροι εκεί που πραγματικά ανήκουν, στους αθλητές, στους υγιείς φιλάθλους, στους νέους ανθρώπους, στα παιδιά μας.

Ανήκω και εγώ στους μπαμπάδες που θέλουμε να πάμε άφοβα με τα ανήλικα παιδιά μας στο γήπεδο, να χαρούμε το παιχνίδι, την ατμόσφαιρα, χωρίς αγωνίες, χωρίς φόβο. Πιστεύω πως όλοι μας έχουμε ιδιαίτερη ευαισθησία στα ζητήματα του αθλητισμού. Έχω χειριστεί πολλές υποθέσεις Αθλητικού Δικαίου ως δικηγόρος. Γνωρίζω καλά και τα ζητήματα του επαγγελματικού αθλητισμού. Είχα μάλιστα την τιμή να συνεργαστώ με έναν από τους πατριάρχες του Αθλητικού Δικαίου στην Ελλάδα, τον εμπνευστή του αθλητικού νόμου 2725/1999, τη βάση δηλαδή του Αθλητικού μας Δικαίου, τον αείμνηστο συνάδελφο Παντελή Δέδε.

Με το υπό συζήτηση σχέδιο νόμου επιβεβαιώνεται ότι η βούληση υπάρχει από την Κυβέρνηση. Το αυστηρότερο νομοθετικό πλαίσιο –πάντα είναι ζητούμενο- έρχεται προς ψήφιση. Σήμερα καλούμαστε να το υπερψηφίσουμε. Όμως, υπάρχει, πάνω απ’ όλα, και η απαραίτητη συναίνεση της κοινωνίας για αυτήν τη νομοθετική πρωτοβουλία, με το παραπάνω μάλιστα. Δεν πρέπει να λογαριάσουμε κανενός είδους πολιτικό κόστος στο τελευταίο στάδιο, στην τελευταία φάση, στο τελευταίο απαραίτητο συστατικό αυτής της προσπάθειας. Απομένει η αποφασιστικότητα στην εφαρμογή του νόμου, χωρίς υποχωρήσεις. Είναι ιστορική ευκαιρία να κάνουμε και πάλι πραγματικότητα την οικογενειακή κερκίδα στα γήπεδα της χώρας. Πιστεύω ότι με τη σημερινή νομοθετική πρωτοβουλία βάζουμε ισχυρά θεμέλια για να το καταφέρουμε.

Επιπλέον, οφείλουμε, κύριε Υπουργέ, να επενδύσουμε στην καλλιέργεια υγιούς φίλαθλης κουλτούρας. Προτείνω την καθιέρωση υποχρεωτικού μαθήματος αθλητικής παιδείας ήδη από το δημοτικό με έμφαση στην αξία του αθλητισμού στη ζωή μας, στην αξία του fair play, τη σημασία να κρατήσουμε τον αθλητισμό μακριά από φανατισμό και κάθε είδους ρατσισμό.

Η πρότασή μου κατά τη νομοθετική πρωτοβουλία του περασμένου καλοκαιριού ήταν να εξετάσουμε και στη χώρα μας το ευρωπαϊκό δόγμα που λέει «λιγότερη αστυνόμευση στα γήπεδα και μεγαλύτερη ευθύνη της οργάνωσης, της περιφρούρησης, του ελέγχου από τις ίδιες τις ομάδες, πριν, κατά τη διάρκεια και μετά το τέλος του αθλητικού αγώνα.

Νιώθω μεγάλη ικανοποίηση που σε μεγάλο βαθμό αυτή η πρόταση υλοποιείται με το σημερινό σχέδιο νόμου. Τι βλέπουμε σήμερα; Κάθε ερασιτεχνικό σωματείο, κάθε ΠΑΕ, κάθε ΚΑΕ σηκώνουν το βάρος της ευθύνης τους και μπορούν να αναγνωρίσουν έως μία λέσχη, έναν σύνδεσμο φιλάθλων. Έδρα της θα είναι υποχρεωτικά η έδρα της ομάδας. Έτσι οι ομάδες έχουν τη δυνατότητα άμεσης πρόσβασης και ελέγχου στο μητρώο και τις δράσεις των μελών της λέσχης τους. Αυστηροποιείται το πλαίσιο αδειοδότησης αυτών των συνδέσμων και έτσι θα έχουμε καλύτερη εποπτεία και αφ’ ετέρου θα προλαβαίνουμε τέλεση αδικημάτων αθλητικής βίας.

Αυστηροποιούμε το ιδιώνυμο, δηλαδή την απαγόρευση της αναστολής και της μετατροπής των στερητικών της ελευθερίας ποινών για ποινικά αδικήματα βίας με αφορμή αθλητικές εκδηλώσεις, το οποίο το επαναφέραμε –μην το ξεχνάμε αυτό- ήδη από το περασμένο καλοκαίρι με τον ν.4809. Γίνεται πλέον πιο αυστηρό το πλαίσιο των ποινών για συγκεκριμένα αδικήματα που σχετίζονται με αθλητικές εκδηλώσεις. Καθιερώνεται το ειδικό ποινικό αδίκημα για όσους κατά τη διάρκεια των αθλητικών αγώνων έχουν καλυμμένα τα χαρακτηριστικά του προσώπου τους, κάνοντας δύσκολη την ανίχνευση, καταγραφή και ταυτοποίησή τους.

Ακόμη, θεσπίζουμε για πρώτη φορά ένα κανονιστικό πλαίσιο για τη ρύθμιση του αθλητικού εθελοντισμού, το οποίο αποτελεί τη βάση της εθνικής μας στρατηγικής για την ενσωμάτωση χιλιάδων πολιτών στο κίνημα του αθλητικού εθελοντισμού υπό τον επιτελικό ρόλο της Γενικής Γραμματείας Αθλητισμού.

Πολύ σημαντική επίσης πρωτοβουλία η θεσμοθέτηση και αναγνώριση του εργασιακού αθλητισμού δημιουργώντας τις κατάλληλες συνθήκες για τους εργαζόμενους να αποκτήσουν καλύτερη φυσική κατάσταση, περισσότερη ευεξία, περισσότερη πνευματική υγεία και τελικά θα έχουμε και καλύτερη απόδοση.

Ο πνευματικός αθλητισμός βρίσκει και αυτός την αναγνώρισή του. Είναι αθλήματα που απαιτούν περισσότερη πνευματική προσπάθεια και λιγότερη φυσική δραστηριότητα, όπως είναι το σκάκι, το μπριτζ.

Και βέβαια ευθυγραμμιζόμενοι με τη νέα ψηφιακή εποχή από τα αθλήματα του ηλεκτρονικού αθλητισμού, τα e-sports αποτελούν πλέον μια ξεχωριστή κατηγορία. Είναι ένα πεδίο δράσης της νεολαίας μας το οποίο ήταν αρρύθμιστο και πρέπει και αυτό να μπει σε μια σειρά.

Για την Κυβέρνηση Μητσοτάκη αποτελεί χρέος και αυτοσκοπό να δώσουμε τέλος στην απαξίωση του αθλητικού προϊόντος. Ναι συμφωνούμε. Πρέπει να το αναβαθμίσουμε, όπως πέτυχαν άλλες ευρωπαϊκές χώρες και άλλες χώρες του πλανήτη και έχουν έτσι τον αθλητισμό και ως βιομηχανία που παράγει πλούτο και συμβάλλει στην οικονομία.

Βάζουμε τάξη σε διαχρονικές παθογένειες. Ακόμη και τα ζητήματα διαφθοράς στον χώρο του αθλητισμού και της βίας -όπως είπαμε προηγουμένως- μας αφορούν όλους και αποτελεί απαραίτητη ανάγκη να είναι κοινό το σχέδιο δράσης ή, εν πάση περιπτώσει, να συμβάλουμε όλοι από κοινού για την προσπάθεια καταπολέμησης των πληγών και αναβάθμισης του αθλητισμού μας.

Κλείνω με μια φράση του βραβευμένου με Νόμπελ Λογοτεχνίας φιλοσόφου Αλμπέρ Καμύ, που καλό είναι να μας προβληματίσει: «Όσα έμαθα για την ηθική και τις υποχρεώσεις τα χρωστάω στο ποδόσφαιρο». Αυτό είχε πει ο μεγάλος φιλόσοφος και θα μπορούσε να είναι οδηγός και στη δική μας σκέψη, υπερψηφίζοντας το σχέδιο νόμου που φέρνει η Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Τσαβδαρίδης εκ μέρους της Νέας Δημοκρατίας.

**ΛΑΖΑΡΟΣ ΤΣΑΒΔΑΡΙΔΗΣ:** Κυρία Πρόεδρε, κύριε Υπουργέ, κυρίες και κύριοι συνάδελφοι, η οδύνη και η αγανάκτηση του συνόλου της ελληνικής κοινωνίας για την αποτρόπαια δολοφονία του συντοπίτη μου Βεροιώτη Άλκη Καμπανού πριν από μερικές εβδομάδες στη Θεσσαλονίκη επειδή απλά ήταν υποστηρικτής μιας άλλης ομάδας απαιτεί όχι απλά την αυστηροποίηση της αθλητικής νομοθεσίας στη χώρα μας, αλλά και έναν συνολικό εκσυγχρονισμό της ίδιας της λειτουργίας του αθλητισμού επ’ ωφελεία της ελληνικής κοινωνίας. Και είναι ευτύχημα ότι η Κυβέρνηση της Νέας Δημοκρατίας αποδεικνύει με ταχύτατα αντανακλαστικά την αποφασιστικότητά της όχι απλά να διορθώσει τα κακώς κείμενα στο αθλητικό γίγνεσθαι, αλλά και να προχωρήσει σε καινοτόμες πρωτοβουλίες που θα βελτιώσουν ουσιαστικά την εικόνα και τον αντίκτυπο του επαγγελματικού αλλά και του ερασιτεχνικού αθλητισμού σε όλους μας, αλλά και ειδικά στη νέα γενιά.

Πρώτος στόχος είναι να σπάσει επιτέλους το δυσώδες απόστημα της οπαδικής βίας που τορπιλίζει, ναρκοθετεί και δηλητηριάζει την αγνή αγάπη για τον αθλητισμό, που αποξενώσει τον απλό φίλαθλο αλλά και την οικογένεια από τα γήπεδα, που λεκιάζει κάθε προσπάθεια για ποιοτική και υγιή αθλητική δραστηριότητα. Να γιατί το νομοσχέδιο αυτό εισάγει συγκεκριμένα μέτρα που θέτουν τον δάκτυλο επί τον τύπον των ήλων σε αυτό το ακανθώδες ζήτημα που συνεχίζει να αποτελεί μια ανοιχτή πληγή. Γιατί η μέχρι σήμερα χαοτική κατάσταση στους οπαδικούς συνδέσμους και στα παραρτήματα τους μετεξέλιξε πολλούς από αυτούς σε στέκια παρανομίας και σε αποθήκες πυρομαχικών, αλλά και επιθετικών εργαλείων ικανών να εξοπλίσουν έναν μικρό στρατό.

Αυτό το «μπάτε σκύλοι αλέστε» τελειώνει οριστικά με την Κυβέρνηση της Νέας Δημοκρατίας, η οποία αναστέλλει προσωρινά τη λειτουργία των λεσχών φιλάθλων, αλλά και των παραρτημάτων τους και καθιστά ευχερέστερο και αποτελεσματικότερο τον έλεγχο και την εποπτεία επ’ αυτών, αυστηροποιώντας το πλαίσιο αδειοδότησης και λειτουργίας τους και συνδέοντας τη δράση των συνδέσμων με την ευθύνη των ΠΑΕ.

Την ίδια ώρα βάζει επίσης τέλος στις ποινές χάδι που κανάκευαν εμμέσως την οπαδική βία, αυξάνει τα κατώτατα και ανώτατα όρια των προβλεπόμενων ποινών, καθιερώνει ειδικό ποινικό αδίκημα για όλους όσοι κατά τη διάρκεια των αθλητικών αγώνων έχουν καλυμμένα τα χαρακτηριστικά του προσώπου τους και καταργεί την κατ’ εξαίρεση δυνατότητα του δικαστηρίου να διατάξει την αναστολή εκτέλεσης της επιβληθείσας ποινή στον δράστη των πράξεων αθλητικής βίας, αναγκάζοντας κάθε τέτοιο δράστη να εκτίει άμεσα και υποχρεωτικά την ποινή του. Τέρμα πια η ανωνυμία, τέρμα πια οι κουκούλες, τέρμα πια τα κοροϊδιλίκια με τις αναστολές που αποθρασύνουν κάθε παραβατικό. Τέρμα πια στον φόβο να πάρουμε το παιδί μας και να πάμε στο γήπεδο για να χειροκροτήσουμε την ομάδα που αγαπάμε.

Ο πρώτος, όμως, στόχος του ξεριζώματος της οπαδικής βίας θα ήταν γράμμα κενό περιεχομένου αν παράλληλα η Κυβέρνηση δεν προχωρούσε σε ρυθμίσεις που θα δώσουν νέα δυναμική στον αθλητισμό μας στη σύγχρονη εποχή, κινητοποιώντας κρυμμένες ή μη επαρκώς αξιοποιημένες μέχρι σήμερα δυνάμεις της αθλητικής κοινότητας. Προς αυτήν την κατεύθυνση η βέλτιστη ενεργοποίηση του εθελοντισμού, του πολύτιμου δηλαδή, γρανάζια κάθε μικρής ή μεγάλης αθλητικής οργάνωσης είναι κομβικής σημασίας προτεραιότητα.

Είναι καιρός πια ο αθλητικός εθελοντισμός στη χώρα μας να πάψει να κινείται στην απαξία, αλλά να θεσμοθετηθεί και να οργανωθεί όπως αξίζει στο μέγεθος αυτής της προσφοράς με ομπρέλα τη Γενική Γραμματεία Αθλητισμού. Ίδιας μεγάλης βαρύτητας είναι και οι ρυθμίσεις για την αναβάθμιση τόσο του πνευματικού όσο και του ηλεκτρονικού αθλητισμού. Γιατί είναι τουλάχιστον οξύμωρο να έχουμε το βλέμμα μας ως κοινωνία στραμμένο στο μέλλον και την ίδια στιγμή να εθελοτυφλούμε μπροστά στη δυναμική μη συμβατών με τα στερεότυπα χρόνων αθλητικών δραστηριοτήτων, στερώντας τους τη δυνατότητα να λειτουργήσουν και να ανθίσουν επί ίσοις όροις μέσα σε ένα δομημένο από την πολιτεία αθλητικό πλαίσιο.

Θεσμική αναγνώριση λαμβάνει επιτέλους χάριν στην Κυβέρνηση της Νέας Δημοκρατίας και ο εργασιακός αθλητισμός, ως δραστηριότητα που διοργανώνεται εντός ή εκτός του εργασιακού χώρου, με τη συμμετοχή αθλητικών σωματείων εργαζομένων. Αυτή η θεσμική αναγνώριση καθώς και η δημιουργία οργανωμένων συνθηκών για τη δια βίου άσκηση θα συνδράμει τα μέγιστα τόσο στη βελτίωση της φυσικής και πνευματικής υγείας των εργαζομένων όσο και στην κοινωνικοποίηση και στην αύξηση της παραγωγικότητάς τους. Γιατί η Κυβέρνηση γνωρίζει καλά ότι η εργασία στον σύγχρονο κόσμο δεν είναι μόνο χώρος δουλειάς, αλλά κυψέλη αλληλεπίδρασης και κριτήριο της ευρύτερης ποιότητας ζωής με σημείο αναφοράς την ευημερία του ανθρώπου και όχι αυτή των αριθμών. Όλες, όμως, αυτές οι ρυθμίσεις συναντούν για μια ακόμη φορά τη στείρα άρνηση του ΣΥΡΙΖΑ.

Κυρίες και κύριοι της Αξιωματικής Αντιπολίτευσης δεν βαρεθήκαμε να εκτίθεστε ανεπανόρθωτα στα μάτια του ελληνικού λαού; Κατηγορείτε την Κυβέρνηση διά του εισηγητού σας στο νομοσχέδιο ότι αναφορικά με τις ρυθμίσεις για την οπαδική βία αφήνει κενό στην εποπτεία των οπαδών και ότι νέες προβλέψεις δήθεν αφήνουν δυνατότητα για να παραμείνουν οι ΠΑΕ ατιμώρητες. Και τα λέτε εσείς που επί δικής σας διακυβέρνησης και με τον Γιώργο Βασιλειάδη στη θέση του Υφυπουργού Αθλητισμού διεξήχθη ο τελικός του κυπέλλου της ντροπής στον Βόλο που έσπασε κάθε ρεκόρ βίας με πρωτοφανή επεισόδια μέσα και έξω από τα γήπεδα. Θέλετε να σας υπενθυμίσω μήπως ότι οι συλληφθέντες εκείνου του αγώνα ακόμη περιμένουμε να δικαστούν μετά από τέσσερα ολόκληρα χρόνια; Σε ποιον απευθύνεστε, λοιπόν;

Μιλάτε επίσης για «business as usual» και για δουλειές με πελατάκια, αναφερόμενοι στον εθελοντισμό, προσβάλλοντας έτσι βάναυσα την κοινή λογική και χιλιάδες εθελοντές που περίμεναν χρόνια από την πολιτεία να δώσει θεσμική ταυτότητα στο πολύτιμο ρόλο τους.

Κυρίες και κύριοι συνάδελφοι, η Κυβέρνηση της Νέας Δημοκρατίας δεν θα παρακολουθήσει τον κατήφορο της Αξιωματικής Αντιπολίτευσης που ακόμα και σήμερα σφυρίζει αδιάφορα στις απαιτήσεις ολόκληρης της κοινωνίας για κοινό μέτωπο απέναντι στο καρκίνωμα της οπαδικής βίας αλλά και για κοινή πορεία για έναν αθλητισμό που θα αποτελεί υγιές πρότυπο για τις νέες γενιές. Αντιθέτως αποφασισμένοι και συνειδητοποιημένοι θα προχωρήσουμε σε όλες τις απαραίτητες μεταρρυθμίσεις, αλλά και συγκρούσεις για να μη διαψεύσουμε τις μεγάλες προσδοκίες του ελληνικού λαού που ζητά απτές λύσεις εδώ και τώρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρία Πρόεδρε, θα ήθελα τον λόγο για την ομιλία μου.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ. Έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, ανεβαίνω στο Βήμα μετά τον αγαπητό φίλο Λάζαρο, Βουλευτή έμπειρο δυναμικό με ένα λόγο καθαρό πύρινο, αλλά φυσικά και μετά τις τοποθετήσεις των αγαπητών συναδέλφων της Νέας Δημοκρατίας, τους οποίους ευχαριστώ. Και αυτούς που μίλησαν και αυτούς που θα μιλήσουν στη συνέχεια και υπομονετικά περιμένουν.

Η σημερινή μέρα έρχεται να ολοκληρώσει δύο πολύ παραγωγικές εβδομάδες για το Υφυπουργείο Αθλητισμού στο νομοθετικό πεδίο. Δύο εβδομάδες με πλούσιο διάλογο ανταλλαγή γόνιμων απόψεων αλλά και τολμηρών αποφάσεων. Διαμορφώνουμε πολιτικές οι οποίες είμαι βέβαιος θεμελιώνουν ένα νέο τοπίο πιο ασφαλές και πιο συμπαγές σε ό,τι αφορά τη βία με οπαδικό περιεχόμενο αλλά και οδηγούν και όλα αυτά που οδηγούν τον αθλητισμό σε νέα και φωτεινά μονοπάτια. Η εβδομάδα θυμίζω ξεκίνησε με την κύρωση της σύμβασης του Saint-Denis για την ασφάλεια και την προστασία στα αθλητικά γεγονότα.

Δεν πρόκειται να μείνουμε στο τυπικό σκέλος της κύρωσης, σπεύδω να πω, αλλά πολύ άμεσα ήδη από το παρόν νομοσχέδιο τρέχουμε όλες τις διαδικασίες που απαιτούνται σε συνεργασία με όλους τους συναρμόδιους φορείς ώστε η σύμβαση αυτή να έχει ουσιαστικό αποτύπωμα στους αγωνιστικούς χώρους. Είμαστε εδώ ήδη σε στενή συνεργασία με τον αρμόδιο Γραμματέα από το Συμβούλιο της Ευρώπης κ. Πάολο Γκόμεζ ώστε να υλοποιηθούν τα επόμενα βήματα. Έχουμε αποδείξει σε αυτή την Αίθουσα και εκτός Αιθούσης ότι μιλάμε με πράξεις. Το κάναμε άλλωστε και με την ΕΠΑΘΛΑ στον τομέα της χειραγώγησης των αγώνων, όπου αποτελούμε ως χώρα παράδειγμα προς μίμηση και με τη σύσταση του ΕΟΚΑΝ και την κύρωση του νέου κώδικα αντι-ντόπινγκ. Το ίδιο σκοπεύουμε να κάνουμε και τώρα με την κύρωση της σύμβασης Σεν Ντενί.

Τα δυόμισι τελευταία χρόνια σε νομοθετικό επίπεδο εστιάσαμε στην αντιμετώπιση των παθογενειών, στην εξυγίανση και την ανανέωση, στη βελτίωση του θεσμικού πλαισίου και των συνθηκών στην αντιμετώπιση της πανδημίας και των επιπτώσεών της στον αθλητισμό, στην επίλυση χρόνιων προβλημάτων στη λήψη μέτρων, στήριξης αλλά και ανάπτυξης του αθλητισμού. Η βία στον αθλητισμό εξακολουθεί να αποτελεί μια ανησυχητική παθογένεια η οποία εξ αρχής -όχι τώρα μετά τον θάνατο του Άλκη Καμπανού- από το πρώτο μας νομοσχέδιο, τον Νοέμβρη του 2019, θελήσαμε να αντιμετωπίσουμε. Δυστυχώς πολλές πράξεις αθλητικής βίας πηγάζουν από την παραβατική κουλτούρα των οργανωμένων οπαδών. Για τον λόγο αυτό με το παρόν σχέδιο νόμου προχωρούμε σε αυστηρές ρυθμίσεις, όπως ανέφερε και η εισηγήτριά μας η κ. Ράπτη.

Στις 24 Φεβρουαρίου κάναμε μια ανοιχτή συζήτηση διαβούλευση για την οπαδική βία με την συμμετοχή ακαδημαϊκών, πολιτικών προσωπικοτήτων από όλους τους πολιτικούς χώρους, που έχουν διατελέσει στους τομείς αθλητισμού και προστασίας του πολίτη, εκπροσώπους των κομμάτων καθώς και όλων των εμπλεκομένων φορέων όπως η πολιτεία, εκπρόσωποι ΠΑΕ, ΚΑΕ, λέσχες φιλάθλων, εκπρόσωποι αθλητικών ομοσπονδιών, εκπρόσωποι των λιγκών, εκπρόσωποι των αθλητικών συντακτών. Ήταν ενθαρρυντική η συμμετοχή, αλλά κυρίως το περιεχόμενο. Και πιστέψτε με -για όσους δεν ήρθαν- έγινε μια απολύτως ουσιαστική συζήτηση έξι και πλέον ωρών.

Ακολούθησε μια δεύτερη σύσκεψη με τους εκπροσώπους των νόμιμων λεσχών φιλάθλων την Παρασκευή 4 Μαρτίου και υπάρχει, θα έλεγα, ένα καλό κλίμα συνεννόησης. Ήδη λάβαμε μία επιστολή από μέρους των εκπροσώπων νομίμων λεσχών. Και θα συνεχίσουμε και μετά το νομοσχέδιο, ώστε να οχυρώσουμε και να αναδείξουμε όλοι μαζί τα πολύ θετικά στοιχεία που έχουν οι οργανωμένες νόμιμες δομές φιλάθλων.

Ξεκινώ σε ό,τι αφορά το θέμα της οπαδικής βίας. Στο πρώτο μέρος του σχεδίου νόμου θεσπίζουμε ένα σαφές και αυστηρό πλαίσιο για τη λειτουργία των λεσχών φιλάθλων. Στόχος μας αφ’ ενός η πιο αποτελεσματική εποπτεία τους και αφετέρου η πρόληψη τέλεσης αδικημάτων οπαδικής βίας μέσω της αυστηροποίησης των ποινών. Τι κάνουμε; Θωρακίζουμε το θεσμικό πλαίσιο, το θεσμικό οπλοστάσιο απέναντι σε πράξεις οπαδικής βίας, παρέχουμε τα θεσμικά εργαλεία και την πιο αυστηρή και πιο αποτελεσματική εφαρμογή προγενέστερων ρυθμίσεων για τις λέσχες φιλάθλων, το πλαίσιο των ποινών αλλά και τα διοικητικά μέτρα κατά της βίας. Σκοπός είναι η εξάλειψη της οπαδικής βίας εντός και εκτός αθλητικών εγκαταστάσεων. Θέλουμε να αναδείξουμε τον υγιή ρόλο των λεσχών φιλάθλων ως υποστηρικτικών του ασφαλούς και ποιοτικού αθλητισμού. Και για να το καταφέρουμε αυτό αναγνωρίζουμε το μερίδιο ευθύνης που αντιστοιχεί σε εμάς που είναι οι διαδικασίες αδειοδότησης και ανανέωσης, ο ορισμός πλαισίου λειτουργίας, διαδικασίες ελέγχου εκ μέρους της Ελληνικής Αστυνομίας. Κάνουμε πιο αυστηρό το πλαίσιο αδειοδότησης και λειτουργίας των λεσχών.

Αποδίδουμε και το μερίδιο ευθύνης που αντιστοιχεί στις λέσχες φιλάθλων. Καθιστούμε πιο εύκολο και πιο αποτελεσματικό τον έλεγχό τους. Αυστηροποιούμε τις ποινές για παραβατικές ή παράνομες συμπεριφορές. Επίσης, ανοίγουμε ένα δίαυλο διαρκούς και ειλικρινούς επικοινωνίας μεταξύ λεσχών και αθλητικών φορέων που δεν είχε γίνει ποτέ μέχρι σήμερα κατά δήλωση των εκπροσώπων των νομίμων λεσχών. Δεσμευόμαστε αν υπάρχουν θετικές εξελίξεις στο ζήτημα των νομίμων λεσχών να φέρουμε διάταξη και να κάνουμε πιο σύντομο το χρονικό διάστημα της αναστολής λειτουργίας τους. Ωστόσο, θα επαναλάβω για άλλη μια φορά τη διαφορά μεταξύ χούλιγκαν, των ομάδων υποψηφίων δολοφόνων και των φίλων μελών των νόμιμων λεσχών. Δεν πρέπει να τους τσουβαλιάζουμε. Το θεωρώ αδιανόητο, απαράδεκτο. Θεωρώ ότι με τους νόμιμους εκπροσώπους των νόμιμων λεσχών είμαστε συνοδοιπόροι σε αυτή τη μεγάλη προσπάθεια αντιμετώπισης της οπαδικής βίας.

Αυστηροποιούμε το Ιδιώνυμο. Δηλαδή, όπως πολύ σωστά είπε και η εισηγήτρια μας, την απαγόρευση της αναστολής και της μετατροπής των στερητικών της ελευθερίας ποινών για ποινικά αδικήματα βίας με αφορμή αθλητικές εκδηλώσεις. Επίσης, αποδίδουμε το μερίδιο ευθύνης που ανήκουν στις ομάδες. Άκουσα τους εισηγητές όλων των κομμάτων. Το επικαλεστήκατε. Το κάνουμε πράξη. Δηλαδή στα αθλητικά σωματεία, στις ΠΑΕ για τις οποίες πολύς λόγος έγινε από αρκετούς εισηγητές, αλλά και στις ΚΑΕ. Είναι ξεκάθαρο. Φέρουν ευθύνη για τις δράσεις ή παρατυπίες ή παρανομίες των αναγνωρισμένων λεσχών τους και των οργανωμένων φιλάθλων μελών τους. Πολλοί από εσάς αναφερθήκατε στην ευθύνη που έχουν οι μεγαλοπαράγοντες των ομάδων στις σχέσεις μεταξύ των ομάδων και των λεσχών τους. Εμείς όμως δεν μένουμε στο σχόλιο ούτε στη διαπίστωση. Εμείς τολμάμε και τους αποδίδουμε μερίδιο ευθύνης και ερχόμαστε σε ευθεία διαφωνία μαζί τους. Όλοι έχετε δει τις αντιδράσεις τους. Το ζήσατε όσοι βρεθήκατε στη συνάντηση. Δηλαδή, μονάχα ο εκπρόσωπος του ΚΙΝΑΛ, ο κ. Κωνσταντόπουλος. Το ερώτημα είναι στηρίζετε την προσπάθεια να αποδοθεί μερίδιο ευθύνης και στις ομάδες; θεωρώ ότι είναι καλό να μιλήσετε με πράξεις, όπως το κάναμε εμείς.

Επαναλαμβάνω όμως για πολλοστή φορά τη θέση της Κυβέρνησης. Είμαστε υπέρ της ύπαρξης και νόμιμης λειτουργίας λεσχών φιλάθλων. Λέσχες που θα είναι συνοδοιπόροι στον αγώνα όλων μας όχι μόνο εμάς σήμερα και αύριο και μεθαύριο και στη συνέχεια για ασφαλή κυρίως ποιοτικό αθλητισμό και για αθλητισμό που θα αφορά όλη την οικογένεια. Και κάτι αναγκαίο. Ενδυναμώνουμε το θεσμικό πλαίσιο της Διαρκούς Επιτροπής Αντιμετώπισης της Βίας, ΔΑΕΒ. Απομπλέκουμε ένα φορέα από το συμβολικό του ρόλο και τον κάνουμε πρωταγωνιστή στις εξελίξεις. Αναμορφώνουμε το θεσμικό πλαίσιο της ΔΕΑΒ, θωρακίζουμε τη θεσμική λειτουργία, αλλά κυρίως και τη λειτουργική ανεξαρτησία και βελτιώνουμε τη διοικητική του υποδομή.

Πιο συγκεκριμένα, αναμορφώνεται η σύνθεση της επιτροπής, με συμμετοχή προσώπων από άλλες ειδικότητες -όπως για παράδειγμα έναν ομότιμο ή εν ενεργεία καθηγητή πρώτης βαθμίδας ή αναπληρωτή ή επίκουρο καθηγητή ανώτατου εκπαιδευτικού ιδρύματος με γνωστικό αντικείμενο την εγκληματολογία ή την κοινωνιολογία- και ο αναπληρωτής εισαγγελέας αθλητισμού της εισαγγελίας πρωτοδικών Αθηνών. Η θητεία της επιτροπής γίνεται τετραετής, προβλέπεται περιορισμός δύο θητειών στα μέλη της, εισάγεται πρόβλεψη για την καταβολή αποζημίωσης στα μέλη της, εμπλουτίζεται το έργο της με τις νέες αρμοδιότητες και εισάγεται περιορισμός της ευθύνης των μελών της.

Αιχμή του δόρατος, όμως, σε αυτό το νομοσχέδιο είναι η καινοτομία, ρηξικέλευθα ζητήματα που έως τώρα δεν είχαν τύχει θεσμικής αντιμετώπισης. Διαμορφώνουμε, κυρίες και κύριοι συνάδελφοι, το μέλλον του αθλητισμού, ρυθμίζοντας πεδία που μέχρι τώρα παρέμεναν στη θεσμική αφάνεια και αναγνωρίζοντας νέα πεδία και τη δυναμική του τομέα αθλητισμού.

Εισάγουμε, λοιπόν, ένα νέο κανονιστικό πλαίσιο για την ρύθμιση του αθλητικού εθελοντισμού, πνευματικού αθλητισμού, ηλεκτρονικού αθλητισμού (e-sports) και εργασιακού αθλητισμού.

Kαι ξεκινώ πολύ γρήγορα με τον αθλητικό εθελοντισμό. Θεσπίζουμε ένα σαφές και στοχευμένο κανονιστικό πλαίσιο για τη ρύθμιση του αθλητικού εθελοντισμού, το οποίο αποτελεί τη βάση για τη διαμόρφωση της εθνικής στρατηγικής για την προώθηση των εθελοντικών δραστηριοτήτων στον αθλητισμό. Ο αθλητισμός, κυρίες και κύριοι συνάδελφοι, δίνει πνοή, χρώμα, ποιότητα στις αθλητικές δραστηριότητες. Συνδέεται με έννοιες μοναδικές, όπως η προσφορά, η ανιδιοτέλεια και το φιλότιμο, το ελληνικό φιλότιμο. Είχε γίνει πολύς λόγος, τότε, το 2004 γι’ αυτό το φιλότιμο.

Έχω ζήσει και προσωπικά, εκ των έσω, το κομμάτι αυτό, όντας εθελοντής στους Ολυμπιακούς Αγώνες του 2004 και ομολογουμένως η οργανωμένη εθελοντική δράση δίνει προστιθέμενη αξία σε κάθε διοργάνωση. Είδαμε και στο Ράλλυ Ακρόπολις τον περασμένο Σεπτέμβριο ότι η αθρόα παρουσία εθελοντών είχε σημαντικότατη συμβολή στην επιτυχία της διοργάνωσης. Και γι’ αυτό στοχεύουμε στην έγκαιρη, συντονισμένη και ορθή εκπαίδευση των εθελοντών, όπως στον ποδηλατικό γύρο της Ελλάδας τον Απρίλιο, αλλά και στο φετινό Ράλλυ Ακρόπολις το Σεπτέμβριο, ώστε να γίνουν ακόμα πιο άρτιες οι διοργανώσεις μας.

Στόχος του δεύτερου μέρους είναι ο εξορθολογισμός και η ενίσχυση του εθελοντισμού και η εφαρμογή ενός σύγχρονου, αλλά και αποτελεσματικού θεσμικού πλαισίου, που θα κινητοποιήσει τη συνεργασία κοινωνίας πολιτών και κρατικών δομών. Επιδιώκεται η αναγνώριση του αθλητικού εθελοντισμού και των εθελοντικών αθλητικών οργανώσεων και του επιτελικού ρόλου της Γενικής Γραμματείας Αθλητισμού στο επιχειρησιακό σχέδιο της εθελοντικής δράσης στον αθλητισμό.

Πιο συγκεκριμένα, δημιουργείται το εθνικό δίκτυο αθλητικών εθελοντισμού, όπου τηρείται μητρώο αθλητικών εθελοντών και εθελοντικών αθλητικών οργανώσεων, η ηλεκτρονική πλατφόρμα εκδήλωσης ενδιαφέροντος αθλητικών φορέων, καθώς και τα ηλεκτρονικά αρχεία καταχώρισης εκθέσεων αξιολόγησης, αφενός των αθλητικών εθελοντών και αφετέρου των εθελοντικών αθλητικών διοργανώσεων. Προβλέπεται διαδικασία αξιολόγησης των αθλητικών εθελοντών και των εθελοντικών αθλητικών οργανώσεων καθώς και δικαιώματα και υποχρεώσεις, εκπονείται ετήσιο επιχειρησιακό πρόγραμμα αθλητικού εθελοντισμού.

Συμφωνούμε όλοι στη δημιουργία ενός πλαισίου. Δεν είναι δυνατόν σε μια χώρα που έχει έμφυτο το αίσθημα της αλληλεγγύης η πολιτεία να στέκεται αδιάφορη απέναντι στην καλλιέργεια και στην αναγνώριση του εθελοντισμού. Δεν θέλω καν να σχολιάσω όσα άκουσα περί ανοίγματος νέων δουλειών. Ας σταματήσουν ορισμένοι να βλέπουν φαντάσματα και σε αυτό το ιδιαίτερα σημαντικό και ευαίσθητο θέμα. Εδώ θέλουμε, επιτέλους, να προστατέψουμε και τον εθελοντή και την αθλητική διοργάνωση με διαφάνεια, αλλά κυρίως με αξιοκρατία. Έτσι εμπλέκουμε τους νέους σε μια δημιουργική ενασχόληση, σε επαφή με ένα νέο άθλημα, έτσι εμπλέκουμε τις τοπικές κοινωνίες σε αθλητικές διοργανώσεις, έτσι αυξάνεται η ώσμωση μεταξύ κοινωνίας, αλλά και αθλητισμού.

Και περνώ στον πνευματικό αθλητισμό. Οριοθετούμε νομικά τον πνευματικό αθλητισμό. Τα αθλητικά σωματεία που καλλιεργούν πνευματικά αθλήματα εγγράφονται στη Γενική Γραμματεία Αθλητισμού και λαμβάνουν ειδική αθλητική αναγνώριση. Επίσης, δημιουργείται πρόσθετη κατηγορία αθλητικής εγκατάστασης για τα πνευματικά αθλήματα ώστε να διευκολυνθεί η διεξαγωγή τους.

Οι προτεινόμενες διατάξεις αποσκοπούν στην ανάπτυξη αθλημάτων στα οποία προέχει η πνευματική προσπάθεια με κατανάλωση, κυρίως, πνευματικής ενέργειας και ελάχιστης σωματικής. Με τις διατάξεις αυτές καθιστούμε σαφές ότι τα πνευματικά αθλήματα εντάσσονται στο πεδίο εφαρμογής του ν.2725/99. Γιατί το κάνουμε αυτό; Γιατί στα πνευματικά αθλήματα, λόγω της κατ’ εξοχήν πνευματικής προσπάθειας, δεν μπορούν να τυγχάνουν απόλυτα οι ρυθμίσεις που ισχύουν για τα αθλήματα στα οποία υπερέχει η φυσική δραστηριότητα. Αυτό το ζήτημα αντιμετωπίζουμε με αυτές τις διατάξεις. Για την αδειοδότηση των αθλητικών εγκαταστάσεων των πνευματικών αθλημάτων και των ρυθμίσεων για τις αθλητικές συναντήσεις και τις προπονήσεις του μπριτζ καλύπτουμε το κενό του νόμου που υπάρχει μέχρι σήμερα.

Και πάμε στον ηλεκτρονικό ψηφιακό αθλητισμό, e-sports. Πρόκειται για ένα ραγδαία αναπτυσσόμενο είδος αθλητισμού, ιδίως στις εφηβικές ηλικίες από δώδεκα έως δεκαεπτά ετών. Πρωτοπορούμε σε ευρωπαϊκό επίπεδο και ρυθμίζουμε τον ηλεκτρονικό αθλητισμό, αναγνωρίζοντας ως ηλεκτρονικά αθλήματα όσα έχουν αμιγώς αθλητικό περιεχόμενο, αμιγώς αθλητικό περιεχόμενο. Τελεία. Τίποτα παραπάνω, τίποτα παρακάτω. Δηλαδή, ψηφιακή αναπαράσταση αναγνωρισμένων αθλημάτων. Θα επαναλάβω ότι εμείς βλέπουμε μόνο τα αναγνωρισμένα αθλήματα. Είναι σαφές, το τονίζω, ότι δεν αναγνωρίζονται τα παιχνίδια βίας.

Ο αθλητής συμμετέχει είτε ατομικά είτε ομαδικά σε προπονήσεις, σε αγώνες και διοργανώσεις ηλεκτρονικού αθλητισμού και μπορεί να είναι μέλος σε μία μόνο ομάδα, σε ένα σωματείο. Προβλέπεται η ίδρυση σωματείων με αντικείμενο την ανάπτυξη των ηλεκτρονικών αθλημάτων, τα οποία λαμβάνουν την ειδική αθλητική αναγνώριση από τη Γενική Γραμματεία Αθλητισμού. Ήδη ομάδες e-sports, οι οποίες από την αρχή της προσπάθειας ήταν στο πλευρό μας, χαιρετίζουν την πρωτοβουλία μας. Και καταθέτω στα Πρακτικά ορισμένες από τις αναρτήσεις τους. Παρακαλώ πολύ τους εισηγητές των κομμάτων να ζητήσουν να τα πάρουν, να πάρουν μια γεύση για το τι κλίμα δημιουργείται σ’ έναν άλλο κόσμο, που σε πολλούς είναι άγνωστος, αλλά δεν σημαίνει ότι πρέπει να τον αγνοήσουμε επειδή απλά δεν το γνωρίζουμε.

Τα καταθέτω, λοιπόν, στα Πρακτικά και παρακαλώ πολύ εάν επιθυμούν οι συνάδελφοι εισηγητές των κομμάτων να παραλάβουν αντίγραφο τους.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πάμε στο τέταρτο μέρος όπου σκοπός είναι η ρύθμιση ενός νόμιμου πλαισίου λειτουργίας του ηλεκτρονικού αθλητισμού. Ο ηλεκτρονικός αθλητισμός δεν αποτελεί μια προφανή σωματική δραστηριότητα, όπως συμβαίνει στα αθλήματα του κλασικού αθλητισμού. Πληροί όλα τα κριτήρια, όπως αυτά τίθενται διεθνώς. Βασικός στόχος είναι η συμμετοχή των νέων, αλλά και μεγαλύτερων ατόμων, σε διοργανώσεις ηλεκτρονικού αθλητισμού να γίνεται με συνθήκες ασφάλειας και νομιμότητας.

Άκουσα πολλές απόψεις τις προηγούμενες ημέρες, ότι δεν υπάρχει τίποτα θετικό στα e-sports, ότι μόνο βλάβες επιφέρουν, ότι είναι επικίνδυνο να προχωράμε στην αναγνώριση ενός αρρύθμιστου πεδίου και τα λοιπά και τα λοιπά.

Λυπάμαι ειλικρινά που το βλέπετε έτσι, αλλά πιστεύω ότι είστε πολύ μακριά από την πραγματικότητα όσοι διαφωνείτε με κάτι που υπάρχει και δίπλα μας και σε όλο τον κόσμο. Παγκοσμίως τα e-sports έχουν τεράστια κέρδη και διαρκώς αυξανόμενη τάση στη θεαματικότητα. Είναι μια πραγματικότητα που δεν πρέπει να αγνοήσουμε, που πρέπει να κινηθούμε ώστε να την προλάβουμε πριν πλέον δεν αντιμετωπίζεται.

Σταθήκατε στην επιφάνεια, αγαπητοί συνάδελφοι, εξομοιώνοντας τους παίκτες e-sports με τα βιντεοπαιχνίδια που έχουμε δει να παίζουν στα σπίτια τα παιδιά. Δεν έχει απολύτως καμμία σχέση το ένα με το άλλο. Ο παίκτης των e-sports ακολουθεί αυστηρό πρόγραμμα, χρειάζεται μεγάλη πνευματική συγκέντρωση, χρειάζεται πειθαρχία, χρειάζεται ταχύτητα και κυρίως γρήγορα αντανακλαστικά, που τα καλλιεργεί με εντατική προπόνηση. Δεν έχει καμμία σχέση με την εικόνα αποχαύνωσης που παρουσιάσατε μερικοί εδώ σήμερα. Το αντίθετο. Προσιδιάζει αρκετά με τα πνευματικά αθλήματα.

Και βεβαίως, κάτι που σίγουρα δεν σκεφτήκατε, τα e-sports μειώνουν και τις ανισότητες. Ένας παίκτης με αναπηρία μπορεί να συνεργαστεί ή να είναι αντίπαλος με έναν αρτιμελή παίκτη. Ένας παίκτης αστικού κέντρου μπορεί να βρίσκεται στον ίδιο χώρο με έναν παίκτη απομακρυσμένης περιοχής.

Είναι τεράστιες οι δυνατότητες της ίσης προσβασιμότητας. Δεν είναι σφάλμα να καινοτομούμε και να είμαστε μπροστά από την εποχή μας, να βάλουμε στον χάρτη ένα αντικείμενο και να γίνουμε οδηγός για τους υπόλοιπους.

Δεν είναι η πρώτη φορά, όμως, που η συγκεκριμένη Κυβέρνηση καινοτομεί και αν κάτι έχουμε αποδείξει είναι ότι το άγνωστο δεν μας φοβίζει, όταν μελετήσουμε, συνεργαστούμε, θεσμοθετήσουμε, συζητήσουμε και φέρουμε στη Βουλή.

Έρχομαι στον εργασιακό αθλητισμό, ένα άλλο μεγάλο κεφάλαιο ξεχασμένο. Προχωράμε στην υιοθέτηση του εργασιακού αθλητισμού για τις αθλητικές δραστηριότητες και προγράμματα που διοργανώνονται με πρωτοβουλία του εργοδότη που απευθύνεται στους εργαζόμενους.

Το Υφυπουργείο Αθλητισμού είναι αρμόδιο για την εποπτεία και την υποστήριξη κάθε διοργάνωσης ή προγράμματος εργασιακού αθλητισμού. Δημιουργούμε ηλεκτρονικό μητρώο φορέων όπου πιστοποιούνται και εποπτεύονται οι φορείς αυτοί, που υλοποιούν αθλητικές δράσεις και διοργανώσεις εργασιακού αθλητισμού. Θεσπίζουμε την κάρτα υγείας εργαζομένου, η οποία αποτελεί προσωπικό έγγραφο κάθε αθλούμενου εργαζόμενου. Η πιστοποίηση της υγείας των εργαζομένων είναι υποχρεωτική και αποτελεί προϋπόθεση για τη συμμετοχή τους σε δραστηριότητες εργασιακού αθλητισμού.

Το πέμπτο μέρος αποσκοπεί στην προαγωγή του αθλητισμού σε εργασιακούς χώρους. Μέσω του εργασιακού αθλητισμού επιδιώκονται η καταπολέμηση της κόπωσης και της υποκινητικότητας, η μείωση του εργασιακού στρες, η κινητοποίηση στη διά βίου άσκηση, η εκπαίδευση στην υιοθέτηση ενός υγιεινού τρόπου ζωής, η βελτίωση της σωματικής, ψυχικής και πνευματικής υγείας των εργαζομένων, η κοινωνικοποίησή τους μέσα από τις αθλητικές και ψυχαγωγικές δράσεις, η διαμόρφωση ενός πιο ελκυστικού εργασιακού περιβάλλοντος για την ευεξία και την καλύτερη ποιότητα ζωής. Καταθέτω στα Πρακτικά μια ανακοίνωση την οποία πιθανότατα να τη βρείτε ενδιαφέρουσα.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πάμε στις γενικές συνελεύσεις και λοιπές τροποποιήσεις του ν.2725 στο έκτος μέρος. Οι τροποποιήσεις αυτές αποσκοπούν στην αντιμετώπιση χρόνιων ή πρόσφατων δυσλειτουργιών και δυσαρμονιών, καθώς και προβλημάτων διοικητικής φύσεως στο πεδίο του αθλητισμού.

Ενδεικτικά αναφέρω τα εξής:

Ορίζουμε την υποχρέωση απασχόλησης ψυχολόγου σε όλες τις αθλητικές ομοσπονδίες για την παροχή υποστήριξης και ενθάρρυνσης στους αθλητές. Όλοι συμφωνήσαμε ότι πρόκειται για ένα θετικό και απαραίτητο μέτρο, επί της αρχής τουλάχιστον. Όσον αφορά την ειδικότητα της αθλητικής ψυχολογίας αυτό εννοείται. Ωστόσο δεν αποτελεί αντικείμενο του νόμου αλλά των κριτηρίων της προκήρυξης που θα θέσουν οι ομοσπονδίες. Επαναλαμβάνω: Δεν αποτελεί αντικείμενο του νόμου. Μπορεί όμως -και κατά τη γνώμη μου πρέπει- οι ομοσπονδίες οι οποίες θα προχωρήσουν στην προκήρυξη να βάλουν κριτήρια για τα οποία εμείς είμαστε απολύτως σύμφωνοι.

Ευνοούμε την ανάπτυξη του αθλητισμού ατόμων με νοητική αναπηρία -Special Olympics- μέσα από την πρόβλεψη ίδρυσης σωματείων.

Επεκτείνουμε τα δικαιώματα και τις υποχρεώσεις των αθλητών και στην κατηγορία των βετεράνων αθλητών, δηλαδή σε όσους έχουν συμπληρώσει το ηλικιακό όριο της εκάστοτε ομοσπονδίας οι οποίοι έχουν δελτίο αθλητικής ιδιότητας. Είναι ένας άλλος κόσμος που όμως κανένας δεν ασχολιόταν μαζί τους. Σήμερα η Κυβέρνηση του Κυριάκου Μητσοτάκη και ασχολείται και αναγνωρίζει και δημιουργεί πλαίσιο έτσι, ώστε να συνεχίσουν να αθλούνται οργανωμένα, μεθοδικά και κυρίως να οργανώνουν τουρνουά, διοργανώσεις τέτοιες που θα τους δώσουν και τη χαρά και την ευεξία, αλλά κυρίως και την αναγνώριση και την εποπτεία από την πολιτεία.

Καθιστούμε υποχρεωτική την έκδοση δελτίων αθλητικής ιδιότητας και την ετήσια πιστοποίηση της υγείας των βετεράνων αθλητών.

Επικαιροποιούμε το περιεχόμενο του πιστοποιητικού πρώτων βοηθειών. Δημιουργούμε υποχρέωση για τους προπονητές να επικαιροποιούν τα απαραίτητα δικαιολογητικά του ποινικού μητρώου και των ιατρικών γνωματεύσεων ανά πέντε έτη από την ημερομηνία εγγραφής τους στο μητρώο προπονητών.

Έρχομαι στις λοιπές διατάξεις.

Με τις διατάξεις αυτές αποσκοπούμε στην απλοποίηση των σχετικών διαδικασιών, στην ίση μεταχείριση και τη βέλτιστη εξυπηρέτηση των πολιτών. Πιο συγκεκριμένα, απλοποιούμε την άδεια λειτουργίας κέντρων γιόγκα, καθώς απαιτούν μικρό εξοπλισμό και περιορισμένο χώρο για την παροχή υπηρεσιών εκμάθησης. Πλέον οι προϋποθέσεις λειτουργίας τους δεν θα εξομοιώνονται με εκείνες των ιδιωτικών γυμναστηρίων -ακούσαμε πολύ προσεκτικά και τις παρατηρήσεις- και φυσικά θα ορίζονται ελάχιστες βασικές προϋποθέσεις για τη λειτουργία τους.

Απονέμεται η ιδιότητα εφέδρου αξιωματικού και σε ολυμπιονίκες ομαδικών αθλημάτων. Πρόκειται για αθλητές που διακρίθηκαν, που μας έκαναν υπερήφανους, που σήκωσαν ψηλά την ελληνική σημαία. Αξίζουν να έχουν την ίδια αναγνώριση και επιβράβευση με τους αθλητές των ατομικών αθλημάτων. Τους το είχαμε υποσχεθεί ως Κυβέρνηση όταν τους υποδεχτήκαμε ως ολυμπιονίκες πλέον της υδατοσφαίρισης στο αεροδρόμιο. Το κάνουμε πράξη. Τηρούμε τις υποσχέσεις μας και δίνουμε κίνητρα. Η προσπάθειά τους και η προσπάθειά μας αναγνωρίζεται δημόσια. Καταθέτω στα Πρακτικά μερικά από αυτά τα πολύ συγκινητικά λόγια που έγραψαν οι ίδιοι οι ολυμπιονίκες στο άκουσμα της διάταξης αυτής και αν επιθυμείτε παρακαλώ πολύ να διανεμηθούν στους εισηγητές των κομμάτων.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μπορεί κάποιοι να καταψηφίσατε τότε τη διάταξη, αλλά είμαι σίγουρος ότι ειδικά αν διαβάσετε και όλα αυτά τα οποία γράφουν, θα συμφωνήσετε έστω και σήμερα σιωπηλά, όπως και στις σημερινές διατάξεις για τα e-sports και το μητρώο. Επιτρέψτε μου να σας ενημερώσω ότι αποσύρεται το άρθρο 1 της υπ’ αριθμόν 1234/48 της 8-3-2022 τροπολογίας για την ΟΣΕΚΑ. Ζητήθηκε από την Παραολυμπιακή Επιτροπή και από τα άλλα εμπλεκόμενα σωματεία να το δούμε διεξοδικά μετά το πέρας των Χειμερινών Ολυμπιακών Αγώνων. Γι’ αυτόν τον λόγο το αποσύρουμε και θα το συζητήσουμε το επόμενο διάστημα.

Χαρακτηρίζουμε το Εθνικό Αθλητικό Κέντρο Νεότητας Σίφνου ως δημοτικής σημασίας και μεταβιβάζουμε τις αθλητικές εγκαταστάσεις του στο Δήμο Σίφνου. Στόχος η δυνατότητα πραγματικής χρήσης προς όφελος του αθλητισμού της τοπικής κοινωνίας και της νεολαίας στο νησί της Σίφνου.

Δίνουμε παράταση στις ευνοϊκές ρυθμίσεις για την αναγνώριση των εξαιρετικών αγωνιστικών διακρίσεων για το έτος 2021, λόγω των δυσμενών επιπτώσεων της πανδημίας.

Αγαπητοί συνάδελφοι, συνολικά το παρόν σχέδιο νόμου ανοίγει νέα μονοπάτια στον αθλητισμό. Αποκαθιστά ζητήματα που έπρεπε εδώ και χρόνια να είχαν ρυθμιστεί. Αντιμετωπίζει κοινωνικά φαινόμενα στη ρίζα τους και χαράσσει νέα ελπιδοφόρα μονοπάτια. Δεν πετάμε στα σύννεφα. Ξέρουμε ότι το ζήτημα της οπαδικής βίας ή της βίας που εμφανίζεται στον αθλητισμό έχει βαθιές ρίζες και πιθανόν να χρειαστεί και άλλες βελτιώσεις. Θα κάνουμε ό,τι πρέπει. Ο εγωισμός δεν είναι αυτός που προέχει αυτή την ώρα. Η ανάγκη είναι αυτή που μας οδηγεί.

Γι’ αυτόν τον λόγο είχα πει και στην επιτροπή όσες φορές μου δόθηκε ευκαιρία να μιλήσω ότι προέχει να συνεννοηθούμε για την αντιμετώπιση ενός μεγάλου βαθύτατου κοινωνικού προβλήματος που είναι η βία που εμφανίζεται στον αθλητισμό. Δεν συμφωνώ με τον όρο «οπαδική βία» Είναι οξύμωρο σχήμα, είναι δύο έννοιες διαφορετικές, ξένες μεταξύ τους. Ωστόσο, όμως, επειδή είχε επικρατήσει χρησιμοποιώ τον όρο αυτόν για τη διευκόλυνση της συζήτησης.

Ζητώ, έστω κι αυτή την ώρα, όπως έγινε προ ημερών με προσωπικότητες από διαφορετικούς πολιτικούς χώρους να πρυτανεύσει η βαθιά ανάγκη να αντιμετωπίσουμε αυτό το ζήτημα που έχει ρίζες, που έχει χρόνια που ταλαιπωρεί την ελληνική κοινωνία και τον ελληνικό αθλητισμό και ιδιαιτέρως το ελληνικό ποδόσφαιρο. Και είμαι βέβαιος ότι αν υπάρχει πεδίο συνεννόησης -που υπάρχει, το έχω δει και σε κατ’ ιδίαν συναντήσεις με αρκετούς από τους εισηγητές των κομμάτων- θα είναι σίγουρα τα πράγματα πιο αισιόδοξα.

Μακάρι να μπορούσα να πω ή να μπορούσαμε να πούμε ότι με μια κοινής αποδοχής πρωτοβουλία θα ξεριζώσουμε το κακό αυτό. Δεν ξεριζώνεται. Έχει ρίζες και έχει άλλες αφετηρίες πέρα από τον αθλητισμό. Στον αθλητισμό απλώς παρεισφρέει και εμφανίζεται. Γι’ αυτό θεωρούμε ότι το νομοσχέδιο αυτό είναι μια καλή αρχή μετά από μια σειρά γεγονότων και μετά από πρωτοβουλίες. Και σπεύδω να πω, γιατί μας έχετε αδικήσει όταν κάποιοι λέτε: «έπρεπε να υπάρξει ένας νεκρός» και αναφέρομαι στον Άλκη Καμπανό «για να πάρει πρωτοβουλίες η Κυβέρνηση», μην το λέτε αυτό γιατί είναι άδικο.

Σας θυμίζω -ασχέτως του αν ψηφίσατε ή δεν ψηφίσατε τις διατάξεις- ότι στο πρώτο κιόλας νομοσχέδιο του Υπουργείου Αθλητισμού τον Νοέμβριο του 2019 είχαμε φέρει διατάξεις για την επέκταση των χρονικών και χωρικών οδηγιών για περιστατικά τα οποία χαρακτηρίζονται ως περιστατικά οπαδικής βίας, για την κάμερα της Αστυνομίας -πλέον συγκεκριμένο στέλεχος είναι μέσα στους αγωνιστικούς χώρους και τραβά εικόνες και το υλικό αυτό στη συνέχεια αξιοποιείται από την Αστυνομία και τη δικαιοσύνη-, για τη δυνατότητα της δικαιοσύνης να αξιοποιεί το οπτικοακουστικό υλικό ως τεκμήριο για κατηγορία και καταδίκη κ.λπ.. Θυμάστε τις διατάξεις αυτές.

Εντάξει, καταλαβαίνω ότι κάποιοι δυσκολεύεστε να το παραδεχτείτε, αλλά ναι είχαμε ξεκινήσει την προσπάθεια αυτή ως συνέχεια αυτών που βρήκαμε. Δεν θα μπω στη διαδικασία τι έκανε ο Κοντονής και τι ακύρωσε ο Βασιλειάδης στη συνέχεια ή τι έκανε ο Ορφανός και τι ακύρωσε ο Ιωαννίδης στη συνέχεια. Θέλω να είμαι ειλικρινής σε αυτό. Αναφέρομαι στο ιδιώνυμο την περίοδο της Νέας Δημοκρατίας.

Σήμερα έχουμε πάρει μαθήματα μέσα από διάφορες εφαρμογές, μέσα από διάφορες πρωτοβουλίες. Επικαιροποιούμε, λοιπόν και φέρνουμε ένα πλαίσιο συντονισμένο και συγκροτημένο και όχι όπως είπε κ. Καμίνης -που πραγματικά με στεναχώρησε- πολύ πρόχειρο και πολύ επιπόλαια γραμμένο. Νομίζω ότι δεν το διάβασε καν και τον αδικεί αυτός ο χαρακτηρισμός, γιατί δεν συνηθίζει να χαρακτηρίζει πράγματα τα οποία είναι αποτέλεσμα και προϊόν σκληρής και μεθοδικής δουλειάς με τέτοιο τρόπο από έναν άνθρωπο όπως είναι ο κ. Καμίνης. Φέρνουμε, λοιπόν, αυτό το πλαίσιο μέσα από την πολύμηνη διαβούλευση με φορείς, μέσα από τις νέες συνεργασίες που αναπτύχθηκαν σε αυτή την ωραία διαδρομή της προετοιμασίας του νομοσχεδίου και με σύμμαχο πάντα την αθλητική οικογένεια, η οποία οφείλω να σας πω -και το λέω και με συγκίνηση- ότι έχει σταθεί πολύτιμος σύμμαχος στην αθλητική μας μεταρρύθμιση.

Είμαι βέβαιος -και κλείνω- ότι με την ψήφιση αυτού του νομοσχεδίου ανοίγουμε νέους ορίζοντες οι οποίοι θα διαμορφώσουν τις εξελίξεις στον ελληνικό αθλητισμό της επόμενης δεκαετίας. Σας καλώ να ψηφίσετε έστω και το μεγαλύτερο μέρος των διατάξεων, αν δεν μπορείτε να πείτε «ναι» και επί της αρχής, γιατί στη νέα εποχή του αθλητισμού που απλώνεται οφείλουμε ως χώρα να είμαστε πρωταγωνιστές και όχι απλοί παρατηρητές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κύριε Υπουργέ.

Τώρα, τον λόγο έχει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε, που μου δώσατε τον λόγο.

Κύριε Υπουργέ, κυρίες και κύριοι Βουλευτές, κατ’ αρχάς συνηθίζω να μιλάω για την επικαιρότητα γιατί απασχολεί τον ελληνικό λαό εκεί έξω. Σήμερα θα κάνω μία εξαίρεση. Θα μιλήσω μόνο ένα λεπτό για την επικαιρότητα, καθώς μας καίει και στην ψυχή και στην καρδιά το πρόβλημα και, βεβαίως, η λύση που δεν δίνεται.

Αυτά τα δύο που ακροθιγώς θα θίξω είναι τα εξής: Για άλλη μια φορά συγχαρητήρια για τον Πρωθυπουργό σας, να τον χαίρεστε, που έχει το μοναδικό παγκοσμίως προνόμιο εκτός από Πρωθυπουργός της χώρας, να είναι την ίδια στιγμή και ανώνυμη εταιρεία, κερδοφόρος από ό,τι φαίνεται για πάρτη του. Να τον χαίρεστε λοιπόν! Τι έκανε χθες ο υπέροχος Πρωθυπουργός σας, ο οποίος αρχίζει να κατρακυλάει πια προς το όριο της αστειότητας; Μόλις έβγαλε ανακοίνωση η Κομισιόν ότι το ράλι τιμών στην ενέργεια την ανησυχεί γιατί φτωχοποιεί ραγδαία Ευρωπαίους πολίτες και σκέφτεται ότι θα υιοθετήσει πρακτικές όπως το πλαφόν στις τιμές, αμέσως ο ηγεμόνας της Ελλάδας, ο γνωστός αυτός διαγγελματίας, ο Κυριάκος Μητσοτάκης που είναι και ανώνυμη εταιρεία, ανακοίνωσε -τι άλλο- ότι σκέφτεται να βάλει πλαφόν στις τιμές.

Ως εδώ θα ήταν γραφικός και είναι γραφικός πολύ καιρό, στις κακοκαιρίες, σε όλα τα προβλήματα που αντιμετωπίζει η χώρα, στην πανδημία. Αρχίζει να γίνεται επικίνδυνος από τη στιγμή που τόλμησε να το παρουσιάσει ως δική του ιδέα. Ξέρετε, δεν είναι ωραίο να είσαι Πρωθυπουργός μιας χώρας και να λες ψέματα φόρα παρτίδα ότι εσύ το σκέφτηκες. Μας έχει εκθέσει η Κομισιόν. Το είπε είκοσι τέσσερις ώρες νωρίτερα.

Έχουμε πει πολλές φορές από αυτό το Βήμα, κυρία Πρόεδρε, κυρίες και κύριοι Βουλευτές -και δεν θα βαρεθούμε να το λέμε- ότι οι τιμές είναι αυξημένες και λόγω διεθνούς συγκυρίας, αλλά εκτοξεύονται στη στρατόσφαιρα εξαιτίας του χρηματιστηρίου ενέργειας. Το επαναλαμβάνω για να το καταλάβει ο κόσμος. Άσχετα με το ενεργειακό μείγμα, είτε προέρχεται από υδροηλεκτρική πηγή, είτε προέρχεται από πηγή που είναι φυσικό αέριο, είτε από αιολική πηγή, είτε από λιγνιτική πηγή, αυτό που φτάνει σε εσένα, αγαπητέ καταναλωτή, ελληνικέ λαέ, όλοι οι λογαριασμοί σου ανεξαιρέτως τιμολογούνται με βάση την τελευταία «οριακή εισροή πρώτης ύλης». Ξέρετε ποια είναι αυτή η πρώτη ύλη 99%; Είναι το φυσικό αέριο. Τι παράξενο! Γιατί άραγε; Διότι είναι το ακριβότερο από όλες τις άλλες πηγές. Επιλέγει το καρτέλ της ενέργειας να τιμολογείται το ρεύμα που πληρώνει ο Έλληνας πολίτης με το ακριβότερο και είστε όλοι υπεύθυνοι. Είναι ο νόμος, για να μην ξεχνιόμαστε, που νομοθέτησε ο Υπουργός του κ. Τσίπρα κ. Σταθάκης το 2018 και το συνεχίζει με αγαστή σύμπνοια ο έτερος ανάλγητος εφαρμοστής μνημονίων της χώρας «Μητσοτάκης Α.Ε.». Πρέπει να υπάρξει άμεση κατάργηση του χρηματιστηρίου ενέργειας, αν δεν θέλετε να κοροϊδεύετε την κοινωνία:

Πολεμικά ευρωομόλογα. Θαυμάσια λύση!

Η Ευρωπαϊκή Ένωση, κυρία Πρόεδρε, κυρίες και κύριοι Βουλευτές, πιστή στις αρχές της ως ένα ενεργειακό και μεταλλευτικό καρτέλ προχωρά στη χρηματοδότηση των δύο αυτών κλάδων, εξετάζοντας την έκδοση ευρωομολόγων. Τι φανερώνει αυτό; Φανερώνει το εξής πολύ απλό, κυρίες και κύριοι Βουλευτές και άνθρωποι που μας ακούτε από εκεί έξω. Η πανδημία με πάνω από ένα εκατομμύριο νεκρούς μέχρι τώρα στις χώρες της Ευρωπαϊκής Ένωσης δεν ήταν αρκετός λόγος για αμοιβαιοποίηση του χρέους μας. Αντίθετα, η πολεμοκαπηλία και η κερδοσκοπία των ολιγαρχών στο ρεύμα -χωρίς σύνορα είναι αυτοί οι κερδοσκόποι που νέμονται την ενέργεια- είναι ωραιότατος λόγος για ευρωομόλογα και μοίρασμα του δημόσιου χρέους των κρατών της Ευρωζώνης.

Συγχαρητήρια! Την πάτε για φούντο όλη την Ένωση! Εμείς θα την υπερασπιστούμε όσο μπορούμε, εσείς θα την κλείσετε.

Κυρίες και κύριοι Βουλευτές, κύριε Υπουργέ, μήπως έχει παρατηρήσει κανείς από εσάς ότι τα τελευταία χρόνια έχει αυξηθεί κάπως γεωμετρικά η γηπεδική βία; Μήπως κανείς από εσάς στο κόμμα σας, κύριε Υπουργέ, έχει παρατηρήσει ότι τα τελευταία χρόνια έχει αυξηθεί δραματικά η ενδοοικογενειακή βία; Έχετε καταλάβει ότι τα τελευταία χρόνια έχουν αυξηθεί συγκλονιστικά οι γενοκτονίες, οι πατροκτονίες, οι παιδοκτονίες και οι δολοφονίες ανηλίκων; Το έχετε σκεφτεί αυτό; Το έχετε παρατηρήσει; Πού λέτε, άραγε, να οφείλεται όλη αυτή η αύξηση της βίας και του εγκλήματος; Σας έχει έτσι περάσει, ακροθιγώς έστω, από τον νου καμμιά φορά ότι μπορεί και σε ένα μικρό έστω βαθμό να είναι και απότοκο των πολιτικών σας, των πολιτικών που εφαρμόζετε στη χώρα; Σας έχει περάσει από το μυαλό ότι μπορεί σε αυτό το δράμα που ζούμε να έχουν παίξει, για παράδειγμα, σημαντικό ρόλο όλες οι πολιτικές που ασκήσατε και οι τρεις ανεξαιρέτως μνημονιακές παρατάξεις που κυβέρνησαν τα τελευταία δεκατρία χρόνια τη χώρα μας;

Σας έχει περάσει ποτέ από τον νου, κύριε Υπουργέ, ότι μία οικογένεια η οποία ζει επί δεκαπέντε χρόνια κάτω από το όριο της φτώχειας και η οποία δεν έχει την παραμικρή προοπτική στο υπόλοιπο της σαραντάχρονης για τους γονείς και εκατοντάχρονης για τα εγγόνια ζωής της, που καταφέρνει να επιβιώνει έστω με τόση δα λίγη περισσότερη αξιοπρέπεια απ’ ό,τι σήμερα, ότι είναι πολύ πιο εύκολο αυτή η οικογένεια να σφαχτεί τελικά μεταξύ της απ’ ό,τι αν είχε κάποια ελπίδα και απ’ ό,τι αν είχε κάποια προοπτική, απ’ ό,τι αν δεν έπρεπε τα παιδιά της να φύγουν μετανάστες στη Γερμανία ξανά όπως το 1950 και το 1960; Το έχετε σκεφτεί;

Έχετε ποτέ αναρωτηθεί, αν αυτά τα παιδιά που δολοφόνησαν τον Άλκη είχαν προοπτική να λάβουν μια καλή παιδεία κι όταν τελειώσουν την εκπαίδευσή τους και πάρουν την παιδεία τους, να αποκτήσουν μια μόνιμη και καλή δουλειά αμειβόμενη αξιοπρεπώς και με κάποιες δυνατότητες επαγγελματικής εξέλιξης, θα είχαν πολύ λιγότερες πιθανότητες ίσως να καταλήξουν να είναι ο οπαδικός στρατός ενός παρασιτικού Ρώσου ολιγάρχη, του κ. Σαββίδη; Καλή του ώρα! Και μη μου πει τώρα κανένας από εσάς, εκ του πονηρού λέγοντάς το, ότι ο επίσημος ΠΑΟΚ τάχα δεν έχει καμμία σχέση με αυτούς! Γιατί να μη μου το πείτε; Διότι στα στοιχεία της δικογραφίας υπάρχουν τα κλειδιά των γραφείων των συνδέσμων του ΠΑΟΚ και οι ίδιοι οι καθ’ ομολογία δολοφόνοι του Άλκη ήταν, επίσης καθ’ ομολογίαν τους, οι κλειδοκράτορες αυτών των κλειδιών. Τα κλειδιά των μαγαζιών που πλήρωνε ο κ. Σαββίδης τα είχαν οι δολοφόνοι του Άλκη και έχουν άμεση σχέση με τον ΠΑΟΚ, όπως οι δολοφόνοι της ΑΕΚ, της ομάδας μου, που έχουν άμεση σχέση με την ΑΕΚ και όπως οι δολοφόνοι του Ολυμπιακού έχουν άμεση σχέση με τον Ολυμπιακό.

Κύριε Υπουργέ, κύριε Αυγενάκη, κατά τη γνώμη σας, οι τέσσερις Πρόεδροι των μεγάλων ομάδων μας, ο κ. Αλαφούζος, ο κ. Μαρινάκης, ο κ. Σαββίδης και ο κ. Μελισσανίδης δεν έχουν την παραμικρή σχέση και ευθύνη για τη βία στα γήπεδα; Ξέρετε, κύριε Υπουργέ, σας ρωτάω ευθέως και ζητώ ως Κοινοβουλευτικός Εκπρόσωπος κόμματος του ελληνικού Κοινοβουλίου από εσάς μια ευθύτατη απάντηση. Έχουν οι τέσσερις προαναφερθέντες παρασιτικοί καναλάρχες πρόεδροι ή δεν έχουν κάποια σχέση με όλη αυτή την απάνθρωπη, τη φασιστική μαυρίλα που έχει ξεχειλίσει και πλημμυρίζει την κοινωνία μας και προέρχεται από τους οργανωμένους οπαδούς των ομάδων τους;

Σας άκουσα, κύριε Υπουργέ, να λέτε για τις ΠΑΕ. Δεν άκουσα ονόματα. Δεν άκουσα να λέτε ότι αυτοί οι επαγγελματίες απατεώνες, οι παρασιτικοί, που μας έχουν φάει το αίμα τέσσερα χρόνια, αυτοί φταίνε για τον φόνο του Άλκη. Αυτό θα βρείτε το πολιτικό θάρρος να το ξεστομίσετε; Οι ΠΑΕ είναι αόριστες έννοιες. Εγώ λέω ονόματα.

Φταίνε οι στρατιώτες, κύριε Αυγενάκη, για τα εγκλήματα πολέμου; Αυτή είναι η γνώμη σας; Αυτή είναι η λογική σας; Και γι’ αυτό με το παρόν σχέδιο νόμου αυστηροποιείτε τις ποινές μόνο γι’ αυτούς και όχι για τους στρατηγούς που δίνουν τις διαταγές γι’ αυτά τα εγκλήματα πολέμου; Και γι’ αυτό αφήνετε με το ίδιο σχέδιο νόμου σας όλους αυτούς τους προέδρους για άλλη μια φορά στο απυρόβλητο;

Θέλω μια απάντηση, κύριε Υπουργέ και θέλει και η κοινωνία μια απάντηση. Και εκτός από εμένα, ένα κόμμα δηλαδή και την κοινωνία πρέπει να απαντήσετε, κύριε Υπουργέ, και στην οικογένεια και στους φίλους του Άλκη. Αυτοί που δολοφόνησαν το παιδί τους, το βλαστάρι τους κατά την γνώμη σας δεν έχουν την παραμικρή σχέση με τους παρασιτικούς ολιγάρχες - καναλάρχες, αυτά τα καθάρματα που προανέφερα; Έχουν ή δεν έχουν; Πείτε το, να ξέρουμε.

Οργανώθηκαν, κύριε Υπουργέ, εξοπλίστηκαν και ενήργησαν από μόνοι τους κατά την γνώμη σας επειδή ήταν παλιόπαιδα εκ κατασκευής, επειδή είχαν το φόνο στο αίμα τους, είχαν κακό αταβισμό, κακή μνήμη κυττάρων; Αν αυτό εσείς πιστεύετε, κύριε Υπουργέ, δηλώστε το δημόσια ευθαρσώς τώρα εδώ να το ξέρει η εθνική αντιπροσωπεία του λαού, να το ξέρουν και οι γονείς και οι συγγενείς του Άλκη μας.

Η βία, κύριε Υπουργέ, είναι δημιούργημα των οπαδικών στρατών, όπως και κάθε στρατιωτικού τύπου οργάνωσης. Και δεν είναι τυχαίο ότι το νεοναζιστικό μόρφωμα της χώρας μας η αισχρή, χυδαία δολοφονική κατ’ επανάληψη Χρυσή Αυγή ξεκίνησε τη στρατολόγηση και επάνδρωση των περίφημων ταγμάτων εφόδου, αυτούς που σκότωναν Αιγύπτιους ψαράδες όταν δεν σκότωναν τον Παύλο, αυτόν δηλαδή που δολοφόνησαν με τα ίδια τους τα χέρια, τον Παύλο Φύσσα, τον τελευταίο ήρωα της Ελλάδας μας, από πυρήνες ποδοσφαιρικών ομάδων. Εκεί στρατολόγησαν τους πρώτους. Ποιων ομάδων; Αυτών των τεσσάρων παρασιτικών ολιγαρχών που ονόμασα και χαρακτήρισα ευθαρσώς.

Αυτή τη στιγμή, κύριε Υπουργέ, η κατάσταση στην Ελλάδα που εσείς υπουργεύετε στο Υπουργείο Αθλητισμού έχει ως εξής. Ολυμπιακός, η μεγαλύτερη ομάδα της χώρας, εννοώ από έκταση και οικονομική ευρωστία, ανήκει στον Βαγγέλη Μαρινάκη, ο οποίος ω του θαύματος ταυτοχρόνως και περιέργως διαθέτει το «MEGA» παράλληλα, αλλά και πληθώρα άλλων μέσων μαζικής ενημέρωσης. Ο Παναθηναϊκός ανήκει στον Γιάννη Αλαφούζο, ο οποίος ταυτοχρόνως διαθέτει τον «ΣΚΑΪ». Ο ΠΑΟΚ ανήκει στον Ρώσο ημιολιγάρχη, είναι μπακάλης αυτός, ψιλικατζής, τον Ιβάν Σαββίδη, ο οποίος ταυτοχρόνως έχει και το κανάλι «OPEN» και την εφημερίδα «ΈΘΝΟΣ».

Τέλος, η ΑΕΚ η ομάδα μου, για να τα λέμε όλα, ανήκει στον θαυμάσιο σε αυτόν που δεξιωνόταν ο κ. Σαμαράς στις αλήστου μνήμης δεξιώσεις ως τον καλύτερο από τους εκατό καλύτερους Έλληνες επιχειρηματίες, ενώ εκκρεμούσε ένταλμα για 100 εκατομμύρια ευρώ για λαθρεμπορία πετρελαίου. Αυτοί είστε και θα σας το λέω να το ακούτε. Αυτοί ακριβώς είστε και συνεχίζετε να είστε. Τέλος, λοιπόν η ΑΕΚ ανήκει στον Δημήτρη Μελισανίδη, σας είπα τα καμώματα του, ο οποίος συνδέεται αυτή τη στιγμή ακόμα με τον ΟΠΑΠ και έχει τη «ΝΑΥΤΕΜΠΟΡΙΚΗ», το site της, την εφημερίδα.

Εσείς, κύριε Υπουργέ, πώς την βλέπετε αυτή την κατάσταση; Την βλέπετε καλά; Σας φαίνεται εντάξει; Αν την βρίσκετε εσείς κανονική, σας ενημερώνω ότι εμείς στο ΜέΡΑ25 δεν την βρίσκουμε καθόλου κανονική. Την βλέπουμε εντελώς παρά φύσιν και εμφανώς ευθέως επικίνδυνη για τη δημοκρατία μας. Για την ακρίβεια εκτιμούμε ότι αντιστρατεύεται τον πυρήνα της δημοκρατίας μας και ότι υπάρχουν αυτοί οι τέσσερις για να ανατρέψουν τη δημοκρατία μας, ότι αυτό κάνουν τόσα χρόνια. Έχουμε παραδημοκρατία. Ανεβάζουν κυβερνήσεις, κατεβάζουν κυβερνήσεις. Βγάζουν ψεύτικα γκάλοπ, γιαγιάδες στον ισημερινό και λένε ότι είναι εδώ και μήνες στο ATM και δεν έχουν λεφτά. Την βρίσκουμε παρά φύσιν λοιπόν. Για την ακρίβεια, όπως είπα, εκτιμούμε ότι σκοτώνει τη δημοκρατία μας.

Ζητάτε τόσες ημέρες, κύριε Υπουργέ, σας άκουσα στις επιτροπές, συμβουλές από τα κόμματα. Λέτε αν έχετε κάτι να πείτε που δεν το σκεφτήκαμε, πείτε το και εδώ είμαστε, ζητάτε ιδέες που θα ενισχύσουν την πάταξη της βίας. Να σας δώσω εγώ μια πολύ καλή ιδέα, κύριε Υπουργέ;

Νομοθετήστε, αν τολμάτε επιτέλους, το ασυμβίβαστο του να έχει κάποιος απατεώνας μια ομάδα και ταυτοχρόνως κανάλια στην τηλεόραση, εφημερίδες και site στο ίντερνετ. Δεν λέω να νομοθετήσετε να μην έχει καράβια, που προφανώς και σε αυτό υπάρχει σύγκρουση συμφερόντων, γιατί τα καράβια του θα πριματοδοτηθούν στην τηλεόραση του από τα καράβια του αντίπαλου εφοπλιστή. Δεν λέω για αυτό. Λέω να μην έχει τηλεόραση αυτός που έχει οπαδικό στρατό και που ανεβάζει και κατεβάζει τις κυβερνήσεις. Νομοθετείστε αν τολμάτε κάτι τέτοιο, γιατί η βία στα γήπεδα, κύριε Υπουργέ, είναι ακριβώς αποτέλεσμα -επαναλαμβάνω- του επαναλαμβανόμενου επαίσχυντου επί χρόνια αυτού μοντέλου χυδαίας διαπλοκής στη χώρα μας.

Καταθέτω αυτήν τη στιγμή, κυρία Πρόεδρε, ένα άρθρο των «FINANCIAL TIMES», φαντάζομαι ότι δεν το θεωρείτε εξαιρετικά κομμουνιστικό μέσον. Σε αυτό το άρθρο το οποίο άρθρο είναι τον Μάιο του 2020 λέει: «Ο κ. Μητσοτάκης αν και μόλις επτά μήνες στη θέση του Πρωθυπουργού διστάζει να προκαλέσει ολιγάρχες ή να πάρει μη δημοφιλή μέτρα». Οι «FINANCIAL TIMES» το λένε, δεν οι Ερυθροί Χμερ, όπως μου αρέσει να λέω.

(Στο σημείο αυτό ο κ. Κλέων Γρηγοριάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρία Πρόεδρε, σας ενημερώνω ότι θα κάνω χρήση όλου χρόνου. Δεν νομίζω ότι θα χρειαστεί κιόλας, αλλά δεκαεπτά λεπτά θα τα χρειαστώ πιστεύω.

Το δεύτερο βασικό στοιχείο, κύριε Υπουργέ, είναι ο τζόγος του προβλήματος και το ξέρετε καλύτερα από μένα όπου η χειραγώγηση των αγορών με σκοπό το οικονομικό όφελος μέσω του αθλητικού στοιχήματος τι αποτελεί στη χώρα μας; Αποτελεί μόνιμο κανόνα και κανονικότητα.

Ακούστε, κύριε Υπουργέ, υπάρχουν κασέτες εδώ και χρόνια. Περιφέρονται αυτές οι κασέτες σε κανάλια, στο διαδίκτυο, σε τηλεοπτικά κανάλια μικρά όχι των παρασιτικών, στις οποίες ακούγονται ω του θαύματος με τη φωνή τους οι γνωστοί παρασιτικοί καναλάρχες, ένας από αυτούς πολύ όμορφος, πολύ ερωτεύσιμος που συνηθίζω να λέω, πρόεδροι ομάδων να στήνουν αγώνες με ορολογία του τύπου «θα τα πάρεις τα λεφτά;» Χάρρυ Κλυνν, αν θυμάστε, από παλιά.

Ακούγονται, λοιπόν, με τη φωνή τους να στήνουν αγώνες και η ανεξάρτητη δικαιοσύνη τι κάνει; Ή τις αγνοεί επιδεικτικά επί χρόνια ή τις θέτει στο αρχείο. Η Κυβέρνησή σας τι κάνει; Παριστάνει ότι δεν τις έχει ακούσει ποτέ. Τις έχει ακούσει ο καθένας σε αυτή τη χώρα. Κανένας Υπουργός ή Πρωθυπουργός σας δεν έχει ακούσει συγκεκριμένο πρόεδρο να λέει πως στήνει έναν αγώνα με διαιτητή, με παίκτη της αντιπάλου ομάδας. Εγώ φαίνεται είμαι σοφός και τα ξέρω όλα αυτά.

Αυτές οι κασέτες, όμως, κύριε Υπουργέ, υπάρχουν, είναι εκεί και ουρλιάζουν για το ποιοι είναι υπεύθυνοι για όλη την κατάσταση και εν τέλει συνεπαγωγικά για το θάνατο του αθωότατου Άλκη. Έτσι έχει καταντήσει πλέον επαγγελματικός αθλητισμός να υπάρχει μόνο και μόνο για να υπηρετεί τον τζόγο. Προσέξτε το. Δεν είναι πια -έχει λήξει αυτό- το στοίχημα ένα κακό, νοσηρό, χυδαίο παράγωγο του αθλητισμού. Όχι. Είναι ο αθλητισμός ένα καλό παράγωγο του χυδαίου στοιχήματος. Ο αθλητισμός είναι μια επίφαση για να τζογάρει ο λαός και να του παίρνετε τα ελάχιστα χρήματα που του έχετε αφήσει. Και είναι ντροπή, κύριε Υπουργέ αυτό.

Ξέρετε τι άλλο είναι ντροπή; Σας άκουσα πριν από πέντε λεπτά να το κάνετε. Είναι ντροπή κατά την γνώμη μας, κατά την πολιτική μας κρίση στο ΜέΡΑ25 να τολμάτε να ονομάζεται με τα άρθρα 28 έως 35 του παρόντος σχεδίου νόμου σας τα ηλεκτρονικά παιχνίδια, τα οποία αναπαριστούν πραγματικά αθλήματα ως ηλεκτρονικό αθλητισμό. Δεν είναι, κύριε Υπουργέ, ηλεκτρονικός αθλητισμός τα ηλεκτρονικά παιχνίδια. Γιατί δεν είναι; Γιατί οδηγούν στην αποχαύνωση σύμφωνα με όλες τις παγκόσμιες έρευνες, διότι οδηγούν στο νους ασθενής εν σώματι ασθενέστατο και όχι ασθενές και γιατί απλούστατα, όπως ξέρουν όλοι σ’ αυτόν τον τόπο, όταν παίζεις ηλεκτρονικά καθιστός δεν γυμνάζεσαι κατά κανέναν απολύτως τρόπο ούτε καν πνευματικό, αντανακλαστικά με τον αντίχειρα λειτουργείς.

Έχετε προσέξει, κύριε Υπουργέ, ότι σε όλες τις μεγάλες αθλητικές οργανώσεις παγκοσμίως ανεξαιρέτως κυρίαρχοι είναι οι στοιχηματικές εταιρείες; Στους Ολυμπιακούς Αγώνες το έχετε προσέξει αυτό; Ξέρετε, κύριε Υπουργέ, ότι στην Ελλάδα σας ακόμα και τώρα η δημόσια ΕΡΤ αυτή τη στιγμή επί της υπουργίας σας έχει χορηγούς σήμερα σε αθλητικές εκπομπές στοιχηματικές εταιρείες; Καμαρώνετε; Είσαστε περήφανος που το δημόσιο κανάλι μάς προάγει το τζόγο μέσω των διαφημίσεων που παίρνει; Για αυτό τις αφήνετε να διαφημίζονται στη δημόσια τηλεόραση μας;

Το σχέδιο νόμου σας αντιμετωπίζει το δέντρο, το οποίο είναι το στήσιμο των αγώνων για κέρδος και όχι βέβαια σε καμμία περίπτωση το δάσος. Ποιο είναι το δάσος; Το δάσος, κύριε Υπουργέ, είναι ότι η μήτρα πλέον του αθλητισμού στο σύγχρονο κόσμο μας είναι ο τζόγος. Αυτό είναι το δάσος που δεν θέλετε να δείτε. Γιατί αν το δείτε πρέπει να απολογηθείτε γιατί δεν συγκρούεστε με αυτό το δάσος, γιατί δεν παίρνετε τα μηχανήματα τα κοπτικά να το κόψετε από τη ρίζα αυτό το δάσος. Γιατί; Γιατί είναι παρασιτικοί ολιγάρχες φίλοι σας, γι’ αυτό.

Ο χουλιγκανισμός είναι τέκνο της Ευρώπης και κυρίως μάλιστα του Ηνωμένου Βασιλείου. Δεν εξαλείφθηκε από τα μέτρα που πήρε η κυρία Θάτσερ μετά την τραγωδία του Χέιζελ το ’85 στον αγώνα τελικό με τη Λίβερπουλ. Όχι. Η εξάλειψη του, κυρίες και κύριοι Βουλευτές, ήρθε όταν οι ιδιοκτήτες των ομάδων αντιλήφθηκαν ότι είναι οικονομικά συμφερότερο για τους ίδιους να φτιάξουν ένα καλό προϊόν, καλές ομάδες με θέαμα για τους θεατές και κυρίως ανταγωνιστικό και αξιόπιστο πρωτάθλημα που να κρατά αμείωτο το ενδιαφέρον των φιλάθλων, να γεμίζει τα γήπεδα και φυσικά να φέρνει υψηλή τηλεθέαση στους αγώνες. Και τα δύο αυτά συμβάλλουν ιδιαίτερα στα βασικά έσοδα των ομάδων τους. Έτσι πλέον τα πρωταθλήματα της δυτικής Ευρώπης τουλάχιστον είναι κατά κοινή ομολογία τα καλύτερα παγκοσμίως και με σχεδόν μηδενική βία.

Απόρροια σημαντική σε εσάς, κύριε Υπουργέ, σε όλο το Κοινοβούλιο, στον ελληνικό λαό: Γιατί άραγε το παραπάνω απολύτως επιτυχημένο μοντέλο δεν υιοθετήθηκε ποτέ από τους παρασιτικούς προέδρους των ομάδων στην Ελλάδα, ενώ τους συμφέρει καταφανώς οικονομικά και βέβαια δεν είναι ηλίθιοι, το ξέρουν; Ξέρετε γιατί; Θα σας απαντήσω εγώ ευθύτατα. Γιατί δεν ενδιαφέρονται οι απατεώνες αυτοί να κερδίσουν από τις ομάδες τους, αλλά μέσω αυτών των ομάδων να αποκομίσουν τελικά οικονομικά κέρδη από άλλες συνήθως ημιπαράνομες ή εντελώς παράνομες δραστηριότητές τους, να μην τις αναφέρω, τις έχω πει άλλη φορά. Όσο αυτή η σύνδεση του επαγγελματικού αθλητισμού με τους επιχειρηματίες ολιγάρχες δεν σπάει, δεν πρόκειται να παταχθεί στον αιώνα τον άπαντα η οπαδική βία.

Η αυστηροποίηση των ποινών του νομοσχεδίου σας, που ποτέ στην ιστορία δεν κατάφερε να αποθαρρύνει την τέλεση αξιόποινων πράξεων, βασίζεται σε μία επικοινωνιακή και τηλεοπτική λογική, αυτή τη λογική της ικανοποίησης του αισθήματος εκδίκησης που έχει η κοινωνία μετά την τελευταία τραγική δολοφονία του Άλκη.

Οι ολιγάρχες φίλοι σας, πρόεδροι των ΠΑΕ, που συστήνουν και λειτουργούν τους στρατούς αυτούς δεν θα χάσουν τον ύπνο τους, ξέρετε, αν οι στρατιώτες τους κάτσουν έναν μήνα ή έξι μήνες παραπάνω φυλακή. Ξέρετε γιατί; Γιατί έτσι έχουν ήδη εξασφαλίσει από τα μνημόνιά σας και την ανεργία σε εκατομμύρια νέους μας την απρόσκοπτη ροή μάζας για τα κανόνια αίματος νέων προς εκμετάλλευση μελλοντικών στρατιωτών τους.

Από τη στιγμή που οι ΠΑΕ πέρασαν στα χέρια των παρασιτικών ολιγαρχών - καναλαρχών επενδύουν στο ποδόσφαιρο -να το ακούσει αυτό ο κόσμος- όχι σαν πεδίο κερδοφορίας, αλλά σαν μέσο ξεπλύματος της βρωμερής δημόσιας εικόνας τους και άσκησης πολιτικοοικονομικής επιρροής προς όφελος όλων των υπολοίπων επιχειρηματικών τους δραστηριοτήτων.

Από εκείνη ακριβώς τη στιγμή βλέπουμε παρασιτικούς ολιγάρχες να συντηρούν τις ορδές των λούμπεν στοιχείων, που κατ’ ευφημισμόν τους αποκαλούν οι ίδιοι «οργανωμένους οπαδούς», σαν προσωπικούς τους στρατούς. Οι Σαββίδης, Μελισσανίδης, Αλαφούζος, Βαρδινογιάννης, Αγγελόπουλοι, Γιαννακόπουλοι, Μπέος, Μαρινάκης και το κακό συναπάντημα χρησιμοποιούν την οπαδική βία σαν δύναμη κρούσης.

Θέλετε ένα παράδειγμα; Ακούστε ένα παράδειγμα. Παραδείγματος χάριν, εναντίον της Δημοτικής Αρχής προσφάτως της Νέας Φιλαδέλφειας και επίσης σαν δύναμη κρούσης για την άλωση δημοτικών αρχών δήμων της Ελλάδας. Βλέπε Πειραιάς, βλέπε Βόλος. Υποδαυλίζουν τον φανατισμό και τη βία με εμπρηστικές δηλώσεις τους οι ίδιοι οι παρασιτικοί πρόεδροι και με ενέργειες κοινού τραμπουκισμού.

Θυμίζουμε την είσοδο Σαββίδη στο γήπεδο της Τούμπας όπου περιφέρετο με περίστροφο και απειλούσε «θεούς και δαίμονες», τους γυμναστές της ΑΕΚ, τον προπονητή της ΑΕΚ. Θυμίζουμε την απαγωγή δημοσιογράφου από μπράβους του κ. Μαρινάκη στο Χίλτον, όπου, όπως κατήγγειλε ο ίδιος, βασανίστηκε επί ώρα μέχρι να αποφασίσει να πειστεί να αλλάξει το άρθρο του για τον Ολυμπιακό σε ένα site.

Αυτοί, λοιπόν, είναι οι άνθρωποι -όχι οι δημοσιογράφοι, αυτοί που ανέφερα- που φέρουν την κύρια ευθύνη για την «παράγκα» του επαγγελματικού ποδοσφαίρου μας και τις δολοφονίες των νέων παιδιών μας. Και εσείς, η «Κυριάκος Μητσοτάκης Α.Ε.» δηλαδή, καταδέχεστε να τους προστατεύετε ακόμα. Ξέρετε γιατί; Επειδή είναι δικοί σας. Ή ακόμα χειρότερα, επειδή εσείς έχετε καταντήσει να είστε δικοί τους.

Λοιπόν, αυτή η «νύχτα» κράτησε πολύ. Σας έχουμε εκπλήξεις, κύριε Υπουργέ. Σας έχουμε εκπλήξεις, κύριε Μητσοτάκη. Σας περιμένει, ίσως και τον Μάιο, απότομο «ξημέρωμα».

Σας ευχαριστώ πολύ, κυρία Πρόεδρε, για την ανοχή σας.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ.

Θα ήθελα να κάνω ένα σχόλιο για τα ερωτήματα και την τοποθέτησή του συναδέλφου και να καταθέσω και νομοτεχνικές βελτιώσεις.

«Τρικυμία εν κρανίω» θα έλεγα για τα όσα είπε ο κ. Γρηγοριάδης. Οχετός, ασυναρτησίες, «τσουβάλιασμα», επικίνδυνα και κυρίως αντιδημοκρατικά. Ωστόσο, σας δικαιολογώ, γιατί θέσατε μια σειρά από ερωτήματα, τα οποία τα είχατε βεβαίως γράψει πριν με ακούσετε. Καθώς ακολουθήσατε μετά από τη δική μου τοποθέτηση, όλα αυτά που ρωτήσατε έχουν απαντηθεί.

Δεν μπαίνω στο περιεχόμενο, ούτε σχολιάζω, παρά μόνο μία κουβέντα θέλω να πω.

**ΚΛΕΩΝ ΓΡΗΓΟΡΙΑΔΗΣ:** Μην μπείτε στον κόπο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Παρακαλώ πάρα πολύ, δεν σας διέκοψα.

**ΚΛΕΩΝ ΓΡΗΓΟΡΙΑΔΗΣ:** …(δεν ακούστηκε).

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Παρακαλώ πολύ το Προεδρείο να με προστατεύσει.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αν θέλετε, θα πάρετε τον λόγο αμέσως μετά τον κύριο Υπουργό.

Κύριε Υπουργέ, μπορείτε να συνεχίσετε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θέλω να κάνω μονάχα μια διευκρίνιση, κύριε Γρηγοριάδη.

Δεν είναι «Πρωθυπουργός μας» ή «σας». Είναι Πρωθυπουργός όλων των Ελλήνων. Δεν είναι «η Ελλάδα μας» ή η «Ελλάδα σας». Και οι υπόλοιποι διακόσιοι ενενήντα εννέα μαζί με εσάς υπηρετούμε όλοι την ίδια Ελλάδα, μία και μοναδική περήφανη Ελλάδα, βεβαίως με διαφορετικές απόψεις. Μέχρι εκεί.

Σε ό,τι αφορά τις νομοτεχνικές βελτιώσεις, είναι αρκετές, μικρές. Εγώ δεν θα ήθελα να τις διαβάσω, επειδή θα μας πάρει ώρα πολλή. Εάν είναι εύκολο, παρακαλώ να μοιραστούν στους εισηγητές όλων των κομμάτων και αν υπάρχει οποιοδήποτε ερώτημα, είμαι εδώ, ευχαρίστως να απαντήσω. Διευκρινίζω πάντως ότι δεν αφορούν αλλαγές ούτε φέρνουν κάτι καινούργιο. Απλά, είναι μικροβελτιώσεις οι οποίες δόθηκαν και από τις υπηρεσίες και έγιναν και είναι στο τρισέλιδο που κατέθεσα.

Ευχαριστώ πολύ.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.255-258)

ΑΛΛΑΓΗ ΣΕΛΙΔΑΣ

**ΚΛΕΩΝ ΓΡΗΓΟΡΙΑΔΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε συνάδελφε.

**ΚΛΕΩΝ ΓΡΗΓΟΡΙΑΔΗΣ:** Ο αγαπητός Υπουργός μίλησε για ασυναρτησίες και με χαρακτήρισε «επικίνδυνο για τη δημοκρατία». Και τα δύο, κατά τη γνώμη μου, συνιστούν ύβρη. Επειδή, λοιπόν, ο Υπουργός προέβη σε χαρακτηρισμούς για το άτομό μου, θέλω τον λόγο τριάντα δευτερόλεπτα.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ.

**ΚΛΕΩΝ ΓΡΗΓΟΡΙΑΔΗΣ:** Κύριε Υπουργέ, άκουσα με προσοχή την απάντησή σας, γιατί δεν έχω προσωπικά κανένα πρόβλημα μαζί σας και σας ακούω πάντα με προσοχή και με σεβασμό για τον θεσμικό ρόλο που εκπροσωπείτε.

Με κατηγορήσατε ευθέως ότι είπα ασυναρτησίες και ότι είμαι επικίνδυνος για τη δημοκρατία. Εγώ δεν σας κατηγόρησα ότι είστε ασυνάρτητοι. Λέω ότι με αγαστό, με υπέροχο σχεδιασμό ξεπουλάτε τη χώρα μας. Και παρέθεσα στην ομιλία μου, που κράτησε είκοσι λεπτά, λεπτομερή στοιχεία γιατί οι προαναφερθέντες είναι επικίνδυνοι και γιατί η Κυβέρνησή σας λειτουργεί ως μεσάζων, ως -να το πω έτσι- μαστροπός ανάμεσα σε αυτούς και στον ελληνικό λαό. Κλέβει από τον ελληνικό λαό και τα δίνει σε αυτούς.

Δεν άκουσα κάποιο επιχείρημα από την πλευρά σας. Εγώ ανέδειξα λεπτομερώς πώς μας κλέβουν και πώς τους βοηθάτε να μας κλέψουν. Δεν άκουσα από τη μεριά σας πού είναι η ασυναρτησία μου, δηλαδή ότι είναι ασυνάρτητο το άλφα σε σχέση με το βήτα και το γάμα. Πρέπει να βγαίνει, πρέπει να επιχειρηματολογούμε κι όχι να λέμε χαρακτηρισμούς. Επίσης, δεν άκουσα επιχειρήματα γιατί απειλεί τη δημοκρατία ο λόγος μου. Θα ήθελα να μάθω. Κι αν την απειλεί, να τον πάρω πίσω.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε συνάδελφε, είναι άκρως αντιδημοκρατικό, να μην πω κάτι πιο βαρύ, όταν «τσουβαλιάζετε» τους πάντες και τα πάντα με περισσή ευκολία, με κατηγορώ, με εύκολες απαγγελίες κατηγοριών, χωρίς στοιχεία. Πάρα πολλά απ’ αυτά που είπατε είναι ψευδή. Δεν θα μπω στη διαδικασία να σας απαντήσω, διότι θα χαλάσουμε το επίπεδο της συζήτησης το οποίο έχει διαμορφωθεί αρκετές ώρες τώρα και πάει και καλά.

Θα σας παρακαλέσω πάρα πολύ. Προσέξτε. Δείτε την ομιλία σας πολύ προσεκτικά αφού τελειώσει η συνεδρίαση και ανατρέξτε σε λεπτομέρειες, σε στοιχεία. Θα δείτε πως πολλά απ’ αυτά που είπατε έχουν ήδη τελεσιδικήσει για κάποιες περιπτώσεις. Βάλατε στο ίδιο «τσουβάλι» ονόματα.

Είπατε ακόμα για τον ΟΠΑΠ. Δηλαδή, είναι επιλήψιμο που ο ΟΠΑΠ είναι χορηγός στον ΣΕΓΑΣ; Όχι βέβαια. Είπατε για τους πάντες και τα πάντα. Ανακατέψατε ονόματα, καταστάσεις. Γι’ αυτό λέω ότι δεν μπαίνω στη διαδικασία της απάντησης σε πράγματα τα οποία είναι ασυνάρτητα, δεν έχουν λογική και κυρίως θεωρώ ότι ξεφεύγουν του σημερινού περιεχομένου του σχεδίου νόμου που συζητούμε.

Γι’ αυτό, λοιπόν, περιορίζομαι να σας πω ότι θα ήταν προτιμότερο να είμαστε πιο συγκεκριμένοι, πιο στοχευμένοι. Δεν θα σας υποδείξω πώς να λειτουργήστε. Με γεια σας, με χαρά σας. Προς Θεού! Κρινόμαστε όλοι. Από κει και πέρα, εμείς είμαστε εδώ σε ό,τι αφορά το νομοσχέδιό μας να απαντήσουμε αν υπάρχουν απορίες, να αποδεχτούμε αν υπάρχουν προτάσεις.

Δεν είναι η πρώτη φορά που έρχεστε σε συνεδρίαση. Σε όλες τις προηγούμενες συνεδριάσεις στην επιτροπή εκπροσωπούνταν το κόμμα σας από την κ. Σακοράφα. Σωστά. Είχαμε διαφωνία, αλλά ουσιαστική και με διάλογο. Διαφωνούσαμε, αλλά με διάλογο και καταλήγαμε στη διαφωνία μας ή τη συμφωνία μας. Και λυπάμαι που από το κόμμα δεν υπήρξε ούτε ένας Βουλευτής να δηλώσει ομιλητής στο νομοσχέδιο πέραν του εισηγητή και πέρα από εσάς που έχετε τον ρόλο του Κοινοβουλευτικού Εκπροσώπου. Πού είναι, λοιπόν, το ενδιαφέρον σας;

Γι’ αυτό ας είμαστε μετρημένοι, προσεκτικοί και ας μην χρησιμοποιούμε βαρύτατους χαρακτηρισμούς και να «τσουβαλιάζουμε» πρόσωπα, προσωπικότητες, οντότητες, επιχειρηματίες και μη.

**ΚΛΕΩΝ ΓΡΗΓΟΡΙΑΔΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Έχετε τον λόγο για ένα λεπτό, κύριε συνάδελφε, και τελειώνουμε εδώ.

**ΚΛΕΩΝ ΓΡΗΓΟΡΙΑΔΗΣ:** Ο Υπουργός είπε ότι έχουν τελεσιδικήσει οι κατηγορίες που είπα και ότι είναι έωλες κατηγορίες. Και ρωτώ ευθέως. Ο κ. Σαββίδης μπήκε με περίστροφο στο γήπεδο της Τούμπας ή κάνουν «πουλάκια» τα μάτια μου; Γιατί εγώ τον είδα να είναι με περίστροφο και να απειλεί τον γυμναστή της ΑΕΚ και τον γιατρό της ΑΕΚ.

Να ρωτήσω κάτι ακόμα. Υπάρχει δημοσιογράφος ο οποίος έχει καταγγείλει ότι τον βασάνιζαν με καμινέτα; Ότι έχει μάρτυρες τα γκαρσόνια του ξενοδοχείου «Χίλτον» ότι οι μπράβοι του Μαρινάκη τον βασάνιζαν επί δύο ώρες μέχρι να αλλάξει το άρθρο του; Αυτά θα πουν ότι εγώ «τσουβαλιάζω» ή ότι αυτοί είναι για φυλακή και τους έχετε έξω;

Ευχαριστώ πολύ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρία Πρόεδρε, θα ήθελα να απαντήσω.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αγαπητέ κύριε Γρηγοριάδη, αγνοείτε την πορεία των δικαστικών υποθέσεων που περιγράφετε. Θα σας παρακαλέσω πάρα πολύ να ενημερωθείτε και εδώ είμαστε να σας απαντήσουμε. Αλλά, λέτε πράγματα τα οποία είναι ασυνάρτητα. Παραμένετε ασυνάρτητος.

**ΚΛΕΩΝ ΓΡΗΓΟΡΙΑΔΗΣ:** Δηλαδή, δεν μπήκε στην Τούμπα με όπλο ο Σαββίδης; Αυτό μου λέτε;

**ΠΡΟΕΔΡΕΥΟΥΣΑ (Σοφία Σακοράφα):** Ακουστήκατε και οι δύο, και ο κύριος Υπουργός και εσείς, κύριε συνάδελφε. Έχουν καταγραφεί τα όσα είπατε.

Καλώ στο Βήμα τώρα την συνάδελφο, την κ. Παπακώστα-Παλιούρα από τη Νέα Δημοκρατία να λάβει τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ:** Κυρία Πρόεδρε, κύριοι Υπουργοί, αγαπητοί συνάδελφοι, νομίζω ότι είναι πολύ δύσκολο για κάποιους από εμάς να παρακολουθήσουν το αφήγημα του ΜέΡΑ25 –για να μην πω το παραλήρημα- το να έρχεται, όμως, εδώ ο Κοινοβουλευτικός Εκπρόσωπος από αυτό το έδρανο και να αποκαλεί τον Έλληνα Πρωθυπουργό ψεύτη, νομίζω ότι αυτό πάει πραγματικά πολύ, ιδιαίτερα όταν το κόμμα του, το ΜέΡΑ25, φυλλορροεί από τους Βουλευτές του οι οποίοι του καταλογίζουν έλλειψη δημοκρατίας, αξιοκρατίας, ενώ του περισσεύει νεποτισμός και οικογενειοκρατία.

Άρα, λοιπόν, να είμαστε πιο προσεκτικοί, να κοιτάμε τα του οίκου μας καλύτερα και μετά να κρίνουμε τον Πρωθυπουργό της χώρας, ο οποίος σε δύσκολες συγκυρίες, αναλαμβάνοντας τα ηνία της χώρας, δίνει πολυμέτωπες μάχες για να την οδηγήσει σε ασφαλή ύδατα.

Θα μου επιτρέψετε, κύριε Υπουργέ, επειδή προηγηθήκατε της ομιλίας μου, όπως και πολλοί άλλοι εκλεκτοί συνάδελφοι και καλύψατε όλες τις πτυχές του παρόντος νομοσχεδίου, να επιχειρήσω μια διαφορετική προσέγγιση, καθώς διαβάζοντας πριν λίγες μέρες τον όγδοο Πυθιόνικο του Πινδάρου για τον Παλαιστή Αριστομένη τον Αιγινήτη, κάποιοι στίχοι αιχμαλώτισαν την προσοχή μου: «Τα δε ουκ επ’ ανδράσι κείται, δαίμων δε παρίσχει, άλλοτ’ άλλον ύπερθε βάλλων, άλλον δ’ υπό χειρών μέτρων καταβαίνει». Σε ελληνική απόδοση: «Όμως, αυτά δεν βρίσκονται στα χέρια των ανθρώπων, η θεότητα τα ορίζει, άλλοτε άλλον εξυψώνοντάς τον και άλλον ταπεινώνοντάς τον, ακριβοδίκαια μοιράζοντας τη νίκη».

Φυσικά, ο αρχαίος ελληνικός αθλητισμός δεν είναι ο σύγχρονος και η πινδαρική αντίληψη για το θείο σίγουρα δεν συμπίπτει με τη δική μας. Νομίζω, όμως, ότι με αυτούς τους στίχους ο Πίνδαρος συλλαμβάνει με τρόπο που έχει σαφή, διαχρονική αξία και μάλιστα, δίχως κάποια αναφορά με τρόπο διδακτικό, την αισθητική, παιδευτική λειτουργία της φιλαθλητικής ιδιότητας ως μια θέαση του αθλητικού γεγονότος καθ’ αυτού, μια θέαση που εστιάζοντας στο ίδιο το αθλητικό γεγονός θα ήταν απαλλαγμένη από οργή και υπερβολική λύπη για το ενδεχόμενο αρνητικό αποτέλεσμα και επομένως, από την παθογένεια που τα αισθήματα αυτά εκτρέφουν και εντείνουν.

Δεν πρέπει, βεβαίως, να μας διαφεύγει ότι τα πράγματα σε καμμιά εποχή δεν ήταν ιδανικά. Όμως, οι προηγούμενες δεκαετίες μάς είχαν οδηγήσει σε έναν ιδιότυπο όσο και πολύμορφο, αλλά όχι ψυχολογικά δυσερμήνευτο μερικό μιθριδατισμό στην οπαδική βία.

Η αφύπνιση ήταν ασφαλώς βίαιη. Ο εντελώς απρόκλητος θάνατος -θα έλεγα- σφαγιασμός του νεαρού Άλκη Καμπανού μάς φανέρωσε, όπως θα έλεγε και ο Μάνος Χατζιδάκις, το πραγματικό πρόσωπο του τέρατος, μια ασχημοσύνη που εν μέρει τουλάχιστον αποφεύγαμε μέχρι εκείνη τη στιγμή να κοιτάξουμε κατάματα.

Η ειδοποιός διαφορά της σύγχρονης οπαδικής βίας που είτε άμεσα είτε εξ αντανακλάσεως βιώνουν τα μέλη του κοινωνικού σώματος δεν είναι απλά και μόνο η εντατικοποίησή της, είναι κυρίως -αλλά όχι μόνο- η συνεχιζόμενη διάχυσή της πέρα και έξω από τον αγωνιστικό χωροχρόνο. Ιδιαίτερα η δολοφονία του Άλκη είχε χαρακτηριστικά όχι πλέον οπαδικής βίας, αλλά γκανγκστερικού χτυπήματος, αναμεμειγμένα με μια παράλογη και άκρως επικίνδυνη τυχαιότητα μέσα σε ένα πλαίσιο οργανωμένης βίας. Δεν είναι, ωστόσο, η πρώτη φορά που τέτοια χαρακτηριστικά σε τόσο τοξικούς συνδυασμούς κάνουν την εμφάνισή τους. Τα σχετικά νέα, όμως, δεδομένα απαιτούν καινούργιες μεθόδους πρόληψης και αντιμετώπισης.

Το προς κύρωση νομοσχέδιο είναι αποτέλεσμα αυτής ακριβώς της ασυμβίβαστης προσπάθειας να κοιτάξουμε κατάματα όχι μόνο την οπαδική βία ως γενικό κοινωνικό φαινόμενο, αλλά και τα πολύ συγκεκριμένα μεταβαλλόμενα χαρακτηριστικά της.

Σε καμμιά περίπτωση δεν συμμερίζομαι τις απόψεις συναδέλφων άλλων κομμάτων ότι με το παρόν νομοσχέδιο εισάγουμε μια αδικαιολόγητη αυστηροποίηση του ιδιωνύμου. Δεν είναι αδικαιολόγητη αυστηροποίηση του ιδιωνύμου το γεγονός ότι έχουμε το θάρρος να καταστήσουμε σαφές στον κάθε δυνητικό παραβάτη πως πράξεις οπαδικής βίας θα έχουν άμεσες συνέπειες, οι οποίες θα είναι άμεσα εφαρμοστέες. Αντίθετα, πρόκειται για μια επίταση της παιδευτικής λειτουργίας του νόμου, η οποία είναι σύμμορφη και ανάλογη με τα ζητήματα τα οποία καλούμαστε να αντιμετωπίσουμε.

Η επιβολή μέτρων που διέπονται από μία καλώς εννοούμενη αυστηρότητα είναι εκτός από πολιτικό καθήκον πάνδημο και αδήριτο κοινωνικό αίτημα. Η κοινωνία είναι πλέον έτοιμη όχι μόνο να δεχθεί παθητικά, αλλά και να αγκαλιάσει τα μέτρα, γεγονός το οποίο και αυξάνει κατακόρυφα τις πιθανότητες επιτυχίας τους.

Η δε θρυλούμενη αυστηροποίηση του Ποινικού Κώδικα δεν είναι τίποτε άλλο από μια αποκατάσταση ισορροπιών που είχαν διαταραχθεί. Δεν υπάρχει αμφιβολία ότι παρά τον πάνδημο χαρακτήρα του αιτήματος αυτού θα υπάρξουν εκείνοι που θα δυσαρεστηθούν προβάλλοντας διάφορες προφάσεις. Είναι χαρακτηριστικό, όμως, του ήθους και της προοπτικής αυτής της Κυβέρνησης ότι παρά το όποιο κόστος ενδεχομένως να έχει η ψήφιση του νομοσχεδίου είναι έτοιμη να πράξει τα δέοντα.

Η δραστηριότητα του αληθινού φιλάθλου είναι αναμφίβολα μια μορφή κοινωνικοποίησης. Το νομοσχέδιο διευκολύνει την Αστυνομία στο έργο της αναγνώρισης και της ταυτοποίησης των παραβατών, δίχως, όμως, να πλήττει την κοινωνικοποιητική λειτουργία των σωματείων και των λεσχών φιλάθλων.

Επιπλέον, η αρτιότερη και στενότερη σχέση μεταξύ αθλητικού σωματείου και λεσχών που επιχειρούμε να εγκαθιδρύσουμε εμπεριέχει το στοιχείο της αυξημένης θεσμικής και ηθικής ευθύνης. Τα σωματεία καλούνται να δείξουν την έμπρακτη δέσμευσή τους και είμαι σίγουρη ότι θα ανταποκριθούν, διότι η μεγάλη πλειοψηφία τους δεν έχει απολύτως κανέναν ουσιαστικό λόγο να αφήσει να κηλιδωθεί η υπόληψή τους, εφ’ όσον με τις νέες διατάξεις τα στοιχεία των συνδεδεμένων λεσχών θα δημοσιοποιούνται υποχρεωτικά στις ιστοσελίδες τους.

Κανένας νόμος δεν μπορεί να αποκλείσει την παραβίασή του, ιδίως μάλιστα όταν ο νόμος αφορά την παθογένεια της οπαδικής βίας. Αυτό, όμως, που μπορεί να επιτύχει είναι να δώσει στις αρμόδιες αρχές τα μέσα να προσδιορίσουν και να απομονώσουν τις εστίες ανάπτυξης τέτοιων παθογενειών. Δεν νοείται να υπάρχουν λέσχες χωρίς άδεια λειτουργίας, όπως απέδειξαν οι αστυνομικοί έλεγχοι. Ούτε, φυσικά, νοείται να επιτρέπουμε τη συνεχιζόμενη χρήση της ανωνυμίας ως προκάλυμμα για την τέλεση εγκληματικών πράξεων.

Με την ενσωμάτωση, όμως, όλων εκείνων των ασφαλιστικών δικλείδων που κατά το δυνατόν διασφαλίζουν την εύλογη χρήση των δεδομένων και περιορίζουν σαφώς την πρόσβαση σε αυτά εξισορροπούμε την οποιαδήποτε απώλεια ιδιωτικότητας.

Σε κάθε περίπτωση, το νέο προαπαιτούμενο προσκόμισης καταλόγου με πενήντα μέλη της υπό ίδρυση λέσχης αντικατοπτρίζει τις ιδιαιτερότητες και τους κινδύνους της συγκεκριμένης δραστηριότητας, αλλά δεν πλήττει τον θεσμό της αθλητικής λέσχης.

Ο φιλαθλητισμός σε πολλές, αν όχι σε όλες τις μορφές του, δεν αποτελεί μια ουδέτερη δραστηριότητα, μια απλή διέξοδο για προσωπικές και συλλογικές εντάσεις. Τις μεγεθύνει, τις εντατικοποιεί, συμπαρασύροντας προς τα κάτω, προς μορφές αντικοινωνικής συμπεριφοράς άτομα νεαρής ηλικίας των οποίων, όμως, συνήθως η προσωπικότητα δεν είναι πλήρως διαμορφωμένη, έστω και αν θεωρήθηκε αναγκαία η μετατροπή του κατώτατου ορίου ηλικίας από το δέκατο έκτο στο δέκατο όγδοο έτος. Αυτή είναι μια διάσταση την οποία οφείλουμε πάντοτε να λαμβάνουμε σοβαρά υπ’ όψιν, ώστε να μην επιδιδόμαστε σε δήθεν κοινωνιολογισμούς χωρίς αντίκρισμα.

Δίχως να παραγνωρίζουμε τους κοινωνικούς παράγοντες που πιθανώς ωθούν συγκεκριμένα άτομα στην οπαδική βία, θεωρούμε ότι η ενίσχυση ενός ασφαλούς θεσμικού πλαισίου διατηρεί την ιδιαίτερη σημασία της.

Για όλους αυτούς τους λόγους θεωρώ ότι το νομοσχέδιο είναι άρτιο και ελπίζω ότι θα αποτελέσει αντικείμενο ουσιαστικού διαλόγου και όχι πρόφαση λεκτικών ακροβολισμών διαμορφωμένων από άκαμπτες, πάγιες και προκατασκευασμένες ιδεολογικές θέσεις, οι οποίες ελάχιστη σχέση έχουν με τα πραγματικά δεδομένα του ζητήματος. Διαφορετικά, κινδυνεύουμε να φανούμε φιλοπαίγμονες εν ου παικτοίς.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου.

Κυρίες και κύριοι συνάδελφοι, ο συνάδελφός μας κ. Θεοχάρης (Χάρης) Θεοχάρης, ζητεί άδεια ολιγοήμερης απουσίας στο εξωτερικό για προσωπικούς λόγους για το διάστημα 12-3-2022 έως και 19-3-2022. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς**,** η Βουλή ενέκρινε τη ζητηθείσα άδεια.

Ορίστε, κυρία συνάδελφε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, συνεχίζεται η βάρβαρη επίθεση της Ρωσίας, που αποτελεί μία ακραία καταπάτηση του Διεθνούς Δικαίου, προσπάθεια ισοπέδωσης μίας χώρας με βομβαρδισμούς ακόμα και αμάχων, ακόμα και νοσοκομείων, ακόμα και πυρηνικών.

Η Ελλάδα στέκεται πάντα στην πλευρά του σεβασμού του Διεθνούς Δικαίου και απέναντι σε αναθεωρητικές δυνάμεις, οι οποίες το περιφρονούν. Η στάση μας, ως Κίνημα Αλλαγής, υπαγορεύεται από τις αξίες μας, από το εθνικό μας συμφέρον, από τον πατριωτικό ρεαλισμό και όχι από τακτικισμούς ή από μεζούρες.

Η Ελλάδα, μαζί με άλλες δεκαοκτώ χώρες, συνέδραμε την Ουκρανία στο πλαίσιο μιας κοινής ευρωπαϊκής απόφασης. Στηρίζουμε την παραπομπή της Ρωσίας στο Διεθνές Ποινικό Δικαστήριο. Όταν ζητούμε αλληλεγγύη από τις υπόλοιπες χώρες, πρέπει να είμαστε έτοιμοι να την παρέχουμε, πρώτα απ’ όλα, εμείς. Αυτό πράξαμε και πολύ καλά κάναμε, όπως πολύ καλά έκανε κάθε χώρα, η οποία αντιτίθεται στον αναθεωρητισμό, στον ολοκληρωτισμό, στην καταπάτηση κάθε έννοιας Διεθνούς Δικαίου.

Σε μερικούς αρέσει να παίζουν με τις λέξεις, για να κρύψουν την περίεργη στάση τους. Ασφαλώς και η Ελλάδα ανήκει στους Έλληνες. Ταυτόχρονα, όμως, είναι ισότιμο μέλος της Ευρωπαϊκής Ένωσης. Δεν ανήκει απλά στη Δύση, είναι Δύση. Ανήκει στο μεγάλο μπλοκ των δυνάμεων που επιδιώκουν να μην περάσει ο αναθεωρητισμός, ο νόμος της ζούγκλας στις διεθνείς σχέσεις, το αντιδημοκρατικό μοντέλο, ο κυνισμός. Επιτέλους, ας αφήσουν κάποιοι τα γενικά μηνύματα υπέρ της ειρήνης –βεβαίως, όλοι υπέρ της ειρήνης είμαστε- αντί να πουν καθαρά «στοπ» σ’ αυτόν ο οποίος επιτίθεται και που είναι η Ρωσία.

Ωστόσο, είμαι υποχρεωμένη απ’ αυτό εδώ το Βήμα της Βουλής να καταδικάσω τις συνεχείς παρεμβάσεις της Ρωσικής Πρεσβείας, η οποία έφθασε στο σημείο να μας συστήσει και ποιο κανάλι να βλέπουμε. Βεβαίως, να καταδικάσω και τις απαράδεκτες δηλώσεις της κ. Ζαχάροβα, η οποία μάλλον δεν κατάλαβε σε ποια χώρα και σε ποιον λαό απευθύνεται. Σε αυτούς και ακριβώς επειδή η Ελλάδα ανήκει στους Έλληνες και εμείς το εννοούμε πραγματικά, τους απαντούμε ότι η Ελλάδα δεν είναι μπανανία.

Περίμενα δε, ολόκληρος ο πολιτικός κόσμος να βγει και να ξεσηκωθεί. Φαντάζομαι ότι εάν είχαν γίνει παρόμοιες δηλώσεις από πρέσβη κάποιας άλλης χώρας, θα είχε ξεσηκωθεί ολόκληρη η Αθήνα. Τώρα, όμως, παρατηρώ μία αφωνία από τους εμπνευστές της γραμμής της επιτήδειας ουδετερότητας, απ’ όσους δεν μπορούν να μην κρύψουν τον θαυμασμό τους στον κ. Πούτιν, από κάθε λογής αντιδυτικούς, κατ’ ουσίαν, αλλά και από καλλιτέχνες, από ανθρώπους των γραμμάτων και των τεχνών, από δημοσιολογούντες που σε άλλες περιπτώσεις είναι απολύτως λαλίστατοι και τώρα απέναντι στην εισβολή, απέναντι στις προκλήσεις σαν και αυτή της κ. Ζαχάροβα, δεν μιλάνε, εξαφανίστηκαν. Δεν ξέρω πού είναι πραγματικά όλοι αυτοί.

Εν τέλει, κυρίες και κύριοι συνάδελφοι, νομίζω ότι ο πόλεμος συνέβαλε πραγματικά στο να ξαναγνωριστούμε καλύτερα, να ξανασυστηθούμε και να δούμε την ειλικρινή ή την αλά καρτ ευαισθησία του καθένα μας.

Επιτρέψτε μου σε αυτό το σημείο να αναφερθώ στο μείζον ζήτημα, το οποίο αφορά αυτή τη στιγμή τον κάθε Έλληνα και την κάθε Ελληνίδα, το κάθε νοικοκυριό, την κάθε επιχείρηση, τους αγρότες και δεν έχει να κάνει παρά με την απίστευτη έξαρση της ενεργειακής ακρίβειας ως απότοκο και του πολέμου, η οποία πλέον μετατρέπεται σε ένα κορυφαίο πραγματικά κοινωνικό ζήτημα, το οποίο πλήττει και τους πιο ευάλωτους συμπολίτες μας αλλά και κάθε ελληνικό νοικοκυριό.

Εμείς επανειλημμένως έχουμε βγει και τοποθετηθεί ότι χρειάζεται η συνδρομή της Ευρωπαϊκής Ένωσης τόσο για να αντιμετωπισθούν οι αυξήσεις, όσο και για να υπάρχει σταδιακή απεξάρτηση της χώρας και της οικονομίας από το ρωσικό φυσικό αέριο. Γι’ αυτόν ακριβώς τον λόγο, ο Πρόεδρός μας, ο Νίκος Ανδρουλάκης, παρενέβη στην έκτακτη συνεδρίαση για το περιβάλλον στο Ευρωκοινοβούλιο, με τον κ. Τίμερμανς ως Αντιπρόεδρο, επισημαίνοντας ότι καμμία χώρα δεν μπορεί να αντιμετωπίσει μόνη της την ενεργειακή κρίση και ότι γι’ αυτόν τον λόγο χρειάζονται υπερεθνικά χρηματοδοτικά εργαλεία αλληλεγγύης. Επεσήμανε ότι χρειάζεται να δημιουργηθούν κοινά στρατηγικά αποθέματα, υποδομές και αγωγοί, όπως είναι ο EastMed, προκειμένου να υπάρξει απεξάρτηση από το ρωσικό φυσικό αέριο, ότι πρέπει να υπάρξει άμεση και ουσιαστική διείσδυση των ανανεώσιμων πηγών στο ενεργειακό μείγμα για την ενίσχυση της ανθεκτικότητας της χώρας. Χρειάζεται να υπάρξει μείωση, να υπάρξει ένα πλαφόν στην τιμή της ενέργειας, για να περιοριστούν οι τιμές των αυξήσεων στο ηλεκτρικό ρεύμα, να υπάρξει ρύθμιση της αγοράς της ηλεκτρικής ενέργειας, που έχει χρόνιες παθογένειες και στρεβλώσεις, να υπάρξουν στοχευμένα μέτρα, προκειμένου ιδιαίτερα οι πιο ευάλωτοι να μπορούν να παράγουν μέρος της ηλεκτρικής ενέργειας που καταναλώνουν και βεβαίως, να υπάρχει φορολόγηση των υπερκερδών των παραγωγών ενέργειας.

Οι Ευρωπαίοι ηγέτες πρέπει να αποδείξουν ότι πράγματι είναι διατεθειμένοι να κάνουν ό,τι χρειαστεί, για να αντιμετωπίσουν τις κατακόρυφες αυξήσεις στις τιμές της ενέργειας. Τώρα είναι η ώρα.

Έρχομαι στο νομοσχέδιο που συζητάμε σήμερα, κυρίες και κύριοι συνάδελφοι, σχετικά με τα μέτρα αντιμετώπισης της οπαδικής βίας, την ενίσχυση του θεσμικού πλαισίου λειτουργίας των λεσχών φιλάθλων, τον αθλητικό εθελοντισμό, τον πνευματικό, ηλεκτρονικό και εργασιακό αθλητισμό και τις άλλες διατάξεις για τον εκσυγχρονισμό της αθλητικής νομοθεσίας.

Κατ’ αρχάς, ως Κίνημα Αλλαγής, έχουμε επιφυλαχθεί, κύριε Υπουργέ, προκειμένου να δούμε κάθε μέρος με έναν επιστημονικά τεκμηριωμένο και πολιτικά νηφάλιο τρόπο. Βεβαίως, είμαστε θετικοί στο να υπάρξουν αλλαγές, να υπάρξει εκσυγχρονισμός. Υπάρχουν, όμως, κάποια σημεία, στα οποία και ο κ. Κωνσταντόπουλος, ο ειδικός αγορητής μας έχει αναφερθεί, γιατί θεωρούμε ότι έτσι πρέπει και αρμόζει ειδικά σε ζητήματα τα οποία αφορούν άμεσα την ίδια τη λειτουργία της κοινωνία μας και απαιτούνται βαθιές και γενναίες αλλαγές που πρέπει να γίνουν, για να λύσουν χρόνιες παθογένειες σαν και αυτή, αφουγκραζόμενοι, εάν θέλετε, και τις ίδιες τις ανάγκες της ελληνικής κοινωνίας.

Όμως, για μία ακόμα φορά παρατηρούμε ότι και σε αυτό το σχέδιο νόμου το οποίο κατατέθηκε, ακολουθείται η συνήθης τακτική της Κυβέρνησης. Βλέπουμε ένα σχέδιο νόμου, το οποίο είναι αποσπασματικό και, εκτός κάποιων εξαιρέσεων, φαίνεται να υπηρετεί περισσότερο επικοινωνιακές, θα έλεγα, σκοπιμότητες αυτής της συγκυρίας. Δεν μπορεί να προσεγγίσει ολιστικά αυτό το τόσο σοβαρό ζήτημα, το οποίο πρέπει όμως να ελεγχθεί άμεσα, κύριε Υπουργέ, γιατί αποτελεί μία τεράστια μάστιγα και ένα τεράστιο αγκάθι στην κοινωνική ζωή της χώρας και ιδιαίτερα στις νεώτερες γενιές.

Πρόσφατα, όλοι γίναμε μάρτυρες ενός τραγικού γεγονότος, την άνανδρη δολοφονία ενός νέου ανθρώπου, του Άλκη Καμπανού, ουσιαστικά ενός παιδιού, με μόνη αιτία την επιλογή μιας άλλης ομάδας απ’ αυτήν των δραστών. Ας μην κρυβόμαστε, το φαινόμενο της οπαδικής βίας είναι ένα πραγματικά σύνθετο φαινόμενο, το οποίο έχει ψυχολογικές, κοινωνικές, οικονομικές αιτίες, που όλες μεταξύ τους αλληλοσυνδέονται. Το νομοσχέδιο, όμως, που συζητούμε σήμερα, δυστυχώς, αυτό το τόσο πολυδιάστατο φαινόμενο το αντιμετωπίζει βιαστικά και μονοδιάστατα. Στοχεύει μόνο στον έλεγχο και την καταστολή και όχι στην πρόληψη. Γι’ αυτό, λοιπόν, δεν μπορούμε να θεωρήσουμε ότι είναι ολοκληρωμένο.

Η Αστυνομία μόνη της δεν μπορεί να τα καταφέρει. Σε καμμία περίπτωση δεν υποτιμούμε τα μέτρα ελέγχου και καταστολής. Όμως, τονίζουμε με έμφαση ότι από μόνα τους όλα αυτά δεν αρκούν για να βάλουν ένα φρένο σε αυτό το απαράδεκτο φαινόμενο.

Η Σύμβαση του Σαιν-Ντενί, που πολύ πρόσφατα κυρώθηκε από τη Βουλή και με πολύ μεγάλη χρονική καθυστέρηση -αυτό οφείλουμε να το πούμε- για την οποία ευθύνονται και η δική σας κυβέρνηση και η προηγούμενη, θέτει στο επίκεντρο την αξία της συνεργασίας και του διαλόγου όλων των εμπλεκόμενων φορέων, δηλαδή το να υπάρξει διαβούλευση της πολιτείας, της τοπικής αυτοδιοίκησης, των ιδιωτικών φορέων, των ομάδων, των φιλάθλων και γενικότερα των πολιτών.

Ακούσαμε και τους φορείς να διαμαρτύρονται κατά την ακρόασή τους. Στο νομοσχέδιο δεν βλέπουμε καμμία διάταξη που να στοχεύει στην ανάπτυξη αντίστοιχων δράσεων της πολιτείας και της τοπικής αυτοδιοίκησης προκειμένου να υπάρχει πρόληψη του φαινομένου. Καμμία διάταξη για την επαφή της νέας γενιάς με τις αξίες του αθλητισμού μέσω της εκπαίδευσης και με τη συμμετοχή και του Υπουργείου Παιδείας σε όλο αυτό. Αυτό δεν σας προβλημάτισε; Δεν σας προβλημάτισε καθόλου, κύριε Υπουργέ, ότι ο πρόσφατος νόμος του 2021 που ψηφίστηκε πριν από οκτώ μόλις μήνες δεν μπόρεσε να αποδώσει καρπούς; Αυτό δεν είναι ένα πάρα πολύ σοβαρό ζήτημα, το οποίο πρέπει όλους μας να μας κάνει να σκεφτούμε τι γίνεται;

Στο ατέρμονο σκηνικό βίας που χρόνια τώρα έχει στηθεί στον χώρο του ελληνικού αθλητισμού, διανθισμένο από επιθέσεις σε συνδέσμους φιλάθλων αντιπάλων ομάδων, ραντεβού για ξεκαθάρισμα λογαριασμών, διακοπές αγώνων, επίθεση σε διαιτητές, σε όλα αυτά δεν μπορούμε να επιτρέψουμε άλλες εξαγγελίες και νόμους-ευχολόγια προκειμένου να υπάρξει η καταπολέμηση της βίας. Είναι ενδεικτικό μόνο ότι μόλις τη χρονιά η οποία μας πέρασε, το 2021, είχαμε εκατόν δεκαοκτώ περιστατικά ωμού χουλιγκανισμού.

Οπότε γίνεται ξεκάθαρη η πάντα σαφής θέση μας, ότι δηλαδή ο κάθε νόμος, όπως είναι και ο σημερινός, για εμάς πρέπει κατά κύριο λόγο να αποσκοπεί στην πρόληψη και όχι στην καταστολή. Πρέπει να επενδύει ουσιαστικά στον περιορισμό και σταδιακά στην πλήρη εξάλειψη κάθε παθογένειας και κάθε προβλήματος που ταλαιπωρεί την κοινωνία μας και γι’ αυτόν τον λόγο τα νέα μέτρα τα οποία προβλέπονται είναι αποσπασματικά, όπως, παραδείγματος χάριν, η αυστηροποίηση. Για κάθε τι που γίνεται η Κυβέρνηση της Νέας Δημοκρατίας έχει μία στάνταρ λύση, αυστηροποίηση των ποινών, αυστηροποίηση των νόμων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θα πάρω και τον χρόνο της δευτερομιλίας μου, κυρία Πρόεδρε.

Η αυστηροποίηση είναι κάτι το οποίο δεν φαίνεται πραγματικά να συμβάλει ουσιαστικά στην αντιμετώπιση του φαινομένου, γιατί ήδη το νομικό πλαίσιο ήταν και παραμένει αυστηρό. Το ζήτημα δεν είναι απλά να νομοθετούμε διαρκώς. Το θέμα είναι πώς εφαρμόζεται πραγματικά ο νόμος. Υπάρχουν έλεγχοι; Αυτά είναι τα μεγάλα ζητούμενα. Πώς θα μπορέσει, λοιπόν, να λειτουργήσει προληπτικά η πολιτεία προκειμένου να αποτρέπεται η παραβατικότητα και οι εγκληματικές ενέργειες; Η εφαρμογή είναι, λοιπόν, το άλφα και το ωμέγα και όχι μια διαρκής νομοθέτηση και μια διαρκής αυστηροποίηση.

Ο συνάδελφος και ειδικός αγορητής του Κινήματος Αλλαγής κ. Κωνσταντόπουλος σε όλες τις προηγούμενες συνεδριάσεις έκανε συγκεκριμένες προτάσεις για το κάθε κεφάλαιο, το κάθε άρθρο του νομοσχεδίου. Τα όσα εντοπίζονται ως θετικά σημεία τα τόνισε, όπως επίσης έθεσε και τα ζητήματα τα οποία χρήζουν περαιτέρω διευκρινίσεων και βελτιώσεων. Το ερώτημα είναι αν τα έχετε λάβει σοβαρά υπ’ όψιν σας, τόσο τις παρατηρήσεις των αρμόδιων φορέων, όσο και τις παρατηρήσεις των συναδέλφων για ένα ζήτημα το οποίο μας αφορά όλους μας και σε αυτά τα ζητήματα πρέπει να αποφεύγεται οποιαδήποτε μονοδιάστατη και κομματική σύγκρουση, αν θέλετε.

Πρέπει, λοιπόν, όλοι μας -και κλείνω με αυτό, κυρία Πρόεδρε- όσοι βρισκόμαστε σε αυτήν εδώ την Αίθουσα να συνηθίσουμε να αποδεχόμαστε ό,τι είναι θετικό, ανεξάρτητα από το ποιος το λέει ή ποιος το γράφει. Γιατί σημασία έχει ή σημασία πρέπει να έχει, αν θέλετε, κύριε Υπουργέ, όχι ποιος λέει κάτι, αλλά τι είναι αυτό, αν είναι σωστό, αν συμβάλλει πραγματικά στην αντιμετώπιση ενός προβλήματος, ενός φαινομένου, εάν βοηθάει πραγματικά την πατρίδα μας, την κοινωνία μας, τους πολίτες μας. Και αυτό νομίζω ότι πρέπει να γίνει κοινό βίωμα και συνείδηση σε όλους μας εδώ πέρα σήμερα και να μην χρειάζεται να υπάρχει χαμός άλλων ανθρώπων, προκειμένου να τρέχει η πολιτεία εκ των υστέρων για να εφαρμόζει τους νόμους και να διορθώνει τα λάθη τα οποία υπάρχουν.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει ο κ. Βασιλειάδης εκ μέρους της Νέας Δημοκρατίας.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Κυρία Πρόεδρε, κυρίες και κύριοι συνάδελφοι, το σχέδιο νόμου που έχουμε μπροστά μας εντάσσεται σε μία εκτεταμένη και συστηματική προσπάθεια του Υπουργείου Πολιτισμού και Αθλητισμού και της Κυβέρνησης για την ανανέωση και ενδυνάμωση του αθλητισμού, ερασιτεχνικού και επαγγελματικού, καθώς και την ενίσχυση της αξιοκρατίας. Πρόκειται για μία σειρά παρεμβάσεων στη βάση της εφαρμογής του προγράμματος της Νέας Δημοκρατίας. Δυστυχώς όμως η σκληρή πραγματικότητα επιτάχυνε τις εξελίξεις. Δεν μπορούμε να αγνοήσουμε πως η πρόσφατη δολοφονική επίθεση εναντίον ενός συμπολίτη μας, φιλάθλου του Άρη στη Θεσσαλονίκη, καταδεικνύει με τον πλέον τραγικό τρόπο την ανάγκη παρέμβασης τώρα ώστε να απαλλαγούμε μια για πάντα από τα φαινόμενα ακραίας οπαδικής βίας.

Οι διατάξεις του υπό συζήτηση σχεδίου νόμου ρυθμίζουν θέματα γύρω από πέντε κυρίως κατηγορίες.

Το πρώτο μέρος, στο οποίο δίνεται και το μεγαλύτερο βάρος, καταπιάνεται ακριβώς με την αποτελεσματική εποπτεία των λεσχών φιλάθλων και τη θέσπιση ενός αυστηρού πλαισίου λειτουργίας τους. Έμφαση δίνεται επίσης στην πρόληψη τέλεσης αδικημάτων αθλητικής βίας και στην αυστηροποίηση των ποινών, ενώ απαγορεύεται η αναστολή εκτέλεσης των ποινών, κλείνοντας έτσι ένα σημαντικό παράθυρο αποφυγής ευθυνών.

Σε αυτό το σημείο θα ήθελα να ξεκαθαρίσω –και είναι απολύτως σαφές αυτό στο σχέδιο νόμου- πως η αναγνώριση του προβλήματος ορθώς δεν αφορά οριζόντια τις λέσχες οργανωμένων φιλάθλων. Δεν είναι ο οπαδισμός το πρόβλημα. Το πρόβλημα είναι η εργαλειοποίηση του οπαδισμού και η προτροπή ή ανοχή στην τέλεση αδικημάτων βίας για άλλους κρυφούς σκοπούς. Πολύ σωστά, λοιπόν, καθιερώνεται ειδικό πλαίσιο για την τέλεση αδικημάτων από άτομα με καλυμμένα χαρακτηριστικά, με στόχο βεβαίως να λειτουργήσει αποτρεπτικά.

Επιπλέον, συστήνεται ψηφιακό μητρώο μελών των λεσχών φιλάθλων στο Υπουργείο Ψηφιακής Διακυβέρνησης για την αποτελεσματικότερη άσκηση εποπτείας των αθλητικών σωματείων. Το νέο πλαίσιο έχει έναρξη ισχύος από τον Αύγουστο του τρέχοντος έτους, ενώ μέχρι τότε προβλέπεται προσωρινή αναστολή της λειτουργίας των λεσχών για τη διευκόλυνση της εναρμόνισης.

Πέρα από την αντιμετώπιση της οπαδικής βίας, το σχέδιο νόμου ρυθμίζει μία σειρά διαστάσεων του αθλητικού φαινομένου.

Στο δεύτερο μέρος βλέπουμε μία ακόμη ρύθμιση που προωθείται από την Κυβέρνηση του Κυριάκου Μητσοτάκη προς την κατεύθυνση της προώθησης και της καθιέρωσης του εθελοντισμού ως αξία της σύγχρονης ελληνικής κοινωνίας. Θεσπίζεται, λοιπόν, ένα σαφές και συνεκτικό κανονιστικό πλαίσιο για τη ρύθμιση του αθλητικού εθελοντισμού. Δημιουργείται η ψηφιακή πλατφόρμα εθνικό δίκτυο αθλητικού εθελοντισμού, η οποία μεταξύ άλλων θα περιέχει και το μητρώο μελών αθλητικών εθελοντών και οργανώσεων, καθώς και τη διαδικασία αξιολόγησής τους. Διαμορφώνεται έτσι μια νέα εθνική στρατηγική για την προώθηση των εθελοντικών δραστηριοτήτων στον αθλητισμό με τη Γενική Γραμματεία Αθλητισμού σε ρόλο επιτελικού συντονιστή.

Στο τρίτο μέρος βλέπουμε τη νομική οριοθέτηση του πνευματικού αθλητισμού, ενός ολόκληρου κλάδου που περιλαμβάνει πληθώρα δραστηριοτήτων που απαιτούν πνευματική προσπάθεια και περιορισμένη φυσική κόπωση, όπως το αρκετά διαδεδομένο στη χώρα μας μπριτζ. Τα σωματεία πνευματικού αθλητισμού αναγνωρίζονται και καταγράφονται στο μητρώο της Γενικής Γραμματείας Αθλητισμού, όπως και τα σωματεία του κλασικού αθλητισμού.

Με τις διατάξεις του τέταρτου μέρους η Κυβέρνηση της Νέας Δημοκρατίας αποδεικνύει για μία ακόμη φορά πως δεν φοβάται να ρυθμίσει σήμερα τα κοινωνικά φαινόμενα του μέλλοντος, όπως οφείλει άλλωστε.

Πρόκειται για μια ευρωπαϊκή πρωτοπορία, καθώς πρώτοι εμείς αναγνωρίζουμε τα αθλήματα του ηλεκτρονικού αθλητισμού τα οποία έχουν ολοένα και μεγαλύτερη απήχηση στους νέους συμπολίτες μας. Ο κλάδος των e-sports θα γνωρίσει άνθηση στο άμεσο μέλλον και το σχέδιο νόμου διευκολύνει τη συμμετοχή σε διοργανώσεις με συνθήκες ασφάλειας και νομιμότητας.

Επιπλέον, αναγνωρίζονται σωματεία e-sports και παιχνιδιών εικονικής και επαυξημένης πραγματικότητας με αμιγώς αθλητικό χαρακτήρα που δεν προωθούν τη βία ούτε πρόκειται για τυχερά παιχνίδια, όπως εσφαλμένα αναφέρθηκε από κάποιους συναδέλφους στη διάρκεια των εργασιών και της επεξεργασίας του σχεδίου νόμου από την αρμόδια κοινοβουλευτική επιτροπή.

Στο πέμπτο μέρος έχουμε ρυθμίσεις προς την προώθηση του εργασιακού αθλητισμού στο μοντέλο που βλέπουμε να εφαρμόζεται και να έχει απήχηση σε χώρες του εξωτερικού κυρίως στην Ευρώπη. Πρόκειται για σειρά κινήτρων προς τους εργοδότες να θεσπίσουν προγράμματα αθλητισμού για τους εργαζομένους τους με στόχο τη βελτίωση της σωματικής, ψυχικής και πνευματικής υγείας τους.

Όπως έχει ήδη παρατηρηθεί, οι πρωτοβουλίες αυτές προσφέρουν οφέλη και από την κοινωνικοποίηση των συναδέλφων, στοχεύοντας στην καταπολέμηση της κόπωσης, της υποκινητικότητας, του εργασιακού στρες και άλλων φαινομένων που προκύπτουν από τις συνθήκες εργασίας του σύγχρονου ανθρώπου. Και σε αυτό το σημείο δίνεται έμφαση στην ασφαλή συμμετοχή, καθώς θεσπίζεται η υποχρεωτική κάρτα υγείας.

Σε αυτό το σημείο, κυρία Πρόεδρε, θα ήθελα να δηλώσω τη στήριξή μου στο σχέδιο νόμου του Υπουργείου Πολιτισμού και Αθλητισμού και να εκφράσω την ελπίδα ότι με την πολιτική βούληση της Κυβέρνησης που βλέπουμε σήμερα εδώ, αλλά και τη σκληρή δουλειά από την πλευρά των ανθρώπων του αθλητισμού και τη στήριξη της ελληνικής κοινωνίας, τα φαινόμενα οπαδικής βίας θα αποτελέσουν σύντομα μια κακή ανάμνηση. Δεν πρέπει να θρηνήσουμε άλλα θύματα στα ελληνικά γήπεδα και στις γειτονιές. Είναι χρέος μας να δημιουργήσουμε τις συνθήκες εκείνες που θα φέρουν τον κόσμο, τους νέους ανθρώπους και τα παιδιά πίσω στις κερκίδες με ασφάλεια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο τώρα είχε ο Υφυπουργός Δικαιοσύνης κ. Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κυρία Πρόεδρε.

Αγαπητές και αγαπητοί συνάδελφοι, ζήτησα τον λόγο για να τοποθετηθώ ενώπιον της Εθνικής Αντιπροσωπείας δεδομένου ότι το συγκεκριμένο νομοσχέδιο που σήμερα συζητείται στην Ολομέλεια της Βουλής, είναι μια πολύ σημαντική πρωτοβουλία του Υπουργείου Πολιτισμού και Αθλητισμού στα θέματα της αντιμετώπισης οπαδικής βίας, περιλαμβάνει και διατάξεις οι οποίες αφορούν στην ποινική αντιμετώπιση αυτών των φαινομένων, όπως αυτή η ποινική αντιμετώπιση μπορεί να συνδράμει στην αντιμετώπιση του γενικότερου ζητήματος της οπαδικής βίας, όπως και κάθε μορφής βίας.

Αναφέρομαι στην αντιμετώπιση κάθε μορφής βίας, διότι η Κυβέρνηση του Κυριάκου Μητσοτάκη με πλήθος πρωτοβουλιών όλο αυτό το διάστημα έχει δείξει ότι η αντιμετώπιση της βίας από όπου και αν προέρχεται και με οποιαδήποτε έκφανση και αν αυτή εκδηλώνεται, αποτελεί μείζονα προτεραιότητα. Και το αναφέρω αυτό, διότι και το Υπουργείο Δικαιοσύνης προσφάτως με τις ψηφισθείσες αλλαγές του Ποινικού Κώδικα έφερε προς τροποποίηση συγκεκριμένες διατάξεις, συγκεκριμένα αδικήματα, συγκεκριμένες προβλέψεις οι οποίες αφορούν κατά κύριο λόγο αδικήματα βίας, με χαρακτηριστικότερο αυτών προφανώς την πιο ακραία της μορφή, δηλαδή την ανθρωποκτονία, όπου πλέον η μοναδική ποινή που προβλέπεται με το νέο νομικό πλαίσιο που ψηφίστηκε τον Νοέμβριο του 2021 είναι η ισόβια κάθειρξη, ενώ υπήρξαν σημαντικές αλλαγές σε αδικήματα που αφορούν σε έκφραση βίας, σε σωματικές βλάβες, στην πρόκληση επικίνδυνης σωματικής βλάβης, στη βαριά σωματική βλάβη, σε ζητήματα που αφορούν στην υφ’ όρον απόλυση αδικημάτων που αφορούν στη βία, αλλά και σε πολύ ακραίας μορφής αδικήματα όπως είναι η θανατηφόρος ληστεία, ο ομαδικός βιασμός, ο βιασμός ανηλίκου, αδικήματα δηλαδή που προφανώς είναι η πιο ακραία μορφή που μπορεί να εκδηλωθεί βία στο πεδίο της ποινικής αντιμετώπισης.

Υπήρξαν επίσης αλλαγές σε σχέση με τα εγκλήματα κατά της σωματικής ακεραιότητας υπαλλήλου, δηλαδή το άρθρο 315 του Ποινικού Κώδικα, όπου πλέον υπάρχει ένα αυξημένο πλαίσιο ποινής. Και όλη αυτή η προσπάθεια για τη δημιουργία ενός ποινικού πλαισίου συνεκτικού, αυστηρότερου, σαφέστερου στέλνει προφανώς το μήνυμα στην κοινωνία ότι και μέσω της ποινικής αντιμετώπισης προσπαθούμε να αντιμετωπίσουμε φαινόμενα βίας.

Προφανώς και από μόνη της η ποινική αντιμετώπιση, από μόνος του o νόμος δεν αρκεί για την αντιμετώπιση σύνθετων φαινομένων όπως είναι τα φαινόμενα βίας. Και για αυτόν τον λόγο το νομοσχέδιο το οποίο σήμερα συζητείται αφορά και περιλαμβάνει ένα πλαίσιο διατάξεων, τα οποία οριζόντια, όπως και με τις προηγούμενες δράσεις που έχει αναλάβει ο Υφυπουργός Αθλητισμού ο κ. Αυγενάκης, προσπαθούν να πατάξουν τέτοια φαινόμενα.

Και εδώ η πολιτική βούληση, αγαπητές και αγαπητοί συνάδελφοι, είναι σαφής. Και όλες οι προσπάθειες που γίνονται από την Κυβέρνηση σε αυτό το πλαίσιο είναι σαφείς και η αποτύπωσή του στο ποινικό πλαίσιο είναι επίσης σαφής. Και στο συγκεκριμένο νομοσχέδιο το οποίο αφορά συγκεκριμένα ένα ειδικό πεδίο που εμφανίζεται η βία, το κομμάτι της οπαδικής βίας, ο Πρωθυπουργός αμέσως κινητοποιήθηκε, αμέσως κινητοποιήθηκαν όλα τα συναρμόδια Υπουργεία ώστε να υπάρξει και σε αυτό το ειδικό κοινωνικό πεδίο μια αυστηρότερη αντιμετώπιση, μια σαφέστερη αντιμετώπιση και του ποινικού πλαισίου. Διότι το έγκλημα εξελίσσεται, η βία εξελίσσεται και ο νομοθέτης και η πολιτεία πρέπει να είναι παρούσα ώστε να αντιμετωπίζει σύγχρονες προκλήσεις.

Και αυτό που κάνουμε σε επίπεδο της ποινικής αντιμετώπισης και με το παρόν νομοσχέδιο είναι ακριβώς αυτό. Αντιλαμβανόμαστε ότι υπάρχει ανάγκη περαιτέρω εξέλιξης της ποινικής νομοθεσίας σε αυτό το πλαίσιο. Και για αυτό τον λόγο στο συγκεκριμένο νομοσχέδιο, που όπως προείπα έχει ένα οριζόντιο περιβάλλον εργασίας, έρχονται και συγκεκριμένες διατάξεις που αφορούν την ποινική αντιμετώπιση.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ειδικότερα τροποποιούνται -όπως θα έχουν δει και οι συνάδελφοι- το άρθρο 41ΣΤ του ν. 2725/1999 αλλά και το άρθρο 41Θ του ν.2725/1999, όπου πλέον υπάρχει αύξηση των προβλεπόμενων ποινών για τα αδικήματα της ρίψης αντικειμένων στον αγωνιστικό χώρο ή εναντίον άλλου, της βιαιοπραγίας, της εκτόξευσης απειλών, ενώ επίσης το ίδιο μοτίβο στην ίδια αύξηση των κατώτατων ανώτερων και ανώτατων ορίων του πλαισίου ποινής υπάρχει για τα αδικήματα της εισόδου στους αγωνιστικούς χώρους με σκοπό τη διακοπή αθλητικής εκδήλωσης ή την πρόκληση επεισοδίων μετά τη λήξη στον αγωνιστικό χώρο, στα αποδυτήρια αθλητών, δηλαδή αδικήματα τα οποία προφανώς δεν έχουν να κάνουν με κανέναν τρόπο καμμία σχέση με την έκφραση των αθλητικών ιδεωδών και με οποιονδήποτε τρόπο δεν συνδέονται με οποιοδήποτε υγιές κομμάτι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα μου δώσετε λίγο χρόνο κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ό,τι θέλετε.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Επίσης, με την παράγραφο 3 του άρθρου 41ΣΤ για τα αδικήματα των ανωτέρω παραγράφων που ανέφερα όταν αυτά τελούνται από δράστη ιδιαίτερα επικίνδυνο, δηλαδή, δράστη που έχει τελέσει και κατά το παρελθόν αδικήματα αθλητικής βίας, επίσης αυξάνεται το ελάχιστο και το μέγιστο όριο στο πλαίσιο της προβλεπόμενης ποινής, ενώ το ίδιο πλαίσιο επίσης αυξάνεται όταν υπάρχει έγκλημα της δημόσιας υποκίνησης σε αδικήματα αθλητικής βίας.

Μια σημαντική πρόβλεψη η οποία θα έχει πρακτικά αποτελέσματα και θεωρούμε ότι είναι μείζονα καινοτομία του νομοσχεδίου σε επίπεδο ποινικής αντιμετώπισης είναι η παράγραφος 6 του άρθρου 41ΣΤ όπου απαλείφεται το εδάφιο β της ως άνω παραγράφου με το οποίο προβλέπεται η κατ’ εξαίρεση δυνατότητα στο δικαστήριο να διατάξει την αναστολή εκτέλεσης της επιβληθείσας ποινής στον δράστη των πράξεων αθλητικής βίας με τους όρους και τις προϋποθέσεις που περιγράφονται.

Με αυτόν τον τρόπο στοχεύουμε να καταστείλουμε το φαινόμενο της αθλητικής βίας, αλλά και να καταστεί σαφές στον δράστη τέτοιων ενεργειών αλλά και στην κοινωνία ότι η ποινή αυτή θα εκτίεται άμεσα και υποχρεωτικά δίχως να παρέχεται η δυνατότητα αναστολής ή της μετατροπής της σε κοινωφελή εργασία κατά τις διατάξεις του Ποινικού Κώδικα, ενώ συνδυαστικά με αυτή τη διάταξη στην παράγραφο 8 καθιερώνεται η υποχρεωτική επιβολή περιοριστικών όρων στον δράστη εγκλημάτων αθλητικής βίας όταν η εκδίκαση της υπόθεσης αναβάλλεται για οποιονδήποτε λόγο και προβλέπονται πλέον στη συγκεκριμένη διάταξη οι περιοριστικοί όροι που μπορούν να επιβληθούν για τη συγκεκριμένη περίπτωση.

Αναφέρομαι ειδικότερα στις δύο αυτές περιπτώσεις διότι τόσο η μη αναστολή εκτέλεσης των ποινών σε αυτές τις περιπτώσεις και οι περιοριστικοί όροι οι οποίοι θα επιβάλλονται δημιουργούν ένα κλίμα αυστηρότερο, αλλά δίνουν και το οπλοστάσιο στους Έλληνες δικαστές, στις εισαγγελικές αρχές και στις αστυνομικές αρχές, που πολλές φορές τελούν την προδικασία, ώστε να υπάρχει πραγματική αντιμετώπιση την ώρα που το αδίκημα αυτό διαπράττεται.

Έχουμε εδώ λοιπόν μια σαφή πολιτική βούληση τα αδικήματα αυτά και να τιμωρούνται με αυστηρότερο τρόπο αλλά και η ποινική δικονομία που τα διέπει, οι δικονομικοί κανόνες να είναι πιο σφιχτοί, πιο συνεκτικοί και να μην αφήνουν κανένα περιθώριο στους δράστες τέτοιων αδικημάτων.

Είναι προφανές, όπως το είπα και στην αρχή της τοποθέτησής μου, ότι με την αυστηροποίηση μόνο με το ποινικό πλαίσιο αδικήματα σύνθετα τα οποία εδράζονται και πηγάζουν από σύνθετες μορφές κοινωνικής δραστηριότητας όπως είναι τα ζητήματα της οπαδικής βίας δεν αντιμετωπίζονται αυτοτελώς μόνο από τον νόμο. Όμως, ο νόμος και το ποινικό πλαίσιο είναι ένας σημαντικός κρίκος σε μία αλυσίδα πολλών ενεργειών που η ελληνική πολιτεία συνδυαστικά φέρνει σε πέρας. Και ο στόχος είναι προφανώς να σταλεί ένα μήνυμα και στους δράστες και στα θύματα των εγκληματικών ενεργειών, αλλά και η ελληνική δικαιοσύνη να έχει ένα ασφαλές συνεκτικό οπλοστάσιο στα χέρια της για να αντιμετωπίζει αυτά τα φαινόμενα.

Το ίδιο κάναμε στις διατάξεις του Ποινικού Κώδικα όπου πλέον τα θύματα εγκληματικών ενεργειών έχουν περισσότερες δυνατότητες να προσφύγουν στη δικαιοσύνη κατά των δραστών ενεργειών βίας. Το ίδιο πράττουμε και σε μοντέλα βίας πιο εξειδικευμένα, όπως είναι το θέμα της οπαδικής βίας. Και αυτό δείχνει και τα αντανακλαστικά της Κυβέρνησης και την πολιτική της βούληση να παρέμβει σε όλα αυτά τα φαινόμενα. Τέλος η τροποποίηση της παραγράφου 3 του άρθρου 187 που προσθέτει τα αγαθά της προσωπικής ελευθερίας και περιουσίας και ιδιοκτησίας κρίνεται αναγκαία, ώστε να μην διασαλεύεται η δημόσια ασφάλεια σε τέτοιες περιπτώσεις. Επίσης εκεί δεν θα υπάρχει αναστολή εκτέλεσης της ποινής. Επίσης εκεί χρειάζεται μια παρέμβαση την οποία κάνουμε.

Με όλα αυτά και συνδυαστικά όπως προανέφερα με όλες τις δράσεις που έχει αναλάβει το Υπουργείο Αθλητισμού σε όλο αυτό το διάστημα και προσωπικά ο Υφυπουργός ο κ. Αυγενάκης, αλλά και το σύνολο της Κυβέρνησης με όλες τις πρωτοβουλίες οι οποίες έχουν να κάνουν με την αντιμετώπιση φαινομένων βίας, δείχνουμε στην πράξη ότι είμαστε ενάντια σε κάθε τέτοιο φαινόμενο.

Είμαστε παρόντες να ρυθμίζουμε κάθε κενό που δημιουργείται. Είμαστε παρόντες στο να στέλνουμε μηνύματα στην κοινωνία. Είμαστε παρόντες ώστε να στείλουμε τα μηνύματα στους δράστες. Και είμαστε παρόντες ώστε να οπλίζουμε την ελληνική δικαιοσύνη με το μέγιστο δυνατό νομικό οπλοστάσιο στο πλαίσιο του Συντάγματος και των νόμων ώστε να μην έχουμε ανάλογα φαινόμενα στο μέλλον.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Μα δεν μπορεί να μιλάνε Υπουργοί και μετά οι Κοινοβουλευτικοί Εκπρόσωποι, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κύριε Σιμόπουλε, έτσι μου έδωσε το πρόγραμμα η κ. Σακοράφα. Ζητώ συγγνώμη, αλλά δεν μπορώ να απορρίψω τώρα την υπογραφή της κυρίας Σακοράφα. Έτσι μου έδωσε τη σειρά, φαντάζομαι ότι ανακοινώθηκε. Μετά θα πάμε στην κ. Σκούφα και μετά σε σας.

Πρώτα θα δώσουμε τον λόγο στον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία, κ. Αθανάσιο Μωραΐτη.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ευχαριστώ, κύριε Πρόεδρε.

Αντιλαμβάνομαι την αγωνία, την αμηχανία τού ότι ο Υφυπουργός Δικαιοσύνης στο παρά πέντε του κλεισίματος της συζήτησης αυτής ήρθε να δικαιολογήσει τα αδικαιολόγητα, να μιλήσει για τα αντανακλαστικά και την πολιτική βούληση, αλλά σε αυτά θα μπω στη συνέχεια.

Θέλω κύριε Πρόεδρε να κάνω ένα σχόλιο, όπως και οι άλλοι Κοινοβουλευτικοί Εκπρόσωποι για τη συγκυρία, για όλα αυτά που συμβαίνουν αυτές τις κρίσιμες ώρες και για τη χώρα μας αλλά και για τον κόσμο.

Κυρίες και κύριοι συνάδελφοι, διανύουμε τον τρίτο χρόνο της Κυβέρνησης Μητσοτάκη η οποία διεκδικεί πλέον τον τίτλο όχι μόνο της χειρότερης, αλλά και της πιο επικίνδυνης Κυβέρνησης της Μεταπολίτευσης.

Αυτή η επιτελική Κυβέρνηση των καλύτερων βιογραφικών, αυτή η Κυβέρνηση των αρίστων της χώρας απέτυχε παταγωδώς σε όλα, σε ό,τι κλήθηκε να διαχειριστεί, μικρή ή μεγάλη κρίση, εκτός βεβαίως από τα deals του «Μαξίμου Α.Ε», στο οποίο ομολογουμένως αποδείχθηκε αρκετά επιδέξια.

Παρά τα πιο μακροχρόνια και εξαντλητικά lockdown -θέλω να θυμίσω σε όλες και όλους σας-, τα πιο αυταρχικά μέτρα σε ολόκληρη την Ευρώπη, η Ελλάδα, η χώρα μας παραμένει, σήμερα που μιλάμε, σταθερά η πρώτη σε νεκρούς χώρα ανά εκατομμύριο ξεπερνώντας τις είκοσι έξι χιλιάδες απώλειες. Παρά τις προειδοποιήσεις μας όλους τους προηγούμενους μήνες, δεν λάβατε εγκαίρως μέτρα, για να συγκρατήσετε το συνεχώς αυξανόμενο κύμα ακρίβειας, με αποτέλεσμα σήμερα να πληρώνουμε ακριβότερα από κάθε άλλον λαό της Ευρωπαϊκής Ένωσης το ρεύμα, το φυσικό αέριο, τη βενζίνη και όλα τα βασικά είδη πρώτης ανάγκης. Γίνονται ανατιμήσεις σε όλα τα επίπεδα τα οποία γονατίζουν τα νοικοκυριά, τσακίζουν τις μικρές και μεσαίες επιχειρήσεις, από τους αγρότες μέχρι την εστίαση και τους ελεύθερους επαγγελματίες.

Και έρχομαι στον πόλεμο στην Ουκρανία, ο οποίος ήρθε να επιβεβαιώσει όμως και το πόσο επικίνδυνη είναι η πολιτική σας και για τα εθνικά συμφέροντα της χώρας μας. Σας είχαμε προειδοποιήσει και μάλιστα εγκαίρως, όταν βλέπαμε τις παλινωδίες και αυτήν την πολιτική στον αέρα που εφαρμόζατε, ότι η αλλαγή του δόγματος στην εξωτερική πολιτική με την τακτική του πρόθυμου συμμάχου ή του προκεχωρημένου φυλακίου θέτει σε κίνδυνο την ασφάλεια της χώρας. Και αυτά τα λέγαμε πολλούς μήνες πριν. Αντί να κάνετε τη χώρα μας μέρος της λύσης με ενεργή διπλωματική συμμετοχή, την κάνατε μέρος του προβλήματος στέλνοντας πολεμικό υλικό στην Ουκρανία. Ο κ. Μητσοτάκης συνεχίζει να αντιμετωπίζει τη χώρα ως τσιφλίκι του, χωράφι του με προσωπική εξωτερική πολιτική, μυστική διπλωματία, παραβιάζοντας το πάγιο αμυντικό δόγμα της χώρας μας.

Εμείς εδώ θέλουμε να είμαστε ξεκάθαροι, γιατί ακούστηκαν κάποια πράγματα σήμερα και θέλω, κύριε Πρόεδρε, αυτά να τα λήξουμε μία και καλή. Η στήριξή μας ως ΣΥΡΙΖΑ - Προοδευτική Συμμαχία στον ουκρανικό λαό και στους πρόσφυγες είναι δεδομένη, ενώ η δική σας ειδικά στο προσφυγικό είναι επιλεκτική, όπως δεδομένη είναι και η προσήλωσή μας στη διεθνή νομιμότητα και η στήριξή μας σε όλα τα διαθέσιμα διπλωματικά μέσα, προκειμένου να τερματιστεί η ρωσική εισβολή και ο πόλεμος σήμερα. Παραμένουμε πιστοί στο δόγμα ότι η Ελλάδα οφείλει να είναι αυτές τις κρίσιμες ώρες -και όχι μόνο- γέφυρα ειρήνης, ασφάλειας και σταθερότητας στην περιοχή. Και σας καλούμε να κάνετε ακριβώς το ίδιο πριν είναι αργά για τη χώρα μας. Σας καλούμε να σταματήσετε σε αυτήν την κρίσιμη συγκυρία να διχάζετε τον ελληνικό λαό για λόγους μικροκομματικής εκμετάλλευσης σε ένα τόσο σοβαρό θέμα, όπως είναι ο πόλεμος, και βεβαίως με αυτά τα ανόητα και επικίνδυνα μποϋκοτάζ ειδικά στην τέχνη και στον αθλητισμό, δύο τομείς που ενώνουν παραδοσιακά τους λαούς και διαδίδουν το μήνυμα της ειρήνης και της συναδέλφωσης. Και είναι κρίσιμοι κρίκοι αυτές τις δύσκολες ώρες.

Απέναντι, λοιπόν, σε αυτήν την μεγάλη αποτυχία σε όλους τους κρίσιμους τομείς, απέναντι σε αυτήν τη σκληρή πραγματικότητα, ο ΣΥΡΙΖΑ - Προοδευτική Συμμαχία ξεδιπλώνει την προσωπική δική του πρόταση και τη δική του πολιτική. Η αποτυχία αυτή, όμως, έχει όνομα. Το όνομα είναι Κυριάκος Μητσοτάκης και η λύση είναι μία: εκλογές, για να μπορέσει η χώρα να αφήσει αυτά τα αδιέξοδα πίσω της.

Και έρχομαι τώρα στο αθλητικό νομοσχέδιο που συζητάμε σήμερα και το οποίο έχω ήδη χαρακτηρίσει αντιαθλητικό. Και αυτό δεν είναι σχήμα λόγου, αφού οι περισσότερες διατάξεις του ελάχιστη σχέση έχουν με την ανάπτυξη του αθλητισμού ως κοινωνικού αγαθού ή ανθρώπινου δικαιώματος. Πρόκειται για ένα επικίνδυνο -είναι και ο Υφυπουργός Δικαιοσύνης εδώ- για το κράτος δικαίου επικοινωνιακό πυροτέχνημα, πιστό στο γνωστό σας δόγμα «νόμος και τάξη», κύριε Υφυπουργέ Δικαιοσύνης. Είναι μια ακόμη επιτομή του ποινικού λαϊκισμού, προκειμένου να συγκαλύψετε τις βαρύτατες ευθύνες σας για τη διετή απραξία που οδήγησε στην οδυνηρή κλιμάκωση της βίας. Δεν ήρθε τυχαία η δολοφονία ενός νέου ανθρώπου. Είχαμε συμπλοκές, είχαμε ραντεβού θανάτου. Είδαμε, ακούγαμε και βλέπαμε τόσα όλο αυτό το διάστημα το οποίο εσείς νομοθετούσατε. Και προφανώς, πήρατε αυτές τις πρωτοβουλίες και δώσατε αυτά τα σόου και οι τρεις Υπουργοί μαζί, για να καλύψετε τις ευθύνες των δυόμισι χρόνων, γιατί δεν κάνατε τίποτα.

Αυτό το οποίο κάνατε σε επίπεδο αθλητισμού ήταν να απαξιώσετε, κύριε Υφυπουργέ Αθλητισμού, τις υπηρεσίες της Γενικής Γραμματείας Αθλητισμού. Διαλύσατε ό,τι θετικό είχε φτιαχτεί επί κυβερνήσεων ΣΥΡΙΖΑ και δεν τολμήσατε σε καμμία περίπτωση να αγγίξετε τα συμφέροντα, τη σήψη, τη διαπλοκή που ευθύνονται σε μεγάλο βαθμό γι’ αυτήν την ανεξέλεγκτη παραβατική δράση κάποιων οπαδών, εντός και εκτός εισαγωγικών.

Και σήμερα έρχεστε για άλλη μια φορά -σας ενόχλησε στην επιτροπή και ειπώθηκε και από άλλους συναδέλφους- με διατάξεις γραμμένες στο γόνατο για ένα τόσο σοβαρό κοινωνικό φαινόμενο, όπως είναι η βία, που εκδηλώνεται με πρόσχημα τον αθλητισμό. Το νομοσχέδιο είναι γεμάτο με αποσπασματικές ρυθμίσεις, χωρίς επιστημονική τεκμηρίωση και διάλογο με τους κοινωνικούς φορείς. Υπήρχε ένα θεσμικό κενό που επιχειρήσατε να καλύψετε με μία εξωθεσμική διαδικασία -τα έχουμε πει και στην επιτροπή-, με μία διαβούλευση κατ’ εσάς σε ένα παραλιακό ξενοδοχείο που απέτυχε πανηγυρικά και αυτό είναι ξεκάθαρο.

Και θέλω εδώ, επειδή σήμερα πάλι μας είπατε, κύριε Υπουργέ, το πόσο θετικά συμβάλλουν οι αθλητικές λέσχες, πόσο θετικά είδαν όλοι αυτοί οι οποίοι καλέσατε στη διαβούλευση στο παραλιακό ξενοδοχείο -γιατί αυτούς που καλέσαμε στην επιτροπή ήρθαν οι μισοί-, να πω τα εξής. Εδώ πέρα έχω στα χέρια μου τις κοινές προτάσεις των νόμιμα αδειοδοτημένων λεσχών φιλάθλων εν όψει της ψήφισης του νομοσχεδίου. Την έχετε και εσείς την επιστολή. Κι αν δεν κάνω λάθος, την επικαλεστήκατε και σήμερα. Είπατε ότι την έχετε και ότι τη βλέπουν θετικά. Έγινε μεγάλη κουβέντα πριν μισή ώρα περίπου περί τσουβαλιάσματος. Αυτοί μιλούν για το τσουβάλιασμα, αυτοί μιλούν, κύριε Υπουργέ για τσουβάλιασμα και αναφέρουν μέσα ότι το κάνετε εσείς με την πολιτική σας και αυτά τα οποία έρχεστε να ρυθμίσετε.

Έρχομαι τώρα σε κάτι άλλο που το θεωρώ πάρα πολύ σημαντικό. Ο εισηγητής μας στην πρώτη επιτροπή αλλά και εγώ στη συνέχεια σάς θέσαμε μια σειρά από ερωτήματα και περιμέναμε ότι θα παίρναμε απάντηση. Θεωρώ, όμως, ότι τώρα πρέπει να δώσετε απάντηση, γιατί, αν δεν δώσετε, στην ουσία είναι ξεκάθαρο πλέον ότι όλη η επιχειρηματολογία μας για τα δυόμισι χρόνια τα δικά σας είναι όπως το λέμε. Ρωτήσαμε πόσες βεβαιώσεις εκδώσατε από τον Ιούλιο του 2019 ως τη μέρα της στυγερής δολοφονίας του Άλκη Καμπανού για την αναγνώριση και νόμιμη λειτουργία λεσχών φιλάθλων. Είναι δική σας αρμοδιότητα, της Γενικής Γραμματείας. Πόσες ανανεώσεις κάνατε για λέσχες που ήδη είχαν την αρχική βεβαίωση; Πόσες εισηγήσεις είχατε από την Ελληνική Αστυνομία για ανάκληση αδειών και πόσες ανακλήσεις κάνατε όλο αυτό το διάστημα; Γιατί θέσαμε αυτά τα ερωτήματα; Για έναν και μοναδικό λόγο. Γιατί η απάντηση των ερωτημάτων δείχνει, καταδεικνύει το τι έγινε αυτά τα δυόμισι χρόνια.

Κι εδώ πέρα μπαίνει και ένα άλλο ερώτημα: Πού είναι τα στατιστικά στοιχεία σχετικά με τις πράξεις βίας από την αρμόδια υπηρεσία της Γενικής Γραμματείας, που καθιέρωσε ο ΣΥΡΙΖΑ και την οποία και αυτή φροντίσατε να την αδρανοποιήσετε και να μην έχει καμμία, μα καμμία λειτουργία όλα αυτά τα δυόμισι κρίσιμα χρόνια;

Εμείς σε αυτό το σημείο και ο εισηγητής μας και στην επιτροπή και σήμερα προτείναμε τη σύσταση της μικτής ειδικής μόνιμης κοινοβουλευτικής επιτροπής για την εποπτεία της διαφάνειας, της ακεραιότητας και των φαινομένων βίας και διαφθοράς στον αθλητισμό.

Το κάνουμε αυτό γιατί πιστεύουμε ότι το Κοινοβούλιο μπορεί πραγματικά να διαμορφώσει αυτό το πλαίσιο ώστε τέτοια κοινωνικά φαινόμενα να τα απομονώσουμε.

Με διευρυμένες αρμοδιότητες και μια σειρά από πράγματα τα οποία ο εισηγητής μας είπε και ανέλυσε στην τοποθέτησή του, η επιτροπή η οποία προτείνουμε θέλουμε να λειτουργεί ως μόνιμο παρατηρητήριο που θα διεξάγει έρευνες στο αντικείμενό της και θα υποβάλει σε ετήσια βάση έκθεση στην Κυβέρνηση και στη Βουλή για τα θέματα της βίας.

Κυρίες και κύριοι της Κυβέρνησης, έρχομαι σε κάποια άλλα σημεία του νομοσχεδίου τα οποία θα μπορούσαν να χαρακτηριστούν από όλους μας θετικές πτυχές αυτού του νομοσχεδίου, όπως είναι ο εθελοντικός και εργασιακός αθλητισμός. Θεωρώ ότι και εδώ, όμως, έρχεστε πρόχειρα, τα αποσπάται από την αθλητική τους διάσταση και τον μαζικό τους χαρακτήρα ως κοινωνικά αγαθά και τα αποθέτετε σε ένα ασαφές πλαίσιο στο οποίο χωράνε σχεδόν τα πάντα, στο πλαίσιο της άκρατης εμπορευματοποίησης.

Έρχομαι στα λεγόμενα e-sports που και σήμερα ασχοληθήκαμε αρκετά με αυτά. Πριν, όμως, μπω στο θέμα θέλω να θυμίσω κάτι για τον εργασιακό αθλητισμό που το θεωρούμε πάρα πολύ σημαντικό, για να καταλάβουμε λίγο το ποιος πιστεύει στη διαβούλευση, τον ρόλο του Κοινοβουλίου και το πώς οι πολιτικές δυνάμεις πρέπει να προχωρήσουν.

Θέλω να σας θυμίσω, κύριε Υπουργέ, ότι αρνηθήκατε στην επιτροπή και εσείς και ο πρόεδρος της επιτροπής να έρθουν οι εκπρόσωποι των εργαζομένων να μιλήσουν για τον εργασιακό αθλητισμό.

Έρχομαι στα e-sports. Ρυθμίζετε πολύ βιαστικά ένα πεδίο που δεν αποτελεί κοινή πολιτική στα κράτη-μέλη της Ευρωπαϊκής Ένωσης, η πλειοψηφία των οποίων στέκεται με σκεπτικισμό απέναντι σε όλα αυτά, καθώς μέχρι και το Συμβούλιο της Ευρώπης αποκλείει στην έννοια του αθλητισμού τις δραστηριότητες που δεν εμπεριέχουν το φυσικό στοιχείο της άθλησης. Τα είπε ο εισηγητής μας για τον ΠΟΥ και για το πώς ενέταξε και επισήμως τον εθισμό στα παιχνίδια με υπολογιστές στις σύγχρονες ασθένειες και αναρτήσεις.

Έχω κρατήσει μία σημείωση της τοποθέτησής σας που ειλικρινά δεν περίμενα να ακούσω για το τι πράγματι είναι ο εθισμός. Όπως το είπατε, κύριε Υπουργέ, εθισμό προκαλεί η πολύωρη χρήση μπροστά σε μία οθόνη ανεξάρτητα αν το παιχνίδι –προσέξτε- είναι πολεμικό ή αθλητικής θεματολογίας. Αυτά είναι δικά σας λόγια, δεν είναι δικά μου. Το λέω και το θέτω αυτό και διαβάζω ακριβώς τα λόγια σας για να καταλάβετε το πόσο σοβαρό είναι, είναι ένα πολύ μεγάλο και κοινωνικό θέμα και έρχεστε πρόχειρα να το αντιμετωπίσετε.

Εμείς δεν λέμε όχι στη ρύθμιση. Εμείς λέμε ναι στη ρύθμιση. Δεν θέλουμε να κλείσουμε τα μάτια σε μια πραγματικότητα που πραγματικά ανατέλλει. Δεν μπορούμε να μην δούμε ότι χιλιάδες άνθρωποι και κυρίως νέοι άνθρωποι σήμερα είναι καθηλωμένοι μπροστά σε μια οθόνη, αλλά αυτό ήθελε διαβούλευση, αυτό ήθελε διάλογο, αυτό ήθελε ειδικούς επιστήμονες να τους ακούσουμε, να μιλήσουμε μαζί τους, να δούμε τα στοιχεία και όχι τα στοιχεία που φέρατε στην επιτροπή. Δυστυχώς, όμως, αυτό δεν το πράξατε και θεωρώ ότι είναι μεγάλη σας ευθύνη.

Έχουμε, λοιπόν, ένα νομοσχέδιο που έγινε χωρίς τη συμμετοχή της κοινωνίας, γιατί δεν έγινε για τις ανάγκες της κοινωνίας για μαζικό αθλητισμό, αλλά έγινε για να εξυπηρετήσει συγκεκριμένα συμφέροντα που προσβλέπουν στην ολική εμπορευματοποίηση του αθλητισμού που είναι κάτι που σας ενοχλεί και είδα ότι σας ενόχλησε και από άλλους συναδέλφους που λίγο ή πολύ έβαλαν αυτό το θέμα για μπίζνες, για ιδιώτες κ.λπ..

Τι είναι αυτά που γίνονται στο ΟΑΚΑ και στο ΣΕΦ -σας έχουμε κάνει και ερωτήσεις- και πλέον δεν προχωρά η παραχώρηση σημαντικών αθλητικών εγκαταστάσεων σε ιδιώτες; Είναι μια σκληρή πραγματικότητα της πολιτικής σας.

Είναι ένα αυταρχικό λοιπόν νομοσχέδιο, ομολογία της αποτυχίας σας από το οποίο απουσιάζει κάθε πρόληψη για την αντιμετώπιση της ρίζας του προβλήματος της βίας, χωρίς καμμία πρόνοια για τη στήριξη των νέων παιδιών, ώστε να σπάσουν τη μάστιγα της οπαδοποίησης.

Για άλλη μια φορά, λοιπόν, έρχεστε με το βλέμμα στραμμένο στο παρελθόν, διαχειρίζεστε αποσπασματικά το παρόν για χάρη των συμφερόντων που εξυπηρετείτε και αδιαφορείτε επιδεικτικά για το μέλλον της πατρίδας μας.

Εμείς καταψηφίζουμε αυτό το νομοσχέδιο και δεσμευόμαστε ότι θα το αλλάξουμε και θα το αλλάξουμε πολύ σύντομα. Όπως αρχίζει να διαφαίνεται και πάλι ο λαός θα αναδείξει και θα οδηγήσει σε εκλογές τη χώρα και σε μια νέα προοδευτική διακυβέρνηση που θα αφήσει όλα αυτά τα αδιέξοδα ακριβώς πίσω της.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Μωραΐτη.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Μίλησε για δεκαέξι ολόκληρα λεπτά και επί της ουσίας δεν άκουσα να πει το παραμικρό ο Κοινοβουλευτικός Εκπρόσωπος του ΣΥΡΙΖΑ. Ωστόσο άκουσα πολύ προσεκτικά τον κ. Μωραΐτη.

Κοιτάξτε, αν ανατρέξει κανείς στις τοποθετήσεις σας είτε με την ιδιότητα του εισηγητή είτε του Κοινοβουλευτικού Εκπροσώπου στα προηγούμενα νομοσχέδια, λέτε τα ίδια πράγματα, τους ίδιους χαρακτηρισμούς. Είστε προβλέψιμος κατά 100% χωρίς καμμία διαφοροποίηση. Αυτό τι σημαίνει; Πρώτον, ότι δεν έχετε επιχειρήματα. Δεύτερον, ότι δεν έχετε προτάσεις. «Γονατογράφημα το νομοσχέδιο». Τα ίδια λέγατε σε κάθε νομοσχέδιο. Ανέτρεξα όση ώρα μιλάγατε και χρησιμοποιείτε τις ίδιες φράσεις, τις ίδιες ατάκες. Είναι αν μη τι άλλο λυπηρό. Μπείτε στη διαδικασία να διαβάσετε τι λέει το κάθε νομοσχέδιο από τα έξι που έχουμε φέρει μέχρι αυτή την ώρα και αφήστε τους χαρακτηρισμούς, όπως «αντιαθλητικό».

Δεν έχετε αντιληφθεί ότι το σύνολο της αθλητικής οικογένειας είναι εξαιρετικά χαρούμενο; Σας έδωσα ένα μικρό μέρος των δημοσιεύσεων, των ανακοινώσεων, των αναρτήσεων. Τα αγνοείτε όλα αυτά; Σας παροτρύνουν και σας παρακαλώ, έστω και αν τελειώνει η συνεδρίαση, να μπείτε στα σόσιαλ μίντια να δείτε τι γίνεται από εκατοντάδες ανθρώπους που για πρώτη φορά βλέπουν μια κυβέρνηση, την Κυβέρνηση του Κυριάκου Μητσοτάκη, να ασχολείται και να ανοίγει ένα μεγάλο πλαίσιο για τα e-sports. Δείτε τι λέει η Εθνική Ομάδα, οι Ολυμπιονίκες του πόλο, τι λένε οι αρμόδιοι που διοργάνωσαν για πρώτη φορά το 3ο Εργασιακό Πρωτάθλημα εδώ στην Ελλάδα, μια παγκόσμια διοργάνωση με περίπου τρεις χιλιάδες κόσμο, παρά τα περιοριστικά μέτρα. Δείτε αλήθεια τι γίνεται και μετά ξαναχρησιμοποιήστε χαρακτηρισμούς όπως: αντιαθλητικό, στο γόνατο, απέτυχε κ.λπ..

Και κάτι ακόμα. Δεν ήρθατε στη συνάντηση που κάναμε την προπροηγούμενη Πέμπτη. Δικαίωμά σας, αλλά τουλάχιστον μην προσβάλλετε, κύριε Μωραΐτη, όσους προσήλθαν. Ήταν πενήντα στελέχη της αθλητικής οικογένειας. Πενήντα, όχι ένας και δύο! Ήταν η Ελληνική Ολυμπιακή Επιτροπή, πρόεδροι ομοσπονδιών ομαδικών αθλημάτων, πρόεδροι των λιγκών, πρόεδροι των συνδέσμων αθλητών μπάσκετ, βόλεϊ, ποδοσφαίρου, πόλο, εκπρόσωποι του ΠΣΑΤ, πανεπιστημιακοί, πρώην Υπουργοί, εκπρόσωποι του ΚΙΝΑΛ, εκπρόσωποι των λεσχών. Μην τους προσβάλλετε. Δεν ήταν κομματική σύναξη.

Δεν θέλατε να έρθετε; Κανένα θέμα. Αν μη τι άλλο, μην υποτιμάτε τις εξίμισι τουλάχιστον ώρες δουλειάς και διαλόγου. Δεν θελήσατε να έρθετε για δικούς σας λόγους. Δεν μπαίνω στο γιατί δεν ήρθατε, στο αν καλώς ή κακώς δεν ήρθατε. Δικό σας θέμα είναι. Αλλά μην προσβάλλετε ανθρώπους οι οποίοι δεν έχουν καμμία σχέση με τη Νέα Δημοκρατία, αλλά έχουν μεγάλη αγωνία για το ζήτημα για το οποίο τούς καλέσαμε και παραβρέθηκαν.

Και είπατε ένα μεγάλο ψέμα. Κύριε Μωραΐτη, δεν ξέρετε τον Κανονισμό της Βουλής; Εμείς ως Κυβέρνηση έχουμε δικαίωμα να αρνηθούμε ή να εγκρίνουμε έναν προτεινόμενο από οποιονδήποτε εισηγητή κόμματος στο πλαίσιο της ακρόασης των φορέων; Αφού ξέρετε τη διαδικασία, γιατί λέτε ψέματα; Ξέρετε τη διαδικασία, έχουμε εμείς κανένα θέμα; Αρνούμαστε εμείς; Είμαστε σε θέση εμείς ως Κυβέρνηση να πούμε: Θέλω αυτόν και δεν θέλω τον άλλο; Ο Πρόεδρος της Επιτροπής κ. Διγαλάκης το εξήγησε αυτό δεκάδες φορές. Δεν θέλετε να το ακούσετε και το χρησιμοποιείτε ως επιχείρημα -το καταλαβαίνω- στην προσπάθειά σας να πείτε κάτι, γιατί δεν έχετε τίποτα επί της ουσίας να πείτε.

Και κάτι ακόμα. Είπατε για ερωτήσεις για το ΟΑΚΑ, για το ΣΕΦ, για ατασθαλίες. Εγώ έχω εδώ μια επίκαιρη επερώτηση από τον ΣΥΡΙΖΑ, την οποία προγραμματίσαμε με το Προεδρείο της Βουλής να συζητήσουμε την επόμενη Παρασκευή.

Σε οτιδήποτε άλλο θέλετε, σε οτιδήποτε άλλο κατατεθεί, εγώ δεν έχω αρνηθεί ποτέ ούτε έχω ποτέ καθυστερήσει να απαντήσω. Εδώ είμαστε. Σέβομαι τον κοινοβουλευτικό έλεγχο. Είναι υποχρέωση της Κυβέρνησης να απαντά, να ανταποκρίνεται στα αιτήματα όλων των κομμάτων, ακόμα και κυβερνητικών Βουλευτών. Προς Θεού! Όμως μη λέτε άλλο ψέμα. Μια επερώτηση έχει έρθει στα χέρια μας και συμφωνήσαμε, με το που έφτασε στα χέρια μου, να συζητηθεί την επόμενη Παρασκευή. Τίποτα άλλο. Οτιδήποτε άλλο έρθει, εδώ είμαστε να απαντήσουμε.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Σας έχουμε κάνει ερώτηση για το ΟΑΚΑ…

**ΠΡΟΕΔΡΕΥΩΝ (Απόστολος Αβδελάς):** Μη διακόπτετε, κύριε Μωραΐτη. Θα πάρετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εάν φτάσει σε εμάς, αγαπητέ κύριε Μωραΐτη, μόλις φτάσει, θα προγραμματίσουμε να συζητηθεί. Δεν αρνούμαστε εμείς τον διάλογο, αλλά μη δημιουργείτε εντυπώσεις λέγοντας «υπεκφεύγετε, ατασθαλίες» κ.λπ.. Ό,τι θέλετε να πείτε, παρακαλώ πολύ συγκεκριμένα, στην ώρα του. Σήμερα το νομοσχέδιο δεν αφορά ούτε το ΟΑΚΑ ούτε το ΣΕΦ. Εδώ θα είμαστε όμως, όταν έρθει η ερώτηση, να τα πούμε όλα, χωρίς καμμία καθυστέρηση.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Μωραΐτη, έχετε τον λόγο.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ευχαριστώ, κύριε Πρόεδρε.

Όσον αφορά τον όρο «ψέμα», δεν το δέχομαι, κύριε Υπουργέ. Θέλω να το ξεκαθαρίσουμε αυτό. Έχετε δει ότι έναν χρόνο τώρα έχουμε όλη τη διάθεση σε κάθε νομοσχέδιο, σε κάθε νομοθετική πρωτοβουλία, να ερχόμαστε με τις προτάσεις μας και θέλουμε θετικά να συμβάλλουμε.

Σας κάνω και κάνουμε ως κόμμα, κύριε Υφυπουργέ, πολιτική κριτική. Ποτέ δεν προβαίνουμε στους χαρακτηρισμούς, ενώ εσείς το κάνετε συνέχεια. Το λέω για να είμαστε ξεκάθαροι.

Συγγνώμη, αλλά για το ΟΑΚΑ, σας έχουμε κάνει ερώτηση. Εδώ και δεκαπέντε μέρες περιμένουμε την απάντηση.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν έχει έρθει ακόμα. Μόλις έρθει…

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Έχει έρθει. Περιμένουμε την απάντηση.

Τώρα έρχομαι στο θέμα της διαβούλευσης. Αν είναι δυνατόν! Εγώ αντιλαμβάνομαι την αδυναμία σας. Αντιλαμβάνομαι ότι είναι πολλοί απέναντι σε αυτό που νομοθετείτε. Αντιλαμβάνομαι ότι θέλετε να καλύψετε τις ευθύνες της διακυβέρνησής σας δυόμισι χρόνια. Εντάξει, αλλά δεν μπορείτε να αναγάγετε έναν καφέ σε ένα παραλιακό ξενοδοχείο ως διαβούλευση για κάτι τόσο σημαντικό. Δείχνετε προς την πλευρά του ΚΙΝΑΛ. Μόνο το ΚΙΝΑΛ, κύριε Υφυπουργέ, παρευρέθη από όλα τα κόμματα της Βουλής σε αυτή τη διαβούλευση.

Και έρχομαι τώρα στο εξής. Σας είπα την ανακοίνωση που έβγαλαν οι νόμιμες λέσχες φιλάθλων της χώρας. Διαβάστε τη, σας παρακαλώ! Αυτοί λένε ότι τους «τσουβαλιάζετε» όπως πάτε να κλείσετε τις λέσχες και με το όλο νομοθέτημα.

Άρα, κύριε Πρόεδρε, εμείς κάναμε την κριτική μας, και ο εισηγητής μας κι εγώ ως Κοινοβουλευτικός Εκπρόσωπος. Θα μπορούσα να πω πάρα πολλά ακόμα για την προχειρότητα και όλα αυτά τα οποία έχουμε ακούσει από τον κ. Υφυπουργό. Θέλω να κρατήσω κάτι, το οποίο κράτησα από τον Υφυπουργό Δικαιοσύνης και από τον κ. Αυγενάκη, που είπε το εξής: «Κάνουμε», λέει, «κάποια βήματα. Δεν θα μείνουμε εδώ, θα προχωρήσουμε.».

Σε εκείνο το σημείο θα συμφωνήσω μαζί τους, αλλά όχι στον δρόμο στον οποίο έχετε χαράξει μέχρι σήμερα. Ας δώσουμε βάρος στα κόμματα, σε επιστημονικούς φορείς, σε αυτούς που πραγματικά μπορούν θετικά να συμβάλουν και να βοηθήσουν στα δύσκολα, σύνθετα, πολυπαραγοντικά, μεγάλα κοινωνικά ζητήματα που σχετίζονται με τον αθλητισμό.

Εγώ, λοιπόν, αυτό παρακαλώ και τον κ. Υφυπουργό και όλους τους εκπροσώπους των κομμάτων. Πρέπει να πάμε προς αυτή την κατεύθυνση.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Έχετε δικαίωμα να απαντήσετε, σας παρακαλώ πολύ όμως, κύριε Υπουργέ, να είστε σύντομος για να μπορέσουμε να προχωρήσουμε. Δεν λέω ότι δεν δικαιούστε τον λόγο, παράκληση κάνω.

Ορίστε, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα είμαι πολύ σύντομος, γιατί οι συνάδελφοι περιμένουν να μιλήσουν.

Σε ό,τι αφορά την πρόταση την οποία καταθέσατε και στην επιτροπή και εδώ για τη σύσταση ειδικής μόνιμης επιτροπής, ξέρετε ότι εμείς δεν είμαστε αρνητικοί στον διάλογο. Το είπα και στην επιτροπή. Ξεχάσατε να το αναφέρετε. Όμως δεν είναι αρμοδιότητα της Κυβέρνησης αυτό...

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Το ξέρω.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν τα είπατε όμως…

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Μα, είπε ο εισηγητής μας…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ακούστε λίγο. Μην αρχίζουμε να διακόπτουμε ο ένας τον άλλον. Δεν σας διέκοψα.

Θα μπορούσατε, λοιπόν, να πείτε όλη την αλήθεια, όταν τοποθετηθήκατε, ότι δηλαδή η Κυβέρνηση δεν είναι αρνητική. Παρ’ όλα αυτά η διαδικασία αυτή προβλέπεται όπως προβλέπεται στον Κανονισμό της Βουλής. Κατατίθεται από τον Αρχηγό σας στον Πρόεδρο της Βουλής κ.λπ.. Κάντε το και ο Πρόεδρος της Βουλής ή τα όργανα τα οποία αποφασίζουν για τη σύσταση μιας τέτοιας επιτροπής, αν το θεσπίσουν, εμείς είμαστε αυτονόητα στη διάθεση της Βουλής. Είναι δυνατόν να αρνηθούμε εμείς τον διάλογο για ένα ζήτημα το οποίο είπαμε δεκάδες φορές ότι έχει παρελθόν, έχει παρόν, αλλά έχει και μέλλον και ελπίζω να είναι περιορισμένη η έντασή του το επόμενο διάστημα;

Αυτό ήταν το ένα. Το δεύτερο: Μην προσβάλλετε πενήντα προσωπικότητες, εκπροσώπους θεσμικών φορέων του αθλητισμού, λέγοντας ότι βρέθηκαν στην παραλία για καφέ. Δεν σας τιμά! Ήταν πρώην Υπουργοί, ο κ. Πανούσης, ο κ. Ορφανός, ακαδημαϊκοί, η Ολυμπιακή Επιτροπή, οι πρόεδροι των αθλητικών ομοσπονδιών ομαδικών αθλημάτων, ο Πρόεδρος της Super League 1, ο Πρόεδρος της Super League 2, ο Πρόεδρος της League του μπάσκετ, ο Πρόεδρος της League του βόλεϊ, όλοι οι πρόεδροι των συνδέσμων των αθλητών, ποδοσφαίρου, μπάσκετ, βόλεϊ, πόλο.

Πώς τους τσουβαλιάζετε και τους προσβάλλετε όλους με αυτόν τον τρόπο; Δεν βρέθηκε κανένας εκεί για καφέ. Ήταν έξι, εξίμισι ώρες ουσιαστική συζήτηση. Επαναλαμβάνω, δεν θελήσατε να έρθετε; Δεν πειράζει, αλλά μην υποτιμάτε ανθρώπους που αφιέρωσαν χρόνο από τη ζωή τους, από την καθημερινότητά τους για ένα μείζον θέμα.

Είχα πει και πριν από την πραγματοποίηση εκείνης της σύσκεψης -το είπα και τώρα- ότι ουδέποτε η διαδικασία εκείνη θα υποβάθμιζε ή θα υποκαθιστούσε τη διαβούλευση την οποία προβλέπει ο Κανονισμός της Βουλής.

Ωστόσο, αγαπητέ συνάδελφε, δεν άκουσα στους προτεινόμενους φορείς για διάλογο να καλέσετε τις λέσχες, τους εκπροσώπους των λεσχών…

**ΚΩΝΣΤΑΝΤΙΝΟΣ ΜΑΡΚΟΥ:** Πάλι ψέματα;

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Όλα τα κόμματα…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ πάρα πολύ! Αφήστε να ολοκληρώσει!

**ΚΩΝΣΤΑΝΤΙΝΟΣ ΜΑΡΚΟΥ:** Πάλι ψέματα;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κατ’ αρχάς, μη φωνάζετε. Ήρεμα! Όπως σας άκουσα ήρεμα και δεν διέκοψα κανέναν σας, δεν θα το κάνετε ούτε εσείς.

**ΠΡΟΕΔΡΕΥΩΝ (Απόστολος Αβδελάς):** Έχει δίκιο σε αυτό.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θέλετε να το κάνουμε «ροντέο» εδώ μέσα;

**ΠΡΟΕΔΡΕΥΩΝ (Απόστολος Αβδελάς):** Όχι, όχι, δεν θα γίνει.

Συνεχίστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Πάμε, λοιπόν, σε ό,τι αφορά τις λέσχες. Τόσα χρόνια που ήσασταν κυβέρνηση, μιλήσατε ποτέ μαζί τους; Ποτέ! Τολμάτε να κάνετε σε εμάς επίπληξη, επειδή συναντηθήκαμε μια, βρεθήκαμε δύο και σήμερα έχουν στείλει μια επιστολή μέρος αυτών και κάποιες λέσχες που δεν είναι νόμιμες; Και επικαλείστε μια επιστολή η οποία είναι ευπρόσδεκτη και ήδη έχουμε ενημερώσει κάποιους από αυτούς που υπογράφουν την επιστολή και το αμέσως επόμενο διάστημα, την επόμενη βδομάδα κιόλας, θα έχουμε συνέχεια του διαλόγου.

Να σας πω και μια λεπτομέρεια η οποία σάς διαφεύγει, γιατί δεν βρεθήκατε στην αρχική συνάντηση. Εμείς και πριν από ενάμιση χρόνο είχαμε ξεκινήσει τη διαδικασία συζήτησης μαζί τους, όμως, όπως οι ίδιοι δήλωσαν ενώπιον όλων, δεν τα βρήκαν μεταξύ τους και τελικά δεν κατάφεραν να έρθουν στη συνάντηση. Ήρθαν όμως στην πρώτη, ήρθαν στη δεύτερη και χαίρομαι για τη συνεργασία.

Μάλιστα, στη δεύτερη συνάντηση εκείνοι αιτήθηκαν να συνεχιστεί ο διάλογος και βεβαίως ανταποκριθήκαμε και θα ανταποκριθούμε και θα συνεχίσουμε αυτή τη συνεργασία, διότι θεωρούμε ότι οι νόμιμες λέσχες είναι μέρος της λύσης και εκείνοι πρώτα από όλα πρέπει να πρωτοστατήσουν -και το πιστεύουν, το καταλαβαίνουν πλέον- σε αυτό που λέγεται «αντιμετώπιση οπαδικής βίας». Δεν είναι όλοι χούλιγκαν, δεν είναι υποψήφιοι τρομοκράτες ή υποψήφιοι δολοφόνοι.

Άλλο αυτοί κι άλλο οι νόμιμοι, οι νοικοκυραίοι, οι άνθρωποι που αγαπούν την ομάδα τους, που συνοδεύουν την ομάδα τους στα ταξίδια. Είναι δύο διαφορετικοί κόσμοι και παρακαλώ πολύ μην τους βάζουμε στο ίδιο κάδρο. Είναι αδικία από τον Θεό!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Όχι, όχι, σας παρακαλώ. Τα είπατε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, έτσι θα πρέπει να πάρουμε κι εμείς τον λόγο. Θα παίξουμε τένις εδώ μέσα;

**ΠΡΟΕΔΡΕΥΩΝ (Απόστολος Αβδελάς):** Αυτό ακριβώς λέω κι εγώ, συμφωνούμε. Όχι, κύριε Μωραΐτη, σας παρακαλώ πολύ.

Τον λόγο έχει η κ. Ελισσάβετ Σκούφα από τον ΣΥΡΙΖΑ - Προοδευτική Συμμαχία και να ετοιμάζεται ο κ. Ευστράτιος Σιμόπουλος.

**ΕΛΙΣΣΑΒΕΤ ΣΚΟΥΦΑ:** Ευχαριστώ πολύ, κύριε Πρόεδρε.

Σχεδόν σαράντα ημέρες από την ειδεχθή δολοφονία του συμπατριώτη μας Άλκη, κύριε Υπουργέ, και φέρνετε στη Βουλή ένα ακόμη αθλητικό νομοσχέδιο, που, ενώ μπήκε στη διαβούλευση τον Νοέμβριο που μας πέρασε, φτάνει στα χέρια μας αρκετά διαφορετικό, ένα νομοσχέδιο που, όπως μας λέτε, προσπαθεί να λύσει το τεράστιο ομολογουμένως θέμα της αθλητικής βίας εντός και εκτός των αγωνιστικών χώρων. Είναι μία αρχή, η καταπολέμηση της αθλητικής βίας και κάθε βίας, με την οποία όλοι και όλες, όλη η κοινωνία συμφωνεί.

Η βασική διαφορά μας, όμως, η διαφορά πολιτικής φιλοσοφίας και πρακτικής μας, του πολιτικού προσανατολισμού μας, είναι στο πώς, στα μέσα με τα οποία η βία θα απαλειφθεί. Εμείς, ως γνήσια αριστερή, προοδευτική, δημοκρατική δύναμη, δίνουμε έμφαση στην αντιμετώπιση των αιτιών που δημιουργούν τη βία, στη λεγόμενη «πρόληψη». Εσείς και επικοινωνιακά και πολιτικά εμμένετε σε αυτό που αποκαλούμε «ποινικό λαϊκισμό».

Μας φέρνετε, λοιπόν, ένα νομοσχέδιο που, εκτός από τη λειτουργία των συνδέσμων φιλάθλων, ασχολείται με πλήθος θεμάτων, τον εργασιακό, τον πνευματικό, τον ηλεκτρονικό και εθελοντικό αθλητισμό. Είναι ένα νομοσχέδιο, όμως, που κυρίως, κύριε Υπουργέ, κάνει φανερή την προσπάθειά σας να παρέμβετε με το έτσι θέλω, εκ των άνω και αντιδημοκρατικά, στις διοικήσεις ομοσπονδιών, αλλάζοντας τον νόμο που εσείς ο ίδιος φέρατε και ψηφίσατε πριν από λίγους μήνες. Κι αυτό γιατί δεν σας προέκυψαν παντού οι διοικήσεις που θέλατε. Γίνεται χειραγώγηση, δηλαδή, των ομοσπονδιών και εργαλειοποίηση της ίδιας της νομοθετικής διαδικασίας και πράξης.

Κύριε Υπουργέ, η οπαδική βία δεν αντιμετωπίζεται με εξωπραγματικές ποινές. Το πρόβλημα της βίας δεν λύνεται με ισοπεδωτική εξίσωση δικαίων και αδίκων και με ιδιώνυμα. Η βία δεν αντιμετωπίζεται με επικοινωνιακά τρικ και, φυσικά, δεν αντιμετωπίζεται χωρίς διαβούλευση ή με προσχηματική διαβούλευση με τις λέσχες και τους συνδέσμους φιλάθλων.

Εδώ να πω ότι στην ίδια την επιτροπή ο Πρόεδρός της, ο κ. Διγαλάκης, κρύφτηκε -επιτρέψτε μου τον όρο- πίσω από τον Κανονισμό της Βουλής και το αποτέλεσμα είναι ότι εμείς οι Βουλευτές, αλλά και η κοινωνία, δεν μπορέσαμε να ακούσουμε τους κατ’ εξοχήν ενδιαφερόμενους και αυτούς που άπτει το νομοσχέδιο, δεν μπορέσαμε να ακούσουμε τι λένε οι λέσχες φιλάθλων. Για τις λέσχες φιλάθλων άλλα μάς λέτε από τη μια και άλλα μάς λέτε από την άλλη. Ούτε καν τις λέσχες φιλάθλων που νομίμως λειτουργούν καλέσατε. Και έχουμε πληθώρα τέτοιων νόμιμων λεσχών φιλάθλων, που λειτουργούν υποδειγματικά σε όλη τη χώρα και φυσικά και στην Πιερία.

Δεν είναι λύση η μεταφορά της βίας από τα γήπεδα της Super League στις γειτονιές ή σε μικρότερες κατηγορίες και σε άλλα αθλήματα πλην του ποδοσφαίρου. Το ίδιο το Συμβούλιο της Ευρώπης προτείνει απέναντι στη βία όχι την πιο εξαντλητικά αυστηρή ποινή, που εσείς εισάγετε με το παρόν νομοσχέδιο, αλλά την πιο κατάλληλη και αναλογική. Εξηγήστε, κύριε Υπουργέ, σε μας και σε όλο το πανελλήνιο πώς γίνεται να ψηφίζει η Βουλή πριν από μία βδομάδα τη Σύμβαση Σεν Ντενί και τώρα να έρχεστε να νομοθετείτε πράγματα σε εντελώς διαφορετική, αν όχι αντίθετη, κατεύθυνση.

Θα επιμένουμε όσο χρειάζεται. Το πρόβλημα της βίας χρειάζεται ολιστική παρέμβαση, γιατί έχει απόλυτη σχέση με τη φτώχεια και την κοινωνική περιθωριοποίηση και την όξυνση των κοινωνικών ανισοτήτων, μια όξυνση που η εφαρμοζόμενη πολιτική από την Κυβέρνηση της Νέας Δημοκρατίας υλοποιεί, επιδιώκει και έχει ως αποτέλεσμα.

Θέλω να αναφερθώ και στο γεγονός ότι ουσιαστικά εισάγετε την έννοια του «επικίνδυνου δράστη», η οποία είναι αντίθετη στο Σύνταγμα και έχει απαλειφθεί από τον Ποινικό Κώδικα. Αφαιρείται η δυνατότητα από τους δικαστές για αναστολή εκτέλεσης της ποινής, που, μαζί με την απαγόρευση μετατροπής της ποινής σε κοινωφελή εργασία, ιδιαίτερα στις νεαρές ηλικίες, θα έχει ακριβώς τα αντίθετα αποτελέσματα, δηλαδή όχι τον σωφρονισμό και την επανένταξη των δραστών, αλλά το να γίνουν οι νεαροί σε ηλικία δράστες ακόμη σκληρότεροι, ακόμη πιο αδίστακτοι. Για να μην αναφερθώ στο ότι επιβάλλετε περιοριστικά μέτρα σε κατηγορουμένους πριν από τη διεξαγωγή της δίκης, ακυρώνοντας έτσι στην πράξη το τεκμήριο αθωότητας. Κλείνετε προληπτικά, όπως είπα, όλες τις λέσχες φιλάθλων, ακόμη και αυτές που λειτουργούν νόμιμα.

Θέλω να αναφερθώ, δυστυχώς εν συντομία, σε όλα τα άρθρα που αφορούν τον ηλεκτρονικό αθλητισμό. Κύριε Υπουργέ, ούτε η Ευρωπαϊκή Ένωση έχει κοινή γραμμή για το εάν τα «αθλήματα» -εγώ θα τα βάλω εντός εισαγωγικών- που αφορούν τον ηλεκτρονικό αθλητισμό πρέπει να χαρακτηρίζονται ως αθλήματα ή όχι. Στη διάταξη που φέρνετε κάνετε λόγο και για ηλεκτρονικά παιχνίδια, για να καταλαβαίνουν οι γονείς των εφήβων και νεαρών ατόμων, που σχετίζονται με τον ηλεκτρονικό αθλητισμό και τη στιγμή που οι ηλικίες που ασχολούνται με αυτά τα ηλεκτρονικά παιχνίδια είναι από δεκαοκτώ ως τριάντα τεσσάρων ετών κατά 96%.

Κύριε Υπουργέ, πραγματικά υπάρχει ένα ουσιαστικό πρόβλημα. Δεν υπάρχει διάλογος στην ελληνική κοινωνία ούτε στη Βουλή επιτρέψατε να υπάρχει ενδελεχής διάλογος σε σχέση με το εάν θα επιτρέψουμε να διαφθαρεί η έννοια του αθλητισμού, η οποία εξόχως αφορά τη φυσική δραστηριότητα, κινητοποίηση, την αγωγή του σώματος, όπως λέγαμε στα παλαιότερα χρόνια. Αυτό αναφέρει μέχρι και το λεξικό της Οξφόρδης, για παράδειγμα, για να μην αναφερθώ στην Ευρωπαϊκή Χάρτα, στη Λευκή Βίβλο για τον Αθλητισμό.

Αυτό που σας λέμε, λοιπόν, είναι να αποσύρετε τα εν λόγω άρθρα. Διότι, αν δεν τα αποσύρετε, μας βάζετε σε σκέψεις κατά πόσο με τη θέσπιση αυτών των διατάξεων για τον ηλεκτρονικό αθλητισμό θέλετε να εξυπηρετήσετε όχι τη φυσική κατάσταση των νέων μας, αλλά θέλετε να εξυπηρετήσετε συγκεκριμένα συμφέροντα.

Κύριε Υπουργέ, όλο το θέμα και της αντιμετώπισης και πολύ περισσότερο της πρόληψης της αθλητικής βίας και φυσικά του υποτιθέμενου ηλεκτρονικού αθλητισμού -το οποίο κάθε άλλο παρά αθλητισμός είναι, καθώς συνδέονται με αυτό πληθώρα φυσικών, ψυχικών και νοητικών διαταραχών, βάσει επιστημονικών ερευνών- αυτά τα δύο κύρια θέματα που άπτονται και εισάγει το νομοσχέδιό σας πρέπει να τα αποσύρετε και να τα διαβουλευθείτε με το σύνολο της Βουλής, με το σύνολο της ελληνικής κοινωνίας, πριν προχωρήσουμε στην οποιαδήποτε ψήφιση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Ευστράτιος Σιμόπουλος από τη Νέα Δημοκρατία και να ετοιμάζεται ο κ. Πασχαλίδης από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βασική προϋπόθεση για να δούμε σφαιρικά το θέμα της οπαδικής βίας είναι να απαντήσουμε αρχικά σε δύο συγκεκριμένα βασικά ερωτήματα: Τι ρόλο παίζει στην εκδήλωση αυτού του φαινομένου το κοινωνικό υπόβαθρο; Και, δεύτερον, επηρεάζεται η οπαδική βία από τη σχέση πολιτικής με το ποδόσφαιρο;

Απαντώ καταθέτοντας τις απόψεις μου και στα δύο. Το κοινωνικό υπόβαθρο, λοιπόν, παίζει ρόλο, αλλά όχι κυρίαρχο. Δεκάδες χιλιάδες νέα παιδιά, από κάθε κοινωνική διαστρωμάτωση, είναι οπαδοί, πολλές φορές οργανωμένοι, χωρίς να είναι σε καμμία περίπτωση παραβατικά στοιχεία. Επίσης, η δολοφονία του αδικοχαμένου Άλκη απέδειξε ότι η οπαδική παραβατικότητα που φτάνει στο σημείο να γίνεται δολοφονική δεν έχει πολιτικό πρόσημο ούτε αφορά Έλληνες ή μετανάστες, όπως πολύ κακώς ο Τομεάρχης Πολιτικής Προστασίας του ΣΥΡΙΖΑ την πρώτη μέρα μετά το συμβάν επιχείρησε να αναδείξει.

Έφτασε, μάλιστα, στο σημείο να μιλήσει για αναβίωση του παρακράτους της Δεξιάς στη Θεσσαλονίκη, παραλληλίζοντας το γεγονός με τη δολοφονία Λαμπράκη. Ναι, το έκανε -καλύτερα να μην αναφέρω ονόματα- ο Τομεάρχης Πολιτικής Προστασίας.

Στο σημείο αυτό οφείλω να αποδεχθώ ως έναν βαθμό και την άποψη ότι η οπαδική βία είναι τμήμα της νεανικής βίας που θα εκδηλωνόταν με διαφορετική μορφή, αν δεν υπήρχε το ποδόσφαιρο. Όχι, όμως, να αντιστοιχίζουμε τη βία απόλυτα με την κοινωνική απομόνωση και περιθωριοποίηση, όπως κάνει ένα πολύ μεγάλο τμήμα της Αντιπολίτευσης.

Εδώ τώρα έρχεται και δένει η απάντησή μου στο δεύτερο ερώτημα, το οποίο και επαναλαμβάνω: Επηρεάζεται η οπαδική βία από τη σχέση πολιτικής με το ποδόσφαιρο; Απαντώ αβίαστα: Ναι, η σχέση τους τροφοδοτεί την οπαδική βία, κυρίως μέσα από τις λεγόμενες «μεγάλες ομάδες».

Γύρω από αυτές δημιουργείται ένα πλαίσιο, το οποίο κατά τη γνώμη μου ουσιαστικά προσπαθεί να χειραγωγήσει όσο το δυνατόν περισσότερους οπαδούς, ακόμη και αγνούς φιλάθλους. Πώς επιχειρείται η χειραγώγηση αυτή; Ταυτίζοντας την ομάδα με τα γενικότερα συμφέροντα κάθε περιοχής. Η ποδοσφαιρική αδικία ταυτίζεται με κυβερνητικές παρεμβάσεις. «Αυτο-ταυτίζονται» οι ομάδες με συγκεκριμένα κόμματα.

Όμως, δεν μένουν μόνο σ’ αυτά. Ορισμένες φορές η συμπεριφορά των παραγόντων γίνεται με όρους χουλιγκανισμού, δίνουν το κακό παράδειγμα με ακραίες δηλώσεις, επιτιθέμενοι αλλήλων, αλληλοϋβρίζονται απροκάλυπτα και γενικά δίνουν τροφή στον οπαδικό διχασμό. Φτάνουν στο σημείο να τροφοδοτούν ορισμένους ανεγκέφαλους με απόψεις και συνθήματα που διαχωρίζουν τους Έλληνες ανάλογα με τη γεωγραφική προέλευση. Φυσικά στο αν είναι οπαδική βία όλα αυτά η απάντηση είναι μία: Όταν τον άλλον τον σκοτώνεις και πριν τον ρωτάς τι ομάδα είναι, ναι, είναι οπαδική βία.

Έρχομαι τώρα σε εμάς, κυρίες και κύριοι συνάδελφοι, στους πολιτικούς, στους Βουλευτές. Στεκόμαστε στο ύψος των περιστάσεων; Δεν γενικεύω, προσοχή. Κάποιες όμως φορές στοιχιζόμαστε πίσω από τις ομάδες ή, στην καλύτερη περίπτωση, σιωπούμε, επιζητώντας στήριξη από το σύστημα που προανέφερα και εκχωρώντας τον ρόλο τον οποίο μάς ανέθεσε ο ελληνικός λαός, ανεξαρτήτως κομματικής προέλευσης και ανεξαρτήτως πολιτικής συγκρότησης.

Νομοθετούμε σήμερα για την οπαδική βία με ένα νομοσχέδιο που κινείται στη σωστή κατεύθυνση. Αναδεικνύει την ευθύνη των ΠΑΕ, μετατρέπει τα αδικήματα σε ιδιώνυμο, χρησιμοποιεί σύγχρονα μέσα για τον εντοπισμό των παραβατών. Ναι, θα βοηθήσει πολύ. Καλώ την Αντιπολίτευση να το ψηφίσει, έστω επί της αρχής. Δείχνει τη βούληση της Κυβέρνησης να δράσει αποφασιστικά, χωρίς ατέρμονες διαβουλεύσεις και επιτροπές. Πρέπει εδώ και τώρα να λυθεί το πρόβλημα. Νομίζω ότι με το παρόν νομοσχέδιο κάνουμε ένα πολύ σημαντικό βήμα στην κατεύθυνση αυτή.

Έχω όμως μια απορία: Τι δουλειά έχουν οι αστυνομικές δυνάμεις μέσα στα γήπεδα; Γιατί η ευθύνη της τήρησης της τάξης να μην ανήκει στις ΠΑΕ;

Κυρίες και κύριοι συνάδελφοι, πρέπει κι εμείς οι πολιτικοί να στεκόμαστε συνεχώς στο ύψος των περιστάσεων, να λειτουργούμε πάντα πολιτικά, να μην εκχωρούμε ποτέ τον ρόλο μας, φοβούμενοι τη μη επανεκλογή μας. Η μεγάλη πλειοψηφία των πολιτών είναι έτοιμη να μας χειροκροτήσει. Φτάνω στο σημείο να αναρωτιέμαι μήπως δεν πρέπει να διαφημίζουμε την ποδοσφαιρική μας προτίμηση. Τι δουλειά έχουμε στις σουίτες με τους προέδρους;

Ας σταθούμε σε απόσταση, ώστε να μην εκβιαζόμαστε πολιτικά να πάρουμε θέση για θέματα που αφορούν στο πρωτάθλημα και είναι ζητήματα αθλητικών νόμων, να μην υποκύπτουμε στα κατευθυνόμενα troll του διαδικτύου, όταν με ήσυχη συνείδηση επιτελούμε το καθήκον μας.

Τελειώνοντας θέλω να τονίσω ότι η ανάλυσή μου έχει βάθος χρόνου. Αυτά τα φαινόμενα άρχισαν να υπάρχουν ταυτόχρονα με την επαγγελματοποίηση του ποδοσφαίρου, που πολύ σωστά έγινε, ακολουθώντας τη διεθνή τάση. Δεν προσωποποιείται σε κανέναν. Γνωρίζω ότι ανάλογα με την οπτική που θέλει -τονίζω το «θέλει»- ο καθένας να βλέπει είτε την πολιτική είτε το ποδόσφαιρο θα πάρει θέση σε ό,τι έχω αναφέρει. Δυστυχώς, συνήθως θα το κάνει όχι αντικειμενικά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Σιμόπουλε, και για την τήρηση του χρόνου.

Καλείται στο Βήμα ο κ. Ιωάννης Πασχαλίδης από τη Νέα Δημοκρατία. Στη συνέχεια θα πάρει τον λόγο η κ. Αυγερινοπούλου από τη Νέα Δημοκρατία.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο αποτελεί ένα ακόμη σημαντικό βήμα στον δρόμο της εξυγίανσης, της αξιοκρατίας και της καταπολέμησης της βίας στον χώρο του αθλητισμού. Έτσι, μετά την ψήφιση του νομοσχεδίου σχετικά με την αναμόρφωση του θεσμικού πλαισίου των αρχαιρεσιών των αθλητικών φορέων, της χειραγώγησης των αθλητικών αγώνων, της εναρμόνιση της ελληνικής νομοθεσίας με τον Κώδικα Αντιντόπινγκ του Παγκόσμιου Οργανισμού Αντιντόπινγκ και το νομοσχέδιο με το οποίο αναμορφώθηκε το θεσμικό πλαίσιο της Επιτροπής Επαγγελματικού Αθλητισμού, έρχεται σήμερα το υπό συζήτηση νομοσχέδιο, το οποίο στοχεύει, μεταξύ άλλων, στην αντιμετώπιση της οπαδικής βίας, ενός φαινομένου που αποτελεί τη μεγάλη αρρώστια του ελληνικού αθλητισμού και οδήγησε στον τραγικό χαμό του δεκαεννιάχρονου Άλκη, για τον οποίο θρήνησε όλη η Ελλάδα.

Δυστυχώς, ο χουλιγκανισμός αποτελεί μάστιγα. Χαρακτηριστικά είναι τα στοιχεία της ΕΛ.ΑΣ. για το 2021: Είχαμε εκατόν δεκαοκτώ επεισόδια μεταξύ χούλιγκαν, από τα οποία τα σαράντα έξι έχουν γίνει μακριά από γήπεδα, με ραντεβού φανατικών οπαδών ή νυκτερινές περιπολίες για να εντοπίσουν τα ανυποψίαστα θύματά τους. Γι’ αυτά τα περιστατικά βίας μεταξύ φανατικών οπαδών σε Αθήνα και Θεσσαλονίκη έχουν συλληφθεί συνολικά εντός του 2021 εξήντα τρία άτομα, από τα οποία τα περισσότερα μένουν ελεύθερα μέχρι την εκδίκαση της υπόθεσής τους.

Αυτές ακριβώς τις στρεβλώσεις του νόμου έρχεται να αντιμετωπίσει το σημερινό νομοσχέδιο, αποδεικνύοντας ότι η σημερινή Κυβέρνηση και η ηγεσία του Υπουργείου Αθλητισμού έχει τη βούληση και το σθένος να αντιμετωπίσει τη βία στα γήπεδα, με τη μεταρρύθμιση του θεσμικού πλαισίου αντιμετώπισης του φαινομένου, φέρνοντας προς ψήφιση έναν νόμο σύγχρονο, ρεαλιστικό και εφαρμόσιμο, αλλά κυρίως και πάνω απ’ όλα κοινωνικά αποδεκτό.

Ειδικότερα, με το άρθρο 3 αυστηροποιείται το πλαίσιο αδειοδότησης και λειτουργίας των λεσχών φιλάθλων, ώστε να καταστεί ευχερέστερος και πιο αποτελεσματικός ο έλεγχος και η εποπτεία τους, με χαρακτηριστική τη διάταξη περί δυνατότητας αναγνώρισης ως σωματείου μόνο μίας λέσχης, όπως και τη ρύθμιση περί έδρας της λέσχης, ώστε η ποδοσφαιρική ή καλαθοσφαιρική ανώνυμη εταιρεία ή ένα ερασιτεχνικό σωματείο να έχουν τη δυνατότητα άμεσης πρόσβασης και ελέγχου στο μητρώο και στις δράσεις των μελών της λέσχης.

Προς τούτο συστήνεται στο Υπουργείο Ψηφιακής Διακυβέρνησης Ψηφιακό Μητρώο Μελών Λεσχών Φιλάθλων. Επίσης, προβλέπεται η αναστολή της άδειας λειτουργίας λέσχης ή παραρτήματος, εφόσον ασκηθεί ποινική δίωξη σε μέλος τους για συγκεκριμένα εγκλήματα αθλητικής βίας για χρονικό διάστημα από έναν μέχρι δώδεκα μήνες, ενώ σε ιδιαίτερα σοβαρές περιπτώσεις -που αφορούν ιδίως σε παραβατικότητα από μεγάλο αριθμό μελών ή σε τέλεση κακουργηματικής πράξης- προβλέπεται η ανάκληση της σχετικής αδείας και η δυνατότητα έκδοσης νέας μόνο μετά την πάροδο δύο ετών.

Περαιτέρω, προβλέπεται η αύξηση των κατώτατων ορίων ποινών για αδικήματα βίας με αφορμή αθλητικές εκδηλώσεις ή αθλητικό υπόβαθρο που ανάγονται σε αντιπαλότητα μεταξύ των οπαδών αθλητικών ομάδων, η ανεξαίρετη απαγόρευση αναστολής εκτέλεσης της ποινής για εγκλήματα οπαδικής βίας, η υποχρεωτική επιβολή περιοριστικών όρων σε περιπτώσεις αναβολής της εκδίκασης τέτοιων εγκλημάτων, η ενίσχυση του πλαισίου επιβολής διοικητικών προστίμων και ποινών σε βάρος του αθλητικού σωματείου του τμήματος αμειβομένων αθλητών ή της αθλητικής ανώνυμης εταιρείας που έχει αναγνωρίσει τη λέσχη φιλάθλων, όταν παραβιάζεται η υποχρέωση άσκησης ελέγχου και εποπτείας επ’ αυτής, και η προσωρινή αναστολή λειτουργίας όλων των λεσχών φιλάθλων και των παραρτημάτων τους έως 31 Ιουλίου 2022.

Επίσης, τροποποιείται και το άρθρο 41 στ) του ν.2725/1999 και καθιερώνεται ειδικό ποινικό αδίκημα για όσους έχουν καλυμμένα τα χαρακτηριστικά του προσώπου τους κατά τη διάρκεια του αθλητικού αγώνα.

Πέραν των ανωτέρω, το σημερινό νομοσχέδιο περιέχει και πλήθος άλλων διατάξεων, που αφορούν άλλους τομείς του αθλητισμού. Ειδικότερα, επιδιώκεται η αναγνώριση του αθλητικού εθελοντισμού και των εθελοντικών αθλητικών οργανώσεων. Για την επίτευξη δε του σκοπού αυτού δημιουργείται μια ψηφιακή πλατφόρμα, το Εθνικό Δίκτυο Αθλητικού Εθελοντισμού, η οποία αποτελεί μια εθνική βάση δεδομένων όπου τηρείται μητρώο αθλητικών εθελοντών και εθελοντικών αθλητικών οργανώσεων.

Στο τρίτο μέρος του νομοσχεδίου οριοθετείται νομικά ο πνευματικός αθλητισμός, που απαιτεί πνευματική προσπάθεια και μειωμένη φυσική δραστηριότητα, και εισάγονται ειδικές ρυθμίσεις για τα αθλήματά του, τα οποία διακρίνονται σε επιτραπέζια αθλήματα στα οποία χρησιμοποιούνται πεσσοί και σε αθλήματα στα οποία χρησιμοποιούνται κάρτες.

Επιπλέον το εν λόγω νομοσχέδιο περιλαμβάνει διατάξεις για τον ηλεκτρονικό αθλητισμό, e-sports, που αποτελεί ένα ραγδαία αναπτυσσόμενο είδος αθλητισμού, ιδίως στις εφηβικές ηλικίες από δώδεκα έως δεκαεπτά ετών.

Συγκεκριμένα, περιλαμβάνονται ρυθμίσεις για e-sports με αθλητικό χαρακτήρα, παιχνίδια εικονικής πραγματικότητας με τη χρήση ειδικής μάσκας και παιχνίδια προστιθέμενης πραγματικότητας. Να διευκρινιστεί ότι το νομοσχέδιο αφορά μόνο σε αναγνωρισμένα αθλήματα και ότι δεν αναγνωρίζονται τα παιχνίδια βίας.

Επιπρόσθετα, το παρόν σχέδιο νόμου αποσκοπεί στην προσαγωγή του αθλητισμού και σε εργασιακούς χώρους, με εξασφάλιση ταυτόχρονα της ασφαλούς συμμετοχής των αθλητών εργαζομένων σε προγράμματα εργασιακής άθλησης, μέσω της υποχρεωτικής θέσπισης της κάρτας υγείας.

Κλείνοντας την ομιλία μου, θα ήθελα να τονίσω ότι τόσο το σημερινό σχέδιο νόμου όσο και τα προηγούμενα νομοσχέδια του Υπουργείου Αθλητισμού τα έχουν αγκαλιάσει όχι μόνο οι αθλητές, αλλά ολόκληρη η κοινωνία, αποτελούν τομές για τον ελληνικό αθλητισμό.

Η σημερινή Κυβέρνηση και ειδικότερα ο κ. Αυγενάκης δίνουν έναν τεράστιο αγώνα για την εξυγίανση, τη διαφάνεια και την καταπολέμηση της βίας. Ας ελπίσουμε ότι το σημερινό νομοσχέδιο θα ξημερώσει μια καινούργια μέρα για τον αθλητισμό και θα κλείσει εδώ ο κύκλος του αίματος. Η μνήμη του Άλκη θα παραμένει άσβηστη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πασχαλίδη.

Και καλείται στο Βήμα η κ. Διονυσία Αυγερινοπούλου από τη Νέα Δημοκρατία.

Θα συνεχίσουμε με την κ. Ευαγγελία Λιακούλη από το Κίνημα Αλλαγής και θα κλείσουμε με την Κοινοβουλευτική Εκπρόσωπο της Νέας Δημοκρατίας κ. Φωτεινή Αραμπατζή. Μετά θα πάμε στους εισηγητές από τρία λεπτά, γιατί όλοι έχετε καταναλώσει πολύ χρόνο, εκτός από την κ. Ράπτη.

Ορίστε, κυρία Αυγερινοπούλου.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τα γεγονότα της 1ης Φεβρουαρίου στη Θεσσαλονίκη, τα οποία είχαν ως αποτέλεσμα να χαθεί αδόκητα η ζωή του Άλκη, ενός αθώου παιδιού δεκαεννέα ετών, συγκλόνισαν το πανελλήνιο.

Συμπληρώθηκε ένας ακόμη τραγικός κρίκος σε μια παγερή αλυσίδα περιστατικών οπαδικής βίας, περιστατικών που κατέληξαν σε σοβαρές σωματικές βλάβες και ενίοτε σε αφαίρεση ανθρώπινης ζωής. Η πολιτεία μας ως σήμερα δεν είχε καταφέρει να αντιμετωπίσει αποτελεσματικά αυτό το πολύ σημαντικό ζήτημα.

Διδασκόμαστε, λοιπόν, έτσι, με τον πιο δύσκολο τρόπο ότι η ανοχή στη βία μόνο περισσότερη βία μπορεί να φέρει. Η ατιμωρησία, η έλλειψη των αντανακλαστικών της κοινωνίας και της πολιτείας, η ανεκτική μας στάση αντί να ληφθεί ως στάση συγχώρεσης και να οδηγήσει στην απάλειψη ανάλογων περιστατικών στο μέλλον, γίνεται αντιθέτως αντιληπτή ως αδυναμία και οδηγεί σε σοβαρότερα περιστατικά βίας.

Γι’ αυτό και ορθά η πολιτεία σήμερα, αφ’ ενός λειτουργώντας αποτρεπτικά και αφ’ ετέρου αποτυπώνοντας την απαξία της κοινωνίας γι’ αυτά τα περιστατικά, επιλέγει με αυτό το νομοσχέδιο, πρώτον, να αυστηροποιήσει τις ποινές για την τέλεση αδικημάτων αθλητικής βίας, δεύτερον, να απαγορεύσει την αναστολή της εκτέλεσης αυτών των ποινών και, τρίτον, να εισαγάγει ειδικό ποινικό αδίκημα για όσους κατά τη διάρκεια των αγώνων έχουν καλυμμένα τα πρόσωπά τους, ώστε να αποκρύπτονται και να μην μπορούν να αναγνωριστούν εν αναμονή τέλεσης εγκλημάτων οπαδικής βίας.

Ακόμα, θεσπίζεται ένα αυστηρό και ξεκάθαρο πλαίσιο για τη λειτουργία των λεσχών φιλάθλων, το οποίο στοχεύει στην αποτελεσματική εποπτεία των λεσχών αυτών, με στόχο την ανάδειξη του υγιούς ρόλου των λεσχών φιλάθλων ως υποστηρικτών του ασφαλούς και ποιοτικού αθλητισμού. Έτσι συστήνεται και για πρώτη φορά ένα ειδικό Ψηφιακό Μητρώο Μελών Λεσχών Φιλάθλων.

Το νομοσχέδιο ρυθμίζει και άλλα ζητήματα για πρώτη φορά, τα οποία δεν είχαν τύχει έως σήμερα θεσμικής αντιμετώπισης. Μεταξύ άλλων, εισάγει ένα νέο κανονιστικό πλαίσιο για τον αθλητικό, τον πνευματικό και τον ηλεκτρονικό αθλητισμό και επίσης εισάγει και νέες ρυθμίσεις για τον εργασιακό αθλητισμό, ο οποίος συμβάλλει τόσο στη σωματική όσο και την ψυχική υγεία των εργαζομένων.

Όσον αφορά στον εθελοντικό αθλητισμό, θεσπίζει ένα συνεκτικό κανονιστικό πλαίσιο και δημιουργεί την ψηφιακή πλατφόρμα, το Εθνικό Δίκτυο Αθλητικού Εθελοντισμού.

Σημαντική ρύθμιση ακόμα αποτελεί το άρθρο 49, το οποίο εστιάζει στον αθλητισμό ατόμων με νοητική αναπηρία και με το οποίο αναγνωρίζεται και η συμβολή των Special Olympics Hellas στη βελτίωση της πρόσβασης ατόμων με νοητική αναπηρία στον αθλητισμό.

Τέλος, θα ήθελα να δώσω ιδιαίτερη έμφαση στο άρθρο 61 του νομοσχεδίου, το οποίο ρυθμίζει τη συγκρότηση του Ινστιτούτου Επιμόρφωσης Αθλητικών Στελεχών, τροποποιώντας την παράγραφο 2 του άρθρου 58 του ν.4809/2021, τον ιδρυτικό δηλαδή νόμο του σημαντικού αυτού ινστιτούτου.

Το Ινστιτούτο Επιμόρφωσης Αθλητικών Στελεχών αποτελεί πρωτοβουλία του Υφυπουργού Αθλητισμού κ. Λευτέρη Αυγενάκη και της Γενικής Γραμματείας Αθλητισμού σε συνεργασία με το Πανεπιστήμιο Πελοποννήσου, το οποίο έχει την ακαδημαϊκή επιμέλεια του προγράμματος του ινστιτούτου, μέσω του Τμήματος Οργάνωσης και Διαχείρισης Αθλητισμού. Ήδη το ινστιτούτο έχει επιδείξει αξιόλογο έργο, με τη διενέργεια δωρεάν σεμιναρίων σε σημαντικά αθλητικά ζητήματα, σεμινάρια τα οποία παρακολούθησε διαδικτυακά μεγάλος αριθμός ατόμων.

Εκφράζω την ισχυρή πεποίθηση ότι θα συμβάλει σημαντικά στην καλλιέργεια και την ανάπτυξη των αθλητών, τόσο των επαγγελματιών όσο και των εθελοντών, αλλά και όλου του κύκλου φορέων και των φυσικών προσώπων που ασχολούνται με τον αθλητισμό.

Με το παρόν νομοσχέδιο θεσμοθετείται η φιλοξενία της έδρας του ινστιτούτου στη γενέτειρα πόλη των Ολυμπιακών Αγώνων, την Αρχαία Ολυμπία. Επιλογή η οποία είναι ιδιαιτέρως συμβολική, αλλά και ουσιαστικής σημασίας, καθώς, όπως την αποκαλούμε, η ιερή πόλη της Ολυμπίας αποτελεί ιστορικό πόλο έλξης χιλιάδων αθλητών κάθε χρόνο, οι οποίοι αποτίουν με την επίσκεψη τους φόρο τιμής στη γη που πρώτη φιλοξένησε τους Ολυμπιακούς Αγώνες στο όνομα της ειρήνης, της εκεχειρίας και του «ευ αγωνίζεσθαι».

Το Ινστιτούτο Επιμόρφωσης Αθλητικών Στελεχών θα βρει συνεπώς στην Ολυμπία τον φυσικό του χώρο. Ακόμα θα βρει τους θεσμούς της τοπικής αυτοδιοίκησης και όλη την τοπική κοινωνία κατάλληλα προετοιμασμένους να το αποδεχθούν, καθώς διαθέτουν μακρά εμπειρία στη διοργάνωση παγκόσμιας εμβέλειας αθλητικών γεγονότων, αλλά κυρίως αισθανόμαστε ότι αποτελούν και οι ίδιοι ψυχικά σύγχρονους θεματοφύλακες των ολυμπιακών αξιών.

Σημειωτέον ότι έχει ήδη διενεργηθεί εκτεταμένη έρευνα από το Πανεπιστήμιο Πελοποννήσου, με ερωτηματολόγιο σε πλήθος άνω των δύο χιλιάδων ατόμων, το οποίο επιβεβαιώνει τη χρησιμότητα και την ελκυστικότητα ενός τέτοιου εκπαιδευτικού φορέα για τον αθλητισμό.

Ευχαριστώ για άλλη μια φορά από καρδιάς τον Υφυπουργό Αθλητισμού κ. Λευτέρη Αυγενάκη, τον Γενικό Γραμματέα Αθλητισμού και τους συνεργάτες του, το Πανεπιστήμιο Πελοποννήσου, την Περιφέρεια Δυτικής Ελλάδας και τον Δήμο Αρχαίας Ολυμπίας για την αγαστή τους συνεργασία, ώστε η Ολυμπία και η Ηλεία να φιλοξενήσουν αυτόν τον τόσο σημαντικό αθλητικό θεσμό.

Αγαπητέ κύριε Υπουργέ, συγχαρητήρια για τις τομές τις οποίες κάνετε για τον αθλητισμό. Αναμένουμε να σας υποδεχθούμε σύντομα κοντά μας.

Με τη λειτουργία του Ινστιτούτου Επιμόρφωσης Αθλητικών Στελεχών αλλά και με το σύνολο του νομοσχεδίου σήμερα δίνουμε ένα ηχηρό μήνυμα κατά της οπαδικής βίας και υπέρ του υγιούς αθλητισμού. Ο αθλητισμός είναι ζωή, είναι υγεία, είναι χαρά!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε την κ. Αυγερινοπούλου.

Καλείται στο Βήμα η κ. Ευαγγελία Λιακούλη από το Κίνημα Αλλαγής. Στη συνέχεια θα μιλήσει η Κοινοβουλευτική Εκπρόσωπος της Νέας Δημοκρατίας κ. Αραμπατζή.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, βρισκόμαστε ενώπιον μιας ακόμη νομοθετικής πρωτοβουλίας δικής σας, της Κυβέρνησής σας. Συνήθως τα νομοσχέδια είναι αποτέλεσμα μιας πορείας, μιας διαμαρτυρίας, μιας διεκδίκησης. Εδώ, δυστυχώς, είναι το αποτέλεσμα μιας κηδείας. Και γι’ αυτό το φέρνετε το νομοσχέδιο έτσι, κατ’ αυτόν τον τρόπο, καθώς συζητιέται υπό τη βαριά σκιά της δολοφονίας του δεκαεννιάχρονου Άλκη Καμπανού στη Θεσσαλονίκη, η ζωή του οποίου αφαιρέθηκε άδικα σε μία στιγμή.

Ήρθε η πολιτεία τότε και η Κυβέρνησή σας να πει «φτάνει πια!» και σε μία λίστα νεκρών, να πείτε ότι «εμείς με αυτό το νομοσχέδιο και με τις πρωτοβουλίες που θα πάρουμε θα βάλουμε μια τελεία, ομονοώντας πέρα και πάνω από κόμματα και διαχωρισμούς». Αυτά είπατε, λοιπόν, αντιμετωπίζοντας αυτό το τραγικό γεγονός.

Εξηγούμαι από την αρχή ότι είναι και ο λόγος που το ΠΑΣΟΚ - Κίνημα Αλλαγής αποφάσισε τη συγκεκριμένη πρωτοβουλία σας να τη στηρίξει και αποφασίσαμε να πούμε «ναι» επί της αρχής στο νομοσχέδιο, παρά τις διαφορετικές μας προσεγγίσεις σε συγκεκριμένες διατάξεις και άρθρα, όπως ακούσατε ήδη από τον εισηγητή μας, κυρίως όμως για να επικυρώσουμε τη βούλησή μας ότι πρέπει όλοι να ομονοήσουμε σε οτιδήποτε μας πάει έστω και λίγο μπρος.

Βέβαια αυτό στο οποίο θα πρέπει να απαντήσετε, κύριε Υπουργέ, και εσείς και η Κυβέρνησή σας, είναι σε αυτό που σας καταλογίζεται, δηλαδή την προσπάθεια να στήσετε για άλλη μία φορά ένα επικοινωνιακό άλλοθι, να κάνετε μία ακόμη επιτελική αποτυχία, προσπαθώντας να μας πείσετε ότι φέρνετε τις πολύ μεγάλες αλλαγές. Οκτώ μήνες πέρασαν από τότε που εισηγηθήκατε τον ν.4809/2021. Συγκεκριμένα, στις 19 Ιουνίου δημοσιεύθηκε στην Εφημερίδα της Κυβέρνησης.

Εκεί έχετε εισαγάγει μεταβολές για τις λέσχες φιλάθλων και αυστηροποιήσατε τις ποινές. Εσείς, κύριε Αυγενάκη, στην Ολομέλεια της Βουλής δηλώνατε: «Πρέπει να αναγνωριστεί ότι μέσα σε λιγότερο από δύο χρόνια διακυβέρνησης και κάτω από δύσκολες συνθήκες έχουμε κάνει άλματα προόδου στο συγκεκριμένο θέμα. Τώρα βρισκόμαστε σε μία μοναδική ευκαιρία, ώστε με τη σύμπραξη όλων των αθλητικών και πολιτικών δυνάμεων να δημιουργήσουμε και να φέρουμε πραγματικές συνθήκες ασφάλειας εκτός και εντός των γηπέδων.». Τι έγινε; Δεν το πετύχατε; Η πραγματικότητα διέψευσε τα άλματά σας; Μήπως το άλμα ήταν κάτω από τον πήχη;

Επιχειρείτε, λοιπόν, να διαχειριστείτε για άλλη μια φορά επικοινωνιακά ένα πάρα πολύ σοβαρό ζήτημα. Δεν θα έπρεπε να το κάνετε αυτό. Αναρωτιέμαι αν βρισκόμενοι σήμερα ανάμεσα σε εκείνον τον νόμο και στο νέο νομοσχέδιο μεσολάβησε αυτούς τους τρεις μήνες κάποια τεκμηριωμένη νομοπαρασκευαστική μελέτη και επεξεργασία για το τι λείπει ουσιαστικά από τη χώρα, αν στερούμαστε ενός νομικού πλαισίου, αν δεν έχουμε αρκετά αυστηρές ποινές, αν λείπει η αυστηρότητα ή έχουμε τελικά έλλειψη των ελέγχων, κύριε Υπουργέ, ή αν ο προληπτικός ρόλος τον οποίο θα έπρεπε να ασκεί η πολιτεία για να σταματήσουν οι γονείς να θρηνούν τραυματισμένα και αδικοχαμένα παιδιά είναι εκείνο στο οποίο πρέπει να κάνουμε focus.

Για την παράταξή μας η οπαδική παραβατικότητα και βία εντός και εκτός αθλητικών εγκαταστάσεων δεν μπορεί και δεν πρέπει να αντιμετωπίζεται μονοδιάστατα και επιφανειακά. Η αποτελεσματική προσέγγιση δεν γίνεται με «μπαλώματα» ούτε με «ράβε - ξήλωνε». Προϋποθέτει ένα ολοκληρωμένο, πολύπλευρο σχέδιο δράσεων και προγραμμάτων, με ευρύτερες κοινωνικές συναινέσεις και συνέργειες κράτους, τοπικής αυτοδιοίκησης, Κοινωνίας των Πολιτών, εκπαιδευτικού συστήματος, νέας γενιάς, όλων.

Σε αυτή την Αίθουσα σας θυμίζω τα εξής παράδοξα: Κυρώσαμε πριν από λίγες μέρες, έστω και με καθυστέρηση, τη Σύμβαση του Σεν Ντενί, η οποία κινείται ακριβώς σε αυτή την κατεύθυνση της διαβούλευσης, του διαλόγου και της συνεννόησης, πνεύμα όμως που λείπει από το παρόν νομοσχέδιο. Στις σκοτεινές μέρες που βιώνει όχι μόνο η ελληνική κοινωνία, αλλά η ευρωπαϊκή και η διεθνής κοινότητα, το περιεχόμενο του αθλητικού ιδεώδους θα μπορούσε να είναι σωσίβιο, σανίδα σωτηρίας. Συμφωνείτε, βλέπω, και συναινείτε, κύριε Υπουργέ. Πώς θα γίνει όμως αυτό, όταν δεν ανοίγετε τον διάλογο, όταν δεν ανοίγετε τη συζήτηση, όταν φέρνετε πάλι ένα νομοσχέδιο με έλλειμμα διαλόγου, όταν οι φορείς -όχι εμείς- διαμαρτύρονται δι’ ημών, αλλά και σ’ εσάς τον ίδιο τα είπαν, ότι δεν συζητάτε μαζί τους, ότι δεν τους αφήνετε να προτείνουν λύσεις στο τραπέζι ή βρίσκετε επιχειρήματα μόνο και μόνο για να αντιπαρέλθετε τις προτάσεις που φέρνουν;

Εμείς σας έχουμε καταθέσει συγκεκριμένες προτάσεις και, επειδή η Κυβέρνησή σας έχουμε πει επανειλημμένως ότι κάνει τη βαρήκοη και δεν τις ακούει, τις καταθέτουμε και εγγράφως πολλές φορές, στις επιτροπές ο εισηγητής και εμείς εδώ.

Προτείνουμε, λοιπόν, ως αναγκαία πρωτοβουλία την υιοθέτηση ενός κώδικα δεοντολογίας όλων των εμπλεκόμενων μερών στη διεξαγωγή αθλητικών διοργανώσεων. Ομάδες, ιδιοκτήτες, σύνδεσμοι, αρμόδιες αρχές, όλοι χρειάζεται να συνταχθούν σε ένα αθλητικό κοινωνικό συμβόλαιο συνευθύνης. Αυτό το συμβόλαιο γιατί φοβάστε να το ανοίξετε σε συζήτηση στην κοινωνία; Τι φοβάστε να βρείτε; Μήπως τα συμφέροντα, τα οποία μαζί σας έχουν εν πάση περιπτώσει τέτοιου είδους συναλλαγές που δεν τους επιτρέπουν να κάνουν μια τέτοια συμφωνία; Κοινωνικό είναι το συμβόλαιο. Εσείς δεν επιθυμείτε να γίνει αυτό με την ευρύτερη βάση της κοινωνίας;

Συντεταγμένες δράσεις του κράτους και της τοπικής αυτοδιοίκησης εισηγούμαστε, για την εμπέδωση των διαχρονικών αξιών του αθλητισμού στη νέα γενιά. Προτάσσουμε την καθοριστική σημασία των συστηματικών ελέγχων για την αποτελεσματική εφαρμογή όσων εδώ ψηφίζουμε και τονίζουμε ότι λύση δεν αποτελεί το να κλείσουν οι λέσχες, αλλά αντιθέτως να λειτουργούν σε ένα καθεστώς ελέγχου, απόλυτης νομιμότητας και διαφάνειας.

Εισηγούμαστε τη δημιουργία ενός ταμείου μόνιμης χρηματοδότησης καινοτόμων ερευνών, τεκμηριωμένων παρεμβάσεων, εκπαίδευσης για τη βία και τον αθλητισμό. Και βεβαίως, όταν μιλάμε για παραβατικότητα και ανηλικότητα, αυτό δεν μπορείτε να το ξεχωρίσετε από ολόκληρη την κοινωνία. Ζητάμε, λοιπόν, από το Υπουργείο σας με ευαισθησία να εκπονήσει καμπάνιες ενημέρωσης.

Κάνετε πολύ λίγα και τα κάνετε και πολύ αργά. Εμείς δεν θέλουμε να γίνουμε μάντεις κακών, αλλά λέμε ότι δυστυχώς με τον τρόπο αυτό θα συνεχίσουμε να έχουμε τα ίδια ακριβώς αποτελέσματα.

Ένα τελευταίο σχόλιο, κύριε Πρόεδρε, επιτρέψτε μου να κάνω για τον αθλητικό εθελοντισμό. Συμφωνούμε και στηρίζουμε, κύριε Υπουργέ, τον εθελοντισμό στο πλαίσιο της ενίσχυσης της διευρυμένης συμμετοχικότητας και της ανιδιοτελούς προσφοράς στο κοινωνικό σύνολο. Διατηρούμε όμως επιφυλάξεις για τη σαφήνεια του συγκεκριμένου νομικού πλαισίου που εισάγετε, ιδίως ως προς τη συνεργασία των εθελοντών με τους πτυχιούχους Φυσικής Αγωγής και τα καθήκοντα που θα δύνανται να επιτελούν οι μεν έναντι των δε. Άλλο πράγμα είναι ο εθελοντισμός κι άλλο πράγμα είναι ο σεβασμός των επαγγελματικών δικαιωμάτων.

Και επίσης ένα τελευταίο για τον ηλεκτρονικό αθλητισμό. Εδώ πρέπει να δώσετε διευκρινίσεις, κύριε Υπουργέ. Δεν είναι δυνατόν όλες οι χώρες της Ευρώπης να είναι απέναντι σ’ αυτό, θεωρώντας ότι υπάρχει θολό τοπίο, ότι υπάρχουν κίνδυνοι, ότι ελλοχεύει σοβαρός κίνδυνος ειδικά για τους νεαρούς χρήστες, για τα νεαρά παιδιά, τα παιδιά που είναι στην εφηβεία κ.λπ., εξάρτηση πρωτίστως των νέων, να ασχολούνται τα κέντρα πρόληψης με αυτά τα ζητήματα -διότι δεν είναι μόνο ο τζόγος, είναι κι η ηλεκτρονική εξάρτηση και ούτω καθεξής- κι εμείς να σφυρίζουμε αδιάφορα. Θα πρέπει αυτό να το δούμε πολύ σοβαρά και θα πρέπει να δώσουμε απαντήσεις.

Έτσι λοιπόν, με αυτές τις σκέψεις εμείς, κύριε Υπουργέ, λέμε ότι κεντρική πυξίδα του νομοθέτη πρέπει να είναι το προλαμβάνειν και όχι το θεραπεύειν. Προσωπικά ως μάνα δύο γιων στην ηλικία περίπου του Άλκη αισθάνομαι την ανάγκη και από αυτό το Βήμα να απολογηθώ γιατί το έργο του Κοινοβουλίου διαχρονικά -όχι από τη σημερινή σας Κυβέρνηση, δεν θα κάνουμε αντιπολίτευση πάνω στη σορό ενός παιδιού- δεν ήταν αρκετό για να αποτρέψει τον θάνατό του. Και από τη στιγμή που αυτό δεν ήταν αρκετό, όλο το πολιτικό σύστημα πρέπει να απολογηθεί απέναντι σ’ αυτή τη μάνα. Αλλά περισσότερο όλων, κύριε Υπουργέ, πρέπει να αποτρέψουμε να μην υπάρχουν επόμενες. Εκεί είναι το μεγάλο στοίχημα και της δικής σας πολιτικής και της δικής μας τοποθέτησης.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Καλείται στο Βήμα η Κοινοβουλευτική Εκπρόσωπος της Νέας Δημοκρατίας, η κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν έρθω στο πολύ σημαντικό νομοσχέδιο του Υπουργείου Πολιτισμού και Αθλητισμού που συζητούμε σήμερα στην Ολομέλεια, δεν μπορώ να μην αναφερθώ έστω και για λίγο στα όσα είπε ο Κοινοβουλευτικός Εκπρόσωπος του ΣΥΡΙΖΑ και στο κρεσέντο λαϊκισμού το οποίο εκφώνησε λίγο πριν στην ομιλία του.

Με τη γνωστή τακτική της πολιτικής τυμβωρυχίας, της αντιπολίτευσης με νεκρούς, έκλεισε -επανέλαβε για την ακρίβεια, αφού το είπε και στη μέση της ομιλίας του- με την προτροπή και με τη φράση «εκλογές τώρα». Ιδού, κυρίες και κύριοι συνάδελφοι, αυτή είναι η υπεύθυνη Αξιωματική Αντιπολίτευση, που θέλει να γίνει και η κυβέρνηση. Εκλογές, λοιπόν, εν μέσω αυτής της διεθνούς ανατάραξης, εκλογές εν μέσω πολέμου. Τέτοια ευθύνη, τέτοια συναίσθηση της πραγματικότητας, τέτοια ενσυναίσθηση!

Και τολμάτε και λέτε, κυρίες και κύριοι συνάδελφοι, ότι είμαστε εμείς επικίνδυνοι για τα εθνικά συμφέροντα; Εμείς, που διασφαλίσαμε την εθνική άμυνα με τις αμυντικές συμφωνίες με τη Γαλλία, τις Ηνωμένες Πολιτείες, που εσείς βεβαίως, κατά την προσφιλή σας τακτική, καταψηφίζετε; Εμείς, που διασφαλίζουμε το αξιόμαχο της χώρας, των Ενόπλων Δυνάμεων κι εσείς έρχεστε με γελοίες δικαιολογίες και με το αξέχαστο βεβαίως «η άμυνα δεν είναι αυτοσκοπός» και καταψηφίζετε τα έξι επιπλέον μαχητικά Ραφάλ;

Εμείς, οι οποίοι στηρίζουμε έμπρακτα τον ουκρανικό λαό, την ώρα που εσείς δεν βγάζετε μιλιά για τις προκλητικές παρεμβάσεις της ρωσικής πρεσβείας στην Ελλάδα και λέτε μισόλογα για τις ιταμές προκλήσεις της κ. Ζαχάροβα;

Μιλάτε εσείς, κύριε συνάδελφε, που ο πρώην Υπουργός σας Εθνικής Άμυνας, ο κ. Καμμένος, για να μην ξεχνιόμαστε, κάνει like στα tweet της ρωσικής πρεσβείας -καταλαβαίνω ότι ενοχλούν, κύριε εισηγητά της Μειοψηφίας- και ανεβάζει φωτογραφίες μπροστά από το μνημείο του Λένιν;

Εσείς ήσασταν επικίνδυνοι ως κυβέρνηση και δυστυχώς κατρακυλάτε «στου κακού τη σκάλα» και εξακολουθείτε να είστε επικίνδυνοι και ως Αξιωματική Αντιπολίτευση.

«Μη με χτυπάτε άλλο, φτάνει», φώναζε ο δεκαεννιάχρονος Άλκης Καμπανός, πριν πέσει νεκρός από τα πολλαπλά χτυπήματα που του επέφεραν σκληροί και άθλιοι χούλιγκαν και έκοψαν τόσο νωρίς και τόσο άδικα το νήμα της ζωής του. Αυτά τα λόγια του Άλκη πρέπει να τα έχουμε πάντα στον νου μας, όταν συζητάμε νομοσχέδια, όπως το συγκεκριμένο για την οπαδική βία και για ακραία περιστατικά απάνθρωπης βιαιότητας, όταν προσπαθούμε να εξαλείψουμε με νομοθετικές παρεμβάσεις τη μάστιγα του χουλιγκανισμού, που βρίσκει παιδιά στις γειτονιές και τα σκοτώνει με φρικτό τρόπο.

Θα πρέπει να έχουμε στα αυτιά μας και τη φωνή των γονιών του Άλκη, που με σπάνια, με περισσή αξιοπρέπεια, με γενναιότητα ψυχής και χωρίς μίσος ακόμη και για τους φονιάδες του γιου τους, μας καλούν όλους εμάς στην Εθνική Αντιπροσωπεία να μην ξεχάσουμε και να δράσουμε, γιατί, όπως έχουν πει, δεν πρέπει να ξεχαστεί το θέμα του Άλκη και, αν ξεχαστεί, θα το βρει άλλη οικογένεια μπροστά της και είναι κρίμα να θρηνούν νέα παιδιά οι οικογένειές τους.

Δεν ξεχνάμε, λοιπόν, κυρίες και κύριοι συνάδελφοι, και, πιστοί στην υπόσχεση του Πρωθυπουργού να πατάξει το κακό στη ρίζα του, βρισκόμαστε σήμερα ενώπιον αυτής της νομοθετικής πρωτοβουλίας του Υπουργείου Πολιτισμού και Αθλητισμού.

Βεβαίως ο χουλιγκανισμός είναι ένα φαινόμενο παγκόσμιο, ένα χρόνιο φαινόμενο και, αν και από το 1986 στην ελληνική έννομη τάξη έγινε η προσπάθεια της νομοθετικής του αντιμετώπισης, ψηφίστηκαν αρκετοί νόμοι από τις επόμενες κυβερνήσεις, αλλά δυστυχώς το φαινόμενο της βίας είναι ακόμη εδώ.

Επομένως σήμερα δεν ερχόμαστε αντιμέτωποι μόνο με τους εαυτούς μας, αλλά και με την κοινωνία, που είναι δύσπιστη και δικαίως απέναντι στις πρωτοβουλίες που κάθε φορά αναλαμβάνει το πολιτικό σύστημα.

Γιατί, λοιπόν, αυτό το νομοσχέδιο έχει τα εχέγγυα για να αντιμετωπίσει αποτελεσματικά την οπαδική βία; Διότι με έναν συνδυασμό, ένα πλέγμα διατάξεων στοχεύει στην αποτροπή, τον εντοπισμό και την καταστολή της κοινωνικής αυτής παθογένειας.

Η αυστηροποίηση των ποινών στα αδικήματα της οπαδικής βίας και η τάχιστη εκδίκαση των υποθέσεων, η καθιέρωση ενός ιδιώνυμου εγκλήματος ειδικού ποινικού αδικήματος για όσους κατά τη διάρκεια των αθλητικών αγώνων έχουν καλυμμένα τα χαρακτηριστικά του προσώπου τους, η μη μετατροπή της επιβληθείσας ποινής σε κοινωφελή εργασία στον δράστη που τελεί αδικήματα της οπαδικής βίας, είτε ως μονάδα είτε ως μέλος οργανωμένης συμμορίας, του άρθρου 187 του Ποινικού Κώδικα και μάλιστα με την προσθήκη νέων αξιόποινων πράξεων, όπως αυτό τροποποιείται στο άρθρο 68 του παρόντος νομοσχεδίου, η μη αναστολή της ποινής κατά τα άρθρα 99 επόμενα του Ποινικού Κώδικα και η μη χορήγηση ανασταλτικού αποτελέσματος σε τυχόν ασκηθησόμενη έφεση, εκτός από τον κατασταλτικό χαρακτήρα, για τον οποίο πολλά ειπώθηκαν σε επιτροπές, στην περίπτωση της απευκταίας τέλεσης του εγκλήματος, έχει και μια σαφή και μια ξεκάθαρη αποτρεπτική στόχευση.

Όλα αυτά στέλνουν ένα πεντακάθαρο μήνυμα προς κάθε κατεύθυνση, ότι τα αδικήματα αυτά τιμωρούνται αυστηρά και δεν υπάρχει καμμία ανοχή στην τέλεσή τους.

Συνδυαστικά η αυστηροποίηση του πλαισίου λειτουργίας των λεσχών φιλάθλων, η ενεργός συμμετοχή του Υπουργείου Προστασίας του Πολίτη στον έλεγχο της νομιμότητας της σύστασης και λειτουργίας τους, οι ιδιαίτερα αυστηρές προϋποθέσεις άδειας λειτουργίας παραρτημάτων και σημειώνω πενήντα -όταν για την ίδρυση ενός σωματείου, απαιτούνται μόλις είκοσι μέλη- μάλιστα ενήλικες με λευκό ποινικό μητρώο, που είναι κάτοικοι της συγκεκριμένης περιοχής του εν λόγω παραρτήματος, κυρίες και κύριοι συνάδελφοι, αποτελούν νομοθετικές πρωτοβουλίες που αποσκοπούν στην καλλιέργεια υγιούς φίλαθλου πνεύματος, στην αποτροπή έκνομων συμπεριφορών και σίγουρα στον ευχερή εντοπισμό των δραστών.

Στον ευχερή εντοπισμό των δραστών αλλά και στην αποτελεσματικότερη άσκηση εποπτείας των αθλητικών σωματείων επί των αναγνωρισμένων λεσχών τους και των οργανωμένων φιλάθλων μελών τους αποσκοπεί και η σύσταση στο Υπουργείο Ψηφιακής Διακυβέρνησης του Ψηφιακού Μητρώου Μελών Λεσχών Φιλάθλων και βέβαια, στην κατεύθυνση της αποτροπής, η συνευθύνη των ΠΑΕ σε περίπτωση τέλεσης αδικημάτων εντός των εγκαταστάσεών τους.

Και βεβαίως, αναστέλλουμε προσωρινά τη λειτουργία των λεσχών φιλάθλων, των παραρτημάτων, των γραφείων, των εντευκτηρίων τους για λόγους δημόσιας τάξης μέχρι την 31η Ιουλίου του τρέχοντος έτους, προκειμένου να δοθεί ο αναγκαίος χρόνος σε όλους να εναρμονιστούν με τις νέες ρυθμίσεις.

Αυτό το νομοσχέδιο λοιπόν, κυρίες και κύριοι συνάδελφοι, είναι ένα προσκλητήριο ενάντια στη βία και από αυτό το προσκλητήριο δεν δικαιούται να λείπει κανείς. Οφείλουμε όλοι να πάρουμε καθαρές θέσεις, χωρίς «ναι μεν, αλλά» και χωρίς μικροκομματικούς υπολογισμούς. Έχουμε όλοι ευθύνη και χρέος τιμής απέναντι στον Άλκη και απέναντι σε όλους εκείνους που χάθηκαν άδικα όλα αυτά τα χρόνια και υπήρξαν θύματα της οπαδικής βίας.

Διότι, εκτός από τον δεκαεννιάχρονο Άλκη Καμπανό, έχουμε χρέος τιμής να πούμε όχι στη βία και για τον δεκαοκτάχρονο Άρη Δημητριάδη, που έχασε τη ζωή του από οπαδική βία τον Σεπτέμβρη του ’83 και είναι ο πρώτος καταγεγραμμένος νεκρός της τυφλής βίας στη χώρα μας.

Έχουμε χρέος απέναντι στον εικοσιεννιάχρονο καθηγητή Χαράλαμπο Μπλιώνα, που έχασε τη ζωή του στο γήπεδο Αλκαζάρ της Λάρισας το ’86, στον δεκαεπτάχρονο Γιώργο Παναγιώτου, που έχασε τη ζωή του από φωτοβολίδα έξω από το γήπεδο της Νέας Φιλαδέλφειας τον Ιανουάριο του 1991, και απέναντι στον εικοσιεννιάχρονο Γιώργο Καρνέζη, που μαχαιρώθηκε στην κεντρική πλατεία της Γλυφάδας από οπαδούς της αντίπαλης ομάδας από αυτή που υποστήριζε.

Έχουμε επίσης χρέος απέναντι στον εικοσιδυάχρονο Μιχάλη Φιλόπουλο, που έχασε τη ζωή του από χτυπήματα με σίδερο στο κεφάλι και από μαχαιριές, και απέναντι σε τόσους και τόσους νέους ανθρώπους που έχασαν τη ζωή τους άδικα και βάναυσα.

Ο θάνατος του Άλκη ήταν το τελευταίο περιστατικό απάνθρωπης σωματικής βίας, που μας συγκλόνισε όλους, την ελληνική κοινή γνώμη αλλά και τη διεθνή πραγματικότητα. Και η ανακάλυψη των στυγνών δολοφόνων του έγινε θέμα τιμής και για την Ελληνική Αστυνομία και για την ελληνική πολιτεία, και ευτυχώς σήμερα και οι δώδεκα δράστες βρίσκονται στη φυλακή. Και η ταχύτητα εντοπισμού και σύλληψης των δραστών βεβαίως έγινε με τα νομικά εργαλεία του προηγούμενου νομοσχεδίου του Υπουργείου Πολιτισμού και Αθλητισμού, το οποίο εσείς βεβαίως, κυρίες και κύριοι του ΣΥΡΙΖΑ, καταψηφίσατε. Φανταστείτε, λοιπόν, να μην είχαν παρασχεθεί τα νομικά αυτά εργαλεία, πού ενδεχομένως θα βρισκόμασταν σήμερα στην περίπτωση της δολοφονίας του Άλκη και στην περίπτωση της αποκατάστασης του κοινού περί δικαίου αισθήματος;

Είναι γεγονός ότι από εκείνη την ημέρα και μετά εκατοντάδες έλεγχοι πραγματοποιήθηκαν από την Ελληνική Αστυνομία και έκλεισαν δεκάδες σύνδεσμοι χούλιγκαν σε ολόκληρη τη χώρα. Ενδεικτικά αναφέρω ότι για το έτος 2021 πραγματοποιήθηκαν συνολικά οκτακόσιοι πενήντα επτά έλεγχοι σε συνδέσμους ομάδων, βεβαιώθηκαν εκατόν μία παραβάσεις και συνελήφθησαν τριάντα άτομα. Από τις αρχές του 2022 πραγματοποιήθηκαν οκτακόσιοι εξήντα δύο έλεγχοι, έχουν βεβαιωθεί ογδόντα παραβάσεις, έχουν σφραγιστεί εξήντα οκτώ χώροι και έχουν συλληφθεί δεκαεπτά άτομα.

Κι έρχεται σήμερα αυτό το νομοσχέδιο, για να αυστηροποιήσει κι άλλο τα πράγματα και να διατρανώσει την άποψη ότι οι αθλητικές ομάδες δεν μπορεί και δεν πρέπει να έχουν ανάγκη από τέτοιου είδους στρατούς, που το μόνο που κάνουν είναι να ντροπιάζουν τον αθλητισμό αλλά και τους αγνούς οπαδούς.

Η κρισιμότητα και η σημασία των διατάξεων για την οπαδική βία δεν πρέπει βεβαίως να αδικήσει το γεγονός ότι με το παρόν νομοσχέδιο θωρακίζεται το μέλλον του θεσμικού αθλητισμού με το κανονιστικό πλαίσιο για τη ρύθμιση του αθλητικού εθελοντισμού -πολύ σημαντικές οι διατάξεις-, του πνευματικού αθλητισμού, του ηλεκτρονικού αθλητισμού, των λεγόμενων “e-sports”, που έχει πρωτοπορία η ομάδα του τόπου μου, κύριε Υπουργέ, ο Πανσερραϊκός, και βεβαίως του εργασιακού αθλητισμού.

Δυστυχώς, κυρίες και κύριοι συνάδελφοι, από αυτό το προσκλητήριο κατά της βίας για μία ακόμα φορά απέχει ο ΣΥΡΙΖΑ με δικαιολογίες, επιτρέψτε μου την έκφραση, αστείες. Άκουσα τον εισηγητή του ΣΥΡΙΖΑ να λέει ότι ανήκουμε στη Δύση μόνο όταν αφορά τους πολέμους, αλλά όχι όταν νομοθετούμε για τον αθλητισμό. Προφανώς ξεχνάει ο κύριος συνάδελφος τα πολύ αυστηρά και σκληρά μέτρα που έχουν πάρει οι δυτικές ευρωπαϊκές χώρες, εδώ και πολλά χρόνια, για να πατάξουν τον χουλιγκανισμό και τη βία στα γήπεδα, την ώρα που εσείς θέλετε και επιμένετε να ξεχωρίζετε τις μολότοφ σε καλές και κακές, στο αν κάποιος τις έχει στο σακίδιό του για να τις βγάλει βόλτα ή για να τις πετάξει, στο αν η χρήση της κουκούλας γίνεται για να καλυφθεί η ταυτότητα σε αξιόποινες πράξεις ή όχι και πολλά άλλα, που δεν έχει νόημα να ξαναθυμηθούμε τώρα.

Πραγματικά δεν μπορούσα να σκεφτώ, πριν τη συνεδρίαση των σχετικών επιτροπών για το νομοσχέδιο, ότι θα πείτε όχι επί της αρχής, κυρίες και κύριοι του ΣΥΡΙΖΑ. Και αναρωτιέμαι, είναι η γνωστή σας τακτική να λέτε όχι σε κάθε νομοθέτημα της Κυβέρνησης; Είναι οι αριστερές ιδεοληψίες περί του νόμου και της τάξης; Την ίδια στάση δυστυχώς κρατήσατε πριν από λίγο διάστημα και στην αυστηροποίηση διατάξεων του Ποινικού Κώδικα που αφορούσαν τους βιασμούς και τις ανθρωποκτονίες, όταν δεν συνταχθήκατε απολύτως με το ισόβια χωρίς δεύτερη σκέψη.

Για να μη θυμηθώ τον τρόπο με τον οποίον εσείς αναθεωρήσατε τους ποινικούς κώδικες, τα κακουργήματα που μετατρέψατε σε πλημμελήματα και τα τεράστια προβλήματα που προκλήθηκαν και καλούμαστε ακόμη και σήμερα να λύσουμε. Θα σας θυμίσω μόνο ότι μετατρέψατε τη δωροδοκία και τη δωροληψία από κακούργημα σε πλημμέλημα, ότι κάνατε την παρασκευή, προμήθεια και κατοχή εκρηκτικών υλών ή εκρηκτικών βομβών από κακούργημα πλημμέλημα.

Κι έρχεστε σήμερα να μας πείτε αν ανήκουμε στη Δύση ή όχι; Εσείς, κυρίες και κύριοι του ΣΥΡΙΖΑ, πρέπει να αποφασίσετε πού επιτέλους ανήκετε. Διότι και στον Βορρά και στον Νότο, και στην Ανατολή και στη Δύση; Δεν είστε κόμμα, είστε επικίνδυνη πολιτική σβούρα. Η στάση σας είναι πραγματικά λυπηρή. Για μια ακόμη φορά απέχετε από την προσπάθεια, που πρέπει συνολικά να κάνει το πολιτικό σύστημα για να πατάξει την αθλητική βία.

Εγώ απλά θα σας θυμίσω τι είπε ο δικός σας Υφυπουργός Αθλητισμού και στη συνέχεια βεβαίως Υπουργός Δικαιοσύνης, ο κ. Κοντονής, πριν από λίγες ημέρες. Είπε, λοιπόν, ότι «το νομοσχέδιο κατά της βίας που ετοίμασα και ψήφισε η κυβερνητική πλειοψηφία του ΣΥΡΙΖΑ, αν το δείτε πώς κατάντησε στο τέλος της θητείας του ΣΥΡΙΖΑ, δεν θα το γνωρίζετε. Το άλλαξε εντελώς ο επόμενος Υπουργός Αθλητισμού και ό,τι είχα θεσμοθετήσει, που θα εξάλειφε την οπαδική βία, εξαφανίστηκε.».

Κυρίες και κύριοι του ΣΥΡΙΖΑ –κλείνω- έχετε ακόμη λίγο χρόνο να μην είστε απούσες και απόντες από ένα νομοσχέδιο που επιχειρεί να γιατρέψει μια κοινωνική πληγή χαίνουσα, να μην είστε απούσες και απόντες από την επιταγή της κοινωνίας για ομοφωνία του πολιτικού κόσμου όταν διακυβεύονται και προσπαθούν να επιλυθούν τέτοια μείζονα κοινωνικά ζητήματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Αραμπατζή, και να σας πω ότι σήμερα η ομάδα σας κέρδισε και 4-0.

Τελειώσαμε με τους Κοινοβουλευτικούς και προχωράμε στους εισηγητές.

Τον λόγο έχει η κ. Σακοράφα για τη δευτερολογία της.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κυρίες και κύριοι συνάδελφοι, είναι βέβαιο ότι σήμερα θα κυριαρχούσε έτσι κι αλλιώς η συζήτηση για τη βία, και λόγω του σοβαρού θέματος που δημιουργήθηκε με τον θάνατο του νεαρού Άλκη στη Θεσσαλονίκη και όπως συνήθως το Κοινοβούλιο μετά από τέτοια γεγονότα σπεύδει να νομοθετήσει το συντομότερο δυνατό για ένα πρόβλημα, το οποίο είναι διαχρονικό και θα έπρεπε να το βλέπει με πολύ μεγαλύτερη, θα έλεγα, σοβαρότητα, με πολύ μεγαλύτερη επιστημοσύνη. Περισσότερο, βεβαίως, θα έπρεπε να αφιερώσει περισσότερο χρόνο μέσα σε ομάδες, οι οποίες θα δούλευαν πάνω σε αυτή τη διαδικασία και με ανθρώπους οι οποίοι γνωρίζουν τα θέματα του ποδοσφαίρου, γνωρίζουν τα προβλήματα που δημιουργούνται μέσα στα γήπεδα αλλά και εκτός γηπέδων, γνωρίζουν το ποιοι δημιουργούν όλα αυτά τα προβλήματα εντός και εκτός γηπέδων και άρα θα είχαμε ίσως ένα νομοσχέδιο το οποίο θα έφερνε προτάσεις πολύ πιο ουσιαστικές, κατά τη δική μου άποψη, μιας και πρέπει να κοιτάξουμε και πίσω στο παρελθόν μας και να δούμε ότι έχουν γίνει άπειρες προσπάθειες για να λυθεί αυτό το πρόβλημα και τελικά δεν λύθηκε. Βεβαίως θα έπρεπε ίσως να πάρουμε και κάποια παραδείγματα από το τι έγινε στο εξωτερικό και πώς κάποιες χώρες κατάφεραν, μέσα σε πολύ μικρό χρονικό διάστημα, να λύσουν τέτοιου είδους προβλήματα.

Όμως θα μου επιτρέψετε να πω ότι σε αυτό το νομοσχέδιο δεν είναι το μόνο κυρίαρχο το θέμα της οπαδικής βίας στα γήπεδα και όλων όσων φέρνει ως αποτέλεσμα μετά από έναν αγώνα ή από μια σύγκρουση μεταξύ των φιλάθλων ή οτιδήποτε. Υπάρχουν και πάρα πολλά άλλα πολύ σοβαρά θέματα, που καθορίζουν το μέλλον του αθλητισμού στη χώρα μας και στα οποία θα μου επιτρέψετε να πω ότι ελάχιστοι συνάδελφοι πήραν τον λόγο και τα ακούμπησαν μάλλον ακροθιγώς, ενώ πιστεύω ότι θα έπρεπε να ασχοληθούν πολύ περισσότερο, γιατί πραγματικά αφορούν το μέλλον του ελληνικού αθλητισμού.

Κύριε Πρόεδρε, θα ήθελα να μου δώσετε λίγο χρόνο, γιατί είναι πολύ σοβαρά τα θέματα στα οποία θα αναφερθώ. Η αλήθεια ότι δεν είχα σκοπό να κάνω χρήση του δικαιώματος της δευτερολογίας σήμερα σε αυτή την διαδικασία. Είχαμε την ευκαιρία και στην επιτροπή -όπως πολύ σωστά είπε και ο κύριος Υπουργός- αλλά και στη σημερινή συζήτηση να εκθέσουμε τις απόψεις μας και τις διαφωνίες μας ως κόμμα πάνω στο νομοσχέδιο.

Υπάρχουν, όμως, ζητήματα που δεν είναι δυνατόν να συμπέσουμε, λόγω της μεγάλης μας πολιτικής διαφοράς, εννοώ με την Κυβέρνηση. Έχουμε διαφορετική αντίληψη για τα πράγματα και, συνήθως, έχουμε και διαφορετικά κίνητρα. Υπάρχουν, βέβαια, και θέματα όπου μπορεί να υπάρξει -και συνήθως υπάρχει- και κάποια συμφωνία.

Υπάρχουν και άλλα στα οποία θα έπρεπε να συμφωνούμε, αλλά τα Υπουργεία είναι κατά σύστημα ανελαστικά στις παρατηρήσεις των κομμάτων της Αντιπολίτευσης -αυτό γίνεται συνήθως σε μια πρακτική- ακόμα και στις πιο καλόπιστες. Δεν έχει τόση σημασία το ότι μπορεί να μην τις θεωρούν λανθασμένες. Φοβούνται ότι ίσως αυτές θα αλλοιώσουν την πολιτική τους ή θεωρούν πως η τυχόν αποδοχή τους θα αποτελούσε υποχώρηση και πλήγμα για το πολιτικό τους γόητρο. Εν πάση περιπτώσει, όλα αυτά μπορεί να μην είναι σωστά, αλλά είναι αναμενόμενα.

Αυτό που δεν θα έπρεπε να είναι αναμενόμενο και δεν τιμά κανέναν –και εννοώ όλους, κύριε Υπουργέ, και εννοώ αρκετούς από τους Βουλευτές μας εδώ μέσα, κάποιους από τους εισηγητές, από τους Κοινοβουλευτικούς Εκπροσώπους κ.λπ.- είναι η στάση του Υπουργείου για το θέμα για το οποίο αναγκαστήκαμε εμείς να φέρουμε και να καταθέσουμε τροπολογία. Και σε αυτό αναφέρθηκα επακριβώς και αναλυτικά και στην επιτροπή, αλλά και στην Ολομέλεια. Θα έπρεπε, έστω και σε αυτό το νομοσχέδιο, το ίδιο το Υπουργείο να φέρει τη σωστή διάταξη, τη διάταξη η οποία αναφέρεται στο συγκεκριμένο θέμα. Δεν το έκανε.

Είναι, λοιπόν, η αναγκαία τροποποίηση του καταστατικού της Επιτροπής Ολυμπιακών Αγώνων που έχει έρθει στο Υπουργείο από τον Δεκέμβριο. Και επαναλαμβάνω, κύριοι συνάδελφοι, για να το ακούσετε. Η Ολομέλεια πήρε απόφαση στις 2-11-2021, το έστειλε στη ΔΟΕ και η ΔΟΕ αποφάσισε ότι είναι σύννομο στις 10-12-2021 και εστάληστη Γενική Γραμματεία Αθλητισμού στις 16-12-2021. Σήμερα τελειώνει ο Μάρτης. Μετά από τέσσερις μήνες, λοιπόν, δεν έχει έρθει τίποτα ως τροπολογία, ενώ στο Κοινοβούλιο έχουν έρθει του κόσμου οι τροπολογίες.

Σας καλέσαμε και εμείς, κύριε Υπουργέ, αλλά και τα άλλα κόμματα, όπως παραδείγματος χάριν και ο ΣΥΡΙΖΑ και το Κομμουνιστικό Κόμμα Ελλάδας, να ανταποκριθείτε στη στοιχειώδη υποχρέωσή σας. Έφτασε να σας παρακαλεί με κάθε ευγένεια και ο ίδιος ο εκπρόσωπος της Ολυμπιακής Επιτροπής στην ακρόαση των φορέων, αλλά εσείς αρνείστε. Αρνείστε έμπρακτα, χωρίς δικαίωμα και χωρίς καμμία απολύτως δικαιολογία.

Έστω τώρα, κύριε Υπουργέ, την ύστατη στιγμή, θα έπρεπε να κάνετε δεκτή την τροπολογία μας, ούτως ώστε ως προς αυτή να μην υπάρχει κανένα περιθώριο ούτε αντίρρηση για την τροποποίηση. Νομίζω ότι πρέπει να τη φέρετε εδώ και τώρα. Είναι αυτούσια, είναι όπως ψηφίστηκε από την Ολομέλεια της Ολυμπιακής Επιτροπής, είναι δεσμευτική για όλους, είναι απόφαση της Επιτροπής Ολυμπιακών Αγώνων και είναι επικυρωμένη από τη Διεθνή, επαναλαμβάνω, Ολυμπιακή Επιτροπή.

Δεν θα μπούμε στη διαδικασία να διερευνήσουμε τις κρυφές σκέψεις ή τα ανάξια μικροπολιτικά παιχνίδια στα οποία μπορεί να στηρίζεται αυτή σας η στάση. Απλώς, με τον τρόπο, αυτό εκτίθεστε ανεπανόρθωτα ο ίδιος και συμπαρασύρετε στην έκθεση και ολόκληρη την κυβερνητική παράταξη. Και σας ρωτώ το εξής: Έτσι κι αλλιώς, κάποια στιγμή θα αναγκαστείτε να τη φέρετε μετά από έναν, δύο μήνες. Τότε πώς θα το δικαιολογήσετε και πώς θα δικαιολογηθούν και όλοι οι Βουλευτές, οι οποίοι αυτή τη στιγμή ψηφίζουν κάτι πέρα από αυτό που είναι νόμιμο;

Ο ΣΕΓΑΣ, κύριε Υπουργέ, θα έχει γενική συνέλευση σε λίγες ημέρες και θα κάνει αρχαιρεσίες με τη λανθασμένη διάταξη που εσείς φέρατε, όπως και άλλες ομοσπονδίες. Αυτό θέλετε; Δεν νομίζω να το θέλετε. Και αφού, καθώς φαίνεται, αυτό επιδιώκετε, θα σας έλεγα αν έχετε το πολιτικό θάρρος, να πείτε εδώ στη Βουλή ποιος είναι ο λόγος που δεν το φέρνετε σήμερα. Δεν είναι ώρα για πείσματα, κύριε Υπουργέ, ούτε για παιδικά πείσματα, αλλά ούτε και για οπαδικά πείσματα.

Είδατε, κύριοι συνάδελφοι, πάλι μιλάμε για οπαδικά πείσματα και για οπαδισμό. Ούτως ή άλλως -«Τι σήμερα, τι αύριο, τι τώρα», όπως λέει και το τραγούδι του Τσιτσάνη- κάποια στιγμή, όπως είπα, θα αναγκαστείτε να τη φέρετε. Δεν θα μπορείτε να κάνετε αλλιώς. Ρωτάω, λοιπόν, τι είδους παιχνίδια είναι αυτά που παίζετε με την Ομοσπονδία;

Μέχρι τώρα μίλησα για το θέμα μόνο θεσμικά. Δυστυχώς φαίνεται ότι αυτό ίσως εκλαμβάνεται –ίσως, λέω- και σαν αδυναμία. Ελπίζω, κύριε Υπουργέ, να μη με αναγκάσετε να μιλήσω με ονόματα. Ελπίζω να μη με αναγκάσετε! Κανείς σε αυτή την Αίθουσα δεν αξίζει, κύριε Αυγενάκη, αυτή τη χυδαία υποβάθμιση της πολιτικής ζωής του τόπου. Και έχετε εσείς την απόλυτη πολιτική και προσωπική ευθύνη. Εσείς και όλη η Κυβέρνηση, αλλά και ο ίδιος ο κ. Πρωθυπουργός, εφόσον σας καλύπτουν σε αυτές τις πρακτικές.

Δεν έχω τίποτε άλλο να προσθέσω πάνω στο θέμα. Θα περιμένω μέχρι και την τελευταία στιγμή να αποδεχτεί η Κυβέρνηση την τροπολογία. Αναγκάζομαι να μιλήσω με αυτόν τον τρόπο, γιατί, όπως φαίνεται, οι υπουργικές προκλήσεις δεν έχουν ούτε τέλος ούτε φραγμό. Θα καταθέσω και στα Πρακτικά και την απόφαση της Ολομέλειας της Ολυμπιακής Επιτροπής, αλλά και την επικύρωση της Διεθνούς Ολυμπιακής Επιτροπής.

Θα λέγαμε ότι δεν γίνεται να υπάρχουν χειρότερα από αυτά, αλλά μας διαψεύδετε, όπως είπα και προηγουμένως.

Πάω τώρα στις νομοτεχνικές βελτιώσεις. Φέρνετε μια δήθεν νομοτεχνική βελτίωση με αριθμό 23 η οποία δεν είναι νομοτεχνική βελτίωση, αλλά είναι μια πλήρης και κανονικότατη νέα διάταξη. Τη διαβάζω επί λέξει, κύριε Υπουργέ. Λέτε, λοιπόν, στη νέα διάταξη: «Με απόφαση του αρμόδιου για τον αθλητισμό Υπουργού ρυθμίζονται ο τρόπος ορισμού των εκπροσώπων -προσέξτε τι λέω, κύριοι συνάδελφοι- των εν ενεργεία αθλητών/αθλητριών και των εν ενεργεία προπονητών/προπονητριών και των αναπληρωτών τους στα διοικητικά συμβούλια των ομοσπονδιών στις περιπτώσεις…» -και γράφει τις περιπτώσεις από κάτω- «…που η ομοσπονδία καλλιεργεί περισσότερα του ενός αθλήματα ή κλάδους άθλησης, που υπάρχουν περισσότερα του ενός σωματεία αθλητών/αθλητριών και προπονητών/προπονητριών για το άθλημα ή τον κλάδο άθλησης, οι λεπτομέρειες και κάθε σχετικό και συναφές με την εφαρμογή της παραγράφου 6 θέμα.». Όλα αυτά ρυθμίζονται με απόφαση Υπουργού, κύριοι συνάδελφοι.

Γιατί δεν λέτε τα ονόματα, κύριε Αυγενάκη; Αφού φωτογραφίζετε με τις διατάξεις, γιατί δεν κατονομάζετε και εδώ τις προθέσεις σας; Την τελευταία στιγμή φέρνετε σαν νομοτεχνική δήθεν βελτίωση αυτή την ευρεία νομοθετική εξουσιοδότηση που έχει και θέματα αντισυνταγματικότητας, χωρίς προϋποθέσεις και χωρίς κατευθύνσεις. Να ορίζετε, δηλαδή, εσείς ανεξέλεγκτα και όπως θέλετε, δύο εκπροσώπους στο διοικητικό συμβούλιο της ομοσπονδίας, της όποιας ομοσπονδίας.

Κύριε Υπουργέ, αυτά είναι πρωτάκουστα, δεν έχουν ξαναγίνει ποτέ. Εγώ τουλάχιστον στα όσα χρόνια βρίσκομαι σε αυτή την Αίθουσα ως Κοινοβουλευτική, δεν έχω ξαναδεί ποτέ, επιτρέψτε μου να πω, τέτοιου είδους παρεμβάσεις.

Σας καλώ, λοιπόν, να την αποσύρετε τώρα και προλαβαίνω πιθανή επίκληση ασάφειας του άρθρου 45 -το οποίο το είχα επισημάνει και εγώ η ίδια στην επιτροπή κατά τη συζήτηση που κάναμε- καταθέτοντας τώρα επί τόπου μία και μόνη πρόταση που αρκεί. Νομίζω ότι η πρόταση που θα μπορούσε να γίνει είναι να πείτε το εξής: «…που ορίζονται με απόφαση του Δ,Σ, -γιατί αυτή είναι η λογική- της Πανελλήνιας Ομοσπονδίας ή ο Πανελλήνιος Σύνδεσμος Σωματείων ή μια νομική διατύπωση που να εξασφαλίζει την ισότιμη συμμετοχή όλων των υπαρχόντων ή και όσων δημιουργηθούν, αναγνωρισμένων σωματείων, αθλητών, προπονητών…» και τα λοιπά. Εάν δεν έχει συσταθεί Πανελλήνια Ομοσπονδία, το Δ.Σ. της Αθλητικής Ομοσπονδίας ορίζει εκπρόσωπο και αναπληρωτή με τον όρο της ανακλητότητας «έως ότου συσταθεί».

Μία πρόταση χρειάζεται, κύριε Υπουργέ, για να το διορθώσετε. Μία πρόταση. Κάντε το τώρα! Σας παρακαλώ πολύ! Κάντε το τώρα, γιατί θα δημιουργήσετε τεράστια προβλήματα, τα οποία έχουν, ήδη, δημιουργηθεί. Για να καταλάβετε, αυτή τη στιγμή στην Ομοσπονδία έχουν έρθει τρεις επιστολές από τρεις διαφορετικούς συλλόγους προπονητών. Θέλετε να μου πείτε ποιον θα επιλέξω ή ποιοι θα επιλεγούν από τους αθλητές για να είναι εκπρόσωποί τους μέσα στο Διοικητικό Συμβούλιο της Ομοσπονδίας;

Σας ευχαριστώ πολύ.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Σακοράφα.

Τον λόγο έχει ο κ. Μπούμπας από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σε λίγα λεπτά ολοκληρώνεται ένα νομοσχέδιο που αφορά την οπαδική βία. Θα θέλαμε όμως να είναι μόνο η συζήτηση περί της οπαδικής βίας και να μην εμπεριέχονται όλα τα υπόλοιπα. Θα χρειαζόταν μεγαλύτερη διεξοδική συζήτηση και για τον εθελοντισμό και για τον εργασιακό αθλητισμό και για τον πνευματικό αθλητισμό και για τον ηλεκτρονικό.

Εκφράσαμε αντιρρήσεις. Σε κάποια άρθρα συμφωνούμε, τα σταχυολογούμε. Και πρέπει οι ποινές να είναι αυστηρές όχι να έχουν έναν τιμωρητικό κυρίως χαρακτήρα, αλλά προληπτικό χαρακτήρα. Βέβαια πρέπει να αναλογιστούμε εμείς, η δική μας η γενιά το τι παραδίδουμε στις επόμενες, γιατί φταίμε για την βία. Αυτή η γενιά των πενηντάρηδων, των εξηντάρηδων, φταίει για την κοινωνία που παραδίδουμε. Κάποτε μία Γαλλίδα διεθνολόγος η οποία πέθανε το 2017 είχε πει ότι η βία δεν είναι μια εσωτερική ανάγκη, η βία είναι θέμα εκπαίδευσης και κοινωνικής πρακτικής. Για αυτό ό,τι σπείρεις θα θερίσεις. Και μέσα στις προτάσεις που έχουμε καταθέσει στον κ. Αυγενάκη, -γιατί θέλουμε στην Ελληνική Λύση να κάνουμε προτάσεις για να βοηθηθεί το νομοθετικό έργο- είναι ότι πρέπει οι γονείς να έχουν μέσα τους την εκπαίδευση και να μεταλαμπαδεύσουν, κυρίως, την εκπαίδευση αφού πρώτα βέβαια έχουν την παιδεία. Άλλο παιδεία, άλλο εκπαίδευση.

Μέσα λοιπόν σε αυτές τις προτάσεις είναι ότι πρέπει να παίξουν ενεργό ρόλο οι Οργανισμοί Τοπικής Αυτοδιοίκησης που ξέρουν τη γειτονιά, ξέρουν τη συνοικία, είναι λίγο πολύ γνώριμοι και οι γονείς και τα παιδιά που παρεκτρέπονται πολλές φορές, γιατί γίνονται και μικροεπεισόδια στις αλάνες, όσες έχουν μείνει στις γειτονιές. Αυτά είναι μια αλυσίδα από το σπίτι στο σχολείο, από το σχολείο στο κυλικείο, από το κυλικείο στο καφενείο της γειτονιάς, από το καφενείο στη λέσχη της γειτονιάς και αρχίζουν οι βαρβαρότητες, οι παραβατικότητες. Αυτό πρέπει να προλάβουμε.

Συστάθηκαν λοιπόν πριν από χρόνια –επαναλαμβάνω- ομάδες γονέων συμβουλευτικής για παιδιά εξαρτημένα από τοξικές και ναρκωτικές ουσίες προκειμένου οι γονείς να ξέρουν πώς να συμπεριφερθούν στα παιδιά που δείχνουν μια παραβατικότητα. Κάτι αντίστοιχο πρέπει να γίνει για τη βία. Οι γονείς –το έχουμε πει- πρέπει να ξέρουν πώς να συμπεριφερθούν στα παιδιά τους όταν αυτά δείχνουν τέτοια περιστατικά παραβατικότητας. Όταν αρχίζουν και βρίζουν, καταλαβαίνουν οι γονείς, έχουν το ένστικτο, το ένστικτο της μητρότητας, του πατέρα, για το πώς θα πλησιάσουν τα παιδιά τους. Διότι αυτά τα παιδιά, που είναι θύτες σήμερα, είναι από έλλειψη διαλόγου, από γονείς που δεν ήταν κοντά στα παιδιά τους. Δεν είναι απόλυτο αυτό, αλλά φταίει η κοινωνία, όπως είναι δομημένη. Δεν είμαστε αγγελικά πλασμένη ως κοινωνία.

Το θέμα είναι ότι δεν μπορεί να εξαλειφθεί η βία, να μην είμαστε οραματιστές, οπορτουνιστές -ή πείτε το όπως θέλετε- και ρομαντικοί. Το θέμα είναι να πάρει την κατιούσα να περιοριστεί, να ελέγχεται και να μην έχουμε άλλα αθώα θύματα.

Όταν συζητάμε, λοιπόν, για τη βία ο κ. Ζαχαρίας Κοκκινάκης, ο αντιεισαγγελέας επί αθλητικών υποθέσεων έστειλε ένα έγγραφο στους συναδέλφους του δικαστικούς και λέει να μην κωλυσιεργούν, να μην παίρνουν αναστολή οι δίκες της οπαδικής βίας. Ο κ. Κοκκινάκης λοιπόν το απέστειλε αυτό, δυστυχώς, μετά το ειδεχθέστατο αυτό έγκλημα του νεαρού Άλκη. Και οι γονείς του νεαρού Άλκη με μεγαλείο ψυχής, μας δείχνουν τον δρόμο, είναι φάρος. Και μας λένε ότι αυτά τα παιδιά πρέπει να τα βοηθήσουμε για να μη δημιουργηθούν νέοι θύτες από εγκληματικές οργανώσεις στο μέλλον. Πρέπει, όμως, να μην είναι σισύφειος η προσπάθεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στα άρθρα, για να μη χρονοτριβώ, που διαφωνούμε είναι αυτό που είπαμε ότι δεν θέλουμε να υπάρχουν παραρτήματα, όχι δορυφόροι. Θέλουμε μία λέσχη για να ελέγχεται σωστά και να μην αρχίσουν κάποια «μαγειρέματα» και «σχέσεις». Για το θέμα του εθελοντικού αθλητισμού λέμε ναι, διότι οι εθελοντές σηματοδοτούν τη χαρά της δημιουργίας και της προσφοράς. Τους θέλουμε, να ελέγχονται βέβαια και αυτοί. Όταν υπάρχει δόλος, όταν υπάρχει βαριά αμέλεια, εκεί θα υποστούν και τις κυρώσεις. Θέλουμε όμως να διευκολύνεται το έργο τους με τις άδειες που πρέπει να παίρνουν και όλα τα σχετικά και να έρχεται η πολιτεία ως αρωγός να τους επιβραβεύει και όχι μόνο ένα απλό χειροκρότημα και ένα απλό μπράβο, όχι χρηματικά, ηθικά. Θέλουν τη συμπαράσταση της πολιτείας για να το μεταλαμπαδεύσουν αυτό, να είναι μέσα στις ψυχές. Γιατί ο Έλληνας έχει τον εθελοντισμό στο DNA του.

**ΠΡΟΕΔΡΕΥΩΝ (Απόστολος Αβδελάς):** Κλείστε παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Για το θέμα του πνευματικού αθλητισμού -το έχουμε πει- γαλουχεί χαρακτήρες, ξυπνά συνειδήσεις, δίνει κριτική σκέψη. Είμαστε υπέρ.

Όμως, κύριε Υπουργέ, παρ’ όλο που η ομάδα μου -είπατε για τον Πανσερραϊκό- είναι στα e-sports, πιστεύουμε ότι δεν πρέπει τα παιδιά να έχουν τέτοια επαφή με την οθόνη. Αθλητισμός σημαίνει μυρωδιά, ιδρώτας, προσπάθεια, αγώνας, φυσικός χώρος. Δεν σημαίνει υπολογιστής. Μην το πάμε εκεί, γιατί όλα τα αισθήματά μας θα μεταφέρονται μέσω ενός υπολογιστή για τις νέες γενιές.

Και εν κατακλείδι με το άρθρο 68 συμφωνούμε. Γιατί επιτέλους οι ποινές πρέπει να επιβάλλονται, όπως λέει ο κ. Σπυρόπουλος. Είναι ο δικαστικός που έχει κάνει παρέμβαση και στο έργο της Αστυνομίας. Αλλά πέρα από αυτές τις προτάσεις που έχουμε κάνει, να υπάρχει ένας ουσιαστικός έλεγχος. Βοηθήστε και τις ομάδες να εξοπλιστούν. Υπάρχουν φτωχές ομάδες. Δώστε κάποια κίνητρα, κάποια άτοκα δάνεια -δεν ξέρω- να μπορούν να βάλουν οι μικρές θεωρητικά ομάδες και κάμερες στα γήπεδα.

Κλείνω αυτό που έλεγε ο Ηρόδοτος: «Ένθα γαρ σοφίης δέει, βίης έργον ουδέν». Όταν χρειάζεται η εξυπνάδα, η βία είναι περιττή. Δεν χρειάζεται.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλό θα είναι και οι ακαδημίες, οι χιλιάδες που υπάρχουν σε όλα τα αθλήματα να βγάζουν πρώτα φιλάθλους και μετά αθλητές, όχι να προσπαθούν να βγάλουν αθλητές.

Τον λόγο έχει ο κ. Εμμανουήλ Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Το συμπέρασμα που βγάζουμε εμείς ως Κομμουνιστικό Κόμμα Ελλάδας όχι μόνο από τη σημερινή συζήτηση, το δείχνει η ίδια η ζωή και επιβεβαιώνει το ΚΚΕ, είναι ότι αν πραγματικά δεν καταργηθεί η επιχειρηματική δράση στον αθλητισμό, εάν δεν σταματήσει η σωματική άσκηση να είναι εμπόρευμα, ο λαός και η νεολαία δεν θα μπορέσει να γευτεί τα οφέλη από τη συστηματικά οργανωμένη ενασχόληση με τον αθλητισμό και γενικότερα με τη φυσική αγωγή.

Αποδείχτηκε από τη συζήτηση ότι υπάρχει μια συμφωνία ανάμεσα στην Κυβέρνηση και στα άλλα κόμματα, σιωπηλή, φανερή, ανεξάρτητα από το τι θα ψηφίσει τελικά ο καθένας πάνω σε ένα θεμελιώδες ζήτημα, ότι ο αθλητισμός -και το ασπάζεστε όλοι σας- πρέπει να υποταχθεί πλήρως στις ανάγκες της καπιταλιστικής αγοράς. Όλες οι άλλες αψιμαχίες που κάνατε εδώ πέρα μεταξύ σας, είναι για το θεαθήναι. Είναι πραγματικά για το θεαθήναι.

Αποδεικνύεται, όμως, και κάτι άλλο ότι ο δρόμος για τη μόνιμη και οριστική ικανοποίηση της ανάγκης για σωματική άσκηση περνάει πραγματικά μέσα από την απαλλαγή της εξουσίας των μονοπωλίων, με την εγκαθίδρυση ενός κράτους που μπορεί πραγματικά να σχεδιάζει και να υλοποιεί τον αθλητισμό, έτσι ώστε να ικανοποιεί τις ανάγκες της πλειονότητας του λαού. Και αυτό το κράτος δεν μπορεί να είναι άλλο παρά μόνο ένα σοσιαλιστικό κράτος. Άλλωστε το ζήσαμε κατά το παρελθόν, ζήσαμε τα επιτεύγματά του και στον αθλητισμό και να είστε σίγουροι ότι θα επανέλθει αργά ή γρήγορα.

Σε σχέση με την υπουργική τροπολογία, κατ’ αρχάς η υπουργική τροπολογία έχει πέντε άρθρα. Δεν ξέρω αν τελικά θα σπάσουν και θα είναι ξεχωριστά άρθρα μέσα στο ίδιο νομοσχέδιο για να δοθεί η δυνατότητα να ψηφίσουμε αυτό που πραγματικά θέλουμε. Δηλαδή, τι θέλω να πω; Υπερψηφίζουμε για παράδειγμα τα άρθρα 1 έως 3 που εντάσσουν στην Ομοσπονδία Σωματείων Ελλήνων Καλαθοσφαιριστών με Αμαξίδιο καινούργια αθλήματα, θέματα οργάνωσης υπηρεσιών αθλητικής ομοσπονδίας, καθώς και την αναγνώριση διακρίσεων σε ομαδικά αθλήματα.

**ΠΡΟΕΔΡΕΥΩΝ (Απόστολος Αβδελάς):** Το απέσυρε αυτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Α, το απέσυρε. Απέσυρε την τροπολογία συνολικά;

**ΠΡΟΕΔΡΕΥΩΝ (Απόστολος Αβδελάς):** Το άρθρο 1, κύριε Συντυχάκη.

**ΙΩΑΝΝΗΣ ΔΕΛΗΣ:** Ένα θα ψηφίζαμε και το απέσυρε!

**ΕΜΜΑΝΟΥΗΛ ΣΥΝΤΥΧΑΚΗΣ:** Θα τα λύσουμε στη διάρκεια της ψηφοφορίας, αλλά εν πάση περιπτώσει να είμαστε ξεκάθαροι από την πλευρά μας. Θα καταψηφίσουμε το άρθρο 4, διότι η ίδρυση της Διαρκούς Επιτροπής για την Αντιμετώπιση της Βίας έχει ως κύριο περιεχόμενο στη δράση της την καταστολή και το άρθρο 5 που διευρύνει τις αρμοδιότητες του Υπουργού για την άδεια λειτουργίας των αθλητικών εγκαταστάσεων.

Σε σχέση με τη βουλευτική τροπολογία που κατέθεσε η κ. Σακοράφα, την αποδεχόμαστε. Προβλέπει την τροποποίηση της παραγράφου 4 του άρθρου 7 του καταστατικού της ΕΟΕ για να ξεμπλοκάρει η διαδικασία εκλογής αντιπροσώπου του ΣΕΓΑΣ στην Ελληνική Ολυμπιακή Επιτροπή. Είναι προς τη σωστή κατεύθυνση.

Και πραγματικά, δημιουργεί σοβαρότατα ερωτηματικά γιατί αρνείται ο Υπουργός ένα δίκαιο αίτημα να το υλοποιήσει. Είναι πονηριά. Είστε χλαμπατζάρης, κύριε Υπουργέ, πραγματικά, τακτικιστής. Έχετε βαλθεί να ελέγξετε σωματεία, ομοσπονδίες, τα πάντα. Αδίστακτος. Ειλικρινά, σας μιλάω.

Πρέπει να την κάνετε δεκτή την τροπολογία. Έχετε απολυταρχική αντίληψη. Πραγματικά, δηλαδή, βγάζετε τον άλλο έξω από τα ρούχα του.

Για το άρθρο 63, σε σχέση με τις προϋποθέσεις λειτουργίας κέντρων γιόγκα, και εδώ ντριπλαδόρος. Δεν ξέρω, κάνατε ποτέ ποδόσφαιρο και παίζατε ντρίπλες; Ντριπλαδόρος στην κυριολεξία. Λέει ότι καθορίζονται οι κατ’ ελάχιστον απαιτούμενες κτηριολογικές και λοιπές προϋποθέσεις για την ίδρυση και λειτουργία κέντρων γιόγκα. Σοβαρά; Και ποιος θα τις καθορίσει αυτές; Ποιος θα καθορίσει ποιες είναι οι κατ’ ελάχιστον προϋποθέσεις; Θα τις καθορίσει ο Υπουργός; Θα καθοριστούν με κοινή υπουργική απόφαση; Με ποιο τρόπο θα καθοριστούν; Πείτε. Είναι μία φωτογραφική διάταξη που εξυπηρετεί πολύ συγκεκριμένα πρόσωπα. Μα, μπορείτε να το πείτε; Δεν έχετε το θάρρος να πείτε ότι εξυπηρετείτε συγκεκριμένα πρόσωπα με αυτή τη συγκεκριμένη διάταξη; Δηλαδή, αντί να πείτε ότι οι προϋποθέσεις καθορίζονται -και δεσμευόμαστε από αυτό- με τα άρθρα 3 και 4 του π.δ.219 του 2006, εσείς λέτε «θα δούμε με ποιες προϋποθέσεις θα δίνουμε τις άδειες».

Και ξέρετε τι προβλέπει το προεδρικό διάταγμα; Δηλαδή, για πείτε μου. Οι διευθυντές των ιδιωτικών γυμναστηρίων δεν θα είναι πτυχιούχοι ΤΕΦΑΑ; Οι διδάσκοντες δεν θα είναι πτυχιούχοι ΤΕΦΑΑ; Τα μέσα που θα χρησιμοποιούνται, όργανα, μηχανήματα δεν θα είναι τα κατάλληλα και τα πιο ασφαλή; Δεν θα χρειάζεται η ειδική κάρτα υγείας; Δεν θα υπάρχει επαρκής φωτισμός; Δεν θα απαγορεύεται η άθληση στα υπόγεια; Δεν θα υπάρχουν μέτρα ασφαλείας και μέσα πρώτων βοηθειών; Δεν θα υπάρχει πυρασφάλεια; Δεν θα υπάρχει φαρμακείο; Μα, αυτό λέει το προεδρικό διάταγμα! Και εσείς το ακυρώνετε. Είναι απαράδεκτη η στάση σας.

Αυτή ήταν νομοτεχνική, ήταν η 26 νομοτεχνική που αφορούσε τις προϋποθέσεις λειτουργίας των κέντρων γιόγκα.

Υπάρχει και μια άλλη νομοτεχνική εξίσου απαράδεκτη. Απορώ: Εσείς δεν λέτε τίποτα, εισηγήτρια της Νέας Δημοκρατίας; Δηλαδή, συμφωνείτε με αυτά τα πράγματα που συμβαίνουν; Συμφωνείτε; Δηλαδή, λέει ότι με απόφαση του Υπουργού ρυθμίζεται ο τρόπος ορισμού των εκπροσώπων των εν ενεργεία αθλητών-αθλητριών και των εν ενεργεία προπονητών-προπονητριών και των αναπληρωτών τους στα διοικητικά συμβούλια των ομοσπονδιών. Με ποιο δικαίωμα; Πείτε μου: Με ποιο δικαίωμα παρεμβαίνει ένας Υπουργός στις ομοσπονδίες; Ο Υπουργός θα καθορίσει ποιοι θα εκπροσωπούν τις ομοσπονδίες;

Είναι φανερό ότι επιχειρεί να αλλάξει συσχετισμούς. Καλά σας το είπε κάποιος: Φέρτε μας την ονομαστική κατάσταση να μας πείτε ποιοι είναι αυτοί που θέλετε να προωθήσετε. Γιατί δεν το λέτε; Δεν έχετε το θάρρος; Όπως έχετε το θάρρος και την πονηριά ταυτόχρονα να κάνετε αυτές αλχημείες, να έχετε και το θάρρος και να πείτε «ναι, το κάνω και είναι αυτά τα πρόσωπα που θέλω να εξυπηρετήσω». Γιατί δεν το λέτε; Αυτοί πρέπει να εκλέγονται από τα σωματεία τους. Από εκεί πρέπει να εκλέγονται.

Πρέπει, λοιπόν, να την αποσύρετε εδώ και τώρα. Ήδη έχετε σπείρει ανέμους και θα θερίσετε θύελλες με αυτή την ιστορία. Έχετε ξεκινήσει από τα όρια ηλικίας, τις θητείες, τις ομοσπονδίες, το αθλητικό μητρώο. Δηλαδή, και τι δεν έχετε κάνει; Αρκεί να ελέγξετε. Είστε εκλογομάγειρας. Αυτά.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ.

**ΙΩΑΝΝΗΣ ΔΕΛΗΣ:** Ένα θέλαμε να ψηφίσουμε και το αποσύρατε. Εμείς φταίμε μετά;

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Δημήτρης Κωνσταντόπουλος του Κινήματος Αλλαγής. Μετά θα μιλήσουν οι εισηγητές του ΣΥΡΙΖΑ και της Νέας Δημοκρατίας και θα κλείσετε εσείς, κύριε Υπουργέ.

Ορίστε, κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, όπως είπαμε και στην πρωτολογία μας ως Κίνημα Αλλαγής, η οπαδική βία αποτελεί τη μάστιγα στον χώρο του αθλητισμού και δυστυχώς στη χώρα μας έχουμε ζήσει πολλά τραγικά περιστατικά ακραίας βίας που έχουν οδηγήσει στον χαμό νέων ανθρώπων. Και τώρα πλέον είναι ώρα να δοθεί ένα τέλος στη βία, γιατί βλέπουμε ότι οι νόμοι αλλάζουν, αλλά ότι η βία παραμένει.

Αγαπητοί συνάδελφοι, η οπαδική βία και ο χουλιγκανισμός δεν αντιμετωπίζονται με ευχές, με κομπορρημονισμούς, με κομματικές κορώνες. Και μάλιστα, θα έλεγα εδώ ότι ο αέναος πόλεμος δεν γνωρίζει ούτε από ανακωχή ούτε από παύσεις.

Άρα, λοιπόν, θεσμικό πλαίσιο στη χώρα μας είχαμε και έχουμε, κύριε Υπουργέ. Φαίνεται, όμως, ότι πάσχουμε στην εφαρμογή του. Και αυτό είναι πλέον σημαντικό. Άλλωστε, κύριε Υπουργέ, η συνεχής αυστηροποίηση των ποινών δεν λύνει το πρόβλημα. Οι ομάδες και ειδικά οι ΠΑΕ, οι ΚΑΕ πρέπει να έρθουν προ των ευθυνών τους και αυτό είναι το πιο σημαντικό, για να σταματήσουμε να θρηνούμε νέους ανθρώπους. Θα πρέπει να κάνουμε τους αθλητικούς χώρους ασφαλείς για όλους και ιδιαίτερα για τα παιδιά και τη νεολαία.

Το πλαίσιο που φέρνετε, κύριε Υπουργέ, μπορεί να λειτουργήσει αποτρεπτικά για τους παραβάτες, αλλά θα πρέπει να συνδυαστεί με δράσεις που θα εστιάζουν στην πρόληψη και όχι φυσικά στην τυφλή καταστολή. Και τούτο να γίνει με την καλλιέργεια μιας διαφορετικής κουλτούρας για τον αθλητισμό μέσα από την παιδεία, με δράσεις της πολιτείας, της τοπικής αυτοδιοίκησης, με συμμετοχή του Υπουργείου Παιδείας και με τη διαμόρφωση κατάλληλων προγραμμάτων σπουδών στα σχολεία, για να κτίσουμε το αθλητικό ιδεώδες μέσα από την εκπαίδευση και να κάνουμε τα παιδιά μας και τη νεολαία φιλάθλους και όχι οπαδούς. Με αυτές τις ρυθμίσεις, θα έλεγα, αλλάζουμε τα δεδομένα καταπολεμώντας την οπαδική βία.

Ως Κίνημα Αλλαγής- ΠΑΣΟΚ, με αίσθημα ευθύνης, με σεβασμό απέναντι στα θύματα της βίας καταθέσαμε τις προτάσεις μας, σας ζητήσαμε να τις κάνουμε αποδεκτές. Άλλες τις κάνατε δεκτές, άλλες όχι.

Τώρα, όσον αφορά τις υπόλοιπες ρυθμίσεις του νομοσχεδίου, θεωρούμε ότι γίνεται ένα σημαντικό βήμα με την προαγωγή του εθελοντισμού και συμφωνούμε. Απλά, ο εθελοντισμός θα πρέπει να τεθεί σε ένα συγκεκριμένο πλαίσιο, ώστε οι εθελοντές να γνωρίζουν ότι είναι μεν πολύ πολύτιμος θεσμός, αλλά δεν υποκαθιστούν τους πτυχιούχους Φυσικής Αγωγής που διαθέτουν ειδικές γνώσεις.

Σε σχέση με τις ρυθμίσεις που αφορούν τον πνευματικό και τον εργασιακό αθλητισμό, να σημειώσω ότι διευκρινίσατε στη συνεδρίαση της επιτροπής ότι ο πνευματικός αθλητισμός αφορά μόνο το μπριτζ και το σκάκι, όπως σας είχαμε ζητήσει να ξεκαθαρίσετε, κάτι που αποτυπώνεται περαιτέρω στο νομοσχέδιο και συμφωνούμε.

Αντίθετα, όμως, κύριε Υπουργέ, ο ηλεκτρονικός αθλητισμός θεωρούμε ότι αντιμετωπίζεται πρόχειρα και βιαστικά και εγκυμονώντας κινδύνους, ιδίως για τους νέους. Και μιλάμε για νέους δώδεκα έως δεκαεπτά ετών. Μπορεί να πρωτοπορούμε στον ηλεκτρονικό αθλητισμό πανευρωπαϊκώς, χωρίς να υπάρχει ειδικό πλαίσιο όμως αντίστοιχο, πλαίσιο με αμιγώς αθλητικό περιεχόμενο, ανεξαιρέτως δηλαδή αν ο παίκτης των e-sports αποκτά γρήγορα αντανακλαστικά. Σας άκουσα προσεκτικά. Διότι μπορεί να μην αφορά παιχνίδια βίας ή να μην αποτελεί σωματική καταπόνηση ή να μην μπορεί να ακυρώσουμε την ύπαρξή του, αλλά τουλάχιστον, κύριε Υπουργέ, να αποφύγουμε τη στοιχηματική του ένταξη.

Αγαπητοί συνάδελφοι, οι ρυθμίσεις για τους αθλητικούς φορείς και τις συνελεύσεις τους, οι εκλογές τους τροποποιούνται ουσιαστικά. Αλλάζετε τους κανονισμούς των ομοσπονδιών. Τελικά, αλλάζετε τον αθλητικό νόμο. Γιατί το κάνετε; Σας ρωτώ γιατί το κάνετε. Το κάνετε χωρίς καμμία αιτιολογία, χωρίς σχέδιο, χωρίς τεκμηρίωση. Είναι αλλαγές σε ένα πλαίσιο μάλιστα, που εσείς φέρατε το 2019, αλλαγές που δημιουργούν πολλαπλά προβλήματα στους αθλητικούς φορείς.

Κύριε Υπουργέ, σας έχουμε επισημάνει ότι ο χώρος του ερασιτεχνικού αθλητισμού απαιτεί στήριξη, απαιτεί διαβούλευση με σεβασμό στο αυτοδιοίκητο και όχι βιαστικές ρυθμίσεις και μάλιστα πολλές φορές με φωτογραφικές διατάξεις, όπως βλέπουμε στο άρθρο 46 με τις νομοτεχνικές που φέρατε για τους εκπροσώπους των αθλητών και των προπονητών στα διοικητικά συμβούλια των ομοσπονδιών.

Το ίδιο είδαμε να συμβαίνει στον πρόσφατο διαγωνισμό του ΟΑΚΑ. Είναι φαινόμενα που πρέπει να εκλείψουν από τον χώρο του αθλητισμού. Δεν χρειάζεται και δεν μας αρμόζουν φωτογραφικές διατάξεις, διότι δεν έχουν θέση, αγαπητοί συνάδελφοι και κύριε Υπουργέ, στον χώρο του αθλητισμού.

Στην τροπολογία της κ. Σακοράφα, όπως αυτή αναδείχθηκε, είμαστε σύμφωνοι και σας ζητάμε να την κάνει δεκτή.

Με την τροπολογία που καταθέσατε φέρνετε αλλαγές σε ένα ευρύ πλαίσιο χωρίς καμμία σαφή αιτιολόγηση και φυσικά χωρίς καμμία κοστολόγηση. Θα έλεγα ότι είναι μια τροπολογία με προχειρότητα.

Άκουσα τον κ. Μάρκου και τον κ. Μωραΐτη σε ό,τι αφορά τα περί καφέδων σε παραλιακό ξενοδοχείο. Το λιγότερο που μπορώ να πω και στους δύο συναδέλφους είναι ότι ήταν μια ατυχέστατη από πλευράς τους αναφορά. Ίσως κάποιοι εξ ιδίων να κρίνουν τα αλλότρια και τα περί καφέδων. Ωστόσο, θα ήταν παράλειψη να μην πω ότι κληθήκαμε, όπως και τα άλλα κόμματα, και με αίσθημα ευθύνης απέναντι στη μάστιγα της οπαδικής βίας ανταποκριθήκαμε στο κάλεσμα σας, κύριε Υπουργέ, και βρεθήκαμε σε συνάντηση με πρώην Υπουργούς, Βουλευτές, τους Προέδρους της Super League 1 και 2, προέδρους ομοσπονδιών, προέδρους των συνδέσμων, δημοσιογράφους. Εκεί κατατέθηκαν προτάσεις και απόψεις. Φύγαμε πιο πλούσιοι από ό,τι ήρθαμε –πιστεύω- όλοι. Θα πω ότι ήταν μια γόνιμη και εποικοδομητική συνάντηση και ακούστηκαν όλες οι απόψεις.

Μάλιστα, θα έλεγα εδώ προς τους συναδέλφους ότι η αγωνία όλων ήταν να κτυπηθεί η οπαδική βία και μάλιστα να κτυπηθεί η οπαδική βία στη ρίζα της κι αυτό πλέον για μας είναι σημαντικό.

Αλλά ας ξεκαθαρίσουμε κάτι ως Κίνημα Αλλαγής και ως ΠΑΣΟΚ. Το Κίνημα Αλλαγής και το ΠΑΣΟΚ έχει τον δικό του γόνιμο εποικοδομητικό και προγραμματικό λόγο. Μας ενδιαφέρει η ουσία και όχι οι εντυπώσεις. Μας ενδιαφέρει να είμαστε χρήσιμοι και όχι αρεστοί. Μας ενδιαφέρει η επιστολή και μάλιστα η επιστολή να φτάσει στον αποδέκτη της και όχι ο ταχυδρόμος, γιατί ο ταχυδρόμος, κύριε Μάρκου και κύριε Μωραΐτη, πολλές φορές παίρνει λάθος δρόμο και η επιστολή δεν φτάνει στον προορισμό της. Επιστολή για μας είναι να μη χυθεί ξανά αίμα από οπαδική βία και να βάλουμε ένα τέλος στην οπαδική βία.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο γενικός εισηγητής του ΣΥΡΙΖΑ - Προοδευτική Συμμαχία κ. Κωνσταντίνος Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, άκουσα πριν από λίγη ώρα την Κοινοβουλευτική Εκπρόσωπο της Νέας Δημοκρατίας που έκανε μια πάρα πολύ -θα έλεγα- εμπεριστατωμένη αντιπολίτευση στον ΣΥΡΙΖΑ. Νομίζω ότι έχει αρχίσει να προπονείται και της εύχομαι και στην επόμενη Βουλή από τις επόμενες εκλογές να είναι σε αυτά τα έδρανα γιατί πραγματικά θα μπορέσει να ασκήσει έναν πολύ εποικοδομητικό αντιπολιτευτικό λόγο, γιατί μόνο αντιπολίτευση στον ΣΥΡΙΖΑ ήταν η ομιλία της.

Ας έρθουμε τώρα στο συζητούμενο νομοσχέδιο. Το πρώτο μέρος είναι σαφές. Έχουμε τοποθετηθεί στις Επιτροπές και στην Ολομέλεια. Οφείλετε να το αποσύρετε, κύριε Υπουργέ, την ύστατη στιγμή. Νομίζω ότι την ύστατη στιγμή μπορείτε να πάρετε πρωτοβουλίες που να σας τιμούν πάρα πρωτοβουλίες που σας αφαιρούν πολιτική αξιοπρέπεια, όπως θα σταθώ λίγο πιο κάτω.

Ερχόμαστε στο δεύτερο μέρος που αφορά τον αθλητικό εθελοντισμό. Ψηφίζουμε μόνο το άρθρο 17 που αναφέρεται στα δικαιώματα και τις υποχρεώσεις του αθλητικού εθελοντή.

Στο τρίτο μέρος όσον αφορά τον πνευματικό αθλητισμό θα αναφερθώ στο άρθρο 24. Δηλώσαμε στην πρώτη ανάγνωση ότι είμαστε υπέρ. Ωστόσο από τις απόψεις της Σκακιστικής Ομοσπονδίας υπάρχει μια προτεινόμενη προσθήκη, ώστε να διασφαλίζεται ότι και στο μέλλον πνευματικά αθλήματα θα χαρακτηρίζονται μόνο αυτά που αναγνωρίζονται από τη ΔΟΕ. Με τον τρόπο που είναι διατυπωμένο στο νομοσχέδιο αφήνεται μια κερκόπορτα που μπορεί στο μέλλον να προστεθούν και άλλα αθλήματα. Πρόταση: Να γίνει δεκτό το αίτημα της Ελληνικής Σκακιστικής Ομοσπονδίας και να προστεθεί στο τέλος της παραγράφου 3 του άρθρου 24 η φράση «και η αντίστοιχη διεθνής ομοσπονδία να έχει αναγνωριστεί από τη ΔΟΕ ως αθλητική».

Τώρα στο άρθρο 26 στην ομάδα ια λέτε: πρόσθετη κατηγορία αθλητικής εγκατάστασης, ομάδα ια: μπριτζ σκάκι και λοιπά. Ποια είναι τα λοιπά; Το φιδάκι; Η τρίλιζα; Ποια είναι τα λοιπά; Κύριε Υπουργέ, αφαιρέστε αμέσως αυτό το «και λοιπά» αν θέλετε να είστε συνεπείς τουλάχιστον με αυτό που θέλετε να λέτε ότι είστε.

Στο τέταρτο μέρος όσον αφορά τον ηλεκτρονικό αθλητισμό έχουμε πει ξεκάθαρα και με εμπεριστατωμένη αιτιολόγηση ότι πρέπει να το αποσύρετε.

Στο πέμπτο μέρος που αφορά τον εργασιακό αθλητισμό ψηφίζουμε υπέρ της κάρτας υγείας.

Έρχομαι στο έκτο μέρος: Γενικές συνελεύσεις αθλητικών ενώσεων και ομοσπονδιών κ.λπ.. Προσέξτε, στο άρθρο 45 για τη συμμετοχή εκπροσώπων αθλητών και προπονητών σε Δ.Σ., η ΕΠΟ θεωρεί ότι η τελευταία παράγραφος -έχουμε εκκρεμότητα και με την τροπολογία σας σε αυτό- που προβλέπει εκπρόσωπο του ΠΣΑΠ, της ομοσπονδίας διαιτητών και της ομοσπονδίας προπονητών, αποτελεί ωμή παρέμβαση του Υφυπουργού Πολιτισμού στο αυτοδιοίκητο του ελληνικού ποδοσφαίρου. Σε αυτό κάνουμε κριτική και με αυτή την έννοια θα μπορούσαμε να είμαστε στο «παρών».

Πάμε στο άρθρο 46 στον συμβούλιο αθλητικής ψυχολογίας. Εδώ κρύβεστε όπως η στρουθοκάμηλος με το κεφάλι στο χώμα. Λέτε ότι πρέπει να προσληφθεί σύμβουλος αθλητικής ψυχολογίας και είναι προφανές ότι οι ομοσπονδίες θα βάλουν αθλητικής ψυχολογίας στην προκήρυξη. Ποιος σας το είπε αυτό ότι οι ομοσπονδίες θα το κάνουν; Γιατί πετάτε το μπαλάκι στις ομοσπονδίες; Και τι σας εμποδίζει να προσθέσετε ακριβώς: «με προτεραιότητα στους κατόχους τίτλων αθλητικής ψυχολογίας»; Δεν σας εμποδίζει τίποτα; Η Υπουργός Παιδείας μήπως; Δεν νομίζω.

Στο άρθρο 49 προτείνουμε να προστεθεί παράγραφος με την οποία κατοχυρώνεται πως ο σχεδιασμός και η εκτέλεση προγραμμάτων άσκησης σε άτομα με νοητική αναπηρία θα γίνεται αποκλειστικά από πτυχιούχους Φυσικής Αγωγής με ειδίκευση στην προσαρμοσμένη Ειδική Φυσική Αγωγή. Είναι αυτονόητο και μόνο με αυτή την προϋπόθεση θα το ψηφίσουμε.

Από εδώ και πέρα οι αριθμήσεις, κύριε Υπουργέ, με αυτά που φέρατε την τελευταία στιγμή έχουν αρχίσει και γίνονται πραγματικά έωλες ποιες είναι.

«Προϋποθέσεις λειτουργίας κέντρων γιόγκα», εδώ θα επανέλθω σχετικά με τη νομοτεχνική μελέτη που φέρατε και αναφέρεστε στην υπουργική απόφαση, όπως πολύ ωραία είπε και ο κ. Συντυχάκης. Είχα την καλύτερη πρόθεση να είμαι μειλίχιος και ομαλός, αλλά δεν μπορώ από δω και πέρα αρχίζουμε πλέον να έχουμε τα περιστατικά της πολιτικής απάτης και αυτό είναι μια πολιτική απάτη, διότι λέτε ότι με υπουργική απόφαση θα καθοριστούν οι όροι και οι προϋποθέσεις λειτουργίας. Όλη αυτή η συζήτηση που κάναμε, δηλαδή, για το αν πρέπει να είναι στα γυμναστήρια ή όχι, λέτε ότι θα το κάνετε με μια υπουργική απόφαση την οποία δεν την κρίνει κανείς, δεν τη συζητάτε με κανέναν, την αποφασίζετε εσείς. Ε, όχι! Πώς θα πάει αυτό; Έχουμε όμως και συνέχεια. Μακάρι να ήταν τα τελευταία.

Στις λοιπές διατάξεις προτείνουμε να αποσυρθεί η καταρράκωση του άρθρου 187 του Ποινικού Κώδικα και δεν το συζητάμε!

Ας έρθουμε τώρα πραγματικά στα περιστατικά της ωμής πολιτικής απάτης. Πρώτον, κύριε Υπουργέ, και οφείλετε να είστε πιο ενημερωμένος: Ο ΣΥΡΙΖΑ νομοθέτησε τις διαδικασίες αδειοδότησης και ελέγχου των λεσχών. Μην έρχεστε και λέτε: «Τι κάνετε τόσα χρόνια;». Από τη Μεταπολίτευση ως τώρα έχουν περάσει πενήντα χρόνια και αυτά τα τέσσερα χρόνια του ΣΥΡΙΖΑ επικαλείστε αν βρέχει σήμερα ή όχι.

Ο ΣΥΡΙΖΑ νομοθέτησε την αδειοδότηση και τον έλεγχο των λεσχών των φιλάθλων, τελεία και παύλα.

Δεύτερη πολιτική απάτη. Είπατε ότι στην επιτροπή δεν ζητήσαμε να έρθουν οι εκπρόσωποι των λεσχών. Πώς δεν ζητήσαμε; Αλίμονο! Πώς δεν το ζητήσαμε; Μπορείτε να δείτε και τα Πρακτικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τρίτον. Στην επιτροπή είπατε ότι ο Κανονισμός δεν άφησε και εμείς λέμε ψέματα γιατί καλέσατε. Με βάση τον Κανονισμό της Βουλής δικαιούτο η μείζον Μειοψηφία να καλέσει τρεις έως τέσσερις φορείς. Σας δώσαμε τις προτάσεις μας με ιεράρχηση 1, 2, 3, 4, 5. Δεν καλέσατε κανέναν από τους πέντε πρώτους.

Τέταρτη πολιτική απάτη. Η διαβούλευση στο καφενείο του ξενοδοχείου και οι συνάντησή σας με τις λέσχες ένα και μόνο στόχο είχε, να μη μάθει η κοινή γνώμη, να μη γίνει γνωστό τι απόψεις έχουν οι διάφοροι εμπλεκόμενοι. Κανείς δεν το πήρε είδηση, γι’ αυτό και δεν κάνατε δημόσια διαβούλευση. Είπατε κάποιες, οι εννέα από τις δώδεκα νόμιμες λέσχες σας έστειλαν τις θέσεις τους, οι οποίες είναι κόλαφος για τις απόψεις σας. Θα τις καταθέσω, όπως είπε και ο κ. Μωραΐτης, στα Πρακτικά για να υπάρχουν, για να βλέπουμε και στο μέλλον το τι έχετε κάνει.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΜΑΡΚΟΥ:** Είπατε: «Θέλετε να κάνουμε μία προσπάθεια σε κανονισμό της ΠΑΕ; Γιατί δεν έρχεστε μαζί μας, εδώ που έρχομαι και τους θέτω και τους βάζω τιμωρίες;». Και πάλι πολιτική απάτη. Στο άρθρο 7 παράγραφος 2 λέτε: «Εάν η ΠΑΕ, δηλαδή τα φυσικά νομικά πρόσωπα κ.λπ.. συνεργήσουν στην αποκάλυψη παραβατών, τότε οδηγούνται σε ατιμωρησία». Δηλαδή οι ΠΑΕ θα βρουν έναν -εντός εισαγωγικών- «φτωχοδιάβολο», έναν «αυτοφωράκια», θα πουν «αυτός ήταν» και οι ΠΑΕ με βάση τον νόμο σας δεν θα τιμωρηθούν.

Με τις νομοτεχνικές τελειώνω, κύριε Πρόεδρε. Κατ’ αρχάς, οι τροπολογίες. Αποσύρατε την πρώτη, δεκτό. Στη δεύτερη για τις υπηρεσίες αθλητικής ομοσπονδίας είμαστε αντίθετοι, γιατί δεν έγινε καμμία διαβούλευση με τις ομοσπονδίες. Στην αναγνώριση διακρίσεων αθλητών είμαστε υπέρ. Στην ΔΕΑΒ, στη διαρκή επιτροπή, επειδή τίποτα δεν αναβαθμίζεται, είμαστε κατά. Απλώς κάτι να πείτε και να βάλετε κάποιους ημέτερους από την ΠΟΑΣΥ. Στην πέντε είμαστε κατά -απλά καταργείτε μια επαρκή νομοθεσία του ΣΥΡΙΖΑ- και βεβαίως στην έξι, η οποία δεν είναι δική σας είναι του ΜέΡΑ25 η οποία πραγματικά είναι κόλαφος.

Κύριε Υπουργέ, δεν είναι μόνο ότι έχετε υπερβεί τα εσκαμμένα πλέον. Είναι ότι δεν έχετε και αισχύνη σε αυτό που νομοθετείτε και αυτό είναι ένα σημείο των καιρών.

Τελειώνω, κύριε Πρόεδρε, με τις νομοτεχνικές, δήθεν νομοτεχνικές. Σε αυτές, με μια γρήγορη ματιά που ρίξαμε την τελευταία ώρα, τουλάχιστον τρεις είναι οι πολιτικές απάτες.

Στο δεύτερο εδάφιο της παραγράφου α΄ της εσωτερικής παραγράφου 2 του άρθρου 3 του σχεδίου νόμου για τις λέσχες, μετά τη λέξη «γραφεία» διαγράφονται οι λέξεις «και το εντευκτήριο». Είναι που στεγάζονται, δηλαδή στα γραφεία των ΠΑΕ θα είναι η γραμματεύς της λέσχης. Το εντευκτήριο, εκεί που μαζεύεται ο κόσμος, οι φίλαθλοι, θα είναι αλλού. Έχουμε αλλαγή τελείως σε αυτό που μέχρι τώρα υποστηρίζατε. Μπορεί να είναι για το καλό. Γιατί νομίζουμε όμως ότι θέλετε να μας κοροϊδέψετε και το λέτε νομοτεχνικό;

Δεύτερη πολιτική απάτη στις νομοτεχνικές…

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΚΩΝΣΤΑΝΤΙΝΟΣ ΜΑΡΚΟΥ:** Μην ανησυχείτε, κύριε Πρόεδρε, τρεις είναι όλες κι όλες.

Ανέφερε πολύ ωραία ο κ. Συντυχάκης και η κ. Σακοράφα το εξής: «Με απόφαση του αρμόδιου για τον αθλητισμό Υπουργού ρυθμίζεται ο τρόπος ορισμού των εκπροσώπων των εν ενεργεία αθλητών, αθλητριών και των εν ενεργεία προπονητών και προπονητριών». Θελήσαμε και εμείς να «αγιάσουμε» και να πούμε ναι, όπως είπε και ο κ. Δελής. Και έρχεστε τώρα και θα διορίζετε. Πού θα φτάσετε; Στον Ασλανίδη θα φτάσετε; Πού το πάτε;

Τελευταία πολιτική απάτη, την οποία ανέφερα πιο πριν και δεν θέλω να καθυστερήσω άλλο. «Με κοινή απόφαση του αρμόδιου καθορίζονται οι κατ’ ελάχιστον απαιτούμενες κτηριακές και λοιπές προϋποθέσεις για την ίδρυση και λειτουργία κέντρων γιόγκα και κάθε αναγκαίο τεχνικό λεπτομερειακό θέμα για την εφαρμογή του παρόντος». Μια εβδομάδα κουβέντες για ώρες για τα κέντρα γιόγκα πάνε στράφι, γιατί έρχεται και λέει ο κ. Αυγενάκης «παιδιά, μην ανησυχείτε θα το βγάλω εγώ με μια υπουργική απόφαση. Προς τι το μίσος και ο αλληλοσπαραγμός;», που έλεγε και ο παλιός, αείμνηστος Τσαγανέας.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Βουλευτής κ. Κωνσταντίνος Μάρκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Μάρκου.

Θα κλείσουμε με τον Υφυπουργό, τον κ. Αυγενάκη…

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, ένα λεπτό…

**ΠΡΟΕΔΡΕΥΩΝ (Απόστολος Αβδελάς):** Κυρία Σακοράφα, τελειώσαμε.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ένα λεπτό, μόνο μία δήλωση θέλω να κάνω.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, πρέπει να τελειώνουμε…

**ΠΡΟΕΔΡΕΥΩΝ (Απόστολος Αβδελάς):** Όχι, κυρία Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, θα μου επιτρέψετε, γιατί είναι μία δήλωση ενός ανθρώπου, ο οποίος είναι πολύ σπουδαία μορφή στον ελληνικό στίβο. Είναι προπονητής του στίβου και θέλει να ακουστούν δύο λόγια…

**ΠΡΟΕΔΡΕΥΩΝ (Απόστολος Αβδελάς):** Δεν μπορείτε, κυρία Σακοράφα. Καταθέστε την στα Πρακτικά. Σας παρακαλώ, με φέρνετε σε δύσκολη θέση.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ένα δευτερόλεπτο μόνο. Ένα δευτερόλεπτο, σας παρακαλώ πολύ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Καταθέστε το στα Πρακτικά, κυρία Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Παρακαλώ πολύ να ακουστεί στην Αίθουσα γιατί είναι πολύ σημαντικό. Μας ακούνε, παρακολουθούν με ιδιαίτερο ενδιαφέρον τη σημερινή διαδικασία και γι’ αυτό…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Είμαι στο Βήμα και δεν σέβεστε…

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Υπουργέ, σας παρακαλώ. Μιλάω με τον κύριο Πρόεδρο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, τι κάνετε;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, μη μου λέτε «τι κάνετε;». Σας παρακαλώ, όχι με αυτό το ύφος! Δεν είναι γήπεδο εδώ. Προσπαθώ να την μεταπείσω με το δικό μου τρόπο, όχι με αυτόν. Με αυτόν δεν υπάρχει περίπτωση. Με αυτόν θα της δώσω τον λόγο.

Σας παρακαλώ, κυρία Σακοράφα. Καταθέστε το στα Πρακτικά. Όποιος κι αν είναι, όσο σπουδαίος και αν είναι, έχει τελειώσει.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, ακούστε με λίγο για ένα δευτερόλεπτο.

**ΠΡΟΕΔΡΕΥΩΝ (Απόστολος Αβδελάς):** Ό,τι και να πει, έχει δίκιο, γιατί του έδωσα τον λόγο. Σας παρακαλώ, με φέρνετε σε δύσκολη θέση.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Πριν τον φωνάξετε, είχα σηκώσει το χέρι, κύριε Πρόεδρε. Ξέρω τη διαδικασία γιατί προεδρεύω κι εγώ. Σας είχα ζητήσει για ένα δευτερόλεπτο μονάχα τον λόγο για να διαβάσω μία δήλωση ενός ανθρώπου, ο οποίος παίζει πολύ σημαντικό ρόλο στον ελληνικό αθλητισμό και ο οποίος παρακολουθεί -όχι μόνο αυτός και όλοι οι αθλητές και σύσσωμος ο ελληνικός αθλητισμός…

**ΠΡΟΕΔΡΕΥΩΝ (Απόστολος Αβδελάς):** Γι’ αυτό σας άφησα δώδεκα λεπτά. Ξέρω ότι παρακολουθούν.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Τρεις λέξεις είναι για να καταγραφούν στα Πρακτικά…

**ΠΡΟΕΔΡΕΥΩΝ (Απόστολος Αβδελάς):** Ναι, αλλά είναι δήλωση.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Λέει ο κ. Πομάσκι για τη νομοτεχνική 23: «Ο Υπουργός που θέλει να ορίσει αυτόν τον εκπρόσωπο των προπονητών και των αθλητών στο Διοικητικό Συμβούλιο του ΣΕΓΑΣ να έρθει να προπονεί την εθνική ομάδα γιατί το κακό παράγινε». Αυτό, κύριε Πρόεδρε. Το καταθέτω για τα Πρακτικά.

Σας ευχαριστώ πολύ.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά την προαναφερθείσα δήλωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Σακοράφα.

Κύριε Αυγενάκη, έχετε τον λόγο για τις απαντήσεις σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, επιτρέψτε μου να σας πω ότι η διαδικασία δεν τηρήθηκε. Οφείλετε να το παραδεχθείτε.

**ΠΡΟΕΔΡΕΥΩΝ (Απόστολος Αβδελάς):** Τηρήθηκε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Τίποτα άλλο. Δεν διέκοψα κανένα, αλλά έχετε κάνει τη διαδικασία -επιτρέψτε μου να σας πω…

**ΠΡΟΕΔΡΕΥΩΝ (Απόστολος Αβδελάς):** Σε αυτό έχετε δίκιο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εμένα διακόπτετε τώρα;

**ΠΡΟΕΔΡΕΥΩΝ (Απόστολος Αβδελάς):** Όχι.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Σας είπα ότι έχετε δίκιο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Έχετε κάνει τη διαδικασία «βεντάλια». Πραγματικά εκπλήσσομαι.

**ΠΡΟΕΔΡΕΥΩΝ (Απόστολος Αβδελάς):** Όχι, σας παρακαλώ…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μη θίγεστε…

**ΠΡΟΕΔΡΕΥΩΝ (Απόστολος Αβδελάς):** Επειδή διαβάσαμε μία δήλωση του εθνικού μας προπονητή…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μη θίγεστε, κύριε Πρόεδρε. Προεδρεύετε, αλλά δεν ξέρετε να προστατεύετε…

**ΠΡΟΕΔΡΕΥΩΝ (Απόστολος Αβδελάς):** Τη λέξη «βεντάλια» δεν την δέχομαι.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Προεδρεύετε, αλλά δεν ξέρετε να προστατεύετε τη διαδικασία. Με καλείτε στο Βήμα και αναγκάζομαι να καθίσω γιατί δεν ξέρετε να βάλετε τα πράγματα σε τάξη; Χθεσινός Βουλευτής είμαι; Σας παρακαλώ πάρα πολύ!

Και ένα συγγνώμη δεν άκουσα από τα χείλη σας, όταν κάνατε τη διαδικασία, όπως βολεύει τον οποιοδήποτε.

**ΠΡΟΕΔΡΕΥΩΝ (Απόστολος Αβδελάς):** Σας ζητάω τώρα συγγνώμη.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα είμαι πάρα πολύ σύντομος, δεδομένου ότι έχει περάσει αρκετή ώρα και έχουν ακουστεί τα πάντα.

Θα ξεκινήσω με την επιστολή, που επικαλείστε, αυτή των λεσχών. Κύριοι συνάδελφοι, είστε αδιάβαστοι! Είστε αδιάβαστοι, διότι δεν τους γνωρίσατε, δεν μιλήσατε ποτέ με τα παιδιά αυτά, με τους εκπροσώπους. Δεν προσέξατε καν ποιες είναι οι νόμιμες λέσχες ενώ έχω καταθέσει αυτά τα έγγραφα.

Αυτοί που υπογράφουν είναι εννέα, εκ των οποίων είναι νόμιμοι μόλις τέσσερις. Οι υπόλοιπες δεν είναι νόμιμες λέσχες. Άρα μου λέτε να ανοίξω διάλογο, με παροτρύνετε ως Υπουργό να ανοίξω διάλογο με μη νόμιμες λέσχες; Σας λέω, όχι δεν ανοίγω διάλογο με μη νόμιμες λέσχες. Το έχω πει σε όλους τους τόνους.

Μιλώ θεσμικά, όπως και στη συνάντηση που κάναμε, τη μεγάλη συνάντηση την πολύωρη, όπως και την προηγούμενη Παρασκευή που σας ανακοίνωσα ότι έγινε μια σύσκεψη με τις νόμιμες λέσχες. Δεν ομιλώ με τις μη νόμιμες λέσχες. Αυτό το έγγραφο, αγαπητοί κύριοι, υπογράφεται από μη νόμιμες λέσχες. Καλό θα ήταν λοιπόν να είστε περισσότερο προσεκτικοί.

Δεύτερον, σαφώς και θα βρεθούμε με τους νόμιμους. Σαφέστατα! Το είπα και στην επιτροπή, το είπα και στην τοποθέτησή μου. Είναι αδιανόητο να μη συνεργαστούμε με αυτούς τους ανθρώπους, που κάποιοι από αυτούς έχουν ήδη δουλέψει πάνω σε αυτή τη διαδικασία της αντιμετώπισης της βίας και της ασφάλειας και κάποιοι άλλοι έχουν βάλει πολύ νερό στο κρασί τους, πράγμα το οποίο κατάλαβα από την αρχική ένταση, μετά τον τρόπο, την επιχειρηματολογία και την κατάθεση προτάσεων που έγινε από μέρους τους. Δηλαδή διαμορφώνεται και ένα κλίμα και μεταξύ τους συνεννόησης που δεν υπήρχε. Άρα, λοιπόν, ναι στη συνεννόηση, αλλά όχι στις επιπολαιότητες.

Πάμε τώρα στα περί των συνδέσμων. Κύριε Μάρκου, δεν είστε διαβασμένος καλά, δεδομένου ότι η πρώτη θεσμοθέτηση των συνδέσμων, μετά παραρτήματα και μετά λέσχες, έγινε το 2002 επί Ευάγγελου Βενιζέλου, ακολούθησαν άλλοι Υπουργοί και το 2015 έγινε επί Κοντονή. Βέβαια, ό,τι έκανε ο Κοντονής τα κατάργησε ο Βασιλειάδης, παρεμπιπτόντως. Η ιστορία αυτή, όμως, όπως το έχω πει σε όλους τους τόνους, στην Επιτροπή, στην Ολομέλεια, έχει ρίζα και θα έχει και συνέχεια.

Άρα είναι ένα πλαίσιο το οποίο ξεκίνησε από το 2002 για πρώτη φορά. Άλλαξε τρεις φορές ονομασία. Σημασία δεν έχει για εμάς ο τίτλος, αλλά μας ενδιαφέρει το πλαίσιο που εδράζεται η λέσχη. Ξεκαθαρίζουμε ότι είμαστε υπέρ της λειτουργίας των λεσχών, αλλά με ένα εκσυγχρονισμένο πλαίσιο γιατί τα πράγματα αλλάζουν. Άρα δεν φέρει τη σφραγίδα ούτε του ενός ούτε του άλλου. Ούτε επιδιώκω να πω ότι ήταν Νέα Δημοκρατία. Καμμία σχέση. Ο Ευάγγελος Βενιζέλος το έκανε το 2002 και εξελίχθηκε φυσικά με τη συμμετοχή και άλλων Υπουργών στο ενδιάμεσο μέχρι και σήμερα ή το νομοσχέδιο του Ιουνίου του 2021 που περάσαμε, που είχαμε κάνει τις πρώτες παρεμβάσεις σχετικά με τις λέσχες φιλάθλων και παραρτήματά τους.

Τώρα αυτά περί «ωμής πολιτικής απάτης» και «πολιτική αξιοπρέπεια», τα αντιπαρέρχομαι. Δεν θα μείνω σε αυτά.

Σε ό,τι αφορά τους χώρους γιόγκα, κύριοι συνάδελφοι, κύριε Συντυχάκη και κύριε Μάρκου που σχολιάσατε, με απόφασή μου την 26, σελίδα 3 στις νομοτεχνικές βελτιώσεις αναφέρεται ξεκάθαρα -αγαπητέ, κύριε Συντυχάκη, που πάλι ήρθες εδώ πέρα να με ρωτήσεις τα αυτονόητα- ότι: «Με κοινή απόφαση του αρμόδιου για τον αθλητισμό Υπουργού και των Υπουργών Υγείας και Περιβάλλοντος και Ενέργειας καθορίζονται οι κατ’ ελάχιστον απαιτούμενες κτηριολογικές και λοιπές προϋποθέσεις για την ίδρυση και λειτουργία κέντρων γιόγκα, καθώς και κάθε αναγκαίο τεχνικό και λεπτομερειακό θέμα για την εφαρμογή του παρόντος». Είναι σαφής.

Άρα, λοιπόν, δεν είναι με απόφασή μου. Ακόμα κι αν είναι με απόφαση μου, δεν κατάλαβα, επιλήψιμο είναι; Παρ’ όλα αυτά, όμως, είναι με ΚΥΑ την οποία έχουμε αναφέρει μέσα στις νομοτεχνικές βελτιώσεις.

**ΕΜΜΑΝΟΥΗΛ ΣΥΝΤΥΧΑΚΗΣ:** Το προεδρικό διάταγμα ισχύει;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας λέω είναι με ΚΥΑ. Διαβάστε ελληνικά.

Και συνεχίζω. Σε ό,τι αφορά το περί «απολυταρχικός», αφήστε να μην μπούμε σε αυτή την κουβέντα. Δεν είναι της παρούσης.

Δεν ιδρύουμε την ΔΕΑΒ, όπως είπατε. Αναβαθμίζουμε τη ΔΕΑΒ. Και σας θυμίζω -νομίζω ότι είχατε φύγει από την επιτροπή εκείνη τη στιγμή, είχατε ένα θεματάκι- ότι αυτό ήταν πρόταση του κ. Κολυμπάδη, του Γενικού Γραμματέα της Ελληνικής Ολυμπιακής Επιτροπής. Και μάλιστα είπε συγκεκριμένα και στην πολύωρη σύσκεψη που κάναμε το ξενοδοχείο και βεβαίως και μετά στην ακρόαση των φορέων ότι ο ίδιος, έχοντας μια εμπειρία –και όντως έχει εμπειρία γιατί έχει περάσει από διάφορες θέσεις ευθύνης και στη ΔΕΑΒ και στο ΟΑΚΑ και τώρα είναι Γενικό Γραμματέας για αρκετά μακρά περίοδο στην ΕΟΕ- τεκμηρίωσε για ποιον λόγο πρέπει να αναβαθμιστεί, πράγμα το οποίο κάναμε. Δεν ιδρύουμε τη ΔΕΑΒ. Αναβαθμίζουμε τη ΔΕΑΒ. Δείτε καλύτερα και ίσως πιθανότατα να αλλάξετε τη γνώμη σας έστω στα λίγα λεπτά που θα γίνει η ψηφοφορία.

Άκουσα με πολύ πάθος να συζητάτε για τους εκπροσώπους των αθλητών στις διοικήσεις. Πλάκα μας κάνετε; Αλήθεια τώρα; Θυμάστε τι ψηφίσατε, όταν φέραμε αυτή τη διάταξη κι εσείς, κυρία Σακοράφα, ως ΜέΡΑ25 κι εσείς, κύριε Μάρκου, ως ΣΥΡΙΖΑ κι εσείς ως ΚΚΕ.

**ΚΩΝΣΤΑΝΤΙΝΟΣ ΜΑΡΚΟΥ:** Φέρνετε αλλαγές!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας διέκοψα; Όχι. Δεν διέκοψα κανέναν.

**ΠΡΟΕΔΡΕΥΩΝ (Απόστολος Αβδελάς):** Μην τον διακόπτετε!Σας παρακαλώ, κύριε Μάρκου.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εδώ άκουσα χαρακτηρισμούς και δεν μίλησα. Άρα, λοιπόν, κρατήστε λίγο την υπομονή σας.

**ΚΩΝΣΤΑΝΤΙΝΟΣ ΜΑΡΚΟΥ:** Φέρνετε αλλαγές τώρα!

**ΠΡΟΕΔΡΕΥΩΝ (Απόστολος Αβδελάς):** Κύριε Μάρκου, σας παρακαλώ. Δεν διέκοψε κανέναν.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, τώρα θα μιλήσω; Τι θα κάνετε τώρα; Διακοσμητικός είστε;

**ΠΡΟΕΔΡΕΥΩΝ (Απόστολος Αβδελάς):** Μα, δεν του κάνω παρατήρηση τόση ώρα; Τι περιμένετε, να κατεβώ κάτω; Δύο φορές του έκανα παρατήρηση. Τι άλλο θέλετε;

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Απάντηση θέλουμε, όχι κριτική…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εγώ θα περιμένω να τελειώσουν.

**ΠΡΟΕΔΡΕΥΩΝ (Απόστολος Αβδελάς):** Κυρία Σακοράφα, σας παρακαλώ. Δεν διέκοψε κανέναν. Έτσι θέλει να απαντήσει. Τι να κάνουμε τώρα;

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Δεν είμαστε ανόητοι! Απάντηση θέλουμε για να ξέρουμε τι θα ψηφίσουμε.

**ΠΡΟΕΔΡΕΥΩΝ (Απόστολος Αβδελάς):** Όχι, όχι. Όπως θέλει θα απαντήσει. Και μην τον διακόπτετε. Δεν διέκοψε κανέναν κι έχει απόλυτο δίκιο σε αυτό. Καθόταν εκεί κι άκουσε τόσα. Σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Φυσικά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Άκουσα χαρακτηρισμούς τους οποίους ούτε σχολίασα κι εσείς δεν έχετε την υπομονή να ακούσετε τη γκάφα σας. Μάλιστα.

Όταν φέραμε τη διάταξη με την οποία δίναμε δικαίωμα λόγου και ψήφου εκπροσώπου αθλητών, ήσασταν αντίθετοι και την διάταξη αυτή την καταψηφίσατε και η κ. Σακοράφα και εσείς ως ΣΥΡΙΖΑ και εσείς ως ΚΚΕ. Δεν θυμάμαι τι έκανε το ΚΙΝΑΛ, για να είμαι ειλικρινής, σ’ εκείνη τη διάταξη. Την καταψηφίσατε.

Σήμερα με τη βελτίωση που κάνουμε προσδιορίζουμε -και αυτό είναι εισήγηση της υπηρεσίας μας παρακαλώ- τον τρόπο. Διότι, όντως, υπάρχουν δύο και τρεις σύλλογοι, σωματεία αθλητών, κάποια πολύ παλιά σωματεία, με παλιά παρουσία τα οποία είχαν εγκαταλειφθεί. Είναι μεγάλο το πλήθος και πολυεπίπεδη η διαδικασία. Μας ζήτησε, λοιπόν, η υπηρεσία χρόνο για να μπορέσουν να δώσουν μια εισήγηση τέτοια που να καλύπτει και να είναι κύρια, καθαρή και κυρίως νόμιμη και διάφανη.

Άρα, λοιπόν, μη βρίσκεται πάντοτε φαντάσματα και να παλεύετε και να ανακαλύπτετε συνωμοσίες και ιστορίες, επαναλαμβάνω για μια διαδικασία την οποία εσείς καταψηφίσατε. Και σήμερα έρχεστε υποκριτικά να μου το παίζετε υπέρμαχοι και οι προστάτες. Ποιανού; Αυτών που καταψηφίσατε; Αν πραγματικά θέλατε τους εκπροσώπους των αθλητών στα διοικητικά συμβούλια, με δικαίωμα συμμετοχής και ψήφου, γιατί δεν το κάνατε τόσα χρόνια; Και καλά δεν το κάνατε. Όταν το φέραμε, γιατί δεν το ψηφίσατε; Και θέλετε να μας κάνετε και μαθήματα; Κρατήστε την υπομονή σας τώρα.

**ΚΩΝΣΤΑΝΤΙΝΟΣ ΜΑΡΚΟΥ:** Στην κατ’ άρθρον είπαμε «υπέρ».

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας παρακαλώ, κύριε Μάρκου τώρα. Αρκετά!

**ΠΡΟΕΔΡΕΥΩΝ (Απόστολος Αβδελάς):** Κύριε Μάρκου, σας παρακαλώ!

**ΚΩΝΣΤΑΝΤΙΝΟΣ ΜΑΡΚΟΥ:** Στην κατ’ άρθρον είπαμε «υπέρ».

**ΠΡΟΕΔΡΕΥΩΝ (Απόστολος Αβδελάς):** Κύριε Μάρκου, σας παρακαλώ!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αρκετά! Αρκετά! Αρκετά η υποκρισία εδώ μέσα! Δεν πάει άλλο. Αρκετά!

**ΠΡΟΕΔΡΕΥΩΝ (Απόστολος Αβδελάς):** Κύριε Μάρκου, σας παρακαλώ! Μην τον προκαλείτε, κύριε Υπουργέ.

**ΚΩΝΣΤΑΝΤΙΝΟΣ ΜΑΡΚΟΥ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Μάρκου, δεν διέκοψε κανέναν. Έχει δίκιο σε αυτό που λέει. Έτσι θέλει να απαντήσει. Τι να κάνουμε τώρα;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού): «**Κρυφές σκέψεις». «Ανάξια μικροπολιτικά παιχνίδια». Φράσεις όπως «πολιτική αξιοπρέπεια», «ωμή πολιτική απάτη». Δικά σας λόγια είναι αυτά. Κι ενοχλείστε; Είστε πολύ ευαίσθητοι στο να ακούτε, αλλά πολύ άνετοι στο να τα λέτε.

Κι όταν, λοιπόν, επαναλαμβάνω, καταψηφίζατε, τότε ήσασταν μια χαρά. Σήμερα που απλώς διευκρινίζουμε και προσπαθούμε να φτιάξουμε ένα πράγμα που ήταν χαοτικό και ουδέποτε θελήσατε να δώσετε δικαίωμα λόγου και ψήφου στους αθλητές, στις διοικήσεις των ομοσπονδιών, έρχεστε και μας κουνάτε το δάχτυλο και μας λέτε ότι κάνουμε απάτες; Για να μαζευτούμε και να καταλάβουμε τι λέμε δηλαδή κιόλας. Υποκριτές! Υποκριτές! Αρκετά λοιπόν! Αρκετά!

Άρα, λοιπόν, αυτή η διάταξη έρχεται, σύμφωνα με την εισήγηση της υπηρεσίας, να δώσει χρόνο για να τακτοποιήσουν ένα τοπίο το οποίο ομολογουμένως έχει πολλές ταχύτητες. Το ίδιο ισχύει και για τους προπονητές. Δεν έχουμε καμμία πρόθεση να διορίσουμε εμείς αυτόν ή τον άλλον. Είναι παραλογισμός! Είναι ψέμα! Είναι εξαπάτηση των όσων μας παρακολουθούν αυτή την ώρα. Ποτέ! Ποτέ! Παρακαλώ πάρα πολύ να προσέχετε τα λόγια σας, γιατί αρκετή υπομονή έχω δείξει εδώ μέσα τόση ώρα. Έχετε πει του κόσμου τα ψέματα προσπαθώντας να με διασύρετε.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κυρία Σακοράφα, σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εσείς που καταψηφίσατε τη διάταξη αυτή έρχεστε σήμερα να πείτε ότι εγώ προσπαθώ να διορίσω αυτόν ή τον άλλον. Ντροπή! Ντροπή! Αρκετά!

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Δεν έχουμε καταλάβει τι θα ψηφίσουμε σήμερα, ειλικρινά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κρατήστε την υπομονή σας, κυρία Σακοράφα.

Κύριε Πρόεδρε, δεν μπορώ να συνεχίσω!

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Δεν καταλαβαίνουμε τι θα ψηφίσουμε σήμερα!

**ΠΡΟΕΔΡΕΥΩΝ (Απόστολος Αβδελάς):** Κυρία Σακοράφα, σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν καταλαβαίνετε τι λέτε, κυρία Σακοράφα! Δεν καταλαβαίνετε τι διαβάζετε! Σας παρακαλώ πάρα πολύ! Επιτέλους!

**ΠΡΟΕΔΡΕΥΩΝ (Απόστολος Αβδελάς):** Ηρεμήστε, κύριε Αυγενάκη.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, δεν καταλαβαίνετε…

**ΠΡΟΕΔΡΕΥΩΝ (Απόστολος Αβδελάς):** Πολλά καταλαβαίνω, αλλά τι να κάνω από εδώ; Σας παρακαλώ. Έτσι θέλει να απαντήσει.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ξεκαθαρίζω, λοιπόν, ότι η Κυβέρνησή μας έδωσε για πρώτη φορά δικαίωμα λόγου και ψήφου στους εκπροσώπους των αθλητών, όπως και στους εκπροσώπους των προπονητών. Μέχρι εδώ καλά; Καλά. Μάλιστα. Και είπαμε μέχρις ότου ολοκληρωθεί η διαδικασία συγκρότησης συλλογικών οργάνων, για να υπάρχει εκπροσώπηση συλλογική και σωστή των ενεργών αθλητών, στο μεσοδιάστημα θα μπορεί να διορίσει η διοίκηση ένα εκπρόσωπο αθλητών για να καλύψει τη θέση αυτή.

Σήμερα, λοιπόν, στην εφαρμογή πλέον του τελικού σταδίου αυτής της διαδικασίας, που εμείς φέραμε και ψηφίσαμε κι εσείς καταψηφίσατε, η υπηρεσία, έχοντας πλήρη εικόνα και πιο συγκεκριμένα ο κ. Κάκος, που καμμία κομματική συγγένεια δεν έχουμε παρεμπιπτόντως, αλλά κάνει πολύ καλά τη δουλειά του και είναι διευθυντής που αγαπάει αυτό το αντικείμενο κι έχει βάλει πλάτη για να γίνει όλη αυτή η μεταρρύθμιση και την πιστεύει βαθιά…

Μη γελάτε ειρωνικά, κύριε Μάρκου. Όταν μιλούσατε εσείς, εγώ δεν γέλασα ειρωνικά ούτε σας σχολίασα. Ούτε εσάς, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Το ΠΑΣΟΚ, μην κοιτάτε εμάς...

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν σας διέκοψα.

Είπαμε, λοιπόν, ότι ζητήθηκαν μια σειρά από...

**ΕΜΜΑΝΟΥΗΛ ΣΥΝΤΥΧΑΚΗΣ:** ... (Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Συντυχάκη, σας παρακαλώ. Θα αρχίσουμε τώρα με εσάς; Τον έχετε διακόψει δέκα φορές. Θα είχαμε τελειώσει τώρα.

**ΕΜΜΑΝΟΥΗΛ ΣΥΝΤΥΧΑΚΗΣ:** Μα, δεν απαντάει!

**ΠΡΟΕΔΡΕΥΩΝ (Απόστολος Αβδελάς):** Δεν πρόκειται να απαντήσει. Δεν το καταλάβατε; Έτσι θέλει να απαντήσει.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** ...(Δεν ακούστηκε)

(Θόρυβος στην Αίθουσα)

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Πάντως δεν έχουμε καταλάβει τι θα ψηφίσουμε, κύριε Πρόεδρε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Λυπάμαι.

Κύριε Μωραΐτη, άμα διακόπτετε, θα καταλάβετε; Σοβαρά τώρα; Σας παρακαλώ πολύ.

(Θόρυβος στην Αίθουσα)

**ΠΡΟΕΔΡΕΥΩΝ (Απόστολος Αβδελάς):** Κυρία Σακοράφα, κύριε Μωραΐτη, κύριε Συντυχάκη, ο Υπουργός διευκρινίζει. Έτσι σας διευκρίνισε, αλλιώς ψηφίστε αυτά που βλέπετε μπροστά σας. Τι να κάνουμε τώρα;

Εγώ καταλαβαίνω. Αθλητικός είμαι. Όλα τα έχω καταλάβει. Μη νομίζετε ότι δεν ξέρω. Η κ. Ράπτη ξέρει. Δεν υπάρχει θέμα. Όμως, τι να κάνω τώρα; Πείτε μου. Να τον βάλω εδώ; Τον διακόψατε δέκα φορές.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Πολιτισμού και Αθλητισμού: «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Επισημαίνω πως η ψηφοφορία περιλαμβάνει την αρχή του νομοσχεδίου, εξήντα οκτώ άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Εφόσον έχετε ολοκληρώσει την ψηφοφορία παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 45 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 61 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 63 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 67 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 68 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Υπ. Τροπ. 1234/48 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο Άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, σας ενημερώνω ότι έχει έρθει στο Προεδρείο επιστολή του συναδέλφου κ. Κωνσταντίνου Μπούμπα, η οποία εκφράζει διευκρίνιση-διόρθωση ψήφου επί των άρθρων 62, 65 και 66 και θα καταχωρισθεί στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 414.α.)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Πολιτισμού και Αθλητισμού: «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός εθελοντισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 415.α.)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20:08΄ λύεται η συνεδρίαση για αύριο, ημέρα Πέμπτη 10 Μαρτίου 2022 και ώρα 10:00΄, με αντικείμενο εργασιών του Σώματος νομοθετική εργασία: μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Περιβάλλοντος και Ενέργειας: 1) «Κύρωση του Μνημονίου Κατανόησης μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας». 2) «Κύρωση της Συμφωνίας-Πλαίσιο για την ίδρυση της Διεθνούς Ηλιακής Συμμαχίας» 3) «Κύρωση του Μνημονίου Κατανόησης στον τομέα της Ενέργειας μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**