(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΗ΄

Πέμπτη, 10 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του Δελτίου Επικαίρων Ερωτήσεων της Παρασκευής 11 Μαρτίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Περιβάλλοντος και Ενέργειας:   
 i. «Κύρωση του Μνημονίου Κατανόησης μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας», σελ.   
 ii. «Κύρωση της Συμφωνίας-Πλαίσιο για την ίδρυση της Διεθνούς Ηλιακής Συμμαχίας», σελ.   
 iii. «Κύρωση του Μνημονίου Κατανόησης στον τομέα της Ενέργειας μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΚΑΚΛΑΜΑΝΗΣ Ν. , σελ.   
 ΣΚΡΕΚΑΣ Κ. , σελ.   
 ΦΑΜΕΛΛΟΣ Σ. , σελ.   
  
Β. Επί του σχεδίου νόμων του Υπουργείου Περιβάλλοντος και Ενέργειας:  
 ΑΡΒΑΝΙΤΙΔΗΣ Γ. , σελ.   
 ΒΙΛΙΑΡΔΟΣ Β. , σελ.   
 ΔΕΛΗΣ Ι. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΦΑΝΤΑΡΗ Χ. , σελ.   
 ΛΟΓΙΑΔΗΣ Γ. , σελ.   
 ΦΑΜΕΛΛΟΣ Σ. , σελ.   
 ΦΟΡΤΩΜΑΣ Φ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΗ΄

Πέμπτη 10 Μαρτίου 2022

Αθήνα, σήμερα στις 10 Μαρτίου 2022, ημέρα Πέμπτη και ώρα 10.14΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-3-22 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΠZ΄ συνεδριάσεώς του, της 9 -3-22, σε ό,τι αφορά την ψήφιση στο σύνολο του σχεδίου νόμου: «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός εθελοντισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις»).

Κυρίες και κύριοι συνάδελφοι, έχω την τιμή να ανακοινώσω στο Σώμα το Δελτίο Επικαίρων Ερωτήσεων της Παρασκευής 11 Μαρτίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 478/1-3-2022 επίκαιρη ερώτηση του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Υγείας, με θέμα: «Δημιουργία Γενικού Νοσοκομείου στην Ανατολική Αττική».

2. Η με αριθμό 480/2-3-2022 επίκαιρη ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Ψηφιακής Διακυβέρνησης, με θέμα: «Υπολειτουργία των Κτηματολογικών Γραφείων της Ανατολικής Αττικής».

3. Η με αριθμό 499/4-3-2022 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Το «επιτελικό κράτος» της Κυβέρνησης της ΝΔ δεν εφαρμόζει ούτε τους νόμους που ψηφίζει».

4. Η με αριθμό 492/4-3-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης, με θέμα: «Μονιμοποίηση συμβασιούχων μουσικών της Εθνικής Συμφωνικής Ορχήστρας και της Ορχήστρας Σύγχρονης Μουσικής της ΕΡΤ».

5. Η με αριθμό 483/2-3-2022 επίκαιρη ερώτηση της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Κλιματικής Κρίσης και Πολιτικής Προστασίας, με θέμα: «Θέσπιση αποζημιώσεων και επιδομάτων για τους πυροσβέστες».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 481/2-3-2022 επίκαιρη ερώτηση του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Ψηφιακής Διακυβέρνησης, με θέμα: «Λειτουργία του Κτηματολογικού Γραφείου Αττικής».

2. Η με αριθμό 487/3-3-2022 επίκαιρη ερώτηση του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Υποδομών και Μεταφορών, με θέμα: «Πάνδημη αγανάκτηση στον Νομό Αιτωλοακαρνανίας για τις προσβλητικές δηλώσεις Γεωργιάδη και την επιμονή της Κυβέρνησης στην υλοποίηση του περιβαλλοντοκτόνου έργου της εκτροπής του Αχελώου».

3. Η με αριθμό 501/4-3-2022 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση έχει υποχρέωση να σεβαστεί το ισχύον νομοθετικό πλαίσιο των μειωμένων συντάξεων και να μην το «ερμηνεύσει» σε βάρος των εκπαιδευτικών που ήδη έχουν υποβάλει αίτηση παραίτησης».

4. Η με αριθμό 493/4-3-2022 επίκαιρη Ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Διαρκής υποβάθμιση της πρωτοβάθμιας φροντίδας υγείας στο Νομό Μαγνησίας».

5. Η με αριθμό 496/4-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Αποκατάσταση διατηρητέων κτηρίων της Καστοριάς».

6. Η με αριθμό 488/3-3-2022 επίκαιρη ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Αποκλεισμός πολιτιστικών έργων στην Ελλάδα στο πλαίσιο κυρώσεων της Ελλάδος κατά της Ρωσίας».

7. Η με αριθμό 500/4-3-2022 επίκαιρη ερώτηση του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Υποδομών και Μεταφορών, με θέμα: «Σοβαρά προβλήματα στο δημόσιο συγκοινωνιακό δίκτυο στην Κοινότητα Βαρνάβα του Δήμου Μαραθώνα».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2286/13-1-2022 ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Υγείας, με θέμα: «Να λειτουργήσει ο χώρος υδροθεραπείας και αποκατάστασης του Κέντρου Φυσικής Ιατρικής και Αποκατάστασης Κομοτηνής».

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Περιβάλλοντος και Ενέργειας:

1.«Κύρωση του Μνημονίου Κατανόησης μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας»

2.«Κύρωση της Συμφωνίας-Πλαίσιο για την ίδρυση της Διεθνούς Ηλιακής Συμμαχίας»

3.«Κύρωση του Μνημονίου Κατανόησης στον τομέα της Ενέργειας μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων».

Τα νομοσχέδια ψηφίστηκαν στη διαρκή επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως των συμβάσεων αυτών για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία των συμβάσεων θα γίνει μετά το τέλος της συζήτησης τους χωριστά και με τη σειρά που συζητήθηκαν.

Από ό,τι βλέπω εδώ πλην της Νέας Δημοκρατίας που έχει ψηφίσει «υπέρ», όλα τα άλλα κόμματα έχουν εκφράσει είτε επιφύλαξη, είτε «παρών», είτε «κατά». Επομένως, πάμε με αντίστροφη φορά, με τον εισηγητή από κάθε κόμμα. Και βεβαίως ο κ. Φόρτωμας εάν το επιθυμεί κλείνοντας, θα πάρει και εκείνος τον λόγο για πέντε λεπτά, καθώς και αν θέλει και κάποιος Κοινοβουλευτικός Εκπρόσωπος, με ευρείαν ερμηνεία του Κανονισμού, διότι δεν προβλέπεται. Η ψηφοφορία θα γίνει, όπως είπαμε, χωριστά.

Λοιπόν, για να μη χάνουμε χρόνο ξεκινάμε με αντίστροφη φορά, από το ΜέΡΑ25 και τον κ. Λογιάδη.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε...

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Συνήθως όταν έχουμε δύο ή τρεις συμφωνίες έχουμε δέκα λεπτά. Δεν ισχύει τώρα;

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν ισχύει, αλλά ούτως ή άλλως θα υπάρξει μια ανοχή στον χρόνο. Μην ανησυχείτε.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, θα ξεκινήσω με την πρώτη κύρωση του Μνημονίου μεταξύ Ελλάδος και Ηνωμένων Αραβικών Εμιράτων στον τομέα της ενέργειας.

Ως ΜέΡΑ25, θεωρούμε ότι είναι ένα ωραίο παραμύθι με έναν δράκο μέσα, είναι ένα χρυσό περιτύλιγμα με μια βόμβα. Ποιο είναι το παραμύθι, ποιο το περιτύλιγμα; Οι ανανεώσιμες πηγές ενέργειας, η κλιματική αλλαγή που αναφέρει, ενώ δεν αναφέρει καθόλου την κλιματική κρίση και την κλιματική καταστροφή που έχουμε. Ο δράκος βρίσκεται στην αρχή του προοιμίου του μνημονίου που υπέγραψε το 2017 ο κ. Σταθάκης, Υπουργός Περιβάλλοντος τότε, επί κυβέρνησης Τσίπρα και στη συνέχεια βέβαια των δύο πρώτων προπαρασκευαστικών συμφωνιών του 2012 επί Παπαδήμου και του 2014 επί Σαμαρά.

Να διαβάσω τι ακριβώς αναφέρει: Τα δύο μέρη θεωρούν την κλιματική αλλαγή -και όχι την κλιματική καταστροφή- και την ενεργειακή ασφάλεια ως ζητήματα ύψιστης προτεραιότητας που μπορούν να αντιμετωπιστούν μέσω της διαφοροποίησης των ενεργειακών πηγών, την εξερεύνηση και εκμετάλλευση των ενδογενών πόρων ή υδρογονανθράκων.

Πρόκειται, λοιπόν, για την εξερεύνηση υδρογονανθράκων.

Εμείς, στο ΜέΡΑ25 είμαστε κατά της εξερεύνησης υδρογονανθράκων και κατά της εξόρυξης υδρογονανθράκων και γι’ αυτό ακριβώς καταψηφίζουμε αυτή την κύρωση, αυτή τη συμφωνία.

Εδώ θα ήθελα να τονίσω ότι πρώτα απ’ όλα τα Ηνωμένα Αραβικά Εμιράτα παράγουν πετρέλαιο και φυσικό αέριο. Δεν έχουν κανένα συμφέρον να μπουν σε θέματα ανανεώσιμων πηγών ενέργειας. Αλλά ακόμη και για εξορύξεις να μιλάγαμε, προφανώς στο Αιγαίο που εμείς είμαστε ούτως η άλλως «κατά», πρώτα απ’ όλα υπάρχουν γεωπολιτικοί λόγοι που θα έπρεπε να καθορίσουμε ΑΟΖ σε ένα διεθνές πλαίσιο και όχι διμερείς συζητήσεις και συμφωνίες όπως αυτή τη στιγμή γίνονται. Θα έπρεπε η Ελλάδα, σύμφωνα με το ΜέΡΑ25, να καλέσει στην Ελλάδα όλες τις χώρες της Ανατολικής Μεσογείου για να καθορίσουμε ΑΟΖ όχι όμως για εξόρυξη υδρογονανθράκων. Και αυτό δεν γίνεται.

Αυτή, λοιπόν, τη σύμβαση την καταψηφίζουμε λόγω των εξορύξεων.

Πάμε τώρα στη συμφωνία - πλαίσιο για την ίδρυση της διεθνούς ενεργειακής συμμαχίας. Είναι ένα κολοσσιαίο σχέδιο επενδύσεων για την ηλιακή ενέργεια. Ξεκίνησε το 2015 από την Ινδία, τον εθνικιστή Πρωθυπουργό Μόντι σε συνεργασία με τη Γαλλία του Μακρόν. Είναι ένα πρότζεκτ που προβάλλει έντονα τη συνεργασία σε διεθνές επίπεδο, έχοντας όμως την Παγκόσμια Τράπεζα Sendero και τις μεγάλες πολυεθνικές να βρίσκουν ένα πεδίο κερδοφορίας σε νέες αγορές με το περιβάλλον εν τέλει να καθίσταται απλώς βιτρίνα και όχι ουσία.

Το βασικό πρόβλημα είναι η πολύ μεγάλη κλίμακα, η από πάνω επιβολή του σωστού και βέβαια η καταστροφή καλλιεργήσιμων γαιών και οικοσυστημάτων, τα οποία θα παραδοθούν σε κολοσσιαία φωτοβολταϊκά πάρκα, με στόχο την κατασκευή ενός παγκόσμιου δικτύου διανομής να ηλεκτροδοτούνται οι χώρες-μέλη. Οι χώρες παραγωγοί της διεθνούς συμμαχίας και αυτές που διαθέτουν ψήφο στο διοικητικό συμβούλιο της είναι όσα μέλη βρίσκονται μεταξύ των τροπικών της γης. Η Ελλάδα, όμως, εφόσον κυρωθεί η συμφωνία, θα είμαστε καταναλωτές ενέργειας, επενδυτές κεφαλαίων και προμηθευτές υλικού και αναλωσίμων.

Θα ήθελα να κάνω μία αναφορά στο παρελθόν. Δέκα χρόνια ακριβώς πριν, τον Φεβρουάριο και Μάρτιο του 2012 επί Υπουργού κ. Παπακωνσταντίνου, ένα πολύ μεγάλο fund, το Guggenheim Partners Fund, το οποίο διαχειρίζεται 125 δισεκατομμύρια δολάρια, ήταν σύμβουλος στην ελληνική κυβέρνηση για το πρόγραμμα «HELIOS», για την αξιοποίηση της ηλιακής ενέργειας. Να συγκρίνουμε τα 125 δισεκατομμύρια δολάρια του fund αυτού με τα 350 δισεκατομμύρια που χρωστάει σήμερα η Ελλάδα, για να καταλαβαίνουμε τους αριθμούς. Είπαν τότε ότι θα κάνουν ελληνική ενέργεια στην Ελλάδα, να την εξάγουμε στην Ευρώπη και έτσι αυτό θα μειώσει το χρέος μας και θα μας βοηθήσει. Βέβαια ούτε πρόγραμμα «HELIOS» έγινε ούτε το χρέος μειώθηκε. Τις ίδιες προβλέψεις που είχε κάνει τότε η διοίκηση της Guggenheim, τις έκανε, βέβαια, και η Ευρωπαϊκή Ένωση. Το πρόγραμμα «HELIOS» απέτυχε, διότι δεν υπήρχαν υποδομές διασύνδεσης. Θα μπορούσε η Ελλάδα μεν να παράγει ηλιακή ενέργεια, αλλά δεν μπορούσε να διασυνδεθεί με την Ευρώπη διότι δεν υπάρχουν υποδομές.

Προχτές μας ενημέρωσε στην Επιτροπή Παραγωγής και Εμπορίου ο διευθύνων σύμβουλος της ΔΕΔΔΗΕ, ότι γίνονται κάποιες επενδύσεις στην Ελλάδα στα καλώδια, για την ανάπτυξη του δικτύου. Ακόμη και στην Ελλάδα το δίκτυό μας είναι εντελώς απαξιωμένο, πολλώ δε μάλλον η διασύνδεση με την Ευρώπη. Το πρόγραμμα «HELIOS», λοιπόν, απέτυχε. Φαγώθηκαν χρήματα, εξαφανίστηκαν χρήματα, πήρε δάνειο η Ελλάδα για να κάνει αυτές τις μελέτες αλλά ουσιαστικά τίποτε δεν έγινε.

Τώρα επιστρέφω στο σημερινό θέμα αυτού του τεράστιου πρότζεκτ. Αναφέρει την παγκόσμια διασύνδεση όπου θα παραχθεί ηλιακή ενέργεια. Την αντιμετώπιση όμως της κλιματικής καταστροφής, εμείς ως ΜέΡΑ25 την θέσαμε πάνω σε άλλη βάση. Δεν θα έρθει μέσω της εργαλειοποίησης του περιβάλλοντος για κερδοσκοπία. Θα έρθει με συντονισμένη προσπάθεια της μεγάλης, αλλά και της μικρής κλίμακας, με τη δεύτερη, τη μικρή κλίμακα να παίζει το βασικό ρόλο.

Οι ενεργειακές κοινότητες είναι ο πυρήνας της γνήσιας αδιαμεσολάβητης από το κέρδος δίκαιης και βιώσιμης πράσινης μετάβασης. Η ηλιακή ενέργεια είναι το κατ’ εξοχήν πεδίο δραστηριότητας και άνθησης των ενεργειακών κοινοτήτων. Το ΜέΡΑ25, φωνάζει συνέχεια: εξοικονόμηση ενέργειας και μείωση της σπατάλης με κάθε τρόπο, φωτοβολταϊκά στις στέγες στις πόλεις και ενεργειακές κοινότητες της γειτονιάς στα χωριά στην ύπαιθρο, με την πολιτεία αρωγό, όχι μεσίτη των πολυεθνικών και των φαραονικών ηλιακών πάρκων σε καλλιεργήσιμες γαίες.

Θεωρούμε, λοιπόν, ότι σε αυτό το πρόγραμμα, το οποίο θα διασυνδέσει υποτίθεται όλο τον κόσμο και στο οποίο θα είναι μέσα η Παγκόσμια Τράπεζα πάλι θα φαγωθούν χρήματα σε πολύ μεγάλη κλίμακα -πολύ μεγαλύτερη από ό,τι το 2012 στην Ελλάδα με την Ευρώπη- τα οποία θα πληρώνουν οι λαοί και η Ελλάδα, βέβαια, μέσα σε αυτούς. Οπότε και αυτή την κύρωση την καταψηφίζουμε.

Η τελευταία σύμβαση αφορά την Ινδία, στον τομέα των ανανεώσιμων πηγών ενέργειας. Θεωρούμε ότι κι αυτή είναι στο ίδιο πλαίσιο με την προηγούμενη συμφωνία, είναι και αυτό το περιτύλιγμα το χρυσό, οπότε θα καταψηφίσουμε και αυτή τη συμφωνία.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσουμε με το πρόβλημα που έχουμε με το συγκεκριμένο Υπουργείο σε σχέση με τις συμβάσεις που καταθέτει, με τα νομοσχέδια και με τις ερωτήσεις μας, έτσι ώστε να γνωρίζουν τουλάχιστον οι Έλληνες, τι αντιμετωπίζουμε.

Ειδικότερα, αφού αναλύσαμε τις τρεις σημερινές συμφωνίες στην επιτροπή, θέσαμε ερωτήματα, που όχι μόνο δεν απαντήθηκε κανένα, αλλά δεν μίλησε καν ο Υφυπουργός. Το ίδιο συνέβη σε επόμενη συνεδρίαση, που αφορούσε μια σύμβαση του ΔΕΔΔΗΕ, της τάξης των 200.000.000, όπου, ξανά, δεν απαντήθηκε κανένα από τα ερωτήματά μας και δεν μίλησε καθόλου ο Υπουργός, γεγονός που σημαίνει, πως η συζήτηση ήταν καθαρά προσχηματική.

Σχετικά ανάλογη ήταν η στάση του δεύτερου Υφυπουργού σε επίκαιρη ερώτησή μας για τη «ΛΑΡΚΟ», όπου αναλύσαμε διεξοδικά το θέμα και καταθέσαμε προτάσεις για την εξυγίανση της εταιρείας, έτσι ώστε να αποφευχθεί το ξεπούλημά της, σε μία εποχή, που το νικέλιο ξεπέρασε, την Τρίτη, τα 100.000 δολάρια τον τόνο, ενώ η «ΛΑΡΚΟ» παράγει περίπου δεκαοκτώ χιλιάδες έως είκοσι χιλιάδες τόνους ετησίως, που θα φανεί από όσα θα καταθέσουμε στα Πρακτικά. Είναι δε σε θέση να παράγει τρεις χιλιάδες τόνους κοβάλτιο, η τιμή του οποίου είναι στα 12.000 δολάρια.

Το νικέλιο είναι απαραίτητο για τα ηλεκτρικά αυτοκίνητα και όχι μόνο, ενώ, ήδη πριν τον πόλεμο, η προσφορά του κάλυπτε οριακά τη ζήτηση, με αποτέλεσμα τη συνεχή άνοδο των τιμών του. Όλα αυτά είναι απαράδεκτα για ένα από τα σημαντικότερα Υπουργεία της χώρας μας, σήμερα, ειδικά εξαιτίας της ενεργειακής κρίσης, που σε μεγάλο βαθμό είναι ευθύνη της Κυβέρνησης, κυρίως, με κριτήριο τη βίαιη απολιγνιτοποίηση και το Χρηματιστήριο Ενέργειας.

Όπως αναφέρθηκε, δε και θα καταθέσουμε στα Πρακτικά, το καρτέλ της ενέργειας κερδοσκοπεί και την πληρώνουν οι καταναλωτές, ενώ, δεν δρομολογείται, ούτε η μείωση του ειδικού φόρου κατανάλωσης, όπως σε άλλες χώρες ύψους 0,70 σεντ το λίτρο βενζίνης και 0,41 στο λίτρο ντίζελ ούτε του ΦΠΑ που το κράτος εισπράττει περισσότερα στις αυξημένες τιμές, ληστεύοντας κυριολεκτικά τους Έλληνες.

Επιγραμματικά, τώρα, θα αναφερθώ στις συμβάσεις. Πώς είναι δυνατόν να τις ψηφίσει κανείς υπό τις παραπάνω προϋποθέσεις; Ποια εμπιστοσύνη μπορεί να έχει σε ένα Υπουργείο, που δεν απαντάει σε τίποτα, ενώ, έχει χάσει κυριολεκτικά τον λογαριασμό, που έχει αυξήσει κατακόρυφα την ενεργειακή μας εξάρτηση με τα τεράστια λάθη του, που ξεπουλάει τη ΔΕΗ και τα δίκτυα ενέργειάς μας σε μια εποχή που έχει ξεσπάσει ενεργειακή καταιγίδα;

Συνεχίζοντας με τη σύμβαση για την ηλιακή συμμαχία, κινητήριες δυνάμεις είναι η Γαλλία και η Ινδία, ενώ, στόχος της είναι η ανάπτυξη συστημάτων ηλιακής ενέργειας 1000GW. Εκτιμάται, πως θα απαιτηθούν επενδύσεις ύψους 1.000.000.000.000 δολαρίων έως το 2030, χωρίς, όμως, να έχει εξασφαλιστεί η χρηματοδότησή της.

Εν προκειμένω, ο Πρόεδρος Μακρόν έχει ανακοινώσει χρηματοδότηση 700.000.000 και ο Μόντι 1,4 δισεκατομμύριο δολάρια για είκοσι επτά έργα σε δεκαπέντε χώρες, ελάχιστα, προφανώς, σε σχέση με το 1.000.000.000.000 δολάρια που απαιτούνται, γι’ αυτό είναι αστείο.

Τα παραπάνω θυμίζουν σε κάποιο βαθμό, το πρόγραμμα «ΗΛΙΟΣ» του 2012, με το οποίο η Ελλάδα θα εξήγαγε ηλεκτρισμό από ηλιακή ενέργεια στη Γερμανία, το 2012 με Νέα Δημοκρατία! Με βάση το συγκεκριμένο πρόγραμμα η Ελλάδα θα παρήγαγε έως το 2017, που πέρασε, περίπου 1,5 GW ηλιακή ενέργεια από φωτοβολταϊκά πάρκα, ενώ, έως το 2020, περί τα 10GW. Τελικά όχι μόνο δεν πραγματοποιήθηκε τίποτα, αλλά η Γερμανία πρόσφατα αγόραζε από εμάς λιγνιτική ενέργεια.

Τι οφείλει, βέβαια να κάνει κανείς; Να δει τη συγκεκριμένη σύμβαση ως γεωστρατηγικής σημασίας, όπως είναι ο δρόμος του μεταξιού της Κίνας. Εντούτοις, η Κίνα έχει εξασφαλίσει χρηματοδότηση, ενώ η παρούσα σύμβαση είναι μόνο θεωρία. Η επιλογή των κρατών περί τον Ισημερινό οφείλεται στο ότι επιβαρύνεται από τις πολλαπλάσιες εκπομπές ρύπων των ανεπτυγμένων χωρών, σύμφωνα βέβαια με τη λογική της ανθρωπογενούς κλιματικής αλλαγής, που προκαλεί άνοδο της θερμοκρασίας, ανομβρία, πλημμύρες και αύξηση της θαλάσσιας στάθμης στις παραπάνω χώρες.

Η Ινδία διεκδίκησε το 2021 από τις ανεπτυγμένες χώρες στο όνομα των αναπτυσσόμενων 1.000.000.000.000 δολάρια ως κλιματική χρηματοδότηση, σημειώνοντας πως η Συμφωνία της Κοπεγχάγης είχε θέσει ετήσιο στόχο 100.000.000.000 δολάρια επενδύσεις από τις ανεπτυγμένες στις αναπτυσσόμενες, χωρίς όμως να πραγματοποιηθεί. Η δέσμευση χρηματοδότησης επαναδιατυπώθηκε με τη Σύμβαση του Παρισιού, με τα ίδια αποτελέσματα, ενώ, δεν άλλαξε ούτε με τη COP26 της Γλασκώβης. Θεωρία στη θεωρία λοιπόν.

Με δεδομένο τώρα το ότι οι άλλες πηγές ενέργειας γίνονται πολύ ακριβές για να μπορούν να επιχορηγούν τις ΑΠΕ, χωρίς να επιβαρύνεται η οικονομία, η κατάσταση δεν φαίνεται να καλυτερεύει, ενώ μπορεί μεν η τεχνολογία να βελτιώνεται, αλλά το κόστος όχι απαραίτητα. Για παράδειγμα, τα φωτοβολταϊκά απαιτούν πυρίτιο που υπάρχει κυρίως στην Κίνα και μετά στη Ρωσία, με αποτέλεσμα να αυξάνονται οι τιμές του από τις κυρώσεις.

Συνεχίζοντας τη σύμβαση για την Ινδία, με την οποία θέλουμε να έχουμε καλές γεωπολιτικές σχέσεις, ο σκοπός είναι η προώθηση της συνεργασίας για την ανάπτυξη ΑΠΕ, ενώ αναφέρεται κυρίως σε ΑΠΕ από ηλιακή ενέργεια, από αιολική, από βιομάζα και βιοενέργεια, καθώς επίσης από μικρά υδροηλεκτρικά. Για εμάς έχουν ενδιαφέρον μόνο τα δύο τελευταία, ενώ δεν θεωρούμε χρήσιμα τα άλλα, τουλάχιστον όχι έτσι όπως δρομολογούνται στην Ελλάδα.

Κλείνοντας με το περιεχόμενο της σύμβασης, θα πω ότι είναι γενικόλογη σαν έκθεση ιδεών, με λίγες πρακτικές παραμέτρους, ενώ όλα εξαρτώνται από τη δυνατότητα χρηματοδότησης που είναι σημαντική, αλλά δεν αναφέρεται καθόλου.

Ολοκληρώνοντας με τη σύμβαση για τα Ηνωμένα Αραβικά Εμιράτα θυμίζουμε πως η Τουρκία, που δεν έχει καλές σχέσεις, εξασφάλισε πρόσφατα 10.000.000.000 δολάρια από τα Ηνωμένα Αραβικά Εμιράτα για την ενίσχυση της οικονομίας της.

Η σύμβαση αφορά στη συνεργασία μας για την ανάπτυξη ΑΠΕ, ενώ στόχος των Ηνωμένων Αραβικών Εμιράτων με την ενεργειακή πολιτική 2050 που ανακοίνωσαν -εμείς κάποια στιγμή θα το κάνουμε- είναι ως τότε το 38% από φυσικό αέριο, το 44% από ΑΠΕ, το 12% από καθαρό άνθρακα και το 6% από πυρηνική ενέργεια.

Αυτό που ενδιαφέρει εμάς είναι οι μονάδες καθαρού άνθρακα που ευρίσκονται εντός του αντικειμένου της σύμβασης, σημειώνοντας πως η μονάδα που αναπτύσσουν τα Ηνωμένα Αραβικά Εμιράτα θα έχει τη δυνατότητα παροχής ηλεκτρισμού σε διακόσιες πενήντα χιλιάδες νοικοκυριά. Το εργοστάσιο θα καίει λιγνίτη, με εναλλακτικό το φυσικό αέριο, αλλά με τη νέα τεχνολογία, που έχουμε προτείνει και εμείς για τις λιγνιτικές εγκαταστάσεις μας, ενώ θα ικανοποιεί την οδηγία της Ευρωπαϊκής Ένωσης για βιομηχανικές εκπομπές, οπότε, δεν θα κοστίζει ακριβά. Πρόκειται για μία επένδυση ύψους 3,4 δισεκατομμυρίων δολαρίων, που θα παρέχει ηλεκτρική ενέργεια από λιγνίτη, με κόστος 0,05 την κιλοβατώρα έναντι 0,23 ευρώ στην Ελλάδα κατά μέσον όρο τον Δεκέμβριο.

Αυτό δεν θα έπρεπε, αλήθεια, να δρομολογήσουμε και εμείς, χωρίς να πετάξουμε από το «παράθυρο» τα λιγνιτικά μας αποθέματα των 300 δισεκατομμυρίων ευρώ;

Επί των άρθρων, τώρα, στην παράγραφο 3 δίνεται πολύ σωστά σημασία στην ενεργειακή ασφάλεια, η οποία δυστυχώς δεν απασχολεί την Ελληνική Κυβέρνηση, κρίνοντας από το ΕΣΕΚ, το Εθνικό Σχέδιο για την Ενέργεια και το Κλίμα, που δρομολόγησε με 70% ενεργειακή εξάρτηση. Αν είναι δυνατόν! Πώς είναι δυνατόν να υπάρχει ασφάλεια, πόσω μάλλον υπό τις σημερινές εξελίξεις; Θα ήταν πάντως θετικό να καλύψουν τις ανάγκες μας σε φυσικό αέριο, σε κάποιο βαθμό έστω, τα Ηνωμένα Αραβικά Εμιράτα.

Τέλος, το πιο σημαντικό στη συγκεκριμένη σύμβαση είναι η αναφορά στη σύλληψη και αποθήκευση του διοξειδίου του άνθρακα σε μονάδες παραγωγής, κάτι που θα έπρεπε να είχε ήδη δρομολογηθεί στην Ελλάδα.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Επόμενος ομιλητής είναι ο κ. Ιωάννης Δελής από το Κομμουνιστικό Κόμμα Ελλάδας.

**ΙΩΑΝΝΗΣ ΔΕΛΗΣ**: Ευχαριστώ πολύ, κύριε Πρόεδρε.

Η πρώτη συμφωνία με τα Ηνωμένα Αραβικά Εμιράτα αναφέρεται τόσο στις ανανεώσιμες πηγές ενέργειας, τις ΑΠΕ, όσο και στους υδρογονάνθρακες, κυρίως στο φυσικό αέριο, και συγκεκριμένα στην εξερεύνηση και εκμετάλλευση των ενδογενών πόρων των υδρογονανθράκων, όπως λέει το κείμενο.

Με λίγα λόγια, εντάσσεται και υπηρετεί τόσο το γενικότερο σχέδιο της Πράσινης Ενεργειακής Συμφωνίας, το λεγόμενο «New Green Deal», όσο και της μεταβατικής προς αυτή περίοδο, τη λεγόμενη πράσινη μετάβαση, για την οποία οι κυβερνήσεις της χώρας μας επέλεξαν ως μεταβατικό καύσιμο έναν υδρογονάνθρακα, το φυσικό αέριο.

Αυτή η νέα Πράσινη Συμφωνία που προωθεί η Ευρωπαϊκή Ένωση και υλοποιείται φυσικά και στη χώρα μας ουδεμία σχέση έχει φυσικά με την προστασία του περιβάλλοντος, την οποία επικαλείται προσχηματικά και προπαγανδιστικά. Άλλοι είναι οι στόχοι της, να δοθεί μία κερδοφόρα επενδυτική διέξοδος σε τεραστίων διαστάσεων κεφάλαια, τα οποία έχουν υπερσυσσωρευτεί τα προηγούμενα χρόνια και τώρα απλώς λιμνάζουν. Και να προωθηθούν βεβαίως τα πανάκριβα εμπορεύματα της πράσινης τεχνολογίας, στα περισσότερα των οποίων η Ευρωπαϊκή Ένωση έχει σε σχέση με τους ανταγωνιστές της ένα συγκριτικό πλεονέκτημα.

Την πολιτική αυτή εκφράζουν, υπηρέτησαν και συνεχίζουν να υπηρετούν όλες οι αστικές κυβερνήσεις, αλλά και τα αστικά κόμματα, είτε είναι στην κυβέρνηση είτε είναι στην αντιπολίτευση. Και η πολιτική αυτή βέβαια είναι ο μεγάλος ένοχος για τη μεγάλη εξάπλωση της ενεργειακής φτώχειας στον λαό, για την παραπέρα υπονόμευση των μεγάλων παραγωγικών δυνατοτήτων.

Αν, όμως, δει κανείς και όλη τη μεγάλη εικόνα και δει τη διεθνή διάσταση αυτής της πολιτικής, είναι αυτή η πολιτική που τροφοδοτεί και την ένταση των ιμπεριαλιστικών ανταγωνισμών, όπως τη βλέπουμε τώρα με την καταδικαστέα ρωσική εισβολή και την ιμπεριαλιστική σύγκρουση στην Ουκρανία.

Όλα αυτά γιατί τα λέμε; Γιατί δείχνουν πάρα πολύ καθαρά κάθε μέρα το ποιος ακριβώς χάνει και ποιος κερδίζει από την υλοποίηση αυτών των πράσινων στόχων του κεφαλαίου. Το βλέπουμε στην εκτίναξη των τιμών της ενέργειας μέσω των χρηματιστηρίων της ενέργειας, μια εκτίναξη τιμών η οποία καταδικάζει τα λαϊκά στρώματα στη φτώχεια, μα και το κρύο. Γι’ αυτό και είναι επιτακτική και άμεση η ανάγκη και της κατάργησης του ειδικού φόρου κατανάλωσης στα καύσιμα, αλλά φυσικά πρέπει να υπάρξει και άμεση αύξηση των μισθών για να αντιμετωπίσει ο κόσμος την ακρίβεια. Όλα αυτά δείχνουν ότι ο λαός δεν έχει να περιμένει τίποτα και από κανέναν στόχο των επιχειρηματικών ομίλων.

Σύμφωνα, μάλιστα, με το προοίμιο του Μνημονίου Κατανόησης το οποίο έρχεται προς κύρωση, οι διμερείς σχέσεις είναι άριστες με τα Ηνωμένα Αραβικά Εμιράτα, τόσο άριστες, λέμε εμείς, που αναπτύσσονται ταχύτατα και στο στρατιωτικό επίπεδο.

Είναι χαρακτηριστικό ότι στην πρόσφατη συμφωνία των δύο χωρών σχετικά με την κοινή συνεργασία στην εξωτερική πολιτική και άμυνα περιλαμβάνεται και μία ρήτρα αμοιβαίας στρατιωτικής συνδρομής σε περίπτωση επίθεσης από τρίτο μέρος, όπου αναφέρεται πως τα δύο μέρη δεσμεύονται να συμβάλουν στην άμυνα και τη διατήρηση της ασφάλειας, της κυριαρχίας, της ενότητας, της προστασίας και της εδαφικής ανεξαρτησίας των Ηνωμένων Αραβικών Εμιράτων και της Ελλάδας αντιστοίχως στον βαθμό του εφικτού και όπου είναι πρακτικά δυνατό.

Θυμίζουμε εδώ απλώς ότι η απόσταση ανάμεσα στην Ελλάδα και τα Ηνωμένα Αραβικά Εμιράτα είναι πάνω από τρεις χιλιάδες χιλιόμετρα και αντιλαμβανόμαστε φυσικά αμέσως το νατοϊκό υπόβαθρο τέτοιων συμφωνιών.

Στο κείμενο βεβαίως αυτής της συμφωνίας με τα Εμιράτα τα πράγματα λέγονται με το όνομά τους χωρίς περιστροφές. Έναρξη, λέει, επαφών μεταξύ εταιρειών των δύο χωρών, έτσι ώστε να τονώσουν τις επιχειρηματικές δραστηριότητες, στην παράγραφο 5. Ή παρακάτω στην ίδια παράγραφο που αναφέρεται στη μικτή ομάδα εργασίας για την ενέργεια και η οποία συγκροτείται από τον Υπουργό με συμμετοχή τόσο εμπειρογνωμόνων από τα Υπουργεία όσο και από εκπροσώπους των εθνικών εταιρειών και οργανισμών. Και όπως λέει η εισηγητική έκθεση της συμφωνίας, αυτή αφορά στους επιχειρηματικούς φορείς των δύο χωρών.

Τα πράγματα, δηλαδή, είναι πολύ καθαρά. Για τα λαϊκά στρώματα τα λαϊκά στρώματα δεν προβλέπεται κανένα όφελος, δεν υπάρχει καμμία μα καμμία απολύτως αναφορά, ούτε υπάρχει ποτέ από τέτοιου είδους συμφωνίες. Καταψηφίζουμε, λοιπόν, αυτή τη συμφωνία.

Σε σχέση με τη Διεθνή Ηλιακή Συμμαχία, με τη διακήρυξη του Παρισιού το 2015 για το κλίμα, πέρα από τα συνήθη μεγάλα λόγια, στην πραγματικότητα στρώθηκε το έδαφος για νέα πολύ μεγάλα επενδυτικά σχέδια. Ταυτόχρονα, βέβαια, ετοιμάστηκε και μια πληθώρα εργαλείων λαϊκής χειραγώγησης, καθώς στο όνομα της προστασίας του περιβάλλοντος μια σειρά ενδοαστικοί και ενδοϊμπεριαλιστικοί ανταγωνισμοί οξύνονται και επέρχονται και προσωρινοί συμβιβασμοί.

Τότε, το 2015, ήταν που ανακοινώθηκαν και μια σειρά από πρωτοβουλίες και επιχειρηματικά πρότζεκτ, όπως αυτή που πήρε το όνομα «Διεθνής Ηλιακή Συμμαχία». Στόχος της συμμαχίας να τονώσει τις προσπάθειες των αναπτυσσόμενων, λέει, χωρών για την προσέλκυση επενδύσεων και τεχνολογιών σε αυτόν τον τομέα για την ανάπτυξη των χρήσεων της ηλιακής ενέργειας. Γίνεται αναφορά στη συμφωνία αυτή για πάνω από εκατό χώρες που εκτείνονται πλήρως ή μερικώς ανάμεσα στον Τροπικό του Καρκίνου και του Αιγόκερω, αναγορεύοντας ουσιαστικά τις αντίστοιχες γεωγραφικές περιοχές σε εν δυνάμει χρυσοφόρα πεδία ενεργειακών κολοσσών, που εξαιτίας και της στρατηγικής σημασίας που έχει ο κλάδος της ενέργειας πρωτοστατούν στη συγκέντρωση και τη συγκεντροποίηση του κεφαλαίου στη σημερινή διεθνοποιημένη οικονομία.

Επιπλέον, συμμαχίες όπως η παραπάνω αποτυπώνουν και τις ιδιαίτερες προσπάθειες μερίδων του κεφαλαίου, όπως το γαλλικό, να ανακτήσουν το χαμένο έδαφος έναντι του γερμανικού, αλλά και αναδυόμενων δυνάμεων, όπως η Ινδία, να διασφαλίσουν ένα καλό μέρος από την «πίτα» του πλούτου που τα μονοπώλια ληστεύουν από τους λαούς του κόσμου.

Τέλος, ένα ζήτημα στο οποίο αναμένεται βεβαίως να εκφραστούν οι ανταγωνισμοί μεταξύ μονοπωλίων αργά ή γρήγορα και κέντρων ιμπεριαλιστικών είναι και ο καταμερισμός των δαπανών που απαιτεί η προσαρμογή της οικονομίας και της βιομηχανίας. Ποιος θα τα πληρώσει δηλαδή τα «σπασμένα» έτσι ώστε να γίνει φιλικότερη για το περιβάλλον, όπως ισχυρίζονται βεβαίως οι καπιταλιστές, με βάση κριτήρια τα οποία τα έχουν «κόψει και ράψει» στις δικές τους ανάγκες.

Είναι χαρακτηριστική η αντιπαράθεση ανάμεσα στις αναπτυγμένες και τις αναπτυσσόμενες χώρες για το πόσο οι πρώτες πρέπει να βοηθήσουν, δηλαδή για το ύψος των κεφαλαίων που ισχυρότερα μονοπώλια καλούνται να διαθέσουν.

Εντάσσεται και αυτή η Διεθνής Ηλιακή Συμμαχία στο «New Green Deal». Προβλέπονται επενδύσεις άνω του ενός τρισεκατομμυρίου δολαρίων -ζαλίζουν πραγματικά τα νούμερα- μέχρι το 2030 για την ανάπτυξη της ηλιακής ενέργειας.

Βεβαίως, καταψηφίζουμε για όλα αυτά τα χαρακτηριστικά και αυτή τη συμφωνία.

Σε σχέση με τη συμφωνία με την Ινδία για το θέμα της ενέργειας, στη συμφωνία παραμένουν σε ένα ερευνητικό επίπεδο οι προβλέψεις αυτής της συμφωνίας. Τοποθετούμαστε με το «παρών» στη συμφωνία με την Ινδία.

Σας ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Γεώργιος Αρβανιτίδης από το Κίνημα Αλλαγής.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στην επιτροπή ανέπτυξα κάποιες απόψεις και προτάσεις μας για την ανάγκη να υπάρχει αναβαθμισμένος ρόλος και συμμετοχή των Βουλευτών στη διαδικασία σύναψης και κύρωσης των διεθνών συμβάσεων. Υπογράμμισα ότι δεν γίνεται να παρατηρούνται καθυστερήσεις πέντε ετών μεταξύ της υπογραφής των διεθνών συμβάσεων και της κύρωσής τους από τη Βουλή και μετά σε αυτόν τον χρόνο που μας παραχωρείται, τα πέντε λεπτά, να τοποθετηθούμε και στην επιτροπή.

Στην προκειμένη, βέβαια, περίπτωση η Κυβέρνηση θυμήθηκε ξαφνικά τρεις διεθνείς συμβάσεις μετά το ξέσπασμα της ενεργειακής κρίσης. Έχω να πω κάλλιο αργά, παρά ποτέ. Και βέβαια είμαστε θετικοί, όπως το είπα και στην επιτροπή. Επιφύλαξη είχα κάνει για να αναπτύξω μερικές σκέψεις και ερωτήματα. Κύριε Υπουργέ, ποιος θα εκπροσωπεί τη χώρα μας στη συνέλευση της Ηλιακής Συμμαχίας, αλλά και στα Μνημόνια Κατανόησης με την Ινδία; Ποια θα είναι η οικονομική συμβολή της Ελλάδας σε αυτή τη συνέλευση; Σχετίζονται και πώς οι παρούσες συμβάσεις με την ηλεκτρική διασύνδεση με την Αίγυπτο ή άλλα έργα διασυνδέσεων; Υπάρχει συσχετισμός με την πρόσφατη ψήφιση του νόμου περί πρότυπων προτάσεων για καινοτόμα έργα και την πιθανή άντληση κονδυλίων από το Ταμείο Ανάκαμψης;

Σε κάθε περίπτωση, βέβαια, όπως δήλωσα υπερψηφίζουμε γιατί και οι τρεις συμβάσεις σηματοδοτούν την ανάγκη αξιοποίησης της ηλιακής ενέργειας και των ανανεώσιμων πηγών ενέργειας, κάτι στο οποίο η Ελλάδα οφείλει να πρωταγωνιστεί. Διότι οι ανανεώσιμες πηγές ενέργειας είναι αυτές που εξασφαλίζουν και μειωμένες τιμές σε νοικοκυριά επιχειρήσεις και απεξάρτηση και αυτάρκεια στη χώρα μας από την εισαγωγή της ενέργειας. Το έδειξε αναλυτικά και η πρόσφατη έρευνα του Αριστοτελείου Πανεπιστημίου Θεσσαλονίκης ότι αν δεν ήταν οι ΑΠΕ στη χώρα μας η χονδρεμπορική τιμή ρεύματος θα ήταν στα 83 ευρώ η MWh υψηλότερα.

Οι ΑΠΕ, λοιπόν, είναι μονόδρομος. Θυμίζω το πρόγραμμα «ΗΛΙΟΣ» και τα όσα υποστήριζε, αλλά και έπραξε από το 2009 η δική μας παράταξη. Κι εδώ πιστεύουμε ότι βρίσκεται η θεμελιακή μας διαφορά με τη Νέα Δημοκρατία στον ενεργειακό τομέα. Εμείς βλέπαμε μπροστά και σχεδιάζαμε την ενεργειακή ασφάλεια και αυτονομία της χώρας μας με όφελος για τους πολλούς, ενώ η Νέα Δημοκρατία έβλεπε και βλέπει πώς θα ιδιωτικοποιήσει δίκτυα και υποδομές και σχεδίαζε με επικοινωνιακούς όρους μια πράσινη μετάβαση, κατά την άποψή μας προς όφελος των λίγων και των εκλεκτών. Σε αντίθεση με τη Νέα Δημοκρατία εμείς πάντα είχαμε ως πρώτη επιλογή την ευρεία ανάπτυξη των ανανεώσιμων πηγών ενέργειας στην Ελλάδα.

Η Κυβέρνησή σας σπεύδει τώρα εν μέσω ενεργειακής κρίσης να ανακοινώσει το plan B της, την επιτάχυνση δηλαδή των έργων ΑΠΕ για την ενεργειακή απεξάρτηση της χώρας από το φυσικό αέριο, αφού όμως είχε φροντίσει πρώτον να δυσκολέψει το θεσμικό πλαίσιο για τους μικρούς παραγωγούς και τις ενεργειακές κοινότητες, να αυξήσει την παραγωγή ηλεκτρικής ενέργειας από φυσικό αέριο κατά 24%, να ανακοινώσει μια απολιγνιτοποίηση που θα αντικαθιστούσε τον λιγνίτη με το πανάκριβο σήμερα εισαγόμενο φυσικό αέριο, να αγνοήσει τις συνεχείς και τεκμηριωμένες προτάσεις μας για αξιοποίηση και άλλων πηγών ενέργειας, όπως η γεωθερμία. Η Κυβέρνηση, λοιπόν, έχει ευθύνες που η χώρα και οι πολίτες βρέθηκαν τόσο δραματικά εκτεθειμένοι στην ενεργειακή ακρίβεια.

Μπορεί ο πόλεμος στην Ουκρανία να έχει εκτοξεύσει τις ενεργειακές τιμές, αλλά υπάρχουν και εγχώριοι λόγοι και επιλογές της Κυβέρνησης που δυστυχώς η χώρα μας είναι τόσο ακριβή. Τι να υποθέσει, άλλωστε, κάποιος ακούγοντας τον κ. Ξιφαρά της ΔΕΠΑ να δηλώνει μόλις χθες ότι: «Η κερδοσκοπία εκτόξευσε τις τιμές φυσικού αερίου. Οι κυβερνήσεις και οι ρυθμιστικές αρχές οφείλουν να παρέμβουν άμεσα για να αποκαταστήσουν την ισορροπία στην αγορά και πρωτίστως να προστατεύσουν τα νοικοκυριά και τις ευρωπαϊκές οικονομίες από τους κερδοσκόπους».

Τι έκανε, λοιπόν, η Κυβέρνηση; Ποια παρέμβαση έκανε για να διορθώσει τις στρεβλώσεις των ενεργειακών αγορών του target model; Τι έκανε για το χρηματιστήριο ενέργειας στη χώρα μας; Οι πρόσφατες προτάσεις του Πρωθυπουργού δεν αντιμετωπίζουν την ενεργειακή κρίση. Πρέπει να τεθεί πλαφόν στις εξωφρενικές χρηματιστηριακές τιμές όχι μόνο στο φυσικό αέριο, αλλά και στο πετρέλαιο. Οι ραγδαίες ανατιμήσεις προκαλούν ασφυξία σε νοικοκυριά και επιχειρήσεις.

Το Κίνημα Αλλαγής ζητάει άμεσα τη φορολόγηση των απροσδόκητων κερδών των ηλεκτροπαραγωγών με ειδική εισφορά και προκαταβολή για να ενισχυθεί η ρευστότητα. Και επιμένουμε στη θέση μας για την εισαγωγή πλαφόν στη ρήτρα αναπροσαρμογής στους λογαριασμούς του ηλεκτρικού ρεύματος. Θέλουμε διαφάνεια και ενεργειακή δημοκρατία. Και βέβαια, πρέπει να ληφθούν αποφάσεις για τη μείωση του ειδικού φόρου κατανάλωσης και του ΦΠΑ.

Η Κυβέρνησή σας, κύριε Υπουργέ, προσπαθεί κρυφά να δέσει τη χώρα μας σε νέες ξένες ενεργειακές εξαρτήσεις. Έφτασε στο σημείο, χωρίς να έχει επικαιροποιήσει τον εθνικό σχεδιασμό για την ενέργεια και το κλίμα, χωρίς να στοχεύει στην ενεργειακή ανεξαρτησία της χώρας, χωρίς καμμία ενημέρωση, με σπασμωδικές κινήσεις, να συζητά ακόμα και την εισαγωγή πυρηνικής ενέργειας από τη Βουλγαρία. Είναι ή δεν είναι όλα αυτά ενεργειακός σχεδιασμός στο πόδι; Γιατί θέλετε να δεσμεύσετε τη χώρα για τα επόμενα είκοσι χρόνια με εισαγόμενη πυρηνική ενέργεια από τη Βουλγαρία; Δεν πήραμε το μάθημα της δέσμευσης στο φυσικό αέριο που είχατε ξεκινήσει; Έχουμε ζητήσει εδώ και μέρες από την Κυβέρνηση διευκρινίσεις και τις περιμένουμε.

Όπως αναμένουμε και από τον κύριο Υπουργό Ανάπτυξης και Επενδύσεων, τον κ. Γεωργιάδη, να σταματήσει να κάνει άστοχες δηλώσεις. Κατ’ αρχάς, εκθέτει εσάς, κύριε Υπουργέ, με τα ψευδή δεδομένα που παρουσιάζει στον ελληνικό λαό. Αυτό που είπε προχθές ο κ. Γεωργιάδης σε τηλεοπτική του συνέντευξη ότι οι λιγνιτικές μονάδες δουλεύουν στο φουλ γνωρίζετε ότι είναι ψέμα. Τον διαψεύδουν τα στοιχεία, όχι εγώ. Τους πρώτους μήνες του 2022 με την έκρηξη των τιμών του φυσικού αερίου, η αξιοποίηση του λιγνίτη στην Ελλάδα ήταν στο ένα τρίτο της δυναμικότητας των μονάδων. Ακόμα και τις τελευταίες δύο εβδομάδες η αξιοποίηση προσέγγισε μόλις το 50%. Καταθέτω τα στοιχεία προς ενημέρωσή σας.

(Στο σημείο αυτό ο Βουλευτής κ. Γεώργιος Αρβανιτίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η χώρα και η οικονομία, οι πολίτες, δεν έχουν ανάγκη από παραπλανητικές δηλώσεις και στοιχεία. Έχουν ανάγκη από μια νέα εθνική ενεργειακή στρατηγική, που θα μας οδηγήσει με ασφάλεια και διαφάνεια στην ενεργειακή μας αυτονομία, αλλά και σε χαμηλές τιμές ενέργειας από ΑΠΕ για τα νοικοκυριά και τις επιχειρήσεις.

Και προσέξτε ΑΠΕ όχι άναρχα, χωρίς χωροταξικό και μόνο για τους μεγάλους της αγοράς και τις ξένες εταιρείες. Κύριε Υπουργέ, οφείλετε να επιταχύνετε με ρυθμούς fast track, όπως τους Ολυμπιακούς Αγώνες, διαδικασίες και αδειοδοτήσεις για πολλές μικρές ΑΠΕ που είναι δυνατόν γρήγορα να πέσουν στο δίκτυο. Υπάρχουν συγκριτικές μελέτες και έρευνες του Μετσόβιου Πολυτεχνείου που δείχνουν για παράδειγμα κάτω από ποιες προϋποθέσεις η ελληνική οικονομία και η κοινωνία κερδίζουν περισσότερα από την εγκατάσταση φωτοβολταϊκών ισχύος 1 GW. Η προστιθέμενη αξία είναι σχεδόν τέσσερις φορές μεγαλύτερη όταν σε τέτοια έργα συμμετέχουν μικροεπενδυτές. Τα έσοδα, δηλαδή, στο κράτος από φόρους και τέλη, αλλά και το κοινωνικό μέρισμα προς όφελος είναι τετραπλάσιο. Τολμήστε το.

Κλείνοντας, κυρίες και κύριοι συνάδελφοι, στο Κίνημα Αλλαγής δεν περιμέναμε την ενεργειακή κρίση για να τρέχουμε να ανακαλύψουμε τις φθηνές ΑΠΕ, όπως σήμερα η Κυβέρνηση. Η νέα προτεινόμενη εργαλειοθήκη της Ευρωπαϊκής Επιτροπής χρειάζεται εξειδίκευση. Η Κυβέρνηση πρέπει να μας πει τι και πώς από όλα αυτά προτίθεται να εφαρμόσει, όχι απλά να ανακοινώσει, στη χώρα μας.

Η έκδοση ευρωομολόγου όταν την πρότεινε το κόμμα μας κατά την περίοδο της δημοσιονομικής κρίσης ήταν ταμπού για την Ευρωπαϊκή Ένωση. Τώρα βλέπουμε να συζητείται η έκδοση ευρωομολόγου, η αγορά ενέργειας από όλα τα κράτη-μέλη. Δεν είναι απλά ζήτημα ιστορικής πολιτικής δικαίωσης ενός κόμματος. Είναι πλέον υπαρξιακό ζήτημα της ίδιας της Ευρωπαϊκής Ένωσης για το πώς θα πρέπει να αντιμετωπίσει τις προκλήσεις που διαμορφώνονται μπροστά της.

Ψηφίζουμε, λοιπόν, τις κυρώσεις των συμβάσεων.

Σας ευχαριστώ πολύ, κύριε Πρόεδρε, και σας ζητώ συγγνώμη για την υπέρβαση του χρόνου.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο τώρα έχει η γενική εισηγήτρια του ΣΥΡΙΖΑ η κ. Χαρούλα Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, στην τοποθέτησή μας στην επιτροπή για την κύρωση των τριών συμβάσεων επιφυλαχθήκαμε γιατί ζητήσαμε και ζητάμε και σήμερα από τον κύριο Υπουργό, από την Κυβέρνηση, να τοποθετηθεί σχετικά με τα μέτρα που πρόκειται να πάρει για την ενεργειακή κρίση την οποία βιώνουμε σήμερα.

Ο πόλεμος στην Ουκρανία, που όλοι -πιστεύω- ευχόμαστε να σταματήσει τώρα και να επικρατήσει η ειρήνη των όπλων, σαφώς επιβάρυνε και τα ζητήματα της ενεργειακής ασφάλειας όλων των χωρών και επιδείνωσε την ενεργειακή κρίση. Όμως περιμένουμε από τον κύριο Υπουργό συγκεκριμένες τοποθετήσεις και μέτρα τα οποία θα πάρει η Κυβέρνηση. Να μην κρύβεται η Κυβέρνηση πίσω από το διεθνές περιβάλλον, διότι η κρίση της ακρίβειας και η κρίση η ενεργειακή προηγήθηκε εδώ και πολλούς μήνες από την κρίση η οποία υφίσταται παγκόσμια και αφορά τον πόλεμο στην Ουκρανία.

Οι τιμές στα καύσιμα, κύριε Υπουργέ, αυξάνουν δυσβάστακτα. Η ενεργειακή φτώχεια επελαύνει. Πραγματικά η Κυβέρνηση για άλλη μια φορά, όπως έκανε και στην πανδημία και σε άλλα ζητήματα που ξεφεύγουν της ελληνικής επικράτειας, απλά παρακολουθεί και αποδίδει τα πάντα, θα έλεγα, σε διεθνές περιβάλλον. Εναποθέτει τις ελπίδες της στις παρεμβάσεις της Ευρωπαϊκής Ένωσης. Ας κάνει, όμως, η Κυβέρνηση αυτά τα οποία προτείνει η Κομισιόν και το σχέδιο REPowerEU.

Η Ευρωπαϊκή Ένωση αναγνωρίζει την αισχροκέρδεια και προτείνει μάλιστα και φορολόγηση. Έχει όμως ευθύνες η Κυβέρνηση του κ. Μητσοτάκη στην πρόσδεση της χώρας μας στον ρυθμό του φυσικού αερίου. Περίπου 50% στο μείγμα ενέργειας αφορούσε το φυσικό αέριο εδώ και κάποιους μήνες μέσα από τη διαδικασία της απολιγνιτοποίησης που εσπευσμένα ο κύριος Πρωθυπουργός εξήγγειλε από τον Σεπτέμβρη του 2019.

Ιδιωτικοποιήθηκε η ΔΕΗ που μπορούσε να παίξει έναν σημαντικό ρόλο σαν ναυαρχίδα εταιρείας στον ενεργειακό τομέα και σε θέματα διαμόρφωσης των τιμών. Επιμένετε ως Κυβέρνηση να μη μειώνετε τον ειδικό φόρο κατανάλωσης στα καύσιμα. Ο ΣΥΡΙΖΑ - Προοδευτική Συμμαχία τρεις φορές ζήτησε με τροπολογία να μειωθεί ο φόρος σε επίπεδο που επιτρέπει η Ευρωπαϊκή Ένωση, σημειώνοντας δε ότι είναι κάτι το οποίο συμβαίνει σε πάρα πολλές χώρες της Ευρωπαϊκής Ένωσης και το παράδειγμα αυτό ας το ακολουθήσει και η χώρα μας. Βέβαια, η απάντηση από την πλευρά της Κυβέρνησης ήταν αρνητική και τις τρεις φορές που καταθέσαμε τροπολογία.

Η αισχροκέρδεια, λοιπόν, καλπάζει. Καρτέλ θησαυρίζουν. Υπάρχει χειραγώγηση τιμών. Αυτό δεν το λέει μόνο ο ΣΥΡΙΖΑ, το λένε και φορείς του επαγγελματικού και βιομηχανικού κόσμου. Δεν λειτουργεί η προθεσμιακή αγορά. Η Κομισιόν προτρέπει τα μέλη να βάλουν διατίμηση μέχρι και να κρατικοποιήσουν υποδομές αν χρειαστεί. Ο κ. Μητσοτάκης στέλνει επιστολές και υπόσχεται νέα μέτρα στήριξης. Πού είναι η Ρυθμιστική Αρχή Ενέργειας; Πού είναι η Επιτροπή Ανταγωνισμού; Είχε πει ο κ. Χατζηδάκης όταν ανέλαβε Υπουργός Ενέργειας ότι ο ελεύθερος ανταγωνισμός θα ρίξει τις τιμές και τελικά αυτό το οποίο βιώνουμε είναι ακριβώς το αντίθετο.

Αλλά δεν είναι μόνο η ακρίβεια, κυρίες και κύριοι Βουλευτές. Είναι και η ενεργειακή ασφάλεια της χώρας μας. Η Γερμανία ανακοίνωσε ότι έχει αποθέματα μέχρι τον Οκτώβρη. Εμείς, κύριε Υπουργέ; Τι μέτρα έχετε πάρει; Θα συντηρήσετε και θα αναβαθμίσετε λιγνιτικές μονάδες τουλάχιστον όσο διαρκεί αυτή η κρίση; Θα εξασφαλίσετε φτηνή προμήθεια LNG; Εσείς, όμως, έχετε εξασφαλίσει τιμές φυσικού αερίου 30% περισσότερο πιο ακριβές απ’ ό,τι εξασφάλισε η Βουλγαρία. Αυτό το λέω για να το ακούσει ο κόσμος. Αντί να παίρνετε μέτρα επικοινωνιακού χαρακτήρα, πάρτε ουσιαστικά

Μέσα σε αυτό το κλίμα ερχόμαστε σήμερα να επικυρώσουμε τις τρεις συμβάσεις που συζητήσαμε και στην επιτροπή. Θεωρώ ότι η χρονική στιγμή δεν είναι τυχαία. Έχουμε να κυρώσουμε διεθνείς συμβάσεις όπως το Μνημόνιο Κατανόησης με την Ινδία, συμφωνία-πλαίσιο για ίδρυση Διεθνούς Ηλιακής Συμμαχίας και βέβαια κύρωση Μνημονίου Κατανόησης με τα Ηνωμένα Αραβικά Εμιράτα. Βέβαια οι συμβάσεις με Ινδία και Εμιράτα πέρασαν πολλά χρόνια να έρθουν εδώ στο Κοινοβούλιο για κύρωση.

Για την Ινδία η κύρωση του Μνημονίου Κατανόησης είναι σοβαρό βήμα διεθνούς συνεργασίας. Η τεχνική και επιστημονική πρόοδος της χώρας έχει να προσφέρει πολλά στη δική μας και αντίστοιχα η εμπειρία η δική μας στους Ινδούς. Τέτοια μνημόνια μπορούν να προσφέρουν σε πρακτικό και διπλωματικό επίπεδο. Φέρνουν κοντά τους λαούς. Και στη συγκεκριμένη περίπτωση μπορεί να βοηθήσει στην επιτάχυνση προσπαθειών της ινδικής πλευράς για απανθρακοποίηση της οικονομίας της μέσα στον αιώνα. Αλλά εδώ πρέπει να τονίσουμε ότι στην KOP 26 η Ινδία δεσμεύτηκε για απανθρακοποίηση το 2070, ενώ εδώ οι στόχοι είναι για το 2050 και βέβαια δεν έχει υπογράψει συμφωνία για μείωση εκπομπών μεθανίου μέχρι το 2030.

Η ηλιακή συμφωνία υπεγράφη τον Νοέμβρη του 2015. Η Ινδία και η Γαλλία ξεκίνησαν αυτή την πρωτοβουλία με τη διακήρυξη του Παρισιού, παρ’ όλο που η Ινδία είχε ξεκινήσει ακόμα πιο πριν. Η διακήρυξη υποστήριξε την πρόταση της Ινδίας για τη διεθνή ηλιακή συμφωνία, που είναι μια κοινή πλατφόρμα συνεργασίας μεταξύ πλουσίων σε ηλιακούς πόρους χωρών που βρίσκονται πλήρως ή εν μέρει μεταξύ τροπικών ζωνών. Περισσότερες από ογδόντα εννιά χώρες έχουν υπογράψει το συμφωνητικό. Οι εβδομήντα δύο από αυτές είχαν επικυρώσει μέχρι τα μέσα του 2020. Επίσης στη Διεθνή Ηλιακή Συμφωνία δόθηκε το καθεστώς πολυμερούς συνθήκης από τον ΟΗΕ και τέθηκε σε ισχύ στις 6 Δεκεμβρίου.

Όλα τα μέλη πρέπει να δρουν συντονισμένα ώστε οι χρηματοδοτικές απαιτήσεις και η ενίσχυση της τεχνολογικής ικανότητας να καθιστούν προσιτή την ηλιακή ενέργεια για όλους. Στοχεύει δε στην ανάπτυξη χιλίων GW ονομαστικής ισχύος. Για να επιτευχθεί καθαρή και προσιτή ενέργεια για όλους θα χρειαστεί η επένδυση ενός τρισεκατομμυρίου δολαρίων έως το 2030, κάτι που είναι ένα μεγάλο εγχείρημα.

Ο Πρόεδρος Μακρόν ανακοίνωσε χρηματοδότηση 700 εκατομμύρια ευρώ για να επιτευχθούν οι στόχοι της συμμαχίας. Η Ινδία έχει διαθέσει περίπου 2 δισεκατομμύρια δολάρια για τη χρηματοδότηση ηλιακών έργων από το αναπτυξιακό ταμείο της Αφρικής. Εμείς ως χώρα με τι χρηματοδοτική συμβολή συμμετέχουμε στην εν λόγω συμφωνία, κύριε Υπουργέ;

Έρχομαι τώρα στο μνημόνιο με τα Ηνωμένα Αραβικά Εμιράτα που είναι πετρελαιοπαραγωγικές χώρες με κεντρικό ρόλο στην εφοδιαστική αλυσίδα ορυκτών καυσίμων. Οι χθεσινοβραδινές ειδήσεις που ακούσαμε είναι χαρακτηριστικές για τις τιμές του αργού πετρελαίου. Σύμφωνα με αναλυτές που παρακολουθούν την πορεία των τιμών η απόφαση των Εμιράτων να καλέσει τον ΟΠΕΚ να αυξήσει την παραγωγή πετρελαίου, οδήγησε τις τιμές σε σημαντική πτώση. Ενημερωτικά μετά από την υποστήριξη της πρότασης των Εμιράτων και από το Ιράκ, η τιμή του αργού έπεσε 11% με 12%.

Σημειώνουμε ότι τα Αραβικά Εμιράτα παράγουν ογδόντα τόνους αέρια θερμοκηπίου κατά κεφαλή. Ξεκίνησαν έναν πεντηκονταετή κύκλο ανάπτυξης. Ο στρατηγικός στόχος τους είναι να μειώσουν εκπομπές αερίων του θερμοκηπίου και ως το 2050 να είναι κλιματικά ουδέτερα για να διατηρηθεί η άνοδος θερμοκρασίας κάτω από το 1,5 βαθμό, όπως βάζει και ο ΟΗΕ. Κάνουν προσπάθειες, έχουν αρχίσει επενδύσεις σε ΑΠΕ, έχουν επενδύσει 16,8 δισεκατομμύρια δολάρια ΗΠΑ σε ΑΠΕ σε εβδομήντα χώρες, κυρίως αναπτυσσόμενες. Δυστυχώς, όμως, μέσα στην πολιτική τους περιλαμβάνεται και η πυρηνική ενέργεια.

Εδώ έρχομαι να πω ότι δυστυχώς και ο κ. Μητσοτάκης και η Κυβέρνησή του συντάχθηκαν με εκείνες τις χώρες της Ευρωπαϊκής Ένωσης οι οποίες δέχονται στην ταξονομία να περιλαμβάνεται η πυρηνική ενέργεια μαζί με το φυσικό αέριο.

Τέλος, σχετικά με τη συμφωνία μία μικρή παρατήρηση. Στην παράγραφο 4 του Μνημονίου Κατανόησης αναφέρεται: «Σύλληψη και αποθήκευση διοξειδίου του άνθρακα για ανάντη (upstream) εφαρμογές». Αυτό είναι ένα λάθος και είναι λάθος στη μετάφραση, γι’ αυτό στις μεταφράσεις πρέπει να υπάρχει και ειδική επιστημονική τεκμηρίωση και νομική τεκμηρίωση των όρων. Ανάντη αφορά υδατορέματα και ποταμούς. Στη βιομηχανία, όμως, το upstream είναι τα αρχικά στάδια. Νομίζω ότι πρέπει να γίνει αυτή η διόρθωση.

Κλείνοντας, να πω ότι είναι καλές οι συμβάσεις και τις ψηφίζουμε. Όποια συμφωνία αφορά πολιτικές και συνεργασίες διακρατικές για ανάσχεση της κλιματικής αλλαγής πάντοτε είναι ευπρόσδεκτη. Αυτό, όμως, που προέχει σήμερα είναι να παρθούν μέτρα για μείωση του ειδικού φόρου κατανάλωσης στα καύσιμα, για ενίσχυση ελεγκτικών μηχανισμών στην αγορά και πάταξη της αισχροκέρδειας στην ενέργεια, για λειτουργία λιγνιτικών μονάδων κατά τη διάρκεια αυτής της κρίσης, με παράλληλη ανάπτυξη των ΑΠΕ, αλλά ανάπτυξη των ΑΠΕ μέσω ειδικού χωροταξικού για το οποίο η Κυβέρνηση δεν έχει φέρει πρόταση ακόμα, αύξηση του κατώτερου μισθού στα 700 ευρώ, μείωση τιμών στα είδη πρώτης ανάγκης με μείωση του ΦΠΑ.

Όμως, για όλα αυτά, κύριε Υπουργέ, κυρίες και κύριοι Βουλευτές, χρειάζεται πολιτική βούληση. Κύριε Υπουργέ, την έχετε αυτή την πολιτική βούληση;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσει ο Υπουργός στο τέλος.

Άκουσε όσα άκουσε, δικαιούται πέντε λεπτά και ο κ. Φόρτωμας, παρ’ ότι είχε ψηφίσει εξ αρχής «υπέρ».

Ορίστε, έχετε τον λόγο.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, προφανώς και έχουμε πολιτική βούληση και προφανώς και όλα αυτά τα κάνουμε γιατί ενδιαφερόμαστε για την κοινωνία. Οι κυβερνήσεις όλων των χωρών καλούνται αυτές τις μέρες να λάβουν σημαντικές και άμεσες αποφάσεις για την εξομάλυνση της ενεργειακής αλλά και της γεωπολιτικής κατάστασης, για τη στήριξη και των νοικοκυριών, αλλά και της οικονομίας τους.

Είναι, λοιπόν, κατανοητό σε όλους πλέον ότι η μόνη διέξοδος είναι η σταδιακή αποδέσμευση από τα ορυκτά καύσιμα και από το φυσικό αέριο, αλλά προφανώς και η πράσινη ανάπτυξη, για την οποία σήμερα συζητούμε μέσα από τις τρεις αυτές συμβάσεις.

Η Κυβέρνηση της Νέας Δημοκρατίας επιλέγει να κάνει σημαντικά βήματα, ούτως ώστε με το κατάλληλο μείγμα πολιτικών να προωθήσει την πράσινη αυτή μετάβαση, για την οποία εμείς συζητούμε σήμερα και παράλληλα να στηρίξει τους πολίτες και την οικονομία της, προσπαθώντας να απορροφήσει με το καλύτερο δυνατό τρόπο τους κραδασμούς αυτής της ενεργειακής και όχι μόνο κρίσης.

Προφανώς και εμείς βάζουμε κανόνες. Προφανώς -θα τα πει και ο Υπουργός- θα φέρουμε και το ειδικό χωροταξικό, την αναθεώρηση για τις ανανεώσιμες πηγές ενέργειας, κάτι που εσείς δεν κάνατε όσα χρόνια κυβερνούσατε, σε μια κατάσταση άτακτης χωροταξίας, σε βάρος των νησιών μας και στο Νομό Κυκλάδων, ένα πρόβλημα στο οποίο εμείς έχουμε απαντήσει αυτά τα δυόμισι χρόνια, καθώς βάζουμε και θα βάλουμε κανόνες πολεοδομικούς και χωροταξικούς.

Έτσι, λοιπόν, τα τελευταία δυόμισι χρόνια η ενεργειακή πολιτική της χώρας μας έχει σχέδιο και όραμα. Εμείς αυτά τα κάνουμε πράξη, αγαπητοί συνάδελφοι. Προφανώς όμως εδώ και μία δεκαετία η χώρα μας περιορίζει τη χρήση του λιγνίτη και αυτό είναι μια πραγματικότητα. Η απολιγνιτοποίηση δεν επιβάλλεται μόνο από κανόνες περιβαλλοντικούς, αλλά και από λόγους οικονομικούς, αν συνεκτιμήσει κανείς το κόστος χρήσης λιγνίτη και το κόστος ρύπων.

Σήμερα, ο λιγνίτης δεν είναι ανταγωνιστικό καύσιμο. Ας σταματήσει λοιπόν κυρίως η Μείζων Αντιπολίτευση αυτή την «καραμέλα», ότι δήθεν το κόστος αυξήθηκε λόγω της βίαιης κινητοποίησης. Ας πούμε την αλήθεια στον κόσμο, κυρίες και κύριοι συνάδελφοι. Οι ΑΠΕ θα μας βοηθήσουν και αυτές να ανεξαρτητοποιηθούμε από τις παραδοσιακές μορφές ενέργειας και να μειώσουμε το κόστος.

Οι τρεις συμφωνίες αυτές, κυρίες και κύριοι συνάδελφοι, τις οποίες σήμερα καλούμαστε να κυρώσουμε, αφορούν την ηλιακή ενέργεια, αλλά και τις ανανεώσιμες πηγές ενέργειας. Πρόκειται για δύο Μνημόνια Συνεργασίας και Κατανόησης με την Ινδία και τα Ηνωμένα Αραβικά Εμιράτα και τη συμφωνία - πλαίσιο για την ίδρυση της Διεθνούς Ηλιακής Συμμαχίας.

Με αυτές, λοιπόν, τις συμφωνίες καθιερώνεται η συνεργασία των ελληνικών φορέων στον τομέα των ΑΠΕ με τους αντίστοιχους αυτών των χωρών. Προωθούνται οι διμερείς συνεργασίες μέσα από το αμοιβαίο όφελος και την ισότητα των μερών. Προφανώς, ενισχύονται ερευνητικά και άλλα έργα. Επεκτείνεται η συνεργασία των χωρών και τέλος με τη Διεθνή Ηλιακή Συμμαχία κινητοποιούνται τεράστιες επενδύσεις και στον τομέα της ηλιακής ενέργειας.

Κυρίες και κύριοι συνάδελφοι, η χώρα μας αλλά και όλος ο πλανήτης ζει σημαντικές στιγμές, θα έλεγα, ιστορικές στιγμές, που μας υποχρεώνουν να οπλιστούμε με δύναμη αλλά και αποφασιστικότητα, για να ανταπεξέλθουμε με τις λιγότερες δυνατές απώλειες μέσα από όλο αυτό.

Από τη μια πλευρά, έχουμε την Κυβέρνηση η οποία αντιλαμβάνεται πλήρως τις δυσκολίες που αντιμετωπίζουν τα νοικοκυριά, αλλά και οι συμπολίτες μας και φυσικά προσπαθεί με σημαντικά μέτρα αλλά και προτάσεις να εξομαλύνει όσο μπορεί την κατάσταση.

Από την άλλη πλευρά, η Αντιπολίτευση βρίσκει ακόμα μία ευκαιρία να επενδύσει στην καταστροφή, υποβαθμίζοντας και κατηγορώντας κάθε κυβερνητική προσπάθεια, με σκοπό να ανεβάσει τα ποσοστά της στις δημοσκοπήσεις.

Ο Πρωθυπουργός μας Κυριάκος Μητσοτάκης δεσμεύτηκε, αλλά και δεσμεύεται καθημερινά να αντιμετωπίσει τις συνέπειες της ενεργειακής και γεωπολιτικής αυτής κρίσης και να οδηγήσει τη χώρα μας προς φθηνότερες πηγές ενέργειας αποδεσμεύοντας την σε βάθος χρόνου από τον λιγνίτη.

Φυσικά ως κεντροδεξιοί πιστεύουμε στις ελεύθερες οικονομίες αλλά και αγορές, οι οποίες λειτουργούν εύρυθμα, κυρίες και κύριοι συνάδελφοι. Όμως, υπό τις παρούσες συνθήκες προτείνουμε, αλλά και ο Πρωθυπουργός προτείνει, μία παρέμβαση στη δομή διαμόρφωσης τιμών και στην αγορά αερίου.

Ασφαλώς, επιδοτούμε και τους λογαριασμούς ρεύματος, αλλά χρειάζεται ευρωπαϊκή λύση σε ένα πρόβλημα ευρωπαϊκό, κυρίες και κύριοι συνάδελφοι. Έτσι προτείνονται σημαντικές παρεμβάσεις και στην αγορά, προτάσεις που έχουν γίνει και στο παρελθόν σε άλλες αγορές, με στόχο τη εξισορρόπηση τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, οφείλουμε να αντιμετωπίσουμε την ενεργειακή αυτή κρίση ως ευκαιρία, για να στραφούμε σε άλλες μορφές ενέργειας πιο βιώσιμες και πιο οικονομικές. Όμως, για να είναι αυτή η μετάβαση ασφαλής αλλά και εφικτή, θα πρέπει να εξασφαλίσουμε και την κατάλληλη τεχνογνωσία αλλά και την εκπαίδευση, ακόμα και μέσα από συνεργασίες με άλλες χώρες, οι οποίες είναι πιο ανεπτυγμένες και στον τομέα αυτό.

Όλες αυτές οι συνεργασίες αποτυπώνονται και στα τρία αυτά κείμενα, τα οποία καλούμαστε σήμερα να κυρώσουμε και τα οποία θα αποφέρουν σημαντικά οφέλη στα συμβαλλόμενα μέρη στον τομέα της ενέργειας και προφανώς θα συνδράμουν φυσικά και τις πολιτικές που ήδη έχει υιοθετήσει η χώρα μας για την πράσινη μετάβαση, αλλά και για τη θωράκισή τους προς όφελος πάντα του συνόλου της ελληνικής κοινωνίας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο κ. Καραθανασόπουλος για πέντε λεπτά.

Ορίστε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ο εισηγητής μας αναφέρθηκε αναλυτικά στις τρεις αυτές συμβάσεις. Εγώ θα σταθώ στα γενικότερα ζητήματα που αφορούν το ζήτημα της ενέργειας, γιατί καταγράφεται ακόμη μια φορά μια τεράστια πολιτική υποκρισία και από την Κυβέρνηση αλλά και από τα άλλα κόμματα -τον ΣΥΡΙΖΑ και το Κίνημα Αλλαγής- και την -εντός εισαγωγικών- «αγωνία» τους για την πορεία των τιμών ενέργειας.

Λέμε ότι είναι πολιτική υποκρισία να αγωνιούν αυτά τα κόμματα, δηλαδή η Κυβέρνηση και τα άλλα κόμματα της Αντιπολίτευσης, από τη στιγμή που οι εξελίξεις αυτές έχουν και τη δική τους υπογραφή, έχουν και τη σφραγίδα δηλαδή και του ΣΥΡΙΖΑ και του Κινήματος Αλλαγής.

Για παράδειγμα, η εκτόξευση των τιμών της ενέργειας και όχι μόνο των τροφίμων και άλλων εμπορευμάτων εξαιτίας της ιμπεριαλιστικής επέμβασης στην Ουκρανία σχετίζεται άμεσα με την εμπλοκή της χώρας μας σ’ αυτούς τους ιμπεριαλιστικούς σχεδιασμούς. Η χώρα μας εμπλέκεται ενεργά. Συμμετέχει στους ανταγωνισμούς τους ενδοϊμπεριαλιστικούς στα πλαίσια της γεωστρατηγικής αναβάθμισης της χώρας μας.

Μήπως αυτή την πολιτική της γεωστρατηγικής αναβάθμισης της άρχουσας τάξης στη χώρα μας δεν την έχουν στηρίξει και η σημερινή και οι προηγούμενες κυβερνήσεις; Τι σημαίνει αυτό; Γη και ύδωρ στους Αμερικανούς και νατοϊκούς ιμπεριαλιστές, η Ελλάδα ορμητήριο, για να μπορέσει η άρχουσα τάξη της χώρας μας να αποκτήσει ένα κομμάτι από τη λεία σε βάρος των λαών. Η ελληνική αστική τάξη μετατρέπεται σε θύτης και ο ελληνικός λαός σε θύμα, γιατί πληρώνει πολύ ακριβά και τους εξοπλισμούς που εντάσσονται σε αυτούς τους ιμπεριαλιστικούς σχεδιασμούς, αλλά ταυτόχρονα πληρώνει και πολύ ακριβά την εκτόξευση της τιμής στην ενέργεια, στα καύσιμα και σε άλλα εμπορεύματα.

Βεβαίως, ο πόλεμος εκτόξευσε τις πολύ υψηλές τιμές στον τομέα της ενέργειας. Αλλά ποιος ευθύνεται; Γενικά η διεθνής αγορά; Δηλαδή είναι ένα φυσικό φαινόμενο η εξέλιξη αυτών των τιμών στην ενέργεια; Δεν σχετίζεται με την πολιτική απελευθέρωσης της ηλεκτρικής ενέργειας και την πράσινη μετάβαση;

Σε αυτό διαφωνεί ο ΣΥΡΙΖΑ; Διαφωνεί το ΚΙΝΑΛ; Όχι. Ήταν κυβερνήσεις και τα εφάρμοσαν και την απελευθέρωση και την πράσινη μετάβαση. Τι στόχο είχε αυτό; Τι αποτέλεσμα είχε και η απελευθέρωση και η πράσινη μετάβαση; Τη συρρίκνωση της ΔΕΗ, την ιδιωτικοποίησή της σταδιακά, τις τεράστιες επιδοτήσεις στα αρπακτικά-εταιρείες παραγωγής ηλεκτρικής ενέργειας από ΑΠΕ και την επιβολή τέλους ρύπων, για να γίνει πιο ακριβός ο λιγνίτης και να ευνοηθεί η παραγωγή ενέργειας από ΑΠΕ. Μάλιστα, η κυβέρνηση του ΠΑΣΟΚ ήταν αυτή που επέβαλε τέλη ρύπων στην ηλεκτρική ενέργεια και όχι στην τσιμεντοβιομηχανία, γιατί ακριβώς ο σχεδιασμός προέβλεπε τη σταδιακή απολιγνιτοποίηση της χώρας μας και τις ΑΠΕ. Έτσι, λοιπόν, τα τέλη ρύπων που έχουν εκτοξευθεί είναι πολιτικές αποφάσεις που παίρνει κεντρικά η Ευρωπαϊκή Ένωση με τη σύμφωνη γνώμη και των κυβερνήσεων.

Τρίτο ζήτημα. Η απολιγνιτοποίηση ξεκίνησε από το 2011 χωρίς να τη σταματήσει κανένας. Αντίστοιχα, όλες οι κυβερνήσεις που πέρασαν επιτάχυναν την πορεία απολιγνιτοποίησης.

Ο ΣΥΡΙΖΑ δεν έκλεισε τις λιγνιτικές μονάδες στην Καρδιά τον Ιούνιο του 2019; Βεβαίως, όλα αυτά τα κόμματα είχαν αποδεχθεί την πολιτική της Ευρωπαϊκής Ένωσης ότι το φυσικό αέριο θα ήταν το μεταβατικό καύσιμο για όσο διαρκούσε η πορεία απολιγνιτοποίησης. Άρα, λοιπόν, γιατί φωνάζετε; Αφού είστε ένοχοι για το έγκλημα που πληρώνει ο ελληνικός λαός. Βεβαίως και είστε ένοχοι γι’ αυτή την πολιτική και τώρα προσπαθείτε κραυγάζοντας και δημιουργώντας μια ψευδεπίγραφη αντιπαράθεση να συγκαλύψετε αυτή τη συμφωνία σας και αυτή την ενοχή σας για την κατάσταση της ενεργειακής φτώχειας που βιώνει ο ελληνικός λαός και η οποία δεν είναι τωρινό φαινόμενο. Ενεργειακή φτώχεια είχαμε και επί κυβερνήσεων ΣΥΡΙΖΑ και επί συγκυβέρνησης Νέας Δημοκρατίας και Κινήματος Αλλαγής.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Δεν ανέβηκε το ίδιο, όμως.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είχαμε αυτά τα φαινόμενα!

Από αυτή την άποψη, λοιπόν, όλες αυτές οι εξελίξεις έχουν τη δική σας σφραγίδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μάλιστα, ο ΣΥΡΙΖΑ επέβαλε και το χρηματιστήριο ηλεκτρικής ενέργειας, την πολιτική της Ευρωπαϊκής Ένωσης για την περιφερειακή ενοποίηση και μάλιστα για τον καθορισμό της τιμής με την οριακή τιμή της MWh, δηλαδή την πιο ακριβή MWh που μπαίνει μέσα στο ημερήσια καλάθι. Και τώρα λέτε ότι δεν ξέρετε τίποτα για την ενοχή της πορείας εξέλιξης των τιμών στην ηλεκτρική ενέργεια και στα καύσιμα, αλλά και για την υπερφορολόγηση των καυσίμων με τους έμμεσους φόρους; Όλοι σας, όλες οι κυβερνήσεις, βάλατε το χεράκι σας στο να αυξηθούν και ο ΦΠΑ, αλλά και οι ειδικοί φόροι κατανάλωσης στα καύσιμα.

Από αυτή την άποψη, λοιπόν, εμείς θεωρούμε ότι είναι υποκριτικό όλο αυτό το ενδιαφέρον που δείχνετε. Αυτό που κάνετε είναι να προσπαθείτε να συσκοτίσετε και να συγκαλύψετε τις ευθύνες σας, όπως επίσης υποκριτικό είναι και το ενδιαφέρον της Ευρωπαϊκής Ένωσης για την εξέλιξη των πραγμάτων. Μπαίνει ξαφνικά στη συζήτηση το ευρωομόλογο; Για να χρηματοδοτήσει τι; Την ενέργεια και τους εξοπλισμούς, δηλαδή τα δύο βασικά συστατικά της όξυνσης των ιμπεριαλιστικών ανταγωνισμών στο πλαίσιο της στρατιωτικοποίησης, κάνοντας ακόμη πιο επικίνδυνη την κατάσταση και φέρνοντας ακόμα πιο κοντά τον κίνδυνο ενός γενικευμένου πολέμου ή τη συνέχιση του πολέμου και σε άλλες περιοχές ανάμεσα σε ιμπεριαλιστικά κέντρα.

Η Ευρωπαϊκή Ένωση συζητά τώρα ευρωομόλογο για να στηρίξει τους σχεδιασμούς των ευρωπαϊκών πολυεθνικών και μονοπωλίων στο πλαίσιο της απεξάρτησης, όπως λένε, από το φυσικό αέριο της Ρωσίας και της υποκατάστασης από το LNG. Διαφωνείτε και οι υπόλοιποι σ’ αυτό; Μάλιστα, σε κανονικές συνθήκες το LNG ως καύσιμο είναι πολύ πιο ακριβό από το φυσικό αέριο.

Να, λοιπόν, πώς είναι η εξέλιξη. Βρήκαμε ξαφνικά τι να κάνουμε, όταν η Ελλάδα είναι πολύ πλούσια σε πηγές παραγωγής ηλεκτρικής ενέργειας και εσείς έχετε καταστρέψει πηγές παραγωγής ηλεκτρικής ενέργειας, όπως είναι ο λιγνίτης, όπως είναι τα υδροηλεκτρικά, αλλά και μια σειρά από άλλα τέτοια έργα τα οποία θα μπορούσαν να δώσουν επάρκεια παραγωγής ηλεκτρικού ρεύματος και φθηνό ηλεκτρικό ρεύμα που να στηρίξει και τις παραγωγικές ανάγκες, τις ανάγκες των λαϊκών νοικοκυριών, αλλά και να αντιμετωπίσει την ενεργειακή φτώχεια. Όμως, όλα αυτά δεν γίνονται, ακριβώς γιατί στη μέση μπαίνει το κέρδος.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, σας παρακαλώ, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Από αυτή την άποψη λοιπόν, κύριε Πρόεδρε, εμείς λέμε καθαρά ότι η διέξοδος δεν είναι οι διάφορες μικροεπιδοτήσεις που θα δώσουμε στα εξαθλιωμένα στρώματα, χωρίς αυτό να σημαίνει ότι τις υποτιμούμε ως ΚΚΕ. Όμως, αυτές τις επιδοτήσεις τις πληρώνουν οι φτωχοί μέσα από την αύξηση των λογαριασμών στο ηλεκτρικό ρεύμα και την αύξηση των εσόδων που έχει το κράτος από τους φόρους που επιβάλλονται στην ενέργεια και τα καύσιμα. Άρα, λοιπόν, οι λιγότεροι φτωχοί πληρώνουν για τους εξαθλιωμένους.

Εμείς λέμε καθαρά ότι όλες αυτές οι εξελίξεις θα επιδεινώσουν ακόμη περισσότερο την κατάσταση και ότι στο πλαίσιο αυτό δεν υπάρχει φιλολαϊκή διαχείριση. Αυτό το οποίο προβάλλουμε και τονίζουμε επί της ουσίας είναι η διεκδίκηση άμεσων μέτρων ανακούφισης μέσα από την κατάργηση των φόρων στα καύσιμα και στην ηλεκτρική ενέργεια, αλλά και σε άλλα είδη λαϊκής κατανάλωσης και ταυτόχρονα την αύξηση στους μισθούς και στα εισοδήματα και την αποκατάσταση των τεράστιων απωλειών που είχαν όλα τα προηγούμενα χρόνια μισθωτοί, συνταξιούχοι και αυτοαπασχολούμενοι στα πλαίσια της λογικής ότι η ενέργεια και όλα τα υπόλοιπα πρέπει να αποτελούν εμπορεύματα τα οποία πληρώνουν πολύ ακριβά οι λαοί, ακόμη και με το αίμα τους.

Σας ευχαριστώ πολύ, κύριε Πρόεδρε και για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Στο καλό, κύριε Καραθανασόπουλε!

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Σωκράτης Φάμελλος.

Κύριε Φάμελλε, να επικρατήσει ηρεμία, σας παρακαλώ, για να τελειώνουμε γρήγορα. Μην πυροδοτήσετε ενέργειες. Θα έχετε σίγουρα ανοχή στον χρόνο.

Ορίστε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, μου φαίνεται αδιανόητο το ότι πολλές φορές συζητάμε σαν να μην τρέχει τίποτα, ιδίως τις μέρες που εξελίσσεται ένας πόλεμος τόσο κοντά στη χώρα μας. Θα μου πείτε, είναι ο μόνος πόλεμος που γίνεται παγκόσμια; Όχι, δυστυχώς δεν είναι ο μόνος. Αυτή δεν είναι η μόνη πολεμική σύρραξη, η μόνη εισβολή, η μόνη αμφισβήτηση εδαφικής ακεραιότητας που συμβαίνει στον σύγχρονο κόσμο. Τα περιστατικά είναι πάρα πολλά. Όμως, δεν επιτρέπεται στην ευρωπαϊκή ήπειρο, δίπλα μας, να υπάρχει μια εισβολή, μία καταδικαστέα εισβολή σε μία χώρα, να υπάρχουν εκατομμύρια πρόσφυγες, να υπάρχουν δυστυχώς πιθανά και χιλιάδες θύματα και εμείς να συνεχίζουμε να συζητάμε για άλλα πράγματα, ακόμα και να συνεχίζουμε να μην είμαστε εκεί ως ειρηνευτική, διαπραγματευτική και ως ανθρωπιστική δύναμη. Δεν επιτρέπεται να παραμένουμε και να παρακολουθούμε τον πόλεμο στις τηλεοράσεις. Ο πόλεμος δεν είναι τηλεπαιχνίδι! Είναι ανθρώπινες ζωές, είναι πόνος, είναι δυστυχία και προσφυγιά. Και αυτό είναι κάτι που δεν κατανοούμε, το ξεχνάμε και το ξεπερνάμε, κάτι που συμβαίνει και στην ελληνική κοινωνία.

Σήμερα υπάρχει μια διαπραγμάτευση στην Αττάλεια. Οφείλουμε να πούμε ότι είμαστε εκεί, γιατί θέλουμε να λυθεί σήμερα, κι αν μπορούσε και χθες, το ζήτημα της σύρραξης, γιατί θέλουμε να υπάρξει ειρήνευση και διακοπή των πολεμικών συγκρούσεων, θέλουμε να υπάρξει αποχώρηση των στρατιωτικών δυνάμεων και συμφωνία κατάπαυσης πυρός. Και αν θέλετε να το πάμε και λίγο παρακάτω, κύριε Υπουργέ, να υπάρξει αφοπλισμός.

Είμαστε υποκριτές όσο μιλάμε για στρατιωτικές προμήθειες, ενώ σκοτώνονται παιδιά από όπλα ή ενώ υπάρχει εισβολή σε μια χώρα. Και αυτό είναι κάτι που πρέπει να παραδεχτούμε. Η απάντηση στον πόλεμο δεν είναι να παίρνουμε όπλα, να παίρνουμε αεροπλάνα, πλοία και κανόνια. Δεν είναι αυτή η απάντηση στον πόλεμο! Η απάντηση στον πόλεμο είναι ο αφοπλισμός και η ειρήνη και είμαστε υποκριτές όσοι συζητάμε για άλλα πράγματα.

Βέβαια, θα ήθελα να πω ότι και σε αυτή τη χρονική στιγμή η Ευρωπαϊκή Ένωση είναι απούσα και αδύναμη. Ήταν απούσα και αδύναμη πολιτικά, γιατί το πρόβλημα έφτασε μέχρι εδώ και θα έπρεπε να το είχε προλάβει. Βέβαια, είναι απούσα και αδύναμη και στα ενεργειακά, κάτι που δεν συζητάμε. Όμως, τώρα μιλάμε για τον πόλεμο και την ειρήνη, μιλάμε για τη ζωή.

Επίσης, η Ευρωπαϊκή Ένωση είναι απούσα και αδύναμη στις διαπραγματεύσεις. Αυτή που θα έπρεπε να έχει πάρει αυτή την πρωτοβουλία που γίνεται σήμερα στην Αττάλεια είναι η Ευρωπαϊκή Ένωση. Και η χώρα μας θα έπρεπε να είναι μέσα σε αυτή την πρωτοβουλία. Ο ΟΗΕ θα έπρεπε να έχει πάρει αυτή την πρωτοβουλία. Για να είμαστε ειλικρινείς, οι παγκόσμιοι ηγέτες θα έπρεπε να έχουν πάει για να σταματήσει η σύγκρουση. Όμως, δεν το έκαναν και υπάρχουν ευθύνες, γιατί πίσω από τους πολέμους είναι τα συμφέροντα. Δυστυχώς ακόμα και στην αναμετάδοση των ειδήσεων από το μέτωπο και την Ουκρανία κυριαρχούν τα συμφέροντα και υπάρχουν φίλτρα με τα οποία έρχονται οι ειδήσεις και οι πληροφορίες, ανάλογα με τα στρατόπεδα.

Εμείς, λοιπόν, δεν είμαστε με κανένα στρατόπεδο. Είμαστε με την ειρήνη, είμαστε με τη ζωή, κάτι που πρέπει να ξεκαθαρίσουμε. Δεν μπορούμε να συζητάμε για τη βιώσιμη ανάπτυξη, για το κλίμα, για το περιβάλλον και να αγοράζουμε όπλα. Δεν είναι δυνατόν να συμβαίνει αυτό! Επειδή είμαστε σε ένα Υπουργείο που η ύλη του είναι η βιώσιμη ανάπτυξη, το κλίμα, η κλιματική ουδετερότητα και τα οικοσυστήματα, δεν μπορούμε να μιλάμε για πόλεμο, δεν μπορούμε να ανεχόμαστε τέτοιες εξελίξεις.

Δυστυχώς, όμως, και στα θέματα της ειρήνης, αλλά και στα θέματα της ενέργειας και της οικονομίας τα συμφέροντα παίζουν παιχνίδι, τα πολιτικά συμφέροντα που από πίσω τους είναι τα οικονομικά συμφέροντα. Αυτό γίνεται αυτή τη στιγμή και στην Ευρώπη. Γι’ αυτό και είναι απροετοίμαστη η Ευρώπη και μας κάνει εντύπωση το πόσο απροετοίμαστη και αδύναμη είναι και πολιτικά και ενεργειακά.

Υποχρεώνομαι, κύριε Πρόεδρε, και ζητώ συγγνώμη γι’ αυτό, να περάσω στα ενεργειακά. Είναι αδυναμία το να συζητάμε για τα ενεργειακά και τα περιβαλλοντικά τις μέρες του πολέμου, αλλά πρέπει να πούμε κάτι και για το θέμα των συμφωνιών που μας έχουν φέρει εδώ.

Κύριε Πρόεδρε, φαίνεται ότι η Ευρώπη είναι αδύναμη επειδή προχθές έβγαλε την εισήγηση για το repower, δηλαδή μιλά για την ενεργειακή ασφάλεια όταν γι’ αυτή την ασφάλεια έπρεπε να έχει μιλήσει εδώ και χρόνια. Δεν γίνεται να μιλάς για τη μετάβαση και να μην έχεις εξασφαλίσει τα θέματα της ενεργειακής ασφάλειας. Επίσης, όταν ξεκίνησαν τα προβλήματα με τον «NORTH STREAM» δεν σκεφτόταν τα θέματα ενεργειακής ασφάλειας η Ευρώπη;

Ας μην είμαστε υποκριτές. Η Ευρώπη έπαιξε και αυτή σε θέματα οικονομικά και ενεργειακά και είναι ακόμα ανασφαλής και δεσμευμένη και έχει οδηγήσει ακόμα και με φοβερές αδυναμίες του target model σε προβλήματα που υπάρχουν σήμερα στη χώρα μας.

Όμως δεν θα κάνω τη χάρη στην Κυβέρνηση να συνδέσω τα προβλήματα της ενέργειας και της οικονομίας με τη σύγκρουση στην Ουκρανία. Ευτυχώς γι’ αυτό προνόησε ο κ. Σκρέκας! Τον είδα εχθές στο «OPEN». Με το που ξεκίνησε είπε ότι πράγματι τα προβλήματα αυτά στη χώρα μας είναι από τον Αύγουστο και αποδόμησε όλο το κυβερνητικό αφήγημα ότι για όλα φταίει η Ουκρανία και η σύγκρουση αυτή τη στιγμή και ο πόλεμος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Όχι, τα προβλήματα που έχουμε στην Ελλάδα έχουν υπογραφή: πρώτα «Κυριάκος Μητσοτάκης» και από κάτω «Χατζηδάκης» - «Σκρέκας». Ξέρετε, είναι υποκρισία να στέλνει έγγραφο ο κ. Μητσοτάκης στην Ευρώπη με προτάσεις για το repower, γι’ αυτό που κυκλοφόρησε. Και μάλιστα είναι αστείο διότι, ξέρετε, αυτά όλα είχαν κυκλοφορήσει εδώ και δύο εβδομάδες, ήξερε δηλαδή ποια είναι η πρόταση, ήταν γραμμένο. τα ουρανοκατέβατα κέρδη και η φορολόγηση και το πλαφόν ήταν γνωστά. Έγραψε, δηλαδή, κάτι το οποίο υπήρχε ήδη. Δεν είναι, όμως, υποκρισία ο πρωταθλητής στην ακρίβεια στην Ευρώπη να στέλνει προτάσεις στην Ευρώπη για το πώς θα καταπολεμήσει την ακρίβεια; Και να μου λέτε, κύριε Σκρέκα, ότι συζητάει η Ευρώπη τις προτάσεις του κ. Μητσοτάκη; Γιατί τις συζητάει; Τις συζητάει για να γίνει και αυτή πρώτη στην ακρίβεια; Είναι δυνατόν να λέμε τέτοια πράγματα; Ας είμαστε σοβαροί. Κάποιοι εκεί τουλάχιστον στο διευθυντήριο ξέρουν καλύτερα τη δουλειά τους.

Η Ευρώπη έρχεται και σας λέει ότι υπάρχει αισχροκέρδεια και ουρανοκατέβατα κέρδη στην ενέργεια. Το λέει πλέον η Κομισιόν. Και εσείς τι κάνετε; Εμείς -και όχι μόνο ο ΣΥΡΙΖΑ, αλλά και η βιομηχανία και τα κόμματα και η οικονομία- το λέμε εδώ και οκτώ μήνες: Επιτρέπετε την αισχροκέρδεια στην αγορά ενέργειας. Το ερώτημα είναι τι κάνετε. Στέλνετε γράμμα για να κάνει κάτι η κ. Φον Ντερ Λάιεν; Ο κ. Μητσοτάκης δεν έχει πολιτική βούληση να κάνει κάτι;

Και αν θέλετε μία απόδειξη της αισχροκέρδειας, μας την έδωσε πάλι χθες το βράδυ αργά ο κ. Σκρέκας. Γράφει, λοιπόν, σε δελτίο Τύπου του Υπουργείου ότι το μεταβλητό κόστος των σύγχρονων μονάδων φυσικού αερίου είναι 193 ευρώ η MWh και την ίδια ημέρα η ΔΕΗ και οι υπόλοιπες εταιρείες που χρησιμοποιούν φυσικό αέριο για ηλεκτροπαραγωγή -είναι βέβαια σήμερα το πιο ακριβό, σύμφωνοι- έχουν χονδρεμπορική τιμή 429 ευρώ.

Κύριε Σκρέκα, όταν το μεταβλητό κόστος είναι 200 ευρώ γιατί έχουν 429 χονδρεμπορική; Γιατί επιτρέπετε την αισχροκέρδεια. Αυτό είναι το όριο της αισχροκέρδειας σήμερα στην Ελλάδα: 200 ευρώ το μεταβλητό κόστος των μονάδων αερίου, 429 η χονδρεμπορική. Γι’ αυτό λέμε ότι δεν κάνετε τίποτα για το κόστος. Αυτό το κόστος πληρώνουν οι Έλληνες πολίτες εδώ και οκτώ μήνες -το γράφετε στα δελτία Τύπου, δεν το λέω εγώ- και πρέπει να το αντιμετωπίσετε. Δεν το λέει ο ΣΥΡΙΖΑ. Το λέει η ελληνική βιομηχανία, το λέει η οικονομία.

Σήμερα, λοιπόν, η Κυβέρνηση έχει βάλει πλάτη στα καρτέλ. Έχουμε καρτέλ στην ηλεκτροπαραγωγή και στην ενέργεια με τη συμμετοχή της ΔΕΗ εδώ και περίπου ενάμισι με δύο χρόνια, από τον Οκτώβριο του 2020, όταν ξεκίνησε το χρηματιστήριο, και επιτρέπετε να λειτουργεί χωρίς έλεγχο και χωρίς ρύθμιση. Δεν έχουμε προθεσμιακά συμβόλαια στην Ελλάδα. Όλη η Ευρώπη έχει και έχει μια ασφάλεια για τους καταναλωτές και τη βιομηχανία της. Εμείς δεν έχουμε. Δεν έχετε έλεγχο και έχουμε αισχροκέρδεια εκατοντάδες εκατομμύρια, για να μην πω ότι η εκτίμησή μας είναι ότι είναι πάνω από δισεκατομμύριο το κέρδος, τα ουρανοκατέβατα κέρδη, που λέει και η Κομισιόν πλέον σήμερα, στις εταιρείες ενέργειας, και εσείς στέλνετε γράμματα στην κ. Φον Ντερ Λάιεν!

Και σας λέει η Ευρώπη: πλαφόν, επιστροφή των κερδών στους καταναλωτές, δηλαδή αναδρομική φορολόγηση και επιστροφή των κερδών. Σας το λέμε εδώ και πολύ καιρό. Δεν επιτρέπεται να βγαίνουν εκατομμύρια κέρδη και να γονατίζουν τα νοικοκυριά και να κλείνουν οι βιομηχανίες. Χθες η «ΚΑΘΗΜΕΡΙΝΗ» το είχε πρωτοσέλιδο. Κλείνουν οι βιομηχανίες στην Ελλάδα από το κόστος. Και εσείς τι κάνετε; Γράμματα στην κ. Φον ντερ Λάιεν και παρακολουθείτε να γίνεται αυτό το πάρτι στην αγορά ενέργειας; Και πού είναι η Ρυθμιστική Αρχή Ενέργειας, η Επιτροπή Ανταγωνισμού; Πού είναι η Κυβέρνηση; Στέλνει επιστολές στην Ευρώπη; Και έρχεστε εδώ δηλαδή να συζητήσουμε για ενεργειακές συμφωνίες;

Όμως τι σας νοιάζει; Τα χρυσά μπόνους των «παιδιών» στη ΔΕΗ: 360.000 ευρώ ο πρόεδρος και μετοχές, όπως μαθαίνουμε, δώρο επιπλέον, μπόνους που δίνονται στο τέλος της χρονιάς με απόφαση των στελεχών, αφού ξέρουν τα αποτελέσματα στον ΔΕΔΔΗΕ. Εκατοντάδες διευθυντές και αναπληρωτές διευθυντές στη ΔΕΗ και στον ΔΕΔΔΗΕ. Αυτά είναι τα «γαλάζια παιδιά» που μπαίνουν στον ΔΕΔΔΗΕ και στη ΔΕΗ. Σας νοιάζει μόνο να γράφει κέρδη η ΔΕΗ στο χρηματιστήριο.

Όμως ρωτάω, κύριε Πρόεδρε: Με τα κέρδη της ΔΕΗ στο χρηματιστήριο θα πληρωθούν οι λογαριασμοί; Με τις αμοιβές του κ. Στάσση και τα μπόνους θα πληρωθούν οι λογαριασμοί των καταναλωτών και στην οικονομία και στην κοινωνία; Έτσι θα επιβιώσουν οι φούρνοι, τα ζαχαροπλαστεία, η εστίαση, οι αγρότες, η ΔΕΥΑ, που δεν μπορεί ούτε καν να πληρώσει το ρεύμα για το νερό; Δεν απαντάτε, όμως, σε αυτά. Δυστυχώς δεν απαντάτε.

Η Ελλάδα σήμερα είναι ενεργειακά ανασφαλής και ευάλωτη γιατί η Κυβέρνηση Μητσοτάκη την έχει φέρει σε αυτή την εξέλιξη, γιατί επέλεξε η Κυβέρνηση Μητσοτάκη να δεσμευτεί σε μία βίαιη και χωρίς σχέδιο απολιγνιτοποίηση, η οποία είναι απολύτως παράλογη, και να μεγιστοποιήσει την εξάρτησή μας από το αέριο. Το λέει ΣΥΡΙΖΑ; Όχι. Το λέει η Κομισιόν. Η Κομισιόν στην επίσημη έκθεση τρίτου τριμήνου 2021 λέει ότι η Ελλάδα αύξησε την κατανάλωση φυσικού αερίου κατά 12%, ενώ στην Ευρώπη μειώθηκε 10%. Μάλιστα στην ηλεκτροπαραγωγή το μερίδιο του αερίου στην Ολλανδία μειώθηκε 49%, στη Γαλλία 46% και στην Ελλάδα αυξήθηκε 25%.

Εσείς επιλέξατε να κλείσει ο λιγνίτης για να οδηγηθούμε στο φυσικό αέριο, να κλείσουν τα δημόσια λιγνιτικά εργοστάσια για να πάμε σε ιδιωτικά εργοστάσια εισαγόμενου πανάκριβου ορυκτού καυσίμου, φυσικού αερίου, που έχει και φόρο. Και μάλιστα έρχεστε σήμερα –το άκουσα προηγουμένως και τον εισηγητή της Νέας Δημοκρατίας…

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, σιγά-σιγά σας παρακαλώ να ολοκληρώνετε.

**ΣΩΚΡΑΤΗΣ ΦΑΜΕΛΛΟΣ:** Άκουσα και επιχειρήματα -τα ψέματα αυτά τα είπε και ο κ. Μητσοτάκης εδώ στη Βουλή- σχετικά με το κόστος του λιγνίτη και του φυσικού αερίου.

Κοιτάξτε, εμείς δεν είμαστε οπαδοί του λιγνίτη. Εμείς κάναμε το πρώτο σχέδιο για την ενέργεια και το κλίμα για να απεξαρτηθούμε από τα ορυκτά καύσιμα και να πάμε προς ανανεώσιμες πηγές ενέργειας. Όμως εσείς αυτή τη στιγμή δεν μπορείτε να λέτε ψέματα πάνω στις τσέπες των πολιτών.

Καταθέτω, λοιπόν, κύριε Πρόεδρε, τρία έγγραφα για να λήξει λίγο αυτή η ιστορία και τα ψέματα που είπε εδώ ο κ. Μητσοτάκης για να παραπλανήσει τους Έλληνες:

Το πρώτο έγγραφο που καταθέτω είναι του κ. Σκρέκα -έχει τη σφραγίδα «Υπουργείο Περιβάλλοντος και Ενέργειας» πάνω- που λέει ότι τον Σεπτέμβριο το αέριο ήταν 150 ευρώ και 110 με 115 ο λιγνίτης. Είναι το σύνολο του κόστους πρώτης ύλης και φόρου άνθρακα.

Δεύτερο έγγραφο το οποίο καταθέτω είναι έγγραφο του διευθυντή της ΔΕΗ, του κ. Σταματάκη, ο οποίος έχει στοιχεία του Ιανουαρίου, που λέει ότι το κόστος λιγνίτη τον Ιανουάριο πλέον ήταν 145 ευρώ η ηλεκτρική MWh και το κόστος αερίου 170 έως 300 ευρώ ανάλογα με τη διακύμανση του αερίου.

Και, τρίτον, καταθέτω το έγγραφο του κ. Κάπρου καθηγητή του Μετσόβιου και πρώην προέδρου της ΡΑΕ, ο οποίος λέει ότι τον Αύγουστο και τον Σεπτέμβριο ήταν στα 134 το αέριο και στα 115 ο λιγνίτης. Για να τελειώνει λίγο αυτή η ιστορία.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπήρχε, λοιπόν, η δυνατότητα να εξυπηρετήσουμε την ελληνική παραγωγή και ελληνική οικονομία χωρίς να αποκλίνουμε από τον στόχο της απολιγνιτοποίησης -ο σωστός όρος είναι «απανθρακοποίηση»- και όπως λέει και ο αντιπρόεδρος της Κομισιόν, ο κ. Τίμερμανς, να χρησιμοποιούμε εγχώρια καύσιμα λαμβάνοντας υπ’ όψιν το κόστος πάντα και να μεταβούμε προς ανανεώσιμες πηγές ενέργειας χωρίς να πάμε στο στάδιο της αεριοποίησης που επιλέξατε εσείς. Όμως όχι. Επειδή έχετε κάνει το deal με τα συμφέροντα, θέλετε να πάμε στην αεριοποίηση και να πληρώνουν πανάκριβο καύσιμο αλλά και πανάκριβη ενέργεια οι Έλληνες πολίτες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, δεν μπορώ να σας αφήσω άλλο. Κλείστε παρακαλώ.

**ΣΩΚΡΑΤΗΣ ΦΑΜΕΛΛΟΣ:** Αυτό, όμως, κύριε Πρόεδρε, είναι μια επιλογή η οποία είναι επιλογή χρεοκοπίας για τη χώρα. Δεν μπορούμε να μην τα πούμε αυτά εδώ στη Βουλή.

**ΠΡΟΕΔΡΕΥΩΝ (Νικήτας Κακλαμάνης):** Ωραία, να τα πείτε. Κάντε επίκαιρη επερώτηση και πείτε τα. Περαιτέρω παρέκκλιση, όμως, από τα πέντε λεπτά δεν σας δίνω. Κλείστε λοιπόν.

**ΣΩΚΡΑΤΗΣ ΦΑΜΕΛΛΟΣ:** Εμείς, λοιπόν, κύριε Πρόεδρε, θέλουμε άμεσα, ουσιαστικά μέτρα για τη στήριξη της ελληνικής οικονομίας, να υπάρξει έλεγχος στα κέρδη και ρύθμιση της αγοράς ενέργειας, να υπάρχει στήριξη στο εγχώριο καύσιμο, όσο μπορούμε, γιατί βλέπουμε από το χθεσινό δελτίο Τύπου ότι μάλλον για τρεις μέρες μόνο το χρησιμοποιήσατε, ενώ ήταν πιο φτηνό, και ταυτόχρονα να λυθεί το βασικό θέμα που είναι ο δημόσιος ρόλος της ΔΕΗ και ο δημόσιος έλεγχος στα δίκτυα. Ξεπουλήσατε στη χειρότερη στιγμή, την πιο κρίσιμη στιγμή όλα τα ενεργειακά εργαλεία της Ελλάδας. Αυτοί είναι λόγοι που μας οδηγούν σε μια χρεοκοπία, που προφανώς επιβάλλει τώρα πλέον και πλαφόν στις τιμές και επιστροφή των κερδών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, σας παρακαλώ!

**ΣΩΚΡΑΤΗΣ ΦΑΜΕΛΛΟΣ:** Με συγχωρείτε, κύριε Πρόεδρε.

Και ταυτόχρονα επιβάλλει και στο Ταμείο Ανάκαμψης κάποιες μεγάλες παρεμβάσεις γιατί σαφέστατα πρέπει η πράσινη μετάβαση οι ενεργειακές κοινότητες, η εξοικονόμηση να στηριχθεί, γιατί με εσάς καθυστερούν και αυτά τα τελευταία δύο χρόνια.

Άρα, κύριε Πρόεδρε, χρειάζονται μεγάλες πολιτικές αλλαγές για να μπορέσουμε να σταθούμε στα πόδια μας. Είναι ξεκάθαρο ότι αυτή η Κυβέρνηση ούτε θέλει ούτε μπορεί σε αυτή την κρίσιμη στιγμή να στηρίξει τη χώρα ούτε την οικονομία και την κοινωνία. Γι’ αυτό και νομίζω ότι το καλύτερο που μπορείτε να κάνετε είναι αντί να βγάζετε νυχτιάτικα δελτία Τύπου για να καλύψετε τα δικά σας λάθη…

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Νομίζω, κύριε Σκρέκα, ας συζητήσετε την παραίτηση όλης της Κυβέρνησης. Αυτό θα βοηθήσει περισσότερο τη χώρα μας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Κι ο λαός θα δώσει την απάντησή του. Θα τη δείτε τότε.

Κύριε Υπουργέ, έχετε τον λόγο, με τη σχετική ανοχή κι εσείς, μιας και πρέπει να απαντήσετε σε όλους. Θα σας δώσω δέκα λεπτά εξαρχής.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Λυπάμαι που ο κ. Φάμελλος, ο Κοινοβουλευτικός Εκπρόσωπος του ΣΥΡΙΖΑ, επέλεξε για άλλη μια φορά με έναν παραπλανητικό τρόπο να προσπαθήσει να αιτιολογήσει δυστυχώς την ανυπαρξία προτάσεων από τον ΣΥΡΙΖΑ. Τον άκουσα, μιλούσε δώδεκα λεπτά, ενώ ήταν πέντε λεπτά ο αρχικός χρόνος.

**ΠΡΟΕΔΡΕΥΩΝ (Νικήτας Κακλαμάνης):** Δεκατρία λεπτά και τριάντα οκτώ δευτερόλεπτα

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν άκουσα ούτε μία πρόταση από τον ΣΥΡΙΖΑ, από την Αξιωματική Αντιπολίτευση, από ένα κόμμα το οποίο κυβέρνησε αυτόν τον τόπο επί πέντε χρόνια, ούτε μία πρόταση κοστολογημένη, συγκεκριμένη, για το πώς αυτοί προτείνουν να αντιμετωπίσουμε αυτήν την τεράστια ενεργειακή κρίση, η οποία δυστυχώς απειλεί νοικοκυριά και επιχειρήσεις. Βέβαια η Κυβέρνηση δεν περιμένει από τον ΣΥΡΙΖΑ να της πει προτάσεις. Άμα το είχε κάνει αυτό ο ΣΥΡΙΖΑ, τότε μπορεί να είχε και κάποια άλλη τύχη η χώρα μας, τα χρόνια που κυβερνούσε εκείνος βέβαια.

Η Κυβέρνησή μας έχει προχωρήσει σε έναν μεθοδευμένο τρόπο, ώστε να αντιμετωπίσει αυτές τις εκρηκτικές αυξήσεις στις τιμές ενέργειας. Έχει ιδρύσει πρώτη από όλα τα ευρωπαϊκά κράτη-μέλη το Ταμείο Ενεργειακής Μετάβασης και έχουμε διαθέσει πάνω από 2 δισεκατομμύρια ευρώ μέχρι τώρα για να στηρίξουμε τις αυξήσεις μέσα από επιδοτήσεις λογαριασμών ενέργειας και φυσικού αερίου και βέβαια με επιπλέον επιδότηση της ηλεκτρικής μεγαβατώρας της ενέργειας που καταναλώνουν οι επιχειρήσεις, χωρίς βέβαια αυτό δυστυχώς να είναι αρκετό για να μπορέσουμε πραγματικά να καλύψουμε την εκρηκτική αύξηση του κόστους ενέργειας, επαναλαμβάνω και της ηλεκτρικής ενέργειας, και του φυσικού αερίου, και του πετρελαίου, που δυστυχώς απειλούν την κοινωνία μας και την οικονομία μας.

Βέβαια άκουσα τον εκπρόσωπο του ΣΥΡΙΖΑ να αναφέρεται και σε αυτήν την απρόκλητη, την αδικαιολόγητη, την παράνομη, την άδικη επίθεση της Ρωσίας απέναντι στην Ουκρανία και μάλιστα τον άκουσα να λέει ότι η Ευρώπη ήταν απούσα όταν τελικά ξεκινούσε η Ρωσία και δεν έκανε τίποτα όταν η Ρωσία ξεκινούσε να επιτεθεί στην Ουκρανία. Και ρωτάω, κύριε συνάδελφε, η Ευρώπη φταίει γι’ αυτήν την παράνομη, γι’ αυτήν την απρόκλητη, αδικαιολόγητη επίθεση της Ρωσίας, αυτή φταίει στην Ουκρανία; Επαναλαμβάνω, καταλαβαίνετε πόσο επικίνδυνο είναι αυτό το οποίο λέτε; Λέτε δηλαδή ότι η Ευρώπη ή κάποιος άλλος τέλος πάντων φταίει που η Ρωσία σήμερα επιτίθεται σε ένα κυρίαρχο, σε ένα ελεύθερο κράτος, όπως είναι η Ουκρανία, που μάλιστα αυτό δυστυχώς έχει προκαλέσει πολλές συνέπειες και φυσικά νεκρούς και άμαχους νεκρούς; Άρα πρέπει να ξέρετε και να προσέχετε πολύ τι λέτε εδώ, στη Βουλή των Ελλήνων.

Επίσης θέλω να σας πω, αναφερόμενος σε αυτό το οποίο είπατε ότι η Ευρώπη ήταν απροετοίμαστη ενεργειακά, ότι η Ευρώπη είχε μια γειτονική χώρα, είχε έναν γείτονα, είχε τη Ρωσία και όταν έχεις έναν γείτονα θα πρέπει να συνεργάζεσαι, θα πρέπει να λειτουργείς, θα πρέπει να συμμαχείς, έτσι ώστε να δημιουργείς τις συνθήκες για να ευημερούν οι λαοί. Και αυτό είχε κάνει η Ευρώπη.

Φαίνεται ότι δυστυχώς αυτή η εξάρτηση, θα έλεγα, που είχε δημιουργήσει η Ευρώπη απέναντι στη Ρωσία αυτήν τη στιγμή κοστίζει. Αυτό όμως έχει λύσεις, αυτό θέλει προτάσεις και αυτό το πράγμα πρόκειται να αλλάξει στο μέλλον. Βέβαια, βραχυπρόθεσμα, δυστυχώς έχει προκαλέσει αυτή η γεωπολιτική κρίση και μια τροφοδότηση επιπλέον της ενεργειακής κρίσης, που φυσικά είχε ξεκινήσει από τον προηγούμενο Σεπτέμβριο και φυσικά είχε ξεκινήσει από δύο παράγοντες: Πρώτον από τη διαταραχή τότε των εφοδιαστικών αλυσίδων ως απόνερων βέβαια της πανδημίας και δεύτερον από τον φόβο μιας επικείμενης επίθεσης, που τελικά δυστυχώς δεν την αποφύγαμε.

Λέτε λοιπόν, κύριοι της Αντιπολίτευσης και κύριε εκπρόσωπε του ΣΥΡΙΖΑ, ότι η Νέα Δημοκρατία δήθεν αποφάσισε να κλείσει τα εργοστάσια του λιγνίτη. Θέλω να σας πω -το αναφέραμε και σε ανακοίνωσή μας χθες- ότι πέντε χρόνια ΣΥΡΙΖΑ η ηλεκτροπαραγωγή από λιγνίτη μειώθηκε κατά 50%. Από 19.000GWh το 2015 η ηλεκτροπαραγωγή από λιγνίτη μειώθηκε κατά σχεδόν 50% στις 10.000GWh.

Τι σημαίνει αυτό; Ότι η απολιγνιτοποίηση –και ορθώς- είχε ξεκινήσει επί ημερών ΣΥΡΙΖΑ. Δώδεκα λιγνιτικά εργοστάσια της ΔΕΗ έχουν κλείσει και τα οκτώ από τα δώδεκα έχουν αποσυρθεί πριν από το 2019. Άρα είναι κάλπικα τα δάκρυα και οι αιτιάσεις σας ότι δήθεν εσείς στηρίζατε τον λιγνίτη και πιστεύατε ότι αυτό είναι ένα εθνικό καύσιμο το οποίο θα πρέπει να χρησιμοποιούμε, όταν εσείς επί ημερών σας είχατε κλείσει μέχρι το 2019 οκτώ, επαναλαμβάνω, από τα δώδεκα εργοστάσια της ΔΕΗ.

Τι σημαίνει αυτό; Και για ποιον λόγο έγινε αυτό; Έγινε γιατί πάρα πολύ απλά φαινόταν ότι η ευρωπαϊκή στρατηγική, η απόφαση της Ευρώπης να θεσπίσει τον φόρο άνθρακα για τις εκπομπές διοξειδίου του άνθρακα, που προκαλούν την κλιματική κρίση και την κλιματική αλλαγή, ήταν κάτι το οποίο θα έκανε ασύμφορο στη ΔΕΗ να διατηρεί και να συντηρεί τα λιγνιτικά της εργοστάσια και να παράγει ηλεκτρική ενέργεια από αυτό.

Ακόμα και σήμερα, που η τιμή του φυσικού αερίου έχει εκτιναχθεί σε υψηλά επίπεδα, τις προηγούμενες μέρες το μεταβλητό κόστος για τρεις από τις έξι λιγνιτικές μονάδες της ΔΕΗ έφτανε μέχρι τα 215 ευρώ ανά ηλεκτρική μεγαβατώρα, όταν τα καινούργια εργοστάσια φυσικού αερίου της ΔΕΗ και οι υπόλοιπες αποδοτικές μονάδες φυσικού αερίου των ιδιωτών έχουν μεταβλητό κόστος το οποίο προσεγγίζει τα 193 ευρώ. Δηλαδή ακόμα και με αυτές τις εκρηκτικές τιμές φυσικού αερίου βλέπετε ότι πολλές ημέρες και πολλές ώρες της ημέρας το να παράγει κάποιος ενέργεια από φυσικό αέριο φυσικά είναι πιο καθαρό, γιατί εκλύονται λιγότερες εκπομπές διοξειδίου του άνθρακα στην ατμόσφαιρα, και πολλές φορές είναι και πιο φτηνό.

Και αυτός είναι ο λόγος που ορθώς η ΔΕΗ είχε ξεκινήσει -επαναλαμβάνω επί ημερών δικών σας και από πριν βέβαια- να αποσύρει σιγά-σιγά τα λιγνιτικά εργοστάσια, τα οποία αποσύρονταν επειδή συμπλήρωναν τις ώρες εργασίας, επειδή πάλιωναν, επειδή χρειάζονταν εκατοντάδες, ίσως δισεκατομμύρια ευρώ επενδύσεων για να μπορέσουν να εκσυγχρονιστούν, να αναβαθμιστούν και να καλύπτουν τους περιβαλλοντικούς όρους και να μπορούν να λειτουργούν. Και η ΔΕΗ αποφάσισε ότι αυτό είναι κάτι το οποίο είναι ασύμφορο και είναι ασύμφορο και στο μέλλον, συν ότι είναι πάρα, πάρα πολύ καταστροφικό για τον πλανήτη μας. Γιατί; Διότι επαναλαμβάνω ότι σήμερα ο λιγνίτης και ο άνθρακας ευθύνονται, όταν αξιοποιούνται στην ηλεκτροπαραγωγή, για ένα μεγάλο ποσοστό των εκπομπών διοξειδίου του άνθρακα που εκλύονται στην ατμόσφαιρα.

Και τι έκανε επίσης, τα δικά σας χρόνια, σε ό,τι αφορά τις επενδύσεις στα λιγνιτικά εργοστάσια η ΔΕΗ; Μήπως είχε αυξήσει, μήπως επένδυε χρήματα για να μπορούν αυτά λειτουργούν; Δυστυχώς όχι. Τα πέντε χρόνια του ΣΥΡΙΖΑ επενδύθηκαν 60 εκατομμύρια ευρώ για τη λειτουργία των λιγνιτικών μονάδων αυτών καθαυτών, για συντηρήσεις και για επενδύσεις στις λιγνιτικές μονάδες της ΔΕΗ. Πέντε χρόνια 60 εκατομμύρια ευρώ. Τρία χρόνια επί Νέας Δημοκρατίας έχουν επενδυθεί 80 εκατομμύρια ευρώ για τη λειτουργία των τελευταίων λιγνιτικών εργοστασίων που έχουν μείνει αυτή τη στιγμή για να μπορούν να λειτουργούν και να παράγουν ηλεκτρική ενέργεια. Αν είχε μείνει ο ΣΥΡΙΖΑ άλλο λίγο χρονικό διάστημα, ίσως και αυτά τα λίγα λιγνιτικά εργοστάσια, τα οποία φυσικά και έχουν ένα πρόγραμμα απόσυρσης τα επόμενα χρόνια, ακόμη και αυτά τα λίγα που έχουν απομείνει ίσως δεν θα μπορούσαν να λειτουργήσουν. Γιατί; Διότι δεν είχαν γίνει οι απαραίτητες επενδύσεις τον καιρό του ΣΥΡΙΖΑ.

Αυτή είναι η πραγματικότητα και πρέπει επιτέλους να λέτε την αλήθεια, γιατί δεν μπορείτε να κρύψετε την αλήθεια, όταν τελικά τα ίδια τα δεδομένα σας διαψεύδουν, κύριε συνάδελφε.

Από κει και πέρα, δεν δουλεύουν φουλ οι λιγνιτικές, γιατί δεν δουλεύουν όταν είναι πιο ακριβές να παράγουν ηλεκτρική ενέργεια σε σχέση με άλλες μονάδες, όπως είναι οι μονάδες φυσικού αερίου ή όπως είναι φυσικά οι ανανεώσιμες πηγές ενέργειας. Σήμερα το να παράγεις ενέργεια από τον ήλιο ή από τον άνεμο επαναλαμβάνουμε ότι είναι πέντε έως επτά φορές, ίσως και δέκα φορές κάποιες ώρες τη μέρα, φθηνότερο από το να παράγεις ενέργεια από τον λιγνίτη και από το φυσικό αέριο.

Γι’ αυτό και είναι ο μόνος δρόμος η πράσινη μετάβαση, γι’ αυτό και η μόνη λύση στο ενεργειακό πρόβλημα της Ευρώπης, η μόνη λύση στο ενεργειακό θέμα της Ελλάδος είναι η μεγαλύτερη και πολύ γρηγορότερη διείσδυση των ανανεώσιμων πηγών ενέργειας στο μείγμα ηλεκτροπαραγωγής μας. Έχουμε έναν στόχο, το 2030 το 60% έως 70% της ηλεκτρικής ζήτησης να καλύπτεται από ανανεώσιμες πηγές ενέργειας.

Αν αυτό είχε συμβεί σήμερα, αν δηλαδή τα χαμένα πέντε χρόνια του ΣΥΡΙΖΑ είχαν λειτουργήσει, είχαν επισπευσθεί οι επενδύσεις των ανανεώσιμων πηγών ενέργειας και σήμερα είχαμε πολύ μεγαλύτερη διείσδυση των ΑΠΕ στο μείγμα της ηλεκτροπαραγωγής μας, σήμερα θα είχαμε πολύ χαμηλότερες τιμές ηλεκτρικής ενέργειας και θα ήμασταν φυσικά και πολύ λιγότερο εξαρτημένοι από ορυκτά καύσιμα, όπως είναι το φυσικό αέριο και το πετρέλαιο, που τα εισάγουμε στο 100% σχεδόν στην Ελλάδα.

Άρα αυτή είναι η λύση και βέβαια, όταν ήσασταν στην κυβέρνηση, δυστυχώς δεν κάνατε τίποτα.

Επιτρέπετε την αισχροκέρδεια, λένε οι εκπρόσωποι του ΣΥΡΙΖΑ. Επιτρέπετε να αισχροκερδούν και να βγάζουν υπερβολικά κέρδη οι παραγωγοί ηλεκτρικής ενέργειας και οι προμηθευτές ηλεκτρικής ενέργειας.

Η ΔΕΗ είναι ένας παραγωγός και προμηθευτής ηλεκτρικής ενέργειας στη χώρα μας, κύριοι συνάδελφοι. Είναι ο μεγαλύτερος παραγωγός. Είναι ο μεγαλύτερος προμηθευτής ηλεκτρικής ενέργειας. Έχει μερίδιο αγοράς που ξεπερνάει το 65%.

Έχει ουρανοκατέβατα κέρδη η ΔΕΗ, κύριοι συνάδελφοι του ΣΥΡΙΖΑ; Θα βγάλει κέρδη η ΔΕΗ το 2021; Όχι. Δυστυχώς, η ΔΕΗ θα έχει μηδενικά κέρδη. Θα έχει έναν τζίρο, έναν κύκλο εργασιών που θα ξεπερνά τα 4-5 δισεκατομμύρια ευρώ και θα έχει μηδενικά κέρδη. Να μην πω ότι μπορεί να έχει και κάποιες ζημιές! Και γιατί αυτό; Διότι ακριβώς όταν δουλεύουν τα υδροηλεκτρικά και δημιουργείται ένα περιθώριο κέρδους, όταν δουλεύουν φθηνότερες μονάδες παραγωγής ηλεκτρικής ενέργειας και δημιουργείται ένα κέρδος, αυτό το δήθεν κέρδος έρχεται η ΔΕΗ και το επιστρέφει στους καταναλωτές της. Και έρχεται και κάνει εκπτώσεις πάνω στη ρήτρα αναπροσαρμογής και κάνει εκπτώσεις στο πλαίσιο των δυνατοτήτων, βέβαια, στους αγρότες, στους επαγγελματίες και στα νοικοκυριά και έχει διαθέσει μέχρι τώρα σχεδόν 800 εκατομμύρια ευρώ, ακριβώς για να στηρίξει στο μέτρο του δυνατού, όσο μπορεί βέβαια, τους αγρότες, τα νοικοκυριά, τις επιχειρήσεις και τις ενεργοβόρες επιχειρήσεις υψηλής τάσης. Αυτό κάνει η ΔΕΗ. Είναι αρκετό; Δεν είναι αρκετό, γι’ αυτό ερχόμαστε εμείς ως πολιτεία και δίνουμε επιπλέον…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, να διευκρινίσω ότι το θέμα μας σήμερα δεν είναι η ΔΕΗ. Είναι οι τρεις συμβάσεις.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Να ολοκληρώσω λίγο αυτό το κομμάτι, κύριε Πρόεδρε και βέβαια, θα προχωρήσω και στις συμβάσεις.

**ΠΡΟΕΔΡΕΥΩΝ (Νικήτας Κακλαμάνης):** Να ολοκληρώσετε, κύριε Υπουργέ.

Κύριε Φάμελλε, μην κουνάτε το κεφάλι! Τα ίδια κάνατε και εσείς! Μη θέλετε να τα ακούσετε! Τα ίδια κάνατε και εσείς!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πόσα λεπτά μου δίνετε, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Έχετε δυο-τρία λεπτά, αλλά κλείστε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Αυτή, λοιπόν, είναι η πραγματικότητα και γι’ αυτό και ως προς την πρόταση του Πρωθυπουργού της χώρας, του Έλληνα Πρωθυπουργού, του Κυριάκου Μητσοτάκη, η πρόταση των έξι σημείων στη Φον Ντερ Λάιεν, στην Πρόεδρο της Ευρωπαϊκής Επιτροπής, αλλά και ως προς τις προτάσεις που έχουμε εμείς καταθέσει -και ο Χρήστος Σταϊκούρας και εγώ στα Συμβούλια Υπουργών Ενέργειας και Οικονομίας, αντίστοιχα- σας λέω ότι η Ελλάδα είναι η μόνη που έχει καταθέσει προτάσεις. Ο Έλληνας Πρωθυπουργός είναι ο μόνος ο οποίος έστειλε επιστολή στην Πρόεδρο της Ευρωπαϊκής Επιτροπής και ζητάει τώρα άμεσα μέτρα σε ευρωπαϊκό επίπεδο, γιατί κανένα κράτος-μέλος δεν μπορεί από μόνο του να αντιμετωπίσει αυτήν την ενεργειακή κρίση. Είναι ένα ευρωπαϊκό πρόβλημα και χρειάζεται μια ευρωπαϊκή λύση. Και όποιος κρύβεται εκείνος ο οποίος προσπαθεί να παραπλανήσει τον ελληνικό λαό και δυστυχώς, να κρύψει τη δική του αδυναμία.

Και, βέβαια, να ολοκληρώσω το προηγούμενο κομμάτι, λέγοντας ότι ο Πρωθυπουργός ήδη στο Υπουργικό Συμβούλιο χθες ανακοίνωσε ότι τις επόμενες μέρες θα προωθηθούν νέα μέτρα, επιπλέον μέτρα στήριξης επιχειρήσεων, αγροτών, μικρομεσαίων και μικρών επιχειρήσεων και των φούρνων που είπατε και των μικρών μαγαζιών και καταστημάτων και των νοικοκυριών, βέβαια, απέναντι στις ακόμα μεγαλύτερες αυξήσεις της τιμής ενέργειας που παρατηρείται τις τελευταίες ημέρες.

Σχετικά με τα τρία μνημόνια, το ένα έχει να κάνει, κυρίες και κύριοι συνάδελφοι, με ένα Μνημόνιο Συνεργασίας μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων. Με την υπογραφή του μνημονίου προωθούμε τη συνεργασία στον τομέα της ενέργειας των δύο χωρών, η οποία υλοποιείται μέσω εφαρμογής συμφωνηθέντων πρακτικών που έχουν υπογραφεί και περιλαμβάνονται στο μνημόνιο, στο πλαίσιο βεβαίως μικτών διυπουργικών επιτροπών που λειτούργησαν μεταξύ της Ελληνικής Δημοκρατίας και των Ηνωμένων Αραβικών Εμιράτων.

Η συνεργασία μας με τη φίλη χώρα είναι πολύ σημαντική και στο κομμάτι της ενέργειας και για την προώθηση των ανανεώσιμων πηγών ενέργειας και επίσης, για αυτόν τον λόγο, προωθούμε και τη συνεργασία του Κέντρου Ανανεώσιμων Πηγών Ενέργειας της Ελλάδας με το εμιρατινό κέντρο για την Ανανεώσιμη Ενέργεια, το Abu Dhabi Future Energy Company, αλλιώς Masdar. Προωθούμε την ανταλλαγή τεχνογνωσίας σε διάφορους τομείς και βέβαια, των τεχνολογιών καθαρής ενέργειας.

Το δεύτερο αφορά στο μνημόνιο κατανόησης, επίσης, μεταξύ του Υπουργείου Περιβάλλοντος και Ενέργειας και του Υπουργείου Νέας και Ανανεώσιμης Ενέργειας της Δημοκρατίας της Ινδίας. Η Ινδία, μια τεράστια χώρα, όπως γνωρίζετε, προσπαθεί να κάνει και εκείνη τεράστιες προσπάθειες για την αποανθρακοποίηση της οικονομίας της. Προωθούμε τις ανανεώσιμες πηγές ενέργειας μέσα από αυτήν την υπογραφή του μνημονίου. Επισφραγίζουμε και οι δύο χώρες την επιθυμία να καθιερώσουμε μια συνεργασία μεταξύ ινδικών και ελληνικών φορέων που δραστηριοποιούνται στον τομέα της νέας και ανανεώσιμης ενέργειας. Θα συνεργαστούμε για την παροχή τεχνογνωσίας, για την προώθηση της ηλιακής ενέργειας, της βιομάζας στα μικρά υδροηλεκτρικά έργα και την αιολική ενέργεια.

Η τρίτη κύρωση έχει να κάνει με την ένταξη στη συμφωνία - πλαίσιο της Ελλάδας για την ίδρυση της Διεθνούς Ηλιακής Συμμαχίας. Ποιοι είναι οι στόχοι; Η έναρξη της Διεθνούς Ηλιακής Συμμαχίας ανακοινώθηκε από τον Πρωθυπουργό της Ινδίας κ. Μόντι και τον Πρόεδρο της Γαλλίας, τον κ. Ολάντ, στις 30 Νοεμβρίου του 2015 στο πλαίσιο της 21ης Συνόδου της Διάσκεψης των Ηνωμένων Εθνών για την Κλιματική Αλλαγή, COP 21, που πραγματοποιήθηκε στο Παρίσι. Τότε συμμετείχε και ο Πρώην Γενικός Γραμματέας του ΟΗΕ, ο κ. Μπαν Κι Μουν. Και βέβαια, εκατόν είκοσι έθνη επιβεβαίωσαν τη συμμετοχή τους στη συμμαχία για να αφιερώσουν τις προσπάθειες για την προώθηση της ηλιακής ενέργειας.

Ποιος είναι ο στόχος; Ο στόχος είναι να προωθηθούν, βέβαια, οι επενδύσεις στην ηλιακή ενέργεια. Μιλάμε για πάνω από 1 τρισεκατομμύριο δολάρια επενδύσεων στο κομμάτι της προώθησης της ηλιακής ενέργειας στον πλανήτη ολόκληρο και στις χώρες οι οποίες συμμετέχουν σε αυτή τη συμμαχία. Αυτή η διεθνής συμμαχία θα προσφέρει μια ειδική πλατφόρμα συνεργασίας μεταξύ των χωρών, μέσω της οποίας η παγκόσμια κοινότητα, συμπεριλαμβανομένων των κυβερνήσεων, των διμερών και πολυμερών οργανισμών, των εταιρειών της βιομηχανίας και άλλων ενδιαφερομένων, μπορεί να συμβάλει στην επίτευξη του κοινού στόχου, που είναι η αύξηση της χρήσης της ηλιακής ενέργειας.

Ένας από τους μεσοπρόθεσμους στόχους είναι 1 δισεκατομμύριο δολάρια μέχρι το 2030, η ανάληψη συντονισμένης δράσης μέσω προγραμμάτων και δραστηριοτήτων που ξεκινούν σε εθελοντική βάση και η μείωση του κόστους χρηματοδότησης για την αύξηση επενδύσεων στον τομέα της ηλιακής ενέργειας στις χώρες-μέλη.

**ΠΡΟΕΔΡΕΥΩΝ (Νικήτας Κακλαμάνης):** Εισηγείστε, λοιπόν, την υπερψήφισή τους.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θεωρούμε, λοιπόν, ότι και τα τρία μνημόνια και που έχουμε φέρει προς κύρωση βοηθούν πραγματικά συνολικά την Ελλάδα και όχι μόνο την Ελλάδα, αλλά και τα άλλα μέλη με τα οποία συνάπτονται αυτές οι συνεργασίες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμων του Υπουργείου Περιβάλλοντος και Ενέργειας και η ψήφισή τους θα γίνει χωριστά.

Πρώτον, εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση του Μνημονίου Κατανόησης μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση του Μνημονίου Κατανόησης μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
|  |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Μετά την ολοκλήρωση της ψηφοφορίας με το ηλεκτρονικό σύστημα το σχέδιο νόμου του Υπουργείου Περιβάλλοντος και Ενέργειας: «Κύρωση του Μνημονίου Κατανόησης μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 80α)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στη δεύτερη, την ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της Συμφωνίας-Πλαίσιο για την ίδρυση της Διεθνούς Ηλιακής Συμμαχίας».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση της Συμφωνίας-Πλαίσιο για την ίδρυση της Διεθνούς Ηλιακής Συμμαχίας |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Μετά την ολοκλήρωση της ψηφοφορίας με το ηλεκτρονικό σύστημα το σχέδιο νόμου του Υπουργείου Περιβάλλοντος και Ενέργειας: «Κύρωση της Συμφωνίας-Πλαίσιο για την ίδρυση της Διεθνούς Ηλιακής Συμμαχίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 84α)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση του Μνημονίου Κατανόησης στον τομέα της Ενέργειας μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση του Μνημονίου Κατανόησης στον τομέα της Ενέργειας μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Μετά την ολοκλήρωση της ψηφοφορίας με το ηλεκτρονικό σύστημα το σχέδιο νόμου του Υπουργείου Περιβάλλοντος και Ενέργειας: «Κύρωση του Μνημονίου Κατανόησης στον τομέα της Ενέργειας μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 88α)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.56΄ λύεται η συνεδρίαση για αύριο, ημέρα Παρασκευή 11 Μαρτίου 2022 και ώρα 10.00΄, με αντικείμενο εργασιών του Σώματος: κοινοβουλευτικός έλεγχος, α) συζήτηση της υπ’ αριθμόν 6/3/15-11-21 επίκαιρης επερώτησης της Κοινοβουλευτικής Ομάδας του ΣΥΡΙΖΑ προς τον Υπουργό Υγείας και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**