(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΘ΄

Παρασκευή, 11 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γεώργιου Κουμουτσάκου, σελ.   
3. Ο Υπουργός Δικαιοσύνης διαβίβασε στη Βουλή σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύουν, την 10.03.2022, Ποινική Δικογραφία που αφορά στον τέως Υπουργό Υγείας και νυν Υπουργό Τουρισμού Βασίλη Κικίλια, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του Δελτίου Επικαίρων Ερωτήσεων της Δευτέρας 14 Μαρτίου 2022, σελ.   
3. Συζήτηση επικαίρων ερωτήσεων:   
 α) Προς τον Υπουργό Υγείας:   
 i. με θέμα «Δημιουργία Γενικού Νοσοκομείου στην Ανατολική Αττική», σελ.   
 ii. με θέμα: «Να λειτουργήσει ο χώρος Υδροθεραπείας και Αποκατάστασης του Κέντρου Φυσικής Ιατρικής και Αποκατάστασης Κομοτηνής», σελ.   
 β) Προς τον Υπουργό Ψηφιακής Διακυβέρνησης:   
 i. με θέμα «Υπολειτουργία των Κτηματολογικών Γραφείων της Ανατολικής Αττικής», σελ.   
 ii. με θέμα «Λειτουργία του Κτηματολογικού Γραφείου Αττικής», σελ.   
 γ) Προς τον Υφυπουργό στον Πρωθυπουργό, αρμόδιο για θέματα Επικοινωνίας και Ενημέρωσης, με θέμα: «Μονιμοποίηση συμβασιούχων μουσικών της Εθνικής Συμφωνικής Ορχήστρας και της Ορχήστρας Σύγχρονης Μουσικής της ΕΡΤ», σελ.   
 δ) Προς τον Υπουργό Υποδομών και Μεταφορών, με θέμα: «Σοβαρά προβλήματα στο δημόσιο συγκοινωνιακό δίκτυο στην Κοινότητα Βαρνάβα του Δήμου Μαραθώνα», σελ.   
 ε) Προς τον Υπουργό Εργασίας και Κοινωνικών Υποθέσεων:  
 i. με θέμα: «Το «επιτελικό κράτος» της Κυβέρνησης της ΝΔ δεν εφαρμόζει ούτε τους νόμους που ψηφίζει», σελ.   
 ii. με θέμα: «Η Κυβέρνηση έχει υποχρέωση να σεβαστεί το ισχύον νομοθετικό πλαίσιο των μειωμένων συντάξεων και να μην το «ερμηνεύσει» σε βάρος των εκπαιδευτικών που ήδη έχουν υποβάλει αίτηση παραίτησης», σελ.   
 στ) Προς τον Υπουργό Κλιματικής Κρίσης και Πολιτικής Προστασίας, με θέμα: «Θέσπιση αποζημιώσεων και επιδομάτων για τους πυροσβέστες», σελ.   
 ζ) Προς την Υπουργό Πολιτισμού και Αθλητισμού:   
 i. με θέμα: «Αποκατάσταση διατηρητέων κτηρίων της Καστοριάς», σελ.   
 ii. με θέμα: «Αποκλεισμός πολιτιστικών έργων στην Ελλάδα στο πλαίσιο κυρώσεων της Ελλάδος κατά της Ρωσίας», σελ.   
4. Συζήτηση της με αριθμό 6/3/15-11-2021 επίκαιρης επερώτησης που κατέθεσε ο Πρόεδρος της Κοινοβουλευτικής Ομάδος του Συνασπισμού Ριζοσπαστικής Αριστεράς, κ. Αλέξης Τσίπρας και οι Βουλευτές της Κοινοβουλευτικής Ομάδος προς τον Υπουργό Υγείας, με θέμα: «Η αποτυχημένη διαχείριση, η υγειονομική τραγωδία και οι εγκληματικές κυβερνητικές ευθύνες για τους διασωληνωμένους-θανάτους εκτός ΜΕΘ», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπή:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Αντιπροέδρου της Κυβέρνησης «Ενιαία Αρχή Δημοσίων Συμβάσεων», σελ.

ΠΡΟΕΔΡΕΥΟΝΤΕΣ

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΘΕΟΧΑΡΗΣ Θ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
 ΞΑΝΘΟΣ Α. , σελ.   
 ΠΛΕΥΡΗΣ Α. , σελ.   
 ΣΑΚΟΡΑΦΑ Σ. , σελ.   
  
Β. Επί των επικαίρων ερωτήσεων:  
 ΑΠΑΤΖΙΔΗ Μ. , σελ.   
 ΑΡΣΕΝΗΣ Κ. , σελ.   
 ΒΛΑΧΟΣ Γ. , σελ.   
 ΓΚΙΟΚΑΣ Ι. , σελ.   
 ΔΕΛΗΣ Ι. , σελ.   
 ΛΙΒΑΝΙΟΣ Θ. , σελ.   
 ΜΕΝΔΩΝΗ Σ. , σελ.   
 ΜΟΥΛΚΙΩΤΗΣ Γ. , σελ.   
 ΟΙΚΟΝΟΜΟΥ Ι. , σελ.   
 ΠΑΠΑΔΟΠΟΥΛΟΣ Μ. , σελ.   
 ΠΛΕΥΡΗΣ Α. , σελ.   
 ΣΚΟΥΡΟΛΙΑΚΟΣ Π. , σελ.   
 ΤΟΥΡΝΑΣ Ε. , σελ.   
 ΤΣΑΚΛΟΓΛΟΥ Π. , σελ.   
 ΧΑΡΙΤΟΥ Δ. , σελ.   
  
Γ. Επί της επίκαιρης επερώτησης:  
 ΑΘΑΝΑΣΙΟΥ Μ. , σελ.   
 ΑΠΑΤΖΙΔΗ Μ. , σελ.   
 ΑΥΓΕΡΗ Θ. , σελ.   
 ΒΑΡΕΜΕΝΟΣ Γ. , σελ.   
 ΓΚΑΓΚΑ Α. , σελ.   
 ΗΓΟΥΜΕΝΙΔΗΣ Ν. , σελ.   
 ΘΕΟΧΑΡΗΣ Θ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΡΚΟΥ Κ. , σελ.   
 ΜΙΧΑΗΛΙΔΗΣ Α. , σελ.   
 ΞΑΝΘΟΣ Α. , σελ.   
 ΠΛΕΥΡΗΣ Α. , σελ.   
 ΣΚΟΥΡΛΕΤΗΣ Π. , σελ.   
 ΤΖΟΥΦΗ Μ. , σελ.   
 ΤΣΙΠΡΑΣ Α. , σελ.   
 ΦΡΑΓΓΙΔΗΣ Γ. , σελ.

Δ. ΠΑΡΕΜΒΑΣΕΙΣ:

ΜΑΡΚΟΠΟΥΛΟΣ Δ., σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΘ΄

Παρασκευή 11 Μαρτίου 2022

Αθήνα, σήμερα στις 11 Μαρτίου 2022, ημέρα Παρασκευή και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-3-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΠΗ΄ συνεδριάσεώς του, της Πέμπτης 10 Μαρτίου 2022, σε ό,τι αφορά την ψήφιση στο σύνολο των σχεδίων νόμου: 1) «Κύρωση του Μνημονίου Κατανόησης μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Νέας και Ανανεώσιμης Ενέργειας της Δημοκρατίας της Ινδίας για τη συνεργασία στον τομέα της νέας και ανανεώσιμης ενέργειας», 2) «Κύρωση της Συμφωνίας - Πλαίσιο για την ίδρυση της Διεθνούς Ηλιακής Συμμαχίας», 3) «Κύρωση του Μνημονίου Κατανόησης στον τομέα της Ενέργειας μεταξύ του Υπουργείου Περιβάλλοντος και Ενέργειας της Ελληνικής Δημοκρατίας και του Υπουργείου Ενέργειας των Ηνωμένων Αραβικών Εμιράτων».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

B. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, πριν προχωρήσουμε στην ημερήσια διάταξη των επικαίρων επερωτήσεων επιτρέψατε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 14 Μαρτίου 2022:

«Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 503/4-3-2022 επίκαιρη ερώτηση του Βουλευτή Ηλείας της Νέας Δημοκρατίας κ. Ανδρέα Νικολακόπουλου προς τον Υφυπουργό στον Πρωθυπουργό αρμόδιο για θέματα Κρατικής Αρωγής και Αποκατάστασης με θέμα: «Καταβολή αποζημιώσεων στους πυρόπληκτους αγρότες της Ηλείας».

2. Η με αριθμό 479/2-3-2022 επίκαιρη ερώτηση της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Έκοψαν απροειδοποίητα από επτά χιλιάδες επτακόσιους εξήντα ανασφάλιστους ανάπηρους το επίδομα αναπηρίας εν μέσω πανδημίας».

3. Η με αριθμό 485/3-3-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Οικονομικών, με θέμα: «Η αποκλιμάκωση του λόγου δημοσίου χρέους προς ΑΕΠ και οι πρόωρες εξαγορές υπολοίπων δανείων».

4. Η με αριθμό 477/1-3-2022 επίκαιρη ερώτηση της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Αγροτικής Ανάπτυξης και Τροφίμων, με θέμα: «Μέτρα για να μη φτωχοποιηθούν οι αγρότες».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 476/1-3-2022 επίκαιρη ερώτηση του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς τον Υπουργό Αγροτικής Ανάπτυξης και Τροφίμων, με θέμα: «Το δυσβάσταχτο βάρος στο ενεργειακό κόστος και ειδικά στο ρεύμα απειλεί τη νέα καλλιεργητική περίοδο για τους αγρότες και τους Τοπικούς Οργανισμούς Εγγείων Βελτιώσεων (ΤΟΕΒ) του Νομού Πρέβεζας».

2. Η με αριθμό 486/3-3-2022 επίκαιρη ερώτηση του Βουλευτή Χαλκιδικής του Κινήματος Αλλαγής κ. Απόστολου Πάνα προς την Υπουργό Αγροτικής Ανάπτυξης και Τροφίμων, με θέμα: «Ρυθμίσεις θεμάτων στέγασης ευπαθών ομάδων πληθυσμού».

3. Η με αριθμό 497/4-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Μεγάλο φωτοβολταϊκό πάρκο εντός ζωνών αποκλεισμού στο Ζαγόρι».

4. Η με αριθμό 484/3-3-2022 επίκαιρη ερώτηση του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτη προς τον Υπουργό Οικονομικών, με θέμα: «Να μην πουληθεί η Εθνική Ασφαλιστική, να προστατευθούν το δημόσιο συμφέρον και τα εργασιακά δικαιώματα».

5. Η με αριθμό 494/4-3-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Πρωτοβουλίες για την προτεραιότητα διασφάλισης της διατροφικής επάρκειας της χώρας μας και όλης της ΕΕ και αναπροσανατολισμός της ΚΑΠ - Να αναζητηθούν άμεσα εναλλακτικές πηγές για σιτάρι αλλά και πρώτες ύλες ζωοτροφών».

6. Η με αριθμό 498/4-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Δικαιοσύνης, με θέμα: «Παρέμβαση στο δικαίωμα της ανεξάρτητης ενημέρωσης στη δίκη Λιγνάδη».

7. Η με αριθμό 495/4-3-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Επιβεβλημένη η αύξηση των διατιθέμενων κονδυλίων του προγράμματος «ΕΞΟΙΚΟΝΟΜΩ» στην Περιφέρεια Κρήτης».

8. Η με αριθμό 489/3-3-2022 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Κίνδυνος κατάρρευσης της κορινθιακής σταφίδας».

9. Η με αριθμό 504/4-3-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Κοινή ευρωπαϊκή άμυνα και ασφάλεια».

10. Η με αριθμό 490/3-3-2022 επίκαιρη ερώτηση του Ανεξάρτητου Βουλευτή Β2΄Δυτικού Τομέα Αθηνών κ. Παναγιώτη Κουρουμπλή προς τον Υπουργό Εσωτερικών, με θέμα: «Απαλλαγή των Δήμων Αγίων Αναργύρων-Καματερού, Πετρούπολης και Ιλίου από την καταβολή αντισταθμιστικών για τη λειτουργία του ΧΥΤΑ Φυλής».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1682/3-12-2021 ερώτηση της Βουλευτού Βοιωτίας του Συνασπισμού Ριζοσπαστικής Αριστεράς κ. Παναγιού (Γιώτας) Πούλου προς τον Υπουργό Οικονομικών, με θέμα: «Συνεχίζονται οι καθυστερήσεις καταβολής των ενισχύσεων λόγω COVID-19 στους δικαιούχους ιδιοκτήτες επαγγελματικής στέγης».

2. Η με αριθμό 1804/10-12-2021 ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου Χαρίτου προς τον Υπουργό Εσωτερικών, με θέμα: «Να αποδοθούν οι τίτλοι ιδιοκτησίας στους κατοίκους του οικισμού Ηφαίστου του Δήμου Κομοτηνής για να σταματήσει η ιδιότυπη ομηρία τους.»

Θα ήθελα, επίσης, να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Αντιπροέδρου της Κυβέρνησης: «Ενιαία Αρχή Δημοσίων Συμβάσεων».

Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η με αριθμό 6/3/15-11-2021 κατατεθείσα επίκαιρη επερώτηση του Προέδρου της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξη Τσίπρα και των Βουλευτών αυτής κ. κ. Ανδρέα Ξανθού, Θεοδώρας (Δώρας) Αυγέρη, Γεώργιου Βαρεμένου, Όλγας Γεροβασίλη, Ελευθέριου Αβραμάκη, Ειρήνης - Ελένης Αγαθοπούλου, Αθανάσιου (Νάσου) Αθανασίου, Τρύφωνα Αλεξιάδη, Ιωάννη Αμανατίδη, Αθανασίας (Σίας) Αναγνωστοπούλου, Ευάγγελου Αποστόλου, Σταύρου Αραχωβίτη, Αλέξανδρου - Χρήστου Αυλωνίτη, Έφης Αχτσιόγλου, Άννας Βαγενά - Κηλαηδόνη, Σωκράτη Βαρδάκη, Βασίλειου (Βασίλη) Βασιλικού, Χριστόφορου Βερναδάκη, Καλλιόπης Βέττα, Δημήτριου Βίτσα, Νικόλαου Βούτση, Χρήστου Γιαννούλη, Αναστασίας (Νατάσας) Γκαρά, Ιωάννη Γκιόλα, Ιωάννη Δραγασάκη, Θεόδωρου Δρίτσα, Σουλτάνας Ελευθεριάδου, Κωνσταντίνου Ζαχαριάδη, Ζεϊμπέκ Χουσεΐν, Κωνσταντίνου Ζουράρι, Νικόλαου Ηγουμενίδη, Εμμανουήλ Θραψανιώτη, Διονύσιου - Χαράλαμπου Καλαματιανού, Ειρήνης (Νίνας) Κασιμάτη, Γεώργιου Κατρούγκαλου Μάριου Κάτση, Χαρούλας (Χαράς) Καφαντάρη, Βασίλειου Κόκκαλη, Παναγιώτη Κουρουμπλή, Σπυρίδωνα Λάππα, Κυριακής Μάλαμα, Χαράλαμπου (Χάρη) Μαμουλάκη, Κωνσταντίνου Μάρκου, Αλέξανδρου Μεϊκόπουλου, Ανδρέα Μιχαηλίδη, Ιωάννη Μουζάλα, Ιωάννη Μπαλάφα, Κωνσταντίνου Μπάρκα, Ιωάννη Μπουρνού, Αθανάσιου (Θάνου) Μωραΐτη, Αικατερίνης (Κατερίνας) Νοτοπούλου, Θεόφιλου Ξανθόπουλου, Μαριλίζας Ξενογιανακοπούλου, Αθανάσιου Παπαδόπουλου, Γεώργιου Παπαηλιού, Αικατερίνης Παπανάτσιου, Νικόλαου Παππά, Θεοπίστης (Πέτης) Πέρκα, Παύλου Πολάκη, Παναγιού (Γιώτας) Πούλου, Ιωάννη Ραγκούση, Νεκτάριου Σαντορινιού, Ιωάννη Σαρακιώτη, Παναγιώτη (Πάνου) Σκουρλέτη, Παναγιώτη (Πάνου) Σκουρολιάκου, Ελισσάβετ (Μπέττυς) Σκούφα, Χρήστου Σπίρτζη, Νικόλαου Συρμαλένιου, Ολυμπίας Τελιγιορίδου, Θεοδώρας Τζάκρη, Δημήτριου Τζανακόπουλου, Μερόπης Τζούφη, Άγγελου Τόλκα, Αλέξανδρου Τριανταφυλλίδη, Ευκλείδη Τσακαλώτου, Γεώργιου Τσίπρα, Σωκράτη Φάμμελου, Νικόλαου Φίλη, Αλέξανδρου Φλαμπουράρη, Θεανώς Φωτίου, Δημήτριου Χαρίτου, Αλέξη Χαρίτση, Μιλτιάδη Χατζηγιαννάκη, Ραλλίας Χρηστίδου και Γεώργιου Ψυχογιού προς τον Υπουργό Υγείας, με θέμα: «Η αποτυχημένη διαχείριση, η υγειονομική τραγωδία και οι εγκληματικές κυβερνητικές ευθύνες για τους διασωληνωμένους - θανάτους εκτός ΜΕΘ».

Τον λόγο έχει ο πρώτος επερωτών Βουλευτής του ΣΥΡΙΖΑ - Προοδευτική Συμμαχία κ. Ξανθός για δέκα λεπτά.

Θερμή παράκληση, όποιοι συνάδελφοι θέλουν να πάρουν μαζί και τη δευτερολογία τους, να μου το δηλώνουν.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Κυρία Υπουργέ, κύριε Υπουργέ, αγαπητοί συνάδελφοι, προφανώς αυτό που επισκιάζει με πολύ βαρύ τρόπο την επικαιρότητα αυτή την περίοδο είναι ο πόλεμος και οι δραματικές του επιπτώσεις σε όλους τους τομείς, η ανθρωπιστική κρίση, η οποία εξελίσσεται σε μια χώρα της γειτονιάς μας, οι επιπτώσεις στην οικονομία, αλλά και στη δημόσια υγεία, ευρύτερα στην Ευρώπη. Ο πόλεμος, λοιπόν, και οι παρενέργειές του κάνουν ακόμα πιο τοξικό και δυσβάσταχτο για την κοινωνία το μείγμα της υγειονομικής κρίσης, της ακρίβειας και της ενεργειακής φτώχειας, η οποία εξελίσσεται στη χώρα μας.

Προφανώς όμως, μια επερώτηση που κατατέθηκε πριν από τέσσερις μήνες και συζητιέται σήμερα, ενώ είναι σε εξέλιξη η υγειονομική κρίση, διατηρεί την επικαιρότητά της και τη διατηρεί κυρίως γιατί τα τρία στοιχεία, τα οποία υπάρχουν και στον τίτλο της επερώτησης, δηλαδή η υγειονομική τραγωδία, η αποτυχημένη διαχείριση και οι εγκληματικές πολιτικές ευθύνες είναι απολύτως επίκαιρα και σήμερα. Και αυτό δεν είναι αντιπολιτευτικός λόγος. Υπάρχουν πια τα δεδομένα τα οποία αποδεικνύουν τη βαρύτητα και την ορθότητα αυτών των εκτιμήσεων.

Όσο κι αν είμαστε σε μία φάση αργής, εύθραυστης και επισφαλούς αποκλιμάκωσης της πανδημίας, η υγειονομική τραγωδία των πενήντα και εξήντα νεκρών καθημερινά εξακολουθεί να υπάρχει. Και δεν έχει γίνει ποτέ μια σοβαρή προσπάθεια από την πλευρά του Υπουργείου Υγείας και της Κυβέρνησης να αποτιμηθεί η πορεία της πανδημίας και η διαχείρισή της και να αναζητηθούν τα βαθύτερα αίτια γι’ αυτή την παράδοξα υψηλή σε σύγκριση με τους άλλους επιδημιολογικούς δείκτες της χώρας θνησιμότητα στην Ελλάδα.

Είμαστε, σήμερα, στη χειρότερη θέση από τις χώρες της δυτικής Ευρώπης. Είμαστε στο πρώτο χειρότερο γκρουπ των χωρών της Ευρωπαϊκής Ένωσης, μαζί με άλλες χώρες των Βαλκανίων και των πρώην ανατολικών χωρών, στην πλεονάζουσα θνησιμότητα. Και μάλιστα έχει ενδιαφέρον το ότι υπάρχουν πολλές χώρες στην Ευρώπη που έχουν παραπλήσια ποσοστά θνησιμότητας με εμάς, όμως, ο ένας περίπου στους πέντε θανάτους σε αυτές τις χώρες συνέβη στο πρώτο πανδημικό κύμα. Τότε που ήταν μια πρωτόγνωρη κατάσταση, τα συστήματα υγείας πιάστηκαν εξαπίνης, δεν υπήρχε εννοείται ούτε γνώση, ούτε εμπειρία, ούτε φάρμακα, ούτε εμβόλιο, ούτε τίποτα, ενώ σε μας ήταν μόνο το 2%, γιατί είχαμε όντως ένα ήπιο πρώτο επιδημικό κύμα. Αυτό, λοιπόν, δείχνει ότι η θέση της χώρας σταδιακά από το ένα κύμα στο άλλο χειροτέρευε αντί να βελτιώνεται. Αυτός κατά την άποψή μου είναι ο πιο σκληρός δείκτης αποτυχίας, η υψηλή θνησιμότητα στη χώρα, το υψηλό ποσοστό θανάτων εκτός ΜΕΘ, τα υψηλά ποσοστά θανάτων και εντός των μονάδων εντατικής θεραπείας και στις κλινικές COVID.

Ο δεύτερος πιο σκληρός δείκτης αποτυχίας είναι η πλήρης αποδιοργάνωση του συστήματος υγείας. Είναι αυτό που έχει ειπωθεί στην αργκό των υγειονομικών «κοβιντοποίηση του ΕΣΥ». Πραγματικά, στην πλειονότητα των νοσοκομείων της χώρας ιδιαίτερα αλλά και των δομών πρωτοβάθμιας φροντίδας, εγκαταλείφθηκε η τακτική λειτουργία, δεν εξυπηρετούνταν οι πολίτες, υπήρξε μια ανεπιτυχής τελικά ακόμα και στις αιχμές των επιδημικών κυμάτων προσπάθεια να αντιμετωπιστούν μόνο οι πιο ζωτικές και πιεστικές ανάγκες πανδημίας, εγκαταλείποντας όλες τις υπόλοιπες παθήσεις που πολλές από αυτές ήταν και απειλητικές για τη ζωή. Και γι’ αυτό έχουμε πλεονάζουσα θνησιμότητα στη χώρα και από μη COVID νοσήματα.

Ενδεικτικά σας λέω μόνο ότι οι σύλλογοι των καρκινοπαθών καταγγέλλουν ότι μόνο το 2021 δεν πραγματοποιήθηκαν εννέα χιλιάδες προγραμματισμένα ογκολογικά χειρουργεία, πέρα από την καθυστέρηση στις παρεμβάσεις πρόληψης, πέρα από την εγκατάλειψη της συνεχιζόμενης παρακολούθησης και φροντίδας.

Και βεβαίως, ο τρίτος σκληρός δείκτης είναι αυτό που λέμε ακάλυπτες υγειονομικές ανάγκες. Αυτός είναι ένας σκληρός δείκτης ανισότητας στη φροντίδα υγείας. Ο δείκτης αυτός πριν από την πανδημία είχε κατέβει με τη δική μας καίρια παρέμβαση, με τον ν.4368 για την πρόσβαση των ανασφάλιστων ανθρώπων από το 14,5% στο 8%. Και τώρα, μέσα σε έναν χρόνο πανδημίας η ανισότητα στη φροντίδα υγείας στη χώρα μας τριπλασιάστηκε, πήγε στο 24% και αυτό είναι μια ένδειξη μεγάλης αποτυχίας στη διαχείριση.

Είναι λοιπόν, προκλητικό και προσβλητικό για τη νοημοσύνη και των υγειονομικών, αλλά και της κοινωνίας να επαίρονται τα κυβερνητικά στελέχη για το success story στη διαχείριση, για τη μεγάλη θωράκιση που έχει γίνει στο σύστημα υγείας, για τις χιλιάδες προσλήψεις που πραγματοποιήθηκαν, για τον υπερδιπλασιασμό, τριπλασιασμό -έχουμε χάσει το λογαριασμό- των κλινών ΜΕΘ. Αντίθετα, αυτό που ενοχλεί είναι ότι η Κυβέρνηση ποτέ στην πραγματικότητα δεν επιδίωξε να κάνει μια σοβαρή επιστημονική αποτίμηση και αξιολόγηση της διαχείρισης που έχει γίνει, για να εντοπιστούν τα λάθη, οι ανεπάρκειες, οι κακές επιλογές, να εντοπιστούν τα ελλείμματα και οι ανεπάρκειες και να γίνουν διορθωτικές κινήσεις.

Αντίθετα, με μια έπαρση και αλαζονεία μετά από κάθε επιδημικό κύμα έλεγε ότι περίπου η πανδημία έχει τελειώσει, ο δρόμος προς την κανονικότητα είναι ανοιχτός, ο δρόμος προς την ελευθερία είναι μπροστά μας, το τελευταίο μίλι και όλες αυτές οι εντελώς αστήρικτες επιστημονικά και επιδημιολογικά προβλέψεις, οι οποίες φυσικά μετά από λίγο καιρό κατέρρεαν. Δεν έγινε, λοιπόν, αυτή η αποτίμηση, αλλά δυστυχώς για την Κυβέρνηση η μαύρη βίβλος της διαχείρισης της πανδημίας γράφεται καθημερινά και το ξέρει και ο επιστημονικός κόσμος και το ξέρει και η κοινωνία και αυτό δεν μπορεί να κρυφτεί.

Έχουμε επισημάνει πάρα πολλές φορές στις παρεμβάσεις μας αυτή την περίοδο, ποια ήταν τα κομβικά προβλήματα στη διαχείριση και τα κομβικά ελλείμματα. Το βασικό ήταν ότι η Κυβέρνηση επέλεξε μια προσέγγιση περί προσωρινότητας της υγειονομικής κρίσης, περί σύντομης παρένθεσης, περί μπόρας περαστικής, η οποία ιδιαίτερα μετά την έλευση των εμβολίων θα τελειώσει, οπότε δεν χρειάζεται να κάνουμε μακροπρόθεσμες παρεμβάσεις ενισχυτικές του δημόσιου συστήματος υγείας.

Επειδή, λοιπόν, δεν είχε την πολιτική βούληση να αξιοποιήσει, όπως έκαναν όλες οι σοβαρές ευρωπαϊκές χώρες, την πρόκληση της πανδημίας για να επενδύσει στο δημόσιο σύστημα υγείας, για να θωρακίσει και να ενισχύσει τις δομές του, για να στηρίξει το ανθρώπινο δυναμικό του το οποίο είναι σε «burnout», είναι σε φάση επαγγελματικής εξουθένωσης, υπάρχει απόγνωση σήμερα στα νοσοκομεία και στα κέντρα υγείας. Ο κόσμος δίνει τη μάχη με λιγότερες δυνάμεις. Λείπουν από το σύστημα υγείας σε σύγκριση με πριν από έναν χρόνο πάνω από δέκα χιλιάδες εργαζόμενοι αυτή την περίοδο. Αντί, λοιπόν, να κάνει τις αναγκαίες παρεμβάσεις, μετέθετε όλα τα θέματα στην ατομική ευθύνη και στην αυτόματη -ας πούμε- θωράκιση και έξοδο από την κρίση διά των εμβολιασμών, κάτι το οποίο προφανώς δεν υπήρχε ούτε ως στρατηγική από τον Παγκόσμιο Οργανισμό Υγείας. Υπήρχε μια στρατηγική πολυεπίπεδων παρεμβάσεων και για τον έλεγχο της διασποράς και για την ενδυνάμωση του δημόσιου συστήματος υγείας και για την προνοσοκομειακή διαχείριση των κρουσμάτων κ.λπ..

Ο πυρήνας, λοιπόν, των πολιτικών σας επιλογών είχε δύο στοιχεία: Νεοφιλελεύθερη ιδεοληψία και απέχθεια στο δημόσιο σύστημα υγείας. Δεν είναι τυχαίο ότι ακόμη και σήμερα ο Υπουργός Υγείας μιλάει για αντιλήψεις κρατισμού που υπάρχουν στο ΕΣΥ, σε μια χώρα με το πιο ιδιωτικοποιημένο σύστημα υγείας της Ευρώπης. Νεοφιλελευθερισμός, λοιπόν, και φυσικά επιρροή ισχυρών επιχειρηματικών συμφερόντων στον ιδιωτικό τομέα υγείας. Αυτό το τοξικό μείγμα είναι που οδήγησε στη συνολική αποτυχία στη διαχείριση. Την κατάσταση, λοιπόν, στο ΕΣΥ την ξέρουμε. Το θέμα είναι τι μπορεί να γίνει τώρα.

Πρώτον, χρειάζεται μια ριζική αναδιοργάνωση και ενδυνάμωση του δημόσιου συστήματος υγείας. Εμείς εδώ και πάνω από έναν χρόνο έχουμε παρουσιάσει ένα συγκροτημένο πρόγραμμα το οποίο ενσωματώνει τις νέες ανάγκες της πανδημίας σε όλα τα επίπεδα από την πρωτοβάθμια φροντίδα, την κοινοτική φροντίδα, την κατ’ οίκον παρακολούθηση και φροντίδα, την επείγουσα προνοσοκομειακή περίθαλψη, την επείγουσα ιατρική στήριξη των κλινικών λοιμώξεων των μονάδων εντατικής θεραπείας, την ιατρική αποκατάσταση της εργασίας, τις υπηρεσίες δημόσιας υγείας της χώρας. Για όλα αυτά συνήθως τίποτα ούτε λέει ούτε σχεδιάζει η Κυβέρνηση. Νέες ανάγκες, λοιπόν, νέο σύστημα υγείας με ανασχεδιασμό του χάρτη υγείας, με νέους οργανισμούς που θα μειώνουν ανισότητες ενδοπεριφερειακές, που θα οδηγούν σε μια συνολική αναβάθμιση των παρεχόμενων υπηρεσιών και φυσικά νέοι πόροι σε σύγκλιση με τους μέσους όρους της Ευρώπης και με γενναία αναβάθμιση των μισθολογικών αποδοχών των γιατρών του ΕΣΥ και του υπόλοιπου προσωπικού και με ειδικά κίνητρα στελέχωσης, γιατί αυτό είναι το κρίσιμο θέμα πια. Δεν φτάνει να προκηρύσσουμε θέσεις. Το ΕΣΥ δεν είναι ελκυστικό στους νέους επιστήμονες, στους νέους επαγγελματίες υγείας. Χρειάζεται ένα νέο πλέγμα κινήτρων μισθολογικών, βαθμολογικών, εκπαιδευτικών για να ξαναγίνει ελκυστικό και να συγκρατήσουμε την τάση παραίτησης και φυγής που είναι σε εξέλιξη σήμερα.

Το ανθρώπινο δυναμικό είναι το κρίσιμο πεδίο. Δεν είναι τόσο το θέμα των υποδομών και του εξοπλισμού. Πώς θα στηρίξουμε το ανθρώπινο δυναμικό; Πρώτον, διασφαλίζοντας ότι οι σημερινοί συμβασιούχοι, επικουρικοί γιατροί, λοιπό επικουρικό προσωπικό και συμβασιούχοι του ΟΑΕΔ θα παραμείνουν στο σύστημα υγείας. Δεν μπορούν να χαθούν αυτές οι πολύτιμες ανθρώπινες δυνάμεις που σήμερα είναι περίπου δεκαπέντε χιλιάδες και είναι σε μια εργασιακή ομηρία. Πρέπει να βρούμε συμφωνημένα, ει δυνατόν, τη βέλτιστη νομικά και συνταγματικά λύση, να στηριχθεί από όλο το πολιτικό σύστημα, να λήξει αυτή η εκκρεμότητα, να παραμείνει αυτός ο κόσμος και να συνεχίσει να παρέχει τις υπηρεσίες του με βάση την εμπειρία που έχει αποκτήσει.

Το δεύτερο είναι να υπάρχει μηχανισμός αυτόματης αναπλήρωσης των κενών λόγω συνταξιοδότησης. Το λέμε εδώ και ενάμιση χρόνο και δεν έχετε κάνει τίποτα. Δεν είναι δυνατόν να υπάρχει μονίμως η αγωνία ποιος θα καλύψει τα κενά τα οποία δημιουργούνται από την αυξημένη συνταξιοδότηση κάθε χρόνο και γιατρών και λοιπού προσωπικού. Μπορεί να γίνει αυτό από το 2019 που η προηγούμενη κυβέρνηση εδραίωσε τον κανόνα ένα προς ένα στις προσλήψεις και στις αποχωρήσεις στον δημόσιο τομέα. Να λήξει η συζήτηση περί απολύσεων ανθρώπων που είναι σε αναστολή εργασίας. Το έχουμε συζητήσει πολλές φορές. Είναι μια κοινωνική αγριότητα και βαρβαρότητα αυτή η εξέλιξη. Δεν υπάρχει κανένα μείζον πρόβλημα δημόσιας υγείας, ειδικά σε μια φάση που αίρονται τα πάντα και που υποχωρεί υποτίθεται και αποδράμει η πανδημία.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΑΝΔΡΕΑΣ ΞΑΝΘΟΣ:** Θα ολοκληρώσω.

Εννοείται ότι δεν πρέπει να ανοίξει η ιστορία της επιστροφής των εργολαβικών συνεργείων στα νοσοκομεία και να διατηρηθεί το καθεστώς των συμβασιούχων ορισμένου χρόνου με νέες προκηρύξεις και με αυξημένη μοριοδότηση και γι’ αυτούς τους ανθρώπους για τους μήνες της πανδημίας, όπως και για το υπόλοιπο προσωπικό, έτσι ώστε να σταματήσουμε ένα καθεστώς ακραίας εργασιακής εκμετάλλευσης που προϋπήρχε στο σύστημα υγείας. Και βεβαίως νέος χάρτης υγείας -αναφέρθηκα σε αυτό-, ο οποίος δεν θα οδηγήσει σε συρρικνώσεις, σε καταργήσεις, σε περικοπές δομών και υπηρεσιών και θέσεων εργασίας, αλλά θα μειώνει ανισότητες και θα οδηγεί σε μια διασύνδεση επιστημονική, συλλειτουργία, με πολύ μεγαλύτερη αποδοτικότητα για το σύστημα υγείας, παίρνοντας υπ’ όψιν τα νέα νοσολογικά, πληθυσμιακά, συγκοινωνιακά δεδομένα, αλλά σε μια πορεία συνολικής επένδυσης και αναβάθμισης του συστήματος υγείας.

Και κλείνω, κύριε Πρόεδρε και σας ευχαριστώ για την κατανόησή σας, λέγοντας το εξής. Ποιο είναι το κεντρικό δίδαγμα της πανδημίας; Ποιο είναι το κεντρικό πολιτικό συμπέρασμα το οποίο βγάζουμε από αυτή τη μεγάλη παγκόσμια και πρωτόγνωρη υγειονομική κρίση; Υπάρχουν δύο απαντήσεις. Η μια απάντηση λέει -και είναι και οι τάσεις στην παγκόσμια επιστημονική κοινότητα- ότι το συμπέρασμα της πανδημίας είναι επένδυση στις δημόσιες δομές υγείας, στα δημόσια συστήματα υγείας, στο ανθρώπινο δυναμικό τους, στη βελτίωση των συνθηκών εργασίας αμοιβής, κατάρτισης κ.λπ. αυτού του προσωπικού. Αυτό είναι η μία άποψη. Η άλλη άποψη, η οποία είναι η κυβερνητική, λέει ότι το συμπέρασμα από την πανδημία είναι να δημιουργήσουμε συνθήκες καλής συνεργασίας ανάμεσα στον δημόσιο και στον ιδιωτικό τομέα.

Ο κ. Πλεύρης -διάβαζα προχθές δηλώσεις του- λέει: «Τα δύο σημαντικά στοιχεία που θα έχει το νέο ΕΣΥ θα είναι: Πρώτον, τα απογευματινά χειρουργεία με ιδιωτικούς όρους στα νοσοκομεία και δεύτερον, συνεργασία του ΕΣΥ με ιδιωτικές ασφαλιστικές εταιρείες».

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Ξανθέ. Έχετε και δευτερολογία.

**ΑΝΔΡΕΑΣ ΞΑΝΘΟΣ:** Κλείνω, λέγοντας ότι αυτό, αγαπητοί συνάδελφοι, πραγματικά είναι μια επιλογή, μαζί με την αλλαγή του νομικού καθεστώτος στα νοσοκομεία που γίνονται από νομικά πρόσωπα ιδιωτικού δικαίου, νομικά πρόσωπα δημοσίου δικαίου, μαζί με την πρωτόλεια συζήτηση περί κατάργησης της πλήρους ή αποκλειστικής απασχόλησης. Διότι αυτό είναι μια στρέβλωση και ένας αναχρονισμός, ο οποίος παραμένει στο σύστημα υγείας.

Όλα αυτά οδηγούν στο να ξεχάσουμε ό,τι ξέραμε από το Εθνικό Σύστημα Υγείας της δεκαετίας του ’80, από τον ιδρυτικό νόμο 1397 του ΕΣΥ, από τον δημόσιο χαρακτήρα των υπηρεσιών υγείας στη χώρα μας.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Ξανθέ.

**ΑΝΔΡΕΑΣ ΞΑΝΘΟΣ:** Πάμε σε προ ΕΣΥ περίοδο. Αυτό δεν αξίζει ούτε στην κοινωνία ούτε στη χώρα. Έχετε, πραγματικά, αποτύχει στους κρίσιμους τομείς και της δημόσιας υγείας και της οικονομίας και της ενεργειακής ασφάλειας και της κοινωνικής συνοχής και φυσικά και της δημοκρατίας.

Είστε σε αποδρομή και νομίζω ότι η λύση είναι να δρομολογηθούν εξελίξεις πολιτικής αλλαγής στα πράγματα της χώρας με μια κυβέρνηση προοδευτικού χαρακτήρα, που θα θέσει άλλες προτεραιότητες, μεταξύ των οποίων κορυφαία θα είναι η στήριξη της δημόσιας περίθαλψης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα η Βουλευτής του ΣΥΡΙΖΑ - Προοδευτική Συμμαχία, η κ. Θεοδώρα Αυγέρη, για πέντε λεπτά.

Παράκληση θερμή, κοιτάξτε τον χρόνο. Μια μικρή ανοχή πάντα υπάρχει, αλλά να μη γίνεται σχεδόν διπλασιασμός του χρόνου.

Κυρία Αυγέρη, έχετε τον λόγο για πέντε λεπτά.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, η βασική δουλειά που είχατε στην Κυβέρνηση εν μέσω πανδημίας ήταν να προστατεύσετε τη δημόσια υγεία, ενισχύοντας το δημόσιο Εθνικό Σύστημα Υγείας. Τι κάνατε, όμως; Αφήσατε απροστάτευτους τους πολίτες στο έλεος της πανδημίας, αποδυναμώνοντας το δημόσιο Εθνικό Σύστημα Υγείας, μετατρέποντας την πανδημία σε υγειονομική κρίση και σε ευκαιρία για λίγους και εκλεκτούς σας.

Και αυτοί που δήθεν διαχειρίστηκαν επιτυχώς την πανδημία -πρώην Υπουργός και πρώην Αναπληρωτής Υπουργός Υγείας, πρώην Υπουργός Πολιτικής Προστασίας- έφυγαν κακήν κακώς, χωρίς να λογοδοτήσουν για τον λογαριασμό και φυσικά για τον κακό χαμό, τους εγκληματικούς χειρισμούς και τους χιλιάδες αδικαιολόγητους θανάτους. Όλοι αυτοί είναι σαν να μη συνέβησαν!

Και ήρθατε εσείς, κύριε Πλεύρη και κυρία Γκάγκα, να παραστήσετε την tabula rasa, τη λευκή κόλλα για να ξαναγραφτεί το έργο. Να σας πω, όμως, τι έχει γραφτεί από τότε που αναλάβατε. Από την 1η Σεπτεμβρίου του 2021 γράφεται ότι οι θάνατοι από COVID διπλασιάστηκαν, ότι σε διάστημα λιγότερο του μισού έτους είχαμε όσους θανάτους είχαμε τον προηγούμενο ενάμιση χρόνο.

Συγκεκριμένα, την 1η Σεπτεμβρίου του 2021 είχαμε δεκατρείς χιλιάδες επτακόσιους σαράντα τρεις νεκρούς. Σήμερα μετρούμε είκοσι έξι χιλιάδες πεντακόσιους ανθρώπους που έχουν χάσει τη ζωή τους. Όταν, μάλιστα, κατατέθηκε η ερώτηση από τον Πρόεδρο της Κοινοβουλευτικής Ομάδας και την Κοινοβουλευτική Ομάδα του ΣΥΡΙΖΑ, στις 15 Νοεμβρίου, η χώρα μας μετρούσε δεκαέξι χιλιάδες οκτακόσιους τριάντα οκτώ νεκρούς. Δηλαδή, από τότε που κατατέθηκε η ερώτηση, έχει μεσολαβήσει μικρό χρονικό διάστημα -όχι πολύ για να ξεχαστούμε και για να μην καθίσταται πλέον επίκαιρη η επερώτηση- και έχουν φύγει από τη ζωή επιπλέον δέκα χιλιάδες άνθρωποι εξαιτίας του COVID-19.

Φαντάζομαι ότι ο κ. Πλεύρης κοιμάται ήσυχος τον ύπνο του δικαίου, αν κρίνω από την -εντός εισαγωγικών- «αγωνία» με την οποία εμφανίζεται κάθε φορά δημόσια και μιλάει για την εξέλιξη της πανδημίας, χωρίς να μιλά για τις ευθύνες της Κυβέρνησης, αλλά και για το πραγματικό σχέδιό της, που είναι η ιδιωτικοποίηση του ΕΣΥ, η επαναφορά της δημόσιας υγείας στις εποχές των «Μαυρογιαλούρων», των κλινικαρχών, των πανάκριβων ιδιωτικών υπηρεσιών υγείας και μάλιστα, μέσα σε αυτό το πολεμικό κλίμα ακρίβειας και φτώχειας, που βομβαρδίζει τη μεγάλη πλειοψηφία των ελληνικών οικογενειών.

Είστε επικίνδυνοι, είστε κυνικοί και να ξέρετε ότι και για όλες αυτές τις εγκληματικές επιλογές σας, είστε και υπόλογοι.

Είστε υπόλογοι πλέον, κυρίες και κύριοι της Νέας Δημοκρατίας και της Κυβέρνησης, για τις αδικαιολόγητες απώλειες χιλιάδων ανθρώπινων ζωών. Είστε υπόλογοι για τους αδικαιολόγητους θανάτους ανθρώπων που έχασαν τη ζωή τους είτε γιατί διασωληνώθηκαν εκτός θαλάμων ΜΕΘ, είτε γιατί διασωληνώθηκαν σε δήθεν ΜΕΘ, είτε από υποθεραπεία σε μονάδες με υποστελέχωση και ελάχιστο προσωπικό, πολύ δε περισσότερο εξειδικευμένο προσωπικό.

Το καταγγείλαμε, όταν είχε ξεσπάσει το φονικό δεύτερο κύμα της πανδημίας στη Θεσσαλονίκη και στη βόρεια Ελλάδα. Το κατήγγειλε, μάλιστα, ήδη από τον Νοέμβριο του 2020 και η ομοσπονδία των νοσοκομειακών γιατρών και είναι, βέβαια, κάτι που επιβεβαίωσε και η περιβόητη μελέτη Λύτρα - Τσιόδρα, η οποία μάλιστα -αν θυμόμαστε καλά, δεν το ξεχάσαμε- προκάλεσε και την ιδιαίτερη αμηχανία του Μαξίμου.

Βέβαια, η έρευνα εξαφανίστηκε. Δεν ξέρω αν καθάρισε για πάρτη του Μαξίμου ο Πίνατ, λίγο πριν φτάσει να δαγκώσει τον κ. Σκέρτσο. Δεν ξεχνούμε, βέβαια, τον Πρωθυπουργό λίγες μέρες πριν από τη δημοσιοποίηση της έρευνας, να λέει από αυτό εδώ το Βήμα της Βουλής ότι δεν υπήρχε, μάλιστα, καμμία μελέτη που να επιβεβαιώνει τη θνητότητα των διασωληνωμένων εκτός ΜΕΘ.

Είστε υπόλογοι, κύριοι και κυρία της Κυβέρνησης, για τους αδικαιολόγητους θανάτους ανθρώπων που πέθαναν σε απλές κλίνες λόγω της ανεπάρκειας και της υπερπληρότητας των απλών κλινικών COVID-19, με δύο νοσηλευτές για εκατό ασθενείς και με την υποστελέχωση των πτερύγων, κατ’ εντολή των «γαλάζιων» διοικητών των υπηρεσιών των ΥΠΕ και των νοσοκομείων, με γιατρούς παντελώς άσχετων ειδικοτήτων. Μάλιστα και γι’ αυτό η ΟΕΝΓΕ τον Απρίλιο του 2021 είχε καταθέσει και μηνυτήρια αναφορά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας για λίγο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Πολύ μικρή!

**ΘΕΟΔΩΡΑ (ΔΩΡΑ) ΑΥΓΕΡΗ:** Ωραία, μπορώ να κάνω χρήση της δευτερολογίας μου.

**ΠΡΟΕΔΡΕΥΩΝ (Αθανάσιος Μπούρας):** Αν κάνετε χρήση…

**ΘΕΟΔΩΡΑ (ΔΩΡΑ) ΑΥΓΕΡΗ:** Είστε υπόλογοι για τους θανάτους ανθρώπων οι οποίοι δεν έλαβαν την απαιτούμενη φροντίδα στα τμήματα επειγόντων περιστατικών, επειδή ήταν αποδεκατισμένα, όπως αποδεικνύει και η επιστολή απόγνωσης των είκοσι έξι διευθυντών ΤΕΠ της χώρας. Είστε υπόλογοι για τους αδικαιολόγητους θανάτους ανθρώπων από τη λοιπή νοσηρότητα λόγω της κοβιντοποίησης των δημοσίων νοσοκομείων και της εμμονής σας, ακόμη και όταν οι διασωληνώσεις είχαν ξεπεράσει τις επτακόσιες, να μην επιτάξετε πραγματικά τις ελιτικές μονάδες και τις ιδιωτικές μονάδες εντατικής θεραπείας, κοροϊδεύοντας τον κόσμο με τις συνεργασίες με κέντρα αποκατάστασης και μικροκλινικές, που και αυτά δεν δέχονταν παρά μόνον όσους είχαν αποθεραπευτεί.

Είστε υπόλογοι, γιατί η Ελλάδα είναι η μοναδική χώρα στην Ευρωπαϊκή Ένωση όπου οι μεγαλοκλινικάρχες είχαν πλήρη απαλλαγή από τον COVID-19. Η προσήλωσή σας να κρατήσετε καθαρές τις ιδιωτικές κλινικές είναι τέτοια που, ακόμη και αν κάποιος με ιδιωτική ασφάλιση νοσηλεύεται σε ιδιωτική κλινική για άλλη ασθένεια και κολλήσει COVID μέσα στην ιδιωτική κλινική, τον διώχνουν σε δημόσια νοσοκομεία. Είναι γνωστή η καταγγελία για μια ασθενή, που νοσηλευόταν σε ιδιωτικό θεραπευτήριο, κόλλησε COVID μέσα στην ιδιωτική κλινική και μεταφέρθηκε σε δημόσιο νοσοκομείο, στο Νοσοκομείο Νίκαιας εν προκειμένω.

Η Κυβέρνησή σας, η Κυβέρνηση Μητσοτάκη υποσχέθηκε κανονικότητα και τελικά, επέβαλε στη δημόσια υγεία ως κανονικότητα το να ανασταλούν όλα τα χειρουργεία σε ποσοστό 80%, 85% και 90% εξαιτίας της αδυναμίας ενίσχυσης με ΜΕΘ των νοσοκομείων και των λοιπών δομών υγείας.

Κανονικότητα, επίσης, για την Κυβέρνηση είναι οι ιδιωτικοποιήσεις. Η Κυβέρνηση, με όλο το δήθεν επιτελικό κράτος, εξ αρχής προσπάθησε να πείσει τον κόσμο ότι τον πόλεμο της πανδημίας τον δίνουν ΕΣΥ και ιδιώτες μαζί. Αυτό το ακούγαμε από τα πρώτα διαγγέλματα του Πρωθυπουργού. Αποδείχθηκε, όμως, με τον πιο τραγικό τρόπο πόσο εκτός πραγματικότητας, πόσο εγκληματική και εν τέλει, πόσο λαθεμένη ήταν αυτή η αντίληψη και η πρακτική.

Όχι απλώς δεν υπήρξε καλή συνεργασία δημοσίου - ιδιωτικού, αλλά υπήρξε και βλαπτική σχέση και υπήρξε και προκλητική και ετεροβαρής στήριξη των ιδιωτών από την Κυβέρνηση, δήθεν επιτάξεις με δέσμευση κλινών, αλλά όχι νοσηλεία, διαλογή καθαρών περιστατικών με διπλή αποζημίωση, εσχάτως και με το ζόρι νοσηλεία περιστατικών χαμηλής βαρύτητας COVID. Ο ιδιωτικός τομέας δεν ανταποκρίθηκε στην υγειονομική κρίση, που εν πολλοίς προκάλεσε και ανατροφοδότησε η ίδια η Κυβέρνηση.

Ακόμη και τώρα κινείστε στην αντίθετη κατεύθυνση, συνεχίζοντας τις ολέθριες επιλογές σας. Σειρά έχουν οι προσχηματικές απολύσεις υγειονομικών, προκειμένου να διευκολύνετε την εκποίηση μονάδων και δομών υγείας σε ιδιώτες. Σχεδιάζετε να διώξετε τους εργαζόμενους που είναι σε αναστολή, ενώ την ίδια ώρα λέτε ότι έχει τελειώσει η πανδημία και προχωράτε σε πλήρη χαλάρωση των μέτρων.

Και θα ήθελα σε αυτό το σημείο να καταθέσω στα Πρακτικά, κύριε Πρόεδρε, -βέβαια, έχει τεθεί υπ’ όψιν του Υπουργού και της Αναπληρώτριας Υπουργού- την επιστολή που λάβατε στις 8 Μαρτίου από τον Ιατρικό Σύλλογο Πέλλας, που λέει:

«Θέμα 1ο: Όπως διαφαίνεται, υπάρχει αποκλιμάκωση της πανδημίας, με πιθανή μετατροπή της μορφή της σε ενδημική. Οι αυξημένες ανάγκες σε γιατρούς, σε συνδυασμό με τα προαναφερθέντα, μας οδηγούν στην πρόταση της επιστροφής στην εργασία τους όλων των μη εμβολιασμένων ιατρών, οι οποίοι θα ελέγχονται αναλόγως με rapid test.

Θέμα 2ο: Λόγω της εξυπηρέτησης των ανασφάλιστων πολιτών, του δημοσίου συμφέροντος και προάσπισης της δημόσιας υγείας, καθώς επίσης και της ισοτιμίας της υπογραφής των ιατρών, τόσο των κρατικών όσο και των ιδιωτών, προτείνουμε τη δυνατότητα συνταγογράφησης των ανασφάλιστων πολιτών και από τους ιδιώτες ιατρούς.».

(Στο σημείο αυτό η Βουλευτής κ. Θεοδώρα (Δώρα) Αυγέρη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω, κύριε Πρόεδρε. Δεν θέλω να καταχραστώ τον χρόνο σας. Ούτως ή άλλως, αυτό το τελευταίο είναι και ένα ζήτημα που επισημαίνεται στην επιστολή από τον Ιατρικό Σύλλογο της Πέλλας.

Τίθεται και ένα ζήτημα και με το θέμα των ανασφάλιστων, οι οποίοι πλέον με δικό σας νόμο, κύριε Πλεύρη, θα πρέπει να πηγαίνουν μόνο στα ήδη επιβαρυμένα δημόσια νοσοκομεία για να συνταγογραφούνται τα φάρμακά τους. Την ίδια στιγμή, ακόμη και οι ασφαλισμένοι δεν μπορούν να υποστούν το άχθος της συμμετοχής για την αγορά των φαρμάκων, ακριβώς λόγω της αύξησης του κόστους ζωής, της ακρίβειας και της ενεργειακής φτώχειας. Οι άνθρωποι μαζεύουν, αν υπάρχουν αυτά τα χρήματα, ευρώ - ευρώ για να πληρώσουν έναν λογαριασμό της ΔΕΗ, το ρεύμα και το φυσικό αέριο, στην περίπτωση φυσικά που δεν έχει κοπεί το ρεύμα.

Κλείνοντας, σε όλα αυτά παραμένετε επιδεικτικά αμέτοχοι θεατές, όταν αποκαλύπτονται σκάνδαλα οικονομικής φύσεως που πλήττουν το κύρος και τη λειτουργία οργανισμών, όπως του ΙΦΕΤ, ενώ θέτουν παράλληλα σε διακινδύνευση τη ζωή χιλιάδων ασφαλισμένων ασθενών με βαριές και χρόνιες νόσους.

Αν σήμερα δεν είχατε κληθεί από την Αξιωματική Αντιπολίτευση, ποτέ δεν θα έρχονταν στο φως όλα τα στοιχεία της τραγικής διαχείρισης της πανδημίας, που κόστισε χιλιάδες ανθρώπινες ζωές και έδειξε τη δύναμη του ΕΣΥ να αντέχει ενάντια στις δικές σας επιβουλές και ορέξεις.

Πασχίζετε να δείξετε ότι είστε τάχα ο προμαχώνας της Δύσης, αλλά είστε το ναρκοπέδιο της Ελλάδας. Δεν αντέχει η χώρα άλλες ήττες. Γι’ αυτό, επείγει η δική σας ήττα και η αξιοπρεπής αποχώρηση, εφόσον την επιλέξετε. Τουλάχιστον, δώστε τις απαντήσεις που χρωστάτε στον λαό.

Σας ευχαριστώ θερμά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Αυγέρη.

Τον λόγο τώρα έχει ο κ. Γεώργιος Βαρεμένος.

Θα πάρετε και τη δευτερολογία σας, κύριε Βαρεμένε;

**ΓΕΩΡΓΙΟΣ ΒΑΡΕΜΕΝΟΣ:** Ελπίζω στην ανοχή σας, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όπως βλέπετε, η κ. Αυγέρη μίλησε δώδεκα λεπτά, που σημαίνει ότι πέντε και τρία κάνει οκτώ. Είναι συν τέσσερα.

**ΓΕΩΡΓΙΟΣ ΒΑΡΕΜΕΝΟΣ:** Εντάξει, κύριε Πρόεδρε. Καταλαβαίνω.

Κύριοι Βουλευτές, η Ελλάδα στη διάρκεια της πανδημίας έχασε μια πόλη στο μέγεθος της Χίου ή της πόλης της Μυτιλήνης και εξακολουθεί καθημερινά να θρηνεί περίπου εξήντα συμπολίτες μας, οι οποίοι δεν πέφτουν στο μέτωπο της Ουκρανίας, αλλά στο μέτωπο ενός ακήρυχτου πολέμου.

Στην αρχή της πανδημίας, όταν καλά-καλά δεν είχε ενσκήψει ο ιός στη χώρα, ο Πρωθυπουργός, ο κ. Μητσοτάκης, σε καθημερινά διαγγέλματα, με ή χωρίς τον φίλο Σωτήρη, διαβεβαίωνε τον ελληνικό λαό ότι κάνει καλά πράγματα και σώζει ζωές. Πριν ενάμιση χρόνο κήρυξε περίπου το τέλος της πανδημίας, είπε ότι βρισκόμαστε στο τελευταίο μίλι. Και αποδείχθηκε ότι ήταν το τελευταίο μίλι στις ζωές χιλιάδων συνανθρώπων μας.

Και ένας πολίτης λογικά θα απορούσε: «Καλά, κύριε Μητσοτάκη, σε εκείνη τη φάση μας έσωζες. Μετά τι απογίναμε; Τι έγινε μετά; Μας αφήσατε στην ατυχία μας να σας έχουμε Πρωθυπουργό»;

Είναι προφανές, κύριοι Βουλευτές, ότι η διαχείριση της πανδημίας από την πλευρά της Κυβέρνησης ήταν μια παταγώδης αποτυχία. Εκτός αυτού, θα έλεγα ότι ήταν και ανίερη για τέσσερις λόγους.

Ο πρώτος είναι ο εξής. Θυμάστε τι συνέβη, όταν θρηνήσαμε στην τραγωδία στο Μάτι εκατό νεκρούς. Με το «φτυάρι» στο χέρι η τότε Αντιπολίτευση δεν άφησε πέτρα πάνω στην πέτρα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τώρα τι κάνει;

**ΓΕΩΡΓΙΟΣ ΒΑΡΕΜΕΝΟΣ:** Τώρα ο θάνατος έγινε καθημερινή ρουτίνα. Τώρα αποφεύγουν όλοι να μιλήσουν γι’ αυτόν.

Δεύτερον. Ανίερο: Μέσα στην πανδημία η σωρεία των απευθείας αναθέσεων πήρε τον χαρακτήρα ενός πλιάτσικου. Μας θύμισε τις πιο κακές στιγμές της πρόσφατης ιστορίας μας.

Τρίτον. Ανίερο η Κυβέρνηση να θέλει εν μέσω μιας τραγωδίας να κρατήσει καθαρό τον ιδιωτικό τομέα από την πανδημία. Έξω, δηλαδή, ο ιδιωτικός τομέας από την πανδημία, να μείνει καθαρός, non COVID, όπως θα έλεγε και ο Πρωθυπουργός, προκειμένου να μαζέψει όλη την πελατεία.

Τέταρτον. Αντί να βγάλει το συμπέρασμα η Κυβέρνηση μετά την πανδημία ότι πρέπει να ενισχύσει το ΕΣΥ, το απαξιώνει, το εξασθενεί. Και θα σας φέρω ένα παράδειγμα. Από το Νοσοκομείο Αγρινίου στις 31 Δεκεμβρίου έφυγαν με σύνταξη επτά γιατροί. Τον επόμενο μήνα υπέβαλαν χαρτιά τρεις γιατροί, σύνολο δέκα. Ουδεμία ενέργεια για την αντικατάστασή τους! Δεν άρχισαν καν οι διαδικασίες, που χρειάζονται τουλάχιστον έναν χρόνο.

Ταυτόχρονα, ακούστε τι γίνεται στα νοσοκομεία. Η Κυβέρνηση καταργεί οργανικές θέσεις -όπως στο Νοσοκομείο Αγρινίου- και τις μετατρέπει σε θέσεις νοσηλευτικές, με την αιτιολογία ότι θα πάρουν νοσηλευτές χωρίς να ξοδέψουν χρήματα.

Ας δει ο Υπουργός, ο Πρωθυπουργός και όποιος άλλος θέλει τους απαρχαιωμένες κανονισμούς της δεκαετίας του 1980 τι προβλέπουν και τι γίνεται τώρα. Ο διοικητής αναγκάζεται, ας πούμε, από το Αγρίνιο να πάρει μια γιατρό που την έχει στείλει στο Μεσολόγγι για να εκπαιδευτεί, μπας και χρησιμοποιήσουμε τον μαγνήτη. Η γιατρός στο Μεσολόγγι χειρίζεται τον αξονικό. Αναγκάζεται ο διοικητής να στείλει μια άλλη γιατρό για κάποιες μέρες, προκειμένου να «κόψει και να ράψει».

Έχουμε, λοιπόν -και μη γελιέστε- ιδιωτικοποίηση όλων των υπολοίπων λειτουργιών των νοσοκομείων πλην ενός καχεκτικού συστήματος ιατρικού και νοσηλευτικού.

Τι έκανε η Κυβέρνηση; Ακόμα δεν βγήκαμε από την πανδημία και σπεύδει να φέρει τους εργολάβους, διώχνοντας τις καθαρίστριες και τους ανθρώπους της ασφάλειας μέχρι τέλος Μαρτίου. Τελειώνουν οι διαδικασίες, φεύγουν, τους διώχνει.

Πριν έναν χρόνο ποιους χειροκροτούσε ο Πρωθυπουργός; Τους εργολάβους ή τους ανθρώπους που μάχονταν μέσα στα νοσοκομεία, όπως οι καθαρίστριες, που από τις τριάντα δύο νόσησαν οι είκοσι; Και από τους άνδρες και τις γυναίκες της ασφάλειας νόσησε αντίστοιχος αριθμός εργαζομένων.

Είπε προηγουμένως ο εισηγητής μας για τα ογκολογικά χειρουργεία που έχουν αναβληθεί.

Υπάρχουν άνθρωποι που δεν έχουν στον ήλιο μοίρα και θέλουν να κάνουν έναν καταρράκτη. Ξέρω πολίτη ο οποίος έχασε το μισό φως του γιατί δεν έχει -δεν μπορείτε να το φανταστείτε- να πάει αλλού για να κάνει την επέμβαση και πάει συνοδευόμενος να κάνει την αίτηση.

Έχω την εικόνα από ενημερώσεις που μου έγιναν αρμοδίως σε νοσοκομεία ότι με τη σημερινή κατάσταση στα νοσοκομεία και με τον φόρτο που θα πέσει μετά το ενδεχόμενο τέλος της πανδημίας, σε έναν - ενάμιση χρόνο νοσοκομεία θα κινδυνεύσουν να καταρρεύσουν, εάν δεν γίνει κάτι.

Έρχομαι τώρα στο θέμα των ανεμβολίαστων. Θέλω να πω το εξής. Φυσικά, από την πρώτη στιγμή κάναμε καθαρό ότι ο εμβολιασμός στο νοσηλευτικό προσωπικό είναι απολύτως αναγκαίος. Όμως, το φαινόμενο ήταν πιο σύνθετο από τον τρόπο που το αντιμετώπισε η Κυβέρνηση, τους βάζω απέναντί, τους εκθέτω, δαιμονοποιώ τους πολιτικούς μου αντιπάλους ότι τάχα μου είναι υπέρ του αντιεμβολιαστικού κινήματος.

Έχουμε το εξής τώρα. Εγώ πιστεύω ότι η Κυβέρνηση δεν θα τολμήσει να τους απολύσει. Πιστεύω ότι δεν θα τολμήσει να τους απολύσει για λόγους όχι ευαισθησίας, για λόγους σκοπιμότητας. Δεν πειράζει, ας είναι κι έτσι. Είναι τέσσερις χιλιάδες τριακόσιοι άνθρωποι που ανεστάλησαν οι συμβάσεις εργασίας, τρεις χιλιάδες που νόσησαν και με τεστ κάνουν την υπηρεσία τους. Θα μπορούσε να βρεθεί μία λύση.

Να πω και κάτι εντελώς σε ανθρώπινο επίπεδο. Όταν κάποιος διώκεται διοικητικά για παράπτωμα, όσο φεύγει από την εργασία του παίρνει το μισό της αμοιβής του. Και το λέω αυτό γιατί γνωρίζω ότι οι ανεμβολίαστοι είναι μια βεντάλια μεγάλη. Δεν είναι δηλαδή οι άνθρωποι που είναι παλαβοί, όπως είπε η Κυβέρνηση και θα τους συνετίσει. Δεν είναι έτσι. Είναι πιο σύνθετο το πρόβλημα. Έφυγε από τη δουλειά του. Είναι πολύτεκνος και του κόβουν το ρεύμα. Τι να του πω εγώ; Να του πω καλά σε έκαναν επειδή είσαι ανεμβολίαστος; Δεν λύνεται έτσι το πρόβλημα.

Θέλω να πω το εξής, κύριοι Βουλευτές. Ζούμε μια κατάσταση σαρωτικής ακρίβειας, κατάρρευσης της αγοράς, μείωσης της πρωτογενούς παραγωγής, ανέχειας. Καλώ τους πολίτες -γιατί η Κυβέρνηση δεν έχει διάθεση για να ακούσει- να αναλογιστούν το εξής. Μέσα σ’ αυτές τις συνθήκες κοινωνικής κατάρρευσης, εάν δεν έχει ο πολίτης, ο ανίσχυρος, ο ανυπεράσπιστος, να ακουμπήσει σε ένα ισχυρό σύστημα υγείας δημόσιο, τι θα απογίνουμε; Τι θα γίνουμε;

Θέλω να πω, λοιπόν, στους κυρίους της Κυβέρνησης και να τελειώσω, κύριε Πρόεδρε. Αποτύχατε στη διαχείριση της πανδημίας. Αποτύχατε στην οικονομία. Ο κοινωνικός ιστός διαρρηγνύεται, με ανυπολόγιστες συνέπειες, ενδεχομένως, στο άμεσο μέλλον. Ακόμη μιλάμε για επισιτιστική κρίση. Και τι κάνει ο Πρωθυπουργός μέσα σε αυτή τη συγκυρία; Μεταχειρίζεται εθνικά θέματα με μια επικοινωνιακή, προπαγανδιστική, προσωπική τακτική που εγκυμονεί τεράστιους κινδύνους.

Εδώ δεν θα αρχίσουμε τα σταυροκοπήματα, όπως κάνει ο Υπουργός Ανάπτυξης στις τηλεοράσεις. Θα πούμε ότι κανονικά, κύριοι της Κυβέρνησης, έπρεπε ή πρέπει να διανύετε το τελευταίο μίλι στην εξουσία. Φύγετε πριν είναι πολύ αργά για την ίδια τη χώρα!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να τακτοποιηθεί το Βήμα προκειμένου να πάρει τον λόγο ο Βουλευτής του ΣΥΡΙΖΑ στο Νομό Ηρακλείου ο κ. Νικόλαος Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρία και κύριε Υπουργοί, κυρίες και κύριοι συνάδελφοι, δύο χρόνια και μερικούς μήνες με την εμπειρία της πανδημίας νομίζω ότι η συντριπτική πλειοψηφία της ελληνικής κοινωνίας βλέπει στο δημόσιο σύστημα υγείας μια σοβαρή, ισχυρή ομπρέλα προστασίας από την υγειονομική απειλή την οποία αισθάνεται. Θα έλεγα, λοιπόν, ότι αυτό είναι το πρώτο συμπέρασμα, η ευρεία στήριξη στη διασφάλιση του δημόσιου χαρακτήρα στο σύστημα υγείας, σαν έκφραση της ευρείας αναγνώρισης της αναγκαιότητας ενός ισχυρού κοινωνικού κράτους.

Είναι γεγονός ότι στην αντιμετώπιση της πανδημίας δύο πολιτικές επιλογές συγκρούστηκαν από την πρώτη στιγμή και εξακολουθούν να συγκρούονται και σήμερα. Από τη μια είναι η πρόταση της Αριστεράς, η πρόταση της ευρύτερης δημοκρατικής προοδευτικής παράταξης, μία πρόταση που μεροληπτεί υπέρ του δημόσιου συστήματος υγείας, η πρόταση που είναι υπέρ ενός ισχυρού κοινωνικού κράτους και ενός ισχυρού δημόσιου συστήματος υγείας σε αυτό, η πρόταση αν το θέλετε που βλέπει στην πανδημία λόγω επιτάχυνσης, ενίσχυσης αυτής της πολιτικής, ενίσχυσης δηλαδή της πολιτικής υπέρ του δημόσιου συστήματος υγείας.

Από την άλλη πλευρά, είναι η νεοφιλελεύθερη πρόταση της Νέας Δημοκρατίας και του κ. Μητσοτάκη, η οποία βλέπει την υγεία ως ένα μέσο για παραγωγή μεγαλύτερων κερδών, η οποία βλέπει την εμπορευματοποίηση των υπηρεσιών υγείας σαν συστατικό στοιχείο του προγράμματός της και που βλέπει αυτή την πανδημία σαν ανάσχεση προσωρινή σ’ αυτό το πρόγραμμα.

Προσπαθήσατε να μας πείσετε, κύριοι της Νέας Δημοκρατίας, ότι είναι προσωρινό, τελειώνει, θα τελειώσει και που εν πάση περιπτώσει χρειάζεται προσωρινές λύσεις μόνο για να περάσει η μπόρα. Αυτά τα στοιχεία τα είδαμε σε κάθε βήμα αντιμετώπισης της πανδημίας, σε κάθε θέμα που καλούνταν να αντιμετωπίσει το δημόσιο σύστημα υγείας.

Να ξεκινήσω από την ίδια την καταγραφή των περιστατικών. Ποια είναι η επίπτωση της νόσου; Ποιος είναι ο επιπολασμός της νόσου; Ποια είναι η ιχνηλάτησή της; Ποια είναι η εξάπλωση του κορωνοϊού στην κοινότητα; Είναι στοιχεία και πράγματα που με το δεύτερο επιδημικό κύμα κατέρρευσαν όλα τα κυβερνητικά αφηγήματα και ουσιαστικά αυτό που ανέδειξαν είναι ότι με αφορμή την πανδημία, αλλά για κάθε νόσο, ανεξαρτήτως σπανιότητας, ανεξαρτήτως σοβαρότητας, χρειάζεται αξιόπιστη καταγραφή, ανεξάρτητη αρχή, σεβασμός στο ιατρικό απόρρητο, αλλά και στοιχεία προσβάσιμα σε όλη την επιστημονική κοινότητα. Και όχι, αν το θέλετε, αυτό που είναι ο ορισμός της αντιεπιστημονικής προσέγγισης «ανοίξαμε και σας περιμένουμε», «το τάδε διαγνωστικό κέντρο είναι στην πλατεία, ελάτε» και να συμπληρώνουν οι δημοσιογράφοι «τόσοι εξετάστηκαν, τόσοι θετικοί». Καμμία σχέση με επιστημονική προσέγγιση και αντιμετώπιση θεμάτων όπως της πανδημίας.

Δεύτερον στην πορεία, η πρωτοβάθμια φροντίδα υγείας. Από την πρώτη στιγμή συγκρούονταν η λογική μας με τη λογική της Νέας Δημοκρατίας, διότι θέλαμε μια οργανωμένη, σχεδιασμένη, προγραμματισμένη ένταξη της πρωτοβάθμιας φροντίδας υγείας στην εξωνοσοκομειακή διαχείριση των κρουσμάτων, στους εμβολιασμούς, στην αντιμετώπιση της διασποράς στην κοινότητα, σε όλα τα θέματα όπου η Κυβέρνηση δεν έκανε τίποτα.

Εκεί που εμείς ζητάγαμε ενίσχυση των τοπικών μονάδων υγείας δεν προχώρησαν ούτε καν οι τριακόσιες θέσεις των γιατρών που ήταν έτοιμες, που είχε ολοκληρωθεί η διαδικασία και οι προσλήψεις τους δεν έγιναν. Ένα κομμάτι του ελληνικού πληθυσμού έμεινε εκτός εμβολίων. Γιατί; Ποιες ήταν οι αντιδράσεις τους; Γιατί στάθηκαν έτσι στα εμβόλια; Ποια είναι η προοπτική και η θέση αυτού του κομματιού συνολικά στην ελληνική κοινωνία; Ποια είναι η σχέση του με την εργασία; Ποια είναι η σχέση του με τα δρώμενα της ελληνικής κοινωνίας στο σύνολό της; Δεν αντιμετωπίζονται αυτά με βούρδουλα. Δεν αντιμετωπίζονται αυτά με διοικητικά μέτρα. Αλλά από την Κυβέρνηση δεν οργανώθηκε μία στοιχειώδης κοινωνιολογική μελέτη για αυτό το κομμάτι της κοινωνίας, που νιώθει να είναι έξω από όλα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου μισό λεπτό, κύριε Πρόεδρε.

Να έρθουμε στα νοσοκομεία; Αντί για την ενίσχυσή τους, επιλέχθηκε να γίνουν νοσοκομεία μιας νόσου. Τα αποτελέσματα τα είπαν και οι υπόλοιποι ομιλητές του ΣΥΡΙΖΑ και δεν θέλω να επαναλάβω. Ουσιαστικά το σύστημα υγείας αντί να ενισχυθεί, πέρα από το ότι φτάσαμε ουσιαστικά να μην επαρκούν για να καλύψουν τις υγειονομικές ανάγκες του πληθυσμού της Ελλάδας στα νοσοκομεία σήμερα, η πραγματικότητα είναι ότι υπηρετούν με μόνιμο προσωπικό λιγότερο από αυτό που υπήρχε και υπηρετούσε στην αρχή της πανδημίας.

Κοιτάξτε κύριοι -και κλείνω με αυτό- θέλετε την επιδημιολογική επιτήρηση; Θέλετε τον έλεγχο της διασποράς του ιού στην κοινότητα; Θέλετε την εξωνοσοκομειακή διαχείριση των κρουσμάτων; Θέλετε να πάρουμε τους σκληρούς δείκτες διασωληνωμένων και θνητότητας; Μία είναι η λέξη που χαρακτηρίζει την πολιτική σας: Αποτυχία.

Δεν θα σταθώ εφ’ όλης της ύλης στα ζητήματα που αντιπαρατιθέμεθα από την αρχή της πανδημίας. Δεν φτιάχνεται το δημόσιο σύστημα υγείας, δεν ενισχύεται το δημόσιο σύστημα υγείας με ψέματα. Πρώτον, αύξηση των δαπανών, τουλάχιστον να φτάσουμε στον ευρωπαϊκό μέσο όρο. Δεύτερον, μόνιμες προσλήψεις προσωπικού. Τρίτον, όχι οι εργολάβοι και η επάνοδος των εργολάβων σε υπηρεσίες των νοσοκομείων. Τέταρτον, σταματάει τώρα η συζήτηση για απομάκρυνση των ανεμβολίαστων. Υπάρχουν κατακτήσεις της ιατρικής, υπάρχουν υγειονομικά πρωτόκολλα. Με αυτά τα υγειονομικά πρωτόκολλα εξασφαλίζεται και η ασφάλεια των ασθενών που έρχονται στα νοσοκομεία και των ανεμβολίαστων εργαζομένων. Η ένταξη στα βαρέα και ανθυγιεινά του επαγγέλματος των υγειονομικών, η μισθολογική βελτίωση όλων των εργαζομένων του συστήματος υγείας με πρώτο εισαγωγικό μισθό για τον νεοδιόριστο γιατρό τις 2.000 ευρώ και συμπαράσυρση όλων των υπολοίπων και όλων των μισθολογικών κλιμακίων των εργαζομένων στο δημόσιο σύστημα υγείας.

Αυτές είναι προτάσεις που δεν τις εφαρμόζετε όχι γιατί δεν τις έχετε ακούσει, αφού τις έχουμε πει και θα συνεχίσουμε να τις λέμε. Είναι προτάσεις που βρίσκονται στον αντίποδα της δικής σας πρότασης. Γι’ αυτό τις καταψηφίζετε και για αυτό πλησιάζει η ώρα που θα σας καταψηφίσει και ο ελληνικός λαός.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ηγουμενίδη.

Τον λόγο τώρα έχει αφού τακτοποιηθεί το Βήμα ο Βουλευτής του ΣΥΡΙΖΑ - Προοδευτική Συμμαχία στο Νομό Αχαΐας, κ. Κωνσταντίνος Μάρκου. Θα κάνετε χρήση της δευτερολογία σας, κύριε Μάρκου;

**ΚΩΝΣΤΑΝΤΙΝΟΣ ΜΑΡΚΟΥ:** Θα δούμε.

**ΠΡΟΕΔΡΕΥΩΝ (Αθανάσιος Μπούρας):** Κατά την πορεία, ωραία.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ,

Κύριε Πρόεδρε, κύριε Υπουργέ και κυρία Υπουργέ, αγαπητές και αγαπητοί συνάδελφοι, συζητάμε σήμερα, και θα προσπαθήσω να είμαι αρκετά συγκεκριμένος, γιατί στην Ελλάδα έχουμε τα υψηλότερα ποσοστά θνητότητας από όλη την Ευρώπη. Ένα κρίσιμο ερώτημα, το οποίο σας το έχουμε θέσει αρκετές φορές, μας απασχολεί και σαν ιατρική κοινότητα και προσπαθούμε να δώσουμε απαντήσεις.

Η απάντηση είναι βεβαίως πολυπαραγοντική. Έχει να κάνει με υποκειμενικούς και αντικειμενικούς παράγοντες. Εμείς εδώ θα συζητήσουμε τους υποκειμενικούς παράγοντες, γιατί οι αντικειμενικοί παράγοντες ιατρικού χαρακτήρα είναι αντικείμενο άλλης ομάδας πολιτών για τη συζήτηση αυτή, των επιστημόνων.

Θα πω ένα παράδειγμα. Θα ισχυριστώ -είπαν και οι προηγούμενοι ομιλητές και ο εισηγητής μας- ότι με δική σας πολιτική ευθύνη η παροχή των ιατρικών υπηρεσιών ήταν κατώτερη των περιστάσεων. Στις 21 Φεβρουαρίου σας υποβάλαμε αναφορά γιατί το Γενικό Νοσοκομείο Πατρών «Άγιος Ανδρέας» υπήρξε από τα πρώτα νοσοκομεία πανελλαδικά που εφάρμοσε την απόφασή σας, που προβλέπει πως ο οποιοσδήποτε ειδικευμένος ή ειδικευόμενος ιατρός οποιασδήποτε ειδικότητας μπορεί να παίρνει εντολή να συνοδεύει μόνος του βαρέως πάσχοντες, μηχανικά αεριζόμενους ασθενείς, αρκεί να έχει συμπληρώσει τους πρώτους έξι μήνες από την έναρξη της οποιασδήποτε ειδικότητας. Ξαναλέω, από την έναρξη της οποιασδήποτε ειδικότητας! Ουσιαστικά δηλαδή είναι πτυχιούχος ιατρικής, μόλις έχει εγκαταλείψει τα θρανία του πανεπιστημίου.

Μέχρι σήμερα έχουν πραγματοποιηθεί διακομιδές διασωληνωμένων ασθενών προς το Νοσοκομείο Ιωαννίνων μέχρι την ημέρα που σας κάναμε την ερώτηση, με ιατρό ειδικότητας παθολόγου-ανατόμου και προς το νοσοκομείο Ρίου με ιατρό ειδικότητας οφθαλμίατρου. Θα σας καταθέσω και το πρόγραμμα του νοσοκομείου που προκύπτουν άλλες άσχετες ειδικότητες, όπως ακτινολόγους σε ετοιμότητα για να διακομίσει.

Αυτή η δική σας απόφαση, κύριοι Υπουργοί, έρχεται σε αντίθεση με όλες τις διεθνείς ιατρικές οδηγίες, με την ιατρική γνώση αλλά και με απόφαση του Κεντρικού Συμβουλίου Υγείας του 2017, σύμφωνα με την οποία σε καμμία περίπτωση δεν επιτρέπεται η μεταφορά βαρέως πάσχοντος ή διασωληνωμένου ασθενούς από άπειρο ή ανειδίκευτο για αυτό τον σκοπό ιατρό. Θα σας την καταθέσω.

Επισημαίνουμε πως οι συγκεκριμένες διακομιδές αποτελούν σοβαρότατη ιατρική πράξη, η οποία πρέπει να γίνεται μόνο από εξειδικευμένο ιατρικό προσωπικό δεδομένου ότι αποτελεί συγκεκριμένη εμπειρία στην προστασία του αεραγωγού, στην καρδιοαναπνευστική ανάνηψη, στην επείγουσα ενδοτραχειακή διασωλήνωση. Σε κάθε άλλη περίπτωση η διακομιδή του βαρέως πάσχοντα είναι επισφαλής.

Για τον λόγο αυτό, κύριε Υπουργέ, τώρα πρέπει να αναθεωρήσετε την απόφασή σας και να διακόψετε άμεσα αυτή την εξαιρετικά επικίνδυνη πρακτική. Είναι μια ενδεικτική περίπτωση, γιατί ο υποκειμενικός μας παράγοντας, η αντιμετώπιση δηλαδή του προβλήματος της πανδημίας πραγματικά ήταν σε ένα βαθμό ανεπαρκής.

Είναι και ένα δεύτερο θέμα που θέλω να θίξω. Διαβάζω σε συνέντευξή σας στις 13 Φεβρουαρίου 2022, κύριε Υπουργέ, σε εφημερίδα. Δημοσιογράφος: «Ακούγονται σενάρια για πλήρη απελευθέρωση των μέτρων για εμβολιασμένους πολίτες. Οδηγούμαστε σε μια τέτοια στρατηγική και πώς ακριβώς θα διαμορφωθεί;». Πλεύρης: «Η βασική συζήτηση με τους άλλους Υπουργούς Υγείας της Ευρωπαϊκής Ένωσης είναι ότι σταδιακά θα πρέπει να επιστρέψουμε στην κανονικότητα, διότι η «Όμικρον» δεν έχει τη νοσηρότητα της «Δέλτα», σε συνδυασμό με την πίεση του ΕΣΥ θα προχωρούμε σε αποκλιμάκωση.» Δημοσιογράφος: «Έχετε δηλώσει ότι οι ανεμβολίαστοι υγειονομικοί που δεν θα εμβολιαστούν έως και τα τέλη Μαρτίου ενδεχομένως θα τεθούν εκτός ΕΣΥ. Σας απασχολεί η κοινωνική αντίδραση;». Απάντηση: «Οι δυνατότητες συγκεκριμένα είναι δύο: είτε οι υγειονομικοί αυτοί θα παραμείνουν σε αναστολή για όσο διαρκεί η πανδημία ή εάν αποφασιστεί ότι ο εμβολιασμός καθίσταται μόνιμα πλέον υποχρεωτικός, στην πραγματικότητα οι ίδιοι θα επιλέξουν να μην παραμείνουν στο ΕΣΥ».

Δεύτερη συνέντευξή σας στις 17 Φεβρουαρίου 2022, τηλεοπτική. «Άρση μέτρων η λογική όλων στην Ευρωπαϊκή Ένωση. Ο κύριος Υπουργός εξήγησε ότι στο Συμβούλιο των Υπουργών Υγείας η λογική όλων των χωρών είναι ότι οι περιορισμοί θα αρθούν έως τα μέσα με τέλη Μαρτίου».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά ανοχή, κύριε Πρόεδρε.

Έχουμε 11 Μαρτίου. Οδηγούμαστε λοιπόν στην άρση έως τέλος του μήνα με δεδομένο ότι οι διασωληνωμένοι, όπως είπε ο εισηγητής μας, μειώνονται αργά αλλά με μια σαφή διάθεση, κάτι που είναι πολύ ευχάριστο.

Και ερωτώ, κύριε Υπουργέ, το εξής: Εφόσον μέχρι τέλος Μαρτίου πάμε σε άρση των μέτρων -ευελπιστούμε σε άρση των μέτρων- εσείς θα επιμείνετε να στερήσετε το Εθνικό Σύστημα Υγείας με τρεις έως πέντε χιλιάδες υγειονομικούς, τη στιγμή που ήδη είναι δέκα χιλιάδες λιγότεροι από όσοι ήταν, όταν σας το παραδώσαμε; Θα επιμείνετε; Είναι ανορθολογικό, είναι τιμωρητικό, είναι εμμονικό, είναι αυταρχικό.

Και κλείνω: Ο πληθωρισμός ανακοινώθηκε χθες για τον Φεβρουάριο, πριν από τον πόλεμο στην Ουκρανία, 7,2%, ο μεγαλύτερος των τελευταίων τριάντα, σαράντα ετών.

Και αυτή τη στιγμή που μιλάμε, κύριοι Υπουργοί, είναι υγειονομικοί απλήρωτοι για νυχτερινά και αργίες. Καθυστερούν στην πρωτοβάθμια περίθαλψη να πληρωθούν έξι μήνες, στα νοσοκομεία τρεις έως πέντε μήνες. Πώς θα ζήσουν αυτοί οι άνθρωποι, όταν επί ΣΥΡΙΖΑ πληρώνονταν κάθε μήνα;

Και βεβαίως -τελειώνοντας- κατά τη γνώμη μας, μην διανοηθείτε να απολύσετε τους συμβασιούχους και τις καθαρίστριες με σύμβαση έργου. Θα είναι μια αντικοινωνική και στην προέκταση αντεθνική πράξη.

Σας ευχαριστώ.

(Στο σημείο αυτό ο Βουλευτής κ. Κωνσταντίνος Μάρκου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μάρκου.

Παρακαλώ να τακτοποιηθεί το Βήμα, προκειμένου να πάρει τον λόγο η Βουλευτής Ιωαννίνων του ΣΥΡΙΖΑ - Προοδευτική Συμμαχία, η κ. Μερόπη Τζούφη.

Κυρία συνάδελφε, έχετε τον λόγο για τρία λεπτά. Θα κάνετε χρήση της δευτερολογίας σας;

**ΜΕΡΟΠΗ ΤΖΟΥΦΗ:** Προφανώς, κύριε Πρόεδρε, δεν είναι επαρκής ο χρόνος, με την ανοχή σας. Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Εντάξει, θα πάρετε και τη δευτερολογία σας.

**ΜΕΡΟΠΗ ΤΖΟΥΦΗ:** Κύριε Πρόεδρε, κυρίες και κύριοι Υπουργοί, αγαπητοί συνάδελφοι, παρ’ ότι η Κυβέρνηση στέλνει διαρκώς το μήνυμα πως ξεμπερδέψαμε με την πανδημία και παρά την ήπια αποκλιμάκωση, δυστυχώς, τα επιδημιολογικά δεδομένα μαρτυρούν ακριβώς το αντίθετο. Ενδεικτικά, από την αρχή του 2022 μέχρι σήμερα, με βάση τα επίσημα στοιχεία του ΕΟΔΥ, έχουν νοσήσει ένα εκατομμύριο τριακόσιες χιλιάδες συμπολίτες μας και πέντε χιλιάδες πεντακόσιοι εβδομήντα πέντε έχασαν τη ζωή τους. Η χώρα μας κατατάσσεται στην εικοστή έβδομη θέση παγκοσμίως ανά εκατομμύριο κατοίκους και έβδομη στις είκοσι επτά χώρες της Ευρώπης κυρίως λόγω της πρόσφατης ήπιας αποκλιμάκωσης.

Βαρύ το τίμημα και η πολιτική ευθύνη ανήκει εξ ολοκλήρου στην Κυβέρνηση της Νέας Δημοκρατίας, στον τρόπο που διαχειρίστηκε την πανδημία και βεβαίως, στην ευθύνη της ανήκει όχι η ενδυνάμωση, αλλά δυστυχώς η αποδιοργάνωση του Εθνικού Συστήματος Υγείας και η εξουθένωση του προσωπικού. Αυτό εξάλλου αποτυπώνεται ανάγλυφα στις κυνικές δηλώσεις στελεχών τους, όπως για παράδειγμα στον κ. Σκέρτσο που είπε «μα, δεν υπάρχει λόγος για πολυτελές σύστημα υγείας». Προφανώς διότι εκείνος και οι δικοί του θεωρούν ότι δεν θα έχουν την ανάγκη ποτέ να καταφύγουν στο Εθνικό Σύστημα Υγείας.

Δυστυχώς, δεν υπήρξε συμπέρασμα, δεν αποκομίσατε το συμπέρασμα από αυτή την πρωτοφανή παγκόσμια οικονομική κρίση. Είστε αποφασισμένοι να προχωρήσετε στην ιδιωτικοποίηση του ΕΣΥ, μειώσατε τη δημόσια χρηματοδότηση. Κάνατε ελάχιστες προσλήψεις, ενώ μπορούσατε, παροπλίσατε την πρωτοβάθμια φροντίδα υγείας συνήθως σε ρόλο νεροκουβαλητή στα δημόσια νοσοκομεία και προχωράτε, καθώς μαθαίνουμε, στο δυστοπικό σας σχέδιο στο όνομα της αγοράς, του ιδιωτικού τομέα και του κέρδους.

Μαθαίνουμε, λοιπόν, πως στο Υπουργικό Συμβούλιο πήρατε το πράσινο φως για το νομοσχέδιό σας, ένα σχέδιο που μοιάζει από τα δημοσιευθέντα εφιαλτικό, αφού αλλάζει το σύστημα υγείας, τουλάχιστον, στις αρχές της δεκαετίας του 1980. Η διάθεσή σας να ιδιωτικοποιήσετε το ΕΣΥ φαίνεται σε κάθε δυνατή ευκαιρία. Είχατε και δείξατε την πρόθεσή σας να ξαναβάλετε τους εργολάβους στα νοσοκομεία, ενώ γνωρίζετε ότι το κόστος για το δημόσιο είναι μεγαλύτερο, αφού εξοικονομήθηκαν 70 εκατομμύρια ευρώ από τη δική μας πολιτική απομάκρυνσης των εργολάβων και ειδικά στο πανεπιστημιακό νοσοκομείο στο οποίο υπηρετώ υπήρξε κέρδος 500 εκατομμύρια ευρώ.

Οδηγείτε οκτώ χιλιάδες συμβασιούχους στην ανεργία, γιατί προτιμάτε, σύμφωνα με τη λογική σας, να κινηθεί έτσι η αγορά και να μειωθεί το εργατικό κόστος. Μιλάμε για οκτώ χιλιάδες εργαζόμενους που στήριξαν τα νοσοκομεία σε μια από τις πιο δύσκολες και κρίσιμες περιόδους σε υπηρεσίες σίτισης, φύλαξης, καθαριότητας. Και βεβαίως, τώρα πάτε να τους το ανταποδώσετε στέλνοντάς τους στο Ταμείο Ανεργίας. Πότε; Σε συνθήκες ενεργειακής φτώχειας, ακρίβειας, χαμηλών μισθών εσείς σκέφτεστε να προχωρήσετε σε απολύσεις. Οι εργαζόμενοι αυτοί απέκτησαν σημαντική προϋπηρεσία και πρέπει να παραμείνουν στο Εθνικό Σύστημα Υγείας.

Σας καλούμε, λοιπόν, να μην επαναφέρετε τους εργολάβους, να βγάλετε θέσεις στους καινούργιους οργανισμούς και να τους μοριοδοτήσετε τριπλάσια γιατί το αξίζουν και βεβαίως, να δώσετε παρατάσεις μέχρι το τέλος της χρονιάς.

Δεσμευτήκατε για τρεις μήνες, κύριε Υπουργέ, όμως ακόμη τους έχετε ομήρους -προφανώς, στους εκλογικούς σας σχεδιασμούς- και δεν έχετε προχωρήσει σε νομοθετική ρύθμιση. Επομένως, τα νοσοκομεία δεν προχωρούν σε παράταση των συμβάσεων ούτε για τους τρεις μήνες που υποσχεθήκατε.

Και προχωράω σε ένα δεύτερο ζήτημα, ενδεικτικό της πολιτικής σας. Τι κάνετε με τα τμήματα επειγόντων; Το 2018 ξεκίνησε η υλοποίηση ενός σχεδίου εικοσαετίας σχετικά με την επείγουσα ιατρική στα νοσοκομεία και τα αυτοτελή τμήματα επειγόντων περιστατικών. Το 2019 ανέλαβαν υπηρεσίες οι πρώτοι διευθυντές και περίπου τετρακόσιοι ειδικευμένοι γιατροί. Τι ακολούθησε; Το 1/3 του προσωπικού μετακινήθηκε ή παραιτήθηκε, γιατί δεν μπορεί να ανταπεξέλθει στις εξοντωτικές συνθήκες εργασίας και παρ’ ότι η προσέλευση έχει πολλαπλασιαστεί λόγω της πανδημίας -και όχι μόνο- οι γιατροί δεν συμπληρώθηκαν. Αντίθετα, συνεχίζονται οι μετακινήσεις τους. Ποιο το αποτέλεσμα; Τεράστια αναμονή για μια εξέταση, πολύωρη παραμονή και ταλαιπωρία των ασθενών στους χώρους των νοσοκομείων.

Για μια ακόμη φορά σας ζητάμε τα αυτονόητα, να γυρίσει το προσωπικό στις θέσεις, να καλύψετε άμεσα τις οργανικές θέσεις, να αυξηθούν και να εξοπλιστούν τα κέντρα εκπαίδευσης επείγουσας ιατρικής και νοσηλευτικής, να εκσυγχρονιστεί το πλαίσιο λειτουργίας των ΤΕΠ. Σας το ζητούν είκοσι οκτώ επιστημονικοί και διοικητικοί υπεύθυνοι. Αντίστοιχες ενέργειες πρέπει να γίνουν στο ΕΚΑΒ και την πρωτοβάθμια φροντίδα υγείας, ώστε να υπάρξει ένα σύστημα παροχής επείγουσας ιατρικής συμβατό με τα διεθνή πρότυπα, ένα σύστημα, που θα μπορεί να ανταποκριθεί στις μελλοντικές υγειονομικές κρίσεις πολύ καλύτερα από ό,τι σε αυτή του κορωνοϊού.

Και κλείνω: Μιλάτε για αναδιάταξη των δομών υγείας. Ό,τι μαθαίνουμε το μαθαίνουμε από διαρροές στον Τύπο. Μάλιστα, μάθαμε και για μυστικά δείπνα της πολιτικής ηγεσίας με τους κατά τόπους Βουλευτές. Τι επιφυλάσσετε στα νοσοκομεία; Συμπτύξεις και συγχωνεύσεις; Και ρωτάω συγκεκριμένα: Έχει ανοίξει η συζήτηση στα Γιάννενα για συγχώνευση του Πανεπιστημιακού Νοσοκομείου με το Νοσοκομείο Χατζηκώστα; Οφείλετε να δώσετε απαντήσεις στους πολίτες, στο ιατρονοσηλευτικό προσωπικό και στις τοπικές κοινωνίες.

Και τελειώνω. Είναι προφανές ότι για τον ΣΥΡΙΖΑ η ενίσχυση του ΕΣΥ είναι μονόδρομος και κοινωνικό συμβόλαιο με τη μεγάλη κοινωνική πλειοψηφία. Η χώρα χρειάζεται πολιτική αλλαγή. Η επιτελικότητά σας, η αριστεία, όπως και πολλές άλλες υποσχέσεις έχουν καταρρεύσει σε όλα τα επίπεδα και σε κάθε πρόβλημα που αντιμετωπίζει η πλειοψηφία των πολιτών.

Θα σταματήσουμε τα σχέδιά σας για την κατεδάφιση του ΕΣΥ μαζί με το ιατρικό και νοσηλευτικό προσωπικό, τους συμβασιούχους εργαζόμενους, όλους αυτούς που έδωσαν τη μάχη για να κρατήσουν τα νοσοκομεία όρθια απέναντι στην άνιση μάχη με τον κορωνοϊό και συνεχίζουν να πολεμάνε, μαζί με τους ασθενείς και τις οικογένειές τους και με την πλειοψηφία της κοινωνίας.

Μια προοδευτική κυβέρνηση με κορμό τον ΣΥΡΙΖΑ θα αναλάβει τη διακυβέρνηση της χώρας και τότε θεωρούμε ότι θα γίνει αντιληπτό σε όλες και σε όλους τι σημαίνει να σέβεται κανείς το δικαίωμα στην εργασία, όπως και το αναφαίρετο δικαίωμα και την υποχρέωση να απολαμβάνουν οι πολίτες δωρεάν ποιοτική περίθαλψη στις δημόσιες δομές, που αυτές έσωσαν το παιχνίδι και αυτές θα συνεχίσουν να μάχονται και την επόμενη μέρα.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Τζούφη.

Παρακαλώ να τακτοποιηθεί το Βήμα και τον λόγο έχει ο Βουλευτής του ΣΥΡΙΖΑ - Προοδευτική Συμμαχία στη Χίο, ο κ. Ανδρέας Μιχαηλίδης.

Θα πάρετε και τη δευτερολογία σας;

**ΑΝΔΡΕΑΣ ΜΙΧΑΗΛΙΔΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ωραία, έχετε τον λόγο, κύριε Μιχαηλίδη.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Αγαπητέ κύριε Υπουργέ, να σας ενημερώσω εισαγωγικά ότι το ΕΚΑΒ της Χίου μέχρι και χθες εξυπηρετούσε με ένα ασθενοφόρο, με μία βάρδια δηλαδή, το πρωί και με ένα ασθενοφόρο το απόγευμα και με ένα ασθενοφόρο το βράδυ όλο το νησί, πενήντα χιλιάδες και πλέον κατοίκους δηλαδή με ένα ασθενοφόρο, με πλήρωμα ενός ασθενοφόρου δηλαδή και στις τρεις βάρδιες.

Θα μου επιτρέψετε να εστιάσω σε κάποια δεδομένα επί του πεδίου και μάλιστα για το συγκεκριμένο ζήτημα για το οποίο καταθέσαμε και την επίκαιρη επερώτηση, συγκεκριμένα για τις μονάδες εντατικής θεραπείας. Το Νοσοκομείο της Ικαρίας, εκτός των ελλείψεων σε βασικές ειδικότητες, δεν έχει τη δυνατότητα λειτουργίας ούτε απλής μονάδας αυξημένης φροντίδας. Υπάρχει ένας αναισθησιολόγος με σύμβαση. Όλα τα περιστατικά δε, διακομίζονται ή σε νοσοκομεία των Αθηνών ή της γειτονικής Σάμου.

Το ίδιο ακριβώς συμβαίνει και με το Νοσοκομείο της Λήμνου, με ό,τι σημαίνει η παρουσία ενός μόνο αναισθησιολόγου σε ένα νοσοκομείο. Καλύπτονται όλες οι ανάγκες με μετακινήσεις αναισθησιολόγων από άλλα νοσοκομεία των γειτονικών νησιών, με την αυτονόητη αποδυνάμωση των ήδη υποστελεχωμένων νοσοκομείων αυτών.

Σας είναι γνωστά, φαντάζομαι, κύριε Υπουργέ, τα προβλήματα που αντιμετωπίζει το Νοσοκομείο της Ρόδου. Σε σχετική ερώτησή του ο συνάδελφος κ. Σαντορινιός σας επεσήμανε την έλλειψη αναισθησιολόγων και την αναβολή τότε, όταν κατέθεσε την ερώτηση, χιλίων εκατόν εξήντα προγραμματισμένων χειρουργικών επεμβάσεων.

Θέλω να σας επισημάνω ότι οι γιατροί της Σάμου δηλώνουν ότι η μέση θνητότητα για τους ντόπιους ασθενείς που νοσηλεύονται στη μονάδα ΜΕΘ είναι περίπου στο 30%. Αντίθετα, η θνητότητα σε ασθενείς, τους οποίους δέχονται διακομιζόμενους από τη Ρόδο, για παράδειγμα, η θνητότητα κυμαίνεται περίπου στο 80%. Είναι δεδομένα απόλυτα συμβατά με τα γνωστά βιβλιογραφικά δεδομένα τα οποία, βεβαίως, έχουν κηρυχθεί σε αφάνεια.

Κύριε Υπουργέ, επειδή μας έχετε επανειλημμένα κατηγορήσει ότι μένουμε μόνο σε μια στείρα αντιπολίτευση και δεν καταθέτουμε δημιουργικές προτάσεις, θετικές προτάσεις, θέλω να σας πω ότι έχουμε προτείνει επανειλημμένα μέσω του δημόσιου λόγου κίνητρα για τη στελέχωση των μονάδων υγείας των νησιωτικών και απομακρυσμένων περιοχών της χώρας, όπου εντοπίζεται, κυρίως, η απροθυμία και η αδυναμία πλήρωσης των θέσεων που κατά καιρούς προκηρύσσονται, αλλά και επίσης η εγκατάλειψη των θέσεων αυτών, όταν αυτές καταληφθούν από κάποιους γιατρούς ή λοιπό προσωπικό.

Προτείναμε, λοιπόν, οικονομικά κίνητρα, όπως τη θέσπιση ειδικού αφορολόγητου επιδόματος αγόνου για ειδικευόμενους γιατρούς του ΕΣΥ για όλο το διάστημα της πραγματικής θητείας. Αυτό το επίδομα πρέπει να ορίζεται, τουλάχιστον, στο διπλάσιο του επιδόματος αγόνου υπηρεσίας υπαίθρου. Προτείνουμε εξομοίωση με τους αξιωματικούς των Ενόπλων Δυνάμεων σε ό,τι αφορά τη χρήση των ΛΑΦ για σίτιση, των στρατιωτικών πρατηρίων για αγορά προϊόντων, των πτητικών μέσων για μετακινήσεις, των ξενώνων και των στρατιωτικών κατασκηνώσεων για διανυκτέρευση εκτός νησιού.

Προτείναμε διοικητικά κίνητρα συγκεκριμένα, όπως την αναδιάρθρωση κατ’ αρχάς των οργανισμών των υγειονομικών μονάδων με θέσπιση νέων οργανισμών και ύπαρξη τουλάχιστον τεσσάρων οργανικών θέσεων σε ειδικότητες και κλινικές αυξημένου φόρτου. Επίσης, προτείναμε ταχύτερη βαθμολογική εξέλιξη. Μετά την παρέλευση δε επταετούς πραγματικής υπηρεσίας, πρέπει να υπάρχει η δυνατότητα τα χρόνια αυτά να υπολογίζονται με συντελεστή «2» για τη βαθμολογική τους εξέλιξη, με την υποχρέωση βεβαίως του γιατρού για συνολική δεκαετή παραμονή στο άγονο νοσοκομείο. Μετά δε την παρέλευση της δεκαετίας, προτείνουμε την εξέλιξη σε βαθμό του συντονιστή διευθυντή.

Αναφορικά με επιστημονικά κριτήρια, προτείνουμε μετά την παρέλευση τριετούς υπηρεσίας να παρέχεται η δυνατότητα διενέργειας εξ αποστάσεως μεταπτυχιακού και ενδεχομένως μεταπτυχιακών σπουδών, με ανάληψη του κόστους των διδάκτρων από τα νοσοκομεία, με υποχρέωση βεβαίως του γιατρού μετά την ολοκλήρωση της μεταπτυχιακής εκπαίδευσης ισόχρονης παραμονής στο νοσοκομείο.

Προτείνουμε υποχρεωτικότητα, επίσης, στη μετεκπαίδευση, δηλαδή ανά διετία υποχρεωτική μετεκπαίδευση σε τριτοβάθμιο νοσοκομείο της επιλογής του γιατρού, με ανάληψη των εξόδων μετακίνησης, σίτισης και εκτός έδρας αποζημίωσης από το νοσοκομείο που υπηρετεί ο εκπαιδευόμενος.

Θέλω, επίσης, να σας επισημάνω, κύριε Υπουργέ, ότι οι προτάσεις μας αυτές είναι απόλυτα κοστολογημένες. Τότε που τις διατυπώσαμε είχαν κοστολογηθεί σε ένα ετήσιο κόστος περίπου των 50 εκατομμυρίων ευρώ, έτσι ώστε να καλύψουν στην πληρότητά τους τα κίνητρα αυτά τα οποία σας εξέθεσα.

Κύριε Υπουργέ, δεν έχουμε αυταπάτες ότι σχεδόν τίποτα από αυτά δεν πρόκειται να υιοθετήσετε. Και αυτό γιατί δεν πιστεύετε στην πραγματική επένδυση στο δημόσιο σύστημα υγείας. Προτιμάτε την άνευ όρων παράδοση του ΕΣΥ στον ιδιωτικό τομέα.

Είμαστε, επίσης, βέβαιοι πως τα ζητήματα αυτά είναι προκλήσεις μόνο για μια προοδευτική διακυβέρνηση με κορμό τον ΣΥΡΙΖΑ - Προοδευτική Συμμαχία. Είμαστε βέβαιοι πως θα αποτελέσουν προτεραιότητες για την επερχόμενη δική μας διακυβέρνηση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μιχαηλίδη.

Τον λόγο τώρα έχει ο Υπουργός Υγείας κ. Θάνος Πλεύρης.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρίες και κύριοι Βουλευτές, πραγματικά η συζήτηση αυτή γίνεται σε ένα πλαίσιο αρκετά βαρύ γι’ αυτό το οποίο συμβαίνει στην Ουκρανία. Η ελληνική Κυβέρνηση από την πρώτη στιγμή πήρε μια ξεκάθαρη θέση στη σωστή πλευρά της ιστορίας, στηρίζοντας την Ουκρανία απέναντι στην επίθεση η οποία γίνεται. Μάλιστα, χθες, ως Υπουργείο Υγείας αποστείλαμε μεγάλη ανθρωπιστική βοήθεια υγειονομικού υλικού και φαρμάκων. Ευχαριστώ από εδώ πέρα τις φαρμακοβιομηχανίες και τους συλλόγους τους που ανταποκρίθηκαν στο κάλεσμα για να μας δώσουν τα φάρμακα, τα οποία μας είχαν ζητηθεί από την Ουκρανία. Τα συγκεντρώσαμε με την Αναπληρώτρια Υπουργό και τους γενικούς γραμματείς. Η ιδιαιτερότητα είναι ότι είναι μια στοχευμένη αποστολή, γιατί ήρθαμε σε απευθείας επικοινωνία με την ηγεσία του Υπουργείου της Ουκρανίας και στέλνουμε ακριβώς αυτά τα οποία ζητούνται.

Δυστυχώς, κύριοι συνάδελφοι, είναι υλικό το οποίο χρειάζεται απλώς και μόνο για να μπορούν να γίνουν απλές ιατρικές πράξεις. Τουλάχιστον σε αυτό το κομμάτι θεωρώ ότι όλοι είμαστε ξεκάθαροι ότι θα πρέπει να βοηθηθεί ο ουκρανικός λαός.

Έρχομαι τώρα στην επερώτηση την οποία κάνει ο ΣΥΡΙΖΑ. Οφείλω να πω ότι μου έκανε εντύπωση -και είναι ίσως η πρώτη φορά- που δεν κατατέθηκε από τον ΣΥΡΙΖΑ κανένα απολύτως στοιχείο γι’ αυτά τα οποία ρωτάει. Εγώ περίμενα ότι θα γινόταν μια κουβέντα και θα έφερναν τα στοιχεία τους. Ακούμε μόνο παραδοχές που φαντάζονται οι Βουλευτές του ΣΥΡΙΖΑ. Δεν κατατέθηκε κανένα άλλο έγγραφο, παρά μόνο ένα έγγραφο που σχετίζεται με κάτι το οποίο αναφέρει ο ιατρικός σύλλογος. Θα μπορούσατε με έναν ξεκάθαρο τρόπο να πείτε ότι η επερώτησή σας έχει να κάνει με τους ανεμβολίαστους ή αντιεμβολιαστές υγειονομικούς, γιατί το 70% των τοποθετήσεών σας ήταν σε αυτό το επίπεδο.

Άκουσα από τον τελευταίο ομιλητή ότι δεν έχει αυταπάτες ότι αυτά τα οποία πρότεινε τώρα και ακούσαμε θα τα κάνουμε ή όχι ως κυβέρνηση. Θα έρθουμε και σε αυτά. Εσείς έχετε αυταπάτες ότι τα κάνατε εσείς ως κυβέρνηση. Είναι παρών ο Υπουργός Υγείας για τέσσερα χρόνια επί κυβερνήσεως ΣΥΡΙΖΑ. Ο ίδιος Υπουργός επί τέσσερα έτη βρισκόταν σε αυτή τη θέση και μισό χρόνο ως Αναπληρωτής Υπουργός Υγείας. Στα τεσσεράμισι χρόνια διακυβέρνησης ΣΥΡΙΖΑ όλα αυτά τα οποία ακούσαμε τώρα εδώ πέρα γιατί δεν υλοποιήθηκαν;

Επιπλέον, θέλετε, υποτίθεται, να στηρίξετε το Εθνικό Σύστημα Υγείας και λέτε ότι έχουμε τον μεγαλύτερο ιδιωτικό τομέα στην Ευρώπη. Αυτό δεν δείχνει ότι έχει αποτύχει σε μεγάλο βαθμό ο τρόπος που νομίζατε ότι θα στηρίζατε το Εθνικό Σύστημα Υγείας; Πριν την Κυβέρνηση τη συγκεκριμένη υπήρχε διαχρονικά το Εθνικό Σύστημα Υγείας. Το γεγονός ότι δημιουργήθηκε ανάγκη να υπάρχει τόσο μεγάλος ιδιωτικός τομέας δεν δείχνει ότι κάτι δεν λειτουργούσε σωστά και δεν καλύπτονταν οι ανάγκες οι οποίες έπρεπε; Επί των ημερών σας, δηλαδή, δεν υπήρχε αυτός ο μεγάλος ιδιωτικός τομέας; Ξαφνικά έγινε, τώρα, στα δύο χρόνια; Και αυτή είναι η διαφορά μας -θα έρθουμε σε ένα προς ένα-, ότι εσείς ως Αριστερά αρέσκεστε να κρύβετε τα προβλήματα κάτω από το χαλί υπερασπιζόμενοι, υποτίθεται, το δημόσιο αγαθό, ενώ εμείς ως μια κεντροδεξιά κυβέρνηση βάζουμε όλα τα θέματα ανοιχτά και τα συζητάμε προκειμένου ο πολίτης να έχει το καλύτερο δυνατό αγαθό.

Έρχομαι, λοιπόν, σε ένα-ένα στα θέματα της επερώτησης τα οποία έχετε θέσει.

Πάμε να δούμε κάτι που έχει ένα ενδιαφέρον γιατί όσον αφορά το Εθνικό Σύστημα Υγείας και την πορεία στην πανδημία συνδυάζεται με το τι Εθνικό Σύστημα Υγείας έχεις. Φαντάζομαι ότι σε αυτό δεν διαφωνούμε.

Ας δούμε, λοιπόν, τι Εθνικό Σύστημα Υγείας υπήρχε τον Ιούλιο του 2019, κύριοι συνάδελφοι, όταν παραδώσατε την εξουσία. Από τις δημόσιες δομές μόνο το 63% είχαν εκθέσεις επιτροπής λοιμώξεων. Πανηγύρι οι ενδονοσοκομειακές λοιμώξεις, στο 63%! Το 37% δεν έκανε. Για το 29% υπήρχε έκθεση των εποπτών δημόσιας υγείας. Το 43% είχε σχέδιο δράσης. Οι κλίνες ΜΕΘ ήταν πεντακόσιες πενήντα επτά. Υπάρχουν πάρα πολλά στοιχεία, για τις εφημερίες, για τα κενά εφημεριών, όλη η ανάλυση για το τι ήταν το Εθνικό Σύστημα Υγείας. Αυτό ήταν το Εθνικό Σύστημα Υγείας της αφετηρίας.

Μάλιστα μελέτες γίνονταν και επί των ημερών σας. Σας τα κατέθεσα και την προηγούμενη φορά. Θα έρθουμε και σε αυτά ένα προς ένα. Έγιναν δύο μελέτες για την κοινή γρίπη Λύτρα και Τσιόδρα. Έδειξαν ότι στην απλή γρίπη και του 2016 και του 2017 οι διασωληνωμένοι εκτός ΜΕΘ ήταν πολλαπλάσιοι και η θνητότητα αυτών των ανθρώπων ήταν πολλαπλάσια. Χωρίς πανδημία, χωρίς πίεση παραπάνω από την καθημερινή. Όσοι είστε γιατροί εδώ πέρα ακούσατε πρώτη φορά στην πανδημία ότι υπάρχουν διασωληνωμένοι εκτός ΜΕΘ; Την προηγούμενη φορά ήταν εδώ. Σήμερα μου κάνει εντύπωση ότι δεν έχετε τον κ. Πολάκη να τοποθετηθεί για να μας αναλύσει όλα αυτά που γράφει στο Twitter -μάλλον για την αυτοπροστασία της Κοινοβουλευτικής σας Ομάδας επιλέξατε να μην είναι σήμερα εδώ κ. Πολάκης-, να μας πει για τα μονοκλωνικά, να μας πει για τα εμβόλια που δεν πιάνουν. Θα έρθουμε σε αυτά ένα προς ένα για να δούμε τη στάση του ΣΥΡΙΖΑ.

Σας λέω, όμως, κάτι άλλο: Εκτέθηκε την προηγούμενη φορά. Αναφερόμουν σε εβδομήντα οκτώ διασωληνωμένους εκτός ΜΕΘ με Πρωθυπουργό τον Αλέξη Τσίπρα, Υπουργό Υγείας τον κ. Ξανθό και Αναπληρωτή Υπουργό Υγείας τον κ. Πολάκη και δεν ήξερε. Νόμιζε ότι ήταν επί των ημερών μας. Δεν το γνωρίζετε εσείς ότι υπήρχαν διασωληνωμένοι εκτός ΜΕΘ; Δεν ήταν πρόβλημα του Εθνικού Συστήματος Υγείας αυτό, τη στιγμή που δεν υπήρχε και πανδημία;

Πάμε, λοιπόν, να δούμε τι κάναμε εμείς σε όλα τα επίπεδα γιατί η πανδημία κρίνεται συνολικά σε όλα τα επίπεδα. Τα νούμερα είναι αμείλικτα και θα τα συζητήσουμε ένα προς ένα. Αναφορικά με το Εθνικό Σύστημα Υγείας, άμεσα με το που ξεκίνησε η διαδικασία και βλέπαμε ότι υπάρχει πανδημία, ξεκινήσαμε την ενίσχυσή του. Μου κάνει εντύπωση ότι πάτε να παίξετε ένα παιχνίδι με τις μόνιμες θέσεις και τις θέσεις των επικουρικών. Οι επικουρικοί δεν κάνουν τη δουλειά των μονίμων μέσα στο Εθνικό Σύστημα Υγείας; Μετράμε προσωπικό μόνιμο επικουρικό ή συνολικά προσωπικό; Μέσα στο Εθνικό Σύστημα Υγείας αυτή τη στιγμή υπάρχουν δεκαπέντε χιλιάδες επικουρικοί. Αυτοί δεν προσμετρώνται επειδή είναι επικουρικοί; Δεν πηγαίνουν στο νοσοκομείο επειδή δεν είναι μόνιμοι; Αρέσκεστε πάντοτε να κάνετε συγκρίσεις χωρίς να υπολογίζετε το προσωπικό.

Συνεπώς μπήκε όποιος μπορούσε να μπει στο Εθνικό Σύστημα Υγείας σε επίπεδο γιατρών, νοσηλευτών, λοιπού προσωπικού για να το ενισχύσει. Και όσον αφορά όμως τις μόνιμες προσλήψεις από το 2015 μέχρι το 2019 προκηρύξατε δύο χιλιάδες οκτακόσιες πενήντα επτά θέσεις γιατρών. Στα δύο χρόνια και δύο μήνες -μέχρι τον Σεπτέμβριο είναι τα στοιχεία- προκηρύξαμε δύο χιλιάδες εννιακόσιες δεκατρείς θέσεις και υπάρχουν δύο χιλιάδες διακόσιοι μόνιμοι γιατροί και επιπλέον δύο χιλιάδες επικουρικοί γιατροί. Ενισχύσαμε το ανθρώπινο δυναμικό στο μέτρο του δυνατού, στον απόλυτο βαθμό, για να καλυφθούν όλα τα κενά που υπήρχαν. Οι κλίνες ΜΕΘ πεντακόσιες πενήντα επτά, όπως είπαμε. Έχω μπροστά μου το χθεσινό BI. Υπάρχουν πάντοτε αυξομειώσεις. Σας λέω το χθεσινό. Φτάσαμε και στις σχεδόν χίλιες τετρακόσιες. Αυτή τη στιγμή είμαστε στις χίλιες τριακόσιες είκοσι τρεις.

Και για να καταλάβετε τι εμμονές έχετε, έρχεστε και λέτε «μέσα εδώ υπολογίζετε και τις κλίνες που έχετε πάρει από τον ιδιωτικό τομέα». Προφανέστατα τις υπολογίζουμε. Τις κλίνες που είχαν ιδιώτες, τις χρησιμοποιούσε το ΕΣΥ πριν; Το ότι καταφέραμε και έχουμε το σύνολο των κλινών ΜΕΘ του ιδιωτικού τομέα για τις ανάγκες του ΕΣΥ και σε μόνιμη βάση διακόσιες κλίνες δεν είναι επιτυχία του Εθνικού Συστήματος Υγείας; Και ναι, αυτή τη στιγμή με τον ευρωπαϊκό μέσο όρο θα έπρεπε να είχαμε χίλιες διακόσιες κλίνες ΜΕΘ στις πεντακόσιες πενήντα επτά που είχατε εσείς, τον μισό δηλαδή από τον ευρωπαϊκό μέσο όρο και ένα κομμάτι δεν λειτουργούσε γιατί κάποιος Αναπληρωτής Υπουργός Υγείας είχε κρατήσει τους φακέλους για να στελεχωθούν και στελεχώθηκαν στο τέλος της θητείας σας. Με τετρακόσιες πενήντα λειτουργούσατε πιο πριν και αυτή τη στιγμή ο Έλληνας πολίτης έχει χίλιες τριακόσιες και πλέον κλίνες ΜΕΘ. Αυτές σε μια δύσκολη εξίσωση είναι μοιρασμένες κλίνες ΜΕΘ. Όσοι είστε γιατροί μπορείτε να καταλάβετε τη δυσκολία η οποία υπάρχει να διαχειρίζεσαι μαζί δύο λίστες κλινών ΜΕΘ για COVID και για non COVID περιστατικά.

Υπήρξε, λοιπόν, ενίσχυση και στις ΜΕΘ σε απόλυτο βαθμό. Επιπλέον ήρθαμε και είπαμε: Ποιες είναι οι δικές σας προτάσεις; Κατά έναν περίεργο τρόπο που ούτε εσείς τον καταλαβαίνατε -το Κομμουνιστικό Κόμμα το λέει καθαρά- μιλούσατε για τον ιδιωτικό τομέα και για την επίταξη. Τι λέγατε δηλαδή; Να πάρουμε κενές κλίνες και να τις πληρώνουμε. Αυτό σημαίνει επίταξη. Εμείς τι κάναμε; Ήρθαμε σε πλήρη συμφωνία για τις κλίνες ΜΕΘ στο σύνολό τους προφανώς για non COVID περιστατικά γιατί μέσα είχαν άλλα περιστατικά, σε απλές κλίνες COVID στο μέγιστο βαθμό ξεπεράσαμε τις οκτακόσιες και σε κλίνες απλές για άλλα περιστατικά ξεπεράσαμε τις επτακόσιες. Έγινε μια συνεργασία και σήμερα αυτή τη στιγμή που μιλάμε το δημόσιο σύστημα διαθέτει πέντε χιλιάδες οκτακόσιες ογδόντα επτά κλίνες απλές για COVID -έφτασε και παραπάνω, αλλά αυτή τη στιγμή αυτές διαθέτουμε- και από τον ιδιωτικό τομέα είχαμε οκτακόσιες πενήντα απλές κλίνες COVID. Άρα και τον ιδιωτικό τομέα τον εντάξαμε με όρους πληρωμής όπως γίνεται σε όλον τον κόσμο.

Το Εθνικό Σύστημα Υγείας το ενισχύσαμε στον απόλυτο βαθμό που μπορούσαμε, διότι και το προσωπικό δεν περισσεύει. Οι αναισθησιολόγοι είναι συγκεκριμένοι, κάπου εργάζονται. Ακόμη και αν έπαιρνες έναν αναισθησιολόγο από τον ιδιωτικό τομέα, έχανες αντίστοιχα μία κλίνη ΜΕΘ που είχες από τον ιδιωτικό τομέα.

Επιπλέον ήρθαμε και σε όλο αυτό το πλαίσιο του Ταμείου Ανάκαμψης έχουμε διασφαλίσει 1,5 δισεκατομμύριο ευρώ. Θα έρθουμε να δούμε τι θα κάνουμε. Θα δούμε και πώς θα τοποθετηθεί και θα δούμε πώς και με ποιον τρόπο μπορούμε αυτήν τη στιγμή να ενισχύσουμε με τον καλύτερο τρόπο το Εθνικό Σύστημα Υγείας.

Ένας βασικός παράγοντας και για τη θνητότητα, την οποία θα έρθουμε και θα λέμε, ήταν ναι και η εμβολιαστική κάλυψη του πληθυσμού. Όλες οι μελέτες δείχνουν την αναλογία των θανάτων και των βαριών λοιμώξεων, των λοιμώξεων σε κλινικές ΜΕΘ, σε συνδυασμό με τον εμβολιασμό. Και αυτή η Κυβέρνηση αποφάσισε να πάρει δύσκολα μέτρα και δεν στηρίξατε κανένα. Κανένα!

Υποχρεωτικότητα σε διάφορες μορφές είτε με περιορισμούς στην πρόσβαση στους ανεμβολίαστους, με αναστολή στο υγειονομικό προσωπικό -θα έρθουμε εκτενώς στο συγκεκριμένο-, και με διοικητικό πρόστιμο. Ποιο ήταν το αποτέλεσμα; Το αποτέλεσμα ήταν -γιατί όλες οι υποχρεωτικότητες εφαρμόστηκαν από την 1η Σεπτεμβρίου- ότι ανέβηκε κατά δεκαεπτά μονάδες η εμβολιαστική κάλυψη.

Ούτε τις καμπάνιες στηρίξατε. Εσείς δηλαδή με ποιον τρόπο θα την ανεβάζατε την εμβολιαστική κάλυψη; Δεκαεπτά μονάδες ανέβηκε η εμβολιαστική κάλυψη, έχοντας δικά σας στελέχη να βγαίνουν και να λένε ότι δεν πιάνει την «Όμικρον» ο εμβολιασμός. Αυτά γράφει ακόμα ο πρώην Αναπληρωτής Υγείας και ο άνθρωπος ο οποίος είχατε επιλέξει για τον HTA να κρίνει τα φάρμακα, πηγαίνει και κάνει συλλαλητήρια, ο κ. Κούβελας, κατά του εμβολιασμού. Αυτοί ήταν οι άνθρωποί σας στις καίριες θέσεις, στις οποίες θα βρισκόντουσαν.

Οπότε εμβολιαστική κάλυψη δεκαεπτά μονάδες. Αυτή τη στιγμή είμαστε στον ευρωπαϊκό μέσο όρο, στο 84% και για τις πιο ευάλωτες ομάδες που υπάρχουν των άνω των εξήντα ετών, ο εμβολιασμός έχει ξεπεράσει το 90%. Άρα έχουμε και τον εμβολιασμό για το οποίο κάναμε προσπάθειες και δεν ήσασταν πουθενά.

Πάμε, λοιπόν, να δούμε τους σκληρούς δείκτες, τους οποίους λέτε. Συνεχώς αναφέρεστε στην υπερβάλλουσα θνητότητα. Την ξέρετε την υπερβάλλουσα θνητότητα. Γιατροί είστε. Υπερβάλλουσα θνητότητα είναι κατά πόσο μια χώρα έχει παραπάνω θανάτους από αυτούς που αναλογούν ετησίως. Πάμε λοιπόν, να δούμε την υπερβάλλουσα θνητότητα.

Κατά τη EUROMOMO, αυτή η κάτω γραμμή είναι η Ελλάδα, δεν έχει ξεπεράσει σε κανένα σημείο τον μέσο όρο της Ευρωπαϊκής Ένωσης. Θα έρθω από χώρα σε χώρα, γιατί μετά θα δούμε και την καταμέτρηση των θανάτων και τα πάντα. Τη βλέπετε την Ελλάδα; Ακόμα και στην πιο δύσκολη στιγμή την οποία υπήρχε, εδώ είναι ο ευρωπαϊκός μέσος όρος, εδώ είναι η Ελλάδα στην υπερβάλλουσα θνητότητα.

Θέλετε ανά χώρα; Είμαστε στο επίπεδο πάνω από Αυστρία, Βέλγιο, Δανία στην υπερβάλλουσα και σχεδόν στα ίδια επίπεδα με τη Γερμανία, όπως θα δείτε παραπάνω, στην υπερβάλλουσα και πάνω από Ιταλία και Αγγλία. Όλα αυτά θα κατατεθούν γιατί δεν καταθέσατε ένα έγγραφο. Μιλήσατε επτά Βουλευτές και δεν καταθέσατε ένα έγγραφο εδώ.

**ΘΕΟΔΩΡΑ (ΔΩΡΑ) ΑΥΓΕΡΗ:** Λάθος!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τη μελέτη να την πάρετε να τη δώσετε και στο επιστημονικό σας επιτελείο. Μελέτη Λάνσετ. Πάμε να δούμε την υπερβάλλουσα θνητότητα. Βλέπετε εδώ τις χώρες; Το πράσινο είναι η πιο χαμηλή υπερβάλλουσα θνητότητα. Τη βλέπετε την Ελλάδα να είναι στο πράσινο με άλλες χώρες να είναι σε σκούρο πράσινο;

Πάμε να δούμε τα στοιχεία ως στοιχεία συγκεκριμένα της υπερβάλλουσας θνητότητας. Το Βέλγιο έχει εκατόν σαράντα έξι θανάτους παραπάνω υπερβάλλουσα θνητότητα ανά εκατό χιλιάδες. Η Γαλλία εκατόν είκοσι τέσσερις, η Γερμανία εκατόν είκοσι και η Ελλάδα εκατόν είκοσι επτά, επτά παραπάνω από τη Γερμανία, τρεις παραπάνω από τη Γαλλία, παραπάνω από το Βέλγιο. Η Ιταλία διακόσιους είκοσι επτά υπερβάλλουσα θνητότητα.

**ΑΝΔΡΕΑΣ ΞΑΝΘΟΣ:** Η υπερβάλλουσα θνητότητα είναι ποσοστό, δεν είναι απόλυτος αριθμός. Δεν ξέρετε τι λέτε!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν θα με διακόπτετε.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Ξανθέ! Δεν σας διέκοψε κανείς. Μη διακόπτετε! Έχετε δευτερολογία να τα πείτε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σας έχω πει να ακούτε. Η Πορτογαλία διακόσια δύο, η Ισπανία εκατόν ογδόντα έξι ανά εκατό χιλιάδες κατοίκους.

Το Εθνικό Σύστημα Υγείας, λοιπόν, που παραδώσατε, που η προσδοκία θα ήταν για πολύ χαμηλές επιδόσεις -αυτό το Εθνικό Σύστημα Υγείας παραδώσατε-, με τις προσπάθειες που έγιναν και την ενίσχυση και των περιοριστικών μέτρων, -διότι ακριβώς ο Πρωθυπουργός Κυριάκος Μητσοτάκης από την πρώτη στιγμή είχε γνώση των δυσκολιών των οποίων έχει το Εθνικό Σύστημα Υγείας και πήρε από τις πρώτες κυβερνήσεις τα δύσκολα μέτρα- και με την ενίσχυση που κάναμε και με την πίεση και την υποχρεωτικότητα του εμβολιασμού, αυτή τη στιγμή είμαστε στους μέσους όρους της Ευρωπαϊκής Ένωσης και στην υπερβάλλουσα θνητότητα είμαστε καλύτερα από πολλές μεγάλες χώρες της Ευρωπαϊκής Ένωσης.

Αναφέρεστε στο τι έγινε με τα χειρουργεία. Ορίστε. Τον Φεβρουάριο του 2022 έχουμε κάνει 20% παραπάνω τακτικά χειρουργεία από τον Φεβρουάριο του 2021 και 2,5% έκτακτα. Μέσα δηλαδή στην πανδημία, αυτό που λέτε, αυξάνουμε τα χειρουργεία που γίνονται. Προφανέστατα υπήρχαν και στιγμές που στην ακραία πίεση του συστήματος λέγαμε ότι τα τακτικά χειρουργεία θα πάνε πίσω και βλέπετε ότι αμέσως μόλις βρήκαμε το πρώτο φωτεινό παράθυρο, ήρθαμε και αυξήσαμε τα χειρουργεία.

**ΑΝΔΡΕΑΣ ΞΑΝΘΟΣ:**  (δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κύριε Ξανθέ, συγκρατηθείτε.

(Θόρυβος στην Αίθουσα)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, φωνάξτε όσο θέλετε.

**ΠΡΟΕΔΡΕΥΩΝ (Αθανάσιος Μπούρας):** Δεν διακόπηκε κανείς από τους επτά συναδέλφους του ΣΥΡΙΖΑ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα βλέπετε τις μελέτες που επί των ημερών σας είχατε διασωληνωμένους εκτός ΜΕΘ και δεν το γνωρίζατε. Θα απαντήσετε γιατί εγκαταλείψατε το Εθνικό Σύστημα Υγείας με πεντακόσιες πενήντα επτά κλίνες. Και αυτή ήταν η προετοιμασία την οποία κάνατε για την πανδημία.

**ΑΝΔΡΕΑΣ ΞΑΝΘΟΣ:** Εμείς κάναμε προετοιμασία;

(Θόρυβος στην Αίθουσα)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Φωνάξτε όσο θέλετε, κύριε Ξανθέ. Τα στοιχεία σάς ενοχλούν.

Και πάμε, λοιπόν, στα στοιχεία μέσα στην πανδημία από ΕΚΑΒ. Χρόνος αναμονής ΜΕΘ.

**ΑΝΔΡΕΑΣ ΞΑΝΘΟΣ:** Δεν είσαι στο δικαστήριο. Εδώ είναι Βουλή!

**ΠΡΟΕΔΡΕΥΩΝ (Αθανάσιος Μπούρας):** Κύριε Ξανθέ, σεβασμός στη διαδικασία.

**ΑΝΔΡΕΑΣ ΞΑΝΘΟΣ:** Υπουργός Υγείας! Δεν ντρεπόμαστε λίγο;

**ΠΡΟΕΔΡΕΥΩΝ (Αθανάσιος Μπούρας):** Κύριε Ξανθέ, θα σας παρακαλέσω να μην ξαναδιακόψετε. Δεν σας διέκοψαν καθόλου. Είπατε όλοι σας ό,τι θέλατε να πείτε. Δεν υπήρξε διακοπή από την απέναντι πλευρά. Δεν συμφωνούν με πολλά που είπατε, δεν διέκοψαν όμως. Παράκληση θερμή. Έχετε δευτερολογία που μάλιστα μπορούσατε να μην έχετε και το Προεδρείο σάς την εξασφαλίζει.

Κύριε Υπουργέ, συνεχίστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Στοιχεία ΕΚΑΒ, κατά τη διάρκεια της πανδημίας. Ποιος είναι ο μέσος χρόνος αναμονής για να μπει κάποιος σε κλίνη ΜΕΘ; Ποιος είναι; Είναι είκοσι μέρες; Είναι ένας μήνας; Είναι δέκα μέρες; Ο μέσος όρος καθ’ όλη τη διάρκεια της πανδημίας για να μπει ένας άνθρωπος στη μονάδα εντατικής θεραπείας είναι τριάντα ώρες. Ναι, μένει κόσμος εκτός ΜΕΘ και σε συνθήκες πανδημίας λέμε ότι δύο μέρες είναι ο μέσος όρος που μένουν άνθρωποι διασωληνωμένοι εκτός ΜΕΘ, αν χρειαστεί. Πιστεύετε ότι αυτός ο χρόνος διαφέρει από χώρες της Ευρωπαϊκής Ένωσης;

Και τι κάναμε και για τους διασωληνωμένους που είναι εκτός ΜΕΘ; Είχαμε τη δυνατότητα, που προφανώς δεν ήταν συνθήκες ΜΕΘ, αλλά να εξαντλήσουμε τις δυνατότητες να υπάρχει τεχνικός εξοπλισμός, ο οποίος χρειάζεται, με αναπνευστήρα και μόνιτορ, για όσο χρόνο θα χρειαζόταν κάποιος άνθρωπος να μείνει εκτός ΜΕΘ.

Προφανώς, κύριοι συνάδελφοι, γιατροί είστε. Μου λέει ο κ. Ξανθός που ίσως θέλει να με υποτιμήσει ότι δεν είναι δικαστήριο εδώ, ότι εγώ είμαι δικηγόρος. Ναι, δικηγόρος είμαι, δεν είμαι γιατρός. Εσείς είστε γιατροί. Γνωρίζετε ότι οι θάνατοι εντός ΜΕΘ ή εκτός ΜΕΘ αυτών των ανθρώπων… Διότι λένε ότι όλοι όσοι έχουν πεθάνει εκτός ΜΕΘ θα έπρεπε να είναι εντός ΜΕΘ. Είναι αυτό ιατρικά αποδεκτό θέμα; Όλοι μπαίνουν στη ΜΕΘ; Όλοι πληρούν τις προϋποθέσεις να μπουν στη ΜΕΘ; Άπαντες;

Ζήτησα τα στοιχεία, κύριοι συνάδελφοι, και στις άλλες χρόνιες παθήσεις που υπάρχουν, με την αναλογία θανάτων ΜΕΘ και εκτός ΜΕΘ. Δηλαδή εκτός ΜΕΘ πεθαίνει κόσμος. Γιατί πεθαίνει κόσμος; Γιατί δεν έχει τα κριτήρια για να μπει στη ΜΕΘ.

Πάμε, λοιπόν, και στους θανάτους, αυτά τα οποία ζητάτε. Είναι με προηγούμενη ημερομηνία προφανώς, αφού έχουν πάρει τα στοιχεία. Έχουμε συνολικούς θανάτους είκοσι έξι χιλιάδες διακόσιους σαράντα έξι. Εκτός ΜΕΘ ήταν οι δεκαέξι χιλιάδες περίπου. Εκτός νοσοκομείου εκατόν είκοσι πέντε. Ο μικρότερος μέσος όρος σε όλη την Ευρώπη.

Μέσα στις δυσκολίες που είχε το Εθνικό Σύστημα Υγείας, κύριοι συνάδελφοι, η πρωτοβάθμια για την οποία θα μιλήσουμε, όλοι οι Έλληνες είχαν πρόσβαση στο νοσοκομείο, γιατί οι συγκεκριμένες περιπτώσεις κατά βάση ήταν περιπτώσεις που δεν πήγαν. Από τους δεκαέξι χιλιάδες αυτούς που σας λέω που ήταν εκτός ΜΕΘ, ο μέσος όρος ηλικίας είναι ογδόντα ενός ετών και συνολικά άπαντες είχαν ένα συνοδό πρόβλημα.

Οι διασωληνωμένοι από αυτούς είναι κάτω από το 4%, άρα οι άλλοι δεν είχαν διασωληνωθεί. Δεν υπήρχε, λοιπόν, η πρόβλεψη διασωλήνωσης -για εκτός ΜΕΘ μιλάμε. Αυτά, λοιπόν, είναι τα στοιχεία τα οποία λέτε.

Άκουγα εδώ και πέρα να λέτε «πεθαίνει κόσμος». Έβγαινε ο κ. Τσίπρας και έλεγε «θα πεθαίνουν και θα διασωληνώνουμε στα αμάξια», «δεν θα αντέξετε». Άκουγα άλλους γιατρούς που έβγαιναν στις τηλεοράσεις, λέγανε «Σε λίγο θα διασωληνώνουμε στα πάρκινγκ».

Αυτά, λοιπόν, είναι τα στοιχεία. Δεν υπάρχει άνθρωπος που να μην μπήκε σε νοσοκομείο, παρά μόνο αν ήταν τελικά από επιλογή του και όσοι άνθρωποι μπήκαν στα νοσοκομεία είχανε τη δέουσα θεραπεία με τις δυνατότητες που έχει το Εθνικό Σύστημα Υγείας. Από αυτούς όσοι χρειάστηκε να διασωληνωθούν διασωληνώθηκαν και όσοι έμειναν εκτός ΜΕΘ, υπήρχε χρόνος αναμονής για εκτός ΜΕΘ έως τριάντα ώρες. Μακάρι να μπορούσαμε και καλύτερα. Αλλά αυτά είναι τα πραγματικά στοιχεία στο Εθνικό Σύστημα Υγείας το οποίο υπάρχει και με τις δυνατότητες τις οποίες έχει.

Και φτάνει πια να συκοφαντείτε συνεχώς τη χώρα και το Εθνικό μας Σύστημα Υγείας και να προσπαθούν κάποιοι να δώσουν μια εικόνα που είναι εκτός πραγματικότητας. Δεν είναι ωραιοποιημένες εικόνες, πανδημία είναι. Δεν είναι ωραιοποιημένες εικόνες. Προφανώς το Εθνικό μας Σύστημα Υγείας ξεκίνησε από έναν πολύ χαμηλότερο πήχη από αυτά που είχαν άλλα ευρωπαϊκά εθνικά συστήματα υγείας. Με όλες, όμως, τις παρεμβάσεις που ήταν δυνατόν να γίνουν, είχαμε αυτά τα αποτελέσματα. Αλλού καλύτερα αλλού χειρότερα, αλλά αυτά τα αποτελέσματα ήταν.

Και αυτά τα αποτελέσματα δείχνουν μια Κυβέρνηση που δυο χρόνια αγωνίστηκε πάνω από το θέμα, που δεν έκρυψε τα προβλήματα κάτω από το χαλί, που αυτή τη στιγμή που μιλάμε πηγαίνουμε και κοιτάμε τι έχει γίνει. Η Αναπληρώτρια Υπουργός Υγείας κάνει έναν χάρτη υγείας με βάση τις ανάγκες του ασθενή, όχι τοπικοκεντρικό, βουλευτοκεντρικό ή ιατροκεντρικό, αλλά με γνώμονα ανθρωποκεντρικό, με βάση τις ανάγκες τις οποίες έχει.

Και επειδή είπατε διάφορα εδώ για το τι θα γίνει μετά, πάμε, λοιπόν, να τα δούμε ένα-ένα γιατί ερχόμαστε στο μετά και πρέπει να κοιτάξει και ο καθένας την πρόταση την οποία έχει.

Πρωτοβάθμια φροντίδα υγείας: Τι πρωτοβάθμια φροντίδα υγείας παραδώσατε; Έρχεστε και το λέτε. Όλες οι ερωτήσεις που κάνετε για υποστελεχώσεις, είναι υποστελεχώσεις που υπήρχαν σε προκηρύξεις που δεν βγάλατε ποτέ και βγήκαν μετά. Κάνατε τις ΤΟΜΥ, αλλά στελέχωση στις ΤΟΜΥ; Πού ήταν οι προκηρύξεις; Είχαν βγει οι προκηρύξεις, όμως δεν είχαν στελεχωθεί οι θέσεις. Και προφανώς, στην πορεία, όταν έχεις την πανδημία, κάνεις ανασύνταξη δυνάμεων, εκεί που χρειάζεσαι τον κόσμο. Αποτύχατε στην πρωτοβάθμια φροντίδα υγείας. Ψηφίσατε τον οικογενειακό γιατρό και εσείς σε συνέχεια και αποτύχατε, δεν υπήρχαν εγγραφές.

Και εμείς ερχόμαστε εδώ πέρα και παρουσιάζουμε. Παρουσιάσαμε στο Υπουργικό Συμβούλιο την πρωτοβάθμια φροντίδα υγείας που θα έχει δύο βασικά στοιχεία, γιατί μόνο έτσι μπορεί να πετύχει μια πρωτοβάθμια φροντίδα υγείας στο κομμάτι των ιατρών. Αυτό το οποίο λέγατε και εσείς –να δω αν θα το λέτε τώρα- ότι θα πρέπει να υπάρχει κατ’ άτομο πληρωμή, «capitation» δηλαδή -να μη δίνει ο ΕΟΠΥΥ χρήματα μόνο για τις εξετάσεις που υπάρχουν- στον θεράποντα γιατρό και ότι θα πρέπει να υπάρξει και gatekeeping, ότι προφανώς στην πρωτοβάθμια θα πρέπει ο καθένας να έχει τον γιατρό του και έχοντας τον γιατρό του, μετά να πηγαίνει σε άλλες πράξεις. Να δω αν θα τα στηρίξετε αυτά.

Και ερχόμαστε και λέμε ότι θα κάνουμε και τις ενοποιήσεις στις διοικητικές που υπάρχουν, έχουμε την υποχρέωση -την οποία παραλάβαμε από εσάς- και θα αυξήσουμε και τις ΤΟΜΥ και ναι, θα δομήσουμε μια πρωτοβάθμια φροντίδα υγείας. Γιατί μέσα στις αιτίες θανάτου που λέτε -επειδή εμείς δεν κρύβουμε προβλήματα κάτω από το χαλί- ήταν και το ποσοστό εμβολιασμού που είχε η χώρα, το γεγονός ότι έχει έναν πιο γηράσκοντα πληθυσμό με 7,2% μέσο όρο άνω των ογδόντα έναντι του 5,8% του μέσου όρου της Ευρωπαϊκής Ένωσης, ότι δεν υπήρχε ισχυρό σύστημα πρωτοβάθμιας με αποτέλεσμα να είχαμε και καθυστερημένη πρόσβαση στα νοσοκομεία, ότι υπήρχαν νοσοκομεία με πολύ καλούς δείκτες και άλλα νοσοκομεία που δεν ήταν με καλούς δείκτες.

Και καταψηφίσατε και τον ΟΔΙΠΥ, τον οργανισμό που ελέγχει την ποιότητα. Γιατί, πείτε μου, πώς θα ελέγχαμε τα νοσοκομεία, τα οποία λέτε τώρα; Σε όλο αυτό το διάστημα, λοιπόν, έχει πάει ο ΟΔΙΠΥ παντού -άκουσα και για το Αγρίνιο που πήγε και έκανε έκθεση για το Αγρίνιο-, έχουμε για πρώτη φορά έναν οργανισμό που πηγαίνει και βλέπει τις παθογένειες.

**ΑΝΔΡΕΑΣ ΞΑΝΘΟΣ:** Και τι είπε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι αυτό που εσείς φαντάζεστε, δηλαδή, να πάμε να κλείσουμε ή να πάμε να μειώσουμε, αλλά να μην κρύβουμε τα προβλήματα κάτω από το χαλί και να βγούμε και να πούμε ότι σε αυτά τα νοσοκομεία πρέπει να γίνουν αυτές οι παρεμβάσεις, για να είναι πραγματικά νοσοκομεία και να έχει την περίθαλψή του ο πολίτης. Εκεί πέρα πρέπει να υπάρξουν άλλα τμήματα βάσει της ανάγκης που υπάρχει. Όχι αυτό που ενδεχομένως ζητούν οι γιατροί που είναι μέσα, αλλά σύμφωνα με τις ανάγκες που έχει η κοινωνία και έτσι θα γίνει ο υγειονομικός χάρτης.

Και ερχόμαστε και στο κομμάτι του ΕΟΠΥΥ. Επειδή άκουσα και για επιχειρηματικά συμφέροντα, ρωτώ ευθέως: Όταν εμείς γυρνάμε και λέμε ότι στην ιδιωτική υγεία θα συμβάλονται με τον ΕΟΠΥΥ όσοι πληρούν αυστηρούς ποιοτικούς δείκτες, για να είναι ποιοτικά παρεχόμενη υπηρεσία, ποιος εξυπηρετεί συμφέροντα; Εσείς εξυπηρετείτε, γιατί εσείς την υγεία του πολίτη τη βάζετε σε μια ζυγαριά οικονομικής διαχείρισης. Ας είναι ο άλλος κακός, δεν πειράζει, να έχει σύμβαση με τον ΕΟΠΥΥ. Ας έχει έναν μαγνητικό τομογράφο τριάντα ετών, να έχει σύμβαση με τον ΕΟΠΥΥ. Άρα, ποιος εξυπηρετεί συμφέροντα; Εσείς εξυπηρετείτε συμφέροντα βλέποντας την υγεία με όρους οικονομικούς και όχι με όρους δημόσιας υγείας.

Ως Υπουργείο Υγείας εμείς λέμε ότι θέλουμε την καλύτερη δυνατή παρεχόμενη υπηρεσία, από όποιον μπορεί να την παρέχει. Θέλουμε ενίσχυση του Εθνικού Συστήματος Υγείας, όπως κάνουμε και βγαίνουν οι προκηρύξεις. Διασφαλίσαμε 1,5 δισεκατομμύριο ευρώ, 350 εκατομμύρια κτηριακά για τη δευτεροβάθμια, 250εκατομμύρια για την πρωτοβάθμια, κοντά 500 εκατομμύρια συνολικά για την ψηφιοποίηση, 220 εκατομμύρια για τις προληπτικές εξετάσεις που ξεκινάνε από τον Απρίλιο.

Και ναι, σε όλο αυτό που το έχουμε διασφαλίσει για το δημόσιο σύστημα υγείας, όπου υπάρχουν καλές πρακτικές του ιδιωτικού τομέα θα τις χρησιμοποιήσουμε και θα τις βάλουμε μέσα. Γιατί τελικά το δημόσιο αγαθό της υγείας υπηρετούμε και ψάχνουμε δυνατότητες. Και τα κίνητρα γιατρών δουλεύουμε και τη δυνατότητα γιατρών να βρίσκονται μέσα στο Εθνικό Σύστημα Υγείας και να είναι ιδιώτες γιατροί.

Πηγαίνουμε σε νησιά και μας λένε: «Δεν έχουμε παιδίατρο, αλλά έχουμε δέκα ιδιώτες γιατρούς έξω», οι οποίοι είναι συμβεβλημένοι με τον ΕΟΠΥΥ, αλλά όταν τους ζητάμε να κάνουν υπηρεσίες, δεν τις κάνουν. Θα στηρίξετε τη διάταξη εσείς που αγαπάτε το δημόσιο σύστημα υγείας, ότι όποιος γιατρός συμβάλλεται με τον ΕΟΠΥΥ, θα πρέπει, σε περίπτωση που του ζητηθεί, να είναι υποχρεωμένος επί πληρωμή να κάνει και εφημερίες στο δημόσιο σύστημα; Θα το στηρίξετε;

Θα στηρίξετε τις διατάξεις που λέμε ότι στα καλά νοσοκομεία που υπάρχουν και γίνονται με αξιολόγηση θα μπορούν οι γιατροί του ΕΣΥ να κάνουν απογευματινά χειρουργεία; Και θα δούμε ποιος εξυπηρετεί συμφέροντα με τα απογευματινά χειρουργεία. Σας το λέω ευθέως, γιατί μου αρέσει να μιλάω ξεκάθαρα: Εξυπηρετείτε συμφέροντα ιδιωτικών κλινικών, εάν δεν στηρίξετε τα απογευματινά χειρουργεία.

Ο μόνος που χάνει από τα απογευματινά χειρουργεία είναι οι ιδιωτικές κλινικές. Και σας εξηγώ γιατί. Αυτή τη στιγμή, το απόγευμα γίνονται μόνο έκτακτα χειρουργεία. Αν μπορούν να γίνουν τακτικά χειρουργεία, θα γίνουν με τους όρους που γίνονται στον ιδιωτικό τομέα. Ο «Ευαγγελισμός» θα μπορεί να ανταγωνίζεται τους ομίλους που υπάρχουν. Θα πληρώνει ο ΕΟΠΥΥ, όπως πληρώνει για κάποιον ο οποίος πηγαίνει στην ιδιωτική κλινική, θα υπάρχει συμμετοχή, που στη συμμετοχή θα πληρώνεται όλο το νοσηλευτικό, λοιπό προσωπικό και προσωπικό που είναι στις ΜΕΘ που απασχολείται στο νοσοκομείο και θα πληρώνεται και αμοιβή του γιατρού με βάση πίνακες ασφαλιστικών εταιρειών, όπως γίνεται στον ιδιωτικό τομέα.

Άρα, δίνεις την επιλογή σε έναν άνθρωπο την ώρα που δεν λειτουργεί ένα χειρουργείο, να μπορέσει να το κάνει ιδιωτικά στο δημόσιο σύστημα υγείας και προφανώς πολύ πιο ανταγωνιστικά για τον ιδιωτικό. Παραπάνω λεφτά ο γιατρός, παραπάνω λεφτά οι νοσηλευτές, παραπάνω λεφτά το διοικητικό προσωπικό. Δίνεται η δυνατότητα σε κάποιον με καλύτερους οικονομικούς όρους, αντί να πάει στον ιδιωτικό τομέα, να το κάνει το απόγευμα, μείωση της πρωινής λίστας -γιατί κάποιος που μπορεί, θα πάει το απόγευμα- σκληρά και αυστηρά κριτήρια, προκειμένου να τρέχει η πρωινή λίστα.

Ποιος είναι χαμένος σε όλο αυτό, κύριοι συνάδελφοι; Πού θα πήγαινε αυτός ο κόσμος που δεν θα έκανε ιδιωτικά στον «Ευαγγελισμό» το απόγευμα το χειρουργείο του; Θα πήγαινε στις κλινικές τις οποίες υποτίθεται ότι πολεμάτε. Γιατί οι μόνοι που θα χάσουν, εάν το Εθνικό μας Σύστημα Υγείας μπορεί να λειτουργεί και με όρους ανταγωνιστικούς σε χρονικό πλαίσιο που θα δίνει πρόσβαση και με ιδιωτικούς όρους στον ασθενή, θα είναι οι ιδιωτικές κλινικές.

Και ναι, κύριοι συνάδελφοι, το 40% που λέτε ότι είναι ιδιωτικές δαπάνες, εμείς θέλουμε αυτό να το φέρουμε στο δημόσιο σύστημα, για να έχει λεφτά το νοσοκομείο, λεφτά ο γιατρός, λεφτά οι νοσηλευτές και περίθαλψη στο δημόσιο σύστημα. Πώς νομίζετε ότι θα ανταγωνιστείτε αυτόν τον τομέα; Γιατί σε όσους θέλουν τον σκληρό τρόπο λειτουργίας, όπως τον έχουμε βιώσει αυτή τη στιγμή -που με κατηγορείτε και κατηγορείτε και την Αναπληρώτρια που μιλάει για τις δυνατότητες, για να μπορούν να υπάρχουν ελαστικές σχέσεις και στον σκληρό πυρήνα της πλήρους και αποκλειστικής- απαντώ ότι ο ιδιωτικός τομέας παρακαλά να συνεχίζει έτσι ο δημόσιος τομέας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Βεβαίως, κύριε Πρόεδρε.

Και ξέρετε γιατί παρακαλά; Γιατί στην πραγματικότητα έρχεται το 40% που λέτε και το καλύπτει ο ιδιωτικός.

Άρα, σε όλη αυτή τη σχέση –που πολύ σύντομα θα κληθείτε να τα ψηφίσετε- εκεί πέρα θα δούμε ποιος θέλει τη δημόσια υγεία, ποιος θέλει να έχει παρεχόμενη υγεία ο Έλληνας πολίτης, ποιος θέλει να έχει παραπάνω παροχές από τον ΕΟΠΥΥ ο Έλληνας πολίτης, ποιος θέλει να έχει καλύτερες ποιοτικές υπηρεσίες από τον ΕΟΠΥΥ ο Έλληνας πολίτης, ποιος θέλει τα νοσοκομεία μας να μπορούν να λειτουργούν και να εξαντλούν τις δυνατότητες για να έχουν πόρους και να τους γυρνάνε στον ασθενή και ποιος εξυπηρετεί τα συμφέροντα που υπάρχουν πέριξ του δημοσίου συστήματος υγείας, που θέλουν ένα ΕΣΥ να βρίσκεται σε μια κατάσταση ύπνωσης, για να μπορούν αυτοί να κερδίζουν και εκεί πέρα δεν θα μπορέσετε να αποφύγετε τις συνέπειες της ψήφου σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον Υπουργό Υγείας κ. Πλεύρη.

Τον λόγο έχει η Αναπληρώτρια Υπουργός Υγείας κ. Ασημίνα Γκάγκα.

Ορίστε κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Θα ήθελα να σας πω μερικά πράγματα από αυτά που βίωσα τριάντα χρόνια στο ΕΣΥ ως γιατρός του ΕΣΥ.

Μιλάτε για τον ιδιωτικό τομέα και λέτε ότι εμείς τον βελτιώσαμε. Η αλήθεια είναι ότι ο ιδιωτικός τομέας –το άκουσα για πρώτη φορά από τον κ. Στεφανή όταν ήταν Υπουργός Υγείας- στην Ελλάδα είναι επάνω από το 40% και εκεί παρέμεινε όλο το διάστημα. Δηλαδή και επί της δικής σας κυβερνήσεως –τα τεσσεράμισι χρόνια του ΣΥΡΙΖΑ- δεν μειώθηκε ο ιδιωτικός τομέας, αλλά εξακολούθησε να είναι επάνω από το 40%.

Λέτε για τον χάρτη υγείας και τι θέλουμε να κάνουμε. Να σας πω πράγματα που εσείς πρώτος από όλους τα ξέρετε, κύριε Ξανθέ. Έχουμε νομούς αυτήν τη στιγμή με δύο, τρία και τέσσερα νοσοκομεία όπου υπολειτουργούν όλα. Δεν υπολειτουργούν τώρα. Υπολειτουργούν χρονίως. Ο κόσμος από τα συγκεκριμένα μέρη φεύγει από το ένα και πηγαίνει στο άλλο και πολλές φορές φεύγει και τελείως από τον νομό. Έχουμε παρακολουθήσει τις ροές των ανθρώπων από νομό σε νομό και μπορώ να σας πω με λεπτομέρεια πόσοι νοσηλεύονται στο νοσοκομείο της περιοχής τους, πόσοι πάνε στο διπλανό και πόσοι φεύγουν τελείως. Αυτά είναι πράγματα που φυσικά πρέπει να διορθώσουμε.

Μιλήσατε για τα κίνητρα -ο κ. Μιχαηλίδης- και άκουσα με έκπληξη όλα αυτά τα κίνητρα τα οποία δεν τα είδα ποτέ. Ήσασταν τεσσεράμισι χρόνια στην κυβέρνηση. Μπήκαν κίνητρα για τους ανθρώπους στα νησιά; Μπήκε επίδομα; Τεσσεράμισι χρόνια μπήκε επίδομα; Εγώ δεν το είδα ποτέ. Συνεπώς, χρειαζόμαστε πράγματι κίνητρα για τα νησιά και ετοιμαζόμαστε να το κάνουμε.

Επίσης, μιλήσατε για τις διακομιδές, ο κ. Μάρκου το είπε. Από το 2007 υπάρχει ΦΕΚ που λέει ότι όλοι οι γιατροί που εργάζονται στα νοσοκομεία, όπως συμβαίνει σε κάθε πολιτισμένη χώρα του κόσμου, είναι εκπαιδευμένοι να κάνουν ανάνηψη.

Εμείς, από όταν αναλάβαμε με τον Υπουργό, ξεκινήσαμε να κάνουμε εκπαίδευση στα επείγοντα των νοσοκομείων που σταμάτησε, γιατί με το κύμα της πανδημίας δεν γινόταν να κάνουμε παράλληλα και εκπαίδευση.

Η αλήθεια είναι ότι κάνατε τα επείγοντα, αλλά τα επείγοντα δεν έχουν κανέναν γιατρό με εξειδίκευση επείγουσας ιατρικής. Είναι γιατροί που είχαν τις ειδικότητές τους, γιατί στα επείγοντα πράγματι πρέπει να έχουμε, ειδικά στα περιφερειακά νοσοκομεία όπου οι γιατροί που είναι εκεί πρέπει κάθε φορά να αντιμετωπίζουν το κάθε τι. Αλλά αυτό θέλει εκπαίδευση, η εκπαίδευση αυτή δεν έγινε ποτέ και είναι κάτι που πρέπει να ξεκινήσουμε και να κάνουμε τώρα, γιατί πραγματικά οι άνθρωποι που πάνε στα επείγοντα, σε οποιοδήποτε νοσοκομείο, ακόμη και σε κέντρο υγείας, πρέπει να έχουν έναν γιατρό που να είναι σε θέση να περιδέσει ένα τραύμα, να κάνει καρδιοαναπνευστική αναζωογόνηση, εάν χρειαστεί να διασωληνώσει. Αυτά κάνει ο γιατρός στα επείγοντα, δεν κάνει τον διακομιστή, δεν λέει «εσύ να πας σε αυτό το νοσοκομείο και εσύ να πας σε αυτό το νοσοκομείο». Τα επείγοντα είναι εκεί για να λύνουν τα προβλήματα στο μέτρο που μπορούν, αλλά σίγουρα πρέπει να σταθεροποιούν τον άρρωστο. Αυτό δεν γίνεται μέχρι τώρα. Αυτό κάνουμε τώρα.

Μιλάμε για την πρωτοβάθμια. Πράγματι, η πρωτοβάθμια στη χώρα μας δεν είναι καλά οργανωμένη. Όμως σε αυτό το διάστημα της πανδημίας πρέπει να σας πω ότι στην Ελλάδα δεν υπήρξε άνθρωπος που να χρειαστεί ιατρική φροντίδα και να μην την έχει ή από το τηλέφωνο ή από ό,τι θέλετε. Η αλήθεια είναι ότι εγώ ως γιατρός και δουλεύοντας σε ένα μεγάλο νοσοκομείο όπου προφανώς με έβρισκε πολύς κόσμος τηλεφωνικά, παρακολούθησα γιατρούς από το τηλέφωνο στην Αμερική, στο Βέλγιο, στην Αγγλία και τώρα ακόμη στην Αγγλία –πριν από δεκαπέντε ημέρες- γυναίκα που ήθελε γιατρό δεν μπορούσε να βρει GP ούτε να πληρώσει, έκανε τρεισήμισι ημέρες για να βρει γιατρό και η συμβουλή ήταν τηλεφωνική. Άρα, η Ελλάδα έχει κατ’ αρχάς ένα εξαιρετικό υγειονομικό προσωπικό -νομίζω ότι το έχουμε πει όλοι και πρέπει να το ξαναπούμε- που ήταν εκεί, που βοήθησε, που εξακολουθεί να βοηθάει μετά από δύο χρόνια κούρασης.

Έγινε στήριξη. Η στήριξη σε μια πανδημία είναι πάντα –αν θέλετε- λιγότερη και λιγότερο εξειδικευμένη από αυτή που χρειάζεται. Σας επαναλαμβάνω ότι στα επείγοντα οι γιατροί δεν ήταν ειδικευμένοι, έτσι ήταν. Στις ΜΕΘ προσελήφθη κόσμος που δεν είχε εξειδίκευση επείγουσας ιατρικής, γιατί δεν υπήρχε κόσμος με εξειδίκευση επείγουσας ιατρικής για όλα αυτά τα κρεβάτια και τις μονάδες. Σε όλες, όμως, τις ΜΕΘ υπήρχαν ειδικευμένοι γιατροί και έτσι λειτούργησαν στην πανδημία σε όλο τον κόσμο. Δηλαδή, η στελέχωση όλων των μονάδων υγείας στην πανδημία δεν είναι αυτή που είναι στην περίοδο της ηρεμίας. Όλες οι μονάδες και στη Γερμανία είχαν έναν ειδικευμένο γιατρό στη βάρδια και από κάτω άλλους γιατρούς οι οποίοι δεν είχαν εξειδίκευση και αυτά είναι τα σχέδια της πανδημίας –δεν τα έχω αυτήν τη στιγμή, αλλά μπορώ να σας τα καταθέσω- και αυτά είναι και τα σχέδια που έχει πει ο ΟΔΙΠΥ.

Άρα, γενικά η διαχείριση της πανδημίας στη χώρα μας ήταν πάρα πολύ καλή, η υπερβάλλουσα θνητότητα δεν είναι πάρα πολύ μεγάλη. Μας στεναχωρεί κάθε θάνατος, δεν υπάρχει καμμία αμφιβολία γι’ αυτό, αλλά στην Ελλάδα έχουμε πολλά θέματα, έχουμε έναν γηράσκοντα πληθυσμό, έχουμε πιο γερασμένο πληθυσμό από τον μέσο όρο της Ευρώπης. Υπήρχαν πάρα πολλοί άνθρωποι που ερχόντουσαν αργά στο νοσοκομείο. Η προσπάθεια στήριξης ήταν πάντα πολύ μεγάλη. Η αλήθεια είναι επίσης ότι διασωληνώσαμε ασθενείς με την πίεση των συγγενών, με την πίεση της ώρας, που δεν πληρούσαν τα κριτήρια της διασωλήνωσης και αυτό είναι επίσης αλήθεια.

Δεν είναι αυτό το θέμα μας. Το θέμα μας είναι ότι μιλήσατε για Χάρτη Υγείας. Ο χάρτης υγείας –και με όσα λέει ο Παγκόσμιος Οργανισμός Υγείας- λέει ότι θέλει συστήματα που να είναι άμεση η πρόσβαση του ασθενούς –να υπάρχει, δηλαδή, προσβασιμότητα- και να υπάρχει βιωσιμότητα. Η βιωσιμότητα δεν είναι όταν κάνουμε ένα νοσοκομείο σε κάθε περιοχή της Ελλάδας με πλήρεις ειδικότητες, γιατί πρώτα από όλα δεν υπάρχει εμπειρία. Το πρώτο πράγμα που χρειάζεται για να έχουμε ένα καλό σύστημα υγείας είναι να υπάρχουν γιατροί και νοσηλευτικό προσωπικό που έχουν εμπειρία, που προσφέρουν τις υπηρεσίες υγείας που πρέπει και που αξιολογούνται.

Ένας κανόνας είναι ότι ένας χειρουργός πρέπει να έχει εκατόν τριάντα χειρουργεία τον χρόνο για να κρατάει τις δεξιότητές του. Εμείς έχουμε νοσοκομεία που έχουν 0,7 χειρουργεία ανά ιατρό την εβδομάδα. Υπολογίστε εσείς πόσα χειρουργεία είναι αυτά τον χρόνο.

Επίσης, σε αυτά τα νοσοκομεία μπορεί να έχουμε τρεις γιατρούς στην ίδια ειδικότητα. Εκεί πρέπει να σκεφθούμε: Χρειαζόμαστε να έχουμε τρεις γιατρούς που κάνει ο καθένας 0,7 επεμβάσεις την εβδομάδα ή μπορούμε να έχουμε ένα σύνολο γιατρών από διαφορετικές ειδικότητες που βοηθούν ο ένας τον άλλον, ώστε να υπάρχουν ειδικότητες σε κάθε περιοχή, αλλά να υπάρχει ένα σύστημα που πραγματικά είναι αποδοτικό και που το εμπιστεύεται και ο πολίτης; Οι ίδιοι οι πολίτες αυτήν τη στιγμή φεύγουν από τη μία περιοχή και πηγαίνουν στην άλλη και αυτό το βλέπουμε καθημερινά και νομίζω ότι στις περιοχές σας το βλέπετε αυτό όλοι.

Άρα, η πρόθεσή μας είναι να στηρίξουμε πραγματικά το σύστημα υγείας με υπηρεσίες υγείας σε κάθε περιοχή, όπου υπάρχει, βλέποντας ποιες είναι οι ανάγκες, πού χρειάζονται περισσότερα κέντρα τραύματος, πού χρειάζονται περισσότερα κέντρα Αλτσχάιμερ.

Όλα αυτά είναι στον χάρτη υγείας που θα τον δείτε πολύ σύντομα, τον οποίο επεξεργαζόμαστε μια πολύ μεγάλη ομάδα με γιατρούς διαφόρων ειδικοτήτων και τον ΟΔΙΠΥ, βλέποντας τα στοιχεία και τις ανάγκες κάθε περιοχής και αυτά θα τα δείτε. Αυτά θα είναι προς όφελος των ασθενών και προς όφελος του ελληνικού δημοσίου.

Ναι, θέλουμε ένα δημόσιο σύστημα υγείας. Έχω αφιερώσει -τουλάχιστον προσωπικά και νομίζω οι περισσότεροι από εμάς που είμαστε γιατροί εδώ- τριάντα χρόνια της ζωής μου στο δημόσιο σύστημα υγείας και θεωρώ αναφαίρετο δικαίωμα κάθε πολίτη να έχει ένα δημόσιο σύστημα υγείας και υπηρεσίες που θα είναι σωστές.

Τα είπα για τα ΤΕΠ. Συμφωνείτε, φαντάζομαι, μαζί μου ότι πρέπει να υπάρχουν ειδικευμένοι γιατροί στην επείγουσα ιατρική.

Επίσης, κάτι που είναι πάρα πολύ σημαντικό και το οποίο δεν το κάναμε μέχρι τώρα στην Ελλάδα, είναι να λέμε τι ειδικότητες χρειαζόμαστε κάθε χρόνο. Έχουμε έλλειψη αναισθησιολόγων γιατί τα τελευταία χρόνια δεν φροντίσαμε να έχουμε αναισθησιολόγους. Δώσαμε τώρα κίνητρα, τα πράγματα είναι λίγο καλύτερα, αλλά θα αργήσουμε να δούμε πολλούς αναισθησιολόγους στην Ελλάδα. Ενώ γενικά έχουμε πολλούς γιατρούς -περισσότερους από τον μέσο όρο της Ευρώπης- σε συγκεκριμένες ειδικότητες που θεωρούνται αποδοτικότερες και δίκαια, ίσως, από τους συναδέλφους και δεν έχουμε γιατρούς σε άλλες που τις χρειαζόμαστε. Άρα, πρέπει να φροντίσουμε κάθε χρόνο να λέμε: Εφέτος θέλουμε πέντε παθολογοανατόμους, δεκαπέντε αναισθησιολόγους, δεκαπέντε εντατικολόγους, έναν καρδιοχειρουργό. Κάπως έτσι πρέπει να το κάνουμε. Δεν μπορεί να ισχύει το σύστημα που ισχύει τώρα, όποιος θέλει, όπου θέλει πηγαίνει και περιμένει και κάνει ειδικότητα και έτσι έχουμε τριακόσιους γιατρούς σε μία ειδικότητα και μηδέν στην άλλη! Αυτά είναι αλλαγές που νομίζω ότι έπρεπε να έχουμε δει εδώ και πολλά χρόνια και να έχουμε φροντίσει.

Έχουμε ξεκινήσει ήδη ειδικότητες στη Νοσηλευτική, κάτι που επίσης είναι πάρα πολύ σημαντικό. Άρα, οι σωστές κατευθύνσεις του συστήματος υπάρχουν, η στήριξη του συστήματος υπήρξε.

Επίσης, λέτε για τα κίνητρα. Εγώ είμαι σε ένα μεγάλο νοσοκομείο και θα σας δείξω τη ροή των γιατρών πώς έγινε.

Το 2014 είχαμε εκατόν δεκατέσσερις ειδικευόμενους στο «Σωτηρία». Το 2019 ξέρετε πόσους είχαμε; Είκοσι οκτώ. Αυτό σημαίνει ότι κάτι δεν κάνουμε καλά στο Εθνικό Σύστημα Υγείας και αυτό είναι κάτι που πρέπει να το διορθώσουμε τώρα, χθες. Αυτό είναι κάτι που πρέπει να ξεκινήσουμε όλοι με κίνητρα, με δυνατότητες, εάν θέλετε.

Κατ’ αρχάς, στην Ευρώπη είμαστε η μόνη χώρα που έχουμε πλήρη και αποκλειστική. Δεν είναι η πλήρης και αποκλειστική. Δεν τιμωρούμε κανέναν με πλήρη και αποκλειστική. Αυτό που μας ενδιαφέρει είναι να μπορεί να προσφέρει ο γιατρός τις υπηρεσίες στο Εθνικό Σύστημα Υγείας. Και αν θέλει να έχει και ένα ιατρείο στο πλάι, ποιο είναι το πρόβλημά μας, αν αυτό είναι αξιολογημένο, γίνεται η πρωινή δουλειά στο νοσοκομείο και γίνεται οπωσδήποτε η απογευματινή δουλειά στο νοσοκομείο; Αυτό είναι που μας ενδιαφέρει, γιατί είναι ένα σύστημα που θα κάνει οικονομία κλίμακος για τα νοσοκομεία, θα βελτιώσει την απόδοση του δημόσιου συστήματος και θα επιτρέψει να έχουν καλύτερες αποδοχές όλοι όσοι είναι στο σύστημα.

Άρα, είναι πράγματα που θα κουβεντιάσουμε όλοι μαζί. Με κάποιους από εσάς έχω ήδη κουβεντιάσει. Νομίζω ότι είναι όλες οι αλλαγές προς τη σωστή κατεύθυνση και είναι αλλαγές που οι ίδιοι οι γιατροί θέλουν. Νομίζω ότι όλο το προσωπικό, αν καταλαβαίνει ότι όσο καλύτερη δουλειά κάνεις, όση περισσότερη δουλειά κάνεις μέσα σε ένα νοσοκομείο τόσο καλύτερα οικονομικά θα έχει το νοσοκομείο σου, αυτό είναι σημαντικό.

Γιατί μέχρι τώρα οι προϋπολογισμοί των νοσοκομείων είναι τελείως έωλοι. Δηλαδή, τόσα ξόδεψες εσύ πέρυσι, να σου δώσω άλλα τόσα φέτος. Αν έχω κάνει οικονομία, που το έκανε το «Σωτηρία», τον επόμενο χρόνο θα πάρεις λιγότερα λεφτά. Μα, δεν υπάρχει λογική σε αυτό το πράγμα. Τι δουλειά κάνω, τι αποδίδω και έτσι γίνεται ο προϋπολογισμός. Άρα αυτά είναι πράγματα που έπρεπε να τα έχουμε δει εδώ και πολύ καιρό. Γιατί δεν υπάρχει τίποτα στον αέρα. Τα πράγματα έχουν μια βάση που είναι και οικονομική, κυρίως όμως είναι δουλειά του τι προσφέρουμε στον άρρωστο και τι προσφέρουμε και στον υγειονομικό, που προσφέρει τη δουλειά στον άρρωστο. Άρα αυτά τα δύο είναι πράγματα που πρέπει να συνδυάζουμε μαζί και νομίζω ότι είναι ένας διάλογος που ξεκινάει τώρα, που μας αφορά όλους, που έχει σχέση με το μέλλον της υγείας στη χώρα μας. Δεν πρέπει να έχουμε στεγανά.

Θέλουμε να δούμε νοσοκομεία στελεχωμένα από γιατρούς, που για να δούμε στελεχωμένα από γιατρούς -υπάρχουν πάρα πολλά νοσοκομεία που έχουν πρόβλημα σε πολλές ειδικότητες- πρέπει να έχουμε δώσει κίνητρα που να είναι πραγματικά τα κίνητρα που θέλει ο γιατρός, όχι που είναι κίνητρα μπλεγμένα μέσα σε πολιτικές ιδεοληψίες. Αυτός είναι ο χάρτης της χώρας.

Σας ευχαριστώ πολύ. Θα δουλέψουμε όλοι μαζί παρέα για ένα καλό σύστημα υγείας. Σας ευχαριστώ για όλα και πρώτα από όλα ευχαριστώ τους συναδέλφους μου υγειονομικούς.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την αναπληρώτρια Υπουργό Υγείας την κ. Γκάγκα.

Και μετά την τακτοποίηση του Βήματος, τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Πάνος Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Υπουργέ, άλλο στρεψοδικία και άλλο πολιτική για την υγεία. Διότι όσα επιχειρήματα ακούσαμε εδώ ήταν πραγματικά μια άριστη προσπάθεια να παίξετε με τα νούμερα, να βγάλετε τα λάθος συμπεράσματα. Όμως, αυτό που σας αναγνωρίζω -όχι μόνο τώρα, αλλά συνολικά- με την παρουσία σας στη Βουλή είναι ότι ο λόγος σας είναι βαθιά ιδεολογικός και έτσι σήμερα πραγματικά παρουσιάσατε το ιδεολογικό μανιφέστο της αύξησης του δημόσιου συστήματος υγείας. Όλα όσα είπατε για τη σχέση των δημόσιων δομών των νοσοκομείων, για τη σχέση ανταγωνισμού που θα πρέπει να έχουν με όρους αγοράς με τον ιδιωτικό τομέα οδηγούν στην πλήρη υπονόμευση του δημόσιου συστήματος υγείας, αυτό δηλαδή που με συνέπεια η Κυβέρνησή σας υπηρετεί όλα αυτά τα χρόνια.

Χαίρομαι ειλικρινά γι’ αυτή την αφοπλιστική προσέγγιση, την βαθιά ιδεολογική προσέγγιση, αλλά όμως αναδεικνύει και τη μεγάλη σας ήττα ως μια αυθεντική νεοφιλελεύθερη Κυβέρνηση. Διότι αν κατάλαβε κάτι ο κόσμος μετά την πανδημία είναι ότι το δημόσιο αγαθό της υγείας θέλει δημόσιες παρεμβάσεις, θέλει κρατικά συστήματα υγείας, θέλει ακριβά συστήματα υγείας για να μπορούν να έχουν όλες και όλοι πρόσβαση σε αυτά και όχι ανάλογα με τη δυνατότητα του καθενός να πληρώνει αυτές τις υπηρεσίες.

Και δεν είναι ο μοναδικός τομέας που έχει καταρρεύσει η νεοφιλελεύθερη ιδεοληψία σας. Είναι και τα θέματα της ενεργειακής κρίσης. Και εκεί πάλι είναι αυτό βιώνουμε αυτήν τη στιγμή, αυτό που δεν μπόρεσε η χθεσινή σύνοδος κορυφής στην Ευρώπη να απαντήσει, δηλαδή μια μεγάλη παρέμβαση εκ μέρους των κυβερνήσεων, εκ μέρους των ευρωπαϊκών κρατών για να προστατεύσουν την οικονομία. Γιατί; Διότι πρέπει να μείνει ανέγγιχτη η λειτουργία του χρηματιστηρίου ενέργειας. Πρέπει να αφεθούν μόνες τους οι δυνάμεις της αγοράς να ισορροπήσουν. Αλλά και εδώ όμως φαίνεται πόσο αδιέξοδος είναι αυτός ο δρόμος.

Θα μπορούσα να σας αναφέρω πολλαπλά επιχειρήματα, πώς έχει κλείσει η περίοδος της ιδεολογικής ηγεμονίας που καταρρέει με πάταγο του νεοφιλελευθερισμού, όπως και στα ζητήματα της κλιματικής κρίσης. Αλλά αυτή είναι μια συζήτηση συνολικότερη, πολύ επίκαιρη, την έχουμε μπροστά μας. Είναι το σταυροδρόμι που αντιμετωπίζουν όλοι οι λαοί, όπως και ο δικός μας. Και νομίζω ότι από αυτήν την κριτική, από αυτήν τη βαθιά συνειδητοποίηση του κόσμου ότι είναι αδιέξοδος αυτός ο δρόμος, δεν θα γλιτώσετε.

Αλλά ας έρθουμε λίγο στα θέματα του περιεχομένου της επίκαιρης επερώτησης. Κύριε Υπουργέ, όταν επικαλείστε μελέτες και μάλιστα με ονοματεπώνυμο, δεν μπορεί να είναι καλές πριν κάποια χρόνια και οι ίδιες οι μελέτες που έχουν την υπογραφή των ίδιων των επιστημόνων να είναι κακές. Αναφέρομαι στην περίπτωση της μελέτης Λύτρα - Τσιόδρα, όπου είπε ευθαρσώς ότι θα είχαμε 35% λιγότερες απώλειες αν είχατε κάνει αυτά που έπρεπε για να στηρίξετε το δημόσιο σύστημα υγείας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν λέει τέτοια πράγματα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν λέει τέτοια πράγματα; Να τη διαβάσετε ξανά.

Μήπως, κύριε Υπουργέ, δεν είναι γνωστό ότι υπήρξαν χιλιάδες ματαιώσεις επισκέψεων, μείωση της δραστηριότητας κατά 45% των νοσοκομείων την περίοδο της covido-ποίησης του δημόσιου συστήματος υγείας; Το αρνείστε αυτό; Είχαν αυτά τις επιπτώσεις τους σε αυτό που ονομάζουμε υπερβάλλουσα θνητότητα και θνησιμότητα; Δεν είχανε; Ήταν όλα καλά καμωμένα; Και έρχεστε εδώ να πείτε το εξής: «Μα καλά, στην Ελλάδα έχουμε μια πολύ μεγάλη συμβολή των ιδιωτικών δαπανών στο σύνολο των δαπανών για την υγεία». Και αυτό το χρεώνετε στον ΣΥΡΙΖΑ; Αυτό το σύστημα που φτιάξατε εδώ και δεκαετίες, εσείς και ο αμαρτωλός δικομματισμός του παρελθόντος, που πραγματικά βάζει συνέχεια ολοένα και περισσότερο στο περιθώριο τις δημόσιες δομές υγείας, που αδυνατίζει τις δημόσιες παρεμβάσεις, που αφήνει περιθώρια κερδοσκοπίας στους ιδιώτες, το χρεώνετε στον ΣΥΡΙΖΑ, εμείς που ήρθαμε να ανατρέψουμε αυτήν την πορεία και μάλιστα σε συνθήκες ακραίας δημοσιονομικής λιτότητας και καταναγκασμών;

Κάνετε κριτική σε εμάς για τα θέματα των προσλήψεων που παρ’ όλα αυτά έγιναν όταν εσείς ακολουθήσατε τις απολύσεις και κλείνατε δομές υγείας; Όταν εμείς καταφέραμε και παραλάβαμε το πέντε προς ένα, τις πέντε αποχωρήσεις, μία πρόσληψη και το κάναμε ένα προς ένα, σας ανοίξαμε τον δρόμο και δεν το εκμεταλλεύεστε; Και έχετε το θράσος εδώ πέρα να τα λέτε αυτά; Δεν έχει μνήμη ο κόσμος; Δεν γνωρίζει; Πόσο, λοιπόν, στηρίξατε τον ιατρικό κόσμο ο οποίος έχει φτάσει σε συνθήκες απόγνωσης και παραιτείται γιατί δεν αντέχει να δουλεύει με αυτούς τους μισθούς, με αυτές τις συνθήκες; Πόσα νέα παιδιά ξεκίνησαν ως επικουρικοί και παραιτήθηκαν λίγο πριν το τέλος, διότι όταν δεν υπάρχει προοπτική, όταν τους προσφέρονται αξιόπιστοι μισθοί και καλύτερες συνθήκες εργασίας στο εξωτερικό;

Σε όλα αυτά, λοιπόν, απαντάτε με το να μας λέτε ότι πρέπει να ανοίξει ο δρόμος του ανταγωνισμού των δημόσιων δομών υγείας με τους ιδιώτες, έτσι ώστε τα δημόσια νοσοκομεία να βρίσκουν τα χρήματα από μόνα τους; Και πού είναι η συνταγματική επιταγή για προσφορά, η συνταγματική υποχρέωση για τη στήριξη της δημόσιας υγείας, για την παροχή στους πολίτες -άνδρες και γυναίκες- του δημόσιου αγαθού της υγείας; Όλα αυτά βέβαια σας είναι ξένα. Το καταλαβαίνω, γιατί είστε δικηγόρος. Φαντάζομαι ότι δεν το συμμερίζεται η διπλανή σας Αναπληρώτρια Υπουργός, γιατί φαντάζομαι ότι πρώτα από όλα είναι γιατρός. Γιατί δεν μπορεί κανένας ο οποίος πιστεύει, πολύ δε περισσότερο που είναι γιατρός και έχει δώσει όρκο, να υιοθετήσει αυτές τις επικίνδυνες ιδεοληψίες που μας παρουσιάσατε σήμερα εδώ πέρα.

Ποιος, λοιπόν, δεν γνωρίζει ότι υπήρξαν ΜΕΘ, οι οποίες ήταν πλημμελώς στελεχωμένες, ότι εδώ πέρα συστηματικά επαναλαμβάνετε διάφορα τρικ, παίζοντας με τους αριθμούς; Και όταν αναφέρεστε στον αριθμό των ΜΕΘ τις περιόδους του ΣΥΡΙΖΑ, οι οποίες αυξήθηκαν σε πάρα πολύ δύσκολες συνθήκες, τότε δεν προσμετράγατε τις ιατρικές και αυτές που εν δυνάμει μπορούν να ενσωματωθούν στο σύστημα στον ιδιωτικό τομέα. Τώρα τις προσμετράτε για να εμφανίζετε ένα μεγαλύτερο νούμερο. Ποιος δεν γνωρίζει ότι οι συνθήκες αξιοποίησης, επίταξης –πείτε το όπως θέλετε- των ΜΕΘ από τον ιδιωτικό τομέα είχαν ως αποτέλεσμα τον τετραπλασιασμό του αντιτίμου εκ μέρους σας;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Όμως, η συμβολή τους ήταν επιλεκτική. Ο ιδιωτικός τομέας έπρεπε να μείνει αμόλυντος απ’ αυτή την υπόθεση. Και την ίδια στιγμή φλερτάρατε ή και κάνατε πράξη την ιδέα να βάλετε σε αναστολή κρίσιμα, μεγάλα νοσοκομεία της Αττικής. Ποιος δεν ξέρει ότι υποχωρήσατε κάτω από τον καταιγισμό των καταγγελιών και της κριτικής των πολιτών της Βόρειας Αθήνας για το Νοσοκομείο Παίδων Πεντέλης; Υποχωρήσατε, το θυμόσαστε πολύ καλά. Υποχωρήσατε κάτω από τις κινητοποιήσεις θα αναγκαστείτε να υποχωρήσετε και σε άλλα πράγματα. Ποιος δεν γνωρίζει ότι την στιγμή που σε όλον τον κόσμο γινόταν μια μεγάλη σύγκρουση, ανάμεσα σε μια αντίληψη που πρότασσε τα συμφέροντα και την προστασία των κερδών των μεγάλων φαρμακευτικών εταιρειών και των μεγάλων μονοπωλίων στον χώρο της υγείας του φαρμάκου, σύγκρουση ανάμεσα στην άρση της πατέντας για τα εμβόλια, εσείς που κόπτεστε υπέρ του υποχρεωτικού εμβολιασμού ψηφίσατε ως Κοινοβουλευτική Ομάδα στο Ευρωκοινοβούλιο, οι Βουλευτές της Νέας Δημοκρατίας, να μείνουν ανέγγιχτα αυτά τα προϊόντα. Τα ξεχνάει κανείς αυτά;

Είπατε κάτι: Η υποχρεωτικότητα…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τι σχέση έχει αυτό;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τι σχέση έχει;

Αλήθεια, κύριε Κοινοβουλευτικέ Εκπρόσωπε, μας βγάζετε εδώ ολόκληρα λογύδρια για την ανάγκη να χτιστεί το τείχος της ανοσίας που σχετίζεται με τον εμβολιασμό και μας λέτε ότι στην Αφρική αυτό δεν έχει καμμία σημασία; Εκεί λοιπόν να μην εμβολιαστούν. Μα, ήρθε η ίδια η πραγματικότητα να σας δείξει από πού ξεκίνησε η Όμικρον. Κουνάτε το κεφάλι κιόλας; Δεν μπορείτε ούτε αυτό να καταλάβετε; Τέτοιες παρωπίδες νεοφιλελεύθερες πλέον υπάρχουν; Σας έχουν κλείσει το οπτικό πεδίο; Δεν γίνεται έτσι, δεν πάμε καλά έτσι. Δεν πάμε καθόλου καλά έτσι.

Κυρίες και κύριοι συνάδελφοι, δεν ξεχνάμε ότι η χώρα μας καταγράφηκε με τους πιο αρνητικούς δείκτες στις απώλειες ζωών ανά εκατομμύριο. Δρέψατε όλα τα αρνητικά μετάλλια με τη στάση σας και δεν εκμεταλλευτήκατε την ευκαιρία που είχαμε στην πρώτη φάση της πανδημίας. Είχατε λυμένα τα χέρια, είχατε δει τι συνέβαινε στις γειτονικές χώρες, είχατε όλα τα περιθώρια να δράσετε, είχατε τη ρήτρα διαφυγής από την Ευρωπαϊκή Ένωση και τη δυνατότητα να δώσετε παραπάνω χρήματα. Δεν το κάνατε! Δεν το κάνατε και ήρθαν τα επόμενα κύματα της πανδημίας με τραγικά αποτελέσματα για όλες και για όλους. Αντί πραγματικά να ανασκουμπωθείτε, αντί με αυτοκριτικούς τόνους να συμφωνήσουμε σε ένα εθνικό σχέδιο στήριξης του δημόσιου συστήματος υγείας, να εξαγγείλετε μια νέα μεταρρύθμιση στο πρωτοβάθμιο επίπεδο, η οποία ουσιαστικά θα εμβαθύνει τη λογική της έμμεσης ιδιωτικοποίησης -αν ισχύουν αυτά που μας είπατε, θα το δούμε, θα το συζητήσουμε, θα έχουμε την ευκαιρία-, αυτό που κάνετε είναι πραγματικά έξω από τις ανάγκες της κοινωνίας, έξω από τις ανάγκες των περισσοτέρων.

Ο τίτλος που μπορεί να μπει στη διαχείριση της πανδημίας εκ μέρους σας είναι ότι αποτύχατε. Αποτύχατε, δεν μάθατε και παραμένετε εμμονικοί σε μία λογική η οποία είναι αδιέξοδη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Κυρίες και κύριοι συνάδελφοι, η αποτυχία σας δεν είναι μονάχα αυτή. Μιλήσατε, κύριε Υπουργέ, στο ξεκίνημα της ομιλίας σας γι’ αυτά που συμβαίνουν σήμερα στην Ουκρανία. Εκ μέρους του ΣΥΡΙΖΑ η καταδίκη της ρωσικής επέμβασης, της ρωσικής εισβολής είναι σαφής. Αλλά η σωστή πλευρά της ιστορίας είναι εκείνη που είναι με τη μεριά της ειρήνης και της διαρκούς προσπάθειας να κερδίσει η διπλωματία, η συνεννόηση εις βάρος μιας λογικής του πολέμου, εις βάρος μιας οικονομίας του πολέμου. Είναι πραγματικά ανατριχιαστικό ότι στη σημερινή Ευρώπη, μετά την εμπειρία των δύο και πλέον ετών της πανδημίας, μετά την εμπειρία στην Ελλάδα των είκοσι έξι χιλιάδων και πλέον νεκρών συζητάμε αν θα εξαιρέσουμε τις εξοπλιστικές δαπάνες από τους δημοσιονομικούς στόχους, από τους στόχους για την επίτευξη των πρωτογενών πλεονασμάτων.

Και σας ρωτώ εγώ: Γιατί να μην εξαιρεθούν οι δαπάνες για την υγεία; Υπάρχει πιθανότητα αν ω μη γένοιτο γίνει ένας πόλεμος να έχουμε μεγαλύτερο αριθμό απώλειες από τις είκοσι έξι χιλιάδες και πλέον που χάσαμε τον καιρό της πανδημίας; Απαντήστε σε αυτό το ερώτημα, κύριε Υπουργέ. Διότι είναι το σταυρικό ερώτημα που ακριβώς δείχνει τη διαφορετική προσέγγιση στα πράγματα, τις διαφορετικές αξίες, τις διαφορετικές προτεραιότητες για εμάς στα ζητήματα της υγείας, της ειρήνης, της εξασφάλισης στον κόσμο της δυνατότητας να έχουν πρόσβαση στα κοινά αγαθά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, κ. Χάρης Θεοχάρης για έξι λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα δεν γίνεται τυχαία η συζήτηση περί της διαχείρισης της πανδημίας. Η σχετική επερώτηση του ΣΥΡΙΖΑ μπορεί να είναι αντιπαραγωγική, μπορεί να είναι εντελώς ανορθολογική, μπορεί να μην έχει στοιχεία, όπως καταφανώς έδειξε προηγουμένως ο Υπουργός και τα στοιχεία να είναι υπέρ της θέσης της Κυβέρνησης, μπορεί επίσης να εντάσσεται στη συνηθισμένη μικροπολιτική με την οποία ασχολείται κατ’ αποκλειστικότητα ο ΣΥΡΙΖΑ. Δεν είναι όμως, αναίτια. Δεν υπήρξε ούτε μία φορά τα τελευταία χρόνια που ο κ. Τσίπρας και η παράταξή δεν έθεσαν σε απόλυτη προτεραιότητα το στενό κομματικό συμφέρον. Δεν υπήρξε ούτε μία φορά που ο ΣΥΡΙΖΑ να μην καταστρατήγησε βάναυσα το κοινό καλό και το όφελος της πατρίδας, προκειμένου να εντείνει ή ακόμα και να προκαλέσει κοινωνική αναταραχή, αποβλέποντας πρακτικά σε μια υφαρπαγή ψήφων.

Ακούσαμε μια κριτική, ιδιαίτερα τώρα τελευταία από τον Κοινοβουλευτικό Εκπρόσωπο, κ. Σκουρλέτη, η οποία προσπάθησε λίγο να ενδυθεί του μανδύα της πολιτικής αντιπαράθεσης. Υπάρχουν πολιτικές διαφορές, είναι δεδομένο και φανερό. Για εμάς τον καλό καιρό, όταν οι δυνάμεις της αγοράς λειτουργούν, πρέπει να φαίνονται να λειτουργούν όπως πρέπει. Στις δύσκολες στιγμές όμως, παρεμβαίνουμε. Στις δύσκολες στιγμές το κράτος ρυθμίζει, στηρίζει, αφαιρεί την αβεβαιότητα. Δεν έχετε πολιτική κριτική να κάνετε στην πρόταση του Πρωθυπουργού για τη ρύθμιση των τιμών του φυσικού αερίου. Και μάλιστα, ο κ. Σκουρλέτης σηκώθηκε και είπε ότι δεν υιοθετήθηκε. Ψέμα! Είναι η πρόταση η οποία υιοθετήθηκε χθες και είναι η δεύτερη πρόταση που προτάθηκε από τον Πρωθυπουργό μετά την πρόταση για το ταμείο στήριξης των νοικοκυριών από το ενεργειακό κόστος. Υιοθετήθηκε και παραπέμπεται στην Κομισιόν για να υλοποιηθούν οι πράξεις.

Έτσι υιοθετούν πάντοτε, κύριε Σκουρλέτη.

(Θόρυβος από την πτέρυγα του ΣΥΡΙΖΑ)

Ρωτήστε τον κ. Τσίπρα που ήταν σε συνόδους κορυφής και θα σας τα πει, να είστε σίγουρος. Υιοθετήθηκε πλήρως. Αυτό που παραπέμφθηκε προς περαιτέρω συζήτηση και εξειδίκευση και δεν υιοθετήθηκε, αλλά συζητήθηκε μόνο επί της αρχής, είναι το νέο ταμείο των 300 - 350 δισεκατομμυρίων το οποίο θα έρθει να στηρίξει τη στρατηγική αυτονομία της Ευρώπης σε τρεις τομείς, στην ενέργεια, στην άμυνα και στον επισιτισμό στην πρωτογενή παραγωγή για τις ανάγκες του ευρωπαϊκού λαού. Αυτό όμως, κρατήστε την εκτίμησή μου, θα υιοθετηθεί πριν το τέλος της γαλλικής προεδρίας. Θα συζητηθεί ξανά στην επόμενη σύνοδο κορυφής και είμαι σίγουρος πως θα έχουμε εξελίξεις πριν το τέλος του εξαμήνου. Δεν είναι ζήτημα τόσο της πολιτικής αντιπαράθεσης, δηλαδή, την οποία θα τη δούμε την πολιτική αντιπαράθεση όταν έρθουν όλα τα νομοσχέδια που περιέγραψε ο Υπουργός προηγουμένως. Και σας έδειξε ποια είναι η σχέση και ποιος στηρίζει πραγματικά τις ιδιωτικές κλινικές και ποιος στηρίζει το δημόσιο σύστημα υγείας.

Αυτά, λοιπόν, είναι υπαρκτές διαφορές που θα φανούν στην πράξη και θα τις δει ο ελληνικός λαός από την ψήφο σας σε όλα αυτά τα νομοσχέδια. Όμως, εδώ στην πραγματικότητα ακούσαμε έναν λαϊκιστικό λόγο. Τη στιγμή που η χώρα χρειάζεται ενότητα, τη στιγμή που η χώρα πρέπει ενωμένη να αντιμετωπίσει τις παγκόσμιες αυτές κρίσεις, τι ακούσαμε;

Σταχυολογώ. Ακούσαμε, για παράδειγμα, ότι το πρώτο κύμα ήταν ήπιο, όπως είπε ο κ. Ξανθός.

Δεν ήταν ήπιο, κύριε Ξανθέ. Το πρώτο κύμα ήταν το ίδιο σφοδρό, όπως στις άλλες χώρες. Αντιμετωπίστηκε καλύτερα από τα μέτρα τα οποία πήρε η Κυβέρνηση.

Μας κάνετε κριτική ότι δίνουμε την εικόνα της προσωρινότητας της κρίσης. Ακόμα και τώρα, στο τελευταίο Υπουργικό Συμβούλιο, στην εισαγωγική του τοποθέτηση, ο Πρωθυπουργός έκλεισε, λέγοντας: «Δεν είναι ακόμα η κρίση τελειωμένη. Πρέπει να προσέχουμε, πρέπει να χρησιμοποιούμε τις μάσκες. Πρέπει να κάνουμε ό,τι μπορούμε καλύτερο για να αντιμετωπίσουμε ο καθένας την κρίση αυτή». Κάνετε σφάλμα, λοιπόν.

Ακούσαμε, μάλιστα -το είπε η κ. Αυγέρη- ότι η αναστολή των χειρουργείων είναι δείγμα της αποτυχίας μας. Έχετε ακούσει ότι στη Γερμανία έστελναν ασθενείς στο εξωτερικό, σε άλλες χώρες, παρά το τεράστιο εθνικό σύστημα υγείας της Γερμανίας; Και μπορείτε να μας κάνετε να πιστέψουμε, μπορείτε να κάνετε τον ελληνικό λαό να πιστέψει ότι, αν ο ΣΥΡΙΖΑ διαχειριζόταν την κρίση, δεν θα υπήρχε διαχείριση των χειρουργείων και τα λιγότερο επείγοντα δεν θα πήγαιναν πάρα πίσω, για να ασχοληθείτε με την πανδημία;

Ο κ. Ξανθός το είπε και είναι το μόνο σημείο που συμφωνώ. «Δεν είναι», λέει, «αντιπολιτευτικός λόγος αυτός». Πράγματι, δεν είναι αντιπολιτευτικός λόγος αυτός! Διότι ο αντιπολιτευτικός λόγος πρέπει να έχει αρχή, μέση και τέλος, να στηρίζεται στην πραγματικότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, την ανοχή σας. Έχει επιδειχθεί σε όλους ως τώρα.

Το κύριο σημείο της κριτικής σας είναι η αποδιοργάνωση του ΕΣΥ, ότι πράγματι το ΕΣΥ είναι αποδιοργανωμένο.

Αποδείχτηκε με νούμερα από τον Υπουργό ότι το ΕΣΥ στηρίχθηκε από αυτή την Κυβέρνηση πολύ περισσότερο απ’ όσο έχει στηριχθεί ποτέ. Κατ’ ανάγκη, εγώ θα σας πω. Φυσικά κατ’ ανάγκη, διότι όταν έχεις πανδημία, δεν μπορείς να κάνεις τίποτα άλλο παρά να στηρίξεις το ΕΣΥ. Δεν μπορείτε, όμως, να μας κατηγορήσετε για ιδεολογικές παρωπίδες, όταν στηρίξαμε το ΕΣΥ περισσότερο από κάθε κυβέρνηση που έχει περάσει από αυτή τη χώρα από τη Μεταπολίτευση και μετά.

Όμως, αυτό που είναι πιο σημαντικό και θα αναδείξω από ένα στοιχείο που πήρα από το Υπουργείο Υγείας -και ευχαριστώ τον Υπουργό- είναι το εξής: Τον ορισμό του λαϊκισμού, τη διαφορά έργων και λόγων, στην πράξη, όχι αντιπολιτευτικά. Οι προσλήψεις που προκηρύξατε σε γιατρούς μέσα στα τέσσερα χρόνια 2015 - 2019 ήταν δύο χιλιάδες οκτακόσιες πενήντα επτά. Αυτό είπατε, προκηρύσσοντας τις θέσεις. Οι προσλήψεις που ολοκληρώσατε είναι χίλιες οκτακόσιες δύο. Κοιτάξτε διαφορά! Δύο χιλιάδες οκτακόσιες πενήντα επτά με χίλιες οκτακόσιες δύο! Και αυτή η Κυβέρνηση σε δύο χρόνια από τις δύο χιλιάδες εννιακόσιες δεκατρείς που προκήρυξε, υλοποίησε δύο χιλιάδες διακόσιες επτά. Αυτό σημαίνει «κλείνω το κενό μεταξύ του τι λέω και του τι κάνω».

Θα κλείσω με δύο ακόμα σημεία, κύριε Πρόεδρε.

Έρχεστε εδώ και προτείνετε προσλήψεις στην υγεία, νέα μισθολογικά κίνητρα -όχι μόνο προσλήψεις, αλλά και νέα μισθολογικά κίνητρα- έναν νέο χάρτη που θα έχει μόνο νέες δομές. Διότι απειλήσατε τον Υπουργό να μην τολμήσει και φέρει νέο χάρτη με συγχωνεύσεις και κλεισίματα δομών. Έναν νέο χάρτη με νέες δομές μόνο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, κλείστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Αν ρωτήσετε τους τομεάρχες σας, προσλήψεις στην παιδεία, μείωση του ειδικού φόρου κατανάλωσης, να μην έχει η Κυβέρνηση έσοδα, να αυξήσει τα έξοδα όσο γίνεται περισσότερο, να μην εκτελεστεί ο προϋπολογισμός και να πάμε σε μνημόνιο. Αυτό είναι όλη η αντιπολιτευτική σας λογική: Κατηγορούμε τις μνημονιακές κυβερνήσεις και είστε η πρώτη μνημονιακή Αξιωματική Αντιπολίτευση που έχει περάσει από τη χώρα. Αυτά είναι όσα είπατε.

Κλείνω, κύριε Πρόεδρε, με ένα μόνο σημείο. Αυτά που δεν είπατε, όμως, έχουν μεγαλύτερη σημασία και ουσία. Και ξέρετε τι είναι αυτό που δεν είπατε; Ο Υπουργός, πράγματι, μας είπε ότι είμαστε στον ευρωπαϊκό μέσο όρο στον εμβολιασμό. Δεν ήμασταν, όμως, πάντα και αν υπάρχει κάτι το οποίο και εγώ προσωπικά θα ήθελα να είχαμε πετύχει με καλύτερο ρυθμό, είναι ο εμβολιασμός. Θα έπρεπε -δεν ξέρω- να σκεφτούμε και άλλα πράγματα.

Τι κάναμε, όμως, εμείς για τον εμβολιασμό; Δεν μας κατηγορήσατε γι’ αυτό όμως, που θα είχε έστω ένα ψήγμα αλήθειας. Η Κυβέρνηση από την αρχή του εμβολιασμού ήταν εδώ. Ανοίξαμε πρώτοι στην Ευρωπαϊκή Ένωση τη δυνατότητα αναμνηστικής δόσης στους άνω των δεκαοκτώ ετών. Εφαρμόσαμε υποχρεωτικό εμβολιασμό σε όλους τους πολίτες άνω των εξήντα.

Σταχυολογώ μέτρα. Η Κυβέρνηση έθεσε σε εφαρμογή το πρόγραμμα εμβολιασμού κατ’ οίκον το καλοκαίρι. Σαράντα χιλιάδες έχουν εμβολιαστεί στα σπίτια. Περισσότερες από τριακόσιες κινητές μονάδες εμβολιάζουν στα σπίτια σε δυσπρόσιτες περιοχές. Υπάρχουν στοχευμένες παρεμβάσεις σε δήμους, όπου είναι αναγκαίο, με την Κεντρική Ένωση Δήμων και Κοινοτήτων. Προχώρησε σε νέα μέτρα προστασίας της δημόσιας υγείας, πρόσβαση σε κλειστούς χώρους αν δεν είσαι εμβολιασμένος κ.λπ.. Συστηματική και διαρκής ενημερωτική καμπάνια. Είμαστε από τις πρώτες χώρες που εφαρμόσαμε το covid - free application για τις ελεγχόμενες προσβάσεις, η πρώτη χώρα που έδωσε δυνατότητες κ.λπ..

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φτάσει τα δέκα λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Οι υπόλοιποι έχουν πάρει υπερδιπλάσιο χρόνο.

Κλείνω, κύριε Πρόεδρε, με έναν λόγο. Τι έκανε ο ΣΥΡΙΖΑ σε όλα αυτά;

Σταχυολογώ. Τον Νοέμβριο του 2020 κατηγορούσε τον Πρωθυπουργό, λέγοντας ότι το εμβόλιο δεν υπάρχει. Τον Φεβρουάριο του 2021 υποκινούσε διαδηλώσεις, λέγοντας: «θα αναλάβω το ρίσκο». Τον Απρίλιο του 2021 μιλούσε για ξεστοκάρισμα των εμβολίων. Ο κ. Πολάκης τον Ιούνιο του 2021…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε συνάδελφε, αφήστε τον να πει αυτό που θέλει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Απ’ όλα αυτά δεν ψηφίσατε τίποτα, κύριε συνάδελφε. Ούτε την υποχρεωτικότητα των εμβολιασμών των υγειονομικών και των πολιτών.

**ΝΙΚΟΛΑΟΣ ΗΓΟΥΜΕΝΙΔΗΣ:** Είναι όλοι οι Βουλευτές της Νέας Δημοκρατίας εμβολιασμένοι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, ήρεμα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριοι συνάδελφοι, αν λυπάστε για την ψήφο σας, να την αλλάξετε.

(Θόρυβος από την πτέρυγα του ΣΥΡΙΖΑ)

**ΝΙΚΟΛΑΟΣ ΗΓΟΥΜΕΝΙΔΗΣ:** Είναι όλοι οι Βουλευτές της Νέας Δημοκρατίας εμβολιασμένοι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ! Αφήστε τον συνάδελφο να ολοκληρώσει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τα αυστηρά πρόστιμα, τις αυστηρές ποινές για τους αντιεμβολιαστές, τη διάθεση των δωρεάν τεστ κ.λπ.. Δεν βάλατε πλάτη.

Κυρίες και κύριοι συνάδελφοι, προσπαθήστε να αρθείτε στο ύψος των περιστάσεων. Θα είναι μια αλλαγή για το κόμμα σας. Προσπαθήστε να δείξετε υπευθυνότητα, όσο και αν σας είναι δύσκολο. Το καταλαβαίνω ότι σας πειράζει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το ενδιαφέρον είναι ότι σας πειράζει η στάση σας περισσότερο από τις επιτυχίες της Κυβέρνησης.

Αν σας πειράζει, λοιπόν, η δική σας στάση, εδώ είστε να την αλλάξετε, γιατί είναι στάση εχθρική κατά του ελληνικού λαού. Ο ελληνικός λαός αυτό εννοεί, όταν λέει -και κάνει τον σταυρό του- «ευτυχώς που δεν ήρθαν αυτές οι κρίσεις με κυβέρνηση του ΣΥΡΙΖΑ».

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Τον λόγο έχει τώρα ο κ. Γεώργιος Φραγγίδης από το Κίνημα Αλλαγής.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Δύσκολη η περίοδος που διανύουμε και σε σχέση με τον πόλεμο της Ουκρανίας, αλλά και σε σχέση με τα προβλήματα που αντιμετωπίζει η ελληνική κοινωνία, την ακρίβεια και την πορεία της πανδημίας, με τα προβλήματα που δημιούργησε ή έφερε στην επιφάνεια για το σύστημα υγείας. Αυτό σημαίνει ότι, όταν συζητάμε για το σύστημα υγείας, θα πρέπει να κάνουμε έναν ειλικρινή και εποικοδομητικό διάλογο, γιατί το έχει ανάγκη ο τόπος, όπως έχει ανάγκη την πλήρη αναδιοργάνωση και αναγέννηση του Εθνικού Συστήματος Υγείας.

Κύριε Υπουργέ, κυρίες και κύριοι συνάδελφοι, στο τρίτο και στο τέταρτο κύμα της πανδημίας η χώρα μας κατέγραψε υψηλότερα ποσοστά θανάτων από COVID-19 συγκριτικά με άλλες ευρωπαϊκές χώρες και αναλογικά με τον πληθυσμό της, μια θλιβερή επίδοση που ανάλογή της στην Ευρώπη μόνο η Βουλγαρία κατέχει. Για πολύ καιρό καταγράφαμε πάνω από εκατό θανάτους ημερησίως, όταν στην υπόλοιπη Ευρώπη τα ποσοστά θνησιμότητας μειώνονταν σημαντικά. Τον Ιανουάριο, μάλιστα, σημειώσαμε δύο χιλιάδες επτακόσιους δέκα θανάτους, μακάβριο ρεκόρ από την αρχή της πανδημίας. Μέχρι σήμερα έχουμε χάσει πάνω από είκοσι έξι χιλιάδες συνανθρώπους μας, τον πληθυσμό δηλαδή μιας επαρχιακής πόλης.

Σύμφωνα δε με τα στοιχεία της ΠΟΕΔΗΝ του περασμένου μήνα, περί τους δεκαεπτά χιλιάδες πεντακόσιους συνανθρώπους μας έχασαν τη ζωή τους εκτός ΜΕΘ. Πολλοί διασωληνωμένοι ασθενείς εκτός ΜΕΘ, ιδιαίτερα στα νοσοκομεία της βόρειας Ελλάδας, ανέμεναν μέρες για να αδειάσει κρεβάτι σε ΜΕΘ. Πολλοί βρίσκονταν σε απλές κλίνες κλινικών COVID με βαριά αναπνευστική δυσχέρεια και ανάγκη διασωλήνωσης. Κάποιοι ασθενείς δεν είχαν τις αντοχές και κατέληξαν.

Αξιοσημείωτο είναι το μέγεθος των παράπλευρων απωλειών από άλλες παθήσεις ασθενών που δεν έτυχαν θεραπείας είτε επειδή το Εθνικό Σύστημα Υγείας επικεντρώθηκε στα κρούσματα COVID, είτε επειδή έλαβαν καθυστερημένη διάγνωση από φόβο να προσεγγίσουν θεραπευτικούς χώρους.

Η αυξημένη θνητότητα είναι ένα φαινόμενο πολυπαραγοντικό και χρειάζεται να διερευνηθεί σε βάθος. Η απουσία μελετών δεν μπορεί να αποτελέσει δικαιολογία για να αποποιηθεί η πολιτεία την ευθύνη που της αναλογεί. Μπορούσαν να αποφευχθούν όλοι αυτοί οι θάνατοι; Η απάντηση είναι ότι υπήρξαν πράγματα που μπορούσαν να γίνουν, αλλά δεν έγιναν.

Κατ’ αρχάς, είναι αντιφατικό ότι, παρά την ύπαρξη του εμβολίου, είχαμε θανάτους περισσότερους από πριν και ζήσαμε καταστάσεις που άλλες χώρες στην Ευρώπη τις έζησαν χωρίς το εμβόλιο. Η πορεία των εμβολιασμών, ειδικά στην τρίτη ηλικία, στις απομακρυσμένες περιοχές και σε όσους έχρηζαν κατ’ οίκον εμβολιασμού, ήταν προβληματική. Η παραπληροφόρηση που κυριάρχησε λόγω της απουσίας συντονισμένης και έγκυρης ενημέρωσης από τους επίσημους φορείς της πολιτείας και κυρίως την πρωτοβάθμια φροντίδα υγείας συνέβαλε στη δημιουργία μιας αρκετά μεγάλης μερίδας πολιτών αμφισβητιών του εμβολίου.

Επιπροσθέτως, ο υποχρεωτικός εμβολιασμός των υγειονομικών και των πολιτών άνω των εξήντα χρόνων καθυστέρησε δραματικά.

Εμείς, εξάλλου, από την άνοιξη ακόμα σας το επισημαίναμε, κύριε Υπουργέ.

Αξίζει να σημειωθεί ότι οι ημερήσιες μολύνσεις από COVID εξακολουθούν να είναι υψηλές και υποδηλώνουν διαφυγή ανοσίας και δίνουν πολλές νοσηλείες. Η μείωση του ρυθμού εμβολιασμού με την αναμνηστική δόση συντελεί στην επιβράδυνση της αποκλιμάκωσης του πέμπτου κύματος των τελευταίων ημερών και απειλεί τη διατήρηση του τείχους ανοσίας.

Είναι σημαντικό να δοθεί έμφαση στην τρίτη δόση, στη συνετή εφαρμογή των μέτρων προφύλαξης και στην εφαρμογή πολλών ελέγχων. Η έλλειψη κατάλληλης προνοσοκομειακής φροντίδας και η σχεδόν ανύπαρκτη παρακολούθηση και ορθή αξιολόγηση της σοβαρότητας των κατ’ οίκων περιστατικών COVID οδήγησε σε πολλές καθυστερημένες νοσηλείες, κυρίως ηλικιωμένων ασθενών, με μοιραία κατάληξη. Οι ελλιπείς υπηρεσίες και οι αδυναμίες της πρωτοβάθμιας φροντίδας υγείας, που ήταν και σε αυτή την περίπτωση πασιφανείς, δηλώνουν απερίφραστα την ανάγκη άμεσης αναδιοργάνωσής της.

Το ΕΣΥ, ήδη ταλαιπωρημένο από τις χρόνιες παθογένειες και την τραγική υποστελέχωση και την υποχρηματοδότηση, δέχτηκε υπέρμετρη πίεση με την πανδημία και ήρθε στα πρόθυρα της κατάρρευσης. Κρατήθηκε όρθιο ουσιαστικά λόγω της αυταπάρνησης των εργαζομένων, καθώς δεν υπήρξε ουσιαστική κυβερνητική στήριξη, πέρα από μπαλώματα και εμβαλωματικές λύσεις. Προχειρότητα στο σύστημα των ΜΕΘ. Κλίνες που βαφτίστηκαν «ΜΕΘ», χωρίς κατάλληλο προσωπικό και εξοπλισμό.

Ευθύνεται η Κυβέρνηση γιατί δεν προχώρησε στις απαραίτητες προσλήψεις, αλλά βολεύτηκε με την ανακύκλωση προσωπικού, πολλές φορές άσχετου με το αντικείμενο της πανδημίας, τόσο μέσα στις ίδιες τις νοσοκομειακές δομές όσο και από δομή σε δομή. Κατ’ αυτόν τον τρόπο, απογυμνώθηκαν πολλές φορές και οι δομές της πρωτοβάθμιας φροντίδας υγείας.

Οι μετακινήσεις προσωπικού μέσα σε συνθήκες, θα έλεγα, πολέμου, χωρίς προηγούμενη εκπαίδευση, είχαν σαφώς συνέπειες και στην ορθή φροντίδα των ασθενών. Ωστόσο, υπήρξε χρόνος και για προσλήψεις κατάλληλων ειδικοτήτων και για εξειδίκευση ιατρονοσηλευτικού προσωπικού για τις ΜΕΘ και τις κλινικές COVID.

Το ζήτημα της αυξημένης θνητότητας, κυρίως εκτός Αττικής, δεν εκπλήσσει. Αποκαλύπτει το χάσμα που υπάρχει ανάμεσα στα νοσοκομεία του κέντρου και της περιφέρειας σε ποιότητα παροχής υπηρεσιών και φροντίδας ασθενών.

Η μελέτη των καθηγητών Λύτρα και Τσιόδρα είναι αποκαλυπτική. Στα νοσοκομεία της Θεσσαλονίκης και της υπόλοιπης Ελλάδας η θνητότητα διασωληνωμένων ασθενών υπολογίζεται ως και 35% - 40%, αντιστοίχως πιο αυξημένη σε σχέση με την Αττική.

Ο κ. Καπραβέλος, συντονιστής των ΜΕΘ του Νοσοκομείου «Παπανικολάου» της Θεσσαλονίκης, δήλωσε ότι στο νοσοκομείο έχασαν τη ζωή τους το 2021 περίπου επτακόσιοι ασθενείς με κορωνοϊό, σε μεγάλο αριθμό από τους οποίους θα μπορούσε να δοθεί μια ακόμη ευκαιρία.

Ένας παράγοντας που δεν πρέπει να υποτιμηθεί είναι η υπερεργασία και η εξάντληση του ιατρονοσηλευτικού προσωπικού στις δημόσιες δομές υγείας, χωρίς μάλιστα ανάλογη αναγνώριση από την πολιτεία, που αύξησε την πιθανότητα λάθους στη διαχείριση των περιστατικών. Παράλληλα, οδήγησε σε πλειάδα παραιτήσεων και αναζήτηση καλύτερης τύχης στο εξωτερικό.

Κύριε Υπουργέ, τα λάθη και οι ελλείψεις κόστισαν τη ζωή σε χιλιάδες συνανθρώπους μας. Χρειάζεται να νομοθετήσετε με στόχο την αντιμετώπιση των χρόνιων παθογενειών και ελλείψεων του Εθνικού Συστήματος Υγείας. Οι πρόχειρες λύσεις απλά διαιωνίζουν τα προβλήματα. Είστε Κυβέρνηση πάνω από δυόμισι χρόνια και επομένως, δεν υπάρχει δικαιολογία.

Καλό θα ήταν για ένα τόσο σημαντικό θέμα, όπως είναι η υγεία των πολιτών και η αναμόρφωση του Εθνικού Συστήματος Υγείας, να μας είχατε ήδη καλέσει σε διαβούλευση, για να συμβάλουμε με την εμπειρία και τις προτάσεις μας. Εξάλλου, είμαστε η παράταξη που ίδρυσε τον νόμο του ΕΣΥ, ένα από τα καλύτερα συστήματα υγείας τότε στον πλανήτη.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

«Κάλλιο αργά παρά ποτέ», λέει μια λαϊκή παροιμία. Ζητήσαμε να διεξαχθεί αυτή η επίκαιρη επερώτηση στις 15 Νοέμβρη για το ζήτημα της πανδημίας και για τη διαχείριση της πανδημικής κρίσης και η συζήτηση διεξάγεται τέσσερις μήνες αργότερα. Έπρεπε να ξεκινήσει ο πόλεμος στην Ουκρανία για να διεξαχθεί η συζήτηση που αφορά στην πανδημία, με την έννοια όχι ότι χάνει την επικαιρότητά της, αλλά, εν τοιαύτη περίπτωση, ακόμα και τα θεσμικά αντανακλαστικά του Κοινοβουλίου είναι εξαιρετικά χαλαρά και αργά.

Εντούτοις, έχει σημασία η σημερινή συζήτηση, παρ’ ότι διεξάγεται σε ένα κλίμα που όλοι αντιλαμβανόμαστε ότι χαρακτηρίζεται από τις γεωπολιτικές εξελίξεις, τον πόλεμο και βεβαίως, από το τρομακτικό πρωτοφανές κύμα της ακρίβειας, που είχε ξεσπάσει και πριν από τον πόλεμο.

Ωστόσο, είναι λάθος να συνηθίσουμε την έννοια της απώλειας, να έχουμε καθημερινά πενήντα - εξήντα νεκρούς και να θεωρούμε ότι είμαστε μια χαρά. Διότι, όταν ζητήσαμε τη διεξαγωγή αυτής της συζήτησης είχαμε εκατό - εκατόν δέκα. Αυτό, όμως, που είναι πιο εξοργιστικό απ’ όλα είναι ότι εσείς, κύριε Πλεύρη, και η κ. Γκάγκα ήρθατε σήμερα ήρθατε εδώ να μας πείτε ότι όλα τα έχετε κάνει καλά και ότι για όλα φταίει η προηγούμενη διακυβέρνηση.

Θα περίμενε κανείς από την πλευρά σας να παίξετε λίγο πιο χαμηλά την μπάλα. Έχετε στη δική σας πλάτη ως Υπουργός Υγείας και στης κ. Γκάγκα ως Υφυπουργού ή Αναπληρώτριας, από τη μέρα που διοριστήκατε στη θέση σας έως σήμερα, δώδεκα χιλιάδες επτακόσιες τριάντα τρεις απώλειες σε έξι μήνες. Σχεδόν οι μισές απώλειες ανθρώπινης ζωής από την πανδημία σε δύο ολόκληρα χρόνια έγιναν επί της δικής σας θητείας. Και κυρίως στους τελευταίους έξι μήνες, που είχαμε αυτό τον δραματικό, τον τρομακτικό αριθμό απωλειών, έχουμε και τις συγκρίσεις με όλες τις υπόλοιπες χώρες της Ευρώπης και του κόσμου.

Είναι συντριπτικές αυτές οι συγκρίσεις. Πώς είναι δυνατόν να είμαστε οι χειρότεροι σε αναλογία πληθυσμού; Πώς είναι δυνατόν να έχουμε ξεπεράσει σε θανάτους -ανά εκατομμύριο πληθυσμού εννοώ, που είναι το συγκρίσιμο μέγεθος- χώρες που βίωσαν με ιδιαίτερη ένταση την πανδημία, όπως η Ιταλία όπου είχε την εκατόμβη στο Μπέργκαμο, όπως η Βραζιλία, η Ινδία, οι Ηνωμένες Πολιτείες, χώρες οι οποίες αποτελούσαν παραδείγματα προς αποφυγή, αλλά και άλλες χώρες συγκρίσιμου μεγέθους με αυτό της Ελλάδας πληθυσμιακά, όπως το Βέλγιο, η Πορτογαλία; Και πώς είναι δυνατόν επί των ημερών σας να είμαστε διαρκώς πολύ πάνω από τον μέσο ευρωπαϊκό όρο κι εσείς να έρχεστε σήμερα εδώ και να έχετε το θράσος να λέτε ότι φταίει ο ΣΥΡΙΖΑ που δεν κυβέρνησε σωστά τα προηγούμενα τέσσερα χρόνια από εσάς και μάλιστα σε συνθήκες μνημονιακών περικοπών και δημοσιονομικής ασφυξίας; Δεν έχει νόημα να τα καταθέσω, τα ξέρετε αυτά τα διαγράμματα.

Εν τοιαύτη περιπτώσει, θα λογοδοτήσει κανένας γι’ αυτή την εξέλιξη; Σας ενδιαφέρει να αναζητήσουμε, ήρεμα, ψύχραιμα, εδώ στο Κοινοβούλιο, την αιτία αυτής της χειρίστης, της κάκιστης εξέλιξης της πανδημίας και των τραγικών απωλειών, αυτών των τρομακτικά υψηλών αριθμών θνητότητας στις μονάδες εντατικής θεραπείας στη χώρα μας; Είναι τα ποσοστά από τις ίδιες τις μελέτες των συμβούλων του Πρωθυπουργού για την προηγούμενη περίοδο, που δεν ήσασταν εσείς. Φανταστείτε τώρα τι θα συμβαίνει. Τώρα έχετε πέσει πάνω τα να κρύψετε όλα, βέβαια. Ούτε στοιχεία δεν δίνετε. Στην περίφημη μελέτη Λύτρα - Τσιόδρα αποτυπώνεται 62% θνητότητα στις ΜΕΘ της χώρας μας, ενώ την ίδια στιγμή η θνητότητα στις μονάδες εντατικής θεραπείας στην Ευρωπαϊκή Ένωση κυμαίνεται κατά μέσο όρο από 25% έως 35%. Θα αναρωτηθεί κανείς: γιατί αυτή η τρομακτική διαφορά; Σας ενδιαφέρει αυτό ή σας ενδιαφέρει μόνο να λέτε «τα πήγαμε καλά»; Τα πήγαμε καλά με είκοσι έξι χιλιάδες τετρακόσιους ανθρώπους που χάθηκαν; Τα πήγαμε καλά; Μας ενδιαφέρει το γεγονός ότι σε μονάδες εντατικής θεραπείας στην επαρχία όποιος έμπαινε δεν είχε ούτε μία πιθανότητα να βγει ζωντανός, γιατί ήταν 100% η θνητότητα, ενώ σε άλλες ήταν καλύτερα; Γιατί συνέβαινε αυτό;

Δεν σας ενδιαφέρει. Και δεν σας ενδιαφέρει διότι είσαστε η Κυβέρνηση της δικαιολογίας. Για όλα έχετε μια δικαιολογία. Για την πανδημία δεν φταίτε εσείς, είναι παγκόσμια απειλή. Ναι, αλλά εδώ στην Ελλάδα είμαστε πρωταθλητές σε απώλειες. Το ίδιο και με τα καιρικά φαινόμενα. Κάηκε η μισή Ελλάδα πέρυσι. Η κλιματική αλλαγή φταίει. Ναι, αλλά εδώ στην χώρα μας κάηκαν οι μεγαλύτερες εκτάσεις αναλογικά σε όλη την Ανατολική Μεσόγειο. Σε ποια άλλη χώρα της Ευρωπαϊκής Ένωσης είχαμε τον αποκλεισμό χιλιάδων αυτοκινήτων σε κεντρικές αρτηρίες πρωτεύουσας; Η κλιματική αλλαγή φταίει!

Και τώρα με την ακρίβεια φταίει ο Πούτιν, δεν φταίτε εσείς! Είχατε σοβαρή ενεργειακή στρατηγική! Αποφασίσατε τη βίαιη απολιγνιτοποίηση. Κλείσατε τις μονάδες βίαια, τα λιγνιτικά πεδία. Αποφασίσατε την ιδιωτικοποίηση της ΔΕΗ εν μέσω ενεργειακής κρίσης πριν ξεσπάσει ο πόλεμος. Αφήσατε και αφήνετε έναν χρόνο τώρα την αισχροκέρδεια των ηλεκτροπαραγωγών εταιρειών ανεξέλεγκτη. Κατά τα άλλα, φταίει ο Πούτιν τώρα που βιώνει η ελληνική κοινωνία αυτή την κρίση.

Είσαστε η Κυβέρνηση της δικαιολογίας. Για όλα μια δικαιολογία. Ε, να μην εκλέγουμε κυβερνήσεις τότε, αν για όλα φταίνε οι εξωγενείς παράγοντες. Να κάνουμε μια κλήρωση κι όποιος. Δεν έχει νόημα. Όμως, τούτη την κρίσιμη ώρα ο ελληνικός λαός χρειάζεται μια κυβέρνηση ευθύνης, μια κυβέρνηση που να μπορεί να αντιμετωπίσει τη λαίλαπα αυτή την οικονομική που βιώνει ο μέσος πολίτης σήμερα και όχι μια κυβέρνηση της δικαιολογίας και της προπαγάνδας.

Μη νομίζετε ότι θα μπορείτε για πολύ να γλιτώνετε μέσα από αυτή την εξαγορασμένη επικοινωνιακή φούσκα, την ασπίδα την επικοινωνιακή που σας παρέχουν οι φίλοι σας στα μέσα μαζικής ενημέρωσης, που χρηματοδοτείτε πολλά από αυτά με τις λίστες Πέτσα ή «οι δημοσκοπήσεις της χαράς», που αρνούνται ακόμα και η Επιτροπή Θεσμών και Διαφάνειας ή ακόμα και ο σύνδεσμος των εταιρειών να δώσουν τα αστάθμιστα στοιχεία που παρουσιάζουν μια εικόνα που την βλέπουν οι πολίτες και λένε «σε ποια χώρα συμβαίνει αυτό;».

Κύριε Πλεύρη, είστε λαϊκός άνθρωπος -υπάρχουν και τέτοιοι στη Νέα Δημοκρατία- και βγαίνετε, κυκλοφορείτε στον δρόμο κι εσείς οι Βουλευτές -όχι όλοι βέβαια, πολλοί είσαστε από τζάκια, άλλοι όχι, δεν είστε όλοι από τζάκια- κυκλοφορείτε στις περιοχές σας, βγαίνετε στην αγορά. Ποια είναι η εικόνα;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ο Τσακαλώτος πού είναι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριοι συνάδελφοι.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ρητορικές είναι οι ερωτήσεις μου. Αν θέλετε μπορούμε να κάνουμε και διάλογο.

Ποια είναι η εικόνα αυτή τη στιγμή που βιώνει η ελληνική κοινωνία, το μέσο ελληνικό νοικοκυριό, η μέση επιχείρηση, η αγορά; Η εικόνα είναι ότι η συντριπτική πλειοψηφία των πολιτών και των νοικοκυριών στην τρίτη εβδομάδα δεν έχει, σώνεται το εισόδημα και δεν μπορεί να πληρώσει, δεν μπορεί να ανταπεξέλθει στα έξοδα και στις δυσκολίες.

Χθες περπατούσα στην αγορά της Καλαμάτας. Πηγαίνετε να ρωτήσετε τι λέει ο κόσμος, τι λένε οι καταστηματάρχες. Όταν «πέφτει» ο μισθός ψωνίζουν δυο, τρεις, πέντε μέρες και μετά χάνεται ο κόσμος. Τα μαγαζιά αυτή τη στιγμή έχουν τεράστιο ζήτημα επιβίωσης διότι δεν υπάρχει τζίρος. Αυξάνονται οι λογαριασμοί, μειώνεται ο τζίρος, συσσωρεύονται τα χρέη. Πώς θα τα βγάλουν πέρα; Πείτε μου πώς θα τα βγάλουν πέρα; Την ίδια στιγμή εσείς συνεχίζετε αυτό τον τροπάρι ότι δεν φταίτε εσείς, φταίει ο «Χατζηπετρής», φταίει κάποιος άλλος.

Φεύγω από την κάκιστη, τη χείριστη διαχείριση στα θέματα της πανδημίας, διότι το αποτέλεσμα είναι αυτό το οποίο δείχνει πώς τη διαχειριστήκατε. Πριν πάω, όμως, στα θέματα της ενέργειας, κύριε Υπουργέ, ο μέχρι τώρα κυβερνητικός σχεδιασμός σας -και αυτό είναι το χειρότερο ίσως, διότι θα μπορούσε να πει κανείς τι να κάνουμε, υπήρξαν αδυναμίες, δυσκολίες, μας ξεπέρασαν οι δυσκολίες, δεν καταφέραμε, δεν προλάβαμε, βέβαια δεν ήταν μια ιστορία λίγων ημερών, είχατε δύο χρόνια να ενισχύσετε το ΕΣΥ- είναι σαν να αδιαφορείτε, σαν να κρύβετε κάτω από το χαλί την πραγματικότητα και να λέτε δεν πειράζει, δεν θα έχουμε μεγάλη ζημιά επικοινωνιακά, θα συνεχίσουμε τη στρατηγική μας, σαν να μην έγινε η πανδημία.

Κι άλλες χώρες στην Ευρώπη, απροετοίμαστες κι αυτές, με βάση νεοφιλελεύθερες πολιτικές που είχαν συρρικνώσει τη δημόσια υγεία και είχαν αφήσει απροστάτευτα δημόσια νοσοκομεία, έκαναν επενδύσεις αυτά τα δύο χρόνια στη δημόσια υγεία, στα νοσοκομεία, στην πρωτοβάθμια φροντίδα.

Εσείς, τι κάνατε; Ο μέχρι τώρα κυβερνητικός σχεδιασμός προβλέπει συγχωνεύσεις, κλείσιμο νοσοκομείων καθώς και άνοιγμα των δημοσίων δομών υγείας σε ιδιώτες επενδυτές. Είναι η εμμονή σας, η ιδεοληπτική εμμονή σας. Εδώ ο κόσμος χάνεται και εσείς στη νεοφιλελεύθερη εμμονή! Αποδεικνύεται με αυτόν τον τρόπο ότι το μόνο σχέδιο που έχετε και για την μετά COVID εποχή είναι η ιδιωτικοποίηση του δημόσιου συστήματος υγείας. Κανένα ενδιαφέρον για τις νέες ανάγκες και τις νέες προκλήσεις που ανέδειξε η πανδημία, όπως η ανάγκη να ενισχύσουμε την πρωτοβάθμια φροντίδα υγείας.

Όταν εμείς σε συνθήκες μνημονιακές και δημοσιονομικής στενότητας προχωρήσαμε με πάνω από διακόσια TOMY σε όλη την Ελλάδα, εδώ μας λέγατε ότι είναι ένα άχρηστο νομοσχέδιο σοβιετικού τύπου. Τα ίδια λέγατε ως παράταξη βέβαια όταν ιδρύθηκε το Εθνικό Σύστημα Υγείας. Καμμία έγνοια για τις νέες ανάγκες και τις νέες προκλήσεις! Ο οικογενειακός γιατρός, η κοινοτική φροντίδα, οι κινητές μονάδες, η κατ' οίκον παρακολούθηση, η επείγουσα ιατρική, η ψυχική υγεία, καμμία έγνοια για όλα αυτά. Η μόνη σας έγνοια είναι να προχωρήσετε σ’ αυτή τη λογική των συγχωνεύσεων, του κλεισίματος νοσοκομείων, των ιδιωτικοποιήσεων.

Είναι εντυπωσιακό -και αυτό θα πω μόνο και θα κλείσω το θέμα για να μπω στα ενεργειακά, θα μου επιτρέψετε να πω δύο κουβέντες- ότι τούτη την ώρα που μιλάμε, το Εθνικό Σύστημα Υγείας και το ιατρονοσηλευτικό προσωπικό σε συνθήκες Burnout δίνει μια τρομακτική μάχη, συνεχίζει να δίνει μια τρομακτική μάχη δύο χρόνια τώρα απέναντι στην πανδημία όχι μόνο με τρεις χιλιάδες λιγότερους μόνιμους υγειονομικούς σε σχέση με το καλοκαίρι του 2019, αλλά και με δέκα χιλιάδες λιγότερο προσωπικό σε σχέση με ένα χρόνο πριν στις αρχές του 2021 από τη μη αναπλήρωση των συνταξιοδοτήσεων, των παραιτήσεων και των αναστολών εργασίας που έχουν επιβληθεί από τον Σεπτέμβρη του 2021.

Και είναι αξιοσημείωτο ότι πέρα από τις προσλήψεις ενός μη ικανού αριθμού μόνιμων ιατρών στο ΕΣΥ, δεν έχει προσληφθεί, παρά τις επαναλαμβανόμενες εξαγγελίες και πιέσεις από την πλευρά μας, ούτε ένας μόνιμος νοσηλευτής, την ώρα που υπηρετούν στο σύστημα με διάφορες μορφές περισσότεροι από δεκαπέντε χιλιάδες συμβασιούχοι στους οποίους έπεσε όλο το σκληρό βάρος της μάχης για την ανθρώπινη ζωή με τον ιό σε συνθήκες άνισες.

Δεν είναι λοιπόν υπερβολή όταν σας λέμε ότι είστε η χειρότερη Κυβέρνηση τη χειρότερη στιγμή. Είναι μέγα ατύχημα ότι κυβερνήσατε εσείς στην περίοδο της πανδημίας. Διότι εσείς είσαστε πέρα από ανίκανοι και ιδεοληπτικοί, να μην δώσετε δεκάρα στο δημόσιο σύστημα υγείας. Δεν υπήρχε περίπτωση άλλη κυβέρνηση να κάνει αυτό που κάνετε εσείς, ακόμα και άλλη κυβέρνηση της Δεξιάς δεν υπήρχε περίπτωση να κάνει αυτό που έκανε η Κυβέρνηση Μητσοτάκη με την ιδεοληπτική εμμονή του στις νεοφιλελεύθερες επιλογές.

(Χειροκροτήματα από την πτέρυγα του ΣΥΡΙΖΑ)

Μας είπατε όμως ότι δώσατε -λέει- 43 δισεκατομμύρια. Είπε ο κ. Γεωργιάδης τους εστιάτορες αχάριστους. Λέτε και εσείς «τόσα λεφτά δώσαμε, δεν έχει άλλα». Καλά ρε παιδιά δώσατε 43 δισεκατομμύρια και ούτε 1 δισεκατομμύριο δεν είχατε να δώσετε στο ΕΣΥ να κάνετε μια πρόσληψη μόνιμου γιατρού ή νοσηλευτή; Ούτε ένα δεν είχατε;

(Χειροκροτήματα από την πτέρυγα του ΣΥΡΙΖΑ)

Δώσατε 43 δισεκατομμύρια! Πού πήγαν αυτά τα λεφτά; Πού πήγαν;

Πέρα από το γεγονός ότι πολλά είναι φουσκωμένα και είναι ενδεχομένως οι μοχλεύσεις, οι εγγυήσεις, δώσατε και λεφτά και συγκεκριμένα 6,6 δισεκατομμύρια σε κλειστούς διαγωνισμούς και απευθείας αναθέσεις μέχρι τους πρώτους είκοσι δύο μήνες! Τώρα μπορεί να έχουν ανέβει. Αποφασίζετε και δίνετε 1,5 δισεκατομμύριο τον χρόνο για την ιδιωτικοποίηση των επικουρικών συντάξεων, παίρνοντας τα χρήματα αυτά από τους συνταξιούχους και τη δέκατη τρίτη σύνταξη, που τα έχουν ανάγκη. Αυτά κάνετε, αυτή είναι η πολιτική σας, όχι να στηρίξετε την κοινωνία, οτιδήποτε δημόσιο. Γι’ αυτό λοιπόν θεωρώ ότι δεν είναι υπερβολή το συμπέρασμα ότι είστε η χειρότερη Κυβέρνηση στη χειρότερη στιγμή.

Ο πληθωρισμός χθες σκαρφάλωσε στο 7,2%, το υψηλότερο ρεκόρ εικοσιεξαετίας! Γελάτε, κύριε Μαρκόπουλε. Για γέλια είναι!

(Θόρυβος από την πτέρυγα της Νέας Δημοκρατίας)

Εδώ ήμασταν στη συζήτηση του προϋπολογισμού και ο κ. Μητσοτάκης πανηγύριζε ότι είναι χαμηλός ο πληθωρισμός. Και όταν του λέγαμε ότι έρχεται τσουνάμι και ότι ακόμα και η Λαγκάρντ είπε ότι δεν θα είναι προσωρινή η κρίση της ακρίβειας, μας έλεγε ότι είναι υπόθεση ενός, δύο μηνών. Τέτοια η προβλεψιμότητά του και η διορατικότητά του. Σπουδαίος ηγέτης!

Αλλά εν τοιαύτη περιπτώσει μιας και χαμογελάτε, υπάρχουν πολλοί συμπολίτες μας που δεν έχουν τη δυνατότητα να χαμογελάσουν και φοβάμαι ότι είναι η πλειοψηφία. Είναι αυτοί που επειδή ο χειμώνας παρατείνεται και τον Μάρτιο με χιονοπτώσεις και χαμηλές θερμοκρασίες, δεν έχουν, δεν μπορούν να θερμανθούν, να ανάψουν το καλοριφέρ, δεν έχουν τη δυνατότητα…

(Θόρυβος από την πτέρυγα της Νέας Δημοκρατίας)

Τι είπατε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριοι συνάδελφοι.

Συνεχίστε, κύριε Πρόεδρε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Είναι αυτοί, λοιπόν, που δεν έχουν τη δυνατότητα να θερμανθούν στα σπίτια τους. Είναι αυτοί που δεν έχουν τη δυνατότητα πια να γεμίσουν το ρεζερβουάρ της βενζίνης στο αυτοκίνητό τους, διότι η αμόλυβδη σε όλη τη χώρα έχει υπερβεί τα 2 ευρώ το λίτρο και το ντίζελ βρίσκεται κατά μέσο όρο στο 1,8 ευρώ το λίτρο. Είναι αυτοί οι οποίοι βλέπουν τούτη την ώρα μια τρομακτική αύξηση στα βασικά καταναλωτικά προϊόντα και πηγαίνουν στο σουπερμάρκετ και φεύγουν σκυθρωποί, γιατί δεν μπορούν να πάρουν τα απαραίτητα. Αυτή είναι η εικόνα σήμερα. Είναι οι παραγωγοί που δεν σπέρνουν τα χωράφια τους, γιατί το κόστος παραγωγής έχει γίνει δυσβάσταχτο και δεν έχουν κίνητρο πλέον να παράξουν. Αυτή είναι η εικόνα σήμερα και δεν είναι για γέλια αυτή η εικόνα.

Και το ερώτημα είναι: τι κάνετε για αυτό; Τους τροχονόμους κάνετε; Τους παρατηρητές κάνετε; Τους σχολιαστές του φαινομένου κάνετε; Και έχετε αρνηθεί τα αυτονόητα. Αρνείστε συστηματικά, ο κ. Μητσοτάκης και οι Υπουργοί του, εδώ και μήνες όταν ζητάμε -από τη Διεθνή Έκθεση Θεσσαλονίκης τον περασμένο Σεπτέμβρη το ζήτησα- αντί να επιδοτείτε την αισχροκέρδεια των ηλεκτροπαραγωγών να μειώσετε τον ειδικό φόρο κατανάλωσης στα κατώτερα επίπεδα που προβλέπει η Κομισιόν, να μειώσετε τον φόρο προστιθέμενης αξίας στα βασικά καταναλωτικά προϊόντα.

(Χειροκροτήματα από την πτέρυγα του ΣΥΡΙΖΑ)

Γιατί αρνείστε; Φέραμε ειδική τροπολογία εδώ για τη μείωση του ειδικού φόρου κατανάλωσης στο φυσικό αέριο, στη βενζίνη, στο πετρέλαιο κίνησης και θέρμανσης. Τα καταψηφίσατε. Και μας λέτε βέβαια ότι δεν υπάρχει δημοσιονομικός χώρος. Αλήθεια δεν υπάρχει δημοσιονομικός χώρος; Αφού είμαστε σε ρήτρα διαφυγής. Η Ευρωπαϊκή Ένωση δεν μας ελέγχει για πλεονάσματα. Και, απ’ ό,τι λένε, εξαιτίας της κρίσης θα γίνει και για το 2023. Γιατί λοιπόν δεν προχωράτε; Γιατί; Δεκαοχτώ χώρες στην Ευρωπαϊκή Ένωση με τελευταίες την Ιρλανδία, την Κύπρο και την Πορτογαλία μείωσαν τον ειδικό φόρο κατανάλωσης των καυσίμων, όχι μόνιμα, για όσο διαρκεί η κρίση. Από σήμερα και η Πορτογαλία θέτει σε εφαρμογή τη μείωση του ειδικού φόρου κατανάλωσης στα καύσιμα μετά από απόφαση του Πρωθυπουργού Αντόνιο Κόστα. Τι περιμένετε εσείς δηλαδή; Τι περιμένετε;

Είμαστε η μοναδική χώρα στην Ευρωπαϊκή Ένωση μαζί με την Εσθονία που δύο χρόνια τώρα δεν έχει κάνει καμμία αύξηση του κατώτατου μισθού, παρά μονάχα αυτή την ντροπιαστική των ολίγων δύο ευρώ, όσο ένα κουλούρι! Γιατί λοιπόν δεν προχωράτε στα αυτονόητα;

Και έχετε και το θράσος να βγαίνετε και να αιτιολογείτε την άποψή σας αυτή, λέγοντας ότι αν μειώνατε τον ειδικό φόρο κατανάλωσης, τότε θα ευνοούσατε αυτούς που έχουν Cayenne. Μα, δεν ντρέπεστε λιγάκι να τα λέτε αυτά; Σε ποιους τα λέτε, στους ανθρώπους που δεν μπορούν να πάνε στη δουλειά τους με το μικρό τους αυτοκίνητο; Και εσείς είστε που δεν θέλετε να ευνοήσετε τα Cayenne, που μόλις πριν από λίγους μήνες ψηφίσατε να μπορούν να μεταβιβάσουν στα παιδιά τους αφορολόγητα περιουσιακά ακίνητα αυτοί που έχουν 2 και 3 εκατομμυρίων ευρώ ακίνητα;

(Χειροκροτήματα από την πτέρυγα του ΣΥΡΙΖΑ)

Είναι ντροπή σας να το λέτε αυτό! Όμως, αυτά τα συμφέροντα εξυπηρετείτε!

Και βεβαίως, είναι και τα εγκλήματα που έχετε κάνει στην ενεργειακή πολιτική, το γεγονός ότι παρακολουθείτε -το επαναλαμβάνω, παρακολουθείτε- ως τροχονόμοι τα καρτέλ στον χώρο της ενέργειας να έχουν ουρανοκατέβατα κέρδη. Σύμφωνα με υπολογισμούς μας, από τον Ιούλιο του 2021 έως σήμερα τα ουρανοκατέβατα κέρδη για τις ηλεκτροπαραγωγές εταιρείες -μεταξύ των οποίων και η ΔΕΗ, έχει τη μερίδα του λέοντος- είναι πάνω από 1 δισεκατομμύριο ευρώ.

Πάνω από 1 δισεκατομμύριο ευρώ είναι η αισχροκέρδεια και εσείς αντί να πατάξετε στην πηγή την αισχροκέρδεια, αντί να αναστείλετε -αν χρειαστεί- το χρηματιστήριο ενέργειας, αντί να βάλετε πλαφόν στη χονδρική τιμή, όπως σας λέει η ίδια η Κομισιόν, αντί να έρθετε και να φορολογήσετε, όπως σας λέει η ίδια η Κομισιόν τώρα, τα κέρδη αυτά, τι αποφασίσατε να κάνετε; Τίποτα από αυτά! Αντί να δώσετε δυνατότητα στην προθεσμιακή αγορά να αυξηθεί με διμερή συμβόλαια, τι κάνατε; Επιδοτείτε την αισχροκέρδεια, ένα κομμάτι αυτών των υπερκερδών των ηλεκτροπαραγωγών εταιρειών είναι τα χρήματα που δίνετε εσείς από τους ειδικούς λογαριασμούς ΑΠΕ. Φοβερή στρατηγική έχετε στην ενέργεια! Συγχαρητήρια! Μπράβο σας!

Και έρχεται εδώ ο Πρωθυπουργός και δεν ντρέπεται -ας το πω έτσι- να βγει και να πει ότι «ήταν απολύτως σωστή η στρατηγική μας να κλείσουμε τις λιγνιτικές μονάδες εσπευσμένα, δεν κάναμε λάθος κανένα» και ότι «ο λιγνίτης είναι ακριβότερος από το φυσικό αέριο». Το είπε πριν από μια εβδομάδα, ψέματα, ψέμα πάνω στο ψέμα μέσα στη Βουλή! Ο λιγνίτης σήμερα κοστίζει, δυστυχώς, σχεδόν το μισό από όσο το φυσικό αέριο και έχετε προσδέσει το ενεργειακό μείγμα της χώρας στο φυσικό αέριο.

Και αντί, λοιπόν, να εφαρμόσει αυτά που του λέμε τόσο καιρό, στέλνει επιστολή στην Ευρωπαϊκή Ένωση μια μέρα μετά, αφότου η Ευρωπαϊκή Ένωση έχει βγάλει την καινούργια εργαλειοθήκη και τι λέει; Παροτρύνει τα κράτη-μέλη να επιστρατεύσουν τις λιγνιτικές τους μονάδες, αναγνωρίζοντας ότι χρειάζονται μονάδες βάσης από άνθρακα. Η Ευρωπαϊκή Ένωση τα λέει.

Και την ώρα που εδώ με κατηγορούσε εμένα ο Πρωθυπουργός και έλεγε ψέματα ότι είναι χαμηλότερος ο λιγνίτης, βεβιασμένα μέσα στο τριήμερο των αποκρεών έβαλε μπροστά τα λιγνιτικά και πήγαν στο 25%, με τη διαφορά, όμως, ότι τα αποθέματα σε λιγνίτη -διότι έχετε σε πλήρη αδράνεια τα λιγνιτικά πεδία, δεν υπάρχουν εργολαβίες- τα έχετε σε λογική κλεισίματος δυο χρόνια τώρα. Φτάνουν μόνο για δυο μήνες, δεν υπάρχουν αποθέματα. Αυτή είναι η πραγματικότητα, αυτά είναι τα εγκληματικά σας λάθη.

Και έρχεται η Ευρωπαϊκή Επιτροπή και ζητά την ενίσχυση και προστασία των ευάλωτων κοινωνικών ομάδων που θίγονται και ζητά την επιβολή διατίμησης στις τιμές φυσικού αερίου και ηλεκτρικού ρεύματος, αυτό που το λέγαμε εμείς και μας ξορκίζατε, το ξορκίζατε και λέγατε ότι είμαστε ανίδεοι για το πώς λειτουργεί η αγορά.

(Χειροκροτήματα από την πτέρυγα του ΣΥΡΙΖΑ)

Έρχεται, λοιπόν, η Ευρωπαϊκή Επιτροπή -προσέξτε!- και ζητά δημόσιες πολιτικές για ενίσχυση της αποθήκευσης και θέτει ζήτημα ιδιοκτησιακής αλλαγής, αν χρειαστεί, σε συγκεκριμένες υποδομές. Τι σημαίνει αυτό; Κρατικοποιήσεις ζητάει η Ευρωπαϊκή Επιτροπή, για να αντιμετωπίσουμε αυτή την έκτακτη συνθήκη.

Και εσείς μας λοιδορούσατε, όταν σας λέγαμε «μην ιδιωτικοποιείτε τη ΔΕΗ και μην προχωράτε σε μια εγκληματική ενεργειακή πολιτική!».

Και αντί να έρθει και να πει «mea culpa», κάνει κολπάκια και θεατρινισμούς με δήθεν επιστολές. Προσέξτε εδώ: «ΠΑΡΑΠΟΛΙΤΙΚΑ», έτσι; Δεν είναι φιλικό προς εμάς μέσο ενημέρωσης.

**ΙΩΑΝΝΗΣ ΜΕΛΑΣ:** Τα διαβάζετε!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τα διαβάζετε, έτσι;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Όλα και εσάς σας διαβάζαμε παλαιότερα, κύριε Μαρκόπουλε!

Στις 8 Μαρτίου, «ΠΑΡΑΠΟΛΙΤΙΚΑ», Σχοινάς, Αντιπρόεδρος της Κομισιόν: «Πλαφόν στην τιμή φυσικού αερίου πρότεινε η Ευρωπαϊκή Ένωση», 9 Μαρτίου, Μητσοτάκης, «Πρόταση Μητσοτάκη στην Κομισιόν για πλαφόν στην αγορά φυσικού αερίου», την επόμενη μέρα.

(Χειροκροτήματα από την πτέρυγα του ΣΥΡΙΖΑ)

Προσέξτε, όμως, τη διαφορά, δεν είναι μόνο θεατρινισμός, έχει και ουσία. Η Κομισιόν προτείνει πλαφόν σε κάθε κράτος-μέλος στην εσωτερική αγορά στη χονδρική τιμή ενέργειας. Ο κ. Μητσοτάκης, ο Πρωθυπουργός, ενώ θα μπορούσε να το είχε κάνει αυτό έξι μήνες τώρα και του το λέμε και δεν το κάνει, τι κάνει; Προτείνει πλαφόν, αλλά -πού;- στον ενεργειακό κόμβο του ολλανδικού χρηματιστηρίου, στο TTF. Γιατί το προτείνει αυτό; Δεν είναι μόνο δηλαδή ότι αυτό αν ήθελε θα μπορούσε να το είχε κάνει τόσο καιρό στην Ελλάδα και αρνείται να το κάνει ακόμα και σήμερα, αλλά το προτείνει αυτό, διότι τα τζιμάνια της ΔΕΠΑ έκαναν μια διαπραγμάτευση με την «GAZPROM». Και τι πέτυχαν; Να παίρνει η Βουλγαρία, η «BULGARGAZ», 30% φθηνότερο αέριο. Και τι πετύχαμε σε αυτή τη διαπραγμάτευση, που πήγε και στο Σότσι να συναντήσει τον κ. Πούτιν; Πετύχαμε να προσδέσουμε το 80% στην τιμή του φυσικού αερίου που εισάγουμε από τη Ρωσία στην τιμή του χρηματιστηριακού κόμβου της Ολλανδίας, του TTF. Ενώ θέλαμε να έχουμε 100% προσδεδεμένο στο πετρέλαιο, πήγαμε «80%-20%» και το 80% στην τιμή TTF του ολλανδικού χρηματιστηρίου. Γι’ αυτό ζητάει εκεί πλαφόν, για να καλύψει τα ακάλυπτα, τα ασυμμάζευτα, τις εγκληματικές επιλογές, τις εγκληματικές σας επιλογές.

(Χειροκροτήματα από την πτέρυγα του ΣΥΡΙΖΑ)

Και βεβαίως, το αφήνω για τελευταίο: Η Ευρωπαϊκή Επιτροπή ζητά φορολόγηση υπερκερδών από τα έσοδα. Γιατί να το κάνετε αυτό; Γιατί να το κάνετε; Έρχεται εδώ και το λέει, ενώ έχει ανακοινώσει η ΔΕΗ κέρδη προ φόρων έπειτα 850 εκατομμύρια ευρώ για το 2021. Αυτά είναι τα λεφτά μας, τα λεφτά των νοικοκυριών είναι αυτά, των επιχειρήσεων, για να μην πω για τους ιδιώτες παρόχους.

Και έρχεται εδώ ο Πρωθυπουργός και λέει ότι δεν θα έχουμε κέρδη στη ΔΕΗ, γιατί θα τα δώσουμε. Μα, με συγχωρείτε τώρα, είναι δυνατόν, εσείς που είσαστε της ελεύθερης αγοράς και της ιδιωτικής λειτουργίας, ο Πρωθυπουργός, το κράτος δηλαδή, να ανακοινώνει από τη Βουλή ότι θα κάνει μια επιχείρηση που λειτουργεί με ιδιωτικοοικονομικά κριτήρια να δώσει τα κέρδη πίσω; Τι είναι αυτά τα πράγματα; Είναι δυνατόν; Θα πέσει η τιμή στο Χρηματιστήριο! Δεν το λυπάστε το Χρηματιστήριο που θα πέσει η τιμή; Αυτή δεν είναι η έγνοια σας; Μην τυχόν και πέσει η μετοχή της ΔΕΗ στο Χρηματιστήριο;

(Χειροκροτήματα από την πτέρυγα του ΣΥΡΙΖΑ)

Αυτή είναι η έγνοια σας!

Είσαστε, λοιπόν και ατζαμήδες, είσαστε και ιδεοληπτικοί, είσαστε επικίνδυνοι για τη χώρα, είσαστε επικίνδυνοι για την ελληνική κοινωνία, για την πλειοψηφία της, για τις επιχειρήσεις και τα νοικοκυριά που απειλούνται σήμερα όχι απλά με μια κρίση ακρίβειας, αλλά με μια ανθρωπιστική κρίση, μία επισιτιστική κρίση, αν δεν αλλάξει άμεσα η πολιτική.

Και βεβαίως -μόνο αυτό να πω- τα ίδια έχετε κάνει και στο ζήτημα της «ΛΑΡΚΟ». Στο ζήτημα της «ΛΑΡΚΟ» σπεύσατε για την ιδιωτικοποίηση και για τη διάλυση της «ΛΑΡΚΟ». Σπεύσατε!

Το νικέλιο, όμως, σήμερα έχει πάει, αγαπητές φίλες και φίλοι, κύριοι συνάδελφοι, από 14.000 δολάρια ο τόνος, όταν αποφασίσατε να βγάλετε τη «ΛΑΡΚΟ» στο σφυρί -για να μην πούμε και για τα αμαρτήματά σας της οικογένειας Σκρέκα εκεί, τους παχυλούς μισθούς που διέλυσαν μια εταιρεία στρατηγικής σημασίας, ας τα αφήσουμε αυτά- 14.000 δολάρια ο τόνος είχε, ξέρετε πόσο έχει πάει τώρα το νικέλιο; Έχει πάει 81.000 δολάρια ο τόνος, έχει ανέβει σχεδόν οκτώ φορές.

Θα συνεχίσετε αυτή την εγκληματική απόφαση της διάλυσης της παραγωγής και της εκχώρησης είτε της εταιρείας στο σύνολο είτε ακόμα χειρότερα ως asset των ορυκτών πόρων της χώρας, όταν έχει πάρει αυτή την τρομακτική αξία και θα ανεβαίνει ακόμα περισσότερο, δεδομένου του γεγονότος ότι θα πάμε σε ψυχροπολεμική λογική -ό,τι και να γίνει στην Ουκρανία- και θα έχουμε εμπάργκο στην εισαγωγή νικελίου στην Ευρωπαϊκή Ένωση από τη Ρωσία;

Αυτά κάνετε, λοιπόν, ιδεοληπτικοί και επικίνδυνοι!

Και κλείνω, κύριε Πρόεδρε, γιατί μακρηγόρησα.

Κοιτάξτε, τις τελευταίες μέρες και ο κ. Πλεύρης και όλοι οι άλλοι Υπουργοί -σήμερα αναγκάστηκε να έρθει εδώ να απαντήσει- στην πραγματικότητα δεν ασχολούνται καν με τα θέματα που απασχολούν τα Υπουργεία τους.

Τα έχουν σηκώσει τα μολύβια και ασχολείστε με το πού θα είσαστε υποψήφιος και πώς θα οργανώσετε την προεκλογική σας εκστρατεία.

(Χειροκροτήματα από την πτέρυγα του ΣΥΡΙΖΑ)

Διότι τις τελευταίες μέρες, βλέποντας την επικινδυνότητα στην οποία έχετε φέρει την ελληνική οικονομία και την ελληνική κοινωνία, έχετε πάρει μια απόφαση να δραπετεύσετε.

Εμείς σας εκλιπαρούμε. «Ορίστε εκλογές»! Τον Μάιο; Τον Μάιο! Εμείς λέμε «Τώρα, τον Μάρτιο, όχι τον Μάιο». Μην περιμένετε μέχρι τον Μάιο!

(Χειροκροτήματα από την πτέρυγα του ΣΥΡΙΖΑ)

Θέλετε να αλλάξετε τον εκλογικό νόμο ξανά; Αλλάξτε τον ξανά και δυο και τρεις φορές! Ό,τι και να φέρετε, εκλογικό νόμο που να βγάζει το δεύτερο κόμμα πενήντα και εξήντα έδρες μπόνους δεν θα το καταφέρετε! Είναι αντισυνταγματικό!

(Χειροκροτήματα από την πτέρυγα του ΣΥΡΙΖΑ)

Διότι είσαστε ήδη δεύτερο κόμμα και θα είστε δεύτερο κόμμα, όποτε και αν προκηρύξετε εκλογές!

(Χειροκροτήματα από την πτέρυγα του ΣΥΡΙΖΑ)

Σας εκλιπαρούμε, λοιπόν, να μη συνεχίζετε άλλο να ταλαιπωρείτε τον ελληνικό λαό και τους εαυτούς σας. Ούτως ή άλλως, στα Υπουργεία έχετε σηκώσει τα μολύβια περιμένοντας εκλογές τον Μάιο. Κάντε τες νωρίτερα! Λυτρώστε τον ελληνικό λαό από την ανικανότητά σας! Λυτρώστε τον ελληνικό λαό από την αναλγησία σας! Λυτρώστε τον ελληνικό λαό από την αλαζονεία σας! Κάντε εκλογές το συντομότερο δυνατό, να γλιτώσουμε και να σώσουμε ό,τι επιτέλους μπορεί να σωθεί σ’ αυτόν τον τόπο!

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Υπουργός Υγείας κ. Πλεύρης.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, πιστεύω ότι θα ακούσετε από το γραφείο σας τις απαντήσεις για όλα όσα αναφέρετε και προφανώς για το κομμάτι της επερώτησης που μας αφορά.

Πρώτα απ’ όλα, μου προκάλεσε λίγο το μειδίαμα ότι έχουμε κατεβάσει τα στυλό, όταν μας εγκαλούν οι Βουλευτές του ΣΥΡΙΖΑ ότι φέρνουμε το νομοσχέδιο που παρουσιάστηκε πριν στο Υπουργικό Συμβούλιο. Άρα, μην έχετε άγχος. Μην έχετε άγχος! Οι εκλογές θα γίνουν στην ώρα τους και το μόνο ίσως που μπορεί να έχει στο μυαλό του ο κ. Τσίπρας είναι ότι μάλλον καταλαβαίνει ότι μπορεί να μην είναι ούτε δεύτερο κόμμα, γιατί κλείνοντας είπε ότι δεν θα είναι στο δεύτερο κόμμα. Άρα, αρχίζει να συμβιβάζεται ευρύτερα με αυτά που γίνονται.

(Χειροκροτήματα από την πτέρυγα της Νέας Δημοκρατίας)

Οι εκλογές θα γίνουν στην ώρα τους όπως έχει ειπωθεί. Τα νομοσχέδια που αφορούν το Υγείας θα κατέβουν, θα ψηφιστούν και εκεί πέρα θα δούμε τι εκπροσωπεί ο καθένας.

Πάμε, λοιπόν, να μιλήσουμε για ένα-ένα τώρα.

Κύριοι συνάδελφοι, ακούσαμε σήμερα ότι μας φέρατε στη Βουλή εβδομήντα τρεις επίκαιρες ερωτήσεις. Έχω απαντήσει ως Υπουργός σε εβδομήντα τρεις ερωτήσεις. Δεν υπάρχει επίκαιρη ερώτηση που να μην έχει απαντηθεί. Ουσιαστικά, μόνο όταν ασθενούσα από COVID, ζήτησα να πάνε την επόμενη εβδομάδα. Όλες οι ερωτήσεις που υπάρχουν, έχουν απαντηθεί. Οι επερωτήσεις απαντώνται όλες! Κι επειδή ειπώθηκε και αυτό για τους τέσσερις μήνες, μεσολάβησε επερώτηση του Υγείας, επερώτηση πάλι για την υγεία την οποία είχε κάνει το Κομμουνιστικό Κόμμα Ελλάδας σε όλη αυτή τη διάρκεια.

Αναφέρθηκε ο κ. Τσίπρας γενικότερα στο κομμάτι της διορατικότητας και της προβλεψιμότητας. Ξέρετε, κάποια στιγμή υπάρχει και ένα θράσος. Η διορατικότητα του κ. Τσίπρα είναι να αναφέρεται τον Νοέμβριο του 2020 σε ένα εμβόλιο που δεν υπάρχει και δεν έχει ανακαλυφθεί. Αυτή ήταν η διορατικότητα του ΣΥΡΙΖΑ για το πώς θα γινόταν. Και τον επόμενο μήνα υπήρχε εμβόλιο και εμβολιαζόταν ο κόσμος! Η διορατικότητα του κ. Τσίπρα ήταν να λέει ότι κάνουμε εμβόλια για να ξεστοκάρουμε και ουσιαστικά καλούσε με αυτόν τον τρόπο τον κόσμο να μην πάει να εμβολιαστεί. Η διορατικότητα του κ. Τσίπρα είναι να επιτρέπει στον Αναπληρωτή του Υπουργό Υγείας όλο αυτό το διάστημα να δυναμιτίζει το εμβολιαστικό κίνημα. Η διορατικότητα του κ. Τσίπρα ήταν να παραδώσει πεντακόσιες πενήντα επτά κλίνες ΜΕΘ και ουσιαστικά να παραδώσει ένα Εθνικό Σύστημα Υγείας που δεν ήταν έτοιμο να αντιμετωπίσει απλώς τις συνθήκες του χειμώνα οι οποίες θα υπήρχαν, χωρίς πανδημία.

Όμως, επιπλέον -γιατί θα απαντήσω στα θέματα της υγείας- είναι και κάτι άλλο θράσος.

Ακούστε, κύριε Κοινοβουλευτικέ Εκπρόσωπε που ξέρω ότι ασχολείστε μ’ αυτά τα θέματα. Αναφέρεται στα κέρδη της ΔΕΗ ποιος; Η Κυβέρνηση που παρέδωσε τη ΔΕΗ με 800 εκατομμύρια χρέη!

(Θόρυβος - διαμαρτυρίες από την πτέρυγα του ΣΥΡΙΖΑ)

Και για να υπάρχουν κέρδη να μοιραστούν, δύο χρόνια κυβέρνησε μία κυβέρνηση εδώ πέρα που έφερε τη ΔΕΗ σε θετικό πρόσημο και μπορούμε να συζητάμε για να δώσουμε τα κέρδη! Μια χρεοκοπημένη ΔΕΗ παραδώσατε! Κι έρχεται ο Πρωθυπουργός Κυριάκος Μητσοτάκης και κάνει έξι παρεμβάσεις οι οποίες συζητούνται στο Συμβούλιο των Αρχηγών της Ευρωπαϊκής Ένωσης, διότι έρχεται η Νέα Δημοκρατία και ο Πρωθυπουργός με συγκεκριμένες προτάσεις και συζητούνται και γίνονται μέρος αυτών των προτάσεων! Και δεν κατάλαβα την ανάλυση που γίνεται. Δεν θέλετε, δηλαδή, να υπάρξει το πλαφόν στην κεντρική πηγή, ακριβώς για να μπορεί να διαμοιραστεί και σε όλες τις χώρες;

Αναφερθήκατε, επίσης, στο κομμάτι των φόρων και της υπερφορολόγησης και στο πώς πιέζονται οι πολίτες. Πώς αναφερθήκατε σε αυτό το πλαίσιο εσείς που συνειδητά, με δηλώσεις των Υπουργών σας ήσασταν οι άνθρωποι που υπερφορολόγησαν τους πάντες και που τεσσεράμισι χρόνια πνίγατε τον ελληνικό λαό στους φόρους;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, δεν υπάρχει αυτό στη διαδικασία. Μου ζητήσατε μια μικρή…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι, όχι, τη δευτερολογία μου ήθελα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα θα την κάνετε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τώρα θα την κάνω τη δευτερολογία μου.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μετά θα ξαναμιλήσετε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Έχω και τριτολογία ως Υπουργός. Θα μιλήσω τώρα για τη δευτερολογία μου και μετά θα απαντήσω στην τριτολογία μου.

Τη δευτερολογία μου ζήτησα, κύριε Πρόεδρε. Ζητώ τα δέκα λεπτά της δευτερολογίας μου. Συνολικά, μετά τους Κοινοβουλευτικούς που θα τοποθετηθούν και τους Βουλευτές, θα κάνω και την τριτολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, λοιπόν, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάμε, λοιπόν, στα θέματα της υγείας που αναφέρθηκαν.

Αυτή τη στιγμή αντιθέτως, κυρίες και κύριοι συνάδελφοι, εμείς ήρθαμε εδώ πέρα και σας δείξαμε όλη την πραγματικότητα η οποία υπάρχει. Και απορώ για το εξής: Ο Αρχηγός της Αξιωματικής Αντιπολίτευσης είχε γράψει αυτά που ήθελε να πει και δεν άκουσε το τι είπαμε; Μα, είπαμε τις παθογένειες οι οποίες υπήρξαν και είπαμε ότι βάσει αυτών των παθογενειών που υπήρξαν, κάναμε τις παρεμβάσεις που χρειάζονταν για ενίσχυση.

Ακούσαμε τώρα για τις μόνιμες προσλήψεις. Τα είπε και ο Κοινοβουλευτικός Εκπρόσωπος, σας δώσαμε και εμείς τα στοιχεία. Έχουμε κάνει περισσότερες προσλήψεις μόνιμου προσωπικού ιατρών. Είχαμε περισσότερες προκηρύξεις και περισσότερες κάναμε απ’ ό,τι κάνατε εσείς τα τεσσεράμισι χρόνια. Και ναι, υπάρχει επικουρικό προσωπικό. Και αυτό το επικουρικό προσωπικό ερχόμαστε και του δίνουμε τη δυνατότητα με τις επόμενες προκηρύξεις που θα υπάρξουν, με αυξημένη μοριοδότηση να γίνει μόνιμο προσωπικό.

Είδα, όμως, μια ενδιαφέρουσα διαφορά του Προέδρου της Κοινοβουλευτικής σας Ομάδας από όλους σας. Βασικό σημείο της τοποθέτησής σας εδώ πέρα ήταν οι ανεμβολίαστοι ή οι αντιεμβολιαστές υγειονομικοί. Δεν είδα τον κ. Τσίπρα να θίγει αυτό το θέμα καθόλου. Δεν το θίγει καθόλου. Και περιμένω να μου πείτε εσείς που αναφέρεστε, αν θέλετε να υπάρχει υγειονομικό προσωπικό το οποίο δεν πιστεύει στην επιστήμη. Διότι κάποιος που αρνείται τον εμβολιασμό δεν πιστεύει στην επιστήμη του που καλείται να υπηρετήσει. Θέλετε το παιδί σας να πηγαίνει και να το εξετάζει ένας γιατρός ο οποίος λέει ότι τα εμβόλια είναι επικίνδυνα; Θέλετε να το εξετάζει ένα νοσηλευτικό προσωπικό που θα του λέει ότι αν κάνει το εμβόλιο COVID θα πεθάνει σε δύο-τρία χρόνια; Θέλετε να είναι προσωπικό το οποίο δεν πιστεύει ενδεχομένως στις θεραπείες οι οποίες υπάρχουν; Και ναι, υπάρχουν οι κανόνες της ιατρικής επιστήμης. Υπάρχει το «lege artis» και ο γιατρός είναι υποχρεωμένος στα πλαίσια της επιστήμης του να τηρεί τους κανόνες ιατρικής πράξης, γιατί όταν δεν τους τηρεί τους κανόνες, γίνονται τα ιατρικά σφάλματα.

Εκεί, λοιπόν, δεν σας έχω ακούσει. Δεν σας έχω ακούσει. Πηγαίνετε μόνο και στηρίζετε αυτούς που διαδηλώνουν καθημερινά κατά των εμβολίων όχι με κριτήριο ατομικής επιλογής, αλλά με κριτήριο ότι είναι επικίνδυνα τα εμβόλια. Άρα, εκεί πέρα εσείς είστε αυτοί που στηρίζετε ένα αντιεμβολιαστικό κίνημα που υπάρχει, δηλαδή υγειονομικούς γιατρούς και νοσηλευτές που δεν θέλουν να εμβολιαστούν.

Εμείς λέμε ότι εκεί υπάρχουν επιλογές. Ένα είναι βέβαιο. Όσο διαρκεί η πανδημία και ανανεώνονται αυτομάτως οι συμβάσεις του επικουρικού προσωπικού δεν μπορούν αυτοί οι άνθρωποι να βρίσκονται στο Εθνικό Σύστημα Υγείας. Και ναι, εξετάζεται και η δυνατότητα αν γενικώς μπορούν να είναι στο Εθνικό Σύστημα Υγείας τη στιγμή που δεν πιστεύουν στην επιστήμη.

Ο κ. Τσίπρας δεν τοποθετήθηκε σε αυτό. Κάποια στιγμή θα πρέπει να τοποθετηθεί, τι θέλει και ο ίδιος για τα παιδιά του, τι γιατρούς και νοσηλευτές θέλει.

Είπαμε για τα στοιχεία τα οποία υπάρχουν ένα προς ένα. Θέλω όμως να μείνω σε αυτό το οποίο ακούγεται. Είπε κάτι θετικό για εμένα ο κ. Τσίπρας, ότι είμαι λαϊκός. Πράγματι, οι λαϊκοί άνθρωποι εκπροσωπούνται διαχρονικά από την Κεντροδεξιά. Αυτή είναι η πραγματικότητα. Αυτούς τους ανθρώπους εξυπηρετούμε. Και όσον αφορά τις παρεμβάσεις στο Εθνικό Σύστημα Υγείας για τις οποίες μιλάμε, πείτε μου πού διαφωνείτε, αλλά όχι στη λογική της ιδεοληψίας, αλλά στη λογική της ουσίας.

Διαφωνείτε με τα 350 εκατομμύρια που θα δοθούν για κτηριακές υποδομές στα νοσοκομεία;

Διαφωνείτε με τα 250 εκατομμύρια που θα δοθούν στα κέντρα υγείας και στις ΤΟΜΥ;

Διαφωνείτε με τα 220 εκατομμύρια που θα δοθούν για δωρεάν προληπτικές εξετάσεις για τους πολίτες;

Διαφωνείτε ότι θα ζητάμε από τους ιδιώτες παρόχους να έχουν ποιοτικά κριτήρια για να παίρνει αυτός που δεν έχει χρήματα και δεν μπορεί να πάει να πληρώσει την καλύτερη ποιοτική υπηρεσία;

Διαφωνείτε με τον θεράποντα ιατρό, πράγμα που το έχετε ψηφίσει και εσείς και το έχετε εξαγγείλει και δεν το εφαρμόσατε και θα είναι με τη μορφή του capitation;

Διαφωνείτε ότι ο θεράπων ιατρός θα ελέγχει και πού πηγαίνουν οι άλλοι πολίτες και δεν θα πληρώνει ο πολίτης που θα πηγαίνει σε όποιους άλλους γιατρούς πηγαίνει;

Αυτές δεν είναι παρεμβάσεις υπέρ του πολίτη;

Διαφωνείτε με τη δυνατότητα ο χάρτης του Εθνικού Συστήματος Υγείας να κοιτά τις ανάγκες των πολιτών και με το ότι έχουμε πει ξεκάθαρα ότι όλες οι δομές που υπάρχουν θα συνεχίσουν να υπάρχουν και θα ενισχυθούν και γι’ αυτό από το Ταμείο Ανάπτυξης δίνεται χρηματοδότηση σε όλες αυτές τις δομές και θα δούμε πώς θα εξυπηρετούν καλύτερα τον πολίτη;

Αυτές είναι διαφωνίες -και μην αγχώνεστε, επειδή δεν θα γίνουν εκλογές- για τις οποίες θα κριθείτε και θα κληθείτε να τις υποστηρίξετε και να πείτε γιατί διαφωνείτε.

Εχθές, κύριοι συνάδελφοι, ήμουν στην πίτα των φαρμακοβιομηχάνων, του ΣΦΕΕ. Ανέφερα μία προς μία τις διατάξεις που εσείς ψηφίσατε και ευνόησαν τη φαρμακοβιομηχανία. Της κάνατε την καλύτερη δυνατή τιμολόγηση που μπορούσαν να φανταστούν, με κόφτη στη μείωση τιμών και με χώρες της Ευρωζώνης.

Και με προκαλέσατε, κύριε Ξανθέ. Είδατε χθες στην πίτα. Αν δεν πιαστούν οι στόχοι, θα πειραχτεί και αυτό και θα γυρίσουμε στις δύσκολες τιμολογήσεις, αν δεν συνεργαστεί η φαρμακοβιομηχανία να έρθει να δώσει τις εκπτώσεις που θέλει. Για να δούμε τέλος πάντων εδώ πέρα ποιος με τα λόγια και τις πράξεις εξυπηρετεί το δημόσιο συμφέρον ή εξυπηρετεί συμφέροντα.

Έρχεστε εδώ και φωνάζετε για τη φαρμακοβιομηχανία αλλά της κάνατε προνομιακό πεδίο τιμολόγησης και με κόφτη. Δεν μπορείτε να το κάνετε αυτό.

Έρχεστε εδώ πέρα και δεν στηρίζετε και δεν ψηφίζετε τους κλειστούς προϋπολογισμούς ανά κατηγορία φαρμάκων, που σημαίνει ότι τα ακριβά φάρμακα, τα φάρμακα των μεγάλων πολυεθνικών, θα πληρώνονται παραπάνω για τη δαπάνη που προκαλούν. Με συγχωρείτε, αλλά τότε βλέπουμε ο καθένας σε ποια πλευρά είναι.

Εμείς λοιπόν είμαστε με την πλευρά του ασθενούς, με την πλευρά του πολίτη στο δημόσιο σύστημα υγείας. Είμαστε με την πλευρά του εργαζόμενου στο σκέλος της φορολογίας, όπου εσείς κάνατε την επιβάρυνση. Είμαστε με όλους τους πολίτες στηρίζοντάς τους με δισεκατομμύρια ευρώ μέσα στην κρίση. Το κράτος έγινε εργοδότης, έγινε ασφαλιστικός φορέας, έγινε αρωγός σε όλες τις πράξεις. Είμαστε και τώρα δίπλα με παρεμβάσεις που θα γίνουν σε κεντρικό επίπεδο προκειμένου να στηριχτούν οι συμπολίτες μας στην ακρίβεια η οποία υπάρχει.

Εγκάλεσε ο Πρόεδρος της Αξιωματικής Αντιπολίτευσης τον Πρωθυπουργό. Τι έπρεπε να κάνει; Να προβλέψει τον πόλεμο Ρωσίας-Ουκρανίας; Αυτό είπε. Είπε ότι όταν συζητούσαμε τον προϋπολογισμό αναφέρατε άλλα νούμερα. Θα προέβλεπε τον πόλεμο στην Ουκρανία;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για τον πληθωρισμό είπαμε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ξέρετε ότι όλα αυτά είναι συνάρτηση. Θα προέβλεπε τον πόλεμο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη γιατί διακόπτετε τον ομιλητή;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Γιατί τον ακούμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ. Και πριν το ίδιο συνέβαινε με τον κ. Τσίπρα και την ίδια παρατήρηση έκανα στους Βουλευτές της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και ολοκληρώνω την ομιλία μου -και θα απαντήσω μετά σε ό,τι πείτε- λέγοντας ότι έκανα ένα λάθος. Οφείλω να το πω. Είχα πει ότι μεταξύ των ομιλητών δεν ήταν ο κ. Πολάκης. Ήταν. Γι’ αυτόν, όμως, μίλησε ο κ. Τσίπρας.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος:** Τον λόγο έχει ο κ. Γεώργιος Λαμπρούλης από το Κομμουνιστικό Κόμμα Ελλάδας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει τέτοια διαδικασία. Δεν υπάρχει θέμα επί της διαδικασίας. Καθίστε κάτω σας παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Να εξηγήσω γιατί υπάρχει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα γιατί το κάνετε αυτό; Δεν μπορείτε να μιλήσετε. Δεν υπάρχει τέτοια διαδικασία. Μίλησε ο Υπουργός. Πώς να το κάνουμε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δώστε μου ένα λεπτό να εξηγήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει προσωπικό θέμα; Δεν υπάρχει προσωπικό θέμα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Επί της διαδικασίας ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ποια διαδικασία; Δεν μπορείτε να θέσετε θέμα επί της διαδικασίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ο κ. Σκουρλέτης έχει πρωτολογία, δευτερολογία, τριτολογία. Ήρθε εδώ και ο Πρόεδρος του ΣΥΡΙΖΑ και μίλησε για γενικότερα θέματα. Ο Υπουργός τού απάντησε για τα θέματα υγείας, αλλά έθεσε και ευρύτερα ζητήματα. Δεν είναι δυνατόν η Ολομέλεια…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, τι λέτε τώρα; Σας παρακαλώ, κύριε Θεοχάρη. Η διαδικασία είναι έτσι. Θα θέσω θέμα να αλλάξει ο Κανονισμός. Καθίστε κάτω σας παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, πρέπει να δεχόμαστε τον διάλογο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν αρνούμαστε κανέναν διάλογο. Απάντησε ο Υπουργός. Δεν υπάρχει τέτοια διαδικασία δυστυχώς. Λυπάμαι πολύ.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ξεκινώντας θα θέλαμε να απευθύνουμε έναν θερμό αγωνιστικό χαιρετισμό στους εργαζόμενους όλων των κλάδων που έδωσαν και δίνουν απλόχερα και με αυταπάρνηση εδώ και δύο χρόνια την εργασία τους, τη γνώση τους για την προάσπιση της υγείας και της ζωής του λαού μας και που με τους αγώνες τους όλο αυτό το διάστημα κάτω από τις μάσκες απέδειξαν έμπρακτα ότι μόνο ο λαός μπορεί να σώσει τον λαό. Συγχρόνως, θέλουμε να εκφράσουμε τη συμπαράστασή μας στις οικογένειες των συνανθρώπων μας που έχασαν τη ζωή τους από την πανδημία, αλλά και σε όσους νόσησαν και βγήκαν νικητές ή αναμετρώνται με τις μακροπρόθεσμες συνέπειες της νόσου.

Δύο και πλέον χρόνια πανδημίας. Εξακολουθούμε να μετράμε εκατόμβες νεκρών. Τα νοσοκομεία είναι γεμάτα ασθενείς και τα μεγαθήρια της ιδιωτικής υγείας συνεχίζουν να κερδοσκοπούν, ενώ η εργατική λαϊκή οικογένεια στενάζει από την ακρίβεια.

Θεωρούμε πως όλο αυτό το διάστημα έχει συσσωρευτεί αρκετή πείρα που μπορεί να κλονίσει την κυρίαρχη αντίληψη, να φωτίσει με τραγικό τρόπο το συμπέρασμα ότι η υγεία δεν μπορεί να είναι εμπόρευμα. Η πανδημία φανέρωσε και άνοιξε σε όλη της την έκταση, τόσο στη χώρα μας, όσο και σε όλο τον καπιταλιστικό κόσμο, ακόμα και σε καπιταλιστικές οικονομίες - πρότυπο κατά τα άλλα για τις αντιδραστικές αναδιαρθρώσεις που προωθήθηκαν και προωθούνται, τη βαθιά τους αντιλαϊκότητα, αλλά και την αναποτελεσματικότητα και τη χρεοκοπία των κατ’ όνομα δημόσιων συστημάτων υγείας αφού στην πραγματικότητα είναι όλα τους εμπορευματοποιημένα.

Αυτός ακριβώς είναι ο λόγος που οι λαοί, όπως και ο λαός μας, αφέθηκαν απροστάτευτοι, διότι όλα τα συστήματα υγείας που οικοδομήθηκαν και οικοδομούνται πάνω στα σαθρά υλικά των νόμων της αγοράς, της θεωρίας κόστους - οφέλους, του ίδιου δηλαδή του καπιταλιστικού συστήματος που αντιμετωπίζει κρίσιμες λαϊκές ανάγκες ως εμπόρευμα. Έτσι, χιλιάδες ασθενείς αποκλείστηκαν είτε από τις αναγκαίες εξετάσεις είτε από θεραπείες και χειρουργεία, για να αντέξει το σύστημα υγείας την πίεση των ασθενών COVID.

Το ότι ξεπέρασε τις αντοχές του το δημόσιο σύστημα υγείας δεν οφείλεται στην απρόβλεπτη απειλή του κορωνοϊού, αλλά ακριβώς επειδή τα όριά του καθορίζονται με κριτήριο το κέρδος, στη βάση των αντοχών της καπιταλιστικής οικονομίας και όχι με κριτήριο τις λαϊκές ανάγκες. Αυτός είναι ο λόγος που η πανδημία βρήκε το δημόσιο σύστημα υγείας της χώρας μας με τραγικές ελλείψεις, σοβαρά υποστελεχωμένο, σταδιακά και χρόνια υποχρηματοδοτούμενο, με κλειστά νοσοκομεία και δομές υγείας και κυρίως με παντελή απουσία της πρωτοβάθμιας φροντίδας υγείας και του βασικού πυρήνα της, που είναι η πρόληψη. Αντίστοιχα το λαϊκό αίτημα για επίταξη του ιδιωτικού τομέα υγείας, ώστε να ανακουφιστεί το δημόσιο σύστημα υγείας, όχι μόνο δεν έγινε πράξη, αλλά αντίθετα η Κυβέρνηση κράτησε τον ιδιωτικό τομέα COVID free τουλάχιστον κατά 95% των κλινών του, αυξάνοντας παράλληλα τις αποζημιώσεις για τις ελάχιστες κλίνες ΜΕΘ, επιτρέποντας την κερδοσκοπία με τα τεστ και τη λοιπή νοσηρότητα.

Την ίδια στιγμή μεγάλοι εργασιακοί χώροι και μέσα μεταφοράς έγιναν εστίες υπερμετάδοσης της πανδημίας χωρίς να λαμβάνονται μέτρα προστασίας και να μπαίνουν περιορισμοί που θα μπορούσαν να πλήξουν την κερδοφορία των μεγάλων επιχειρήσεων. Μάλιστα προκειμένου να καλύψετε την αντιλαϊκή σας πολιτική για τη μη λήψη μέτρων φτάσατε στο σημείο να ανακηρύξετε στην πράξη ένα όπλο, όπως τα εμβόλια, ως αποκλειστικό μέσο αντιμετώπισης της πανδημίας, ως ατομική ευθύνη, χωρίς όμως την αναγκαία κρατική στήριξη στην ενημέρωση, στην εξασφάλιση δημόσιων υποδομών και προσωπικού.

Έτσι, οι παλινωδίες, η αντιφατικότητα των κυβερνητικών μέτρων, η αναπάντητη από τους κρατικούς φορείς προβολή αντιεπιστημονικών και ανορθολογικών απόψεων που σε μεγάλο βαθμό αντανακλούσαν τον πόλεμο μεταξύ των φαρμακευτικών επιχειρήσεων για τα μερίδια της αγοράς όχι μόνο αναπαρήγαγαν τις επιφυλάξεις, αλλά έδιναν χώρο σε σκοταδιστικές αντιεμβολιαστικές απόψεις.

Και τι κάνατε απέναντι σε αυτά; Νομοθετήσατε διοικητικά μέτρα για την αναστολή εργασίας ανεμβολίαστων υγειονομικών και χρηματικές ποινές για τους ανεμβολίαστους άνω των εξήντα ετών, επιχειρώντας να στοχοποιήσετε τμήματα του πληθυσμού ως υπαίτια της διασποράς του κορωνοϊού, ενισχύοντας ταυτόχρονα τον κοινωνικό αυτοματισμό, αλλά κυρίως προσπαθώντας να συσκοτίσετε βασικές και ουσιαστικές ευθύνες της κυβερνητικής πολιτικής.

Βέβαια τα ανωτέρω ήταν η συνέχεια του επικίνδυνου αφηγήματος της Κυβέρνησης της Νέας Δημοκρατίας περί εθνικής ενότητας, ότι «είμαστε όλοι μαζί», ότι «είναι κοινός ο εχθρός», προκειμένου να εξασφαλίσετε σιγή νεκροταφείου, ώστε να μην μιλάει κανείς για τον κίνδυνο από την εγκληματική έλλειψη μέτρων ενίσχυσης του δημόσιου συστήματος υγείας, μέτρων προστασίας στους τόπους δουλειάς, τα σχολεία και τα μέσα μεταφοράς.

Ένα αφήγημα που το εργατικό λαϊκό κίνημα με τη συμβολή του ΚΚΕ αποδόμησε και δεν πέρασε, παρ’ όλο που είχατε πολύτιμο συμπαραστάτη τον ΣΥΡΙΖΑ τού «θα λογαριαστούμε μετά», της εθνικής συνεννόησης, του πολιτικού μορατόριουμ, των υπουργών κοινής αποδοχής και άλλα. Μία ακόμα απόδειξη ότι ο λαός μας δεν έχει να περιμένει καλύτερες μέρες από τον ΣΥΡΙΖΑ που έχει υπηρετήσει ως κυβέρνηση την πολιτική της υγείας-εμπόρευμα και που είναι δεσμευμένο στην ίδια στρατηγική της Ευρωπαϊκής Ένωσης, όπως και όλοι σας. Γι’ αυτό έτρεχε να υποβάλλει τα σέβη του στους επιχειρηματικούς ομίλους και την κερδοφορία τους, παρά τις κορώνες για το δημόσιο σύστημα υγείας ή, όπως ακούσαμε, για επίταξη του ιδιωτικού τομέα, αλλά σε λογικές τιμές ή για μέτρα ενίσχυσης της δημόσιας υγείας, αλλά πάντα κοστολογημένα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Θα μου δώσετε λίγο ακόμη χρόνο, κύριε Πρόεδρε.

Να πώς η ταύτιση Νέας Δημοκρατίας, ΣΥΡΙΖΑ και ΚΙΝΑΛ - ΠΑΣΟΚ, παρά τις σκανδαλολογίες και τις κοκορομαχίες, είτε εντός είτε εκτός Κοινοβουλίου, δεν μπορούν να κρύψουν όχι μόνο στα ζητήματα της υγείας, αλλά σε όλα τα μέτωπα, αφού καθημερινά διαγωνίζονται μεταξύ τους για το ποιος έδωσε τα περισσότερα φορολογικά προνόμια, κρατικές εγγυήσεις στο κεφάλαιο, ποιος επιδότησε την τζάμπα εργασία, ποιος θα υπηρετήσει καλύτερα την ευρωενωσιακή πολιτική.

Μάλιστα ακούσαμε προηγουμένως τον κ. Τσίπρα. Ο ΣΥΡΙΖΑ είναι άμοιρος ευθυνών; Ο ΣΥΡΙΖΑ δεν έβαλε το χεράκι του για την ιδιωτικοποίηση της «ΛΑΡΚΟ», σε συνέχεια όλων των προηγούμενων κυβερνήσεων, όπως πράττει και η σημερινή Κυβέρνηση; Αλήθεια, ο ΣΥΡΙΖΑ δεν συμφωνεί με τη στρατηγική της Ευρωπαϊκής Ένωσης για την απελευθέρωση της αγοράς ενέργειας και την περίφημη «πράσινη» μετάβαση; Δεν έβαλε λοιπόν το χεράκι του και ο ΣΥΡΙΖΑ ως κυβέρνηση για την υλοποίηση αυτής της πολιτικής, για την οποία τώρα καταγγέλλει τη Νέα Δημοκρατία;

Θεωρούμε πως απέναντι στη διαφαινόμενη υποχώρηση της πανδημίας δεν χωρά κανένας εφησυχασμός, αφού τα δύσκολα για την υγεία της εργατικής τάξης, των λαϊκών στρωμάτων είναι μπροστά μας. Η κατάσταση θα επιδεινωθεί ακόμη περισσότερο, αφού η πολιτική και τα μέτρα που διαμόρφωσαν αυτό το άθλιο και επικίνδυνο σύστημα υγείας για τον λαό προβάλλονται και παρουσιάζονται ως λύση.

Έτσι το λεγόμενο «νέο ΕΣΥ», που σχεδιάζει να προωθήσει η Κυβέρνηση, προβλέπει νέο κύκλο καταργήσεων και συγχωνεύσεων νοσοκομείων και κλινικών, συμπράξεις δημόσιου και ιδιωτικού τομέα, ΣΔΙΤ, για να κερδοσκοπεί περισσότερο ο ιδιωτικός τομέας, λειτουργία του ΕΟΠΥΥ ως ιδιωτική ασφαλιστική εταιρεία για ακόμη μεγαλύτερη αφαίμαξη των ασφαλισμένων, ενίσχυση της επιχειρηματικής λειτουργίας των νοσοκομείων με νέες ανατροπές στις εργασιακές σχέσεις, ακόμα μεγαλύτερη αφαίμαξη των ασθενών, μεγαλύτερη διαφοροποίηση μεταξύ των μονάδων υγείας.

Αντίστοιχα απατηλή για τον λαό είναι η υπόσχεση του ΣΥΡΙΖΑ για ενίσχυση της δημόσιας υγείας, αφού είναι εκ των πραγμάτων ναρκοθετημένη, από τη στιγμή που ευθυγραμμίζεται απόλυτα με την αντίστοιχη πολιτική της Ευρωπαϊκής Ένωσης και τους βασικούς άξονές της για περικοπές δαπανών και κριτήρια αγοράς στον δημόσιο τομέα.

Από αυτή την πλευρά, αποδεικνύεται ότι οι υποσχέσεις για μια προοδευτική διακυβέρνηση με δήθεν φιλολαϊκό πρόσημο αποτελεί παγίδα ενσωμάτωσης του εργατικού λαϊκού κινήματος στα σχέδια της κυβερνητικής εναλλαγής, η οποία θα συνεχίσει το αντιλαϊκό έργο των προηγούμενων κυβερνήσεων.

Οι εξελίξεις και στον τομέα της υγείας επιβεβαιώνουν ότι ο λαός μας έχει μπροστά του δύο δρόμους ανάπτυξης: τον δρόμο που θα έχει ως κριτήριο την ικανοποίηση των κοινωνικών αναγκών ή τον σημερινό δρόμο που αντιμετωπίζει την υγεία ως εμπόρευμα. Από την έκβαση αυτής της αντιπαράθεσης θα κριθεί και η κατάκτηση του συστήματος υγείας που θα υπηρετεί αποκλειστικά τις σύγχρονες κοινωνικές ανάγκες και όχι το επιχειρηματικό κέρδος για δωρεάν καθολικές υπηρεσίες σε όλα τα επίπεδα, από πρωτοβάθμιο ως και τριτοβάθμιο επίπεδο υγείας, κατοχυρωμένες που θα διασφαλίζει όμως το εργατικό κράτος, με πλήρη αξιοποίηση όλων των σύγχρονων δυνατοτήτων της επιστήμης και της τεχνολογίας, του πολυάριθμου επιστημονικού δυναμικού, όλων των κλάδων και ειδικοτήτων, της έρευνας και παραγωγής φαρμάκων, εμβολίων, υγειονομικού υλικού, ιατρικής τεχνολογίας, που σε συνθήκες κοινωνικής ιδιοκτησίας και κεντρικού σχεδιασμού μπορούν να εξασφαλίσουν ικανοποιητικό επίπεδο αυτάρκειας στη χώρα.

Έτσι, οι σύγχρονες τεχνολογίες, ο εκσυγχρονισμός τους, η εξασφάλιση όλων των σύγχρονων γνώσεων στους επιστήμονες ως σύνολο μπορούν να επιστρέφουν στους ασθενείς σε σύγχρονες, έγκαιρες, αποτελεσματικές και ασφαλείς υπηρεσίες υγείας, απολύτως δωρεάν από το κράτος.

Αυτό το περιεχόμενο για τις ανάγκες των λαϊκών στρωμάτων έχει η έννοια των ποιοτικών υπηρεσιών, το οποίο όμως δεν μπορεί να υπάρξει στο πλαίσιο της καπιταλιστικής οικονομίας και ανάπτυξης. Ακριβώς η πάλη για να αξιοποιηθούν οι τεράστιες δυνατότητες της εποχής μας προς όφελος του λαού απαιτεί ισχυρό ΚΚΕ και δυνατό εργατικό λαϊκό κίνημα απέναντι στον πιο επικίνδυνο ιό, τον καπιταλισμό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα η Κοινοβουλευτική Εκπρόσωπος της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι, οι ελλείψεις εξειδικευμένου υγειονομικού προσωπικού και η επαγγελματική εξουθένωση του ήδη υπάρχοντος, οι σοβαρές ελλείψεις ΜΕΘ, κυρίως στην περιφέρεια του υγειονομικού συστήματος, αλλά και η έλλειψη πρωτοβάθμιας φροντίδας υγείας είναι κάποιες από τις βασικές, δομικές και λειτουργικές αδυναμίες που χαρακτηρίζουν όλες τις περιφέρειες και εξηγούν σε έναν βαθμό την αρνητική εξέλιξη στους σκληρούς δείκτες της πανδημίας στη χώρα μας.

Η στρατηγική αντίληψη του επιτελικού κράτους λειτούργησε αρνητικά, αφού δεν διασφάλισε την πολιτική συνεννόηση σε κεντρικό επίπεδο των πολιτικών δυνάμεων ούτε τη συμμετοχή κοινωνικών, επιστημονικών και συνδικαλιστικών φορέων της τοπικής αυτοδιοίκησης και της Εκκλησίας.

Η Κυβέρνηση κράτησε στο σύνολό του τον ιδιωτικό τομέα υγείας έξω από τον κοινό αγώνα, αφαιρώντας, αντί ενισχύοντας, δομές, υποδομές και ανθρώπινο δυναμικό σε κρίσιμες φάσεις στην εξέλιξη της πανδημίας. Επέδειξε αργά αντανακλαστικά στη λήψη αποφάσεων, αντιφάσεις και παλινωδίες κυβερνητικών παραγόντων, έστειλε λανθασμένα μηνύματα ως προς την εξέλιξη της πανδημίας διά στόματος Πρωθυπουργού και άλλων κυβερνητικών αξιωματούχων, παρενέβη στο έργο των επιστημόνων. Επέδειξε απροκάλυπτη ιδεοληπτική προσέγγιση και κυρίως έλλειψη πολιτικής βούλησης για στήριξη και ενίσχυση του ΕΣΥ.

Κατά συνέπεια, από το δεύτερο κύμα το φθινόπωρο του 2020 και ύστερα, η εξέλιξη της πανδημίας βρήκε το ΕΣΥ χωρίς πρωτοβάθμιες υγειονομικές δομές στις μεγάλες πόλεις και τις πρωτεύουσες των νομών, με λανθασμένες μετακινήσεις γιατρών και νοσηλευτών από κέντρα υγείας σε νοσοκομεία, αλλά και το αντίστροφο και μάλιστα σε συνθήκες, όπως διατρανώνατε, πολέμου.

Τα νοσοκομεία δεν ενισχύθηκαν με μόνιμο ιατρικό και νοσηλευτικό προσωπικό, με αποτέλεσμα την έλλειψη υγειονομικών, εξειδικευμένων και μη, στα περιφερειακά νοσοκομεία. Ως αποτέλεσμα, κρίσιμα τμήματα, μονάδες και νοσοκομεία λειτούργησαν στο «κόκκινο», με άμεσο αντίκτυπο την αυξημένη νοσηρότητα και θνητότητα.

Τα στοιχεία από τη μελέτη Λύτρα - Τσιόρδα ανέδειξαν την ανάγκη ενίσχυσης και αποκέντρωσης των δομών δημόσιας υγείας, με ιδιαίτερη έμφαση στην πρωτοβάθμια φροντίδα υγείας και την ισότιμη κατανομή μονάδων εντατικής θεραπείας και ανθρώπινου δυναμικού στις υγειονομικές περιφέρειες.

Επιπλέον, η Κυβέρνηση αφήνει αναπάντητα δεκάδες ερωτημάτων σχετικά με ιατρικές μελέτες και καινούργια πορίσματα της επιστήμης, σχετικά με στατιστικά στοιχεία και νέες φαρμακευτικές μεθόδους, τη στιγμή που φιμώνει και θέτει στο περιθώριο κάθε αντίθετη φωνή.

Η Κυβέρνηση σαν πεισμωμένο νήπιο επιμένει ότι το εμβόλιο είναι η πανάκεια, τηρώντας ύποπτη σιγή για όλα τα άλλα ζητήματα και υποτιμώντας εμφανώς τη νοημοσύνη μας. Εμβόλιο και ξανά εμβόλιο και μόνο εμβόλιο, προφανώς μέχρι να ξεστοκάρει η αποθήκη.

Και επειδή, κύριε Υπουργέ, τονίσατε ότι οι υγειονομικοί μας σε αναστολή είναι ενάντια στην επιστήμη, πώς την ορίζετε εσείς αυτή την επιστήμη; Ποια είναι η επιστήμη; Αυτή του ΠΟΥ; Ή αυτή της δικής σας πολιτικής;

Στην Ελλάδα εφαρμόστηκαν τα πιο αυστηρά lockdown στην Ευρώπη και επιβλήθηκαν οι αυστηρότεροι και πιο άδικοι και αντιδημοκρατικοί περιορισμοί. Επιβάλατε υποχρεωτικό εμβολιασμό στους άνω των εξήντα ετών και στους υγειονομικούς και επιμένετε πεισματικά, παρ’ όλο που υπάρχει σημαντική ύφεση της πανδημίας και αίρετε σταδιακά τα μέτρα κατά της εξάπλωσης του ιού που είχατε λάβει.

Μα, δεν αντιλαμβάνεστε ότι αυτές οι εμμονές σας περί υποχρεωτικότητας, που συνεχίζετε να εφαρμόζετε, είναι παιδαριώδεις και εκτίθεστε, ότι οι νέες συνθήκες που διαμορφώνονται, σας διαψεύδουν; Δεν μάθατε ότι η Αυστρία αναστέλλει την υποχρεωτικότητα του εμβολιασμού κατά του COVID; Ορίστε το άρθρο της εφημερίδας «ΚΑΘΗΜΕΡΙΝΗ» με ημερομηνία 9-3-2022, για να κατατεθεί στα Πρακτικά.

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ανακοίνωσαν οι Υπουργοί Υγείας και Συνταγματικών Υποθέσεων έξι μέρες πριν την έναρξη επιβολής προστίμων. Ο αυστριακός Υπουργός Υγείας δήλωσε σε συνέντευξη Τύπου ότι εντός τριών μηνών θα υπάρξει άλλη αξιολόγηση των σημείων του μέτρου αυτού που αφορούν τη δημόσια υγεία και τους συνταγματικούς νόμους. Αυτοί, όμως, είναι ευσυνείδητοι πολιτικοί και ενδιαφέρονται για την υγεία των πολιτών. Δεν έχουν ούτε εγωισμούς ούτε θεωρούν ότι κατέχουν το αλάθητο.

Όσο για το περίφημο πιστοποιητικό εμβολιασμού, και η Γαλλία -που ακολουθείτε πιστά- προχωρεί στην κατάργηση από 14-3-2022. Παραθέτω κι εδώ το σχετικό άρθρο της « LE FIGARO».

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φυσικά, έχουν προηγηθεί το Ισραήλ και οι σκανδιναβικές χώρες. Τη στιγμή κατά την οποία καταργείται πανευρωπαϊκά ως ανώφελο, στην Ελλάδα συνεχίζεται να ισχύει γιατί ήταν εισήγηση του Πρωθυπουργού.

Κύριοι, καθώς όλα κρίνονται εκ του αποτελέσματος, τα αντιδημοκρατικά, αντιφατικά και αντιεπιστημονικά μέτρα που εφαρμόσατε ήταν μάταια, αφού ούτε απέδωσαν τα αναμενόμενα ούτε απέτρεψαν τα σφοδρότερα κύματα της πανδημίας που ακολούθησαν. Γίναμε και παραμένουμε θεατές ενός ατέρμονου παιχνιδιού εντυπώσεων, επικοινωνίας και αντιφάσεων.

Η Κυβέρνηση αρνήθηκε να προχωρήσει στη λήψη αποτελεσματικών μέτρων όσον αφορά στις εστίες υπερμετάδοσης της νόσου. Κατά συνέπεια η κυβερνητική διαχείριση προέβλεπε αυστηρούς αστυνομικούς ελέγχους σε δρόμους και πλατείες, σε ανοιχτούς, δηλαδή, χώρους, όπου η μετάδοση του ιού ήταν χαμηλή και σε αντίθεση με την υπόλοιπη Ευρώπη, όπου η κυκλοφορία στους ανοικτούς χώρους αφέθηκε ελεύθερη και μάλιστα χωρίς μάσκες.

Όμως στην Ελλάδα, στους κλειστούς χώρους, όπου συνωστίστηκαν τόσοι άνθρωποι καθημερινά, όπως τα μέσα μαζικής μεταφοράς, λεωφορεία, μετρό, σε κλειστούς εργασιακούς χώρους, όπως βιοτεχνίες και βιομηχανίες, καθώς και στις σχολικές αίθουσες, όπου η μετάδοσή του ήταν ανεξέλεγκτη, η πολιτεία ήταν απούσα. Σαρδελοποίηση στα μέσα μαζικής μεταφοράς, κανένα υγειονομικό μέτρο στα εργοστάσια και στις βιοτεχνίες, αύξηση αριθμού των μαθητών στις τάξεις.

Η Κυβέρνηση αποποιήθηκε των ευθυνών της, χαρακτηρίζοντας ως αδικαιολόγητη την καθημερινή μετακίνηση του κοινού. Επιτρέπει να συνωστίζονται εμβολιασμένοι, επιλεκτικά, χωρίς κανέναν έλεγχο, ενώ είναι γνωστό πλέον σε όλους μας ότι οι εμβολιασμένοι και νοσούν και το μεταδίδουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα λίγο χρόνο ακόμα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΜΑΡΙΑ ΑΘΑΝΑΣΙΟΥ:** Την ίδια στιγμή αποκλείονται οι μη εμβολιασμένοι από βασικές δραστηριότητες, ενώ στην πραγματικότητα είναι οι μόνοι ακίνδυνοι, αφού υπόκεινται σε τακτικό έλεγχο και είναι ακόμα οι μόνοι αποδεδειγμένα ότι τη δεδομένη στιγμή δεν νοσούν, άρα δεν το μεταδίδουν. Όχι, η πολιτική την οποία η Κυβέρνηση ακολουθεί μετά εμμονής είναι τιμωρητική.

Από την άλλη, ο Υπουργός Υγείας αφήνει ανοιχτό το θέμα των απολύσεων δεκαπέντε χιλιάδων υγειονομικών από 1-4-2022. Συγκεκριμένα, δέκα χιλιάδες που δεν ολοκλήρωσαν τον εμβολιασμό και πέντε χιλιάδες σε αναστολή. Για να απολυθεί, όμως, ο υγειονομικός δημόσιος υπάλληλος, θα πρέπει να έχει διαπράξει σοβαρό πειθαρχικό αδίκημα κακουργηματικού χαρακτήρα. Την απόφαση απόλυσης τη λαμβάνουν τα πειθαρχικά συμβούλια στα οποία προεδρεύει δικαστικός και όχι ο Υπουργός.

Το καλοκαίρι μας λέγατε, κύριε Υπουργέ, ότι η αναστολή εργασίας είναι ένα ειδικό μέτρο που αφορά στην προστασία της δημόσιας υγείας και όχι πειθαρχική ποινή, γι’ αυτό και το χαρακτηρίζατε ως συνταγματικό. Η μόνη σοβαρή λύση αυτή τη στιγμή, κύριε Υπουργέ, είναι να αρθούν όλες οι αναστολές εργασίας για τους υγειονομικούς και να καταργηθεί το μέτρο νομοθετικά. Αυτή τη στιγμή δεν υπάρχει λόγος να συνεχίζεται από την πλευρά του Υπουργείου αυτή η άδικη επίθεση στους υγειονομικούς. Πρόκειται για ένα πρωτόγνωρο μένος, για μια εκδικητική εμμονή. Το να επιμένει η πολιτική ηγεσία στις απολύσεις, ενώ έχουν ανατραπεί τα δεδομένα, δεν έχει ούτε νόημα αλλά ούτε λογική. Ο κ. Πλεύρης, αν και καλός νομικός, θα μείνει στην Ιστορία ως ο αποκλειστικός υπεύθυνος για την απόλυση υγειονομικών με έναν κατάφωρο, αντισυνταγματικό τρόπο.

Οι βαριές συνέπειες των επιλογών σας έπληξαν τους αθώους πολίτες που πέθαναν από την άλλη ασθένεια, μη μπορώντας να νοσηλευτούν στα νοσοκομεία μίας και μόνο νόσου, που εσείς δημιουργήσατε. Πολίτες που πέθαναν λόγω COVID είτε εντός είτε εκτός ΜΕΘ, επειδή τις αφήσατε χωρίς εξειδικευμένο προσωπικό, χωρίς εντατικολόγους, επειδή αφήσατε νοσοκομεία της περιφέρειας χωρίς πνευμονολογικό τμήμα.

Ο τραγικός αριθμός των είκοσι έξι χιλιάδων νεκρών λόγω COVID και των υπολοίπων θυμάτων που άφησαν την τελευταία τους πνοή από άλλη ασθένεια μη μπορώντας να τύχουν της κατάλληλης ιατρικής βοήθειας, ελλείψει προσωπικού και διαθέσιμων κλινών, είναι ηχηρή και περίτρανη απόδειξη των τραγικών σας λαθών και των μοιραίων σας χειρισμών. Τα λόγια είναι πικρά και περιττά.

Και για να κλείσω, κύριε Υπουργέ, όσον αφορά στις απλές ερωτήσεις, θα θέλαμε να σας πούμε ότι υπάρχει ένας κατάλογος αναπάντητων ερωτήσεων. Και αυτές οι απαντήσεις που δίνετε -όταν δίνετε απαντήσεις- είναι αόριστες, δηλαδή όπως σας συμφέρει εσάς πολιτικά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την Κοινοβουλευτική Εκπρόσωπο του ΜεΡΑ25 κ. Μαρία Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συμπληρώνονται δύο χρόνια πανδημίας και τα συμπεράσματα, νομίζω, ότι είναι σαφή. Η Κυβέρνηση Μητσοτάκη έκανε οτιδήποτε άλλο εκτός από την πραγματική αντιμετώπιση της υγειονομικής κρίσης. Ξέρασε αυταρχισμό, ατομική ευθύνη και πάρα μα πάρα πολύ διχασμό. Βασιζόμενη, βεβαίως, πού αλλού; Στις μνημονιακές πολιτικές του ΣΥΡΙΖΑ, τη συνεργασία με τον ιδιωτικό τομέα της υγείας και την προώθηση της ιδιωτικοποίησης της δημόσιας υγείας.

Δύο χρόνια μετά την αρχή του κορωνοϊού η Ελλάδα φιγουράρει στις πρώτες θέσεις στους θανάτους από COVID ανά εκατό χιλιάδες κατοίκους. Τα συγκριτικά στοιχεία είναι συντριπτικά και εκθέτουν ανεπανόρθωτα τη «Μητσοτάκης Α.Ε.». Όχι, όμως, για ανικανότητα, αλλά για συνειδητή εγκληματική επιλογή.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Αν συγκρίνουμε την Ελλάδα με χώρες που έχουν περίπου παρόμοιο πληθυσμό και ποσοστά πλήρως εμβολιασμένων, λόγου χάριν με τη Σουηδία ή την Αυστρία, θα δούμε ότι αυτή η διαφορά όντως είναι συντριπτική.

Στη Σουηδία με πληθυσμό 10,2 εκατομμύρια και ποσοστό εμβολιασμένων 74,5% στην περίοδο λόγου χάριν από 10 έως 16 Φεβρουαρίου, τα κρούσματα κυμάνθηκαν από δεκαεννέα χιλιάδες εξακόσια δεκατρία έως χίλια εκατόν εβδομήντα πέντε και οι θάνατοι από είκοσι πέντε ανά ημέρα.

Στην Αυστρία, όμως, με πληθυσμό 9 εκατομμυρίων και ποσοστό πλήρως εμβολιασμένων 66,4% τα κρούσματα κυμάνθηκαν από τριάντα εννέα χιλιάδες εξακόσια σαράντα επτά έως είκοσι τέσσερις χιλιάδες διακόσια και οι θάνατοι από τριάντα πέντε μέχρι δώδεκα την ημέρα.

Στην Ελλάδα, όμως, με πληθυσμό 10,3 εκατομμύρια και ποσοστό πλήρως εμβολιασμένων 71,9 %, ενώ τα κρούσματα ήταν λιγότερα, δηλαδή, από είκοσι μία χιλιάδες εννιακόσια πενήντα οκτώ μέχρι δέκα χιλιάδες οκτακόσια πενήντα τρία, οι θάνατοι ήταν υπερβολικά πολλαπλάσιοι, δηλαδή, από εκατόν δύο μέχρι εβδομήντα πέντε. Η σύγκριση νομίζω ότι μιλάει από μόνη της.

Ποια είναι η διαφορά, όμως, της Σουηδίας, της Αυστρίας και της Ελλάδας; Η διαφορά είναι στο επίπεδο του συστήματος υγείας. Στην Ελλάδα είναι συνειδητή επιλογή της Κυβέρνησής σας να μην ενισχύει το εθνικό σύστημα υγείας. Είναι η αιτία αυτής της εξόφθαλμης διαφοράς. Πρόκειται για ένα έγκλημα κατά του ελληνικού λαού. Ο ελληνικός λαός θυσιάζεται, δηλαδή, προς όφελος των ιδιωτικών κλινικαρχών και για τους ολιγάρχες. Η Κυβέρνηση Μητσοτάκη φέρει όλη την ευθύνη για τους πάμπολλους και μη αναπόφευκτους θανάτους, αλλά και για την αυταρχικοποίηση, όπως λόγου χάριν στην πορεία της 17 Νοέμβρη και αντίστοιχα, και στα γεγονότα της Νέας Σμύρνης, όπως και στον διχαστικό κοινωνικό αυτοματισμό στη βάση εμβολιασμένων και μη, καθώς και στον εκφασισμό της κοινωνίας μας.

Τι θα μπορούσατε, κύριε Υπουργέ, να κάνετε: Κανένα πρόστιμο σε εργαζόμενο σε κανέναν κλάδο, καμμία απόλυση εργαζομένου. Οι υγειονομικές μονάδες και οι εργαζόμενοι σε αυτές με τα συλλογικά τους όργανα να αποφασίσουν για τους τρόπους επανένταξης των υγειονομικών σε αναστολή. Επιστροφή όλων των ατομικών προστίμων που επιβλήθηκαν στην περίοδο της πανδημίας και των lockdown και αποτελούν το επιστέγασμα της ταξικής και αυταρχικής διαχείρισης της πανδημίας. Κατάργηση του πιστοποιητικού υγειονομικών φρονημάτων, να σταματήσει επιτέλους η «εργαλειοποίηση» της επιστήμης, να ενισχυθεί η επιστημονική ενημερωτική εκστρατεία με πειθώ.

Πρέπει άμεσα η Κυβέρνηση να κάνει αυτά που το ΜέΡΑ25 φωνάζει από τον Μάιο του 2020, να δημιουργήσει ένα δίκτυο δωρεάν τεστ για όλους, ένα δίκτυο που θα βοηθήσει στον έλεγχο και της πανδημίας, αλλά και του εμβολιασμού, αλλά και θα ενταχθεί οργανικά στην τόσο σημαντική πρωτοβάθμια φροντίδα υγείας που τώρα παραπαίει, να ενισχύσει πραγματικά το ΕΣΥ με προσλήψεις μόνιμου προσωπικού, επαρκή εξοπλισμό και κατάλληλες υποδομές.

Υπάρχουν, όμως, και πιο συγκεκριμένα πράγματα που χρειάζεται να κάνετε και για τα οποία ο ΣΥΡΙΖΑ δεν δείχνει και κανένα ενδιαφέρον.

Οι περιορισμοί εξαιτίας του φόβου της ενδονοσοκομειακής μετάδοσης έχουν στερήσει από τους ασθενείς την ανθρώπινη στήριξη και επαφή. Ασθενείς σε κλινικές COVID-19, παιδιά, ανήμποροι άνθρωποι, ηλικιωμένοι έχουν βρεθεί πλήρως απομονωμένοι, συχνά για μεγάλο χρονικό διάστημα, χωρίς τη δυνατότητα να τους επισκεφθεί ένας άνθρωπος, χωρίς καν να τους συνδράμει. Ο λόγος είναι ότι η μεταδοτικότητα του COVID-19 οδήγησε -και ορθώς- στην απαγόρευση των επισκεπτηρίων. Η συγκεκριμένη συνέπεια της πανδημίας οδηγεί τους ασθενείς στην απελπισία και στην απομόνωση. Οφείλει, λοιπόν, η ίδια η πολιτεία να παρέμβει άμεσα ώστε να αποκαταστήσει αυτή την τρομερή για εμάς στρέβλωση.

Γι’ αυτόν τον λόγο έχουμε καταθέσει ως ΜέΡΑ25 και τροπολογία επί του θέματος για την άμεση πρόσληψη εξειδικευμένου προσωπικού, κοινωνικών λειτουργών και ψυχολόγων, για να συνδράμουν τους αποκλεισμένους από τα προσφιλή τους πρόσωπα ασθενείς του ΕΣΥ.

Υπάρχει, όμως, ακόμη ένα ζήτημα. Οι ανασφάλιστοι πάσχοντες από χρόνια νοσήματα αναφέρουν μεγάλες δυσκολίες στην πρόσβαση σε δημόσιες δομές υγείας και αυτό οφείλεται και στην αδιαφορία του κράτους η οποία, όπως είχαμε δει, γινόταν και επί της κυβέρνησης ΣΥΡΙΖΑ.

Το ότι ο Πρόεδρος ήρθε εδώ και ξαναείπε ότι οι επόμενες εκλογές είναι δικές σας, πραγματικά αυτό δεν μπορώ να καταλάβω πώς πιστεύετε ότι θα συμβεί, πώς νομίζετε ότι ο ελληνικός λαός έχει ξεχάσει και αυτά που κάνατε στα τεσσεράμισι χρόνια διακυβέρνησης. Το Χρηματιστήριο Ενέργειας εσείς το θεσπίσατε, δεν το θέσπισε η Νέα Δημοκρατία, χωρίς να πλέκουμε, βεβαίως, κάποιο εγκώμιο της Κυβέρνησης.

Όμως, το ίδιο ισχύει και για τους ανασφάλιστους πάσχοντες από χρόνια νοσήματα, όπως είναι οι μεταγγιζόμενοι, καρκινοπαθείς, ρευματοπαθείς, πάσχοντες από ΧΑΠ, καρδιοπαθείς κ.ο.κ..

Είναι αυτονόητο ότι οι πάσχοντες είναι υποχρεωμένοι να βρίσκονται σε τακτική επαφή με τους φορείς υγείας, είτε για ιατρικές εξετάσεις είτε για συνταγογράφηση φαρμάκων είτε και για ιατροτεχνολογικά υλικά, που απαιτεί η αγωγή τους. Δυστυχώς η διαδικασία γι’ αυτούς τους συνανθρώπους μας έχει καταστεί εξαιρετικά χρονοβόρα και επικίνδυνη.

Ο συνωστισμός που οφείλουν όλοι οι πολίτες να αποφεύγουν λόγω της πανδημίας καθίσταται υποχρεωτικός για ανθρώπους που ανήκουν στις ευπαθείς ομάδες του πληθυσμού, ενώ εάν δεν υπάρχει η δυνατότητα μετάβασης από τον ανασφάλιστο πάσχοντα, μένει ουσιαστικά χωρίς αγωγή. Γι’ αυτόν τον λόγο το έχουμε ζητήσει και πιστεύω ότι πρέπει να μας απαντήσετε εάν πρόκειται να το κάνετε ή όχι.

Το άρθρο 38 του ν.4865/2021 ζητούμε να καταργηθεί.

Επαναφορά της διαδικασίας που ίσχυε το 2016 με επέκτασή της για τη συνταγογράφηση και εκτέλεση των γνωματεύσεων για τα αναλώσιμα υλικά από ιδιώτες γιατρούς συμβεβλημένους με τον ΕΟΠΥΥ και εύκολα προσβάσιμα φαρμακεία της περιοχής τους.

Κυρίες και κύριοι συνάδελφοι, πιστεύω ότι έθεσα τους ευρύτερους και τους συγκεκριμένους τρόπους με τους οποίους θεωρούμε εμείς ως ΜέΡΑ25 ότι το κράτος πρέπει να αντιμετωπίσει την κρίση της πανδημίας, τρόπους που είναι αντίθετοι προς τη λογική του μνημονιακού τόξου εδώ μέσα, που περιλαμβάνει και την Κυβέρνηση της Νέας Δημοκρατίας αλλά και τον ΣΥΡΙΖΑ, τρόπους που θα βοηθούσαν πραγματικά να βγούμε από αυτή την υγειονομική κρίση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία συνάδελφε.

Τον λόγο έχει τώρα για τη δευτερολογία του ο κ. Ανδρέας Ξανθός, Βουλευτής Ρεθύμνου.

**ΑΝΔΡΕΑΣ ΞΑΝΘΟΣ:** Ευχαριστώ, κυρία Πρόεδρε.

Σήμερα πραγματικά, αγαπητοί συνάδελφοι, αισθάνομαι ότι από την πλευρά του Υπουργού Υγείας ξεπεράστηκε κάθε όριο πολιτικής θρασύτητας. Ποιο ήταν το αφήγημα; Το αφήγημα ήταν ότι τα έχουν κάνει όλα καλά στην πανδημία η Κυβέρνηση και το Υπουργείο, ότι ο ΣΥΡΙΖΑ διέλυσε το ΕΣΥ και το παρέδωσε ανέτοιμο στην πανδημική κρίση, ότι η Κυβέρνηση της Νέας Δημοκρατίας έχει κάνει την πιο σημαντική βελτιωτική παρέμβαση στο σύστημα υγείας ever -το έχει πει και ο Πρωθυπουργός αυτό- από ιδρύσεως του ΕΣΥ και βεβαίως ότι ο ΣΥΡΙΖΑ εξυπηρετεί επιχειρηματικά συμφέροντα στον χώρο της υγείας.

Αυτά τα πράγματα μάς είπε ο κ. Πλεύρης, ο οποίος βεβαίως είναι εκπρόσωπος ενός ακροδεξιού και θρασύτατου πολιτικού λόγου στη χώρα, μιας ολόκληρης σχολής που έχει βεβαίως και άλλους εκπροσώπους. Έχουμε ακούσει και το χειρότερο, το οποίο έχει πει ο κ. Μητσοτάκης, δηλαδή ότι τα μνημόνια τα έφερε ο ΣΥΡΙΖΑ στη χώρα.

Επειδή, λοιπόν, έχετε αυτή την επικοινωνιακή υπεροπλία λόγω της γνωστής προνομιακής σχέσης σας με τα μέσα ενημέρωσης, νομίζετε ότι μπορείτε να κοροϊδεύετε τόσο τον κόσμο;

Θα ξεκινήσω από την ανακρίβεια ότι στον σκληρό δείκτη αποτυχίας της διαχείρισης, που είναι η υπερβάλλουσα θνησιμότητα και η παράδοξα και μη συμβατή με τα επιδημιολογικά δεδομένα θνησιμότητα στη χώρα, δεν καταθέσαμε στοιχεία.

Εφημερίδα «ΚΑΘΗΜΕΡΙΝΗ», 20 Φεβρουαρίου του 2020: «Ο χάρτης του πλέον σκληρού δείκτη, η ανοδική τάση, οι χώρες της Ευρώπης. Είναι τρεις κατηγορίες. Είναι οι χώρες που έχουν αύξηση της θνησιμότητας σε σχέση με την προηγούμενη πενταετία πάνω από 15% -η Ελλάδα είναι στο 16,8%- και φτάνουν μέχρι τη χειρότερη επίδοση που είναι η Βουλγαρία». Είμαστε σε αυτές τις χώρες, όπως είπα. Δεν είναι καμμία από τις λεγόμενες δυτικές χώρες μέσα σ’ αυτές. Υπάρχει άλλη γκάμα που είναι από 10% και κάτω και υπάρχουν και κάποιες που έχουν αρνητικό πρόσημο, γιατί είχαν πολλούς νεκρούς μέσα στο 2020 και γι’ αυτό δεν αυξήθηκε την επόμενη χρονιά, ας πούμε υπερβαλλόντως, η θνησιμότητα. Είναι πρόκληση, λοιπόν, να το λέτε αυτό.

Μέλη της Επιτροπής Εμπειρογνωμόνων του Υπουργείου, έγκριτοι επιδημιολόγοι: «Η υψηλή θνησιμότητα στη χώρα μας απαιτεί αξιόπιστη ερμηνεία».

«ΕΦΗΜΕΡΙΔΑ ΤΩΝ ΣΥΝΤΑΚΤΩΝ», 26 και 27 Φεβρουαρίου: «Από τον Αύγουστο του 2021 ο αριθμός θανόντων ανά εκατομμύριο πληθυσμού αρχίζει στη χώρα μας να αποκλίνει από αυτόν άλλων ευρωπαϊκών χωρών και από τα μέσα Νοεμβρίου βρίσκεται σε επίπεδα περίπου διπλάσια του μέσου όρου της Ευρωπαϊκής Ένωσης».

Τι σημαίνει «υπερβάλλουσα θνησιμότητα»; Σημαίνει αποτρέψιμοι θάνατοι. Σημαίνει θάνατοι που υπήρξαν επειδή δεν οργανώθηκε σωστά και αποτελεσματικά το δημόσιο σύστημα υγείας. Γι’ αυτό επιμένουμε σε αυτή την κριτική.

Ακούσαμε και το φοβερό: «Τι έγινε στα χρόνια του ΣΥΡΙΖΑ; Τι κάνατε στην πρωτοβάθμια φροντίδα; Τι ΕΣΥ παραδώσατε;». Τα ακούσαμε από τον νομικό σύμβουλο του Υπουργού Υγείας που έδιωξε εν μία νυκτί τρεις χιλιάδες ειδικευμένους γιατρούς από τις δημόσιες δομές πρωτοβάθμιας φροντίδας, που αποδιοργάνωσε την πρωτοβάθμια φροντίδα, που έκλεισε νοσοκομεία, κλινικές και τμήματα στο ΕΣΥ και που επαιρόταν ότι τις απολύσεις τις κάνει αυτός και όχι η τρόικα.

Βεβαίως και δεν μπορέσαμε σε μία τετραετία να αναστρέψουμε τη σχέση δημόσιου-ιδιωτικού τομέα στη χώρα, παρ’ ότι και εκεί έγιναν βήματα.

Το 2015 η σχέση δημόσιου - ιδιωτικού ήταν 59% - 41%, δηλαδή 59% δημόσιο, 41% ιδιωτικό στις συνολικές δαπάνες υγείας. Καταφέραμε στο τέλος της θητείας μας να υπάρξει μια βελτίωση στη σχέση αυτή, να γίνει 61% - 39%. Χοντρικά είναι στο 60% - 40% που είναι τώρα. Αλλά υπήρξε σταμάτημα της υποχώρησης που υπήρχε επί μία πενταετία, μειώθηκαν 40% οι δημόσιες δαπάνες υγείας και υπήρξε μια οριακή, εντός προφανώς των σκληρών περιοριστικών μέτρων και των μνημονίων, αύξηση του ποσοστού των δημόσιων δαπανών υγείας, η οποία έδωσε τη δυνατότητα στο ΕΣΥ να σταθεροποιηθεί και μειώσαμε -το πιο σημαντικό- την υγειονομική φτώχεια στη χώρα.

Το είπα προηγουμένως, στο «peak» της κρίσης το 2014-2015 ήταν 14,5% ο πληθυσμός που δήλωνε ότι έχει ακάλυπτες υγειονομικές ανάγκες. Με την παρέμβασή μας πήγε στο 8%, τεράστια υποχώρηση της υγειονομικής φτώχειας. Επί των ημερών σας, εν μέσω υγειονομικής κρίσης και σε εντελώς διαφορετικό δημοσιονομικό πλαίσιο, όπου η Ευρώπη δίνει τη δυνατότητα να ξοδευτούν πόροι στη δημόσια υγεία, εσάς τριπλασιάστηκαν, πήγαν 24%. Αυξήθηκε η υγειονομική φτώχεια στη χώρα επί της Κυβέρνησής σας. Και αν δεν είχε προηγηθεί η σοβαρή παρέμβαση σταθεροποίησης του συστήματος υγείας, επούλωσης των πληγών της πρώτης πενταετίας του μνημονίου, διασφάλιση της πρόσβασης όλων των πολιτών και κρίσιμων μεταρρυθμιστικών τομών, όπως ήταν και στην πρωτοβάθμια φροντίδα και στα τμήματα επειγόντων περιστατικών με τη θεσμοθέτηση της εξειδίκευσης στην επείγουσα ιατρική και με την πρόσληψη τριακοσίων πενήντα ειδικευμένων γιατρών από ιδρύσεως του ΕΣΥ στα ΤΕΠ της χώρας θα ερχόταν η πανδημία και δεν θα είχαμε υγειονομική τραγωδία -που συνέβη-, αλλά θα είχαμε υγειονομικό ολοκαύτωμα.

Η πανδημία από τη μια αποδιοργάνωσε και πίεσε αφόρητα το ΕΣΥ, αλλά από την άλλη το έσωσε κιόλας, το έσωσε από την αντικρατιστική σας νεοφιλελεύθερη ιδεοληψία. Αναγκαστικά πήγατε σε μια παρέμβαση -όπως έγινε σε όλο τον κόσμο- στήριξης του συστήματος υγείας, περιορισμένης, ατελούς, χωρίς σχέδιο, αποσπασματικής και γι’ αυτό αναποτελεσματικής, αλλά αυτό το διάλειμμα κρατισμού -έτσι το θεωρείτε- που υποχρεωθήκατε να κάνετε στην περίοδο της κρίσης, προσπαθείτε τώρα να ξεμπερδεύετε και να φέρετε το βασικό σενάριο που είναι η ιδιωτικοποίηση του συστήματος.

Και έχετε θράσος να μιλάτε εσείς ότι εμείς εκπροσωπούμε επιχειρηματικά συμφέροντα;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, θα πρέπει να κλείσετε σιγά-σιγά.

**ΑΝΔΡΕΑΣ ΞΑΝΘΟΣ:** Και έχετε το θράσος να μιλάτε για τις φαρμακευτικές εταιρείες, που κάνατε τη βασική τους απαίτηση, που ήταν η συνυπευθυνότητα να μοιράζεται το κράτος με τις φαρμακευτικές το clawback, που μιλάμε για εκατοντάδες εκατομμύρια ευρώ τον χρόνο; Αυτή είναι η βασική τους απαίτηση και τους την κάνατε μια χαρά! Και έρχεστε τώρα και μας λέτε για την τιμολόγηση και το 7% και το 10%;

(Χειροκροτήματα από την πτέρυγα του ΣΥΡΙΖΑ)

Θυμάμαι στα συνέδρια και στις κοπές πίτας που λέτε, κύριε Υπουργέ, και ερχόταν ο τομεάρχης σας τότε, ο κ. Οικονόμου και έλεγε: «Κατέστρεψε ο ΣΥΡΙΖΑ τη βιομηχανία, καταστρέψατε τη φαρμακοβιομηχανία, αυξήθηκε το clawback, δεν αντέχουν οι φαρμακοβιομήχανοι». Οι ίδιοι το έλεγαν βεβαίως, αλλά το έλεγε και η Νέα Δημοκρατία, ο πολιτικός εκπρόσωπος του κεφαλαίου στη χώρα. Και τώρα μας λέτε ότι τους αγνοήσαμε; Κοροϊδεύετε τον κόσμο; Δεν έχετε ίχνος σοβαρότητας; Δεν σέβεστε τον θεσμικό ρόλο ενός Υπουργού Υγείας που διαχειρίζεται μια υγειονομική κρίση, μια κατάρρευση του συστήματος υγείας και μια τραγωδία; Πραγματικά ντροπή!

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε, σας παρακαλώ.

**ΑΝΔΡΕΑΣ ΞΑΝΘΟΣ:** Θα τελειώσω. Και οι άνθρωποι στο σύστημα υγείας το ξέρουν πάρα πολύ καλά, γιατί εμείς έχουμε επαφή με το προσωπικό του συστήματος υγείας και με τις δομές του. Η κ. Γκάγκα, προς τιμήν της, πάει. Δεν σας έχω δει και πολύ να πηγαίνετε στα νοσοκομεία, κύριε Πλεύρη. Δεν σας έχω δει να συνομιλείτε σε μη προστατευμένα ακροατήρια. Για πάτε να ακούσετε τι λέει ο κόσμος, ότι ευτυχώς που ήρθε η πανδημία, αλλιώς θα το είχατε διαλύσει τελείως και ότι βεβαίως δεν υπάρχει προοπτική με εσάς και ότι "την κάνουν" σιγά-σιγά οι επαγγελματίες υγείας, οι γιατροί, τάση φυγής επί των ημερών σας. Και έχετε το θράσος να μιλάτε για χιλιάδες προσλήψεις; Σας ξαναείπα, είναι δέκα χιλιάδες λιγότεροι από πέρσι -διαψεύστε το αν μπορείτε- αυτή τη στιγμή αυτοί που υπηρετούν εν μέσω πανδημικής κρίσης.

Είναι, λοιπόν, προφανές ότι είμαστε σε ένα κομβικό σταυροδρόμι αυτή τη στιγμή. Ή θα πάρουμε το διεθνές συμπέρασμα του Παγκόσμιου Οργανισμού Υγείας, όλων των έγκριτων ανθρώπων που ασχολούνται με την πολιτική υγείας ανά τον κόσμο, ότι η απαίτηση είναι επένδυση και ενδυνάμωση των δημόσιων συστημάτων υγείας ή θα ακολουθήσουμε τη δική σας γραμμή που λέει ναι μεν να βελτιώσουμε το ΕΣΥ, αλλά αγοράζοντας από τον ιδιωτικό τομέα και βάζοντας τους ιδιώτες στον σκληρό πυρήνα του ΕΣΥ. Αυτή είναι η στρατηγική ιδεολογική μας διαφορά. Η μία οδηγεί στην κατεύθυνση της θωράκισης και της αναβάθμισης και η άλλη είναι μια αποτυχημένη συνταγή.

Βγήκε ο Πωλ Κρούγκμαν, νομπελίστας οικονομολόγος, και λέει ότι η αγορά στην υγεία δεν δουλεύει. Βγαίνει ο Μακρόν, κεντροδεξιός, και λέει ότι υπάρχουν τομείς που πρέπει να αυξήσουμε την παρουσία του δημόσιου τομέα, όπως είναι η υγεία και ότι οι παλιές δοξασίες που είχαμε υποχωρούν. Βγαίνουν δημοσκοπήσεις στη χώρα και λένε ότι το 90% των πολιτών -μελέτη «ETERON», έρευνα κοινής γνώμης- θεωρεί στη χώρα μας ότι πρέπει κατά προτεραιότητα, μεροληπτικά, όπως είπε ο Νίκος Ηγουμενίδης, να ενισχυθεί το δημόσιο σύστημα υγείας και να αυξηθούν οι δημόσιες δαπάνες υγείας. Το 85% των ψηφοφόρων της Νέας Δημοκρατίας συμφωνεί με αυτή τη θέση. Και έρχεστε και μας λέτε ότι το νόημα της πανδημίας είναι να βάλετε ιδιώτες στα νοσοκομεία;

Είσαστε εκτός υγειονομικής και κοινωνικής πραγματικότητας και σε λίγο καιρό θα είσαστε και εκτός πολιτικής υπεροχής.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο κ. Ηγουμενίδης, Βουλευτής Ηρακλείου.

Κύριοι συνάδελφοι, θα σας θυμίσω ότι αμέσως μετά ακολουθεί η συζήτηση επίκαιρων ερωτήσεων και ο αριθμός είναι πάρα πολύ μεγάλος. Γι’ αυτό θα σας παρακαλέσω να τηρείτε τον χρόνο.

Κύριε Ηγουμενίδη, έχετε τρία λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κυρία Πρόεδρε. Θα είμαι αρκετά σύντομος.

Κύριε Υπουργέ, κυρίες και κύριοι συνάδελφοι, νομίζω και από τη συζήτηση έγινε εμφανές ότι η όλη κριτική μας προς την Κυβέρνηση εστιάζεται ουσιαστικά στον διαφορετικό πολιτικό προσανατολισμό, στη διαφορετική πολιτική προτεραιότητα, τελικά, που έχουμε για τα θέματα της υγείας.

Κατά τη γνώμη μου από τη συζήτηση και από την τοποθέτηση των Υπουργών αναδείχθηκε το σύνολο της νεοφιλελεύθερης πρότασης της Νέας Δημοκρατίας για την υγεία. Είδαμε, δηλαδή, για παράδειγμα ότι η Αναπληρώτρια Υπουργός έθεσε μέχρι και το θέμα της πλήρους και αποκλειστικής απασχόλησης των εργαζομένων στο δημόσιο σύστημα υγείας. Ξεδίπλωσε όλη την ατζέντα και όλο το σύνολο των θεμάτων. Πιστεύω, επίσης από τη συζήτηση που έγινε, ότι η χρήση των αριθμών με τον τρόπο που έγινε από τους Υπουργούς ουσιαστικά επιβεβαιώνει τις δικές μας εκτιμήσεις, επιβεβαιώνει την κριτική που κάναμε, επιβεβαιώνει τα θέματα για τα οποία εγκαλούμε την πολιτική ηγεσία του Υπουργείου Υγείας και την Κυβέρνηση της Νέας Δημοκρατίας.

«Πρώτη φορά ακούσατε ότι υπάρχουν διασωληνωμένοι εκτός ΜΕΘ;» λέει. Όχι, κύριε Υπουργέ. Δεν το άκουσα πρώτη φορά. Σαν γιατρός το είχα ακούσει και πολύ παλαιότερα και από την περίοδο της διακυβέρνησης του ΣΥΡΙΖΑ.

Αυτό άκουσα πρώτη φορά, που με μια δήλωση, με μια μονοκονδυλιά διαγράφει όλες τις κατακτήσεις της ιατρικής επιστήμης, που οδήγησαν στη δημιουργία των ΜΕΘ -δεν υπήρχαν από την αρχή της ιατρικής αυτές-, που οδήγησαν σε αυτή τη βελτίωση της περίθαλψης των συνανθρώπων μας που έχουν ανάγκη μια τέτοια περίθαλψη, αυτό άκουσα πρώτη φορά: «Μα, θα μετρήσετε μόνο τους μόνιμους; Δεκαπέντε χιλιάδες επικουρικοί δεν προστίθενται;». Βεβαίως και προστίθενται και, βεβαίως, δουλεύουν στο σύστημα. Και η ερώτηση είναι μία: Αφού θέλετε ειλικρινά να ασχοληθείτε και να βοηθήσετε το δημόσιο σύστημα υγείας, μόνιμα και σταθερά, από αυτές τις δεκαπέντε χιλιάδες επικουρικούς κανένας δεν εκπληρώνει πάγιες και διαρκείς ανάγκες; Για κανέναν δεν υπήρχε προϋπολογισμός να γίνει μόνιμη πρόσληψη;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

«Μα, τι φωνάζετε; Αυξήθηκαν τα χειρουργεία το 2021 κατά 20%». Ναι, κύριε Υπουργέ, αλλά πριν το 2021 που αυξήθηκαν τα χειρουργεία κατά 20%, είχαμε μείωση το 2020 κατά εκατόν οκτώ χιλιάδες χειρουργεία. Αυτό πού το μετράτε; Γι’ αυτό λέω ότι τα παιχνιδίσματα που κάνετε με τους αριθμούς ουσιαστικά επιβεβαιώνουν την κριτική μας και στα θέματα που σας εγκαλούμε.

«Μα, τι έκανε ο ΣΥΡΙΖΑ;». Αναφέρεστε στην περίοδο της διακυβέρνησης του ΣΥΡΙΖΑ που η παράταξή σας τότε -δεν ξέρω αν και εσείς προσωπικά, κύριε Υπουργέ- φώναζε «γερά Γερούν». Παραβλέπετε αυτές τις συνθήκες; Και αν θέλουμε να δούμε πραγματικά τη θέση και στάση σας στο δημόσιο σύστημα υγείας πρέπει να δούμε από τον Ιούλιο του 2019 μέχρι τον Μάρτη που ξεκίνησε η αντιμετώπιση της πανδημίας, πόσα κρεβάτια ΜΕΘ έφτιαξε το Υπουργείο Υγείας της Νέας Δημοκρατίας.

Για να μην αναφερθώ και στο παράδειγμα που σε μια βραδιά -εσείς ήσασταν νομικός σύμβουλος του Υπουργού- διέλυσε την πρωτοβάθμια φροντίδα υγείας στον αστικό ιστό της χώρας.

Κοιτάξτε να δείτε, η πολιτική σας είναι χειρότερη από το κάπνισμα. Βλάπτει σοβαρά την υγεία, αλλά όχι μόνον. Η πολιτική σας βλάπτει σοβαρά την κοινωνία, την οικονομία, τη χώρα. Γι’ αυτό μια ώρα αρχύτερα πρέπει να αποχωρήσετε από το τιμόνι της διακυβέρνησης της χώρας και αυτό είναι στα χέρια του ελληνικού λαού, που μας παρακολουθεί.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα εκ μέρους του ΣΥΡΙΖΑ ο κ. Μάρκου, Βουλευτής Αχαΐας.

Ελάτε, κύριε συνάδελφε.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κυρία Πρόεδρε.

Κύριε Υπουργέ, θα προσπαθήσω πάλι να είμαι σαφής, σύντομος και συγκεκριμένος, γιατί προσπαθείτε μέσα σε έναν ορυμαγδό γενικοτήτων που καταθέτετε να αποφύγετε να απαντήσετε σε συγκεκριμένα πράγματα και ερωτήματα.

Κατ’ αρχάς λυπάμαι που δεν είναι εδώ και η κ. Γκάγκα, η συμπαθής κατά τα άλλα συνάδελφος. Νομίζω, όμως, επειδή ενεπλάκη στην πολιτική, θα έλεγα σχετικά πρόσφατα, μάλλον έπεσε σε έναν δάσκαλο, εσάς, κάτι που δεν προαλείφει καλή θα έλεγα και ορθολογική πορεία στις απόψεις της.

Ρώτησα αν έχετε βγάλει απόφαση που διακομίζονται διασωληνωμένοι ασθενείς από κυτταρολόγους, από οφθαλμιάτρους, από ακτινολόγους, μια απόφαση που είναι τραγική. Σας ζήτησα να την αποσύρετε τώρα. Δεν απαντήσατε. Η κ. Γκάγκα μου είπε πως όλοι οι γιατροί των επειγόντων πρέπει να έχουν μάθει να κάνουν διασωλήνωση και ανάνηψη. Χαίρω πολύ! Ποιος της μίλησε για κάτι τέτοιο; Εγώ μίλησα για το τι γίνεται στις διακομιδές και εμμέσως πάλι η κυρία Υπουργός ομολόγησε κάτι που είναι γνωστό σε όλο τον υγειονομικό κόσμο, ότι αντίστοιχες ειδικότητες έχετε και στελεχώνουν τις μονάδες εντατικής θεραπείας, προκειμένου να αποφύγετε να πάρετε ειδικευμένους και εξειδικευμένους σε αυτά τα πεδία. Αυτά είναι τα επικίνδυνα.

Έρχομαι σε ένα δεύτερο. Φέρατε στοιχεία, είπατε αριθμούς και ότι είμαστε σε καλύτερη κατάσταση από άποψη αριθμού θανάτων. Ας τελειώσει αυτό το παραμύθι.

Θα πω και ένα τελευταίο παραμύθι. Στη Γερμανία διακομίζουν σε άλλες χώρες. Ναι, διακομίζουν σε άλλες χώρες, από πόλεις που είναι είκοσι χιλιόμετρα δίπλα στο Βέλγιο και πάνε είκοσι χιλιόμετρα απόσταση. Δεν πάνε από τη Σπάρτη στα Ιωάννινα.

Δεύτερον, οι νεκροί, η θνητότητα. Τα στοιχεία τα οποία φέρνω τώρα δεν θα τα καταθέσω στα Πρακτικά, αλλά θα μου επιτρέψετε αποχωρώντας να σας τα δώσω στα χέρια, για να σταματήσει πλέον αυτή η καραμέλα. EUROSTAT, 17 Νοεμβρίου 2021: 31% οι θάνατοι από οποιαδήποτε αιτία στην Ελλάδα τον Σεπτέμβριο, σε σχέση με τον μέσο όρο θνησιμότητας μεταξύ 2016 και 2019. EUROSTAT: Ο μεγαλύτερος δείκτης ήταν τον Αύγουστο, 35%, ενώ είναι σταθερά και συνεχόμενα πολύ πιο πάνω από τον ευρωπαϊκό μέσο όρο από τον Μάρτιο του 2021. Εκτός από την Ελλάδα, αντίστοιχα ποσοστά υπερβάλλουσας θνησιμότητας είναι Βουλγαρία και Λιθουανία. Θα σας το δώσω.

Και τελευταίο, κυρία Πρόεδρε.

Να ενημερώνεστε. Μια πολύ καλή μελέτη για την πλεονάζουσα θνησιμότητα στην Ελλάδα έχει γίνει από τους καθηγητές του Αριστοτελείου Πανεπιστημίου Θεσσαλονίκης Μπένο και Κονδύλη, η οποία έχει εκδοθεί και σε ένα μικρό βιβλίο. Αν δυσκολεύεστε να το προμηθευτείτε, να μεσολαβήσω στους συγγραφείς να σας το στείλουν. Λένε ότι αυτή η υπερβάλλουσα θνησιμότητα είναι ταυτόχρονα και σε παθήσεις που δεν οφείλονται στην COVID-19, δηλαδή οι παράπλευρες απώλειες οι οποίες έμειναν εκτός του συστήματος υγείας, λόγω των συνεπειών της έλλειψης πρωτοβάθμιας φροντίδας και του φόβου του κόσμου να πάει όταν νοσούσε -καρδιά, καρκίνους, κ.λπ.- στα νοσοκομεία.

Κύριε Υπουργέ, προσπαθήστε να φέρετε άλλα επιχειρήματα. Αυτά πλέον έχουν εξαντληθεί και δεν μπορείτε να τα επαναλαμβάνετε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Σκουρλέτη, θέλετε να δευτερολογήσετε και να κλείσει ο κύριος Υπουργός;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για ένα λεπτό, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν θα έπαιρνα τον λόγο, γιατί θεωρώ ότι έχουν εξαντληθεί τα επιχειρήματα και ό,τι ήταν να ειπωθεί. Απλώς ο κύριος Υπουργός, όταν μίλησε πριν, επεκτάθηκε και σε άλλα ζητήματα, που μάλλον δεν τα γνωρίζει καλά.

Παίρνω, λοιπόν, τον λόγο για να σας θυμίσω και να σας πω το εξής, να το μάθετε, να μην το ξαναπείτε, γιατί εκτίθεστε. Η ΔΕΗ το 2019 δεν είχε 800 εκατομμύρια χρέη που λέτε. Η ΔΕΗ το 2019 είχε 4 δισεκατομμύρια χρέος, ένα λιγότερο από ό,τι το 2015, που ήταν 5 και μειώθηκε επί των ημερών μας. Και ήταν ακριβώς αυτά τα χρέη τα οποία είχε δημιουργήσει η δικιά σας τότε διακυβέρνηση, δανειζόμενη, για να καλύψει προβλήματα ρευστότητας, από τη στιγμή που είχατε αυξήσει τα τιμολόγια τα πρώτα μνημονιακά χρόνια και είχατε ενσωματώσει τον προκάτοχο του ΕΝΦΙΑ, το ΕΕΤΗΔΕ, και ήταν αδύνατον στους πολίτες να πληρώσουν. Ήταν τα πρώτα σημάδια της ανθρωπιστικής κρίσης.

Έτσι, λοιπόν, απαντήσατε στο ζήτημα αυτό, αυξάνοντας τον δανεισμό με 5 δισεκατομμύρια και όχι επενδύοντας ούτε σε ΑΠΕ -αυτά για τα οποία υποτίθεται κόπτεστε σήμερα- ούτε κάνοντας έναν σχεδιασμό βιώσιμο.

Η χρονιά που αναφέρετε είχε λειτουργικό κέρδος και αυτό που λέτε αφορά ζημιές λογιστικές που είχαν ενσωματωθεί στον ισολογισμό, που ήταν προβλέψεις από απαιτήσεις επόμενων χρόνων. Δεν τα λέμε μόνο εμείς αυτά. Τα λέει η Morgan Stanley, η οποία, όταν εσείς την πήρατε ως σύμβουλο στην προσπάθειά σας να ιδιωτικοποιήσει τη ΔΕΗ, μιλάει για το νοικοκύρεμα που έγινε το 2016, το 2017, το 2018 και το 2019. Αυτά προς αποκατάσταση της αλήθειας. Καλό είναι να τα γνωρίζετε. Μη λέτε μόνο ό,τι σας δίνει το Γραφείο Τεκμηρίωσης της Νέας Δημοκρατίας. Είστε Υπουργός, διαβάζετε απευθείας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο για να κλείσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μετά τον κύριο συνάδελφο, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Έχουμε ολοκληρώσει, κύριε Υπουργέ. Ο κύριος συνάδελφος είπε ότι δεν θα κάνει χρήση της τριτολογίας του.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ πολύ, κυρία Πρόεδρε.

Έχω μιλήσει αρκετή ώρα. Θα περιοριστώ στον χρόνο της τριτολογίας μου.

Κύριε Ξανθέ, ήρθατε εδώ και πραγματικά δεν μπορώ να καταλάβω την επίθεση που κάνατε και σε προσωπικό επίπεδο. Προφανώς έχουμε πολιτικές διαφωνίες. Γιατί ενοχλείστε κάθε φορά που αναφέρομαι στη φαρμακοβιομηχανία;

**ΑΝΔΡΕΑΣ ΞΑΝΘΟΣ:** Στην;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Στη φαρμακοβιομηχανία.

**ΑΝΔΡΕΑΣ ΞΑΝΘΟΣ:** Γιατί είσαι ψεύτης, γι’ αυτό!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, το λέω και θα το λέω συνέχεια. Παραλάβατε τιμολόγηση τρεις χαμηλότερες χώρες της Ευρωπαϊκής Ένωσης, όχι της Ευρωζώνης…

**ΑΝΔΡΕΑΣ ΞΑΝΘΟΣ:** Για το clawback θα απαντήσεις;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα απαντήσω…

**ΑΝΔΡΕΑΣ ΞΑΝΘΟΣ:** Απάντησε, επιτέλους! Λες εσύ ότι καταστρέψαμε τη βιομηχανία και…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε τον κύριο Υπουργό να απαντήσει.

**ΑΝΔΡΕΑΣ ΞΑΝΘΟΣ:** Ξέρω πολλά πράγματα…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τι ξέρετε; Αν ξέρετε πράγματα, πείτε τα.

**ΑΝΔΡΕΑΣ ΞΑΝΘΟΣ:** Σε παρακαλώ, πρόσεχε τι λες…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΑΝΔΡΕΑΣ ΞΑΝΘΟΣ:** Πρόσεχε τι λες! Αυτό λέω μόνο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τα «πρόσεχε τι λες» θα τα λέτε στους Βουλευτές του ΣΥΡΙΖΑ. Δεν θα τα λέτε στον Υπουργό Υγείας.

**ΑΝΔΡΕΑΣ ΞΑΝΘΟΣ:** Σε παρακαλώ! Άντε από δω! Θα μας βγεις και από πάνω!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, παρακαλώ, αφήστε τον να μιλήσει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Παραλάβατε τιμολόγηση τρεις χαμηλότερες χώρες της Ευρωζώνης, με όλες τις χώρες που δεν ήταν στο ευρώ και είχαν χαμηλές τιμές, γιατί δεν είχαν ευρώ και χωρίς κόφτη.

Αντιθέτως, κύριε Ξανθέ, έπρεπε να πέσει τουλάχιστον 50% και εφαρμόζονταν οι τρεις χαμηλότερες χώρες, αν ήταν κάτω του 50%, και επιλέξατε δύο χώρες της Ευρωζώνης και κόφτη 7%. Αυτό, όπως και να το διαβάσετε, είναι προστασία της τιμής των φαρμάκων.

Ο λόγος που το κάνατε; Τον λόγο που το κάνατε τον ξέρουμε, γιατί και σε εμάς έρχονταν και μετά ήρθαν. Υπάρχει μια λογική με την οποία προτιμούν στην πραγματικότητα οι εταιρείες να μην έχουν πτώσεις στις τιμές τους, διότι η πτώση των τιμών μπορεί να οδηγήσει ενδεχομένως και σε επηρεασμό τιμών αλλού ή ενδεχομένως και φυγή. Αυτό είναι το επιχείρημα που λένε, παρ’ όλο που δεν έχει φύγει κανένα φάρμακο.

Λέτε για το clawback.

Κύριε Ξανθέ, να μιλήσουμε τώρα σοβαρά. Το να υπάρχει 1,5 δισεκατομμύριο clawback, αυτό το θεωρείτε λογικό; Είναι λογικό να λειτουργούμε έτσι, επ’ αόριστον; Παραλάβατε clawback που ήταν πόσο;

**ΑΝΔΡΕΑΣ ΞΑΝΘΟΣ:** Το να δώσω το μισό πίσω στη βιομηχανία μια χρονιά είναι πρόκληση! Είναι διασπάθιση του δημόσιου συμφέροντος! Αυτή είναι η απάντηση.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πάρα πολύ!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, θα μάθετε να ακούτε. Εδώ θα μάθετε και να ακούτε.

Ερχόμαστε και λέμε…

**ΑΝΔΡΕΑΣ ΞΑΝΘΟΣ:** Α, τι λες; Θα μας κάνεις και μάθημα;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν σας διέκοψα. Γιατί δεν με αφήνετε να ολοκληρώσω;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε, σας παρακαλώ, να τελειώσει ο κύριος Υπουργός.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το clawback, κύριε Ξανθέ, συγκεντρώνεται πώς; Με τους εξής τρόπους, που είναι απλοί, τρόποι που όλοι θίγουν τη φαρμακοβιομηχανία.

Πρώτον, διαπραγμάτευση και να δίνουν εκπτώσεις. Ένα το κρατούμενο. Ευνοείται η φαρμακοβιομηχανία, αν δίνει έκπτωση αντί να έχει clawback; Αν αντί για 50% clawback, δώσει 50% έκπτωση, ευνοείται σε κάτι; Πρώτο μάζεμα του clawback.

Δεύτερον, με την τιμολόγηση, με χαμηλότερη τιμή. Ευνοείται η φαρμακοβιομηχανία με τη χαμηλότερη τιμολόγηση; Όχι, βέβαια.

Τρίτον, με τον έλεγχο της κατανάλωσης, διότι το clawback που μεγαλώνει δεν μεγαλώνει λόγω αναγκών του Έλληνα ασθενή, που χρειάζεται παραπάνω θεραπείες. Είναι και αυτό ένα μέρος. Το μεγαλύτερο, όμως, είναι ότι δεν ελέγχεται η κατανάλωση.

Άρα και τα τρία αυτά μέτρα που εφαρμόζονται αυτή τη στιγμή -σας ξέφυγε η δαπάνη πάρα πολύ- είναι μέτρα που δεν ευνοούν τη φαρμακοβιομηχανία. Τι έχει κάνει τώρα…

**ΑΝΔΡΕΑΣ ΞΑΝΘΟΣ:** Ξέρεις πόσο αυξάνεται τον χρόνο παγκόσμια η φαρμακευτική δαπάνη; Αυξάνεται 10%.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πάρα πολύ!

Κύριε Υπουργέ, συνεχίστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν αυξήθηκε 10% επί των ημερών σας.

Και χρόνο-χρόνο να το παίρνουμε, δεν είναι 10%, κύριε Ξανθέ.

Πάμε, λοιπόν, στο δεύτερο κομμάτι, γιατί εδώ πέρα θα ακούτε και τις απαντήσεις. Επενδυτικό clawback. Και εσείς το είχατε ξεκινήσει. Είχατε βάλει επιτροπές. Ερχόμαστε και λέμε συμψηφισμό με το clawback, που είναι 250 εκατομμύρια συνολικά…

**ΑΝΔΡΕΑΣ ΞΑΝΘΟΣ:** (δεν ακούστηκε)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μισό λεπτό, γιατί λέτε τι δίνουμε πίσω…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, σας παρακαλώ, μην απαντάτε στον Βουλευτή. Σας παρακαλώ, συνεχίστε την ομιλία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Άρα επενδυτικό clawback για να φέρνουν R&B κλινικές δοκιμές και παραγωγή.

**ΑΝΔΡΕΑΣ ΞΑΝΘΟΣ:** Σωστό είναι αυτό. Είπαμε τίποτα;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και ποια είναι η συνυπευθυνότητα της χώρας; Η συνυπευθυνότητα της χώρας, που λέτε, είναι να μειώνουμε και για το 2022 θα πρέπει να είμαστε 50 εκατομμύρια κάτω από ό,τι είχαμε το 2020. Αυτή είναι η συνυπευθυνότητα της χώρας για το 2022. Προφανώς θα είμαστε και δεν θα χρειαστεί να βάλουμε ούτε ένα σεντ.

**ΑΝΔΡΕΑΣ ΞΑΝΘΟΣ:** Ένα δισεκατομμύριο σε πέντε χρόνια. Αυτό είναι. Βεβαίως!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και θα δείτε πώς θα μειωθεί η δαπάνη και δεν θα κρυβόμαστε πίσω από το clawback.

Επιπλέον στις αναφορές σας εδώ είπατε για το κομμάτι του συστήματος. Λέτε, πρώτα από όλα, αν πηγαίνουμε ή δεν πηγαίνουμε στα νοσοκομεία.

Προφανώς και πηγαίνουμε στα νοσοκομεία και όλους τους φορείς τούς συναντούμε, κύριε Ξανθέ. Και βλέπουμε συνέχεια και την ΟΕΝΓΕ και την ΕΙΝΑΠ και την ΠΟΕΔΗΝ, φορείς που αυτός που είχε την αρμοδιότητα επί των ημερών σας, ο Αναπληρωτής Υπουργός, δεν τους έβλεπε σχεδόν ποτέ, όπως μου λέει η ΠΟΕΔΗΝ, που είμαστε σε μια σκληρή κόντρα. Τους βλέπω όλους τους φορείς και πάω στα νοσοκομεία.

Η διαφορά μας ποια είναι, κύριε Ξανθέ; Εσείς να πηγαίνετε μετά το πέρας της εφημερίας, απλώς και μόνο για να δείτε ένα προσωπικό που έχει ταλαιπωρηθεί από την εφημερία, ή να πηγαίνετε, όπως πήγατε στον Ερυθρό, όπου στο κλιμάκιό σας ήταν άνθρωπος που γύρισε και, αντί να ασχοληθεί με τα θεσμικά θέματα, ερχόταν και έλεγε αν θα πάει δικαστικώς τη διοικήτρια; Αυτό είναι το κλιμάκιο του ΣΥΡΙΖΑ; Πηγαίνετε δηλαδή και συμπεριφέρεστε εκεί σαν να είστε τοποτηρητές; Να πηγαίνετε και να επισκέπτεστε, είναι δικαίωμά σας.

Ο Υπουργός πηγαίνει και η Υπουργός πηγαίνει. Η Υπουργός έχει την αρμοδιότητα για τα νοσοκομεία και είναι λογικό να κινείται περισσότερο στο σκέλος των νοσοκομείων. Εμείς πηγαίνουμε και συζητάμε με όλους και συζητάμε και με αυτούς που μας κλείνουν και το Υπουργείο. Συζητάμε κανονικά και δεν κατεβαίνουμε κάτω, να παίρνουμε ντουντούκες και να κάνουμε κόντρα μαζί τους. Ανεβαίνουν πάνω και με ειλικρίνεια τους λέμε ό,τι πάμε να κάνουμε και αυτό το συζητάμε. Και με τους ιατρικούς συλλόγους συζητάμε. Τρεις και τέσσερις ώρες ήμασταν στην πρώτη συνέλευση που κάναμε…

**ΑΝΔΡΕΑΣ ΞΑΝΘΟΣ:** Ένα τέταρτο πήγες προχθές. Τα μάθαμε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τη δεύτερη φορά και το είπα.

Το ήξεραν, κύριε Ξανθέ. Είπα ότι πρέπει να φύγω στις δέκα, γιατί υπήρχε σύσκεψη. Την πρώτη φορά πήγα τρεις ώρες. Μιλάω και έρχονται και ιατρικοί σύλλογοι. Άρα όλες οι διαβουλεύσεις γίνονται.

Και όσο γι’ αυτό το οποίο αναφέρετε, επειδή αναφέρθηκε και ο κ. Μάρκου, ορίστε η «LANCET». Θα σας το καταθέσω, θα σας το δώσω, αν θέλετε, να δείτε για την υπερβάλλουσα θνητότητα για τον Μάρτιο, τώρα. Τα είπα επακριβώς πώς είναι.

Η υπερβάλλουσα θνητότητα, κύριε Ξανθέ, δεν είναι η θνητότητα που μπορούσε να έχει αποφευχθεί, όχι. Διότι υπάρχουν πολλοί λόγοι που έχουν υπερβάλλουσα θνητότητα. Είναι λογικό ότι λόγω COVID θα έχεις και υπερβάλλουσα θνητότητα.

Η υπερβάλλουσα θνητότητα γιατί είναι αξιόπιστο στοιχείο; Διότι δείχνει στην πραγματικότητα πόσο επιβαρύνθηκε με υπερβάλλουσα θνητότητα λόγω μιας πανδημίας η κάθε χώρα. Διότι υπάρχουν και θάνατοι οι οποίοι μέσα στον χρόνο θα μπορούσαν να γίνουν.

Είπαμε για την καταγραφή να συγκρίνετε τη Μεγάλη Βρετανία στους δείκτες. Η Μεγάλη Βρετανία ξέρετε πώς καταγράφει; Όποιος μετά τις είκοσι οκτώ μέρες δεν καταγράφεται ως COVID θάνατος και όποιος μπει μέσα στο νοσοκομείο για όχι COVID λόγο, ακόμα και αν πεθάνει από COVID, δεν καταγράφεται ως τέτοιος θάνατος. Συνολικά λέμε στον κόσμο…

Υπάρχουν χώρες που δεν καταγράφουν τους θανάτους που γίνονται εκτός νοσοκομείων και καταγράφουν μόνο τους θανάτους εντός νοσοκομείων. Υπάρχουν χώρες που καταγράφουν τους θανάτους που είναι μόνο με PCR και όχι με rapid.

Εμείς ακολουθούμε με τον πιο αυστηρό τρόπο τις οδηγίες που δίνονται. Και, ναι, κάνουμε και έλεγχο. Και ο ΟΔΙΠΥ έκανε έλεγχο και ρωτήσατε και είχε πάει στο Αγρίνιο και είχε δει και τη θνητότητα που είπε ο Πρόεδρος.

**ΑΝΔΡΕΑΣ ΞΑΝΘΟΣ:** Πού είναι το πόρισμα του ελέγχου;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Στο Υπουργείο υπάρχει, κύριε Ξανθέ…

**ΑΝΔΡΕΑΣ ΞΑΝΘΟΣ:** Πού είναι οι διορθωτικές παρεμβάσεις;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πάρα πολύ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, οι παρεμβάσεις που κάναμε είναι ότι αυτή τη στιγμή δεν υπάρχει θνητότητα στη συγκεκριμένη ΜΕΘ.

Διότι εμείς δεν κάνουμε δουλειά για την επικοινωνία, κύριε Ξανθέ. Μαζεύουμε όλα αυτά τα στοιχεία και ο κ. Ζαούτης με τον ΟΔΙΠΥ πηγαίνουν και παρακολουθούν όλες τις αιτίες, όλους τους φακέλους και εκτός COVID, γιατί μόνο έτσι θα δούμε ένα καλύτερο Εθνικό Σύστημα Υγείας, όταν δεν θα κρύβουμε προβλήματα κάτω από το χαλί, όταν θα πηγαίνουμε και θα βλέπουμε τι έχει γίνει.

**ΑΝΔΡΕΑΣ ΞΑΝΘΟΣ:** Γιατί δεν ενημερώνετε τα κόμματα;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μα, πρέπει να ολοκληρωθούν, κύριε Ξανθέ.

Κύριε Ξανθέ, επί των ημερών σας δηλαδή δεν ξέρατε ότι υπάρχουν περιφερειακά νοσοκομεία που έχουν άλλο ποσοστό θνητότητας απ’ ό,τι έχουν τα αθηναϊκά νοσοκομεία; Όμως, προτιμούσατε να μη φαίνονται όλα αυτά, ότι όλα είναι καλώς καμωμένα. Όχι. Υπάρχουν προβλήματα στο Εθνικό Σύστημα Υγείας και αυτά τα προβλήματα θα τα διορθώσουμε μαζί με τους εργαζόμενους, μαζί με τα χρήματα που εξασφαλίσαμε.

Όσο είμαι εδώ πέρα, υπέγραψα τις δύο συμβάσεις για τα 350 εκατομμύρια που θα δώσουμε από το Ταμείο Ανάκαμψης για το ΕΣΥ και τα 250 εκατομμύρια που θα δώσουμε για την πρωτοβάθμια. Και, ναι, όλο αυτό το πλαίσιο θα φτιάξει ένα νέο ΕΣΥ, που θα στηρίζεται στους ανθρώπους του, θα στηρίζεται στις καλύτερες υποδομές -εκατόν πενήντα έξι κέντρα υγείας μπαίνουν μέσα και άνω των ογδόντα νοσοκομείων σε άμεσες κατασκευές- και θα στηρίζεται σε όλες τις δομές που υπάρχουν στη χώρα μας, γιατί όλες οι δομές υπηρετούν το δημόσιο αγαθό της υγείας.

Τέλος, επειδή αναφέρθηκε από τα άλλα κόμματα, για πολλά μπορώ να κατηγορηθώ. Έρχομαι σε όλες τις επίκαιρες ερωτήσεις. Πάμε τώρα στις γραπτές ερωτήσεις. Πράγματι, μου το είχε επισημάνει ο κ. Ξανθός, το επισήμανε και η Ελληνική Λύση.

Σας πληροφορώ ότι τους τελευταίους έξι μήνες που είμαι Υπουργός έχουν κατατεθεί πάνω από χίλιες διακόσιες γραπτές ερωτήσεις. Αυτές οι γραπτές ερωτήσεις έχω δώσει εντολή να απαντώνται το συντομότερο δυνατό. Καταλαβαίνετε ότι για τις υπηρεσίες στις είκοσι ημέρες είναι πάρα πολύ δύσκολο. Και πάλι, αυτή τη στιγμή έχουν απαντηθεί πάνω από τις μισές. Θα συνεχίσουν να απαντώνται. Και έχουν απαντηθεί όλες οι επίκαιρες. Δεν μπορεί να υπάρχει ένας Βουλευτής να μου έχει κάνει επίκαιρη ερώτηση και να προσπάθησα να την αποφύγω. Διότι δεν φοβόμαστε τον διάλογο και είμαστε εδώ με τα επιχειρήματά μας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση της με αριθμό 6/3/15-11-2021 επίκαιρης επερώτησης με θέμα: «Η αποτυχημένη διαχείριση, η υγειονομική τραγωδία και οι εγκληματικές κυβερνητικές ευθύνες για τους διασωληνωμένους - θανάτους εκτός ΜΕΘ».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Η πρώτη με αριθμό 478/1-3-2022 επίκαιρη ερώτηση πρώτου κύκλου και η πρώτη με αριθμό 2286/13-1-2022 ερώτηση του κύκλου των αναφορών και ερωτήσεων, κατά άρθρο 130 παράγραφος 5 του Κανονισμού της Βουλής, θα απαντηθούν από τον Υπουργό Υγείας κ. Αθανάσιο Πλεύρη.

Η έκτη με αριθμό 488/3-3-2022 επίκαιρη ερώτηση δεύτερου κύκλου και η πέμπτη με αριθμό 496/4-3-2022 επίκαιρη ερώτηση δεύτερου κύκλου θα απαντηθούν από την Υπουργό Πολιτισμού και Αθλητισμού κ. Στυλιανή Μενδώνη.

Η τέταρτη με αριθμό 492/4-3-2002 επίκαιρη ερώτηση πρώτου κύκλου θα απαντηθεί από τον Υφυπουργό στον Πρωθυπουργό κ. Ιωάννη Οικονόμου.

Η τρίτη με αριθμό 499/4-3-2022 επίκαιρη ερώτηση πρώτου κύκλου και η τρίτη με αριθμό 501/4-3-2022 επίκαιρη ερώτηση δεύτερου κύκλου θα απαντηθούν από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου.

Η δεύτερη με αριθμό 480/2-3-2022 επίκαιρη ερώτηση πρώτου κύκλου και η πρώτη με αριθμό 481/2-3-2022 επίκαιρη ερώτηση δεύτερου κύκλου θα απαντηθούν από τον Υφυπουργό Ψηφιακής Διακυβέρνησης κ. Θεόδωρο Λιβάνιο.

Η έβδομη με αριθμό 500/4-3-2022 επίκαιρη ερώτηση δεύτερου κύκλου θα απαντηθεί από τον Υφυπουργό Υποδομών και Μεταφορών κ. Μιχαήλ Παπαδόπουλο.

Η πέμπτη με αριθμό 483/2-3-2022 επίκαιρη ερώτηση πρώτου κύκλου θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Τέλος, η δεύτερη με αριθμό 487/3-3-2022 επίκαιρη ερώτηση δεύτερου κύκλου, που απευθύνεται στον Υπουργό Υποδομών και Μεταφορών κ. Κωνσταντίνο Καραμανλή, δεν θα απαντηθεί, λόγω αναρμοδιότητας.

Ξεκινούμε με τη συζήτηση της πρώτης με αριθμό 478/1-3-2022 επίκαιρης ερώτησης πρώτου κύκλου του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Υγείας, με θέμα: «Δημιουργία Γενικού Νοσοκομείου στην Ανατολική Αττική».

Θα απαντήσει ο Υπουργός Υγείας κ. Πλεύρης.

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΒΛΑΧΟΣ:** Ευχαριστώ, κυρία Πρόεδρε.

Κύριε Υπουργέ, η ίδρυση και λειτουργία νοσοκομείου στην ανατολική Αττική απασχολεί ως θέμα συζήτησης τους πολίτες της ευρύτερης περιοχής πάνω από είκοσι χρόνια. Είναι, λοιπόν, ένα διαχρονικό αίτημα. Και τούτο προέκυψε, γιατί, όπως γνωρίζετε, τα τελευταία χρόνια -τις τελευταίες δεκαετίες θα πω- έχουμε μια πληθυσμιακή έκρηξη στην ευρύτερη περιοχή της βορειοανατολικής Αττικής, άρα και οι ανάγκες νοσοκομειακής κάλυψης είναι μεγάλες.

Θυμάμαι, ως νέος Βουλευτής, να ασχολούμαι για πρώτη φορά το 2002 με το νοσοκομείο, ρωτώντας τότε -γιατί πρέπει να πω ότι δεν υπήρχε καν χωροθέτηση για νοσοκομείο στην περιοχή- μεταξύ των άλλων αν έχει προβλεφθεί κατάλληλος χώρος για την κατασκευή νέου δημόσιου νοσοκομείου στην ανατολική Αττική.

Αυτά το μακρινό 2002, για να περάσουμε μετά στο 2007, που για πρώτη φορά ο τότε Υφυπουργός της κυβέρνησης Καραμανλή, ο Θανάσης Γιαννόπουλος, απάντησε θετικά, ότι δηλαδή αρχίζει η πολιτική ηγεσία να βλέπει το θέμα του νοσοκομείου, με ένα δελτίο, και ακολούθησαν θετικές προσεγγίσεις -ομολογώ και το 2011- από άλλες κυβερνήσεις. Και φτάσαμε στο 2017, όταν τότε ο Δήμος Κορωπίου πρότεινε σαν χώρο στέγασης ενός νέου νοσοκομείου το κτήριο του Ερασμίου στη διαδρομή Κορωπί - Βάρη, το οποίο έχει σταματήσει.

Και βέβαια, έκλεισε το όλο θέμα των συζητήσεων για νοσοκομείο το 2019-2020, με αυτή τη δωρεά της κυπριακής Κυβέρνησης, που ξεκίνησε, θέλοντας να βοηθήσει τους πυρόπληκτους με ένα νοσοκομείο στην ευρύτερη πυρόπληκτη περιοχή, κάπου στο Μάτι. Κάπως έτσι έγιναν τα γεγονότα όλα αυτά τα χρόνια.

Σήμερα, με αφορμή πρωτοβουλία συμπολιτών μας οι οποίοι συλλέγουν υπογραφές -αλήθεια, δεν ξέρω ποιος τούς είπε ότι μαζεύοντας υπογραφές μπορεί να γίνει το νοσοκομείο, αλλά νομίζουν ότι με τον τρόπο αυτό μπορούν να συμβάλουν-, κατέθεσα ερώτηση γραπτή, η οποία ξέρετε ότι δεν μου απαντήθηκε και η οποία μετετράπη σε επίκαιρη και τη συζητάμε σήμερα. Και σας ευχαριστώ γι’ αυτό, γιατί δίνει τη δυνατότητα, κυρίως σε εσάς προσωπικά, εγώ θα έλεγα, τον Υπουργό Υγείας, αλλά και στην Κυβέρνηση γενικότερα να αποσαφηνίσετε τις θέσεις της Κυβέρνησης για αυτό το διαχρονικό αίτημα. Διότι, ξέρετε, πλανώνται διάφορα, ακούγονται διάφορα.

Θα έλεγα ότι γίνεται εκμετάλλευση αυτής της, κατά τα άλλα, καλής πρωτοβουλίας. Διότι όποιον και να ρωτήσετε σε όλη την ανατολική Αττική «θέλεις να γίνει νοσοκομείο;», τι θα σου πει; «Όχι»; Όπου και να το ρωτήσεις, σε όλη την Ελλάδα. Θετικό είναι, ο καθένας θετικά το προσεγγίζει. Το θέμα είναι αν μπορούμε αυτό να το υποσχεθούμε πραγματικά, να δεσμευθούμε για χρονοδιάγραμμα, δηλαδή να είναι ένας στόχος εφικτός.

Σταματώ, κυρία Πρόεδρε, εδώ, να απαντήσει ο Υπουργός και θα επανέλθω.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πρώτα από όλα, κύριε συνάδελφε, ευχαριστώ πολύ για την ερώτησή σας. Γνωρίζω και το ενδιαφέρον σας, προφανώς και με την εκλογή σας όλα αυτά τα χρόνια -και ειδικά τώρα- διαχρονικά για τα θέματα των περιοχών. Και μάλιστα, υπάρχει και το δεύτερο σκέλος, που προφανώς θα μας απασχολήσει και στη δευτερολογία, που έχει να κάνει με την πρωτοβάθμια. Είναι ένα θέμα που ενδιαφέρει πραγματικά και Βουλευτές και φορείς πάντοτε. Είναι ένα από τα κεντρικά θέματα συζήτησης αναφορικά με νοσοκομείο στην ανατολική Αττική.

Επειδή ακριβώς η Κυβέρνηση θέλει να έχει απέναντι στους συμπολίτες μας μια ξεκάθαρη θέση, οφείλω να σας πω ότι η αναγκαιότητα ως αναγκαιότητα έχει διατυπωθεί διαχρονικά, όπως το λέτε, άρα είναι κάτι που οπωσδήποτε υπάρχει ως αναγκαιότητα. Όμως, από εκεί και πέρα, αυτή τη στιγμή γίνεται η πλήρης εκπόνηση του υγειονομικού χάρτη στη δευτεροβάθμια, δηλαδή στα νοσοκομεία σε όλες τις ΥΠΕ.

«Τρέχει» και στην 1η ΥΠΕ και στη 2η ΥΠΕ, που αφορούν ευρύτερα την περιοχή, αλλά και σε όλες τις άλλες ΥΠΕ ο υγειονομικός χάρτης, ο οποίος θα αποτυπωθεί με τα εξής κριτήρια: την αναγκαιότητα που υπάρχει σε έναν συγκεκριμένο χώρο, οπωσδήποτε βάσει και του πληθυσμού του και με βάση την πρόσβαση που υπάρχει κοντά σε υγειονομικές δομές, τις ανάγκες που έχει εκεί πέρα η κοινωνία και με βάση τα επιδημιολογικά στοιχεία.

Οπωσδήποτε η συγκεκριμένη περιοχή που λέτε, όπως τη γνωρίζω, είναι μια περιοχή που έχει μια πληθυσμιακή έκρηξη και ειδικά τους θερινούς μήνες έχει επιπλέον έκρηξη. Όμως, όλα αυτά θα αποτυπωθούν σε έναν σχεδιασμό, ο οποίος θα είναι ο πλήρης υγειονομικός χάρτης.

Η θέση της Κυβέρνησης και η εντολή που έχουμε πάρει και από τον Πρωθυπουργό είναι να έχουμε πλήρη εικόνα όλων των αναγκών και σε όλες τις περιοχές. Επομένως, με αυτή την έννοια, το αίτημα ως αίτημα -που οφείλω να σας πω επί της αρχής είναι κάτι που έχει απασχολήσει όλες τις κυβερνήσεις, και εμάς- θα μπει σε μια διάσταση αποτύπωσης βάσει των υγειονομικών αναγκών.

Υπ’ αυτή την έννοια -γιατί βλέπω και τη δραστηριότητα που υπάρχει από φορείς με ευγενές ενδιαφέρον, προφανώς είναι αυτό το οποίο λέτε- είναι κάτι που οφείλω να πω ότι εκτιμάται μεν, αλλά τα κριτήρια με τα οποία θα παρθούν οι αποφάσεις και για το αν θα γίνει νοσοκομείο και για το πού θα γίνει νοσοκομείο συνολικά στον υγειονομικό χάρτη θα είναι καθαρά με βάση την υγειονομική αναγκαιότητα.

Άρα, με απόλυτο σεβασμό στο ενδιαφέρον που υπάρχει, χτυπούν ανοιχτές θύρες, υπό την έννοια ότι η Κυβέρνηση έχει δει ότι υπάρχει ένα θέμα εκεί, το εξετάζει αυτό το θέμα στην ευρύτητά του. Είμαστε σε ένα χρονικό σημείο, κύριε Βουλευτά, που πιστεύω ότι σε αρκετά σύντομο χρονικό διάστημα -δεν προσπαθούμε να πούμε ότι θέλουμε να μεταφέρουμε κάτι στις ελληνικές καλένδες- θα μπορούμε να έχουμε την αποτύπωση και να πούμε ακριβώς πώς είναι να αναπτυχθούν υγειονομικές δομές.

Οπότε, με σεβασμό απέναντι στους συμπολίτες σας στις συγκεκριμένες περιοχές, η Κυβέρνηση θα τοποθετηθεί με έναν ξεκάθαρο τρόπο για τον σχεδιασμό του υγειονομικού χάρτη, που θα αφορά και τη συγκεκριμένη περιοχή.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΒΛΑΧΟΣ:** Κοιτάξτε. Προφανώς ήθελα να συζητήσουμε το θέμα, κύριε Υπουργέ, τόσο ως προς την ουσία του αλλά και ως προς τη διαδικασία. Γιατί προσωπικά δεν δέχομαι να εμπαίζει κανείς τους συμπολίτες μου, που όπως είπατε κι εσείς -και έτσι είναι- ξεκινούν από μια αθώα προσέγγιση, μια αγαθή προσέγγιση, να έχουν νοσοκομείο στην περιοχή τους. Και επειδή θέλουμε να εξακολουθούμε να τους κοιτάζουμε στα μάτια και να τους λέμε πάντα την αλήθεια, ήθελα το θέμα να ξεκαθαρίσει.

Σήμερα εσείς απ’ ό,τι κατάλαβα -και πέστε μου αν κατάλαβα σωστά- κρατάτε ζωντανή την ελπίδα σε αυτό το διαχρονικό αίτημα για δημιουργία νοσοκομείου. Μας λέτε ότι θα εξεταστεί στο πλαίσιο του γενικότερου προγραμματισμού της νοσοκομειακής υγείας σε όλη την Ελλάδα -αυτό που έχετε εξαγγείλει- και ανάλογα με τα κριτήρια, τα οποία θα θέσει προφανώς κάποια επιτροπή, θα αξιολογηθεί και η ανατολική Αττική αν πρέπει να γίνει ή να μη γίνει και να εξυπηρετηθεί διαφορετικά η ευρύτερη περιοχή.

Άρα μου λέτε ότι δεν είναι θέμα «μαζεύω υπογραφές», αν έχω πολλές υπογραφές γίνεται νοσοκομείο, αν έχω λίγες δεν γίνεται. Αυτό είναι μια κίνηση, διότι φρεσκάρουμε, αν θέλετε, στον κόσμο αυτή την ελπίδα και αυτό το αίτημα ότι είναι ζωντανό. Κι εσείς σήμερα πραγματικά το διατηρείτε ζωντανό, αλλά το μεταθέτετε στο μέλλον, το οποίο σήμερα εγώ τουλάχιστον δεν μπορώ να το προσδιορίσω, φαντάζομαι ούτε κι εσείς.

Άρα δεν μπορούμε να πούμε κάτι πιο συγκεκριμένο σήμερα στους πολίτες. Ό,τι περισσότερο πούμε πιθανόν να αποδειχθεί υπερβολή και ψέμα -κι εγώ τουλάχιστον δεν θα ήθελα να το πω, διατηρώντας την έντιμη σχέση με τους πολίτες της περιοχής όπου ζω-, αλλά και όποια αναστολή προς αυτή την πρωτοβουλία πάλι να μην έκανε καλό.

Άρα ακούμε τους πολίτες, ακούμε το αίτημα, το καταγράφουμε για μια ακόμη φορά, το διατηρούμε ζωντανό σαν προοπτική και επανερχόμαστε, ελπίζω, στο εγγύς μέλλον.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, είναι αυτό το πλαίσιο το οποίο λέτε. Οπωσδήποτε οποιαδήποτε κοινωνική ζύμωση είναι θεμιτή και ακριβώς τίθενται τα θέματα στο Υπουργείο. Η αναγκαιότητα ως αναγκαιότητα, κάτι το οποίο έχουμε δει διαχρονικά ότι έχει αποτυπωθεί, προφανέστατα λαμβάνεται υπ’ όψιν από τον Υπουργό και από το Υπουργείο.

Επειδή, όμως, ακριβώς στους πολίτες θα πρέπει να λειτουργούμε με μία απόλυτη υπευθυνότητα και ειδικά σε θέματα που σχετίζονται με τα θέματα υγείας και την αναγκαιότητα που έχουν για πρόσβαση στις καλύτερες δυνατές δομές υγείας, αυτό που έχουμε να πούμε στην παρούσα φάση είναι ότι και αυτό το αίτημα όχι απλώς το διατηρούμε ως ελπίδα, για να πούμε ότι θα το διατηρήσουμε, αλλά συνολικά ως αίτημα το γνωρίζει η Κυβέρνηση, το βλέπει με ιδιαίτερη προσοχή, όχι επειδή απλώς απασχολεί την τοπική κοινωνία, αλλά γιατί εκτιμώνται οι υγειονομικές ανάγκες που υπάρχουν στη συγκεκριμένη περιοχή.

Στο σύνολο του χάρτη που θα αναπτυχθεί και είναι εγγύς στο μέλλον -η Αναπληρώτρια Υπουργός Υγείας που κινείται ήδη έχει διαμορφώσει σε πλαίσιο περιφερειών, άρα έχουμε μία πρώτη αποτύπωση- θα είμαστε σε θέση να εξαγγείλουμε ακριβώς τι δυνατότητες υπάρχουν συνολικά στις υγειονομικές δομές και στο συγκεκριμένο σημείο στο οποίο αναφέρεστε.

Όμως, και δεν το λέμε απλώς για να μεταφέρουμε στους ανθρώπους ότι δεν χρειάζεται να συνεχίσουν τις κοινωνικές τους δραστηριότητες, λέμε ότι η Κυβέρνηση γνωρίζει τις αναγκαιότητες, τις βλέπει. Είναι κάτι, λοιπόν, που το έχει σαν μια βάση, αλλά αυτό θα αποτυπωθεί οπωσδήποτε με αυστηρά υγειονομικά κριτήρια.

Και μάλιστα, επειδή έχει μια μεγάλη αξία, γιατί αναφέρεστε -και πολύ σωστά- σε ένα σύνολο δομών πρωτοβάθμιας που έχει η περιοχή, που είναι πολύ κρίσιμες πρωτοβάθμιες ακριβώς, γιατί αυτή τη στιγμή θα πρέπει να εξυπηρετούν σε μεγάλο βαθμό τις πρώτες και τις βασικές ανάγκες, οφείλω να σας πω, κύριε Βουλευτά, ότι ήδη υπογράψαμε, όπως ανέφερα και προηγουμένως, την πρώτη σύμβαση για τα εκατόν πενήντα έξι κέντρα υγείας που αποτυπώνονται.

Μέσα τώρα στο κομμάτι που αφορά την πρωτοβάθμια, με τον Γενικό Γραμματέα, τον Μάριο Θεμιστοκλέους, ελέγχουμε και για τα συγκεκριμένα κέντρα υγείας που υπάρχουν τι αναβαθμίσεις πρέπει να γίνουν και σε υλικοτεχνικό εξοπλισμό και κτηριακά. Είναι 246 εκατομμύρια, πολύ σοβαρό νούμερο, ειδικά όταν αναφερόμαστε σε δομές πρωτοβάθμιας περίθαλψης, και είναι μέσα στις προτεραιότητές μας, ακριβώς επειδή η συγκεκριμένη περιοχή έχει ιδιαίτερες ανάγκες, λόγω των προσβάσεων που υπάρχουν, να αναβαθμιστούν. Θα είμαστε σε θέση να πούμε ποια θα ενταχθούν από αυτά στο Ταμείο Ανάκαμψης, ώστε και στο πρωτοβάθμιο σκέλος να υπάρχει μια αναβάθμιση υπηρεσιών για όλους τους ανθρώπους οι οποίοι είναι στην ανατολική Αττική.

Στο δευτεροβάθμιο ισχύει αυτό το οποίο σάς είπα. Όταν είμαστε στην πλήρη έρευνα και πλήρη ολοκλήρωση του υγειονομικού χάρτη, θα μπορέσουμε να τοποθετηθούμε, αναγνωρίζοντας όμως ότι υπάρχει και μια διαχρονική αναγκαιότητα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Προχωρούμε τώρα στην πρώτη με αριθμό 2286/13-1-2022 ερώτηση του κύκλου των αναφορών και ερωτήσεων του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Υγείας, με θέμα: «Να λειτουργήσει ο χώρος υδροθεραπείας και αποκατάστασης του Κέντρου Φυσικής Ιατρικής και Αποκατάστασης Κομοτηνής», την οποία θα απαντήσει επίσης ο Υπουργός Υγείας κ. Πλεύρης.

Κύριε συνάδελφε, έχετε τον λόγο για δύο λεπτά.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κυρία Πρόεδρε.

Κύριε Υπουργέ, είναι αλήθεια ότι η στήριξη των υπηρεσιών υγείας για άτομα με αναπηρίες υστερεί διαχρονικά στο δημόσιο σύστημα υγείας. Βασικός λόγος είναι η υποστελέχωση των σημαντικών δομών που υπάρχουν, οι οποίες δεν αξιοποιούνται ώστε να εκπληρώνουν τους στόχους τους.

Μια τέτοια δομή, το Κέντρο Φυσικής και Ιατρικής Αποκατάστασης, γνωστό ως ΚΕΦΙΑΠ, λειτουργεί στην Κομοτηνή. Ενώ ως βασικό στόχο έχει να προσφέρει υπηρεσίες ολοκληρωμένης φροντίδας στα άτομα με ειδικές ανάγκες και αναπηρίες, ενώ το κέντρο διαθέτει έναν σύγχρονο χώρο υδροθεραπείας και αποκατάστασης, δηλαδή μια λειτουργική πισίνα με πλήρη μηχανικό εξοπλισμό εισόδου-εξόδου, χώρους με ειδικές μπανιέρες, που όλα κατασκευάστηκαν γι’ αυτόν ακριβώς τον σκοπό, ενώ οι ειδικοί κάνουν λόγο για τις ευεργετικές ιδιότητες της θεραπευτικής κολύμβησης, που θα μπορούσε να βελτιώσει σημαντικά τη ζωή των ατόμων με αναπηρίες, με κινητικά προβλήματα, συμβάλλοντας σημαντικά στον τομέα της αποκατάστασης και ένταξής τους, ενώ υπάρχει αυτός ο χώρος, το ΚΕΦΙΑΠ, και θα μπορούσαν να ωφεληθούν σημαντικά οι συμπολίτες μας με προβλήματα αναπηρίας, δυστυχώς δεν αξιοποιείται, λόγω έλλειψης εξειδικευμένου προσωπικού.

Ο χώρος της φυσικοθεραπείας στο ΚΕΦΙΑΠ υπάγεται διοικητικά στην 4η ΥΠΕ και στο νοσοκομείο. Είναι στη δική σας αρμοδιότητα και η ευθύνη βαραίνει το Υπουργείο Υγείας, αφού με την πολιτική εγκατάλειψης που ακολουθείτε, της υποβάθμισης μέσω της υποστελέχωσης των συγκεκριμένων δομών του δημοσίου συστήματος υγείας, ωθείτε ουσιαστικά τους ανθρώπους με αναπηρία στον ιδιωτικό τομέα.

Η λειτουργία του εν λόγω χώρου υδροθεραπείας και αποκατάστασης σας λέω ότι αποτελεί καθολικό αίτημα όλων των συλλόγων που εκπροσωπούν τους συμπολίτες μας με αναπηρία στη Ροδόπη.

Εκτός των άλλων, σας έχει κατατεθεί συγκεκριμένη πρόταση για τη βιώσιμη και ορθολογική λειτουργία μόνο -το τονίζω- του χώρου υδροθεραπείας από τον σύλλογο «Περπατώ», μια δομή συνεργατική, που υλοποιεί σημαντικά προγράμματα.

Θα ήθελα, λοιπόν, να σας ρωτήσω, κύριε Υπουργέ: Τι σκέφτεστε να κάνετε; Είναι στις προθέσεις σας να λειτουργήσει ο χώρος υδροθεραπείας και αποκατάστασης στο ΚΕΦΙΑΠ της Κομοτηνής; Θα προχωρήσετε στη στελέχωσή του με το αναγκαίο εξειδικευμένο προσωπικό που απαιτείται, προκειμένου αυτή να λειτουργήσει;

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε συνάδελφε.

Τον λόγο έχει ο κύριος Υπουργός.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κυρία Πρόεδρε.

Πρώτα απ’ όλα, σε μια ευρύτερη έννοια, πραγματικά τίθεται ένα θέμα γενικότερα, που έχει να κάνει με την αποκατάσταση, που πολλές φορές την υποτιμούμε και ως αποκατάσταση. Είναι ακριβώς κεντρικό σημείο, που συνδέεται με μια ολοκληρωμένη περίθαλψη, που ξεκινά από την πρόληψη την πρωτοβάθμια, τη δευτεροβάθμια και την αποκατάσταση.

Και ναι, είναι πραγματικότητα ότι στο κομμάτι της αποκατάστασης οι δημόσιες δομές υστερούν. Αντιθέτως, υπάρχουν πάρα πολλές ιδιωτικές δομές. Δεν υπάρχουν δημόσιες δομές. Ακόμη και στις μεγάλες πόλεις είναι κατά βάση περιορισμένες. Και οπωσδήποτε -και είναι λογικό με την ιδιαιτερότητα που σας διακρίνει και για τη συγκεκριμένη περιοχή- βάζετε ένα κεντρικό θέμα, που έχει να κάνει με το ΚΕΦΙΑΠ. Το ΚΕΦΙΑΠ λειτουργούσε ως αυτόνομη δομή μέχρι το 2012, οπότε και εντάχθηκε στον οργανισμό του νοσοκομείου. Ενώ έχει αυτές τις εγκαταστάσεις τις οποίες λέτε, αυτές οι εγκαταστάσεις δεν έχουν λειτουργήσει ποτέ. Ποτέ δεν λειτούργησαν οι συγκεκριμένες εγκαταστάσεις. Αναφορικώς μάλιστα με την υδροθεραπεία, απαιτούνται συγκεκριμένες άδειες, οι οποίες δεν έχουν εκδοθεί.

Αναφορικώς τώρα με τη στελέχωση: Με τον ν.4600/2019 -που ήταν και δικός σας νόμος- για την ενίσχυση όλων αυτών των δομών υπήρξαν σαράντα δύο θέσεις ειδικευμένων ιατρών με την ειδικότητα της Φυσικής Ιατρικής. Και με πρόσφατη υπουργική απόφαση στις 3-11-2021 έγινε κατανομή στο Νοσοκομείο Κομοτηνής για αυτές τις ειδικότητες δύο θέσεων.

Για τη δυνατότητα η οποία έχει να κάνει με την παροχή την οποία λέτε, στον Σύλλογο Ατόμων με Κινητικά Προβλήματα «Περπατώ», δεν υπάρχει θεσμικό πλαίσιο, καθώς πρόκειται για νομικό πρόσωπο ιδιωτικού δικαίου που ο οργανισμός του είναι μέσα στο νοσοκομείο. Και από εκεί και πέρα και η Αναπληρώτρια Υπουργός είχε επισκεφθεί τα σημεία αυτά και γνωρίζουμε ότι πρέπει να τύχουν μιας αναβάθμισης. Στο πλαίσιο της συνολικότερης εικόνας του υγειονομικού χάρτη εξετάζουμε και τη συγκεκριμένη δομή.

Οφείλω να σας πω, και θέλω να είμαι απόλυτα ειλικρινής απέναντί σας, ότι δεν έχω ασχοληθεί επισταμένως σε όλο αυτό το πλαίσιο, αλλά είναι κάτι το οποίο βλέπω ως κεντρικό, γιατί συνδέεται με την αναπηρία. Και ευελπιστώ ότι σε πολύ σύντομο χρονικό διάστημα θα μπορέσουμε να σας πούμε επακριβώς τι μπορούμε να κάνουμε. Πέρα από τη στελέχωση, που σας παίρνει δύο θέσεις, θα δούμε τώρα και για τις επτακόσιες που θα γίνει κατανομή, τι άλλο μπορεί να υπάρξει, αλλά κυρίως και στο θέμα το οποίο βάζετε ως κεντρικό, που έχει να κάνει με το αν τελικά αυτές οι δομές, που δεν είχαν λειτουργήσει ποτέ έως τώρα, θα μπορέσουν να λειτουργήσουν προς όφελος των συμπολιτών μας που είναι σε μια ευαίσθητη κατηγορία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Τον λόγο έχει ο κ. Χαρίτου.

**ΔΗΜΗΤΡΙΟΣ ΧΑΡΙΤΟΥ:** Κύριε Υπουργέ, σας είπα από την αρχή με πολλή σαφήνεια και ειλικρίνεια ότι πράγματι αυτές οι μεγάλες ανάγκες αποκατάστασης των ανθρώπων με αναπηρία δυστυχώς δεν έτυχαν διαχρονικά της ανάλογης στήριξης. Αυτό, όμως, δεν σημαίνει ότι μπορεί να δικαιολογηθεί η δική σας απραξία όλο αυτό το διάστημα. Και το λέω αυτό, γιατί προφανώς το αν μπορεί να λειτουργήσει ή όχι, να υπάρξει η άδεια, συνδέεται πρωτίστως και κυρίως με την πρόσληψη εξειδικευμένου προσωπικού, που μπορεί να υποστηρίξει τη λειτουργία ενός τέτοιου χώρου, όπως είναι ο χώρος υδροθεραπείας και αποκατάστασης. Άρα, λοιπόν, η άδεια συνδέεται κυρίως με το εξειδικευμένο προσωπικό, που μπορεί και πρέπει το δημόσιο σύστημα υγείας να προχωρήσει στην πρόσληψή του.

Το λέω αυτό γιατί -θα είμαι απολύτως σαφής- δεν αναλάβατε καμμία απολύτως δέσμευση. Θα έλεγα ότι επιμένετε στην μέχρι τώρα επιλογή σας, της εγκατάλειψης αυτών των δημόσιων δομών. Μολονότι αναγνωρίζετε ότι είναι λίγες, εντούτοις επιμένετε σε αυτή την πολιτική εγκατάλειψης, γιατί δυστυχώς όχι προσωπικά αλλά ως Κυβέρνηση, το ενδιαφέρον σας είναι κυρίως σε ό, τι αφορά τον ιδιωτικό τομέα στον οποίον αναγκαστικά προστρέχουν οι συμπολίτες μας οι ανάπηροι.

Κύριε Υπουργέ, υπάρχουν πράγματι μεγάλες υποδομές που έχουν δημιουργηθεί τη δεκαετία του 2000, σοβαρές υποδομές με σύγχρονο εξοπλισμό, ικανό πράγματι να ανταποκριθεί σε αυτές τις σημερινές σύγχρονες ανάγκες που έχει η κοινωνία μας. Αν θέλετε η ανάγκη γίνεται ακόμα πιο επιτακτική για παροχή τέτοιων υπηρεσιών. Και η πανδημία ανέδειξε με ακόμη μεγαλύτερη ένταση την ανάγκη να προχωρήσουμε όχι μόνο στην αποθεραπεία αλλά και την αποκατάσταση και σε άλλες ασθένειες που σήμερα διαρκώς διευρύνονται.

Θα επιμείνω λοιπόν και πραγματικά θα ζητήσω να απαντήσετε αν τελικά θα πάρετε πρωτοβουλία, έτσι ώστε να λειτουργήσει ο συγκεκριμένος χώρος προφανώς με την πρόσληψη εξειδικευμένου προσωπικού, το οποίο στο τέλος-τέλος είναι στην αρμοδιότητα τη δική σας πρωτίστως. Γιατί νομίζω είναι μια πολύ μεγάλη ανάγκη για την περιοχή, ένα αίτημα διαχρονικό όλων των συλλόγων των ατόμων με αναπηρίες και νομίζω είναι κάτι που ανταποκρίνεται πραγματικά στις ανάγκες που έχει συνολικά η περιοχή εκεί.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει ο κύριος Υπουργός.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Προφανώς δεν θα μπω σε αυτό που είπατε και το αναφέρατε, δηλαδή, στη διαχρονική μη λειτουργία. Προφανώς αναλογεί στον κάθε Υπουργό και η μη λειτουργία οποιασδήποτε δομής για το διάστημα το οποίο είναι. Αλλά αντιλαμβάνεστε ότι μέσα στο πλαίσιο που είχαν να κάνουν με τη διαχείριση πανδημίας, δυστυχώς και κεντρικά θέματα που είχαν να κάνουν με την αξιοποίηση δομών δεν προχώρησαν στον βαθμό το οποίο θα ήταν επιθυμητό.

Τώρα ακριβώς επειδή γίνεται η επεξεργασία, όπως είπα και προηγουμένως, καμμία δομή δεν περισσεύει, ειδικά δομές που θα έχουν κενό. Ο τρόπος αξιοποίησής τους συνδέεται και με τη στελέχωση. Και σας είπα ότι τον Νοέμβριο του 2021, δηλαδή μέσα σε αυτό το εξάμηνο που είμαι και Υπουργός Υγείας, υπήρξε η τοποθέτηση των δύο ατόμων ειδικότητας στον συγκεκριμένο φορέα. Από εκεί και πέρα, όμως, θα υπάρξει αξιοποίηση σε όλες τις δομές.

Και οφείλω να σας πω ότι σε πολλές δομές που λειτουργούν ή που δεν έχουν λειτουργήσει είναι μέσα σε αυτό το πλαίσιο η σκέψη μας -και ξέρω ότι πάρα πολύ ενοχλεί και την Αριστερά- ότι μπορεί και τέτοιες δομές να λειτουργήσουν και με τη μορφή συμπράξεων δημόσιου και ιδιωτικού τομέα, όταν επιλέγεται το μοντέλο να μπορέσει να αναπτύξει αυτή τη δραστηριότητα ένας ιδιώτης και να έχει δωρεάν παροχή. Άλλωστε μη νομίζετε ότι αυτό που ρωτάτε με τον σύλλογο, που είναι να πάρει τη διαχείριση, απέχει πολύ από μια φιλοσοφία ότι και κάποιος άλλος εκτός του δημοσίου μπορεί να την κάνει.

Συνεπώς επειδή θέλω να είμαι απόλυτα σαφής απέναντί σας, στη βούλησή μας είναι να μη μείνει έτσι καμμία δομή, όπως και η συγκεκριμένη. Δεν είμαι έτοιμος να σας πω με ποιον τρόπο θα αναβαθμιστεί. Όμως αποτελεί ως προσωπική μου δέσμευση και στους συμπολίτες σας που εκφράζετε αλλά και γενικότερα ότι ναι, καταλαβαίνουμε πως η συγκεκριμένη δομή διαχρονικά κακώς έχει μείνει χωρίς να την εκμεταλλευτούμε. Αντιλαμβάνομαι και αισθάνομαι και στο μέρος που μου αναλογεί, όπως καταλαβαίνετε, μια συστολή στους συμπολίτες μας, οι οποίοι βρίσκονται και σε μια ευάλωτη κατάσταση. Άρα υπάρχει στον σχεδιασμό μας. Ελπίζουμε όσο το δυνατόν πιο γρήγορα να σας πούμε τον τρόπο αξιοποίησης που μπορεί να είναι και με τον τρόπο που λέτε, αλλά μπορεί να είναι και με άλλον τρόπο που θα συνδέεται με σύμπραξη, προκειμένου να μπορεί να παρέχεται αυτή η υπηρεσία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 10-3-2022, Ποινική Δικογραφία που αφορά στον τέως Υπουργό Υγείας και νυν Υπουργό Τουρισμού Βασίλη Κικίλια.

Επίσης, ο συνάδελφος Βουλευτής κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό από το Σάββατο 12 Μαρτίου έως την Πέμπτη 17 Μαρτίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς η Βουλή ενέκρινε τη ζητηθείσα άδεια.

Επίσης, η δεύτερη με αριθμό 480/2-3-2022 επίκαιρη ερώτηση πρώτου κύκλου του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Ψηφιακής Διακυβέρνησης, με θέμα: «Υπολειτουργία των Κτηματολογικών Γραφείων της Ανατολικής Αττικής» και η πρώτη με αριθμό 481/2-3-2022 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Ψηφιακής Διακυβέρνησης, με θέμα: «Λειτουργία του Κτηματολογικού Γραφείου Αττικής», οι οποίες αναφέρονται στο ίδιο θέμα θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής. Στην ερώτηση θα απαντήσει ο Υφυπουργός Ψηφιακής Διακυβέρνησης κ. Λιβάνιος.

Ορίστε, κύριε Σκουρολιάκο, έχετε τον λόγο για δύο λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Κύριε Υπουργέ, το τελευταίο διάστημα έχουμε γίνει αποδέκτες πολλών διαμαρτυριών από κατοίκους της ανατολικής Αττικής για την κατάσταση που επικρατεί στα κτηματολογικά γραφεία της περιοχής. Στην ανατολική Αττική έχουμε αρκετά κτηματολογικά γραφεία, όπως στο Κορωπί, στον Μαραθώνα, στα Σπάτα, στην Κερατέα. Όμως, οι πολίτες και οι εργαζόμενοι σε όλα αυτά τα γραφεία της ανατολικής Αττικής διαμαρτύρονται, αφού διαπιστώνουν τη δυσλειτουργία τους και αυτός είναι ένας επιεικής χαρακτηρισμός που χρησιμοποιούμε. Αποδίδουν δε αυτή τη δυσλειτουργία στην υποστελέχωσή τους και στην αδιαφορία της πολιτικής ηγεσίας του Υπουργείου.

Με μια απλή επίσκεψη οποιοσδήποτε σε οποιοδήποτε κτηματολογικό γραφείο της Αττικής θα διαπιστώσει αμέσως πως υπάρχουν τεράστιες ουρές συμπολιτών μας που αναμένουν να εξυπηρετηθούν.

Ωστόσο και οι εργαζόμενοι βρίσκονται σε απόγνωση, διότι το αρμόδιο Υπουργείο δεν έχει φροντίσει ούτε για τα στοιχειώδη ούτε για την προμήθεια ενός φωτοτυπικού μηχανήματος ή χαρτιού. Παρ’ όλες τις ελλείψεις, οι εργαζόμενοι καταβάλλουν κάθε δυνατή προσπάθεια, ώστε να διορθωθούν τα λάθη που έχουν προκύψει κατά την περίοδο των κτηματολογικών δηλώσεων και έχουν ως αποτέλεσμα τη μεγάλη ταλαιπωρία των συμπολιτών μας.

Ερωτάσθε, λοιπόν, τι σκοπεύετε να κάνετε ως πολιτική ηγεσία για να αποκαταστήσετε την εύρυθμη λειτουργία των κτηματολογικών γραφείων της ανατολικής Αττικής, έτσι ώστε να πάψει η ταλαιπωρία πολιτών αλλά και εργαζομένων σε αυτά.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Ορίστε, κύριε Βλάχο, έχετε τον λόγο για δύο λεπτά.

**ΓΕΩΡΓΙΟΣ ΒΛΑΧΟΣ:** Ευχαριστώ, κυρία Πρόεδρε.

Κύριε Υπουργέ, όπως ξέρετε, το Κτηματολογικό Γραφείο Αττικής, το οποίο στεγάζεται στο Κορωπί, δημιουργήθηκε με τον νόμο του 2018, τον ν.4512 και ουσιαστικά καταργήθηκαν τα άμισθα υποθηκοφυλακεία τα οποία δούλευαν και τα κτηματολογικά γραφεία. Από τότε ακριβώς αρχίζουν τα προβλήματα, γιατί μέχρι τότε παρά τον φόρτο εργασίας οι άμισθοι υποθηκοφύλακες που εκτελούσαν, όπως είπα, και χρέη στο κτηματολόγιο κατόρθωναν να επιλύουν τα προβλήματα.

Και, δυστυχώς, αυτά τα προβλήματα κάθε μέρα που περνάει διογκώνονται. Νομίζαμε ότι είναι η αρχή και κάπως θα ξεπεραστούν, αλλά αντί να ξεπεραστούν, αντιμετωπίζουμε φαινόμενα άνθρωποι να πηγαίνουν από τις 3.00΄ και τις 4.00΄ το πρωί να κοιμούνται στο αμάξι για να πάρουν χαρτί, για να πάρουν σειρά για να μπουν στο κτηματολογικό γραφείο. Μας γυρνάνε όχι χρόνια, δεκαετίες πίσω αυτά τα φαινόμενα και πολλές φορές πρέπει να σας πω στο Κορωπί, που τυχαίνει να είναι περιοχή που τη γνωρίζω πολύ καλά γιατί εκεί μένω, τις περισσότερες μέρες ζητούν την παρέμβαση της αστυνομίας για να επιβάλει την τάξη. Αυτά τα φαινόμενα πρέπει να τελειώσουν.

Δεν ξέρω αν τα άμισθα υποθηκοφυλακεία, για τα οποία παραπονείται ο κύριος συνάδελφος σήμερα, καταργήθηκαν ελαφρά τη καρδία, χωρίς να έχει προβλεφθεί τι θα γίνει. Δεν ξέρω αν έπρεπε να κλείσουν πρώτα τα μεγάλα υποθηκοφυλακεία, τα μεγάλα κτηματολογικά γραφεία, όπως είναι του Κορωπίου για παράδειγμα.

Και μάλιστα, στο Κορωπί από Κτηματολογικό Γραφείο Κορωπίου μετονομάστηκε σε Κτηματολογικό Γραφείο Αττικής, που αυτό σημαίνει ότι και άλλες περιοχές της ευρύτερης περιοχής θα έρθουν στο Κτηματολογικό Γραφείο Αττικής, όπως για παράδειγμα τα Σπάτα, όπως για παράδειγμα μεθαύριο πιθανόν η Κερατέα και δεν ξέρω ποιος. Εγώ λέω ότι με τη δουλειά που έχει σήμερα, με την πίεση που έχει σήμερα δεν μπορεί να αντεπεξέλθει. Σκεφτείτε αν αύριο προστεθούν επιπλέον δραστηριότητες, επιπλέον περιοχές, εκεί πια θα φτάσουμε σε αδιέξοδο.

Πριν φτάσουμε σε αυτό το αδιέξοδο, είμαστε εδώ σήμερα να σας ζητήσουμε πραγματικά την προσέγγισή σας. Έχουμε κάνει μια αρχική κουβέντα και ξέρω κάποιες απόψεις σας, αλλά άλλο το τι συζητάμε κατ’ ιδίαν και άλλο τι πρέπει να πούμε σήμερα εδώ από το Βήμα του ελληνικού Κοινοβουλίου, ενημερώνοντας τους συμπολίτες μας, πριν χαθεί εντελώς ο έλεγχος.

Σταματώ, κυρία Πρόεδρε και θα συνεχίσω.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ πολύ, κυρία Πρόεδρε.

Θα αρχίσω με την αντίστροφη σειρά.

Κατ’ αρχάς, θέλω να ευχαριστήσω τον κ. Βλάχο για τη συνεργασία που είχαμε, προκειμένου να αντιμετωπίσουμε ένα πρόβλημα το οποίο είναι υπαρκτό, είναι έντονο και ασφαλώς και εμένα προσωπικά, αλλά νομίζω και όλους μας μας λυπεί ιδιαίτερα, γιατί όντως υπάρχουν εικόνες οι οποίες μας γυρίζουν πολλά χρόνια πίσω.

Θα αναφερθώ, λοιπόν, σε πράγματα τα οποία έχουμε ήδη ξεκινήσει βραχυπρόθεσμα αλλά και τις αμέσως επόμενες ημέρες μεσοπρόθεσμα, προκειμένου να ομαλοποιηθεί η κατάσταση ιδίως στο Κτηματολογικό Γραφείο στο Κορωπί.

Το πρώτο είναι ότι τις τελευταίες δέκα μέρες, μόλις έγινε πιο έντονο το πρόβλημα, αυξήθηκαν τα ταμεία του τα οποία εξυπηρετούν τον κόσμο από τρία σε πέντε. Αποτέλεσμα είναι σχεδόν –νομίζω- όλοι τις τελευταίες μέρες, όσοι θέλουν να εξυπηρετηθούν, να εξυπηρετούνται αυθημερόν. Αυτή τη στιγμή στο Κτηματολογικό Γραφείο Κορωπίου το προσωπικό μαζί με προϊστάμενο και το σύνολο των νομικών είναι τριάντα ένα άτομα, τα οποία εξυπηρετούν περίπου εβδομήντα πέντε πράξεις ημερησίως. Είχε φτάσει και πριν λίγες μέρες γύρω στις εκατόν δέκα, εκατόν είκοσι, υπήρξε μια βελτίωση στην εξυπηρέτηση.

Από εκεί και πέρα, την προηγούμενη βδομάδα η Βουλή των Ελλήνων ψήφισε τον ν.4903, που υπάρχει ένα κομμάτι μέσα το οποίο μιλάει για μερικές σύντομες λύσεις, βραχυπρόθεσμες, οι οποίες θα υλοποιηθούν τις επόμενες εβδομάδες και σίγουρα μέχρι την 1η Απριλίου, προκειμένου να μην υπάρχει το φαινόμενο ταλαιπωρίας των πολιτών στα κτηματολογικά γραφεία και ξεκίνησε και με τη δική σας παρέμβαση για το Κορωπί.

Τι κάνουμε; Ψάξαμε κατ’ αρχάς να δούμε για ποιον λόγο πηγαίνει ένας πολίτης και στήνεται στην ουρά από τις 4.00΄, από τις 3.00΄ το πρωί. Υπάρχουν διαπληκτισμοί, υπάρχουν κάτι λίστες από δικηγόρους, γνωστές οι ιστορίες αυτές.

Πράγματι, λοιπόν, είδαμε ότι συχνότερος λόγος προσέλευσης στο κτηματολογικό γραφείο ήταν η κατάθεση ενός συμβολαίου. Για την κατάθεση, λοιπόν, ενός συμβολαίου τι γινόταν; Πήγαιναν αυτοί που έκαναν τη δικαιοπραξία στον συμβολαιογράφο, το ετοίμαζε ο συμβολαιογράφος και το έδινε στον πωλητή συνήθως ή στον αγοραστή να πάει να το καταθέσει στο κτηματολογικό γραφείο. Αυτό γύρω στην 1η Απριλίου τελειώνει, οι συμβολαιογράφοι θα καταθέτουν ηλεκτρονικά τα συμβόλαια στην πύλη του κτηματολογίου και θα εξυπηρετούνται χωρίς να χρειάζεται να πηγαίνουν οι πολίτες στα γραφεία.

Μας απασχολεί και ένα δεύτερο φαινόμενο το οποίο και αυτό το έχουμε συζητήσει και αφορά τον χρόνο καθυστέρησης μετεγγραφής πλέον των πράξεων, ο οποίος και αυτός είναι μεγάλος και προφανώς -συμφωνώ απόλυτα- το κτηματολόγιο είναι ένα κατ’ εξοχήν εργαλείο ανάπτυξης της εθνικής οικονομίας.

Άρα, λοιπόν, αυτό που θα κάνουμε είναι να υλοποιήσουμε τη δυνατότητα που μας δίνει ο νόμος να κάνουμε μία προγραμματική σύμβαση με τον Δικηγορικό Σύλλογο της Αθήνας, προκειμένου να συμβληθούν δικηγόροι με το Κτηματολόγιο και να απασχοληθούν στο Κτηματολογικό Γραφείο Κορωπίου. Ήδη υπάρχει πρόσκληση ενδιαφέροντος στον αέρα. Από χθες Πέμπτη έως τη Δευτέρα 14 του μηνός υποβάλλονται οι αιτήσεις από τους υποψήφιους δικηγόρους που θέλουν να απασχοληθούν. Έχουν εκπαιδευτεί με σεμινάρια του Δικηγορικού Συλλόγου γύρω στα πενήντα άτομα και υπολογίζεται ότι από αυτά άμεσα τις επόμενες ημέρες επτά δικηγόροι θα πάνε στο Κτηματολογικό Γραφείο Κορωπίου, προκειμένου να υποστηρίξουν ιδίως τον έλεγχο των πράξεων.

Θέλω, όμως, να αναφερθώ, μιας που το έθεσαν και ο κ. Βλάχος και ο κ. Σκουρολιάκος στην ερώτησή τους, στην ιστορία του Κτηματολογίου. Έρχεται η προηγούμενη κυβέρνηση και ψηφίζει τον ν.4512 τον Ιανουάριο του 2018, υλοποιώντας μία έκθεση της παγκόσμιας τράπεζας, η οποία εφαρμόστηκε στο γενικό περιεχόμενο –για να το στρογγυλέψουμε λίγο- σε χώρες οι οποίες είναι πρόσφατης δημιουργίας, δηλαδή Βοσνία - Ερζεγοβίνη, Βόρεια Μακεδονία, Κόσοβο. Και πήγε να εφαρμοστεί και αυτό το μοντέλο στην Ελλάδα, όπου όσα χρόνια λειτουργεί το ελληνικό κράτος υπήρχε ο θεσμός των υποθηκοφυλάκων.

Και τι αποφασίζει, λοιπόν, να υλοποιήσει η προηγούμενη κυβέρνηση; Υλοποιεί κάτι πολύ συγκεκριμένο, δηλαδή έναν ενιαίο φορέα, καταργώντας τα έμμισθα και τα άμισθα υποθηκοφυλακεία και εντάσσοντάς τα σε μια δομή. Όμως, υπήρχε ένα πρόβλημα. Η δομή αυτή έμεινε στα χαρτιά. Μέχρι τον Αύγουστο του 2019, δύο κτηματολογικά γραφεία μπήκαν στον φορέα και δύο υποθηκοφυλακεία καταργήθηκαν. Ξέρετε ποιο ήταν το χρονοδιάγραμμα που έλεγε ο ν.4512; Ήταν είκοσι τέσσερις μήνες. Στις 17 Ιανουαρίου του 2020 έπρεπε να είχαν πέσει όλα τα υποθηκοφυλακεία μέσα στον φορέα. Σήμερα είμαστε στον Μάρτιο του 2022! Ήταν κατ’ εξοχήν μη ρεαλιστικό σενάριο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Με την ανοχή σας, κυρία Πρόεδρε. Θα είμαι πολύ πιο σύντομος στη δευτερολογία.

Συνεχίζουμε με το θέμα του προσωπικού. Τι έλεγε ο ν.4512; Έλεγε ότι ιδίως στο κομμάτι των έμμισθων υποθηκοφυλακείων δίνεται η δυνατότητα να μεταταγούν σε δικαστικές υπηρεσίες, σε υπηρεσίες των δικαστηρίων, μη μεριμνώντας ωστόσο για πρόσληψη προσωπικού. Ήδη, μέχρι τις εκλογές του 2019 η μόνη απόφαση σχετικά με το προσωπικό που έλαβε η προηγούμενη διοίκηση του Κτηματολογίου ήταν να κατατάξει το προσωπικό που υπηρετούσε στον ΕΦΚΑ που καταργήθηκε, σε οργανικές θέσεις του νέου φορέα.

Αναφορικά με προσλήψεις ή αιτήματα προσλήψεων, θα σας πω ακριβώς πότε έγιναν. Αιτήματα από το Ελληνικό Κτηματολόγιο για προσλήψεις έγιναν στις 11 Δεκεμβρίου 2019, στις 28 Αυγούστου 2020, στις 16 Ιουλίου του 2021. Αυτά ήταν αιτήματα για να πάρει προσωπικό. Ποιο ήταν το αποτέλεσμα; Αφ’ ενός, υπάρχει προσωπικό το οποίο προσλαμβάνεται μέσω ΑΣΕΠ, με όλη την καθυστέρηση που υπάρχει –και το ξέρουμε όλοι- για να εξυπηρετήσουμε τον κόσμο. Υπάρχουν εκατόν ογδόντα θέσεις οι οποίες έχουν εγκριθεί και αναμένεται προκήρυξη από την επόμενη μέρα. Και τι ακριβώς έγινε; Όχι μόνο έφυγε κόσμος, όχι μόνο πέσανε συγκεντρωτικά σε ένα σημείο στο Κορωπί, όπως έλεγε ο σχεδιασμός να πέσουν στην Κερατέα, να πέσουν στα Σπάτα, να πέσουν όλα σε ένα σημείο, αλλά χωρίς να έρθει και όλο το προσωπικό να εξυπηρετήσει, χωρίς ουσιαστικά να έχουν αναπτυχθεί ψηφιακές υπηρεσίες, χωρίς να έχει σχεδιαστεί η πραγματική λειτουργία του Κτηματολογίου και –το πιο ωραίο- ενώ ήταν σε εξέλιξη η κτηματογράφηση! Κάποιοι προσπάθησαν να αλλάξουν αλυσίδα σε ποδήλατο εν κινήσει και αυτό μας έχει δημιουργήσει μια σειρά σοβαρά προβλήματα σε όλη την Ελλάδα.

Ετοιμάσαμε τους τελευταίους μήνες σε συνεργασία με την Ελληνικό Κτηματολόγιο μια σειρά ψηφιακών υπηρεσιών που ήδη αξιοποιούνται. Για παράδειγμα, όλοι οι δικηγόροι και οι μηχανικοί της χώρας έχουν πρόσβαση στο Αρχείο Κτηματογράφησης. Μπορεί, δηλαδή, οποιοσδήποτε δικηγόρος να μπει και να δει σε ποιον ανήκει ένα ακίνητο. Έχει υλοποιηθεί η διαδικασία υποβολής ηλεκτρονικών πράξεων. Υπάρχει δυνατότητα λήψης αντιγράφων αυτόματα από κτηματογραφημένη περιοχή.

Και κλείνω, λέγοντας κάτι απ’ όταν συζητιόταν ο νόμος. Θα σας πω ένα παράδειγμα από τον νυν Υπουργό Άμυνας, τον Νίκο Παναγιωτόπουλο και τι είχε αναφέρει τότε: «Όσον αφορά το Κτηματολόγιο, κάνετε δύο μεγάλα λάθη. Πρώτον, δημιουργείτε έναν οργανισμό-γίγα, προεξοφλώντας ότι ο ενιαίος αυτός φορέας θα λειτουργήσει γρήγορα και αποτελεσματικά και αν λειτουργήσει, όπως λειτουργούσε το Εθνικό Κτηματολόγιο, τότε προβλέπω προβλήματα».

Συνεχίζοντας ο κ. Παναγιωτόπουλος είπε επίσης για τον θεσμό των υποθηκοφυλάκων, οι οποίοι ήταν οιονεί δικαστικοί υπάλληλοι, προστατευμένοι μάλιστα από το άρθρο 94 του Συντάγματος, ότι τους εντάξανε σε έναν φορέα ο οποίος εποπτεύεται όχι από το Υπουργείο Δικαιοσύνης στο οποίο ανήκαν τα υποθηκοφυλακεία και είχαν τον τοπικό εισαγγελέα ο οποίος τους επόπτευε, αλλά από το Υπουργείο Περιβάλλοντος τότε και εδώ και ένα έτος από το Υπουργείο Ψηφιακής Διακυβέρνησης.

Ξέρετε, μπορώ να σας πω κάτι ακόμα, επειδή ανέφερε και το θέμα του χάρτη ο κ. Σκουρολιάκος. Έτσι όπως στήθηκε, οι προμήθειες γίνονται κεντρικά από την Αθήνα. Εάν θέλει χαρτί η Ορεστιάδα, θα φύγει από την Αθήνα να πάει το χαρτί. Για τους εκτυπωτές δεν είχε ξεκινήσει καν διαγωνισμός. Ξεκίνησε από τις αρχές του 2020 και είναι τώρα στο Ελεγκτικό Συνέδριο για να μπουν οι Υπηρεσίες Εκτύπωσης σε όλα τα Κτηματολογικά Γραφεία. Δεν είναι εύκολα τα πράγματα και οι αφορισμοί είναι πάρα πολύ εύκολοι.

Εμείς επιμένουμε ότι όσο δεν εξυπηρετείται έστω και ένας πολίτης, δεν θα ησυχάσουμε μέχρι να προσπαθήσουμε να το λύσουμε και αυτό.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Ορίστε, κύριε Σκουρολιάκο, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Κύριε Υπουργέ, ειλικρινά ήρθα κάνοντας αυτή την ερώτηση έτοιμος με ανοικτή καρδιά να ακούσω τι θα απαντήσετε. Δεν αποφύγατε την πεπατημένη. Και γι’ αυτή την ιστορία φταίει ο ΣΥΡΙΖΑ. Ο ΣΥΡΙΖΑ φταίει, άλλωστε, για οτιδήποτε κακό έχει γίνει στο νεότερο ελληνικό κράτος από το 1830 μέχρι σήμερα!

Πρέπει να καταλάβετε και να λάβετε υπ’ όψιν σας ότι στην ανατολική Αττική υπάρχουν χρόνια προβλήματα τόσο σε σχέση με το ιδιοκτησιακό καθεστώς πολλών περιοχών στο Λαύριο, στην Κερατέα, στον Μαραθώνα, στις Αχαρνές, αλλά και σε δήμους όπως η Παιανία και τα Γλυκά Νερά και τρέχουν ζητήματα με διεκδικήσεις από το κράτος, αλλά και από την εκκλησία, μεγάλων εκτάσεων. Πρέπει να σημειώσουμε, επίσης, το τεράστιο πρόβλημα της οριστικής διευθέτησης των δασικών περιοχών.

Τι απαντάτε σε όλα αυτά; Πώς μπορούμε να απαντήσουμε σε αυτή την ιστορία; Με τη στελέχωσή τους! Υπάρχει υποστελέχωση που προκαλεί, δυστυχώς, μεγάλες καθυστερήσεις. Δεν ξέρω ποιος σας πληροφόρησε ότι αυθημερόν τακτοποιούνται τα θέματα στο Κορωπί. Ελέγξτε ξανά τις πληροφορίες σας. Υπάρχουν υποθηκοφυλακεία που για μια απλή υπόθεση πρέπει κανείς να περιμένει ένα μήνα και άλλες που πρέπει να περιμένει και ένα έτος! Για παράδειγμα, στις Αχαρνές, στο Κορωπί και στην Κερατέα, αλλά και στα υπόλοιπα γραφεία της ανατολικής Αττικής, χρειάζονται τρεις με τέσσερις μήνες, γιατί στα υποθηκοφυλακεία δεν γίνονταν προσλήψεις για χρόνια εν όψει της κατάργησής τους.

Είναι μια ιστορία η οποία καθυστέρησε περισσότερο από μια δεκαετία. Στην Αττική υπήρχαν εκατό άτομα προσωπικό και έχουν μείνει σαράντα. Παράλληλα, τα κτηματολογικά γραφεία έχουν μείνει χωρίς προϊσταμένους, γιατί δεν θέλουν να αναλάβουν προϊστάμενοι, είτε επειδή ο μισθός δεν είναι ικανοποιητικός είτε επειδή έχουν μεγάλη ευθύνη. Κάντε μια βόλτα μόνος σας χωρίς το υπουργικό αυτοκίνητο να δείτε τι συμβαίνει, να δείτε τους εξαγριωμένους πολίτες και τους επαγγελματίες που περιμένουν απ’ έξω. Στην περίπτωση της Θεσσαλονίκης μάλιστα και του Κορωπίου δεν ήταν λίγες οι φορές που κλήθηκε η αστυνομία να επιβάλει την τάξη. Υπάρχει, βέβαια και η ανακοίνωση των εργαζομένων στο Κτηματολόγιο που καταγγέλλουν ότι πρέπει να δουλέψουν με χαλασμένους υπολογιστές και εκτυπωτικά μηχανήματα ή μιλούν για έλλειψη γραφικής ύλης.

Μας είπατε ότι όλα πρέπει να περάσουν από το κέντρο και για κάτι που χρειάζεται η Ορεστιάδα να αποφασίσει το κέντρο της Αθήνας. Θέλω να σας πληροφορήσω για κάτι που το ξέρετε πάρα πολύ καλά. Η ανατολική Αττική για την οποία συζητούμε δεν είναι στην Ορεστιάδα.

Οι εργαζόμενοι καταγγέλλουν, λοιπόν, ότι αγοράζουν με δικά τους χρήματα τόνερ και χαρτί. Οι επαγγελματίες δικηγόροι, συμβολαιογράφοι, μηχανικοί φέρνουν μαζί τους χαρτί για να εκτυπώσουν. Τα τηλεφωνικά κέντρα δεν λειτουργούν και οι εργαζόμενοι χρησιμοποιούν τα κινητά τους τηλέφωνα τόσο για την εσωτερική, όσο και την εξωτερική επικοινωνία. Και μάθαμε τελευταία ότι καλούνται σε απολογία υπάλληλοι που αναφέρονται σε αυτές τις ελλείψεις.

To θέμα, λοιπόν, που συζητούμε είναι τεράστιο. Αυτή η Κυβέρνηση δεν έχει επιδείξει κανένα ενδιαφέρον και το μόνο που κάνει είναι αυτό που κάνατε ήδη, κύριε Υπουργέ, να μεταθέσετε τις ευθύνες αλλού και να καθησυχάσετε για πράγματα τα οποία δεν έχουν τακτοποιηθεί.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Δεν θα ισχυριστώ, κυρία Πρόεδρε ότι όλα γίνονταν καλά και τέλεια μέχρι τον Ιούλιο του 2021 που λειτουργούσε το άμισθο υποθηκοφυλακείο Κορωπίου. Όμως όλα τα δεινά έχουν ξεκινήσει από τότε, γιατί όπως είπα νωρίτερα με τον ν.4512/2018 που ψήφισε ο ΣΥΡΙΖΑ, είτε αρέσει είτε δεν αρέσει σε συναδέλφους και στον οποιοδήποτε, άλλαξαν τα πάντα. Και ενώ ο νόμος αυτός προέβλεπε, για παράδειγμα, ότι θα δημιουργηθεί νομικό τμήμα, ότι θα δημιουργηθεί τεχνικό τμήμα, ότι θα δημιουργηθεί τμήμα διοικητικής και οικονομικής υποστήριξης, σήμερα φτάσαμε να μην έχουμε τόνερ, να μην έχουμε μηχανήματα, να μην έχουμε χαρτί. Μιλάω για τα στοιχειώδη. Δεν μιλώ για νομικό τμήμα. Προφανώς δεν υπάρχει. Δεν μιλώ για τεχνική υποστήριξη. Προφανώς δεν υπάρχει. Δεν υπάρχουν τα πολύ απλά. Αυτή είναι η κατάντια γιατί νομοθετήσαμε ελαφρά τη καρδία και, όπως είπε ο Υπουργός νωρίτερα, βάζοντας πρότυπο νέες χώρες που δημιουργούνται τώρα. Αυτή ήταν η προχειρότητα.

Το θέμα είναι τι κάνουμε από εδώ και πέρα, διότι η κατάσταση είναι, όντως, αυτή και σε αυτό θα συμφωνήσουμε. Εγώ σήμερα δεν ήρθα να αντιδικήσω για το από πότε ξεκινούν οι ευθύνες. Αυτό είναι γνωστό. Εγώ σήμερα ζητώ από τη σημερινή Κυβέρνηση να μας πει πώς θα αντιμετωπίσει το θέμα.

Κρατώ ως θετικό, κύριε Υπουργέ, πρέπει να πω την ηλεκτρονική εγγραφή των πράξεων. Αρκεί ο προϊστάμενος -γιατί εισπράττω μια αμφιβολία από τους συναλλασσόμενους- να απαντά εντός κάποιων ημερών για την ορθότητα ή όχι της πράξης αυτής, διότι αν καθυστερήσει να απαντήσει, τότε προφανώς το θέμα μπλέκεται περισσότερο.

Επίσης, όσον αφορά την απόπειρα που γίνεται με τους δικηγόρους να συνεργαστούν, είναι προφανές ότι έρχονται να καλύψουν τις ανάγκες του νομικού τμήματος. Μακάρι να τα καταφέρουν. Είναι μια ενέργεια, κάτι γίνεται και απ’ ό,τι διαπίστωσα από όσα αναλυτικά είπατε βλέπω έναν άνθρωπο που γνωρίζει το θέμα και είπατε πράγματα που θα ήθελα να πω εγώ, που τα εισπράττω καθημερινά. Αυτό, όμως, ξέρετε, μπορεί να ικανοποιεί εσάς ότι είστε γνώστης του θέματος, αλλά αυτό φορτώνει και περισσότερες ευθύνες για την επίλυσή του, διότι δεν μπορεί να συνεχιστεί, όπως είπα, η κατάσταση αυτή.

Δεν μπορεί να υπάρχουν σήμερα, για παράδειγμα, κύριε Υπουργέ, τρεις συγκεκριμένες επενδύσεις στην ευρύτερη περιοχή και να καθυστερούν γιατί το κτηματολογικό γραφείο δεν απαντά. Ξεχάστε το ότι είναι υποχρεωμένοι ο προϊστάμενος ή η προϊσταμένη του κτηματολογικού γραφείου να απαντήσει εντός δεκαπέντε ημερών. Αυτά δεν υπάρχουν, δεν γίνονται στην πράξη. Ξεχάστε και αυτό που λέει ότι αν εντός τριών μηνών δεν απαντήσει θεωρείται ότι η απάντηση είναι θετική. Αυτά δεν προχωράνε. Και εκεί ξέρετε καλύπτονται οι σημερινές διοικήσεις πίσω από γραφειοκρατικά τερτίπια, δηλαδή ψάχνουν να βρουν πρόβλημα εκεί που δεν υπάρχει.

Αυτό τι δείχνει σε εμάς τους πολίτες; Δείχνει ανθρώπους που δεν θέλουν να συνεργαστούν. Δεν έχουν καταλάβει πού ζούμε. Λες και η επένδυση στην περιοχή αφορά εμένα. Δεν καταλαβαίνει ότι είναι καλό για την περιοχή. Δεν καταλαβαίνει ότι δίνουμε αγώνα όλοι για να βρεθούν θέσεις εργασίας, να αναπτυχθεί η περιοχή. Και κάποιοι έχοντας μια πολύ στενή αντίληψη, με μόνιμα σηκωμένο το χειρόφρενο λειτουργούν με το ωράριο τους και από εκεί και πέρα «γαία πυρί μειχθήτω». Αυτό δεν μπορεί να συνεχιστεί.

Εγώ τολμώ σήμερα να σας πω να το σκεφτείτε ξανά, μήπως τουλάχιστον σε κάποιες περιοχές πρέπει να επαναφέρετε τα άμισθα υποθηκοφυλακεία, ίσως λειτουργούντα με διαφορετικό τρόπο. Θα πρέπει να τα εκσυγχρονίσετε. Εντάξει αυτά να τα δείτε. Το θέτω ως προσέγγιση. Με την αντίληψη που υπάρχει σήμερα στα κτηματολογικά γραφεία, προκοπή δεν βλέπουμε και πολύ φοβούμαι ούτε θα δούμε.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ειλικρινά, το λέω μέσα από την καρδιά μου, δεν έχω πρόβλημα να αναλάβω και τις ευθύνες και να αγωνιστούμε για να βελτιώσουμε αυτή την κατάσταση. Σας είπα ότι αυτή η κατάσταση ούτε τιμάει τη χώρα ούτε τιμάει την εποχή που βρισκόμαστε και κυρίως δείχνει ότι υπάρχουν και πράγματα που πρέπει να γίνουν και δουλεύουμε πάρα πολύ πάνω σε αυτό.

Θα σας πω ένα κλασικό παράδειγμα που το ανέφερα και πριν. Υπηρεσίες διασύνδεσης τηλεφωνίας και προμήθεια δικτυακού εξοπλισμού του Ελληνικού Κτηματολογίου: 3,150 εκατομμύρια ο διαγωνισμός. Πότε υπογράφηκε η σύμβαση; Στις 3 Αυγούστου 2021. Ήταν ένας διαγωνισμός που είχε ξεκινήσει τον Φεβρουάριο, τον Μάρτιο του 2018; Όχι βέβαια. Η νέα διοίκηση τον ξεκίνησε. Επαναλαμβάνω: Το έργο προετοιμασίας της μετάβασης στα κτηματολογικά γραφεία από τα υποθηκοφυλακεία το 2018 και το 2019 ήταν στο μηδέν. Και επειδή βλέπω τον αγαπημένο μου Πρόεδρο, τον κ. Τασούλα, να πω ότι και στα Γιάννενα έχουν παρατηρηθεί συγκεκριμένα προβλήματα στο υποθηκοφυλακείο το οποίο έγινε κτηματολογικό γραφείο και έλλειψη προσωπικού που αφορά συγκεκριμένους υπαλλήλους οι οποίοι δεν έχουν μεταφερθεί ή δεν επιθυμούν να παραμείνουν στο υποθηκοφυλακείο και έκαναν προσφυγή στη δικαιοσύνη για να μεταβούν άμεσα σε δικαστικές υπηρεσίες.

Φανταστείτε ότι τον Αύγουστο του 2021 -συμπληρώθηκε τώρα, τον Φεβρουάριο του 2022- βάλαμε δύο έτη παγώματος μετατάξεων από τα κτηματολογικά γραφεία προς τις δικαστικές υπηρεσίες. Δεν θα υπήρχε προσωπικό. Όποιο έμμισθο υποθηκοφυλακείο έπεφτε μέσα στον φορέα θα έμενε ένα κτήριο μόνο άδειο. Γιατί; Μακάρι να μπορούσα να επαναλάβω αυτολεξεί αυτό που είπε ο κ. Σκουρολιάκος. Διότι πολλοί προϊστάμενοι δεν ήρθαν στον νέο φορέα. Γιατί δεν ήρθαν; Διότι τα χρήματα είναι πάρα πολύ λίγα. Τα χρήματα που παίρνουν ως προϊστάμενοι κτηματολογικού γραφείου ως ιδιώτες δικηγόροι μπορούν να τα πάρουν με δύο αγωγές τον μήνα.

Γιατί γίνονται κεντρικά οι υπηρεσίες; Διότι φτιάξατε έναν φορέα. Έρχεται την άλλη εβδομάδα ρύθμιση -πάλι με την κουβέντα που κάναμε και ξαναλέω ότι σας ευχαριστώ γι’ αυτό- με την οποία βάζουμε πάγια προκαταβολή στους προϊστάμενους των κτηματολογικών γραφείων, να μπορούν να αγοράσουν μία λάμπα, να μπορέσουν να πάρουν κάτι έκτακτο που υπάρχει. Ούτε αυτό είχε προβλεφθεί!

Είχε προχωρήσει η κτηματογράφηση; Η κτηματογράφηση όσα χρόνια «έτρεχε» το Κτηματολόγιο τον Αύγουστο του 2019 ήταν στο 67%, τον Μάρτιο του 2022 στο 84%. Σε δύο χρόνια προχώρησε κατά 17%. Έχουμε συμβασιοποιήσει πλέον το σύνολο των περιοχών της Ελλάδας για να γίνει κτηματογράφηση, με πολλά προβλήματα, με πράγματα που βρίσκονταν κάτω από το χαλί δεκαετίες, εικοσαετίες, εκατονταετίες, με διεκδικήσεις εκατέρωθεν από ιδιώτες, από το δημόσιο, με τους δασικούς χάρτες.

Τι είχατε κάνει στους δασικούς χάρτες; Στο ερώτημα αν κάτι είναι δάσος ή δεν είναι δάσος η απάντηση είναι ότι είναι πάντα δάσος. Και το μισό αεροδρόμιο της Ελευσίνας είναι δάσος. Και επειδή είστε Βουλευτές της ενιαίας εκλογικής περιφέρειας ξέρετε καλά ότι τέσσερα, πέντε δέντρα έχει το αεροδρόμιο και δεν έχω κανένα πρόβλημα να κυκλοφορήσω.

Ειλικρινά δεν είναι του χαρακτήρα μου να ρίχνω ευθύνες και να μη βρίσκω λύσεις. Θα κάνουμε το παν για να λυθεί το θέμα. Με την ηλεκτρονική υποβολή; Με την ηλεκτρονική υποβολή. Με ζητήματα που πρέπει να τα αντιμετωπίσουμε; Ναι, με ζητήματα που πρέπει να τα αντιμετωπίσουμε. Θα τελειώνουν, όμως, γρήγορα οι πράξεις. Δεν γίνεται υποθηκοφυλακεία να μεταγράφουν σε έναν χρόνο. Δεν γίνεται στον Μαραθώνα από το 2015 - 2016 να είναι οκτακόσιες πράξεις οι οποίες δεν είχαν ολοκληρωθεί και έδωσε η σημερινή διοίκηση «εντέλλεσθε» στον αναπληρωτή προϊστάμενο για να τις τελειώσει και να ταλαιπωρούνται οι άνθρωποι. Δεν γίνεται. Πρέπει να σκύψουμε να λύσουμε αυτό το πρόβλημα. Για πρώτη φορά αυτή η χώρα θα πρέπει να αποκτήσει Κτηματολόγιο, με τα καλά και τα κακά που έχει. Όμως θα το αποκτήσει.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Εγώ ευχαριστώ πολύ, κύριε Υπουργέ.

Κύριοι συνάδελφοι, σας ενημερώνω ότι δεν θα συζητηθεί, κατόπιν συνεννόησης, η τέταρτη με αριθμό 493/4-3-2022 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Υγείας,με θέμα: «Διαρκής υποβάθμιση της Πρωτοβάθμιας Φροντίδας Υγείας στο Νομό Μαγνησίας».

Στην τέταρτη με αριθμό 492/4-3-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον Υφυπουργό στον Πρωθυπουργό, αρμόδιο για θέματα Επικοινωνίας και Ενημέρωσης, με θέμα: «Μονιμοποίηση συμβασιούχων μουσικών της Εθνικής Συμφωνικής Ορχήστρας και της Ορχήστρας Σύγχρονης Μουσικής της ΕΡΤ», θα απαντήσει ο Υφυπουργός στον Πρωθυπουργό κ. Ιωάννης Οικονόμου.

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Κύριε Υπουργέ, φέρνουμε σήμερα στη Βουλή με τη σημερινή μας επίκαιρη ερώτηση το θέμα της στελέχωσης των Μουσικών Συνόλων της ΕΡΤ.

Η Εθνική Συμφωνική Ορχήστρα της ΕΡΤ αποτελεί -νομίζω όλοι το γνωρίζουν αυτό-, ένα από τα πιο σημαντικά συμφωνικά σύνολα που υπάρχουν στη χώρα. Κι όμως, αυτό το συμφωνικό σύνολο, η Εθνική Συμφωνική Ορχήστρα της ΕΡΤ, και παρά το τεράστιο έργο που προσφέρει, πραγματοποιείται με αρκετά κενά και με πάρα πολλές ελλείψεις, με πολλές δυσκολίες δηλαδή. Τα νούμερα είναι αποκαλυπτικά.

Στα Μουσικά Σύνολα της ΕΡΤ υπάρχουν αυτή τη στιγμή που μιλάμε εκατόν δεκαεννέα κενές οργανικές θέσεις, από τις οποίες οι πενήντα έξι, δηλαδή περίπου οι μισές, αφορούν στην Εθνική Συμφωνική Ορχήστρα της ΕΡΤ. Πενήντα έξι οργανικά κενά για μια ορχήστρα δεν τα λες και λίγα.

Τι γίνεται τώρα; Πώς λειτουργούν αυτές οι ορχήστρες; Με τον γνωστό τρόπο, δηλαδή αυτές οι ανάγκες -οι πάγιες, αν θέλετε, για να χρησιμοποιήσω και μια αγαπημένη δική σας ορολογία- οι πάγιες και διαρκείς ανάγκες αυτών των Μουσικών Συνόλων καλύπτονται από τους λεγόμενους «εξωτερικούς συνεργάτες», από συμβάσεις έργου κάθε φορά και όχι από τακτικούς εργαζόμενους, οι οποίοι έχουν μια συγκεκριμένη θέση σταθερής και μόνιμης δουλειάς.

Και βέβαια, αυτοί οι άνθρωποι που προσλαμβάνονται έτσι κατ’ αποκοπήν και για κάθε περίπτωση και με όλες αυτές τις συμβάσεις στερούνται των δικαιωμάτων της απουσίας, των αδειών της ασθένειας.

Ένα άλλο μέρος από αυτές τις κενές οργανικές θέσεις καλύπτεται από είκοσι πέντε μουσικούς, οι οποίοι συνάπτουν με την Ελληνική Ραδιοφωνία Τηλεόραση συμβάσεις κάθε είδους και κάθε μορφής εδώ και περίπου είκοσι χρόνια από το 2003 και οι οποίοι βεβαίως είκοσι πέντε αυτοί εργαζόμενοι στα Μουσικά Σύνολα συνεχίζουν από τότε, επί είκοσι και τόσα χρόνια, να εργάζονται ως συμβασιούχοι αντί ως τακτικό προσωπικό.

Πρόκειται φυσικά για μουσικούς, όπως και όλοι οι μουσικοί οι οποίοι απαρτίζουν αυτά τα Μουσικά Σύνολα, με εξαιρετικά βιογραφικά, σπουδές, μετεκπαιδεύσεις, διακρίσεις σε μουσικούς διαγωνισμούς. Έχουν αξιολογηθεί επανειλημμένα, έχουν κριθεί κατάλληλοι με δύο διαγωνισμούς τύπου ΑΣΕΠ -μιλάω γι’ αυτούς τους είκοσι πέντε- και το 2010 και το 2014.

Καταλαβαίνετε λοιπόν ότι με αυτές τις συνθήκες αυτά τα δύο Μουσικά Σύνολα, η Εθνική Συμφωνική Ορχήστρα και η Ορχήστρα Σύγχρονης Μουσικής δεν μπορούν να αποδώσουν αυτό που θα έπρεπε να αποδίδουν στην ελληνική κοινωνία, εξαιτίας αυτής της χρόνιας -δεν λέω ότι είναι σημερινό αυτό- υποστελέχωσής τους, που δημιουργεί προβλήματα στη λειτουργία τους.

Σας καλούμε να μονιμοποιήσετε αυτούς τους είκοσι πέντε συμβασιούχους, χωρίς τίποτα επιπλέον -νομίζω ότι αρκεί μια απλή διοικητική πράξη- και βεβαίως, να καλύψετε όλες τις κενές οργανικές θέσεις όλων των Μουσικών Συνόλων της ΕΡΤ, όμως, κύριε Υπουργέ, να τις καλύψετε με σταθερή και μόνιμη δουλειά για όλους αυτούς τους μουσικούς, έτσι ώστε να αφοσιωθούν απερίσπαστοι στην τέχνη που υπηρετούν, μια τέχνη εξαιρετικά ωφέλιμη για τον λαό.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κυρία Πρόεδρε.

Κύριοι συνάδελφοι, είναι πράγματι σημαντική και ενδιαφέρουσα η ερώτηση του συναδέλφου από το Κομμουνιστικό Κόμμα Ελλάδας, γιατί αναφέρεται στη διαχρονική προσφορά των Μουσικών Συνόλων της ΕΡΤ, προσφορά αδιαμφισβήτητη τόσο στον πολιτισμό όσο και στην προαγωγή της μουσικής τέχνης.

Τα Μουσικά Σύνολα της ΕΡΤ έχουν μια σημαντική ιστορία και αναντίρρητα το σημαντικό αυτό έργο που επιτελούν οφείλεται στους εξαιρετικά ταλαντούχους και καταρτισμένους μουσικούς οι οποίοι απαρτίζουν τα σύνολα αυτά και πολλές φορές μας έχουν κάνει περήφανους κι εκτός της χώρας.

Η Εθνική Συμφωνική Ορχήστρα αποτελείται από πενήντα δύο τακτικούς υπαλλήλους και είκοσι δύο με σύμβαση μίσθωσης έργου, ενώ η Ορχήστρα Σύγχρονης Μουσικής από πενήντα δύο τακτικούς υπαλλήλους και τρεις με σύμβαση έργου.

Οι εν λόγω είκοσι πέντε μουσικοί, για τους οποίους μας είπατε, λειτουργούν συνεχώς με ανανεούμενες συμβάσεις που λήγουν στις 31-12-2022. Να διευκρινίσουμε πως η σύμβαση των είκοσι πέντε αυτών μουσικών ανανεώνονται κάθε χρόνο σταθερά από το 2014.

Επιπλέον, η διοίκηση της ΕΡΤ για να βοηθήσει ακόμα περισσότερο την υλοποίηση του προγραμματισμού των Μουσικών Συνόλων, έχει αποφασίσει και έτσι έχει δημιουργηθεί ένα επιπλέον μητρώο συνεργατών μουσικών, που, μετά από πρόσκληση ενδιαφέροντος και ακροάσεις, έχει διαμορφωθεί ιεραρχικά και αξιολογημένα, έτσι ώστε να μπορούν να αντλούνται και από εκεί δυνάμεις για να συμπληρώνεται με το αναγκαίο δυναμικό η απαιτούμενη σύνθεση και των τριών συνόλων.

Ωστόσο, για να μην υπάρχουν παρανοήσεις και συγχύσεις, πρέπει να πω ότι, σύμφωνα με τα όσα ισχύουν, η ΕΡΤ προσλαμβάνει το προσωπικό της με σύμβαση αορίστου χρόνου μόνο μετά από δημοσίευση προκήρυξης, άρα κατ’ αρχάς δεν μπορούμε να μιλάμε για αλλαγή εργασιακής σχέσης αυτών των είκοσι πέντε ανθρώπων που είπαμε με μια απλή διοικητική πράξη, αλλά μόνο με συμμετοχή σε διαγωνιστική διαδικασία.

Ποιο είναι το θέμα τώρα; Ποιο είναι το πρόβλημα; Το πρόβλημα είναι ότι αν θέλουμε να δούμε συνολικότερα την εξίσωση, με το γενικότερο δηλαδή οικονομικό περιβάλλον και τον προγραμματισμό, υπάρχουν περιορισμένα περιθώρια σε ό,τι αφορά τις κινήσεις της ΕΡΤ να προσλάβει κόσμο, να αξιοποιήσει κόσμο. Και αυτό γιατί;

Διότι πρώτον, η ΕΡΤ δεν μπορεί να προσλάβει με συμβάσεις ανάθεσης έργου προσωπικό για τις διοικητικές της υπηρεσίες. Εκεί λοιπόν πρέπει να υπάρχει μια προτεραιοποίηση για την πρόσληψη μόνιμου προσωπικού με άλλη σχέση. Και δεύτερον, πρέπει να δούμε ποια είναι η κύρια και βασική αποστολή της ΕΡΤ.

Διευκρινίζεται πως η κύρια αποστολή της ΕΡΤ συνίσταται, μεταξύ άλλων, στην υποχρέωσή της ως δημόσιος ραδιοτηλεοπτικός φορέας να καλύπτει πάσης φύσεως γεγονότα, να παρέχει οπτικοακουστικές υπηρεσίες, να ανταποκρίνεται στην ποιοτική στάθμη που αυτά επιβάλλουν.

Η κοινωνική αποστολή της δημόσιας τηλεόρασης στη χώρα είναι προφανώς και η πολιτιστική ανάπτυξη, αλλά και άλλα που άπτονται πρωτογενώς με την παραγωγή προγράμματος και απευθύνονται σε όλες τις κατηγορίες του κοινωνικού συνόλου.

Ακριβώς σε αυτό το πλαίσιο, κύριοι συνάδελφοι, στηρίζοντας απόλυτα την αποστολή της ΕΡΤ, η Κυβέρνηση έχει εγκρίνει την κάλυψη εξήντα επτά κενών θέσεων από το οργανόγραμμά της, μέσω του ενιαίου συστήματος κινητικότητας. Παράλληλα, με πρόσφατη νομοθετική διάταξη που περάσαμε στη Βουλή, διευρύναμε τις κατηγορίες ανάθεσης έργου, δηλαδή τη δυνατότητά της ΕΡΤ να βρίσκει, να αξιοποιεί, να ενσωματώνει στο δυναμικό της ανθρώπους για την παραγωγή ραδιοφωνικού, τηλεοπτικού ή διαδικτυακού προϊόντος.

Συνεπώς αναγνωρίζουμε στην πράξη και όχι στα λόγια τις υπηρεσίες που παρέχουν όλοι οι εργαζόμενοι στην ΕΡΤ, πολλώ δε μάλλον σεβόμαστε την προσφορά των ανθρώπων της τέχνης που, όπως είπα και στην αρχή, μας έχουν κάνει πολλές φορές περήφανους κι εκτός Ελλάδος.

Για τον λόγο αυτόν, πάντα στο μέτρο του εφικτού, αντιλαμβανόμενοι όμως το ευρύτερο οικονομικό περιβάλλον και τις προτεραιότητες στελέχωσης της δημόσιας τηλεόρασης, για να είναι αποτελεσματική και ανταγωνιστική, φροντίζουμε να προτεραιοποιούμε τις επιλογές, βάσει των αναγκών και των προκλήσεων που υπάρχουν, για να έχουμε τη μέγιστη και τη βέλτιστη δυνατή λύση.

Ακριβώς σε αυτό το πλαίσιο μέσα, θα δούμε τι καλύτερο μπορούμε να κάνουμε και στο επόμενο διάστημα και πώς θα προχωρήσουμε σε σχέση και με τους συγκεκριμένους ανθρώπους.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κυρία Πρόεδρε.

Η απάντησή σας στην πρωτολογία, κύριε Υπουργέ, δημιουργεί ορισμένες ανησυχίες. Και δεν αναφέρομαι τόσο στο πρώτο σκέλος, αυτό που είπατε για τα γραφειοκρατικά προβλήματα σε σχέση με τη δυνατότητα που έχει ή δεν έχει η ΕΡΤ και που νομίζω ότι μπορούν να λυθούν με νομοθετικές ρυθμίσεις, όσο για τη βασική αποστολή της ΕΡΤ, όπως είπατε, που είναι η ειδησεογραφική κάλυψη.

Αυτό τι σημαίνει; Ότι υποβαθμίζεται η υπόλοιπη δραστηριότητα, το υπόλοιπο έργο που έχει αναλάβει η Ελληνική Ραδιοφωνία Τηλεόραση, που βεβαίως είναι κάτι πολύ περισσότερο από το να αναμεταδίδει ειδήσεις;

Να θυμίσω εδώ ότι αυτή η Εθνική Συμφωνική Ορχήστρα της ΕΡΤ, κύριε Υπουργέ, ιδρύθηκε το 1938 και η Ορχήστρα Σύγχρονης Μουσικής το 1954 από τον Κώστα Γιαννίδη –ή Γιάννη Κωνσταντινίδη, όπως είναι η διπλή του ονομασία, ανάλογα με το τι έγραφε-, η δε χορωδία της ΕΡΤ -γιατί υπάρχει και αυτό το μουσικό σύνολο στην ΕΡΤ- ιδρύθηκε από τον Μάνο Χατζιδάκι.

Νομίζω ότι είναι χρέος κάθε κυβέρνησης αυτά τα μουσικά σύνολα να τα στηρίζει, να τα στελεχώνει και δεν ξέρω αν μπορεί να εφαρμοστεί στη συγκεκριμένη περίπτωση η διαδικασία της κινητικότητας, γιατί, ξέρετε, αυτά τα μουσικά σύνολα στελεχώνονται από πάρα πολύ συγκεκριμένες ειδικότητες εργαζομένων, τους μουσικούς και μάλιστα μουσικούς με αυξημένα τυπικά προσόντα.

Εν πάση περιπτώσει, θεωρούμε ότι σε κάθε περίπτωση το ζήτημα μπορεί να λυθεί με μια αύξηση της χρηματοδότησης της ΕΡΤ από τον κρατικό προϋπολογισμό. Τώρα, βεβαίως, εδώ προκύπτουν άλλα ζητήματα, όπως το ζήτημα των κυβερνητικών προτεραιοτήτων. Για την Κυβέρνησή σας, όπως και για τις προηγούμενες κυβερνήσεις, ο πολιτισμός, ξέρετε -συνολικά ο πολιτισμός, γιατί γι’ αυτόν συζητάμε ουσιαστικά τώρα- έχει μια εντελώς συμβολική συμμετοχή στον προϋπολογισμό, είναι 0,005%, αν θυμάμαι καλά. Είναι πραγματικά τραγικό, δηλαδή, αυτό το ποσοστό και το ποσό που δίνεται στον πολιτισμό, γι’ αυτό και βλέπουμε αυτά τα φαινόμενα, που δεν είναι τα μόνα.

Θα θέλαμε εδώ να σας πούμε ότι πραγματικά οι συγκεκριμένες ορχήστρες -για να επιστρέψω για λίγο στο θέμα της ερώτησης- λειτουργούν στα όριά τους. Δεν μπορεί να ανανεώνονται κάθε χρόνο οι συμβάσεις αυτών των ανθρώπων. Αυτό δείχνει ότι δεν υπάρχουν έκτακτες ανάγκες, αλλά ότι αυτές οι ανάγκες είναι τακτικότατες. Όταν ανανεώνεται μια σύμβαση επί είκοσι χρόνια κάθε χρόνο, αυτό σημαίνει ότι η ανάγκη αυτή είναι πάγια, διαρκής και δεν είναι έκτακτη.

Και βεβαίως, πρέπει να θίξουμε εδώ και να πούμε και για το ζήτημα των μισθολογίων των συγκεκριμένων μουσικών στις ορχήστρες αυτές, όπου υπολείπονται τα εισοδήματά τους και οι μισθοί τους σε σχέση με τις υπόλοιπες κρατικές ορχήστρες. Θεωρούμε απαράδεκτο να υπάρχει αυτή η κατάσταση στα συγκεκριμένα μουσικά σύνολα, να είναι υποβαθμισμένα και πραγματικά υποστελεχωμένα την ώρα που υπάρχει ένα πολυάριθμο και πολύ υψηλά ειδικευμένο καλλιτεχνικό δυναμικό να στελεχώσει αυτές τις ορχήστρες.

Αντίθετα, επιλέγετε και εσείς την εργασιακή ομηρία για τους συγκεκριμένους, γιατί, όπως είπαμε, οι προτεραιότητες της Κυβέρνησής σας είναι άλλες, να δίνετε χρήματα αλλού, να δίνετε χρήματα στους μεγάλους επιχειρηματικούς ομίλους, να δίνετε χρήματα στο ΝΑΤΟ -όπου εκεί, βεβαίως, έχετε πάρει εδώ και χρόνια το χρυσό μετάλλιο πια στις πολεμικές, στις επιθετικές δαπάνες του ΝΑΤΟ. Βλέπουμε τα χαΐρια αυτής της πολιτικής, το πού οδηγεί και διεθνώς.

Εν πάση περιπτώσει, θεωρούμε ότι και αυτοί οι εργαζόμενοι –που να είστε σίγουρος ότι μας παρακολουθούν- θα πρέπει να δυναμώσουν την οργάνωσή τους, τον αγώνα τους και με τα σωματεία τους να διεκδικήσουν αυτά που πραγματικά δικαιούνται. Το δικαίωμα στην εργασία, κύριε Υπουργέ -και με αφορμή και την βασική σας ιδιότητα- είναι δικαίωμα που, δυστυχώς, το χάνουν οι εργαζόμενοι τόσο στο «SPUTNIK» όσο και στο «RUSSIA TODAY», όπως ξέρετε, επειδή σε αυτά μπαίνει λουκέτο και νομίζω ότι εδώ έχετε μια ευθύνη και θα πρέπει να απαντήσετε.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο κύριος Υπουργός.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Η χώρα μας, κύριε Δελή, πλήρως ευθυγραμμισμένη με τους εταίρους και με τους συμμάχους της…

**ΙΩΑΝΝΗΣ ΓΚΙΟΚΑΣ:** Οι εργαζόμενοι τι φταίνε;

**ΙΩΑΝΝΗΣ ΔΕΛΗΣ:** Γιατους εργαζόμενους είπα εγώ.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** …εφαρμόζει αποφάσεις που συνάδουν με τον τρόπο αντιμετώπισης απέναντι στη ρωσική εισβολή, στον πόλεμο της Ρωσίας στην Ουκρανία με τις φοβερές επιπτώσεις που έχει σε μια σειρά από πτυχές του βίου μας -κι αυτό το λέω σε ό,τι έχει να κάνει με τις αναφορές σας για το «SPUTNIK» και το «RUSSIA TODAY»-, όπως γίνεται και σε ολόκληρη την υπόλοιπη Ευρώπη.

Τώρα, σε καμμία περίπτωση η Κυβέρνηση δεν υποβαθμίζει τη σημασία των μουσικών συνόλων και τη σημασία της πολιτιστικής διάστασης και προσφοράς της ΕΡΤ, της τηλεόρασης και της ραδιοφωνίας. Ίσα-ίσα, και γι’ αυτό άλλωστε -όπως είπα και στην πρωτολογία μου και θα συνεχίσω και τώρα- με διάφορους τρόπους, στα πλαίσια του εφικτού, φροντίζουμε να καταστούμε πιο ελκυστική και αποτελεσματική τη δουλειά τους και με την ενίσχυση σε δυναμικό -με τον τρόπο που μπορούμε- και στον εξοπλισμό τους και παντού, όχι μόνο γιατί τιμούμε προφανώς την ιστορία τους -αυτή που είπατε, τα χρόνια που έχουν ιδρυθεί και τους σπουδαίους ανθρώπους που διαδραμάτισαν ρόλο στην ίδρυση και στη λειτουργία των μουσικών συνόλων της ΕΡΤ- αλλά και γιατί βλέπουμε τη διάρκεια και την ποιότητα της προσφοράς τους, όπως υπογράμμισα και εγώ στην πρωτολογία μου.

Παρ’ όλα αυτά, δεν μπορεί κανείς να αμφισβητήσει το γεγονός ότι σε ένα πάρα πολύ ανταγωνιστικό τοπίο και πεδίο, όπως είναι αυτό το ραδιοτηλεοπτικό, οφείλει η ΕΡΤ να ενισχύσει την παρουσία και το αποτύπωμά της σε όλες τις πτυχές της λειτουργίας της, είτε στην παραγωγή προγραμμάτων, είτε στη στελέχωσή της στα εμπορικά της και διοικητικά της τμήματα, είτε οπουδήποτε αλλού, για να έχει τη δυνατότητα να παρεμβαίνει ουσιαστικά, ποιοτικά και αποτελεσματικά προς όφελος της επικοινωνίας, της ενημέρωσης, προς όφελος του ρόλου της ως δημόσιο ραδιοτηλεοπτικό μέσο. Και η Κυβέρνηση στηρίζει την προσπάθεια αυτή, με τα πολύ θετικά αποτελέσματα που έχει να παρουσιάσει η ΕΡΤ τα τελευταία δύο χρόνια.

Επιπλέον απόδειξη του ουσιαστικού μας ενδιαφέροντος και του σεβασμού μας για τους ανθρώπους της τέχνης -απόδειξη του ότι εμείς δεν μένουμε μόνο στα λόγια- είναι και η πρόσφατη KYA που υπογράψαμε, κυρία Πρόεδρε, κυρίες και κύριοι συνάδελφοι, σε ό,τι αφορά το μισθολόγιο των ειδικοτήτων της ΕΡΤ.

Συγκεκριμένα -γιατί όντως μας παρακολουθούν οι εργαζόμενοι και το ξέρουν και καλό είναι να το ακούν και αυτοί και οι συνάδελφοί τους- είναι αυτή η Κυβέρνηση που ως έμπρακτη απόδειξη της πολιτικής μας βούλησης υπέγραψε μια KYA τον περασμένο Δεκέμβριο, εγώ μαζί με τον κ. Σκυλακάκη, για το μισθολόγιο των καλλιτεχνικών ειδικοτήτων της ΕΡΤ, που περιλαμβάνει και τους συγκεκριμένους εργαζόμενους και με το οποίο επιλύεται ένα πάγιο αίτημά τους. Ποιο πάγιο αίτημά τους; Ένα αίτημα που σερνόταν επί έξι ολόκληρα χρόνια.

Συγκεκριμένα, όταν το 2015 –κύριε Δελή, είμαι σίγουρος ότι το γνωρίζετε- επαναλειτούργησε η ΕΡΤ, οι τεχνικές και οι διοικητικές ειδικότητες εντάχθηκαν στο τότε ενιαίο μισθολόγιο του δημοσίου. Οι καλλιτεχνικές ειδικότητες εξαιρέθηκαν τότε από αυτό. Ο τότε νόμος προέβλεπε ρητά ότι θα υπάρξει ξεχωριστή ΚΥΑ για τους ανθρώπους αυτούς, ΚΥΑ που επί έξι χρόνια σερνόταν και δεν είχε βγει.

Ήρθε, λοιπόν, αυτή η Κυβέρνηση για να αποκαταστήσει την αδικία αυτή, μια αδικία που αφορούσε πάνω από πεντακόσιους εργαζόμενους, οι οποίοι δούλευαν με άλλο καθεστώς που τους έδινε μισθολογικές αποδοχές έως και 7%-8% λιγότερες από των άλλων συναδέλφων τους. Σήμερα, σύμφωνα με την εν λόγω ΚΥΑ, δημιουργήθηκε ένα μισθολόγιο που προβλέπει και για τις καλλιτεχνικές ειδικότητες την ένταξή τους στα μισθολογικά κλιμάκια, βασισμένη στα ήδη υπάρχοντα του ν.4354/2015. Για τους μουσικούς, για τους χορωδούς το νέο μισθολόγιο προβλέπει την ένταξή τους και σε μέρος των βασικών μισθολογικών κλιμακίων του ν.4427/2017, ο οποίος ρυθμίζει το μισθολογικό καθεστώς των μουσικών μονίμων σε σχέση εργασίας ιδιωτικού δικαίου και της Κρατικής Ορχήστρας Αθηνών, με τους συναδέλφους τους δηλαδή και σε άλλα ομοειδή σύνολα.

Με σταθερά βήματα, με συγκεκριμένες πρακτικές και με κινήσεις που ουσιαστικά δείχνουν πως η Κυβέρνηση με πράξεις, στο πλαίσιο του εφικτού, αναγνωρίζει τη δουλειά και στέκεται στο πλευρό των εργαζομένων είτε αυτοί είναι μουσικοί, είτε είναι δημοσιογράφοι, είτε είναι στελέχη της δημόσιας τηλεόρασης και πάντοτε υπηρετώντας τις ανάγκες και τις προτεραιότητες της ΕΡΤ κάνουμε στο πλαίσιο του δυνατού -και θα συνεχίσουμε να κάνουμε- κάθε δυνατή προσπάθεια για να σταθούμε στο πλευρό των ανθρώπων αυτών.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Προχωρoύμε στην έβδομη με αριθμό 500/4-3-2022 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκαπρος τον Υπουργό Υποδομών και Μεταφορών, με θέμα: «Σοβαρά προβλήματα στο δημόσιο συγκοινωνιακό δίκτυο στην Κοινότητα Βαρνάβα του Δήμου Μαραθώνα».

Θα απαντήσει ο Υφυπουργός Υποδομών και Μεταφορών κ. Μιχαήλ Παπαδόπουλος.

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΓΚΙΟΚΑΣ:**  Ευχαριστώ, κυρία Πρόεδρε.

Κύριε Υφυπουργέ, η ερώτηση αφορά το ζήτημα της συγκοινωνιακής σύνδεσης που αντιμετωπίζουν οι κάτοικοι της κοινότητας Βαρνάβα. Είναι μία κοινότητα περίπου δύο χιλιάδων κατοίκων στον Νομό Αττικής, μια κοινότητα που είναι λίγα λεπτά από την Αθήνα, μια κοινότητα όμως της οποίας οι κάτοικοι στερούνται του δικαιώματος της μεταφοράς και της σύνδεσης σε δημόσιο συγκοινωνιακό δίκτυο. Και, μάλιστα, είναι η μόνη κοινότητα στην ευρύτερη περιοχή της βορειοανατολικής Αττικής που αντιμετωπίζει αυτό το πρόβλημα, χωρίς αυτό φυσικά να σημαίνει ότι σε άλλες περιοχές γύρω δεν υπάρχουν προβλήματα. Υπάρχουν και μάλιστα σοβαρά.

Μέχρι το 2008 υπήρχαν πέντε καθημερινά δρομολόγια του ΚΤΕΛ Αττικής και έκτοτε ξεκίνησε από όλες τις κυβερνήσεις μια σταδιακή πορεία απαξίωσης αυτής της συγκοινωνιακής σύνδεσης, με αποκορύφωμα τα τελευταία χρόνια, και την περίοδο της πανδημίας με πρόσχημα τον κορωνοϊό σταμάτησε κάθε δρομολόγιο προς τη συγκεκριμένη κοινότητα πλην των σχολικών δρομολογίων και των αντίστοιχων συμβάσεων.

Έχουμε και ως τίτλο στην επίκαιρη ερώτηση «σοβαρά προβλήματα», αλλά είναι λάθος ο τίτλος με δική μας ευθύνη. Δεν είναι σοβαρά προβλήματα. Είναι ανυπαρξία δημόσιου συγκοινωνιακού δικτύου για τη συγκεκριμένη περιοχή.

Αποτέλεσμα αυτής της κατάστασης είναι οι κάτοικοι να μην μπορούν να μετακινηθούν. Κάτοικοι οι οποίοι δεν διαθέτουν δικό τους μεταφορικό μέσο, κάτοικοι οι οποίοι είναι ηλικιωμένοι ή ακόμη και όσοι διαθέτουν μεταφορικό μέσο στις σημερινές συνθήκες της ακρίβειας, πρέπει να δαπανούν τεράστια ποσά, γιατί οι αποστάσεις δεν είναι μικρές στη συγκεκριμένη περιοχή, προκειμένου να μπορούν να μετακινηθούν.

Επανειλημμένες είναι οι διαμαρτυρίες και του κοινοτικού συμβουλίου της περιοχής και του Δήμου Μαραθώνα τόσο προς τη διοίκηση της εταιρείας του ΚΤΕΛ Νομού Αττικής όσο και προς το Υπουργείο. Φυσικά, όπως αποδεικνύεται, «στου κουφού την πόρτα» και όχι μόνο αυτό, αλλά πολλές φορές αντιμετωπίζουν και απαξιωτικές συμπεριφορές ή αντιμετωπίζουν τη δικαιολογία ότι το να μπει δρομολόγιο για τη συγκεκριμένη περιοχή είναι κάτι το ασύμφορο, δηλαδή η γνωστή λογική που κρίνει τις λαϊκές ανάγκες σε όλα τα ζητήματα -και στο ζήτημα της μεταφοράς- με το κριτήριο αν είναι συμφέρον ή ασύμφορο, δηλαδή με το κριτήριο του κόστους και οφέλους.

Το ερώτημα είναι πολύ συγκεκριμένο: Τι μέτρα θα πάρει η Κυβέρνηση, τι μέτρα θα πάρει το αρμόδιο Υπουργείο προκειμένου να εξασφαλιστεί η συγκοινωνιακή σύνδεση της συγκεκριμένης κοινότητας; Υπάρχουν συγκεκριμένες προτάσεις του κοινοτικού συμβουλίου που έχουν κατατεθεί. Με βάση αυτές, φωνάξτε αυτούς τους ανθρώπους στο γραφείο σας, προκειμένου να λυθεί ένα πρόβλημα το οποίο παραπέμπει σε τριτοκοσμικές καταστάσεις.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ, κύριε συνάδελφε.

Κύριε Υπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Κύριε συνάδελφε, πραγματικά από την εποχή που η Βουλή και οι πολίτες παρακολουθούν τις συνεδριάσεις της Βουλής μέσα από την τηλεόραση δίνεται η ευκαιρία να ακούγονται και να ξεκαθαρίζονται πράγματα και να μην υπάρχει παραπληροφόρηση, να μην υπάρχει λανθασμένη έστω πληροφόρηση.

Φαντάζομαι ότι ξέρετε ότι με τις διατάξεις του ν.2963/2001 η διενέργεια της επιβατικής μεταφοράς υπεραστικού –θα έλεγα- έργου έχει ανατεθεί στα ΚΤΕΛ της χώρας. Με τις ίδιες διατάξεις και συγκεκριμένα με τις διατάξεις του άρθρου 8 του ίδιου νόμου ο ελάχιστος αριθμός δρομολογίων και η κατανομή αυτού ανά εικοσιτετράωρο καθορίζεται με απόφαση του περιφερειάρχη μετά από την εισήγηση των ΚΤΕΛ και τη γνώμη των οικείων ΟΤΑ, των οικείων δήμων.

Σήμερα, λοιπόν, τι ισχύει στην πραγματικότητα; Ίσως να μην έχετε μια σωστή ενημέρωση. Από και προς Βαρνάβα εκτελούνται δύο δρομολόγια ημερησίως. Ο αρμόδιος περιφερειάρχης είναι αυτός που ελέγχει τον συγκοινωνιακό φορέα για την εκτέλεση του συγκοινωνιακού έργου. Από τα στοιχεία που μας έστειλαν τα ΚΤΕΛ –γιατί ζήτησα να μάθω ποια είναι η επιβατική κίνηση για να μπορώ να σας απαντήσω- προς την κοινότητα του Βαρνάβα του Δήμου Μαραθώνα είναι μηδενική η κίνηση. Θα σας υποβάλω έναν πίνακα για να το διαπιστώσετε και εσείς.

Αν, όμως, υπάρχει τόσο μεγάλη ανάγκη για αύξηση δρομολογίων, όπως αναφέρετε, θα μπορούσε ο οικείος δήμος να συνάψει μια σύμβαση με το οικείο ΚΤΕΛ για την αύξηση των συχνοτήτων των δρομολογίων με μια αντισταθμιστική εισφορά. Το λέω αυτό για να γίνει κατανοητό σε όλους ότι δεν είναι το Υπουργείο Μεταφορών που αποφασίζει ποια και τι δρομολόγια θα γίνουν. Είναι ξεκάθαρο αυτό.

Πρέπει, λοιπόν, να γίνει κατανοητό ότι τα ΚΤΕΛ είναι ιδιωτικές επιχειρήσεις. Το έργο που εκτελούν γίνεται χωρίς την επιδότηση ή την καταβολή αντισταθμιστικής εισφοράς. Επομένως, θα πρέπει οι δήμοι να συμβάλουν στην εξυπηρέτηση των κατοίκων τους, εάν θέλουν, σε συνεργασία με την περιφέρεια. Αυτή είναι η πραγματικότητα, κύριε συνάδελφε.

Στην δευτερολογία μου θα σας πω πώς ακριβώς μπορεί να γίνει αυτό.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Κύριε συνάδελφε, έχετε τον λόγο.

**ΙΩΑΝΝΗΣ ΓΚΙΟΚΑΣ:** Κύριε Υφυπουργέ, σας το είπα και στην πρωτολογία, γιατί με κατηγορήσατε για λειψή ενημέρωση.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Δεν σας κατηγόρησα.

**ΙΩΑΝΝΗΣ ΓΚΙΟΚΑΣ:** Μου είπατε ότι δεν έχω καλή ενημέρωση.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Δεν είναι κατηγορία αυτό.

**ΙΩΑΝΝΗΣ ΓΚΙΟΚΑΣ:** Σας είπα ότι τα μόνα δρομολόγια που αυτήν τη στιγμή εκτελούνται από το ΚΤΕΛ είναι τα σχολικά.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Δεν μιλάω για τα σχολικά.

**ΙΩΑΝΝΗΣ ΓΚΙΟΚΑΣ:** Δεν υπάρχει κανένα άλλο δρομολόγιο. Είναι μόνο τα σχολικά.

Επομένως το αίτημα είναι συγκεκριμένο: Πότε οι κάτοικοι αυτής της περιοχής θα συνδεθούν με δημόσιο συγκοινωνιακό δίκτυο προκειμένου να επανέλθει η συγκοινωνία στον Βαρνάβα και πότε θα σταματήσει αυτό το καθεστώς; Είναι κάτοικοι μιας περιοχής που είναι δίπλα στην Αθήνα, που είναι μισή ώρα από το κέντρο της Αθήνας. Το αντιλαμβανόμαστε; Αυτοί οι κάτοικοι που υπάρχουν και αυτοί που έχουν αυτήν την ανάγκη δεν έχουν πρόσβαση σε δημόσιο συγκοινωνιακό δίκτυο, χωρίς φυσικά αυτό να σημαίνει ότι μια άλλη περιοχή πιο απομακρυσμένη δεν έχει αντίστοιχο δικαίωμα. Προφανώς κάθε περιοχή έχει τέτοιο δικαίωμα, πόσω μάλλον μια περιοχή που απέχει μόλις λίγα λεπτά από την πρωτεύουσα της χώρας.

Λέτε για το ΚΤΕΛ. Όντως την αρμοδιότητα την έχει το ΚΤΕΛ. Η απάντηση που παίρνουν οι κάτοικοι και το κοινοτικό συμβούλιο στις διαμαρτυρίες που απευθύνουν στο ΚΤΕΛ είναι ότι τα δρομολόγια είναι ασύμφορα. Για ποιον είναι ασύμφορα; Τι πάει να πει «ασύμφορα»; Ασύμφορα για μια ιδιωτική εταιρεία; Ναι, ας είναι ασύμφορα. Το δικαίωμα, όμως, πρέπει να εξασφαλίζεται ακόμη και αν είναι ασύμφορο. Με την ίδια λογική δεν θα πρέπει να έχουν μέσα μεταφοράς απομακρυσμένες περιοχές, ακριτικά νησιά κ.λπ.. Τι πάει να πει «είναι ασύμφορο»;

Αυτό είναι το αποτέλεσμα μιας πολιτικής που το δικαίωμα στη μεταφορά και την ανάγκη μεταφοράς ανθρώπων που έχουν ανάγκη, ηλικιωμένων ανθρώπων, το αντιμετωπίζει ως επιχειρηματική δραστηριότητα και αυτό γίνεται τώρα είτε από τη μεριά των ΚΤΕΛ, της εταιρείας δηλαδή που έχει την ευθύνη της περιοχής, είτε από τη μεριά άλλων εταιρειών που λειτουργούν με αντίστοιχα κριτήρια. Αυτό πληρώσαμε και ζήσαμε μέσα στην πανδημία, με τα μέσα μεταφοράς να έχουν γίνει εστίες μετάδοσης.

Είπατε επίσης ότι η ευθύνη είναι αποκλειστικά στα ΚΤΕΛ. Με συγχωρείτε. Από την Κηφισιά προς τον Άγιο Στέφανο μέχρι τη λίμνη Μαραθώνα υπάρχει αστική συγκοινωνία και καλώς μπήκε αστική συγκοινωνία, τα περίφημα μπλε λεωφορεία. Για ποιον λόγο δεν μπορεί να μπει ένα αντίστοιχο δρομολόγιο που να εξυπηρετεί τους κατοίκους αυτών των περιοχών; Δέκα χιλιόμετρα είναι. Από εκεί που είναι το τέρμα του μπλε λεωφορείου που κάνει τη διαδρομή Κηφισιά - Καλέτζι - Μαραθώνας –δεν θυμάμαι να σας πω τον αριθμό, αλλά δεν έχει σημασία-, ο Βαρνάβας είναι δέκα χιλιόμετρα. Για ποιον λόγο δεν μπορεί να συνδεθεί μ’ αυτό το δίκτυο και πρέπει οι κάτοικοι να παρακαλάνε μια ιδιωτική εταιρεία, τα ΚΤΕΛ, αν τη συμφέρει ή δεν τη συμφέρει να βάλει δρομολόγιο στη συγκεκριμένη περιοχή; Και μάλιστα πολύ περισσότερο που σήμερα είμαστε σε μια περίοδο που περισσότεροι άνθρωποι επιλέγουν τις δημόσιες συγκοινωνίες, γιατί έχει καταστεί πολυτέλεια το να χρησιμοποιείς το ιδιωτικό σου όχημα με βάση τις τιμές της βενζίνης. Αυτό είναι το ασύμφορο σήμερα για τα λαϊκά στρώματα.

Άρα, λοιπόν, κύριε Υπουργέ, επειδή τα πράγματα είναι πολύ απλά, καλέστε αυτούς τους ανθρώπους, το κοινοτικό συμβούλιο, στο γραφείο σας να σας εκθέσουν διά ζώσης το πρόβλημα -αυτό μεταφέρουμε εμείς τώρα εδώ- προκειμένου να λυθεί. Δεν είναι δα και κανένα φοβερό κόστος που δεν μπορεί να ικανοποιηθεί προκειμένου αυτοί οι μόνιμοι κάτοικοι, αλλά και οι επισκέπτες –η συγκεκριμένη περιοχή έχει και επισκέπτες ιδιαίτερα τους καλοκαιρινούς μήνες- να έχουν πρόσβαση σε μια δημόσια συγκοινωνία. Αυτό είναι το ερώτημα και νομίζω ότι μπορείτε να δεσμευτείτε ότι μπορεί να λυθεί.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Επειδή νομίζω ότι δεν έγινα κατανοητός, θα το επαναλάβω: Κατ’ αρχάς δεν είπα ποτέ ότι η ευθύνη είναι αποκλειστικά των ΚΤΕΛ. Άλλο είπα πριν από μερικά λεπτά. Απορώ πώς δεν το θυμάστε.

Θα σας πω, όμως, το εξής προς ενημέρωση: Σύμφωνα με τον κανονισμό 1370/2007, τον οποίο είμαστε υποχρεωμένοι να εφαρμόσουμε, το υπεραστικό και αστικό έργο κάθε περιφερειακής ενότητας εκτός Αθηνών –ΟΑΣΑ- και εκτός Θεσσαλονίκης –ΟΣΕ- θα επαναπροσδιοριστεί πάλι και θα δοθεί με διαγωνιστικές διαδικασίες. Μέσα στο επόμενο δίμηνο θα έλθει ο νέος νόμος. Κατά την προκήρυξη αυτών των διαγωνιστικών διαδικασιών προφανώς θα ληφθούν υπ’ όψιν τα πληθυσμιακά κριτήρια, τα γεωγραφικά, όπως και οι ανάγκες που έχουν οι πολίτες και θα αντιμετωπιστούν παρόμοιες περιπτώσεις, όπως είναι της κοινότητας του Βαρνάβα που αναφέρατε.

Επαναλαμβάνω όμως και πάλι ότι η απόφαση το πόσα δρομολόγια θα γίνονται και πότε θα γίνονται δεν αφορά το Υπουργείο Μεταφορών. Αφορά την περιφέρεια και τους δήμους σε συνεννόηση με τα ΚΤΕΛ. Δεν έχω καμμία αντίρρηση να καλέσω την κοινότητα στο γραφείο μου και να είμαι ο άνθρωπος που θα συνεννοηθώ με την περιφέρεια, αλλά μην λέτε πράγματα που δεν ισχύουν. Δεν τα κάνει το Υπουργείο Μεταφορών αυτά. Το Υπουργείο Μεταφορών νομοθετεί. Τα κάνει η περιφέρεια, ο οικείος δήμος σε συνεννόηση με τα ΚΤΕΛ. Όλα αυτά, λοιπόν, με τον διαγωνισμό που θα γίνει τώρα θα αντιμετωπιστούν και οι αρμόδιοι φορείς, οι τοπικοί φορείς, θα κληθούν να εκφράσουν τις απόψεις του για τον καινούργιο σχεδιασμό που ετοιμάζουμε.

Μέχρι να ολοκληρωθούν όλα αυτά, σας είπα κάτι και το επαναλαμβάνω. Το τοπικό διαμέρισμα, ο δήμος, πρέπει και μπορούν να συνδράμουν σε συνεργασία με τα ΚΤΕΛ με μικρότερα λεωφορεία -πολύ πιθανόν και σε άλλες περιπτώσεις, συνηθίζεται αυτό και στον νομό μου ακόμη, στον Νομό Κοζάνης- και αυξάνουν τα δρομολόγια. Είναι μια απλή διαδικασία. Επειδή βλέπω, όμως, ότι δεν γίνεται κατανοητό, εγώ δεσμεύομαι τις επόμενες ημέρες να κάνω μια προσπάθεια να συνεννοηθώ και με το τοπικό διαμέρισμα και με τον δήμο και με την περιφέρεια. Γιατί αυτό που ενδιαφέρει εμάς, όπως και εσάς, είναι η σωστή εξυπηρέτηση των πολιτών. Εμείς αυτό θέλουμε να κάνουμε και με αυτόν που έχει την αρμοδιότητα και την ευθύνη θα προσπαθήσουμε να το υλοποιήσουμε.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Συνεχίζουμε με την τρίτη με αριθμό 499/4-3-2022 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Το «επιτελικό κράτος» της Κυβέρνησης της ΝΔ δεν εφαρμόζει ούτε τους νόμους που ψηφίζει».

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, γνωρίζετε πολύ καλά ότι στους σκοπούς που θεσμοθετήθηκε ο νέος φορέας, ο ΕΦΚΑ, και σήμερα βεβαίως είναι ο e-ΕΦΚΑ με την ένταξη αυτών των πολλών προϋπαρχόντων ασφαλιστικών φορέων, τέθηκε ως προϋπόθεση η υπέρβαση του κατακερματισμού που χαρακτήριζε το ασφαλιστικό σύστημα και επομένως θα είχαμε την ισότιμη αντιμετώπιση των Ελλήνων ασφαλισμένων και των συνταξιούχων.

Για την επίτευξη αυτού, λοιπόν, με τον ν.4387 του 2016 -νόμος Κατρούγκαλου αναφέρθηκε- προβλέφθηκε η κατάρτιση μέχρι 31 Δεκεμβρίου 2017 ενός κανονισμού ασφάλισης και παροχών του ΕΦΚΑ, που βεβαίως η προηγούμενη κυβέρνηση δεν ανταποκρίθηκε σε αυτήν τη νομοθεσία που η ίδια ψήφισε και δεν ψήφισε τον κανονισμό.

Έρχεστε εσείς τώρα, η Νέα Δημοκρατία. Πέρασε η προθεσμία. Με το άρθρο 49 του ν.4670/2020 βάλατε άλλο χρονικό ορόσημο, άλλα δύο χρόνια από τότε που ψηφίστηκε ο νόμος, για να γίνει ο κανονισμός. Καταληκτική ημερομηνία 28 Φεβρουαρίου 2022. Κανένας κανονισμός. Έξι χρόνια κανένας κανονισμός από καμμία κυβέρνηση μέχρι σήμερα. Ποιος; Ασφάλισης και παροχών του ΕΦΚΑ.

Η μη εφαρμογή, όμως, από την Κυβέρνηση των νόμων που η ίδια ψηφίζει, κύριε Υπουργέ, αλλά και η μη τήρηση των προθεσμιών που η ίδια θέτει, δεν συνιστά σε καμμία περίπτωση λογική επιτελικού κράτους. Να τα ξεκαθαρίσουμε.

Οι ανισότητες τώρα που προέρχονται από αυτήν τη διαδικασία και αυτήν την ουσιαστική παράλειψη σε βάρος των ασφαλισμένων του e-ΕΦΚΑ διαιωνίζουν μια κατάσταση. Εφαρμόζεται νόμο χωρίς όμως να υπάρχει ο ενιαίος κανονισμός έξι χρόνια. Βεβαίως η μη σύνταξη αυτού του ενιαίου κανονισμού δεν είναι μια απλή κατάσταση. Το ξέρετε πολύ καλά εσείς. Διαιωνίζει ανισότητες -υπαρκτές ανισότητες- τις οποίες αποδέχεστε και κινείται σε βάρος των ασφαλισμένων, σε βάρος των πολιτών και συνεχίζεται αυτή η πορεία δυστυχώς.

Κύριε Υπουργέ, θέσαμε δύο ερωτήματα: Ποιοι είναι οι λόγοι που δεν έχει συνταχθεί αυτός ο κανονισμός, δεν έχει καταρτιστεί, δεν έχει εκδοθεί, δεν έχει δοθεί στη δημοσιότητα και δεν ισχύει; Παράλληλα με αυτό, έχει συγκροτηθεί μια επιτροπή, η οποία έπρεπε μέχρι τις 26 Φεβρουαρίου του 2021 -δεν το γράφω στην ερώτηση- σε εσάς να παραδώσει ένα πόρισμα. Είναι -όπως αναφέρεται- ομάδα εργασίας ενιαίου κανονισμού παροχών ασθενείας και λοιπών παροχών. Από τότε που συγκροτήθηκε 5 Οκτωβρίου του 2020 έως τώρα δεν ξέρουμε τίποτα. Όφειλε μέχρι 26 Φεβρουαρίου του 2021 να σας παραδώσει ένα πόρισμα. Επί τη ευκαιρία, υπάρχει αυτό το πόρισμα; Το έχετε λάβει υπ’ όψιν; Δεν υπάρχει; Έχει αιτία η μη ολοκλήρωση και μη έκδοση του κανονισμού, το ότι δεν υπάρχει αυτό το πόρισμα; Δεν το ξέρουμε. Είμαστε σε άγνοια.

Δεύτερη ερώτηση και καταλήγω, κυρία Πρόεδρε: Γιατί συνεχίζεται η ίδια πρακτική με τον τρόπο με τον οποίον αυτήν τη στιγμή σήμερα το αρμόδιο Υπουργείο -του οποίου εσείς προΐστασθε- συμπεριφέρεται έτσι στους ασφαλισμένους και συνεχίζει τις αδικίες οι οποίες είναι υπαρκτές;

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε.

Αξιότιμε κύριε Μουλκιώτη, κατ’ αρχάς να σας ευχαριστήσω για την ερώτησή σας η οποία αφορά ένα πραγματικά σημαντικό ζήτημα, όπως είναι αυτό της ενοποίησης των κανόνων στο πλαίσιο ενός εθνικού φορέα κοινωνικής ασφάλισης.

Να επισημάνω αρχικά ότι αντίθετα με ό,τι υπονοείται στην ερώτησή σας, η ενοποίηση των κανόνων έχει ήδη πραγματοποιηθεί σε κάποιους τομείς, όπως για παράδειγμα ο υπολογισμός της σύνταξης. Εντούτοις, όντως εκκρεμεί η προώθηση ενιαίων κανόνων σε άλλα πεδία, όπως αυτό που αναφέρετε στην ερώτησή σας για τις παροχές.

Πριν προχωρήσω στην ουσία του ερωτήματος, επιτρέψτε μου να κάνω ένα γενικό εισαγωγικό σχόλιο και ένα δεύτερο που είναι περισσότερο στοχευμένο στην ερώτησή σας. Πρώτον, η οργανωτική ενοποίηση των φορέων κοινωνικής ασφάλισης που πραγματοποιήθηκε, επιτρέψτε μου να πω, βίαια και απότομα το 2016, δεν συνοδεύτηκε ούτε από λειτουργική ενοποίηση ούτε από ενοποίηση κανόνων και παροχών. Αυτή άλλωστε είναι και η δύσκολη κληρονομιά που καλούμαστε να διαχειριστούμε, δηλαδή την ουσιαστική ενοποίηση δεκάδων διαφορετικών φορέων σε έναν ενιαίο φορέα ώστε να σταματήσει το φαινόμενο που θέλει τους συνταξιούχους και ασφαλισμένους διαφορετικών πρώην ταμείων να υπόκεινται σε διαφορετικούς κανόνες.

Δεύτερον, παρ’ ότι σαφώς η ενοποίηση των κανόνων και των παροχών επικεντρώνεται πρωτίστως στις προϋποθέσεις λήψης αυτών, δεν πρέπει να λησμονούμε ότι η ενοποίηση και η διευκόλυνση των πολιτών συντελείται και με την πρόβλεψη ενιαίων ηλεκτρονικών διαδικασιών. Σε αυτό το σημείο έχουμε ως Κυβέρνηση κάνει σημαντικά βήματα που δεν πρέπει να αγνοούνται ούτε και να υποτιμούνται.

Πιο συγκεκριμένα, έχει εκδοθεί σειρά υπουργικών αποφάσεων κατ’ εφαρμογή των άρθρων 14 και 15 του ν.4670 που καθορίζουν ενιαίες ηλεκτρονικές διαδικασίες λήψης παροχών, όπως για παράδειγμα η υπ’ αριθμ. 21919 υπουργική απόφαση με την οποία καθορίστηκε η ηλεκτρονική διαδικασία χορήγησης των εξόδων κηδείας στους ασφαλισμένους του e-ΕΦΚΑ, η υπ’ αριθμ. 49876 κοινή υπουργική απόφαση του 2020 με την οποία καθορίστηκε η ηλεκτρονική διαδικασία χορήγησης επιδόματος ασθενείας και ατυχήματος και η υπ’ αριθμ. 80000 ΚΥΑ του 2021 με την οποία καθορίστηκε η ηλεκτρονική διαδικασία για τη χορήγηση του επιδόματος μητρότητας από τον ΕΦΚΑ.

Επιπρόσθετα, με το άρθρο 77 του ν.4826/2021 καθορίστηκαν τα υγειονομικά όργανα για τη χορήγηση του επιδόματος μητρότητας –κυοφορίας και λοχείας-, ενώ με το άρθρο 83 του ίδιου νόμου θεσπίστηκε διάταξη με την οποία ορίστηκε ρητά η παροχή του επιδόματος μητρότητας, κύησης και λοχείας στις έμμισθες δικηγόρους κατ’ αναλογίαν των όσων ισχύουν για τις μισθωτές ασφαλισμένες.

Νομίζω ότι όλα τα παραπάνω συνιστούν ενοποίηση κανόνων και διαδικασιών. Συνεπώς ήδη επιχειρούμε ως Κυβέρνηση στοχευμένες παρεμβάσεις σε αυτό το πεδίο.

Ερχόμενος τώρα στον πυρήνα του ερωτήματός σας, ως Υπουργείο εστιάσαμε εξαρχής στην ενοποίηση κανόνων στο πεδίο των παροχών σε χρήμα και με την υπ’ αριθμ. 37117 απόφαση του 2020 συγκροτήθηκε ομάδα εργασίας με σκοπό την έκδοση τεκμηριωμένων πορίσματος για την κατάρτιση του ενιαίου κανονισμού παροχών σε χρήμα του e-ΕΦΚΑ. Η ομάδα εργασίας μέσα στις πολύ δύσκολες συνθήκες που έχει επιφέρει η πανδημία βρίσκεται σε πολύ προχωρημένο στάδιο εργασιών, έχει συζητήσει όλα τα θέματα και στην παρούσα φάση επιχειρεί την ποσοτικοποίηση των προτάσεων και σεναρίων του πορίσματος σε όρους δημοσιονομικών επιπτώσεων. Στο πλαίσιο αυτής της προσπάθειας εκκρεμεί ακόμα η συλλογή κάποιων επιμέρους στοιχείων πρώην ταμείων, αλλά ευελπιστούμε ότι στο αμέσως επόμενο χρονικό διάστημα θα έχουμε στα χέρια μας το σχετικό πόρισμα. Σε κάθε περίπτωση και πριν την έκδοση του προβλεπόμενου από τον νόμο προεδρικού διατάγματος, θα απαιτηθεί και η γνώμη του διοικητικού συμβουλίου του e-ΕΦΚΑ. Συνεπώς, θέλω να το τονίσω αυτό, βαδίζουμε στη σωστή κατεύθυνση. Σαφώς υπάρχουν ακόμα κάποια θέματα που πρέπει να ολοκληρωθούν, αλλά βάσιμα πιστεύω ότι και αυτά θα ολοκληρωθούν στο αμέσως επόμενο χρονικό διάστημα.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, λυπάμαι αλλά δεν είναι η απάντηση που πρέπει να δοθεί. Κανονισμός δεν υπάρχει. Δεν έχει εκδοθεί και δεν υπάρχει και υλοποίηση. Το «φτιασιδώνουμε», που λέμε κατά το λαϊκότερον, για να πούμε ότι έχει υλοποιηθεί κατά ένα μέρος. Δεν υπάρχει ενοποίηση, αφού το ξέρετε. Δεν υπάρχει διασυνδεσιμότητα για την παράλληλη ασφάλιση. Τι ενοποίηση λέμε τώρα; Πρέπει να είμαστε σαφείς κύριε Υπουργέ, και αξιώνουμε να είστε σαφής εδώ και με την ιδιότητα σας την πανεπιστημιακή, αξιώνουμε να είστε σαφής και να πούμε γιατί δεν προχωράει.

Κρύβονται συμφέροντα, κύριε Υπουργέ; Κρύβονται συμφέροντα που δεν υπάρχει ενιαίος κανονισμός; Γιατί αν δεν υπάρχει ενιαίος κανονισμός, σίγουρα άλλοι θα κερδίσουν και άλλοι θα χάσουν. Μήπως υπολογίζετε λόγω εκλογών, λόγω οτιδήποτε άλλο, επειδή ούτε η προηγούμενη κυβέρνηση έφερε αυτόν τον κανονισμό; Γιατί δεν το προχωράτε; Γιατί; Δεν υπάρχει ενοποίηση, μην επιμένετε. Δεν υπάρχει ενοποίηση και το λέμε ξεκάθαρα. Δεν υπάρχει! Και σας λέω και για την παράλληλη ασφάλιση και το ξέρετε, γιατί πραγματικός εκσυγχρονισμός του ΕΦΚΑ, κύριε Υπουργέ, δεν είναι η υπονόμευση με κάθε τρόπο του δημόσιου χαρακτήρα της κοινωνικής ασφάλισης που επιχειρείται από την Κυβέρνηση εδώ και τριάντα μήνες. Το είπαμε και στο προηγούμενο νομοσχέδιο που φέρατε στη Βουλή και καταψηφίσαμε. Δεν είναι η άμβλυνση των δικαιωμάτων ασφαλισμένων και συνταξιούχων. Δεν είναι η πρόληψη των golden boys στα 8 χιλιάδες ευρώ το μήνα, δεν είναι αυτά. Εκσυγχρονισμός πραγματικός είναι η άμεση σύνταξη και έκδοση ενιαίων κανονισμών ασφάλισης.

Γιατί, κυρία Πρόεδρε, τα ζητάμε αυτά; Διότι μόνο έτσι θα επιτευχθεί η λειτουργική ενοποίηση του ΕΦΚΑ, η αντιμετώπιση των στρεβλώσεων του κατακερματισμού και κατά συνέπεια των μεγάλων ανισοτήτων που ανακύπτουν, τεράστιες ανισότητες μεταξύ ασφαλισμένων, τις οποίες μόνο με αυτόν τον τρόπο -εάν θα υπάρξει ο κανονισμός- θα φτάσουμε σε ένα σύστημα με ενιαίους κανόνες που απαιτεί δικαιοσύνη, απαιτεί ισοπολιτεία, απαιτεί ο πολιτισμός, εν πάση περιπτώσει, ώστε να τελειώσουμε με αυτήν την κατάσταση. Δεν γίνεται να συνεχίσουμε έτσι, δεν γίνεται. Δεν γίνεται να εμπαίζουμε τους ασφαλισμένους και τους συνταξιούχους.

Κύριε Υπουργέ, ενδεικτικά θα σας πω παραδείγματα για να αντιληφθείτε το μέγεθος του προβλήματος. Πρώτον, έξοδα κηδείας για συνταξιούχο του ΙΚΑ, 750 ευρώ, συνταξιούχος του ΤΑΠ-ΟΤΕ, 1.600 ευρώ, συνταξιούχους του δημοσίου, 1.000 ευρώ. Ακόμα δηλαδή και στον θάνατο δεν υπάρχει ισότητα.

Δεύτερο θέμα, επίδομα μητρότητας: στον ΟΑΕΕ στις γυναίκες ελεύθερους επαγγελματίες, 150 ευρώ, στον ΟΓΑ, 435 ευρώ, στους αυτοαπασχολούμενους δικηγόρους και γιατρούς, 200 ευρώ και στο Ταμείο Τύπου το 100% του μισθού, όπως και στο δημόσιο. Την ίδια ώρα η χώρα έχει αυτά τα προβλήματα που έχει. Η μητρότητα αξιολογείται με ποιο κριτήριο; Του πρώην φορέα; Του νυν φορέα; Πώς αξιολογείται;

Τρίτο παράδειγμα, επίδομα βρεφονηπιακού σταθμού: σε άλλους ασφαλισμένους καταβάλλεται και σε άλλους όχι, αναλόγως σε ποιο ταμείο είναι. Τώρα σοβαρά μιλάμε; Είμαστε στο 2022, έξι χρόνια ψηφίστηκε ο νόμος e-ΕΦΚΑ. Ακόμα σοβαρά μιλάμε;

Τέταρτο παράδειγμα, κανονισμός βαρέων και ανθυγιεινών επαγγελμάτων. Αν και έχουμε τον ενιαίο υποτίθεται ΕΦΚΑ, κύριε Υπουργέ, στον κανονισμό δεν υπάγονται οι γιατροί και νοσηλευτές του δημοσίου. Πόσες τροπολογίες έχουμε φέρει, προτάσεις εδώ; Πόσες φορές τις απέρριψε η Κυβέρνηση; Μόνιμα τις απορρίπτει. Τι θέλει η Κυβέρνηση, δηλαδή; Γιατί τα απορρίπτει; Έλεος γι’ αυτούς τους ανθρώπους! Μιλάμε για γιατρούς, νοσηλευτές, εν μέσω πανδημίας, μια συγκυρία την οποία δεν χρειάζεται να την αμφισβητήσει κανείς. Την ξέρει ο καθένας, είναι πασίγνωστο. Οι νοσηλευτές που απασχολούνται σε νοσοκομεία και έχουν πρώην φορέα το ΙΚΑ, υπάγονται στα βαρέα, ενώ όσοι έχουν πρώην φορέα το δημόσιο δεν υπάγονται. Έχουμε καταθέσει δεκαπέντε φορές την τροπολογία, δεκαπέντε φορές η Κυβέρνηση την έχει απορρίψει. Δεκαπέντε φορές!

Πέμπτο παράδειγμα, προϋποθέσεις συνταξιοδότησης λόγω αναπηρίας. Η μη σύνταξη του κανονισμού ασφάλισης έχει σαν αποτέλεσμα να υπάρχουν διαφορετικές προϋποθέσεις συνταξιοδότησης τόσο ανάμεσα σε παλαιούς και νέους ασφαλισμένους όσο και μεταξύ παλαιών ασφαλισμένων, ανάλογα με τον πρώην ασφαλιστικό φορέα, νυν βεβαίως ΕΦΚΑ από τον οποίο προέρχονται. Αυτές οι διαφοροποιήσεις μάλιστα, κύριε Υπουργέ δεν περιορίζονται σε χρονικές προϋποθέσεις θεμελίωσης συνταξιοδοτικού δικαιώματος λόγω αναπηρίας, αλλά και στα απαιτούμενα ποσοστά αναπηρίας και σε άλλες περιπτώσεις απαιτείται το 50%, σε άλλες τουλάχιστον 67%, προϋποθέσεις δηλαδή θεμελίωσης δικαιώματος προσαύξηση σύνταξης λόγω απόλυτης αναπηρίας, μονιμοποίησης της σύνταξης λόγω αναπηρίας.

Έκτο και τελευταίο, που έχει μια σημαντική παρενέργεια δεδομένου ότι η θεμελίωση συντάξεων λόγω θανάτου συνδέεται με απαιτούμενες χρονικές προϋποθέσεις για θεμελίωση συνταξιοδότησης λόγω αναπηρίας από κοινή νόσο, η μη ενοποίηση των ενιαίων κανόνων προϋποθέσεων συνταξιοδότησης λόγω αναπηρίας από κοινή νόσο διατηρεί ανισότητες μεταξύ των ασφαλισμένων του ΕΦΚΑ και στις παροχές σύνταξης λόγω θανάτου.

Κυβερνάτε τριάντα έναν μήνες. Δεν μιλάμε για την προηγούμενη κυβέρνηση, δεν μας ενδιαφέρει. Τριάντα ένας μήνες και ακόμα δεν έχει γίνει τίποτα. Δηλαδή, έχουμε έξι χρόνια ολόκληρα και οι ασφαλισμένοι και οι συνταξιούχοι περιμένουν. Τι είναι αυτή η συμπεριφορά της Κυβέρνησης απέναντι σε αυτούς τους ανθρώπους; Δεν έχει γίνει τίποτα απολύτως, κύριε Υπουργέ. Και τώρα που ακούω, υπόσχεση ακούω.

Έχετε πάρει πάλι την ίδια θέση, ότι προχωρά η επιτροπή και θα τακτοποιηθεί το θέμα των κανονισμών. Δεν υπάρχει μέχρι σήμερα τίποτα. Πείτε πότε θα υπάρξει ο κανονισμός.

Ευχαριστώ πολύ, κυρία Πρόεδρε και για την ανοχή.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Αγαπητέ κύριε Μουλκιώτη, θα αφήσω κατά μέρος τα περί golden boys, τα περί νοσηλευτών και διάφορα άλλα τέτοια και θα επικεντρωθώ στην ερώτησή σας. Σε αυτό το ρητορικό ερώτημα το οποίο κάνατε, αν υπάρχει ενοποίηση, προφανώς δεν υπάρχει ενοποίηση ακόμη. Αν υπήρχε δεν θα είχε και αντικείμενο η ερώτησή σας. Δουλεύουμε πάνω σε αυτό; Προφανώς και δουλεύουμε. Νομίζω ότι στην πρωτολογία μου παρέθεσα τι έχουμε κάνει μέχρι σήμερα και τι σχεδιάζουμε για το αμέσως επόμενο χρονικό διάστημα. Από αυτά που ανέφερα γίνεται αντιληπτό ότι μόνο αδρανείς δεν είμαστε, ειδικά αν λάβουμε υπ’ όψιν τις ειδικές συνθήκες που έχουμε βιώσει αυτά τα δύο χρόνια με την πανδημία, αλλά και τη διαρκή μας προσπάθεια να επιλύσουμε πληθώρα προβλημάτων στον ΕΦΚΑ, τα οποία έχουν προέλθει πρωτίστως από τη βιαστική και άτσαλη διοικητική ενοποίηση που επιχειρήθηκε το 2016.

Γενικά, γίνεται -από όλους και από εσάς- συνεχώς λόγος στη δημόσια σφαίρα για την ανάγκη ενιαίων κανόνων στον ΕΦΚΑ και πολύ ορθά το κάνετε. Αυτό πρέπει να γίνει. Σε αυτό δουλεύουμε και σε αυτό θα φέρουμε πόρισμα. Αλλά, υπάρχει κάτι στο οποίο χρειάζεται να πάμε και ένα βήμα παραπέρα. Δηλαδή, στους όρους αυτής της ενιαιοποίησης.

Η ενιαιοποίηση κανόνων και παροχών οφείλει να έχει ως κεντρικό στόχο τόσο την ενδογενεακή όσο και τη διαγενεακή ισότητα και κυρίως να σέβεται και τους εισοδηματικούς περιορισμούς, δηλαδή τον προϋπολογισμό, που μπορούμε να πάμε προς τα εκεί.

Συνεπώς, όταν αυτή θα ολοκληρωθεί, το είπατε και εσείς στην ερώτησή σας μόλις προηγουμένως, αυτή η διαδικασία θα έχει και κερδισμένους και χαμένους. Όντως, έτσι είναι τα πράγματα, σε αυτό νομίζω ότι όλοι έχουμε χρέος να συμφωνήσουμε. Δηλαδή, να δώσω ένα παράδειγμα από τις παροχές σε χρήμα, αν και αναφέρατε και εσείς κάποιες από αυτές. Αυτό που είπατε για παράδειγμα για τη διαφοροποίηση που υπάρχει μεταξύ των ταμείων σε έξοδα κηδείας. Παίρνω ένα τέτοιο παράδειγμα, εσείς δώσατε έξι τέτοια παραδείγματα. Καταλαβαίνετε πολύ καλά ότι αυτό το οποίο προσπαθούμε να κάνουμε -και γι’ αυτό θέλουμε και τα στοιχεία από όλα τα υπόλοιπα ταμεία για να φέρουμε μια ολοκληρωμένη πρόταση- πρέπει να είναι κάτι το οποίο θα είναι δημοσιονομικά ουδέτερο. Πράγματι, για τη μεγάλη πλειονότητα των μη ευγενών –ας τα πω έτσι- ταμείων, όπως τα λέγαμε παλιότερα, θα υπάρξει μια μικρή βελτίωση των παροχών που είχαν προηγουμένως. Υπάρχουν, όμως, και ταμεία, στο πλαίσιο αυτής της ενιαιοποίησης, στα οποία σίγουρα θα υπάρξει και κάποια μικρότερη παροχή από ότι υπήρχε προηγουμένως. Αυτό να είναι απολύτως σαφές σε όλους μας, για να μην έχουμε διαμαρτυρίες αργότερα.

Το δεύτερο είναι το ότι υπάρχουν τομείς στους οποίους έχουμε μεγαλύτερες ανάγκες από κάποιους άλλους. Διόλου απίθανο, δηλαδή μέσα στο πλαίσιο αυτής της άσκησης που είπα προηγουμένως, της ολικής εξισορρόπησης, να έχουμε και μεταφορά από κάποιους τομείς δαπανών σε κάποιους άλλους όπου να έχουνε πολύ μεγαλύτερες ανάγκες. Νομίζω ότι και αυτό είναι απολύτως κατανοητό.

Νομίζω ότι τα παραπάνω έχουμε χρέος να τα υπογραμμίζουμε και στον δημόσιο διάλογο για να βρισκόμαστε όλοι στο ίδιο μήκος κύματος και να είμαστε ειλικρινείς απέναντι στους πολίτες. Αλλιώς, αν αγνοούμε σκόπιμα για μικροπολιτικούς λόγους τους δημοσιονομικούς περιορισμούς και επενδύουμε σε μία ανεδαφική παροχολογία, απλά δεν λέμε όλη την αλήθεια.

Σε κάθε περίπτωση θέλω να πιστεύω ότι μόλις ολοκληρωθούν οι εργασίες και προχωρήσει η σύνταξη του ενιαίου κανονισμού παροχών θα στηρίξετε το εγχείρημα και θα συνδράμετε με επιχειρήματα, όχι μόνο εσείς, όλοι.

**ΓΕΩΡΓΙΟΣ ΜΟΥΛΚΙΩΤΗΣ:** Πότε περίπου, κύριε Υπουργέ;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Μόλις έχουμε και αυτά τα στοιχεία, θα το κάνω. Δεν θέλω να πω κάτι γιατί θα με εγκαλέσετε αύριο, μεθαύριο ότι δεν το έκανα!

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Θα συζητηθεί η τρίτη με αριθμό 501/4-3-2022 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση έχει υποχρέωση να σεβαστεί το ισχύον νομοθετικό πλαίσιο των μειωμένων συντάξεων και να μην το “ερμηνεύσει” σε βάρος των εκπαιδευτικών που ήδη έχουν υποβάλει αίτηση παραίτησης». Θα απαντήσει ο Υφυπουργός Εργασίας και Κοινωνικών Υποθέσεων, κ. Παναγιώτης Τσακλόγου.

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, είναι συγκεκριμένη η ερώτηση και ειδική. Έχει προκληθεί αναστάτωση στους ασφαλισμένους και υποψήφιους συνταξιούχους από πάρα πολλά δημοσιεύματα, σύμφωνα με τα οποία το Γενικό Λογιστήριο του Κράτους αμφισβητεί τη δυνατότητα των ασφαλισμένων του δημοσίου να θεμελιώσουν μετά την 1η Ιανουαρίου του 2022 δικαίωμα μειωμένης συνταξιοδότησης.

Σύμφωνα με τα δημοσιεύματα, οι υπηρεσίες του Γενικού Λογιστηρίου του Κράτους ζητούν διευκρινίσεις από το Υπουργείο Εργασίας για το αν διατηρείται η δυνατότητα αποχώρησης στο πεντηκοστό πέμπτο ή πεντηκοστό έκτο ή πεντηκοστό όγδοο έτος της ηλικίας με καθεστώς μειωμένης σύνταξης για όσους άνδρες και γυναίκες έχουν είκοσι πέντε έτη ασφάλισης το 2011 ή το 2012. Και αυτό συμβαίνει την ώρα που ήδη χιλιάδες εκπαιδευτικοί -και αναφέρομαι συγκεκριμένα- με βάση την ισχύουσα νομοθεσία έχουν υποβάλει μέχρι τις 11 Φεβρουαρίου του 2022 αίτηση παραίτησης από την υπηρεσία, προγραμματίζοντας τα επόμενα χρόνια της ζωής τους, κατά τον τρόπο τον οποίο αυτοί θέλουν, τις ατομικές και οικογενειακές τους υποχρεώσεις.

Το νομοθετικό πλαίσιο της μειωμένης σύνταξης στο δημόσιο είναι σαφές και διευκρινισμένο με εγκύκλιο του Γενικού Λογιστηρίου του Κράτους ήδη από το 2017, με βάση την οποία τα όρια ηλικίας μειωμένης σύνταξης στο δημόσιο παραμένουν στο πεντηκοστό έκτο και πεντηκοστό όγδοο έτος ηλικίας.

Η μη τροποποίηση των ανωτέρω οδηγιών και της εγκυκλίου έχει δημιουργήσει την πεποίθηση -εύλογο είναι αυτό και βάσει των αρχών της εμπιστοσύνης στη διοίκηση- σε όλους τους ασφαλισμένους ότι τα όρια ηλικίας, δηλαδή το πεντηκοστό έκτο και πεντηκοστό όγδοο έτος μειωμένης σύνταξης, ισχύουν και μετά από την 1-1-2022 και ήδη έχουν παραιτηθεί οι εκπαιδευτικοί αυτοί που είπαμε.

Κατ’ επανάληψη η πολιτική ηγεσία του Υπουργείου διαβεβαίωνε ότι δεν πρόκειται να επέλθει καμμία αλλαγή στα όρια ηλικίας συνταξιοδότησης των ασφαλισμένων. Το επαναλαμβάνω: Κατ’ επανάληψη η πολιτική ηγεσία το έχει πει.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Ερωτάστε, κύριε Υπουργέ, τα εξής: Θα εφαρμόσετε αυτά που νομοθετικά ισχύουν και είναι διευκρινισμένα από το Γενικό Λογιστήριο του Κράτους, σύμφωνα με τα οποία τα όρια ηλικίας, το πεντηκοστό έκτο και πεντηκοστό όγδοο, θεμελίωσης μειωμένης σύνταξης παραμένουν και μετά από την 1η Γενάρη του 2022 για όσους έχουν συμπληρώσει την εικοσιπενταετία το 2011 ή το 2012, αντίστοιχα ή θα υπάρξει πρόβλημα αιφνιδιασμού, όπως με τη νέα εγκύκλιο που υπήρξε τέλος του χρόνου -το θυμάστε- στις 30 Δεκεμβρίου του 2021;

Δεύτερον, σε περίπτωση που η Κυβέρνηση -δυστυχώς, έχει τέτοια πρακτική, κύριε Υπουργέ- ερμηνεύσει τα ισχύοντα και με τη διάταξη που υπάρχει σε βάρος των ασφαλισμένων, ενώ ήδη έχουν παραιτηθεί δάσκαλοι και καθηγητές, καταργώντας το δικαίωμα της μειωμένης συνταξιοδότησης, πώς θα αντιμετωπίσετε τις περιπτώσεις αυτών των εργαζόμενων, δεδομένου ότι η αίτηση ανάκλησης παραίτησης μπορεί να γίνει μόνο εντός μηνός από την ήδη υπάρχουσα προθεσμία που έχει εκπνεύσει;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο έχει ο Υπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε κύριε Μουλκιώτη, με την ερώτησή σας ξαναφέρνετε στο προσκήνιο ένα ζήτημα το οποίο έχουμε συζητήσει αρκετές φορές στο πλαίσιο των κοινοβουλευτικών διαδικασιών. Η συζήτηση για τα όρια ηλικίας έρχεται και επανέρχεται στον δημόσιο διάλογο, δυστυχώς αρκετά συχνά με στρεβλούς όρους.

Η ελληνική πολιτεία είναι ένα ευνομούμενο κράτος και η παρούσα Κυβέρνηση δεν νομοθετεί εν κενώ. Τα ζητήματα ασφάλισης είναι ζητήματα δύσκολα και σύνθετα και η αλήθεια είναι πως το ασφαλιστικό σύστημα της χώρας, μεταξύ πολλών άλλων δεινών, πάσχει και από μια απίστευτη πολυνομία. Το υπαινιχθήκατε και εσείς, άλλωστε. Απόρροια αυτού του κατακερματισμού είναι συχνά η δημιουργία ανισοτήτων μεταξύ των ασφαλισμένων.

Σκοπός της Κυβέρνησης, του Υπουργείου Εργασίας, αλλά και δική μου προσωπικά, είναι η ενιαιοποίηση και απλοποίηση των κανόνων απονομής σύνταξης και η εμπέδωση αισθήματος ισονομίας, ασφάλειας και εμπιστοσύνης τόσο στους ασφαλισμένους όσο και στη διοίκηση. Και αυτό μπορούμε να το πετύχουμε μόνο με έναν τρόπο, με διαφάνεια και σταθερούς ενιαίους κανόνες χωρίς διακρίσεις, χωρίς πολλές κατηγοριοποιήσεις, εξαιρέσεις και αστερίσκους.

Στην ουσία της ερώτησής σας, σύμφωνα με τις διατάξεις της παραγράφου 6 του άρθρου 1 του ν.4336/2015 επήλθαν αλλαγές στα όρια ηλικίας συνταξιοδότησης των πολιτικών υπαλλήλων, ασφαλισμένων του δημοσίου, με τροποποιήσεις στον Κώδικα Πολιτικών και Στρατιωτικών Συντάξεων.

Ειδικότερα, προβλέφθηκε ότι όσοι είχαν θεμελιώσει συνταξιοδοτικό δικαίωμα με συμπλήρωση είκοσι πέντε ετών υπηρεσίας το 2010, το 2011 και μέχρι την 31-12-2012, αλλά δεν είχαν συμπληρώσει κατά την ημερομηνία δημοσίευσης του νόμου -του ν.4336, δηλαδή- το όριο ηλικίας για την καταβολή ακέραιας της σύνταξης, όπως αυτό προβλέπεται από τις διατάξεις της συνταξιοδοτικής νομοθεσίας του δημοσίου, θα υπάγονται από 1-1-2022 στα γενικά όρια ηλικίας συνταξιοδότησης.

Αυτό πρακτικά σήμαινε ότι από 1-1-2022 και οι συγκεκριμένοι πολιτικοί υπάλληλοι συνταξιοδοτούνται στα εξήντα δύο έτη της ηλικίας τους με μειωμένη ή με πλήρη σύνταξη, εφόσον έχουν συμπληρώσει σαράντα έτη υπηρεσίας και σε κάθε περίπτωση στα εξήντα επτά χρόνια. Μάλιστα, προβλέφθηκε ότι κατά τη μεταβατική περίοδο από την ημερομηνία δημοσίευσης του ν.4336 μέχρι και την 31η Δεκεμβρίου του 2021, τα όρια ηλικίας αυξάνονται σταδιακά, με βάση τους πίνακες που συνόδευαν τη νομοθετική διάταξη και κατέληγαν στα παραπάνω όρια.

Στη συνέχεια, όμως -και σε αυτό είναι που αναφερθήκατε και εσείς προηγουμένως-, μετά από την εκλογική αναμέτρηση του Σεπτεμβρίου του 2015 και μέσα σε χρονικό διάστημα μόλις δύο μηνών, η ίδια κυβέρνηση ΣΥΡΙΖΑ - ΑΝΕΛ στον αμέσως επόμενο νόμο, τον ν.4337/2015, άλλαξε μέχρι και τις 18-8-2015 τα ισχύοντα κατά περίπτωση όρια ηλικίας καταβολής της σύνταξης και όρισε ότι αυξάνονται σταδιακά από την επομένη της ημερομηνίας αυτής έως την 1-1-2022, σύμφωνα με τους πίνακες που συνόδευαν τη διάταξη.

Προσδιορίστηκε, λοιπόν, μια μεταβατική περίοδος κατά την οποία, ανάλογα με τα έτη βάσης για τη θεμελίωση του δικαιώματος, τα όρια ηλικίας για την καταβολή μειωμένης σύνταξης του δημοσίου διαμορφώνονταν ως εξής: Για όσους θεμελίωναν συνταξιοδοτικό δικαίωμα με είκοσι πενταετία το 2010, το όριο ήταν εξήντα για τους άνδρες και πενήντα πέντε για τις γυναίκες. Για όσους θεμελίωναν δικαίωμα για τα έτη 2011 και 2012, η μειωμένη σύνταξη μπορούσε να καταβληθεί με τη συμπλήρωση του πεντηκοστού έκτου και πεντηκοστού όγδοου έτους αντίστοιχα, με εφαρμογή των προβλεπόμενων ποσοστών μείωσης ως προς την καταβολή των ποσών στις περιπτώσεις αυτές. Για θεμελίωση από το έτος 2013 και μετά ισχύουν τα γενικά όρια ηλικίας συνταξιοδότησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Σε συνέχεια του νομοθετικού πλαισίου που παρατέθηκε αμέσως παραπάνω, εκδόθηκε υπουργική απόφαση στην οποία ωστόσο δεν περιλαμβανόταν η ρύθμιση της περίπτωσης καταβολής μειωμένης σύνταξης σε όσους θεμελίωναν το σχετικό δικαίωμα για τα έτη 2010, 2011 και 2012. Ομοίως, με σχετική εγκύκλιο, διαπιστώθηκε ότι για τις κατηγορίες αυτές τα ηλικιακά όρια που ισχύουν μεταβατικά δεν θίγονται από το ανωτέρω θεσμικό πλαίσιο, καθώς δεν επέρχεται κάποια μεταβολή σε αυτά.

Έχει, όμως και συνέχεια. Έχω περάσει τον χρόνο μου. Θα συνεχίσω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο τώρα έχει για τη δευτερολογία του ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Δεν ξέρω, κύριε Υπουργέ, τι θέλετε να πείτε στη συνέχεια και δεν ξέρω τι να πω στη δευτερολογία μου.

Πράγματι, είχε συζητηθεί το θέμα αυτό κατ’ επανάληψη στη Βουλή. Δεν είναι κάτι το τυχαίο. Όμως, τέλος του χρόνου εκπαιδευτικοί, δάσκαλοι, καθηγητές, σύμφωνα με τα ισχύοντα και με δεδομένη την εμπιστοσύνη στη διοίκηση, έκαναν συγκεκριμένες πράξεις και παραιτήθηκαν. Έτσι κινείται το θέμα, διότι υπήρξε μια φημολογία.

Εμείς ζητήσαμε -και άλλος συνάδελφός μου εδώ- τον Γενάρη του 2021 να ενημερώσετε τους ασφαλισμένους και υποψήφιους συνταξιούχους του ΕΦΚΑ, μέσω κάποιας διευκρινιστικής εγκυκλίου, για τα όρια ηλικίας, για όσους έχουν συμπληρώσει τον απαιτούμενο χρόνο ασφάλισης πριν από την 1η Γενάρη του 2022. Τι είχατε απαντήσει τότε; Θα σας πω ακριβώς τι είχατε απαντήσει και μάλιστα, στον συνάδελφό μου, τον κ. Κεγκέρογλου.

Διαβάζω: «Δεν σκοπεύουμε να αιφνιδιάσουμε. Θα ήθελα να σας ενημερώσω -λέγατε τότε- πως έχουν ήδη δοθεί οδηγίες και από τις υπηρεσίες του Γενικού Λογιστηρίου του Κράτους. Συνεπώς, θεωρώ ότι υπάρχει όλη η διαθέσιμη πληροφόρηση προς όλους τους εμπλεκόμενους.

Κλείνοντας, θα ήθελα για μια ακόμα φορά να διαβεβαιώσω ότι η ελληνική πολιτεία παραμένει ένα ευνομούμενο κράτος και σκοπός του Υπουργείου και εμού προσωπικά, είναι η απλοποίηση των κανόνων απονομής και η εμπέδωση αισθήματος ασφάλειας και εμπιστοσύνης. Αυτό γίνεται με σταθερούς κανόνες και διαφάνεια. Αυτό γίνεται με σταθερούς κανόνες και επαναλαμβάνω για πολλοστή φορά ότι το νομοθετικό πλαίσιο για την εξέλιξη των ορίων ηλικίας δεν έχει διαφοροποιηθεί, αλλά και δεν πρόκειται να αλλάξει».

Θα καταθέσω τα Πρακτικά της σχετικής συζήτησης στα Πρακτικά, κύριε Πρόεδρε.

Με άλλα λόγια, λέγατε, κύριε Υπουργέ, τότε ότι δεν θα θιγούν τα κατοχυρωμένα έως την 31-12-2021 όρια ηλικίας συνταξιοδότησης, ακόμη και στην περίπτωση που η σχετική ηλικία συμπληρώνεται και μετά από την 1η Γενάρη 2022. Και αυτά που είπατε βεβαίως σας τιμούν, γιατί είναι σύμφωνα και με την ισχύουσα νομοθεσία.

Ως προς το θέμα μας, σύμφωνα με την εγκύκλιο 920/2016, την οποία θα καταθέσω και στα Πρακτικά -όχι όλη, τμήματα τα οποία μας αφορούν- διατηρούνται τα όρια ηλικίας για μειωμένη σύνταξη στο δημόσιο. Ειδικότερα, σύμφωνα με την εγκύκλιο αυτή διατηρείται ως όριο ηλικίας για μειωμένη σύνταξη το πεντηκοστό έκτο έκτος για όσους και όσες έχουν συμπληρώσει είκοσι πενταετία το 2011 και το πεντηκοστό όγδοο έτος για όσους έχουν συμπληρώσει είκοσι πενταετία το 2012.

Διευκρινίζω ότι η εγκύκλιος του Γενικού Λογιστηρίου του Κράτους εκδόθηκε μετά από τους νόμους 4336 και 4337 του 2015, που άλλαξαν επί τα χείρω τα όρια ηλικίας, αλλά παράλληλα προέβλεψαν ότι τα κατοχυρωμένα μέχρι την 31-12-2021 μεταβατικά όρια ηλικίας ισχύουν και μετά από το έτος 2022.

Επιπλέον, στην εγκύκλιο του Γενικού Λογιστηρίου του Κράτους δεν αναφέρεται, κύριε Υπουργέ, πουθενά ότι η ισχύς των ορίων ηλικίας για μειωμένη σύνταξη σταματούν, παύουν το έτος 2021. Μάλιστα, σας αναφέρω -θα το καταθέσω και στα Πρακτικά το τμήμα αυτό- το δεύτερο παράδειγμα της εγκυκλίου, στη σελίδα είκοσι τέσσερα, που αναφέρεται σε υπάλληλο που θεμελιώνει δικαίωμα πλήρους συνταξιοδότησης μετά από το έτος 2022, αλλά δικαιούται να λάβει μειωμένη σύνταξη.

Υπάρχει μια αντίφαση, που δεν ξέρω αν είναι τιμή για τις αρμόδιες υπηρεσίες. Ποια είναι αυτή η αντίφαση; Ότι οι υπηρεσίες που εξέδωσαν αυτή την εγκύκλιο, την 920/2016, ζητούν τώρα οδηγίες. Και μάλιστα, πληροφορούμαστε -δεν ξέρω- ότι έχει αποσταλεί εκ μέρους του τομέα ερώτημα στο Νομικό Συμβούλιο του Κράτους για να αποφανθεί αυτό περί της εφαρμογής της από το Υπουργείο.

Αυτό δεν ξέρω πώς να το πω, στέλνει η υπηρεσία που εκδίδει εγκύκλιο, για να ερμηνεύσει το Νομικό Συμβούλιο του Κράτους τη δική της εγκύκλιο που η υπηρεσία δεν ξέρει να την ερμηνεύσει; Δηλαδή, σε μια στοιχειωδώς λειτουργούσα δημόσια διοίκηση πώς θα το ερμηνεύσουμε, πώς θα το πούμε αυτό; Ζητούν ερμηνεία της δικής τους εγκυκλίου από άλλη υπηρεσία;

Επιπλέον, κύριε Υπουργέ, με δεδομένο αυτό, θεωρώ ότι έχετε ευθύνες, ως Υπουργείο. Δεν είναι αποδεκτό σε ένα κράτος δικαίου να μην γνωρίζεις αν μπορείς να αποχωρήσεις με σύνταξη, ενώ υποχρεούσαι από τις διατάξεις να αποφασίσεις δεσμευτικά και με συγκεκριμένες ημερομηνίες. Δεν πρέπει να το ξέρεις; Δεν πρέπει να το πεις;

Για εμάς, στο Κίνημα Αλλαγής, είναι ξεκάθαρο τι ισχύει και το λέμε. Τα όρια μειωμένης σύνταξης, το πεντηκοστό έκτο και το πεντηκοστό όγδοο, ισχύουν και μετά από το έτος 2022, εφόσον οι ενδιαφερόμενοι είχαν συμπληρώσει είκοσι πέντε έτη ασφάλισης το 2011 ή το 2012.

Και αυτό το τεκμηριώνω νομικά -και καταλήγω, κύριε Πρόεδρε- λέγοντας ότι στο δημόσιο το συνταξιοδοτικό δικαίωμα θεμελιώνεται κατά τις κείμενες διατάξεις και με τη μέχρι τώρα πάγια εφαρμογή από το Γενικό Λογιστήριο του Κράτους και από τον ΕΦΚΑ μόνο με τη συμπλήρωση είκοσι πενταετίας και όχι με τη συμπλήρωση συγκεκριμένης ηλικίας. Η συμπλήρωση ηλικίας στο δημόσιο για λήψη μειωμένης σύνταξης, όπως, για παράδειγμα, ηλικιών πενήντα πέντε, πενήντα έξι, πενήντα οκτώ ετών, αποτελούσε δυνατότητα καταβολής σύνταξης, αλλά όχι θεμελιωτικό όρο μαζί με τον χρόνο της ασφάλισης. Θεμελιωτική προϋπόθεση, εν προκειμένω, αποτελεί μόνο η συμπλήρωση της εικοσιπενταετίας σε συγκεκριμένο χρόνο και ειδικότερα είτε το 2010 είτε το 2011 είτε το 2012.

Είναι, λοιπόν, κατ’ εμάς, ξεκάθαρο το νομικό πλαίσιο. Όσον αφορά στο ερώτημα στο Νομικό Συμβούλιο του Κράτους, δεν ξέρω τι κίνηση είναι αυτή. Ειλικρινά, θέλω να μου απαντήσετε. Εγώ, ο ίδιος, αυτό που έχω βγάλει να μην το ερμηνεύω και να ζητάω από το Νομικό Σύμβουλο του Κράτους να ερμηνεύσει τι έχω πει εγώ. Αν είναι δυνατόν αυτό να το πούμε σήμερα σε αυτή την Αίθουσα! Δυστυχώς, αυτό συμβαίνει.

Ευχαριστώ πολύ, κύριε Πρόεδρε και για την ανοχή σας.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μουλκιώτη.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε κύριε Μουλκιώτη, πρώτον, σε σχέση με τη δήλωση την οποία έκανα, εμμένω σε αυτή.. Το δεύτερο ήταν κάτι διευκρινιστικό. Αναφέρατε στην πρωτολογία σας ότι αφορά σε πολλές χιλιάδες συνταξιούχων κ.λπ.. Δεν είναι αλήθεια. Ζήτησα στοιχεία για το πόσα είναι τα άτομα που είναι συνταξιούχοι δημοσίου και τα οποία λαμβάνουν μειωμένη εθνική σύνταξη. Διότι, μην ξεχνάτε ότι σε αυτή την περίπτωση έχουμε και μείωση στην εθνική σύνταξη. Από όλους τους δημόσιους υπαλλήλους που βγαίνουν κάθε χρόνο είναι εκατοντάδες και μάλιστα, λίγες εκατοντάδες και αυτό είναι ένα νούμερο το οποίο φθίνει διαχρονικά. Όμως ακόμα και για ένα άτομο να ήταν, έχετε δίκιο. Είναι ζήτημα νόμου.

**ΓΕΩΡΓΙΟΣ ΜΟΥΛΚΙΩΤΗΣ:** Υπάρχουν δημοσιεύματα γι’ αυτόν τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Μπορώ να σας το διαβεβαιώσω αυτό.

Όπως ανέφερα και στην πρωτολογία μου, το ασφαλιστικό μας σύστημα ήταν γεμάτο από κάθε είδους εξαιρέσεις και ειδικές διατάξεις για διάφορες ομάδες εργαζομένων. Αυτό, όπως αντιλαμβάνεστε, δημιουργεί στρεβλώσεις και αδικίες, γι’ αυτό και η παρούσα Κυβέρνηση δεν αντιμετωπίζει το ασφαλιστικό με αυτόν τον τρόπο. Έχουμε αποδείξει ότι προσεγγίζουμε την κοινωνική ασφάλιση με όρους παρόντος, αλλά και μέλλοντος. Μεριμνούμε για τη διατήρηση και βελτίωση του βιοτικού επιπέδου των συνταξιούχων και αποδεικνύουμε έμπρακτα τη στήριξή μας σε εκείνους που χρήζουν μεγαλύτερης προστασίας.

Θα ήθελα να τονίσω πως το Υπουργείο Εργασίας και Κοινωνικών Υποθέσεων σέβεται απολύτως το δικαίωμα των πολιτών στον προγραμματισμό της ζωής τους και δεν προτίθεται σε καμμία περίπτωση να ανατρέψει σχέδια ζωής των ανθρώπων χωρίς προηγουμένως να τους έχει προσφέρει τον απαιτούμενο χρόνο προσαρμογής. Παραμένουμε σταθερά προσηλωμένοι στην τήρηση αυτού του συμβολαίου εμπιστοσύνης που έχουμε με τους πολίτες και το οποίο μας υποχρεώνει να εντείνουμε την ταχύτητα στο μεταρρυθμιστικό μας έργο, σεβόμενοι τους περιορισμούς που έχουν προκύψει από τις πολιτικές προηγούμενων κυβερνήσεων.

Η πρακτική του να αλλάζεις το περιεχόμενο των διατάξεων και ο σκοπός του νομοθέτη να αλλοιώνεται μέσω εγκυκλίων είναι άλλης κυβέρνησης. Το έκανε ο ΣΥΡΙΖΑ πριν. Δεν το κάνουμε εμείς και δεν θα το κάνουμε. Ο νόμος, δηλαδή, αλλάζει μόνο με νόμο. Τυχόν νομοθετικές πρωτοβουλίες για την παρούσα Κυβέρνηση υπηρετούν μόνο αυτό το αξίωμα. Διαφανείς επιλογές που λύνουν προβλήματα και δεν γεννούν νέα. Εν προκειμένω, ο νόμος είναι ο ν.4337 και ο νόμος αυτός δεν έχει αλλάξει.

Αντιλαμβάνομαι το δικαιολογημένο ενδιαφέρον, αλλά νομίζω ότι η παρούσα τουλάχιστον Κυβέρνηση δεν αλλάζει τους κανόνες αυθαίρετα και εν θερμώ. Σεβόμαστε γεγενημένα δικαιώματα και ταυτόχρονα εργαζόμαστε για τη σταδιακή ενοποίηση κανόνων και παροχών που θα αποκαταστήσουν ανισότητες και αδικίες.

Ακριβώς σε αυτό το πλαίσιο, το Υπουργείο Εργασίας και Κοινωνικών Υποθέσεων επεξεργάζεται σωρεία αιτημάτων πολιτών, αλλά και ερωτήματα από τον e-ΕΦΚΑ, από τα οποία καθίστανται εμφανή τα προβλήματα που δημιουργεί η πολυνομία και ο διάσπαρτος και συχνά αποσπασματικός χαρακτήρας των συνταξιοδοτικών διατάξεων.

Ένα από τα θέματα που τυγχάνουν επεξεργασίας στο πλαίσιο της ευρύτερης θεματικής των ορίων ηλικίας συνταξιοδότησης είναι και η διαχείριση από 1-1-2022 των ορίων ηλικίας για μειωμένη συνταξιοδότηση στο δημόσιο, με βάση θεμελίωση του δικαιώματος για τα κρίσιμα έτη: το 2010, το 2011 και το 2012.

Ακόμη, όμως και σε αυτό το πλαίσιο υπάρχουν αμφισημίες, διαφορετικές προσεγγίσεις και ερμηνείες από την πλευρά των Υπουργείων. Άλλο Υπουργείο ήταν εκείνο που έκανε αυτή την ερμηνεία τότε. Ήταν στο Γενικό Λογιστήριο του Κράτους, τώρα είναι στο Υπουργείο Εργασίας.

Ακριβώς εξαιτίας αυτού του γεγονότος και με γνώμονα την αρχή που ήδη ανέφερα, της μη ανατροπής δηλαδή, γεγενημένων δικαιωμάτων, αλλά και προκειμένου να μην διαταραχθεί άσκοπα ο προγραμματισμός εκατοντάδων οικογενειών, η πολιτική ηγεσία του Υπουργείου -εμείς δηλαδή, όχι αυτό που είπατε εσείς- ετοιμάζει ήδη ερώτημα προς το Νομικό Συμβούλιο του Κράτους, δηλαδή στον θεσμό που κάνει την ορθή νομική ερμηνεία και αντιμετώπιση των διαφορετικών ταχυτήτων που έχουν προκύψει μεταξύ των ασφαλισμένων.

Για να απαντήσω ρητά και στο δεύτερο κομμάτι του ερωτήματός σας, ανεξάρτητα από τη γνωμοδότηση του Νομικού Συμβουλίου του Κράτους, δεν πρόκειται να αφήσουμε μετέωρο κανέναν. Αυτό είναι και προσωπική μου δέσμευση εδώ, στη Βουλή και αυτό αφορά είτε όσους έχουν ήδη κάνει αίτηση είτε όσους πρόκειται να κάνουν.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Στην επόμενη ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Ευάγγελος Τουρνάς. Είναι η πέμπτη με αριθμό 483/2-3-2022 επίκαιρη ερώτηση πρώτου κύκλου της Βουλευτού Α΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Κλιματικής Κρίσης και Πολιτικής Προστασίας, με θέμα: «Θέσπιση αποζημιώσεων και επιδομάτων για τους πυροσβέστες».

Κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριε Υπουργέ, σας ευχαριστώ, κατ’ αρχάς, που είστε σήμερα εδώ για να μου απαντήσετε.

Χρειάζεται να συζητήσουμε ουσιαστικά, μια αδικία που γίνεται στους πυροσβέστες, σε ανθρώπους που τελούν ένα πολύτιμο λειτούργημα για τη σωτηρία του φυσικού περιβάλλοντος, αλλά και των ανθρώπινων ζωών και για το οποίο θα έπρεπε να είστε ιδιαίτερα ευαίσθητοι στο σύνολο, όχι μόνο εσείς, ως Υπουργός της Κυβέρνησης, ύστερα από τις μαζικές καταστροφές στην Ανατολική Αττική, τη βόρεια Εύβοια, αλλά και αλλού.

Οι πυροσβέστες συστηματικά παρέχουν υπερεργασία μέσω της επιφυλακής. Φαντάζομαι ότι το γνωρίζετε. Όμως, δεν αμείβονται όπως πρέπει γι’ αυτή. Το ζήτημα απαιτεί αφ’ ενός, τήρηση του νομικού πλαισίου στην κήρυξη των επιφυλακών και αφ’ ετέρου, την εναρμόνιση του πυροσβεστικού προσωπικού με τα ισχύοντα και στον λοιπό δημόσιο τομέα. Δηλαδή, τη θέσπιση συγκεκριμένης αποζημίωσης για κάθε ώρα εργασίας επιπλέον του ωραρίου.

Αυτή τη στιγμή υπάρχουν καταγραμμένες από συσσωρευμένα οφειλόμενα ρεπό των πυροσβεστών ενάμισι εκατομμύριο μέρες και πεντακόσιες χιλιάδες μέρες οφειλόμενης άδειας. Χρειάζεται να δοθούν οι επιβαλλόμενες λύσεις στο πρόβλημα, να χορηγηθούν τα ρεπό με ένα επίσημο, αλλά εφικτό χρονοδιάγραμμα.

Αυτό πάντως είναι δύσκολο, καθώς οι υπηρεσίες έχουν αποδυναμωθεί μετά από την αποχώρηση των εποχικών λόγω λήξης της σύμβασής τους και με τις συνταξιοδοτήσεις -τα επόμενα τρία έτη- στελεχών του Πυροσβεστικού Σώματος, που αριθμούν περί τους τρεις χιλιάδες. Οπότε, χρειάζεται να χορηγηθεί χρηματική αποζημίωση στον κάθε πυροσβέστη αναλογικά με τα οφειλόμενά του ρεπό και άδειες. Και οπωσδήποτε χρειάζεται άμεση πρόσληψη προσωπικού, για να ανταποκριθεί στις αυξημένες ανάγκες του Πυροσβεστικού Σώματος. Με αυτόν τον τρόπο, θα υπάρξει δυνατότητα σε εύλογο χρονικό διάστημα να δοθούν τα οφειλόμενα και ρεπό και άδειες.

Επίσης, χρειάζεται να καταβληθεί επίδομα 300 ευρώ στους πυροσβέστες πενταετούς υποχρεώσεως, οι οποίοι λόγω τραυματισμού κατά την εκτέλεση υπηρεσίας έχουν τεθεί σε καθεστώς υπηρεσίας γραφείου, με τον ίδιο τρόπο που ισχύει και στο μόνιμο προσωπικό.

Σύμφωνα με τη 297/9-12-2016 γνωμοδότηση του Νομικού Συμβουλίου του Κράτους, δεν δημιουργείται κώλυμα για τη θέση πυροσβέστη πενταετούς υποχρέωσης σε υπηρεσία γραφείου και αν κριθεί αρμοδίως ότι δεν έχει την ικανότητα προς τούτο, τη θέση του σε πολεμική μόνιμη διαθεσιμότητα.

Σημειωτέον ότι σύμφωνα με την παράγραφο 1 του άρθρου 16 του ν.3938/2011, χορηγείται μηνιαίο επίδομα 300 ευρώ στους υπαλλήλους των Σωμάτων Ασφαλείας και στους μόνιμους υπαλλήλους του Πυροσβεστικού Σώματος, οι οποίοι μετατάσσονται σε υπηρεσία γραφείου λόγω παθήματος κατά την εκτέλεση διατεταγμένης υπηρεσίας. Το ίδιο επίδομα χορηγείται στο αναφερόμενο προσωπικό κατά τον χρόνο αποχής από τα καθήκοντά του λόγω τραυματισμού και κατά την εκτέλεση διατεταγμένης υπηρεσίας.

Αυτό το στερούνται οι πυροσβέστες πενταετούς υποχρέωσης.

Γι’ αυτό, σύμφωνα, με τα παραπάνω, ζητάμε να λυθεί αυτή η αδικία, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Απατζίδη.

Κύριε Υφυπουργέ, έχετε τον λόγο για να απαντήσετε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κυρίες και κύριοι Βουλευτές, τα τελευταία χρόνια βιώνουμε την κλιματική αλλαγή η οποία αποτελεί ένα παγκόσμιο φαινόμενο που επηρεάζει σημαντικά τη λεκάνη της Μεσογείου, βεβαίως και τη χώρα μας, και εκδηλώνεται με υψηλές θερμοκρασίες, ξηρασία και καταστροφικές πυρκαγιές το καλοκαίρι, καθώς και με ακραία καιρικά φαινόμενα το χειμώνα.

Τα φαινόμενα αυτά, χειμώνα - καλοκαίρι, γίνονται ολοένα και πιο έντονα, ολοένα και πιο συχνά, διαμορφώνοντας μια νέα δυσμενή καθημερινότητα την οποία καλείται να αντιμετωπίσει το Πυροσβεστικό Σώμα που αποτελεί τον κατ’ εξοχήν επιχειρησιακό βραχίονα της Γενικής Γραμματείας Πολιτικής Προστασίας. Για να μπορεί, λοιπόν, το Πυροσβεστικό Σώμα να ανταποκρίνεται με αμεσότητα, πληρότητα και αποτελεσματικότητα στα έργα και την αποστολή του, προχωράμε στην αναδιάρθρωση και τον εκσυγχρονισμό του βασισμένοι στον ν.4662/2020 και στο πρόγραμμα «ΑΙΓΙΣ».

Συγκεκριμένα, προχωράμε στις εξής δράσεις: Πρώτον, αναδιάρθρωση των υπηρεσιών ανά την επικράτεια και καθορισμό της απαιτούμενης οργανικής δύναμης του Πυροσβεστικού Σώματος. Ήδη δε, ολοκληρώθηκε η σχετική μελέτη η οποία εγκρίθηκε από τα συλλογικά όργανα του Πυροσβεστικού Σώματος και τη Γενική Γραμματεία Πολιτικής Προστασίας και προωθείται ως προεδρικό διάταγμα για να αποτελέσει τη βάση ανάπτυξης του Πυροσβεστικού Σώματος σταδιακά τα επόμενα χρόνια. Δεύτερον, εκσυγχρονισμό των επικοινωνιών, του εξοπλισμού των υπηρεσιών και του μηχανολογικού εξοπλισμού με σύγχρονα συστήματα και μέσα, μέσω του προγράμματος «ΑΙΓΙΣ». Και τρίτον, εκσυγχρονισμό και κατασκευή νέων κτηριακών υποδομών μέσω ΣΔΙΤ για την κάλυψη των κατά τόπους στεγαστικών αναγκών του Πυροσβεστικού Σώματος.

Αναφορικά με τα ερωτήματα που θέσατε, πρέπει να σημειώσω ότι στην επίκαιρη ερώτηση αναφέρετε ως γεγονός ότι υπάρχουν και αυτή τη στιγμή καταγεγραμμένες οφειλόμενες αναπαύσεις, ρεπό δηλαδή, πυροσβεστών σε αριθμό εκατομμυρίων. Όμως, δεν υπάρχει τέτοια καταγραφή και σας παρακαλώ να καταθέσετε τις αποδείξεις των αριθμών που επικαλείστε.

Για να προλάβω τυχόν επίκληση σε αριθμούς που κατά καιρούς αναφέρονται σε αιτήματα συνδικαλιστικών ενώσεων, θα πρέπει να τονιστεί ότι ούτε οι φορείς αυτοί έχουν τεκμηρίωση των αριθμών που επικαλούνται. Αντίθετα, κάθε υπάλληλος του Πυροσβεστικού Σώματος έχει αυτοτελώς το δικαίωμα να πληροφορηθεί σχετικά με τις ημερήσιες αναπαύσεις που του αναλογούν και η υπηρεσία λαμβάνει διαρκώς μέτρα για χορήγηση των όποιων οφειλόμενων ημερήσιων αναπαύσεων-ρεπό κατόπιν σχετικής αίτησής τους, αφού λάβει υπ’ όψιν τις ιδιαιτερότητες του Πυροσβεστικού Σώματος. Ας μην λησμονούμε ότι οι πυροσβεστικοί υπάλληλοι δρουν κατ’ εξοχήν σε καταστάσεις επείγοντος στις οποίες διακυβεύονται ζωτικά έννομα αγαθά, όπως η ζωή, η υγεία και η ασφάλεια των πολιτών.

Ακριβώς επειδή λαμβάνονται υπ’ όψιν οι ανάγκες των πυροσβεστικών υπαλλήλων, αλλά και η ιδιαίτερη φύση της υπηρεσίας τους, με πρόσφατη διαταγή του Αρχηγού του Πυροσβεστικού Σώματος παρατάθηκε ο χρόνος διάνυσης των δικαιούμενων υπολειπόμενων ημερών κανονικής αδείας του πυροσβεστικού προσωπικού μέχρι το τέλος του 2022 ώστε να μη χαθεί καμμία ημέρα αδείας κανενός πυροσβέστη και καμμιάς πυροσβέστριας.

Για την επιπλέον του προβλεπόμενου χρόνου απασχόληση στους πυροσβέστες πενταετούς υποχρέωσης και τους πυροσβέστες εποχικής απασχόλησης εκδίδονται παγίως και διαχρονικά σχετικές υπουργικές αποφάσεις. Συγκεκριμένα, εγώ ίδιος υπέγραψα για δύο χιλιάδες τετρακόσιους ενενήντα τρεις πυροσβέστες πενταετούς υποχρέωσης αποζημίωση ύψους 5.700.000 ευρώ. Είχε προηγηθεί τον Αύγουστο του 2021 για δύο χιλιάδες επτακόσιους πυροσβέστες πενταετούς θητείας το ποσό των 3.100.000 ευρώ και για δύο χιλιάδες πεντακόσιους πυροσβέστες εποχικής απασχόλησης που προσλήφθηκαν το 2021 το ποσό των 2.600.000 ευρώ. Επίσης, το 2021 είχε δημοσιευτεί υπουργική απόφαση και καταβλήθηκαν στους δύο χιλιάδες πεντακόσιους εποχικής απασχόλησης 1.600.000 ευρώ.

Γι’ αυτά καταθέτω τα σχετικά στοιχεία στα Πρακτικά για να ενημερωθείτε όσον αφορά στα έκτακτα ποσά που αφορούσαν σε αυτήν την υπερωριακή απασχόληση την οποία έκαναν οι πυροσβέστες μας.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σχετικά με το επίδομα των 300 ευρώ για στελέχη που βρίσκονται σε αναρρωτική άδεια από ατύχημα εν υπηρεσία και σύμφωνα με τη νομοθεσία δεν λαμβάνουν οι πυροσβέστες πενταετούς υποχρέωσης, θα πρέπει να σημειωθεί ότι οι συγκεκριμένοι πυροσβέστες αποτελούν ξεχωριστή κατηγορία πυροσβεστών προσωπικού επί θητεία. Οι προβλέψεις του νόμου είναι ιδιαίτερες γι’ αυτούς και δεν επιτρέπεται να γίνει αυτόματη εξομοίωση. Ανήκουν στο ΙΚΑ, εξάλλου.

Τέλος, περιλαμβάνεται στην επίκαιρη ερώτηση το υποερώτημα τι προτιθέμεθα να πράξουμε για την άμεση πρόσληψη προσωπικού. Το ζήτημα δεν είναι να προσλάβουμε άκριτα προσωπικό, αλλά προσωπικό που να καλύπτει τις ανάγκες του Πυροσβεστικού Σώματος εν όψει των προκλήσεων της κλιματικής αλλαγής. Ανέφερα εισαγωγικά ότι έχουμε ήδη τεκμηριώσει και καταγράψει τις ανάγκες του Πυροσβεστικού Σώματος και τα χαρακτηριστικά του νέου προσωπικού πάνω στο οποίο θα πρέπει να στήσουμε το Πυροσβεστικό Σώμα για να μπορεί να ανταποκριθεί στις απαιτήσεις της κλιματικής κρίσης.

Παράλληλα, λαμβάνουμε υπ’ όψιν τις αυξημένες ανάγκες σε εξειδικευμένο προσωπικό και ήδη, όπως γνωρίζετε, κατατέθηκε στη Βουλή και εγκρίθηκε η πρόσληψη των πεντακοσίων ΕΜΟΔΕ, τις ειδικές μονάδες που θα στελεχώσουν τις πυροσβεστικές δασικές υπηρεσίες.

Θα σταματήσω εδώ γιατί θεωρώ ότι απάντησα στα πέντε ερωτήματά σας και επιφυλάσσομαι για τη δευτερολογία μου. Θα ήθελα, όμως, να κλείσω λέγοντας ότι τα παραπάνω δείχνουν ότι κινούμαστε με στόχο τον ουσιαστικό εκσυγχρονισμό και την αποτελεσματικότητα του Πυροσβεστικού Σώματος προκειμένου να ανταποκριθεί στις νέες προκλήσεις που φέρνει η κλιματική αλλαγή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υφυπουργό.

Η κ. Απατζίδη έχει τον λόγο για τη δευτερολογία της.

**ΜΑΡΙΑ ΑΠΑΤΖΙΔΗ:** Ευχαριστώ, κύριε Πρόεδρε.

Κύριε Υφυπουργέ, ουσιαστικά μου απαντήσατε γενικόλογα και με αοριστίες. Μου είπατε κάποια πράγματα τα οποία ουσιαστικά θα νομοθετηθούν κάποια στιγμή στο μέλλον. Εγώ ρώτησα, όμως, κάτι συγκεκριμένο. Επειδή άκουσα με πάρα πολύ μεγάλη προσοχή την απάντησή σας, είναι εξαιρετικά ελλιπής και ελαττωματική σε σχέση με αυτό που σας ρώτησα για τις πραγματικές ανάγκες αυτών των ανθρώπων, οι οποίοι δίνουν μάχες, είτε είναι συμβασιούχοι είτε δεν είναι, με τα σώματα τους για να σώσουν τις ανθρώπινες ζωές, τις δικές μας ζωές, στην Εύβοια, στην Ανατολική Αττική και όλο το καλοκαίρι παλεύανε για τη φύση, τις περιουσίες και την ποιότητα ζωής μας.

Οι πυροσβέστες κάθε καλοκαίρι, ξέρετε, στην Ελλάδα δίνουν μάχες με κίνδυνο της ζωής τους και πολλές φορές τραυματίζονται και πάνω στην τέλεση του καθήκοντος. Γι’ αυτούς τους πολύτιμους ανθρώπους της κοινωνίας μας, σήμερα αυτές οι πολιτικές δεν αποτελούν την ενδεδειγμένη λύση και δεν είναι και αξιοκρατικό αυτό που λέτε ότι είναι σε άλλο καθεστώς οπότε δεν το δικαιούνται.

Οι πυροσβέστες παρέχουν έκτακτες υπερεργασίες μέσω της επιφυλακής οι οποίες είναι δύσκολο να αμειφθούν όσο τους αξίζει. Γι’ αυτό είναι απολύτως απαραίτητη η θέσπιση συγκεκριμένης αποζημίωσης για κάθε ώρα εργασίας επιπλέον του ωραρίου και να δοθεί χρηματική αποζημίωση στον κάθε πυροσβέστη αναλογικά με τα οφειλόμενα ρεπό και άδειες.

Και για το ότι αυτό δεν ισχύει, επιτρέψτε μου να πω πως θεωρώ ότι κανένας άνθρωπος εργαζόμενος δεν θα διακινδυνέψει για κάτι το οποίο του το έχετε δώσει ως πολιτεία να μπει στη λογική να πάει να απαιτήσει κάτι παραπάνω. Οπότε θεωρώ ότι υπάρχουν αυξημένες ανάγκες στο Πυροσβεστικό Σώμα. Πρέπει να σκύψετε πάνω στα προβλήματα αυτών των ανθρώπων και να δοθούν και τα ρεπό και οι άδειες.

Μας προκαλεί τεράστια και δυσάρεστη εντύπωση ότι στο σύνολό της αυτή η Κυβέρνηση και σε άλλα ζητήματα δεν κάνει αυτό που πρέπει, αλλά είναι και πολύ απογοητευτική η απάντηση στο ζήτημα του να καταβληθεί ένα επίδομ, σε όποιους λόγω τραυματισμού -πολλές φορές- κατά την εκτέλεση της υπηρεσίας έχουν τεθεί σε καθεστώς υπηρεσίας γραφείου, με τον ίδιο τρόπο που ισχύει και στο μόνιμο προσωπικό.

Οι άνθρωποι αυτοί πραγματικά -και το ξέρετε καλύτερα από μένα, είμαι σίγουρη γι’ αυτό που λέω- έχουν θυσιαστεί για να σώσουν το περιβάλλον και τους ανθρώπους μας και τους αξίζει η συμπαράσταση η δική σας, της πολιτείας και είναι το ελάχιστο που μπορείτε να κάνετε γι’ αυτούς τώρα που είστε στην Κυβέρνηση. Η απροθυμία σας θα σας βγει σε κακό. Αυτό είναι το μόνο σίγουρο. Δεν είναι, όμως, αργά ακόμη και τώρα, αυτή τη στιγμή να αλλάξετε στάση και να ικανοποιηθούν τα αιτήματα αυτών των ανθρώπων.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Απατζίδη.

Τον λόγο τώρα έχει ο Υφυπουργός για την δευτερολογία του.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κάτι δεν έγινε κατανοητό από όσα σας είπα και τα έχετε μπερδέψει λίγο, γιατί εκτιμώ ότι δεν έχετε σαφή στοιχεία ή δεν τα έχετε διασταυρώσει. Μπερδέψατε τα επιδόματα, μπερδέψατε τις αποζημιώσεις των ρεπό με τα 300 ευρώ.

Κανείς δεν είπε ότι δεν δικαιούνται αποζημίωσης. Δεν είπα ποτέ ότι δεν δικαιούνται και δεν πρέπει να πάρουν τα ρεπό και τις άδειές τους. Το αντίθετο, σας απάντησα και στα πέντε ερωτήματα, ένα-ένα και αν θέλετε, ανατρέξτε στην απάντησή μου. Απάντησα, λοιπόν, στα πέντε ερωτήματα.

Εντούτοις, θα ήθελα να επισημάνω το εξής: Υποβάλατε πέντε ερωτήματα σε μία επίκαιρη ερώτηση. Όπως γνωρίζετε από τον Κανονισμό της Βουλής –και θα έπρεπε να γνωρίζετε- στο άρθρο 129 προβλέπεται ρητά ότι μία επίκαιρη ερώτηση πρέπει να αφορά σε ζητήματα άμεσης επικαιρότητας και να περιορίζεται το πολύ σε δύο ερωτήματα. Σας απάντησα και στα πέντε. Παρ’ όλα αυτά, το παραβλέπω και προχωράω.

Με ποιο ζήτημα άμεσης επικαιρότητας σχετίζεται η επίκαιρη ερώτηση που συζητείται σήμερα; Να σας πω; Με κανένα! Αντίθετα, περιλαμβάνει πάγια ερωτήματα, σχετικά με τα υπηρεσιακά ζητήματα του Πυροσβεστικού Σώματος που έχουν απασχολήσει διαχρονικά το Κοινοβούλιο και τα έχουμε απαντήσει επανειλημμένως. Υπάρχει πληθώρα, αν ανατρέξετε στα Πρακτικά, θα δείτε ότι όλα αυτά τα ερωτήματα τα οποία με ρωτάτε ως επίκαιρα έχουν απαντηθεί με τη διαδικασία του κοινοβουλευτικού ελέγχου.

Για ποιον λόγο, λοιπόν, επιλέχθηκε η οδός της επίκαιρης ερώτησης, χωρίς να συντρέχουν προϋποθέσεις που θέτει ο Κανονισμός της Βουλής;

**ΜΑΡΙΑ ΑΠΑΤΖΙΔΗ:** Απαντήστε μου, κύριε Υπουργέ!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Θα σας απαντήσω.

Φαντάζομαι, η εκτίμησή μου από τη δευτερολογία σας είναι για λόγους εντυπωσιασμού.

Εξάλλου, πέραν όσων προανέφερα στην πρωτολογία μου, θα πρέπει να γνωρίζετε ότι προβλέπονται από τον νόμο επιδόματα, όπως ενδεικτικά των ειδικών συνθηκών, τα επιδόματα αναπηρίας, του κινδύνου και ούτω καθεξής. Για δε την υπερωριακή απασχόληση, ήτοι πέραν του πενθημέρου, προβλέπονται 46 ευρώ την ημέρα και αυτά μαζί με την κοστολογημένη ώρα νυχτερινής απασχόλησης. Καταλαβαίνω ότι δεν σας το έχουν πει και δεν το ψάξατε και δεν το γνωρίζετε, κάθε πυροσβέστης που εργάζεται υπερωριακά παίρνει μέχρι 350 έως 400 ευρώ τον μήνα. Αυτό αφορά τους μονίμους υπαλλήλους, ενώ για τους πενταετείς, για τους εποχικούς, όπως σας ανέφερα, υπογράφονται ad hoc υπουργικές αποφάσεις και καταβάλλονται περίπου 11 εκατομμύρια ευρώ τον χρόνο για να πληρωθούν αυτή την έξτρα απασχόληση, τις έξτρα ημέρες.

Παρ’ όλα αυτά, εάν υπάρχουν ακόμα απορίες, σας λέω ότι μπορείτε με τον κοινοβουλευτικό έλεγχο να έρθετε, να σας τα δώσουμε, να μάθετε τις λεπτομέρειες, γιατί βλέπω ότι δεν έχετε πληροφορηθεί σωστά.

Εν πάση περιπτώσει, σε κάθε περίπτωση να ξέρετε ότι αντιλαμβάνομαι το ενδιαφέρον σας και χαίρομαι γιατί σας άκουσα να μιλάτε με θέρμη για τους πυροσβέστες μας, γιατί πρωτίστως για τους πυροσβέστες μας ενδιαφερόμαστε εμείς, η φυσική του ηγεσία που προέρχεται από τις τάξεις του Πυροσβεστικού Σώματος, γιατί είναι αίμα του Πυροσβεστικού Σώματος και έχουν μεγαλώσει και έχουν ανδρωθεί μέσα από τη φωτιά και μέσα από την πλημμύρα και έχουν φτάσει επάξια να είναι ηγεσία, προωθούν τα αιτήματά τους και μαζί τα επεξεργαζόμαστε και προσπαθούμε να βρούμε λύσεις.

Αυτό κάνουμε, κυρία Απατζίδη, προσπαθούμε να βρούμε λύσεις και χαιρόμαστε αυτή τη φορά που ανακαλύπτετε ότι, πράγματι, αξίζει ένα «μπράβο» στους πυροσβέστες, που δεν το ακούσαμε σε καμμία περίπτωση ούτε στον χιονιά ούτε τώρα στην αντιμετώπιση της πυρκαγιάς του πλοίου από κανέναν σας. Τώρα ευκαιριακά γιατί; Για ποιον; Για την πελατεία; Για τις ψήφους;

**ΜΑΡΙΑ ΑΠΑΤΖΙΔΗ:** Απαντήστε μου, κύριε Υπουργέ!

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εν πάση περιπτώσει, δεν θα σας απαντούσα έτσι, αν δεν ήσασταν έτσι στη δευτερολογία σας. Όμως, θα σας παρακαλέσω να ψάξετε, να διασταυρώσετε τα στοιχεία, να βεβαιωθείτε, για να διαπιστώσετε ότι αποζημιώνονται, ότι παίρνουν τα ρεπό τους, ότι φροντίζουμε με παράταση να πάρουν όλοι την άδεια τους, όπως θα πρέπει να πάει κάθε πυροσβέστης και κάθε πυροσβέστρια.

Ενδιαφερόμαστε να φτιάξουμε ένα Πυροσβεστικό Σώμα με ανθρώπους οι οποίοι θα μπορούν, θα είναι ικανοί να ανταποκριθούν στην αποστολή τους και θα είναι πρωτίστως ικανοποιημένοι απέναντι στην ηγεσία τους, τη φυσική και την πολιτική.

Να είστε καλά! Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τις επόμενες δύο ερωτήσεις -και τελευταίες για σήμερα- στις οποίες θα απαντήσει η Υπουργός Πολιτισμού και Αθλητισμού, η κ. Στυλιανή Μενδώνη.

Θα συζητηθεί η πέμπτη με αριθμό 496/4-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Αποκατάσταση διατηρητέων κτηρίων της Καστοριάς».

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, φέρνω στη Βουλή την Καστοριά γιατί είναι εμβληματική για την παραδοσιακή μας αρχιτεκτονική, και εγώ ως έφηβος που ενδιαφερόμουν για την αρχιτεκτονική την είχα επισκεφτεί, είχα δει αρχοντικό-αρχοντικό και είχα την ευκαιρία το 2014 να προτείνω στην Ελληνική Εταιρεία και στη συνέχεια να προτείνει στην Europa Nostra την κήρυξή της στα επτά μνημεία πανευρωπαϊκά σε κίνδυνο, και κηρύχθηκε. Δυστυχώς, μια ακόμη τότε ευκαιρία χάθηκε για την πόλη, γιατί η χρηματοδότηση που ήταν διαθέσιμη δεν αξιοποιήθηκε.

Η κατάσταση, όμως, από τότε -ήδη το 2014 ήταν δραματική- αυτή τη στιγμή είναι κάτι το αδιανόητο. Αυτή είναι η πιο εμβληματική πόλη για την παραδοσιακή αρχιτεκτονική στην Ελλάδα, γιατί έχουμε τέτοιο πλήθος βυζαντινών μνημείων σε ένα ιστορικό περιβάλλον του 17ου- 18ου αιώνα αρχιτεκτονικά, ένα περιβάλλον-γέφυρα δηλαδή μοναδικό, κάτι που δεν έχουμε άλλου. Να θυμίσω ότι αντίστοιχες πόλεις, η Οχρίδα, η Φιλιππούπολη και ως έναν βαθμό το Αργυρόκαστρο στις γειτονικές χώρες έχουν προστατευτεί. Στη χώρα μας δεν υπάρχει κάποιο τέτοιο παράδειγμα που να έχει προστατευτεί. Και τώρα καταρρέουν τα αρχοντικά τριακοσίων χρόνων.

Θα σας καταθέσω στα Πρακτικά το αρχοντικό Γκιμουρτζίνα και Σμόκου, μπορείτε να τα δείτε εδώ, κύριε Υπουργέ. Τα αρχοντικά αυτά δεν υπάρχουν, αυτή είναι η κατάσταση σήμερα, είναι τριακοσίων χρόνων. Το αρχοντικό Παπάζογλου, διακοσίων χρόνων, το αρχοντικό Παπαντίνα στον χτιστό περίβολο μιας σημαντικής εκκλησίας και ούτω καθεξής.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά όλα έχουν καταρρεύσει και καταρρέουν αυτή τη στιγμή, σπίτια τριακοσίων χρόνων, τρομερά μνημεία αυτού του τόπου.

Σας ζητάω, λοιπόν, τι μέτρα θα πάρετε για ειδικό πρόγραμμα χρηματοδότησης, πόσω μάλλον για αυτά τα αρχοντικά και οποιοδήποτε διατηρητέο τέτοιας ηλικίας και τέτοιας αρχιτεκτονικής σημασίας και αν εξετάζετε το να χρηματοδοτηθούν οι δήμοι για τη διενέργεια σωστικών και αναστηλωτικών εργασιών, όπως προβλέπει ο νόμος ότι μπορούν να κάνουν οι δήμοι και μετά να μπορούν να αποπληρωθούν σταδιακά από τους ιδιοκτήτες μέσω των δημοτικών τελών και αν μπορούν να χρησιμοποιηθούν όχι αυτά τα αρχοντικά, αλλά τα πλείστα όσα, η πλειοψηφία των διατηρητέων, να αναστηλωθούν από το κράτος και να αξιοποιηθούν ως κοινωνική στέγη για όλους αυτούς τους πολίτες. Δηλαδή ρωτάω αν έναντι των χρημάτων που θα λάβει ο ιδιοκτήτης, να μπορεί να τα χρησιμοποιήσει το κράτος για αυτούς που έχουν ανάγκη κοινωνικής στέγης για μεγάλο χρονικό διάστημα τώρα, σήμερα, που έχουμε το διπλό θέμα, να καταρρέει η πολιτιστική μας κληρονομιά και την ίδια στιγμή να μένουν χωρίς σπίτι άνθρωποι λόγω των εξώσεων και της φτώχειας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Αρσένη.

Τον λόγο έχει τώρα η Υπουργός κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, κατ’ αρχάς, όσον αφορά την πολιτιστική σημασία και αξία της Καστοριάς, δεν νομίζω ότι υπάρχει κανείς που μπορεί να την αμφισβητήσει, αλλά ας πάμε να δούμε τα συγκεκριμένα θέματα που θίγετε στην ερώτησή σας.

Στην πόλη της Καστοριάς στις προστατευτικές διατάξεις της αρχαιολογικής νομοθεσίας εμπίπτουν εξήντα επτά κτήρια με φορέα προστασίας την Εφορεία Αρχαιοτήτων Καστοριάς και την Υπηρεσία Νεωτέρων Μνημείων και Τεχνικών Έργων Ηπείρου, Βορείου Ιονίου και Δυτικής Μακεδονίας, ανάλογα με τη χρονολόγησή τους. Από αυτά τα εξήντα επτά, τα οκτώ είναι αρχοντικά αστικής αρχιτεκτονικής του 19ου αιώνα και τα πενήντα εννέα είναι μεταγενέστερα του 1830. Τα τελευταία βρίσκονται στη βόρεια συνοικία, στο Απόζαρι και στη νότια συνοικία, στον Ντολτσό.

Επιπλέον, τμήμα της πόλης έχει χαρακτηριστεί ως περιοχή που έχει ανάγκη ειδικής κρατικής προστασίας λόγω του ιδιαίτερου ιστορικού, λαογραφικού, πολεοδομικού, αισθητικού και αρχιτεκτονικού χαρακτήρα της.

Παράλληλα, η πόλη της Καστοριάς είναι παραδοσιακός οικισμός με το προεδρικό διάταγμα της 3-10-1983 και φορέας προστασίας της είναι το Υπουργείο Περιβάλλοντος και Ενέργειας. Με την ανωτέρω κήρυξη ελέγχονται από το ΥΠΕΝ όλα τα κτήρια που βρίσκονται στη συγκεκριμένη χαρακτηρισμένη περιοχή, ενώ επιπλέον ενενήντα έξι κτήρια είναι χαρακτηρισμένα ως διατηρητέα από το ΥΠΕΝ.

Επισημαίνω για να μην μπερδευόμαστε, άλλο μνημείο και άλλο διατηρητέο κτήριο. Τα ενενήντα έξι είναι χαρακτηρισμένα ως διατηρητέα και όχι ως μνημεία. Από τα εξήντα επτά κοσμικά κτήρια που προανέφερα, που υπάγονται, δηλαδή, στις διατάξεις του ν.4858, τα δεκατρία έχουν περιέλθει στην ιδιοκτησία του ελληνικού δημοσίου, εκ των οποίων επτά στο Υπουργείο Πολιτισμού και Αθλητισμού. Αν θέλετε, μπορούμε μετά να σας πω και ποια είναι.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Σύμφωνα με το άρθρο 11 του ν.4858, οι εργασίες συντήρησης, στερέωσης και αποκατάστασης ιδιόκτητων κτηρίων που έχουν χαρακτηριστεί ως μνημεία βάσει των διατάξεων του συγκεκριμένου νόμου, αποτελούν υποχρέωση του κυρίου ή νομέα αυτών, ο οποίος οφείλει να τις πραγματοποιήσει άμεσα και με δική του δαπάνη υπό την εποπτεία των Υπηρεσιών του Υπουργείου Πολιτισμού.

Το θέμα της χρηματοδότησης ή επιδοτήσεις ιδιωτών ή επιχειρήσεων που είναι ιδιοκτήτες ή νομείς διατηρητέων κτηρίων που προστατεύονται, είτε από το Υπουργείο Περιβάλλοντος είτε από το Υπουργείο Πολιτισμού, αποτελεί ένα αντικείμενο συζήτησης για το κατά πόσον μπορούν και αν τελικά θα συμπεριληφθούν στην προγραμματική περίοδο 2021 - 2027 στα προγράμματα του Υπουργείου Περιβάλλοντος και Ενέργειας, όχι του Πολιτισμού. Το Υπουργείο Πολιτισμού προφανώς είναι απολύτως θετικό και συνεργάζεται με το Υπουργείο Περιβάλλοντος γι’ αυτό.

Για τα μνημεία που ανήκουν σε φορείς του ελληνικού δημοσίου είναι προφανώς δυνατή η ένταξή τους σε χρηματοδοτικά προγράμματα, κοινοτικά κατά κύριο λόγο, πράγμα το οποίο ήδη έχει γίνει. Και σας αναφέρω το αρχοντικό Σαπουντζή, όπου στεγάζονται τα γραφεία της Εφορείας Αρχαιοτήτων Καστοριάς και το αρχοντικό Πηχιών που έχει παραχωρηθεί στον Δήμο Καστοριάς και στη συνέχεια παραχωρήθηκε στον Σύλλογο Φίλων Μακεδονικού Αγώνα. Σήμερα λειτουργεί ως μουσείο του Μακεδονικού Αγώνα. Επίσης, έχουμε το αρχοντικό Εμμανουήλ και το αρχοντικό Νεράντζη - Αϊβάζη, τα οποία βρίσκονται σε καλή κατάσταση και έχουν παραχωρηθεί και χρησιμοποιούνται από τον Δήμο Καστοριάς ως ενδυματολογικό και ως λαογραφικό μουσείο.

Για το θέμα των ετοιμορροπιών έχουμε νομοθετήσει πρόσφατα και πλέον αυτά τα οποία είναι επικινδύνως ετοιμόρροπα αντιμετωπίζονται με ταχύρρυθμες διαδικασίες μέσα από μία επιτροπή και όχι με τη χρονοβόρα διαδικασία της γραφειοκρατίας που υπήρχε στο παρελθόν.

Επίσης, οι υπηρεσίες του Υπουργείου Πολιτισμού και ιδιαίτερα η Εφορεία Αρχαιοτήτων Καστοριάς διενεργεί ελέγχους και έχει απόλυτη επίγνωση της κατάστασης των κτηρίων –επαναλαμβάνω- που είναι στην αρμοδιότητά της, άρα και στην αρμοδιότητα του Υπουργείου Πολιτισμού.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Υπουργό.

Ορίστε, κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, θέλετε να πείτε ότι το ενδιαφέρον του Υπουργείου Πολιτισμού για την πόλη της Καστοριάς, την ακρόπολη, την κιβωτό της παραδοσιακής αρχιτεκτονικής τουλάχιστον για τη βόρεια Ελλάδα, είναι τα δεκατρία κτήρια που έχετε; Αυτό μας λέτε; Μας λέτε ότι εκεί πέρα δεν είναι αρμοδιότητά σας και νίπτετε τας χείρας σας; Αυτό μας λέτε; Έχουμε, δηλαδή, να καταρρέει η πιο σημαντική πόλη αρχιτεκτονικά και μας λέτε ότι εσείς έχετε αρμοδιότητα για τα δεκατρία κτήρια; Είναι δυνατόν; Αυτό σας ενδιαφέρει, μόνο η αρμοδιότητά σας;

Το Υπουργείο Πολιτισμού δεν έχει ευθύνη γιατί χάνεται μία από τις σημαντικότερες αρχιτεκτονικά πόλεις της χώρας; Και πείτε μου αλλιώς, η Σύμβαση της Γρανάδας υπάγεται σε άλλο Υπουργείο; Δηλαδή, για το γεγονός ότι είναι υποχρεωμένη η ελληνική Κυβέρνηση να έχει επαρκές και εντατικό νομοθετικό πλαίσιο με σκοπό τη λήψη των απαραίτητων μέτρων για την εξασφάλιση προγραμμάτων αναστήλωσης όλων των σημαντικών κτηρίων, όλων των παλαιών κτηρίων, αυτό είναι σε άλλο Υπουργείο; Δεν είναι ευθύνη της Υπουργού Πολιτισμού; Ο Υπουργός Ενέργειας έχει ευθύνη γι’ αυτό; Θα αναλάβετε τις ευθύνες σας; Ως Υπουργός Πολιτισμού πώς μπορείτε να δέχεστε να καταρρέει η πόλη της Καστοριάς, να καταρρέει η Άνω Πόλη στη Θεσσαλονίκη, για την οποία εγώ προσωπικά έχω δώσει αγώνες και κατάφερα σε ηλικία είκοσι χρόνων μαζί με δύο άλλους ανθρώπους να κηρυχθούν διακόσια κτήρια διατηρητέα; Και όλα αυτά τα βλέπουμε να καίγονται και να ισοπεδώνονται! Βλέπουμε να καταρρέει κοντά μας το Λαύριο! Έχετε επισκεφτεί το Λαύριο τελευταία; Το ένα μετά το άλλο τα νεοκλασικά πέφτουν! Δεν σας ενδιαφέρει, δηλαδή, αυτό; Αυτό μας λέτε; Αν δεν είναι κηρυγμένα από το Υπουργείο Πολιτισμού, δεν έχετε ευθύνη; Αυτό ήρθατε να μας πείτε; Είναι δυνατόν;

Απαιτούμε, ανεξαρτήτως κυβέρνησης και πολιτικής κατεύθυνσης –ο πολιτισμός δεν πρέπει να έχει κόμμα και χρώμα- να λάβετε δράσεις για να προστατευτούν τα ιστορικά κέντρα που έχουν απομείνει σ αυτή την έρημη χώρα, τα ελάχιστα. Είμαστε χώρα-παρίας πανευρωπαϊκά στο κομμάτι της διατήρησης της πολιτικής μας κληρονομιάς. Λέμε μεγάλα λόγια για την ιστορία και τους εθνικισμούς. Όταν είναι να σώσουμε τα κτήρια που είναι η μνήμη και οτιδήποτε άλλο συνιστά τη μνήμη, εκεί πέρα θυσία όλα στα συμφέροντα.

Σας καλούμε να λάβετε μέτρα για να προστατευτεί ό,τι έχει απομείνει από την Καστοριά και ό,τι έχει πέσει να αποκατασταθεί με βάση τις φωτογραφίες. Δεν σας αρέσουν τα μέτρα που προτείνω; Πείτε μας τι μέτρα θα πάρετε. Δεν μπορείτε να μας λέτε, όμως, ότι δεν είναι αρμοδιότητά σας. Διότι αυτό μας είπατε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Αρσένη, πραγματικά, ή δεν καταλαβαίνετε ή δεν θέλετε να καταλάβετε. Με ρωτάτε ως Υπουργό Πολιτισμού και σας απαντώ με την ιδιότητά μου αυτή. Οι Υπουργοί έχουν αρμοδιότητες, κύριε Αρσένη, και προφανώς το Υπουργείο Πολιτισμού έχει τεράστια ευθύνη για την πολιτιστική κληρονομιά της Καστοριάς, η οποία είναι η βυζαντινή ή μέχρι το 1830 για τα συγκεκριμένα κτήρια τα οποία σας είπα. Στην ερώτησή σας αναφέρεστε σε οικίες. Εάν θέλετε να μιλήσουμε για το βυζαντινό πολιτιστικό απόθεμα της Καστοριάς, θα το κάνω με πολύ μεγάλη χαρά, διότι το Υπουργείο Πολιτισμού γι’ αυτό που έχει αρμοδιότητα μεριμνά συστηματικά και έχει διαθέσει δεκάδες εκατομμύρια τόσο από τα συγχρηματοδοτούμενα προγράμματα, όσο και τώρα από το Ταμείο Ανάκαμψης. Τα μνημεία της Καστοριάς έχουν συμπεριληφθεί και στο πρόγραμμα των πολιτιστικών διαδρομών του Ταμείου Ανάκαμψης.

Επομένως, μη συζητάτε. Αν παρακολουθούσατε λίγο την επικαιρότητα και αν η επίκαιρη ερώτησή σας αφορούσε την επικαιρότητα –διότι φαίνεται ότι συνηθίζετε να μη χρησιμοποιείτε τον Κανονισμό της Βουλής, όταν κάνετε επίκαιρες ερωτήσεις- τότε θα ξέρατε πάρα πολύ καλά τι κάνει το Υπουργείο Πολιτισμού για την Καστοριά.

Αυτό, λοιπόν, που έχω να σας πω, είναι ότι επειδή με ρωτάτε ως Υπουργό Πολιτισμού, σας λέω ότι η αρμοδιότητα με βάση την αρχαιολογική νομοθεσία αφορά από το σύνολο των κτηρίων των νεώτερων της Καστοριάς τα εξήντα επτά. Διότι αυτό με ρωτάτε. Με αυτή την ιδιότητά μου ερωτώμαι και όχι γιατί δεν μας ενδιαφέρει.

Από κει και πέρα, σας είπα ότι το Υπουργείο Πολιτισμού δρα μαζί με το Υπουργείο Περιβάλλοντος, διότι υπάρχει συναρμοδιότητα. Προφανώς δεν περιμένω να καταλαβαίνετε, δεν είναι δουλειά σας να καταλάβετε τη διαφορά των δύο κηρύξεων. Υπάρχουν αρμοδιότητες στα Υπουργεία. Ακριβώς, λοιπόν, γι’ αυτό, το Υπουργείο Πολιτισμού με το Υπουργείο Περιβάλλοντος ασχολείται για να βρει λύση και να χρηματοδοτήσει ιδιώτες, διότι η χρηματοδότηση των ιδιωτών υπάγεται σε πολύ συγκεκριμένες διαδικασίες, μέσω της επόμενης προγραμματικής περιόδου 2021 - 2027. Αυτό σας είπα και νομίζω ότι ήμουν πάρα πολύ σαφής.

Από εκεί και πέρα, εάν θέλετε να μάθετε με λεπτομέρειες ποια μνημεία, πότε, μέσω ποιων προγραμμάτων και ποια κτήρια έχουν αποκατασταθεί, αποκαθίστανται ή έχουν εξασφαλιστεί οι χρηματοδοτήσεις για την αποκατάστασή τους στην Καστοριά, δεν έχετε παρά να μας τα ζητήσετε και με πολλή χαρά θα τα υποβάλουμε.

Σας το λέω, λοιπόν, γιατί προφανώς δεν αντιληφθήκατε τη διαφορά που είπα ανάμεσα στα εξήντα επτά και τα δεκατρία. Δεν αντιληφθήκαμε αυτό που είπα ότι είναι δημόσια κτήρια, δημόσια ακίνητα. Αυτή είναι η μία κατηγορία και με αυτή ασχολείται το Υπουργείο Πολιτισμού. Τα ιδιωτικά κτίσματα προσπαθεί να τα εντάξει μαζί με το Υπουργείο Περιβάλλοντος στο πρόγραμμα του Υπουργείου Περιβάλλοντος, για να χρηματοδοτηθούν οι ιδιώτες. Σήμερα η νομοθεσία είναι δεσμευτική. Και το κάνουμε αυτό γιατί, ακριβώς, καταλαβαίνουμε ότι τα διατηρητέα κτήρια και τα κηρυγμένα μνημεία έχουν απαιτήσεις πολύ συγκεκριμένες που σημαίνουν μεγαλύτερο κόστος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Επειδή, λοιπόν, με την ερώτησή σας ρωτάτε τι κάνει το Υπουργείο Πολιτισμού και τι έχει κάνει, εκτός από αυτά που σας είπα, σας λέω ότι αυτή τη στιγμή έχουμε εκπονήσει πρόγραμμα πολιτιστικών διαδρομών, στο οποίο εντάσσονται εκτός από τα μνημεία που συγκεκριμένα προανέφερα, τα αρχοντικά Νεράντζη - Αϊβάζη, Τσιατσιαπιά, Τζώρτζη, Σαχίνη, Σκούταρη, Νατζίμπ, Μπασάρα, αδελφών Εμμανουήλ και Σαπουντζή.

Επιπλέον, ετοιμάζονται μελέτες ωρίμανσης για το αρχοντικό Νατζή στην περιοχή του Ντολτσού, για το αρχοντικό Σκούταρη στην ίδια περιοχή και για μία σειρά άλλων νεότερων χαρακτηρισμένων μνημείων. Όλα αυτά που σας είπα δεν δείχνουν ούτε ότι το Υπουργείο Πολιτισμού δεν ενδιαφέρεται για τα συγκεκριμένα μνημεία κατά την αρμοδιότητά του ούτε ότι η Κυβέρνηση, δηλαδή, τα δύο συναρμόδια Υπουργεία Περιβάλλοντος και Πολιτισμού, δεν ενδιαφέρονται για το πολιτιστικό απόθεμα της Καστοριάς.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Υπουργό.

Προχωρούμε στην επόμενη και τελευταία ερώτηση για σήμερα, στην έκτη με αριθμό 488/3-3-2022 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του ΣΥΡΙΖΑ του κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού με θέμα: «Αποκλεισμός πολιτιστικών έργων στην Ελλάδα στο πλαίσιο κυρώσεων της Ελλάδος κατά της Ρωσίας».

Κύριε Σκουρολιάκο, έχετε τον λόγο για την πρωτολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Το Υπουργείο Πολιτισμού και Αθλητισμού ανακοίνωσε πως η Υπουργός Πολιτισμού και Αθλητισμού Λίνα Μενδώνη έδωσε οδηγίες να ανασταλεί οποιαδήποτε υλοποίηση, συνεργασία, προγραμματισμός ή συζήτηση εκδηλώσεων με ρωσικούς πολιτιστικούς οργανισμούς. Με την ανακοίνωση αυτή το Υπουργείο προχωρά σε ακυρώσεις παραστάσεων Ρώσων δημιουργών, όπως η μετάδοση στο Μέγαρο Μουσικής Αθηνών της «Λίμνης των Κύκνων» του Τσαϊκόφσκι. Σε αντίθεση με την πρακτική που ακολουθείται σε χώρες του δυτικού κόσμου στις οποίες λαμβάνονται αποφάσεις ακύρωσης πολιτιστικών εκδηλώσεων, στη χώρα μας οι ακυρώσεις γίνονται απευθείας από την αρμόδια Υπουργό. Τονίζουμε ότι, όπως έγινε γνωστό από την ειδησεογραφία, εντός της Ρωσίας υπάρχουν φωνές από ανθρώπους του πολιτισμού κατά της εισβολής των ρωσικών στρατευμάτων στην Ουκρανία. Είναι επομένως ,,τουλάχιστον απαράδεκτη μια πράξη φίμωσης του πολιτισμού που από τη φύση του είναι ενάντια στον πόλεμο.

Η συγκεκριμένη απόφαση είναι απαράδεκτη και στρέφεται ενάντια στον πολιτισμό, που παράγει ειρήνη και φιλία μεταξύ των λαών. Αποτελεί πρωτοφανές γεγονός στη σύγχρονη ιστορία όχι μόνο της Ελλάδας αλλά και της Ευρώπης. Ας φανταστούμε κατά τη διάρκεια του Β΄ Παγκοσμίου Πολέμου να είχαν απαγορευτεί τα έργα του Μπετόβεν. Επομένως, οι πράξεις απαγόρευσης πολιτιστικών έργων δεν λειτουργούν αποτρεπτικά στον πόλεμο αλλά τον ενισχύουν.

Με βάση τα παραπάνω, ερωτάται η αρμόδια Υπουργός για ποιον λόγο αποφάσισε τη φίμωση πολιτιστικών έργων Ρώσων καλλιτεχνών στη χώρα μας, αν έχει μεριμνήσει το αρμόδιο Υπουργείο για τον τρόπο που θα αποζημιωθούν οι εγχώριοι οργανισμοί που έχουν προγραμματίσει συνεργασίες, καθώς και για το πώς θα αποζημιωθούν οι Έλληνες καλλιτέχνες που επρόκειτο να συμμετάσχουν στις ακυρωμένες εκδηλώσεις.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Σκουρολιάκο.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Βουλευτά, ευχαριστώ πολύ για την ερώτηση, γιατί για άλλη μια φορά αποδεικνύεται η προσφιλής σας τακτική να ερμηνεύετε κατά το δοκούν συγκεκριμένα δεδομένα.

Η ανακοίνωση την οποία αφορά η ερώτησή σας αναφέρει το εξής: «Η Υπουργός Πολιτισμού έδωσε οδηγίες να ανασταλεί οποιαδήποτε υλοποίηση, συνεργασία, προγραμματισμός ή συζήτηση εκδηλώσεων με ρωσικούς πολιτιστικούς οργανισμούς».

Μέσα στο κείμενό σας κάνετε λόγο για ακύρωση. Κατ’ αρχάς άλλο η αναστολή, άλλο η ακύρωση. Αναφέρετε ότι το Υπουργείο ακύρωσε παραστάσεις Ρώσων δημιουργών -κατά λέξη το λέτε αυτό- όπως η μετάδοση στο Μέγαρο Μουσικής Αθηνών της «Λίμνης των Κύκνων» του Τσαϊκόφσκι. Η ανακοίνωση αναφέρεται σε πολιτιστικούς οργανισμούς και όχι σε Ρώσους δημιουργούς. Ο Τσαϊκόφσκι, αν δεν κάνω λάθος, δεν είναι ρωσικός κρατικός οργανισμός. Δεν μπορείτε να διαφωνήσετε σε αυτό.

Σκοπίμως αποσιωπάτε για να εξυπηρετήσετε μικροκομματικές σκοπιμότητες ότι η παράσταση της «Λίμνης των Κύκνων» του Τσαϊκόφσκι επρόκειτο να μεταδοθεί στο Μέγαρο την Κυριακή 6 Μαρτίου σε απευθείας μετάδοση από τη Μόσχα στο πλαίσιο του κύκλου «The Bolshoi Ballet Live from Moscow».

Επιπλέον, αποκρύπτετε ότι η εταιρεία «PATHE LIVE», ο παγκόσμιος δηλαδή διανομέας των «Bolshoi Ballet Live» ανέβαλε η ίδια τη μετάδοση της παράστασης ανακοινώνοντας: «Η τέχνη και ο πολιτισμός είναι παράπλευρες απώλειες του σημερινού γεωπολιτικού πλαισίου. Παραμένουμε προσκολλημένοι στη συνεργασία μας με το Θέατρο Μπολσόι. Ωστόσο έπειτα από συζήτηση ελήφθη η απόφαση να αναβληθεί η προβολή μέχρι νεωτέρας». Αυτά τα λέει ο παγκόσμιος διανομέας των Μπολσόι.

Είμαι βέβαιη ότι αντιλαμβάνεστε απολύτως τη διαφορά του δημιουργού, του Ρώσου δημιουργού, του Ρώσου καλλιτέχνη από τον ρωσικό πολιτιστικό κρατικό οργανισμό. Όμως οι εμμονές σας δεν σας επιτρέπουν να το ομολογήσετε και σας οδηγούν σε μια παρερμηνεία και σε μια διαστρέβλωση των δεδομένων. Το Εθνικό Θέατρο, εδώ στην Αθήνα, έχει εντάξει στον προγραμματισμό του τον «Αυτόχειρα» του Ρώσου συγγραφέα Νικολάι Έντμαν. Βλέπετε να έχουμε κανένα πρόβλημα με τα δημιουργήματα της ρωσικής διανόησης;

Κύριε Βουλευτά, δεν έχω την απαίτηση να γνωρίζετε ότι στο διοικητικό συμβούλιο των Μπολσόι έχουν διοριστεί πρόσωπα που στηρίζουν απολύτως την πολιτική Πούτιν και τις επιλογές του.

Θα περίμενα, όμως, να μπορείτε να αντιληφθείτε τι θα σήμαινε, τι μήνυμα θα έστελνε η Αθήνα, τη στιγμή που η Ρωσία σφυροκοπά ένα ανεξάρτητο κράτος, στην Ελλάδα να χειροκροτούμε σε live μετάδοση στο Μέγαρο Μουσικής τα κρατικά μπαλέτα Mπολσόι. Θα περίμενα, δηλαδή, να αντιληφθείτε αυτό που αντιλαμβάνεται όλος ο δυτικός κόσμος, όταν σε όλη την Ευρώπη και την Αμερική ανεστάλησαν αντιστοίχως συνεργασίες με τους ρωσικούς κρατικούς πολιτιστικούς φορείς. Η Βασιλική Όπερα του Λονδίνου ακύρωσε σειρά ήδη προγραμματισμένων παραστάσεων των ίδιων μπαλέτων. Η Μητροπολιτική Όπερα της Νέας Υόρκης ανακοίνωσε ότι κόβει όλους τους δεσμούς της με Ρώσους καλλιτέχνες και οργανισμούς οι οποίοι συνδέονται με τον Ρώσο πρόεδρο. Η Φιλαρμονική Ορχήστρα του Μονάχου απέλυσε τον Ρώσο διευθυντή ορχήστρας λόγω της υποστήριξής του προς τις ενέργειες του Προέδρου Πούτιν. Η Σκάλα του Μιλάνου και η Φιλαρμονική του Αμβούργου έκοψαν τους δεσμούς τους με τον ίδιο. Το Carnegie Hall και η Φιλαρμονική της Βιέννης διέκοψαν τη συνεργασία με δύο Ρώσους καλλιτέχνες λόγω των σχέσεών τους με τον Πούτιν. Η Συμφωνική Ορχήστρα του Παρισίου ακύρωσε για τον ίδιο λόγο συναυλίες.

Η οδηγία, λοιπόν, του Υπουργείου Πολιτισμού εντάσσεται στο πλαίσιο της παγκόσμιας αντίδρασης για μη συνεργασία με ρωσικούς κρατικούς φορείς ή φορείς που χρηματοδοτούνται, είτε στηρίζουν είτε στηρίζονται από το ρωσικό κράτος.

Μη μιλάτε, λοιπόν, όπως λέτε στην ερώτησή σας, για φίμωση και λογοκρισία του ρωσικού πολιτισμού ούτε περί πρωτοφανούς γεγονότος. Το πρωτοφανές γεγονός, κύριε Βουλευτά, είναι το γενικό καλλιτεχνικό εμπάργκο παγκοσμίως. Εξίσου πρωτοφανής είναι και η δική σας στείρα ιδεολογική εμμονή. Προφανώς είτε δεν γνωρίζετε τι συμβαίνει στον κόσμο είτε προσπαθείτε για μια ακόμη φορά να δημιουργήσετε εντυπώσεις διαστρεβλώνοντας πλήρως την πραγματικότητα.

Το Υπουργείο Πολιτισμού και Αθλητισμού επί της δικής μας, τουλάχιστον, διακυβέρνησης ουδόλως παρεμβαίνει στον καλλιτεχνικό προγραμματισμό των εποπτευόμενων φορέων του οι οποίοι είναι απόλυτα ανεξάρτητοι και αρμόδιοι να λάβουν τις αποφάσεις τους. Και αυτό το ξέρετε πολύ καλά. Εάν υπήρχε παρεμβατισμός θα ήσαστε οι πρώτοι που θα το μαθαίνατε.

Και για να απαντήσω και στο δεύτερο ερώτημά σας, σύμφωνα με τα στοιχεία των εποπτευόμενων φορέων του Υπουργείου Πολιτισμού, επισημαίνω ότι η αναβολή των προγραμματισμένων εκδηλώσεων και των παραστάσεων δεν επηρεάζει καθόλου τον οικονομικό προϋπολογισμό τους, καθώς δεν είχαν προχωρήσει ούτε προτίθενται να προχωρήσουν σε σύναψη συμβάσεων και την οργάνωση εκδηλώσεων με ρωσικούς κρατικούς φορείς. Στις περιπτώσεις αναβολής αντίστοιχων εκδηλώσεων δεν προκύπτουν οικονομικές υποχρεώσεις έναντι Ελλήνων καλλιτεχνών που θα συμμετείχαν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Υπουργό.

Κύριε Σκουρολιάκο, έχετε τον λόγο για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Δυστυχώς για την κυρία Υπουργό, δυστυχώς για την Κυβέρνηση, δυστυχώς για όλους εμάς ως λαός που απαγορεύσαμε τη μετάδοση, τη διακίνηση έργων τέχνης. Δυστυχέστατα!

Συγκεκριμένα, η οδηγία της κυρίας Υπουργού αναφέρει πως αναστέλλεται οποιαδήποτε υλοποίηση, συνεργασία, προγραμματισμός ή συζήτηση εκδηλώσεων με ρωσικούς πολιτιστικούς οργανισμούς. Αυτή η απαγόρευση συμπεριέλαβε και τη διεθνούς φήμης υψίφωνο Ντινάρα Αλίεβα, η οποία επρόκειτο να πρωταγωνιστήσει σε γκαλά όπερας του Μεγάρου Μουσικής Αθηνών.

Και, βεβαίως, ναι είμαι σε θέση με απόλυτη βεβαιότητα να σας καθησυχάσω ότι ο Τσαϊκόφσκι ουδέποτε ψήφισε Πούτιν.

Δεν φτάνει όμως αυτό, εδώ έχουμε και καινούργια. Ο πιανίστας κ. Πάνος Γαλανόπουλος καταγγέλλει ότι το ρεσιτάλ του Γκριγκόρι Σοκόλοφ έχει απενεργοποιηθεί από το σύστημα μέχρι νεωτέρας, δηλαδή ύστερα από απόφαση της Υπουργού Πολιτισμού, εξαιτίας της εισβολής της Ρωσίας στην Ουκρανία και της κατάστασης που επικρατεί.

Κόψατε και τον Σοκόλοφ, τη στιγμή που το προχθεσινό ρεσιτάλ του στη Νυρεμβέργη δεν ακυρώθηκε. Την Κυριακή 13 Μαΐου εμφανίζεται ο Σοκόλοφ στη Βιέννη κανονικά και την Παρασκευή 18 Μαρτίου στην Οστράβα της Τσεχίας. Ούτε οι Αυστριακοί ούτε κανένας άλλος από αυτούς που ανέφερα, βεβαίως, είναι υπέρ του Πούτιν.

Κύριε Πρόεδρε, η παραχάραξη όμως των γεγονότων συνεχίζεται. Η Υπουργός Πολιτισμού και συγκεκριμένα, στο κείμενο της διακήρυξης των Υπουργών Πολιτισμού, παραποίησε επίσημο έγγραφο της Ευρωπαϊκής Ένωσης.

Κείμενο διακήρυξης Υπουργών Πολιτισμού, Οπτικοακουστικών Μέσων: Προσέθεσε η Υπουργός, κύριε Πρόεδρε, στη διακήρυξη ανύπαρκτη απόφαση περί διακοπής των σχέσεων της Ευρωπαϊκής Ένωσης με πολιτιστικούς οργανισμούς της Ρωσίας. Σύμφωνα με ανακοίνωση του Υπουργείου Πολιτισμού, «στη διακήρυξή τους οι Υπουργοί Πολιτισμού, Οπτικοακουστικών Μέσων κ.λπ., τόνισαν ότι πρέπει να διακοπούν οι σχέσεις της Ευρωπαϊκής Ένωσης με πολιτιστικούς οργανισμούς της Ρωσίας, καθώς η τέχνη χρησιμοποιείται ως όργανο προπαγάνδας».

Σε κανένα σημείο όμως της απόφασης των υπουργών αυτών δεν υπήρχε καμμία τέτοια αναφορά. Είναι δυνατόν η Κυβέρνηση να παραποιεί ευρωπαϊκή διακήρυξη παραπληροφορώντας τους Έλληνες, για να δικαιολογήσει εκ των υστέρων σαν δήθεν ευρωπαϊκές τις αποφάσεις της για τους ρωσικούς πολιτιστικούς οργανισμούς;

Πρόκειται για μια αήθη επιχείρηση παραπληροφόρησης της ελληνικής γνώμης, κύριε Πρόεδρε, την ίδια ώρα που όλο και περισσότεροι Ρώσοι καλλιτέχνες -αναλαμβάνοντας το κόστος της δημόσιας διαφωνίας τους με την κυβέρνηση του Πούτιν- τάσσονται αναφανδόν εναντίον της εισβολής της χώρας τους στην Ουκρανία. Καλλιτεχνικοί διευθυντές κρατικών θεάτρων και καλλιτεχνικές προσωπικότητες κύρους παραιτούνται.

Τι έκανε το Εθνικό Θέατρο της Ρουμανίας, κύριε Πρόεδρε; Μεταφέρει πρόσφυγες από την Ουκρανία και στέλνει φάρμακα, ρούχα, τρόφιμα, παιχνίδια. Εμείς σπεύσαμε να στείλουμε Καλάσνικοφ, να τσακωθούν μεταξύ τους. Και ξέρετε κάτι; Οι αντίπαλοι κάποια στιγμή τα βρίσκουν. Αυτοί οι οποίοι χάνουν ,οι εκτεθειμένοι, είναι εκείνοι οι οποίοι βρέθηκαν δίπλα στους αντιπάλους.

Για να τελειώσω, κύριε Πρόεδρε, θέλω να πω ότι, δυστυχώς, αυτή η Κυβέρνηση κάνει αυτό που ξέρει πάρα πολύ καλά: τη φίμωση. Δεν είναι πρώτη φορά και ελπίζουμε ότι θα είναι η τελευταία, η «παλιά μου τέχνη κόσκινο» της απαγόρευσης του οτιδήποτε με το οποίο διαφωνεί.

Ήρθε αυτή η Κυβέρνηση με σκοπό, όπως διακηρύχθηκε και από τους Υπουργούς, να τελειώνει με την ιδεολογική ηγεμονία της Αριστεράς. Πώς θα τελειώνει με την ιδεολογική ηγεμονία της Αριστεράς; Απαγορεύοντας τον Τσαϊκόφσκι; Δυστυχώς, η χώρα μας έγινε για άλλη μια φορά ρεζίλι διεθνώς.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Χαίρομαι πάρα πολύ για την απάντηση του κ. Σκουρολιάκου, γιατί απλώς επιβεβαιώνει αυτά τα οποία είπα. Επιμένει ότι κόψαμε τον Τσαϊκόφσκι, ενώ κόψαμε τα Μπολσόι.

Κι έρχεται να μας πει ότι ήταν μαγνητοσκοπημένη η παράσταση των Μπολσόι. Λοιπόν δεν ήταν. Ήταν live. Φανταστείτε, λοιπόν, να χειροκροτεί η Αθήνα τα Μπολσόι και τους Ρώσους καλλιτέχνες, τη στιγμή που σφυροκοπάει η Ρωσία την Ουκρανία. Αυτό το μήνυμα θέλετε να εκπέμψετε εσείς και το κόμμα σας;

Μιλάτε για τον Σοκόλοφ. Λοιπόν, καταθέτω στα Πρακτικά της Βουλής τη σημερινή ανακοίνωση του Μεγάρου για ποιον λόγο αναβλήθηκε η παράσταση του Σοκόλοφ.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κι έρχεστε και μου λέτε για παραχάραξη. Προφανώς δεν έχετε αντιληφθεί τι σημαίνει παραχαράσσω έγγραφο. Παραχαράσσω έγγραφο σημαίνει παρεμβαίνω επί του επίσημου εγγράφου.

Σας καταθέτω, λοιπόν, τη διακήρυξη των Υπουργών Πολιτισμού, την οποία με ιδιαίτερη τιμή προσυπέγραψα, έτσι όπως είναι στο σάιτ του Υπουργείου, για να δείτε αν υπάρχει παραχάραξη ή όχι.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Σκουρολιάκο, λυπάμαι γιατί φαίνεται ότι δεν έχετε αντιληφθεί τι συμβαίνει γύρω μας. Ζούμε την απρόκλητη και αδικαιολόγητη επιθετικότητα της Ρωσικής Ομοσπονδίας εναντίον της Ουκρανίας.

Η αναβολή των παραστάσεων σε όλον τον κόσμο έχει τον ίδιο σκοπό, να αντιταχθεί στη βιαιότητα του πολέμου. Είναι μια θαρραλέα έκφραση έντονης αποδοκιμασίας και αποστροφής κατά της εισβολής και της καταστροφής μιας δημοκρατικής χώρας.

Προφανώς γνωρίζουμε -να είστε σίγουρος γι’ αυτό- και αναγνωρίζουμε την καλλιτεχνική αξία των έργων της ρωσικής παράδοσης και κουλτούρας. Οι Ρώσοι καλλιτέχνες και οι δημιουργίες τους ανήκουν στον κοινό μας πολιτισμό. Το ξέρουμε πάρα πολύ καλά, γι’ αυτό και δεν αναφερόμαστε σε Ρώσους καλλιτέχνες και δημιουργούς.

Είμαστε όμως αντίθετοι στο οποιοδήποτε μέσον ενίσχυσης της ρωσικής προπαγάνδας μέσω της τέχνης -και μη μου πείτε ότι εσείς δεν το ξέρετε αυτό- και του ρωσικού προϋπολογισμού, ο οποίος χρηματοδοτεί στρατιωτικές επιχειρήσεις που στρέφονται κατά αμάχων. Η αντίδραση στην προβολή του ρωσικού πολιτισμού έχει και οικονομικές επιπτώσεις και εμπίπτει σε ένα γενικότερο εμπάργκο. Δεν γίνεται να είμαστε αμέτοχοι. Δεν γίνεται να δείχνουμε ότι δεν συμβαίνει τίποτε.

Στο εσωτερικό της Ρωσίας καλλιτέχνες συμμετέχουν στο αντιπολεμικό κίνημα, διαμαρτύρονται για τον αδελφοκτόνο, όπως δηλώνουν οι ίδιοι, πόλεμο της Ρωσίας κατά της Ουκρανίας, Ρώσοι καλλιτεχνικοί διευθυντές σημαντικότατων κρατικών οργανισμών παραιτούνται διαμαρτυρόμενοι για την εισβολή της χώρας τους στην Ουκρανία και για τα εγκλήματα πολέμου που διαπράττονται εκεί.

Πρώτη παραιτήθηκε η καλλιτεχνική διευθύντρια του Κρατικού Θεάτρου Μέγερχολντ. Ακολούθησε η αποχώρηση του καλλιτεχνικού διευθυντή του Θεάτρου Μαγιακόφσκι και του καλλιτεχνικού διευθυντή του Θεάτρου Βαχτάγκοφ της Μόσχας, ενώ εγκατέλειψε τη Μόσχα και ο χορογράφος των Μπολσόι. Όταν αυτοί οι άνθρωποι συμπεριφέρονται έτσι, εσείς μας λέτε γιατί δεν αφήσαμε live τα Μπολσόι να χειροκροτηθούν στην Αθήνα. Αυτό μας λέτε.

Λοιπόν, να είστε σίγουρος ότι αυτή η Κυβέρνηση και το Υπουργείο Πολιτισμού και προσωπικά εγώ καταδικάζω την απρόκλητη επιθετικότητα. Δεν μπορούμε να είμαστε θεατές σε αυτά που συμβαίνουν.

Κύριε Βουλευτά, το ανάθεμα οφείλατε να το ρίξετε στη βιαιότητα και την απανθρωπιά του πολέμου που κήρυξε το ρωσικό κράτος κατά του ανεξάρτητου κράτους και της Δημοκρατίας της Ουκρανίας, όχι να εκτοξεύετε παραληρηματικούς μύδρους…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ήμουν ξεκάθαρος!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Σκουρολιάκο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Μην ψαρεύετε σε θολά νερά.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** … και παραπλανητικά ψεύδη για αντιπολιτευτικούς και μόνο σκοπούς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Για τη λογοκρισία μιλήστε!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Σας άκουσα με πάρα πολλή προσοχή, κύριε Σκουρολιάκο. Δεν σας διέκοψα.

Λέω, λοιπόν, ότι αντί να εκτοξεύετε παραληρηματικούς μύδρους και παραπλανητικά ψεύδη για αντιπολιτευτικούς και μόνο σκοπούς, ελάτε στην πραγματικότητα, αυτή τη ζοφερή πραγματικότητα του πολέμου.

Προφανώς τα αντιπολεμικά αντανακλαστικά σας βρίσκονται σε ύπνωση. Οφείλετε να μην ξεχνάτε ότι η Ελλάδα είναι η Δύση, η Ελλάδα είναι η Ευρώπη, ότι η Ευρώπη πιστεύει στη δημοκρατία, την ανεξαρτησία, την κυριαρχία και την εδαφική ακεραιότητα των χωρών εντός των διεθνών αναγνωρισμένων τους συνόρων. Αυτή είναι η Ευρώπη, κύριε Σκουρολιάκο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Πώς; Με λογοκρισίες πορεύεστε;

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κυρία Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.49΄ λύεται η συνεδρίαση για τη Δευτέρα 14 Μαρτίου 2022 και ώρα 17.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Καλό σας βράδυ. Πάντα με υγεία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**