(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΑ΄

Τρίτη 15 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 16 Μαρτίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Αντιπροέδρου της Κυβέρνησης: «Ενιαία Αρχή Δημοσίων Συμβάσεων και άλλες διατάξεις του Υπουργείου Δικαιοσύνης.», σελ.

ΠΡΟΕΔΡΕΥΟΝΤΕΣ

ΒΙΤΣΑΣ Δ., σελ.

ΚΑΚΛΑΜΑΝΗΣ Α., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΤΣΑΣ Δ. , σελ.   
 ΒΡΟΥΤΣΗΣ Ι. , σελ.   
 ΚΑΚΛΑΜΑΝΗΣ Ν. , σελ.   
 ΚΑΣΤΑΝΙΔΗΣ Χ. , σελ.

ΜΠΟΥΡΑΣ ., σελ.

ΠΙΚΡΑΜΜΕΝΟΣ Π. , σελ.   
 ΣΑΚΟΡΑΦΑ Σ. , σελ.   
 ΧΑΤΖΗΓΙΑΝΝΑΚΗΣ Μ. , σελ.   
  
Β. Επί του σχεδίου νόμου του Αντιπροέδρου της Κυβέρνησης:  
 ΑΔΑΜΟΠΟΥΛΟΥ Α. , σελ.   
 ΑΛΕΞΟΠΟΥΛΟΥ Χ. , σελ.   
 ΒΡΟΥΤΣΗΣ Ι. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΑΡΑ Α. , σελ.   
 ΓΡΗΓΟΡΙΑΔΗΣ Κ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΜΙΝΗΣ Γ. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΣΤΑΝΙΔΗΣ Χ. , σελ.   
 ΚΟΜΝΗΝΑΚΑ Μ. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΗΡΑΣ Γ. , σελ.   
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.   
 ΜΑΡΑΒΕΓΙΑΣ Κ. , σελ.   
 ΜΠΑΚΑΔΗΜΑ Φ. , σελ.   
 ΜΥΛΩΝΑΚΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΙΚΡΑΜΜΕΝΟΣ Π. , σελ.   
 ΡΑΓΚΟΥΣΗΣ Ι. , σελ.   
 ΣΚΥΛΑΚΑΚΗΣ Θ. , σελ.   
 ΣΠΙΡΤΖΗΣ Χ. , σελ.   
 ΤΣΙΑΡΑΣ Κ. , σελ.   
 ΦΑΜΕΛΛΟΣ Σ. , σελ.   
 ΧΑΤΖΗΓΙΑΝΝΑΚΗΣ Μ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΑ΄

Τρίτη 15 Μαρτίου 2022

Αθήνα, σήμερα στις 15 Μαρτίου 2022, ημέρα Τρίτη και ώρα 10.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Πριν προχωρήσουμε στο νομοσχέδιο επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Τετάρτης 16 Μαρτίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

Η με αριθμό 506/8-3-2022 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Προστασίας του Πολίτη, με θέμα: «Ενδυνάμωση του αστυνομικού τμήματος Κυψέλης».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Αντιπροέδρου της Κυβέρνησης: «Ενιαία Αρχή Δημοσίων Συμβάσεων».

Η Διάσκεψη των Προέδρων αποφάσισε στη συνεδρίασή της στις 10 Μαρτίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και της τροπολογίας.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Θέλω επιπρόσθετα να σας ενημερώσω ότι υπάρχουν νομοτεχνικές βελτιώσεις οι οποίες είναι έτοιμες. Φωτοτυπούνται αυτή τη στιγμή και, μόλις τελειώσει η κ. Μάνη, θα δώσω τον λόγο στον κύριο Αντιπρόεδρο να τις καταθέσει και να σας διανεμηθούν, ώστε να τις έχετε εγκαίρως υπ’ όψιν σας.

Νομίζω ότι επί της βασικής αρχής της διαδικασίας δεν υπάρχει αντίρρηση. Το Σώμα συνεφώνησε.

Κατόπιν τούτου, καλείται στο Βήμα η εισηγήτρια της Νέας Δημοκρατίας κ. Άννα Μάνη - Παπαδημητρίου για δεκαπέντε λεπτά.

Παρακαλώ να ανοίξει το σύστημα εγγραφής για τους συναδέλφους.

Ορίστε, κυρία Μάνη, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κύριε Αντιπρόεδρε της Κυβέρνησης, κύριε Υπουργέ, κυρίες και κύριοι συνάδελφοι, η σπουδαία νομοθετική πρωτοβουλία του Αντιπροέδρου της Κυβέρνησης κ. Παναγιώτη Πικραμμένου, την οποία έχω την τιμή να εισηγούμαι σήμερα ενώπιόν σας, αποτελεί το πρώτο δείγμα γραφής μιας θεσμικής τομής, μιας σύνθετης και τολμηρής μεταρρύθμισης που επιχειρεί η Κυβέρνηση της Νέας Δημοκρατίας στον χώρο της δημόσιας διοίκησης, μιας μεταρρύθμισης που αποσκοπεί στο να αποσαφηνίσει τις αρμοδιότητες των ανεξάρτητων αρχών της χώρας μας και να εξετάσει αν υφίσταται η δυνατότητα να ενοποιηθούν ορισμένες από αυτές με όμοιο ή συναφές αντικείμενο.

Στόχος είναι η εξάλειψη της πολυδιάσπασης αρμοδιοτήτων, η εξοικονόμηση πολύτιμων δημόσιων πόρων και, κυρίως, η αποτελεσματική και με ταχείς ρυθμούς λειτουργία των ανεξάρτητων αρχών.

Η μεγάλη αυτή μεταρρύθμιση ξεκινά σήμερα με αφετηρία τον τομέα των δημοσίων συμβάσεων. Πρόκειται για έναν από τους πλέον κρίσιμους και νευραλγικούς τομείς της εθνικής οικονομίας, ο οποίος λόγω της παρούσας συγκυρίας και της ενεργοποίησης του Ταμείου Ανάκαμψης αποκτά ακόμα πιο βαρύνουσα σημασία. Τα 31 δισεκατομμύρια ευρώ που μπορεί να λάβει η πατρίδα μας στο πλαίσιο του Ταμείου Ανάκαμψης είναι μία ιστορική ευκαιρία που δεν πρέπει να αφήσουμε να πάει χαμένη. Τα χρήματα, όμως, αυτά θα δοθούν με συγκεκριμένους όρους, με αυστηρές προϋποθέσεις και κάτω από ασφυκτικά χρονοδιαγράμματα.

Για τον λόγο αυτό η προσπάθεια που έχει καταβάλει προσωπικά ο ίδιος ο Πρωθυπουργός Κυριάκος Μητσοτάκης, ο οποίος πρωτοστάτησε στη δημιουργία του κοινού αυτού χρηματοδοτικού εργαλείου, αλλά και η Κυβέρνηση συνολικά με την κατάθεση του Εθνικού Σχεδίου Ανάκαμψης, θα πρέπει να συνεχιστεί με ακόμα μεγαλύτερη δυναμική.

Καταλυτικό ρόλο στην προσπάθεια αυτή θα έχουν οι θεσμοί που θα κληθούν να ελέγξουν τις δημόσιες συμβάσεις για τις δράσεις που θα ενταχθούν στο Ταμείο Ανάκαμψης. Είναι επιτακτική ανάγκη, εν όψει των ασφυκτικών προθεσμιών, να επιταχυνθούν οι όποιες διαδικασίες και να διασφαλιστεί από τις αρμόδιες αρχές ένας διαφανής, γρήγορος και νομικά άρτιος έλεγχος που θα επιτρέπει την υλοποίηση των δράσεων σε πλήρη συμμόρφωση με τους κανόνες του εθνικού και του ενωσιακού δικαίου.

Ένα μέσο για την επίτευξη του παραπάνω στόχου είναι να ενοποιηθούν οι δύο ανεξάρτητες αρχές που έχουν αρμοδιότητα σήμερα στον χώρο των δημοσίων συμβάσεων: η Ενιαία Ανεξάρτητη Αρχή Δημοσίων Συμβάσεων, η ΕΑΑΔΗΣΥ και η Αρχή Εξέτασης Προδικαστικών Προσφυγών, η ΑΕΠΠ. Με το νέο μοντέλο που προκύπτει από την ενοποίηση, η Ενιαία Αρχή Δημοσίων Συμβάσεων, χάρη στη νέα και λειτουργική οργανωτική δομή της, εξασφαλίζει την αναβάθμιση και την καλύτερη λειτουργία του ελεγκτικού μηχανισμού, ώστε να ανταποκριθεί στις αυξημένες απαιτήσεις της περιόδου.

Με την προτεινόμενη ενοποίηση επανερχόμαστε ουσιαστικά στο αρχικώς προτεινόμενο και πλέον ορθολογικό σχήμα, το οποίο προέβλεπε την ενιαία αντιμετώπιση όλων των ζητημάτων για τις δημόσιες συμβάσεις από μία ανεξάρτητη αρχή. Αυτός ήταν, άλλωστε, και ο στόχος κατά τη σύσταση της ΕΑΑΔΗΣΥ το 2011.

Ο αρχικός αυτός σχεδιασμός δεν υιοθετήθηκε από την προηγούμενη κυβέρνηση με την ψήφιση του ν.4412/2016, με τον οποίο συστήθηκε η Αρχή Εξέτασης Προδικαστικών Προσφυγών, με συνέπεια να δημιουργηθεί ένα ιδιόμορφο διοικητικό δίπολο στην ελληνική έννομη τάξη. Να έχουμε, δηλαδή, παράλληλη λειτουργία δύο ανεξάρτητων αρχών με αρμοδιότητες και των δύο στον τομέα των δημοσίων συμβάσεων, μία επιλογή που εξελίχθηκε στην πράξη μη λειτουργική.

Αυτό, άλλωστε, προκύπτει και από τις μεγάλες καθυστερήσεις που παρατηρούνται σήμερα στο πεδίο της ανάθεσης και εκτέλεσης των δημοσίων συμβάσεων, αλλά και από τις αντικειμενικές δυσκολίες και τα προβλήματα που αντιμετωπίζουν οι δύο ενοποιημένες αρχές.

Από τη μια, έχουμε την ΕΑΑΔΗΣΥ, η οποία στα δέκα και πλέον χρόνια από την ίδρυσή της έχει αναμφισβήτητα προσφέρει σημαντικό έργο. Έχει όμως εκ των πραγμάτων εκπληρώσει σε μεγάλο βαθμό τον σκοπό της, με αποτέλεσμα το αντικείμενό της να είναι πλέον περιορισμένο. Δεν παύει, ωστόσο, να διαθέτει επιστημονικό προσωπικό με μεγάλη εμπειρία και υψηλή κατάρτιση, το οποίο θα συνεισφέρει καθοριστικά στις αυξημένες αρμοδιότητες της νέας αρχής.

Και από την άλλη έχουμε την ΑΕΠΠ, η οποία είναι υποστελεχωμένη και, ως εκ τούτου, χρήζει άμεσης ενίσχυσης, ώστε να ανταποκριθεί στον ολοένα αυξανόμενο όγκο υποθέσεων που θα χειριστεί το προσεχές διάστημα.

Όλοι οι παραπάνω λόγοι επιτάσσουν την προτεινόμενη νομοθετική πρωτοβουλία της Κυβέρνησης που επιχειρεί να ενοποιήσει τις δύο υφιστάμενες αρχές σε ένα νέο σχήμα με αποτελεσματικότερη και πιο ορθολογική δομή, ένα σχήμα που θα αξιοποιήσει με τον καλύτερο δυνατό τρόπο το υψηλό επιστημονικό προσωπικό και των δύο αρχών.

Η ενοποίηση επιλέχθηκε να γίνει στο πλαίσιο του ν.4412/2016, μια επιλογή αυτονόητη και επιβεβλημένη, καθώς το έργο της ΑΕΠΠ, λόγω της ανάγκης τήρησης συγκεκριμένων προθεσμιών, δεν μπορεί να διακοπεί ή να ανασταλεί ούτε για μία ημέρα.

Όσον αφορά, στη συνέχεια, για τις επιμέρους ρυθμίσεις, ενδεικτικά, στο άρθρο 4 προβλέπεται η σύσταση της νέας αρχής, η οποία απολαμβάνει λειτουργική ανεξαρτησία, διοικητική και οικονομική αυτοτέλεια και δεν υπόκειται σε έλεγχο ή εποπτεία από κυβερνητικά όργανα ή άλλες διοικητικές αρχές, παρά μόνο σε κοινοβουλευτικό και στον κατασταλτικό έλεγχο του Ελεγκτικού Συνεδρίου.

Στην ίδια διάταξη εξειδικεύονται και οι αρμοδιότητες της αρχής, που είναι αφ’ ενός η εξέταση των προδικαστικών προσφυγών και αφ’ ετέρου οι αρμοδιότητες της αρχής του ν.4013/2011, δηλαδή της ΕΑΑΔΗΣΥ, οι οποίες μεταφέρονται αυτούσιες και περιγράφονται αναλυτικά στο κείμενο του νομοσχεδίου. Και επειδή κατά το στάδιο της διαβούλευσης είχαν διατυπωθεί σχόλια για το αν διατηρούνται ή όχι οι αρμοδιότητές της ΕΑΑΔΗΣΥ, με την τελική διάταξη αίρεται κάθε ανησυχία ή σύγχυση και καθίσταται πλέον σαφές ότι και οι δύο συγχωνευόμενες αρχές διατηρούν ακέραιες τις αρμοδιότητές τους.

Επίσης, από τη σύσταση της νέας αρχής δεν προκύπτει κανένα ζήτημα σύγκρουσης αρμοδιοτήτων, συμφερόντων ή παραβίαση της αρχής της αμεροληψίας. Έχει κριθεί και απολύτως παγιωθεί ο μη δικαιοδοτικός χαρακτήρας της ΑΕΠ και των αποφάσεων που εκδίδει επί των προδικαστικών προσφυγών. Δεν πρόκειται για δικαστική κρίση, αλλά για εξέταση διοικητικής προσφυγής και ανάλογα με την απόφαση της αρχής υπάρχει πάντα η δυνατότητα προσφυγής με ένδικο βοήθημα στα διοικητικά δικαστήρια.

Περαιτέρω σημαντική καινοτομία του νομοσχεδίου είναι ο θεσμός των συμβούλων, ο οποίος εισάγεται με το άρθρο 5. Η σύνθεση της νέας αρχής, πέραν του προέδρου και των μελών, περιλαμβάνει και δέκα συμβούλους, στις θέσεις των οποίων επιλέγονται συνταξιούχοι ανώτατοι δικαστικοί λειτουργοί με εμπειρία στο δίκαιο των δημοσίων συμβάσεων. Η συμμετοχή των δικαστικών λειτουργών στη νέα αρχή θα συντελέσει καθοριστικά στην έκδοση πράξεων με πλήρη και ορθή τεκμηρίωση, αλλά και στη δημιουργία μιας νομολογίας με ενότητα και συνέπεια που με τη σειρά της θα συμβάλει στην ομοιόμορφη αντιμετώπιση των σχετικών ζητημάτων από τις αναθέτουσες αρχές, συνθήκη που θα επιφέρει την αναγκαία αποσυμφόρηση των δικαστηρίων, καθώς όλο και λιγότερες υποθέσεις θα καταλήγουν στη δικαστική επίλυση αυτών.

Στη σύνθεση της νέας αρχής θα μετέχουν επίσης τριάντα μέλη, που θα είναι πρόσωπα εγνωσμένου κύρους και υψηλής επιστημονικής κατάρτισης με αποδεδειγμένη ακαδημαϊκή ή επαγγελματική εξειδίκευση στο πεδίο των δημοσίων συμβάσεων, πρόβλεψη απολύτως λογική, καθώς τα μέλη θα πρέπει να διαθέτουν τις εξειδικευμένες γνώσεις και τα προσόντα για να αντεπεξέλθουν στο πολυδιάστατο έργο της αρχής που έχει διεπιστημονικό χαρακτήρα.

Αναφορικά με τη λειτουργία της αρχής, στο άρθρο 10 ορίζεται ότι το όργανο διοίκησης το οποίο αποφασίζει για όλα τα θέματα εσωτερικής λειτουργίας είναι το εκτελεστικό συμβούλιο το οποίο συγκροτείται από τον πρόεδρο και τους δέκα συμβούλους. Για την εξέταση των προδικαστικών προσφυγών, η αρχή συνεδριάζει και λαμβάνει αποφάσεις σε τριμελή κλιμάκια, ενώ για θέματα μείζονος σπουδαιότητας ή προκειμένου να αποφευχθεί ο κίνδυνος έκδοσης αντιφατικών αποφάσεων ο πρόεδρος της αρχής δύναται να ορίσει την εξέταση προδικαστικής προσφυγής και από το εκτελεστικό συμβούλιο.

Παράλληλα, προβλέπεται και μία πενταμελής επιτροπή η οποία θα ασκεί τις αρμοδιότητές της ΕΑΑΔΗΣΥ. Και φυσικά αυτό το οποίο θα πρέπει να τονιστεί σε κάθε περίπτωση είναι η μέριμνα για την απόλυτη προστασία των εργαζομένων των δύο συγχωνευομένων αρχών, καθώς προβλέπεται ρητά με το άρθρο 18 ότι το πάσης φύσεως προσωπικό μεταφέρεται αυτοδικαίως χωρίς καμμία άλλη διοικητική πράξη και εντάσσεται στη νέα αρχή.

Περαιτέρω θέλω να αναφερθώ -επιτρέψτε μου, κύριε Αντιπρόεδρε, αλλά ως δικηγόρος θα ήθελα να το πω, μιας και είναι εδώ και ο Υφυπουργός Δικαιοσύνης κ. Κώτσηρας- στην πολύ σημαντική τροπολογία του Υπουργείου Δικαιοσύνης η οποία κατατέθηκε. Με την τροπολογία αυτή διευρύνεται το έργο των δικηγόρων, στο οποίο περιλαμβάνεται πλέον και ο έλεγχος νομιμότητας των αιτήσεων καταχώρισης των εγγραπτέων πράξεων στα κτηματολογικά γραφεία, αλλά και η νομική υποστήριξη των συναλλασσομένων με τα υποθηκοφυλακεία και τα κτηματολογικά γραφεία. Είναι μια κρίσιμη ρύθμιση η οποία θα συντελέσει αποφασιστικά στην αποσυμφόρηση των υποθηκοφυλακείων και των κτηματολογικών γραφείων, ένα ζήτημα το οποίο είχα θέσει και προσωπικά προς τους αρμόδιους Υπουργούς, επισημαίνοντας την ανάγκη περαιτέρω ενίσχυσης με προσωπικό του υποθηκοφυλακείου και κτηματολογικού γραφείου της εκλογικής μου περιφέρειας, της Κατερίνης. Ως νομικός δεν μπορώ παρά να χαιρετίσω τη συγκεκριμένη ρύθμιση.

Κυρίες και κύριοι συνάδελφοι, καθ’ όλη τη διάρκεια της συζήτησης και της επεξεργασίας του νομοσχεδίου στην αρμόδια επιτροπή διεξήχθη ένας γόνιμος και υψηλού επιπέδου κοινοβουλευτικός διάλογος, ένας διάλογος στο πλαίσιο του οποίου σημειώθηκαν σημαντικές συγκλίσεις. Τόσο οι φορείς όσο και η πλειοψηφία των πολιτικών δυνάμεων συμφώνησαν με τον πυρήνα, με τη στόχευση της προτεινόμενης νομοθετικής πρωτοβουλίας που δεν είναι άλλη από την ανάγκη ενοποίησης των δύο ανεξάρτητων αρχών, ανάγκη η οποία πηγάζει από τις αντικειμενικές δυσκολίες και τα προβλήματα που αντιμετωπίζουν αλλά και από τη μεγάλη προοπτική που ανοίγει για τη χώρα μας το Ταμείο Ανάκαμψης.

Και θέλω πραγματικά να σταθώ στο ότι οι άμεσα ενδιαφερόμενοι κατά την ακρόαση των φορέων, όπως οι εργαζόμενοι στις αρχές, ο Σύνδεσμος Επιχειρήσεων και Βιομηχανιών, η Κεντρική Ένωση Δήμων Ελλάδας, οι εκπρόσωποι των Μηχανικών Εργοληπτών Δημοσίων Έργων, ο Πρόεδρος της Επιτροπής Επεξεργασίας του νομοθετικού πλαισίου για τις Ανεξάρτητες Αρχές κ. Μενουδάκος, όλοι οι φορείς στάθηκαν ξεκάθαρα θετικά απέναντι στο νομοσχέδιο. Είναι κάτι που πρέπει να λάβουμε υπ’ όψιν όλοι μας, όλες οι πτέρυγες του Κοινοβουλίου.

Διατυπώθηκαν βέβαια, όπως ήταν λογικό, και κάποιες παρατηρήσεις, αρκετές εκ των οποίων μάλιστα ενσωματώθηκαν στο νομοσχέδιο. Μπορώ να πω ότι σε αυτό το κλίμα συναίνεσης και συνεννόησης συνέβαλε αποφασιστικά και ο ίδιος ο Αντιπρόεδρος της Κυβέρνησης κ. Παναγιώτης Πικραμμένος, ο οποίος δίδαξε -κυριολεκτικά- σε όλους μας τον κοινοβουλευτισμό. Σε όλα τα στάδια της επεξεργασίας του νομοσχεδίου εξέτασε τα σχόλια των συναδέλφων και των φορέων, ενσωματώνοντας, απ’ ό,τι είπε, όσα συμβάλλουν θετικά στη λειτουργία για την αποτελεσματικότητα της νέας αρχής, αποδεικνύοντας έτσι στην πράξη ότι μπροστά στο ευρύτερο δημόσιο συμφέρον δεν υπάρχει καμμία δεύτερη σκέψη.

Μάλιστα, όπως είχε ανακοινώσει ο κύριος Αντιπρόεδρος και κατά τη συνεδρίαση της επιτροπής, θα αποδεχθεί και άλλες προτάσεις. Μπορώ να θυμηθώ, κύριε Αντιπρόεδρε, ότι είναι η δυνατότητα του ειδικού επιστημονικού προσωπικού να ασκεί επίσης και διδακτικό ή ερευνητικό έργο, όπως επίσης να μην καταργηθούν οι κενές θέσεις του ειδικού επιστημονικού προσωπικού, βελτίωση που αν τελικά την κάνετε δεκτή και όπως είπατε θα την καταθέσετε αργότερα, θα ενισχύσει την αρχή με επιπλέον προσωπικό, όπως και άλλα τα οποία περιμένουμε να μας τα ανακοινώσετε.

Κυρίες και κύριοι συνάδελφοι, στην κρίσιμη συγκυρία η οποία επιβαρύνεται ακόμα περισσότερο από τις συνέπειες της εμπόλεμης κατάστασης στην Ουκρανία, η συζήτηση για ανάπτυξη και προσέλκυση επενδύσεων αποκτά ακόμα μεγαλύτερη σημασία. Είναι αναγκαίο να διαμορφώσουμε τις προϋποθέσεις που θα επιτρέψουν τόσο σε ξένους όσο και σε εγχώριους οικονομικούς φορείς να επενδύσουν, να λάβουν μέρος σε δημόσια έργα, με αποτέλεσμα να προκύψουν εκτός των άλλων ωφελειών και νέες θέσεις εργασίας. Απαραίτητες προϋποθέσεις για να επιλέξει οποιοσδήποτε φορέας να συμμετάσχει σε έναν διαγωνισμό ή να συνάψει μια σύμβαση με το δημόσιο είναι η ασφάλεια δικαίου, η διαφάνεια και η αξιοκρατία. Θα πρέπει να είναι σαφές το πλαίσιο της έννομης προστασίας αλλά και να υπάρχουν οι κατάλληλοι ελεγκτικοί μηχανισμοί, ώστε όλες οι διαδικασίες να ολοκληρώνονται με διαφάνεια, χωρίς καθυστερήσεις, χωρίς γραφειοκρατικές αγκυλώσεις.

Δεν υπάρχει χρόνος. Δεν έχουμε την πολυτέλεια για καμμία πλέον καθυστέρηση στην υλοποίηση των δημόσιων έργων. Τα δημόσια έργα είναι αυτά που θα διευκολύνουν την καθημερινότητά μας, αυτά που θα βελτιώσουν τις συνθήκες ζωής όλων μας. Γιατί; Δημόσια έργα είναι τα έργα άρδευσης των καλλιεργειών, είναι τα δίκτυα των δρόμων, είναι τα σχολεία και τα πανεπιστήμια των παιδιών μας. Είναι αυτά που αντανακλώνται στην ποιότητα ζωής των συμπολιτών μας.

Η νέα αρχή αναμένεται να δώσει οριστική λύση στον γόρδιο δεσμό των δημοσίων συμβάσεων, ώστε τα χρήματα που θα εισρεύσουν από το Ταμείο Ανάκαμψης να αξιοποιηθούν με διαφάνεια και ταχύτητα και να μη χαθούν στα γρανάζια της ελληνικής γραφειοκρατίας. Είναι ένα κρίσιμο, ένα εθνικό ζήτημα που πρέπει να φέρει την υπογραφή όλων των πολιτικών δυνάμεων. Η συναίνεση και η σύγκλιση που έχει επιτευχθεί σε μεγάλο βαθμό θα πρέπει σήμερα να εδραιωθεί με την καθολική υπερψήφιση του νομοσχεδίου.

Καλώ, λοιπόν, όλες τις πολιτικές δυνάμεις να προτάξουν το ευρύτερο δημόσιο συμφέρον και να στηρίξουν με την ψήφο τους τη νεοσύστατη αρχή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα ο γενικός εισηγητής του ΣΥΡΙΖΑ συνάδελφος κ. Μιλτιάδης Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Κύριε Πρόεδρε, είπατε ότι ο κύριος Αντιπρόεδρος θα καταθέσει πρώτα τις νομοτεχνικές βελτιώσεις που έχει.

**ΠΡΟΕΔΡΕΥΩΝ (Νικήτας Κακλαμάνης):** Σωστά.

Κύριε Αντιπρόεδρε, είναι έτοιμες οι νομοτεχνικές βελτιώσεις; Φωτοτυπήθηκαν;

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Καλημέρα σας και από εμένα.

Περιμένουμε την τελική έγκριση από τον κ. Κουτνατζή ακόμη, αλλά αν θέλετε μπορώ να τις ανακοινώσω.

**ΠΡΟΕΔΡΕΥΩΝ (Νικήτας Κακλαμάνης):** Μέχρι να μιλήσει και ο κ. Χατζηγιαννάκης θα είναι έτοιμες να κατατεθούν.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Κύριε Πρόεδρε, θα προτιμούσα έστω προφορικά να τις ανακοινώσει πριν λάβω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κύριε Αντιπρόεδρε, παρακαλώ ελάτε στο Βήμα, για να βγάλετε και τη μάσκα σας.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Ευχαριστώ, Κύριε Πρόεδρε, και συγγνώμη γιατί δεν έχω και μεγάλη εμπειρία από τη διαδικασία.

Πρώτα από όλα θα ήθελα να ευχαριστήσω για τον γόνιμο διάλογο που, πραγματικά, έγινε στην Επιτροπή Δικαιοσύνης, όπου συνεισέφεραν αποτελεσματικά και με πολλές παρατηρήσεις όλοι οι εκπρόσωποι από όλα τα κόμματα.

Από τις παρατηρήσεις που είχαμε στην επιτροπή έχω συγκρατήσει τις περισσότερες, σχεδόν όλες, πλην δύο. Θα αρχίσω από αυτές που έχω συγκρατήσει. Διευκρινίζουμε το πεδίο εφαρμογής των αρμοδιοτήτων της πρώην ΕΑΑΔΗΣΥ και συμπεριλαμβάνουμε τη σχετική διάταξη του ν.1013/11. Είναι αυτονόητο ότι οι συμβάσεις παραχώρησης περιλαμβάνονται όπως και οι ΣΔΙΤ και εμπίπτουν στην αρμοδιότητα της ΑΕΠΠ και δεν αλλάζει τίποτα ως προς το σημείο αυτό.

Θα ήθελα να πω ότι γενικά το νομοσχέδιο δεν έχει ως σκοπό να αλλάξει κάτι από τις υφιστάμενες αρμοδιότητες. Με το νομοσχέδιο επιχειρείται η αλλαγή της οργανωτικής δομής των δύο αυτών αρχών και εκεί περιορίζεται και η ουσία του νομοσχεδίου. Ακριβώς για να μην έχουμε παρερμηνείες και αμφιβολίες κρατάμε τον ορισμό ο οποίος υπήρχε στον νόμο της ΑΕΠΠ ως προς την προσωπικότητα της αρχής, διότι εκεί υπήρξε μια αμφιβολία αν έχει ή δεν έχει νομική προσωπικότητα. Φυσικά και έχει νομική προσωπικότητα, αλλά κρατάμε τον ορισμό όπως υπήρχε ακριβώς για να μην υπάρξουν παρερμηνείες και αμφιβολίες.

Κάνουμε δεκτό το αίτημα να διευρυνθούν τα μέλη του Εκτελεστικού Συμβουλίου και να μπορούν να επιλέγονται για το Εκτελεστικό Συμβούλιο και ομότιμοι καθηγητές νομικών σχολών, οι οποίοι έχουν συναφές προς τις δημόσιες συμβάσεις γνωστικό αντικείμενο.

Δεν συμπεριλαμβάνουμε τους συνταξιούχους δικηγόρους, διότι ανεξάρτητα από το γεγονός ότι μπορεί να έχουν βγει στη σύνταξη, μπορεί παρ’ όλα αυτά να διατηρούν κάποιες σχέσεις με γραφεία τα οποία έχουν αντικείμενο και δραστηριοποιούνται στις δημόσιες συμβάσεις. Όπως παρατηρήθηκε και είναι σωστό για τον κανονισμό λειτουργίας αντί για απλή γνώμη καθιερώνουμε τη σύμφωνη γνώμη.

Σε ό,τι έχει να κάνει με τα πειθαρχικά και επειδή και εκεί παρατηρήθηκε ότι μπορεί να υπάρχει κάποια σύγχυση με τις σχετικές διατάξεις που περιλαμβάνονται στον νόμο περί επιτελικού κράτους, δεν θεωρούμε ότι υπάρχει τέτοια αλληλοκάλυψη, αλλά προς αποφυγή πάσης παρεξηγήσεως περιλαμβάνουμε την διευκρινιστική δήλωση την οποία συζητήσαμε στις επιτροπές. Και αυτό γίνεται δεκτό. Δηλαδή περιλαμβάνουμε ρητή αναφορά περί μη συμμετοχής των μελών της επιτροπής που ασχολούνται με την ΕΑΑΔΗΣΥ στα κλιμάκια εξέτασης προδικαστικών προσφυγών. Παρ’ όλο που και αυτό δεν ήταν αναγκαίο να λεχθεί ρητά προς αποφυγή παρεξηγήσεων κάναμε και ρητή μνεία. Διορθώθηκε ο αριθμός των μελών της επιτροπής του άρθρου 353 παρ. 5, ώστε να είναι μονός ο αριθμός και να συμπεριλαμβάνεται και ο πρόεδρος της αρχής.

Έρχομαι σε κάτι άλλο το οποίο συζητήθηκε και γίνεται δεκτό. Απαλείφθηκε η πρόβλεψη περί κατάργησης των κενών οργανικών θέσεων. Εδώ θα ήθελα να προσθέσω κάτι γενικότερο. Ίσως πρέπει να σκεφτούμε κάποια στιγμή -αυτό βέβαια πρέπει να γίνει σε συνεργασία και με το Υπουργείο Εσωτερικών- αυτές οι μετατάξεις, αποσπάσεις, μεταπηδήσεις να γίνονται κατά κάποιον οργανωμένο τρόπο, διότι έτσι ποτέ δεν ξέρουμε ποιοι και πόσοι υπηρετούν σε κάθε φορέα του δημοσίου. Δηλαδή, δίνεις διαγωνισμό για να μπεις σε κάποιον φορέα και σταδιοδρομείς κάπου αλλού. Εγώ προσωπικά το βρίσκω αυτό εντελώς παράδοξο.

Προσθέσαμε μια ρύθμιση που επιτρέπει στον νομικό σύμβουλο της ΕΑΑΔΗΣΥ να ζητήσει τη μεταφορά του σε άλλον φορέα. Ως προς αυτή τη ρύθμιση επιφυλάσσομαι, διότι θέλει να την εξετάσει ο κ. Κουτνατζής και περιμένουμε την έγκριση και από το Υπουργείο Εσωτερικών.

Προσθέσαμε μία επιφύλαξη στο ασυμβίβαστο των ιδιοτήτων των μελών του επιστημονικού προσωπικού, ώστε να τους δώσουμε τη δυνατότητα να ασκούν διδακτικά και ερευνητικά καθήκοντα.

Και εδώ τελειώνω με όσα αντιμετωπίστηκαν θετικά και έρχομαι σε αυτά τα οποία δεν μπορέσαμε να αντιμετωπίσουμε θετικά. Το ένα είναι το αίτημα των ειδικών επιστημόνων της ΑΕΠΠ περί χορήγησης της προσωπικής διαφοράς. Αυτό δεν μπορώ να το ικανοποιήσω διότι συνεπάγεται δημοσιονομικό κόστος. Έχω υπ’ όψιν μου να γίνει μία ενιαία ρύθμιση σε ό,τι αφορά το ειδικό επιστημονικό προσωπικό των ρυθμιστικών αρχών.

Βλέπουμε εκεί να φυλλοροεί το προσωπικό, ελκόμενο από την ελεύθερη αγορά, η οποία προσφέρει πολύ καλύτερες αποδοχές. Υπάρχει ένα πρόβλημα στελεχώσεως των ρυθμιστικών αρχών και συνεπώς επιφυλάσσομαι να γίνει μια ενιαία ρύθμιση.

Το Αυτοτελές Γραφείο Θεσσαλονίκης αποτελεί οργανική μονάδα και δεν είναι ανάγκη να κάνουμε ρητή αναφορά.

Έρχομαι τώρα στο κυριότερο και τελευταίο το οποίο ζητήθηκε. Είναι ο τρόπος επιλογής των μελών της αρχής. Είχα πει και στην επιτροπή ότι είχα κάποια σκέψη την οποία τελικά αναθεώρησα. Γιατί την αναθεώρησα; Διότι μου επισημάνθηκε -το ήξερα, αλλά δεν ήμουν βέβαιος- ότι δεν έχει τροποποιηθεί ο Κανονισμός της Βουλής. Ο Κανονισμός της Βουλής προβλέπει Διάσκεψη των Προέδρων μόνο για τις συνταγματικά κατοχυρωμένες αρχές. Η σκέψη την οποία είχα κάνει είναι να βάλω ένα αρνητικό εμπόδιο στην Επιτροπή Διαφάνειας, όμως ειλικρινά το ξανασκέφτηκα και σκέφτηκα ότι κάνοντας αυτή τη ρύθμιση με την Επιτροπή Διαφάνειας, ουσιαστικά παρεμβαίνω στην αυτονομία του Κοινοβουλίου. Θα προτιμούσα, λοιπόν, η ίδια η Βουλή να ρυθμίσει το θέμα αυτό και εφόσον το ρυθμίσει το ίδιο το Κοινοβούλιο, εγώ το λέω…

**ΣΩΚΡΑΤΗΣ ΦΑΜΕΛΛΟΣ:**…(Δεν ακούστηκε)

**ΧΑΡΑΛΑΜΠΟΣ ΚΑΣΤΑΝΙΔΗΣ:** Δεν επιτρέπεται εσείς να λέτε τέτοια πράγματα!

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κύριε Καστανίδη, λυπάμαι που διαφωνείτε, αλλά…

**ΧΑΡΑΛΑΜΠΟΣ ΚΑΣΤΑΝΙΔΗΣ:** Δεν επιτρέπεται!

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Καλά.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ. Θα τοποθετηθείτε και θα πείτε την άποψή σας. Τι θα πει «δεν επιτρέπεται»; Ανεβαίνει κάποιος στο Βήμα να μιλήσει και του λέμε από κάτω «δεν επιτρέπεται»;

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, δεν είναι το θέμα ότι δεν μπορεί η Βουλή…

**ΠΡΟΕΔΡΕΥΩΝ (Νικήτας Κακλαμάνης):** Κύριε Καστανίδη, εκπλήσσομαι. Εκπλήσσομαι κατ’ αρχάς που είστε όρθιος και πηγαινοέρχεστε και μιλάτε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Υπάρχουν άλλα πράγματα για τα οποία πρέπει να εκπλήσσεστε.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Εγώ πάντως έχω την πρόθεση, εφόσον η Βουλή τακτοποιήσει αυτό το θέμα, να φέρω οριζόντια διάταξη για όλες τις αρχές.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο γενικός εισηγητής του ΣΥΡΙΖΑ κ. Μιλτιάδης Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Κύριε Αντιπρόεδρε, κύριε Υπουργέ, κυρίες και κύριοι συνάδελφοι, η αλήθεια είναι ότι αναμέναμε στο κρίσιμο αυτό ζήτημα -δεν λέω ότι δεν προσπαθήσατε- να υπάρξει μια καλύτερη εξέλιξη, γιατί τόσο εμείς σε όλες τις επιτροπές όσο και υπόλοιπα κόμματα της Αντιπολίτευσης θέσαμε το συγκεκριμένο ζήτημα. Νομίζω ότι αντιλαμβάνεστε και τον λόγο που το θέσαμε μετ’ επιτάσεως ως ένα από τα κρισιμότερα, γιατί έχει να κάνει με την πραγματική ανεξαρτησία της αρχής που ξεκινάτε, την οποία, όπως είδατε απ’ όλη τη διαδικασία και το είπατε πραγματικά, όλοι την αντιμετωπίσαμε με μια θετική διάθεση και με μια διάθεση συμβολής. Αντιληφθήκαμε το πρόβλημα που έχει δημιουργηθεί κυρίως στη μία αρχή, το πρόβλημα που αυτή η αρχή έχει δημιουργήσει τελικά σε όλο το εύρος των δημοσίων συμβάσεων. Ήλθαμε εξαρχής με σκοπό να συμβάλουμε κι εμείς με τη σειρά μας στη διαμόρφωση ενός θεσμικού πλαισίου που θα προστατεύσει και τις δημόσιες συμβάσεις και γενικότερα τον δημόσιο βίο.

Ο κ. Καστανίδης σάς το είχε πει από την πρώτη μέρα, για να είμαστε δίκαιοι. Το είχε θέσει ως το κρίσιμο ζήτημα και όλοι συμφωνήσαμε ότι η επιλογή των συμβούλων, αλλά και του Προέδρου της Αρχής, στην πραγματικότητα δηλαδή του οργάνου διοίκησης της καινούργιας αρχής, είναι μείζονος σημασίας.

Θα ήθελα να προλάβω την απάντηση, γιατί λογικό είναι ότι θα υπάρξει τέτοιου είδους απάντηση, δηλαδή ότι εφαρμόζετε την επιλογή που είχε γίνει για τη διοίκηση της ΑΕΠ με τον ν.4412.

Είχαμε πει και τη δεύτερη μέρα στην κατ’ άρθρο συζήτηση του νομοσχεδίου ότι ο ν.4412 είχε τελείως διαφορετική λογική όταν συστήθηκε η ΑΕΠ. Ήταν μνημονιακή απαίτηση και έπρεπε πολύ γρήγορα τους χρόνους να μπορέσουμε να τους καλύψουμε, γιατί ήταν προαπαιτούμενο για την αξιολόγηση, όπως πολύ καλά γνωρίζετε. Τότε είχαμε και το πρόβλημα -το οποίο όμως δεν είναι σύνηθες και δεν είναι το τακτικό πρόβλημα που αντιμετωπίζουν τέτοιου είδους επιτροπές- ότι με ευθύνη κυρίως της Νέας Δημοκρατίας είχαμε το ζήτημα της διοίκησης του ΕΣΡ. Για εκείνη την περίοδο μιλάμε που δημιούργησε πολύ σοβαρά προβλήματα και δεν μπόρεσε επί μακρόν να λύσει σε μια άλλη ανεξάρτητη αρχή το ζήτημα της διοικήσεως με όλα αυτά που τελικά έγιναν.

Χαίρομαι γιατί πραγματικά έγινε μια σοβαρή συζήτηση και έγινε και μια σοβαρή διαβούλευση και πριν την εισαγωγή στις επιτροπές στο Κοινοβούλιο. Τα σημεία-κλειδιά πραγματικά τα συζητήσατε και κάποια τα βελτιώσατε, χωρίς όμως να προχωρήσετε στο κρίσιμο ζήτημα, γιατί στην πραγματικότητα τρία ήταν τα σημεία-κλειδιά που είχαμε εντοπίσει.

Το ένα ήταν οι αρμοδιότητες της ΕΑΑΔΗΣΥ, γιατί ναι μεν τις έχετε περιλάβει όλες τώρα πλέον με τη νομοτεχνική βελτίωση, αλλά ένας ακόμα προβληματισμός που είχαμε και είχε τεθεί και από την ίδια την ΕΑΑΔΗΣΥ στα έγγραφα και στις αποφάσεις που μας είχε αποστείλει ήταν ότι ακόμα και να διατηρηθούν οι αρμοδιότητες, στην πραγματικότητα σε μια καινούργια αρχή, η οποία θα έχει ως κύρια κατεύθυνση την εκδίκαση των προδικαστικών προσφυγών, de facto οι αρμοδιότητες της ΕΑΑΔΗΣΥ δεν θα μπορούσαν να ασκηθούν. Βλέπω, όμως, ότι κάνετε ένα βήμα προς τα εκεί, άρα για εμάς αυτό είναι πάρα πολύ κρίσιμο, γιατί η ΕΑΑΔΗΣΥ έχει δείξει αυτά τα έντεκα χρόνια που λειτουργεί από τον ν.4013/2011 ότι έχει συμβάλει πραγματικά στον έλεγχο, αλλά και στις κανονιστικού περιεχομένου αρμοδιότητές της, στη σύνταξη των προτύπων τευχών, αλλά έχει βοηθήσει και τη δημόσια διοίκηση στην κατεύθυνση των δημοσίων συμβάσεων και στην καλύτερη αντιμετώπιση των δημοσίων συμβάσεων. Άρα το να τη βάλουμε σε δεύτερη μοίρα έστω και de facto, έστω και αν στο άρθρο 4 περιλαμβάνονται όλες οι αρμοδιότητες, θα ήταν ένα λάθος το οποίο πιστεύουμε ότι με αυτή τη βελτίωση που φέρατε από τις προτάσεις μας, θα αντιμετωπιστεί.

Θα έχετε δουλειά και αφού ψηφιστεί το νομοσχέδιο. Προφανώς δεν τελειώνει η δουλειά εδώ. Είναι σημαντικό το ότι κάποια στελέχη θα συνεχίσουν. Αυτά των οποίων η θητεία ισχύει παραμένουν και άρα θα είναι μέλη και της καινούργιας επιτροπής μέχρι να υπάρξει αντικατάσταση. Η δική τους εμπειρία να αξιοποιηθεί και στην πενταμελή επιτροπή που έχετε βάλει για να ασκεί τις προϋποθέσεις. Νομίζω ότι αυτό είναι αυτονόητο και θα μπορέσει να βοηθήσει.

Το άλλο ζήτημα ήταν προφανώς οι επαρκείς οργανικές θέσεις και χαίρομαι που το δεχτήκατε. Εμείς θεωρούσαμε πολύ σημαντικό να καλυφθούν θέσεις και με άλλες ειδικότητες πλην των συνταξιούχων δικαστικών. Άρα, επίσης, χαιρόμαστε που η εισήγησή μας εκεί έγινε δεκτή, έστω και εξαιρώντας τους συνταξιούχους δικηγόρους. Εμείς νομίζουμε ότι θα έπρεπε να είναι και οι συνταξιούχοι δικηγόροι και θα μπορούσαν να είναι.

Ούτως ή άλλως και ο Κώδικας Δεοντολογίας αλλά και η ίδια η νομοθεσία εξαιρεί δικηγόρους οι οποίοι έχουν σχέσεις με άλλα γραφεία. Άρα δεν νομίζω ότι υπήρχε ένας πραγματικός κίνδυνος.

Και είναι και δύο σημαντικά κομμάτια. Είναι το επιστημονικό προσωπικό που καλά κάνατε και το εξετάσετε, γιατί αν δεν αξιοποιηθεί το επιστημονικό προσωπικό σε αυτό που πρέπει να αξιοποιηθεί, η καινούργια αρχή πάλι δεν θα επιτελέσει τον σκοπό της, είναι πολύ απλό. Το επιστημονικό προσωπικό και των δύο αρχών είναι αξιολογότατο, έχει προσληφθεί με ειδικά προσόντα και πρέπει να αξιοποιηθεί και στις δύο αρμοδιότητες -και της ΕΑΑΔΗΣΥ δηλαδή και στις προδικαστικές προσφυγές- να προετοιμάζει όλους τους φακέλους, να κάνει αυτό για το οποίο προσελήφθη. Για να γίνει, βέβαια, αυτό, πρέπει να στελεχωθεί και με επαρκές διοικητικό προσωπικό, γιατί αλλιώς θα γίνει αυτό που συμβαίνει σήμερα και το επιστημονικό προσωπικό θα ασκεί τις αρμοδιότητες του διοικητικού προσωπικού.

Αυτά ήταν τα δύο κρίσιμα και το τρίτο που, δυστυχώς, δεν δεχτήκατε και μας φέρνει σε μία θέση να μην μπορούμε, ενώ πραγματικά συμβάλαμε και ενώ θεωρούμε ότι πρέπει να γίνει αυτή η νομοθετική ρύθμιση, να δεχτούμε το συγκεκριμένο νομοθέτημα, γιατί, δυστυχώς, είχε εντοπιστεί εξαρχής ως το κρισιμότερο ζήτημα της καινούργιας αρχής.

Και χωρίς να υποτιμώ, γιατί πράγματι κάνατε μία νομοθέτηση που για τα δεδομένα τουλάχιστον των δυόμισι ετών -σχεδόν τριών- που είμαι εδώ πέρα εγώ ως νέος Βουλευτής δεν την έχω ξαναδεί. Δεν έχει ξαναγίνει ορθή νομοθέτηση κατ’ αυτόν τον τρόπο, δηλαδή και πριν κατά τη διάρκεια της διαβούλευσης να δεχτείτε τις αλλαγές που σας είχαν φέρει φορείς ή να προσαρμόσετε και πολλές από αυτές, αλλά και κατά τη διάρκεια των επιτροπών.

Και να σας πω και την αλήθεια, επειδή από τότε που μπήκε το νομοσχέδιο, στην ουσία από πέρυσι το καλοκαίρι που ανακοινώθηκε, πέρασε αρκετός καιρός και καθυστέρησε η εισαγωγή -αλλά καθυστέρησε γι’ αυτόν τον λόγο, γι’ αυτό δεν έχω μομφή επ’ αυτού, γιατί θεωρώ ότι το καθυστερήσατε, γιατί πραγματικά θέλατε μια διαβούλευση- είχε, όμως, ως αποτέλεσμα οι δύο αρχές λόγω και της αβεβαιότητας, λόγω και της κατάστασης να αποψιλωθούν για τους λόγους που και εσείς πολύ καλά είπατε και αυτή τη στιγμή έχουμε αρχές οι οποίες δεν μπορούν να επιτελέσουν τον ρόλο τους. Άρα πρέπει να το δείτε και αυτό μόλις τελειώσουμε με τη νομοθετική ρύθμιση.

Ερχόμαστε, λοιπόν, σε αυτά τα θέματα, να δούμε ότι κάνετε μία σωστή -τουλάχιστον με βάση αυτά που έπρεπε να γίνονται κοινοβουλευτικά- νομοθέτηση, αλλά ότι είναι, δυστυχώς, η οικτρή εξαίρεση στον κανόνα που έχει καθιερώσει η Κυβέρνηση της Νέας Δημοκρατίας.

Χθες μόλις –και, δυστυχώς, αυτός είναι ο κανόνας- ο Υπουργός Εσωτερικών κ. Βορίδης μάς έφερε ένα πολυνομοσχέδιο με αρμοδιότητες δεκατριών Υπουργείων -δεκατριών!- ατάκτως ερριμμένες, μεταξύ τους ασύνδετες και οι οποίες δεν ξέρουμε τι ακριβώς περιλαμβάνουν και για ποιον λόγο έπρεπε να μπουν σε ένα πολυνομοσχέδιο-σκούπα, έτσι όπως έχουμε συνηθίσει να το λέμε. Και, δυστυχώς, αυτός είναι ο κανόνας της λειτουργίας της Κυβέρνησης της Νέας Δημοκρατίας. Ο κανόνας δεν είναι αυτός που ζήσαμε στις επιτροπές στο δικό μας, στο υπό κρίση νομοσχέδιο, είναι η Κυβέρνηση να μην ακούει κανέναν, να νομίζει ότι τα ξέρει καλύτερα, να μην ακούει ούτε τους φορείς, να μην ακούει ούτε τα κόμματα της Αντιπολίτευσης, να δείχνει μία έπαρση και να φέρνει τελικά νομοθετήματα τα οποία ούτε προβλήματα λύνουν, αλλά δυστυχώς δυσχεραίνουν ακόμα περισσότερο τα υφιστάμενα, πολλά εκ των οποίων οφείλονται στη δική της αναποτελεσματικότητα.

Και, πράγματι, το συγκεκριμένο νομοσχέδιο και εγώ το θεωρώ πάρα πολύ σοβαρό, γιατί έχει να κάνει με τις δημόσιες συμβάσεις και πώς αυτές θα τρέξουν ειδικά σε ένα πλαίσιο που έχει διαμορφωθεί τώρα και αναφέρθηκε και η συνάδελφος της Πλειοψηφίας, η εισηγήτρια, στο Ταμείο Ανάκαμψης. Δεν είναι, όμως, το μόνο μας πρόβλημα τι θα κάνουμε με τις προδικαστικές προσφυγές και με τον έλεγχο των δημοσίων συμβάσεων. Το θεσμικό πλαίσιο μπορεί να καλυφθεί μια χαρά.

Θέλετε να δούμε, όμως, το Ταμείο Ανάκαμψης στο οποίο αναφερθήκατε, κυρία συνάδελφε, πώς ακριβώς σκοπεύετε να το λειτουργήσετε; Σας το είπαμε και στις επιτροπές, η ΕΑΑΔΗΣΥ ένα από τα πολύ σημαντικά κομμάτια που έχει αναλάβει είναι να αναρτά -έχει πολλά κομμάτια- όλες τις δημόσιες συμβάσεις στην τράπεζα πληροφοριών που έχει. Ξέρετε τι λέει αυτή, αν μπείτε τώρα μέσα στης ΕΑΑΔΗΣΥ την αρχή; Από 1-1-2020 μέχρι 31-12-2021 το σύνολο των δημοσίων συμβάσεων είναι 6.553.706.946 ευρώ. Ξέρετε πόσες από αυτές έγιναν με απευθείας ανάθεση; Πόσες λέτε; Με επίκληση του COVID είναι τα 436 εκατομμύρια ευρώ και οι απευθείας αναθέσεις, όχι με τη διαπραγμάτευση, με τα ποσά των απευθείας αναθέσεων έως 30.000 οι 60.000 ευρώ αντίστοιχα είναι ένα 1.944.000.000 ευρώ. Άρα μας μένει ένα ποσό των 4.250.000.000 ευρώ περίπου που έχουν ανατεθεί με απευθείας συμβάσεις με αυτή τη διαπραγμάτευση, την περίφημη του ν.4412 και όλων των άλλων νόμων.

Να δούμε τώρα τι κάνετε με το Ταμείο Ανάκαμψης. Βγήκαν πριν από ελάχιστες ημέρες, την προηγούμενη και την προπροηγούμενη εβδομάδα, δύο προσκλήσεις από το Υπουργείο Περιβάλλοντος για το Ταμείο Ανάκαμψης, η μία για αναπλάσεις και η άλλη για αποχετεύσεις, 250.000.000 ευρώ η καθεμία περίπου, αν δεν κάνω λάθος. Τι λένε αυτές; Μέχρι 31 Μαρτίου πρέπει να έχουν κατατεθεί οι φάκελοι, γιατί αναφέρονται σε δήμους κυρίως και σε ΔΕΥΑ, αυτοί είναι οι δικαιούχοι, μέχρι 31 Μαρτίου. Βγήκαν προχθές και μέχρι 31 Μαρτίου πρέπει να έχουν κατατεθεί με ώριμες μελέτες.

Άρα μιλάμε προφανώς για έργα τα οποία ξέρετε ποια θα είναι, αν έχετε μια εικόνα της αγοράς, ξέρετε ποια έργα έχουν περιβαλλοντικούς όρους. Αποκλείεται από έργα τα οποία μπορεί να έχουν ανάγκη οι δήμοι, αλλά δεν έχουν τρέξει, και αυτή, δυστυχώς, απ’ ό,τι φαίνεται, θα είναι η λογική σας σε όλο το Ταμείο Ανάκαμψης. Ποια δηλαδή; Να προσπαθείτε να εντάξετε έργα τα οποία δεν ξέρουμε αν είναι τα χρησιμότερα και, δυστυχώς, αυτό που έχει δείξει η εμπειρία των δύο τελευταίων ετών, με επίκληση του άρθρου 32 στην πλειοψηφία των περιπτώσεων. Και για όσους δεν ξέρουν και για αυτούς που μας ακούν, το άρθρο 32 είναι οι κατ’ εξαίρεση απευθείας αναθέσεις, οι οποίες γίνονται για λόγους κατεπείγοντος και αντιμετώπισης εκτάκτων αναγκών.

Αυτό, όμως, θα έρθει να κάνει η καινούργια αρχή; Ή αυτό θα κληθεί το Ελεγκτικό Συνέδριο να κρίνει; Το σύνολο ή την πλειοψηφία του Ταμείου Ανάκαμψης ή των άλλων προγραμμάτων του ΕΣΠΑ και όλων των χρηματοδοτικών εργαλείων που θα έρθουν να πάνε σε πολύ μεγάλα έργα πολύ μεγάλων ομίλων ή σε απευθείας αναθέσεις έργων, δήθεν για την αντιμετώπιση εκτάκτων αναγκών;

Δυστυχώς, αυτό βλέπουμε. Αυτή είναι η πραγματικότητα. Και όσο καλά και να νομοθετήσουμε σήμερα, η πραγματικότητα που αντιμετωπίζουμε με την Κυβέρνηση της Νέας Δημοκρατίας είναι ότι όλα τα κονδύλια πηγαίνουν συστημένα -αυτή είναι η πραγματικότητα- σε ομίλους συγκεκριμένους, σε «ημετέρους» φίλους και χωρίς καμμία αναπτυξιακή λογική για τη χώρα και για τις ανάγκες παραγωγικής ανασυγκρότησης της Ελλάδος.

Δεν έχει τίποτα -το έχουμε ξαναπεί και θα συνεχίσουμε να το λέμε- να περιμένει ο ελληνικός λαός από την Κυβέρνηση της Νέας Δημοκρατίας. Όσο πιο σύντομα φύγετε, τόσο καλύτερα για τους Έλληνες, για τις Ελληνίδες, για να αντιμετωπίσουμε, δυστυχώς, τα συντρίμμια -άλλη μία φορά- που θα αφήσετε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ωραία, κύριε Χατζηγιαννάκη.

Να κλείσει το σύστημα των εγγραφών, παρακαλώ.

Ο κ. Καστανίδης, ειδικός αγορητής από το Κίνημα Αλλαγής, έχει τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι συνάδελφοι, το 2011, μετά από καθυστέρηση πολλών ετών, η κυβέρνηση τότε του ΠΑΣΟΚ αποφασίζει να συστήσει με τον ν.4013 την Εθνική Ανεξάρτητη Αρχή Δημοσίων Συμβάσεων, αρχή σπουδαία κατά το έργο και την αποστολή. Στόχος της δημιουργίας της ανεξάρτητης αρχής ήταν να εξασφαλιστεί ο έλεγχος της νομιμότητας στη διαχείριση των πάσης φύσεως δημοσίων συμβάσεων, να συμβουλεύσει η αρχή αυτή φορείς και κυβέρνηση για τις καλές πρακτικές κατά την ανάθεση των δημοσίων συμβάσεων, να γνωμοδοτήσει σε κάθε σχέδιο νόμου που θα ρυθμίζει θέματα δημοσίων συμβάσεων. Γενικώς να εξασφαλίσει τη νομιμότητα και τη διαφάνεια στις δημόσιες συμβάσεις, περιοχή της δημόσιας ζωής όπου αναπτύσσονται τα μεγαλύτερα και τα χειρότερα θέματα διαφθοράς.

Η επιλογή της κυβέρνησης του ΠΑΣΟΚ το 2011 ήταν η ηγεσία της συγκεκριμένης ανεξάρτητης αρχής να είναι αποτέλεσμα διακομματικής συνεννόησης, ώστε να επιλέγονται οι καλύτεροι και όχι οι συγγενέστεροι ιδεολογικά προς το κόμμα που κυβερνούσε. Έτσι, λοιπόν, αποφασίσαμε τότε ότι η ηγεσία της Εθνικής Ανεξάρτητης Αρχής Δημοσίων Συμβάσεων θα επιλεγόταν με πλειοψηφία των 4/5 στη Διάσκεψη των Προέδρων.

Το 2016 με τον ν.4412, που αφορούσε στην ενσωμάτωση οδηγιών του Ευρωπαϊκού Κοινοβουλίου και της Επιτροπής στο ημέτερο δίκαιο, αποφασίστηκε από την τότε κυβέρνηση να ιδρυθεί μια ειδική ανεξάρτητη αρχή για την εκδίκαση των προδικαστικών προσφυγών. Επελέγη τότε από την κυβέρνηση του ΣΥΡΙΖΑ η ηγεσία της ανεξάρτητης αρχής να επιλέγεται μετά από πρόταση τριών συναρμοδίων Υπουργών, του Υπουργού Δικαιοσύνης, του Υπουργού Μεταφορών και του Υπουργού Ανάπτυξης και Ανταγωνιστικότητας. Η πρόταση αυτή στη συνέχεια να εισάγεται στην Επιτροπή Θεσμών και Διαφάνειας και με την γνωστή απλή πλειοψηφία, την κυβερνητική πλειοψηφία, να επικυρώνεται η πρόταση των τριών Υπουργών.

Η Κυβέρνηση αποφασίζει σήμερα να ενοποιήσει τις δύο ανεξάρτητες αρχές. Ορθά. Ποιο από τα δύο συστήματα επιλέγει ανάδειξης της ηγεσίας της νέας αρχής, των συγχωνευόμενων τωρινών ανεξάρτητων αρχών; Δεν επιλέγει το παράδειγμα της κυβέρνησης του ΠΑΣΟΚ, που επιθυμεί τον ισχυρό συμβολισμό της επιλογής των καλύτερων με διακομματική συνεννόηση, όπως όριζε ο ν.4013, αλλά επιλέγει τον κομματικό διορισμό φίλα προσκείμενων, όπως γινόταν με την αρχή εκδίκασης προδικαστικών προσφυγών του 2016.

Όταν έθιξα το θέμα στην κοινοβουλευτική επιτροπή, παρατήρησε στη συζήτηση των άρθρων ή της δεύτερης ανάγνωσης ο κύριος Αντιπρόεδρος ότι προέβλεπε ο ν.4013 την πρώτη φορά διορισμό από το Υπουργικό Συμβούλιο της ηγεσίας της Ενιαίας Εθνικής Ανεξάρτητης Αρχής Δημοσίων Συμβάσεων, μέχρι να αλλάξει ο Κανονισμός της Βουλής, για να μου πει ότι τελικά η επιλογή δεν έγινε από τη Διάσκεψη των Προέδρων με την πλειοψηφία των 4/5.

Του υπενθύμισα, και υπενθυμίζω και σήμερα στους αγαπητούς συναδέλφους και συναδέλφισσες, ότι ο νόμος εψηφίσθη τον Σεπτέμβριο του 2011 και η κυβέρνηση που τον εισηγήθηκε ανετράπη τέλος Οκτωβρίου, αρχές Νοεμβρίου του 2011, χωρίς να τροποποιηθεί ο Κανονισμός της Βουλής. Και του εξήγησα ότι δεν είναι επιχείρημα υπέρ του κόμματός του ούτε υπέρ του κόμματος της Αξιωματικής Αντιπολίτευσης το γεγονός ότι τόσα χρόνια μετά έκαναν πως δεν καταλαβαίνουν τίποτα. Δεν τροποποίησαν με ευθύνη τους τον Κανονισμό της Βουλής, ώστε να υπάρχει διακομματική συνεννόηση και υψηλή αποδοχή στην κοινωνία και στη Βουλή των προς επιλογή στελεχών.

Λυπάμαι πραγματικά. Περίμενα από τον κύριο Αντιπρόεδρο ότι σήμερα θα έκανε έστω το βήμα, όπως υπεσχέθη στην Επιτροπή Δημόσιας Διοίκησης, Δημόσιας Τάξης και Δικαιοσύνης, προς την κατεύθυνση της Αντιπολίτευσης. Δεν το τόλμησε.

Αγαπητέ φίλε Πρόεδρε, επειδή ξέρετε πόσο σάς εκτιμώ και μου κάνατε την παρατήρηση να μην επεμβαίνω την ώρα που μιλάει ο Αντιπρόεδρος, θέλω να σας διαβεβαιώσω -κάτι που είπα και στην κοινοβουλευτική επιτροπή- ότι έχω την καλύτερη ανάμνηση από τη συνεργασία μου με τον τότε Πρόεδρο του Συμβουλίου της Επικρατείας, όταν είχα την ευθύνη του Υπουργείου Δικαιοσύνης. Σας διαβεβαιώνω ότι έχω μεγαλύτερη διάθεση να τον προστατεύσω, απ’ ό,τι οι ομοϊδεάτες του στην ίδια Κυβέρνηση.

Και θα σας πω το γιατί, κύριε Αντιπρόεδρε. Δεν αναγνωρίζω κανέναν Ζουρνατζή, ακόμη και αν υπάρχει πρόβλεψη στον ν.4622, να ελέγχει τροπολογία σας και να κρατάτε, γι’ αυτό, επιφύλαξη.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καστανίδη μου, Κουτνατζής.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Πώς είπατε;

**ΠΡΟΕΔΡΕΥΩΝ (Νικήτας Κακλαμάνης):** Κουτνατζής.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Δεν αποδίδω ιδιαίτερη σημασία σε ανθρώπους που δεν είναι παρόντες στην Αίθουσα.

**ΠΡΟΕΔΡΕΥΩΝ (Νικήτας Κακλαμάνης):** Γιατί το «Ζουρνατζής» παραπέμπει αλλού.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Έχετε δίκιο τότε να το παρατηρείτε, έχετε απολύτως δίκιο. Στους δαιδαλώδεις διαδρόμους του επιτελικού κράτους και του πρωθυπουργικού γραφείου, είναι αλήθεια ότι δεν έχω συγκρατήσει ακριβώς τα ονόματα μερικών ανθρώπων που δεν ζουν στον ήλιο της Βουλής.

Δεν αναγνωρίζω κανέναν ο οποίος μπορεί να λέει στον Αντιπρόεδρο της Κυβέρνησης «θα το εξετάσω, κράτα επιφύλαξη».

Κύριε Πρόεδρε, δεν πρέπει -επειδή ενδεχομένως πιεσθήκατε- να λέτε ότι δεν θα κάνω το βήμα προς την άποψη της Αντιπολίτευσης, προς τη δική μου άποψη, γιατί αυτό θα αποτελούσε παρέμβαση στα interna corporis της Βουλής των Ελλήνων.

Ο ν.4013 όταν ψηφίστηκε και προέβλεπε για την Αρχή Δημοσίων Συμβάσεων, χωρίς να είναι ανεξάρτητη αρχή συνταγματικής περιωπής, ότι η Διάσκεψη των Προέδρων με πλειοψηφία 4/5 επιλέγει, συνιστούσε παρέμβαση στα interna corporis της Βουλής; Όταν θεσμοθέτησα την ακρόαση στη Διάσκεψη των Προέδρων των υποψηφίων να καταλάβουν θέση στα ανώτατα δικαστήρια της χώρας, την ηγεσία τους, ήταν παράβαση, προσβολή στα interna corporis της Βουλής; Τότε θα έπρεπε να θεωρήσουμε ότι και η συνταγματική ακόμη διάταξη η οποία ορίζει κανόνες που αφορούν τη λειτουργία της Βουλής είναι ανεπίτρεπτη.

Δεν θα ήθελα, λοιπόν, ο Πρόεδρος του Συμβουλίου της Επικρατείας, ο οποίος έδωσε μάχη για το κύρος του δικαστηρίου του και ο οποίος ήταν ένας εξαιρετικός πρόεδρος, να επικαλείται επιχειρήματα, κάνοντας τη φιλοτιμία ανάγκη, πιεζόμενος από το εσωτερικό του κόμματός του.

Δεν θέλω να επεκταθώ άλλο, κύριε Αντιπρόεδρε. Ποίαν χρείαν έχετε να εμπλέξετε την Επιτροπή Θεσμών και Διαφάνειας; Αφήστε τους τρεις Υπουργούς να επιλέξουν. Τι τη θέλετε αυτή την -εντός εισαγωγικών- «νομιμοποιητική» λειτουργία της Επιτροπής Θεσμών και Διαφάνειας; Γιατί καθιστάτε την Επιτροπή Θεσμών και Διαφάνειας υποχείρια στην εκτελεστική εξουσία; Φαντάζεστε ότι συνάδελφός σας από την πλειοψηφία θα πει όχι στην πρόταση των Υπουργών; Έχετε διαβλέψει πολλές τέτοιες περιπτώσεις στη ζωή σας; Λίγοι άνθρωποι είμαστε στην ελληνική πολιτική και δημόσια ζωή που μπορούν να πουν όχι στο κόμμα τους, διότι πολλές φορές η ανεξαρτησία των Βουλευτών εξικνείται μέχρι του σημείου να διαβάσουν τη σχετική διάταξη του Συντάγματος. Γιατί, λοιπόν, καθιστάτε υποχείρια την Επιτροπή Θεσμών και Διαφάνειας στην εκτελεστική εξουσία; Πείτε ευθέως: «Οι τρεις Υπουργοί, κατά το παράδειγμα του 2016, υποδεικνύουν στο Υπουργικό Συμβούλιο και το Υπουργικό Συμβούλιο επιλέγει.».

Κυρίες και κύριοι συνάδελφοι, την ώρα που πρόκειται να διαχειριστεί, όχι τεχνικά, αλλά προκηρύσσοντας τεύχη δημοπράτησης, συμβουλεύοντας, διενεργώντας δειγματοληπτικούς ελέγχους, εξετάζοντας αν τηρούνται όλοι οι κανόνες νομιμότητας και διαφάνειας, την ώρα, λοιπόν, που η νέα Ανεξάρτητη Αρχή είναι έτοιμη να διαχειριστεί, με την έννοια που περιέγραψα, δισεκατομμύρια επί δισεκατομμυρίων, η Κυβέρνηση αυτού του τόπου, πιστή πάντοτε στο παρελθόν της, επιλέγει τον κομματικό ορισμό του επικεφαλής αυτής της ανεξάρτητης -δήθεν- αρχής, για να ελέγξει, με τον τρόπο που νομίζει, το σύνολο των συμβάσεων του δημοσίου τομέα, είτε πρόκειται για συμβάσεις έργων είτε πρόκειται για συμβάσεις προμηθειών ή και υπηρεσιών.

Ξέρετε, κύριε Αντιπρόεδρε, επιλέγω να μην αφηγούμαι την ιστορία του 1996-1997. Είχα ζητήσει από τότε τη σύσταση Ενιαίας Ανεξάρτητης Αρχής Δημοσίων Συμβάσεων ως Υπουργός Μεταφορών. Μάλιστα, η συζήτηση για την επιλογή ηγεσίας της ανεξάρτητης αρχής αφορούσε τον αείμνηστο Αριστόβουλο Μάνεση. Το λέω για να καταλάβετε πώς σκεφτόμαστε. Κι όταν η κυβέρνηση τότε ηρνήθη να προχωρήσει σε αυτό που αποτελούσε προεκλογική της επαγγελία, παραιτήθηκα.

Την ώρα που η Κυβέρνηση θα διαχειριστεί το Ταμείο Ανάκαμψης, την ώρα που υπάρχει χορός δισεκατομμυρίων σε συμβάσεις προμηθειών έργων και υπηρεσιών, δεν θέλετε να επιλέξετε τους καλύτερους, αυτούς οι οποίοι θα έχουν μεγάλη αποδοχή, επειδή θα είναι αποτέλεσμα ευρύτερης συνεννόησης του πολιτικού κόσμου, για να εξασφαλίσουν τη νομιμότητα και τη διαφάνεια, αλλά επιλέγετε κομματικές προτάσεις.

Κύριε Αντιπρόεδρε, σας τίμησα στη διάρκεια των συζητήσεων της κοινοβουλευτικής επιτροπής, λέγοντας ότι ήταν προς τιμήν σας το γεγονός ότι αποδεχθήκατε σειρά προτάσεων που ο ομιλών έκανε και στο σύνολό της η Αντιπολίτευση. Θα ήταν σπουδαιότερη η συμβολή σας, εάν σήμερα αποδεχόσασταν την πρόταση που διατυπώσαμε, τουλάχιστον η έκφραση γνώμης από την Επιτροπή Θεσμών και Διαφάνειας να γίνεται με ενισχυμένη πλειοψηφία των 3/5. Το αρνείστε, με επιχειρήματα που προδήλως δεν είναι βάσιμα, για να μην τα χαρακτηρίσω αλλιώς.

Λυπάμαι πραγματικά! Λυπάμαι! Και λυπάμαι γιατί θα βρεθούμε στη θέση να μη συστρατευθούμε, όπως είχαμε τη διάθεση, διότι την ενοποίηση των αρχών δεν τη συνέλαβε η Νέα Δημοκρατία. Την ενοποίηση των αρχών την είχα προτείνει ως Κοινοβουλευτικός Εκπρόσωπος του Κινήματος Αλλαγής από τις 25 Ιουνίου του 2020, όταν συζητούσαμε εδώ τη δικονομία του Ελεγκτικού Συνεδρίου.

Όμως, ανεξάρτητη αρχή, όχι αρχή ελεγχόμενη από κομματικά επιλεγμένη ηγεσία. Θέλουμε, πράγματι, διαφάνεια και έλεγχο της νομιμότητας στις συμβάσεις προμηθειών, έργων και υπηρεσιών και όχι συγκάλυψη, όχι τυπικό τελετουργικό στο όνομα των αρχών της διαφάνειας και της νομιμότητας.

Λυπάμαι, πραγματικά, γιατί δεν θα μπορέσουμε να ψηφίσουμε το συγκεκριμένο νομοσχέδιο για μια ιδέα χρήσιμη, που την υποστηρίξαμε πρώτοι. Από το 2011 την υποστηρίξαμε και την επαναλάβαμε το 2020. Ο λόγος είναι γιατί η Κυβέρνηση, μικρότερη των περιστάσεων, δεν αποφασίζει για το κύρος των θεσμών, αλλά για το κομματικό της συμφέρον.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Καστανίδη.

Στο Βήμα καλείται η εκπρόσωπος του Κομμουνιστικού Κόμματος Ελλάδας, η συνάδελφος κ. Μαρία Κομνηνάκα.

Ορίστε, κυρία συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Στο σημερινό νομοσχέδιο για τη συγκρότηση της Ενιαίας Αρχής Δημοσίων Συμβάσεων είναι χαρακτηριστική η σύμπνοια και το κλίμα συνεννόησης που υπήρξε μεταξύ της Κυβέρνησης και των άλλων κομμάτων, ιδίως του ΣΥΡΙΖΑ και του Κινήματος Αλλαγής, παρ’ ότι σήμερα ανέβηκαν οι τόνοι και χάλασε το κλίμα της σύμπνοιας γύρω από την επιλογή της διοίκησης της αρχής, που κατά τη γνώμη μας δεν αρκεί από μόνη της να εξασφαλίζει την ανεξαρτησία αυτών των αρχών. Δεν αρκεί να κόβει, αν θέλετε, τους διαύλους επικοινωνίας των αρχών αυτών και με τις κυβερνήσεις και με άλλα επιχειρηματικά συμφέροντα. Είναι, βέβαια, μια εύκολη, μια ανώδυνη αντιπαράθεση, για να κρύψουν τον ίδιο τον χαρακτήρα αυτού του είδους των αρχών.

Αυτή η σύμπνοια, λοιπόν, ήταν απολύτως αναμενόμενη, όχι τόσο γιατί το νομοσχέδιο δεν αλλάζει τον χαρακτήρα της ανεξάρτητης αρχής, αλλά αφορά στην πραγματικότητα τη συνένωση της Ενιαίας Αρχής Δημοσίων Συμβάσεων με την Αρχή Εξέτασης Προδικαστικών Προσφυγών, προς εξοικονόμηση πόρων και δυναμικού, όπως και η ίδια η αιτιολογική έκθεση του νομοσχεδίου αναφέρει. Μιλάμε για αρχές για τη συγκρότηση των οποίων είχαν συμφωνήσει και είχαν διαμορφώσει εν πολλοίς τα κόμματα αυτά.

Όμως, κυρίως, η σύμπνοια όλων σας αφορά στην παραδοχή που εξέφρασε από την πρώτη στιγμή ο κύριος Αντιπρόεδρος της Κυβέρνησης, ότι η ψήφιση του νομοσχεδίου παρακολουθείται στενά από τους ευρωπαϊκούς θεσμούς, γιατί ακριβώς είναι άρρηκτα συνδεδεμένη με την εκταμίευση των κονδυλίων του Ταμείου Ανάκαμψης. Αυτή, εξάλλου, την επιδίωξη εξυπηρέτησε αρχικά και η δημιουργία της Εθνικής Ανεξάρτητης Αρχής Δημοσίων Συμβάσεων, προκειμένου να ενοποιηθούν σε επίπεδο Ευρωπαϊκής Ένωσης οι κανόνες που αφορούν τις δημόσιες συμβάσεις, ώστε να μπορούν ευκολότερα οι μεγάλοι πολυεθνικοί όμιλοι που δραστηριοποιούνται σε επίπεδο Ευρωπαϊκής Ένωσης να βάλουν χέρι στη μεγάλη πίτα των δημοσίων έργων.

Φυσικά το ενδιαφέρον σήμερα απογειώνεται ακόμα περισσότερο, εν όψει της εκταμίευσης των δισεκατομμυρίων του Ταμείου Ανάκαμψης, το οποίο ετοιμάζονται να ξεκοκαλίσουν οι μεγάλοι όμιλοι της ενέργειας, της ψηφιακής τεχνολογίας κ.λπ.. Γι’ αυτό κόπτεσθε να επιταχύνετε τις διαδικασίες.

Η πιο επιτελική, η πιο ευέλικτη λειτουργία της Ενιαίας Αρχής Δημοσίων Συμβάσεων αφορά στην πραγματικότητα την επιτάχυνση των διαδικασιών για την προώθηση των επενδυτικών σχεδίων για τις πράσινες μπίζνες, τον ψηφιακό μετασχηματισμό κ.λπ., δηλαδή για το μοίρασμα των δισεκατομμυρίων του Ταμείου Ανάκαμψης σε αυτούς που είναι οι συστημένοι παραλήπτες τους. Γι’ αυτό υπάρχει τέτοια σπουδή αλλά και τέτοια παραδειγματική συμφωνία όλων σας, για την οποία περίσσεψαν και οι φιλοφρονήσεις κατά τη συζήτηση στην αρμόδια επιτροπή.

Επιδίωξη, επομένως, μιας τέτοιας λειτουργίας της αρχής είναι να δώσει πιο γρήγορα διέξοδο στις αντιπαραθέσεις μεταξύ επιχειρηματικών ομίλων για το ποιος θα καρπωθεί και πόσο κομμάτι από το ζεστό χρήμα των ενισχύσεων. Στο μόνο στο οποίο στην πραγματικότητα υπάρχει διαφωνία και μεταξύ των διαφόρων αστικών κομμάτων είναι στο πώς θα μοιραστεί η πίτα μεταξύ των διαφόρων επιχειρηματικών ομίλων, ποιος θα βγει περισσότερο ή λιγότερο ωφελημένος από αυτούς, οι «ημέτεροι» των μεν ή οι «ημέτεροι» των δε, και όχι το αν τελικά τα κονδύλια αυτά θα κατευθυνθούν προς την ενίσχυση των αναγκών των επιχειρηματικών ομίλων ή του λαού. Η απάντηση στο ερώτημα αυτό είναι αδιαμφισβήτητη από την ίδια τη σκοπιμότητα της συγκρότησης του Ταμείου Ανάκαμψης από την Ευρωπαϊκή Ένωση. Αντίθετα, δεν υπάρχει η παραμικρή διαφωνία για το ποιος θα πληρώσει τον λογαριασμό, τα βάρη που τον συνοδεύουν, που είναι και το νέο υπερμνημόνιο για τον λαό.

Αυτό ξεχνάτε να πείτε όσοι παρουσιάζετε το Ταμείο Ανάκαμψης ως τη μέγιστη ευκαιρία, ως ένα τάχα ουδέτερο αναπτυξιακό εργαλείο, σερβίροντας την ξαναζεσταμένη σούπα του «κοινωνικού συμβολαίου», σε μια προσπάθεια αναδόμησης του χαμένου κύρους της Ευρωπαϊκής Ένωσης και εγκλωβισμού του λαού σε έναν νέο φαύλο κύκλο αυταπατών για τον ρόλο της.

Πράγματι, λοιπόν, το Ταμείο Ανάκαμψης είναι ζωτικής σημασίας για την καπιταλιστική ανάπτυξη, για την ανάκαμψη ή και διάσωση σε ορισμένες περιπτώσεις των καπιταλιστικών ομίλων, για τους οποίους εξάλλου έχετε πάρει και μια σειρά από άλλα μέτρα διευκόλυνσης, με πιο εμβληματικές τις αντεργατικές ανατροπές, που επιταχύνθηκαν με αφορμή την πανδημία και οι οποίες αποτελούν βασικά εργαλεία αυτού του χαρακτήρα της ανάπτυξης.

Ένα άλλο εργαλείο είναι και οι δημόσιες συμβάσεις, ένα ακόμα μέσο που έχει το αστικό κράτος στα χέρια του για να στηρίξει τους επιχειρηματικούς ομίλους με ζεστό χρήμα. Πρόκειται, δηλαδή, για μια άμεση κρατική στήριξη των επιχειρηματικών ομίλων μέσα από τις δημόσιες συμβάσεις, τις δημόσιες προμήθειες και ένα πεδίο το οποίο, εξαιτίας ακριβώς των επιλογών του αστικού κράτους, όχι μόνο διασφαλίζει, αλλά και θωρακίζει την κερδοφορία των επιχειρηματικών ομίλων.

Και επειδή ακριβώς είναι μεγάλος ο τζίρος, μεγαλώνει ταυτόχρονα και ο ανταγωνισμός και επιχειρείτε μέσω των διάφορων αυτών αρχών να ρυθμίσετε, υποτίθεται, τους κανόνες του παιχνιδιού, ενός παιχνιδιού που είναι όμως εξαρχής στημένο στα μέτρα των μεγάλων επιχειρηματικών ομίλων, όταν είναι, για παράδειγμα, δεδομένο ότι το κράτος σχεδιάζει τα έργα με βάση τον ιερό κανόνα της Ευρωπαϊκής Ένωσης, τη στάθμιση κόστους - οφέλους, ιεραρχώντας, δηλαδή, τα έργα με βάση τα κέρδη που αποφέρουν και όχι με βάση την αναγκαιότητά τους για την κάλυψη των λαϊκών αναγκών.

Έτσι, λοιπόν, τα δημόσια έργα που θα δρομολογηθούν, όπως και γίνεται μέχρι τώρα, δεν επιλέγονται με κριτήριο τις ζωτικές ανάγκες του λαού. Γι’ αυτό ο λαός θα συνεχίσει να πνίγεται τον χειμώνα, να εγκλωβίζεται στα χιόνια στα περίφημα «εμβληματικά έργα» σας, να καίγεται το καλοκαίρι, γιατί αυτά τα δημόσια έργα στα οποία αναφερθήκατε, κύρια εισηγήτρια της Πλειοψηφίας, δεν είναι επιλέξιμα, δεν παίρνουν σειρά, γιατί δεν αποφέρουν τα κέρδη που επιδιώκουν αυτοί οι οποίοι λυμαίνονται κάθε φορά τα δημόσια έργα.

Πώς θα μπορούσε να είναι αλλιώς, όταν είναι δεδομένη η επιλογή της Ευρωπαϊκής Ένωσης, η κυνική ομολογία ότι βασικά έργα υποδομής, αντιπλημμυρικά, αντισεισμικά, αντιπυρικά, έργα προστασίας της ζωής και της περιουσίας του λαού είναι κοστοβόρα και γι’ αυτό και λιγότερο θελκτικά για τις όποιες αποζημιώσεις θα χρειαστεί να δοθούν σε περίπτωση φυσικών καταστροφών στους πληγέντες.

Είναι άλλωστε αποκαλυπτικές, μιλάνε από μόνες τους και οι νομοθετικές πρωτοβουλίες που υλοποιεί με τη σειρά η Κυβέρνηση αυτό το διάστημα. Δεν διαμορφώνουν απλά το απαραίτητο ευνοϊκό επενδυτικό περιβάλλον, αλλά προχωρήσατε πρόσφατα και σε ένα παραπάνω βήμα: Στον πρόσφατο νόμο για τις πρότυπες προτάσεις έργων υποδομής φτάσατε να δίνετε απροσχημάτιστα, ξεδιάντροπα, απευθείας στους μεγάλους επιχειρηματικούς ομίλους ακόμα και τη δυνατότητα να παρεμβαίνουν στον ίδιο τον σχεδιασμό των έργων, να προτείνουν οι ίδιοι τι, πότε και πώς και βέβαια με τι κόστος θα γίνει και μάλιστα όταν μιλάμε για έργα μεγαλύτερα των 200 εκατομμυρίων ευρώ. Ποιους, λοιπόν, αφορά αυτό, αν όχι τους μεγάλους ομίλους;

Έτσι τα διάφορα δημόσια έργα καταλήγουν να είναι έργα πνοής για τα κέρδη του κεφαλαίου και ασφυξίας για τους εργαζόμενους και τον λαό. Δρομολογούνται πολλές φορές ταχύτατα έργα πανάκριβα, που μπορεί να μην ιεραρχούνται στις πρώτες ανάγκες για τον λαό και τη χώρα, ιεραρχούνται όμως λόγω των μεγάλων κερδών που εξασφαλίζουν σε συγκεκριμένους επιχειρηματικούς ομίλους. Στην πραγματικότητα αφαιρείτε, δηλαδή, και τα όποια προσχήματα για την εξυπηρέτηση των σχεδιασμών τους.

Αυτή την πραγματικότητα προσπαθείτε να θολώσετε και με τη δημιουργία διαφόρων ανεξάρτητων αρχών, τόσο «ανεξάρτητων», που διορίζονται από την εκάστοτε κυβέρνηση, με τη διαμόρφωση του οργάνου που στην πραγματικότητα παρακολουθεί, νομιμοποιεί αυτή τη δεδομένη αντιλαϊκή νομοθεσία, για την οποία μάλιστα υπάρχει ούτως ή άλλως τόσο μεγάλη ευελιξία στις διάφορες μορφές διαγωνισμών, αναθέσεων, δημοσίων συμβάσεων, ανάλογα με το ύψος των συμβάσεων, τις έκτακτες συνθήκες που επικαλείστε κάθε φορά, που δικαιολογούν κάθε τόσο και τις κατά παρέκκλιση διαδικασίες, τις απευθείας αναθέσεις και τόσα άλλα.

Η ευελιξία αυτή δίνει όλες τις δυνατότητες να φτιάχνονται και οι διαγωνισμοί και οι όροι των συμβάσεων κομμένοι και ραμμένοι στα εκάστοτε επιχειρηματικά συμφέροντα, πολύ περισσότερο όταν υπάρχουν δυνατότητες όπως η κατάτμηση των συμβάσεων ή η δυνατότητα μεγάλων εργοληπτικών εταιρειών να μοιράζουν με συμφωνίες πάνω και κάτω από το τραπέζι σε μικρότερες εταιρείες, που λειτουργούν και δορυφορικά αυτών ή κατ’ εντολή τους, επιμέρους τμήματα του έργου, αναπροσαρμόζοντας αντίστοιχα στα μέτρα τους και την ανάλογη δαπάνη.

Για ποια διαφάνεια, επομένως, μιλάτε, όταν και με τις τόσες διαφορετικές διαδικασίες, τις διευκολύνσεις που νόμιμα προβλέπονται δεν υπάρχει καν ανάγκη να αναζητηθούν παρακαμπτήρια μονοπάτια; Στην πραγματικότητα καταπίνετε αμάσητη την κάμηλον που διαμορφώνει ο ίδιος ο χαρακτήρας και οι ανάγκες της καπιταλιστικής ανάπτυξης και μας καλείτε στη συνέχεια να διυλίζουμε τον κώνωπα.

Η απόδειξη είναι ότι, ενώ έρχεστε με την ίδια κάθε φορά επιχειρηματολογία και με αντίστοιχους ύμνους περί διαφάνειας και ανεξαρτησίας στη συγκρότηση των διαφόρων αντίστοιχων ανεξάρτητων αρχών, οι ίδιοι τελικά φτάνετε σήμερα να μιλάτε για αρχές διαλυμένες, που, παρά τις υψηλές προσδοκίες που διαμόρφωσαν κατά τη συγκρότησή τους, δεν μπόρεσαν να παίξουν τον ρόλο που τους ανατέθηκε.

Είναι χαρακτηριστικά τα όσα ανέφεραν κατά την ακρόαση των φορέων οι διάφοροι εκπρόσωποι για την Αρχή Εξέτασης Προδικαστικών Προσφυγών, ότι κατέληξε, για παράδειγμα, να είναι μια προβληματική, υπό διάλυση αρχή, που εκδίδει αμφιλεγόμενες αποφάσεις, παραδοχή στην οποία όλοι λίγο-πολύ κατέληξαν, παρά τις διαφορετικές αιτιολογίες, είτε την απέδιδαν στην απειρία του προσωπικού είτε στη συνειδητή απαξίωση της διερεύνησης της ουσίας των προδικαστικών προσφυγών, μέσω και του αποκλεισμού στην πραγματικότητα του επιστημονικού προσωπικού από αυτόν τον έλεγχο ουσίας, για να τους ανατίθενται αλλότρια, όπως οι ίδιοι καταγγέλλουν, καθήκοντα. Μάλιστα ο κύριος Αντιπρόεδρος της Κυβέρνησης βολικά απέδωσε την όλη δυσλειτουργία στο πρόσωπο του προέδρου της αρχής.

Στην πραγματικότητα, ακόμα κι αν θέλετε να διαμορφώσετε κανόνες διαφάνειας, που σε έναν βαθμό είναι και επιδίωξη μεταξύ των ανταγωνιστικών επιχειρηματικών συμφερόντων για να μπορούν να έχουν ισότιμη πρόσβαση στο παιχνίδι, δεν μπορείτε να επιβάλετε διαφάνεια σε αυτές τις σχέσεις των επιχειρηματικών ομίλων μεταξύ τους αλλά και σε αυτές με το αστικό κράτος. Δεν θέλετε και δεν μπορείτε να λύσετε τον γόρδιο δεσμό της σύμφυσης του αστικού κράτους με τα διάφορα επιχειρηματικά συμφέροντα, γιατί βρίσκεται στην ίδια την καρδιά της καπιταλιστικής ανάπτυξης.

Γιατί η επιδίωξη του κέρδους είναι αυτή που γεννά και αναπαράγει τη διαφθορά, που επιβάλλει όλες τις μορφές και τις σχέσεις με τις οποίες οι επιχειρηματικοί όμιλοι διαπλέκονται και θα συνεχίσουν να διαπλέκονται με τα στελέχη του κρατικού μηχανισμού αλλά και του αστικού πολιτικού συστήματος.

Αυτά τα ζητήματα βέβαια δεν ήταν δυνατόν να αντιμετωπιστούν ούτε με τη μέχρι σήμερα συγκρότηση και λειτουργία των αντίστοιχων αρχών ούτε βέβαια θα τα λύσει η νέα Ενιαία Αρχή Δημοσίων Συμβάσεων, η οποία στην πραγματικότητα αυτό που σε έναν βαθμό μπορεί και επιχειρεί να κάνει είναι με πιο ευέλικτο τρόπο να δίνει μια λύση στα αντιτιθέμενα συμφέροντα, για να προχωρήσει χωρίς εμπόδια η πολυπόθητη ενίσχυση των επιχειρηματικών ομίλων με τα ζεστά κονδύλια του Ταμείου Ανάκαμψης και κάθε άλλης πηγής δημοσίου χρήματος.

Γίνεται, λοιπόν, φανερό με όλα τα παραπάνω ότι καταψηφίζουμε το συγκεκριμένο νομοσχέδιο, τόσο επί της αρχής όσο και στο σύνολο των άρθρων.

Και να πω μια κουβέντα για την τροπολογία που έφερε το Υπουργείο Δικαιοσύνης στο νομοσχέδιο. Κατά τη γνώμη μας στο μεγαλύτερο μέρος της η τροπολογία είναι και αυτή αρνητική, ιδίως το άρθρο 6 αυτής, με το οποίο επιχειρείται να αντιμετωπιστεί το ζήτημα της συσσώρευσης των χιλιάδων υποθέσεων υπερχρεωμένων νοικοκυριών στα ειρηνοδικεία. Η Κυβέρνηση, ικανοποιώντας προφανώς τις απαιτήσεις των τραπεζών, των διαφόρων fund και βέβαια των θεσμών της Ευρωπαϊκής Ένωσης και άλλων αντίστοιχων οργανισμών, επιχειρεί κατά το κοινώς λεγόμενο να ξεπετάξει όπως-όπως τις υποθέσεις των υπερχρεωμένων νοικοκυριών, με την εντατικοποίηση της δουλειάς των ειρηνοδικών, ιδίως των μεγάλων δικαστηρίων της Αθήνας, στους οποίους φορτώνει και υποθέσεις άλλων ειρηνοδικείων, αλλά και με την επιστράτευση για τον σκοπό αυτό των πταισματοδικών, ακόμη και των ασκούμενων ειρηνοδικών, οι οποίοι βέβαια δεν έχουν ακόμα ούτε την εμπειρία ούτε τη γνώση του ιδιαίτερου αυτού αντικειμένου των υποθέσεων στο σύνολό του.

Το αποτέλεσμα θα είναι φυσικά η μαζική απόρριψη αυτών των υποθέσεων, σε βάρος των συμφερόντων των δανειοληπτών που έχουν προσφύγει στα δικαστήρια. Υπάρχει εξάλλου ήδη εκφρασμένη πολύ μεγάλη αντίθεση και από τη μεριά των ίδιων των δικαστικών.

Αντιδραστική είναι και η διάταξη, όμως, του άρθρου 8 της τροπολογίας, για τη διαδικασία καταλογισμού και είσπραξης χρηματικής ποινής σε βάρος των διαδίκων που δεν προσέρχονται στην υποχρεωτική αρχική συνεδρία της διαμεσολάβησης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Δεν φτάνει, δηλαδή, που υποχρεώνετε όσους προσφεύγουν στα δικαστήρια να περάσουν πρώτα από τις συμπληγάδες πέτρες της ιδιωτικής διαμεσολάβησης σπαταλώντας χρήμα και χρόνο, θέλετε να είστε βέβαιοι ότι θα τιμωρηθούν οικονομικά όσοι ξεφεύγουν για τον έναν ή τον άλλον λόγο από αυτή την αντιδραστική νομοθεσία, που δεν έχει να προσφέρει τίποτα ουσιαστικό, όπως έχει ήδη προκύψει και από την εφαρμογή της στην πράξη, παρά μόνο στην πραγματικότητα ορθώνει εμπόδια στην πρόσβαση των οικονομικά αδυνάμων στη δικαιοσύνη.

Επειδή αυτές οι διατάξεις βαρύνουν και στην τροπολογία του Υπουργείου Δικαιοσύνης, θα την καταψηφίσουμε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο ειδικός αγορητής από την Ελληνική Λύση κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Αντιπρόεδρε της Κυβέρνησης, κύριε Υπουργέ, η Ελληνική Λύση από την πρώτη στιγμή που μπήκε στη Βουλή προσπάθησε να υπενθυμίσει σε όλους τους Βουλευτές ότι βρισκόμαστε εδώ γιατί μας έστειλε ο ελληνικός λαός, ο οποίος περιμένει από όλους εμάς να τον προστατεύσουμε. Έτσι περιμένει. Όμως πολύ φοβάμαι ότι θα περιμένει πολύ.

Κύριε Αντιπρόεδρε, από όλη τη συζήτηση στις κοινοβουλευτικές επιτροπές βγήκε ένα συμπέρασμα: Οι ανεξάρτητες αρχές είναι πολλές και, εκτός από τις πέντε του Συντάγματος, οι περισσότερες είναι αχρείαστες. Ένα-ένα να τα ξεκαθαρίζουμε. Και σας είπα και το ξαναλέω ότι έχω εμπιστοσύνη σε εσάς ως άνθρωπο, δεν έχω όμως εμπιστοσύνη στην Κυβέρνησή σας.

Είναι, λοιπόν, αχρείαστες οι περισσότερες αρχές. Η Ελληνική Λύση από την πρώτη στιγμή που μπήκε εδώ το είχε πει και δεν χρειάζεται να φιλοσοφήσουμε και πολύ, για να καταλάβουμε ότι οι τριάντα οκτώ ανεξάρτητες αρχές είναι υπερβολικές και φέρνουν υπερβολικά έξοδα στον ελληνικό λαό χωρίς να χρειάζονται. Αλλά εσείς παραδεχθήκατε ότι εντολή πλέον του Πρωθυπουργού -αυτό το είχε πει και ο κ. Γεραπετρίτης- είναι να μειώσετε τις ανεξάρτητες αρχές. Εάν από αυτά που λέω, που τα είπαμε και στις κοινοβουλευτικές επιτροπές, είναι κάτι το οποίο διαστρεβλώνω, παρακαλώ πάρα πολύ, όταν θα πάρετε τον λόγο, θα ήθελα να με βάλετε στη θέση μου. Όμως δυστυχώς για την ελληνική Κυβέρνηση, για την Κυβέρνηση της Νέας Δημοκρατίας, για την Κυβέρνηση του Κυριάκου Μητσοτάκη αυτά είναι «ψιλά γράμματα».

Και να σας πω κάτι, κύριε Αντιπρόεδρε, επειδή έχετε θητεύσει στα ανώτατα κλιμάκια της δικαιοσύνης; Και το λέω και στον κ. Καστανίδη, ο οποίος θήτευσε ως Υπουργός το 2011. Θα μπορούσαμε μέσα από την κοινοβουλευτική διαδικασία να έχουμε αλλάξει πολλά πράγματα και στο Σύνταγμα ακόμη, κύριε Καστανίδη, και νομίζω ότι το δέχεστε και εσείς αυτό. Αλλά δεν υπάρχει η πολιτική βούληση. Είστε παλιός κοινοβουλευτικός, έμπειρος κοινοβουλευτικός. Όμως εμείς της Ελληνικής Λύσης που μπήκαμε εδώ δεν χρειάστηκε πολύ καιρό, κύριε Υπουργέ, κυρίες και κύριοι συνάδελφοι και κύριε Αντιπρόεδρε, να τα καταλάβουμε αυτά τα πράγματα και φωνάζουμε από την πρώτη στιγμή.

Να σας πω κάτι για τις ανεξάρτητες αρχές; Οι πέντε του Συντάγματος είναι κατοχυρωμένες. Όσον αφορά τις υπόλοιπες, δικαιολογήσατε την ύπαρξή τους λέγοντας ότι είναι εντολή της Ευρωπαϊκής Ένωσης. Όχι όλες. Υπάρχουν κι άλλες, λοιπόν, οι οποίες συστήνονται και κατά τη δική σας την άποψη -εσείς το είπατε- δεν έχετε καταλάβει και δεν ξέρει κανένας πώς έγιναν αυτές οι ανεξάρτητες αρχές. Μόνες τους «φυτρώνουν» ανεξάρτητες αρχές. Έρχεται το πρωί ο Υπουργός και λέει: «Τι θα κάνω; Να κάνω μία ανεξάρτητη αρχή, να τη φέρω στη Βουλή;». Και έρχεται στη Βουλή, έρχεται στην Ειδική Μόνιμη Επιτροπή Θεσμών και Διαφάνειας, της οποίας έχω την τιμή να είμαι μόνιμο μέλος, και τι καταλαβαίνω; Ότι είμαι διεκπεραιωτής, ότι δεν έχω κανένα δικαίωμα. Μιλάω, λέω την άποψή μου, με ευχαριστείτε, με ευχαριστεί ο Υπουργός και η εκάστοτε κυβέρνηση. Όχι εγώ μόνο, όλοι οι Βουλευτές το ίδιο, πλην της κυβέρνησης.

Είναι και το μόνιμο ερώτημα του ελληνικού λαού: «Μα καλά, οι ανεξάρτητες αρχές είναι ανεξάρτητες αρχές ή είναι εντός εισαγωγικών “ανεξάρτητες” αρχές και φουλ εξαρτημένες;». Βεβαίως και δεν είναι ανεξάρτητες αρχές και δεν πρέπει να κοροϊδεύουμε τον ελληνικό λαό, κύριε Αντιπρόεδρε, όχι τουλάχιστον εσείς. Και είμαι πραγματικά ευτυχής και η Ελληνική Λύση είναι ευτυχής, διότι από την πρώτη στιγμή το είχε επισημάνει. Σταματήστε πια αυτή την ασυδοσία, όχι μόνο η δική σας Κυβέρνηση, αλλά και οι προηγούμενες κυβερνήσεις, σταματήστε αυτό το πράγμα «λεφτά, λεφτά, εκατοντάδες εκατομμύρια, να βάζουμε τους δικούς μας». Πώς είναι ανεξάρτητος ο πρόεδρος μιας ανεξάρτητης αρχής, όταν ψηφίζεται από την κυβέρνηση, όταν τοποθετείται από τον Υπουργό και περνάει από την κυβερνητική πλειοψηφία; Για σκεφτείτε τη Νέα Δημοκρατία να είναι αύριο στα έδρανα της αντιπολίτευσης, όπως ήταν πριν από τρία χρόνια και φώναζε για το ίδιο πράγμα. Κι εδώ είναι που τρελαίνεσαι. Λες: «Κάτσε, βρε παιδί, αφού τα βλέπεις, τα φωνάζει. Γιατί όταν έρχεσαι στην εξουσία, δεν τα κάνεις;».

Κι ένα άλλο που πρέπει να κάνουμε, κυρίες και κύριοι συνάδελφοι και κύριε Αντιπρόεδρε, είναι το συνταγματικό δικαστήριο. Πρέπει κάποια στιγμή να αποφασίσουμε σε αυτή εδώ τη χώρα ότι η δικαιοσύνη πρέπει να είναι πραγματικά αυτόνομη.

Τώρα τα υπόλοιπα δεν θα σας τα πω εγώ, τα ξέρετε καλύτερα. Θα σας πω μόνο τούτο. Είχα υποβάλει, κύριε Αντιπρόεδρε -επειδή τη βρήκα στο αρχείο μου και μου την έφερε συνεργάτης μου-, στις 11 Απριλίου του 2021 μια ερώτηση -για να καταλάβετε, ούτε ανεξάρτητες αρχές υπάρχουν ούτε Υπουργεία υπάρχουν ούτε απαντούν στις ερωτήσεις των Βουλευτών- με θέμα τις ενδείξεις για παραβίαση της εταιρικής διακυβέρνησης από το ΙΦΕΤ. Αυτή η ερώτησή μου ήταν στις 11 Απριλίου 2021. Θα την καταθέσω στα Πρακτικά για να υπάρχει.

Υπήρχε ένα τεράστιο πρόβλημα με το ΙΦΕΤ, είχαμε πάρα πολλές οχλήσεις και κάνω μια ερώτηση προς τον Υπουργό Υγείας και τον Υπουργό Δικαιοσύνης. Περιμένω κι εγώ από το Υπουργείο Υγείας να μου πει τι συμβαίνει με το ΙΦΕΤ. Προσέξτε τώρα, 11 Απριλίου του 2021, γιατί είστε δικαστής. Λίγο καιρό μετά, μου απαντάει το Υπουργείο Δικαιοσύνης: «Δεν είμαστε αρμόδιοι εμείς και αν έχει κάποιος κάποια στοιχεία να πάει στον εισαγγελέα.». Μάλιστα, τσιμουδιά το Υπουργείο Υγείας. Έρχεται 20 Φεβρουαρίου και βγαίνει στην επιφάνεια το πόρισμα του εσωτερικού ελέγχου στο ΙΦΕΤ. Αν διαβάσετε, κύριε Αντιπρόεδρε, τι γίνεται μέσα στο ΙΦΕΤ, θα σας σηκωθεί η τρίχα.

Ξανακάνω ερώτηση την επόμενη μέρα. Όσο είδατε εσείς απάντηση, είδα κι εγώ από το Υπουργείο Υγείας. Σιγά μην το Υπουργείο Υγείας ασχοληθεί με την κλοπή. Και ξέρετε τι λέει μέσα; Είναι σοβαρό θέμα. Λέει: «Παράνομες εξαγωγές φαρμάκων και δη για πολύ σοβαρές και θανατηφόρες ασθένειες στο εξωτερικό, ύποπτες δοσοληψίες με εταιρείες και στελέχη, κατατμήσεις προμηθειών, αγορές διαγνωστικών τεστ, υλικών και μασκών για τον κορωνοϊό, με αναθέσεις σε υψηλές τιμές» κ.λπ., κ.λπ.. Ένα κάρο. Αυτά δεν είναι δικά μου, κύριε Αντιπρόεδρε.

Έρχομαι να σας ρωτήσω, λοιπόν, σαν έναν έντιμο επί σαράντα χρόνια δικαστικό. Τι είναι αυτό το πράγμα και γιατί δεν απαντάει στον Βουλευτή κανένας; Τι είμαστε εμείς εδώ μέσα; Πείτε μου, κύριε Αντιπρόεδρε. Κάνουμε μια ερώτηση, πρέπει να απαντηθεί. Τίποτα. Οι περισσότερες ερωτήσεις δεν απαντώνται ή, αν απαντηθούν, στο πόδι, έτσι για να περνάει η ώρα και ο ελληνικός λαός πληρώνει.

Κι έρχεστε τώρα να μειώσετε, λέτε, τις ανεξάρτητες αρχές. Σας έχει δώσει μια εντολή ο Πρωθυπουργός. Κατάλαβε επιτέλους ο κ. Μητσοτάκης ότι η Ελληνική Λύση έχει δίκιο, ότι πρέπει κάποια στιγμή να βάλουμε μια τάξη εδώ μέσα, να τις μειώσουμε. Η Ενιαία Ανεξάρτητη Αρχή Δημοσίων Συμβάσεων και η Αρχή Εξέτασης Προδικαστικών Προσφυγών συγχωνεύονται σε μία Ενιαία Αρχή Δημοσίων Συμβάσεων. Η μία ήταν Ενιαία Ανεξάρτητη Αρχή Δημοσίων Συμβάσεων και η άλλη ΑΕΠΠ και θα την κάνουμε τώρα Ενιαία Αρχή Δημοσίων Συμβάσεων. Πώς θα επιλέξουμε τον πρόεδρο; Κατά τον συνήθη τρόπο. Άρα δεν είναι ανεξάρτητη αρχή.

Είπατε -και μου έκανε εντύπωση- ότι οι περισσότερες δεν είναι ανεξάρτητες αρχές, αλλά πρέπει να λέγονται «ανεξάρτητοι φορείς». Γιατί δεν αλλάζουμε την ονομασία; Γιατί να έχουν διοικητική και οικονομική αυτοτέλεια; Γιατί να μην έχουν πρόβλημα με τη δικαιοσύνη αυτοί οι οποίοι ανακατεύονται μέσα εκεί, παρά έχουν το νομικό προπύργιό τους εκεί, που τους λέει «δεν έχετε κανένα πρόβλημα, κάντε ό,τι θέλετε»; Όχι, πρέπει να τελειώνουν αυτά τα πράγματα.

Και το λέω σε εσάς, που μου κάνατε εντύπωση, δεν σας γνώριζα, σας γνώριζε ο κ. Καστανίδης. Παραδεχθήκατε αυτά για τα οποία φωνάζουμε τόσον καιρό. Και όμως δεν τα κάνουμε και είστε Αντιπρόεδρος της Κυβέρνησης. Και ο κ. Γεραπετρίτης το έχει παραδεχθεί. Τι περιμένουμε, δηλαδή, για να καταργήσουμε όλα αυτά τα «νούμερα» που μπαίνουν εκεί και κάνουν ό,τι γουστάρουν; Ανεξάρτητες αρχές και παραμύθια της Χαλιμάς!

ΑΕΠΠ: Κάποιος το είπε από τους συναδέλφους. Εδώ υπάρχει ένας πίνακας με δύο χιλιάδες ενενήντα έξι υποθέσεις. Είπατε ότι αυτές τις υποθέσεις τις είχε η ΑΕΠΠ. Και λέω: Τι κάνει από το 2016 μέχρι σήμερα η ΑΕΠΠ; Μου λέτε «υπολειτουργεί». Ε, λέω κάτι θα συμβαίνει. Δεν μπόρεσα να καταλάβω στην αρχή, Κλέωνα, για ποιον λόγο. Δεν μπόρεσα να το καταλάβω.

Όταν όμως επανέρχομαι, καταλαβαίνω ότι κάτι συμβαίνει. Δεν υπάρχει, λέει, πρόεδρος, δεν υπάρχουν μέλη, υπάρχουν κάποιοι οι οποίοι κάθονται εκεί και δεν κάνουν τίποτα. Κι εμείς τι πληρώνουμε δηλαδή; Ποιους πληρώνουμε; Ποιους πληρώνει ο ελληνικός λαός, ο φουκαράς, που αν ήξερε, θα έπρεπε να μας βρίζει από το πρωί μέχρι το βράδυ; Τι είναι αυτό το πράγμα;

Η γιαγιούλα δεν έχει να πληρώσει τη ΔΕΗ και εμείς πληρώνουμε εκατοντάδες εκατομμύρια στις δήθεν ανεξάρτητα αρχές για να κάνουν το κομμάτι τους οι Βουλευτές, οι Υπουργοί, τα Υπουργεία κ.λπ.; Τι είναι αυτό το πράγμα;

Δεν υπάρχει λέει ΑΕΠΠ μέχρι τώρα, διαλυμένο συνεργείο, διαλυμένη. Μάλιστα. Και περιμένει ο άλλος ο οποίος κάνει προσφυγή να βρει το δίκιο του. Σιγά το δίκιο μη βρει.

Δεν έχω πάρα πολύ χρόνο, υπάρχουν πάρα πολλά προβλήματα. Προσέξτε, επί της ουσίας τώρα.

Συγχωνεύονται λοιπόν οι δύο αρχές σε μία. Τι διαφορές έχουν αυτές οι δύο; Καμμία. Ελάχιστες. Το ζητούμενο είναι ένα πράγμα και το αυτό. Θα είναι αυτή η αρχή ικανή για τη διαφάνεια των δημοσίων συμβάσεων; Αυτό είναι το θέμα. Από πού θα έχει τη δύναμή της αυτή η αρχή; Τι δίνουμε περισσότερο; Να σας πω εγώ τι δίνουμε σε αυτή την αρχή. Ένας πρόεδρος, τριάντα μέλη, κυρίες και κύριοι συνάδελφοι, και δέκα σύμβουλοι.

Προσέξτε, βάζουμε και δέκα συμβούλους. Τι είναι αυτοί οι σύμβουλοι; Τρία Υπουργεία εμπλέκονται. Τα είπαν οι προλαλήσαντες. Εμπλέκεται το Υπουργείο Δικαιοσύνης, το Υπουργείο Ανάπτυξης και Ανταγωνιστικότητας και το Υπουργείο Υποδομών. Τι είναι αυτοί οι δέκα σύμβουλοι; Οι έξι βγαίνουν από το Υπουργείο Δικαιοσύνης και το κάθε Υπουργείο βάζει από δύο συμβούλους. Δύο θα βάλει ο κ. Γεωργιάδης, δύο θα βάλει ο κ. Τσιάρας και δύο ο κ. Καραμανλής.

Άρα αυτοί όλοι θα συγκεντρωθούν, συν τους παρατρεχάμενους, συν αυτούς οι οποίοι θα πάρουν ως διοικητικό προσωπικό, γραμματείς, φαρισαίους κ.λπ., θα μαζευτεί ένας συρφετός πάλι, θα φτιάξουν ωραία γραφεία, θα πληρώνει ο ελληνικός λαός και δουλειά καμμία. Να δουλέψουν τα υπουργεία, να δουλέψουν οι φορείς, να δουλέψουν αυτοί οι οποίοι είναι εντεταγμένοι.

Το δημόσιο έχει βαθμίδες. Αυτοί οι οποίοι κάθονται στις βαθμίδες εξουσίας του δημοσίου πρέπει να αναλαμβάνουν και την ευθύνη, όχι να πηγαίνουν τμηματάρχης, διευθυντής, γενικός διευθυντής στο δημόσιο και να μην έχουν καμμία ευθύνη και να αφήνουμε, τάχα μου, την ανεξάρτητη αρχή να βγάλει το φίδι από την τρύπα και αν γίνει τίποτα, «έχουμε την ανεξάρτητη αρχή», «είναι ανεξάρτητη αρχή», «το είπε η ανεξάρτητη αρχή», πέρασε το θέμα.

Από πού θα πληρώνεται αυτή η ανεξάρτητη αρχή; Δεν φτάνει ότι θα παίρνει το 0,10% επί των συμβάσεων, θα παίρνει και το 0,10% από τις παραχωρήσεις, τα μεγάλα έργα δηλαδή. Άρα τα χρήματα τα οποία θα βγάζει η ανεξάρτητη αυτή αρχή θα είναι πάρα πολλά, θα διαχειρίζεται εκατοντάδες εκατομμύρια ευρώ. Πού θα πηγαίνουν αυτά τα χρήματα; Πόσα πληρώνεται ο καθένας από κει; Κανείς δεν ξέρει. Αυτά είναι για «αλλουνού παπά ευαγγέλια», «μην αγγίζετε, παιδιά, αυτά», «δεν είμαστε γι’ αυτή τη δουλειά, είμαστε για άλλη δουλειά εδώ».

Και για να ολοκληρώσω, η Ελληνική Λύση από την πρώτη στιγμή έχει ξεκαθαρίσει τη θέση της.

Η πολιτική της Κυβέρνησης είναι η κομματικοποίηση της δημόσιας διοίκησης και των ανεξάρτητων αρχών μέσω των οποίων προάγονται τα κυβερνητικά συμφέροντα με προσλήψεις, απευθείας αναθέσεις, βολέματα. Αυτή είναι η αρχή της Κυβέρνησης, τα βολέματα, οι απευθείας αναθέσεις δισεκατομμυρίων ευρώ. Κατ’ αρχάς η ΑΕΠΠ έβλεπε και έλεγχε και για δαπάνες από 30.000 έως 60.000 ευρώ. Τώρα δεν υπάρχει αυτό. Τώρα υπάρχει από τις 60.000 και παραπάνω. Άρα μπορεί να ξαναβάλει κάποιος με το φτωχό του μυαλό, οποιοσδήποτε καλόπιστος ή κακόπιστος, ότι υπάρχουν ξαναερχόμαστε στα γνωστά σαρανταπεντάρια. Δεν πάμε στις 61.000 δαπάνη, αλλά πάμε στις 59.000 δαπάνη. Να, λοιπόν, που πέρασε η δαπάνη χωρίς να ελεγχθεί καθόλου.

Αυτά περνάτε, κύριε Αντιπρόεδρε. Και αν δεν καταλαβαίνουμε τι γίνεται εδώ, τότε δεν μπορούμε να προχωρήσουμε.

Είπαμε άλλη μια φορά και το ξαναλέμε ότι το επιτελικό κράτος το οποίο φτιάξατε αύτανδρη θα πάει τη Νέα Δημοκρατία. Όποτε και να κάνετε εκλογές ο ελληνικός λαός θα τιμωρήσει την ασυνέπεια και την ασυδοσία, την ειρωνεία και την απαξίωση σε όλο το Κοινοβούλιο. Οι Βουλευτές είμαστε μεμονωμένα όντα και έχουμε την ευθύνη των πράξεών μας, ασχέτως αν ανήκουμε σε κόμματα. Πολλούς Βουλευτές της Νέας Δημοκρατίας βλέπω και στεναχωριέμαι ειλικρινά για τη δύσκολη θέση στην οποία έρχονται πολλές φορές με τις ενέργειες της Κυβέρνησης.

Πρέπει να ξυπνήσει αυτό το επιτελικό κράτος το οποίο ονειρεύτηκε ο κ. Μητσοτάκης και όλοι εσείς στην Κυβέρνηση, κύριε Υπουργέ.

Για μία ακόμη φορά η Ελληνική Λύση στέκεται απέναντι στην ασυδοσία ίδρυσης ανεξάρτητων αρχών. Καταψηφίζουμε το παρόν νομοσχέδιο. Πιστεύω να αντιλαμβάνεται ο ελληνικός λαός τον λόγο για τον οποίο το κάνουμε και θα συνεχίσουμε να λέμε, όπως το είπατε και εσείς, ότι οι ανεξάρτητες αρχές στην πλειονότητά τους, εκτός από τις πέντε κατοχυρωμένες, είναι αχρείαστες, άχρηστες, πολυέξοδες και θα πρέπει να καταργηθούν.

Ευχαριστώ πολύ.

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η τελευταία αγορήτρια κ. Φωτεινή Μπακαδήμα από το ΜέΡΑ25.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ, κύριε Πρόεδρε.

Κύριε Αντιπρόεδρε, κύριε Υφυπουργέ, κυρίες και κύριοι συνάδελφοι, συζητάμε σήμερα ένα σχέδιο νόμου που εισηγείται η Αντιπροεδρία της Κυβέρνησης με τίτλο: «Ενιαία Αρχή Δημοσίων Συμβάσεων».

Να θυμίσουμε πριν προχωρήσουμε στη συζήτηση πως το 2011 ιδρύθηκε η ΕΑΑΔΗΣΥ, επί κυβέρνησης του ΠΑΣΟΚ, του Γεωργίου Παπανδρέου, το 2016 η ΑΕΠΠ, η Αρχή Εξέτασης Προδικαστικών Προσφυγών, όταν ήταν κυβέρνηση ο ΣΥΡΙΖΑ. Και οι δύο δημιουργήθηκαν στο πλαίσιο μνημονιακών υποχρεώσεων.

Θεωρητικά οι ανεξάρτητες αρχές αποτελούν και θα έπρεπε να αποτελούν δικλίδα ασφαλείας ενάντια σε καταχρηστικές πρακτικές της εκτελεστικής εξουσίας. Στην πράξη, όμως, ειδικά σε μια χρεοδουλοπαροικία όπως είναι η χώρα μας, οι ανεξάρτητες αρχές έχουν τον ρόλο, δυστυχώς, της μετάθεσης ευθύνης από τους πολιτικούς σε κάποιους τεχνοκράτες και κυρίως έχουν τον ρόλο του θεματοφύλακα της άσκησης των πολιτικών που επιτάσσουν οι δανειστές. Γι’ αυτό, λοιπόν, και οι δύο αυτές αρχές δημιουργήθηκαν εντός αυτού του πλαισίου.

Αξίζει δε να υπογραμμιστεί κάτι που όλοι γνωρίζουμε, αλλά χρήσιμο είναι να τεθεί για ακόμη μία φορά στο τραπέζι της συζήτησης πως οι δημόσιες συμβάσεις αποτελούν πεδίο έντονου ενδιαφέροντος για τους δανειστές, αλλά και για την ολιγαρχία.

Πλην των εξοπλιστικών, που θα πρέπει να ακολουθείται μια διακριτή διαδικασία για τη σύναψη συμβάσεων και την προμήθεια του υλικού -καταλαβαίνουμε όλοι τους λόγους- το θέμα για το οποίο συζητάμε μπορεί να συνοψιστεί σε δύο δράσεις: εθνικοί προμηθευτές από τη μια και εθνικοί εργολάβοι από την άλλη. Είτε, λοιπόν, μιλάμε για προμήθεια διαγνωστικών τεστ για τον κορωνοϊό είτε για το μετρό της Θεσσαλονίκης, μιλάμε για το πλαίσιο περί δημοσίων συμβάσεων.

Στο σημείο αυτό οφείλω να κάνω μια πολύ σημαντική διάκριση μεταξύ του θεσμικού και του νομικού πλαισίου που διέπει τις δημόσιες συμβάσεις και τις αρχές ή την αρχή που επιφορτίζονται να τις εφαρμόσουν και το διαδικαστικό. Το θεσμικό πλαίσιο καθορίζεται από τις κυβερνητικές πλειοψηφίες, είναι δηλαδή το πολιτικό και νομικό υπόβαθρο του έργου που έχει να επιτελέσει η όποια αρχή επιφορτίζεται με την εφαρμογή. Το παρόν νομοσχέδιο καταπιάνεται με το δεύτερο σκέλος, με τη δομή της αρχής που καλείται να εφαρμόσει, να εποπτεύσει και να ελέγξει το θεσμικό πλαίσιο των δημοσίων συμβάσεων.

Όπως σημειώνει η ίδια η Κυβέρνηση, με το νομοσχέδιο αυτό επιδιώκεται ο εξορθολογισμός της λειτουργίας τους, καθώς και η αποτελεσματικότερη άσκηση του ελέγχου της ορθής εφαρμογής Εθνικού και Ενωσιακού Δικαίου των δημοσίων συμβάσεων από τις αναθέτουσες αρχές, συμπεριλαμβανομένης της εξέτασης των προσφυγών που ασκούνται πριν από τη σύναψη αυτών.

Από το παραπάνω χωρίο οφείλουμε ως ΜέΡΑ25 να σταθούμε στο σημείο περί ορθής εφαρμογής του Εθνικού Δικαίου. Ο λόγος που προβάλλει η Κυβέρνηση για τη συγκεκριμένη νομοθέτηση είναι η ενοποίηση των δύο σχετικών αρχών, της ΕΑΑΔΗΣΥ και της ΑΕΠΠ. Στα είκοσι άρθρα του νομοσχεδίου ουσιαστικά γίνεται νομοτεχνικά αυτή η συγχώνευση, με τις γνωστές φυσικά αναφορές σε προσλήψεις και τη στελέχωση βάσει των σχετικών διατάξεων της Νέας Δημοκρατίας.

Το σημαντικό σημείο για εμάς, ως ΜέΡΑ25, είναι το πρώτο κομμάτι του θέματος των δημοσίων συμβάσεων, είναι το γεγονός πως το θεσμικό πλαίσιο διαμορφώνεται πάντα από τις πλειοψηφίες. Αν πάμε λίγο πίσω, αν πάμε έναν χρόνο πίσω, στον Μάρτιο του 2021, θα θυμηθούμε πως η Κυβέρνηση της Νέας Δημοκρατίας έφερε στη Βουλή και νομοθέτησε το σχέδιο νόμου που αφορούσε τον εκσυγχρονισμό, την απλοποίηση και την αναμόρφωση του ρυθμιστικού πλαισίου των δημοσίων συμβάσεων, ειδικότερες ρυθμίσεις προμηθειών στους τομείς της άμυνας και της ασφάλειας και άλλες διατάξεις για την ανάπτυξη, τις υποδομές και την υγεία. Με αυτό θεσμοθέτησε τον σχεδιασμό και την επίβλεψη των έργων σε ιδιώτες, τις επιμετρήσεις των έργων στους αναδόχους, τη συγγραφή των προδιαγραφών και των τιμολογίων στους ιδιώτες και κατήργησε την απαίτηση τεχνικής επάρκειας από τις αναθέτουσες αρχές.

Λίγες ημέρες πριν είδαμε να κόβεται το θεσμικό πλαίσιο των δημοσίων συμβάσεων στα μέτρα της ολιγαρχίας. Με το νομοθέτημα για τις πρότυπες συμβάσεις οι τρεις-τέσσερις μεγάλες κατασκευαστικές της χώρας μας, η «ΤΕΡΝΑ», ο «ΕΛΛΑΚΤΩΡ», η «ΙΝΤΡΑΚΑΤ» αποκτούν πλέον το προνόμιο να ορίζουν τα δημόσια έργα, να τα διαμορφώνουν όπως εκείνες συμφέρει, να επιλέγουν ποια θα είναι, πώς θα εκτελεστούν και το δημόσιο διατηρεί απλώς το δικαίωμα να κάνει ένα πράγμα, να χρηματοδοτεί, να δανείζει και να πληρώνει τους «εθνικούς ευεργέτες».

Δεν θα κάνω αναφορά στα επιμέρους άρθρα του προτεινόμενου νομοθετήματος, καθώς για εμάς είναι εξαιρετικά πολιτική και όχι διαδικαστική η διαφωνία. Θεωρούμε πως το εν λόγω νομοσχέδιο έρχεται να θέσει ακόμη ένα λιθαράκι στο οικοδόμημα εξυπηρέτησης της ολιγαρχίας και των αρεστών στην κυβερνητική πλειοψηφία. Και σε καμμία περίπτωση δεν αρκεί να δοθούν τα νομοθετικά εργαλεία της ανεξαρτησίας σε μία αρχή, ειδικά όταν η πολιτική βούληση είναι περί του αντιθέτου, περί της πλήρους εξάρτησης.

Το ΜέΡΑ25, πρεσβεύοντας την πλήρη, ουσιαστική και πρακτική ανεξαρτησία των αρχών, κατά τη συζήτηση της συνταγματικής Αναθεώρησης, είχε προτείνει να προστεθεί στο 101Α η πρόνοια η επιλογή των μελών των εκτελεστικών συμβουλίων και των υπολοίπων οργάνων των αρχών να γίνεται από ένα εκλεκτορικό σώμα ΔΙΑΣΚΕΠ με κληρωτούς και εκλεγμένους πολίτες. Τα ΔΙΑΣΚΕΠ αποτελούν πρόταση από εμάς όχι μόνο για τη δικαιοσύνη, όχι μόνο για τις ανεξάρτητες αρχές, όχι μόνο για την παιδεία, αλλά για όλα τα ζητήματα ζωτικής σημασίας, που είναι σίγουρο ότι όταν νομοθετούμε σήμερα θα το βρουν μπροστά τους οι επόμενες γενιές. Αλλά και όταν μιλάμε για ζητήματα που χρειάζονται ευρύτερη συνεργασία και συναίνεση θεωρούμε πως τα ΔΙΑΣΚΕΠ είναι ο τρόπος να επιτευχθούν όλοι αυτοί οι στόχοι και κυρίως να ενισχυθούν τα απαραίτητα στοιχεία άμεσης δημοκρατίας και διαφάνειας στον δημόσιο χώρο, αλλά και τα στοιχεία ανεξαρτησίας των ελεγκτικών οργάνων.

Επιπλέον προτείναμε τότε και συνεχίζουμε να προτείνουμε οι συνεδριάσεις της ολομέλειας των ανεξάρτητων αρχών να είναι δημόσιες, με εξαίρεση φυσικά όταν μιλάμε για ζητήματα που ανάγονται στην προστασία της δημόσιας τάξης, της κρατικής ασφάλειας, της εθνικής άμυνας, του ιδιωτικού βίου και του βέλτιστου συμφέροντος των ανηλίκων, όπως ο κάθε σχετικός νόμος θα ορίζει.

Ταυτόχρονα, προτείναμε να δημιουργηθεί μια ανεξάρτητη αρχή ή να αξιοποιηθεί μια από τις ήδη υπάρχουσες με τη συμμετοχή δικαστικών λειτουργών, η οποία θα δεχόταν, θα συνέλεγε καταγγελίες και στοιχεία, για παράδειγμα για ζητήματα αστυνομικής βίας και παρόμοια περιστατικά, και να παραπέμπεται στη συνέχεια κάθε υπόθεση στη δικαιοσύνη.

Φυσικά οι προτάσεις μας δεν έγιναν δεκτές, δεν γίνονται δεκτές. Όμως ας είμαστε αντικειμενικοί και ειλικρινείς: Μόνο με τέτοια βήματα μπορούμε να έχουμε πραγματικά ανεξάρτητες αρχές στη χώρα μας, όχι όταν συνεχίζουμε να τις καθιστούμε εξαρτημένες από τη Βουλή, από την Επιτροπή Θεσμών και Διαφάνειας και άρα με αυτόν τον τρόπο από την εκάστοτε κυβερνητική πλειοψηφία.

Συνεχίζετε λοιπόν με άλλα λόγια, κυρίες και κύριοι της Συμπολίτευσης, τη λογική της εξάρτησης και της τέρψης των συμφερόντων της ολιγαρχίας. Αρχίσατε με τον «ΗΡΑΚΛΗ», συνεχίζετε με τον πτωχευτικό και με πολλά άλλα νομοθετήματα -ακόμη και η συνεπιμέλεια μπορεί να ενταχθεί εντός αυτού του πλαισίου- για να φτάσετε στην πρόβλεψη του νομοσχεδίου του Υπουργείου Υποδομών για τα έργα αξίας πάνω από 200 εκατομμύρια ευρώ, που πέρασε πριν από λίγες μέρες, και το σχέδιο νόμου που συζητάμε αυτές τις μέρες, το οποίο φυσικά φαίνεται ότι θα περάσει με τις ψήφους της Συμπολίτευσης αλλά και των υπόλοιπων κομμάτων του μνημονιακού τόξου.

Εξάλλου δεν θα μπορούσε να γίνει κάτι διαφορετικό, όταν το ΠΑΣΟΚ ήταν εκείνο που μας έβαλε στο πρώτο μνημόνιο, ο ΣΥΡΙΖΑ δεν μας έβγαλε ποτέ, αλλά αντιθέτως έφερε άλλα δύο και αναμένουμε προσεχώς το πέμπτο της Κυβέρνησης της Νέας Δημοκρατίας.

Κανείς δεν ξεχνά πως οι δύο αρχές, που τώρα ενοποιείτε, δημιουργήθηκαν ύστερα από αίτημα της τρόικας. Κανείς δεν ξεχνά πως αμφότερες άνοιξαν τον δρόμο για να βάλουν χέρι οι ιδιώτες στις δημόσιες συμβάσεις. Απλώς με τη νέα ενοποιημένη αρχή τούς βοηθάτε ακόμη περισσότερο, ώστε να αρθεί και κάθε υπόνοια ή σκιά εμποδίου.

Σε αυτή την προσπάθεια θα μείνετε μόνοι, κυρίες και κύριοι της Νέας Δημοκρατίας, με περιστασιακούς συμπαραστάτες όποιο κόμμα πρέπει να στηρίξει και τους δικούς του φίλους, ώστε να έχει την εύνοιά τους όταν θα έρθει στην εξουσία.

Το ΜέΡΑ25 -και κλείνω με αυτό, κύριε Πρόεδρε- είναι ένα κόμμα που δεν έχει ούτε θέλει να αποκτήσει καμμία σχέση με την ολιγαρχία, τοπική ή ξένη. Είναι ένα κόμμα που βάζει πάνω από όλα το κοινό καλό και το συμφέρον των πολλών, πάνω από εκείνο των λίγων, των αρεστών. Γι’ αυτό και είμαστε απέναντι στο προτεινόμενο νομοθέτημά σας. Αφήνουμε να σταθούν δίπλα σας και να το υπερψηφίσουν τα κόμματα ή οι Βουλευτές που έχουν ή προσπαθούν, εναγωνίως και με κάθε τρόπο που μπορούν και με κάθε βήμα που τους δίνετε, να αποκτήσουν σχέση με μνημονιακά κόμματα, με επιχειρηματικούς ομίλους και με πολυεθνικές.

Εμείς θα μείνουμε πιστοί σε ό,τι λέμε από την πρώτη στιγμή της εισόδου μας στη Βουλή, θα μείνουμε πιστά απέναντί σας και απέναντι σε όλα τα μνημονιακά κόμματα.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Θα συνεχίσουμε ως εξής. Θα μιλήσουν δύο συνάδελφοι, ο κ. Καππάτος και ο κ. Καμίνης. Ο κ. Παπαηλιού, που είναι δεύτερος, παρακάλεσε να φύγει για λίγο εκτός Βουλής για μια επείγουσα δουλειά. Όταν γυρίσει θα πάρει τον λόγο.

Αυτονόητο είναι, κύριε Αντιπρόεδρε και κύριε Υπουργέ, ότι οποιαδήποτε στιγμή θελήσετε, ζητάτε και παίρνετε τον λόγο για την ομιλία σας.

Μετά τον κ. Καμίνη έχει ζητήσει να πάρει τον λόγο ως Κοινοβουλευτικός Εκπρόσωπος του ΜέΡΑ25 ο κ. Γρηγοριάδης.

**ΙΩΑΝΝΗΣ ΒΡΟΥΤΣΗΣ:** Και μετά εγώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Βρούτση. Θα μεσολαβούν δύο Βουλευτές και ένας Κοινοβουλευτικός.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Αντιπρόεδρε της Κυβέρνησης, κύριε Υφυπουργέ, κυρίες και κύριοι συνάδελφοι, ξεκινώ την παρέμβασή μου με μια επισήμανση σημαντική για τον κοινοβουλευτικό διάλογο, τόσο ευρύτερα όσο και συγκεκριμένα, εκείνον δηλαδή που διεξάγεται με αφορμή το σχέδιο νόμου του Αντιπροέδρου της Κυβέρνησης κ. Παναγιώτη Πικραμμένου. Μιλάμε φυσικά για την επιδίωξη της σύγκλισης των πολιτικών δυνάμεων στον πυρήνα ενός κομβικού νομοσχεδίου, όπως αυτού για την Ενιαία Αρχή Δημοσίων Συμβάσεων, μια σύγκλιση που φαινόταν μέχρι σήμερα το πρωί αρχικά εφικτή, αλλά βλέπουμε σταδιακά να απομακρύνεται με τρόπο προσχηματικό και μάλλον προσβλητικό, τόσο για το πρόσωπο του Αντιπροέδρου όσο και την οργάνωση των κοινοβουλευτικών διαδικασιών ευρύτερα.

Εύχομαι ειλικρινά, ακόμα και τώρα, το σχέδιο νόμου του Αντιπροέδρου κ. Πικραμμένου να τύχει της βέλτιστης δυνατής σύγκλισης, μιας σύγκλισης που παραμένει εφικτή, όταν διά στόματος του ίδιου του Αντιπροέδρου σειρά προτάσεις της Αντιπολίτευσης ενσωματώνονται στο σχέδιο νόμου για το οποίο συζητούμε σήμερα.

Αλλά και για το επίδικο, που αφορά στον τρόπο επιλογής των μελών της αρχής μπορούμε να συμφωνήσουμε, αφού πρώτα αποδεχτούμε μια βασική αρχή, ότι το Κοινοβούλιο και η οργάνωσή του δεν παρακάμπτεται και δεν υποβαθμίζεται. Τιμούμε στο πρόσωπο του κ. Κουτνατζή, ενός επιστήμονα τη συγκρότηση του οποίου δεν αμφισβητούμε, τις διαδικασίες και την κοινοβουλευτική πρακτική. Το μείζον άλλωστε ζήτημα, η θέσπιση μιας ενιαίας ανεξάρτητης αρχής για το σύνολο των δημόσιων συμβάσεων, παραμένει κοινός τόπος. Είναι δε τέτοια η φύση των ανεξάρτητων αρχών ως δομών και ως φιλοσοφίας διοίκησης, που η συνεννόηση επιβάλλεται.

Στη συζήτηση για τη λογική που διέπει τις ανεξάρτητες αρχές ανταγωνίζονται δύο αντιλήψεις. Η πρώτη βλέπει τις αρχές ως προσπάθεια επαγγελματικοποίησης της δημόσιας διοίκησης και ως εκ τούτου ως κάτι από τη φύση του κακό. Η δεύτερη τις αντιμετωπίζει ως ευκαιρία διάρθρωσης ενός συστήματος δημόσιας διοίκησης λειτουργικού, αποτελεσματικού και πραγματικά ανεξάρτητου από εξωτερικές παρεμβάσεις οποιασδήποτε μορφής.

Οι δυνάμεις επομένως που συντασσόμαστε με αυτή την ιδέα έχουμε μπροστά μας ένα σχέδιο νόμου επί του οποίου μπορούμε να συμφωνήσουμε, ένα νομοσχέδιο στο οποίο η προοπτική αξιοποίησης με τον βέλτιστο δυνατό τρόπο του δυναμικού της εμπειρίας και της τεχνογνωσίας που αναμφισβήτητα οι δύο αρχές φέρουν διασφαλίζεται στο ακέραιο. Η άσκηση ελέγχου της ορθής εφαρμογής του δικαίου για τις δημόσιες συμβάσεις από τις αναθέτουσες αρχές καθίσταται στο εξής αποτελεσματικότερη και ταχύτερη.

Τέλος, η διάρθρωση μιας ενιαίας ανεξάρτητης αρχής με τρόπο λειτουργικό και περισσότερο ορθολογικό από εκείνον που η υπάρχουσα κατάσταση έχει αποδώσει είναι στόχος εφικτός και αναγκαίος.

Με το σχέδιο νόμου του Αντιπροέδρου της Κυβέρνησης κ. Πικραμμένου να απαντά στα ανωτέρω πράγματα είναι σημαντικό να ομονοήσουμε σε ένα τελικό κοινά αποδεκτό νομοθέτημα, ένα νομοθέτημα που διορθώνει φαινόμενα κατακερματισμού στις εργασίες δύο διαφορετικών ανεξάρτητων αρχών με αντικείμενο τις δημόσιες συμβάσεις αλλά και της ίδιας της εθνικής μας πολιτικής στο εν λόγω πεδίο.

Τόσο η δυσανάλογη αύξηση του φόρτου εργασίας όσο και η υποστελέχωση της Ανεξάρτητης Αρχής Προδικαστικών Προσφυγών αποτελούν ακόμη ένα επιχείρημα στα πολλά που μπορούμε να διατυπώσουμε. Οι δυσμενείς επιπτώσεις στην ποιότητα και την ποσότητα του παραγόμενου έργου της αρχής ως αποτέλεσμα του προβλήματος που επισημάναμε, οι λειτουργικές αδυναμίες που η Ανεξάρτητη Αρχή Προδικαστικών Προσφυγών αντιμετωπίζει, καθώς και οι σημαντικές καθυστερήσεις σχετικά με τις εκκρεμείς διαδικασίες ανάθεσης των δημοσίων συμβάσεων δεν μας επιτρέπουν περιθώρια εφησυχασμού ή την πολυτέλεια να μεταθέσουμε την ευκαιρία που μας δίνεται σήμερα για αργότερα.

Την ίδια στιγμή η Ενιαία Ανεξάρτητη Αρχή Δημοσίων Συμβάσεων, η δεύτερη υπό συγχώνευση, παρά το γεγονός πως έχει επιδείξει ένα ιδιαιτέρως σημαντικό και ποιοτικό αντικείμενο, παραμένει σήμερα μια αρχή με περιορισμένο αντικείμενο.

Η λειτουργία δύο αρχών, όχι μόνο με κοινό αντικείμενο αναφοράς, αλλά και εντελώς διαφορετικές ταχύτητες εργασίας, είναι που διορθώνεται με τη θέσπιση μιας κυριολεκτικά Ενιαίας Ανεξάρτητης Αρχής Δημοσίων Συμβάσεων, μιας ανεξάρτητης αρχής που θα ασκεί το σύνολο των αρμοδιοτήτων των δύο συγχωνευόμενων αρχών με τον ίδιο ουσιαστικά τρόπο, μιας αρχής που μπορεί να αποτελέσει την αιχμή του δόρατος στις αυξημένες απαιτήσεις του ελέγχου της νομιμότητας των διαδικασιών που συνδέονται με το Ταμείο Ανάκαμψης.

Επιτρέψτε μου με την ευκαιρία αυτή να ολοκληρώσω την εισήγησή μου με την αναφορά σε μια σπουδαία ευκαιρία για την πατρίδα μας.

Τον τελευταίο χρόνο, κυρίες και κύριοι συνάδελφοι, η ελληνική Κυβέρνηση και ο Πρωθυπουργός, Κυριάκος Μητσοτάκης καταβάλλει μια συστηματική προσπάθεια κατάρτισης και υλοποίησης ενός εθνικού σχεδίου επενδύσεων στο πλαίσιο του Ταμείου Ανάκαμψης, ενός σχεδίου που θέτει στόχους, προτεραιότητες και πολιτικές ανάκαμψης και ανάπτυξης σε ένα ευρύ φάσμα δραστηριοτήτων. Μπορεί αυτό να ακούγεται εξωφρενικό σε συναδέλφους που θεωρούσαν αδιανόητο η άντληση κοινοτικών πόρων να συνοδεύεται από εθνικά master plan ή που ανέμεναν τη θετική ανταπόκριση των ευρωπαίων εταίρων μας σε σχέδια με προϋπολογισμούς όπου οι δαπάνες υπερέβαιναν τα έσοδα.

Αντί αυτής της εικόνας η ελληνική δημοκρατία έχει πλέον καταστεί πρωτοπόρος στη διαδικασία που συνδέεται με το Ταμείο Ανάκαμψης και Ανθεκτικότητας. Δεν μας αξίζει να βρεθούμε αντιμέτωποι με νέες καθυστερήσεις στις διαδικασίες ανάθεσης των δημοσίων συμβάσεων που αναμένονται στο πλαίσιο του Ταμείου Ανάκαμψης.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. **ΣΟΦΙΑ ΣΑΚΟΡΑΦΑ**)

Εδώ το σχέδιο νόμου που ψηφίζουμε σήμερα συμβάλλει διορθωτικά και καθοριστικά. Από την πράσινη ανάπτυξη και τον ψηφιακό μετασχηματισμό στην απασχόληση, τις δεξιότητες και τις ιδιωτικές επενδύσεις αναπτύσσεται μπροστά μας μια μοναδική ευκαιρία. Με δεδομένες τις επιπτώσεις της πανδημίας στην κοινωνία, την οικονομία και την ανάπτυξη, την τρέχουσα ενεργειακή κρίση, αλλά και την αβεβαιότητα του πολέμου στην Ουκρανία η ανάκαμψη και η ανάπτυξη της πατρίδας μας είναι άρρηκτα συνδεδεμένες με τις κοινές ευρωπαϊκές αποφάσεις.

Σε αυτές τις αποφάσεις η πατρίδα μας είναι ήδη παρούσα. Η θετική υποδοχή του σχεδίου «Ελλάδα 2.0» από την Ευρωπαϊκή Επιτροπή είναι η καλύτερη απόδειξη των δυνατοτήτων και των ευκαιριών που διανοίγονται παρά τις πολλαπλές κρίσεις μπροστά μας. Με τους πόρους του ταμείου να κατευθύνονται σε έργα πνοής για τη χώρα, αλλά και τις ίδιες τις τοπικές μας κοινωνίες είναι σημαντικό να αξιοποιηθούν με τρόπο διαφανή και ταχύ. Δεν έχουμε άλλωστε την πολυτέλεια να χάσουμε χρήματα στα γρανάζια της γραφειοκρατίας. Η Ελλάδα έχει πλέον αποδείξει ότι μπορεί να αντλήσει πόρους, γιατί έχει τη γνώση και τις δυνατότητες να το πράξει.

Με το σχέδιο νόμου που ψηφίζουμε σήμερα διαμορφώνουμε το θεσμικό οικοδόμημα εκείνο που θα μας επιτρέψει να μετατρέψουμε τη δυνατότητά μας αυτή σε πράξη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα εκ μέρους του Κινήματος Αλλαγής έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε.

Κύριε Αντιπρόεδρε της Κυβέρνησης, χάθηκε μια μεγάλη ευκαιρία σήμερα να συγκεντρώσει το νομοσχέδιο, το οποίο εισηγείστε, μία ευρεία πλειοψηφία στη Βουλή.

Γιατί; Γιατί επί της αρχής συμφωνούμε. Επιβάλλεται πράγματι η συγχώνευση των δύο αρχών για λόγους εξορθολογισμού. Εξάλλου ο κ. Καστανίδης σε ανύποπτο χρόνο το είχε αυτό υποστηρίξει. Ήταν φανερό εδώ και καιρό πως δεν υπήρχε πια λόγος να έχουμε δύο ξεχωριστές ανεξάρτητες αρχές στο πεδίο των δημοσίων συμβάσεων, αφού μάλιστα η Ενιαία Ανεξάρτητη Αρχή Δημοσίων Συμβάσεων, που ιδρύθηκε από το ΠΑΣΟΚ το 2011, είχε σχεδόν εξαντλήσει τον σκοπό για τον οποίο δημιουργήθηκε.

Να θυμηθούμε ότι η αρχή αυτή υπήρξε μία ακόμη μεταρρύθμιση, μία ακόμα σημαντική τομή της κυβέρνησης του ΠΑΣΟΚ με Πρωθυπουργό, τον Γιώργο Παπανδρέου και Υπουργό Εσωτερικών, τον κ. Καστανίδη. Αποτέλεσε μία θεσμική εγγύηση διαφάνειας στην ανάθεση δημοσίων έργων και προμηθειών. Ο νομοθέτης εξόπλισε με αποφασιστικές γνωμοδοτικές, αλλά και ρυθμιστικές αρμοδιότητες την αρχή αυτή σε έναν από τους πλέον νευραλγικούς τομείς της διοικητικής δράσης. Αργότερα στο ν.4412 προβλέφθηκε η σύσταση και της Ανεξάρτητης Αρχής Προδικαστικών Προσφυγών με αντικείμενο την εκδίκαση προδικαστικών προσφυγών κατά το στάδιο πριν από τη σύναψη της σύμβασης.

Τελικά αυτό είχε ως αποτέλεσμα την ύπαρξη ενός διφυούς καθεστώτος από τη μια πλευρά της πρώτης αρχής που δημιουργήθηκε το 2011 και είχε αρμοδιότητες περισσότερο κανονιστικού και ρυθμιστικού χαρακτήρα και από την άλλη της Αρχής Προδικαστικών Προσφυγών, της οποίας το αντικείμενο ήταν οιονεί δικαστικό.

Επί της αρχής, λοιπόν, είμαστε σύμφωνοι, όπως είπαμε, αλλά δεν αρκεί αυτό. Η αρχή αυτή πρέπει να είναι και ανεξάρτητη. Αποτελεί κοινό τόπο, κυρίες και κύριοι συνάδελφοι, ότι ειδικά στο πεδίο των δημοσίων συμβάσεων που συνάπτονται είτε από το κεντρικό κράτος είτε από μικρούς ή και μεγάλους Οργανισμούς Τοπικής Αυτοδιοίκησης αδιακρίτως στο πεδίο αυτό, λοιπόν, εντοπίζεται το μεγαλύτερο κομμάτι της εγχώριας διαφθοράς.

Εκεί, λοιπόν, κατ’ εξοχήν επιβάλλεται η λειτουργία μιας ανεξάρτητης -και το επαναλαμβάνω- ισχυρής αρχής. Και ποιες είναι οι προϋποθέσεις για να έχουμε μια ισχυρή ανεξάρτητη αρχή; Η πρώτη, βεβαίως, είναι να απολαμβάνει πλήρους ανεξαρτησίας. Και ας μην κοροϊδευόμαστε. Η ανεξαρτησία εδώ οφείλει να είναι όχι μόνο λειτουργική, όπως προβλέπει το νομοσχέδιο, αλλά και προσωπική. Η επιλογή, λοιπόν, από τους αρμόδιους Υπουργούς του προέδρου της αρχής και των συμβούλων μετά από απλή γνώμη της Κοινοβουλευτικής Επιτροπής Θεσμών και Διαφάνειας δεν διασφαλίζει καμμία απολύτως ανεξαρτησία.

Επιβεβαιώνεται και σε αυτό το νομοσχέδιο ότι η κυβερνώσα παράταξη στην πραγματικότητα έχει αλλεργία προς τις ανεξάρτητες αρχές. Δεν τις θέλει, τις θεωρεί ξένο σώμα. Γι’ αυτό άλλωστε και στη συνταγματική Αναθεώρηση πρότεινε και τελικώς επέβαλε να μειωθεί από τα 4/5 στα 3/5 η πλειοψηφία της Διάσκεψης των Προέδρων που απαιτούσε μέχρι τότε το Σύνταγμα για την ανάδειξη των μελών των ανεξάρτητων αρχών.

Και να μην ξεχνάμε, επίσης, ότι στην προηγούμενη διατύπωση του άρθρου 101Α το Σύνταγμα απαιτούσε κατ’ αρχάς ομοφωνία, αυτήν πια την πήρε εντελώς το ποτάμι. Για να είμαστε δίκαιοι βέβαια την ευθύνη για τη δυσάρεστη αυτή τροπή δεν την φέρει ακέραιη η σημερινή πλειοψηφία, αλλά και άλλες πολιτικές δυνάμεις που με την αδιαλλαξία τους κατέστησαν αδύνατη για μεγάλο χρονικό διάστημα την ανανέωση των μελών του Εθνικού Συμβουλίου Ραδιοτηλεόρασης με συνέπεια την υπέρμετρη παράταση της θητείας των τότε υπηρετούντων και την επακόλουθη απόφαση του Συμβουλίου της Επικρατείας που χαρακτήριζε αυτή τη θεσμική ανωμαλία αντισυνταγματική.

Αντί, όμως, η Νέα Δημοκρατία ως κυβερνώσα πλειοψηφία πλέον να δώσει έμπρακτα δείγματα καλής θέλησης και συναίνεσης κατέβασε το όριο των 4/5 στα 3/5 με αποτέλεσμα σήμερα με την παρούσα σύνθεση που έχει η Διάσκεψη των Προέδρων να αρκεί η πλειοψηφία της Κυβέρνησης και ένα οποιοδήποτε κόμμα της Αντιπολίτευσης. Τι προσπαθεί να πετύχει η Κυβέρνηση; Δυστυχώς τον έλεγχο μιας ενοχλητικής ανεξάρτητης αρχής, η οποία δεν δίστασε κατά το παρελθόν με τις γνωμοδοτήσεις της να την φέρει σε δύσκολη θέση.

Θα ήταν σημαντικό, λοιπόν, η ενιαία αρχή να ψηφιστεί από τη Βουλή των Ελλήνων με αυξημένη πλειοψηφία. Και κάποια βήματα είναι γεγονός ότι πρέπει να σας αναγνωριστούν, κύριε Αντιπρόεδρε, ότι τα κάνατε. Δεχθήκατε κάποιες σημαντικές αλλαγές, αλλά ο πυρήνας του νομοσχεδίου δυστυχώς είναι σε αυτό το οποίο επισημαίνουμε όλοι, σε αυτό ακριβώς το πώς επιλέγονται τα μέλη της αρχής. Και εκεί πέρα, δυστυχώς, η Κυβέρνηση απέτυχε.

Θα ήθελα να κάνω μία τελευταία παρατήρηση. Η αρχή μπορεί να διενεργεί και δειγματοληπτικούς ελέγχους.

Το θεωρώ αυτό μια πάρα πολύ σημαντική αρμοδιότητα, δηλαδή να αναζητεί αυτεπαγγέλτως πληροφορίες και στοιχεία σχετικά με τις εν εξελίξει διαδικασίες προκήρυξης, ανάθεσης και εκτέλεσης δημοσίων συμβάσεων. Και ο νόμος προβλέπει υποχρέωση όλων των δημοσίων οργάνων και των αναθετουσών αρχών να συνεργάζονται.

Όμως, εδώ καθιερώνεται ένας ατελής κανόνας δικαίου. Δεν υπάρχει καμμία απολύτως κύρωση -δεν προβλέπεται- σε περίπτωση μη συνεργασίας. Έχετε την αυταπάτη ότι, αν μία αναθέτουσα αρχή στην οποία μπορεί να είναι ένας δήμος, μία περιφέρεια, αλλά και ο παραμικρός δημόσιος υπάλληλος που έχει παρανομήσει, θα διευκολύνει το έργο αυτό, τον δειγματοληπτικό έλεγχο της αρχής, εάν δεν επικρέμεται κάποια απειλή πάνω από το κεφάλι του;

Εδώ, στον Συνήγορο του Πολίτη που έχει απλή διαμεσολαβητική αρμοδιότητα, σας βεβαιώνω, ότι ο οικείος νόμος σε περίπτωση μη συνεργασίας προβλέπει αυστηρότατες ποινικές και πειθαρχικές κυρώσεις.

Πιστεύετε, λοιπόν, εσείς, ότι εάν έχει υπάρξει ένα πολιτικό πρόσωπο που έχει διαπράξει ατασθαλίες, δεν θα κάνει παν το δυνατόν –και ξέρουμε ότι μπορεί να το κάνει πάρα πολύ εύκολα, μόνο με το να απέχουν από τη συνεργασία- για να παρακωλύσουν αυτούς τους ελέγχους;

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ πολύ, κύριε συνάδελφε.

Τον λόγο τώρα έχει ο Αντιπρόεδρος της Κυβέρνησης κ. Πικραμμένος.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Ευχαριστώ.

Επειδή ακούστηκε το όνομα του κ. Κουτνατζή προηγουμένως, θα ήθελα απλώς να επισημάνω ότι ο κ. Κουτνατζής έχει μια θεσμική ιδιότητα, είναι Γενικός Γραμματέας της Κυβέρνησης και, ως εκ τούτου, έχει σαφή και ρητή αρμοδιότητα να ελέγχει νομοτεχνικά τις τροποποιήσεις οι οποίες γίνονται.

Πέραν αυτού, να μου επιτραπεί να προσθέσω και κάτι προσωπικό. Το όνομα «Κουτνατζής» μού ανασύρει ευαίσθητες μνήμες από το Συμβούλιο της Επικρατείας, δεδομένου ότι ο πατέρας του, υπό τον οποίον υπηρέτησα επί πολλά χρόνια, ήταν ένας από τους πλέον διακεκριμένους συναδέλφους, έντιμος άνθρωπος, υπέροχος νομικός, τον οποίο πάντοτε θα τον σκέπτομαι με μεγάλο σεβασμό.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Αντιπρόεδρε.

Τον λόγο τώρα έχει ο Κοινοβουλευτικός Εκπρόσωπος του ΜεΡΑ25 κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δώσατε τον λόγο, κυρία Πρόεδρε.

Κυρίες και κύριοι Βουλευτές, κύριοι Υπουργοί, όπως όλοι γνωρίζετε, υποτίθεται ότι σήμερα ενοποιούνται δύο ανεξάρτητες αρχές και, βέβαια, όπως επίσης όλοι γνωρίζετε, οι ανεξάρτητες αρχές υποτίθεται ότι και στην Ελλάδα, όπως σε όλη την υπόλοιπη οικουμένη, έχουν ως σκοπό να αποτελούν μία δικλίδα ασφαλείας εναντίον ενδεχόμενων καταχρηστικών πρακτικών της εκτελεστικής εξουσίας.

Επομένως θα καταλάβαινε κανείς τη χρεία, την ανάγκη της ενοποίησης των δύο αυτών ανεξάρτητων αρχών, εάν, αγαπητέ κύριε Πικραμμένε, αγαπητέ κύριε Υπουργέ, δεν ετύγχανε οι δύο αρχές που σκοπεύετε να ενοποιήσετε, η ΕΑΑΔΗΣΥ και η ΑΕΠΠ, να είναι μνημονιακά δημιουργήματα.

Ενώ, δηλαδή, κατά τη γνώμη μας στο ΜεΡΑ25, παρίσταναν όλα αυτά τα χρόνια τις ανεξάρτητες αρχές, στην πραγματικότητα, η πρώτη είχε συσταθεί από τον Γεώργιο Ανδρέα Παπανδρέου το 2011, η δε δεύτερη το 2016 από τον Αλέξη Τσίπρα με σκοπό, βέβαια, κανέναν άλλον -αγαπητέ κύριε Υπουργέ, λυπάμαι που θα το πω έτσι ωμά- από το να μετακυλίουν τις ευθύνες των πολιτικών προσώπων που πρόδωσαν την πατρίδα τους ή που δεν την πρόδωσαν, αλλά συνθηκολόγησαν και υποτάχθηκαν σε τεχνοκράτες.

Με αυτές οι δύο ανεξάρτητες αρχές προσπάθησαν οι πολιτικοί να αποφύγουν τη χλεύη ή -αν προτιμάτε, πιο σκληρά- το λιντσάρισμα και σκέφτηκαν: «Όταν αγανακτήσει ο κόσμος και πάρει χαμπάρι πως το κλέβουμε, ας σκοτώσει κανέναν τεχνοκράτη κι ας μην σκοτώσει κανέναν Υπουργό». Περί αυτού ακριβώς πρόκειται.

Επομένως θα θυμίσω μόνο τα εξής, κυρία Πρόεδρε, αγαπητές κυρίες και κύριοι Βουλευτές: Πριν από μόλις έναν χρόνο, τον Μάρτη του 2021, η «Κυριάκος Μητσοτάκης Α.Ε.» έφερε στη Βουλή και νομοθέτησε το σχέδιο νόμου με τίτλο: «Εκσυγχρονισμός, απλοποίηση και αναμόρφωση του ρυθμιστικού πλαισίου των δημοσίων συμβάσεων» και ειδικότερες ρυθμίσεις για τις προμήθειες στους τομείς της άμυνας, της ασφάλειας και άλλες διατάξεις και για τις υποδομές και την υγεία μας.

Για να μην κοροϊδευόμαστε, με αυτό η Κυβέρνηση τι θεσμοθέτησε; Θεσμοθέτησε –και αυτά τα λέει μέσα η αιτιολογική έκθεση του νομοσχεδίου που ψηφίσατε πριν από έναν μήνα- τον σχεδιασμό και την επίβλεψη των έργων που έχουν αναλάβει ιδιώτες από το ελληνικό κράτος να τα σχεδιάζουν και να τα επιβλέπουν οι ίδιοι, αυτοί οι ιδιώτες, καθώς επίσης να συγγράφουν οι ίδιοι οι ιδιώτες τις προδιαγραφές των έργων. Να το πούμε απλά, για να το καταλάβει ο κόσμος. Να τους παραγγέλνουμε ένα φράγμα εκατό μέτρα, να το κάνουν πενήντα μέτρα και να μετράνε οι ίδιοι με τη μεζούρα αν ήταν πενήντα ή εκατό μέτρα.

Αυτό, λοιπόν, νομοθετήσατε, τη συγγραφή και των προδιαγραφών των έργων, αλλά και των τιμολογίων, από τους ιδιώτες, δηλαδή ελέγχουν τα τιμολόγια που εκδίδουν οι ίδιοι οι ιδιώτες, ενώ βεβαίως κατήργησε την απαίτηση τεχνικής επάρκειας από τις αναθέτουσες αρχές.

Αυτό νομοθέτησε η «Κυριάκος Μητσοτάκης Α.Ε.» πριν από έναν μήνα, αλλά δεν σταμάτησε εκεί λόγω της δίψας των παρασιτικών. Τώρα γίνεται και της μόδας η έκφραση, θα τη μάθει καλά ελληνικός λαός από τα διάφορα κανάλια με τη φασιστική ρωσική εισβολή στην Ουκρανία. Οι παρασιτικοί έχουν μεγάλη δίψα για «αρπαχτή», ενώ πεθαίνει ο ελληνικός λαός από την πείνα, από λογαριασμούς ενέργειας.

Πριν λίγες μέρες, μόλις την περασμένη Πέμπτη, κυρία Πρόεδρε, αγαπητοί κύριοι Υπουργοί, στις 3 Μαρτίου του 2021 δεν σταμάτησε η «Κυριάκος Μητσοτάκης Α.Ε.» στο προηγούμενο νομοθέτημα, αλλά τι έκανε; Έκοψε και έραψε το θεσμικό πλαίσιο των δημοσίων συμβάσεών μας στα μέτρα της ελληνικής ολιγαρχίας. Με το νομοθέτημα –ποιο άλλο;- «Πρότυπες συμβάσεις». Εδώ ήμασταν.

Με αυτό το νομοθέτημα τι αποκτούν οι τρεις-τέσσερις μεγάλες κατασκευαστικές; Ποιες να είναι αυτές; Κουίζ: Ποιες να είναι αυτές; «ΤΕΡΝΑ» –σας θυμίζει τίποτα, δεν ντρέπεται κανένας;- «ΕΛΛΑΚΤΩΡ», «ΙΝΤΡΑΚΑΤ», αυτές οι τρεις αποκτούν το προνόμιο να ορίζουν τα δημόσια έργα. Να επιλέγουν ποια θα είναι, πώς θα είναι και τα λοιπά.

Και με το δημόσιο να κάνει τι; Να κάνει -λυπάμαι, κύριε Πικραμμένε που θα σας το πω έτσι ωμά- ένα μόνο πράγμα: να χρηματοδοτεί, να δανείζεται και να πληρώνει έτσι τους εθνικούς αυτούς ευεργέτες ή, αν προτιμάτε –όπως έλεγε ο προ-προηγούμενος Αρχηγός της Νέας Δημοκρατίας- τους εθνικούς αυτούς μαστροπούς. Τους εθνικούς «νταβατζήδες» είχε πει για την ακρίβεια ο Κώστας Καραμανλής.

Σχετικά με το Ταμείο Ανάκαμψης, είναι προφανές, κυρίες και κύριοι Βουλευτές και Υπουργοί, ότι η «Μητσοτάκης Κυριάκος Α.Ε.» καλιμπράρει το θεσμικό πλαίσιο, ώστε να ξεκοκκαλίσει το Ταμείο Ανάκαμψης, να το ξεκοκκαλίσουν οι γνωστοί προαναφερθέντες και άλλοι μαζί τους εθνικοί μας ευεργέτες.

Τα δημόσια έργα και οι προμήθειες αποτελούν προνομιακό πεδίο για το γνωστό φαγοπότι στην υγεία των κορόιδων, του ελληνικού λαού δηλαδή, ο οποίος χειμάζεται –επαναλαμβάνω- από λογαριασμούς ΔΕΗ, από το πετρέλαιο που αγοράζει και από τη βενζίνη που δεν έχει να βάλει στα αυτοκίνητα του και για τα οποία ο Πορτοσάλτε είπε ότι κακώς έχουν αυτοκίνητα, αφού δεν είναι πλούσιοι.

Καταψηφίζουμε με χέρια, με δόντια, με νύχια, με κάθε τρόπο και επαναλαμβάνουμε ότι ο σκοπός της Νέας Ενιαίας Αρχής Δημοσίων Συμβάσεων είναι να ελεγχθεί –υποτίθεται- η ορθή εφαρμογή του εθνικού δικαίου.

Όμως, κύριε Πικραμμένε μου, όταν αυτό έχει καταστεί όχημα καταλήστευσης της κοινωνίας από την ολιγαρχία -όπου θα εξηγήσω-, εξ ορισμού η αρχή αυτή είναι καταδικασμένη, προαποτυχημένη και –πολύ λυπάμαι που θα το πω- αντικοινωνική.

Καταψηφίζουμε, επαναλαμβάνω, με νύχια και δόντια, χέρια και βγαλμένα μάτια. Θα το καταψηφίζαμε ακόμα και με το θάνατο μας, αν έπρεπε να το πληρώσουμε.

Προσέξτε τώρα, μια γέφυρα που θα κάνω -πολύ ενδιαφέρουσα- με τους παρασιτικούς ολιγάρχες μας και τον πιο διάσημο αυτές τις μέρες παρασιτικό ολιγάρχη του κόσμου, τον κ. Ρομάν Αμπράμοβιτς. Χθες, εκπομπή του «BBC» ανέφερε ότι το 1995 ο Ρώσος αυτός μεγιστάνας αγόρασε σε δημοπρασία του ρωσικού κράτους την πετρελαϊκή του εταιρεία -από τις μεγαλύτερες του κόσμου- έναντι μόλις 250 εκατομμυρίων λιρών –λιγότερα από 300 εκατομμύρια δολάρια.

Η έρευνα της εκπομπής «Πανόραμα» της τηλεόρασης του «BBC» υποστήριξε το βράδυ της Δευτέρας ότι έτσι έγινε η αρχή της συσσώρευσης της τεράστιας σημερινής του περιουσίας που τρέχει να την κρύψει από το Ιόνιο στις βόρειες θάλασσες κ.λπ., μην του φάνε τα σκάφη, τα ελικόπτερα και τα λίαρ τζετ. Επικαλούμενη αντίτυπο εγγράφου των ρωσικών νομικών υπηρεσιών, η εκπομπή του «BBC» ανέφερε ότι το ΄95 ο Ρώσος μεγιστάνας την αγόρασε 250 εκατομμύρια λίρες. Πού τα βρήκε, ξέρετε; Από πέντε συστημικές ρώσικες τράπεζες. Από τον ρώσικο λαό τα πήρε. Σας θυμίζει κάτι; Θα επανέλθω.

Το έγγραφο αυτό, προϊόν εισαγγελικής έρευνας της Ρωσίας, που δεν προχώρησε, όπως αναφέρει η ρωσική κυβέρνηση, καταλήγει στο συμπέρασμα, πιθανολογεί μάλλον -με συγχωρείτε- ότι με αυτήν την αγορά ζημιώθηκε από τη συγκεκριμένη συναλλαγή το ρωσικό δημόσιο κατά 2,7 δισεκατομμύρια δολάρια. Τι σημαίνει αυτό; Ο κ. Ρομάν Αμπράμοβιτς αγόρασε στην τιμή του 1 τοις χιλίοις της αντικειμενικής της αξίας τη μεγαλύτερη ρώσικη πετρελαϊκή εταιρεία. Σας θυμίζει τίποτα; Αν δεν σας θυμίζει, θα σας το θυμίσω εγώ αργότερα. Ο Ρομάν Αμπράμοβιτς ξέρετε τι έκανε; Πούλησε την ίδια εταιρεία πίσω στο ρώσικο κράτος δέκα χρόνια αργότερα έναντι τι ποσού λέτε, αγαπητέ κύριε Πικραμμένε; Έναντι δεκατριών δισεκατομμυρίων δολαρίων. Δηλαδή αφού είχε κλέψει χίλιες φορές με αυτά που έδωσε για να την αποκτήσει, μετά έβγαλε επτά φορές παραπάνω ξαναπουλώντας την στο ρώσικο δημόσιο.

Όλα αυτά δεν σας θυμίζουν τον κ. Λάτση; Ο οποίος, ειρήσθω εν παρόδω, υποτίθεται ότι φτιάχνει το Ελληνικό, το θαυμάσιο έργο ανάπλασης, το οποίο μόλις τώρα άλλαξε γνώμη, δεν τον συμφέρει πια. Το οικοπεδοποίησε και το πουλάει σε οικόπεδα για πλούσιους φίλους του. Το έργο ανάπλασης πήγε στον καιρό, όπως λέγαμε στο Πολεμικό Ναυτικό, στον άνεμο θα το περιμένουμε να ΄ρθει. Σας θυμίζει τον κ. Λάτση; Αν δεν σας τον θυμίζει, να σας τον θυμίσω εγώ. Γιατί ο κ. Λάτσης έβαλε λιγότερο από 1 δισεκατομμύριο για αυτό το έργο, ο εθνικός μας ευεργέτης, αλλά πήρε 6 δισεκατομμύρια από δάνεια -δανεικά κι αγύριστα- τα οποία είχε προεγγυηθεί ο κ. Γεωργιάδης και το ελληνικό δημόσιο των ελληνικών πέντε συστημικών τραπεζών, τις οποίες ο φτωχός δύσμοιρος ελληνικός λαός έχει ανακεφαλαιοποιήσει από τη δεκαετία του ΄80 με 75 δισεκατομμύρια ευρώ από το υστέρημά του, κυρίες και κύριοι Βουλευτές. Ακόμα δεν σας θυμίζει τίποτα; Ακόμα δεν σας θυμίζει κανέναν από τους παρασιτικούς ολιγάρχες που τρέφει με αγαστή φροντίδα, τρυφερότητα ο «Κυριάκος Μητσοτάκης Α.Ε.»;

Θα σας πω εγώ λοιπόν τι θυμίζει στο τέλος. Η επιστροφή της εταιρείας στον ρωσικό λαό δέκα χρόνια μετά στα 13 δισεκατομμύριε ξέρετε τι θυμίζει; Θυμίζει τον αείμνηστο Ωνάση, τον περίφημο Ωνάση, που είναι ο πρώτος διδάξας των παρασιτικών αυτής της χώρας. Ξέρετε τι έκανε ο Ωνάσης; Του χαρίστηκε η «ΟΛΥΜΠΙΑΚΗ» εταιρεία, η οποία ήταν ένα απίστευτα ακριβό πράγμα, που κόστιζε απίστευτα στο ελληνικό δημόσιο και στον ελληνικό λαό. Αφού του χαρίστηκε, έκανε τα μύρια όσα. Την έστελνε για να του φέρνει, παραδείγματος χάριν, φιλέτο καφέ ντε παρί η κόρη του η Χριστίνα Ωνάση από το Παρίσι για να το φάει ζεστό με πτήση τσάρτερ. Ένα αεροπλάνο της Ελλάδας πήγαινε και έφερνε αυτό από το Καφέ ντε Παρί για να το φάει η παρασιτική αυτή κόρη του παρασιτικού κ. Ωνάση.

Και έχει μείνει αλησμόνητη ως αλήστου μνήμης, αξέχαστης μνήμης η φράση του ίδιου του Ωνάση σε στενό του συνεργάτη -αναφέρεται στα απομνημονεύματα, δεν τη λέω εγώ- που λέει: «Η «ΟΛΥΜΠΙΑΚΗ», αγαπητέ, είναι ένα μάτσο κόπρανα». Δεν τα λέει κόπρανα, τα λέει «σκα…». Εγώ τα λέω κόπρανα γιατί είμαι στη Βουλή των Ελλήνων και δεν είμαι ο Ωνάσης, είμαι άνθρωπος ευυπόληπτος, δεν είμαι αληταράς, όπως ήταν ο Ωνάσης. Λέει, λοιπόν, επί λέξει: «Η «ΟΛΥΜΠΙΑΚΗ», αγαπητέ, αποτελεί ένα μάτσο κόπρανα, το οποίο όταν αρχίσει να σκυλοβρωμάει, θα το παρκάρουμε στο γκόβερνο». Ξέρετε τι σημαίνει γκόβερνο; Είναι ιταλικής καταγωγής, λατινικής, είναι η κυβέρνηση. Ήξερε η κυβέρνηση τότε της τότε παρακατάστασης ότι χαρίζει κάτι, ένα εθνικό στολίδι στον Ωνάση, ο οποίος μόλις αυτό γεμίσει κόπρανα και σκυλοβρωμίσει θα το ξαναγυρίσει στο γκόβερνο. Όταν το πήρε το γκόβερνο το σημερινό ξέρετε τι το έκανε αυτό το βαρέλι με τα κόπρανα; Το χάρισε στον κ. Βασίλη Βασιλάκη της «AEGEAN», αυτό έκανε. Περί αυτού ακριβώς πρόκειται. Η ιστορία με τον παρασιτικό Ωνάση συνεχίζεται.

Ο κ. Αμπράμοβιτς, λοιπόν, ο οποίος πούλησε αυτήν την εταιρεία, σύμφωνα με το BBC, σε δίκη στο Λονδίνο σε βάρος του το 2010, με ενάγοντα τον συνεργάτη του ΄95 Μπόρις Μπερεζόφσκι, είχε παραδεχθεί στο ακροατήριο ως κατηγορούμενος ότι είχε δώσει στον κ. Μπερεζόφσκι δέκα εκατομμύρια δολάρια για να δωροδοκήσει αξιωματούχο του Κρεμλίνου, ώστε να αποκτήσει την πετρελαϊκή εταιρεία στο 1 τοις χιλίοις της αξίας της. Αν όλα αυτά δεν σας θυμίζουν τίποτα απ’ ό,τι γίνεται όλα τα μνημονιακά χρόνια με το υστέρημα του ελληνικού λαού, τότε -λυπάμαι που θα σας το πω έτσι ωμά- δεν έχετε την παραμικρή πιθανότητα να γιατρευτείτε και δεν έχετε και την παραμικρή πιθανότητα να τερματίσετε τον πολιτικό σας βίο μέσα σε εντιμότητα.

Τώρα, κυρία Πρόεδρε, την πανδημία την ξεχάσαμε. Παραλίγο να την ξεχάσουμε, θα τη ξεχνάγαμε, αλλά αρρώστησε ο Πρωθυπουργός, αρρώστησε από την πανδημία ο Πρόεδρος της Βουλής μας, αρρώστησε ένας από τους Αντιπροέδρους της Βουλής μας. Εύχομαι ολόψυχα τόσο στον Πρόεδρό μας, τον κ. Τασούλα, να γίνει καλά, όσο βεβαίως και στον Αθανασίου, τον Αντιπρόεδρο της Βουλής μας, να γίνει καλά. Αλλά εξαιτίας της θεσμικότητας, πάνω απ’ όλα, εύχομαι ολόψυχα στον Πρωθυπουργό μας, τον Κυριάκο Μητσοτάκη, να γίνει καλά και του εύχομαι επίσης ολόψυχα, όταν αυτή η ασθένεια με το καλό αποδράμει, να πάρει από το κορμί του και την ανώνυμη εταιρεία να τον ελευθερώσει από αυτό το χτικιό που τον κατατρώγει και να μείνει σκέτος, ελεύθερος και ωραίος ο άνθρωπος ο Πρωθυπουργός μας. Αυτή είναι η ευχή μας.

Δεν θα μακρηγορήσω, κυρία Πρόεδρε, εξάλλου δεν θα ξαναμιλήσω όλη την ημέρα, δεν θα ξαναζητήσω τον λόγο. Έχω να πω μερικά πράγματα όμως. Παράλληλα με τον κ. Μητσοτάκη, τον κ. Τασούλα και τον κ. Αθανασίου και πάρα πολλούς άλλους από εμάς εδώ μέσα, νοσούν τόσοι Έλληνες, πάνω από είκοσι δύο χιλιάδες την ημέρα, ενώ πέθαναν μόλις χτες εβδομήντα άνθρωποι. Ξέρετε, συνεχίζουν να πεθαίνουν εβδομήντα άνθρωποι. Έχουμε περάσει τους είκοσι έξι χιλιάδες νεκρούς. Και ξέρετε γιατί σας εγκαλώ; Δεν σας εγκαλώ γιατί ξεχάστηκε. Ορθώς ξεχάστηκε, καθώς αυτήν τη στιγμή φλέγεται η περιοχή μας. Ορθώς σε έναν βαθμό.

Σας εγκαλούμε όμως γιατί έχετε τελείως ξεδιάντροπα για πολλοστή φορά προαναγγείλει τη μόνιμη πρόσληψη -πριν από δύο μήνες το έκανε ο κ. Πλεύρης από αυτό εδώ το Βήμα ή από εκείνο εκεί το Βήμα, αγαπητέ κύριε Πικραμμένε- επτακοσίων επιτέλους γιατρών, που τι θα αποτελούσε αυτή η πρόσληψη; Ένα έρημο φύλλο συκής μπροστά στη γύμνια της μη πρόσληψης των τριάντα χιλιάδων που χρειαζόταν το σύστημα πριν από τον κορωνοϊό.

Έχετε λοιπόν το θράσος να είστε όλοι εδώ, όχι εσείς, η ηγεσία σας, ούτε καν εσείς, ο Πρωθυπουργός, ο οποίος είναι από το σπίτι του λόγω της αρρώστιας ο άνθρωπος, ενώ αυτή η σκιά, αυτό το φύλλο συκής, αυτή η παραλλαγή για να κοροϊδέψει την κοινωνία, το πόπολο, δεν έχετε ακόμα πραγματοποιήσει αυτό το φύλλο σκιάς. Δεν έχετε προσλάβει ακόμα ούτε τους επτακόσιους, όχι τους τριάντα χιλιάδες που λέμε εμείς στο ΜέΡΑ, όχι τους δεκαοκτώ χιλιάδες που έλεγε ο κ. Ξανθός, όχι τους δώδεκα χιλιάδες που έλεγε ο προηγούμενος Πρωθυπουργός σας, ο κ. Σαμαράς. Ούτε τους επτακόσιους, βρε αθεόφοβοι, που εξαγγείλατε για να κλείσετε τα στόματα του κόσμου; Ούτε αυτούς.

Θα συνεχίσω λίγο ακόμα, κυρία Πρόεδρε, για να πω ότι την είδηση για τον παρασιτικό ολιγάρχη κ. Αμπράμοβιτς τη μετέφερε στην Ελλάδα ποιος άλλος; Το σάιτ του «ΣΚΑΪ». Αυτό δεν είναι πολύ ενδιαφέρον; Ο «ΣΚΑΪ» μας ενημέρωσε για το πώς γίνεται αυτή η βρώμικη δουλειά, όπως σας την περιέγραψα. Ο «ΣΚΑΪ» δεν έχει βρει καμμία ομοιότητα, καμμία συνάφεια με τον κ. Λάτση, τον κ. Νιάρχο, τους κυρίους Βαρδινογιάννηδες.

Και θα κλείσω, κυρία Πρόεδρε, με αυτό, αν μου επιτρέπετε. Έχουμε ένα θέμα εδώ -πέρα από όλα αυτά που συζητάμε μεταξύ τυριού και αχλαδιού ανάμεσά μας εδώ, μεταξύ κατεργαρέων, όπως μου αρέσει να λέω- να υπάρξει λίγη ειλικρίνεια. Ποιο είναι το θέμα; Το θέμα είναι οι λογαριασμοί της ΔΕΗ. Οι λογαριασμοί της ΔΕΗ, σε περίπτωση που δεν το έχετε καταλάβει, έχουν τετραπλασιαστεί. Και ο λογαριασμός που μου ήρθε τετραπλασιασμένος έχει ημερομηνία που μετράει την κατανάλωση από τις 28 Δεκεμβρίου μέχρι τις 26 Ιανουαρίου. Ξέρετε τι σημαίνει αυτό; Ότι όχι απλώς δεν έχει επηρεαστεί από εξαγγελίες πολέμου, καθώς δεν υπήρχαν σύννεφα στον ορίζοντα, δεν έχει καν πιθανότατα επηρεαστεί από τις διεθνείς ανατιμήσεις που είχαν συμβεί πριν τον πόλεμο, από το άθλιο χρηματιστήριο στο οποίο ο Αλέξης Τσίπρας μάς έβαλε και συνεχίζετε να μας κρατάτε.

Θέλω να εξηγήσω στον ελληνικό λαό -σε ένα λεπτό θα τελειώσω, κυρία Πρόεδρε, με αυτό- πώς ακριβώς γίνεται η αρπαχτή για να σηκωθεί, να εξεγερθεί και να ρίξει την Κυβέρνηση του Κυριάκου Μητσοτάκη αύριο το πρωί. Ακούστε, κυρία Πρόεδρε, ακούστε, κυρίες και κύριοι Βουλευτές, ακούστε, κύριοι Υπουργοί, κάθε πρωί πώς κλέβουν τον ελληνικό λαό έξι παρασιτικοί θεσμικοί ολιγάρχες μας σαν τον κ. Ρομάν Αμπράμοβιτς.

Λοιπόν, πρώτα-πρώτα, ποιοι είναι αυτοί που παράγουν ρεύμα στην Ελλάδα; Ποιοι είναι αυτοί που παίζουν τις ζωές μας κάθε πρωί στο χρηματιστήριο ενέργειας; Είναι οι εξής κύριοι: Ο κ. Λάτσης με την «ELPEDISON» του. Ο κ. Περιστέρης με τον «ΗΡΩΝΑ». Τα «ΕΛΛΗΝΙΚΑ ΠΕΤΡΕΛΑΙΑ» του κ. Λάτση. Επίσης, ο κ. Λάτσης από άλλη άκρη με την «ELPEDISON». Ο κ. Μυτιληναίος με τη «ΜΥΤΙΛΗΝΑΙΟΣ». Η «PROTERGIA» του Μυτιληναίου και η «MOTOR OIL» του Βαρδινογιάννη. Τι κάνουν, ελληνικέ λαέ, αυτοί οι άνθρωποι κάθε πρωί; Παριστάνουν ότι μπαίνουν σε ένα διεθνές, σε ένα παγκόσμιο χρηματιστήριο ενέργειας, μόνο που από την Ελλάδα μπαίνουν μόνο αυτοί οι πέντε.

Αυτοί οι πέντε, λοιπόν, πίνοντας καφέ μέσω τηλεδιάσκεψης, έχουν προαποφασίσει πώς θα πουλήσουν την ενέργεια σήμερα στην Ελλάδα. Ξέρετε πώς γίνεται το κόλπο; Σας το περιέγραψα την προηγούμενη φορά, θα το πω κι άλλη μια φορά. Η ενέργεια που παράγεται, παράγεται από πολλές πηγές από υδροηλεκτρικά εργοστάσια, από αιολικά πάρκα, από ανεμογεννήτριες, από λιγνίτες φυσικά, από φυσικό αέριο. Το φυσικό αέριο τυγχάνει να είναι έως 1.000% πιο ακριβό από όλα τα άλλα. Τύγχανε τουλάχιστον πριν την εισβολή του κ. Πούτιν. Τώρα θα είναι δεκατέσσερις χιλιάδες πιο ακριβό από όλα τα άλλα. Αρκεί αυτοί οι πέντε παρασιτικοί κτηνώδεις ολιγάρχες που δεν έχουν δουλέψει μια μέρα στη ζωή τους όπως και όλοι εσείς και εγώ, ούτε μια μέρα αυτά τα πέντε υποκείμενα δεν έχουν εργαστεί, αυτοί οι πέντε μπαίνουν το πρωί και λένε: Θα πάρω σε αυτήν την τιμή όλες τις πηγές ενέργειας που θα πουλήσω στους Έλληνες, αλλά στο τέλος, στο τελευταίο τέταρτο, θα πάρω και μια μονάδα, 50 ευρώ, φυσικό αέριο. Έτσι θα έχω το δικαίωμα με το παρασιτικό διεθνές παρασιτικό κατεστημένο γι’ αυτή τη δουλειά χρηματιστήριο ενέργειας να πουλάω στο θύμα μου, στον Έλληνα –που θα ξεσηκωθεί και θα σας πάρει με τις πέτρες- στην τιμή αυτή όλο το πακέτο που αγόρασα 1.000% φθηνότερα.

Είναι λίγο περίπλοκο αλλά αν γίνει απόλυτα κατανοητό, κυρία Πρόεδρε, κυρίες και κύριοι Βουλευτές, αγαπητοί κύριοι Υπουργοί, από τον ελληνικό λαό δεν θα σας μείνει όχι μέρα στην εξουσία, αλλά δεν θα σας μείνει ούτε ώρα.

Αν καταλάβουν ότι τώρα, μετά δεκατρία χρόνια μνημόνια, μετά τη ρωσική εισβολή που μας έχει στοχοποιήσει γιατί έχετε δώσει τη βάση της Αλεξανδρούπολης και γιατί στέλνετε και καλάσνικοφ, αν καταλάβουν ότι οι λογαριασμοί από 90 ευρώ έγιναν 500 ευρώ και έχουμε συνέχεια γιατί ο πόλεμος δεν έχει αποτυπωθεί και θα γίνουν 1.500, θα πέσετε σε ώρες.

Αυτά γίνονται μόνο και μόνο γιατί έξι παρασιτικά υποκείμενα που δεν έχουν δουλέψει μισή ώρα στη ζωή τους είναι οι εντολείς σας οι οποίοι σας έχουν στο χέρι. Εδώ σας έχει ο Φουρθιώτης, δεν θα σας έχει ο Βαρδινογιάννης και ο Λάτσης; Γελιόμαστε; Σας έχουν στο χέρι και σας αναγκάζουν να δέχεστε αυτή την κλοπή από τα σπίτια του ελληνικού λαού.

Σας ευχαριστώ πολύ, κυρία Πρόεδρε, για τον λίγο παραπάνω χρόνο.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ πολύ, κύριε συνάδελφε.

Παρακαλώ, τον λόγο έχει ο Αντιπρόεδρος της Κυβέρνησης.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κυρία Πρόεδρε, είναι έτοιμες οι νομοτεχνικές βελτιώσεις που ανέπτυξα προηγουμένως και τις καταθέτω για τα Πρακτικά.

(Στο σημείο αυτό ο Αντιπρόεδρος της Κυβέρνησης κ. Παναγιώτης Πικραμμένος καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 96-97-98)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ να διανεμηθούν στους συναδέλφους.

Τον λόγο έχει τώρα η κ. Αγγελική Αδαμόπουλο ανεξάρτητη Βουλευτής.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Κύριε Αντιπρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα στην Ολομέλεια ένα νομοσχέδιο για την ενιαία αρχή των δημοσίων συμβάσεων και η απόφαση της Κυβέρνησης να ασχοληθεί νομοθετικά με τον χώρο των δημοσίων συμβάσεων μου θύμισε μία πρόσφατη δήλωση που έκανε ο Υπουργός ο κ. Καραμανλής ότι δεν είμαστε στη χώρα των θαυμάτων. Βεβαίως αυτή η δήλωση του κυρίου Υπουργού μπορεί να έγινε με άσχετη τελείως αφορμή, όμως, ταιριάζει ιδιαίτερα με το γεγονός ότι η Κυβέρνηση αυτή τη στιγμή κατεβάζει ένα νομοσχέδιο για τον τρόπο με τον οποίο θα μοιράζεται το δημόσιο χρήμα και θα γίνονται οι αναθέσεις. Και θα εξηγήσω ευθύς αμέσως τι εννοώ.

Δεν είναι χώρα των θαυμάτων η χώρα στην οποία κοιμάσαι ομόρρυθμος εταίρος με αστείους τζίρους και ξαφνικά από το πουθενά ξυπνάς ένας μεγαλοπρομηθευτής κυριολεκτικά του δημοσίου, με απευθείας ανάθεση πάντα, για διάφορα είδη καθαρισμού και απολύμανσης; Δεν είναι χώρα των θαυμάτων η χώρα στην οποία το δημόσιο πλήρωσε, με απευθείας ανάθεση πάντα, χιλιάδες λίτρα χλωρίνης σε τιμή μονάδος πολύ μεγαλύτερη από την τιμή λιανικής που θα πλήρωνε ο πελάτης στο σουπερμάρκετ για ένα μπουκάλι; Δεν είναι χώρα των θαυμάτων η χώρα στην οποία εσείς ως Κυβέρνηση έχετε ξεχειλώσει κυριολεκτικά από τις πράξεις νομοθετικού περιεχομένου, έχετε κάνει με πρόσχημα την πανδημία τους δημόσιους διαγωνισμούς να είναι μια σπάνια εξαίρεση και βεβαίως έχετε μοιράσει πάλι με απευθείας ανάθεση 3 δισεκατομμύρια ευρώ;

Και δεν είναι δικό σας θαύμα, κυρίες και κύριοι της Νέας Δημοκρατίας, που ο ν.4412 έχει γίνει κουρελόχαρτο κυριολεκτικά στα χέρια σας; Δεν είναι χώρα των θαυμάτων η χώρα στην οποία αρμόδιος Υπουργός, ο κ. Πέτσας, μοίρασε σαν στραγάλια 80 εκατομμύρια ευρώ στα μέσα μαζικής ενημέρωσης της δικής του επιλογής και αρνείται με οποιονδήποτε τρόπο να λογοδοτήσει.

Είμαστε η χώρα στην οποία τρέχει ο πληθωρισμός στο 7,2% με επιτόκια καταθέσεων στο μηδέν και έχουμε και τον κ. Ρέγκλινγκ να μας λέει ότι πρέπει να επιστρέψουμε σε πλεονάσματα γύρω στο 2,5%. Και βεβαίως είμαστε η χώρα στην οποία οι συμπράξεις δημοσίου και ιδιωτικού τομέα πηγαίνουν από το κακό στο χειρότερο. Και εσείς τι μας λέτε; Μας λέτε ότι αυτό είναι το σωστό και θέλετε από εδώ και πέρα να παραδώσετε για εκμετάλλευση στους ιδιώτες όποιες δημόσιες υποδομές έχουν απομείνει. Αυτό αναρωτιέται και αυτό λέει ο κύριος Υπουργός, αν είμαστε στη χώρα των θαυμάτων.

Σας λέω, λοιπόν, ότι αφού πήρατε αυτή τη χώρα, την έχετε ποτίσει με το μαγικό φίλτρο της αρπαγής, την έχετε μικρύνει όπως ακριβώς η «Αλίκη στη χώρα των θαυμάτων», την έχετε πετάξει σε ένα λαγούμι δίχως πάτο και έρχεστε τώρα και τι μας λέτε; Ότι με αυτό το νομοσχέδιο ισχυροποιείτε τη θέση του δημόσιου εποπτικού μηχανισμού, της αρχής των δημοσίων συμβάσεων, ενώ πολύ σύντομα το δημόσιο χρήμα θα τρέχει με υπερταχεία εξπρές ανάμεσα σε διάφορα χέρια σε έργα άνω των 200 εκατομμυρίων ευρώ.

Σε μία χώρα με έλλειμμα γρήγορου και αποτελεσματικού ελέγχου και βεβαίως χωρίς τους απαραίτητους πόρους, χωρίς την απαραίτητη στελεχιακή και εκπαιδευτική ενίσχυση, εσείς μας λέτε ότι θα φέρετε ένα θαύμα και θα είστε και γρήγοροι και ασφαλείς. Προφανώς είναι μια απατηλή υπόσχεση, διότι εσείς οι ίδιοι θέλετε εμπόδια στο μοίρασμα της πίτας μεταξύ των «ημετέρων».

Κάπως έτσι προκύπτει ακριβώς το ζήτημα της αδυναμίας αυτού του νομοσχεδίου να ανταποκριθεί στην ανάγκη στελέχωσης της αρχής με ένα ικανό και άξιο προσωπικό. Μας μιλάτε και ασχολείστε με τους συμβούλους της αρχής, τους συνταξιούχους, οι οποίοι σαφέστατα και είναι άνθρωποι που έχουν πολύ μεγάλη εμπειρία. Εννοείται ότι αξίζουν τον σεβασμό για την εμπειρία και τη γνώση τους και οι οποίοι πολύ ορθά θα πρέπει να πληρώνονται για τις δαπάνες τις οποίες καταβάλλουν προκειμένου να ασκήσουν τα υπηρεσιακά τους καθήκοντα. Όμως, δεν είδα καμμία διάταξη για τη διασφάλιση του brain gain, το οποίο εξαντλείται στα υψηλόμισθα γαλάζια στελέχη με τους πενταψήφιους και τους εξαψήφιους μισθούς που στελεχώνουν τις διάφορες υπηρεσίες και τους διάφορους φορείς.

Δεν δίνετε τόπο στα νιάτα τα οποία έχουν κατάρτιση, έχουν γνώση, έχουν προσόντα, έχουν επάρκεια, έχουν περίσσευμα αντοχών, έχουν πλεόνασμα διάθεσης και ικανότητας για παραγωγική εξέλιξη, πολλώ δε μάλλον όταν μιλάμε για μια αρχή η οποία έχει χτυπητές αδυναμίες σε ανθρώπινο δυναμικό το οποίο δουλεύει στο πεδίο.

Και παρά τις καθησυχαστικές πρωτοβουλίες του κυρίου Αντιπροέδρου, εδώ δημιουργείται, όπως πολύ ορθά επεσήμανε και ανέλυσε ο κ. Καστανίδης, ένα πρόβλημα ανεξαρτησίας της αρχής. Δεν μπορούμε να μιλάμε για μία ανεξάρτητη αρχή όταν στο πολύ καίριο και ουσιώδες ζήτημα της ανάδειξης και της επιλογής της ηγεσίας, τον κεντρικό και καίριο ρόλο τον έχει ο Υπουργός ή για να το πω καλύτερα το κολέγιο των Υπουργών. Μιλάμε για μία μειοψηφία με απόλυτους αριθμούς, διότι ναι μεν μπορεί να έχετε το εκατόν πενήντα συν ένα στη Βουλή, αλλά αυτό δεν σημαίνει ότι η κάλπη δεν έδειξε 40-60.

Όταν, λοιπόν, μιλάμε για μία αρχή η οποία ελέγχει τη νομιμότητα αυτών των συμβάσεων έργου, προμηθειών, που είναι συμβάσεις κόστους πολλών δισεκατομμυρίων ευρώ, θα πρέπει στο θέμα των προέδρων και των στελεχών αυτών των ανεξάρτητων αρχών να υπάρχουν κάποιες ευρύτερες δημοκρατικές και διακομματικές συναινέσεις που να έχουν ακριβώς τον ρόλο σε αυτά τα κεντρικά ζητήματα. Αυτές, λοιπόν, είναι οι πολύ ουσιώδεις δημοκρατικές τομές που αποφεύγετε συστηματικά σε αυτό το νομοσχέδιο.

Θα τελειώσω με μια τροπολογία του Υπουργείου Δικαιοσύνης -απευθύνομαι στον κύριο Υφυπουργό- η οποία έχει να κάνει με την ενιαιοποίηση των Ειρηνοδικείων Αθηνών και Πειραιά. Είναι το άρθρο 6. Δυστυχώς, εδώ δημιουργούνται κάποια θέματα, κύριε Υπουργέ, διότι μετακυλίεται το βάρος για τη διεκπεραίωση υποθέσεων των υπερχρεωμένων νοικοκυριών στους ειρηνοδίκες των Αθηνών οι οποίοι έχουν απ’ ό,τι έλαβα εις γνώση μου, έχουν διεκπεραιώσει αυτές τις υποθέσεις ήταν πολύ συνεπείς στη διεκπεραίωση των υποθέσεων.

Αυτήν τη στιγμή με την ενιαιοποίηση ουσιαστικά μετακυλίεται το βάρος σε αυτούς για να διεκπεραιώσουν υποθέσεις που υπερβαίνουν τον ετήσιο όγκο των υποθέσεων που πρέπει να διεκπεραιώνουν έτσι και αλλιώς.

Επίσης, βάζετε πταισματοδίκες οι οποίοι έχουν ηλικία πενήντα πέντε και εξήντα ετών και οι οποίοι δεν έχουν καμμία εμπειρία στο να γράφουν υποθέσεις, στο να εκδίδουν, να επεξεργάζονται και να γράφουν αποφάσεις -ασχολούνται μόνο με την ποινική προδικασία-, όπως επίσης και τους δόκιμους ειρηνοδίκες, οι οποίοι μετά από δύο μόνο μήνες πρακτικής άσκησης θα πρέπει να γράφουν «στο πόδι» αποφάσεις. Είναι μια αδικία σε βάρος των ειρηνοδικών των Αθηνών και καλό θα είναι να αποσύρετε αυτήν την τροπολογία.

Η πρόταση που σας έχει γίνει είναι να παρατείνετε μέχρι έναν χρόνο ακόμη την προθεσμία εκδίκασης αυτών των υποθέσεων, δηλαδή μέχρι τον Δεκέμβριο του 2023 και από εκεί και πέρα να αναλάβουν αυτό το έργο κάποιοι δόκιμοι, οι οποίοι όμως θα έχουν υποβληθεί σε έναν ικανό χρόνο πρακτικής άσκησης και δοκιμής.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κρατάμε στα χέρια μας ένα νομοσχέδιο το οποίο πρέπει να αποτελεί μια καλή πρακτική για τη νομοθέτηση στο μέλλον. Το λέω αυτό γιατί ο Αντιπρόεδρος της Κυβέρνησης, ο κ. Πικραμμένος, εισηγείται σήμερα προς τη Βουλή των Ελλήνων ένα νομοσχέδιο το οποίο στηρίζεται επάνω σε τέσσερις αρχές -όπως εγώ τουλάχιστον μπορώ να αποκωδικοποιήσω- για τη συζήτηση η οποία έγινε, αλλά και για το περιεχόμενο του νομοσχεδίου.

Πρώτον: Είναι ένα νομοσχέδιο το οποίο σέβεται τους υφιστάμενους θεσμούς, όπως θα εξηγήσω.

Δεύτερον: Είναι ένα νομοσχέδιο το οποίο σεβάστηκε τους φορείς οι οποίοι τοποθετήθηκαν με παρατηρήσεις, αλλά και όλα τα κόμματα, καθώς η συντριπτική πλειοψηφία των παρατηρήσεων έγινε αποδεκτή.

Τρίτον: Είναι ένα νομοσχέδιο το οποίο αποδεικνύει στην πράξη ότι η Κυβέρνηση αποδέχεται τη διοικητική λειτουργία του κράτους και τη συνέχιση του κράτους.

Τέταρτον: Είναι ένα νομοσχέδιο το οποίο έρχεται και προσδιορίζει σε ένα πολύ σημαντικό τμήμα της δημόσιας διοίκησης τις αρρυθμίες οι οποίες υπάρχουν και έρχεται και τις βελτιώνει. Αυτό νομίζω ότι συμπυκνώνει το περιεχόμενο και τη σοφία αυτού του νομοσχεδίου και εξηγούμαι.

Σε ένα τέτοιο νομοσχέδιο αξίζει κάποιος να κάνει μια ιστορική διαδρομή, γιατί αξίζει να αναδείξει και την ιστορικότητα των θεσμών που προϋπήρχαν αυτής της νομοθετικής πρωτοβουλίας, γιατί έτσι ακριβώς κάνουν η ίδια η Κυβέρνηση και ο Αντιπρόεδρος της Κυβέρνησης, δείχνοντας σεβασμό στους υφιστάμενους θεσμούς.

Πολύ σωστά ειπώθηκε -και θα το επαναλάβω και εγώ- ότι η Ενιαία Ανεξάρτητη Αρχή Δημοσίων Συμβάσεων, η ονομαζόμενη ΕΑΑΔΗΣΥ, δημιουργήθηκε με τον ν.4013/2011, όπως είπε και ο κ. Καστανίδης.

Ήταν σωστή η θεσμική παρέμβαση; Βεβαίως και ήταν. Ήταν μια αναγκαία θεσμική παρέμβαση σε ένα κενό που υπήρχε στο ελληνικό κράτος, σε έναν κρίσιμο κρίκο για τα δημόσια πράγματα του τόπου υπέρ της διαφάνειας και της αποτελεσματικότητας σε ένα ζήτημα το οποίο αφορά τις δημόσιες συμβάσεις.

Καθώς πέρασε ο χρόνος, αναδείχθηκε ότι έπρεπε να υπάρξει μια δεύτερη παρέμβαση και έπρεπε να είναι η παρέμβαση της Αρχής Εξέτασης Προδικαστικών Προσφυγών. Έγινε νόμος επί κυβέρνησης ΣΥΡΙΖΑ. Είναι ο ν.4412/2016.

Λειτούργησαν αυτοί οι δύο θεσμοί; Λειτούργησαν. Τι αποδείχθηκε, όμως, στην πράξη; Αποδείχθηκαν αρρυθμίες, αβελτηρίες και προβλήματα αλληλοεπικαλύψεων, αλλά και αδυναμίας λειτουργίας, κυρίως της ΑΕΠ. Αυτή είναι η πραγματικότητα.

Τι έρχεται σήμερα και κάνει η Κυβέρνηση του Κυριάκου Μητσοτάκη δια του Αντιπροέδρου της Κυβέρνησης; Παίρνει αυτούς τους υφιστάμενους θεσμούς και τους ενοποιεί. Γιατί; Για να βελτιώσει τη διαφάνεια, την αποτελεσματικότητα και να κάνει καλύτερη την επόπτευση πάνω στο κρίσιμο ζήτημα των δημόσιων συμβάσεων.

Ακούστηκαν οι φορείς οι οποίοι εμπλέκονται με τις δύο αυτές ανεξάρτητες αρχές; Βεβαίως. Ακούστηκαν στην επιτροπή. Ακούστηκαν παρατηρήσεις και επιμέρους απόψεις; Βεβαίως. Υπήρχε ένας μακροχρόνιος διάλογος, δημόσια διαβούλευση για το συγκεκριμένο νομοσχέδιο. Ακούστηκαν τα κόμματα; Κατέθεσαν παρατηρήσεις; Βεβαίως και τα κόμματα συμμετείχαν. Γι’ αυτό το νομοσχέδιο αυτό είναι προϊόν και πολιτικής συνεννόησης και συναίνεσης.

Μπαίνει το κρίσιμο ερώτημα: Η Κυβέρνηση δια του Αντιπροέδρου έκανε αποδεκτές τις παρατηρήσεις; Εδώ είναι αυτό που πραγματικά πρέπει να είναι υπόδειγμα νομοθετικής λειτουργίας μιας κυβέρνησης. Ο κύριος Αντιπρόεδρος της Κυβέρνησης ως επισπεύδων νομοθέτης αποδέχτηκε τη συντριπτική πλειοψηφία των παρατηρήσεων.

Άρα, λοιπόν, έχουμε νομοσχέδιο το οποίο έρχεται να βελτιώσει υφιστάμενους θεσμούς, να φέρει περισσότερη αποτελεσματικότητα και διαφάνεια στο κρίσιμο κομμάτι των δημόσιων συμβάσεων που όλοι εδώ μέσα λέμε πόσο σημαντικό ρόλο παίζουν στα ζητήματα της οικονομίας, των επενδύσεων και σε όλα τα υπόλοιπα. Αυτή είναι η πραγματικότητα.

Υπάρχουν τώρα διαφωνίες κάτω από τις οποίες μπορούμε να πούμε ότι πίσω από μια διαφωνία δεν θα ψηφίσουμε ένα τόσο σημαντικό νομοσχέδιο που αποδέχεται τη θεσμική προϊστορία, όπως αυτή νομοθετήθηκε και από το ΠΑΣΟΚ το 2011 και από τον ΣΥΡΙΖΑ το 2016; Δυστυχώς, όπως εγώ τουλάχιστον το αντιλαμβάνομαι, θα κάνω την εξής παρατήρηση. Από όλες τις τοποθετήσεις οι οποίες έγιναν, κρατώ αυτές των δύο εισηγητών των κομμάτων, κατ’ εξοχήν του ΚΙΝΑΛ και του ΣΥΡΙΖΑ.

Έρχεται η τοποθέτηση εκ μέρους του κ. Καστανίδη η οποία γίνεται με έναν τρόπο που δύσκολα μπορεί να αμφισβητήσει κανείς την επιχειρηματολογία της. Δεν μπορεί να αμφισβητηθεί, κύριε Καστανίδη, αυτό το οποίο είπατε ως επιχείρημα, ούτε να διαφωνήσει κανείς μαζί σας.

Όμως, εδώ είναι και το σημείο στο οποίο –επιτρέψτε μου να σας πω- συντάσσομαι και πρέπει να συνταχθούμε πίσω από τη δέσμευση του Αντιπροέδρου της Κυβέρνησης, ο οποίος στην τοποθέτησή του προς εσάς και προς το Κοινοβούλιο είπε ότι δεν διαφωνεί επί της αρχής ότι αυτή η νέα ανεξάρτητη αρχή δημοσίων συμβάσεων πρέπει να είναι αυξημένης εμπιστοσύνης, αλλά είπε ότι προσκρούει πάνω στον Κανονισμό λειτουργίας της Βουλής. Γι’ αυτόν τον λόγο, λοιπόν, δεν μπορεί σήμερα να έρθει με μια νομοθετική του παρέμβαση να αλλάξει τον Κανονισμό της Βουλής.

Συνεπώς, για τι δεσμεύτηκε ο Αντιπρόεδρος της Κυβέρνησης; Δεσμεύτηκε –προς τιμήν του- ότι άμεσα, τη στιγμή που θα αλλάξει ο Κανονισμός της Βουλής, θα έρθει και θα εναρμονιστεί με οριζόντια νομοθέτηση –αυτό είπε λίγο πριν στην τοποθέτησή του και συμφωνεί- στο πνεύμα που είπατε και με βάση το οποίο θα είναι αυξημένου κύρους και εμπιστοσύνης αυτή η ανεξάρτητη αρχή. Άρα δεν αρνήθηκε την αυξημένη εμπιστοσύνη που πρέπει να έχουν τα πρόσωπα της ανεξάρτητης αρχής, απλά είναι θέμα χρόνου μέχρι να εναρμονισθεί με τον Κανονισμό της Βουλής.

Ο κ. Καστανίδης επικαλέστηκε τη δική του νομοθετική πρωτοβουλία ως Υπουργός Εσωτερικών με τον ν.4013/2011, εγώ όμως διαβάζω ότι και εσείς τότε, κύριε Καστανίδη, ως Υπουργός που φέρατε τη νομοθεσία, περιγράψατε το πνεύμα το οποίο σήμερα επικαλείστε, αλλά και το ίδιο το νομοθέτημα δεν έλυνε το θέμα τότε. Είπε: «Εάν και εφόσον», όπως διαβάζω εδώ, «μέχρι να επέλθει η αναγκαία τροποποίηση του Κανονισμού της Βουλής».

**ΧΑΡΑΛΑΜΠΟΣ ΚΑΣΤΑΝΙΔΗΣ:** Αλλά το πρόβλεψε.

**ΙΩΑΝΝΗΣ ΒΡΟΥΤΣΗΣ:** Το πρόβλεψε. Προσέξτε: Δεν εφαρμόστηκε. Το πρόβλεψε. Τώρα ο Αντιπρόεδρος της Κυβέρνησης συμφωνεί μεν, δεσμεύεται όμως -και η δημόσια δέσμευση αποτελεί δέσμευση- ότι μόλις αλλάξει ο Κανονισμός της Βουλής, με οριζόντια νομοθέτηση θα το εφαρμόσει. Άρα έχουμε σύγκλιση. Γι’ αυτό, λοιπόν, καλό θα είναι να το ξαναδούμε. Εγώ πιστεύω στη δέσμευση του Αντιπροέδρου της Κυβέρνησης και στην καλή του πρόθεση.

Όσον αφορά τον ΣΥΡΙΖΑ, ο ΣΥΡΙΖΑ έφερε τον ν.4412/2016. Πολύ σωστά ο κ. Χατζηγιαννάκης δεν επικαλέστηκε το συγκεκριμένο ζήτημα, διότι νομοθετήσατε ευθέως, χωρίς καν να δεσμευθείτε τότε ότι θα υπάρξει αυξημένη πλειοψηφία στην εμπιστοσύνη των προσώπων που θα είναι στη δημόσια αρχή.

Άρα, λοιπόν, καλό θα είναι αυτό το νομοσχέδιο -το οποίο αποτελεί κοινή βάση και πρόταση σε όλο το υπόλοιπο πλαίσιο από όλα τα κόμματα που αποδέχθηκαν την ορθή λειτουργία και την ορθή αναγκαιότητα να υπάρξει αυτή η νομοθετική παρέμβαση και η ενοποίηση των δύο ανεξάρτητων αρχών- να γίνει αποδεκτό από όλους, δείχνοντας και προς το πρόσωπο του κ. Πικραμμένου, ο οποίος πέρα από την ιδιότητα του Αντιπροέδρου ως νομοθετικά αυτός που έχει την πρωτοβουλία σήμερα, έδειξε την καλύτερη δυνατή πρόθεση να αγκαλιάσει όλες τις παρατηρήσεις σας. Δεν άφησε καμμία παρατήρηση απ’ έξω.

Οι αρμοδιότητες των δύο αρχών συνεχίζονται, οι θέσεις εργασίας διατηρούνται, ό,τι ζήτησε η Αντιπολίτευση –και η Μείζονα και η Ελάσσονα- έγινε αποδεκτό, με εξαίρεση το συγκεκριμένο άρθρο.

Μήπως θα ήταν προτιμότερο να μπούμε πίσω από τη δέσμευση του Αντιπροέδρου της Κυβέρνησης –ρητορικό το ερώτημα- να ψηφίσουμε το νομοσχέδιο, αφού μας εκφράζει και μας ενώνει όλους και ενώνει και τη θεσμική προϊστορία των δύο ανεξάρτητων αρχών και να περιμένουμε την υλοποίηση της δέσμευσης του κυρίου Αντιπροέδρου, από τη στιγμή που δεσμεύθηκε και δημόσια;

Κυρία Πρόεδρε, κυρίες και κύριοι συνάδελφοι, στην ουσία το νομοσχέδιο αυτό είναι μία αναγκαία διαρθρωτική αλλαγή, είναι θεσμική τομή, επιλύει αρρυθμίες και αβελτηρίες που έρχονται από προϋπάρχοντες θεσμούς οι οποίοι ήταν απαραίτητοί και αυτοί να δημιουργηθούν. Και σήμερα, πραγματικά, στο τέλος αυτής της διαδικασίας θα έχουμε μία νέα Ανεξάρτητη Αρχή Δημοσίων Συμβάσεων, η οποία θα εκπληροί όλα τα προαπαιτούμενα υπέρ της καλύτερης λειτουργίας, της αποτελεσματικότερης λειτουργίας του συγκεκριμένου πολύ σημαντικού αυτού θεσμού και της περισσότερης και μεγαλύτερης διαφάνειας.

Και εμπιστεύομαι απόλυτα τον Αντιπρόεδρο της Κυβέρνησης σε αυτή τη δημόσια δέσμευσή του ότι τη στιγμή που ο Κανονισμός της Βουλής θα τροποποιηθεί, θα έρθει με οριζόντια νομοθεσία, όπως είπε και ο ίδιος, να επιβάλει και την αυξημένη πλειοψηφία στα μέλη της Ανεξάρτητης αυτής Αρχής Δημοσίων Συμβάσεων.

Άρα κρίνω αναγκαίο όλη η Βουλή να ταυτιστεί με το νομοσχέδιο, να δώσει θετική ψήφο και να περιμένουμε την πρωτοβουλία εκ μέρους του Αντιπροέδρου της Κυβέρνησης.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Μπορώ να έχω τον λόγο, κυρία Πρόεδρε;

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε συνάδελφε, έχετε τον λόγο για ένα λεπτό μόνο, σας παρακαλώ.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρία Πρόεδρε, σας ευχαριστώ που μου δίνετε τον λόγο, θα είμαι εξαιρετικά σύντομος.

Αντιλαμβάνομαι την προσπάθεια την οποία κάνει ο κ. Βρούτσης και πρέπει να πω ότι εκτιμώ ιδιαιτέρως τα όσα είπε.

Θέλω να κάνω δύο κρίσιμες παρατηρήσεις. Το συζητούμενο νομοσχέδιο περιλαμβάνει ρύθμιση που επιτρέπει σε τρεις Υπουργούς της Κυβέρνησης να προτείνουν αυτούς που θεωρούν ότι πρέπει να προτείνουν για τη συγκρότηση του Εκτελεστικού Συμβουλίου της αρχής και έχουμε τη γενική τοποθέτηση του κυρίου Αντιπροέδρου ότι αν τροποποιηθεί ο Κανονισμός της Βουλής, τότε θα

τροποποιήσει τον νόμο, αλλά η παρούσα, όμως, πρόβλεψη είναι ότι οι Υπουργοί της Κυβέρνησης κάνουν την πρόταση, χωρίς κανένα εχέγγυο αξιοκρατικής και αντικειμενικής επιλογής.

Στον ν.4013 υπήρχε ρητή πρόβλεψη ότι η επιλογή γίνεται με βάση το άρθρο 101 του Συντάγματος, δηλαδή με ομοφωνία ή με τα 4/5. Και επειδή έπρεπε να διαμεσολαβήσει η συνεννόηση μεταξύ των πολιτικών κομμάτων, αλλά έπρεπε επίσης γρήγορα να ιδρυθεί η αρχή, προκειμένου να αρχίσει τους ελέγχους νομιμότητας στις δημόσιες συμβάσεις, προβλέφθηκε αρχική απόφαση του Υπουργικού Συμβουλίου και αμέσως μετά εφαρμογή του ν.4013, δηλαδή του πάγιου κανόνα ότι απαιτείται ομοφωνία ή 4/5 στη Διάσκεψη των Προέδρων.

Αντί, λοιπόν, άλλης αντίκρουσης, γιατί θα έχω την ευκαιρία και στη δευτερολογία μου να πω πολλά στοιχεία γύρω από αυτή την υπόθεση, ας κάνει η Κυβέρνηση την πρόβλεψη του ν.4013.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τώρα θα δώσω τον λόγο στον Υπουργό Δικαιοσύνης κ. Τσιάρα για να τοποθετηθεί επί της υπουργικής τροπολογίας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κυρία Πρόεδρε.

Όντως, κυρίες και κύριοι συνάδελφοι, βρίσκομαι ενώπιον της Εθνικής Αντιπροσωπείας για να παρουσιάσω τα άρθρα της τροπολογίας που αφορούν στο Υπουργείο Δικαιοσύνης.

Με το πρώτο άρθρο εισάγονται νομοτεχνικές βελτιώσεις προς άρση ασαφειών που έχουν προκύψει ως προς την τηρητέα διαδικασία στην κατεύθυνση και κατ’ αναψηλάφηση δίκη.

Επιπλέον, για λόγους ομαλής μετάβασης στο νέο δικονομικό καθεστώς, επαναφέρεται σε ισχύ μέχρι τις 30-6-2022 η παράγραφος 6 του άρθρου 998 του Κώδικα Πολιτικής Δικονομίας για την ελεύθερη εκποίηση, ως ίσχυε και πριν από την κατάργησή της.

Με το άρθρο 2, καθίσταται σαφές ότι η πενθήμερη προθεσμία για την κατάθεση προσθήκης αντίκρουσης στις ειδικές διαδικασίες εφαρμόζεται και στις εκκρεμείς υποθέσεις.

Με το άρθρο 3, εισάγεται ερμηνευτική διάταξη με την οποία υπογραμμίζεται ότι για τα ακίνητα που βρίσκονται εντός της Περιφέρειας Αττικής αρμόδιοι είναι οι συμβολαιογράφοι των Εφετειακών Περιφερειών Αθηνών και Πειραιώς. Λύνονται κάποιες παρεξηγήσεις που υπήρχαν σε σχέση με αυτό.

Με το άρθρο 4, διευρύνεται το πεδίο του έργου των δικηγόρων, ώστε να παρέχουν τις νομικές τους υπηρεσίες ως προς τον έλεγχο της νομιμότητας των αιτήσεων για την καταχώριση των εγγραπτέων πράξεων στα κτηματολογικά φύλλα και τη νομική στήριξη των συναλλασσομένων σε όλα τα υποθηκοφυλακεία και τα κτηματολογικά γραφεία που υπάγονται στην αρμοδιότητα είτε του φορέα «Ελληνικό Κτηματολόγιο» είτε του Υπουργείου Δικαιοσύνης.

Με αυτό τον τρόπο αντιλαμβάνεται κάποιος ότι αποσυμφορίζονται σε έναν πολύ μεγάλο βαθμό τα κτηματολογικά γραφεία και τα υποθηκοφυλακεία της χώρας και ταυτόχρονα, ενισχύεται σημαντικά ο δικηγορικός κλάδος, ενώ διεκπεραιώνονται ταχύτερα και με ασφάλεια δικαίου οι υποθέσεις των πολιτών.

Με το άρθρο 5, ρυθμίζεται η διαδικασία κατάρτισης του Κανονισμού Εσωτερικής Υπηρεσίας της Γενικής Επιτροπείας της Επικρατείας των Τακτικών Διοικητικών Δικαστηρίων, όπως και η συμπλήρωση, η τροποποίηση ή η αντικατάστασή του από την ολομέλεια των δικαστικών λειτουργών. Με τον τρόπο αυτό εναρμονίζεται η διαδικασία έγκρισης του Κανονισμού της Γενικής Επιτροπείας της Επικρατείας των Τακτικών Διοικητικών Δικαστηρίων με τα σύγχρονα χαρακτηριστικά της και τον επιτελικό της ρόλο ως ιδιαίτερου κλάδου.

Όλα είναι ζητήματα τα οποία αντιλαμβάνεστε ότι είναι σε μια απόλυτη συνεννόηση και με τις διοικήσεις των δικαστηρίων, αλλά βεβαίως και με την ολομέλεια των δικηγορικών συλλόγων.

Με το άρθρο 6 -για το οποίο ξέρω ότι υπήρξε μια συζήτηση νωρίτερα-, επιδιώκεται ορθολογική και αποτελεσματική κατανομή των εκκρεμών υποθέσεων του ν.3869/2010 για τη ρύθμιση οφειλών υπερχρεωμένων φυσικών προσώπων -ο γνωστός νόμος Κατσέλη- που επαναπροσδιορίστηκαν με το άρθρο 1 του ν.4748/2020.

Αν θέλετε, φυσικά, κυρίες και κύριοι συνάδελφοι, είμαι στη διάθεσή σας να συζητήσουμε για το συγκεκριμένο άρθρο αμέσως μετά.

Με το άρθρο 7, απαλείφεται η διαζευκτική επιλογή της παράδοσης ανευρεθέντος δελτίου ταυτότητας στη διεύθυνση Εσωτερικών της αρμόδιας νομαρχίας λόγω της κατάργησης της νομαρχιακής αυτοδιοίκησης και περιορίζεται μόνο στην πλησιέστερη Αστυνομική Αρχή.

Επιπλέον, εναρμονίζεται το ποσοτικό κριτήριο της κακουργηματικής διάστασης του αδικήματος κατάρτισης ψευδούς υπεύθυνης δήλωσης με σκοπό βλάβης ή προσχώρησης περιουσιακού οφέλους με τα αντίστοιχα χρηματικά όρια των περιουσιακών αδικημάτων του ισχύοντος Ποινικού Κώδικα.

Με τη ρύθμιση του άρθρου 8 καθίσταται δυνατή η είσπραξη της χρηματικής ποινής που επιδικάζεται με δικαστική απόφαση σε βάρος του μέρους που δεν προσέρχεται στην υποχρεωτική αρχική συνεδρίαση διαμεσολάβησης και αυτό ήταν ένα από τα ζητήματα τα οποία είχαμε ψηφίζοντας τον νόμο για τη διαμεσολάβηση.

Και με το άρθρο 9, προβλέπεται η δυνατότητα και εξ αποστάσεως τέλεσης του διαγωνισμού των υποψηφίων δικηγόρων α΄ και β΄ εξεταστικής περιόδου 2022 -που είχε ξαναγίνει, γνωρίζετε, λόγω των συνθηκών της COVID- μέσω ψηφιακής πλατφόρμας ή άλλης διαδικτυακής εφαρμογής.

Τέλος, με το άρθρο 10, καθίσταται δυνατή η σύναψη ή η αναδρομική παράταση των συμβάσεων φύλαξης των κτηρίων αρμοδιότητας του Υπουργείου Δικαιοσύνης έως την 30η Ιουνίου 2022. Είναι άνθρωποι οι οποίοι φροντίζουν να γίνεται ο έλεγχος των πιστοποιητικών εμβολιασμού, κρατούν μια συγκεκριμένη τάξη. Γνωρίζετε ποια είναι όλη αυτή η διαδικασία.

Αντιλαμβάνεστε ότι είναι όλες ρυθμίσεις οι οποίες απαντούν σε ζητήματα τα οποία τίθενται είτε από τους δικαστικούς σχηματισμούς είτε από τους ίδιους τους δικαστές είτε από τους δικηγόρους είτε ακόμη και από τους ίδιους τους πολίτες. Είμαι στη διάθεσή σας για οποιαδήποτε διευκρίνιση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Υπάρχει κάποια ερώτηση, κύριοι συνάδελφοι;

**ΘΕΟΦΙΛΟΣ ΞΑΝΘΟΠΟΥΛΟΣ:** Ναι, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κυρία Πρόεδρε.

Κύριε Υπουργέ, θα τα πω στην τοποθέτησή μου, αλλά θέλω μερικές διευκρινίσεις για το άρθρο 6. Από ό,τι διαβάζω, το κείμενο του νόμου το επεκτείνετε αδιακρίτως σε όλη τη χώρα, που σημαίνει πρακτικά ότι ο προϊστάμενος του Εφετείου Θράκης θα μπορεί να επιμερίζει υποθέσεις τοπικής αρμοδιότητας του Ειρηνοδικείου Δράμας στον ειρηνοδίκη Ορεστιάδας ή το αντίθετο;

Αυτό θέλετε να κάνετε; Αυτό βγάζω εγώ ως συμπέρασμα. Λέει ο κ. Καστανίδης ότι όλα είναι στην Αθήνα. Κύριε Υπουργέ, αφορά μόνον στο Εφετείο Αθήνας και Πειραιά; Γιατί λέει για κατανομή υποθέσεων μεταξύ ειρηνοδικών και πταισματοδικών της ίδιας εφετειακής περιφέρειας. Αυτό λέει ο τίτλος. Δεν προσδιορίζει Αθηνών-Πειραιώς. Γίνεται μέσα μία ad hoc ρύθμιση. Αλλά με βάση τον τίτλο και όπως διαβάζω το κείμενο του νόμου συμπεραίνω ότι είναι σε όλη την επικράτεια. Θέλω κατ’ αρχάς μία διευκρίνιση επ’ αυτού εάν είστε πρόχειρος ή όταν είστε εν πάση περιπτώσει. Λέει στον άρθρο 1 «κάθε εφετειακής περιφέρειας».

Και, επίσης, στην παράγραφο 3 του ίδιου άρθρου, οι δύο μήνες που θα αφορούν στην άσκηση των συγκεκριμένων ειρηνοδικείων καλύπτουν όλο το διάστημα της άσκησης ή αφού «εξειδικευθούν» στο κομμάτι των υπερχρεωμένων θα ασκηθούν και περαιτέρω για το υπόλοιπο τμήμα της ειδικής ιδιότητάς τους;

Αυτές τις δύο απαντήσεις θέλω, όταν μπορέσετε να μου τις δώσετε.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε Ξανθόπουλε, εάν διαβάζατε ίσως με μεγαλύτερη προσοχή -δεν λέω ότι δεν το κάνατε, προς θεού- θα βλέπατε κατ’ αρχάς ότι υπεύθυνοι γι’ αυτή τη ρύθμιση είναι οι προϊστάμενοι ουσιαστικά των δικαστικών σχηματισμών. Από ’κει και πέρα λέει συγκεκριμένα στην παράγραφο 1 ότι για την εφαρμογή του παρόντος οι Εφετειακές Περιφέρειες Αθηνών και Πειραιά θεωρούνται μία ενιαία εφετειακή περιφέρεια και είναι η πραγματική διευκρίνιση. Στην ουσία γίνεται για να μπορέσουμε να εκκαθαρίσουμε το σύνολο των εκκρεμών υποθέσεων του νόμου Κατσέλη μέσα σε ένα συγκεκριμένο χρονικό διάστημα.

Τα ειρηνοδικεία τα οποία είναι επιβαρυμένα, θα τύχουν συγκεκριμένης ενίσχυσης μέσω συγκεκριμένης διαδικασίας που προβλέπεται, ούτως ώστε σε ένα πολύ μικρό χρονικό διάστημα να μπορέσουμε να ολοκληρώσουμε μια υποχρέωση, η οποία, ξέρετε, φαίνεται άλυτη.

Επειδή θέσατε και το ζήτημα των δύο μηνών της πρακτικής άσκησης, θα σας πω ότι το συγκεκριμένο θέμα μας απασχόλησε πάρα πολύ και ήταν ένα ζήτημα πραγματικά εκτενούς και ευρέος διαλόγου μεταξύ ημών και της ηγεσίας του Αρείου Πάγου, αλλά και των προϊσταμένων των μεγάλων ειρηνοδικείων της χώρας.

Και αυτή τη στιγμή που μιλάμε, προκειμένου η συγκεκριμένη ρύθμιση να έχει μια βάση η οποία δεν θα τυγχάνει αμφισβήτησης, θέλω να καταθέσω στα Πρακτικά την ομόφωνη απόφαση της ολομέλειας του Αρείου Πάγου, η οποία προβλέπει τη συγκεκριμένη ρύθμιση ως συνταγματική και αποδεκτή ούτως ώστε να μην υπάρχει καμμία απολύτως αμφιβολία.

Ήταν ένα ζήτημα, επαναλαμβάνω, που μας απασχόλησε πάρα πολύ και σας το λέω με κάθε ειλικρίνεια. Ήξερα ότι θα μπορούσε να δημιουργήσει ζητήματα γενικότερου διαλόγου ή συζήτησης, αλλά από την άλλη πλευρά δεν θα μπορούσαμε παρά να κινηθούμε με βάση ουσιαστικά τη συμφωνία με τον Άρειο Πάγο και με όλα τα ζητήματα εκκρεμοτήτων, τα οποία μπορούσαν να δημιουργήσουν οποιοδήποτε λόγο συζήτησης, να απαντώνται συγκεκριμένα.

Παρακαλώ να έρθει και υπ’ όψιν σας μέσω των Πρακτικών.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι πολύ σημαντικό ότι υπάρχει συναίνεση της διοικητικής ολομέλειας του Αρείου Πάγου.

Ρώτησα άλλο πράγμα, κύριε Υπουργέ. Πλην του διμήνου που θα ασκούνται στην εκδίκαση των υποθέσεων των υπερχρεωμένων νοικοκυριών, θα κάνουν πρακτική άσκηση πέραν του διμήνου στις υπόλοιπες υποθέσεις όπως πρέπει και όπως θα έκαναν υπό άλλες συνθήκες ως νέοι ειρηνοδίκες; Αυτό σας ρώτησα, δηλαδή, εάν πέραν του διμήνου, προβλέπεται, αφού το ολοκληρώσουν αυτό, να κάνουν μια πρακτική άσκηση για το είδος των άλλων υποθέσεων τις οποίες θα κληθούν να δικάσουν;

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, πριν σας δώσω τον λόγο, έχει και η κ. Κομνηνάκα μία ερώτηση να σας κάνει και αμέσως μετά να απαντήσετε συνολικά.

Ορίστε, κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, τοποθετήθηκα ήδη στην αρχική μου παρέμβαση. Ωστόσο, πραγματικά, ιδιαίτερα για το ζήτημα αυτό των υπερχρεωμένων νοικοκυριών, -υποθέσεις που ξέρετε ότι έχουν και τις ιδιαιτερότητές τους, έχουν απασχολήσει εξάλλου επί σειρά ετών τα δικαστήρια- θεωρείτε ότι είναι δυνατόν σε συνθήκες εντατικοποίησης της δουλειάς να συγκεντρωθούν υποθέσεις και να επιστρατευτούν για την ορθή απονομή της δικαιοσύνης οι ασκούμενοι ειρηνοδίκες; Φυσικά δεν αμφισβητεί κανένας τις γνώσεις τους. Είναι, όμως, δεδομένο ότι λείπει η εμπειρία, λείπει η πρακτική άσκηση που θα τους επιτρέψει, αν θέλετε, ζητήματα που επί χρόνια απασχολούν τις υποθέσεις αυτές να τα αντιμετωπίσουν, όπως και οι πταισματοδίκες που δεν έχουν καμμία επαφή με το συγκεκριμένο αντικείμενο.

Άρα σε τέτοιες συνθήκες ωθείτε ή δεν ωθείτε στην πραγματικότητα -να μου επιτραπεί η έκφραση- σε ένα ξεπέταγμα των υποθέσεων υπό την πίεση του χρόνου και των προθεσμιών που σας επιβάλλουν, βέβαια, οι τράπεζες, οι δανειστές και άλλοι φορείς;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Και κλείνουμε με την τοποθέτηση του κυρίου Υπουργού και όποιος έχει κάποιες απορίες, νομίζω στη δευτερολογία του θα πρέπει να τις εκφράσει.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ, κυρία Πρόεδρε.

Κυρία και κύριοι συνάδελφοι, δεν υπάρχει νομίζω χώρος να επαναλάβουμε όλα αυτά τα οποία συζητήσαμε κατά τη συζήτηση του συγκεκριμένου νομοσχεδίου, ποια ήταν η σκοπιμότητα, τι πρέπει να κάνουμε, πως πραγματικά πρέπει κάποια στιγμή η δικαιοσύνη μέσα σε χρόνους που προβλέπονται συνταγματικά να αποφαίνεται για συγκεκριμένες υποθέσεις. Και δεν τιμά κανέναν μας, προφανώς, υποθέσεις οι οποίες μπορεί να είχαν εισαχθεί το 2014 να προσδιορίζονται για συζήτηση το 2028. Νομίζω ότι αυτά τα έχουμε ξεκαθαρίσει, δεν θα τα επαναλάβουμε. Το λέω για να βάλουμε μια σειρά σε αυτή τη συζήτηση.

Από εκεί και πέρα οι όποιες επιλογές γίνονται και παρουσιάζονται μέσω της συγκεκριμένης τροπολογίας, έχουν ένα συγκεκριμένο πλαίσιο συνεννόησης με την ηγεσία του Αρείου Πάγου και τουλάχιστον με την προϊστάμενη αρχή του Ειρηνοδικείου Αθηνών. Το λέω διότι προφανώς υπάρχουν τέτοιου είδους ερωτήματα όπως ετέθησαν και από την κ. Κομνηνάκα και από τον κ. Ξανθόπουλο σχετικά με τον χρόνο άσκησης και το αντικείμενο εκπαίδευσης των νέων ειρηνοδικών. Αυτούς τους δύο μήνες θα ασχοληθούν με αυτό το αντικείμενο. Προφανώς θα εκπαιδευτούν και για όλα τα άλλα αντικείμενα από εκεί και πέρα. Αυτή είναι η πραγματικότητα.

Και δεν τίθεται θέμα, κυρίες και κύριοι συνάδελφοι. Διότι επαναλαμβάνω, για άλλη μια φορά, ότι η πρόθεση του Υπουργείου Δικαιοσύνης δεν είναι να μπει σε μια διαδικασία η οποία αφορά στην ίδια τη λειτουργία της δικαιοσύνης. Αυτό γίνεται διά των δικαστικών λειτουργών, διά των διοικήσεων των δικαστηρίων. Είναι μια εσωτερική διαδικασία. Η δική μας πρόθεση ήταν να βρούμε μια λύση ούτως ώστε να συντομεύσουμε τη διαδικασία της εξέτασης αυτών των υποθέσεων, οι πραγματικά δικαιούχοι δανειολήπτες να τύχουν της προστασίας που πρέπει και όποιος αριθμός, αν υπάρχει, αυτών που κρύφτηκαν πίσω από το νόμο Κατσέλη χωρίς να δικαιούνται αυτή την προστασία να βγουν εκτός αυτής της ρύθμισης. Αυτό είναι και μόνο. Δεν υπάρχει κάτι άλλο πέραν αυτού.

Και, επαναλαμβάνω, τα βήματα τα οποία κάναμε -και νομίζω ότι αυτό αποδεικνύεται ακόμη και από το γεγονός ότι μπορεί να έχετε υπ’ όψιν σας άμεσα την απόφαση της διοικητικής ολομέλειας του Αρείου Πάγου- είναι ακριβώς σε συνεννόηση με τα ανώτατα δικαστήρια και σε συνεννόηση εν προκειμένω με την προϊστάμενη αρχή του Ειρηνοδικείου Αθηνών. Δεν έγινε τίποτα περισσότερο το οποίο θα ήταν έξω από μία λογική θεσμικής προσέγγισης, ούτε -πολύ περισσότερο- χωρίς τη συμφωνία επαναλαμβάνω, αυτών που είναι υπεύθυνοι γι’ αυτές τις διαδικασίες, που δεν είναι άλλοι από τους ίδιους τους δικαστές και το Δικαστικό Σώμα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Τον λόγο τώρα έχει ο κ. Παπαηλιού από τον ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, κυρίες και κύριοι συνάδελφοι, κατ’ αρχάς θα ήθελα να κάνω μία παρατήρηση σε όσα ελέχθησαν προηγουμένως από τον Κοινοβουλευτικό Εκπρόσωπο της Νέας Δημοκρατίας. Ειπώθηκε ότι έγινε δεκτή σωρεία παρατηρήσεων-ενστάσεων των κομμάτων της Αντιπολίτευσης από τον Αντιπρόεδρο της Κυβέρνησης ο οποίος εισάγει το παρόν νομοσχέδιο. Όμως, η πλέον σημαντική παρατήρηση-ένσταση που συνιστά τον πυρήνα των αντιρρήσεών τους είναι αυτή η οποία δεν έγινε δεκτή. Και αυτή είναι ο τρόπος συγκρότησης της νέας αρχής που καθιστά εξ ορισμού αμφιλεγόμενης ανεξαρτησίας ή μάλλον εξαρτημένη από την κυβέρνηση, αφού από αυτή θα γίνεται η επιλογή της εκτελεστικής διοίκησής της.

Κυρίες και κύριοι συνάδελφοι, με το νομοσχέδιο καταργείται η αυτοτέλεια της Αρχής Δημοσίων Συμβάσεων και της Αρχής Εξέτασης Προδικαστικών Προσφυγών και αυτές ενοποιούνται στη νέα Ενιαία Αρχή Δημοσίων Συμβάσεων. Σύμφωνα με την αιτιολογική έκθεση, ο λόγος είναι η καθυστέρηση της εξέτασης των προδικαστικών προσφυγών, γεγονός που συνιστά σοβαρό πρόβλημα για την υλοποίηση των δημοσίων συμβάσεων. Σε αυτό πρέπει να προστεθεί και το γεγονός της υποστελέχωσής της.

Εξ αφορμής του νομοσχεδίου και της ενοποίησης των δύο αρχών σε μία, θέλω να αναφερθώ μέσω του συγκεκριμένου παραδείγματος στις ανεξάρτητες αρχές εν γένει. Συστήνονται ανεξάρτητες αρχές σε σημαντικά πεδία της διοικητικής δραστηριότητας. Η ρύθμισή τους ανατίθεται σε ιδιαίτερα μορφώματα εκτός του παραδοσιακού δημοσίου. Με αυτόν τον τρόπο σκοπείται η αποτελεσματικότερη ρύθμιση των συγκεκριμένων πεδίων, με την ανάθεση των σχετικών αρμοδιοτήτων σε οντότητες -εντός ή εκτός εισαγωγικών- ανεξάρτητες. Εγώ θα έλεγα ότι είναι εν πολλοίς κατ’ όνομα ανεξάρτητες, τόσο από την πολιτική εξουσία όσο και από τη διοικητική ιεραρχία και με τη στελέχωσή τους με πρόσωπα που διαθέτουν εξειδίκευση και τεχνογνωσία στους συγκεκριμένους τομείς.

Η πρόβλεψη της σύστασης και της λειτουργίας ανεξάρτητων αρχών, δηλαδή διοικητικών οντοτήτων «sui generis», θεωρείται σύμφωνη με το Σύνταγμα. Υπόκειται μόνον σε κοινοβουλευτικό και δικαστικό έλεγχο. Παρά ταύτα εξακολουθούν να ανακύπτουν ζητήματα που αφορούν στους λόγους ρητής συνταγματικής κατοχύρωσης συγκεκριμένων μόνο ανεξάρτητων αρχών, αλλά και τα όρια της νομοθετικής εξουσίας ως προς τη σύσταση των εν λόγω ιδιόμορφων δομών και μορφών δημόσιας διοίκησης.

Στο πλαίσιο της νέας ενοποιημένης αρχής, την οποία πραγματεύεται το υπό κρίση νομοσχέδιο, αναδεικνύεται το ζήτημα της καταστρατήγησης της ανεξαρτησίας της από την αφετηρία της σύστασής της. Η επιλογή των έντεκα μελών της εκτελεστικής διοίκησής της θα αποφασίζεται από τους εμπλεκόμενους αρμόδιους Υπουργούς, μετά από απλή γνώμη της Επιτροπής Θεσμών και Διαφάνειας της Βουλής και πάντως δεν θα εγκρίνεται από τη Διάσκεψη των Προέδρων με πλειοψηφία των 3/5, όπως προβλέπεται στο άρθρο 101Α, παράγραφος 2, του Συντάγματος.

Ως ανεξάρτητη αρχή, η νέα Αρχή Δημοσίων Συμβάσεων πρέπει να διαθέτει ενδοδιοικητική ανεξαρτησία, παρ’ ότι είναι ενταγμένη στο νομικό πρόσωπο του κράτους, όχι όμως και στη διοικητική ιεραρχία. Δηλαδή, δεν υπάγεται στον ιεραρχικό έλεγχο του καθ’ ύλην αρμόδιου Υπουργού. Με άλλα λόγια, η άσκηση των αρμοδιοτήτων της και οι πράξεις που εκδίδει δεν υπόκεινται σε έλεγχο νομιμότητας, πολλώ δε μάλλον σκοπιμότητας από τον Υπουργό. Τα μέλη της πρέπει να διαθέτουν προσωπική και λειτουργική ανεξαρτησία. Η προσωπική ανεξαρτησία εκδηλώνεται κατά τον διορισμό τους βάσει διαδικασίας που παρέχει εγγυήσεις αδιάβλητης κρίσης στην πρόβλεψη ορισμένης θητείας και στη διασφάλιση στοιχειώδους οικονομικής ανεξαρτησίας. Η λειτουργική ανεξαρτησία έγκειται στη μη υπαγωγή τους στον ιεραρχικό έλεγχο ή στη διοικητική εποπτεία του δημοσίου ούτε βέβαια σε εντολές, οδηγίες ή παρεμβάσεις κάθε τύπου.

Ως ανεξάρτητη αρχή πρέπει να διαθέτει διοικητική και οικονομική αυτοτέλεια, δηλαδή δικό της προσωπικό και ιδιαίτερο προϋπολογισμό. Υπόκειται μόνον, όπως είπα προηγουμένως, σε κοινοβουλευτικό έλεγχο. Επιπλέον οι πράξεις, ως διοικητικές πράξεις, υπόκεινται στον έλεγχο των διοικητικών δικαστηρίων κατά τα διαλαμβανόμενα στις διατάξεις του Συντάγματος και στα σχετικά δικονομικά νομοθετήματα.

Βάσει, όμως, της διαδικασίας επιλογής των μελών της, επί της ουσίας απονευρώνεται η ανεξαρτησία της νέας αρχής. Καταστρατηγείται η ανεξαρτησία της. Αυτό φαίνεται -το επαναλαμβάνουμε- και στο άρθρο 5 του νομοσχεδίου που αναφέρει ότι η αρχή θα αποτελείται από Πρόεδρο, δέκα συμβούλους, τριάντα μέλη. Στις θέσεις του Προέδρου και των συμβούλων της αρχής επιλέγονται συνταξιούχοι δικαστικοί λειτουργοί εν γένει. Ο κατάλογος των υποψηφίων θα συντάσσεται από τον Υπουργό Δικαιοσύνης και η επιλογή των προσώπων θα γίνεται από τους Υπουργούς Δικαιοσύνης, Ανάπτυξης - Επενδύσεων και Υποδομών - Μεταφορών. Συγκεκριμένα, η εισήγηση για την επιλογή του Προέδρου και των έξι συμβούλων θα γίνεται από τον Υπουργό Δικαιοσύνης, η εισήγηση για την επιλογή δύο συμβούλων θα γίνεται από τον Υπουργό Ανάπτυξης και Επενδύσεων και η εισήγηση για την επιλογή των άλλων δύο συμβούλων θα γίνεται από τον Υπουργό Υποδομών και Μεταφορών.

Επίσης, ο Πρόεδρος και οι σύμβουλοι διορίζονται με πράξη του Υπουργικού Συμβουλίου, η οποία εκδίδεται μετά από γνώμη της Επιτροπής Θεσμών και Διαφάνειας της Βουλής, που παρέχεται σύμφωνα με τα όσα προβλέπονται στον Κανονισμό της.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Η ιδιότητα των υποψηφίων προέδρων και συμβούλων -τελειώνω, κυρία Πρόεδρε- περιορίζεται σε συνταξιούχους δικαστικούς λειτουργούς. Προστέθηκαν και οι ομότιμοι καθηγητές των ανώτατων εκπαιδευτικών ιδρυμάτων. Όμως, η ιδιότητα των συνταξιούχων δικαστικών είναι αμφιλεγόμενη, αφού μπορεί να θέσει εν αμφιβόλω την αμεροληψία τους κατά την άσκηση των δικαστικών καθηκόντων τους, αφού κατ’ αυτήν διατηρούν το δικαίωμα προσδοκίας να επιλεγούν όταν συνταξιοδοτηθούν σε θέση Προέδρου ή συμβούλων της νέας Ενιαίας Αρχής Δημοσίων Συμβάσεων. Γι’ αυτές τις θέσεις θα μπορούσαν, όπως προτάθηκε από πλευράς μας, να επιλεγούν και νομικοί αυξημένου κύρους.

Κυρίες και κύριοι συνάδελφοι, μέσω της ίδρυσης της νέας ανεξάρτητης αρχής για τις δημόσιες συμβάσεις πρέπει να διασφαλίζεται η διαφάνεια σε όλο το πλέγμα των διαδικασιών λειτουργίας τους. Όμως, η Κυβέρνηση της Νέας Δημοκρατίας -εγώ θα έλεγα η Κυβέρνηση του συστήματος Μητσοτάκη- με πρόσχημα την πανδημία και την αντιμετώπιση της υγειονομικής κρίσης έχει παρακάμψει όλες τις προβλεπόμενες διαδικασίες για τις δημόσιες συμβάσεις και έχει λειτουργήσει μέσω απευθείας αναθέσεων και κλειστών διαγωνισμών.

Για την αποτελεσματική λειτουργία της αρχής απαιτείται εκτός των άλλων και πολιτική βούληση, η οποία δεν ενυπάρχει στη σημερινή Κυβέρνηση. Απαιτείται πολιτική βούληση, ώστε οι δημόσιες συμβάσεις να καταρτίζονται με γνώμονα την προάσπιση του δημοσίου συμφέροντος. Εν προκειμένω, πολιτική βούληση από πλευράς της σημερινής Κυβέρνησης δεν αναμένεται. Αυτό προκύπτει και από τα πεπραγμένα της κυρίως και όχι μόνον με πρόφαση την πανδημία. Οι απευθείας αναθέσεις και οι κλειστοί διαγωνισμοί δίνουν και παίρνουν.

Στο πλαίσιο αυτού του περιβάλλοντος αδιαφάνειας, η διασπάθιση του δημοσίου χρήματος είναι στην ημερήσια διάταξη και αυτό θα συνεχίζεται όσο το σημερινό σύστημα Μητσοτάκη εξακολουθεί να βρίσκεται στα πράγματα.

Γι’ αυτόν τον λόγο, όσο γρηγορότερα φύγετε, κύριοι της Κυβέρνησης, τόσο το καλύτερο για τον τόπο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει η κ. Αλεξοπούλου από τη Νέα Δημοκρατία.

Ορίστε, κυρία συνάδελφε, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Αντιπρόεδρε, κύριε Υπουργέ, κυρίες και κύριοι συνάδελφοι, σήμερα δεν ανέβηκα στο Βήμα προκειμένου να αναπτύξω το υπό ψήφιση νομοσχέδιο ή να προβώ σε ανάλυση των θετικών συνεπειών που απορρέουν από τις επιμέρους διατάξεις του. Όπως αναμενόταν, λόγω της ιδιότητας του εμπνευστή του, το νομοσχέδιο αποτελεί υπόδειγμα νομοτεχνική αρτιότητας. Οι ρυθμίσεις του είναι πλήρεις και σαφέστατες, έτσι ώστε να γίνονται κατανοητές και σαφείς από τον οποιονδήποτε, ακόμα και μη νομικό, όπως είμαι εγώ.

Αντιθέτως, κυρίες και κύριοι συνάδελφοι, ζήτησα τον λόγο προκειμένου η ταπεινότητά μου να έχει την ευκαιρία να δώσει ειλικρινή συγχαρητήρια στον κύριο Αντιπρόεδρο, τον κ. Πικραμμένο, όχι μόνο ως Βουλευτής, αλλά και ως πρώην εργολάβος δημοσίων έργων. Δεν χρειάζεται να αναφέρω πόσο σημαντικός είναι ο τομέας των δημοσίων συμβάσεων, τόσο για τους δεκάδες χιλιάδες απασχολούμενους -στα πάνω από εκατό επαγγέλματα που σχετίζονται με αυτόν-, όσο και για την εθνική οικονομία.

Ειδικά στην παρούσα οικονομική συγκυρία η καλή λειτουργία του τομέα αυτού αποτελεί όρο εθνικής επιβίωσης. Μία από τις βασικές προϋποθέσεις της λειτουργίας του συστήματος αυτού και ίσως η σημαντικότερη είναι η ταχύτητα της ανάθεσης. Ως πρώην εργολάβος σάς διαβεβαιώνω ότι η πολύμηνη αναμονή του υποψήφιου μέχρι να υπογράψει τη σύμβαση συνεπάγεται δυσβάσταχτα κόστη, που επιβαρύνουν υπέρμετρα και άσκοπα ιδίως τις μικρομεσαίες επιχειρήσεις. Θα αναφέρω μόνο τις δαπάνες διατήρησης σε ισχύ της εγγυητικής επιστολής συμμετοχής στον κάθε διαγωνισμό. Ως πολιτικός δεν χρειάζεται να σας υπενθυμίσω τις δεκάδες περιπτώσεις κατά τις οποίες οι εμπλοκές στη διαδικασία ανάθεσης είχαν ως αποτέλεσμα σημαντικά έργα πνοής για τον τόπο είτε να καθυστερήσουν ανώφελα είτε να ματαιωθούν οριστικά. Από τον νέο αυτοκινητόδρομο Πατρών - Πύργου μέχρι το Ελληνικό οι δαιδαλώδεις διαγωνιστικές διαδικασίες που προηγήθηκαν της τελικής αναθέσεώς τους, αποδεικνύουν του λόγου το αληθές.

Και αν αυτό συμβαίνει σε τεράστια έργα εθνικής σημασίας, φανταστείτε, κυρίες και κύριοι συνάδελφοι, τι γίνεται στους εκατοντάδες μικρούς διαγωνισμούς που εξελίσσονται καθημερινά και βαλτώνουν σε αίθουσες δικαστηρίων και σε γραφεία ανεξάρτητων αρχών. Όμως, η ανάγκη για εξασφάλιση ταχύτητας δεν μπορεί επ’ ουδενί να λειτουργήσει σε βάρος της ίσης μεταχείρισης, της διαφάνειας, του υγιούς ανταγωνισμού και εν τέλει του δικαιώματος του καθενός να τυγχάνει αποτελεσματικής δικαστικής προστασίας.

Με άλλα λόγια, δεν μπορεί στον βωμό της ταχείας ανάθεσης των δημοσίων συμβάσεων να θυσιάσουμε τη δυνατότητα ορθής επίλυσης των διαφορών που ανακύπτουν κατά τους διαγωνισμούς, περιορίζοντας ή δυσχεραίνοντας τη δυνατότητα ενδικοφανούς ή και δικαστικής προστασίας εκείνων που συμμετέχουν σε αυτές. Απεναντίας, η ανάγκη αυτή εξυπηρετείται κυρίως με την απλότητα και τη σαφήνεια του κανονιστικού πλαισίου που διέπει την ανάθεση των δημοσίων συμβάσεων. Όσο πιο απλό και σαφές είναι το πλαίσιο αυτό, τόσο μικρότερο είναι το περιθώριο παρερμηνειών ή και διαφορετικών ερμηνειών που δημιουργούν υποθέσεις, οι οποίες οδηγούνται προς επίλυση στην ΑΕΠΠ και τελικά στη δικαιοσύνη, με ό,τι τούτο αυτονόητα συνεπάγεται από την άποψη της καθυστέρησης ολοκλήρωσης των διαγωνιστικών διαδικασιών, αλλά και από την άποψη της επιβάρυνσης των δικαστηρίων.

Μέχρι τώρα το σύστημα που είχε θεσπιστεί από την προηγούμενη κοινοβουλευτική πλειοψηφία χαρακτηριζόταν από μία κραυγαλέα, κατά την άποψή μου, αντινομία. Σε κάθε διαγωνισμό εμπλέκονταν δύο ανεξάρτητες διοικητικές αρχές. Η πρώτη, η ΕΑΑΔΗΣΥ, ήταν αρμόδια για την κατάρτιση των πρότυπων διακηρύξεων με βάση τις οποίες διεξάγονταν οι διαγωνισμοί. Η δεύτερη, η ΑΕΠΠ, ήταν αρμόδια για την επίλυση των διαφορών που ανέκυπταν κατά την εφαρμογή των διακηρύξεων αυτών. Έτσι, αντί να καλείται να ερμηνεύσει το κανονιστικό πλαίσιο του διαγωνισμού αυτός που το θέσπισε, δηλαδή η ΕΑΑΔΗΣΥ, όφειλε να το πράξει μια άλλη ανεξάρτητη αρχή, δηλαδή η ΑΕΠΠ. Μάλιστα η ΕΑΑΔΗΣΥ είχε εκδώσει και κατευθυντήριες οδηγίες σχετικά με την ερμηνεία των προτύπων διακηρύξεων που συνέτασσε, πλην, όμως, η ΑΕΠΠ δεν τις θεωρούσε δεσμευτικές και τις ερμήνευε με τον δικό της τρόπο. Ανέκυπτε, έτσι, πολλές φορές διάσταση απόψεων μεταξύ των δύο αρχών επί των ζητημάτων που μοιραία προέκυπταν, με αποτέλεσμα να οδηγούνται αναπόφευκτα οι υποθέσεις στο δικαστήριο. Με απλά λόγια, ο νομοθέτης είχε παραβλέψει το προφανές: Δεν υπάρχει καλύτερος ερμηνευτής ενός κανόνα από αυτόν που τον θέσπισε.

Η ανωτέρω αντινομία εξαλείφεται με το νομοσχέδιο. Τέλος πια η ΕΑΑΔΗΣΥ που θέτει κανόνες και η ΑΕΠΠ που τους ερμηνεύει. Στο εξής γίνεται το αυτονόητο: Η ενιαία αρχή θα ασκεί τις αρμοδιότητες κατάρτισης πρότυπων διακηρύξεων και η ίδια αρχή θα επιλύει τα ζητήματα που θα προκύπτουν κατά την εφαρμογή τους. Αυτή, όμως, δεν είναι και η μοναδική θετική επενέργεια της ενοποίησης. Δεν υπάρχει τέλειο κανονιστικό πλαίσιο. Όσο άρτιες και αν είναι οι πρότυπες διακηρύξεις και οσοδήποτε ορθά και να ερμηνεύονται από την ενιαία πλέον αρχή, πάντα θα υπάρχει περιθώριο για ασάφειες και αμφισημίες, πάντα θα ανακαλύπτονται παραθυράκια και πάντα θα προκύπτουν υποθέσεις προς επίλυση.

Η ΑΕΠΠ εξέδιδε περίπου δύο χιλιάδες αποφάσεις τον χρόνο. Γνώριζε έτσι καλύτερα από κάθε άλλον τους λόγους για τους οποίους δημιουργούνται διαφορές στους δημόσιους διαγωνισμούς και θα μπορούσε να συμβάλει αποφασιστικά στον περιορισμό τους. Συγκεκριμένα, αρκεί μια ασάφεια ή αμφισημία κάποιου όρου της διακήρυξης για να γεννηθούν δεκάδες διαφορές μεταξύ διαγωνιζομένων και αναθετουσών αρχών που τον αντιλαμβάνονται και τον εφαρμόζουν με διαφορετικό τρόπο. Η ΑΕΠΠ λόγω της πείρας της στην κρίση τέτοιων υποθέσεων θα μπορούσε πολύ εύκολα να διαπιστώσει τους προβληματικούς όρους και να μεριμνήσει για τη διατύπωσή τους με μεγαλύτερη σαφήνεια και πληρότητα, πλην, όμως, η πείρα που αποκτούσε η ΑΕΠΠ από τον χειρισμό εκατοντάδων υποθέσεων, που αρκετές φορές ανέκυπταν επί του ίδιου ζητήματος, έμεινε αναξιοποίητη. Δεν προβλεπόταν δίαυλος επικοινωνίας της με την ΕΑΑΔΗΣΥ, έτσι ώστε η τελευταία να προσαρμόσει τα πρότυπα τεύχη διακηρύξεων ή να εκδώσει τις κατάλληλες κατευθυντήριες οδηγίες προς αποσαφήνιση των ζητημάτων που ανέκυπταν συχνά στην πράξη.

Με το υπό ψήφιση νομοσχέδιο καλύπτεται και αυτό το κενό. Η ενιαία αρχή που θα εκδικάζει στο πρώτο στάδιο τις διαφορές θα έχει άμεση αντίληψη των λόγων για τους οποίους αυτές προκύπτουν και θα είναι έτσι σε θέση να περιορίσει ή και να εξαλείψει ορισμένες αιτίες που τις προκαλούν, αποσαφηνίζοντας τα ζητήματα και δίδοντας με τις οδηγίες της τις κατάλληλες λύσεις.

Για να δώσω ένα παράδειγμα, στο πρότυπο τεύχος διακηρύξεων για τα δημόσια έργα που έχει συντάξει η ΕΑΑΔΗΣΥ προβλέπεται ότι οι εργοληπτικές επιχειρήσεις που διαθέτουν ενημερότητα πτυχίου δεν οφείλουν να προσκομίσουν βεβαίωση περί μη διάπραξης επαγγελματικού παραπτώματος από τα στελέχη τους. Η ΑΕΠΠ ασχολήθηκε κατ’ επανάληψη με το θέμα περί του αν πρέπει να προσκομίζονται αυτές οι βεβαιώσεις σε περίπτωση που έχει λήξει η διάρκεια ισχύος αυτών που υποβλήθηκαν για την έκδοση ενημερότητας πτυχίου. Επί του ζητήματος εκδόθηκαν αντιφατικές αποφάσεις και οι υποθέσεις οδηγήθηκαν πολλές φορές στα δικαστήρια τα οποία και δεν το επέλυσαν με ομοιόμορφο τρόπο. Καθυστέρησε, έτσι, πάρα πολλές φορές -για πάνω από ένα έτος- πλειάδα αναθέσεων και αρκετές συμβάσεις τελικά, ματαιώθηκαν οριστικά. Κι, όμως, η επίλυση του προβλήματος θα ήταν απλούστατη. Θα αρκούσε να αποσαφηνίσει ρητά η ΕΑΑΔΗΣΥ εάν τελικά πρέπει η επίμαχη βεβαίωση να προσκομίζεται ή όχι, με αποτέλεσμα την εξάλειψη κάθε περιθωρίου γεννήσεως αντίστοιχων διαφορών.

Η νέα ενιαία αρχή θα είναι σε θέση να λάβει άμεση γνώση τέτοιων περιπτώσεων και θα έχει την αρμοδιότητα να προσφύγει στα κατάλληλα μέτρα για τη λύση του προβλήματος. Με λίγα λόγια, η νέα ενιαία αρχή αφ’ ενός θα εφαρμόζει καλύτερα το κανονιστικό πλαίσιο, αφού η ίδια θα το έχει θεσπίσει, και αφ’ ετέρου θα νομοθετεί καλύτερα, αφού θα αντιλαμβάνεται άμεσα και από πρώτο χέρι τα προβλήματα που ανακύπτουν στην πράξη. Συνεπώς είναι βέβαιο ότι σταδιακά θα μειωθεί ο αριθμός των διαφορών που άγονται προς ενδικοφανή ή προς δικαστική επίλυση και θα γίνει ένα σημαντικότατο βήμα προς την κατεύθυνση της επιτάχυνσης των διαγωνιστικών διαδικασιών.

Κατά τα λοιπά η στόχευση του νομοσχεδίου είναι σαφής: μόνο προσθέσεις και ουδεμία αφαίρεση. Όλες οι αλλαγές γίνονται προς την κατεύθυνση της ενίσχυσης της αποτελεσματικότητας της νέας αρχής, η οποία προικοδοτείται με νέα πρόσθετα στελέχη υψηλής εξειδίκευσης και κύρους. Συνταξιούχοι ανώτατοι δικαστές, μέλη του Νομικού Συμβουλίου του Κράτους και εξειδικευμένο επιστημονικό προσωπικό προστίθενται στο οπλοστάσιό της. Παράλληλα, διακηρύσσεται με τον πιο σαφή και κατηγορηματικό τρόπο ότι δεν θίγεται, έστω και στο ελάχιστο, η θέση των μελών και του προσωπικού τόσο της ΑΕΠΠ, όσο και της ΕΑAΔΗΣΥ.

Βέβαια, κύριε Αντιπρόεδρε, ο αγώνας τώρα αρχίζει. Δημιουργείται το σωστό νομοθετικό πλαίσιο. Περί τούτου δεν υφίσταται αμφιβολία. Νομίζω ότι είναι η πρώτη φορά που η Αξιωματική Αντιπολίτευση εγκαταλείπει τη μεμψιμοιρία και τη λογική της στείρας άρνησης των πάντων και φαίνεται ότι θα υπερψηφίσει το νομοσχέδιο. Όμως, η άψογη νομοθέτηση δεν θα μπορούσε από μόνη της να είναι αρκετή. Εναπόκειται στη νέα ενιαία αρχή να την αξιοποιήσει κατάλληλα και να λειτουργήσει στην πράξη με τρόπο που θα συμβάλλει στην επίτευξη του στόχου: Σύντομες διαδικασίες ανάθεσης των δημοσίων συμβάσεων, αλλά με όρους απόλυτης νομιμότητας, διαφάνειας, ίσης μεταχείρισης και υγιούς ανταγωνισμού.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ πάρα πολύ. Έχετε ξεπεράσει κατά πολύ τον χρόνο σας.

**ΧΡΙΣΤΙΝΑ ΑΛΕΞΟΠΟΥΛΟΥ:** Τελειώνω.

Η εμπειρία μου από τη μέχρι τώρα λειτουργία των δύο αρχών που ενώνουν τις δυνάμεις και τις δυνατότητές τους μου επιτρέπει να αισιοδοξώ ότι το παρόν τεράστιο βήμα προς τη σωστή κατεύθυνση δεν θα μείνει ανεκμετάλλευτο.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Κύριε Πικραμμένε, νομίζω ότι στο τέλος της ομιλίας μου θα σας αφήσω πικραμένο σήμερα.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Είμαι συνηθισμένος.

**ΚΩΝΣΤΑΝΤΙΝΟΣ ΧΗΤΑΣ:** Είστε συνηθισμένος. Απλά σε άλλα μας συνηθίσατε στις επιτροπές και έναν άλλον Παναγιώτη Πικραμμένο βλέπουμε σήμερα. Τι άλλαξε, τι έγινε, δεν ξέρω. Παλιά λέγανε «μου τραβήξανε το αυτί, με μαλώσανε». Είδαμε έναν Παναγιώτη Πικραμμένο με διάθεση συνεννόησης, αποδοχής προτάσεων, να πορευτούμε μαζί στη σωστή κατεύθυνση, αυτά που ορίζει ο πολιτικός πολιτισμός κι ο διάλογος. Πέρασε το Σαββατοκύριακο, ήρθε το νομοσχέδιο και βλέπουμε έναν άλλο Παναγιώτη Πικραμμένο, ο οποίος δεν κατάφερε τελικά να περάσει αυτά που και ο ίδιος θα ήθελε, γιατί το Μαξίμου έδωσε άλλες εντολές. Βλέπετε, κύριε Πικραμμένε, τελικά το σύστημα πάντα κερδίζει. Δύσκολη η μάχη με το σύστημα. Το σύστημα πάντα κερδίζει. Εμείς αναγνωρίζουμε την καλή διάθεση που είχατε. Δεν ξέρατε; Δεν ρωτάγατε κι εσείς πιο πριν; Κάνατε ανοίγματα στην επιτροπή, δώσατε νότες αισιοδοξίας ότι μπορεί να αλλάξουν κάποια πράγματα και εμφανιστήκατε μέσα στο Σαββατοκύριακο συστημικός, όπως ορίζει το Μαξίμου.

Κύριε Πικραμμένε, θέλω κάποια στιγμή όταν μιλήσετε σήμερα -ως ένας πολύ σοβαρός δικαστικός της χώρας και ως Αντιπρόεδρος της Κυβέρνησης- να πείτε στους Έλληνες πολίτες, που περνάνε πάρα πολύ δύσκολα, πόσο κοστίζουν οι ανεξάρτητες αρχές. Εμείς, ως κόμμα του ελληνικού Κοινοβουλίου, με ό,τι κοινοβουλευτικά μέσα είχαμε, ρωτήσαμε σε όλους τους τόνους να μάθουμε πόσο κοστίζουν οι τριάντα οκτώ ανεξάρτητες αρχές στον ελληνικό λαό. Γιατί το Σύνταγμα προβλέπει πέντε -το είπατε και εσείς- και εμείς έχουμε τριάντα οκτώ. Άρα, λοιπόν, δεν έχουμε κράτος, δεν έχουμε πολιτεία, δεν έχουμε Κυβέρνηση, δεν έχουμε Κοινοβούλιο, δεν έχουμε Υπουργούς, δεν έχουμε Βουλευτές, δεν έχουμε τίποτα. Έχουμε τις ανεξάρτητες αρχές οι οποίες υποκαθιστούν τη λειτουργία του κράτους. Αν το κράτος, λοιπόν, είναι ανίκανο και αυτοί που το στελεχώνουν ανίκανοι να αντεπεξέλθουν και να κυβερνήσουν μια χώρα, τότε να πάμε σπίτια μας, να αφήσουμε τις τριάντα οκτώ ανεξάρτητες αρχές να κάνουν τη δουλειά τους.

Εμείς είμαστε κάθετα αντίθετοι στις ανεξάρτητες αρχές, πλην των πέντε που προβλέπει το Σύνταγμα της Ελλάδας. Αλλά όταν, κύριε Πικραμμένε, σε μία πτωχευμένη χώρα όπως είναι η Ελλάδα μόνο η ΑΑΔΕ, που μας την επέβαλε η Γερμανία, η τρόικα, κοστίζει ετησίως πάνω από 500 εκατομμύρια ευρώ, φανταστείτε πόσο κοστίζουν οι άλλες τριάντα επτά. Μιλάμε για δισεκατομμύρια ευρώ, χρήματα του ελληνικού λαού. Τι να λέμε τώρα!

Κύριε Αντιπρόεδρε της Κυβέρνησης, να ρωτήσω κάτι. Εμείς τι ρόλο παίζουμε εδώ; Έχει ελεγκτικό χαρακτήρα η Βουλή των Ελλήνων, ναι ή όχι; Είναι δυνατόν, κύριε Πικραμμένε, -το ρωτάω, πραγματικά, και ως Βουλευτής και ως Έλλην πολίτης- να μην υπόκειται σε πειθαρχικό έλεγχο το ΕΣΡ, το Εθνικό Συμβούλιο Ραδιοτηλεόρασης, άλλη μία ανεξάρτητη αρχή; Μου λέτε: όχι, δεν είναι δυνατόν. Κι όμως, δεν υπόκειται σε πειθαρχικό έλεγχο. Γιατί; Απαντάω: Υπήρχε, κύριε Πικραμμένε, ο ν.2863/2000 ο οποίος προέβλεπε ότι τα μέλη του ΕΣΡ για κάθε παράβαση των υποχρεώσεών τους υπέχουν πειθαρχική ευθύνη και τα ρύθμιζε σχετικά ο νόμος. Το 2002 επί κυβερνήσεως ΠΑΣΟΚ δημοσιεύθηκε ο ν.3051/2002 που κατήργησε τις ρυθμίσεις του νόμου που σας ανέφερα πριν για την πειθαρχική ευθύνη του ΕΣΡ και τι έκανε; Έλεγε «ρυθμίζεται από τον κανονισμό λειτουργίας του ΕΣΡ». Μας παραπέμπουν εκεί, πάμε κι εμείς οι φουκαράδες να ψάξουμε τι λέει ο κανονισμός λειτουργίας του ΕΣΡ. Μπαίνουμε, ψάχνουμε, ψάχνουμε. Ο κανονισμός λειτουργίας του ΕΣΡ, ο οποίος ήταν ήδη δημοσιευμένος, – τα έχω όλα για τα Πρακτικά, θα σας τα φέρω τώρα σε λιγάκι, και το Φύλλο της Κυβερνήσεως και όλα- δεν προέβλεπε τίποτα για την πειθαρχική ευθύνη των μελών του ΕΣΡ. Δηλαδή ο ν.3051/2002 παρέπεμπε σε ένα μεγάλο κενό. Τίποτα. Τεχνηέντως, λοιπόν, με αυτές τις νομοθετικές ενέργειες δημιουργήθηκε ένα κενό νόμου.

Κύριε Πικραμμένε, που είστε ένας έντιμος άνθρωπος πραγματικά, στις 7 Μαΐου του 2020 ο Πρόεδρος του ΕΣΡ κ. Κουτρουμάνος κλήθηκε με πρωτοβουλία δική μας -μέλος της Επιτροπής Θεσμών και Διαφάνειας είναι ο κ. Μυλωνάκης- για να απολογηθεί στην Επιτροπή Θεσμών και Διαφάνειας του ελληνικού Κοινοβουλίου και δήλωσε ο ίδιος αδυναμία -ακούστε, κύριε Πικραμμένε, εγώ θεωρώ ότι αν εσείς δηλώνατε αδυναμία να προσφέρετε τις υπηρεσίες σας από οποιοδήποτε πόστο θα είχατε παραιτηθεί- να ασκήσει τα καθήκοντά του και να ελέγξει την τήρηση της πολυφωνίας από τα μέσα ενημέρωσης. Γιατί δήλωσε αδυναμία; Επικαλούμενος έλλειψη προσωπικού και ακύρωση αποφάσεων του ΕΣΡ από το Σ.τ.Ε..

Γιατί δεν παραιτείται; Είναι ένας άνθρωπος ο οποίος αμείβεται αδρά για να κάνει μια δουλειά. Έρχεται στο ελληνικό Κοινοβούλιο και λέει «εγώ δεν μπορώ να κάνω τη δουλειά αυτή, γιατί δεν έχω προσωπικό, δεν έχω υλικοτεχνική υποστήριξη, δεν έχω τίποτα». Συγγνώμη, εμένα μου φαντάζει με έναν κηφήνα αυτός. Οι κηφήνες λειτουργούν έτσι. Ένας πολιτικός κηφήνας είναι ο άνθρωπος. Αμείβεται με τα 10 χιλιάρικα -όσα παίρνει- κάθε μήνα, δεν κάνει τη δουλειά του, δεν υπάρχει πολυφωνία. Δεν θα μπω καν στην ιστορία της πολυφωνίας, γιατί δεν είμαστε πουθενά εμείς, κύριε Πικραμμένε, πουθενά δεν εμφανίζεται το κόμμα μας στα συστημικά κανάλια, στα οποία θα πάω σε λιγάκι τώρα, στους κήνσορες της ηθικής. Θα πάω σε λιγάκι σε αυτούς. Έχετε υπομονή, έχει ενδιαφέρον νομίζω σήμερα η τοποθέτησή μας. Δεν πρέπει να παραιτηθεί, κύριε Αντιπρόεδρε της Κυβέρνησης, ο Πρόεδρος κ. Κουτρουμάνος ο οποίος δεν μπορεί να κάνει τη δουλειά του; Πόσο κοστίζει στους Έλληνες πολίτες ο κ. Κουτρουμάνος; Πόσο κοστίζει το ανύπαρκτο Εθνικό Συμβούλιο Ραδιοτηλεόρασης στους Έλληνες πολίτες; Ζητάμε να μάθουμε και δεν απαντάνε, κύριε Πικραμμένε. «Πειθαρχική ευθύνη των μελών του Εθνικού Ραδιοτηλεοπτικού Συμβουλίου», ερώτηση και δεν απάντησε κανείς. Ερώτηση του Κυριάκου Βελόπουλου για το κόστος λειτουργίας των ανεξάρτητων αρχών. Δεν μας απαντάει κανείς. Το πολιτικό κόμμα Ελληνική Λύση - Κυριάκος Βελόπουλος επανερχόμαστε. Δεν απαντάει κανείς πόσο κοστίζουν αυτές οι ρημάδες οι αρχές, πόσο κοστίζει το ΕΣΡ. Εδώ είναι όλα, κι η νομοθεσία και η Εφημερίδα της Κυβερνήσεως, θα τα καταθέσω στα Πρακτικά για να δείτε πως ό,τι λέμε ισχύει.

Υπάρχει κράτος; Πείτε μου λίγο αν υπάρχει κράτος. Σε τι να πιστεύει ο έρμος ο Έλληνας πολίτης, ο πτωχευμένος; Σε τι; Στους Κουτρουμάνους, τους κηφήνες της πολιτικής, που βρήκαν μία θέση αντί να πάνε σπίτι τους συνταξιούχοι άνθρωποι και να τιμήσουν τη θέση που είχαν ως δικαστικοί; Και κάθονται και απομυζούν το ελληνικό κράτος το πτωχευμένο, για να το παίζουν πρόεδροι και δεν μπορούν να κάνουν τη δουλειά τους και χαϊδεύουν τα συστημικά μέσα και στραγγαλίζουν, κύριε Πικραμμένε, τα μικρά μέσα τα περιφερειακά με δυσβάσταχτα πρόστιμα για ψύλλου πήδημα. Αυτό είναι το ΕΣΡ;

Και πάμε τώρα στα συστημικά κανάλια. Κύριε Πικραμμένε, είστε Αντιπρόεδρος της Κυβέρνησης. Η παρουσία σας σήμερα εδώ έχει ιδιαίτερη βαρύτητα.

Για να δούμε τώρα, λοιπόν, κύριε Αντιπρόεδρε, μαζί όλοι εδώ, εμείς εδώ, εσείς και οι Έλληνες εκεί έξω, ποιοι είναι αυτοί ακριβώς, κύριε Πικραμμένε, που αρέσκονται να βάζουν ταμπέλες, να διχάζουν τους Έλληνες και να τους χαρακτηρίζουν «ρωσόφιλους», «ουκρανόφιλους», «ψεκασμένους», «εμβολιασμένους», «μη εμβολιασμένους», «αψέκαστους» και όλους αυτούς, με κορωνίδα, με ναυαρχίδα σε αυτή την ιστορία της προπαγάνδας τον τηλεοπτικό σταθμό, για παράδειγμα, «ΣΚΑΪ» που είναι και φίλα προσκείμενος στη Νέα Δημοκρατία και την Κυβέρνηση.

Για να δούμε, λοιπόν, ποιοι είναι αυτοί οι οποίοι δεκαπέντε-είκοσι μέρες τώρα που έχουμε αυτόν τον οικτρό πόλεμο με την απαράδεκτη εισβολή της Ρωσίας στην Ουκρανία που όλοι καταδικάζουμε, τι στάση κρατάει και ο σταθμός αυτός. Τι κάνουν, λοιπόν, τα μέσα του κ. Αλαφούζου. Τα μέσα του κ. Αλαφούζου έχουν μια στάση προπαγάνδας υπέρ της Ουκρανίας και της Δύσης και σφυροκοπούν ανελέητα τη Ρωσία. Δεν μου πέφτει λόγος. Ό,τι θέλει ας κάνει.

Προσέξτε όμως κάτι. Δεν μπορεί να καταδικάζει τους Ρώσους ο κ. Αλαφούζος, την ίδια ώρα, κύριε Πικραμμένε, που τα τελευταία εικοσιτετράωρα τάνκερ -η «GREENPEACE» έστησε ένα αυτοματοποιημένο σύστημα που παρακολουθεί την πορεία των τάνκερ- μεταφέρουν ρωσικό πετρέλαιο στις αγορές της Δύσης. Το ξέρετε αυτό;

Σύμφωνα, λοιπόν, με την περιβαλλοντική οργάνωση «GREENPEACE», από την έναρξη της ρωσικής εισβολής, εκατόν σαράντα οκτώ δεξαμενόπλοια έχουν αναχωρήσει από ρωσικά λιμάνια με προορισμό την Ευρώπη. Ανάμεσα στα πλοία, την πορεία των οποίων καταγράφει το σύστημα της «GREENPEACE», αρκετά τάνκερ ελληνικών εταιρειών, με ελληνική σημαία ή σημαία ευκαιρίας, και σύμφωνα, λοιπόν, με την εφαρμογή, το δεξαμενόπλοιο «NISSOS CHRISTIANA», με ελληνική σημαία αναχώρησε από το λιμάνι του Νοβοροσίσκ, μεταφέροντας ρωσικά ορυκτά καύσιμα προς άγνωστο προορισμό. Το συγκεκριμένο τάνκερ, κύριε Πικραμμένε, βλέπουμε ότι ανήκει σε εταιρεία που έχει έδρα στην Εθνάρχου Μακαρίου αριθμός 2, όπου συμπτωματικά έχει την έδρα η τηλεόραση, το ραδιόφωνο του «ΣΚΑΪ» και η εφημερίδα «ΚΑΘΗΜΕΡΙΝΗ». Τι γίνεται τώρα εδώ;

Από τη μία, στέλνουμε Καλάσνικοφ και από την άλλη, κουβαλάμε τα ρωσικά πετρέλαια; Από τη μία, κάνουμε προπαγάνδα κατά της Ρωσίας, αλλά οι μπίζνες είναι μπίζνες, να μεταφέρουμε πετρέλαια; Γιατί εκτός από άρχοντες των ΜΜΕ, είμαστε και πετρελαιάδες; Τι έγινε τώρα εδώ ο «ΣΚΑΪ» και ο κ. Αλαφούζος, το κανάλι αυτό το οποίο έχει Τούρκο ως βασικό παραγωγό;

Μετά λύπης μου το λέω, είκοσι οκτώ χρόνια δημοσιογράφος, κύριε Πικραμμένε, και δεν νιώθω καθόλου περήφανος για τους συναδέλφους μου που λειτουργούν ως τζουκ μποξ. Ξέρετε τι κάνουν τα τζουκ μποξ; Κέρμα παίζει. Βγαίνουν στα πρωινάδικα και τις ενημερωτικές εκπομπές και διχάζουν την Ελλάδα. Λένε ότι στη βόρεια Ελλάδα, από όπου κατάγομαι και είμαι Βουλευτής Θεσσαλονίκης, είναι ρωσόφιλοι και πέφτουν μεροκάματα εκεί πάνω, λέει. Δεν ντρέπονται να τα λένε αυτά; Δεν ντρέπονται λιγάκι ο Πορτοσάλτε και η παρέα τους; Ντροπή! Ντροπή πραγματικά!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ίδια ώρα που τα λένε αυτά όμως, το αφεντικό τους κουβαλά με το τάνκερ ρωσικά πετρέλαια. Εκεί τι γίνεται; Θα μας πει κάποιος τι γίνεται εκεί; Φτάνει πια με το παραμύθι αυτό. Φτάνει πια! Φτάνει για τα μεροκάματα.

Η βόρεια Ελλάδα, λέει, έχει πολλούς πνευματικούς. Ένας στους τρεις λέει ο Πορτοσάλτε, έχει έναν πνευματικό. Τι να κάνουμε, Πορτοσάλτε; Σε πειράζει που πιστεύουμε κι έχουμε πνευματικό; Δεν το κατάλαβα αυτό. Πέφτουν, λέει, μεροκάματα. Υπάρχουν και τα ρωσόφιλα κανάλια, λέει. Το «OPEN» λένε ρωσόφιλο.

Εμείς, κύριε Πικραμμένε, ούτε απέξω από το «OPEN» δεν έχουμε περάσει. Δεν μας έχει καλέσει ποτέ. Έβαλα στο GPS μου προχθές το «OPEN» και δεν μου το έβγαλε, μου λέει «Απαγορεύεται να πας εσύ εκεί». Δεν έχουμε πάει πουθενά.

Αυτά για να αποκατασταθεί η τάξη. Με Τούρκους παραγωγούς και μπίζνες με τους Ρώσους. Στέλνεις Καλάσνικοφ, αλλά φέρνεις ρωσικά πετρέλαια. Κάτι δεν πάει καλά. Και πολύ φοβάμαι ότι αν δεν τα πούμε εμείς αυτά εδώ μέσα, δεν θα τα πει κανείς.

Εμείς εδώ ήρθαμε για να βοηθήσουμε, κύριε Πικραμμένε, την πατρίδα και τους Έλληνες, δεν ήρθαμε να παπαγαλίσουμε ούτε να διαβάσουμε κείμενα που μας γράφουν οι συνεργάτες μας. Είμαστε Βουλευτές, είμαστε εκπρόσωποι του ελληνικού λαού και ήρθαμε να υπερασπιστούμε την κάθε ψήφο της Ελληνίδας και του Έλληνα που μας τίμησαν με αυτές.

Κύριε Πικραμμένε, λίγο πριν τελειώσει το «cay» που λένε και οι Τούρκοι, που κέρασε ο κ. Ερντογάν στον κ. Μητσοτάκη, είκοσι πέντε παραβιάσεις είχαμε εχθές. Με το που επέστρεψε ο κορωνόπληκτος -και περαστικά του- κύριος Πρωθυπουργός από την πολύ καλή συνάντηση που είχε με τον Ερντογάν, είκοσι πέντε παραβιάσεις στον εθνικό εναέριο χώρο μας οι Τούρκοι. Δεν αλλάζει ο Τούρκος, κύριε Πικραμμένε. Δεν αλλάζει.

Η Τουρκία διεκδικεί το μισό Αιγαίο, διεκδικεί τη Θράκη, διεκδικεί την Κρήτη, κατέχει παράνομα τη μισή Κύπρο. Με αυτούς δεν κάνεις οικονομικές συνεργασίες. Τελεία και παύλα. Αν θέλετε να μιλήσετε για οικονομικά θέματα με τους Τούρκους, μιλήστε. Μιλήστε για αποζημιώσεις που πρέπει να δώσουν οι Τούρκοι για τα εγκλήματα των Τούρκων εις βάρος του Ελληνισμού. Μιλήστε για τις αποζημιώσεις, τις επανορθώσεις για τις γενοκτονίες των Ελλήνων του Πόντου, της Ιωνίας, της Κωνσταντινούπολης, της Ίμβρου και της Τενέδου, της Κύπρου. Μιλήστε γι’ αυτά τα εγκλήματα.

Οποιαδήποτε συζήτηση κάνει η Νέα Δημοκρατία και ο Κυριάκος Μητσοτάκης για συνδιαχείριση, εκμετάλλευση-συνεκμετάλλευση και προσφυγή στη Χάγη για τον δικό μας πλούτο, τον πλούτο της Ελλάδος, να ξέρετε ότι αυτό αυτόματα συνιστά εθνική μειοδοσία. Τελεία και παύλα.

Τελειώνω, κυρία Πρόεδρε, σε ένα λεπτό.

Θέλω να πάμε, κύριε Πικραμμένε, σε ένα θέμα το οποίο ταλανίζει την Ελλάδα, ταλανίζει τους Έλληνες και είναι η οικονομία.

Ξέρετε, κύριε Αντιπρόεδρε της Κυβέρνησης, ο κόσμος δεν είναι τρελός. Ο κόσμος έβαζε κάποια στιγμή στη ζωή του πετρέλαιο με 1,10 και με έναν ωραίο κρυφό ελληνικό φόρο ο κ. Χατζηδάκης το πήγε 1,40 σε μια μέρα –τα θυμάται ο κόσμος αυτά- και χθες πήγε στο βενζινάδικο και έβαλε με 2,088 πετρέλαιο.

Όλα γίνονται μόνα τους, κύριε Πικραμμένε; Δεν έχω ακούσει από την Κυβέρνηση κάποιος να πει ότι κάπου υπάρχει μια κυβερνητική ευθύνη. Όλα είναι στον αυτόματο. Όλα γίνονται μόνα τους. Φταίει η αγορά, φταίει η κοινωνία, φταίει ο καιρός, φταίει ο πόλεμος. Εσείς ποτέ! Ποτέ δεν φταίει αυτή η Κυβέρνηση. Όλο φταίνε οι άλλοι. Εσείς δεν είστε που κλείσατε τους λιγνίτες; Όχι εσείς προσωπικά. Εδώ ήταν τα «αηδόνια» σας οι Υπουργοί Αναπτύξεως που έλεγαν ότι «πήρε μπρος το τρένο της απολιγνιτοποίησης» και ότι «είμαστε οι πρώτοι στην Ευρώπη και πρωτοπορούμε».

Κύριε Πικραμμένε, άνοιξαν προχθές το 30% των λιγνιτικών μονάδων και έπεσε η τιμή του ρεύματος 28%. Το ξέρετε; Σε μία μέρα μέσα. Και γδύνουμε κάθε μέρα τον Έλληνα πολίτη να πληρώνει το πιο ακριβό ρεύμα, το πιο ακριβό καύσιμο. Διότι τα «σαΐνια» της Κυβέρνησης αυτής είχαν σκοπό να κλείσουν τους λιγνίτες και τους έκλεισαν, που φωνάζαμε τρία χρόνια εδώ μέσα.

Δεν μας άκουσε η Κυβέρνησή σας, κύριε Πικραμμένε, και πιστεύαμε σε ευήκοα ώτα δικά σας τουλάχιστον –φαίνεστε ένας άνθρωπος που έρχεστε από έναν άλλο χώρο, τον δικαστικό, και ότι είστε σοβαρός- όταν λέγαμε «προαγοράστε πετρέλαιο και φυσικό αέριο» το 2020, όταν το βαρέλι είχε 20 δολάρια και όχι τώρα που έχει 130. Θα είχαμε γλιτώσει 20 δισεκατομμύρια λεφτά για τον ελληνικό λαό και την Ελληνίδα, τον Έλληνα, τον βιοτέχνη, τον μεροκαματιάρη, τον φούρναρη, τον αγρότη, τον εκπαιδευτικό, γι’ αυτούς λεφτά, αλλά δεν το κάναμε.

Αλλά εσείς, αντί αυτού, ειρωνεύεστε κιόλας. Δεν μειώνει, λέει, τον ειδικό φόρο κατανάλωσης ο Υπουργός Ανάπτυξης, γιατί θα ωφεληθούν αυτοί που έχουν Cayenne. Αυτοί που έχουν Cayenne αυτοκίνητα λέει θα επωφεληθούν πιο πολύ από τον λαουτζίκο, άμα μειώσει τον ειδικό φόρο κατανάλωσης.

Βγαίνει ο Πρωθυπουργός στον κ. Σρόιτερ και λέει «Είναι ένα πρόβλημα η θέρμανση, αλλά τελειώνει ο χειμώνας». Δόξα τω Θεώ, έρχεται το καλοκαίρι, δεν χρειάζεται κυβέρνηση, θα έχουμε τις τέσσερις εποχές του χρόνου!

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Βγαίνει ο κ. Γεωργιάδης και λέει «είναι ύβρις για τους Έλληνες να διαμαρτύρονται, όταν οι Ουκρανοί έχουν πόλεμο», δηλαδή ή πόλεμο ή θα πεθάνετε όλοι. Είναι αυτές οι σοβαρές απαντήσεις και τοποθετήσεις κορυφαίων κυβερνητικών στελεχών της Κυβέρνησης;

Βγαίνει ο κ. Πέτσας και λέει «να κρατάτε μικρό καλάθι στο σουπερμάρκετ, να μην το γεμίζετε». Καταλαβαίνετε ότι τρελαίνετε τον κόσμο; Έχει τα προβλήματά του και είναι αυτές οι απαντήσεις; «Κλείστε τον θερμοσίφωνα»: το ακούσαμε και αυτό. Απίστευτα πράγματα.

**ΠΡΟΕΔΡΕΥΩΝ (Δημήτριος Βίτσας):** Κύριε Χήτα, σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε.

Κύριε Πικραμμένε, δεν είναι πλέον θέμα απογοήτευσης για την Κυβέρνησή σας. Αυτό είναι δεδομένο. Έχετε αποδομήσει το ελληνικό κράτος, έχετε φτωχοποιήσει τους Έλληνες, έχετε καταστρέψει, δυστυχώς, την Ελλάδα.

Δεν πιστεύαμε ποτέ ότι θα υπήρχε Κυβέρνηση χειρότερη από τον ΣΥΡΙΖΑ. Πώς τα καταφέρατε; Πραγματικά ένας θεός το ξέρει. Είτε κάνετε σε δύο μήνες εκλογές είτε σε οκτώ είτε σε δώδεκα, να ξέρετε ότι το ποτήρι είναι πικρό και θα το πιείτε όλο στη Νέα Δημοκρατία μέχρι τέλους.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ.

Τον λόγο έχει ο κ. Φάμελλος από τον ΣΥΡΙΖΑ για επτά λεπτά και θα ακολουθήσει ο κ. Κωνσταντόπουλος.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, οφείλω να ξεκινήσω με μια μικρή αναφορά αλλά πάρα πολύ σημαντική στο θέμα του πολέμου και της καταδικαστέας εισβολής στην Ουκρανία για έναν απλό λόγο, ότι δεν μπορούμε να μένουμε ατάραχοι, δεν μπορούμε να συνεχίζουμε κανονικά τη ζωή μας αν δεν λέμε όλοι ότι πρέπει να επικρατήσει ειρήνη ή άμεση κατάπαυση του πυρός, να υπάρχουν σοβαρές ειρηνευτικές διαδικασίες, και για τους αμάχους, και για τα θύματα, αλλά και γιατί οι εξοπλισμοί δεν είναι λύση ποτέ στα θέματα αυτά. Η ειρήνη και ο αφοπλισμός είναι η λύση. Πρέπει να το λέμε, γιατί ξεχνιέται. Δεν είναι τηλεπαιχνίδι ο πόλεμος, δεν είναι τηλεπαιχνίδι η αμφισβήτηση ακεραιότητας μιας χώρας.

Όμως θα ήθελα να απευθυνθώ ξεκινώντας στο αίτημα που έκανε ο Αντιπρόεδρος της Κυβέρνησης, η εισηγήτρια της Νέας Δημοκρατίας αλλά και ο Κοινοβουλευτικός Εκπρόσωπος στο να έχουμε σύνθεση, να έχουμε συναίνεση, να έχουμε ομοφωνία. Και ερωτώ: είναι δυνατόν να έχουμε ομοφωνία όσον αφορά τα θέματα της αρχής δημοσίων συμβάσεων, όταν το νομοσχέδιο αλλάζει την ώρα της Ολομέλειας;

Είναι δυνατόν να έχουμε ομοφωνία και σύνθεση, όταν ο Αντιπρόεδρος παραδέχεται στην πρώτη τοποθέτηση για τις νομοτεχνικές ότι αντιγράφονται τα πρακτικά και μόνο η οργανωτική δομή της υπηρεσίας τελικά αλλάζει; Είναι τελικά τόσο πρακτικό το νομοσχέδιο;

Είναι δυνατόν να υπάρχει συναίνεση και σύνθεση, όταν αυτό που κάνει παράλληλα η Νέα Δημοκρατία είναι ένα όργιο αναθέσεων ύψους 7 δισεκατομμυρίων με την επίκληση της πανδημίας με αδιαφανείς αναθέσεις; 7 δισεκατομμύρια, την ώρα που η κοινωνία πλήττεται από ακρίβεια, φτώχεια και ένα ράλι αισχροκέρδειας.

Είναι δυνατόν να υπάρχει συνεννόηση και σύνθεση, όταν δεν δέχεστε να υπάρχει αξιοκρατική και διακομματική επιλογή της διοίκησης, όταν δηλαδή εισηγείστε να υπάρχει κομματικός διορισμός της Αρχής Ελέγχου των Συμβάσεων; Πώς μπορεί κάποιος να το καταλάβει στο επίπεδο της λογικής;

Διότι δεν έχετε την πολιτική βούληση να εισαγάγετε αξιοκρατία και συναίνεση. Αφήστε τις δικαιολογίες. Το προηγούμενο θεσμικό πλαίσιο είχε τέτοιες προβλέψεις. Και έρχεστε και το τροποποιείτε. Η διαδικασία την οποία κάνετε σήμερα δεν έχει να κάνει με την οργανωτική δομή, αλλά είναι ότι θέλετε να βάλετε σε κομματικό έλεγχο την Αρχή των Συμβάσεων και έτσι να συγκαλύπτετε αναθέσεις και παιχνίδια δισεκατομμυρίων με τις συμβάσεις. Είναι υποκριτική η τοποθέτησή σας -συγχωρέστε με- δεν θέλετε να είναι ανεξάρτητη αρχή η Αρχή των Συμβάσεων.

Για ποιον λόγο όμως λέτε όλα αυτά τα μεγάλα λόγια, αλλά κατά βάθος μεταφέρετε σε κομματικό επίπεδο την επιλογή της Αρχής των Δημοσίων Συμβάσεων; Πολύ απλά γιατί κατά βάθος θέλετε δύο πράγματα, να διορίζετε γαλάζια παιδιά για να καλύπτουν τα αίσχη της Κυβέρνησής σας και ταυτόχρονα να διεξάγετε, κυρίες και κύριοι Βουλευτές, το μεγαλύτερο πλιάτσικο της Μεταπολίτευσης στην ελληνική κοινωνία. Διότι θεωρείτε ότι το κράτος είναι λάφυρο και μπορείτε να το ξεπουλήσετε, διότι θέλετε να αποψιλωθούν οι αρχές, ιδιαίτερα οι ανεξάρτητες, θέλετε να μην υπάρχουν δημόσιες πολιτικές και κράτος δικαίου για να είναι αδύναμος ο πολίτης και ο επιχειρηματίας και να κάνετε παιχνίδι εσείς με τα ρουσφέτια και διότι θέλετε να κάνετε αυτό που διατρανώνουν οι Υπουργοί σας, να κάνετε ιδιωτικοποίηση των πάντων.

Και γιατί τώρα πιέζεστε και το φέρνετε αυτό; Πρώτα από όλα γιατί δεν σας αρέσει που αποκαλύπτονται οι απευθείας αναθέσεις και πάνω απ’ όλα γιατί το μεγάλο πλιάτσικο θέλετε να το εφαρμόσετε και στο Ταμείο Ανάκαμψης. Διότι, ενώ η χώρα ξεπουλιέται και γίνεται πάρτι αναθέσεων, έχετε βάλει και στο μάτι τη δυστυχώς χαμένη ευκαιρία του Ταμείου Ανάκαμψης, γιατί θέλετε κι αυτό να πάει σε κολλητούς σας.

Αυτός είναι ο τίτλος του σημερινού νομοσχεδίου, «το μεγάλο πλιάτσικο και η συγκάλυψη των απευθείας αναθέσεων», με κομματικοποίηση ακόμα και ανεξάρτητων αρχών. Δεν αντέχετε τη δημοκρατία. Δεν αντέχετε τη διαφάνεια. Δεν αντέχετε την αξιοκρατία. Τέτοια ήταν πάντα η Δεξιά. Δεν θα αλλάξει η Δεξιά. Χειρότεροι γίνεστε και πάτε προς τα πίσω και τη δημοκρατία και τη διαφάνεια. Αλλά το πλιάτσικο στη δημόσια περιουσία και η φτώχεια στον ελληνικό λαό είναι κάτι το οποίο δεν αντέχεται και γι’ αυτό πρέπει να φύγετε το γρηγορότερο.

Και ερχόμαστε σε μια τροπολογία που έχει φέρει το Υπουργείο Δικαιοσύνης. Επιτρέψτε μου να της δώσω τον τίτλο εξαρχής: το Βατερλό του κ. Πιερρακάκη στο Κτηματολόγιο. Έρχεται ο κ. Πιερρακάκης και λέει ότι μετά από τροπολογία που είχε κάνει τον Νοέμβριο 2020, είχε δώσει στους δικηγορικούς συλλόγους τη δυνατότητα μέσω δικηγόρων να ελέγχουν γραπτές πράξεις στο Κτηματολόγιο, να βοηθούν στο αδιέξοδο που η Νέα Δημοκρατία δημιούργησε στο Κτηματολόγιο.

Διότι υπάρχει απίστευτο μπάχαλο και θα το περιγράψω. Διότι οι συναλλαγές των εξυπηρετούμενων, είτε δικηγόρων είτε συμβολαιογράφων είτε πολιτών είτε μηχανικών είναι τραγικές. Δεν είναι συναλλαγές. Δεν υπάρχουν. Είναι ουρές από τα ξημερώματα. Ενώ, λοιπόν, υπήρχε αυτή η πρόβλεψη, έρχεται να τροποποιήσει δικιά της διάταξη, του Νοεμβρίου 2020, και να δώσει στους δικηγορικούς συλλόγους και άρα σε δικηγόρους ελεύθερους επαγγελματίες τη δυνατότητα να ελέγχουν τη νομιμότητα των δικαιολογητικών και να εγγράφουν τις πράξεις αυτές στη βάση του Κτηματολογίου. Προσέξτε, μία αποκλειστική αρμοδιότητα των υπαλλήλων του Κτηματολογίου, που επειδή δεν το στελεχώσατε δεν μπορεί να ασκηθεί, έρχεστε και τη δίνετε στους δικηγορικούς συλλόγους και από εκεί σε δικηγόρους, σε επαγγελματίες.

Δηλαδή δεν μπορούν πλέον οι προϊστάμενοι και το προσωπικό του Κτηματολογίου να κάνουν αυτό που είναι υποχρεωτικό, δηλαδή το αντικείμενο της δουλειάς τους, τον έλεγχο νομιμότητας της αίτησης και την εγγραφή στο Κτηματολόγιο και τη δίνετε στους δικηγορικούς συλλόγους. Τι μεγαλύτερη αποδοχή και παραδοχή του Βατερλό του κ. Πιερρακάκη είναι αυτό;

Και μάλιστα προσέξτε, ενώ ο κ. Πιερρακάκης έχει αποδομήσει και απαξιώσει πλήρως το Κτηματολόγιο, το θεωρούν -τρομάρα τους- ψηφιακό έργο το Κτηματολόγιο, που είναι η βάση του κράτους δικαίου, των συναλλαγών και της διαχείρισης του χώρου, δηλαδή των χρήσεων γης και των ιδιοκτησιών, που αφορά ένα τεράστιο κομμάτι της οικονομίας. Όλη η οικονομία συνδέεται με το Κτηματολόγιο, και το περιβάλλον βέβαια.

Αντί να συγκροτήσει το Κτηματολόγιο, αντί να το στελεχώσει, αντί να το διοικήσει πολιτικά, η ανεπάρκειά σας αλλά και αυτά που σκέφτεται, τα δόλια σχέδια, έρχεστε τώρα να το αποδυναμώσετε, να παραχωρήσετε τον έλεγχο των πράξεων εκτός, ενώ ταυτόχρονα έχετε νομοθετήσει, πρώτον, ότι δεν θα γίνονται ραντεβού με αυτοπρόσωπη παρουσία για τον έλεγχο των εγγράφων, αλλά θα σωρεύονται σε ηλεκτρονικό ταχυδρομείο, και ταυτόχρονα –προσέξτε- ότι η εγγραφή των πράξεων θα γίνεται με εκκρεμότητες. Δηλαδή θα έχουμε Κτηματολόγιο, αλλά θα είναι σαν να μην έχουμε. Δεν θα ελέγχει τη νομιμότητα των πράξεων, άρα θα μένουν με εκκρεμότητες οι τίτλοι, δεν θα υπάρχει συνεργασία του Κτηματολογικού Γραφείου με τους εξυπηρετούμενους, οι δικηγόροι - ελεύθεροι επαγγελματίες θα ελέγχουν και θα καταχωρίζουν, οι υπάλληλοι δεν θα υπάρχουν και θα συνωστίζονται από τα ξημερώματα -το έχουμε στη Θεσσαλονίκη, κύριοι συνάδελφοι- εξυπηρετούμενοι, και στην Αθήνα, νομίζω και στην ανατολική Αττική, μια τραγική κατάσταση. Μέχρι κι η Αστυνομία έχει έρθει για να λύσει τα προβλήματα.

Αυτοί είστε, το Βατερλό του κ. Πιερρακάκη στο Κτηματολόγιο αλλά και το Βατερλό της Ελλάδας. Διότι εμάς δεν μας ενδιαφέρει η απαξίωση του κ. Πιερρακάκη ή του κ. Μητσοτάκη. Όλη η ελληνική κοινωνία έχει μάθει ότι είστε και άδικοι και άχρηστοι. Το πρόβλημα είναι ότι είναι Βατερλό της ελληνικής κοινωνίας αυτό που ζούμε.

Και έχουμε ταυτόχρονα υπαλλήλους οι οποίοι, κύριε Πρόεδρε, δεν έχουν υπολογιστές, δεν έχουν χαρτί για το φωτοτυπικό. Δεν ξέρω αν γνωρίζετε τι εικόνα διάλυσης υπάρχει σήμερα, με χαλασμένα μηχανήματα, με δικηγόρους, συμβολαιογράφους και μηχανικούς που πάνε με το χαρτί τους στο Κτηματολόγιο, γιατί δεν μπορούν να εκτυπώσουν τίποτα, με τηλεφωνικά κέντρα που δεν λειτουργούν, με κτηματολογικά γραφεία που δεν έχουν στελέχη, που μεταφέρονται δεκάδες, για να μην πω εκατοντάδες χιλιόμετρα για να εξυπηρετηθούν, πολίτες οι οποίοι από τα χαράματα καλούν την Αστυνομία για να μπορέσουν να βρουν άκρη στην ουρά.

Αυτό είναι το ψηφιακό κράτος του κ. Πιερρακάκη; Αυτό είναι το μοντέλο της ανταγωνιστικής και σύγχρονης κοινωνίας του κ. Μητσοτάκη; Το Βατερλό κυριολεκτικά του κ. Πιερρακάκη συμβαίνει σήμερα στο Κτηματολόγιο με τριτοκοσμικές καταστάσεις.

Και όλα αυτά, κύριε Πρόεδρε, μετά την ακατανόητη απόφαση της Κυβέρνησης να μεταφέρει το Κτηματολόγιο στο Υπουργείο Ψηφιακής Διακυβέρνησης, αντιμετωπίζοντάς το επιφανειακά ως ψηφιακό έργο. Το αποτέλεσμα είναι να εκκρεμούν για χρόνια σχεδόν πράξεις και ο νομικός έλεγχος, να μην μπορεί να εξυπηρετηθεί κανένας, ούτε οι δικηγόροι. Και οι δικηγόροι απ’ αυτή την κατάσταση δεν είναι εξυπηρετούμενοι.

Αλλά προσέξτε τώρα, έρχεται η τροπολογία και λέει -κρατάει κι ένα αποκούμπι για τα γαλάζια παιδιά- «με κριτήρια που θα καθοριστούν από το Υπουργείο Δικαιοσύνης θα προσλαμβάνονται οι δικηγόροι». Δεν μας λέει ούτε καν αυτό αν ανατίθεται με διαφάνεια και αξιοκρατία. Και μάλιστα νομιμοποιούνται εκ των υστέρων προγραμματικές συμβάσεις που οι δικηγορικοί σύλλογοι έχουν κάνει ήδη με το Υπουργείο Δικαιοσύνης για ένα αντικείμενο που νομοθετείται σήμερα.

Αυτά είναι απίστευτα πράγματα. Αυτό δεν ξέρω, κύριε Αντιπρόεδρε, αν είναι νομική συνέπεια. Πάντως σίγουρα είναι αχρηστία και καμμία επιτελικότητα. Αυτό είναι το κράτος της Νέας Δημοκρατίας. Αυτό είναι το κράτος του κ. Μητσοτάκη. Δεν ξέρω αν θέλετε να το υπηρετείτε. Εμείς δεν θέλουμε πάντως. Εμείς δεν μπορούμε να υποστηρίξουμε και να μην το αποκαλύπτουμε.

Είναι ξεκάθαρο ότι το μόνο που θέλετε να αφήσετε είναι μια ασάφεια στον χώρο των ακινήτων, να μην υπάρχει ξεκαθάρισμα, να υπάρχουν συνθήκες άγριας δύσης κυριολεκτικά, τριτοκοσμικές συνθήκες εργασίας, απόγνωση των εξυπηρετούμενων και να μην έχουμε κτηματογράφηση. Ακυρώνετε και τους δασικούς χάρτες. Θέλετε να αποχαρακτηρίσετε από ό,τι μαθαίνουμε τώρα και διάφορες δασικές εκτάσεις σε άλλο νομοσχέδιο που περνάει ο κ. Βορίδης. Εντάξει, αυτό το αλαλούμ δεν έχει ξαναγίνει ποτέ στη χώρα μας.

Σε κάθε περίπτωση, λοιπόν, εμείς δεν θα νομιμοποιήσουμε ούτε τον κομματικό διορισμό στην Αρχή Δημοσίων Συμβάσεων ούτε την αποψίλωση των ανεξάρτητων αρχών ούτε την αποψίλωση του κράτους δικαίου που επιχειρεί η Κυβέρνηση Μητσοτάκη. Πάτε χρόνια πίσω την Ελλάδα. Γι’ αυτό και πρέπει να φύγετε το συντομότερο.

Ευχαριστώ πολύ, κύριε Πρόεδρε.

(Χειροκροτήματα από την πτέρυγά του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

Τώρα τον λόγο έχει ο κ. Κωνσταντόπουλος από το Κίνημα Αλλαγής και μετά ακολουθεί η Κοινοβουλευτική Εκπρόσωπος του Κινήματος Αλλαγής, η κ. Γιαννακοπούλου. Μετά για να κλείσει ο κατάλογος θα πάρουν τον λόγο ο κ. Ξανθόπουλος, η κ. Γκαρά, ο κ. Ζαχαριάδης, ο κ. Μαραβέγιας και ο κ. Σπίρτζης. Σας το λέω, γιατί υπάρχουν Κοινοβουλευτικοί Εκπρόσωποι που δεν έχουν μιλήσει ακόμα να συνεργαστούν εδώ με τη γραμματεία, ώστε να ορίσουμε πότε θα μιλήσουν και αυτοί.

Ορίστε, κύριε Κωνσταντόπουλε, έχετε τον λόγο για επτά λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κύριε Αντιπρόεδρε της Κυβέρνησης, κυρίες και κύριοι συνάδελφοι, φέρνετε σήμερα στην Ολομέλεια ένα νομοσχέδιο μόλις είκοσι άρθρων, το οποίο νομοσχέδιο προβλέπει τη συγχώνευση της Ενιαίας Αρχής Δημοσίων Συμβάσεων με την Ανεξάρτητη Αρχή Προδικαστικών Προσφυγών.

Θα έλεγε κανείς, κύριε Αντιπρόεδρε, ότι το νομοθέτημα αυτό είναι απλώς οργανωτικού και διοικητικού χαρακτήρα. Στην πραγματικότητα όμως, αγαπητοί συνάδελφοι, πρόκειται για ένα νομοθέτημα βαρύνουσας σημασίας. Και τούτο φυσικά αν αναλογισθεί κανείς ότι οι δημόσιες συμβάσεις βρίσκονται πλέον στο λειτουργικό πυρήνα της δημόσιας διοίκησης.

Και εδώ φυσικά, αγαπητοί συνάδελφοι, είναι ορατό ότι οι δημόσιες συμβάσεις είναι στενά συνυφασμένες με το φαινόμενο του αδειάσματος του κράτους, ένα φαινόμενο το οποίο αναπτύχθηκε βαθμιαία τα τελευταία χρόνια και δεν αφορά φυσικά τη χώρα μας, αλλά και τα υπόλοιπα κράτη-μέλη της Ευρωπαϊκής Ένωσης.

Ωστόσο, αγαπητοί συνάδελφοι, εδώ τι διακρίνετε; Διακρίνετε ότι σύμφωνα με το φαινόμενο αυτό το κράτος αδειάζει προς την κατεύθυνση των ιδιωτών, φυσικά στους ιδιώτες που αναθέτει όλο και κάτι περισσότερο, την διεκπεραίωση διαφόρων δημόσιων υπηρεσιών με την λειτουργική έννοια του όρου, αλλά και φυσικά και δημόσιων έργων. Όπως, πρώτον, με την κλασική μορφή της παραχώρησης δημόσιας υπηρεσίας, μια μορφή γνωστή ήδη από τις πρώτες δεκαετίες του 20ου αιώνα στη Γαλλία. Δεύτερον, με τη μορφή της συνεργασίας στο πλαίσιο των διαφόρων ΣΔΙΤ, δηλαδή συνεργασιών του δημόσιου και του ιδιωτικού τομέα.

Κατά συνέπεια, κύριε Αντιπρόεδρε, ο τρόπος οργάνωσης και λειτουργίας της αρχής που θα επιφορτιστεί τα έργα και τις αρμοδιότητες επί δημοσίων συμβάσεων χρήζει ιδιαίτερης προσοχής για να μην αφήνονται σκιές και να μη δημιουργείται ένα θολό τοπίο που ζημιώνει τη δημόσια ζωή.

Στο σημείο αυτό να σας υπενθυμίσω, αγαπητοί συνάδελφοι, ότι το ΠΑΣΟΚ ήταν αυτό που το 1996 είχε προτείνει την ίδρυση ανεξάρτητης αρχής για τον έλεγχο των δημοσίων συμβάσεων και συγκεκριμένα μιας ανεξάρτητης αρχής που τελικά δημιουργήθηκε με τον ν.4013/2011, παρεμπιπτόντως και πάλι επί κυβέρνησης ΠΑΣΟΚ. Και αυτό φυσικά ας κρατηθεί.

Τώρα θα αναφερθώ επί του νομοσχεδίου. Όπως έχει αναδειχθεί, αγαπητοί συνάδελφοι, και έχει αναπτυχθεί αναλυτικά από τον αγορητή μας, τον κ. Καστανίδη, τόσο σήμερα στην Ολομέλεια όσο και στις συνεδριάσεις της αρμόδιας επιτροπής αναδεικνύεται ότι το σημερινό νομοσχέδιο κινείται προς τη σωστή κατεύθυνση, δηλαδή προς την ενοποίηση της Ενιαίας Αρχής Δημοσίων Συμβάσεων με την Ανεξάρτητη Αρχή Προδικαστικών Προσφυγών. Περιέχει προβληματικές, βέβαια, ρυθμίσεις και αυτό είναι το σημαντικό, δηλαδή οι προβληματικές ρυθμίσεις. Και προβληματικές ρυθμίσεις, κύριε Αντιπρόεδρε, χαρακτηρίζονται γιατί δεν επιτυγχάνουν να εξασφαλίσουν την τήρηση των αρχών της αμεροληψίας, της διαφάνειας και φυσικά τον έλεγχο των δημοσίων συμβάσεων.

Και εδώ θα πρέπει να καταστεί, αγαπητοί συνάδελφοι, σαφές παρ’ ότι το νομοσχέδιο κάνει λόγο για μια ανεξάρτητη αρχή εν τέλει καταλήγει σε μια απόπειρα δημιουργίας μιας ιδιόμορφης διοικητικής οντότητας και δομής δημόσιας διοίκησης. Κι αυτό γιατί η αρχή μπορεί ξεκάθαρα να αποβεί απολύτως ελεγχόμενη από οποιαδήποτε κυβέρνηση. Βέβαια, ο απλούστερος τρόπος άμεσου ελέγχου μιας διοικητικής οντότητας είναι πια η πρόβλεψη και τούτο για αποφασιστική αρμοδιότητα της Κυβέρνησης στην επιλογή και τοποθέτηση των προσώπων που το διοικούν.

Κύριε Αντιπρόεδρε, θα ήθελα την προσοχή σας. Από αυτή και μόνο τη ρύθμιση όχι απλώς αποτύχατε να εισφέρετε και να εξασφαλίσετε την έννοια της ανεξαρτησίας στον έλεγχο της ανάθεσης των δημόσιων συμβάσεων, αλλά καταφέρατε να την αποκλείσετε διά παντός. Μάλιστα αυτός ο αποκλεισμός, αγαπητοί συνάδελφοι, της ανεξαρτησίας δεν αποτελεί μια απόκλιση από την παραδοσιακή νομική έννοια των ανεξάρτητων αρχών. Άρα τι αποτελεί; Αποτελεί μια απόκλιση από το αίτημα της κοινωνίας για πλήρη διαφάνεια, διαύγεια και έλεγχο κατά την ανάθεση δημοσίων συμβάσεων, ένα θέμα, αγαπητοί συνάδελφοι, που ταλανίζει την ίδια την εμπιστοσύνη των πολιτών.

Εδώ θα έλεγα ότι είναι κοινωνική απαίτηση η διατήρηση της παρέμβασης της Διάσκεψης των Προέδρων στην επιλογή του προέδρου των συμβούλων της νέας Ενιαίας Αρχής Δημοσίων Συμβάσεων. Κύριε Αντιπρόεδρε της Κυβέρνησης, οφείλετε να εισακούσετε την πρότασή μας, αφού πρώτα εξηγήστε ενώπιον του Κοινοβουλίου πώς φτάσατε από τον ν.4013/2011, τον νόμο του ΠΑΣΟΚ, που προέβλεπε ότι η επιλογή γινόταν με απόφαση της Διάσκεψης των Προέδρων και με την αυξημένη πλειοψηφία των 4/5 και έρχεστε σήμερα να εισηγείστε την επιλογή της νέας Αρχής Δημοσίων Συμβάσεων με πρόταση τίνος; Με πρόταση των Υπουργών.

Άρα, πώς δηλαδή από το πνεύμα της επιλογής των αρίστων που διέπεται ξεκάθαρα το τότε νομοθέτημα του ΠΑΣΟΚ το 2011, φτάσαμε το 2022 να επαφίεται η επιλογή στους Υπουργούς; Εδώ θα θέλαμε τις απαντήσεις σας. Γιατί, αγαπητέ κύριε Αντιπρόεδρε, για εμάς είναι θέμα αξιοπιστίας και αξιοκρατίας για ένα κράτος δικαίου και περιμένουμε επίσης να εισακουστούν οι προτάσεις του Κινήματος Αλλαγής που σας έγιναν από τον αγορητή μας, τον κ. Καστανίδη και να τροποποιηθούν οι διατάξεις του νομοσχεδίου ώστε να παρέχονται οι εγγυήσεις ανεξαρτησίας της νέας Αρχής Δημοσίων Συμβάσεων. Και τούτο φυσικά για την ουσιαστική ανεξαρτησία του θεσμού, λοιπόν, γιατί επιβάλλεται η διατύπωση γνώμης από την Επιτροπή Θεσμών και Διαφάνειας να στηρίζεται σε απόφαση που λαμβάνεται με την ενισχυμένη πλειοψηφία των 3/5 των μελών της.

Αν δεν εισακουστεί η πρότασή μας αυτή ο θεσμός πιστεύουμε δεν θα είναι αποδοτικός, με ό,τι αυτό συνεπάγεται για την ανάθεση των δημοσίων συμβάσεων και τη διαχείριση των οικονομικών πόρων.

Σας ακούσαμε, κύριε Υπουργέ, να λέτε ότι δεν μπορείτε να αποδεχτείτε την πρότασή μας αυτή για την επιλογή των διοικούντων στην αρχή με πλειοψηφία των 3/5 επικαλούμενος τον Κανονισμό της Βουλής. Κύριε Αντιπρόεδρε, όπως εξέθεσε αναλυτικά και ο εισηγητής μας, ο κ. Καστανίδης, ο Κανονισμός της Βουλής δεν μπορεί να συνιστά δικαιολογία. Είναι δική σας ευθύνη να διασφαλίσετε την ανεξαρτησία της Αρχής Δημοσίων Συμβάσεων. Είναι δική σας ευθύνη να κάνετε τις απαραίτητες τροποποιήσεις στη νομοθεσία για να καταστεί τούτο εφικτό.

Σας καλούμε, λοιπόν, κύριε Αντιπρόεδρε, έστω και τώρα, την τελευταία ώρα να εξετάσετε την πρόταση μας. Κρίσιμη είναι, επίσης αγαπητοί συνάδελφοι, η παράλειψη του νομοσχεδίου να απαριθμήσει ρητά τα είδη των δημοσίων συμβάσεων που υπάγονται στην αρμοδιότητα της νέας Ανεξάρτητης Αρχής Δημοσίων Συμβάσεων. Έτσι όμως δημιουργείται ασάφεια σχετικά με τις συμφωνίες - πλαίσιο, τις συμβάσεις παραχώρησης και τις συμπράξεις του δημόσιου και ιδιωτικού τομέα.

Ολοκληρώνοντας, αγαπητοί συνάδελφοι, στα θέματα που σχετίζονται με τον έλεγχο των δημοσίων συμβάσεων δεν χωρούν ασάφειες, διότι κάθε ασάφεια και κάθε έκπτωση της ανεξαρτησίας του θεσμού πλήττει ευθέως την εμπιστοσύνη των πολιτών και αυτό, κύριε Υπουργέ, ας κρατηθεί.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Κωνσταντόπουλε.

Τον λόγο έχει η Κοινοβουλευτική Εκπρόσωπος του Κινήματος Αλλαγής, η κ. Γιαννακοπούλου κατ’ αρχάς για δώδεκα λεπτά και βλέπουμε. Ακολουθεί ο κ. Ξανθόπουλος από τον ΣΥΡΙΖΑ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε ήδη στην τρίτη εβδομάδα της βάρβαρης επίθεσης της Ρωσίας στην Ουκρανία και η εισβολή αυτή εξελίσσεται κυριολεκτικά σε ένα εργαστήριο απανθρωπισμού. Μια χώρα καταστρέφεται. Η Μαριούπολη των χιλιάδων Ελλήνων ισοπεδώνεται. Ο πρόξενός μας ηρωικά μένει στην περιοχή και μοιάζει όμηρος της κατάστασης.

Οι νεκροί είναι πάρα πολλοί και ήδη βλέπουμε εικόνες μαζικών τάφων. Νοσοκομεία και πολυκατοικίες βομβαρδίζονται. Ένας από τους πιο βραβευμένους δημοσιογράφους των «NEW YORK TIMES» είναι πια νεκρός. Μιλάμε για εικόνες που, κυριολεκτικά, παραπέμπουν σε αποκάλυψη, την ώρα που οι βομβαρδισμοί έφτασαν να γίνονται ακόμη και είκοσι πέντε χιλιόμετρα από την Πολωνία. Οι πρόσφυγες ξεπέρασαν τα δυόμισι εκατομμύρια.

Η ανησυχία της κοινής γνώμης στη χώρα μας είναι διάχυτη και για το πού οδηγούμαστε αλλά και για τις παρενέργειες που υπάρχουν. Το μέλλον δείχνει αβέβαιο. Δεν θα κουραστώ να λέω ότι αυτή την ώρα δοκιμάζεται η στάση, η πραγματική ευαισθησία του καθενός μας και, δυστυχώς, κάποια σημάδια είναι μάλλον απογοητευτικά.

Δεν μπορεί, κυρίες και κύριοι συνάδελφοι, είναι έξω κυριολεκτικά από κάθε λογική, να εισβάλει κυνικά, «ετσιθελικά» μια χώρα σε μια άλλη και να γίνονται συγκεντρώσεις γενικά κατά του ιμπεριαλισμού ή να γίνονται γενικά ευχές για τη λήξη ενός πολέμου. Δεν μπορεί Έλληνας Ευρωβουλευτής να χαρακτηρίζει την Ουκρανία «αυλή της Ρωσίας», καλλιτέχνες να σιωπούν ένοχα, πρώην πρύτανης -και στη συνέχεια, αξιωματούχος της πρώην κυβέρνησης- να βγαίνει και να λέει ότι η Ουκρανία δεν είναι καμμία αθώα περιστερά.

Έχω την αίσθηση ότι τα «ναι μεν, αλλά» κρύβουν περίσσια υποκρισία και ότι διακινούνται έντεχνα απόψεις κάποιων που θέλουν να ξεπλύνουν τις τεράστιες ευθύνες του κ. Πούτιν. Όλα αυτά δεν ταιριάζουν σε μια χώρα, η οποία αντιστάθηκε πάντα ηρωικά κατά κάθε εισβολέα και πήραμε πάντα καθαρή θέση σε συρράξεις που έχουν διεθνή χαρακτήρα και εμπεριείχαν στοιχεία υπεράσπισης της ανεξαρτησίας κρατών και του Διεθνούς Δικαίου.

Μαζί με την ανάγκη ενός αρραγούς μετώπου σε όλα τα επίπεδα μεταξύ της Ελλάδας, της Ευρωπαϊκής Ένωσης και των Ηνωμένων Πολιτειών για τη στήριξη της Ουκρανίας, της δημοκρατίας, του Διεθνούς Δικαίου, πρέπει να εντοπίσουμε ότι σε αυτή τη συγκυρία πρέπει να υπάρχει και μια ενιαία ευρωπαϊκή στρατηγική στα ζητήματα της ενεργειακής ασφάλειας, ότι χρειάζονται έκτακτα μέτρα σε επίπεδο Ευρωπαϊκής Ένωσης για τη στήριξη των οικονομιών, για τη στήριξη της ζωής των πολιτών της Ευρωπαϊκής Ένωσης.

Και δυστυχώς, ενώ η Ευρωπαϊκή Ένωση έδειξε σημαντικά αντανακλαστικά στην αρχή για την επιβολή των αναγκαίων κυρώσεων κατά της Ρωσίας, στην τελευταία Σύνοδο Κορυφής, όπου συζητήθηκαν τα θέματα αυτά, πήρε κάποιες αποφάσεις, όμως, έδειξε ότι δυστυχώς μάλλον επιστρέφει και έχει μια ροπή στον κακό εαυτό της.

Η ενεργειακή κρίση και μαζί με αυτή το τσουνάμι ανατιμήσεων στην ενέργεια, αλλά και στα καταναλωτικά προϊόντα, τρομοκρατεί το κάθε νοικοκυριό, και τα ευάλωτα και τα μέσα νοικοκυριά, που δείχνουν αδύναμα να μπορέσουν να ανταποκριθούν. Υπάρχουν επιχειρήσεις που έχουν ήδη αναστείλει τη λειτουργία τους, καθώς δεν μπορούν να αντεπεξέλθουν στο τεράστιο λειτουργικό κόστος. Η πίεση που δέχονται τόσο οι επιχειρήσεις όσο και τα νοικοκυριά είναι πλέον κάτι περισσότερο από ασφυκτική και είναι ενδεικτικό ότι ήδη, κυρίες και κύριοι συνάδελφοι, παρουσιάζεται μείωση στις πωλήσεις ψωμιού, αλλά και στα σουπερμάρκετ σε βασικά αγαθά.

Επομένως, χρειάζονται μέτρα χθες, κύριε Υπουργέ. Χθες! Κάθε μέρα καθυστέρησης, κάθε μέρα δική σας καθυστέρησης, δημιουργεί τεράστιες επιπτώσεις στη ζωή των Ελλήνων πολιτών. Αν δεν ληφθούν άμεσα μέτρα, όπως είναι η κατάργηση του ειδικού φόρου κατανάλωσης στην αύξηση της τιμής των καυσίμων, η μείωση του ΦΠΑ στα είδη πρώτης ανάγκης από το 13% στο 6%, αλλά και αν δεν υπάρξει πιο γενναία στήριξη από την Ευρωπαϊκή Ένωση στον ενεργειακό τομέα, τότε ο πληθωρισμός θα ξεπεράσει στο επόμενο δίμηνο το 9% -αυτό δείχνουν οι προβλέψεις- και οι ανατιμήσεις θα αγγίξουν τα 35 - 40%.

Μιλάμε για ένα κυριολεκτικά ζοφερό μέλλον, κυρίες και κύριοι συνάδελφοι, απέναντι στο οποίο ακόμα, κυρίες και κύριοι της Κυβέρνησης, συζητάτε για την αύξηση του κατώτατου μισθού μετά από κάποιους μήνες, όταν ουσιαστικά θα έχει φαγωθεί από τις καθημερινές ανατιμήσεις στα βασικά αγαθά. Το πρόβλημα, όμως, εδώ πέρα είναι τώρα. Οι πολίτες τώρα δεν μπορούν να τα βγάλουν πέρα. Γι’ αυτό, τι λέτε; Τι θα κάνετε;

Στο σχέδιο νόμου τώρα το οποίο συζητάμε σήμερα, κατ’ αρχάς, δεν θα ήθελα να παραλείψω να εκφράσω -και το εννοώ, κύριε Αντιπρόεδρε- την ικανοποίησή μου σχετικά με τα όσα παρακολούθησα τις προηγούμενες μέρες στην επιτροπή και τα όσα αναλυτικότερα διάβασα και στα πρακτικά της. Και βεβαίως, αναφέρομαι στη διάθεση κυρίως, αλλά και στην επί της ουσίας, αν θέλετε, πρόθεση την οποία δείξατε να ακούσετε με προσοχή τόσο τους φορείς όσο και τους συναδέλφους της Αντιπολίτευσης και ειδικότερα τις παρατηρήσεις και τους προβληματισμούς και ορισμένα σημεία προβληματικά του σχεδίου νόμου και ιδιαίτερα τους προβληματισμούς τους οποίους αναλυτικά εξέθεσε ο ειδικός αγορητής του Κινήματος Αλλαγής ο κ. Καστανίδης τεκμηριωμένα και σωστά και εν μέρει αποδεχτήκατε τις προτάσεις τις οποίες καταθέσαμε.

Αυτό είναι κάτι το οποίο οφείλουμε να ομολογήσουμε ότι δεν μας έχει συνηθίσει η Κυβέρνηση σας, δηλαδή να ακούει ή να βοηθάει τη συναίνεση σε συγκεκριμένα ζητήματα. Ήταν, λοιπόν, μια ευχάριστη έκπληξη και αυτό οφείλουμε να σημειώσουμε ως θετικό.

Επί του νομοσχεδίου θα σταθώ στα όσα έχει εστιάσει καίρια και πλήρως τεκμηριωμένα ο κ. Καστανίδης, ο ειδικός αγορητής του Κινήματος Αλλαγής. Το κυριότερο ζήτημα που εντοπίζουμε στο κείμενο του νομοσχεδίου αποτελεί -νομίζω- τα όσα προβλέπονται σχετικά με την επιλογή του προέδρου, αλλά και των συμβούλων της νέας Ενιαίας Ανεξάρτητης Αρχής Δημοσίων Συμβάσεων.

Οι ανεξάρτητες αρχές αποτελούν όργανα, η ανεξαρτησία των οποίων οφείλουμε να διασφαλίζεται με κάθε τρόπο και σε όλες τις πτυχές τους. Είναι προφανής η τάση του νομοθέτη να συστήνει ανεξάρτητες αρχές σε ευαίσθητα πεδία της διοικητικής δραστηριότητας, αναθέτοντας τη ρύθμισή τους σε όργανα εκτός της παραδοσιακής διοικητικής ιεραρχίας.

Ο στόχος είναι η αποτελεσματικότερη ρύθμιση των πεδίων αυτών με την ανάθεση των σχετικών αρμοδιοτήτων σε ανεξάρτητες τόσο από την πολιτική όσο και από τη διοικητική ιεραρχία οντότητες, οι οποίες στελεχώνονται με πρόσωπα τα οποία διαθέτουν εξειδίκευση και την απαιτούμενη και απαραίτητη τεχνογνωσία στους συγκεκριμένους τομείς.

Επομένως, κύριε Αντιπρόεδρε, ο τρόπος ακριβώς επιλογής αυτών των προσώπων θα πρέπει να συνάδει με το πνεύμα που πρέπει να διακατέχει τη λειτουργία και τον ρόλο για τον οποίο συστήθηκαν οι ανεξάρτητες αρχές.

Και γι’ αυτό διαφοροποιούμαστε από την πρότασή σας και θεωρούμε απολύτως αναγκαίο ως Κίνημα Αλλαγής το νομοσχέδιό σας να προβλέπει ότι η διατύπωση γνώμης από την Επιτροπή Θεσμών και Διαφάνειας να στηρίζεται σε απόφαση που λαμβάνεται από την ενισχυμένη πλειοψηφία των 3/5 των μελών της Επιτροπής Θεσμών και Διαφάνειας. Αυτό θα μπορέσει να υποχρεώσει τα πολιτικά κόμματα και οποιαδήποτε κυβερνητική πλειοψηφία να συνεννοηθούν μεταξύ τους, για να μπορέσουν να επιλέξουν τους καλύτερους και όχι τους αρεστούς.

Με αυτόν τον τρόπο, λοιπόν, δεν υπάρχει κανένα περιθώριο καταστρατήγησης ή αλλοίωσης του ανεξάρτητου χαρακτήρα του οργάνου, κάτι το οποίο -κατά τη γνώμη μου- αποτελεί πλήρως και τον σκοπό της σωστής νομοθέτησης.

Αυτό είναι η θέση μας. Αυτό είναι αυτό το οποίο προτείνουμε και σας καλούμε να το λάβετε πάρα πολύ σοβαρά και να κινηθείτε σε αυτή την κατεύθυνση.

Κλείνοντας, κύριε Πρόεδρε, θεωρώ ότι θα πρέπει επίσης να εισακουστεί και να υιοθετηθεί ο προβληματισμός σχετικά με τη διάταξη που ορίζει ότι η έδρα της αρχής είναι η Αθήνα, καθώς ακούστηκε τόσο από τους εκπροσώπους του προσωπικού της ΕΑΑΔΗΣΥ όσο και από το σύνολο των συναδέλφων όλης, νομίζω, της Αντιπολίτευσης ότι πρέπει να περιλαμβάνεται και πρόβλεψη για το παράρτημα της Θεσσαλονίκης. Έδρα της αρχής να είναι η Αθήνα με παράρτημα στη Θεσσαλονίκη.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κυρία Γιαννακοπούλου.

Τον λόγο έχει ο κ. Θεόφιλος Ξανθόπουλος, δεν τον βλέπω όμως εδώ. Εδώ ήταν συνεχώς.

Τον λόγο έχει η κ. Γκαρά εκ μέρους του ΣΥΡΙΖΑ και ακολουθεί ο Υφυπουργός Δικαιοσύνης, ο κ. Κώτσηρας.

**ΑΝΑΣΤΑΣΙΑ ΓΚΑΡΑ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το υπό συζήτηση σημερινό νομοσχέδιο για την Ενιαία Ανεξάρτητη Αρχή Δημοσίων Συμβάσεων έρχεται σε μία συγκυρία που η ελληνική κοινωνία βάλλεται αβοήθητη από ένα πρωτοφανές κύμα ακρίβειας που δεν αφορά μόνο τις τελευταίες είκοσι ημέρες του πολέμου, όπως προσπαθεί να το παρουσιάσει η Κυβέρνηση. Οι λογαριασμοί του ρεύματος, οι τιμές στα τρόφιμα και τα καύσιμα εδώ και πάρα πολλούς μήνες σαρώνουν νοικοκυριά και επιχειρήσεις στην Ελλάδα, με αποτέλεσμα να οδηγούνται στη φτώχεια, στην εξαθλίωση, στη χρεοκοπία.

Κι ενώ οι περισσότεροι συμπολίτες μας βρίσκονται σε απόγνωση, η Κυβέρνηση της Νέας Δημοκρατίας επιλέγει όλο αυτό το διάστημα να αδιαφορεί για τα προβλήματα και τις ανάγκες της κοινωνίας και να αβαντάρει παράλληλα την αισχροκέρδεια αρνούμενη να εφαρμόσει προτάσεις με μέτρα ανακουφιστικά, μέτρα συγκράτησης των ανατιμήσεων που ήδη έχει καταθέσει τόσο ο ΣΥΡΙΖΑ όσο και οι αρμόδιοι φορείς. Μέτρα όπως η θέσπιση πλαφόν στα τιμολόγια ενέργειας, η μείωση του ειδικού φόρου κατανάλωσης στα καύσιμα και του ΦΠΑ στα βασικά είδη διατροφής, αλλά προφανώς και η αύξηση του βασικού μισθού στα 800 ευρώ. Διότι αν συνεχίσετε να παίζετε καθυστερήσεις στο συγκεκριμένο θέμα, ήδη η οποιαδήποτε προβλεπόμενη αύξηση του κατώτατου μισθού θα έχει απορροφηθεί από τις ακραίες ανατιμήσεις στα βασικά είδη ενέργειας και διατροφής.

Το σημερινό νομοσχέδιο, κυρίες και κύριοι συνάδελφοι, προωθεί την ενοποίηση, τη συγχώνευση της Ενιαίας Ανεξάρτητης Αρχής Δημοσίων Συμβάσεων και της Αρχής Εξέτασης Προδικαστικών Προσφυγών. Ένα πρώτο βασικό σημείο, κύριοι Υπουργοί, στο οποίο έχουμε ασκήσει ιδιαίτερη κριτική και το έχουμε συζητήσει αναλυτικά είναι ο τρόπος που προβλέπεται να επιλέγονται ο πρόεδρος και οι δέκα σύμβουλοι που αποτελούν το ενδεκαμελές εκτελεστικό συμβούλιο της νέας ανεξάρτητης αρχής, το οποίο συγκροτείται με βάση και τον υπό συζήτηση νόμο.

Για εμάς, κυρίες και κύριοι συνάδελφοι, δεν νοείται -σε αυτή την κρίσιμη μάλιστα συγκυρία- το ανώτατο διοικητικό όργανο αυτής της αρχής με το πολύ σημαντικό έργο που αφορά τη διαφάνεια να είναι άνθρωποι οι οποίοι επιλέγονται μόνο από τρεις Υπουργούς της Κυβέρνησης, Υπουργός Δικαιοσύνης, Ανάπτυξης και Υποδομών, γι’ αυτό και έχουμε ζητήσει για λόγους διαφάνειας και θεσμικής θωράκισης αυτό το ενδεκαμελές εκτελεστικό συμβούλιο να ορίζεται από τη Διάσκεψη των Προέδρων της Βουλής, όπως ισχύει και στις υπόλοιπες ανεξάρτητες αρχές που προβλέπονται στο Σύνταγμα, είτε να ορίζεται από την Επιτροπή Θεσμών και Διαφάνειας με αυξημένη πλειοψηφία των 3/5.

Και ενώ είναι ένα από τα κρισιμότερα ζητήματα, κύριοι Υπουργοί, και αναμέναμε την αναθεώρηση της στάσης σας σήμερα, κύριε Πικραμμένε, όπως είχατε πει και στην τελευταία επιτροπή ότι θα το εξετάσετε και έχετε πειστεί από τα επιχειρήματά μας, τελικά φαίνεται πως δεν αλλάζετε γνώμη και έχετε υποκύψει στις κυβερνητικές πιέσεις. Και μάλιστα παραπέμπετε για αλλαγές στο μέλλον. Αυτό μας είπατε όταν παρουσιάζατε τις τεχνικές βελτιώσεις στην αρχή της συνεδρίασης μας. Ουσιαστικά ενισχύετε την κομματική επιλογή στελεχών της διοίκησης της συγκεκριμένης αρχής προκειμένου να διαχειριστούν δημόσιο χρήμα, μεγάλα έργα, το Ταμείο Ανάκαμψης αλλά και να ελέγξουν νομιμότητα και διαφάνεια των συμβάσεων.

Το δεύτερο σημείο στο οποίο θα ήθελα να σταθώ αφορά στη διασφάλιση των θέσεων εργασίας στη νέα αρχή, καθώς μιλάμε για τη συγχώνευση δύο υφιστάμενων αρχών, αφ’ ενός γιατί πρέπει να προστατευθούν τα δικαιώματα των εργαζομένων και να διασφαλιστεί η εργασία τους και αφ’ ετέρου διότι δεν νοείται να συστήνεται μία νέα αρχή σε έναν τόσο κρίσιμο τομέα που αφορά στις δημόσιες συμβάσεις με μεγάλο όγκο έργου μπροστά της, που μάλιστα αντικαθιστά ήδη υποστελεχωμένες αρχές, και μέσα στο νομοσχέδιο να προβλέπετε στο νέο σχήμα τον μισό αριθμό εργαζομένων απ’ ό,τι απασχολούνταν στις προηγούμενες αρχές. Αυτό από μόνο του σημαίνει ότι στην πραγματικότητα αποσκοπείτε σε κάτι άλλο και όχι στην ορθή και θωρακισμένη λειτουργία της συγκεκριμένης αρχής, γι’ αυτό και έχουμε επισημάνει ότι τουλάχιστον δεν πρέπει σε καμμία περίπτωση να καταργηθούν όσες οργανικές θέσεις στην πρώτη φάση τουλάχιστον θα παραμείνουν κενές.

Μιας και μιλάμε για δημόσιο χρήμα και δημόσιες συμβάσεις στην εποχή της Νέας Δημοκρατίας, δεν μπορούμε να αγνοήσουμε και να μην αναφέρουμε και από το Βήμα της Βουλής στην Ολομέλεια το πλιάτσικο της Νέας Δημοκρατίας στα δημόσια ταμεία που συμβαίνει όλο αυτό το διάστημα το οποίο κυβερνάτε με τις απευθείας αναθέσεις 6,5 δισεκατομμυρίων σε φίλους και κολλητούς με πρόσχημα την πανδημία, όπως μαρτυρούν και τα επίσημα στοιχεία τα οποία μας έχουν παραδώσει τα στελέχη της Ενιαίας Ανεξάρτητης Αρχής Δημοσίων Συμβάσεων.

Πρόκειται, κυρίες και κύριοι συνάδελφοι, για ένα πρωτοφανές πλιάτσικο στο δημόσιο χρήμα με το παράλληλο ξεπούλημα της δημόσιας περιουσίας με υπογραφή Κυριάκου Μητσοτάκη που οδηγεί δυστυχώς τη χώρα σε παρελθούσες εποχές, σε χρεοκοπία, σε φτώχεια αλλά και σε έντονη κοινωνική κρίση. Διότι, κυρίες και κύριοι της Κυβέρνησης, αντί να θωρακίσετε τη χώρα, την οικονομία, την υγεία, την κοινωνία, το δημόσιο, το κράτος απέναντι στην πανδημία, αλλά και στο κύμα ακρίβειας, εσείς ασχολείστε μόνο με το πώς θα μοιράσετε με πλήρη αδιαφάνεια κοντά στα 7 δισ. δημόσιο χρήμα σε φίλους και κολλητούς, αλλά και πώς θα περιορίσετε θεσμικά τους μηχανισμούς ελέγχου, τους μηχανισμούς αξιοκρατίας και τους μηχανισμούς διαφάνειας.

Και αναρωτιόμαστε, κυρίες και κύριοι. Με αυτόν τον τρόπο θα διαχειριστείτε τα χρήματα από το Ταμείο Ανάκαμψης που τόσο διαφημίσατε και αναμένετε; Με κριτήρια πολιτικής δικής σας επιβίωσης και όχι με κριτήρια επενδυτικά, κοινωνικά και αναπτυξιακά;

Τέλος, θα ήθελα να αναφερθώ και στην τροπολογία του Υπουργείου Δικαιοσύνης για το Κτηματολόγιο, άλλη μία από τις δεκάδες τροπολογίες που φέρνετε για το Κτηματολόγιο το τελευταίο διάστημα. Δυστυχώς από επιλογή της Κυβέρνησης το Ελληνικό Κτηματολόγιο, ο άλλοτε σύγχρονος φορέας του ελληνικού δημοσίου με έμπειρα στελέχη υψηλού επιπέδου και γνώσεων, εμφανίζει πλέον εμφανή σημεία διάλυσης. Αφού αποψιλώσατε το Κτηματολόγιο, αφού μπλοκάρατε τη μεταρρύθμιση που ξεκίνησε επί ΣΥΡΙΖΑ, αφού προκαλείτε απίστευτη ταλαιπωρία σε πολίτες και εμπλεκόμενους, αφού καταλάβατε ότι τίποτα δεν λειτουργεί με τις τροποποιήσεις που έχετε κάνει, έρχεστε με συνεχείς τροπολογίες να κατευνάσετε τα πνεύματα προς τους πολίτες, χωρίς όμως και πάλι να δίνετε ουσιαστικές λύσεις.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε. Εξακολουθείτε μάλιστα να αυτοδιαφημίζεστε ως πρωτοπόροι στην ψηφιακή μετάβαση, όταν στην πράξη έχετε διαλύσει το Κτηματολόγιο, έχετε διαλύσει τα πάντα και έχετε απαξιώσει και τον δημόσιο χαρακτήρα τους. Ακόμη και αυτή η τροπολογία που φέρνετε αποδεικνύει ότι έχετε απαξιώσει τον δημόσιο χαρακτήρα του Κτηματολογίου. Αυτή η τροπολογία τι προβλέπει; Αναθέτει στους δικηγορικούς συλλόγους, όχι μόνο να ελέγχουν και να καταχωρούν έγγραφα και δικαιολογητικά στα κτηματολογικά φύλλα και να ασκούν καθήκοντα υποστήριξης των κτηματολογικών γραφείων, αλλά και να εγκρίνουν, να καταχωρούν τίτλους ιδιοκτησίας.

Πέραν τούτου, όμως, με όρους μεταξύ Υπουργείου και δικηγορικών συλλόγων θα καθορίζονται και τα κριτήρια πρόσληψης. Και μάλιστα, προβλέπεται να νομιμοποιηθούν εκ των υστέρων συμβάσεις που ήδη έχουν υπογραφεί. Αντιλαμβάνεστε τι κερκόπορτα ανοίγετε; Δυστυχώς η Κυβέρνηση απαξιώνει δημόσιες λειτουργίες και δομές, παραχωρεί ακόμη και την καταχώρηση τίτλων σε ελεύθερους επαγγελματίες και νομιμοποιεί κατ’ αυτόν τον τρόπο ακόμη και συμβάσεις που έγιναν πιθανά κατά παράβαση νόμου και αρμοδιότητας.

Κλείνω, κύριε Πρόεδρε, και ευχαριστώ. Κάθε νομοσχέδιο, κάθε τροπολογία, κάθε ημέρα που περνάει αποδεικνύει πως η Κυβέρνηση της Νέας Δημοκρατίας είναι μια Κυβέρνηση σε πανικό και σε αποδρομή. Μια Κυβέρνηση ανίκανη να υπερασπιστεί τα συμφέροντα του ελληνικού λαού, ανίκανη να τα κατανοήσει καν. Μια Κυβέρνηση που ενδιαφέρεται μόνο για την πολιτική της επιβίωση, γι’ αυτό και η μόνη επιλογή, κυρίες και κύριοι συνάδελφοι, του κ. Μητσοτάκη είναι να απαλλάξει τη χώρα από την Κυβέρνησή του και να προκηρύξει εκλογές το συντομότερο δυνατό για να σωθεί ό,τι σώζεται.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Υφυπουργός Δικαιοσύνης ο κ. Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Αν θέλει, μπορεί να προηγηθεί ο κ. Ξανθόπουλος του οποίου η σειρά πέρασε.

**ΠΡΟΕΔΡΕΥΩΝ (Δημήτριος Βίτσας):** Ωραία. Ο κ. Ξανθόπουλος έχει τον λόγο εκ μέρους του ΣΥΡΙΖΑ. Τον οποίο κάπως έπρεπε να τιμωρήσουμε που δεν ήταν εδώ προηγουμένως, αλλά ο κ. Κώτσηρας είναι φιλεύσπλαχνος.

Ορίστε, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε. Ευχαριστώ και τον κ. Κώτσηρα, βεβαίως, αλλά όπως λέει και το Ευαγγέλιο: «Ου δύνασαι δυσί κυρίοις δουλεύειν». Δεν μπορούμε να προλαβαίνουμε όλα.

Κυρίες και κύριοι συνάδελφοι, μου κάνει εντύπωση ότι σε ένα θέμα στο οποίο θα έπρεπε να υπάρχει απόλυτη συναίνεση, γιατί είναι λογικό και αυτονόητο να υπάρχει μια ενοποίηση των δύο ομόρροπων -ας μου επιτραπεί η έκφραση- αρχών, εν τούτοις η Κυβέρνηση δεν έδειξε τη δέουσα γενναιότητα να υιοθετήσει τις υποδείξεις, τις προτάσεις ή κάποιες από αυτές για να επιτευχθεί η συναίνεση αυτή.

Γιατί είναι πολύ χρήσιμο το θέμα της ΕΑΑΔΗΣΥ; Διαβάζω από τα τελευταία στατιστικά στοιχεία: Το συνολικό ποσόν απευθείας αναθέσεων και κλήσεων και κλειστών διαδικασιών από 1-1-2020 έως 31-10-2021 είναι ένα ποσό άνω των 6 δισεκατομμυρίων ευρώ. Τα χρήματα αυτά που προκύπτουν από τη νέα Ενίαια Ανεξάρτητη Αρχή Δημοσίων Συμβάσεων αποδεικνύουν ότι ο ισχυρισμός της Κυβέρνησης της Νέας Δημοκρατίας ότι δήθεν οι απευθείας αναθέσεις προέκυψαν λόγω των εκτάκτων συνθηκών που αντιμετώπισε η χώρα είναι παντελώς ανακριβής και η πανδημία χρησιμοποιήθηκε ως πρόφαση προκειμένου να μοιραστούν με πλήρη αδιαφάνεια περί τα 7 δισεκατομμύρια.

Σε αυτές τις συνθήκες, λοιπόν, έρχεται το παρόν νομοσχέδιο και η βασική μας διαφωνία έγκειται στον τρόπο διορισμού της διοίκησης, γιατί ακριβώς θα έπρεπε να έχει τα πληρέστερα εχέγγυα αποδοχής όλου του πολιτικού φάσματος, να έχει τα αντικειμενικά κριτήρια των καλύτερων που καλούνται να στελεχώσουν αυτή την αρχή και κυρίως για να δώσουμε ένα μήνυμα στους Έλληνες πολίτες ότι τα χρήματα του ελληνικού λαού, γιατί περί αυτού πρόκειται, έχουν έναν ακοίμητο φρουρό, έναν θεσμό ο οποίος φροντίζει να ελέγχει τη διάθεση τους με τον καλύτερο τρόπο.

Η άρνηση διορισμού της διοίκησης με εχέγγυα αμεροληψίας και γενικότερης αποδοχής είναι μια οδυνηρή διάψευση των όσων είχαμε ελπίσει κατά τη διαδικασία στην επιτροπή και φοβούμαι ότι αποτελεί προαναγγελία, σαλπίζει έφοδο, δίνει σήμα ότι έρχεται το Ταμείο Ανάκαμψης και Σταθερότητας και ας ετοιμαστούν οι συνήθεις ύποπτοι.

Σε ό,τι αφορά την τροπολογία του Υπουργείου Δικαιοσύνης θέλω να κάνω δύο παρατηρήσεις που έχουν σχέση αφ’ ενός μεν με τη διάταξη που αναφέρεται στο Κτηματολόγιο και αφ’ ετέρου στα υπερχρεωμένα νοικοκυριά.

Κυρίες και κύριοι συνάδελφοι της Πλειοψηφίας, από τον Δεκέμβριο του 2019 η σημερινή είναι η δέκατη τροπολογία μαζί με τον νόμο που αφορά στο Εθνικό Κτηματολόγιο. Μάλιστα θέλω να το πω γιατί τυχαίνει σήμερα να εκπροσωπούν την Κυβέρνηση δύο άνθρωποι που είναι νομικοί, ο μεν ένας είναι ανώτατος δικαστής, ο άλλος είναι δικηγόρος. Με την προ δεκαπενθημέρου περίπου τροπολογία του κ Λιβάνιου το Κτηματολόγιο μετατράπηκε σε έναν διεκπεραιωτικό μηχανισμό. Έντρομη η Κυβέρνηση μπροστά στο πλήθος των εκκρεμουσών αιτήσεων και εγγράφων παρήγγειλε, αποφάσισε, νομοθέτησε ότι ό,τι έρχεται και έχει τις τυπικές προϋποθέσεις μεταγράφεται. Αυτό αναιρεί την ουσία του Κτηματολογίου. Το Κτηματολόγιο πρέπει να είναι ένας καθρέφτης που αποδίδει και αποτυπώνει την εμπράγματη κατάσταση των ακινήτων. Αν μεταφέρουμε το βάρος της διεκδίκησης στην αντιπαράθεση των ιδιωτών, διότι και οι δύο έχουν εγγράψει για το ίδιο ακίνητο διαφορετικά πράγματα, αναιρείται η ουσία του.

Διαλύεται το Κτηματολόγιο, αλλά η Κυβέρνηση πια νομοθετεί υπό το κράτος πανικού. Τι κάνει σήμερα, λοιπόν; Φέρνει μια τροπολογία η οποία επιτρέπει στους δικηγόρους να ασκούν έναν διευρυμένο ρόλο στις διαδικασίες του Κτηματολογίου, γιατί ακριβώς οι ουρές των πολιτών και των προς μεταγραφή πράξεων είναι δυσθεώρητες και βρίσκει αυτόν τον τρόπο. Εκτονώνει, λοιπόν, την αγωνία των πολιτών, αυξάνει τη δικηγορική ύλη και βεβαίως είμαστε σύμφωνοι και είναι σημαντικό ότι σε αυτούς τους δυσχείμερους δύσκολους καιρούς που το δικηγορικό σώμα ουσιαστικά έμεινε αβοήθητο, υπάρχει μία προοπτική να βελτιωθεί η δικηγορική ύλη. Αλλά αυτό δεν αντιμετωπίζει την ουσία του προβλήματος, κύριοι της Πλειοψηφίας. Το Κτηματολόγιο παραμένει υποστελεχωμένο. Δεν λειτουργεί ως υπηρεσία. Με εξωγενείς παράγοντες προσπαθείτε να παραστήσετε ότι το σύστημα λειτουργεί.

Έχω εδώ τη δήλωση του κ. Χατζηδάκη: «Έτος - ορόσημο το 2021. Έρχεται ολοκληρωμένο ψηφιακό Κτηματολόγιο». Την καταθέτω στα Πρακτικά για να δείτε το πώς δημιουργείτε εντυπώσεις στον κόσμο με ποιον τρόπο που χειρίζεστε επικοινωνιακά αυτά τα ζητήματα και βεβαίως προσκρούετε συνεχώς σε τοίχο.

(Στο σημείο αυτό ο κ. Θεόφιλος Ξανθόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αγνοήσατε τον νόμο του ΣΥΡΙΖΑ. Το Κτηματολόγιο είναι το «μεγαλύτερο μεγάλο έργο» όπως έλεγε το σλόγκαν της δεκαετίας του 1990. Είναι καθοριστικός παράγοντας ανάπτυξης διότι ξεκαθαρίζει χρήσεις γης, ιδιοκτησίες, όρια και εσείς που κόπτεστε για την ανάπτυξη αγνοείτε τη βάση επάνω στην οποία θα στηριχτεί.

Ολοκληρώνω, κύριε Πρόεδρε, λέγοντας το εξής: Ουσιαστικά απομένει προς κρίση η διάταξη που αφορά τα υπερχρεωμένα νοικοκυριά. Πέρσι κραδαίνατε ως επιχείρημα το ότι η πλατφόρμα που γίνεται θα αποσυμφορήσει τις εκκρεμούσες υποθέσεις των υπερχρεωμένων νοικοκυριών και θα λυθεί το πρόβλημα ωσάν να πρόκειται για αυτόματο πιλότο. Προφανές είναι ότι δεν λύθηκε.

Σήμερα, λοιπόν, αφού φαλκιδεύτηκαν τα δικαιώματα των πολιτών, αφού οι πολίτες έχασαν προθεσμίες για να επικαιροποιήσουν τις αιτήσεις τους, αφού αφέθηκαν τα σπίτια των πολιτών εκτεθειμένα και έωλα, ακόμη και γι’ αυτούς που πρόλαβαν καταλαβαίνετε ότι είναι ένας όγκος ο οποίος δεν μπορεί να διαχειριστεί.

Τι κάνετε, λοιπόν; Θεσμοθετείτε την ενιαία εφετειακή περιφέρεια. Τι σημαίνει αυτό; Καταργείται η αυτονομία των επιμέρους δικαστηρίων. Ρώτησα τον κύριο Υπουργό: «Θα καλείται ο ειρηνοδίκης της Δράμας να δικάσει υπόθεση του Ειρηνοδικείου Ορεστιάδας;» και βεβαίως δεν είχε μία προφανή απάντηση. Θέλω να πω ότι με βάση το κείμενο του νόμου η ρύθμιση είναι οριζόντια και ενιαία. Ενοποιούνται όλες οι εφετειακές περιφέρειες, απλώς γίνεται συγκεκριμένη μνεία για να μην υπάρχει παρερμηνεία ότι είναι μία η Εφετειακή Περιφέρεια Αθηνών και Πειραιώς.

Ο φυσικός δικαστής στην περίπτωση αυτή θα πάει περίπατο; Οι πταισματοδίκες οι οποίοι έχουν μια εμπειρία στα πταίσματα και μια ποινική κατάρτιση, θα ξεκινήσουν από μηδενική βάση να δικάζουν υπερχρεωμένα και να γράφουν αποφάσεις; Και τέλος, ορίζεται ένα δίμηνο πρακτικής άσκησης των δόκιμων ειρηνοδικών με αποκλειστικό θέμα τα υπερχρεωμένα. Για την υπόλοιπη κατάρτισή τους θα φροντίσει κανείς; Και όταν ολοκληρωθεί αυτή τους η δραστηριότητα στα υπερχρεωμένα, θα κολυμπήσουν στα βαθιά νερά και θα μάθουν στου κασίδη το κεφάλι, κατά το κοινώς λεγόμενο;

Αντιλαμβάνεστε, κυρίες και κύριοι συνάδελφοι, ότι έτσι δεν αντιμετωπίζουμε τα προβλήματα. Πάλι επικοινωνείτε επικοινωνιακά. Πάλι εντάσσετε σε μια τροπολογία αντιφατικές και αντικρουόμενες διατάξεις και είναι προφανές ότι με αυτόν τον τρόπο θα τα βρούμε πάλι μπροστά μας και πολύ σύντομα θα συζητάμε για τις νέες τροπολογίες σε αυτόν τον κορυφαίο θεσμό.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς κύριε Ξανθόπουλε.

Τον λόγο έχει ο Υφυπουργός Δικαιοσύνης κ. Κώτσηρας και θα ακολουθήσει εκ μέρους της Νέας Δημοκρατίας ο κ. Μαραβέγιας.

Κύριε Υπουργέ, γνωρίζετε αν θα έρθει να μιλήσει και ο Υπουργός Δικαιοσύνης ο κ. Τσιάρας;

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Έχει τοποθετηθεί ήδη για την τροπολογία. Μετά θα μιλήσει ο Αντιπρόεδρος της Κυβέρνησης ο κ. Πικραμμένος.

**ΠΡΟΕΔΡΕΥΩΝ (Δημήτριος Βίτσας):** Για να ξέρω τι χρόνο να δώσω σε εσάς.

Ορίστε, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, πράγματι συζητείται ένα νομοσχέδιο το οποίο έχει ουσιώδη στοιχεία μεταρρυθμιστικά και στοιχεία κοινής λογικής, θα έλεγα, και αυτό διαπιστώθηκε σε μεγάλο βαθμό και από τις συζητήσεις που έγιναν στην κοινοβουλευτική επιτροπή όπου και εγώ με τη σειρά μου -το είπα και εκεί- οφείλω να αναγνωρίσω ότι έγινε ένας διάλογος αυξημένου επιπέδου νομικού και πολιτικού. Είχε γίνει ήδη μια πολύ σημαντική διαβούλευση πριν έρθει το νομοσχέδιο στη Βουλή και αυτό αναγνωρίστηκε και από πολλούς συναδέλφους οι οποίοι τοποθετήθηκαν σήμερα και αυτό βοηθάει στην ορθή νομοθέτηση, γιατί υπήρχε μια ωριμότητα στο κείμενο. Έγινε μια σοβαρή ακρόαση φορέων όπου τοποθετήθηκαν αρκετοί και όλοι διέγνωσαν τη μεγάλη εικόνα, δηλαδή την ανάγκη να υπάρξει η ενοποίηση των συγκεκριμένων αρχών οι οποίες αφορούν στις δημόσιες συμβάσεις, αφορούν στο δημόσιο χρήμα, αφορούν στη διαφάνεια. Όλοι όσοι ήμασταν παρόντες διαπιστώσαμε ότι υπήρξαν προτάσεις και από τα κόμματα και από τους φορείς, οι οποίες κατόπιν επεξεργασίας από τον κύριο Αντιπρόεδρο της Κυβέρνησης -η μεγάλη τους πλειοψηφία- έγιναν δεκτές σήμερα, όπως αναφέρθηκε και με τις νομοτεχνικές βελτιώσεις που παρουσίασε στην εκκίνηση της διαδικασίας.

Παρά τις κατηγορίες ότι δήθεν η Κυβέρνηση άλλαξε τη γραμμή της και υπήρξαν αλλαγές μετά το Σαββατοκύριακο, εγώ αυτό που βλέπω σήμερα είναι μια αμφίσημη κατ’ ελάχιστον στάση της Αντιπολίτευσης, διότι αισθάνομαι ότι μιλάμε εδώ λες και απευθυνόμαστε ο ένας στον άλλον, ενώ απευθυνόμαστε στον ελληνικό λαό, ο οποίος πρέπει και αυτός να ενημερωθεί για το ποια είναι αυτή η πρωτοβουλία, τι πετυχαίνει, ποια είναι τα σημεία σύγκλισης και ποια τυχόν τα σημεία διαφωνίας, γιατί έχουμε φτάσει σε ένα σημείο να επικεντρωνόμαστε μόνο σε ένα-δύο ζητήματα -από τα πολλά από τα οποία έκανε δεκτά ο Αντιπρόεδρος- και να αφήνουμε τη μεγάλη εικόνα στην άκρη.

Για ποιον λόγο, λοιπόν, γίνεται η συγκεκριμένη ενοποίηση; Διαπιστώθηκε ότι οι δύο ανεξάρτητες αρχές, οι οποίες υπήρξαν στο συναφές αντικείμενο των δημοσίων συμβάσεων, δημιουργούσαν ένα περιβάλλον αρρυθμίας σε έναν μείζονα στόχο, δηλαδή στον έλεγχο και των προσφυγών και των δημοσίων συμβάσεων ώστε να μπορέσουμε να φτάσουμε σε ένα επίπεδο ταχύτητας, διαφάνειας και αποτελεσματικότητας. Η ανάγκη αυτή κρίθηκε απαραίτητη και διαπιστώθηκε από την επιτροπή και από τους φορείς οι οποίοι εκλήθησαν προκειμένου να λυθούν παθογένειες που υπήρχαν για αρκετά χρόνια για μεγάλο όγκο προδικαστικών προσφυγών, για δυσλειτουργία των δύο αρχών, για αξιοποίηση του προσωπικού της ΕΑΑΔΗΣΥ.

Ποιος είναι ο γνώμονας γι’ αυτή την αλλαγή τη νομοθετική, γι’ αυτή την ενοποίηση στο πλαίσιο μίας αρχής; Η προάσπιση του δημοσίου συμφέροντος, η θεσμική διαφάνεια, η διασφάλιση της ανεξαρτησίας, η αποτελεσματική άσκηση ελέγχου των δημοσίων συμβάσεων και ένα παραγωγικότερο μοντέλο ταχύτητας και διαφάνειας σε ένα ζήτημα το οποίο αφορά ευαίσθητα θέματα όπως είναι το δημόσιο χρήμα, όπως είναι οι δημόσιες συμβάσεις. Αντί να προκρίνουμε ότι πράγματι η Κυβέρνηση με αυτήν της την πρωτοβουλία διασφαλίζει και τη μικρότερη γραφειοκρατία και τη μεγαλύτερη διαφάνεια και το αποτελεσματικότερο μοντέλο εξέτασης των προσφυγών, ψάχνουμε να βρούμε τρόπους για το πώς θα την αντιπολιτευθούμε για δικούς μας λόγους.

Η συγκεκριμένη πρωτοβουλία γίνεται πιο θεσμικά απαραίτητη, εντάσσεται σε έναν πιο μακρόπνοο σχεδιασμό για τη χώρα, διότι ναι, υπάρχουν δύο χρηματοδοτικά εργαλεία σημαίνουσας σημασίας για τη χώρα μας, το Ταμείο Ανάκαμψης και το ΕΣΠΑ, τα οποία αμφότερα θα βοηθήσουν τη χώρα ώστε να μπορέσει να έχει ανάπτυξη, να εισρεύσει χρήμα στην αγορά, να βοηθηθεί η ελληνική κοινωνία, να βοηθηθεί η ελληνική οικονομία και αυτή η ενιαία αρχή η οποία θα υπάρχει θα βοηθήσει και θα διευκολύνει στην ταχύτερη αξιοποίηση αυτών των χρηματοδοτικών εργαλείων.

Μιας και αναφερόμαστε στο Ταμείο Ανάκαμψης, οφείλουμε να πούμε ότι το Ταμείο Ανάκαμψης δεν προέκυψε έτσι. Ήταν μια πρωτοβουλία η οποία ξεκίνησε από την προσωπική -μαζί με άλλους Ευρωπαίους ηγέτες- πρωτοβουλία του Πρωθυπουργού, όταν επί πανδημίας δεν συζητείτο καν το ζήτημα τέτοιων μοντέλων χρηματοδότησης από την Ευρωπαϊκή Ένωση και σήμερα η χώρα μας είναι μια από τις πρώτες των οποίων έχει εγκριθεί το σχέδιο και ήδη με δήλωση και της Πρόεδρου της Ευρωπαϊκής Επιτροπής θα ξεκινήσει η χρηματοδότηση το επόμενο χρονικό διάστημα.

Συνεπώς, εδώ μιλάμε για ένα ζήτημα το οποίο δεν αφορά μόνο το στενό περιβάλλον το οποίο μπορεί ο καθένας από εμάς κομματικά να αντιλαμβάνεται, αλλά μιλάμε για ένα μακρόπνοο σχέδιο ουσιώδους εθνικής σημασίας συνδεδεμένο με το Ταμείο Ανάκαμψης, συνδεδεμένο με τα χρηματοδοτικά εργαλεία, το οποίο εμείς διασφαλίζουμε να γίνεται και με ταχύτητα και με αποτελεσματικότητα και με διαφάνεια.

Ως εκ τούτου, λοιπόν, η στοχοθεσία της συγκεκριμένης νομοθετικής πρωτοβουλίας είναι στο να συμβάλει στην αναβάθμιση του τρόπου εξέτασης των προδικαστικών προσφυγών, στη βελτίωση της αιτιολόγησης των πράξεων της αρχής, στην εξάλειψη θεσμικών ελλειμμάτων που συνδέονται συχνά με υπερσυγκέντρωση αρμοδιοτήτων, στην ενίσχυση της διαφάνειας, στον προφανή εξορθολογισμό που χρειάζεται η δημόσια διοίκηση. Όποια και αν είναι αυτή, είτε λέγεται κεντρική διοίκηση είτε λέγεται ανεξάρτητη αρχή, ο στόχος της Κυβέρνησης είναι να εξορθολογήσει τη λειτουργία της και προφανώς για εμένα –το είπα στην επιτροπή και επιμένω και σήμερα και όσοι είναι νομικοί από τους παριστάμενους συναδέλφους το αντιλαμβάνονται- μια τέτοια ποιοτικότερη διαδικασία, πιο διαφανής, πιο γρήγορη και πιο «καθαρή» -νομικά να το πω- βοηθάει στη μείωση του αριθμού των δικαστικώς προσβαλλόμενων πράξεων -το οποίο είναι πολύ σημαντικό στο πλαίσιο της διαδικασίας που προανέφερα εν όψει του Ταμείου Ανάκαμψης-, στην αποφόρτιση των δικαστηρίων από περιπτώσεις οι οποίες φτάνουν σε αυτό, ενώ θα μπορούσαν να έχουν λυθεί νομικά νωρίτερα. Ως εκ τούτου αποφορτίζεται ένα πολύ σημαντικό κομμάτι το οποίο μπορεί να δημιουργήσει πρόβλημα και σε επενδυτικά σχέδια και σε δημόσιες συμβάσεις.

Προφανώς ο κάθε ένας έχει το δικαίωμα προσφυγής και πρόσβασης στον φυσικό δικαστή από το Σύνταγμα, αλλά εμείς προσπαθούμε να υπάρξει ένα σοβαρό φίλτρο ταχύ, διαφανές και να μην επιβαρύνονται περαιτέρω τα δικαστήρια από πράξεις οι οποίες θα μπορούσαν να είναι ορθότερα τεκμηριωμένες και δικαιολογημένες.

Ειρήσθω εν παρόδω, αυτό αναφέρθηκε και από τον κ. Μενουδάκο όταν ήρθε στην επιτροπή μας, ότι δηλαδή πράγματι θα βοηθήσει και στην ποιοτικότερη έκδοση διοικητικών πράξεων και στην αποφόρτιση των δικαστηρίων από τέτοιου είδους ζητήματα.

Σε ό,τι αφορά σε ζητήματα που τέθηκαν, είπε ο κ. Μυλωνάκης για τα έσοδα που υπάρχουν. Τα έσοδα αυτά επιστρέφονται στο Δημόσιο Ταμείο. Ο κ. Καμίνης αναφέρθηκε σε θέματα αρμοδιοτήτων. Οι αρμοδιότητες δεν αλλάζουν.

Σε ό,τι αφορά στο ζήτημα της επιλογής των προσώπων, υπάρχουν δύο κριτικές. Η κριτική του ΣΥΡΙΖΑ δεν μπορεί να γίνει ευκόλως αντιληπτή υπό την έννοια ότι το ίδιο καθεστώς -ξέρετε, απευθυνόμαστε στον ελληνικό λαό, δεν μπορεί να λέμε ψέματα μεταξύ μας-, το υφιστάμενο καθεστώς προέβλεπε -κύριε Ξανθόπουλε, σας άκουσα και προηγουμένως που μιλήσατε- αυτό που υπάρχει και τώρα. Με πράξη του Υπουργικού Συμβουλίου ορίζονταν και επί ΣΥΡΙΖΑ τα μέλη και με γνώμη της Επιτροπής Θεσμών και Διαφάνειας. Να λέμε πώς είναι η πραγματικότητα, γιατί όταν έρχεστε και λέτε και εσείς και -νομίζω- και ο κ. Φάμελλος ότι αλλάζουμε το νομικό πλαίσιο και φέρνουμε κάτι άλλο για επιλογή δικών μας και «ημετέρων» κ.λπ., πρέπει να πούμε ότι το υφιστάμενο πλαίσιο προβλέπει το ίδιο ακριβώς με αυτό το οποίο προβλέπεται.

Όσο για την αναφορά του Κινήματος Αλλαγής -όπου βέβαια έχουν γίνει δεκτές πάρα πολλές προτάσεις και από τα δύο κόμματα από τον κύριο Αντιπρόεδρο της Κυβέρνησης- εγώ δεν αντιλαμβάνομαι αυτή την υποτίμηση της Επιτροπής Θεσμών και Διαφάνειας ότι συμμετέχουν Βουλευτές οι οποίοι μπορεί να διαφωνήσουν ή να συμφωνήσουν. Θεωρώ ότι δεν υπάρχουν, κύριε Καστανίδη, Βουλευτές δύο ταχυτήτων. Εάν κάποιος θέλει να διαφωνήσει, θα διαφωνήσει. Εάν κάποιος θέλει να συμφωνήσει, θα συμφωνήσει. Δεν είναι λίγοι, ούτε είναι εξαίρεση αυτοί οι οποίοι έχουν τη συνείδησή τους και στο πώς μπορούν να τοποθετηθούν σε μια επιτροπή. Θεωρώ ότι για το Κοινοβούλιο και οι τριακόσιοι Βουλευτές που είμαστε παρόντες έχουμε ο καθένας την άποψή μας, τη συνείδησή μας και δεν θεωρώ ότι πρέπει να υποτιμούμε. Με αυτόν τον τρόπο είναι σεβαστή και η κριτική που αναπτύξατε με τη δική σας επιχειρηματολογία, αλλά νομίζω ότι εκπέμπει και μία a contrario υποβάθμιση της ίδιας της Επιτροπής Θεσμών και Διαφάνειας και του ρόλου των Βουλευτών σε αυτή. Θα τοποθετηθεί και ο κύριος Αντιπρόεδρος εάν έχει κάποιες αλλαγές στην πορεία στο συγκεκριμένο ζήτημα.

Και θέλω, κύριε Πρόεδρε, να κλείσω -για να σεβαστώ και τον χρόνο- με μία αναφορά που έκανε ο Κοινοβουλευτικός Εκπρόσωπος του ΜέΡΑ25, διότι είπα στην αρχή ότι η συζήτηση διεξήχθη πραγματικά σε πολύ υψηλό επίπεδο κοινοβουλευτικού διαλόγου και στην επιτροπή και στην Ολομέλεια. Η κριτική είναι λογική και θετική και παραγωγική και πάντα αποδεκτή και θα μπορέσουμε να συζητήσουμε και να έχουμε τις διαφωνίες μας και λοιπά.

Όμως, αυτά τα περί «Μητσοτάκης Α.Ε.» και αυτές οι αναφορές για εκλεγμένη Κυβέρνηση από τον ελληνικό λαό με αυτό τον προσβλητικό τρόπο θεωρώ ότι προσβάλλουν την Κυβέρνηση, η οποία έχει εκλεγεί από τον ελληνικό λαό με εκλογές, με εντολή τετραετίας και συνεχίζει και παρά τις πολύ μεγάλες δυσκολίες και την πανδημία και τις κρίσεις και το ζήτημα που έχει τεθεί με τη ρωσική εισβολή αυτή την περίοδο και προσπαθεί η υφήλιος και η Ευρώπη να σταθεί όρθια σε κρίσιμα ζητήματα.

Αυτή η αναφορά, λοιπόν, θεωρώ ότι προσβάλλει κυρίως τους Έλληνες πολίτες, προσβάλλει τον θεσμό του Κοινοβουλίου. Θα έπρεπε το ίδιο το Προεδρείο της Βουλής να παρέμβει σε αυτή την περίπτωση, διότι δεν τιμά κανέναν μας η αναφορά σε τέτοιου είδους υπονοούμενα, σε τέτοιου είδους εκφράσεις, διότι η κριτική, η πολιτική μπορεί να γίνει εντός πλαισίου, αλλά η προσβολή του ελληνικού λαού διά μέσου της Κυβέρνησης και του προσώπου του Πρωθυπουργού θεωρώ ότι είναι σοβαρή πλημμέλεια εκείνου που την ανέφερε και πρέπει κάποια στιγμή σε αυτό τον χώρο να μην επαναφέρουμε συνθήκες τοξικότητας για πρόσκαιρα κομματικά οφέλη.

Κλείνω, κύριε Πρόεδρε.

Θεωρώντας ότι το συγκεκριμένο νομοσχέδιο έχει στοιχειώδη, βασικά, ουσιώδη και δομικά στοιχεία μεταρρύθμισης, χαίρομαι που ένα μεγάλο κομμάτι των συναδέλφων που τοποθετήθηκαν επί της αρχής συμφωνούν με τις προβλέψεις. Έγινε μια πολύ σοβαρή δουλειά νομοθετικά, νομοπαρασκευαστικά και πριν και κατά τη διάρκεια των επιτροπών. Και καλώ τα κόμματα της Αντιπολίτευσης, κυρίως τον ΣΥΡΙΖΑ και το Κίνημα Αλλαγής που είχαν αρκετές προτάσεις οι οποίες έγιναν δεκτές από τον κύριο Αντιπρόεδρο της Κυβέρνησης, αυτή τη στιγμή, στην ύστατη ώρα, να το ψηφίσουν, γιατί είναι ένα ζήτημα το οποίο θα αφορά τη διαχείριση του δημοσίου χρήματος, των δημοσίων συμβάσεων με τις προκλήσεις που ανέφερα για τα πολλά επόμενα χρόνια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ, κύριε Υπουργέ.

Τον λόγο έχει ο Βουλευτής της Νέας Δημοκρατίας κ. Κωνσταντίνος Μαραβέγιας για επτά λεπτά. Και καλώς εχόντων των πραγμάτων, ακολουθεί ο κ. Ζαχαριάδης από τον ΣΥΡΙΖΑ - Προοδευτική Συμμαχία.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε, όπως ευχαριστώ και τον συνάδελφο κ. Ζαχαριάδη που μου παραχώρησε ευγενικά τη θέση του.

Είναι, κυρίες και κύριοι συνάδελφοι, αναγκαία και σημαντική η μεταρρύθμιση που εισάγεται σήμερα. Η ενοποίηση αυτών των δύο ανεξάρτητων διοικητικών αρχών με αρμοδιότητες στον τομέα των δημοσίων συμβάσεων είναι αυτονόητη. Έχει μεγάλη δόση λογικής γιατί πρόκειται για δύο αρχές με συναφείς δραστηριότητες που θα μπορούσαν από την αρχή να συλλειτουργούν.

Όμως, η πολιτική επιλογή του ΣΥΡΙΖΑ το 2016 ήταν να δημιουργήσει μια καινούργια ανεξάρτητη αρχή, την Αρχή Προδικαστικών Προσφυγών, αντί να εμπλουτίσει την ήδη υπάρχουσα τότε Αρχή των Δημοσίων Συμβάσεων. Και αυτή η επιλογή κρίθηκε εκ του αποτελέσματος. Η ΑΕΠΠ δεν κατάφερε μέσα στα έξι χρόνια λειτουργίας της να λειτουργήσει σωστά, κάτι που παραδέχονται έως και οι ίδιοι οι εργαζόμενοί της.

Είναι, επομένως, σωστή η πολιτική επιλογή της Κυβέρνησης να συγχωνεύσει αυτές τις δύο αρχές, προκειμένου να φέρει οικονομίες κλίμακος, απλούστευση διαδικασιών, αλλά και μεγαλύτερη ασφάλεια δικαίου για τους συμμετέχοντες στους δημόσιους διαγωνισμούς προμηθειών παροχής υπηρεσιών και κατασκευής έργων.

Στόχος, σε ό,τι αφορά τις αναθέτουσες αρχές, είναι ο αποτελεσματικότερος έλεγχος της ορθής εφαρμογής του Εθνικού και Ενωσιακού Δικαίου, συμπεριλαμβανομένης της εξέτασης των διοικητικών προσφυγών, δηλαδή όσων ασκούνται πριν από τη σύναψη των δημοσίων συμβάσεων.

Προς αυτή την κατεύθυνση η δημιουργία μιας ενιαίας ανεξάρτητης αρχής για το σύνολο των δημόσιων συμβάσεων θα επιτρέψει την ουσιαστική εξέταση των προδικαστικών προσφυγών που ασκούνται από συμμετέχοντες σε δημόσιους διαγωνισμούς, την αυτοσυνεπή και ομοιόμορφη επεξεργασία των σχεδίων προκηρύξεων, τευχών δημοπράτησης και δημοσίων συμβάσεων πριν την οριστικοποίησή τους, την έγκαιρη παρακολούθηση της εθνικής αλλά και της ευρωπαϊκής νομολογίας, αλλά και τη βέλτιστη αξιοποίηση του υπάρχοντος προσωπικού.

Και θυμίζω ότι ο αρχικός σχεδιασμός κατά τη σύσταση της Αρχής Δημοσίων Συμβάσεων το 2011 ήταν αυτή η αρχή να αναλάβει και την εξέταση των προδικαστικών προσφυγών, λύση η οποία ήταν και η πλέον ενδεδειγμένη. Η δημιουργία, όμως, μιας δεύτερης αρχής με τον ν.4412/2016 από την κυβέρνηση του ΣΥΡΙΖΑ απέδωσε τελικά αρνητικά αποτελέσματα, καθώς δημιούργησε έναν πρόσθετο γραφειοκρατικό φορέα με εξαιρετικά δυσμενείς επιπτώσεις στην ποιότητα και την ποσότητα των παραγόμενων διοικητικών ελέγχων.

Αξίζει να υπενθυμίσουμε πως ο σκοπός ακριβώς αυτών των διοικητικών ελέγχων είναι η αποφυγή δικαστικών εμπλοκών των ενδιαφερομένων με το δημόσιο και βέβαια, η αποφυγή της άσκοπης επιβάρυνσης των διοικητικών δικαστηρίων.

Επομένως, όπως γνωρίζει ίσως καλύτερα από τον καθένα ο κύριος Αντιπρόεδρος με την τεράστια εμπειρία του, έχοντας διατελέσει μεταξύ άλλων και Πρόεδρος του Συμβουλίου της Επικρατείας, η όλη προσπάθεια είχε και έχει να κάνει τελικά με την επιτάχυνση των διαδικασιών ανάθεσης και εκτέλεσης των δημοσίων συμβάσεων. Αυτό ήταν και παραμένει το ζητούμενο για όλους τους εμπλεκόμενους, το κράτος, τους φορείς του, αλλά και τις ίδιες τις επιχειρήσεις που συναλλάσσονται με τις διάφορες αναθέτουσες αρχές.

Η θεσμική ενοποίηση και το νέο οργανωτικό σχήμα αναμένεται να αποκαταστήσουν αυτές τις δυσλειτουργίες που παρατηρήθηκαν μέχρι σήμερα και να ενισχύσουν τον προληπτικό έλεγχο του περιεχομένου των συμβατικών εγγράφων, αλλά και εφαρμογής του ενιαίου πλαισίου προμηθειών του δημοσίου σε καίριους τομείς, όπως είναι οι προδιαγραφές των έργων, οι όροι και οι προϋποθέσεις συμμετοχής των οικονομικών φορέων και ο τρόπος διεξαγωγής των διαγωνισμών και ανάδειξης τόσο των προσωρινών όσο και των οριστικών αναδόχων.

Και είναι σημαντικό να υπογραμμίσουμε εδώ ότι η νέα ενιαία πλέον αρχή θα συνεχίσει να ασκεί όλες τις υφιστάμενες αρμοδιότητες των συγχωνευμένων φορέων, επιδιώκοντας να παίξει έναν πιο ουσιαστικό ρόλο μέσω της σκοπούμενης αναδιοργάνωσης.

Και παράλληλα, για λόγους διατήρησης της θεσμικής μνήμης που έχει αποκτηθεί εξασφαλίζεται η συνέχεια στη στελέχωση της νέας ανεξάρτητης αρχής. Πιο συγκεκριμένα, όλα τα μέλη που υπηρετούν με θητεία και στις δύο αρχές παραμένουν μέχρι την ολοκλήρωσή της και διατηρούνται όλες οι θέσεις εργασίας του προσωπικού τους που πλέον μεταφέρεται στον νέο φορέα, χωρίς καμμιά απολύτως απώλεια δικαιωμάτων ή οποιαδήποτε αλλαγή της υπαλληλικής τους σχέσης.

Κύριε Πρόεδρε, σε αυτό το σημείο οφείλουμε να αναγνωρίσουμε την κομβική χρονική στιγμή στην οποία ελήφθη η παρούσα νομοθετική πρωτοβουλία, όπως ανέφερε και ο κύριος Υφυπουργός. Όλοι γνωρίζουμε πως έχουμε μπροστά μας όχι μόνο την πρόκληση του Ταμείου Ανάκαμψης, αλλά και αυτή του νέου ΕΣΠΑ με την πληθώρα των χρηματοδοτικών προγραμμάτων τα οποία η χώρα καλείται να υλοποιήσει σε ρυθμούς, μάλιστα, εξαιρετικά γρήγορους. Αυτό σημαίνει ότι και οι αντίστοιχες δημόσιες συμβάσεις που θα συναφθούν στο πλαίσιο των παραπάνω δράσεων θα πρέπει να προχωρήσουν, ειδικά σε ό,τι αφορά το Ταμείο Ανάκαμψης, άμεσα αλλά πάντοτε υπό συνθήκες πλήρους διαφάνειας και τήρησης των εθνικών και ενωσιακών κανόνων.

Γι’ αυτό τον σκοπό, είναι απαραίτητη μια ανεξάρτητη διοικητική αρχή με ενιαίο, αποτελεσματικό σχήμα που θα μπορεί να αντεπεξέλθει στον αυξημένο αυτό φόρτο, διασφαλίζοντας και τη νομιμότητα των διαδικασιών και την ταχύτητα ολοκλήρωσης των διαγωνισμών, αλλά και την προστασία των συμφερόντων όλων των συμμετεχόντων, χωρίς αυτοί να χρειάζεται να αναλωθούν σε πολυετείς δικαστικές διαμάχες με το δημόσιο ή σε πρόσθετα έξοδα, προκειμένου να διεκδικούν τα νόμιμα δικαιώματά τους.

Με βάση τα παραπάνω, είναι προφανές ότι η Νέα Δημοκρατία υπερψηφίζει το παρόν νομοσχέδιο. Δεν είναι, όμως, προφανές τι κάνει η Αντιπολίτευση και γιατί το κάνει. Έχουμε για παράδειγμα και την Ελληνική Λύση που τηρεί μια στάση -μπορώ να πω- επαμφοτερίζουσα, θυμίζοντας το ευαγγελικό «και τούτο ποιείν κακείνο μη αφιέναι». Για τους «Φαρισαίους» το κόμμα αυτό από τη μία κατακεραυνώνει τις πολλές και αναποτελεσματικές ανεξάρτητες αρχές.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Από την άλλη όμως σε σχέση με τη συζητούμενη συγχώνευση άρα και τη μείωση ανεξάρτητων αρχών, κράτησε ήδη μια αμφιπολιτική, ας μου επιτραπεί να πω, στάση. Αποφεύγοντας να αναγνωρίσει ρητά τη σημασία της μεταρρύθμισης αυτής, περιορίστηκε σε άσχετες αναφορές περί του ΕΣΡ και σε προβλήματα που αντιμετωπίζουν τα τηλεοπτικά κανάλια.

Και επειδή σύμφωνα με το γνωστό αρχαιοελληνικό απόφθεγμα είναι σοφόν το σαφές, κάτι που θέλω να πιστεύω πως αποδέχονται και οι συνάδελφοι της Ελληνικής Λύσης ως φίλοι της αρχαίας Ελλάδας, είμαι βέβαιος ότι σήμερα όχι μόνο θα λάβουν θέση για το συγκεκριμένο νομοσχέδιο, αλλά ελπίζω έστω την ύστατη ώρα να το υπερψηφίσουν αν θέλουν να είναι συνεπείς με τις προηγούμενες διακηρύξεις τους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μαραβέγια.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, κ. Κωνσταντίνος Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Άκουσα την εισαγωγική τοποθέτηση προηγουμένως της κ. Γιαννακοπούλου. Μακάρι να κάνω λάθος. Δεν κατάλαβα καλά, για μας τα είπε αυτά για τον πόλεμο; Θέλω να θυμίσω ότι το δεύτερο βράδυ της άθλιας και απαράδεκτης ρωσικής εισβολής ήμασταν έξω από τη ρωσική πρεσβεία και εκεί έκανε δηλώσεις ο Γραμματέας του κόμματος κ. Τζανακόπουλος, καταγγέλλοντας τη βαρβαρότητα, την εισβολή, την παραβίαση του Διεθνούς Δικαίου. Δεν θυμάμαι να ήταν η κ. Γιαννακοπούλου εκεί πέρα. Και εν πάση περιπτώσει δεν είναι σωστό η Κοινοβουλευτική Εκπρόσωπος του ΚΙΝΑΛ να αναπαράγει μέσα στο Κοινοβούλιο αυτά που διακινούν δεξιά τρολ στο διαδίκτυο. Ελπίζω να έχω καταλάβει κάτι λάθος και να μην είναι έτσι.

Τώρα, κύριε Αντιπρόεδρε της Κυβέρνησης, νομίζω ότι αυτό το οποίο βγαίνει από όλη την προοδευτική αντιπολίτευση εκφράζει απολύτως και εμάς. Αυτό το οποίο πάτε να νομοθετήσετε -είδατε όλα τα κόμματα ήρθαν καλοπροαίρετα, κανείς δεν ήρθε με κακή προαίρεση- δεν είναι μια ανεξάρτητη αρχή. Έτσι όπως αποφασίζετε να οριστεί η ηγεσία της, έτσι όπως αποφασίζετε να οριστεί η διοίκησή της, ο πρόεδρος, οι σύμβουλοι είναι επί της ουσίας μία «κυβερνητική» ανεξάρτητη αρχή. Δεν είναι ανεξάρτητη αρχή.

Επειδή σας έχω δίπλα μου εσάς και είστε ένας άνθρωπος μετριοπαθής που όντως καταβάλλατε προσπάθεια και μέσα στις επιτροπές, σταματώ εδώ. Εάν είχα για παράδειγμα τον κ. Βορίδη, θα του έλεγα ότι προσπαθεί να στήσει άλλο ένα κομματικό παραμάγαζο. Αυτό όμως δεν είναι προσωπικό, είναι πολιτικός χαρακτηρισμός.

Επίσης το ζήτημα του διοικητικού προσωπικού, το επισημαίνουν όλοι. Έχουμε την κακή συνήθεια στην Ελλάδα ιδίως οι συντηρητικές κυβερνήσεις να νομοθετούν πράγματα συνέχεια, συνέχεια νομοθετήματα, νομοθετήματα, νομοθετήματα και στο τέλος τίποτα δεν εφαρμόζεται. Έχουν ψηφιστεί και δεν εφαρμόζονται.

Είπε ο κ. Καστανίδης από το ΚΙΝΑΛ για το όντως σπουδαίο έργο της κυβέρνησης του ΠΑΣΟΚ το 2011 με την κυβέρνηση Παπανδρέου, όντως. Και σωστά τότε το πολιτικό σύστημα αποφάσισε να πάει στη Διάσκεψη των Προέδρων με τα τέσσερα πέμπτα. Βεβαίως μετά ο ευφυής κ. Καστανίδης μας πήγε στο 2016. Όμως, συγγνώμη, από το 2011 ο επόμενος σταθμός δεν είναι το 2016. Μετά το 2011, είναι το 2012, το 2015 και μετά το 2016. Είπε ο κ. Χατζηγιαννάκης τις ιδιαιτερότητες που υπήρχαν το 2000 και είπα και εγώ τώρα για την ορθή επιλογή του 2011. Και επειδή όντως δεν είμαστε ούτε στο 2011, ούτε στο 2016 ούτε στο 2019 και είμαστε στο 2022, είναι σωστή η πρόταση του κ. Καστανίδη και όλης της Αντιπολίτευσης.

Και αυτή είναι μια προγραμματική δέσμευση της επόμενης κυβέρνησης για διαφάνεια και αξιοκρατία στον δημόσιο βίο. Γιατί τέτοιες τομές, τέτοιες μεταρρυθμίσεις, τέτοιες αλλαγές στην Ελλάδα μόνο η προοδευτική παράταξη μπορούσε να τις κάνει και τις έκανε. Μόνο η προοδευτική παράταξη μπορεί να κάνει από δω και πέρα τέτοιες επιλογές.

Τώρα για το θέμα των τριών πέμπτων και τεσσάρων πέμπτων. Ήμασταν όλοι εδώ, τα ζήσαμε. Μια χυδαία και απαράδεκτη εργαλειοποίηση των θεσμών και των συναινέσεων από τη Δεξιά ζήσαμε, μια αντιθεσμική συμπεριφορά, μια μικροκομματική αντιπολίτευση όχι μόνο στην προηγούμενη Βουλή αλλά και σε αυτή. Και να θυμίσω, επειδή άκουσα και τον κ. Καμίνη και τον κ. Καστανίδη, πώς επελέγη η ηγεσία του ΑΣΕΠ από τη Διάσκεψη των Προέδρων; Υπήρξε ή δεν υπήρξε θεσμικός στραγγαλισμός; Ποιοι το νομιμοποίησαν και ποιοι το κατήγγειλαν;

Και λέω πάντα ότι όλα αυτά τα λέω καλοπροαίρετα κοιτώντας μπροστά, το μέλλον και το παρελθόν με μία μεγάλη ή μικρή δόση αυτοκριτικής ιδίως για όποιον έχει μεγαλύτερο μέγεθος και με μία λελογισμένη λύση για να μπορέσουν να επουλωθούν πληγές και να προχωρήσουμε μπροστά και να διδαχθούμε από το παρελθόν.

Να δούμε όμως τώρα τι συμβαίνει στη χώρα. Σε διάστημα είκοσι δύο μηνών από τις αρχές του 2020 μέχρι το Νοέμβρη του 2021, έχουν διατεθεί 2,7 δισ. ευρώ σε απευθείας αναθέσεις. Στο ίδιο διάστημα έχουν δοθεί 4 δισ. ευρώ για διαδικασίες διαπραγμάτευσης χωρίς προηγούμενη δημοσίευση, κλειστές διαδικασίες. Αυτά είναι 6,66 δισ. ευρώ. Από 1-.1-2020 μέχρι και τον Ιούλιο του 2021 ήταν 4,9 δισ. ευρώ. Δηλαδή μέσα σε τέσσερις μήνες δόθηκαν 1,7 δισ. σε απευθείας αναθέσεις και διαπραγματεύσεις κλειστού τύπου. Η κύρια αιτία αυτού του πράγματος, η κύρια δικαιολογία αυτού του πράγματος είναι ο COVID. Όμως, όπως είπε σωστά εισαγωγικά και ο εισηγητής μας ο κ. Χατζηγιαννάκης, μόνο ένα τμήμα αυτών των δαπανών είναι για τον COVID και τα υπόλοιπα χρησιμοποιούνται ως δικαιολογία.

Και εμείς καλοπροαίρετα, επειδή είμαστε παραγωγική αντιπολίτευση, είχαμε δώσει, και τα άλλα κόμματα της αντιπολίτευσης, τη συναίνεσή μας για να γίνουν έκτακτες δαπάνες για τον COVID . Εσείς όμως επειδή είστε αυτοί που είστε, επειδή είστε αδιόρθωτοι, επειδή βρήκατε παπά και θέλετε να θάψατε πέντε, έξι, έχετε φτάσει τα 7 δισ.. Έχουμε πανδημία απευθείας αναθέσεων και αυτό δεν το λέει ούτε ο ΣΥΡΙΖΑ, ούτε το ΚΙΝΑΛ, ούτε τα υπόλοιπα κόμματα. Το λέει η Ευρωπαία Επίτροπος που δεν είναι συριζαία εν πάση περιπτώσει. Σταματήστε αυτή την απαράδεκτη και προκλητική διασπάθιση του δημοσίου χρήματος.

Ήρθε εδώ ως μάννα εξ ουρανού και ο κ. Σκυλακάκης. Κύριε Σκυλακάκη, λέτε ότι θα διαταραχθεί η δημοσιονομική ισορροπία αν βοηθήσετε τη μεσαία τάξη, στο όνομα της οποίας κερδίσατε τις εκλογές, στους φτωχούς και τους αδύναμους, εσείς που βγήκατε και είπατε και μετά το διορθώσατε βεβαίως -δεν θέλω να είμαι άδικος μαζί σας- ότι οι πλούσιοι είναι που έχουν αυτοκίνητο. Και δεν θα το ανέφερα αν δεν είχε βγει ο Αντιπρόεδρος της Νέας Δημοκρατίας και Υπουργός Ανάπτυξης, κ. Γεωργιάδης, να μας πει ότι αν κάνουμε στην Ελλάδα αυτό το οποίο κάνουν σε δεκαεπτά ευρωπαϊκές χώρες, ευνοούμε αυτούς που έχουν Cayenne.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Δηλαδή σε όλη την Ευρώπη συντηρητικές και προοδευτικές κυβερνήσεις ασχολούνται με αυτούς που έχουν Cayenne και μόνο στην Ελλάδα η Κυβέρνηση του κ. Μητσοτάκη, του κ. Γεωργιάδη και του κ. Σκυλακάκη έχει εστιάσει στους φτωχούς και τους αδύναμους ανθρώπους.

Τι γίνεται λοιπόν; Στην Ελλάδα στην Αθήνα που αγοράζουμε τα καύσιμα στα 2.10 είναι τα ίδια καύσιμα, παράγονται από τα ίδια διυλιστήρια που στην Κύπρο πουλιούνται στο 1.45. Είναι από τα ίδια διυλιστήρια! Στην Ισπανία οι τιμές αυτή τη στιγμή είναι 1.65 με 1.70, στην Μπρατισλάβα είναι 1.55.

Δεν ξέρω, προφανώς κάποιοι από εσάς θα μπαίνουν στον κόπο να διαβάσουν «ΚΑΘΗΜΕΡΙΝΗ». Σήμερα στην πάνω δεξιά στήλη της «ΚΑΘΗΜΕΡΙΝΗΣ» λέει ότι η γαλλική και η γερμανική κυβέρνηση καταβάλλουν προσπάθεια επιδοτώντας τα καύσιμα για να διατηρηθεί η τιμή κάτω από τα 2 ευρώ το λίτρο. Με την αγοραστική δύναμη του μέσου Γάλλου και του μέσου Γερμανού κάνουν αυτή την προσπάθεια και εδώ έχουμε δεκαπέντε μέρες που η βενζίνη έχει περάσει αυτή την τιμή!

Μαζευτείτε! Σοβαρευτείτε! Δεν έχετε καμμία κατανόηση της πραγματικότητας. Δεν έχετε καμμία ενσυναίσθηση. Δεν έχετε καμμία κοινωνική ευαισθησία, διότι τώρα δεν υπάρχουν δημοσιονομικά περιθώρια για να κάνετε παροχές! Όταν, όμως, χειροκροτούσε εδώ πέρα όλη η πτέρυγα της Πλειοψηφίας όταν αυξάνατε το αφορολόγητο όριο για τις γονικές παροχές από τις 150.000 στις 800.000 ευρώ ανά γονέα και ανά παιδί, υπήρχαν δημοσιονομικά περιθώρια!

Όταν μειώνατε, κύριε Σκυλακάκη, τον ΕΝΦΙΑ για ακίνητες περιουσίες μεγαλύτερες του ενός εκατομμυρίου –όχι πραγματική, αντικειμενική αξία- ωφελήσατε με 25 εκατομμύρια ευρώ δεκατέσσερις χιλιάδες φορολογούμενους. Αυτοί σας ενδιαφέρουν, οι δεκατέσσερις χιλιάδες, που πολλοί από αυτούς θα έχουν και Cayenne!

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Ζαχαριάδη, σας παρακαλώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Τελειώνω, κύριε Πρόεδρε. Με συγχωρείτε.

Όταν καταργούσατε τον συμπληρωματικό ΕΝΦΙΑ για αντικειμενική αξία από 250.000 ευρώ και πάνω –αντικειμενική, όχι πραγματική, μην μπερδευόμαστε- αυτό είχε μια δημοσιονομική διάσταση 350 εκατομμύρια ευρώ!

Επιλογές, λοιπόν, υπάρχουν. Ιεραρχήσεις υπάρχουν. Προτεραιότητες υπάρχουν. Γι’ αυτό, η χώρα χρειάζεται μία άλλη κυβέρνηση, έναν άλλον Πρωθυπουργό, τον Αλέξη Τσίπρα, για να μπορέσει να σταθεί η κοινωνία όρθια, να ανακάμψει η κοινωνία, να υπάρχει διαφάνεια και λογοδοσία στον δημόσιο βίο.

Σας ευχαριστώ και ευχαριστώ για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Ζαχαριάδη.

Τον λόγο τώρα θα πάρει ο Αναπληρωτής Υπουργός Οικονομικών κ. Σκυλακάκης, προκειμένου να τοποθετηθεί επί της τροπολογίας με γενικό αριθμό 1235 και ειδικό αριθμό 106.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Αντιπρόεδρε, πριν τοποθετηθώ για την τροπολογία που είναι σε μεγάλο βαθμό τεχνική, θα ήθελα να πω δυο λόγια γι’ αυτά που άκουσα από τον αξιότιμο ομιλητή του ΣΥΡΙΖΑ σε σχέση με τα καύσιμα.

Θα ήθελα να πω κατ’ αρχάς το εξής: Κάντε λίγο υπομονή. Η Κυβέρνηση τις επόμενες ημέρες θα παρουσιάσει την πολιτική της και εκεί θα καταλάβετε ποια είναι η διαφορά μεταξύ στοχευμένων πολιτικών και οριζόντιων πολιτικών που δεν λαμβάνουν υπ’ όψιν τους ούτε τις πραγματικές δημοσιονομικές δυνατότητες ούτε και την κοινωνική πραγματικότητα σχετικώς με το πώς χρησιμοποιούνται τα καύσιμα.

Είναι προφανές ότι ο ΣΥΡΙΖΑ έχει ένα ειδικό ενδιαφέρον για τα καύσιμα, γιατί είναι η τελευταία κυβέρνηση που αύξησε τον φόρο επί των καυσίμων. Να θυμίσω ότι την αύξηση την έκανε την Πρωτοχρονιά του 2017 και αυτή αφορούσε και τη βενζίνη και το πετρέλαιο κίνησης. Και το έκανε αυτό, διότι τα είχε κάνει όπως τα είχε κάνει στις διαπραγματεύσεις με τους δανειστές, ενώ δεν υπήρχε τίποτε που να υποχρεώνει τη χώρα να έχει αυξημένους φόρους για τα καύσιμα.

Η σημερινή δημοσιονομική πραγματικότητα είναι μια δύσκολη πραγματικότητα, διότι έχουμε έναν πόλεμο που έχει αλλάξει όλες τις γεωπολιτικές ισορροπίες. Τους προηγούμενους μήνες είχαμε και την απειλή αυτού του πολέμου. Ο πόλεμος αυτός έχει φέρει μια θύελλα ανατιμήσεων τόσο στην ενέργεια, όσο και στα τρόφιμα, όσο και σε άλλες πρώτες ύλες που ήλθαν συμπληρωματικά με τις εισαγόμενες ανατιμήσεις που προκάλεσε η πανδημία.

Θυμίζω, επίσης, ότι από πλευράς δημοσιονομικής ευστάθειας και πειθαρχίας η Αντιπολίτευση μάς ζητούσε να ξοδέψουμε πολύ παραπάνω στη διάρκεια της πρώτης φάσης της πανδημίας. Μιλάμε για κυριολεκτικώς δεκάδες δισεκατομμύρια παραπάνω. Κι ευτυχώς που δεν το κάναμε και έχουμε καταφέρει να μπαίνουμε σε αυτή την καινούργια θύελλα –γιατί, δυστυχώς, αυτή η Κυβέρνηση αντιμετωπίζει τη μία θύελλα μετά την άλλη- έχοντας ταμειακά διαθέσιμα σε μια περίοδο εξαιρετικά δύσκολη και από πλευράς διεθνών επιτοκίων διότι ο πληθωρισμός φέρνει αυξήσεις επιτοκίων, αλλά και από πλευράς πραγματικής αβεβαιότητας που δεν επιτρέπει να έχουμε καθαρή εικόνα για το πώς θα διαμορφωθεί ο προϋπολογισμός.

Να σας γνωρίσω, επίσης, ότι πριν από τον πόλεμο η οικονομία είχε μια καλή πορεία, αποτέλεσμα της οποίας ήταν ότι ανακοίνωσα σήμερα 600 εκατομμύρια επιπλέον φορολογικά έσοδα από αυτά που είχαμε βάλει στον προϋπολογισμό στο δίμηνο Ιανουαρίου - Φεβρουαρίου. Ήταν ένα όχι καλό δίμηνο γιατί είχαμε και πλήγματα από την πανδημία σε αυτό το δίμηνο. Παρ’ όλα αυτά είχαμε μια υπεραπόδοση φορολογικών εσόδων και αυτό μας διευκολύνει να προχωρήσουμε και με σύνεση στη διευκόλυνση, στην ενίσχυση των νοικοκυριών τόσο των ευάλωτων -δεν κατάλαβα γιατί μας κατηγορείτε γιατί βοηθούμε τα ευάλωτα νοικοκυριά- όσο και της μεσαίας τάξης στον βαθμό που αυτό είναι εφικτό.

Να ξέρουμε ότι οι αυξήσεις των διεθνών τιμών στην ενέργεια κάνουν τη χώρα φτωχότερη, διότι η Ελλάδα δεν είναι μια χώρα, που παράγει πετρέλαιο ή φυσικό αέριο και όταν εισάγεις ένα ακριβότερο προϊόν που είναι αναγκαστική η εισαγωγή του -δεν μπορεί μια κοινωνία και μια οικονομία να λειτουργήσει χωρίς καύσιμα, τουλάχιστον στην παρούσα συγκυρία- τότε μειώνεται το ΑΕΠ και πρέπει να κάνουμε λογαριασμό με μειωμένο ΑΕΠ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού)

Τώρα, σε σχέση με τη συγκεκριμένη τροπολογία, για να μην πάρω περισσότερο χρόνο, έχουμε κάποιες ειδικές ρυθμίσεις που διευκολύνουν να προχωρήσει το πρόγραμμα των δανείων, το οποίο έχει εκτός από τα δάνεια που δίνονται στην Ευρωπαϊκή Τράπεζα Επενδύσεων, στην EBRD και τις ελληνικές τράπεζες, έχει και ένα κομμάτι που θα πάει σε νεοφυείς επιχειρήσεις μέσω της Ελληνικής Αναπτυξιακής Τράπεζας και ένα κομμάτι που θα πάει στο «Invest in You». Πρέπει να ρυθμίσουμε το πώς θα γίνει αυτή η συνεργασία. Εδώ μας δίνεται η εξουσιοδότηση για να το κάνουμε αυτό.

Έχουμε ανάγκη να ενεργοποιήσουμε πολύ περισσότερο τη Γενική Γραμματεία Συντονισμού της Προεδρίας της Κυβέρνησης, η οποία έχει την ευθύνη της προώθησης των μεταρρυθμίσεων. Ένα μεγάλο κομμάτι των οροσήμων του Ταμείου Ανάκαμψης αφορά μεταρρυθμίσεις οι οποίες πρέπει να επιτυγχάνονται στην ώρα τους.

Τέλος, δημιουργείται η δυνατότητα να ανοίξουν και δεσμευμένοι πιστευτικοί λογαριασμοί -«escrow accounts» λέγονται- οι οποίοι διευκολύνουν την απορρόφηση με μικρότερο κόστος σε σχέση με τα έργα και τις δράσεις του Ταμείου Ανάκαμψης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Μισό λεπτό μονάχα, κύριε Πρόεδρε.

Να τελειώσω, λέγοντας ότι το Ταμείο Ανάκαμψης είναι ένα πολύ δύσκολο εγχείρημα. Για να έχουμε μια εικόνα, εμείς είμαστε μία από τις τέσσερις χώρες που έχουν καταφέρει να έχουν υποβάλει αίτημα πληρωμής. Αυτό προωθείται και έχει εγκριθεί από την Κομισιόν και περιμένουμε ότι θα εγκριθεί και από την EFC και θα καταβληθεί εντός του Απριλίου. Υπάρχει μεγάλος αριθμός χωρών που δεν έχουν προχωρήσει σε τέτοιο αίτημα. Δεν έχουν καν κάνει επιχειρησιακή σύμβαση με την επιτροπή για να μπορούν να κάνουν αίτημα για την πρώτη δόση. Υπάρχουν ακόμη τρεις-τέσσερις χώρες, αν θυμάμαι καλά, που δεν έχουν καν έγκριση των σχεδίων τους.

Συνεπώς, η Ελλάδα προχωρεί με ταχύτητα και πιστεύω ότι στους επόμενους μήνες θα έχουμε πολύ περισσότερα έργα και δράσεις του Ταμείου Ανάκαμψης. Αυτά τα χρειαζόμαστε γιατί σε αυτή την αβέβαιη φάση οι επενδύσεις αυτές είναι πολύ μεγάλης αξίας και σημασίας.

Η γνώμη μου είναι ότι ειδικά το Ταμείο Ανάκαμψης, επειδή θα διατρέξει τα επόμενα χρόνια, θα χρειαστεί από όλες τις παρατάξεις αυτής της Βουλής και της επόμενης -μια που τελειώνει το 2026 πέραν του χρονικού ορίου αυτής της Βουλής- προσεκτική παρακολούθηση, κριτική όπου χρειάζεται, αλλά και στήριξη γιατί θα έχουμε και δυσκολίες, με μεγαλύτερη το γεγονός ότι ο αυξημένος πληθωρισμός επηρεάζει τους προϋπολογισμούς μας, αυτούς που έχουμε βάλει στο Ταμείο Ανάκαμψης και απαιτεί πολλές φορές αναθεώρηση προϋπολογισμών σε ένα πολύ δύσκολο εργαλείο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θέλω να πάρω τον λόγο επί προσωπικού. Ενημερώστε τον από μεριάς σας να περιμένει.

**ΠΡΟΕΔΡΕΥΩΝ (Αθανάσιος Μπούρας):** Δεν μπορώ εγώ να επιβάλω να περιμένει. Ο Υπουργός εξήγησε. Αν έχετε μια απορία, μπορείτε να ρωτήσετε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Εγώ έχω απορίες, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, ο κ. Καστανίδης θα ήθελε κάτι να σας ρωτήσει.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Δεν έχω δει το κείμενο της τροπολογίας σας γιατί δεν έχει διανεμηθεί ακόμη. Θα ήθελα να ρωτήσω τον κ. Σκυλακάκη το εξής: Η δανειοδότηση από την Ελληνική Αναπτυξιακή Τράπεζα προς ορισμένες επιχειρήσεις μεταξύ των οποίων και οι νεοφυείς επιχειρήσεις όπως είπατε, θα γίνει με τρόπο που δεν θα γνωρίζει η Βουλή, αλλά ζητάτε διά της τροπολογίας σας την εξουσιοδότηση σε εσάς για να ρυθμίσετε τα θέματα; Κατάλαβα σωστά αυτό που είπατε;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Η δανειοδότηση αυτή που είναι μετοχικό κεφάλαιο και εν μέρει δανειοδότηση υπάρχει στο Εθνικό Σχέδιο Ανάκαμψης και αναπτύσσεται. Το Εθνικό Σχέδιο Ανάκαμψης έχει περάσει από τη Βουλή. Μόνο για τα τεχνικά ζητήματα ζητούμε εξουσιοδότηση και όχι για την ουσία του σχετικού...

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Ραγκούση, θέλετε να ρωτήσετε επί των όσων είπε ο Υπουργός;

**ΙΩΑΝΝΗΣ ΡΑΓΚΟΥΣΗΣ:** Όχι, δεν θέλω να ρωτήσω, κύριε Πρόεδρε. Θέλω να απαιτήσω από τον κ. Σκυλακάκη να μείνει στην Αίθουσα του Κοινοβουλίου μέχρι την ώρα που θα διανεμηθεί η τροπολογία και θα μπορέσουν οι Βουλευτές να τη διαβάσουν. Δεν είναι δυνατόν ο κ. Σκυλακάκης να αναπτύσσει την επιχειρηματολογία ή την πληροφόρηση για μια τροπολογία η οποία δεν έχει έρθει στα χέρια μας. Δεν ξέρω μάλιστα, κύριε Πρόεδρε, αν αυτό έχει ξανασυμβεί ποτέ. Εσείς θα ξέρετε καλύτερα από μένα. Μπορεί να έχει ξανασυμβεί, αλλά εν πάση περιπτώσει σε κάθε περίπτωση δεν μπορεί ο κ. Σκυλακάκης να φύγει χωρίς εμείς να έχουμε διαβάσει την τροπολογία.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, δεν μπορεί να έρχεται τελευταία στιγμή λίγο πριν λήξει η συνεδρίαση μια τροπολογία η οποία δεν έχει ακόμη κατατεθεί, να την παρουσιάζει ο Υπουργός, ενώ υπάρχουν κι άλλα νομοσχέδια τις επόμενες ημέρες τα οποία θα έρθουν στην Ολομέλεια. Την Πέμπτη συζητάμε πάλι νομοσχέδιο του Υπουργείου Ανάπτυξης. Δεν γίνεται αυτή τη στιγμή να συζητήσουμε για τέτοια τροπολογία από τη στιγμή που δεν την έχουμε δει. Η Κυβέρνηση μπορεί να τη δει και να την καταθέσει σε επόμενο νομοσχέδιο έγκαιρα για να μπορέσουμε και να τη μελετήσουμε.

**ΠΡΟΕΔΡΕΥΩΝ (Αθανάσιος Μπούρας):** Εγώ έδωσα τον λόγο στον Υπουργό προκειμένου να τοποθετηθεί σε μία τροπολογία η οποία είχε κατατεθεί με γενικό αριθμό 1235 και ειδικό 106.

Κύριε Υπουργέ, έχετε κάποια άλλη τροπολογία;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, είναι άλλη τροπολογία. Η τροπολογία που έχουμε δεν θίγει τέτοια ζητήματα.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, θα διευκρινιστεί. Μην ανησυχείτε.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Συγγνώμη, για ποια τροπολογία μιλάμε;

Εγώ έχω την τροπολογία υπ’ αριθμόν 78/3 του 2022.

Συνεπώς την καταθέτω. Είχα την εντύπωση επειδή με φώναξε ο Πρόεδρος ότι είχε κατατεθεί. Δεν έχω πρόβλημα. Την καταθέτω.

**ΠΡΟΕΔΡΕΥΩΝ (Αθανάσιος Μπούρας):** Τροπολογία με τέτοιον αριθμό, κύριε Υπουργέ, δεν υπάρχει, γιατί είμαστε στο 1235. Να το διευκρινίσουμε. Θερμή παράκληση, όπως την εξέφρασαν και οι συνάδελφοι, να παραμείνετε μέχρι να διευκρινιστεί το θέμα ή να δοθεί η τροπολογία.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Χίλια συγγνώμη. Πρόκειται περί παρεξηγήσεως. Είναι στο ερανιστικό νομοσχέδιο του Υπουργείου Εσωτερικών αυτή. Συνεπώς δεν υπάρχει κάποιο θέμα. Με την ευκαιρία τοποθετήθηκα πολιτικά. Θα πάω στην επιτροπή να τοποθετηθώ επ’ αυτής. Να μην έχετε κανένα άγχος.

**ΠΡΟΕΔΡΕΥΩΝ (Αθανάσιος Μπούρας):** Εγώ είδα στην 1235 ότι αναφέρεστε ως ένας από τους Υπουργούς που υπογράφουν. Δεν πειράζει όμως. Ήταν χρήσιμη η παρουσία σας εδώ γιατί δώσατε κάποιες απαντήσεις.

Ες αύριον τα σπουδαία, κύριε Ραγκούση, όπως λέμε.

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία, ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Ευχαριστώ πολύ.

Κατ’ αρχάς, κύριε Πρόεδρε να ευχηθώ περαστικά στον Πρόεδρο της Βουλής και στην Αντιπρόεδρο της Βουλής και στον Πρωθυπουργό.

Δεύτερον, να εκφράσω τη χαρά μου που ο κ. Σκυλακάκης δεν είναι μηχανικός διότι με την επιχειρηματολογία του κατέρριψε το αεικίνητο. Δηλαδή έχει αύξηση και υπερεκτίμηση μάλιστα των φορολογικών εσόδων, η οικονομία απ’ ό,τι μας έχει πει άριστα, με τρομερούς ρυθμούς ανάπτυξης, όλα είναι καλά, αλλά δεν έχει λεφτά να μειώσει τον φόρο κατανάλωσης καυσίμων!

Πώς γίνεται αυτό το «μαγικό», κύριε Σκυλακάκη; Πώς συνάδουν αυτά τα πράγματα; Και πραγματικά να σας συγχαρώ για την πρόβλεψή σας που κρατήσατε ένα τόσο μεγάλο αποθεματικό και προβλέψατε και τον πόλεμο ως Κυβέρνηση και δεν δώσατε στη δημόσια υγεία τα χρήματα, ώστε να μην πεθάνουν τριάντα χιλιάδες συμπολίτες μας, όπως σας ζητούσε η Αντιπολίτευση και άρα έχετε για να αντιμετωπίσετε την κρίση! Πώς όμως θα την αντιμετωπίσετε την κρίση όταν δεν μειώνετε τον ειδικό φόρο κατανάλωσης; Όλα αυτά τα «μαγικά» που λέτε, θα μας τα εξηγήσετε κάποια στιγμή;

Έρχομαι στο νομοσχέδιο.

Αγαπητές και αγαπητοί συνάδελφοι, αξιότιμε κύριε Αντιπρόεδρε, και με την πρώην ιδιότητά σας του Προέδρου του Συμβουλίου της Επικρατείας θα ήταν απολύτως θεμιτή η διαρκής και συνεχής προσπάθεια εξορθολογισμού του συνολικού πλαισίου παραγωγής έργων και δημοσίων συμβάσεων για να διασφαλιστεί, τόσο η διαφάνεια ισονομία, η ισονομία, η ίση πρόσβαση, οι αρχές του υγιούς ανταγωνισμού, όσο και η αποτελεσματικότητα της δημόσιας διοίκησης.

Σε αυτό το πλαίσιο θα ήταν απόλυτα λογικό να συζητήσουμε και για την ΕΑΑΔΗΣΥ και για την ΑΕΠΠ σε μια προσπάθεια διαχρονική του πολιτικού συστήματος. Ανεξάρτητα από τις πολιτικές διαφωνίες ή τις επιμέρους διαφωνίες νομίζω ότι μέχρι ένα σημείο από όλες τις κυβερνήσεις έγινε μια προσπάθεια για να τονωθούν και οι διαδικασίες και τα συστήματα και η διαφάνεια. Άρα θα ήταν λογικό να συζητήσουμε για την ΕΑΑΔΗΣΥ και για την ΑΕΠΠ.

Επί της αρχής, λοιπόν, επειδή, κύριε Αντιπρόεδρε, υπηρετήσατε τον θεσμό της δικαιοσύνης για δεκαετίες και ήσαστε και στο ανώτατο αξίωμα του Προέδρου του Συμβουλίου της Επικρατείας, θέλω να σας μεταφέρω έναν προβληματισμό. Είχαμε το Brexit. Γνωρίζετε εσείς πάρα πολύ καλά πόσο έχει επηρεάσει το ευρωπαϊκό σύστημα σε μια σειρά από τομείς και στη δικαιοσύνη και στην αύξηση των επιστημονικών επαγγελμάτων και στους θεσμούς του κοινοβουλευτισμού και της δημοκρατίας και της δημόσιας διοίκησης.

Σύμφωνα, λοιπόν, με το ευρωπαϊκό οικοδόμημα, με τον ευρωπαϊκό πολιτισμό, όχι με το αγγλοσαξονικό σύστημα, ποιες αρμοδιότητες της ΕΑΑΔΗΣΥ και της ΑΕΠΠ δεν μπορούν να καλυφθούν από την ανεξάρτητη δικαιοσύνη και χρειάζεται να φέρετε επί της αρχής έναν άλλο νόμο που να συγχωνεύει τις δύο ανεξάρτητες, αλλά όχι συνταγματικά κατοχυρωμένες ανεξάρτητες αρχές;

Και το λέω αυτό γιατί εσείς υπηρετήσατε τον θεσμό της δικαιοσύνης, της ανεξάρτητης δικαιοσύνης.

Το δεύτερο είναι ποιες αρμοδιότητες της ΕΑΑΔΗΣΥ και της ΑΕΠΠ δεν καλύφθηκαν επαρκώς όλα αυτά τα χρόνια. Δηλαδή δεν ακούσαμε την Κυβέρνηση να καταλογίζει αδιαφάνεια, «γκρίζα σημεία», για να προχωρήσει σε ένα τέτοιο θεσμικό πλαίσιο. Και αν θέλαμε να επιταχύνουμε, αν θέλαμε να εξορθολογίσουμε, να τονώσουμε τη διαφάνεια γιατί δεν ιδρύετε ένα ξεχωριστό τμήμα στο Ελεγκτικό Συνέδριο, που είναι το τρίτο ανώτατο δικαστήριο και ένα αντίστοιχο στο Συμβούλιο της Επικρατείας, να θεραπεύσουν αντίστοιχα τη δουλειά των δύο αυτών ανεξάρτητων αρχών; Αν δηλαδή υπάρχουν στον θεσμό της δικαιοσύνης δυσλειτουργίες γιατί δεν είναι καλά στελεχωμένα ή γιατί δεν έχουν τη μηχανογράφηση, την υλικοτεχνική υποδομή κ.λπ. γιατί κάνουμε δύο άλλες δομές και τώρα κάνουμε μια τρίτη; Εμείς παραλάβαμε τη χώρα σε πτώχευση και οι δανειστές ήρθαν και επέβαλαν την ΑΕΠΠ και μάλιστα με έναν τρόπο, που δεν εκπλήρωνε τον σκοπό της, όπως ξέρετε καλύτερα από εμένα, δηλαδή να πας σε μια διαδικασία προδικαστικών προσφυγών και να αποφύγεις τις καθυστερήσεις, δήθεν, της τακτικής δικαιοσύνης στο Συμβούλιο της Επικρατείας. Γιατί και στην ΑΕΠΠ να πήγαινε κάποιος θα μπορούσε στη συνέχεια να προσφύγει στο Σ.τ.Ε. Δεν μπορεί συνταγματικά να το αποφύγει αυτό κανείς. Άρα γιατί δεν κάνουμε μια τέτοια τομή;

Αυτές οι σκέψεις -και όχι μόνο αυτές οι σκέψεις, θα το αναπτύξω και στη συνέχεια- μας οδηγούν στο συμπέρασμα ότι η ενοποίηση δεν γίνεται για να εκπληρώσουμε αυτούς τους θεμιτούς σκοπούς ως πολιτικό σύστημα, από την Κυβέρνηση Μητσοτάκη, αλλά γίνεται για άλλο λόγο. Γίνεται για να ελεγχθεί η διοίκηση της ενοποιημένης ανεξάρτητης αρχής.

Κύριε Αντιπρόεδρε, γνωρίζοντας τη δική σας πορεία στο ανώτερο αξίωμα του Προέδρου του Σ.τ.Ε. και στη συνέχεια, όπως σας έζησα εγώ ως Πρωθυπουργό, τους λίγους μήνες που σας έζησα, τιμήσατε τον επιστημονικό κόσμο και την κοινωνία των πολιτών. Κύριοι συνάδελφοι, στους λίγους μήνες που ο κ. Πικραμμένος ήταν πρωθυπουργός συναντήθηκε δεκάδες φορές και με τους δικηγορικούς συλλόγους και με το Τεχνικό Επιμελητήριο. Νομίζω ότι αυτό οφείλουμε στην Αίθουσα να του το αναγνωρίσουμε. Με αυτή, λοιπόν, την πορεία σάς ρωτώ: γιατί όταν η ίδια η Κυβέρνηση Μητσοτάκη που έχει εσάς ως Αντιπρόεδρο -και το λέω πραγματικά με μια παράκληση νουθεσίας της Κυβέρνησης- καταστρατηγεί την ευρωπαϊκή νομοθεσία, τον ν.4412, και τη λειτουργία των δύο αυτών αρχών, φέρνετε αυτό τον νόμο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, να μου δώσετε λίγο χρόνο γιατί νομίζω ότι είναι πραγματικά κρίσιμο το ερώτημα.

Έχουμε, λοιπόν, την παραβίαση του Ενωσιακού Δικαίου από την Κυβέρνηση σε μια σειρά από νομοθετήματα θεσμικά και διαχειριστικά, έχουμε την παράκαμψη της ΕΑΑΔΗΣΥ. Να σας αναφέρω και να καταθέσω, κύριε Πρόεδρε, μια σειρά από νομοθετήματα, άπειρα νομοθετήματα, που παρακάμπτουν την ΕΑΑΔΗΣΥ. Πώς παρακάμπτουν την ΕΑΑΔΗΣΥ; Την παρακάμπτουν ως ειδική νομοθέτηση: Η υποχρεωτική προσφυγή στη διαδικασία διαπραγμάτευσης χωρίς δημοσίευση ή διακήρυξη του άρθρου 32 του ν. 4412 περίπτωση γ΄, βαφτίστηκε ο επείγων λόγος διά νόμου ανωτέρα βία. Και άρα δεν ζητάει τη γνώμη της ΕΑΑΔΗΣΥ για δισεκατομμύρια αναθέσεις και όχι μόνο για αναθέσεις για τον COVID. Έτσι ανατέθηκε η διώρυγα της Κορίνθου -είναι για τον COVID η διώρυγα της Κορίνθου;-, ο «μεγάλος περίπατος», οι φυσικές καταστροφές του «Ιανού», έργα εκατοντάδων εκατομμυρίων. Και νομίζω ότι υπάρχουν κι άλλοι τρόποι που παρακάμφθηκε η ευρωπαϊκή νομοθεσία, αλλά και ο ρόλος των αρχών.

Θα καταθέσω την ιστοσελίδα του ΚΗΜΔΗΣ. Δεν παρουσιάζει η Κυβέρνηση ούτε τα στατιστικά στοιχεία που πρέπει για τις απευθείας αναθέσεις και τις διαπραγματεύσεις. Έχει κολλήσει στον Ιούνιο του 2019, αγαπητοί συνάδελφοι. Τέτοια διαφάνεια! Και την ίδια στιγμή ούτε ο κ. Καραμανλής απαντάει στον κοινοβουλευτικό έλεγχο ούτε οι άλλοι Υπουργοί όταν αφορά δημόσιες συμβάσεις. Είναι ντροπή για το Κοινοβούλιο δηλαδή αυτό που γίνεται. Θα τα καταθέσω όλα αυτά.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε όμως, κύριε Σπίρτζη. Σήμερα δεν έχουμε κοινοβουλευτικό έλεγχο. Έχουμε να κρίνουμε ένα σχέδιο νόμου.

**ΧΡΗΣΤΟΣ ΣΠΙΡΤΖΗΣ:** Ολοκληρώνω, κύριε Πρόεδρε.

Να πω ένα παράδειγμα, κύριε Πρόεδρε, εκμεταλλευόμενος την εμπειρία σας:

Πατρών - Πύργου. Εμάς μας κατήγγειλε η Νέα Δημοκρατία ότι κάναμε οκτώ διαγωνιστικές διεθνείς διαδικασίες. Ακύρωσε τις συμβάσεις, που είχαν ψαχτεί και λόγω της επικαιρότητας και της «λάσπης» που φάγαμε απ’ ό,τι υπάρχει στη χώρα και στην Ευρώπη και στον πλανήτη. Ήρθε η Κυβέρνηση της Νέας Δημοκρατίας και δεν έκανε διαγωνιστική διαδικασία, έκανε απευθείας ανάθεση. Πώς έκανε απευθείας ανάθεση; Ήρθε μια υπουργική απόφαση της κυβέρνησης Σαμαρά του 2013, που δεν υπήρχε λόγος ύπαρξης πλέον γιατί είχε ολοκληρωθεί ο χρόνος κατασκευής και την κατήργησε με νόμο -θα το καταθέσω και αυτό- και στη συνέχεια έκανε απευθείας ανάθεση με «καπέλο» κατασκευαστικό 114 εκατομμύρια και με «καπέλο» που θα πληρώσει ο λαός της Δυτικής Ελλάδας, 500 εκατομμύρια κατ’ ελάχιστο. Δεν μπορεί αυτή η πρακτική να υπάρχει από την Κυβέρνηση Μητσοτάκη και να έχει εσάς, κύριε Πικραμμένε, αντιπρόεδρο. Δεν γίνεται αυτό το πράγμα.

**ΠΡΟΕΔΡΕΥΩΝ (Αθανάσιος Μπούρας):** Κύριε Σπίρτζη, βάλτε μία τελεία.

**ΧΡΗΣΤΟΣ ΣΠΙΡΤΖΗΣ:** Βάζω μια τελεία παροτρύνοντας το εξής την Κυβέρνηση Μητσοτάκη, το σύνολο της Κυβέρνησης Μητσοτάκη, τον λίγο καιρό που της απομένει να είναι Κυβέρνηση τουλάχιστον ας συμβουλεύεται τον κ. Πικραμμένο, την εμπειρία του, και ας έχει την πορεία του ως προέδρου του Συμβουλίου της Επικρατείας ως παράδειγμα για να μην κάνει τέτοιες νομοθετικές και διαχειριστικές αθλιότητες σαν κι αυτή που έχουμε ζήσει τα δυόμισι χρόνια.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Σπίρτζη.

Τον λόγο ζήτησε και έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ραγκούσης.

Ορίστε κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Σας ευχαριστώ, κύριε Πρόεδρε.

Λίγο πριν το τέλος της συνεδρίασης δεν μπορώ να μην ξεκινήσω από την τοποθέτηση που έκανε προηγουμένως ο κ. Σκυλακάκης, ο οποίος προφανώς μας ανέπτυξε εδώ ένα βασικό σκεπτικό συνολικά της Κυβέρνησης και όχι προσωπικό του, το οποίο βεβαίως δεν νομίζω ότι είναι δύσκολο να καταλάβει κανείς ότι δεν αντέχει σε στοιχειώδη κριτική, για τους εξής λόγους. Διότι δεν είναι ένας ο λόγος, είναι αρκετοί. Πρώτον, νομίζουμε πια ότι πράγματι αφ’ ενός μεν δεν είναι δυνατόν εκπρόσωποι της κυβερνητικής πλειοψηφίας ενός κόμματος που χρεοκόπησε τη χώρα το 2009, που ανάγκασε τον ελληνικό λαό να ζήσει αυτή τη δραματική εμπειρία των μνημονίων, που συνακόλουθα ανάγκασε το σύνολο των κυβερνήσεων μετά το 2009 μέχρι το 2018 να εφαρμόσουν υποχρεωτικά δημοσιονομικές πολιτικές αυστηρές, λιτότητας, μείωσης εισοδημάτων και συντάξεων και αύξησης φόρων, δεν είναι δυνατόν λοιπόν οι εκπρόσωποι αυτού του ίδιου κόμματος να ανεβαίνουν σ’ αυτό το Βήμα το 2022 -ένα κόμμα που μπορεί σήμερα και κυβερνά εκτός μνημονίων χάρη στο ότι η προηγούμενη κυβέρνηση έβγαλε τη χώρα από τα μνημόνια-, να κουνάνε εδώ το δάχτυλο και να λένε «εσείς που αυξήσατε τους φόρους το 2017».

Ναι, και το 2017 αυξήθηκαν οι φόροι και το 2016 και το 2015 και το 2013 και το 2012 και το 2011 και το 2010, γιατί το κόμμα του κ. Σκυλακάκη και του κ. Μητσοτάκη κυριολεκτικά διέλυσε δημοσιονομικά τη χώρα, κατά τρόπο που μόνο, να θυμίσω, το 2009 είχε φτάσει να προκαλέσει ένα πρωτογενές δημοσιονομικό έλλειμμα της τάξης των 24 δισεκατομμυρίων ευρώ, μόνο σε έναν χρόνο. Κι έρχεται εδώ ο κ. Σκυλακάκης και κουνά το δάχτυλο.

Την ίδια στιγμή βεβαίως -αυτός είναι ο δεύτερος λόγος- να λέει η Κυβέρνηση τώρα στο ελληνικό Κοινοβούλιο- γιατί, επαναλαμβάνω, δεν είναι προσωπικό το θέμα- ότι τα φοβερά και τρομερά ταμειακά διαθέσιμα που έχουμε και που εσείς ζητούσαμε να σπαταληθούν είναι που θα μας επιτρέψουν τώρα να κάνουμε τις ανακοινώσεις που πρόκειται να κάνουν τις επόμενες ημέρες και μετά από δυο - τρεις προτάσεις που μεσολάβησαν να λέει «η υπεραπόδοση που είχαμε στην είσπραξη των φόρων κατά 600 εκατομμύρια ευρώ είναι αυτά που μας επιτρέπουν να χρηματοδοτήσουμε τώρα τις αντισταθμιστικές πολιτικές». Δηλαδή μέσα στην ίδια ομιλία το ψέμα να κραυγάζει για την παρουσία του.

Ή υπήρχαν ταμειακά διαθέσιμα λοιπόν, χάρη στη συνετή διαχείριση αυτής της Κυβέρνησης και άρα τότε, γιατί δεν έχουν ήδη εφαρμοστεί αυτές οι πολιτικές στήριξης των ευάλωτων νοικοκυριών, αλλά και των επιχειρήσεων που υποφέρουν απ’ αυτό το δραματικό κύμα ακρίβειας; Ή δεν ισχύει αυτό κι έπρεπε πρώτα να υπάρξει υπεραπόδοση από τους φόρους. Και τι σημαίνει υπεραπόδοση από τους φόρους; Ότι άφησαν χωρίς μείωση τους ειδικούς φόρους κατανάλωσης και τους ειδικούς φόρους στο ρεύμα, προέκυψαν αυτά τα 600 εκατομμύρια, που δεν φαντάζομαι τουλάχιστον αυτό να το ακούσουμε, ότι προήλθαν από τους ιδιοκτήτες των Cayenne.

Φαντάζομαι ότι αυτά τα 600 εκατομμύρια ήρθαν από τη συντριπτική πλειοψηφία των μισθωτών, των συνταξιούχων, των εργαζομένων, των ανέργων, των νέων οι οποίοι χρησιμοποιούν όλο αυτό το χρονικό διάστημα τα ιδιωτικά μέσα που έχουν, είτε μηχανάκια είτε αυτοκίνητα, και καταναλώνοντας τη βενζίνη ή το πετρέλαιο, με αυτούς τους αυξημένους φόρους, ουσιαστικά δημιούργησαν αυτή την υπεραπόδοση στα φορολογικά έσοδα, κατά 600 εκατομμύρια, όπως είπε πριν ο κ. Σκυλακάκης.

Τώρα δεν υπάρχει καμμία αμφιβολία, κυρίες και κύριοι συνάδελφοι, ότι αυτή η Κυβέρνηση έχει άλλες προτεραιότητες από τις προτεραιότητες που θα έπρεπε να έχει σήμερα μια Κυβέρνηση -κατά τη γνώμη μας, μια προοδευτική διακυβέρνηση-, η οποία θα ήθελε, αλλά και πραγματικά θα φρόντιζε, να στηρίξει τα εισοδήματα της συντριπτικής πλειοψηφίας της ελληνικής κοινωνίας.

Όταν μια Κυβέρνηση έχει προτεραιότητα μέσα σε αυτή την κρίση της ακρίβειας, μέσα σε αυτή την κρίση της πανδημίας, να μειώνει τον φόρο στη μεγάλη ακίνητη περιουσία, συγγνώμη, είναι μια Κυβέρνηση με συνειδητές πολιτικές προτεραιότητες, που πράγματι -όχι απλώς το αναφέρουμε και το καταγγέλλουμε, αλλά επιβεβαιώνεται κιόλας- έχει στο μυαλό της πώς θα βοηθήσει τους πλούσιους, τους έχοντες και κατέχοντες.

Όταν η έγνοια της Κυβέρνησης μέσα σε αυτή την κρίση ήταν να καταργήσει τον φόρο στις γονικές παροχές μέχρι 1,5 εκατομμύριο ευρώ, τι να συζητάμε μετά; Τι να συζητάμε μετά και ποια ταμειακά διαθέσιμα; Θα είχαν ταμειακά διαθέσιμα, αν δεν ασκούσαν αυτές τις πολιτικές. Θα υπήρχαν ταμειακά διαθέσιμα, αν δεν είχε αφήσει ο κ. Σκυλακάκης προσωπικά ανεξέλεγκτη τη ροή προς απευθείας αναθέσεις ύψους 7 δισεκατομμυρίων ευρώ σε αμαρτωλές εταιρείες-φαντάσματα, που μόνο και μόνο για να εισπράξουν αυτά τα λεφτά ουσιαστικά το προηγούμενο βράδυ της ανάθεσης, που απόλαυσαν από το κομματικό κράτος της Νέας Δημοκρατίας, ιδρύθηκαν.

Τώρα θα πω δυο λόγια, κατ’ αρχάς απευθυνόμενος σε εσάς, κύριε Αντιπρόεδρε, και λέγοντας ότι θα ήταν πραγματικά μια αλλαγή πορείας, θα ήταν ένα άλλο δείγμα γραφής από την Κυβέρνησή σας, εάν είχατε αποφασίσει να τροποποιήσετε αυτή τη θεμελιώδη επιλογή που έχετε κάνει για το συγκεκριμένο νομοσχέδιο το οποίο εισηγείστε. Δεν την κάνατε.

Η γνώμη μου είναι ότι δεν θα μπορούσατε να την κάνετε, για τον απλούστατο λόγο, κύριε Αντιπρόεδρε, κύριε Πικραμμένε, ότι είσαστε ένα κόμμα στην Κυβέρνηση που έχει μια συγκεκριμένη άποψη και ένα συγκεκριμένο μοντέλο, με βάση το οποίο κυβερνάτε τη χώρα. Έχετε συγκεκριμένες αξίες και αρχές, βάσει των οποίων πορεύεστε, πολιτεύεστε και αυτές είναι οι αντίθετες αξίες και αρχές από τις αρχές και τις αξίες της διαφάνειας και της αξιοκρατίας πρωτίστως.

Μην σας ακούγεται βαρύ, κύριε Αντιπρόεδρε, αυτό, γιατί θα σας θυμίσω ενδεικτικά δύο - τρία από τα δείγματα γραφής της συγκεκριμένης Κυβέρνησης, στην οποία είστε Αντιπρόεδρος.

Είστε ή δεν είστε η Κυβέρνηση, κύριε Πικραμμένε, και είστε ή δεν είστε ο Αντιπρόεδρος αυτής της Κυβέρνησης της οποίας για να διοριστεί διοικητής στην ΕΥΠ, αλλάξατε τον νόμο για να προβλέψετε ότι μπορεί να τοποθετηθεί κάποιος χωρίς καν πτυχίο; Θέλατε σώνει και καλά ως Κυβέρνηση να ορίσετε τον συγκεκριμένο διοικητή, τον κ. Κοντολέοντα ο οποίος αποδείχθηκε ότι δεν είχε πτυχίο και αποφασίσατε να τροποποιήσετε όλο το νομικό και θεσμικό πλαίσιο που διέπει τον τρόπο επιλογής του επικεφαλής της Εθνικής Υπηρεσίας Πληροφοριών, προκειμένου να βάλετε τον εκλεκτό σας.

Μα, αυτό, κύριε Πικραμμένε, θα διδάσκεται στα πανεπιστήμια ως το απόλυτο παράδειγμα της αναξιοκρατίας και της φαυλότητας στη διαχείριση των κρατικών υποθέσεων. Φτάσατε στο σημείο να θεσπίσετε ότι μπορεί να πάει στην ΕΥΠ ένας επικεφαλής χωρίς να έχει πτυχίο, επειδή εσείς θέλατε να προσαρμόσετε τη νομοθεσία στον εκλεκτό σας.

Είναι αλήθεια ή δεν είναι, αγαπητέ κύριε Αντιπρόεδρε, ότι η αρχή για το ξέπλυμα, η αρχή κατά της νομιμοποίησης εσόδων από εγκληματικές δραστηριότητες που από τη σύστασή της ο επικεφαλής της οριζόταν με απόφαση της δικαιοσύνης, την οποία έχετε υπηρετήσει και όπως όλοι συνομολογούν με πραγματικά αξιέπαινο τρόπο και εσείς προσωπικά.

Είναι αλήθεια ή δεν είναι ότι μέχρι να έρθετε εσείς στην Κυβέρνηση, κύριε Πικραμμένε, και να γίνετε εσείς Αντιπρόεδρος αυτής της Κυβέρνησης, στην αρχή τοποθετείτο ο επικεφαλής της αρχής για το ξέπλυμα με απόφαση της δικαιοσύνης, του δικαστικού συμβουλίου, κι ήρθατε και το τροποποιήσατε με νόμο και για πρώτη φορά στην ιστορία της αρχής τοποθετήθηκε με απόφαση της Κυβέρνησης.

Δεν έχει σημασία το πρόσωπο. Μπορεί να είναι ο Θεός ο ίδιος. Σημασία έχει ότι για πρώτη φορά, ενώ η δικαιοσύνη αποφάσιζε ποιος θα είναι επικεφαλής, εσείς ήρθατε και αυτή τη θεσμική παράδοση που είχε δημιουργηθεί στη χώρα μας, κύριε Πικραμμένε, τη «σκοτώσατε» για να αποκτήσετε το δικαίωμα εσείς να ορίζετε τον επικεφαλής.

Συνακόλουθα, κύριε Αντιπρόεδρε, κύριε Πικραμμένε, να εξασφαλίσετε και κάτι ακόμη, ότι για πρώτη φορά στην επιτροπή που ελέγχει τα πόθεν έσχες, άρα και στην επιτροπή που ελέγχει το πόθεν έσχες του Πρωθυπουργού, η πλειοψηφία δεν αποτελείται από ορισμένους και προερχόμενους με αποφάσεις της δικαιοσύνης, αλλά αποτελείται από ορισμένους και προερχόμενους από την Κυβέρνηση, γιατί αλλάξετε την πλειοψηφία μέσα στην επιτροπή πόθεν έσχες, ακριβώς αλλάζοντας τον τρόπο με τον οποίο ορίζεται ο επικεφαλής στην επιτροπή καταπολέμησης του «μαύρου» χρήματος, της Αρχής Καταπολέμησης Νομιμοποίησης Εσόδων από Εγκληματικές Δραστηριότητες.

Και τελειώνω, κύριε Πρόεδρε, με αυτό.

Κι έρχεται τώρα, κύριε Πικραμμένε, το δικό σας νομοσχέδιο. Είδαμε όλοι την προσπάθεια που κάνατε να ανταποκριθείτε στις διάφορες προτάσεις που έγιναν από τα κόμματα της Αντιπολίτευσης, αλλά δεν μπορούσατε να υπερβείτε το θεμελιώδες, το βασικό χαρακτηριστικό που είναι βασικό χαρακτηριστικό του μοντέλου διακυβέρνησης Μητσοτάκη στη χώρα, κύριε Πικραμμένε, γι’ αυτό και δεν αλλάξατε τη συγκεκριμένη διάταξη.

Προσέξτε τώρα ποιο είναι το πρόβλημα. Κατά τη γνώμη μου, αν θέλετε, με όλη την καλοπροαίρετη διάθεση προς εσάς προσωπικά, είναι και ένα θέμα πολύ σοβαρό πια για εσάς προσωπικά, κύριε Αντιπρόεδρε.

Εσείς λοιπόν λέτε ότι «εγώ δεν μπορώ να το αλλάξω, δηλαδή δεν μπορώ να αλλάξω την πρόβλεψη που έχει εισηγηθεί η διοίκηση αυτής της αρχής, η πλειοψηφία του εκτελεστικού συμβουλίου του, να προβλέψω να προέρχεται από μια αυξημένη πλειοψηφία που θα προκύπτει», παραδείγματος χάριν από τη Διάσκεψη των Προέδρων, διότι όπως εξηγήσατε -κατά τη γνώμη σας αυτό-, κάτι τέτοιο απαιτεί την αλλαγή του Κανονισμού της Βουλής.

Τι μένει, όμως, αφού δεν το αλλάζετε αυτό, κύριε Αντιπρόεδρε; Μένει το εξής: Ότι έχετε έρθει στο ελληνικό Κοινοβούλιο και ζητάτε -και σε λίγη ώρα, αν δεν το αλλάξετε εσείς, γιατί οι Βουλευτές της Νέας Δημοκρατίας δεν θα αλλάξουν στάση, δεν έχουμε καμμία αμφιβολία γι’ αυτό- και εισηγείστε, λοιπόν, ένα νομοσχέδιο που προβλέπει ότι η Κυβέρνηση και συγκεκριμένα τρεις Υπουργοί θα αποφασίζουν για τη σύνθεση του συμβουλίου της συγκεκριμένης αρχής και εσείς αυτή την αρχή, κύριε Αντιπρόεδρε, στο άρθρο 1 -και όχι μόνο- τη χαρακτηρίζετε ανεξάρτητη αρχή.

Είναι δυνατόν να θέλετε να βάλετε τελικά έστω και την ύστατη ώρα την υπογραφή σας σε ένα νομοσχέδιο που χαρακτηρίζει ανεξάρτητη μια αρχή, της οποίας η διοίκηση αποφασίζεται αποκλειστικά από την εκάστοτε κυβέρνηση; Εάν ετίθετο το ερώτημα στο Συμβούλιο της Επικρατείας για το τι είναι ανεξαρτησία μιας αρχής, είναι δυνατόν ποτέ ένα δικαστήριο ή ένας απλός, ένας νοήμων άνθρωπος να πει ότι μπορεί να χαρακτηρίζεται ανεξάρτητη μια αρχή της οποίας η διοίκηση αποφασίζεται από την Κυβέρνηση; Η απάντηση είναι προφανώς και όχι.

Άρα κύριε Πικραμμένε, από την ώρα που δεν αλλάζετε την πρόβλεψη για το πώς θα ορίζεται -προσωρινά είπατε, μπορεί να την αλλάξετε στο μέλλον, θα το δούμε αυτό- μέχρι τότε οφείλετε τον όρο ανεξάρτητη αρχή να τον αφαιρέσετε από το νομοσχέδιο. Αλλιώς πρόκειται για μια ακόμη -θα έλεγε κανείς- νομοθετική και κοινοβουλευτική παρωδία, που δεν περιποιεί τιμή σε κανέναν, πόσω μάλλον σε έναν πρώην ανώτατο δικαστικό.

Δεν μπορείτε να λέτε ότι εγώ εισηγούμαι να θεσμοθετηθεί και να ψηφιστεί μια ανεξάρτητη αρχή, αλλά η διοίκησή της να ορίζεται από την Κυβέρνηση. Μπορεί να ορίζεται από την Κυβέρνηση; Ναι, βεβαίως, μια αρχή, αυτή, μια ενιαία αρχή. Μπορεί να είναι μια Ενιαία Αρχή Δημοσίων Συμβάσεων. Δεν μπορεί, όμως, αυτή να έχει στο σκοπό της, όπως σκοπός του παρόντος, να είναι η δημιουργία μιας ενιαίας ανεξάρτητης αρχής ούτε μπορεί να λέει ότι στο άρθρο 2 αντικείμενο του παρόντος νόμου είναι η συγκρότηση της Ενιαίας Αρχής Δημοσίων Συμβάσεων και η διασφάλιση της λειτουργικής και οικονομικής ανεξαρτησίας.

Άρα κύριε Πικραμμένε, αφού δεν αλλάζετε τον τρόπο επιλογής της διοίκησης της Ενιαίας Αρχής Δημοσίων Συμβάσεων, τουλάχιστον οφείλετε για λόγους σεβασμού νομίζω πάνω απ’ όλα στο Κοινοβούλιο να αφαιρέσετε τους όρους «ανεξάρτητη αρχή» μέχρι να αλλάξετε την πρόβλεψη, όπως έχετε πει.

Αυτά ήθελα να πω και σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε τον κ. Ραγκούση.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Αντιπρόεδρε, έχετε τον λόγο.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κύριε Ραγκούση, δεν θα απαντήσω επί της ουσίας. Επιφυλάσσομαι να απαντήσω επί της ουσίας στην ομιλία μου. Εκείνο που θα ήθελα να πω τώρα, επειδή αναφερθήκατε σε εισαγγελίες και διορισμούς εισαγγελιών και στο πόθεν έσχες, δεν είναι δυνατόν να ορίζεται δικαστικός λειτουργός από άλλο όργανο εκτός από το δικαστικό συμβούλιο. Αυτό δεν γίνεται συνταγματικά.

Άρα ή οι αρχές για τις οποίες μιλάτε δεν είναι δικαστικές αρχές ή ορίζονται από δικαστικό όργανο. Δεν υπάρχει τέτοιο, όπως λένε, testing non datur.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Ραγκούση, έχετε τον λόγο για να διευκρινίσετε.

**ΙΩΑΝΝΗΣ ΡΑΓΚΟΥΣΗΣ:** Τώρα δεν το θυμάστε, κύριε Πικραμμένε. Ανθρώπινο είναι αυτό. Θα έχετε τον χρόνο όταν φύγετε από δω να το δείτε.

Στην αρχή για την καταπολέμηση του μαύρου χρήματος -να το λέω έτσι για να συνεννοούμαστε εύκολα- προβλεπόταν μέχρι -αν θυμάμαι καλά πέρυσι τέτοια εποχή έφερε η Κυβέρνηση την αλλαγή;- ότι ο επικεφαλής της ήταν δικαστικός εν ενεργεία και προφανώς γι’ αυτόν τον λόγο εδιορίζετο από το δικαστικό συμβούλιο.

Και τι ήρθε η Κυβέρνησή σας, αγαπητέ κύριε Πικραμμένε, και έκανε για πρώτη φορά στην ιστορία αυτού του πολύ κρίσιμου θεσμού για τη διαφάνεια, για την πάταξη της διαφθοράς, για το δημόσιο συμφέρον και ούτω καθεξής; Τι έκανε για πρώτη φορά; Λέει ότι μπορεί να είναι δικαστικός και θα ορίζεται, βεβαίως από το δικαστικό συμβούλιο, διότι, όπως είπατε τώρα δεν μπορεί να γίνει διαφορετικά, αλλά μπορεί για πρώτη φορά και να είναι συνταξιούχος δικαστικός να ορίζεται από την Κυβέρνηση. Και αυτό κάνατε. Αλλάξατε, λοιπόν, τον νόμο και αμέσως μετά φέρατε ως επικεφαλής -επαναλαμβάνω δεν είναι προσωπικό το θέμα, ανεξαρτήτως ποιον εισηγηθήκατε- έναν πρώην δικαστικό που τον όρισε η Κυβέρνηση. Για πρώτη φορά δεν τον όρισε η δικαιοσύνη. Και έτσι, λοιπόν, και στην επιτροπή για το πόθεν έσχες απέκτησαν τα πρόσωπα που δεν ορίζονται από τη δικαιοσύνη, αλλά από την Κυβέρνηση, πλειοψηφία.

Και αυτά, κύριε Πικραμένε, τα έχει κάνει η Κυβέρνηση Κυριάκου Μητσοτάκη, της οποίας εσείς, αλλά και η ιστορία ξέρει, ότι ήσασταν Αντιπρόεδρος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Καστανίδη, έχετε τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Αντιπρόεδρε, θα σας παρακαλέσω να μην συγκαταλεχθείτε ανάμεσα σε αυτούς που πήραν νομοθετικές πρωτοβουλίες που δεν βοηθούν το έργο των ανεξάρτητων αρχών.

Δυστυχώς, υπάρχουν δύο παρεμβάσεις από την Κυβέρνησή σας σε βάρος της ανεξαρτησίας συγκεκριμένων αρχών. Αιφνιδίως εισηγείστε τροπολογία μια μέρα πριν περίπου από έναν χρόνο και αλλάζετε το καθεστώς επιλογής της ηγεσίας του Ανώτατου Συμβουλίου Επιλογής Προσωπικού και λίγο αργότερα με νέα αιφνίδια τροπολογία αλλάζετε το αρχικό καθεστώς επιλογής της ηγεσίας που είχα ιδρύσει, της Ανεξάρτητης Αρχής για το Ξέπλυμα του Βρώμικου Χρήματος, επικεφαλής της οποίας ήταν Αντεισαγγελεύς του Αρείου Πάγου με απόφαση του Ανωτάτου Δικαστικού Συμβουλίου. Προσθέσατε με διάταξη του Υπουργού Δικαιοσύνης ότι μπορεί και επί τιμή εισαγγελικός λειτουργός να επιλέγεται, μετά από πρόταση του Υπουργού Δικαιοσύνης και του Υπουργού των Οικονομικών.

Σήμερα κάνετε μια νέα προσθήκη. Σε λίγο στη δευτερολογία μου θα σας εξηγήσω τι έχει γίνει με την Αρχή Δημοσίων Συμβάσεων και γιατί πρέπει να επικυρώσουμε τη δυνατότητα της πιο αντικειμενικής και αδιάβλητης διαδικασίας στην επιλογή της ηγεσίας της ανεξάρτητης αρχής.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Καστανίδη.

Τώρα τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ένα ερώτημα έχω για αρχή: Αλήθεια, πόσο ανεξάρτητη είναι η δικαιοσύνη; Μιλάμε για άλλη εξουσία με βάση το Σύνταγμα. Ποιος ορίζει την ηγεσία της δικαιοσύνης; Οι κυβερνήσεις, οι εκάστοτε κυβερνήσεις κάθε φορά. Και όταν το ΚΚΕ έλεγε ότι δεν πρέπει να γίνεται αυτό, αλλά να εκλέγεται η ηγεσία της δικαιοσύνης και στην πρόσφατη συνταγματική Αναθεώρηση, τι είπατε όλα τα κόμματα; Είπατε «όχι».

Εσείς προσωπικά μπορείτε να είπατε ότι θέλετε, κύριε Καστανίδη, αλλά το κόμμα σας είπε «όχι» και αυτό έχει καταγραφεί. Και το λέω αυτό γιατί πραγματικά μας γεννάται ένα ερώτημα: Αλήθεια, πόσο ανεξάρτητες μπορεί να είναι αυτές οι αρχές, ανεξάρτητα από τον τρόπο ορισμού τους; Δηλαδή, από τι είναι ανεξάρτητες; Είναι ανεξάρτητες από το νομοθετικό πλαίσιο μέσα στο οποίο λειτουργούν; Όχι. Το νομοθετικό πλαίσιο λειτουργίας τους είναι αντιδραστικό; Βεβαίως, γιατί εξυπηρετεί τα συμφέροντα κατά κύριο λόγο της αστικής τάξης, της άρχουσας τάξης της χώρας μας και είναι σε βάρος της ικανοποίησης των λαϊκών αναγκών.

Άρα έχουμε ένα δοσμένο πλαίσιο, αντιδραστικό, μέσα στο οποίο λειτουργούν οι συγκεκριμένες επιτροπές. Έχουμε τις κατευθύνσεις της Ευρωπαϊκής Ένωσης. Μπορούν να ξεφύγουν από αυτές; Όχι.

Έτσι, λοιπόν, είναι πρόσχημα η όλη συζήτηση η οποία γίνεται. Επί της ουσίας από τι ανεξάρτητες; Είναι ανεξάρτητες από τις ανάγκες των εργαζομένων και του λαού αυτές οι επιτροπές και επί της ουσίας δεν έχουν τίποτα παρά μια μεταβίβαση της ευθύνης από μεριάς της εκάστοτε κυβέρνησης στις λεγόμενες αυτές ανεξάρτητες αρχές για να χάνεται έτσι ο βασικός υπεύθυνος.

Ποιος φταίει για την κατάσταση στη ραδιοφωνία και στην τηλεόραση; Το ΕΣΡ, η ανεξάρτητη αρχή. Αυτό φταίει. Ποιος φταίει για την κατάσταση που επικρατεί με τη μονοπώληση της αγοράς; Η Επιτροπή Ανταγωνισμού φταίει. Ποιος φταίει για το ένα; Η όποια ανεξάρτητη επιτροπή. Άσε που σε κάποιες από αυτές, όπως ο Συνήγορος του Πολίτη, η όποια έκφραση γνώμης κάνει, δεν έχει κανένα αποτέλεσμα πρακτικό. Είναι μια έκφραση απλά γνώμης, που άμα θέλει την παίρνει υπ’ όψιν της η κυβέρνηση ή η δικαιοσύνη ή όχι. Γιατί δεν έχει και τη δυνατότητα να την επιβάλει τη συγκεκριμένη άποψη.

Έτσι, λοιπόν, βλέπουμε ότι όλη αυτή η συζήτηση η οποία γίνεται και η διαπάλη η οποία υπάρχει για τον τρόπο ορισμού της διοίκησης προσπαθεί να καλλιεργήσει αυταπάτες, πρώτα και κύρια γιατί μπορεί στο δοσμένο κοινωνικοοικονομικό σύστημα να υπάρξει διαφάνεια, να υπάρξει τρόπος που θα αποτρέπει την εκδήλωση σκανδάλων, άρα και τη διαφθορά. Όσες επιτροπές -από οποιονδήποτε και αν ορίστηκαν- κάνετε, αυτό δεν πρόκειται να το πετύχετε. Γιατί μέχρι τώρα οι επιτροπές οι οποίες αλλιώς ορίζονταν οι διοικήσεις τους, απέτρεψαν την εμφάνιση σκανδάλων; Ήταν σύννομες οι όποιες συμβάσεις έγιναν; Σύννομες προς τι; Προς ένα πλαίσιο που είπαμε ότι είναι αντιδραστικό, που εξυπηρετεί τους επιχειρηματικούς ομίλους.

Έτσι, λοιπόν, εμείς λέμε καθαρά ότι ούτε η προηγούμενη λειτουργία αυτών των επιτροπών απέτρεψε τη διαπλοκή, ούτε βεβαίως και η σημερινή, η καινούργια που δημιουργεί σήμερα η Κυβέρνηση της Νέας Δημοκρατίας, πολύ περισσότερο μπορεί να αποτρέψει τη διαπλοκή. Γιατί η διαπλοκή βρίσκεται μέσα στο DNA του συστήματος και δεν μπορεί από αυτό να απαλλαγεί, από τη στιγμή που όλο το σύνολο του νομοθετικού πλαισίου εξυπηρετεί τα συμφέροντα των επιχειρηματικών ομίλων, που η πολυνομία, η οποία υπάρχει, δεν μπορεί να αναιρέσει αυτό το έδαφος πάνω στο οποίο αναπτύσσεται η διαπλοκή.

Αλήθεια, δεν είναι διαπλοκή ανάμεσα στο κεφάλαιο, στους κεφαλαιοκράτες και στο πολιτικό προσωπικό μια σειρά νομοθετικές πράξεις της σημερινής Κυβέρνησης, το πώς θα διευθετεί τον χρόνο εργασίας; Με βάση -λέει- τις ανάγκες των επιχειρηματικών ομίλων και στον κάλαθο των αχρήστων οι ανάγκες των εργαζόμενων. Ποιον εξυπηρετεί αυτή η ρύθμιση; Τους επιχειρηματικούς ομίλους. Δεν είναι έκφραση διαπλοκής ανάμεσα στο πολιτικό προσωπικό και στην άρχουσα τάξη η απαγόρευση των απεργιών επί της ουσίας που έκανε η κυβέρνηση του ΣΥΡΙΖΑ και τη διατηρεί η σημερινή Κυβέρνηση της Νέας Δημοκρατίας; Η φορολογική ασυδοσία την οποία έχουν οι επιχειρηματικοί όμιλοι και πολύ μεγάλα τμήματα του κεφαλαίου τι είναι; Δεν είναι σκάνδαλο για τον λαό που αγκομαχά με τη συσσώρευση των φόρων που καλείται να πληρώσει; Εκτός και αν οι λέξεις έχουν χάσει το νόημά τους.

Από αυτή την άποψη ό,τι εργαλείο και να αξιοποιηθεί, είτε αυτό είναι διαγωνισμός, είτε είναι ανάθεση απευθείας, είτε είναι παραχώρηση, είτε είναι σύμβαση, είτε είναι σύμπραξη ανάμεσα σε δημόσιο και ιδιωτικό τομέα, όλες αυτές οι μορφές έχουν σε μεγαλύτερο ή μικρότερο βαθμό περιθώρια για να καλλιεργηθεί η διαφθορά, η διαπλοκή και τα σκάνδαλα. Από αυτή την άποψη θέλετε ακριβώς να καλλιεργήσετε αυταπάτες, αλλά και από την άλλη μεριά να συγκαλύψετε τον χαρακτήρα. Τον χαρακτήρα, δηλαδή, που σημαίνει έργα για ποιον;

Έτσι, λοιπόν, ανεξάρτητα αν γίνονται τα έργα με περισσότερο ή λιγότερη διαφάνεια, με περισσότερο ή λιγότερο νομιμότητα είναι φανερό ότι τα έργα τα οποία μπαίνουν σε προτεραιότητα είναι αυτά που ικανοποιούν τις ανάγκες των επιχειρηματικών ομίλων. Το Ταμείο Ανάκαμψης και Ανθεκτικότητας τέτοιου είδους έργα και υποδομές θα χρηματοδοτήσει, δηλαδή τις απαραίτητες υποδομές για την πράσινη και την ψηφιακή μετάβαση, για να διαμορφωθεί το απαραίτητο ευνοϊκό έδαφος σε δίκτυα και υποδομές να μπορούν να αναπτυχθούν οι συγκεκριμένες επενδύσεις, ενώ αντίθετα άλλου είδους υποδομές που είναι απαραίτητες για τη βελτίωση των συνθηκών διαβίωσης των λαϊκών στρωμάτων δεν πρόκειται να χρηματοδοτηθούν, όπως είναι για παράδειγμα η ολοκληρωμένη αντιπλημμυρική προστασία, τα έργα αντισεισμικής θωράκισης, η αντιπυρική προστασία. Αυτά δεν εντάσσονται στο συγκεκριμένο πλαίσιο.

Από αυτή την άποψη θέλετε να συγκαλύψετε και κάτι άλλο ακόμα, όχι μόνο τις προτεραιότητες και τον χαρακτήρα των έργων, αλλά και το γεγονός ότι το αστικό κράτος διαχρονικά από την πρώτη στιγμή της ύπαρξής τι κάνει; Πουλάει φθηνά στους επιχειρηματικούς ομίλους και αγοράζει πολύ ακριβά. Αλήθεια, η ιδιωτικοποίηση της «ΤΡΑΙΝΟΣΕ» που έκανε ο ΣΥΡΙΖΑ αντανακλούσε την πραγματική αξία της επιχείρησης; Όχι βέβαια, γιατί με αυτόν τον τρόπο, η κάτω της αξίας εκποίηση της «ΤΡΑΙΝΟΣΕ» διευκόλυνε την ιταλική πολυεθνική να βάλει μικρό κεφάλαιο για να έχει μεγαλύτερο ποσοστό κέρδους. Έτσι δεν γίνεται πάντα σε όλες τις ιδιωτικοποιήσεις; Αυτό έγινε από όλες τις κυβερνήσεις. Πώς αγοράζουν οι κυβερνήσεις πάντοτε; Είναι πολύ υψηλότερες οι τιμές όλων των προμηθειών πέραν από αυτές που ισχύουν ακόμη, όχι μόνο στη χονδρική αγορά, στη χονδρεμπορική, αλλά ακόμη και στη λιανική αγορά. Γιατί με αυτόν τον τρόπο χρηματοδοτούν άμεσα τους επιχειρηματικούς ομίλους, τονώνοντας με έναν ακόμη τρόπο την κερδοφορία τους, πέρα από όλους τους υπόλοιπους τρόπους.

Από αυτή την άποψη ούτε η διαφάνεια, ούτε η νομιμότητα μπορεί να αναιρέσει το γεγονός ότι ο λαός πληρώνει με διάφορους τρόπους, για να μπορέσει να κερδίσει το κεφάλαιο με διαμεσολαβητή το αστικό κράτος και μάλιστα σε μια περίοδο όπου επί της ουσίας όχι μόνο στενάζει, αλλά δεν μπορεί να τα φέρει βόλτα από την τεράστια ακρίβεια την οποία έχει να αντιμετωπίσει, η οποία τσακίζει ακόμη περισσότερο το ήδη τσακισμένο λαϊκό εισόδημα, τσακισμένο λόγω όλων των πολιτικών που έχουν εφαρμοστεί μέχρι τώρα.

Και βεβαίως η εκτόξευση της ακρίβειας οφείλεται στην εκδήλωση του πολέμου, λόγω της εισβολής της Ρωσίας στην Ουκρανία, αλλά η άνοδος της τιμής των καυσίμων και της ενέργειας το προηγούμενο διάστημα πού οφείλονταν; Δεν οφείλονταν στην όξυνση των ανταγωνισμών ανάμεσα στα ιμπεριαλιστικά κέντρα που οδήγησαν στην εισβολή της Ρωσίας στην Ουκρανία; Βεβαίως. Και από αυτή την άποψη η ενεργητική εμπλοκή της χώρας μας σε αυτούς τους ιμπεριαλιστικούς οργανισμούς και σχεδιασμούς έχει οδηγήσει ακριβώς τον λαό να πληρώνει πανάκριβα την ενέργεια και τα καύσιμα.

Έτσι, λοιπόν, το κόστος της εμπλοκής της χώρας μας στους ιμπεριαλιστικούς ανταγωνισμούς στο όνομα της γεωστρατηγικής αναβάθμισης της άρχουσας τάξης το πληρώνει πολύ ακριβά, πανάκριβα ο ελληνικός λαός. Αυτό τώρα δεν σχετίζεται μόνο με τον πόλεμο, αλλά σχετίζεται και κάτω από τις συνθήκες της ιμπεριαλιστικής ειρήνης με το πιστόλι στον κρόταφο, που ο πόλεμος αποτελεί τη μετεξέλιξη της ίδιας πολιτικής με πιο βίαιο τρόπο.

Δεν είναι έτσι το ζήτημα με την εξέλιξη στην ενέργεια; Δηλαδή, τα προηγούμενα χρόνια όλα αυτά τα μέτρα τα οποία εφάρμοσε το σύνολο των κυβερνήσεων με κατεύθυνση της Ευρωπαϊκής Ένωσης για απελευθέρωση της αγοράς ενέργειας για την πράσινη μετάβαση, δεν οδήγησαν στις σημερινές συνθήκες εκτόξευσης της τιμής της ενέργειας; Η υπερφορολόγηση, τα τέλη ρύπων, το χρηματιστήριο ενέργειας, τι αποφάσεις ήταν; Για να διαμορφώσουν ακριβώς το περιβάλλον, να αναπτυχθεί η επιχειρηματική δραστηριότητα και τα αρπακτικά της ενέργειας στον τομέα αυτό. Για να διασφαλιστεί η κερδοφορία τους. Απ’ αυτό, λοιπόν, το έδαφος και με βάση αυτά, ακόμη και αυτά τα όποια λέει η Κυβέρνηση ότι θα εξαγγείλει μετά από πολύ χρόνο, γιατί ήδη έχει πληρώσει πανάκριβα ο λαός το κόστος των καυσίμων δεν είναι τίποτα άλλο παρά ασπιρίνες και μάλιστα στο ίδιο το πλαίσιο το αντιδραστικό της αναδιανομής, της φτώχειας σε όλο και περισσότερους. Γιατί οι λιγότερο φτωχοί θα κληθούν να πληρώσουν για τους εξαθλιωμένους. Γιατί εκεί οδηγεί τα περί στοχευμένων μέτρων αντιμετώπισης της ακρίβειας.

Και απ’ αυτή την άποψη εμείς το λέμε καθαρά, πρέπει όσο το δυνατόν συντομότερα με την πάλη του ο λαός να βάλει φραγμό. Να απαιτήσει εδώ και τώρα την άμεση απεμπλοκή της χώρας μας από αυτούς τους ιμπεριαλιστικούς σχεδιασμούς.

Βεβαίως στη σημερινή συζήτηση ο Κοινοβουλευτικός Εκπρόσωπος του ΠΑΣΟΚ μας κούνησε το δάχτυλο δίνοντας για ακόμη μια φορά εξετάσεις υποταγής στους αμερικανο-νατοϊκούς ιμπεριαλιστικούς σχεδιασμούς καταγγέλλοντας τις κινητοποιήσεις που γίνονται ενάντια στην εισβολή της Ρωσίας και ενάντια στους ιμπεριαλιστικούς ανταγωνισμούς. Και βεβαίως δεν μας κάνει αυτό εντύπωση. Γιατί το ΠΑΣΟΚ, σήμερα ΚΙΝΑΛ, είναι δοκιμασμένο κόμμα. Είναι δοκιμασμένο όταν το 1999 έδωσε τα εδάφη της χώρας μας για να μπορέσει να εκδηλωθεί η συμβολή των Αμερικανών και του ΝΑΤΟ στη Γιουγκοσλαβία με τις βάσεις να παίζουν ενεργητικό ρόλο προς αυτό.

Από αυτή την άποψη εμείς το λέμε καθαρά. Η άμεση απεμπλοκή της χώρας μας από τους ιμπεριαλιστικούς σχεδιασμούς και η αποδυνάμωση και των δύο πόλων του ιμπεριαλισμού μπορεί να αντιμετωπίσει τη δύσκολη κατάσταση συνδεδεμένη με την πάλη για συνολικότερες ρήξεις και ανατροπές που βεβαίως αφ’ ενός θα οδηγήσουν σε μια ανακούφιση στις σημερινές συνθήκες τα λαϊκά στρώματα αλλά και από την άλλη μεριά θα ανοίξουν τον δρόμο για την ελπιδοφόρα προοπτική. Γιατί η ελπίδα δεν βρίσκεται στους διάφορους σωτήρες που έχουν δώσει ήδη εξετάσεις στην εφαρμογή της αντιλαϊκής και ταξικής πολιτικής.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Καραθανασόπουλο.

Τον λόγο θα πάρουν τώρα με ανάποδη σειρά. Ο κ. Αντιπρόεδρος θα κλείσει τη συνεδρίαση. Η κ. Κομνηνάκα θέλει να δευτερολογήσει;

**ΜΑΡΙΑ ΚΟΜΝΗΝΑΚΑ:** Όχι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο ειδικός αγορητής του Κινήματος Αλλαγής, ο κ. Καστανίδης, για τη δευτερολογία του.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κύριε Πρόεδρε.

Ακούω συχνά την Κυβέρνηση να επαίρεται για τον τρόπο με τον οποίον διαχειρίζεται τις κρίσεις. Άκουσα σήμερα και τον κ. Σκυλακάκη. Είναι τόσοι οι θρίαμβοι της Κυβέρνησης, κύριε Αντιπρόεδρε, που μου έρχεται στο μυαλό η περίφημη διατύπωση ανεξάρτητου παράγοντος ότι τα ελληνικά νοικοκυριά θα αντιμετωπίσουν το κύμα ακρίβειας στην ενέργεια και στο ρεύμα, διότι έχουν ισχυρές αποταμιεύσεις. Επειδή τέτοιου είδους σκέψεις μπορεί να δημιουργούν τη χλεύη, προσπαθώ συνήθως να αντιμετωπίζω με πιο επιστημονικό τρόπο τις θέσεις της Κυβέρνησης.

Σύμφωνα με τα στοιχεία της Κομισιόν, η Ελλάδα είχε μια από τις μεγαλύτερες επεκτατικές πολιτικές στη διάρκεια της πανδημίας. Δεν μιλώ μόνο για άμεσες χρηματοδοτήσεις από την Κυβέρνηση, μιλώ και για δανειοδοτήσεις και για αναστολές πληρωμών. Παρά την επεκτατική αυτή πολιτική, λέει η Κομισιόν, δεκαπέντε άλλες χώρες της Ευρωπαϊκής Ένωσης που δαπάνησαν πολύ λιγότερα κατά τη διάρκεια της κρίσης κατάφεραν εντός του 2021 να αναπληρώσουν όλες τις οικονομικές απώλειες εξαιτίας της κρίσης. Η Ελλάδα, αν θα το καταφέρει αυτό, θα είναι μέσα στο 2023, πράγμα που σημαίνει ότι η διαχείριση του χρήματος από την πλευρά της Νέας Δημοκρατίας, για να χρησιμοποιήσω πολύ κομψή έκφραση, ήταν τουλάχιστον ανεπιτυχής.

Τώρα, κύριε Πρόεδρε, επιτρέψτε μου να σχολιάσω μερικά θέματα που αφορούν όσα συζητήσαμε μέχρι τώρα. Είπα προηγουμένως, κύριε Αντιπρόεδρε, ότι έχει αρκετά αρνητικά παραδείγματα η παρούσα Κυβέρνηση επεμβάσεων στη λειτουργία των ανεξάρτητων αρχών. Ας προστατέψουμε σήμερα τη νέα αρχή δημοσίων συμβάσεων, επιλέγοντας έναν διαφορετικό τρόπο με τον οποίο αναδεικνύεται η ηγεσία της. Θα διαχειριστεί δισεκατομμύρια ευρώ, επαναλαμβάνω, με τη μορφή των ελέγχων, ελέγχου της νομιμότητας και της διαφάνειας. Κομματικά υποδεικνυόμενοι πρόεδροι και μέλη του εκτελεστικού συμβουλίου, όπως προβλέπεται τώρα, δεν θα αποτελέσουν, ασπίδα προστασίας για το πολιτικό σύστημα και για τους σημερινούς διαχειριστές της κυβερνητικής πολιτικής. Αυτό σας παρακαλώ να το θυμάστε. Δεν θα αποτελέσουν ασπίδα. Θα βρεθούν πολλοί σημερινοί διαχειριστές της κυβερνητικής εξουσίας σε δύσκολη θέση. Και σας καλώ γι’ αυτό, με την εμπειρία που μπορεί να διαθέτει ένας άνθρωπος που διέτρεξε ικανό χρόνο μέσα στο ελληνικό Κοινοβούλιο, να με ακούσετε.

Τώρα θα σας αφηγηθώ μια μικρή ιστορία. Όταν επιτέλους το 2011 συστήθηκε με τον ν.4013 η Εθνική Ανεξάρτητη Αρχή Δημοσίων Συμβάσεων, προβλέφθηκε, η επιλογή της ηγεσίας της να γίνεται σύμφωνα με το 101α΄ του Συντάγματος, από τη Διάσκεψη των Προέδρων με ομοφωνία ή πλειοψηφία τεσσάρων πέμπτων. Και για λόγους αναγκαίας και επιβαλλόμενης ταχύτητας είχε προβλεφθεί, κατ’ εξαίρεση, μία φορά να γίνει από το Υπουργικό Συμβούλιο, γιατί έπρεπε να συσταθεί, να συγκροτηθεί η ανεξάρτητη αρχή.

Κύριε Αντιπρόεδρε, το Υπουργικό Συμβούλιο του ΠΑΣΟΚ ουδέποτε έκανε επιλογή προσώπων. Δεν πρόλαβε. Τον Σεπτέμβριο του 2011 ψηφίστηκε ο σχετικός νόμος, σε ένα μήνα τον Οκτώβριο του 2011 είχαμε τα δραματικά γεγονότα ενώπιον του Προέδρου της Δημοκρατίας, του αείμνηστου Κάρολου Παπούλια. Υπό συνθήκες κοινωνικής, οικονομικής και πολιτικής κρίσης, η κυβέρνηση τότε του ΠΑΣΟΚ αποφάσισε τη διεξαγωγή δημοψηφίσματος. Και σε λίγες μέρες ανετράπη.

Η πρώτη επιλογή προσώπου, με πράξη του Υπουργικού Συμβουλίου, έγινε το 2012, όταν πια δεν κυβερνούσε το ΠΑΣΟΚ και έγινε στο πρόσωπο του έγκριτου Εισαγγελέα κ. Βασίλειου Φλωρίδη.

Το 2013 ο κ. Χατζηδάκης, τότε Υπουργός Ανταγωνιστικότητας, χωρίς να θυμάται τίποτε για την αναγκαία μεταβολή του Κανονισμού της Βουλής, επιλέγει τον κ. Ράικο ως επικεφαλής της ΕΑΑΔΗΣΥ, πάλι με πράξη του Υπουργικού Συμβουλίου, μετά από πρόταση δική του. Κατά τον ίδιο τρόπο, ο επόμενος πρόεδρος επιλέγεται και πάλι με πράξη του Υπουργικού Συμβουλίου, για να φθάσουμε στο σήμερα.

Κύριε Αντιπρόεδρε, να πειστώ ότι έχετε την καλύτερη διάθεση να τροποποιηθεί πρώτα ο Κανονισμός της Βουλής και μετά να εισηγηθείτε τη σχετική ρύθμιση, παρά το γεγονός ότι αυτό είναι αξιοπερίεργο. Ποιος σας εγγυάται ότι θα είσαστε εσείς αύριο Αντιπρόεδρος, ότι αύριο θα είσαστε εσείς και η Κυβέρνησή σας και δεν θα πάμε, κατά το ίδιο παράδειγμα όταν όλοι θα ξεχνούν ποια είναι η στοιχειώδης υποχρέωση διαφάνειας στην επιλογή της ηγεσίας;

Γι’ αυτό ακριβώς εγώ και το κόμμα μου σας προτείναμε από την πρώτη στιγμή να υπάρχει μια ελάχιστη εγγύηση. Και αυτή είναι να ορίσουμε ότι η διατύπωση γνώμης από την Επιτροπή Θεσμών και Διαφάνειας στηρίζεται σε απόφαση ενισχυμένης πλειοψηφίας των 3/5 των μελών της. Τουλάχιστον η οποιαδήποτε κυβέρνηση να είναι υποχρεωμένη να συζητήσει με τα υπόλοιπα πολιτικά κόμματα για να καταλήξουν στην επιλογή των καλύτερων. Δεν θα το θελήσετε; Μακάρι να μας διαψεύσετε κατά την απάντησή σας. Φοβάμαι ότι δεν θα το θελήσετε ως Κυβέρνηση.

Κλείνω, κύριε Πρόεδρε με δύο σύντομες παρατηρήσεις. Σας είχα πει ότι υπάρχει ένα θέμα ασυμβίβαστου ανάμεσα σε κάποιο μέλος της αρχής που θα είναι υπεύθυνος, παραδείγματος χάριν, για δειγματοληπτικό έλεγχο και του ίδιου μέλους της αρχής, αν ενδεχομένως συμμετάσχει σε κλιμάκιο. Πρέπει να υπάρχει ασυμβίβαστο.

Και επίσης, πάρτε μία πρόνοια για τους ασκούμενους δικηγόρους. Οι ασκούμενοι δικηγόροι θα πρέπει να έχουν τη δυνατότητα άσκησης όχι μόνο στο γραφείο του Νομικού Συμβούλου του Κράτους στο πλαίσιο της λειτουργίας της νέας Ενιαίας Αρχής Δημοσίων Συμβάσεων, αλλά και σε όλη τη νομική της υπηρεσία. Ελπίζω έστω και την ύστατη στιγμή να υπάρξει ανταπόκριση από την πλευρά της Κυβέρνησης στο θέμα της επιλογής της ηγεσίας της Αρχής Δημοσίων Συμβάσεων, για να διαμορφωθεί ευρύτερη πλειοψηφία. Ειδάλλως είναι γνωστή η θέση την οποία διατύπωσα κατά την πρωτολογία μου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Καστανίδη.

Η κ. Μπακαδήμα, ειδική αγορήτρια του ΜέΡΑ25 έχει τον λόγο για τη δευτερολογία της.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριε Αντιπρόεδρε, κύριε Υπουργέ, θα σταθώ μόνο σε ορισμένα πολύ σύντομα σχόλια για την τροπολογία του Υπουργείου Δικαιοσύνης.

Πραγματικά, βλέπουμε με την τροπολογία που φέρνετε να δημιουργείτε έναν μηχανισμό fast track πλειστηριασμών. Λέει η ίδια η Ένωση Δικαστών και Εισαγγελέων σε υπόμνημά της πως «θα έχουμε τεράστια καθυστέρηση στην έκδοση των αποφάσεων των υπερχρεωμένων νοικοκυριών και στις εκκρεμείς ποινικές υποθέσεις που ήδη χειρίζονται οι πταισματοδίκες», που έρχεστε να φορτώσετε με ακόμη περισσότερο έργο.

Χρησιμοποιείτε δυστυχώς, κυρίες και κύριοι της Συμπολίτευσης, την παρούσα χρονική περίοδο, με έναν πόλεμο σε εξέλιξη και με μια πανδημία που προσπαθούμε να ξεπεράσουμε δύο χρόνια τώρα, για να μην ακούσουν οι πολίτες, οι συμπολίτες μας τι νομοθετείτε.

Το είπα και το πρωί, θα κλείσω με αυτό το σχόλιο. Η ενεργοποίηση του «ΗΡΑΚΛΗ» και ο πτωχευτικός νόμος ήταν σαφέστατα προάγγελοι του νομοθετήματος που φέρατε σήμερα της ενοποίησης των ανεξάρτητων αρχών, φυσικά παρέα με την τροπολογία του Υπουργείου Δικαιοσύνης. Δυστυχώς με επιβεβαιώσατε με τον χειρότερο τρόπο, πραγματικά δείχνοντας πως σας ενδιαφέρει να είναι ικανοποιημένη η ολιγαρχία που θα βάλει χέρι στις δημόσιες συμβάσεις, αφήνοντας τους ασθενέστερους συμπολίτες μας στο έλεος των αρπακτικών ταμείων και των τραπεζών.

Θα ήθελα να σας ζητήσω έστω και τώρα να αποσύρετε την τροπολογία, γιατί πραγματικά δείχνει τον τρόπο και τη στόχευση που έχετε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κυρία Μπακαδήμα.

Υπάρχει κάποιος άλλος συνάδελφος που θέλει τον λόγο;

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Χατζηγιαννάκη.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Εν τάχει, κύριε Πρόεδρε, γιατί είχαμε τη δυνατότητα και στις επιτροπές και σήμερα στην Ολομέλεια, η αλήθεια είναι, να εκθέσουμε αναλυτικά και τις απόψεις και να κάνουμε όπως είπα και στην πρωτολογία μου έναν γόνιμο διάλογο.

Θα σταθώ μόνο στο ζήτημα της επιλογής όπως καταλαβαίνετε, γιατί αυτό πλέον είναι το μείζον. Νομίζω ότι παρά το γεγονός ότι έγινε μία πολύ σημαντική προσπάθεια και εκ μέρους σας και εκ μέρους όλων των κομμάτων της Αντιπολίτευσης, το καθένα με τις δικές του απόψεις, και των φορέων οι οποίοι εκλήθησαν και συμμετείχαν στη διαβούλευση πριν εισαχθεί στο Κοινοβούλιο, εδώ με την επιλογή που κάνετε αδικείτε το ίδιο σας το νομοθέτημα, γιατί πράγματι όλη η διαδικασία και η σημασία του συγκεκριμένου νομοσχεδίου θα άξιζε να τύχει μεγαλύτερης αποδοχής από την κοινοβουλευτική Πλειοψηφία.

Δυστυχώς, όμως μας δένονται τα χέρια για έναν επιπρόσθετο λόγο. Σας το είπε ο κ. Σπίρτζης που γνωρίζετε ότι ήταν εκ των εισηγητών του ν.4412, παρ’ ότι τα συγκεκριμένα άρθρα του που αφορούσαν την σύσταση της ΑΕΠΠ ήταν του Υπουργείου Δικαιοσύνης και το Υπουργείο Ανάπτυξης ήταν το επισπεύδον υπουργείο που είχε φέρει τον συγκεκριμένο νόμο.

Η πραγματικότητα είναι ότι εμείς νομοθετήσαμε με τον ν.4412 τη συγκεκριμένη επιλογή που κάνατε. Το κάναμε υπό τη σπάθη, κάτω από την πίεση των δανειστών τότε. Δεν ήταν μία επιλογή την οποία πρέπει και τώρα που είμαστε εκτός μνημονίου να συνεχίσουμε. Νομίζω ότι πρέπει να επιτύχουμε τη θεσμική θωράκιση αυτής της αρχής και είναι πολύ σημαντικό. Θα συμφωνήσω απόλυτα με τον τρόπο που εξέθεσε πριν ο κ. Καστανίδης. Μπορείτε να το βάλετε και τώρα, επειδή δεν έχει γίνει η τροποποίηση ακόμα. Και να δεχτώ εγώ αυτό που είπατε, ότι περιμένετε πρώτα να αλλάξει ο Κανονισμός της Βουλής και μετά να έρθετε να νομοθετήσετε.

Εγώ θα σας το αντέστρεφα. Να νομοθετήσουμε σήμερα που έχουμε αυτή την ευκαιρία και δείχνουμε τον τόνο και τη διάθεση που έχουμε για την καινούργια αρχή και όταν έρθει η τροποποίηση του Κανονισμού μπορεί να έρθει και να επικυρώσει και η επόμενη -γιατί προφανώς τώρα θα είναι πάρα πολύ δύσκολο, δεν νομίζω να φέρετε την τροποποίηση του Κανονισμού- να γίνει με τον τρόπο που πρέπει να γίνει και να θωρακιστεί η αξιοπιστία και η όποια ανεξαρτησία της συγκεκριμένης αρχής.

Αυτό είναι μια πρόταση, η οποία νομίζω ότι μπορεί να σταθεί. Θα δείξει τον τόνο και νομίζω θα διευκολύνει και όλα τα κόμματα της Αντιπολίτευσης να συνεχίσουμε αυτό που ξεκινήσαμε, με μια διάθεση να λύσουμε ένα πρόβλημα, το οποίο πράγματι υπάρχει. Νομίζω ότι και με τη στάση μας δείξαμε ότι δεν έχουμε καμμία στείρα αντιπολιτευτική διάθεση, παρά το γεγονός ότι είμαστε εξαιρετικά επιφυλακτικοί για τη δράση της Κυβέρνησης Μητσοτάκη.

Τα εξέθεσα και στην πρωτολογία μου αναλυτικά πώς λειτουργεί, πώς αντιλαμβάνεται το δημόσιο χρήμα, πώς αντιλαμβάνεται τις δημόσιες συμβάσεις και πώς αντιλαμβάνεται και όλο το πλέγμα της διαχείρισης των θεσμών και πώς αυτούς, δυστυχώς, τους έχει παραβιάσει πάρα πολλές φορές.

Παρ’ όλα αυτά, μπορεί αυτό το νομοσχέδιο να είναι μια εξαίρεση και πρέπει να αποτελέσει μια εξαίρεση της μέχρι τώρα πορείας της Κυβέρνησης Μητσοτάκη.

Κλείνω με το εξής. Δεν ξέρω αν το θεωρείτε σκόπιμο, έστω και σε αυτή τη φάση ίσως, επειδή υπάρχει ένα ζήτημα με τα μέλη των δύο Αρχών που έχει λήξει η θητεία τους και παραμένουν. Δεν ξέρω αν το κρίνετε σκόπιμο ή αν το έχετε δει. Εγώ το θέτω μήπως μπορούμε τώρα να κάνουμε μια προσθήκη. Δεν ξέρω αν στη μεταβατική περίοδο μέχρι τον διορισμό όλων των μελών θα μπορούσε να δοθεί και δυνατότητα όχι μόνο στα μέλη που το έχετε προβλέψει, που συνεχίζεται η θητεία τους μέχρι τη λήξη της θητείας και μετά θα μπορούν με τη διαδικασία που είναι για τα άλλα μέλη, να παραμείνουν ως μέλη. Μήπως θα ήταν σκόπιμο, όχι αν θα μπορούσαμε, για να έχουμε μεγαλύτερη επάρκεια στα μέλη και άρα, να εκπληρώσουν και τους σκοπούς που θέλουμε της αρχής και αυτοί που συνεχίζουν να παραμείνουν; Αυτό το θέτω ως προβληματισμό, εκτός αν το έχετε μελετήσει και δεν υπάρξει πρόβλημα στη μεταβατική αυτή περίοδο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Πριν δώσω τον λόγο στην κ. Μάνη, θα δώσω τον λόγο στον Υφυπουργό Δικαιοσύνης, στον κ. Κώτσηρα, που θέλει να κάνει κάποια διευκρίνιση.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Επειδή, κύριε Πρόεδρε, εδώ είναι η κοινοβουλευτική διαδικασία και πρέπει να ξέρουμε τουλάχιστον να λέμε την πραγματικότητα, άκουσα την κ. Μπακαδήμα να αναφέρεται στην τροπολογία του Υπουργείου Δικαιοσύνης για fast track πλειστηριασμούς. Είπε και κάτι άλλο που δεν το κατάλαβα.

Η τροπολογία έχει δέκα άρθρα. Ήρθε και ο κύριος Υπουργός νωρίτερα και την παρουσίασε και έγιναν και οι ερωτήσεις από τους παρισταμένους συναδέλφους. Αφορά άρθρα που διευκολύνουν την καθημερινότητα βάσει του Κώδικα Πολιτικής Δικονομίας. Έχει άρθρο που αφορά στην ενίσχυση των κτηματολογικών γραφείων με δικηγόρους, ώστε να αποσυμφορηθεί η κατάσταση και να ενισχυθούν και οι δικηγόροι -και οι νεότεροι ακόμη δικηγόροι- από όλη αυτή τη διαδικασία.

Στο κομμάτι που σχετίζεται με τον ν.3869, αφορά σε κατανομή στην ουσία ειρηνοδικείων και πταισματοδικών με βάση τις ανάγκες του δικαστηρίου με απόφαση της διοίκησης του δικαστηρίου. Δεν υπάρχει πρόβλεψη ούτε για πλειστηριασμούς, ούτε για fast track, ούτε για κάτι άλλο. Διότι μας ακούει ο κόσμος και καλό είναι να μη μένουμε σε εντυπώσεις.

Και αν θέλετε να πάρουμε πίσω την τροπολογία, όλα αυτά τα οποία διευκολύνουν τη νομική καθημερινότητα, όλα αυτά που αφορούν στον διαγωνισμό των νέων δικηγόρων, των ασκουμένων, συμπεριλαμβάνονται στο αίτημά σας;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, μπορώ να έχω τον λόγο για μισό λεπτό;

**ΠΡΟΕΔΡΕΥΩΝ (Αθανάσιος Μπούρας):** Μην ανοίγουμε τώρα διάλογο! Είναι δύσκολο.

Κύριε Καστανίδη, παρ’ όλα αυτά...

**ΧΑΡΑΛΑΜΠΟΣ ΚΑΣΤΑΝΙΔΗΣ:** Για τον κ. Κώτσηρα.

**ΠΡΟΕΔΡΕΥΩΝ (Αθανάσιος Μπούρας):** Το κατάλαβα. Ορίστε, τι θέλετε να ρωτήσετε;

**ΧΑΡΑΛΑΜΠΟΣ ΚΑΣΤΑΝΙΔΗΣ:** Όχι να ρωτήσω, κύριε Πρόεδρε.

Κύριε Υπουργέ, η τροπολογία την οποία καταθέσατε περιλαμβάνει άρθρα τα οποία είναι σωστά, γιατί επιλύουν δικονομικά κυρίως ζητήματα και ζητήματα προθεσμιών και είμαστε σύμφωνοι να υπερψηφιστεί, αλλά υπάρχει το άρθρο 6 σε ό,τι αφορά την κατανομή ιδιαίτερα των δόκιμων ειρηνοδικών.

Εμένα δεν με απασχολεί τι είπε η διοικητική ολομέλεια του Αρείου Πάγου αυτή την ώρα. Με απασχολεί το γεγονός ότι οι δόκιμοι ειρηνοδίκες κατανέμονται όλοι στην ενιαία πια Περιφέρεια Αττικής για την άσκησή τους και δεν ξέρω αν αυτό είναι χρήσιμο, διότι υπάρχουν και άλλα δικαστήρια της χώρας που θα ήταν χρήσιμο να βοηθηθούν από τους δόκιμους ειρηνοδίκες κατά το χρονικό διάστημα της ασκήσεώς τους.

Αυτή είναι μια παρατήρηση. Μας κάνει σκεπτικούς για τη συγκεκριμένη ρύθμιση.

**ΠΡΟΕΔΡΕΥΩΝ (Αθανάσιος Μπούρας):** Έγινε κατανοητό, κύριε Καστανίδη.

**ΦΩΤΕΙΝΗ ΜΠΑΚΑΔΗΜΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κυρία Μπακαδήμα, αν θέλετε κάτι, όχι να φέρετε αντίρρηση. Έχετε άλλη άποψη. Ο Υπουργός εξέφρασε κάτι άλλο. Να σας δώσω τον λόγο μόνο αν θέλετε να διευκρινίσετε κάτι.

Ορίστε, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Κύριε Υπουργέ, θα συμφωνήσω μαζί σας πως μας ακούει ο κόσμος, γι’ αυτό λοιπόν διευκρινιστικά και μόνο θα διαβάσω από το υπόμνημα της Ένωσης Δικαστών και Εισαγγελέων το συγκεκριμένο σημείο.

Αναφέρουν, λοιπόν, πως η τροπολογία που φέρνετε θα επιφέρει τεράστια καθυστέρηση στην έκδοση των αποφάσεων των υπερχρεωμένων νοικοκυριών. Αυτό είπα πριν. Από εκεί και πέρα, δεν θα μπω στο πολιτικό. Το λύσαμε, το συζητήσαμε. Το σχόλιο που ήθελα να κάνω ήταν ακριβώς αυτό, το διευκρινιστικό.

Ευχαριστώ, κύριε Πρόεδρε.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, ορίστε, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Αντελήφθην από την τοποθέτησή σας ότι εσείς επιθυμείτε την περαιτέρω επιβράδυνση τέτοιων περιπτώσεων λόγω της κατάστασης, εκτός αν δεν κατάλαβα καλά.

Εδώ το θέμα αφορά μόνο στην κατανομή των δικαστηρίων για τη διευκόλυνση εκδίκασης τέτοιων υποθέσεων. Δεν αφορά κάποιο άλλο ζήτημα ουσίας. Ως εκ τούτου, θεωρώ ότι δεν έχει μάλλον γίνει αντιληπτό από το ΜέΡΑ25 το περιεχόμενο της συγκεκριμένης διάταξης.

Έθεσε ο κ. Καστανίδης προηγουμένως κάποια επιμέρους ζητήματα που αφορούν στην εφετειακή περιφέρεια και τυχόν το ζήτημα των ασκούμενων, αλλά αυτό το θέμα που θέσατε, που είναι θέμα ουσίας, περί πλειστηριασμών και επιτάχυνσης, αντιφάσκει με την τοποθέτησή σας τώρα. Διότι, αν πράγματι επιβαρύνονται, δεν τίθεται και κανένα θέμα περαιτέρω δικονομικής εξέλιξης της υπόθεσης, αν πράγματι ισχύει αυτό που λέτε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και θα ολοκληρώσουμε τις δευτερολογίες των εισηγητών και ειδικών αγορητών με την εισηγήτρια της Νέας Δημοκρατίας, την κ. Άννα Μάνη-Παπαδημητρίου.

Ορίστε, έχετε τον λόγο.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Ομολογώ, κυρίες και κύριοι συνάδελφοι, ότι σήμερα ανέμενα διαφορετική στάση από τα κόμματα της Αντιπολίτευσης, τα οποία είχαν διατυπώσει επιφύλαξη κατά τις συνεδριάσεις της επιτροπής μας.

Συγκεκριμένα, περίμενα ότι θα τοποθετηθούν θετικά υπέρ του νομοσχεδίου. Και αυτό για δύο λόγους: Αφ’ ενός, διότι όλοι οι εκπρόσωποι των φορέων τοποθετήθηκαν ξεκάθαρα θετικά απέναντι στο νομοσχέδιο και είναι κάτι που θα πρέπει να το λάβουμε υπ’ όψιν και αφ’ ετέρου, διότι οι περισσότερες προτάσεις των συναδέλφων της Αντιπολίτευσης έγιναν δεκτές από τον κύριο Αντιπρόεδρο. Αν ήταν οκτώ ή εννιά -μπορεί να κάνω λάθος- οι προτάσεις σας, οι επτά έγιναν σίγουρα δεκτές. Για τη μία που δεν έγινε δεκτή εξήγησε ο κύριος Αντιπρόεδρος για ποιους αντικειμενικούς λόγους δεν είναι δυνατόν να γίνει δεκτή.

Περαιτέρω, μου προκάλεσε εντύπωση η επιχειρηματολογία των συναδέλφων της Αξιωματικής Αντιπολίτευσης, οι οποίοι προκειμένου να καταψηφίσουν το νομοσχέδιο, επικαλέστηκαν τη διάταξη που αφορά στη διαδικασία επιλογής της ηγεσίας της αρχής.

Θα τους παραπέμψω, κατ’ αρχάς, στη δική τους διάταξη, στον νόμο του ΣΥΡΙΖΑ του 2016, τον ν.4412, στο άρθρο 348 παράγραφος 4. Και φυσικά, δεν αποτελεί επιχείρημα ότι μέχρι το 2019, που ήταν κυβέρνηση ο ΣΥΡΙΖΑ, δεν άλλαξε τη σχετική διάταξη που αφορά στη διαδικασία επιλογής της ηγεσίας της αρχής.

Περαιτέρω, ο κύριος Αντιπρόεδρος, ο οποίος έχει τη νομοθετική πρωτοβουλία, διαβεβαίωσε το Σώμα ότι μετά τη σχετική τροποποίηση του Κανονισμού της Βουλής, θα ακολουθήσει μεταρρύθμιση της διάταξης που αφορά στη διαδικασία επιλογής της ηγεσίας της αρχής. Γι’ αυτό μάλιστα και στο σχετικό άρθρο, το άρθρο 5 του νομοσχεδίου, παραπέμπει ευθέως στον Κανονισμό της Βουλής.

Και αντιλαμβανόμαστε όλοι, κυρίες και κύριοι συνάδελφοι, ότι σήμερα, σε αυτό το στάδιο και με την παρούσα διαδικασία, δεν είναι νομοθετικά ορθό να υπάρξει στο νομοσχέδιο πρόβλεψη, «δέσμευση» ότι θα τροποποιηθεί ο Κανονισμός της Βουλής.

Σε κάθε περίπτωση, θα επαναλάβω ότι από το περιεχόμενο και τις διατάξεις του νομοσχεδίου παρέχονται όλα τα εχέγγυα για την ανεξαρτησία της αρχής. Και ενδεικτικά θα αναφέρω το άρθρο 4 και το σημείο όπου η αρχή δεν υπόκειται σε κανέναν κυβερνητικό έλεγχο ή σε έλεγχο άλλων διοικητικών αρχών παρά μόνο σε κοινοβουλευτικό έλεγχο, καθώς επίσης και στον κατασταλτικό έλεγχο του Ελεγκτικού Συνεδρίου.

Κλείνοντας, να υπενθυμίσω ότι είναι ένα νομοσχέδιο το οποίο είναι αποτέλεσμα εργασίας, κατ’ αρχάς, του ιδίου του Αντιπροέδρου, του κ. Πικραμμένου, με πάρα πολλές γνώσεις και μεγάλη εμπειρία στα θέματα αυτά, ότι είναι αποτέλεσμα εργασίας νομοπαρασκευαστικής επιτροπής, η οποία είχε συγκροτηθεί από έγκριτους επιστήμονες και τέλος, ότι στην έκθεση της Επιστημονικής Υπηρεσίας της Βουλής, την οποία έχουμε στα χέρια μας, δεν υπάρχει καμμία σχετική παρατήρηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Μάνη.

Τον λόγο έχει τώρα ο Αντιπρόεδρος της Κυβέρνησης κ. Παναγιώτης Πικραμμένος, που με την τοποθέτησή του θα ολοκληρωθεί η σημερινή πολύωρη συνεδρίαση της Βουλής.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κύριε Πρόεδρε, επειδή αναφέρθηκε και από άλλους ομιλητές, εγώ θα ήθελα να αρχίσω εκφράζοντας την συμπαράστασή μου -και τη συμπαράσταση όλων μας πιστεύω- στον αναιτιολόγητα δοκιμαζόμενο λαό της Ουκρανίας ο οποίος υπέστη μία εισβολή. Αμφισβητούνται αυτή τη στιγμή οι διεθνείς συνθήκες. Αμφισβητούνται σύνορα κατοχυρωμένα εδώ και πολλά χρόνια.

Και θα ήθελα να πω -αυτό αποτελεί δική μου προσωπική γνώμη- ότι, εν τέλει, αμφισβητείται αυτή τη στιγμή η δυνατότητα επιβίωσης της δημοκρατίας δυτικού τύπου. Διότι διερωτώμαι ως πότε οι δυτικές δημοκρατίες σε έναν τέτοιου είδους πόλεμο ο οποίος μπορεί να εξελιχθεί να γίνεται με όλων των ειδών τα μέσα θα μπορούν να αμύνονται μόνο με οικονομικά αντίποινα. Αυτό είναι ένα μεγάλο ερώτημα, στο οποίο ελπίζω να μην χρειαστεί σύντομα να δοθεί απάντηση, αλλά να λυθούν τα προβλήματα με άλλον τρόπο.

Είχα τη χαρά να παρακολουθήσω μια πολύ μεγάλη και έντονη σε αρκετά σημεία συζήτηση, η οποία πήγε και σε προβλήματα και σε απόψεις πέραν του νομοσχεδίου.

Θα ήθελα, λοιπόν, να αρχίσω λέγοντας ότι η αρμοδιότητα την οποία έχω πάρει από τον Πρωθυπουργό, αλλά και η οδηγία που μου έχει δώσει είναι να συμμαζέψω το τοπίο των ανεξάρτητων αρχών.

Το τοπίο των ανεξάρτητων αρχών, όπως αυτή τη στιγμή υπάρχει, είναι ένα άναρχο τοπίο. Και αυτό δεν το λέω εγώ, το λένε διαπρεπείς και πολύ γνωστοί συγγραφείς και καθηγητές του Δημοσίου Δικαίου. Αυτές οι αρχές έχουν θεσμοθετηθεί σε διαφορετικούς χρόνους, από διαφορετικές κυβερνήσεις, για διαφορετικούς σκοπούς. Έχουν προικιστεί με διαφορετικούς ισολογισμούς και με προσωπικό. Είναι ανισοβαρείς, ξοδεύουν πολλά χρήματα -με ρώτησαν το ποσό, δεν ξέρω ποιο είναι το ποσό- χρησιμοποιούν κτήρια δημόσια. Και πραγματικά, υπάρχει ένα καθεστώς το οποίο αυτή τη στιγμή πριν από όλα πρέπει να νοικοκυρευτεί. Αυτή είναι η δουλειά μου και αυτό είναι το οποίο θα προσπαθήσω να κάνω και αυτή είναι η πρώτη μου προσπάθεια που επιχειρώ με αυτό το νομοσχέδιο.

Γιατί αρχίσαμε από αυτές τις αρχές; Αρχίσαμε από αυτές τις αρχές, διότι η δυσλειτουργία της ΑΕΠΠ κινδύνευε και κινδυνεύει να τινάξει στον αέρα όλη τη διαδικασία των δημοσίων συμβάσεων, τη στιγμή μάλιστα που έχουμε τη μεγαλύτερη ανάγκη για έναν γρήγορο και αντικειμενικό έλεγχο των δημοσίων συμβάσεων λόγω του Ταμείου Ανάκαμψης, όπως όλοι γνωρίζετε.

Εν όψει, λοιπόν, της ανάγκης αυτής, αρχίσαμε από αυτό το νομοσχέδιο. Και επειδή πραγματικά δεν υπήρχε ουσιαστικός λόγος ύπαρξης δύο διαφορετικών αρχών, αποφασίσαμε για λειτουργικούς λόγους να ενοποιήσουμε αυτές τις αρχές, χωρίς να διαταράξουμε στο ελάχιστο ούτε τις αρμοδιότητες τις οποίες είχαν και εξακολουθούν να έχουν ούτε τα θέματα του προσωπικού τους.

Θα ήθελα και πάλι να τονίσω, παρ’ όλο που ελέχθη προηγουμένως, ότι ο νόμος αυτός, αν ψηφιστεί, θέτει απλά ένα νέο πλαίσιο λειτουργίας. Από δω και πέρα αρχίζει η δύσκολη δουλειά. Η ΑΕΠΠ είναι υποστελεχωμένη και βλέπω και τη διάθεση στελέχη να την εγκαταλείπουν το ένα μετά το άλλο. Αυτό, λοιπόν, ακριβώς θέλουμε να αναστρέψουμε.

Κύριε Χατζηγιαννάκη, μια που το φέρνει η κουβέντα, θέλω να σας διαβεβαιώσω ότι η προσπάθεια θα είναι το επιστημονικό προσωπικό να ασχολείται με τα θέματα για τα οποία έχει αρμοδιότητα και όχι να ασχολείται με άλλα θέματα, όπως είχε γίνει με την προηγούμενη κατάσταση η οποία υπήρχε.

Καθίσταται, λοιπόν, νομίζω από μόνο του προφανές ότι την Κυβέρνηση την ενδιαφέρει πριν απ’ όλα η κατάλληλη στελέχωση αυτής της νέας αρχής. Εάν αυτή η νέα αρχή δεν στελεχωθεί κατάλληλα και δεν μπορέσει να αποδώσει έργο, σημαίνει ότι εγώ έχω αποτύχει στη δουλειά μου. Εγώ ο ίδιος είμαι ο πρώτος ο οποίος πρέπει να φροντίσω αυτή η αρχή να στελεχωθεί με τους κατάλληλους ανθρώπους και αυτή είναι η προσπάθειά μου. Και να ξέρετε ότι δεν είναι καθόλου εύκολη δουλειά. Και θα σας ζητήσω, εάν έχετε συγκεκριμένες προτάσεις για τη στελέχωση της αρχής, να μου τις πείτε και θα τις ακούσω. Ειλικρινά σας το λέω. Δεν λέω ότι θα τις αποδεχθώ άνευ ετέρου. Λέω, όμως, ότι θα τις ακούσω σοβαρά, διότι αυτό θέλουμε.

Και αυτό, λοιπόν, με φέρνει τώρα στην κουβέντα της επιλογής η οποία κέρδισε και το μεγαλύτερο βάρος της σημερινής συζήτησης. Θα έλεγα τι σημαίνει «ανεξαρτησία» και τι σημαίνει «ανεξάρτητες αρχές». Στο φιλοσοφικό ερώτημα «Τι έχετε στο μυαλό σας, τι είναι στη ζωή αυτή ανεξάρτητο; Υπάρχει κάτι το οποίο είναι ανεξάρτητο από οτιδήποτε άλλο, να μην εξαρτώμεθα από πουθενά;», εγώ φιλοσοφικά σκεπτόμενος λέω ότι τα πάντα είναι εξαρτημένα από κάτι άλλο.

Όταν λέμε, λοιπόν, «ανεξάρτητες αρχές» τι εννοούμε; Οι ανεξάρτητες αρχές θεσπίστηκαν πριν από είκοσι-τριάντα χρόνια. Υπήρξαν κατ’ εξοχήν ένα γαλλικό μοντέλο το οποίο δοκιμάστηκε και δοκιμάζεται στην πορεία και με το οποίο οι Γάλλοι κυρίως θέλησαν να πουν ότι σε ορισμένους ευαίσθητους τομείς καλύτερα ορισμένα πράγματα να μην τα κάνει η δημόσια διοίκηση ή τα Υπουργεία, αλλά να βάζουμε ανθρώπους με μεγαλύτερα εχέγγυα ανεξαρτησίας και αμεροληψίας, ώστε να έχουμε καλύτερα αποτελέσματα. Αυτό είναι οι ανεξάρτητες αρχές.

Και θα έλεγα ότι αδικείτε τη λειτουργία των ανεξάρτητων αρχών στην Ελλάδα -πολλές εκ των οποίων είναι πολύ σημαντικές για την οικονομική ζωή του τόπου, όπως είναι η Αρχή του Ανταγωνισμού ή αυτή τη στιγμή η Αρχή της Ενέργειας- λέγοντας χωρίς μεγάλη περίσκεψη ότι δεν είναι ανεξάρτητη ή δεν είναι αμερόληπτη. Εγώ έχω παραδείγματα αρχών που έχουν υψώσει το ανάστημά τους όταν έπρεπε να το κάνουν αυτό το πράγμα.

Εκτός αυτού, θα πω και κάτι άλλο, αντικειμενικό εντελώς. Πρώτα απ’ όλα, ο χρόνος που επιλέγεται το προεδρείο των ανεξαρτήτων αρχών δεν συμπίπτει με τον χρόνο της κυβερνητικής θητείας. Άρα, δεν εξαρτώνται από κάποια κυβέρνηση.

Δεύτερον, επιλέγονται ακριβώς για να κάνουν καλά τη δουλειά τους. Στη δουλειά τους, όμως, αυτή υπόκεινται σε δικαστικό έλεγχο. Εγώ ως πρώην Πρόεδρος του Συμβουλίου της Επικρατείας ποτέ δεν θέλησα να πάω προέδρος σε ανεξάρτητη αρχή. Και γιατί δεν θέλησα; Διότι δεν θα ήθελα ποτέ να έρθει το Συμβούλιο της Επικρατείας και να μου ακυρώσει μία απόφαση, πράγμα από το οποίο κινδύνευα σοβαρά, διότι πολλές αποφάσεις των ανεξαρτήτων αρχών έχουν ακυρωθεί από το Συμβούλιο της Επικρατείας.

Και επειδή μιλήσατε για αδικία, θα πω ότι ίσως με αδικείτε κι εμένα και επιτρέψτε μου, ίσως αδικείτε και τον εαυτό σας. Γιατί το λέω αυτό; Διότι ενώ κατ’ ουσία συμφωνούμε, διαφωνούμε στη διαδικασία. Τι μου ζητάτε κατ’ ουσία; Μου ζητάτε μία συναίνεση την οποία δεν μπορεί να επιβάλλει το ελληνικό Κοινοβούλιο να την επιβάλλω εγώ με τη διάταξη του νόμου.

Άκουσα για το Σύνταγμα. Άκουσα για άλλα πράγματα. Να ρωτήσω, λοιπόν, εγώ ως πρώην δικαστικός. Δεν υπάρχει ανάγκη για τροποποίηση του Συντάγματος αυτή τη στιγμή; Μπορεί η Ελλάδα να πάει μπρος με το Σύνταγμα που έχουμε; Γιατί δεν υπήρξε συναίνεση από το Κοινοβούλιο;

Να ρωτήσω άλλο πράγμα, για την ψήφο των Ελλήνων της αλλοδαπής. Ξαναγυρίσαμε στους αυτόχθονες και στους ετερόχθονες. Γιατί δεν υπήρξε συναίνεση από το ελληνικό Κοινοβούλιο; Γιατί ζητάτε από εμένα μια συναίνεση την οποία δεν επιτυγχάνει το ελληνικό Κοινοβούλιο να την περάσω εγώ μέσα από διάταξη;

Αυτή η συζήτηση πραγματικά με κλόνισε. Πραγματικά με κλόνισε. Εγώ θα ήθελα το ελληνικό Κοινοβούλιο και όλοι μαζί να δουλέψουμε για το καλό της Ελλάδας και να πάμε μπρος και να εξασφαλίσουμε συναίνεση. Η μεταρρύθμιση στη δικαιοσύνη θέλει συναίνεση. Εγώ και να την περνούσα τη διάταξη που λέει ο κ. Καστανίδης, η διάταξη θα ήταν ανενεργή. Διότι τι να πω εγώ; Να πω ότι πάει στην πλειοψηφία των τριών πέμπτων, τεσσάρων πέμπτων της Βουλής; Ωραία και το είπαμε. Άμα δεν αλλάξεις τους κανονισμούς, δεν αλλάζεις κάτι.

Εγώ σας καλώ ειλικρινά, επειδή νομίζω ότι όλοι το ίδιο θέλουμε, να επιτευχθεί μία συναίνεση προς την κατεύθυνση αυτή. Εγώ πράγματι δεν ξέρω αν θα είμαι ή δεν θα είμαι. Κατά πάσα πιθανότητα δεν θα είμαι, αλλά ανεξάρτητα από αυτό, με όσο βάρος έχω ακόμη θα κάνω κάθε προσπάθεια ώστε η επιλογή των ανεξαρτήτων αρχών να γίνεται από το Προεδρείο της Βουλής, όπως γίνεται από τη Διάσκεψη των Προέδρων της Βουλής. Και γιατί αυτό; Διότι απλώς το υπαγορεύει η λογική μου. Η λογική λέει, αν και ξέρω πολύ καλά τι γίνεται στο Προεδρείο της Βουλής και πώς γίνονται κι εκεί συζητήσεις, ότι αυτό εξασφαλίζει μεγαλύτερες εγγυήσεις αμεροληψίας.

Δεν πιστεύω, όμως, ούτε επ’ ελάχιστον ότι θα εκτεθούν οι προτείνοντες Υπουργοί προτείνοντας πρόσωπα τα οποία δεν θα οδηγήσουν στην ορθή λειτουργία της ανεξάρτητης αρχής. Σας εγγυώμαι ότι εγώ θα είμαι εκεί για να μπορώ να ελέγξω ποιες θα είναι αυτές οι προτάσεις. Και πάλι σας λέω εάν έχετε να μου κάνετε προτάσεις, να μου τις κάνετε και θα τις ακούσω.

Τώρα σε διάφορα δευτερεύοντα θέματα, όπως είναι οι ασκούμενοι. Φυσικά και θέλουμε να υπάρχουν ασκούμενοι και θα το προβλέψουμε.

Δεν βλέπω άλλα θέματα τα οποία δεν έθιξα.

Σας ευχαριστώ πάρα πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Αντιπρόεδρο.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και της τροπολογίας του σχεδίου νόμου του Αντιπροέδρου της Κυβέρνησης: «Ενιαία Αρχή Δημοσίων Συμβάσεων και άλλες διατάξεις του Υπουργείου Δικαιοσύνης».

Προχωρούμε στην ψήφιση επί της αρχής, των άρθρων της τροπολογίας και του συνόλου του σχεδίου νόμου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, 19 άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενιαία Αρχή Δημοσίων Συμβάσεων και άλλες διατάξεις του Υπουργείου Δικαιοσύνης |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1235/106 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο Άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Αντιπροέδρου της Κυβέρνησης: «Ενιαία Αρχή Δημοσίων Συμβάσεων και άλλες διατάξεις του Υπουργείου Δικαιοσύνης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 279α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.14΄ λύεται η συνεδρίαση για αύριο, ημέρα Τετάρτη 16 Μαρτίου 2022 και ώρα 9.45΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**