(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΔ΄

Παρασκευή, 18 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Έκφραση συλλυπητηρίων για την εκδημία της πρώην Βουλευτού Αργολίδος της Νέας Δημοκρατίας, Έλσας Παπαδημητρίου και τήρηση ενός λεπτού σιγής , σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επίκαιρων ερωτήσεων της Δευτέρας 21 Μαρτίου 2022, σελ.   
3. Συζήτηση της υπ’ αριθμόν 10/6/10.2.2021 επίκαιρης επερώτησης σαράντα τεσσάρων Βουλευτών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, προς τους Υπουργούς Πολιτισμού και Αθλητισμού και Προστασίας του Πολίτη, με θέμα: «Ερωτηματικά για τις ενέργειες των αστυνομικών αρχών σχετικά με τη λειτουργία της λέσχης φιλάθλων στην οποία φέρεται να ήταν μέλη οι συλληφθέντες για τη δολοφονία του Άλκη Καμπανού και μέτρα για την αντιμετώπιση της έξαρσης των φαινομένων βίας με αφορμή τον αθλητισμό», σελ.   
4. Συζήτηση επικαίρων ερωτήσεων:   
 α) Προς την Υπουργό Παιδείας και Θρησκευμάτων, με θέμα: «Την κατάσταση στα νηπιαγωγεία και το ωράριο των νηπιαγωγείων», σελ.   
 β) Προς τον Υπουργό Υποδομών και Μεταφορών:   
 i. με θέμα: «Την ουσιαστική αντιμετώπιση των προβλημάτων στις αποζημιώσεις για αποκατάσταση των ζημίων σε κτίρια από τις κατολισθήσεις του Φεβρουαρίου 2019, σε περιοχές του Δήμου Πλατανιά ΠΕ Χανίων Κρήτης», σελ.   
 ii. με θέμα: «Την ουσιαστική αντιμετώπιση των προβλημάτων στις αποζημιώσεις για αποκατάσταση των ζημίων σε κτίρια από τις κατολισθήσεις του Φεβρουαρίου 2019, σε περιοχές του Δήμου Πλατανιά ΠΕ Χανίων Κρήτης», σελ.

ΠΡΟΕΔΡΕΥΟΝΤΕΣ

ΒΙΤΣΑΣ Δ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Έκφραση συλλυπητηρίων για την εκδημία της πρώην Βουλευτού Αργολίδος της Νέας Δημοκρατίας, Έλσας Παπαδημητρίου:  
 ΑΡΑΜΠΑΤΖΗ Φ. , σελ.   
 ΑΥΓΕΝΑΚΗΣ Ε. , σελ.   
 ΘΕΟΔΩΡΙΚΑΚΟΣ Π. , σελ.   
 ΜΠΟΥΡΑΣ Α. , σελ.   
 ΜΩΡΑΪΤΗΣ Α. , σελ.   
 ΣΠΙΡΤΖΗΣ Χ. , σελ.   
  
Β. Επί διαδικαστικού θέματος:  
 ΑΝΑΓΝΩΣΤΟΠΟΥΛΟΥ Α. , σελ.   
 ΒΙΤΣΑΣ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΣΑΚΟΡΑΦΑ Σ. , σελ.   
 ΣΠΙΡΤΖΗΣ Χ. , σελ.   
  
Γ. Επί της επίκαιρης επερώτησης:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΑΤΖΙΔΗ Μ. , σελ.   
 ΑΡΑΜΠΑΤΖΗ Φ. , σελ.   
 ΑΥΓΕΝΑΚΗΣ Ε. , σελ.   
 ΒΕΤΤΑ Κ. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΜΙΝΗΣ Γ. , σελ.   
 ΜΑΡΚΟΥ Κ. , σελ.   
 ΜΩΡΑΪΤΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΣΚΟΥΦΑ Ε. , σελ.   
 ΣΠΙΡΤΖΗΣ Χ. , σελ.   
 ΣΥΝΤΥΧΑΚΗΣ Ε. , σελ.   
 ΧΗΤΑΣ Κ. , σελ.   
  
Δ. Επί των επικαίρων ερωτήσεων:  
 ΑΠΟΣΤΟΛΟΥ Ε. , σελ.   
 ΔΕΛΗΣ Ι. , σελ.   
 ΚΑΡΑΓΙΑΝΝΗΣ Γ. , σελ.   
 ΜΑΚΡΗ Ζ. , σελ.   
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ϟΔ΄

Παρασκευή 18 Μαρτίου 2022

Αθήνα, σήμερα στις 18 Μαρτίου 2022, ημέρα Παρασκευή και ώρα 10.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Όπως γνωρίζετε, χθες πληροφορηθήκαμε την εκδημία της πρώην Βουλευτού Αργολίδος της Νέας Δημοκρατίας Έλσας Παπαδημητρίου. Όπως δήλωσε και ο Πρόεδρος της Βουλής των Ελλήνων, ο κ. Κωνσταντίνος Τασούλας, η απώλεια μιας αξιόλογης πολιτικού, συναδέλφου στα βουλευτικά έδρανα επί σειράν ετών, μας προκαλεί έντονα αισθήματα θλίψης.

Η Έλσα Παπαδημητρίου υπήρξε μια δυναμική γυναίκα, με πολύπλευρη και πολυτάλαντη προσωπικότητα, ένας άνθρωπος ανοικτών οριζόντων, με βαθιά πίστη στον κοινοβουλευτισμό και στις ευρωπαϊκές αξίες. Καταγόμενη από το Ναύπλιο, αρχιτέκτων με πολύ σημαντικές σπουδές, διακρίθηκε και στον στίβο της πολιτικής, τιμώμενη σε πολλές εκλογικές αναμετρήσεις με την ψήφο των συμπολιτών της, οι οποίοι την εξέλεξαν κατ’ επανάληψη Βουλευτή Αργολίδος της Νέας Δημοκρατίας. Εκπροσώπησε επάξια την ιδιαίτερη πατρίδα της, αναδεικνύοντας τον ιστορικό και πολιτιστικό της πλούτο και προωθώντας τις παραγωγικές και οικονομικές της δυνατότητες.

Κατά τη θητεία της στη Βουλή των Ελλήνων, της οποίας διετέλεσε και Αντιπρόεδρος την περίοδο 2007-2009, διακρίθηκε ιδιαίτερα στον τομέα της κοινοβουλευτικής διπλωματίας, μεταξύ άλλων, και ως επικεφαλής των ελληνικών Αντιπροσωπειών στις Κοινοβουλευτικές Συνελεύσεις του Συμβουλίου της Ευρώπης και της Δυτικοευρωπαϊκής Ένωσης, εκλεγείσα ομόφωνα στο αξίωμα της Αντιπροέδρου από τα μέλη και των δύο αυτών διεθνών οργανισμών.

Εκ μέρους όλων μας εκφράζω θερμά συλλυπητήρια στην οικογένεια και στους οικείους της και παρακαλώ να τηρήσουμε ενός λεπτού σιγή.

(Στο σημείο αυτό τηρείται στην Αίθουσα ενός λεπτού σιγή)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις ερωτήσεων από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, πριν εισέλθουμε στην ημερήσια διάταξη των επερωτήσεων, επιτρέψτε μου να ανακοινώσω στο Σώμα το δελτίο επίκαιρων ερωτήσεων της Δευτέρας 21 Μαρτίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 507/8-3-2022 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την Υπουργό Πολιτισμού και Αθλητισμού, με θέμα: «Παραποίηση από το ΥΠΠΟΑ της Διακήρυξης των Ευρωπαίων Υπουργών Πολιτισμού, Οπτικοακουστικών Μέσων και Μέσων Ενημέρωσης».

2. Η με αριθμό 511/10-3-2022 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Εσωτερικών, με θέμα: «“Στον αέρα” οι υπηρεσίες δόμησης των δήμων, στα όρια της αντοχής τους οι εργαζόμενοι».

3. Η με αριθμό 523/14-3-2022 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υγείας, με θέμα: «Τη μόνιμη εργασιακή διασφάλιση των συμβασιούχων ορισμένου χρόνου (ΣΟΧ) στην καθαριότητα, σίτιση και φύλαξη στις δημόσιες μονάδες υγείας».

4. Η με αριθμό 505/8-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Κίνδυνοι για τη λειτουργία και ασφάλεια των συρμών ETR470 της “ΤΡΑΙΝΟΣΕ”».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 515/11-3-2022 επίκαιρη ερώτηση του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Περιβάλλοντος και Ενέργειας, με θέμα: «Πάνδημη αγανάκτηση στον Νομό Αιτωλοακαρνανίας για τις προσβλητικές δηλώσεις Γεωργιάδη και την επιμονή της Κυβέρνησης στην υλοποίηση του περιβαλλοντοκτόνου έργου της εκτροπής του Αχελώου».

2. Η με αριθμό 514/11-3-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Η εκτίναξη του κόστους παραγωγής και η ενεργειακή κρίση βάζουν θηλιά στον πρωτογενή τομέα της χώρας και υποθηκεύουν το μέλλον του».

3. Η με αριθμό 526/14-3-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Τα κατεπείγοντα προβλήματα των Ειδικών Σχολείων του Ρεθύμνου».

4. Η με αριθμό 508/9-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Χωρίς σχέδιο για τη δίκαιη μετάβαση από τη γούνα η Κυβέρνηση οδηγεί τη δυτική Μακεδονία σε νέα κοινωνικά τετελεσμένα και οικονομικά αδιέξοδα».

5. Η με αριθμό 516/11-3-2022 επίκαιρη ερώτηση του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτη προς τον Υπουργό Οικονομικών, με θέμα: «Να μην πουληθεί η “Εθνική Ασφαλιστική”, να προστατευθούν το δημόσιο συμφέρον και τα εργασιακά δικαιώματα».

6. Η με αριθμό 519/13-3-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Οικονομικών, με θέμα: «Η αποκλιμάκωση του λόγου δημοσίου χρέους προς ΑΕΠ και οι πρόωρες εξαγορές υπολοίπων δανείων».

7. Η με αριθμό 527/14-3-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Διαρκής υποβάθμιση της πρωτοβάθμιας φροντίδας υγείας στον Νομό Μαγνησίας».

8. Η με αριθμό 510/10-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Τρεις χιλιάδες εργαζόμενοι συμβασιούχοι COVID στην αυτοδιοίκηση από ήρωες απολυμένοι».

9. Η με αριθμό 517/11-3-2022 επίκαιρη ερώτηση της Βουλευτού Έβρου του Συνασπισμού Ριζοσπαστικής Αριστεράς κ. Αναστασίας (Νατάσας) Γκαρά προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης, με θέμα: «Σοβαρά ερωτήματα για την ύπαρξη ή μη ανταποκριτή της ΕΡΤ στη Μόσχα, αλλά και την κάλυψη των γεγονότων στην Ουκρανία από τη δημόσια ραδιοτηλεόραση».

10. Η με αριθμό 520/13-3-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Περιβάλλοντος και Ενέργειας, με θέμα: «Διαχείριση απορριμμάτων, πρόστιμα και διαχρονική παθογένεια».

11. Η με αριθμό 530/14-3-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κομμουνιστικού Κόμματος Ελλάδας κ. Αθανασίου Παφίλη προς τον Υπουργό Οικονομικών, με θέμα: «Τη συνέχιση της λειτουργίας της επιχείρησης “ΛΑΡΚΟ” και τη διασφάλιση όλων των θέσεων εργασίας».

12. Η με αριθμό 512/10-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Αδικαιολόγητες καθυστερήσεις και εμπόδια για την αναθεώρηση τμήματος του Γενικού Πολεοδομικού Σχεδίου (ΓΠΣ) Ελευσίνας στην περιοχή Καλυμπάκι».

13. Η με αριθμό 518/11-3-2022 επίκαιρη ερώτηση της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, με θέμα: «Νέα απαγόρευση επισκεπτηρίων και αδειών στις δομές φιλοξενίας».

14. Η με αριθμό 521/14-3-2022 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Πορεία υλοποίησης έργων αγροτικής ανάπτυξης στην Περιφερειακή Ενότητα Αργολίδας».

15. Η με αριθμό 529/14-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Επείγουσα χρηματοδότηση για τη διάσωση του διαδημοτικού νεκροταφείου της δυτικής Αθήνας».

16. Η με αριθμό 531/14-3-2022 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Αγροτικής Ανάπτυξης και Τροφίμων, με θέμα: «Η κτηνοτροφία μας κινδυνεύει από έλλειψη ζωοτροφών και πολιτικών πρωτοβουλιών».

17. Η με αριθμό 522/14-3-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Μόνο με γενναία μέτρα μπορεί να ανασχεθεί η ακρίβεια και να στηριχθούν οι καταναλωτές, οι παραγωγοί και οι μικρομεσαίες επιχειρήσεις».

18. Η με αριθμό 528/14-3-2022 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημήτριου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Άμεση καταβολή των ενισχύσεων στους παραγωγούς της Αιτωλοακαρνανίας».

19. Η με αριθμό 532/14-3-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επιβεβλημένη η άμεση εισοδηματική ενίσχυση των εργαζομένων, των χαμηλοσυνταξιούχων και των ευάλωτων νοικοκυριών».

20. Η με αριθμό 509/9-3-2022 επίκαιρη ερώτηση του Ανεξάρτητου Βουλευτή Β2΄ Δυτικού Τομέα Αθηνών κ. Παναγιώτη Κουρουμπλή προς τον Υπουργό Εξωτερικών, με θέμα: «Άμεσες ενέργειες για την ασφαλή αποχώρηση των Ελλήνων ομογενών από την Ουκρανία».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1441/9-2-2022 αναφορά της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Υγείας, με θέμα: «Σε απόγνωση οι γονείς παιδιών της Χαλκιδικής που χρήζουν ειδικών θεραπειών λογοθεραπείας, εργοθεραπείας, ψυχοθεραπείας και διάγνωσης».

2. Η με αριθμό 2998/7-2-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Πάγωμα των αναγκαστικών μέτρων και διευκόλυνση κτηνοτρόφων και πτηνοτρόφων για την αποπληρωμή των δανείων της ΑΤΕ με εγγύηση του δημοσίου».

3. Η με αριθμό 3109/10-2-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Ανεπίτρεπτη και προβληματική η προώθηση των ΑΠΕ με παραβίαση των περιβαλλοντικών κανόνων, παραθυράκια και εξαιρέσεις».

4. Η με αριθμό 996/8-11-2021 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Προβλήματα στην εκταμίευση του προγράμματος “Εξοικονομώ - Αυτονομώ”».

5. Η με αριθμό 1682/3-12-2021 ερώτηση της Βουλευτού Βοιωτίας του Συνασπισμού Ριζοσπαστικής Αριστεράς κ. Παναγιούς (Γιώτας) Πούλου προς τον Υπουργό Οικονομικών, με θέμα: «Συνεχίζονται οι καθυστερήσεις καταβολής των ενισχύσεων λόγω COVID-19 στους δικαιούχους ιδιοκτήτες επαγγελματικής στέγης».

Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 10/6/10-2-2022 επίκαιρη επερώτηση των Βουλευτών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ.κ. Αθανάσιου (Θάνου) Μωραΐτη, Χρήστου Σπίρτζη, Αθανασίας (Σίας) Αναγνωστοπούλου, Θεόφιλου Ξανθόπουλου, Χριστόφορου Βερναρδάκη, Κωνσταντίνου Μάρκου, Καλλιόπης Βέττα, Όλγας Γεροβασίλη, Ειρήνης - Ελένης Αγαθοπούλου, Σταύρου Αραχωβίτη, Θεοδώρας (Δώρας) Αυγέρη, Αλέξανδρου - Χρήστου Αυλωνίτη, Σωκράτη Βαρδάκη, Βασίλειου Βασιλικού, Χρήστου Γιαννούλη, Ιωάννη Γκιόλα, Κωνσταντίνου Ζαχαριάδη, Κωνσταντίνου Ζουράρη, Νικόλαου Ηγουμενίδη, Εμμανουήλ Θραψανιώτη, Διονύσιου - Χαράλαμπου Καλαματιανού, Ειρήνης (Νίνας) Κασιμάτη, Χαρούλας (Χαράς) Καφαντάρη, Σπυρίδωνα Λάππα, Κυριακής Μάλαμα, Ιωάννη Μουζάλα, Ιωάννη Μπαλάφα, Ιωάννη Μπουρνού, Αικατερίνης (Κατερίνας) Νοτοπούλου, Γεώργιου Παπαηλιού, Αικατερίνης Παπανάτσιου, Θεοπίστης (Πέτης) Πέρκα, Παναγιούς (Γιώτας) Πούλου, Ιωάννη Ραγκούση, Παναγιώτη (Πάνου) Σκουρλέτη, Ελισσάβετ (Μπέττυς) Σκούφα, Νικόλαου Συρμαλένιου, Αλέξανδρου (Αλέκου) Τριανταφυλλίδη, Σωκράτη Φάμελλου, Νικόλαου Φίλη, Θεανώς Φωτίου, Αλέξανδρου (Αλέξη) Χαρίτση, Ραλλίας Χρηστίδου και Γεώργιου Ψυχογιού προς τους Υπουργούς Πολιτισμού και Αθλητισμού και Προστασίας του Πολίτη, με θέμα: «Ερωτηματικά για τις ενέργειες των αστυνομικών αρχών σχετικά με τη λειτουργία της λέσχης φιλάθλων στην οποία φέρεται να ήταν μέλη οι συλληφθέντες για τη δολοφονία του Άλκη Καμπανού και μέτρα για την αντιμετώπιση της έξαρσης των φαινομένων βίας με αφορμή τον αθλητισμό».

Να πω από την αρχή μόνο ότι ο πρώτος επερωτών, ο κ. Μωραΐτης, έχει πρωτολογία δέκα λεπτά και δευτερολογία πέντε. Οι επόμενοι πέντε έχουν πρωτολογία πέντε λεπτά και δευτερολογία τρία λεπτά, ενώ η κ. Βέττα και η κ. Σκούφα έχουν πρωτολογία τρία λεπτά και δευτερολογία δύο. Το λέω αυτό, επειδή πολλοί συνάδελφοι θέλουν να παίρνουν και τη δευτερολογία τους όταν έχουν τον λόγο, αλλά θα παρακαλέσω θερμά να μου το δηλώνετε από την αρχή, για να ξέρω τη διαχείριση του χρόνου.

Τον λόγο τώρα έχει ο πρώτος επερωτών Βουλευτής Αιτωλοακαρνανίας του ΣΥΡΙΖΑ - Προοδευτική Συμμαχία, ο κ. Θάνος Μωραΐτης, για δέκα λεπτά.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ευχαριστώ, κύριε Πρόεδρε.

Θα ήθελα, πρώτα απ’ όλα, να εκφράσω τα θερμά συλλυπητήρια εκ μέρους της Κοινοβουλευτικής μας Ομάδας και όλων των επερωτώντων Βουλευτών σήμερα για την τέως συνάδελφό μας, την Έλσα Παπαδημητρίου, στη βιολογική και στην πολιτική της οικογένεια. Ήταν μια συνάδελφος -εγώ τη θυμήθηκα εδώ και πάρα πολλά χρόνια- που είχε τη δική της άποψη και πολλές φορές με κόστος υπηρέτησε αυτή την άποψη.

Κύριοι Υπουργοί, κυρίες και κύριοι συνάδελφοι, αφορμή κατάθεσης αυτής της επίκαιρης επερώτησης ήταν η στυγερή δολοφονία ενός νέου ανθρώπου, του Άλκη Καμπανού, στη Θεσσαλονίκη.

Αν ήμασταν, κύριοι Υπουργοί, ίδιοι, λαϊκιστές και τυμβωρύχοι, όπως εσείς ως αντιπολίτευση ήσασταν απέναντι στην κυβέρνηση του ΣΥΡΙΖΑ, θα λέγαμε σήμερα και εγώ και οι συνάδελφοί μου ότι είστε οι πολιτικοί αυτουργοί αυτού του εγκλήματος, αλλά θεωρώ ότι εδώ ακριβώς είναι η μεγάλη διαφορά μεταξύ μας.

Υπηρετούμε έναν άλλον κόσμο, υπηρετούμε έναν άλλον πολιτικό πολιτισμό και αυτό το οποίο κάναμε από την πρώτη στιγμή αυτής της δολοφονίας ήταν, βεβαίως, να αναδείξουμε τις ευθύνες σας και να καταγγείλουμε τα κακώς πεπραγμένα, αλλά με μια σειρά από παρεμβάσεις κοιτάξαμε το πώς θα συμβάλουμε θετικά σε μια μεγάλη κουβέντα, που άνοιγε για μια ακόμη φορά, βλέποντας τη ρίζα του προβλήματος, τις παθογένειες, τα λάθη, τις παραλείψεις που μας έχουν οδηγήσει σε αυτό το σημείο. Δεν είμαστε ίδιοι, λοιπόν, γι’ αυτό δεν καταφεύγουμε σε αυτή την αντιπολίτευση.

Επιλέξαμε από την πρώτη στιγμή την υπεύθυνη αντιπολίτευση, αλλά σήμερα θα μιλήσουμε για τις ευθύνες σας για την οδυνηρή κλιμάκωση της βίας, που οδήγησαν, μεταξύ άλλων, και στον τραγικό θάνατο ενός νέου παιδιού. Αυτές οι ευθύνες είναι απόλυτες και είναι αδιαμφισβήτητες. Τα επεισόδια οπαδικής βίας αυξήθηκαν κατά την τελευταία διετία και μάλιστα μια διετία μέσα σε lockdown και με πολλά περιστατικά, συμπλοκές, ραντεβού θανάτου εκτός αθλητικών χώρων. Είναι κάτι το οποίο θα πρέπει να προβληματίσει αρκετά. Ραντεβού θανάτου, λοιπόν, που κλείνονταν μέσω των κοινωνικών δικτύων. Κι όλα αυτά κάτω από τη μύτη σας. Κι όλα αυτά τα βλέπει η Ελλάδα, εκτός από εσάς, που έχετε την ευθύνη εποπτείας αλλά και ελέγχου.

Οι ευθύνες σας, λοιπόν, προκύπτουν, πάνω απ’ όλα, από τα αποτυχημένα μέτρα της προηγούμενης διετίας, το οποίο το λέμε από την πρώτη στιγμή αυτής της στυγερής δολοφονίας.

Παραλάβατε ένα νομικό πλαίσιο το 2019 που αν το εφαρμόζατε σήμερα δεν θα βρισκόμασταν εδώ, αναζητώντας τις πολιτικές και υπηρεσιακές ευθύνες μιας ακόμα οπαδικής δολοφονίας. Θα κάνετε το ερώτημα και θα πείτε κι εσείς και οι άλλοι συνάδελφοι: «Μα, τα είχατε όλα τέλεια; Ήταν τόσο οπλισμένο το νομικό μας σύστημα, οι νόμοι μας, ώστε θα κάλυπταν τα πάντα;». Όχι, αλλά είχαν γίνει βήματα, βήματα ουσίας, που, πράγματι, θεωρώ ότι έφεραν και αποτελέσματα.

Αντίθετα, εσείς τι κάνατε; Εσείς επαναφέρατε το ιδιώνυμο, με αποσπασματική αυστηροποίηση των ποινών, κόντρα σε κάθε επιστημονική αλλά και επιχειρησιακή άποψη και λογική, πετυχαίνοντας τελικά τα αντίθετα αποτελέσματα. Η δε βιασύνη σας να φέρετε εμβόλιμα και νέα μέτρα δεν είναι τίποτε άλλο παρά η μεγαλύτερη ομολογία της αποτυχίας αλλά και του πανικού σας.

Θέλω να θυμίσω σε όλους τους συναδέλφους εκείνο το σόου των πέντε Υπουργών, των τριών Υπουργών -δεν θυμάμαι πόσοι ήσασταν- αμέσως μετά και το πόσο γρήγορα κοιτάξατε να νομοθετήσετε, με τον τρόπο που το κάνατε -και θα το πω παρακάτω-, για να δικαιολογήσετε τα αδικαιολόγητα, για να βγείτε από τη δύσκολη θέση.

Νομοθετήσατε, λοιπόν, στο γόνατο. Προσθέσατε στο νομοσχέδιο που συζητούσαμε την προηγούμενη εβδομάδα είκοσι άρθρα, σε ένα νομοσχέδιο εκ των υστέρων και χωρίς καμμία διαβούλευση για ένα τόσο πολύ σημαντικό θέμα. Για άλλη μια φορά, με το γνωστό πλέον δόγμα σε όλους και πολιτικό μότο της Κυβέρνησής σας «νόμος και τάξη», με την ξεπερασμένη λογική «πονάει κεφάλι, κόβει κεφάλι», με τον ποινικό λαϊκισμό ο οποίος σάς διακρίνει, στοχεύοντας βεβαίως σε επικοινωνιακά οφέλη, αδιαφορώντας για το κράτος δικαίου, για κάθε έννοια αναλογικότητας των ποινών.

Και θέλω να ξεκαθαρίσω κάτι εξαρχής. Εμείς ξέρετε δεν είμαστε κατά της καταστολής, δηλαδή της άμεσης αντιμετώπισης της βίας. Είμαστε όμως ενάντια στην τυφλή καταστολή, που στερείται αναλογικότητας και θετικών μέτρων σωφρονισμού και επανένταξης.

Τα θετικά, αποτρεπτικά και πολιτικά μέτρα απουσιάζουν τόσο από την πολιτική σας προσέγγιση όσο και από το λεξιλόγιό σας. Δεν υπάρχει ούτε μισή διάταξη μέσα σε αυτή την αλλοπρόσαλλη πολυνομία των δυόμισι τελευταίων ετών, μια πολυνομία που το αντικείμενό της δεν ξέρω τι αποτελέσματα θα φέρει, αλλά αποτελεί επιτομή κακής νομοθέτησης με τον τρόπο που το έχετε κάνει και αυτό έπρεπε να το γνωρίζετε.

Διότι έχουμε αλλοπρόσαλλες τροποποιήσεις, προσθήκες, τροπολογίες της τελευταίας στιγμής, τροποποιήσεις επί των τροποποιήσεων και στο τέλος της ημέρας κανένα αποτέλεσμα. Αυτή είναι η πραγματική σας νομοθετική εικόνα. Τη μια μέρα κυρώνετε τη Σύμβαση του Σεν Ντενί του Συμβουλίου της Ευρώπης, που εστιάζει σε μια ολιστική προσέγγιση για την αντιμετώπιση της βίας στον αθλητισμό, και μετά από δύο μέρες αγνοείτε τα πάντα, ψηφίζοντας εδώ στο Κοινοβούλιο ιδιώνυμα και κουκούλες.

Έχετε δημιουργήσει, κύριοι Υπουργοί, μια νομοθεσία «Φρανκενστάιν», ένα θεσμικό πλαίσιο έκτρωμα. Αυτή η ακατάσχετη πολυνομία σάς δημιουργεί ένα σοβαρό πρόβλημα στην εφαρμογή του νόμου και δημιουργείται ανασφάλεια δικαίου.

Όπως είπα ήδη, επαρκές νομικό πλαίσιο υπήρχε, αρκεί να το εφαρμόζατε και να το ενισχύατε με κάποιες πολιτικές πρόληψης που προτείνουμε εμείς εδώ και τόσον καιρό, αλλά δεν το κάνατε, γιατί είναι άλλες οι σκοπιμότητες, άλλα τα συμφέροντα που εκπροσωπείτε και υπηρετείτε και είναι άλλη η ατζέντα σας, που αυτή πλέον δεν κρύβεται σε καμμία περίπτωση.

Τον τελευταίο καιρό μάλιστα ο κ. Αυγενάκης έχασε και την ψυχραιμία του στην Ολομέλεια, έβαλλε κατά πάντων. Σας ενόχλησε έντονα η κριτική των άλλων κομμάτων. Ειλικρινά σε ένα τόσο κρίσιμο θέμα αν μας έμεινε κάτι από τη συζήτηση του νομοσχεδίου, κύριε Αυγενάκη, είναι ότι δεν υιοθετήσατε ούτε λίγο ούτε στο ελάχιστο μία από τις προτάσεις όχι που ακούστηκαν από εμάς, αλλά από όλα τα κόμματα, τίποτε απολύτως.

Ξεκινήσατε μόνος σας, καταλήξατε και μείνατε μόνος σας και προφανώς είστε και εσείς μέλος αυτού του επιτελικού κλαμπ, που διεκδικεί το αλάθητο του αρίστου, που δεν δέχεται καμμία υπόδειξη, αγνοώντας ακόμα και τους θεσμικούς φορείς. Να μην ανοίξουμε αυτό το κεφάλαιο «θεσμικοί φορείς» και το τι έγινε κατά τη διάρκεια της διαβούλευσης.

Εμείς καταθέσαμε τις προτάσεις. Επιγραμματικά αναφέρω τη σύσταση μεικτής κοινοβουλευτικής επιτροπής για την καταπολέμηση της βίας, το παρατηρητήριο διαφάνειας και νομιμότητας και συνηγόρου του φιλάθλου και δράσεις για την ένταξη των κοινωνικών εκπαιδευτικών προγραμμάτων στην πρόληψη για την καταπολέμηση της βίας.

Εσείς τι κάνατε; Νομοθετήσατε σκληρά πάνω στο δόγμα που υπηρετείτε, γιατί είστε φορείς μιας δεξιάς αναχρονιστικής αντίληψης, με έναν ακριβοπληρωμένο επικοινωνιακό μανδύα, για να κρύψετε την πρόθεσή σας για εμπορευματοποίηση των πάντων και τη διεύρυνση των ανισοτήτων.

Όσο για την παρωδία της διαβούλευσης, είπα ότι δεν θα τα επαναλάβω, αυτά έχουν κριθεί, αλλά συνεχίζετε όμως στο ίδιο μοτίβο. Διάβαζα προχθές αυτό το στρατηγικό σχέδιο για τον αθλητισμό, το οποίο θα το πάτε από άκρη σε άκρη στην Ελλάδα και ειλικρινά εδώ μπαίνουν κάποια ερωτήματα γιατί το κάνετε αυτό -θα μας εξηγήσετε εκτιμώ και θα έρθει η ώρα-, αλλά και για την επικύρωση αυτών των αποφάσεων. Ποιων; Των νομοθετικών πρωτοβουλιών σας; Εδώ, λοιπόν, χρειάζονται κάποιες απαντήσεις, αλλά όχι σήμερα.

Όλα αυτά όμως τα σημάδια της πολιτικής, των παρεμβάσεών σας, το πώς έχετε λειτουργήσει όλο το τελευταίο διάστημα είναι σημάδια πολιτικής κατάπτωσης και παρακμής, κυρίες και κύριοι της Κυβέρνησης.

Αποτύχατε να προστατεύσετε την κοινωνία από τη βία. Αποτύχατε να προστατεύσετε τη ζωή ενός νέου ανθρώπου. Αποτύχατε να δημιουργήσετε συνθήκες ομαλότητας και ηρεμίας στον χώρο του αθλητισμού. Ομολογήσατε την αποτυχία σας με την τελευταία σας νομοθετική παρέμβαση, με το σπιράλ της βίας να συνεχίζεται ασταμάτητα, με νέα επεισόδια να έρχονται συνεχώς στο φως της δημοσιότητας. Και πέραν των ερωτημάτων που σας θέτουμε -θα έρθω κατευθείαν σε αυτό- χρειάζονται και κάποιες απαντήσεις για αυτά που ακούγονται, στις αθλητικές πιάτσες αλλά και στον Τύπο, όπως, για παράδειγμα, για τις σχέσεις πρώην και νυν αστυνομικών με τις ΠΑΕ, που δεν επιτρέπουν στις αρχές να ασκήσουν τον ελεγκτικό τους ρόλο. Ή ακόμα και για τις υπόγειες σχέσεις ακροδεξιών στοιχείων με κάποιες νόμιμες ή παράνομες λέσχες φιλάθλων. Κύριε Υπουργέ Προστασίας του Πολίτη, και προς εσάς το ερώτημα.

Κλείνω με τα αμείλικτα ερωτήματα. Πόσες βεβαιώσεις αναγνώρισης λεσχών είχατε βεβαιώσει και σε πόσες ανακλήσεις αδειών είχατε προχωρήσει μετά από έλεγχο της Αστυνομίας; Προσοχή. Πριν από τη δολοφονία του Άλκη Καμπανού κι όχι εκ των υστέρων. Το ερώτημα είναι πολύ συγκεκριμένο. Και γιατί απέτυχε η Αστυνομία να εντοπίσει εγκαίρως, πριν συμβεί το κακό, το οπλοστάσιο στην επίμαχη λέσχη στην οποία ήταν μέλη οι συλληφθέντες; Είναι κάτι που όλοι μας από τους τηλεοπτικούς μας δέκτες έχουμε δει.

Τέλος, το αμείλικτο ερώτημα προς τον κ. Αυγενάκη: Γιατί δεν ασκήσατε, κύριε Υπουργέ, εγκαίρως και αποτελεσματικά, σύμφωνα με τον νόμο, τον εποπτικό σας ρόλο στις λέσχες των φιλάθλων;

Κλείνω, κύριε Πρόεδρε, για να έχω και τρία λεπτά για τη δευτερολογία μου. Πιστεύω ότι ο ελληνικός λαός θα σας κρίνει και θα αποδώσει τις ευθύνες σας για την τραγική κατάσταση στην οποία οδηγείτε τη χώρα αλλά και την κοινωνία. Σήμερα όμως καλείστε να απολογηθείτε ενώπιον της Εθνικής Αντιπροσωπείας πάνω σε πολύ συγκεκριμένα ερωτήματα. Η σημερινή συζήτηση είναι ένα δριμύ κατηγορώ για τις βαρύτατες πολιτικές ευθύνες σας, που οδήγησαν στην κλιμάκωση της βίας, με αφορμή και πρόσχημα τον αθλητισμό. Σήμερα βρίσκεστε εδώ διότι είστε υπόλογοι. Δεν είστε κατήγοροι. Είστε κατηγορούμενοι. Απαντήστε, λοιπόν, στα ερωτήματά μας. Απολογηθείτε ενώπιον του ελληνικού λαού για τις μεγάλες πολιτικές ευθύνες και παραλείψεις σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει τώρα η κ. Αθανασία Αναγνωστοπούλου, Βουλευτής Αχαΐας του ΣΥΡΙΖΑ - Προοδευτική Συμμαχία.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Αγαπητοί και αγαπητές συνάδελφοι, κύριοι Υπουργοί, βρισκόμαστε εδώ δέκα μέρες περίπου μετά την κατάθεση από την Κυβέρνηση του προβληματικού απ’ όλες τις απόψεις νομοσχεδίου για την αντιμετώπιση του φαινομένου της οπαδικής βίας. Το συζητήσαμε. Τα είχαμε πει και τότε, τα επαναλαμβάνω και σήμερα. Η Κυβέρνηση και για την οπαδική βία τη μόνη επένδυση που κάνει είναι σε έναν επιφανειακό λαϊκισμό, που αντιμετωπίζει τα κοινωνικά φαινόμενα με μία και μοναδική θεραπεία: μεγαλύτερες ποινές.

Δεν θα αναφερθώ στα σοβαρά νομικά ζητήματα που εγείρουν αυτές οι αποφάσεις ούτε για την εφαρμοσιμότητά τους κ.λπ.. Αλλά θα μείνω σε ένα πράγμα. Θα πάρω το ερώτημα που έκανε ο εισηγητής μας, κ. Μωραΐτης: Κατά πόσο η Αστυνομία έκανε πριν από τη δολοφονία του Άλκη Καμπανού τη δουλειά της -πριν από τη δολοφονία- και κατά πόσο μετά έρχεται η πολιτεία, η Κυβέρνησή σας, και με ένα οριζόντιο μέτρο, κλείσιμο όλων των λεσχών, προσπαθεί να θεραπεύσει αυτό που δεν έκανε πριν για να προλάβει τη δολοφονία;

Κύριε Υπουργέ, κύριε Θεοδωρικάκο, είναι περίεργο το πώς η Αστυνομία, η Κυβέρνησή σας, ανακαλύπτει οπλοστάσια στα πανεπιστήμια και φτάνει γρήγορα, πάρα πολύ γρήγορα στη δημιουργία Αστυνομίας των πανεπιστημίων και δεν μπορεί, δεν μπόρεσε, να ελέγξει τι γίνεται μέσα στις λέσχες φιλάθλων. Φτάσαμε στη δολοφονία του Άλκη για να έρθετε μετά και να κάνετε τι; Να κλείσετε όλες τις λέσχες. Αυτό είναι τουλάχιστον γελοίο. Συγγνώμη, αλλά δεν μπορώ να βρω μία άλλη λέξη. Ή θα έλεγα το εξής: Θα ήταν γελοίο, αν δεν ήταν δραματικό.

Εγώ το είπα και στην προηγούμενη συζήτηση για το νομοσχέδιο, θα το επαναλάβω και σήμερα. Η οικογένεια του Άλκη Καμπανού με ευαισθησία και οδύνη βέβαια, είπε ένα πράγμα: Να μην υπάρξει άλλος νεκρός. Χρέος μας είναι εδώ να συζητήσουμε το πώς δεν θα υπάρξει άλλος νεκρός.

Η Κυβέρνησή σας έφερε έναν νόμο -που ψηφίστηκε ως νόμος- που με μαθηματική ακρίβεια οδηγεί σε διάχυση της κουλτούρας της βίας. Δεν περιορίζει τη βία, δεν ελέγχει τη βία, γιατί η αυστηροποίηση των ποινών δεν προλαμβάνει τη βία, δεν συγκρούεται με τη βία. Το μόνο που κάνει είναι να δημιουργεί μία διάχυση της βίας χωρίς αποτελεσματικότητα.

Κύριοι Υπουργοί, παίρνετε το σχέδιο Θάτσερ της δεκαετίας του ’80, ένα αποτυχημένο από την κορυφή ως τα νύχια σχέδιο που είχε η Θάτσερ και το αναγνωρίζει όλος ο κόσμος πια. Τι έκανε για να αντιμετωπίσει την οπαδική βία; Έβαλε ταυτοποίηση θεατών, κάμερες, έδιωξε το λαϊκό στοιχείο από τις κερκίδες και το αποτέλεσμα ποιο ήταν, γι’ αυτό και μιλάω για διάχυση της βίας; Να μεταφερθεί η βία από τις κερκίδες στους δρόμους, στις γειτονιές κ.λπ.. Σήμερα θεωρείται το πιο αποτυχημένο μοντέλο και το φέρνετε σήμερα, εν έτει 2022 στη Βουλή!

Βέβαια, δεν είναι το μόνο από τη Θάτσερ που έχει ζηλέψει και το φέρνετε στον 21ο αιώνα. Το έχουμε δει και σε άλλα πράγματα, την οικονομία, τη λιτότητα, την ακρίβεια, όλα αυτά.

Θέλω όμως να πω ένα πράγμα, κύριοι της Νέας Δημοκρατίας και εννοώ τους Υπουργούς. Η Νέα Δημοκρατία το 2019, αν θυμάμαι καλά, εκλέχτηκε με την υπόσχεση για νόμο και τάξη, ασφάλεια παντού. Έκανε σφοδρή κριτική στο ΣΥΡΙΖΑ τότε ως κυβέρνηση, ότι παντού υπάρχει ανασφάλεια, παντού βία κ.λπ.. Δυόμισι χρόνια μετά βρισκόμαστε σε μία περιδίνηση βίας. Βρισκόμαστε σε μία διάχυτη κουλτούρα βίας. Να πιάσω τις γυναικοκτονίες, να πιάσω τι γίνεται στους δρόμους; Διάχυτη κουλτούρα βίας!

Δεν έχετε κάνει απολύτως τίποτα γιατί, κύριοι Υπουργοί, δεν είναι δυνατόν να υπάρχει πνεύμα αστυνομοκρατίας, όχι αστυνόμευσης, όχι ενίσχυσης της Αστυνομίας, εμπέδωσης του ελέγχου που πρέπει και της εφαρμογής του νόμου, όπως πρέπει να έχει η Αστυνομία, αλλά αστυνομοκρατίας και αυστηροποίησης των ποινών, ποινικοποίησης της νεολαίας. Θυμόμαστε την ποινικοποίηση της μπύρας των νέων από τον Πρωθυπουργό, που είπε ότι αυτή ευθύνεται για τη μετάδοση του κορωνοϊού. Νομίζω ότι τα θυμόμαστε όλα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όλα αυτά δείχνουν ότι έχουμε μία διάχυση της βίας σε αυτά τα δυόμισι τελευταία χρόνια. Προς Θεού -και σας προλαβαίνω- δεν εννοώ ότι η βία γεννήθηκε το 2019, αλλά έχουμε πια μια απροκάλυπτη κατάσταση, στην οποία εσείς απαντάτε συνέχεια με αυστηροποίηση.

Η δική μας πρόταση είναι διαφορετική. Πρέπει να υπάρχει πρόληψη. Όταν βλέπεις ότι έχεις οργανωμένη βία, οπαδική βία σε εφηβική και μετεφηβική ηλικία, πρέπει να φροντίσεις για την πρόληψη, με ένα συγκροτημένο σχέδιο το οποίο ξεκινάει από την παιδεία, από την ύπαρξη μαθημάτων -τα είπαμε και στη συζήτηση για το νομοσχέδιο- που έχετε καταργήσει, όπως της Κοινωνιολογίας, που είναι το σημαντικότερο, για να μπορεί να δει ο νέος και η νέα αλλιώς τον εαυτό του στην κοινωνία. Τα καταργήσατε αυτά.

Πολιτιστικές εκδηλώσεις, ερασιτεχνικό…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ την πρωτολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα έχω και τη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Θα την πάρετε; Εντάξει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε, γιατί δεν προλαβαίνουμε να πούμε μία σκέψη σε πέντε λεπτά.

Είναι και ο ερασιτεχνικός αθλητισμός. Είναι όλα αυτά που μπορούν να βάλουν τη νεολαία σε ένα άλλο σύστημα αξιών το οποίο εσείς καταργείτε ως άχρηστο, γιατί δεν δίνει δεξιότητες, στην παιδεία για παράδειγμα και περιμένετε να αντιμετωπιστεί η οπαδική βία.

Δεύτερον όμως και σημαντικότερο, σύγκρουση με την ίδια την οπαδική βία –γιατί πρέπει να λέμε τα πράγματα με το όνομά τους- είναι να δούμε αυτά τα οργανωμένα επιχειρηματικά και παρασιτικά συμφέροντα που εδώ και χρόνια έχουν εισβάλει στον αθλητισμό. Ποιοι είναι αυτοί οι πρώην αστυνομικοί που ήταν σε λέσχες φιλάθλων; Τι είναι όλα αυτά τα οργανωμένα επιχειρηματικά και παρασιτικά συμφέροντα; Θα μιλήσουμε για αυτό; Έχετε σκοπό να μιλήσετε με αυτό και να συγκρουστείτε; Τι είναι αυτοί οι στρατοί που δημιουργούν κυριαρχία στις πόλεις; Πώς μέσα στις λέσχες φιλάθλων αλλά και στην υπόλοιπη κοινωνία έχει αυξηθεί σε τέτοιο δραματικό βαθμό ακόμα μία φορά το ακροδεξιό φαινόμενο; Κάτι συμβαίνει. Για αυτά θα μιλήσετε; Θα συγκρουστείτε με αυτά ή απλώς θα ανεβάζετε τις ποινές για να χαϊδεύετε το θυμικό των ανθρώπων που δεν δημιουργεί καμμία προϋπόθεση ούτε για πρόληψη ούτε για αναμέτρηση;

Κλείνω λέγοντας ένα πράγμα. Αυτή η διάχυση της βίας ξεκινάει από μία λάθος αντίληψη, λάθος εντελώς αντίληψη στο πώς χειρίζεται μία πολιτεία, η Κυβέρνηση η ίδια, κρίσιμα θέματα. Αυτή η λάθος αντίληψη και η αυστηροποίηση των ποινών, η αντίδραση και ο ρατσισμός –είδαμε για πρόσφυγες καλούς και κακούς, είδαμε τι έγινε με τον Ρομά, τον Νίκο και πώς σκοτώθηκε, κύριε Θεοδωρικάκο- αυτή η διάχυση της κουλτούρας του διαχωρισμού, της έλλειψης όχι κατανόησης, αλλά αποδοχής της διαφορετικότητας, το έλλειμμα δημοκρατίας, όλα αυτά δεν θα βγουν σε καλό σε αυτήν την κοινωνία. Είσαστε υποχρεωμένοι -εγώ δεν το πιστεύω ότι μπορείτε να το κάνετε γιατί είναι ιδεολογικό και πολιτικό το πρόβλημα- και είμαστε υποχρεωμένοι όλοι να μιλήσουμε και να σας εγκαλούμε συνέχεια για αυτά.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Αναγνωστοπούλου.

Τον λόγο τώρα έχει ο Βουλευτής Δράμας του ΣΥΡΙΖΑ - Προοδευτική Συμμαχία ο κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ κύριε Πρόεδρε.

Κύριοι Υπουργοί, κυρίες και κύριοι συνάδελφοι, αφορμή για την κατατεθείσα επίκαιρη επερώτηση των Βουλευτών του ΣΥΡΙΖΑ - Προοδευτική Συμμαχία στάθηκε ένα οδυνηρό γεγονός, η δολοφονία ενός νεαρού φιλάθλου απλώς επειδή έτυχε να είναι ομάδα διαφορετική από αυτήν που υποστηρίζουν οι επιτιθέμενοι. Και είναι ένα γεγονός το οποίο πρέπει να συνεγείρει όλη την κοινωνία γιατί δεν περιορίζεται στενά στο πλαίσιο μεταξύ των οργανωμένων ή μη οργανωμένων οπαδών. Είναι ένας δείκτης εξαιρετικά ανησυχητικός, γιατί ακριβώς δείχνει τη δυσανεξία που επικρατεί σε μεγάλα τμήματα της κοινωνίας για τον άλλον, τον διαφορετικό, για αυτόν που είναι κάτι έξω από τα δικά μας πιστεύω. Εάν δεν προσδιορίσουμε σε αυτό το πλαίσιο την κουβέντα που θα κάνουμε, θα είναι μια ατελέσφορη διαδικασία και σε λίγο καιρό φοβούμαι ότι θα επαναλαμβάνουμε τα ήδη γνωστά θέματα.

Η βία κυρίες, και κύριοι συνάδελφοι, είναι ένα φαινόμενο κοινωνικό, ενδημεί και στα γήπεδα, αλλά επεκτείνεται και σε όλη την κοινωνία, και σε συνθήκες κρίσης, όπως αυτές που βιώνει η χώρα μας, η βία αυξάνει. Χαρακτηριστικό όμως αυτής της περιόδου, αυτής της εποχής είναι ότι οι φασιστικοί πυρήνες δρουν πλέον στις οργανωμένες θύρες των οπαδών. Τα γεγονότα στο ΕΠΑΛ Σταυρούπολης συνδέονται υπόγεια και ίσως και υπέργεια με τη δολοφονία του Άλκη Καμπανού στη Θεσσαλονίκη.

Είναι αυταπόδεικτη η αμηχανία της Κυβέρνησης διότι η προσέγγιση είναι μονομερής, που συνίσταται σε ένα πράγμα το οποίο χρησιμοποιεί σε όλα τα κοινωνικά προβλήματα, στην καταστολή. Μόλις προ λίγων ημερών η Βουλή ψήφισε την κύρωση της σύμβασης για την ασφάλεια στους ποδοσφαιρικούς αγώνες, η οποία προβλέπει ένα ευρύ φάσμα μέτρων και πολιτικών προστασίας από τη βία.

Είναι χαρακτηριστικό ότι το Συμβούλιο της Ευρώπης προτείνει απέναντι στη βία όχι την αυστηρή, αλλά την κατάλληλη και αναλογική απάντηση της ποινικής δικαιοσύνης. Και ενώ η κυβερνητική πλειοψηφία ψήφισε την άνω κύρωση, μια βδομάδα μετά φέρνει νέο νομοσχέδιο το οποίο κινείται σε εντελώς διαφορετική κατεύθυνση. Αυξάνει τα κατώτατα όρια των προβλεπόμενων ποινών, δηλαδή τουλάχιστον έξι μήνες θεσπίζει ξεχωριστό αδίκημα τη λεγόμενη κουκουλοφορία, για την οποία απειλεί με φυλάκιση έως πέντε έτη, καταστρατηγώντας κάθε έννοια αναλογικότητας, αφού δεν προκύπτει κάποια σοβαρή προσβολή έννομου αγαθού και γενικά οδηγείται σε μια δυσαναλογία εγκλήματος και ποινής. Η δε κατά προτεραιότητα εκδίκαση των υποθέσεων σε τριάντα ημέρες προβλέπεται ήδη από τον προϋφιστάμενο νόμο. Τέλος ορίζει σε περίπτωση αναβολής της δίκης επιβολή περιοριστικών όρων υποχρεωτικά, που συνιστούν κατ’ αρχάς μία σοβαρή παραβίαση του τεκμηρίου αθωότητας.

Βεβαίως από το στόχαστρο της Κυβέρνησης δεν λείπει το άρθρο 187 του Ποινικού Κώδικα για σύσταση εγκληματικής οργάνωσης της οποίας το περιεχόμενο διευρύνεται ανεπίτρεπτα, ενώ απαγορεύεται η αναστολή, η μετατροπή καθώς και το ανασταλτικό αποτέλεσμα της έφεσης σε περίπτωση καταδικαστικής απόφασης. Όλα αυτά ενσωματώνονται στον ψηφισμένο ν.4908/2022. Τι λέει ο νόμος αυτός; Ενισχύεται η έννοια του επικίνδυνου δράστη, μια έννοια επικίνδυνη ούτως ή άλλως, η οποία έχει εξοβελιστεί από τον Ποινικό Κώδικα. Το Σύνταγμα αποδέχεται την τιμωρία πράξεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω και τον χρόνο της δευτερολογίας μου.

Καταργεί ολοκληρωτικά την αναστολή εκτέλεσης της ποινής ιδίως για τους νέους ή τους πρωτόπειρους δράστες με χαμηλής βαρύτητας αδικήματα. Απαλείφει δηλαδή με ισοπεδωτικό τρόπο έναν σημαντικό θεσμό ειδικής πρόληψης χωρίς να επιτρέπει στον δικαστή να εκτιμήσει ξεχωριστά την περίπτωση με βάση την πράξη και την ανοχή του δράστη. Πρόκειται για μία ακραία παραβίαση της αναλογικότητας, αφού δεν προκύπτει καμμία σοβαρή προσβολή στο αδίκημα της κουκουλοφορίας, όπως ανέφερα παραπάνω.

Κυρίες και κύριοι συνάδελφοι της Πλειοψηφίας, η χρήσιμη και απαραίτητη καταστολή πρέπει να είναι αναλογική με τα αδικήματα. Είναι προφανές ότι χωρίς καταστολή δεν μπορεί να υπάρξει ένα κράτος, άλλωστε η ίδια η ετυμολογία της λέξης έχει σχέση με την ισχύ, τη δύναμη, την επιβολή, αλλά τα μέτρα πρέπει να στοχεύουν στον πυρήνα του προβλήματος.

Εάν δεν διακοπεί ο ομφάλιος λώρος μεταξύ ΠΑΕ και οργανωμένων οπαδών, οι προσπάθειές μας θα είναι συφοριασμένες σαν των Τρώων, που λέει ο ποιητής. Θα επανερχόμαστε στο ίδιο πρόβλημα. Εκεί πρέπει να στοχεύσουμε και πρέπει να συγκρουστούμε με τα συμφέροντα τα οποία καλύπτονται πίσω από την επωνυμία των ΠΑΕ, προωθούν ίδιες βλέψεις και εκμεταλλεύονται την αγνή, άδολη και πολλές φορές μέχρι και αφελή αγάπη των φιλάθλων και των οπαδών.

Και θέλω να επισημάνω το εξής: Εάν επιτευχθεί αυτή η ρύθμιση με τις μεγάλες ΠΑΕ, θα επεκταθεί και προς τα κάτω και θα φτάσει έως και το ερασιτεχνικό ποδόσφαιρο. Γνωρίζουμε πάρα πολύ καλά ότι αυτές οι πολιτικές πρέπει να είναι αποτέλεσμα μιας συναίνεσης, γιατί ακριβώς θα αποδώσουν σε βάθος χρόνου και πρέπει να συνεγείρουμε την κοινωνία να στρατευθεί στην υπόθεση καταπολέμησης της βίας.

Δείτε τι ενδιαφέρον έχει μια πρόταση που μου μετέφεραν οπαδοί φίλαθλοι της Δόξας. Ποδοσφαιριστές - στελέχη του ΠΣΑΠ, του συνδικαλιστικού οργάνου των ποδοσφαιριστών, να επισκέπτονται θύρες οργανωμένων άλλων ομάδων και να συζητούν μαζί τους. Να δουν, δηλαδή, ότι ο ποδοσφαιριστής είναι ένας επαγγελματίας, ο οποίος τιμά τον ρόλο του στο γήπεδο. Το ποδόσφαιρο είναι ένα παιχνίδι, το σπουδαιότερο πράγμα από τα επουσιώδη, όπως -νομίζω- ο Γκαλεάνο το έχει πει, αλλά πρόκειται περί αυτού: Να καταλάβουμε όλοι ότι το γήπεδο είναι ένας χώρος, όπου ζούμε ένα παιχνίδι την εβδομάδα και το παιχνίδι τελειώνει στα ενενήντα λεπτά.

Κύριοι Υπουργοί, εγώ είμαι ένας οπαδός, ένας φίλαθλος, ένας παθιασμένος εραστής της Δόξας Δράμας. Γεννήθηκα και μεγάλωσα στο γήπεδο. Έχω καθίσει σε τσιμεντένιες κερκίδες, έχω καθίσει όρθιος στα πέταλα, έχω ακολουθήσει την ομάδα στα νιάτα μου, αλλά και τώρα και εκτός έδρας, με έχουν κυνηγήσει σε διάφορες πόλεις, όπου πήραμε ένα θετικό αποτέλεσμα και δεν ήταν αρεστό από τους ντόπιους. Καταλαβαίνω πάρα πολύ καλά το πώς λειτουργεί, σκέφτεται η κερκίδα, αλλά καταλαβαίνω και πάρα πολύ καλά την ευθύνη μου πια ως Βουλευτής ότι εγώ μαζί με εσάς πρέπει να βάλουμε ένα πλαίσιο, έτσι ώστε αυτό το κοινωνικό γεγονός που είναι το παιχνίδι, να ξεφύγει από τη μέγγενη των συμφερόντων και ιδίως των ιδιωτικών στρατών.

Σήμερα το ποδόσφαιρο είναι προϊόν και το προϊόν το διαχειρίζονται οι ΠΑΕ και οι ΠΑΕ το διαχειρίζονται με εμπορικούς όρους. Εμείς πρέπει να βρούμε τον πυρήνα του προβλήματος και να επαναφέρουμε στο ποδόσφαιρο την ιδιότητα του αθλήματος. Αυτού του τύπου, λοιπόν, οι παρεμβάσεις που κάνουμε και γι’ αυτό σας εγκαλούμε, κύριοι Υπουργοί, γιατί παρακολουθείτε αμήχανοι και δεν αντιλαμβάνεστε την κοινωνική διάσταση που έχει αυτό το πρόβλημα της βίας.

Με αυτή την έννοια, λοιπόν, ευχόμαστε αυτός ο θάνατος να είναι ο τελευταίος, να αφυπνιστούμε ως κοινωνία και ως πολιτική τάξη, για να πάρουμε τα γενναία πολιτικά μέτρα που απαιτούνται για την επαναφορά του ποδοσφαίρου στο αθλητικό του πλαίσιο και όχι μόνο του ποδοσφαίρου βεβαίως. Και τέλος, ευχόμαστε αυτές οι πλημμέλειες, η αδιαφορία και -αν θέλετε- και η ανεπάρκεια που έχετε δείξει στην υπόθεση του Καμπανού, να είναι οι τελευταίες, γιατί δεν έχουμε άλλο περιθώριο. Ξύνουμε τον πάτο του βαρελιού και σε λίγο καιρό το ποδόσφαιρο, οι κερκίδες θα είναι ένας προνομιακός χώρος για ανθρώπους που η ιδεολογία τους τούς επιτρέπει να κινούνται στα λαγούμια της ιστορίας και όχι στο φως της καθημερινότητας.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Ξανθόπουλο.

Τον λόγο τώρα έχει ο Βουλευτής Αχαΐας του ΣΥΡΙΖΑ - Προοδευτική Συμμαχία, ο κ. Κωνσταντίνος Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Αξιότιμες και αξιότιμοι συνάδελφοι, αξιότιμοι κύριοι Υπουργοί, μόλις πριν από λίγες μέρες κατά την πρόσφατη ψήφιση ενός ακόμα -επιτρέψτε μου να πω- απρόσφορου νομοσχεδίου σας για την αντιμετώπιση του νοσηρού κοινωνικού φαινομένου της οπαδικής βίας, δεν διστάσατε να μας υποσχεθείτε επί λέξει ότι ο νέος νόμος θα ανοίξει νέα μονοπάτια στον αθλητισμό και ότι θα θεμελιώσει ένα νέο τοπίο πιο ασφαλές και πιο συμπαγές για τον αθλητισμό. Είναι, όμως, έτσι τα πράγματα;

Από την αρχή εμείς αντιληφθήκαμε ότι οι νέες διατάξεις που σκανδαλωδώς παρέκαμψαν τη διαβούλευση, ήταν ένα «πουκάμισο αδειανό», ένα επικοινωνιακό πυροτέχνημα, εφεύρημα στον απόηχο της άδικης δολοφονίας του Άλκη Καμπανού στη Θεσσαλονίκη. Σας αντιτείναμε την πάγια άποψή μας. Το κενό στη νομοθεσία εντοπίζεται αποκλειστικά σε θέματα πρόληψης του φαινομένου. Το έλλειμμα είναι κυρίως έλλειμμα παιδείας. Απαξιώσατε τις θέσεις μας.

Τα αντεπιχειρήματά μας, μεταξύ άλλων, συνοψίστηκαν στις διαπιστώσεις ότι το πολύπαθο υφιστάμενο νομοθετικό πλαίσιο ήταν, κατά την άποψή μας, επαρκές. Τα δικονομικά μέσα για την αντιμετώπιση των παραβατών υπήρχαν, όμως δεν εφαρμόζονται.

Το πρόβλημα που οδήγησε στην αναίτια δολοφονία του παιδιού δεν εντοπίζεται στα κενά της νομοθεσίας, δεν εντοπίζεται στο ότι υπάρχουν ελλείμματα για θέματα καταστολής και τιμωρίας στο δήθεν ήπιο και χαλαρό νομοθετικό πλαίσιο, όπως εσείς λαϊκίστικα ισχυριστήκατε, αλλά στην απροθυμία για την εφαρμογή του ήδη υπάρχοντος νομοθετικού πλαισίου και την τήρηση της νομιμότητας, στην απροθυμία για εξάντληση κάθε δικονομικής δυνατότητας για πρόληψη και αντιμετώπιση των περιστατικών βίας και τέλος, στη μη προσήκουσα εφαρμογή των διατάξεων του νόμου.

Φθάσατε, κύριε Αυγενάκη, κάποια στιγμή να πείτε ότι με βάση τις νέες αντιλήψεις συνελήφθησαν οι φερόμενοι ως δολοφόνοι. Αυτό έλειπε, να μην γίνει κάθε προσπάθεια να συλληφθούν οι φερόμενοι μίας δολοφονίας! Αυτό έλειπε!

Ας δούμε, λοιπόν, τα ενδεικτικά σημεία. Ισχυρίζομαι και ισχυριζόμαστε ότι το νομοθετικό πλαίσιο της καταστολής υπάρχει. Η εφαρμογή του πάσχει. Και εκεί που υφίσταται έλλειμμα νομοθετικού πλαισίου είναι στα κοινωνικά και παιδευτικά μέτρα που θα μας βοηθήσουν στην αντιμετώπιση.

Πριν την ψήφιση του νέου νόμου σας, που δήθεν θα αποκαταστήσει ζητήματα που έπρεπε από χρόνια να ρυθμιστούν όπως μας δηλώσατε, η ρίψη αντικειμένων εντός του αθλητικού χώρου που μπορούν να προκαλέσουν σωματική βλάβη, η βιαιοπραγία κατά άλλου, οι απειλές, η κατοχή αντικειμένων που μπορούν να προκαλέσουν σωματικές βλάβες, η κατοχή ή χρήση βεγγαλικών, καπνογόνων, κροτίδων και εύφλεκτων υλών αποτελούσαν συμπεριφορές που ήταν ήδη ποινικοποιημένες από το 1999 και τιμωρούνταν με φυλάκιση έως δύο έτη και χρηματική ποινή.

Εσείς, βεβαίως, προσθέσατε την κουκουλοφορία, απειλώντας με ποινή φυλάκισης μέχρι πέντε έτη. Έτσι, αφ’ ενός παραβιάσατε κατάφωρα την αρχή της αναλογικότητας και αφ’ ετέρου αδιαφορήσατε ακόμα και για τις απόψεις του Προϊσταμένου της Υποδιεύθυνσης Αντιμετώπισης Βίας στους αθλητικούς χώρους, του Αστυνομικού Διευθυντή που σας εξέφρασε τον προβληματισμό του σχετικά με το νέο ιδιώνυμο της κουκούλας. Είναι σχεδόν βέβαιο –σας είπε- ότι η πολιτική αυτή επιλογή σας θα μας οδηγήσει σε εκατόμβη δικογραφιών, που θα στοκαριστούν σε γραφεία δικαστικών λειτουργών, οδηγώντας με επιτυχία στο γνωστό αποτέλεσμα: Να παραμένει ο νόμος ανεφάρμοστος και οι παραβάτες ατιμώρητοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και τη δευτερολογία μου, κύριε Πρόεδρε.

Σας πρότεινε ο Αστυνομικός Διευθυντής να μετατρέψετε απλώς τη χρήση κουκούλας σε επιβαρυντική περίσταση στα ήδη υπάρχοντα αδικήματα. Όμως αδιαφορήσατε.

Περαιτέρω, ως προς το θέμα της ρύθμισης από τον νόμο των λεγόμενων επιβαρυντικών περιστάσεων, είναι προφανές πως νομοθετικό κενό δεν υπήρχε. Οι προβλέψεις του νόμου του 1999, που εκ νέου τροποποιήσατε αυστηροποιώντας περαιτέρω τις ποινές, ήταν επαρκείς. Επιλέξατε αυστηροποίηση και πάλι αυστηροποίηση των ήδη αυστηρών επαπειλούμενων ποινών κατά τρόπο που υπερβαίνει τη βαρύτητα των εκάστοτε προσβολών. Έτσι, τα φωτεινά μονοπάτια, στα οποία δήθεν θα μας καθοδηγούσατε, δεν αποτελούν τίποτε άλλο παρά τον σχηματισμό μιας δυσανάλογης ισορροπίας μεταξύ εγκλήματος και ποινής, αντίθετα προς τις προτάσεις του Συμβουλίου της Ευρώπης που προτείνει την κατάλληλη και αναλογική απάντηση της ποινικής δικαιοσύνης απέναντι στη βία.

Παρά το γεγονός ότι οι δικονομικές διατάξεις ήδη επέτρεπαν την υποχρεωτική εκδίκαση των σχετικών υποθέσεων εντός τριάντα ημερών, γιατί προβλεπόταν από το άρθρο 1418 του Κώδικα Ποινικής Δικονομίας, έρχεστε και προτείνετε μια πάλι δήθεν κατά προτεραιότητα εκδίκαση στις τριάντα ημέρες. Τι άλλο, δηλαδή, δείγμα πολιτικής απάτης και λαϊκισμού χρειάζεται;

Το νομοθετικό πλαίσιο υπήρχε, η ειλικρινής βούληση έλειπε. Και αυτό σας αφορά.

Ομοίως, προβλέπονταν αντίστοιχα πράγματα για ιδιαίτερη αξιόποινη συμπεριφορά ή παρότρυνση ή υποκίνηση ή ενθάρρυνση ή διευκόλυνση με οποιονδήποτε τρόπο και ιδίως δημόσια ή δια του Τύπου ή δια του διαδικτύου σε εγκλήματα που τελούνται με αφορμή αθλητικές εκδηλώσεις ή που έχουν κάποιο αθλητικό υπόβαθρο. Και μόνο η απαρέγκλιτη εφαρμογή της εν λόγω διάταξης από τους λειτουργούς της δικαιοσύνης και όλους τους θεματοφύλακες του κράτους δικαίου θα επαρκούσε και τα αποτελέσματα γύρω από την επίλυση του προβλήματος που συζητάμε θα ήταν σίγουρα θεαματικά.

**ΠΡΟΕΔΡΕΥΩΝ (Αθανάσιος Μπούρας):** Θα πάρετε και τη δευτερολογία σας, κύριε Μάρκου;

**ΚΩΝΣΤΑΝΤΙΝΟΣ ΜΑΡΚΟΥ:** Ναι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ωραία, συνεχίστε.

**ΚΩΝΣΤΑΝΤΙΝΟΣ ΜΑΡΚΟΥ:** Σας επιστήσαμε την προσοχή επανειλημμένα. Καθοριστικοί παράγοντες που συνθέτουν και περιπλέκουν το πρόβλημα του οπαδικού ολοκληρωτισμού στην Ελλάδα είναι οι ιδιοκτήτες ΠΑΕ και ΚΑΕ, η διαπλοκή τους με τους πολιτικούς και βεβαίως το γεγονός ότι οι ελληνικές ποδοσφαιρικές ομάδες ανήκουν σε επιχειρηματίες οι τρεις εκ των οποίων ελέγχουν και το μεγαλύτερο μέρος του τοπίου των μέσων μαζικής ενημέρωσης.

Σας το λέει καθαρά η περίφημη ολιστική μελέτη: Το ελληνικό ποδόσφαιρο -λέει επί λέξει- επηρεάζεται από αυτές τις ιδιοκτησιακές δομές και τις σχέσεις των ιδιοκτητών με ποδοσφαιρικούς συλλόγους. Σε κάθε τομέα, τηλεόραση, ραδιόφωνο, έντυπα, διαδικτυακά μέσα, οι σχέσεις των ποδοσφαιρικών συλλόγων με τα μέσα ενημέρωσης είναι εμφανείς, πολύ ορατές και πολύ ισχυρές.

Εσείς ήρθατε, κύριε Αυγενάκη, και είπατε ότι προβλέπετε τιμωρίες και για τις ΠΑΕ και τις ΚΑΕ. Αποκρύπτετε ότι βάλατε μια υποσημείωση, τις διαδικασίες στις οποίες μπορούν να αθωωθούν οι ΠΑΕ και οι ΚΑΕ, για να μην τους στεναχωρήσετε. Το μόνο δηλαδή πραγματικά που χρειαζόταν, με άλλα λόγια, κύριοι Υπουργοί, ήταν η απαρέγκλιτη εφαρμογή των παραπάνω οριζομένων δικονομικών διατάξεων. Το πλαίσιο υπήρχε, η ειλικρινής βούληση έλειπε.

Και τέλος, δυο λόγια για τις λέσχες των φιλάθλων. Προβλεπόταν ήδη από τον νόμο -δεν τις ιδρύσατε εσείς- από το 2002 η υποχρέωση των οικείων αθλητικών σωματείων να ασκούν με εκπρόσωπό τους εποπτεία και έλεγχο στις λέσχες που είχαν αναγνωρίσει, καθώς και στα εντευκτήρια. Σας είπε ο εισηγητής μας, τι έχετε κάνει επ’ αυτού; Έλεγχος της νομιμότητας της λειτουργίας τους έλειπε, κύριε Υπουργέ, και βεβαίως επιβολή κυρώσεων σε περίπτωση παραβάσεων, εποπτεία όμως που θα διεξάγεται συστηματικά και όχι σε περιπτώσεις που καταγράφονται περιστατικά βίας και μάλιστα τραγικά, για να βγείτε στις συνεντεύξεις τρεις και πέντε Υπουργοί.

Από τα παραπάνω εξάγεται το συμπέρασμα ότι οι δήθεν καινοτόμες σας διατάξεις, δυστυχώς περιορίστηκαν σε μέτρα όπως η υποχρεωτική επιβολή περιοριστικών όρων σε περίπτωση αναβολής εκδίκασης και η ολοκληρωτική κατάργηση της αναστολής εκτέλεσης της ποινής. Το τελευταίο ανεκδιήγητο μέτρο, σε συνδυασμό με την κατάργηση της κοινωφελούς εργασίας, βάζει φραγμό στην ευεργετική προληπτική λειτουργία του θεσμού της αναστολής και εγείρει και προβλήματα συνταγματικότητας.

Καταλήγοντας, όπως είπε και ο προηγούμενος συνάδελφός μου, θα ήθελα να τονίσω ότι πέραν της καταρράκωσης του άρθρου 187 του Ποινικού Κώδικα, που καθίσταται προφανές ότι η οριζόντια αυστηροποίηση των κατώτατων ορίων των ποινών, η δυσαναλογία ποινής και εγκλήματος, η παραβίαση του τεκμηρίου αθωότητας, η ενίσχυση της έννοιας του επικίνδυνου δράστη, αλλά και η νομοθέτηση με έμφαση στην καταστολή είναι η επανεγκαθίδρυση στον χώρο του επαγγελματικού αθλητισμού ενός αυταρχικού αστυνομικού μοντέλου και αποτελούν τα θεμέλια της πολιτικής σας.

Στη συζήτηση, τελειώνοντας, κύριε Υπουργέ, σας είπαμε ότι η κατάργηση μαθημάτων στα σχολεία που το Υπουργείο Παιδείας επέβαλε συμβάλλει στην έλλειψη πρόληψης εκπαιδευτικής διαδικασίας. Είπατε ότι μόνο η Κοινωνιολογία καταργήθηκε για τις πανελλαδικές εξετάσεις. Ψευδές. Δεν ήταν το μοναδικό ψευδές που είπατε. Σας ενημερώνω, λοιπόν, και τώρα που έχω την ευκαιρία να σας πω ότι καταργήσατε την Κοινωνιολογία στην Γ΄ Λυκείου, το μάθημα Σύγχρονος Κόσμος, Πολίτης και Δημοκρατία στη Β΄ Λυκείου. Το μάθημα Πολιτική Παιδεία στην Α΄ Λυκείου και το μάθημα επιλογής Ευρωπαϊκός Πολιτισμός, οτιδήποτε δηλαδή θα μπορούσε να συμβάλει σε αυτήν την προληπτική εκπαιδευτική διαδικασία. Ιδού, λοιπόν, αν θέλετε να αποδείξετε το γνήσιο του ενδιαφέροντός σας. Επαναθεσπίστε αυτή την εκπαιδευτική διαδικασία στα σχολεία.

Το μονοπάτι που έχετε ανοίξει, κύριοι Υπουργοί, εμείς δεν το περπατάμε, αλλά θα περπατήσουμε τα μονοπάτια της υγιούς αντιμετώπισης του προβλήματος που πολύ σύντομα θα έρθει στη δικαιοδοσία μας να το αντιμετωπίσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μάρκου.

Τον λόγο τώρα έχει ο Βουλευτής Ηλείας του ΣΥΡΙΖΑ - Προοδευτική Συμμαχία κ. Διονύσιος - Χαράλαμπος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Η δολοφονία του δεκαεννιάχρονου Άλκη Καμπανού μάς συγκλόνισε όλους. Πρόκειται για ένα ειδεχθές έγκλημα, το οποίο προκάλεσε σοκ σε ολόκληρη την κοινωνία, μια ανθρωποκτονία με πρόθεση. Ένα νέο παιδί γεμάτο υγεία, όνειρα και στόχους έφυγε τόσο άδικα και αδόκητα από κοντά μας. Ήταν ένα ακόμη θύμα της τυφλής οπαδικής βίας, ένα ακόμα θύμα με αφορμή και πρόσχημα τον αθλητισμό.

Κουράγιο και δύναμη στους δικούς του και ευχόμαστε όλοι να μη ζήσει καμμία μάνα, κανένας πατέρας, καμμία οικογένεια αυτά τα τραγικά και οδυνηρά γεγονότα. Όμως δεν πρέπει να μένουμε στα ευχολόγια και τα λόγια. Είμαστε εδώ για να προτείνουμε και να βρούμε και να συζητήσουμε λύσεις.

Κυρίες και κύριοι, ένα από τα βασικά προεκλογικά αφηγήματα της Νέας Δημοκρατίας ήταν η υπόσχεση για αποτελεσματική αντιμετώπιση της εγκληματικότητας. Έλεγαν ότι θα δώσουν έμφαση στην αντιμετώπιση της εγκληματικότητας. Δυστυχώς, όμως, μετεκλογικά διαπιστώνουμε ότι μέρος της θλιβερής καθημερινότητας έγιναν οι μαφιόζικες εκτελέσεις, οι εκτελέσεις δημοσιογράφων, η οπαδική βία, οι γυναικοκτονίες, η ενδοοικογενειακή βία, η βία κατά ανηλίκων, τα κυκλώματα trafficking, τα περιστατικά βάναυσων ληστειών, ακόμα και ο θάνατος δεκαεννιάχρονου από πυρά αστυνομικών.

Το σημερινό θέμα συζήτησης είναι η οπαδική βία. Δυστυχώς και μετά τη δολοφονία του Άλκη έγιναν επεισόδια μέσα στα γήπεδα. Βέβαια, η οπαδική βία δεν περιορίζεται μόνο εντός των γηπέδων, αλλά επεκτείνεται και εκτός.

Σχετικά με τις λέσχες φιλάθλων είναι γνωστό ότι υπάρχει υποχρέωση κάθε λέσχη φιλάθλων να δηλώνεται. Και ρωτάμε: Στην προκειμένη περίπτωση έγινε αυτή η δήλωση; Υπήρχε νόμιμη λειτουργία της λέσχης φιλάθλων, στην οποία φέρεται να ήταν μέλη οι συλληφθέντες; Στη λέσχη αυτή μετά τη δολοφονία, που έγινε έλεγχος και βρέθηκαν ένα σωρό επικίνδυνα αντικείμενα, η Διαρκής Επιτροπή Αντιμετώπισης της Βίας και η Αστυνομία τι λέει για όλα αυτά; Και γενικά γίνονται έλεγχοι στις λέσχες φιλάθλων και αν γίνονται, είναι επαρκείς ή μήπως τα υποστελεχωμένα αστυνομικά τμήματα αρκούνται μόνο σε επιφανειακές και γραφειοκρατικές διεκπεραιώσεις; Υπήρξαν προληπτικά μέτρα για να μη φτάσουμε ως εδώ; Δώσατε σημασία σε όλα αυτά;

Επενδύσατε στο περίφημο δόγμα «νόμος και τάξη». Η αλήθεια είναι, όμως, ότι αυτό το δόγμα περιορίζεται στην καταστολή διαδηλωτών, απεργών, φοιτητών, μαθητών, καθηγητών και ανυποψίαστων πολιτών. Όλοι θυμόμαστε τα ντροπιαστικά και απαράδεκτα γεγονότα της Νέας Σμύρνης, το κυνήγι δεκαπεντάχρονων μέσα σε κινηματογράφους, τις συλλήψεις δεκαπεντάχρονων σε πανεκπαιδευτικά συλλαλητήρια.

Παράλληλα, αδυνατείτε να αντιμετωπίσετε το βαρύ οργανωμένο έγκλημα. Προτεραιότητά σας είναι η πρόσληψη χιλιάδων ανεπαρκώς εκπαιδευμένων ειδικών φρουρών που επανδρώνουν τις μονάδες καταστολής.

Και το ομολογήσατε αυτό όταν μετά τη δολοφονία του δεκαεννιάχρονου Νίκου Σαμπάνη, κύριε Υπουργέ, ανακοινώσατε ένα πρόγραμμα εκπαίδευσης των ειδικών φρουρών. Άρα πριν δεν ήταν εκπαιδευμένοι. Το ανακοινώσατε μετά και επί της ευκαιρίας θα θέλαμε να μας ενημερώσετε τι γίνεται με αυτό το πρόγραμμα εκπαίδευσης. Τεσσεράμισι χιλιάδες, λοιπόν, ειδικούς φρουρούς εκτός διαδικασιών ΑΣΕΠ και πανελληνίων εξετάσεων που επανδρώνουν μονάδες, όπως τα ΜΑΤ, η «ΟΔΟΣ», η «ΔΡΑΣΗ», οι «ΜΑΥΡΟΙ ΠΑΝΘΗΡΕΣ», η «ΔΙΑΣ» κ.λπ..

Εμείς δεν είμαστε κατά της καταστολής. Το είπε και ο εισηγητής μας. Λέμε ναι στην καταστολή όπου υπάρχει ανάγκη, αλλά όχι μόνο καταστολή. Επαναλαμβάνω: Όχι μόνο καταστολή.

Αλήθεια, αυτή η υπερστελέχωση αυτών των υπηρεσιών έχει προσφέρει στον περιορισμό της οπαδικής βίας; Δεν ενισχύσατε υποστελεχωμένες υπηρεσίες και αστυνομικά τμήματα για την καταπολέμηση του εγκλήματος, αλλά προσλαμβάνετε και χίλιους αστυνομικούς για την πανεπιστημιακή αστυνομία. Την ίδια στιγμή, το έγκλημα στους δρόμους και τις γειτονιές δρα ανεξέλεγκτο. Και τι άλλο κάνετε; Επικοινωνιακές φιέστες.

Το είδαμε προχθές, κύριε Υπουργέ, με κάμερες στο κέντρο της Αθήνας, επέμβαση της Αστυνομίας κ.λπ..

Οι κάτοικοι, όμως, των περιοχών αυτών ξέρουν πολύ καλά ότι μόλις σβήσουν οι κάμερες, κύριε Υπουργέ, θα μείνουν μόνοι και απροστάτευτοι απέναντι στο έγκλημα, στο πραγματικό έγκλημα.

Αφήστε, λοιπόν, τις φιέστες και στείλτε προσωπικό στο Αστυνομικό Τμήμα της Ομόνοιας, στείλτε προσωπικό στα άλλα αστυνομικά τμήματα και στις υπηρεσίες που αντιμετωπίζουν το έγκλημα για να είναι οι αστυνομικοί δίπλα στους πολίτες και να προσφέρουν πραγματικές υπηρεσίες.

Η χώρα μας υποφέρει από τα φαινόμενα της βαρύνουσας εγκληματικότητας, το βιώνουν οι πολίτες στην καθημερινότητά τους.

Και τι κάνετε εσείς; Έρχεστε πάντα κατόπιν εορτής και αυστηροποιείτε ποινές, αλλάζετε κάθε τρεις και λίγο τον Ποινικό Κώδικα, πατώντας πάνω στον θυμό και στην οργή των πολιτών και της κοινωνίας. Σας το έχουμε επισημάνει επανειλημμένως, μόνο η αυστηροποίηση της καταστολής και των ποινών δεν μειώνει τα περιστατικά βίας, δεν μπορεί να αντιμετωπίσει την εγκληματικότητα. Δεν θέλετε να το καταλάβετε.

Η αλήθεια, κυρίες και κύριοι της Κυβέρνησης, είναι ότι δεν έχετε ένα στοχευμένο και αποτελεσματικό σχέδιο. Πρέπει να γίνουν πολλά για να αντιμετωπιστεί η οπαδική βία και η βία γενικότερα. Πρέπει επιτέλους να το καταλάβετε. Αυτό που χρειάζεται είναι ένα ολιστικό σχέδιο πρόληψης της αντιμετώπισης της βίας.

Ακούστε το Συμβούλιο της Ευρωπαϊκής Ένωσης, το οποίο στα συμπεράσματά του σχετικά με τη βία που συνδέεται με τον αθλητισμό αναδεικνύει την πρόληψη σε πρωτεύοντα παράγοντα αντιμετώπισής της και θεωρεί σημαντικό να αντιμετωπιστεί το ζήτημα με την υιοθέτηση μιας ολιστικής προσέγγισης.

Δείτε τι λέει και το ψήφισμα του Ευρωπαϊκού Κοινοβουλίου της 8ης Μαΐου 2008 σχετικά με τη Λευκή Βίβλο για τον αθλητισμό. Εκεί υπογραμμίζει ότι χρειάζεται μια πιο ολοκληρωμένη προσέγγιση, χρειάζεται μια στρατηγική που θα έχει σχεδιαστεί για να ενισχύει τις μη κατασταλτικές πτυχές της ανταπόκρισης στις προκλήσεις με έντονη επικέντρωση στην εκπαίδευση και την κατάρτιση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έμφαση, λοιπόν, στην πρόληψη, έμφαση στη μόρφωση και στην εκπαίδευση, έμφαση στη διαπαιδαγώγηση στο σχολείο που θα εμπεριέχει και την εισαγωγή των αντίστοιχων μαθημάτων, έμφαση στην αντιμετώπιση των οικονομικών, κοινωνικών και ψυχολογικών αιτιών που γεννούν την εγκληματική συμπεριφορά.

**ΠΡΟΕΔΡΕΥΩΝ (Αθανάσιος Μπούρας):** Θα συνεχίσετε και με τη δευτερολογία σας;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ναι, θα αφήσω ένα λεπτό, κύριε Πρόεδρε, τελειώνω.

Χρειάζονται μέτρα ανάσχεσης της φτώχειας και της ανεργίας. Εκεί χρειάζονται παρεμβάσεις. Χρειάζονται πολιτικές κοινωνικής ένταξης και εκπαίδευσης.

Παράλληλα, αναγκαία είναι και μια σύγχρονη και αποτελεσματική Αστυνομία με επιστημονική και ορθολογική προσέγγιση στο έγκλημα, με την απαραίτητη σύγχρονη υλικοτεχνική υποδομή, μια Αστυνομία με άρτια εκπαιδευμένους αστυνομικούς που θα αξιοποιεί το προσωπικό της σύμφωνα με τις πραγματικές ανάγκες, με ορθή κατανομή του έμψυχου δυναμικού της, με προτεραιότητα στην αντιμετώπιση της βαριάς εγκληματικότητας, με επαρκή στελέχωση για τις υπηρεσίες δίωξης του εγκλήματος και των αστυνομικών τμημάτων, με σεβασμό στον πολίτη και στα δικαιώματά του.

Αφήστε, λοιπόν, τις ιδεοληπτικές εμμονές σας και ασχοληθείτε σοβαρά με την αντιμετώπιση της βίας. Ασχοληθείτε έμπρακτα με την πρόληψη και την αντιμετώπιση της βαρύνουσας εγκληματικότητας.

Κλείνοντας, κύριε Πρόεδρε, τονίζω ότι η προστασία και η ασφάλεια του πολίτη συνδέεται άμεσα με την έγκαιρη πρόληψη, την αποτροπή και την καταπολέμηση του εγκλήματος. Μόνο έτσι θα προκύψουν ουσιαστικά αποτελέσματα και οι πολίτες θα νιώθουν πραγματικά ασφαλείς.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Καλαματιανό.

Τον λόγο τώρα έχει η Βουλευτής Κοζάνης του ΣΥΡΙΖΑ - Προοδευτική Συμμαχία, η κ. Καλλιόπη Βέττα.

Ορίστε, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή συζήτηση, αν και γίνεται σχεδόν σαράντα μέρες μετά την κατάθεση της ερώτησής μας, δεν χάνει την επικαιρότητά της. Οι ευθύνες, οι πράξεις και οι παραλείψεις της Κυβέρνησης στο θέμα της αντιμετώπισης της οπαδικής βίας δεν έχουν παραγραφεί. Η αδιαφορία, η ανυπαρξία οποιουδήποτε θεσμικού και διοικητικού ελέγχου, η έλλειψη άρτια εκπαιδευμένου αστυνομικού δυναμικού συνιστούν μια πραγματικότητα που δεν μπορεί να αλλάξει.

Η Κυβέρνηση δεν ασχολήθηκε για δυόμισι χρόνια με το θέμα της βίας παρά μόνο όταν συνέβη η τραγική και αποτρόπαια δολοφονία του Άλκη Καμπανού. Ακόμα και τότε, όμως, έδειξε επικοινωνιακή σπουδή και εντρύφησε στον ποινικό λαϊκισμό στον βωμό της ανάγκης να πειστεί η κοινή γνώμη ότι το επιτελικό κράτος είναι παρόν.

Αντί να απολογηθεί ο Υπουργός Αθλητισμού για την πλήρη αδράνεια στον έλεγχο και στην εποπτεία των συνδέσμων, διοργάνωσε μια αποτυχημένη συνάντηση σε ένα παραλιακό ξενοδοχείο, λες και μέχρι σήμερα ήταν ένας απλός παρατηρητής του φαινομένου.

Να γίνω πιο σαφής: Η Γενική Γραμματεία Αθλητισμού είναι η αρμόδια εποπτεύουσα αρχή για τους συνδέσμους, αφού προηγουμένως οι αθλητικές ανώνυμες εταιρείες εγκρίνουν την ίδρυση και λειτουργία των λεσχών. Ακολούθως οι λέσχες λαμβάνουν αναγνώριση από το πρωτοδικείο και η Αστυνομία εκδίδει άδεια λειτουργίας των γραφείων, ενώ η δικαιοσύνη, μέσω του αθλητικού εισαγγελέα, παρεμβαίνει για κάθε πράξη αρμοδιότητάς της.

Το αυτονόητο ερώτημα είναι αν η λέσχη από την οποία προήλθαν οι δράστες της δολοφονίας του Άλκη Καμπανού είχε νόμιμη λειτουργία. Αν δεν είχε, κάτι που ισχύει, τότε η Γενική Γραμματεία Αθλητισμού και το Υπουργείο Προστασίας του Πολίτη φέρουν, φέρετε, κύριε Υπουργέ, ακέραια την ευθύνη, καθώς δεν έλεγξαν τη νομιμότητα και δεν σφράγισαν τον χώρο.

Παράλληλα, η Κυβέρνηση, ενώ δεν έχει επιτελέσει το καθήκον της, εξήγγειλε μέτρα που ίσχυαν ήδη. Δεν αξιοποίησε τα ισχυρά εργαλεία που υπήρχαν ήδη από την περίοδο 2015-2019 για την αποτροπή των βίαιων φαινομένων. Επίσης, προς τέρψη του θυμικού ορισμένων ακροατηρίων, θέσπισε μέτρα που αντί να είναι οριστικά και στοχευμένα περιλαμβάνουν μόνο τιμωρίες, δρακόντειες ποινές, χωρίς αναγνώριση ελαφρυντικών ηλικίας, χωρίς δικαίωμα έκτισης ποινής με κοινωνική εργασία, με επαναφορά του αποτυχημένου ιδιώνυμου, δημιουργώντας έτσι ένα καθεστώς νομικής εξαίρεσης. Αντί να φέρει μια ουσιαστική πρόταση για την καταπολέμηση της βίας, γι’ αυτό που είναι ολικό κοινωνικό πρόβλημα, θεωρεί ότι με την αυστηροποίηση θα λύσει αυτό το ζήτημα. Ακόμη και το Συμβούλιο της Ευρώπης τον Ιούνιο του 2021 τονίζει ότι για την αντιμετώπιση των βίαιων περιστατικών στον αθλητισμό θεωρεί σημαντικό να αντιμετωπιστεί το ζήτημα με την υιοθέτηση ολιστικής προσέγγισης. Επίσης, οι αρμόδιοι φορείς που κλήθηκαν στην Επιτροπή Μορφωτικών Υποθέσεων δήλωσαν ότι η βία δεν αντιμετωπίζεται μόνο με καταστολή, αλλά χρειάζονται και άλλα μέτρα.

Ωστόσο αντί, για παράδειγμα, να υιοθετήσει την πρόταση του ΣΥΡΙΖΑ για τη δημιουργία μιας μεικτής μόνιμης κοινοβουλευτικής επιτροπής για την αντιμετώπιση της βίας με διευρυμένες αρμοδιότητες και ευθύνες, η Κυβέρνηση επέλεξε να προχωρήσει μόνη της, χωρίς γενικό πλάνο και πολιτική για την εκρίζωση των αιτιών που οδηγούν στις βίαιες συμπεριφορές.

Θα πω χαρακτηριστικά τα εξής: Η Κυβέρνηση που, όπως είπαν και οι συνάδελφοί μου, αφαίρεσε τις ανθρωπιστικές επιστήμες από τα σχολεία, τις θεματικές εβδομάδες, έναν πετυχημένο θεσμό του ΣΥΡΙΖΑ, που είχε ως στόχο να ενημερώνει τους μαθητές και τις μαθήτριες για μια σειρά από κοινωνικά ζητήματα, εισήγαγε στο εκπαιδευτικό πρόγραμμα τη θεματική ενότητα της επιχειρηματικότητας, με προσομοιώσεις, με μαθήματα, ανάλογες εργασίες κ.λπ.. Για τη βία στα γήπεδα, τον σεβασμό της προσωπικότητας του άλλου δεν υπήρξε καμμία πρόνοια, κανένα ενδιαφέρον. Ο μαθητής πρέπει να γίνει επιχειρηματίας, καταναλωτής. Πολίτης ολοκληρωμένος, με γνώσεις, προσωπικότητα και άποψη, μάλλον, για σας δεν χρειάζεται να γίνει.

Κλείνοντας, ρωτώ τον αρμόδιο Υπουργό:

Ποιες είναι οι συγκεκριμένες ενέργειες που έκανε η Γενική Γραμματεία Αθλητισμού υπό τις οδηγίες σας για την αντιμετώπιση της βίας; Επικαιροποίησε τη λίστα των νόμιμων συνδέσμων; Την έστειλε στις αρμόδιες αρχές ώστε να επιληφθούν; Παρακαλώ πολύ να απαντήσετε συγκεκριμένα.

Τέλος, θα ήθελα να ρωτήσω ποια είναι τα μέτρα που έχετε λάβει σε συνεργασία με το Υπουργείο Παιδείας για την οπαδική βία. Διοργανώσατε, για παράδειγμα, κάποια εκπαιδευτική ή πολιτιστική δραστηριότητα, κάποια επικοινωνιακή πρωτοβουλία, αξιοποιήσατε αθλητές και ομάδες για τη διοργάνωση δράσεων κατά της βίας στα σχολεία, αλλά και αλλού;

Περιμένουμε συγκεκριμένες απαντήσεις γιατί σε τέτοια ζητήματα η επικοινωνία, η παραπλάνηση, η χειραγώγηση μόνο αποκρύπτουν και διαιωνίζουν το πρόβλημα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Βέττα.

Τον λόγο τώρα έχει η Βουλευτής Πιερίας του ΣΥΡΙΖΑ - Προοδευτική Συμμαχία, η κ. Ελισσάβετ Σκούφα.

Κυρία Σκούφα, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, αξιότιμοι Υπουργοί, συζητάμε για μία ακόμα φορά σήμερα για ένα τεράστιο, δυναμικό -καθώς φαίνεται- και πολυπαραγοντικό κοινωνικό φαινόμενο, την οπαδική βία. Επιτρέψτε μου, όμως, να διευκρινίσω εκ των προτέρων ότι η οπαδική βία είναι και αυτή μία μορφή βίας με αφορμή ή με πρόσχημα, πολλές φορές, τον αθλητισμό.

Κύριε Υπουργέ, επιχειρείτε μια κοινοβουλευτική λαθροχειρία -αν μου επιτρέπετε- ή τουλάχιστον, μία εργαλειοποίηση των κοινοβουλευτικών διαδικασιών. Γιατί το λέω αυτό; Καταθέσαμε τη συγκεκριμένη επερώτηση ακριβώς πριν από έναν μήνα. Υπάρχουν βάσιμοι λόγοι που μας κάνουν να υποψιαζόμαστε ότι επίτηδες προγραμματίστηκαν οι διαδικασίες της Βουλής, για να συζητηθεί η επίκαιρη επερώτησή μας σήμερα, μετά από έναν μήνα από την κατάθεση της και αφού ψήφισε η Βουλή -συγκεκριμένα, η παράταξη της Νέας Δημοκρατίας- τον πολλοστό αθλητικό σας νόμο, ο οποίος υποτίθεται ότι θα αντιμετώπιζε τη βία.

Η οπαδική βία είναι ένα φαινόμενο στο οποίο φαίνονται οι εκ διαμέτρου αντίθετες ιδεολογικοπολιτικές αναφορές μας. Για εσάς, η βία και η οπαδική βία και οι δράστες της πρέπει να αντιμετωπίζονται κατά κυριότητα και κατ’ αποκλειστικότητα από έναν άτεγκτο νόμο και από μία ποινικοποίηση της ίδιας της έννομης τάξης και των νόμων που τους αφορούν.

Για εμάς, αντίθετα, η οπαδική βία έχει πολλαπλά αίτια, κοινωνικά και ψυχολογικά. Και θέλω να συνεισφέρω στη σημερινή συζήτηση τονίζοντας δύο προϊόντα του πολιτισμού και συγκεκριμένα, δύο κινηματογραφικές ταινίες. Κύριε Υπουργέ, έχετε δει μήπως την ταινία «Το μίσος» του Ματιέ Κασσοβίτς ή την ταινία «Αμερικανική Ιστορία», οι οποίες ακριβώς δείχνουν και φωτίζουν το φαινόμενο που μας απασχολεί σήμερα, που είναι ποιο; Το πώς οι νέοι της χώρας μας οδηγούνται να παρασυρθούν από λέσχες φιλάθλων στις οποίες παρεισφρέουν ομάδες εξτρεμιστικής, ακροδεξιάς, ρατσιστικής, μισαλλόδοξης, ξενοφοβικής ιδεολογίας.

Αν δεν φωτίσουμε το πώς παρεισφρέουν αυτές οι εξτρεμιστικές ομάδες σε κάποιες λέσχες φιλάθλων και γιατί οι νέοι μας γίνονται εύκολα υποχείρια τέτοιων ιδεολογιών, τότε θα συνεχίσει η οργανωμένη πολιτεία, η Κυβέρνηση της Νέας Δημοκρατίας, να αποτυγχάνει στην αντιμετώπιση του φαινομένου της βίας και της οπαδικής βίας.

Και θέλω να σας ρωτήσω, κύριε Υπουργέ: Έχετε ασχοληθεί ποτέ σοβαρά, επισταμένως και με τη συνδρομή ειδικών επιστημόνων, κοινωνιολόγων, κοινωνικών ψυχολόγων, κοινωνικών λειτουργών, πέραν των εγκληματολόγων, για να σας δώσουν το προφίλ των δραστών, για να σας δείξουν ότι αυτά τα παιδιά, κυρίως, προέρχονται από φτωχές, φτωχοποιημένες λαϊκές τάξεις στις οποίες, ενδεχομένως, να συναντώνται και άλλες μορφές βίας, μορφές όπως η ενδοοικογενειακή βία, να επιστρέφει το παιδί από το σχολείο -αν συνεχίζει να πηγαίνει στο σχολείο- και να βλέπει τον πατέρα του να χτυπά όντας υπό την επήρεια αλκοόλ τη μάνα, να βλέπει τον πατέρα του μπροστά στο κοινωνικό αδιέξοδο που δημιουργούν οι νεοφιλελεύθερες πολιτικές σας και τον σπρώχνουν στην τεράστια μακροχρόνια ανεργία χωρίς ένα δίχτυ προστασίας, να βλέπει τη μάνα του να μην έχει να ταΐσει το μικρό παιδί, να μην έχει φαγητό, να μην έχει ρεύμα, να μην έχει θέρμανση το σπίτι; Σας έχει απασχολήσει ειλικρινά αυτό το κοινωνικό φαινόμενο της αντιμετώπισης της βίας;

Θα επανέλθω, κύριε Πρόεδρε, εάν μου το επιτρέψετε, με πολύ συγκεκριμένες προτάσεις.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Έχετε εξαντλήσει και τη δευτερολογία σας.

Τον λόγο έχει ο Υπουργός Προστασίας του Πολίτη κ. Παναγιώτης Θεοδωρικάκος.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου πριν τοποθετηθώ στο θέμα για το οποίο έχουμε κληθεί να συζητήσουμε σήμερα, να εκφράσω τη θλίψη μου για την απώλεια της αείμνηστης πλέον Έλσας Παπαδημητρίου. Είμαι νέος στο Κοινοβούλιο και δεν ήταν δυνατό να έχω συμπέσει μαζί της. Τη γνώρισα με άλλες ιδιότητες που αφορούσαν στον προηγούμενο επαγγελματικό μου βίο. Ήταν ένας άνθρωπος με πολύ ανοικτούς ορίζοντες, ένα φιλελεύθερο πνεύμα, ήταν ένα κόσμημα και μια κυρία του ελληνικού Κοινοβουλίου και της ελληνικής πολιτικής ζωής. Τα συλλυπητήρια μου στους οικείους της.

Επιτρέψτε μου να αξιολογήσω ως πολύ θετική την αναφορά και του προλαλήσαντος συναδέλφου εισηγητή του ΣΥΡΙΖΑ γύρω απ’ αυτό το θέμα. Πιστεύω ότι όλοι οφείλουμε να υπερβαίνουμε τις κομματικές μας ιδιότητες και τουλάχιστον σε τέτοιου είδους ανθρώπινες στιγμές να ομονοούμε στην αξιολόγηση των ανθρώπων, έστω και μετά θάνατον.

Σε ό,τι αφορά στο θέμα της σημερινής συζήτησης, οι συνάδελφοι της Αξιωματικής Αντιπολίτευσης γενίκευσαν τις τοποθετήσεις τους και δεν έμειναν μόνο στο περιεχόμενο της συγκεκριμένης ερώτησης που αφορά κατά βάση, εάν διαβάσετε αυτό που έχετε ρωτήσει, στο τι έκανε η Αστυνομία πριν από τη δολοφονία του αδικοχαμένου δεκαεννιάχρονου Άλκη.

Στη συνέχεια θα σας πω γιατί η επερώτησή σας έχει απίστευτες αντιφάσεις, βασικές λογικές αντιφάσεις -δεν μιλώ ιδεολογικά, δεν μιλώ πολιτικά-, αλλά αυτό θα το πω λίγο πιο κάτω. Εδώ κάνατε μια ευρύτερη τοποθέτηση που με υποχρεώνει να ξεκινήσω κι εγώ από το ευρύτερο πλαίσιο.

Για τη δική μας Κυβέρνηση ύψιστη αξία είναι η ανθρώπινη ζωή. Αυτή η Κυβέρνηση το απέδειξε αυτό σε πολύ δύσκολες στιγμές, όπως ήταν οι πρώτες εκατό ημέρες της πανδημίας του κορωνοϊού, όταν αυτός που εσείς κατηγορείτε ως νεοφιλελεύθερο και ως εκφραστή των υπερκερδών των επιχειρηματιών, κατέβασε τα ρολά της χώρας, της οικονομίας και της κοινωνίας για να σώσει τον ελληνικό λαό και το έκανε πρώτος στην Ευρώπη.

Θέλω να μου πείτε εάν αυτό είναι αλήθεια ή ψέματα. Είναι προφανές ότι είναι αλήθεια. Έτσι κερδήθηκε χρόνος για να υπάρξει το εμβόλιο, η ανακάλυψη της παγκόσμιας επιστήμης και της τεχνολογίας και οι άνθρωποι να οπλιστούμε με ένα σπουδαίο όπλο στην αντιμετώπιση της πανδημίας του κορωνοϊού, για να μπορέσει σταδιακά να απελευθερωθεί και το σύστημα της οικονομίας και η ίδια η δημόσια κοινωνική ζωή.

Από τη στιγμή που πρώτιστη αξία για μας είναι η ανθρώπινη ζωή, η λογική συνεπαγωγή είναι ότι εξίσου πρώτιστη αξία είναι η ασφάλεια, η οποία αποτελεί εν τοις πράγμασι απόλυτη προτεραιότητα αυτής της Κυβέρνησης. Η ασφάλεια είναι προϋπόθεση της ελευθερίας, προϋπόθεση της ποιότητας ζωής, προϋπόθεση της ευημερίας και της προοπτικής μιας κοινωνίας.

Και επειδή μου αρέσει να μιλώ με συγκεκριμένα στοιχεία, διότι κι εδώ κάνατε λογικά σφάλματα, θέλω να σας ενημερώσω ότι ο στόχος μας για πάταξη της βίας και της εγκληματικότητας, για την οικοδόμηση μιας Αστυνομίας η οποία θα είναι ταυτοχρόνως φιλική απέναντι στον πολίτη, με πλήρη σεβασμό της δημοκρατικής νομιμότητας και ταυτόχρονα σκληρή και αποτελεσματική απέναντι στο έγκλημα, ημέρα με την ημέρα γίνεται πράξη, ώστε η δέσμευσή μας «ασφάλεια για όλους, ασφάλεια παντού» να υλοποιείται.

Την περίοδο από 1η Σεπτεμβρίου 2021 έως 28 Φεβρουαρίου 2022 η λεγόμενη χαμηλή και μεσαία παραβατικότητα και εγκληματικότητα σημειώνει πτώση 25% έως 30% από την αντίστοιχη περίοδο του ’19 μέχρι 28 Φεβρουαρίου του 2020, δηλαδή την πρώτη περίοδο της Κυβέρνησής μας, προ καραντίνας και τα αντίστοιχα δύο τέτοια διαστήματα της δικής σας κυβέρνησης τα τελευταία δύο χρόνια. Η πτώση είναι 25% με 30%. Παίρνω και συγκρίνω αυτές τις περιόδους για να μην είναι ανισότιμη και παράλογη η σύγκριση, καθώς ενδιάμεσα υπάρχει μια μεγάλη περίοδος καραντίνας λόγω της πανδημίας του κορωνοϊού όπου εκεί αποκλιμακώνονται ακόμα περισσότερο οι δείκτες εγκληματικότητας και αυτό νομίζω ότι είναι κατανοητό από όλους, καθώς η καραντίνα αφορούσε στους πάντες και στα πάντα, άρα και στην ίδια την εγκληματικότητα που πολύ πιο δύσκολα θα εκδηλωνόταν. Γι’ αυτό παίρνω αυτές τις περιόδους για να κάνουμε μια ισότιμη σύγκριση. Αυτά είναι τα δεδομένα.

Δεν ισχυρίζομαι ούτε ότι είναι όλα τέλεια ούτε ότι είναι όλα καλά. Τέλεια και καλά πράγματα υπάρχουν στον παράδεισο, αλλά αυτός είναι μετά τον θάνατο. Εδώ, στην πραγματική ζωή, αυτή η Κυβέρνηση εργάζεται με σχέδιο, με αποφασιστικότητα, με σκληρή δουλειά για να υλοποιήσει αυτό το σχέδιο και να μειώσουμε την εγκληματικότητα. Και εδώ σας ανέφερα συγκεκριμένα στοιχεία με τα οποία αποδεικνύεται ότι η εγκληματικότητα μειώνεται σε ό,τι αφορά αυτά που αφορούν στα βασικά νοικοκυριά της χώρας, ληστείες, διαρρήξεις, κλοπές. Σε αυτήν την εγκληματικότητα αναφέρομαι.

Και επειδή κάποιοι χαρακτήρισαν σόου αυτό που κάναμε τις τελευταίες ημέρες, θα μου επιτρέψετε να σας πω ότι δεν το θεωρώ καθόλου, διότι έγιναν χίλιοι διακόσιοι δεκαπέντε έλεγχοι, εκ των οποίων το αποτέλεσμα είναι τριακόσιοι δώδεκα παράνομοι μετανάστες να οδηγηθούν στο κέντρο κράτησης της Αμυγδαλέζας. Εσείς θέλετε οι παράνομοι μετανάστες εκεί έξω να κυκλοφορούν ελεύθεροι; Αν το θέλετε, παρακαλώ πάρα πολύ να το πείτε ευθέως στον ελληνικό λαό. Εμείς δεν το θέλουμε. Πιστεύουμε στον νόμο, πιστεύουμε στην εφαρμογή του νόμου, πιστεύουμε στην εφαρμογή του νόμου από όλους, για όλους και αυτό κάνουμε. Υπήρξαν δώδεκα συλλήψεις για ναρκωτικά, εννέα για παραεμπόριο, ανακουφίζοντας τους εμπόρους στο κέντρο της Αθήνας -και όχι μόνο στο κέντρο της Αθήνας-, διότι ο ανταγωνισμός πρέπει να είναι υγιής και στο πλαίσιο της νομιμότητας, γιατί προασπίζουμε την υγιή επιχειρηματικότητα, τις θέσεις απασχόλησης των εργαζομένων και γι’ αυτό έχουμε στο πλάι μας γι’ αυτή τη δράση και την αυτοδιοίκηση και τον εμπορικό κόσμο και τους εργαζόμενους. Αυτή είναι η πραγματικότητα.

Και θα μου επιτρέψετε να σας πω ότι δεν θα σταματήσουμε. Αυτές οι επιχειρήσεις αποτελούν τμήμα της συνολικής στρατηγικής που έχουμε ως Υπουργείο Προστασίας του Πολίτη και ως Ελληνική Αστυνομία για την αντιμετώπιση της εγκληματικότητας στις γειτονιές της Αθήνας και του Πειραιά, σε όλο το λεκανοπέδιο Αττικής, στη Θεσσαλονίκη και σε ολόκληρη την πατρίδα μας, σε κάθε γωνιά της χώρας. Θα είναι αιφνιδιαστικές και θα περιλαμβάνουν την αξιοποίηση, τη συντονισμένη αξιοποίηση, του συνόλου των δυνάμεων της Ελληνικής Αστυνομίας, όπως έγινε αυτές τις τρεις ημέρες στο κέντρο. Δεν προαναγγέλλονται γιατί δεν πρόκειται να βοηθήσουμε το έγκλημα να προετοιμαστεί. Αλλά θα βλέπετε τα αποτελέσματά τους.

Και δεν θα χάσω ποτέ την αισιοδοξία μου ότι θα έρθει μια μέρα που θα πείτε και εσείς, «μπράβο, καλά κάνατε», γιατί το λέει η ελληνική κοινωνία και αν θέλετε να έχετε επαφή με την ελληνική κοινωνία, θα πρέπει κάποια ώρα να παραδεχτείτε ότι αυτή η Κυβέρνηση, σε πολύ μεγάλο βαθμό και στον τομέα της ασφάλειας, κάνει αυτονόητα πράγματα.

Το δεύτερο που θα πω τώρα ήταν ερώτημά σας. Στο ένα ερώτημα λέτε τι κάναμε αυτούς τους τόσους πολλούς, τεσσεράμισι χιλιάδες, ειδικούς φρουρούς. Τόσους πολλούς τι τους κάναμε; Στο άλλο λέτε, αυτά τα υποστελεχωμένα αστυνομικά τμήματα δεν κάνουν τίποτα. Μάλιστα.

Μήπως ξέρετε να μου κάνετε το λογαριασμό, κύριοι της Αξιωματικής Αντιπολίτευσης; Πού τους βρήκατε τους τεσσεράμισι χιλιάδες; Έχετε την καλοσύνη παρακαλώ πάρα πολύ; Όταν, κύριε Σπίρτζη, έχετε την καλοσύνη να μου πείτε από πού τους βγάζετε τεσσεράμισι χιλιάδες, να το συζητήσουμε παρακάτω. Προσλάβαμε χίλιους πεντακόσιους τον Δεκέμβριο του 2019 ειδικούς φρουρούς –χίλιοι πεντακόσιοι είναι- και οι άλλοι τετρακόσιοι είναι οι ΟΠΠΙ…

**ΧΡΗΣΤΟΣ ΣΠΙΡΤΖΗΣ:** Οι συνοριοφύλακες;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Αυτοί δεν είναι ειδικοί φρουροί, είναι συνοριοφύλακες.

Μισό λεπτό να τους προσθέσουμε, κύριε Σπίρτζη. Τεσσεράμισι χιλιάδες δεν είναι. Είναι τρεις χιλιάδες πεντακόσιοι ογδόντα.

**ΧΡΗΣΤΟΣ ΣΠΙΡΤΖΗΣ:** Η πανεπιστημιακή αστυνομία;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Μισό λεπτό, κύριε Σπίρτζη. Όχι, καλά κάνετε και με διακόπτετε, δεν έχω κανένα πρόβλημα, αλλά εδώ θα παραδεχτείτε ότι έχετε κάνει λάθος. Δεν είναι τεσσεράμισι χιλιάδες, είναι χίλιοι πεντακόσιοι ειδικοί φρουροί, τετρακόσιοι ειδικοί φρουροί ΟΠΠΙ -αυτοί που εσείς τους ονομάζετε πανεπιστημιακή αστυνομία- και πέραν τούτων είναι τετρακόσιοι στον Έβρο, οκτακόσιοι στα νησιά του Αιγαίου και τετρακόσιοι ογδόντα συνοριοφύλακες στα ΠΡΟΚΕΚΑ. Άθροισμα: τρεις χιλιάδες πεντακόσιοι ογδόντα.

Με συγχωρείτε, αλλά αν ξεπετάτε έτσι εννιακόσια είκοσι άτομα στην Ελληνική Αστυνομία, παραπάνω, είσαστε πολύ large. Κάντε το με τίποτε άλλο αυτό το large, όχι με τους αριθμούς των Ελλήνων αστυνομικών. Ένα το κρατούμενο.

Μια και μου είπατε για τη λεγόμενη πανεπιστημιακή αστυνομία, δεν θέλω να τα αφήσω. Ακούστε, κύριοι, η μέση ελληνική οικογένεια κάνει τα πάντα για να μπορέσει να σπουδάσει το παιδί της. Τα πανεπιστήμια πρέπει να είναι χώροι ελευθερίας, επικοινωνίας, έρευνας, μόρφωσης, ελεύθερης ανταλλαγής των ιδεών και της γνώσης. Χώροι για μπαχαλάκηδες και για έγκλημα δεν πρόκειται να επιτρέψουμε να είναι. Και αυτό είναι καθολική λαϊκή επιταγή. Το λένε και οι πρώην ψηφοφόροι σας. Ρωτήστε τους. Το λέει όλος ο ελληνικός λαός και κάθε μέρα γίνεται πράξη. Δεν περιμένω να υπάρξουν οι ΟΠΠΙ για να γίνει πράξη.

Η Ελληνική Αστυνομία όταν κλήθηκε από πρυτανικές αρχές, με νόμιμο τρόπο, επί των ημερών μου έχει παρέμβει σε χώρους πανεπιστημιακούς τουλάχιστον δέκα φορές, με πιο ισχυρές περιπτώσεις το Αριστοτέλειο Πανεπιστήμιο της Θεσσαλονίκης, όπου προχθές είχαμε το εκπληκτικό φαινόμενο η Αστυνομία να μπει στο πανεπιστήμιο για να συλλάβει έξι εμπόρους ναρκωτικών, κύριοι. Μήπως θέλετε και αυτούς να τους αφήσουμε ελεύθερους; Δεν το πιστεύω.

Θα πρέπει, λοιπόν, να παραδεχτείτε ότι τα μέτρα για την ασφάλεια στα πανεπιστήμια είναι αναγκαία, γιατί ικανοποιούν την αυτονόητη ανάγκη ασφάλειας στα πανεπιστήμια για τους φοιτητές και τους καθηγητές, ώστε τα πανεπιστήμια να μπορούν να λειτουργούν ως σύγχρονα και αναβαθμισμένα εκπαιδευτικά ιδρύματα.

Πάμε στην αντιμετώπιση του χουλιγκανισμού. Κατ’ αρχάς, πιστεύω ότι αυτό που είπα στην αρχή θα πρέπει να είναι ένας κοινός στόχος για όλα τα κόμματα. Δεν μπορεί να υπάρχει τίποτε άλλο ως πρώτιστη αξία από την ανθρώπινη ζωή. Σε αυτό, πιστεύω ότι, πρέπει όλοι να συμφωνούμε. Άρα, πρέπει να είμαστε ενωμένοι στην αντιμετώπιση της βίας.

Κάθε βία δεν μπορεί να γίνεται ανεκτή, δεν μπορεί να γίνεται αποδεκτή και πρέπει να αντιμετωπίζεται, πόσω μάλλον βία χουλιγκανικού τύπου, η οποία έρχεται σε κατάφωρη αντίθεση με αυτό που είναι εξ ορισμού ο αθλητισμός, μια υπόθεση ζωτικού ενδιαφέροντος για τους νέους, αλλά και όλους τους ανθρώπους, μια υπόθεση ψυχαγωγίας και διασκέδασης, μια υπόθεση πολιτισμού, κουλτούρας, ελευθερίας, κάτι που πρέπει να το χαίρεται ο νέος άνθρωπος και η κάθε ελληνική οικογένεια.

Άρα έχουμε υποχρέωση να ενώσουμε τις δυνάμεις μας όλοι και να δημιουργήσουμε μια συμμαχία αποφασισμένων να μπει τέλος στη βία που έχει σχέση με οπαδικές ιδιότητες και με τον αθλητισμό και τον χουλιγκανισμό. Και σε αυτή τη συμμαχία χρειάζεται Κυβέρνηση, κρατικός μηχανισμός, κόμματα, πολιτικό σύστημα, αθλητικοί παράγοντες -που ασφαλώς έχουν μεγάλο μερίδιο ευθύνης-, η κοινωνία των πολιτών, η αυτοδιοίκηση να συνεργαστούμε και να έχουμε σοβαρά αποτελέσματα.

Κι εδώ επιτρέψτε μου να σας πω ότι θα περίμενα, στο πλαίσιο μιας ρεαλιστικής τοποθέτησης, να ειπωθούν αλήθειες και να μην ξαναμπλέκετε με τις γνωστές ιδεοληψίες, οι οποίες για να σας είμαι πολύ ειλικρινής, δεν πιστεύω ότι χαρακτηρίζουν όλους σας στην πραγματικότητα. Περισσότερο μου μοιάζει η Αξιωματική Αντιπολίτευση να θέλει να αξιοποιήσει αυτό το θέμα για να ακολουθήσει μια στρατηγική ολομέτωπης αντιπαράθεσης με την Κυβέρνηση της Νέας Δημοκρατίας, μήπως και περιορίσει τη -δυστυχώς για εσάς- ραγδαία αυξανόμενη αποσυσπείρωση των ψηφοφόρων σας.

Αλλιώτικα, σε αυτό το θέμα οι τοποθετήσεις σας όφειλαν να είναι πολύ διαφορετικές. Μας είπατε ότι δεν νοιαζόμαστε για να αντιμετωπίσουμε τον χουλιγκανισμό και ότι αυτή είναι μια υπόθεση που δεν αντιμετωπίζεται με αστυνομικά μέτρα και με αύξηση των ποινών. Μάλιστα.

Κατ’ αρχάς, επί των ημερών σας, καταγράφηκαν, τα τελευταία δυόμισι χρόνια της διακυβέρνησής σας, εξακόσια δεκαπέντε επεισόδια χουλιγκανισμού και οπαδικής βίας και σχηματίστηκαν αντίστοιχες δικογραφίες. Επί των ημερών αυτής της Κυβέρνησης ο αριθμός είναι κάτω από το 50% αυτού του αριθμού. Ένα το κρατούμενο.

Δεύτερον, μας είπατε ότι για τα πάντα φταίνε τα συμφέροντα, ότι υπάρχουν συμφέροντα στον χώρο του αθλητισμού. Προφανώς υπάρχουν συμφέροντα. Το ποδόσφαιρο είναι επαγγελματικό, το μπάσκετ είναι επαγγελματικό. Ασφαλώς υπάρχουν συμφέροντα. Εσείς τα καταργήσατε αυτά τα συμφέροντα όταν κυβερνούσατε τον τόπο; Εμείς με την πολιτική που ακολουθούμε υποχρεώνουμε τα συμφέροντα να προσαρμοστούν στη νομιμότητα και αυτό θα είναι όλο και περισσότερο μια πολύ σοβαρή δουλειά της Ελληνικής Αστυνομίας.

Σε ό,τι αφορά στη δολοφονία του δεκαεννιάχρονου Άλκη, το τραγικό αυτό γεγονός, η Αστυνομία έκανε το καθήκον της και με το παραπάνω. Θέλω να σας ενημερώσω, γιατί υπάρχει συγκεκριμένο ερώτημα, ότι ο χώρος στον οποίο μαζεύονταν οι, απ’ ό,τι φαίνεται, δολοφόνοι αυτού του παλικαριού δεν ήταν χώρος χαρακτηρισμένης αθλητικής λέσχης, δεν υπήρχε κανενός τέτοιου είδους ένδειξη, δεν ήταν σύνδεσμος φιλάθλων κάποιας ομάδας, κατά κανέναν τρόπο, κύριοι. Είναι χώρος ο οποίος ήταν νοικιασμένος από δύο συγκεκριμένα άτομα, ένα γραφείο το οποίο δεν είχε απασχολήσει προηγουμένως κανέναν. Δεν υπήρχε κανένα απολύτως στοιχείο για τους ανθρώπους που έχουν νοικιάσει αυτόν τον χώρο ότι εμπλέκονταν σε καμμία υπόθεση. Δεν είχε απασχοληθεί ποτέ κανείς με αυτόν τον χώρο. Αν έχετε διαφορετικά στοιχεία, παρακαλώ πάρα πολύ να μου τα δώσετε.

Σε ό,τι αφορά στους ελέγχους της Ελληνικής Αστυνομίας, από 1-1-2021 έως και 11-3-2022 διεξήχθησαν χίλιοι επτακόσιοι ογδόντα εννέα έλεγχοι, ογδόντα μία ανακλήσεις αδειών-σφραγίσεις χώρων και δεκαεννέα συλλήψεις. Όμως επειδή θέλω να είμαι…

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Από πότε είπατε, κύριε Υπουργέ;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Θα τα επαναλάβω αμέσως, κύριε Μωραΐτη. Είπα από 1-1-2021 μέχρι 11-3-2022 έγιναν χίλιοι επτακόσιοι ογδόντα εννέα έλεγχοι, ογδόντα μία ανακλήσεις αδειών, δεκαεννέα συλλήψεις. Όμως, θέλω να είμαι απολύτως έντιμος και δεν θέλω για το παραμικρό να κάνω προπαγάνδα. Θα μιλάω τη γλώσσα της αλήθειας και στο τέλος θα οφείλετε να το παραδεχτείτε. Οι πολλοί έλεγχοι έγιναν το τελευταίο διάστημα. Έγιναν από την 1η Φεβρουαρίου μέχρι τις 11 Μαρτίου. Συγκεκριμένα έγιναν εννιακόσιοι τριάντα δύο έλεγχοι σε αυτούς τους χώρους, βεβαιώθηκαν ογδόντα παραβάσεις και έγιναν εξήντα εννέα ανακλήσεις. Από τις ογδόντα μία ανακλήσεις οι εξήντα εννέα έγιναν μετά από τη δολοφονία του αδικοχαμένου Άλκη. Αυτή είναι η αλήθεια. Άρα, η Αστυνομία έκανε και πριν ελέγχους. Όμως, οι έλεγχοι εντατικοποιήθηκαν και ήταν εξαιρετικά αποτελεσματικοί την τελευταία περίοδο.

Γιατί έχει συμβεί αυτό; Κατά τη γνώμη μου για δύο λόγους. Ο ένας είναι ότι τα προηγούμενα δύο χρόνια, εξαιτίας της πανδημίας του κορωνοϊού μεγάλο χρονικό διάστημα, τα πρωταθλήματα είχαν ανασταλεί. Δεν είχαμε αγώνες και επομένως εξ αντικειμένου το βάρος έπεφτε αλλού. Είναι γνωστό ότι η Ελληνική Αστυνομία είναι ο φορέας του κρατικού μηχανισμού που σήκωσε στην πλάτη της τη χώρα με τους ελέγχους εφαρμογής των μέτρων για την πανδημία. Οκτώμισι χιλιάδες άνδρες και γυναίκες της ΕΛ.ΑΣ. κάθε μέρα ελέγχουν για τα θέματα της πανδημίας. Άρα, το βάρος είχε πέσει εκεί. Αυτή είναι η πραγματικότητα.

Ο δεύτερος λόγος είναι ότι η τραγική απώλεια του Άλκη λειτούργησε σαν μια πολύ δυνατή καμπάνα και προς την κοινωνία και προς το κράτος. Ας είμαστε ειλικρινείς. Εσείς δυόμισι χρόνια είχατε κάνει καμμία ερώτηση στον προκάτοχό μου γι’ αυτό το θέμα;

**ΧΡΗΣΤΟΣ ΣΠΙΡΤΖΗΣ:** Βεβαίως.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Είχε γίνει τέτοιου είδους συζήτηση;

**ΚΩΝΣΤΑΝΤΙΝΟΣ ΜΑΡΚΟΥ:** Αφού ήταν κλειστά όλα τα γήπεδα.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Μπράβο. Το ίδιο πράγμα λέμε, κύριε συνάδελφε. Το ίδιο πράγμα λέμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα πάρω χρόνο, κύριε Πρόεδρε.

Συνεπώς η αλήθεια είναι ότι η Ελληνική Αστυνομία με βάση συγκεκριμένο σχέδιο εντείνει τους ελέγχους. Εντείνει τους ελέγχους. Τους κάνει ακόμα πιο αποτελεσματικούς. Προσωπικά και από αυτό το Βήμα θα εκφράσω την ικανοποίησή μου, διότι μέσα σε ελάχιστες ημέρες συνέλαβε και οδήγησε στη δικαιοσύνη όλους τους δολοφόνους του δεκαννιάχρονου παλικαριού. Ασφαλώς ήταν υποχρέωσή της να το κάνει. Αλλά, ασφαλώς, όταν η Ελληνική Αστυνομία κάνει τόσο αποτελεσματικά τη δουλειά της βρείτε το θάρρος και πείτε ένα μπράβο.

Όπως πρέπει να πείτε ένα μπράβο -γιατί προηγουμένως άκουσα τα εξ αμάξης για τον αυταρχισμό, για την καταστολή και για όλα αυτά- για τις εκατοντάδες περιπτώσεις δράσης των Ελλήνων αστυνομικών οι οποίοι στηρίζουν την κοινωνία με τις παρεμβάσεις τους, με την αντιμετώπιση της βίας και του εγκλήματος, αλλά και με δράσεις και πράξεις αλληλεγγύης. Είναι χιλιάδες οι εικόνες που έχει στα μάτια της η ελληνική κοινωνία από την αποτελεσματική δράση της Ελληνικής Αστυνομίας για το πώς ανταποκρίνεται στο αίτημα όλων να είναι η Αστυνομία δίπλα στον πολίτη για τη δική του ασφάλεια, για να τον στηρίζει στις δύσκολες στιγμές. Έχουν υπάρξει πάρα πολλές τέτοιες στιγμές και οι εικόνες μένουν στα μάτια και στη μνήμη όλων των ανθρώπων. Και δεν είναι κακό να το λέει όχι μόνο η Κυβέρνηση.

Είναι καλό να το λέει και η Αντιπολίτευση, όχι για λόγους πολιτικού πολιτισμού, κύριε συνάδελφε, αλλά για λόγους αλήθειας και για λόγους ρεαλισμού. Γιατί καμμιά πολιτική δεν μπορεί να πηγαίνει μπροστά και να έχει καμμία βάση εάν δεν στηρίζεται στην αλήθεια και στην πραγματικότητα. Και αποδείξαμε ότι αυτή η αντίδρασή μας δεν ήταν ευκαιριακή. Συνεχίζουμε τη δράση ενάντια στον χουλιγκανισμό.

Η Κυβέρνηση έφερε και ψήφισε έναν νόμο. Είμαι βέβαιος ότι στη συνέχεια ο Υφυπουργός Αθλητισμού, κ. Αυγενάκης, θα κάνει εκτενείς αναφορές. Θέλω, όμως, να επισημάνω ότι θεωρώ πολύ κρίσιμες τις αποφάσεις της Κυβέρνησης να αφαιρεθεί πλήρως η δυνατότητα αναστολής σε αδικήματα οπαδικής βίας.

Θέλω μια καθαρή τοποθέτηση από τον ΣΥΡΙΖΑ σε αυτό. Είστε με τα δικαιώματα των χούλιγκαν, να μπορούν να κυκλοφορούν ελεύθεροι ή είστε υπέρ αυτού του μέτρου;

**ΘΕΟΦΙΛΟΣ ΞΑΝΘΟΠΟΥΛΟΣ:** Με τα δικαιώματα των πολιτών, κύριε Υπουργέ.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Τι λέτε τώρα, κύριε Υπουργέ;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ένα λεπτό, κύριοι. Αν αυτός που βιαιοπραγεί, εάν αυτός που κάνει αδικήματα, στο πλαίσιο βίαιων πράξεων και δράσεων…

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Αυτό είναι λαϊκισμός. Δεν το περίμενα από εσάς!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Μισό λεπτό, κύριοι.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Θα απαντήσετε και με τη δευτερολογία σας, αλλά θα μιλήσει και ο Κοινοβουλευτικός Εκπρόσωπος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Αν θέλετε να κυκλοφορούν ελεύθερα, να το πείτε ευθέως. Εσείς θέλετε να κυκλοφορούν ελεύθερα αυτοί.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Αυτό καταλάβατε από τις τοποθετήσεις μας;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Αυτό καταλαβαίνω, ναι. Το καταψηφίσατε και τώρα σας κάνω μια συγκεκριμένη ερώτηση, πολύ συγκεκριμένη. Πιστεύετε ότι πρέπει να υπάρχει αναστολή σε αδικήματα οπαδικής βίας; Εμείς πιστεύουμε όχι…

**ΘΕΟΦΙΛΟΣ ΞΑΝΘΟΠΟΥΛΟΣ:** Το δικαστήριο θα το κρίνει, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Πιστεύουμε ότι η αυστηροποίηση είναι πολύ πιο αποτελεσματική. Αυτή είναι η θέση μας και θέλω να διευκρινίσουμε τη δική σας. Δεν είναι κακό να διαφωνούμε, αρκεί να είναι ξεκάθαρο στον ελληνικό λαό τι λέει ο καθένας.

Δεύτερον, θεωρώ πάρα πολύ κρίσιμο ότι δημιουργείται Ψηφιακό Μητρώο Μελών των Λεσχών Φιλάθλων και εξίσου πάρα πολύ σημαντικό ότι συνδέονται οι αθλητικές εταιρείες ποδοσφαίρου και μπάσκετ με τις λέσχες φιλάθλων και αναλαμβάνουν τις ευθύνες τους, διότι δεν πρόκειται να λυθεί το πρόβλημα εάν οι ιδιοκτήτες των μεγάλων ομάδων δεν αναλάβουν εν τοις πράγμασι τις ευθύνες τους. Αυτό το νομοσχέδιο οδηγεί σε αυτό, βοηθάει σε αυτό.

Και αυτό που θέλω να σας πω, γιατί έχω ακούσει διάφορα, είναι ότι η Ελληνική Αστυνομία πρώτον θα ξανακάνει όλους τους ελέγχους στους εξήντα εννέα συνδέσμους που έκλεισαν. Πρέπει να είμαστε απολύτως σίγουροι ότι είναι όντως και συνεχίζουν να είναι κλειστοί, διότι στην Ελλάδα οφείλει κάποιος να ελέγχει τα πάντα.

Δεύτερον, όταν παρέλθει η περίοδος δημιουργίας των νέων λεσχών και πριν από την έναρξη του νέου πρωταθλήματος, η Ελληνική Αστυνομία σε συνεργασία με το Υφυπουργείο Αθλητισμού θα ξαναελέγξει όλους τους χώρους των νέων λεσχών και την εν τοις πράγμασι υλοποίηση αυτών που προβλέπει πλέον ο αθλητικός νόμος.

Τρίτον, θα είμαστε αυστηροί στην εφαρμογή του νόμου σε ό,τι αφορά στις κάμερες παρακολούθησης μέσα στα γήπεδα, διότι τον θεωρώ πολύ πολύ κρίσιμο παράγοντα. Επαναλαμβάνω ότι το θεωρώ πάρα πολύ χρήσιμο και κρίσιμο και θα είμαστε πάρα πολύ αυστηροί εν όψει της νέας αγωνιστικής σεζόν.

Σε ό,τι αφορά στην Ελληνική Αστυνομία, θέλω να υπενθυμίσω ότι προχωράμε σε ένα πολύ σημαντικό πρόγραμμα συνεργασίας με προηγμένες αστυνομίες της ευρωπαϊκής ηπείρου, ιδίως της Μεγάλης Βρετανίας, που έχει τεράστια εμπειρία στην αντιμετώπιση του χουλιγκανισμού, με τη συμμετοχή αξιωματικών, ψυχολόγων που εργάζονται στην Ελληνική Αστυνομία, προκειμένου το ανώτερο επίπεδο εκπαίδευσης να συμβάλει στην αντιμετώπιση του χουλιγκανισμού και στην αντιμετώπιση των διαδικασιών προσηλυτισμού των χούλιγκαν.

Και ασφαλώς την καθημερινή παρακολούθηση -το έχουμε αποφασίσει, το έχω ανακοινώσει αυτό- θα την έχει ο εκάστοτε Υπαρχηγός της Ελληνικής Αστυνομίας. Με αυτόν τον τρόπο αναβαθμίζεται στον ύψιστο βαθμό η καθημερινή διαχειριστική επάρκεια της Ελληνικής Αστυνομίας γύρω από αυτά τα θέματα.

Όλα αυτά συμβαίνουν γιατί είμαστε αποφασισμένοι να βάλουμε τέλος στη βία και στον χουλιγκανισμό. Θεωρώ ότι ήδη υπάρχουν επιτυχίες αυτής της πολιτικής, πολύ σημαντικές. Θέλω να αναδείξω τον εξαιρετικά επιτυχημένο τρόπο με τον οποίο διεξήχθη το Final Four του μπάσκετ στο Ηράκλειο της Κρήτης, με την άψογη συνεργασία της Ελληνικής Ομοσπονδίας Μπάσκετ με την Ελληνική Αστυνομία και με την εφαρμογή στην πραγματικότητα των μέτρων για τα οποία μιλήσαμε πριν, κυρίως την ταυτοποίηση των ανθρώπων οι οποίοι ήταν μέσα στο γήπεδο, τον σοβαρό έλεγχο στην είσοδό τους, αλλά και το όλο πνεύμα και το όλο κλίμα που καλλιεργήθηκε εκ των προτέρων και που έδωσε πανέμορφες εικόνες, τις οποίες δεν πρέπει να τις δούμε στο μέλλον ως μία στα τόσα, αλλά πρέπει να γίνει μια νέα καθημερινότητα του αθλητικού πολιτισμού μας.

Είδαμε ανθρώπους των αιωνίων αντιπάλων να κάθονται δίπλα δίπλα, να αλληλοχειροκροτούν τις ομάδες τους, να χαίρονται και να πανηγυρίζουν για ένα πολύ όμορφο παιχνίδι, για τέσσερα παιχνίδια, όσα έγιναν εκείνες τις ημέρες στην Κρήτη.

Άρα αυτή η πολιτική μπορεί να φέρει και τα κατάλληλα αποτελέσματα. Όπως επίσης, να επισημάνω ότι δεν χαριζόμαστε σε καμμία περίπτωση. Είναι γνωστές οι περιπτώσεις ανάρτησης χυδαίων πανό στο γήπεδο της Τούμπας και προσφάτως στο γήπεδο του Παναθηναϊκού, οι υπεύθυνοι για αυτές τις πράξεις, αφού πρώτα ταυτοποιήθηκαν από την Ελληνική Αστυνομία, έχουν αποδοθεί στη δικαιοσύνη προκειμένου εκείνη να κάνει αυτά που πρέπει.

Για να μη σας το αφήσω κενό, έψαχνα πριν τα χαρτιά μου. Ο χώρος στη Θεσσαλονίκη είναι νοικιασμένος σε δύο συγκεκριμένα ονόματα. Εάν θέλετε να μάθετε, είναι στη διάθεσή σας. Δεν θέλω να κάνω αναφορά, γιατί δεν το θεωρώ σωστό, αλλά είναι στη διάθεσή σας. Είναι συγκεκριμένα στοιχεία της Ελληνικής Αστυνομίας.

Ύστερα από όλα αυτά, κύριε Πρόεδρε, αγαπητοί συνάδελφοι, πιστεύω ότι δεν είναι αργά ένα θέμα που αφύπνισε την κοινωνία και όπως είπα πριν λειτούργησε σαν μια ισχυρή καμπάνα, αντί να γίνεται θέμα μιας στείρας κομματικής αντιπαράθεσης εν όψει των εκλογών στο τέλος της τετραετίας, βιάζεστε, επομένως έχετε χρόνο να προσπαθήσετε να συμπληρώσετε τις δυνάμεις σας…

(Θόρυβος από την πτέρυγα του ΣΥΡΙΖΑ)

Σας παρηγορώ, γιατί μερικές φορές κάποιος πρέπει να το κάνει και αυτό.

Λέω, λοιπόν, ότι πιστεύω ότι είναι καλύτερο η Αξιωματική Αντιπολίτευση να φύγει από τα παραδοσιακά σύνδρομα που θέλει να επαναφέρει στην ελληνική κοινωνία περί Δεξιάς και της αντι-Δεξιάς. Μιλάτε για κάτι το οποίο δεν υπάρχει. Μιλάτε για μια Κυβέρνηση και μια παράταξη, τη Νέα Δημοκρατία, η οποία στηριγμένη στις αρχές και τις αξίες της ελευθερίας και της αλληλεγγύης ενώνει τους Έλληνες, γιατί ακολουθεί πολιτικές αλλαγών και μεταρρυθμίσεων που είναι αυτονόητες μέσα στην ελληνική κοινωνία. Μία από αυτές είναι η προάσπιση της αξίας της ασφάλειας. Οι οργανωμένες δράσεις της Ελληνικής Αστυνομίας θα συνεχιστούν και έχω τη βεβαιότητα ότι θα συμβάλουν συμπαρατασσόμενες με το σύνολο της κοινωνίας στην ακόμα μεγαλύτερη μείωση της βίας και της εγκληματικότητας.

Σας ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Ξανθόπουλε, μην το κάνουμε τώρα αυτό.

**ΘΕΟΦΙΛΟΣ ΞΑΝΘΟΠΟΥΛΟΣ:** Δύο λεπτά με την ανοχή του κυρίου Υπουργού.

**ΠΡΟΕΔΡΕΥΩΝ (Αθανάσιος Μπούρας):** Δεν μπορώ να δώσω τον λόγο, σας παρακαλώ θερμά.

**ΘΕΟΦΙΛΟΣ ΞΑΝΘΟΠΟΥΛΟΣ:** Έθεσε ένα δίλημμα ο κύριος Υπουργός.

**ΠΡΟΕΔΡΕΥΩΝ (Αθανάσιος Μπούρας):** Δεν μπορώ. Ξέρετε σας εκτιμώ, αλλά δεν προβλέπεται. Ρωτήστε τον κατ’ ιδίαν και σε επόμενη απάντηση θα το απαντήσει ο Υπουργός.

Τον λόγο τώρα έχει ο Υφυπουργός Πολιτισμού και Αθλητισμού κ. Ελευθέριος Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):**

Ευχαριστώ πολύ, κύριε Πρόεδρε.

Ως Βουλευτής είχε τύχει να συνυπάρξω με την Έλσα Παπαδημητρίου. Ως Γραμματέας του κόμματος είχα την τύχη, τη χαρά και την ευτυχία να συνεργαστώ μαζί της. Εκφράζω και εγώ με τη σειρά μου τη θλίψη μου για την απώλεια της Έλσας Παπαδημητρίου. Κυρία, μαχητική, δυναμική και αθεράπευτα φιλελεύθερη. Θερμά συλλυπητήρια στην οικογένειά της.

Κυρίες και κύριοι συνάδελφοι, η ερώτησή σας μας δίνει την ευκαιρία να ενημερώσουμε για ακόμα μία φορά το Σώμα και φυσικά την ελληνική κοινωνία για το πρόγραμμά μας στην αντιμετώπιση της βίας, για το τι έχουμε κάνει και για το τι σχεδιάζουμε από εκεί μετά.

Η αποτρόπαια δολοφονία του Άλκη Καμπανού συγκλόνισε την κοινωνία, έφερε στην επικαιρότητα της ατζέντα σας και στον αντιπολιτευτικό σας λόγο το θέμα της βίας, για την οποία μάλιστα έχετε επιλεκτική ευαισθησία και διττή στάση. Δε τη θεωρείτε πάντα κακή τη βία, αλλά την αξιολογείτε ανάλογα από αυτόν που την ασκεί και κάποιες φορές τη δικαιολογείτε κιόλας. Αλλά, ας περιοριστώ στην ερώτησή σας.

Το θέμα της αντιμετώπισης της βίας για εμάς στην Κυβέρνηση του Κυριάκου Μητσοτάκη ήταν και παραμένει θέμα πάντοτε επίκαιρο από τις προεκλογικές μας δεσμεύσεις και τις προγραμματικές μας δηλώσεις μέχρι τις θεσμικές μας πρωτοβουλίες, τις δημόσιες πολιτικές και τη διαχείριση της καθημερινότητας. Ο κ. Θεοδωρικάκος, ο Υπουργός Προστασίας του Πολίτη, αναφέρθηκε αναλυτικά για το έργο της Ελληνικής Αστυνομίας και έδωσε απαντήσεις για την εφαρμογή των νόμων, για τους ελέγχους, για την παραπομπή στη δικαιοσύνη.

Οι δράστες συνελήφθησαν άμεσα και επιτρέψτε μου να συγχαρώ και από αυτό το Βήμα την ηγεσία και τα στελέχη της Ελληνικής Αστυνομίας για τα άμεσα αντανακλαστικά και την αποτελεσματικότητα που επέδειξαν.

Αθλητισμός και βία, κυρίες και κύριοι συνάδελφοι, είναι έννοιες από τη φύση και την κουλτούρα τους απολύτως αποκλίνουσες. Ειδικότερα στην περίπτωση του αθλητισμού μόνο ως στρέβλωση μπορούν να θεωρηθούν οι εκδηλώσεις βίας και χουλιγκανισμού. Συμφωνούμε όλοι ότι η βία δεν έχει χρώμα και δεν έχει οπαδικές αποχρώσεις, ωστόσο η βία με οπαδικά κίνητρα αποτελεί, δυστυχώς, ένα διαχρονικό και διεθνές πρόβλημα. Δεν εμφανίστηκε χθες ούτε περιορίζεται σε συγκεκριμένα εδαφικά όρια. Είναι ένα πρόβλημα σύνθετο, πολυδιάστατο, πολυπαραγοντικό και ως τέτοιο το αντιμετωπίζουμε.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Ας δούμε, όμως, πολύ συνοπτικά πώς ξεκίνησε η συζήτηση για το θέμα αυτό. Ο ν.2725/1999, νόμος Φούρα όπως είχε καθιερωθεί, προβλέπει για πρώτη φορά τη δυνατότητα ίδρυσης συνδέσμων φιλάθλων. Ο ν.3057/2002, νόμος Βενιζέλου, έρχεται να εμπλουτίσει τις διατάξεις του αθλητικού νόμου. Πώς; Θέτει ως νόμιμο σκοπό των συνδέσμων φιλάθλων τη με κάθε νόμιμο τρόπο ενίσχυση ή υποστήριξη αθλητικού σωματείου ΤΑΑ ή ΑΑΕ και δεύτερον, την υποχρέωση να καλλιεργούν και να προάγουν τις αρχές του φίλαθλου πνεύματος. Και πάμε στον ν.3262/2004, νόμος Ορφανού, που απαγορεύει τη μετατροπή της στερητικής της ελευθερίας ποινής σε χρηματική, το γνωστό ιδιώνυμο όπως έχει επικρατήσει να αναφέρεται. Πάμε στον ν.3708/2008, νόμος Λιάπη, όπου αυστηροποιεί το θεσμικό πλαίσιο και αποκόπτει κάθε είδους νομικούς και αθλητικούς δεσμούς των συνδέσμων φιλάθλων με τα αντίστοιχα αθλητικά σωματεία ΤΑΑ ή ΑΑΕ. Ορίζει ότι οι προϋπάρχοντες σύνδεσμοι δεν δικαιούνται να λαμβάνουν εισιτήρια για λογαριασμό των μελών τους. Πάμε στον ν.3773/2009, νόμος Ιωαννίδη, που ουσιαστικά καταργεί το ιδιώνυμο του Ορφανού. Ο ν.4049/2012, νόμος Γερουλάνου, επαναφέρει σχεδόν αυτολεξεί τις ρυθμίσεις όπως ίσχυαν για τους συνδέσμους φιλάθλων προ του ν.3708/2008 αναφορικά με την ετήσια υποβολή στοιχείων και τις υποχρεώσεις των λεσχών προς τη Γενική Γραμματεία Αθλητισμού και το οικείο αθλητικό σωματείο ΤΑΑ ή ΑΑΕ. Περνάμε στον ν.4326/2015, νόμος Κοντονή, όπου ποινικοποιεί τη διάθεση εισιτηρίων σε μη αναγνωρισμένη συλλογική μορφή οπαδών.

Επιτρέψτε μου να κάνω μία ιδιαίτερη αναφορά και από αυτό το Βήμα στους κυρίους Φλωρίδη, Ορφανό, Κοντονή, Πανούση για τις πρωτοβουλίες που είχαν αναλάβει και τις προσπάθειες που κατέβαλαν για την αντιμετώπιση της οπαδικής βίας. Είμαστε άλλωστε σε επικοινωνία και συνεργασία μαζί τους και είμαι βέβαιος ότι μπορούν και έχουν ήδη προσφέρει αρκετά στη συζήτηση την οποία έχουμε ανοίξει για το θέμα αυτό.

Το νομοθετικό πλαίσιο που διέπει εν γένει την αντιμετώπιση της οπαδικής βίας είναι ήδη αρκετά αυστηρό και με το πλαίσιο που ψηφίσαμε την περασμένη μόλις εβδομάδα ισχυροποιείται ακόμη περισσότερο, το οποίο θυμίζω εσείς καταψηφίσατε, όπως καταψηφίσατε και τις προηγούμενες νομοθετικές μας παρεμβάσεις για την αντιμετώπιση της βίας και σήμερα μας κουνάτε το δάχτυλο.

Αναφέρω συνοπτικά ορισμένες κομβικές πρωτοβουλίες της παρούσας Κυβέρνησης: Με τον ν.4639 που ψηφίσαμε τον Νοέμβριο του 2019, θεσπίσαμε για πρώτη φορά τη δυνατότητα επεξεργασίας και αξιοποίησης στο πλαίσιο της ποινικής διαδικασίας του οπτικοακουστικού υλικού και των δεδομένων που καταγράφονται σε οποιοδήποτε τεχνικό μέσο, ακόμα και από φορητές συσκευές που χειρίζεται στέλεχος της Ελληνικής Αστυνομίας.

Θυμίζω ότι τότε, που πάλι το καταψηφίσατε, επεκτείναμε τα τοπικά και χρονικά όρια εφαρμογής των ποινικών διατάξεων για πράξεις αθλητικής βίας που έχουν αμιγώς οπαδικά κίνητρα και τελούνται σε χρόνο και με τρόπο μη συνδεόμενους με αθλητική εκδήλωση. Δώσαμε με διάταξη στον τότε νόμο τη δυνατότητα στην Ελληνική Αστυνομία να διενεργεί δειγματοληπτικούς ελέγχους στους κατόχους εισιτηρίων εντός αλλά και εκτός των αθλητικών εγκαταστάσεων.

Δεν σταματήσαμε, όμως, εκεί ούτε περιμέναμε το πρόσφατο περιστατικό, το οποίο σαφώς μας έχει συγκλονίσει όλους, για να πάρουμε πρωτοβουλίες. Θυμίζω ότι και με τον ν.4809 τον Ιούνιο του 2021 επαναφέραμε το ιδιώνυμο, δηλαδή, την απαγόρευση αναστολής και μετατροπής των στερητικών της ελευθερίας ποινών που επιβάλλονται από τα ποινικά δικαστήρια για παραβάσεις αθλητικής βίας.

Προχωρήσαμε -θυμίζω- στη ρύθμιση των οργανωμένων μετακινήσεων των οπαδών. Οι ομάδες έχουν την εποπτεία και τον έλεγχο των μετακινήσεων των λεσχών φιλάθλων τους, ώστε να υπάρχει ασφάλεια και σαφές σύστημα απόδοσης ευθυνών σε περίπτωση επεισοδίων. Και αυτό παρεμπιπτόντως σας θυμίζω ότι το καταψηφίσατε. Προβλέψαμε τη δυνατότητα δημιουργίας μιας πανελλήνιας ομοσπονδίας λεσχών φιλάθλων με στόχο να συμβάλουμε στην καλλιέργεια μιας κουλτούρας συνεργασίας και συνεννόησης μεταξύ φιλάθλων διαφορετικών ομάδων. Δίνουμε δικαίωμα λόγου στην υγιή μερίδα του οπαδικού κινήματος και κεντρική εκπροσώπηση των φιλάθλων στην επικοινωνία τους με θεσμικούς φορείς.

Θυμίζω ότι και αυτό το καταψηφίσατε και είναι η πρώτη φορά επί της δικής μας Κυβέρνησης, όπου κάθονται στο ίδιο τραπέζι όλοι οι εκπρόσωποι των νόμιμων λεσχών φιλάθλων μία και δύο φορές τον μήνα και έχουν ήδη ξετυλίξει μια σειρά από προτάσεις και ιδέες, άσχετα αν υιοθετήθηκαν στο σύνολό τους ή όχι. Όμως, άνοιξε ο διάλογος, ξεκίνησε ο διάλογος και για πρώτη φορά επί Κυβέρνησης Κυριάκου Μητσοτάκη γίνεται μια ανοιχτή, ειλικρινής, έντιμη συζήτηση, επαναλαμβάνω, με τους εκπροσώπους των νομίμων λεσχών.

Και προχωρούμε με το ν.4901/2022, όπου κυρώσαμε με τη Σύμβαση Σαιν Ντενί του Συμβουλίου της Ευρώπης για την ολοκληρωμένη προσέγγιση θεμάτων ασφαλείας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα. Η σύμβαση αποσκοπεί στην παροχή ασφαλούς, προστατευμένου και φιλικού περιβάλλοντος στο πλαίσιο των ποδοσφαιρικών αγώνων και άλλων αθλητικών διοργανώσεων και γίνεται διάκριση μεταξύ μέτρων για την ασφάλεια, μέτρων για την προστασία και μέτρων για την παροχή υπηρεσιών. Θυμίζω ότι η κύρωση ήταν στο συρτάρι των Υπουργών του ΣΥΡΙΖΑ περίπου στα τρία με τέσσερα χρόνια.

**ΑΘΑΝΑΣΙΟΣ (ΘΑΝΟΣ)** **ΜΩΡΑΪΤΗΣ**: Δυο χρόνια ήταν…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δημιουργείται μεταξύ άλλων το εθνικό κέντρο πληροφοριών ποδοσφαίρου εντός της δομής της Ελληνικής Αστυνομίας, που θα έχει να κάνει και με ανταλλαγή πληροφοριών διεθνούς συνεργασίας. Σημαντική διαφορά και προστιθέμενη αξία της σύμβασης του Σαιν Ντενί είναι ότι για πρώτη φορά θεσπίζεται ολοκληρωμένη προσέγγιση στα θέματα ασφάλειας και υπηρεσιών στο πεδίο των αγώνων ποδοσφαίρου και των αθλητικών γεγονότων εν γένει. Δηλαδή, προβλέπεται συντονισμός όλων των συναρμόδιων φορέων: κράτος, διοργανώτριες αρχές, ΠΑΕ, ΚΑΕ, αθλητικά σωματεία, Ελληνική Αστυνομία, ΔΕΑΒ, τοπική αυτοδιοίκηση, ιδιώτες και όποιοι άλλοι εμπλέκονται στο θέμα αυτό.

Εν συνεχεία, ακολούθησε ο ν.4908/2022. Είναι ο έκτος νόμος της αθλητικής μας μεταρρύθμισης που ψηφίσαμε μόλις την περασμένη εβδομάδα. Εκεί αναδιαμορφώσαμε πλέον το πλαίσιο για τις λέσχες φιλάθλων και τη στενή σχέση των ΠΑΕ, των ΚΑΕ και των ερασιτεχνικών σωματείων με τους οργανωμένους φίλους και υποστηρικτές της ομάδας τους. Θυμίζω ότι το καταψηφίσατε και σήμερα μάς κουνάτε το δάχτυλο.

Θεσπίζουμε ένα σαφές και αυστηρό πλαίσιο για τη λειτουργία των λεσχών φιλάθλων. Στόχος μας αφ’ ενός η πιο αποτελεσματική εποπτεία τους και αφ’ ετέρου η πρόληψη τέλεσης αδικημάτων αθλητικής βίας μέσω της αυστηροποίησης των ποινών. Θωρακίζουμε το θεσμικό οπλοστάσιο απέναντι σε πράξεις οπαδικής βίας. Παρέχουμε τα θεσμικά εργαλεία για την πιο αυστηρή και πιο αποτελεσματική εφαρμογή προγενέστερων ρυθμίσεων για τις λέσχες φιλάθλων, το πλαίσιο ποινών και τα διοικητικά μέτρα κατά της βίας. Σκοπός είναι η εξάλειψη της οπαδικής βίας εντός και εκτός των αθλητικών εγκαταστάσεων.

Θέλουμε να αναδείξουμε τον υγιή ρόλο των νομίμων λεσχών φιλάθλων ως υποστηρικτών του ασφαλούς και ποιοτικού αθλητισμού. Και για να το καταφέρουμε αυτό, αναγνωρίσαμε το μερίδιο ευθύνης που αντιστοιχεί σε εμάς, που είναι οι διαδικασίες αδειοδότησης και ανανέωσης, ο ορισμός πλαισίου λειτουργίας, διαδικασίες ελέγχου εκ μέρους της Ελληνικής Αστυνομίας, που περιέγραψε πολύ σωστά ο κ. Θεοδωρικάκος. Κάναμε πιο αυστηρό το πλαίσιο αδειοδότησης και λειτουργίας των λεσχών και αποδώσαμε και το μερίδιο ευθύνης -παρακαλώ!- που αντιστοιχεί στις ίδιες τις λέσχες φιλάθλων. Κάναμε πιο εύκολο και πιο αποτελεσματικό τον έλεγχό τους, αυστηροποιήσαμε τις ποινές για παραβατικές ή παράνομες συμπεριφορές. Επίσης, ανοίξαμε και λειτουργούμε έναν δίαυλο διαρκούς και ειλικρινούς επικοινωνίας μεταξύ λεσχών και αθλητικών φορέων.

Προχωρήσαμε, όπως ήδη γνωρίζετε -και το καταψήφισατε και αυτό-, σε προσωρινή αναστολή της λειτουργίας όλων των λεσχών φιλάθλων και φυσικά των παραρτημάτων τους ανά την επικράτεια έως την 31η Ιουλίου του 2022, ενώ δεσμεύτηκα ότι εάν υπάρχουν εξελίξεις στο ζήτημα των λεσχών, δηλαδή πολύ πιο γρήγορη τακτοποίηση και εναρμόνιση με το νέο πλαίσιο, που μόλις ψηφίσαμε και εφαρμόζεται, θα φέρουμε διάταξη και θα κάνουμε πιο σύντομο το χρονικό διάστημα της αναστολής λειτουργίας των λεσχών από την 31η Ιουλίου του 2022.

Αυστηροποιήσαμε το ιδιώνυμο, δηλαδή την απαγόρευση της αναστολής και μετατροπής των στερητικών της ελευθερίας ποινών για ποινικά αδικήματα βίας με αφορμή αθλητικές εκδηλώσεις.

Επίσης, αποδώσαμε μερίδιο ευθύνης που ανήκει στις ομάδες, δηλαδή στα αθλητικά σωματεία, στις ΠΑΕ και στις ΚΑΕ. Φέρουν ευθύνη για τις δράσεις ή παρατυπίες ή παρανομίες των αναγνωρισμένων λεσχών τους και των οργανωμένων φιλάθλων - μελών τους.

Και κάτι εξίσου αναγκαίο, ενδυναμώνουμε το θεσμικό πλαίσιο της Διαρκούς Επιτροπής Αντιμετώπισης της Βίας. Από έναν φορέα με συμβολικό ρόλο την κάνουμε πρωταγωνιστή στις εξελίξεις. Αναμορφώσαμε το θεσμικό πλαίσιο της ΔΕΑΒ. Θωρακίσαμε τη θεσμική και λειτουργική της ανεξαρτησία και βελτιώσαμε τη διοικητική της υποδομή. Και αυτό, παρεμπιπτόντως, το καταψηφίσατε πριν μια εβδομάδα.

Κυρίες και κύριοι, η οπαδική βία είναι ένα διαχρονικό πρόβλημα. Η εξάλειψή της απαιτεί συντονισμένες και κυρίως μακροπρόθεσμες πολιτικές συνεργασίας και αυτό κάνουμε. Καταβάλλουμε κάθε δυνατή προσπάθεια, ώστε να θωρακίσουμε όσο το δυνατόν περισσότερο το θεσμικό μας οπλοστάσιο. Συνεργαζόμαστε και τα τρία συναρμόδια Υπουργεία, Δικαιοσύνης, Προστασίας του Πολίτη και Υφυπουργείο Αθλητισμού.

Η πιστή εφαρμογή των νόμων μέσα από τους ελέγχους της Ελληνικής Αστυνομίας και η γρήγορη απονομή δικαιοσύνης μπορούν τάχιστα να αλλάξει το τοπίο στη χώρα μας, καταπολεμώντας τη βία που μάθαμε να ονομάζουμε οπαδική. Η ανοχή και η ατιμωρησία αφήνουν περιθώρια παραβατικής συμπεριφοράς. Δίνουμε σαφές μήνυμα μηδενικής ανοχής στη βία. Το ανέφερε ο Υπουργός Προστασίας του Πολίτη. Δίνουμε σαφές μήνυμα απόδοσης ευθυνών. Το ανέφερε στην παρουσίαση που κάναμε πριν από μερικές εβδομάδες και ο ίδιος ο Υπουργός Δικαιοσύνης, ο κ. Τσιάρας.

Δίνουμε έμφαση και στην πρόληψη και την καταστολή. Ήδη, «τρέχουμε» όλες τις διαδικασίες που απαιτούνται σε συνεργασία με όλους τους συναρμόδιους φορείς, ώστε η Σύμβαση του Σεν Ντενί για την ασφάλεια και την προστασία στα αθλητικά γεγονότα να έχει ουσιαστικό αποτύπωμα στους αγωνιστικούς χώρους. Είμαστε ήδη σε στενή συνεργασία με τον αρμόδιο Γραμματέα από το Συμβούλιο της Ευρώπης κ. Πάολο Γκομέζ και δρομολογούμε τα επόμενα βήματα. Στόχος μας δεν είναι μόνο η αποτελεσματική καταπολέμηση των φαινομένων βίας. Στόχος μας είναι, κυρίως, η εμπέδωση της πρόληψης και της διαπαιδαγώγησης των φιλάθλων όλων των αθλημάτων, ούτως ώστε να εκλείψουν τελείως τα νοσηρά περιστατικά από τον αθλητισμό. Και αυτό απαιτεί συντονισμένη και κυρίως συνεργατική προσέγγιση μεταξύ όλων των αρμόδιων φορέων και οργάνων, πολιτείας, πολιτικών κομμάτων, τοπικής αυτοδιοίκησης, αθλητικών φορέων, δημοσιογράφων, σύσσωμης της κοινωνίας.

Η αντιμετώπιση της οπαδικής βίας είναι υπόθεση όλων μας και απαιτεί διαρκή συνεργασία, πέρα από τις αναγκαίες θεσμικές παρεμβάσεις. Για τον λόγο αυτό, συνεχίζουμε το διάλογο και είμαστε σε διαρκή διαβούλευση με όλους τους εμπλεκόμενους φορείς και την αθλητική οικογένεια. Πρόθεσή μας είναι η συμμετοχή εκπροσώπων από όλο το φάσμα και του πολιτικού και του αθλητικού και οπαδικού, αλλά και του ακαδημαϊκού γίγνεσθαι, διότι πράγματι δίχως αυτές τις προϋποθέσεις οποιοδήποτε μέτρο, όσο αυστηρό και αν είναι, δεν αποδίδει τα μέγιστα.

Στη δευτερολογία μου θα σας δώσω αναλυτικές πληροφορίες για τις λέσχες φιλάθλων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Εισερχόμαστε τώρα στις τοποθετήσεις των Κοινοβουλευτικών Εκπροσώπων.

Πρώτος έχει τον λόγο εκ μέρους του ΣΥΡΙΖΑ ο κ. Σπίρτζης, Βουλευτής Α΄ Ανατολικής Αττικής.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κυρία Πρόεδρε.

Αγαπητοί κυρίες και κύριοι συνάδελφοι, αφού εκφράσω κι εγώ με τη σειρά μου τα συλλυπητήρια στην οικογένεια, στους οικείους και στους φίλους, τους ανθρώπους που συνεργάστηκε η Έλσα Παπαδημητρίου, να τοποθετηθώ.

Κύριε Υπουργέ, θα περίμενα στην τοποθέτησή σας σήμερα να είστε πιο διαλλακτικός και να αναζητήσετε συγκλίσεις σε ένα πολύ σοβαρό θέμα που μας έχει συγκλονίσει όλους, όλη την ελληνική κοινωνία και εσάς. Εμείς δεν αμφισβητούμε τις προθέσεις σας ούτε αμφισβητούμε ότι για κάθε στέλεχος της Κυβέρνησης, για κάθε Βουλευτή της Νέας Δημοκρατίας προφανώς αξία έχει ανθρώπινη ζωή πάνω από όλα, και για όλα τα κόμματα εδώ μέσα. Αυτό έλειπε, να αμφισβητούμε τέτοια πράγματα. Εσείς όμως επιχειρείτε πάλι να αξιοποιήσετε και αυτό το θέμα προπαγανδιστικά δυστυχώς.

Και θα ξεκινήσω με αυτό που επιχειρήσατε να κάνετε για τις εκλογές ότι δήθεν εμείς τα επιχειρήματα, τις προτάσεις που σας καταθέτουμε το κάνουμε για να συσπειρώσουμε τον κόσμο μας και να διαμορφώσουμε ένα δίπολο μεταξύ Δεξιάς και αντι-Δεξιάς που δεν υπάρχει, ενώ με την τοποθέτησή σας -και είστε σε θέση ειδικά εσείς να το καταλάβετε αυτό- καταργήσατε και την πάλη των τάξεων. Δεν γίνονται αυτά τα πράγματα.

Επίσης να σας πω ότι αν θέλετε να συσπειρώσετε τον χώρο σας -τους Βουλευτές σας κατ’ αρχάς, αφήστε τον ΣΥΡΙΖΑ- μη διαρρέετε ότι θα γίνουν εκλογές τον Μάιο. Το έχουμε καταλάβει γιατί το κάνετε. Μην τρομοκρατείτε και τους ανθρώπους που δεν θα είναι οι περισσότεροι στην Αίθουσα του Κοινοβουλίου όποτε και να γίνουν εκλογές.

Αλλά πάμε τώρα στο συγκεκριμένο θέμα που συζητάμε σήμερα. Όντως είπατε ότι πρώτιστη αξία για όλους μας -το αποδεχόμαστε- είναι η ανθρώπινη ζωή. Και είπατε ότι ο Κυριάκος Μητσοτάκης, που τον κατηγορούμε σαν εκπρόσωπο του ακραίου νεοφιλελευθερισμού στη χώρα, κατέβασε τα ρολά σε βάρος των μεγάλων επιχειρήσεων. Δεν είπατε όμως αυτό που πρόσφατα αποκαλύφθηκε, ότι δύο στους τρεις πέθαναν εκτός ΜΕΘ. Δεν είπατε ότι δε δώσατε χρήματα για τη δημόσια υγεία επαρκή ώστε να έχουμε αυτά που έπρεπε και δεν είπατε πόσες εκατοντάδες εκατομμύρια δώσατε μόνο σε μεγάλες εταιρείες, σε πλήρη αναντιστοιχία μεταξύ αυτών που δώσατε στις μεγάλες εταιρείες για τον κορωνοϊό σε σχέση με τις μικρές και μεσαίες εταιρείες. Αυτά δεν τα είπατε. Και αυτά δεν είναι δογματισμοί, στοιχεία είναι. Και επειδή είστε πολύ καλός στα στοιχεία αλλά και στην παρουσίασή τους, φέρτε μας και αυτά τα στοιχεία συγκεκριμένα να δούμε πόσα πήραν οι μεγάλες εταιρείες και επιχειρήσεις και πόσα οι μικρές και τι αντιστοιχία υπάρχει. Πόσα λεφτά έπρεπε να δώσετε για να μην πεθαίνουν δύο στους τρεις συμπολίτες μας εκτός ΜΕΘ.

Και βέβαια κάναμε λάθος είπατε, πού βρήκαμε τους τεσσερισήμισι χιλιάδες ειδικούς φρουρούς. Είναι τρεις χιλιάδες εξακόσιοι σαράντα οκτώ, αλλά δεν προσθέσατε τους εξακόσιους πρόσθετους που έχετε βάλει στον διαγωνισμό για την πανεπιστημιακή αστυνομία.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** …(δεν ακούστηκε)

**ΧΡΗΣΤΟΣ ΣΠΙΡΤΖΗΣ:** Ναι, ναι, στον ίδιο διαγωνισμό. Θα σας τον φέρω να τον διαβάσετε. Βεβαίως, είναι με δικαίωμα προαίρεσης λέμε στα έργα. Δηλαδή παίρνεις του πρώτους τετρακόσιους και με δικαίωμα προαίρεσης άλλους εξακόσιους πενήντα. Αυτό έχει γίνει σε όλους τους διαγωνισμούς, αυτή η προαίρεση, λες και είναι κανένα έργο που δεν μπορείς να προβλέψεις, ας πούμε, έχει και απρόβλεπτα.

Επίσης, δεν μας είπατε πόσο ζήλεψαν αυτή τη δόξα και το τελικό αποτέλεσμα των ειδικών φρουρών τα άλλα Σώματα Ασφαλείας και έκανε το ίδιο η Πυροσβεστική με τα κομάντος τους δασοπυροσβέστες, δασοκομάντος, το Λιμενικό Σώμα. Το ξέρετε κι αυτό, έτσι; Είναι κατά το συνοριοφύλακες, θαλασσιοφύλακες. Τέλος πάντων. Το θέμα είναι άλλο δυστυχώς.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δεν είναι τεσσερισήμισι χιλιάδες.

**ΧΡΗΣΤΟΣ ΣΠΙΡΤΖΗΣ:** Ναι, είναι τέσσερις χιλιάδες τριακόσιοι, συγγνώμη. Τέσσερις χιλιάδες διακόσιοι εξήντα οκτώ. Χίλια συγγνώμη. Διορθώνουμε: Είναι τέσσερις χιλιάδες διακόσιοι εξήντα οκτώ.

Αν κάνατε αυτές τις προσλήψεις στα νοσοκομεία και με τον ίδιο τρόπο, τον ρουσφετολογικό τρόπο που κάνετε στους ειδικούς φρουρούς και στους συνοριοφύλακες, αν το κάνετε στα νοσοκομεία, κύριε Θεοδωρικάκο, θα σας χειροκροτούσαμε και εμείς. Δεν το κάνατε. Προτιμήσατε να υπηρετήσετε τον δογματισμό του νόμου και της τάξης.

Και πάμε να δούμε τι έχετε κάνει. Προφανώς είναι κοινός τόπος η αντιμετώπιση της βίας, όχι μόνο της οπαδικής, αλλά κάθε μορφής βίας. Εσείς έχετε ρίξει το βάρος σας στην τήρηση της τάξης, όχι στην καταπολέμηση του εγκλήματος. Για αυτό και είναι υποστελεχωμένα. Και αυτή την κριτική που σας κάνουμε εδώ και δυόμισι χρόνια δεν την έχετε κατανοήσει. Απορώ. Είναι υποστελεχωμένα όλα τα αστυνομικά τμήματα, όλα τα τμήματα ασφαλείας, όλα και είναι υπερστελεχωμένες οι υπηρεσίες που έχετε ιδρύσει και οι παλιές της τήρησης της τάξης ή της καταστολής.

Και αναρωτιόμαστε: Αφού τα έχετε τόσο υποστελεχωμένα, αφού κάνατε ρουσφετολογικές αποσπάσεις, αφού ιδρύσατε τη «ΔΡΑΣΗ», την «ΟΔΟ», την πανεπιστημιακή αστυνομία, υπερστελεχώσατε τα ΜΑΤ, τη «ΔΙΑΣ», τους «Μαύρους Πάνθηρες», τι κάνατε στον τομέα της τήρησης της τάξης; Γιατί αυτά τα ζητήματα της οπαδικής βίας δεν γίνονται μέσα στο γήπεδο πια, γίνονται έξω από το γήπεδο. Είναι σαφώς αρμοδιότητα αυτών των υπηρεσιών τήρησης της τάξης.

Δεν ασχολούνται με την οπαδική βία, γιατί ο προσανατολισμός, οι εντολές που έχει η Ελληνική Αστυνομία -δεν το κάνει από μόνη της- είναι σε όποιον διαφωνεί με την Κυβέρνηση, σε όποιον θέλει να διαδηλώσει σε μια συγκέντρωση, σε μια πορεία την αντίθεσή του με την κυβερνητική πολιτική και όχι να αντιμετωπίσει τέτοιου είδους φαινόμενα, που πραγματικά θα μπορούσε να το αντιμετωπίσει με τέσσερις χιλιάδες τριακόσιους εξήντα οκτώ πρόσθετους.

Όμως, να εντοπίσουμε λίγο τις διαφορές μας και τις πολιτικές διαφορές μας για να συνεννοηθούμε, γιατί και εμείς θα υπηρετήσουμε και πιστεύουμε ότι πρέπει να υπάρχει συστράτευση όλων των κομμάτων μεγάλου πολιτικού εύρους και όλης της κοινωνίας των πολιτών για να αντιμετωπιστούν τα φαινόμενα βίας και της οπαδικής, αλλά και της έμφυλης βίας και της βίας σε ομάδες νέων ανθρώπων και της βίας νεοναζιστικών οργανώσεων και της βίας που βλέπουμε στα σχολεία με συμμορίες νέων ανθρώπων. Αυτά δεν γίνεται να αντιμετωπιστούν μονοδιάστατα ούτε ευκαιριακά όποτε έχουμε ένα δραματικό γεγονός, μια δολοφονία που μας συγκλονίζει όλους, επικοινωνιακά και προπαγανδιστικά ούτε να αντιμετωπίζονται μόνο στην πλευρά της καταστολής. Δεν γίνεται αυτό.

Εγώ, δηλαδή, ειλικρινά από την ιστορία που έχει ο καθένας δεν το περίμενα από εσάς, κύριε Θεοδωρικάκο. Νομίζω ότι πρέπει να υιοθετήσετε τις προτάσεις μας. Πρέπει, κατ’ αρχάς, να το παραδεχτείτε ως Κυβέρνηση. Έτσι κι αλλιώς ο Κυριάκος Μητσοτάκης για να αντιμετωπίσει τη λαϊκή οργή βασικές αρχές που είχε εξαγγείλει πριν, στη συνέχεια -δεν το λέει- τις αναθεωρεί. Προχθές στο διάγγελμα -που μας είχε λείψει μετά από τόσους μήνες ένα διάγγελμα που έκανε- παραδέχτηκε ότι η αγορά δεν αυτορυθμίζεται. Κατέρριψε τον νεοφιλελευθερισμό. Τα είπε μόνος του. Τα αδιέξοδα που έχει ο νεοφιλελευθερισμός αναδεικνύονται μέρα με τη μέρα, δεν χρειάζονται βοήθεια.

Όμως, εδώ πέρα πρέπει να παραδεχτείτε ότι το δόγμα «νόμος και τάξη» έχει αποτύχει πλήρως στην ασφάλεια του πολίτη, στην αντιμετώπιση του εγκλήματος, της βαρύνουσας εγκληματικότητας, αλλά και στην τήρηση της τάξης.

Πάμε να δούμε, λοιπόν, τι σας προτείνουμε. Προτείνουμε μια Αστυνομία η οποία δεν μπορεί να έχει ειδικούς φρουρούς ανεκπαίδευτους, όπως παραδεχθήκατε μετά τη δολοφονία του Αθίγγανου, για να αντιμετωπίσει και το έγκλημα και τα θέματα της τήρησης της τάξης. Πρέπει να έχει ειδικούς επιστήμονες για να αντιμετωπίσουμε τα σύγχρονα κοινωνικά προβλήματα, όπως τις γυναικοκτονίες, το trafficking παιδιών και γυναικών, το ηλεκτρονικό έγκλημα. Δεν μπορεί να βασίζεται σε ειδικούς φρουρούς που έχουν τελειώσει ή έχουν υπηρετήσει στις Ειδικές Δυνάμεις -άλλη είναι η αποστολή των Ειδικών Δυνάμεων- ή στην Προεδρική Φρουρά.

Εδώ, λοιπόν, δεν χρειάζονται ούτε ευχολόγια ούτε ακραία καταστολή ούτε δρακόντεια νομοθεσία. Αυτά είναι αποδεδειγμένα ζητήματα.

Δεν αντιμετωπίζουμε, λοιπόν, αυτά τα ζητήματα με μία Αστυνομία χωρίς ειδικούς επιστήμονες, χωρίς νέες σύγχρονες δομές, χωρίς προληπτικές πολιτικές και διαδικασίες, χωρίς αξιόπιστους μηχανισμούς ελέγχου. Δεν αντιμετωπίζονται χωρίς παιδεία.

Τι έχει γίνει στο ελληνικό δημόσιο σχολείο, στην πρωτοβάθμια και δευτεροβάθμια εκπαίδευση δυόμισι, τρία χρόνια, κύριε Υπουργέ; Είστε πολύ καλός στα στοιχεία και στις μετρήσεις και στην παρουσίασή τους.

Θα σας καταθέσω εγώ μία μέτρηση. Είναι του Ελληνικού Κέντρου Ασφαλούς Διαδικτύου -θα την καταθέσω στη συνέχεια-, που τι δείχνει; Δείχνει ότι όταν τα παιδιά μεγαλώνουν μέσα σε περιβάλλον βίας στο διαδίκτυο, στην τηλεόραση, θα αναπτύξουν κάποια στιγμή επιθετικότητα.

Το Υπουργείο Παιδείας δεν έχει πάρει ένα μέτρο μέσα από ουσιαστικές παρεμβάσεις ενημέρωσης, με προγράμματα διαχείρισης του θυμού, ανάπτυξης κοινωνικών δεξιοτήτων, ψυχοκοινωνικής ενδυνάμωσης.

Αυτοί οι άνθρωποι που πιάσατε, λοιπόν, πόσων χρονών είναι; Δεν είναι νέοι άνθρωποι; Δεν είναι ένα, δυο χρόνια που έχουν τελειώσει το σχολείο τα παιδιά που έπιασε η Ελληνική Αστυνομία; Πώς τα προετοίμασε η ελληνική κοινωνία να βγουν; Ποια μαθήματα έγιναν; Τι ρόλο έπαιξε η Ελληνική Αστυνομία και οι αρμόδιες υπηρεσίες για να αντιμετωπίσουν τέτοιου είδους ζητήματα μέσω του διαδικτύου, που όλα τα παιδιά μας είναι με ένα κινητό όλη μέρα στο διαδίκτυο; Τίποτα, μηδέν!

Και είπατε τώρα για την πανεπιστημιακή αστυνομία, το μέλημά σας είναι η πανεπιστημιακή αστυνομία. Μας είπατε για το Αριστοτέλειο ότι κάνατε παρεμβάσεις. Βεβαίως, καμμία ανοχή σε όσους εμπορεύονται και πουλάνε ναρκωτικά, καμμία ανοχή, να μπαίνει η Αστυνομία και να τους πιάνει, αλλά δεν έχετε μία επιλεκτικότητα στις δράσεις σας; Γιατί δεν έγινε το ίδιο στο ΕΠΑΛ όπου είχαμε ακροδεξιούς;

Γιατί, κύριε Θεοδωρικάκο, δεν μπήκε η Ελληνική Αστυνομία στα λειτουργούντα γραφεία της Χρυσής Αυγής στη Θεσσαλονίκη, όταν ανέβηκε ο Πρωθυπουργός Κυριάκος Μητσοτάκης; Γιατί; Δίπλα στα δικαστήρια είναι, δίπλα στην Αστυνομία. Γιατί; Είχατε ενεργοποιήσει τότε και το δίκτυο πληροφοριοδοτών της ΕΥΠ. Ούτε η ΕΥΠ είδε ούτε η Αστυνομία στη Θεσσαλονίκη ούτε τα δικαστήρια ούτε κανείς ότι λειτουργούν τα γραφεία της Χρυσής Αυγής εκεί; Δεν ξέρατε ότι ακροδεξιά στοιχεία παρεισφρέουν σε αυτούς τους χώρους των φιλάθλων; Δεν τα είχατε δει; Δεν είχατε ενημέρωση από την Αστυνομία, από τα αστυνομικά τμήματα ότι εκεί είχαμε λέσχη; Δεν το βρήκε ούτε το δίκτυο της ΕΥΠ; Δεν το ήξερε κανείς; Ούτε οι ακροδεξιές ομάδες; Δεν ξέρατε τον ρόλο που παίζουν αυτές οι ομάδες στους ανεμβολίαστους και στο κίνημα που έχουν αναπτύξει; Δεν θυμάστε τον ρόλο που έπαιζαν εναντίον της Συμφωνίας των Πρεσπών έξω από τα σπίτια των Βουλευτών του ΣΥΡΙΖΑ; Δεν ήσασταν μαζί τους, με αυτά τα στοιχεία στις πλατείες; Ρωτάμε.

Και πάμε, λοιπόν, μετά την υπόθεση, μετά τη δολοφονία του κ. Καμπανού να καταθέσω μερικά στοιχεία, κυρία Πρόεδρε, διότι νομίζω ότι είναι συγκλονιστικά και αφορούν και τον Υπουργό και την Κυβέρνηση και όλους μας και τους Βουλευτές της Νέας Δημοκρατίας. Μετά τη δολοφονία τι έγινε; Τι έγινε μετά τη δολοφονία; Παραδεχθήκατε ότι έγιναν πολλοί έλεγχοι. Αντιμετωπίσατε αντίστοιχες πράξεις βίας;

Στις 2 Φεβρουαρίου θύμα οπαδικής βίας δεκατετράχρονος στη Θεσσαλονίκη, από τα χτυπήματα υπέστη αιμάτωμα στο συκώτι. Στις 8 Φεβρουαρίου στο άλσος Βεΐκου συμμορία χούλιγκαν χτύπησε νεαρό μετά την ερώτηση «τι ομάδα είσαι;», κόντευε να πεθάνει, να σκοτωθεί ο άνθρωπος. Στη Χαλκίδα στις 10 Φεβρουαρίου άγριος ξυλοδαρμός οπαδού μπροστά στα μάτια της ανήλικης κόρης του. Στις 16 Φεβρουαρίου οπαδική βία, άγριος ξυλοδαρμός εικοσιδυάχρονου από χούλιγκαν στην Ελευσίνα. Στις 17 Φεβρουαρίου νέο οπαδικό επεισόδιο στη Θεσσαλονίκη, τον χτυπούσαν με πτυσσόμενο γκλοπ. Στις 11 Μαρτίου αφαίρεσαν τις ταμπέλες με τα ονόματα των θυμάτων οπαδικής βίας από το πάρκο Αθλητικής Φιλίας. Για όνομα του θεού! Στις 15 Μαρτίου επίθεση με πέτρες στο πούλμαν του Άρη στον Βόλο και λοιπά και λοιπά.

Και θέλω να σας κάνω μία ερώτηση. Ναι, συγχαρητήρια στην Αστυνομία, αφού το ζητήσατε -δεν χρειαζόταν να το ζητήσετε, θα το πούμε και εμείς- για τους δώδεκα συλληφθέντες για τη δολοφονία του Άλκη, είναι τραγικό.

Μαθαίνουμε, όμως, και μερικά πράγματα ακόμη, κύριοι Υπουργοί, για τα οποία πρέπει να πάρετε εσείς πρωτοβουλίες και να μας πείτε σήμερα τι θα κάνετε ακριβώς: Αξιωματικοί που υπηρετούσαν στα τμήματα οπαδικής βίας της Ελληνικής Αστυνομίας -όχι μόνο στη Θεσσαλονίκη, δεν θέλουμε να στοχοποιήσουμε εμείς ούτε ανθρώπους, ούτε φιλάθλους ή σωματεία- στη συνέχεια εργάζονται, αφού συνταξιοδοτηθούν, στα αθλητικά σωματεία. Δεν θα θεσμοθετήσετε -σας το προτείνουμε εμείς- να υπάρχει ασυμβίβαστο, όποιος υπηρετεί στην Ελληνική Αστυνομία για μια δεκαετία να μην μπορεί να συνεργαστεί με οποιονδήποτε τρόπο με τα αθλητικά σωματεία; Πώς θα κόψετε αυτόν τον ομφάλιο λώρο;

Δεύτερον, μαθαίνουμε -και αυτό που θα σας πω τώρα είναι πολύ σοβαρό- ότι η Ελληνική Αστυνομία, εκτός από τις συλλήψεις, έκανε έρευνα σε αυτή τη λέσχη, που εσείς δεν ξέρατε ότι είναι λέσχη. Εσείς εντάξει, να μην το ξέρετε, κύριε Θεοδωρικάκο. Δεν το ήξερε το τμήμα ασφάλειας της περιοχής; Είναι δυνατόν να μη το ξέρει; Τι στελέχωση είχε το τμήμα ασφαλείας της περιοχής; Μηδενική, έναν, δύο, πέντε, όπως έχουμε εδώ στην ανατολική Αττική; Πόσους είχε και δεν ήξερε ότι χούλιγκαν πηγαίνουν σε έναν χώρο και δεν ξέρουν τι είναι αυτό;

Σε κάθε περίπτωση η Ελληνική Αστυνομία πήγε και έκανε εκεί έρευνα και βρήκε απ’ ό,τι γνωρίζουμε λοστούς, μαχαίρια και άλλα υλικά. Μαθαίνουμε και θέλουμε να το επιβεβαιώσετε και να μας απαντήσετε το εξής: Αυτά τα ευρήματα δεν πήγαν στην ανακρίτρια της δολοφονίας του δεκαεννιάχρονου Άλκη, δεν ασκήθηκε κατηγορητήριο για εγκληματική οργάνωση, ώστε η υπηρεσία Εγκληματολογικών Ερευνών αυτά τα ευρήματα να τα εξετάσει για αποτυπώματα, DNA και όλα τα υπόλοιπα. Έκαναν ξεχωριστή δικογραφία, με έναν κατηγορούμενο -μάλλον έναν από αυτούς που νοίκιασαν τον χώρο- για πλημμέλημα, για απλή κατοχή όπλων και στη συνέχεια δεν συσχετίστηκαν οι δύο υποθέσεις της δολοφονίας και των ευρημάτων, γιατί αυτά τα ευρήματα, λέει, πήγαν στην Εισαγγελία Θεσσαλονίκης και τα είχαν πιάσει οι υπάλληλοι της Εισαγγελίας Θεσσαλονίκης. Αν ισχύουν αυτά, είναι πραγματικά βόμβα για τον τρόπο που κάποια τμήματα της Αστυνομίας χειρίστηκαν τη συγκεκριμένη υπόθεση.

Σας παρακαλούμε να υιοθετήσετε τις προτάσεις μας, να υπάρχει ένας ειλικρινής και ολιστικός διάλογος από όλα τα κόμματα που είναι στη Βουλή, από την κοινωνία των πολιτών, από την εκπαιδευτική κοινότητα, από τον κόσμο του πολιτισμού, από τον κόσμο του αθλητισμού, από τους φιλάθλους, από όλους, να κινητοποιηθούν δυνάμεις, να δούμε ποια είναι τα αίτια για να αντιμετωπίσουμε το πρόβλημα, κυρίως με την πρόληψη, αλλά και με την καταστολή βεβαίως εκεί που χρειάζεται, γιατί πραγματικά χρειάζεται ευρεία αφύπνιση, ευρεία πολιτική σύγκλιση για να αντιμετωπίσουμε τέτοια θέματα. Άλλωστε και μόνο η ανάγνωση που έκανε ο κ. Αυγενάκης για τη σειρά των νομοθετημάτων που έχουν αποτύχει επί της ουσίας να αντιμετωπίσουν το ζήτημα, το δείχνει αυτό, το αποδεικνύει.

Άρα αφήστε την επικοινωνία, την προπαγάνδα και τη στοχοποίηση των πολιτικών αντιπάλων σας είτε σε χωριστά πρόσωπα και ξεκινήστε τις διαδικασίες να αποδεχθείτε καμμία πρόταση από κάποιο κόμμα της Αντιπολίτευσης για όλα αυτά, γιατί έχετε οδηγήσει σε απόγνωση και σε μαρασμό την ελληνική κοινωνία ως επιτελικό κράτος.

Κύριε Υπουργέ, για να μην ξεχνιόμαστε, ήσαστε πριν Υπουργός Εσωτερικών. Και τότε κάνατε εξαγγελίες και σας τα λέγαμε, με καλή διάθεση, όπως και σήμερα. Σήμερα είναι σε αδιέξοδο η τοπική αυτοδιοίκηση με τους νόμους που περάσατε τότε. Το Ελεγκτικό Συνέδριο δεν εγκρίνει τις πληρωμές των αναπτυξιακών οργανισμών και στο Συμβούλιο της Επικρατείας η εισήγηση είναι κόλαφος για τον τρόπο που υπάρχουν οι αντιδήμαρχοι. Και σας τα λέγαμε με καλή διάθεση.

Ελπίζω σε αυτό που είναι πολύ πιο σοβαρό θέμα, που δεν αφορά μόνο τα έργα των δήμων και τη λειτουργία τους, είναι ζητήματα που μας έχουν συγκλονίσει πραγματικά όλους, να αλλάξετε σελίδα και να καθίσετε σε ένα ειλικρινές τραπέζι διαλόγου με όλους όσους προανέφερα για να οδηγηθούμε σε πολιτικές συγκλίσεις και σε ευρύτερες συγκλίσεις με την κοινωνία των πολιτών.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα εκ μέρους της Νέας Δημοκρατίας έχει η κ. Αραμπατζή, Βουλευτής Σερρών .

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κυρία Πρόεδρε.

Επιτρέψτε μου και εμένα να εκφράσω τα ειλικρινή μου συλλυπητήρια για την απώλεια της Έλσας Παπαδημητρίου, μιας κυρίας της πολιτικής, μιας κυρίας των φιλελεύθερων ιδεών και απόψεων. Εκφράζουμε τα πιο ειλικρινή μας συλλυπητήρια στους οικείους της.

Κύριοι Υπουργοί, θα ξεκινήσω παίρνοντας αφορμή από την επίθεση που εξαπέλυσε ο κ. Σπίρτζης -η οποία, βεβαίως, βρίσκεται και στο σώμα του κειμένου- και το κούνημα του δακτύλου στη Νέα Δημοκρατία για τη Χρυσή Αυγή. Κυρίες και κύριοι του ΣΥΡΙΖΑ, να είσαστε πιο σεμνοί όταν απευθύνεστε στη Νέα Δημοκρατία για τη Χρυσή Αυγή. Η Νέα Δημοκρατία είναι αυτή που επί των ημερών της συνελήφθη και οδηγήθηκε στη δικαιοσύνη η Χρυσή Αυγή.

Προφανώς, ξεχνάτε -ή θέλετε να ξεχάσετε- την πάνω και κάτω πλατεία των αγανακτισμένων. Προφανώς, ξεχνάτε -και θέλετε να ξεχάσετε- τις δηλώσεις στελεχών σας στην αλήστου μνήμης διακυβέρνηση του 2015, ότι στη Βουλή δεν υπάρχουν ευπρόσδεκτες και μη ευπρόσδεκτες ψήφοι. Προφανώς, θέλετε να βγάλετε από τη μνήμη σας το γεγονός ότι εσείς με τον Καμμένο, τον Κασιδιάρη και τον Παππά πήγατε σε Ρω και Καστελόριζο. Και προφανώς, θα θέλετε να σβήσετε τα tweet του κ. Κασιδιάρη που ταυτίζεται και αυτός με τη δική σας θέση, ότι δεν έπρεπε να στείλουμε αμυντικό υλικό στην Ουκρανία. Πάει πολύ, λοιπόν, εσείς να μας κουνάτε το δάκτυλο και να ξιφουλκείτε για τη Χρυσή Αυγή.

Κυρίες και κύριοι συνάδελφοι, και σ’ αυτή την επίκαιρη επερώτηση η Αξιωματική Αντιπολίτευση, ο ΣΥΡΙΖΑ εν προκειμένω, αποκάλυψε, δυστυχώς, τον πραγματικό εαυτό του, που δεν είναι άλλος από τον εαυτό της υποκρισίας και της διπροσωπίας.

Γιατί, ενώ από τη μια καταθέτετε επίκαιρη ερώτηση για την οπαδική βία και για τον τραγικό, θλιβερό, σπαρακτικό θάνατο του Άλκη Καμπανού -που μας συγκλόνισε πραγματικά όλους, εγχώρια και διεθνή κοινή γνώμη- από την άλλη, βεβαίως, λίγες ημέρες πριν, στις 9 Μαρτίου, όταν η Κυβέρνηση, πιστή στη δέσμευση του Πρωθυπουργού Κυριάκου Μητσοτάκη έφερε στην Εθνική Αντιπροσωπεία το νομοσχέδιο για την αυστηροποίηση του νομοθετικού πλαισίου για την οπαδική βία με σαφή αποτρεπτική στόχευση, ο ΣΥΡΙΖΑ, για ακόμη μία φορά, ήταν απών από το προσκλητήριο κατά της βίας και καταψήφισε, βεβαίως, το νομοσχέδιο. Ένα νομοσχέδιο που έχει τα εχέγγυα να απαντήσει στη δίκαιη δυσπιστία της κοινωνίας για το παγκόσμιο και διαχρονικό θέμα, και εδώ στη χώρα μας βεβαίως, της οπαδικής βίας -από το 1986 είναι η πρώτη προσπάθεια νομοθετικής αντιμετώπισης του φαινομένου-, ένα νομοσχέδιο το οποίο στοχεύει να συντελέσει σημαντικά, αποφασιστικά -με τη συμπαράταξη όλων, φυσικά- στην αντιμετώπιση αυτής της κοινωνικής παθογένειας. Γιατί έχει τα εχέγγυα; Γιατί με έναν συνδυασμό και ένα πλέγμα διατάξεων στοχεύει στην αποτροπή, στον εντοπισμό και στην καταστολή της κοινωνικής αυτής παθογένειας.

Εσείς επιλεκτικά και ιδεοληπτικά βλέπετε μόνο το τελευταίο.

Με την αυστηροποίηση των ποινών στα αδικήματα της οπαδικής βίας και την τάχιστη εκδίκαση των υποθέσεων, με την καθιέρωση ενός ιδιώνυμου εγκλήματος -με το οποίο βεβαίως διαφωνήσατε- ειδικού ποινικού αδικήματος για όσους κατά τη διάρκεια των αθλητικών αγώνων έχουν καλυμμένα τα χαρακτηριστικά του προσώπου τους, με τη μη μετατροπή της επιβληθείσας ποινής για την οπαδική βία σε κοινωφελή εργασία στον δράστη που τελεί αυτά τα αδικήματα της οπαδικής βίας είτε ως μονάδα είτε ως μέλος οργανωμένης συμμορίας του άρθρου 187 του Ποινικού Κώδικα και μάλιστα με την προσθήκη νέων αξιόποινων πράξεων, όπως αυτό τροποποιείται στο άρθρο 68 του νομοσχεδίου που ψηφίσαμε, με τη μη αναστολή της ποινής κατά το άρθρο 99 και επόμενα του Ποινικού Κώδικα και τη μη χορήγηση ανασταλτικού αποτελέσματος σε περίπτωση που ασκηθεί έφεση.

Σας ρώτησε πολύ ξεκάθαρα ο Υπουργός κ. Θεοδωρικάκος: Είστε κατά της μη αναστολής της ποινής όταν συλλαμβάνονται δράστες για οπαδική βία;

Το νομοσχέδιο, λοιπόν, εκτός από τον κατασταλτικό ρόλο στην περίπτωση της απευκταίας τέλεσης εγκλήματος οπαδικής βίας, έχει μια σαφή και ξεκάθαρη αποτρεπτική στόχευση. Όλες αυτές οι αυστηρότερες διατάξεις -σας προκαλεί αλλεργία η αυστηριοποίηση- έχουν, κυρίες και κύριοι, εκτός από την καταστολή, βεβαίως και την πολυπόθητη πρόληψη.

Φέραμε όλες αυτές τις διατάξεις στη Βουλή και τις ψηφίσαμε για να στείλουμε ένα πεντακάθαρο μήνυμα προς κάθε κατεύθυνση ότι ναι, στα αδικήματα αυτά δεν υπάρχει καμμία, μα καμμία, ανοχή για την τέλεσή τους.

Ήταν η πρώτη φορά που αρνηθήκατε να συνταχθείτε με νομοσχέδια στα οποία η πολιτική συμπαράταξη είναι αυτονόητη και επιβεβλημένη; Όχι βέβαια. Είχατε φροντίσει να καταψηφίσετε τον ν.4693/2019 που έδινε τα εργαλεία για να έχουν συλληφθεί σήμερα σε χρόνο ρεκόρ -και οφείλουμε τα εύσημα στην Ελληνική Αστυνομία που έκανε χρέος τιμής τη σύλληψη των δολοφόνων του Άλκη Καμπανού, που βρίσκονται σήμερα προφυλακιστέοι- τη δυνατότητα, δηλαδή, μεταξύ άλλων, συλλογής, επεξεργασίας και αξιοποίησης στο πλαίσιο της ποινικής διαδικασίας του όποιου οπτικοακουστικού υλικού καταγράφεται και είναι επίμαχο, την επέκταση των τοπικών και χρονικών ορίων εφαρμογής των ποινικών διατάξεων για πράξεις αθλητικής βίας που έχουν αμιγώς οπαδικά κίνητρα και εκτός των αθλητικών εκδηλώσεων. Όμως εσείς για μια ακόμη φορά είπατε ένα μεγάλο όχι.

Επαιρόμενοι, μάλιστα, για το νομοθετικό πλαίσιο που μας παραδώσατε, είπε χαρακτηριστικά δύο φορές ο κ. Μωραΐτης ότι εάν εφαρμόζαμε αυτό που εσείς μας είχατε παραδώσει το 2019 τον νόμο του ΣΥΡΙΖΑ, δηλαδή- θα είχε εξαλειφθεί η οπαδική βία. Το είπε δύο φορές.

Γι’ αυτό, λοιπόν, θα διαβάσω τι είπε πριν από κάποιες ημέρες ο κ. Κοντονής που έκανε το συγκεκριμένο νομοθετικό πλαίσιο, πριν ψηφιστεί το δικό μας νομοσχέδιο στις 9 Μαρτίου.

Είπε, λοιπόν, ο κ. Κοντονής αυτολεξεί: «Το νομοσχέδιο κατά της βίας που ετοίμασα και ψήφισε η κυβερνητική πλειοψηφία του ΣΥΡΙΖΑ, αν το δείτε πώς κατάντησε στο τέλος της θητείας του ΣΥΡΙΖΑ, δεν θα το γνωρίζατε. Το άλλαξε εντελώς ο επόμενος Υπουργός Αθλητισμού και ό,τι είχα θεσμοθετήσει που θα εξάλειφε την οπαδική βία, εξαφανίστηκε», λέει ο κ. Κοντονής, κύριε συνάδελφε.

Φανταστείτε, λοιπόν, να μην είχαν ψηφιστεί τα νομικά εκείνα εργαλεία. Πού ενδεχομένως θα βρισκόμασταν σήμερα στην περίπτωση της δολοφονίας του Άλκη και στην αποκατάσταση του κοινού περί δικαίου αισθήματος;

Είναι γεγονός ότι από εκείνη την ημέρα και μετά εκατοντάδες έλεγχοι πραγματοποιήθηκαν και πραγματοποιούνται από την Ελληνική Αστυνομία. Έκλεισαν δεκάδες σύνδεσμοι χούλιγκαν σε όλη τη χώρα και οι έλεγχοι είναι συνεχείς και καθημερινοί. Σας τα παρουσίασε πριν από λίγο εύληπτα, παραστατικά και με αριθμητικά δεδομένα ο κ. Θεοδωρικάκος, ο Υπουργός Προστασίας του Πολίτη.

Την ίδια ώρα, λοιπόν, εσείς επιλέγετε την μοναξιά τού «όχι σε όλα», με αστείες δικαιολογίες για έλλειψη διαβούλευσης και άλλες προφάσεις. Είναι προφανώς ιδεολογική αυτή η εμμονή σας να τάσσεστε απέναντι στο νόμο και την τάξη, θεωρώντας ότι είναι έννοιες που έχουν αρνητικό πρόσημο, ενώ για εμάς και για κάθε άνθρωπο που δεν εμφορείται από ιδεολογικές αντιλήψεις, νόμος και τάξη ίσον ευνομία και ασφάλεια.

Αγνοείτε, κυρίες και κύριοι του ΣΥΡΙΖΑ, τη νομική πραγματικότητα που διαμορφώνεται σε ολόκληρη την Ευρώπη, ακόμα και στις χώρες που έχουν σοσιαλδημοκρατικές κυβερνήσεις. Την ώρα που εσείς θέλετε και επιμένετε να ξεχωρίζετε τις μολότοφ σε καλές και κακές, στο αν κάποιος τις έχει για να τις βγάλει βόλτα στον ήλιο ή για να τις πετάξει δοθείσης ευκαιρίας, στο αν η χρήση της κουκούλας γίνεται για να καλυφθεί η ταυτότητα σε αξιόποινες πράξεις και πολλά άλλα, πραγματικά δεν μπορούσα να φανταστώ ότι θα καταθέτατε επίκαιρη επερώτηση για την οπαδική βία έχοντας πριν από μέρες καταψηφίσει το σχετικό νομοσχέδιο που προσπαθεί να την πατάξει, ακολουθώντας βεβαίως τις αριστερές ιδεοληψίες σας περί του νόμου και της τάξης. Την ίδια στάση βεβαίως -δυστυχώς- κρατήσατε και πριν από λίγο διάστημα και στην αυστηροποίηση των διατάξεων του Ποινικού Κώδικα που αφορούσαν τους βιασμούς και τις ανθρωποκτονίες. Δεν ήσασταν -το επαναλαμβάνω, το είχα πει και τότε στην Ολομέλεια- ομοφώνως υπέρ των ισοβίων.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κυρία συνάδελφε, σας παρακαλώ.

**ΦΩΤΕΙΝΗ ΑΡΑΜΠΑΤΖΗ:** Τελειώνω, κυρία Πρόεδρε, και ευχαριστώ.

Για να μη θυμηθώ τον τρόπο με τον οποίο αναθεωρήσατε τους ποινικούς κώδικες, τα κακουργήματα που έγιναν πλημμελήματα επί των ημερών σας και τα τεράστια προβλήματα που προκλήθηκαν και καλούμαστε να αντιμετωπίσουμε και να λύσουμε σήμερα.

Θα θυμίσω μόνο ότι μετατρέψατε τη δωροδοκία και τη δωροληψία σε πλημμέλημα, ότι κάνατε την Παρασκευή, προμήθεια και κατοχή εκρηκτικών υλών ή εκρηκτικών βομβών από κακούργημα σε πλημμέλημα και έρχεστε τώρα και μας κουνάτε το δάχτυλο. Η στάση σας είναι πραγματικά λυπηρή. Το αποδείξατε για ακόμη μια φορά. Φωνάζετε, καταγγέλλετε, ζητάτε μέτρα, αλλά όταν είναι η ώρα να πάρετε αποφάσεις με το θάρρος της ψήφου και της γνώμης, κρύβεστε πίσω από θλιβερά «όχι» και δειλά «παρών».

Είστε κατώτεροι των περιστάσεων και είναι κρίμα πραγματικά που σε μια τέτοια δύσκολη γεωπολιτική παγκόσμια οικονομική συγκυρία η χώρα έχει μια τόσο ανεύθυνη και τόσο λαϊκίστικη Αντιπολίτευση, που δεν διδάχτηκε τίποτα δυστυχώς από τα τεσσεράμισι χρόνια διακυβέρνησής της.

Σας ευχαριστώ και για την ανοχή στον χρόνο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει εκ μέρους του Κινήματος Αλλαγής ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε.

Θα ξεκινήσω από εκεί που τελείωσε η κυρία συνάδελφος όταν άφησε το Βήμα. Γιατί φυσικά καλό είναι να έχουμε πάντοτε την ιδανική αντιπολίτευση, το κρίσιμο όμως σε αυτές τις δύσκολες στιγμές είναι να έχουμε μια αξιόπιστη κυβέρνηση.

Άκουσα τον κύριο Υπουργό προηγουμένως να λέει ότι η τραγική δολοφονία του Άλκη Καμπανού αφύπνισε την κοινωνία. Δεν αφύπνισε την κοινωνία. Αφύπνισε την Κυβέρνηση. Και ας ευχηθούμε να μην περιπέσει πάλι σε λήθαργο όταν θα καταλαγιάσει η σκόνη γύρω από αυτό το συμβάν. Ακούσαμε τον κύριο Υφυπουργό Αθλητισμού -και ήταν πολύ χρήσιμη αυτή η αναδρομή- να μας αναφέρει τις διαδοχικές μεταβολές του θεσμικού πλαισίου στο θέμα της οπαδικής βίας. Από πολύ παλιά είχε αρχίσει η νομοθετική παρέμβαση, αλλά τελικά η κατάσταση διαρκώς χειροτερεύει. Είναι ένα από τα μεγάλα διαχρονικά προβλήματα της ελληνικής πολιτικής ζωής, γιατί προφανώς κάθε κυβέρνηση παρενέβη τελικά όχι με κάποιον μακροπρόθεσμο σχεδιασμό, αλλά κάτω από την επήρεια των γεγονότων με τον ίδιο αποσπασματικό τρόπο με τον οποίον παρεμβαίνει σήμερα η Κυβέρνηση.

Αναφερθήκατε στη σύμβαση που μόλις πριν από δύο εβδομάδες δημοσιεύθηκε στην Εφημερίδα της Κυβερνήσεως, τη Σύμβαση Saint-Denis. Όποιος κάνει τον κόπο να διαβάσει αυτή τη σύμβαση βλέπει πάρα πολύ καλά το βάρος που δίνει ο Ευρωπαίος νομοθέτης στο ζήτημα της πρόληψης, το οποίο πρέπει να αγκαλιάζει όλους τους εμπλεκόμενους. Όλους, πραγματικά, πρέπει να τους βάλεις γύρω από το τραπέζι, να φτιάξεις ένα στρατηγικό σχέδιο με βάθος χρόνου, γιατί θα κληθεί να το εφαρμόσει και η επόμενη και η μεθεπόμενη κυβέρνηση και να συμμετάσχουν όλοι οι εμπλεκόμενοι, η πολιτεία, η τοπική αυτοδιοίκηση, οι αθλητικοί φορείς, οι παραγωγικοί φορείς των πόλεων, οι σύνδεσμοι φιλάθλων, οι πάντες.

Και αυτό κανονικά θα έπρεπε να το εκπονήσει στην αρχή η Κυβέρνηση, να το πάει ο κ. Αυγενάκης να το φέρει στη Βουλή, να συζητηθεί διεξοδικά στην αρμόδια επιτροπή, να το συμφωνήσουμε -γιατί εκεί πέρα πιστεύω ότι με το βάρος όλης αυτής της πολύχρονης επώδυνης εμπειρίας θα υπάρξουν πολύ σοβαρά σημεία σύγκλισης- να το συμφωνήσουμε, λοιπόν, όλοι μαζί και από εκεί και πέρα να εφαρμοστεί. Και επιτέλους η ελληνική δημόσια διοίκηση, η Ελληνική Αστυνομία εν προκειμένω, αλλά και οι άλλοι φορείς, να αναλάβουν το άχαρο έργο, το οποίο δεν αποδίδει επικοινωνιακά βραχυπρόθεσμα, αλλά να αξιοποιούν, να αξιολογούν, να πιστοποιούν, να ελέγχουν, ούτως ώστε μετά από κάποια χρόνια να μπορούμε να πούμε ότι κάναμε κάποια σοβαρά βήματα.

Από εκεί και πέρα, αυτό που έχω να πω είναι ότι η Κυβέρνηση, δυστυχώς, εφαρμόζει στο έπακρο αυτή την αποσπασματική προσέγγιση σε όλα αυτά τα σύνθετα κοινωνικά φαινόμενα, ειδικά στο εγκληματικό φαινόμενο, και έχει πάντοτε την εύκολη απάντηση. Δεν υπάρχει πιο εύκολο πράγμα από το να φέρνεις μια νομοθεσία η οποία καθιστά αυστηρότερο το νομοθετικό πλαίσιο και να ικανοποιείς -υποτίθεται- την κοινή γνώμη, λέγοντας «κοιτάξτε, εγώ έχω το θάρρος να παίρνω πολύ σοβαρά και αυστηρά μέτρα».

Το ίδιο κάνει σε όλα τα πεδία του εγκληματικού φαινομένου, στο σωφρονιστικό επίπεδο. Είναι διαρκή, απανωτά τα νομοθετήματα όπου φέρνετε την αυστηροποίηση των ποινών. Παράλληλα, όμως, δεν κάνετε τίποτα για να προωθήσετε τους εναλλακτικούς τρόπους έκτισης της ποινής ή άλλα, εναλλακτικά προς την ποινή, μέτρα.

Μεταφέρατε τις αρμοδιότητες από το Υπουργείο Δικαιοσύνης στο Υπουργείο Προστασίας του Πολίτη, τις αρμοδιότητες για το σωφρονιστικό. Εκεί ήταν τεράστιες οι ευθύνες του ΣΥΡΙΖΑ κατά την προηγούμενη βουλευτική περίοδο, όταν ήταν κυβέρνηση, γιατί είχαμε συνηθίσει να βλέπουμε από την τηλεόραση να δολοφονούνται άνθρωποι μέσα στις φυλακές, κρατούμενοι από συγκρατούμενούς τους. Αλλά εσείς τι κάνατε; Ποια ήταν η απάντηση;

Οδηγείτε σε μαρασμό τις αγροτικές φυλακές. Οδηγείτε σε μαρασμό -δεν έχετε κάνει τίποτα- για την ηλεκτρονική επιτήρηση. Καταστήσατε αυστηρότερο -όπως είναι το μόνο που ξέρετε να κάνετε- το καθεστώς των αδειών. Ουσιαστικά, καταργήσατε την κοινωνική υπηρεσία και ενώ έχετε υποσχεθεί ότι θα την επαναφέρετε, δεν το κάνετε. Οτιδήποτε έχει να κάνει με την κοινωνική επανένταξη των κρατουμένων, εσείς το έχετε αφήσει στην μπάντα.

Μιλάμε για υποστελέχωση των τμημάτων. Αυτό είναι γεγονός. Και δεν ξέρουμε πώς, ενώ έχουμε ένα ποσοστό αστυνομικών, σε σχέση με τον πληθυσμό, υψηλό, σε σχέση με άλλες ευρωπαϊκές χώρες, δεν έχουμε την αντίστοιχη αστυνόμευση.

Μία όψη αυτού του προβλήματος είναι το θέμα το οποίο έχω ανακινήσει επανειλημμένα, το θέμα της υπηρεσίας ευπαθών στόχων ή υψηλών προσώπων, όπως λέγεται. Παρά τις επανειλημμένες μου προσπάθειες να ρίξουμε ένα φως στο πώς λειτουργεί αυτή η υπηρεσία, πόσοι αστυνομικοί λειτουργούν εκεί, με ποια κριτήρια διατίθενται σε επιχειρηματίες, σε δημοσιογράφους, σε πολιτικά πρόσωπα, υπάρχει ένα απόλυτο σκότος.

Είχε δεσμευτεί ο τέως Υπουργός, ο κ. Χρυσοχοΐδης -όταν ξέσπασε η υπόθεση Φουρθιώτη πέρυσι- ότι θα φέρει επιτέλους ένα νομοσχέδιο το οποίο θα ρυθμίζει αυτόν τον κατ’ εξοχήν αδιαφανή χώρο της Ελληνικής Αστυνομίας, όπου λειτουργεί εκεί η διαπλοκή -όπως είπα- και με τον κόσμο της ενημέρωσης και της επιχειρηματικότητας και της πολιτικής. Και φυσικά δεν έχετε κάνει τίποτα επ’ αυτού.

Κατά τα λοιπά, να πω ότι εφόσον δεν υπάρξει ένα μακροπρόθεσμο σχέδιο, και πάλι θα ερχόμαστε εδώ να συζητάμε μετά από το επόμενο κρούσμα. Και βεβαίως, επειδή αυτό το πρόβλημα εδώ και καιρό ταλαιπωρεί την ελληνική κοινωνία και τον φίλαθλο κόσμο, δεν είναι περίεργο ότι έχει αποκτήσει παραφυάδες και στον χώρο της ακροδεξιάς και στον χώρο του οργανωμένου εγκλήματος, ούτως ώστε να αποτελεί αναπόσπαστο τμήμα του οργανωμένου εγκλήματος.

Και υπερηφανεύεστε ότι διαλευκάνατε τη δολοφονία. Δεν υπήρχε πιο εύκολο έγκλημα να διαλευκανθεί από αυτό. Ήταν τόσοι πολλοί οι παρόντες εκεί, τόσοι πολλοί αυτοί που κινδύνευαν από μάρτυρες να μετατραπούν σε κατηγορούμενους, ούτως ώστε πραγματικά θα άρχισαν ο ένας να «δίνει» τον άλλον.

Το ότι διαλευκάνθηκε βεβαίως είναι σημαντικό, αλλά το κρίσιμο θα ήταν σε μια μορφή εγκλήματος τόσο εκτεταμένη, με τόσους πολλούς συμμέτοχους, που ουσιαστικά σχηματίζουν εγκληματική οργάνωση, το ότι τόσο καιρό η ελληνική πολιτεία δεν είχε ανακαλύψει τίποτε και ήρθε τροχάδην εκ των υστέρων, όπως συνηθίζει, να εντυπωσιάσει την κοινή γνώμη, υιοθετώντας κάποια αυστηρότερα μέτρα σε έναν τομέα τόσο σύνθετο και πολύπλοκο που χρειάζεται να εκπονήσει ένα στρατηγικό σχέδιο, όπως είπα, σε συμφωνία και με τις άλλες πολιτικές δυνάμεις.

Εδώ είμαστε να το φέρετε, να το συμφωνήσουμε και να το εφαρμόσουμε σε βάθος χρόνου.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει εκ μέρους του Κομμουνιστικού Κόμματος Ελλάδας ο κ. Συντυχάκης, Βουλευτής Ηρακλείου.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κυρία Πρόεδρε.

Κυρίες και κύριοι, για το Κομμουνιστικό Κόμμα Ελλάδας ο αθλητισμός και η φυσική αγωγή είναι κατ’ εξοχήν κοινωνικά αγαθά και καθολικό δικαίωμα του λαού και της νεολαίας. Δεν είναι εμπόρευμα, δεν είναι πολυτέλεια. Είναι υγεία πνευματική και σωματική, συμβάλλει στη διαπαιδαγώγηση των νέων, στην οικοδόμηση σχέσεων φιλίας, ομαδικότητας, αλληλεγγύης και συνιστά φορέα ομαλής κοινωνικοποίησης των νέων.

Με αυτό το κριτήριο εξετάζουμε και το φαινόμενο της οπαδικής βίας, το αποτέλεσμα της οποίας το ζήσαμε πρόσφατα με τη φρικτή δολοφονία του Άλκη στη Θεσσαλονίκη.

Το ερώτημα που πάντα έθετε και θέτει το ΚΚΕ είναι ποιες είναι οι αιτίες της οπαδικής βίας, του χουλιγκανισμού, ποιες είναι οι αιτίες που δημιουργούν και μεταβάλλουν έναν νεαρό φίλαθλο σε θλιβερό χούλιγκαν.

Το ρωτάμε διότι η βία δεν αντιμετωπίζεται, αν δεν αντιμετωπιστούν τα αίτια, διότι δεν παράγει ο αθλητισμός βία από μόνος του. Δεν ήρθε ούτε ως θεϊκή τιμωρία ούτε φταίει το κακό το ριζικό μας. Είναι κοινωνικά τα αίτια.

Είναι φανερό ότι στον καπιταλισμό που κυριαρχεί το κέρδος και η ανταγωνιστικότητα, αντικειμενικά ο αθλητισμός από κοινωνικό αγαθό έχει μετατραπεί σε εμπόρευμα, υποταγμένο στον βωμό του κέρδους, με τεράστια οικονομικά συμφέροντα που έχουν συνδεθεί με τον επαγγελματικό αθλητισμό, ειδικότερα με το ποδόσφαιρο, το οποίο έχει γίνει πεδίο πολιτικοοικονομικής διαπλοκής και μεγάλων σκανδάλων.

Γι’ αυτό και ποτέ, μα ποτέ, σε κανέναν νόμο, σε καμμία διεθνή ευρωπαϊκή σύμβαση, με κυβερνήσεις Νέα Δημοκρατία, ΣΥΡΙΖΑ, ΠΑΣΟΚ-ΚΙΝΑΛ δεν υπάρχει η στοιχειώδης σύνδεση του φαινομένου της οπαδικής βίας με τον επαγγελματικό εμπορευματοποιημένο αθλητισμό, παράγωγο του οποίου είναι η βία.

Αντίθετα, με πρόσχημα πάντα την πάταξη των φαινομένων βίας, διαφθοράς, διαπλοκής και ανομίας στον χώρο του επαγγελματικού αθλητισμού, η κάθε κυβέρνηση το μόνο που κάνει είναι να θέτει απλώς κάποιους κανόνες και να παίρνει μέτρα καταστολής και αυστηροποίησης του νομοθετικού πλαισίου, μόνο και μόνο για να μη χαθεί η μπάλα του ανταγωνισμού μεταξύ των μεγαλοεπιχειρηματιών και με σαφή πρόθεση να μη διασαλευθεί η ελεύθερη δράση τους και η κερδοφορία τους.

Για παράδειγμα, ο τελευταίος αθλητικός νόμος -μόνο κατ’ όνομα- τι προβλέπει; Αύξηση ποινών. Απαγόρευση της αναστολής έκτισης ποινής για εγκλήματα οπαδικής βίας. Διεύρυνση του άρθρου 187 του Ποινικού Κώδικα για εγκληματική οργάνωση με την προσθήκη σε ό,τι αφορά την τέλεση πλημμελημάτων των έννομων αγαθών της προσωπικής ελευθερίας, της ιδιοκτησίας και της περιουσίας, για τα οποία επαίρεται η Νέα Δημοκρατία. Το ακούσαμε και από την ομιλήτρια της Νέας Δημοκρατίας πριν από λίγο. Επαναφορά του κουκουλονόμου. Προσωρινή αναστολή λειτουργίας όλων των λεσχών φιλάθλων. Σύσταση ψηφιακού μητρώου μελών λεσχών φιλάθλων και ίδρυση εθνικού γραφείου πληροφοριών ποδοσφαίρου εντός της Αστυνομίας. Αυτά προβλέπει. Είναι δοκιμασμένες συνταγές.

Τι σημαίνουν αυτά τα μέτρα; Αυστηροποίηση ποινών. Ανέθεσε στις αθλητικές εταιρείες τη λειτουργία των λεσχών φιλάθλων βάζοντας τον λύκο να φυλάει τα πρόβατα. Αναβάθμιση και συστηματοποίηση των παρακολουθήσεων με σύγχρονα ψηφιακά μέσα, νόμιμη καταγραφή και επεξεργασία δεδομένων κάθε πτυχής της κοινωνικής ζωής που πολύ εύκολα μπορούν να γενικευθούν οδηγώντας στην παραβίαση δημοκρατικών ελευθεριών. Χρήση προσωπικών δεδομένων εντός και εκτός της αθλητικής εγκατάστασης. Απλώνεται σε όλο το κοινωνικό πεδίο. Τα περιστατικά βίας αναδεικνύουν τη γύμνια αυτών των μέτρων.

Τα κατασταλτικά μέτρα πάντα από ένα σημείο και μετά αναζωπυρώνουν την ένταση, τη βία και τον χουλιγκανισμό. Μεταφέρονται και εκτός γηπέδου. Αυτό ζούμε στη χώρα μας. Αυτό ήδη το έχουμε ζήσει σε άλλες ευρωπαϊκές χώρες, όπως στη Μεγάλη Βρετανία. Γιατί; Γιατί οι επιχειρηματίες δεν θέλουν γεγονότα και βία μέσα στο γήπεδο. Τα θέλουν έξω από το γήπεδο. Η οπαδική βία αποτελεί αντανάκλαση της βίας, που δέχεται καθημερινά ο νέος και η νέα της λαϊκής οικογένειας στους χώρους δουλειάς, στο σχολείο, στην κοινωνία ευρύτερα.

Δεν είναι καθόλου τυχαίο το γεγονός ότι μέσα σ’ αυτά τα φυτώρια ο φασισμός βρίσκει πρόσφορο έδαφος, μολύνει τα μυαλά των νέων με το δηλητήριό του. Υπό την έννοια αυτή η οπαδική βία ναι, είναι συνώνυμη με συγκεκριμένη στάση ζωής που εν δυνάμει παραπέμπει σε φασιστικά τάγματα, που δεν έχουν βέβαια τέτοια χαρακτηριστικά εξαρχής, παρασύροντας νέους και τους κάνουν συνένοχους στην πορεία. Αποδεδειγμένα βρέθηκε συσχέτιση αυτών των οπαδικών στρατών με φασιστικές ομάδες στα γεγονότα των ΕΠΑΛ Ευόσμου και Σταυρούπολης, σε άλλες περιοχές της χώρας που δεν έχουν δει το φως της δημοσιότητας, με δολοφονικές επιθέσεις σε μέλη της ΚΝΕ, προοδευτικών αριστερών ανθρώπων, σε μεταναστόπουλα.

Κι όμως η Κυβέρνηση ακολουθεί την τακτική των ίσων αποστάσεων επιχειρώντας να συγκαλύψει τα γεγονότα με συμψηφισμούς, υιοθετώντας ανοιχτά το σύνθημα «όχι στη βία από όπου κι αν προέρχεται» -το ακούσαμε και σήμερα εδώ μέσα- δίνοντας έτσι άφεση αμαρτιών στη δράση αυτών των ομάδων. Αυτά είπαν και η κ. Κεραμέως και ο κ. Συρίγος για τα γεγονότα της Θεσσαλονίκης.

Τώρα, σε σχέση με τις απορίες του ΣΥΡΙΖΑ για το αν απέδωσαν οι τεσσερισήμισι χιλιάδες προσλήψεις, δυο, τρεις -δεν ξέρω πόσες είναι- των ειδικών φρουρών και η στελέχωση των μονάδων τήρησης της τάξης, όπως τις αποκαλεί, κατά τη γνώμη μας είναι περί όνου σκιάς. Αλήθεια, δεν το γνωρίζει ο ΣΥΡΙΖΑ ότι ποτέ αυτές οι μονάδες δεν έχουν στόχο την εγκληματικότητα; Χωρίς να ταυτίζουμε βέβαια τον κατασταλτικό ρόλο της Αστυνομίας με τον αστυνομικό εργαζόμενο που αναλαμβάνει αυτό τον άχαρο ρόλο. Η στελέχωση και η υπερστελέχωση των ομάδων δράσης, της πανεπιστημιακής αστυνομίας και των ομάδων διαχείρισης συγκεντρώσεων έχουν έναν και μόνο προσανατολισμό: τον αγωνιζόμενο εχθρό λαό. Η ένταση της καταστολής και του αυταρχισμού δεν έχει μόνο την υπογραφή της Νέας Δημοκρατίας που θεωρεί παράσημο το δόγμα νόμος και τάξη. Έχει την υπογραφή και της κυβέρνησης ΣΥΡΙΖΑ που όχι μόνο δεν κατάργησε τα ΜΑΤ όπως έλεγε προεκλογικά, αλλά έβγαλε στους δρόμους και τις αύρες, πατέντα που ακολουθεί πιστά σήμερα η Νέα Δημοκρατία. Όχι μόνο δεν κατάργησε τον τρομονόμο, όπως έλεγε προεκλογικά, αλλά, αντίθετα, τον ενίσχυσε ως κυβέρνηση με νέες διατάξεις.

Το σύστημα ούτε θέλει ούτε μπορεί να ξεριζώσει τη μήτρα της σαπίλας που είναι ο εμπορευματοποιημένος αθλητισμός, ιδιαίτερα στο ποδόσφαιρο. Γι’ αυτό και δεν τον καταδικάζει κανένας από εσάς αυτόν τον εμπορευματοποιημένο αθλητισμό.

Η βία γύρω από τον αθλητισμό δεν μπορεί να εκλείψει με νομοσχέδια. Είναι υποκριτική η στάση των κυβερνήσεων που από τη μία επιχειρούν έλεγχο και μέτρα για την αντιμετώπιση της βίας και από την άλλη οικονομικό στραγγαλισμό του ερασιτεχνικού αθλητισμού, των σωματείων εργαζομένων και αθλητών. Υπάρχουν εκβιαστικές μεθοδεύσεις με το Μητρώο Αθλητικών Σωματείων από την παρούσα Κυβέρνηση και προσπάθεια ποδηγέτησης σωματείων και ομοσπονδιών, τη στιγμή που δεκάδες σωματεία σε όλη τη χώρα έχουν συγχωνευτεί, έχουν κλείσει, αδυνατώντας να πληρώσουν προπονητές και αθλητές. Δεν μπορεί να είναι στο περιθώριο η ανάπτυξη του αθλητισμού στο σχολείο, στη γειτονιά και η συμμετοχή της νεολαίας σε αυτόν αγνοώντας τις προτάσεις των μαζικών και επιστημονικών φορέων.

Για το ΚΚΕ ο αθλητισμός και η φυσική αγωγή, όπως είπαμε και στην αρχή, δεν είναι εμπόρευμα ούτε πολυτέλεια. Και οι άνθρωποι πολύ περισσότερο δεν είναι αναλώσιμα αντικείμενα. Είναι κοινωνικό αγαθό και δικαίωμα και προϋπόθεση γι’ αυτό είναι η οικονομική και υλική στήριξη των σωματείων στο ύψος των πραγματικών αναγκών. Χρειάζεται η ενίσχυση της φυσικής αγωγής στο σχολείο με σύγχρονες υποδομές, μέσα και ειδικευμένο προσωπικό, που θα βοηθάει στην ψυχοσωματική ανάπτυξη και στην ανίχνευση του ταλέντου.

Ο λαός έχει ανάγκη από έναν αθλητισμό, όπου από απλός θεατής και δέκτης που είναι σήμερα, να μετατραπεί σε πρωταγωνιστή, όπου η νεολαία, οι εργαζόμενοι, τα λαϊκά στρώματα θα συμμετέχουν και σε επίπεδο διοίκησης και λήψης αποφάσεων.

Αυτό που χρειάζεται, για να κοπεί το κακό από τη ρίζα, είναι η κατάργηση των ΠΑΕ και κάθε είδους επιχειρηματικής δραστηριότητας του αθλητισμού, συμπεριλαμβανομένου της συμμετοχής των ελληνικών ομάδων στο «ΣΤΟΙΧΗΜΑ», σε πάσης φύσεως στοίχημα και την ένταξη των ανωνύμων αθλητικών εταιρειών, των ΠΑΕ και των ΚΑΕ στο Υπουργείο Ανάπτυξης και εκεί να γίνεται ο έλεγχος για τα οικονομικά τους και τα περιουσιακά τους. Μόνο έτσι θα σταματήσει το ποδόσφαιρο να είναι μπίζνες και τζόγος.

Η πραγματική εξυγίανση απαιτεί τη δημιουργία ενός άλλου οικοδομήματος, που θα χρηματοδοτείται από το κράτος, θα διοικείται και θα ελέγχεται σε τακτική βάση από φίλαθλα και άλλα λαϊκά όργανα και οι ομάδες θα κρίνονται εντός των γηπέδων. Μόνο έτσι θα απαλλαγεί οριστικά ο αθλητισμός από την αρρώστια και τη σαπίλα.

Αυτό μπορεί να κατακτηθεί σήμερα με άλλη εξουσία, όπου θα ανήκει ο κεντρικός σχεδιασμός σε πανελλαδική κλίμακα, με κατανομή προσωπικού και υποδομών, με ανάπτυξη όλων των μορφών σωματικής δραστηριότητας στο σχολείο, στο δήμο, στη γειτονιά. Αυτό θα είναι το πρωταρχικό.

Κλείνω, κυρία Πρόεδρε. Η τελευταία δολοφονία ήταν θέμα χρόνου να συμβεί. Ξέρετε, έχουν γίνει εννέα δολοφονίες τα τελευταία σαράντα χρόνια και επειδή ήταν θέμα χρόνου να συμβεί αυτή η τελευταία δολοφονία, ο λαός και η νεολαία πρέπει αποφασιστικά και οργανωμένα να στοχεύσουν στις αιτίες, στο βάρβαρο εκμεταλλευτικό σύστημα που έχει μετατρέψει το ποδόσφαιρο σε αρένα επιχειρηματικών συμφερόντων. Γιατί μόνο έτσι θα μάθει ο νέος φίλαθλος να μην βλέπει τον απέναντι οπαδό σαν αντίπαλο και τον μεγάλο παράγοντα στα επίσημα σαν θεό και σωτήρα, να κάνει τεμενάδες σε κατά φαντασία ευεργέτες, που κυνηγάνε το κέρδος, που ξεπλένουν χρήμα και γίνονται μαφιόζοι, να πιέζει να του χαριστούν χρέη που τον ίδιο τον πνίγουν κι ας είναι ψιλά γι’ αυτούς. Μόνο έτσι το ποδόσφαιρο και το κάθε άθλημα θα γίνουν παιχνίδια που θα τα χαίρεται πραγματικά ο κόσμος, σμίγοντας όμορφα τους ανθρώπους κάθε Κυριακή.

Ευχαριστώ πάρα πολύ για την ανοχή, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε.

Τον λόγο έχει τώρα εκ μέρους της Ελληνικής Λύσης ο κ. Χήτας, Βουλευτής Β΄ Θεσσαλονίκης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Εγώ δεν έχω καταλάβει ακόμα τι συζητάμε σήμερα, δηλαδή τι υποστηρίζουν οι δύο πλευρές. Από τη μία έχουμε την Κυβέρνηση που ισχυρίζεται ότι εφαρμόζει τον νόμο και την τάξη, αλλά τα ακούσματα που εισπράττουμε από την κοινωνία εμείς είναι διαφορετικά. Ο κόσμος, η κοινωνία μας θέλει να νιώσει την ασφάλεια, γιατί το έγκλημα κάνει πάρτι εκεί έξω. Από την άλλη έχουμε τον ΣΥΡΙΖΑ που δεν καταλαβαίνω τι λέει.

Τελικά, τι θέλετε; Πιο σκληρή την Αστυνομία ή πιο μαλακή; Εγώ δεν έχω καταλάβει.

**ΘΕΟΦΙΛΟΣ ΞΑΝΘΟΠΟΥΛΟΣ:** Πιο δίκαιη!

**ΚΩΝΣΤΑΝΤΙΝΟΣ ΧΗΤΑΣ:** Όταν παρεμβαίνει η Αστυνομία, λέτε γιατί παρενέβη. Όταν δεν παρεμβαίνει, λέτε τι κάνει η Αστυνομία. Δεν έχω καταλάβει πραγματικά.

Τα είπαμε πριν σαράντα μέρες στο νομοσχέδιο. Θα πούμε πάλι σήμερα τρία πράγματα, την ουσία. Επεισόδια υπήρχαν, υπάρχουν και θα υπάρχουν. Βία υπήρχε, υπάρχει και πολύ φοβάμαι ότι θα υπάρχει.

Σήμερα πήρατε μια πρωτοβουλία και κατηγορείτε ορθώς αυτή την Κυβέρνηση ότι δεν τα έχει καταφέρει και ότι έχουμε πολλά κρούσματα βίας και είχαμε και μια στυγνή δολοφονία, τραγική ενός νέου παιδιού. Να ρωτήσω κάτι: Επί ΣΥΡΙΖΑ δεν είχατε επεισόδια; Λησμονείτε ότι κυβερνήσατε κάποια στιγμή τη χώρα αυτή, το ξεχνάτε, είναι ένα κενό μνήμης. Να θυμίσω τους καρατέκα στις αερογέφυρες στον τελικό στον Βόλο που δέρνονταν επί πέντε ώρες το 2017; Ξύλο της αρκούδας! Να θυμίσω την επόμενη χρονιά το 2018 στον τελικό στο ΟΑΚΑ που τα «μπουμπούκια» είχαν ακροβολιστεί σε όλη την Αττική, όπως στο Μεταξουργείο, στα Εξάρχεια, και δέρνονταν μεταξύ τους; Τι να πρωτοπούμε και τι να αφήσουμε τώρα;

Είναι κρίμα να χρησιμοποιούμε ένα τραγικό γεγονός, τον θάνατο, τη δολοφονία ενός παιδιού, για να εξυπηρετήσουμε κομματικούς, πολιτικούς, επικοινωνιακούς σκοπούς και τα λοιπά. Είναι πραγματικά κρίμα. Και θέλω να πω ότι όλοι όσοι κυβέρνησαν τη χώρα αυτή δυστυχώς δεν κατάφεραν να σπάσουν το απόστημα αυτό. Θα εξηγήσω σε λίγο γιατί δεν κατάφεραν και πως και τα πιο δύσκολα προβλήματα έχουν απλές λύσεις. Το θέμα είναι αν έχεις τη θέληση, τη βούληση, τα κότσια να το κάνεις.

Και αποδεικνύεται ότι είστε όλοι ανίκανοι να το κάνετε. Πείτε μου μία χώρα στην Ευρώπη που ένας τελικός που λες ότι είναι γιορτή -θέλετε να είναι στο ποδόσφαιρο, στο μπάσκετ, θα πάω και στον φετινό, κύριε Θεοδωρικάκο- γίνεται χωρίς κόσμο. Γιατί δεν μπορούμε να λύσουμε το πρόβλημα και άρα τι κάνετε; Πονάει χέρι, κόβω χέρι. Το είπα και τις προάλλες. Είναι σαν να μου λέτε να κλείσουμε τις τράπεζες για να μη γίνονται ληστείες. Να μην οδηγούμε για να μην έχουμε δυστυχήματα αυτοκινητιστικά. Να κλείσουμε τα γήπεδα, δηλαδή, για να μην έχουμε επεισόδια. Τη λογική είναι αυτή, ρε παιδιά, για να καταλάβω; Είναι λογική αυτή; Πουθενά αλλού δεν γίνεται αυτό. Και το γεγονός ότι κλείνουμε τα γήπεδα και γίνονται οι τελικοί χωρίς κόσμο είναι μια ξεκάθαρη ομολογία ανικανότητας αντιμετώπισης του προβλήματος. Ένα και ένα κάνουν δύο.

Τώρα όσον αφορά στον τελικό του μπάσκετ που φέτος το χαρήκαμε όλοι, τι έγινε εκεί; Είναι ένα γήπεδο πέντε χιλιάδων θέσεων. Μπήκαν δύο χιλιάδες άνθρωποι, το 40%, μόνο από την Κρήτη, της τοπικής κοινωνίας άνθρωποι, αθλητικά σωματεία, σχολεία, τέτοια πράγματα και μοιράστηκαν τα εισιτήρια ονομαστικά. Όποιος ήθελε να πάρει εισιτήριο έκανε προεγγραφή. Υπήρχε face control. Δεν υπήρχαν οργανωμένοι σύνδεσμοι και οι ομάδες πήραν ελάχιστες προσκλήσεις. Και έτσι λοιπόν έγινε o τελικός με δύο χιλιάδες άτομα.

Κύριε Θεοδωρικάκο, έπρεπε δηλαδή για να χτυπήσει η καμπάνα -δεν είπατε καμπανάκι, ορθώς, ήταν καμπανάρα αυτή- να θρηνήσουμε το χαμό ενός μικρού παιδιού; Αυτό είναι το λάθος που κάνουμε, ότι πρέπει να γίνει κάτι και για να ικανοποιήσουμε την κοινωνία αμέσως νομοθετούμε, φέρνουμε κάτι αυστηρό, ήρθαν οι σερίφηδες να καθαρίσουν την υπόθεση και μετά ξανακυλάει η υπόθεση και πάλι τα ίδια και τα ίδια μέχρι να ξαναγίνει κάτι και να ξανανομοθετήσουμε.

Το πρόβλημα της βίας στους αθλητικούς χώρους ή μάλλον της βίας που σχετίζεται με τον αθλητισμό, γιατί πλέον η βία έχει περάσει σε πολύ μεγάλο βαθμό έξω από τα γήπεδα, είναι πάρα πολύ σύνθετο. Κοιτάμε τους τύπους και καλά κάνουμε, γιατί όταν κρατάμε τους τύπους φαίνεται ότι υπάρχει μια τάξη. Κοιτώντας όμως μόνο τους τύπους χάνουμε την ουσία.

Μεγάλη κουβέντα γίνεται, κύριε Υπουργέ, για τους συνδέσμους. Λέσχες, συνδέσμους, όπως θέλετε πείτε τους. Δεν είναι εκεί το θέμα. Το πρόβλημα -το είχα πει στην ομιλία μου με τον κ. Αυγενάκη- είναι ότι αυτά τα «μπουμπούκια» να ιδρύσουν μία λέσχη σκάκι, μπάντμιντον, να μαζεύονται. Δεν κατάλαβα, πρέπει να είναι λέσχη; Μπορούν να το κάνουν «Φίλοι κλωστοϋφαντουργίας» και να μαζεύονται εκεί. Το θέμα είναι οι λέσχες; Ορθώς πρέπει να ελέγχονται και να ξέρουμε ποιοι μπαίνουν μέσα εκεί και ποιοι είναι, δεν το συζητάμε. Σε ένα καφενείο μπορεί να μαζευτούν, σε ένα σπίτι. Να ορίστε, ένα σπίτι νοίκιασαν και μαζεύονταν εκεί μέσα. Βρίσκουν πρόσφορο έδαφος για να κάνουν αυτά που κάνουν.

Πώς λύνεται λοιπόν το πρόβλημα της βίας; Πρώτον, πολιτική βούληση. Τέλος, δεν υπάρχει κάτι άλλο. Από νόμους έχουμε μπόλικους. Να πούμε «τέρμα, ως εδώ» και όχι να νομοθετούμε σκληρές τιμωρίες, Υπουργέ, υπό την πίεση των γεγονότων και μετά οι νόμοι να μην τηρούνται.

Δεύτερον, να βάλουμε τις ομάδες στο παιχνίδι, Υπουργέ. Δικά τους μαγαζιά είναι τα γήπεδα, ας αρχίσουν να ελέγχουν ποιους βάζουν μέσα και ποιους κάνουν συνομιλητές οι ΠΑΕ. Δικά τους μαγαζιά είναι. Έχετε όμως το θάρρος να το κάνετε; Γιατί οι ιδιοκτήτες των μαγαζιών είναι συνήθως και διαπλεκόμενοι με την πολιτική, ελέγχουν, γιατί συνήθως είναι και μιντιάρχες. Έτσι πάει το τρίπτυχο. Όποιος μεγαλοεπιχειρηματίας θέλει να ελέγξει έρχεται, αγοράζει μια ομάδα, αγοράζει media και κάνει τη δουλειά του ο άνθρωπος, για να έχει και στρατό, να έχει και τα Μέσα να επηρεάζει και να πιέζει τις κυβερνήσεις και να έχει και δύναμη, για να κάνει τις δουλειές του «α, έχω τον στρατό μου εγώ».

Τρίτον, πραγματική αστυνόμευση, αξιοποίηση του δυναμικού και της τεχνολογίας. Ξέρετε, κύριε Θεοδωρικάκο, πόσες φορές ως αθλητικός δημοσιογράφος έλεγα στις εκπομπές μου ότι για να αρχίσει το πρωτάθλημα της Super League το 2005, το 2007, το 2008 και 2009 πρέπει τα γήπεδα να βάλουν κάμερες, να βάλουν τουρνικέ, αν δεν βάλουν δεν θα αρχίσουν; Να ’χαμε να λέγαμε και να ’χαμε να πούμε. Βάλαμε τα τουρνικέ και πηδάγανε από πάνω τους σαν τα κατσίκια. Τα έσπαγαν κιόλας, μπαίναν μέσα και μια χαρά. Για τις κάμερες έπιαναν τρεις. Δεν δούλεψαν οι κάμερες, κύριε Υπουργέ, εκείνη την ημέρα τυχαία. Οι άνθρωποι της ΠΑΕ δεν προσκόμισαν το υλικό από τις κάμερες. Κάτι έγινε και δεν είχε σήμα. Τους πιάνουν, τους βάζουν μέσα, πάνε τρεις δικηγόροι της ΠΑΕ και μέσα σε τρεις ώρες τους έχουν βγάλει πάλι έξω. Ωραία, δώσε κλότσο να γυρίσει, παραμύθι ν’ αρχινίσει.

Τέταρτον, με την καλλιέργεια της αίσθησης της βεβαιότητας σε αυτά τα εγκληματικά στοιχεία ότι ό,τι κι αν κάνουν θα συλληφθούν και θα τιμωρηθούν. Τέλος, δεν υπάρχει άλλη διέξοδος. Το έκανες; Τέλος, μπήκες μέσα. Να δούμε το εξωτερικό και πώς τα έλυσαν οι άνθρωποι εκεί. Είναι πιο πολιτισμένοι από εμάς, είναι πιο έξυπνοι, πιο μάγκες; Πώς τα έλυσαν; Να τους αντιγράψουμε. Τι έκαναν στο εξωτερικό; Πώς το κάνανε οι άνθρωποι; Τι ισχύει στη Γερμανία;

Τα ίδια ισχύουν. Νομίζετε έχουν κάτι άλλο; Ό,τι λέμε εμείς εδώ τριάντα χρόνια. Αλλά εκεί τα εφάρμοσαν. Έχουν αυστηρή τήρηση νομοθεσίας. Όταν λένε κάμερες, κάμερες υπάρχουν παντού. Έφιππη αστυνομία, παρουσία στα γήπεδα απ’ έξω και μέσα security. Τι δουλειά έχει η αστυνομία μέσα στο μαγαζί του καθενός παράγοντα; Δεν κατάλαβα. Παίρνει αυτός τα εκατομμύρια και φυλάει η αστυνομία μετά τα γήπεδα; Μέχρι έξω η αστυνομία. Αν συμβεί το παραμικρό στην κερκίδα, κύριε Θεοδωρικάκο, στα επόμενα επτά λεπτά τον έχουν τσιμπήσει έξω από το γήπεδο και δεν ξαναπατάει ποτέ μέσα. Το κάνουμε εμείς εδώ; Η αστυνομία έχει δικαίωμα να απαγορεύσει την είσοδο στο γήπεδο ενός τύπου που δεν τον βλέπει καλά, τον βλέπει λίγο ζαλισμένο, τον βλέπει λίγο περίεργο. Δεν μπαίνει μέσα, τελείωσε.

Αυτό κάνουν στη Γερμανία, στη Γαλλία, στην Αγγλία, όπου εκεί δεν νικήθηκε η βία. Η βία δεν νικιέται. Μεταφέρθηκε αλλού, όπως στις παμπ, στα γήπεδα μικρότερων κατηγοριών και κρατήσανε την Premier League το καλύτερο προϊόν του πλανήτη αυτή τη στιγμή. Τι να κάνουμε, αυτή είναι η πραγματικότητα. Είναι και μύθος ότι η Θάτσερ κ.λπ.. Τίποτα, η UEFA τιμώρησε τις ομάδες αυτές και η τότε κυβέρνηση είπε «ναι, πέντε χρόνια αποκλεισμός».

Άρα, λοιπόν, είναι απλά τα πράγματα. Οι αρχές, και νομίζω ότι πρέπει να το κάνουμε κι εμείς εδώ -αλλιώς θα χάνουμε τις μέρες μας, τις ώρες μας, τις Παρασκευές μας, τις Τρίτες μας και θα μιλάμε εδώ να νομοθετούμε και έξω δεν θα αλλάζει τίποτα- έριξαν το μπαλάκι στις ομάδες. Διαπίστωσαν ότι για να πάρουν το μερίδιο από την πίτα των εκατομμυρίων που παίρνουν πρέπει να διώξουν από τα γήπεδα τα ταραχοποιά στοιχεία. Αυτή είναι η πραγματικότητα.

Και πρέπει επίσης να είμαστε και ξεκάθαροι στις θέσεις μας. Μην χρησιμοποιούμε τα γήπεδα, τον αθλητισμό, τη βία, τις δολοφονίες, τις πορείες για πολιτικούς σκοπούς. Το κακό πρέπει να πολεμηθεί. Η κοινωνία εκεί έξω θέλει νόμο και τάξη στην πραγματικότητα, όχι αυτή που δεν επιβάλλει η Νέα Δημοκρατία. Νόμο και τάξη! Μην τρομάζετε με αυτά. Υπάρχουν πολλά προβλήματα που αντιμετωπίζει ο κόσμος εκεί έξω. Θέλει τουλάχιστον να έχει την ησυχία του.

Κύριε Υπουργέ, ελπίζω, και κλείνω με αυτό, να δείξετε τη βούληση, να έχετε τη διάθεση να σπάσετε τα αυγά, να τα τσουγκρίσετε με τους μεγαλοπαράγοντες επιχειρηματίες, πετρελαιάδες, ιδιοκτήτες ομάδων κ.λπ. κ.λπ.. Αλλιώς θα είμαστε εδώ και θα κουβεντιάζουμε απλά στο ελληνικό Κοινοβούλιο.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει τώρα εκ μέρους του ΜέΡΑ25 η κ. Απατζίδη, Βουλευτής Α΄ Ανατολικής Αττικής.

**ΜΑΡΙΑ ΑΠΑΤΖΙΔΗ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, εμείς ως ΜέΡΑ25 έχουμε πει ότι θεωρούμε ότι υπάρχει σοβαρό πρόβλημα στον αθλητισμό με την έξαρση της βίας. Η οπαδική βία έφτασε μέχρι τον φόνο του Άλκη, αλλά πρέπει να αναζητήσουμε τις βαθύτερες αιτίες σε αντίθεση με ό,τι κάνει αυτήν τη στιγμή η Αξιωματική Αντιπολίτευση. Και θα εξηγήσω τι εννοώ.

Θέλουμε να προχωρήσουμε σε πιο ριζικές λύσεις. Κατ’ αρχάς, η θεσμοθέτηση του επαγγελματικού ποδοσφαίρου το ‘70 και το ‘80 έφερε την εμπορευματοποίηση, αποδυνάμωσε την ευγενή άμιλλα και την κοινωνικοποίηση. Αυτό ουσιαστικά οδήγησε σε παρασιτικά συμφέροντα που εισέβαλαν στον αθλητισμό και αναζήτησαν μια ιδιότυπη νομιμοποίηση μέσω δημοφιλών συλλόγων. Επιπλέον, συνέδεσαν τις εξωαθλητικές επιχειρηματικές δραστηριότητές τους με τις επιδόσεις των αθλητικών σωματείων, όπου είναι και ιδιοκτήτες. Έτσι, οι ολιγάρχες κέρδισαν ευρεία και άκριτη υποστήριξη από μεγάλες μερίδες οπαδών. Αυτή, όμως, η άκριτη υποστήριξη οδηγεί στην τυφλή προσήλωση όχι πλέον στην ιδέα της ομάδας, αλλά στα έργα του προέδρου-ιδιοκτήτη. Με αυτόν τον τρόπο η μαγεία της δημιουργίας στρατού οπαδών είναι έτοιμη.

Η βία είναι απότοκο της δημιουργίας των οπαδικών στρατών. Δεν είναι τυχαίο ότι το νεοναζιστικό μόρφωμα εκείνο ξεκίνησε τη στρατολόγηση των ταγμάτων εφόδου από πυρήνες από αυτούς τους στρατούς. Οι ομάδες έγιναν έτσι έρμαια των ιδιοκτητών τους. Οι ολιγάρχες μέσω των οπαδικών στρατών απέκτησαν ακόμη ένα μοχλό πίεσης στην κοινωνία και την πολιτεία. Δημιουργείται, δηλαδή ένα κοινό μοτίβο, ότι οι ολιγάρχες αποκτούν τα μέσα μαζικής ενημέρωσης αλλά και ομάδες, δηλαδή, οπαδικούς στρατούς για να εξυπηρετήσουν τα δικά τους επιχειρηματικά συμφέροντα. Η βία στα γήπεδα είναι αποτέλεσμα ακριβώς αυτού του πλαισίου, αυτού του μοτίβου.

Τι συμβαίνει, όμως, σε άλλες χώρες της Ευρωπαϊκής Ένωσης; Σε άλλες χώρες, όπως λόγου χάριν στην Αγγλία, οι ιδιοκτήτες ομάδων αντιλήφθηκαν πως είναι επιχειρηματικά προτιμότερο να φτιάξουν ένα καλό αθλητικό προϊόν, δηλαδή, καλές ομάδες με θέαμα για τους θεατές και κυρίως ανταγωνιστικό και αξιόπιστο πρωτάθλημα. Αυτό είναι πολύ σημαντικό. Άρα, γεμάτα γήπεδα, υψηλή τηλεθέαση, ανάλογα κέρδη από διαφημίσεις.

Στην Ελλάδα πάλι, αντιθέτως, οι επιχειρηματίες δεν ενδιαφέρονται καθόλου να αποκομίσουν οικονομικά κέρδη από την ίδια την αθλητική δραστηριότητα. Περισσότερο τι θέλουν; Μέσω των ομάδων να αποκομίσουν οικονομικά κέρδη για τις άλλες δραστηριότητές τους, συνήθως ημιπαράνομες.

Όσο αυτή η σύνδεση του επαγγελματικού αθλητισμού με άλλες δραστηριότητες των ολιγαρχών δεν σπάει, δεν μπορούμε να περιμένουμε πάταξη της οπαδικής βίας. Μην έχουμε αυταπάτες εδώ μέσα. Αντίθετα προς τη διεθνή πρακτική, η Κυβέρνηση Μητσοτάκη κινήθηκε στη δοκιμασμένη και αποτυχημένη τακτική της αυστηροποίησης των ποινών. Για ακόμα μία φορά δεν τολμούν να αγγίξουν τους ολιγάρχες που εκμεταλλεύονται τον αθλητισμό. Η Κυβέρνηση απλώς αύξησε το πλαίσιο αυτής της ποινής από έξι μήνες στα πέντε χρόνια. Καθιέρωσε, δηλαδή, ειδικό ποινικό αδίκημα για όσους έχουν καλυμμένα τα χαρακτηριστικά του προσώπου με ποινή φυλάκισης τουλάχιστον έξι μηνών και απαγορεύεται η αναστολή έκτισης ποινής για εγκλήματα οπαδικής βίας, τα οποία θα εκδικάζονται κατά προτεραιότητα.

Όλα αυτά σημαίνουν ότι για ακόμα μια φορά η Κυβέρνηση κινείται με βάση την καταστολή και όχι την πρόληψη. Όμως, οι ολιγάρχες, οι πρόεδροι των ΠΑΕ, που δημιουργούν τους στρατούς αυτούς, δεν θα χάσουν καθόλου τον ύπνο τους, αν οι συγκεκριμένοι «στρατιώτες» πάνε φυλακή και κάνουν και ένα παραπάνω χρόνο, από έξι μήνες στα πέντε χρόνια. Οι συνθήκες, άλλωστε, που δημιουργούν αυτά τα φαινόμενα μια χαρά παραμένουν ή και ενισχύονται και εξασφαλίζουν την απρόσκοπτη ροή των «στρατιωτών» προς εκμετάλλευση από τους διάφορους ολιγάρχες-ιδιοκτήτες ΠΑΕ.

Αποδεικνύεται έτσι ότι κινήσεις σαν αυτή της Κυβέρνησης έχουν καθαρά για άλλη μια φορά επικοινωνιακό χαρακτήρα.

Η πρόσφατη εν ψυχρώ δολοφονία του Άλκη -το ΜέΡΑ25 μαζί με τον Γραμματέα πήγαμε σε εκείνο το σημείο- συγκλόνισε πραγματικά την κοινή γνώμη. Πρόκειται στην κυριολεξία για το χρονικό ενός προαναγγελθέντος θανάτου.

Με δεδομένο ότι εδώ και χρόνια η κατάσταση σε ό,τι αφορά τα φαινόμενα χουλιγκανισμού, οπαδικής βίας, εκτραχύνεται συνεχώς, η απάντηση της οργανωμένης πολιτείας περιορίζεται διαρκώς στην καταστολή και αφήνει στο απυρόβλητο τους ηθικούς αυτουργούς των εγκλημάτων, που είναι οι ολιγάρχες.

Εάν θέλουμε να αναλύσουμε τα αίτια που έχουν φέρει την Ελλάδα στις τελευταίες θέσεις της Ευρώπης, θα πρέπει να σταθούμε ιδιαίτερα στο ιδιοκτησιακό καθεστώς των ομάδων και τις διαφορετικές στρατηγικές που ακολούθησαν. Το παράδειγμα της Αγγλίας είναι χαρακτηριστικό. Η χώρα που πρωταγωνιστούσε αρνητικά επί δεκαετίες σε ό,τι αφορά την οπαδική βία φαίνεται να έχει ξεπεράσει σχεδόν το πρόβλημα, γιατί μέσα από τα τεράστια κεφάλαια που επενδύθηκαν στις αγγλικές ΠΑΕ από τη δεκαετία του ’90 και μετά συνειδητοποίησαν ότι η απόδοση των κεφαλαίων επηρεάζεται αρνητικά από τους χούλιγκαν. Γι’ αυτό πέταξαν τους χούλιγκαν έξω από τα γήπεδα. Αντίθετα, στη χώρα μας οι ΠΑΕ πέρασαν στα χέρια των ολιγαρχών που επένδυσαν στο ποδόσφαιρο, όχι ως πεδίο κερδοφορίας, αλλά ως μέσο άσκησης πολιτικής και οικονομικής επιρροής προς όφελος των κυρίως επιχειρηματικών τους δραστηριοτήτων.

Βλέπουμε, λοιπόν, παρασιτικούς ολιγάρχες να συντηρούν πλήθος λούμπεν στοιχείων ως προσωπικούς στρατούς. Αυτή η λούμπεν ολιγαρχία, όμως, παραμένει διαχρονικά στο απυρόβλητο. Τα μέτρα της πολιτείας όλα αυτά τα χρόνια περιορίζονται στην αυστηροποίηση των ποινών και προβλέπονται από τον Ποινικό Κώδικα για τη βία στα γήπεδα.

Πιστή σ’ αυτή τη γραμμή της η Νέα Δημοκρατία, μετά τις τελευταίες δραματικές εξελίξεις με τη δολοφονία του δεκαεννιάχρονου Άλκη, περιορίζεται στο να αυξήσει την καταστολή μέσω της περαιτέρω αυστηροποίησης των ποινών γι’ αυτήν την κατηγορία εγκλημάτων. Στοχεύει αποκλειστικά στους φυσικούς αυτουργούς και κλείνει το μάτι στους ηθικούς αυτουργούς και υποκινητές αυτού του αίσχους.

Όμως, και τα άλλα κόμματα του μνημονιακού τόξου, όπως ο ΣΥΡΙΖΑ, δεν προσφέρουν ριζικές αλλαγές. Ελπίζουν περισσότερο να αποκτήσουν φιλικούς, για εκείνους, ολιγάρχες.

Εμείς απέναντι σ’ αυτήν την κοντόφθαλμη λογική όλου του μνημονιακού τόξου, ως ΜέΡΑ25, τονίζουμε την ανάγκη να υπάρξουν ρυθμίσεις, οι οποίες θα αφαιρέσουν τη δυνατότητα από αθλήματα, όπως το ποδόσφαιρο, να λειτουργούν απλώς ως μέσο λειτουργίας στρατών αυτών των ολιγαρχών και ως μέσα ιδιότυπης νομιμοποίησής τους. Ο σκοπός μας εδώ μέσα θεωρώ ότι θα πρέπει να είναι να επικεντρώσουμε στο ίδιο το αθλητικό προϊόν και την ποιότητά του.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε, κυρία συνάδελφε.

Θα δώσω τώρα τον λόγο εκ μέρους του ΣΥΡΙΖΑ στον κ. Μωραΐτη, Βουλευτή Αιτωλοακαρνανίας, για τη δευτερολογία του.

**ΘΕΟΦΙΛΟΣ ΞΑΝΘΟΠΟΥΛΟΣ:** Κυρία Πρόεδρε, επειδή έχω μία ανειλημμένη υποχρέωση, έχω ζητήσει να αλλάξω σειρά με τον συνάδελφο. Μπορώ να μιλήσω για δύο λεπτά;

**ΠΡΟΕΔΡΕΥΟΥΣΑ (Σοφία Σακοράφα):** Μπορείτε να μιλήσετε, κύριε συνάδελφε, δύο λεπτά από το έδρανό σας.

Ο κ. Ξανθόπουλος, Βουλευτής Δράμας, έχει τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κυρία Πρόεδρε.

Παίρνω τον λόγο, για να απαντήσω σε δυο ζητήματα που έθεσαν μετ’ επιτάσεως αμφότεροι οι Υπουργοί.

Κύριε Αυγενάκη, μιλήσατε για τη βία και για τον ΣΥΡΙΖΑ που επιλεκτικά την αντιμετωπίζει. Θέλω να πω σε όλους τους τόνους ότι η Αριστερά είναι απέναντι στην ατομική βία. Το έχουμε δηλώσει σε όλους τους τόνους. Ατυχώς, η Νέα Δημοκρατία κάνει ότι δεν ακούει. Και αντίθετα με το ότι δεν ακούει, παίρνει και την υποκριτική στάση ότι καταδικάζουμε τη βία απ’ όπου και αν προέρχεται, χωρίς να μπαίνει στην ουσία αυτού που αποτελεί το κοινωνικό φαινόμενο της βίας.

Δεν θα κάνω αναγωγές, κύριε Αυγενάκη, στο πρόσφατο παρελθόν, για να μην οξύνω την αντιπαράθεση. Θα σας θυμίσω μόνο ότι στην Επανάσταση του 1821, όταν ο Ιμπραήμ κατέκαιγε την Πελοπόννησο και τρομοκρατημένοι οι κάτοικοι της Πελοποννήσου προσκυνούσαν τον Ιμπραήμ, τότε ο Κολοκοτρώνης είπε το περίφημο «φωτιά και τσεκούρι στους προσκυνημένους». Ασκούσε βία ο Θεόδωρος Κολοκοτρώνης;

Σήμερα οι Ουκρανοί αμύνονται υπέρ βωμών και εστιών απέναντι στους εισβολείς Ρώσους. Ασκούν βία οι αμυνόμενοι Ουκρανοί;

Αυτή η υποκριτική στάση που έχετε ως συντηρητική παράταξη απέναντι στη βία, που την καταδικάζετε απ’ όπου και αν προέρχεται, βλέπετε σε ποια προφανή αδιέξοδα σας οδηγεί: Αμυνόμενοι και επιτιθέμενοι να έχουν την ίδια αντιμετώπιση.

Σε ό,τι αφορά τo μετέπειτα μετ’ επιτάσεως ερώτημα, κύριε Υπουργέ, εάν είμαστε υπέρ του να κυκλοφορούν ελεύθερα οι δράστες της οπαδικής βίας, διαβάζω πώς ακριβώς το έχω διατυπώσει κατά την ομιλία μου: Καταργεί ολοκληρωτικά την αναστολή εκτέλεσης της ποινής ιδίως για τους νέους ή πρωτόπειρους δράστες με χαμηλής βαρύτητας εγκλήματα. Απαλείφει δηλαδή με ισοπεδωτικό τρόπο έναν σημαντικό θεσμό ειδικής πρόληψης χωρίς να επιτρέπει στον δικαστή να εκτιμήσει την κάθε ξεχωριστή περίπτωση με βάση την πράξη και την ενοχή του δράστη. Σημαίνει δηλαδή, ότι δεν είμαστε εμείς αλλά είναι ο δικαστής που θα κρίνει εάν ο ένοχος θα τύχει του ευεργετήματος της αναστολής ή όχι. Αυτό επιτάσσει η σύγχρονη δικαιοπολιτική προσέγγιση και όχι εκ των προτέρων η νομοθετική εξουσία να ποδηγετεί τον δικαστή σε ποια απόφαση θα καταλήξει.

Με αυτή την έννοια, λοιπόν, ο θεσμός της αναστολής είναι ένας θεσμός ευεργετικής αντιμετώπισης κυρίως στους πρωτόπειρους, στους άπειρους, τους νέους και έρχεστε να τον καταργήσετε ισοπεδώνοντας ουσιαστικά τη διακριτική ευχέρεια που έχει ο δικαστής να καταλήξει. Άρα, δεν είμαστε ούτε υπέρ της ελεύθερης κίνησης των δραστών ούτε υπέρ της κατάργησης της αναστολής. Είμαστε υπέρ του να δικαιούται ο δικαστής να αποφασίζει ποια ποινή θα επιβάλει και αν θα ανασταλεί ή όχι αυτή η ποινή.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ.

Τον λόγο τώρα έχει ο κ. Μωραΐτης εκ μέρους του ΣΥΡΙΖΑ, Βουλευτής Αιτωλοακαρνανίας.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ευχαριστώ, κυρία Πρόεδρε.

Καταθέσαμε, λοιπόν, αυτήν την επερώτηση με αφορμή αυτό το έγκλημα κατά ενός νέου ανθρώπου. Είχαμε δύο Υπουργούς εδώ σήμερα. Ο κ. Αυγενάκης δεν μας έκανε την τιμή να απαντήσει επί της ουσίας της επίκαιρης επερώτησης. Μας επανέλαβε λίγο πολύ αυτά τα οποία είπε σε αυτήν την Αίθουσα την προηγούμενη εβδομάδα κατά την ψήφιση του νομοσχεδίου.

Και θα ήθελα να αρχίσω, κυρία Πρόεδρε, κυρίες και κύριοι συνάδελφοι, απευθυνόμενος κυρίως προς τους Υπουργούς, λέγοντας ότι αυτά τα δυόμισι χρόνια είστε πολύ αποτελεσματικοί στην πάταξη της κοινωνικής διαμαρτυρίας απέναντι στην Κυβέρνηση, αλλά θα μου επιτρέψετε να πω ότι κάνετε τα στραβά μάτια στα φαινόμενα βίας και την πραγματική εγκληματικότητα και αυτό θα το εξηγήσω.

Ήταν πάρα πολύ κατατοπιστική η τοποθέτηση του κ. Θεοδωρικάκου. Εγώ πιστεύω ότι στο πλαίσιο του κοινοβουλευτικού ελέγχου και βλέποντας την επερώτηση, προσπάθησε να απαντήσει τα ερωτήματα τα οποία τέθηκαν από εμάς και μας έφερε κάποια στοιχεία. Αν κάποιος δει αυτά τα στοιχεία -και θεωρώ ότι είναι προς τιμήν του ότι τα είπε ακριβώς και με τις ημερομηνίες αυτές-, τι αντιλαμβάνονται όλοι; Ότι η Κυβέρνηση κινητοποιήθηκε, η Κυβέρνηση αφυπνίστηκε πότε; Όταν είχαμε τη δολοφονία του Άλκη Καμπανού. Αυτή είναι η πραγματικότητα. Και τι κάνατε; Νομοθετήσατε στο πόδι κυριολεκτικά.

Και επειδή, κύριε Θεοδωρικάκο, αξιότιμε κύριε Υπουργέ, είπατε κάποια πράγματα σήμερα εδώ, είπατε ότι θα πρέπει να είμαστε ενωμένοι στην αντιμετώπιση της βίας ειδικά στον αθλητισμό, είπατε ότι πρέπει να ενώσουμε δυνάμεις, μιλήσατε για τον ρόλο της αυτοδιοίκησης, μάλιστα, έτσι ακριβώς είναι.

Ξέρετε, αυτά τα βάζαμε εμείς σε όλες τις συνεδριάσεις των επιτροπών κατά την ψήφιση του νομοσχεδίου. Και θα σας πρότεινα αυτά να τα πείτε στον κ. Αυγενάκη. Σε αυτό το μεγάλο θέμα που εσείς ομολογήσατε σήμερα εδώ παραδεχθήκατε ότι το φαινόμενο της βίας είναι πολυπαραγοντικό. Και πώς το προσεγγίζετε, με τι αντιμετώπιση; Με αντιμετώπιση μονοπαραγοντική. Μόνο καταστολή και τίποτε άλλο. Πουθενά δεν υπάρχει, ούτε σε ένα σημείο του νομοσχεδίου που φέρατε και στις ανακοινώσεις που κάνατε, αυτή η προσέγγιση που μας έρχεται από το Ευρωπαϊκό Συμβούλιο, μας έρχεται από την κύρωση της Σεν Ντενί. Τίποτα απολύτως.

Πουθενά η πρόληψη, πουθενά ο ρόλος της εκπαίδευσης. Απολύτως τίποτα. Κι αυτός ήταν ο βασικός λόγος που καταψηφίσαμε αυτό το νομοσχέδιο, γιατί δεν είχε αυτή την ολιστική προσέγγιση.

Και θέλω να πω και κάτι άλλο: Οι νόμοι Κοντονή και Βασιλειάδη ήταν και αυτοί αυστηροί νόμοι, αλλά είχαν και άλλες προσεγγίσεις για ανήλικους. Είχαν παρεπόμενες ποινές, συμπληρωματικά στοιχεία, είχαν σωφρονιστικά μέτρα για τους ανήλικους. Δεν ήταν αυτό το οποίο παρουσιάζετε εσείς ως νόμος και τάξη. Όλες οι παρεμβάσεις σας ήταν η επιτομή του ποινικού λαϊκισμού και τίποτε άλλο.

Και έρχεστε εδώ σήμερα να υπερασπιστείτε τι; Και όχι μόνο αυτό, αλλά να πείτε ότι «εμείς οι κακοί οι συριζαίοι που δεν θέλουμε την τάξη». Ακούσαμε από την Κοινοβουλευτική σας Εκπρόσωπο πράγματα που ειλικρινά δεν μπορώ να απαντήσω. Δεν πρέπει να απαντήσω. Δεν θα ρίξω το επίπεδο τόσο χαμηλά.

Και το ξεκαθάρισα, κυρία Πρόεδρε, και πριν ότι δεν είμαστε κατά της καταστολής, δηλαδή της άμεσης αντιμετώπισης της βίας, κύριοι Υπουργοί. Είμαστε, όμως, ενάντια -και θα το επαναλαμβάνουμε συνέχεια- στην τυφλή καταστολή που στερείται αναλογικότητας και θετικών μέτρων, σωφρονισμού και επανένταξης των νέων ανθρώπων.

Ακούσαμε πολλά πράγματα σήμερα για τη βία, για τα παιχνίδια, για το πώς παράγεται. Εγώ λυπάμαι ειλικρινά που είχαμε μια πολύ μεγάλη ευκαιρία να μιλήσουμε για τη ρίζα αυτού του προβλήματος και δεν το πράξαμε, γιατί μπήκε ένα πλαίσιο από την πρώτη στιγμή νομοθετικό από τον κ. Αυγενάκη, που αυτό δεν μπορούσε να συμβεί για τον ρόλο των παραγόντων, για τη σήψη που υπάρχει και τη διαπλοκή στον χώρο του ποδοσφαίρου σήμερα, για μια σειρά από ζητήματα που έπρεπε όχι απλά να τα αναφέρουμε, αλλά να πάρουμε μια πολιτική απόφαση όλες οι πολιτικές δυνάμεις.

Και αυτό κάναμε εμείς από την πρώτη στιγμή. Δεν βγήκαμε να καταγγείλουμε. Σας το είπα και σήμερα. Αν ήμασταν λαϊκιστές και τυμβωρύχοι, θα έπρεπε να σας καταγγείλουμε ως πολιτικούς αυτουργούς. Από την πρώτη στιγμή δεν μπήκαμε σε αυτή τη διαδικασία. Μιλήσαμε για το γεγονός και μπήκαμε θετικά με προτάσεις.

Και κλείνω, λοιπόν, κύριε Θεοδωρικάκο. Όλα αυτά που είπατε πείτε τα ξανά στον κ. Αυγενάκη και σε άλλα μέλη της Κυβέρνησης, αλλά δυστυχώς με τον τρόπο που έχει επιλέξει θεωρώ ότι αυτό το μεγάλο κοινωνικό πρόβλημα δεν θα διορθωθεί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Τον λόγο έχει ο κ. Καλαματιανός, Βουλευτής Ηλείας, για δύο λεπτά εκ μέρους του ΣΥΡΙΖΑ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κυρία Πρόεδρε.

Κύριε Υπουργέ, είπατε ενωμένοι να τελειώσουμε, να αντιμετωπίσουμε την οπαδική βία. Βεβαίως. Εμείς λέμε «ναι», συμφωνούμε σε αυτό. Να τελειώσουμε με την οπαδική βία. Υπάρχει, όμως, μια βασική αντίθεσή μας. Εσείς λέτε μόνο με καταστολή, μόνο με αυστηροποίηση ποινών, μόνο εκ των υστέρων. Αυτή η πολιτική εμείς λέμε ότι είναι περιορισμένη, αποσπασματική και τελικά ατελέσφορη.

Σας ρωτήσαμε: Όλες αυτές οι χιλιάδες που προσλήφθηκαν -είπατε τρεισήμισι, εμείς λέμε τέσσερις, δεν θα τα χαλάσουμε στο πόσοι, πάντως είναι οι χιλιάδες, τέσσερις χιλιάδες διακόσιοι εξήντα οχτώ- με ειδικές διαδικασίες, ανεκπαίδευτοι και τώρα πάτε να τους εκπαιδεύσετε κατόπιν, αφού έχουν δημιουργήσει κάποιοι από αυτούς προβλήματα. Αυτοί συνέβαλαν στην αντιμετώπιση της βαρύνουσας εγκληματικότητας και της οπαδικής βίας; Συνέβαλαν. Να μας τα πείτε.

Ρωτήσαμε: Τι κάνατε για να στελεχώσετε με ειδικούς επιστήμονες τις ειδικές υπηρεσίες, τα αστυνομικά τμήματα και τις ειδικές υπηρεσίες που ασχολούνται με τη βαρύνουσα εγκληματικότητα και την οπαδική βία –ψυχολόγους, κοινωνιολόγους, ειδικούς- γιατί εκεί έχουμε ανάγκη. Δεν απαντήσατε. Είπατε ότι θα προσληφθούν. Έχετε αργήσει και μη μας πείτε εσείς τι κάνατε. Γιατί εμείς παραλάβαμε μια χρεοκοπημένη χώρα, που εσείς τη χρεοκοπήσατε, εσείς, η παράταξή σας, και παραλάβαμε και το ένα προς πέντε, δηλαδή ένας προσλαμβάνεται πέντε φεύγουν.

Εμείς παραδώσαμε το «1 προς 1», ένας φεύγει, ένας μπαίνει στο δημόσιο. Και πώς το αξιοποιήσατε; Προσλαμβάνετε μόνο ειδικούς φρουρούς για καταστολή.

Είπατε για το σόου στο κέντρο της Αθήνας. Πού δώσατε έμφαση; Τριακόσιοι δώδεκα παράνομοι μετανάστες, δώδεκα για ναρκωτικά, εννιά για παρεμπόριο. Ωραία, μπράβο! Όταν, όμως, φεύγουν οι κάμερες –σας το είπα και πριν- οι κάτοικοι μένουν μόνοι. Τι θα κάνετε με τα Αστυνομικά Τμήματα Ομόνοιας και τα άλλα; Δεν μας είπατε, θα τα στελεχώσετε; Τις ειδικές υπηρεσίες θα τις στελεχώσετε; Δεν απαντήσατε.

Εμείς λέμε ότι χρειάζεται ολιστική αντιμετώπιση -οι πάντες το λένε αυτό- έμφαση στην πρόληψη, μόρφωση, εκπαίδευση, συνεννόηση με τους ανθρώπους της εκπαιδευτικής κοινότητας, του πολιτισμού, του αθλητισμού, να καταστρώσουμε το σχέδιο του προλαμβάνειν. Πριν πρόληψη, βεβαίως και καταστολή, όπου υπάρχει ανάγκη, αλλά αυτό είναι το τελικό, όχι το πρώτο. Έμφαση στα προηγούμενα και βεβαίως και αντιμετώπιση των οικονομικών, κοινωνικών, ψυχολογικών αιτιών που οδηγούν στο έγκλημα. Γι’ αυτά; Πρέπει να δώσουμε και εκεί!

Και καθώς μιλάμε για όλα αυτά, με τη δολοφονία Καραϊβάζ τι έχει γίνει; Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων του Ευρωπαϊκού Κοινοβουλίου έχει αποστείλει επιστολή στον Πρωθυπουργό για να ερευνηθεί αυτό το θέμα. Τι κάνουμε; Σχετικά με τις δολοφονίες ξεκαθαρίσματος λογαριασμών και το οργανωμένο έγκλημα τι γίνεται;

Η έκθεση ομάδας εργασίας της Κομισιόν τον Ιούλιο του 2021 κάνει λόγο για επαναλαμβανόμενες επιθέσεις και απειλές προς δημοσιογράφους. Για όλα αυτά τι γίνεται;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Επίσης, για δύο λεπτά εκ μέρους του ΣΥΡΙΖΑ τον λόγο έχει η κ. Σκούφα, Βουλευτής Πιερίας.

**ΕΛΙΣΣΑΒΕΤ ΣΚΟΥΦΑ:** Κύριοι Υπουργοί, είναι άκρως απογοητευτικό για την κοινοβουλευτική και δημοκρατική τάξη των πραγμάτων να κάνετε σε όλα τα πεδία και τους τομείς που αφορούν την ευρεία κοινωνική πλειοψηφία ότι δεν καταλαβαίνετε. Δεν καταλαβαίνετε τι εστί πανδημία, δεν καταλαβαίνετε τι σημαίνει ενίσχυση του δημοσίου συστήματος υγείας, δεν καταλαβαίνετε -τάχα κάνετε ότι δεν καταλαβαίνετε- τι συμβαίνει με τον τομέα της ακρίβειας και δίνετε μέτρα ασπιρίνης, μέτρα που ουσιαστικά ενισχύουν την κερδοσκοπία στον τομέα της ενέργειας. Δεν καταλαβαίνετε τι γίνεται με την ενίσχυση της ραχοκοκαλιάς της εθνικής οικονομίας και τη μικρομεσαία επιχειρηματικότητα.

Σήμερα αποκαλύπτεται ότι δεν καταλαβαίνετε τι γίνεται και στον τομέα της αντιμετώπισης της οπαδικής βίας. Σας το λέμε και θα το ξαναλέμε, όσο ακραία αντιεπιστημονικές προσεγγίσεις και αν υιοθετείτε για ένα τεράστιο και έντονο κοινωνικό φαινόμενο, σας το λένε διεθνείς ευρωπαϊκοί οργανισμοί σαν το Συμβούλιο της Ευρώπης ότι για την αντιμετώπιση της οπαδικής βίας απαιτείται η υιοθέτηση ολιστικών μοντέλων που περιλαμβάνουν πρωτίστως –εγώ θα πω- την πρόληψη.

Δυόμισι χρόνια τώρα δεν έχετε κάνει τίποτε για το κομμάτι της πρόληψης της οπαδικής βίας. Δεν έχετε εφαρμόσει ούτε ένα εκπαιδευτικό πρόγραμμα επιπλέον που να αφορά όλες τις τάξεις από το νηπιαγωγείο και την προσχολική αγωγή μέχρι και το πανεπιστήμιο, ένα πρόγραμμα συντονισμένο για ενημέρωση των μαθητών, για την ολυμπιακή παιδεία, για το «ευ αγωνίζεσθαι» και για το τι πραγματικά είναι ο αθλητισμός.

Σας προτείναμε επίσης και στη συζήτηση του τελευταίου αθλητικού νόμου επιτέλους να συγκροτήσετε με πρωτοβουλία σας διακομματική κοινοβουλευτική επιτροπή, στην οποία να συμμετέχουν όλα τα κόμματα, τα αρμόδια Υπουργεία, Αθλητισμού, Πολιτισμού, Παιδείας πρωτίστως, Δικαιοσύνης, Προστασίας του Πολίτη, μία κοινοβουλευτική επιτροπή με ειδικό προϋπολογισμό ακριβώς για την υλοποίηση αυτών των στοχευμένων δράσεων στο κομμάτι της παιδείας.

Και κάτι τελευταίο: Επιτέλους, ανοίξτε τα μάτια σας και δείτε ότι σωφρονισμός σημαίνει να κάνουμε τον δράστη να υιοθετήσει διαφορετικά μοντέλα συμπεριφοράς. Υλοποιήστε, δηλαδή, επιτέλους ποινές, όπως η κοινωνική εργασία, όπως η υποχρεωτική συμμετοχή σε εκπαιδευτικά σεμινάρια, όπως η εθελοντική εργασία και πολλά άλλα.

Επιτέλους, ανοίξτε τα μάτια σας, αν και πολύ αμφιβάλλουμε κατά πόσο η νεοφιλελεύθερη ιδεοληπτική εμμονή σας θα σας αφήσει πραγματικά να αντιμετωπίσετε τα τεράστια κοινωνικά ζητήματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Κύριε Θεοδωρικάκο, θέλετε να τριτολογήσετε;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ναι, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, έχετε τον λόγο για πέντε λεπτά.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ, κυρία Πρόεδρε. Πρέπει να μπορούμε να έχουμε έναν ουσιαστικό διάλογο γιατί πιστεύω ότι αυτό είναι το νόημα του Κοινοβουλίου.

Πρώτον, οι ειδικοί φρουροί είναι τρεις χιλιάδες πεντακόσιοι ογδόντα. Άρα σας παρακαλώ πάρα πολύ την επόμενη φορά που θα κάνετε ερώτηση για να συζητήσουμε, θα έχετε ακριβή στοιχεία. Δεν είναι τεσσερισήμισι χιλιάδες, κύριοι. Μιλάτε για ανθρώπους που έχουν προσληφθεί. Είναι τρεις χιλιάδες πεντακόσιοι ογδόντα. Για να συνεννοούμαστε.

Δεύτερον, συνεχίζετε να μιλάτε για αύξηση της εγκληματικότητας και κάνετε κάτι άγριες περιγραφές, τις οποίες θα τις ζήλευαν και ορισμένοι δημοσιολογούντες περί την εγκληματικότητα στα μίντια. Καταθέτω στα Πρακτικά τα στοιχεία από τη Διεύθυνση Δημόσιας Ασφάλειας τους Αρχηγείου της Ελληνικής Αστυνομίας.

(Στο σημείο αυτό ο Υπουργός Προστασίας του Πολίτη κ. Παναγιώτης Θεοδωρικάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επαναλαμβάνω: Πρόκειται για 25% έως 30% μείωση της χαμηλής και μεσαίας εγκληματικότητας, στα εγκλήματα, δηλαδή, που αφορούν τα νοικοκυριά, τους πολίτες, κλοπές, διαρρήξεις κ.λπ.. Παρακαλώ μελετήστε τα και είμαι στη διάθεσή σας να σας δώσω περαιτέρω λεπτομέρειες γιατί αυτή είναι η αλήθεια και η πραγματικότητα.

Τρίτον, είπατε κάποια πράγματα για την αυτοδιοίκηση. Εάν αυτή η Κυβέρνηση και ο υποφαινόμενος ως Υπουργός Εσωτερικών δεν είχαν φέρει στους πρώτους δύο μήνες της θητείας μας τον νόμο για τη λειτουργία της αυτοδιοίκησης, σήμερα αυτοδιοίκηση δεν θα υπήρχε.

**ΧΡΗΣΤΟΣ ΣΠΙΡΤΖΗΣ:** Δεν θα ήταν παράνομη, όπως τώρα.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δεν θα υπήρχε, κύριε Σπίρτζη. Δεν θα υπήρχε αυτοδιοίκηση. Κάνατε μία ακραία ιδεοληπτική εφαρμογή της αυτοδιοίκησης και ήταν και αυτός ένας λόγος που συντριβήκατε. Δεν υπάρχετε στην αυτοδιοίκηση, πέραν των δημάρχων οι οποίοι στηρίζονται από τη Νέα Δημοκρατία ή κινούνται πολιτικά στον χώρο, υπάρχει πολύ σημαντικός αριθμός -τους γνωρίζετε προσωπικά και εσείς και ο κ. Μωραΐτης- στελεχών του ΠΑΣΟΚ ή πρώην στελεχών του ΠΑΣΟΚ. Εσείς ως ΣΥΡΙΖΑ ξεκοπήκατε από την αυτοδιοίκηση διότι ο προηγούμενος Υπουργός Εσωτερικών, ο κ. Σκουρλέτης, έκανε ακραία ιδεοληπτική εφαρμογή της απλής αναλογικής και οδήγησε την αυτοδιοίκηση στην καταστροφή, στο να μην μπορεί να πάρει αποφάσεις. Αυτή ήταν η βασική πράξη που κάναμε επί θητείας μου και είμαι περήφανος γι’ αυτό γιατί δεν θα υπήρχε αυτοδιοίκηση. Όπως επίσης είμαι υπερήφανος για το πρόγραμμα «Τρίτσης» το οποίο είχε τεθεί σε εφαρμογή και δίνει σημαντικές αναπτυξιακές προοπτικές στο σύνολο της αυτοδιοίκησης.

Σε ό,τι αφορά το θέμα του χουλιγκανισμού είναι απολύτως ξεκάθαρο ότι η Κυβέρνηση δεν νομοθέτησε στο πόδι. Η Κυβέρνηση έδειξε πολιτικά αντανακλαστικά. Είδε σε ποια θέματα έπρεπε να προβούμε σε περαιτέρω νομοθετικές ρυθμίσεις και τις πραγματοποιήσαμε. Ο υποφαινόμενος, όμως, ως Υπουργός Προστασίας του Πολίτη αναφέρεται μόνο στη δράση της Ελληνικής Αστυνομίας. Δεν θα διαφωνήσω ότι απαιτούνται δράσεις πρόληψης για τον χουλιγκανισμό. Αυτά είναι αυτονόητα πράγματα. Μπορείτε να κάνετε μία ερώτηση στη συνάδελφό μου Υπουργό Παιδείας, διότι και στον χώρο της παιδείας έχουν γίνει πολύ σοβαρές παρεμβάσεις για την αθλητική παιδεία, για τη διαπαιδαγώγηση των παιδιών, για τη συμμετοχή των παιδιών στον αθλητισμό, για να ενημερωθείτε αν δεν τις έχετε υπ’ όψιν σας. Αλλά κάνατε συγκεκριμένη ερώτηση στον Υπουργό Προστασίας του Πολίτη και σας απάντησα με πολύ συγκεκριμένα στοιχεία.

Σε ό,τι αφορά την ενδοοικογενειακή βία, θέλω να σας ενημερώσω ότι τα δέκα γραφεία ενδοοικογενειακής βίας έχουν ασχοληθεί με πάνω από χίλιες περιπτώσεις -για τις οποίες έχουν σχηματιστεί οι δικογραφίες- και ετοιμάζουμε την περαιτέρω αναβάθμιση και αυτών των γραφείων, αλλά και την ίδρυση νέων. Διότι πράγματι, στην ενδοοικογενειακή βία υπάρχει αύξηση του φαινομένου -συνεπεία και της πανδημίας του κορωνοϊού- και είμαστε αποφασισμένοι να το αναδείξουμε στη δουλειά μας.

Και επειδή δεν θέλω να μείνει καμμία παρεξήγηση για το θέμα που είπε προηγουμένως ο κ. Σπίρτζης, σε ό,τι αφορά την υπόθεση του παλικαριού στη Θεσσαλονίκη, ήταν εντολή της εισαγγελίας. Αφορούσε τον πρώτο που συνελήφθη, ο οποίος είχε πάνω του τα κλειδιά αυτού του γραφείου. Η Αστυνομία πήγε, βρήκε αυτά που βρήκε και, με βάση αυτά, η υπόθεση ξεχωρίστηκε, γιατί ήταν ο πρώτος, θυμίζω. Εδόθη εντολή από τον εισαγγελέα να γίνει ξεχωριστή δικογραφία και με βάση αυτή, έγινε αυτόφωρο και αυτός έφαγε τη Δευτέρα -τρεις μέρες μετά- τέσσερα χρόνια. Στη συνέχεια, ό,τι στοιχεία υπάρξουν από τα εγκληματολογικά εργαστήρια της ΕΛ.Α.Σ από εκεί, είναι όλα στη διάθεση της δικαιοσύνης για να τα ενσωματώσει με τον τρόπο που εκείνη πιστεύει πως πρέπει να το κάνει. Ο ρόλος της ΕΛ.ΑΣ. είναι να διενεργεί τις έρευνες. Τις έχει διενεργήσει, έχει κάνει τη δουλειά της και από εδώ και πέρα ο χειρισμός είναι πλέον στη δικαιοσύνη. Δεν υπάρχει καμμία διάθεση από κανέναν ούτε να κρατηθούν στην άκρη στοιχεία ούτε τίποτα.

Και το τελευταίο, για να κλείσω, κυρία Πρόεδρε. Επειδή πάλι ειπώθηκαν διάφορα, πιστεύω ότι ο ελληνικός λαός γνωρίζει πάρα πολύ καλά ότι ως Κυβέρνηση είμαστε δίπλα του και βιώνουμε την ίδια κατάσταση και τα ίδια προβλήματα που ο πόλεμος και η διεθνής ενεργειακή κρίση έχει φέρει.

Κάποιοι είπατε ότι δεν στηρίζουμε. Φαίνεται ότι τα 44 δισεκατομμύρια ευρώ που έριξε αυτή η Κυβέρνηση στην οικονομία τα δύο χρόνια της πανδημίας και τα 8,5 δισεκατομμύρια ευρώ, τα οποία πήγαν κατευθείαν στους εργαζόμενους του ιδιωτικού τομέα -σε ένα εκατομμύριο εκατό χιλιάδες εργαζόμενους του ιδιωτικού τομέα μαζί με τις ασφαλιστικές τους εισφορές για την περίοδο που κάθονταν οι άνθρωποι αναγκαστικά, λόγω των αποφάσεων να μείνουν κλειστές επιχειρήσεις- για εσάς δεν είναι στήριξη. Ούτε είναι στήριξη τα μέτρα που έχει ανακοινώσει η Κυβέρνηση τις ημέρες αυτές, προκειμένου στοιχειωδώς να στηριχθούν οι οικογένειες, οι ευάλωτοι εργαζόμενοι και οι πιο χαμηλές εισοδηματικές τάξεις από το κύμα ακρίβειας που, πράγματι, υπάρχει εξαιτίας του πολέμου και της παγκόσμιας ενεργειακής κρίσης;

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Πιστεύω ότι οφείλουμε να είμαστε όλοι μας λίγο πιο κοντά στην πραγματικότητα, προκειμένου να γινόμαστε καλύτεροι και να δεχόμαστε και τα θετικά που κάνει η Κυβέρνηση. Δεν είναι κακό πράγμα. Πιστεύω ότι είναι στοιχεία καλύτερης αντιπολίτευσης να θίξετε και τα θετικά.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Υπουργέ.

Θα μιλήσετε τώρα εσείς, κύριε Υπουργέ;

Να συνεννοηθούμε μισό λεπτό. Μετά μιλάει ο κ. Σπίρτζης και μετά ο κ. Θεοδωρικάκος κλείνει; Όχι ο κ. Αυγενάκης;

Ο κ. Σπίρτζης θα μιλήσει, έχει ζητήσει τον λόγο. Ποιος κλείνει μετά από τους Υπουργούς της Κυβέρνησης, αυτό έχει σημασία.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Αν μιλήσει ο κ. Σπίρτζης, θα μιλήσω κι εγώ.

**ΠΡΟΕΔΡΕΥΩΝ (Δημήτριος Βίτσας):** Οπότε, κύριε Αυγενάκη, θα παραχωρήσετε τον λόγο στον κ. Θεοδωρικάκο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Όπως δεσμεύτηκα στην πρωτολογία μου, θα μιλήσω σχετικά με τις λέσχες φιλάθλων. Σύμφωνα, λοιπόν, με το ισχύον θεσμικό πλαίσιο η Γενική Γραμματεία Αθλητισμού είναι αρμόδια για την έκδοση βεβαίωσης νόμιμης λειτουργίας λέσχης φιλάθλων. Η διαδικασία και τα απαιτούμενα δικαιολογητικά ορίζονται σε ΚΥΑ του 2015 και συνοπτικά, προβλέπεται η εγγραφή στο μητρώο της Γενικής Γραμματείας Αθλητισμού, η οποία χορηγεί βεβαίωση νόμιμης λειτουργίας της λέσχης.

Η λέσχη κοινοποιεί υποχρεωτικά τη βεβαίωση στο αστυνομικό τμήμα του τόπου εγκατάστασης της λέσχης, το οποίο εν συνεχεία εκδίδει και την άδεια λειτουργίας της.

Κάθε λέσχη μπορεί να ιδρύει παραρτήματα ή εντευκτήρια, όπως λέγονταν. Η άδεια λειτουργίας παραρτημάτων γραφείων ή εντευκτηρίων, όπως λέγονταν παλιότερα, εκδίδεται από το αστυνομικό τμήμα του τόπου εγκατάστασης.

Όσον αφορά, λοιπόν, τις λέσχες, σας καταθέτω τη λίστα με τις λέσχες που είτε ιδρύθηκαν είτε ανανέωσαν τη βεβαίωση νόμιμης λειτουργίας τους. Η λίστα είναι αναλυτική, είναι από τον Σεπτέμβριο του 2019 και μετά.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως συζητήσαμε διεξοδικά κατά τη συζήτηση του πρόσφατου ν.4908/2022, προχωράμε σε προσωρινή αναστολή της λειτουργίας όλων των λεσχών φιλάθλων και φυσικά των παραρτημάτων τους ανά την επικράτεια έως την 31η Ιουλίου 2022. Εξασφαλίζεται κατ’ αυτόν τον τρόπο ένα εύλογο μεταβατικό χρονικό διάστημα έως ότου επιτραπεί ξανά η αδειοδότηση των λεσχών και των παραρτημάτων τους με το νέο πλαίσιο, δηλαδή το πλαίσιο του ν.4809.

Επαναλαμβάνω: Πάγια θέση της Κυβέρνησης είναι ότι είμαστε υπέρ της ύπαρξης και νόμιμης λειτουργίας λεσχών φιλάθλων, λέσχες νόμιμες, με συχνούς ελέγχους -όπως πολύ σωστά είπε ο κ. Θεοδωρικάκος- και με πλήρη διαφάνεια, λέσχες που θα είναι συνοδοιπόροι στον αγώνα όλων μας για έναν ασφαλή, ποιοτικό αθλητισμό, αθλητισμό για όλη την οικογένεια.

Επιτρέψτε μου κάποια σχόλια σε όσα άκουσα από τις τοποθετήσεις των εκπροσώπων των κομμάτων.

Ξεκινώ με τον κ. Καμίνη. Κύριε Καμίνη, δίνουμε έμφαση στην πρόληψη. Αγνοήσατε πρώτα απ’ όλα τις καμπάνιες που έχουμε ήδη πραγματοποιήσει την περίοδο των τελευταίων δύο ετών, τη δομή που έχουμε συστήσει, τη λειτουργία και τις δράσεις που έχουμε αναπτύξει με παρουσία κορυφαίων αθλητών μας σε σχολεία, με πραγματοποίηση μεγάλων αθλητικών γεγονότων, αλλά φυσικά και την ψήφιση και εφαρμογή της σύμβασης Σεντ Ντενί. Ξεχάσατε και τη Συνθήκη Μακολέν που έχει να κάνει με τη χειραγώγηση, ένα άλλο μεγάλο πρόβλημα, μια άλλη «γάγγραινα» που απασχολεί τον ελληνικό αθλητισμό.

Το έχω πει με απόλυτη ειλικρίνεια: Ό,τι και αν κάνεις δεν φτάνει. Θέλει και κάτι παραπάνω. Γι’ αυτόν το λόγο και είμαστε εδώ σήμερα και όποτε χρειαστεί και να απαντούμε και να πραγματοποιούμε ειλικρινή διάλογο με όλους τους εμπλεκομένους, γιατί η προσπάθεια αυτή γίνεται συνέχεια, διότι διαρκώς μετεξελίσσεται και αλλάζει πρόσωπα και πεδία δράσης.

Σε ό,τι αφορά τον ΣΥΡΙΖΑ, είναι άκρως υποκριτικό να θέτουν αυτά τα ερωτήματα αυτοί που πραγματικά εξέθρεψαν τη βία, τον διχασμό και τη μισαλλοδοξία. Να μας κατηγορούν ποιοι; Οι του ΣΥΡΙΖΑ για λαϊκισμό, αυτοί που έκαναν τον λαϊκισμό «σημαία» και που κάποιοι έχτισαν καριέρες πάνω σ’ αυτόν.

Ποιοι ήταν αυτοί που μιλούσαν για κρεμάλες στο Σύνταγμα; Εμείς; Το ξεχάσατε; Ποιοι ήταν αυτοί που έφτιαχναν λαϊκά δικαστήρια, ποιοι ήταν αυτοί που κατηγορούσαν όλους όσοι διαφωνούσαν μαζί τους ως γερμανοτσολιάδες, προδότες, πουλημένους; Βαριές κουβέντες, αλλά ακουγόταν από τον ΣΥΡΙΖΑ. Ποιοι ήταν αυτοί -για όσους θυμούνται τις εκλογές του 2012- που έστελναν μηνύματα SMS για το πού βρίσκονται τα πολιτικά στελέχη κομμάτων, για να μπορούν να έρθουν κάποιοι να τους προπηλακίσουν;

Δεν μπορεί η καταδίκη της βίας να είναι επιλεκτική, κύριοι του ΣΥΡΙΖΑ. Δεν μπορεί να αφορά μόνο κάποιους και να εξαιρεί κάποιους άλλους. Δεν μπορεί να κρίνεται αναλόγως με το ποιος ασκεί τη βία. Κακή ή καλή βία στον αθλητισμό δεν υπάρχει. Είναι έννοιες εντελώς διαφορετικές και φυσικά δεν δεχόμαστε καμμίας μορφής βία στον αθλητισμό.

Ωστόσο, όμως, η πολιτική βία έμενε για μια μακρά περίοδο, ακόμη και τώρα, ασχολίαστη από τον ΣΥΡΙΖΑ. Δεκάδες προπηλακισμοί πολιτικών προσώπων, για τις οποίες τότε ο ΣΥΡΙΖΑ δεν βρήκε το θάρρος να πει δυο γραμμές καταδικαστέες, δυο κουβέντες.

Εμείς, λοιπόν, καταδικάζαμε και καταδικάζουμε τη βία απερίφραστα από όπου κι αν αυτή προέρχεται, είτε από την Αριστερά είτε από την άκρα Δεξιά είτε με πολιτικά κίνητρα είτε με οπαδικά είτε με ρατσιστικά είτε με οτιδήποτε. Καταδικάζουμε τη βία χωρίς αστερίσκους και χωρίς υποσημειώσεις.

Δεν μπορεί να υπάρχει επιλεκτική ευαισθησία για την καταδίκη της βίας, όπως κάνει η Αξιωματική Αντιπολίτευση. Δεν μπορεί από τη μία να καταδικάζουμε τη βία και από την άλλη όταν ο «Ρουβίκωνας» εισέβαλε στη Βουλή ή σε κάποιο δημόσιο κτήριο ή σε δικαστήριο να λένε «αυτή δεν είναι βία, είναι ακτιβισμός».

Είχαμε επί διακυβέρνησης ΣΥΡΙΖΑ καθημερινές εφόδους και επιθέσεις του «Ρουβίκωνα» με την ανοχή τότε του Μαξίμου. Όλοι το θυμόμαστε. Είχαμε και σχεδόν τον αφοπλισμό της Αστυνομίας. Τα ξεχάσατε; Καλά κάνετε εσείς και τα ξεχνάτε, διότι σας βολεύει να τα ξεχάσετε. Εδώ θα τα ακούτε όμως, για να μην έρχεστε να μας κουνάτε το δάχτυλο, όπως προσπαθήσατε να κάνετε σήμερα.

Η οπαδική βία, λοιπόν, είναι ένα φαινόμενο διαχρονικό, δεν εμφανίστηκε χθες. Έχει κοινωνικές προεκτάσεις, εξελίσσεται, μεταμορφώνεται, μεταφέρεται σε διαφορετικά πεδία. Κάποτε ήταν μέσα σε αγωνιστικούς χώρους. Τώρα μεταφέρεται σε γειτονιές. Μιλάμε για «τυφλά» χτυπήματα, «τυφλά» ραντεβού.

Nα αναφέρω -γιατί μάλλον το ξεχάσατε και αυτό- τον τελικό της ντροπής στο Κύπελλο Ελλάδος το 2017; Πάνω από εβδομήντα τραυματίες στο Νοσοκομείο του Βόλου τότε είχαμε. Η «Εφημερίδα των Συντακτών» έγραφε τότε για μια ιστορία ντροπής. Το ξεχάσατε και αυτό.

Δεν ήρθαμε όμως εδώ για να συμψηφίσουμε, ούτε είχα τέτοια διάθεση, αλλά δυστυχώς μας προκαλέσατε ως Κυβέρνηση. Αρκετά, λοιπόν, με την υποκρισία. Ξεκάθαρα πράγματα. Η Κυβέρνηση του Κυριάκου Μητσοτάκη λέει, λέμε όλοι μαζί, όχι στη βία, καμμία βία, καμμία ανοχή, καμμία διάθεση συμψηφισμού. Είμαστε εδώ για ειλικρινή διάλογο και για διάθεση να αντιμετωπίσουμε κάθε μορφής βία από όπου και αν προέρχεται.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Σπίρτζης και μετά κλείνει τη συζήτηση ο κ. Θεοδωρικάκος. Συμφωνούμε;

**ΧΡΗΣΤΟΣ ΣΠΙΡΤΖΗΣ:** Όχι, προβλέπεται και τριτολογία. Επίκαιρη επερώτηση έχουμε.

**ΠΡΟΕΔΡΕΥΩΝ (Δημήτριος Βίτσας):** Και πάλι, θα μιλήσει ξανά πάλι ο Υπουργός. Εγώ δεν έχω κανένα πρόβλημα. Απλά αν μπορούσατε να τον βοηθήσουμε. Εγώ δεν έχω κανένα ζήτημα να μιλάτε εσείς και ο κ. Θεοδωρικάκος μέχρι το βράδυ. Όχι, μέχρι το βράδυ έχω πρόβλημα.

Ορίστε, έχετε τον λόγο.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Πραγματικά θα ήθελα να χαρακτηρίσω λίγο την τοποθέτηση του κ. Αυγενάκη. Επιστροφή στο 2015. Επιστροφή. Όμως είναι δυστυχώς δυόμισι χρόνια -κλείνετε τρία χρόνια σε λίγο- που είστε Κυβέρνηση, που έχετε ρίξει τόνους λάσπης στον ΣΥΡΙΖΑ. Βλέπω το προχωράει ο κ. Αυγενάκης. Μέχρι τώρα προσπαθούσε να ισοσταθμίσει την ακροδεξιά βία με τη βία ας πούμε ομάδων της εξωκοινοβουλευτικής Αριστεράς. Τώρα το βελτίωσε προς τα δεξιά. Είπε η «Αριστερά με την ακροδεξιά» στην τοποθέτησή του. Πολύ ωραία τακτική.

Να θυμίσω, όμως, στον κύριο Αυγενάκη, που τόλμησε να πει ότι εμείς αφοπλίσαμε την Ελληνική Αστυνομία, ότι εμείς δεν αφοπλίσαμε την Ελληνική Αστυνομία, απλά δεν δώσαμε εντολές να γίνονται τα ακραία κρούσματα αστυνομικής βίας που έγιναν επί ημερών σας. Εμείς δεν πήγαμε με κάμερες στο σπίτι του κ. Ινδαρέ για να τον δέσουμε μαζί με τα παιδιά του στις 5.00΄ το πρωί. Δεν πήγαμε να χτυπήσουμε την οικογένεια του κ. Καττή μπροστά στα μάτια του. Δεν αφήσαμε τους ειδικούς φρουρούς να διαλύουν την ανθοδέσμη του δασκάλου του Αλέξη Γρηγορόπουλου ο ένας στον άλλο. Λίγα από αυτά που έχουν γίνει λέω. Δεν επιτρέψαμε ανεκπαίδευτους ειδικούς φρουρούς να κυνηγάνε ανήλικους και να σκοτώνουν.

Και τι έχετε κάνει; Κάθε φορά που έχουμε μια δολοφονία που συγκλονίζει την ελληνική κοινωνία, έρχεστε εκ των υστέρων να κάνετε κινήσεις, να ανατρέπετε αυτά που μας λέγατε πριν, όταν θα κοιμόμαστε με ανοιχτά παράθυρα, με το «νόμος και τάξη». Στη δολοφονία του δεκαεννιάχρονου Αφρικανού ο Υπουργός ο κ. Θεοδωρικάκος αναγνώρισε ότι υπήρχε ανεπαρκέστατη εκπαίδευση, παραδέχθηκε την ελλιπή στελέχωση ακόμη και του κέντρου επιχειρήσεων. Επανέλαβε την εξαγγελία για κάμερες στους αστυνομικούς. Είπε ότι ενισχύονται τα τμήματα της Αθήνας με χίλιους τουλάχιστον αστυνομικούς, δηλαδή αυτούς που βγαίνουν από τη σχολή.

Αγαπητοί συνάδελφοι της Νέας Δημοκρατίας, θέλετε να πάμε σήμερα το βράδυ στο Τμήμα στην Ομόνοια; Κλειστό είναι. Μας κοροϊδεύετε; Θέλετε να πάμε στο Αστυνομικό Τμήμα στο Μενίδι και στο Τμήμα Ασφάλειας στο Μενίδι στην Ανατολική Αθήνα να μιλήσουμε με τους αστυνομικούς που υπηρετούν εκεί; Θέλετε να μας πείτε εκεί που έγινε η δολοφονία πόσες οργανικές κενές θέσεις υπάρχουν σε αντίθεση με αυτό που είπατε, κύριε Υπουργέ, δηλαδή για τις τρεις χιλιάδες εξακόσιες προσλήψεις, όσες είπατε; Πού είναι αυτοί οι άνθρωποι; Υπηρετούν σε ένα αστυνομικό τμήμα, σε ένα τμήμα ασφαλείας, σε ένα τμήμα δίωξης του οργανωμένου εγκλήματος ή του εγκλήματος; Όλοι αυτοί -κι άλλοι τόσοι ρουσφετολογικά- έχουνε πάει στα τμήματα και στις διευθύνσεις καταστολής που ιδρύσατε. Πώς να το πούμε δηλαδή; Εμείς το λέμε;

Μας κατηγορείτε ότι έχουμε χάσει επαφή με την κοινωνία κι εσείς έχετε χάσει επαφή ακόμη και με τα Υπουργεία που είσαστε. Ρωτήστε τους αστυνομικούς. Ρωτήστε έναν αστυνομικό αν έρθετε σε επαφή, που υπηρετεί σε ένα αστυνομικό τμήμα, σε όλη την Ελλάδα, το τι τραβάνε οι άνθρωποι εκεί.

Και πάνω σε αυτή την έπαρση του κ. Αυγενάκη, είπε ότι εμείς, ας πούμε… Εμείς όταν λέμε ότι είμαστε ενάντια σε κάθε μορφή βίας το εννοούμε. Δεν αφήνουμε έξω την αστυνομική βία και δεν κλείνουμε τα μάτια στην ακροδεξιά. Γιατί δεν πήραμε απάντηση για το γιατί δεν πήγε η Αστυνομία στα γραφεία της Χρυσής Αυγής που λειτουργούσαν μέχρι πρόσφατα;

Και, κύριε Υπουργέ, δεν θέλω να διανοηθώ ότι δεν ξέρετε το γεγονός ότι παλιά γραφεία της Χρυσής Αυγής λειτουργούν σε έντεκα πόλεις σε όλη την Ελλάδα. Δεν θέλω να σκεφτώ ότι δεν το ξέρετε.

Και, τέλος, λέτε «ετοιμάζουμε για την ενδοοικογενειακή βία το προεδρικό διάταγμα…». Πολύ ωραία. Πήρατε τρεισήμισι χιλιάδες ειδικούς φρουρούς, γιατί δεν παίρνετε και πεντακόσιους επιστήμονες να στελεχώσετε αυτό που προέβλεπε το προεδρικό διάταγμα του ΣΥΡΙΖΑ για τις μονάδες ενδοοικογενειακής βίας σε κάθε τμήμα και κάνατε πιλοτικά μόνο σε έξι τμήματα σε όλη την Ελλάδα; Γιατί; Γιατί δεν πήρατε κοινωνικούς λειτουργούς; Γιατί δεν πήρατε νομικούς; Γιατί δεν πήρατε επιστήμονες πληροφορικής;

Λέτε ότι έχουν μειωθεί τα ποσοστά της μικρής και μεσαίας εγκληματικότητας. Το πώς έχει μεταλλαχθεί η μικρή και μεσαία εγκληματικότητα λόγω των αντικειμενικών προβλημάτων που υπάρχουν στην κοινωνία -από τον κορωνοϊό και από άλλα- τα έχετε κωδικοποιήσει; Γιατί δεν ενεργοποιείτε, επιτέλους, το ηλεκτρονικό σύστημα που σταματήσατε; Γιατί; Εσείς το σταματήσατε το 2019. Σύστημα με το οποίο κάθε περιστατικό που στέλνετε, καταγράφεται κατευθείαν.

Έχετε αντιληφθεί ότι οι πολίτες σε τέτοια περιστατικά δεν καλούν καν την Αστυνομία διότι δεν έχει νόημα πλέον;

Και τελειώνω με το εξής: Είναι καλό να ανατρέπεται η νεοφιλελεύθερη και δογματική πολιτική σας, αλλά δεν είναι καλό, πραγματικά, να τη συνεχίζετε και να μην αντιλαμβάνεστε το κακό που έχετε κάνει.

Είπατε κάτι για την τοπική αυτοδιοίκηση. Αφήστε τον ΣΥΡΙΖΑ, ο ΣΥΡΙΖΑ είναι δογματική Αριστερά -όπως λέτε- και πήγε να καταστρέψει την τοπική αυτοδιοίκηση. Έχετε αντιληφθεί ότι από το πρόγραμμα που επικαλείστε -που μετονομάσατε σε «Αντώνης Τρίτσης»- ό,τι έχει να κάνει με αυτοδιοικητικούς οργανισμούς, δεν πληρώνεται; Έχουν κολλήσει όλα λόγω της νομοθεσίας σας. Έχετε αντιληφθεί ότι όποιοι δήμαρχοι, με τη νομοθεσία που κάνατε, πήραν έναν αντιδήμαρχο μεταγραφή, όχι στο πλαίσιο του πολιτικού fair play, της συμφωνίας παρατάξεων, αλλά μεταγραφή για να τον κάνει αντιδήμαρχο -γιατί έτσι κινείται η Δεξιά και έτσι κινιόταν πάντα- ότι είναι παράνομη η συγκρότηση του δήμου και έχετε τινάξει τους μισούς δήμους στον αέρα και όλο το πρόγραμμα «Αντώνης Τρίτσης», όπως το μετονομάσατε; Δεν είναι ΣΥΡΙΖΑ το Ελεγκτικό Συνέδριο ούτε οι εισηγητές του Συμβουλίου της Επικρατείας. Άμα δεν θέλετε ούτε αυτούς να καταλάβετε και να διαβάσετε τις αποφάσεις τους, δικό σας πρόβλημα.

Να καταθέσω, κύριε Πρόεδρε -γιατί κι εδώ δεν πήραμε καμμία απάντηση- τα περιστατικά μετά τη δολοφονία του δεκαεννιάχρονου Άλκη και τη μέτρηση, που είπα στην πρωτομιλία μου, που δείχνει τι πρέπει να κάνουμε.

Και περιμένουμε την ανταπόκριση της Κυβέρνησης, πρώτον, στις προτάσεις μας, στο ασυμβίβαστο δηλαδή όσων υπηρετούν ως στρατηγοί της Ελληνικής Αστυνομίας, σε σχέση με τις αθλητικές ομοσπονδίες. Και, δεύτερον, σε έναν διάλογο και με τα πολιτικά κόμματα -ολιστική προσέγγιση- και με την κοινωνία των πολιτών, όχι μόνο για την οπαδική βία, αλλά και για όλες τις μορφές βίας.

Ευχαριστώ πολύ.

(Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Αφού επιμένει η Αξιωματική Αντιπολίτευση -τουλάχιστον ένας εκπρόσωπός της- σε αυτό το κρεσέντο λαϊκισμού, είμαι υποχρεωμένος να απαντήσω. Δεν υπάρχει άλλος τρόπος. Όταν είναι τόσο εύκολο να γράφεις κάτι το οποίο παραδέχεσαι ότι είναι λάθος, ότι είναι ψέμα και το προσπερνάς έτσι, δεν πειράζει. Δεν είναι τίποτε άλλωστε. Έχουν ειπωθεί πολύ χειρότερα ψέματα από αυτά που γράψατε εδώ, κύριε Σπίρτζη, πολύ χειρότερα. Αλλά ας το προσπεράσω αυτό.

Τεσσερισήμισι χιλιάδες ειδικοί φρουροί, μάλιστα. Προσέξτε, η αντιμετώπιση του εγκλήματος είναι υπόθεση του συνόλου της Αστυνομίας, δεν είναι υπόθεση μόνο των αστυνομικών που υπηρετούν στα αστυνομικά τμήματα ή στα τμήματα ασφαλείας στις γειτονιές. Είναι υπόθεση του συνόλου. Αυτός είναι ο λόγος που κάνουμε και αυτές τις ειδικές επιχειρήσεις, όπως αυτή που εξελίχθηκε στο κέντρο της Αθήνας τις τελευταίες τρεις ημέρες.

Και επαναλαμβάνω ότι αυτές θα γίνονται πολύ συχνά, χωρίς προειδοποίηση σε ολόκληρο το λεκανοπέδιο της Αττικής, γιατί χρειάζεται συνδυασμός αστυνομικών υπηρεσιών. Δεν είναι υπόθεση μόνο του αστυνομικού τμήματος. Υπάρχουν οι ομάδες της ΔΙΑΣ, οι οποίες είναι κρίσιμες μονάδες και παίζουν πάρα πολύ σημαντικό ρόλο στην καταπολέμηση του εγκλήματος, υπάρχουν οι ΟΠΚΕ, υπάρχει η ΕΚΑΜ, υπάρχουν άλλες επιμέρους ομάδες της Ελληνικής Αστυνομίας, οι οποίες δρουν συντονισμένα με τους αστυνομικούς που βρίσκονται στα αστυνομικά τμήματα και τα τμήματα ασφαλείας.

Άρα όταν υπηρετεί ένας αριθμός εκεί στα τμήματα δεν σημαίνει ότι αυτός είναι ο συνολικός αριθμός αστυνομικών που δρουν στην περιοχή υπέρ της ασφάλειας των πολιτών, πρώτον, για να το διευκρινίσουμε. Δεύτερον, στους τρεις χιλιάδες πεντακόσιους ογδόντα που προσελήφθησαν ειδικούς φρουρούς, σημαντικός αριθμός είναι συνοριοφύλακες. Το είπαμε νωρίτερα. Δεν θέλατε να έχουμε συνοριοφύλακες; Θέλατε να αφήσουμε τα σύνορα της χώρας να μπαίνουν χύδην, ελεύθερα;

**ΧΡΗΣΤΟΣ ΣΠΙΡΤΖΗΣ:** Λαϊκισμός.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Όχι, δεν είναι λαϊκισμός. Συγγνώμη, κύριε. Λες και δεν έγινε τίποτα τον Φεβρουάριο και τον Μάρτιο του 2020 σ’ αυτόν τον τόπο.

Αν θέλατε να το αφήσουμε ανοιχτό εκεί και να μπουν μέσα αυτοί οι χιλιάδες άνθρωποι, παράνομοι μετανάστες, οι οποίοι ήταν δυστυχισμένοι άνθρωποι από τις χώρες που είχαν έρθει και οι γείτονές μας τους εργαλειοποίησαν, να το πείτε καθαρά.

Θέλω να πιστεύω όμως ότι δεν είναι αυτή η θέση του ΣΥΡΙΖΑ. Δεν το πιστεύω ότι μπορεί να είναι αυτή η θέση της Αξιωματικής Αντιπολίτευσης και δεν θέλω να γυρίσω πίσω σε κουβέντες που έχουν ειπωθεί για τα σύνορα της χώρας, δεν θέλω να γυρίσω εκεί, γιατί πιστεύω ότι κατά βάθος και η Αξιωματική Αντιπολίτευση πιστεύει ότι καλά κάναμε και φράξαμε αυτή την κατάσταση στον Έβρο και ο καθένας το αντιλαμβάνεται αυτό.

Μη μου λέτε λοιπόν τι τους κάναμε τους ειδικούς φρουρούς. Φρουρούν τα σύνορα της χώρας, κύριε, και καλά κάνουν και είμαστε περήφανοι γι’ αυτό και είναι και εκείνοι περήφανοι για τη δουλειά την οποία προσφέρουν στον ελληνικό λαό και το κράτος.

Τρίτον, σε ό,τι αφορά την αυτοδιοίκηση, επαναλαμβάνω, μιας και πήγατε εκεί τη συζήτηση, ότι πράξαμε άριστα, το βλέπω παντού σε όλη τη χώρα υπό τη νέα ιδιότητα που έχω. Όλοι οι άνθρωποι μου λένε: «Ευτυχώς που κάνατε αυτή την παρέμβαση και υπάρχει αυτοδιοίκηση, υπάρχουν δήμοι και υπάρχουν περιφέρειες». Αυτή είναι η πραγματικότητα.

Υπήρχαν δήμαρχοι, υπάρχουν δήμαρχοι που έχουν εκλεγεί, έχουν πάρει την πλειοψηφία και δεν θα μπορούσαν να προχωρούν την πολιτική την οποία είχαν υπόψη τους και η οποία είχε εγκριθεί από τον λαό με την ψήφο του. Πού είχε ξαναγίνει αυτό; Ένα σχήμα τελείως ιδεοληπτικό, τελείως ανακόλουθο με κάθε λογική το οποίο βελτιώσαμε, ανατρέψαμε και νομίζω ότι η αυτοδιοίκηση μπόρεσε να πορευθεί με τον τρόπο που έπρεπε.

Θέλω να επαναλάβω και με αυτό να κλείσω, γιατί δεν υπάρχει κανένας λόγος να απεραντολογούμε αυτή τη στιγμή, το εξής. Περισσότερη επαφή με την πραγματικότητα, λιγότερος λαϊκισμός.

Είπατε για την Ομόνοια. Πολύ ανοικτό είναι, κύριε Σπίρτζη, το Αστυνομικό Τμήμα Ομόνοιας. Να πάμε όποτε θέλετε. Εκεί ήμουν το προηγούμενο Σάββατο το βράδυ στις 12.00΄, χωρίς κάμερες, χωρίς σόου, όπως τα χαρακτηρίζετε, συζήτησα με τους αστυνομικούς, γνωρίζω τα προβλήματα.

Ενισχύουμε τα αστυνομικά τμήματα. Γι’ αυτό και τους χίλιους καινούργιους αστυνομικούς τους πήγαμε σε αστυνομικά τμήματα του λεκανοπεδίου της Αττικής. Θα συνεχίσουμε αυτή την πολιτική.

Και μιας και βλέπω ότι έχετε έφεση, προετοιμαστείτε για την επόμενη εβδομάδα. Ερχόμαστε να λύσουμε ένα πολύ μεγάλο θέμα της Ελληνικής Αστυνομίας. Ελπίζω έστω κι εκεί να βρείτε τη δύναμη να πείτε ένα μπράβο.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Για τρία λεπτά αυστηρά, κύριε Σπίρτζη.

**ΧΡΗΣΤΟΣ ΣΠΙΡΤΖΗΣ:** Κύριε Υπουργέ, περί λαϊκισμού θα μιλήσουμε, λοιπόν, σύμφωνα με την τοποθέτησή σας. Λαϊκισμός πρώτος. Δεν θέλει ο ΣΥΡΙΖΑ συνοριοφύλακες; Πείτε το. Προφανώς θέλει συνοριοφύλακες, κύριε Υπουργέ. Δεν θέλει ρουσφετολογικούς συνοριοφύλακες, εκτός ΑΣΕΠ, εκτός πανελληνίων, όπως τους προσλάβατε με χαρτάκια Βουλευτών σας και οργανώσεων σας. Δεν θέλει συνοριοφύλακες ανεκπαίδευτους. Δεν θέλει αυτό που κάνετε στη δημόσια διοίκηση, όχι μόνο στην Αστυνομία. Και στους ειδικούς φρουρούς το ίδιο. Δεν θέλει να προσλαμβάνετε ρουσφετολογικά και μετά να έρχεστε να απολογείστε εδώ γιατί ο ένας ειδικός φρουρός ήταν σε κύκλωμα ναρκωτικών, ο άλλος ήταν σε κύκλωμα εκβιασμού, ο τρίτος επειδή δεν είχε εκπαιδευτεί σκότωσε τη γυναίκα του, ο τέταρτος τον αδερφό του. Δεν τα ξέρετε αυτά; Εμείς θα σας τα λέμε; Αυτό που κάνει δυόμισι χρόνια η Νέα Δημοκρατία δεν το έκαναν οι προηγούμενες κυβερνήσεις. Δεκαετίες είχαν να πάρουν ειδικούς φρουρούς. Και αναγκαστήκατε μετά τη δολοφονία του δεκαεννιάχρονου να τους ξαναστείλετε για εκπαίδευση. Τι εκπαίδευση έχουν κάνει από τότε μέχρι τώρα αυτές οι σχολές της Αστυνομίας; Πείτε μας. Τι εκπαίδευση; Γιατί ταυτόχρονα μας είπατε ότι εκπαιδεύετε τους τετρακόσιους της πανεπιστημιακής αστυνομίας.

Λαϊκισμός δεύτερος: κάνουμε λάθος για τις τεσσερισήμισι χιλιάδες, τρεισήμισι χιλιάδες. Δεν ξέρω πόσο είπατε. Θα μας πείτε στους ίδιους στημένους ρουσφετολογικούς διαγωνισμούς πόσες θέσεις προβλέπονται παραπάνω από τον πίνακα κατάταξης που κάνατε; Έχετε να πάρετε στην πανεπιστημιακή αστυνομία άλλους εξακόσιους πενήντα - επτακόσιους; Στους ίδιους πίνακες κατάταξης. Έχετε στους υπόλοιπους διαγωνισμούς που έχετε κάνει άλλες τέτοιες προβλέψεις; Μη σφυρίζετε αδιάφορα. Θα το κάνετε μέχρι τις εκλογές.

Και τρίτον και τελειώνω, κύριε Πρόεδρε. Βεβαίως το σύνολο της Αστυνομίας, της ΕΛ.ΑΣ., επιχειρεί και όχι μόνο τα αστυνομικά τμήματα. Προφανώς στην καθημερινότητα τα αστυνομικά τμήματα επιχειρούν. Κύριε Υπουργέ, πρέπει να αναθεωρήσετε μερικά πράγματα. Εμείς όταν κάνουμε κάτι θετικό έχουμε την παρρησία και το λέμε και το στηρίζουμε. Εσείς δεν τα κάνετε αυτά. Επομένως, σε πρώτη φάση μην πάτε τους αστυνομικούς που βγαίνουν από τη σχολή στα αστυνομικά τμήματα. Δεν μπορούν να πάνε πουθενά αλλού οι άνθρωποι. Αντίστοιχα βγαίνουν στη σύνταξη να ξέρετε. Άρα δεν κάνετε καμμία χάρη στα αστυνομικά τμήματα. Μεταφέρετε από εκεί που έχετε στελέχωση ρουσφετολογικά και δίνετε πρόσθετες αμοιβές στα αστυνομικά τμήματα να κάνουν τη δουλειά τους και στα τμήματα ασφαλείας.

Τέλος, σταματήστε να έχετε το δόγμα ότι η βία αντιμετωπίζεται με βία. Η βία δεν αντιμετωπίζεται με βία -μόνο με βία τουλάχιστον- ούτε εδώ, ούτε σε τέτοια ζητήματα, ούτε σε άλλα. Τον δογματισμό που έχετε ότι η βία αντιμετωπίζεται μόνο με βία τον δείξατε και στην αποστολή όπλων στην Ουκρανία πραγματικά βάζοντας σε κίνδυνο μέρος των εθνικών μας ζητημάτων καθώς και τον ρόλο που μπορούσε να παίξει η χώρα μας στο πρόβλημα και την εισβολή των Ρώσων στην Ουκρανία. Μην το κάνετε μόνοι σας τουλάχιστον. Υπάρχουν τόσα κόμματα στη Βουλή. Μην τα κάνετε μόνοι σας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Κύριε Θεοδωρικάκο, θέλετε τον λόγο;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Βεβαίως.

**ΧΡΗΣΤΟΣ ΣΠΙΡΤΖΗΣ:** Δεν προβλέπεται, αλλά εμείς δεν έχουμε πρόβλημα.

**ΠΡΟΕΔΡΕΥΩΝ (Δημήτριος Βίτσας):** Όχι, όχι, δεν υπάρχει «δεν προβλέπεται». Κοίταξα τώρα τον Κανονισμό της Βουλής. Πάντα, κατά εθιμικό τρόπο κλείνει ο αντίστοιχος Υπουργός. Αυτό είναι το θέμα. Τώρα είναι η πρώτη επίκαιρη επερώτηση κόμματος που έχει εξαντληθεί όλος ο κατάλογος και εσείς, κύριε Σπίρτζη, μιλήσατε κανονικότατα τρεις φορές.

**ΧΡΗΣΤΟΣ ΣΠΙΡΤΖΗΣ:** Σύμφωνα με τον Κανονισμό μίλησα. Σύμφωνα με τον Κανονισμό έκανα την τριτολογία μου, αλλά δεν έχουμε πρόβλημα. Ας κάνει και τεταρτολογία και πεμπτολογία ο κ. Υπουργός.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Σπίρτζη, απλώς θέλω να σας πω το εξής. Όταν θα φύγετε και θα πάτε στο σπίτι σας, υποβάλετε τον εαυτό σας στη βάσανο να δείτε πόσα ψέματα έχετε πει σήμερα το πρωί…

**ΧΡΗΣΤΟΣ ΣΠΙΡΤΖΗΣ:** Για να δούμε!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Μόνος σας κάντε το. Εγώ αυτά που είχα να σας πω, σας τα είπα. Άλλα που θα μπορούσα να σας πω, δεν τα είπα, γιατί έτσι μου αρέσει να συμπεριφέρομαι. Είναι θέμα αρχής για μένα. Δεν ανακατώνω ούτε συγγενείς ούτε παραπληροφόρηση ούτε παραπολιτικά…

**ΧΡΗΣΤΟΣ ΣΠΙΡΤΖΗΣ:** Ντροπή!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Συγγνώμη, κύριε, θα μάθετε να ακούτε και θα μάθετε να σέβεστε, γιατί είστε Βουλευτής…

**ΧΡΗΣΤΟΣ ΣΠΙΡΤΖΗΣ:** Ντροπή, ντροπή!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Σας την επιστρέφω.

Κατά τα λοιπά, αξιότιμε εκπρόσωπε της Αξιωματικής Αντιπολίτευσης σε αυτή τη συζήτηση, το ενδιαφέρον είναι να μην υπάρχει λαϊκισμός. Προσπάθησα να κάνω συζήτηση. Βρήκα ανταπόκριση κατά μικρό τμήμα από εσάς. Τέτοιου είδους συμπεριφορές οδηγούν με μαθηματική ακρίβεια την Αξιωματική Αντιπολίτευση να μην έχει αυτό τον ρόλο, τουλάχιστον στην ελληνική επαρχία. Κινδυνεύετε να βρεθείτε -σας το ξαναλέω- στην τρίτη θέση στις επόμενες εκλογές. Συνεχίστε με αυτόν τον τρόπο. Καλή επιτυχία, καλή πορεία!

**ΠΡΟΕΔΡΕΥΩΝ (Δημήτριος Βίτσας):** Κηρύσσεται περαιωμένη η συζήτηση επί της υπ’ αριθμόν 10/6/10-2-2022 επίκαιρης επερώτησης με θέμα: «Ερωτηματικά για τις ενέργειες των αστυνομικών αρχών σχετικά με τη λειτουργία της λέσχης φιλάθλων στην οποία φέρεται να ήταν μέλη οι συλληφθέντες για τη δολοφονία του Άλκη Καμπανού και μέτρα για την αντιμετώπιση της έξαρσης των φαινομένων βίας με αφορμή τον αθλητισμό».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Δημήτριος Βίτσας)**: Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επίκαιρων ερωτήσεων, στο πλαίσιο του κοινοβουλευτικού ελέγχου. Την Παρασκευή 18 Μαρτίου 2022, οι επίκαιρες ερωτήσεις που θα συζητηθούν είναι οι εξής:

Η πρώτη με αριθμό 524/14-3-2022 επίκαιρη ερώτηση πρώτου κύκλου, η οποία θα απαντηθεί από την Υφυπουργό Παιδείας και Θρησκευμάτων κυρία Ζωή Μακρή. Η πρώτη με αριθμό 525/14-3-2022 επίκαιρη ερώτηση δευτέρου κύκλου και η πρώτη με αριθμό 2089/7-1-2022 ερώτηση του κύκλου των αναφορών και ερωτήσεων, κατ’ άρθρο 130 παράγραφος 5 του Κανονισμού της Βουλής, οι οποίες θα απαντηθούν από τον Υφυπουργό Υποδομών και Μεταφορών κ. Γεώργιο Καραγιάννη.

Ξεκινάμε τη συζήτηση με την πρώτη με αριθμό 524/14-3-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την Υπουργό Παιδείας και Θρησκευμάτων, με θέμα: «Την κατάσταση στα νηπιαγωγεία και το ωράριο των νηπιαγωγείων».

Θα απαντήσει η Υφυπουργός Παιδείας και Θρησκευμάτων κ. Μακρή.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Όταν τα παιδιά αρχίζουν το νηπιαγωγείο, αρχίζουν ταυτόχρονα και την υποχρεωτική τους εκπαίδευση. Πρόκειται για μια ηλικία εξαιρετικά κρίσιμη για την αγωγή και την ψυχοκοινωνική τους ανάπτυξη. Αντιλαμβανόμαστε λοιπόν όλοι το πόσο σημαντική είναι η παιδαγωγική παρέμβαση, η οποία επιτελείται σε αυτή ακριβώς τη νηπιακή ηλικία του ανθρώπου.

Νομίζω ότι με όλες αυτές τις διαπιστώσεις δεν θα βρεθεί κάποιος λογικός άνθρωπος να διαφωνήσει. Από εδώ και πέρα όμως ξεκινά ένα πρόβλημα. Εδώ ακριβώς, στο νηπιαγωγείο, είναι που εκδηλώνεται ταυτόχρονα και μια αντίθεση η οποία διατρέχει στη συνέχεια, λίγο ως πολύ, όλες τις εκπαιδευτικές βαθμίδες.

Τι εννοώ; Από τη μια το εκπαιδευτικό προσωπικό, οι νηπιαγωγοί δηλαδή, άνδρες και γυναίκες, οι οποίοι καταβάλλουν καθημερινά τεράστιες προσπάθειες προκειμένου να στηρίξουν ολόπλευρα τα παιδιά στο νηπιαγωγείο και από την άλλη αντί να καλύπτονται ολόπλευρα και με σύγχρονους σημερινούς όρους όλες εκείνες οι αναγκαίες προϋποθέσεις για το παιδαγωγικό τους έργο, αυτές συνεχώς υποβαθμίζονται, εξαιτίας φυσικά αυτής της μόνιμης πληγής της εκπαίδευσης, της χρόνιας δηλαδή υποχρηματοδότησής της.

Αυτό δεν το λέμε εμείς. Το μαρτυρά το χάλι, θα έλεγα, σε πολλές περιπτώσεις και η ανυπαρξία των κτιριακών υποδομών ειδικά των νηπιαγωγείων. Το μαρτυρούν οι συνεχείς ελλείψεις σε εκπαιδευτικό, βοηθητικό και ειδικό παιδαγωγικό προσωπικό. Μιλώ για τα νηπιαγωγεία. Το μαρτυρά το αντιπαιδαγωγικό τους πρόγραμμα, γιατί μόνο έτσι μπορεί κανείς να το χαρακτηρίσει. Εν τω μεταξύ τα τμήματα στη συντριπτική τους πλειοψηφία κυρίως στα μεγάλα αστικά κέντρα, στις μεγάλες πόλεις της χώρας είναι κατά κανόνα υπερπληθή.

Τώρα σαν να μην έφταναν όλα αυτά και σαν να μη φτάνουν -για τα οποία βεβαίως μόχθησαν, αυτό το αναγνωρίζουμε, όλες οι προηγούμενες κυβερνήσεις- ήρθε να προστεθεί από το 2016 στο πλαίσιο της θεσμοθέτησης του διδακτικού ωραρίου των εκπαιδευτικών από την προηγούμενη κυβέρνηση του ΣΥΡΙΖΑ και η αύξηση του εβδομαδιαίου διδακτικού ωραρίου σε τριάντα ώρες τουλάχιστον, υποβαθμίζοντας παραπέρα το παιδαγωγικό τους έργο.

Την ίδια στιγμή οι προϊστάμενες των νηπιαγωγείων που είναι σχεδόν οι μισές νηπιαγωγοί, γιατί τα περισσότερα νηπιαγωγεία στην πλειοψηφία τους είναι κατά κανόνα διθέσια και μονοθέσια, επιφορτισμένες και με διοικητική εργασία και χωρίς καμμία απολύτως απαλλαγή διδακτικού ωραρίου ή μείωση, δυσκολεύονται αφόρητα να ανταπεξέλθουν δουλεύοντας στην κυριολεξία όλη μέρα.

Σας καλούμε λοιπόν -και για αυτό την κάνουμε αυτή την ερώτηση κυρία Υπουργέ- καλούμε το Υπουργείο Παιδείας, καλούμε την Κυβέρνηση να φροντίσετε ώστε να εξισωθεί -αυτό ζητάμε, αυτό ζητούν και οι ίδιοι οι νηπιαγωγοί άνδρες και γυναίκες- το διδακτικό ωράριο των νηπιαγωγών αλλά και των εκπαιδευτικών που υπηρετούν, γιατί υπάρχουν και τέτοιοι σε ολιγοθέσια δημοτικά σχολεία, με αυτό των υπόλοιπων εκπαιδευτικών. Είναι μια στοιχειώδης πράξη δικαιοσύνης. Δηλαδή είκοσι τέσσερις ώρες εισαγωγικό ωράριο και μείωσή του ανάλογα με τα χρόνια υπηρεσίας, όπως ισχύει για όλους τους εκπαιδευτικούς και με προσμέτρηση της ώρας του φαγητού ως διδακτικής.

Να τοποθετηθεί στα διθέσια και άνω νηπιαγωγεία ένας επιπλέον νηπιαγωγός ή μία νηπιαγωγός έτσι ώστε να αναβαθμιστεί το παιδαγωγικό έργο και να υλοποιηθεί και η μείωση του ωραρίου και βέβαια να γίνουν όλες εκείνες οι απαραίτητες προσλήψεις του προσωπικού και του εκπαιδευτικού και του ειδικού και του βοηθητικού, ώστε οι συνθήκες λειτουργίας των νηπιαγωγείων να αντιστοιχίζονται στις σημερινές όχι μόνο ανάγκες αλλά και δυνατότητες.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει η κυρία Υπουργός για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θα προσπαθήσω να σεβαστώ τον χρόνο. Σας ευχαριστώ πολύ.

Θα σας πω κύριε συνάδελφε πως προφανώς και θα συμφωνήσουμε στις λογικές παρατηρήσεις. Εκεί που διαφωνούμε είναι στις ιδεοληπτικές παρατηρήσεις οι οποίες δεν ανταποκρίνονται στην πραγματικότητα. Και επειδή ακριβώς συμφωνούμε στην παρατήρηση ότι έχει ιδιαίτερα κρίσιμο ρόλο η προσχολική αγωγή στη συνολική εκπαιδευτική πορεία των παιδιών, θα σας πω ότι και για μας το νηπιαγωγείο είναι η βάση για την μορφωτική ανάπτυξη, την κοινωνικοποίηση και την πνευματική καλλιέργεια.

Γι’ αυτό και άλλωστε, κύριε συνάδελφε, όπως πολύ καλά γνωρίζετε, εφαρμόζουμε τη δίχρονη προσχολική εκπαίδευση ήδη από το έτος 2020 - 2021 σε όλους τους δήμους της χώρας. Αυτή η υποχρεωτικότητα της δίχρονης προσχολικής εκπαίδευσης είναι ασφαλώς απαραίτητη για να διασφαλιστεί η ισόρροπη και ολόπλευρη ανάπτυξη των παιδιών και έτσι αναβαθμίζεται η ποιότητα της εκπαίδευσης που παρέχει το νηπιαγωγείο.

Και αυτή δεν είναι η μόνη προσπάθεια που κάνουμε για να αναβαθμίσουμε την προσχολική εκπαίδευση. Διότι κατά το τρέχον έτος 2021 - 2022 προστέθηκαν δύο σημαντικές καινοτομίες στο ωρολόγιο πρόγραμμα των νηπιαγωγείων, που είναι τα εργαστήρια δεξιοτήτων και η εισαγωγή της αγγλικής γλώσσας με δραστηριότητες δημιουργικές που είναι βιωματικού χαρακτήρα.

Επίσης σας ενημερώνω πως ολοκληρώθηκε από το ΙΕΠ η σύνταξη του νέου προγράμματος σπουδών για το νηπιαγωγείο. Αυτό το νέο πρόγραμμα σπουδών, κύριε συνάδελφε, είναι εμπλουτισμένο, είναι προσαρμοσμένο στις σύγχρονες επιστημονικές εξελίξεις και στις κοινωνικές ανάγκες και πιλοτικά εφαρμόζεται ήδη στα πρότυπα και πειραματικά σχολεία. Και από το σχολικό έτος 2023 - 2024 θα εφαρμοστεί υποχρεωτικά γενικά σε όλα τα νηπιαγωγεία, βεβαίως αφού προηγηθεί η κατάλληλη επιμόρφωση των νηπιαγωγών πάνω σε αυτό.

Επειδή θέτετε πολλά ερωτήματα σε ορισμένα, κύριε Πρόεδρε, θα απαντήσω στην πρωτολογία μου και στα υπόλοιπα στη δευτερολογία. Ενημερώνω λοιπόν το Σώμα ότι το διδακτικό ωράριο των νηπιαγωγών καθορίζεται με υπουργική απόφαση που εκδόθηκε την 1η-8-2016 και με ανάλογο τρόπο εφαρμόζεται στα νηπιαγωγεία ως ακολούθως: Οι νηπιαγωγοί που υπηρετούν σε τετραθέσια και άνω νηπιαγωγεία έχουν διδακτικό ωράριο, αν έχουν μέχρι δέκα χρόνια υπηρεσίας, είκοσι τέσσερις ώρες εβδομαδιαίως.

Αν έχουν από δέκα έως δεκαπέντε χρόνια υπηρεσίας, είκοσι τρεις ώρες εβδομαδιαίως. Εάν έχουν δεκαπέντε μέχρι είκοσι χρόνια υπηρεσίας, είκοσι δύο ώρες εβδομαδιαίως και, αν έχουν πάνω από είκοσι χρόνια, είκοσι μία ώρες εβδομαδιαίως. Αν υπηρετούν σε μονοθέσια, διθέσια και τριθέσια νηπιαγωγεία, ανεξάρτητα από τον χρόνο υπηρεσίας τους, έχουν διδακτικό ωράριο είκοσι πέντε ώρες εβδομαδιαίως.

Άρα, κύριε συνάδελφε, από πουθενά δεν προκύπτει το τριαντάωρο, που εσείς αναφέρετε στην ερώτησή σας και είπατε και στην προφορική σας τοποθέτηση.

Η υπουργική αυτή απόφαση συντάχθηκε με βάση το υφιστάμενο πλαίσιο και με δεδομένο ότι στην ελληνική επικράτεια τα περισσότερα σχολεία είναι πάνω από τετραθέσια. Το μειωμένο ωράριο στα ολιγοθέσια νηπιαγωγεία θα είχε σαν αποτέλεσμα να δημιουργηθούν προβλήματα στη λειτουργία τους, λόγω του ωρολογίου προγράμματος και του αριθμού των εκπαιδευτικών που υπηρετούν σε αυτά, γιατί δεν θα ήταν δυνατό να υπάρχουν εκπαιδευτικοί, λόγω των μειωμένων ωρών, ούτε να βρεθούν ωρομίσθιοι για μία έως τέσσερις ώρες σε ένα μονοθέσιο νηπιαγωγείο.

Σε ό,τι αφορά το διοικητικό έργο και τη διεκπεραίωσή του, κύριε συνάδελφε, διαμορφώνεται το διδακτικό ωράριο ως εξής: μειώνεται δηλαδή σε είκοσι ώρες εβδομαδιαίως για διευθυντές και διευθύντριες τετραθέσιων και πενταθέσεων νηπιαγωγείων, σε δώδεκα ώρες εβδομαδιαίως όταν τις αντίστοιχες θέσεις τις έχουν στα εξαθέσια νηπιαγωγεία. Για τους προϊσταμένους που υπηρετούν στα μονοθέσια, διθέσια και τριθέσια νηπιαγωγεία η μείωση του διδακτικού ωραρίου είναι κατά μία ώρα την ημέρα όταν πρόκειται για νηπιαγωγεία με προαιρετικό ολοήμερο πρόγραμμα χωρίς λειτουργία τμήματος πρόωρης υποδοχής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Τα επιχειρήματα της κυρίας Υπουργού ήταν η εφαρμογή της δίχρονης υποχρεωτικής προσχολικής, οι δεξιότητες, τα εργαστήρια δεξιοτήτων και η ψηφιοποίηση στο νηπιαγωγείο; Το τρίτο;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Και η εφαρμογή του νέου προγράμματος σπουδών.

**ΙΩΑΝΝΗΣ ΔΕΛΗΣ:** Εν πάση περιπτώσει, θέλω όμως να μείνω στο θέμα της σημερινής ερώτησης. Προφανώς αυτό που καταλαβαίνω εγώ, κυρία Υπουργέ, είναι ότι απορρίπτεται το αίτημα των νηπιαγωγών για εξίσωση του διδακτικού τους ωραρίου με τους υπόλοιπους εκπαιδευτικούς. Και αυτό δεν είναι αίτημα μονάχα των νηπιαγωγών, αλλά είναι και αίτημα των εκπαιδευτικών των ολιγοθεσίων σχολείων. Να έχουν δηλαδή ένα κλιμακούμενα μειωμένο ωράριο.

Και το απορρίπτετε άρα προφανώς το συμπέρασμα που εξάγεται είναι ότι συμφωνείτε με τη συγκεκριμένη υπουργική ρύθμιση από την κυβέρνηση ΣΥΡΙΖΑ του 2016. Συμφωνείτε βέβαια και με αυτή, όπως και με πολλές άλλες. Θα αναφερθώ παρακάτω.

Ξέρετε όμως όλη αυτή η κατάσταση με αυτό το πραγματικά πιεστικό διδακτικό ωράριο, το οποίο εσείς δεν το είδατε ως τριαντάωρο, το είδατε ως εικοσιπεντάωρο, αλλά και έτσι να το δούμε παραμένει εικοσιπεντάωρο, δεν μειώνεται ανάλογα με τα χρόνια υπηρεσίας και αν μειώνεται, εν πάση περιπτώσει, αυτό γίνεται στα χαρτιά θεωρητικά και αν ισχύει αυτή η μείωση για τα τετραθέσια και πάνω νηπιαγωγεία, όπως είναι γνωστό ότι ισχύει.

Να πούμε εδώ κατ’ αρχάς, γιατί μας ακούει και ο κόσμος, ότι αυτά τα τετραθέσια νηπιαγωγεία είναι ελάχιστα σε όλη τη χώρα. Η πλειοψηφία τους είναι μονοθέσια, διθέσια, τριθέσια, κυρίως μονοθέσια και διθέσια. Σε αρκετά απ’ αυτά δεν έχει γίνει καμμία πρόβλεψη για να καλυφθούν οι ώρες που λείπουν από εκπαιδευτικό προσωπικό και οι εκπαιδευτικοί, οι νηπιαγωγοί δεν αμείβονται υπερωρίες.

Όλη αυτή η κατάσταση όμως ξέρετε πού οδηγεί, κυρία Υπουργέ; Το ξέρετε, αλλά θα σας το ξαναπούμε. Οδηγεί στην επαγγελματική εξουθένωση των νηπιαγωγών και αυτό τελικά αποβαίνει σε βάρος των ίδιων των παιδιών, των νηπίων, της ασφάλειάς τους και συνολικότερα της αγωγής τους.

Θα σας έλεγα να επισκεφθείτε ένα νηπιαγωγείο εκεί κοντά στο Υπουργείο της Παιδείας ή όπου αλλού θέλετε. Ξέρετε τι θα δείτε αν πάτε σε ένα νηπιαγωγείο; Θα δείτε νηπιαγωγούς να πρέπει να ελέγχουν αποτελέσματα από rapid και self- test, περιστατικά COVID, τις στενές επαφές, να απαντούν στα τηλέφωνα, να φορτώνονται με επιπλέον διοικητική εργασία από τη Διεύθυνση Εκπαίδευσης, τον δήμο, τη Σχολική Επιτροπή, τον ΕΟΔΥ. Και όλα αυτά χωρίς καμμία μείωση ωραρίου, όπως είπαμε.

Τώρα μάλιστα, σύμφωνα και με τον νέο σας νόμο, εκτός απ’ όλα αυτά φορτώνονται και με επιπλέον ανούσιες γραφειοκρατικές υποχρεώσεις. Γίνονται από παιδαγωγοί γραφιάδες και συμπληρώνουν κουτάκια, φόρμες, φάκελους εργασιών. Άντε πέστε μου τώρα πού να βρεθεί και πότε να επιτελέσουν τον παιδαγωγικό τους ρόλο.

Και φυσικά, δεν πρέπει να ξεχνάμε ότι οι συνθήκες που επικρατούν ειδικά στα νηπιαγωγεία εξαιτίας της μικρής ηλικίας των παιδιών είναι ιδιαίτερες. Γιατί πέρα από τις καθορισμένες διδακτικές ώρες που έχουν αυτά τα παιδιά με τις νηπιαγωγούς, έχουν ανάγκη και από μια συνεχή επιτήρηση. Δεν μπορούν να τα χάσουν και δεν πρέπει να τα χάσουν και δεν τα χάνουν ούτε λεπτό από τα μάτια τους. Καταλαβαίνετε, λοιπόν.

Τώρα, σε σχέση μ’ αυτό που είπατε, με την απάντησή σας -και θα κλείσω σε ένα λεπτό, κύριε Πρόεδρε- θα πω το εξής: Παρά το ότι έχουμε -νομίζω ότι όλοι το βλέπουν- πολύ σοβαρά προβλήματα κοινωνικοποίησης στους μικρούς αυτούς μαθητές εξαιτίας της πανδημίας, το Υπουργείο σας τι έκανε; Υλοποιούσε επιμορφώσεις βιντεοσκοπημένες για τα εργαστήρια δεξιοτήτων, τα οποία τα επικαλεστήκατε ως το μεγάλο έργο της Κυβέρνησής σας.

Ξέρετε, όμως, κυρία Υπουργέ, από τα νηπιαγωγεία δεν λείπουν ούτε τα Αγγλικά ούτε η κονσέρβα των δεξιοτήτων ούτε οι ιστοσελίδες. Λείπουν τα σύγχρονα και ασφαλή κτήρια, γιατί με την υλοποίηση της δίχρονης υποχρεωτικής προσχολικής αγωγής δεν δαπανήθηκε ούτε ένα ευρώ για το κτηριακό, με αποτέλεσμα χιλιάδες νηπιάκια, νήπια αυτής της ηλικίας να μπαίνουν και να φοιτούν και να κάνουν μάθημα μέσα σε τσίγκινα κουτιά στις αυλές των σχολείων. Λείπουν τα τμήματα με λίγους μαθητές, γιατί είναι υπερπληθή, λείπουν οι μόνιμοι εκπαιδευτικοί, λείπει η αναγκαία χρηματοδότηση, λείπουν οι μεγάλες αυλές με τους κήπους και τις παιδικές χαρές. Υπάρχουν νηπιαγωγεία εδώ στην Κυψέλη που είναι στον πρώτο όροφο. Υπάρχουν νηπιαγωγεία που δεν έχουν ούτε ένα τετραγωνικό μέτρο αυλής και μιλάμε για νηπιαγωγεία! Λείπει η γραμματειακή υποστήριξη, για να μην ασχολείται η νηπιαγωγός με μια γραφειοκρατική δουλειά-βουνό και να έχει την πίεση και το άγχος. Λείπει η δυνατότητα να αντικαθίσταται σε περίπτωση απουσίας -άνθρωποι είναι και οι νηπιαγωγοί, μπορεί να έχουν πάρει άδεια, μπορούν να αρρωστήσουν- ώστε να μη διαταράσσεται και αναστέλλεται η λειτουργία των νηπιαγωγείων.

Αυτά, λοιπόν, διεκδικούν οι νηπιαγωγοί και καλά κάνουν, δηλαδή, να τα διεκδικούν. Και από ό,τι φαίνεται, η δική σας Κυβέρνηση -ούτε και αυτή η Κυβέρνηση- δεν έχει σκοπό να τα υλοποιήσει.

**ΠΡΟΕΔΡΕΥΩΝ (Δημήτριος Βίτσας):** Λοιπόν, η κοινή μας αγάπη για τα παιδιά με κάνει να αφήνω τη συζήτηση να εξελίσσεται.

Κάντε μια προσπάθεια, κυρία Μακρή. Ορίστε, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πρόεδρε, σεβόμενη και τον χρόνο του Υπουργού του κ. Καραγιάννη που περιμένει τη σειρά του, θα απαντήσω μόνο στον συνάδελφο λέγοντας ότι αυτά που πολύ εύκολα απαξιώσατε, τα εργαστήρια δεξιοτήτων είναι μια βραβευμένη εκπαιδευτική δράση της χώρας μας και εμείς καμαρώνουμε. Και καμαρώνουμε γιατί διδάσκονται θεματικές ενότητες, οι οποίες δεν υπήρχαν μέχρι τώρα στα ωρολόγια προγράμματα με βιωματικό τρόπο. Και θα σας αναφέρω τη σεξουαλική διαπαιδαγώγηση, την οδική ασφάλεια, τον σεβασμό στο περιβάλλον, τη ρομποτική, τις σύγχρονες τεχνολογίες, όλα αυτά που κανονικά θα έπρεπε να τα υποστηρίζετε.

Με ρωτήσατε αν έχω επισκεφθεί νηπιαγωγείο. Πολλά και μάλιστα αιφνιδιαστικά. Και είδα παιδιά τα οποία οι εκπαιδευτικοί, οι νηπιαγωγοί τα φρόντιζαν και κατά τη διάρκεια της πανδημίας με υποδειγματικό τρόπο.

Νομίζω ότι, όπως αναφερθήκατε σήμερα στις νηπιαγωγούς και στους νηπιαγωγούς, απαξιώνετε το έργο τους και δεν νομίζω ότι αυτή ήταν η πρόθεσή σας. Πάντως, τα καθήκοντά τους τα κάνουν άριστα και χωρίς να παραπονιούνται ή να επιμένουν ή τουλάχιστον όχι με τον τρόπο που εσείς παρουσιάζετε.

Θα σας πω για πολλοστή φορά, κύριε συνάδελφε, γιατί έχουμε συναντηθεί σε αυτήν την Αίθουσα πολλές φορές και γιατί υπαινιχθήκατε ότι δεν υπάρχει προσωπικό, ότι την τελευταία δωδεκαετία για πρώτη φορά διορίστηκαν δεκαέξι χιλιάδες εκατόν ογδόντα τέσσερις εκπαιδευτικοί και για πρώτη φορά, επίσης, υπάρχει ρεκόρ προσλήψεων αναπληρωτών, καθώς προσελήφθησαν σαράντα τρεις χιλιάδες διακόσιοι ογδόντα τέσσερις αναπληρωτές εκπαιδευτικοί και μέλη ειδικού εκπαιδευτικού και βοηθητικού προσωπικού. Δεν επιμένω περισσότερο. Τα έχουμε πει πολλές φορές.

Ειδικότερα, όμως, για τα νηπιαγωγεία, στη γενική εκπαίδευση προσελήφθησαν χίλιοι πεντακόσιοι νηπιαγωγοί με την απόφαση της προϊσταμένης της Γενικής Διεύθυνσης Εκπαιδευτικού Προσωπικού Πρωτοβάθμιας και Δευτεροβάθμιας Εκπαίδευσης και στην ειδική αγωγή και εκπαίδευση διακόσιοι ογδόντα εννέα νηπιαγωγοί με την απόφαση της ίδιας της προϊσταμένης λόγω των αυξημένων αναγκών που ήταν συνέπεια της καθολικής εφαρμογής της δίχρονης υποχρεωτικής προσχολικής εκπαίδευσης. Συνολικά, τέσσερις χιλιάδες εννιακόσιοι τριάντα δύο νηπιαγωγοί. Συγκεκριμένα, δύο χιλιάδες εννιακόσιοι πενήντα τέσσερις σε δομές γενικής εκπαίδευσης, χίλιοι πεντακόσιοι εβδομήντα σε δομές ειδικής αγωγής και εκπαίδευσης και χίλιοι τριακόσιοι εβδομήντα έξι από αυτούς για την παράλληλη στήριξη και τετρακόσιες οκτώ επιπλέον προσλήψεις προσωρινών αναπληρωτών με σχέση εργασίας ιδιωτικού δικαίου ορισμένου χρόνου για συμβάσεις τρίμηνης διάρκειας για την κάλυψη κενών. Το λέω, γιατί αναφερθήκατε στο δικαίωμα που έχουν να νοσούν οι νηπιαγωγοί. Βεβαίως και το έχουν, όπως όλοι οι εργαζόμενοι και βεβαίως, η πολιτεία φροντίζει και μεριμνά για την αναπλήρωση τους. Και το παιδαγωγικό έργο των νηπιαγωγών επικουρείται, όταν είναι απαραίτητο από το ειδικό εκπαιδευτικό και βοηθητικό προσωπικό.

Για τον αριθμό των μαθητών ανά τμήμα, επειδή το ρωτάτε στην ερώτησή σας, θέλω να πω ότι ισχύουν τα εξής: Τα νηπιαγωγεία ανάλογα με τον αριθμό των οργανικών θέσεων των νηπιαγωγών είναι μονοθέσια ή πολυθέσια. Ο ελάχιστος αριθμός μαθητών και μαθητριών ανά τμήμα είναι δεκαπέντε για τα διθέσια και άνω νηπιαγωγεία και πέντε για μαθητές και μαθητές σε σχολικές μονάδες απομακρυσμένων, δυσπρόσιτων και παραμεθόριων περιοχών ή περιοχών που έχουν δυσκολίες πρόσβασης ή περιοχών στις οποίες απαιτείται μεταφορά και μετακίνηση των μαθητών και μαθητριών. Ο μέγιστος αριθμός ανά τμήμα καθορίζεται στους είκοσι πέντε, σύμφωνα με τις προβλέψεις οι οποίες γίνονται από τις οικείες νομοθετικές διατάξεις.

Σε ό,τι αφορά τη σχολική στέγη –γιατί κάνατε εκτενή αναφορά στη δευτερολογία σας- θα σας παρακαλούσα για πολλοστή φορά, επειδή τα θέματα αυτά δεν είναι αρμοδιότητα του Υπουργείου μας, να απευθυνθείτε στο αρμόδιο Υπουργείο, το οποίο μαζί με την ΚΤΥΠ, φορέα που εποπτεύεται από το Υπουργείο Μεταφορών και Υποδομών, θα έχει τη δυνατότητα να σας εξηγήσει αναλυτικά και όχι παρενθετικά ή στο περιθώριο μίας ερώτησης πόσο σημαντικό έργο επιτελεί -σε συνεργασία με τις δικές μας τεχνικές υπηρεσίες- για τη σχολική στέγη.

Το ίδιο θα κάνετε και στο Υπουργείο Εσωτερικών, για να σας πει πόσες δεκάδες εκατομμύρια τον χρόνο δαπανώνται για τη συντήρηση των κτηρίων αυτών με φροντίδα που είναι των δήμων.

Ρωτάτε πάντοτε το δικό μας Υπουργείο. Απαντάμε στα δικά μας ερωτήματα, αδικούμε το έργο των άλλων Υπουργών, που είναι καθ’ ύλην αρμόδιοι, γιατί πάντοτε παρενθετικά αναφερόμαστε και με πολύ λίγες παρατηρήσεις για τα θέματα τα οποία θίγετε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κυρία Υπουργέ.

Προχωρούμε στις ερωτήσεις που θα απαντήσει ο κ. Καραγιάννης.

Θα συζητηθεί τώρα η πρώτη με αριθμό 525/14-3-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδος κ.Εμμανουήλ Συντυχάκηπρος τον Υπουργό Υποδομών και Μεταφορών, με θέμα: «Την ουσιαστική αντιμετώπιση των προβλημάτων στις αποζημιώσεις για αποκατάσταση των ζημίων σε κτήρια από τις κατολισθήσεις του Φεβρουαρίου 2019, σε περιοχές του Δήμου Πλατανιά ΠΕ Χανίων Κρήτης».

Κύριε Συντυχάκη, έχετε τον λόγο για δύο λεπτά για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, η περιοχή του Δήμου Πλατανιά χτυπήθηκε έντονα από τις πλημμύρες του 2019. Και αυτό, λόγω ανυπαρξίας ολοκληρωμένων αντιπλημμυρικών έργων και μέτρων πρόληψης για έντονα καιρικά φαινόμενα. Βέβαια, οι ευθύνες είναι διαχρονικές, όλων των κυβερνήσεων, όχι μόνο δική σας.

Από τις κατολισθήσεις δημιουργήθηκαν τεράστια προβλήματα και καταστροφές σε δημόσιες υποδομές, σπίτια, επιχειρήσεις και πολλά άλλα. Ωστόσο, με έγγραφο της ΔΑΕΦΚ και με βάση την απάντηση που δώσατε σε παρόμοια ερώτηση που κάναμε ως Κοινοβουλευτική Ομάδα του ΚΚΕ προς εσάς λέτε ότι με δεδομένο ότι τα συγκεκριμένα εκτεταμένα κατολισθητικά φαινόμενα είναι ενεργά, προϋπόθεση για χορήγηση στεγαστικής συνδρομής για επισκευές κτηρίων είναι να έχουν ολοκληρωθεί οι σχετικές μελέτες για τα αναγκαία τεχνικά έργα για την αντιμετώπιση των κατολισθητικών φαινομένων στις πληγείσες και επαπειλούμενες περιοχές.

Με βάση τα παραπάνω, όμως, βρίσκονται κυριολεκτικά ξεκρέμαστες οικογένειες που το σπίτι τους χαρακτηρίστηκε «κίτρινο», επισκευάσιμο. Θα χρειαστεί να περιμένουν χρόνια για τις εγκρίσεις, τις αδειοδοτήσεις, αλλά και την αμφίβολη με βάση τα κριτήρια κόστους οφέλους εξασφάλιση των απαιτούμενων χρηματοδοτήσεων, που προϋπολογίζονται σε ύψος εκατομμυρίων ευρώ για την κατασκευή των απαιτούμενων γεωτεχνικών έργων και για την έγκριση καταλληλότητας που θα επιτρέψει να εκδοθούν οικοδομικές άδειες.

Οι κάτοικοι της συγκεκριμένης περιοχής, που είναι κυρίως σε ορεινές και ημιορεινές περιοχές του Δήμου Πλατανιά, βρίσκονται πραγματικά σε αδιέξοδο και η ευθύνη είναι δική σας. Γνωρίζετε το πρόβλημα και παρ’ όλο που το γνωρίζετε, κωφεύετε για αυτή την αγωνία των πληγέντων.

Βέβαια, όλα αυτά είναι και χαρακτηριστικά της ολιγωρίας του κράτους και είναι ακόμα πιο ορατά ειδικά στις σημερινές συνθήκες με τα έντονα καιρικά φαινόμενα, με παρεμβάσεις που είναι ελλιπείς και αποτελούν πρόχειρες αποκαταστάσεις.

Θα θέλαμε, λοιπόν, να σας ρωτήσουμε, κύριε Υπουργέ, ποια είναι τα μέτρα που προτίθεται να πάρει η Κυβέρνηση, για να δοθεί άμεσα λύση για την κάλυψη των στεγαστικών αναγκών των κατοίκων του Δήμου Πλατανιά με ειδική ρύθμιση για τα κτήρια που έχουν χαρακτηριστεί ως «κίτρινα», ώστε να αποζημιωθούν οι ιδιοκτήτες κατ’ αναλογία με όσα ισχύουν για τα «κόκκινα» κτήρια.

Οι αποζημιώσεις για όλους τους πληγέντες να είναι πλήρεις στο 100% των ζημιών και στο ύψος των πραγματικών και σύγχρονων αναγκών και για πρώτη και για δεύτερη κατοικία, σε αποθήκες, καταστήματα, από τον κρατικό προϋπολογισμό, χωρίς δάνεια, χωρίς καθυστερήσεις, με πρόβλεψη για επιχορήγηση αγοράς οικοπέδου εκτός των ορίων της οριοθετημένη περιοχής. Και δεύτερον, να δοθεί με κατεπείγουσες διαδικασίες η αναγκαία κρατική χρηματοδότηση για την πλήρη μελέτη και κατασκευή των αναγκαίων αντιπλημμυρικών αντιδιαβρωτικών και άλλων έργων υποδομής και για την κατασκευή όλων των αναγκαίων έργων αποκατάστασης που απαιτούνται.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Αγαπητέ κύριε Συντυχάκη, αντιλαμβάνομαι την αγωνία σας και το πραγματικό σας ενδιαφέρον για τους πληγέντες κατοίκους της περιοχής του Πλατανιά, αλλά και πραγματικά και συνολικά για την Κρήτη, η οποία οφείλω να πω ότι είναι στο επίκεντρο της προσοχής μας όλο αυτό το διάστημα με ένα συνολικό πρόγραμμα παρεμβάσεων και έργων και πιστεύω ότι αυτό το αποδεικνύουμε όχι μόνο με λόγια, αλλά πλέον και με πράξεις. Άλλωστε, μπορείτε να δείτε τα γρήγορα αντανακλαστικά του Υπουργείου Υποδομών και Μεταφορών στην άμεση αντιμετώπιση ενός άλλου φαινομένου, αυτό που συνέβη στην περιοχή του Αρκαλοχωρίου, όσο και στο ολιστικό, στο συνολικό πρόγραμμά μας έργων ύψους άνω των 3 δισεκατομμυρίων που υλοποιούμε αυτήν τη στιγμή στην περιοχή της Κρήτης, στο νησί της Κρήτης, ώστε να την αναβαθμίσουμε γεωστρατηγικά σε όλη τη νοτιοανατολική Μεσόγειο.

Τώρα, για το θέμα που αποτελεί το αντικείμενο ουσιαστικά που θέτετε στην ερώτησή σας, το θέμα των αποζημιώσεων των πληγέντων από τις κατολισθήσεις στις περιοχές του Πλατανιά, όπως πολύ καλά γνωρίζετε, και σε αυτήν την περίπτωση εφαρμόστηκε ό,τι εφαρμόζεται σε κάθε αντίστοιχο φυσικό φαινόμενο κατολισθήσεων. Τι δηλαδή; Διενεργήσαμε άμεσα και με πολύ μεγάλη ταχύτητα τις αυτοψίες από τους μηχανικούς του Υπουργείου μας για τον χαρακτηρισμό των πληγέντων κτηρίων και κατόπιν οριοθετήσαμε την πληγείσα περιοχή και την επαπειλούμενη ουσιαστικά. Εκδώσαμε τη σχετική ΚΥΑ που προβλέπει τους όρους χορήγησης στεγαστικής συνδρομής για τους πληγέντες.

Είναι γνωστό -και νομίζω ότι το έχουμε αναφέρει και άλλες φορές σε προηγούμενες απαντήσεις μας εδώ στη Βουλή για τα θέματα αντιμετώπισης των φυσικών καταστροφών- αλλά οφείλω να το επαναλάβω και αυτήν τη στιγμή ότι η αποζημίωση που προβλέπεται σε αυτές τις περιπτώσεις συνίσταται ουσιαστικά στο 80% δωρεάν κρατική αρωγή και ένα 20% με άτοκο δάνειο με εγγύηση του ελληνικού δημοσίου.

Γνωρίζετε και εσείς, όπως νομίζω και οι περισσότεροι συνάδελφοί σας, ότι το φαινόμενο των κατολισθήσεων είναι ένα ειδικό γεωλογικό φαινόμενο που έχει μια ιδιαιτερότητα, εξελίσσεται μέσα στον χρόνο. Δεν είναι όπως τα υπόλοιπα φυσικά φαινόμενα που γίνονται σε μια συγκεκριμένη χρονική στιγμή και σταματούν εκεί. Είναι, λοιπόν, προφανές ότι θα πρέπει να σταματήσει όλο αυτό το φαινόμενο και κατόπιν θα πρέπει οι αρμόδιοι να προχωρήσουν στα κατάλληλα έργα, ώστε να εκδώσουμε και εμείς τις άδειες επισκευής των πληγέντων κτηρίων, όπως είναι λογικό αλλά και τεχνικά ορθό να συμβεί αυτό. Φανταστείτε, λοιπόν, να είχαμε εκδώσει εμείς την άδεια επισκευής των κτηρίων με αντίστοιχη χορήγηση στεγαστικής συνδρομής ενώ το φαινόμενο εξελισσόταν ή όταν ακόμη δεν έχουν ολοκληρωθεί τα αναγκαία έργα που έπρεπε να έχουν ολοκληρωθεί σε εκείνη την περιοχή και σε ό,τι αφορά τη στατική επάρκεια αλλά, όπως ορθά αναφέρατε, και αντιπλημμυρικά ή γεωλογικές παρεμβάσεις.

Τι πρέπει να πούμε σήμερα όμως; Γνωρίζουμε αυτήν τη στιγμή ότι οι κατοικίες που έχουν κριθεί ως επισκευάσιμες, τα «κίτρινα» κτήρια που ονομάζουμε εμείς, δεν μπορούν να επισκευαστούν έως την ολοκλήρωση αυτών των αναγκαίων έργων, σε αντίθεση με όλα αυτά που έχουν κριθεί κατεδαφιστέα, τα οποία…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επιτρέψτε μου, κύριε Πρόεδρε, την ανοχή σας μια μισό λεπτό ακόμη.

…θα μπορούν να προσχωρήσουν στα «κόκκινα», στην κατασκευή ενός νέου κτηρίου σε μια διαφορετική περιοχή. Και αντιλαμβάνεστε ότι να εξισώσουμε τα «κόκκινα» με τα «κίτρινα» δεν ευσταθεί λογικά, αλλιώς δεν θα υπήρχε αυτός ο διαχωρισμός.

Σταματάμε όμως εδώ; Όχι. Αντιλαμβανόμαστε το πρόβλημα που υπάρχει και έχουμε ήδη επεξεργαστεί μια ολοκληρωμένη πρόταση που θα μας επιτρέπει και θα μας δίνει τη δυνατότητα να παρέμβουμε με μια πολύ μεγαλύτερη ευελιξία εντός του θεσμικού πλαισίου για την αντιμετώπιση τέτοιων ειδικών, θα έλεγα, περιπτώσεων και στο προσεχές διάστημα η πρόταση του Υπουργείου Υποδομών και Μεταφορών θα κατατεθεί στην αρμόδια επιτροπή, στην Κυβερνητική Επιτροπή Κρατικής Αρωγής, ώστε να έχουμε μια εξέλιξη σε αυτό το θέμα που αντιλαμβανόμαστε όλοι μας ότι ταλαιπωρεί τους κατοίκους της περιοχής του Πλατανιά.

Για τα υπόλοιπα θα επανέλθω στη δευτερολογία μου.

**ΠΡΟΕΔΡΕΥΩΝ (Δημήτριος Βίτσας):** Κύριε Συντυχάκη, έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, το αν βρίσκονται στο επίκεντρο της προσοχής σας όλα αυτά τα οποία έχουν συμβεί στην Κρήτη –εγώ θα το γενίκευα και πανελλαδικά- δεν έχουμε παρά να ρίξουμε μια ματιά στο τι ακριβώς συμβαίνει αυτή τη στιγμή στο Αρκαλοχώρι, τι συμβαίνει στα Χανιά, τι συμβαίνει στη Σάμο, τι συμβαίνει στην Αττική, στην Εύβοια και πάει λέγοντας. Ζουν το δικό τους δράμα όλοι αυτοί οι άνθρωποι.

Στην πραγματικότητα δεν έχετε αποζημιώσει αυτό που πραγματικά δικαιούται αυτός ο κόσμος, διότι η ευθύνη δεν είναι γενικώς τα καιρικά φαινόμενα, δεν είναι η κλιματική αλλαγή. Είναι πολύ βολικό να λέμε ότι για όλα φταίει η κλιματική αλλαγή, που ακόμα κι αν είναι έτσι τα πράγματα με την κλιματική αλλαγή, ποια είναι τα μέτρα που έχετε πάρει όλες οι κυβερνήσεις, προκειμένου να αντιμετωπίσετε την κλιματική αλλαγή;

Είναι το αποτέλεσμα της ανυπαρξίας των υποδομών και εδώ έχετε ευθύνες. Δηλαδή, εδώ αποκλειστήκαν χωριά, κατοικίες, καταστράφηκαν βασικοί επαρχιακοί οδοί, το αγροτικό δίκτυο, γεφύρια, είχαμε ζημιές στο αγροτικό και ζωικό κεφάλαιο, στα θερμοκήπια που δεν αποζημιώθηκαν οι άνθρωποι.

Αναφέρομαι στην περίπτωση του Πλατανιά. Δεν θα μπω στον πειρασμό να πω για το Αρκαλοχώρι γιατί είναι μια άλλη διαδικασία, είναι πολύ σοβαρό το θέμα. Έχουμε κάνει σχεδόν δεκατέσσερις-δεκαπέντε ερωτήσεις και επίκαιρες ερωτήσεις. Αν χρειαστεί, θα κάνουμε κι άλλες. Όμως, παρά τις υποσχέσεις όλων των κυβερνήσεων, οι κάτοικοι συνεχίζουν να υφίστανται τις συνέπειες της αδιαφορίας.

Η χρηματοδότηση, κύριε Υπουργέ, παραμένει ισχνή, ενώ το κόστος είναι από τις ζημιές για τη συγκεκριμένη περιοχή ανέρχεται σε δεκάδες εκατομμύρια ευρώ. Το κόστος των καταστροφών αγγίζει τα 86 εκατομμύρια σύμφωνα με τα τρία τεχνικά δελτία του δήμου. Εγκρίθηκε χρηματοδότηση 33 εκατομμυρίων και έχουν εγγραφεί λίγο πάνω από τα 15 εκατομμύρια ευρώ. Η δε συμβασιοποίηση είναι ακόμα μικρότερη. Τι συζητάμε τώρα; Για ποια ευαισθησία και για ποιο επίκεντρο της προσοχής, όταν εδώ εκκρεμούν ακόμα σοβαρά ζητήματα από το 2019;

Οι πλημμύρες έδειξαν για μια άλλη φορά πόσο ευάλωτη και ανοχύρωτη είναι η χώρα όχι μόνο στην Κρήτη, αλλά πανελλαδικά. Τώρα, λοιπόν, για την επιδοτούμενη δαπάνη για τις επισκευές των κτισμάτων, που είναι ένα σοβαρό θέμα που προκύπτει και στην περίπτωση του Αρκαλοχωρίου -και όχι μόνο-, λέτε πως ισχύει ό,τι ισχύει για όλες τις περιπτώσεις φυσικών καταστροφών.

Η επιδοτούμενη δαπάνη δεν καλύπτει το πραγματικό συνολικό κόστος παρά μόνο ένα μέρος επιβαρύνοντας τον ιδιοκτήτη, αφού το τιμολόγιο για τη σύνταξη των σχετικών προϋπολογισμών στις μελέτες επισκευής κτισμάτων υπολογίζεται με αποφάσεις και κατασκευαστικές τιμές του 2015, που τροποποιήθηκαν μεν με απόφαση του 2018 με μία προσαύξηση 20%. Όμως, εάν λάβουμε υπ’ όψιν μας τις ανατιμήσεις στα οικοδομικά υλικά, ειδικά τώρα με τον ιλιγγιώδη ρυθμό που τρέχουν οι ανατιμήσεις, αντιλαμβάνεστε, λοιπόν, ότι υπάρχει θέμα. Ενώ η νομοθεσία προβλέπει κάλυψη του 80%, όπως είπατε, του κόστους αποκατάστασης ενός κτηρίου, το πραγματικό ποσοστό δεν φτάνει ούτε το 50%, αν συνυπολογίσουμε ότι στις χαμηλές τιμές που δίνονται συμπεριλαμβάνονται το κόστος του μηχανικού, το ΙΚΑ, το ΦΠΑ, όλα όσα χρειάζονται. Για την κατεδάφιση δεν το συζητάμε. Ο ιδιοκτήτης δεν έχει καμμία οικονομική δυνατότητα ή αν υποβάλλει φακέλους για έξοδα κ.λπ.. Όλα αυτά βαρύνουν τον ιδιοκτήτη, δεν βαρύνουν την κρατική συνδρομή για όλα αυτά.

Κατά συνέπεια, θα πρέπει άμεσα να λάβετε μέτρα. Ερχόσαστε μετά, δηλαδή από το 2019, με ευθύνες και της προηγούμενης Κυβέρνησης επαναλαμβάνω, και μας λέτε «επεξεργαζόμαστε ολοκληρωμένη πρόταση»; Σοβαρά; Πείτε μου τώρα στη δευτερολογία εσείς ποια είναι η πρόταση που επεξεργάζεστε για να την ξέρουμε.

Απάντηση δεν δώσατε στην ερώτηση που καταθέσαμε. Απάντηση δεν δίνετε ολοκληρωμένη. Αποκλείετε την πρόταση που σας είπαμε για ειδική ρύθμιση για τα κτήρια που έχουν χαρακτηριστεί ως «κίτρινα» να αποζημιωθούν οι ιδιοκτήτες κατ’ αναλογία των «κόκκινων», με τα «κόκκινα» κτήρια.

Και μας λέτε «επεξεργασία ολοκληρωμένης πρότασης». Πότε θα γίνει; Ακόμα την επεξεργάζεστε; Τι; Κόκκαλα έχει; Καφέ βράζουν; Τι είναι;

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):**

Αξιότιμε κύριε Βουλευτά, εμείς θέλουμε με υπευθυνότητα και σύνεση να λέμε πάντα την αλήθεια στους πολίτες. Και πραγματικά αναγνωρίζω την αγωνία σας ότι η πολιτεία πολλές φορές στο παρελθόν σάς έχει συνηθίσει να επιδεικνύει -θα έλεγα- μία ολιγωρία, μία καθυστέρηση, αλλά τα βήματα που έχουν γίνει κατά τη διάρκεια των τελευταίων δυόμισι ετών σε ό,τι αφορά την αντιμετώπιση όλων των φαινομένων φυσικών καταστροφών είχαν για δεκαετίες να γίνουν επί οποιασδήποτε άλλης κυβέρνησης.

Και θα έλεγα ότι κατά τη διάρκεια του λόγου σας αναφέρατε πάρα πολλά ζητήματα τα οποία τα αντιμετώπισε η Κυβέρνησή μας, μιλήσατε για τα 33 εκατομμύρια ευρώ που δόθηκαν στον Δήμο Πλατανιά, για το πόσο γρήγορα ήμασταν στο Αρκαλοχώρι και αντιμετωπίσαμε όλα τα ζητήματα και τα αντιμετωπίσαμε άμεσα, ώστε να στεγαστούν όλοι οι συμπολίτες σας.

Πλέον αυτή η Κυβέρνηση δημιούργησε την Επιτροπή της Κρατικής Αρωγής και εφάρμοσε για πρώτη φορά άμεσα όλοι οι πολίτες να αποζημιώνονται και με ένα σημαντικό ποσό. Αυτά οφείλετε να τα αναγνωρίσετε.

Φυσικά, υπάρχουν και θέματα, εγώ το αντιλαμβάνομαι.

Και αυτό που λέτε σε ό,τι αφορά αυτή την εκτίναξη της αξίας των υλικών, φυσικά, θα το αντιμετωπίσουμε, όπως αντιμετωπίσαμε πριν λίγο χρονικό διάστημα αυτό για τα δημόσια έργα, θα το αντιμετωπίσουμε και για το τιμολόγιο της ΔΑΕΠ. Θα κάνουμε αναθεώρηση το επόμενο διάστημα, αλλά αυτή τη στιγμή βρισκόμαστε εν μέσω μίας παγκόσμιας οικονομικής κρίσης και μίας κρίσης που αυτή τη στιγμή δεν ξέρουμε ποιο είναι το ταβάνι της.

Σε αυτό, λοιπόν, το επίπεδο εμείς είμαστε έτοιμοι να συζητήσουμε, όπως σας είπαμε ότι αντιμετωπίζουμε και το θέμα, αλλά δεν μπορούμε να εξισώσουμε τα «κόκκινα» με τα «κίτρινα», γιατί αυτό δημιουργεί ένα τεράστιο θέμα και φαντάζομαι ότι το αντιλαμβάνεστε. Είμαστε, όμως, πάνω από τα ζητήματα, τα ξέρουμε, τα τρέχουμε, οι υπηρεσίες μας, η ΔΑΕΦΚ είναι πάνω από όλα αυτά τα ζητήματα, οι υπάλληλοί μας τα αντιμετωπίζουν, προσπαθούμε να είμαστε εξαιρετικά συνεπείς σε όλες τις πληρωμές.

Και αντιλαμβανόμαστε ότι όταν προχωρούμε τέτοιου είδους ζητήματα με μεγάλη μας χαρά μπορούμε να δεχτούμε και τις δικές σας προτάσεις, αλλά να ξέρετε ότι στο Υπουργείο Υποδομών με τον Κώστα τον Καραμανλή όλα αυτά τα ζητήματα είναι ζητήματα υψηλής προτεραιότητας, όπως είναι και το νησί της Κρήτης.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Τώρα περνάμε στην τελευταία ερώτηση, στην πρώτη με αριθμό 2089/7-1-2022 ερώτηση του κύκλου των αναφορών και ερωτήσεων του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Υποδομών και Μεταφορών, με θέμα: «Η νέα προκήρυξη της παράκαμψης Χαλκίδας αυξάνει το κόστος και μειώνει την αποτελεσματικότητα».

Στην ερώτηση θα απαντήσει ο κ. Καραγιάννης.

Ορίστε, κύριε Αποστόλου, έχετε τον λόγο για δύο λεπτά.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριε Υπουργέ, μέχρι να απαντηθεί η ερώτησή μου -7 του Γενάρη την είχα υποβάλει- προχωρήσατε, δυστυχώς, στη δημοπράτηση του έργου, τα αποτελέσματα της οποίας δημοσιοποιήθηκαν στην κοινωνία της Χαλκίδας με έναν αξιοπερίεργο τρόπο, μέσα από τη διαδικασία κατόπιν ενεργειών μου από ένα κοινό δελτίο Τύπου της Περιφέρειας Στερεάς Ελλάδας και της Βουλής των Ελλήνων, το οποίο συνυπογράφουν τέσσερα στελέχη της Νέας Δημοκρατίας στην Εύβοια, ο περιφερειάρχης, ο Υφυπουργός Αγροτικής Ανάπτυξης και δύο Βουλευτές. Θα καταθέσω το σχετικό δελτίο Τύπου.

(Στο σημείο αυτό ο Βουλευτής κ. Ευάγγελος Αποστόλου καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η παράκαμψη της Χαλκίδας, κύριε Υπουργέ, είναι ένα έργο που ανά πενταετία μετακινούταν και βέβαια, αυτή η μετακίνηση σήμαινε και αύξηση του προϋπολογισμού. Αν ανατρέξετε στις μελέτες που έχουν χρηματοδοτηθεί μέχρι σήμερα, θα φτάσετε σε ποσό που δεν απέχει και πολύ από το κόστος του έργου.

Όμως, μετά την τελευταία επανεξέταση της μελέτης προκύπτουν δεδομένα τα οποία δεν δικαιολογούν τόσο το υψηλό κόστος που δημοπρατήθηκε όσο και την αποτελεσματικότητα του έργου.

Αναφέρεστε σε έναν προϋπολογισμό 210 εκατομμυρίων κυρίου έργου και προαίρεσης, δηλαδή παρακαταθήκης για την έγκριση ενός νέου συγκριτικού πίνακα που θα ανεβάσει το κόστος, χωρίς μάλιστα να συμπεριλαμβάνετε τις απαλλοτριώσεις που θα ξεπεράσουν τα 50 εκατομμύρια.

Αυτό, όμως, που κυρίως προκύπτει από τη δημοπράτηση είναι η μείωση της αποτελεσματικότητας του έργου, αφού στη συνολική διαδρομή θα είναι ένας δρόμος δύο λωρίδων κυκλοφορίας και όχι τεσσάρων, όπως προβλεπόταν στην προηγούμενη μελέτη, περιορίζοντας τα δύο ρεύματα σε ένα ρεύμα ανά κατεύθυνση.

Δεν αντιλαμβάνεστε ότι οι μεγάλες ουρές αυτοκινήτων θα μονιμοποιηθούν και από τις δύο πλευρές της Υψηλής Γέφυρας Χαλκίδας λόγω της δυνατότητας διέλευσης μόνο σε ένα ρεύμα, αφού ειδικά η πλευρά της Εύβοιας έχει μία κίνηση αρκετά υψηλή, γιατί τροφοδοτείται από τρία ρεύματα, της Χαλκίδας, Βόρειας και νότιας Εύβοιας. Γιατί προχωρήσατε στη συγκεκριμένη δημοπράτηση της παράκαμψης Χαλκίδας και Ψαχνών, που ουσιαστικά δεν υπηρετεί καμμία μείωση κόστους, ενώ αντίθετα επιφέρει περιορισμό τουλάχιστον κατά 50% στην αποτελεσματικότητα του έργου;

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Αποστόλου, πραγματικά σας λέω ότι είναι μεγάλη μου χαρά που σήμερα έρχομαι εδώ να απαντήσω σε αυτή την ερώτησή σας. Κάνετε μία ερώτηση η οποία μου δίνει για μία ακόμη φορά τη δυνατότητα να αναδείξω το έργο της Κυβέρνησης του Κυριάκου Μητσοτάκη και του Υπουργού Υποδομών και Μεταφορών, του Κώστα Καραμανλή, στον κρίσιμο κλάδο των υποδομών.

Μιλάμε σήμερα για ένα πραγματικά εμβληματικό έργο, για το έργο της παράκαμψης Χαλκίδας και Ψαχνών, με συνολικό προϋπολογισμό όντως 210 εκατομμυρίων. Άκουσα να λέτε «δυστυχώς το έργο προκηρύχθηκε» -μου κάνει τρομερή εντύπωση που το λέτε αυτό το πράγμα- και να αναφέρετε πράγματα τα οποία δεν ανταποκρίνονται στην πραγματικότητα.

Για να αποκαταστήσουμε, λοιπόν, την αλήθεια το έργο περιλαμβάνει το βασικό κομμάτι από τη Νέα Λάμψακο έως τα Ψαχνά με προϋπολογισμό 125 εκατομμυρίων και τα άλλα τρία τμήματα ως προαιρέσεις. Καμμία σχέση με συγκριτικούς πίνακες. Η πρώτη προαίρεση αφορά το τμήμα Υψηλή Γέφυρα στη Νέα Λάμψακο προϋπολογισμού 65 εκατομμυρίων, η δεύτερη την παράκαμψη Ψαχνών με προϋπολογισμό 11,5 εκατομμυρίων και η τρίτη τη σύνδεση βόρειας και νότιας Εύβοιας προϋπολογισμού 8,5 εκατομμυρίων.

Θέλω να τονίσω πως το δημόσιο άμεσα προτίθεται να ασκήσει το δικαίωμά του και να προχωρήσει στην ενεργοποίηση και των τριών προαιρέσεων. Για ένα έργο, λοιπόν, που εσείς στα τεσσεράμισι χρόνια που ήσασταν κυβέρνηση αποτύχατε παταγωδώς να δημοπρατήσετε, ήρθαμε εμείς και σε δυόμισι χρόνια ουσιαστικά λύσαμε έναν γόρδιο δεσμό -όσοι έχουν ασχοληθεί με αυτό το έργο γνωρίζουν τα προβλήματα που είχε- και σε συνεννόηση με την Ευρωπαϊκή Ένωση εξασφαλίσαμε και τη χρηματοδότηση και το δημοπρατήσαμε. Και τώρα ακούμε από τα δικά σας τα χείλη να μας λέτε ότι δυστυχώς δημοπρατήσαμε αυτό το έργο!

Θα προχωρήσουμε, κύριε Αποστόλου, ένα έργο πολύπαθο που το συζητούσαμε επί χρόνια και εντός του 2022 θα στήσουμε εργοτάξια στην Εύβοια, στον τόπο σας. Αυτό σημαίνει νέες θέσεις εργασίας, σημαίνει ένα καλύτερο περιβάλλον για εσάς.

Αντί, λοιπόν, να έρθετε για να μας πείτε «μπράβο» ή να αναγνωρίσετε ως Αντιπολίτευση ότι αυτό ήταν ένα θετικό βήμα -εμείς δεχόμαστε κάθε καλόπιστη κριτική- εσείς μας λέτε «δυστυχώς»; Τι να κάνουμε; Εμείς καταφέραμε στα δυόμισι χρόνια και δημοπρατήσαμε ένα έργο που είναι πάρα πολύ σημαντικό για τον τόπο σας που επί τεσσεράμισι χρόνια δεν έγινε και εσείς μας λέτε ότι είναι ακριβό και ότι δεν παρακάμπτει τη Χαλκίδα. Σας παραπληροφορούν. Θα καταθέσω στα Πρακτικά τον χάρτη, τη μελέτη, για να δείτε ποια είναι η διαδρομή. Το ότι μας λέτε ότι είναι ακριβό, μου προκαλεί πραγματικά πολύ μεγάλη απορία.

Για το κυρίως έργο θέλω να δώσω και εγώ κάποιες χρήσιμες πληροφορίες. Έχει τετράιχνη διατομή και επί των ημερών σας, επί της Κυβέρνησής σας προϋπολογιζόταν 40 εκατομμύρια παραπάνω.

Αυτά γλιτώσαμε από το ελληνικό δημόσιο, δηλαδή, 165 εκατομμύρια αντί για 125 εκατομμύρια. Μήπως είναι λίγα για εσάς; Μήπως αυτό ήταν το νούμερο που δεν σας επέτρεπε η Ευρωπαϊκή Επιτροπή να δημοπρατήσετε το έργο; Μήπως γιατί δεν είχατε προϋπολογισμούς και γιατί δεν είχατε έγκριση; Γιατί αυτή είναι η πραγματικότητα.

Ρωτήστε, αν θέλετε, και τους προκατόχους που ήταν στο Υπουργείο Υποδομών και Μεταφορών. Το έργο αν δημοπρατούνταν με τον δικό σας σχεδιασμό, θα κόστιζε αυτή τη στιγμή, θα είχε δηλαδή προϋπολογισμό περίπου στα 250 εκατομμύρια.

Μας λέτε ότι περνάει μέσα από τον αστικό ιστό. Επαναλαμβάνω ότι θα καταθέσω στα Πρακτικά, για να το δείτε, ότι το έργο παρακάμπτει καθαρά τόσο την πόλη της Χαλκίδας όσο και τα Ψαχνά. Και για του λόγου το αληθές, θα το καταθέσω.

(Στο σημείο αυτό ο Υφυπουργός Υποδομών και Μεταφορών κ. Γεώργιος Καραγιάννης καταθέτει για τα Πρακτικά τον προαναφερθέντα χάρτη, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, σε ό,τι αφορά το τι έχει κάνει η Κυβέρνηση του Κυριάκου Μητσοτάκη για την Εύβοια, επιτρέψτε μου να επανέλθω στη δευτερολογία.

**ΠΡΟΕΔΡΕΥΩΝ (Δημήτριος Βίτσας):** Κύριε Αποστόλου, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, το «δυστυχώς» έχει σχέση τόσο με το κόστος -το οποίο ανέβηκε- όσο, βεβαίως, και με την αποτελεσματικότητα του έργου. Δεν σας είπα εγώ ότι δεν θέλαμε να γίνει το συγκεκριμένο έργο, έτσι; Άρα, λοιπόν, εκεί να εντάξετε το «δυστυχώς».

Γιατί σίγουρα αυτό που αναφέρετε ως 210 εκατομμύρια θα ανέβει. Σίγουρα, επίσης, από την ώρα που λέμε για ένα έργο με τέσσερις λωρίδες κυκλοφορίας και γίνονται δύο, μειώνεται η αποτελεσματικότητά του, όπως και να το κάνουμε. Όπως σας είπα και προηγουμένως, όλη η κίνηση της υψηλής γέφυρας μπαίνει στην πόλη και, μάλιστα, σε σημεία κυκλοφοριακής συμφόρησης. Ήδη η υψηλή γέφυρα, όπως σήμερα λειτουργεί, εξυπηρετεί με δυσκολίες τις ανάγκες της Χαλκίδας. Καταλαβαίνετε, λοιπόν, την πίεση που θα ασκηθεί και από τις δύο πλευρές, πόσο μάλλον, όπως σας είπα προηγουμένως, ιδιαίτερα από την ευβοϊκή πλευρά. Ξέρετε τι καταφέρατε, κύριε Υπουργέ, και θα το βρούμε, δυστυχώς, μπροστά μας; Ότι θα μονιμοποιήσετε στην είσοδο της πόλης το φαινόμενο του μπουκαλιού.

Εμείς -γιατί αναφερθήκατε στο τι έκανε η κυβέρνηση ΣΥΡΙΖΑ- βρήκαμε την παράκαμψη με πάρα πολλές ελλείψεις. Δεν ήταν έτοιμες οι αναγκαίες μελέτες, δηλαδή, περιβαλλοντικές, ρυμοτομικού σχεδιασμού, οδικής ασφάλειας και άλλες, και τις ολοκληρώσαμε. Ταυτόχρονα, βέβαια, για να μπορέσει να λειτουργήσει το έργο -που αρχικά εσείς είχατε σχεδιάσει- έπρεπε, λοιπόν, στην παράκαμψη της Χαλκίδας να συνδεθεί, να προστεθεί και το έργο της παράκαμψης Ψαχνών και το τμήμα Υψηλής Γέφυρας της Λαμψάκου. Είναι δύο προσθήκες τις οποίες εμείς κάναμε.

Επίσης, δεν έχετε προχωρήσει τίποτα ως προς το μεγάλο κομμάτι των απαλλοτριώσεων. Γιατί; Αυτό δεν είναι στο κόστος του έργου; Το σημαντικότερο, όμως, από όλα είναι ότι δεν υπήρχε η ένταξη του συγκεκριμένου έργου στα εθνικής σημασίας έργα, ούτως ώστε να μας δοθεί η δυνατότητα για να ενταχθούν στο ΕΣΠΑ. Εμείς τις κάναμε όλες αυτές τις διαδικασίες, κύριε Υπουργέ.

Καθυστερήσατε. Καθυστερήσατε και φτάσαμε στο 2020 που έρχεται η Ευρωπαϊκή Επιτροπή και σας αναγκάζει να συντάξετε νέα μελέτη, στην οποία προσπαθώντας να περιορίσετε το κόστος, βρήκατε την ευκολία να κόψετε τις δύο λωρίδες κυκλοφορίας. Αυτό κάνατε.

Τελικά, κύριε Υπουργέ, η λύση που επέλεξε ο κ. Καραμανλής, σε συνεργασία με ομάδα εμπειρογνωμόνων, περιορίζει μόνο την αποτελεσματικότητα του έργου και όχι το κόστος, παρ’ ότι ο ίδιος μιλούσε τότε για 150 εκατομμύρια ευρώ -υπάρχουν πάρα πολλά δημοσιεύματα.

Εμείς τότε σας είπαμε, τότε αρχίσαμε να λέμε ότι πρέπει να επανεξετάσετε την όλη όδευση του συγκεκριμένου έργου, γιατί το 2020 υπήρξαν επιπτώσεις στην ευρύτερη περιοχή από το γνωστό καιρικό φαινόμενο «Θάλεια». Αυτές οι επιπτώσεις είχαν σχέση, για παράδειγμα, με τη γέφυρα Βασιλικού και ήταν μεγάλου κόστους. Όλο αυτό έπρεπε να συνεξεταστεί, διότι άπτεται της όδευσης της παράκαμψης της Χαλκίδας, οπότε θα υπήρχε ίσως και διαφορετική όδευση. Γι’ αυτά, όμως, χρειαζόταν να πάρετε μια πολιτική απόφαση. Έτσι κι αλλιώς, πολλές μέχρι σήμερα τροποποιήσεις και επικαιροποιήσεις γίνονταν στη μελέτη, πόσω μάλλον που είχαν δημιουργηθεί τέτοιες συνθήκες που χρειαζόταν μια επικαιροποίηση για να λύσουμε συνολικά και ευρύτερα ένα μεγάλο πρόβλημα που υπάρχει στην περιοχή με την όδευση των αξόνων της Εύβοιας.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Αποστόλου, νομίζω ότι τα είπατε πραγματικά όλα. Μας είπατε ουσιαστικά ότι ολοκληρώσατε τις μελέτες. Μα, μελέτες δεν είχατε ολοκληρωμένες γιατί αυτό δεν το δημοπρατήσατε, γιατί δεν είχατε εξασφαλισμένη τη χρηματοδότηση. Το είπατε μόνος σας. Όσο για το κόστος, νομίζω ότι σας απάντησα και δεν χωρά καμμία αμφιβολία ότι το κόστος της μελέτης σας ήταν συν 40 και βάλε εκατομμύρια ευρώ. Τώρα, αν επαίρεστε ότι επί τεσσεράμισι χρόνια κάνατε μια διοικητική πράξη και γι’ αυτό είστε υπερήφανοι και απολογείστε στους Ευβοείς γι’ αυτή τη διοικητική πράξη, μπράβο σας, σας το λέμε κι εμείς πραγματικά.

Όμως, εμείς δεν κάναμε αυτό. Επικαιροποιήσαμε τις μελέτες, εντάξαμε το έργο, το χρηματοδοτήσαμε, έχουμε εξασφαλισμένη χρηματοδότηση και το δημοπρατήσαμε και σε λίγες μέρες θα έχουμε και προσωρινό ανάδοχο. Αυτό είναι η μεγάλη μας διαφορά. Άλλωστε, πιστεύετε ότι η Jasper, οι τεχνικοί σύμβουλοι, αν εσείς τα είχατε όλα έτοιμα, θα σας έκοβαν το έργο;

Είδα μια σοβαρή δουλειά από το Υπουργείο Υποδομών και Μεταφορών, από τις υπηρεσίες μας, απ’ όλη την πολιτική ηγεσία και πραγματικά δουλέψαμε στενά με την Ευρωπαϊκή Επιτροπή, ώστε να έχουμε ένα έργο το οποίο το έχουν εγκρίνει και το οποίο είναι χρηματοδοτήσιμο. Ή μήπως θα δέχονταν αυτό που γράφετε μέσα στην επίκαιρη ερώτησή σας ότι είναι κακοσχεδιασμένο και ότι έχει κυκλοφοριακά προβλήματα;

Κύριε Αποστόλου, επιτρέψτε μου να σας πω με όλον τον σεβασμό στη κοινοβουλευτική σας παρουσία εδώ ότι η δημοπράτηση του έργου για την Εύβοια είναι μια θετική είδηση και αυτό θα πρέπει να το αναγνωρίσετε και θα πρέπει να το πείτε στους κατοίκους της περιοχής, γιατί πραγματικά ένα έργο που ήταν «αραχνιασμένο» στα συρτάρια των Υπουργείων, αυτή τη στιγμή αρχίζει να γίνεται πράξη.

Δεν μένουμε, όμως, εδώ για την Εύβοια. Παρεμβαίνουμε και αναβαθμίζουμε συνολικά την περιοχή της Εύβοιας όχι μόνο με την παράκαμψη Χαλκίδας και Ψαχνών, αλλά και με τον βόρειο οδικό άξονα της Εύβοιας.

Πριν από μερικούς μήνες ο ίδιος ο Πρωθυπουργός ήλθε στην περιοχή. Ήμασταν όλοι μαζί του σε μια πολύωρη σύσκεψη. Είδαμε όλα τα ζητήματα που πραγματικά ταλαιπωρούν όλους μετά απ’ αυτήν την καταστροφική πυρκαγιά που συνέβη στη βόρεια Εύβοια και εκεί μιλήσαμε ξεκάθαρα για τον άξονα της Χαλκίδας ως τη Στροφυλιά που θα ξεκινά αμέσως μετά το τέλος της παράκαμψης Ψαχνών με μια πορεία κάτι περισσότερο από τα είκοσι πέντε χιλιόμετρα και θα καταλήγει στα νότια του Μαντουδίου. Είναι ένα ακόμη μεγάλο έργο που έχουμε αναλάβει ως Υπουργείο Υποδομών. Εκτιμάμε ότι εντός του 2023 θα έχουν ολοκληρωθεί οι μελέτες και θα είμαστε έτοιμοι να το δημοπρατήσουμε.

Ξέρετε, η διαφορά μας είναι ότι η Κυβέρνηση του Κυριάκου Μητσοτάκη προχωρά με έργα και όχι με εξαγγελίες. Εμείς τα κάνουμε τα έργα. Θα υπάρχουν εργοτάξια στην Εύβοια και θα δουλεύουν όλοι αυτοί οι άνθρωποι που έχουν ανάγκη τη δουλειά, θα δουλεύουν οι κατασκευαστικές εταιρείες, οι υπεργολάβοι. Αυτή θα είναι μια πραγματικότητα. Κάνουμε παρεμβάσεις και κατευθύνουμε πόρους εκεί σε ζητήματα που ο νομός είχε ανάγκη εδώ και δεκαετίες και υλοποιούμε στο ακέραιο τις υποσχέσεις μας, ώστε τα επόμενα χρόνια ένα νησί που πραγματικά ήταν αδικημένο να αποκτήσει τις συγκοινωνιακές υποδομές που υποσχεθήκαμε ως Κυβέρνηση και που πραγματικά του αξίζουν.

Αυτά ήθελα να σας απαντήσω, κύριε Αποστόλου και οφείλω μετά τις απαντήσεις να πω ότι θα ήθελα να συνταχθείτε σε αυτήν τη γραμμή. Αντιλαμβάνομαι τον ρόλο σας στην Αντιπολίτευση, αλλά όταν προχωρούν κάποια θετικά ζητήματα για τον τόπο σας, θα πρέπει να τα αναγνωρίζετε.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Καραγιάννη και κύριε Αποστόλου.

Ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 15.19΄ λύεται η συνεδρίαση για τη Δευτέρα 21 Μαρτίου 2022 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**