(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ρ΄

Πέμπτη, 31 Μαρτίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 1 Απριλίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εξωτερικών: «Μετατροπή του Οργανισμού Ασφάλισης Εξαγωγικών Πιστώσεων (ΟΑΕΠ) στην Ανώνυμη Εταιρεία β€Ελληνική Εταιρεία Εξαγωγικών Πιστώσεων’ και κύρωση του Καταστατικού της», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
  
Β. Επί του σχεδίου νόμου του Υπουργείου Εξωτερικών:  
 ΑΡΑΜΠΑΤΖΗ Φ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΛΑΣΗΣ Κ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΝΔΙΑΣ Ν. , σελ.   
 ΚΕΓΚΕΡΟΓΛΟΥ Β. , σελ.   
 ΛΙΒΑΝΙΟΣ Θ. , σελ.   
 ΛΟΒΕΡΔΟΣ Α. , σελ.   
 ΜΑΝΩΛΑΚΟΥ Δ. , σελ.   
 ΜΥΛΩΝΑΚΗΣ Α. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΡΕΚΑΣ Κ. , σελ.   
 ΣΠΑΝΑΚΗΣ Β. , σελ.   
 ΤΖΑΚΡΗ Θ. , σελ.   
 ΤΣΙΠΡΑΣ Γ. , σελ.   
 ΦΡΑΓΚΟΓΙΑΝΝΗΣ Κ. , σελ.   
  
Γ. ΠΑΡΕΜΒΑΣΕΙΣ:  
 ΑΘΑΝΑΣΙΟΥ Χ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ρ΄

Πέμπτη 31 Μαρτίου 2022

Αθήνα, σήμερα στις 31 Μαρτίου 2022, ημέρα Πέμπτη και ώρα 10.09΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-3-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ϟΘ΄ συνεδριάσεώς του, της Τετάρτης 30 Μαρτίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση της από 17.3.2022 Επιμέρους Σύμβασης Δωρεάς - Έργο VΙΙΙ, Παράρτημα 12 της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και την αναβάθμιση των υποδομών στον τομέα της υγείας - Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες διατάξεις».)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Μετατροπή του Οργανισμού Ασφάλισης Εξαγωγικών Πιστώσεων (Ο.Α.Ε.Π.) στην Ανώνυμη Εταιρεία ‘Ελληνική Εταιρεία Εξαγωγικών Πιστώσεων’ και κύρωση του Καταστατικού της».

Η Διάσκεψη των Προέδρων αποφάσισε στη συνεδρίασή της στις 21 Μαρτίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δευτέρου εισηγητή. Εξάλλου αυτό είναι μία πρακτική που ακολουθούμε.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Τον λόγο έχει τώρα ο εισηγητής της Νέας Δημοκρατίας κ. Κωνσταντίνος Βλάσης για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Ορίστε, κύριε Βλάση, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Υπουργέ, κυρίες και κύριοι συνάδελφοι, το αντικείμενο της σημερινής συνεδρίασης είναι η συζήτηση και η ψήφιση του σχεδίου νόμου του Υπουργείου Εξωτερικών: «Μετατροπή του Οργανισμού Ασφάλισης Εξαγωγικών Πιστώσεων (Ο.Α.Ε.Π.) στην Ανώνυμη Εταιρεία ‘Ελληνική Εταιρεία Εξαγωγικών Πιστώσεων’ και κύρωση του Καταστατικού της».

Με το παρόν σχέδιο νόμου η Κυβέρνησή μας επιδιώκει να αντιμετωπίσει αποτελεσματικά την ανάγκη εκσυγχρονισμού του Εθνικού Οργανισμού Εξαγωγικών Πιστώσεων -ECA- με τη δημιουργία ενός νέου επιχειρησιακού και οργανωτικού μοντέλου στα πρότυπα των ευρωπαϊκών ομολόγων του.

Λόγω της τεχνικής φύσης του σχεδίου νόμου θεωρώ ότι είναι απαραίτητο να παραθέσω κάποια εισαγωγικά στοιχεία που θα μας επιτρέψουν να αποκτήσουμε μια σφαιρική εικόνα για το ποια είναι η φύση του Οργανισμού Ασφάλισης Εξαγωγικών Πιστώσεων, ποιες είναι οι υπηρεσίες που προσφέρει, αλλά και ποια είναι η σημασία του για την εθνική οικονομία και τη χώρα εν γένει.

Οι οργανισμοί εξαγωγικών πιστώσεων παγκοσμίως διευκολύνουν επί της ουσίας τις εγχώριες εταιρείες, προσφέροντας χρηματοδότηση και ασφάλιση, προκειμένου να δραστηριοποιηθούν στις διεθνείς αγορές μέσω εξαγωγικής δραστηριότητας και όχι μόνο. Ο ρόλος τους είναι ιδιαιτέρως σημαντικός γιατί συμβάλλουν ενεργά στην ανάπτυξη της εθνικής οικονομίας, αλλά επιτρέψτε μου να πω ότι ο ρόλος τους είναι και στρατηγικής σημασίας για την εξυπηρέτηση εθνικών στόχων στο εξωτερικό και την προώθηση εθνικών συμφερόντων γενικότερα.

Οι λόγοι αυτοί είναι ακριβώς που επιβάλλουν τη λειτουργία τους στις χώρες της Ευρωπαϊκής Ένωσης υπό ειδικό ρυθμιστικό πλαίσιο που εγγυάται ότι οι οργανισμοί αυτοί αφ’ ενός δραστηριοποιούνται σύμφωνα με τους κανόνες της ιδιωτικής οικονομίας και αφ’ ετέρου εφαρμόζουν ειδικούς κανόνες για τις ενισχύσεις που παρέχουν σε εξαγωγικές επιχειρήσεις.

Η ιστορία του ελληνικού Οργανισμού Ασφάλισης Εξαγωγικών Πιστώσεων ξεκινά το 1968 για να οδηγηθεί στη σημερινή του μορφή το 1988. Ο ΟΑΕΠ, ως υφίσταται σήμερα, είναι ανεξάρτητο νομικό πρόσωπο ιδιωτικού δικαίου που εμπίπτει στον χρηματοπιστωτικό τομέα και ασκεί εμπορική δραστηριότητα, παρέχοντας ασφαλίσεις, αντασφαλίσεις και εγγυήσεις με όρους της αγοράς, διαθέτοντας ίδια κεφάλαια ύψους περίπου 180 εκατομμυρίων ευρώ που έχουν προέλθει από τη δραστηριότητά του και τη διαχείριση των διαθεσίμων του. Διοικείται από επταμελές διοικητικό συμβούλιο, εποπτεύεται από το Υπουργείο Εξωτερικών, ενώ το εγγυοδοτικό του κεφάλαιο ανέρχεται σήμερα σε 1,47 δισεκατομμύρια ευρώ.

Ο ΟΑΕΠ διέπεται από Ενωσιακό και Διεθνές Κανονιστικό Δίκαιο που αφορά στη λειτουργία των φορέων ασφάλισης εξαγωγικών πιστώσεων. Επίσης, δεν είναι φορέας της γενικής κυβέρνησης κατά την έννοια του ευρωπαϊκού συστήματος λογαριασμών και ακολούθως δεν περιλαμβάνεται στο Μητρώο Φορέων Γενικής Κυβέρνησης που τηρεί η ΕΛΣΤΑΤ, όπως άλλωστε δεν υπάγεται στο πεδίο εφαρμογής του ν.3429/2005 και του ν.4270/2014, καθώς δεν επιβαρύνει τον κρατικό προϋπολογισμό και δεν επιχορηγείται από το κράτος.

Ο ΟΑΕΠ ασφαλίζει έναντι εμπορικών και πολιτικών κινδύνων μη πληρωμής τις εξαγωγικές πιστώσεις που παρέχουν οι Έλληνες εξαγωγείς σε πελάτες του εξωτερικού για την πώληση προϊόντων, υπηρεσιών, ή ακόμα και κατασκευής τεχνικών έργων. Ασφαλίζει επίσης έναντι πολιτικών κινδύνων τις επενδύσεις που πραγματοποιούν Έλληνες επιχειρηματίες στο εξωτερικό, συμβάλλοντας αποτελεσματικά στην αύξηση της εξωστρέφειας της ελληνικής οικονομίας.

Παρ’ όλο, όμως, που όλα τα παραπάνω υπογραμμίζουν τον κρίσιμο ρόλο του οργανισμού αυτού, βρισκόμαστε αντιμέτωποι με ένα παράδοξο: Τα τελευταία τριάντα τέσσερα χρόνια ο ΟΑΕΠ πλην ελάχιστων αλλαγών δεν έχει τροποποιήσει διόλου το μοντέλο λειτουργίας του, τις προσφερόμενες υπηρεσίες του και το αντικείμενο δραστηριότητάς του. Αυτό έχει ως αποτέλεσμα να υστερεί σήμερα έναντι των ευρωπαϊκών ομολόγων του οργανισμών που έχουν γιγαντωθεί και διαχειρίζονται κεφάλαια δισεκατομμυρίων ευρώ, έχοντας εξελιχθεί σε κομβικούς παράγοντες της εξαγωγικής δραστηριότητας των χωρών τους.

Σήμερα είναι πλέον σαφές ότι ο ΟΑΕΠ υπό την παρούσα μορφή του δεν μπορεί να ανταποκριθεί στις νέες ανάγκες του διεθνούς εμπορίου, αλλά και των Ελλήνων εξαγωγέων. Για τον λόγο αυτό τον Ιούνιο του 2020 ο ΟΑΕΠ και το Υπουργείο Εξωτερικών συνεργάστηκαν με τον κορυφαίο ευρωπαϊκό ECA, τον ιταλικό SACE, που ως τεχνικός σύμβουλος πρότεινε τις μεταρρυθμίσεις που θα εκσυγχρονίσουν τον ελληνικό φορέα εξαγωγικών πιστώσεων. Σε συνεργασία με τον SACE μελετήσαμε την ελληνική αγορά και αποτυπώσαμε ποιες είναι οι ανάγκες των εξαγωγέων της χώρας σε διάφορους τομείς. Έτσι σχεδιάσαμε από κοινού ένα νέο επιχειρησιακό μοντέλο και ένα χαρτοφυλάκιο από σύγχρονα προϊόντα. Με βάση τα ευρήματά μας κατευθυνθήκαμε στην εγνωσμένου κύρους εταιρεία ορκωτών λογιστών «DELOITΤΕ», προκειμένου να εξειδικεύσουμε το νέο επιχειρησιακό μοντέλο και τις απαραίτητες νομοθετικές ρυθμίσεις που απαιτεί.

Αυτές ακριβώς τις μεταρρυθμίσεις φέρνουμε σήμερα με το παρόν σχέδιο νόμου, βάζοντας τέλος σε μια στασιμότητα δεκαετιών που κρατούσε δέσμιο τον ΟΑΕΠ, στερώντας του τη δυνατότητα να αναπτυχθεί και να αξιοποιήσει πλήρως τις δυνατότητές του.

Η κύρια μεταρρύθμιση έχει να κάνει με τη μετατροπή του ΟΑΕΠ από νομικό πρόσωπο ιδιωτικού δικαίου σε ανώνυμη εταιρεία, την «Ελληνική Εταιρεία Εξαγωγικών Πιστώσεων Α.Ε.», όπως προβλέπεται στο πρώτο άρθρο του σχεδίου νόμου. Η αλλαγή αυτή κρίνεται αναγκαία προκειμένου, όπως είπαμε, να επιτύχουμε τον εκσυγχρονισμό του οργανισμού και να του παρέχουμε τα απαραίτητα εργαλεία για να μπορεί να ανταπεξέλθει στις ανάγκες των διεθνών αγορών.

Αποσαφηνίζεται ότι καθώς η εταιρεία συστήνεται για την κάλυψη αναγκών γενικού συμφέροντος που έχουν εμπορικό χαρακτήρα, έχει διοικητική και οικονομική αυτοτέλεια, λειτουργεί σύμφωνα με τους κανόνες της ιδιωτικής οικονομίας και δεν τυγχάνουν εφαρμογής διατάξεις νόμων που διέπουν τις δημόσιες επιχειρήσεις, όπως ο ν.3429 /2005 και ο ν.4013/2011. Προβλέπεται η εποπτεία της εταιρείας από τον Υπουργό Εξωτερικών και η δυνατότητα που έχει η εταιρεία να ιδρύει θυγατρικές ανώνυμες εταιρείες ή εταιρείες ειδικού σκοπού.

Επιπλέον, ορίζεται ότι οι υποχρεώσεις της εταιρείας για συγκεκριμένες δραστηριότητές της έχουν την εγγύηση του ελληνικού δημοσίου, εφ’ όσον έχει εκδοθεί απόφαση του Υπουργού Οικονομικών, η οποία δημοσιεύεται στην Εφημερίδα της Κυβερνήσεως και η οποία καθορίζει το όριο και τους όρους της εγγυοδοσίας, όπως η προμήθεια εγγύησης.

Το δεύτερο άρθρο του σχεδίου νόμου περιλαμβάνει το καταστατικό της υπό ίδρυση ανώνυμης εταιρείας, ένα καταστατικό μιας σύγχρονης Α.Ε., που θα της επιτρέπει να λειτουργεί με βάση τις βέλτιστες πρακτικές, αλλά παράλληλα ενσωματώνει και τις απαραίτητες ασφαλιστικές δικλείδες που θα εγγυηθούν την ορθή της λειτουργία, καθώς δεν πρέπει να ξεχνάμε ότι ο μέτοχός της είναι το ελληνικό δημόσιο.

Ο ΟΑΕΠ πλέον προσφέρει νέα προϊόντα trade finance, ασφάλισης και χρηματοδότησης που θα περιλαμβάνουν τον τομέα εγγύησης και χρηματοδότησης καλύπτοντας τις ανάγκες τόσο των ελληνικών εξαγωγικών επιχειρήσεων όσο και των χρηματοπιστωτικών ιδρυμάτων που εμπλέκονται στις διεθνείς εμπορικές συναλλαγές.

Επιπλέον, η νέα εταιρεία θα μπορεί να διαδραματίσει τον ρόλο συμβούλου μέσω παροχής συμβουλευτικών και υποστηρικτικών υπηρεσιών προς τις ελληνικές εξαγωγικές επιχειρήσεις συμβάλλοντας στην ανάπτυξή τους και λειτουργώντας ως «One Stop Shop» υποστηρίζοντας τη δραστηριοποίησή τους στις διεθνείς αγορές.

Οι νέες μορφές δράσης και τα προσφερόμενα προϊόντα και υπηρεσίες θα είναι εναρμονισμένα με το εθνικό και ευρωπαϊκό θεσμικό πλαίσιο και θα ακολουθούν τις βέλτιστες διεθνείς πρακτικές και τις βασικές αρχές εταιρικής διακυβέρνησης με στόχο την αξιόπιστη, υπεύθυνη και διαφανή λειτουργία του.

Τα δύο σημεία που πέραν των διαδικαστικών και τυπικών προβλέψεων οφείλουν να αναλυθούν περαιτέρω είναι το ζήτημα του εσωτερικού ελέγχου, αλλά και τα ζητήματα προσωπικού. Η εξαίρεση της υπαγωγής στη διαδικασία τακτικών προσλήψεων μέσω ΑΣΕΠ θα στερούσε τη δυνατότητα στην εταιρεία να στελεχωθεί με εξειδικευμένο προσωπικό με επιστημονική κατάρτιση και εμπειρία τόσο της ελληνικής όσο και της διεθνούς χρηματοπιστωτικής αγοράς, ενώ παράλληλα θα οδηγούσε σε καθυστερήσεις που δεν συνάδουν με τον χαρακτήρα της εταιρείας και τους ρυθμούς με τους οποίους τρέχουν οι εξελίξεις στις διεθνείς αγορές.

Όμως, αυτό δεν σημαίνει ότι η εταιρεία θα δρα ανεξέλεγκτα. Γι’ αυτό σε ό,τι αφορά στις προσλήψεις, το ΑΣΕΠ θα παρέχει την απαραίτητη εποπτεία, ενώ ο εσωτερικός μηχανισμός ελέγχου είναι αντίστοιχος άλλων δημοσίων επιχειρήσεων με επιτροπή ελέγχου αποτελούμενη από ανεξάρτητα στελέχη τα οποία εισηγείται στη γενική συνέλευση ο Υπουργός Εξωτερικών και ο Υπουργός Οικονομικών, αλλά και από εσωτερικό ελεγκτή.

Στο άρθρο 3 περιλαμβάνονται οι μεταβατικές διατάξεις που αφορούν στην καθολική διαδοχή του ΟΑΕΠ από την εταιρεία στην οποία περιέρχονται όλα τα δικαιώματα και οι υποχρεώσεις του ΟΑΕΠ. Ρυθμίζονται τα θέματα του υπηρετούντος προσωπικού και προβλέπεται η συνέχεια της λειτουργίας του διοικητικού συμβουλίου και η άσκηση των αρμοδιοτήτων του νέου διοικητικού συμβουλίου και του διευθύνοντος συμβούλου με στόχο την απρόσκοπτη και εύρυθμη λειτουργία του μετατρεπόμενου νομικού προσώπου.

Το τακτικό προσωπικό που υπηρετεί κατά την έναρξη ισχύος του παρόντος στον ΟΑΕΠ μεταφέρεται αυτοδικαίως ως προσωπικό της ανώνυμης εταιρείας και υπόκειται στο οργανόγραμμα και στους νέους κανονισμούς. Οι διαμορφωθείσες κατά την έναρξη ισχύος του νόμου μηνιαίες αποδοχές του ως άνω προσωπικού, στις οποίες δεν περιλαμβάνονται επιδόματα θέσεως ή ευθύνης και αποζημίωσης του άρθρου 20 του ν.4354/1915, δεν δύνανται να μειωθούν.

Στο άρθρο 4 προβλέπεται η κατάργηση του ν.1796/88 που αποτελεί το υφιστάμενο νομικό καθεστώς και στο άρθρο 5 ορίζεται η έναρξη ισχύος του νόμου.

Κυρίες και κύριοι συνάδελφοι, μπορεί η παρούσα νομοθετική πρωτοβουλία να στερείται πολυπλοκότητας και όγκου διατάξεων, αλλά πιστέψτε με αποτελεί μια παρέμβαση πραγματικά εθνικής σημασίας με δυνητικά τεράστια οφέλη για την πατρίδα μας, τα οποία, εφόσον χρειαστεί, θα αναπτύξω και στη δευτερολογία μου.

Το σημερινό σχέδιο νόμου εντάσσεται στην ευρύτερη προσπάθεια της Κυβέρνησης για ενίσχυση της εξωστρέφειας της χώρας που για την Κυβέρνησή μας αποτελεί στρατηγική επιλογή. Αξίζουν συγχαρητήρια στον κύριο Υπουργό, στον κύριο Υφυπουργό, αλλά και στο Υπουργείο Εξωτερικών γενικότερα που τα τελευταία χρόνια καταβάλλουν κάθε δυνατή προσπάθεια στο πλαίσιο των αρμοδιοτήτων τους, προκειμένου η Ελλάδα να ενισχυθεί από κάθε άποψη στο διεθνές στερέωμα.

Είμαι βέβαιος πως το παρόν σχέδιο νόμου θα αποτελέσει ένα ακόμα καίριο βήμα στην προσπάθεια αυτή. Σχηματικά θα μπορούσε κανείς να πει πως βρισκόμαστε σήμερα εδώ για να βοηθήσουμε τον ΟΑΕΠ να ανοίξει τα φτερά του προς όφελος των Ελλήνων επιχειρηματιών, αλλά και της χώρας μας σε επίπεδο εθνικό και οικονομικό.

Ο οργανισμός όλα αυτά τα χρόνια έχει αποδείξει ότι μπορεί να στέκεται στα πόδια του με τις δικές του δυνάμεις. Και εμείς καλούμαστε σήμερα να του δώσουμε τη δυνατότητα να κάνει το επόμενο Βήμα, να εξελιχθεί και να αντιμετωπίσει με επιτυχία τις προκλήσεις του μέλλοντος.

Σήμερα είμαστε εδώ για να κάνουμε την παγκόσμια αγορά πιο προσιτή στους Έλληνες εξαγωγείς και στα προϊόντα τους. Με αυτό το πνεύμα σας καλώ να υπερψηφίσετε την πρότασή μας.

Σας ευχαριστώ πολύ

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Βλάση και για την τήρηση του χρόνου.

Τον λόγο έχει τώρα η εισηγήτρια του ΣΥΡΙΖΑ κ. Θεοδώρα Τζάκρη.

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, πριν υπεισέλθω στην ουσία του νομοσχεδίου, επιτρέψτε μου να καταθέσω ένα σχόλιο που άπτεται της εξωτερικής πολιτικής της χώρας, του Υπουργείου δηλαδή Εξωτερικών, του νομοσχεδίου που συζητούμε σήμερα.

Πρώτη φορά μεταπολιτευτικά Έλληνας Πρωθυπουργός διαχειρίζεται ερήμην ακόμη και του Υπουργού Εξωτερικών του μια πολεμική κρίση, μια εμπόλεμη κρίση σε ευρωπαϊκό έδαφος σε πολύ κοντινή απόσταση από τα σύνορά μας παραβιάζοντας την πάγια στάση της χώρας μας. Πρώτη φορά Πρωθυπουργός συζητά, θα έλεγα, μόνος του σε μεσημεριανά γεύματα χωρίς ατζέντα με τον Τούρκο Πρόεδρο, ενώ εκ των υστέρων ενημερωνόμαστε από τον Τούρκο Πρόεδρο ότι συζήτησα επί όλων των διμερών θεμάτων.

Επιτρέψτε μου, όμως, να εστιάσω στην καταστροφική διαχείριση του κ. Μητσοτάκη στα του πολέμου της Ουκρανίας. Πρώτον, κατέστρεψε μια πολυδιάστατη εξωτερική πολιτική δεκαετιών στέλνοντας με μόνο τη δική του απόφαση πολεμικό υλικό στην Ουκρανία και καθιστώντας την Αλεξανδρούπολη πεδίο αντιπαράθεσης βάζοντάς τη στην πρώτη γραμμή της αντιπαράθεσης με τη Ρωσία, γνωρίζοντας και παραδεχόμενη ακόμα και η δική του Κυβέρνηση ότι η στάση αυτή θα έχει σημαντικό διπλωματικό κόστος εξαιτίας της ενισχυμένης ρωσικής επιρροής στην περιοχή μας. Στο πλαίσιο αυτό, κατέστρεψε επί πολλά χρόνια οποιαδήποτε τουριστική ροή από τη Ρωσία προς τη χώρα μας, καθώς και τις εξαγωγές αγροτικών και όχι μόνο προϊόντων από τη χώρα μας προς τη Ρωσία.

Δεύτερον, όλο αυτό το έκανε χωρίς να διεκδικήσει την παραμικρή αμερικανική εγγύηση έναντι της Τουρκίας, πολλώ δε μάλλον σε μια συγκυρία που οι τουρκοαμερικανικές σχέσεις αναβαθμίζονται ραγδαία. Την ίδια στιγμή, αυτό φάνηκε και στην απόφαση για τον EastMed και ελπίζω να μη φανεί σύντομα αν οι Ηνωμένες Πολιτείες πουλήσουν τελικά F-16 στην Τουρκία.

Τρίτον, ό,τι κάνει τον καθιστά ήρωα μόνο στο μυαλό του, διότι δεν υπάρχει πουθενά. Η δήθεν απομονωμένη επί τρία χρόνια, σύμφωνα με τα εγχώρια μέσα μαζικής ενημέρωσης, Τουρκία έχει καταλήξει να είναι ο επίσημος διαμεσολαβητής μεταξύ Ρωσίας και Ουκρανίας τη στιγμή που η Τουρκία αρνήθηκε να συμμετάσχει στις κυρώσεις ενάντια στη Ρωσία, τη στιγμή που πουλά τουρκικό εξοπλισμό στην Ουκρανία και την ίδια στιγμή που η Ουκρανία αναγνωρίζει τον εισβολέα της Κύπρου Τουρκία ως μοναδική εγγυήτρια δύναμη των όποιων ειρηνευτικών συνομιλιών που θα διεξάγονται πλέον στο τουρκικό έδαφος. Και βεβαίως η Ελλάδα, για την οποία ο κ. Μητσοτάκης θεωρεί ότι έχει κερδίσει το παγκόσμιο ενδιαφέρον, δεν υπάρχει πουθενά, αντίθετα με άλλες χώρες, όπως είναι όχι μόνο η Τουρκία, αλλά και το Ισραήλ και τα Εμιράτα και η Αίγυπτος και η Ιταλία.

Είναι τραγικό, κυρίες και κύριοι συνάδελφοι, που ο Έλληνας Πρωθυπουργός έχει καταστήσει μέρος του ευρωπαϊκού κεκτημένου την αποτυχία του επιτελικού του κράτους, το οποίο εκπίπτει, θα έλεγα, με πολύ ταχείς ρυθμούς σε μονοπρόσωπο πλέον καθεστώς.

Υπό το κράτος, λοιπόν, αυτών των δεδομένων και των αρνητικών τετελεσμένων, συζητούμε σήμερα το νομοσχέδιο για τη μετατροπή του Οργανισμού Ασφάλισης Εξαγωγικών Πιστώσεων από νομικό πρόσωπο ιδιωτικού δικαίου σε ανώνυμη εταιρεία, ενός οργανισμού που όταν πρωτοξεκίνησε με τη συγκεκριμένη νομική μορφή το 1988 είχε ως βασικό του σκοπό την υποστήριξη της ελληνικής εξαγωγικής δραστηριότητας.

Αντικείμενό του ήταν και είναι η ασφάλιση των εξαγωγικών πιστώσεων, ώστε να αποτελέσει καθοριστικό παράγοντα της εξωστρεφούς ανταγωνιστικότητας, με τη στήριξη και την ενίσχυση αυτής της ανταγωνιστικότητας για τις ελληνικές επιχειρήσεις που επιχειρούν στο εξωτερικό. Πώς; Με την παροχή υψηλής αξίας υπηρεσιών ασφάλισης πιστώσεων, με ταυτόχρονη χρηματοδότηση μέσα από απλές διαδικασίες προσαρμοσμένες στις ανάγκες ιδίως των ελληνικών μικρομεσαίων εξαγωγικών επιχειρήσεων.

Ο ΟΑΕΠ διαθέτει εγγυητικό κεφάλαιο 1,47 δισεκατομμυρίων ευρώ και εμπειρία τριών ετών λειτουργίας. Στηρίζει την εξαγωγική δραστηριότητα μειώνοντας την έκθεση σε κινδύνους μη πληρωμής, ενώ παράλληλα δίνει τη δυνατότητα στα ελληνικά προϊόντα να φτάσουν σε κάθε αγορά του πλανήτη με ασφάλεια. Είναι ένας στόχος σημαντικός, που εν τω μεταξύ στη διαδρομή των χρόνων χάθηκε είτε γιατί απέτυχε για ευνόητους λόγους να αναλάβει ασφαλιστικά τον κίνδυνο, είτε γιατί προτιμούσε να αναλαμβάνει πιο σίγουρες αποστολές, είτε γιατί καθυστερούσε όσον αφορά τις διαδικασίες του, είτε γιατί δεν ανέπτυξε, ενώ μπορούσε με το υφιστάμενο νομικό πλαίσιο, χρηματοδοτικά εργαλεία για τη χρηματοδότηση των ελληνικών εξαγωγικών επιχειρήσεων, είτε γιατί δεν προσέγγισε ποτέ τις μικρομεσαίες εξαγωγικές επιχειρήσεις.

Αλλά ας πάρουμε τα πράγματα από την αρχή. Μια καλή επίδοση των εξαγωγών η οποία θα αντικατοπτρίζει ένα ικανοποιητικό ποσοστό του ΑΕΠ της χώρας θα συμβάλει σημαντικά στην εγχώρια ανάπτυξη και θα οδηγήσει στην ουσιαστική ανάπτυξη του ελληνικού επιχειρείν, στη μείωση της ανεργίας και στη βελτίωση του εγχώριου οικονομικού κλίματος. Από το 2015 και μετά ξεκίνησε ένας αγώνας δρόμου για να αλλάξει η εξαγωγική εικόνα. Και πράγματι κάθε χρόνο η εξαγωγική δραστηριότητα βελτιωνόταν με σταθερό ρυθμό. Για τη χώρα παραμένει στόχος η αύξηση της συνεισφοράς των εξαγωγών στο ΑΕΠ και μάλιστα από περίπου 20% που είναι σήμερα στόχος είναι να αυξηθεί στο 25% τα αμέσως επόμενα χρόνια. Αυτό σημαίνει ότι οι εξαγωγές θα πρέπει να κάνουν άλμα από τα 30 δισεκατομμύρια ευρώ που είναι σήμερα στα 48 με 50 δισεκατομμύρια ετησίως.

Η ελληνική εξαγωγική δραστηριότητα, όμως, παρουσιάζει τα εξής δομικά χαρακτηριστικά: Έχει μικρή εξαγωγική βάση. Σύμφωνα με πρόσφατα στοιχεία του ΣΕΒ μόνο διακόσιες εξήντα επιχειρήσεις, που αντιπροσωπεύουν μόλις το 2% του συνόλου των επιχειρήσεων της χώρας, επιτυγχάνουν το 50% των ελληνικών εξαγωγών. Η συντριπτική πλειονότητα των πολύ μικρών, μικρών και μεσαίων επιχειρήσεων είτε δεν έχει εντάξει την εξωστρέφεια στη στρατηγική της είτε πιο συχνά δεν ξέρει πώς να πραγματοποιήσει εξαγωγές. Ιδιαίτερα την τελευταία διετία το διεθνές επιχειρηματικό περιβάλλον είναι ιδιαίτερα ρευστό και απρόβλεπτο, κάτι που αποτρέπει τις επιχειρήσεις να κάνουν ανοίγματα σε νέες αγορές και να ξεκινήσουν εξαγωγές. Από τη στρατηγική πλευρά του ζητήματος, όμως, αν θέλουμε πραγματικά να γίνουμε μια εξαγωγική δύναμη, θα πρέπει να αυξήσουμε την εξαγωγική βάση και να βάλουμε στο παιχνίδι της εξωστρέφειας τις μικρομεσαίες επιχειρήσεις. Για να γίνει όμως αυτό χρειάζεται ουσιαστική υποστήριξη και στρατηγικός προσανατολισμός μέσα από τη δραστηριοποίηση της οικονομικής διπλωματίας και μέσα από την υποστήριξη της εξωστρέφειας της χώρας άμεσα συνδεδεμένης με τις εξαγωγές. Η άσκηση της οικονομικής διπλωματίας και εξωστρέφειας της χώρας διενεργείται πλέον από τη νέα Γενική Γραμματεία Διεθνών Οικονομικών Σχέσεων και Εξωστρέφειας η οποία ανήκει στο Υπουργείο Εξωτερικών και απαρτίζεται από τέσσερα επιμέρους μέρη: την παραδοσιακή οικονομική διπλωματία, τις πολυμερείς σχέσεις της χώρας με την Ευρωπαϊκή Ένωση, τον ΟΟΣΑ και τον Παγκόσμιο Οργανισμό Εμπορίου, την προσέλκυση ξένων επενδύσεων και την υποστήριξη των εξαγωγών και της εξωστρέφειας της χώρας.

Σε αυτή τη Γενική Γραμματεία ενσωματώθηκαν οι αρμοδιότητες της πρώην Γενικής Διεύθυνσης Διεθνούς Οικονομικής και Εμπορικής Πολιτικής του πρώην Υπουργείου Οικονομίας και Ανάπτυξης και επίσης στη δύναμη της νέας αυτής Γενικής Γραμματείας υπάγονται τόσο η «ENTERPRISE GREECE», όσο και Oργανισμός Aσφάλισης Εξαγωγικών Πιστώσεων για την υποστήριξη και την υλοποίηση του έργου της. Αυτή η ενιαία δομή της οικονομικής διπλωματίας που δημιουργήθηκε στο Υπουργείο Εξωτερικών σε συνδυασμό με τα γραφεία οικονομικών και εμπορικών υποθέσεων που υπάρχουν στις πρεσβείες στο εξωτερικό θα διασφαλίζουν, υποτίθεται, θα υποστηρίξουν και θα προωθήσουν τα ελληνικά οικονομικά και εμπορικά συμφέροντα στο εξωτερικό. Πραγματοποιήθηκε η μεταφορά της Γενικής Διεύθυνσης Διεθνούς Οικονομικής και Εμπορικής Πολιτικής του πρώην Υπουργείου Οικονομίας και Ανάπτυξης στο ΥΠΕΞ χωρίς να γνωρίζουμε μέχρι σήμερα αν αυτή η μεταφορά έχει αποδώσει τα αναμενόμενα αποτελέσματα, γιατί ξεκίνησε με πολλά προβλήματα κυρίως όσον αφορά στην ενσωμάτωση του ανθρώπινου δυναμικού του προερχόμενου από το πρώην Υπουργείο Οικονομίας και Ανάπτυξης τα οποία εξακολουθούν να υφίστανται μέχρι σήμερα.

Η «ENTERPRISE GREECE» από την άλλη, βασικός πυλώνας για την υλοποίηση της ίδιας της κυβερνητικής πολιτικής, βιώνει ιδιόρρυθμες καταστάσεις όσον αφορά στα οικονομικά θέματα και στα θέματα προσωπικού και εκφράζεται η άποψη ότι έχει αφεθεί στην τύχη της. Επίσης, μέχρι σήμερα δεν έχει καταφέρει να ανταποκριθεί στις προκλήσεις του εξαγωγικού τομέα της χώρας. Έτσι, ενώ η εταιρεία μεταφέρθηκε από την πρώτη στιγμή της κυβερνητικής θητείας της Νέας Δημοκρατίας στο Υπουργείο Εξωτερικών για την υλοποίηση, υποτίθεται, ενός έτοιμου από καιρό νέου μοντέλου εξωστρέφειας, τρία χρόνια μετά δεν έχει ακόμα διευκρινιστεί ο τρόπος με τον οποίο θα πραγματοποιηθεί αυτή η ουσιαστική συμμετοχή της στην οικονομική πολιτική της Κυβέρνησης, ενώ ταυτόχρονα η «ENTERPRISE GREECE» απαξιώνεται ως προς τον σκοπό της.

Ένα τέτοιο παράδειγμα, κύριε Υπουργέ, είναι η καθυστέρηση υλοποίησης του ελληνικού περιπτέρου στο Ντουμπάι, στην πιο σημαντική φέτος εμπορική έκθεση, καθώς επίσης και η ενασχόλησή της με αλλότρια έργα, όπως αυτά της «EDELMAN», που έχει αναλάβει την οικοδόμηση του προφίλ του Πρωθυπουργού και της Κυβέρνησης. Μάλιστα κατά τη διάρκεια της Εξεταστικής Επιτροπής ο Διευθύνων Σύμβουλος της «ENTERPRISE GREECE», ο κ. Φιλιόπουλος, εξέφρασε την άποψη ότι το προφίλ της Κυβέρνησης και του Πρωθυπουργού ταυτίζονται με το προφίλ της χώρας.

Και ήρθε η σειρά του Οργανισμού Ασφάλισης Εξαγωγικών Πιστώσεων, ενός οργανισμού για τον οποίο μοναδική έννοια της Κυβέρνησης είναι να μετατραπεί από νομικό πρόσωπο ιδιωτικού δικαίου σε ανώνυμη εταιρεία και τίποτα άλλο. Εμείς σε αυτή την Αίθουσα γνωρίζουμε πλέον τι θα μπορούσε να κάνει ο ΟΑΕΠ για τις εξαγωγικές επιχειρήσεις της χώρας. Το πρόβλημα όμως είναι, κύριε Υπουργέ, ότι δεν το γνωρίζουν οι εξαγωγικές επιχειρήσεις. Το πρόβλημα είναι ότι ο ΟΑΕΠ αδυνατούσε και αδυνατεί να το κάνει.

Ας δούμε τι συμβαίνει, όμως, στην Ευρωπαϊκή Ένωση, γιατί δεν ανακαλύπτουμε την Αμερική. Οι οργανισμοί εξαγωγικών πιστώσεων διαφέρουν ως προς το νομικό τους καθεστώς. Οι κυβερνήσεις και οι εθνικοί οργανισμοί εξαγωγικών πιστώσεων έχουν περιθώριο να σχεδιάζουν τα δικά τους προγράμματα. Κατά συνέπεια τα είδη των προσφερόμενων προϊόντων και οι όροι και οι προϋποθέσεις τους ποικίλλουν, τόσο εντός της Ένωσης, όσο και από οργανισμό σε οργανισμό. Συχνά τα κράτη-μέλη προσθέτουν στο ενωσιακό κανονιστικό πλαίσιο και πρόσθετες εθνικές απαιτήσεις, γεγονός που δημιουργεί σε κάποιον βαθμό πολυμορφία στις προϋποθέσεις υπό τις οποίες προσφέρονται συγκεκριμένα προϊόντα, καθώς και τα έργα που είναι τελικά επιλέξιμα για στήριξη.

Στις περισσότερες περιπτώσεις οι αντίστοιχοι οργανισμοί είναι κρατικοί φορείς ή ελεγχόμενες από το κράτος επιχειρήσεις. Ενδεικτικά αναφέρω τη μορφή τράπεζας ή χρηματοπιστωτικού ιδρύματος -που λειτουργούν σε χώρες όπως η Αυστρία, το Βέλγιο, η Κροατία, η Τσεχία, η Γαλλία, η Ουγγαρία, η Σλοβενία, η Ρουμανία- ή δημόσιες επιχειρήσεις, σε χώρες όπως η Πολωνία, το Λουξεμβούργο, η Σλοβακία, η Ολλανδία.

Μόνο σε δύο χώρες είναι αμιγώς ιδιωτικός τομέας. Οι χώρες αυτές είναι η Ισπανία και η Πορτογαλία. Ξέρετε γιατί; Γιατί το σύστημα των εξαγωγικών πιστώσεων είναι πολύ σημαντικό, γιατί οι εξαγωγές διαδραματίζουν σημαντικό ρόλο στην ανταγωνιστικότητα της οικονομίας και αυτό είναι εθνική υπόθεση. Ακόμα και στις Ηνωμένες Πολιτείες της Αμερικής, στην πατρίδα του καπιταλισμού, ο αντίστοιχος οργανισμός ο US EXIM -Export Import Bank of the United States- είναι κρατική τράπεζα, λειτουργώντας εξ ολοκλήρου ως ομοσπονδιακή κρατική εταιρεία. Η τράπεζα βοηθά στη χρηματοδότηση και στη διευκόλυνση των εξαγωγών αγαθών και υπηρεσιών των ΗΠΑ. Τα προβλήματα του ΟΑΕΠ έχουν καταγραφεί από τους δύο συμβούλους, GIS και SACE, που ανέλαβαν να κάνουν τις προτάσεις τους για τον εκσυγχρονισμό και την αναβάθμιση του οργανισμού.

Βέβαια προκύπτει εδώ, κύριε Υπουργέ, ένα ερώτημα: Είδα ότι η μελέτη της GIS, την οποία διέτρεξα χθες οριζοντίως, σας παραδόθηκε, κύριε Υπουργέ, το 2020 και εν τω μεταξύ παραγγείλατε εσείς το 2020 μια νέα μελέτη, στoν SACE αυτή τη φορά. Γιατί δεν σας κάλυπτε η μελέτη της GIS; Δηλαδή πληρώσαμε ουσιαστικά δύο φορές μελέτη για το συγκεκριμένο αντικείμενο. Ωστόσο και οι δύο προτάσεις μιλούν για τον εκσυγχρονισμό του οργανισμού, ώστε να μπορεί να ανταποκριθεί στις ανάγκες των εξαγωγικών επιχειρήσεων στη βάση της εξειδικευμένης στήριξης που ζητούν και στην ευθυγράμμιση του οργανισμού με τις καλύτερες ευρωπαϊκές πρακτικές, να είναι αναγνωρίσιμος, τόσο από τους θεσμούς όσο και από τις τράπεζες, αλλά και από τους ενδιαφερόμενους εξαγωγείς, να λειτουργεί σύμφωνα με τους ενωσιακούς κανόνες και, κυρίως, για το κομμάτι των βραχυπρόθεσμων πιστώσεων, να ψηφιοποιηθεί εξ ολοκλήρου, να αναβαθμιστεί ο ιστότοπός του, ώστε οι επιχειρήσεις να έχουν τη δυνατότητα να έχουν άμεση πρόσβαση στον οργανισμό μέσα από αυτόν, να ψηφιοποιηθούν οι παρεχόμενες υπηρεσίες, να στελεχωθεί με το απαραίτητο προσωπικό -μιλούν, κύριε Υπουργέ, για ογδόντα δύο άτομα προσωπικό-, να γίνει αναδιάρθρωση των υπηρεσιών του, να ιδρυθούν δύο θυγατρικές, μία για τις βραχυπρόθεσμες πιστώσεις και μία άλλη για το factoring, να γίνει ενημέρωση του επιχειρηματικού κόσμου για τον οργανισμό μέσα από κοινωνικά δίκτυα και τα μέσα μαζικής ενημέρωσης και πολλά άλλα, ώστε ο οργανισμός να γίνει πελατοκεντρικός.

Δηλαδή κι εδώ δεν μας δώσατε τη δυνατότητα να μελετήσουμε, όπως θα έπρεπε, σε βάθος τις προτάσεις αυτές, που ήταν πραγματικά πολύ ουσιαστικές.

Για εμάς, λοιπόν, υπάρχει ένα ακόμη θέμα, αυτό της αδιαφάνειας. Έπρεπε να φτάσουμε στο τέλος των συζητήσεων και μετά από δική μας απαίτηση να μας επιτρέψετε να αποκτήσουμε πρόσβαση στις δύο αυτές μελέτες, με το πρόσχημα της εμπιστευτικότητας και των διατάξεων περί του απορρήτου. Έπρεπε να δούμε πολυσέλιδα κείμενα στα αγγλικά σε πολύ ελάχιστο χρονικό διάστημα και να μπορέσουμε να αξιολογήσουμε τα δεδομένα, πράγμα αδύνατο στην πράξη.

Θα μπορούσατε να συμπεριλάβετε μια περίληψη αυτών των προτάσεων στην ανάλυση συνεπειών του νομοσχεδίου. Αφ’ ενός, θα ήταν πολύ χρήσιμο για τους συναδέλφους και, αφ’ ετέρου, είναι και θέμα, αν θέλετε, μιας καλής πρακτικής ορθής νομοθέτησης.

Κύριε Υπουργέ, εμείς εξακολουθούμε να πιστεύουμε ότι η μετατροπή του οργανισμού σε Α.Ε. είναι το πρόσχημα, ώστε ο νέος φορέας να περάσει στο φάσμα της μη εποπτείας και του μη ελέγχου, ώστε ένας άνθρωπος ακόμη -εφόσον προβλέπεται από το καταστατικό του ότι οι ιδιότητες του διευθύνοντος συμβούλου και του προέδρου μπορούν να συμπίπτουν στο ίδιο πρόσωπο- να μπορεί να παίρνει όλες τις σημαντικές αποφάσεις, είτε αυτές είναι διοικητικές είτε διαχειριστικές είτε οικονομικές, και μάλιστα να ανοίξει, σύμφωνα με ρητή διάταξη, ακόμη ένα παραθυράκι για προσλήψεις στον ιδιωτικό τομέα, με μισθούς κατ’ εξαίρεση των διατάξεων του ενιαίου μισθολογίου, δήθεν για την προσέλκυση εξειδικευμένων στελεχών από την αγορά.

Το έχετε ήδη αποδείξει, κύριε Υπουργέ, με την ακύρωση της προκήρυξης 4Κ/2019 του ΑΣΕΠ, που ήταν μάλιστα στο τελικό στάδιο της επιλογής, η οποία ήταν σε εξέλιξη, με την οποία θα προσλαμβάνονταν εξήντα δύο άτομα στην «ENTERPRISE GREECE», προσλήψεις οι οποίες δεν έγιναν πουθενά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Με βάση, λοιπόν, αυτές τις παραδοχές, καταψηφίζουμε επί της αρχής το νομοσχέδιο.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Τζάκρη.

Εφόσον τελείωσε η αγόρευση του δεύτερου εισηγητή, παρακαλώ να κλείσει το σύστημα της ηλεκτρονικής εγγραφής των ομιλητών.

Κυρίες και κύριοι συνάδελφοι, κατατέθηκε το δελτίο επίκαιρων ερωτήσεων της αυριανής ημέρας, της Παρασκευής 1ης Απριλίου, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 569/24-3-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου)Τριανταφυλλίδηπρος τον Υπουργό Εξωτερικών, με θέμα: «Κραυγή αγωνίας των Ελλήνων της Μαριούπολης - Απαιτούνται άμεσες και ουσιαστικές ενέργειες για την προστασία τους».

2. Η με αριθμό 575/28-3-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Ταλαιπωρία των ασφαλισμένων από τη δυσλειτουργία των ηλεκτρονικών συστημάτων του ΕΦΚΑ».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 570/24-3-2022 επίκαιρη ερώτηση της Βουλευτού Καστοριάς του ΣΥΡΙΖΑ - Προοδευτική Συμμαχία κ. Ολυμπίας Τελιγιορίδου προς τον Υπουργό Εσωτερικών, με θέμα: «Άδικη η κατανομή των προκηρυσσόμενων θέσεων της 13Κ/2021 για τις Περιφερειακές Ενότητες (ΠΕ) Καστοριάς και Γρεβενών».

2. Η με αριθμό 568/24-3-2022 επίκαιρη ερώτηση του Ανεξάρτητου Βουλευτή Β2΄ Δυτικού Τομέα Αθηνών κ. Παναγιώτη Κουρουμπλήπρος τον Υπουργό Εξωτερικών, με θέμα: «Άμεσες ενέργειες για την ασφαλή αποχώρηση των Ελλήνων ομογενών από την Ουκρανία».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3045/8-2-2022 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ.Χαράλαμπου (Χάρη) Μαμουλάκη προς την Υπουργό Παιδείας και Θρησκευμάτων,με θέμα: «Η κατάργηση του προγράμματος “HELLENIC UNIVERSITIES 2” δημιουργεί προβλήματα στο Πανεπιστήμιο Κρήτης».

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας, η κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Με το παρόν νομοσχέδιο τροποποιείται ο ΟΑΕΠ σε ανώνυμη εταιρεία, προκειμένου να εξυπηρετηθούν ακόμα καλύτερα οι ανάγκες κερδοφορίας των εξαγωγικών δραστηριοτήτων των επιχειρηματικών ομίλων.

Η επιμονή στην εξωστρέφεια, τόσο από τη Νέα Δημοκρατία όσο και από τα υπόλοιπα αστικά κόμματα, δεν αποτελεί μια μηχανιστική, νεοφιλελεύθερη δοξασία. Η ανάγκη του κεφαλαίου για εξωστρέφεια ως εργαλείο διασφάλισης της κερδοφορίας του πηγάζει από τη διεθνή καπιταλιστική ανάπτυξη και τις αυξανόμενες αλληλεξαρτήσεις του.

Η ανάγκη του καπιταλιστικού κέρδους προσανατολίζει αντικειμενικά την καπιταλιστική οικονομία προς τα εκεί, παρά το γεγονός ότι η εξωστρέφεια αντικειμενικά εκθέτει την οικονομία ακόμα περισσότερο στις διεθνείς αναταραχές: καπιταλιστική οικονομική κρίση, πόλεμοι και λοιπά.

Γι’ αυτό και σε διάφορες εκδηλώσεις για την προώθηση της εξωστρέφειας δεν υπάρχουν διαφορές στις παρεμβάσεις μεταξύ Νέας Δημοκρατίας, ΣΥΡΙΖΑ και ΠΑΣΟΚ-ΚΙΝΑΛ, αλλά ανταγωνισμός στο ποιος ενισχύει περισσότερο την εξωστρέφεια της ελληνικής οικονομίας.

Βέβαια η αστική πολιτική συνειδητά συσκοτίζει ότι η αύξηση των διεθνώς εμπορεύσιμων αγαθών και υπηρεσιών, εκτός από μεγαλύτερη έκθεση της εγχώριας οικονομίας σε διεθνείς κρίσεις, μεταφράζεται σε ένταση τις ανισόμετρης ανάπτυξης μεταξύ κλάδων και περιοχών της χώρας και σε μείωση της ικανότητας εξασφάλισης αυτάρκειας, που οι επιπτώσεις φαίνονται σε περιόδους κρίσεων, όπως σήμερα, με τον ιμπεριαλιστικό πόλεμο στο έδαφος της Ουκρανίας.

Υπήρξε ειδική κυβερνητική σύσκεψη σχετικά όχι μόνο με την εξασφάλιση ενέργειας, αλλά και με την επισιτιστική επάρκεια. Βέβαια αυτό που απασχόλησε ήταν πώς θα συνεχιστεί αδιατάρακτα η κερδοφορία εμποροβιομήχανων και εισαγωγέων. Κατά τα άλλα, συνεχίζεται ο εμπαιγμός του λαού, που στενάζει από την ακρίβεια και την ενεργειακή φτώχεια.

Και αρνείστε να μηδενίσετε τον ΦΠΑ και τον ειδικό φόρο στην ενέργεια και στα τρόφιμα, για να πάρει μια ανάσα ο λαός, όπως προτείνει το Κομμουνιστικό Κόμμα Ελλάδας.

Στη χώρα μας, λοιπόν, η εξωστρέφεια -με την οποία συμφωνείτε όλοι- σχετίζεται κυρίως με την αύξηση των διεθνών μεταφορών, του τουρισμού από το εξωτερικό και την αύξηση της τιμής παραγωγής εμπορευμάτων για εξαγωγές.

Τα τελευταία χρόνια οι εξωστρεφείς κλάδοι της καπιταλιστικής οικονομίας στη χώρα μας ισχυροποιήθηκαν, τόσο επί κυβέρνησης ΣΥΡΙΖΑ όσο και με τη Νέα Δημοκρατία, εμφανίζοντας την εξωστρέφεια της οικονομίας σαν ισχυρό χαρτί, που λειτουργεί σαν ατμομηχανή της καπιταλιστικής ανάπτυξης.

Το Κομμουνιστικό Κόμμα Ελλάδας είχε επισημάνει πολύ πριν από την εκδήλωση της κρίσης ότι η εξωστρέφεια της οικονομίας θα αποβεί αδύναμος κρίκος σε περίπτωση κλυδωνισμού της διεθνούς καπιταλιστικής οικονομίας. Οι εξωστρεφείς κλάδοι, κυρίως διεθνείς μεταφορές και αλλοδαπός τουρισμός, είναι κλάδοι που οι διακυμάνσεις της διεθνούς οικονομίας καταγράφονται πολύ εντονότερα.

Αυτό επιβεβαιώθηκε και με την κρίση της εγχώριας οικονομίας, που ήταν βαθιά, από τις μεγαλύτερες στην Ευρώπη, είχε μείωση που έφτανε στο 25% του ΑΕΠ στην κρίση 2008 - 2015 και μάλιστα, μόλις ξεκίνησε να αντισταθμίζει αυτή τη μείωση, εκδηλώθηκε νέα κρίση.

Παράλληλα, η εξωστρέφεια και οι σχετικές επενδύσεις, όπως και οι καπιταλιστικές επενδύσεις εν γένει, είτε αφορούν εξωστρεφείς κλάδους είτε όχι, θα ισχυροποιήσουν το κεφάλαιο που τις υλοποιεί και τα συμφέροντά του και, φυσικά, σε καμμία περίπτωση των εργαζομένων και συνολικά του λαού.

Στον καπιταλισμό αποκλειστικό κριτήριο για κάθε επένδυση είναι η διασφάλιση κέρδους. Αυτός είναι εξάλλου και ο μοναδικός στόχος των εξωστρεφών επενδύσεων, που θέλει να ενισχύσει ακόμα πιο πολύ ο οργανισμός ΟΑΕΠ, ανώνυμη εταιρεία. Αυτά τα συμφέροντα είναι οι εθνικοί στόχοι που επικαλούνται οι κυβερνήσεις, αποδεικνύοντας για άλλη μια φορά ότι άλλη είναι η πατρίδα του κεφαλαίου και άλλη του λαού.

Εμείς το λέμε καθαρά. Τα τεράστια κέρδη του τουριστικού κεφαλαίου και της ναυτιλίας δεν μεταφράζονται σε πλούτο για τους εργαζόμενους. Στον αντίποδα μάλιστα, η ανταγωνιστικότητα του κεφαλαίου στις διεθνείς αγορές βασίζεται πάνω στη διασφάλιση φτηνής εργατικής δύναμης, επίσης σε άμεσες και έμμεσες κρατικές επιδοτήσεις που βαραίνουν φορολογικά τον λαό, σε προνόμια χρήσης κρατικής περιουσίας από το κεφάλαιο, πάντα στο όνομα της εξωστρέφειας.

Έτσι ο ΟΑΕΠ, με το νέο όνομα και τη νέα μορφή της ανώνυμης εταιρείας, θα παρέχει με την εγγύηση του δημοσίου χρηματοδότηση, μέσω του προγράμματος «ΕΞΩΣΤΡΕΦΕΙΑ», στους εξαγωγείς. Η χρηματοδότηση θα φτάνει το 80% της αξίας των τιμολογίων που εξασφαλίζονται από το πρόγραμμα «ΕΞΩΣΤΡΕΦΕΙΑ». Σήμερα μπορεί να είναι το πιστωτικό όριο του 1 εκατομμυρίου, αλλά αυτό συνεχώς αυξάνεται. Καταλαβαίνουμε φυσικά ποιους αφορά.

Και βέβαια με τη σύνταξη ασφαλιστηρίου που θα εγγυάται την ασφάλεια των εξαγωγικών πιστώσεων, κυρίως από εμπορικό κίνδυνο, αφερεγγυότητα, πολιτικούς κινδύνους, ανωτέρα βία, πόλεμο, σεισμό και άλλα. Δηλαδή είναι μεταρρυθμίσεις διεύρυνσης για περαιτέρω ενίσχυση των ασφαλιστικών καλύψεων και επέκταση σε νέα προϊόντα εγγυήσεων χρηματοδοτήσεων και λοιπά.

Ήδη από το πρώτο άρθρο μέσα από τις γενικές διατάξεις ξεκαθαρίζει την τροποποίηση της νομικής του μορφής, δηλαδή ότι θα ονομάζεται «Ελληνική Εταιρεία Εξαγωγικών Πιστώσεων» και θα είναι ανώνυμη εταιρεία, που μαζί με το δικαίωμα να δημιουργεί θυγατρικές ή να συμμετέχει και σε άλλες εταιρείες, όλες αυτές δεν θα διέπονται από νόμους του δημοσίου ή ευρύτερου δημοσίου ή οργανισμούς δημοσίου. Έτσι θα γίνεται πιο ευέλικτη, αφού δεν θα ελέγχεται από το δημόσιο, από το κράτος, για να ικανοποιεί εξαγωγικές ανάγκες των μεγάλων επιχειρήσεων.

Δηλαδή το ίδιο το κράτος φροντίζει με νόμο για καθόλου κράτος, για δραστηριότητες ενίσχυσης των εξαγωγικών επιχειρήσεων. Ωστόσο, αυτή η εταιρεία θα εποπτεύεται από τον Υπουργό Εξωτερικών. Δεν είναι αντίφαση, αυτόν τον ρόλο έχει το αστικό κράτος, να ενισχύει τις μεγάλες επιχειρήσεις με οποιαδήποτε μορφή.

Δεν το κάνει όμως για τους εργαζόμενους. Αντίθετα, παίρνει μέτρα σε βάρος του επιπέδου ζωής τους, με μισθούς και συντάξεις πείνας και σε βάρος των συλλογικών και ατομικών δικαιωμάτων τους. Δηλαδή, να μη διαμαρτύρεται ούτε για αυτά που υφίσταται. Δίκαια, λοιπόν, στις 6 Απρίλη οργανώνεται πανελλαδική απεργία, που πραγματικά θα είναι συνταρακτική.

Στο καταστατικό της ανώνυμης εταιρείας με τα είκοσι άρθρα του βλέπουμε ότι επεκτείνεται η χρηματοδότηση βραχυπρόθεσμων, μεσοπρόθεσμων και μακροπρόθεσμων εξαγωγικών πιστώσεων, που συνδέονται με την εξαγωγική δραστηριότητα και τη διεθνοποίηση των ελληνικών επιχειρήσεων. Εξάλλου στον εταιρικό σκοπό περιλαμβάνονται οι εξαγωγικές πιστώσεις, η ασφαλιστική κάλυψη και οι εγγυήσεις σε αλλοδαπές -και αυτό είναι καινούργιο- όχι μόνο σε εγχώριες, αλλά και σε αλλοδαπές εταιρείες, που δείχνει πόσο σύμφυτο είναι το ντόπιο με το ξένο κεφάλαιο, για έργα στρατηγικής σημασίας για την αστική τάξη. Όπως ασφαλιστική κάλυψη και εγγυήσεις παρέχονται σε ημεδαπά και αλλοδαπά πιστωτικά ιδρύματα.

Το επταμελές διοικητικό συμβούλιο επιλέγεται από τη γενική συνέλευση και μεταξύ άλλων προβλέπει υπερεξουσίες στον πρόεδρο ή τον διευθύνοντα σύμβουλο για θέματα που η αρμοδιότητα ανήκει στη γενική συνέλευση. Συνεπώς, και μέσα από τα άρθρα αυτού του νομοσχεδίου, αποδεικνύεται ότι οι αλλαγές που προωθούνται είναι η περαιτέρω χρηματοδότηση και ασφάλεια για ακόμη μεγαλύτερη κερδοφορία από την εξωστρέφεια των μεγαλοεπιχειρήσεων.

Θα πει κανείς μα, καλά, το ΚΚΕ δεν θέλει να έχουμε εξαγωγές; Εμείς το λέμε καθαρά: Η καπιταλιστική ανάπτυξη και ο εξαγωγικός προσανατολισμός έχουν σαν στόχο την ανώτατη ανάπτυξη των κερδών των καπιταλιστών και όχι των εργαζομένων, τους οποίους απομυζούν ακόμη πιο πολύ. Γι’ αυτό μεγάλοι εξωστρεφείς κλάδοι έχουν εργαζόμενους με μισθούς και εργασιακές σχέσεις που δύσκολα τα φέρνουν βόλτα, όπως λέει ο λαός. Εξάλλου εξαγωγές σημαίνει μεγάλος όγκος, δηλαδή μπορεί να είναι και μεγαλύτερος από αυτόν που είναι για να καλύψει τις εγχώριες ανάγκες. Αυτό μόνο μεγάλοι μπορούν να το κάνουν. Γι’ αυτό και στον σχεδιασμό του το αστικό κράτος τον επιχειρηματία εξυπηρετεί και όχι τον εργαζόμενο.

Υπάρχουν πολλά παραδείγματα, ιδιαίτερα επίκαιρα σήμερα. Στην ποντοπόρο ναυτιλία καταργήθηκαν με νόμο οι συλλογικές συμβάσεις και μειώθηκαν οι οργανικές θέσεις στα πληρώματα, που ευνοούν βέβαια τον εφοπλιστή. Ωστόσο η κερδοφορία τους είναι στα ύψη και με τον ιμπεριαλιστικό πόλεμο ήδη οι Έλληνες εφοπλιστές παγκοσμίως έχουν το 22% των πλοίων μεταφοράς LNG, που προορίζεται ως εναλλακτικό καύσιμο, και επίσης μεταφέρουν το ρωσικό πετρέλαιο σε Ευρώπη και Μέση Ανατολή. Τρελά κέρδη και ξεζούμισμα των ναυτεργατών.

Ή ακόμη η «ΛΑΡΚΟ» παράγει νικέλιο, που η τιμή του αυτή την περίοδο καταγράφει ιστορικά ρεκόρ. Είναι η μοναδική παραγωγός στην Ευρωπαϊκή Ένωση και πέμπτη παραγωγός παγκοσμίως. Τι έκαναν όλες οι κυβερνήσεις; Συνειδητά την απαξίωναν, για να τη δώσουν τσάμπα σε κάποιους μεγαλοεπιχειρηματίες που περιμένουν, απολύοντας όλο το προσωπικό, πάνω από χίλιους εργαζόμενους. Είναι εγκληματική πολιτική. Γιατί η «ΛΑΡΚΟ» και μπορεί να επιβιώσει και να εκσυγχρονιστεί και με χρηματοδοτικό πλαίσιο και από το Ταμείο Ανάκαμψης. Έτσι μπορεί να δουλέψει και να αναπτυχθεί σε όφελος της χώρας, γιατί, όπως λένε και οι εργαζόμενοι, είναι χρυσωρυχείο. Καλά κάνουν και αντιστέκονται. Αγωνίζονται και γνωρίζουν μεγάλη αλληλεγγύη σε αυτόν τον αγώνα τους, για να μη βρεθούν στον δρόμο, τη στιγμή που είναι παραγωγικοί και ωφέλιμοι.

Για εμάς, το Κομμουνιστικό Κόμμα Ελλάδας, η ανάπτυξη για τον λαό περνά μέσα από την κοινωνικοποίηση των βασικών μέσων παραγωγής, με την παραγωγική δραστηριότητα να σχεδιάζεται με επιστημονικό, κεντρικό σχεδιασμό και κριτήριο την αξιοποίηση των εγχώριων πηγών και την ικανοποίηση των αναγκών της χώρας, δηλαδή κάλυψη των αναγκών της κάθε λαϊκής οικογένειας και όχι παραγωγή για το καπιταλιστικό κέρδος.

Γι’ αυτό, αν θέλετε, και η αιτία της ακρίβειας σήμερα είναι το ενεργειακό και όχι ο πόλεμος, όπως προσπαθείτε να περάσετε. Απλώς, η ακρίβεια έχει προηγηθεί και ενισχύθηκε με τον ιμπεριαλιστικό πόλεμο. Για εμάς έχει πολύ μεγάλη σημασία να αξιοποιήσουμε τις ενεργειακές πηγές που έχουμε και που οι πολιτικές των κυβερνήσεων και της Ευρωπαϊκής Ένωσης δεν το επιτρέπουν για να κερδίζουν οι όμιλοι των αιολικών πάρκων.

Αλλά και στις διατροφικές ανάγκες μπορούμε να έχουμε επάρκεια, εάν σχεδιάσουμε με βάση τις παραγωγικές δυνατότητές μας, που όλες αυτές έχουν υπονομευτεί από την πολιτική της Ευρωπαϊκής Ένωσης και της Κοινής Αγροτικής Πολιτικής που υλοποιούν οι αστικές κυβερνήσεις. Γι’ αυτό η φτώχεια αυξάνεται και τα περισσότερα προβλήματα είναι μπροστά μας, γιατί τα εγγυάται η καπιταλιστική βαρβαρότητα.

Συνεπώς υπάρχει παραγωγικό μοντέλο υπέρ του λαού, που θα δημιουργεί και περισσεύματα που θα γίνονται και εξαγωγή, προκειμένου να καλυφθούν και οι ανάγκες σε προϊόντα που δεν είναι δυνατό να παραχθούν στη χώρα μας. Φυσικά αυτό είναι το σοσιαλιστικό μοντέλο ανάπτυξης, που έχει στο κέντρο τον άνθρωπο και τις ανάγκες του. Γι’ αυτό σε όσες χώρες προσπάθησαν να οικοδομήσουν τον σοσιαλισμό, είχαν εξαλείψει την ανεργία και την πείνα, είχαν εξασφαλίσει δημόσια-δωρεάν προστασία υγείας, παιδείας, πρόνοιας, κοινωνικού μαζικού αθλητισμού, πολιτισμού και άλλα. Όλα αυτά στον καπιταλισμό και τη βαρβαρότητά του φαντάζουν ως είδος πολυτέλειας και όχι κάλυψη βασικών ανθρωπίνων αναγκών. Συνεπώς μιλάμε για τελείως διαφορετικά πολιτικοοικονομικά συστήματα και το σοσιαλιστικό δείχνει την ποιοτική ανωτερότητά του.

Γι’ αυτό και στις σημερινές συνθήκες, που αλλάζουν ραγδαία και πρέπει να το συνειδητοποιήσουμε, το λέμε ότι η σωστή πλευρά της ιστορίας είναι αυτή της αλληλεγγύης στους λαούς που υποφέρουν, της υπεράσπισης της κοινωνικής προόδου, της πρωτοπόρας δράσης ενάντια στον ιμπεριαλιστικό πόλεμο και την εμπλοκή της χώρας μας σε αυτόν. Είναι η πλευρά της οργανωμένης πάλης του λαού για πραγματική διέξοδο από τον ιμπεριαλιστικό πόλεμο, της πάλης για την ανατροπή του συστήματος που γεννά την εκμετάλλευση και τον πόλεμο.

Με αυτή την έννοια καταψηφίζουμε επί της αρχής και στα άρθρα του το νομοσχέδιο.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κυρία Μανωλάκου.

Πριν δώσω τον λόγο στον ειδικό αγορητή του Κινήματος Αλλαγής είναι εδώ ο Υπουργός Εξωτερικών κ. Δένδιας και θα ήθελα να τον ρωτήσω πρώτον, αν οι δύο τροπολογίες που κατατέθηκαν θα γίνουν δεκτές ανεξαρτήτως της υποστήριξης που θα έχουν από τους αρμόδιους Υπουργούς και δεύτερον, αν έχετε νομοτεχνικές βελτιώσεις.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Κύριε Πρόεδρε, κύριοι συνάδελφοι, κατ’ αρχάς θα μου επιτρέψετε να δηλώσω ότι κάνω αποδεκτή, αλλά και εισηγούμαι συγχρόνως την τροπολογία του δικού μου Υπουργείου, του Υπουργείου Εξωτερικών. Αναφέρομαι στην τροπολογία με γενικό αριθμό πρωτοκόλλου 1265 και ειδικό 13.

Η τροπολογία αυτή αντιμετωπίζει νομοθετικά το ζήτημα που ανέκυψε σχετικά με τα χρηματικά εντάλματα προπληρωμής των ελληνικών διπλωματικών και προξενικών αρχών στη Ρωσική Ομοσπονδία και στην Ουκρανία. Αυτό το οποίο συμβαίνει είναι ότι πάγια διαδικασία είναι ότι θα έπρεπε να κατατίθενται σε συγκεκριμένους λογαριασμούς και συγκεκριμένο χρονικό διάστημα. Αυτό δεν είναι εφικτό λόγω μη λειτουργίας τραπεζικού συστήματος υπό το κράτος των κυρώσεων. Κατά συνέπεια διατηρούνται στον λογαριασμό των προξενικών εισπράξεων και προς τούτο η συγκεκριμένη τροπολογία την οποία εισηγούμαι.

Από εκεί και πέρα τώρα, υπάρχουν προτεινόμενες διατάξεις σε μια δεύτερη τροπολογία, τη 1266. Οφείλω να είμαι απολύτως σαφής: Τη δέχομαι τυπικά, διότι αυτό αποτελεί την πάγια πρακτική. Το περιεχόμενό τους, όμως, θα πρέπει να το εισηγηθούν οι αρμόδιοι Υπουργοί. Επ’ αυτού εσείς θα κρίνετε και θα τοποθετηθείτε. Δεν αποτελούν τροπολογίες του Υπουργείου Εξωτερικών. Το Υπουργείο Εξωτερικών απλώς, σε ένα ειδικό νομοθέτημα για τον Οργανισμό Ασφάλισης Εισαγωγικών Πιστώσεων, αποτελεί το όχημα με το οποίο εισάγονται στη Βουλή των Ελλήνων.

Άρα, κύριε Πρόεδρε, θα ήθελα να σας παρακαλέσω η συζήτηση επ’ αυτών και η όποια διαδικασία να γίνει με τους αρμόδιους Υπουργούς παρόντες. Δεν έχει τη δυνατότητα το Υπουργείο Εξωτερικών να τις εισηγηθεί επί της ουσίας διότι αγνοεί τα παραγωγικά αίτια που οδήγησαν στη συγγραφή τους

Και καταλήγω απλώς να καταθέσω τις νομοτεχνικές βελτιώσεις, οι οποίες αποτελούν λεκτικές αλλαγές. Επειδή είναι μια ολόκληρη σελίδα με λέξεις, δεν έχει νόημα να σας τις αναγνώσω. Τις καταθέτω στα Πρακτικά.

Ευχαριστώ πολύ, κύριε Πρόεδρε, και ευχαριστώ και το Σώμα για την κατανόηση.

(Στο σημείο αυτό ο Υπουργός Εξωτερικών κ. Νικόλαος - Γεώργιος Δένδιας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 37 και 38)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Για την τροπολογία που ανέπτυξε πρώτη ο κύριος Υπουργός, αν υπάρχουν απορίες, είναι εδώ και ο Υφυπουργός και μπορείτε στη συνέχεια να ζητήσετε διευκρινίσεις.

Κύριε Υπουργέ, ευχαριστώ.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Απ’ ό,τι ακούσαμε τώρα τον κύριο Υπουργό -συγγνώμη δεν θέλω να περιπαίζω το Υπουργείο Εξωτερικών- αποδεχτήκατε την τροπολογία που έχετε υπογράψει, αυτό έγινε. Το δεύτερο είναι ότι αποδεχτήκατε μία άλλη τροπολογία, γιατί δεν μπορείτε να μην την αποδεχτείτε. Εντάξει, αλλά στο Υπουργείο Εξωτερικών δεν συνηθίζεται, τουλάχιστον από σοβαρές κυβερνήσεις, να προστίθενται τροπολογίες από άλλα Υπουργεία, διότι τα θέματα του Υπουργείου Εξωτερικών και του Υπουργείου Αμύνης έχουν μια αυτοτέλεια και τα σέβεται η Εθνική Αντιπροσωπεία. Δεν τα βρίσκει ευκαιρία για να κάνουν οι Υπουργοί τις δουλειές τους.

Θα ξεκινήσω, κύριε Πρόεδρε, με ένα γενικότερο θέμα το θέμα που αφορά την πατρίδα μας και όλο τον πλανήτη, το θέμα του πολέμου και αυτά που βιάστηκαν πάρα πολλοί Έλληνες πολιτικοί και επιστήμονες να πουν τις προηγούμενες μέρες, ειδικά χθες, σε ό,τι αφορά τον δήθεν αναβαθμισμένο ρόλο της Τουρκίας.

Οι διεθνείς σχέσεις έχουν πάρα πολλά χαρακτηριστικά, ένα των οποίων όμως είναι η σκληρότητα και ο κυνισμός. Κανένας δεν μπορεί, καμμία χώρα δεν μπορεί, εκμεταλλευόμενη συγκυρίες να αναβαθμίσει ή να υποβαθμίσει τον ρόλο τον δικό της ή κάποιου άλλου κοροϊδεύοντας ή ανακηρυσσόμενη η ίδια σε κάτι. Έσπευσαν πολλοί να πουν ότι ο ρόλος της Τουρκίας αναβαθμίστηκε, επειδή πριν από λίγες εβδομάδες στην Αττάλεια συναντήθηκαν, με τρόπο τελικά άκαρπο, οι Υπουργοί Εξωτερικών της Ρωσίας και της Ουκρανίας και έκαναν το ίδιο και χθες σε πολύ μεγάλο βαθμό όμως, επειδή στην Κωνσταντινούπολη έγινε η συνάντηση των δύο αντιπροσωπειών, Ουκρανίας και Ρωσίας, παρουσία του Προέδρου Ερντογάν και θεώρησαν ότι αυτό αναβαθμίζει πάρα πολύ τη θέση της Τουρκίας.

Όλες αυτές τις μέρες στις δημόσιες παρεμβάσεις μου, και στη Βουλή, στην τρίτη συνεδρίαση στην επιτροπή μας, προσπάθησα να πω ότι αν κάποιος εξουσιοδοτείται από τη διεθνή κοινότητα ή από τους ισχυρούς να παίξει έναν ρόλο μεσάζοντος θα είναι κάποιος που όλα τα υπόλοιπα στοιχεία της εξωτερικής του πολιτικής συνδυάζονται με αυτό, ας πούμε το Ισραήλ. Οι αυτόκλητοι ρυθμιστές μπορούν να δίνουν κατά καιρούς μία διέξοδο, αλλά ούτε τον ρόλο τους αναβαθμίζουν μακροπρόθεσμα ούτε κανείς είναι τόσο αφελής, ώστε να ξεχνά τι έλεγαν πριν από λίγες εβδομάδες, μήνες σε σχέση με μεγάλα ζητήματα του ΝΑΤΟ και της Ευρωπαϊκής Ένωσης ή με πολύ σοβαρά ζητήματα κρατών-μελών της ευρύτερης περιοχής της Τουρκίας, συνορευόντων κρατών με την Τουρκία. Δεν ξεχνούν οι Ισραηλινοί τι έλεγε ο Ερντογάν γι’ αυτούς, δεν ξεχνούν οι Σαουδάραβες επίσης, δεν ξεχνούν οι Αιγύπτιοι, δεν ξεχνούν τα Εμιράτα, δεν ξεχνά κανείς.

Έσπευσαν λοιπόν, και για τις ελληνοτουρκικές σχέσεις μετά τη συνάντηση Ερντογάν - Μητσοτάκη να πουν για μια νέα μέρα στις σχέσεις, και για την πρόσκαιρη αλλαγή της πολιτικής της Τουρκίας σε σχέση με γειτονικές της χώρες να μιλήσουν για μια νέα μέρα για την Τουρκία, και μετά τη φιλοξενία της χθεσινής συνάντησης των δύο αντιπροσωπειών, Ουκρανίας και Ρωσίας, αλλά και πριν από δεκαπέντε μέρες των Υπουργών Εξωτερικών των δύο χωρών στην Αττάλεια έσπευσαν να πουν για την αναβαθμισμένη θέση της Τουρκίας και για τη ραγδαία βελτίωση των ελληνοτουρκικών σχέσεων.

Η εξωτερική πολιτική δεν είναι έτσι. Επιτρέπει διανοητικές εκδρομές, άνετα, μπορείς να πεις ό,τι θες. Επιτρέπει αρθρογραφία, άνετα, μπορείς να γράψεις ό,τι θες. Επιτρέπει να κάνεις τον ενημερωτή του ελληνικού λαού ή να δέχεσαι να απαντάς στο ερώτημα: «Πώς βλέπετε τα πράγματα; Θα επιτεθεί η Ρωσία στην Πολωνία;». Γράφουν, λένε οι ειδικοί. Αλλά είναι πάρα πολύ δυσκολότερα τα θέματα για να διακινδυνεύει κανείς τέτοιες τοποθετήσεις και είναι επικίνδυνο να μιλάς έτσι ενώπιον του ελληνικού λαού.

Δεν άργησε μία μέρα μετά τη χθεσινή συνάντηση στην Κωνσταντινούπολη των δύο αντιπροσωπειών, Ουκρανίας - Ρωσίας, να καταγραφεί ως ένα στοιχείο της καθημερινής διεθνούς πολιτικής ότι ο Πρόεδρος των Ηνωμένων Πολιτειών επικοινώνησε με τους κρίσιμους παράγοντες σε ό,τι αφορά την Ευρωπαϊκή Ένωση αλλά και την περιοχή μας, όχι όμως με τον Ερντογάν. Δεν του ζήτησε πληροφόρηση γι’ αυτά που έγιναν χθες στην Τουρκία και σωστά.

Και ακόμη, δεν πέρασαν μέρες από τη συνάντηση Μητσοτάκη και Ερντογάν στην Κωνσταντινούπολη και είδαμε χθες και σήμερα τα μέσα ενημέρωσης της Τουρκίας τα κρατικά να κάνουν αναφορά, κυρίες και κύριοι Βουλευτές, στη στρατιωτικοποίηση νησιών μας του Αιγαίου, που δήθεν παραβιάζουν τη Συνθήκη της Λωζάνης, και να δείχνουν παρελάσεις από τη Σάμο.

Και ακόμη, προχθές, αντιπροχθές, ο Υπουργός Εξωτερικών της Τουρκίας επανέφερε το θέμα της εκλογής του μουφτή, που δεν προβλέπεται από καμμία συμφωνία, από καμμία συνθήκη, αλλά είναι ένα αίτημα της Τουρκίας το οποίο το Υπουργείο Εξωτερικών το αντιπαρήλθε, το απάντησε και το απάντησε σωστά.

Πρέπει λοιπόν να σταθμίσουμε σοβαρά τα πράγματα και τον ρόλο του επιτήδειου ουδέτερου, που κάποιοι τον ονειρεύονται και για την Ελλάδα, να τον ξεχάσουμε. Η Ελλάδα είναι κράτος-μέλος της Ευρωπαϊκής Ένωσης. Η Ελλάδα είναι κράτος-μέλος του ΝΑΤΟ. Έχει σαφή και συγκεκριμένο προσανατολισμό εξωτερικής πολιτικής και δεν γοητεύεται από παιχνίδια επιτήδειων τρίτων, που δεν ξέρω κατά πόσο τους βγαίνουν και σε καλό.

Διότι σε ό,τι αφορά τις κυρώσεις της διεθνούς κοινότητας, που η Τουρκία παραβιάζει -θα το πληρώσει και θα είμαστε σε αυτή την Αίθουσα, να είμαστε καλά, όταν θα δείτε τις κυρώσεις και κατά της Τουρκίας ή τις οιονεί κυρώσεις- το να δέχεσαι τους ολιγάρχες, ενώ τους «στερούνται» κράτη από τα οποία φεύγουν, είναι ένα θέμα. Μπορεί να δίνει πρόσκαιρα μια δυνατότητα, αλλά στην οικονομία της Τουρκίας με 54% πληθωρισμό οι κυρώσεις θα είναι ιδιαίτερα επώδυνες, ίσως και καταστροφικές.

Συνεπώς θέλουν σοβαρότητα τα θέματα αυτά και με αυτή τη σύντομη αναφορά μου στην Ολομέλεια του Σώματος καταγράφω ότι ο πολίτης πρέπει να προσέχει τι ακούει, να μη δέχεται αυτά που ακούει από οπουδήποτε και αν προκύπτουν και οι πολιτικοί που παίρνουν τον λόγο επ’ αυτών να φροντίζουν να κρατούν τον δικό τους λόγο σε ένα επίπεδο σοβαρότητας.

Σε ό,τι αφορά το σχέδιο νόμου, κυρίες και κύριοι Βουλευτές, είχα την τιμή ως Υφυπουργός της κυβέρνησης Σημίτη να κάνω το πρώτο βήμα το 2002 σε ό,τι αφορά τη συγκρότηση, θεσμικά και πρακτικά, της λεγόμενης «οικονομικής διπλωματίας». Στην Αίθουσα αυτή, όταν εισηγούμην το σχετικό σχέδιο νόμου, ο αείμνηστος Γιάννης Καψής, Αναπληρωτής Υπουργός Εξωτερικών επί χρόνια στο παρελθόν, μου είχε πει ότι αυτό το σχέδιο νόμου θα είναι αφορμή για να πάω ειδικό δικαστήριο. Διότι θεωρούσε, στην παλιά νοοτροπία, παρ’ ότι πολύ φίλος ο αείμνηστος Καψής, ότι ένας διπλωμάτης είναι αδιανόητο να ασχολείται με οικονομικά θέματα.

Όμως, εγώ, ως αρμόδιος τότε για τις διεθνείς οικονομικές σχέσεις, είχα καθημερινή επαφή με πρέσβεις συγκεκριμένων κρατών, Ηνωμένων Πολιτειών, Ολλανδίας, Καναδά -θυμάμαι αυτές τις χώρες πρωτίστως, αλλά και πολλές άλλες- Γερμανίας, για θέματα που είχαν σχέση με τις επιχειρήσεις τους.

Μεγάλο πρόβλημα και μεγάλο θέμα που είχε απασχολήσει τη δική μου παρουσία, ως συνοδού του τότε Πρωθυπουργού Κώστα Σημίτη στο Τόκιο, ήταν μία επένδυση στη Μεγαλόπολη σε ανανεώσιμες πηγές ενέργειας που η Ελλάδα υπονόμευσε και μία εταιρεία έχασε 100 εκατομμύρια δολάρια εκείνη την εποχή, διότι εδώ έγιναν αιτήσεις ακυρώσεως, τα γνωστά.

Η πρώτη, λοιπόν, κίνηση ήταν το Υπουργείο Εξωτερικών να αναδεχθεί αυτή την αρμοδιότητα και συνεπώς να μεταφερθούν οι οικονομικοί και εμπορικοί ακόλουθοι από το Υπουργείο Οικονομικών στο Υπουργείο Εξωτερικών. Και αυτό έγινε και έγινε μέσα σε δύο μήνες. Δεν είχαμε ούτε μια αίτηση ακυρώσεως, παρ’ ότι στην αρχή οι υπάλληλοι ήταν επιφυλακτικοί.

Το ότι μεταφέρθηκε, όμως, ένας θεσμός δεν σήμαινε ότι αυτομάτως το Υπουργείο Εξωτερικών υιοθέτησε την αρμοδιότητα σε καθημερινό επίπεδο, διότι, αγαπητές και αγαπητοί συνάδελφοι, η νοοτροπία παρέμεινε ίδια. Ό,τι και αν έλεγαν οι Υπουργοί, αναλαμβάνοντας το χαρτοφυλάκιο του Υπουργείου Εξωτερικών, στην πράξη, οι οικονομικές σχέσεις ήταν για τους περισσοτέρους κάτι δευτερεύον και τριτεύον. Άρα έπρεπε να γίνει η δουλειά. Και επειδή στην Ελλάδα η διοίκηση προσαρμόζεται πάρα πολύ αργά σε βάρος του πολίτη, πάρα πολύ αργά, αλλά πάλι από κυβέρνηση όπου συμμετείχαμε, το 2014, κυβέρνηση Σαμαρά - Βενιζέλου, μεταφέρθηκαν η αρμοδιότητα του «Invest in Greece» μαζί με τις αρμοδιότητες του Οργανισμού Προώθησης Εξαγωγών που ήταν σε εκκαθάριση, σε καινούργιο νομικό πρόσωπο, «Ελληνική Εταιρεία Επενδύσεων και Εξωτερικού Εμπορίου Α.Ε.», η οποία υπήχθη στην εποπτεία του Υπουργείου Εξωτερικών.

Πέρασαν δώδεκα χρόνια για το επόμενο θεσμικό βήμα, ενώ είχε μεσολαβήσει και μια φιλολογία να φύγει από το Υπουργείο Εξωτερικών η αρμοδιότητα -ακούστε με- και να πάει στο ΕΒΕΑ. Εν πάση περιπτώσει, καταλήξαμε στο «ENTERPRISE GREECE Α.Ε.» και αυτό είναι καλό.

Αναρωτήθηκα αυτή η ανώνυμη εταιρεία, έχοντας και την εμπειρία της αμυντικής μας βιομηχανίας, τι έκανε αυτά τα χρόνια. Προσέλαβαν υπαλλήλους, εκμεταλλευόμενοι το ότι είναι νομικό πρόσωπο του αμιγώς ιδιωτικού τομέα, εμπορική εταιρεία δηλαδή; Όχι. Κρατήθηκε στο πλαίσιο που απαιτεί ο ρόλος της. Δεν γέμισε υπαλλήλους, δεν μάδησε το κράτος από οικονομικής πλευράς.

Τι έμεινε; Έμεινε να μεταφερθεί ο Οργανισμός Ασφάλισης Εξωτερικών Πιστώσεων στην εποπτεία του Υπουργείου Εξωτερικών. Και αυτό γίνεται σήμερα. Δεν μεταφέρεται, όμως, μόνο ως έχει ο ΟΑΕΠ, αλλά μεταφέρεται, μετατρεπόμενος σε ανώνυμη εταιρεία.

Είχαμε μια πολύ ενδιαφέρουσα συζήτηση στη Διαρκή Επιτροπή Εξωτερικών και Άμυνας και ορισμένα σημεία της τα μεταφέρω και στην Αίθουσα της Ολομέλειας. Έθεσα μία σειρά από προβληματισμούς. Είπα: Γιατί υπάρχει η ανάγκη να μετατραπεί αυτό το νομικό πρόσωπο σε ανώνυμη εταιρεία, αφού ούτως ή άλλως ο ΟΑΕΠ ήταν νομικό πρόσωπο που έγκειτο εκτός των φορέων της γενικής κυβέρνησης; Άρα, ως τέτοιος, τι θα κέρδιζε, αν μετατρεπόταν σε ανώνυμη εταιρεία;

Η ερώτηση είναι και ρητορική και ουσιαστική. Και είναι μεν ρητορική, γιατί εγώ γνωρίζω ότι τα νομικά πρόσωπα ιδιωτικού δικαίου είναι ένα ιδιόρρυθμο μόρφωμα, sui generis μόρφωμα που δεν αποδίδει. Άντε να κάνει καμμία πρόσληψη μέσω συμβάσεων έργου. Τίποτα άλλο δεν μπορεί να κάνει. Βέβαια, το ότι τίθεται εκτός οργάνων και οργανισμών γενικής κυβέρνησης του δίνει μια σχετική ελευθερία από την πλευρά των ελέγχων, όχι καθημερινή λειτουργική ελευθερία.

Άρα εγώ γνωρίζω τα ουσιαστικά επιχειρήματα της μετατροπής ενός νομικού προσώπου σε ανώνυμη εταιρεία και επί όλων των κυβερνήσεων και του ΣΥΡΙΖΑ και του ΠΑΣΟΚ -προφανώς- και της Νέας Δημοκρατίας, το δημόσιο λειτουργεί και με ανώνυμες εταιρείες, με εμπορικές εταιρείες δηλαδή. Πρέπει να γίνει, λοιπόν και αυτή. Λέω: Για ποιον λόγο; Πείτε το. Και προσπάθησα να διεισδύσω σε όλα τα επιχειρήματα που ο Υφυπουργός, ο κ. Φραγκογιάννης, με την ευγένειά του απαντούσε σε όλους τους Βουλευτές όλων των κομμάτων ό,τι και αν τον ρωτούσαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αφήσατε μόνο ένα θέμα αναπάντητο. Αν ο Πρόεδρος μου δώσει ακόμα δύο-τρία λεπτά, θα το επικαλεστώ και εδώ και για να το προλάβω, μάλλον.

Σας είπα ότι έχει ο ΟΑΕΠ 180 εκατομμύρια αποθεματικό. Από πού προέκυψαν; Αν υπολογίσω τα κέρδη του 2021, από την ασφάλιση των πιστώσεων και πολλά μου φαίνονται και δεν μπορώ να τα βρω στη χρονική διαδρομή να είναι τόσα για να φτάνουμε στα 180. Άρα πρέπει να μιλήσετε για αυτά τα 180 από πού έχουν προκύψει; Από τοκοφορία, από αξιοποίηση, από πρόσθεση κατ’ έτος των commissions που παίρνατε από τις ασφαλίσεις; Πρέπει να μας το πείτε αυτό. Δεν το έχετε πει.

Άρα μπορώ να σκέφτομαι ότι το δημόσιο έχει ενισχύσει. Δεν ξέρω πότε. Αυτό θα μας το πείτε εσείς.

Το δεύτερο: Ήταν πραγματικά, κυρίες και κύριοι Βουλευτές, πολύ χαρακτηριστική η συνεδρίασή μας με τους φορείς. Πολλούς από τους φορείς αυτούς τους ήξερα και ορισμένα πρόσωπα που τους εκπροσωπούσαν ήταν ακόμη στα πράγματα, όπως η κ. Σακελλαρίου και όταν ήμουν και εγώ Υφυπουργός Διεθνών Οικονομικών Σχέσεων. Οι φράσεις «υπάρχει ανάγκη εκσυγχρονισμού» είναι σωστές που είπαν -το είπαν όλα τα κόμματα- αλλά από ορισμένα κόμματα καταλαβαίνω ότι οι φράσεις «υπάρχει ανάγκη εκσυγχρονισμού» συνοδεύεται και από τη φράση «αρκεί αυτός να μη γίνει», διότι κάθε μέτρο εκσυγχρονισμού που προτείνεται δεν είναι καλό. Πρέπει να μας πει και κάποιος ποιο είναι το καλό μέτρο.

Δεύτερον, η τοποθέτηση-μαχαίρι, μαχαιριά πραγματική, των φορέων είναι: «Παρά τις φιλότιμες προσπάθειες που έχουν γίνει από τις διοικήσεις, δεν κατάφερε ο οργανισμός να φτάσει στον τελικό αποδέκτη, δηλαδή τις μικρές και μικρομεσαίες επιχειρήσεις».

Εδώ και επιχειρώντας να απαντήσετε στο ΚΚΕ, που σας έλεγε ότι αυτά είναι εργαλεία για τους πλουσίους, σωστά είπατε ότι μόνο δεκαπέντε μεγάλες επιχειρήσεις έχουν ωφεληθεί από τα πλεονεκτήματα που δίνει ο ΟΑΕΠ, αλλά οι υπόλοιπες εκατόν ογδόντα πέντε είναι μικρές και μεσαίες.

Μόνο τόσες οικογένειες, κύριε Φραγκογιάννη; Μόνο τόσες; Εδώ έχουμε εκατοντάδες χιλιάδες μικρομεσαίες επιχειρήσεις. Εδώ έχουμε επιχειρήσεις εξαγωγικές, ειδικά στη βόρεια Ελλάδα και όχι μόνο εκεί δηλαδή. Λέω για τη βόρεια Ελλάδα -είναι και ο Υπουργός από την Ημαθία εδώ- διότι είναι πάρα πολλοί οι άνθρωποι οι οποίοι κάνουν μικρές εξαγωγές σε ποσότητα και φυσικά, σε χρήμα.

Λοιπόν, αυτοί τα ξέρουν αυτά; Έχουν πληροφορηθεί για τα πλεονεκτήματα; Μόνο διακόσιες επιχειρήσεις; Εσείς που είστε μεταρρυθμιστές και άνθρωποι της οικονομίας; Είστε τρία χρόνια κυβέρνηση και εδώ το ερώτημα που προκύπτει είναι: Ωραία, εσείς, οι μεταρρυθμιστές, πόσες επιχειρήσεις παραλάβατε, όταν αναλάβατε την αρμοδιότητα το 2019 και πόσες παραπάνω είναι σήμερα; Πόσο τις αυξήσατε, δηλαδή; Και ένας παραγωγός αγροτικών προϊόντων στην Κρήτη σάς ξέρει, στα Επτάνησα σας ξέρει, στην Πελοπόννησο σας ξέρει ή σας ξέρουν δυο-τρεις εδώ φορείς στην Αθήνα. Αυτές οι διακόσιες είναι αθηναϊκές επιχειρήσεις;

Αυτή την αρχιτεκτονική πρέπει να μας τη δώσετε, γιατί, αν την ξέρετε, δημιουργείται και για εσάς η υποχρέωση να στοχεύσετε. Να στοχεύσει, βέβαια, μετά τις εκλογές, από ό,τι βλέπω, διότι δεν προκύπτει ότι είστε έτοιμοι αυτή τη στιγμή να μας πείτε κάτι πιο συγκεκριμένο.

Από τα επιχειρήματα, τέλος -και ευχαριστώ πάρα πολύ για τον χρόνο που πήρα παραπάνω- που σχετίζονται με τη μετατροπή του ΟΑΕΠ σε εταιρεία του εμπορικού δικαίου-ανώνυμη εταιρεία, σας ρώτησα πάρα πολλές φορές ποια είναι τα οφέλη. Εγώ σας το ρώτησα, όμως, και ρητορικά, για να δω τι ξέρετε, αλλά και από πλευράς ουσίας, για να δω κάτι που ξέρετε περισσότερο από όλους εμάς εδώ, αφού ασκείτε την αρμοδιότητα, τι έχετε στο μυαλό σας. Γιατί θα θεραπευτούν προβλήματα του ΟΑΕΠ από τη στιγμή που θα εγκαταλειφθεί το νομικό πρόσωπο ιδιωτικού δικαίου και θα πάμε σε εταιρεία του εμπορικού δικαίου;

Το μόνο επιχείρημα που, πραγματικά, ακούγεται σε μένα είναι το εξής που θα αναφέρω. Γιατί τα συγκριτικά δεδομένα δεν με ενδιαφέρουν, όπως ότι και άλλες χώρες το έχουν εταιρεία και τα λοιπά. Αυτά είναι συγκριτικά δεδομένα. Κάθε χώρα διαλέγει τις μορφές διοίκησης που την εξυπηρετούν. Πολλές σύγχρονες διοικήσεις εξυπηρετούνται και από νομικά πρόσωπα δημοσίου δικαίου, αλλά είναι σύγχρονες, δεν είναι σαν τα δικά μας.

Η ανώνυμη εταιρεία, λέτε, θα μπορέσει να παρέχει βραχυχρόνιες πιστώσεις, διότι απαγορεύονται πιστώσεις πάνω από τη διετία και, συνεπώς, λόγω πανδημίας υπάρχει παρέκκλιση να μπορεί και σήμερα να το κάνει. Αυτό είναι ένα στέρεο επιχείρημα. Είναι το μόνο, όμως. Εγώ δεν άκουσα κάτι άλλο.

Παρακολούθησα όλες σας τις ομιλίες και τις έχω, μάλιστα, και γραπτά και έχω σημειωμένα τα θέματα που θίξατε, για να καταλάβω πώς ακριβώς έχετε σκεφτεί εσείς. Υπό την έννοια αυτή, εμείς δεν είμαστε αρνητικοί, είμαστε θετικοί. Αλίμονο αν έπραττε αλλιώς ένα κόμμα που ως κυβέρνηση τα ξεκίνησε αυτά και τα έφτασε μέχρι αυτό το τελευταίο σημείο. Όλα είναι δικιά μας δουλειά, μόνο ο ΟΑΕΠ έμεινε ως εκκρεμότητα. Και έπρεπε να περάσουν από το 2014 έως το 2022 οκτώ χρόνια για να γίνει αυτό το επόμενο βήμα. Το 2002 έγινε το πρώτο, το 2014 το δεύτερο, δώδεκα χρόνια μετά με εμάς στην κυβέρνηση και νομίζω τον κ. Βενιζέλο Υπουργό Εξωτερικών, και χρειάστηκαν οκτώ χρόνια μετά για να περάσει ο ΟΑΕΠ στο Υπουργείο Εξωτερικών.

Τώρα πια, από σήμερα που η Βουλή θα ψηφίσει, δεν υπάρχει καμμία δικαιολογία. Έχετε όλα τα εργαλεία στα χέρια σας για να προωθήσετε και τις εξαγωγές και τις εμπορικές σχέσεις. Εμείς δεν θα στερούσαμε ποτέ από τη χώρα μας με την ψήφο μας εδώ αυτή τη δυνατότητα, αλλά εσείς είστε επιφορτισμένοι με την ορθολογική της άσκηση.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Λοβέρδο.

Πριν δώσω τον λόγο στον κ. Μυλωνάκη, θα δώσω τον λόγο για δύο λεπτά στον Υφυπουργό Οικονομικών τον κ. Βεσυρόπουλο, για να αναπτύξει το άρθρο 2 της αρμοδιότητάς του, της τροπολογίας 1266/14 κατατεθείσας στις 30-3-2022.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, λαμβάνω τον λόγο για να αναφερθώ στην τροπολογία με γενικό αριθμό 1266 και ειδικό 14 που κατατέθηκε από το Υπουργείο Περιβάλλοντος και Ενέργειας.

Στο άρθρο 2 της τροπολογίας προβλέπεται η παράταση μέχρι 31 Οκτωβρίου 2022 της διάταξης με την οποία αναστέλλεται η εκτέλεση πρωτοκόλλων κατεδάφισης και διοικητικής αποβολής για έργα που έχουν κατασκευαστεί στον αιγιαλό, την παραλία, την όχθη, την παρόχθια ζώνη, το υδάτινο στοιχείο, τον πυθμένα και το υπέδαφος του βυθού της θάλασσας, λιμνοθάλασσας, λίμνης και κοίτης πλεύσιμου ποταμού χωρίς να υπάρχει απόφαση παραχώρησης για τη χρήση τους.

Η προηγούμενη προθεσμία λήγει στις 31 Μαρτίου 2022, δηλαδή σήμερα, και πλέον παρατείνεται έως τις 31 Οκτωβρίου 2022. Θα πρέπει να ξεκαθαρίσουμε ότι πρόκειται για έργα ή κατασκευές που έχουν γίνει πριν τις 9 Μαρτίου του 2021. Δεν πρόκειται, δηλαδή, για έργα ή κατασκευές που έχουν γίνει μετά την ημερομηνία αυτή.

Ο στόχος της χρονικής παράτασης είναι να δοθεί η χρονική δυνατότητα για την ομαλή διεκπεραίωση των διαδικασιών αδειοδότησης ή νομιμοποίησής τους, όπως προβλέπει το θεσμικό πλαίσιο. Η πανδημία και οι περιορισμοί που αυτή επέφερε καθιστούν αναγκαία την παράταση συγκεκριμένης προθεσμίας.

Παράλληλα, η κατεδάφιση και αποβολή στην παρούσα χρονική συγκυρία θα δημιουργούσε προσκόμματα και πρόσθετα προβλήματα σε επιχειρήσεις και εργαζόμενους, ιδιαίτερα στον τομέα του τουρισμού.

Δεν αφορά, βέβαια, μόνο επιχειρήσεις και εργαζόμενους η συγκεκριμένη ρύθμιση, αλλά και σωματεία και ναυτικούς ομίλους. Όλοι πλέον έχουν τη δυνατότητα μέχρι τις 31 Οκτωβρίου του 2022 να έχουν ολοκληρώσει τις διαδικασίες είτε αδειοδότησης είτε νομιμοποίησης, με όρους δημοσίου συμφέροντος και βάσει των όσων προβλέπονται από το ισχύον θεσμικό πλαίσιο. Επαναλαμβάνω ότι η συγκεκριμένη ρύθμιση δεν αφορά πρόσφατα έργα ή κατασκευές.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Βεσυρόπουλε.

Μήπως υπάρχει κάποια απορία για διευκρίνιση στο άρθρο αυτό της τροπολογίας; Όχι.

Ο κ. Αντώνιος Μυλωνάκης, ειδικός αγορητής της Ελληνικής Λύσης, έχει τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υφυπουργέ, πρόκειται για ένα νομοσχέδιο του Υπουργείου Εξωτερικών, μία μετατροπή ενός νομικού προσώπου ιδιωτικού δικαίου σε μια ελληνική εταιρεία εξαγωγικών πιστώσεων.

Κύριε Υφυπουργέ, κύριε Φραγκογιάννη, είστε ο καθ’ ύλην αρμόδιος για την οικονομική διπλωματία της πατρίδας μας. Το Υπουργείο Εξωτερικών ασκεί -νομίζω- οικονομική διπλωματία. Πρέπει να αναλογιστούμε όλοι αν στα δυόμισι – τρία χρόνια μέχρι σήμερα το Υπουργείο Εξωτερικών -και λυπούμαι που έφυγε ο κ. Δένδιας, γιατί είχα να του πω αρκετά- έχει εκπληρώσει την αποστολή του.

Και θα σας το πω ωμά, επειδή ο κ. Λοβέρδος -τον οποίο τον τιμώ, τον εκτιμώ, είναι νομικός, καθηγητής Συνταγματικού Δικαίου- είπε προηγουμένως ότι ο Ερντογάν είναι το «κακό παιδί» και ότι δεν τον πιστεύει κανείς. Ακούστε, η κοινωνία είναι πολύ πιο απλή από τους καθηγητές. Θα ήθελα να πω στον κ. Λοβέρδο ότι αυτά τα οποία είπε θα ήταν πάρα πολύ καλά και χρήσιμα για τους μαθητές του στο πανεπιστήμιο. Όμως αυτά τα οποία είπε στη Βουλή για τον Ερντογάν, νομίζω ότι δεν τα πιστεύει κανείς.

Τον Ερντογάν, κύριε Υφυπουργέ των Εξωτερικών, τον κάναμε μάγκα, είτε θέλετε να το πιστέψετε είτε όχι, και εμείς βρισκόμαστε για μια ακόμα φορά στη γωνία και μας πυροβολούν. Και να σας πω τα λάθη τα οποία έχετε κάνει. Θα έρθω και στο νομοσχέδιο, το οποίο νομίζω ότι εν πολλοίς το έχουμε συζητήσει και θα πούμε και ορισμένα πράγματα.

Αυτά, όμως, τα οποία λέμε είναι πολύ σοβαρά. Ξεκινήσατε στραβά. Πήγατε και κάνατε την οριοθέτηση μεταξύ Ελλάδος - Ιταλίας, της Αποκλειστικής Οικονομικής Ζώνης, φέρνοντας έναν όρο -και το είχαμε πει τότε, κύριοι του ΣΥΡΙΖΑ, ότι ήταν λάθος-, τη μερική επήρεια. Να, λοιπόν, η μερική επήρεια των νήσων τώρα πώς έφυγε από εκεί, πήγε στην Αίγυπτο, έγινε αυτό που έγινε με τη συμφωνία στην Αίγυπτο, χάσαμε ένα ολόκληρο κομμάτι με το κοίτασμα Ζορ, το οποίο θα το είχαμε εμείς. Δεν κάναμε καμμία προσπάθεια οριοθέτησης της Αποκλειστικής Οικονομικής Ζώνης στην Κύπρο. Δεχόμαστε τα πάντα, ό,τι λέει ο Ερντογάν που μας έχει αποκλείσει στα 6 ναυτικά μίλια για την αιγιαλίτιδα ζώνη κι εμείς όλο ψευτομαγκιές ότι: «Ναι, μπορούμε» και ότι: «Ναι, θα το κάνουμε». Να το κάνουμε αύριο το πρωί, αν μπορούμε. Και τέλος, είπαμε «ναι», όταν ένα non paper από το Υπουργείο Εξωτερικών των Ηνωμένων Πολιτειών Αμερικής ήρθε για τον EastMed.

Το τελευταίο χρονικό διάστημα τι κουβεντιάζετε συνεχώς; Το ενεργειακό. Χθες και σήμερα πλείστα όσα δελτία -και τα βλέπετε, νομίζω, γιατί και τα δελτία ειδήσεων, πλέον, θα αρχίσουν να λένε την πραγματικότητα, διότι η Κυβέρνησή σας απέτυχε παταγωδώς. Το παραδέχτηκε ο ίδιος ο Πρωθυπουργός προχθές: «Δεν μπορώ να κάνω πάλι Κυβέρνηση μόνος μου». Αποτύχατε, κύριοι της Νέας Δημοκρατίας. Όχι της Νέας Δημοκρατίας, αλλά της Κυβέρνησης Μητσοτάκη. Απέτυχε παντελώς και στα εξωτερικά θέματα και στα θέματα της πανδημίας, με ό,τι έχει καταπιαστεί το έχει κάνει λάθος. Λάθος, χοντρό λάθος.

Τα είχαμε πει από τότε και είχαμε χτυπήσει το καμπανάκι ως Ελληνική Λύση. Ο Πρόεδρος Κυριάκος Βελόπουλος το είχε πει στον ίδιο τον Πρωθυπουργό: «Προσέξτε τι θα κάνουμε με όλα αυτά τα οποία ψηφίζετε κατά καιρούς με τη μερική επήρεια, με το να μην αντιδρούμε». Και έρχεται σήμερα ο Τούρκος να γίνει ο ειρηνοποιός της περιοχής. Γιατί; Εξαιτίας ποιου λάθους; Ποιος έκανε το εγκληματικό λάθος; Αντί να βγει μπροστά ο Πρωθυπουργός της Ελλάδας απέναντι σε δύο ομόδοξες χώρες, με την ίδια θρησκεία, τη χριστιανική, με την ίδια εμείς θρησκεία και να πάμε εκεί, να μιλήσει με τον Πούτιν, αφού καταδικάστηκε αυτή η παράνομη και βάρβαρη εισβολή, να μιλήσει με τον Πούτιν να σταματήσει την εισβολή, να μιλήσει με τον Ζελένσκι, να τους φέρει και τους δυο εδώ στην Ελλάδα, στην Αθήνα, στην Ακρόπολη κάτω από τον Παρθενώνα, πήγε ο μάγκας ο Τσαβούσογλου μαζί με τον Ερντογάν και τους πήγαν στην Τουρκία και στην Κωνσταντινούπολη.

Και μετά θέλετε να πείτε και το λέτε όλοι και δεν ντρέπεστε ότι: «Ξέρετε; Ο Ερντογάν είναι το κακό παιδί». Ποιο κακό παιδί; Ότι κέρδισε τα πάντα; Ότι σταμάτησε ο EastMed με εντολή των Αμερικάνων να σχεδιάζεται και να ξεκινάει να φτιάχνεται μέσω της Ελλάδας για την κεντρική και βόρεια Ευρώπη; Ότι θα γίνει ένας νέος EastMed και θα το δείτε τις επόμενες μέρες; Θα το δείτε τι έχει να γίνει. Σας το λέμε από τώρα. Χτυπάμε το καμπανάκι του κινδύνου. Προσέξτε, γιατί το πετρέλαιο και το φυσικό αέριο από τον Λεβιάθαν μέσω Κύπρου θα πάει κατευθείαν στην Τουρκία και από εκεί στην Ελλάδα και στην Ευρώπη. Και θα δείτε μετά, θα έρχεστε να λέτε διάφορα. Αυτός ήταν ο Ερντογάν, ένας αναθεωρητικός τύπος, ο οποίος θέλει τα πάντα στην περιοχή και εμείς του δίνουμε λαβές για να γίνει μάγκας.

Τι κάναμε εμείς για να πάρουμε αυτό το πράγμα και να είμαστε εμείς οι κυρίαρχοι; Στείλαμε εκατό παλιοντούφεκα και δεν ξέρω τι άλλο εκεί επειδή μας το είπαν οι Ηνωμένες Πολιτείες. Ναι, ανήκομεν εις την Δύση. Ποιος λέει διαφορετικά; Αλλά ποια Δύση; Ανήκουμε στην Ευρώπη. Ποια Ευρώπη; Αυτή η οποία είναι δεμένη στο άρμα των Ηνωμένων Πολιτειών, η οποία δεν έχει ενέργεια, κύριε Υπουργέ; Πού είναι η ενέργεια της Ευρώπης αυτήν τη στιγμή; Το LNG, 350 με 360 δισεκατομμύρια κυβικά μέτρα τον χρόνο χρειάζεται η Ευρώπη και η Αμερική μπορεί να της προσφέρει μόνο 120. Από πού θα τα βρει τα άλλα; Αρχίζουν και προβληματίζονται όλοι. Από τη στιγμή, λοιπόν, που δένεται στο άρμα της Αμερικής και για την ενέργεια τελειώνει σαν ήπειρος. Πού είναι η ήπειρος; Ποια είναι η βιομηχανία της; Πουθενά.

Και πάμε στη χώρα μας. Τι έχουμε κάνει; Χθες μόλις συζήτησαν ο κ. Σκρέκας, ο Υπουργός, μαζί με την Ομάδα Διαχείρισης Κρίσεων, η οποία τώρα κατόπιν εορτής συνεδρίασε. Και τι αποφάσεις πήραν; Πρώτον, να βρούμε αποθήκες να αποθηκεύσουμε φυσικό αέριο, Ιταλία, Βουλγαρία. Τόσο καιρό που το φώναζε η Ελληνική Λύση γιατί δεν κάνατε τίποτα; Όχι σε εσάς, κύριε Υπουργέ, αλλά είστε μέρος του προβλήματος. Το Υπουργείο Εξωτερικών ασκεί οικονομική πολιτική. Αυτό είναι η οικονομική διπλωματία και αυτά τα θέματα όλα έπρεπε να τα είχαμε συζητήσει.

Δεύτερο που αποφάσισε η Ομάδα Διαχείρισης Κρίσεων: Πρέπει, λέει, τώρα να κάνουμε συμβόλαια μακράς διάρκειας με εταιρείες για φυσικό αέριο. Τώρα. Γιατί πριν δύο χρόνια όχι; Πείτε μου σας παρακαλώ.

Και τέλος, τρίτον, να επαναλειτουργήσουν άμεσα οι λιγνίτες. Τώρα. Αφού θάψαμε τους λιγνίτες, τους κλείσαμε και δεν μπορούν τα φουγάρα να βάλουν, αφού δεν μπορούν τα εργοστάσια να δουλέψουν. Ποιους λιγνίτες; Καταστρέψατε τη χώρα. Καταστρέψατε τον ελληνικό λαό.

Ποτέ μου δεν έχω μιλήσει σε αυτήν την ένταση, όμως πνίγει τον κόσμο η αδικία. Γιατί πάλι εμείς; Δέκα χρόνια μνημόνια. Μας τσακίσανε αυτοί οι πολιτικοί τους οποίους εμείς ψηφίζουμε. Ναι, και δεν είναι η Νέα Δημοκρατία, είναι το ΚΙΝΑΛ, είναι ο ΣΥΡΙΖΑ. Και οι τρεις. Και θα έρθετε σε λίγο να ξανακυβερνήσετε πάλι και οι τρεις, για να βγάλετε τα πετρέλαια και το φυσικό αέριο τα δικά μας στην ανατολική Μεσόγειο και στο Αιγαίο, να τα κάνετε win-win με τον Τούρκο, γιατί αυτό υποσχέθηκε ο κ. Μητσοτάκης όταν πήγε εκεί πέρα. Και αυτά τα παραμύθια ότι πήγε να φάει και να πιει ένα ποτήρι νερό στον Βόσπορο, αυτά πρέπει να τα αφήσουμε.

Κοροϊδεύουμε τον ελληνικό λαό, ο οποίος παίρνει 350-400 ευρώ σύνταξη και πληρώνει 300 ευρώ ΔΕΗ, ρεύμα. Πέντε πάροχοι έχουν κατακλέψει τον κόσμο. Ακόμα δεν έχουμε βρει πόσα δισεκατομμύρια έχουν πάρει. Ακόμα δεν έχουμε βρει τον τρόπο με τον οποίο θα τα επιστρέψουμε πίσω. «Θα», «θα». Θα γίνουν εκλογές και πάρτε ένα ξεροκόμματο 50 ευρώ, πάρε 100 ευρώ εσύ οικογένεια, πάρε 200 εσύ, να περάσεις λίγο καιρό.

Δεν μπορούμε, λέει, να βρούμε τα αποθέματά μας. Πού είναι ο κ. Πιερρακάκης; Με ένα κουμπί έπρεπε η ελληνική Κυβέρνηση. Ποια κυβέρνηση στον κόσμο υπάρχει; Πού υπάρχει; Ακόμα και από το σπίτι μας δεν το ξέρουμε; Πατάμε ένα κουμπί και βλέπουμε. Πόσο απόθεμα έχεις; Το ίδιο γίνεται στις Ένοπλες Δυνάμεις. Πατάμε ένα κουμπί και βλέπουμε: Τι πυρομαχικά έχω; Τι αποθέματα; Τι πυρομαχικά Α΄ γραμμής; Τι Β΄ γραμμής; Τι Γ΄ γραμμής; Τι είναι αυτά τα πράγματα; Δεν ξέρουμε, λέει, πόσο απόθεμα έχουμε μαλακό αλεύρι. Δεν ξέρουμε πόσο απόθεμα έχουμε ηλιέλαιο. Δεν ξέρουμε το ένα. Τι ξέρετε δηλαδή; Τίποτα δεν ξέρετε, τίποτα. Άχρηστοι των αχρήστων μεταξύ των αρίστων. Αυτοί καταντήσατε τη χώρα.

Θέλω να πω πολλά, αλλά δεν μπορώ άλλο, διότι πλέον το δίκιο πνίγει τον ελληνικό λαό. Δεν είμαι επαγγελματίας πολιτικός -και συγχωρέστε με- να θέλω να μιλάω κομψά και δεν έχω διπλωματική γλώσσα, κύριε Υπουργέ. Όμως μιλάω με την ψυχή μου. Είναι αδιανόητα αυτά τα πράγματα, αυτά τα εγκληματικά λάθη που έγιναν, αδιανόητα, αδιανόητα.

Πάμε τώρα στο παρόν νομοσχέδιο. Με αυτό το νομοσχέδιο ο Οργανισμός Ασφάλισης Εξαγωγικών Πιστώσεων, ΟΑΕΠ, ένα νομικό πρόσωπο ιδιωτικού δικαίου, μετατρέπεται στην ανώνυμη εταιρεία με την επωνυμία Ελληνική Εταιρεία Εξαγωγικών Πιστώσεων. Αυτό έχει ξεκινήσει και βέβαια υπάρχει μέσα στο εισαγωγικό από το ΄75 ακόμα, από το ΄68 μάλλον, μετά το ΄75 με τον νόμο 225/75 σαν Κεφάλαιο Ασφαλίσεως Πιστώσεων Εξαγωγών, ΚΑΠΕ. Εν συνεχεία το ΄88 συνεστήθη ως νομικό πρόσωπο ιδιωτικού δικαίου, το οποίο λειτουργεί μέχρι σήμερα, ως Οργανισμός Ασφάλισης Εξαγωγικών Πιστώσεων. Τώρα με αυτήν τη μορφή δεν ξέρω αν είναι νομικό μόρφωμα, όπως το αποκάλεσε ο κ. Λοβέρδος. Δεν ξέρω τίποτα. Εγώ ξέρω να διαβάζω απλά πραγματάκια.

Μια γρήγορη ματιά, κύριε Υπουργέ, στον ισολογισμό του ΟΑΕΠ για το 2020. Άμα ρίξουμε μια ματιά, αρκεί να καταλάβουμε ότι πρόκειται για έναν οργανισμό που πραγματικά αποπνέει υγεία και οικονομική ευρωστία. Τα ταμειακά διαθέσιμα φαίνονται περίπου στα 106, ίσως και 120 εκατομμύρια, απ’ ό,τι είπατε, την επόμενη χρονιά, ενώ τα χρηματοοικονομικά περιουσιακά στοιχεία, μετοχές, ομόλογα και όλα αυτά, αγγίζουν περίπου τα 72,6 εκατομμύρια ευρώ. Τα δε κέρδη προ φόρου αγγίζουν τα 2,3 εκατομμύρια, ενώ ο καταβληθείς φόρος εισοδήματος είναι περίπου 1,12 εκατομμύρια ευρώ.

Δικαιολογήσατε, όταν σας ρωτήσαμε: «Ποιος είναι ο πραγματικός λόγος μετατροπής;». Βέβαια, την ερώτηση αυτή δεν την έθεσα μόνο εγώ, νομίζω ότι τη θέσανε όλα τα κόμματα της Αντιπολίτευσης. Ο πραγματικός λόγος μετατροπής ενός τέτοιου οργανισμού, νοικοκυρεμένου οργανισμού, κερδοφόρου οργανισμού, ελεγχόμενου οργανισμού, συνεισφέροντος στον δημόσιο οργανισμό, με ρίσκο του δημοσίου βεβαίως, να τον αλλάξουμε από νομικό πρόσωπο ιδιωτικού δικαίου σε μια ανώνυμη εταιρεία. Είπατε εσείς -και βέβαια μου εξήγησαν και οι συνεργάτες, τους ευχαριστώ πάρα πολύ- ότι είναι υποχρέωσή μας λόγω της Ευρωπαϊκής Ένωσης. Αυτό είναι ένα, το οποίο δεν το καταλαβαίνω, αλλά εν πάση περιπτώσει, άμα το δω και γραπτό ότι είναι υποχρέωση να την κάνουμε ανώνυμη εταιρεία και δεν μπορεί να λειτουργήσει ως νομικό πρόσωπο ιδιωτικού δικαίου.

Δεύτερον, δεν μπορείτε να κάνετε προσλήψεις μέσω ΑΣΕΠ και έχει μόνο είκοσι δύο άτομα αυτός ο οργανισμός. Για ποιον λόγο δεν μπορείτε να κάνετε προσλήψεις μέσω ΑΣΕΠ; Τι συμβαίνει και δεν μπορείτε; Διότι, σύμφωνα με την αιτιολογική έκθεση, κρίνεται απαραίτητη η περαιτέρω διεύρυνση της εμβέλειας του Εθνικού Οργανισμού Εξαγωγικών Πιστώσεων και γι’ αυτό τη μετατρέπετε σε ανώνυμη εταιρεία. Αυτό λέει η αιτιολογική έκθεση.

Ακούστε τώρα ποια είναι η ιδιομορφία του ΟΑΕΠ. Κατ’ αρχάς, δεν είναι φορέας της γενικής κυβέρνησης κατά την έννοια του ευρωπαϊκού συστήματος λογαριασμών.

Δεν περιλαμβάνεται στο μητρώο φορέων γενικής κυβέρνησης που τηρεί η ΕΛΣΤΑΤ. Δεν υπάγεται στο πεδίο εφαρμογής των νόμων 3429/2005 και 4270/2014, καθώς και δεν επιβαρύνει τον κρατικό προϋπολογισμό και δεν επιχορηγείται από το κράτος. Συνεπώς, ο φορέας έχει συσταθεί με νόμο για να μετατραπεί από νομικό πρόσωπο ιδιωτικού δικαίου σε Α.Ε..

Επί της ουσίας εκτός από το εισαγωγικό άρθρο που αναφέρεται στο άρθρο 1 του παρόντος για τη μετατροπή του ΟΑΕΠ σε εταιρεία εξαγωγικών πιστώσεων, με το παρόν προσαρτάται και το καταστατικό, άρθρο 2, της νέας εταιρείας με τη δυνατότητα να ιδρύει και άλλα υποκαταστήματα -έδρα είναι η Αθήνα- και άλλα υποκαταστήματα σε Ελλάδα και εξωτερικό.

Πρέπει να δούμε, κύριε Υπουργέ, και να πούμε ποιο έχει τη μεγαλύτερη σημασία. Η ανώνυμη εταιρεία την οποία θα δημιουργήσετε και δημιουργείτε, διέπεται από τους κανόνες της ιδιωτικής οικονομίας και δεν θα μπορεί να ελεγχθεί από δημόσιο φορέα είτε είναι αυτός ένα Υπουργείο, είτε από το Σώμα της Βουλής, είτε από την αρμόδια κοινοβουλευτική επιτροπή της Βουλής. Να μου το εξηγήσετε. Δεν θα μπορεί να ελεγχθεί για τις συμβάσεις που συνάπτει με τρίτους εργολάβους και υπεργολάβους, γιατί αυτές δεν θα θεωρούνται δημόσιες συμβάσεις με τη διαφορά όμως ότι ο σκοπός της εταιρείας αυτής όπως και του ΟΑΕΠ είναι καθαρά δημόσιος, δηλαδή η προώθηση και ασφάλιση των εξαγωγικών πιστώσεων που προκύπτουν από την ελληνική επιχειρηματική δραστηριότητα, που συμβάλλει στην οικονομία της χώρας.

Και επειδή αναφέρεται και στο άρθρο 4 αυτό, ο σκοπός της εταιρείας περιλαμβάνει την παροχή ασφαλίσεων, αντασφαλίσεων ζωής, συνασφαλίσεων, εγγυήσεων και αντεγγυήσεων για την κάλυψη κάθε είδους κινδύνου που συνδέεται με την εξαγωγική και επενδυτική δραστηριότητα των ελληνικών μικρομεσαίων επιχειρήσεων και συμβάλλει στην ανάπτυξη της εξαγωγικής δραστηριότητας. Άρα μιλάμε για κάτι το οποίο έχει άμεσο αντίκτυπο στην ελληνική οικονομία. Η εταιρεία θα καλύπτει κινδύνους, ζημιές, που προκαλούνται από πολιτικούς, οικονομικούς, εμπορικούς και πιστωτικούς κινδύνους σύμφωνα με το Εθνικό και Ενωσιακό Δίκαιο ενώ το ποσοστό κάλυψης θα μπορεί να καλύψει μέχρι και το 95% της ζημίας.

Τέλος, θα ήθελα να πω για να ολοκληρώνω, ότι δεν έχουμε εμπιστοσύνη στην Κυβέρνηση, κύριε Υπουργέ. Ειλικρινά όλες οι ενέργειες τις οποίες έχετε κάνει μέχρι τώρα -όχι εσείς προσωπικά- είναι λανθασμένες, είναι σε λάθος κατεύθυνση και μας οδηγείτε μονίμως σε λάθος αποφάσεις και συμπεράσματα. Προτιμά λοιπόν να μετατρέψει τον ΟΑΕΠ έναν υγιή οργανισμό σε ανώνυμη εταιρεία με την επωνυμία «Ελληνική Εταιρία Εξαγωγικών Πιστώσεων» με δικό της νέο καταστατικό και προσωπικό, το οποίο αυτοδικαίως θα μεταφερθεί από τον ΟΑΕΠ. Μόνο που δεν ομολογείτε ποιοι θα προσληφθούν στο ΔΣ και με ποια κριτήρια. Συστήνετε μία εταιρεία που θα κερδοφορεί, όπως φαίνεται, και από τους τελευταίους ισολογισμούς του ΟΑΕΠ και θα δρα –προσέξτε- με τις πλάτες του δημοσίου χωρίς το δημόσιο να έχει να λαμβάνει ούτε ένα μέρος επί των κερδών για το ρίσκο που λαμβάνει ως εγγυητής.

Εμείς, κύριε Υπουργέ, θα καταψηφίσουμε το εν λόγω νομοσχέδιο. Έχουμε πάψει να έχουμε υπομονή. Έχουμε πάψει ως Ελληνική Λύση να πιστεύουμε στην ελληνική Κυβέρνηση του Κυριάκου Μητσοτάκη. Από εδώ και πέρα δεν θα ψηφίσουμε θετικά τα περισσότερα νομοσχέδια, αν όχι όλα, διότι πιστεύουμε ότι πίσω από κάθε νομοσχέδιο, όπως φαίνεται και από αυτό, υπάρχει κάτι το διαφορετικό το οποίο μόνο η συλλογιστική πολιτική της Νέας Δημοκρατίας και τα συμφέροντα τρίτων το ξέρουν.

Ευχαριστώ πολύ.

Η Ελληνική Λύση καταψηφίζει το παρόν νομοσχέδιο.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Μυλωνάκη.

Επιτρέψτε να πω κάτι για διευκόλυνση. Δεν αφορά στον κ. Μυλωνάκη, αλλά γενικότερα. Δεν θα μπω στην ουσία του νομοσχεδίου. Ο οργανισμός ήταν νομικό πρόσωπο ιδιωτικού δικαίου. Η μετατροπή σε ανώνυμη εταιρεία είναι εκ του νόμου νομικά πρόσωπα ιδιωτικού δικαίου και συνεπώς έμποροι, δηλαδή, ασκούν μια επιχειρηματική δραστηριότητα. Τώρα αν θα διευκολύνεται η επιχειρηματική δραστηριότητα ή όχι είναι ένα άλλο ζήτημα. Και το γεγονός της διοικητικής και της οικονομικής αυτοτέλειας δεν εμπίπτει στις διατάξεις του δημοσίου τομέα. Είναι νομικά πρόσωπα ιδιωτικού δικαίου οι ανώνυμες εταιρείες εκ του νόμου και συνεπώς ασκούν την επιχειρηματική δραστηριότητα.

Γίνεται, λοιπόν, κατά τον νομοθέτη η πρόταση να διευκολύνεται η επιχειρηματική δραστηριότητα. Αυτό είναι ένα άλλο ζήτημα. Θα αποδειχθεί. Απλώς νομικά το λέω επειδή όλοι οι ομιλητές είπαν γιατί γίνεται αυτό. Μα, είναι νομικό πρόσωπο ιδιωτικού δικαίου και παραμένει νομικό πρόσωπο ιδιωτικού δικαίου.

Τον λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ κύριε Πρόεδρε, που μου δίνετε τον λόγο.

Κυρίες και κύριοι Βουλευτές, κύριοι Υπουργοί, ξεκινώντας να ομολογήσω και εγώ ότι ο Υπουργός ο κ. Φραγκογιάννης επέδειξε όλες αυτές τις ημέρες κάτι σπάνιο για τα ελληνικά δεδομένα, πολιτικό πολιτισμό. Πραγματικά μπήκε στον κόπο να ακούσει τις πολύ διαφορετικές -που ίσως να του φαίνεται και ακατανόητη η βάση των απόψεων, δηλαδή από πού πηγάζουν- απόψεις. Μπήκε, όμως, στον κόπο, όπως είχε υποχρέωση εκ του θεσμικού του ρόλου, να το πράξει και το έκανε ο κ. Φραγκογιάννης και είναι προς τιμήν του. Θα έλεγα, λοιπόν, ότι φιλοτίμως φέρθηκε ο αρμόδιος Υφυπουργός.

Ωστόσο, κύριε Υπουργέ, είναι κοινή η πίστη σε όλη την Αίθουσα, φαντάζομαι και σε όλες τις παρατάξεις ότι ο ΟΑΕΠ υπήρξε αναποτελεσματικότερος του αναμενομένου, του όσο θα μπορούσε να είναι ως φορέας. Και αποφασίζει η Κυβέρνησή σας να μετατρέψει το νομικό πρόσωπο ιδιωτικού δικαίου που είναι μέχρι σήμερα αυτός ο φορέας σε ανώνυμη εταιρεία. Σας λέμε, όλη η Αντιπολίτευση, όλη η προοδευτική και Αριστερή κατά τη δική μας αντίληψη Αντιπολίτευση, ότι αυτό θα μετατρέψει τελικά τον φορέα σε έναν φορέα που θα ενισχύει μόνο τεράστιες ή πολύ μεγάλες τουλάχιστον εταιρείες ή ομίλους επιχειρήσεων και θα εξαφανίσει τις μικρομεσαίες.

Και μας απαντάτε τόσες ημέρες με το επιχείρημα ότι «μα κοιτάξτε από τις διακόσιες, οι εκατόν ογδόντα πέντε είναι μικρότερες ή μεσαίες»; Αυτό είναι δικό μας επιχείρημα, γιατί αυτό ισχύει με το υπάρχον καθεστώς, με αυτό που θέλετε να αλλάξετε. Μα, δεν υπάρχει ανώνυμη εταιρεία! Αυτή τη στιγμή ο οργανισμός δεν είναι ανώνυμη εταιρεία, είναι νομικό πρόσωπο ιδιωτικού δικαίου. Επομένως δεν απαντάει με κανέναν τρόπο στην ανησυχία μας ή στην λογική μας στο ότι θα οδηγηθεί σαν μονόδρομος να ενισχύει μόνο τεράστιες εταιρείες, αφού αυτό το οποίο μας απαντάτε αφορά στο τι γίνεται μέχρι σήμερα.

Και είναι, βέβαια, πλημμελέστατο αυτό που γίνεται μέχρι σήμερα. Γιατί οι διακόσιες εταιρίες είναι κωμικός αριθμός. Θα έπρεπε να είναι στη θέση τους πέντε, έξι, δέκα χιλιάδες εταιρείες. Τότε θα μπορούσαμε να μιλάμε για ένα έργο.

Ακούστε κύριε Υπουργέ, κατά τη γνώμη του ΜέΡΑ25 και θέλω να είμαι ακριβής και καθαρός σε αυτό, μετατρέπετε τον ΟΑΕΠ σε ανώνυμη εταιρεία, βάζοντας στην πραγματικότητα -όχι εσείς προσωπικά, δεν είστε τέτοιος άνθρωπος, αλλά η «Κυριάκος Μητσοτάκης ΑΕ», αυτή η ανώνυμη εταιρεία που προσποιείται την Κυβέρνηση- στο μάτι το 1,5 δισεκατομμύριο ευρώ του εγγυοδοτικού του κεφαλαίου.

Ο ΟΑΕΠ, όπως όλοι ξέρετε, ιδρύθηκε το 1998 για να ασφαλίζει έναντι εμπορικών και πολιτικών κινδύνων μη πληρωμής τις εξαγωγικές πιστώσεις που παρέχουν οι Έλληνες εξαγωγείς σε πελάτες του εξωτερικού για την πώληση προϊόντων, υπηρεσιών ή ακόμα και κατασκευής τεχνικών έργων. Λειτουργεί, δηλαδή, ως δημόσιος ασφαλιστικός φορέας των Ελλήνων εξαγωγέων και ως τριτεγγυητής για να εξομαλύνει την εμπορική δραστηριότητα συνολικά.

Το βασικό θέμα του παρόντος νομοσχεδίου είναι η μετατροπή του ΟΑΕΠ από νομικό πρόσωπο ιδιωτικού δικαίου σε ανώνυμη εταιρεία. Τουτέστιν, αν και θεωρητικά υπό δημόσια ιδιοκτησία, θα υπόκειται στους κανόνες της ιδιωτικής οικονομίας. Οι προσλήψεις, για παράδειγμα, θα γίνονται όπως σε μια οποιαδήποτε ιδιωτική επιχείρηση, όπως αναφέρει ρητά το άρθρο 12 ενώ θα συνάπτει ομοίως και συμβάσεις με όρους ιδιωτικής επιχείρησης. Διαφορετικά, κύριε Υπουργέ, τυχόν περιορισμοί -αυτό λέει η αιτιολογική σας έκθεση- που ισχύουν για τις δημόσιες επιχειρήσεις, όπως, παραδείγματος χάριν, σε θέματα δημοσίων συμβάσεων και στελέχωσης, θα περιόριζαν σύμφωνα με το σκεπτικό σας τους βαθμούς ελευθερίας και έγκαιρης ανταπόκρισης της εταιρείας στις απαιτήσεις της αγοράς.

Άλλωστε, παρόμοια είναι και η αιτιολόγηση για τη μετατροπή του οργανισμού σε ανώνυμη εταιρεία. Ακούστε τι λέτε. Λέτε ότι οι ανώνυμες εταιρείες λειτουργούν γενικά και αόριστα καλύτερα από οτιδήποτε δημόσιο. Αυτό επαναλαμβάνετε ουσιαστικά στην αιτιολογική έκθεση ξανά και ξανά. Επιτρέψτε μου να πω ότι ακούγεται σαν ιδεοληπτική ευχή περισσότερο, παρά σαν σοβαρή αιτιολόγηση. Δηλαδή, πώς; Αξιωματικώς θα πρέπει να δεχθούμε σε αυτή την Αίθουσα ότι πάντα κάθε ανώνυμη εταιρεία είναι πιο αποτελεσματική από καθετί δημόσιο; Δεν υπάρχει επιχειρηματολογία. Υπάρχει αξίωμα. Δεχτείτε το γιατί έτσι είθισται. Είθισται όντως, καθώς το κίνητρό τους είναι το κέρδος, οι ανώνυμες εταιρείες δεν φείδονται κόπων για να το αποκτήσουν. Είναι ταχύτατες, καταπατούν και κανέναν νόμο. Όμως, το να φτάνει ένα κράτος να περιορίζει το νομικό του πλαίσιο για έναν φορέα που είναι πλέον ανώνυμη εταιρεία, αλλά λειτουργεί για το δημόσιο, ε, αυτό αγγίζει τα όρια του περίεργου για εμάς.

Ας περάσουμε τώρα σε αυτό, κύριε Υπουργέ, με όλο τον σεβασμό στο πρόσωπό σας, το οποίο θεωρούμε ότι είναι το πραγματικό επίδικο εδώ του συγκεκριμένου νομοσχεδίου. Δηλαδή, κατά τη γνώμη του ΜέΡΑ25, το επίδικο αυτό είναι η μοιρασιά του εγγυοδοτικού κεφαλαίου ύψους 1,5 δισεκατομμυρίου ευρώ –θυμίζω- που κατέχει αυτή τη στιγμή ο ΟΑΕΠ σε ποιους άλλους; Στους γνωστούς παρασιτικούς ολιγάρχες. Ονόματα δεν λέω γιατί έχω κουραστεί να τα λέω.

Τώρα με το τρέχον θεσμικό πλαίσιο ακόμα -αυτό που υπάρχει σήμερα- οι υποχρεώσεις του ΟΑΕΠ «από εγγυήσεις, ασφαλίσεις και αντασφαλίσεις μη εμπορεύσιμων κινδύνων, όπως εκάστοτε αυτοί ορίζονται από τα αρμόδια όργανα της Ευρωπαϊκής Επιτροπής, έχουν…», κύριε Υπουργέ, «…αυτοδικαίως την εγγύηση του ελληνικού δημοσίου μέχρι το όριο που καθορίζεται κάθε φορά με προεδρικό διάταγμα που εκδίδεται ύστερα από πρόταση του Υπουργού Οικονομίας και Οικονομικών».

Με άλλα λόγια, κύριε Υπουργέ, τώρα όλες οι υποχρεώσεις του ΟΑΕΠ έχουν αυτοδικαίως την εγγύηση του ελληνικού δημοσίου μέσω του 1,5 δισεκατομμυρίου ευρώ του εγγυοδοτικού κεφαλαίου του οργανισμού. Από τη στιγμή, όμως, που αυτό εδώ το σχέδιο νόμου θα καταστεί νόμος του κράτους μας παύει η αυτοδίκαιη εγγύηση του ελληνικού δημοσίου.

Παύει, δηλαδή, κύριε Υπουργέ, η οριζόντια, η ισότιμη πρόσβαση των Ελλήνων εξαγωγέων στο εγγυοδοτικό κεφάλαιο του ΟΑΕΠ. Πλέον είναι ο Υπουργός αυτός που αποφασίζει ποιοι, πώς και γιατί θα λαμβάνουν την εγγύηση του ελληνικού δημοσίου, γιατί χωρίς εγγύηση του ελληνικού δημοσίου καμμία τράπεζα -ούτε ελληνική ούτε άλλη- δεν θα τους δανείσει στον αιώνα τον άπαντα.

Συγκεκριμένα, κύριε Υπουργέ, αναφέρεται στο άρθρο 11 του σχεδίου νόμου σας: «Οι υποχρεώσεις της εταιρείας από κάθε είδους εγγυήσεις, ασφαλίσεις, αντασφαλίσεις μη εμπορεύσιμων κινδύνων, όπως εκάστοτε αυτοί ορίζονται από τα αρμόδια όργανα της Ευρωπαϊκής Επιτροπής, που παρέχονται, σύμφωνα με τις παραγράφους 1, 2, 3 και 4 του άρθρου 4, έχουν την εγγύηση του ελληνικού δημοσίου, εφόσον έχει εκδοθεί απόφαση του Υπουργού Οικονομικών που καθορίζει το όριο και τους όρους της εγγυοδοσίας». Καταλαβαίνουμε τη διαφορά; Νομίζω ότι είναι πεντακάθαρη με τα προηγούμενα που διάβαζα και το νέο καθεστώς που νομοθετείτε σήμερα.

Μόνο οι εκλεκτοί, κατά τη γνώμη μας, κύριοι Υπουργέ, της εκάστοτε -όχι μόνο της δικής σας, γιατί μετά θα έλθει κάποια άλλη κυβέρνηση- Κυβέρνησης. Και αν μιλάμε, βέβαια -λυπάμαι που το λέω και αυτό-, για τις κυβερνήσεις εδώ στην Ελλάδα των τελευταίων ετών, τις μνημονιακές αυτές κυβερνήσεις όπου οι εκλεκτοί -βλέπε ολιγάρχες- θα ασκούν εξαγωγική οικονομική δραστηριότητα, όπως γίνεται, δηλαδή, μέχρι τώρα, κατά τη γνώμη μας, πέντε παράγοντες παραγοντίσιοι από απόψεως ήθους, αλλά παράγοντες οικονομικά είναι αυτοί που ασκούν την οικονομική και εξαγωγική οικονομική δραστηριότητα.

Επομένως, οι εκλεκτοί ολιγάρχες θα ασκούν εξαγωγική οικονομική δραστηριότητα, αλλά με την εγγύηση του ελληνικού δημοσίου. Κανένα ρίσκο για τους παρασιτικούς, όπως πάντα. Αυτοί, όπως έχουμε ξαναπεί, όχι μόνο δεν είναι επιχειρηματίες, δεν είναι επενδυτές, δεν είναι καν εισοδηματίες γιατί δεν διαθέτουν εισόδημα, διαθέτουν εγγυήσεις του έργου του ελληνικού λαού για να κάνουν τις μπίζνες τους χωρίς κανένα ρίσκο. Αν είστε καπιταλιστές, αν είστε νεοφιλελεύθεροι, γιατί αρνείστε το βασικό χαρακτηριστικό του καπιταλισμού που είναι ο άγριος, ο ωμός, ο ανθρωποφάγος ελεύθερος ανταγωνισμός; Δεν τον επιτρέπετε ούτε και αυτόν. Υπάρχουν κι άλλοι πλούσιοι στην Ελλάδα. Υπάρχουν και άλλοι που θα ήθελαν να γίνουν παρασιτικοί ή που είναι λιγότερο παρασιτικοί, αλλά πλούσιοι επιχειρηματίες. Γιατί μόνο με δέκα επιχειρείτε μονίμως;

Η μορφή, λοιπόν, της ανώνυμης εταιρείας που δίνεται στον ΟΑΕΠ και το άνοιγμα της βεντάλιας των δήθεν χρηματοδοτικών του εργαλείων διευκολύνει, κατά τη γνώμη του ΜέΡΑ25, κύριε Υπουργέ, αυτήν ακριβώς την υφαρπαγή και τον αποκλεισμό και το επιλεκτικό καναλιζάρισμα, τελικά, των κρατικών εγγυήσεων στους εκλεκτούς της «Κυριάκος Μητσοτάκης ΑΕ» από ανεύθυνες διοικήσεις -ανεύθυνες το λέω λίγο λογοπαιγνιακά, βλέπε ανώνυμη εταιρεία, καθώς μια ανώνυμη εταιρεία είναι γνωστό τοις πάσι ότι είναι κυρίως μια ανεύθυνη εταιρεία, κανείς δεν πάει φυλακή παρά μόνο ένας πρόεδρος, ένας διευθύνων σύμβουλος που συνήθως είναι αυτοφωράκιας, τον έχουν βάλει εκεί με έναν μισθό για να παριστάνει αυτόν που θα πάει φυλακή- και προσωπικό που θα λειτουργεί με συνθήκες αγοράς.

Για αυτούς όλους τους λόγους, κύριε Πρόεδρε, κυρίες και κύριοι Βουλευτές, αγαπητέ κύριε Υπουργέ, καταψηφίζουμε επί της αρχής, καταψηφίζουμε επί των άρθρων και φυσικά, δε δεχόμαστε να ψηφίσουμε και τις τροπολογίες.

Τώρα θα μου επιτρέψετε, μιας και ο χρόνος που έχω μιλήσει είναι μόνο οκτώ και τριάντα δύο λεπτά, να αναφερθώ εν τάχει, κύριε Πρόεδρε, -τρία λεπτά θα χρειαστώ- σε δύο θέματα τα οποία είναι σημαντικά, κατά τη γνώμη μου, και αφορούν στην επικαιρότητα.

Ισπανία και Πορτογαλία, κύριε Πρόεδρε, κυρίες και κύριοι Βουλευτές, πέτυχαν εξαίρεση από την οριακή τιμολόγηση. Προφάσεις εν αμαρτίαις και παράλληλα θα δηλώσουμε γιατί είναι από την «Μητσοτάκης ΑΕ». Πολύς λόγος γίνεται τις τελευταίες μέρες -θα το έχετε ακούσει όλοι- για την εξαίρεση που πέτυχαν οι δύο χώρες της Ιβηρικής ως προς τους κανόνες λειτουργίας της ενεργειακής αγοράς της Ευρωπαϊκής Ένωσης. Το πέτυχαν αυτό, λέει η Κυβέρνηση της Ελλάδας, ο κ. Μητσοτάκης, επειδή έχουν πολύ υψηλό ποσοστό ΑΠΕ, δηλαδή ανανεώσιμων πηγών ενέργειας στο ενεργειακό τους μείγμα και μικρό βαθμό διασύνδεσης, πολύ μικρότερο με την υπόλοιπη Ευρωπαϊκή Ένωση.

Ας δούμε, κατ’ αρχάς, τα δεδομένα για να μην κοροϊδευόμαστε. 42,9% της ηλεκτροπαραγωγής στην Ισπανία γίνεται από ανανεώσιμες πηγές ενέργειας. Στην Ελλάδα ξέρετε πόσο γίνεται; Από 38,2%. Βλέπετε καμμία ουσιώδη διαφορά; 3% διαφορά είναι αυτό. Καμμία διαφορά δεν υπάρχει. Το πρώτο επιχείρημα καταρρέει.

Είναι προφανές ότι δεν πρόκειται, επίσης, για ζήτημα συμμετοχής των ανεξάρτητων πηγών ενέργειας στο ενεργειακό μείγμα, καθώς η διαφορά Ελλάδας- Ισπανίας είναι σχεδόν ανύπαρκτη, όπως προείπα.

Ούτε, βεβαίως, κύριε Πρόεδρε, ο μικρός βαθμός διασύνδεσης του δικτύου στην Ιβηρική με τα λοιπά κράτη-μέλη. Γιατί; Γιατί σε μακράν, σε πολύ μακράν χειρότερη κατάσταση είναι γνωστό τοις πάσι είναι η διασύνδεση της δικιάς μας χώρας, της Ελλάδας, με την Ευρωπαϊκή Ένωση.

Άρα, διά της εις άτοπον απαγωγής καταλήγουμε με ασφάλεια στο συμπέρασμα ότι ο Κυριάκος Μητσοτάκης απλά δεν το διεκδίκησε, δεν το ζήτησε με ζέση και επιμονή, δεν αγωνίστηκε γι’ αυτό. Και τι αποδεικνύει η στάση του αυτή, ότι δεν αγωνίστηκε γι’ αυτό και δεν το ζήτησε με ζέση και επιμονή; Αποδεικνύει, για άλλη μια φορά, ότι είναι υπηρέτης των συμφερόντων της ολιγαρχίας που κερδοσκοπεί χυδαία πάνω σε μια βασική ανάγκη, το ρεύμα, σε βάρος όλης της υπόλοιπης ελληνικής κοινωνίας.

Ταυτοχρόνως, κύριε Πρόεδρε, ακούσαμε κυβερνητικές ατάκες περί επιβάρυνσης των κρατικών προϋπολογισμών των δύο αυτών χωρών, της Ισπανίας και της Πορτογαλίας, οι οποίες είναι απολύτως ψευδείς. Για να δούμε τι πέτυχαν οι δύο αυτές χώρες: Πέτυχαν να μην τιμολογείται το σύνολο της παραγόμενης ηλεκτρικής ενέργειας από την τελευταία και ακριβότερη εισροή, δηλαδή το φυσικό αέριο. Δηλαδή, πέτυχαν αυτό που έχει μαλλιάσει η γλώσσα μας στο ΜέΡΑ25 να σας λέμε τόσο καιρό να κάνετε. Πέτυχαν να μην εφαρμόζεται η οριακή τιμολόγηση, αλλά η τιμολόγηση βάσει μέσου κόστους. Αυτό ακριβώς που προτείνει εξ αρχής το ΜέΡΑ25. Όμως, είπαμε η «Κυριάκος Μητσοτάκης ΑΕ» υπάρχει για να φουσκώνουν οι τραπεζικοί λογαριασμοί της ολιγαρχίας, συγκεκριμένα των τεσσάρων παραγωγών ενέργειας που νέμονται τον μισό λογαριασμό μας, όχι για να υπηρετεί τον λαό μας και την ευημερία του.

Εν κατακλείδι, από τα παραπάνω είναι προφανές ότι αποτελεί επιλογή της Κυβέρνησής σας -ταξική και τοξική- και του ίδιου του Πρωθυπουργού, του Κυριάκου Μητσοτάκη, να διατηρεί ηθελημένα το στρεβλό κλεπτοκρατικό και βαθιά αταξικό καθεστώς -που ευνοεί μόνο την ολιγαρχία- εντελώς ανέπαφο.

Κλείνω, κύριε Πρόεδρε, σε ένα λεπτό, λέγοντας ότι χτες, πριν από δεκαπέντε ώρες, καθώς ήμουν Κοινοβουλευτικός Εκπρόσωπος, ο Υπουργός Υγείας κ. Πλεύρης δήλωσε από αυτό εδώ το Βήμα ότι εκστόμισα εγώ χυδαιότητες κατά του ευαγούς Ιδρύματος «Σταύρος Νιάρχος», το οποίο, όπως είπε -τα λόγια του διαβάζω- «87 ολόκληρα εκατομμύρια ευρώ χαλάλισε το ίδρυμα για την ανακατασκευή του Νοσοκομείου της Σπάρτης».

Ευχαριστούμε πάρα πολύ. Κατ’ αρχάς, εκτέθηκε ο Υπουργός γιατί δεν τα χαλάλισε ο ίδιος. Ο ίδιος είναι Υπουργός, δεν είναι ο Σταύρος Νιάρχος. Δεν υπάρχει καν ο Σταύρος Νιάρχος, εννοώ το ίδρυμά του. Δεν είναι ο ίδιος. Γιατί δεν το κάνει το ελληνικό κράτος; Το άρθρο 21 του Συντάγματος λέει ότι αυτό πρέπει να φτιάξει το Νοσοκομείο της Σπάρτης. Το πρώτο είναι αυτό.

Ευχαριστούμε, όμως, κυρίως τον κ. Πλεύρη, κύριε Πρόεδρε, που επιβεβαιώνει το ΜέΡΑ25 πλήρως ότι, δηλαδή, ο ίδιος και το αφεντικό του, ο κ. Κυριάκος Μητσοτάκης, είναι υπηρέτες των ολιγαρχών, εξού και θίχτηκε και έκρινε αναγκαίο να υπερασπιστεί τα πραγματικά αφεντικά του. Εγώ δεν είπα τίποτα για τον κ. Πλεύρη. Δεν είπα τίποτα για κανέναν Υπουργό της Κυβέρνησης. Είπα για ένα παράσιτο συγκεκριμένο, που αφού παρασίτησε χρόνια κάνοντας λαθρεμπόριο -τον μακαρίτη Σταύρο Νιάρχο, τον αείμνηστο Σταύρο Νιάρχο- ο οποίος αφού έκανε λαθρεμπόριο χρόνια, αφού έφτιαξε τα ναυπηγεία Σκαραμαγκά και όταν μπήκαν μέσα, τα πάσαρε στο γκόβερνο, μετά τα πήρε πίσω όταν έγιναν υγιή. Για ένα παρασιτικό ολιγάρχη μιλήσαμε. Η ανάγκη του Υπουργού Υγείας να υπερασπιστεί τον παρασιτικό ολιγάρχη που δεν υπάρχει πια -το ίδρυμά του- είναι καταδεικτική ότι είναι το αφεντικό του και είναι, επίσης, καταδεικτικά όλα αυτά ότι πρόκειται για τα αφεντικά όλης της ανώνυμης εταιρείας του Κυριάκου Μητσοτάκη.

Και τέλος, κύριε Υπουργέ, φέρατε μια τροπολογία για τα χρηματικά εντάλματα προπληρωμής. Ξέρετε τι αναφέρεται στην προτεινόμενη διάταξη επί λέξει; Ότι ο ΟΗΕ έχει επιβάλει κυρώσεις στη Ρωσία.

Αναρωτιόμαστε –τόσους μετακλητούς έχει η Κυβέρνησή σας, έναν στρατό!- ποιος επιτέλους έχει συντάξει αυτή την τροπολογία. Δεν ξέρουν οι μετακλητοί υπάλληλοί σας, δεν ξέρουν οι Υπουργοί και Υφυπουργοί σας ότι μόνο το Συμβούλιο Ασφαλείας του ΟΗΕ μπορεί να επιβάλει τέτοιες κυρώσεις, αλλά εκεί έχει, βεβαίως, βέτο η Ρωσία και δεν πρόκειται να επιβληθούν με κανένα τρόπο τέτοιες κυρώσεις; Είναι δυνατόν; Είναι δυνατόν να υπάρχει τροπολογία που να λέει ότι επιβάλλει ο ΟΗΕ κυρώσεις στη Ρωσία; Δεν επιβάλλει γιατί δεν έχει καμμία δυνατότητα.

Ευχαριστώ πάρα πολύ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Γρηγοριάδη.

Ολοκληρώθηκαν οι ομιλίες των εισηγητών και ειδικών αγορητών.

Εισερχόμαστε στον κατάλογο των ομιλητών, με πρώτο ομιλητή τον κ. Πέτρο Σπανάκη από τη Νέα Δημοκρατία.

Εννοείται ότι οι Κοινοβουλευτικοί Εκπρόσωποι μπορούν, όποτε είναι αναγκαίο και αν θεωρούν ότι χρειάζεται, να παρέμβουν.

Ορίστε, κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα έρχεται προς ψήφιση ένα σχέδιο νόμου, το οποίο με απλά λόγια αφορά στο μέλλον των ελληνικών επιχειρήσεων, των ελληνικών εξαγωγικών επιχειρήσεων.

Και άκουσα από το Βήμα αυτό τους συναδέλφους της Αντιπολίτευσης να λένε διάφορα επιχειρήματα, με σκοπό να υποβαθμίσουν ένα νομοσχέδιο, το οποίο στην ουσία –τι κάνει;- εκσυγχρονίζει έναν οργανισμό και τον φέρνει στα νέα δεδομένα, στις νέες ανάγκες, στις σημερινές ανάγκες, στις σύγχρονες ανάγκες και ταυτόχρονα του δίνουν του οργανισμού αυτού και μια πινελιά για το μέλλον των επιχειρήσεων και το πώς πρέπει να στηρίξουν και για θέματα που αφορούν στο προσωπικό τους.

Εγώ θέλω να σας μιλήσω με απλή λογική. Έχουμε έναν οργανισμό που δημιουργήθηκε το 1988 και σήμερα βρισκόμαστε στο 2022. Μετά από τριάντα τέσσερα χρόνια έρχεται η ελληνική Κυβέρνηση και νομοθετεί, προκειμένου να γίνουν κάποιες απαιτούμενες τροποποιήσεις. Και φυσικά, δεν σηκώθηκε μια μέρα η πολιτική ηγεσία του αρμόδιου Υπουργείου και το επιτελείο του αρμόδιου Υπουργού, για να πουν ότι εμείς θα πάμε σε αυτές τις αλλαγές.

Υπάρχει μια τεκμηριωμένη μελέτη. Υπάρχει ένας οργανισμός που εισηγείται, που προτείνει, που τεκμηριώνει, που αιτιολογεί ότι πρέπει να πάμε σε αυτές τις αλλαγές και έρχεται σήμερα προς ψήφιση το συγκεκριμένο σχέδιο νόμου που στην ουσία εξασφαλίζει μία ανώνυμη εταιρεία, τη λεγόμενη «Ελληνική Εταιρεία Εξαγωγικών Πιστώσεων», για να στηρίξει τις ελληνικές επιχειρήσεις.

Εγώ θα δεχθώ σε αυτή την Αίθουσα οποιαδήποτε κριτική, οποιαδήποτε αντιπολιτευτική κορώνα, αλλά πάνω σε μία βάση. Θέλετε να συζητήσουμε πάνω σε θέματα εξαγωγικών επιχειρήσεων, κινητροδότησης, θέματα διαδικαστικού χαρακτήρα; Να τα συζητήσουμε. Φυσικά και οποιοδήποτε νομοσχέδιο και οποιαδήποτε τροποποίηση οργανισμού θα έχει και στο μέλλον ανάγκες για μεταβολές και τροποποιήσεις.

Όμως, δεν μπορεί να έρχεστε σε αυτή την Αίθουσα και να λέτε ότι αυτή η τροποποίηση δεν ωφελεί και δεν έχει καμμία σημασία. Άρα, λοιπόν, αδικούμε, όταν υποβαθμίζουμε το συγκεκριμένο νομοσχέδιο.

Άλλωστε, όλοι γνωρίζουμε ότι ο σκοπός αυτού του οργανισμού είναι ένας: Να ενισχύσουμε τις εξαγωγές, διότι ενισχύοντας τις εξαγωγές της χώρας μας ενισχύουμε την αύξηση του πραγματικού εισοδήματος των Ελλήνων, σε μια περίοδο που η ελληνική οικονομία περνάει μια κρίση λόγω της ρωσικής εισβολής στην Ουκρανία.

Σε μια περίοδο που έχουμε μια υπεύθυνη Κυβέρνηση, που νομοθετεί μέσα σε αυτό το κλίμα και σέβεται και το τελευταίο ευρώ του Έλληνα φορολογούμενου, που κάνει πράξη ό,τι προεκλογικά υποσχέθηκε, δεν μπορεί να ερχόμαστε σε αυτή την Αίθουσα και να λέμε ό,τι θέλουμε.

Και το λέω αυτό διότι, κυρίες και κύριοι συνάδελφοι, σήμερα πέρα από τον βασικό κορμό του σχεδίου νόμου που έρχεται για τη μετατροπή του Οργανισμού Ασφάλισης Εξαγωγικών Πιστώσεων σε ανώνυμη εταιρεία, στην «Ελληνική Εταιρεία Εξαγωγικών Πιστώσεων», έρχεται και μια τροπολογία πολύ σημαντική, μια τροπολογία που αφορά έργα, που αφορά το μέλλον μιας συγκεκριμένης περιοχής που έχω την τύχη και την τιμή να είναι η περιοχή που εκλέγομαι, ο Νότιος Τομέας της Β΄ Αθηνών.

Με την τροπολογία αυτή, λοιπόν, διευκρινίζονται και ξεκαθαρίζουν διαδικαστικού είδους θέματα, προκειμένου να προχωρήσουν τα έργα στην παραλία, διότι το μέλλον των κατοίκων της Αττικής πρέπει να είναι διαφορετικό και αυτή η Κυβέρνηση εγγυάται αυτό το μέλλον, που με συγκεκριμένη διαδικασία απλοποιεί δυσλειτουργίες που υπάρχουν μέχρι σήμερα. Γιατί τα έργα στην παραλία θα προχωρήσουν, είτε το θέλετε είτε δεν το θέλετε.

Όμως, στην τροπολογία αυτή έρχεται και μια άλλη διάταξη, που αφορά την υλοποίηση προγραμμάτων για τον ψηφιακό μετασχηματισμό των μικρομεσαίων επιχειρήσεων. Βλέπουμε, δηλαδή, διατάξεις σήμερα που αφορούν μικρομεσαίες επιχειρήσεις, που αφορούν το μέλλον της ελληνικής επιχειρηματικότητας.

Και τι κάνετε εσείς; Έρχεστε στο Βήμα αυτό, πηγαίνετε στα κανάλια και μας κατηγορείτε ότι εμείς υπερασπιζόμαστε κάποιους λίγους ή κάποιους ολιγάρχες.

Κυρίες και κύριοι συνάδελφοι, εμείς είμαστε με τους πολλούς, είμαστε με όλους, ενώνουμε τους Έλληνες. Αυτή είναι η τακτική μας, έτσι θα προχωρήσουμε. Αυτός ο διχαστικός λόγος που ακολουθείτε, δεν θα οδηγήσει πουθενά και πολύ περισσότερο όταν η ελληνική οικονομία αυτή τη στιγμή χρειάζεται ένα πράγμα, χρειάζεται σταθερότητα. Και η σταθερότητα δεν μπορεί να είναι με συνθήματα, όπως κάνετε εσείς. Η σταθερότητα πρέπει να είναι με πράξεις και πράξεις σημαίνει νομοθέτηση για το μέλλον της ελληνικής οικονομίας, για τη στήριξη των ευάλωτων νοικοκυριών, για τη μείωση της φορολογίας.

Βλέπετε ότι, παρ’ ότι τα δημοσιονομικά περιθώρια είναι συγκεκριμένα, η Κυβέρνηση αυτή προσπαθεί. Προσπαθεί να παίρνει εύστοχα μέτρα όχι μόνο στοχευμένα, εύστοχα και προσανατολισμένα, έτσι ώστε να ενισχύσει τις μικρομεσαίες επιχειρήσεις, τους χαμηλόμισθους, τους χαμηλοσυνταξιούχους, αλλά κυρίως να αναβαθμίσει το βαθμό εμπιστοσύνης της ελληνικής οικονομίας.

Γιατί σε εμάς και στο λεξιλόγιό μας η λέξη επενδύσεις, οι λέξεις μείωση της ανεργίας είναι ψηλά στην ατζέντα. Διότι δεν μπορείτε να αμφισβητήσετε ότι τα αποτελέσματα της οικονομικής μας πολιτικής των τελευταίων τριών ετών δεν είναι σημαντικά, όταν -για παράδειγμα- έχουμε τη μεγαλύτερη μείωση της ανεργίας στην Ευρώπη, όταν αυτή τη στιγμή έχουμε προσέλκυση επενδύσεων.

Και παρ’ ότι βρισκόμαστε μέσα σε ένα κλίμα που ζούμε τις οικονομικές επιπτώσεις μιας πανδημίας που δεν πέρασε ακόμα, που βρισκόμαστε σε μια κατάσταση που δημιουργείται ένα κύμα ανατιμήσεων και που το ζούμε καθημερινά, έχουμε μια Κυβέρνηση με υπευθυνότητα να εξασφαλίζει στον Έλληνα πολίτη πολιτική σταθερότητα. Διότι το κλίμα της εκλογολογίας που θέλετε εσείς να υιοθετήσετε, δεν οδηγεί και δεν ευνοεί την ελληνική οικονομία και κυρίως την καθημερινότητα των Ελλήνων πολιτών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Σπανάκη.

Τον λόγο έχει τώρα ο Βουλευτής του Κινήματος Αλλαγής κ. Βασίλης Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Παρ’ ότι η Κυβέρνηση δεν είναι παρούσα για να μας ακούσει, είναι παρών ο πρώην Υφυπουργός Απόδημου, αξιότιμος εισηγητής της Πλειοψηφίας, οπότε κατά παραχώρηση θα μιλήσουμε.

Οι παγκόσμιες συνθήκες αναμφισβήτητα χαρακτηρίζονται από ρευστότητα και τεράστια αβεβαιότητα. Απαιτούν στρατηγικές επιλογές και κινήσεις σε εθνικό και ευρωπαϊκό επίπεδο. Η εισβολή της Ρωσίας στην Ουκρανία προκάλεσε μια γεωπολιτική καταιγίδα και έθεσε τον κόσμο σε μια νέα μεταβατική πορεία από την μεταψυχροπολεμική τάξη πραγμάτων σε μια νέα, με άγνωστες ακόμη ισορροπίες.

Η καταδικαστέα από όλους εισβολή αφύπνισε την Ευρώπη και την έθεσε προ των ευθυνών της για τα ζητήματα -στα οποία έχει μείνει πίσω- των κοινών πολιτικών, της κοινής ευρωπαϊκής άμυνας και της ασφάλειας, της ενεργειακής αυτονομίας, της διατροφικής επάρκειας και ασφάλειας, αλλά και της σύγχρονης μεταναστευτικής πολιτικής που έχει ανάγκη.

Σήμερα η Κυβέρνηση οφείλει να επιδιώξει εθνική συνεννόηση, για να χαραχθεί εκείνη η στρατηγική εθνικής ισχύος που θα διασφαλίζει τις θέσεις και τα συμφέροντα της πατρίδας μας, με δεδομένα αφ’ ενός τις ανάγκες της Ευρωπαϊκής Ένωσης και τα ελλείμματα των κοινών πολιτικών για τα οποία αναφέρθηκα και αφ’ ετέρου ότι ενισχύεται ο πυρήνας της επιθετικότητας της Τουρκίας.

Η διασφάλιση των κυριαρχικών μας δικαιωμάτων, η αύξηση της ενεργειακής μας παραγωγής με ανανεώσιμες πηγές ενέργειας αλλά και με εκμετάλλευση των ενεργειακών κοιτασμάτων μαζί με την ενίσχυση της αποτρεπτικής ικανότητας των Ενόπλων Δυνάμεών μας είναι προαπαιτούμενα για την ασφαλή πορεία της χώρας στην αυριανή νέα τάξη πραγμάτων.

Σε μια στεγνή ενεργειακά και εξαρτημένη Ευρώπη η ενεργειακή ανάπτυξή μας θα έρθει να ενισχύσει τη θέση μας εντός της αλλά και γενικότερα στον γεωπολιτικό μας ρόλο.

Τώρα που η Ευρώπη αναζητά λύσεις για την ενεργειακή αυτάρκεια, αντί ορισμένοι ηγέτες να ονειρεύονται ανέφικτες και ανεπίτρεπτες συνεκμεταλλεύσεις στην περιοχή μας, πρέπει να καταλάβουν ότι προϋπόθεση για την αξιοποίηση του πλούτου από κάθε χώρα που ανήκει σε κάθε χώρα είναι η οριοθέτηση των θαλάσσιων ζωνών σύμφωνα με το Διεθνές Δίκαιο. Τελεία και παύλα!

Ελλάδα και Κύπρος πρέπει να στηριχθούν από την Ευρωπαϊκή Ένωση ώστε να εκμεταλλευτούν τα πλούσια ενεργειακά τους αποθέματα που θα μπορούσαν να δώσουν λύση στο πρόβλημα της ευρωπαϊκής ενεργειακής φτώχειας και εξάρτησης. Εδώ είναι, όμως, που έχουμε συγκρούσεις και με άλλα μεγαλοσυμφέροντα στον ευρύτερο χώρο αλλά και υπερατλαντικά που έχουν να κάνουν με τον έλεγχο των ενεργειακών πηγών. Οι συνθήκες είναι δύσκολες αλλά ταυτόχρονα ευνοϊκές, αν διαμορφωθεί ισχυρή εθνική γραμμή που θα προωθήσει τα συμφέροντά μας.

Αναφέρθηκαν ήδη συνάδελφοι στα ζητήματα της πανδημίας και της ακρίβειας. Κρατώ αυτά που συνδέονται με τα μέτρα που έπρεπε ήδη η Κυβέρνηση να έχει πάρει και έχουν σχέση, βεβαίως ,και με την ενέργεια και με τη μείωση των ειδικών φόρων κατανάλωσης, των έμμεσων φόρων γενικότερα και με την ενίσχυση των εισοδημάτων κυρίως των αδύναμων, των χαμηλοεισοδηματιών είτε είναι εργαζόμενοι είτε είναι συνταξιούχοι.

Να πούμε ότι γίνεται μια κουβέντα περί οριζοντίων, κατακόρυφων, κάθετων, πλαγίων μέτρων. Κοιτάξτε, ένα πράγμα δεν έχετε καταλάβει ή δεν θέλετε να καταλάβετε, ότι η ηλεκτρική ενέργεια και τα καύσιμα, κυρίως το πετρέλαιο κίνησης, είναι τροφοδότες ανατιμήσεων, εφόσον υπάρχουν σε αυτά ανατιμήσεις, όλης της οικονομικής ζωής και του οικονομικού κύκλου, μεταφορές, κόστος παραγωγής, κόστος λειτουργίας επιχειρήσεων, οικογενειακός προϋπολογισμός. Άρα, θα ήταν στοχευμένο το μέτρο μείωσης, παραδείγματος χάριν, του ειδικού φόρου κατανάλωσης καυσίμων και δη του πετρελαίου κίνησης, απόλυτα στοχευμένο και αναπτυξιακό, γιατί θα αντιμετώπιζες το φαινόμενο της μείωσης της οικονομικής δραστηριότητας που βλέπουμε να υπάρχει και της στασιμότητας στην οποία ενδέχεται να μπει η χώρα.

Σήμερα, λοιπόν, έχουμε αυτά τα ζητήματα και νομίζω ότι η Κυβέρνηση που μετέθετε όλο το προηγούμενο διάστημα στην Ευρώπη τις ευθύνες για δήθεν αποφάσεις, όταν ήρθε η ώρα να ζητήσει αυτό που πέτυχαν Πορτογαλία και Ισπανία, έμεινε πίσω. Άρα, λοιπόν, δεν πετύχαμε αυτό που θέλαμε σε επίπεδο Ευρωπαϊκής Ένωσης, αδρανούμε σε εθνικό επίπεδο και αυτά είναι ζητήματα που, πραγματικά, θα πρέπει να τα δει η Κυβέρνηση.

Είναι το νομοσχέδιο του Υπουργείου Εξωτερικών που αφορά όλα τα ζητήματα, ουσιαστικά, που είναι σε εξέλιξη σήμερα, άπτονται των ευρύτερων εξωτερικών μας σχέσεων και γι’ αυτό η αναφορά.

Το νομοσχέδιο που συζητούμε αφορά έναν κρίσιμο τομέα, αυτόν των εξαγωγών και, βέβαια, την ανάγκη στήριξης πολλών μικρομεσαίων επιχειρήσεων της πατρίδας μας που παράγουν ανταγωνιστικά προϊόντα. Για να φτάσουν αυτά τα προϊόντα στις αγορές στην Ευρώπη και στον κόσμο αυτή η στήριξη είναι σήμερα παραπάνω από υποχρέωση της ελληνικής πολιτείας, ιδιαίτερα με τις ανακατατάξεις που υπάρχουν στις αγορές, στην εφοδιαστική αλυσίδα και με την ανάγκη διεύρυνσης των δυνατοτήτων που έχουμε την ανάγκη αυτή να την καλύψουμε με την παραγωγικότητα που υπάρχει.

Η μετατροπή του Οργανισμού Ασφάλισης Εξαγωγικών Πιστώσεων στην Ανώνυμη Εταιρεία «Ελληνική Εταιρεία Εξαγωγικών Πιστώσεων» μπορεί, έχει έναν δρόμο να συμβάλλει στον στόχο αυτό, αρκεί, βέβαια, να υπάρχει μια ολοκληρωμένη εξαγωγική πολιτική.

Ο ΟΑΕΠ που συνεστήθη το 1988 με σκοπό τον εκσυγχρονισμό και την αναβάθμιση του εθνικού συστήματος ασφάλισης των εξαγωγικών πιστώσεων ήταν στην εποπτεία του Υπουργείου Εμπορίου στα οικονομικά και παραγωγικά Υπουργεία. Το 2002 ,πολύ σωστά η κυβέρνηση του ΠΑΣΟΚ και ο αρμόδιος Υφυπουργός, ο Ανδρέας Λοβέρδος, εισηγήθηκαν και προχώρησαν στη θεσμοθέτηση ουσιαστικά για πρώτη φορά της οικονομικής διπλωματίας με τη μεταφορά των υπηρεσιών των οικονομικών και εμπορικών ακολούθων από το Υπουργείο Οικονομικών στο Υπουργείο Εξωτερικών. Είναι επομένως μια προσπάθεια που έχει ξεκινήσει, πάνε αργά τα βήματα, χρειάζεται να ολοκληρωθεί αυτή η προσπάθεια.

Είμαστε θετικοί στον εκσυγχρονισμό του οργανισμού και στην ολοκλήρωση, βέβαια, της συγκρότησης όλων των θεσμών της οικονομικής διπλωματίας υπό την εποπτεία του Υπουργείου Εξωτερικών.

Όμως, έχει αποδειχθεί ότι οι νόμοι δεν αρκούν.

Αναγκαίες επισημάνσεις και προτεραιότητες, κατά την άποψή μας: Απαιτείται στελέχωση από εξειδικευμένο προσωπικό του ασφαλιστικού και χρηματοπιστωτικού τομέα που θα στηρίξει το έργο του οργανισμού. Και, βέβαια, θα πρέπει να αποφευχθεί η γνωστή μέθοδος των πελατειακών σχέσεων για το βόλεμα παιδιών που μπορεί να έχουν ανάγκη από εργασία, αλλά να μην κάνουν για αυτή τη δουλειά, επειδή είναι ακριβώς εξειδικευμένο προσωπικό, έχει γνώση. Και επειδή δίνει τη δυνατότητα η ευελιξία, η Κυβέρνηση θα πρέπει να το αποφύγει και για το δικό της καλό. Εμείς θα το παρακολουθούμε αυτό.

Η δράση του οργανισμού πρέπει να προσεγγίσει και να αγκαλιάσει τις χιλιάδες μικρές και μικρομεσαίες εξαγωγικές επιχειρήσεις που δεν καλύπτονται από την ιδιωτική αγορά και δεν έχουν πρόσβαση στο χρηματοπιστωτικό σύστημα.

Χρειάζεται η διεύρυνση του χαρτοφυλακίου των προϊόντων του οργανισμού με νέα προϊόντα και εργαλεία και η συνεργασία του με επιχειρηματικούς εξαγωγικούς φορείς και επιμελητήρια, ώστε να εξευρεθούν και άλλοι χρηματοδοτικοί πόροι από ευρωπαϊκά και διεθνή προγράμματα.

Κλείνοντας, τονίζω ξανά την ανάγκη για ολοκληρωμένο πρόγραμμα εξαγωγικής πολιτικής, ολοκληρωμένη εξαγωγική πολιτική, με αναβάθμιση του ρόλου και του Οργανισμού Εξωτερικού Εμπορίου και, βέβαια, τη θεσμική και διαδραστική συνεργασία και των δύο οργανισμών με την επιχειρηματική κοινότητα, με τις ίδιες τις ελληνικές μικρομεσαίες επιχειρήσεις που έχουν τεράστιες δυνατότητες αλλά χρειάζονται τη στήριξη για να ανοίξουν τα φτερά τους.

Ως προς τη δεύτερη τροπολογία για την οποία δεν υπήρξε ακόμα εισήγηση από τους Υπουργούς -περιμένουμε τους Υπουργούς, θα δούμε αν θα έρθουν, κύριε Πρόεδρε- φαίνεται ότι η τροπολογία για άλλη μια φορά είναι με τη γνωστή διαδικασία της Κυβέρνησης που βάζει σε μια τροπολογία πολλά άρθρα με θέματα διαφορετικών Υπουργείων. Αυτό είναι αποκλειστική πρωτοτυπία αυτής της Κυβέρνησης και επιμένει αυτά τα άρθρα να ψηφίζονται και όλα μαζί. Η τροπολογία, λοιπόν, έχει θετικά άρθρα. Λύνει θέματα το πρώτο. Είναι ένα θέμα, όμως, που αφορά την αναβάθμιση –αυτό το ζήτημα που είχε αναδείξει η Φώφη Γεννηματά- του νότιου τομέα, του παραλιακού μετώπου. Φαίνεται ότι είναι κάποιες αναγκαίες ρυθμίσεις και τις φέρνει σε ένα νομοσχέδιο του Υπουργείου Εξωτερικών.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ολοκληρώστε, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το Υπουργείο Περιβάλλοντος, λοιπόν, πρέπει να έρθει να μας πει και να την υποστηρίξει.

Έχουμε του Υπουργείου Ψηφιακής Πολιτικής, που πρέπει να έρθει να μας πει ο Υπουργός γιατί η αξιοποίηση των πόρων του Ταμείου Ανάκαμψης με τροπολογία και ένα άρθρο μέσα σε μια άλλη τροπολογία ενός άλλου νομοσχεδίου του Υπουργείου Εξωτερικών.

Όλα αυτά, ακόμα και τα θετικά, τα απαξιώνουν. Δεν ξέρετε, δηλαδή, να διαχειριστείτε ούτε τα θετικά θέματα. Αλλιώς συμβαίνει κάτι άλλο, δεν θέλετε να συζητηθούν τα θέματα που περιέχονται σε αυτές τις τροπολογίες. Εξηγήστε μας τι από τα δύο είναι και αιτιολογήστε και την τροπολογία. Διαφορετικά, τροπολογία δεν μπορεί να μπει σε ψήφιση αν δεν έρθουν Υπουργοί να την υποστηρίξουν.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Κεγκέρογλου.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Γεώργιος Τσίπρας.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Θα είμαι σύντομος, δεδομένου ότι θέλω να θίξω μόνο δύο θέματα τα οποία άπτονται λίγο ή πολύ και του νομοσχεδίου.

Κατ’ αρχάς θέλω να θυμίσω ότι στη Γενική Γραμματεία Διεθνών Οικονομικών Σχέσεων επί ημερών μας ήμουν και εγώ προσωπικά μέχρι το 2017 Γενικός Γραμματέας στη συγκεκριμένη θέση που αφορούσε το ενεργειακό, με το οποίο απ’ ό,τι έχω αντιληφθεί, δεν ασχολείστε καθόλου, ούτε η Γραμματεία αλλά ούτε και εσείς προσωπικά.

Ας δούμε, λοιπόν, γιατί έχει σημασία αυτό με όλα αυτά που συμβαίνουν σήμερα. Διότι θα ήθελα να θυμίσω ότι στα πρώτα χρόνια της δικής μας διακυβέρνησης παρά τις τότε κάκιστες σχέσεις Ισραήλ και Τουρκίας -πολύ χειρότερες σχέσεις απ’ ό,τι είναι σήμερα-, η επικρατούσα τάση στην τότε ισραηλινή κυβέρνηση ήταν να περάσει ένας αγωγός κατευθείαν από το Ισραήλ στην Τουρκία. Μάλιστα, καταβλήθηκαν πολύ μεγάλες προσπάθειες και από τη Γενική Γραμματεία Διεθνών Οικονομικών Σχέσεων αλλά και συνολικά από το Υπουργείο Εξωτερικών σε συνεργασία με τους Ιταλούς, διότι έχουν συμφέρον να περάσει ο αγωγός από αλλού. Με βάση και άλλες εξελίξεις τότε, φτάσαμε στο να γίνει η πρώτη συνάντηση σε επίπεδο Υπουργών Ενέργειας πλέον Ελλάδας, Ισραήλ, Κύπρου και Ιταλίας στο Τελ Αβίβ. Αυτή ήταν μία εξέλιξη που αργότερα συνδυάστηκε με το σχήμα «3 +1» - που ήταν πολύ μεγάλη κατάκτηση για την ελληνική εξωτερική πολιτική- Ισραήλ – Κύπρου - Ελλάδας και Ηνωμένων Πολιτειών και είχε δρομολογηθεί ο EastMed. Όσο περνούσαν τα χρόνια, τόσο γινόντουσαν καλύτερα τα πράγματα για την οικονομική βιωσιμότητα, ενώ επίσης θεωρούνταν ότι είχε επιλυθεί και το τεχνικό θέμα. Παρά τα όσα λέγονταν, δεν υπήρχε τεχνικό πρόβλημα.

Όσον αφορά ειδικότερα το θέμα της οικονομικής βιωσιμότητας, θα ήθελα να πω παρενθετικά ότι μία οντότητα, είτε αυτό είναι χώρες είτε αυτό είναι πολύ περισσότερο η Ευρωπαϊκή Ένωση, είναι κάτι που μπορεί να το επιλύσει με χρηματοδότηση, με επιδότηση. Ο ηλεκτρικός αγωγός EuroAsia δεν θα ήταν βιώσιμος εάν πολύ πρόσφατα δεν εξασφάλιζε 657 εκατομμύρια από την Ευρωπαϊκή Ένωση.

Αυτά έκανε η δική μας Κυβέρνηση συν την επιτάχυνση των διαδικασιών -και το λέω με τη θετική έννοια- για να ολοκληρωθούν οι διαγωνισμοί για τους υδρογονάνθρακες, μεταξύ άλλων και νότια της Κρήτης. Αυτά παραδώσαμε εμείς. Σε αυτά, λοιπόν, δεν μπορεί να μη συμμετέχει το Υπουργείο Εξωτερικών, είτε αυτή είναι η Γενική Γραμματεία Διεθνών Οικονομικών Σχέσεων είτε κάποιο άλλο τμήμα ή ο ίδιος ο Υπουργός.

Ποια ήταν η συνεισφορά της παρούσας Κυβέρνησης από πλευράς Υπουργείου Εξωτερικών; Ήταν η αφωνία σε ό,τι αφορά τον EastMed, ο οποίος τελικά ακυρώθηκε, αλλά και οι δηλώσεις του Υπουργού κ. Δένδια πριν γίνουν όλα αυτά με την Ουκρανία σε ό,τι αφορά τους υδρογονάνθρακες, ότι μάλλον δεν χρειάζεται να εξάγουμε υδρογονάνθρακες όχι γιατί δεν είναι βιώσιμοι αλλά ότι δεν χρειάζεται να τους εξάγουμε, όπως ούτε φυσικό αέριο.

Εδώ κατ’ αρχάς να πω ξανά για πολλοστή φορά ότι το επιχείρημα αυτό είναι εξαιρετικά προβληματικό. Μακάρι, δηλαδή, μέχρι το 2050 που είναι ο στόχος -εγώ λέω και ακόμα πιο πριν αν γίνει μπορετό- να απεξαρτηθούμε από τους υδρογονάνθρακες σε όλη την Ευρώπη και την Ελλάδα. Είναι εξαιρετικά αμφίβολο αν θα φτάσουμε ως εκεί και πότε ακριβώς θα φτάσουμε. Επαναλαμβάνω, μακάρι αυτό να επιταχυνθεί. Όμως, όσο η οικονομία χρησιμοποιεί υδρογονάνθρακες και η παγκόσμια οικονομία έχει στηθεί εδώ και πολλές δεκαετίες πάνω στους υδρογονάνθρακες, προφανώς έχουμε συμφέρον να έχουμε, να εξάγουμε υδρογονάνθρακες, όσο μέρος αυτών μπορούμε να έχουμε με βάση τις διεθνείς συνεργασίες με ιδιωτικές εταιρείες και μεγάλες πολυεθνικές. Διαφορετικά, είναι σαν να λες ότι επειδή είμαι υπέρ της ειρήνης, δεν έχω αμυντική βιομηχανία, δεν παράγω όπλα και όλα τα εισάγω, ενώ έχω ανάγκη τον εξοπλισμό. Για τέτοιο επιχείρημα πρόκειται.

Θέλουμε να έχουμε φυσικό αέριο ή όχι; Διότι και οι δύο κινήσεις που έγιναν και με τον EastMed και με τους υδρογονάνθρακες ήταν πάνω σε αυτή τη λογική. Βεβαίως δεν συζητάμε και το γεγονός ότι δεν υπήρχε κανένας σχεδιασμός, στην περίπτωση που υπήρχαν ανατροπές στην περιοχή. Και δεν λέω να προβλέψει κάποιος την εισβολή στην Ουκρανία, αλλά να δει κανείς το πολύ απλό γεγονός ότι υπάρχει εξάρτηση από το ρώσικο φυσικό αέριο και ότι σε αυτό θα μπορούσαν να υπάρξουν μεταβολές στο μέλλον. Στο κάτω κάτω υπήρχαν δυνάμεις που παίζουν ρόλο στην περιοχή και το θέτουν εδώ και πολλά χρόνια. Εμείς αντί να εκμεταλλευτούμε αυτό το οποίο κατάφερε η προηγούμενη κυβέρνηση και στους υδρογονάνθρακες και στον EastMed, τα παραδώσαμε.

Ο EastMed δεν παραδόθηκε από το non paper των Ηνωμένων Πολιτειών της Αμερικής αλλά είχε ήδη παραδοθεί από τον Φεβρουάριο του 2021 σε συνάντηση του Πρωθυπουργού κ. Μητσοτάκη με τον Αλ Σίσι στην Αίγυπτο. Μάλιστα, παραδόθηκε χωρίς κανένα αντάλλαγμα. Απλά μας ειπώθηκε και το κάναμε. Και τώρα συζητάμε πάλι για EastMed και να δούμε με ποιους όρους, όπως συζητάμε και για το θέμα των υδρογονανθράκων. Εντάξει, αυτό δεν είναι Κυβέρνηση που σχεδιάζει και ειδικότερα δεν είναι Υπουργείο Εξωτερικών που σχεδιάζει.

Και έρχομαι και σε κάτι τελευταίο γύρω από αυτό, γιατί έχει σημασία. Ακούω στελέχη της Κυβέρνησης της Νέας Δημοκρατίας να κάνουν κριτική στους Γερμανούς για την επιλογή τους να είναι τόσο μεγάλη η εξάρτηση και η χρήση φυσικού αερίου από τους ίδιους, όταν εδώ στην Ελλάδα ειδικά τα τελευταία δύο χρόνια εκτοξεύθηκε η χρήση φυσικού αερίου έναντι άλλων πηγών -και εννοώ, κυρίως, τον λιγνίτη-, ενώ την ίδια στιγμή πήγαμε πίσω όλα τα διεθνή προγράμματα, EastMed και υδρογονάνθρακες, που θα μπορούσαν μελλοντικά να μας εξασφαλίσουν ή τουλάχιστον να είναι δικό μας το φυσικό αέριο ή να περνάει από εμάς.

Κλείνω, λοιπόν, αυτό το κεφάλαιο και έρχομαι στο θέμα της εξωστρέφειας. Όλη η σημερινή συζήτηση για το νομοσχέδιο έχει να κάνει με την εξωστρέφεια. Το μεγάλο, δηλαδή, πρόβλημα και η παθογένεια της ελληνικής οικονομίας είναι μεταξύ άλλων η ελλιπής εξωστρέφεια.

Κύριε Υπουργέ, υπάρχει μία μελέτη, νομίζω από το 2012, από το ολλανδικό υπουργείο εξωτερικών -εκεί τα υπουργεία εξωτερικών ανακατεύονται με το ζήτημα της δικής τους εξωστρέφειας και της οικονομικής διπλωματίας όχι απλά πιο σοβαρά από το δικό μας αλλά γίνεται και σε ένα άλλο επίπεδο- η οποία υπολόγιζε -η μελέτη αυτή υπάρχει στο Υπουργείο και μπορείτε να την αναζητήσετε εκεί- ότι η εξωστρέφεια στην Ελλάδα -όσο κι αν φαίνεται παράδοξο να υπολογίζεται η εξωστρέφεια σε νούμερα- υπολείπεται κατά ένα 30% από αυτό που θα μπορούσε να είναι με βάση τη γεωγραφική της θέση, με βάση τις εμπορικές σχέσεις, με βάση τις χώρες κ.λπ..

Η εξωστρέφεια είναι ένα μεγάλο πρόβλημα και είναι συνδυασμός δύο παραγόντων. Μπορεί το Υπουργείο Εξωτερικών να λύσει το πρόβλημα της εξωστρέφειας; Όχι. Ωστόσο, επαναλαμβάνω ότι η εξωστρέφεια είναι συνδυασμός δύο παραγόντων. Είναι τα διαρθρωτικά χαρακτηριστικά της ελληνικής οικονομίας, με τα οποία προφανώς πρέπει να ασχοληθεί, κυρίως, το Υπουργείο Οικονομίας, η Κυβέρνηση κ.λπ., αλλά είναι και η οργάνωση -αυτή είναι η δεύτερη διάσταση- και ο συντονισμός όλων των δομών εξωστρέφειας από το Υπουργείο Εξωτερικών, τα γραφεία ΟΕΥ, το «ENTERPRISE GREECE», το Υπουργείο Οικονομίας, το Υπουργείο Οικονομικών, τις τελωνειακές αρχές κ.λπ.. Είναι συνδυασμός πολλών δομών, δημόσιων ως επί το πλείστον, οι οποίες από τότε που υπάρχουν -με εξαίρεση για λίγο τη δεκαετία του ’80- έχουν ελάχιστο συντονισμό. Ακόμη χειρότερα, ορισμένες από αυτές τις δομές δεν υπηρετούν καν τον σκοπό της εξωστρέφειας.

Το «ENTERPRISE GREECE» είναι μία πολύ αμαρτωλή και πονεμένη ιστορία όχι μόνο διότι κληρονόμησε πεθαμένους οργανισμούς και τελικά συγχωνεύθηκε σε αυτό που αποτελεί σήμερα το «ENTERPRISE GREECE», αλλά και γιατί συνέχισε να λειτουργεί με τρόπο που δεν εξυπηρετούσε τίποτα. Δύο πράγματα έχει να κάνει θεωρητικά το «ENTERPRISE GREECE»: προώθηση εξαγωγών και προσέλκυση επενδύσεων. Δεν έχει φέρει ούτε μία επένδυση, ενώ η δε προώθηση των εξαγωγών εξαντλείται στο να οργανώνει ή να συμμετέχει σε εμπορικές εκθέσεις. Μάλιστα, ορισμένες χρονιές -και αυτό το λέω, γιατί πρέπει να το ξέρουμε- το 49% των εμπορικών εκθέσεων αφορούσαν το κρασί, τον οίνο. Το 49% των εξαγωγών μας είναι κρασί και δεν το ξέρουμε; Τώρα όσον αφορά το για ποιον λόγο γινόταν αυτό, ψάξτε το, είναι πολύ εύκολη η απάντηση.

Αυτό που θέλω να πω είναι ότι έχουμε έναν οργανισμό που ούτε εξαγωγές προωθεί ούτε επενδύσεις φέρνει. Και αντί να κοιτάξουμε να το αλλάξουμε αυτό -αυτή ήταν η μεγάλη παθογένεια, το Υπουργείο Εξωτερικών με τα γραφεία ΟΕΥ που έχει λειτουργεί πολύ καλύτερα-, τον εποπτευόμενο φορέα, τον «ENTERPRISE GREECE», τον κάναμε εποπτεύοντα φορέα της Γενικής Γραμματείας Διεθνών Οικονομικών Σχέσεων.

Και θέλω να σας πω το εξής: Εγώ θα ήμουν πολύ ανοιχτός να συζητήσω αν θα γίνει Α.Ε., αν δεν θα γίνει κ.λπ.. Σε ποιο πλαίσιο, όμως, και με ποια προοπτική; Δεν έχετε κάνει απολύτως τίποτα εδώ και δυόμισι χρόνια για να οργανωθεί σε ό,τι αφορά τουλάχιστον το Υπουργείο Εξωτερικών το ζήτημα της εξωστρέφειας, να συντονιστούν οι διάφορες δημόσιες δομές και αυτές που υπάρχουν να υπηρετούν αυτόν τον στόχο. Και είναι τραγική η κατάστασή μας. Προσέχω τις λέξεις που λέω.

Δεν είναι μόνο οι χώρες που κινούνται εδώ και δεκαετίες σε αυτή την κατεύθυνση, όπως η Ολλανδία -ανέφερα το παράδειγμα- η Γαλλία, η Δανία κ.λπ.. Υπάρχουν χώρες του τρίτου κόσμου. Να σας πω ένα παράδειγμα: Η Κολομβία έχει τον οργανισμό «PROEXPORT COLOMBIA». Πραγματικά δείτε τι έχει κάνει και ως προσέλκυση επενδύσεων και, κυρίως, ως εξαγωγές. Ασχολείται και με το θέμα του τουρισμού. Είναι πολύ καλύτερος ο «PROEXPORT COLOMBIA» από τους δικούς μας οργανισμούς. Κάπου κάνουμε λάθος. Δεν το καταλαβαίνουμε; Κάτι έχει πάει στραβά.

Ισραήλ: Δείτε πώς είχε οργανώσει το Ισραήλ τα γραφεία ΟΕΥ, που είναι πολύ λιγότερα. Έχει συνολικά σαράντα τρεις υπαλλήλους μόνιμους επί πέντε και τους επιτόπιους τους οποίους τους καταργήσαμε εμείς στα μνημονιακά χρόνια. Και δεν έχει «ENTERPRISE ISRAEL» -ας το πούμε έτσι- και κάνει πολύ καλύτερη δουλειά.

Η όλη οργάνωση της εξωστρέφειας τουλάχιστον στο μερτικό που πέφτει στο Υπουργείο Εξωτερικών όχι μόνο δεν οργανώθηκε δυόμισι χρόνια τώρα, αλλά πήγε πολύ πίσω.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ)**

Το συμπέρασμα: Μετατρέπετε τον Οργανισμό Ασφάλισης Εξαγωγικών Πιστώσεων σε Α.Ε.. Όσο δεν αλλάζουν όλα τα άλλα, είναι δικαιολογημένο που σας λέμε ότι αποσκοπεί σε κάτι άλλο και όχι στο να λύσει τα προβλήματα που έχει μέχρι τώρα ο Οργανισμός Εξαγωγικών Πιστώσεων.

Τις δομές αυτές δεν τις ξέρει το μεγαλύτερο κομμάτι του επιχειρηματικού κόσμου είτε πάμε σε αγροτικές περιοχές είτε πάμε σε αστικές περιοχές και μικρομεσαίες επιχειρήσεις που θέλουν να εξάγουν. Δεν το ξέρουν. Εάν ρωτήσετε το Υπουργείο Αγροτικής Ανάπτυξης για μία συγκεκριμένη χώρα μεγάλη τι μπορούμε να εξάγουμε από αγροτικά προϊόντα -αυτό δεν είναι δικό σας θέμα, αλλά για να δείτε πού βρίσκεται σήμερα η κατάσταση-, δεν ξέρει να σας πει. Και καλά δεν ξέρει το τι ανάγκες έχει εκείνη η χώρα για να τις καλύψει με εισαγωγές. Δεν ξέρει, όμως, καν να απαντήσει σε ποια προϊόντα υπάρχει εξαγωγική πίεση. Αυτή είναι η κατάστασή μας. Είναι τραγική η κατάσταση και ειδικά στο Υπουργείο Αγροτικής Ανάπτυξης.

Αν είχε κάτι να κάνει το Υπουργείο Εξωτερικών σε ό,τι αφορά στην οικονομική διπλωματία, αλλά και ευρύτερα το θέμα της εξωστρέφειας, θα ήταν να οργανώσει όλο αυτό το -με το συμπάθιο- μπάχαλο το οποίο υπάρχει στην οργάνωση της εξωστρέφειας από πλευράς ελληνικού κράτους. Και δεν έχετε κάνει απολύτως τίποτα. Έχετε κάνει τα πράγματα χειρότερα και ειδικά σε ό,τι αφορά την περίπτωση του «ENTERPRISE GREECE».

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο Υφυπουργός Ψηφιακής Διακυβέρνησης, κ. Θεόδωρος Λιβάνιος για την τροπολογία με γενικό αριθμό 1266 και ειδικό 14.

**ΘΕΟΔΩΡΟΣ ΛΙΒΑΝΙΟΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Θα ήθελα να σας παρουσιάσω δύο άρθρα της τροπολογίας με γενικό αριθμό 1266 και συγκεκριμένα τα άρθρα 3 και 5.

Το πρώτο άρθρο αφορά τις κεραίες κινητής τηλεφωνίας. Σήμερα έληγε η προθεσμία για την αδειοδότησή τους που είχε θεσπιστεί με το ν.4635. Δίνουμε μια πολύ σύντομη παράταση ενός μήνα για να υποβληθούν τυχόν νέες αιτήσεις -έχει μείνει πλέον ένας ελάχιστος αριθμός κεραιών των οποίων εκκρεμεί η αδειοδότηση- και δίνουμε και έξι μήνες στους φορείς οι οποίοι θα δώσουν τις συγκεκριμένες αδειοδοτήσεις, προκειμένου να ολοκληρωθεί η διαδικασία. Οι φορείς αυτοί είναι τα δασαρχεία, είναι οι Αρχαιολογικές Υπηρεσίες, η Υπηρεσία Πολιτικής Αεροπορίας, η Ρυθμιστική Αρχή Ενέργειας. Έχουν πλέον ένα εξάμηνο για να επεξεργαστούν τις αιτήσεις και να ολοκληρωθεί στις 30 Οκτωβρίου πλέον η διαδικασία αδειοδότησης του συνόλου των κεραιών κινητής τηλεφωνίας κλείνοντας μία σημαντική εκκρεμότητα.

Το δεύτερο άρθρο που θα ήθελα να σας παρουσιάσω είναι το άρθρο για την ενίσχυση των μικρομεσαίων επιχειρήσεων. Όπως είναι γνωστό και έχει ανακοινωθεί και από το Υπουργείο Οικονομικών ένας αριθμός περί τις εκατό χιλιάδες των μικρομεσαίων επιχειρήσεων πρόκειται να ενισχυθούν με πόρους από το Ταμείο Ανάκαμψης. Είναι ένα από τα πολύ σημαντικά και εμβληματικά έργα του Ταμείου Ανάκαμψης. Γνωρίζετε όλοι ότι οι μικρομεσαίες επιχειρήσεις είναι η ραχοκοκαλιά της ελληνικής οικονομίας και ορίζεται η κοινωνία της πληροφορίας ουσιαστικά ως project manager του έργου η οποία θα δώσει ένα voucher, ένα κουπόνι ουσιαστικά στις μικρομεσαίες επιχειρήσεις που μπορούν να επιλέξουν μια σειρά δράσεων προκειμένου να αξιοποιήσουν τα χρήματα αυτά, όπως είναι η υποδομή για ηλεκτρονικές συναλλαγές, ο εξοπλισμός, η ηλεκτρονική τιμολόγηση, η δημιουργία ηλεκτρονικών καταστημάτων, τα οποία χρησιμοποιήθηκαν κατά κόρον την περίοδο της πανδημίας, οι υπηρεσίες τεχνητής νοημοσύνης, οι υπηρεσίες cloud και χρήσης των δεδομένων του υπολογιστικού νέφους για την αποθήκευση των δεδομένων τους, η κυβερνοασφάλεια, οι ψηφιακές δεξιότητες, ακόμα και η ψηφιακή διαφήμιση. Πολύ σύντομα θα εκδοθεί η προβλεπόμενη στον νόμο κοινή υπουργική απόφαση προκειμένου να τρέξει η χρηματοδότηση του όλου έργου.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Υπάρχουν ερωτήσεις για τον Υφυπουργό πριν τον αποδεσμεύσουμε; Απ’ ό,τι βλέπω όχι.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής, ο κ. Κωνσταντίνος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ, κύριε Πρόεδρε. Θα είμαι πράγματι εξαιρετικά σύντομος.

Μια σύντομη παρατήρηση σε ό,τι αφορά τον νόμο και ένα ευρύτερο σχόλιο πολιτικό θα ήθελα να κάνω, που δεν έχει σχέση με τον νόμο, αλλά με τις πολιτικές εξελίξεις.

Σε ό,τι αφορά στον νόμο κανείς δεν μπορεί να είναι αντίθετος στην ανάγκη εκσυγχρονισμού των φορέων του δημοσίου και μάλιστα θα έλεγα ότι δεν είναι ο μοναδικός οργανισμός που χρειάζεται εκσυγχρονισμό. Ολόκληρο το κράτος χρειάζεται εκσυγχρονισμό. Παρ’ όλα αυτά η Κυβέρνηση φέρνει αποσπασματικά κάποια επιμέρους θέματα κάθε φορά. Κανείς δεν μπορεί να είναι αντίθετος στη λειτουργία των οργανισμών του δημοσίου με ιδιωτικοοικονομικά κριτήρια, γιατί αυτό επιβάλλουν οι συνθήκες αυτής της εποχής και η ανώνυμη εταιρεία αποτελεί την πιο αποτελεσματική, την πιο ευέλικτη μορφή γι’ αυτό. Αυτή είναι μια συζήτηση που γινόταν πολύ παλιότερα. Τώρα νομίζω ότι όλοι πρέπει να συνδεθούμε με αυτή την πραγματικότητα. Με αυτήν την έννοια η μετατροπή της σε ανώνυμη εταιρεία μάς βρίσκει κατ’ αρχάς σύμφωνους. Από εκεί και πέρα είναι θέμα πολιτικής για το εύρος της παρέμβασης, για τον έλεγχο και τη διαφάνεια της λειτουργίας της, για την αποτελεσματικότητα ή όχι των ενεργειών της.

Η θετική ψήφος μας δεν αναιρεί μια πραγματικότητα, ότι ο συγκεκριμένος οργανισμός δεν ασφαλίζει την πλειοψηφία των εξαγωγικών επιχειρήσεων που τα τελευταία χρόνια στη χώρα μας έχουν αναπτυχθεί. Η μεταφορά του οργανισμού στο Υπουργείο Εξωτερικών είναι θετική γιατί το Υπουργείο Εξωτερικών έχει τις μόνιμες δομές παντού και μπορεί να σηκώσει αυτή την ανάγκη. Από την άλλη μεριά πρέπει να υπάρξει μια συνεργασία όλων των Υπουργείων και των αντίστοιχων δομών που διαθέτουν, η οποία δυστυχώς δεν υπάρχει στη λειτουργία της σημερινής Κυβέρνησης και αυτό επίσης είναι ένα τεράστιο κενό στην πρακτική της εφαρμογής της.

Η νεότερη πορεία των πραγμάτων, η ύστερη παγκοσμιοποίηση, να το πω έτσι, συνδέει τα ζητήματα στα ανοιχτά σύνορα με ζητήματα ασφάλειας και τα ζητήματα ασφάλειας με τα ζητήματα ανάπτυξης και κατανομής των οικονομιών στον παγκόσμιο καταμερισμό. Οι δρόμοι του εμπορίου είναι αυτοί που καθορίζουν ουσιαστικά την ένταξη κάθε οικονομίας σε αυτόν τον καταμερισμό και όταν έρχεται ο πόλεμος παράλληλα με την οικονομική και την ενεργειακή κρίση και αυτή με την ακρίβεια και τις έκτακτες συνθήκες που ζούμε αυτή την εποχή, καταλαβαίνετε ότι αυτή η ανάγκη γίνεται πολλαπλάσια. Πρέπει δηλαδή να υπάρξουν πολύ πιο γρήγορες, πολύ πιο επείγουσες αποφάσεις, σύνδεση με την πλειονότητα των μικρών και μεσαίων επιχειρήσεων, που σε διάφορους τομείς υπάρχουν στη χώρα μας, και να ενισχυθεί το εξαγωγικό εμπόριο που είναι και ο κύριος δείκτης αν θέλετε της οικονομίας μιας χώρας και της συμμετοχή της σε αυτόν τον καταμερισμό. Με αυτές τις παρατηρήσεις και τη θετική μας ψήφο, κλείνω την τοποθέτησή μου για το νομοσχέδιο.

Θα κάνω το πολιτικό μου σχόλιο, κύριε Πρόεδρε και τελειώνω.

Ο κύριος Πρωθυπουργός πρέπει επιτέλους να αποφασίσει πώς θα αντιμετωπίσει την αλλαγή των δεδομένων και των πάγιων ισορροπιών του μικρού δικομματισμού που έφερε η θεαματική άνοδος του Κινήματος Αλλαγής μετά την εκλογή του Νίκου Ανδρουλάκη. Και μιλάω για τις χθεσινές και τις προχθεσινές δηλώσεις.

Στην αρχή αντιμετώπισε το γεγονός με αμηχανία. Στη συνέχεια προχώρησε σε επίθεση εναντίον του νέου Προέδρου του ΠΑΣΟΚ, προσπαθώντας να τον μειώσει. Ακόμη πιο μετά άλλαξε στάση και ξαναγύρισε στην απόπειρα επικοινωνιακού αποκλεισμού, ένα είδος σιωπητηρίου. Εν τω μεταξύ ο ίδιος και η Κυβέρνηση άνοιξαν καθοδηγημένα την εκλογολογία, την αλλαγή του εκλογικού νόμου στην ίδια κοινοβουλευτική περίοδο, γεγονός αδιανόητο στα κοινοβουλευτικά χρονικά, πριν αναγκαστούν από τα πράγματα να κάνουν πίσω.

Τώρα που νιώθει ότι η άνοδος του Κινήματος Αλλαγής δεν είναι συγκυριακή και ότι το σενάριο της αυτοδυναμίας στη δεύτερη εκλογή απομακρύνεται, φέρνει ύστερες σκέψεις για μετεκλογικές συνεργασίες.

Πέραν του ότι τις εκλογικές συνεργασίες τις υπαγορεύει η λαϊκή ετυμηγορία, είμαστε σε μια άλλη εποχή και τα παλιά χιλιοειπωμένα διλήμματα που τέθηκαν σε προηγούμενες εκλογές δεν έχουν την ανάλογη ισχύ, ο Πρωθυπουργός, λοιπόν, νομίζω ότι ξοδεύει με τις συνεχείς μετατοπίσεις του πολύ από το κύριος που φιλοτεχνούσε όλον αυτόν τον καιρό.

Καταλήγοντας, δεν είναι δυνατόν εν μέσω της πολύπλευρης κρίσης που μαστίζει τη χώρα και αποκαρδιώνει τους πολίτες και των κινδύνων που εγκυμονεί ο πόλεμος που μαίνεται σε ευρωπαϊκό έδαφος, με κομματικές καντρίλιες όντως να ορθοποδήσει.

Αναζητείται υπευθυνότητα και σταθερή πλεύση. Δυστυχώς η Κυβέρνηση και ο Πρωθυπουργός αδυνατούν να τη διασφαλίσουν.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σκανδαλίδη.

Καλείται στο Βήμα ο Υφυπουργός Εξωτερικών κ. Κωνσταντίνος Φραγκογιάννης.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Ευχαριστώ, κύριε Πρόεδρε.

Κυρίες και κύριοι Βουλευτές, στην Κυβέρνησή μας δεν τα κάνουμε όλοι όλα. Και με επίγνωση του τι γνωρίζουμε και του τι δεν γνωρίζουμε, θα προτιμήσω να αναφερθώ σε θέματα οικονομικής διπλωματίας, εξωστρέφειας και του συγκεκριμένου νομοσχεδίου το οποίο καλούμαι να υποστηρίξω και για το οποίο είμαι ιδιαίτερα περήφανος.

Πριν μπω στις απαντήσεις τις οποίες οφείλω στον κ. Λοβέρδο, ο οποίος μου τόνισε ότι υπάρχει μια ερώτηση την οποία δεν έχω απαντήσει, και σε όλους τους υπόλοιπους συναδέλφους, θα ήθελα να τονίσω τη μικρή μου απογοήτευση, γιατί είχα την ελπίδα ότι θα συμφωνήσουμε σε κάτι που η χώρα μας έχει πραγματικά ανάγκη και δυστυχώς, είδα κάποιους από εσάς να καταφεύγετε σε δοξασίες, σε δογματικές τοποθετήσεις, σε υπερβολές, ψάχνοντας να βρείτε κάποιο λάθος το οποίο θα στηρίξει την άποψη ότι πρέπει να μην συμφωνήσετε.

Κυρία Τζάκρη, θυμηθήκατε ότι στον «ENTERPRISE GREECE» δεν προσλάβαμε εξήντα δύο άτομα από τον ΑΣΕΠ, αλλά δεν είπατε ότι δεν τα χρειαζόμασταν αυτά τα άτομα και κάνουμε τη δουλειά μας χωρίς αυτούς. Γιατί θα θέλατε να είχαμε εξήντα δύο άτομα παραπάνω.

Θυμηθήκαμε την «EDELMAN», αγνοώντας ότι σε αυτή εδώ τη Βουλή των Ελλήνων σχηματίστηκε μια εξεταστική επιτροπή η οποία κατέληξε σε ένα συμπέρασμα.

Θυμηθήκατε την «DUBAI EXPO 2021», την οποία χαρακτηρίσατε αποτυχημένη, αλλά η πραγματικότητα είναι ότι πλησιάσαμε το ένα εκατομμύριο επισκέπτες, λειτουργήσαμε κανονικά, πέντε περιφέρειες διοργάνωσαν υπό το συντονισμό της «ENTERPRISE GREECE» δράσεις για την προβολή τους, έγιναν δύο επιχειρηματικές αποστολές, μάλιστα η μία με start-up εταιρείες, υπεγράφη μνημόνιο συνεργασίας του ΟΑΕΠ με τον αντίστοιχο οργανισμό των Ηνωμένων Αραβικών Εμιράτων, οργανώθηκαν πλείστες κυβερνητικές και επιχειρηματικές συναντήσεις με στόχο την προσέλκυση άμεσων ξένων επενδύσεων, πραγματοποιήθηκε εθνικός εορτασμός της 25ης Μαρτίου υπό τον Αντιπρόεδρο της Κυβέρνησης τον κ. Πικραμένο, λειτουργεί ένα εστιατόριο το οποίο προβάλλει τη γαστρονομική Ελλάδα στην ίδια την έκθεση. Μάλιστα τα Υπουργεία, τα οποία παρευρέθηκαν και επισκέφτηκαν μαζί με συνεργάτες τους, είναι το Εξωτερικών, Ανάπτυξης και Επενδύσεων, Τουρισμού, Εργασίας, Υγείας, Πολιτισμού, Αγροτικής Ανάπτυξης, Μετανάστευσης και Ασύλου, διοργανώνοντας διάφορες εκδηλώσεις και συμμετέχοντες σε αυτές.

Αναφερθήκατε στην αποτελεσματικότητα της οικονομικής διπλωματίας. Μα, πραγματικά μου κάνει εντύπωση αυτό. Η οικονομική διπλωματία και η εξωστρέφεια είναι από τους βασικούς άξονες της πολιτικής αυτής της Κυβέρνησης και το υπηρετούμε με πολύ μεγάλο πάθος και νομίζω με πολύ μεγάλη αποτελεσματικότητα.

Θα ήθελα πάρα πολύ ο κ. Τσίπρας, ο οποίος εξέφρασε την άποψη ότι υπήρξε ιδιαίτερα αναποτελεσματική η Γενική Γραμματεία Διεθνών Οικονομικών Σχέσεων και το Υπουργείο Εξωτερικών στην άσκηση οικονομικής διπλωματίας, να ακούσει ότι έχουμε ενεργοποιήσει λοιπόν όλα τα εργαλεία της οικονομικής διπλωματίας υπό το Υπουργείο Εξωτερικών. Υπάρχει Συμβούλιο Εξωστρέφειας το οποίο δεν υπήρχε επί των ημερών του. Υπάρχει η Επιτροπή Διευκόλυνσης Εμπορίου με όλα τα παραγωγικά υπουργεία, για τη μείωση της γραφειοκρατίας στις εξαγωγές. Υπάρχει εθνικό Στρατηγικό Σχέδιο Εξωστρέφειας που για πρώτη φορά αναπτύχθηκε και παρουσιάστηκε παρουσία του Πρωθυπουργού του Υπουργού Εξωτερικών, όλων των διπλωματών της χώρας μας ανά τον κόσμο που συνδέθηκαν γι’ αυτό τον σκοπό στη συγκεκριμένη εκδήλωση, όλων των ξένων διπλωματικών αποστολών στην Αθήνα, δηλαδή όλοι πρέσβεις όλων των χωρών του κόσμου παρευρέθηκαν σε αυτό. Αυτό ανανεώνεται κάθε χρόνο και γνωρίζουμε τις στοχευμένες δράσεις εξωστρέφειας που πρέπει να κάνουμε ανά κλάδο οικονομίας, ανά γεωγραφική περιοχή και ανά είδος λειτουργίας της εξωστρέφειας.

Η «DUBAI EXPO» είναι ένα ακόμη παράδειγμα σε ό,τι αφορά τις προσλήψεις του «ENTERPRISE GREECE» για το οποίο κατηγορηθήκαμε ότι τοποθετούμε δικά μας παιδιά. Η πραγματικότητα είναι ότι έγιναν αναβαθμίσεις και προαγωγές των άξιων στελεχών, έγιναν αποσπάσεις από άλλους φορείς του δημοσίου στο «ENTERPRISE GREECE», πριν καταλήξουμε -και δεν το έχουμε κάνει ακόμη- να προσλάβουμε ως ανώνυμη εταιρεία, που έχουμε δικαίωμα να το κάνουμε, από την ευρύτερη αγορά.

Τώρα πόσο αποτελεσματικό, όμως, ήταν αυτό; Γιατί αυτό θα ήθελα πάρα πολύ να εξηγήσω στον κ. Τσίπρα. Πόσο αποτελεσματικό είναι αυτό; Λοιπόν, στα δυόμισι χρόνια έχουμε ένα ρεκόρ στρατηγικών επενδύσεων: 4,8 δισεκατομμύρια στρατηγικές επενδύσεις έχουν εγκριθεί και υπάρχουν 7,4 δισεκατομμύρια άλλες στρατηγικές επενδύσεις στο pipeline, οι οποίες πρόκειται να εγκριθούν στις επόμενες λίγες εβδομάδες.

Στα τεσσεράμισι χρόνια της δικής σας διακυβέρνησης, είχατε 1,2 δισεκατομμύρια στρατηγικών επενδύσεων. Νέοι κλάδοι, τεχνολογία, βιομηχανία, ανανεώσιμες πηγές ενέργειας και φυσικά οι παραδοσιακοί κλάδοι του τουρισμού, του real estate και όχι μόνον αυτά τα οποία υπήρχαν στο παρελθόν.

Ρεκόρ εξαγωγών παρά τον COVID: 25% αύξηση στις εξαγωγές και 48% αύξηση στις ξένες επενδύσεις και φυσικά, νέα εργαλεία ψηφιακής μορφής για συναντήσεις, για επικοινωνία της επιχειρηματικής κοινότητας της Ελλάδος και των εξαγωγέων με αντίστοιχους του εξωτερικού και παρά την πανδημία, μια πληθώρα από επισκέψεις και ψηφιακές συναντήσεις οι οποίες εξυπηρέτησαν την εξωστρέφεια.

Πριν από δεκαπέντε μέρες επέστρεψα από τη Σαουδική Αραβία όπου κάναμε μια επιχειρηματική αποστολή με εκατόν δέκα άτομα, πενήντα τέσσερις επιχειρηματίες, σαράντα έξι συνολικά επιχειρήσεις σε οκτώ κλάδους της οικονομίας, τριακόσιες business to business συναντήσεις και μια σειρά από συμφωνίες προς όφελος της εξωστρέφειας της χώρας μας.

Να μπούμε, λοιπόν, τώρα στο κομμάτι του νομοσχεδίου, το οποίο φέραμε για να το ψηφίσουμε και για να μετατρέψουμε τον Εθνικό Οργανισμό Εξαγωγικών Πιστώσεων, τον ΟΑΕΠ, σε ανώνυμη εταιρεία. Νομίζω είναι ξεκάθαρο τι κάνει ο ΟΑΕΠ. Το είπαν όλοι, το είπε ο κ. Βλάσης, ο καλός μου συνάδελφος, το είπατε και εσείς και νομίζω ότι συμφωνούμε όλοι ότι πρέπει να εκσυγχρονιστεί, να έρθει στην εποχή του.

Τι σημαίνει, λοιπόν, εκσυγχρονισμός ενός οργανισμού; Ας ξεχάσουμε προς στιγμήν το νομικό πρόσωπο ιδιωτικού δικαίου και την ανώνυμη εταιρεία. Ας μιλήσουμε για τον εκσυγχρονισμό αυτό καθαυτό του οργανισμού. Τι σημαίνει αυτό; Σημαίνει ότι πρέπει να έχει τα κατάλληλα προϊόντα. Κατάλληλα για ποιους; Για τους εξαγωγείς. Αυτά που χρειάζονται οι σύγχρονοι εξαγωγείς, μικροί ή μεγάλοι για να κάνουν τη δουλειά τους. Δεύτερον, θα πρέπει να έχει τα οικονομικά μέσα. Τρίτον, θα πρέπει να έχει τα τεχνικά μέσα. Τέταρτον, να έχει τα ανθρώπινα μέσα. Και πέμπτον, να έχει μια τεχνογνωσία για να μπορέσει να υλοποιήσει ένα πρόγραμμα μεταρρυθμιστικό, προκειμένου να ξεφύγει από το 1988 και να έρθει στο σήμερα.

Τι κάναμε, λοιπόν; Μελετήσαμε τη διεθνή αγορά και ψάξαμε να βρούμε τον κατάλληλο φορέα που μπορεί να μας βοηθήσει να κάνουμε αυτή τη δουλειά. Η «GIZ», κυρία Τζάκρη, έκανε ένα γενικό περίγραμμα ως σύμβουλος σε θέματα οικονομικής διπλωματίας. Δεν είναι Οργανισμός Ασφάλισης Εξαγωγικών Πιστώσεων. Η «SACE» είναι. Η «SACE» ήταν στην κατάσταση που είμαστε εμείς σήμερα πριν δεκαοκτώ χρόνια και έχει έρθει στο σημείο να είναι από τους καλύτερους στον κόσμο. Πήγαμε λοιπόν στον καλύτερο Οργανισμό Ασφάλισης Εξαγωγικών Πιστώσεων και του είπαμε «Έλα εδώ και πες μας, αυτό το θαύμα που έκανες εσύ πώς μπορούμε να το κάνουμε κι εμείς;» και δεν στεκόμαστε πίσω από μια υπεραπλουστευμένη, εύκολη, επιφανειακή λογική της «GIZ», την οποία κληρονομήσαμε από τη δική σας τοποθέτηση.

Πάμε, λοιπόν στη «SACE», δουλεύουμε μαζί τους, κάνουμε μια πολύ καλή ανάλυση της διεθνούς αγοράς, των βέλτιστων πρακτικών από αντίστοιχους οργανισμούς σε όλη την Ευρώπη, της ελληνικής πραγματικότητας, μιλάμε με τους εξαγωγείς, μιλάμε με τους φορείς. Τους ακούσατε και τους δέκα σε αυτήν την Αίθουσα, στην Επιτροπή των Εξωτερικών Υποθέσεων και Άμυνας. Όλοι, μα όλοι υποστήριξαν την άποψη ότι χρειάζεται να εκσυγχρονιστεί ο οργανισμός και χρειαζόμαστε σύγχρονα προϊόντα.

Τοποθετηθήκαμε σε ό,τι αφορά τα προϊόντα. Ποια είναι αυτά; Αυτή τη στιγμή έχουμε ένα προϊόν, την εξωστρέφεια. Άρα, λοιπόν, ψάχνουμε να βρούμε τα προϊόντα που χρειάζονται οι εξαγωγείς για να μπορούν να κάνουν τη δουλειά τους. Και να ξεκαθαρίσουμε επ’ αυτού δύο πράγματα, κατ’ αρχάς οικονομικού χαρακτήρα. Κρίμα που ο κ. Μυλωνάκης δεν είναι εδώ για να ακούσει ότι ο οργανισμός είναι υγιής, εάν δεν δει επιφανειακά τα αποτελέσματα χρήσης, αλλά σε βάθος, κυρίως λόγω της διαχείρισης των διαθεσίμων και όχι λόγω της πώλησης των ασφαλιστικών πιστώσεων.

Άρα, λοιπόν, θέλουμε έναν οργανισμό ο οποίος θα λειτουργεί επί τη βάσει του core business του, που είναι οι ασφαλιστικές πιστώσεις, και όχι του supplementary business, που είναι η διαχείριση των διαθεσίμων.

Κύριε Λοβέρδο, η απάντηση στο ερώτημα το οποίο θέσατε είναι ότι τα χρήματα αυτά το 1968 ήταν 30 εκατομμύρια δραχμές, δηλαδή σχεδόν το μετοχικό κεφάλαιο για το οποίο αναφερόμαστε σήμερα. Αυτό ήταν ένα δάνειο που δόθηκε στον τότε οργανισμό, ο οποίος το διαχειριζόταν με πολύ μεγάλη αποτελεσματικότητα όλα αυτά τα χρόνια. Αυτά τα χρόνια, κύριε Λοβέρδο μου, τα περισσότερα από αυτά, τα επιτόκια ήταν της τάξεως του 25% σας θυμίζω κάποτε. Άρα λοιπόν τα χρήματα αυτά, τα οποία αποτελούν το αποθεματικό του οργανισμού, είναι χρήματα τα οποία προέρχονται από την διαχείριση των χρημάτων τους. Κάθε χρόνο το αποθεματικό αυξάνει από τη διαχείριση αυτών των χρημάτων. Άρα λοιπόν έχουμε το μετοχικό κεφάλαιο, έχουμε το λειτουργικό κεφάλαιο, έχουμε το αποθεματικό και την κρατική εγγυοδοσία.

Κύριε Γρηγοριάδη, λέτε ότι είμαστε δογματικοί υπέρ των ανωνύμων εταιρειών. Δεν είμαστε. Εγώ δεν πιστεύω ότι η κάθε ανώνυμη εταιρεία είναι καλή και κάθε ΔΕΚΟ είναι κακή. Εγώ πιστεύω ότι αυτό που πρέπει να βρούμε είναι τον τρόπο με τον οποίο θα μπορέσουμε να υλοποιήσουμε το όραμά μας, το όραμα της εξωστρέφειας. Και συγχωρέστε με, αλλά σας άκουσα τουλάχιστον επτά φορές να μιλήσετε για την «Κυβέρνηση Α.Ε.» και να έχετε μια δογματική στάση απέναντι στην «κακή» ανώνυμη εταιρεία. Άκουσα με μεγάλη κατανόηση αυτά που προσωπικά είπατε και τα βιώματά σας πίσω από ανώνυμες εταιρείες στη δική σας ζωή πριν γίνετε πολιτικός και συμπάσχω μαζί σας. Αλλά στην πραγματικότητα ξέρω πολύ υπεύθυνες ανώνυμες εταιρείες και ξέρω και πολύ ανεύθυνες ΔΕΚΟ.

Άρα. Λοιπόν. η μοναδική μας επιθυμία είναι να μετατρέψουμε τον οργανισμό σε ένα εύρυθμο μαγαζί, το οποίο θα μπορεί να λειτουργεί και να ελέγχεται. Και σε επίπεδο ελέγχου, επειδή έγιναν πολλές συζητήσεις σε αυτό το θέμα, ξεκαθάρισα ότι υπάρχουν τέσσερα επίπεδα ελέγχου: το επίπεδο του διευθυντικού ελέγχου που έχει ο καθένας δικαίωμα να κάνει σε μια ανώνυμη εταιρεία, το επίπεδο του εσωτερικού ελεγκτή, το επίπεδο του ορκωτού ελεγκτή και το επίπεδο της Τράπεζας της Ελλάδος, που θα ελέγξει τις θυγατρικές εταιρείες, οι οποίες θα ασχοληθούν με αυτό που νομίμως πλέον θα μπορεί να κάνει ο οργανισμός.

Άρα λοιπόν έχουμε να κάνουμε με τους φορείς εξωστρέφειας και την ελληνική επιχειρηματική κοινότητα, που έχει ανάγκη από σύγχρονα προϊόντα. Έχουμε να κάνουμε με μια Κυβέρνηση η οποία θέλει να μεταρρυθμίσει και να εκσυγχρονίσει τον οργανισμό σε αυτή την κατεύθυνση. Μην ξεχάσω να σας πω ότι το ελληνικό δημόσιο θα εισπράττει χρήματα, που είναι η προμήθεια που θα παίρνει από την ανώνυμη εταιρεία λόγω της εγγυοδοσίας, τα οποία βεβαίως δεν παίρνει σήμερα διότι είναι νομικό πρόσωπο ιδιωτικού δικαίου. Άρα υπό αυτή την έννοια εξυπηρετούμε ακόμα καλύτερα τον δημόσιο κορβανά.

Και επομένως το ερώτημα που θέτω σε εσάς που θέλετε να το καταψηφίσετε είναι γιατί; Τι εξυπηρετεί το να το καταψηφίσετε; Μα, εάν το καταψηφίσετε, τότε στην πραγματικότητα αυτό το οποίο επιτυγχάνετε είναι να στηρίξετε τις μεγάλες επιχειρήσεις, οι οποίες έχουν risk managers, brokers και θα πάνε στην κάθε «BOFASE», στην κάθε «ARCADIUS», στην κάθε «HERMES», γιατί ξέρουν πού να πάνε να αγοράσουν τα προϊόντα τα οποία θέλουν, δεν θα στηρίξετε τις μικρές επιχειρήσεις και θα στηρίξετε την ανομία πίσω από την οποία ο οργανισμός θα μπορεί να δίνει πιστώσεις βραχυπρόθεσμου χαρακτήρα, που δεν θα έπρεπε να δίνει.

Άρα λοιπόν διορθώνουμε τα νομικά κενά, δημιουργούμε με ένα ευέλικτο σχήμα το οποίο θα υποστηρίζει την εξωστρέφεια, ακούμε τους φορείς της εξωστρέφειας, ακούμε την ελληνική επιχειρηματική κοινότητα, βγάζουμε τα κατάλληλα προϊόντα, ελέγχουμε τη διαδικασία. Ε, νομίζω ότι σε αυτό συμφωνούμε, κυρία Τζάκρη.

Είμαστε περήφανοι γι’ αυτό το νομοσχέδιο. Πιστεύουμε ότι πραγματικά εξυπηρετεί τις ανάγκες της ελληνικής εξαγωγικής επιχειρηματικής κοινότητας και υπό αυτή την έννοια θα ήθελα να σας παρακαλέσω να το ξανασκεφτείτε μία φορά ακόμη και αν έχετε τη δυνατότητα θα ήθελα, πάρα πολύ, να κάνουμε τη διαφορά. Θα ήθελα να υπερψηφίσετε κάτι που πραγματικά χρειάζεται η χώρα μας και το οποίο το αναζητά η εξαγωγική ελληνική επιχειρηματική κοινότητα.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

Η κ. Μπακαδήμα δεν θα μιλήσει. Όσο περιμένουμε την Κοινοβουλευτική Εκπρόσωπο της Νέας Δημοκρατίας μήπως υπάρχουν ερωτήσεις από τους εισηγητές για τον Υφυπουργό;

Κυρία Μανωλάκου, θέλετε τον λόγο;

**ΔΙΑΜΑΝΤΩ ΜΑΝΩΛΑΚΟΥ:** Ναι, κύριε Πρόεδρε.

Στην τροπολογία 1265/13 θα υπάρξει κάποια διόρθωση; Διότι πραγματικά κυρώσεις από τα Ηνωμένα Έθνη δεν υπήρξαν, αλλά ένα ψήφισμα υπήρξε.

**ΠΡΟΕΔΡΕΥΩΝ (Απόστολος Αβδελάς):** Κύριε Λοβέρδο, θέλετε εσείς τον λόγο;

**ΑΝΔΡΕΑΣ ΛΟΒΕΡΔΟΣ:** Ναι, κύριε Πρόεδρε.

Για την τροπολογία του Υπουργείου Περιβάλλοντος και Ενέργειας θέλω να πω δυο λόγια. Την έκανε ο Υπουργός δεκτή για τυπικούς λόγους, λέγοντας δηλαδή ότι είναι θέμα του Υπουργείου Περιβάλλοντος και Ενέργειας να επιχειρηματολογήσει και όχι δική του αρμοδιότητα.

**ΠΡΟΕΔΡΕΥΩΝ (Απόστολος Αβδελάς):** Να σας διευκολύνω, είχε ειδοποιήσει ο κ. Σκρέκας ότι μπορεί να έρθει να μιλήσει για την τροπολογία εάν προλάβει.

**ΑΝΔΡΕΑΣ ΛΟΒΕΡΔΟΣ:** Ναι, αλλά δεν μπορούμε να περιμένουμε μέχρι αύριο να έρθει ο κ. Σκρέκρας. Εγώ θα τα πω αυτά που έχω να πω, γιατί εμείς δεν θα την ψηφίσουμε.

Αλλά είμαι υποχρεωμένος, κύριε Πρόεδρε, και θέλω να καταγραφεί στα Πρακτικά ότι αυτή είναι η ενημέρωση που έχω από την Κοινοβουλευτική μας Ομάδα. Στην τροπολογία αυτή έχουμε πέντε θέματα, με πέντε διαφορετικά άρθρα.

Σε ό,τι αφορά το άρθρο 4 δεν φαίνεται να προκαλεί κάποιο πρόβλημα το συγκεκριμένο άρθρο. Θα μπορούσαμε και να το ψηφίσουμε θετικά.

Το άρθρο 5, που αφορά προγράμματα ψηφιακού μετασχηματισμού των μικρομεσαίων, είναι σε θετική κατεύθυνση, παρ’ ότι θα μπορούσε να το έχει επεξεργαστεί η Βουλή αν ερχόταν με μια πιο σοβαρή νομοθετική διαδικασία. Θετικά είμαστε εδώ.

Αλλά το άρθρο 2 και το άρθρο 3, με συγχωρείτε πάρα πολύ, «αναστολή εκτέλεσης πρωτοκόλλων κατεδάφισης και διοικητικής αποβολής», «συμπλήρωση εκκρεμών αιτήσεων αδειοδότησης κεραιών ηλεκτρονικών επικοινωνιών». Για καθίστε. Πώς μπορούμε να πούμε «ναι» σε αυτό; Πού ξέρουμε; Όχι για λόγους νομοθετικής πρωτοβουλίας, που είναι κακή, αλλά για λόγους περιεχομένου που δεν μπορούμε να ελέγξουμε. Διότι αυτή τη στιγμή και λόγω των τίτλων των συγκεκριμένων άρθρων θα πάμε αρνητικά.

Αφού λοιπόν όμως τα έχετε βάλει όλα μαζί από την Κυβέρνηση η Κοινοβουλευτική μας Ομάδα καταψηφίζει αυτή την τροπολογία.

**ΠΡΟΕΔΡΕΥΩΝ (Απόστολος Αβδελάς):** Ο κ. Μυλωνάκης από την Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Θέλω να αναφερθώ στην τροπολογία 1266 και στο άρθρο 1 «Ρυθμίσεις για την ανάπλαση του παραλιακού μετώπου της Αττικής - Εξουσιοδοτική Διάταξη».

Κύριε Πρόεδρε, δεν μπορεί να καταλάβει κανένας ούτε οι δήμαρχοι είναι ενημερωμένοι πώς είναι δυνατόν να δοθεί εξουσιοδότηση στο έργο αθηναϊκή ριβιέρα (παρεμβάσεις σε αστικές περιοχές και στο κτηριακό απόθεμα)» όλο το παραλιακό μέτωπο.

Μίλησα με όλους τους δημάρχους από Βάρη – Βούλα - Βουλιαγμένη, Άλιμο, Παλαιό Φάληρο. Δεν ήξερε κανείς τίποτα για αυτή την τροπολογία. Πώς είναι δυνατόν να δίνει το δικαίωμα στην περιφέρεια, χωρίς την έγκριση του δημάρχου, πρώτον, χωρίς να το γνωρίζουν, δεύτερον, οι δήμαρχοι, χωρίς να υπάρχει κάποια ενημέρωση και να είναι και οι δήμαρχοι -οι δήμοι, δηλαδή- σε αυτόν τον σχεδιασμό του έργου;

Η Ελληνική Λύση το άρθρο 1, «Ρυθμίσεις για την ανάπλαση του παραλιακού μετώπου της Αττικής – Εξουσιοδοτική διάταξη», τη με αριθμό 1266 τροπολογία την καταψηφίζει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μυλωνάκη.

Καλείται στο Βήμα η Κοινοβουλευτική Εκπρόσωπος της Νέας Δημοκρατίας κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο για τον εκσυγχρονισμό του Εθνικού Οργανισμού Εξαγωγικών Πιστώσεων έρχεται σε μια στιγμή που η εξωστρέφεια της οικονομίας και του επιχειρείν είναι ζωτικής σημασίας για μια σειρά από λόγους. Πρώτον, γιατί το momentum για τις ελληνικές εξαγωγές είναι σχεδόν χωρίς θετικό προηγούμενο. Ιστορικό ρεκόρ για τις ελληνικές εξαγωγές θυμίζω το 2021 στα περίπου 40 δισεκατομμύρια ευρώ και αύξηση κατά 29,5%. Με το δεξί η νέα χρονιά για τις ελληνικές εξαγωγές, οι οποίες κατέγραψαν άνοδο κατά 33,9% και τον Ιανουάριο του 2022.

Δεύτερον, γιατί οι δυσκολίες που προκύπτουν λόγω του πολέμου στην Ουκρανία και επιτείνουν, βεβαίως, την ενεργειακή κρίση, οι αρρυθμίες στην εφοδιαστική αλυσίδα, ως απότοκο και της πανδημικής κρίσης του κορωνοϊού, ο έντονος πληθωρισμός δημιουργούν σίγουρα κλίμα αβεβαιότητας, βαρύνουν την καταναλωτική συμπεριφορά και σε επίπεδο Ευρωπαϊκής Ένωσης, που λειτουργεί βεβαίως κατά τρόπο ενστικτώδη και η διατήρηση αυτού του καλού momentum των εξαγωγών αποτελεί πράγματι πολύ μεγάλη πρόκληση.

Τρίτον, διότι όλα τα παραπάνω συμβαίνουν υπό την ηγεσία της πιο φιλοπρόοδης και φιλοεπενδυτικής Κυβέρνησης, αυτής του Κυριάκου Μητσοτάκη, που έχει θέσει με στόχο, πρόγραμμα την αύξηση των εξαγωγών ως στρατηγικό στόχο.

Και όταν εισάγεται μια νομοθετική πρωτοβουλία που αφορά την αγορά, ποιος είναι ο αψευδής μάρτυρας, αν αυτή είναι στη σωστή κατεύθυνση και αν έρχεται να δώσει εργαλεία στην αγορά και να επιλύσει προβλήματα χρόνων; Μα, φυσικά, η ίδια η αγορά. Και αυτό, βεβαίως, προς λύπη, φαντάζομαι, του ΣΥΡΙΖΑ, που στη δημοσκοπική του κατάρρευση, ψάχνει μάγισσες και δράκους για να μπορέσει να υποστηρίξει τη στείρα αντιπολιτευτική του διάθεση.

Καταδείχθηκε, λοιπόν, αποστομωτικά από την ακρόαση των φορέων ότι αυτό το σχέδιο νόμου έχει τη θετική εισήγηση της αγοράς, που όχι μόνο επαίνεσαν το νομοσχέδιο, κυρίες και κύριοι συνάδελφοι, αλλά κατέδειξαν και πιστοποίησαν τον συστηματικό και δομημένο διάλογο τους με το Υπουργείο Εξωτερικών, τη συνεργασία τους προς όφελος της εξωστρέφειας, της επιχειρηματικότητας, προς όφελος των Ελλήνων επιχειρηματιών, αλλά και της χώρας σε επίπεδο εθνικό και οικονομικό.

Θυμίζω την τοποθέτηση της κ. Χριστίνα Σακελλαρίδη, Προέδρου του Πανελλήνιου Συνδέσμου Εξαγωγέων, η οποία χαρακτήρισε το νομοσχέδιο «τέλειο» και η οποία είπε ότι «με μεγάλο ενθουσιασμό είδαμε επιτέλους -γιατί έπρεπε να γίνει από πάρα πολύ καιρό- τη μετεξέλιξη του ΟΑΕΠ». Και πρόσθεσε, βεβαίως, τον αποφασιστικής σημασίας ρόλο του νομοσχεδίου να στηρίξει τη μεταρρύθμιση που γίνεται τώρα στις μικρομεσαίες επιχειρήσεις, που έχουν ανάγκη από τη χρήση νέων εργαλείων.

Εμμένω στην αναφορά των μικρομεσαίων επιχειρήσεων και στη στήριξη που αναμένεται να προσφέρει ο ΟΑΕΠ σε αυτές όχι μόνο γιατί οι μικρομεσαίες αποτελούν την κρίσιμη μάζα της ελληνικής επιχειρηματικότητας, αλλά και γιατί στο δήθεν ενδιαφέρον σας για αυτές, κυρίες και κύριοι του ΣΥΡΙΖΑ, είπατε τάχα ότι το νομοσχέδιο δεν τις αφορά.

«Το νομοσχέδιο αυτό θεωρώ ότι θα μπορέσει να προσδώσει στον ΟΑΕΠ αυτό που του έλειπε, να φτάσουν τα προϊόντα του κοντά στον κόσμο, να είναι γρήγορος, ευέλικτος, αποτελεσματικός και να ξεπεράσει τις απαρχαιωμένες πολιτικές και αντιλήψεις που δεν τον άφηναν να αγγίξει τη μικρομεσαία εξαγωγική επιχειρηματικότητα», είπε ο εκτελεστικός αντιπρόεδρος του Συνδέσμου Εξαγωγέων Βορείου Ελλάδος, συμπληρώνοντας ότι «ο εξαγωγικός κόσμος της χώρας περίμενε πολύ καιρό αυτόν τον εκσυγχρονισμό του ΟΑΕΠ και ότι αυτή τη στιγμή το κύριο θέμα είναι η ρευστότητα και με τα εργαλεία του ΟΑΕΠ χρηματοδοτείται ουσιαστικά ο εμπορικός κύκλος των επιχειρήσεων».

Ο πρόεδρος του Συνδέσμου Εξαγωγέων Κρήτης ανέφερε ότι το συγκεκριμένο νομοσχέδιο θα προσδώσει στον οργανισμό μια ευελιξία να ανταποκριθεί στις ιδιαίτερα δύσκολες οικονομικές συνθήκες της περιόδου. Ο εκπρόσωπος του Βιομηχανικού Επιμελητηρίου της Αθήνας χαρακτήρισε απολύτως ικανοποιητική την ίδρυση της συγκεκριμένης εταιρείας, ενώ ο εκπρόσωπος του Εμπορικού και Βιομηχανικού Επιμελητηρίου Πειραιά ανέφερε πως είναι απολύτως σύμφωνος με το κείμενο του νομοσχεδίου.

Άρα, ήδη οι άνθρωποι των επιχειρήσεων, της οικονομίας, της αγοράς, αυτοί στους οποίους αναφέρεται το σχέδιο νόμου, αυτοί που αποτελούν τα υποκείμενα της όποιας ωφέλειας και των συνεπειών αυτού που ερχόμαστε σήμερα να ψηφίσουμε έδωσαν ήδη ψήφο εμπιστοσύνης στο νομοσχέδιο που εμείς σε λίγη ώρα θα κληθούμε να στηρίξουμε με την ψήφο μας. Έδωσαν ψήφο εμπιστοσύνης στο σχέδιο εξωστρέφειας, που προωθεί το νέο αναπτυξιακό υπόδειγμα της Κυβέρνησης Μητσοτάκη, μαζί, βεβαίως, με την ανταγωνιστικότητα και την καινοτομία.

Διότι, κυρίες και κύριοι συνάδελφοι, η αξία των εξαγωγών, της εξωστρέφειας δεν έχει να κάνει μόνο με τα έσοδα, δεν έχει να κάνει μόνο με τον όγκο των συναλλαγών. Εξωστρέφεια σημαίνει καλύτερη κατανομή κινδύνου, καθώς σε όσο περισσότερες αγορές είσαι ως χώρα τοποθετημένος τόσο μεγαλύτερο είναι το δίχτυ ασφάλειας, αλλά και οι προοπτικές ανάπτυξης, ειδικά σε περιόδους έντονης πολιτικής αβεβαιότητας.

Επιπροσθέτως, η αξία των εξαγωγών μεγεθύνεται, γιατί αποτελεί αδιαμφισβήτητο εργαλείο μετασχηματισμού της ίδιας της επιχειρηματικότητας. Εργαλείο μετασχηματισμού της επιχειρηματικότητας, γιατί μοιραία, βγαίνοντας στις αγορές, ωθείσαι να είσαι καινοτόμος, να είσαι σύγχρονος, να βελτιώνεσαι, να βλέπεις καινούργιες τάσεις, να υιοθετείς πρακτικές, να επενδύεις στην έρευνα και την καινοτομία.

Και όλα αυτά, βεβαίως, αποκτούν προστιθέμενη αξία υπό το πρίσμα του ψηφιακού μετασχηματισμού της χώρας, στην οποία δεν νομίζω ότι καταλείπεται αμφιβολία ότι έχει διακριθεί η Κυβέρνησή μας υπό την ηγεσία του Κυριάκου Πιερρακάκη στο Υπουργείο Ψηφιακής Διακυβέρνησης.

Και μιλώντας για το ενδεδειγμένο μείγμα εξωστρέφειας και ψηφιακού μετασχηματισμού, δεν μπορώ να μην αναφερθώ, κύριε Υπουργέ, κύριε Φραγκογιάννη, με αφορμή και τα όσα είπε ο Κοινοβουλευτικός Εκπρόσωπος του ΣΥΡΙΖΑ, ο κ. Τσίπρας, περί έλλειψης αναπτυξιακού μοντέλου, ειδικά στο Υπουργείο Αγροτικής Ανάπτυξης και ότι δεν ξέρει σε ποια προϊόντα να επενδύσει η χώρα, σε ποιες αγορές, τι ανάγκες υπάρχουν, στην αγαστή συνεργασία που είχαμε τα Υπουργεία Αγροτικής Ανάπτυξης και Τροφίμων, ως επισπεύδον Υπουργείο, το Υπουργείο Ψηφιακής Διακυβέρνησης και βεβαίως, το δικό σας Υπουργείο και το δικό σας συγκεκριμένο χαρτοφυλάκιο, με τη δημιουργία της ψηφιακής πλατφόρμας εξαγωγής αγροτικών προϊόντων κτηνιατρικού ενδιαφέροντος, το λεγόμενο easyagroexpo.gr.

Πρόκειται ουσιαστικά για την έκδοση εκατόν είκοσι πιστοποιητικών, ψηφιακών διαβατηρίων, προϊόντων του αγροτικού τομέα και μάλιστα, του κτηνιατρικού ενδιαφέροντος, με πρωτοκαθεδρία στο κρέας, στα αλιεύματα, στα γαλακτοκομικά προϊόντα, σε τριάντα τρίτες χώρες του κόσμου στις οποίες μπορούν πλέον εδώ και πάνω από έναν χρόνο να γίνονται οι εξαγωγές με ένα μόνο κλικ των επιχειρηματιών από τον υπολογιστή τους.

Βεβαίως, το ράλι των εξαγωγών και την εξωστρέφεια των επιχειρήσεων δεν θα τα συζητούσαμε σήμερα, αν δεν είχε επισυμβεί η πολιτική αλλαγή του 2019, αν δηλαδή δεν υπήρχε η φιλική στις επενδύσεις και την επιχειρηματικότητα Κυβέρνηση της Νέας Δημοκρατίας με τη μείωση των φόρων και των εν γένει φορολογικών βαρών, με τη μείωση των ασφαλιστικών εισφορών. Αποτελούν πολιτικές που στοχεύουν στη διατήρηση των υπαρχουσών επιχειρήσεων, στην προσέλκυση νέων, στην οξυγόνωσή τους που μαζί με τη φιλοεπιχειρηματική προσέγγιση επιδιώκουν, βέβαια, τι άλλο; Την πολιτική σταθερότητα. Γιατί, όπως όλοι ξέρουμε, η οικονομία, κυρίες και κύριοι συνάδελφοι, απεχθάνεται την αβεβαιότητα και το ρευστό πολιτικό περιβάλλον και ανθεί μόνο όταν επικρατεί πολιτική σταθερότητα.

Και το λέω αυτό και με την αφορμή ότι άκουσα χθες το βράδυ τον κ. Τσίπρα να λέει ότι το δίλημμα των επόμενων εκλογών θα είναι: Μητσοτάκης ή σταθερότητα; Η απάντηση ξέρετε, κυρίες και κύριοι του ΣΥΡΙΖΑ, σε αυτό το σύνθημα είναι πάρα πολύ απλή: Μητσοτάκης ίσον σταθερότητα. Διότι διαφορετική επιλογή είναι ένας ΣΥΡΙΖΑ που θα εκλιπαρεί το Κίνημα Αλλαγής, το ΚΚΕ και το ΜέΡΑ25 να προσχωρήσουν στο όραμά του για δήθεν προοδευτική διακυβέρνηση. Διότι ο κ. Τσίπρας ξέρει ότι ο ΣΥΡΙΖΑ είναι δεύτερο κόμμα και θα παραμείνει, βεβαίως, δεύτερο, έστω και αν για να τονώσει το ηθικό των οπαδών του ονειρεύεται πρωτιές και θριάμβους. Όλες οι δημοσκοπήσεις δείχνουν τη δημοσκοπική υπεροχή της Νέας Δημοκρατίας με οκτώ, εννέα και περισσότερες μονάδες.

Και ρωτάω, κυρίες και κύριοι συνάδελφοι: η σταθερότητα που ονειρεύεται ο κ. Τσίπρας είναι μια κυβέρνηση, στην οποία θα συμμετέχει ο ΣΥΡΙΖΑ, το ΚΚΕ, το ΜέΡΑ25 και, ενδεχομένως, το ΚΙΝΑΛ; Και πιστεύει κανείς πως μια τέτοια κυβέρνηση -αν ποτέ συγκροτηθεί- μπορεί να κυβερνήσει τη χώρα και να προσφέρει σταθερότητα; Και λέω, αν ποτέ συγκροτηθεί, διότι, τόσο το Κομμουνιστικό Κόμμα Ελλάδας όσο και ο κ. Βαρουφάκης, έχουν ξεκαθαρίσει τη θέση τους και έχουν δηλώσει ότι δεν υπάρχει περίπτωση να συγκυβερνήσουν με τον κ. Τσίπρα.

Άρα, κυρίες και κύριοι συνάδελφοι, το δίλημμα μπορεί να γίνει ακόμη πιο απλό: Σταθερότητα με τον Κυριάκο Μητσοτάκη ή πολιτική περιπέτεια με τον κ. Τσίπρα και τη φανταστική του προοδευτική διακυβέρνηση;

Θα ήθελα, όμως, να προσθέσω πριν κλείσω και κάτι άλλο που αφορά το Κίνημα Αλλαγής. Άκουσα τον κ. Ανδρουλάκη χθες, ο οποίος σχολιάζοντας την τοποθέτηση του Πρωθυπουργού ότι ο λαός θα υποδείξει αν η χώρα κυβερνηθεί από ένα ή περισσότερα κόμματα, ανέφερε ότι το βράδυ των εκλογών το κόμμα του θα έχει ένα τέτοιο αποτέλεσμα που θα έχει τη δύναμη να επιβάλει τις δικές του πολιτικές και τα πρόσωπα υψηλής αξιοπιστίας.

Και πραγματικά, θα ήθελα μια εξήγηση από το Κίνημα Αλλαγής τι εννοεί ο Αρχηγός τους με τη φράση ότι «Θα επιβάλει τα δικά του πρόσωπα υψηλής αξιοπιστίας»; Δηλαδή, θα απαιτήσει άλλον Πρωθυπουργό από τον αρχηγό του πρώτου κόμματος, προκειμένου να δεχθεί μια μορφή συγκυβέρνησης; Γιατί φαντάζομαι κανένας στο Κίνημα Αλλαγής δεν πιστεύει ότι το ΚΙΝΑΛ θα είναι αυτοδύναμη κυβέρνηση το βράδυ των εκλογών ούτε ότι θα αυξήσει τόσο τα ποσοστά του που μπορεί να γίνει αξιωματική αντιπολίτευση.

Λίγο νωρίς δεν ξεκίνησε ο μικρομεγαλισμός, κυρίες και κύριοι του Κινήματος Αλλαγής; Εκτός κι αν με τη φράση «Θα επιβάλουμε πρόσωπα υψηλής αξιοπιστίας» ο αρχηγός σας εννοεί κάτι άλλο, το οποίο, πραγματικά, θα ήθελα με πολύ ενδιαφέρον να μας εξηγήσετε.

Κυρίες και κύριοι συνάδελφοι, εμείς δεν παίξαμε ποτέ με τους θεσμούς ούτε προσβάλαμε ποτέ την απόφαση και τη βούληση των Ελλήνων πολιτών, όπως αυτή δημοκρατικά εκφράζεται κάθε φορά με την προσφυγή στη λαϊκή ετυμηγορία. Γι’ αυτό και ο Πρωθυπουργός ξεκαθάρισε, παρά τα όσα σενάρια γράφονται και γράφτηκαν και ανακυκλώνονται το τελευταίο διάστημα και τις όσες προβλέψεις έκαναν οι Βουλευτές της Αξιωματικής Αντιπολίτευσης περί πρόωρων εκλογών, ότι ούτε πρόωρες εκλογές πρόκειται να κάνει ούτε, βεβαίως, τον εκλογικό νόμο πρόκειται να αλλάξει.

Τα λόγια του Πρωθυπουργού ήταν για ακόμη μια φορά καθαρά: «Αυτά δεν είναι σοβαρά πράγματα, έχω μάθει να πορεύομαι με κανόνες. Στόχος είναι η σταθερότητα, όχι επί τούτου η αυτοδυναμία. Στόχος είναι να παίρνουμε αποφάσεις γρήγορα και να μπορούμε να αντιμετωπίζουμε κρίσεις, οι οποίες θα είναι μαζί μας τα επόμενα χρόνια».

Οι πολίτες, λοιπόν, κυρίες και κύριοι συνάδελφοι, θα κληθούν να σκεφτούν και να αποφασίσουν ποια κυβέρνηση θα μπορεί να παίρνει γρήγορες και αποτελεσματικές αποφάσεις και να αντιμετωπίζει κρίσεις. Μία Κυβέρνηση που έδωσε δείγματα γραφής και ανταπεξήλθε σε πάρα πολλές, σε πολλαπλές και πρωτόγνωρες κρίσεις τα τελευταία χρόνια με επιτυχία και επάρκεια ή ένα συνονθύλευμα προσώπων και κομμάτων με διαφορετικές απόψεις, διαφορετικές κατευθύνσεις, διαφορετικές προσεγγίσεις σε οικονομικά και γεωπολιτικά θέματα;

Γιατί κάπως έτσι ακούγεται και μοιάζει η δήθεν προοδευτική διακυβέρνηση που ονειρεύεται ο κ. Τσίπρας και όσες, βέβαια, επώδυνες μνήμες έχουμε από την αλήστου μνήμης διακυβέρνηση 2015-2019.

Η απόφαση θα είναι για άλλη μια φορά στα χέρια των πολιτών. Απλά μέχρι τότε, θα πρέπει όλοι να ανοίξουν τα χαρτιά τους, να καταθέσουν τι σκέφτονται και πώς το σκέφτονται πριν από τις εκλογές και όχι μετά από αυτές, για να ξέρουν οι πολίτες τι διακυβεύεται για την επόμενη μέρα και ποιος θα πει ότι μπορεί να οδηγήσει τη χώρα με σταθερό τιμόνι σε μια δύσκολη, ευμετάβλητη και με πολλές προκλήσεις περίοδο.

Σας ευχαριστώ για την προσοχή σας και για την ανοχή σας, κύριε Πρόεδρε.

Κλείνοντας, θα επαναλάβω ότι η Κυβέρνηση του Κυριάκου Μητσοτάκη διακρίνεται μεταξύ άλλων για το τρίπτυχο της εξωστρέφειας, της ανταγωνιστικότητας, του μετασχηματισμού των επιχειρήσεων υπό το δίχτυ της ψηφιακής τους μετάβασης, υπό το δίχτυ των φορολογικών και ασφαλιστικών ελαφρύνσεων που συνθέτουν, πραγματικά, στην πράξη και όχι στα λόγια, στην πιο φιλοπρόοδη Κυβέρνηση των τελευταίων δεκαετιών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κυρία Αραμπατζή.

Θα δώσω τον λόγο στον Υφυπουργό τώρα, τον κ. Κωνσταντίνο Φραγκογιάννη για τις νομοτεχνικές. Για εσάς είναι, κυρία Μανωλάκου, κάποιες διορθώσεις.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Σας ευχαριστώ, κύριε Πρόεδρε.

Κυρία Μανωλάκου, θέλω να αναφερθώ σε αυτό και, κύριε Λοβέρδο, για την τροπολογία του Υπουργείου Εξωτερικών.

Κατ’ αρχάς, να ευχαριστήσω τους συναδέλφους που επεσήμαναν το λάθος το οποίο υπήρχε. Υπήρχε η παράλειψη μιας λέξεως, την οποία θα ήθελα να προσθέσω. Βεβαίως, θα έρθει ηλεκτρονικά και θα ενταχθεί στην τροπολογία.

Η πρώτη πρόταση γίνεται ως εξής: «Για όσο χρόνο διαρκεί η ένοπλη σύρραξη στην Ουκρανία ή εξακολουθούν να είναι σε ισχύ» έλεγε το κείμενο «οι κυρώσεις του Οργανισμού Ηνωμένων Εθνών» και αυτό είναι λάθος, διότι απουσίαζε η λέξη «χωρών». Οπότε γίνεται: «Οι κυρώσεις χωρών του Οργανισμού Ηνωμένων Εθνών που αποκλείουν την πρόσβαση των ρωσικών τραπεζών στο διεθνές χρηματοπιστωτικό σύστημα». Προστίθεται, λοιπόν, η λέξη «χωρών», ορίζεται, είναι νομικά επαρκές και υπό αυτή την έννοια, σας ευχαριστώ για την ανοχή σας σε ένα μικρό λάθος μιας παράλειψης μιας λέξεως που υπήρχε.

Ευχαριστώ, κύριε Πρόεδρε.

(Στο σημείο αυτό ο Υφυπουργός Εξωτερικών κ. Κωνσταντίνος Φραγκογιάννης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ.131)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Ορίστε, κυρία Μανωλάκου, και όποιος άλλος από τους εισηγητές θέλει να κάνει κάποια ερώτηση.

**ΔΙΑΜΑΝΤΩ ΜΑΝΩΛΑΚΟΥ:** Όχι, δεν είναι ερώτηση, θέλουμε να τοποθετηθούμε για τις τροπολογίες.

**ΠΡΟΕΔΡΕΥΩΝ (Απόστολος Αβδελάς):** Βεβαίως, παρέμβαση. Παρακαλώ, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Τώρανα κάνω έναν σχολιασμό, ότι την αστάθεια, βεβαίως, δημιουργούν οι ιμπεριαλιστικοί ανταγωνισμοί που παιδί τους είναι και ο ιμπεριαλιστικός πόλεμος στην Ουκρανία σε βάρος των λαών και είναι και επικίνδυνη η εμπλοκή της Ελλάδας και η παραχώρηση βάσεων πολέμου που έγιναν και από τον ΣΥΡΙΖΑ και τη Νέα Δημοκρατία.

Σε ό,τι αφορά την τροπολογία 1265, βεβαίως πάει να αντιμετωπίσει τον ιμπεριαλιστικό πόλεμο και τις κυρώσεις στη Ρωσία. Υπάρχουν επιπτώσεις. Και βέβαια, οι λαοί την πληρώνουν περισσότερο με την ενεργειακή φτώχεια και την ακρίβεια. Υπάρχουν και άλλες επιπτώσεις, όπως αυτές που περιγράφει η τροπολογία, δηλαδή εκκρεμότητες ενταλμάτων προς πληρωμή και είναι ανάγκη να πληρωθούν μισθοί εργαζομένων στις προξενικές αρχές.

Όμως, κοιτάξτε, πρέπει να υπάρχουν τέτοιες δυνατότητες και για εργαζόμενους Ρώσους πολίτες στην Ελλάδα. Εμείς ξέρουμε περιπτώσεις που είναι Ρώσοι πολίτες, εργάζονται σε σουπερμάρκετ, πάνε να πάρουν από τις ελληνικές τράπεζες τον μισθό τους και δεν μπορούν να τον πάρουν. Αυτοί οι άνθρωποι πώς θα ζήσουν; Άρα, λοιπόν, πρέπει να υπάρξει και για αυτούς κάλυψη. Εμείς θα εκφραστούμε σε αυτή την τροπολογία με το «παρών».

Την τροπολογία 1266 την καταψηφίζουμε. Ήδη από το πρώτο άρθρο της, που αφορά την ανάπλαση του παραλιακού μετώπου, την «Αθηναϊκή Ριβιέρα», ουσιαστικά είναι ανάπτυξη της επιχειρηματικής δραστηριότητας και των κερδοφόρων σχεδίων του τουριστικού -και όχι μόνο- κεφαλαίου σε βάρος της ζωής και των δικαιωμάτων της εργατικής τάξης και των λαϊκών στρωμάτων και συνθήκες εργασιακού μεσαίωνα σε όσους εργαστούν στα προβλεπόμενα έργα, αλλά και του περιβάλλοντος. Θα είναι σε βάρος και των κατοίκων των γύρω περιοχών. Ο προσανατολισμός δεν είναι για τις ανάγκες των κατοίκων, αλλά κερδοφορίας ομίλων.

Και το δεύτερο άρθρο ουσιαστικά είναι επαναλαμβανόμενες παρατάσεις με τις οποίες εξυπηρετείται κάθε είδους παράβαση ακόμα και των στοιχειωδών όρων που έπρεπε να τηρούνται και μάλιστα σε κρατικές περιοχές στις οποίες ουσιαστικά έχει γίνει παράνομη κατάληψη και κατασκευή εγκαταστάσεων χωρίς καμμία παραχώρηση. Δίνεται δηλαδή παράταση και σε παράνομες καταλήψεις.

Στο άρθρο 3 τι κάνετε; Ουσιαστικά παρατείνεται την προθεσμία παράνομης εγκατάστασης και παράνομης διατήρησης κεραιών χωρίς την απαραίτητη έγκριση ακόμα και της Εθνικής Επιτροπής Τηλεπικοινωνιών και Ταχυδρομείων.

Και για τα επόμενα άρθρα μπορώ να αναφέρω, όμως τελειώνω εδώ με την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Μπορείτε, μπορείτε, συνεχίστε.

**ΔΙΑΜΑΝΤΩ ΜΑΝΩΛΑΚΟΥ:** Μπορώ; Ωραία.

Και στο άρθρο 5 αυτής της τροπολογίας, που αφορά τις διαδικασίες για την υλοποίηση ενός εκ των προγραμμάτων του Ταμείου Ανάκαμψης «Ψηφιοποίηση μικρομεσαίων», εμείς βλέπουμε ότι οι εξελίξεις του τελευταίου διαστήματος και τα αδιέξοδα που αντιμετωπίζει η μεγάλη πλειοψηφία των αυτοαπασχολουμένων επιβεβαιώνουν ότι απαιτούνται πιο στοχευμένα μέτρα στήριξής τους, ενώ το εν λόγω πρόγραμμα βάζει στο ίδιο τσουβάλι επιχειρήσεις που τις ονομάζει μεσαίες με τζίρους εκατομμυρίων που αναμένεται να πάρουν και τη μερίδα του λέοντος και σε αυτό το πρόγραμμα, όπως συμβαίνει και σε όλα τα αντίστοιχα προγράμματα. Ακόμα και ένα μέρος πολύ μικρών επιχειρήσεων και αυτοαπασχολούμενων να ενταχθούν, δεν θα λύσουν τη βασική αιτία που τους δημιουργεί αδιέξοδα, τον ανταγωνισμό των επιχειρηματικών ομίλων, όπου και στο επίπεδο της ψηφιοποίησης ενισχύεται ο ισχυρότερος, δηλαδή ο μεγαλύτερος, και την αντιλαϊκή πολιτική των αστικών κυβερνήσεων που διαιωνίζεται. Συνεπώς καταψηφίζουμε αυτή την τροπολογία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μανωλάκου.

Θα παρακαλέσω το Σώμα, εάν δέχεται, να διακόψουμε για δύο - τρία λεπτά. Έχει ειδοποιήσει εδώ και αρκετή ώρα ο κ. Σκρέκας ότι είναι καθ’ οδόν για την τροπολογία του.

Διακόπτουμε τη συνεδρίαση.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, συνεχίζεται η συνεδρίαση.

Καλείται στο Βήμα ο Υπουργός Περιβάλλοντος και Ενέργειας, κ. Κωνσταντίνος Σκρέκας για την τροπολογία 1266/14.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριοι συνάδελφοι, κατ’ αρχάς να ζητήσω συγγνώμη για την καθυστερημένη άφιξή μου. Καταλαβαίνετε ότι οι συνθήκες είναι εξαιρετικές σε ό,τι αφορά τον κλάδο της ενέργειας.

Πολύ γρήγορα να μιλήσω για μια τροπολογία την οποία έχουμε εισάγει με γενικό αριθμό 1266 και ειδικό 14 που αφορά ένα καλό έργο, την Αθηναϊκή Ριβιέρα, έναν πεζόδρομο και έναν ποδηλατόδρομο που διασχίζει όλο το παραλιακό μέτωπο της Αθήνας. Αφορά το μεγαλύτερο τμήμα της.

Αυτό πρόκειται να υλοποιηθεί σε ακίνητα τα οποία ανήκουν κατά κυριότητα σε διαφορετικούς φορείς και αυτό το γεγονός καταλαβαίνετε δημιουργούσε πολλά προβλήματα στην γρήγορη και έγκαιρη υλοποίησή του λόγω απουσίας συγκεκριμένου κανονιστικού πλαισίου που να ρυθμίζει τέτοιες περιπτώσεις όταν ένα έργο περνάει από πολλούς διαφορετικούς δήμους. Γνωρίζετε, κύριε συνάδελφε Βουλευτά, πρώην δήμαρχε, τα προβλήματα τα οποία υπάρχουν. Θα οδηγούσε λοιπόν σε πολυδιάσπαση των αρχών που είναι αρμόδιες για να προβαίνουν στις απαραίτητες νομικές και υλικές ενέργειες υλοποίησης των εκάστοτε σταδίων του έργου.

Γι’ αυτό λοιπόν προτείνουμε τη ρύθμιση του άρθρου 1 με τίτλο: «Ρυθμίσεις για την ανάπλαση του παραλιακού μετώπου της Αττικής», όπου εκεί τρία πράγματα ορίζουμε. Πρώτον, αναθέτουσα αρχή για το έργο της Αθηναϊκής Ριβιέρας ορίζεται η Περιφέρεια Αττικής. Δεύτερον, οι μελέτες ανάπλασης του παραλιακού μετώπου Αττικής εγκρίνονται με κοινή απόφαση των συναρμόδιων Υπουργών πολύ σύντομα και πολύ γρήγορα. Και τρίτον, το αρμόδιο Συμβούλιο του Υπουργείου Πολιτισμού και Αθλητισμού, το Κεντρικό Συμβούλιο Αρχιτεκτονικής και το Κεντρικό Συμβούλιο Πολεοδομικών Θεμάτων και Αμφισβητήσεων γνωμοδοτούν για τις μελέτες ανάπλασης.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ. Υπάρχουν ερωτήσεις; Όχι.

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εξωτερικών: «Μετατροπή του Οργανισμού Ασφάλισης Εξαγωγικών Πιστώσεων (ΟΑΕΠ) σε Ανώνυμη Εταιρεία με τον τίτλο «Ελληνική Εταιρεία Εξαγωγικών Πιστώσεων» και κύρωση του Καταστατικού της και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, τέσσερα άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Μετατροπή του Οργανισμού Ασφάλισης Εξαγωγικών Πιστώσεων (Ο.Α.Ε.Π.) σε Ανώνυμη Εταιρεία με τον τίτλο «Ελληνική Εταιρεία Εξαγωγικών Πιστώσεων» και κύρωση του Καταστατικού της και άλλες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1265/13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1266/14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΟΧΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εξωτερικών: «Μετατροπή του Οργανισμού Ασφάλισης Εξαγωγικών Πιστώσεων (ΟΑΕΠ) σε Ανώνυμη Εταιρεία με τον τίτλο «Ελληνική Εταιρεία Εξαγωγικών Πιστώσεων» και κύρωση του Καταστατικού της και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.142 α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 13.38**΄** λύεται η συνεδρίαση για αύριο, ημέρα Παρασκευή 1η Απριλίου 2022 και ώρα 10.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση της υπ’ αριθμόν 11/7/14-3-2022 επίκαιρης επερώτησης Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς προς τον Υπουργό Εσωτερικών, σύμφωνα με την ημερήσια διάταξη και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**