(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΖ΄

Δευτέρα, 11 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Εσωτερικών:   
 i. με θέμα: «Τι μέλλει γενέσθαι με το κτήριο του 1ου Δημοτικού Σχολείου και του Γυμνασίου Αρκαλοχωρίου;», σελ.   
 ii. με θέμα: « Άδικη η κατανομή των προκηρυσσόμενων θέσεων της 13Κ/2021 για τις Περιφερειακές Ενότητες (ΠΕ) Καστοριάς και Γρεβενών», σελ.   
 β) Προς τον Υπουργό Υγείας:   
 i. με θέμα: «Επείγουσα ανάγκη ενίσχυσης των Τοπικών Μονάδων Υγείας (ΤΟΜΥ) Πετρούπολης», σελ.   
 ii. με θέμα: «Επείγουσα στελέχωση του Αναισθησιολογικού Τμήματος του Γενικού Νοσοκομείου Παίδων Πατρών "Καραμανδάνειο"», σελ.   
 γ) Προς τον Υπουργό Οικονομικών:   
 i. με θέμα: «Κατάπτωση της εγγύησης του Ελληνικού Δημοσίου στα δάνεια των Ελλήνων τσιγγάνων», σελ.   
 ii. με θέμα: «Οικονομική ενίσχυση των επιχειρήσεων οδικών εμπορευματικών μεταφορών Φορτηγών Δημόσιας Χρήσης (Φ.Δ.Χ)», σελ.   
 iii. με θέμα: «Απαράδεκτη και αντισυμβατική η απόφαση της Εταιρείας Ακινήτων Δημοσίου (ΕΤΑΔ) για υφαρπαγή της έκτασης των 55 περίπου στρεμμάτων της πρώην Βάσης Γουρνών που έχει παραχωρηθεί στην τοπική κοινωνία», σελ.   
 δ) Προς τον Υπουργό Υποδομών και Μεταφορών, με θέμα: «Να κλείσει οριστικά το θέμα των πλευρικών διοδίων στη Βαρυμπόμπη και να εξεταστούν σοβαρά εναλλακτικές λύσεις για τις κυκλοφοριακές ρυθμίσεις σε συνεργασία με την Τοπική Αυτοδιοίκηση και την κοινωνία των πολιτών», σελ.   
 ε) Προς την Υπουργό Παιδείας και Θρησκευμάτων:   
 i. με θέμα: «Την κατάργηση της υποχρεωτικότητας διετούς παραμονής των νεοδιόριστων εκπαιδευτικών στον τόπο διορισμού», σελ.   
 ii. με θέμα: «Μείωση της ύλης στις τάξεις του Λυκείου», σελ.   
 στ) Προς τον Υπουργό Ναυτιλίας και Νησιωτικής Πολιτικής:   
 i. με θέμα: «Απομάκρυνση μονάδας αφαλάτωσης νήσου Ηρακλειάς», σελ.   
 ii. με θέμα: «Σε διακινδύνευση η επιβίωση των κατοίκων στα ακριτικά Διαπόντια νησιά από την έλλειψη καυσίμων και πρόνοιας νόμιμης μεταφοράς αυτών», σελ.   
 ζ) Προς τον Υπουργό Εργασίας και Κοινωνικών Υποθέσεων, με θέμα: «Είχε ζητήσει ως όφειλε το Υπουργείο Εργασίας από την Εθνική Αρχή Διαφάνειας την διερεύνηση των καταγγελλομένων εδώ και καιρό για το Γηροκομείο-κολαστήριο στα Χανιά;», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:   
 i. Οι Υπουργοί Προστασίας του Πολίτη, Οικονομικών, Ανάπτυξης και Επενδύσεων, Εθνικής Άμυνας, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν στις 8.4.2022 σχέδιο νόμου: «Εναρμόνιση της ελληνικής νομοθεσίας με την εκτελεστική Οδηγία (Ε.Ε.) 2019/69 της Επιτροπής της 16ης Ιανουαρίου 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας δυνάμει της Οδηγίας 2021/555 του Ευρωπαϊκού Κοινοβουλίου και του Συμβουλίου της 24ης Μαρτίου 2021 σχετικά με τον έλεγχο της απόκτησης και της κατοχής όπλων (L115)», σελ.   
 ii. Oι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν στις 8.4.2022 σχέδιο νόμου: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Ρουμανίας σχετικά με την ίδρυση, διοίκηση και λειτουργία του Κέντρου Αριστείας Ναυτικής Ασφάλειας (Maritime Security Center of Excellence Operational Memorandum of Understanding)», σελ.   
 iii. Οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 8.4.2022 σχέδιο νόμου: «Κύρωση της Συμφωνίας Ασφαλείας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών», σελ.   
 iv. Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν στις 8.4.2022 σχέδιο νόμου: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας, του Υπουργείου Εθνικής Άμυνας της Ρουμανίας καθώς και του Στρατηγείου του Ανώτατου Συμμαχικού Διοικητή Μετασχηματισμού σχετικά με τη λειτουργικήσχέση που αφορά στο Κέντρο Αριστείας Ναυτικής Ασφάλειας (Maritime Security Center of Excellence Functional Memorandum of Understanding)», σελ.   
2. Κατάθεση Εκθέσεως Διαρκούς Επιτροπής:

H Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων «Δουλειές ξανά: Αναδιοργάνωση Δημόσιας Υπηρεσίας Απασχόλησης και ψηφιοποίηση των υπηρεσιών της, αναβάθμιση δεξιοτήτων εργατικού δυναμικού και διάγνωσης των αναγκών εργασίας και άλλες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΚΕΓΚΕΡΟΓΛΟΥ Β. , σελ.   
 ΣΑΚΟΡΑΦΑ Σ. , σελ.   
  
Β. Επί των επικαίρων ερωτήσεων:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΡΣΕΝΗΣ Κ. , σελ.   
 ΑΥΛΩΝΙΤΗΣ Α. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΟΡΙΔΗΣ Μ. , σελ.   
 ΒΡΟΥΤΣΗΣ Ι. , σελ.   
 ΔΕΛΗΣ Ι. , σελ.   
 ΚΑΡΑΜΑΝΛΗΣ Κ. , σελ.   
 ΚΕΓΚΕΡΟΓΛΟΥ Β. , σελ.   
 ΜΑΚΡΗ Ζ. , σελ.   
 ΜΙΧΑΗΛΙΔΟΥ Δ. , σελ.   
 ΜΠΟΥΜΠΑΣ Κ. , σελ.   
 ΠΕΤΣΑΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΣΚΟΥΡΛΕΤΗΣ Π. , σελ.   
 ΣΚΥΛΑΚΑΚΗΣ Θ. , σελ.   
 ΤΕΛΙΓΙΟΡΙΔΟΥ Ο. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΖ΄

Δευτέρα 11 Απριλίου 2022

Αθήνα, σήμερα στις 11 Απριλίου 2022, ημέρα Δευτέρα και ώρα 15.09΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Πριν προχωρήσουμε στο προγραμματισμένο για σήμερα δελτίο επικαίρων ερωτήσεων, επιτρέψτε μου πρώτα να ανακοινώσω στο Σώμα τα εξής:

Οι Υπουργοί Προστασίας του Πολίτη, Οικονομικών, Ανάπτυξης και Επενδύσεων, Εθνικής Άμυνας, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν στις 8-4-2022 σχέδιο νόμου: «Εναρμόνιση της ελληνικής νομοθεσίας με την εκτελεστική Οδηγία (Ε.Ε.) 2019/69 της Επιτροπής της 16ης Ιανουαρίου 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας δυνάμει της Οδηγίας 2021/555 του Ευρωπαϊκού Κοινοβουλίου και του Συμβουλίου της 24ης Μαρτίου 2021 σχετικά με τον έλεγχο της απόκτησης και της κατοχής όπλων (L115)».

Παραπέμφθηκε στην αρμόδια Διαρκή Επιτροπή.

Επίσης, οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν στις 8-4-2022 σχέδιο νόμου: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Ρουμανίας σχετικά με την ίδρυση, διοίκηση και λειτουργία του Κέντρου Αριστείας Ναυτικής Ασφάλειας (Maritime Security Center of Excellence Operational Memorandum of Understanding)».

Οι Υπουργοί Εθνικής Άμυνας, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 8-4-2022 σχέδιο νόμου: «Κύρωση της Συμφωνίας Ασφαλείας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών».

Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Ναυτιλίας και Νησιωτικής Πολιτικής, καθώς και ο Αναπληρωτής Υπουργός Οικονομικών κατέθεσαν στις 8-4-2022 σχέδιο νόμου: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας, του Υπουργείου Εθνικής Άμυνας της Ρουμανίας καθώς και του Στρατηγείου του Ανώτατου Συμμαχικού Διοικητή Μετασχηματισμού σχετικά με τη λειτουργική σχέση που αφορά στο Κέντρο Αριστείας Ναυτικής Ασφάλειας (Maritime Security Center of Excellence Functional Memorandum of Understanding)».

Παραπέμφθηκαν στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι κάτωθι:

Οι με αριθμούς 606/4-4-2022 και 609/4-4-2022 επίκαιρες ερωτήσεις θα απαντηθούν από τον Υπουργό Υγείας κ. Αθανάσιο Πλεύρη.

Η με αριθμό 595/31-3-2022 επίκαιρη ερώτηση θα απαντηθεί από τον Υπουργό Εσωτερικών κ. Μαυρουδή Βορίδη.

Η με αριθμό 3079/9-2-2022 ερώτηση κατ’ άρθρον 130, παράγραφος 5, του Κανονισμού της Βουλής θα απαντηθεί από τον Υπουργό Υποδομών και Μεταφορών κ. Κωνσταντίνο Καραμανλή.

Η με αριθμό 597/1-4-2022 επίκαιρη ερώτηση και η με αριθμό 3468/139/22-2-2022 ερώτηση κατ’ άρθρον 130, παράγραφος 5, του Κανονισμού της Βουλής που απευθύνονται προς τον ίδιο Υπουργό, δεν θα απαντηθούν λόγω αναρμοδιότητας.

Η με αριθμό 591/29-3-2022 και 594/31-3-2022 επίκαιρες ερωτήσεις θα απαντηθούν από τον Υπουργό Ναυτιλίας και Νησιωτικής Πολιτικής κ. Πλακιωτάκη.

Η με αριθμό 603/4-4-2022 επίκαιρη ερώτηση θα απαντηθεί από τον Αναπληρωτή Υπουργό Οικονομικών κ. Θεόδωρο Σκυλακάκη.

Η με αριθμό 3468/139/22-2-2022 ερώτηση κατ’ άρθρον 130, παράγραφος 5, του Κανονισμού της Βουλής θα απαντηθεί από τον Αναπληρωτή Υπουργό Εσωτερικών κ. Πέτσα.

Οι με αριθμούς 590/28-3-2022 και 598/3-4-2022 επίκαιρες ερωτήσεις θα απαντηθούν από τον Υφυπουργό Οικονομικών κ. Βεσυρόπουλο.

Οι με αριθμούς 597/3-4-2022 και 604/4-4-2022 επίκαιρες ερωτήσεις θα απαντηθούν από την Υφυπουργό Παιδείας και Θρησκευμάτων κ. Μακρή.

Τέλος, η με αριθμό 3377/137/21-2-2022 επίκαιρη ερώτηση κατ’ άρθρον 130, παράγραφος 5, του Κανονισμού της Βουλής θα απαντηθεί από την Υφυπουργό Εργασίας και Κοινωνικών Υποθέσεων κ. Δόμνα Μιχαηλίδου.

Κατόπιν τούτων…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πριν μπούμε στη συζήτηση, θα ήθελα να διαμαρτυρηθώ για τη δήλωση του Υπουργείου Υποδομών -δεν γνωρίζω αν το έπραξε ο Υπουργός ή άλλος- ότι είναι αναρμόδιο το Υπουργείο Υποδομών να μας πει για την κατάσταση δημοσίων κτηρίων μετά τον σεισμό.

Είναι το Υπουργείο που έχει την εποπτεία του τομέα φυσικών καταστροφών και η ερώτηση ουσιαστικά στο πρώτο σκέλος της αφορά το Υπουργείο Υποδομών. Δυστυχώς, εάν η αναρμοδιότητα είναι και ανευθυνότητα, λυπάμαι πάρα πολύ.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Θα μεταφέρουμε τη διαμαρτυρία σας, κύριε συνάδελφε.

Κατόπιν τούτου προχωρούμε στη συζήτηση της τρίτης με αριθμό 3468/139/22-2-2022 ερώτησης και αίτησης κατάθεσης εγγράφων του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Εσωτερικών, με θέμα: «Τι μέλλει γενέσθαι με το κτήριο του 1ου Δημοτικού Σχολείου και του Γυμνασίου Αρκαλοχωρίου;».

Στην ερώτηση θα απαντήσει ο Αναπληρωτής Υπουργός Εσωτερικών κ. Πέτσας.

Κύριε συνάδελφε, έχετε τον λόγο για δύο λεπτά για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κυρία Πρόεδρε.

Η ερώτηση αφορά την αποκατάσταση των σχολικών κτηρίων που δεν έχει προχωρήσει η διαδικασία επισκευής ή αποκατάστασής τους και αφορούν το 1ο Δημοτικό Σχολείο Αρκαλοχωρίου και το Γυμνάσιο Αρκαλοχωρίου.

Κύριε Υπουργέ, ο καταστροφικός σεισμός της 27ης Σεπτεμβρίου 2021 στην Περιφερειακή Ενότητα Ηρακλείου έφερε μεγάλη καταστροφή σε υποδομές, κτήρια και δεν γλίτωσαν και τα σχολεία. Βεβαίως, οικονομική και κοινωνική δραστηριότητα δεν υπάρχει ουσιαστικά ακόμα.

Οι σεισμόπληκτοι όμως νιώθουν πλέον και ένα αίσθημα αγανάκτησης, γιατί υπάρχουν αργές γραφειοκρατικές διαδικασίες και επτά μήνες περίπου μετά τον σεισμό η περιοχή συνεχίζει να είναι σε μια κατάσταση πάρα πολύ δύσκολη.

Δεν αφορά όμως μόνο τα ιδιωτικά κτήρια όπου υπάρχουν προβλήματα γραφειοκρατίας. Ο τομέας φυσικών καταστροφών είναι υποστελεχωμένος εκεί. Το τιμολόγιο είναι του 2011 και δεν υπάρχει η δυνατότητα να επισκευαστούν με τα χρήματα που δίδονται.

Έχουμε το πρόβλημα και με τα δημόσια κτήρια και δη με τα σχολεία. Για τα δύο συγκεκριμένα σχολεία που σας είπα, το Υπουργείο Υποδομών με τις επιτροπές του τα έχει ελέγξει και τα έχει κατατάξει σε κάποιες κατηγορίες. Από εκεί και πέρα, είναι επτά μήνες και δεν έχουμε μάθει εάν έχει ανατεθεί η μελέτη και από ποιον, εάν υπάρχει χρηματοδότηση και από ποιον θα δοθεί, εάν είναι δηλαδή από το συνολικό πακέτο για την αποκατάσταση φυσικών καταστροφών που το Υπουργείο Οικονομικών έχει δώσει, εάν θα είναι από τις χρηματοδοτήσεις του Υπουργείου Εσωτερικών και με ποιον τρόπο.

Πραγματικά οι μαθητές που κάνουν στα κοντέινερ μάθημα αγωνιούν, βλέποντας βέβαια και τους συμμαθητές τους -ιδιαίτερα οι μαθητές του δημοτικού, του 2ου Δημοτικού- που πήγαν στο σχολείο, διαμαρτύρονται με το δίκιο τους, γιατί δεν ξέρουν τι θα γίνει και από τη νέα σχολική χρονιά με το δικό τους σχολείο.

Θα θέλαμε τις απαντήσεις σας και τις δεσμεύσεις σας, προκειμένου να δρομολογηθεί η αποκατάσταση των δύο αυτών σχολείων.

Κατά σύμπτωση, έχω φοιτήσει και στα δύο, και στο Δημοτικό Αρκαλοχωρίου και στο Γυμνάσιο Αρκαλοχωρίου. Πραγματικά δεν κατανοώ γιατί επτά μήνες μετά δεν έχει τουλάχιστο καταρτιστεί ο οδικός χάρτης τού τι θα γίνει και πώς θα γίνει.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Ευχαριστώ, κύριε Κεγκέρογλου, για την ερώτηση και φυσικά την ιδιαίτερη ευαισθησία σας, καθώς έχετε φοιτήσει σε αυτά τα σχολεία.

Είναι ένα θέμα το οποίο έχουμε συζητήσει στο πρόσφατο παρελθόν και με ανάλογη ερώτηση του κ. Συντυχάκη από το Κομμουνιστικό Κόμμα Ελλάδας. Αντιλαμβάνομαι το ενδιαφέρον όλων των γονέων και φυσικά των μαθητών.

Δυστυχώς, όταν έχουμε έναν σεισμό, η συνέπεια αυτού ταλαιπωρεί για αρκετό χρονικό διάστημα και ιδίως όταν δοκιμάζονται υποδομές, όπως οι σχολικές.

Η οργανωμένη πολιτεία συνδράμει την τοπική αυτοδιοίκηση στο επίπεδο αυτό, προκειμένου να έχουμε αποκατάσταση των σχολικών υποδομών και γενικά, έχουμε δείξει ως Κυβέρνηση ότι στα θέματα φυσικών καταστροφών δρούμε με ταχύτητα τόσο όσον αφορά την αποκατάσταση υποδομών όσο και τη στεγαστική συνδρομή ή άλλη κοινωνική προστασία προς τους συμπολίτες μας.

Όσον αφορά στο συγκεκριμένο θέμα, ο Δήμος Μινώα Πεδιάδας έχει χρηματοδοτηθεί από το Υπουργείο Εσωτερικών μέχρι στιγμής με το ποσό των 2.060.000 ευρώ για την αποκατάσταση των ζημιών που άφησε ο σεισμός. Ανάλογη χρηματοδότηση, φυσικά, έχει δοθεί και σε άλλους δήμους της Κρήτης που επλήγησαν από τον σεισμό.

Έπεται συνέχεια, φυσικά, γιατί δεν έχει αποκατασταθεί πλήρως, όπως είπατε, κύριε Κεγκέρογλου και πολύ ορθά, το σύνολο των ζημιών και αναμένεται τις επόμενες ημέρες να εκδοθεί η συμπληρωματική απόφαση για χρηματοδότηση της τάξεως των 500.000 ευρώ στον συγκεκριμένο δήμο.

Δείχνουμε, επίσης, ότι δρομολογούμε με αυτού του είδους τις χρηματοδοτήσεις την απαραίτητη στήριξη, πάντα στο πλαίσιο των δημοσιονομικών δυνατοτήτων της χώρας, οι οποίες δοκιμάζονται εν όψει βέβαια και των συνεπειών της ενεργειακής κρίσης.

Όσον αφορά στο 1ο Δημοτικό Σχολείο και το Γυμνάσιο Αρκαλοχωρίου, η αρμοδιότητα για την επισκευή και τη συντήρηση φυσικά, σύμφωνα με το άρθρο 75 του ν.3463/2006, ανήκει στην τοπική αυτοδιοίκηση.

Θα καταθέσω, όμως, στα Πρακτικά τις εκθέσεις του Πρωτοβάθμιου Μετασεισμικού Ελέγχου, που πραγματοποίησαν οι «Κτιριακές Υποδομές Α.Ε.» στα σχολικά κτήρια για τα οποία συζητάτε, καθώς και τις εκθέσεις των ελέγχων που διενεργήθηκαν τον Φεβρουάριο από εξωτερικούς τεχνικούς συμβούλους του δήμου. Φαίνεται εδώ ότι κάποια από τα κτήρια αυτά χρειάζονται επισκευές στις βλάβες που έχουν υποστεί -δεν θα μπω στις τεχνικές λεπτομέρειες. Θα δείτε τα τεχνικά δελτία- και δεν έχουν κριθεί κατεδαφιστέα, ώστε να ανεγερθούν νέα, όπως ζητά η δημοτική αρχή.

Αναφέρω, όμως, ότι ο δήμος υπέβαλε στις υπηρεσίες του Υπουργείου Εσωτερικών τεχνικό δελτίο για την εκπόνηση μελέτης στατικής επάρκειας των σχολικών κτηρίων. Είμαστε σε συνεχή επικοινωνία με τον δήμο και την ΚΤΥΠ για να δούμε αν υπάρχει δυνατότητα επανελέγχου στα σχολεία αυτά, ώστε να αποφασιστεί αν υπάρχει δυνατότητα πλήρους κατεδάφισης και ανέγερσης νέων, αν είναι ασύμφορη η επιλογή της επισκευής των βλαβών.

Τα κόστη, όπως αντιλαμβανόμαστε, για την ανέγερση δύο σχολείων είναι μεγάλα. Είναι αρκετά εκατομμύρια ευρώ. Επομένως, περιμένουμε την αρμόδια έκθεση τελικά για να δούμε αν πρέπει να κατεδαφιστούν ή όχι. Ελπίζω το αμέσως επόμενο χρονικό διάστημα, μετά και από την έκθεση αυτή, να μπορέσουμε να αποφανθούμε αν προχωρήσουμε στην αποκατάσταση ή στην κατεδάφιση και ανέγερση νέων.

Αντιλαμβάνομαι την ταλαιπωρία μαθητών, αλλά εμείς, ως Υπουργείο Εσωτερικών, όσον αφορά στις δικές μας χρηματοδοτήσεις, είχαμε δράσει έγκαιρα. Το ότι υπάρχει διαφορετική εκτίμηση μεταξύ της δημοτικής αρχής και τις «Κτιριακές Υποδομές Α.Ε.», αυτό είναι ένα θέμα που πρέπει να αντιμετωπίσουμε τώρα.

Ευχαριστώ, κυρία Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τις προαναφερθείσες εκθέσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, ευχαριστούμε, κατ’ αρχάς, για τα στοιχεία. Θα θέλαμε και τα στοιχεία του Υπουργείου Υποδομών, που έκανε τους επιτόπιους ελέγχους με τα κλιμάκια. Μας αγνόησε ο Υπουργός.

Έρχομαι, όμως, στην ουσία. Είναι επτά μήνες. Εάν στους επτά μήνες δεν έχουμε αποφασίσει εάν επισκευάζονται και πώς, εάν ανακατασκευάζονται και πώς ή αν πρέπει να κατεδαφιστούν, τότε πραγματικά είναι μεγάλο το πρόβλημα, είναι πολύ μεγάλο το πρόβλημα.

Έχουν, όπως είπατε, ελέγξει τα κτήρια και οι ΚΤΥΠ -και οι «Κτιριακές Υποδομές Α.Ε»- και όπως σας είπα και το Υπουργείο Υποδομών διά των ιδιωτικών κλιμακίων που έλεγξαν και αυτά. Επομένως, υπάρχει συμπέρασμα και να σας το πω ποιο είναι το συμπέρασμα.

Το δημοτικό σχολείο είναι δύο κτήρια. Είναι το παλαιό πετρόκτιστο κτήριο, το οποίο κρίθηκε κατηγορίας «Ε», ακατάλληλο, για κατεδάφιση. Δεν υπάρχει εδώ να δούμε τι είναι. Είναι κατηγορίας «Ε», ακατάλληλο.

Το δεύτερο κτήριο κρίθηκε, ενώ έχει εκτεταμένες βλάβες, ότι επισκευάζεται. Αυτό συζητείται, αλλά πρέπει να προχωρήσουν. Οι τεχνικοί, οι επιστήμονες, οι αρμόδιοι πρέπει να καταλήξουν.

Πάμε τώρα για το γυμνάσιο. Το γυμνάσιο, επίσης, είναι δύο κτήρια. Το ένα είναι το γυμναστήριο, το οποίο είναι επισκευάσιμο. Πάμε στο κτήριο που είναι οι αίθουσες διδασκαλίας. Ως προς το κτήριο που είναι οι αίθουσες διδασκαλίας, είναι πετρόκτιστο το ισόγειο του 1961, 1962, 1963, αυτής της περιόδου, πάνω στο οποίο έγινε αναδομή πολλά χρόνια μετά.

Έχει κριθεί ελαφριάς κατηγορίας «Δ», δηλαδή με ζημιές στον φέροντα οργανισμό. Δεν υπάρχει περίπτωση αυτό το κτήριο να μπορεί να επισκευαστεί με λιγότερα χρήματα απ’ ό,τι θα κατασκευαστεί καινούργιο. Δεν υπάρχει περίπτωση. Εάν μας ακούει τώρα ένας μηχανικός, το γνωρίζει αυτό το απλό πράγμα που λέω.

Ζητήθηκε από τον δήμο -δεν ξέρω από ποιο Υπουργείο- να κάνει τεχνικό δελτίο, για να κάνουμε μελέτη και να δούμε εάν αυτό το κτήριο μπορεί να επισκευαστεί. Φαντάζεστε τώρα, υπάρχουν οι εκθέσεις της ΚΤΥΠ, οι εκθέσεις του Υπουργείου Υποδομών, θα δώσουμε και σε έναν ανεξάρτητο μελετητή ιδιώτη να κάνει μια μελέτη, για να δούμε αν μπορεί να γίνει. Δεν μπορούν να κάνουν οι δημόσιες υπηρεσίες αυτή την εκτίμηση; Εάν μεν είναι επισκευάσιμο, να προχωρήσουμε απευθείας στη μελέτη επισκευής. Εάν δεν είναι επισκευάσιμο, να προχωρήσουμε στην κατεδάφιση και στη μελέτη κατασκευής νέου κτηρίου. Για ποιον λόγο να γίνει μελέτη από ιδιώτη, για να εκτιμήσουμε αυτά που λένε οι δημόσιες υπηρεσίες για ένα δημόσιο κτήριο; Είναι πράγματα τα οποία πρέπει να τα δείτε από κοντά.

Εγώ εκτιμώ τη δουλειά σας -και προσωπικά, το γνωρίζετε πάρα πολύ καλά- αλλά θα ήθελα να δείτε το θέμα εκ του σύνεγγυς, γιατί κάπου νομίζω ότι έχουμε χάσει τη μπάλα. Επτά μήνες μετά, σας ξαναλέω. Δεν γίνεται αυτό το πράγμα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Πράγματι, θέλω να μείνω στην ουσία και όχι σε τεχνικές λεπτομέρειες, γι’ αυτό κατέθεσα τα τεχνικά δελτία. Πάντως, σύμφωνα με τις εισηγήσεις των υπηρεσιών του Υπουργείου Εσωτερικών και σύμφωνα με αυτά που προκύπτουν από την ΚΤΥΠ, κατεδαφιστέα είναι τα κτήρια που χαρακτηρίζονται με τον βαθμό «ΣΤ» και όχι με χαμηλότερο και γι’ αυτό τον λόγο υπάρχει αυτή η διχογνωμία.

Αντιλαμβάνομαι -και μπαίνω κατευθείαν στην ουσία του θέματος- ότι ο δήμος θα επιθυμούσε να κατεδαφιστούν τα κτήρια και να ανεγερθούν νέα. Αυτό, όμως, δεν προκύπτει μέχρι στιγμής από τις τεχνικές εκθέσεις της ΚΤΥΠ και των εξωτερικών συμβούλων και γι’ αυτό αυτή η μελέτη που υπεβλήθη -και δεν έχει πάρα πολύ καιρό που υπεβλήθη- προβλέπει να δούμε τη στατική επάρκεια, αν μπορεί και αν συμφέρει να ανεγερθούν νέα. Και η μελέτη αυτή που έχει υποβληθεί έχει ένα πολύ σημαντικό κόστος.

Εγώ για αυτό που δεσμεύομαι, κύριε Κεγκέρογλου, είναι πραγματικά να το δω άμεσα και να προχωρήσει άμεσα οποιαδήποτε λύση δοθεί, είτε η επισκευή είτε ανέγερση νέων. Το ποσό της μελέτης είναι αρκετά μεγάλο, πλησιάζει το μισό εκατομμύριο ευρώ και, όπως αντιλαμβανόμαστε, δεν μπορούμε να δίνουμε τα χρήματα των φορολογουμένων χωρίς να έχουμε ένα ξεκάθαρο σχέδιο μιας εισήγησης για το αν πρέπει κάτι να γίνει.

Είμαι σίγουρος, όμως, ότι στις επόμενες εβδομάδες θα είμαι σε θέση να σας πω ακριβώς τι θα γίνει. Πράγματι, οι επτά μήνες είναι ένα μεγάλο χρονικό διάστημα και δεν δικαιολογείται καμμία άλλη καθυστέρηση.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωρούμε στην έβδομη με αριθμό 606/4-4-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Επείγουσα ανάγκη ενίσχυσης των Τοπικών Μονάδων Υγείας (ΤΟΜΥ) Πετρούπολης».

Στην ερώτηση θα απαντήσει ο Υπουργός Υγείας κ. Πλεύρης.

Κύριε συνάδελφε, έχετε τον λόγο για δύο λεπτά, σας παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, αν επισκεφθείτε τα ΤΟΜΥ Πετρούπολης, θα δείτε αυτές τις τοπικές μονάδες υγείας να έχουν λειτουργήσει πολύ καλά και ξαφνικά, με το που ξεκινάει το εμβολιαστικό πρόγραμμα, να αποδιαλύονται.

Αυτή τη στιγμή έχουμε μια κατάσταση όπου στην μεν 1η ΤΟΜΥ Πετρούπολης έχουμε μόνο μία παθολόγο όλη και όλη, που εξυπηρετεί και τα ραντεβού της γενικού γιατρού και τις αρμοδιότητές της -καθώς εκείνη έχει μετακινηθεί στο Κέντρο Υγείας Αγίων Αναργύρων- και όλα τα έκτακτα της 2ης ΤΟΜΥ Πετρούπολης που έχει μόνο και μόνο μία παιδίατρο πλέον. Η κατάσταση είναι τραγελαφική.

Όταν ήμουν εκεί πέρα, λόγω επιπλέον μετακινήσεων, έβλεπα το διοικητικό προσωπικό να παίρνει τηλέφωνο τους πολίτες και να ακυρώνει ραντεβού, γιατί δεν μπορούν πλέον να εξυπηρετήσουν. Αυτές οι δύο ΤΟΜΥ λειτουργούσαν πολύ καλά πριν. Το μεγάλο πρόβλημα είναι ότι υπήρξε μια προκήρυξη θέσεων για τις ΤΟΜΥ για οκτώ γιατρούς, η οποία ποτέ δεν ολοκληρώθηκε, ενώ υπήρχε μεγάλο ενδιαφέρον. Ποτέ δεν βγήκαν τα αποτελέσματα.

Τώρα εσείς ανακοινώνετε ξανά άλλη επιτροπή η οποία θα εξετάσει τους υποψηφίους της προκήρυξης. Δεν μας εξηγήσατε για ποιον λόγο δεν μπόρεσε να ολοκληρώσει το έργο της η προηγούμενη επιτροπή.

Θα το ολοκληρώσει αυτή η επιτροπή, κύριε Υπουργέ, ή και αυτές οι θέσεις θα μείνουν «στον αέρα»; Έχουμε γιατρούς και είναι σαν να τους διώχνετε από το ΕΣΥ. Κάνετε προκηρύξεις και δεν είναι μόνο στις ΤΟΜΥ Πετρούπολης, είναι και αλλού. Τα έχουμε συζητήσει και για την «Αγία Σοφία», εάν θυμάστε. Είναι προκηρύξεις τις οποίες ποτέ δεν ολοκληρώνετε γιατί δεν βγάζετε τα αποτελέσματα, όπως θα οφείλατε βάσει του νόμου. Τους δημιουργείτε ένα περιβάλλον εντελώς μεγάλης ανασφάλειας και στρέφετε τελικά τους γιατρούς ή στον ιδιωτικό τομέα ή στο εξωτερικό.

Σας καλούμε να δεσμευθείτε για το τι ακριβώς θα κάνετε με τις δύο ΤΟΜΥ Πετρούπολης και πώς θα αποκατασταθεί η λειτουργία τους.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Αρσένη, αναφέρεστε στην προκήρυξη η οποία είχε εκδοθεί στις 19-3-2021. Σε όλο αυτό το διάστημα ολοκληρώθηκε η πρώτη διαδικασία που είχε να κάνει με γιατρούς και νοσηλευτές τον Φεβρουάριο του τρέχοντος έτους και παράλληλα είναι η διαδικασία αυτήν τη στιγμή και για το διοικητικό προσωπικό, καθώς έπρεπε βάσει της προκήρυξης να γίνουν συνολικά όλες οι διαδικασίες για την πρόσληψη στις συγκεκριμένες θέσεις.

Υπήρχε μία επιτροπή αξιολόγησης. Με απόφασή μας αυτή τη στιγμή είναι τέσσερις οι επιτροπές αξιολόγησης, ακριβώς για να ολοκληρωθεί όσο το δυνατόν γρηγορότερα η τελική κατάταξη.

Το χρονοδιάγραμμα είναι συγκεκριμένο. Έως τις 30-6-2022 θα έχουμε την ανάρτηση των πινάκων κατάρτισης και προσωρινών πινάκων προσληπτέων και απορριπτέων και μέχρι τις 31-8-2022 θα υπάρξει η ανάρτηση των οριστικών πινάκων προσληπτέων και απορριπτέων, με σκοπό επιπλέον -γιατί είναι μέσα και στις επιθυμίες που έχουμε, αλλά και στις υποχρεώσεις μας- έως τέλη Σεπτεμβρίου να τεθούν σε λειτουργία άλλες εξήντα ΤΟΜΥ από αυτές που υπάρχουν.

Ειδικά για τα στοιχεία που μου ζητάτε, στην πρώτη ΤΟΜΥ Πετρούπολης οι αναλογίες είναι 2 ΤΕ επισκέπτριες υγείας, 2 ΠΕ νοσηλεύτριες, 1 ΠΕ κοινωνική λειτουργός και 2 ΠΕ διοικητικοί, εκ των οποίων ο ένας βρίσκεται μακροχρόνια σε αναρρωτική άδεια και μία ιατρός ειδικότητας γενικής ιατρικής, η οποία είναι μετακινημένη από το Κέντρο Υγείας Αγίων Αναργύρων.

Για τη δεύτερη ΤΟΜΥ έχουμε 2 επισκέπτες υγείας, 2 ΠΕ νοσηλεύτριες, 1 ΠΕ κοινωνική λειτουργό, 1 ιατρό ειδικότητας παιδιατρικής και 2 ΠΕ διοικητικούς. Για όποιες δυσλειτουργίες υπήρξαν αναφορικώς με τις ανάγκες COVID έγινε η διαδικασία της μεταφοράς για την κάλυψη των θέσεων.

Στο νομοσχέδιο, μάλιστα, το οποίο έχει κατατεθεί για την πρωτοβάθμια περίθαλψη και βρίσκεται στη διαβούλευση, είναι σαφής η βούλησή μας να υπάρξει συνολική ενίσχυση των δομών της πρωτοβάθμιας φροντίδας υγείας. Είχαμε την προκήρυξη των συγκεκριμένων θέσεων. Οφείλω να σας πω -και θα το γνωρίζετε κιόλας- ότι είναι θέσεις συγκεκριμένου χρονικού διαστήματος, δεδομένου ότι αυτό που είχε διασφαλιστεί από την προηγούμενη κυβέρνηση δεν ήταν η μακρόχρονη λειτουργία των ΤΟΜΥ, αλλά η λειτουργία τους μέχρι τις 31-12-2023, οπότε και το συγκεκριμένο πρόγραμμα, που είναι χρηματοδότηση μέσω ΕΣΠΑ, ολοκληρώνεται.

Εμείς αντιθέτως και με το νομοσχέδιο που έχουμε φέρει διασφαλίζουμε την περαιτέρω λειτουργία όλων αυτών των δομών σε μία ενοποιημένη βάση. Παράλληλα δίνουμε όχι απλώς τη δυνατότητα, αλλά θα είναι και μέσα στο πλαίσιο των υποχρεώσεων που θα υπάρξουν στους ιατρούς οι οποίοι θα μπουν στο καθεστώς του προσωπικού ιατρού, αλλά παράλληλα θα είναι μέσα στις αρμοδιότητες τους να έχουν και υπηρεσίες εφημεριών στις μονάδες πρωτοβάθμιας υγείας φροντίδας και στα ΤΟΜΥ.

Με αυτόν, λοιπόν, τον τρόπο, πέρα από την ολοκλήρωση της προκήρυξης, που σας έδωσα σαφές χρονοδιάγραμμα το οποίο θα τηρηθεί απαρέγκλιτα και είναι η ολοκλήρωση των οριστικών πινάκων μέχρι τις 31-8-2022 και η λειτουργία εντός τους έτους και των επομένων δομών οι οποίες υπάρχουν, παράλληλα με το μέτρο το οποίο ρυθμίζουμε στο νέο νομοσχέδιο της πρωτοβάθμιας φροντίδας υγείας, θα διασφαλίσουμε την παρουσία παραπάνω ιατρών σε όλες τις μονάδες πρωτοβάθμιας φροντίδας υγείας και παράλληλα -θα μιλήσω στη δευτερολογία μου γι’ αυτό- και τη δυνατότητα να υπάρξει και απευθείας συνεργασία αυτών των δομών των κέντρων υγείας με ιδιωτικές δομές για την κάλυψη αναγκών όπου είναι απαραίτητο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, δεν μας έχετε εξηγήσει αυτή η προκήρυξη για ποιον λόγο δεν προχώρησε. Δηλαδή, είπατε ότι έγινε τον Μάρτιο του 2021, πέρασαν από τότε δεκατρείς μήνες, για ποιους λόγους μέσα σε δεκατρείς μήνες, παράνομα από ό,τι προβλέπει ο νόμος, δεν ανακοινώθηκαν τα αποτελέσματα; Ποιο ήταν το πρόβλημα; Ποια είναι η εγγύηση ότι τώρα θα τα ανακοινώσετε;

Δεν έχετε πολύ καλά στοιχεία για τις ΤΟΜΥ. Στην 1η ΤΟΜΥ, θα επαναλάβω, υπάρχει μόνο μια παθολόγος. Η γενική γιατρός έχει μετακινηθεί στο Κέντρο Υγείας Αγίων Αναργύρων. Από τις δύο νοσηλεύτριες η μία έχει πάει στους Αγίους Αναργύρους. Από τις δύο επισκέπτριες υγείας η μία έχει πάει στους Αγίους Αναργύρους. Υπάρχει μια κοινωνική λειτουργός και δύο διοικητικοί υπάλληλοι. Από γιατρούς, δηλαδή, υπάρχει μια παθολόγος. Στη 2η ΤΟΜΥ δεν υπάρχει καν παθολόγος. Υπάρχει μόνο μία παιδίατρος. Το καταλαβαίνετε; Και αντίστοιχα πάλι είναι αποδεκατισμένοι οι υπόλοιποι.

Θέλω να καταλάβουμε λίγο τι θα γίνουν οι άνθρωποι που αυτή τη στιγμή εργάζονται στις ΤΟΜΥ. Έβγαλε μια απόφαση η ΥΠΕ ότι παρατείνονται οι συμβάσεις τους και ότι θα ανανεωθούν στην ουσία το τέλος του 2024. Μετά τι θα γίνει; Κατ’ αρχάς θα έχουμε τους ίδιους εργαζόμενους; Θα προσλάβετε καινούργιους; Θα ανανεωθούν αυτές οι συμβάσεις; Ποια είναι τα σχέδιά σας για τους εργαζόμενους στις ΤΟΜΥ; Μας είπατε τώρα για τους ιδιώτες γιατρούς ότι θα απασχολείτε και ιδιώτες γιατρούς για να καλύπτουν τις ανάγκες των ΤΟΜΥ. Αυτοί, όμως, που είναι ήδη εκεί πέρα; Τι θα γίνει με αυτούς τους εργαζόμενους;

Εν τω μεταξύ δεν είναι ξεκάθαρο τι ακριβώς σχεδιάζετε να κάνετε μακροχρόνια για τις ΤΟΜΥ. Λέτε ότι θα τις εντάξετε υπό τη διοίκηση των κέντρων υγείας. Μα αυτό συμβαίνει ήδη. Ήδη είναι στην ουσία ένας οργανισμός, στην πράξη. Ποιο θα είναι το καθεστώς εργαζομένων; Θα συνεχίσουμε να έχουμε ΤΟΜΥ με μια παιδίατρο μόνο; Όσο άξια και αν είναι αυτή η γυναίκα, η γιατρός, η επιστήμονας, τι μπορεί να κάνει απέναντι στα παθολογικά περιστατικά ή στα άλλα περιστατικά υγείας;

Το ερώτημα είναι -και θα το επαναφέρω για το γενικότερο ερώτημα, το πολιτικό- το εξής: Αυτή τη στιγμή κάνετε προκηρύξεις τις οποίες ποτέ δεν προχωράτε. Αφήνετε τις δομές υγείας -είτε είναι οι ΤΟΜΥ, είτε είναι κέντρα υγείας, είτε είναι νοσοκομεία- ακραία υποστελεχωμένες. Οι άνθρωποι που μένουν πραγματικά σαν ήρωες αντιμετωπίζουν τις συνθήκες εργασίας και τελικά αποθαρρύνετε όλους τους νέους γιατρούς από το να μείνουν στο δημόσιο σύστημα. Είναι σκόπιμο αυτό ή τυχαίο; Ειλικρινά ρωτάω. Γιατί είναι προφανές ότι σε αυτές τις συνθήκες θα τρέξει ή στον ιδιωτικό τομέα ή στο εξωτερικό κάθε νέος γιατρός, κύριε Υπουργέ.

Πραγματικά θέλουμε να καταλάβουμε αν θέλετε να ενισχύσετε αυτές τις δομές, αν θα τιμήσετε τους εργαζόμενους που δίνουν τον ηρωικό αγώνα και τι θα κάνετε όσον αφορά την προστασία του να είσαι γιατρός στο δημόσιο σήμερα, με την ελκυστικότητα, γιατί αυτό φαίνεται να είναι το πρώτο πλήγμα πέρα από τους πολίτες και την υγεία τους.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σε αυτά τα οποία λέτε ακριβώς φιλοδοξεί το νομοσχέδιο το οποίο έχει βγει σε διαβούλευση να δώσει απαντήσεις. Οι απαντήσεις θα είναι ειλικρινείς. Δεν θα είναι απαντήσεις όπως αυτές τις οποίες βλέπουμε και αντιμετωπίζουμε.

Μου λέτε για τις προσλήψεις στις ΤΟΜΥ. Μα, η προηγούμενη κυβέρνηση που το έκανε αυτό το σχέδιο, το έκανε με συγκεκριμένη χρονική διάρκεια και λεφτά από ΕΣΠΑ. Άρα εκ των πραγμάτων έκανε μια θνησιγενή διαδικασία. Διότι όταν διασφαλίζεις χρήματα για όσο διαρκεί ένα ΕΣΠΑ, εάν θες να είσαι μια σοβαρή κυβέρνηση θα πρέπει αντίστοιχα να δεις αυτές οι δομές πώς θα στελεχωθούν σε μια μακροχρόνια κατάσταση. Διότι είναι πάρα πολύ εύκολο να βγάζουμε προκηρύξεις μέσω ΕΣΠΑ και τελικά όταν θα έρχεται η ώρα να πεις «τι θα γίνει αυτός ο κόσμος εκεί πέρα», «ποιος είναι ο μακροχρόνιος σχεδιασμός».

Εμείς ερχόμαστε εδώ πέρα και κάνουμε ένα νομοσχέδιο το οποίο βλέπει ολιστικά και από την πλευρά και με τα μάτια του πολίτη και του ασθενή συνολικά την υγεία, ξεκινώντας από τις προληπτικές εξετάσεις. Ήδη τώρα έχει βγει το πρώτο σχέδιο, διότι θέλουμε να κάνουμε προληπτικές εξετάσεις σε όλον τον πληθυσμό, προκειμένου να δούμε την επιδημιολογική εικόνα.

Πηγαίνει στην πρωτοβάθμια φροντίδα υγείας. Ερχόμαστε και λέμε ότι σε όλο αυτό το πλαίσιο θα υπάρχουν δομές οι οποίες θα ενοποιηθούν. Προφανώς αυτές οι θέσεις στην πορεία θα πρέπει να προκηρυχθούν ή να καλυφθούν διότι δεν μπορούν να βρίσκονται σε ΕΣΠΑ μετά τις 31-12-2023. Άρα σε όλο αυτό το χρονικό διάστημα θα πρέπει να έχει γίνει σχεδιασμός για την κάλυψη των συγκεκριμένων θέσεων. Η όποια καθυστέρηση με τις προκηρύξεις έχει να κάνει με το ότι το σύνολο αυτού του προσωπικού χρησιμοποιούνταν όλο αυτό το διάστημα για την κάλυψη των αυξημένων αναγκών που είχε το Εθνικό Σύστημα Υγείας.

Ερχόμαστε και λέμε κάτι με το οποίο γνωρίζω ότι διαφωνείτε ιδεολογικά. Ότι, δηλαδή, αντίστοιχα δίνουμε τη δυνατότητα σε όλες τις δημόσιες δομές της πρωτοβάθμιας φροντίδας υγείας να βρίσκονται σε στενή συνεργασία με τις ιδιωτικές δομές, εκεί που υπάρχουν, για να μπορούν να καλύψουν τα όποια κενά χωρίς να χρειάζεται να επιβαρύνεται ο πολίτης με κανένα κόστος. Αντίστοιχα ενισχύουμε τον ρόλο του προσωπικού ιατρού που ήταν κάτι το οποίο είχε αποτύχει από το 2014. Η τελευταία μεταρρύθμιση του ΣΥΡΙΖΑ το μόνο που κατάφερε ήταν οι χίλιοι εννιακόσιοι οικογενειακοί γιατροί που υπήρχαν να γίνουν οκτακόσιοι πενήντα και να έχουμε ένα συγκεκριμένο μισθολόγιο το οποίο δεν ακολουθεί τους ασθενείς που έχει. Εμείς θέλουμε να βάλουμε τον προσωπικό γιατρό για όλους τους πολίτες. Μέσα σε όλο αυτό το πλαίσιο πηγαίνουμε πια στο Εθνικό Σύστημα Υγείας όπου παράλληλα με τα κίνητρα τα οποία θα δοθούν στους γιατρούς, τα οποία επεξεργάζεται η Αναπληρώτρια Υπουργός, η κ. Μίνα Γκάγκα, βγαίνουν οι προκηρύξεις τεσσάρων χιλιάδων θέσεων για νοσηλευτές, επτακόσιες για γιατρούς και εννιακόσιες δέκα για λοιπό προσωπικό.

Ήδη αυτή τη στιγμή σε όλες αυτές τις προκηρύξεις που έχουν βγει τα δυόμισι τελευταία χρόνια έχουμε κάλυψη θέσεων πολύ περισσότερο από ό,τι ήταν όλα τα προηγούμενα πέντε χρόνια. Και μέσα σε όλο αυτό το πλαίσιο έχει ενισχυθεί και με επικουρικούς γιατρούς. Το Εθνικό Σύστημα Υγείας έχει ενισχυθεί με δώδεκα χιλιάδες ιατρικό, νοσηλευτικό και λοιπό προσωπικό. Δίνουμε μια δυνατότητα αυξημένης μοριοδότησης σ’ αυτό το προσωπικό το οποίο βρέθηκε στις δύσκολες στιγμές μέσα στον COVID ενώ παράλληλα κάνουμε και άλλες τομές.

Είναι βέβαιο ότι θα διαφωνήσετε και θα γίνει η κουβέντα όταν θα έρθει εδώ στο πλαίσιο του Εθνικού Συστήματος Υγείας. Έχει να κάνει με τη δυνατότητα αυτοί οι γιατροί να λειτουργούν απογευματινά χειρουργεία και να μπορούν να λειτουργούν και με όρους ιδιωτικού τομέα όχι σε βάρος του ασθενούς αλλά με τη δυνατότητα να υπάρχει μια εναλλακτική επιλογή στον ασθενή. Βλέπουμε συνολικά την υγεία σε ένα πλαίσιο ολόκληρο διασφαλίζοντας παράλληλα και 1,5 δισεκατομμύριο ευρώ από το Ταμείο Ανάκαμψης. Τα μισά από αυτά τα χρήματα θα πέσουν σε κτιριακές υποδομές και σε υποδομές υλικοτεχνικού εξοπλισμού των νοσοκομείων του ΕΣΥ. Είναι ογδόντα νοσοκομεία, εξήντα οκτώ νοσοκομεία για ενεργειακή αναβάθμιση και εκατόν πενήντα επτά δομές πρωτοβάθμιας φροντίδας υγείας κέντρων υγείας. Παράλληλα γίνονται και οι μεταρρυθμίσεις που έχουν να κάνουν με τον ψηφιακό φάκελο αλλά και το σκέλος των προληπτικών εξετάσεων.

Συνεπώς συνολικά το σχέδιό μας είναι η ενίσχυση του δημόσιου συστήματος υγείας και φυσικά και η συνεργασία του με τις ιδιωτικές δομές.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Θα συζητηθεί τώρα η όγδοη με αριθμό 609/4-4-2022 επίκαιρη ερώτηση δεύτερου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υγείας, με θέμα: «Επείγουσα στελέχωση του Αναισθησιολογικού Τμήματος του Γενικού Νοσοκομείου Παίδων Πατρών «Καραμανδάνειο»».

Στην ερώτηση αυτή, επίσης, θα απαντήσει ο Υπουργός Υγείας, κ. Πλεύρης.

Έχετε τον λόγο, κυρία Αναγνωστοπούλου, για δυο λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Κύριε Υπουργέ, το Νοσοκομείο «Καραμανδάνειο» της Πάτρας είναι ένα ιστορικό νοσοκομείο και το μοναδικό αμιγώς παιδιατρικό νοσοκομείο όχι μόνο της Πάτρας ή της Αχαΐας αλλά όλης της νοτιοδυτικής Ελλάδας. Ελλείψεις σοβαρές στο νοσηλευτικό προσωπικό κάνουν το νοσοκομείο να λειτουργεί πραγματικά οριακά. Όμως εκεί που υπάρχει τεράστιο πρόβλημα είναι στο αναισθησιολογικό τμήμα. Οι τρεις από τις τέσσερις οργανικές θέσεις θα πάψουν να στελεχώνονται αφού οι άνθρωποι βγήκαν ή βγαίνουν σε σύνταξη.

Το ακόμα όμως πιο δραματικό, κύριε Υπουργέ, είναι ότι τις τελευταίες μέρες, στις 7 Απριλίου, είχαμε την παραίτηση της επιμελήτριας Β΄ του αναισθησιολογικού τμήματος, όπου σε αυτή την παραίτηση διατυπώνει όλες τις ελλείψεις και όλη την οριακή κατάσταση στην οποία λειτουργεί το «Καραμανδάνειο» Νοσοκομείο. Οι άπειρες εφημερίες που δεν επιτρέπουν ούτε μία αναπνοή μιας ημέρας, κυρίως στους αναισθησιολόγους, δείχνουν σε ποια κατάσταση βρίσκεται το νοσοκομείο.

Κύριε Υπουργέ, τόσο η διοίκηση του νοσοκομείου όσο και οι Βουλευτές Αχαΐας του ΣΥΡΙΖΑ, έχουμε προχωρήσει σε αιτήματα. Η διοίκηση του νοσοκομείου προχώρησε σε αιτήματα τον Αύγουστο, τον Νοέμβριο του 2021, τώρα στις 22 Μαρτίου του 2022, ζητώντας την άμεση προκήρυξη των θέσεων αναισθησιολογίας του νοσοκομείου. Δεν το έχετε κάνει. Και σας ρωτώ σήμερα και πρέπει να είναι δέσμευση αυτή -γιατί όπως καταλαβαίνετε ένα νοσοκομείο στο οποίο χειρουργούνται περί τα χίλια οχτακόσια παιδιά τον χρόνο από όλη τη νοτιοδυτική Ελλάδα και είναι το μόνο αμιγώς παιδιατρικό νοσοκομείο σε όλη αυτή την ευρύτατη περιοχή-, αν θα προκηρυχτούν άμεσα οι θέσεις. Διαφορετικά το νοσοκομείο, ο χειρουργικός του τομέας, όπως καταλαβαίνετε δεν μπορεί να λειτουργήσει.

Ζητάμε λοιπόν την άμεση προκήρυξη των θέσεων και στοχευμένα κίνητρα στους γιατρούς για να μπορέσουν να καλυφθούν αυτές οι θέσεις και να μην βγουν άγονες.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ πολύ.

Κυρία Αναγνωστοπούλου, επί τη ευκαιρία μου δίνεται η δυνατότητα να σας ευχηθώ και τα περαστικά, καθώς και την επάνοδο στα καθήκοντά σας.

Το συγκεκριμένο θέμα απασχολεί πάρα πολύ έντονα το Υπουργείο και έχει να κάνει ειδικά με το θέμα των αναισθησιολόγων, καθώς παρουσιάζονται δύο βασικά προβλήματα συνολικά στο Εθνικό Σύστημα Υγείας. Το ένα πρόβλημα αναφορικά με συγκεκριμένες θέσεις και ειδικότητες, οι οποίες δεν βρίσκονται πάρα πολύ εύκολα αυτή τη στιγμή στην ελληνική επικράτεια και αυτό έχει να κάνει κυρίως με τους αναισθησιολόγους, καθώς επίσης και με μία απροθυμία που υπάρχει ειδικά σε ορισμένα σημεία να υπάρξει προσέλκυση γιατρών στο Εθνικό Σύστημα Υγείας, ακόμα και σε ειδικότητες οι οποίες υπάρχουν σε πληθώρα στην ελληνική επικράτεια.

Εσείς θίγετε ένα από τα βασικά θέματα που έχει να κάνει με τους αναισθησιολόγους. Ειδικά βέβαια για το «Καραμανδάνειο» η ενημέρωση η οποία έχουμε και την οποία γνωρίζετε και εσείς είναι ότι μέχρι τον Οκτώβριο του 2021 υπηρετούσαν τέσσερις αναισθησιολόγοι, άρα ήταν όλες οι οργανικές θέσεις καλυμμένες. Υπήρξε συνταξιοδότηση δύο αναισθησιολόγων, οι οποίες συγκεκριμένες θέσεις καλύφθηκαν αρχικά και με εσωτερική μετακίνηση αναισθησιολόγου εντός της 6η ΥΠΕ που παραμένει πλέον σε μόνιμη θέση και θα παραμείνει από τον Ιανουάριο του 2022 στο «Καραμανδάνειο», καθώς επίσης και με τη δυνατότητα να υπάρξει και πρόσκληση ιδιώτη και μπλοκάκι προκειμένου να υπηρετήσει στο «Καραμανδάνειο».

Με αυτόν τον τρόπο καλύφθηκαν εκ νέου οι τέσσερις θέσεις αναισθησιολόγων. Έγινε το συμβάν το οποίο αναφέρετε αυτές τις ημέρες, που προσπαθούμε να επιλύσουμε, προκειμένου να γίνει και η κάλυψη της συγκεκριμένης θέσης, λόγω της επιμονής για παραίτηση. Σε αυτό το πλαίσιο συνεπώς, υπολογίζουμε τις αυξημένες ανάγκες που υπάρχουν και για το «Καραμανδάνειο» αρχικά στην προκήρυξη των τεσσάρων χιλιάδων θέσεων για τους νοσηλευτές, όπως και των εννιακοσίων δέκα για λοιπό προσωπικό, αλλά και για τις επτακόσιες θέσεις, οι οποίες θα υπάρξουν για γιατρούς ειδικοτήτων.

Σε αυτό το πλαίσιο των προκηρύξεων που επεξεργάζεται και η Αναπληρώτρια Υπουργός κ. Γκάγκα, θα γίνει μία διαβάθμιση αναλόγως με τις περιοχές όπου βγαίνουν άγονες οι συγκεκριμένες θέσεις, ώστε να προκηρυχθούν πρώτα σε συγκεκριμένες περιοχές οι θέσεις για την κάλυψη ιατρών και εν συνεχεία γίνεται και μία πλήρη επεξεργασία που θα είμαστε έτοιμοι όταν θα βγει η προκήρυξη να παρουσιάσουμε για συγκεκριμένα κίνητρα τα οποία θα υπάρξουν.

Στο συγκεκριμένο νομοσχέδιο όμως, όπως ανέφερα και πριν στον κ. Αρσένη για την πρωτοβάθμια φροντίδα υγείας, υπάρχει και συγκεκριμένη ρύθμιση που ήδη έχει προκαλέσει την αντίδραση κυρίως των κλινικών. Θα έχει ενδιαφέρον να δούμε πώς θα τοποθετηθούν τα κόμματα όταν θα έρθει συγκεκριμένη διάταξη να ψηφιστεί. Αναφέρομαι γιατί τυγχάνει πάντοτε να επικαλούνται σε μένα ότι είμαι ο Υπουργός που θέλει να προωθήσει τα συμφέροντα των ιδιωτικών κλινικών.

Πάμε να δούμε τη συγκεκριμένη ρύθμιση. Όσες ιδιωτικές κλινικές συμβάλλονται με τον ΕΟΠΥΥ και άρα αποζημιώνονται από τον ΕΟΠΥΥ οφείλουν το προσωπικό που απασχολούν να έχει δήλωση ότι σε περίπτωση που χρειάζεται θα κάνουν εφημερίες και στο Εθνικό Σύστημα Υγείας.

Με αυτό, λοιπόν, το άρθρο, το οποίο έχει προκαλέσει τη μεγάλη αντίδραση των ιδιωτικών κλινικών, θα δοθεί η δυνατότητα στο Εθνικό Σύστημα Υγείας από το να πηγαίνει σε διαδικασίες επιτάξεων ή άλλων μέτρων αναγκαστικών, αυτομάτως με τη σύμβαση με τις ιδιωτικές κλινικές, εκτός του ότι θα υποχρεούνται απευθείας να δίνουν κλίνες όταν τους ζητηθεί όπως πετύχαμε τώρα κατά τη διάρκεια της πανδημίας, αλλά αυτό πια θα είναι θεσμοθετημένο από την στιγμή που πληρώνεσαι από τον ΕΟΠΥΥ, αντίστοιχα όταν θα υπάρχει θέμα κενών και σε θέσεις, όπως είναι οι θέσεις των αναισθησιολόγων, θα οφείλουν οι κλινικές αυτές να συνεργάζονται με τις δημόσιες δομές, προκειμένου να μπορεί να απασχολείται κόσμος για να καλύπτονται οι εφημερίες επί πληρωμή προφανώς, αυτά τα 250 ευρώ που είναι.

Με αυτούς, λοιπόν, τους δυο τρόπους, με τις προκηρύξεις με αυξημένα κίνητρα και συνδυαστικά με την υποχρέωση όσων συμβάλλονται με τον ΕΟΠΥΥ όταν τους ζητείται να παρέχουν υπηρεσίες και στο Εθνικό Σύστημα Υγείας, θεωρούμε ότι θα αντιμετωπίσουμε σε πρώτη φάση το πρόβλημα το αυξημένο που υπάρχει σε ειδικότητες συγκεκριμένες, όπως είναι αυτή του αναισθησιολόγου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κυρία συνάδελφε, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Κατ’ αρχάς, κύριε Υπουργέ, να δηλώσω -το ξέρετε άλλωστε- ότι τον Φεβρουάριο του 2019 καλύφθηκαν και οι τέσσερις οργανικές θέσεις αναισθησιολόγων του «Καραμανδάνειου».

Από όταν αναλάβατε την Κυβέρνηση, φαντάζομαι ήσασταν ενημερωμένος, όπως ήταν και ο προκάτοχός σας, αλλά οπωσδήποτε η 6η ΥΠΕ, ότι τρεις από τους αναισθησιολόγους, τους παιδοαναισθησιολόγους θα βγουν σε σύνταξη μέσα στο 2021, ο τρίτος τώρα το καλοκαίρι του 2022. Και ακόμα και αν εσείς δεν ήσασταν ενήμερος, η ίδια η διοίκηση του νοσοκομείου σάς έστειλε έγγραφα και τον Αύγουστο του 2021 και τον Νοέμβριο του 2021 και τώρα τον Μάρτιο του 2022 και εμείς οι Βουλευτές με κοινοβουλευτικό έλεγχο. Μας λέτε ότι θα καλυφθεί από μετακίνηση.

Θέλω να σας πληροφορήσω, κύριε Υπουργέ, ότι προβλέφθηκε αυτή η μετακίνηση από το Νοσοκομείο του «Αγίου Ανδρέα» στο «Καραμανδάνειο» και ο διοικητής της 6ης ΥΠΕ με καινούργια απόφαση μετακινεί τον εν λόγω αναισθησιολόγο στο Νοσοκομείο της Κεφαλονιάς. Και βέβαια σας ακούω να λέτε: «μπλοκάκι με ιδιώτη». Δεν θα μπω τώρα στο νομοσχέδιο, γιατί θα χρειαζόμουν αρκετή ώρα, θα το συζητήσουμε όταν έρθει στις επιτροπές και στην Ολομέλεια κυρίως.

Αυτό, όμως, που βλέπουμε είναι ότι διά της πλαγίας -αυτό που ξέρουμε ευθύς εξαρχής- έχουμε ιδιωτικοποίηση συγκεκριμένων τομέων του ΕΣΥ. Αντί λοιπόν να έχουν προκηρυχθεί οι θέσεις, αντί να έχει δοθεί κίνητρο σοβαρό -το ξέρουμε ότι με τους αναισθησιολόγους υπάρχει πρόβλημα, κύριε Υπουργέ και εσείς το ξέρετε καλύτερα από εμάς, άρα οφείλατε να έχετε προβλέψει- αντί να έχουμε μια στοχευμένη κίνηση προκήρυξης -δεν έχουν προκηρυχθεί καν οι θέσεις- τώρα βρισκόμαστε σε μία κατάσταση και της παραίτησης της επιμελήτριας Β΄, ουσιαστικά το χειρουργικό τμήμα να μένει χωρίς αναισθησιολόγο.

Θέλω να συμπληρώσω και κάτι άλλο. Αυτά τα τμήματα τα αναισθησιολογικά σε παιδιατρικά νοσοκομεία, όπως είναι το «Καραμανδάνειο», επειδή άλλο είναι η αναισθησιολογία για τους ενήλικες και άλλο για τα παιδιά, η παιδοαναισθησιολογία, λειτουργούσε και ως εργαστήρι και ως μέρος όπου εκπαιδεύονταν αναισθησιολόγοι για τα παιδιά. Και μας λέτε: «με μπλοκάκι ιδιώτης». Ή τα παιδιά της επαρχίας θα είναι υποχρεωμένα να έρχονται όλα στην Αθήνα ή να πηγαίνουν σε ιδιωτικές κλινικές.

Ζητάω μία δέσμευση και το ζητάμε όλοι στην Πάτρα, γιατί αυτό το νοσοκομείο είναι ιστορικό νοσοκομείο και ίσως να το ξέρετε. Ζητάμε να μην φτάσει σε βραδύ θάνατο το νοσοκομείο και να προκηρυχθούν άμεσα οι θέσεις.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Αναγνωστοπούλου, πρώτα απ’ όλα αναφέρεστε στην κατάσταση του νοσοκομείου τον Φεβρουάριο του 2019 που ήταν η αυτή μέχρι το τέλος του 2021. Και προφανώς άλλες ήταν οι ανάγκες αναισθησιολόγων το 2019 και προ COVID, άλλες είναι οι ανάγκες που υπάρχουν τώρα.

Οπότε είναι σαφές ότι πλέον έχουμε πολύ αυξημένες ανάγκες σε αυτή την ειδικότητα. Και μόνο στις κλίνες ΜΕΘ να αναφερθούμε, θα δείτε ότι είναι πολύ περισσότερες οι κλίνες ΜΕΘ που υπάρχουν τώρα. Είναι διπλάσιες οι κλίνες ΜΕΘ από αυτές που υπήρχαν, αλλά αντιστοίχως και λόγω των ειδικών συνθηκών της πανδημίας υπήρξε πολύ αυξημένη ζήτηση. Ήταν βέβαιο, λοιπόν, ότι στη συγκεκριμένη ειδικότητα θα υπάρξουν ελλείψεις.

Ως προς αυτό το οποίο αναφέρατε για τις θέσεις, υπήρξε προκήρυξη επικουρικού προσωπικού και το 2020 και το 2021 και δεν υπήρξε αντίστοιχη προθυμία για την κάλυψη του «Καραμανδάνειου». Η κάλυψη έγινε με εσωτερικές μετακινήσεις και μένει συνεχώς το προσωπικό με τα τέσσερα άτομα τα οποία αναφέρετε. Η κάλυψη για την Κεφαλλονιά έγινε για συγκεκριμένο χρονικό διάστημα, όταν υπήρχε και εκεί η αναγκαιότητα προκειμένου να καλυφθούν κενά.

Οι αναισθησιολόγοι είναι από τις ειδικότητες, οι οποίες δυστυχώς αυτή τη στιγμή απουσιάζουν από το Εθνικό Σύστημα Υγείας, όχι μόνο το ελληνικό. Είναι ένα συνολικό παγκόσμιο φαινόμενο, το οποίο συνδυάζεται άμεσα με την πανδημία.

Πώς λοιπόν εμείς, αυτή τη στιγμή, πάμε να αντιμετωπίσουμε αυτό το φαινόμενο; Ισχύει αυτό που σας λέω και θα γίνει προκήρυξη θέσεων για γιατρούς και εκείνων που δεν έχουν καλυφθεί. Θα υπάρξουν αυξημένα κίνητρα για να καλυφθούν οι θέσεις. Κυρίως αναφέρομαι στις περιοχές που βγαίνουν άγονες οι αντίστοιχες προκηρύξεις, είτε επικουρικού είτε μόνιμου προσωπικού.

Παράλληλα κάνετε τελείως λάθος σ’ αυτό. Θα μπορούσε κάποιος να με κατηγορήσει για το αντίθετο. Το να υποχρεώνει κανείς ιδιώτες ιατρούς, οι οποίοι συμβάλλονται με τον ΕΟΠΥΥ, να παρέχουν υπηρεσίες και στο Εθνικό Σύστημα Υγείας, μάλλον δεν είναι η ιδιωτικοποίηση του Εθνικού Συστήματος Υγείας. Είναι ενίσχυση από τον ιδιωτικό τομέα με δύο τρόπους.

Πρώτον, με την πρόσκληση. Προσκαλούμε τον κόσμο, δεν μπορούμε να τον υποχρεώσουμε, εάν δεν θέλει, να μπει στο Εθνικό Σύστημα Υγείας ως μόνιμο προσωπικό. Κάνουμε λοιπόν την πρόσκληση

Επίσης, ακούω και κριτική από την άλλη πλευρά, ότι είναι σοσιαλιστικού τύπου αντίληψη να υποχρεώνεις γιατρούς να μπουν στο Εθνικό Σύστημα Υγείας. Με συγχωρείτε, αλλά άπαξ και θέλεις να έχεις σύμβαση με τον Εθνικό Οργανισμό Παροχών Υπηρεσιών Υγείας, όταν στο συμβόλαιό σου θα αναφέρεται πως για να έχεις σύμβαση -να είσαι συμβεβλημένος πάροχος- με τον ΕΟΠΥΥ θα παρέχεις και υπηρεσίες έναντι αμοιβής στο Εθνικό Σύστημα Υγείας, έχεις τη δυνατότητα να μη δεχθείς τη σύμβαση με τον ΕΟΠΥΥ και να πεις «εγώ θέλω να λειτουργώ αποκλειστικά και μόνο ιδιωτικά». Άπαξ λοιπόν και αποδέχεσαι να πληρώνεσαι από τον ΕΟΠΥΥ, μέσα στις υποχρεώσεις σου θα είναι και η λελογισμένη παρουσία εντός του Εθνικού Συστήματος Υγείας.

Και αυτό αντιθέτως είναι ένα πρώτο βήμα για την ενίσχυση, παράλληλα με τις μόνιμες θέσεις τις οποίες λέτε, αλλά και με ένα υπαρκτό γεγονός ότι θα πρέπει να υπάρχουν και οι αναισθησιολόγοι για να μπορέσουν να απασχοληθούν στο Εθνικό Σύστημα Υγείας. Αυτό ακριβώς εμείς τώρα θέλουμε να αντιμετωπίσουμε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κυρίες και κύριοι συνάδελφοι, η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων «Δουλειές ξανά: Αναδιοργάνωση Δημόσιας Υπηρεσίας Απασχόλησης και ψηφιοποίηση των υπηρεσιών της, αναβάθμιση δεξιοτήτων εργατικού δυναμικού και διάγνωσης των αναγκών εργασίας και άλλες διατάξεις».

Προχωρούμε στην πρώτη με αριθμό 595/31-3-2022 επίκαιρη ερώτηση δεύτερου κύκλου της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Εσωτερικών, με θέμα: «Άδικη η κατανομή των προκηρυσσόμενων θέσεων της 13Κ/2021 για τις Περιφερειακές Ενότητες (ΠΕ) Καστοριάς και Γρεβενών».

Στην επίκαιρη ερώτηση θα απαντήσει ο Υπουργός Εσωτερικών κ. Βορίδης.

Κυρία συνάδελφε, έχετε τον λόγο για δύο λεπτά για να αναπτύξετε την επίκαιρη ερώτηση.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ πολύ, κυρία Πρόεδρε.

Κύριε Υπουργέ, καλησπέρα. Στην προκήρυξη 13Κ/2021 υπάρχει μία πρωτοτυπία, η οποία για πρώτη φορά εφαρμόζεται από τότε που στη χώρα για την επιλογή του μόνιμου προσωπικού υπάρχει το ΑΣΕΠ. Και εξηγούμαι.

Στην προκήρυξη αυτή προκηρύσσονται χίλιες τετρακόσιες εξήντα οκτώ θέσεις μόνιμου προσωπικού για τους Οργανισμούς Τοπικής Αυτοδιοίκησης Α΄ και Β΄ Βαθμού.

Για την κάλυψη των θέσεων αυτών υπάρχει η γενική κατηγορία και ειδικές κατηγορίες πολυτέκνων, τριτέκνων, παλιννοστούντων, Ελλήνων μουσουλμανικής μειονότητας Θράκης σε σύνολο πεντακοσίων πενήντα έξι θέσεων, ποσοστό 35%. Είναι προφανές με το πνεύμα του νόμου ότι η κατανομή αυτή οφείλει να γίνεται αναλογικά στις περιφέρειες της χώρας, καθώς η πρόσβαση στην αγορά εργασίας είναι αναφαίρετο δικαίωμα όλων και των ανθρώπων που ανήκουν στον γενικό πληθυσμό αλλά και στα άτομα που ανήκουν στις ειδικές κοινωνικές κατηγορίες.

Στη συγκεκριμένη προκήρυξη είναι φανερό ότι η κατανομή των ειδικών θέσεων δεν πραγματοποιήθηκε με βάση συγκεκριμένο κριτήριο αναλογικότητας, γεγονός που δημιουργεί πολλές στρεβλώσεις και εγείρει ερωτηματικά. Για παράδειγμα στις Περιφερειακές Ενότητες Καστοριάς και Γρεβενών το σύνολο των θέσεων ανήκει στις ειδικές κατηγορίες. Αναφέρω χαρακτηριστικά: Σύμφωνα με τον ν.2527/1997 ποσοστό 2% των προκηρυσσομένων θέσεων οφείλει να είναι από την κατηγορία των παλιννοστούντων και αφορά δεκαπέντε περιφερειακές ενότητες της χώρας. Στη συγκεκριμένη προκήρυξη στις χίλιες τετρακόσιες εξήντα οκτώ θέσεις προβλέπεται σύνολο πέντε θέσεις παλιννοστούντων. Με ποιο κριτήριο και οι πέντε θέσεις αυτές κατανέμονται στην Περιφερειακή Ενότητα Καστοριάς και όχι στο σύνολο των δεκαπέντε περιφερειακών ενοτήτων;

Αντίστοιχα ποσοστό 15% οφείλει να γίνεται κατά περιφερειακή ενότητα στην ειδική κατηγορία των πολυτέκνων και τριτέκνων. Με ποιο κριτήριο για παράδειγμα στην Περιφερειακή Ενότητα των Γρεβενών δεν εφαρμόζεται αυτό το 15% και από το σύνολο των δέκα προκηρυσσομένων θέσεων και οι δέκα ανήκουν σε αυτή την κατηγορία;

Το θέμα αυτό απασχολεί την κοινωνία της Καστοριάς και των Γρεβενών. Ερωτάστε λοιπόν: Με ποια κριτήρια έγινε η κατανομή αποκλειστικά σε αυτές τις δύο περιφερειακές ενότητες αποκλείοντας το γενικό πληθυσμό; Και σκοπεύετε άμεσα να προκηρύξετε επιπλέον θέσεις ώστε να αποκατασταθεί το πνεύμα του νόμου σχετικά με τις ποσοστώσεις;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κυρία Πρόεδρε.

Σωστά τα περιγράφετε. Και θα έλεγα ότι στην εισαγωγική σας τοποθέτηση ένα μόνο έχω να διορθώσω. Αυτές δεν είναι διατάξεις τις οποίες αποφασίσαμε εμείς, τις έχουμε βρει. Και εφαρμόζονται αδιάστικτα αυτές οι διατάξεις από το 1994. Ίσα-ίσα, όπως θα σας πω παρακάτω, παρέμβαση διορθωτική σε αυτές τις διατάξεις έχουμε κάνει.

Κατ’ αρχάς, όπως ξέρετε, τις κατανομές αυτών των θέσεων δεν τις κάνω εγώ. Νομίζω είναι σαφές. Και επίσης ξέρετε ότι αυτές οι κατανομές των θέσεων γίνονται από το ΑΣΕΠ. Εάν δεν απατώμαι, είχατε κάνει νομίζω μια γραπτή ερώτηση σχετική και θα πρέπει να σας έχει διαβιβαστεί η απάντηση του ΑΣΕΠ. Καταλαβαίνω ότι δεν σας ικανοποιεί η απάντηση του ΑΣΕΠ. Και εγώ δεν έχω να πω πολλά περισσότερα από αυτά τα οποία διαλαμβάνει η απάντηση του ΑΣΕΠ. Γιατί δεν έχω να πω πολλά περισσότερα; Διότι και εγώ που με ρωτήσατε αυτήν την ερώτηση, στο ΑΣΕΠ απευθύνθηκα για να δω τον τρόπο με τον οποίο έχει κάνει την κατανομή των θέσεων.

Το ΑΣΕΠ εφαρμόζει συγκεκριμένες διατάξεις και κάνει τον τρόπο της κατανομής. Στην πραγματικότητα είναι ένα αρκετά περίπλοκο θέμα, έτσι όπως μου το εξήγησαν και προφορικά. Η περιπλοκότητα του θέματος συνίσταται στο ότι πρέπει να κάνουν μία ταυτόχρονη κατανομή η οποία περιλαμβάνει αυτές τις ειδικές κατηγορίες, αυτή την κατανομή να την κάνουν ανά κλάδο ανά ειδικότητα και ανά περιφερειακή ενότητα. Και τελικώς η επιλογή που κάνει ένα αλγοριθμικό σύστημα, το οποίο εφαρμόζουν για να κάνουν την κατανομή, είναι ότι πηγαίνει και κάνει την κατανομή ανά κωδικό θέσεως.

Επομένως, σε αυτό, όπως μου εξηγούν, το σύστημα υπάρχει περίπτωση να κάνει τις κατανομές και, επειδή δεν βρίσκει ακέραιο αριθμό θέσεων κατανομής, τελειώνει με την πρώτη κατανομή, πηγαίνει στη δεύτερη και εκεί, εφαρμόζοντας ένα κριτήριο το οποίο έχει προϋφιστάμενη διάταξη από αυτήν που ψηφίσαμε εμείς, δηλαδή το κριτήριο του μεγέθους της περιφερειακής ενότητας, μπορεί να οδηγήσει σε αποτελέσματα που πράγματι έχουν το πρόβλημα που εντοπίζετε.

Άρα, σας λέω, λοιπόν, ότι από πλευράς Κυβερνήσεως, επειδή αναγνωρίζουμε ότι αυτό το σύστημα έτσι όπως έχει εφαρμοστεί δημιουργεί στα σημεία αυτά τις συγκεκριμένες αδικίες, έχουμε κάνει μια παρέμβαση διορθωτική. Ελπίζω ότι στο μέλλον δεν θα έχουμε αυτού του τύπου τις δυσμενείς συνέπειες από την εφαρμογή της νομοθεσίας αφ’ ενός, με τον αλγοριθμικό τρόπο που σας περιγράφει το ΑΣΕΠ αφ’ ετέρου. Θα σας πω τι έχουμε κάνει στη δευτερολογία μου, για να διορθώσουμε, και νομίζω ότι θα διορθωθεί στο μέλλον η συνέπεια του συστήματος αυτού. Στο πρώτο κομμάτι της απάντησής μου κρατώ μια εκκρεμότητα, να σας απαντήσω πώς θα το φτιάξουμε. Το έχουμε νομοθετήσει.

Τώρα σε ό,τι αφορά το δεύτερο κομμάτι της ερωτήσεώς σας, που με ρωτάτε, αν σκέφτομαι να κάνω κάτι συμπληρωματικό σε σχέση με την προκήρυξη αυτή, η απάντηση είναι ότι συμπληρωματικό σε σχέση με την προκήρυξη αυτή δεν μπορώ να κάνω. Στον προγραμματισμό προσλήψεων όμως, που θα κάνουμε και φέτος και που θα έχει προφανώς νέες θέσεις για τους Οργανισμούς Τοπικής Αυτοδιοίκησης, εκεί μπορούμε, ενδεχομένως, να δούμε προβλέψεις ειδικότερες για το πώς θα εφαρμοστεί δικαιότερα το σύστημα κατανομής.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Κυρία συνάδελφε, έχετε τον λόγο για τρία λεπτά.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ, κυρία Πρόεδρε.

Κύριε Υπουργέ, γνωρίζω ότι οι διατάξεις του ΑΣΕΠ είναι εδώ και δεκαετίες. Και προφανώς είναι και σωστό αυτές οι διατάξεις να αφορούν το σύνολο των πολιτών, που έχουν όλοι δικαίωμα στην εργασία.

Η ερώτησή μου είναι συγκεκριμένη και δεν απαντήθηκε ούτε από εσάς ούτε από το ΑΣΕΠ στην γραπτή του απάντηση. Και δεν απαντήθηκε γιατί η ερώτηση είναι σαφής: Με ποιο κριτήριο συγκεκριμένες Περιφερειακές Ενότητες, όπως είναι η Καστοριά, τα Γρεβενά, η Θεσπρωτία και η Δράμα, έχουν το 100% των θέσεών τους στις ειδικές κατηγορίες και άλλες περιφερειακές ενότητες δεν έχουν ούτε το 10%;

Προφανώς και οι ειδικές κατηγορίες και ο γενικός πληθυσμός έχει το δικαίωμα στο να διεκδικήσει μία θέση εργασίας. Δεν μου απαντάτε όμως και δεν μπορείτε να ρίχνετε την ευθύνη μόνο στο ΑΣΕΠ. Όπως σας είπα και στην πρωτολογία μου, αυτό είναι πρωτοφανές. Στα είκοσι οκτώ χρόνια λειτουργίας του ΑΣΕΠ δεν έχει ξαναγίνει σε συγκεκριμένες περιφερειακές ενότητες να πάει το σύνολο των ειδικών κατηγοριών.

Εδώ λοιπόν υπάρχει, κατά τη γνώμη μου, μία υπέρβαση της ερμηνείας του νόμου και η κατανομή αυτή γίνεται χωρίς αναλογικά κριτήρια έξω από το πνεύμα του νόμου. Σε αυτό πρέπει νομίζω να πάρετε θέση και να ζητήσετε συγκεκριμένη απάντηση για το πώς ενώ ο νόμος λέει ότι το 10% των προκηρυσσόμενων θέσεων του τακτικού προσωπικού θα πρέπει να γίνεται ανά κατηγορία ΠΕ, ΤΕ, ΔΕ και ΥΕ κατά περιφερειακή ενότητα στο σύνολο της επικράτειας -κατά περιφερειακή ενότητα!- στην Καστοριά και στα Γρεβενά 100% των θέσεων παίρνουν τις ειδικές κατηγορίες και άλλοι άνθρωποι από τον γενικό πληθυσμό δεν μπορούν να συμμετέχουν.

Συμπερασματικά από τα στοιχεία εγείρονται πολλά ερωτηματικά. Εγώ δεν θέλω να πω ότι εδώ υπάρχει μια ρουσφετολογική αντιμετώπιση, αν και έχω τα στοιχεία και ανά περιφέρεια. Να σας πω χαρακτηριστικά ότι στη δική σας περιφέρεια εφαρμόζεται 28% στις ειδικές κατηγορίες. Στην Καστοριά γιατί 97%; Στα Γρεβενά, στη Δράμα και στη Θεσπρωτία γιατί 100%;

Νομίζω ότι θα πρέπει να ζητήσετε εξηγήσεις, γιατί εδώ και η απάντηση που δόθηκε γραπτώς από τον ΑΣΕΠ δεν απαντά στο συγκεκριμένο. Προφανώς στο σύνολο των θέσεων τηρούνται οι αναλογίες. Γιατί, όμως, αυτές πηγαίνουν σε συγκεκριμένες περιφερειακές ενότητες και σε κάποιες άλλες δεν πηγαίνουν καθόλου;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να σας ευχαριστήσω που με ενημερώσατε για το ποσοστό της κατανομής στην Ανατολική Αττική, γιατί εγώ δεν το ήξερα.

**ΟΛΥΜΠΙΑ ΤΕΛΙΓΙΟΡΙΔΟΥ:** Όχι, τα έχω όλα…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άρα, να βγάλουμε το ρουσφετολογικό από τη συζήτησή μας.

Να πούμε ότι προφανώς εφαρμόζεται –επαναλαμβάνω- ένα αλγοριθμικό σύστημα. Αυτό εφαρμόζεται.

Όσο για το αν έχει θέματα η εφαρμογή, προφανώς, σωστά εντοπίζετε την ύπαρξη θεμάτων. Θα σας πω δε, κατά την άποψή μου, ποιο είναι το ζήτημα το οποίο δημιουργεί το πρόβλημα. Είναι μια διάταξη η οποία υπάρχει στον νόμο του 1994, που λέει το εξής: «Αν περισσότεροι φορείς έχουν το ίδιο αυξημένο ποσοστό, αλλά οι διαθέσιμες θέσεις…» -για τις ειδικές κατηγορίες λέω, έτσι;- «…είναι λιγότερες από τον αριθμό των φορέων αυτών, προτάσσονται οι φορείς με τον μικρότερο πληθυσμό της έδρας.».

Αυτήη διατύπωση, που μπαίνει ως κριτήριο και την οποία αλλάζουμε τώρα με τον ν.4765/2021, γίνεται ως εξής: «Αν περισσότεροι κλάδοι-ειδικότητες της ίδιας κατηγορίας έχουν το ίδιο αυξημένο ποσοστό, προτάσσεται ο πολυπληθέστερος από την προκήρυξη κλάδος ή ειδικότητα κατά τη σειρά των κατηγοριών ΠΕ, ΤΕ, ΔΕ.»

Η προϋφισταμένη διατύπωση που εφαρμόστηκε και εφαρμόστηκε λόγω της μεταβατικότητας που έδωσε ο ν.4765, ο δικός μας νόμος, μέχρι να γίνει ο πρώτος διαγωνισμός και η μεταβατικότητα αυτή γιατί δόθηκε; Η μεταβατικότητα αυτή δόθηκε, γιατί στην πραγματικότητα υπάρχει ένα λογισμικό, το οποίο πρέπει να προσαρμοστεί. Αυτή δεν είναι μια δουλειά η οποία γίνεται από το ΑΣΕΠ με το χέρι. Δεν πιάνουν, δηλαδή, την κατανομή και βάζουν μία-μία τις θέσεις. Βάζουν τα δεδομένα τα αλγοριθμικά και τους βγάζει ένα συγκεκριμένο συμπέρασμα.

Ακριβώς, όμως, επειδήυπάρχει αυτή η πολυπλοκότητα πρώτον, των διαφορετικών ποσοστών ανά κατηγορία ειδική, όπως τις απαριθμήσατε, δεύτερον, ανά κλάδο-ειδικότητα στον οποίον πρέπει να εφαρμοστεί αυτή η κατηγορία, τρίτον, ανά περιφερειακή ενότητα στην οποία πρέπει να εφαρμοστεί αυτή η κατηγορία, τέταρτον, η στρογγυλοποίηση των κλασμάτων που υπάρχει γιατί χαμηλώνουν όλα στο ακέραιο και, επομένως, μένουν υπόλοιπα τα οποία πρέπει να ανακατανεμηθούν και πέμπτον, το γεγονός ότι υπάρχει το κριτήριο μέχρι τώρα της εφαρμογής στη μικρότερη πληθυσμιακά ενότητα, αυτό οδηγεί στα συγκεκριμένα αποτελέσματα.

Εγώ είμαι απόλυτα πεπεισμένος -δεν ξέρω για εσάς, είναι δικαίωμά σας να διαμορφώσετε όποια γνώμη θέλετε- ότι δεν υπάρχει απολύτως τίποτα το ρουσφετολογικό. Υπάρχει –το οποίο είναι διαπιστωμένο- ένα ελάττωμα στην κατασκευή του νόμου που οδηγεί σε αυτό. Αυτό το ελάττωμα διορθώθηκε με τον νόμο τον δικό μας και εκείνο που μένει είναι στις επόμενες προκηρύξεις να εφαρμοστεί με τον σωστό τρόπο.

**ΟΛΥΜΠΙΑ ΤΕΛΙΓΙΟΡΙΔΟΥ:** Επαναλαμβάνετε τη διάταξη με τον μικρότερο πληθυσμό;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τη διάταξη;

Μου επιτρέπετε, κυρία Πρόεδρε;

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Η διάταξη αυτή η οποία αλλάζει είναι οι διατάξεις των παραγράφων 6 και 7 του άρθρου 14 του ν.2190/1994 και αυτή η συγκεκριμένη που σας είπα είναι το τελευταίο εδάφιο της παραγράφου 6 και αυτό τροποποιήθηκε με το άρθρο 13 παράγραφος 2 του 4765 του 2021 επίσης το τελευταίο εδάφιό της.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Ακολουθεί η τέταρτη με αριθμό 603/4-4-2022 επίκαιρη ερώτηση δευτέρου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Οικονομικών,με θέμα: «Κατάπτωση της εγγύησης του Ελληνικού Δημοσίου στα δάνεια των Ελλήνων τσιγγάνων».

Θα απαντήσει ο Αναπληρωτής Υπουργός Οικονομικών κ. Σκυλακάκης.

Κύριε συνάδελφε, έχετε τον λόγο για δύο λεπτά για να αναπτύξετε την επίκαιρη ερώτηση.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, με πάρα πολύ απλά λόγια, κυρίως για χάρη των Ολυμπιακών Αγώνων και επειδή τότε οι κυβερνήσεις ήθελαν να μην βλέπουν τους καταυλισμούς των τσιγγάνων, δόθηκαν τα δάνεια μαζί με τους παλιννοστούντες και στους τσιγγάνους –σε εννέα χιλιάδες τσιγγάνους- για στέγη. Ήταν ένα πολύ σημαντικό εργαλείο –παρ’ όλο που χρησιμοποιήθηκε, νομίζω, ψηφοθηρικά και ιδεολογικά- γιατί έδωσε πραγματικά σε εννέα χιλιάδες συμπολίτες μας το δικαίωμα στην αξιοπρεπή στέγη.

Όμως, αυτοί οι άνθρωποι ποτέ δεν είχαν τα εισοδήματα, για να μπορέσουν να αποπληρώσουν αυτά τα δάνεια. Η ευαλωτότητά τους ήταν γνωστή από τότε. Ούτε υπήρξαν προγράμματα ουσιαστικά από την πολιτεία αυτά τα είκοσι χρόνια για την ενίσχυση της εργασίας, για την εκπαίδευση, για το θέμα της υγειονομικής περίθαλψης και ούτω καθεξής, κάτι που θα μπορούσε να αλλάξει την οικονομική κατάσταση αυτών των ανθρώπων, για να μπορέσουν –μέσα σε όλα τα άλλα- να αποπληρώνουν και αυτά τα δάνεια.

Αυτή τη στιγμή βλέπουμε –παρ’ όλο που έχουν την εγγύηση του ελληνικού δημοσίου- οι τράπεζες να προβαίνουν επιθετικά σε διαταγές πληρωμών. Το ένα ερώτημα είναι πώς προβαίνουν οι τράπεζες στις διαταγές πληρωμών έναντι των Ελλήνων τσιγγάνων, όταν είναι το κράτος εγγυητής; Και το δεύτερο είναι για ποιον λόγο γίνεται η διάκριση μεταξύ παλιννοστούντων και τσιγγάνων στα ίδια δάνεια;

Διακόσιες χιλιάδες είναι οι παλιννοστούντες και εννέα χιλιάδες οι τσιγγάνοι. Έχετε κάνει ειδική ρύθμιση για τους παλιννοστούντες. Τα δάνεια περνάνε στο ελληνικό δημόσιο και μπορούν να αποπληρωθούν από τους δανειολήπτες με διακόσιες σαράντα δόσεις.

Γιατί αυτή η ρύθμιση δεν υπάρχει για τους Έλληνες τους τσιγγάνους- Ρομά, κύριε Υπουργέ; Γιατί αυτή η διάκριση; Ένα αυτονόητο θα ήταν να ενταχθούν οι τσιγγάνοι και αυτοί σε αυτή τη ρύθμιση.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κυρία Πρόεδρε.

Αγαπητέ κύριε συνάδελφε, τα δάνεια που δίνει το ελληνικό δημόσιο με εγγύηση είναι αυτό που λέει και η κυριολεκτική ερμηνεία του όρου «δάνεια». Ο σκοπός που δίνονται είναι να επιστραφούν και δίνονται με τέτοιον τρόπο, ώστε να μπορούν να τα πάρουν εκείνη τη στιγμή που υπάρχει μια κοινωνική ανάγκη και άνθρωποι που δεν έχουν τραπεζικό προφίλ, όταν χορηγείται το δάνειο.

Αυτό ωφελεί τον δανειολήπτη, διότι προφανώς έχει ένα –άσχετα με την δανειοληπτική του ικανότητα- πολύ χαμηλό επιτόκιο, όταν παίρνει αυτό το δάνειο –καμμία σχέση με το επιτόκιο που θα είχε με βάση την πιστοληπτική του ικανότητα- και δεν απαλλάσσει η χορήγηση αυτής της εγγύησης το δανειολήπτη από την εξυπηρέτηση του δανείου.

Τώρα, με δεδομένο ότι συνέβη η κρίση όπως συνέβη, η πολιτεία έχει έρθει και έχει θεσμοθετήσει δύο εργαλεία τα οποία αφορούν τους πάντες και δεν υπάρχει καμμία διάκριση σε αυτό. Το ένα είναι ο νόμος που καλύπτει το ιδιωτικό χρέος, που δίνει πολύ μεγάλες δυνατότητες, με την προϋπόθεση όμως ότι κάποιος αποκαλύπτει όλα του τα εισοδήματα και τηρεί τις προϋποθέσεις αυτού του νόμου. Και η δεύτερη είναι η ρύθμιση που κάναμε σε σχέση με τις εκατόν είκοσι δόσεις. Αυτά τα δύο εργαλεία πιστεύω ότι μπορούν να καλύψουν ικανοποιητικά όλους τους καλής προθέσεως δανειολήπτες.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κυρία Πρόεδρε.

Κύριε Υπουργέ, δεν είναι ότι η πολιτεία δίνει δάνεια με εγγύηση του δημοσίου και απλά έτσι μετά περιμένει να τα εισπράξει. Δεν είναι οι Έλληνες τσιγγάνοι –οι κατ’ άλλους Ρομά- απλά μια άλλη κατηγορία πολιτών.

Για να το πούμε πολύ απλά, δεν θα έδινε η πολιτεία δάνεια που μετά από λίγο καιρό η ετήσια δόση τους έφτασε τα 2.500 ευρώ, όταν ξέρει ότι το εισόδημά τους είναι από τα στοιχειώδη επιδόματα στα 3.000 ευρώ. Προφανώς η πολιτεία δεν περίμενε ποτέ ότι θα καταφέρει να πάρει 2.500 ευρώ τον χρόνο από ανθρώπους που είχαν δηλωμένο εισόδημα τη στιγμή που πήραν το δάνειο 3.000 ευρώ τον χρόνο.

Μην βλέπετε απλά την υπόθεση αυτή ψυχρά ότι «δώσαμε δάνεια και περιμένουμε να πληρωθούμε». Δεν ήταν έτσι. Φαντάζομαι και ελπίζω ότι ήταν στα πλαίσια μιας κοινωνικής πολιτικής. Φοβάμαι ότι ήταν επειδή θέλατε απλά να τακτοποιήσετε τους καταυλισμούς για τους Ολυμπιακούς Αγώνες, χωρίς να ενδιαφέρει τις κυβερνήσεις τι θα γινόταν στη συνέχεια. Ελπίζω ότι δεν ήταν έτσι και θα έπρεπε να συνοδεύονταν σε αυτή τη περίπτωση με κάποιο άλλο πλαίσιο κοινωνικής προστασίας αυτών των ανθρώπων, πλαίσιο εκπαίδευσης, ευκαιρίες για απασχόληση που θα μπορέσουν να δώσουν στους ανθρώπους δυνατότητα θα φτάσουν στο επίπεδο να αποπληρώσουν το δάνειο. Δεν έγιναν, όμως, αυτά.

Τέτοια δάνεια θα έπρεπε να διαγραφούν, κύριε Υπουργέ, γιατί είναι προφανές ότι δεν μπορείτε να περιμένετε ποτέ να αποπληρωθούν από ανθρώπους με 3.000 ευρώ εισόδημα τον χρόνο.

Μας αναφέρετε τον πτωχευτικό. Να θυμίσω τι προβλέπεται στον πτωχευτικό; Άνθρωποι που έχουν κάτω από 7.000 ευρώ εισόδημα τον χρόνο μπορεί να χάσουν το σπίτι τους, αλλά θα μπορούν να μείνουν πληρώνοντας ενοίκιο και εφόσον με αυτά τα 3.000 εισόδημα που έχουν οι τσιγγάνοι δεν καταφέρουν να μην αθετήσουν ούτε ένα ενοίκιο, αλλά για δέκα χρόνια αυτά τα εκατόν είκοσι ενοίκια θα τα πληρώσουν όλα, τότε στο τέλος της δεκαετίας, θα έχουν δικαίωμα να αγοράσουν το σπίτι τους σαν να ήταν ξένοι από μηδενική βάση. Το θεωρείτε αυτό κάποιου είδους λύση;

Πρέπει να προχωρήσετε σε ουσιαστική αντιμετώπιση αυτού του κοινωνικού προβλήματος αν δεν θέλετε αυτοί οι εννιά χιλιάδες άνθρωποι να ξαναγυρίσουν σε καταυλισμούς. Αν εσείς θέλετε να γυρίσουν σε καταυλισμούς αυτοί οι άνθρωποι, δεν σας ενδιαφέρει καθόλου το κομμάτι της κοινωνικής στήριξης προς τους Έλληνες τσιγγάνους και Ρομά, τότε πείτε το ευθαρσώς. Μην μας λέτε, όμως, ότι αυτό είναι ένα δάνειο και πρέπει να αποπληρωθεί όπως κάθε δάνειο. Ήταν ένα δάνειο για μια ειδική κατηγορία από τη στιγμή που εκδόθηκε. Σας ζητάμε να το χειριστείτε έτσι και τώρα, πόσο μάλλον μέσα στην κρίση, πόσο μάλλον στα μνημόνια, πόσο μάλλον στην κρίση του κορωνοϊού, πόσο μάλλον στην ακρίβεια σήμερα. Το αυτονόητο ζητάμε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Με βάση την υφιστάμενη νομοθεσία, μέσω της διαδικασίας του εξωδικαστικού συμβιβασμού, οι τσιγγάνοι Ρομά, όπως και όλοι οι υπόλοιποι, μπορούν να ρυθμίσουν οφειλές χωρίς προσφυγή σε δικαστήριο και επιπλέον έξοδα, με προϋποθέσεις όπως η πραγματική οικονομική αδυναμία του οφειλέτη -μας λέτε ότι ισχύει-, το ύψος της εμπορικής αξίας του οφειλέτη κ.λπ., σε ό,τι αφορά το δημόσιο ως διακόσιες σαράντα δόσεις, με διαγραφή έως 75% της βασικής οφειλής και 95% των προσαυξήσεων και προς τράπεζες και διαχειριστές δανείων με έως τετρακόσιες είκοσι δόσεις, δηλαδή πάνω από τριάντα, κοντά στα σαράντα χρόνια, με διαγραφή έως 80% της βασικής οφειλής και ως 100% επί των τόκων.

Συνεπώς υπάρχουν οι ρυθμίσεις που επιτρέπουν αυτού του είδους τη βοήθεια, αλλά έχουν μία προϋπόθεση: Να μην κάνουμε αυτό που προτείνετε. Εσείς προτείνετε να πάμε σε όλους ανεξαρτήτως του ποια είναι η οικονομική τους κατάσταση και να κάνουμε μια γενική διαγραφή. Η γενική διαγραφή θα ωφελήσει αυτούς που θα ωφελούνταν ούτως η άλλως διότι έχουν το δικαίωμα αυτών των εξαιρετικά ευνοϊκών ρυθμίσεων, θα ωφελήσει, όμως, και κάποιους που είναι κλασικοί στρατηγικοί κακοπληρωτές, δηλαδή έχουν χρήματα και απλώς περιμένουν κάποιος να έρθει στη Βουλή για να τους διαγράψει μαζικά τα δάνεια, όπως γινόταν σε πολλές άλλες περιπτώσεις.

Σημειώνω δε ότι όλες οι ευάλωτες κοινωνικές ομάδες -και αυτό είναι μία κοινή πολιτική, γιατί την έχουν εφαρμόσει και η Αξιωματική Αντιπολίτευση και η Κυβέρνηση- έχουν τη δυνατότητα για σημαντικά συμπληρωματικά επιδόματα, επιδόματα παιδιού, στεγαστικό επίδομα, ελάχιστο εγγυημένο εισόδημα, τα οποία συμπληρώνουν τις δυνατότητες που προσφέρει το εισόδημα που έχει κάποιος δουλεύοντας αφ’ εαυτού, ειδικά όταν είναι κοινωνικά ευάλωτος.

Σημειώνω, επίσης, ότι δόθηκε κάτι πριν από σχεδόν είκοσι χρόνια, διότι μας λέτε ότι αυτό συνέβη για να φύγουν κάποιοι καταυλισμοί την περίοδο των Ολυμπιακών Αγώνων. Κατ’ αρχάς να θυμηθώ, επειδή ήμασταν μαζί στην Ευρωβουλή, ότι η προετοιμασία των Ολυμπιακών Αγώνων έγινε κατά κύριο λόγο από το ΠΑΣΟΚ, το κόμμα στο οποίο υπηρετούσατε όταν βρεθήκαμε από κοινού στην Ευρωβουλή. Όμως, σε κάθε περίπτωση, μέσα στα είκοσι χρόνια, στα δεκαπέντε, στα δεκαεπτά, αναμένει κάποιος να υπάρξει μία προσπάθεια για να έχει ένα καλύτερο εισόδημα από τις 3.000 ευρώ τον χρόνο. Είναι αρκετός ο καιρός και με τη βοήθεια της πολιτείας που δίδεται με διάφορους τρόπους υπάρχουν και αυτές οι δυνατότητες.

Η λογική, λοιπόν, λέει να βοηθηθούν όλοι αυτοί οι άνθρωποι, με την προϋπόθεση του ελέγχου, έτσι ώστε και αυτοί που βοηθούν -που είναι οι υπόλοιποι φορολογούμενοι- να αισθάνονται ότι τα χρήματά τους χρησιμοποιούνται με σωφροσύνη και λογική.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωρούμε στην πρώτη με αριθμό 3079/9-2-2022 ερώτηση του κύκλου των αναφορών και ερωτήσεων του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτη προς τον Υπουργό Υποδομών και Μεταφορών, με θέμα: «Να κλείσει οριστικά το θέμα των πλευρικών διοδίων στη Βαρυμπόμπη και να εξεταστούν σοβαρά εναλλακτικές λύσεις για τις κυκλοφοριακές ρυθμίσεις σε συνεργασία με την τοπική αυτοδιοίκηση και την κοινωνία των πολιτών».

Στην ερώτηση θα απαντήσει ο Υπουργός Υποδομών και Μεταφορών κ. Καραμανλής.

Ορίστε, κύριε συνάδελφε, έχετε τον λόγο για δύο λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κυρία Πρόεδρε.

Κύριε Υπουργέ, αρχικά η συγκεκριμένη επίκαιρη είχε κατατεθεί ως γραπτή ερώτηση, την οποία δεν θεωρήσατε σκόπιμο να απαντήσετε στον προβλεπόμενο χρόνο.

Είμαι βέβαιος ότι όταν επισκέπτεστε τον ιδιαίτερο τόπο καταγωγής σας παίρνετε την Εθνική Οδό -οδικώς αναφέρομαι- και θα έχετε περάσει οπωσδήποτε από τον κόμβο της Βαρυμπόμπης ή από τον Άγιο Στέφανο παραπέρα και θα έχετε διαπιστώσει ότι αυτοί οι κόμβοι ουσιαστικά βρίσκονται εντός του οικιστικού ιστού. Και γνωρίζετε πολύ καλά ότι δεν αποτελούν αμιγώς εθνικό δίκτυο, αλλά εξυπηρετούν καθημερινές ανάγκες για χιλιάδες ή και εκατομμύρια πολίτες. Και με δεδομένο δε ότι τα τελευταία χρόνια, χωρίς να αθροίζουμε αυτό που θα αποτυπωθεί στην τελευταία απογραφή του πληθυσμού, η ευρύτερη περιοχή, οι δήμοι έχουν αυξήσει τουλάχιστον κατά 7% με 10% τον πληθυσμό τους, είναι εντελώς παράλογη η επιλογή, βασισμένη σε έναν λανθασμένο σχεδιασμό, μία λανθασμένη σύμβαση του 2007, που είχε γίνει από την τότε κυβέρνηση της Νέας Δημοκρατίας, να υπάρξουν διόδια σε εκείνα τα σημεία, έστω και πλευρικά, αλλάζοντας τον αρχικό σχεδιασμό.

Και σαν να μην έφταναν όλα αυτά, έρχεστε αυτή τη στιγμή και δημιουργείτε επιπρόσθετα προβλήματα, χωρίς να απαντήσετε στην ανάγκη επανασχεδιασμού των οδικών αξόνων, αφαιρώντας την πρόβλεψη για τα διόδια, και μιλάτε για ανακατασκευή του συγκεκριμένου κόμβου, ένα έργο που θα πάρει γύρω στα δυόμισι χρόνια τουλάχιστον -στην καλύτερη των περιπτώσεων-, παροχετεύοντας ουσιαστικά όλη την κίνηση μέσα στον οικιστικό ιστό των γύρω περιοχών.

Πρόκειται για ένα ακατανόητο πράγμα, που δείχνει μια μειωμένη ευαισθησία απέναντι στους μόνιμους κατοίκους μιας περιοχής η οποία πραγματικά «κόβεται», ούτως ή άλλως, από την Εθνική Οδό. Αυτή η εμμονή δεν έχει καμμία λογική. Οι κάτοικοι σας έχουν καταθέσει υπομνήματα, αλλά δεν έχουν υπάρξει απαντήσεις από τη μεριά σας. Το μόνο που ξέρουμε είναι οι ενστάσεις της κοινοπραξίας.

Εν πάση περιπτώσει, θέλουμε να μας πείτε τι ακριβώς σκέπτεστε να κάνετε πάνω σε αυτά τα ζητήματα και αν τελικά είστε ο αποκλειστικός εκφραστής των συμφερόντων και των αιτιάσεων της κοινοπραξίας.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Αγαπητέ κύριε συνάδελφε, έχετε θέσει δύο διακριτά ερωτήματα, στα οποία, κυρία Πρόεδρε, θα απαντήσω με όσο το δυνατόν μεγαλύτερη λεπτομέρεια.

Όμως, πριν το κάνω αυτό, θα ήθελα να σας πω ότι στη γραπτή σας ερώτηση κάνετε μια πολύ ωραία ιστορική αναδρομή για το ζήτημα των διοδίων. Ξέρετε, όμως, τι δεν κάνετε; Δεν αναφέρεστε καθόλου στην περίοδο 2015 - 2019. Υπάρχει μία παύση για το 2015 - 2019. Αναρωτιέμαι, λοιπόν, γιατί το κάνετε αυτό, κύριε Σκουρλέτη. Το κάνετε μάλλον για δύο λόγους: Ή απλά δεν κάνατε τίποτα επί τεσσεράμισι χρόνια και πετάξατε το μπαλάκι στην επόμενη κυβέρνηση ή θέλετε να αποκρύψετε κάτι.

Επίσης, διαβάζοντας το ποιοι έχουν υπογράψει αυτή την ερώτηση, παρατηρώ ότι λείπουν δύο πολύ ενδιαφέροντα ονόματα, το όνομα του κ. Φάμελλου και του κ. Σπίρτζη. Θα επανέλθω, όμως, για να σας πω τι εννοώ.

Είναι λογικό, λοιπόν, να απουσιάζει η υπογραφή ειδικά του κ. Φάμελλου, διότι ακούστε, κύριε συνάδελφε, το εξής: Το 2018 ο κ. Φάμελλος και ο ΣΥΡΙΖΑ -γιατί εδώ είναι η υποκρισία της πολιτικής- υπογράφουν περιβαλλοντικούς όρους με τα διόδια μέσα και έρχονται μετά και δίνουν τριετή αναστολή. Ας δούμε, όμως, τι είπαμε εμείς και ο ομιλών, ακόμα και πριν γίνω Υπουργός. Κάνοντας την αυτοκριτική μας, είχα πει ότι όντως ο σχεδιασμός για τα διόδια το 2007, κύριε Φάμελλε, ήταν προβληματικός. Εσείς θα κάνετε αυτοκριτική για τη δική σας περίοδο; Το 2018 εσείς βγάλατε περιβαλλοντικούς όρους με πλευρικά διόδια και μετά ήρθατε και κάνατε αναστολή.

Για να βάλουμε τα πράγματα σε μία σειρά, ας δούμε τι κάναμε εμείς. Μάλιστα, θα καταθέσω για τα Πρακτικά τους περιβαλλοντικούς όρους, έτσι ώστε να τους διαβάσετε με προσοχή εσείς και όσοι άλλοι ενδιαφέρονται. Εμείς, λοιπόν, είπαμε το προφανές. Είπαμε ότι θα κάνουμε τροποποίηση των περιβαλλοντικών όρων, κύριε Φάμελλε, με οριστικό σχεδιασμό για τον ανισόπεδο κόμβο της Βαρυμπόμπης. Μάλιστα, θα σας πω για ποιον λόγο δώσαμε τριετή αναστολή για τα διόδια της Βαρυμπόμπης. Διότι για πρώτη φορά κάνουμε διαγωνισμό για τα ηλεκτρονικά διόδια, όχι σαν αυτόν που κάνατε εσείς -και «έπεσε» στο Συμβούλιο της Επικρατείας και δεν είχε χρηματοδότηση-, αλλά κάνουμε διαγωνισμό για αναλογικά, δηλαδή για χιλιομετρικά διόδια, τα οποία θα παίρνουν υπ’ όψιν τους την εξασφαλισμένη χρηματοδότηση και για τους παραχωρησιούχους.

(Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην ερώτησή σας κάνατε μία αναφορά για εργολαβικά συμφέροντα. Θα σας θυμίσω κάτι. Δύο κυβερνήσεις επαναδιαπραγματεύθηκαν τις συμβάσεις παραχώρησης. Η μία -είναι εδώ και ο κ. Καλογιάννης, που ήταν τότε Υπουργός- ήταν η κυβέρνηση Σαμαρά - Βενιζέλου. Η δεύτερη ήταν η δική σας κυβέρνηση. Η πρώτη είχε γίνει διότι είχε έρθει το μνημόνιο τότε, επί ΠΑΣΟΚ, και η δεύτερη επειδή είχαμε περάσει στην εποχή της τρέλας του κ. Βαρουφάκη και των capital controls. Στην τροποποίηση, λοιπόν, και στην επαναδιαπραγμάτευση της σύμβασης παραχώρησης είχατε τη δυνατότητα να πείτε να μην μπουν διόδια στη Βαρυμπόμπη. Το κάνατε αυτό; Ούτε αυτό το κάνατε.

Επομένως έρχεστε εδώ και εγκαλείτε την Κυβέρνηση, που έχει βρει λύση γι’ αυτό, όταν το 2018 υπογράψατε περιβαλλοντικούς όρους με πλευρικά διόδια και όταν στην επαναδιαπραγμάτευση που κάνατε για τις συμβάσεις παραχώρησης -μετά την περήφανη διαπραγμάτευση, μετά το κίνημα «Δεν πληρώνω» και μετά από όλα αυτά τα τραγελαφικά που έζησε η χώρα το πρώτο εξάμηνο της κυβέρνησής σας- δεν κάνατε το προφανές, δεν επαναδιαπραγματευθήκατε, δηλαδή, για να μην μπουν διόδια.

Εμείς, λοιπόν, τι λέμε εδώ; Εμείς λέμε το εξής: Πρώτον, δίνουμε κι εμείς τριετή αναστολή, όπως κάνατε κι εσείς, για τον απλούστατο λόγο ότι θα έχουμε έτοιμο τον διαγωνισμό. Δεν δώσαμε «πανωπροίκια» στους εργολάβους, όπως έδωσε η δική σας κυβέρνηση 750 εκατομμυρίων, και γι’ αυτό δεν έχουμε πάρει ούτε τότε αλλά ούτε και τώρα απάντηση.

Το δεύτερο, το οποίο θα αναλύσω στη δευτερολογία μου, επειδή ο χρόνος μου έχει περάσει, είναι να σας πω ακριβώς ποιος είναι ο σχεδιασμός που θα κάνουμε για τον ανισόπεδο κόμβο της Βαρυμπόπης, λαμβάνοντας υπ’ όψιν και σεβόμενοι τις απόψεις των τοπικών αρχών.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κυρία Πρόεδρε.

Κύριε Υπουργέ, πέρα από αντιπολίτευση στον ΣΥΡΙΖΑ, θα περίμενα να ακούσω κάποια στοιχεία μιας αντίληψης για το πώς αντιλαμβάνεστε εσείς ως εν ενεργεία Υπουργός το πώς πρέπει να σχεδιάζονται τα δημόσια έργα. Διότι η εποχή που το δημόσιο συμφέρον έμπαινε στο τέλος και ως προτεραιότητα ήταν τα συμφέροντα των κατασκευαστικών εταιρειών μάς βούλιαξε. Μας βούλιαξε!

Έρχεστε εδώ και επιβεβαιώνετε ότι είναι πάγια θέση σας και εμμένετε σε κάτι παράλογο, που μόλις στην αρχή της απάντησής σας ομολογήσατε ότι είναι λάθος, η λάθος πρόβλεψη, με βάση το 2007, να υπάρχουν εκεί διόδια. Είστε διατεθειμένος να το διορθώσετε; Φαίνεται πως όχι.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας απάντησα!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Φαίνεται πως όχι.

Και εν πάση περιπτώσει, κατά κακή σας τύχη, μιλάτε σε κάποιον ο οποίος διετέλεσε επί δεκατρείς μήνες Υπουργός Ενέργειας και Περιβάλλοντος κι όταν είχαν έρθει τότε οι δήμαρχοι και οι κάτοικοι της περιοχής και με είχαν δει, τους είχα πει ότι αποκλείεται να μπει η υπογραφή μου στη μελέτη περιβαλλοντικών επιπτώσεων. Είναι γνωστά και δημόσια αυτά, κυκλοφορούν και στο διαδίκτυο ακόμα, ήταν δημόσιες οι δηλώσεις. Γιατί; Ρωτήστε τον κ. Θωμάκο, τον Δήμαρχο της Κηφισιάς, που ήταν επικεφαλής τότε εκείνης της συνάντησής μας. Εγώ τους βλέπω αυτούς τους ανθρώπους. Εγώ συζητάω μαζί τους. Η δικιά σας Κυβέρνηση σνομπάρει τον κόσμο. Η δικιά σας Κυβέρνηση έχει κλειστές πόρτες.

Αλλά εν πάση περιπτώσει, γιατί λοιπόν; Διότι ήταν κάτι το παράλογο ευθύς εξαρχής εκεί πέρα η χωροθέτηση των συγκεκριμένων διοδίων. Εσείς, λοιπόν, τώρα πήγατε στην περήφανη διαπραγμάτευση, φτάσατε στα capital controls, για να μας πείτε ότι δεν έχετε κανέναν διαφορετικό σχεδιασμό. Εντάξει, αναλάβετε, λοιπόν, αυτή την ευθύνη.

Αλλά σας λέω και κάτι άλλο ακόμα. Σήμερα θα έπρεπε η ελληνική πολιτεία όχι μόνο να μην κάνει τέτοια τραγικά λάθη, αλλά να επανεξετάσει συνολικά τη σχέση που έχει το κράτος με τα οδικά δίκτυα. Διότι τα οδικά δίκτυα, όπως και τα δίκτυα ενέργειας, όπως και τα δίκτυα ύδρευσης, όπως και τα δίκτυα τα άλλα που υπάρχουν θα έπρεπε να περάσουν πια οριστικά στον δημόσιο έλεγχο. Τέλειωσε ο κύκλος αυτών των ΣΔΙΤ, αυτής της αντίληψης της παραχώρησης, που κερδίζουν εις βάρος του δημοσίου συμφέροντος οι εργολάβοι. Πρέπει να το καταλάβουμε αυτό.

Κι εδώ πέρα σας είχα κάνει μία πρόταση πολύ συγκεκριμένη, όταν είχαμε την πρόσφατη εμπειρία της Αττικής Οδού με την κακοκαιρία, την οποία ετοιμάζεστε να την παραχωρήστε πάλι για κάποια χρόνια, μια χρυσοτόκο όρνιθα, όταν θα μπορούσε να την αναλάβει ένας δημόσιος φορέας και ένα μέρος του αντιτίμου των διοδίων να πηγαίνει στα κοινωνικά ταμεία.

Αυτή είναι μια διαφορετική αντίληψη, πέρα από τον παλιό κρατισμό και πέρα από τον αγοραίο νεοφιλελευθερισμό, που θέλει να τα παραδίδει όλα στα ιδιωτικά συμφέροντα. Είστε πάρα πολύ μακριά. Το δέχομαι. Είστε συνεπείς σε αυτό που θέλετε να κάνετε. Συνεχίστε έτσι. Αλλά κι εδώ όμως είστε λάθος.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Καμμιά φορά όταν έρχομαι σε αυτή την Αίθουσα, κυρία Πρόεδρε, απορώ αν κάνει ο καθένας διάλογο και μονολόγους για κομματικά του ακροατήρια και αν μιλάμε την ίδια γλώσσα. Ακούστε τι είπε ο κ. Σκουρλέτης. Ναι, κύριε Σκουρλέτη, σας το ξαναλέω. Διόδια δεν θα μπουν. Τριετής αναστολή, το ίδιο που κάνατε κι εσείς και η κυβέρνησή σας.

Έχετε το πολιτικό θράσος και θάρρος να έρχεστε εδώ και να μιλάτε για φιλελευθεροποίηση και άκρατο νεοφιλελευθερισμό, εσείς, που κάνατε το Υπερταμείο; Αλήθεια, κύριε Σκουρλέτη; Τα ενενήντα εννιά χρόνια που δημεύσατε την περιουσία του δημοσίου; Εσείς, που πουλήσατε την «ΤΡΑΙΝΟΣΕ» για 45 εκατομμύρια, 5 εκατομμύρια λιγότερα από ό,τι παίρνει από το ελληνικό δημόσιο για τις άγονες γραμμές; Πραγματικά, κύριε Σκουρλέτη, μιλάτε για την Αττική Οδό και για ΣΔΙΤ, εσείς, που κάνατε ΣΔΙΤ το Καλαμάτα - Ριζόμυλος;

Είμαστε σοβαροί ή δεν είμαστε σοβαροί; Προφανώς δεν είμαστε σοβαροί. Και προφανώς εδώ πέρα ο καθένας λέει το παραμύθι του. Ειδικά εσείς στην Αριστερά έχετε πολύ καλή σχέση με τα παραμύθια.

Η τακτική του ΣΥΡΙΖΑ, λοιπόν, κυρία Πρόεδρε, είναι γνωστή. Παίρνουμε ένα πραγματικό πρόβλημα, σύνθετο, και το παίρνει και το πολτοποιεί στον λαϊκισμό και δεν βλέπει την ουσία του θέματος.

Σήμερα ήρθε ο κ. Σκουρλέτης να μας πει ότι εμείς θα βάλουμε διόδια. Σας λέω το αντίθετο.

Δεν θα βάλουμε διόδια, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για τρία χρόνια.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Για τρία χρόνια και μετά θα μπουν τα αναλογικά διόδια.

Εγώ δεν σας διέκοψα.

Εσείς, κύριε Σκουρλέτη, που μιλάτε για συμφέροντα Κυβέρνησης, είπατε: «Ήμουν Υπουργός Ενέργειας δεκατρείς μήνες.». Συγχαρητήρια! Πού είναι η απόφαση, κύριε Σκουρλέτη;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ποια απόφαση;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Στο διαδίκτυο, λέει, μπορείτε να δείτε δηλώσεις μου. Ήσασταν Υπουργός ή σχολιαστής;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Το Υπουργείο σας είναι…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μη χάνετε την ψυχραιμία σας!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν ξέρετε, προφανώς, το αντικείμενο του Υπουργείου!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Καταλαβαίνω ότι είναι δύσκολο να αντιμετωπίσετε τον ορθό λόγο και καταλαβαίνω ότι είστε ικανός να γκαρίζετε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν το γνωρίζετε το αντικείμενο!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κυρία Πρόεδρε, εγώ μπορώ να σταματήσω, αν μου κρατήσετε τον χρόνο μου.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν το γνωρίζετε το αντικείμενο!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Φωνάξτε κι άλλο!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Φωνάζω, διότι δεν γνωρίζετε ποιες είναι οι ευθύνες σας!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Σκουρλέτη, είστε ένας άνθρωπος ο οποίος…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δείξτε λίγη σοβαρότητα, κύριε Υπουργέ!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, παρακαλώ!

Συνεχίστε, κύριε Υπουργέ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ο κ. Σκουρλέτης, λοιπόν, ήρθε εδώ και μας μιλάει για…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Λίγη σοβαρότητα, κύριε Υπουργέ! Λίγη σοβαρότητα!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μας μιλάτε για κάτι το οποίο δεν συνάδει με αυτά που έχετε πει εδώ. Λυπάμαι που το λέω, διότι κάνουμε ακριβώς το ίδιο που κάνετε κι εσείς. Κάνουμε αναστολή των διοδίων μέχρι να γίνει ο διαγωνισμός των αναλογικών διοδίων. Άρα ναι, δεν θα μπουν πλευρικά διόδια.

Και επιτέλους, κύριε Σκουρλέτη, εσείς μας κάνετε μαθήματα για διόδια στην Κηφισιά και στη Βαρυμπόμπη; Έλεος πια! Αλήθεια, ανησυχήσατε για τους Κηφισιώτες ξαφνικά, κύριε Σκουρλέτη; Τι πολιτικαντισμός είναι αυτός; Δεν ντρέπεστε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για ανακαλέστε!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Όταν βάζατε εσείς διόδια στην Εγνατία, τότε δεν σας ενδιέφερε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αφήστε τα αυτά! Δεν ντρέπεστε!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Αρκετά με την πολιτική φάρσα και με αυτά που λέτε! Εκτίθεστε με αυτά που λέτε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ντροπή!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να ανακαλέσει ο Υπουργός! Να ανακαλέσει!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Η γελοιότητα να τελειώσει!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να ανακαλέσει!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πάρα πολύ! Σας απαντά ο Υπουργός. Είχατε τον χρόνο και μιλήσατε. Τώρα απαντά ο Υπουργός. Δεν μπορώ να σταματήσω τον Υπουργό να μιλήσει με τον τρόπο που θέλει να μιλήσει. Σας παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Σκουρλέτη, θέλετε πολιτικό διάλογο ή θέλετε να γκαρίζετε; Γκαρίζετε πολύ καλά. Πολιτικό διάλογο δεν κάνετε. Καθίστε τώρα να ακούσετε, γιατί μπορεί να μη σας ενδιαφέρει εσάς η απάντηση, αλλά ενδιαφέρει τους ψηφοφόρους σας.

Είπαμε, λοιπόν, για το θέμα των διοδίων. Έληξε!

Δεύτερον, για τον ανισόπεδο κόμβο έχω μιλήσει επανειλημμένως με τον Δήμαρχο Κηφισιάς. Έχω μιλήσει επανειλημμένως με όλους τους ανθρώπους και εγώ και οι υπηρεσίες του Υπουργείου και οι γενικοί γραμματείς μας. Είπαμε για τον ανισόπεδο κόμβο, λοιπόν, ότι, από τη στιγμή που υπάρχουν αντιδράσεις, δεν πρόκειται να γίνει. Προσωπική μου άποψη είναι ότι αυτό είναι λάθος. Όταν, όμως, έχω την περιφέρεια που είναι εναντίον, τον δήμο που είναι εναντίον και όλους που είναι εναντίον, τότε δεν θα κάνουμε εκεί τους ανισόπεδους κόμβους. Και μη συνδέετε τους ανισόπεδους κόμβους με τα πλευρικά διόδια.

Η ουσία είναι μία. Στο πολιτικό ψεύδος και στην πολιτική απάτη πρέπει να βάλουμε μία τέλεια. Εσείς έρχεστε και μας εγκαλείτε για κάτι που θα μπορούσατε να κάνετε και δεν το κάνετε. Και το κάνουμε, δυστυχώς, κύριε Σκουρλέτη, εμείς!

Εν πάση περιπτώσει, ας τελειώνει αυτή η αντιπαράθεση για ζητήματα στα οποία δεν πρέπει να υπάρχει αντιπαράθεση.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Θα συζητήσουμε τώρα την τέταρτη με αριθμό 604/4-4-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την Υπουργό Παιδείας και Θρησκευμάτων, με θέμα: «Την κατάργηση της υποχρεωτικότητας διετούς παραμονής των νεοδιόριστων εκπαιδευτικών στον τόπο διορισμού».

Θα απαντήσει η Υφυπουργός Παιδείας και Θρησκευμάτων κ. Μακρή.

Ορίστε, κύριε συνάδελφε, έχετε τον λόγο για δύο λεπτά για να αναπτύξετε την επίκαιρη ερώτηση.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Κυρία Υπουργέ, με δύο νόμους, του ΣΥΡΙΖΑ το 2019 και της Νέας Δημοκρατίας το 2020, οι νεοδιόριστοι εκπαιδευτικοί υποχρεούνται, το διαβάζω έτσι όπως ακριβώς είναι διατυπωμένο στον νόμο, «να παραμείνουν στην περιοχή διορισμού τους για χρονικό διάστημα τουλάχιστον δύο σχολικών ετών και οποιαδήποτε υπηρεσιακή μεταβολή που επιφέρει η μεταβολή της τοποθέτησης αυτής, όπως απόσπαση ή μετάθεση, βάσει γενικής ή ειδικής διάταξης κατά το ως άνω χρονικό διάστημα», εννοείται των δύο σχολικών ετών, «δεν επιτρέπεται».

Αυτή η διάταξη, όπως καταλαβαίνετε, κυρία Υπουργέ, έχει δημιουργήσει πάρα πολύ σοβαρά προβλήματα σε χιλιάδες εκπαιδευτικούς, οι οποίοι διορίστηκαν το καλοκαίρι του 2021, μετά από πολλά χρόνια.

Σχεδόν κανείς δεν διορίστηκε στην περιοχή της πρώτης προτίμησης, αλλά μακριά από τον μόνιμο τόπο της κατοικίας τους, από την περιοχή στην οποία ενδιαφέρονταν να εργαστούν.

Τα προβλήματα αυτά είναι επειδή η διάταξη που προανέφερα τους στερεί τη δυνατότητα να κάνουν αίτηση για απόσπαση, για μετάθεση για δύο χρόνια και μάλιστα σε μια περίοδο κατά την οποία το κόστος διαβίωσης έχει πάει εκεί που έχει πάει, η ακρίβεια συνεχώς αυξάνεται και έχει φτάσει σε δυσθεώρητα ύψη και οι μετακινήσεις φυσικά έχουν γίνει πάρα πολύ δυσβάστακτες, όχι μόνο για τους εκπαιδευτικούς, για όλους τους εργαζόμενους, πόσω μάλλον για τους εκπαιδευτικούς, οι οποίοι μπορεί και να εργάζονται -και εργάζονται πάρα πολλοί από αυτούς και το γνωρίζετε- σε παραπάνω από ένα σχολεία και είναι υποχρεωμένοι να μετακινούνται συνεχώς.

Επίσης, είναι γνωστό, κυρία Υπουργέ, σε όλους ότι από αυτούς τους εκπαιδευτικούς χιλιάδες είναι αυτοί που αναγκάζονται να διατηρούν και να συντηρούν δύο σπίτια, λόγω των οικογενειακών υποχρεώσεων. Και βέβαια κάτι τέτοιο, όπως καταλαβαίνετε, κάνει την κατάσταση ακόμα πιο δύσκολη.

Με βάση όλα αυτά τα προβλήματα που σας περιέγραψα και τα οποία νομίζω ότι είναι αυτονόητα -όλοι μπορούν να τα καταλάβουν και να τα κατανοήσουν-, δεν σας ρωτάμε, σας καλούμε, κυρία Υπουργέ, να καταργήσετε τη συγκεκριμένη διάταξη της υποχρεωτικής διετούς παραμονής των νεοδιόριστων εκπαιδευτικών, να τη μετατρέψετε αυτή την παραμονή σε έναν χρόνο και να δώσετε έτσι τη δυνατότητα και από τη φετινή σχολική χρονιά στους περσινούς νεοδιόριστους, του 2021, να κάνουν αίτηση για μετάθεση και απόσπαση, έχοντας υπηρετήσει φυσικά τον Ιούνιο που μας έρχεται και αυτοί τον έναν χρόνο που θα απαιτείται.

Αναμένουμε την απάντησή σας με αγωνία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Κύριε συνάδελφε, θα μου ήταν πάρα πολύ εύκολο να σας απαντήσω ότι αυτή η διετία ισχύει για όλο το δημόσιο και ότι, όταν οι εκπαιδευτικοί διορίστηκαν, το γνώριζαν εκ των προτέρων. Αυτή όμως είναι μια απάντηση που δεν θέλω να δώσω, γιατί θα συμφωνήσουμε και οι δύο ότι η εκπαίδευση είναι ένας ιδιαίτερα ευαίσθητος τομέας και χρειάζεται μια προσέγγιση διαφορετική και μια αντιμετώπιση η οποία ενδεχομένως και να αποκλίνει.

Με αυτά, λοιπόν, ξεκινώντας, θα θυμίσω, έτσι, για λόγους ιστορικής ακρίβειας, ότι έγιναν οι πρώτοι διορισμοί μετά από δώδεκα χρόνια σε κάποιους τομείς και για πρώτη φορά στα εκπαιδευτικά χρονικά, όπως είναι η ειδική αγωγή. Σύμφωνα με τον νόμο, οι εκπαιδευτικοί γνώριζαν εκ των προτέρων πλήρως τους όρους και τις προϋποθέσεις για να συμμετάσχουν σε αυτή τη διαδικασία. Μία από τις προϋποθέσεις -η βασική ίσως- ήταν και να μείνουν στη θέση τοποθέτησης για δύο σχολικά χρόνια τουλάχιστον.

Ποιες είναι οι δυσκολίες των εκπαιδευτικών; Η ανάγκη τους να διατηρούν πολλές φορές και δύο σπίτια. Οι αυξημένες οικονομικές δυσκολίες είναι γνωστές στο Υπουργείο. Σας βεβαιώ ότι όλοι μας γνωρίζουμε τα ιδιαίτερα προβλήματα που υπάρχουν. Όμως θα σας το πω και θα το πω ήπια, χωρίς να θέλω να προκαλέσω αντιδράσεις, γιατί, επαναλαμβάνω, είναι ευαίσθητο θέμα και οι εκπαιδευτικοί οφείλουν και παρέχουν τις υπηρεσίες με τον καλύτερο δυνατό τρόπο.

Υπήρχε το περιθώριο, κύριε συνάδελφε, επιλογής των περιοχών στις οποίες ήθελαν να ασκήσουν τα καθήκοντά τους. Υπάρχει ένα αξιοκρατικό σύστημα επιλογής και πάντοτε η προϋπόθεση αυτή, που ήταν γνωστή. Αυτό σήμαινε ότι μπορούσαν τις οικογενειακές, προσωπικές, επαγγελματικές παραμέτρους να τις σταθμίσουν και να πάρουν τη σχετική απόφαση.

Διαβάσατε τον νόμο που θέτει τις προϋποθέσεις τις οποίες εγώ μόλις σας ανέλυσα. Παραλείψατε να πείτε όμως ότι υπάρχουν εξαιρέσεις σε αυτό το θέμα. Οι νεοδιοριζόμενοι εκπαιδευτικοί ή τα μέλη του ειδικού εκπαιδευτικού και ειδικού βοηθητικού προσωπικού μπορούν να μείνουν λιγότερο από έναν χρόνο, όταν εμπίπτουν στις ειδικές κατηγορίες μετάθεσης της παραγράφου 1 του άρθρου 13 του προεδρικού διατάγματος 50/1996 ή του άρθρου 8 του προεδρικού διατάγματος 56/2001, όταν έχουν οι ίδιοι ή οι σύζυγοί τους ποσοστό αναπηρίας 75% και άνω ανεξαρτήτως πάθησης ή έχουν τέκνα που έχουν αυτόν τον βαθμό αναπηρίας και πάλι ανεξαρτήτως πάθησης και μπορούν αυτοί να αποσπώνται με απόφαση του αρμοδίου οργάνου, μετά από τη γνώμη των οικείων υπηρεσιακών συμβουλίων και αφού προσκομίσουν πιστοποιητικό από τα ΚΕΠΑ που αποδεικνύει αυτά που ισχυρίζονται.

Για τη φετινή σχολική χρονιά 2021-2022, οι νεοδιόριστοι εκπαιδευτικοί που εμπίπτουν σε αυτές τις κατηγορίες με εγκύκλιο του ΥΠΕΠΘ υπέβαλαν αιτήσεις για απόσπαση από ένα περιφερειακό συμβούλιο πρωτοβάθμιας εκπαίδευσης σε άλλο περιφερειακό συμβούλιο αντίστοιχο πρωτοβάθμιας ή δευτεροβάθμιας εκπαίδευσης.

Το βασικό επιχείρημά τους, λοιπόν, ότι είναι υποχρεωτική η υπηρεσία και η παροχή υπηρεσιών για δύο τουλάχιστον χρόνια μπορεί να αντικρουστεί και από το αντεπιχείρημα ότι, όταν επιτρέπεται η μετακίνηση σε έναν χρόνο, δημιουργούνται, κύριε συνάδελφε, εκπαιδευτικά κενά, τα οποία με την αξιοκρατική διαδικασία που πρέπει να ακολουθούμε δεν καλύπτονται αμέσως.

Έχουμε, λοιπόν, ως Υπουργείο να σταθμίσουμε αφ’ ενός μεν τη συνέχεια και την ακώλυτη παροχή εκπαιδευτικού έργου και αφ’ ετέρου τις δικαιολογημένες ανάγκες και απαιτήσεις που έχουν οι αδιόριστοι εκπαιδευτικοί.

Για να μην καταχραστώ τον χρόνο, κύριε Πρόεδρε, θα επιχειρηματολογήσω ως προς αυτά στη δευτερολογία.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία Υπουργέ.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Σας άκουσα με πολύ μεγάλη προσοχή, κυρία Υπουργέ, όπως φαντάζομαι ότι μας ακούν και χιλιάδες εκπαιδευτικοί που βιώνουν αυτό το πρόβλημα. Παρά το ότι είπατε ότι δεν θα μιλήσετε για το ότι γνώριζαν εκ των προτέρων, τελικά το επικαλεστήκατε ότι το γνώριζαν εκ των προτέρων, γνώριζαν εκ των προτέρων δηλαδή τη διάταξη του νόμου. Αυτό δεν σημαίνει ότι αυτή η διάταξη του νόμου είναι και δίκαιη. Καθόλου δεν σημαίνει αυτό. Ή αν εννοήσατε ότι είχαν το δικαίωμα επιλογής της οικογένειας, δηλαδή, ή της εργασίας, νομίζω ότι αυτό δεν είναι επιχείρημα, γιατί σήμερα μια οικογένεια για να συντηρηθεί, για να ζήσει, χρειάζεται την εργασία.

Εν πάση περιπτώσει και για τις εξαιρέσεις τις οποίες είπατε, νομίζω ότι αποτελούν εξαιρέσεις και μάλιστα, ενός πολύ μικρού, ελάχιστου αριθμού εκπαιδευτικών από αυτούς που βιώνουν αυτό το πρόβλημα.

Θα ήθελα, όμως, να σας θυμίσω, κυρία Υπουργέ, για ποιους εκπαιδευτικούς μιλάμε. Μιλάμε για όλους αυτούς οι οποίοι, ως αναπληρωτές, περίμεναν για χρόνια και αγωνίστηκαν για χρόνια για να έχουν μια σταθερή δουλειά για πάνω από δέκα χρόνια. Μιλάμε για όλους αυτούς που, ως αναπληρωτές, υπηρέτησαν χρόνια και χρόνια μακριά από τα σπίτια τους και τις οικογένειές τους, για αυτούς που όργωσαν όλη τη χώρα για να καλύψουν τα εκπαιδευτικά κενά, από την Κέρκυρα στα Δωδεκάνησα, από την Κρήτη στον Έβρο κ.ο.κ.. Και τώρα, αυτούς τους χιλιάδες εκπαιδευτικούς τους υποχρεώνετε να παραμείνουν και για δεύτερο χρόνο στην περιοχή του διορισμού τους. Τους υποχρεώνει ο δικός σας νόμος.

Όπως χαρακτηριστικά έχουν πει, έχουν γράψει σε μια επιστολή που έχετε παραλάβει και εσείς, βέβαια, στο Υπουργείο, το όνειρο του διορισμού μετατράπηκε σε εφιάλτη με τη συγκεκριμένη διάταξη. Και μάλιστα, το 2021, τότε στους διορισμούς ούτε δόθηκαν και ούτε και καλύφθηκαν όλα τα οργανικά κενά. Προσέξτε, δεν μιλώ για τα λειτουργικά, μιλώ για τα οργανικά.

Μάλιστα, για να επανέλθω λιγάκι στο ζήτημα των εξαιρέσεων που θίξατε, η κρατική αναλγησία -διότι περί αυτού πρόκειται- ξεπερνά κάθε όριο, καθώς αυτή η άδικη διάταξη -γιατί είναι μια ολοφάνερα άδικη διάταξη, το παραδεχτήκατε και εσείς, προς τιμήν σας- αφορά και στους ανάπηρους εκπαιδευτικούς που θα τύχει να έχουν ποσοστό αναπηρίας κάτω από 75%. Ένας ανάπηρος, δηλαδή, με 67%, 68%, 69%, 70% δεν έχει το δικαίωμα. Ούτε καν αυτοί.

Σας καλούμε, λοιπόν, κυρία Υπουργέ και σας παρακαλούμε να δείτε την ανθρώπινη πλευρά αυτού του ζητήματος, τις οικογένειες αυτών των ανθρώπων, γιατί οι περισσότεροι νεοδιόριστοι εκπαιδευτικοί δεν είναι όπως τα παλιά τα χρόνια, στα χρόνια τα δικά μου που νέα παιδιά διορίζονταν. Τώρα οι περισσότεροι από τους διορισμένους είναι σε μια ηλικία να μην πω προχωρημένη, αλλά μέση ηλικία, έχουν κάνει οικογένειες, έχουν παιδιά.

Και να σας πω και αυτό: Δεν είναι μόνο ότι μέχρι το 2019 η υποχρεωτική υπηρέτηση της οργανικής θέσης ήταν μόνο για έναν χρόνο. Τότε έγινε αυτή η διάταξη από τον ΣΥΡΙΖΑ, αλλά μετά από αυτή τη διάταξη του νόμου του ΣΥΡΙΖΑ τον Γενάρη του 2019, έρχεται ο ΣΥΡΙΖΑ τον Μάη του 2019 και κάνει μια ad hoc νομοθέτηση για την εφάπαξ μη εφαρμογή αυτής της διάταξης σε μια ορισμένη κατηγορία των εκπαιδευτικών. Και καλώς έγινε αυτή η διάταξη.

Άρα αυτό που λέμε εμείς -καλούμε, δηλαδή, το Υπουργείο- είναι ότι αυτό μπορεί να επαναληφθεί και να λυθεί το ζήτημα, για όλους όμως, από εδώ και πέρα άπαξ και διά παντός. Το αίτημα είναι δίκαιο, αλλά εκτός από δίκαιο, θεωρούμε ότι είναι και ρεαλιστικό. Δίκαιο είναι, γιατί βεβαίως οι ανθρώπινοι λόγοι, οι οικογενειακοί είναι αυτονόητοι, αλλά και ρεαλιστικό, γιατί σε όλη τη χώρα υπάρχουν άφθονα -και το γνωρίζετε- διαθέσιμα οργανικά κενά και μάλιστα, για όλες τις ειδικότητες. Γι’ αυτό σας καλούμε να το ικανοποιήσετε. Το αίτημα το στηρίζουν όλοι οι εκπαιδευτικοί φορείς και όλα τα σωματεία από την ΑΔΕΔΥ, τη ΔΟΕ, την ΟΛΜΕ, σωματεία, σύλλογοι εκπαιδευτικών. Οι πάντες αναγνωρίζουν το δίκαιο του αιτήματος και να σας ενημερώσω ότι θα σας το ζητήσουν και την άλλη Δευτέρα, δηλαδή, τη Μεγάλη Δευτέρα στις 18 του Απρίλη έξω από το Υπουργείο και ελπίζουμε να τους δεχτείτε και να έχετε να τους αναγγείλετε ευχάριστα νέα -εκτός και αν τα κρατήσατε για τη δευτερολογία σας. Θα το χαρούμε πολύ.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ,κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Κύριε συνάδελφε, εγώ θέλω να σας ευχαριστήσω γιατί, παρ’ ότι χρησιμοποιήσατε κάποιες πολύ αυστηρές εκφράσεις -κατά τη γνώμη μου άδικες ή υπερβολικές- δεν υψώσατε τους τόνους και υποθέτω ότι αυτό οφείλεται στην ευαισθησία του θέματος.

Με τον ίδιο ήπιο τρόπο, λοιπόν, και εγώ θα σας απαντήσω ότι όντως κάποιοι από τους εκπαιδευτικούς ταλαιπωρούνται, ενδεχομένως και οι περισσότεροι. Θα σας πω, επίσης, για την ενημέρωσή σας, ότι το θέμα αυτό και συνάδελφοι της δικής μας παράταξης μάς το έχουν θέσει με τρόπο και με στοιχεία τα οποία δικαιολογούν την όχληση του Υπουργείου.

**ΙΩΑΝΝΗΣ ΔΕΛΗΣ:** Προφανώς.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θα σας απαντήσω, όμως, και εγώ για λόγους ακρίβειας, ότι πράγματι, πολλοί από αυτούς ταλαιπωρήθηκαν χρόνια δουλεύοντας ως αναπληρωτές, καλύπτοντας ανάγκες, επιτελώντας σωστό εκπαιδευτικό έργο, έχοντας και εμπειρία.

Από την άλλη πλευρά, όμως, με τους διορισμούς που γίνανε, περίπου δεκαεξίμισι χιλιάδες διορισμοί για πρώτη φορά μετά από δώδεκα χρόνια και στην ειδική εκπαίδευση για πρώτη φορά στα εκπαιδευτικά χρονικά, έπαψε να υπάρχει γι’ αυτούς τους ανθρώπους εργασιακή ανασφάλεια. Δεν μετετράπη σε εφιάλτη, δημιουργήθηκαν κάποια προβλήματα που ίσως δεν τα είχαν σκεφτεί, αλλά η δική μας Κυβέρνηση τους έδωσε εργασιακή ασφάλεια και συνέχεια.

Θα σας πω αυτολεξεί τι είπε στη συνέντευξή της η Υπουργός κ. Κεραμέως το Σάββατο, όπως ακριβώς τα είπε στον προφορικό της λόγο: «Έχουμε έναν θεσμό στη χώρα μας που εφαρμόζεται με στρεβλό τρόπο. Είναι ο αναπληρωτής. Έχουμε αναπληρωτές που είναι δέκα και δώδεκα συναπτά έτη αναπληρωτές, ενώ θα έπρεπε ο αναπληρωτής να αναπληρώνει έναν καθηγητή, όταν προκύπτει κάτι έκτακτο, μια αρρώστια, μια εγκυμοσύνη. Γι’ αυτόν ακριβώς τον λόγο, σε εξαιρετική συνεργασία με το Υπουργείο Εσωτερικών, κάναμε τους διορισμούς αυτούς και θα κάνουμε και φέτος. Την παρούσα χρονική στιγμή επεξεργαζόμαστε ένα πιο δίκαιο σύστημα διορισμών».

Σας λέω, λοιπόν, κύριε συνάδελφε, ότι ο μόνιμος διορισμός -και συμφωνούμε σε αυτό- εξασφαλίζει μια στοιχειώδη εργασιακή και οικονομική σταθερότητα για τους εκπαιδευτικούς. Βάζει τέλος στην ανασφάλεια -καταλαβαίνω ότι σε αυτό συμφωνούμε- και μπορούν απρόσκοπτα να επικεντρώνονται στο λειτούργημά τους.

Από την άλλη πλευρά, υπάρχει και η συνέχεια στην εκπαιδευτική διαδικασία. Υπάρχουν περιοχές δυσπρόσιτες, απομονωμένες, νησιωτικές, όπου εκεί οι εκπαιδευτικοί μας που υπηρετούν παίρνουν περισσότερα μόρια και είναι πιο εύκολη η μετάβασή τους, συνεπώς, στους τόπους από τους οποίους κατάγονται και είναι οι οικογένειές τους. Σας λέω, λοιπόν, χωρίς να προαναγγέλλω κάτι και χωρίς ταυτόχρονα να αποκλείω -γιατί μιλάω σε έμπειρο κοινοβουλευτικό- ότι όλα αυτά στο Υπουργείο τα γνωρίζουμε, τα συνεκτιμούμε και, όπως και η Υπουργός δήλωσε, επεξεργαζόμαστε ένα πιο δίκαιο σύστημα διορισμών. Δεν μπορώ να πω τίποτα αυτή τη στιγμή, αλλά να ξέρετε ότι ούτε αδιάφοροι είμαστε ούτε ανάλγητοι.

Οι εκπαιδευτικές ανάγκες πρέπει να καλύπτονται και είναι το πρώτιστο μέλημά μας, όμως είναι ισοσθενές και οι εκπαιδευτικοί μας να είναι ευχαριστημένοι. Αυτή τη δύσκολη εξίσωση θα τη λύσουμε με τον καλύτερο δυνατό τρόπο και νομίζω ότι όλοι έχουμε συνεννοηθεί. Και επαναλαμβάνω, ας μην παρεξηγηθεί ως κάποια προαναγγελία αυτό. Είναι κάτι που μας απασχολεί και μας απασχολεί δικαιολογημένα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Προχωρούμε στην έκτη με αριθμό 599/3-4-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Μείωση της ύλης στις τάξεις του λυκείου».

Και στην ερώτηση αυτή, επίσης, θα απαντήσει η Υφυπουργός Παιδείας και Θρησκευμάτων κ. Μακρή.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κυρία Υπουργέ, έχουμε συζητήσει επανειλημμένα σε αυτή την Αίθουσα το ότι οι αναπληρωτές έφθασαν πάρα πολύ αργά στα σχολεία τη φετινή χρονιά. Τα κενά σε μαθήματα της βάσης θεμάτων, όπως και τα μαθήματα που δεν διδάχθηκαν είναι πάρα πολλά. Ακόμα και πρόσφατα διορίσατε «τριμηνίτες» και δεν είναι αλήθεια ότι διορίστηκαν μόνο για αναπλήρωση ανθρώπων που είναι σε άδεια, αφού με βάση καταγγελίες της ΟΛΜΕ καλύπτουν και πάγιες ανάγκες.

Υπάρχει, λοιπόν, αυτό το καθεστώς στην παιδεία, ενώ χάθηκαν άπειρες ώρες από καθηγητές που νόσησαν, από μαθητές που νόσησαν και έχασαν ώρες σε θέματα που έχετε βάλει στη βάση θεμάτων και ενώ οι μισές προαγωγικές εξετάσεις για την Α΄ και τη Β΄ λυκείου είναι σε βάση θεμάτων.

Τι βλέπουμε να στέλνει ο Γενικός Γραμματέας του Υπουργείου σας, ο κ. Κόπτσης; Ζητάει από τα σχολεία την πλήρη κάλυψη της ύλης, χωρίς καμμία περικοπή, ακόμη και με αναμόρφωση του ωρολογίου προγράμματος. Προφανώς δεν μιλάει για κάποια κανονικότητα. Για να μιλάει για ανάγκη αναμόρφωσης του ωρολογίου προγράμματος –προφανώς εθελοντικά από τους διδάσκοντες και τους καθηγητές- προφανώς αναφέρεται στο ότι υπάρχουν έκτακτες καταστάσεις που οδηγούν στο να μη βγαίνει η ύλη. Είναι παραδοχή του Υπουργείου σας ότι δεν βγαίνει η ύλη.

Εσείς τι κάνετε τώρα; Υποχρεώνετε τους μαθητές του δημοσίου να δώσουν εξετάσεις στη βάση θεμάτων. Θα μου πείτε: «Γιατί δεν το κάνουν και οι μαθητές των ιδιωτικών;». Ναι, αλλά οι μαθητές των ιδιωτικών έχουν τρόπους να αναπληρώσουν μέσα από τον τρόπο λειτουργίας των σχολείων τους. Στο δημόσιο που δεν διδάχτηκαν, στην ουσία αυτοί οι μαθητές κόβονται και προχωράτε και με τη βάση εισαγωγής. Επιμένετε στη βάση εισαγωγής, που έκοψαν σαράντα χιλιάδες κόσμο, μαθητές πέρυσι. Τους κόβετε γιατί ενδιαφέρει την Κυβέρνησή σας να ενισχύσει τα ιδιωτικά σχολεία, τα ιδιωτικά ΙΕΚ, πανεπιστήμια και κολλέγια. Όμως ούτε καν αυτό γίνεται, γιατί πάρα πολύ απλά οι περισσότεροι δεν έχουν χρήματα να πάνε σε αυτά τα κολλέγια. Τους βγάζετε από την εκπαιδευτική διαδικασία. Θέλετε ψυκτικούς στη δυτική Αθήνα και δεν ξέρω τι άλλο πού αλλού.

Σας καλούμε να κάνετε δύο αυτονόητα πράγματα: Μειώστε την ύλη που δεν έχει ήδη διδαχθεί, για να προλάβουν οι καθηγητές να εστιάσουν στην ύλη που μπορούν να διδάξουν στα παιδιά και κόψτε –επιτέλους, σταματήστε- την ελάχιστη βάση εισαγωγής.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Πράγματι, κύριε συνάδελφε, πολλές φορές εδώ μας απασχόλησαν οι αιτιάσεις σας για τους αναπληρωτές και την αργή τοποθέτησή τους, όπως επίσης και για την αργή κάλυψη των κενών. Σε όλες τις ερωτήσεις που είχαν αυτό το αντικείμενο σάς απάντησα με στοιχεία που αποδεικνύουν ότι φέτος έγιναν νωρίτερα και πληρέστερα από κάθε άλλη χρονιά.

Απαντώ στην πρώτη ερώτησή σας, κύριε συνάδελφε, εάν θα περιορίσουμε την εξεταστέα ύλη. Όχι, δεν θα την περιορίσουμε φέτος, γιατί η ύλη έχει καλυφθεί. Πέρυσι που υπήρχε η πανδημία, υπήρχε τηλεκπαίδευση. Τότε ήδη από τον Ιανουάριο τα παιδιά που ήταν υποψήφια για τις πανελλαδικές εξετάσεις ενημερώθηκαν για τη μείωση κατά 30% περίπου της ύλης, μετά από σχετική εισήγηση την οποία έκανε το ΙΕΠ.

Το ΙΕΠ εκ του ρόλου του –είναι, δηλαδή, ο τεχνικός μας σύμβουλος- παρακολουθεί τακτικά, αν όχι καθημερινά, την κάλυψη της ύλης και η γνώση την οποία έχει είναι ότι σε ό,τι αφορά την Γ΄ λυκείου έχει καλυφθεί σχεδόν παντού. Σε ό,τι αφορά την Α΄ λυκείου και τη Β΄ λυκείου στα ελάχιστα κενά τα οποία υπάρχουν θα γίνει η επιτρεπόμενη και η επιβαλλόμενη από τον νόμο αναδιάρθρωση και αναμόρφωση του προγράμματος, όπως ακριβώς στην εγκύκλιο την οποία έστειλε ο γενικός γραμματέας, ο οποίος εάν δεν επιλαμβανόταν αυτής της υπόθεσης, θα τον κατηγορούσατε ότι αδιαφορεί και αφήνει τα παιδιά μας σε μειονεκτική θέση όταν υπάρχουν δυσκολίες.

Όταν υπάρχουν, λοιπόν, και κάποιες ώρες οι οποίες έχουν χαθεί, υπάρχει και η συγκεκριμένη υπουργική απόφαση η οποία ρυθμίζει, βοηθά την κάλυψη της ύλης με οριζόμενους τρόπους και ιδιαίτερη διαδικασία.

Θα πω κάτι για το ερώτημά σας για τη μείωση της εξεταστέας ύλης. Δεν ξέρω γιατί έχει ερμηνευτεί ότι μειωμένη εξεταστέα ύλη συνεπάγεται και ευκολότερα θέματα. Θα σας πω ότι οι συζητήσεις μου με τους εκπαιδευτικούς με οδηγούν στο αντίθετο αποτέλεσμα. Η μειωμένη ύλη, επειδή ακριβώς δεν πρέπει να επαναλαμβάνονται τα θέματα, οδηγεί πολλές φορές στο να υπάρχουν θέματα δυσκολότερα, λόγω ακριβώς του περιορισμού της ύλης.

Γράφετε στο πρώτο σας ερώτημα ότι υπάρχει η επιπρόσθετη αγωνία της ελλιπούς προετοιμασίας.

Θα σας το πω με αυστηρότητα: Κάθε φορά που κάνετε ερώτηση για την παιδεία, μειώνετε την προσφορά των εκπαιδευτικών μας οι οποίοι είναι επαρκέστατοι και μειώνετε επίσης και την απόδοση των μαθητών μας που και οι πανελλαδικές εξετάσεις και η ακαδημαϊκή τους πορεία εν συνεχεία δεν το δικαιολογούν. Και οι εκπαιδευτικοί μας κάνουν καλά τη δουλειά τους και τα παιδιά μας είναι καλοί, αν όχι άριστοι μαθητές και αποδίδουν.

Σε ό,τι αφορά, λοιπόν, και τους ψυχολογικά φορτισμένους υποψηφίους θα σας πω πως το Ινστιτούτο Εκπαιδευτικής Πολιτικής, πέραν των άλλων, επιμορφώνει τους εκπαιδευτικούς και είναι σε συνεργασία με σχολικούς συμβούλους, με ψυχολόγους, όταν υπάρχει είτε ομαδικό είτε ατομικό θέμα λόγω και της πανδημίας, και επιλαμβάνονται αμέσως του θέματος.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Να πω λίγες λέξεις, κύριε Πρόεδρε, για την τράπεζα θεμάτων. Για εμάς είναι ένα πολύ χρήσιμο και σημαντικό εργαλείο. Η τράπεζα θεμάτων έχει πια θεσμοθετηθεί. Η ιδεολογική αντιπαράθεση για το εάν πρέπει να υπάρχει ή όχι η τράπεζα θεμάτων εξαντλήθηκε σε αυτήν την Αίθουσα στις επιτροπές και στην Ολομέλεια.

Ισχύει στις περισσότερες χώρες της Ευρώπης και δίνει εγκυρότητα και αξιοπιστία και στις εκπαιδευτικές διαδικασίες και στις εξετάσεις. Αποφεύγεται με αυτόν τον τρόπο η αποστήθιση, η παπαγαλία των παιδιών. Υπάρχει ενίσχυση της κριτικής σκέψης. Είναι μια δεξαμενή γνώσης και εμπειρίας για τους εκπαιδευτικούς, τους μαθητές και τις μαθήτριες. Αν η ένστασή σας στηρίζεται στην εφαρμογή του 2014, θα παραπέμψω και πάλι σε κάτι που δημόσια δήλωσε η ίδια η Υπουργός. Τότε ήταν υποχρεωτικό το μάθημα να έχει «10». Η εφαρμογή αυτή δημιούργησε τις ανησυχίες. Εγώ δεν λέω ότι είναι δικαιολογημένες, αλλά εν πάση περιπτώσει είναι ανεξήγητες. Θα επιλεγούν 50% των θεμάτων από την τράπεζα θεμάτων τυχαία και το 50% από τον διδάσκοντα για τους διδάσκοντες, αυτούς που ξέρουν τι καλύφθηκε κατά τη διάρκεια του σχολικού έτους. Αν αυτό δεν είναι δίκαιο, δεν είναι παιδαγωγικά ορθό, δεν δημιουργεί ίδιες συνθήκες εξέτασης και αξιολόγησης όλων των μαθητών, δεν βλέπω τι άλλο θα μπορούσαμε να κάνουμε.

Ζητώ συγγνώμη, κύριε Πρόεδρε, που παραβίασα τον χρόνο.

**ΠΡΟΕΔΡΕΥΩΝ (Απόστολος Αβδελάς):** Δεν χρειάζεται. Να είστε καλά.

Καλησπέρα σας, καλή εβδομάδα.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, λέτε ότι καλύφθηκε η ύλη φέτος. Περίεργο, γιατί ο κ. Κόπτσης περιγράφει την ανάγκη να προβούν στην πλήρη κάλυψη της ύλης. Περίεργο για κάποιον γενικό γραμματέα που έρχεται από ένα Υπουργείο που θεωρεί ότι καλύφθηκε η ύλη. Οπότε τώρα εδώ ο κ. Κόπτσης διαφωνεί μαζί σας. Πρέπει να καλυφθεί η ύλη, χωρίς καμμία περικοπή, ακόμη και με αναμόρφωση του ωρολογίου προγράμματος. Δεν προκύπτει ότι έχει καλυφθεί η ύλη από τις δηλώσεις του γραμματέα σας.

Μας επαναλάβατε στην ουσία τις δηλώσεις της κ. Κεραμέως, ότι μικρότερη ύλη δεν σημαίνει μεγαλύτερη ευκολία για τους υποψηφίους, όσο μειώνεται η ύλη τόσο αναγκάζονται οι εξεταστές να βάλουν πιο μεγάλης δυσκολίας θέματα. Έχουμε εδώ πέρα την απάντηση στην ουσία και από την ίδια την ΟΛΜΕ, που εξηγεί ότι η μείωση της ύλης βοηθά στο να αποσυμπιεστούν ψυχολογικά οι ήδη επιβαρυμένοι λόγω COVID μαθητές και μαθήτριες από το άγχος της προετοιμασίας και να δοθεί ευκαιρία στο δημόσιο σχολείο να καλύψει τα μαθησιακά κενά ανάλογα με τις ιδιαιτερότητες της τάξης, προκειμένου να προετοιμάζει τους μαθητές και τις μαθήτριες για να λάβουν μέρος στις εξετάσεις με τους ίδιους όρους.

Εσείς εμφανίζεστε εδώ πέρα ότι θέλετε να υπερασπιστείτε τις μαθήτριες και τους μαθητές και τις καθηγήτριες και τους καθηγητές που εγώ λέτε ότι υποτιμώ, επειδή ζητάω να έχουν δικαίωμα στη δημόσια παιδεία και στην πανεπιστημιακή και στην προαγωγή και να τους δώσετε αυτό το δικαίωμα που τους ανήκει. Ποιοι σας ζητάνε; Ποιοι έχουν θέσει ξανά και ξανά το θέμα της τράπεζας θεμάτων, της μείωσης της ύλης και στις πανελλαδικές, αλλά και της ελάχιστης βάσης εισαγωγής; Οι καθηγητές είναι, η ΟΛΜΕ. Και αυτοί υποτιμούν τους συναδέλφους τους; Όλοι υποτιμάμε τους καθηγητές και τους μαθητές, εκτός από το Υπουργείο, που φέρνει σχολεία; Τι να σας πω μόνο; Προχθές ήταν τα μουσικά και τα καλλιτεχνικά στο Σύνταγμα. Στο καλλιτεχνικό σχολείο Περιστερίου οι καθηγητές της ειδικότητας για τον κινηματογράφο πήγαν μετά τον Φλεβάρη, μια ολόκληρη ειδικότητα από τις τρεις.

Σας φέρνω νούμερα κάθε φορά, σε κάθε σχολείο στη δυτική Αθήνα, πόσα κενά υπάρχουν, μαθήματα που δεν διδάχθηκαν σε θέματα βάσης θεμάτων. Τι θα κάνετε με αυτά τα σχολεία; Ωραιοποίηση; «Όλα καλά πηγαίνουν», «μην μιλάτε για μαθητές και καθηγητές», «τους προσβάλλετε», «εμείς τους προστατεύουμε»; Αυτό έχετε μόνο να πείτε;

Προστατέψτε τους στην πράξη. Δώστε τους το δικαίωμα στον ισότιμο συναγωνισμό με τους μαθητές των ιδιωτικών σχολείων για την προαγωγή τους και για την είσοδό τους στα πανεπιστημιακά ιδρύματα. Έτσι θα τους προστατεύσετε. Δεν είναι στα λόγια η προστασία. Είναι στην πράξη. Είστε Υφυπουργός Παιδείας. Έχετε εργαλεία. Ασκείστε αυτά τα εργαλεία. Μειώστε την ύλη και καταρτήστε επιτέλους αυτήν την ελάχιστη βάση εισαγωγής που αποδεκατίζει τα πανεπιστήμια της περιφέρειας και κόβει το δικαίωμα της εισαγωγής σε πάρα πολλούς μαθητές. Το είδαμε πέρυσι. Σαράντα χιλιάδες μαθητές πέρασαν την τηλεκπαίδευση και τη διάλυση του συστήματος εκπαίδευσης μέσα από την τηλεκπαίδευση και τους βάλατε να κοπούν και στις πανελλήνιες.

Κάντε το αυτονόητο. Χρησιμοποιήστε τα εργαλεία σας για να έχουν ισότιμη ευκαιρία οι μαθητές και οι μαθήτριες των δημοσίων σχολείων στην προαγωγή και στην εισαγωγή στα πανεπιστήμια. Αυτό σας ζητάμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Κυρία Μακρή, έχετε τρία λεπτά για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Θέλω να σας πω, κύριε συνάδελφε, ότι εμείς είμαστε ένα Υπουργείο το οποίο σέβεται, τιμά τους εκπαιδευτικούς και αναγνωρίζει την πολύ μεγάλη προσφορά τους. Και ακριβώς επειδή τους σέβεται, τους τιμά και τους εκτιμά δεν θεωρεί ότι με ήσσονα προσπάθεια αυτοί ή τα παιδιά μας θα αποδώσουν. Πιστεύει ότι με τον τρόπο που λειτουργούν, αποδίδουν και προσφέρουν πάρα πολλά στα παιδιά.

Πριν προφανώς δεν ακούσατε την τοποθέτησή μου. Είπα ότι σε κάποιες περιπτώσεις που δημιουργήθηκαν κενά στην ύλη, όχι για λόγους ανεπάρκειας των εκπαιδευτικών ενδεχομένως αλλά γιατί κάποιος εκπαιδευτικός αρρώστησε, κάποια παιδιά απουσίαζαν, δόθηκαν οι οδηγίες από τον γενικό γραμματέα. Μην το επικαλείστε και το γενικεύετε.

Πριν προχωρήσω στην ελάχιστη βάση εισαγωγής επειδή και εσείς τώρα και ο Αρχηγός σας στη Βουλή έχετε τοποθετηθεί επανειλημμένα λέγοντας ότι οι δικές μας εκπαιδευτικές πρωτοβουλίες οδηγούν τα παιδιά στα ιδιωτικά κολλέγια, θα σας παρακαλούσα θερμά, τα στοιχεία που υποστηρίζουν αυτή τη διαπίστωσή σας, να μου τα δώσετε. Δεν αποδεικνύεται από πουθενά ότι με τις δικές μας νομοθετικές ρυθμίσεις αυξήθηκε ο αριθμός των εγγραφών στα ιδιωτικά κολλέγια. Πουθενά. Παρακαλώ, επειδή επαναλαμβάνεται συχνά στην Αίθουσα και δημιουργεί στρεβλές εντυπώσεις να μου δώσετε και μένα στοιχεία να με κατατοπίσετε. Αλλιώς θα μου επιτρέψετε την επόμενη φορά να σας χαρακτηρίσω ψεύτες.

Η ελάχιστη βάση εισαγωγής θεσμοθετήθηκε, ψηφίστηκε και ισχύει από πέρυσι. Διασφαλίζει τις ακαδημαϊκές προϋποθέσεις ώστε να υπάρχει επιτυχής φοίτηση, να ολοκληρώνονται έγκαιρα οι σπουδές. Μέχρι τότε εισάγονται στο πανεπιστήμιο φοιτητές με ένα στα είκοσι. Το 30% των φοιτητών δεν αποφοιτούσε ποτέ. Ήταν μια θλιβερή πρωτιά για την Ελλάδα. Θωρακίζεται με την ελάχιστη βάση εισαγωγής το κύρος των πανεπιστημιακών σπουδών. Ενισχύεται η αυτονομία των ανώτατων εκπαιδευτικών ιδρυμάτων. Κάθε τμήμα διαμορφώνει τη δική του ακαδημαϊκή ταυτότητα, γιατί εκείνο καθορίζει ποια θα είναι η ελάχιστη βάση εισαγωγής. Και γι’ αυτόν τον λόγο, κύριε συνάδελφε, τους δόθηκε η δυνατότητα φέτος να τροποποιηθεί, λόγω ορισμένων στρεβλώσεων που παρατηρήθηκαν πέρυσι κατά την εφαρμογή της ελάχιστης βάσης εισαγωγής που τα ίδια τα ιδρύματα είχαν επιλέξει. Και επίσης υπάρχει ορθολογικότερη κατανομή και χρήση των πόρων του κάθε ανώτατου εκπαιδευτικού ιδρύματος, πράγμα πολύ απαραίτητο για τα παιδιά που φοιτούν και τιμούν τα ελληνικά δημόσια πανεπιστήμια.

Ο στόχος της αυτονομίας λοιπόν, των εκπαιδευτικών ιδρυμάτων επέβαλε να γίνει αυτή η ρύθμιση. Δεν ήταν ο μοναδικός, αλλά ήταν βασικός. Δεν υπάρχει ανελαστική και σταθερή βάση εισαγωγής, αλλά αυξομειώνεται ανάλογα με τις επιδόσεις των υποψηφίων. Γιατί ξέρουμε πώς διαμορφώνεται η ελάχιστη βάση εισαγωγής: από τον μέσο όρο του μέσου όρου των τεσσάρων μαθημάτων που επιλέγει κάθε ακαδημαϊκό ίδρυμα. Αν υπήρχε η βάση του 10 θα υπήρχαν και δικαιολογημένες αντιρρήσεις, γιατί αυτό άρρηκτα θα συνέδεε τη δυσκολία των θεμάτων με τον βαθμό επιτυχίας των μαθητών και θα δημιουργούσε πιέσεις και στην επιλογή των θεμάτων. Τα προγράμματα σπουδών, όμως, έτσι θα αναγκάζονταν να έχουν και διαφοροποιήσεις και να διαφοροποιούνται και οι ακαδημαϊκές προϋποθέσεις εισαγωγής.

Νομίζω, επειδή αυτό το θέμα είχε εξαντληθεί, ότι απεδείχθη η χρησιμότητα, η αναγκαιότητα αυτής της επιλογής από την Κυβέρνηση και καταδείχθηκε στην πράξη.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε την κ. Μακρή.

Να σας ενημερώσω ότι δεν θα συζητηθούν, κατόπιν συνεννόησης, οι εξής ερωτήσεις.

Η δεύτερη με αριθμό 601/4-4-2022 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Πότε θα δοθούν οι προκαταβολές από τον ΕΛΓΑ στους πληγέντες αγρότες της Αργολίδας».

Η τρίτη με αριθμό 605/4-4-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας και Κοινωνικών Υποθέσεων, με θέμα: «Άμεση επίλυση των προβλημάτων των σπουδαστών των επαγγελματικών σχολών (ΕΠΑΣ) του ΟΑΕΔ».

Η έκτη με αριθμό 608/4-4-2022 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Απαλλαγή των συνταξιούχων του ιδιωτικού τομέα από την επιστροφή των χρηματικών ποσών που αντιστοιχούν σε καταβεβλημένες συντάξεις».

Θα συζητηθεί η πρώτη με αριθμό 591/29-3-2022 επίκαιρη ερώτηση πρώτου κύκλου του Βουλευτή Κυκλάδων της Νέας Δημοκρατίας κ. Ιωάννη Βρούτση προς τον Υπουργό Ναυτιλίας και Νησιωτικής Πολιτικής, με θέμα: «Απομάκρυνση μονάδας αφαλάτωσης νήσου Ηρακλειάς».

Κύριε Βρούτση, καλησπέρα σας, καλή εβδομάδα. Έχετε δύο λεπτά για την πρωτομιλία σας.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, ευχαριστώ πολύ.

Ευχαριστώ και τον Υπουργό Ναυτιλίας, κ. Πλακιωτάκη που προσήλθε να απαντήσει σε μια ιδιαίτερα ενδιαφέρουσα ερώτηση, που απασχολεί ένα τμήμα του νομού Κυκλάδων, όπως θα εξηγήσω αναλυτικά.

Κύριε Υπουργέ, αυτή τη στιγμή μας παρακολουθούν, επειδή η συζήτηση είναι δημόσια, ένας μεγάλος αριθμός κατοίκων των νήσων Νάξου, Δονούσας, Κουφονησίων, Σχοινούσας και κυρίως της Ηρακλείας.

Επιτρέψτε μου να πω ότι και η ιδιότητά σας ως Υπουργού Ναυτιλίας και η εμπειρία σας, κάνουν σε εσάς γνωστό αυτό που θα περιγράψω. Για λόγους, όμως, διευκόλυνσης του κόσμου που μας παρακολουθεί, θα κάνω μια μικρή ανάλυση του θέματος, το οποίο έχει μία ιδιαιτερότητα.

Ανατολικά της Νάξου, κύριε Πρόεδρε, βρίσκεται μια συστάδα νησιών, το ανατολικό μπλοκ των Κυκλάδων όπως ονομάζονται Μικρές Κυκλάδες. Βόρεια ξεκινούν με τη Δονούσα, νοτιότερα το Κουφονήσι, πιο νότια η Σχοινούσα και νοτιότερα η Ηρακλειά. Η Ηρακλειά είναι το μεγαλύτερο από αυτή τη συστάδα των νήσων. Είναι ένα νησί δεκαοκτώ τετραγωνικών χιλιομέτρων, με εκατόν πενήντα έναν κατοίκους, σύμφωνα με την τελευταία απογραφή. Δίπλα ακριβώς είναι η Σχοινούσα με οκτώ τετραγωνικά χιλιόμετρα, με διακόσιους έντεκα κατοίκους. Αυτή η συστάδα των νησιών, κύριε Υπουργέ, στηρίζεται κατ’ εξοχήν όλα αυτά τα χρόνια στο τουριστικό προϊόν και το τουριστικό προϊόν είναι άρρηκτα συνδεδεμένο με τη θάλασσα, την ποιότητα των υπηρεσιών που προσφέρουν, τις καταγάλανες θάλασσες που προσελκύει χιλιάδες παραθεριστές κάθε χρόνο για να απολαύσουν αυτή την πανέμορφη περιοχή της χώρας μας και την ευλογημένη. Άρα, μιλάμε για μία περιοχή μεταξύ Νάξου, Δονούσας, Σχοινούσας, Κουφονήσι, Ηρακλειάς, αυτή τη θαλάσσια περιοχή που είναι πάρα πολύ σημαντική και μοναδική σε κάλλος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εκεί, λοιπόν, κύριε Πρόεδρε, πριν από περίπου δεκαπέντε χρόνια, συγκεκριμένα το 2007, για πρώτη φορά επιχειρήθηκε ένα πρωτοφανές για τη χώρα μας εγχείρημα, να εγκατασταθεί ένα ειδικό μηχάνημα το οποίο συνδύαζε ανεμογεννήτρια με φωτοβολταϊκή διασύνδεση, έτσι ώστε να παράγεται και νερό και ηλεκτρισμός ταυτόχρονα και τους μήνες του καλοκαιριού να ενισχύεται το νησί της Ηρακλειάς με νερό από τη συγκεκριμένη αυτή εγκατάσταση η οποία ονομάστηκε την περίοδο εκείνη -και αυτή είναι η ονομασία της- «Υδριάδα», από την μυθολογία της χώρας μας.

Η «Υδριάδα», λοιπόν, αν και λειτούργησε το πρώτο διάστημα, ένα, δύο χρόνια, όχι όμως στον βαθμό που επιθυμούσαν οι κάτοικοι ή στις προδιαγραφές που είχε αναπτυχθεί και μάλιστα, είχε χαρακτηριστεί ως ένα εγχείρημα μοναδικό, στη συνέχεια εγκαταλείφθηκε. Εγκαταλείφθηκε και αυτή η εγκατάσταση της «Υδριάδας» παραμένει σήμερα μέσα σε αυτό το πανέμορφο φυσικό λιμάνι της Ηρακλειάς, αγκυροβολημένο στον βυθό και εγκαταλελειμμένο όπως είπα.

Αυτό, κύριε Υπουργέ, εγκυμονεί κινδύνους, διότι κάποια στιγμή αυτή η εγκατάσταση μπορεί να αποκολληθεί, με αποτέλεσμα να δημιουργήσει προβλήματα στη ναυσιπλοΐα και άλλους κινδύνους. Το σημαντικότερο, όμως, είναι ότι περιλαμβάνει μπαταρίες. Μπαταρίες, οι οποίες αν -ο μη γένοιτο- λόγω της διάβρωσης χυθούν στη θάλασσα, όλη αυτή η περιοχή που περιέγραψα πριν θα μπει σε μεγάλο κίνδυνο. Δεν θέλω να πω τίποτα. Όμως, για να προλάβω, σήμερα δεν υπάρχει κανένα ζήτημα, μα κανένα ζήτημα.

Στην τελευταία επίσκεψή μου στις Ανατολικές Κυκλάδες, σε όλη αυτή τη συστάδα των νήσων που είπα και συγκεκριμένα στην Ηρακλειά, ο Πρόεδρος του νησιού, ο Δημήτριος Γαβαλάς, μαζί με τον Αντιδήμαρχο Ιωάννη Γαβαλά μού επισήμαναν το πρόβλημα.

Υπάρχει μία σειρά από αιτήματα, κύριε Υπουργέ, εκτός του Προέδρου και του Αντιδημάρχου που ανέφερα πριν, από τον Δήμαρχο της Νάξου, Δημήτρη Λιανό, τον Έπαρχο της Νάξου, Γιάννη Μαργαρίτη, τον Πρόεδρο στα Κουφονήσια, Αντώνη Κωβαίο. Όλοι ανησυχούν το ίδιο για το πώς θα μπορέσει να απομακρυνθεί η «Υδριάδα» με ασφαλή τρόπο από το νησί, έτσι ώστε να αποφευχθεί ο οποιοσδήποτε κίνδυνος μελλοντικά.

Προσωπικά μετά από την επίσκεψή μου κατέθεσα αναφορά. Και σήμερα σας ευχαριστώ πάρα πολύ που ανταποκριθήκατε στην επίκαιρη ερώτηση που σας κάνω, διότι είναι μια κρίσιμη διαδικασία και σας έχω και έγγραφα από το Λιμεναρχείο της Νάξου όπου και εκεί υπήρχε ευαισθησία και περιμένω με ενδιαφέρον και αγωνία, όπως και οι κάτοικοι των νησιών, την απάντησή σας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης.

Κύριε Πλακιωτάκη, καλησπέρα σας, καλή εβδομάδα. Έχετε τρία λεπτά για να απαντήσετε στον κ. Βρούτση.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, κατ’ αρχάς θα ήθελα να ευχαριστήσω τον αγαπητό κύριο συνάδελφο, πρώην Υπουργό και Βουλευτή Κυκλάδων τον κ. Βρούτση για την ανάδειξη ενός ζητήματος που απασχολεί την τοπική κοινωνία, την ευρύτερη κοινωνία στις Μικρές Κυκλάδες και συγκεκριμένα στην νήσο Ηρακλειά για ένα τοπικό ζήτημα που έχει δημιουργηθεί πάνω από μια δεκαετία και δυστυχώς, μέχρι σήμερα δεν έχει βρει τη λύση του.

Μου δίνετε, λοιπόν, κύριε Πρόεδρε και αγαπητέ συνάδελφε, την ευκαιρία να ενημερώσω την Εθνική Αντιπροσωπεία και μέσω αυτής και την τοπική κοινωνία για τις διαδικασίες πρώτον, αξιολόγησης της υπάρχουσας κατάστασης και δεύτερον, τις διαδικασίες απομάκρυνσης της συγκεκριμένης κατασκευής.

Μιλάμε για μια πρότυπη οικολογική μονάδα αφαλάτωσης η οποία κατασκευάστηκε, όπως ανέφερε και ο αγαπητός κύριος συνάδελφος, το 2007 στο πλαίσιο ενός ερευνητικού προγράμματος με τη συμμετοχή πανεπιστημιακών, ιδιωτικών, αλλά και δημοσίων φορέων. Για να ξέρουμε για τι λέμε, μιλάμε για μια πρότυπη κατασκευή τριάντα ένα μέτρα μήκος, τριάντα ένα μέτρα φάρδος και οκτώ μέτρα βάθος.

Μετά, λοιπόν, από τις συνεχείς οχλήσεις του αγαπητού συναδέλφου, διότι το ενδιαφέρον του δεν είναι μόνο το τελευταίο χρονικό διάστημα, εδώ και δυο χρόνια είναι συστηματικό το ενδιαφέρον του, από τον Ιούλιο, λοιπόν, του 2021 και με πρωτοβουλία της Γενικής Γραμματείας Αιγαίου και Νησιωτικής Πολιτικής και διά μέσου, βεβαίως, και του Λιμεναρχείου Νάξου έχει υλοποιηθεί υποβρύχια λήψη, έτσι ώστε να αξιολογηθεί η υπάρχουσα κατάσταση της κατασκευής. Και βεβαίως, αυτό που έχει διαπιστωθεί είναι ότι κρίνεται επιβεβλημένη η απομάκρυνσή της.

Στη συνέχεια, βέβαια, το Λιμεναρχείο Νάξου έχει ενεργοποιήσει τις διαδικασίες του ν.2881/2001, είναι ο νόμος περί ναυαγίων, απομάκρυνσης και εξουδετέρωσης ναυαγίων. Από την εν λόγω, λοιπόν, γνωμοδοτική επιτροπή αφού ελήφθησαν υπ’ όψιν και η υπάρχουσα κατάσταση της συγκεκριμένης κατασκευής -που είναι κατανοητό και όπως ανέφερε και ο αγαπητός συνάδελφος δεν έχει ληφθεί καμμία μέριμνα συντήρησης- και επειδή ακριβώς, εμπεριέχει και συγκεκριμένα τμήματα η κατασκευή, κατά προτεραιότητα μετά από μέριμνα και της οικείας Λιμενικής Αρχής απομακρύνθηκαν τα συγκεκριμένα τμήματα της κατασκευής, τα οποία δυνητικά θα μπορούσαν να δημιουργήσουν πρόβλημα στη θαλάσσια ρύπανση της περιοχής.

Και βέβαια, στη συνέχεια, όπως ορίζεται και από τις κείμενες διατάξεις, έχει ληφθεί μέριμνα για την επίδοση σχετικής πρόσκλησης από δικαστικό επιμελητή στους ιδιοκτήτες της κατασκευής, οι οποίοι καλούνται να απομακρύνουν την συγκεκριμένη κατασκευή εντός ταχθείσας προθεσμίας.

Με βάση, λοιπόν, τα παραπάνω αυτό που έχω να δηλώσω -και είναι απολύτως ξεκάθαρο και σαφές- είναι ότι επί του παρόντος η κατασκευή δεν αποτελεί άμεσο κίνδυνο για τη ναυσιπλοΐα ούτε προσβάλλει το θαλάσσιο περιβάλλον με κάποιον τρόπο.

Ωστόσο, όπως ήδη ενημέρωσα την Εθνική Αντιπροσωπεία, έχουν δρομολογηθεί οι αναγκαίες διαδικασίες και οι περαιτέρω ενέργειες απομάκρυνσης της συγκεκριμένης κατασκευής, δεδομένου ότι είναι ανενεργή επί σειρά ετών και δεν υπάρχει κανένας απολύτως λόγος ύπαρξής της στο συγκεκριμένο σημείο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Βρούτση, έχετε τον λόγο. Νομίζω ότι απάντησε ο Υπουργός.

**ΙΩΑΝΝΗΣ ΒΡΟΥΤΣΗΣ:** Ναι, κύριε Πρόεδρε.

Κύριε Υπουργέ, σας ευχαριστώ πάρα πολύ για την απάντηση και επιτρέψτε μου να πω ότι επιβεβαιώνεται και αποδεικνύεται για ακόμα μία φορά ότι διαθέτετε και αντανακλαστικά και ευαισθησία.

Φεύγοντας από εδώ, κύριε Πρόεδρε, οι κάτοικοι των νησιών που προανέφερα -Δονούσα, Σχοινούσα, Κουφονήσια, κυρίως Ηρακλειά και Νάξος- νιώθουν ανακουφισμένοι, διότι η συγκεκριμένη εγκατάσταση, αυτή η πλωτή δεξαμενή που επιπλέει στο λιμάνι της Ηρακλειάς, όπως είπε και ο Υπουργός, δρομολογείται για να απομακρυνθεί. Διότι κι αν ακόμη δεν υπάρχει κίνδυνος θαλάσσιας ρύπανσης, υπάρχει και θέμα, κύριε Υπουργέ, καλαισθησίας, δηλαδή να μην υπάρχει αυτό το κουφάρι μέσα στο λιμάνι της Ηρακλειάς που δεν είναι κάτι καλαίσθητο.

Σας ευχαριστώ, λοιπόν, πάρα πολύ και εκ μέρους των νησιωτών και των προέδρων και των αντιδημάρχων και του δημάρχου της Νάξου και του επάρχου και των τοπικών αρχών. Σας λέω ακόμα ένα ευχαριστώ και περιμένουμε το χρονοδιάγραμμα, με το οποίο θα δούμε με ακρίβεια να απομακρύνεται η «Υδριάδα», η οποία έκλεισε τον κύκλο της.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Βρούτση.

Κύριε Υπουργέ, έχετε τον λόγο. Φαντάζομαι ένα ευχαριστώ έχετε να πείτε και εσείς.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Νομίζω, η συγκεκριμένη αποτύπωση και της υπάρχουσας κατάστασης και της αξιολόγησης των δεδομένων της κατασκευής, αλλά κυρίως η δρομολόγηση της απομάκρυνσης της συγκεκριμένης οικολογικής μονάδας αφαλάτωσης είναι προϊόν στενής συνεργασίας με τον πρώην Υπουργό, τον κ. Βρούτση, ο οποίος αφουγκράστηκε και τα αιτήματα της τοπικής κοινωνίας. Η λήψη άμεσης απόφασης απομάκρυνσης νομίζω συνθέτει μία οριστική λύση στο συγκεκριμένο ζήτημα, με δρομολόγηση, σαφώς, συγκεκριμένων διαδικασιών.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Πάμε στην επόμενη, τη δεύτερη με αριθμό 594/31-3-2022 επίκαιρη ερώτηση πρώτου κύκλου του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Ναυτιλίας και Νησιωτικής Πολιτικής, με θέμα: «Σε διακινδύνευση η επιβίωση των κατοίκων στα ακριτικά Διαπόντια Νησιά από την έλλειψη καυσίμων και πρόνοιας νόμιμης μεταφοράς αυτών».

Κύριε Αυλωνίτη, καλησπέρα σας, καλή εβδομάδα. Έχετε δύο λεπτά για το ξεκίνημά σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ πολύ, κύριε Πρόεδρε.

Ελπίζω να έχω και εγώ μια καλή απάντηση, κύριε Υπουργέ, όπως και του κ. Βρούτση.

Στην κοινοβουλευτική αυτή θητεία έχω εξαντλήσει όλες μου τις επίκαιρες ερωτήσεις για τα Διαπόντια Νησιά, γιατί έχουμε πολύ μεγάλο ενδιαφέρον για τα Διαπόντια Νησιά. Είναι το πιο απρόσβατο σημείο του Ελληνισμού στο βορειοδυτικό άκρο και κάθε φορά ρωτώ είτε για τους γιατρούς είτε για τον λιμενικό σταθμό είτε για τους αστυνομικούς είτε για τη ακτοπλοϊκή γραμμή. Σήμερα μιλάμε για ένα πολύ σοβαρό θέμα και νομίζω ότι πρέπει να έχετε εντοπίσει τη σοβαρότητά του.

Τρία νησιά, στη διάρκεια ολόκληρου του έτους και επί δεκαετίες, δεν έχουν μεταφορικό μέσο για να μεταφερθεί στα νησιά αυτά καύσιμο και άλλα οχληρά αντικείμενα. Χρησιμοποιείται το πλοιάριο αυτό παρανόμως, αφού τα πλοιάρια αυτά δεν είναι πιστοποιημένα για τη μεταφορά καυσίμων. Το γνωρίζετε και έχει έρθει στο γραφείο σας ένα πλήθος εγγράφων και διαμαρτυρίες από όλο το θεσμικό πλαίσιο της Κέρκυρας, τους Βουλευτές, τον Περιφερειάρχη, τη Δήμαρχο της Κεντρικής Κέρκυρας.

Θέλω, λοιπόν, να σας παρακαλέσω, πρώτα να μου πείτε αν έχετε αποφασίσει να επιδοτήσετε ένα καράβι να κάνει αυτή τη δουλειά. Για πόσο χρονικό διάστημα θα ισχύει αυτό; Πόσες φορές, σε μηνιαία βάση, αυτό το μεταφορικό μέσο θα επιδοτηθεί και θα πραγματοποιεί τέτοια δρομολόγια;

Και το σημαντικότερο, κύριε Υπουργέ, είναι το εξής. Άκουσα, σε μια επαφή που είχατε με τον κ. Γκίκα, τον συνάδελφό μου, Βουλευτή Κέρκυρας της Νέας Δημοκρατίας, ότι θα δρομολογηθεί ένα καράβι κάθε μήνα. Πού θα αποθηκεύεται το καύσιμο στα τρία αυτά νησιά, για το όλο χρονικό διάστημα που μεσολαβεί ανάμεσα στα δύο δρομολόγια; Αυτά συγκεκριμένα είναι τα ερωτήματα και θα παρακαλούσα να μου απαντήσετε, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ και για την τήρηση του χρόνου.

Θα απαντήσει ο Υπουργός Ναυτιλίας και Νησιωτικής Πολιτικής, κ. Ιωάννης Πλακιωτάκης.

Ορίστε, κύριε Υπουργέ, έχετε τον λόγο για τρία λεπτά.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κατ’ αρχάς, ευχαριστώ τον κ. Αυλωνίτη για την ερώτηση. Σίγουρα είναι ένα θέμα το οποίο υπάρχει εδώ και πολλά χρόνια στο νησί και ταλαιπωρεί τους κατοίκους των Διαπόντιων Νησιών, ένα πρόβλημα, όμως, που η κυβέρνηση του ΣΥΡΙΖΑ δεν έλυσε. Αντιθέτως, η Κυβέρνησή μας αφού το μελέτησε διεξοδικά, βρήκε λύση και προχωρά άμεσα στην υλοποίησή της.

Θέλω, λοιπόν, με τον πιο επίσημο τρόπο να ανακοινώσω από το Βήμα της Βουλής ότι στο επόμενο Συμβούλιο Ακτοπλοϊκών Συγκοινωνιών το οποίο θα συγκληθεί εντός Απριλίου, προκηρύσσεται η γραμμή για ένα δρομολόγιο τον μήνα με κατάλληλο μέσο, πλοίο επιβατικό οχηματαγωγό ανοικτού τύπου, το οποίο μπορεί να μεταφέρει τα επικίνδυνα είδη στα Διαπόντια Νησιά από την Κέρκυρα. Και ακολούθως, βέβαια, θα κινηθούν οι απαραίτητες διαδικασίες για τη δρομολόγηση του πλοίου εντός του αμέσως επόμενου χρονικού διαστήματος, εννοώντας μέχρι τα τέλη Μαΐου. Εκεί, λοιπόν, που η κυβέρνηση του ΣΥΡΙΖΑ άφησε προβλήματα, η Κυβέρνηση του Κυριάκου Μητσοτάκη δίνει λύσεις.

Και θέλω, επίσης, με την ευκαιρία να αναφερθώ και σε ευρύτερα ζητήματα που έχουν να κάνουν σχέση και με τη διασφάλιση ποιοτικής αναβάθμισης σύνδεσης και της Κέρκυρας με τα Διαπόντια Νησιά. Εξυπηρετούνται αυτά τα νησιά με δύο ενεργείς συμβάσεις: Η μία σύμβαση με το επιβατηγό-οχηματαγωγό πλοίο «ΕΥΔΟΚΙΑ» για την εξυπηρέτηση της δρομολογιακής γραμμής Κέρκυρα - Διαπόντια Νησιά με τρία δρομολόγια μετ’ επιστροφής την εβδομάδα και με ένα επιπλέον δρομολόγιο κατά τη θερινή περίοδο. Και η δεύτερη σύμβαση με το επιβατικό «ΠΗΓΑΣΟΣ» για την εξυπηρέτηση της δρομολογιακής γραμμής Άγιος Στέφανος - Διαπόντια Νησιά και επιστροφή με την εκτέλεση τριών δρομολογίων καθ’ όλη τη διάρκεια της δρομολογιακής περιόδου. Με το δρομολόγιο, λοιπόν, μία φορά τον μήνα πλοίο κατάλληλο για τη μεταφορά επικίνδυνων ειδών ο εφοδιασμός των Διαποντίων Νησιών διασφαλίζεται πλήρως και ένα χρόνιο πρόβλημα βρίσκει τη λύση του.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Τον λόγο έχει ο κ. Αυλωνίτης για τρία λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, είπα να αγιάσω, να μην κάνω κριτική και σε κάθε περίπτωση να κάνω ένα απλό ερώτημα, να πάρω μια απάντηση και να πάω εξοπλισμένος με μια καλή απάντηση στους πολίτες της Κέρκυρας και να τελειώσει εδώ το θέμα.

Ξεκινάει ο κύριος Υπουργός την απάντησή του με την εξής φράση: «Τι έκανε ο ΣΥΡΙΖΑ όλα αυτά τα χρόνια;». Μα, μιλάμε ότι αυτή η κατάσταση είναι πολλές δεκαετίες. Πηγαίνετε, λοιπόν, και μερικά χρόνια πίσω. Επικεντρώνετε, λοιπόν, το πρόβλημα ακριβώς στην κυβέρνηση του ΣΥΡΙΖΑ. Για όλα φταίει ο ΣΥΡΙΖΑ! Όμως την εποχή του ΣΥΡΙΖΑ όλα τα λιμάνια και των τριών νησιών αναβαθμίστηκαν, επεκτάθηκαν, κατασκευάστηκαν λιμενοβραχίονες, έτσι ώστε να λέτε εσείς ότι μπορούν τα δρομολόγια αυτά να πάνε να προσεγγίζουν τα νησιά. Αυτά έγιναν επί ΣΥΡΙΖΑ. Αυτό ως απάντησή σας.

Όμως, από την πλευρά του Αγίου Στεφάνου που λέτε, που είναι ένα λιμάνι πολύ κοντά στα Διαπόντια Νησιά, αγνοείτε ότι ουσιαστικά ένα μεγάλο του τμήμα είναι αχρησιμοποίητο εξαιτίας των φερτών υλικών και δεν έχει κινηθεί η διαδικασία έτσι ώστε να αφαιρεθούν τα φερτά αυτά υλικά και η λιμενολεκάνη να είναι προσβάσιμη σε πλοιάρια. Κατά συνέπεια, δεν υπάρχει δυνατότητα να πάει καράβι -από αυτά τα οποία λέτε εσείς- από την περιοχή που είναι εγγύτατα στα Διαπόντια Νησιά.

Εν πάση περιπτώσει, σας είπα και όταν ανέπτυξα την ερώτηση, καλό είναι να βάλετε αυτό το καράβι. Το καράβι αυτό, όμως, όπως είπατε, θα πηγαίνει κάθε μήνα στα νησιά. Τα νησιά, όμως, κατοικούνται από κόσμο και τώρα στην τουριστική περίοδο θα κατοικούνται με ασυγκρίτως μεγαλύτερο αριθμό τουριστών και κατοίκων. Ένα δρομολόγιο κάθε μήνα δεν καλύπτει τις ανάγκες καυσίμων των τριών αυτών νησιών, εάν δεν επιλυθεί το πρόβλημα της αποθήκευσης καυσίμων, για να μπορούν στη διάρκεια του μήνα να προμηθεύονται οι κάτοικοι και για τα αυτοκίνητά τους και για άλλες χρήσεις.

Υπό αυτήν την έννοια, λοιπόν, δεν είναι πλήρης η απάντησή σας, κύριε Υπουργέ. Θα σας παρακαλούσα ιδιαίτερα, να δείτε και αυτό το σημαντικό θέμα, όπως σας το ανέλυσα.

Παράλληλα, η ακρίβεια μαστίζει τα νησιά αυτά και τους κατοίκους και οι κάτοικοι εκεί υποφέρουν. Μόνο γηραιοί άνθρωποι έχουν μείνει. Επιβαρύνονται επιπροσθέτως και με τα μεταφορικά και κατά συνέπεια το καύσιμο είναι ασυγκρίτως πιο ακριβό εκεί απ’ ό,τι είναι στην Κέρκυρα, απ’ ό,τι είναι στην Ηγουμενίτσα.

Σε αυτό έχετε να μου απαντήσετε; Έχετε κάποια πρόβλεψη να βοηθήσουμε τα νησιά, να βοηθήσουμε τους κατοίκους ή θα περιμένουμε και θα θαυμάζουμε το ένα παιδάκι που παρέλασε στην Ερείκουσα προχθές ή κάποιον γηραιό, ο οποίος φυλάσσει θερμοπύλας και ανεβάζει τη σημαία κάθε πρωί;

Αυτά είναι τα βασικά ερωτήματα και όχι να είστε ικανοποιημένος από την απάντηση που μου δώσατε και να ρίχνετε την ευθύνη στην κυβέρνηση του ΣΥΡΙΖΑ. Αυτά είχα να σας πω. Περιμένω στη δευτερολογία σας να μου απαντήσετε σε αυτά.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ, κύριε Αυλωνίτη.

Τον λόγο έχει ο κύριος Υπουργός.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε Αυλωνίτη, εγώ σας έθεσα συγκεκριμένα δεδομένα. Σας έδωσα συγκεκριμένη λύση στο συγκεκριμένο ερώτημα τα οποίο θέσατε. Η πραγματικότητα είναι ότι δεν το αντιμετωπίσατε ως κυβέρνηση του ΣΥΡΙΖΑ και έρχεται η Κυβέρνηση του Κυριάκου Μητσοτάκη και αφού μελετά το συγκεκριμένο ζήτημα, δίνει συγκεκριμένη λύση.

Μου μιλήσατε προηγουμένως για το τι κάνουμε στο λιμάνι του Αγίου Στεφάνου. Επειδή έχω επισκεφθεί και το λιμάνι του Αγίου Στεφάνου και τα Διαπόντια Νησιά, σας λέω, λοιπόν, ότι το Υπουργείο Ναυτιλίας και Νησιωτικής Πολιτικής μέσω του εθνικού σκέλους του Προγράμματος Δημοσίων Επενδύσεων του Υπουργείου χρηματοδοτεί και την επέκταση του λιμένα του Αγίου Στεφάνου Αυλιωτών –εννοώ τη μελέτη- και βεβαίως, έχει εντάξει στο ΕΣΠΑ τη βελτίωση της αναβάθμισης των υποδομών του λιμένα με 7.000.000 ευρώ. Περιλαμβάνει, βέβαια, την καθαίρεση των υφιστάμενων μόλων, την κατασκευή νέων μόλων, το δίκτυο παροχών ηλεκτρικού ρεύματος και νερού στα σκάφη, τον σταθμό καυσίμων, κατασκευή χερσαίας ζώνης, κτηρίων εξυπηρέτησης. Επομένως, έχουμε, αγαπητέ συνάδελφε, λάβει συγκεκριμένη μέριμνα και για το λιμάνι του Αγίου Στεφάνου.

Ξέρετε πώς γινόταν η θαλάσσια ενδομεταφορά την προηγούμενη περίοδο, πριν από την 1η Μαρτίου 2021; Με ένα συγκεκριμένο επιβατηγό πλοίο το οποίο, το γνωρίζετε εσείς πάρα πολύ καλά, δεν μπορούσε να πάρει πάνω από δύο επιβατηγά οχήματα. Το συγκεκριμένο, λοιπόν, επιβατηγό-οχηματαγωγό πλοίο, το οποίο έχει δρομολογηθεί μετά από την 1η Μαρτίου 2021, είναι -χηματαγωγό και μπορεί να πάρει είκοσι επιβατηγά αυτοκίνητα ή εναλλακτικά δύο φορτηγά. Επομένως, έχουμε αναβαθμίσει ποιοτικά τη συγκεκριμένη θαλάσσια σύνδεση.

Και τέλος, κύριε συνάδελφε, στο Υπουργείο Ναυτιλίας και Νησιωτικής Πολιτικής η εξυπηρέτηση των νησιών και των νησιωτών αποτελεί προτεραιότητα και η ασφάλεια των πλοίων και των επιβατών απαράβατη και αδιαπραγμάτευτη προϋπόθεση, την οποία εξασφαλίζουμε πλήρως, χωρίς απολύτως καμμία έκπτωση, όχι με λόγια, αλλά με πράξεις.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή συνέχεια και στους δύο.

Ακολουθεί η πέμπτη με αριθμό 590/28-3-2022 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπαπρος τον Υπουργό Οικονομικών,με θέμα: «Οικονομική ενίσχυση των επιχειρήσεων οδικών εμπορευματικών μεταφορών φορτηγών δημόσιας χρήσης (ΦΔΧ)».

Κύριε Μπούμπα, καλησπέρα σας, καλή εβδομάδα. Έχετε δύο λεπτά για το ξεκίνημά σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Κύριε Υπουργέ, καλησπέρα σας. Αφορά σε ένα θέμα της κοινωνίας μας, η οποία πραγματικά έχει περιέλθει σε ένα οικονομικό αδιέξοδο και αφορά, όπως ξέρετε, στους επαγγελματίες αυτοκινητιστές είτε στις διεθνείς μεταφορές είτε στις χερσαίες εμπορευματικές εντός της χώρας οδικές μεταφορές.

Η αύξηση της τιμής των καυσίμων τους έχει βγάλει έξω από τον προϋπολογισμό. Δηλαδή, οι άνθρωποι εργάζονται με αρνητικό πρόσημο, έχουν μπει, όπως λέει και στην καθομιλουμένη ο λαός, «με το κεφάλι μέσα» σε ό,τι αφορά στο κόστος μεταφοράς.

Άρχισε η αύξηση του πετρελαίου εδώ και μήνες και πριν από την πολεμική σύρραξη στην Ουκρανία, με αποτέλεσμα σήμερα το πετρέλαιο να έχει μια αύξηση της τάξης του 80% με τις προηγούμενες τιμές. Σήμερα το κόστος ενός φορτηγού αυτοκινήτου αγγίζει μέχρι και 60% από το καύσιμο που πρέπει να μετακινηθεί.

Αντιλαμβάνεστε, λοιπόν, ότι οι άνθρωποι αυτοί είναι σε μια απόγνωση και υπήρχε και μια γενική συνέλευση στη συμπρωτεύουσα, στη Θεσσαλονίκη, πριν από λίγες μέρες ανάμεσα στην Ομοσπονδία Φορτηγών Αυτοκινητιστών Ελλάδος και στο Πανελλήνιο Συνδικάτο Χερσαίων Μεταφορών. Η ισχύς εν τη ενώσει, διότι οι άνθρωποι αυτοί πραγματικά δεν τα βγάζουν πέρα.

Και καθότι το φορτηγό-αυτοκίνητο στην Ελλάδα είναι μια οικογενειακή επιχείρηση, δηλαδή τα αποτελέσματα δείχνουν ότι αντιστοιχεί 1,2 όχημα σε κάθε ιδιοκτήτη, δεν έχουν αυτή την δύναμη με αποθεματικά σε μεγάλους συνεταιρισμούς φορτηγών, όπως υπάρχουν αλλού, κάτι που δεν ισχύει στην Ελλάδα. Είναι μεμονωμένη οικογενειακή επιχείρηση.

Διαβάζω προσεκτικά την αλληλογραφία που επικρατεί εδώ και μήνες με τα αρμόδια Υπουργεία. Εσείς, βεβαίως -σας αναφέρουν μέσα- ήσασταν από τους ελάχιστους Υπουργούς -δυστυχώς, λέω για τους άλλους που δεν τους δεχτήκαν- διότι δεν υπάρχει διάλογος, δεν υπάρχει κώδικας επικοινωνίας, δεν υπάρχει δίαυλος επικοινωνίας με αυτούς τους τους ανθρώπους.

Προκειμένου, λοιπόν, αυτοί οι άνθρωποι να αντεπεξέλθουν, σήμερα ζητούν να ισχύσει αυτό που ισχύει σε άλλες ευρωπαϊκές χώρες -και θα δούμε στη συνέχεια τι ισχύει-, να επιστραφεί μέρος του ειδικού φόρου καυσίμων, για να μπορέσουν οι άνθρωποι, πραγματικά, να τα βγάλουν εις πέρας. Δεν μπορεί, κύριε Υπουργέ μου, να το μετακυλήσουν αυτό στον πελάτη -διότι αντιλαμβάνεστε, λόγω της ενεργειακής κρίσης, λόγω της οικονομικής κατάστασης, του πληθωρισμού που έχει πάρει την ανιούσα, δεν μπορούν να αντεπεξέλθουν οι καταναλωτές- στην παροχή υπηρεσιών, όπως είναι το συγκεκριμένο επάγγελμα. Διότι είναι παροχή υπηρεσιών, που σημαίνει ότι, αν δεν έχουν καύσιμο, δεν μπορεί να διεκπεραιωθεί μια μεταφορά.

Μέσα σε όλα αυτά έχει προκύψει και το πρόβλημα με τον επίναυλο στις ακτοπλοϊκές εταιρείες που είναι στα ύψη. Παράδειγμα είναι και το τελευταίο ατύχημα, δυστυχώς, που είχαμε εκεί, διότι οι συνθήκες δεν παρέχουν ασφάλεια στους αυτοκινητιστές. Έχουμε a priori τις κάρτες διέλευσης που δίνουμε στα τούρκικα φορτηγά χωρίς αυτό να μετακυλίεται και στους Έλληνες, για να μπορούν και αυτοί να ορθοποδήσουν. Έχουμε, για παράδειγμα, επίσης το καμποτάζ, που δεν τηρείται αυτή τη στιγμή, για να υπάρχει μια νομιμότητα. Έχουμε το εργασιακό και το 61/2008, που οι άνθρωποι αυτοί πρέπει να δηλώνουν αλλαγή ωραρίου. Επιλεκτικά εφαρμόζεται αυτό, διότι είναι η υφή του επαγγέλματος τέτοια. Δεν έχουν συνδεθεί οι ταχογράφοι ακόμη με την ηλεκτρονική πλατφόρμα του Υπουργείου.

Δεν υπάρχει, για παράδειγμα, στο τελωνείο των Κήπων λωρίδα συνθήκης Σένγκεν. Σας το φέρνω ως παράδειγμα για να δείτε ότι εκεί η ταλαιπωρία των φορτηγών Ελλήνων και όχι μόνο αλλά και άλλων ευρωπαϊκών χωρών είναι πάρα πολύ μεγάλη, διότι δεν υπάρχει λωρίδα Σένγκεν να εξυπηρετηθούν. Το ξέρετε.

Τα φέρνω ως παράδειγμα αυτά για να δείτε ότι το πρόβλημα με τους επαγγελματίες αυτοκινητιστές, κύριε Υπουργέ, κύριε Βεσυρόπουλε, είναι σύνθετο, πολλαπλό εδώ και πάρα πολλά χρόνια. Οι άνθρωποι αυτοί καταναλώνουν το 3% των αποθεμάτων του πετρελαίου. Άρα, δεν βαρύνουν τον οικονομικό προϋπολογισμό. Κάντε κάτι τώρα για να μην παραλύσει η αγορά, διότι προσανατολίζονται σε απεργία διαρκείας σε δύο εικοσιτετράωρα και αντιλαμβάνεστε τι θα σημαίνει αυτό για την τροφοδοσία της αγοράς εν όψει Πάσχα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπούμπα.

Θα απαντήσει ο Υφυπουργός Οικονομικών, ο κ. Απόστολος Βεσυρόπουλος.

Κύριε Βεσυρόπουλε, καλησπέρα σας και καλή εβδομάδα. Έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, η Ευρώπη, ύστερα από την παγκόσμια υγειονομική κρίση λόγω της πανδημίας του COVID-19, βιώνει μια έντονη γεωπολιτική κρίση λόγω της εισβολής της Ρωσίας στην Ουκρανία. Η παγκόσμια κοινότητα και η παγκόσμια οικονομία βρίσκονται στη δίνη μιας μεγάλης ενεργειακής κρίσης.

Το γενικευμένο κλίμα αστάθειας και ανατιμήσεων επηρεάζει αρνητικά όλους τους κλάδους της οικονομίας. Η διεθνής ενεργειακή κρίση αυξάνει τις τιμές στην εισαγόμενη ενέργεια, κυρίως στο πετρέλαιο και το φυσικό αέριο, και διαταράσσει την εφοδιαστική αλυσίδα.

Η Κυβέρνησή μας εξαντλεί όλα τα δημοσιονομικά περιθώρια που υπάρχουν, προκειμένου να αμβλύνει τις επιπτώσεις στους πολίτες, στις επιχειρήσεις και στην πραγματική οικονομία. Παρακολουθούμε σε διαρκή βάση και γνωρίζουμε, όπως ανέφερα, τις δυσκολίες που αντιμετωπίζουν όλοι οι επαγγελματικοί κλάδοι αλλά και οι πολίτες. Οι πόροι, όπως γνωρίζετε, δεν είναι ανεξάντλητοι. Κινούμαστε εντός του διαθέσιμου δημοσιονομικού χώρου και θέλω να σας διαβεβαιώσω ότι εξαντλούμε κάθε φορά όλα τα περιθώρια.

Το σύνολο των παρεμβάσεων, που έχουν ήδη υλοποιηθεί ή θα υλοποιηθούν και τα οποία εξαγγέλθηκαν τη 17η Μαρτίου 2021, ξεπερνά επί του παρόντος το 1,7 δισεκατομμύριο ευρώ. Οι παρεμβάσεις αυτές περιλαμβάνουν, μεταξύ άλλων, τη χορήγηση οικονομικής ενίσχυσης λόγω αύξησης του ενεργειακού κόστους, σε φυσικά πρόσωπα, στα οποία συμπεριλαμβάνονται και οι ελεύθεροι επαγγελματίες και επιχειρήσεις. Ταυτόχρονα, επιδοτείται το κόστος του πετρελαίου κίνησης που διατίθεται στην εσωτερική αγορά.

Υπενθυμίζω ότι για την αντιμετώπιση των επιπτώσεων της πανδημίας και για τη στήριξη όλων των επαγγελματικών κλάδων, των πολιτών και της οικονομίας η Κυβέρνηση του Κυριάκου Μητσοτάκη έχει ενεργοποιήσει ένα πακέτο μέτρων άνω των 43 δισεκατομμυρίων ευρώ.

Στη δευτερολογία μου, κύριε Πρόεδρε, θα επεκταθώ σε πρόσθετα ζητήματα επί της ερώτησης του κυρίου συναδέλφου.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Βεσυρόπουλε.

Ορίστε, κύριε Μπούμπα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Κοιτάξτε, κύριε Υπουργέ, αφορά έναν κλάδο –το αντιλαμβάνεται ο καθείς- που αν δεν έχουν πετρέλαιο λελογισμένο, δεν μπορούν να ανταποκριθούν. Δεν μπορούμε να μετακυλήσουμε το κόστος στον πελάτη.

Πάντα μιλούμε για τους Έλληνες αυτοκινητιστές και όχι τους αλλοδαπούς, να το ξεκαθαρίσουμε. Κατ’ αρχάς, η επιδότηση πετρελαίου δεν πρέπει να δοθεί στην αντλία. Αντιλαμβάνεστε γιατί.

Μια και είμαστε στη μεγάλη ευρωπαϊκή οικογένεια, μελετώ αυτά τα κράτη, το τι κάνουν για το δικό τους εθνικό στόλο και θα σας φέρω μια σειρά από παραδείγματα.

Έχουμε το παράδειγμα του Βελγίου. Κατά τα πρότυπα του Βελγίου, όταν αυξάνεται ο ειδικός φόρος κατανάλωσης στο Βέλγιο, εκεί και στους Φλαμανδούς και στους Βαλόνους, τι κάνουν αυτοί; Κατεβάζουν την τιμή του πετρελαίου. Όταν μειώνεται ο ειδικός φόρος κατανάλωσης, αυξάνεται η τιμή του πετρελαίου. Για παράδειγμα, στα 600 ευρώ τα 243 ευρώ περίπου τα παίρνει πίσω ο αυτοκινητιστής.

Τι κάνουν οι Γάλλοι; Οι Γάλλοι, πέρα από τη μείωση του ειδικού φόρου κατανάλωσης, χρηματοδοτούν και το φορτηγό ανάλογα με το τονάζ, δηλαδή φτάνουν μέχρι και τα 1.500 ευρώ από κάποιους τόνους στα μεγάλα φορτηγά, στις μεγάλες νταλίκες, διότι το επάγγελμα του φορτηγατζή, του νταλικέρη, είναι δύσκολο, όπως και να το κάνουμε. Είναι ώρες ατελείωτες ο κάματος αυτών των ανθρώπων επάνω σε ένα κουβούκλιο με ό,τι αυτό συνεπάγεται.

Η Ισπανία μαζί και η Ουγγαρία επιστρέφουν ένα μέρος του ειδικού φόρου κατανάλωσης. Η Γερμανία το ίδιο, όπως επίσης και η Ιταλία επιστρέφει ένα μέρος του φόρου κατανάλωσης. Σας διαβάζω τα κράτη: Ιταλία, Ισπανία, Σλοβενία, Ουγγαρία, Βέλγιο, Γερμανία. Η Γαλλία, μάλιστα, δίνει και περισσότερο επιδότηση για να κρατήσει τους Γάλλους δικούς της αυτοκινητιστές στο τιμόνι να μην τραβήξουν χειρόφρενο.

Αυτοί, λοιπόν, οι άνθρωποι, με αυτή την αύξηση, δεν τα βγάζουν πέρα. Προσπαθούν αυτή τη στιγμή να ορθοποδήσουν, αλλά πρέπει τουλάχιστον να μπει πλαφόν στο 1,10 συν το ΦΠΑ, να απορροφηθεί αυτός ο κραδασμός, διότι συνεισφέρουν ούτε λίγο ούτε πολύ στο 7% του Ακαθάριστου Εγχώριου Προϊόντος.

Άρα, λοιπόν, συμβάλλουν τα μάλα στην ελληνική οικονομία. Είναι οικογενειακές επιχειρήσεις. Ως γνωστόν, έχουν χάσει αρκετά χρήματα με την απελευθέρωση του επαγγέλματος. Ζητούν να υπάρχει σύνδεση, όπως είπα και στην πρωτολογία μου, του ταχογράφου με την ηλεκτρονική πλατφόρμα και να μην τρέχουν στην «ΕΡΓΑΝΗ» κάθε τρεις και λίγο.

Όμως, η επιδότηση και η χρηματοδότηση δεν θα επηρεάσει –αυτό που είπατε, Υπουργέ μου- τον προϋπολογισμό, είναι το 3%. Αν δεν τους βοηθήσουμε τώρα που πονάει το ζήτημα, που είναι στα ύψη το πετρέλαιο, που είναι 80%, πότε περιμένετε να τους βοηθήσουμε; Δεν μπορεί αυτό να μετακυληθεί στον καταναλωτή. Αντιλαμβάνεστε. Τι να πρωτοπληρώσει; Τη ρήτρα αναπροσαρμογής του μείγματος του διοξειδίου του άνθρακα στους λογαριασμούς της ΔΕΗ; Να πληρώσει για το ΙΧ αυτοκίνητό του, με αυτή την κάρτα που δεν είναι πανάκεια; Αυτά είναι καταπραϋντικά, για να μπορέσει να αντεπεξέλθει.

Αντιλαμβάνεστε ότι αν οι άνθρωποι αυτοί τραβήξουν χειρόφρενο μεθαύριο, στις 13 του μήνα, μόνο κάποια μεγάλα σούπερ μάρκετ με ιδιόκτητα φορτηγά θα μπορέσουν να εφοδιάσουν την καταναλωτική αλυσίδα και πραγματικά αυτό θα παραλύσει την αγορά από πάσης φύσεως αγαθά.

Οπότε πείτε κάτι σε αυτούς τους ανθρώπους. Κρέμονται από τα χείλη σας τούτη την ώρα. Πείτε τους αν θα το κάνατε στα πρότυπα της μεγάλης ευρωπαϊκής οικογένειας, όπως στα υπόλοιπα κράτη και στις χώρες της Γηραιάς, Βέλγιο, Γαλλία, Ισπανία, Ουγγαρία, Σλοβενία, Ιταλία, για να μπορέσουν να ανταποκριθούν.

Και ξέρετε ότι η επιδότηση μπορεί να γίνει πανεύκολα μόνο μέσω ενός ΚΑΔ, μόνο με τα παραστατικά, με τα τιμολόγια παροχής που θα τα καταθέτουν ανάλογα με τη χιλιομετρική απόσταση και θα μπορούν να επιδοτηθούν. Δεν θα επιδοτούμε a priori τον οποιονδήποτε, δεν θα γίνεται όπως στην Αγγλία, διότι εδώ μειώθηκε ο φόρος στα διυλιστήρια, αλλά και σήμερα το πετρέλαιο ενώ ήταν 98 –αν θυμάμαι καλά-δολάρια το βαρέλι, πάλι δεν κατεβαίνει. Ό,τι ανεβαίνει στην Ελλάδα, παραμένει εκεί ψηλά.

Να πούμε τώρα για τα ακτοπλοϊκά; Υπάρχει το αφορολόγητο κόκκινο πετρέλαιο για τους εφοπλιστές. Είδατε με τη γνωστή εταιρεία πριν από λίγες μέρες το μεγάλο ατύχημα. Εκεί ναι μεν είναι αφορολόγητο το λεγόμενο λιμανίσιο πετρέλαιο, αλλά έχουμε αύξηση του ναύλου. Είναι 1.500 ευρώ με μία καμπίνα τεσσάρων ατόμων όπου δεν ξέρει ο άλλος τι καρυδιάς καρύδι είναι μέσα και αναγκάζεται να κοιμάται μέσα στο φορτηγό του; Έχουμε αύξηση των ναύλων από Ηγουμενίτσα για Μπάρι ή Ανκόνα και από Πάτρα για Μπάρι ή Ανκόνα. Μετά την πώληση των «Μινωικών Γραμμών» στην αντίστοιχη ιταλική εταιρεία και έχουμε αυτές τις αυξήσεις. Δεν γίνεται! Δεν πάει άλλο!

Για να φανταστείτε πώς έρχεται ένα προϊόν στην Ελλάδα ακριβό, ενώ υπάρχει αντλία αφορολόγητου πετρελαίου στους Κήπους από πλευράς των Τούρκων και οι Τούρκοι αφήνουν να βάζουν αφορολόγητο πετρέλαιο όλα τα φορτηγά μέχρι τριακόσια πενήντα λίτρα, πλην των ελληνικών φορτηγών που έχουν βάλει πλαφόν στα διακόσια λίτρα. Αυτό σημαίνει αύξηση του κόστους μεταφοράς. Το θέτω ως παράδειγμα για να δείτε ότι εκεί γίνονται διάφορες αλχημείες, πέραν του ότι στους Κήπους δεν υπάρχει γεωπόνος όλο το εικοσιτετράωρο ή και κτηνίατρος για να ελέγξει την υφή των εμπορευμάτων. Το λέω αυτό διότι έρχονται τα φορτηγά εδώ με τριακόσια πενήντα λίτρα αφορολόγητο πετρέλαιο που τους βάζει η Τουρκία πλην των ελληνικών. Ας κάνουμε κι εμείς κάτι αντίστοιχο για τα τουρκικά, να μην τα αφήνουμε να είναι πάνω από διακόσια λίτρα.

Το θέτω ως παράδειγμα, διότι υπάρχουν πολλές αδικίες σε βάρος των Ελλήνων αυτοκινητιστών που οι άνθρωποι είναι σε απόγνωση και θα ακινητοποιηθούν αυτοκίνητα διότι δεν βγαίνουν, κύριε Υπουργέ, δεν μπορούν να βγουν με αυτές τις τιμές του πετρελαίου. Οι άνθρωποι, πραγματικά, είναι σε μία πολύ μεγάλη οικονομική απόγνωση. Δείτε το, σας παρακαλώ, με ευαισθησία. Είστε άνθρωπος με ευαισθησία και ευελπιστώ να το δείτε για να προλάβουμε καταστάσεις οι οποίες θα είναι οδυνηρές.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει ο κύριος Υφυπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, όπως ανέφερα και στην πρωτολογία μου. Οι πόροι που διαθέτουμε δεν είναι ανεξάντλητοι. Πρέπει να διατηρούμε την απαιτούμενη δημοσιονομική ισορροπία γιατί κανείς δεν μπορεί να προβλέψει τη χρονική έκταση αυτής της κρίσης. Γνωρίζουμε και συνειδητοποιούμε όλοι ότι η αύξηση στην τιμή του πετρελαίου κίνησης οδήγησε σε ιδιαιτέρως μεγάλη αύξηση του κόστους των μετακινήσεων και του μεταφορικού κόστους.

Στα μέτρα στήριξης στα οποία προχωρήσαμε η Κυβέρνηση εντάσσεται και η επιδότηση από τον κρατικό προϋπολογισμό της τιμής πώλησης του πετρελαίου εσωτερικής καύσης ντίζελ για τον Απρίλιο που καταναλώνεται στην εσωτερική αγορά. Η επιδότηση αφορά 12 λεπτά το λίτρο στην πηγή, έτσι ώστε το όφελος στη τελική τιμή, συνυπολογίζοντας τον ΦΠΑ, να ανέλθει σε 15 λεπτά το λίτρο. Θα πρέπει να αναφέρω ότι η μείωση είναι μεγαλύτερη από αυτή που θα προέκυπτε, από μείωση του ειδικού φόρου κατανάλωσης στο πετρέλαιο εσωτερικής καύσης ντίζελ, με βάση τα θεσπισμένα όρια της Ευρωπαϊκής Ένωσης.

Ο στόχος είναι να καλυφθεί μέρος της αύξησης της τιμής του πετρελαίου κίνησης το οποίο και θα διατεθεί με μειωμένη τιμή στους τελικούς καταναλωτές ώστε να περιοριστούν οι δαπάνες τους, να συγκρατηθεί η αύξηση του μεταφορικού κόστους, να μη διαταραχθεί η εφοδιαστική αλυσίδα και κατ’ επέκταση να μην πληγούν οι άμεσα συνδεδεμένοι κλάδοι της οικονομίας. Το δημοσιονομικό κόστος αυτού του μέτρου ανέρχεται περίπου στα 23 εκατομμύρια ευρώ. Γνωρίζετε ότι μιλάω πάντα με στοιχεία. Γιατί πρέπει να μιλάμε με στοιχεία και, κυρίως, με ειλικρίνεια στους πολίτες.

Βιώνουμε μια δύσκολη κατάσταση για όλους. Η χώρα, όμως, πρέπει να μείνει όρθια. Δεν πρέπει να εξαντλήσουμε τις αντοχές της ελληνικής οικονομίας.

Η Κυβέρνηση, όπως απέδειξε και την περίοδο της πανδημίας, αξιολογεί και διαρκώς επικαιροποιεί τις παρεμβάσεις της. Αξιοποιεί κάθε διαθέσιμο δημοσιονομικό χώρο για να στηρίξει τους πολίτες και την οικονομία. Αφουγκραζόμαστε τις ανάγκες της κοινωνίας, εξετάζοντας με προσοχή τις προτάσεις για αλλαγές και βελτιώσεις από όλους τους επαγγελματικούς κλάδους. Εξετάζουμε κάθε φορά όλα τα δεδομένα για να προχωρήσουμε, όταν αυτό είναι εφικτό, σε βελτιωτικές παρεμβάσεις.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Βεσυρόπουλε.

Καλή συνέχεια, κύριε Μπούμπα.

Προχωρούμε στην συζήτηση της τρίτης με αριθμό 598/3-4-2022 επίκαιρης ερώτησης πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Απαράδεκτη και αντισυμβατική η απόφαση της Εταιρείας Ακινήτων Δημοσίου (ΕΤΑΔ) για υφαρπαγή της έκτασης των πενήντα πέντε περίπου στρεμμάτων της πρώην Βάσης Γουρνών που έχει παραχωρηθεί στην τοπική κοινωνία».

Κύριε Κεγκέρογλου, καλησπέρα σας, καλή εβδομάδα! Έχετε ένα δίλεπτο για το ξεκίνημα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Επιτρέψτε μου να αναφερθώ λίγο στο ιστορικό. Το 1984, με βάση τη συμφωνία Ελλάδας - ΗΠΑ, η αμερικανική βάση Γουρνών έπρεπε να τερματίσει τη λειτουργία της και να παραδοθεί στο ελληνικό δημόσιο, όπως και έγινε, πέντε χρόνια αργότερα. Τότε η Γενική Γραμματεία Περιφέρειας Κρήτης με τα συναρμόδια Υπουργεία εκπόνησαν μία μελέτη για την αξιοποίηση της πρώην αμερικάνικης βάσης και στη συνέχεια παραχωρήθηκαν διάφορες εκτάσεις για την εξυπηρέτηση δημοσίου συμφέροντος και σε τοπικούς φορείς αλλά και σε Υπουργεία.

Συγκεκριμένα, δημιουργήθηκαν οι εγκαταστάσεις του ΕΛΚΕΘΕ, το Ενυδρείο Κρήτης σε συγκεκριμένη έκταση -είναι ένα έργο-στολίδι για την Ελλάδα από το Ερευνητικό Κέντρο- το δημαρχείο, σχολεία, το μουσικό σχολείο, το καλλιτεχνικό, αθλητικές εγκαταστάσεις και μια έκταση η οποία παραχωρήθηκε για τη δημιουργία του Διεθνούς Εκθεσιακού Κέντρου Κρήτης σε συνεργασία με τη ΔΕΘ, αλλά βεβαίως με πρωτοβουλία της Περιφέρειας και των Επιμελητηρίων της Κρήτης.

Το Διεθνές Εκθεσιακό Κέντρο έχει συμβάλει τα μέγιστα στην τοπική και περιφερειακή ανάπτυξη, στη στήριξη των μικρομεσαίων επιχειρήσεων, αλλά κυρίως στην ανταγωνιστικότητα των προϊόντων που μέσω αυτού φτάνουν σε αγορές, αλλά και σημαντικών στοιχείων που έχουν να κάνουν με την παραγωγή που έρχονται σε γνώση των παραγωγών μέσω των εκθέσεων που πραγματοποιούνται εκεί.

Πέρυσι, κύριε Υπουργέ, είχαμε συζητήσει μια παρόμοια επίκαιρη ερώτηση μαζί σας εδώ, αφού η ΕΤΑΔ εντελώς απροειδοποίητα, αντισυμβατικά και τελεσιγραφικά ζητούσε την παράδοση της έκτασης που είχε παραχωρήσει. Είναι περίπου πενήντα τέσσερα στρέμματα. Και επειδή υπήρξε θύελλα αντιδράσεων τόσο από την περιφέρεια, από τα επιμελητήρια, τον επιχειρηματικό κόσμο, την τοπική κοινωνία φαίνεται ότι δόθηκε παράταση.

Πρόσφατα έχουμε ακριβώς την ίδια απαίτηση από την πλευρά της ΕΤΑΔ. Πρέπει να σημειώσουμε ότι η ισχύουσα σύμβαση παραχώρησης δεν έχει λήξει, είναι έως το 2025. Και πριν το 2025 έρχεται η ΕΤΑΔ και βάζει αυτό το ζήτημα.

Θέλουμε, λοιπόν, να ξέρουμε ποια είναι η άποψη της Κυβέρνησης, γιατί η αξιοποίηση των τριακοσίων σαράντα πέντε στρεμμάτων βάσει του ΕΣΧΑΔΑ που εκπονήθηκε και βεβαίως του ΤΑΙΠΕΔ γίνεται μέσα στο πλαίσιο της ευρύτερης συμφωνίας που υπήρξε με την τοπική κοινωνία, η οποία πήρε κάποιες εκτάσεις για αξιοποίηση. Άλλως, δεν θα είχε συμφωνήσει η τοπική κοινωνία σε αυτή την προοπτική της αξιοποίησης των τριακοσίων σαράντα πέντε στρεμμάτων από ιδιώτη επενδυτή. Το ίδιο και το Περιφερειακό Συμβούλιο.

Επομένως, η ΕΤΑΔ θα πρέπει να έρθει σε συνεννόηση και με το Υπουργείο αλλά και με την τοπική κοινωνία και να συνεχιστεί η σύμβαση παραχώρησης, γιατί είναι επ’ ωφελεία του δημοσίου συμφέροντος, επ’ ωφελεία της τοπικής κοινωνίας και επ’ ωφελεία της ανάπτυξης της περιοχής.

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κεγκέρογλου.

Θα απαντήσει ο Υφυπουργός Οικονομικών κ. Απόστολος Βεσυρόπουλος.

Ορίστε, κύριε Βεσυρόπουλε, έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, έχω απαντήσει σε ανάλογη ερώτησή σας για το συγκεκριμένο θέμα πριν από λίγους μήνες. Η έκθεση των πενήντα ενός στρεμμάτων παραχωρήθηκε το έτος 1997 από την Κτηματική Εταιρεία του Δημοσίου στην αναπτυξιακή εταιρεία Γουρνών «ΕΙΡΗΝΗ Α.Ε.» με σκοπό τη δημιουργία εκθεσιακού κέντρου.

Το 2005, έγινε τροποποίηση του παραχωρητηρίου με επέκταση της διάρκειας παραχώρησης μέχρι 31-12-2025 και προστέθηκε ως όρος η συμμετοχή της ΚΕΔ στα έσοδα από τις ιδιωτικοοικονομικές εκμεταλλεύσεις στο παραχωρηθέν τμήμα. Σε πρακτικό επίπεδο αυτό σημαίνει ότι εντάχθηκε στο παραχωρητήριο, ο όρος της εκχώρησης ενός ποσοστού 10% στην ΚΕΔ, επί των ακαθαρίστων εσόδων της παραχωρησιούχου «ΕΙΡΗΝΗ Α.Ε.» ή του φορέα διαχείρισης του Διεθνούς Κέντρου Κρήτης και διάδοχο σχήμα της ΚΕΔ είναι πλέον η ΕΤΑΔ.

Όπως προκύπτει από έλεγχο και έγγραφο της ΕΤΑΔ, η τελευταία δεν έχει εισπράξει το 10% των ακαθάριστων εσόδων, όπως προέβλεπε η σύμβαση παραχώρησης για το χρονικό διάστημα των ετών 2014 - 2020, το οποίο ανέρχεται στο ποσό των 35.895,47 ευρώ.

Στο ίδιο έγγραφο, η ΕΤΑΔ επισημαίνει ότι στο συγκεκριμένο ακίνητο υπάρχουν και εκμεταλλεύσεις, που δεν συμβαδίζουν με τον σκοπό της παραχώρησης. Προφανώς το πρόβλημα έχει δημιουργηθεί για τους εξής λόγους: Πρώτον, τα προηγούμενα χρόνια δεν υπήρχε έλεγχος σε ό,τι αφορά την τήρηση των όρων παραχώρησης. Δεύτερον, ακόμα κι αν η αναπτυξιακή εταιρεία «Ειρήνη Α.Ε.» που διαχειριζόταν τον χώρο των πενήντα ενός στρεμμάτων, ήθελε να τροποποιήσει τη σύμβαση παραχώρησης για να συμπεριλάβει σε αυτήν και άλλες χρήσεις ή εκμεταλλεύσεις παράλληλα με το κτηριακό συγκρότημα που στεγάζει το Διεθνές Εκθεσιακό Κέντρο, αυτό δεν έγινε.

Με τη σύσταση του Υπερταμείου δημιουργήθηκαν νέα δεδομένα. Πίστευα και συνεχίζω να πιστεύω ότι οι τοπικοί φορείς και η αυτοδιοίκηση μπορούν να αναπτύξουν συνεργασία με την ΕΤΑΔ που αποτελεί θυγατρική του Υπερταμείου και στην οποία έχει περιέλθει το συγκεκριμένο ακίνητο. Εννοείται ότι η πολιτεία ενθαρρύνει αυτή τη συνεργασία.

Στη δευτερολογία μου θα αναφερθώ και σε πρόσθετα ζητήματα που σχετίζονται με την υπόθεση.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ.

Κύριε Βεσυρόπουλε, δεν σας αναγνωρίζω σήμερα!

Ορίστε, κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, θεωρώ ότι έχετε κατανοήσει το ζήτημα και την ιστορία της υπόθεσης αλλά και το ποια είναι η σημερινή κατάσταση. Το Διεθνές Εκθεσιακό Κέντρο Κρήτης είναι ένα κεκτημένο της Κρήτης, έχει σημαντικό ρόλο στην ανάπτυξη, στην παραγωγή και στην ανταγωνιστικότητα των προϊόντων μας. Είναι ένα με την Κρήτη. Η ΕΤΑΔ, λοιπόν, θα πρέπει να επανεξετάσει τη θέση της και, βεβαίως, να συζητηθούν όλα τα ζητήματα που έχουν να κάνουν με την τήρηση και όσων προβλέπονται, αλλά και των καινούργιων ζητημάτων που πιθανόν να υπάρξουν στην πορεία. Όμως, θα πρέπει να σταματήσει την τακτική τού «αποφασίζω και διατάσσω». Διότι μπορεί να ιδρύθηκε το Υπερταμείο από τον ΣΥΡΙΖΑ και να μας έβαλαν «καπέλο» τους ξένους, αλλά πρέπει να ξέρουν ότι κάναμε μεγάλους αγώνες για να έρθει ξανά στην κυριαρχία του ελληνικού λαού η έκταση της πρώην αμερικάνικης βάσης.

Και βέβαια, είναι μεγάλη κατάκτηση το ότι έχουν εκεί αναπτυχθεί κοινωφελείς δραστηριότητες, επιστημονικές και ερευνητικές μονάδες όπως το ΕΛΚΕΘΕ, στολίδια όπως είναι ο «Θαλασσόκοσμος Κρήτης» και βέβαια εγκαταστάσεις σχολείων, το μουσικό σχολείο, το καλλιτεχνικό, αθλητικές εγκαταστάσεις, η τοπική αυτοδιοίκηση. Είναι, δηλαδή, ένα σύνολο δραστηριοτήτων, που μαζί με την αξιοποίηση των τριακοσίων σαράντα πέντε στρεμμάτων, που είναι σε εξέλιξη και ελπίζουμε να γίνει με τον καλύτερο τρόπο, είναι ένα κύτταρο ανάπτυξης και προοπτικής στην Κρήτη.

Επομένως, δεν υπάρχει καμμία περίπτωση να συμφωνήσουν οι φορείς της Κρήτης στην αποκοπή από το Διεθνές Εκθεσιακό Κέντρο. Δεν υπάρχει περίπτωση. Και γι’ αυτό ζήτησα από εσάς πρωτοβουλία για να υπάρξει τραπέζι διαλόγου, να δούμε όλα τα ζητήματα που θέτει από την πλευρά της, να ενημερωθεί για όλη την προϊστορία και την ιστορία σε σχέση με την αξιοποίηση της πρώην αμερικανικής βάσης Γουρνών και, βέβαια, να δούμε και ποια είναι τα δεδομένα τα οποία πρέπει να ισχύσουν, όχι μόνο για την ολοκλήρωση της σύμβασης μέχρι το 2025 αλλά και για την παράτασή της από κει και πέρα.

Πιστεύω ότι αν πάρετε, κύριε Υπουργέ, αυτή την πρωτοβουλία και η ΕΤΑΔ θα κατανοήσει πλήρως ότι λειτουργεί μέσα σε ένα εθνικό πλαίσιο και σε ένα περιφερειακό, που συνάδει και είναι μέρος του εθνικού σχεδιασμού για την ανάπτυξη, και οφείλει, στο πλαίσιο των αρμοδιοτήτων της, διασφαλίζοντας, βεβαίως, τα συμφέροντα των μετόχων της, να προχωρήσει σε συμφωνία με τους τοπικούς φορείς για την ανανέωση των συμβάσεων. Πρέπει να το κατανοήσει. Αν δεν το κατανοήσει, ξέρετε, υπάρχουν πολλοί τρόποι, που δεν νομίζω όμως ότι η Κυβέρνηση θα αφήσει να πάνε, από τα δικαστήρια μέχρι οπουδήποτε αλλού, για να λύσουμε ένα θέμα που είναι στην ουσία πολιτικό και αναπτυξιακό.

Σας ευχαριστώ και θα ήθελα να μας ενημερώσετε για τις τυχόν πρωτοβουλίες που θα λάβετε στην κατεύθυνση αυτή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Κύριε Υπουργέ, έχετε τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, στον κοινοβουλευτικό έλεγχο, όπως γνωρίζετε πολύ καλά, προσέρχομαι πάντα και απαντώ με στοιχεία και ειλικρίνεια.

Θα υπενθυμίσω για ακόμη μια φορά ότι με απόφαση της Διυπουργικής Επιτροπής Αναδιαρθρώσεων και Αποκρατικοποιήσεων το 2013, το σύνολο του ακινήτου περιήλθε στην κυριότητα του ΤΑΙΠΕΔ. Από εκεί και πέρα όμως μεσολάβησαν άλλες εξελίξεις. Οι συνθήκες έχουν αλλάξει.

Το Υπερταμείο, δηλαδή η Ελληνική Εταιρεία Συμμετοχών και Περιουσίας, θυγατρική της οποίας είναι η ΕΤΑΔ, παραχωρεί και αξιοποιεί όσα ακίνητα έχουν περιέλθει στην κατοχή της και λειτουργεί πλέον με αυστηρά ιδιωτικοοικονομικά κριτήρια. Στο Υπερταμείο ανήκει η ΕΤΑΔ και μαζί με αυτή και τα περίπου 71.500 μεγάλα και μικρότερα ακίνητά της. Το Υπερταμείο αποτελεί ανεξάρτητο νομικό πρόσωπο, τόσο το ίδιο όσο και οι θυγατρικές του λειτουργούν με ιδιωτικοοικονομικά κριτήρια.

Τον Απρίλιο του 2021 η ΕΤΑΔ κάλεσε τους εμπλεκόμενους φορείς να προβούν εντός είκοσι ημερών στην παράδοση - παραλαβή των παραχωρημένων εκτάσεων και ζήτησε από την Περιφέρεια Κρήτης τη συνδρομή της, ώστε να λάβει πλήρη φάκελο των κατασκευών και των εκμεταλλεύσεων που υφίστανται στις παραχωρημένες εκτάσεις.

Για το συγκεκριμένο ακίνητο και μετά το πρόβλημα που έχει δημιουργηθεί με τη μη καταβολή του 10% στην ΚΕΔ επί των ακαθαρίστων εσόδων της παραχωρησιούχου «Ειρήνης Α.Ε.» ή του φορέα διαχείρισης του Διεθνούς Κέντρου Κρήτης, όπως προέβλεπε το παραχωρητήριο, η ΕΤΑΔ θέλησε να προχωρήσει στην εκπόνηση μελέτης τεχνικού ελέγχου του ακινήτου και μελέτης οικονομικής σκοπιμότητας, κάτι που έγινε. Οι μελέτες που εκπονήθηκεαν ανέδειξαν την ανάγκη βελτιστοποίησης της διαχείρισης διεθνών εκθέσεων και συνεδρίων. Μέχρι να ολοκληρωθούν οι μελέτες μετατοπίστηκε χρονικά η απαίτηση παράδοσης - παραλαβής των συγκεκριμένων εκτάσεων που είχε θέσει η ΕΤΑΔ.

Βάσει έγγραφης ενημέρωσης που έχουμε από την ΕΤΑΔ, η ΕΤΑΔ είναι έτοιμη για την εκκίνηση της αξιοποίησης του ακινήτου, με χρήσεις οι οποίες θα ενισχύσουν τον εκθεσιακό και συνεδριακό τουρισμό της Κρήτης αλλά και την προβολή των εξαγώγιμων κρητικών προϊόντων.

Εκτιμώ όπως ανέφερα και πριν, ότι είναι προς το συμφέρον όλων να επιδιωχθεί η διαμόρφωση ενός πλαισίου συνεργασίας των τοπικών φορέων και της ΕΤΑΔ στην εξέλιξη αυτής της διαδικασίας. Αυτό το οποίο θέλουμε εμείς ως Κυβέρνηση -και φαντάζομαι και η τοπική κοινωνία- είναι η όποια μορφή αξιοποίησης να ενισχύσει την απασχόληση και να καταστήσει την περιοχή πόλο έλξης, συμβάλλοντας στην οικονομική της ανάπτυξη.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Καλή συνέχεια και στους δύο!

Κύριοι συνάδελφοι, έχουν διανεμηθεί τα Πρακτικά της Τετάρτης 22ας Δεκεμβρίου 2021, της Τετάρτης 12ης Ιανουαρίου 2022, της Πέμπτης 13ης Ιανουαρίου 2022, της Παρασκευής 14ης Ιανουαρίου 2022, της Δευτέρας 17ης Ιανουαρίου 2022, της Τετάρτης 19ης Ιανουαρίου, της Πέμπτης 20ης Ιανουαρίου 2022, της Παρασκευής 21ης Ιανουαρίου 2022, της Πέμπτης 27ης Ιανουαρίου 2022, της Παρασκευής 28ης Ιανουαρίου 2022, του Σαββάτου 29ης Ιανουαρίου 2022, της Δευτέρας 31ης Ιανουαρίου 2022, της Τετάρτης 2 Φεβρουαρίου 2022, της Πέμπτης 3 Φεβρουαρίου 2022 και της Παρασκευής 4ης Φεβρουαρίου 2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς, τα Πρακτικά της Τετάρτης 22ας Δεκεμβρίου 2021, της Τετάρτης 12ης Ιανουαρίου 2022, της Πέμπτης 13ης Ιανουαρίου 2022, της Παρασκευής 14ης Ιανουαρίου 2022, της Δευτέρας 17ης Ιανουαρίου 2022, της Τετάρτης 19ης Ιανουαρίου, της Πέμπτης 20ης Ιανουαρίου 2022, της Παρασκευής 21ης Ιανουαρίου 2022, της Πέμπτης 27ης Ιανουαρίου 2022, της Παρασκευής 28ης Ιανουαρίου 2022, του Σαββάτου 29ης Ιανουαρίου 2022, της Δευτέρας 31ης Ιανουαρίου 2022, της Τετάρτης 2 Φεβρουαρίου 2022, της Πέμπτης 3 Φεβρουαρίου 2022 και της Παρασκευής 4ης Φεβρουαρίου 2022 επικυρώθηκαν.

Ακολουθεί η συζήτηση της δεύτερης με αριθμό 3377/137/21-2-2022 ερώτησης και αίτησης κατάθεσης εγγράφων του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Εργασίας και Κοινωνικών Υποθέσεων,με θέμα: «Είχε ζητήσει ως όφειλε το Υπουργείο Εργασίας από την Εθνική Αρχή Διαφάνειας τη διερεύνηση των καταγγελλομένων εδώ και καιρό για το «γηροκομείο – κολαστήριο» στα Χανιά;».

Ορίστε, κύριε Κεγκέρογλου, έχετε δύο λεπτά για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Σοκαρισμένη όχι μόνο η Κρήτη, αλλά και όλη η Ελλάδα, παρακολούθησε τις αποκαλύψεις από δημοσιεύματα και τηλεοπτικές εκπομπές που αποτύπωναν τις άθλιες συνθήκες και την εξαθλίωση των φιλοξενούμενων ηλικιωμένων στο «γηροκομείο - κολαστήριο», όπως ονομάστηκε, στα Χανιά. Κι ενώ σύμφωνα με τις καταγγελίες αυτά συνέβαιναν για κάποια χρόνια, το Υπουργείο δεν ανταποκρίθηκε. Οι δικαστικές αρχές άσκησαν διώξεις και προφηλάκισαν τους υπεύθυνους του «γηροκομείου του θανάτου» που αποκόμιζαν τεράστια κέρδη, αλλά αδιαφορούσαν για τις ανθρώπινες ζωές. Η δικαιοσύνη προχωρεί στις προβλεπόμενες διαδικασίες. Το Υπουργείο Εργασίας ακόμη και σήμερα νίπτει τας χείρας του κρυπτόμενο πίσω από τις αρμοδιότητες της περιφέρειας, την οποία, όμως, κατά νόμο εποπτεύει. Επιπλέον, δεν έπραξε τίποτα για να έρθουν σε γνώση των ελεγκτικών αρχών τα καταγγελλόμενα.

Στις 17-2-2022, με ομιλία μου στη Βουλή επεσήμανα ότι το Υπουργείο Εργασίας όφειλε και μπορούσε να είχε ζητήσει από την Εθνική Αρχή Διαφάνειας εδώ και ένα χρόνο τουλάχιστον τη διερεύνηση των καταγγελλομένων, αφού τα είχε διαβιβάσει βεβαίως προηγουμένως. Με τη γραπτή απάντηση της κυρίας Υπουργού στις 5 Απριλίου, λίγες μέρες πριν, επικαλείται την ανεξαρτησία, τη διοικητική και οικονομική αυτοτέλεια της αρχής.

Όμως, αυτό δεν αλλάζει το γεγονός, κυρία Υπουργέ, ότι εσείς δεν διαβιβάσατε καν τις καταγγελίες στην ΕΑΔ.

Στο άρθρο 82 του ν.4622/2019 για το επιτελικό κράτος, ναι μεν προβλέπεται η διοικητική και οικονομική αυτοτέλεια της ΕΑΔ, αλλά και η μεταφορά σ’ αυτή του συνόλου των αρμοδιοτήτων του Σώματος Επιθεωρητών Υγείας και Πρόνοιας.

Στο δε άρθρο 83 αναφέρεται ότι η Εθνική Αρχή Διαφάνειας έχει την ευθύνη πρόληψης, αποτροπής, εντοπισμού και αντιμετώπισης φαινομένων και πράξεων απάτης και διαφθοράς στη δράση των δημοσίων και ιδιωτικών φορέων και οργανισμών που παρέχουν υπηρεσίες και αγαθά προς τους πολίτες ή δραστηριοποιούνται σε τομείς που αφορούν το δημόσιο συμφέρον.

Κατά συνέπεια, οφείλατε, κυρία Υπουργέ, να είχατε αποστείλει στην ΕΑΔ τις όποιες καταγγελίες, ακόμη και τυχόν πληροφορίες που είχατε ως Υπουργείο. Ειλικρινά, είναι κωμικοτραγικό -και ντρέπομαι που σας το λέω και εγώ- να μας απαντάτε γραπτά ότι η ΕΑΔ είχε προβεί σε έλεγχο στο «γηροκομείο - κολαστήριο» προκειμένου να διαπιστώσει όχι τα καταγγελλόμενα, αλλά αν τηρείται ο νόμος του καπνίσματος. Αντιλαμβανόμαστε όλοι πόσο γελοιοποιείται και η ίδια η πολιτεία με τέτοιου είδους καταστάσεις.

Και σας ρωτώ σήμερα συγκεκριμένα, μιας και δεν υπήρξε η κατάθεση των αντίστοιχων εγγράφων: Στείλατε τις καταγγελίες, αλλά η ΕΑΔ στο πλαίσιο της «αυτοτέλειας» δεν ανταποκρίθηκε ή δεν αποστείλαμε καμμία καταγγελία με αποτέλεσμα η ΕΑΔ να μην εκτελέσει τα εκ του νόμου καθήκοντά της, ακόμα και με απλή διαβίβαση αυτών των καταγγελλομένων;

Είναι συγκεκριμένες οι ερωτήσεις και παρακαλώ για την απάντησή σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου.

Κυρία Μιχαηλίδου, καλησπέρα σας, καλή εβδομάδα. Έχετε τρία λεπτά.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Καλή εβδομάδα, κύριε Πρόεδρε.

Κύριε Βουλευτά, το Υπουργείο δεν κρύβεται. Δεν κρυβόμαστε και δεν κρύβομαι, κυρίως όταν έχει να κάνει με την υγεία και την ασφάλεια των πιο ευάλωτων συμπολιτών μας, κυρίως όταν έχει να κάνει με τους ηλικιωμένους, κυρίως όταν έχει να κάνει με τις γιαγιάδες και τους παππούδες μας.

Όπως, όμως, γνωρίζετε και το γνωρίζετε πολύ καλά, γιατί κάποια χρόνια πριν ήσασταν και στη δική μου θέση, το Υπουργείο αυτό δεν έχει ελεγκτικούς μηχανισμούς και δεν έχει ούτε την αρμοδιότητα να διερευνά καταγγελίες. Την αρμοδιότητα να διερευνά καταγγελίες την έχει μόνο η ελληνική δικαιοσύνη. Και σε αυτό το πράγμα είμαστε απολύτως ευτυχείς που ως κράτος οι αρμοδιότητες και οι ευθύνες είναι απολύτως διακριτές.

Δική μας ευθύνη ως Υπουργείο Εργασίας και Κοινωνικών Υποθέσεων είναι να θέσουμε το ρυθμιστικό πλαίσιο, αλλά το ρυθμιστικό πλαίσιο λειτουργίας των δομών αυτών, των κοινωνικών δομών, των δομών που φροντίζουν, που προστατεύουν, που φιλοξενούν ευάλωτους συμπολίτες μας, που είτε είναι παιδιά είτε είναι ηλικιωμένοι είτε είναι άτομα με αναπηρία.

Σας άκουσα και πάλι να λέτε ότι το Υπουργείο μας, δηλαδή το Υπουργείο Εργασίας και Κοινωνικών Υποθέσεων, εποπτεύει τις περιφέρειες. Όχι μόνο ως μέλος αυτού του Κοινοβουλίου, αλλά και ως Υπουργός που έχει κάτσει ακριβώς σε αυτό το έδρανο, ακριβώς σε αυτή τη θέση, δεν μπορεί να μη γνωρίζετε ότι αρμόδιο Υπουργείο για την εποπτεία των περιφερειών δεν είναι το Υπουργείο Εργασίας και Κοινωνικών Υποθέσεων. Το προσπερνώ, όμως, αυτό.

Είναι εδώ και πολλά χρόνια. Είναι για την ακρίβεια από το 1995. Ο Έλληνας νομοθέτης έχει ορίσει ότι αρμόδιο ελεγκτικό όργανο για την εποπτεία όλων των κοινωνικών δομών είναι οι περιφέρειες και συγκεκριμένα ζητά στις περιφέρειες, ζητά δηλαδή στην αποκεντρωμένη διοίκηση. Και η λογική του νομοθέτη τότε ποια ήταν; Ήταν ότι στην αποκεντρωμένη διοίκηση, ο πρώτος βαθμός αυτοδιοίκησης στη συγκεκριμένη περίπτωση, είναι υπεύθυνοι να κοιτούν κατά πόσο οι κοινωνικές δομές λειτουργούν σωστά, γιατί είναι πολύ πιο κοντά στον πολίτη απ’ ό,τι η κεντρική διοίκηση εδώ στην Αθήνα.

Οπότε, στο πλαίσιο αυτό της εποπτείας και του ελέγχου από την αυτοδιοίκηση όλων των κλειστών δομών κοινωνικής πρόνοιας, ρόλος της περιφέρειας είναι να ορίζει ανά μονάδα έναν κοινωνικό σύμβουλο, ο οποίος είναι υπεύθυνος τουλάχιστον μία φορά το εξάμηνο να διενεργεί ελέγχους και όποτε ο ίδιος είτε κάποιος άλλος από τη διοίκηση θεωρεί ότι χρειάζεται να επαναληφθεί κάποιος τέτοιος έλεγχος προς το βέλτιστο συμφέρον και το όφελος του ωφελούμενου μέσα στη δομή, ο έλεγχος αυτός να επαναλαμβάνεται.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τι προέβλεπε λοιπόν ο ν.2345 για τους κοινωνικούς συμβούλους; Τι προέβλεπε δηλαδή ο νόμος που όταν όλοι οι προηγούμενοι Βουλευτές στην παράταξή σας και εσείς ήσασταν στη δική μου θέση δεν αλλάξατε; Προέβλεπε το εξής. Ο κοινωνικός σύμβουλος ασκεί επίβλεψη και συνεχή παρακολούθηση των υπηρεσιών που παρέχονται ως προς την ποιότητα και την επάρκεια αυτών. Δεν το θεωρείτε πολύ γενικό; Δεν το θεωρείτε πολύ αόριστο;

Κύριε Πρόεδρε, θα μου δώσετε ένα λεπτό ακόμη, μιας και είμαστε και μόνοι μας.

Εμείς το θεωρούμε πολύ γενικό, πολύ αόριστο και όχι απλά το θεωρούμε, το αλλάξαμε. Με τον ν.4837 που πέρασε από αυτό το Κοινοβούλιο την προηγούμενη χρονιά, αλλάξαμε το καθηκοντολόγιο, αλλάξαμε τις αρμοδιότητες του κοινωνικού συμβούλου, έτσι ώστε ο έλεγχος που γίνεται στις δομές που φιλοξενούν τους πιο ευάλωτους να μην είναι γενικός, να μην κοιτά ο κοινωνικός σύμβουλος το πλάτος των διαδρόμων και τον αριθμό της στελέχωσης, αλλά να κοιτά συγκεκριμένα τις υπηρεσίες που παρέχονται.

Τρεις μήνες μετά την καταγγελία άλλαξε και ο νόμος. Έχει ήδη αλλάξει. Οπότε τι θέλω να σας πω και θα καταλήξω με αυτό; Ότι το Υπουργείο αυτό, επί αυτής της Κυβέρνησης, για το κομμάτι της κακοποίησης, είτε είναι παιδιών είτε είναι ηλικιωμένων είτε είναι ΑΜΕΑ, έχει προβεί σε μια σειρά δράσεων και μεταρρυθμίσεων που κανείς τα τελευταία είκοσι -για να μην πω διακόσια χρόνια- δεν έχει κάνει.

Τι κάναμε στο κομμάτι των κακοποιήσεων; Πάρα πολύ σημαντικά πράγματα. Για αρχή, αλλάξαμε το καθηκοντολόγιο των κοινωνικών συμβούλων. Ήταν πάρα πολύ αόριστο, πάρα πολύ γενικό. Πλέον, οι κοινωνικοί σύμβουλοι πρέπει να κοιτούν βιβλία, πρέπει να κοιτούν τα τετράδια, πρέπει να κοιτούν τους φακέλους όλων των ωφελουμένων που είναι μέσα στις δομές.

Δεύτερο, υπεύθυνο κοινωνικής προστασίας, υπεύθυνο προστασίας κάθε ανθρώπου μέσα στις δομές αυτές. Τώρα σας καλούμε να το ψηφίσετε. Είναι συγκεκριμένα, το άρθρο 57 στο νομοσχέδιο «Δουλειές ξανά», έτσι ώστε μέσα σε κάθε δομή που προστατεύει ευάλωτους ηλικιωμένους συμπολίτες μας να υπάρχει ένας υπεύθυνος προστασίας για τον οποίο είτε οι ίδιοι είτε οι δικοί τους, είτε κάποιος τρίτος να μπορεί να προβεί για να συγκεντρώσει κεντρικά την πληροφορία, αλλά και να τη μεταβιβάσει στις αρμόδιες αρχές.

Επίσης, άλλη αλλαγή που ήδη κάναμε: Δεν μπορεί πλέον να εργάζεται κάποιος ο οποίος έχει εκτελέσει ποινή ή έχει κατηγορηθεί για συγκεκριμένα αδικήματα τα οποία έχουν μέσα την κακοποίηση, τη σωματική βλάβη, την εμπορία ανθρώπων. Κάτι τέτοιο δεν υπήρχε. Διακόσια χρόνια ελληνικού κράτους και μπορούσε κάποιος ο οποίος έχει εκτελέσει ποινή για φόνο να δουλεύει μέσα σε γηροκομείο. Και μας κατηγορείτε ότι δεν κάνουμε πράγματα; Εδώ και διακόσια χρόνια κάποιος ο οποίος είχε κάνει φόνο μπορούσε να δουλεύει μαζί με γιαγιάδες και μαζί με παππούδες. Τώρα αυτή η ιστορία πλέον τελειώνει.

Επίσης, τι αλλάζουμε; Αλλάζουμε το εξής και σας καλούμε πραγματικά να υπερψηφίσετε το άρθρο 57. Πλέον και κεντρικά θα μπορεί να αλλάζουν οι διοικήσεις των δομών…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Νομοσχέδιο έχουμε σήμερα;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Κεγκέρογλου, δε με προσέχετε…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Νομοσχέδιο έχουμε σήμερα;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ορίστε;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τετάρτη θα το έχουμε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Σας το είπα και το πρωί. Είναι στον νόμο «Δουλειές για όλους».

**ΒΑΣΙΛΕΙΟΣ ΚΕΓΚΕΡΟΓΛΟΥ:** Την Τετάρτη.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Στον νόμο «Δουλειές για όλους» αλλάζουμε και τα εξής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Την Τετάρτη θα το έχουμε. Ελάτε να το συζητήσουμε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Τέλος πάντων, το θέμα…

**ΠΡΟΕΔΡΕΥΩΝ (Απόστολος Αβδελάς):** Να μην το συνεχίσουμε. Την Τετάρτη θα είναι εδώ και αν θέλει το ΚΙΝΑΛ, το ψηφίζει.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Με συγχωρείτε, κύριε Πρόεδρε. Έχω ξεφύγει και από τον χρόνο αυτή τη στιγμή, αλλά αυτό που λέω είναι ότι πράγματα για την κακοποίηση παιδιών, ηλικιωμένων και ατόμων με αναπηρία, που δεν έγιναν…

Σας παρακαλώ, μην κάνετε έτσι το χέρι σας! Περάσατε και εσείς από τη θέση μου και επιτρέπατε σε κάποιον ο οποίος έχει εκτελέσει φόνο να εργάζεται μαζί με γιαγιάδες και παππούδες. Επιτρέπατε στους κοινωνικούς συμβούλους των περιφερειών να μη λογοδοτούν για πράξεις ποιότητας υπηρεσιών και να λογοδοτούν πάνω στο πλάτος και το φάρδος των διαδρομών. Αυτά όλα έχουν τελειώσει και πλέον και το Υπουργείο κεντρικά μπορεί προσωρινά να αλλάζει και τις διοικήσεις των φορέων αυτών, αλλά και να παύει τη λειτουργία τους, γιατί κάτι τέτοιο ήταν μόνο στο χέρι των περιφερειών, οι οποίες άλλοτε συνεργάζονται, άλλοτε όχι.

Είδατε και τι έγινε στην περίπτωση αυτή. Θα καταθέσω και στα Πρακτικά τις απαντήσεις της περιφέρειας, οι οποίες θεωρούσαν ότι όλα συνέβαιναν πολύ καλά μέσα στη δομή αυτή.

Ευχαριστώ.

(Στο σημείο αυτό η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ ρώτησα συγκεκριμένα πράγματα. Αντί να απαντήσει η κυρία Υπουργός στα συγκεκριμένα, απάντησε επί όλων των άλλων. Θα είναι ερωτήσεις άλλων συναδέλφων ίσως και απαντήσεις σε άλλες ερωτήσεις, αλλά όχι στη δική μου. Στη δική μου ερώτηση δεν δόθηκε απάντηση.

Και έτσι επανέρχομαι. Το Υπουργείο Εργασίας και η Γενική Γραμματεία Πρόνοιας είναι αρμόδιοι να εποπτεύουν τη λειτουργία των μονάδων κοινωνικής φροντίδας κάθε κατηγορίας. Έχουν την ευθύνη και για το θεσμικό πλαίσιο και για την καλή τους λειτουργία. Βεβαίως, ο πρωτοβάθμιος έλεγχος και η αδειοδότηση και όλα όπως προβλέπονται είναι από την περιφέρεια, αλλά οι περιφέρειες δεν είναι αυτόνομες. Διοικητικά εποπτεύονται από το Υπουργείο Εσωτερικών. Είναι το Υπουργείο που τους εποπτεύει διοικητικά, αλλά ως προς το θεματικό αντικείμενο που ασκούν οι περιφέρειες δεν τις ελέγχει το Υπουργείο Εργασίας. Τις εποπτεύει το θεματικό Υπουργείο. Είναι συγκεκριμένα τα πράγματα και αυτό το οποίο είναι γεγονός ότι δεν έγινε είναι η ενεργοποίηση των αρμόδιων ελεγκτικών μηχανισμών του κράτους. Έχει μηχανισμό και το Υπουργείο Εργασίας. Το Υπουργείου Εργασίας δεν είναι αυτόνομο. Είναι Κυβέρνηση.

Ακούστε, λοιπόν. Το Σώμα Επιθεωρητών Υπηρεσιών Υγείας και Πρόνοιας, που ήταν θεσμός που υπαγόταν απευθείας στον Υπουργό τότε, ιδρύθηκε με τον νόμο του 2001 και αποστολή του ήταν η διενέργεια ελέγχων, συστηματικών επιθεωρήσεων, η εξέταση καταγγελιών και όλα όσα έχουν σχέση και με την υγεία, αλλά και με την πρόνοια.

Όλες οι αρμοδιότητες του σώματος πέρασαν στην Εθνική Αρχή Διαφάνειας. Στην Εθνική Αρχή Διαφάνειας, λοιπόν, η οποία εποπτεύεται από τον ίδιο τον Πρωθυπουργό, μπορεί η κυβέρνηση με οποιονδήποτε τρόπο μέσω του Πρωθυπουργού να ζητήσει ενέργειες. Δεν είναι ανάγκη, όμως, να δοθεί εντολή στην Εθνική Αρχή Διαφάνειας για να πάει να κάνει έλεγχο. Δεν είναι ανάγκη να δοθεί εντολή, αρκεί να διαβιβάσετε στην Εθνική Αρχή Διαφάνειας τα καταγγελλόμενα.

Εγώ, λοιπόν, για να μπορέσω να ασκήσω έλεγχο σε εσάς με το καθήκον του Βουλευτή -όχι για τα άλλα που είπατε, τα άλλα που είπατε θα τα συζητήσουμε μια άλλη μέρα, να αναγνωρίσω αν έχετε κάνει αυτά που λέτε ότι έχετε κάνει και να σας πω τι έπρεπε, κατά τη γνώμη μου, να γίνει ή οτιδήποτε άλλο.

Δεν είναι το θέμα μας, όμως, αυτό σήμερα. Το θέμα μας είναι: Στείλατε τις καταγγελίες που είχατε στο γραφείο σας στην Εθνική Αρχή Διαφάνειας και η Εθνική Αρχή Διαφάνειας αδράνησε; Και «ξα μου» εμένα πώς θα την ελέγξω την Εθνική Αρχή Διαφάνειας. Ή δεν τις στείλατε, νομίζοντας ότι δεν είναι μέσα στις ευρύτερες υποχρεώσεις σας η διαβίβαση στις αρμόδιες ελεγκτικές αρχές των καταγγελλόμενων που αφορούν τη ζωή των ανθρώπων και να έρθουμε μετά από πέντε, έξι μήνες, έναν χρόνο, δέκα χρόνια να κάνουμε νομοθετικές ρυθμίσεις, ενώ μπορούσαμε με ελεγκτικό τρόπο να τις αντιμετωπίσουμε και ίσως και πολύ πριν;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρία Μιχαηλίδου, έχετε τον λόγο για τρία λεπτά.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Βουλευτά, καταλαβαίνω ακριβώς τι λέτε και σε καμμία των περιπτώσεων δεν κάνω υπεκφυγή ως προς τι έχουμε κάνει, για να τονίσω το πολύ ουσιαστικό έργο του Υπουργείου αυτού στο κομμάτι της κακοποίησης. Είναι ουσιαστικό το έργο αλλά, παράλληλα, καταλαβαίνω πολύ καλά την ερώτησή σας ως προς την ενεργοποίηση της Εθνικής Αρχής Διαφάνειας στην περίπτωση του γηροκομείου Χανίων.

Αυτό που μπορεί να μη γνωρίζετε είναι ότι εγώ η ίδια έχω καταθέσει δύο μηνυτήριες αναφορές στην εισαγγελία του Αρείου Πάγου για το κομμάτι της κακοποίησης. Μπορεί να μην το γνωρίζετε αυτό, η ίδια έχω πάει και τις έχω καταθέσει, άρα σε καμμία των περιπτώσεων δεν υπεκφεύγω κάποιας ευθύνης. Τουναντίον, δεν ξέρω ποιοι άλλοι Υπουργοί το έχουν κάνει πριν από εμένα.

Πάμε τώρα στο κομμάτι της Εθνικής Αρχής Διαφάνειας. Την Εθνική Αρχή Διαφάνειας τη χρησιμοποιούμε ή συνεργαζόμαστε με αυτή ως Υπουργείο, ειδικά και εντατικά την περίοδο της πανδημίας, ως προς το κομμάτι του ελέγχου της τήρησης των πρωτοκόλλων που έχουμε βγάλει για την πανδημία και τον κορωνοϊό. Στη συγκεκριμένη δομή, πριν τις καταγγελίες του Αυγούστου, στην αρχή της χρονιάς του 2021, είχαμε στείλει πάλι την Εθνική Αρχή Διαφάνειας, η οποία πήγε να δει για την τήρηση των πρωτοκόλλων πάνω στην πανδημία.

Όταν, λοιπόν, ήρθαν οι καταγγελίες, το πρώτο που κάναμε ως Υπουργείο, αρχικά προφορικά και μετά και εγγράφως -είναι τα δύο έγγραφα τα οποία κατέθεσα στα Πρακτικά της Βουλής- ήταν να ρωτήσουμε την περιφέρεια τι γίνεται με τη δομή αυτή και η απάντηση της περιφέρειας ήταν ότι δεν τρέχει κάτι με τη δομή αυτή, αμέσως ανέλαβε η εισαγγελία. Στην περίπτωση που δεν είχε αναλάβει η εισαγγελία, όπως έχουμε κάνει σε πάρα πολλές άλλες δομές και την Εθνική Αρχή Διαφάνειας, θα στέλναμε αίτημα στην Εθνική Αρχή Διαφάνειας να πάει να ερευνήσει τι γίνεται με τη συγκεκριμένη δομή.

Αυτό με την Εθνική Αρχή Διαφάνειας όχι απλά το έχουμε κάνει, αλλά φτιάξαμε και νέο πρωτόκολλο -όχι, μην κουνάτε το κεφάλι σας, γιατί αλήθεια σας λέω κάτι που δεν έχει ξαναγίνει. Με την Εθνική Αρχή Διαφάνειας φτιάξαμε καινούργιο πρωτόκολλο. Τι κάνει το πρωτόκολλο αυτό; Ενεργοποιεί ένα άρθρο το οποίο έχει η Εθνική Αρχή Διαφάνειας που λέει ότι μπορεί να πας με επιστήμονες - εμπειρογνώμονες και να κοιτάξεις τους ωφελούμενους έναν-έναν.

Έχουν, λοιπόν, πάει σε Ρόδο, Μυτιλήνη, Θεσσαλονίκη, Αθήνα και Κρήτη, στη δομή του Λασιθίου, να κοιτάξουν έναν-έναν τους ωφελούμενους -για να το πω απλά, ακόμα και στον χώρο αυτό- με τα εσώρουχά τους, για να δουν ειδικοί, ψυχολόγοι, ψυχίατροι, παθολόγοι και ιατροδικαστές αν υπάρχει περιστατικό κακοποίησης.

Στην περίπτωση, όμως, του γηροκομείου Χανίων στο οποίο είχαν γίνει έλεγχοι και, σύμφωνα με τον αρμόδιο ελεγκτικό μηχανισμό τίποτα δεν ήταν λάθος, μπήκε απευθείας η εισαγγελία. Η εισαγγελία το διερευνά και η εισαγγελία είναι αυτή που από τη στιγμή που μπήκε-και όχι το Υπουργείο- κάνει την έρευνα που της χρειάζεται, με όσο στελεχιακό δυναμικό η ίδια θεωρήσει –κι ευτυχώς έχουμε μια ανεξάρτητη δικαιοσύνη πολύ γερή στη χώρα αυτή- ότι χρειάζεται.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 18.30΄ λύεται η συνεδρίαση για αύριο, ημέρα Τρίτη 12 Απριλίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**