(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΒ΄

Τρίτη, 19 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής και άλλες διατάξεις», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής με θέμα: «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής και άλλες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΙΛΙΑΡΔΟΣ Β. , σελ.   
 ΔΡΙΤΣΑΣ Θ. , σελ.   
 ΘΕΟΧΑΡΗΣ Θ. , σελ.   
 ΚΑΚΛΑΜΑΝΗΣ Ν. , σελ.   
 ΜΑΝΩΛΑΚΟΥ Δ. , σελ.   
 ΜΠΙΑΓΚΗΣ Δ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΣΑΝΤΟΡΙΝΙΟΣ Ν. , σελ.   
  
Β. Επί του σχεδίου νόμου του Υπουργείου Ναυτιλίας και Νησιωτικής Πολιτικής:  
 ΑΠΟΣΤΟΛΟΥ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΒΟΛΟΥΔΑΚΗΣ Μ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΙΚΑΣ Σ. , σελ.   
 ΔΡΙΤΣΑΣ Θ. , σελ.   
 ΖΑΧΑΡΑΚΗ Σ. , σελ.   
 ΖΑΧΑΡΙΑΔΗΣ Κ. , σελ.   
 ΘΕΟΧΑΡΗΣ Θ. , σελ.   
 ΚΑΒΒΑΔΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΤΣΑΦΑΔΟΣ Κ. , σελ.   
 ΚΕΡΑΜΕΩΣ Ν. , σελ.   
 ΚΟΥΡΟΥΜΠΛΗΣ Π. , σελ.   
 ΛΟΓΙΑΔΗΣ Γ. , σελ.   
 ΜΑΝΩΛΑΚΟΥ Δ. , σελ.   
 ΜΙΧΑΗΛΙΔΗΣ Α. , σελ.   
 ΜΠΑΚΑΔΗΜΑ Φ. , σελ.   
 ΜΠΙΑΓΚΗΣ Δ. , σελ.   
 ΜΠΟΥΡΝΟΥΣ Ι. , σελ.   
 ΠΑΠΠΑΣ Ι. , σελ.   
 ΠΕΤΣΑΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
 ΣΑΝΤΟΡΙΝΙΟΣ Ν. , σελ.   
 ΣΕΝΕΤΑΚΗΣ Μ. , σελ.   
 ΤΟΥΡΝΑΣ Ε. , σελ.   
 ΤΣΑΚΛΟΓΛΟΥ Π. , σελ.   
 ΦΑΜΕΛΛΟΣ Σ. , σελ.   
 ΦΟΡΤΩΜΑΣ Φ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΒ΄

Μεγάλη Τρίτη 19 Απριλίου 2022

Αθήνα, σήμερα στις 19 Απριλίου 2022, ημέρα Μεγάλη Τρίτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το e-mail με τις απαντήσεις)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής με θέμα: «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής και άλλες διατάξεις».

Η Διάσκεψη των Προέδρων αποφάσισε στη συνεδρίασή της, στις 14 Απριλίου τρέχοντος έτους, τη συζήτηση του νομοσχεδίου σε μία συνεδρίαση ενιαία επί της αρχής των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Κυρίες και κύριοι συνάδελφοι, πριν προχωρήσουμε στη συζήτηση του νομοσχεδίου, επιτρέψτε μου πρώτα να σας ανακοινώσω ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής: «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής και άλλες διατάξεις».

Προχωρούμε τώρα στο νομοσχέδιο.

Τον λόγο έχει ο εισηγητής της Νέας Δημοκρατίας κ. Φίλιππος Φόρτωμας για δεκαπέντε λεπτά.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ο Κοινοβουλευτικός Εκπρόσωπος του Κινήματος Αλλαγής κ. Σαντορινιός έχει τον λόγο.

Κύριε Σαντορινιέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, μου αλλάξατε το κόμμα και ακόμα δεν έχω κάνει μετεγγραφή. Έρχεται το Κίνημα Αλλαγής προς εμάς και όχι εμείς προς το Κίνημα Αλλαγής.

**ΠΡΟΕΔΡΕΥΩΝ (Χαράλαμπος Αθανασίου):** Του ΣΥΡΙΖΑ, διορθώνω.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, υπάρχει ένα σοβαρό ζήτημα. Είναι το τελευταίο νομοσχέδιο πριν να κλείσουμε για το Πάσχα και, κατά την προσφιλή τακτική της Κυβέρνησης, έρχονται τέσσερις τροπολογίες με είκοσι ένα άρθρα, εκατόν είκοσι σελίδες, αλλά το χειρότερο είναι ότι όλα αυτά είναι από οκτώ Υπουργεία. Οκτώ Υπουργεία!

Κατά την προσφιλή της συνήθεια η Κυβέρνηση βάζει άρθρα τα οποία έχουν και θετικές διατάξεις μαζί με άρθρα που γνωρίζουν ότι δεν μπορούμε να αποδεχτούμε, προκειμένου να βγουν την επόμενη μέρα και να πουν: «Τις ειδικές διατάξεις δεν τις ψηφίσατε», όπως πολλές φορές μας έχει πει ο κ . Θεοχάρης.

Άρα ζητάμε, τουλάχιστον, να μπορέσει να είναι ξεχωριστά από κάθε Υπουργείο. Δεν γίνεται αυτό το πράγμα κάθε φορά. Ο τρόπος νομοθέτησης αυτός όχι μόνο είναι κακός, αλλά έχει γίνει και επίτηδες ούτως ώστε να δείχνει την Αντιπολίτευση ότι δεν ψηφίζει θετικές ρυθμίσεις.

Ευχαριστώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Ο Κοινοβουλευτικός Εκπρόσωπος της Νέας Δημοκρατίας κ. Θεοχάρης έχει τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ο κ. Σαντορινιός, επειδή το κόμμα του έχει κυβερνήσει, ξέρει πολύ καλά πως όταν η Βουλή κλείνει για ένα μεγάλο χρονικό διάστημα υπάρχουν επείγουσες ανάγκες των Υπουργείων που είναι πιεστικές και τις οποίες προσπαθεί η κυβέρνηση και η κάθε κυβέρνηση -και η κυβέρνηση του ΣΥΡΙΖΑ έκανε το ίδιο- να διαχειριστεί.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Να τα βάζατε τουλάχιστον ξεχωριστά του κάθε Υπουργείου.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σε κάθε περίπτωση, η Γενική Γραμματεία της Κυβέρνησης -το ξέρω από ιδία πείρα, κύριε Σαντορινιέ- κόβει τις περισσότερες από αυτές τις τροπολογίες, ώστε να μην δημιουργεί κοινοβουλευτικό πρόβλημα.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Είχατε κι άλλες να βάλετε, κύριε Θεοχάρη;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Πράγματι, όσες τροπολογίες και όσες διατάξεις δεν έχουν πραγματικά επείγοντα χαρακτήρα, όλες αυτές κόβονται.

Και σας ξαναλέω, έχω βρεθεί στην άλλη μεριά αυτής της διαδικασίας όταν επειγόμουν για διατάξεις, οι οποίες όμως δεν έγιναν αποδεκτές από τη Γενική Γραμματεία της Κυβέρνησης. Στο βαθμό που οι τροπολογίες αυτές είναι πραγματικά επείγουσες αυτός είναι ο μόνος λόγος για τον οποίο η Κυβέρνηση έφερε αυτές τις τροπολογίες τώρα, διότι δεν υπάρχει χρόνος για τις δύο εβδομάδες, που θα κλείσει η Βουλή, υπάρχει επείγουσα ανάγκη.

Και γι’ αυτό νομίζω -και δεδομένου ότι τα ίδια και χειρότερα έκανε η κυβέρνηση του ΣΥΡΙΖΑ- είναι μια πρακτική, η οποία δεν θέλουμε να συνεχιστεί κατά το δυνατόν, όμως, κάποιες φορές είναι αναγκαία.

**ΔΗΜΗΤΡΙΟΣ ΜΠΙΑΓΚΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Μπιάγκη, έχετε το λόγο.

**ΔΗΜΗΤΡΙΟΣ ΜΠΙΑΓΚΗΣ:** Είμαι εισηγητής και κατά παρέκκλιση ζητάω τον λόγο, αλλά θα ήθελα να πω δυο κουβέντες μόνο για να μπορέσουμε κι εμείς να δώσουμε το αποτύπωμά μας.

Οι συγκεκριμένες τροπολογίες δεν είναι ότι έρχονται λόγω ανάγκης την τελευταία στιγμή. Αυτό που ουσιαστικά εμείς ερχόμαστε να καταδικάσουμε, κύριε Υπουργέ, αξιότιμοι κυρίες και κύριοι συνάδελφοι, είναι το διαφορετικό περιεχόμενο σε κάθε μια από αυτές τις τροπολογίες, με αποτέλεσμα να μιλάμε για τέσσερις τροπολογίες και να μιλάμε για είκοσι ένα άρθρα, με διαφορετικό περιεχόμενο το καθένα.

Και τι κάνετε; Εσείς που θέλετε να νομοθετούμε όπως πραγματικά θα έπρεπε και αυτό που ουσιαστικά υποσχεθήκατε στον ελληνικό λαό, κάνετε ακριβώς το αντίθετο. Μας βάζετε στη διαδικασία, παραδείγματος χάριν, μην μπορώντας να μην ψηφίσουμε το ένα, να ψηφίζουμε και πράγματα τα οποία πάνε κόντρα και στη συνείδησή μας και σε αυτά που θέλει πραγματικά η κοινωνία. Και είναι κάτι το οποίο βλέπουμε να επαναλαμβάνεται σήμερα, κατά κόρον.

Για άλλη μια φορά, λοιπόν, λέμε ότι τέτοιες λογικές και τέτοιες πολιτικές έρχονται να μειώσουν το κύρος του Κοινοβουλίου και θα έπρεπε, κύριε Πρόεδρε κι εσείς από τη θέση που είσαστε, να διαφυλάξετε το κύρος και να διαφυλάξετε και τον τρόπο με τον οποίο νομοθετούμε. Για άλλη μια φορά, λοιπόν, παραμονές άγιων ημερών, ερχόμαστε να γίνουμε μάρτυρες μιας κακής νομοθέτησης και μιας προσπάθειας να περάσουν εν κρυπτώ και παραβύστω πράγματα τα οποία σε καμία περίπτωση άλλοι δεν θα μπορούσαν να περάσουν.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, κι εγώ θα ήθελα να κάνω μια παρέμβαση.

**ΠΡΟΕΔΡΕΥΩΝ (Χαράλαμπος Αθανασίου):** Να ακούσουμε όλους τους Κοινοβουλευτικούς Εκπροσώπους και μετά να μιλήσει και ο κύριος Υπουργός.

Ορίστε, κυρία Μανωλάκου, έχετε το λόγο.

**ΔΙΑΜΑΝΤΩ ΜΑΝΩΛΑΚΟΥ:** Πέρα από τη διαφορετικότητα του αντικειμένου, δεν θα υπάρχει χρόνος και να τοποθετηθούμε και να αποκαλύψουμε αυτές τις τροπολογίες. Παραδείγματος χάριν, όταν μία τροπολογία λέει ότι οι πισίνες των ξενοδοχείων αν δεν βρίσκουν ναυαγοσώστη, μπορούν να έχουν έναν ανειδίκευτο υπάλληλο, τότε υποθηκεύει την προστασία των παιδιών που κολυμπάνε.

Δηλαδή πώς θα μιλήσουμε για το τι περιεχόμενο έχουν; Και με αυτή την έννοια, εμείς ζητάμε και την ανοχή του προεδρείου στις τοποθετήσεις μας.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Προέδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε το λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ.

Κατ’ αρχάς, δεν είναι δικαιολογία το ότι την ίδια διαδικασία ακολούθησε και ο ΣΥΡΙΖΑ. Αυτό δεν σημαίνει ότι πρέπει να συνεχίζεται αυτή η διαδικασία για πάντα. Έχουμε κάνει πάρα πολλές φορές παράπονα και στη Διάσκεψη των Προέδρων -το γνωρίζετε- ότι αυτή η διαδικασία πρέπει κάποια στιγμή να σταματήσει. Το θέμα δεν είναι μόνο τι είναι αυτές οι τροπολογίες και πόσο μεγάλες είναι, αλλά ότι είναι από πολλά διαφορετικά Υπουργεία. Από τη μια πλευρά δεν προλαβαίνουμε να δούμε όλες αυτές τις τροπολογίες, ενώ από την άλλη είμαστε αναγκασμένοι να ψηφίζουμε ολόκληρη την τροπολογία ενώ υπάρχουν θέματα με τα οποία συμφωνούμε κι άλλα με τα οποία δεν συμφωνούμε.

Το έχουμε πει πολλές φορές ότι πρέπει να σταματήσει αυτή η διαδικασία. Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα είναι 19 Απριλίου. Η επόμενη φορά που θα νομοθετήσει η Βουλή θα είναι 10 Μαΐου. Μεσολαβεί σχεδόν ένας μήνας. Επομένως δεν μπορούμε να περιμένουμε έναν ολόκληρο μήνα προκειμένου να νομοθετήσουμε συγκεκριμένες παρεμβάσεις. Διαφορετικά, θα έπρεπε να επιλέξουμε τη διαδικασία της ΠΝΠ, που νομίζω πως κανένας από όλους μας δεν επιθυμεί.

Επομένως, οι συγκεκριμένες τροπολογίες, που θα έρθουν προφανώς οι αρμόδιοι Υπουργοί να τις υποστηρίξουν, πρέπει να νομοθετηθούν διότι δεν μπορούμε να περιμένουμε έναν ολόκληρο μήνα.

**ΠΡΟΕΔΡΕΥΩΝ (Χαράλαμπος Αθανασίου):** Εν πάση περιπτώσει, θα τις μελετήσετε τις τροπολογίες, όπως έχετε δει και από τη Διάσκεψη των Προέδρων, έχουν περιοριστεί κατά πολύ οι τροπολογίες.

Εισερχόμαστε τώρα στον πρώτο ομιλητή, που είναι ο κ. Φόρτωμας, εισηγητής της Νέας Δημοκρατίας και παρακαλώ να ανοίξει το σύστημα της ηλεκτρονικής εγγραφής των ομιλητών.

**ΦΙΛΙΠΠΟΣ ΦΟΡΤΩΜΑΣ:** Μάλιστα, κύριε Πρόεδρε. Ευχαριστώ πάρα πολύ.

Κύριε Υπουργέ, κύριε Υφυπουργέ, κυρίες και κύριοι συνάδελφοι, ερχόμαστε σήμερα και συζητάμε ένα νομοσχέδιο το οποίο, πανθομολογουμένως, έχει την κοινή αποδοχή και των φορέων και οφείλουμε να δώσουμε συγχαρητήρια και στον Υπουργό, αλλά και στους συνεργάτες του, για την πάρα πολύ καλή δουλειά την οποία έχουν κάνει στο παρόν νομοσχέδιο.

Τώρα, ερχόμαστε να το αναλύσουμε και να πούμε δυο λόγια και θα αναφερθούμε στη συνέχεια και στις τροπολογίες. Συζητούμε για τον θαλάσσιο τουρισμό, ο οποίος μπορεί να λειτουργήσει ως αναπτυξιακός μοχλός για την εθνική μας οικονομία και προφανώς μπορεί και να συμβάλει σε ένα σημαντικό ποσοστό και στο ΑΕΠ, όπως και η ναυτιλία αλλά και οι λοιπές μορφές τουρισμού. Η χώρα μας, λοιπόν, λόγω και της γεωστρατηγικής της θέσης έχει συγκριτικό πλεονέκτημα προς τις δυνατότητες ανάπτυξης και του θαλάσσιου τουρισμού και των όλων δραστηριοτήτων γύρω από αυτόν.

Αυτά ακριβώς τα πλεονεκτήματα επιχειρεί να αναδείξει το παρόν νομοσχέδιο που είναι προς ψήφιση, με τις διατάξεις του οποίου εκσυγχρονίζεται το ισχύον νομοθετικό πλαίσιο, αλλά θεσπίζονται πολλές καινοτομίες, οι οποίες θα συνδράμουν φυσικά στην περαιτέρω ανάπτυξη του κλάδου. Επίσης, στο τελευταίο μέρος του παρόντος νομοσχεδίου έχουν ενσωματωθεί διατάξεις του Υπουργείου Τουρισμού, οι οποίες και αφορούν την εύρυθμη λειτουργία τουριστικών λιμένων και μαρίνων, αναδιαμορφώνοντας το ισχύον νομοθετικό πλαίσιο.

Οι δε περισσότερες καινοτομίες βρίσκονται στο πρώτο μέρος του νομοσχεδίου και το οποίο αφορά, προφανώς, επαγγελματικά πλοία αναψυχής, αλλά και τουριστικά ημερόπλοια, αλλά και γενικότερα ζητήματα που άπτονται της αρμοδιότητας του Υπουργείου και είναι τα παρακάτω:

Πρώτον, μετάβαση του yachting και του θαλάσσιου τουρισμού στη νέα ψηφιακή εποχή. Και αυτή είναι μια πραγματικότητα την οποία κάνουμε πράξη. Και σε αυτό εισάγονται διατάξεις με διάφορες ψηφιακές εφαρμογές αλλά και συστήματα που αφορούν τα πλοία αναψυχής, μειώνοντας την όλη γραφειοκρατία. Δίνεται η δυνατότητα νόμιμης άσκησης επαγγελματικής δραστηριότητας στην ελληνική επικράτεια, σε διάφορα επαγγελματικά σκάφη αναψυχής μη καταχωρημένα στο e-μητρώο πλοίων υπό αυστηρούς όρους, αλλά και προϋποθέσεις.

Για τα εν λόγω πλοία θεσπίζεται η άδεια εκναύλωσης ορισμένης ισχύος επαγγελματικού πλοίου, σύμφωνα με το δίκαιο άλλης χώρας που θα παρέχεται για συγκεκριμένη διάρκεια μέσα από το e-Charter Permission. Η όλη δραστηριότητα των πλοίων αναψυχής αυτών θα καταγράφεται, πλέον, άμεσα και θα παρακολουθείται αλλά και θα ελέγχεται πλήρως, ενώ θεσπίζεται και ειδικό τέλος υπέρ του δημοσίου με την ονομασία ΤΕΠΑΔΑΧ σύντομα, η όλη πληρωμή και του οποίου θα γίνεται, προφανώς, ηλεκτρονικά.

Για πρώτη φορά, λοιπόν, ρυθμίζεται το ζήτημα της ασφάλισης πληρωμάτων και των επαγγελματικών σκαφών αναψυχής ανά κατηγορία και ανά ειδικότητα. Επιπλέον, για πρώτη φορά ξανά, θεσπίζονται τα empty runs, δηλαδή η παροχή ειδικών διευκολύνσεων και απαλλαγών στα επαγγελματικά πλοία αναψυχής σε περιπτώσεις μεμονωμένων κινήσεων.

Για πρώτη φορά ξανά θεσπίζεται η όλη δυνατότητα αναστολής της άσκησης δραστηριότητας επαγγελματικού πλοίου αναψυχής, αλλά και η δυνατότητα εκναύλωσής του μέσω μίσθωσης και τέλος, για πρώτη φορά δίνεται η δυνατότητα ολικής ναύλωσης από περισσότερους του ενός ναυλωτές υπό όρους και υπό προϋποθέσεις.

Θα ήθελα σε αυτό το σημείο να αναφερθώ σε δυο σημαντικές διατάξεις του παρόντος νομοσχεδίου για τη ρύθμιση του άρθρου 79 που αποτελεί μια, θα έλεγα, σπουδαία εξέλιξη και για τους σπουδαστές της ΑΕΝ, καθώς για πρώτη φορά ξανά θα επιδοτηθεί και το δεύτερο ταξίδι της δικής τους πρακτικής. Η ρύθμιση αυτή θα συμβάλλει προφανώς και στην αύξηση των διαθέσιμων θέσεων άσκησης και χωρίς κόστος, αφού οι επιδοτήσεις θα δίνονται από διάφορους ευρωπαϊκούς πόρους.

Επίσης με το άρθρο 85 θεσπίζουμε επιτέλους έκπτωση ναύλου για άτομα με αναπηρία. Και από τούδε και στο εξής θα χορηγείται και για τα δικά τους οχήματα. Είναι κάτι πολύ σημαντικό και το οποίο κάνουμε και αυτό πράξη.

Μια από τις πιο σημαντικές καινοτομίες που εισάγει το παρόν νομοσχέδιο, είναι η μερική άρση απαγόρευσης επιβίβασης και αποβίβασης επιβατών στη χώρα μας για σκάφη των τριάντα πέντε μέτρων και άνω υπό ξένη σημαία άλλης χώρας για χρονικό διάστημα είκοσι ένα ημερών με τη δυνατότητα παράτασης έως και άλλες επτά ημέρες. Η ρύθμιση αυτή έρχεται, κυρίες και κύριοι συνάδελφοι, να καταργήσει το άρθρο 136, το περίφημο αυτό του ν.4504/2017.

Και μιας και μιλάτε για τους όρους καλής νομοθέτησης, να σας θυμίσω, κυρίες και κύριοι συνάδελφοι της Μείζονος Αντιπολίτευσης, ότι τη ρύθμιση αυτή την είχατε φέρει εσείς εν μια νυκτί και τελευταία προφανώς στιγμή και την οποία θα καταθέσω, μέσω μιας τροπολογίας, την οποία είχατε φέρει τελευταία στιγμή, ημέρα ψήφισης το μεσημέρι και χωρίς προφανώς καμμία διαβούλευση. Και προφανώς με αυτό κλείσατε και την αγορά θαλάσσιου τουρισμού. Την καταθέτω στα Πρακτικά.

(Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με τη μέχρι, λοιπόν, τώρα ισχύουσα νομοθεσία για να μπορεί ένα επαγγελματικό σκάφος στην δικιά μας χώρα να κινείται έπρεπε να έχει δημιουργήσει ελληνική εταιρεία ή υποκατάστημα αλλοδαπής, προφανώς να έχει προβεί σε έκδοση πιστοποιητικού ελέγχου, να έχει γίνει έλεγχος και έγκριση φορολογικών στοιχείων από τη ΔΟΥ ή και από το τελωνείο και τέλος να έχει εγγραφεί και στο Μητρώο Πλοίων. Η όλη διαδικασία αυτή εκτός από χρονοβόρα ήταν και κοστοβόρα με αποτέλεσμα να έχει οδηγήσει τα mega yacht σε διάφορες γειτονικές χώρες, λόγου χάρη στην Αλβανία και στην Τουρκία.

Σε αυτό το σημείο υπήρχε επιτακτική ανάγκη προφανώς και αίτημα και της Παγκόσμιας Ένωσης Yachting, της λεγόμενης ΜΥΒΑ, η οποία έκρουσε τον κώδωνα του κινδύνου με επιστολή που έστειλε στον τότε Υπουργό Ναυτιλίας κ. Κουρουμπλή, στις 2 Ιανουαρίου του 2018. Την έχει, λοιπόν, απευθύνει προς το Υπουργείο και προς τον Υπουργό και ανέφερε μεταξύ άλλων ότι το νομοθετικό πλαίσιο αυτό ίσχυε στη χώρα μας, δηλαδή ο ν.4504 δυσκολεύει την όλη δραστηριοποίηση των μελών του και στις ελληνικές θάλασσες.

Αναφέρει επίσης ότι είναι ειρωνικό, κυρίες και κύριοι συνάδελφοι, μια χώρα όπως η Ελλάδα, η οποία θεωρείται από τις καλύτερες χώρες και περιοχές της Μεσογείου και στον τομέα του yachting αλλά και της κρουαζιέρας, λόγω και του κλίματος αλλά και της φυσικής της ομορφιάς ,αλλά προφανώς και της ιστορίας της και της ναυτικής της κουλτούρας να εφαρμόζει, όπως λέει χαρακτηριστικά, νομοθεσίες που αποτρέπουν την άνθησή του.

Τέλος, η ΜΥΒΑ, η Ένωση αυτή η Παγκόσμια, κρούει τον κώδωνα του κινδύνου τονίζοντας ότι εάν δεν αλλάξει τη νομοθεσία η χώρα μας θα χάσει σημαντικά έσοδα, ενώ αναφέρει ότι καμμία άλλη χώρα της Μεσογείου δεν εφαρμόζει τόσο εχθρική νομοθεσία σε όλα αυτά φέρνοντας παραδείγματα και της Γαλλίας και της Ισπανίας, αλλά και της Κροατίας. Η επιστολή τελειώνει μιλώντας αναφορικά για τις γειτονικές μας χώρες Τουρκία και Αλβανία, οι οποίες εκμεταλλεύονται την όλη κατάσταση και προφανώς αναρωτιέται σε ποιες πρωτοβουλίες θα προχωρήσει η χώρα μας για να βελτιώσει την εικόνα της και στον τομέα του super yachting. Την καταθέτω για τα Πρακτικά.

(Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έλαβε, λοιπόν, κάποια απάντηση η ΜΥΒΑ από την ηγεσία τότε του Υπουργείου Ναυτιλίας; Προφανώς καμμία. Απολύτως καμμία, κυρίες και κύριοι συνάδελφοι. Εμείς, όμως, δίνουμε την απάντηση σήμερα με το παρόν νομοσχέδιο.

Εδώ, λοιπόν, στα χέρια μου έχω και μια άλλη επιστολή που έχει στείλει η MYBA με ημερομηνία 17 Απριλίου του 2022, την οποία απευθύνει προς τον νυν Υπουργό Ναυτιλίας και στην οποία εκφράζει τη δική της ικανοποίηση για τη ρύθμιση του άρθρου 8, τονίζοντας ότι είναι υπέρ και της πλήρους άρσης, ώστε η χώρα μας να έχει βελτιώσει την δική της εικόνα γύρω από το yachting και προφανώς είναι υπέρ της ολικής άρσης και προφανώς υπέρ της ανοιχτής, αλλά και πρόσβασης σε όλους. Την καταθέτω για τα Πρακτικά

(Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απάντηση, λοιπόν, και στην παρούσα επιστολή δίνει το παρόν νομοσχέδιο και η προσπάθειά μας, κυρίες και κύριοι συνάδελφοι, να ανοίξουμε την αγορά και να αλλάξουμε τα μέχρι τώρα δεδομένα. Η άρση του καμποτάζ αποτελεί ένα σημαντικό αναπτυξιακό μοχλό της χώρας μας, αλλά και μια ευκαιρία να στείλουμε ένα μήνυμα σε όλες τις αγορές, αλλά και στις τοπικές κοινωνίες και προφανώς και στη δική μας αγορά. Θέλουμε να προσελκύσουμε τις επενδύσεις, αλλά ταυτόχρονα να προωθήσουμε και την περιφερειακή ανάπτυξη και των τοπικών κοινωνιών, των νησιωτικών παράκτιων περιοχών και να δημιουργήσουμε ένα σταθερό περιβάλλον με νέες θέσεις εργασίας προφανώς και αύξηση εξόδων, εσόδων δημοσίου, αλλά και προώθηση της επιχειρηματικότητας.

Η ανάγκη, λοιπόν, για προσέλκυση των mega yachts σκαφών καθιστά φυσικά επιτακτική και την αναβάθμιση των υπαρχουσών λιμενικών υποδομών, αλλά και τη δημιουργία νέων. Η δημιουργία ενός ολοκληρωμένου, αποδοτικού, αλλά και βιώσιμου δικτύου τουριστικών λιμένων είναι απαραίτητη παρά ποτέ.

Με τη σκέψη αυτή θα ήθελα να πω δυο λόγια και για τις διατάξεις του Υπουργείου Τουρισμού. Μέχρι σήμερα το νομικό πλαίσιο διέπεται από τη δημιουργία τουριστικών λιμένων, η οποία ορίζεται από τον ν.2160/93. Ο νόμος αυτός ορίζει συγκεκριμένες θέσεις και περιοχές, στις οποίες μπορούν να χωροθετηθούν διάφοροι τουριστικοί λιμένες. Οι αποκλειστικοί τουριστικοί λιμένες που έχουν χωροθετηθεί στη χώρα μας είναι εκατόν εξήντα οκτώ. Και καταθέτω αναλυτικά τον πίνακα των τουριστικών λιμενικών εγκαταστάσεων ανά την επικράτεια.

(Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, όμως, από τους εκατόν εξήντα οκτώ λιμένες λειτουργούν μόνο τριάντα επτά. Πολλοί λιμένες, ενώ έχουν χωροθετηθεί εδώ και δεκαετίες σε πολλές περιπτώσεις δεν έχουν καν κατασκευαστεί. Τα παραπάνω καταδεικνύουν και τα προβλήματα και την ανεπάρκεια του ελληνικού δικτύου τουριστικών λιμένων και προφανώς και τον επίκαιρο του μέχρι τώρα ισχύοντος νομοθετικού πλαισίου.

Στοχεύοντας, λοιπόν, στην εξασφάλιση συνθηκών για τη βέλτιστη δυνατή αξιοποίηση των ειδικών αυτών τουριστικών υποδομών και ιδίως του υδάτινου χώρου και με στόχο προφανώς και τη δημιουργία ενός ευνοϊκότερου επενδυτικού περιβάλλοντος ικανού να προσελκύσει επενδύσεις κάνουμε πράξη για μια ακόμη φορά -το λέγαμε και το κάνουμε και αυτό πράξη- με το παρόν νομοσχέδιο την προώθηση νομοθετικών ρυθμίσεων για την απλοποίηση και βελτιστοποίηση του όλου πλαισίου δημιουργίας και λειτουργίας τουριστικών λιμένων.

Πριν κλείσω την ομιλία μου θα ήθελα να πω δυο λόγια για κάποια ζητήματα. Και μιας και αναφέρατε για το καλώς νομοθετείν προφανώς υπάρχουν ρυθμίσεις στις εν λόγω τροπολογίες που είναι πολύ ορθές και προφανώς πατάσσουν την αθέμιτη κερδοφορία εμπορικών και άλλων επιχειρήσεων, αλλά θα κάνουμε λόγο και στην δευτερολογία. Νομίζω ότι προφανώς αυτό το οποίο αναφέρετε εσείς είναι απλά κινδυνολογίες για να μην ψηφιστούν για μια ακόμη φορά ρυθμίσεις, οι οποίες βοηθούν την αγορά, αλλά και τις πληττόμενες ομάδες.

Τώρα κλείνοντας μιας και ολοκληρώνεται ο χρόνος, κυρίες και κύριοι συνάδελφοι, έχουμε ένα από τα καλύτερα τουριστικά προϊόντα του κόσμου, θα έλεγα παγκοσμίως με πολύ μεγάλη ζήτηση από σκάφη αναψυχής κυρίως επαγγελματικά, αλλά και ιδιόκτητα. Υπάρχουν πολλά περιθώρια βελτίωσης, ώστε το yachting, luxurious τουρισμός να μετατραπεί σε κινητήρια δύναμη οικονομικής ανάπτυξης τόσο των τοπικών κοινωνιών όσο και της ελληνικής οικονομίας συνολικά.

Το παρόν, λοιπόν, νομοσχέδιο θέτει τις βάσεις ενός ολιστικού σχεδίου για την τουριστική αναβάθμιση και του θαλάσσιου τουρισμού και ειδικότερα και του yachting στη χώρα μας με απώτερο φυσικά σκοπό να το καταστήσουμε φορέα ανταγωνιστικού πλεονεκτήματος διεθνώς. Για τους παραπάνω λόγους σας καλώ να το υπερψηφίσετε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ πολύ, κύριε Φόρτωμα και για την τήρηση του χρόνου.

Τον λόγο έχει τώρα ο εισηγητής του ΣΥΡΙΖΑ κ. Ανδρέας Μιχαηλίδης.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Εκ προοιμίου θα ζητήσω την ανοχή σας, κύριε Πρόεδρε της γείτονος νήσου, διότι αντιλαμβάνεστε ότι και το νομοσχέδιο αυτό είναι ένα σοβαρό νομοσχέδιο. Οι τροπολογίες, όπως είπε και ο Κοινοβουλευτικός μας Εκπρόσωπος, είναι πολλές. Αναμένουμε περίπου το 1/3 του Υπουργικού Συμβουλίου να τις υποστηρίξουν και ως εκ τούτου θα μου επιτρέψετε να ζητήσω την ανοχή σας για το χρόνο ομιλίας.

Κύριε Υπουργέ, επιτρέψτε μου εισαγωγικά να κάνω δύο αναφορές, πρώτα-πρώτα στο σοβαρό ζήτημα των ακτοπλοϊκών ναύλων, οι οποίοι έχουν εκτινάξει κυρίως προς τα νησιά μας και βρίσκονται σε μία ανεξέλεγκτη τροχιά.

Θέλω να σας πω ότι για να ταξιδέψει σήμερα ένας νησιώτης προς τα νησιά, ας πούμε του βορείου Αιγαίου, μια τριμελής οικογένεια με ένα αυτοκίνητο, το πήγαινε και η επιστροφή τους είναι περίπου στα 450 ευρώ, ίσως και περισσότερα. Και μάλιστα παρατηρείται και το φαινόμενο, αγαπητέ κύριε Υπουργέ, να υπάρχουν τεράστιες διαφορές ανάμεσα στους ακτοπλοϊκούς ναύλους για νησιά τα οποία έχουν ή την ίδια ή ακόμη και μικρότερη απόσταση μιλίων από τον Πειραιά.

Θα σας καταθέσω ένα πίνακα για τους συγκεκριμένους ναύλους Σάμου, Χίου και Μυτιλήνης. Παρακαλώ να το δείτε, διότι έχουμε την αίσθηση ότι και σε αυτό το κομμάτι η Κυβέρνηση κάνει τον τροχονόμο.

Ένα δεύτερο ζήτημα το οποίο θα μου επιτρέψετε να σας αναφέρω, κύριε Υπουργέ, είναι ότι οι συνταξιούχοι ναυτικοί στο νησί μας βρίσκονται ανάστατοι, διότι αισθάνονται ότι για μία ακόμα φορά η Κυβέρνηση τούς εμπαίζει. Έχουν λάβει επανειλημμένες υποσχέσεις ότι θα έχουν γιατρό στον Οίκο του Ναύτου. Κάτι τέτοιο δεν συμβαίνει. Έχουν φτάσει πλέον σε απόγνωση και ζητούν άμεσα να τηρήσει η Κυβέρνηση τις υποσχέσεις, τις οποίες είχε αναλάβει.

Τώρα, για το συγκεκριμένο σχέδιο νόμου του Υπουργείου Ναυτιλίας και Νησιωτικής Πολιτικής, κυρίες και κύριοι συνάδελφοι, το νομοσχέδιο περιλαμβάνει διατάξεις που σχετίζονται κυρίως με την τουριστική οικονομία. Παρόλα αυτά οφείλουμε εξ αρχής να σημειώσουμε ότι δεν διέπεται από μια ολιστική οπτική και ούτε αποτελεί υλοποίηση ενός στρατηγικού σχεδιασμού προς όφελος των επιχειρηματιών και βεβαίως των εργαζομένων, παρά τις διακηρύξεις που το συνοδεύουν.

Τι κάνει το νομοσχέδιο αυτό; Αναπαράγει ή μεταβάλλει ελάχιστα μια σειρά από διατάξεις του υφιστάμενου νομικού πλαισίου. Προβαίνει σε κάποιες αυτονόητες βελτιώσεις και εισηγείται ορισμένες διατάξεις, οι οποίες οφείλουμε να πούμε ότι κινούνται σε θετική κατεύθυνση. Όμως, εισάγει και διατάξεις που καλυμμένα ή μη εξυπηρετούν συγκεκριμένα συμφέροντα και σίγουρα όχι εκείνα των εκατομμυρίων δυνητικών χρηστών και βεβαίως δεν εξυπηρετούν την καλώς εννοούμενη υγιή επιχειρηματικότητα.

Καθώς πρόκειται για ένα κείμενο άνω των εκατό άρθρων, θα σταθώ αναγκαστικά επιλεκτικά σε κάποια από αυτά, κυρίως εκείνα που προβλέπουν ουσιαστικές αλλαγές στο υφιστάμενο καθεστώς ή εκείνα που θεωρούμε ότι είναι τα πλέον προβληματικά.

Ξεκινώ από το άρθρο 2. Θέλω να υπενθυμίσω ότι το Ηλεκτρονικό Μητρώο Πλοίων ή Μητρώο Πλοίων, όπως άλλωστε και το ηλεκτρονικό ναυλοσύμφωνο που αναφέρεται στο άρθρο 12, φέρουν φαρδιά πλατιά την υπογραφή της κυβέρνησης του ΣΥΡΙΖΑ. Με γνώμονα την απάλειψη των γραφειοκρατικών δυσκολιών, προσπαθήσαμε να αλλάξουμε το τοπίο στην καταχώρηση των ναυλοσυμφώνων και στη δήλωση των σκαφών, προστατεύοντας τους επαγγελματίες από πρακτικές αθέμιτου ανταγωνισμού και βεβαίως διευκολύνοντας τους ελέγχους.

Σημειώνω λοιπόν ότι το Νοέμβριο του 2018, τέσσερα χρόνια μετά τη νομοθέτησή του, ξεκίνησε τελικά η λειτουργία του Ηλεκτρονικού Μητρώου Πλοίων ή Μητρώου Πλοίων. Η δική μας κυβέρνηση προχώρησε με γοργά βήματα, ενώ η Νέα Δημοκρατία οφείλει να εξηγήσει τι έχει κάνει, για να ικανοποιήσει την υποχρέωση που υπήρχε να έχουν καταγραφεί μέχρι τον Δεκέμβριο του 2021, σε αυτή την πλατφόρμα, όλα τα ιδιωτικά και επαγγελματικά σκάφη αναψυχής.

Σχετικά με το άρθρο 3, επισημαίνουμε την εξής αντίφαση ή αστοχία, θα έλεγα: Ενώ ικανοποιούνται τα αιτήματα για την από πολλαπλά πρόσωπα ναύλωση του σκάφους –στο 3α- και της ναύλωσης έως και δώδεκα ώρες –στο 5β.α-, εντούτοις από το σύνολο του άρθρου προκύπτει πως δεν μπορεί να συνδυαστεί η δυνατότητα ολικής ναύλωσης από πολλούς ναυλωτές για δώδεκα ώρες, αλλά μόνο για περισσότερες από είκοσι τέσσερις ώρες.

Αναφορικά με τις ελάχιστες ημέρες ναύλωσης –άρθρο 4- και την αναστολή άσκησης της δραστηριότητας επαγγελματικού πλοίου αναψυχής –στο άρθρο 5-, παρατηρούμε πως αυστηροποιείτε το σχετικό κανονιστικό πλαίσιο, γεγονός που θέτει σε κίνδυνο τη βιωσιμότητα των εταιρειών, ειδικά στις παρούσες γνωστές συνθήκες.

Και έρχομαι πλέον στο σημαντικό, από πλευράς συνεπειών, περίφημο άρθρο 8, το οποίο αλλάζει άρδην το παρόν καθεστώς δικαιώματος δραστηριοποίησης σκαφών αναψυχής στη χώρα μας. Έτσι, την ώρα που οι επιχειρήσεις του κλάδου έχουν βιώσει την κρίση της πανδημίας και την αύξηση των καυσίμων, η Κυβέρνηση ανοίγει διάπλατα την πόρτα στη δραστηριοποίηση επαγγελματικών σκαφών από τρίτες χώρες, δίνοντας χρονική διάρκεια είκοσι μία συν επτά μέρες για την ολική ναύλωση.

Όμως με την υπουργική απόφαση –άρθρο 21, παράγραφος 7γ- δύναται ο Υπουργός, επίσης, να παρατείνει αυτό το διάστημα. Μια τέτοια –εντός εισαγωγικών- «απελευθέρωση» ενέχει, κυρίες και κύριοι συνάδελφοι, σοβαρό κίνδυνο για τα μελλοντικά έσοδα του ΝΑΤ, την αύξηση της ανεργίας των Ελλήνων ναυτικών, την αποχώρηση ενδεχομένως πλοίων από τη σημαία.

Τι θα αποκομίζουν τα λιμάνια μας και οι τοπικές κοινωνίες από αυτή τη ρύθμιση; Πολύ πιθανόν τίποτα, αφού προμήθειες και ναυτικοί θα προέρχονται από ξένες χώρες, ενώ τα έσοδα του κράτους και η κοινωνική ασφάλιση της χώρας μας δεν θα ενισχύεται ούτε στο ελάχιστο.

Επιπλέον, ανοίγει ο δρόμος για αθέμιτο ανταγωνισμό στα ευρωπαϊκά και ελληνικά πλοία, καθώς μεταξύ άλλων –όπως επισημάνθηκε και από τους φορείς και τους εκπροσώπους τους στη διαβούλευση, αλλά και στην ακρόαση στην αρμόδια επιτροπή- δημιουργείται πεδίο δόξης λαμπρόν για εταιρείες offshore, οι οποίες –όπως ακούσαμε και από θεσμικό εκπρόσωπο- ετοιμάζονται να κάνουν αρπαχτές στις ελληνικές θάλασσες.

Σχετικά δε με το συναφές τέλος που προβλέπεται στο άρθρο 9, θεωρούμε πως ο ΦΠΑ θα πρέπει να προπληρώνεται ολόκληρος πριν την έναρξη του ναύλου και πως πρέπει να θεσμοθετηθεί η υποχρεωτική καταβολή εισφορών ΝΑΤ για τα πληρώματα των ξένων σκαφών ανεξάρτητα από το αν απαρτίζονται από Έλληνες ή ξένους ναυτικούς.

Ως προς το άρθρο 11, θεωρούμε πως το όριο των δώδεκα επιβατών είναι παρωχημένο και θα πρέπει το όριο να ανέβει στους είκοσι πέντε επιβάτες.

Έρχομαι στα άρθρα 23 έως 71 που αφορούν κατά κύριο λόγο τις ναυτιλιακές εταιρείες πλοίων αναψυχής ΝΕΠΑ, ενώ δύο εκ των άρθρων αναφέρονται στις εταιρείες ιδιωτικών πλοίων αναψυχής ΥΝΑΝΠ. Τα άρθρα που αφορούν τις ΝΕΠΑ αντικαθιστούν τα άρθρα 1 έως 39 του ν.3182/2003 τα οποία καταργούνται. Εντούτοις, κατά το μεγαλύτερο μέρος τους οι παλιές διατάξεις μεταφέρονται αυτούσιες στο νέο νόμο ή τροποποιούνται ελαφρώς.

Θα σταθώ στο άρθρο 33, το οποίο προβλέπει πως πλέον οι μετοχές μπορούν να είναι μόνο ονομαστικές και σε καμμία περίπτωση ανώνυμες. Προκύπτει, βέβαια, αυτό ως συμμόρφωση σε κοινοτικές οδηγίες και αποφάσεις του ΟΟΣΑ, οι οποίες έχουν ήδη αποτυπωθεί στον ν.4548/2018. Θεωρούμε πως αυτή η αναγκαστική –επαναλαμβάνω- και αυτονόητη, εν πολλοίς, ονομαστικοποίηση θα ήταν ουσιαστική προς την κατεύθυνση της ενίσχυσης της διαφάνειας, εάν προβλεπόταν αυτό να συμβαίνει μέχρι φυσικού προσώπου.

Το άρθρο 34 διευκολύνει σημαντικά τη δυνατότητα υπηκόων κρατών εκτός Ευρωπαϊκής Ένωσης να ιδρύσουν ή να είναι μέτοχοι σε ΝΕΠΑ. Πρόκειται στην ουσία, κατά τη γνώμη μας, για μια πονηρή διάταξη, η οποία παρέχει ευκαιρίες σε συγκεκριμένα συμφέροντα και διευκολύνει την αδιαφανή διαδρομή του χρήματος.

Με το άρθρο 41 πλέον απαγορεύεται ρητά η σύναψη ναυλοσυμφώνων με τους ιδρυτές, τους μετόχους και τα μέλη του διοικητικού συμβουλίου της ΝΕΠΑ. Αυτή η κατ’ αρχάς θετική, θα λέγαμε, πρόβλεψη αποσκοπεί στην αποτροπή σύναψης εικονικών ναυλοσυμφώνων. Όμως εν μέρει υπονομεύεται αυτή η διάταξη από το γεγονός ότι οι ανωτέρω απαγορεύσεις δεν αφορούν τη σύναψη ναυλοσυμφώνων με τουριστικά γραφεία.

Ως προς τις ΥΝΑΝΠ, η περίπτωση β΄ της παραγράφου 11 του άρθρου 60 ενδέχεται να υποκρύπτει φορολογικές ελαφρύνσεις σε κατόχους ιδιωτικών πλοίων αναψυχής.

Γενικότερα ως προς τις ΝΕΠΑ και τις ΥΝΑΝΠ, δεν εισάγονται θεμελιώδεις μεταβολές στο πλαίσιο λειτουργίας ή τους όρους ίδρυσής τους σε σχέση με το υφιστάμενο σήμερα νομικό πλαίσιο. Ως εκ τούτου, δεν επιτυγχάνονται οι διακηρυγμένοι στόχοι του εκσυγχρονισμού και της απλοποίησης των διαδικασιών. Ενδεικτικά, η ψηφιακή λειτουργία του μητρώου ΝΕΠΑ είναι μόνο δυνητική και όχι υποχρεωτική.

Οι μεγάλες καθυστερήσεις που παρατηρούνται σήμερα στην εγγραφή στο μητρώο λόγω και της δραματικής υποστελέχωσης στο αρμόδιο τμήμα του Υπουργείου Εμπορικής Ναυτιλίας και Νησιωτικής Πολιτικής δεν αναγνωρίζονται, ούτε επιδιώκεται η αντιμετώπισή τους. Είναι κάτι το οποίο μας το επεσήμαναν και οι εργαζόμενοι κατά τη διάρκεια της ακρόασης των φορέων.

Δεν προκύπτει σαφώς πως θα επιτευχθεί η ενεργοποίηση των ΥΝΑΝΠ με τις παρούσες διατάξεις. Για την εφαρμογή των διατάξεων προβλέπεται στο άρθρο 70 ένας μεγάλος αριθμός κανονιστικών πράξεων, δέκα -αναφέρω ενδεικτικά- υπουργικές αποφάσεις και ένα προεδρικό διάταγμα. Ορισμένες φαινομενικά θετικές μεταβολές στη λειτουργία των ΝΕΠΑ εμφανίζονται ως απλή συμμόρφωση σε διεθνείς κανόνες ή υφιστάμενη εθνική νομοθεσία, άρα δεν φαίνονται προορισμένες να συμβάλλουν ουσιαστικά στην αντιμετώπιση φαινομένων αδιαφανούς οικονομικής δραστηριότητας που χαρακτηρίζουν ορισμένες ΝΕΠΑ.

Ως προς τα υπόλοιπα άρθρα αρμοδιότητας του Υπουργείου Εμπορικής Ναυτιλίας και Νησιωτικής Πολιτικής, υπάρχουν και εδώ ορισμένες θετικές διατάξεις. Αναφέρω ενδεικτικά κάποια άρθρα, όπως τα άρθρα 79, 83 και 85. Υπάρχουν διατάξεις που δημιουργούν κάποιους προβληματισμούς, όπως αυτή για τη γονική άδεια, άρθρο 77, που αποκλίνει από τη γενική πρόβλεψη της Κοινοτικής Οδηγίας, που ενσωματώθηκε με τον ν.4808/2021.

Όμως υπάρχουν και διατάξεις απολύτως αρνητικές. Σας ασκήσαμε στην επιτροπή έντονη κριτική για την επιμήκυνση του χρόνου τοποθέτησης πλωτής εξέδρας στους εννέα μήνες, τη στιγμή που δεν προβλέπεται οτιδήποτε σχετικά με την περιβαλλοντική τους αδειοδότηση ή τον ορισμό άλλων προδιαγραφών για τη λειτουργία τους.

Στο άρθρο 81 για τη διαχείριση των αποβλήτων στα λιμάνια επισημαίνουμε ότι αποτελεί ίσως την πλέον σκανδαλώδη διάταξη του νομοσχεδίου. Προχωρά σε μια ακόμα εξάμηνη παράταση του στρεβλού, αδιαφανούς και ενάντια στις ευρωπαϊκές επιταγές καθεστώτος συμβάσεων των οργανισμών λιμένων για τις υπηρεσίες παραλαβής και διαχείρισης αποβλήτων πλοίων και καταλοίπων φορτίου.

Αναφορικά με το επόμενο μέρος του νομοσχεδίου που αφορά το Υπουργείο Τουρισμού και εστιάζει σε θέματα τουριστικών λιμένων και χιονοδρομικών κέντρων, πρέπει να επισημάνουμε ότι αφορά διατάξεις που δεν είχαν εισαχθεί στη διαδικασία της διαβούλευσης.

Τα άρθρα 87 έως 93 για τον εκσυγχρονισμό και τη δημιουργία και λειτουργία των τουριστικών λιμένων δεν αποτελούν στην πράξη εκσυγχρονισμό νομοθεσίας, όπως διατείνεται το Υπουργείο Τουρισμού. Ειδικά δε με τα άρθρα 88 και 89 στην ουσία το Υπουργείο προχωρά σε αλλαγές των όρων δόμησης για τους μεγάλους χωροθετημένους από το νόμο τουριστικούς λιμένες, αποφεύγοντας τις δικλείδες ασφαλείας του κοινοβουλευτικού ελέγχου και παραπέμποντας σε αποφάσεις του Σ.τ.Ε. για τη νομιμοποίηση αυθαιρέτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΑΝΔΡΕΑΣ ΜΙΧΑΗΛΙΔΗΣ:** Βεβαίως, κύριε Πρόεδρε, σε δύο λεπτά θα έχω ολοκληρώσει.

Για την τροπολογία την οποία έχει καταθέσει το Υπουργείο Ναυτιλίας, στο πρώτο άρθρο για την παράταση των μετατάξεων προσωπικού του ΟΛΚ και του ΟΛΘ θέλω για μια ακόμα φορά να επισημάνω ότι δίδεται παράταση στη ρύθμιση που η κυβέρνηση ΣΥΡΙΖΑ είχε ψηφίσει για τη διαδικασία μετάταξης των υπαλλήλων των λιμένων των περιοχών που ανέφερα. Όπως παραδέχεται η Κυβέρνηση, ενώ οι διαδικασίες έχουν ολοκληρωθεί, υπάρχει καθυστέρηση στην υπογραφή των σχετικών ΚΥΑ και ελπίζουμε να είναι η τελευταία παράταση.

Στο άρθρο 2 επέρχεται τροποποίηση στον τρόπο ακύρωσης και αντιρρήσεων από την πλευρά του παραβάτη για τις παραβάσεις των κανονισμών λιμένων. Το γεγονός ότι ο προϊστάμενος της λιμενικής αρχής μπορεί να ορίζει το πρόστιμο, αλλά και να το ακυρώσει, αποτελεί προφανώς μία εξαιρετικά προβληματική διάταξη.

Τέλος, στο άρθρο 3 η θέσπιση έκτακτης ενίσχυσης κτηνοτροφικής παραγωγής των νησιών αρχίζει από την Κρήτη, με σταδιακή επέκταση στα υπόλοιπα νησιά. Πολύ αργά, πολύ λίγα. Απαιτείται μείωση ενεργειακού κόστους στον πρωτογενή τομέα, επιστροφή ειδικού φόρου κατανάλωσης καυσίμων κ.λπ.. Δεδομένου ότι ο μεγαλύτερος αριθμός βρίσκεται στην Κρήτη, γιατί καθυστερείτε και για την υπόλοιπη Ελλάδα και το μεταθέτετε, αφού αφορά προφανώς λιγότερο αριθμό κτηνοτρόφων;

Ολοκληρώνοντας, κύριε Υπουργέ, και επειδή μας κατηγορήσατε στη χθεσινή συνεδρίαση της επιτροπής μας ότι δεν έχουμε προτάσεις και ότι ερχόμαστε με μία αρνητική γενικά στάση στο νομοσχέδιο και τις τροπολογίες, θέλω να σας πω ότι προτάσεις σε διάφορα ζητήματα κατά καιρούς και μέσα σε αυτή την Αίθουσα και στις επιτροπές έχουμε καταθέσει. Βεβαίως, αυτές τις προτάσεις τα κυβερνητικά στελέχη, οι Υπουργοί, τις έχουν αρχειοθετήσει αμέσως στον κάλαθο των αχρήστων.

Επομένως σας ενημερώνουμε, κύριε Υπουργέ, ότι έχουμε προτάσεις θετικές και εποικοδομητικές, τις οποίες θα ενσωματώσουμε στο κυβερνητικό μας πρόγραμμα και τις οποίες, αγαπητέ κύριε Υπουργέ, θα υλοποιήσουμε ως αυριανή κυβέρνηση της χώρας, όταν πλέον εσείς, αυτή η επικίνδυνη Κυβέρνηση, θα έχετε επιτέλους απομακρυνθεί από τη διακυβέρνηση της πατρίδας μας.

(Στο σημείο αυτό ο Βουλευτής κ. Ανδρέας Μιχαηλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ και για την κατανόηση, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Εξαντλήσατε, όμως, και τον χρόνο της δευτερολογίας σας.

Παρακαλώ να κλείσει το σύστημα της ηλεκτρονικής εγγραφής των ομιλητών.

Τον λόγο έχει τώρα ο κ. Δημήτριος Μπιάγκης ειδικός αγορητής του Κινήματος Αλλαγής.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, καλούμαστε σήμερα να συζητήσουμε και να ψηφίσουμε επί ενός νομοσχεδίου που αφορά θέματα θαλάσσιου τουρισμού και το οποίο -βάσει του τίτλου του- φιλοδοξεί να ενισχύσει και να εκσυγχρονίσει, όπως δηλώνεται από την Κυβέρνηση, τον κλάδο των πλοίων αναψυχής και των τουριστικών ημερόπλοιων.

Η γενική κατεύθυνση αυτού του νομοσχεδίου χαρακτηρίζεται, κατά την άποψή μας, από μάλλον χαμηλών προσδοκιών συντηρητικές προσεγγίσεις, κυρίως τεχνοκρατικής φύσης, θα λέγαμε. Ταυτόχρονα, δεν θεωρούμε ότι εντάσσονται σε ένα μελετημένο στρατηγικό σχέδιο ενίσχυσης και εκσυγχρονισμού του κλάδου. Αναφέρονται στο νομοσχέδιο διατάξεις για τα πλοία αναψυχής, αλλά και για τις μαρίνες σε διαφορετικά κεφάλαια και χωρίς καμμία διασύνδεση ή συσχέτιση μεταξύ τους. Λες και οι ελλείψεις θέσεων ελλιμενισμού ή τα πολύ υψηλά τέλη, όπως έχουν διαμορφωθεί τώρα τελευταία, ή ο ανταγωνισμός από γειτονικές τρίτες χώρες δεν αποτελούν από μόνα τους μια πρόκληση για ολιστικές ριζοσπαστικές παρεμβάσεις.

Ο θαλάσσιος τουρισμός, όμως, δεν μπορεί να αντιμετωπίζεται μόνο τεχνοκρατικά, όπως εν μέρει επιχειρείται μέσω των διατάξεων του εν λόγω νομοσχεδίου. Ο τουρισμός και ειδικότερα ο θαλάσσιος τουρισμός, αγαπητοί συνάδελφοι, είναι άλλωστε άμεσα αλληλεξαρτώμενος με τους βασικότερους τομείς που συνθέτουν τη θαλάσσια οικονομία και τη γαλάζια ανάπτυξη. Και υπό αυτό το πρίσμα πρέπει να αντιμετωπίζεται.

Αφ’ ενός, οι υφιστάμενες λιμενικές υποδομές, η εκπαίδευση και επιμόρφωση των εργαζομένων, η επιστημονική έρευνα, η τεχνολογία και η καινοτομία, η ναυπηγοεπισκευαστική δραστηριότητα, η προστασία του θαλάσσιου περιβάλλοντος, η ελκυστικότητα και η αειφορία των τουριστικών προορισμών, όπως κυρίως τα νησιά μας, κύριε Υπουργέ, αλλά και οι υπηρεσίες συγκοινωνιακών μεταφορών για την πρόσβαση στα λιμάνια αναχώρησης των τουριστικών πλοίων, όπως η ακτοπλοΐα μας, διαμορφώνουν και επηρεάζουν έτσι, μεταξύ άλλων, ένα πλαίσιο αποτελεσματικής και βιώσιμης λειτουργίας των δραστηριοτήτων του θαλάσσιου τουρισμού.

Εν όψει, λοιπόν, της έναρξης της τουριστικής περιόδου σε ποιο επίπεδο βρίσκονται άραγε οι παραπάνω τομείς; Και πώς η Κυβέρνηση ανταποκρίνεται έναντι των διαρκώς μεταβαλλόμενων προκλήσεων;

Επιτρέψτε μου σε αυτό το σημείο να κάνω μια σύντομη αναφορά στο πρόβλημα αύξησης του κόστους των ναύλων της ακτοπλοΐας και τον κίνδυνο, κύριοι συνάδελφοι, κύριοι Υπουργοί, του περιορισμού της συνδεσιμότητας των ελληνικών νησιών, με αρνητικές συνέπειες, όχι μόνο για τον τουρισμό, αλλά και για την ίδια την εδαφική και οικονομική συνοχή των νησιών μας.

Ήδη παρατηρούνται αυξήσεις των ναύλων της τάξης του 5% έως 10%, ενώ, σύμφωνα με σχετικές μελέτες και εκτιμήσεις από τους ίδιους τους ακτοπλόους, αναμένεται περαιτέρω αύξηση των ναύλων στο επόμενο διάστημα, αλλά και μείωση των δρομολογίων.

Όταν συζητούσαμε, κύριε Υπουργέ, για τον νόμο του Ταμείο Ανάκαμψης και Ανθεκτικότητας, αν και επισημαίναμε τον επερχόμενο κίνδυνο, αν και προτείναμε, κύριε Υπουργέ, να συμπεριληφθεί η ακτοπλοΐα στις προς ενίσχυση δραστηριότητες, όπως έγινε, βέβαια, και για τις χερσαίες μεταφορές, προκειμένου έτσι να διασφαλίσουμε την ομαλή και επαρκή σύνδεση των νησιών μας, εσείς το αρνηθήκατε, διαθέτοντας από το σύνολο των περίπου 30 δισεκατομμυρίων ευρώ το ποσό του μόλις 1 εκατομμυρίου ευρώ για την ακτοπλοΐα. Και αυτό για την ολοκλήρωση μιας μελέτης.

Σήμερα, με σημαντική καθυστέρηση, κυνηγώντας ασθμαίνοντας τις εξελίξεις, θα φαίνεται -και φαίνεται, λέω εγώ- ότι αντιλαμβάνεστε πλέον τις θέσεις μας και σχεδιάζετε, όπως δηλώσατε σε πρόσφατη σχετική ημερίδα, την αναθεώρηση του σχεδίου ανάκαμψης, εντάσσοντας και την ακτοπλοΐα. Ελπίζουμε, αφ’ ενός να μην είναι αργά και αφ’ ετέρου οι πρωτοβουλίες σας να είναι αποτελεσματικές και επιτέλους, να βασίζονται σε ευρεία διαβούλευση, τεκμηρίωση και διαφάνεια.

Σε ό,τι αφορά στη λιμενική πολιτική, δυστυχώς, η Κυβέρνησή σας δεν έχει ακόμα εκπονήσει εθνική στρατηγική και εξακολουθεί να μην αντιλαμβάνεται τη σημαντικότητα της κοινωνικής συμμετοχής και αποδοχής στον σχεδιασμό περιφερειακών πολιτικών, όπως και στην περίπτωση ανάπτυξης και διαχείρισης των λιμανιών, συμπεριλαμβανομένων και των τουριστικών.

Επιτρέψτε μου μόνο δύο κουβέντες. Ενδεικτικά, στο δεύτερο μεγαλύτερο λιμάνι της εκλογικής μου περιφέρειας, στη Λευκίμμη, στη νότια Κέρκυρα, παρά τις επανειλημμένες αιτιάσεις και προτάσεις της τοπικής κοινωνίας, το σχέδιο που έχει προκρίνει το ΤΑΙΠΕΔ, με τη σύμφωνη, μάλιστα, γνώμη του Υπουργείου σας, εξακολουθεί να διέπεται από μια στείρα αγοροκεντρική προσέγγιση, με ενδεχόμενες θεσμικές παρεκκλίσεις, αγνοώντας τις βασικές αρχές του συμμετοχικού σχεδιασμού και υπονομεύοντας, τελικά, την ίδια τη βιωσιμότητα και τις προοπτικές ανάπτυξης αυτού του λιμανιού.

Σε ό,τι αφορά δε στον πυρήνα της θαλάσσιας οικονομίας, έχω αναφερθεί συχνά στις παρεμβάσεις και εισηγήσεις μου εντός αυτής της Αίθουσας, αναδεικνύοντας τη σημαντικότητα της νησιωτικής πολιτικής, την οποία, εμείς τουλάχιστον, ως παράταξη, θεωρούμε πρωτεύουσα.

Δυστυχώς, αυτή η Κυβέρνηση έχει αποδείξει ότι δεν ασκεί νησιωτική πολιτική, όπως θα έπρεπε, με σοβαρότητα και συνέπεια. Να υπενθυμίσω, κύριε Υπουργέ, ότι ακόμα και η μοναδική και μάλλον προσχηματική, θα έλεγα εγώ, και ελλιπής πρωτοβουλία της Κυβέρνησης της Νέας Δημοκρατίας μέσω του ν.4770 του 2021 δεν έχει αρχίσει ακόμη να υλοποιείται, αφού δεν έχουν ακόμη καν εκδοθεί οι σχετικές υπουργικές αποφάσεις που, σύμφωνα με την προσφιλή σας τακτική, κύριε Πλακιωτάκη, ρυθμίζουν το σύνολο σχεδόν των προβλέψεων του ανωτέρου νόμου.

Θα μπορούσα, αγαπητές συνάδελφοι και αγαπητοί συνάδελφοι, να αναφερθώ και στους υπόλοιπους τομείς που συνθέτουν τη γαλάζια ανάπτυξη, στους οποίους η χαμηλή επίδοση της Κυβέρνησης είναι απολύτως προφανής, αλλά σταματάω εδώ, λόγω οικονομίας του χρόνου, να αναφερθώ και στα υπόλοιπα. Άλλωστε, έχουμε αναφερθεί τεκμηριωμένα και εκτενώς μέσα και έξω από το Κοινοβούλιο.

Το βασικό συμπέρασμα, λοιπόν, είναι ότι απουσιάζει από το παρόν νομοσχέδιο μια ολοκληρωμένη προσέγγιση του θέματος «θαλάσσιος τουρισμός» βάσει μελετημένου στρατηγικού σχεδιασμού και αρχών πολιτικής, με γνώμονα το δημόσιο συμφέρον και συγκεκριμένους οικονομικούς, κοινωνικούς, περιβαλλοντικούς και εθνικούς στόχους, όπως έχουμε αναδείξει καθ’ όλη τη διάρκεια του κοινωνικού διαλόγου που εμείς τουλάχιστον, ως ΠΑΣΟΚ - Κίνημα Αλλαγής, διεξάγουμε συστηματικά και αδιακρίτως με όλους τους παραγωγικούς τομείς και τους πολίτες, προκειμένου να διαμορφώσουμε τις πολιτικές μας προτάσεις. Έχουν τεθεί αρκετά ζητήματα του ευρύτερου κλάδου της θαλάσσιας οικονομίας, αλλά και της νησιωτικότητας.

Κύριε Υπουργέ, κυρίες και κύριοι συνάδελφοι, για ακόμα μια φορά επαναλαμβάνεται η συνήθης πρακτική της Κυβέρνησης και του συγκεκριμένου Υπουργείου, όπως έχουμε διαπιστώσει εδώ και πάνω από δυόμισι χρόνια: υπέρμετρη πρόβλεψη εξουσιοδοτικών διατάξεων για ρύθμιση σημαντικότατων θεμάτων μέσω υπουργικών ή κοινών υπουργικών αποφάσεων. Καλύπτονται έτσι οι κυβερνητικές σας αδυναμίες συστηματικής και ενδελεχούς προετοιμασίας των νομοσχεδίων. Παράλληλα, όμως, με αυτόν τον τρόπο και εντέχνως, δίδεται η εν λευκώ δυνατότητα στον Υπουργό ή στους συναρμόδιους Υπουργούς να νομοθετούν εκτός της κοινοβουλευτικής διαδικασίας και ελέγχου, υπονομεύοντας όχι μόνο τους θεσμούς και τις αρχές της ορθής νομοθέτησης, αλλά και το κύρος, την αμεροληψία και την αξιοπιστία της ίδιας μας της πολιτείας.

Προκαλεί δε ιδιαίτερη έκπληξη και συνάμα απογοήτευση, κυρίως για τους νησιώτες μας, το γεγονός ότι το επισπεύδον Υπουργείο για τη νησιωτική πολιτική αγνοεί για ακόμα μια φορά το αυτονόητο. Ένα σχέδιο νόμου, όπως αυτό που αφορά στον θαλάσσιο τουρισμό, δεν έχει ούτε μία πρόβλεψη ούτε μία εξειδικευμένη διάταξη για τα νησιά, τα οποία -όπως προανέφερα- βρίσκονται στο επίκεντρο αυτής της οικονομικής και όχι μόνο δραστηριότητας, παρά τη σαφή συνταγματική υποχρέωση, τη λεγόμενη «ρήτρα νησιωτικότητας», που συστηματικά αγνοείτε, κύριοι της Κυβέρνησης.

Επιτρέψτε μου, κυρίες και κύριοι συνάδελφοι, να συνοψίσω ενδεικτικά και για την οικονομία του χρόνου ορισμένα από τα πλέον αρνητικά -τονίζω, πλέον αρνητικά- σημεία του συγκεκριμένου νομοσχεδίου.

Το άρθρο 8 αποτελεί ένα από τα βασικότερα σημεία διαφωνίας μας. Αναφερθήκαμε, άλλωστε, εκτενώς και στις σχετικές μας εισηγήσεις κατά τη συζήτηση στην αρμόδια επιτροπή και όχι μόνο. Η εν λόγω ρύθμιση, προφανώς, δημιουργεί συνθήκες μη υγιούς ανταγωνισμού και υπονομεύει την ελληνική σημαία και τις εταιρείες που λειτουργούν νόμιμα με φορολογική έδρα την Ελλάδα και για περιορισμένο χρονικό διάστημα ανά έτος.

Δεν είναι αντιληπτοί οι λόγοι που θα πρέπει η ελληνική πολιτεία να ενισχύσει εξωχώριες εταιρείες να δραστηριοποιούνται εντός της ελληνικής επικράτειας, εις βάρος μάλιστα εκείνων που έχουν επιλέξει να δραστηριοποιούνται στην Ελλάδα, να φορολογούνται και να υπόκεινται σε κάθε έλεγχο και να απασχολούν εγχώριο εργατικό δυναμικό.

Δεν πρόκειται για άρση κάποιου καμποτάζ, όπως επιδιώκει παραπειστικά η Κυβέρνηση να το παρουσιάσει. Γιατί, αγαπητές και αγαπητοί συνάδελφοι, το καμποτάζ του θαλάσσιου τουρισμού έχει καταργηθεί ήδη με τον υφιστάμενο ν.4256/2014. Όλα τα σκάφη και υπό οποιαδήποτε σημαία, ευρωπαϊκά ή μη, δύνανται να δραστηριοποιούνται με αφετηρία και τελικό προορισμό ελληνικά λιμάνια υπό μόνο μια προϋπόθεση, να έχουν νόμιμη φορολογική έδρα στη χώρα μας.

Αξίζει δε να σημειωθεί ότι σύμφωνα με το άρθρο 21 του εν λόγω νομοσχεδίου παρέχεται για άλλη μια φορά -επαναλαμβάνω, παρέχεται- η εξουσιοδότηση, ώστε με κοινή υπουργική απόφαση των Υπουργών Ναυτιλίας και Νησιωτικής Πολιτικής και Οικονομικών το προβλεπόμενο χρονικό διάστημα αυτής της ρύθμισης να μπορεί να υπερβεί τις είκοσι μία συν επτά ημέρες χωρίς όριο.

Διατηρούμε σοβαρότατες ενστάσεις, κυρίες και κύριοι, ως προς το άρθρο 76 με το οποίο επιδιώκεται ο απόλυτος έλεγχος και η χειραγώγηση από τον Υπουργό Ναυτιλίας και Νησιωτικής Πολιτικής της διαδικασίας των τακτικών μεταθέσεων στελεχών του Λιμενικού Σώματος και της Ελληνικής Ακτοφυλακής υπό καθεστώς αδιαφάνειας και αναξιοκρατίας. Άλλωστε, η εν λόγω ρύθμιση δεν είναι τυχαίο που βρίσκει αντίθετο το σύνολο σχεδόν των στελεχών του Λιμενικού Σώματος, όπως τουλάχιστον εκφράζεται μέσα από τους συνδικαλιστικούς του φορείς.

Είμαστε, επίσης, απόλυτα αντίθετοι στη σκοπιμότητα και το περιεχόμενο του άρθρου 81, Μέρος ΣΤ΄, περί διαχείρισης αποβλήτων πλοίων και καταλοίπων φορτίου από φορείς διαχείρισης λιμένων. Πρόκειται για άλλη μια φορά για μια προσπάθεια εξυπηρέτησης κάποιων συμφερόντων που διαχειρίζονται τα απόβλητα πλοίων στα λιμάνια της χώρας, αντίθετα με τις προβλέψεις του κανονισμού 352/2017 της Ευρωπαϊκής Ένωσης, τον οποίο η Κυβέρνηση της Νέας Δημοκρατίας δεν έχει ακόμη εφαρμόσει, επικαλούμενη προσχηματικές δικαιολογίες.

Η Κυβέρνηση συνεχίζει να αρνείται να εφαρμόσει το ευρωπαϊκό κεκτημένο, δίνοντας συνεχείς παρατάσεις στο υφιστάμενο απαράδεκτο καθεστώς, παρά τις αντιδράσεις και παραινέσεις της ρυθμιστικής αρχής την οποία, μάλιστα, η Κυβέρνηση της Νέας Δημοκρατίας έσπευσε άμεσα να αδρανοποιήσει. Επιμένει στη διατήρηση και ενίσχυση μιας καταχρηστικής ρύθμισης οιονεί περιορισμού των παροχών των εν λόγω υπηρεσιών, αλλά και εν γένει της οικονομικής ελευθερίας και των ατομικών δικαιωμάτων των δραστηριοποιούμενων στην εν λόγω αγορά. Εξυπηρετεί, έστω και για ορισμένο χρονικό ορίζοντα, συγκεκριμένα συμφέροντα, αγνοώντας ή αποκρύπτοντας ό,τι στις υπόλοιπες ευρωπαϊκές χώρες ήδη εφαρμόζεται με εξαιρετικά αποτελέσματα μάλιστα, για τον ανταγωνισμό και το δημόσιο συμφέρον, το ευρωπαϊκό κεκτημένο που αρνείται επιτακτικά η ίδια.

Αντίστοιχες επιφυλάξεις διατηρούμε και ως προς τα άρθρα 87 και 89 αναφορικά με τα περιβαλλοντικά ζητήματα που προκύπτουν κατά την εφαρμογή τους σε σχέση με τον σχεδιασμό και τη λειτουργία των τουριστικών λιμένων. Είναι, πράγματι, οι μαρίνες απολύτως απαραίτητες για την ανάπτυξη του θαλάσσιου τουρισμού στη χώρα μας και αποδεδειγμένα υστερούμε σε σύγκριση τουλάχιστον με άλλες ευρωπαϊκές ή γειτονικές ανταγωνιστικές χώρες. Δεν είναι, όμως, αυτός λόγος, κύριε Υπουργέ, για να μην διασφαλίζουμε με τον πλέον βιώσιμο τρόπο το χερσαίο και θαλάσσιο περιβάλλον στο οποίο χωροθετούνται. Πέραν αυτού, θα πρέπει πλέον να λαμβάνουμε υπ’ όψιν κατά τον λιμενικό σχεδιασμό και τα θέματα της φέρουσας ικανότητας και του τουριστικού λιμένα, αλλά και της ευρύτερης περιοχής.

Εμείς, ως ΠΑΣΟΚ - Κίνημα Αλλαγής, έχουμε πολλάκις κοινοποιήσει συγκεκριμένες και τεκμηριωμένες προτάσεις τόσο για τον θαλάσσιο τουρισμό όσο για τη θαλάσσια ανάπτυξη και τη νησιωτική συνοχή. Πιστεύουμε απόλυτα στη σύγχρονη τάση πολιτικού σχεδιασμού, όπως τουλάχιστον έχει διαμορφωθεί εντός της Ευρωπαϊκής Ένωσης, η οποία δικαιώνει εν πολλοίς και τις βασικές αξίες της σοσιαλδημοκρατίας που εμείς εκφράζουμε, για άμεση δηλαδή, κοινωνική συμμετοχή και αποδοχή σε κάθε διαδικασία λήψης απόφασης, υιοθετώντας την από κάτω προς τα πάνω προσέγγιση. Σύμφωνα με αυτήν, κάθε προτεινόμενη πολιτική διαμορφώνεται με άμεση συμμετοχή των πολιτών και των κοινωνικών εταίρων, με βάση συγκεκριμένο και στοχευμένο στρατηγικό σχεδιασμό, δηλαδή αρχές και έννοιες πολιτικού σχεδιασμού και πολιτισμού που η κυβερνητική παράταξη δεν συμμερίζεται, δυστυχώς.

Κύριε Πρόεδρε, κυρίες και κύριοι συνάδελφοι, το συγκεκριμένο νομοσχέδιο, όπως προανέφερα, είναι φτωχό, τεχνοκρατικό, χωρίς όραμα και ενιαίο στρατηγικό σχεδιασμό. Εντούτοις, πολλά από τα άρθρα του ουσιαστικά αναπαράγουν τις υφιστάμενες προβλέψεις της κείμενης νομοθεσίας, είτε αφορούν σε αυτονόητες βελτιώσεις και υπό αυτή την έννοια θα ψηφίσουμε αυτά στα οποία συμφωνούμε.

Από την άλλη μεριά, όμως, δεν μπορούμε παρά να αντιταχθούμε σθεναρά στα συγκεκριμένα άρθρα, μέρος των οποίων και ανέφερα, στα οποία το δημόσιο συμφέρον για την αειφόρο ανάπτυξη μας οδηγεί προς τα εκεί και οφείλουμε να διεκδικήσουμε για την απασχόληση, για την επιχειρηματικότητα της χώρας μας, καθώς και για τις αρχές του υγιούς ανταγωνισμού και την ισονομία και τις ίσες ευκαιρίες.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Μπιάγκη.

Τον λόγο έχει τώρα η ειδική αγορήτρια του Κομμουνιστικού Κόμματος Ελλάδας, η κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Χαιρετίζουμε τη σημερινή 24ωρη απεργία που ξεκίνησαν καθολικά τα μεσάνυχτα οι εργαζόμενοι στις προβλήτες II και III της «COSCO» μετά από ομόφωνη απόφαση της γενικής τους συνέλευσης, διεκδικώντας συλλογική σύμβαση εργασίας με αυξήσεις σε όλες τις ειδικότητες από το κινεζικό μονοπώλιο που καταγράφει νέο ιστορικό ρεκόρ στα κέρδη του από το ξεζούμισμα των εργαζομένων. Είμαστε μαζί τους.

Και τώρα στο νομοσχέδιο, το οποίο ουσιαστικά αποτελεί συσκευασία δύο νομοσχεδίων που τα ενώνει η ίδια αντιλαϊκή, αντεργατική, αντιδραστική πολιτική κλωστή: το ένα του Υπουργείου Ναυτιλίας, το άλλο του Τουρισμού και μερικές διαφορετικές τροπολογίες που αποτελούν ένα μίνι νομοσχέδιο.

Το αντεργατικό νομοσχέδιο του Υπουργείου Ναυτιλίας έχει στόχο την ενίσχυση της ανταγωνιστικότητας, της κερδοφορίας των πλοιοκτητών, των εφοπλιστών, των επιχειρηματικών ομίλων που δραστηριοποιούνται επαγγελματικά και ιδιωτικά, στα πλοία αναψυχής, τα τουριστικά ημερόπλοια, στην κρουαζιέρα και στα λιμάνια της χώρας, πάντα σε βάρος των ναυτεργατικών και της ναυσιπλοΐας.

Βασικό τους στοιχείο είναι η επέκταση εφαρμογής του κανονισμού της Ευρωπαϊκής Ένωσης, κατάργησης του καμποτάζ και στον κλάδο των πλοίων αναψυχής ως συνέχεια των αντεργατικών νόμων που προηγήθηκαν από κυβερνήσεις Νέας Δημοκρατίας, ΠΑΣΟΚ, ΣΥΡΙΖΑ.

Τι περιέχει; Πρώτον, για πρώτη φορά γίνεται διαχωρισμός εργαζομένων σε «λοιπό προσωπικό», που συμμετέχει στην τήρηση οργανικής σύνθεσης πληρώματος και στο «βοηθητικό προσωπικό», που δεν υφίσταται υποχρέωση τήρησης οργανικής σύνθεσης πληρώματος, εκτός του πλοιάρχου. Αυτός ο διαχωρισμός σημαίνει ότι μάγειροι, θαλαμηπόλοι και άλλες ειδικότητες χάνουν τα δικαιώματά τους. Και σε αυτό το χτύπημα έχετε τη στήριξη και του ΣΥΡΙΖΑ και του ΠΑΣΟΚ.

Δεύτερον, επαγγελματικά σκάφη με σημαίες τρίτων χωρών θα μπορούν να αναπτύσσουν ναυλώσεις στην ελληνική επικράτεια. Επεκτείνεται η κατάργηση του καμποτάζ και στα πλοία αναψυχής, σηματοδοτώντας την αλλαγή σημαίας, τη διαγραφή των επαγγελματικών πλοίων αναψυχής από το ελληνικό νηολόγιο και την ένταξή τους στα νηολόγια των σημαιών ευκαιρίας, αφού θα απολαμβάνουν πιο ευνοϊκούς όρους εποπτείας, στελέχωσης, λειτουργίας για να παραμείνουν ανταγωνιστικά. Έτσι απειλούνται θέσεις εργασίας ναυτικών, με μαζική αντικατάσταση πληρωμάτων με φτηνότερο εργατικό δυναμικό και σε αυτήν την κατηγορία πλοίων, που δεν είχε περάσει μέχρι τώρα, προκειμένου να αυξηθούν παραπέρα τα κέρδη του κεφαλαίου.

Ταυτόχρονα, θα προωθούνται offshore εταιρείες στο ελληνικό yachting, αφού θα επιτρέπονται και εμπορικές συναλλαγές για μίσθωση σκαφών αναψυχής με εταιρείες που ο ιδιοκτήτης δεν μπορεί να ταυτοποιηθεί.

Τρίτον, ποδοπατάτε το δικαίωμα στην εργασία των ναυτεργατών, αφού εξαιρείτε την υποχρέωση τήρησης οργανικής θέσης σε μια σειρά περιπτώσεις. Παραδείγματος χάριν, για τα επαγγελματικά πλοία αναψυχής μέχρι είκοσι τέσσερα μέτρα, που μεταφέρουν μέχρι δώδεκα επιβάτες, δεν υφίσταται υποχρέωση τήρησης οργανικής σύνδεσης πληρώματος.

Όσον αφορά επαγγελματικά πλοία αναψυχής πάνω από είκοσι τέσσερα μέτρα, που μεταφέρουν περισσότερους από δώδεκα επιβάτες, η οργανική σύνθεση πληρώματος καθορίζεται με απόφαση του Υπουργού Ναυτιλίας. Αυτά επιθυμούν οι εφοπλιστές και αυτόματα τα ικανοποιείτε. Είναι διαταγές και για εσάς και για τον ΣΥΡΙΖΑ και για το ΠΑΣΟΚ.

Τέταρτον, προκλητικές φοροαπαλλαγές για πλοιοκτήτες και εφοπλιστές, αφού οι ναυτιλιακές εταιρείες πλοίων αναψυχής απαλλάσσονται από κάθε φόρο, τέλος και οποιαδήποτε άλλη επιβάρυνση υπέρ του δημοσίου. Φοροληστεία έχετε μόνο για μισθωτούς, συνταξιούχους και αυτοαπασχολούμενους, τους αρπάζετε από άμεσους και έμμεσους φόρους το 95% για να τα δώσετε μέσα από αναπτυξιακούς και άλλους νόμους στους επιχειρηματικούς μεγαλοκαρχαρίες. Αυτή είναι η ταξική πολιτική σας, που τώρα με τον πόλεμο της ακρίβειας φαίνεται πιο καθαρά η αναγκαιότητα της ανατροπής της.

Πέμπτον, ποινικές κυρώσεις φυλάκισης, τουλάχιστον τριών ετών, υφίσταται όχι ο εφοπλιστής όταν στο πλοίο του διαπιστωθούν παρατυπίες, ότι νοθεύει, αποδέχεται πλαστά, εικονικά ή ανακριβή ναυλοσύμφωνα ή συντάσσει, προσυπογράφει, αποδέχεται ή καταχωρίζει ηλεκτρονικά πλαστές, εικονικές ή ανακριβείς καταστάσεις επιβαινόντων, αλλά τις ποινές θα υποστεί ο πλοίαρχος. Έτσι απαλλάσσεται ο εφοπλιστής από οποιαδήποτε ποινική ευθύνη για τέτοιες παραβάσεις. Μεταφέρονται στο εξιλαστήριο θύμα, πλοίαρχο ή κυβερνήτη. Απαράδεκτο.

Τελικά, νέα προνόμια και φορολογικές απαλλαγές για τους εφοπλιστές, που σήμερα και τα εισιτήρια στα πλοία έχουν πάρει φωτιά και από την άλλη οι σαρωτικές αλλαγές στους όρους αμοιβής, κοινωνικής ασφάλισης, συνθήκες εργασίας, αφού νομιμοποιείτε χιλιάδες σκάφη χωρίς οργανικές συνθέσεις, ενισχύοντας την εκμετάλλευση της εργατικής δύναμης. Έτσι θέτετε σε αυξημένους κινδύνους επιβάτες, ναυτεργάτες, την προστασία της ανθρώπινης ζωής και του περιβάλλοντος στη θάλασσα. Και όλα για τη μεγιστοποίηση της κερδοφορίας του κεφαλαίου.

Οι επιπτώσεις θα εκφραστούν με αύξηση ανεργίας, διόγκωση των ελλειμμάτων του ΝΑΤ - ΕΦΚΑ, με τραγικές συνέπειες στην κοινωνικοασφαλιστική προστασία για τους ναυτεργάτες, εργαζόμενους και συνταξιούχους.

Και με την ευκαιρία, η απογραφή του 2020 των ναυτεργατών τι απέγινε, θα την ανακοινώσετε, κύριε Υπουργέ;

Μπορεί η Κυβέρνηση να υποστηρίζει ότι βελτιώνει το σύνολο της νομοθεσίας ανοίγοντας την αγορά και σε σκάφη άνω των τριάντα πέντε μέτρων. Μισή αλήθεια. Προχωράτε πολύ γρήγορα αυτά που είχατε προγραμματίσει, αφού οι εξελίξεις με τον ιμπεριαλιστικό πόλεμο στην Ουκρανία από την εισβολή της Ρωσίας έχουν δημιουργήσει μεγάλες αλλαγές, με την τουριστική κίνηση στην ευρύτερη περιοχή της Ευρώπης και κυρίως, σε Τουρκία και Αιγαίο. Μεγάλες εταιρείες του κλάδου αποχώρησαν από Βαλτική και Μαύρη Θάλασσα, και εσείς ανοίγετε τις αγκάλες σας και υποκλίνεστε στις απαιτήσεις και ανάγκες τους.

Εξάλλου, με την Ένωση Ελλήνων Εφοπλιστών συναντιέστε, και εσείς και ο Πρωθυπουργός, για να ικανοποιήσετε τις απαιτήσεις τους, όχι, όμως, με τους ναυτεργάτες, που μαστίζονται από την ακρίβεια και την ενεργειακή φτώχεια, όπως και τα άλλα λαϊκά στρώματα, με μισθούς πείνας και όταν ο πληθωρισμός τρέχει με 9%.

Επίσης, πίσω από το ψευτοδίλημμα που θέσατε, τα απόβλητα των πλοίων να χύνονται στη θάλασσα ή να δοθεί σε συγκεκριμένο μονοπώλιο, πάτε να κρύψετε τη γνωστή παρανομία στον ΟΛΠ για τα περιβόητα χρυσοφόρα απόβλητα πλοίων, κόντρα ακόμα και στον ευρωπαϊκό κανονισμό. Οι θιασώτες των ευρωπαϊκών κανονισμών περί ελεύθερου ανταγωνισμού παθαίνουν αφωνία όταν πρέπει να εξυπηρετήσουν εγκατεστημένα παραδοσιακά μονοπώλια.

Εξάλλου, πρόσφατη είναι η σύμβαση της εταιρείας «ANTIPOLLUTION» τώρα τον Φλεβάρη του 2022, που αφορά σε νέα μακροχρόνια σύμβαση στηριζόμενη σε φωτογραφικό διαγωνισμό του 2017, αλλά και η ανανέωση των συμβάσεων, που αφορά, πιθανώς, και σε άλλα λιμάνια της χώρας, που στα περισσότερα είναι πάλι η ίδια εταιρεία.

Σε ό,τι αφορά στην εκπαίδευση ναυτικών και ναυτικής εργασίας, ουσιαστικά επιδοτούνται οι εφοπλιστές για την πραγματοποίηση εκπαιδευτικών ταξιδιών των σπουδαστών και τώρα επεκτείνεται και στο δεύτερο εκπαιδευτικό ταξίδι. Δηλαδή, οι εφοπλιστές απολαμβάνουν τσάμπα εργατικά χέρια στην υπηρεσία τους. Η επιδότηση, μεικτά 880 ευρώ, καθαρά 650 ευρώ, καθιερώθηκε επί ΣΥΡΙΖΑ με υπουργική απόφαση, δηλαδή επιδότηση πρακτικής εξάσκησης πρωτοετών σπουδαστών. Και, μάλιστα, πριν γίνει αυτό, πριν από πέντε χρόνια, οι εφοπλιστές πλήρωναν κανονικό μισθό, περίπου 2.500 ευρώ, στους σπουδαστές. Δηλαδή, όχι μόνο επιδότησε τον εφοπλιστή, αλλά με αυτό τον τρόπο μείωσε δραστικά την αμοιβή τους. Σήμερα συνεχίζει η Νέα Δημοκρατία και παριστάνει ότι έχει φιλεργατική πολιτική επιδοτώντας και τη δεύτερη χρονιά.

Κανονικά, οι σπουδαστές πρέπει να πληρώνονται αποκλειστικά από τους εφοπλιστές και όχι να επιδοτούνται οι εφοπλιστές από το ΕΣΠΑ.

Και με την ευκαιρία, τη μελέτη του Ίδρυα Ευγενίδου για τη ναυτική εκπαίδευση θα τη δημοσιοποιήσετε;

Στα άρθρα για το Λιμενικό Σώμα, για τις μεταθέσεις το Κομμουνιστικό Κόμμα Ελλάδας είχε πρόσφατα κάνει επίκαιρη ερώτηση, γιατί είναι σοβαρά τα προβλήματα των λιμενικών, έχουν επίδραση στη ζωή και την υπηρεσία τους και αναδεικνύεται ότι το υπάρχον νομοθετικό πλαίσιο είναι αδιέξοδο. όμως, το επιδεινώνετε, αφού ο Υπουργός θα αποφασίζει για το πώς, πότε, πόσες και ποιες μεταθέσεις θα γίνουν και όχι ο Αρχηγός του Λιμενικού.

Για τη γονική άδεια και άδεια πατρότητας είναι σε θετική κατεύθυνση, θα τα ψηφίσουμε. Πρέπει, όμως, να εφαρμοστούν άμεσα, χωρίς χρονική καθυστέρηση, αφού ισχύουν για όλους τους υπόλοιπους δημοσίους υπαλλήλους.

Για το νομοσχέδιο του Υπουργείου Τουρισμού και ειδικά για τα τουριστικά λιμάνια -αυτά με τα δώδεκα άρθρα και τις είκοσι επτά υπουργικές αποφάσεις, διάτρητα δηλαδή, από τις υπουργικές αποφάσεις- είναι προκλητικό σκάνδαλο. Πολλά άρθρα είναι φωτογραφικά, εξυπηρετούν συγκεκριμένα οικονομικά συμφέροντα ομίλων, περιγράφονται με δυσνόητο τρόπο, δηλαδή «τροποποιείται η υποπερίπτωση της τάδε περίπτωσης της τάδε παραγράφου του τάδε άρθρο του τάδε νόμου». Κοροϊδία, για να μην καταλάβει κανείς το μέγεθος του σκανδάλου.

Εμπορευματοποιείτε και τσιμεντοποιείτε τα τουριστικά λιμάνια προκλητικά, υιοθετώντας ό,τι παρανομίες, παρατυπίες έχουν γίνει, αλλάζοντας τη χρήση γης, αυξάνοντας τον συντελεστή δόμησης και βέβαια, φτιάχνετε μία Γνωμοδοτική Επιτροπή Τουριστικών Πλοίων που η σύνθεσή της είναι ένα κυβερνητικό όργανο. Όλα αυτά για να πάρει ο ιδιώτης έτοιμα τα τουριστικά λιμάνια και τις μαρίνες, να μην χρειάζεται τίποτε, παρά μόνο να κερδοφορεί.

Αναφέρεστε σε συγκεκριμένα τουριστικά λιμάνια που έχουν ιδιαίτερη αναφορά για εγκατάσταση καζίνο, φωτογραφίζοντας και το Ελληνικό, που όλοι μαζί το ψηφίσατε να ιδιωτικοποιηθεί. Τροποποιείτε τη χωροθέτηση ως προς τα όρια της χερσαίας και θαλάσσιας ζώνης, τις προσχώσεις, τις χρήσεις γης και όλα αυτά με απόφαση των Υπουργών Τουρισμού και Πολιτισμού. Μάλιστα, πάλι με υπουργική απόφαση, η χωροθέτηση των τουριστικών λιμένων μπορεί να τροποποιείται από τους Υπουργούς Τουρισμού και Περιβάλλοντος με κριτήριο το ύψος της επένδυσης, τη διάρκεια, την οικονομική αποδοτικότητα, τα αντισταθμιστικά οφέλη και άλλα. Πουθενά οι λαϊκές ανάγκες. Ό,τι θέλουν και απαιτούν οι καπιταλιστικές επιχειρήσεις. Δηλαδή, δεν θα δούμε ποτέ τι αποφασίστηκε στις υπουργικές αποφάσεις. Θα το διαβάσουμε, όμως, ως τετελεσμένο γεγονός.

Τα ίδια κάνετε και για τους ελεύθερους χώρους, αρπάζοντας εκτάσεις που ανήκουν στους πολλούς, για ψυχαγωγία, άθληση, περίπατο, ξεκούραση. Κι όμως τα δίνετε για να τα εκμεταλλευτούν, να κερδοφορήσει μια χούφτα επιχειρηματικών ομίλων. Είναι ντροπή! Πάρτι κάνει το κεφάλαιο στην πλάτη των ελεύθερων χώρων χωρίς καμμία γνώμη ούτε καν από την τοπική διοίκηση. Με προεδρικά διατάγματα μετά από αποφάσεις και προτάσεις των Υπουργών Τουρισμού και Περιβάλλοντος θα κτίζονται στη χερσαία ζώνη του λιμένα τράπεζες, κτήρια, εμπορικά καταστήματα, εστιατόρια, αναψυκτήρια, κέντρα διασκέδασης, κατοικίες για μακροχρόνια μίσθωση, πολιτιστικά κέντρα, πρατήρια καυσίμων, γήπεδα στάθμευσης και αποθήκευσης, δηλαδή πάρκινγκ και ό,τι άλλο αφήνει κέρδος τους καπιταλιστές. Και ξέρουμε καλά ότι το φιλέτο είναι το χερσαίο κομμάτι.

Τα σχέδια είναι έτοιμα στη μαρίνα του Ελληνικού με το καζίνο στον αιγιαλό, στη μαρίνα Βουλιαγμένης με τον Αστέρα, στη μαρίνα Αλίμου και ούτε καθεξής. Είναι φως φανάρι ότι τα περισσότερα άρθρα γράφτηκαν από τους συγκεκριμένους επιχειρηματικούς ομίλους, από αυτούς που δώσατε τσάμπα την παραλιακή ζώνη της Αττικής και ειδικά το Ελληνικό και τώρα μας φέρατε ένα μίνι νομοσχέδιο μέσα σε ένα άλλο του Υπουργείου Ναυτιλίας, χωρίς καμμία συζήτηση με φορείς, για να ψηφιστεί στη Βουλή τη Μεγάλη Τρίτη. Είναι υποκρισία! Και ξέρετε, σήμερα, Μεγάλη Τρίτη, εκτός από το τροπάριο της Κασσιανής είναι μέρα καταγγελίας του Χριστού ενάντια σε γραμματείς και φαρισαίους. Έχετε την πλειοψηφία, αλλά έχετε και βαρύτατες ευθύνες γι’ αυτό που κάνετε.

Ειδικά το άρθρο 89 είναι σκάνδαλο από μόνο του. Υπάρχουν φωτογραφικές διατάξεις στους χωροθετημένους τουριστικούς λιμένες που λειτουργούν από 1-1-2022, όπου νομιμοποιείται η υπέρβαση της χωροθέτησης ή η χωρίς άδεια έργων και εγκαταστάσεων εντός της χερσαίας και θαλάσσιας ζώνης με απόφαση του Υπουργού. Και αφού γίνουν οι χωροθετήσεις με απόφαση Υπουργού πάλι γίνεται και παραχώρηση σε ομίλους. Με αποφάσεις πάλι του Υπουργού παρατείνεται η διάρκεια παραχώρησης του τουριστικού λιμένα, με απόφαση Υπουργού προσδιορίζεται το ποσό παραχώρησης χρήσης και εκμετάλλευσης των τουριστικών λιμανιών για μια σειρά άλλα ζητήματα σημαντικότατα.

Όχι μόνο καταψηφίζουμε, αλλά σας ζητάμε να το αποσύρετε την ύστατη στιγμή. Γιατί, τελικά, εντάσσεται στον ευρύτερο χωροταξικό σχεδιασμό το παραλιακό μέτωπο, δηλαδή ό,τι εξυπηρετεί την κερδοφορία των ομίλων και καμμία σχέση δεν έχει με τις ανάγκες του λαού κάθε περιοχής για αναψυχή, ξεκούραση και άλλα. Καταψηφίζουμε και τα περισσότερα άρθρα, γιατί η καπιταλιστική ανάπτυξη δεν είναι ουδέτερη. Είναι άδικη για τον λαό και γι’ αυτό δεν συναντιέται με τις λαϊκές ανάγκες και προτεραιότητες. Τα λιμάνια και οι υποδομές της χώρας μπορούν να γίνουν μοχλός πραγματικής ανάπτυξης και ευημερίας για τους εργάτες και τις λαϊκές οικογένειες μόνο όταν περάσουν στα χέρια του λαού και γίνουν κοινωνική περιουσία, μόνο όταν η εργατική τάξη πάρει την εξουσία στα χέρια της και θέσει όλες τις παραγωγικές δυνάμεις με επιστημονικό, κεντρικό σχεδιασμό στην υπηρεσία των κοινωνικών αναγκών. Σε αυτή την κατεύθυνση οι θαλάσσιες μεταφορές θα σχεδιάζονται με κριτήριο τη διασυνδεδεμένη και συμπληρωματική λειτουργία τους με τις οδικές, αεροπορικές και όλων των μορφών μαζικές μεταφορές με στόχο τη γρήγορη, ασφαλή και φθηνή μετακίνηση εργαζομένων και προϊόντων. Ταυτόχρονα, θα αξιοποιείται ο χερσαίος και θαλάσσιος τουρισμός για ξεκούραση και άθληση του λαού. Αυτή είναι η πραγματική φιλολαϊκή πολιτική.

Τέλος, καταθέσαμε μία τροπολογία για κατάργηση της υποχρεωτικής διετούς παραμονής των νεοδιόριστων εκπαιδευτικών στον τόπο διορισμού και ζητάμε την ψήφισή της και από τους άλλους συναδέλφους.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Μανωλάκου.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, ζητώ τον λόγο για να καταθέσω νομοτεχνικές βελτιώσεις.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κύριος Υπουργός.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Είναι το πρώτο σετ νομοτεχνικών βελτιώσεων, κύριε Πρόεδρε. Είναι αποκλειστικά και μόνο νομοτεχνικές βελτιώσεις.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

Να μπουν οι σελίδες 60-63

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, να φωτοτυπηθούν και να διανεμηθούν.

Τον λόγο έχει ο ειδικός αγορητής της Ελληνικής Λύσης κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Δεύτεροι στον κόσμο σε θανάτους από COVID και πρώτοι στην Ευρώπη στις τιμές της ενέργειας για έβδομη συνεχή μέρα. Αυτά είναι τα αποτελέσματα της Κυβέρνησης.

Κυρίες και κύριοι συνάδελφοι, όπως αναφέραμε στην επιτροπή, το αντικείμενο του νομοσχεδίου αφορά μεν στο Υπουργείο Ναυτιλίας, αλλά στην ουσία έχει σχέση με τον τουρισμό, αφού επικεντρώνεται στον θαλάσσιο τουρισμό. Κατατέθηκε δε ξανά, όπως συνηθίζει αυτή η Κυβέρνηση, με τη διαδικασία του κατεπείγοντος, ενώ η αιτία φαίνεται πως είναι η καταστροφική οργάνωση των Υπουργείων, όπως άλλωστε τεκμηριώνουν τα απογοητευτικά οικονομικά αποτελέσματά τους.

Ειδικά στον τομέα της ακρίβειας η Κυβέρνηση οδηγεί τη χώρα σε μια άνευ προηγουμένου φτωχοποίηση, κυρίως όσον αφορά στα τρόφιμα, στο ηλεκτρικό, στα καύσιμα και στα αγροτικά εφόδια. Ενώ, αντί να μειώσει αναλογικά τον ΦΠΑ στα παραπάνω συνεχίζει να αισχροκερδεί στις αυξημένες τιμές.

Ακόμη χειρότερα, δήλωσε πως αναζητάει 4 δισεκατομμύρια ευρώ για να στηρίξει τους Έλληνες -όσον αφορά στις υπέρογκες τιμές του ηλεκτρικού-, αντί να καταπολεμήσει το καρτέλ της ενέργειας που κερδοσκοπεί, καθώς, επίσης, να λειτουργήσει σωστά τα λιγνιτικά μας εργοστάσια.

Στα 200 δισεκατομμύρια ευρώ υπολογίζει τα υπερκέρδη στο ηλεκτρικό η Ευρωπαϊκή Ένωση για όλες τις χώρες της μόνο για το 2021, ενώ δήθεν οι εγχώριες εταιρείες, όπως η ιδιωτική πλέον ΔΕΗ, έχουν ζημιές. Μας κοροϊδεύουν, λοιπόν, χωρίς καμμία ντροπή. Εάν βρει, βέβαια, η Κυβέρνηση τα 4 δισεκατομμύρια ευρώ, για να ενισχύσει έμμεσα το καρτέλ της ενέργειας, θα είναι ξανά με δανεικά που θα πληρώσουμε πανάκριβα με νέους φόρους. Ενώ έχει ήδη «πετάξει από το παράθυρο» τα 44 δισεκατομμύρια ευρώ, που σπατάλησε για τα καταστροφικά lockdown χρεώνοντάς μας.

Συνεχίζοντας, το σχέδιο νόμου δημιουργεί την εντύπωση πως οφείλεται σε πιέσεις του κλάδου για την πλήρη ελαστικοποίηση του πλαισίου. καθώς επίσης, για την άρση του καμποτάζ, αντί να δίνει κίνητρα για την ελληνική σημαία.

Η άρση του καμποτάζ, βέβαια, της κρουαζιέρας εντός της Ευρωπαϊκής Ένωσης, που δρομολογήθηκε το 2011 με τα προαπαιτούμενα των μνημονίων, δεν είχε ως αποτέλεσμα την αύξηση των επιβατών home porting σύμφωνα με έρευνα της ΔιαΝΕΟσις, αλλά αντίθετα μειώθηκαν. Φαίνεται ξεκάθαρα στο διάγραμμα που θα καταθέσουμε αργότερα στα Πρακτικά.

Δύσκολα, πάντως, θα προλάβει να εφαρμοστεί το σχέδιο νόμου τη φετινή τουριστική περίοδο, η οποία φαίνεται πως θα είναι θετική από την πλευρά των αφίξεων και του τζίρου. Εντούτοις, με κριτήριο την αύξηση του κόστους των τουριστικών υπηρεσιών λόγω του ανεξέλεγκτου κυριολεκτικά πληθωρισμού, ειδικά του ηλεκτρικού ρεύματος που είναι σημαντικό για τον κλιματισμό, σε συνδυασμό με τις προπωλήσεις τουριστικών πακέτων σε χαμηλές τιμές το 2022, αναμένεται να είναι ζημιογόνο για πολλές τουριστικές επιχειρήσεις, κάτι που ελπίζουμε να το λάβει σοβαρά υπ’ όψιν η Κυβέρνηση.

Στα περιεχόμενα του νομοσχεδίου τώρα, υπάρχουν ουσιαστικά τα εξής τέσσερα μέρη, για να μην επαναλαμβάνουμε τη λεπτομερή ανάλυση στις επιτροπές:

Πρώτον, είναι τα μέτρα για τη δραστηριοποίηση πλοίων τρίτων χωρών και της Ευρωπαϊκής Ένωσης ως σκαφών αναψυχής, ουσιαστικά με τα άρθρα 8, 9 και 10 καθώς, επίσης, σε κάποιο βαθμό με τα άρθρα 13, 14, 4 και 7. Εδώ πρόκειται για την άρση του καμποτάζ έως είκοσι μία συν επτά ημέρες, όπου δεν γνωρίζουμε ποιος θα επιτηρεί την τεράστια ακτογραμμή μας, ενώ υπάρχουν πολλά ερωτηματικά όσον αφορά στον έλεγχο επιβατών, στις επιβιβάσεις-αποβιβάσεις μεταξύ των νησιών κ.λπ.. Προφανώς, είναι προβληματική η εξίσωση με τις σημαίες της Ευρωπαϊκής Ένωσης, επειδή δεν μπορούμε να προβλέψουμε τι θα συμβεί, εάν αρχίσουν να έρχονται πλοία με σημαίες Λουξεμβούργου ή άλλων φορολογικών παραδείσων, αφού δεν έχουν να χάσουν τίποτα, αλλά μόνο να κερδίσουν. Ο Υπουργός ανέφερε πως στην Ελλάδα υπάρχουν μόνον εκατόν τρία πλοία που επηρεάζονται από τη ρύθμιση για την απελευθέρωση, δηλαδή το 2% του στόλου, ενώ έχουν εγγραφεί μόνο εννέα σκάφη αναψυχής τρίτων χωρών. Το θέμα, όμως, είναι πόσα θα έρθουν από το εξωτερικό και με ποια έσοδα για την Ελλάδα, αφού δεν έχει προσκομιστεί καμμία οικονομική μελέτη κόστους-οφέλους, καμμία απολύτως.

Δεύτερον, είναι τα μέτρα για τη δραστηριοποίηση των ημερόπλοιων στο άρθρο 11 και σε κάποιο βαθμό στα άρθρα 13 και 14, όπου επιτρέπονται και σκάφη αναψυχής μεγαλύτερα των ήδη ισχυόντων, ικανότητας έως δώδεκα επιβάτες. Σε αυτές τις περιπτώσεις εξισώνονται με αυτά που είναι έως είκοσι τέσσερα μέτρα και δεκατεσσάρων επιβατών, αφού δεν υπάρχει απαίτηση πληρώματος, γεγονός που προβληματίζει εάν είναι εις βάρος των καϊκιών μας. Στα μεγαλύτερα, που φτάνουν έως σαράντα εννιά επιβάτες και σε αυτά μεγέθους έως εξακόσια πενήντα GT, ο Υπουργός καθορίζει το πλήρωμα, ενώ τα πιο μεγάλα είναι ελεύθερα ανάλογα με τη σημαία.

Εδώ θα έπρεπε να γνωρίζουμε πόσα σκάφη αφορούν στον ανταγωνισμό, καθώς επίσης να υπάρχει μελέτη κόστους-οφέλους, προτού εκφράσει κάποιος υπεύθυνα άποψη. Όλα όσα λέγονται περί αύξησης της κίνησης των δαπανών κ.λπ. προφανώς, δεν αρκούν, αφού χρειάζονται στοιχεία σχετικά με το πόσο θα ωφεληθεί το κράτος από την απασχόληση, από τους φόρους και από την κατανάλωση. Είναι διαφορετική πάντως η ακτή της Κροατίας, που δεν έχει μεταναστευτικό θέμα, και διαφορετική της Τουρκίας, που είναι μικρότερη από αυτήν της πατρίδας μας, με τις οποίες σύγκρινε την Ελλάδα ο Υπουργός, με την έννοια πως εμείς έχουμε μεγάλο κόστος αστυνόμευσης των ακτών, καθώς επίσης υποδομών στα νησιά, περισυλλογής αποβλήτων, λειτουργίας νοσοκομείων, ηλεκτροδότησης κ.λπ.. Εκτός αυτού, έχουμε ανεργία, οπότε δεν χρειάζεται ανταγωνισμός για τα ελληνικά πληρώματα. Καλύπτεται, αλήθεια, αυτό το κόστος από το μικρό τέλος των σκαφών αναψυχής; Δεν γνωρίζουμε, αφού δεν έχει κατατεθεί καμμία μελέτη από το Υπουργείο, όπως ασφαλώς θα έπρεπε. Ούτε καν στόχοι δεν έχουν αναφερθεί, κάτι που εάν συνέβαινε στον ιδιωτικό τομέα, ο υπεύθυνος θα είχε απολυθεί αμέσως.

Ο εισηγητής της Νέας Δημοκρατίας είπε, βέβαια, πως θα δημιουργηθούν πέντε χιλιάδες θέσεις ελλιμενισμού. Χωρίς, όμως, να μας εξηγήσει ποιος και πότε θα τις κατασκευάσει, σε ποια σημεία και με τι χρήματα. Το δημόσιο, για να ξεπουλήσει τα πάντα στο ΤΑΙΠΕΔ, ενώ θα έρχονται πλοία με ξένες σημαίες και με αφορολόγητες δαπάνες; Θα επενδύσουν ιδιώτες; Ποιος θα επενδύσει; Εμείς πάντως δεν είμαστε υπέρ της άναρχης ανάπτυξης, πόσω μάλλον της χρηματοδότησης με ρίσκο από το υπερχρεωμένο δημόσιο. Εκτός αυτού, δεν καταλαβαίνουμε, γιατί πρέπει να παρέχονται φορολογικές διευκολύνσεις σε σκάφη αναψυχής, αφού δεν πρόκειται, ασφαλώς, για φτωχούς τουρίστες.

Τρίτον, είναι τα μέτρα για τις εταιρείες ΝΕΠΑ και ΕΙΠΑ με τα άρθρα 23 έως 75, που περιλαμβάνουν τυπικές ρυθμίσεις, καθώς επίσης τα μέτρα για το προσωπικό του Λιμενικού με μεγάλες εξουσιοδοτικές ελευθερίες στον Υπουργό να τα αλλάξει αμέσως μετά, όποτε είναι αδιάφορα. Περιττό να τα διαβάσει κάποιος.

Και τέταρτον, είναι η απορρύθμιση των τουριστικών λιμένων και των χιονοδρομικών μετά το άρθρο 87, με θέματα που αφορούν στο ΤΑΙΠΕΔ και στα ξεπουλήματα που σχεδιάζονται. Εκτός αυτού, υπάρχουν απαράδεκτες παρατάσεις των συμβάσεων παροχής υπηρεσιών, παραλαβής και διαχείρισης αποβλήτων πλοίων και καταλοίπων φορτίου των λιμανιών κατά παρέκκλιση κάθε εθνικής διάταξης. Ο Υπουργός είπε εδώ πως δεν έχει άλλη επιλογή και κατηγόρησε τον ΣΥΡΙΖΑ, που δεν εφάρμοσε τον νόμο του 2017. Αν είναι δυνατόν, όταν η Νέα Δημοκρατία είναι σχεδόν τρία χρόνια στην εξουσία και αντί να κάνει κάτι, παρέχει ανεύθυνα παρατάσεις επί παρατάσεων! Στα λιμάνια αυτά υπάγονται τα ιδιωτικά, όπως του ΟΛΠ και του ΟΛΘ, καθώς επίσης τα δέκα που διαχειρίζεται το υπερταμείο. Έχουμε δώσει τα πάντα. Επομένως, δεν μιλάμε μόνο για αναποτελεσματικό δημόσιο, αλλά επιπλέον για ασύδοτους ιδιώτες και ανεπαρκές υπερταμείο, ενώ ήδη υπάρχουν καταγγελίες για ρίψη αποβλήτων από τον ΟΛΠ κατά τη διάρκεια των lockdowns.

Ειδικά στο άρθρο 82, η ρύθμιση αφορά μεν πολεοδομικές παρατυπίες, αλλά δήθεν απαραίτητες για τις ανάγκες των λιμένων. Αν είναι δυνατόν, αφού σημαίνει πως το κράτος πριμοδοτεί την παραβίαση των νόμων για κάποιους εκλεκτούς τους! Το κράτος χρηματοδοτεί την παραβίαση των νόμων! Αν είναι δυνατόν! Γενικά, πάντως, θα πρέπει να σταματήσει η μνημονιακή πατέντα γνωστοποίησης, του νόμου 4442/2016, η οποία μπορεί μεν να χρησιμοποιείται για κουρεία και κομμωτήρια, αλλά όχι για μεγάλες εγκαταστάσεις, όπως για τουριστικούς λιμένες, με κινδύνους για την ασφάλεια των πολιτών. Είναι ανεύθυνο. Μόνο στις λαϊκές δεν επιτρέπει τη γνωστοποίηση η Κυβέρνηση. Προφανώς, για την Κυβέρνηση, είναι πιο σημαντικές από τους τουριστικούς λιμένες.

Συνεχίζοντας, έχουμε πολλές ενστάσεις στο νομοσχέδιο, ειδικά στα τελευταία μέρη του.

Διαπιστώσαμε, για πολλοστή φορά, την πάγια τακτική της Κυβέρνησης να νομοθετεί με ευρύτατες, γενικές και αόριστες εξουσιοδοτικές διατάξεις, παρέχοντας απεριόριστη και ανέλεγκτη ελευθερία στους Υπουργούς να καθορίζουν μια μεγάλη σειρά από ουσιώδη ζητήματα, εν προκειμένω, για την αδειοδότηση και τη λειτουργία των τουριστικών λιμένων και των χιονοδρομικών κέντρων, όπως όρους, προϋποθέσεις, δικαιολογητικά, οικονομικά ανταλλάγματα, διοικητικές κυρώσεις και ούτω καθεξής, δηλαδή, για ζητήματα που προφανώς θα έπρεπε να καθορίζονται από διατάξεις τυπικού νόμου για λόγους διαφάνειας και δημοκρατικότητας.

Επιπλέον, βρήκαμε περίεργες διατάξεις για σιωπηρή αποδοχή και έγκριση των αιτήσεων λήψης άδειας λειτουργίας των τουριστικών λιμένων και των χιονοδρομικών κέντρων, εάν τα αρμόδια όργανα δεν απαντήσουν εντός εξήντα ημερών από την υποβολή των αιτήσεων. Εάν, λοιπόν, η διοίκηση καθυστερεί να απαντήσει, σκόπιμα ή μη, αποκτούν αυτόματα άδεια λειτουργίας όλοι όσοι καταθέσουν αίτηση, κάτι που είναι πολύ πιθανόν να χρησιμοποιηθεί ως όχημα συγκάλυψης παρατυπιών.

Εκτός αυτού, υπάρχουν απαράδεκτες φωτογραφικές ρυθμίσεις, με τις οποίες επιτρέπεται η νομιμοποίηση των καθ’ υπέρβαση της χωροθέτησης ή χωρίς άδεια έργων και εγκαταστάσεων εντός χερσαίας και θαλάσσιας ζώνης τουριστικών λιμένων με απόφαση του Υπουργού Τουρισμού στο άρθρο 89.

Εν προκειμένω, επιτρέπεται σε όλους τους χωροθετημένους τουριστικούς λιμένες που λειτουργούν από την 1η Ιανουαρίου του 2022, αρκεί να τακτοποιηθούν με τις διαδικασίες νομιμοποίησης αυθαιρέτων κατασκευών. Διαδικασίες νομιμοποίησης αυθαιρέτων. Αυτό νομιμοποιεί η Κυβέρνηση.

Αντίστοιχα φωτογραφικές είναι οι διατάξεις που επιτρέπουν τη νομιμοποίηση των υφισταμένων καθ’ υπέρβαση, χωρίς άδεια κατασκευασθέντων έργων και εγκαταστάσεων, εντός της χερσαίας και θαλάσσιας ζώνης σε χωροθετημένους τουριστικούς λιμένες αρμοδιότητας ΤΑΙΠΕΔ. Το ΤΑΙΠΕΔ είναι θυγατρική του υπερταμείου των ξένων. Νομιμοποίηση με απόφαση του Υπουργού Τουρισμού, προφανώς κατόπιν υπόδειξης του ΤΑΙΠΕΔ, της θυγατρικής, όπως είπαμε, του υπερταμείου των ξένων και προς εξυπηρέτηση των συμφερόντων του.

Υπάρχουν δε, επιπλέον φωτογραφικές διατάξεις για το ΤΑΙΠΕΔ. Ειδικότερα, προβλέπεται ότι τα δικαιώματα και οι υποχρεώσεις των φορέων διαχείρισης τουριστικών λιμένων που παραχωρούνται ή υποπαραχωρούνται από το ΤΑΙΠΕΔ διέπονται από τους όρους της οικείας σύμβασης παραχώρησης, συμπεριλαμβανομένου του οικονομικού ανταλλάγματος στο άρθρο 92. Τι σημαίνει αυτό; Ότι του επιτρέπουμε να αποφασίζει κατά το δοκούν, ό,τι θέλει για το οικονομικό αντάλλαγμα που θα ζητάει για την παραχώρηση των λιμένων αρμοδιότητάς του, κάτι που είναι προφανώς εντελώς απαράδεκτο, εκτός αν είμαστε πλέον επίσημα προτεκτοράτο των ξένων.

Κλείνοντας, η κατά κεφαλήν δαπάνη από τον τουρισμό yachting κυμαίνεται από 495 ευρώ έως 2.026 ευρώ στη χώρα μας, με υψηλότερη μέση δαπάνη από τουρίστες των Ηνωμένων Πολιτειών στα 1.793 ευρώ, σύμφωνα με μελέτη του ΙΝΣΕΤΕ. Πρόκειται για πολύ καλά έσοδα σε σχέση με τη μέση δαπάνη του τουρισμού μας που ήταν 587 ευρώ το 2020. Οπότε, πρέπει να προσέξουμε ιδιαίτερα καθώς, επίσης, να μη νομοθετούμε με τέτοια προχειρότητα και ασάφεια.

Το πλέον σημαντικό, όμως, για τη χώρα μας είναι το ότι υπάρχουν σήμερα ογδόντα τρεις εταιρείες κατασκευής σκαφών αναψυχής και αθλητισμού από μόλις σαράντα πέντε το 2008. Σημαντικό για μας, ειδικά για εμάς που ως Ελληνική Λύση υποστηρίζουμε τη ναυπηγοεπισκευή και την ανάδειξη του ναυτιλιακού συμπλέγματος. Υπολογίζεται δε, πως ο κλάδος πωλήσεως σκαφών και εξαρτημάτων yachting έχει τζίρο 89,1 εκατομμύρια ευρώ, εκ των οποίων τα 17,2 εκατομμύρια εγχώρια. Αν συνυπολογιστούν, όμως, οι δαπάνες συντήρησης των σκαφών, ο ΙΝΣΕΤΕ αυξάνει το οικονομικό αποτύπωμα του κλάδου στα 800 εκατομμύρια ευρώ το 2017. Αυτός είναι ο λόγος που προτείναμε, τουλάχιστον, τη σύνδεση των δαπανών που πραγματοποιούν στην Ελλάδα τα σκάφη με σημαίες Ευρωπαϊκής Ένωσης ή τρίτων χωρών με διευκολύνσεις, αντί να δίνουμε απαλλαγές στους ξένους από ΦΠΑ με δημοσιονομικό κόστος και να επαφιόμαστε σε ευχολόγια.

Εκτός αυτού, προτείναμε τη σύνδεση του τέλους των σκαφών με την περίοδο άφιξης και τη δημοφιλία των προορισμών -άλλο Σαντορίνη, άλλο Ζάκυνθος, άρα, πρέπει να έχουμε διαφορετική αντιμετώπιση- καθώς επίσης διάφορα άλλα, ακούγοντας στο τέλος τον Υπουργό να λέει πώς δεν έχουμε προτάσεις, επειδή δεν ήταν παρών στο μεγαλύτερο διάστημα ή και δεν άκουγε καν την ομιλία μας. Δεν ενδιαφέρεται καθόλου για τις απόψεις της Αντιπολίτευσης.

Συμπερασματικά, πρόκειται για ένα ακόμη πρόχειρο νομοσχέδιο που ενδεχομένως εξυπηρετεί συγκεκριμένα συμφέροντα του ιδιώτη με αβέβαιο όφελος για την ελληνική οικονομία. Ένα σχέδιο νόμου μιας Κυβέρνησης που έχει προκαλέσει τεράστιες ζημίες στην Ελλάδα, χωρίς καμμία διάθεση υπερβολής και στους πολίτες της, επίσης, ειδικά όσον αφορά στην ακρίβεια, στην τροφική επάρκεια και στους λογαριασμούς του ηλεκτρικού με τις αλλοπρόσαλλες πολιτικές της.

Επομένως, δεν μπορούμε να υπερψηφίσουμε το νομοσχέδιο εκτός, βέβαια, από ορισμένα άρθρα του με τα οποία συμφωνούμε, κυρίως, επειδή, τα τελευταία μέρη του είναι επιεικώς απαράδεκτα, όπως επίσης τα άρθρα 8 και 9 που πρέπει να αποσυρθούν. Αυτό ζήτησαν, άλλωστε, και οι φορείς προχθές. Σε κάθε περίπτωση, δεν είναι εκσυγχρονισμός, το να κάνει όποιος θέλει ό,τι θέλει, ο ακραίος νεοφιλελευθερισμός, δηλαδή, της Κυβέρνησης που κρίνοντας εκ του μέχρι σήμερα αποτελέσματός της, οδηγεί την Ελλάδα -δυστυχώς- σε μια ακόμη χρεοκοπία.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κ. Βιλιάρδο.

Ο ειδικός αγορητής του ΜέΡΑ25 κ. Γεώργιος Λογιάδης θα μιλήσει τώρα μέσω Webex και αμέσως μετά –και πριν εισέλθουμε στον κατάλογο των ομιλητών- τον λόγο θα πάρει ο Πρόεδρος της Κοινοβουλευτικής Ομάδος της Ελληνικής Λύσης κ. Κυριάκος Βελόπουλος.

Κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Θα ξεκινήσω από την χθεσινή αναφορά της Υφυπουργού Τουρισμού για τον Γιάνη Βαρουφάκη ξανά. Στο σπίτι του κρεμασμένου δεν μιλάνε για σχοινί. Ποιος κυβέρνησε επί δεκαετίες το δύσμοιρο αυτόν τόπο. Ποιος συνεχίζει το κατάπτυστο χρηματιστήριο ενέργειας που ξεκίνησε ο ΣΥΡΙΖΑ και έχετε εκτινάξει σήμερα εσείς τις τιμές του ηλεκτρικού ρεύματος στα ουράνια; Ποιος πληρώνει τον Διοικητή και Διευθύνοντα Σύμβουλο της ΔΕΗ με πάνω από 300.000 ευρώ τον χρόνο, όταν ο απλός πολίτης δεν μπορεί να πληρώσει το ρεύμα του, τα 100, τα 200, ή τα 300 ευρώ;

Εμείς, το ΜέΡΑ25, ζητάμε συνεχώς αυτό που είχε εξαγγείλει προεκλογικώς ο Πρωθυπουργός, να έρθει ο φάκελος της χρεοκοπίας στη Βουλή. Γιατί δεν το κάνετε; Τι φοβάστε; Γιατί δεν θέλετε να ανοίξει αυτός ο φάκελος, όπως ζητάμε εμείς επιτακτικά το ΜέΡΑ25;

Για το σημερινό σχέδιο νόμου ακολουθείτε πάλι τη διαδικασία super fast track. Φέρατε πάλι τέσσερις τροπολογίες από πολλά και διαφορετικά Υπουργεία. Δείχνει την απαξιωτική σας συμπεριφορά προς τη Βουλή. Το επιχείρημά σας; «Μα, το έκαναν και οι προηγούμενοι». Εμείς, το ΜέΡΑ25 το καταγγέλλουμε.

Τα άρθρα 87 έως 93 του σημερινού σχεδίου νόμου που αφορούν το Υπουργείου Τουρισμού δεν υπήρχαν καν στη δημόσια διαβούλευση. Τόσο πρόχειρα όσο γρήγορα νομοθετείτε.

Περαιτέρω, ο προηγούμενος ν.4256/2014 τροποποιήθηκε εξήντα επτά φορές μέσα σε επτά χρόνια με συνεχείς διευκρινιστικές μέχρι σήμερα. Με αυτόν τον τρόπο χάνεται το νόημα του νόμου και ουσιαστικά δεν εφαρμόζεται.

Το σημερινό σχέδιο νόμου έχει προκαλέσει τη μήνη της Πανελλήνιας Ένωσης Ναυτών, όπου από την περίοδο που το νομοσχέδιο βρισκόταν στη διαβούλευση, σημείωνε πως πρόκειται για ένα νομοσχέδιο κομμένο και ραμμένο στο αντιδραστικό δόγμα της ανταγωνιστικότητας του εφοπλιστικού κεφαλαίου και αποτελεί συνέχεια της απελευθέρωσης απορρύθμισης του καμποτάζ στην κρουαζιερόπλοια ναυτιλία. Μια απορρύθμιση που έγινε διαδοχικά πρώτα με την απελευθέρωση της κρουαζιέρας για τα κοινοτικά πλοία το 1999 και ακολούθως το 2011 για τα κρουαζιερόπλοια μη κοινοτικών σημαιών, τις λεγόμενες σημαίες ευκαιρίας, τρίτες σημαίες, με βάση τον κανονισμό 3577/1992. Σύμφωνα με την Πανελλήνια Ένωση Ναυτικών Εμπορικού Ναυτικού την ΠΕΝΕΝ επιτυγχάνεται η πλήρης διάλυση της ελληνικής κρουαζιεροπλοΐας ναυτιλίας, μέσω της απώλειας θέσεων εργασίας για τους ναυτικούς της χώρας. Εδώ και μια δεκαετία τουλάχιστον τα ελληνικά νησιά και παράλια λυμαίνονται πολυεθνικές ξένων συμφερόντων στις οποίες οργιάζει η γενικευμένη ανασφάλιστη και χαμηλόμισθη εργασία των αλλοδαπών ναυτεργατών από τρίτες χώρες, οι οποίοι γίνονται αντικείμενο αισχρής εκμετάλλευσης χωρίς κανένα έλεγχο εκ μέρους των ελληνικών αρχών.

Για μια ακόμα φορά η τακτοποίηση του νομοθετικού πλαισίου στρέφεται ενάντια στους εργαζομένους με τις ευλογίες της Κυβέρνησης που κλείνει το μάτι σε μεγάλα επιχειρηματικά και εφοπλιστικά συμφέροντα.

Να τονίσουμε ότι σύμφωνα με τις διατάξεις, ιδιαίτερα σε πλοία με μη κοινοτική σημαία δεν υπάρχει κανένας έλεγχος εφόσον αφορά στη στελέχωσή τους στην ασφαλιστική κάλυψη των πληρωμάτων και την ασφάλεια, με αποτέλεσμα να δημιουργούνται συνθήκες αθέμητου ανταγωνισμού εις βάρος των πλοίων ελληνικής σημαίας, ενώ παράλληλα μεταφέρονται παράλογες ευθύνες και υποχρεώσεις πλοιοκτητών προς τους πλοιάρχους κυβερνήτες, επιβάλλοντάς τους δρακόντεια πρόστιμα.

Το σημερινό σχέδιο νόμου δίνει τη δυνατότητα σε σκάφη με τρίτη σημαία να κάνουν ιδιόχρηση των ελληνικών χωρικών υδάτων όλο το χρόνο, εκμεταλλευόμενοι την ολιγοήμερα άδεια που τους παρέχεται. Το να ευνοούνται σημαίες τρίτων χωρών και στην ευρωπαϊκή νομοθεσία, αντίκειται και δεν βοηθάει ούτε το ελληνικό yachting ούτε την ελληνική νομοθεσία.

Ανέφερε στην επιτροπή ο κ. Βερνίκος, Επίτιμος Πρόεδρος και μέλος του Διοικητικού Συμβουλίου της Ένωσης Πλοιοκτητών Ελληνικών Σκαφών Τουρισμού- ΕΠΕΣΤ, τα εξής: «Οι πολιτικές που πρέπει να παίρνουμε στα ελληνικά χωρικά ύδατα είναι να ενθαρρύνουμε την ελληνική σημαία. Η ελληνική σημαία δεν είναι παρεάκι, είναι κατ’ αρχάς, αντίληψη ζωής. ». Είπε, επίσης: «Τα άρθρα 8 και 9 του σχεδίου νόμου αποτελούν πολιτικό λάθος και οδηγούν σε αρπαχτές στα ελληνικά χωρικά ύδατα».

Να τονίσουμε σχετικά με τα άρθρα 8 και 9 του σχεδίου νόμου ότι, όταν οι ναυλώσεις γίνονται από το εξωτερικό, η Ελλάδα δεν βλέπει ποτέ τα εμβάσματα αυτά και πολλές φορές τα πληρώματα είναι ξενόφερτα.

Όσον αφορά την εκπαίδευση στελεχών, τόσο στον τομέα της ναυτικής εργασίας, όσο και στον τομέα του τουρισμού, απαιτείται ποιοτική κατάρτιση υψηλού επιπέδου σε όλους τους τομείς, όταν στοχεύουμε σε τέτοιους πελάτες, πράγμα που δεν είδαμε πουθενά στο σημερινό σχέδιο νόμου.

Όσο δε αφορά τους ξένους τίτλους, εκεί δεν υπάρχει κανένας έλεγχος, διότι η υφιστάμενη υπουργική απόφαση δεν έχει προβλέψει να ελεγχθεί ο αλλοδαπός τίτλος, παρά μόνο να παρουσιαστεί, ανέφερε ο κ. Πρίντεζης, εκπρόσωπος της Πανελλήνιας Ένωσης Κυβερνητών Ιστιοπλοϊκών Σκαφών Αναψυχής.

Γνωρίζουμε ότι στην Ελλάδα των μνημονίων οι δημόσιες σχολές είναι υποστελεχωμένες, χωρίς μέσα και απαξιωμένες. Το βλέπουμε στον τουρισμό με τις σχολές τουριστικών επαγγελμάτων, που, πραγματικά, δεν μπορούν να επιτελέσουν το έργο τους και έτσι λείπουν εξειδικευμένα στελέχη. Υπάρχει παντού έλλειψη καταρτισμένου προσωπικού, όπως μας τόνισαν οι φορείς και στον τουρισμό και στη ναυτιλία.

Πρόσφατη μελέτη αναφέρει ότι στη χώρα μας λείπουν από τον τουρισμό πενήντα χιλιάδες εργαζόμενοι. Όσον αφορά τα άρθρα για τις υποδομές, για τα τουριστικά λιμάνια, τις μαρίνες, τα καταφύγια και τα αγκυροβόλια, έχουμε εξήντα τέσσερις νομοθετημένες μαρίνες στην Ελλάδα και λειτουργούν περίπου οι μισές.

Ως Βουλευτής Ηρακλείου, θέλω να τονίσω ότι τα τρία λιμάνια στη νότια Κρήτη, στην Άρβη, στο Καστρί και στον Τσούτσουρα, που είναι ίδια, πανομοιότυπα, έχουν κατασκευαστεί με εντελώς λάθος τρόπο και προσανατολισμό και προσαρμόζονται διαρκώς. Βλέπουμε πόσο πρόχειρα και λανθασμένα σκορπάτε τα χρήματα του ελληνικού λαού διαχρονικά. Τα λιμάνια αυτά είναι άχρηστα όπως είναι κατασκευασμένα και πρέπει οι δήμαρχοι να αδειάζουν τα λιμάνια από την άμμο για να λειτουργούν ως λιμάνια, αλλά δεν έχουν εκ του νόμου το δικαίωμα να το κάνουν, διότι για τον αιγιαλό εμπλέκεται η Κτηματική Υπηρεσία του Δημοσίου.

Όσο για το Ρέθυμνο, στην περιοχή της Σκαλέτας υπάρχει εγκεκριμένο εδώ και χρόνια αλιευτικό καταφύγιο που δεν έχει υλοποιηθεί ακόμη. Θα ήθελα να αναδείξω ότι χρειάζονται περαιτέρω λιμενικές εγκαταστάσεις και υποδομές στην ανατολική και στη δυτική Κρήτη. Τα δύο άκρα της Κρήτης είναι κατάλληλα για τέτοιες δραστηριότητες, επειδή κοντά υπάρχουν και άλλα νησιά που μπορεί κανείς να επισκεφτεί με τέτοια σκάφη. Η πολυνομία, όμως, που υπάρχει δεν βοηθάει στην ανάπτυξη αυτών των υποδομών. Παραδείγματος χάριν, πολλά Υπουργεία είναι συναρμόδια για ένα λιμάνι, όπως το Υπουργείο Αγροτικής Ανάπτυξης, το Υπουργείο Τουρισμού, το Υπουργείο Πολιτισμού και Αθλητισμού, η Αρχαιολογία, το Υπουργείο Οικονομικών.

Στην Ελλάδα υπάρχει τεράστιο θέμα έλλειψης θέσεων ελλιμενισμού σκαφών, έλλειψη λιμενικών υποδομών και σωστών στατιστικών στοιχείων, ανέφερε, συν τοις άλλοις, ο κ. Λουτριώτης, Πρόεδρος του Συνδέσμου Ιδιοκτητών Τουριστικών και Επαγγελματικών Σκαφών Άνευ Πληρώματος. Ο ΣΙΤΕΣΑΠ είναι επαγγελματικός φορέας εκπροσώπησης της πλειοψηφίας των επαγγελματιών του κλάδου των τουριστικών επαγγελματικών σκαφών, κυρίως πολύ μικρών, μικρών ή μικρομεσαίων επιχειρήσεων με μεγάλο ποσοστό …(δεν ακούστηκε).

Η Εθνική Συνομοσπονδία Ατόμων με Αναπηρία αναδεικνύει, επίσης, το θέμα της ισότιμης εξυπηρέτησης και αντιμετώπισης των ατόμων αυτών. Για την έλλειψη προβολής να προσθέσουμε ότι δεν υπάρχει αρκετή προβολή της Ελλάδος για το yachting σε σχέση με την Τουρκία και την Κροατία. Το Μαυροβούνιο έχει δεκαοκτώ χιλιόμετρα παραλίες και έχει φτιάξει μία από τις μεγαλύτερες μαρίνες της Αδριατικής. Η Ελλάδα με δεκαέξι χιλιάδες χιλιόμετρα, με την μεγαλύτερη ακτογραμμή της Ευρώπης στη Μεσόγειο, υπολείπεται κατά πολύ.

Οι εβδομαδιαίες ναυλώσεις σκαφών έως είκοσι τέσσερα μέτρα χρειάζονται απαραιτήτως ασφαλή θέση αγκυροβολήσης, διότι δεν έχουν μόνιμο προσωπικό.

Για το άρθρο 81 «Διαχείριση αποβλήτων πλοίων», εδώ θα ήθελα να τονίσω το ανάποδο, τα πλοία ως απόβλητα και θα το εξηγήσω. Εάν πετάξει ένας πολίτης μια παλιά τηλεόραση στη θάλασσα και συλληφθεί από το Λιμενικό διώκεται και πάρα πολύ σωστά. Την Ελλάδα, όμως, την έχετε γεμίσει με ναυάγια, τα οποία βρίσκονται μέσα στη θάλασσα και δεν τα ανελκύετε, παρά τα αφήνετε στην τύχη τους, να μολύνουν το περιβάλλον και να αποτελούν ωρολογιακές βόμβες. Παράδειγμα το «SEA DIAMOND» στη Σαντορίνη, σε αντίθεση με το «COSTA CONCORDIA» στην Ιταλία, το οποίο εντός δεκατεσσάρων μηνών από τη βύθισή του ανελκύσθηκε και πήγε για ανακύκλωση. Εδώ, το «SEA DIAMOND» με χιλιάδες τόνους τοξικά απόβλητα και με καύσιμα παραμένει στον βυθό δεκαπέντε χρόνια. Είναι ένα θέμα το οποίο σας έχουμε αναδείξει και με επίκαιρη ερώτηση, αλλά ακόμα δεν έχει γίνει τίποτε.

Νόμοι επί νόμων, άρθρα επί των άρθρων, αλλά ο βασιλιάς είναι γυμνός εν τέλει. Πουθενά στο νομοσχέδιο δεν είδαμε πρόβλεψη για τη δημιουργία αναλυτικών στατιστικών στοιχείων, για να μπορούμε να έχουμε όσο το δυνατόν καλύτερη εικόνα και να χαράσσουμε πολιτική και να αξιολογούμε τα αποτελέσματα. Μόνο εμπειρικά στοιχεία έχουμε.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Δεν περιλαμβάνει, επίσης, το σχέδιο νόμου καμμία διάταξη όσον αφορά την αύξηση των οργανικών θέσεων των πολιτικών υπαλλήλων σε όλους τους κλάδους, τόσο στο κεντρικό Υπουργείο, στη ναυτική εκπαίδευση, στην Πλοηγική Υπηρεσία, καθώς υπάρχουν τεράστιες ελλείψεις και εδώ, ανέφερε η Πρόεδρος της Πανελλήνιας Ομοσπονδίας Υπαλλήλων Εμπορικής Ναυτιλίας, παρά την παλαιότερη δέσμευσή σας απέναντί τους, κύριε Υπουργέ, να αντιμετωπίσετε το θέμα αυτό. Όλες οι υπηρεσίες είναι υποστελεχωμένες, τις απαξιώνετε και στο τέλος, τις ξεπουλάτε και τις ιδιωτικοποιείτε κατά την προσφιλή σας μέθοδο.

Τέλος, αναφέρεται το σχέδιο νόμου και σωστά για γονική άδεια για τους λιμενικούς, αλλά δεν γίνεται λόγος για ένα άλλο μείζον θέμα που αφορά το προσωπικό του Λιμενικού, που με χαμηλούς μισθούς αντιμετωπίζουν πανάκριβα ενοίκια στα λιμάνια όπου υπηρετούν τους καλοκαιρινούς μήνες. Ένας λόγος γι’ αυτό είναι η παντελής έλλειψη κοινωνικής κατοικίας. Το ΜέΡΑ25, έχει στο πρόγραμμά του την ίδρυση οργανισμού κοινωνικής κατοικίας.

Ένας άλλος λόγος είναι η μαζική και ραγδαία αύξηση του Airbnb. Με το αρρύθμιστο Airbnb έχετε βάλει απέναντί σας τις τοπικές κοινωνίες και τους πολίτες, αφού έχει δημιουργηθεί έλλειψη κατοικιών και πολύ υψηλών ενοικίων. Έχετε βάλει απέναντί σας τους μικρούς και μεμονωμένους ιδιοκτήτες τέτοιων καταλυμάτων, όλους τους φορείς του τουρισμού, το Ξενοδοχειακό Επιμελητήριο Ελλάδος, την Πανελλήνια Ομοσπονδία Ξενοδόχων, το ΣΕΤΕ, ΣΕΤΚΕ, το Υπουργείο Εσωτερικών, το Υπουργείο Εργασίας και Κοινωνικών Υποθέσεων, το Υπουργείο Οικονομικών, διότι το κράτος χάνει τεράστια έσοδα από τη δραστηριότητα αυτή.

Κλείνοντας, θέλω να ευχαριστήσω το προσωπικό του Λιμενικού Σώματος, που υπερβάλλει εαυτόν, υποστελεχωμένοι, με λιγοστά μέσα, πληρώνοντας πολύ υψηλά ενοίκια εκεί που υπηρετούν τους καλοκαιρινούς μήνες, ανταποκρινόμενοι πάντα στις υποχρεώσεις τους.

Καλή Ανάσταση! Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστούμε. Καλή Ανάσταση, κύριε Λογιάδη.

Καλείται στο Βήμα ο Πρόεδρος της Ελληνικής Λύσης, ο κ. Βελόπουλος Κυριάκος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Ευχαριστώ πολύ, κύριε Πρόεδρε.

Θα ήθελα, ξεκινώντας την ομιλία μου να αναφερθώ στο απαγορευμένο, γιατί υπάρχουν απαγορευμένες λέξεις και εκφράσεις στο ελληνικό Κοινοβούλιο. Για εμάς, δεν υπάρχουν απαγορευμένες εκφράσεις, διότι βλέπω ότι όλοι οι πολιτικοί Αρχηγοί στην αρχή του ραμαζανιού ευχήθηκαν καλό ραμαζάνι στους μουσουλμάνους και καλώς έπραξαν. Καλό Πάσχα, λοιπόν, στους χριστιανούς, να είμαστε καλά και Καλή Ανάσταση σε όλους! Να ακούγονται αυτά στην ελληνική Βουλή, γιατί είναι καλό να θυμόμαστε και ποιοι είμαστε κάποιες στιγμές.

Κύριε Υπουργέ, μιλάτε για τουρισμό. Θα δώσω ένα παράδειγμα, όμως, αγαπητέ κύριε Υπουργέ, που σημαίνει ο τουρισμός δεν θα πάει καλά ούτε φέτος. Τις τιμές των εισιτηρίων, κύριε Υπουργέ, τις ξέρετε; Είναι απλησίαστες. Τιμή 82,50 ευρώ το άτομο σε κατάστρωμα Πειραιάς - Ρόδος. Έλεγχος δεν υπάρχει. Για ένα αυτοκίνητο δίνουν 132 ευρώ. Πείτε μου, κύριε Υπουργέ, πώς περιμένετε τουρισμό με αυτόν ακριβώς τον τρόπο που αισχροκερδούν οι μεγάλες αυτές ακτοπλοϊκές εταιρείες;

Δείτε τι κάνει η Τουρκία, κύριε Υπουργέ. Σας δίνουμε και προτάσεις, δεν χρειάζεται να ψάξουμε να βρούμε την Αμερική εμείς. Μακροπρόθεσμα δάνεια με επιτόκιο 9% δίνει η Τουρκία σε τουριστικές επιχειρήσεις που φέρνουν συνάλλαγμα. Αυτό, κύριε Υπουργέ, είναι ένα μέτρο της Τουρκίας και δεν θα μιλήσω για τα όσα κάνει με τους Ρώσους ολιγάρχες, θα τα πούμε σε άλλη ομιλία. Με έναν επίσημο πληθωρισμό 61% που έχει η Τουρκία αυτή τη στιγμή, αυτό που κάνει σημαίνει δωρεάν επιδότηση. Άρα, πώς θα ανταγωνιστεί ο Έλληνας ξενοδόχος τον Τούρκο;

Σκεφτείτε λίγο απλά δεν χρειάζεται πολύ μυαλό. Ανταγωνιστικά η Τουρκία είναι δίπλα στην Ελλάδα, η Μικρά Ασία μας στην Τουρκία έχει τεράστιες ξενοδοχειακές μονάδες, γερμανικές κυρίως. Ας συνυπολογίσουμε, όμως, ότι δεν επέβαλλαν και κυρώσεις στη Ρωσία. Οπότε, η εξέλιξη της τουριστικής βιομηχανίας της Τουρκίας θα είναι τρομακτικά υψηλή, σε αντίθεση με την ελληνική τουριστική βιομηχανία όπως την αποκαλείτε -για εμάς δεν είναι βιομηχανία, αλλά δεν έχει σημασία, δεν θα μαλώσουμε γι’ αυτό- η οποία θα είναι σε ύφεση.

Άλλη πρόταση, κύριε Υπουργέ. Οι Τούρκοι δίνουν αφορολόγητο πετρέλαιο σε όλα τα φορτηγά και λεωφορεία τους δημοσίας χρήσεως.

Εσείς δεν το κάνετε αυτό. Δίνουν, δε, αφορολόγητο και στα ξένα φορτηγά που περνάνε από την Τουρκία, τριακόσια πενήντα λίτρα. Βέβαια, στους Έλληνες δεν δίνουν, στα ελληνικά φορτηγά. Είναι τόσο φιλέλληνες οι τούρκοι που κοιτούν μόνο το τι κάνουν αυτοί.

Χρειάζεται έλεγχος, κύριε Υπουργέ, έλεγχος. Θέλετε μια λύση για την Τουρκία; Έλεγχος όλων των τουρκικών φορτηγών που περνάνε από τους κήπους, με ομοειδή προϊόντα, καθυστέρηση των εξαγωγών, για να χτυπήσουμε την τουρκική οικονομία.

Δεν θα αναλωθώ στον τουριστικό τομέα διότι έχουμε ένα πρόγραμμα το οποίο το ανανεώνουμε κάθε φορά με τον κ. Βιλιάρδο και την ειδική ομάδα των εμπειρογνωμόνων, έχουμε μιλήσει άπειρες φορές για τον τουρισμό, δεν μας ακούτε, ούτε για προβλήτες θα μιλήσω ούτε για σκάφη θα μιλήσω.

Αλλά θα πάμε, κύριε Υπουργέ, στο μείζον πρόβλημα της ελληνικής οικονομίας. Δεν έχει καταλάβει κανείς –φαντάζομαι- από τους Έλληνες Βουλευτές, αλλά δεν δώσαμε και στον Έλληνα πολίτη να καταλάβει γιατί υπάρχει ακρίβεια.

Πείτε επιτέλους την αλήθεια γιατί είναι ακριβό το ρεύμα, γιατί είναι ακριβά τα καύσιμα. Ας τολμήσει το ελληνικό Κοινοβούλιο να πει την αλήθεια, κύριε Υπουργέ, για τα εγκληματικά λάθη του ΣΥΡΙΖΑ, του ΚΙΝΑΛ και της Νέας Δημοκρατίας στο θέμα της ενέργειας.

Πρώτο έγκλημα: Αδιαφορία για την εξόρυξη του φυσικού αερίου ή πετρελαίου και των ορυκτών συνολικά, από το 2007 να πω, θα πω καλύτερα από το 1975 και μετά.

Δεύτερον, η εμμονή του ίδιου του Πρωθυπουργού στην απολιγνιτοποίηση που οδηγεί σε αύξηση των τιμών στην ενέργεια. Αυτή η εμμονή, όμως, έχει και επικουρικά δρώντες, ΚΙΝΑΛ και ΣΥΡΙΖΑ. Είστε οπαδοί όλοι της πράσινης ανάπτυξης, του παραμυθιού που καλλιεργείται εδώ και δεκαπέντε χρόνια. Θυμάμαι τον Γιώργο Παπανδρέου από το 2012 εδώ να μας μιλάει για την αειφόρο και πράσινη ανάπτυξη και πράσσειν άλογα.

Αυτή η εμμονή σας, λοιπόν -και του ΣΥΡΙΖΑ και του ΚΙΝΑΛ και της Νέας Δημοκρατίας- κύριε Υπουργέ, οδήγησε τα τιμολόγια της ΔΕΗ στο 300% επάνω, να αιμορραγεί καθημερινά ο ελληνικός λαός. Και αναρωτιέμαι γιατί η εμμονή για πρωτοποριακή παρουσία της χώρας στην απολιγνιτοποίηση να είναι η σημαία του Πρωθυπουργού; Δεν θέλω να είμαι κακοπροαίρετος και να πω ότι απλά εξυπηρετεί τους ολιγάρχες. Θα πιστέψω ότι απλά ήταν ανίκανος να σκεφτεί το μέλλον, όταν του λέγαμε από το 2020 μην πας σε απολιγνιτοποίηση, μην πηγαίνεις σε βίαιη απολιγνιτοποίηση κι ας το για το 2028.

Είτε όμως ανίκανος είτε υπηρέτης των συμφερόντων των ολιγαρχών είναι επικίνδυνη η πολιτική αυτή. Αυτή είναι η πραγματικότητα.

Είχαμε και το χειρότερο, την αποχώρηση πολυεθνικών εταιρειών, όπως η «EXXONMOBIL» και η «TOTAL» από την αδειοδότηση της Κρήτης. Ψάξατε γιατί; Να σας πω εγώ. Γιατί έχετε ένα Συμβούλιο της Επικρατείας, το οποίο καθυστερεί εδώ και περίπου δύο χρόνια να πάρει απόφαση για την ιστορία των πετρελαίων και του φυσικού αερίου νοτίως της Κρήτης. Έλα, όμως, που για τις ανεμογεννήτριες παίρνει αμέσως, αποφάσεις εναντίον των γραφικών βουνών μας που τα έχουν κάνει με ανεμογεννήτριες παντού να φυτρώνουν αντί για δέντρα. Εκεί γιατί παίρνει αποφάσεις το Σ.τ.Ε. γρήγορα;

Γιατί πήρε απόφαση η κ. Σακελλαροπούλου να στηθούν παντού ανεμογεννήτριες; Την ίδια ώρα, ακριβώς την ίδια ώρα, η Γερμανία κρατά τους λιγνίτες και πουλάει σε εμάς ανεμογεννήτριες. Πείτε μου ποιο είναι το σωστό και ποιο το λάθος. Αναγκάζουμε τη χώρα να εισάγει ρεύμα από χώρες των Δυτικών Βαλκανίων και την Τουρκία και έχετε καταστήσει την Ελλάδα όμηρο ενεργειακό, κύριε Υπουργέ, της Αλβανίας, των Σκοπίων, της Βουλγαρίας και της εχθρικής χώρας που λέγεται Τουρκία. Είστε άξιοι συγχαρητηρίων για το έγκλημα αυτό.

Επίσης, τι πετύχατε με όλα αυτά τα λάθη ΣΥΡΙΖΑ, Νέα Δημοκρατία, ΚΙΝΑΛ; Από ισχυρός εξαγωγέας ρεύματος προ εικοσαετίας η Ελλάδα, να εισάγει το 1/3 των αναγκών της από το φυσικό αέριο, το 1/3 των αναγκών της από ρεύμα από άλλες χώρες και το 1/3 να έχει μόνο αυτάρκεια.

Ποιος, λοιπόν, φταίει για το ακριβό ρεύμα, ελληνικές λαέ; Η Νέα Δημοκρατία, ο ΣΥΡΙΖΑ και το ΚΙΝΑΛ που δεν έκαναν σχέδιο, πρόγραμμα για να κάνουν το καλό για τον Έλληνα.

(Χειροκροτήματα από την πτέρυγα της Ελληνικής Λύσης)

Με θλίψη είδα τον Έλληνα Πρωθυπουργό σήμερα, επικοινωνιακά, κύριε Υπουργέ, να πηγαίνει στη Ρεβυθούσα. Γιατί κοροϊδεύετε τον ελληνικό λαό; Λέτε για τον τερματικό που έχει η χώρα μας. Η Ρεβυθούσα, αν στηθεί ένα τάνκερ έξω για να δίνει φυσικό αέριο στην Ελλάδα, καλύπτει μόνο το 2% των αναγκών της χώρας. Και πήγε ο Πρωθυπουργός -συνειδητά ή ασυνείδητα γιατί οι σύμβουλοι του του είπαν έτσι να κάνει- και είπε πάλι ψέματα, ότι καλύπτουμε τις ανάγκες μας. Δεν καλύπτονται οι ανάγκες από την Ρεβυθούσα. Μη λέτε ψέματα στον ελληνικό λαό, θα τα βρείτε μπροστά σας. Σας το λέγαμε για την επισιτιστική κρίση. Σας το λέγαμε και για την απολιγνιτοποίηση. Σας το λέμε και τώρα. Η Ρεβυθούσα δεν είναι ικανή να δώσει ενεργειακή επάρκεια και αυτάρκεια στη χώρα.

Θέλετε, λοιπόν, σύγκριση των αποτελεσμάτων τι πετύχατε Νέα Δημοκρατία, ΣΥΡΙΖΑ και ΚΙΝΑΛ, η συγκυβερνώσα παράταξη, η τρόικα εσωτερικού, στα νομοσχέδια που ψηφίζετε μεταξύ σας; Το 30% της ηλεκτρικής ενέργειας στη Γερμανία στηρίζεται στον άνθρακα με αυξητική τάση και 50% από ορυκτά. Ακούστε τα νούμερα! Εμείς μιλάμε με νούμερα. Το 12% στην πυρηνική ενέργεια. Μόνο το 20%, κύριε Υπουργέ, στη Γερμανία βασίζεται στην αιολική ενέργεια.

Εμείς στηριζόμαστε 10% στο λιγνίτη και στα αιολικά 28%! Είμαστε από τις πρώτες χώρες με ανεμογεννήτριες –επαναλαμβάνω- και αιολικά πάρκα. Και τι κερδίζει ο Έλληνας; Πληρώνει μέσω του ΕΤΜΕΑΡ 800 εκατομμύρια κάθε χρόνο από την τσέπη του για να τα παίρνουν τα λαμόγια, οι πάροχοι αυτών των εταιρειών, και ταυτοχρόνως τρέφετε και αυταπάτες.

Άκουσα με τα αυτιά μου Έλληνα Υπουργό, ο οποίος πιστεύει ότι αν γεμίσουμε την Ελλάδα με ΑΠΕ, με ανεμογεννήτριες, δηλαδή σε κάθε σπίτι και μια ανεμογεννήτρια, το ρεύμα θα ήταν φθηνότερο. Σήμερα που έχουμε πρωτιά στις ανεμογεννήτριες, το ρεύμα, πάλι, είναι ακριβότερο. Απλά είναι τα πράγματα. Από όλες τις χώρες της Κεντρικής Ευρώπης έχουμε την υψηλότερη τιμή. Ποιος πληρώνει; Ο μικρομεσαίος, ο συνταξιούχος, ο δημόσιος υπάλληλος, ο αγρότης, ο κτηνοτρόφος, για να πλουτίσουν οι φίλοι σας οι ολιγάρχες. Υπηρετείτε την ολιγαρχία και όχι τον ελληνικό λαό. Αυτή είναι η ωμή πραγματικότητα, κύριε Υπουργέ.

(Χειροκροτήματα από την πτέρυγα της Ελληνικής Λύσης)

Ποιος φταίει ,λοιπόν, για το ακριβό ρεύμα;

Θέλει πολύ θράσος, κύριε Υπουργέ -και απευθύνομαι στον ΣΥΡΙΖΑ- πολύ θράσος να ζητά την αναστολή του νεοφιλελεύθερου –λέει- κατασκευάσματος, που ονομάζεται χρηματιστήριο ενέργειας, όταν ο ΣΥΡΙΖΑ το 2019 έκανε αυτή την επιλογή. Αντί να ντρέπονται, κοροϊδεύουν τον ελληνικό λαό στα συνέδριά τους, λέγοντας ότι θα καταργήσουν αυτό που ψήφισαν αυτοί οι ίδιοι. Μιλάμε για υποκρισία! Αλλά επενδύετε στην κοντή μνήμη του Έλληνος.

Ο Έλληνας ξύπνησε, ο γίγαντας ξύπνησε, ορθώνει ανάστημα και στις επόμενες εκλογές είναι μονόδρομος η ψήφος στην Ελληνική Λύση, το κόμμα της λογικής και η φωνή της λογικής.

(Χειροκροτήματα από την πτέρυγα της Ελληνικής Λύσης)

Το χειρότερο δε, να καταχειροκροτούν τον Πρόεδρό τους τον κ. Τσίπρα να λέει ότι θα καταργήσει αυτό που ψήφισε ο ίδιος. Όπως έγινε και με τις ΝΟΜΕ. Είστε τόσο ίδιοι, τόσο προβλέψιμοι. Έκανε τις ΝΟΜΕ ο ΣΥΡΙΖΑ, να πουλάει πιο ακριβά –ακούστε- η ΔΕΗ από το ρεύμα που παράγει και να το δίνει φθηνότερα στον ιδιώτη για να το πουλάει πιο ακριβά αυτός. Ποιοι το έκαναν; Εδώ, οι κύριοι του ΣΥΡΙΖΑ το έκαναν, συνεπικουρία της Νέας Δημοκρατίας και του ΚΙΝΑΛ. Μαζί τα έκαναν.

Και θα ήθελα να πω κάτι για τον ΣΥΡΙΖΑ, γιατί μετά θα μιλήσω για τη Νέα Δημοκρατία. Το ότι είναι ένα κόμμα εκτός τόπου και χρόνου αποδεικνύεται από ένα απλό πράγμα. Ο ΣΥΡΙΖΑ είναι υπέρ των εμβολίων. Άκουσα ομιλίες των συνέδρων, να βγαίνουν σύνεδροι του ΣΥΡΙΖΑ και να μιλούν εναντίον των εμβολίων και βγαίνει ευτυχώς -ευτυχώς ή δυστυχώς- η κ. Πέρκα και λέει: «Σύντροφοι και συντρόφισσες, δεν μπορεί να είμαστε και με τα εμβόλια και με τους αντιεμβολιαστές και με την πράσινη μετάβαση και με τους λιγνίτες και με την απολιγνιτοποίηση ενάντια στις ΑΠΕ». Ε, τι στο καλό είναι ο ΣΥΡΙΖΑ επιτέλους; Να σου πω εγώ, μία Νέα Δημοκρατία με άλλο ύφος, άλλο ήθος, αλλά είναι τόσο ίδιοι και μας οδηγούν στην καταστροφή και οι δύο.

Τώρα, κύριε Υπουργέ μου, να πάμε σε εσάς. Μας αντιγράφατε και μας αντιγράψατε -καλώς το κάνατε- μετά από τρία χρόνια στις εξορύξεις, αλλά η δήλωση του Πρωθυπουργού με εξέπληξε. Τι είπε ο Πρωθυπουργός για να δικαιολογήσει το εγκληματικό του λάθος, που δεν έκανε τίποτα ούτε ο ΣΥΡΙΖΑ επί πέντε χρόνια ούτε το ΚΙΝΑΛ επί είκοσι χρόνια ούτε η Νέα Δημοκρατία επί τριάντα χρόνια. Τι είπε; Εάν δεν είχε προκύψει ο πόλεμος στην Ουκρανία, η Ελλάδα δεν θα είχε προχωρήσει σε έρευνες. Αυτό, αν δεν είναι μια ατυχής δήλωση είναι μία προδοσία του ελληνικού λαού. Και γιατί λέω προδοσία. Διότι, μια χώρα πτωχευμένη, ένας λαός φτωχός, ένας λαός που δεν μπορεί να τα βγάλει πέρα, έχει δικαίωμα το θησαυρό που κρύβει η χώρα στα σπλάχνα της να τον αποκτήσει γιατί είναι δικός της.

(Χειροκροτήματα από την πτέρυγα της Ελληνικής Λύσης)

Εδώ, λοιπόν, όμως, η δήλωση του Πρωθυπουργού υποκρύπτει κάτι άλλο. Υποκρύπτει υποτέλεια σε όσους αντιτίθενται στην αξιοποίηση των υδρογονανθράκων, εγχώρια ή διεθνή οικονομικά συμφέροντα. Ποιοι είναι αυτοί; Είναι οι φίλοι σας οι εφοπλιστές που προτιμούν να μεταφέρουν LNG με τα πλοία τους, να είναι μεταπράτες και όχι να κερδίζει ο Έλληνας και ο πολίτης.

Είναι, επίσης, αυτοί που δεν θέλουν την Ελλάδα περήφανη. Δεν θέλουν την Ελλάδα πλούσια. Ποιοι είναι αυτοί; Οι Τούρκοι με τους οποίους συζητάτε καθημερινά συνεκμετάλλευση στο Αιγαίο. Οι Αμερικανοί που δεν θέλουν την Ελλάδα ισχυρή. Οι Γερμανοί που θέλουν την Ελλάδα ποδηγετημένη και όλοι οι δήθεν σύμμαχοί μας, ακόμη και οι Ρώσοι που δεν θέλουν να βγάλουμε φυσικό αέριο, που μας θέλουν φτωχούς, ρακένδυτους και επαίτες.

Δεν αξίζει, κύριε Υπουργέ, στον Έλληνα αυτό. Η Ελληνική Λύση θα σκάψει όλη την Ελλάδα, 2,4 δισεκατομμύρια ευρώ περιμένουν, πλούτος ορυκτός τον Έλληνα για να τον διανείμουμε στον κάθε Έλληνα φτωχό.

(Χειροκροτήματα από την πτέρυγα της Ελληνικής Λύσης)

Κύριε Υπουργέ, θα σας πω γιατί οι ΑΠΕ ή οι ανεμογεννήτριες του κύριου Πρωθυπουργού, αδυνατούν να δώσουν ρεύμα. Αυτό είναι το πρόβλημα. Οι ανεμογεννήτριες δεν μπορούν να παρέχουν ρεύμα. Και ξέρετε γιατί, κύριε Υπουργέ; Δεν το ήξερε ο Πρωθυπουργός, του το είπα εγώ. Γιατί δεν υπάρχει δυνατότητα αποθηκεύσεως του ρεύματος. Δεν έχει βρεθεί η τεχνολογία αποθήκευσης του ρεύματος. Παράγει ρεύμα αλλά δεν αποθηκεύεται. Πρέπει να καταναλώνεται αμέσως, μετά απλά γυρίζει.

Από την άλλη αν υπάρχει ψύχος, υπάρχει πρόβλημα, αν δεν υπάρχει αέρας, υπάρχει πρόβλημα. Η πολιτική σας είναι πολιτική της ανεμογεννήτριας, του αέρα του κοπανιστού. Αυτή είναι η αλήθεια.

Έχουμε παρουσιάσει μια σειρά, μια ολόκληρη μελέτη για το πυρηνικό εργοστάσιο. Την καταθέσαμε στα Πρακτικά της Βουλής. Την δώσαμε στον Υπουργό Οικονομικών. Πρέπει να μιλήσουμε σοβαρά, γιατί και η Αγγλία και η Πολωνία και η Γερμανία και η Γαλλία σκέφτονται τα πυρηνικά. Πυρηνική ενέργεια με τη μέθοδο της σύντηξης όχι της καύσεως που είναι επικίνδυνη. Υπάρχουν τρόποι. Τι πρέπει να γίνει; Πολλά μπορούν να γίνουν. Τα έχουμε προτείνει.

Πάμε, όμως, στο πολύ απλό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μα τώρα τριάντα χρόνια μακριά…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Θεοχάρη, με όλη τη συμπάθεια αν δεν ξέρετε κάτι μη μιλάτε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τριάντα χρόνια…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Με όλη τη συμπάθεια, αν δεν ξέρετε κάτι μη μιλάτε. Αν δεν γνωρίζετε μη μιλάτε. Όταν δεν γνωρίζεις, δεν θα μιλάς. Είναι πολύ απλά τα πράγματα στη ζωή για να είσαι χρήσιμος. Άλλο να είσαι χρήσιμος και άλλο να είσαι χρήσιμος ηλίθιος.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** (δεν ακούστηκε)…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κοιτάξτε. Όταν επαναφέρετε αυτά που λέγατε προεκλογικά και τα εφαρμόσετε, ελάτε να συζητήσουμε. Με ψέματα πολιτική δεν γίνεται, κύριε Θεοχάρη. Δυστυχώς, ψεύδεστε ασύστολα. Όχι εσείς προσωπικά, το κόμμα σας

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεκτή η αυτοκριτική.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όταν σας έλεγα εγώ εδώ ότι υπάρχει φυσικό αέριο και πετρέλαιο, κοροϊδεύατε και εσείς. Ίδιος είστε και εσείς. Σήμερα ο Πρωθυπουργός είναι στη γραμμή τη δική μας.

Να σας πω κι άλλα, θέλετε; Θέλετε και άλλα; Τα θωρακισμένα που τα λανσάρατε στον Έβρο, εγώ το είπα στον Πρωθυπουργό. Θέλετε και άλλα περισσότερα; Θα σας πω σε λίγο, λοιπόν, τι αντιγράψατε. Γιατί το μόνο που κάνετε είναι να αντιγράφετε. Και να κοροϊδεύετε και τον Έλληνα από πάνω. Να τον κοροϊδεύετε.

Πρώτη χώρα σε ΑΠΕ είμαστε και δεν έχουμε ρεύμα. Σοβαρά μιλάμε; Το ακριβότερο ρεύμα στην Ευρώπη. Πραγματικά έχετε το θράσος να μιλάτε και από πάνω.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είμαστε πρώτη χώρα σε ΑΠΕ;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είμαστε από τις πρώτες χώρες στο ακριβό ρεύμα. Είμαστε τρίτοι. Τρίτοι! Αλλά δες το εισόδημα του Γερμανού, δες και το εισόδημα του Έλληνα, κύριε Θεοχάρη. Πήγαινε να ζήσεις εσύ με 600 ευρώ. Ο Πρωθυπουργός ο ίδιος το είχε πει: «Δεν μπορώ να ζήσω με 800 ευρώ». Εσείς μπορείτε; Μπράβο σας, προς τιμήν σας. Αφού μπορείτε νεοδημοκράτες Βουλευτές να ζήσετε 600 ευρώ εσείς και ο Πρωθυπουργός δεν μπορεί με 800 ευρώ, μπράβο σας. Τι να πω, ξέρω εγώ.

Έλεγα, λοιπόν, το 2020 για την επισιτιστική κρίση που έρχεται. Το έλεγα εδώ πάλι, κύριε Θεοχάρη. Τα λέγαμε εδώ. Έρχεται πείνα. Τώρα με τη Σαγκάη, βέβαια, έρχονται πολύ χειρότερες εξελίξεις. Σας προειδοποιούμε και πάλι. Διογκώνονται τα προβλήματα. Αύξηση τιμών, καθυστέρηση και παράδοση παραγγελιών κοντέινερ. Θα έχουμε τεράστιο πρόβλημα.

Στις 7-4-2022 ακούστε τα νούμερα, γιατί πολλοί κάνετε τους οικονομολόγους, αλλά από επιχειρήσεις είσαστε άσχετοι οι περισσότεροι. Αυτό είναι το πρόβλημα στην ελληνική πολιτική σκηνή. Εμείς μεταφέρουμε κοντέινερ, κύριοι συνάδελφοι, οι εταιρείες μεταφέρουν κοντέινερ από την Κίνα, φέρνουν προϊόντα από τη Γερμανία, φέρνουν μεταφορές, φέρνουν προϊόντα. Ακούστε, λοιπόν, για να καταλάβετε. Παγκόσμιος δείκτης εμπορευματοκιβωτίων έφθασε τα 8.000 δολάρια κοντέινερ σαράντα ποδών, τιμή υψηλότερη κατά 64% σε σύγκριση με ένα χρόνο πριν, σαράντα ποδών έχει και λιγότερα. Σας τα λέω για να καταλαβαινόμαστε.

Και επειδή τόσο καλά τα κάνατε, κύριε Θεοχάρη, βγαίνει η Moody’s και λέει ότι η εισβολή στην Ουκρανία θα συντρίψει το διαθέσιμο εισόδημα στην Ελλάδα. Ο πληθωρισμός είναι συνώνυμος με τους φόρους. Όταν μια κυβέρνηση δεν μειώνει τους συντελεστές φορολογείται μέσω πληθωρισμού κατά 10% κάθε κατάθεση του Έλληνα. Τα 100.000, όσοι έχουν 100.000 ή 10.000, λογαριασμό στην τράπεζα χάνουν 10%, γιατί είναι ο πιο άδικος φόρος ο πληθωρισμός. Απλά οικονομικά σας μαθαίνουμε εγώ που δεν είμαι οικονομολόγος. Εσείς έχετε σπουδάσει οικονομικά οι περισσότεροι. Να τα χαίρεστε τα οικονομικά σας!

Πάμε στην αγροτική οικονομία. Την τελευταία εικοσαετία ένα στα τρία στρέμματα γης δεν καλλιεργούνται, έπαψε ένα στα τρία στρέμματα. Σε δώδεκα χρόνια τρία ζαχαρουργεία στο Πλατύ Ημαθίας, στις Σέρρες, στην Ορεστιάδα, ένα εργοστάσιο επεξεργασίας σπόρων, τρία κέντρα διανομής στην Αθήνα, στην Λάρισα, στα Χανιά έκλεισαν. Τα κλείσατε. Ποιος τα έκλεισε; Ο εξωγήινος; Ο Μπάιντεν; Ο Ζελένσκι; Ο Πούτιν; Εσείς τα κλείσατε. Νέα Δημοκρατία, ΚΙΝΑΛ και ΣΥΡΙΖΑ. Μαζί τα κάνατε, μαζί τα κλείσατε με τις αποτυχημένες επιλογές σας. Αυτό σας λέμε. Δεν ομιλώ για την έλλειψη σιταριού. Η Ελλάς δεν παράγει μαλακό σιτάρι, μια Ελλάδα που μεταξύ σιτοβολώνας πριν από είκοσι χρόνια. Ποιος φταίει για όλα αυτά; Ποιος; Και μου ζητάτε αυτοκριτική από την Ελληνική Λύση που είναι από το 2019 στο ελληνικό Κοινοβούλιο και δεν κάνετε αυτοκριτική εσείς που κυβερνάτε από το 1974 τρία κόμματα. Αν αυτό δεν λέγεται πολιτικό θράσος, τι λέγεται;

Πάμε και στον ΣΥΡΙΖΑ. Να υπενθυμίσω ότι στη διακυβέρνηση του σαράντα χαράτσια επέβαλε, σαράντα χαράτσια. Δεν θα τα πω ένα προς ένα, δεν χρειάζεται να τα πω. Όποιος θέλει τον ενημερώνω κιόλας. Σαράντα φόρους διαφορετικούς επέβαλε έμμεσους ή άμεσους. Με τη συνεχή φορολόγηση έρχεται η αποανάπτυξη καταλάβετε το. Είναι νόμος της οικονομίας όταν υπερφορολογείς επιχειρήσεις κάνεις αποανάπτυξη, δεν κάνεις ανάπτυξη.

Το χειρότερο δε είναι ότι οι γονείς και οι παππούδες μας περιμένουν να πάρουν σύνταξη. Τις κρατάτε. Εκκρεμούν τριακόσιες εβδομήντα δύο χιλιάδες εφάπαξ και συντάξεις. Το ασφαλιστικό χρέος είναι 1,2 περίπου. Το κρύβετε από τους θεσμούς. Τεράστια ασφαλιστική τρύπα και βρήκατε λύση στην τρύπα, τινάζοντας στον αέρα το σύστημα. Θα δίνουμε κατά προσέγγιση. Έλα να πάρεις την σύνταξή σου, πάρε 300 ευρώ και φύγε. Τα δούλεψε ο άνθρωπος αυτά, κύριοι συνάδελφοι. Πώς έχετε το θράσος να απαιτείται από έναν άνθρωπο που δούλεψε σαράντα χρόνια και πλήρωσε εισφορές και να του λέτε: Έλα και πάρε ψιχία και φύγε. Ψίχουλα, πάρτα και φύγε. Αυτό δηλώνει ανικανότητα. Μόνον εσείς μπορείτε να τα κάνετε αυτά.

Και να πω και μια πρόταση σε όλους τους Έλληνες, γιατί πιέζει ο χρόνος. Μπορούμε να αλλάξουμε συνήθειες, μπορούμε να επιλέγουμε ελληνικά προϊόντα, μπορούμε να βοηθήσουμε την ελληνική οικονομία την ραχοκοκαλιά της. Πηγαίντε οι Έλληνες και αγοράστε προϊόντα χωρίς ετικέτες, υπάρχουν προϊόντα χωρίς ετικέτα, κερδίζετε 10% με 15%. Αν ψάξει κάποιος τα non name προϊόντα που λένε, το ρύζι, το σιτάρι υπάρχει τρόπος να μειώσουμε το κόστος. Ελληνικά προϊόντα, είναι πολύ σημαντικό. Μεγαλώσαμε όλοι με lurpak και με χαβιάρι. Βέβαια έχουμε μεγαλώσει με τα εισαγόμενα προϊόντα όλοι. Να στηρίξουμε τα ελληνικά προϊόντα.

Πάμε και στη φοροδιαφυγή, που και ο κ. Θεοχάρης και οι υπόλοιποι της Νέας Δημοκρατίας ψάχνουν να βρουν τρόπο να την πατάξουν. Ποτέ η φοροδιαφυγή δεν θα παταχθεί. Η φοροδιαφυγή δεν πατάσσεται, εξαφανίζεται αν καταστεί ασύμφορη. Πώς θα κάνουμε ασύμφορη την φοροδιαφυγή, λοιπόν; Όλα τα έξοδα νομικών και φυσικών προσώπων εκπίπτουν από το φορολογητέο εισόδημα με έναν φλατ φόρο 10%, 15% max. Έτσι θα αναγκάζεις τον καθένα να παίρνει απόδειξη για ότι αγοράζει. Τι πιο απλό από αυτό; Έσοδα, έξοδα και φορολογώ μόνο αυτά που κερδίζει ο άλλος. Δεν το κάνετε. Και να σας πω γιατί δεν το κάνετε; Γιατί βολεύεστε σε ένα διεφθαρμένο φαύλο κράτος να μπορούν να κάνουν λαθρεμπόριο πετρελαίου, λαθρεμπόριο προϊόντων, να κονομάνε οι κολλητοί και οι φίλοι σας και να διαγράφεται τα χρέη αργότερα.

Ξεχάσαμε τους τραπεζίτες που αθωώσατε, κύριοι της Νέας Δημοκρατίας, με ειδικό νόμο; Ακαταδίωκτο στους τραπεζίτες που έδωσαν θαλασσοδάνεια. Τα ξεχάσαμε όλα αυτά; Και δεν θέλω να κλιμακώσουμε μόνον έναν. Όλοι το ίδιο είστε, δυστυχώς, όμηροι της ολιγαρχίας, της πλουτοκρατίας και όχι υπηρέτες του ελληνικού λαού. Αυτοί είστε, δυστυχώς, και είστε και ανακόλουθοι, άλλη μια απόδειξη.

Λέγαμε στον Υπουργό: Δημοσιοποίησε τα στοιχεία αυτών που δεν τηρούν τα μέτρα της πανδημίας, όλων, και των φίλων σας που πουλούσαν μάσκες μαϊμού, των φίλων-κολλητών της Νέας Δημοκρατίας, που αποσύρθηκαν οι μάσκες. Τις μάσκες που έφτιαχνε ο κουμπάρος-κολλητός τις απέσυραν. Το είπε κανένα κανάλι;

Όχι, κύριοι συνάδελφοι. Δεν τόλμησαν, γιατί είναι κουμπάρος, είναι φίλος.

Ε, λοιπόν, να δημοσιοποιείτε τα καρτέλ –φωνάζαμε από το 2019 εδώ μέσα-, όσους αισχροκερδούν. Μας έλεγε ο Υπουργός εδώ ότι δεν γίνεται, ότι είναι αντισυνταγματικό. Και τώρα παραδόξως, έρχεται και φέρνει την πρόταση και την εφαρμόζει! Τη δική μας πρόταση! Αυτοί, λοιπόν, που μας αντιγράφουν, έχουν και το θράσος να μας λένε για αυτοκριτική, αντί να πουν συγγνώμη στον ελληνικό λαό.

Πάμε και στο διακύβευμα των εκλογών. Ο κ. Μητσοτάκης, ο Πρωθυπουργός της χώρας, έθεσε ένα δίλημμα για τις εκλογές που έρχονται –γιατί έρχονται εκλογές-το τετριμμένο: Πρόοδος ή συντήρηση; Έχω μπερδευτεί. Αυτό το έλεγε ο ΣΥΡΙΖΑ. Πρόοδος ή συντήρηση έλεγε ο ΣΥΡΙΖΑ. Άρα, λοιπόν, αποδεικνύεται ότι ακόμα και στα συνθήματά σας, είστε ίδιοι: «πρόοδος ή συντήρηση».

Ξεχνάτε έναν βασικό κανόνα της φύσεως, κύριε Υπουργέ, κύριοι της Νέας Δημοκρατίας: Χωρίς συντήρηση δεν υπάρχει πρόοδος. Χωρίς συντήρηση δεν υπάρχει πρόοδος!

Για εμάς το δίλημμα των επόμενων εκλογών είναι ένα: «Ελευθερία ή υποτέλεια». Αυτό είναι το δίλημμα. Ελευθερία ή υποτέλεια; Για να ξεκαθαρίσουμε όρους.

(Χειροκροτήματα από την πτέρυγα της Ελληνικής Λύσης)

Και πόσο ελεύθερο είναι ένα κράτος, όταν στο συνέδριο του ΣΥΡΙΖΑ καταχειροκροτούν τον Ζάεφ! Δεν είναι υποτέλεια να χειροκροτείς αυτόν, του οποίου του δίνεις ένα όνομα που δεν του ανήκει, να παραβιάζει τη συμφωνία που υπέγραψε ενενήντα δύο φορές, να τον φέρνεις στο συνέδριό σου και να τον χειροκροτείς;

Δεν είναι υποτέλεια να φέρνει η ελληνική Βουλή τάγματα Αζόφ, ναζιστικά, να φέρνει τους ναζί εδώ μέσα, τους εκδορείς και σφάχτες, σε απάντηση της βαρβαρότητας των Ρώσων; Έφεραν τάγματα ναζί εδώ και τους χειροκροτούσαν ΣΥΡΙΖΑ, ΚΙΝΑΛ και Νέα Δημοκρατία!

**ΠΡΟΕΔΡΕΥΩΝ (Νικήτας Κακλαμάνης):**  Παρακαλώ ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τελειώνω, κύριε Πρόεδρε.

Τους χειροκροτούσαν μαζί! Η Ιστορία έγραψε: «Τους ναζί τους χειροκρότησαν Νέα Δημοκρατία, ΚΙΝΑΛ και ΣΥΡΙΖΑ». Όσο για τα συγγνώμη τα μετά, από τότε που βγήκε το συγγνώμη, χάθηκε το φιλότιμο.

Δεν είναι υποτέλεια να δηλώνει ο Υπουργός Εθνικής Άμυνας πως δεν είναι η καλύτερη περίοδος να μιλάς κατά της Τουρκίας στο ΝΑΤΟ;

Εξαφανίζετε από το λεξιλόγιο σας, όλοι εδώ μέσα –όχι Χριστό και Παναγία μόνο, έτσι κι αλλιώς τα εξαφανίσατε αυτά- αλλά και φράσεις όπως: τουρκική κατοχή, κυπριακή τραγωδία, τουρκική εισβολή, ελληνική ΑΟΖ, η Μακεδονία είναι Ελλάδα, το Αιγαίο είναι ελληνικό, η Βόρειος Ήπειρος είναι ελληνική. Και πόσα άλλα έχετε εξαφανίσει. Γιατί;

Όμως, θα πω κάτι που ακούγεται οξύμωρο και κλείνω εδώ σε λίγο. Τυχεροί θα ήμασταν, αν είχαμε έναν Πρωθυπουργό, όπως ο κ. Μητσοτάκης, ο οποίος όσο αγαπάει την Ουκρανία να αγαπούσε άλλο τόσο την Ελλάδα. Θα ήμασταν τυχεροί. Τυχεροί θα ήμασταν, αν οι Πρόεδροι των κομμάτων αγαπούσαν τόσο την Ελλάδα όσο βοηθούν και στέλνουν όπλα στην Ουκρανία.

Και για να καταλάβετε τα λάθη σας και την υποτέλειά σας, βγαίνει ο εκπρόσωπος του State Department και λέει: Η Τουρκία δεν έχει παραβιάσει κυρώσεις εναντίον της Τουρκίας. Ψέμα! Και το ανέχεστε και ούτε ένα διάβημα από την ελληνική πλευρά. Ό,τι και αν κάνει η Τουρκία –λέει η Αμερική, το State Department-, είναι πολύτιμος νατοϊκός εταίρος. Αυτά για να μην ξεχνιόμαστε τι είναι ο καθένας.

Δεν θα πω για το ψευδοκράτος. Όχι.

Θα πω κάτι στον κ. Ανδρουλάκη…

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείστε, κύριε Πρόεδρε, γιατί εντάξει!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα κλείσω, κύριε Πρόεδρε. Δυο λεπτά ακόμα.

Όλα είναι στημένα. Το καταγγέλλουμε από το 2019. Όλα είναι προμελετημένα και δρομολογημένα. Το σύστημα τα προωθεί και τα δρομολογεί.

Ο Ανδρουλάκης θέτει πρόωρο θέμα –ακούστε- Πρωθυπουργού κοινής αποδοχής. Τι είπε; «Δεν θα κάνω Πρωθυπουργό ούτε τον Τσίπρα ούτε τον Μητσοτάκη». Αν, λοιπόν, εξυπηρετείς το σύστημα, θες τεχνοκράτη Πρωθυπουργό.

Άρα, λοιπόν, έρχεται η συγκυβέρνηση των τριών με τεχνοκράτη Πρωθυπουργό είτε είναι ο Μ.Σ. είτε …

Ναι, μη μου κάνετε εμένα το χέρι έτσι. Μη μου κάνετε έτσι. Έρχεται! Δεν ξέρω αν θα είστε εσείς εδώ, αλλά έρχεται!

**ΔΗΜΗΤΡΙΟΣ ΜΠΙΑΓΚΗΣ:** Εντάξει, εντάξει, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Όπως σας λέγαμε ότι έρχεται η πείνα και γελούσατε, όπως σας λέγαμε ότι έρχεται και η εξόρυξη πετρελαίου και γελούσατε, όπως σας λέγαμε ότι οι ανεμογεννήτριες είναι φουρφουράκια, όπως σας λέγαμε όχι στην απολιγνιτοποίηση και έρχεστε στα λόγια μας, έτσι θα έρθετε στα λόγια μας και πάλι. Θα συγκυβερνήσετε!

Και ξέρετε ποιο είναι το τρελό, το παράλογο; Ψηφίζετε το 82% των νομοσχεδίων της Νέας Δημοκρατίας και μου κουνάτε το χέρι; Το ΚΙΝΑΛ, ψηφίζει το 82% με 83% των νομοσχεδίων της Νέας Δημοκρατίας. Συγκυβερνάτε έτσι κι αλλιώς. Άρα, τα κάνουν καλά όλα. Τι διαμαρτύρεστε; Όλα τα κάνουν καλά! Μια χαρά Κυβέρνηση έχουν –λέει το ΚΙΝΑΛ.

Εμείς δεν λέμε έτσι. Ψηφίσαμε είκοσι τρία.

Το σχέδιο, λοιπόν, εκτελείται. Ποιοι αποφασίζουν; Εμείς κάναμε μια ερώτηση στον Πρωθυπουργό. Στείλαμε όπλα, ναι ή όχι; Και τι όπλα; Στείλαμε Στίνγκερ στην Ουκρανία, ναι ή όχι; Αυτό είναι το ερώτημα.

Και επειδή πιέζει ο Πρόεδρος, θα κλείσω εδώ.

Κύριοι συνάδελφοι, η Ελλάδα θέλει ελευθερία. Η Ιστορία έχει δείξει ότι οι Έλληνες υποτάχθηκαν διά της βίας στον ισλαμικό πρωτογονισμό. Τετρακόσια χρόνια αργότερα αυτοπαγιδεύτηκαν σε μια αφελή ψευδαίσθηση του ευρωπαϊσμού, ότι θα επιβίωναν μέσα από την Ευρώπη, μέσα από την Ευρώπη της αλληλεγγύης. Ψεύδος ασύστολο! Η Ευρώπη μάς πτώχευσε, δεν μας βοήθησε. Δεν μας βοηθά στα σύνορά μας, δεν στηρίζει την Ελλάδα και τους Έλληνες.

Εμείς έχουμε ένα διαφορετικό όραμα. Θέλουμε μια Ευρώπη ενωμένη των λαών και των εθνών, μια Ευρώπη η οποία θα σέβεται τους Έλληνες, θα σέβεται τους Γάλλους, θα σέβεται τους Γερμανούς, θα σέβεται τους πολίτες της.

Τι θα κάνουμε. Βασικός κανόνας. Πρώτον, θα αλλάξουμε την ανθελληνική παιδεία. Θα βάλουμε τα αρχαία ελληνικά να διδάσκονται από το δημοτικό. Θα βάλουμε όλα εκείνα τα εχέγγυα και τις βάσεις, για να κάνουμε ένα λαό που συνδέεται με την πολιτισμική και πολιτιστική κληρονομιά. Και το κυριότερο από όλα, θα αλλάξουμε την Ιστορία. Θα κάνουμε μια ιστορία ελληνική, όχι μια ιστορία όπως την φτιάξατε εσείς, φτιασιδωμένη μέσα στα πλαίσια του πολυπολιτισμού, της άναρχης ιδεολογίας αυτής που δεν υπάρχει και δεν υφίσταται.

Για εμάς ισχύει κάτι πολύ απλό. Μπορείς να είσαι ό,τι θέλεις –πραγματικά, μπορεί ο καθένας από εσάς-, μπορείς να είσαι ό,τι θέλεις, αλλά πρώτα απ’ όλα πρέπει να είσαι δυνατός. Αν είσαι δυνατός, μπορείς να είσαι πραγματικά ό,τι εσύ θέλεις! Αυτή είναι η διαφορά η δική μας.

(Χειροκροτήματα από την πτέρυγα της Ελληνικής Λύσης)

Αν είσαι αδύναμος, επιλέγουν οι άλλοι για σένα. Εμείς είμαστε οι δυνατοί. Είμαστε οι Έλληνες, όχι οι νεοέλληνες.

Αυτοί οι Έλληνες, λοιπόν, θα δώσουν την απάντηση. Θα τιμήσουν την Ελληνική Λύση για όσα έχει πει στο ελληνικό Κοινοβούλιο, για το πρόγραμμά της, το σχέδιό της, τις προτάσεις της, τις αντιγραφές που έκανε η Νέα Δημοκρατία για φράχτες στον Έβρο, για θωρακισμένα αυτοκίνητα, για εξορύξεις, για μείωση στον ΦΠΑ και όλα όσα έχουμε πει και εφαρμόσατε.

Όμως, επειδή δεν ξέρετε, δεν μπορείτε να τα εφαρμόσετε. Μόνο η Ελληνική Λύση μπορεί να εφαρμόσει το σχέδιό της, γιατί είναι Ελληνική, είναι η Λύση, είμαστε η άποψη, είμαστε το σχέδιο, είμαστε το πρόγραμμα. Είμαστε οι Έλληνες, είμαστε δυνατοί και θα συνεχίσουμε όρθιοι, μόνοι σε αυτόν τον αγώνα.

Ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά)

**ΠΡΟΕΔΡΕΥΩΝ (Νικήτας Κακλαμάνης):** Θα πάρουν τον λόγο δύο συνάδελφοι, οι οποίοι δεν μπορούν να περιμένουν και περισσότερο, και μετά θα δώσω τον λόγο στην Υπουργό Παιδείας την κ. Κεραμέως, για να παρουσιάσει την τροπολογία της.

Καλείται τώρα στο Βήμα ο κ. Στέφανος Γκίκας από τη Νέα Δημοκρατία και μετά είναι ο κ. Σωκράτης Φάμελλος από τον ΣΥΡΙΖΑ.

Ορίστε, κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου ξεκινώντας –επειδή είναι επί του πιεστηρίου η είδηση- να ευχαριστήσω τον Υπουργό, τον κ. Πλακιωτάκη, διότι αυτό που μας υποσχέθηκε στην εκλογική μου περιφέρεια, την Κέρκυρα, γίνεται πραγματικότητα.

Πριν από λίγο το Συμβούλιο Ακτοπλοϊκών Συγκοινωνιών αποφάσισε, γνωμοδότησε προς τον Υπουργό θετικά για ένα έκτακτο δρομολόγιο μία φορά το μήνα από την Κέρκυρα προς τα Διαπόντια Νησιά για τη μεταφορά καυσίμων και οχληρών υλικών, κάτι που οι νησιώτες μας, οι ακρίτες μας, το ζητούσαν εδώ και πάρα πολλά χρόνια. Το υποσχεθήκαμε, έγινε πράξη και, κύριε Υπουργέ, σας ευχαριστούμε πάρα πολύ.

Από εκεί και πέρα, μπαίνουμε στο νομοσχέδιο αυτό. Επιτρέψτε μου να πω ότι είναι ένα πολύ σοβαρό νομοσχέδιο, διότι ακριβώς ασχολείται με τον θαλάσσιο τουρισμό και όταν λέμε θαλάσσιο τουρισμό, βεβαίως, εννοούμε σκάφη αναψυχής, εννοούμε yachting, εννοούμε ακτοπλοΐα, εννοούμε και κρουαζιέρα. Εδώ εστιάζουμε στα σκάφη αναψυχής και στα yachting.

Θα πω ότι κάτι δεν έχουμε κάνει καλά όλα αυτά τα χρόνια, διότι τα έσοδα από τα super yachts στη χώρα μας είναι, με πρόσφατες μετρήσεις, της τάξεως των 160 εκατομμυρίων ευρώ, όταν στην Ιταλία είναι 2,24 δισεκατομμύρια, στη Γαλλία 1,37 δισεκατομμύρια και πάει λέγοντας.

Πολύ σωστά, λοιπόν, εδώ και αρκετούς μήνες αυτή η Κυβέρνηση με μία ολοκληρωμένη στρατηγική για τον νησιωτικό χώρο την οποία έφερε ο Υπουργός, ο κ. Πλακιωτάκης, στη Βουλή, θέσπισε ακριβώς αυτή την εθνική στρατηγική για τον νησιωτικό χώρο.

Με αυτό το νομοσχέδιο το οποίο τώρα φέρνει, που είναι ένα πολύ σημαντικό –επαναλαμβάνω- νομοσχέδιο, ακριβώς βάζει τα πράγματα σε μια καλύτερη σειρά, ταξινομεί πάρα πολλές από τις διάσπαρτες διατάξεις και προωθεί ακριβώς αυτό, τον θαλάσσιο τουρισμό.

Θα πω ότι για 1 ευρώ ελλιμενισμού 5 με 10 ευρώ πηγαίνουν στην τοπική οικονομία. Επίσης, για εκατό νέες θέσεις ελλιμενισμού υπάρχουν έξι θέσεις μόνιμης εργασίας σε μαρίνες και εκατό έμμεσες θέσεις για μικροεπαγγελματίες, για καρνάγια, για ανεφοδιασμούς, για ναυλώσεις κ.λπ., ενώ περίπου διακόσιες θέσεις είναι στα πληρώματα, ανάλογα βεβαίως και με το μέγεθος των πλοίων.

Πρόσφατη μελέτη του London School of Economics λέει ότι οι χίλιες θέσεις super yacht φέρνουν είκοσι τρεις χιλιάδες θέσεις εργασίας έμμεσες και άμεσες που ασχολούνται ακριβώς με το yachting.

Εμείς, λοιπόν, σε αυτή τη χώρα, που έχουμε τόσα νησιά, τα οποία φέρνουν το 75% των εσόδων μας από τον τουρισμό, αντί να καλλιεργήσουμε τον θαλάσσιο τουρισμό, κάναμε οτιδήποτε μπορούσαμε προκειμένου αυτός ο τουρισμός να μείνει στάσιμος.

Έτσι, λοιπόν, πάρα πολύ σωστά ο Υπουργός φέρνει αυτό το νομοσχέδιο. Και επιτρέψτε μου να απαριθμήσω ακροθιγώς κάποιες πολύ βασικές διατάξεις. Είναι απόλυτα σωστή η κατάργηση του άρθρου 136 του ν.4507 του 2017, που επιτρέπει πλέον σε επαγγελματικά πλοία αναψυχής άνω των τριάντα πέντε μέτρων με ξένη σημαία να πραγματοποιούν ναυλώσεις όπου η επιβίβαση και αποβίβαση των επιβατών πραγματοποιείται στην ελληνική επικράτεια, το home porting.

Θα πω ένα παράδειγμα από την εκλογική μου περιφέρεια. Το 75% των αιτήσεων για ελλιμενισμό σκαφών άνω των τριάντα πέντε μέτρων στην Κέρκυρα το απορρίπταμε διότι δεν είχαμε θέσεις ελλιμενισμού, κάτι το οποίο είναι απαράδεκτο, διότι τα έσοδα από τον θαλάσσιο τουρισμό είναι πάρα πολύ μεγάλα, αφού ένας τουρίστας από σκάφος αναψυχής αφήνει δύο έως πέντε φορές περισσότερα χρήματα στον κάθε τόπο απ’ ό,τι ο τουρίστας του ξενοδοχείου.

Η απαγόρευση -επανέρχομαι- αυτής της διαδικασίας για τα συγκεκριμένου τύπου πλοία αναψυχής δημιούργησε ένα σοβαρό κενό, από το οποίο επωφελήθηκαν τα γειτονικά μας κράτη, δηλαδή η Αλβανία και η Τουρκία, με τα ελληνικά λιμάνια να μετατρέπονται απλά σε λιμένες διέλευσης. Τα διαφυγόντα έσοδα και κέρδη από αυτή τη διαδικασία ήταν πολύ μεγάλα τόσο σε εθνικό όσο και σε τοπικό επίπεδο, αφού, επί παραδείγματι, ο ΦΠΑ επί του ναύλου καταβάλλεται στον τόπο της ναύλωσης.

Με το νομοσχέδιο θεσπίζεται, λοιπόν, αυτή η δυνατότητα νόμιμης δραστηριοποίησης επαγγελματικών mega, super και giga yacht υπό ξένη σημαία στην Ελλάδα υπό αυστηρές προϋποθέσεις. Προβλέπεται, μεταξύ άλλων, η προκαταβολή του ΦΠΑ, που αναλογεί στο 70% του ναύλου, ενώ θεσπίζεται για πρώτη φορά και ειδικό τέλος υπέρ του δημοσίου.

Νομοθετούνται επιπλέον και άλλες σημαντικές καινοτομίες και πρέπει να αναφερθούμε και σε αυτές. Θεσπίζεται θεσμικό πλαίσιο που προσελκύει τα ιδιωτικά πλοία αναψυχής να εγγραφούν στην ελληνική σημαία, βεβαίως μέσω εταιρειών ιδιωτικών πλοίων αναψυχής. Και η ρύθμιση αυτή έχει ιδιαίτερη σημασία για τα σκάφη του Ηνωμένου Βασιλείου μετά την έξοδο από την Ευρωπαϊκή Ένωση.

Απλοποιούνται επίσης οι όροι δραστηριοποίησης επαγγελματικών πλοίων αναψυχής, αφού δίνεται πλέον η δυνατότητα εκτέλεσης μεμονωμένων κινήσεων χωρίς επιβάτες, τα λεγόμενα empty runs, χωρίς να αίρεται ο επαγγελματικός χαρακτήρας τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, είμαστε μόνο δέκα ομιλητές. Θα ήθελα ένα λεπτό ακόμα.

Δίνεται επιπλέον ιδιαίτερη έμφαση στην ασφάλιση των πληρωμάτων επαγγελματικών πλοίων αναψυχής ανά κατηγορία και ειδικότητα, στα οποία συμπεριλαμβάνονται πλέον και τα πλοία άνω των είκοσι τεσσάρων μέτρων υπό ξένη σημαία. Η πρωτοβουλία αυτή είναι σίγουρο ότι θα επιφέρει την αύξηση των εσόδων του ΝΑΤ, αλλά και της ζήτησης εργασίας από Έλληνες και Ευρωπαίους ναυτικούς.

Επίσης, θέλω να αναφερθώ στη διασφάλιση -είναι πολύ σημαντική αυτή η διάταξη, το είπε και ο εισηγητής μας- της επιχορήγησης και του β΄ εκπαιδευτικού ταξιδιού για τους φοιτητές των ακαδημιών Εμπορικού Ναυτικού από κονδύλια του ΕΣΠΑ, όπως και σε μια κοινωνική πολιτική ιδιαίτερης αξίας και σημασίας, που είναι η έκπτωση των ναύλων για τα ΙΧ που μεταφέρουν αναπήρους, ακόμη και αν δεν είναι δηλωμένα ως αναπηρικά.

Επίσης, ευθυγραμμίζονται οι νομοθετικές ρυθμίσεις του Λιμενικού Σώματος με τη νομοθεσία και τη χορήγηση άδειας πατρότητας και γονικής άδειας.

Κλείνοντας, όσον αφορά τις τροπολογίες από το Υπουργείο Τουρισμού, η τροπολογία για τις πισίνες, για τις κολυμβητικές δεξαμενές, είναι πολύ σωστή. Δίνει «ανάσα» αυτή την κρίσιμη στιγμή. Και μιλώ και για τα μεγαλύτερα καταλύματα, αλλά κυρίως για αυτά που είναι κάτω από πενήντα κλίνες, καθώς τους δίνεται η δυνατότητα μέχρι 31-12 να λειτουργούν με το υφιστάμενο καθεστώς, χωρίς δηλαδή την ανάγκη να έχουν έναν πιστοποιημένο ναυαγοσώστη. Διότι, όπως καταλαβαίνετε, δεν θα μπορούσε αυτός ο νευραλγικός τομέας για τον τουρισμό μας να δουλέψει φέτος.

Εν κατακλείδι, το σχέδιο νόμου κωδικοποιεί την υφιστάμενη νομοθεσία, ενώ θέτει τις βάσεις για την ανάπτυξη του yachting στην Ελλάδα.

Είναι πολύ σημαντικό -και με αυτό κλείνω, κύριε Πρόεδρε- να πω ότι συνιστά κεντρική πολιτική επιλογή αυτής της Κυβέρνησης η ανάπτυξη του θαλάσσιου τουρισμού. Έχουμε το παράδειγμα της εκλογικής μου περιφέρειας, της Κέρκυρας, όπου μετά από τη σύμφωνη γνώμη του κ. Πλακιωτάκη, του Υπουργού Ναυτιλίας, του ΤΑΙΠΕΔ, του Υπουργείου Τουρισμού, η Κέρκυρα κινείται προς την κατεύθυνση να γίνει κέντρο θαλάσσιου τουρισμού για τη νοτιοανατολική Μεσόγειο.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε σας παρακαλώ.

**ΣΤΕΦΑΝΟΣ ΓΚΙΚΑΣ:** Και με λύπη μου άκουσα τον συνάδελφο και εισηγητή του ΚΙΝΑΛ, τον συντοπίτη μου, ο οποίος ουσιαστικά μάλλον είναι αντίθετος με την προσπάθεια την οποία κάνουμε για τη μαρίνα της Λευκίμμης.

Σε κάθε περίπτωση, υπάρχει ο διεθνής διαγωνισμός στον «αέρα» για τη μαρίνα mega yacht στο λιμάνι της Κέρκυρας, υπάρχει μελέτη για το λιμάνι της Λευκίμμης και την ανάπτυξη μαρίνας εκεί. Και βεβαίως, ακολουθούν και άλλα. Σύντομα η Κέρκυρα -και όχι μόνο η Κέρκυρα, όλη η Ελλάδα- θα αλλάξει μορφή.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέα Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Επειδή η Υπουργός Παιδείας δεν έχει φτάσει, αλλά είναι εδώ η Υφυπουργός, η κ. Ζαχαράκη, μετά τον κ. Φάμελλο θα δώσω τον λόγο στην κ. Ζαχαράκη.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Εντάξει, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα σας δώσω τον λόγο μετά τον κ. Φάμελλο. Θα προηγηθείτε της κ. Κεραμέως, αφού προηγηθήκατε και στην έλευση. Εγώ δεν λαμβάνω υπ’ όψιν Υφυπουργούς και Υπουργούς, αλλά τη σειρά ελεύσεως.

Τον λόγο έχει ο κ. Φάμελλος από τον ΣΥΡΙΖΑ.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ, κύριε Πρόεδρε.

Κυρία και κύριοι Υπουργοί, κύριοι Βουλευτές, τι φανερώνει αυτό το νομοσχέδιο, εκτός φυσικά από την ανεπάρκεια της Κυβέρνησης και την παραβίαση των κανόνων νομοθέτησης; Γιατί μόνο περί ανεπάρκειας κάποιος θα μπορούσε να μιλήσει όταν βλέπει να υπάρχουν τα χιονοδρομικά κέντρα σε ένα νομοσχέδιο του Υπουργείου Ναυτιλίας, αλλά ακόμα περισσότερο, όπως επισήμανε και ο εισηγητής μας, ο κ. Μιχαηλίδης, όταν βλέπει ότι έχουν ήδη κατατεθεί σαράντα οκτώ νομοτεχνικές αλλαγές για τα επτά πρώτα άρθρα. Δηλαδή, τώρα φανταστείτε, κύριε Πλακιωτάκη, αν είναι εκατόν δέκα άρθρα το νομοσχέδιο -που είναι- και πάτε με την ίδια αναλογία, μάλλον θα φτάσετε τις επτακόσιες πενήντα νομοτεχνικές. Σαράντα οκτώ νομοτεχνικές στα επτά πρώτα άρθρα! Είναι η Κυβέρνηση των αρίστων αυτή.

Ας πάμε, όμως, λιγάκι και στα σοβαρά πολιτικά ζητήματα που αναδεικνύει αυτό το νομοσχέδιο. Πρώτο ζήτημα, τα άρθρα 8 και 9 που είναι ο πυρήνας του νομοσχεδίου. Τι δημιουργεί; Δημιουργεί ένα προνομιακό πεδίο για τα επαγγελματικά σκάφη αναψυχής που έχουν σημαία τρίτων χωρών, όπου δημιουργείται όχι απλά παραβίαση των κανόνων του ανταγωνισμού εις βάρος των ελληνικών επιχειρήσεων -κι έχει κατατεθεί αυτό στη διαβούλευση και συζήτηση των φορέων- αλλά δημιουργείται και μια αδυναμία επιβολής, έστω και αναγνώρισης, των περιβαλλοντικών παραβατών. Και τον ανοίγετε, λοιπόν, αυτό τον χώρο εσείς δημιουργώντας πρόβλημα και στην ελληνική οικονομία, σε ένα κομμάτι της λεγόμενης τουριστικής βιομηχανίας.

Δεύτερον, στο άρθρο 89. Τι λέει το νομοσχέδιο μέσα στο άρθρο 89; Πρακτικά λέει ότι δεν εντάσσονται στο νόμο περί αυθαιρέτων -ας το πούμε έτσι για να είναι κατανοητό- στον ν.4495/2017 τα αυθαίρετα των τουριστικών λιμένων του ΤΑΙΠΕΔ. Δηλαδή, για όλους τους υπόλοιπους πολίτες και επιχειρήσεις της χώρας υπάρχει υποχρέωση και ο κανόνας ότι δεν τακτοποιούνται αυθαίρετα μετά το 2011, αλλά εδώ η Κυβέρνηση αποφασίζει να παραβιάσει τον κανόνα αυτόν, να κάνει τακτοποίηση αυθαιρέτων μετά το 2011, να εμπλέξει και σε αντισυνταγματικές δηλαδή διαδικασίες την όλη νομοθέτηση, κάτι που το Σ.τ.Ε. έχει ήδη δηλώσει ξεκάθαρα και αυτό να συνδυαστεί με κάτι που ο Υφυπουργός, αν δεν κάνω λάθος, εισηγήθηκε πρώτη φορά, να μην κατεδαφιστούν τα τελεσίδικα αυθαίρετα στη ζώνη του αιγιαλού. Να η Νέα Δημοκρατία! Η χαρά των αυθαιρετούχων και μάλιστα των μεγάλων αυθαιρέτων! Δεύτερο στοιχείο του νομοσχεδίου.

Τρίτον, στο άρθρο 88 τι προβλέπει το νομοσχέδιο; Προβλέπει διπλασιασμό των όρων δόμησης για τις μαρίνες του ΤΑΙΠΕΔ και μάλιστα με την επίκληση ότι αυτό πρέπει να συνάδει με τα πολεοδομικά δεδομένα της περιοχής. Δηλαδή, αν φτάνουν εξαώροφες πολυκατοικίες μέχρι ένα λιμάνι, να χτιστούν πολυκατοικίες και μέσα στο λιμάνι. Η χαρά του εργολάβου! Και μάλιστα ενώ πρόσφατα, την προηγούμενη εβδομάδα, το Συμβούλιο Επικρατείας απέρριψε την προκήρυξη της σύμβασης που έχει κάνει το ΤΑΙΠΕΔ για τη μαρίνα της Αρετσούς, όπου προέβλεπε η Κυβέρνηση να χτίσει πολυκατοικίες μέσα στη μαρίνα, αντί να κάνει τουριστικά λιμάνια. Αυτή είναι η Κυβέρνηση! Ούτε τουριστικά λιμάνια. Πολυκατοικίες, όμως, και εργολάβοι μέσα στα λιμάνια να προβλέπονται. Προφανώς και κάτι τέτοιο απερρίφθη, διότι δεν υπάρχει ακόμα ο κανονισμός των όρων δόμησης και των χρήσεων γης. Δηλαδή, προκήρυξαν διαγωνισμούς -για να καταλάβετε τη μανία τους να ξεπουλήσουν και να τακτοποιήσουν συμφέροντα- πριν βγάλουν τους όρους δόμησης και το απέρριψε το Συμβούλιο Επικρατείας. Άρα, είναι η χαρά και του εργολάβου! Χτίσιμο παντού, πολυώροφες πολυκατοικίες στα μέτωπα των λιμένων.

Τέταρτο σημείο του νομοσχεδίου, άρθρο 81. Παρατείνει η Κυβέρνηση με επιλογή της τη μονοπωλιακή, αδιαφανή, ακριβή και αντιπεριβαλλοντική διαχείριση αποβλήτων στα λιμάνια. Τι έλεγε ο νόμος του ΣΥΡΙΖΑ, άρθρο 105, στον ν.4504/2017, αν δεν κάνω λάθος. Έλεγε ότι θα γίνονται διαγωνισμοί σε κάθε λιμάνι, θα υπάρχουν ανάδοχοι με τη χαμηλότερη τιμή και με κανόνες διαλογής στην πηγή και διαχείριση των αποβλήτων όπως προβλέπει η Ευρώπη. Και ανταγωνισμός υγιής και διαφάνεια και περιβαλλοντικοί κανόνες.

Τι λέει η Κυβέρνηση; Τροποποίηση στην τροποποίηση, δεν το εφαρμόζω. Ο κ. Πλακιωτάκης, δηλαδή, έχει έρθει δύο τουλάχιστον φορές, απ’ ό,τι βλέπω, και δεν εφαρμόζει τους ευρωπαϊκούς κανόνες -κι έχουμε γι’ αυτό ήδη όχληση από την Ευρώπη- αλλά αφήνει έναν ανάδοχο σε ένα λιμάνι, χωρίς διαγωνισμό, χωρίς ανταγωνισμό, χωρίς διαλογή στην πηγή, να διαχειρίζεται τα απόβλητα. Κι έρχεται και η Επιστημονική Υπηρεσία της Βουλής και βεβαιώνει, κύριε Πλακιωτάκη, ότι δεν κάνετε καλά τη δουλειά σας. Γιατί το γράφει με το άρθρο 25 του ν.4770 είχε τροποποιηθεί το άρθρο 60 του ν.4670, νόμος του 2021 ο οποίος άλλαξε νόμο του 2020, ο οποίος άλλαξε νόμο του 2017, πολύ απλά για να μην κάνει τη δουλειά ο κ. Πλακιωτάκης. Αυτή είναι η κατάσταση. Προσέξτε! Προνομιακό πεδίο για λίγους, η χαρά των αυθαιρέτων, η χαρά του εργολάβου και η χαρά της διαπλοκής στη διαχείριση των αποβλήτων. Αυτή είναι η Νέα Δημοκρατία! Νομίζω ότι το νομοσχέδιο αυτό τα έχει όλα φωτογραφία.

Ο κ. Πλακιωτάκης -ντροπή, βέβαια, είναι πρόκληση αυτό που έκανε χθες ο Υπουργός- μας είπε χθες: «Και τι θέλετε να κάνουμε, να ρίξουμε τα απόβλητα στη θάλασσα;» Δηλαδή, προσέξτε τώρα, επειδή η Νέα Δημοκρατία δεν είναι ικανή να εφαρμόσει νομοθέτημα του ΣΥΡΙΖΑ, που ήταν στο πλαίσιο το ευρωπαϊκό από το 2017 κι έπρεπε να εφαρμοστεί μετά το 2019, έρχεται και λέει: «Τι να τα κάνω, να τα ρίξω στη θάλασσα;». Ξέρετε, ο λαός θα απαντούσε κάπως αλλιώς, αλλά εγώ σέβομαι την Αίθουσα.

Κύριε Πλακιωτάκη, αν δεν μπορείτε να κάνετε τη δουλειά σας, δεν θα πετάτε τα απόβλητα στην θάλασσα, θα υποβάλετε την παραίτησή σας και θα φύγετε. Αυτό κάνει ένας σοβαρός πολιτικός, όχι να λέει ότι φταίει ο ΣΥΡΙΖΑ που δεν υποβάλλει προτάσεις. Τι προτάσεις να υποβάλουμε, για νόμο που είχαμε νομοθετήσει το 2017 κι εσείς έχετε κάνει πολλαπλές αναβολές; Να νομοθετήσουμε δηλαδή ότι αν ο Υπουργός δεν μπορεί να κάνει τη δουλειά του, θα πρέπει η Αντιπολίτευση να κάνει δουλειά του Υπουργού; Να την κάνουμε. Παραιτηθείτε να αναλάβουμε την κυβέρνηση. Εμείς είμαστε έτοιμοι. Γιατί ξέρουμε πώς να γίνει σωστά και για τον ανταγωνισμό και για την τουριστική βιομηχανία και για τα λιμάνια και για τις ναυτιλιακές εταιρείες και για το περιβάλλον. Αυτοί είστε, όμως!

Φέρνετε τώρα τροπολογίες -θα αναφερθώ λίγο σ’ αυτές πριν κλείσω- για την ενέργεια. Μια τροπολογία καθυστερημένη για τη δημοσιοποίηση -λέει- των επιχειρήσεων που αισχροκερδούν. Ωραία. Και για ποιον λόγο λήγει 30 Ιουνίου αυτή η τροπολογία; Δηλαδή, μετά δεν θα έχουμε αισχροκέρδεια;

Επίσης, κύριε Πλακιωτάκη, αφού δεν έχει έρθει ακόμα ο Υπουργός, για ποιον λόγο καθυστερούσατε τόσον καιρό; Έγιναν όλες οι κινήσεις αισχροκέρδειας στην αγορά και τώρα από εδώ και μπρος θα υπάρχει δημοσιοποίηση. Και γιατί δεν κάνατε αυτό που σας λέγαμε εμείς, πενήντα ένας Βουλευτές, από τον Απρίλιο;

Δεύτερον. Τροπολογία για έκτακτα μέτρα -λέει- περιορισμού των κινήσεων στις περιοχές που κινδυνεύουν από την πυρκαγιά. Δηλαδή, προσέξτε τώρα, μεταφέρετε το μπαλάκι στην αυτοδιοίκηση. Δεν παίρνει πλέον αποφάσεις φέτος στην αντιπυρική περίοδο η Κυβέρνηση, ρίχνει το μπαλάκι στην αυτοδιοίκηση, αλλά πάλι λύσεις για δασικούς υπαλλήλους, για δασικούς συνεταιρισμούς, για αναδόχους έργων, για προστασία και παρακολούθηση βιοποικιλότητας δεν υπάρχουν. Πάλι θα κάνετε αλλαγές τελευταίας στιγμής.

Επιτρέψτε μου, κύριε Πρόεδρε, επειδή ακούστηκαν και ακούγονται πολλά λόγια για την ενεργειακή πολιτική, η οποία γονατίζει και την επιχειρηματικότητα και τον τουρισμό και όλα τα νοικοκυριά, να ξεκαθαρίσουμε κάτι. Τι έχει κάνει ο ΣΥΡΙΖΑ και τι ισχύει σήμερα. Γιατί άκουσα και τον Πρόεδρο της Ελληνικής Λύσης προηγουμένως.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κλείνω, κύριε Πρόεδρε, και με συγχωρείτε.

Πρώτον, είναι -λέει- ο ΣΥΡΙΖΑ υπεύθυνος για την ακρίβεια που έχουμε σήμερα. Κυρίες και κύριοι, όσο ήταν κυβέρνηση ο ΣΥΡΙΖΑ δεν αυξήθηκε ούτε ένα ευρώ η τιμή του ρεύματος, όσο ήταν κυβέρνηση κατάργησε το νόμο της «μικρής» ΔΕΗ και δεν πουλήθηκε ΔΕΗ και νομοθέτησε ότι υπάρχει δημόσιος έλεγχος σε όλα τα δίκτυα. Αυτός ήταν ο ΣΥΡΙΖΑ.

Έρχεται, λοιπόν, η Νέα Δημοκρατία -το ακούω, όμως, από την Ελληνική Λύση μέχρι το ΜέΡΑ25- και λέει ότι φταίει το χρηματιστήριο και το target model για το κόστος. Nα το συζητήσουμε συγκεκριμένα. Πρώτον, στη νομοθεσία για το target model υπάρχει η πρόβλεψη για διμερή προθεσμιακά συμβόλαια. Τα διμερή προθεσμιακά συμβόλαια τα ζητάει η βιομηχανία, τα προτείνει η Αντιπολίτευση, είναι μέχρι και 80% στην Ευρωπαϊκή Ένωση, αλλά στην Ελλάδα η Κυβέρνηση αρνείται να τα νομοθετήσει. Κι έτσι λειτουργεί το καρτέλ ενέργειας στην προθεσμιακή.

Πάμε στην προθεσμιακή τώρα. Λέει πουθενά το target model της Ευρώπης ότι μπορεί κάποια εταιρεία στην προθεσμιακή αγορά και μάλιστα η ΔΕΗ να πουλάει με υπερκέρδη πάνω από 100%; Δηλαδή, λέει πουθενά η ευρωπαϊκή νομοθεσία ότι επιτρέπεται η αισχροκέρδεια; Ούτε αυτό, όμως, το ελέγχει η Νέα Δημοκρατία εντός του target model.

Πάμε και στο τρίτο ζήτημα. Έρχονται η Ισπανία και η Πορτογαλία και προτείνουν τροποποίηση του κανόνα αυτού της αγοράς ενέργειας της Ευρώπης, έτσι ώστε να αποσυνδεθεί η τιμή του φυσικού αερίου από την τιμή της ενέργειας. Κι εμείς προτείνουμε να εφαρμοστεί και στην Ελλάδα. Ο κ. Μητσοτάκης ούτε το διεκδίκησε, ούτε δέχεται να το εφαρμόσει στην Ελλάδα, ενώ το προβλέπει πλέον η απόφαση του Ευρωπαϊκού Συμβουλίου, ούτε εφαρμόζει τις προτάσεις της Ευρωπαϊκής Ένωσης για την εργαλειοθήκη.

Να πούμε και το τελευταίο; Προβλέπει πουθενά το target model και το Χρηματιστήριο ότι θα γίνει βίαιη απολιγνιτοποίηση και θα δεσμευτεί η Ελλάδα στο καρτέλ του φυσικού αερίου και θα εξαρτάται η ηλεκτροπαραγωγή της στο 60% από το αέριο, το οποίο είναι πανάκριβο, εισαγόμενο κι έχει φόρο άνθρακα, για να κάνει το λόμπι με το καρτέλ του φυσικού αερίου ο κ. Μητσοτάκης; Δεν το προβλέπει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Με αυτό κλείνετε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Εδώ στην Ελλάδα, όμως, έγινε αυτή η βίαιη απολιγνιτοποίηση που μας δέσμευσε στο φυσικό αέριο με αυτές τις τιμές.

Και να ξεκαθαρίσουμε και κάτι ακόμα. Δεν είναι πράσινη η πυρηνική ενέργεια, δεν είναι πράσινο το φυσικό αέριο, δεν είναι πράσινες οι εξορύξεις υδρογονανθράκων. Κι αν κάποιος υποστηρίζει τέτοιες πολιτικές -γιατί το άκουσα σήμερα εδώ στη Βουλή-, να ξεκαθαρίσουμε ότι από τις φυσικές καταστροφές και από τον περιβαλλοντικό κίνδυνο πρώτα απ’ όλα θίγονται οι ευάλωτοι, και οι ευάλωτες χώρες και οι ευάλωτες κοινωνικές ομάδες. Όποιος υποστηρίζει μονόδρομο ορυκτών καυσίμων ή και πυρηνική ενέργεια, υποστηρίζει το λόμπι που είναι πίσω από αυτές τις ενεργειακές πηγές, που βγάζει χοντρά λεφτά και υποστηρίζει ταυτόχρονα ότι θα μείνουν αδύναμες οι χώρες του Νότου, αλλά και οι ευάλωτες κοινωνικές ομάδες, με περισσότερες ανισότητες και τεράστιες φυσικές καταστροφές.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Η μόνη λύση ενεργειακής ασφάλειας της Ελλάδας, αλλά και της κοινωνίας, είναι οι ανανεώσιμες πηγές ενέργειας και η αποθήκευση ενέργειας, αλλά με δημόσιο έλεγχο και ρόλο της πολιτείας στα δίκτυα, στη ΔΕΗ και στην αποθήκευση ενέργειας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρία Ζαχαράκη, έχετε τον λόγο για πέντε λεπτά.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Ευχαριστώ, κύριε Πρόεδρε.

Είμαστε ήδη στη διαδικασία της Ολομέλειας, έχουμε παραστεί και στις επιτροπές, σήμερα είμαι εδώ για τις τροπολογίες τις οποίες φέρνουμε.

Στο άρθρο 4 με την προτεινόμενη διάταξη παρέχεται η δυνατότητα προκήρυξης διαγωνιστικής διαδικασίας για την παραχώρηση του τουριστικού λιμένα και σύναψη της σύμβασης παραχώρησης σε χρονικό σημείο πριν τη χωροθέτηση και πριν την ολοκλήρωση των έργων για τη λειτουργία και έναρξη εκμετάλλευσης της. Το χρονικό σημείο έναρξης της διαγωνιστικής διαδικασίας και σύναψης της σύμβασης παραχώρησης οριοθετείται με αναφορά στην έκδοση του προεδρικού διατάγματος χωροθέτησης του λιμένος.

Γιατί φέρνουμε αυτή τη διάταξη; Εξασφαλίζει την ταχύτερη και αποτελεσματικότερη υλοποίηση υψηλής αξίας επενδύσεων -είδατε μέσα στην τροπολογία ότι μιλάμε χαρακτηριστικά για ενενήντα χιλιάδες τετραγωνικά μέτρα χερσαίας ζώνης- και την προσέλκυση ενδιαφέροντος των επενδυτών, ήδη κατά το στάδιο πριν από την ολοκλήρωση των έργων, σε κάθε όμως περίπτωση σε χρονικό διάστημα επαρκούς ωρίμανσης του σχεδιασμού και υλοποίησής τους, με τήρηση όλων των εχέγγυων προστασίας των συμφερόντων του ελληνικού δημοσίου.

Η σύμβαση παραχώρησης περιλαμβάνει το σύνολο των όρων που είναι αναγκαίοι και επαρκείς για την εξασφάλιση της ολοκλήρωσης των έργων και των συναφών επενδύσεων, με υποχρέωση τήρησης όλων των όρων χωροθέτησης, ιδίως δε εκείνων που αφορούν την περιβαλλοντική αδειοδότηση και την αποτελεσματικότερη διασφάλιση της προστασίας του περιβάλλοντος.

Θυμίζω δε και τονίζω ότι εδώ τηρούνται όλες οι πρόνοιες και οι διατάξεις του ν.2160/1993. Δεν υπάρχει καμμία καταστρατήγηση αυτού, αντιθέτως ενίσχυση.

Στο άρθρο 5 λαμβάνεται μέριμνα ώστε η χορηγηθείσα προθεσμία παρατάσεων ισχύος μισθώσεων τουριστικών λιμένων να μην οδηγήσει σε καταστρατήγηση των διατάξεων του νόμου που ανέφερα πιο πριν, του ν.2160/1993.

Ειδικότερα, με τις νέες διατάξεις χορηγείται δυνατότητα νομιμοποίησης των υφιστάμενων ζητημάτων που είχαν προκύψει σε κάποιες περιπτώσεις από υπέρβαση χωροθέτησης και υπό την οπτική αυτή λαμβάνεται μέριμνα για αποκλειστική προθεσμία υποβολής αίτησης νομιμοποίησης εκ μέρους των παραχωρησιούχων και των υπομισθωτών τους σε τρεις μήνες. Η μη τήρηση της αποκλειστικής προθεσμίας υποβολής αίτησης νομιμοποίησης θα οδηγούσε σε καταστρατήγηση του πνεύματος του νομοθέτη και χορήγηση παράτασης σε μισθωτές και υπομισθωτές παραχωρησιούχων. Αν δεν ασκήσουν το δικαίωμα το οποίο τους δόθηκε, επέρχεται πρόωρη λήξη των συμβάσεων.

Είναι μια ρύθμιση που συνδυάζει τη φιλοεπενδυτική κατεύθυνση του νομοσχεδίου και των διατάξεων που έχουμε μπροστά μας με την ορθολογική ευθύνη ενέργειας και τακτοποίηση βέβαια ενός πεδίου των τουριστικών λιμένων που χρειάζεται σίγουρα μια διαλεύκανση.

Στο άρθρο 6 έγινε ήδη επαρκής αναφορά για το ζήτημα της τακτοποίησης για ένα έτος -θυμίζω μέχρι το τέλος του έτους- την απασχόληση ναυαγοσώστη πισίνας στις κολυμβητικές δεξαμενές εντός τουριστικών καταλυμάτων. Θυμίζω ότι με τον νόμο που είχε φέρει ο Υπουργός Χάρης Θεοχάρης, ν.4688/2020, θελήσαμε προφανώς ένα πεδίο το οποίο χρειαζόταν εκείνη τη στιγμή προστασία, το τι γίνεται με τις κολυμβητικές δεξαμενές και ποιος προσέχει τον κόσμο που βρίσκεται στα καταλύματα, να προστατεύσουμε, να βάλουμε τη δικλείδα ασφαλείας. Οφείλουμε όμως να πούμε ότι υπάρχει ένα τεράστιο ζήτημα στην εύρεση ναυαγοσωστών, πολύ περισσότερο δε όταν μετά από τα δύο χρόνια πανδημίας η λειτουργία των σχολών υπήρξε δυσχερής.

Τι κάνουμε, λοιπόν; Σε καταλύματα άνω των πενήντα δωματίων υπάρχει προφανώς υποχρέωση και υφίσταται υποχρέωση στο να υπάρχει ναυαγοσώστης. Στα μικρότερα καταλύματα, κάτι που για την τοπική κοινωνία το ξέρετε πολύ καλά και από τα μέρη τα οποία προέρχεστε ήταν ένα ζήτημα, ήταν μια πρόκληση για τα μικρότερα καταλύματα, άρα αυτή, λοιπόν, τη λειτουργία θα την ασκεί ο επόπτης ασφαλείας, ο οποίος θα πρέπει να είναι εφοδιασμένος με σχετική βεβαίωση επιτυχούς συμμετοχής σε εξετάσεις ναυαγοσώστη πισίνας. Όλο αυτό θυμίζουμε ότι είναι μια προσωρινή διάταξη. Φέρνουμε, λοιπόν, τη διάταξη μέχρι τέλος Δεκεμβρίου του 2022.

Τελειώνω, κύριε Πρόεδρε, με τις δύο τελευταίες τροπολογίες. Αφορούν το ίδιο θέμα, την ΙΠΕ. Θυμάστε ότι ψηφίσαμε τον Δεκέμβριο τη λειτουργία της ανώνυμης εταιρείας για τις ιαματικές πηγές. Είναι ένα θέμα, λοιπόν, το οποίο έχει να κάνει με τον τουρισμό ευεξίας, με το ζήτημα των ιαματικών πηγών, και αυτή τη στιγμή παρατείνονται οι προθεσμίες καταβολής του μετοχικού κεφαλαίου της εταιρείας «Ιαματικών Πηγών» και η προθεσμία μεταβίβασης ποσοστού του μετοχικού κεφαλαίου.

Γιατί γίνεται αυτό; Για την αρτιότερη οργάνωση και συγκρότηση της νέας αυτής πρωτοβουλίας, έτσι ώστε να είναι ακόμη πιο αποτελεσματική -αυτός είναι ο στόχος μας, νομίζω ότι όλοι συγκλίνουμε σε αυτό- η ανάπτυξη, η προώθηση του ιαματικού τουρισμού και του τουρισμού ευεξίας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, κανονικά είναι να πάρει τον λόγο ο κ. Παναγιώτης Κουρουμπλής. Δεν τον βλέπω στην Αίθουσα, αλλά δεν θα τον διαγράψω, θα κάνουμε μια προσπάθεια να τον βρούμε.

Μέχρι να ολοκληρωθεί η προσπάθεια, τον λόγο έχει η κ. Κεραμέως για πέντε λεπτά από τη θέση της.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Καλημέρα, κυρίες και κύριοι συνάδελφοι. Εισηγούμαστε σήμερα διατάξεις του Υπουργείου Παιδείας και Θρησκευμάτων που αφορούν δύο άξονες. Πρώτον, αφορούν τα πανεπιστήμια και δεύτερον αφορούν τα σχολεία. Σε ό,τι αφορά τα πανεπιστήμια είναι διατάξεις που ανοίγουν νέους ορίζοντες για τα πανεπιστήμιά μας, για την ακαδημαϊκή μας κοινότητα. Και αυτές οι ρυθμίσεις εντάσσονται σε ένα ευρύτερο πλαίσιο μεταρρυθμίσεων και του επερχόμενου νομοσχεδίου για τα πανεπιστήμια μας. Δύο διατάξεις, λοιπόν, για τα πανεπιστήμια.

Πρώτη: βιομηχανικά διδακτορικά. Τι είναι αυτά; Είναι η δυνατότητα που δίνουμε πλέον με ένα πλήρες θεσμικό πλαίσιο, προκειμένου οι υποψήφιοι διδάκτορες, πανεπιστήμιο και εταιρείες βιομηχανίας, να συνεργάζονται, προκειμένου ακριβώς να έρθει πιο κοντά η έρευνα με τα απτά προβλήματα, με την επίλυση συγκεκριμένων ζητημάτων. Θα σας το πω με ένα παράδειγμα. Φανταστείτε μια εταιρεία ανανεώσιμων πηγών ενέργειας που αναζητά έναν τρόπο διαχείρισης αποβλήτων. Να, λοιπόν, ένα απτό θέμα, το οποίο μπορεί να λυθεί μέσω μιας στοχευμένης βιομηχανικής διατριβής. Πλήρες πλαίσιο, λοιπόν, για τα βιομηχανικά διδακτορικά. Ένα άλλο παράδειγμα: Φανταστείτε στον τομέα της φαρμακοβιομηχανίας να γίνει στοχευμένη έρευνα σε επίπεδο διδακτορικού για την παραγωγή φαρμακευτικού σκευάσματος που θα καταπολεμά συγκεκριμένο ιό.

Εισάγονται, λοιπόν, πλέον στη χώρα μας θεσμικά επίσημα τα βιομηχανικά διδακτορικά και θεσπίζεται συγκεκριμένο χρηματοδοτικό πλαίσιο. Μέσω του Ταμείου Ανάκαμψης έχουν προβλεφθεί συνολικά 36 εκατομμύρια ευρώ. Το μεγαλύτερο μέρος έχει κάλυψη από το Ταμείο Ανάκαμψης, ένα μικρότερο από ιδιωτικούς πόρους, για τη χρηματοδότηση ακριβώς των βιομηχανικών διδακτορικών.

Η δεύτερη διάταξη για τα πανεπιστήμια έχει να κάνει με ένα πλήρες πλαίσιο για επισκέπτες καθηγητές και για πρώτη φορά και για επισκέπτες ερευνητές. Εντάσσεται αυτή η ρύθμιση στην προσπάθεια του brain gain, να φέρουμε εξαιρετικούς επιστήμονες από το εξωτερικό να έρθουν στα πανεπιστήμιά μας. Και για αυτή τη ρύθμιση υπάρχουν ειδικά κονδύλια του Ταμείου Ανάκαμψης, προϋπολογισμός έργου που ανέρχεται στα 86 εκατομμύρια ευρώ, το μεγαλύτερο μέρος από το Ταμείο Ανάκαμψης, το μικρότερο από ιδιωτικά κεφάλαια.

Δύο ρυθμίσεις, λοιπόν, βιομηχανικά διδακτορικά και επισκέπτες καθηγητές και ερευνητές, για να δώσουμε μια ώθηση στο brain gain, δύο ρυθμίσεις που θέλω να πιστεύω ότι θα βρουν σύσσωμη τη Βουλή να υποστηρίζει τέτοιες ρυθμίσεις.

Η τροπολογία περιέχει και δύο διατάξεις που αφορούν τα σχολεία μας, τουλάχιστον δύο. Θα εστιάσω σε δύο, είναι κάποιες περισσότερες. Πρώτα απ’ όλα η μεγάλη είδηση της ημέρας είναι ότι ανοίγουν οι πίνακες της Ειδικής Αγωγής και Εκπαίδευσης.

(Χειροκροτήματα από την πτέρυγα της Νέας Δημοκρατίας)

Συνεπείς στις δεσμεύσεις μας, είχαμε μειώσει την προβλεπόμενη τριετία για την ισχύ των πινάκων σε διετία και είχαμε επιμείνει ότι θα ήμασταν συνεπείς. Εξαιρετική η συνεργασία με το ΑΣΕΠ. Έχουν ήδη βγει οι πρώτες προκηρύξεις. Και στο πλαίσιο αυτό και δεδομένου του ανοίγματος ακριβώς των πινάκων βελτιώνουμε μια σημαντική πτυχή που έχει να κάνει με την προσμέτρηση της εκπαιδευτικής προϋπηρεσίας. Για εκπαιδευτικούς του κλάδου Νοσηλευτικής να υπάρχει πλήρης προσμέτρηση της προϋπηρεσίας τους και βοηθοί βρεφοκόμοι και παιδοκόμοι, που απασχολούνται ακριβώς στα σχολεία, να υπάρχει κι εκεί προσμέτρηση της εκπαιδευτικής προϋπηρεσίας. Άρα ρυθμίζεται αυτό το θέμα, προκειμένου να μπορέσουν να συμμετάσχουν επί ίσοις όροις και στους νέους πίνακες που ανοίγουν.

Και μια τελευταία ρύθμιση στην οποία θα ήθελα να εστιάσω, κύριε Πρόεδρε, σχετικά με τα σχολεία. Εισάγουμε ένα πληρέστερο πλαίσιο σχετικά με τον έγκαιρο προγραμματισμό των αδειών των εκπαιδευτικών μας. Θωρακίζουμε τις άδειες των εκπαιδευτικών, αλλά βάζουμε κι ένα συγκεκριμένο πλαίσιο προγραμματισμού, προκειμένου ακριβώς εν ευθέτω χρόνο να δηλώνονται οι άδειες που δεν τελούν συναρτήσει κάποιου έκτακτου γεγονότος, όπως ενός θέματος υγείας. Αν θέλει ένας εκπαιδευτικός να πάρει μια άδεια ανατροφής τέκνου, θα το δηλώνει σε συγκεκριμένη χρονική στιγμή για να μπορέσει να υπάρχει κάλυψη του κενού και να μην επιβαρύνονται υπέρμετρα οι συνάδελφοι εκπαιδευτικοί. Άρα για άδειες οι οποίες δεν είναι χρονικά ευαίσθητες, να μπορούν να δηλώνονται σε ένα συγκεκριμένο χρονικό πλαίσιο για να γίνεται πλήρης προγραμματισμός για το σχολείο, για τους εκπαιδευτικούς μας, για τα στελέχη και πάνω απ’ όλα για τα παιδιά.

Είναι ρυθμίσεις, λοιπόν, κύριε Πρόεδρε -και κλείνω- για ένα πανεπιστήμιο πιο δυναμικό, πιο εξωστρεφές, πιο στενά συνδεδεμένο με την κοινωνία και τις πραγματικές ανάγκες της κοινωνίας και για ένα σχολείο με έγκαιρο προγραμματισμό, πλήρως στελεχωμένο, με εξασφαλισμένα τα δικαιώματα για το προσωπικό του.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη, θέλετε κάποια διευκρίνιση επί της τροπολογίας;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Όχι, κύριε Πρόεδρε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, θα ήθελα εγώ μια διευκρίνιση παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κύριε Σαντορινιέ, έχετε τον λόγο για τρία λεπτά.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Σας ευχαριστώ πολύ, κύριε Πρόεδρε.

Κυρία Υπουργέ, για μία ακόμη φορά φέρνετε ένα νομοσχέδιο και φυτεύετε μία τροπολογία σε ένα νομοσχέδιο τελείως άσχετο και που δεν έχει κάνει κανέναν επείγον χαρακτήρα αυτή η τροπολογία και ενώ γνωρίζουμε και το διατυμπανίζετε ότι φέρνετε ένα μεγάλο νομοσχέδιο του Υπουργείου Παιδείας. Για ποιον λόγο δεν μπαίνετε στη βάσανο της διαβούλευσης αυτών των μεγάλων και πολύ καλών ρυθμίσεων που φέρνετε και το αποφεύγετε, αιφνιδιάζοντας την εκπαιδευτική κοινότητα, αιφνιδιάζοντας τη Βουλή; Αναφέρομαι κυρίως στα βιομηχανικά διδακτορικά και στους επισκέπτες καθηγητές. Διότι, κυρία Υπουργέ, έχετε και μία άλλη συνήθεια να βάζετε τρεις καλές ρυθμίσεις, τις οποίες προφανώς και θα θέλαμε να υποστηρίξουμε, και μετά άλλες δύο ρυθμίσεις με τις οποίες προφανώς και διαφωνούμε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Με τους πίνακες διαφωνείτε;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Θα σας απαντήσω, κυρία Υπουργέ, περιμένετε μισό λεπτό.

Διαφωνούμε με τα βιομηχανικά διδακτορικά διότι, επειδή δεν μπορέσατε να κάνετε τα ιδιωτικά πανεπιστήμια, αποφασίσατε να κάνετε το επιχειρηματικό πανεπιστήμιο, για να συγκαλύψετε ένα απαράδεκτο καθεστώς εργασίας για χιλιάδες νέους υποψήφιους διδάκτορες, που αυτό αποτελεί τελικά ένα θεσμικό ατόπημα.

Για πρώτη φορά στην ιστορία του ελληνικού πανεπιστημίου μπορεί στην επιτροπή επίβλεψης να είναι μέλος ένας που μοναδικό ακαδημαϊκό προσόν του είναι ότι είναι κάτοχος διδακτορικού και μάλιστα αυτό μπορεί να είναι από το εξωτερικό, να μην έχει αναγνωριστεί ούτε καν από το ΔΟΑΤΑΠ και να μας φέρει ένα διδακτορικό. Είναι προφανώς μία μεροληπτική ρύθμιση, που αφορά την αγορά, τους εκπροσώπους των ιδιωτικών επιχειρήσεων, υπονομεύει τη διαδικασία εκπόνησης διδακτορικών διατριβών, εγκαθιδρύει πρωτόγνωρες θεσμικές εκπτώσεις, δημιουργεί διδάκτορες δύο κατηγοριών.

Από κει και πέρα μας λέτε, λοιπόν, ότι οι επισκέπτες καθηγητές και οι επισκέπτες ερευνητές είναι μία ρύθμιση για να αποφύγουμε το brain drain. Ειλικρινά με αυτό τον τρόπο θα αποφύγει η χώρα το brain drain; Για να αποφευχθεί το brain drain θα πρέπει να φέρουμε καλές δουλειές για τους επιστήμονες. Αλλά, επειδή είσαστε μια Κυβέρνηση των άχρηστων και όχι των αρίστων, που δεν μπορεί να διαμορφώσει θέσεις εργασίας για τους επιστήμονες, φέρνετε αυτά τα κολπάκια για να φέρετε κολλητούς και φίλους και στην εκπαίδευση.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Μπιάγκης από το Κίνημα Αλλαγής.

**ΔΗΜΗΤΡΙΟΣ ΜΠΙΑΓΚΗΣ:** Κυρία Υπουργέ, αναγκαζόμαστε να πάρουμε τον λόγο, προκειμένου για άλλη μια φορά να σας επιστήσουμε την προσοχή στον τρόπο με τον οποίο το τελευταίο μεγάλο χρονικό διάστημα έχουμε φτάσει να νομοθετούμε.

Σήμερα συζητάμε ένα νομοσχέδιο το οποίο μπήκε στη διαβούλευση με εβδομήντα πέντε άρθρα. Ήρθε στις επιτροπές προς μελέτη με εκατόν έντεκα άρθρα και σήμερα έρχονται τέσσερις τροπολογίες κάθε μία εκ των οποίων έχει πολλαπλά άρθρα με διαφορετική θεματολογία. Και το ζητούμενο είναι αν είναι αναγκαίες σήμερα. Γιατί πραγματικά σήμερα, μιλώντας σε εσάς, πιστεύω ότι μας ακούνε και απευθυνόμαστε στην κοινωνία, σε όλους τους Έλληνες, που με αγωνία παρακολουθούν τα δρώμενα και τις εξελίξεις το τελευταίο χρονικό διάστημα, που αφορά και σε σχέση με την ειρήνη στον πλανήτη μας.

Και ρωτώ: Μιλάμε για τέσσερις τροπολογίες, μιλάμε για είκοσι ένα άρθρα και μιλάμε για οκτώ διαφορετικά Υπουργεία. Και το ερώτημα είναι ένα και μοναδικό που αφορά εσάς: Πέρα από το περιεχόμενο της τροπολογίας σας ήταν τόσο αναγκαίο αυτό να έρθει στο παρά ένα και δεν είχατε τη δυνατότητα να μας ενημερώσετε τουλάχιστον κάποιες μέρες, να διαβουλευθούμε, να ανταλλάξουμε απόψεις, να συγκρουστούν οι απόψεις, αν θέλετε, για να υπάρχει το καλύτερο δυνατό αποτέλεσμα για την κοινωνία μας; Γιατί φτάνουμε για άλλη μια φορά να νομοθετούμε με αυτό τον τρόπο, ο οποίος είναι ένα κακέκτυπο προηγουμένων ετών; Γιατί συνεχίζουμε αυτή τη λογική; Πραγματικά, ποιο είναι το επιτακτικό του συγκεκριμένου θέματος της τροπολογίας που σήμερα εσείς φέρνετε με τα τόσα άρθρα, για να μας βάλετε στο παρά μισό λεπτό να συζητάμε αυτά τα θέματα; Για όνομα του θεού!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Θεοχάρης για τρία λεπτά επίσης και κατόπιν θα απαντήσει η κυρία Υπουργός.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Είναι προφανές ότι η Υπουργός θα απαντήσει και ιδιαίτερα στο ζήτημα του λόγου για τον οποίο θα έπρεπε να έρθουν αυτές οι τροπολογίες πριν κλείσει η Βουλή, διότι δεδομένου ότι θα ανοίξει στις 10 Μαΐου είναι μεγάλο το χρονικό διάστημα.

Δύο σημεία μόνο θέλω να επισημάνω. Το ζήτημα των βιομηχανικών διδακτορικών ακριβώς είναι το σημείο το οποίο δείχνει τη διαφορά φιλοσοφίας μεταξύ της δικής μας Κυβέρνησης και της δικής σας, κύριε Σαντορινιέ. Είμαι σίγουρος ότι χαίρεστε.

Ο ανταγωνισμός με τα πανεπιστήμια είναι εδώ. Υπάρχουν ελληνόφωνα τμήματα στην Κύπρο, που τα παιδιά μας πηγαίνουν. Υπάρχουν πανεπιστήμια στο εξωτερικό, όπου τα παιδιά μας πηγαίνουν. Αυτή η Κυβέρνηση δίνει εργαλεία, δυναμώνει το δημόσιο πανεπιστήμιο ακριβώς διότι είτε υπάρχουν είτε δεν υπάρχουν ιδιωτικά πανεπιστήμια τα παιδιά μας πηγαίνουν στο εξωτερικό. Εδώ, λοιπόν, η ενίσχυση του δημόσιου πανεπιστημίου είναι αυτό το οποίο σας πειράζει, γιατί ακριβώς είναι στον πυρήνα όλης της ψεύτικης ιδεολογίας, των ιδεολογημάτων σας.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Η διάλυση του δημόσιου πανεπιστημίου μας πειράζει. Το μόνο που κάνετε είναι επιχειρήσεις και αστυνομία στα πανεπιστήμια.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ο ορισμός του λαϊκισμού είναι άλλα να λέω και άλλα να κάνω. Το ξέρω ότι σας πονάει. Συνεπώς αυτός ακριβώς είναι ο λόγος για τον οποίο θα έπρεπε εσείς να έρθετε να στηρίξετε τα βιομηχανικά διδακτορικά σήμερα, που φέρνει η Υπουργός Παιδείας.

Και το δεύτερο είναι απλώς λίγο μια διασαφήνιση. Δεν είπε ποτέ η Υπουργός Παιδείας ότι φέρνει διάταξη για να μη φύγουν τα παιδιά μας. Φέρνει μια διάταξη υπέρ του brain gain, για να ξαναγυρίσουν ερευνητές και για να ξαναγυρίσουν καθηγητές να διδάξουν ξανά εδώ, στη χώρα μας και να φέρουν όλη αυτή την εμπειρία. Αλλά, επειδή ήσασταν τόσο αγχωμένος να βάλετε το ευφυολόγημα περί κυβέρνησης άχρηστων και κυβέρνησης αρίστων, γι’ αυτό δεν ακούσατε καν τι έλεγε η Υπουργός Παιδείας. Αυτό που θα έπρεπε να σας απασχολεί είναι η Αντιπολίτευση των μετρίων στην οποία εσείς είστε οι καλύτεροι, δυστυχώς, αυτά τα χρόνια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τρία λεπτά για να απαντήσετε στις αιτιάσεις που ακούσατε από την Αντιπολίτευση.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε και ευχαριστώ πολύ και τους συναδέλφους.

Δύο άξονες στην απάντησή μου πρώτον, επί της διαδικασίας και δεύτερον, επί της ουσίας.

Κύριε συνάδελφε, επί της διαδικασίας ο λόγος που έρχονται αυτές οι διατάξεις είναι το Ταμείο Ανάκαμψης. Υπάρχουν συγκεκριμένα ορόσημα για το Ταμείο Ανάκαμψης και είναι πολύ σημαντικό να μην καθυστερήσουμε ούτε μέρα. Κάθε μέρα που περνάει και εξασφαλίζουμε ακριβώς αυτά τα εφόδια, για ποιον τα εξασφαλίζουμε, κύριε συνάδελφε; Για τους φοιτητές μας. Και θα σας το πω ευθέως, 86 εκατομμύρια για επισκέπτες ερευνητές και 36 εκατομμύρια για βιομηχανικά διδακτορικά. Τι να περιμένουμε; Πόσο να περιμένουμε δηλαδή; Το Ταμείο Ανάκαμψης είναι με πολύ συγκεκριμένα ορόσημα και γι’ αυτό η χώρα μας είναι από τις πρώτες στην υλοποίηση του Ταμείου Ανάκαμψης σε όλη την Ευρωπαϊκή Ένωση. Ο πρώτος λόγος, λοιπόν, είναι αυτός για τη διαδικασία.

Και ο δεύτερος λόγος είναι ο εξής: Για πείτε μου ακριβώς, εφόσον ανοίγουν τώρα οι πίνακες, δεν θέλετε να προσμετρηθεί η προϋπηρεσία; Διότι αυτό προβλέπει. Θέλω να πιστεύω ότι θέλετε, γιατί ανοίγουν οι πίνακες. Αν το φέρναμε τον Μάιο αυτό ή αν το φέρναμε στο επόμενο νομοσχέδιο, δεν θα είχε προσμετρηθεί. Βγείτε λοιπόν και πείτε ότι δεν θέλετε να προσμετρηθεί η εκπαιδευτική προϋπηρεσία, γιατί αυτό μας λέτε σήμερα. Επί της διαδικασίας να σημειώσω επίσης ότι τροπολογία είναι εμπρόθεσμη. Πρώτο σημείο είναι η διαδικασία.

**ΔΗΜΗΤΡΙΟΣ ΜΠΙΑΓΚΗΣ:** Αυτό είπαμε, ότι δεν είναι εμπρόθεσμη;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Δεύτερο σημείο έρχομαι στην ουσία γιατί κοροϊδευόμαστε, κυρίες και κύριοι συνάδελφοι. Και να πω και το εξής για τη διαβούλευση. Τις διατάξεις τις έχουμε εδώ και πολύ καιρό και μάλιστα έχουν σταλεί και στο προεδρείο της συνόδου πρυτάνεων, το οποίο μας έκανε και πολύ χρήσιμα σχόλια. Είναι μία δέσμευσή μας τα βιομηχανικά διδακτορικά την οποία συζητάμε μήνες ολόκληρους. Έχει συζητηθεί σε σύνοδο, έχει αναφερθεί ξανά και ξανά. Γιατί; Μα, γιατί είναι θέση του κόμματός μας, είναι θέση της παράταξης.

Έρχομαι, λοιπόν, στην ουσία. Τι προβλέπει επί της ουσίας η τροπολογία μας; Σε τρία πράγματα θα εστιάσω. Πρώτον, βιομηχανικά διδακτορικά, και δε θα μπορούσα να συμφωνήσω περισσότερο με τον Κοινοβουλευτικό μας Εκπρόσωπο, τον κ. Θεοχάρη. Πράγματι εκεί έγκειται η διαφορά στην ιδεολογία μας. Εμείς θέλουμε ένα πανεπιστήμιο, το οποίο θα είναι και πιο χρήσιμο για την κοινωνία.

Μπορεί ένας υποψήφιος διδάκτορας να συμβάλει καθοριστικά στο να επιλυθεί ένα πρακτικό πρόβλημα της βιομηχανίας -μακάρι-, στο να βρεθεί ένα αντίδοτο στον ιό, στο να βρεθεί μια λύση για τις εταιρείες ανανεώσιμων πηγών ενέργειας; Μακάρι να μπορέσει, γιατί έτσι η έρευνα θα έχει πιο απτά αποτελέσματα, θα είναι ακόμα πιο χρήσιμη για την κοινωνία. Γι’ αυτό, λοιπόν, θεσπίζουμε ένα πλήρες πλαίσιο.

Όμως, κυρίες και κύριοι συνάδελφοι του ΣΥΡΙΖΑ, μην πάτε μακριά. Τα βιομηχανικά διδακτορικά είναι σχεδόν παντού στην Ευρώπη. Δυστυχώς, η χώρα μας είναι αυτή η οποία είχε μείνει πάρα πάρα πολύ πίσω. Αλλά αυτή είναι η διαφορά μας. Εσείς θέλετε να είμαστε απομονωμένοι στην άκρη της Ευρώπης, σε απόλυτη απομόνωση, και εμείς θέλουμε όχι να συνάδουμε μόνο με τις με τις ευρωπαϊκές διεθνείς τάσεις, αλλά να είμαστε πρωτοπόροι, κυρίες και κύριοι συνάδελφοι. Η χώρα μας πλέον θα έχει ένα πλήρες θεσμικό πλαίσιο και για τα βιομηχανικά διδακτορικά και για τους επισκέπτες καθηγητές.

Επίσης, για να έλθω στο τελευταίο κομμάτι της ουσίας της ρύθμισης, γίνεται κάτι το οποίο δεν έχει γίνει πάρα πάρα πολλά χρόνια: Να υπάρχει επιτέλους ένας προγραμματισμός στις άδειες των εκπαιδευτικών. Να θωρακίσουμε το δικαίωμα των εκπαιδευτικών στις άδειες, αλλά χωρίς να επιβαρύνονται υπέρμετρα οι συνάδελφοί τους.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, υπέρ είναι όλοι γι’ αυτό. δεν άκουσα ενστάσεις.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ολοκληρώνω, κύριε Πρόεδρε.

Πρώτα από όλα, προστατεύουμε τους ίδιους τους εκπαιδευτικούς, όταν θωρακίζουμε αυτό το δικαίωμα και μπαίνει ένα συγκεκριμένο χρονικό πλαίσιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα προχωρήσουμε ως εξής.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, θα ήθελα τον λόγο, επειδή αναφέρθηκε σε εμένα προσωπικά.

**ΠΡΟΕΔΡΕΥΩΝ (Νικήτας Κακλαμάνης):** Όχι, κύριε Σαντορινιέ, έκλεισε αυτό το θέμα με την τροπολογία. Στην ομιλία σας πείτε ό,τι θέλετε.

Θα πάμε ως εξής. Θα μιλήσει ο κ. Καββαδάς, ο κ. Σενετάκης, ο κ. Ζαχαριάδης και μετά κάποιος Υπουργός, αν έχει έρθει. Δε διαγράφω τον κ. Κουρουμπλή. Έχει ένα μικρό πρόβλημα. Είπε ότι θα έρθει στη Βουλή.

Ορίστε, κύριε Καββαδά, έχετε τον λόγο για επτά λεπτά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα συζητάμε ένα πολύ σημαντικό νομοσχέδιο για το θαλάσσιο τουρισμό. Πρόκειται για μια νομοθετική πρωτοβουλία που κωδικοποιεί και καθιστά ενιαίο το θεσμικό πλαίσιο που διέπει τη δραστηριοποίηση και εκμετάλλευση των σκαφών αναψυχής. Στόχος είναι η ανάπτυξη του θαλάσσιου τουρισμού.

Ο νόμος 4256/2014, που μέχρι σήμερα αποτελούσε το θεσμικό πλαίσιο σε ό,τι αφορά στους όρους και τις προϋποθέσεις για τη δραστηριότητα και εκμετάλλευση των επαγγελματικών σκαφών αναψυχής και των τουριστικών ημεροπλοίων στη χώρα μας, αποδεδειγμένα είχε ατέλειες. Είναι χαρακτηριστικό ότι είχε υποστεί εξήντα επτά τροποποιήσεις μέσω έντεκα διαφορετικών νόμων. Τροχοπέδη για την ανάπτυξη του θαλάσσιου τουρισμού είναι η πολυνομία, ένα κανονιστικό πλαίσιο που μέχρι σήμερα αποτελούσε πηγή αντικινήτρων, αλλά και η γραφειοκρατία.

Παρά τα μεγάλα αυτά εμπόδια, ο θαλάσσιος τουρισμός έχει δώσει δείγματα της δυναμικής του, αφού σύμφωνα με τα στοιχεία του 2019 συνεισφέρει με 1,17 δισεκατομμύριο ευρώ στη διαμόρφωση του ΑΕΠ, δημιουργεί σαράντα οκτώ χιλιάδες θέσεις εργασίας και παράγει έσοδα και θέσεις εργασίας για άλλους κλάδους. Και βεβαίως, η βαριά βιομηχανία του θαλάσσιου τουρισμού είναι το yachting. Την επόμενη δεκαετία αναμένεται να δημιουργηθούν πάνω από πέντε χιλιάδες νέες θέσεις ελλιμενισμού, που θα αποφέρουν στην ελληνική οικονομία 3 δισεκατομμύρια ευρώ. Και είναι μεγάλη ικανοποίηση το γεγονός ότι έπειτα από μεγάλη και συντονισμένη προσπάθεια η Λευκάδα θα συμμετέχει σε αυτή τη μεγάλη ανάπτυξη τόσο με τη μεγάλη επένδυση της μαρίνας στο Βλυχό, ύψους πάνω από 40 εκατομμύρια ευρώ, και δυναμικότητας οκτακοσίων θέσεων, αλλά και με μικρότερες όπως η μαρίνα στον Αθερινό Μεγανησίου, στο Νυδρί και στη Βασιλική. Με αυτά τα έργα, η συνολική δυναμικότητα φιλοξενίας σκαφών στη Λευκάδα θα φτάσει τα επόμενα χρόνια πάνω από δύο χιλιάδες θέσεις ελλιμενισμού.

Κυρίες και κύριοι συνάδελφοι, η δυναμική αυτή της ανάπτυξης του θαλάσσιου τουρισμού θα απογειωθεί με την κωδικοποίηση, την απλοποίηση του θεσμικού πλαισίου και την άρση των αντικινήτρων που φέρνει το παρόν νομοσχέδιο. Άλλωστε, υπάρχει σαφής κατεύθυνση σε ό,τι αφορά την αξιοποίηση των πόρων του Ταμείου Ανάκαμψης για την ανάπτυξη του θαλάσσιου τουρισμού με τη στήριξη επενδύσεων σε νέους τουριστικούς λιμένες και με την αναβάθμιση των υπαρχόντων, με την ψηφιοποίηση όλων των τουριστικών λιμενικών εγκαταστάσεων αλλά και των παρεχόμενων υπηρεσιών.

Ποιες είναι οι βασικές προβλέψεις αυτού του νομοσχεδίου;

Πρώτον, έχουμε ένα ενιαίο, κωδικοποιημένο και απλοποιημένο θεσμικό πλαίσιο για τη δημιουργία και λειτουργία ειδικών εταιρικών μορφών για τα επαγγελματικά σκάφη αναψυχής και τα επαγγελματικά τουριστικά ημερόπλοια στην Ελλάδα.

Δεύτερον, διαμορφώνονται οι προϋποθέσεις, για να προσελκύσουμε επαγγελματικά σκάφη αναψυχής στην ελληνική σημαία και ιδιαίτερα βρετανικά σκάφη που μετά την αποχώρηση της Βρετανίας από την Ευρωπαϊκή Ένωση αναζητούν ένα ελκυστικό πλαίσιο, για να επιλέξουν τη σημαία μιας χώρας-μέλους της Ευρωπαϊκής Ένωσης. Αυτό θα σημάνει ταυτόχρονα και επιχειρηματική δραστηριοποίηση εντός της χώρας και δημόσια έσοδα. Επιπλέον, δίνει τη δυνατότητα σε επαγγελματικά σκάφη αναψυχής ανεξαρτήτως σημαίας να έχουν νόμιμη επαγγελματική δραστηριότητα και να μπορούν να αποβιβάζουν, να επιβιβάζουν και να αλλάζουν επιβάτες στην ελληνική επικράτεια για διάστημα είκοσι ενός ημερών. Αυτό είχε απαγορευθεί με το ν.4504/2017 της προηγούμενης κυβέρνησης και τώρα το λάθος αυτό διορθώνεται. Αυτό μέχρι τώρα συρρίκνωνε την αγορά του θαλάσσιου τουρισμού στη χώρα μας και ενίσχυε τον θαλάσσιο τουρισμό της Κροατίας και κυρίως της Αλβανίας και της Τουρκίας και βεβαίως έχαναν έσοδα οι τοπικές κοινωνίες.

Τρίτον, αντιμετωπίζεται μια χρόνια και μεγάλη παθογένεια, η αδυναμία της χώρας μας να προσελκύσει μεγάλα σκάφη αναψυχής και mega yachts, στα οποία επιβαίνουν άνθρωποι υψηλού εισοδήματος. Το 2020 ήρθαν στη χώρα μας μόλις ογδόντα τρία σκάφη, εβδομήντα τρία κοινοτικά και δέκα μη κοινοτικά άνω των είκοσι πέντε μέτρων.

Τέταρτον, θεσπίζεται ειδικό τέλος, γεγονός που σημαίνει έσοδα για το δημόσιο από τα yachts, τα οποία, αν και πραγματικά δραστηριοποιούνται στην ελληνική επικράτεια ξεκινώντας και καταλήγοντας σε ξένα λιμάνια, δεν πλήρωναν μέχρι σήμερα τίποτα στο κράτος. Η συγκεκριμένη ρύθμιση αποτελεί μια κίνηση που συμβάλλει στον υγιή ανταγωνισμό και στην ισονομία ως προς την αντιμετώπισή τους σε σύγκριση με ελληνικές επιχειρήσεις στο χώρο του θαλάσσιου τουρισμού.

Πέμπτον, ψηφιοποιούνται και απλοποιούνται όλες οι διαδικασίες. Οι άδειες θα εκδίδονται ηλεκτρονικά, οι πληρωμές τελών θα μπορούν να γίνονται ηλεκτρονικά. Ταυτόχρονα, θα υπάρχει άμεση καταγραφή, παρακολούθηση και έλεγχος της πραγματικής δραστηριοποίησης των πλοίων αναψυχής μέσω των νέων ψηφιακών εργαλείων που ενεργοποιούνται. Η ανανέωση επαγγελματικών αδειών θα γίνεται αυτόματα. Θα ελέγχονται οι παράνομες ναυλώσεις.

Έκτον, παρέχεται η δυνατότητα εκναύλωσης επαγγελματικού πλοίου αναψυχής μέσω χρηματοδοτικής μίσθωσης. Με αυτόν τον τρόπο αίρεται ένας αναχρονιστικός περιορισμός.

Κύριε Υπουργέ, κλείνοντας, θα μου επιτρέψετε να αναφερθώ σε μία ερώτηση, που σας είχαμε καταθέσει οκτώ συνάδελφοι Βουλευτές της Νέας Δημοκρατίας. Στην ερώτησή μας είχαμε αναδείξει κάποια προβλήματα και θέλω να σας ευχαριστήσω και να σας συγχαρώ, διότι πολλά από αυτά τα προβλήματα τα θεραπεύσατε με το παρόν νομοσχέδιο. Θα ήθελα ωστόσο να επαναφέρω μία από τις προτάσεις που είχαμε καταθέσει στην ερώτησή μας τον περασμένο Νοέμβριο. Αναφέρομαι στη διαμόρφωση χρηματοδοτικού προγράμματος μέσα από το ΕΣΠΑ για την ανακαίνιση, τον εκσυγχρονισμό και την αναβάθμιση των τουριστικών σκαφών. Πιστεύω ότι θα πρέπει να το δείτε άμεσα, όπως και τη διαμόρφωση από το Υπουργείο Ναυτιλίας μιας νέας γενιάς ειδικών προγραμμάτων κατάρτισης και ανάπτυξης δεξιοτήτων για τα πληρώματα και το προσωπικό των εταιρειών yachting αλλά και τους εργαζόμενους στις μαρίνες.

Κυρίες και κύριοι συνάδελφοι, ο τουρισμός και η ναυτιλία, δύο τομείς που συμβάλλουν στην παραγωγή πλούτου για την εθνική μας οικονομία, απαιτούν συναίνεση, θετικό και εποικοδομητικό τρόπο σκέψης μακριά από ιδεοληψίες, ιδιαίτερα σε αυτήν τη συγκυρία, που χρειαζόμαστε σταθερούς και βιώσιμους ρυθμούς ανάπτυξης. Το νομοσχέδιο υπηρετεί αυτήν την ιδέα και βεβαίως το στηρίζω και το υπερψηφίζω.

Κλείνοντας, εύχομαι σε όλους σας καλές γιορτές, καλή ανάσταση με υγεία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο κ. Σενετάκης, μετά ο κ. Ζαχαριάδης -οι Βουλευτές για εμένα προηγούνται πάντα- και μετά θα μιλήσει ο κ. Τουρνάς για το κομμάτι που αφορά το Υπουργείο του στην τροπολογία που έχει κατατεθεί.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, ζητώ τον λόγο για να καταθέσω νομοτεχνικές.

**ΠΡΟΕΔΡΕΥΩΝ (Νικήτας Κακλαμάνης):** Ναι, κύριε Πλακιωτάκη, ορίστε, καταθέστε τις νομοτεχνικές.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης καταθέτει για τα Πρακτικά τις προαναφερθείσες νομοτεχνικές, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 148-152)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Ωραία! Παρακαλώ να φωτοτυπηθούν για να μοιραστούν στους εισηγητές.

Ορίστε, κύριε Σενετάκη, έχετε τον λόγο.

**ΜΑΞΙΜΟΣ ΣΕΝΕΤΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, μεγάλο μέρος της ελληνικής δύναμης βρίσκεται στα νησιά μας. Είναι η δύναμη που ζηλεύουν οι φίλοι και οι εχθροί μας. Ως νησιώτης Βουλευτής, ως Κρητικός Βουλευτής θεωρώ επιτακτική ανάγκη να περιφρουρήσουμε με κάθε τρόπο την νησιωτική μας κληρονομιά και ο τρόπος για να την περιφρουρήσουμε είναι να την αξιοποιήσουμε.

Αυτήν τη στιγμή μόλις το 15% του πληθυσμού της χώρας ζει στα νησιά μας, τόσο λίγοι άνθρωποι δεν αρκούν για να συντηρήσουν την νησιωτική μας δύναμη ούτε να την αξιοποιήσουν. Θα μου πείτε φταίει ο κόσμος που δεν βλέπουν την αξία των νησιών μας; Προφανώς και όχι. Η πολιτεία είναι υπεύθυνη να τους εμπνεύσει, να τους δώσει όραμα, έναν ή πολλούς λόγους για να ζήσουν και να ευημερήσουν στα νησιά μας. Αυτήν την ευθύνη έχει αναλάβει ο Υπουργός, ο Γιάννης ο Πλακιωτάκης που ως νησιώτης και Κρητικός γνωρίζει πολύ καλά την αξία της Κρήτης και των νησιών μας.

Το νομοσχέδιο που έφερε προς ψήφιση είναι ένα σημαντικό κομμάτι στο παζλ μιας ολοκληρωμένης νησιωτικής στρατηγικής που έχει σκοπό να αξιοποιήσει όλα τα αναπτυξιακά εργαλεία, ώστε οι υποδομές να βελτιωθούν, οι υφιστάμενες επιχειρήσεις να ενισχυθούν και νέες επιχειρήσεις να δημιουργηθούν.

Ο τομέας των πλοίων αναψυχής και τουριστικών ημερόπλοιων είναι ένας κλάδος ταχέως αναπτυσσόμενος που μπορεί να προσελκύσει το ενδιαφέρον νέων επιχειρηματιών. Αρκεί να πούμε ότι το 2019 η Ελλάδα αναδείχθηκε ως ο τρίτος δημοφιλέστερος προορισμός σε ναυλώσεις μεγάλων σκαφών, το 2020 ο δεύτερος δημοφιλέστερος προορισμός και το 2021 παρακαλώ ο πρώτος. Όπως όλα δείχνουν το yachting θα είναι η βαριά βιομηχανία του θαλάσσιου τουρισμού.

Η τάση αυτή μας δείχνει έναν δρόμο και πρέπει να τον διερευνήσουμε, ώστε να δώσουμε περισσότερες ευκαιρίες σε εκείνους που θέλουν και μπορούν να δραστηριοποιηθούν στον συγκεκριμένο κλάδο. Τι χρειάζεται για να συμβεί αυτό; Προφανώς χρειάζονται υποδομές.

Ένα φιλόδοξο πρόγραμμα αναβάθμισης των ελληνικών μαρίνων βρίσκεται σε εξέλιξη για την επόμενη δεκαετία και θα δημιουργήσει πάνω από πέντε χιλιάδες θέσεις ελλιμενισμού που θα αποφέρουν στην ελληνική οικονομία τουλάχιστον 3 δισεκατομμύρια ευρώ. Ιδιαίτερα στην Κρήτη αυτή η Κυβέρνηση εφαρμόζει πολιτικές και προγράμματα που έως το 2019 είχαν υποτιμηθεί ή εξαιρεθεί. Η Κρήτη εντάχθηκε στο πλαίσιο πολιτικών για τα νησιά. Αυτή η ενεργοποίηση της εργαλειοθήκης της νησιωτικότητας επιτρέπει την κατεύθυνση πόρων για μελέτες και έργα από το ΕΣΠΑ και από το Ταμείο Ανάκαμψης.

Εντάξαμε την Κρήτη στο πλαίσιο πολιτικών για τα νησιά αποκαθιστώντας το αυτονόητο, ότι και η Κρήτη είναι νησί με ιδιαιτερότητες και εξαιρετικές προοπτικές.

Πάνω από δέκα πέντε έργα στα λιμάνια μας. Έργα για τη διάβρωση των ακτών και έργα διαχείρισης νερού, με προϋπολογισμό πάνω από 65 εκατομμύρια ευρώ υλοποιούνται ή δρομολογούνται μετά από χρόνια αδράνειας, ενώ την ίδια στιγμή ο διαγωνισμός για την αναβάθμιση και αξιοποίηση του λιμανιού του Ηρακλείου βρίσκεται στη φάση κατάθεσης δεσμευτικών προσφορών, προσελκύοντας τεράστιο επενδυτικό ενδιαφέρον.

Προφανώς, χρειάζονται κίνητρα και διευκολύνσεις και αυτά προβλέπονται στο παρόν νομοσχέδιο που δημιουργεί ένα συνεκτικό θεσμικό πλαίσιο με ψηφιοποιημένες υπηρεσίες, με νέο τρόπο σύστασης επιχειρήσεων, με πρόνοιες για την ασφάλιση των πληρωμάτων και την καταπολέμηση της αδήλωτης εργασίας. Και το κυριότερο, με μερική άρση του καμποτάζ που όπως και στην κρουαζιέρα, έτσι και στο yachting, εμπόδιζε την αύξηση των εσόδων για το ελληνικό κράτος, ευνοώντας του γείτονές μας ανταγωνιστές, τους Αλβανούς και τους Τούρκους.

Κυρίες και κύριοι Βουλευτές, η Κυβέρνησή μας, όπως είπαμε, ήταν αυτή που τελικά ενέταξε την Κρήτη στο μεταφορικό ισοδύναμο που ήταν αίτημα όλων μας, περιφέρειας, δήμων και επέτρεψε διάθεση 10 εκατομμυρίων ευρώ για τη στήριξη τοπικών επιχειρήσεων.

Τώρα, γνωρίζοντας και το μέτρο και τον τρόπο με τον οποίο πρέπει να εφαρμόζεται η Κυβέρνηση, η Κυβέρνησή μας και ο Υπουργός ο Γιάννης ο Πλακιωτάκης το πάει ένα βήμα παραπέρα, το εξειδικεύει, ώστε ο πολίτης να μπορεί να το νιώθει απευθείας στην τσέπη του. Και εδώ, κύριε Υπουργέ, επιτρέψτε μου να εξάρω τον λόγο του Γενικού Γραμματέα του συντοπίτη μου του Μανώλη του Κουτουλάκη του Γενικού Γραμματέα Αιγαίου και Νησιωτικής Πολιτικής που ο ρόλος στη σύνταξη αυτών των άρθρων είναι εξαιρετικά σημαντικός.

Με αυτήν, λοιπόν, την ειδική νομοθετική ρύθμιση που έρχεται με αυτό το νομοσχέδιο στηρίζονται κατά κύριο επάγγελμα αγρότες με 8 εκατομμύρια ευρώ, επιδοτώντας τη διαφορά της τιμής που προέκυψε από την αύξηση των τιμών λόγω της κρίσης και μάλιστα με αναδρομική ισχύ από 1ης Ιανουαρίου του 2022. Και όπως προβλέπει η ρύθμιση τα χρήματα θα εισπραχθούν απευθείας από τον κτηνοτρόφο, χωρίς τη μεσολάβηση τρίτων, για να μην υπάρχει ο κίνδυνος αυτά τα χρήματα να χαθούν στη διαδρομή και να μην φτάσουν στον προορισμό τους. Ένα μέτρο πολύ σημαντικό, ένα εργαλείο πολύ σημαντικό με πρόθεση να το επεκτείνουμε και στους κατ’ επάγγελμα αγρότες για τα λιπάσματα και για τα αγροτικά εφόδια.

Όλες αυτές οι πολιτικές, όλα αυτά τα μέτρα κατατείνουν σε ένα και μοναδικό σκοπό, να ενισχύσουμε τα νησιά μας, να ενισχύσουμε την νησιωτική μας δύναμη, αυτή που μας δίνει ισχυρό ανταγωνιστικό και γεωπολιτικό πλεονέκτημα για να ανταποκριθούμε στις μεγάλες προκλήσεις που έχουμε μπροστά μας τα επόμενα χρόνια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστούμε, κύριε Σενετάκη.

Ο Βουλευτής του ΣΥΡΙΖΑ κ. Ζαχαριάδης έχει τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ πολύ.

Θέλω και εγώ να κάνω την επισήμανση για τον τρόπο νομοθέτησης. Προφανώς, όλοι όσοι έχουμε κυβερνήσει αυτήν τη χώρα και όσοι θέλουμε να κυβερνήσουμε ξανά κατανοούμε τη δυσκολία των ημερών ότι κλείνουν προθεσμίες, αλλά ο τρόπος με τον οποίο νομοθετείτε, κύριε της Συμπολίτευσης είναι απολύτως απαράδεκτος. Φέρνετε ένα νομοσχέδιο, το ρημάζετε μετά στις τροπολογίες, τα βάζετε μετά όλα μαζί, υπάρχουν κάποιες ρυθμίσεις οι οποίες είναι θετικές, τα βάζετε μαζί με αρνητικές ρυθμίσεις, καταψηφίζουμε εμείς λόγω της κατά τη γνώμη μας αρνητικής ρύθμισης και μετά αρχίζουν στον δημόσιο διάλογο οι ερωτήσεις. «Μα, τόσο καλή η ρύθμιση, γιατί την καταψήφισε ο ΣΥΡΙΖΑ;» Βέβαια, άμα θέλετε φέρτε κατ’ άρθρον, όπως προβλέπεται στην κοινοβουλευτική διαδικασία για να δούμε πού συμφωνούμε, που διαφωνούμε κ.λπ..

Τώρα, κύριε Θεοχάρη, είναι και άγιες μέρες Μεγάλη Τρίτη σήμερα, δεν έχετε τον Θεό σας! Έρχεται εδώ η Συμπολίτευση και μας λέει για αντιπολίτευση των μετρίων. Είναι αμετροέπεια αυτό. Χρειάζεται λίγο μέτρο. Κλείνετε τρία χρόνια. Έχετε αποτύχει σε όλα. Ο κόσμος δεν θα μπορέσει να κάνει Πάσχα γιατί έχουν εξαντληθεί τα λεφτά του, γιατί είναι ακριβές οι μετακινήσεις και έρχεστε εσείς που είπατε τόσα πολλά να μας πείτε ότι εμείς είμαστε μέτριοι.

Υπάρχει, λοιπόν, το ζήτημα της μετριότητας, αλλά υπάρχει και το ζήτημα του μέτρου και θέλω να σας πω, επειδή στο Υπουργικό Συμβούλιο έχετε και πολλούς οι οποίοι είναι λάτρεις της αρχαιοελληνικής παιδείας, ότι το ζήτημα του μέτρου είναι αρετή.

Άρα, λοιπόν, βρείτε το μέτρο.

Έρχεστε, λοιπόν, εδώ πέρα τη μέρα που κλείνουμε και μιλάνε πέντε Βουλευτές σας -αυτός είναι ο κατάλογος- από τους εκατόν πενήντα επτά και από τη δική μας Κοινοβουλευτική Ομάδα είναι έξι από τους ογδόντα πέντε. Δεν καταλαβαίνετε ότι είστε πέντε στους εκατόν πενήντα επτά και εμείς είμαστε έξι στους ογδόντα πέντε; Η δύναμη είναι διπλάσια. Δεν καταλαβαίνετε ότι, πέρα από εσάς που σας φέρνουν εδώ πέρα με το ζόρι, που σας τηλεφωνούν από το γραφείο της Κοινοβουλευτικής Ομάδας, δεν υπάρχει σθένος στη Συμπολίτευση να υποστηρίξει;

Πώς, όμως, να υπάρχει σθένος στην Κοινοβουλευτική Ομάδα της Συμπολίτευσης, όταν φέρνετε εδώ νομοσχέδια, τα οποία είναι δώρα στα μεγάλα συμφέροντα; Δίνετε δικαίωμα στα μεγάλα σκάφη σημαίας τρίτων χωρών να εγγραφούν στο μητρώο με χαριστικές ρυθμίσεις, με καλύτερες ρυθμίσεις για τις τρίτες χώρες, παρά για αυτές που είναι στην Ελλάδα. Εσείς, που έχετε κάνει καριέρα πουλώντας Ελλάδα -πουλώντας Ελλάδα!- και δίνετε στους άλλους καλύτερες ρυθμίσεις. Αυτός είναι ο οικονομικός σας πατριωτισμός. Έτσι στηρίζετε το εγχώριο κεφάλαιο.

Οι υπήκοοι τρίτων χωρών μπορούν να αποκτούν μετοχές σε εταιρείες ΝΕΠΑ. Τι κάνετε; Επί της ουσίας, αφελληνίζετε τον στόλο, δίνετε δικαιώματα στους ανταγωνιστές, δίνετε δικαιώματα, πέραν των συμβατικών υποχρεώσεων που είναι σε πολίτες της Ευρωπαϊκής Ένωσης, και όχι σε τρίτες χώρες.

Το βασικό επιχείρημα, όμως, για το οποίο πήρα τον λόγο είναι για να μιλήσω γι’ αυτή την τροπολογία του Υπουργείου των Εσωτερικών, για τους προϋπολογισμούς των ΟΤΑ. Τα είχαμε πει ήδη από τον Οκτώβρη του 2021 στο συνέδριο της ΚΕΔΕ. Τότε τα πράγματα ήταν οριακά. Το κόστος της ηλεκτρικής ενέργειας, το κόστος του φυσικού αερίου και του πετρελαίου για τη λειτουργία κοινωνικών υποδομών πρώτης γραμμής χρεοκοπούν τους ΟΤΑ.

Οι λόγοι είναι ληξιπρόθεσμα φτωχοποιημένων πολιτών που δεν έχουν να πληρώσουν, ληξιπρόθεσμα χρεοκοπημένων παρόχων που δεν μπορούν να αποδώσουν στους ΟΤΑ ή κερδοσκοπούν ή παίζονται ξανά παιχνίδια τύπου Energa-Hellas Power που είχαμε ζήσει πριν από δέκα χρόνια. Και θα βγουν και θα πουν ο κ. Βορίδης και ο κ. Πέτσας: «Και τι φταίμε εμείς; Φταίει ο πόλεμος, φταίει ο πληθωρισμός, εμείς τα κάνουμε όλα καλά».

Κοιτάξτε, δεν είναι έτσι. Έχετε ευθύνη, γιατί οι Οργανισμοί της Τοπικής Αυτοδιοίκησης είναι εκτός του Ταμείου Ανάκαμψης. Δείτε στις άλλες ευρωπαϊκές χώρες πώς κατανέμονται οι πόροι στο Ταμείο Ανάκαμψης και τι μερίδιο έχει η περιφερειακή αυτοδιοίκηση και η τοπική αυτοδιοίκηση στη διαδικασία ανασυγκρότησης της οικονομίας μέσα από το Ταμείο Ανάκαμψης. Εκεί υπάρχουν τουλάχιστον τρεις με τέσσερις φορές περισσότερους πόρους σε σχέση με αυτά τα οποία προγραμματίζονται ή δεν προγραμματίζονται καθόλου στην Ελλάδα.

Δεύτερον, σας το είπαμε από το 2020 και δεν μας άκουγε κανείς, μην παγώσετε το πετυχημένο πρόγραμμα «ΦΙΛΟΔΗΜΟΣ». Το λένε και οι δήμαρχοι που έχουν εκλεγεί με τη σημαία της Νέας Δημοκρατίας, το λένε και οι δήμαρχοι που έχουν εκλεγεί με τη σημαία του Κινήματος Αλλαγής. Όχι, το παγώσατε το πρόγραμμα. Καθυστέρησε ενάμιση χρόνο, καθυστέρησαν οι χρηματορροές, έμειναν πίσω τα έργα, γιατί τι θέλατε; Θέλατε να ανακαθορίσετε κάποια έργα στους δικούς σας εργολήπτες.

Έχετε ευθύνη, επίσης, διότι καταργήσατε τις ενεργειακές κοινότητες και την κατά προτεραιότητα ένταξη των ΟΤΑ στο σύστημα του δικτύου, ώστε να αποκτήσουν οι Οργανισμοί Τοπικής Αυτοδιοίκησης την ενεργειακή τους αυτονομία και την οικονομική τους ευρωστία. Για πείτε μου τώρα, τι θα γίνει με τα έργα στην τοπική αυτοδιοίκηση που ανεβαίνουν τα κοστολόγια, οι δήμοι δεν έχουν budget να ακολουθήσουν και τα έργα παγώνουν; Τι θα γίνει με αυτά; Τι θα γίνει; Αυτά είναι όλες οι κοινωνικές υποδομές για τα επόμενα είκοσι χρόνια.

Άρα, λοιπόν, εσείς, αντί για προετοιμασία και συναγερμό, καλλιεργήσατε εφησυχασμό. Αντί για υποδομές και κοινωνικές παροχές, ενθαρρύνατε τις περιττές και άσκοπες απευθείας αναθέσεις, αξιοποιώντας και τη δυνατότητα του COVID, αλλά εδώ πέρα βρήκατε παπά και θέλατε να θάψετε πέντε-έξι. Αντί για μεταρρυθμίσεις, εκσυγχρονισμό και εξευρωπαϊσμό του πλαισίου, ασχολείστε μόνο με τους κομματικά εκλεκτούς της αυτοδιοίκησης και τον αυτοδιοικητικό στρατό. Γι’ αυτό η χώρα αποτυγχάνει, πέρα από την κεντρική διοίκηση, και στον πρώτο και στον δεύτερο βαθμό.

Ευχαριστώ πολύ.

Χρόνια πολλά, καλή Ανάσταση και καλή ανάταση!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Επίσης, κύριε Ζαχαριάδη.

Τώρα τον λόγο θα πάρει ο Υφυπουργός Κλιματικής Κρίσης και Πολιτικής Προστασίας κ. Τουρνάς, για πέντε λεπτά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρίες και κύριοι Βουλευτές, θα ήθελα να ξεκινήσω τη σημερινή μου τοποθέτηση με τους λόγους οι οποίοι καθιστούν αναγκαία την ομόθυμη στήριξη της προωθούμενης τροπολογίας από όλους τους κοινοβουλευτικούς αντιπροσώπους.

Κυρίες και κύριοι Βουλευτές, σε λίγες μέρες ξεκινά η αντιπυρική περίοδος. Βασικός πυλώνας της κυβερνητικής πολιτικής, ιδίως σήμερα που βιώνουμε τις συνέπειες της κλιματικής κρίσης, είναι η αποτελεσματική θωράκιση της χώρας απέναντι στην κλιματική απορρύθμιση και κάθε φυσική απειλή. Έτσι φέτος, η προετοιμασία έχει ξεκινήσει νωρίτερα από κάθε άλλη χρονιά με ευρείες διυπουργικές συσκέψεις να πραγματοποιούνται κάθε εβδομάδα, ήδη από τον Ιανουάριο, με τη συμμετοχή όλων των συναρμόδιων Υπουργείων, όπως τα Υπουργεία Περιβάλλοντος και Εσωτερικών, το ΓΕΕΘΑ, την Ελληνική Αστυνομία κ.λπ..

Έχουμε λάβει σημαντικές και καινοτόμες πρωτοβουλίες, όπως, ενδεικτικά, η θεσμοθέτηση της χρήσης του αντιπυρός ως μέσο καταστολής δασικών πυρκαγιών, αλλά και η δημιουργία Ειδικών Μονάδων Δασικών Επιχειρήσεων με νέους, καλά εκπαιδευμένους και εξειδικευμένους δασοπυροσβέστες. Επιπλέον, προχωρήσαμε με νομοθετική ρύθμιση στην απελευθέρωση των δήμων από αγκυλώσεις του παρελθόντος σε ό,τι αφορά στις δυνατότητές τους να προχωρούν άμεσα σε καθαρισμούς οικοπέδων, όπου οι ιδιοκτήτες δεν μερίμνησαν γι’ αυτό που όφειλαν.

Επιπλέον, επαναφέραμε μετά από είκοσι τέσσερα χρόνια τη συνεργασία της Δασικής Υπηρεσίας, που πλέον έχει υπαχθεί στο Υπουργείο Περιβάλλοντος, με το Πυροσβεστικό Σώμα μέσω πανελλαδικών συναντήσεων, που ολοκληρώθηκαν χθες, με στελέχη των κατά τόπους πυροσβεστικών υπηρεσιών και στελέχη της Δασικής Υπηρεσίας για τον συντονισμό και την ενίσχυση της συνεργασίας τους, σε θέματα δασοπροστασίας και δασοπυρόσβεσης, καθώς και για την αποσαφήνιση αρμοδιοτήτων και ρόλων.

Ακόμη φέτος, για πρώτη φορά η χώρα μας θα φιλοξενήσει πυροσβέστες από ευρωπαϊκές χώρες στο πλαίσιο ενός πιλοτικού προγράμματος που ξεκινά και χρηματοδοτεί η Ευρωπαϊκή Επιτροπή μετά από σχετική πρόταση της χώρας μας. Το πιλοτικό αυτό πρόγραμμα έρχεται να ενισχύσει την αποτελεσματικότητα του ευρωπαϊκού μηχανισμού πολιτικής προστασίας, κάνοντας δυνατή την άμεση συνδρομή των Ευρωπαίων εταίρων μας σε περίπτωση δασικής πυρκαγιάς.

Το καινοτόμο αυτό πρόγραμμα δίνει τη δυνατότητα σε πυροσβέστες από βόρειες χώρες της Ευρώπης να ενισχύσουν τους Έλληνες συναδέλφους τους κατά τους δυσκολότερους μήνες της αντιπυρικής περιόδου, δηλαδή, τον Ιούλιο και τον Αύγουστο. Έτσι, σε περίπτωση εκδήλωσης συμβάντος θα μπορούν να βρεθούν άμεσα στο πεδίο κερδίζοντας πολύτιμο χρόνο.

Τέλος, πράγματι φέτος θα έχουμε σημαντική αύξηση της συμβολής των Ενόπλων Δυνάμεων στην αντιπυρική προστασία της χώρας μέσω περισσότερων περιπόλων, αλλά και αξιοποίησης των μηχανημάτων που διαθέτει ο Στρατός. Σημαντική καινοτομία είναι, επίσης, η εκ των προτέρων μεταφορά δυνάμεων σε περιοχές υψηλής επικινδυνότητας, ώστε η συνδρομή τους να είναι περισσότερο στοχευμένη και πιο αποτελεσματική.

Σε συνέχεια όσων σας ανέφερα παραπάνω, το Υπουργείο μας αναλαμβάνει ακόμη μια εξίσου σημαντική και καινοτόμα νομοθετική πρωτοβουλία την οποία εισηγούμαστε με αυτή την τροπολογία που θα σας αναφέρω. Προκειμένου, λοιπόν, να αποτραπεί ο κίνδυνος εκδήλωσης δασικής πυρκαγιάς κατά τις ημέρες και στις περιοχές που ο δείκτης επικινδυνότητας σύμφωνα με τον ημερήσιο χάρτη πρόβλεψης κινδύνου πυρκαγιάς της Γενικής Γραμματείας Πολιτικής Προστασίας είναι κατηγορίας 3-υψηλή, 4-πολύ υψηλή ή 5-κατάσταση συναγερμού, δύναται να εκδίδεται απόφαση απαγόρευσης διέλευσης, παραμονής και κυκλοφορίας προσώπων και οχημάτων σε περιοχές «NATURA», καθώς και σε δασικά οικοσυστήματα, πάρκα και άλση.

Η απόφαση αυτή θα εκδίδεται από τον οικείο περιφερειάρχη ή τον οικείο χωρικό αντιπεριφερειάρχη, κατόπιν σύγκλησης του συντονιστικού οργάνου πολιτικής προστασίας και σχετικής εισήγησης περί της αναγκαιότητας επιβολής του μέτρου από τον κατά τόπον αρμόδιο διοικητή Πυροσβεστικών Υπηρεσιών Νομού και τον προϊστάμενο της κατά τόπον αρμόδιας Δασικής Υπηρεσίας, λαμβάνοντας υπ’ όψιν το μικροκλίμα της περιοχής, τη μορφολογία του εδάφους, το είδος και την έκταση της επαπειλούμενης χλωρίδας και πανίδας.

Περαιτέρω στην απόφαση αυτή, θα ορίζεται το αναγκαίο χρονικό διάστημα επιβολής του μέτρου και θα προσδιορίζονται μέσω επισυναπτόμενης ορθοφωτογραφίας τα όρια της περιοχής στην οποία θα επιβάλλεται το μέτρο της απαγόρευσης. Για κάθε παράβαση της απαγόρευσης προβλέπεται η επιβολή διοικητικού προστίμου 300 ευρώ. Αρμόδιες αρχές για τη διασφάλιση εφαρμογής της απόφασης απαγόρευσης και τη βεβαίωση του προστίμου ορίζονται τα αρμόδια όργανα της Ελληνικής Αστυνομίας, του Πυροσβεστικού Σώματος, της Δασικής Υπηρεσίας και της Δημοτικής Αστυνομίας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (ΝΙΚΗΤΑΣ ΚΑΚΛΑΜΑΝΗΣ):** Λοιπόν, θα πάμε στον κ. Ιωάννη Μπουρνού και μετά θα πάρει τον λόγο ο κ. Χήτας, μετά ο κ. Παναγιώτης Κουρουμπλής, ο κ. Δρίτσας και η κ. Γιαννακοπούλου.

Ορίστε, κύριε συνάδελφε.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κάθε φορά που βλέπουμε ένα νομοσχέδιο εκσυγχρονισμού διατάξεων, τομών και μεταρρυθμίσεων, ξέρουμε ότι κρύβεται ένα χειρουργικό χτύπημα από πίσω που απαντάει σε διακαείς πόθους συμφερόντων και είναι κρυμμένο σε διατάξεις που δύσκολα μπορεί να διαφωνήσει κανείς.

Είναι, λοιπόν, ενθαρρυντικό ότι στις διατάξεις για τα πλοία αναψυχής διευκολύνεται και ενισχύεται η λειτουργία του ηλεκτρονικού μητρώου, που εφαρμόσθηκε από την κυβέρνηση του ΣΥΡΙΖΑ και εισήγαγε ψηφιακές υπηρεσίες και διαφανείς πρακτικές διαδικασίες για τους επαγγελματίες, την καταχώρηση των ναυλοσυμφώνων και τη δήλωση των σκαφών, αλλά και περισσότερο εύκολους ελέγχους.

Θα έπρεπε, βέβαια, να έχετε καταχωρήσει ηλεκτρονικά όλα τα πλοία μέχρι το Δεκέμβρη του 2021, όπως σας επισημαίνει ο τομεάρχης μας, ο Νεκτάριος Σαντορινιός και σας ρωτάμε αν το έχετε κάνει. Εκεί όμως που δείχνετε τις πραγματικές προθέσεις σας είναι στα άρθρα 8 και 9, όπου εξισώνετε τα ελληνικά σκάφη αναψυχής με σκάφη τρίτων χωρών και προάγετε το ξένο yachting.

Εκεί που εμείς κυνηγούσαμε τις παράνομες ναυλώσεις, εσείς λύνετε το πρόβλημα δια της νομιμοποίησης της δραστηριότητας σκαφών από τρίτες χώρες, πρακτικά, για όλο το καλοκαίρι. Πρόκειται για αθέμιτο ανταγωνισμό και μάλιστα την ώρα που ο κλάδος έχει γονατίσει από τις συνέπειες της πανδημίας και την κρίση των καυσίμων. Πρόκειται, επίσης, για έμμεση διευκόλυνση φυγής από την ελληνική σημαία, εφόσον επιτρέπετε τη δραστηριοποίηση στην Ελλάδα από χώρες με ευνοϊκότερο καθεστώς φόρων και άλλων ρυθμίσεων. Οι συνέπειες για τα μελλοντικά έσοδα του ΝΑΤ και την ανεργία στον κλάδο είναι προφανείς, ενώ ούτε οι τοπικές κοινωνίες θα αποκομίζουν όφελος από πλοία με ξένα πληρώματα και ξένες προμήθειες.

Καθιερώστε, τουλάχιστον, την υποχρεωτική καταβολή εισφορών ΝΑΤ στα πληρώματα των ξένων σκαφών. Δυστυχώς μετά από χρόνια νεοφιλελεύθερου λαϊκισμού για το cabotage προετοιμάστηκε το έδαφος για να ξηλώσετε οποιαδήποτε προστασία των ελληνικών συμφερόντων του κλάδου. Ο κλάδος χρειάζεται στήριξη με τη μείωση του ειδικού φόρου στα καύσιμα -που προτείνουμε επίμονα- και την απαλλαγή από την επιστροφή των επιστρεπτέων βοηθημάτων ή έστω τη μετακύλισή τους έως να υπάρξει τζίρος σε αυτές τις επιχειρήσεις.

Σε μια από τις χειρότερες διατάξεις του νομοσχεδίου σας, που επίσης απηχεί συμφέροντα, δίνετε έξι μήνες παράταση στις συμβάσεις των οργανισμών λιμένων για τις υπηρεσίες παραλαβής και διαχείρισης αποβλήτων πλοίων. Αναρωτιέμαι αν αντιλαμβάνεστε πόσο εκτός εποχής είναι αυτή η διάταξη.

Το ίδιο κάνετε και στις διατάξεις του τουρισμού, όπου με πρόσχημα την απλοποίηση κάνετε real estates σε τουριστικούς λιμένες, αλλάζοντας στην πράξη τους όρους δόμησης.

Τέλος, είναι αναγκαίο ένα σχόλιο για το μεταφορικό ισοδύναμο, αφού την ώρα που προωθείτε πολιτικές εξυπηρετήσεων σε συμφέροντα, απαξιώνετε κοινωνικές πολιτικές. Η θέσπιση του μεταφορικού ισοδύναμου από την Κυβέρνησή μας ήταν η πλέον εμβληματική πολιτική νησιωτικότητας στην πατρίδα μας, πολιτική που έβαλε εμφατικά και έμπρακτα τη διάσταση της νησιωτικότητας στις κρατικές πολιτικές, μια πραγματική τομή, επίσης, στις πολιτικές περιφερειακής ανάπτυξης και συνοχής.

Είναι ασυγχώρητη η διαχείριση που κάνετε στο μεταφορικό ισοδύναμο με συστηματικές πολύμηνες καθυστερήσεις πληρωμών στους νησιώτες που πληρώνονταν κάθε μήνα επί των ημερών της κυβέρνησης ΣΥΡΙΖΑ. Και είναι εντελώς απαράδεκτη η ακύρωση της σχεδιασμένης επέκτασης του μεταφορικού ισοδύναμου στα καύσιμα, ιδίως σε μία περίοδο σαν κι αυτή, με ιλιγγιώδη επιβάρυνση κατοίκων, επιχειρηματιών και παραγωγών στη νησιωτική Ελλάδα και ιδίως σε απομακρυσμένες, αλλά μεγάλης σημασίας, αγροτικές οικονομίες, όπως της Λέσβου και συνολικά των τριών νομών του βορείου Αιγαίου.

Είναι προφανές ότι δεν θέλατε να υπάρχει αυτή η πολιτική και προσπαθείτε να την απαξιώσετε και να την ευτελίσετε. Έχετε φτάσει να ανακοινώνετε πληρωμή μεταφορικού ισοδύναμου επιχειρήσεων με δέκα μήνες καθυστέρηση, όταν η πολιτική που σας κληροδοτήσαμε ήταν να το καταβάλλετε στις επιχειρήσεις κάθε τετράμηνο.

Και κάτι ακόμα, καθώς η σημερινή συζήτηση αφορά συμπολίτες μας που ζουν από τη θάλασσα, εξαιτίας της προτεραιότητάς σας στην εξυπηρέτηση των καρτέλ της ενέργειας, το κόστος του ναυτικού πετρελαίου για να βγει μια μηχανότρατα στη δουλειά έχει εκτιναχθεί από τα 500 έως 600 ευρώ τη μέρα, στα 1.200 ευρώ. Επαγγελματίες ψαράδες με δεκαετίες στη δουλειά αδυνατούν σήμερα να βγούνε για ψάρεμα. Κλείνετε τα σπίτια τους και μαζί κλείνετε και τα σπίτια των καταναλωτών γιατί από την εκτίναξη του ναυτικού πετρελαίου και άρα την αδυναμία της μηχανότρατας να δουλέψει, έχουν εκτοξευθεί και οι λιανικές τιμές των ψαριών στην αγορά.

Και στα νομοσχέδιά σας και στην πολιτική σας δείχνετε σκληρότητα, δείχνετε εμμονές, που εκπλήσσουν ακόμα και τους φίλους σας. Η Κυβέρνηση του κ. Μητσοτάκη δεν είναι ούτε καν Κυβέρνηση για τους νεοδημοκράτες, είναι Κυβέρνηση μόνο για παρέες συμφερόντων, στα λιμάνια, στην ενέργεια, στην υγεία, οπουδήποτε. Γι’ αυτό, θα τους έχετε, θα μας έχετε, όλους απέναντι.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (ΝΙΚΗΤΑΣ ΚΑΚΛΑΜΑΝΗΣ):** Στο Βήμα καλείται ο Κοινοβουλευτικός Εκπρόσωπος της Ελληνικής Λύσης, ο κ. Χήτας, για έξι λεπτά.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Βέβαια, δεν υπάρχει κάποιος του Υπουργείου εδώ, μόνο η κ. Ζαχαράκη από το Υπουργείο Τουρισμού, αλλά να ξεκαθαρίσουμε κάτι πριν πάμε σε κάποια άλλα θέματα σε ό,τι αφορά τη νομοθέτησή σας. Δεν το κάνουμε για σας, γιατί εσείς δεν πρόκειται να βάλετε μυαλό ούτως η άλλως, νομίζετε ότι έχετε υπογράψει λευκή επιταγή και θα είστε μια ζωή κυβερνήτες της χώρας και θα κάνετε ό,τι θέλετε εσείς. Δεν είναι έτσι τα πράγματα. Τα ψωμιά σας τελειώνουν. Απλά το κάνουμε περισσότερο για να ξεκαθαρίσουμε τη θέση μας απέναντι στις Ελληνίδες και τους Έλληνες και επειδή είναι πολύ πιθανό -όπως η τακτική σας είναι πάγια αυτή- να βάλετε τα τρολ σας να μας κυνηγάνε μετά, σε ό, τι αφορά τις τροπολογίες έχουμε να πούμε τα εξής:

Είναι μια τροπολογία εδώ του Υπουργείου, η οποία έχει μέσα ό,τι θέλεις. Έχει διατάξεις τις οποίες θέλουμε να ψηφίσουμε, έχει διατάξεις που έχουν να κάνουν με την ενίσχυση της κτηνοτροφικής παραγωγής στη νησιωτική Ελλάδα, η οποία όντως πλήττεται κ.λπ. και θέλουμε να τα ψηφίσουμε αυτά, αλλά πώς να τα ψηφίσουμε όταν παρακάτω έχει τέρατα;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ψηφίστε τα.

**ΚΩΝΣΤΑΝΤΙΝΟΣ ΧΗΤΑΣ:** Πώς να τα ψηφίσω, έξυπνε Βουλευτή της Νέας Δημοκρατίας; Πώς να το ψηφίσω αφού πάει στο σύνολο η τροπολογία; Τι να ψηφίσω;

Άρα, λοιπόν, μας υποχρεώνετε για άλλη μια φορά σε μια προσπάθεια να μας εγκλωβίσετε. Δεν σέβεστε τίποτα. Καλά κάνετε, αλλά –ξαναλέω- δεν θα είστε εσαεί Κυβέρνηση. Το ξέρετε κι εσείς.

Αντιλαμβάνομαι την αγωνία σας, αλλά εν πάση περιπτώσει, θα το καταλάβετε όταν έρθει η ώρα. Δεν λέω για εσάς, εσείς δεν παίρνετε από λόγια ούτως ή άλλως. Το λέω για τον κόσμο που μας ακούει να ξέρετε ποια είναι η στάση μας και είμαστε ξεκάθαροι.

Τώρα, κυρία Ζαχαράκη, θα την πληρώσετε εσείς την νύφη; Κρίμα για τον Θεό. Να ρωτήσω κάτι; Συγγνώμη αν ενοχλώ, με τον COVID τι γίνεται; Συγγνώμη που σας ξυπνάμε από τον λήθαργο και αν ενοχλούμε, αλλά με τον COVID τι γίνεται ακριβώς, που έχουμε καθημερινά νεκρούς πάρα πολλούς και εμείς σταματάμε τα μέτρα; Τι έχετε να πείτε στο ότι η Ελλάδα μπήκε -κύριε Πρόεδρε, είστε και γιατρός- στη Μεγάλη Εβδομάδα και βρίσκεται η Ελλάδα στην χειρότερη θέση στην Ευρώπη αναφορικά με θανάτους με κορωνοϊό;

Συγκεκριμένα για τον Απρίλιο, τώρα η χώρα μας μετράει 104,3 θανάτους ανά εκατομμύριο όταν ο ευρωπαϊκός μέσος όρος είναι στους 29,9. Ο ευρωπαϊκός μέσος όρος είναι 29,9, εδώ 104,3. Δεν τρέχει τίποτα, πάμε στην Ρεβυθούσα να κάνουμε κανένα σόου, να ασχοληθούμε με την Πισπιρίγκου όλη μέρα. Ο κόσμος πεθαίνει, μέχρι χθες μας κυνηγούσατε όλο τον κόσμο, εδώ έχουμε εκατό νεκρούς και δεν ασχολείται κανείς. Δεν υπάρχει κορωνοϊός, εξαφανίστηκε. Τίποτα. Πεθαίνει κόσμος κάθε μέρα.

Η Ελλάδα είναι στις πρώτες θέσεις. Οι αρνητικές προοπτικές της χώρας μας μέσα στην Ευρώπη έχουν να κάνει και με τον κόσμο. Ανάμεσα σε εκατόν πενήντα εφτά χώρες με πληθυσμό πάνω από ένα εκατομμύριο η Ελλάδα είναι δεύτερη σε απώλειες επταημέρου και όγδοη σε αριθμό κρουσμάτων επταημέρου μετά το Χονγκ Κονγκ. Χίλιοι εκατόν σαράντα δύο θάνατοι τον Απρίλιο, χίλιοι εκατόν σαράντα δύο άνθρωποι, συνάνθρωποί μας φύγανε, χάθηκαν.

Τι κάνετε εσείς εδώ, ρε παιδιά; Υπάρχει κορωνοϊός; Δεν υπάρχει; Δεν ασχολείται κανείς πλέον; Δεν είναι το θέμα της επικαιρότητας; Δεν έχουν εντολή τα κανάλια, τα συντονισμένα, τα καλοπληρωμένα να ασχολούνται με αυτό το θέμα πλέον; Τους ανθρώπους αυτούς εκτός από τις οικογένειές τους, τους κλαίει κανένας άλλος; Τι γίνεται με αυτήν την ιστορία; Θα μας πείτε; Μετά από τους εξήντα τρεις θανάτους που ανακοίνωσε ο ΕΟΔΥ χθες, ο συνολικός αριθμός απωλειών στη χώρα ανέρχεται στις είκοσι οκτώ χιλιάδες εξακόσιους πενήντα δύο και εμείς ασχολούμαστε με τον Ζελένσκι, με την Πισπιρίγκου και τα υπόλοιπα. Δεν υπάρχει τίποτα άλλο στη χώρα μας.

Και θα ανοίξουμε τώρα τα πάντα για τον τουρισμό -καλά κάνουμε και τα ανοίγουμε, εννοείται- αλλά αυτό είναι άλλη μια αποτυχία, μια ομολογία αποτυχίας για το πώς χρεώσατε τη χώρα μας με 44 δισεκατομμύρια ευρώ για τις αχρείαστες επιλογές σας να πάτε την πατρίδα μας σε lockdown, να στραγγαλίσετε την οικονομία, να στραγγαλίσετε τις Ελληνίδες και τους Έλληνες. Αυτά κάνετε.

Μα, συγγνώμη ρε παιδιά να πείτε κάτι, να ακούσουμε εδώ κάτι, να βγει κάποιος υπεύθυνος να μας πει κάτι. Είμαστε πρώτοι σε όλα. Ανοίξαμε τον τουρισμό, βεβαίως και καλά κάναμε. Δεν έπρεπε να κλείσει ποτέ η χώρα ούτως ή άλλως. Αλλά μην έρθετε τον Οκτώβριο πάλι να μας κλείσετε μέσα, τα κεφάλια μέσα. Πού είναι οι τρομολάγνοι επικοινωνιολόγοι, πνευμονολόγοι, τηλεμαϊντανοί της καθημερινότητας που βγαίνανε; Πού είναι όλοι αυτοί; Πρώτοι στην Ευρώπη σε θανάτους είμαστε. Δεν υπάρχει κορωνοϊός, τώρα υπάρχουν άλλα πράγματα.

Να ρωτήσω και κάτι άλλο; Συγγνώμη που ενοχλώ πάλι. Γιατί η Ελλάδα για έβδομη συνεχόμενη ημέρα, για έβδομη, έχει το ακριβότερο ρεύμα, με 255,95; Πείτε μου εσείς. Θα το καταθέσω στα Πρακτικά μετά. Γιατί; Θέλω να μας απαντήσει κάποιος από την Κυβέρνηση. Ο λαλίστατος Κοινοβουλευτικός Εκπρόσωπος σήμερα που πετάγεται συνέχεια, να πάρει το μικρόφωνο να βγει και να πει: «Ελληνίδες, Έλληνες, η Ελλάδα έχει το ακριβότερο ρεύμα για αυτούς τους λόγους». Γιατί; Πείτε μου, Γιατί 255,95. Η Ιταλία 175, η Ιρλανδία 149, η Φινλανδία 71, η Εσθονία 87, η Δανία 126, η Τσεχία 120, η Κροατία 120, η Αυστρία 120, Βέλγιο 120. Θα το καταθέτω στα Πρακτικά. Εμείς γιατί 255,95; Πείτε μας. Πείτε στους Έλληνες, αφήστε μας εμάς. Βγείτε και πείτε στους Έλληνες.

Για τους άλλους δεν υπάρχει πόλεμος; Μόνο για την Ελλάδα υπάρχει πόλεμος; Το παραμύθι που λέτε τώρα, αυτό για τον πόλεμο. Για τους άλλους δεν υπάρχει πόλεμος. Τα σόου, όμως, τα στήνετε τα επικοινωνιακά. Πήγε στη Ρεβυθούσα ο κύριος Πρωθυπουργός σήμερα να μας μιλήσει για αυτάρκεια ενεργειακή, όταν γνωρίζει πάρα πολύ καλά ότι η Ρεβυθούσα αρκεί μόνο για το 2% των αναγκών της Ελλάδος. Σόου, επικοινωνία, κανάλια και μια χαρά. Έτσι νομίζετε ότι θα κυβερνήσετε τη χώρα;

Και υπόσχεστε, γιατί και αυτό επικοινωνιακά το κάνετε, την αύξηση του κατώτατου μισθού την ώρα που τα εισοδήματα των Ελλήνων έχουν καταποντιστεί από τις ανατιμήσεις στο σύνολο των δαπανών διαβίωσης. Την ίδια στιγμή χιλιάδες μικρομεσαίες επιχειρήσεις απειλούνται με λουκέτο και άλλες τόσες έχουν κλείσει ήδη. Μιλάμε για μια ιλιγγιώδη αύξηση κόστους λειτουργίας και το αγνοείτε παραδειγματικά.

Εμείς, λοιπόν, λέμε όχι στα επιδόματα αυτά που κάνετε την επικοινωνιακή πολιτική εσείς ότι αν δεν παραγάγουμε πλούτο δεν πρόκειται ποτέ αυτή η Ελλάδα να σηκώσει κεφάλι.

Και πάμε και σε κάτι άλλο. Συγγνώμη που ενοχλώ και πάλι. Έχετε ιδέα που έχουν πάει τα χρέη τα ληξιπρόθεσμα των Ελλήνων στην εφορία; Ρίχνετε καμμιά ματιά; Βλέπετε εδώ τα νούμερα αυτά; Δεν είναι δικά μου λόγια. Η αύξηση των ληξιπρόθεσμων χρεών στην εφορία 1,7 δισεκατομμύριο! Αύξηση ληξιπρόθεσμων χρεών των Ελλήνων στην εφορία για τον μήνα Φεβρουάριο. Οι ληξιπρόθεσμες οφειλές των μικρομεσαίων ανήλθαν στα 900 εκατομμύρια ευρώ. Και εσείς συνεχίζετε με τις εγκληματικές σας επιλογές, πραγματικά πόσο λάθος, να επιτρέπετε την ασύστολη πραγματικά κερδοσκοπία σε βάρος νοικοκυριών, σε βάρος επιχειρήσεων και συμπαρασύρετε έτσι όλη την εθνική μας οικονομία. Αυτά κάνετε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Ολοκληρώνω, κύριε Πρόεδρε, σε ενάμισι λεπτό από τώρα.

Έχουμε μιλήσει για την αναλογική μείωση του ΦΠΑ στα προϊόντα μήνες τώρα. Κάντε το. Δεν θα έχει δημοσιονομικό κόστος η αναλογική μείωση του ΦΠΑ στα προϊόντα. Και εδώ τι πληρώνουμε τώρα; Ή θα επικρατήσει η άποψη του Σταϊκούρα ή του Γεωργιάδη; Ένας από τους δύο και την πληρώνει ο κοσμάκης; Μειώστε τα, ρε παιδιά. Μείωση του ΦΠΑ σε είδη πρώτης ανάγκης, σε καύσιμα, αγροτικά προϊόντα. Το δημόσιο έχει αισχροκερδήσει, εισπράττει παραπάνω από το ΦΠΑ όλο αυτό το χρονικό διάστημα.

Ακούστε κάτι και κλείνω με αυτό, κύριε Πρόεδρε. Δεν ξέρω τι αίσθηση έχει η Κυβέρνηση ή πού βρίσκεται και πού πατάει. Η ακρίβεια θα σας ρίξει, όπως έχετε ρημάξει τον κόσμο και την κοινωνία εσείς. Τελείωσε η ανοχή των Ελλήνων. Δεν μπορείτε να διαχειριστείτε καμμία δύσκολη κατάσταση είτε αφορά στην υγεία είτε στην οικονομία είτε στην εξωτερική πολιτική, πουθενά. Ο χρόνος σας τελείωσε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Παναγιώτης Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, δεν μπορώ να μην κάνω αναφορά στους ανθρώπους που απουσιάζουν καθημερινά από την πατρίδα από την περίφημη πανδημία και δυστυχώς ο τρόπος με τον οποίο γίνεται ο χειρισμός αυτού του ζητήματος τους αφήνει στα αζήτητα. Οφείλουμε, όμως να τους θυμόμαστε τουλάχιστον. Να μην αποδεικνυόμαστε ότι έχουμε αποτεφρωμένη μνήμη.

Κύριοι Υπουργοί, συζητάμε σήμερα ένα νομοσχέδιο με πάρα πολλά άρθρα και ο στόχος του είναι να εκσυγχρονίσει το θεσμικό πλαίσιο στο συγκεκριμένο χώρο. Πριν πω, λοιπόν, ορισμένες σκέψεις για το νομοσχέδιο θα ήθελα να σας ρωτήσω πρώτον, για την απεργία που ξεκίνησε σήμερα στη «COSCO». Τα βασικά αιτήματα των εργαζομένων είναι η συλλογική σύμβαση και τα βαρέα και ανθυγιεινά, μια προσπάθεια που ξεκίνησε στην περίοδο που είχαμε εμείς την πολιτική ηγεσία. Όταν τοποθετηθείτε, κάντε μας την τιμή να μας πείτε την θέση σας πάνω σε αυτά τα αιτήματα των εργαζομένων.

Φαντάζομαι, κύριε Πρόεδρε, ως εκλεγμένοι Βουλευτές του ελληνικού λαού δικαιούμαστε να έχουμε μια ενημέρωση από την Κυβέρνηση για ένα εξαιρετικά κρίσιμο ζήτημα που αφορά τους εργαζόμενους στην «COSCO».

Τώρα σε ότι αφορά τα ζητήματα του νομοσχεδίου το πρώτο που θα ήθελα να παρατηρήσω, κύριε Πρόεδρε, είναι ότι θα μου ήταν πολύ ευχάριστη πληροφόρηση αν τολμούσε ο κύριος Υπουργός να μας πει από τότε που έγινε Υπουργός και ψήφισε μια σειρά νομοθετημάτων από τις εξουσιοδοτικές πράξεις είτε διατάγματα είτε υπουργικές αποφάσεις πόσο τις εκατό από αυτές τις πράξεις έχει δημοσιεύσει.

Για να δούμε δηλαδή αυτό που λέμε όλοι, το καλώς νομοθετείν. Νομοθετούν, λένε λόγια στον κόσμο και, επί της ουσίας, οι περισσότερες αποφάσεις είναι ακόμα σε διαδικασία.

Θα φύγει ο κ. Πλακιωτάκης πολύ σύντομα, γιατί θα πέσει αυτή η Κυβέρνηση, η Κυβέρνηση του ψεύδους, η Κυβέρνηση που εξαπάτησε τον ελληνικό λαό, η Κυβέρνηση που δεν είναι ικανή να συγκρουστεί με τα συμφέροντα της αισχροκέρδειας, που την ομολογεί αλλά δίνει ψίχουλα! Γιατί δεν τολμάει, κύριε Πρόεδρε, να συγκρουστεί με το καρτέλ συγκεκριμένων οικογενειών. Αυτή είναι η αλήθεια και τίποτα λιγότερο!

Τώρα να πω και ορισμένες σκέψεις για το νομοσχέδιο. Άκουσα τον αγαπητό συνάδελφο, τον εισηγητή της Νέας Δημοκρατίας, να κάνει μια τιμητική αναφορά στο όνομά μου, σε συνδυασμό με το άρθρο 8. Είμαι βέβαιος –γιατί εγώ μιλώ με πολύ καθαρό λόγο- ότι και ο συνάδελφος στη συνείδησή του είναι σύμφωνος με αυτό που ψήφισε η κυβέρνηση του ΣΥΡΙΖΑ και ο τότε Υπουργός.

Γιατί το λέω αυτό εγώ, κύριε Πρόεδρε; Τι έλεγε το άρθρο 136, που το χαρακτήρισε ο καλός συνάδελφος «επάρατο»; Τι έλεγε, κύριε Πρόεδρε; Ότι μπορούν να έρθουν εδώ τα mega yacht τρίτων χωρών, κύριε Πρόεδρε, και να έχουν όλα τα δικαιώματα που έχουν τα ευρωπαϊκά και τα ελληνικά, αρκεί να φορολογούνται στην Ελλάδα.

Δηλαδή τι πρέπει να γίνει, για να εισπράξει αυτή η χώρα κάτι; Θα εισπράξει από τα ασφαλιστικά των ναυτικών αυτών των συγκεκριμένων πλοίων; Όχι. Αυτό πλήττει την ελληνική ναυτιλία, πλήττει τις εταιρείες που φορολογούνται στην Ελλάδα με ψυχαγωγικά πλοία, τουριστικά.

Όμως, το λαλίστατο κ. Θεοχάρη –δεν ξέρω αν μίλησε- θέλω να τον ακούσω να πει γι’ αυτό το συγκεκριμένο θέμα, για το τι όφελος θα φέρουν αυτά τα πλοία που έχουν εξωχώριες φορολογικές απαλλαγές.

Τι θέλετε εσείς εδώ; Γιατί εσείς είστε πολύ έξυπνοι, εμείς δεν μπορούσαμε να το κάνουμε, κάναμε επανάσταση στον χώρο της ναυτιλίας. Ξέρετε τι δεν κάναμε; Αυτό που κάνατε εσείς, μόλις σας είπε ο τότε πρόεδρος των Ελλήνων εφοπλιστών «καθίστε κάτω και νομιμοποιείστε, εισαγάγετε στο Ελληνικό Δίκαιο τη διεθνή σύμβαση εργασίας για τα κατώτερα πληρώματα». Και εξαπατήσατε τον ελληνικό λαό και εσείς και εκείνος, λέγοντας τι; Ότι δημιουργήσετε εβδομήντα χιλιάδες θέσεις εργασίας.

Σας προκαλώ και διακόπτω και τώρα, άμα θέλετε, κύριε Πλακιωτάκη, να μας πείτε αν προσελήφθη, αν πήγε ένας –ένας, όχι εκατό!

Δεύτερη απάτη: Τι είπατε στον ελληνικό λαό; Ότι η Ένωση Ελλήνων Εφοπλιστών θα έφερνε πλοία με ελληνική σημαία.

Και σε αυτό σας προκαλώ να μας πείτε πόσα παραπάνω πλοία από αυτά που ήταν στην περίοδο του «επάρατου» ΣΥΡΙΖΑ φέρατε εσείς, της ανοιχτής οικονομίας!

Ξέρετε τι φέρατε; Καταργήσατε και την τελευταία προστασία και υποχρέωση που είχαν οι κύριοι εφοπλιστές τουλάχιστον τα πλοία τους να έχουν πέντε αξιωματικούς Έλληνες. Αυτό έγινε, κύριε Πρόεδρε! Αυτή είναι η αλήθεια! Και όποιος νομίζει ότι λέω πράγματα εκτός τόπου και χρόνου, να με διαψεύσει και είμαι σε θέση να ζητήσω και συγγνώμη. Όμως, αυτή είναι η αλήθεια.

Και τώρα τι τους κάνετε; Τους φτωχούς Έλληνες εφοπλιστές δεν φτάνει πόσο τους έχουμε βοηθήσει όλες οι κυβερνήσεις όλα τα χρόνια από την εποχή του Κωνσταντίνου Καραμανλή, όλες οι κυβερνήσεις στον βωμό της ελληνικής ναυτιλίας, προσπάθησαν να στηρίξουν. Και εμείς το κάναμε και στην Ευρώπη το κάναμε και το ξέρουνε, αλλά η ανταπόκριση είναι μηδέν!

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Τώρα, πάω και στο άρθρο 81.

Κύριε Πρόεδρε, η Νέα Δημοκρατία ισχυρίζεται ότι είναι ένα κόμμα νεοφιλελεύθερο κι εγώ δέχομαι –δεν συμφωνώ- τη λογική του νεοφιλελευθερισμού, στο επίκεντρο του οποίου είναι ο ανταγωνισμός.

Κύριε Πρόεδρε, στα απόβλητα, στα ελληνικά λιμάνια υπάρχει ανταγωνισμός; Ξαναρωτώ: Υπάρχει ανταγωνισμός; Επί είκοσι χρόνια παρατείνετε συμβάσεις! Αυτό κάνετε. Και ήρθε μία κυβέρνηση άλλης λογικής και άλλης θεώρησης, που ψήφισε το άρθρο 105 με βάση τον Κανονισμό 352 και εσείς, αντί να εφαρμόσετε ακριβώς αυτό που λέει ο ευρωπαϊκός Κανονισμός 352, καταργήσατε επί της ουσίας τη ΡΑΛ.

Και τώρα δεν θέλω να κάνω αναφορά -ούτε φοβάμαι ούτε διστάζω να κάνω αναφορά- σε συγκεκριμένες εταιρείες που έχουν εξυπηρετηθεί. Εσείς που πιστεύετε στον ελεύθερο ανταγωνισμό, έπρεπε να κάνετε ακριβώς και να στηρίξετε αυτό που κάναμε και όποιος πραγματικά ήταν μειοδότης, να πάρει τα έργα αυτά.

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό, σας παρακαλώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε.

Κύριε Πρόεδρε, στηρίξαμε με κάθε τρόπο τη ναυτική εκπαίδευση, γιατί πιστεύουμε στη ναυτική εκπαίδευση. Προσλάβαμε εβδομήντα δύο μόνιμους καθηγητές. Θα μας πει ο κ. Πλακιωτάκης όταν μιλήσει πόσους προσέλαβε αυτός, μόνιμους, δεν μιλάω για ωρομίσθιους. Εκεί δεν συγκρινόμαστε καν, αλλά παρά την πίεση της τρόικας που είχαμε, προσλάβαμε εβδομήντα δύο μόνιμους καθηγητές.

Η ναυτική εκπαίδευση έχει μείνει στα αζήτητα γιατί η Κυβέρνηση έχει στο μυαλό της την αποθέωση της ιδιωτικοποίησης.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλησπέρα και από εμένα.

Καλείται στο Βήμα ο κ. Θεόδωρος Δρίτσας από τον ΣΥΡΙΖΑ - Προοδευτική Συμμαχία.

Θα ακολουθήσει η Κοινοβουλευτικός Εκπρόσωπος του Κινήματος Αλλαγής, η κ. Γιαννακοπούλου. Άλλωστε, εφόσον είμαι εγώ εδώ, η κ. Γιαννακοπούλου θα μιλήσει. Έτσι πάει αυτό.

Ορίστε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Να μου επιτρέψετε να κάνω κι εγώ μια σύντομη αναφορά στην πανδημία, όπως έκανε ο συνάδελφος Παναγιώτης Κουρουμπλής. Δεν πέρασε η πανδημία. Και εν όψει του Πάσχα, δεν μπορεί να καλλιεργούνται –όπως ακούσαμε λίγο πριν- επαναπαυμοί και όποια πολιτική δύναμη του Κοινοβουλίου έχει το θάρρος, ας πάρει την ευθύνη να προτείνει ευθέως την ανοσία της αγέλης. Γιατί λίγο πριν ακούσαμε ακριβώς αυτό, χωρίς να οριστεί, και σε μεγάλο βαθμό αυτές τις επιλογές τις κάνει η Κυβέρνηση.

Προχωρώ. Κύριε Υπουργέ, είναι τώρα μια πολύ κατάλληλη ευκαιρία, τώρα αυτή τη στιγμή, από το Βήμα της Βουλής, από τα υπουργικά έδρανα που είστε, να στείλετε ένα μήνυμα στο λιμάνι του Πειραιά και σε κάθε παραλήπτη. Οι εργαζόμενοι της «COSCO», της ΣΕΠ, του Σταθμού Εμπορευματοκιβωτίων έχουν δίκιο. Δεν διεκδικούν, παρά μόνο καίριας σημασίας καταξιωμένα ζητήματα και υπεσχημένα!

(Χειροκροτήματα από την πτέρυγα του ΣΥΡΙΖΑ)

Στείλτε τώρα αυτό το μήνυμα γιατί οι πληροφορίες μας –ο κ. Σαντορινιός, ο Κοινοβουλευτικός μας Εκπρόσωπος, έχει να πει στοιχεία- είναι ότι μάλλον προετοιμάζονται κάποιοι –δεν ξέρω αν συμμετέχετε και εσείς- να στείλουν ΜΑΤ.

Στείλτε τώρα το μήνυμα που πρέπει και όχι Μεγάλη Εβδομάδα εν όψει Πάσχα και Αναστάσεως να στείλετε ΜΑΤ στους εργάτες της «COSCO».

Κύριε Πρόεδρε, απευθύνομαι και εσάς, απευθύνομαι και στο Σώμα. Επειδή σε δύο ημέρες, που είναι η πεντηκοστή πέμπτη επέτειος της 21ης Απριλίου, δεν θα μπορέσει το Κοινοβούλιο, αφού θα είναι κλειστό, να ανταποκριθεί, όπως κάθε χρόνο, στη δεσμευτική του υποχρέωση αποστολής των μηνυμάτων για τη δημοκρατία, θα ήθελα τρία - τέσσερα λεπτά ανοχή διότι υπάρχει ένα κείμενο το οποίο ad hoc μπορεί να καλύψει αυτό το κενό, στο οποίο όλο το Σώμα, όλη η Βουλή των Ελλήνων, δεν θα μπορέσει να ανταποκριθεί.

Είναι επιστολή του Συνδέσμου Φυλακισθέντων και Εξορισθέντων Αντιστασιακών 1967 - 1974, του ΣΦΕΑ, που έχει απευθυνθεί εδώ και λίγες μέρες στον Πρόεδρο της Βουλής και στους επικεφαλής των κοινοβουλευτικών κομμάτων. Δυστυχώς, δεν μας έχει διανεμηθεί. Εμένα μου εστάλη και οφείλω και να το αναγνώσω και να το καταθέσω στα Πρακτικά. Τρία λεπτά θα πάρω.

«Εν όψει της αποφράδας πεντηκοστής πέμπτης επετείου του πραξικοπήματος των συνταγματαρχών στις 21 Απριλίου 1967 και της επτάχρονης τυραννίας που ακολούθησε, ως στοιχειώδη φόρο τιμής προς την αντιδικτατορική αντίσταση και προπαντός σεβασμού της ιστορικής αλήθειας, θέλουμε να σας υποβάλουμε το παρακάτω αίτημα - πρόταση.

Πιστεύουμε πως σας είναι γνωστό ότι επί τεσσεράμισι και πλέον χρόνια λειτουργεί στο Πολεμικό Μουσείο Θεσσαλονίκης η έκθεση τεκμηρίων για την αντιδικτατορική αντίσταση στη Θεσσαλονίκη, με τον τίτλο: «Διότι δεν συνεμορφώθην».

Πρόκειται για μια έκθεση ντοκουμέντο σε έναν εμβληματικό τόπο μαρτυρίου, αφού στις εγκαταστάσεις του Πολεμικού Μουσείου Θεσσαλονίκης την περίοδο της δικτατορίας στεγαζόταν το ανακριτικό κολαστήριο της ΚΥΠ, όπου βασανίστηκαν δεκάδες αγωνιστές και αγωνίστριες της δημοκρατίας, αντίπαλοι της χούντας.

Η έκθεση, που αποτελεί και φόρο τιμής για τους πολιτικούς κρατούμενους της χούντας, δημιουργήθηκε από τον Σύνδεσμο Φυλακισθέντων και Εξορισθέντων Αντιστασιακών 1967 - 1974 και εγκαινιάστηκε από τον τότε Πρόεδρο της Βουλής των Ελλήνων κ. Νίκο Βούτση στις 5 Μαΐου του 2017.

Παράλληλα, ο χώρος μνήμης λειτουργεί και παιδευτικά ως ένα συνεχές μάθημα δημοκρατίας και ελευθερίας για τους μαθητές των δεκάδων σχολείων που από όλη τη χώρα επισκέπτονται το Πολεμικό Μουσείο. Εδώ, οι μαθητές και μαθήτριες, όχι μόνο γνωρίζουν τα εκθέματα των μόνιμων συλλογών του μουσείου, αλλά και μαθαίνουν για τους αγώνες εκείνων που, αψηφώντας το προσωπικό κόστος, υπερασπίστηκαν τη δημοκρατία, ανάμεσά τους και εκατοντάδες Έλληνες αξιωματικοί και στρατιώτες που τίμησαν τον όρκο τους και διέσωσαν την τραυματισμένη από τους πραξικοπηματίες τιμή του ελληνικού στρατού.

Η λειτουργία του χώρου μνήμης στο κτήριο αυτό συνιστά καθαυτή έναν ισχυρότατο συμβολισμό και παράλληλα μια διαρκή υπόμνηση ότι ο στρατός δεν θα χρησιμοποιηθεί ποτέ ξανά για την κατάλυση του Συντάγματος και την καταπάτηση των δημοκρατικών ελευθεριών και των κοινωνικών δικαιωμάτων.

Πιστεύουμε πως με τη λειτουργία του αποκατέστησε την τιμή του ελληνικού στρατού, που φορτώθηκε συλλήβδην το άγος των εγκλημάτων των επίορκων αξιωματικών. Αυτό έχει αναγνωριστεί από τους Έλληνες αξιωματικούς που έχουν επισκεφθεί τον χώρο μνήμης και δήλωσαν υπερήφανοι για τους συναδέλφους τους που αγωνίστηκαν εναντίον του τυραννικού καθεστώτος, με βαρύ προσωπικό τίμημα πολλές φορές.

Τον χώρο επισκέπτονται πολίτες και ιδιαίτερα μαθητές και μαθήτριες με τους εκπαιδευτικούς τους και για τον λόγο αυτό ο σύνδεσμός μας, τουλάχιστον από το 2002, διεκδικούσε με υπομνήματά του προς το Υπουργείο Εθνικής Άμυνας και επιτόπιες εκδηλώσεις συμβολικά κάθε 21η Απριλίου την ανάδειξή του σε χώρο ιστορικής μνήμης για τα «πέτρινα χρόνια» 1967 - 1974, γεγονός που ταυτοποιήθηκε με δικαστικές αποφάσεις με τη συνδρομή του Κέντρου Ιστορίας του Δήμου Θεσσαλονίκης, αλλά και με μαρτυρίες συναγωνιστών και συναγωνιστριών μας που υπέστησαν τα πάνδεινα στο άντρο αυτό από τους δήμιους της ΚΥΠ και της Ασφάλειας, με αποκορύφωμα τη δολοφονία του πρώην Βουλευτή της ΕΔΑ Γιώργου Τσαρουχά στις 9 Μαΐου 1968.

Η αρμονική, όμως, αυτή συνύπαρξη του χώρου μνήμης με τα άλλα εκθέματα και δραστηριότητες του μουσείου είναι δυστυχώς υπό την αίρεση της κατ’ έτος υπογραφής χρησιδανείου μεταξύ του Πολεμικού Μουσείου και τους ΣΦΕΑ 1967 - 1974, αν και παραχωρήθηκε άνευ ανταλλάγματος, με σκοπό τη μόνιμη και διαρκή έκθεση των αντικειμένων που καταγράφονται αναλυτικά στο πρωτόκολλο παράδοσης-παραλαβής στον χώρο (διάδρομο) προ της εισόδου του αμφιθεάτρου του Πολεμικού Μουσείου, Παραρτήματος Θεσσαλονίκης.

Έτσι, εντελώς αντιφατικά και ανιστόρητα, στην ιστοσελίδα του Πολεμικού Μουσείου αναφερόμαστε ως φιλοξενούμενη συλλογή, αφού κατά το ισχύον χουντικό καταστατικό λειτουργίας των πολεμικών μουσείων (ΝΔ 132 ΦΕΚ Α΄ 35/3-3-1969) σκοπός τους είναι η προβολή των ιερών αγώνων του ελληνικού έθνους από των αρχαιοτάτων χρόνων μέχρι σήμερα, εξαιρουμένου φυσικά του «ανίερου αντεθνικώς δρώντος», κατά τους πραξικοπηματίες, αντιδικτατορικού αγώνα για την ελευθερία, τη δημοκρατία, την εθνική ανεξαρτησία και την κοινωνική προκοπή. Βλέπετε, η αναιμική αποχουντοποίηση δεν μας απάλλαξε από τα κατάλοιπα της νομοθεσίας των «βαρβάρων».

Γι’ αυτό σας καλούμε να αναλάβετε συμβολικά κοινή -όλα τα κόμματα- νομοθετική πρωτοβουλία για την κατάργηση του παραπάνω διατάγματος-εκτρώματος της χούντας και να ανακηρύξετε τον εκ τριάντα τριών τετραγωνικών μέτρων απέριττο πυκνό χώρο μνήμης του ΣΦΕΑ στο Πολεμικό Μουσείο Θεσσαλονίκης σε χώρο ιστορικής μνήμης της αντιδικτατορικής αντίστασης, όπως συνέβη και στην ανάλογη περίπτωση του πρώην ανακριτικού κολαστηρίου του ΕΑΤ-ΕΣΑ, όπου εδρεύει ο σύνδεσμός μας, με την παραχώρηση της κυριότητας των σωζόμενων κτηρίων στην Περιφέρεια Αττικής, με τροπολογία μελών μας, τότε Βουλευτών, που υιοθέτησε στις 6-6-2017 το Υπουργείο Οικονομικών.

Οποιαδήποτε παράταση του σημερινού καθεστώτος της κατά παραχώρηση «φιλοξενίας» μας στο Πολεμικό Μουσείο Θεσσαλονίκης, όχι μόνο συνιστά λογοκριτική επέμβαση εις βάρος της πρόσφατης ιστορίας της Θεσσαλονίκης, αλλά και εξυπηρετεί αντικειμενικά όσους επιχειρούν να παγιδεύσουν τους νέους ανθρώπους, δημαγωγώντας εις βάρος της κοινοβουλευτικής δημοκρατίας και διαβάλλοντας τις δημοκρατικές αξίες.

Αθήνα, 16.4.2022.

Με εκτίμηση, για το Διοικητικό Συμβούλιο, ο Πρόεδρος κ. Βαγγέλης Γκιουγκής, ο Γενικός Γραμματέας Νίκος Μανιός», πρώην Βουλευτής.»

Το καταθέτω στα Πρακτικά. Και νομίζω ότι είναι μια πολύ καλή συγκυρία σήμερα να αποδοθεί η τιμή για τους αντιδικτατορικούς αγώνες του λαού μας με αυτό τον τρόπο, αφού δεν θα μπορέσουμε την Πέμπτη να το κάνουμε.

(Στο σημείο αυτό ο Βουλευτής κ. Θεόδωρος Δρίτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, δώστε μου ένα λεπτό για το νομοσχέδιο και τελειώνω. Δεν θα πω αυτά που είχα να πω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν έχετε άλλον χρόνο. Επιλέξατε να διαβάσετε αυτό το κείμενο. Δέκα λεπτά μιλάτε.

**ΘΕΟΔΩΡΟΣ ΔΡΙΤΣΑΣ:** Ζήτησα τουλάχιστον τρία λεπτά υπέρβαση. Είναι πολύ έκτακτο θέμα, πολύ ειδικό.

**ΠΡΟΕΔΡΕΥΩΝ (Απόστολος Αβδελάς):** Ναι, αλλά επιλέξατε αυτό για την ομιλία σας. Σε ένα λεπτό για το νομοσχέδιο τι να πείτε;

**ΘΕΟΔΩΡΟΣ ΔΡΙΤΣΑΣ:** Δεν κατανοείτε τη διαφορά;

**ΠΡΟΕΔΡΕΥΩΝ (Απόστολος Αβδελάς):** Πώςδεν την κατανοώ; Από τη Θεσσαλονίκη είμαι, ξέρω τι λέτε.

**ΘΕΟΔΩΡΟΣ ΔΡΙΤΣΑΣ:** Ελπίζω να μην ενοχλείστε, κύριε Πρόεδρε, από την αναφορά μου αυτή. Νομίζω ότι θα είστε εξαίρεση σε όλη την Αίθουσα.

**ΠΡΟΕΔΡΕΥΩΝ (Απόστολος Αβδελάς):** Όχι. Προς Θεού. Δεν είπα κάτι τέτοιο. Αλλά, δεν αφήσατε χρόνο για το νομοσχέδιο.

**ΘΕΟΔΩΡΟΣ ΔΡΙΤΣΑΣ:** Τελειώνω σε μισό λεπτό.

Θα αναφερθώ μόνο στο άρθρο 8, στο οποίο αναφέρθηκαν κι άλλοι συνάδελφοι. Δεν είναι δυνατόν να γίνονται τέτοια «δώρα» σε ειδικές ομάδες συμφερόντων χωρίς προστιθέμενη αξία και διάχυτη κοινωνική ωφέλεια, είτε στον τουρισμό είτε στην οικονομία είτε σε οτιδήποτε. Πρόκειται για «δώρο».

Για το άρθρο 81, κύριε Υπουργέ, ελπίζω να μην έχετε δεχθεί εσείς απειλές. Εγώ στη θητεία μου, όταν υπέγραψα δύο σχετικές υπουργικές αποφάσεις, πριν κυρωθεί στο ελληνικό Κοινοβούλιο ο ευρωπαϊκός κανονισμός, προς την ίδια κατεύθυνση -αναφέρθηκε και ο Παναγιώτης Κουρουμπλής πριν- δέχθηκα πάρα πολλές απειλές και για «χαντάκια» και για διάφορα. Ελπίζω να μην έχετε δεχθεί εσείς απειλές.

Προς Θεού, όμως, δεν έχετε δικαίωμα να μην εφαρμόζετε και την ελληνική και την ευρωπαϊκή νομοθεσία! Τέρμα οι παρατάσεις! Επιτέλους, να τελειώνουμε με αυτή διαχρονική συναλλαγή και διαφθορά στα λιμάνια και όχι μόνο του Πειραιά! Πάρτε το επάνω σας!

Ευχαριστώ. Καλή Ανάσταση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε. Καλή Ανάσταση.

Καλείται στο Βήμα η Κοινοβουλευτική Εκπρόσωπος του Κινήματος Αλλαγής κ Κωνσταντίνα (Νάντια) Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε ήδη στην Εβδομάδα των Παθών και παρά τη διάθεση όλων μας να περάσουμε ένα διαφορετικό Πάσχα, τα προβλήματα που αντιμετωπίζει η ανθρωπότητα, αλλά και η χώρα μας είναι εδώ, είναι οξυμένα και είναι δραματικά.

Μια χώρα της Ευρώπης σταυρώνεται κυριολεκτικά επί δύο μήνες και οι εικόνες από τη μαρτυρική Μαριούπολη, όπως και άλλες πόλεις της Ουκρανίας, συγκλονίζουν. Οι εικόνες αυτές παραπέμπουν σε βάρβαρες στρατιωτικές τακτικές και συμπεριφορές οι οποίες θυμίζουν προθέσεις μηδενικής λύσης που εφάρμοσαν οι Ναζί στον Β΄ Παγκόσμιο Πόλεμο. Ήδη άρχισαν και πάλι απειλές κατά της Φινλανδίας, ενώ πρώτη φορά ανακινείται και ο φόβος για χρήση πυρηνικών όπλων.

Αυτή την ώρα σύγκρουσης διεθνούς δικαίου και δημοκρατίας, με τον ολοκληρωτισμό και με τον αναθεωρητισμό, κανένας δεν μπορεί να κάνει γενικόλογες αναλύσεις για να κρύψει τον ανοιχτό ή συγκαλυμμένο φιλοπουτινισμό του ή το πιεσμένο μίσος του για τη Δύση. Αυτή την ώρα φαίνονται οι πραγματικά πατριωτικές δυνάμεις που έχουν καθαρό προσανατολισμό κι αυτές που σπεύδουν να κατηγορήσουν τον Πρόεδρο της Ουκρανίας για τον ηρωικό αγώνα και για τη μη παραχώρηση της ανεξαρτησίας τμήματος της χώρας του.

Είναι ρεαλιστική πολιτική ή ρεαλιστικές οι προτάσεις που ακούγονται πολλές φορές στον δημόσιο διάλογο, κυρίες και κύριοι συνάδελφοι; Το ίδιο θα συμβούλευαν οι ίδιοι την ηγεσία της χώρας μας, αν δεχόταν κάποια παρόμοια επίθεση; Ας μιλήσουν, λοιπόν, καθαρά κάποιοι. Γιατί, καταγγέλλοντας απλά την εισβολή και μετά αναφέροντας δεκάδες «αλλά» και βάζοντας δεκάδες αστερίσκους, δείχνουν την ιδεολογική, την πολιτική τους απροσδιοριστία, το λιγότερο.

Τις ίδιες μέρες, την ίδια περίοδο και λόγω του πολέμου, αλλά όχι μόνο, η ενεργειακή κρίση συνεχίζει να τροφοδοτεί ανατιμήσεις και πάλι, ανατιμήσεις οι οποίες κάνουν δύσκολη, κάνουν πολύ δύσκολη την ζωή των Ελλήνων πολιτών και κάνουν δυσβάσταχτο το πασχαλινό τραπέζι. Ανατιμήσεις, φαινόμενα αισχροκέρδειας, αλλά και αδυναμία γρήγορων αντανακλαστικών από τη μεριά της Κυβέρνησης κάνουν το κλίμα κυριολεκτικά αφόρητο για τη μέση, όχι απλά για την πιο ευάλωτη ελληνική οικογένεια. Το μέσο ελληνικό νοικοκυριό δυσκολεύεται πέρα από κάθε όριο.

Επιτρέψτε μου να σημειώσω ότι την ώρα που εξελίσσεται όλο αυτό το πάρτι των ανατιμήσεων, ακούμε από την Κυβέρνηση υποσχέσεις, διαβάζουμε -παραπολιτικά βεβαίως, όχι κάτι συγκεκριμένο- ότι θα ληφθούν μέτρα. Ωστόσο, μέτρα συνολικά, σημαντικά, ολιστικά, τα οποία να αλλάζουν ή έστω να βελτιώνουν έστω και λίγο τη ζωή των Ελλήνων πολιτών, δεν βλέπουμε ακόμη, κύριοι Υπουργοί.

Και ξέρετε κάτι; Δεν με απασχολεί, δεν μας απασχολεί στο Κίνημα Αλλαγής απλώς και μόνο η καθυστέρηση στη λήψη μέτρων από τη δική σας μεριά. Με απασχολεί, μας απασχολεί ταυτόχρονα η αίσθηση που έχουμε ότι δεν υπάρχει αυτό που σας είπα πιο πριν, ότι δεν υπάρχει ένα συνολικό σχέδιο, ένα συνεκτικό σχέδιο αντιμετώπισης της ακρίβειας και των ανατιμήσεων. Ακόμα και η τόλμη ότι δεν υπάρχει η αντίστοιχη πολιτική τόλμη, η αντίστοιχη γενναιότητα για να κάνετε δεκτές τις προτάσεις του Κινήματος Αλλαγής, που από την πρώτη στιγμή καταθέσαμε και σας είπαμε και σας προειδοποιούσαμε από τον Σεπτέμβρη, όταν εσείς υποτιμούσατε το πρόβλημα της ακρίβειας.

Επισημαίνω δε ξεχωριστά, κύριοι Υπουργοί, ότι χρειάζονται μέτρα τα οποία να καλύπτουν τις ήδη ζημιές των νοικοκυριών και των μικρομεσαίων επιχειρήσεων, οι οποίες να θωρακίζουν το ταμείο της μέσης οικογένειας και για το παρόν, αλλά και για τους επόμενους μήνες, αφού όλα δείχνουν ότι η περιπέτεια που θα περνάμε θα έχει χρονικό ορίζοντα και θα έχει μακρό χρονικό ορίζοντα.

Σε αυτό το πλαίσιο, θα μου επιτρέψετε να ξεκινήσω ανάποδα. Θα ξεκινήσω από μια τροπολογία σήμερα. Βεβαίως, και θεωρούμε ότι ειδικά η τροπολογία με γενικό αριθμό 1289 και ειδικό 26 όσον αφορά την αισχροκέρδεια κινείται προς την σωστή κατεύθυνση. Βεβαίως και είναι θετικό και σωστό να υπάρχει δημοσιοποίηση της εμπορικής επωνυμίας των επιχειρήσεων οι οποίες παραβιάζουν τα μέτρα περιστολής της αισχροκέρδειας. Βεβαίως και πρέπει να υπάρχει δημοσιοποίηση των ονομάτων των εταιρειών και των επιχειρήσεων οι οποίες αισχροκερδούν μέσα σε όλη αυτή την κρίση.

Και επίσης, βεβαίως, είμαστε θετικοί για την περιστολή των φαινομένων της αισχροκέρδειας στην αγορά γεωργικών προϊόντων και τροφίμων. Είναι και αυτό κάτι σημαντικό.

Επίσης, σημαντικό είναι -κι ακόμα βέβαια δεν το βλέπουμε- αυτό στο οποίο επιμένει και εμμένει το Κίνημα Αλλαγής, για τη μείωση των έμμεσων φόρων. Αυτό πότε θα το κάνετε, κυρίες και κύριοι της Κυβέρνησης; Είναι θετικά αυτά. Μείωση του ΦΠΑ στα βασικά αγαθά, μείωση του ειδικού φόρου κατανάλωσης πότε θα φέρετε; Αυτό αποτελεί μια συνολική αντιμετώπιση του ζητήματος.

Βεβαίως, θετικό είναι και ο καθορισμός πλαφόν στην αναπροσαρμογή μισθώματος για εμπορικές και επαγγελματικές μισθώσεις για το 2022. Κι αυτό μισό, όμως, το κάνετε. Γιατί μόνο για τις εμπορικές και τις επαγγελματικές μισθώσεις, κυρίες και κύριοι της Κυβέρνησης, και όχι και για τις μισθώσεις ακινήτων για τους Έλληνες πολίτες, για τους ιδιώτες, για τα νέα ζευγάρια, όταν έχουν υπάρξει και όλοι το γνωρίζουμε πολύ μεγάλες αυξήσεις στα μισθώματα των κατοικιών;

Σας καλούμε, κυρίες και κύριοι της Κυβέρνησης να καταθέσετε σήμερα, τώρα, σε αυτό το νομοσχέδιο, νομοτεχνική βελτίωση στην οποία θα συμπεριλάβετε πλαφόν στην αναπροσαρμογή του μισθώματος και για τις ιδιωτικές κατοικίες, αν θέλει πραγματικά ο Πρωθυπουργός της χώρας, ο οποίος υιοθέτησε κατευθείαν μόλις την είπαμε -βεβαίως θετικό είναι, να δούμε και πώς θα το κάνει ο κ. Μητσοτάκης- την πρόταση του Κινήματος Αλλαγής για τη στήριξη των νέων ζευγαριών και τη στήριξη της κατοικίας τους, του τεράστιου αυτού προβλήματος. Ξεκινήστε, λοιπόν, και κάντε το από αυτό το νομοσχέδιο. Τι περιμένετε; Κάντε το!

Μετά από τη συγκεκριμένη τροπολογία, μπαίνοντας στον κορμό του νομοσχεδίου και συζητώντας το παρόν νομοσχέδιο, για το οποίο είχαμε ενδιαφέρουσες συζητήσεις στις προηγούμενες επιτροπές, είναι γεγονός, κύριοι Υπουργοί και κυρίες και κύριοι συνάδελφοι, πως σε ορισμένα σημεία του νομοσχεδίου παρατηρήθηκε μία κοινή, μια σύσσωμη αντίδραση όλων των εκπροσώπων της Αντιπολίτευσης όσο και των αρμόδιων φορέων κατά την ακρόασή τους στην επιτροπή.

Πραγματικά αναρωτιέμαι, κύριε Υπουργέ, αν αυτό σας προβλημάτισε κατ’ αρχάς, αν όλο αυτό σας δημιούργησε μια ανησυχία τελοσπάντων. Όλοι έχουν άδικο όταν ταυτίζονται σε συγκεκριμένα πράγματα; Διότι εδώ πέρα υπάρχει ένα δομικό κατ’ αρχάς ζήτημα. Γιατί εγώ τελικά αυτό καταλαβαίνω από όλη την κουβέντα που υπήρξε και αυτό συγκράτησα κατά κύριο λόγο από την κουβέντα που έγινε πάνω στο συγκεκριμένο νομοσχέδιο και επιβεβαιώνεται για μια ακόμη φορά ο τρόπος με τον οποίον νομοθετείτε ως Κυβέρνηση συνολικά, ο οποίος, πέρα από αναποτελεσματικός, είναι και πρόχειρος, είναι και μονόπλευρος, άρα είναι και επικίνδυνος, πράγμα το οποίο επιβεβαιώθηκε, όχι απλά από το τι λέμε εμείς ως Αντιπολίτευση, αλλά και από την ακρόαση των φορέων.

Είναι γεγονός ότι το κείμενο για το οποίο ολοκληρώθηκε η διαβούλευση στο OpenGov αφορούσε μόνο το Α΄ και το Β΄ μέρος και στη συνέχεια προστέθηκαν διατάξεις από τα μέρη Γ΄ έως Θ΄, δηλαδή περίπου σαράντα νέα άρθρα για τα οποία δεν υπήρξε διαβούλευση ή έστω ενημέρωση μέχρι και την υποβολή του νομοσχεδίου στη Βουλή. Για να μην αναφερθώ για τη σειρά τροπολογίες, που φέρατε κυριολεκτικά τελευταία στιγμή.

Άρα η επιλογή σας να κάνετε μονομερή διαβούλευση χωρίς να έχετε βασιστεί σε αντικειμενικά στοιχεία για την αντικειμενική περιγραφή μιας κατάστασης και ενός προβλήματος αλλά και για τις επιπτώσεις των μονομερών σας αποφάσεων, ο αποκλεισμός φορέων από τη διαβούλευση για το νομοσχέδιο, θα μου επιτρέψετε να σας πω ότι δείχνει μια συνδικαλιστικού τύπου προσέγγιση σε μείζονα και σοβαρότατα ζητήματα της ελληνικής πραγματικότητας, αντί για μια προσπάθεια ολοκληρωμένης παρέμβασης στις χρόνιες παθογένειες οι οποίες ταλανίζουν τον συγκεκριμένο κλάδο. Είναι χαρακτηριστικό ότι όπως και σε άλλους νόμους του Υπουργείου Ναυτιλίας, παραδείγματος χάρη τον ν.4770/2021 για την ολοκληρωμένη θαλάσσια πολιτική, έτσι και τώρα τα περισσότερα θέματα προβλέπεται να ρυθμίζονται είτε από υπουργικές αποφάσεις είτε από κοινές υπουργικές αποφάσεις, που ακόμη μάλιστα και μετά από έναν και πλέον χρόνο δεν έχουν καν εκδοθεί.

Γι’ αυτό τι έχετε να μας πείτε, κύριε Πλακιωτάκη; Κύριε Υπουργέ, για τις υπουργικές αποφάσεις που οφείλατε να φέρετε για την εφαρμογή νόμου τι έχετε να πείτε και να μας απαντήσετε εδώ στη Βουλή, που καθυστερείτε πάνω από έναν χρόνο; Είναι αυτό δείγμα ορθής νομοθέτησης; Θέλουμε συγκεκριμένες απαντήσεις, να μας πείτε. Διότι ζητάτε λευκή επιταγή από το Κοινοβούλιο, τις υποχρεώσεις σας όμως δεν τις φέρνετε εις πέρας. Αυτά είναι τα σοβαρά ζητήματα. Διότι εκτός από ανετοιμότητα και προχειρότητα, εδώ πέρα ενδεχομένως υπάρχει και σκοπιμότητα πίσω από αυτή τη συστηματική, όπως φαίνεται, μεθόδευση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ και τον χρόνο της δευτερολογίας μου, κύριε Πρόεδρε.

Ο ειδικός αγορητής του Κινήματος Αλλαγής κ. Μπιάγκης στις προηγούμενες συνεδριάσεις εντόπισε βεβαίως και τα θετικά τα οποία φέρνει το συγκεκριμένο νομοσχέδιο και τοποθετήθηκε και επί της αρχής, τόνισε όμως και πολύ συγκεκριμένα σημεία τα οποία ασφαλώς χρήζουν βελτίωσης και σε κάποια από αυτά βεβαίως εμείς τοποθετηθήκαμε και είμαστε αντίθετοι. Τα ανέλυσε διεξοδικά και ευελπιστώ, έστω και την ύστατη στιγμή, να υιοθετήσετε σημεία της κριτικής μας ως προς το τελικό κείμενο το οποίο φέρνετε.

Εγώ θα αναφερθώ χαρακτηριστικά στο άρθρο 8 του σχεδίου νόμου με το οποίο εισάγεται η δυνατότητα, υπό ειδικές προϋποθέσεις, εκτέλεσης σύμβασης ολικής ναύλωσης περιορισμένου χρόνου από επαγγελματικά πλοία αναψυχής, χαρακτηρισμένα ως επαγγελματικά σύμφωνα με το Δίκαιο άλλης χώρας, χωρίς όμως υποχρέωση εγκατάστασης της διαχειρίστριας εταιρείας στην Ελλάδα. Επίσης δίνεται η δυνατότητα μέσω του άρθρου 21 με ΚΥΑ να επεκτείνεται το παραπάνω χρονικό διάστημα. Είναι μια ρύθμιση η οποία προφανώς, κύριε Υπουργέ, δημιουργεί συνθήκες μη υγιούς ανταγωνισμού μεταξύ των ιδιοκτητών πλοίων και πλοίων υπό σημαία τρίτων κρατών, τα οποία αν και δεν υπόκεινται στις υποχρεώσεις των παραπάνω πλοίων θα απολαμβάνουν έστω και για μικρό χρονικό διάστημα ένα μερίδιο της διαθέσιμης πίτας του θαλάσσιου τουρισμού. Το όποιο τέλος καταβάλλουν αυτά τα πλοία δεν μπορεί να συγκριθεί με τις αντίστοιχες επιβαρύνσεις, διοικητικές, φορολογικές, αλλά και άλλου κόστους, των πλοίων τα οποία ανήκουν σε φορολογικά ενεργές εταιρείες στην Ελλάδα, ενώ πουθενά δεν προβλέπεται ότι τα έσοδα από το παραπάνω τέλος θα αξιοποιούνται αντισταθμιστικά προς όφελος των θιγόμενων πλοίων.

Επίσης, όσον αφορά το άρθρο 76 σχετικά με το ειδικό ζήτημα μεταθέσεων στελεχών του Λιμενικού Σώματος, με τη συγκεκριμένη διάταξη η οποία δεν υπήρχε στο αρχικό κείμενο του σχεδίου νόμου το οποίο αναρτήθηκε στο OpenGov φαίνεται ότι αποσκοπείτε ουσιαστικά στον αυθαίρετο ορισμό από τον κάθε Υπουργό Ναυτιλίας και νησιωτικής πολιτικής της διαδικασίας η οποία θα ακολουθείται για το ποσό, το ποσοστό και ο τρόπος κατανομής των πιστώσεων, τόσο για τις τακτικές μεταθέσεις μέχρι του ορίου των δεσμευθεισών πιστώσεων όσο και για τις τακτικές μεταθέσεις για την κάλυψη κενών θέσεων σε υποστελεχωμένες υπηρεσίες του Λιμενικού Σώματος.

Είναι νομίζω ολοφάνερο μέσα από αυτή τη διάταξη πως με αυτόν τον τρόπο καταλύεται κάθε έννοια αξιοκρατίας, ενώ αντί να απλουστεύεται η διαδικασία, γίνεται ακόμα πιο σύνθετη και γίνεται ακόμα πιο αυθαίρετη, ακόμα και σε σχέση με το ήδη προβληματικό π. δ. 11/2021 για τις μεταθέσεις των στελεχών του Λιμενικού Σώματος. Άρα ορθά και δικαιολογημένα, κύριε Υπουργέ, οι συνδικαλιστές του Λιμενικού Σώματος αντιδρούν και θα πρέπει άμεσα να αποσύρετε την εν λόγω διάταξη, ξεκινώντας μαζί τους έναν ουσιαστικό διάλογο, προκειμένου να θεσπιστεί εξαρχής το πλαίσιο το οποίο αφορά στις μεταθέσεις του προσωπικού με έναν τρόπο δίκαιο, με έναν τρόπο αναλογικό και βεβαίως σαφώς τεκμηριωμένο, όχι στον αέρα όπως κάνετε αυτή τη στιγμή.

Κλείνοντας, κύριε Πρόεδρε, εγώ θα ήθελα μια ακόμα φορά να κάνω σαφές από το Βήμα αυτής της Αίθουσας ότι εμείς ως Κίνημα Αλλαγής είναι νομίζω ξεκάθαρο ότι ανέκαθεν επιζητούμε την πλήρη νομοθετική επικαιροποίηση, προκειμένου να μπορεί η νομοθεσία της χώρας μας να ανταποκρίνεται στις σύγχρονες ανάγκες του κάθε κλάδου, πάντα όμως με τον ορθό τρόπο, μακριά από μικροπολιτικές σκοπιμότητες, μακριά από όλον αυτόν τον τρόπο με τον οποίο μέχρι στιγμής έχετε δείξει ότι νομοθετείτε, τονίζοντας βεβαίως τα θετικά στοιχεία, όπου υπάρχουν, και αναδεικνύοντας τα αρνητικά σημεία του κάθε νομοσχεδίου. Με αυτόν τον τρόπο συμβάλλουμε σε κάθε πρωτοβουλία η οποία προάγει τον κάθε τομέα του ελληνικού κράτους και της ελληνικής κοινωνίας και εξασφαλίζει την εύρυθμη λειτουργία του σύμφωνα με τις ανάγκες, όχι απλά του παρόντος, αλλά και του μέλλοντος.

Καλή Ανάσταση να έχουμε, κυρίες και κύριοι συνάδελφοι, και Καλό Πάσχα, με ειρήνη, με υγεία, με αγάπη και ομόνοια.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Ευχαριστούμε πολύ.

Θα δώσω τώρα τον λόγο στον κ. Παναγιώτη Τσακλόγλου, τον Υφυπουργό Εργασίας και Κοινωνικών Υποθέσεων, για την τροπολογία με γενικό αριθμό 1291 και ειδικό 28 και θα συνεχίσουμε μετά με τον κ. Καλαματιανό από τον ΣΥΡΙΖΑ - Προοδευτική Συμμαχία.

Κύριε Τσακλόγλου, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Η συγκεκριμένη τροπολογία είναι το άρθρο 5. Είναι για παράταση ισχύος συμβάσεων καθαριότητας στον ΕΦΚΑ. Η προτεινόμενη διάταξη αντιμετωπίζει μια πραγματική κατάσταση που έχει δημιουργηθεί με τους διαγωνισμούς καθαριότητας στις περιφερειακές υπηρεσίες συντονισμού και υποστήριξης του ΕΦΚΑ. Πιο συγκεκριμένα, είναι σε εξέλιξη και μάλιστα βρίσκονται στο τελικό στάδιο συμβασιοποίησης οι διαγωνισμοί για τις δώδεκα περιφερειακές υπηρεσίες συντονισμού και υποστήριξης του ΕΦΚΑ, χωρίς όμως να έχουμε ακόμα ανάδοχο, είτε λόγω δικαστικών προσφυγών είτε λόγω προσυμπτωματικού ελέγχου που εκκρεμεί στο Ελεγκτικό Συνέδριο.

Ειδικότερα οι διαγωνισμοί αυτοί έχουν διαρκέσει πολλούς μήνες και κατά τρόπο που δεν ήταν προβλέψιμος από τις υπηρεσίες του ΕΦΚΑ καθώς προσβάλλονται οι διαγωνισμοί στα διοικητικά εφετεία και δεν προσδιορίζονται σύντομες ημερομηνίες δικάσιμων ή σε άλλες περιπτώσεις ζητούνται αναβολές από τους προσφεύγοντες και επομένως καθυστερούν ακόμα περισσότερο οι διαδικασίες.

Για να προλάβουμε μια δυσάρεστη κατάσταση πρωτίστως για τους ασφαλισμένους και τους υπαλλήλους στις κατά τόπους υπηρεσίες του ΕΦΚΑ, φέρνουμε αυτή τη διάταξη, η οποία έχει αντικείμενο την παράταση μόνο όσων συμβάσεων είναι αναγκαίες για τις περιπτώσεις όπου οι εν εξελίξει διαγωνιστικές διαδικασίες δεν έχουν ολοκληρωθεί. Δηλαδή πρόκειται για μια διάταξη που κινείται αυστηρά στο πλαίσιο του αναγκαίου, γιατί παράταση δίνεται, επαναλαμβάνω, μόνο για όσες από τις διαδικασίες δεν έχουν ολοκληρωθεί και μόνο μέχρι την ολοκλήρωση των σχετικών διαγωνιστικών διαδικασιών.

Επομένως κρίνεται αναγκαία για λόγους δημόσιας υγείας καθώς τα κτήρια του ΕΦΚΑ εξυπηρετούν καθημερινά ασφαλισμένους και συνταξιούχους. Και ειδικά σε μία περίοδο που η πανδημία είναι ακόμα σε εξέλιξη νομίζω ότι θα ήταν τεράστιο ατόπημα να αφήσουμε τα κτήρια του φορέα χωρίς καθαριότητα.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Τσακλόγλου.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Υπουργέ, θα ήθελα να σας ρωτήσω γιατί διά της αναβολής ουσιαστικά μονιμοποιείτε τις απευθείας αναθέσεις. Και αν κάτι είναι να μονιμοποιήσετε, γιατί δεν παίρνετε μονίμους για να καθαρίζουν τα καταστήματα και θέλετε να υπηρετείτε εργολάβους, οι οποίοι επιβαρύνουν το κόστος και για τον e-ΕΦΚΑ και μειώνουν τους μισθούς για τους εργαζόμενους;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κύριος Υπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σας ευχαριστώ πολύ.

Προφανώς δεν ισχύει αυτό το πράγμα το οποίο λέτε. Αν ήταν αυτό το πράγμα το οποίο λέτε, απλά δεν θα κάναμε αυτούς τους διαγωνισμούς. Το κάνουμε με διαγωνιστική διαδικασία. Αυτό είναι για το δημόσιο συμφέρον. Αυτό είναι και για την καλύτερη παροχή υπηρεσιών και για καλύτερα οικονομικά.

Και επιτρέψτε μου, με τον συνάδελφό σας και πολύ καλό μου φίλο, τον Ευκλείδη Τσακαλώτο, ήμασταν συνάδελφοι στο Οικονομικό Πανεπιστήμιο Αθηνών είχαμε ακριβώς αυτό το πράγμα. Είχαμε μόνιμη υπηρεσία καθαρισμού. Πιστέψτε με, όλο το Οικονομικό Πανεπιστήμιο Αθηνών ήταν κάθε άλλο παρά καθαρό. Μόλις πήραμε αυτές τις άλλες υπηρεσίες, πριν έρθει ακόμα στα έδρανα στο πανεπιστήμιό μας ο κ. Καλαματιανός που σηκώθηκε πίσω από εσάς, είχαμε μια αισθητή βελτίωση και στο επίπεδο του καθαρισμού και στο οικονομικό αποτέλεσμα. Αυτό ακριβώς πάμε να κάνουμε και στον ΕΦΚΑ.

**ΠΡΟΕΔΡΕΥΩΝ (Απόστολος Αβδελάς):** Τον λόγο ο κ. Διονύσιος Καλαματιανός από τον ΣΥΡΙΖΑ - Προοδευτική Συμμαχία και μετά θα πάμε σε δύο Υπουργούς για τις τροπολογίες και μετά πάλι στους ομιλητές.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλή Μεγάλη Εβδομάδα, καλή Ανάσταση, καλό Πάσχα να έχουμε.

Κύριε Υπουργέ, γνωρίζετε πολύ καλά πού έχουν φτάσει τα ακτοπλοϊκά εισιτήρια και για τους επιβάτες και για τα οχήματα. Καταλαβαίνετε ότι μετά από επτά μήνες συνεχούς ανατίμησης, και αύξησης, και ακρίβειας, που πλήττει τα ελληνικά νοικοκυριά και τις επιχειρήσεις, δυστυχώς οι νησιώτες μπορεί να μην μπορέσουν να κάνουν Πάσχα στα νησιά τους. Έχει εξανεμιστεί το εισόδημά τους, βρίσκονται σε πολύ δύσκολη κατάσταση. Και γι’ αυτή την κατάσταση βεβαίως έχετε ευθύνες, γιατί η Κυβέρνησή σας φούντωσε με πράξεις και παραλείψεις αυτή την ακρίβεια.

Το ερώτημα είναι, ως Υπουργός Ναυτιλίας, θα κάνετε κάτι για τους νησιώτες μας; Γιατί ξέρουμε όλοι πολύ καλά ότι τα καράβια είναι οι δρόμοι των νησιών, είναι το μοναδικό μέσο που έχουν επικοινωνίας και σύζευξης τα νησιά μας. Ελπίζω επιτέλους να ενεργήσετε και εσείς ως Υπουργός Ναυτιλίας, για να παρθούν κάποιες αποφάσεις που θα συμβάλλουν να υιοθετηθούν οι προτάσεις μας, που εδώ και καιρό τις κάνουμε, για να συμβάλλουν στην ανάσα για νοικοκυριά και επιχειρήσεις.

Έρχομαι τώρα στο νομοσχέδιο. Μας λέτε, κύριε Υπουργέ, ότι φέρνετε ένα νομοσχέδιο που δήθεν εκσυγχρονίζει και κωδικοποιεί. Η αλήθεια όμως είναι ότι το νομοσχέδιο εισάγει διατάξεις που είναι χαριστικές και τακτοποιούν συμφέροντα, δεν υπηρετούν το δημόσιο συμφέρον, δεν υπηρετούν το συμφέρον της χώρας, δεν υπηρετούν τα συμφέροντα των Ελλήνων ναυτικών, δεν υπηρετούν τα συμφέροντα των ελληνικών σκαφών αναψυχής. Υπηρετούν ξεκάθαρα ιδιωτικά συμφέροντα.

Για άλλη μια φορά προσπαθείτε να μας πείσετε ότι δήθεν ενδιαφέρεστε για τον ελληνικό θαλάσσιο τουρισμό. Το 2014 φέρατε τον ν.4256 και έκτοτε έχουν γίνει τροποποιήσεις. Είπατε στις επιτροπές ότι έχουν γίνει έντεκα τροποποιήσεις, όλες επί ΣΥΡΙΖΑ. Όχι, δεν είναι έτσι, κύριε Υπουργέ. Σας λέω το εξής: ν.4623/2019, ν.4676/2020, ν.4770/2021, ν.4727/2020, ν.4809/2021 πάλι και το παρόν νομοσχέδιο, δηλαδή έξι τροποποιήσεις που έχετε κάνει εσείς μέσα σε δυόμισι χρόνια.

Περαιτέρω, λέτε στην ανάλυση συνεπειών ρύθμισης το νομοσχέδιο υποτίθεται ότι επιδιώκει την κατάργηση γραφειοκρατικών διατάξεων και το ερώτημα είναι πώς όταν το νομοσχέδιο σας προβλέπει σαράντα δύο κανονιστικές ή εκτελεστικές διατάξεις, υπουργικές αποφάσεις, κοινές υπουργικές αποφάσεις, προεδρικά διατάγματα. Αυτό είναι εκσυγχρονισμός, είναι απλοποίηση διατάξεων; Πότε θα τις βγάλετε όλες αυτές; Τελειώνει ο χρόνος σας. Σύντομα δεν θα είστε Κυβέρνηση με την απόφαση του ελληνικού λαού. Πότε θα τις βγάλετε; Είναι αυτό εκσυγχρονισμός και κωδικοποίηση;

Αυτό δείχνει ότι δεν έχετε σχεδιασμό, δεν έχετε μια ολοκληρωμένη πρόταση για τα θέματα του θαλάσσιου τουρισμού. Κάνετε μια ευκαιριακή αντιμετώπιση των θεμάτων των πλοίων αναψυχής. Θέλετε να κάνετε χαριστικές ρυθμίσεις και δωράκια και προσπαθείτε να τις κρύψετε όλες αυτές μέσα σε ένα σύνολο διατάξεων που τις ονομάζετε κωδικοποίηση.

Ξεκινώ με τις διατάξεις των άρθρων 2 και 8. Παρέχεται το δικαίωμα σε επαγγελματικά πλοία αναψυχής υπό σημαία κράτους τρίτων χωρών με ολικό μήκος άνω των τριάντα πέντε μέτρων να δραστηριοποιούνται στη χώρα μας. Πόσες μέρες; Τουλάχιστον είκοσι οκτώ μέρες ανά έτος, είκοσι μία συν επτά. Ποια είναι η υποχρέωση για τα με ελληνική σημαία σκάφη αναψυχής; Τριάντα πέντε ημέρες, δηλαδή εκατόν πέντε την τριετία. Τι κάνετε λοιπόν; Ρωτώ, γιατί να μείνουν τα ελληνικά σκάφη στην ελληνική σημαία υπό δυσμενέστερες συνθήκες; Αυτό κάνετε. Νομοθετείτε και ανοίγετε την πόρτα για τον αφελληνισμό του ελληνικού yachting. Γιατί να μείνουν; Ποια είναι τα οφέλη τους; Είκοσι οκτώ για τα ξένα και τριάντα πέντε για τα ελληνικά. Θα επανέλθω για τις χαριστικές ρυθμίσεις με το άρθρο 34.

Στο άρθρο 18 φέρνετε νέα ψηφιακά εργαλεία. Είναι προς αναπτυξιακή κατεύθυνση η ψηφιοποίηση; Βεβαίως είναι, εμείς λέμε ναι, εμείς το κάναμε πράξη. Εμείς φέραμε ψηφιακά εργαλεία. Τι γίνεται στην πράξη όμως με αυτά που φέρνετε; Ποιος θα τα κάνει όλα αυτά, κύριε Υπουργέ, που φέρνετε; Δεν γνωρίζετε ότι αυτή τη στιγμή υπάρχουν μόνο τέσσερις φιλότιμοι, αλλά εξαντλημένοι υπάλληλοι που υπηρετούν στο μητρώο ΝΕΠΑ; Και τι έχουν να διαχειριστούν αυτοί οι τέσσερις σύνολο; Έχουν τριάμισι χιλιάδες εταιρείες και πέντε χιλιάδες εξακόσια επαγγελματικά πλοία αναψυχής.

Πόσος χρόνος χρειάζεται σήμερα για να καταχωρηθεί στο μητρώο ΝΕΠΑ μια εταιρεία; Πόσος χρόνος χρειάζεται για να εκδοθεί μία βεβαίωση για το καλώς έχει μιας ήδη καταχωρημένης εταιρείας ή τον εκπρόσωπό της ή τα μέλη του διοικητικού συμβουλίου; Ενάμισης μήνας. Πόσος χρόνος χρειάζεται για να καταχωρηθεί ένα πρακτικό διοικητικού συμβουλίου ή γενικής συνέλευσης μιας εταιρείας ΝΕΠΑ στο μητρώο; Σχεδόν τρεις μήνες. Έχετε αναλάβει πρακτικές πρωτοβουλίες για την ενίσχυση βελτίωσης της λειτουργίας του μητρώου ΝΕΠΑ, του e-Μητρώου Πλοίων κ.λπ., για να βελτιωθούν οι παρεχόμενες υπηρεσίες προς τους πολίτες; Όχι. Πώς λοιπόν θα γίνει τώρα η μηχανοργάνωση του μητρώου ΝΕΠΑ; Έχετε υπολογίσει το ύψος του κόστους ψηφιοποίησης της υπηρεσίας του μητρώου; Έχετε εξασφαλίσει τις απαιτούμενες πιστώσεις και από πού; Με ποιο προσωπικό θα γίνει αυτό; Με ποια εκπαίδευση; Ποιοι θα δίνουν πληροφορίες; Θα πηγαίνουν οι υπάλληλοι που υπηρετούν στην ηλεκτρονική πλατφόρμα και θα ψάχνουν μέσα στα αρχεία, να ανακατέβουν τους φακέλους; Αυτό θα γίνει;

Πάμε παρακάτω, άρθρα 23 έως 67 για τις ΝΕΠΑ. Ερώτημα: Γιατί οι διατάξεις αυτές, κύριε Υπουργέ, δεν ήταν στη διαβούλευση; Γιατί δεν δώσατε το δικαίωμα στους ανθρώπους του χώρου, σε δικηγόρους, ναυτοδικηγόρους, σε επιχειρήσεις, ενδιαφερομένους να εξηγήσουν στους συντάκτες του νόμου, των διατάξεων αυτών, ότι είναι άλλο η ΝΕΠΑ, άλλο η ανώνυμη εταιρεία, άλλο η ΙΚΕ; Σας το λέω αυτό γιατί τα μπερδεύετε όλα αυτά μαζί. Νοθεύετε το καθεστώς και το κάνετε ερμαφρόδιτο, δηλαδή και ΝΕΠΑ, και ανώνυμη εταιρεία, και ΙΚΕ. Ποιοι συνέταξαν αυτές τις διατάξεις; Γιατί δεν το βάλατε στη διαβούλευση; Εκεί θα σας λέγανε οι άνθρωποι «τι πάτε να κάνετε;».

Συμμετείχαν υπηρεσιακοί παράγοντες στη σύνταξη αυτών των διατάξεων και συμφώνησαν; Πείτε μας. Περιμένουμε απαντήσεις.

Αυτές οι διατάξεις είναι δυσλειτουργικές και θα επηρεάσουν αρνητικά το θαλάσσιο τουρισμό, που είναι ένα σημαντικό κομμάτι τμήμα της ελληνικής οικονομίας.

Έχω κι άλλα να πω για το άρθρο 29 και το άρθρο 32. Τα αφήνω, όμως, και θα πάω στο άρθρο 34, μια ακόμα σοβαρή τακτοποίηση και δώρο στους κατόχους μετοχών ΝΕΠΑ, που είναι υπήκοοι τρίτων υπήκοοι τρίτων χωρών. Επιτρέπετε την απόκτηση μετοχών από υπηκόους τρίτων χωρών. Γιατί, τι προβλέπετε; Ότι, αν δεν προβλέπεται απαγόρευση στο καταστατικό, θα μπορούν να το κάνουν. Και λέω το παράδειγμα: Δύο γείτονες, Τούρκοι υπήκοοι. Δεν προβλέπουν την απαγόρευση στο καταστατικό και εγγράφονται στο μητρώο. Υπάρχει πρόβλημα; Όχι, μπορούν. Με το άρθρο 8 δίνετε το δικαίωμα στα σκάφη με ξένη σημαία να δραστηριοποιηθούν και με το άρθρο 34 δίνετε το επενδυτικό εργαλείο των ΝΕΠΑ στους υπηκόους τρίτων χωρών. Γιατί; Πάτε, λέτε, να ωφελήσετε τους Άγγλους υπηκόους και να τους κρατήσετε. Ποια είναι τα στοιχεία; Γιατί να μην χρησιμοποιήσουν οι Άγγλοι υπήκοοι τα εργαλεία που έχουν με εξαρτώμενα εδάφη, Νησιά Κέιμαν, Τζέρσεϊ κ.λπ., για να συστήσουν την κλασική offshore; Πόσες φορές υπήκοοι Βρετανοί έχουν NEΠΑ στην Ελλάδα; Πείτε μας πόσοι. Πείτε μας κάποιον αριθμό, να ξέρουμε ποιος είναι. Μήπως είναι φωτογραφική διάταξη; Ρωτάω και περιμένουμε απαντήσεις.

Άρα, λοιπόν, τι κάνετε; Ανοίγετε την πόρτα -όχι το παράθυρο- σε υπηκόους τρίτων χωρών και γείτονες, βεβαίως, να μας ανταγωνίζονται με κάθε τρόπο και αθέμιτα μέσα.

Κύριε Πρόεδρε, κλείνω λέγοντας ότι πρόκειται για διατάξεις που είναι σε λάθος κατεύθυνση, επιδιώκουν να κάνουν δωράκια και τακτοποιήσεις σε συγκεκριμένα ιδιωτικά συμφέροντα, είναι επικίνδυνες και δημιουργούν μεγάλα προβλήματα και δυσλειτουργίες που θα πλήξουν τα ελληνικά σκάφη αναψυχής και τα συμφέροντα των Ελλήνων ναυτικών. Μην προσπαθείτε, λοιπόν, να μας το παρουσιάσετε σαν κάτι άλλο. Ομολογήστε το και πείτε την αλήθεια.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή Ανάσταση.

Πάμε πρώτα στον Υπουργό για τις νομοτεχνικές βελτιώσεις. Ορίστε, κύριε Πλακιωτάκη.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Θα ήθελα να καταθέσω νομοτεχνικές βελτιώσεις, κύριε Πρόεδρε.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.213-214)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο Αναπληρωτής Υπουργός Εσωτερικών κ. Στυλιανός Πέτσας για την τροπολογία με γενικό αριθμό 1291 και ειδικό 28.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Θα μιλήσω για το άρθρο 6 της τροπολογίας υπ’ αριθμ.1291/28 από 18-4-2022. Πρόκειται για μία παράταση λόγω των συνεχιζόμενων συνεπειών της πανδημίας του κορωνοϊού. Συγκεκριμένα, παρατείνεται έως την 31η Μαΐου του 2022 η διάρκεια ισχύος του προϋπολογισμού του προηγούμενου έτους των ΟΤΑ, προκειμένου να καταστεί εφικτή η απρόσκοπτη λειτουργία μικρού αριθμού ΟΤΑ πρώτου βαθμού και νομικών προσώπων δημοσίου δικαίου, ιδρυμάτων και συνδέσμων αυτών. Η επιβάρυνση της λειτουργίας των οικονομικών υπηρεσιών και των προϋπολογισμών των ΟΤΑ από τις συνεχιζόμενες συνέπειες της υγειονομικής κρίσης του κορωνοϊού καθιστά επιβεβλημένη τη συγκεκριμένη ρύθμιση. Έτσι, με τη ρύθμιση αυτή παρέχεται ο απαραίτητος χρόνος στις οικονομικές υπηρεσίες των ΟΤΑ, για να ολοκληρώσουν τη λογιστική τακτοποίηση των μητρώων δεσμεύσεων σύμφωνα με τις οδηγίες των υπηρεσιών του Υπουργείου Εσωτερικών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ, κύριε Πέτσα. Καλή Ανάσταση.

Υπάρχει κάποια ερώτηση στον Υπουργό, για να τον αποδεσμεύσουμε; Όχι.

Τον λόγο έχει τώρα ο Υπουργός Ανάπτυξης κ. Άδωνις Γεωργιάδης για την τροπολογία με γενικό αριθμό 1289 και ειδικό 26.

Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Έχουμε φέρει την τροπολογία με τις εξής διατάξεις:

Το άρθρο 1 είναι η τροπολογία για την οποία είχαμε μιλήσει, όπου δίνουμε το δικαίωμα στη Γενική Γραμματεία Εμπορίου και Καταναλωτή, όταν επιβάλουμε πρόστιμο σε μία επιχείρηση για αισχροκέρδεια, δηλαδή για παραβίαση του ανώτατου ορίου αθέμιτου κέρδους που έχουμε θεσπίσει εν μέσω πανδημίας και εν μέσω πολέμου, να μπορούμε να δημοσιοποιήσουμε τα στοιχεία αυτής της εμπορικής επιχείρησης προς ενημέρωση των καταναλωτών, πάντα με τη ρητή επιφύλαξη ότι η επιχείρηση έχει το δικαίωμα να στραφεί στα δικαστήρια και να ακυρώσει ενδεχομένως το πρόστιμο. Αυτό είναι το άρθρο 1.

Το άρθρο 2 είναι σε συνεργασία με το Υπουργείο Αγροτικής Ανάπτυξης. Αφορά μια διεύρυνση των αγαθών που συμπεριλαμβάνονται στην τροπολογία για το πλαφόν, για το ανώτατο όριο του κέρδους.

Το άρθρο 3 είναι η θέσπιση του ανώτατου ορίου του 3% στις επαγγελματικές μισθώσεις για όλο το 2022 για όλες μικρομεσαίες επιχειρήσεις. Λέω «τις μικρομεσαίες επιχειρήσεις», επειδή εξαιρούμε ρητώς τις μεγάλες επιχειρήσεις οι οποίες νοικιάζουν οι τράπεζες, τα μεγάλα εμπορικά κέντρα κ.λπ..

Και το άρθρο 4 είναι η χρονική μετάθεση κατά ένα έτος των εκλογών των μελών των διοικητικών συμβουλίων των επιμελητηρίων. Ανακοινώσαμε ότι θα πάνε οι εκλογές τους από το τέλος του 2022 στο τέλος του 2023 λόγω των έκτακτων συνθηκών που εξακολουθούμε να έχουμε και λόγω του COVID και λόγω του πολέμου στην ελληνική αγορά.

Όποιος συνάδελφος θέλει να με ρωτήσει, είμαι στη διάθεσή του.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ερωτήσεις θέλει να κάνει πρώτος ο κ. Σαντορινιός. Ορίστε, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Να υπενθυμίσουμε, κύριε Υπουργέ, ότι είχαμε καταθέσει ερώτηση πενήντα ένα Βουλευτές του ΣΥΡΙΖΑ ρωτώντας ακριβώς αυτό που προβλέπεται στο άρθρο 1 και μάλιστα τότε λέγατε ότι δεν γίνεται νομοτεχνικά. Φαίνεται ότι βρήκατε έναν τρόπο να γίνει νομοτεχνικά. Την πολιτική μας τοποθέτηση, λοιπόν, ως προς το άρθρο 1 την καταλαβαίνετε.

Αυτό που θα ήθελα να σας ρωτήσω και είναι ένα πρόβλημα που κι εμένα με ρώτησαν: Τι θα γίνει σε περίπτωση franchise; Για να μην πω ένα όνομα, ας πούμε, γνωστό. Γνωρίζετε ότι στη franchise ουσιαστικά παίρνεις το όνομα αλλά η επιχείρηση είναι δική σου, άρα έχεις και την ευθύνη για την επιχείρηση. Τι θα ανακοινώνεται; Θα είναι το συγκεκριμένο; Είναι μία ερώτηση.

Τώρα για το άρθρο 2, προφανώς, κύριε Υπουργέ, δεν φτάνει αυτό και το είδαμε. Εφαρμόστηκε. Πηγαίνετε πάλι μέχρι 30 Ιουνίου. Γιατί; Θεωρείτε ότι θα έχει λήξει η ακρίβεια μέχρι 30 Ιουνίου; Γιατί δεν πάτε περαιτέρω την επιβολή αυτού του πλαφόν; Θεωρώ ότι αυτό που χρειάζεται είναι πλαφόν στην ενέργεια, πλαφόν στα καύσιμα. Και προφανώς και αυτό το πλαφόν είναι σημαντικό, αλλά δεν λύνει το πρόβλημα.

Ερώτηση στο άρθρο 3: Για ποιο λόγο εξαιρείται η ανώνυμη εταιρεία επενδύσεων ακίνητης περιουσίας, οι οργανισμοί εναλλακτικών επενδύσεων και τα εμπορικά κέντρα; Γιατί εδώ πέρα, καταλαβαίνετε, θα υπάρξει ένα πρόβλημα, θα έχουμε επιχειρήσεις δύο ταχυτήτων. Θα υπάρχουν κάποιοι στους οποίους θα έχει μπει πλαφόν και άρα, θα έχουν το ευεργέτημα, και κάποιοι οι οποίοι θα έχουν την ατυχία να νοικιάζουν από αυτούς και δεν θα μπει αυτό το ευεργέτημα.

Κλείνοντας, θέλω να κάνω ένα σχόλιο χωρίς να διαφωνούμε για το άρθρο 4. Στην ανάλυση συνεπειών ρύθμισης λέτε ότι το προεκλογικό κλίμα θα δημιουργούσε πρόβλημα στις μικρές επιχειρήσεις. Τελικά, οι εκλογές βλάπτουν τις επιχειρήσεις; Έτσι αντιλαμβανόμαστε τη δημοκρατία;

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Μπιάγκη. Στη συνέχεια, θα πάρει τον λόγο ο κ. Θεοχάρης και θα απαντήσει ο Υπουργός.

**ΔΗΜΗΤΡΙΟΣ ΜΠΙΑΓΚΗΣ:** Κύριε Υπουργέ, φέρνετε σήμερα μια τροπολογία η οποία είναι πάρα πολύ σημαντική. Είναι κάτι το οποίο ιδιαίτερα μας παραξενεύει το ότι ερχόμαστε ανόμοια πράγματα πάλι να τα βάλουμε στην ίδια τροπολογία. Είναι σημαντικά θέματα που αφορούν τον πληθωρισμό και την ακρίβεια στην αγορά και μιλώ για το άρθρο 1, το άρθρο 2 και το άρθρο 3. Έρχεστε να τα παντρέψετε με ένα τέταρτο άρθρο, με το οποίο για δεύτερη φορά, μετά την τροποποίηση που είχαμε κάνει το Μάρτιο του 2021, ερχόμαστε να δώσουμε παράταση στα εμπορικά επιμελητήρια για τους λόγους που αναφέρετε.

Και επιτρέψτε μου να πω το εξής, γιατί πραγματικά θεωρώ ότι μας ακούει η κοινωνία και πρέπει να την ενημερώνουμε. Γράφετε, λοιπόν, στην αιτιολογική έκθεση ότι, αν γίνονταν οι εκλογές, θα οδηγούσε σε έναν προεκλογικό αγώνα κατά τη διάρκεια μιας οξύτατης πληθωριστικής κρίσης που επηρεάζει σημαντικά το σύνολο των επιχειρήσεων της χώρας και ειδικότερα τις μικρές και μεσαίες επιχειρήσεις. Και καταλήγετε λέγοντας: «Συνεπώς οι πόροι που μπορούν να διαθέσουν στη διεκδίκηση της εκλογής τους θα είναι πολύ λιγότεροι». Έρχεστε, δηλαδή, να διαφυλάξετε τους μικρούς εμπόρους που ασχολούνται με το Εμπορικό Επιμελητήριο, έτσι ώστε να δυναμώσουν οικονομικά, για να μπορέσουν να συμμετάσχουν στον προεκλογικό αγώνα για τα επιμελητήρια τους.

Και έρχεσθε να νομοθετήσετε σήμερα στο παρά ένα, παραμονές του Αγίου Πάσχα, για κάτι το οποίο είχε ημερομηνία λήξης τον ενδέκατο και τον δωδέκατο του 2022 και εκ των προτέρων ερχόσαστε να πείτε ότι οι συνθήκες από τώρα μέχρι τότε δεν θα μας επιτρέψουν να πάμε σε εκλογές και καλά είναι να τις πάμε -πότε;- τον ενδέκατο ή τον δωδέκατο του 2023. Αν πραγματικά θεωρείτε σε αυτό το άρθρο της τροπολογίας με πολύ μεγάλη χαρά θα περίμενα να σας ακούσω.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπιάγκη.

Ο κ. Θεοχάρης έχει τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, είναι πραγματικά θετικό ότι στην ουσία των τροπολογιών δεν είδαμε οξεία κριτική και από την πλευρά του ΣΥΡΙΖΑ και από την πλευρά του Κινήματος Αλλαγής…

**ΔΗΜΗΤΡΙΟΣ ΜΠΙΑΓΚΗΣ:** Διαφωνούμε…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το Κίνημα Αλλαγής διαφωνεί περισσότερο, είναι απορίας άξιο γιατί; Διότι, η τροπολογία που έχει σχέση με την επέκταση της διάρκειας, δεν είναι μια τροπολογία η οποία ευνοεί τη Νέα Δημοκρατία ιδιαίτερα, υπάρχουν και από το ΠΑΣΟΚ και από τον ΣΥΡΙΖΑ, ενδεχομένως στα διοικητικά συμβούλια εκλεγμένοι των οποίων η θητεία θα παραταθεί.

Την απάντηση για τον λόγο για τον οποίο χρειάζεται αυτή η τροπολογία την διαβάσατε εσείς ο ίδιος όταν περιγράψατε την αιτιολογική έκθεση. Η βάση του προβλήματος όλων αυτών των τροπολογιών, το συνεκτικό νήμα που τις συνδέει είναι η οξύτατη πληθωριστική κρίση την οποία βιώνουμε και σε σχέση με την αισχροκέρδεια και σε σχέση με τα πλαφόν που θεσμοθετούνται και σε σχέση με το 3% του μισθώματος και φυσικά και σε σχέση με την παράταση. Δεν είναι η ώρα αυτή τη στιγμή οι μικρομεσαίοι που δοκιμάζονται να τρέχουν ή να προσπαθούν οι ίδιοι να εκλεγούν ή να κάνουν προεκλογικές εκστρατείες για τα επιμελητήριά τους. Δεν είναι αυτή η στιγμή η κατάλληλη. Θα υπάρξει αυτή η στιγμή του χρόνου και ελπίζουμε όλοι να έχει τελειώσει αυτή η κρίση.

**ΠΡΟΕΔΡΕΥΩΝ (Απόστολος Αβδελάς):** Ο κύριος Υπουργός έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ τους κυρίους συναδέλφους.

Μπαίνω στο άρθρο 4 που αφορά και τους δύο και μετά θα μιλήσω για το άρθρο 3 που είχατε την ένσταση. Δόκιμη ένσταση, θα το εξηγήσω κιόλας.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν είναι ένσταση, κύριε Υπουργέ, είναι απορία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι, όχι, είναι σωστό. Είναι σωστό και πρέπει να εξηγηθεί, σας ευχαριστώ.

Κύριοι συνάδελφοι, από τον ΣΥΡΙΖΑ και κυρίως από το ΚΙΝΑΛ, το άρθρο 4 είναι αποδοχή από εμένα της ομοφώνου αποφάσεως της Κεντρικής Ενώσεως Επιμελητηρίων και όλων των προέδρων επιμελητηρίων. Δεν υπάρχει ένας που έχει διαφωνήσει.

**ΔΗΜΗΤΡΙΟΣ ΜΠΙΑΓΚΗΣ:** Τί σημαίνει αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ήλθαν όλα τα επιμελητήρια και μας είπαν: «Θέλουμε να αναβληθούν οι εκλογές για τους λόγους που προαναφέρατε». Εμείς υιοθετούμε την άποψη της ΚΕΕΕ. Γιατί από τώρα όσοι ασχολούνται με τα επιμελητήρια το ξέρουν ότι η προεκλογική περίοδος με τα ψηφοδέλτια δεν γίνεται τον Νοέμβριο, γίνεται τον Μάρτιο. Άρα, θέλουν να τους πούμε από τώρα εάν θα πρέπει να ξεκινήσουν τα ψηφοδέλτια και την προεκλογική εκστρατεία ή όχι. Αυτή είναι η απάντηση.

Άρα, λοιπόν, το άρθρο 4 είναι η αποδοχή εκ μέρους της Κυβερνήσεως της ομοφώνου προτάσεως των επιμελητηριακών θεσμών. Αν θέλει το ΚΙΝΑΛ να πει ότι έχουν άδικο οι επιμελητηριακοί θεσμοί και πρέπει να απορριφθεί το αίτημά τους, μπορεί να καταψηφίσει το άρθρο 4, να πει «δεν συμφωνούμε». Εγώ ως αρμόδιος Υπουργός εισηγούμαι στο Κοινοβούλιο να υιοθετήσουμε το ομόφωνο αίτημα των επιμελητηριακών θεσμών.

Δεν είναι καινοφανές, το ξέρουν οι συνάδελφοι του ΣΥΡΙΖΑ και κατά την προηγούμενη περίοδο στα έξι χρόνια έγιναν οι εκλογές. Δεν είναι κάτι καινούργιο ή ασύνηθες. Είναι κάτι που έχει γίνει πολλές φορές στο παρελθόν και χωρίς να έχουμε πόλεμο και όλα αυτά που γίνονται. Άρα, ρε παιδιά, ένας λόγος παραπάνω να μην αντιδικούμε σε πράγματα που είναι τόσο συνηθισμένα! Στο κάτω-κάτω, επαναλαμβάνω ότι δεν είναι κυβερνητική πρωτοβουλία, είναι επιμελητηριακή πρωτοβουλία.

Πάμε τώρα στο άρθρο 3. Μας απασχόλησε πάρα πολύ, κύριοι συνάδελφοι, για να είμαι ειλικρινής το πώς θα εφαρμόσουμε την απόφασή μας. Γιατί; Η απόφασή μας είναι να προστατεύσουμε τη μικρομεσαία επιχείρηση από την υπέρογκη αύξηση του πληθωρισμού για όσα συμβόλαια, για όσες επαγγελματικές μισθώσεις συνδέουν τον πληθωρισμό των αιτήσεων με την αύξηση του μισθώματος και θα τις άφηνε εκτεθειμένες, ενδεχομένως, μια πάρα πολύ μεγάλη αύξηση. Γι’ αυτό είπαμε ότι θα κάνουμε αυτό το πράγμα.

Ποια είναι τώρα τα αρνητικά μιας τέτοιας τροπολογίας που προσπαθούμε να θεραπεύσουμε με αυτό το οποίο είπαμε. Πλην του μικρομεσαίου επιχειρηματία στην αγορά των ακινήτων υπάρχουν και οι μεγάλες επιχειρήσεις. Όχι οι μικρομεσαίοι, οι μεγάλοι! Παραδείγματος χάριν, οι τράπεζες, οι μεγάλες επώνυμες αλυσίδες, τα μεγάλα κέντρα. Αυτοί δεν ήταν ποτέ στην πολιτική μας βούληση να τύχουν αυτού του ευεργετήματος. Εγώ, δηλαδή, δεν ήθελα ποτέ να πω ότι η Χ τράπεζα δεν μπορεί να πληρώσει αντί για τρία, πέντε ή αντί για πέντε έξι γιατί μπορεί να τα πληρώσει. Εγώ ήθελα ο μικρομεσαίος επιχειρηματίας ο οποίος πραγματικά δεν μπορεί να το πληρώσει να είναι προστατευμένος και παράλληλα τί άλλο δεν θέλαμε; Δεν θέλαμε αυτή η τροπολογία να πλήξει τις μεγάλες επενδύσεις στην αγορά των ακινήτων γιατί ένα κεφάλαιο είναι η προστασία του μικρομεσαίου που όλοι συμφωνούμε, ένα κεφάλαιο είναι η προσέλκυση σοβαρών και μεγάλων επενδύσεων στον χώρο του real estate των ακινήτων.

Οι πελάτες αυτών των εταιρειών είναι οι μικροί, οι μικρομεσαίοι ή οι πολύ μεγάλοι; Απάντηση: Οι πολύ μεγάλοι. Γιατί και στα εμπορικά κέντρα άνω των δεκαπέντε χιλιάδων τετραγωνικών μέτρων –δεν τα ονοματίζω γιατί τα ξέρετε- που είναι οι μεγάλες αλυσίδες ο μικρός δεν μπορεί να μπει μέσα ούτε να περάσει την είσοδο γιατί δεν έχει να δώσει τα χρήματα που απαιτούνται, ούτε βεβαίως στις εταιρείες διαχείρισης ακινήτων μπορεί να πάει να νοικιάσει ένας μικρός επιχειρηματίας. Εκεί νοικιάζουν οι τράπεζες, νοικιάζουν οι αλυσίδες, νοικιάζουν οι ξένες πολυεθνικές, νοικιάζουν όλοι αυτοί.

Άρα, τί κάνουμε με την τροπολογία μας; Δίνουμε το ευεργέτημα σε αυτόν που το έχει ανάγκη που είναι ο μικρομεσαίος και αφήνουμε την αγορά να ρυθμιστεί στους μεγάλους οι οποίοι δεν έχουν την αντίστοιχη ανάγκη με τους μικρούς, ώστε να πετύχουμε και να μην πλήξουμε την αγορά και τις μεγάλες επενδύσεις που μας ενδιαφέρει ως χώρα, γιατί μειώνουν την ανεργία, αυξάνουν το ΑΕΠ και δημιουργούν νέες υποδομές και να μην αφήσουμε απροστάτευτο αυτόν που έχει πραγματικά ανάγκη. Αυτή είναι η ρύθμιση. Εάν σε αυτό διαφωνείτε, εντάξει, αλλά εμείς σε αυτό καταλήξαμε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Υπουργέ…

**ΣΠΥΡΙΔΩΝ -ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επειδή είναι πολύ σωστή η παρατήρηση, αυτό που θα δώσω ως κατεύθυνση πια στο Υπουργείο θα είναι στα δελτία Τύπου εάν υπάρχει περίπτωση francize –αλυσίδας για να το πούμε απλά- θα ονοματίζεται το συγκεκριμένο κατάστημα, ώστε να μην παθαίνουν βλάβη τα υπόλοιπα.

**ΔΗΜΗΤΡΙΟΣ ΜΠΙΑΓΚΗΣ:** Κύριε Υπουργέ, μια τελευταία ερώτηση θα ήθελα να κάνω σε σχέση με τις μισθώσεις. Έχετε σκεφθεί καθόλου και το θέμα των μισθώσεων των οικιακών;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η ρύθμιση περιλαμβάνει τις επαγγελματικές μισθώσεις. Η εκκίνηση της ρυθμίσεως έχει ως εξής: Ότι μία επιχείρηση σήμερα –πάλι μικρομεσαία για να μην τα επαναλάβω- αντιμετωπίζει την αύξηση στα πάγια –ρεύμα κ.λπ.- την αύξηση του βασικού μισθού -που θα έλθει αρκετά μεγαλύτερη σε λίγες μέρες- και ταυτόχρονα τη μείωση του τζίρου η οποία αναπόφευκτα είναι συνέπεια του πληθωρισμού, διότι αυτό επηρεάζει τον γενικότερο οικονομικό μας κύκλο.

Άρα, είπαμε ότι θα πρέπει να βοηθήσουμε τις επιχειρήσεις σε αυτήν τη φάση ώστε να μείνουν όρθιες να μη χαθούν οι θέσεις εργασίας κ.λπ.. Το οικιακό ήταν πιο μεγάλο ζήτημα το οποίο αφορά το σύνολο της αγοράς ακινήτων στη χώρα. Θέλω να είμαι ειλικρινής, η Κυβέρνηση σκέφτεται διάφορα μέτρα για να βοηθήσει τους πιο αδύναμους –να δούμε πού θα καταλήξουμε- αλλά μια τέτοια γενική ρύθμιση θα είχε, όπως σίγουρα καταλαβαίνετε, τεράστια επίπτωση στην αγορά ακινήτων στη χώρα. Ίσως και υπερβολική. Άρα, πρέπει να είμαστε πολύ προσεκτικοί σε αυτό το θέμα.

Να θυμίσω μόνο για να το ξέρει το Σώμα ότι τα τελευταία τρία χρόνια στην αγορά ακινήτων έχουμε από τη μια πλευρά την αύξηση των ενοικίων που πλήττει τους φτωχότερους και τους πιο αδύναμους και πραγματικά πρέπει να δούμε έναν τρόπο να το αντιμετωπίσουμε –καμμία αντίρρηση!- αλλά από την άλλη έχουμε και μια κοσμογονία στην οικοδομή. Ένας από τους μεγάλους λόγους που έχει πέσει η ανεργία στην Ελλάδα είναι ότι η οικοδομή έχει πάρει μπρος μετά από πολλά χρόνια ακινησίας. Άρα, κάθε παρέμβασή μας στην αγορά ακινήτων πρέπει να λαμβάνει υπ’ όψιν και τη δεύτερη διάσταση, όχι μόνο την πρώτη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ. Καλή Ανάσταση!

Τον λόγο έχει ο κ. Μανούσος Βολουδάκης από τη Νέα Δημοκρατία και να ετοιμάζεται ο κ. Παππάς από τη Νέα Δημοκρατία.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο του Υπουργείου Εμπορικής Ναυτιλίας ρυθμίζει μια σειρά από θέματα πολύ σημαντικά σχετικά με τον θαλάσσιο τουρισμό, σχετικά με τα ημερόπλοια, σχετικά με τα πλοία αναψυχής, αλλά και με κάποιες ρυθμίσεις που έχουν σκοπό να προσελκύσουν μεγάλα yacht στην Ελλάδα.

Είναι όλα αυτά πολύ θετικά, αλλά θα σας αδικήσω, κύριε Υπουργέ, γιατί ο περιορισμός του χρόνου με αναγκάζει να ασχοληθώ κυρίως με τις τροπολογίες. Βέβαια, η μία από τις τροπολογίες είναι και δική σας. Είναι οι τροπολογίες που αφορούν τα ζητήματα της ακρίβειας.

Έχουμε τέσσερις σημαντικές ρυθμίσεις που ψηφίζουμε σήμερα. Η μια είναι η επέκταση της ρύθμισης για μέγιστο περιθώριο κέρδους, ώστε να προσδιοριστεί τι είναι αισχροκέρδεια υπό τις έκτακτες συνθήκες που ζούμε. Με αυτή τη ρύθμιση επεκτείνεται αυτό το οποίο είχε επιβληθεί στις συνθήκες πανδημίας σε ό,τι έχει να κάνει με τα απαραίτητα είδη για τη διαβίωση του ανθρώπου, δηλαδή, τρόφιμα και λοιπά και επεκτείνεται σε απαραίτητες εισροές της αγροτικής και κτηνοτροφικής παραγωγής. Είναι μια πολύ σημαντική ρύθμιση, καθώς ουσιαστικά τίθεται όριο στην κερδοφορία στα λιπάσματα, στις ζωοτροφές και τις πρώτες ύλες για αυτά. Αυτή είναι μια ρύθμιση.

Η δεύτερη είναι η ενίσχυση του κόστους της μεταφοράς των ζωοτροφών προς την Κρήτη. Ουσιαστικά είναι μια εφαρμογή του μεταφορικού ισοδύναμου, όπου σε αυτή τη περίπτωση θα κατευθυνθεί προς τους κατά κύριο επάγγελμα κτηνοτρόφους και μόνο. Πρόκειται για μια ενίσχυση που θα ισοδυναμεί με τη διαφορά με την επίπτωση που έχει το κόστος μεταφοράς στην Κρήτη και στα νησιά σε σχέση με το τι επικρατεί στην υπόλοιπη χώρα. Με αυτόν τον τρόπο θα μοιραστούν 8 εκατομμύρια ευρώ και είναι χρήματα που οι κτηνοτρόφοι χρειάζονται άμεσα.

Ακόμα έχουμε την επιβολή πλαφόν στις αυξήσεις ενοικίων στις επαγγελματικές μισθώσεις των μικρομεσαίων επιχειρήσεων 3% για το 2022. Και έχουμε ακόμα μια πολύ σημαντική, κατά την άποψή μου, ρύθμιση δηλαδή, τη θεσμοθέτηση της υποχρέωσης να δημοσιοποιούνται τα πρόστιμα που αφορούν περιπτώσεις παράβασης των ρυθμίσεων περί της αισχροκέρδειας, που αναφέρθηκα νωρίτερα. Αυτά όλα είναι μια σειρά απαραίτητων ρυθμίσεων σήμερα, που το κόστος της ζωής κάνει τα πράγματα ασφυκτικά για νοικοκυριά και επιχειρήσεις.

Η σημερινή Κυβέρνηση υποστηρίζεται σε μια φιλελεύθερη πολιτική παράταξη και σε ένα φιλελεύθερο πρόγραμμα, όμως το έφερε έτσι η ιστορία, ώστε αναγκάζεται να επιβάλει πλαφόν, να κάνει ελέγχους στην αγορά, να δίνει επιδόματα και πολύ καλά κάνει. Γιατί η δική μας παράταξη είναι φιλελεύθερη, δεν είναι δογματική. Και είναι σαφές ότι σε συνθήκες πανδημίας λίγο πριν και σε συνθήκες πολέμου τώρα, η οικονομία της αγοράς δεν μπορεί να ανταπεξέλθει, γιατί πρέπει πρώτα να διασφαλίσουμε ότι η κοινωνία, οι πολίτες θα επιβιώσουν και θα επιβιώσουν με αξιοπρέπεια.

Η διαφορά η δική μας, αν θέλετε, των φιλελεύθερων από κάποιους άλλους που ονειρεύονται επιστροφή στο παρελθόν είναι ότι εμείς γνωρίζουμε ότι αυτά είναι έκτακτες ρυθμίσεις για όσο επικρατούν έκτακτες συνθήκες. Γιατί, κατά τα άλλα, η ιστορία έχει δείξει ότι το μοντέλο που ίσχυε πριν από όλα αυτά είναι αυτό που δίνει μεγαλύτερη ευημερία.

Όλα όσα νομοθετούνται σήμερα με τις τροπολογίες είναι σωστά και προσυπογράφω και υπερψηφίζω προφανώς. Για τα ζητήματα αυτά, όμως, σε κάποιες από τις εφαρμογές το κρίσιμο θα είναι ο τρόπος εφαρμογής.

Ειδικότερα, αναφέρομαι στο ζήτημα του ελέγχου του μεικτού περιθωρίου κέρδους. Η σκληρή αλήθεια είναι ότι οι μηχανισμοί της δημόσιας διοίκησης δεν επαρκούν ως έχουν σήμερα για να κάνουν εκτεταμένους ελέγχους γύρω από αυτό το θέμα. Και δεν επαρκούν, γιατί αυτή τη δουλειά εδώ και πολλά χρόνια δεν την κάνουν. Από το 1992, από την Ενιαία Ευρωπαϊκή Αγορά, δεν γίνονται έλεγχοι για το περιθώριο του κέρδους κατά κανόνα, γιατί κατά κανόνα -εκτός κάποιων ελάχιστων εξαιρέσεων- δεν υπήρχε στην ευρωπαϊκή νομοθεσία νόμιμο περιθώριο κέρδους, δεν μπορούσε να επιβληθεί περιορισμός του περιθωρίου κέρδους. Άρα, λοιπόν, η δημόσια διοίκηση έχει ξεχάσει να το ελέγξει αυτό και πρέπει να σκύψουμε πάνω από τον τρόπο με τον οποίο θα εφαρμοστεί η διάταξη, για να μπορέσει να λειτουργήσει.

Ακόμα έχουμε σήμερα την αρμοδιότητα των διευθύνσεων εμπορίου να είναι στο δεύτερο βαθμό της αυτοδιοίκησης και αυτό δημιουργεί προβλήματα συντονισμού που πρέπει να ληφθούν υπ’ όψιν. Για να μεγιστοποιηθεί το αποτέλεσμα της απαραίτητης αυτής διάταξης, πρέπει οι δειγματοληπτικοί έλεγχοι -γιατί δειγματοληπτικοί θα είναι- να είναι συντονισμένοι -όπως είπα και πριν- σε συνεννόηση και με την περιφέρεια -που πρέπει και αυτή να αναλάβει τις ευθύνες της- να είναι αυστηροί και να έχουν τη μέγιστη αποτρεπτικότητα. Πώς θα γίνει αυτό; Αξιοποιώντας και τη ρύθμιση για τη δημοσιοποίηση των αποτελεσμάτων.

Εδώ θα προσέθετα ότι θα έπρεπε η δημοσιοποίηση να αφορά περισσότερα πρόστιμα. Λέει η ρύθμιση ότι αφορά τις περιπτώσεις όπου το πρόστιμο που επιβάλλεται είναι άνω των 50.000 ευρώ ή αν είναι υπότροπη η επιχείρηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα λεπτό.

Αυτό νομίζω ότι περιορίζει το πεδίο εφαρμογής στην πράξη μόνο σε μεγάλες παραβάσεις μεγάλων επιχειρήσεων. Πρέπει οπωσδήποτε να υπάρχει έμφαση στις μεγάλες επιχειρήσεις, αλλά ο πληθωρισμός δεν χτυπάει μόνο εκεί. Άρα, θα πρέπει να κατέβει στο μισό, θα έλεγα, το όριο της παράβασης η οποία δημοσιοποιείται, για να έχουμε καλύτερο αποτέλεσμα.

Όλα αυτά, όπως είπα και πριν, είναι θετικά, δεν παύουν όμως να είναι έκτακτες ρυθμίσεις, για να αντιμετωπίσουμε τις έκτακτες ανάγκες. Οι συνθήκες στις οποίες ζούμε μας έφεραν προ των οφθαλμών και μια σειρά από δομικές αδυναμίες, όμως, της ελληνικής οικονομίας, τις οποίες πρέπει και αυτές με την ευκαιρία αυτή να κοιτάξουμε όσο είναι καιρός και να ελέγξουμε. Και αυτό, γιατί στην πατρίδα μας δεν λειτούργησε σε πολλούς τομείς ποτέ πραγματικά ελεύθερος και ισχυρός ανταγωνισμός. Έχουμε αρκετά ολιγοπώλια στην πατρίδα μας, τα οποία σε κάποιες περιπτώσεις ανεβάζουν το κόστος πολύ πιο πάνω από αυτό που επικρατεί στην Ευρώπη. Είναι γνωστό το τι συμβαίνει στις τηλεπικοινωνίες, στην ενέργεια. Στην ηλεκτρική ενέργεια για μεγάλα διαστήματα η τιμή της χονδρεμπορικής και πριν την κρίση ήταν πάνω από την Ευρώπη. Έχουμε τις πολυεθνικές αλυσίδες των σουπερμάρκετ, που κατά κανόνα στις μικρές αγορές μπορούν να πετυχαίνουν μεγαλύτερες τιμές. Όλα αυτά πρέπει να αντιμετωπιστούν στη ρίζα τους, τώρα, πέραν των έκτακτων μέτρων, εννοώ, των πλαφόν, που ασφαλώς και αυτά είναι θετικά.

Η ενεργειακή κρίση, η έκρηξη της τιμής του ρεύματος και του φυσικού αερίου μας φέρνει σε ένα σημείο καμπής. Από το 1990 και μετά, η Ελλάδα και όλος ο κόσμος κινήθηκε προς μια κατεύθυνση απελευθέρωσης των αγορών. Η κίνηση αυτή, ο θρίαμβος της ελεύθερης οικονομίας, συνδυάστηκε με μια επέκταση του φιλελεύθερου μοντέλου στην πολιτική με επέκταση του κοινοβουλευτισμού στην Ανατολική Ευρώπη και σε όλο τον κόσμο.

Τα χρόνια αυτά, τα χρόνια του θριάμβου της ανοιχτής ελεύθερης οικονομίας, ο κόσμος γνώρισε μια εντυπωσιακή αύξηση της ευημερίας. Σήμερα η πορεία αυτή κινδυνεύει να αντιστραφεί. Αν οι πολίτες δεν μπορούν να πληρώσουν το λογαριασμό του ρεύματος στο τέλος του μήνα ή περικόπτουν κάθε εβδομάδα και περισσότερο τα ψώνια του σουπερμάρκετ, τότε θα βγάλουν το συμπέρασμα ότι το πολιτικοοικονομικό μοντέλο που επικρατεί είναι λάθος. Θα βρεθούν αυτοί που θα τους προτείνουν επιστροφή στο παρελθόν, εξωραΐζοντας την εικόνα του και έτσι έσεται η έσχατη πλάνη χείρων της πρώτης. Γι’ αυτό και είναι μεγάλη η ευθύνη μας. Ο χρόνος είναι τώρα, οι ρυθμίσεις που ψηφίζουμε είναι σωστές, πρέπει να συμπληρωθούν με δραστικά μέτρα, άμεση παρέμβαση στην αγορά της ενέργειας, τόσο με τα πλαφόν που έχουν συζητηθεί και με τις επιδοτήσεις στους καταναλωτές, αλλά και με παρέμβαση στον τρόπο λειτουργίας της αγοράς και με ενίσχυση των ελεγκτικών μηχανισμών για όλη την αγορά, όπως ανέφερα προηγουμένως.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή Ανάσταση στον κ. Βολουδάκη.

Καλείται στο Βήμα ο κ. Ιωάννης Παππάς από τη Νέα Δημοκρατία. Στη συνέχεια, θα δώσω τον λόγο στον κ. Αποστόλου από τον ΣΥΡΙΖΑ, μετά θα πάμε στον Υφυπουργό κ. Κωνσταντίνο Κατσαφάδο και μετά θα πάρουμε ανάποδα τους Κοινοβουλευτικούς και θα κλείσουμε με τον Υπουργό.

**ΙΩΑΝΝΗΣ ΠΑΠΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι Υφυπουργοί, κυρίες και κύριοι Βουλευτές, θα ζητήσω από όσους βρίσκονται εδώ στην Αίθουσα και όσους μας παρακολουθούν να κάνουν μια άσκηση: Αν θέλει κάποιος να παρουσιάσει την Ελλάδα σε κάποιον στο εξωτερικό ως προορισμό, τι του έρχεται στο μυαλό μετά τον Παρθενώνα και όσα σχετίζονται με την ιστορία και τον πολιτισμό μας; Είμαι βέβαιος ότι αυτό που σκεφτήκατε οι περισσότεροι και οι περισσότερες από εσάς είναι ο τουρισμός, οι θάλασσες, οι παραλίες μας, τα νησιά μας και οι φιλόξενοι νησιώτες μας.

Δεν χρειάζεται να επαναλάβω για πολλοστή φορά ότι ο τουρισμός είναι η βαριά βιομηχανία της χώρας μας, κάτι το οποίο διαπιστώσαμε ακόμη περισσότερο τα δύο τελευταία χρόνια κατά τη διάρκεια της πανδημίας. Ως βαριά βιομηχανία πρέπει να τον φροντίζουμε και να τον εκσυγχρονίζουμε.

Κυρίες και κύριοι συνάδελφοι, διαβάζοντας το σχέδιο νόμου του Υπουργείου Ναυτιλίας και Νησιωτικής Πολιτικής με τίτλο «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής» το οποίο συζητάμε σήμερα, ειλικρινά, δεν μπορούσα να πιστέψω στα μάτια μου αυτά που έβλεπα.

Κυρίες και κύριοι της Αντιπολίτευσης, όχι, δεν έχω αλλάξει Κοινοβουλευτική ομάδα, στη Νέα Δημοκρατία ανήκω και είμαι περήφανος γιατί η Κυβέρνηση του Κυριάκου Μητσοτάκη, ο Υπουργός μας, Γιάννης Πλακιωτάκης και ο Υφυπουργός μας, Κώστας Κατσαφάδος, βάζουν τάξη στο χάος που επικρατεί στον συγκεκριμένο τομέα.

Δεν πίστευα, λοιπόν, στα μάτια μου όταν είδα ότι εν έτει 2022, αγαπητοί συνάδελφοι, ρυθμίζουμε καταστάσεις με νόμο που ισχύει από το 1993. Αν κάνετε την αφαίρεση θα διαπιστώσετε ότι είναι είκοσι εννέα χρόνια πριν και θα καταλάβετε το πρόβλημα. Δεν μπορούσα να πιστέψω ότι ο νόμος του 2014, που ρυθμίζει τα των πλοίων αναψυχής έχει υποστεί εξήντα επτά τροποποιήσεις μέσω έντεκα διαφορετικών νόμων. Αν κάνετε κι εδώ μια διαίρεση θα αντιληφθείτε ότι γίνονταν κατά μέσο όρο οκτώ τροποποιήσεις τον χρόνο. Νόμοι παρέμεναν ανεφάρμοστοι και ακόμα χειρότερα το 2017 νομοθετήθηκαν ακόμα νόμοι με αντικίνητρα.

Ξέρετε, όμως, γιατί δεν έγιναν βήματα έτσι ώστε να αναπτυχθεί ο θαλάσσιος τουρισμός και το yachting; Γιατί υπερίσχυσαν οι ιδεοληψίες σας, κυρίες και κύριοι της Αντιπολίτευσης, γιατί βλέπατε εχθρικά τις επενδύσεις στον τομέα του yachting επειδή η λέξη διεγείρει τα, δήθεν, αριστερά αντανακλαστικά σας. Το 2014 έγιναν τα πρώτα βήματα οργάνωσης του κλάδου του yachting με τη λειτουργία του μητρώου σκαφών αναψυχής.

Τρία χρόνια μετά ο ΣΥΡΙΖΑ θέλησε να τα παγώσει όλα και με την νομοθετική του πρωτοβουλία, ουσιαστικά, να απαγορεύσει να ξεκινούν ή να τελειώνουν τα ναύλα τους στην ελληνική επικράτεια τα σκάφη αναψυχής. Μιλάμε για κυβέρνηση που νομοθέτησε μια μορφή cabotage. Ας είναι. Η Ελλάδα από τις εκλογές του 2019 έχει κανονική κυβέρνηση που νομοθετεί και κυβερνά.

Με το σχέδιο νόμου του Υπουργείου Ναυτιλίας, το οποίο συζητάμε σήμερα καθορίζονται μια σειρά από σημαντικά ζητήματα. Ορίζεται σύγχρονο θεσμικό πλαίσιο για τη δραστηριοποίηση και την εκμετάλλευση των πλοίων αναψυχής. Εκσυγχρονίζονται και απλοποιούνται οι διαδικασίες ίδρυσης και λειτουργίας ναυτιλιακών εταιρειών πλοίων αναψυχής και των εταιρειών ιδιωτικών πλοίων αναψυχής. Θεσπίζονται ηλεκτρικές εφαρμογές διασυνδεδεμένες με υφιστάμενα μητρώα ώστε σταδιακά να ψηφιοποιηθούν πλήρως όλες οι διαδικασίες. Προσελκύονται για εγγραφή στην ελληνική σημαία ιδιωτικά πλοία αναψυχής μέσω εταιρείας ειδικού σκοπού, ειδικά από το Ηνωμένο Βασίλειο το οποίο όπως γνωρίζετε έχει αποχωρήσει από την Ευρωπαϊκή Ένωση. Καταπολεμάται η αδήλωτη εργασία βοηθητικού προσωπικού σε πλοία αναψυχής που απασχολείται σε μη ναυτικές ειδικότητες και δημιουργούνται προϋποθέσεις αύξησης της απασχόλησης Ελλήνων ναυτικών.

Όλα τα παραπάνω αποτελούν πυλώνες που κάθε πολίτης λογικός της χώρας αυτής -και δη ένας εκλεγμένος Βουλευτής- θα ήθελε να οικοδομηθούν.

Όμως, όποιος είναι εναντίον, ειλικρινά δεν μπορώ να φανταστώ τι ακριβώς επιδιώκει και ποιος είναι ο στόχος του. Και αυτό διότι με το νομοσχέδιο ενισχύεται το τουριστικό προϊόν της Ελλάδας. Τα Δωδεκάνησα, η εκλογική μου περιφέρεια, αποκτούν ένα ακόμα συγκριτικό πλεονέκτημα απέναντι στα τουρκικά παράλια και τον ανταγωνισμό. Η ελληνική οικονομία αποκτά ένα επιπλέον έσοδο από τα σκάφη που πλέον θα μπορούν να πιάνουν λιμάνι στην Ελλάδα και όχι στην Τουρκία ή την Αλβανία. Οι τοπικές οικονομίες και κοινωνίες θα ενισχυθούν από την αύξηση της κατανάλωσης, ενώ η απασχόληση σε κλάδους γύρω από το yachting και η ανάπτυξη μπορούν να ενισχυθούν σημαντικά.

Κυρίες και κύριοι συνάδελφοι, θα μου επιτρέψετε να κάνω μια ειδική αναφορά στο άρθρο 87 του νομοσχεδίου. Με το συγκεκριμένο άρθρο τα υδατοδρόμια εντάσσονται στο σύστημα λειτουργίας των τουριστικών λιμένων. Στα Δωδεκάνησα περίπου έναν αιώνα πριν υπήρχαν υδατοδρόμια και υδροπλάνα, τα οποία συνέδεαν τα νησιά μεταξύ τους, όπως με τη Γερμανία, την Ιταλία, ακόμα και τις χώρες της Μέσης Ανατολής.

Από τον Φεβρουάριο του 2020, με το πολυνομοσχέδιο της Κυβέρνησης Μητσοτάκη έχουν απλοποιηθεί οι διαδικασίες για ίδρυση και λειτουργία υδατοδρομίων. Με το συγκεκριμένο νομοσχέδιο εισάγονται κανόνες για τη συνδυασμένη λειτουργία τουριστικού λιμένα με υδατοδρόμια. Είναι ένα ακόμη βήμα για την ενίσχυση του ελληνικού τουριστικού προϊόντος. Η ρύθμιση αυτή έρχεται να πλαισιώσει το νομοσχέδιο «Πρότυπες προτάσεις έργων υποδομών και άλλες διατάξεις» το οποίο υπερψηφίστηκε τον Μάρτιο στη Βουλή, με στόχο να βελτιωθεί το επιχειρησιακό περιβάλλον των υδροπλάνων και να επιταχυνθούν οι διαδικασίες αδειοδότησης του δικτύου των υδατοδρομίων. Αποτελεί ένα στοίχημα του Υφυπουργού Μεταφορών, Μιχάλη Παπαδόπουλου, ο οποίος ασχολήθηκε με το συγκεκριμένο, τότε, θέμα τη διετία 2013-2015 στην κυβέρνηση Σαμαρά και ολοκληρώνει το έργο του τώρα στην Κυβέρνηση Μητσοτάκη, μετά το διάλειμμα της απογοήτευσης ΣΥΡΙΖΑ-ΑΝΕΛ.

Εδώ θα ήθελα να ευχαριστήσω τον Υπουργό Εμπορικής Ναυτιλίας και τον Υφυπουργό για τον σχεδιασμό και το έργο που γίνεται με σοβαρότητα, υπευθυνότητα και ανάλυση, εμπλουτισμένο από στοιχεία που στηρίζουν και δίνουν οξυγόνο στα νησιά μας, με εξωστρέφεια, γιατί σήμερα στο ΣΑΣ, υπό τον Γενικό Γραμματέα τον κ. Κυριαζόπουλο, πέρασε η σημαντική γραμμή, ξανά, για την Κασοκαρπαθία μας, για τη Χάλκη, σύνδεση της Κρήτης με τη Ρόδο μέσω αυτών των νησιών. Αλλά, μετά την επιτυχία πέρυσι της σύνδεσης του διεθνούς αεροδρομίου της Κω με το νησί της Αστυπάλαιας, φέτος περνάμε, επίσης, μια σύνδεση δύο φορές τη βδομάδα του διεθνούς αεροδρόμιου της Κω με το νησί της Τήλου.

Γι’ αυτό, κύριε Υπουργέ, ειλικρινά σας ευχαριστούμε πάρα πολύ γι’ αυτόν τον σχεδιασμό και αυτήν τη βοήθεια που γίνεται για να αποκτήσουν τα νησιά, πλέον, την ανάπτυξη που πρέπει στα χρόνια που ζούμε.

Κύριε Πρόεδρε, κυρίες και κύριοι συνάδελφοι, όλοι μας σε αυτήν την Αίθουσα γνωρίζουμε πόσο σημαντικός είναι για τη χώρα μας ο θαλάσσιος τουρισμός και όλοι μας έχουμε αναφερθεί κατά καιρούς στην αναγκαιότητα ανάπτυξής του, προκειμένου να εισρεύσουν στη χώρα μας επιπλέον έσοδα και να ενισχυθεί με τον τρόπο αυτό το εγχώριο εθνικό προϊόν.

Σήμερα, με τις προωθημένες διατάξεις του Υπουργείου Τουρισμού για την τροποποίηση του ν.2160/1993, με τον οποίο θεσπίστηκε το θεσμικό πλαίσιο για τη δημιουργία και τη λειτουργία τουριστικών λιμένων, δίνεται για πρώτη φορά η ουσιαστική δυνατότητα να επιτευχθεί, επιτέλους, ανάπτυξη στον τομέα των υποδομών ελλιμενισμού σκαφών αναψυχής και ναυταθλητισμού.

Ειδικότερα, σήμερα για πρώτη φορά δίνεται ουσιαστική ώθηση για την ολοκλήρωση όλων εκείνων των δομών που είναι αναγκαίες, προκειμένου να αποκτήσει η χώρα μας σύγχρονους τουριστικούς λιμένες ικανούς να ανταποκριθούν στις σύγχρονες απαιτήσεις ενός κλάδου, ο οποίος υφίσταται έντονα τον ανταγωνισμό όλων –ανεξαιρέτως- των γειτονικών μας χωρών.

Είναι, δε, ιδιαίτερα σημαντικό να τονίσω ότι οι βελτιώσεις που επέρχονται στο ισχύον θεσμικό πλαίσιο οφείλονται στην κατανόηση βασικών ζητημάτων του κλάδου των τουριστικών λιμένων από την ηγεσία του Υπουργείου Τουρισμού, η οποία ενέσκηψε στα ζητήματα αυτά, αναζήτησε και εν τέλει βρήκε την κατάλληλη οδό για τη θεσμική επίλυσή τους.

Θέλω, τέλος, να εκφράσω την ευχή να υπάρξει και στο μέλλον ανάλογη αντιμετώπιση και άλλων θεσμικών ζητημάτων που άπτονται της ολοκληρωμένης αξιοποίησης του θαλάσσιου τουριστικού πλούτου της χώρας και των οποίων η επίλυση για την υιοθέτηση αποδεκτών γενικά τεχνοκρατικών λύσεων θα καταστήσει τη χώρα μας πρωτοπόρα στον χώρο του θαλάσσιου τουρισμού, όπως άλλωστε της αρμόζει.

Κυρίες και κύριοι συνάδελφοι, όλα όσα ανέφερα κρίνω ότι εδράζονται στη λογική και στο μέτωπο του αυτονόητου. Υπό κανονικές συνθήκες θα έπρεπε όλες οι πτέρυγες του Κοινοβουλίου να στέκονται ενωμένες στην ενίσχυση της τουριστικής ανάπτυξης, που έχει πολλαπλά οφέλη για την εθνική και τοπική οικονομία, τη ναυτιλία, τις τοπικές κοινωνίες.

Οι συνθήκες, όμως, δεν είναι κανονικές και δεν έχετε και σχέση με τη λογική. Γιατί αν είχατε, δεν θα ζητούσατε από την Κυβέρνηση να τα δίνει όλα σε κάθε κύμα της πανδημίας. Δεν θα ζητούσε να ανοίξουν όλα, όταν έκλειναν και να κλείσουν όλα, όταν άνοιγαν. Δεν θα λαϊκίζετε -και συνεχίζετε να το κάνετε φθηνά- για τις εκτιμήσεις και την κρίση ακρίβειας. Θα είχατε πάρει σαφή θέση από την πρώτη μέρα για την εισβολή της Ρωσίας στην Ουκρανία. Δεν θα λέγατε ψέματα, κυρίες και κύριοι της Αντιπολίτευσης, οπότε δεν περιμένει κανείς να ψηφίσετε το σχέδιο νόμου. Είναι πολύ λογικό και σοβαρό για τα μέτρα σας.

Σας ευχαριστώ πολύ. Εύχομαι καλό Πάσχα και καλή Ανάσταση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Επίσης, κύριε Παππά.

Ευχαριστούμε πολύ.

Καλείται στο Βήμα ο κ. Ευάγγελος Αποστόλου από τον ΣΥΡΙΖΑ - Προοδευτική Συμμαχία και να ετοιμάζεται ο Υφυπουργός ο κ. Κατσαφάδος.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, για το νομοσχέδιο τοποθετήθηκαν οι συνάδελφοί μου, ο εισηγητής, ο Κοινοβουλευτικός Εκπρόσωπος επαρκώς.

Θα σταθώ σε επιμέρους τροπολογίες, ξεκινώντας από την τροπολογία του Υπουργείου Κλιματικής Αλλαγής και Πολιτικής Προστασίας. Μας έχει συνηθίσει αυτό το Υπουργείο, τουλάχιστον κάθε εβδομάδα να έχει μια τροπολογία που αφορά στην απαγόρευση εισόδου σε περιοχές NATURA τις κρίσιμες ώρες των δασικών πυρκαγιών.

Το επαναλαμβάνω για πολλοστή φορά. Κύριο ζητούμενο για τις δασικές πυρκαγιές είναι η πρόληψη και η έγκαιρη επέμβαση, διαδικασίες οι οποίες μπορούν και πρέπει να γίνονται από τους ανθρώπους που ζουν από και μέσα στο δάσος, από τους κατοίκους της περιοχής, όπου ιδιαίτερα το κομμάτι της έγκαιρης επέμβασης, εάν υπάρξει ένας σχεδιασμός πανελλαδικός ότι σε δέκα με δεκαπέντε λεπτά θα υπάρχει δυνατότητα παρέμβασης στο επεισόδιο που ξεκινάει, τα πράγματα θα ήταν πάρα πολύ διαφορετικά. Θα τα δούμε, όμως, στο μέλλον.

Μια δεύτερη τροπολογία είναι η 1291 και ιδιαίτερα το άρθρο 3, στο οποίο θα σταθώ. Αφορά την ενίσχυση της κτηνοτροφικής παραγωγής στα νησιά. Μου δίνει την δυνατότητα να τοποθετηθώ στην επισιτιστική κρίση που έρχεται. Θα περίμενα ως πρώτο μέλημα για το Υπουργείο Αγροτικής Ανάπτυξης την καλύτερη στήριξη και σήμερα ακόμη της ζωικής παραγωγής όχι μόνο μέσω της ρύθμισης που φέρνει το Υπουργείο Ναυτιλίας για την κτηνοτροφία.

Βέβαια περίμενα σήμερα και μια άλλη τροπολογία. Είναι αυτή που έγινε πρωτοσέλιδο την περασμένη εβδομάδα και ανακοίνωσε ο Υπουργός, ο κ. Γεωργαντάς πριν δυο μέρες, ότι θα καταθέσει σήμερα στη Βουλή. Πρόκειται για την πρόθεση του Υπουργού να μετατρέψει τις ανακτήσεις των καταλογισμών σε διαγραφές χρεών. Πρόκειται για μια πρωτοφανή λαθροχειρία που θα επιφέρει και άλλες ανακτήσεις. Δεν είναι χρέη των αγροτών αυτά. Είναι των δικών σας κυβερνήσεων, κύριε Υπουργέ, οι συμπεριφορές που οδήγησαν την Ευρωπαϊκή Επιτροπή να επιβάλει στη χώρα μας καταλογισμούς για παραβίαση του ασυμβίβαστου των κρατικών ενισχύσεων με την κοινή αγορά. Είναι δυνατόν να μην ήξερε ο Υπουργός ότι η τροπολογία αυτή απαιτεί τη σύμφωνη γνώμη της Ευρωπαϊκής Επιτροπής, την οποία δεν την έχετε; Τότε γιατί την εξαγγέλλετε; Άνθρακες, λοιπόν, ο θησαυρός που ανακοίνωσε ο κ. Γεωργαντάς.

Και έρχομαι, κυρίες και κύριοι συνάδελφοι, στην εγκατάλειψη που βιώνει η κτηνοτροφία και ιδιαίτερα η αιγοπροβατοτροφία. Ανακοίνωσε πριν έναν μήνα περίπου ο κ. Σταϊκούρας, δηλαδή τότε που οι επιπτώσεις της εγκληματικής, όντως, εισβολής της Ρωσίας στην Ουκρανία έφτασαν και στους Έλληνες κτηνοτρόφους, την ενίσχυσή τους με το 4% του τζίρου τους το 2021. Ακόμη περιμένουν οι κτηνοτρόφοι και μάλιστα όχι το 4%, αλλά το 12% που τελικά ανακοινώθηκε. Θα καταβληθούν, λέει, ταυτόχρονα και οι συνδεδεμένες ενισχύσεις. Μια μικρή μετάθεση του χρόνου πληρωμής είναι και του προβλήματος που βέβαια βρίσκεται μπροστά τους.

Εδώ, όμως, μπαίνει και ένα ζήτημα που επιμελημένα κρύβεται. Αφορά σε ποιους κτηνοτρόφους δεν δίνονται αυτές οι ενισχύσεις. Δεν δίνονται, κυρίες και κύριοι συνάδελφοι, σ’ αυτούς που η κτηνοτροφία αποτελεί για την ύπαιθρο τη βασικότερη πηγή συμπληρωματικού εισοδήματος. Να το ξέρετε αυτό ότι σήμερα αυτό το συμπληρωματικό εισόδημα που μπορεί να υπάρχει στην επαρχία είναι αυτό που κρατάει τους κατοίκους στις ρίζες τους, αυτό που τους κρατάει στα σπίτια τους. Τους χρειαζόμαστε και αυτούς, δεν πρέπει να τους στερούμε αυτές τις ενισχύσεις.

Από τότε που άρχισε η εισβολή έπρεπε ήδη, κύριοι της Κυβέρνησης, να έχετε πάρει εκείνες τις πρωτοβουλίες πρωτίστως ως χώρα, αλλά και ως Ευρωπαϊκή Ένωση, οι οποίες απαντούσαν στο ερώτημα: Τι πρέπει να κάνουμε τώρα για να υπηρετήσουμε τη διατροφική μας επάρκεια, τη διατροφική μας επιβίωση; Η απάντηση είναι απλή. Να στηρίζουμε πρωτίστως την προμήθεια και την παραγωγή δημητριακών που χρειαζόμαστε τόσο σε άλευρα όσο και ζωοτροφές.

Είχαμε πει τότε πρώτον, να δοθεί η δυνατότητα στα κράτη - μέλη άμεσης αλλαγής από το 2022 του ορισμού της ελάχιστης δραστηριότητας, ώστε να καταργηθεί η δυνατότητα χορήγησης άμεσων ενισχύσεων σε εκτάσεις με αγρανάπαυση που θα καλλιεργηθούν για ζωοτροφές. Δεύτερον, να τροποποιηθεί ο κανονισμός άμεσα, ώστε να δοθεί η δυνατότητα αύξησης του προϋπολογισμού των συνδεδεμένων ενισχύσεων στο 15% για το 2022 υπό την προϋπόθεση χορήγησης του επιπρόσθετου προϋπολογισμού αποκλειστικά και μόνο -το τονίζω- στη χορήγηση συνδεδεμένων ενισχύσεων για την καλλιέργεια ζωοτροφών. Και τρίτον, να υποβληθεί αίτημα στην Ευρωπαϊκή Επιτροπή για αύξηση του προϋπολογισμού του προγράμματος για μεταφορά ζωοτροφών όχι μόνο για την Κρήτη, αλλά για όλα τα νησιά και ιδιαίτερα για τα μικρά νησιά του Αιγαίου, όπως πράγματι κάνετε με το άρθρο 3. Μέχρι σήμερα, όμως, δυστυχώς το Υπουργείο Αγροτικής Ανάπτυξης αυτοσχεδιάζει.

Παράλληλα, βέβαια, έπρεπε εκτός της συγκεκριμένης ρύθμισης να έχετε προχωρήσει σε διερεύνηση και συμφωνίες με εναλλακτικές πηγές προμήθειας δημητριακών, σε αυστηρούς ελέγχους για να αντιμετωπιστούν τα φαινόμενα αθέμιτου ανταγωνισμού και αισχροκέρδειας που λειτουργούν στον χώρο, σε απογραφή των αποθηκευμένων ποσοτήτων σε δημητριακά και λοιπές ζωοτροφές προκειμένου να έχουμε την εικόνα για το ποια είναι η ποιότητα και η ποσότητα των αποθεμάτων τους.

Κυρίες και κύριοι συνάδελφοι, απ’ ότι φαίνεται η συγκεκριμένη τροπολογία και μιλάω ουσιαστικά για την επέκταση σε όλα τα νησιά της προμήθειας ζωοτροφών δεν επαρκεί και επιπλέον φαίνεται ότι θα αργήσει. Το λέω αυτό, γιατί δεν θέλω να πιστεύω ότι θα προχωρήσετε σε ανακατανομή των υπαρχόντων κονδυλίων, διότι αυτό που συζητάμε και λέμε εμείς είναι οπωσδήποτε ότι θα πρέπει να υπάρξει αύξηση του προϋπολογισμού και το τονίζω ιδιαίτερα για να έχει και ένα ουσιαστικό αποτέλεσμα.

Θα περιμένουμε, βεβαίως, την σχετική κοινή υπουργική απόφαση. Ξέρετε είναι ένα χαρακτηριστικό που το παρατηρούμε ιδιαίτερα στις πρωτοβουλίες σας. Προβλέπετε υπουργικές αποφάσεις, οι οποίες είτε δεν εκδίδονται είτε όταν εκδίδονται είναι πλέον πάρα πολύ αργά. Μην φτάσουμε σε ένα σημείο να καλούμε να εφαρμοστεί η συγκεκριμένη ρύθμιση και δίπλα να μην υπάρχουν τα υπόλοιπα χρήματα που χρειάζονται για να την καλύψουν.

Σας ευχαριστώ που με ακούσατε και καλές γιορτές, καλό Πάσχα σε όλους.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο Υφυπουργός Ναυτιλίας και Νησιωτικής Πολιτικής, ο κ. Κωνσταντίνος Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Σας ευχαριστώ πολύ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, φοβάμαι ότι θα αδικήσω το νομοσχέδιο, γιατί έχω επιλέξει να τοποθετηθώ για ένα θέμα το οποίο πιστεύω ότι είναι πάρα πολύ σημαντικό και για την οικονομία και για τον τουρισμό και για τους νησιώτες και για τους νέους ανθρώπους. Λέω ότι θα αδικήσω το νομοσχέδιο γιατί υπάρχουν σε αυτό πάρα πολλές θετικές διατάξεις, σε αρκετές από τις οποίες νομίζω ότι ακόμα και τα κόμματα της αντιπολίτευσης συμφωνούν. Άλλωστε, και στη συζήτηση στις επιτροπές τοποθετηθήκατε ψηφίζοντας «παρών». Δεν ψηφίσατε «όχι» πάνω στο νομοσχέδιο. Και αυτό γιατί υπάρχουν πάρα πολλά άρθρα που, κατά κοινή ομολογία από όλες τις πλευρές του Κοινοβουλίου, είναι προς τη θετική κατεύθυνση.

Ενδεικτικά θα μπορούσα να πω ότι ένα από αυτά είναι το άρθρο 85, σχετικά με την αποκατάσταση της αδικίας γύρω από την έκπτωση η οποία πρέπει να υπάρχει στα οχήματα τα οποία χρησιμοποιούν τα άτομα ΑΜΕΑ για τις ακτοπλοϊκές τους μετακινήσεις.

Επίσης, εμείς θεωρούμε, παρ’ ότι η κ. Μανωλάκου διαφωνεί σε αυτό, το ΚΚΕ δηλαδή…

**ΔΙΑΜΑΝΤΩ ΜΑΝΩΛΑΚΟΥ:** Θα το ψηφίσουμε το 85.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Για το άρθρο 79 θα πω.

Συμφωνούμε ότι δίνουμε μια λύση γύρω από το δεύτερο εκπαιδευτικό ταξίδι, το οποίο θα επιδοτείται με χρήματα από την Ευρωπαϊκή Ένωση και όχι από τον κρατικό προϋπολογισμό. Νομίζουμε ότι είναι σημαντικό και απαραίτητο, για να μπορέσουμε να ενισχύσουμε τους ανθρώπους οι οποίοι επιλέγουν να συνεχίσουν τη ναυτική παράδοση της χώρας μας, τους ανθρώπους οι οποίοι επιλέγουν τις σχολές του εμπορικού ναυτικού και με αυτόν τον τρόπο να δώσουμε και ένα κίνητρο παραπάνω, ούτως ώστε να αυξηθούν όσοι θέλουν να ασχοληθούν με τα ναυτικά επαγγέλματα.

Κυρίες και κύριοι συνάδελφοι, θα διαφωνήσω με τον εισηγητή της Αξιωματικής Αντιπολίτευσης γύρω από αυτό το οποίο είπε σε σχέση με τις ΝΕΠΑ και τις ΕΙΠΑ.

Κύριε συνάδελφε, όσον αφορά όλη αυτή την προσπάθεια ψηφιοποίησης υπηρεσιών και διαδικασιών που γίνεται στο Υπουργείο Ναυτιλίας και Νησιωτικής Πολιτικής –δίπλα σας έχετε δύο Υπουργούς της δικής σας κυβέρνησης στο Υπουργείο Ναυτιλίας και Νησιωτικής Πολιτικής επί κυβερνήσεως ΣΥΡΙΖΑ- αυτό το οποίο μπορώ να σας πω εγώ είναι ότι τόσο ο Γιάννης Πλακιωτάκης όσο και εγώ αυτό το οποίο βρήκαμε σε ό,τι έχει να κάνει με την ψηφιοποίηση του Υπουργείου ήταν ένα ανύπαρκτο έργο.

Και όταν έρχεστε και λέτε ότι δεν γίνεται επί της ουσίας τίποτα, θα ήθελα να σας πω ότι αυτό το οποίο κάνουμε σε σχέση με τις ΕΙΠΑ είναι η προσπάθεια να εκσυγχρονίσουμε, να απλουστεύσουμε, να ψηφιοποιήσουμε όλες αυτές τις διαδικασίες ίδρυσης και λειτουργίας των ΕΙΠΑ, οι οποίες υπάρχουν από το 2009, αλλά δεν έχουν λειτουργήσει ακόμα. Και είναι απορίας άξιο. Όταν έχουμε αυτό το εργαλείο το οποίο είναι από το 2009 και δεν είναι λειτουργικό, δεν έχει λειτουργήσει ακόμα -καταλαβαίνετε τι σας λέω- αυτή η προσπάθεια που κάνουμε σήμερα δεν είναι σημαντική; Δεν είναι σημαντική η προσπάθεια την οποία κάνουμε γύρω από τις ΝΕΠΑ, όπου γλυτώνουμε γραφειοκρατικό κόστος, γλιτώνουμε την ταλαιπωρία γύρω από τους επιχειρηματίες και τους πολίτες οι οποίοι προσπαθούν να πάνε να βγάλουν μια άδεια ΝΕΠΑ με όλες αυτές τις χρονοκαθυστερήσεις που υπάρχουν, αλλά και απαλλάσσουμε και από ένα βάρος τους εργαζόμενους στο Υπουργείο Ναυτιλίας και Νησιωτικής Πολιτικής για να απασχοληθούν σε άλλους τομείς;

Αυτά σε σας μπορεί να φαίνονται απλά ή να φαίνονται διάφορα, αλλά είναι πάρα-πάρα πολύ σημαντικά και για τους εργαζόμενους και για τους επιχειρηματίες και για τους απλούς πολίτες.

Φυσικά, δεν γίνεται να μην σταθώ και σε αυτή την προσπάθεια που κάνουμε για μια ολιστική αναβάθμιση και εξειδίκευση γύρω από το τρίπτυχο το οποίο έχουμε σχετικά με τη στελέχωση, την απασχόληση και την ασφάλιση σε ό,τι έχει να κάνει με τουριστικά ημερόπλοια και σε ό,τι έχει να κάνει με τα πλοία αναψυχής.

Από την οριζόντια αντιμετώπιση την οποία είχαμε, κυρίες και κύριοι συνάδελφοι, γύρω από αυτά τα θέματα σε συγκεκριμένους κλάδους πλοίων πλέον έχουμε μια εξειδικευμένη προσπάθεια. Προσπαθούμε να εντοπίσουμε εξειδικευμένα όλες αυτές τις κατηγορίες και να δούμε με ποιον τρόπο θα μπορέσουμε να είναι όσο το δυνατόν πιο δίκαιη όλη αυτή η διαδικασία.

Αυτό εμείς ισχυριζόμαστε -διαφωνούν βέβαια τα κόμματα της Αντιπολίτευσης- ότι θα βοηθήσει και θα στηρίξει και τους ναυτικούς μας και το ΝΑΤ μας στο βάθος του χρόνου. Αλλά, αφήστε το τι λέω εγώ ή το τι λένε τα κόμματα της Αντιπολίτευσης. Δεν σας κάνει εντύπωση ότι τόσο ο Πενετής όσο και ο ΣΙΤΕΣΑΠ για πρώτη φορά συμφώνησαν και επικροτούν αυτή την προσπάθεια; Οι άμεσα εμπλεκόμενοι, οι άμεσα ενδιαφερόμενοι, αυτοί για τους οποίους συζητάμε βγαίνουν και επικροτούν αυτή τη νομοθετική προσπάθεια την οποία κάνει η Κυβέρνηση. Αυτό δεν δημιουργεί απορία σε κανέναν;

Και θα διαφωνήσω, κύριε συνάδελφε, που είπατε ότι οι φορείς βγήκαν και καταδίκασαν το νομοσχέδιο. Η συντριπτική πλειοψηφία των φορέων χθες στην επιτροπή ακρόασης φορέων ήταν θετική απέναντι στο συγκεκριμένο νομοσχέδιο, το οποίο λύνει προβλήματα, εκσυγχρονίζει κλάδους γύρω από τα τουριστικά σκάφη και προσπαθούμε να βάλουμε σε μία τάξη όλον αυτόν τον χώρο.

Επιτρέψτε μου να μιλήσω, όμως, για το μεγάλο και το σημαντικό, γιατί θεωρώ ότι το μεγάλο και το σημαντικό είναι τα άρθρα 8 και 9, όπου εκεί γίνεται και πάρα-πάρα πολύ μεγάλη συζήτηση, γίνεται πάρα πολύ μεγάλη κουβέντα.

Κυρίες και κύριοι συνάδελφοι, δεν υπάρχει κάποιος μέσα και έξω από αυτήν την Αίθουσα που δεν πιστεύει ότι οι τρεις μεγαλύτεροι πρεσβευτές της χώρας μας είναι η ναυτιλία της, ο τουρισμός της και ο πολιτισμός της. Από αυτούς τους τρεις βασικούς πρεσβευτές έχουμε ένα νομοσχέδιο το οποίο ακουμπάει τους δύο, οι οποίοι αποτελούν και σταθερούς οικονομικούς πυλώνες της χώρας: Τον τουρισμό και τη ναυτιλία.

Θεωρείτε ότι το yachting δεν είναι μια παράλληλη τουριστική δραστηριότητα η οποία πρωταγωνιστεί σε όλον τον κόσμο και έχει βέβαια και τεράστια περιθώρια βελτίωσης στη χώρα μας; Θεωρείτε δηλαδή ότι στο yachting, το οποίο απευθύνεται σε τουρίστες οι οποίοι έχουν πολύ υψηλό κατά κεφαλήν εισόδημα, απευθύνεται σε τουρίστες οι οποίοι ξοδεύουν πολύ περισσότερα χρήματα από έναν μέσο τουρίστα ο οποίος επισκέπτεται την Ελλάδα ή μια άλλη χώρα, δεν πρέπει να γίνει μια προσπάθεια για να διεκδικήσουμε όσο ακόμα μεγαλύτερο κομμάτι υπάρχει στην τουριστική πίτα, να διεκδικήσουμε περισσότερα πράγματα, να μπορέσουμε να κάνουμε τη χώρα μας πρωταγωνίστρια σε αυτόν τον κλάδο;

Νομίζω ότι όλοι πιστεύουμε ότι πρέπει να κινηθούμε σε αυτή την κατεύθυνση. Νομίζω ότι όλοι πιστεύουμε ότι έχει μεγάλα περιθώρια το yachting στη χώρα μας και ότι δεν πρέπει να αφήσουμε ανεκμετάλλευτη αυτή την ευκαιρία, με όλα αυτά τα συγκριτικά πλεονεκτήματα και την πολυνησιωτικότητα την οποία διαθέτει η χώρα μας, το κλίμα και όλα αυτά.

Έχουμε λοιπόν έναν νόμο, κυρίες και κύριοι συνάδελφοι, του ΣΥΡΙΖΑ, τον οποίο έφερε το 2017. Πέτυχε κάτι αυτός ο νόμος γύρω από το yachting; Ποια ήταν τα αποτελέσματά του; Δεν είχαμε αποτελέσματα. Στο ηλεκτρονικό μητρώο δεν είδαμε να γίνεται ένας βομβαρδισμός από mega yacht, τα οποία να έρχονται και να εγγράφονται στο ηλεκτρονικό μητρώο. Η ρύθμιση η οποία κάνουμε έχει να κάνει με το 2% μόνο των σκαφών.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Τώρα θα γραφτούν; Αν γραφτούν, ωραία. Αλλά, αν δεν γραφτούν;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Κάνουμε μια προσπάθεια. Ακούστε, κύριε Σαντορινιέ, τι κάνουμε τώρα. Ακούστε ποια είναι η μεγάλη διαφορά μας.

Τα mega yacht τα βλέπουμε τη θερινή περίοδο στα νησιά μας; Τα βλέπουμε; Τα βλέπουμε. Τι κερδίζει η χώρα μας από αυτά; Τίποτα. Αυτό καταφέρατε, να μην κερδίζει τίποτα, αλλά να κερδίζει η Αλβανία, να κερδίζει η Τουρκία, να κερδίζει η Ιταλία, γιατί απαγορεύσατε να είναι home porting η Ελλάδα σε mega yacht τα οποία έχουν ξένη σημαία.

Τι καταφέρατε, λοιπόν; Καταφέρατε να πηγαίνουν να παίρνουν το mega yacht από την Αλβανία ή να το παίρνουν από την Τουρκία, να κάνουν τη βόλτα τους στα νησιά του Αιγαίου, να μην δίνουν τίποτα, να μην κερδίζουμε τίποτα και να επιστρέφουν πίσω. Να φτιάχνονται λιμενικές υποδομές, να παίρνουν προμήθειες από αυτές τις χώρες, να κλείνονται ναυλοσύμφωνα, πολύ πιθανό να παίρνουν και ναυτικούς οι οποίοι να απασχολούνται εκεί, αλλά στην Ελλάδα τίποτα. Αυτή δεν είναι η πραγματικότητα; Αυτή είναι η πραγματικότητα.

Τι κάνουμε εμείς σήμερα, κυρίες και κύριοι συνάδελφοι; Προσπαθούμε να κάνουμε ένα βήμα στο άνοιγμα αυτής της αγοράς, ένα γενναίο βήμα, σεβόμενοι και στηρίζοντας τις ελληνικές επιχειρήσεις οι οποίες ασχολούνται με το yachting, γι’ αυτό και βάζουμε όλους αυτούς τους περιορισμούς, προσπαθώντας και καταφέρνοντας, όχι μόνο την προκαταβολή ΦΠΑ, την οποία θα πάρουμε, τα οποία είναι έσοδα για το ελληνικό κράτος, αλλά και αυτό το ειδικό τέλος το οποίο βάζουμε. Και μαζεύουμε χρήματα και προσελκύουμε όλα αυτά τα σκάφη δυνητικά, βλέποντας τις υπηρεσίες τις οποίες προσφέρει η χώρα, να μπορέσουν να εγγραφούν και αυτά στο ηλεκτρονικό μητρώο. Δεν το αποκλείουμε.

Το πρώτο, όμως, που κερδίζουμε είναι να μην κάνουν τζάμπα διακοπές στη χώρα μας όλοι αυτοί οι άνθρωποι. Το πρώτο το οποίο κερδίζουμε είναι να παίρνουμε χρήματα από αυτή τη δραστηριότητα. Και να μην αφήνουμε ούτε την Αλβανία ούτε την Τουρκία να παίζουν κυρίαρχο ρόλο γύρω από το yachting. Ούτε να βάζουμε βέβαια το Λιμενικό να γυρνάει γύρω-γύρω από όλα αυτά τα mega yacht για να δει αν έχει γίνει κάποιο παράνομο ναυλοσύμφωνο και να κάνουν τον «επιθεωρητή Κλουζό» όλοι οι λιμενοφύλακες για να κάτσουν και να δουν αυτοί οι οποίοι επιβαίνουν πάνω σε αυτό το mega yacht από πού είναι. Αυτή ήταν η κατάντια και αυτή ήταν η κατάσταση την οποία είχαμε να αντιμετωπίσουμε.

Κυρίες και κύριοι συνάδελφοι, με αίσθημα ευθύνης, αναγνωρίζοντας τα συγκριτικά πλεονεκτήματα τα οποία έχει η χώρα μας, βλέποντας ότι δυστυχώς με τον νόμο τον οποίο έφερε ο ΣΥΡΙΖΑ -πιστεύοντας για δικούς του λόγους ότι θα μπορούσε να αναπτύξει το yachting στη χώρα- δεν τα κατάφερε, ερχόμαστε να διορθώσουμε αυτή την κατάσταση. Εδώ θα είμαστε. Θα κριθούμε όλοι.

Όλοι θα κριθούμε, κυρίες και κύριοι συνάδελφοι. Τουλάχιστον, όμως, αυτό το οποίο ξεκαθαρίζουμε είναι ότι όταν θα βλέπει ένας Έλληνας πολίτης ένα mega yacht να κάνει τις διακοπές του στην Ελλάδα, αυτοί οι οποίοι θα είναι επιβάτες μέσα θα έχουν πληρώσει κάτι γι’ αυτή τη χώρα, σε αντίθεση με όσο κυβερνούσατε εσείς, που αυτοί δεν πλήρωναν τίποτα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

Η κ. Ζαχαράκη θέλει να κάνει μία διευκρίνιση.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Ήθελα να κάνω μια διευκρίνιση, γιατί ρωτήθηκε πριν και το διευκρινίσαμε και με το γραφείο Υπουργού. Θα υπάρξει μια διευκρίνιση στην κοινή υπουργική απόφαση για το ζήτημα παρακολούθησης των σεμιναρίων τα οποία οδηγούν σε αυτή τη βεβαίωση παρακολούθησης ως προς τους επόπτες ασφαλείας για καταλύματα λιγότερα των πενήντα δωματίων.

Αυτό ήθελα να πω, κύριε Πρόεδρε, γιατί ήταν οφειλόμενη επεξήγηση ως προς τις ερωτήσεις που ετέθησαν.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Τον λόγο έχει η Κοινοβουλευτική Εκπρόσωπος του ΜέΡΑ25 κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε να απομακρυνθώ από το νομοσχέδιο, αλλά θα φροντίσω να παραμείνω σε ζητήματα αρμοδιότητας του Υπουργείου Ναυτιλίας.

Δυστυχώς, όταν σκεφτεί κανείς το λιμάνι του Πειραιά, το μυαλό του αν και θα έπρεπε να πηγαίνει σε ένα εύρωστο σημείο συνάντησης και εμπορίου, πηγαίνει στον Κινέζο αποικιοκράτη που του έχει παραχωρηθεί το λιμάνι, στην «COSCΟ».

Φυσικά θα μου πείτε, κυρίες και κύριοι της Συμπολίτευσης, πως δεν είναι κάτι που ξεκινήσατε εσείς αυτό και θα έχετε απόλυτο δίκιο. Ο ΣΥΡΙΖΑ υπέγραψε την παραχώρηση κι εσείς απλώς έρχεστε να ολοκληρώσετε το έργο, να κατεβάσετε την αυλαία, να αδειάσετε την αίθουσα, με την «COSCO» φυσικά να κάνει ταμείο στο τέλος και σε εσάς να μένει μόνο να την καθαρίσετε.

Ακριβώς, λοιπόν, σαν δεύτερη πλευρά του ίδιου νομίσματος που είστε η Νέα Δημοκρατία και ο ΣΥΡΙΖΑ, επιτρέψατε, κύριε Υπουργέ, να ξεκινήσουν τα έργα επέκτασης της προβλήτας, χωρίς να έχουν κατατεθεί περιβαλλοντικές μελέτες -μιλώ για το 2020- και μάλιστα επιτρέψατε να γίνει εν μέσω πανδημίας, ώστε να μειωθούν κατά το δυνατόν και στο ελάχιστο οι αντιδράσεις.

Όμως, θα πρέπει -θεωρώ- να έχετε μάθει, τουλάχιστον εσείς, μέχρι τώρα -μπορεί να φταίει ότι στον Πειραιά είμαστε και ιδιαίτερα μαχητικοί, όταν αφορά το δίκιο μας- κάτι που οι υπόλοιποι συνάδελφοί σας στο Υπουργικό Συμβούλιο δείχνουν να το αγνοούν, το γεγονός πως οι πολίτες αντιδρούν όταν νιώθουν ότι καταπατάτε βάναυσα δικαιώματα και ελευθερίες τους.

Έτσι, λοιπόν, είχαμε τις πρώτες αντιδράσεις από μεμονωμένους πολίτες, αλλά και κινήσεις πολιτών και φορείς του Πειραιά και όχι μόνο. Ήταν αντιδράσεις και αγώνες μηνών μέχρι να έρθει το Σ.τ.Ε. να βάλει φρένο στις εργασίες που έκανε η «COSCO», επιβαρύνοντας το ήδη επιβαρυμένο θαλάσσιο και φυσικό περιβάλλον.

Θα περίμενε φυσικά κανείς πως σε μια οποιαδήποτε άλλη χώρα μια καταδικαστική απόφαση θα έβαζε φρένο και θα σταματούσε τις εργασίες ή τουλάχιστον θα εφαρμοζόταν η απόφαση. Όμως, στην Ελλάδα των μνημονίων που ζούμε, κυρίες και κύριοι συνάδελφοι, στη χώρα μου όπου τα κόμματα εξουσίας διαγκωνίζονται για την τέρψη της ολιγαρχίας, έχουμε τον Κινέζο ολιγάρχη όχι μόνο να μην έχει σταματήσει, αλλά να συνεχίζει με την ίδια ένταση.

Σιγά, φυσικά, που θα σταματούσε, όταν ξέρει πολύ καλά πως δεν θα άνοιγε κανένα κυβερνητικό στόμα να του πει: «Σταμάτα!». Εξάλλου, ποιος θα ύψωνε ανάστημα στον «επενδυτή» -εντός πολλών εισαγωγικών η λέξη- που δίνει δουλειά σε τόσα στόματα. Είναι δουλεία, όχι δουλειά, αλλά για τα εργασιακά της «COSCO» θα μιλήσω παρακάτω. Βέβαια και πάλι, παρ’ ότι δουλειά, παρ’ ότι είναι κακές οι συνθήκες, έχετε φτωχοποιήσει τόσο πολύ τη χώρα μας και τους συμπολίτες μας με τις μνημονιακές πολιτικές αυστηρής λιτότητας δώδεκα χρόνια και πέντε μνημόνια τώρα που η γαλέρα της «COSCO» μοιάζει ευκαιρία ζωής για πολλούς, για πολλές οικογένειες.

Ποιος, λοιπόν, έμενε να ζητήσει την εφαρμογή της απόφασης, όταν η ίδια η πολιτεία δεν το κάνει; Οι πολίτες. Έπειτα, λοιπόν, από επανειλημμένες επιστολές συμπολιτών μας, μελών του Παρατηρητηρίου Πειραϊκής, είχαμε πριν λίγες μέρες στις 30 Μαρτίου το Κεντρικό Λιμεναρχείο του Πειραιά να καλεί την «COSCO» και την «ΤΕΚΑΛ» να συμμορφωθούν με την απόφαση της Ολομέλειας του Σ.τ.Ε. που ακυρώνει την επέκταση του σταθμού διακίνησης αυτοκινήτων στο Κερατσίνι. Σταμάτησε η «COSCO» μετά από αυτό; Δυστυχώς ούτε μετά από αυτό σταμάτησε. Όπως έχω ενημερωθεί, συνεχίζει κανονικότατα τις εργασίες μέχρι και τη στιγμή που μιλάμε.

Οι κάτοικοι συνεχίζουν και θα συνεχίσουν να αντιδρούν στις παράνομες αυτές εργασίες στον Λιμένα Ηρακλέους. Όσο ο ολιγάρχης σας συνεχίζει να κλείνει μάτια και αυτιά ακόμη και σε έγγραφα φορέων, όπως η Περιφέρεια Αττικής, η οποία σε έγγραφό της επεσήμανε ότι η μη τήρηση των δικαστικών αποφάσεων επισύρει αντίστοιχες κυρώσεις από τις αρμόδιες δικαστικές, λιμενικές και αστυνομικές αρχές, όσο οι πολίτες -όχι μόνο οι πολίτες του Πειραιά, όχι μόνο του Λεκανοπεδίου, αλλά και ολόκληρης της χώρας- θα αντιδρούν ζητώντας να μπει τέλος σε αυτό το περιβαλλοντικό έγκλημα και σε όλα τα άλλα που συντελούνται, υποβαθμίζοντας την περιοχή, υποβαθμίζοντας στο σύνολό της τη χώρα και την ποιότητα ζωής, καταδικάζοντας τις επόμενες γενιές. Γιατί το γνωρίζουμε όλοι, το περιβάλλον και τη γη που κατοικούμε, στην οποία πάνω πατάμε, την έχουμε δανειστεί από τις μελλοντικές γενιές και οφείλουμε να τους την επιστρέψουμε καλύτερη.

Να θυμίσω τώρα πολύ περιληπτικά πως η απόφαση του Σ.τ.Ε. έκρινε παράνομο τον τρόπο με τον οποίο υλοποιήθηκε συνολικά το master-plan της «COSCO». Ειδικότερα, σημείωνε πως οι εργασίες ξεκίνησαν χωρίς να έχει προηγηθεί η απαραίτητη στρατηγική μελέτη περιβαλλοντικών επιπτώσεων, παραβιάζοντας με τον τρόπο αυτό το ελληνικό και το Ευρωπαϊκό - Ενωσιακό Δίκαιο. Θα έπρεπε δε, να παγώσουν η νότια επέκταση του επιβατικού λιμένα του Πειραιά, ο νέος χερσαίος επιβατικός σταθμός, τέσσερα νέα ξενοδοχειακά συγκροτήματα, η επέκταση του σταθμού διακίνησης αυτοκινήτων στον εμπορικό λιμένα Ηρακλέους και η κατασκευή πενταώροφου κτηρίου στάθμευσης αυτοκινήτων στην προβλήτα Ηρακλέους και νέων αποθηκών σε χώρο ογδόντα στρεμμάτων.

Χωρίς αμφιβολία, όμως, δεν σας απασχολεί μόνο ο Πειραιάς, παρ’ ότι μιλάμε για το κεντρικό λιμάνι της χώρας. Το άγχος και ο φόβος σας είναι μήπως αυτή η απόφαση του Σ.τ.Ε. λειτουργήσει ως δεδικασμένο για μελλοντικές αποφάσεις που θα βάλουν στον «πάγο» έργα σε άλλα λιμάνια τα οποία έχετε ξεπουλήσει ή μάλλον έχετε ιδιωτικοποιήσει, έχετε βοηθήσει να βρεθούν επενδυτές, όπως συνηθίζετε να λέτε.

Μην ξεχνάμε πως η μέχρι τώρα συνήθης πρακτική, ακριβώς επειδή δεν υποχρεωνόταν από νόμο καμμία εταιρεία, ήταν οι διοικήσεις των οργανισμών να πραγματοποιούν μελέτες περιβαλλοντικών επιπτώσεων σε επιμέρους έργα. Όμως είναι θολό και παραμένει θολό αν έχουν καταρτιστεί στρατηγικές μελέτες που να περιλαμβάνονται συνολικά και αναλυτικά όλα τα λιμενικά έργα. Άρα πλέον χωρίς ΣΜΠΕ τα έργα θα είναι πολύ πιθανό να κριθούν παράνομα. Αυτό φοβάστε, γι’ αυτό δεν προχωράτε σε κυρώσεις εναντίον της «COSCO» ούτε πιέζετε για την εφαρμογή της απόφασης του Σ.τ.Ε..

Φυσικά η «COSCO» δεν κάνει μόνο στο περιβάλλον ό,τι θέλει χωρίς να την ενοχλεί κανείς, κάνει και στον τρόπο που φέρεται στους εργαζομένους της, εφαρμόζει πραγματικά έναν εργασιακό μεσαίωνα. Θα μου πείτε, ασχολείται ένας αποικιοκράτης με τους ανθρώπους; Όχι είναι η απάντηση. Τότε γιατί να το κάνει η «COSCO»; Γιατί σύμφωνα με τα λεγόμενά σας δεν είναι αποικιοκράτης, είναι επενδυτής.

Πάμε να δούμε, λοιπόν, πώς φέρεται στους εργαζόμενους ο καλός επενδυτής που πασχίζετε να έχετε ικανοποιημένο για να μην τον χάσετε. Μετά από εργατικά ατυχήματα που στοίχισαν τη ζωή σε συνανθρώπους μας, μετά από αγώνες, συγκεντρώσεις, στάσεις εργασίας, προσπάθειες με ιδρώτα και αίμα των εργαζομένων εδέησε η «DPort» να καταθέσει πρόταση για τη σύναψη νέας τριετούς συλλογικής σύμβασης εργασίας με αναδρομική ισχύ.

Θα μου επιτρέψετε όμως να χρησιμοποιήσω έναν όρο που περιγράφει με τον πλέον γλαφυρό και επαρκή τρόπο τι συνιστά η συγκεκριμένη πρόταση: κοροϊδία, κυρίες και κύριοι συνάδελφοι, κοροϊδία προς τους εργαζόμενους που δίνουν τη ζωή τους κάθε μέρα για να αυξάνει τα κέρδη της η «COSCO». Όποιος έχει επισκεφτεί τον χώρο και έχει δει τις συνθήκες, πραγματικά βγαίνει από τα ρούχα του αν ανατρέξει και δει την πρόταση, όπως αυτή είδε το φως της δημοσιότητας.

Θεωρούμε αρκετή μια προτεινόμενη αύξηση, για παράδειγμα 5 ευρώ σχεδόν, σε μεικτό ημερομίσθιο, που έρχεται να αποτυπωθεί σε μια αύξηση 78 ευρώ σε καθαρές μηνιαίες αποδοχές; 5,6 ευρώ στο μεικτό ημερομίσθιο χειριστή κλαρκ, σάς φαίνεται λογική και ικανοποιητική; Εσείς θα δεχόσασταν να κάνετε μια τέτοια δουλειά με αυτή την αύξηση και με τις αποδοχές που παίρνουν οι άνθρωποι σήμερα;

Δικαίως αποφάσισαν οι εργαζόμενοι στις προβλήτες 2 και 3 της «COSCO» την περαιτέρω κλιμάκωση του αγώνα τους στη χθεσινή γενική συνέλευση με πάγιο αίτημα την υπογραφή ικανοποιητικής συλλογικής σύμβασης εργασίας. Θα πρέπει να μπει τέλος στον διαρκή εμπαιγμό από την «COSCO», μια εταιρεία που διαγράφει συνεχώς ρεκόρ κερδών στην πλάτη των εργαζομένων στους οποίους και πετά ψίχουλα.

Κλείνοντας -για να είμαι και εντός του χρόνου- να έχετε υπ’ όψιν σας, κυρίες και κύριοι της Συμπολίτευσης, πως οι πολίτες αντιδρούν και θα συνεχίσουν να το κάνουν όσο βλέπουν τα δικαιώματά τους, είτε αυτά είναι εργασιακά είτε είναι η ποιότητα της ζωής τους είτε είναι κάθε άλλου είδους δικαίωμα που βλέπουν να καταστρατηγείται και να καταπατάται βάναυσα, θα συνεχίσουν να αντιδρούν και θα το κάνουν.

Είναι επιλογή δική σας να αποφασίσετε αν θα σταθείτε δίπλα τους, δίπλα στους πολίτες, ή αν θα παραμείνετε δίπλα στην εγχώρια και ξένη ολιγαρχία που νέμεται τις υποδομές που εσείς, τα κόμματα του μνημονιακού τόξου, τους χαρίσατε.

Φτάνει πια η ανοχή στην αδιαφορία σας για το περιβάλλον. Φτάνει πια η ανοχή στη στήριξη της ολιγαρχίας. Φτάνει πια η ανοχή στις αντιλαϊκές πολιτικές σας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Μπακαδήμα. Καλή Ανάσταση και ό,τι επιθυμείτε.

Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ -Προοδευτική Συμμαχία κ. Νεκτάριος Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, ευχαριστώ.

Κυρία Υφυπουργέ -οι Υπουργοί απουσιάζουν- κυρίες και κύριοι συνάδελφοι, φαίνεται ότι η πρόταση που κατέθεσε ο Πρόεδρός μας στο συνέδριο, τα 5+1 σημεία, που δίνουν μια εναλλακτική από τη βαρβαρότητα που ζούμε από την Κυβέρνηση της Νέας Δημοκρατίας, τα 5+1 σημεία που είναι συγκεκριμένα και κοστολογημένα, τα 5+1 σημεία που θα δώσουν μια διέξοδο στους πολίτες απ’ αυτό που ζουν, έχει δημιουργήσει πολλά ζητήματα στη Νέα Δημοκρατία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Είναι η άμεση και αποτελεσματική προστασία των νοικοκυριών και των επιχειρήσεων από το πρωτοφανές κύμα ακρίβειας. Η ανάκτηση της εργασίας, όλους τους νόμους τους οποίους εσείς καταργήσατε, τους νόμους που είχαμε φέρει όταν η χώρα μας βγήκε από το μνημόνιο. Η στήριξη των μικρομεσαίων επιχειρήσεων και του αγροτικού κόσμου. Η ενίσχυση του εθνικού συστήματος υγείας, που παρά την πανδημία συνεχίζετε να το υποβαθμίζετε και με το νέο νομοσχέδιο ακόμα περισσότερο. Η στήριξη της νέας γενιάς και φυσικά η αλλαγή του παραγωγικού μοντέλου της χώρας.

Και, ακριβώς, γι’ αυτόν τον λόγο αρχίσατε να λέτε «Μα το Χρηματιστήριο Ενέργειας το έφερε ο ΣΥΡΙΖΑ». Κυρίες και κύριοι συνάδελφοι, το Χρηματιστήριο Ενέργειας υπάρχει σε όλη την Ευρώπη. Όμως έχουμε μια πρωτιά. Συγχαρητήρια! Η Κυβέρνηση της Νέας Δημοκρατίας είναι πάρα πολύ καλή στις πρωτιές. Είμαστε πρώτοι στο κόστος της ενέργειας σε όλη την Ευρώπη! Μπράβο σας! Και είμαστε πρώτοι στο κόστος της ενέργειας για όλον αυτόν τον μήνα, γιατί το Χρηματιστήριο Ενέργειας προέβλεπε ότι θα έπρεπε να υπάρχουν διμερή προθεσμιακά συμβόλαια. Φροντίσατε γι’ αυτό; Όχι. Έχετε δει πουθενά στο Χρηματιστήριο Ενέργειας να προβλέπεται η αισχροκέρδεια; Ασχοληθήκατε με αυτό; Είδαμε και πάθαμε ο κύριος Πρωθυπουργός να παραδεχθεί ότι υπάρχουν κάποια υπερκέρδη. Στις άλλες χώρες, δηλαδή, έτσι δουλεύει; Όχι. Μόνο στην Ελλάδα δουλεύει έτσι, γιατί μόνο στην Ελλάδα εσείς προστατεύετε αυτούς που αισχροκερδούν και όχι τους πολίτες.

Και σας λέμε και πάλι, φέρτε πλαφόν στην τιμή της ενέργειας, στηρίξτε την πρόταση της Ισπανίας και της Πορτογαλίας για αποσύνδεση της τιμής ενέργειας από την τιμή του φυσικού αερίου. Μόνο αυτές τις δύο προτάσεις αν είχατε υλοποιήσει, σήμερα οι τιμές της ενέργειας στη χώρα μας θα ήταν κατά 50% λιγότερες.

Όμως τι να περιμένει κανείς από μια κυβέρνηση η οποία νομοθετεί με ονοματεπώνυμο; Πλέον πίσω από κάθε ρύθμιση που φέρνετε ψάχνουμε να βρούμε ποιος ευνοείται.

Αλλά για να μείνω στο θέμα της ακρίβειας και επειδή συζητάμε ένα νομοσχέδιο του Υπουργείο Ναυτιλίας και Νησιωτικής Πολιτικής, αυτές τις ημέρες ξεκινάνε οι συμπολίτες μας να πάνε στα νησιά. Δυστυχώς, όμως, τα εισιτήρια έχουν πάει πολύ ψηλά, πάρα πολύ ψηλά. Το κόστος για να μεταβείς στα νησιά πλέον έχει γίνει δυσβάσταχτο. Διότι δεν πήρατε κανένα μέτρο για τη μείωση του κόστους. Δεν πήρατε κανένα μέτρο για να ενισχύσετε τις ακτοπλοϊκές εταιρείες και αυτές με τη σειρά τους να μην αυξήσουν τα εισιτήρια. Έχετε φτάσει ακόμα και στο σημείο, μιας που μιλάμε για τις ακτοπλοϊκές εταιρείες, να τους χρωστάτε και 60 εκατομμύρια από πέρυσι, γιατί στον προϋπολογισμό δεν είχατε φροντίσει να είναι τόσα τα λεφτά όσα προβλέπονται στις συμβάσεις που έχετε υπογράψει, με αποτέλεσμα αυτή τη στιγμή να έχουμε ένα ράλι ανόδου τιμών και στα εισιτήρια.

Γι’ αυτόν τον λόγο άλλωστε εμείς είχαμε προβλέψει να λειτουργεί το μεταφορικό ισοδύναμο. Τι κάνει το μεταφορικό ισοδύναμο; Ουσιαστικά προασπίζει τις τιμές του κόστους και για τη μεταφορά των επιβατών και για τη μεταφορά των εμπορευμάτων. Αλλά με μία προϋπόθεση, ότι αυτό θα πληρώνεται. Αλλά εσείς δεν το πληρώνετε. Να μη σας τα πω πάλι, κύριε εισηγητά, γνωρίζετε πάρα πολύ καλά το τι συμβαίνει στα νησιά μας. Πληρώθηκαν τρεις μήνες του 2021.

Πανηγύρισε ο κύριος Υπουργός που πλήρωσε το πρώτο εξάμηνο του 2021 τις επιχειρήσεις. Ακόμη δεν τα πήραν τα λεφτά. Την ανακοίνωση είδαν μόνο. Τώρα μάλλον θα πάρουν τα λεφτά. Ενώ εμείς πληρώναμε κάθε μήνα τους επιβάτες, κάθε τέσσερις μήνες τις επιχειρήσεις. Έτσι μπορείς να κάνεις προϋπολογισμό και σαν επιχείρηση και σαν νοικοκυριό. Με τον τρόπο που το κάνετε εσείς το έχετε υποβαθμίσει στη συνείδηση των πολιτών.

Και λέμε τώρα επέκταση του μεταφορικού ισοδύναμου σε όλους τους Έλληνες πολίτες που θέλουν να πάνε στα νησιά μας. Δύο εισιτήρια αλέ ρετούρ. Κάντε το. Κυρίως τα Κυκλαδονήσια θα έχουν πρόβλημα στον εσωτερικό τουρισμό από το πρόβλημα της αύξησης των τιμών. Και προφανώς με την αξιοποίηση του ηλεκτρονικού τιμολογίου. Με αυτό τον τρόπο θα μπορούσαν να μπαίνουν κατευθείαν τα λεφτά των μεταφορικών στις επιχειρήσεις, διότι πλέον υπάρχει το ηλεκτρονικό τιμολόγιο.

Το είπε και η κ. Μπακαδήμα, το είπε και ο Θόδωρος Δρίτσας, σήμερα οι εργαζόμενοι του ΣΕΜΠΟ απεργούν, διεκδικώντας τα αυτονόητα, την υπογραφή της συλλογικής σύμβασης εργασίας με αυξήσεις σε όλες τις ειδικότητες, να προβλεφθούν οι προσαυξήσεις των νυκτερινών, σαββατιάτικης αργίας, Κυριακών και αργιών, δηλαδή το αυτονόητο, να γίνουν όλοι πλήρους απασχόλησης και να εφαρμοστεί η νομοθεσία που φέραμε εμείς για τα βαρέα και ανθυγιεινά. Επιτέλους εφαρμόστε τη, εδώ είμαστε.

Από κει και πέρα νομίζω, κύριε Υπουργέ, ότι το πλαίσιο και η απόφαση του Συμβουλίου της Επικρατείας σχετικά με τις μετρήσεις με το master plan και τις ΣΜΠΕ αλλάζει τελείως το πλαίσιο που έχει να κάνει με τις παραχωρήσεις των λιμανιών. Άρα, λοιπόν, οι διαγωνισμοί σήμερα που είναι στον «αέρα» είναι κυριολεκτικά στον «αέρα» διότι αλλάζει το νομικό πλαίσιο. Θεωρώ, λοιπόν, ότι θα πρέπει να αποσυρθούν, να γίνουν τα master plan, να εκδοθούν οι ΣΜΠΕ και μετά να συζητήσουμε για κάτι. Έτσι κι αλλιώς τη θέση μας τη γνωρίζετε: μόνο αν χρειάζεται, μερικές παραχωρήσεις των λιμανιών.

Τώρα θα ξεκινήσω ανάποδα και θα πάω στις τροπολογίες. Και θα ξεκινήσω από την τροπολογία του Υπουργείου Ανάπτυξης, τα είπα και στον Υπουργό. Είχαμε καταθέσει μία ερώτηση στις 4 Απριλίου του 2022 -θα την καταθέσω στο τέλος την ερώτηση- διότι μας έλεγε η Κυβέρνηση ότι δεν μπορεί να αποκαλύψει αυτούς οι οποίοι παραβιάζουν τον νόμο περί αισχροκέρδειας. Βλέπουμε ότι φέρνει πλέον τη ρύθμιση μετά από την πίεση που ασκήθηκε τόσο από την κοινωνία όσο και από τον ΣΥΡΙΖΑ. Αυτό, όμως, που λέμε είναι ότι στην ουσία αργείτε συνεχώς να αντιμετωπίσετε την πανδημία, αργείτε να βάλετε ρυθμίσεις οι οποίες θα ωφελήσουν τους καταναλωτές.

Και βλέπουμε στο άρθρο 2 της τροπολογίας ότι και πάλι φέρνετε μία παράταση για την περιστολή των φαινομένων αθέμιτης κερδοφορίας, η οποία και πάλι είναι μέχρι 30-6-2022. Πάλι προβλέπετε ότι η ακρίβεια θα τελειώσει νωρίς; Δεν έχετε πάρει το μάθημά σας; Το ίδιο συμβαίνει και με την τροπολογία του άρθρου 3.

Τώρα, στην τροπολογία του Υπουργείου Παιδείας, ειλικρινά, ενώ τα τρία πρώτα άρθρα είναι άρθρα που πραγματικά τα έχει ανάγκη η εκπαιδευτική κοινότητα και συμφωνούμε με αυτά, συνεχίζει το Υπουργείο Παιδείας να φέρνει τροπολογίες σε άσχετα νομοσχέδια, χωρίς διαβούλευση και να μας μιλάει τώρα για βιομηχανικά διδακτορικά. Ουσιαστικά δεν μπορέσατε να αλλάξετε το Σύνταγμα για ιδιωτικά πανεπιστήμια και μας φέρνετε επιχειρηματικά πανεπιστήμια, κρύβοντας το απαράδεκτο καθεστώς εργασίας το οποίο επιφυλάσσεται για χιλιάδες υποψήφιους διδάκτορες. Και ταυτόχρονα -το είπα και στην Υπουργό- είναι δυνατόν για πρώτη φορά στην ιστορία του ελληνικού πανεπιστημίου να επιτρέπεται μέλος της επιτροπής επίβλεψης να είναι κάποιος που έχει ένα διδακτορικό -το μόνο ακαδημαϊκό προσόν- και μάλιστα αυτό πιθανόν να μην είναι αναγνωρισμένο από τον ΔΟΑΤΑΠ;

Και, κύριε Θεοχάρη, επειδή μου κάνατε και επίθεση για το brain drain και brain gain, ειλικρινά άντε, να το δεχτώ ότι είναι brain gain. Έτσι θα κερδίσουμε τα μυαλά; Να τους φέρουμε επισκέπτες στα πανεπιστήμια; Αυτή είναι η δική σας λογική; Δεν πρέπει να κάνουμε θέσεις εργασίας με ένα παραγωγικό μοντέλο, το οποίο θα επιδιώκει να έχουμε καλύτερες θέσεις εργασίας, περισσότερους μισθούς; Με αυτόν τον τρόπο θα το κάνουμε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Αυτό κάνουμε. Με «MICROSOFT», «PFIZER».

**ΝΕΚΤΑΡΙΟΣ ΣΑΝΤΟΡΙΝΙΟΣ:** Όχι στα πανεπιστήμια, κύριε Θεοχάρη. Με επισκέπτες; Θέλουμε μόνιμες προσλήψεις στα πανεπιστήμια, μόνιμες προσλήψεις καθηγητών και όχι επισκέπτες, κύριε Θεοχάρη.

Κύριε Πρόεδρε, προφανώς θα πάρω και τη δευτερολογία.

Συνεχίζουμε, λοιπόν, τις τροπολογίες και πάμε στην τροπολογία ή την πολυτροπολογία, η οποία είναι από τέσσερα Υπουργεία. Μας είπε ο Υφυπουργός Κλιματικής Αλλαγής ότι είναι μία καινοτομία να μεταφέρει την αρμοδιότητα στους ΟΤΑ. Είναι τόσο ανίκανη η Κυβέρνηση που ούτε καν αυτό, να αποφασίσει πότε πρέπει να μπαίνουν σε περιοχές «NATURA», σε εθνικούς δρόμους, σε δάση ή πότε δεν πρέπει να μπαίνουν ανάλογα με τον βαθμό επικινδυνότητας δεν μπορεί. Με την ανικανότητα που τη διακατέχει, μεταφέρει την αρμοδιότητα στην περιφέρεια.

Στο άρθρο 4 συνεχίζει το Υπουργείο Υποδομών και Μεταφορών και λέει «μέχρι τις 30 Ιουνίου θα κάνω απευθείας αναθέσεις για να κάνουνε καθαρισμούς στα λεωφορεία και στα άλλα μέσα». Απευθείας αναθέσεις πάλι! Δεν σας φτάνουν τα 7 δισεκατομμύρια απευθείας αναθέσεων που έχετε κάνει. Θέλετε κι άλλες απευθείας αναθέσεις. Επιτέλους θα λειτουργήσει ποτέ αυτό το κράτος κανονικά ή μόνο με τους κολλητούς και τους φίλους σας; Για να καταλάβουμε επιτέλους τι θέλετε να κάνετε.

Τώρα πάμε στην τροπολογία του Υπουργείου Ναυτιλίας, για να μπω και στο νομοσχέδιο.

Κύριε Υπουργέ, συμφωνούμε σε έναν μεγάλο βαθμό στην τροπολογία που έχετε φέρει, αλλά για μια ακόμα φορά δίνετε παράταση στη ρύθμιση που η κυβέρνηση ΣΥΡΙΖΑ είχε ψηφίσει για τη διαδικασία μετάταξης των υπαλλήλων του λιμένα Πειραιά και της Θεσσαλονίκης. Παραδέχεστε στην ανάλυση συνεπειών ρύθμισης ότι υπάρχει καθυστέρηση -για ποιον λόγο, λέτε;- διότι δεν συνυπογράφουν τα αρμόδια Υπουργεία. Ελπίζουμε αυτή να είναι η τελευταία παράταση.

Στο δεύτερο άρθρο θεωρώ ότι είναι προβληματικό το γεγονός ότι μπορεί ο λιμενάρχης να ακυρώνει την παράβαση η οποία επεβλήθη. Πρέπει να δούμε με ποιον τρόπο θα την ακυρώνει και με ποιες προϋποθέσεις.

Όσο για το τρίτο άρθρο, συμφωνούμε για τη θέσπιση έκτακτης ενίσχυσης κτηνοτροφικής παραγωγής των νησιών και δεχόμαστε την έναρξη από την Κρήτη και τη σταδιακή επέκταση στα υπόλοιπα νησιά. Αλλά είναι πολύ αργά, πολύ λίγα διότι απαιτείται μείωση του ενεργειακού κόστους στον πρωτογενή τομέα και επιστροφή του ειδικού φόρου κατανάλωσης καυσίμων. Δεδομένου δε ότι ο μεγαλύτερος αριθμός των κτηνοτρόφων βρίσκεται στην Κρήτη δεν καταλαβαίνω γιατί οι υπόλοιποι δεν συμπεριλαμβάνονται στην πρώτη εφαρμογή του μέτρου. Δεν προσδιορίζεται ο τρόπος υπολογισμού, ο χρόνος έναρξης, η διάρκεια της ενίσχυσης και ο τρόπος καταβολής. Όλα σε ΚΥΑ, όλα θα τα αποφασίσουν οι Υπουργοί. Άλλη μία υπόσχεση που παραπέμπεται σε ΚΥΑ.

Και μάλιστα λέτε ότι θα πληρωθεί από το Πρόγραμμα Δημοσίων Επενδύσεων της Γενικής Γραμματείας Αιγαίου. Από πού; Από τα 24 εκατομμύρια, που εκεί έχετε βάλει το μεταφορικό ισοδύναμο, την υδροδότηση, τον πολιτισμό; Τι θα βάλετε εδώ μέσα; Θα σας καταθέσω τον προϋπολογισμό για να μου πείτε πού ακριβώς θα μπαίνουν αυτά τα 11,5 εκατομμύρια που προβλέπετε. Μόνο εξαγγελίες και μετά χρωστάτε, όπως και το μεταφορικό ισοδύναμο, όπως και στις άγονες γραμμές. Μέχρι σήμερα όλος ο πρωτογενής τομέας, οι αλιείς, οι αγρότες, οι κτηνοτρόφοι ακόμα περιμένουν τα μέτρα που τους τάξατε. Πώς θα καλλιεργήσουν, πώς θα ταΐσουν τα ζώα τους, πώς θα βάλουν πετρέλαιο, κύριε Υπουργέ; Έχετε καταλάβει σε τι κατάσταση έχει περιέλθει ο πρωτογενής τομέας;

Όσο για το άρθρο 4 της τροπολογίας, κυρία Ζαχαράκη, επειδή δεν έχουμε ακριβώς κατανοήσει τι συμβαίνει, μήπως τελικά αυτό το άρθρο είναι λίγο φωτογραφικό, για να ξεπεράσετε την απόφαση του Συμβουλίου της Επικρατείας για την Αρετσού;

Θέλουμε διευκρινίσεις γι’ αυτό και θα παρακαλούσα να τοποθετηθείτε επ' αυτού.

Δεν ξέρω πώς πραγματικά καταφέρνετε ένα νομοσχέδιο που κάνει κωδικοποίηση και κάνει και μερικές βελτιώσεις τις οποίες δεν έχουμε αρνηθεί, ένα νομοσχέδιο το οποίο θα μπορούσε να είχε ευρύτατη αποδοχή, να το κάνετε ένα νομοσχέδιο το οποίο καταψηφίζουν οι περισσότεροι της Αντιπολίτευσης, γιατί εξυπηρετείτε τα συγκεκριμένα συμφέροντα και ευνοείτε μονοπώλια.

Τα τελευταία χρόνια υπάρχει μεγάλη μείωση του τζίρου των επιχειρήσεων θαλάσσιου τουρισμού. Και σας προτείνανε και οι φορείς στη συζήτηση: Να μεταφερθεί ο ΦΠΑ στον κατώτερο συντελεστή ως τουριστική υπηρεσία, για να μην έχουμε κάθε φορά το άγχος κάνανε-δεν κάνανε διεθνείς πλόες, για να πάρουν το 50% της έκπτωσης. Να υπάρξει αναστολή των πληρωμών στο τέλος της σεζόν. Δεν μπορεί τον Ιούνιο να αρχίσουν να πληρώνουν οι άνθρωποι. Και να γίνει η ένταξη σε αναπτυξιακά προγράμματα, όπως και σε προγράμματα για την ενίσχυση της «πράσινης» πρόωσης.

Έχετε διαβάσει την έκθεση της Επιστημονικής Επιτροπής της Βουλής, τι λέει για το άρθρο 8; «Ευνοϊκή μεταχείριση σκαφών τρίτης σημαίας και απουσία νόμιμου εκπροσώπου». Τι σας λέγαμε τόσες μέρες; Σας τα λέει και η Επιστημονική Επιτροπή της Βουλής. Έχετε να απαντήσετε κάτι σε αυτό;

Από εκεί και πέρα, έρχεστε και μας λέτε ότι αυξήθηκε το yachting, ότι είμαστε νούμερο 1 προορισμός. Ωραία. Και μας ζητάτε πρόταση. Να σας πούμε πρόταση. Δώστε κίνητρα, για να έρθουν σκάφη τρίτων χωρών είτε στην ελληνική σημαία είτε να ενταχθούν στο μητρώο πλοίων και μετά να έχουν επαγγελματική άδεια δραστηριότητας. Γιατί; Δεν μπορούν αυτή τη στιγμή να λειτουργήσουν σκάφη τρίτης χώρας στη χώρα μας; Εσείς το παραδεχτήκατε ο ίδιος. Εκατόν είκοσι τέσσερα άνω των τριάντα πέντε μέτρων είναι στο e-Μητρώο. Τα δεκαπέντε από αυτά είναι της Ευρωπαϊκής Ένωσης και τα δώδεκα με σημαία τρίτης χώρας. Άρα το 10% των άνω των τριάντα πέντε μέτρων είναι τρίτης χώρας και λειτουργούν, δραστηριοποιούνται στη χώρα μας νόμιμα. Γιατί; Γιατί έχουν νόμιμο εκπρόσωπο. Σας το είπα και χθες. Τα συμφέροντα που εξυπηρετείτε θέλουν, όπως και εσείς σαν Κυβέρνηση, να έχουν τα κέρδη, αλλά να μην έχουν την ευθύνη. Όταν κάτι πάει καλά για σας, εσείς το κάνατε. Όταν πάει κάτι στραβά, φταίει η παγκόσμια συγκυρία. Ακριβώς το ίδιο πράγμα κάνετε.

Από εκεί και πέρα, επειδή άκουσα και τον κ. Κατσαφάδο και φαντάζομαι ότι θα το πει και ο κύριος Υπουργός, ότι δραστηριοποιούνται στην Αλβανία, έρχονται από την Αλβανία, από την Τουρκία και κάνουν βόλτες στην περιοχή μας, να ρωτήσω: Τα ελέγχει κανένας; Εμείς είχαμε διώξει τετρακόσιες πενήντα περιπτώσεις. Το λέω, επειδή ρωτήσατε, κύριε Θεοχάρη. Και επιβάλαμε και βελτιώσαμε την ελληνική σημαία. Βοηθήσαμε τα πλοία, τα σκάφη της ελληνικής σημαίας. Εσείς παραδέχεστε ότι τους βλέπετε και δεν κάνετε τίποτα. Αυτό είναι παραδοχή ανομίας.

Και επειδή μιλάτε για home porting, να τελειώνει αυτή η κουβέντα. Είκοσι μία ημέρες home porting δεν γίνεται. Εκτός αν ο κύριος Υπουργός θέλει με υπουργική απόφαση αργότερα να αυξήσει τις ημέρες. Και να τελειώνει και η κουβέντα ότι θα δώσουμε θέσεις εργασίας. Δεν θα έρθουν τώρα ναυτικοί για είκοσι μία ημέρες στα σκάφη αυτά. Ούτε θα πάρουν προμήθειες από την Ελλάδα στα σκάφη αυτά για είκοσι μία μέρες. Μην κοροϊδευόμαστε. Μη λέμε πράγματα τα οποία είναι προφανές ότι δεν ισχύουν.

Και θα συνεχίσω και θα προσπαθήσω να το μαζέψω, κύριε Πρόεδρε, και σας ευχαριστώ πολύ.

Επιμένουμε. Οι πλωτές εξέδρες, ναι, να έχουν αδειοδότηση και μάλιστα περιβαλλοντική αδειοδότηση. Εσείς κάνετε την παρέκκλιση μόνιμη. Διότι με την αλλαγή από έξι μήνες σε εννέα μήνες ουσιαστικά τους λέτε χωρίς αδειοδότηση να παραμένουν συνέχεια στη θάλασσα. Αυτό λέγεται νομιμοποίηση της παρανομίας. Για μία ακόμα φορά αυτή η Κυβέρνηση αντί να διώξει την παρανομία και να τη φέρει στον σωστό δρόμο, την κάνει νόμιμη.

Μας είπατε, κύριε Υπουργέ, στο άρθρο 76 ότι εμείς δεν είχαμε προβλέψει για το τι θα γίνει, αν δεν υπάρχουν επαρκείς πιστώσεις για τις μεταθέσεις των λιμενικών. Αυτό μας είπατε χθες. Συγγνώμη, αλλά το άρθρο το οποίο τροποποιείτε είναι άρθρο του ν.4504, του νόμου του ΣΥΡΙΖΑ δηλαδή, που ακριβώς αυτό προέβλεπε. Αυτό που αλλάζετε είναι ότι, αντί να πηγαίνουμε να ενισχύουμε τις υπηρεσίες που έχουν μεγάλο πρόβλημα, θα κάνετε εσείς μεταθέσεις αυτών που θέλετε εκεί που θέλουνε, διότι είναι η προσφιλής σας συνήθεια. Φωτογραφικά όλα, εξυπηρέτηση κολλητών και σε αυτό.

**ΠΡΟΕΔΡΕΥΩΝ (Αθανάσιος Μπούρας):** Κλείστε, όμως. Θα αρχίσει το τροπάριο της Κασσιανής!

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, έχω ζητήσει τη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Έχετε ξεπεράσει και τη δευτερολογία.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κλείνω με το άρθρο 81 και ευχαριστώ, κύριε Πρόεδρε. Κλείνω με το άρθρο 81. Για μία ακόμα φορά φέρνετε παράταση για τα μονοπώλια. Και επειδή μας είπατε γιατί δεν εφαρμόσαμε εμείς τον ν.3052/2017, θα σας πω, κύριε Υπουργέ, αυτό που λέει και η Επιστημονική Υπηρεσία της Βουλής, ότι ο ν.3052/2017 ξεκίνησε να εφαρμόζεται στη χώρα μας από 24-3-2019. Εμείς, όμως, είχαμε φέρει το άρθρο 105. Είχε προβλήματα; Το παραδέχθηκα και χθες. Είχε προβλήματα. Τα διορθώσαμε; Ναι, τα διορθώσαμε. Με το που διορθώθηκαν τα προβλήματα και πήγε να βγει το πλαίσιο για τις προκηρύξεις, καταργήσατε το άρθρο και μας είπατε: Μην ανησυχείτε, θα το εφαρμόσει η ΡΑΛ. Με το που έβγαλε η ΡΑΛ το πλαίσιο, για να τελειώνουμε με τα μονοπώλια στα απόβλητα, καταργήσατε τη ΡΑΛ. Δηλαδή, φοβερό! Καταργήσατε τη ΡΑΛ και το πλαίσιο. Και τώρα το μόνο που κάνετε είναι να φέρνετε συνεχείς παρατάσεις, για να υποθάλπετε μονοπώλια.

Το μόνο που κάνετε πίσω από κάθε ρύθμιση είναι να βλέπουμε συμφέροντα. Σταματήστε επιτέλους. Και επειδή εσείς δεν μπορείτε να σταματήσετε, θα σας σταματήσει πολύ σύντομα ο ελληνικός λαός.

(Στο σημείο αυτό ο Βουλευτής κ. Νεκτάριος Σαντορινιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Χάρης Θεοχάρης.

Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Πράγματι, κυρίες και κύριοι συνάδελφοι, σήμερα συζητάμε ένα νομοσχέδιο εκσυγχρονιστικό, μεταρρυθμιστικό και αναπτυξιακό. Αντί γι’ αυτό ακούσαμε κριτική επί παντός επιστητού. Ακούσαμε μέχρι και τον Κοινοβουλευτικό Εκπρόσωπο της Ελληνικής Λύσης να μας εγκαλεί για τους ανεμβολίαστους και τους ανθρώπους που πεθαίνουν, που κατά τεκμήριο είναι ανεμβολίαστοι. Μιλάμε, δηλαδή, για ανθρώπους τους οποίους εσείς με όσα μας λέτε τους σιγοντάρετε και τώρα έρχεστε να ζητάτε και τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Τι λέτε, κύριε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Λίγο αυτοκριτική.

Ακούσαμε, βέβαια, πολλά και από τον κ. Φάμελλο και από τον κ. Σαντορινιό για τη ΔΕΗ, την οποία την κατέστρεψε ο ΣΥΡΙΖΑ. Η ΔΕΗ επί ΣΥΡΙΖΑ δεν είχε «Ε». Δεν ήταν επιχείρηση. Έχανε κάθε χρόνο 900 εκατομμύρια και πλήρωνε ο ελληνικός λαός. Και τώρα έρχεστε και ζητάτε και τα ρέστα για τη ΔΕΗ για το αν έχει βοηθήσει τον κόσμο με 800 εκατομμύρια.

Η Κυβέρνηση πήρε μέτρα για την ακρίβεια από την πρώτη στιγμή, δεύτερη σε όλη την Ευρώπη, πέρσι τον Σεπτέμβριο. Και συνεχίζει να παίρνει και θα συνεχίσει να παίρνει και θα το κάνει με τρόπο δυναμικό αντιμετωπίζοντας αυτήν την κρίση μήνα-μήνα. Και τώρα με τις προτάσεις μας και τις προτάσεις άλλων χωρών, αλλάζουμε επιτέλους τη στάση της Ευρώπης και ευελπιστούμε ότι η Ευρώπη θα δει το πρόβλημα στην ολότητά του. Αν, όμως, δεν το κάνει, ο Πρωθυπουργός έχει υποσχεθεί -και θα το κάνει- να στηρίξει τα νοικοκυριά και τις επιχειρήσεις με τρόπο ουσιαστικό και εμφατικό.

Θα το δούμε, εδώ θα είμαστε και θα το δούμε!

Βέβαια, ακούσαμε και τον κ. Βελόπουλο, έναν άνθρωπο που πραγματικά συγκεντρώνει σπάνια χαρακτηριστικά, έναν άνθρωπο που πρέπει να πάρει το Νόμπελ Φυσικής -διότι μας δίνει τη σύντηξη τριάντα χρόνια πριν την καταφέρουμε ή δεν ξέρω πότε θα το καταφέρει η ανθρωπότητα, ο κ. Βελόπουλος μάς την φέρνει τώρα- και έναν άνθρωπο ο οποίος θα άξιζε και Όσκαρ, διότι αυτά που λέει εδώ, ξέρει ότι είναι ψέματα και, όμως, τα λέει ανερυθρίαστα και με έναν τρόπο τον οποίο πραγματικά δεν τον έχω ξαναδεί.

Για να αποκαταστήσουμε την πραγματικότητα, τουλάχιστον σε ένα απλό σημείο -θα μας έπαιρνε πολλές ομιλίες για να την αποκαταστήσω- δίνω εδώ τα τελευταία στοιχεία Ιανουαρίου του 2022 σε σχέση με τις ανανεώσιμες πηγές ενέργειας. Τρίτη μας είπε ότι είναι η χώρα μας και παρ’ όλα αυτά πληρώνουμε ακριβό ρεύμα. Δέκατη τρίτη είναι η χώρα μας. Είναι τα επίσημα στοιχεία της επιτροπής. Είναι λίγο κάτω από τον μέσο όρο, δηλαδή 22,1% ο μέσος όρος της Ευρώπης, 21,7% ο μέσος όρος της χώρας μας.

Ορίστε, για τα Πρακτικά.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί αυτή η Κυβέρνηση, αυτή η παράταξη, μιλάει πάντοτε με δεδομένα και όχι με ψέματα.

Να ξαναγυρίσουμε λίγο τώρα στο ζήτημα του νομοσχεδίου. Είπα ότι είναι εκσυγχρονιστικό, μεταρρυθμιστικό, αναπτυξιακό. Εκσυγχρονιστικό γιατί οι πολύπαθες διατάξεις για το yachting και τα ημερόπλοια είχαν γίνει αντικείμενο πολλαπλών τροποποιήσεων και αλλαγών και γιατί φυσικά και οι διατάξεις για τις μαρίνες δημιουργούσαν ασάφειες που τώρα το Υπουργείο Τουρισμού ξεδιαλύνει.

Μεταρρυθμιστικό γιατί αγγίζει θέματα που ταλάνιζαν τον χώρο για χρόνια, όπως τα σημαντικά άρθρα 8 και 9, άρθρα που συζητήθηκαν πολύ και στην επιτροπή και θα μιλήσω πολύ συγκεκριμένα και γι’ αυτά, γιατί νομίζω ότι αυτά όχι μονοπώλησαν, αλλά ήταν το κύριο σημείο του ενδιαφέροντος στη συζήτηση η οποία ήταν πολύ ενδιαφέρουσα και στην επιτροπή και εδώ. Γιατί, για παράδειγμα, εισάγει το yachting στην ψηφιακή εποχή και τόσα άλλα πρωτοπόρα τα οποία κάνει.

Αναπτυξιακό γιατί η στήριξη του θαλάσσιου τουρισμού είναι σημαντική αφού ο θαλάσσιος τουρισμός αποτελεί την καρδιά του τουριστικού προϊόντος της χώρας μας. Ο ελληνικός τουρισμός, κυρίες και κύριοι συνάδελφοι, αποδεικνύεται ο στυλοβάτης της οικονομίας και των νοικοκυριών αυτή τη δύσκολη εποχή. Χάρη στη σκληρή και μεθοδική δουλειά που έγινε στο Υπουργείο Τουρισμού, αλλά και γενικότερα στην Κυβέρνηση από την πρώτη μέρα της υγειονομικής κρίσης, ο τουρισμός μας αναδείχθηκε νικητής. Σε πείσμα κάθε απαισιόδοξης πρόβλεψης πέρσι πετύχαμε εισπράξεις ύψους 10,5 δισεκατομμυρίων ευρώ. Αυτό σημαίνει πως μεσούσης της πανδημίας, η Ελλάδα αναδείχθηκε σε κορυφαίο, ασφαλή και δημοφιλή προορισμό στη Μεσόγειο για εκατομμύρια τουρίστες από την Ευρώπη και όχι μόνο.

Σε τι συνίσταται εξάλλου το τουριστικό προϊόν μας; Πέρα από τα προϊόντα που μπορούν να αναπτυχθούν περισσότερο απ’ ό,τι τώρα, τον ορεινό, το συνεδριακό, τον ευεξίας και τον πόλεων, τα οποία έχουν όμως τύχει ειδικής εστίασης από το Υπουργείο Τουρισμού και γι’ αυτό τα βλέπουμε να ανεβαίνουν, οι δύο βασικοί πυλώνες είναι ο τουρισμός ήλιου και θάλασσας και ο αμιγώς θαλάσσιος τουρισμός.

Το νομοσχέδιο αυτό είναι ένας σημαντικός κρίκος στις προσπάθειες της Κυβέρνησης να στηρίξει τον θαλάσσιο τουρισμό -το είπε προηγουμένως και ο Υφυπουργός- έναν τουρισμό ο οποίος αγγίζει και τους δύο ισχυρούς πυλώνες της ναυτιλίας και του τουρισμού.

Θυμίζω για τον θαλάσσιο τουρισμό ότι στην κρουαζιέρα καταγράψαμε θεαματικές επιδόσεις με πάνω από δύο χιλιάδες αφίξεις κρουαζιερόπλοιων στα ελληνικά λιμάνια. Αύξηση εσόδων αστρονομική, 1930% σε σύγκριση με το 2020 με έσοδα να ξεπερνούν τα 200 εκατομμύρια ευρώ. Γνωρίζω ότι ο σχεδιασμός μας για την κρουαζιέρα θα υλοποιηθεί και θα εξακολουθεί να ισχύει για τα επόμενα χρόνια. Κορυφαία στελέχη της διεθνούς αγοράς επαινούν την Ελλάδα, λέγοντας ότι χωρίς το Υπουργείο Τουρισμού της χώρας μας η κρουαζιέρα δεν θα είχε ξεκινήσει διεθνώς. Είναι αλήθεια εξάλλου ότι τα πρωτόκολλα για την κρουαζιέρα όλου του κόσμου φτιάχτηκαν εδώ από Έλληνες καθηγητές και αποτέλεσαν τη βάση για όλα τα παγκόσμια πρωτόκολλα.

Επίσης, το 50% της κρουαζιέρας στην Ευρώπη πέρσι κατά τη διάρκεια του 2021 έγινε στη χώρα μας, ενώ για πρώτη φορά από το 1971 και αυτό συνεχίζεται και σήμερα είχαμε περισσότερο home porting το οποίο αφήνει πολύ περισσότερο συνάλλαγμα στην Ελλάδα παρά διελεύσεις transit από τα λιμάνια μας. Το home porting που είναι και το αντικείμενο συζήτησης για το άρθρο 8, το αντίστοιχο home porting του yachting.

Έρχομαι τώρα στο yachting. Μετά την τεράστια επιτυχία του «branding» της χώρας μας πέρσι έφερε το παγκόσμιο who is who με τα yacht του στα νερά μας. Πέρσι, πραγματικά παρακολουθήσαμε μία παρέλαση από μεγάλα yacht. Έρχεται, λοιπόν, η Κυβέρνηση να εκσυγχρονίσει το πλαίσιο.

Με τις βασικές τομές που αναπτύσσονται για πρώτη φορά στο σχέδιο νόμου επιλύονται προβλήματα που έχουν ανακύψει κατά την εφαρμογή του υφιστάμενου νομικού καθεστώτος. Ένα νέο συνεκτικό θεσμικό πλαίσιο που λαμβάνει υπ’ όψιν τις βέλτιστες διεθνείς πρακτικές, ώστε οι κανόνες δικαίου να είναι πια λειτουργικοί. Ξαναείδαμε όλο το πλαίσιο και της ΔΕΠΑ και της ΥΝΑΝΠ και συνολικά το πλαίσιο του τουρισμού και στα ημερόπλοια και στα σκάφη αναψυχής.

Εστιάζουμε στην αποσαφήνιση του νομικού καθεστώτος μέσω του νέου εκσυγχρονισμένου πλαισίου και στην εμπέδωση της ασφάλειας δικαίου, στη συγκέντρωση σε ένα συνεκτικό νομοθέτημα όλου του θεσμικού πλαισίου δραστηριοποίησης και εκμετάλλευσης, καθώς και της σύστασης και λειτουργίας των ειδικών εταιρικών μορφών, στην απελευθέρωση της δραστηριοποίησης των επαγγελματικών πλοίων αναψυχής στη χώρα μέσω της άρσης των κωλυμάτων με το άρθρο 136 του ν.4504/2017, το επίμαχο σήμερα άρθρο 8, στη θέσπιση διαδικασιών υλοποιούμενων μέσω ψηφιακών εφαρμογών διασυνδεομένων με υφιστάμενα μητρώα και εφαρμογές που θα συμβάλουν στη μείωση του γραφειοκρατικού βάρους μέσω της απλούστευσης και τελικά της πλήρους ψηφιοποίησης των διαδικασιών, στη δημιουργία ενός συνόλου παρεμβάσεων στο ζήτημα της στελέχωσης των πλοίων αναψυχής, των τουριστικών ημερόπλοιων, με γνώμονα την προστασία της ανθρώπινης ζωής στη θάλασσα και της ασφάλειας της ναυσιπλοΐας, καθώς και τη δημιουργία προϋποθέσεων αύξησης της απασχόλησης Ελλήνων και Ευρωπαίων ναυτικών για την καταπολέμηση της αδήλωτης εργασίας του βοηθητικού προσωπικού που απασχολείται σε μη ναυτικές ειδικότητες.

Για πρώτη φορά, λοιπόν, γίνεται μια ολιστική προσέγγιση της ασφάλισης των πληρωμάτων των επαγγελματικών πλοίων. Για πρώτη φορά επιχειρείται η μετάβαση του yachting στην ψηφιακή εποχή με την εισαγωγή διατάξεων που θεσπίζουν ή ενσωματώνουν διαλειτουργικότητες με ψηφιακές εφαρμογές και συστήματα που αφορούν τα πλοία αναψυχής: Ψηφιακή διαδικασία σύμβασης ναύλωσης, ψηφιακή διαδικασία κατάπλου, άδειας απόπλου, ψηφιακή σύναψη λίστας επιβαινόντων, ο εκσυγχρονισμός του e-Μητρώου Πλοίων, ψηφιακή δήλωση θέσης και άρση από την κατάσταση της ακινησίας και την κατάσταση αργίας των επαγγελματικών πλοίων αναψυχής και των τουριστικών ημερόπλοιων.

Κυρίες και κύριοι συνάδελφοι, έρχομαι στα άρθρα 8 και 9, που είναι, εάν θέλετε, τα πιο δύσκολα. Εδώ έχουμε μπροστά μας τον Υπουργό Εμπορικής Ναυτιλίας, τον κ. Πλακιωτάκη, που είναι ο Υπουργός που τόλμησε να ανοίξει το πιο δύσκολο κεφάλαιο σε αυτό το ζήτημα. Το πρώτο πράγμα που μου είπαν, όταν πρωτοπήγα στο Υπουργείο Τουρισμού και είδα εθιμοτυπικά όλες τις ενώσεις σε όλους τους κλάδους του τουρισμού, είναι ότι δεν γίνεται κανένας έλεγχος. Αυτό μας είπαν. Αντίθετα, με όσα μας περιέγραψε προηγουμένως ο κ. Σαντορινιός, δεν γίνεται κανένας έλεγχος, μας έλεγαν, και η Ελλάδα είναι ξέφραγο αμπέλι.

Μας μίλησε ο κ. Σαντορινιός για τετρακόσιους πενήντα ελέγχους. Πόσα πρόστιμα μπήκαν; Οι έλεγχοι έχουν σημασία εάν γίνονται για τα μάτια του κόσμου, για να κινούνται οι υπηρεσίες και να λένε ότι έκαναν κάτι και να μη βρίσκουν κανέναν με πρόβλημα;

Θα πρέπει να πούμε πολύ ξεκάθαρα τα πράγματα. Ακούσαμε και τον κ. Κουρουμπλή, ο οποίος διετέλεσε Υπουργός Ναυτιλίας και θα έπρεπε να είναι λίγο πιο προσεκτικός. Μας είπε ότι το ζήτημα μεταξύ των σκαφών με ελληνική σημαία και με ξένη σημαία είναι η φορολογία, όταν οι ΝΕΠΑ διέπονται και έχουν και εδώ με το άρθρο 65 φορολογικές απαλλαγές. Δεν είναι το πρόβλημά μας να πιάσουμε φορολογική ύλη σε αυτά τα σκάφη, διότι η φορολογική ύλη βασικά είναι μειωμένη, ακριβώς επειδή η χώρα μας έχει ένα πρωτοπόρο πλαίσιο στήριξης της ναυτιλίας.

Το ζήτημά μας, ενδεχομένως, να είναι το ζήτημα των πληρωμάτων και της ασφάλισής τους. Πράγματι. Όμως, σ’ αυτά τα πολυτελή σκάφη τα πληρώματα δεν καθορίζονται από το ελάχιστο πλήρωμα το οποίο επιβάλλουν οι διατάξεις. Επειδή είναι πολυτελή, καθορίζονται από τις ανάγκες των πελατών. Οι πελάτες ζητάνε πολύ περισσότερους καμαρότους και πληρώματα μέσα σε αυτά τα σκάφη, ακριβώς γιατί έχουν πολυτέλεια.

Άρα το ζήτημα δεν είναι ο αριθμός του πληρώματος. Είναι το εάν είναι ασφαλισμένο στο ΝΑΤ ή σε ελληνικά ταμεία ή εάν είναι ασφαλισμένο εκτός της χώρας μας. Πράγματι. Το πετύχαμε όμως; Πετύχαμε να φέρουμε σκάφη στην ελληνική σημαία; Όχι. Για εκατόν είκοσι τέσσερα σκάφη μάς μίλησε ο κ. Σαντορινιός. Εκατόν είκοσι τέσσερα σκάφη. Ξέρετε τι έκανε το πλαίσιο που θεσμοθετήθηκε το 2017 επί ΣΥΡΙΖΑ και επί κ. Κουρουμπλή; Έκανε την Αλβανία Μονακό.

Εδώ έχουμε τα σκάφη Αλβανίας και Τουρκίας: Η Αλβανία από ενενήντα τρία σκάφη το 2016, κατέληξαν το 2019 στα διακόσια δύο. Από ενενήντα τρία στα διακόσια δύο! Διπλασιάστηκαν τα σκάφη και εμείς μιλάμε για τα δώδεκα σκάφη που καταφέραμε να είναι με ξένη σημαία και να είναι γραμμένα στο μητρώο μας; Η Τουρκία από διακόσια πενήντα στα τριακόσια σκάφη, μικρότερη αύξηση, αλλά είναι πολύ περισσότερα τα σκάφη.

Αυτό είναι το αποτέλεσμα της πολιτικής η οποία ακολουθήθηκε το προηγούμενο διάστημα. Τι άλλο γινόταν, επίσης; Έλεγαν ότι ξεκινούσαν και έκαναν home porting από Αλβανία, αλλά στην πραγματικότητα οι πελάτες έρχονταν από την Κέρκυρα και έπαιρναν το σκάφος και όποιος τον πιάσει, τον έπιασε. Το ίδιο γινόταν με την Κω και την Τουρκία ή τη Ρόδο και άλλα νησιά των Δωδεκανήσων.

Αυτό βλέπαμε το προηγούμενο διάστημα. Και δεν μπορούσε όταν είναι απαγορευτικό το σύστημα, όταν έχεις απαγόρευση να μπεις μέσα και να βάλεις τον καπετάνιο φυλακή και να αφήσεις χωρίς καπετάνιο τους πελάτες μέσα στο σκάφος. Μπορεί να γίνει ένας τέτοιου είδους έλεγχος;

Τώρα, όμως, υπάρχει τέλος. Ο έλεγχος είναι απλούστερος. Μπαίνει μέσα το λιμενικό, ελέγχει εάν έχουν πληρωθεί ο ΦΠΑ και το τέλος, το ΤΕΠΑΔΑΧ, και αν δεν έχει πληρωθεί, το επιβάλλει και επιβάλλει πρόστιμα. Αυτός ο έλεγχος είναι τόσο απλός που μπορεί να γίνεται σε κάθε λιμάνι, κατά τον κατάπλου ενός σκάφους. Είναι απλούστατος ο έλεγχος και δεν δημιουργεί πρόβλημα στον πελάτη, δεν δημιουργεί κακή φήμη για τη χώρα μας. Γι’ αυτό θα πετύχει αυτό το σύστημα.

Και το χειρότερο ξέρετε ποιο είναι; Είναι ότι αυτοί που είναι νόμιμοι και αυτοί που θα ακολουθούσαν τη νόμιμη οδό, δηλαδή, θα έπαιρναν τον πελάτη, θα τον πήγαιναν στην Αλβανία, θα τον έφερναν με το αεροπλάνο στα Τίρανα -όχι με την «AEGEAN» στην Κέρκυρα, με μια άλλη αεροπορική εταιρεία- θα τον πήγαιναν με τη λιμουζίνα μέχρι τους Αγίους Σαράντα και όπου αλλού θα πήγαινε να πάρει μετά το σκάφος -ενδεχομένως με το home porting, αυτός να έμενε και σε ένα ξενοδοχείο μια-δυο μέρες πριν μπει στο σκάφος- αυτοί, λοιπόν, θα έκαναν τη μεγαλύτερη ζημιά στη χώρα μας, διότι όλα αυτά θα τα χάναμε. Όλα αυτά θα μπορούσαν να ήταν στην Κέρκυρα, θα μπορούσαν να ήταν στη Ρόδο, θα μπορούσαν να ήταν στην Κρήτη.

Αυτό επιτρέπει αυτό το νέο θεσμικό πλαίσιο. Και ξέρετε πόσο σημαντικό είναι να κερδίσουμε αυτό το θεσμικό πλαίσιο; Κοιτάξτε αυτόν τον πίνακα που έχω: Νοικιάζεται τριάντα πέντε μέτρα σκάφος για 70.000 ευρώ την εβδομάδα και 60.000 ευρώ στη low season, σαράντα μέτρα σκάφος για 100.000 ευρώ την εβδομάδα και 90.000 στη low season, σαράντα πέντε μέτρα σκάφος για 140.000 ευρώ την εβδομάδα, πενήντα μέτρα σκάφος για 235.000 ευρώ, εξήντα μέτρα σκάφος για 330.000 ευρώ την εβδομάδα, εβδομήντα μέτρα σκάφος για 550.000 και ογδόντα μέτρα σκάφος για 650.000. Αυτά όλα θα αναπτυχθούν και στη χώρα μας ανεξαρτήτως πλαισίου.

Και νομίζω εδώ ότι ο Υπουργός τόλμησε και εγώ θα του προτείνω να τολμήσει ακόμα περισσότερο. Διότι το ζήτημα του ανταγωνισμού που δημιουργείται είναι ότι λόγω της ελληνικής νομοθεσίας, πράγματι, μπορεί τα ασφάλιστρα στο ΝΑΤ να είναι μεγαλύτερα από κάποια χώρα του εξωτερικού ή οτιδήποτε άλλο και είναι φθηνότερο, ενδεχομένως, το να έχεις το σκάφος σε μια ξένη σημαία. Αυτό ακριβώς το άρθρο 9 έρχεται και το εξισορροπεί. Έρχεται, δηλαδή, ένα τέλος το οποίο, ανάλογα με το ύψος του, μπορεί να εξισορροπήσει τον ανταγωνισμό και δεν χρειάζεται να κάνουμε τίποτα. Ίσα- ίσα, αν είναι και υψηλότερο από το κέρδος που έχεις με την ξένη σημαία, αποτελεί ένα κίνητρο για να το φέρεις στην ελληνική.

Προτείνω, λοιπόν, στον Υπουργό να κάνει μια επιτροπή, διότι όλοι οι φορείς στήριξαν αυτό το νομοσχέδιο -οι μόνες αντιρρήσεις που ακούσαμε είναι για το άρθρο 8. Να κάνει, λοιπόν, μία επιτροπή και με αυτούς που έχουν αντιρρήσεις και με αυτούς που δεν έχουν και να βάλει ένα τέλος σε τέτοιο ύψος που θα επιτρέψει να καταργηθεί κάθε περιορισμός.

Εκεί πρέπει να πάμε, όπως και πρέπει να δούμε και τον περιορισμό ή, αν θέλετε, την τεχνητή διαφοροποίηση μεταξύ των ημερόπλοιων με εισιτήριο και των πλοίων που νοικιάζονται ολόκληρα, διότι αυτή η τεχνητή διαφοροποίηση έχει δημιουργήσει τα semi prive προϊόντα, τα οποία καταστρατηγούν το υπάρχον πλαίσιο. Πρέπει να το δούμε και αυτό για να λυθεί και να μην έχουμε προβλήματα. Αυτά πρέπει να τα κάνουμε, λοιπόν.

Τώρα δυο λόγια, κυρίες και κύριοι συνάδελφοι, για τον εκσυγχρονισμό. Νομίζω το άρθρο 8 και το άρθρο 9 έχουν πια ουσιαστικά εξαντληθεί και βλέπουμε ότι αυτό το πλαίσιο είναι το πιο λειτουργικό και το πιο συμφέρον για τα έσοδα της χώρας και το πιο συμφέρον για την ανάπτυξη της χώρας.

Δυο λόγια, λοιπόν, για τον εκσυγχρονισμό του πλαισίου των μαρίνων. Επισημάνθηκε και στην επιτροπή πως η κύρια τροχοπέδη στον θαλάσσιο τουρισμό είναι η έλλειψη υποδομών, δηλαδή, οι θέσεις ελλιμενισμού. Εδώ η Τουρκία και η Κροατία μάς έχουν ξεπεράσει, όμως υπάρχει το κύμα του yachting υπέρ της χώρας μας αυτά τα χρόνια και η αλλαγή του branding πραγματικά συνετέλεσε και σε αυτό.

Με τη σημερινή απλοποίηση και βελτίωση του πλαισίου, με τη συγκέντρωση της αρμοδιότητας τα πράγματα βελτιώνονται άρδην. Το σημερινό αποτέλεσμα είναι το πρώτο παραδοτέο της νέας στρατηγικής για τις μαρίνες που ξεκίνησε πέρσι, με μελέτες της «ΔΙΑΝΕΟΣΙΣ», με εξειδικευμένα νομικά γραφεία, τα οποία δούλεψαν μαζί με τους υπαλλήλους του Υπουργείου και σιγά-σιγά βλέπουμε αυτόν τον εκσυγχρονισμό να προχωράει.

Και φυσικά, έγιναν και άλλα, «έτρεξαν» διαγωνισμοί, όπως η μαρίνα της Ιτέας, οι περιπτώσεις της Καλαμάτας, της Πύλου, του Ναυπλίου, έχουν προχωρήσει πράγματα και είμαι σίγουρος ότι θα προχωρήσουν και πολύ πιο γρήγορα και πολύ πιο σύντομα το επόμενο διάστημα. Εξάλλου το Υπουργείο έχει διασφαλίσει και πόρους από το Ταμείο Ανάκαμψης για την αναβάθμιση των υποδομών, για τις μαρίνες, για πιο ψηφιακές μαρίνες, για πιο «πράσινες» μαρίνες, ακριβώς γιατί ο βιώσιμος τουρισμός είναι η καρδιά του ελληνικού προϊόντος.

Σας διαβεβαιώ, λοιπόν, ότι ο τουρισμός βρίσκεται πάντα και με κάθε τρόπο στις προτεραιότητες της Κυβέρνησης, γεγονός που υπογραμμίζεται και από το παρόν νομοσχέδιο. Κι αυτό γιατί, όπως ο τουρισμός ήταν κεντρικός πυλώνας για την ελληνική οικονομία τα προηγούμενα δύσκολα χρόνια της πανδημίας, τώρα θα λειτουργήσει σαν αποσβεστήρας των κραδασμών από τις παρενέργειες του πολέμου στην Ουκρανία και την παγκόσμια κρίση της ακρίβειας.

Δυο λόγια για τις τροπολογίες, κυρίες και κύριοι συνάδελφοι, ιδιαίτερα επειδή αναφέρθηκε και πάλι ο κ. Σαντορινιός σε αυτές. Απλώς επαναλάβατε αυτά που είπατε και στους Υπουργούς, κύριε Σαντορινιέ. Το μόνο που πρακτικά έμεινε αναπάντητο είναι το ζήτημα της αποκάλυψης των ονομάτων για τις παραβάσεις και για ποιον λόγο ο Υπουργός δεν ήταν τόσο θετικός αρχικά σε αυτή τη διάταξη, για παράδειγμα, όταν κάνατε αυτή την ερώτηση.

Νομίζω ότι υπάρχουν λεπτά νομικά ζητήματα συνταγματικότητας και άλλα σε σχέση με την αποκάλυψη ονομάτων, όταν δεν έχει τελεσιδικήσει μια απόφαση και γι’ αυτό ελπίζουμε σύσσωμη η Βουλή να ψηφίσει αυτή τη διάταξη, αφού ψηφίζοντας αυτή τη διάταξη, ενισχύουμε την ισχύ της -γιατί είμαι σίγουρος ότι θα βρεθούν επιχειρήσεις να την αμφισβητήσουν στα δικαστήρια- και συνεπώς είναι κρίσιμη σήμερα η ψηφοφορία υπέρ αυτής της διάταξης.

Τώρα για τις τροπολογίες του Υπουργείου Παιδείας τα είπαμε και βέβαια…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ένα λεπτό, τελειώνω, κύριε Πρόεδρε. Εξάλλου είναι είκοσι ένα λεπτά και η τριτολογία μου. Λοιπόν, ακόμα δεν έχω τελειώσει.

Σχετικά με το ζήτημα των θέσεων εργασίας, ας μην ξύνεστε τώρα, κύριοι της Αξιωματικής Αντιπολίτευσης, στην γκλίτσα του τσοπάνη. Φυσικά δημιουργεί θέσεις εργασίας αυτή η Κυβέρνηση. Δεν έπεσε τυχαία στο 12,8% η ανεργία από 17,2% που την παραλάβαμε. Έγινε ακριβώς επειδή φέραμε επενδύσεις, όπως «MICROSOFT», «TESLA», «PFIZER», με καλές και καλά αμειβόμενες θέσεις, αλλά και ακριβώς επειδή δημιουργήθηκε ένα τέτοιο πλαίσιο από το Υπουργείο Εργασίας, πλαίσιο το οποίο πολεμήσατε σε κάθε βήμα, λέγοντας ότι ερχόμαστε να αυξήσουμε την ανεργία, -θυμάστε τι μας λέγατε στην αρχή της πανδημίας, ελπίζοντας ότι η ανεργία θα εκτιναχθεί.

Συνεπώς, κυρίες και κύριοι συνάδελφοι –και, κύριε Πρόεδρε, σας ευχαριστώ για την ανοχή- εκλεγήκαμε τον Ιούλιο του 2019, έχοντας λάβει μία ρητή εντολή από τους πολίτες, να αλλάξουμε την Ελλάδα. Από τότε έτυχαν πολλά στη χώρα, από την απόπειρα εισβολής στον Έβρο έως την υγειονομική κρίση και τώρα, την παγκόσμια κρίση με τις μεγάλες αυξήσεις, κυρίως στην τιμή της ενέργειας.

Διαχειριστήκαμε όλες αυτές τις κρίσεις με σοβαρότητα και αποτελεσματικότητα. Δεν σταματήσαμε στιγμή να υλοποιούμε το προεκλογικό μας πρόγραμμα, να κάνουμε μεταρρυθμίσεις προς όφελος των πολιτών, μεταρρυθμίσεις που αποτελούν την εμβληματική απόδειξη του τρόπου με τον οποίο η Κυβέρνηση του Κυριάκου Μητσοτάκη αντιλαμβάνεται τις αλλαγές που έχουν, πραγματικά, προοδευτικό πρόσημο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο να καταθέσετε τις νομοτεχνικές βελτιώσεις, προκειμένου να συμπεριληφθούν στο νομοσχέδιο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, έχω κάποιες τελευταίες νομοθετικές βελτιώσεις, που περιλαμβάνουν μεταξύ άλλων και τις τροπολογίες.

Ευχαριστώ.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 295-297)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Δεν ξέρω εάν κάποιος εκ των κυριών και των κυρίων των εισηγητών και ειδικών αγορητών θέλει να πάρει τον λόγο για τρία λεπτά.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, εγώ θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Πολύ σύντομος θα είμαι. Δεν θα αναφερθώ ούτε στις τροπολογίες ούτε σε κάτι που αφορά στο νομοσχέδιο. Όταν ακούς έναν εκπρόσωπο της Κυβέρνησης να χαρακτηρίζει με αυτά τα λόγια, όπως χαρακτήρισε, έναν Πρόεδρο κόμματος και να τον αποκαλεί ψεύτη, καταλαβαίνετε κι εσείς ότι είναι αδύνατον να μην απαντήσουμε. Δεν είναι μόνο το τι λέει κάποιος, είναι και ποιος το λέει. Ιδίως λοιπόν, όταν τα λόγια αυτά έρχονται από έναν άνθρωπο ο οποίος ήταν ο άνθρωπος των δανειστών, κύριε Πρόεδρε! Ο άνθρωπος των δανειστών! Κατηγορεί ο άνθρωπος αυτός τώρα τον Πρόεδρο της Ελληνικής Λύσης ότι λέει ψέματα! Δεν λέω ονόματα, δεν λέω τίποτα! Αυτό πάει πάρα πολύ.

Κοιτάξτε λίγο, τα στοιχεία είναι κατατεθειμένα και είναι στη διάθεσή σας. Ξέρετε, άλλοι είναι αυτοί που αλλάζουν ρότα, αλλάζουν απόψεις, αλλάζουν ιδεολογία, αλλάζουν κόμματα, φτιάχνουν δικά τους, φεύγουν κ.λπ.. Ο συγκεκριμένος Πρόεδρος, ο Κυριάκος Βελόπουλος είναι σταθερός στις απόψεις του από το 1997 και ως Βουλευτής από το 2007. Αυτά που έλεγε εδώ για τις εξορύξεις, αυτά που έλεγε για τον ορυκτό πλούτο της Ελλάδος, τα οποία, μάλλον, κάποιοι δεν τα θυμούνται.

Επίσης, δεν μας απαντήσατε, όταν από το 2020 από αυτό το Βήμα σας έλεγε ότι έρχεται η κρίση και πρέπει να προαγοράσουμε αέριο και πετρέλαιο που ήταν φτηνό -20 δολάρια το βαρέλι- αλλά εσείς κάνατε του κεφαλιού σας. Από το 2020 παλεύουμε εδώ μέσα, κύριε Πρόεδρε, με νύχια και με δόντια να μην κλείσει η Κυβέρνηση του λιγνίτες κι εσείς τους κλείσατε.

Να δούμε ποιοι αλλάζουν απόψεις. Χρόνια τώρα φωνάζουμε και φωνάζει ο συγκεκριμένος Πρόεδρος, ο Κυριάκος Βελόπουλος, για το θέμα των εξορύξεων, το οποίο εσείς το αρνούσασταν και ξαφνικά τώρα θα κάνετε εξορύξεις. Δεν κάνατε τίποτε και τώρα είστε από ανακυβίστηση σε ανακυβίστηση. Αυτή δεν είναι σοβαρή πολιτική. Άλλοι αλλάζουν απόψεις από τη μία μέρα στην άλλη.

Και εν πάση περιπτώσει, κύριε Πρόεδρε, με αυτόν τον ορυμαγδό που επικρατεί εκεί έξω, αντί η Κυβέρνηση, τουλάχιστον, να είναι σεμνή, να είναι ταπεινή διά των εκπροσώπων της στο ελληνικό Κοινοβούλιο και αντί να απολογείται στους Έλληνες πολίτες για τα εγκληματικά λάθη, τις πολιτικές αποφάσεις, που ήταν εγκληματικές αποφάσεις τελικά, αντί να απολογείται, ζητάει και τα ρέστα. Έχει και το θράσος!

Γδέρνετε ως Κυβέρνηση τους Έλληνες καθημερινά, τους έχετε γδάρει κανονικά με τις δικές σας λανθασμένες πολιτικές αποφάσεις. Διαλύσατε τα ελληνικά νοικοκυριά, χρεώσατε την Ελλάδα με 44 δισεκατομμύρια από τα αχρείαστα lockdown που κάνατε. Συνεχίζετε να τη χρεώνετε καθημερινά με την επιδοματική πολιτική που κάνετε. Έχετε ρημάξει τον πρωτογενή τομέα, δεν παράγουμε τίποτα ως χώρα. Αλλά τι σας νοιάζει; Τι σας νοιάζει εσάς; Σάμπως εσείς θα τα πληρώσετε; Τα παιδιά μας και τα παιδιά των παιδιών μας.

Στην υγειά των κορόιδων!

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Χήτα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Αθανάσιος Μπούρας):** Όχι, κύριε Θεοχάρη. Δεν διέκρινα κάτι προσωπικό. Με συγχωρείτε. Δεν υπήρξε κανένα προσωπικό. Έχω κρίση, έχω και αυτιά καλά. Δεν διέκρινα τίποτα προσωπικό.

Άρα τον λόγο τώρα έχει η ειδική αγορήτρια του Κομμουνιστικού Κόμματος Ελλάδας, η κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Tο κυβερνητικό θράσος συνεχίζεται προκλητικά και με τις τροπολογίες, που με συνοπτικές διαδικασίες προωθούνται σημαντικά ζητήματα πολλών Υπουργείων. Είναι προσφιλής μέθοδος και της σημερινής Κυβέρνησης και της προηγούμενης του ΣΥΡΙΖΑ, αλλά και του ΠΑΣΟΚ, πάντα εκπληρώνοντας τις δεσμεύσεις σας στους εφοπλιστές, τους επιχειρηματικούς ομίλους, τα μονοπώλια για την κερδοφορία τους.

Ειδικά για τις τροπολογίες. Την 1288 την καταψηφίζουμε για τους ακολούθους λόγους. Πρώτον, τα χρηματικά πρόστιμα σε παραβάτες ή αμφισβητούνται ή πάνε σε καλένδες ή τροποποιούνται με προεδρικά διατάγματα κατόπιν υπουργικών προτάσεων. Γιατί; Μα, γιατί αφορούν παραβάσεις επιχειρηματικών ομίλων. Στη φτωχολογιά πάτε σε κατασχέσεις σε ό,τι έχουν.

Δεύτερον, προωθεί προκλητικά την ταχύτερη ιδιωτικοποίηση των τουριστικών λιμανιών –μαρίνες- με διχοτόμηση, «σαλαμοποίηση» των εκτάσεων πριν την χωροθέτηση, ακόμα και πριν εκδοθούν όλα τα νομιμοποιητικά δικαιολογητικά έγγραφά τους. Δηλαδή, πρώτα λειτουργούν για τρεις-τέσσερις μήνες και μετά μπορεί να ανακαλείται η παραχώρηση, λόγω ελλείψεων, παραβιάσεων και λοιπά. Τρίτον, οι ιαματικές πηγές από περιουσιακό στοιχείο των δήμων έχουν περάσει με μορφή ανώνυμης εταιρείας στην κεντρική κυβέρνηση, ώστε άμεσα να δοθούν προς εκμετάλλευση στο τουριστικό και άλλο κεφάλαιο. Αν και υπάρχουν μεγάλες αντιδράσεις από τους δήμους που έχουν ιαματικές πηγές, τους αγνοείτε.

Στην τροπολογία 1289 λέμε «παρών».

Την 1290 την καταψηφίζουμε διότι τα βιομηχανικά διδακτορικά αφορούν υψηλά ειδικευμένο προσωπικό, μπαίνουν στην υπηρεσία των επιχειρήσεων που θα παράγει νέα γνώση κατ’ εντολή συγκεκριμένης επιχείρησης και όχι των αναγκών της κοινωνίας. Μάλιστα ο υποψήφιος διδάκτορας θα είναι ασφαλισμένος στον κατώτατο μισθό. Θα είναι εργαζόμενος της επιχείρησης απευθείας ή του ΕΛΚΕ, ανάλογα με τον τρόπο χρηματοδότησης. Τυπικά, ισχύει ο κανονισμός διδακτορικών σπουδών του οικείου τμήματος του ανώτατου ιδρύματος. Ουσιαστικά, όμως, όλα τα ζητήματα ρυθμίζονται από το πρωτόκολλο συνεργασίας μεταξύ ΑΕΙ και επιχείρησης.

Ακόμα και στην τριμελή, μπορεί να είναι κάποιος υπάλληλος του χρηματοδότη αν έχει διδακτορικό. Ακόμα και ζητήματα όπως η πνευματική ιδιοκτησία της παραγόμενης έρευνας, θα καλύπτονται από το πρωτόκολλο που μπορεί να περιέχει όρους που εγκλωβίζουν τον φοιτητή στη συγκεκριμένη επιχείρηση. Παραδείγματος χάριν, μπορεί να υπάρχει δέσμευση να μην κάνει την ίδια δουλειά για ανταγωνιστή για πέντε χρόνια μετά την ολοκλήρωση των σπουδών του και άλλα. Το πλαίσιο είναι εξαιρετικά χαλαρό και ευέλικτο, δεν ρυθμίζει τίποτε και επιτρέπει τα πάντα, αρκεί να τα βρουν οι δύο.

Αλλά και για τους επισκέπτες καθηγητές, η ρύθμιση φανερώνει πως θα καλύπτονται πλέον τα κενά σε προσωπικό των ΑΕΙ και των ερευνητικών κέντρων με ευέλικτες θέσεις που θα χρηματοδοτούνται από το Ταμείο Ανάκαμψης -για όσο υπάρχει- και το ΕΛΚΕ ή άλλους πόρους. Και όταν δεν επαρκεί ή δεν υπάρχει; Δηλαδή όποιο ανώτατο ίδρυμα έχει έσοδα, θα μπορεί να κάνει προσωρινές προσλήψεις από το εξωτερικό και να καλύπτει ανάγκες του. Θα έχουν όλα τα προνόμια του ΔΕΠ, αλλά όχι τη μονιμότητα. Τελικά, οι μόνιμες θέσεις θα είναι πλέον ελάχιστες και θα διοικούν τον «στρατό των ευέλικτων».

Την τελευταία τροπολογία με αριθμό 1291 την καταψηφίζουμε, ειδικά για το πρώτο άρθρο της που είναι η απαγόρευση διέλευσης, παραμονής και κυκλοφορίας σε περιοχές «NATURA» σε περίοδο κινδύνου φωτιάς. Παρουσιάζεται σαν ένα δήθεν μέτρο προστασίας. Είναι υποκριτική αυτή η στάση. Είναι το άλλοθι γιατί ως Υπουργείο και ως Κυβέρνηση δεν φέρνετε ολοκληρωμένη διαχείριση και προστασία των δασών.

Συνεχίζει και η Κυβέρνηση της Νέας Δημοκρατίας την ίδια αντιδραστική πολιτική των ΣΥΡΙΖΑ και ΠΑΣΟΚ αντιμετωπίζοντας τα δάση σαν εμπόρευμα, σαν πεδίο κερδοφορίας και διεξόδου στα συσσωρευμένα κεφάλαια των επιχειρηματικών ομίλων στον τουρισμό, στις ΑΠΕ και στις κατασκευές. Μάλιστα τη στιγμή που έχουν γεμίσει ή πρόκειται να γεμίσουν όλες οι περιοχές «NATURA» με ΑΠΕ και όχι μόνο, τη στιγμή που η συσσώρευση καύσιμης ύλης, ξερών κλαδιών και δέντρων δημιουργούν συνθήκες ζούγκλας και μπαρουτοαποθήκης, η απαγόρευση δεν είναι ούτε για ασπιρίνη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Μανωλάκου.

Κύριε Υπουργέ, έχετε τον λόγο προκειμένου να κλείσετε τη σημερινή πολύωρη συζήτηση για το νομοσχέδιο το οποίο έχετε καταθέσει.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Επιτρέψτε μου πριν ξεκινήσω την τοποθέτησή μου για το σχέδιο νόμου να προβώ σε μια δήλωση αναφορικά με την απεργία στο λιμάνι του Πειραιά. Είναι προφανές ότι το δικαίωμα στην απεργία είναι πάντα σεβαστό, αρκεί βέβαια να πραγματοποιείται στο πλαίσιο της νομιμότητας. Εμείς ως Υπουργείο Ναυτιλίας και Νησιωτικής Πολιτικής ενθαρρύνουμε τη συνέχιση των συνομιλιών και των διαπραγματεύσεων μεταξύ των εργαζομένων και της εργοδοσίας για την υπογραφή συλλογικής σύμβασης εργασίας και ευχόμαστε πολύ σύντομα να καταλήξουμε σε λύση μέσα από τον ανοικτό διάλογο. Εννοείται, όμως, ότι οι συζητήσεις αυτές θα πρέπει να διενεργούνται με ανοικτό το Λιμάνι προς όφελος και της κοινωνίας, αλλά και της οικονομίας.

Κυρίες και κύριοι Βουλευτές, με ιδιαίτερη ικανοποίηση εισάγουμε στην Ολομέλεια ως Υπουργείο Ναυτιλίας το νομοσχέδιό μας με τίτλο: «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών λεωφορείων, την ενίσχυση της ανταγωνιστικότητας του κλάδου των επαγγελματικών αναψυχής και άλλες διατάξεις». Πρόκειται για ένα νομοσχέδιο το οποίο εκπονήθηκε μετά από ευρύτατη και μακροχρόνια διαβούλευση τόσο με τα συναρμόδια Υπουργεία, όσο βεβαίως και με τους φορείς του κλάδου.

Λάβαμε υπ’ όψιν τα σχόλια, αλλά και τις παρατηρήσεις όλων σε όλες τις φάσεις επεξεργασίας του νομοσχεδίου, ακόμα και μέσα από τη διαδικασία συζήτησης στην αρμόδια επιτροπή. Ευχαριστούμε ειλικρινά όλους όσους συνεισέφεραν απόψεις και προτάσεις. Πάνω από όλα, όμως, πρόκειται για ένα νομοσχέδιο το οποίο παγιώνει και διασφαλίζει τη θέση της Ελλάδος στην ομάδα των ισχυρών και ανταγωνιστικών κρατών στον τομέα του yachting.

Είναι σε όλες και όλους γνωστό ότι η χώρα μας διαθέτει ισχυρό ανταγωνιστικό πλεονέκτημα στον κλάδο δραστηριοποίησης των πλοίων αναψυχής, κυρίως λόγω του μοναδικού νησιωτικού συμπλέγματος που διαθέτει, των ιδιαίτερα ελκυστικών κλιματολογικών συνθηκών που επικρατούν, της πλούσιας ιστορίας, παράδοσης και της εξαιρετικής ποιότητας των ελληνικών θαλασσών. Το ισχυρό αυτό πλεονέκτημα είναι γεγονός ότι δεν αξιοποιήθηκε δυστυχώς ποτέ μέχρι σήμερα στην έκταση και τον βαθμό που θα έπρεπε. Η κυβέρνηση του ΣΥΡΙΖΑ αντί να το αξιοποιήσει το έθαψε κυριολεκτικά κάτω από έναν ασύλληπτο κατακερματισμό νόμων και ανεφάρμοστων διατάξεων. Αναφέρω χαρακτηριστικά ότι φτάσαμε να έχουμε εξήντα επτά επιμέρους τροποποιήσεις σε έντεκα διαφορετικούς νόμους ενώ οι νόμοι για τις ΝΕΠΑ και τις ΕΙΠΑ υφίστανται από το 2003 και το 2009 αντίστοιχα, με τον τελευταίο νόμο να μην έχει εφαρμοστεί ποτέ.

Την ίδια στιγμή αντί για κίνητρα φτάσαμε να έχουμε αντικίνητρα για τη δραστηριοποίηση των επαγγελματικών πλοίων αναψυχής, ιδίως των σκαφών πάνω από τριάντα πέντε μέτρα και πρακτικά απαγόρευση του home porting των συγκεκριμένων πλοίων στην πατρίδα μας. Τελικά φτάσαμε να έχουμε ένα πλαίσιο που αντί να ελκύει τους πλοιοκτήτες και τους ναυλωτές μεγάλων πλοίων αναψυχής στην Ελλάδα, να τους σπρώχνει κυριολεκτικά σε ναυλώσεις αμφιβόλου νομιμότητας με συνέπεια την απώλεια εσόδων και για την οικονομία μας, τον κρατικό προϋπολογισμό, κυρίως, όμως, για τις τοπικές κοινωνίες.

Όλα αυτά, όμως, κυρίες και κύριοι συνάδελφοι, σήμερα τελειώνουν. Το νομοσχέδιο που καταθέσαμε λειτουργεί στη βάση του επιδιωκόμενου στόχου για μια ουσιαστική αναβάθμιση και εκσυγχρονισμό του yachting, ενός ιδιαίτερου κλάδου της τουριστικής μας βιομηχανίας με ευρύτατο πεδίο και εξειδικευμένα χαρακτηριστικά έντονου αναπτυξιακού χαρακτήρα.

Το yachting αποτελεί για εμάς ως Κυβέρνηση, αλλά και ως κόμμα, ένα εξόχως σημαντικό κεφάλαιο. Ακριβώς για αυτό η νομοθετική μας παρέμβαση είναι ολιστική και όχι αποσπασματική. Αξιοποιεί πλήρως το συγκριτικό μας πλεονέκτημα και δεν το ακυρώνει. Στηρίζεται σε μελέτη, όραμα, πίστη στις αξίες μιας φιλελεύθερης οικονομίας, η οποία παράγει πλούτο και κοινωνική ευημερία σε κάθε επίπεδο και όχι σε ιδεοληψίες και αναχρονιστικές αντιλήψεις που βάζουν φρένο στην ανάπτυξη.

Κυρίες και κύριοι συνάδελφοι, έχω την τιμή να εισηγούμαι σήμερα στη Βουλή των Ελλήνων ένα νομοσχέδιο που σηματοδοτεί κυριολεκτικά μια νέα εποχή για το yachting, μία εποχή στην οποία η Ελλάδα αξιοποιώντας τα πλεονεκτήματά της θα πρωταγωνιστήσει με πολλά και σημαντικά οφέλη όχι μόνο για την ελληνική οικονομία, αλλά και για την ελληνική κοινωνία.

Το νομοσχέδιο κινείται σε τρεις βασικούς άξονες: Στον εκσυγχρονισμό και κωδικοποίηση του υφιστάμενου θεσμικού πλαισίου, στην εισαγωγή καινοτομιών και επιτυχημένων διεθνών πρακτικών και, τέλος, στη δημιουργία του ψηφιακού πλέγματος που θα διασυνδέσει τους ενδιαφερόμενους με το κράτος γρήγορα, ευέλικτα και αποδοτικά.

Με τις βασικές τομές που προβλέπονται για πρώτη φορά στο υπό κατάθεση σχέδιο νόμου επιλύονται προβλήματα που έχουν ανακύψει από την εφαρμογή του υφιστάμενου πλαισίου και έχουν σταθεί τροχοπέδη στην ανάπτυξη του κλάδου. Έτσι προχωρούμε στη θεσμοθέτηση ενός σύγχρονου, απλοποιημένου και σαφούς πλαισίου δραστηριοποίησης των σκαφών αναψυχής στη χώρα μας που θα ανταποκρίνεται και στις απαιτήσεις που δημιουργεί το νέο διεθνοποιημένο περιβάλλον του θαλάσσιου τουρισμού. Αυτό εστιάζει στην ανάδειξη του νησιωτικού και θαλάσσιου χώρου ως βασικού στοιχείου και παραγωγικού ιστού της χώρας μας, στην περιφερειακή ανάπτυξη των τοπικών οικονομιών των νησιών και των παράκτιων περιοχών, στη δημιουργία ενός σταθερού περιβάλλοντος για την προώθηση της επιχειρηματικότητας και της προσέλκυσης κεφαλαίων, στην παράλληλη ανάπτυξη των λιμενικών υποδομών και την εν γένει προώθηση της ελληνικής ναυτοσύνης και κουλτούρας.

Κυρίες και κύριοι Βουλευτές, με τη νομοθετική μας πρωτοβουλία καταργούμε το εμπόδιο που δημιούργησε η προηγούμενη κυβέρνηση στη δραστηριοποίηση των super mega και giga yacht, στα οποία θα μπορούν πλέον να εκκινούν και να τελειώνουν τις πλόες τους στα ελληνικά λιμάνια, αλλά υπό αυστηρούς όρους και προϋποθέσεις, για περιορισμένο αριθμό ημερών, με καταβολή ειδικού τέλους με προπληρωμή του ΦΠΑ και φυσικά μέσω άδειας που εκδίδεται πλήρως και αποκλειστικά με ψηφιακό τρόπο.

Εισάγουμε νέο τέλος, δημόσιο έσοδο, για τα πλοία αναψυχής, που ενώ εκκινούν και καταλήγουν στο εξωτερικό, εντούτοις όλο κατ’ ουσίαν το ταξίδι τους, όλη η τουριστική τους δραστηριότητα πραγματοποιείται στις θάλασσες και τα νησιά μας. Παύουμε πλέον να παραχωρούμε δωρεάν στα διερχόμενα πλοία αναψυχής το φυσικό μας κάλλος και τις μαγευτικές μας παραλίες. Αν θέλουν τα πλοία αυτά, μπορούν να σηκώσουν την ελληνική σημαία και να δραστηριοποιηθούν, γιατί αυτός είναι στην τελική ανάλυση ο σκοπός μας τα πλοία αυτά να δραστηριοποιηθούν μόνιμα στην Ελλάδα και να ενταχθούν στο Εθνικό Μητρώο των Σκαφών Αναψυχής, αν εν τέλει δεν θέλουν να αποφύγουν το τέλος αυτό.

Το ειδικό τέλος, μάλιστα, αντισταθμίζει το πλεονέκτημα που αναφέρεται σε σχέση με τα ελληνικά πλοία αναψυχής, αφού ενσωματώνει κόστη που έχουν τα ελληνικά πλοία ως έσοδα για το κράτος, με άλλα λόγια, τι θα πλήρωνε το ένα πλοίο αν ήταν γραμμένο στο μητρώο και, μάλιστα, επαυξημένο;

Αναμορφώνουμε ολιστικά τα θέματα στελέχωσης, ασφάλισης, απασχόλησης. Με τη συμφωνία των φορέων λαμβάνουμε υπ’ όψιν όλες τις αναγκαίες παραμέτρους και τις πραγματικές ανάγκες με γνώμονα την προστασία της ανθρώπινης ζωής και την ασφάλεια της ναυσιπλοΐας. Έτσι πρέπει να τηρείται οργανική σύνθεση στα πλοία αναψυχής άνω των είκοσι τεσσάρων μέτρων ανεξάρτητα από τη διάρκεια ναύλωσης και για αυτά κάτω των είκοσι τεσσάρων μέτρων που έχουν μεταφορική ικανότητα άνω των δεκατεσσάρων επιβατών και για ναυλώσεις άνω των δώδεκα ωρών, ενώ για τα πλοία ανεξαρτήτως μήκους μεταφορικής ικανότητας άνω των είκοσι πέντε επιβατών και για ναυλώσεις έως δώδεκα ώρες πρέπει να τηρείται η σύνδεση των ημεροπλοίων για λόγους ίσης μεταχείρισης. Δηλαδή, αναμορφώνουμε την οριζόντια και μη εξειδικευμένη ρύθμιση που ισχύει μέχρι σήμερα. Και η ρύθμιση αυτή δεν αιφνιδιάζει την αγορά αφού θα εφαρμοστεί από 1-1-2023 και όχι από την ερχόμενη σεζόν.

Αντιμετωπίζουμε την ύπαρξη αντιφατικών ασφαλιστικών διατάξεων που υπάρχουν αυτή τη στιγμή στην ισχύουσα νομοθεσία ειδικά για τους κυβερνήτες.

Θέλω να τονίσω εδώ ότι το άρθρο 11 είναι προϊόν εντατικής συνεργασίας του ΝΑΤ, των φορέων, του Υπουργείου Εργασίας και του Υπουργείου Ναυτιλίας. Τα δε αιτήματα των φορέων ενσωματώθηκαν όλα. Για πρώτη φορά ρυθμίζουμε την ασφάλιση του λοιπού και βοηθητικού προσωπικού μη ναυτικών ειδικοτήτων πλέον της τηρούμενης οργανικής σύνθεσης, προστατεύουμε τους εργαζόμενους, ενώ επιτυγχάνουμε και επιπλέον έσοδα για τα ασφαλιστικά ταμεία.

Θεσμοθετούμε απαλλαγές στις μεμονωμένες κινήσεις πλοίου κενού επιβατών, τα λεγόμενα empty runs. Αντιμετωπίζουμε έτσι την επιχειρηματική δραστηριότητα με ευρύτητα και όχι μυωπικά. Αποτελεί ένα ακόμη κίνητρο των επαγγελματικών πλοίων αναψυχής για home porting στους ελληνικούς λιμένες.

Δεν σταματάμε, όμως, εδώ. Με την πλήρη ψηφιοποίηση και διασύνδεση των διαδικασιών του Υπουργείου Ναυτιλίας και Νησιωτικής Πολιτικής επιδιώκουμε την εξάλειψη της βαριάς, ασύμφορης και απωθητικής γραφειοκρατίας, τη μόνιμη δικαιολογία αυτών που δεν ακολουθούν τις διαδικασίες. Έτσι προωθούμε την ψηφιοποίηση όλων των διαδικασιών που αφορούν τις NΕΠΑ με παράλληλη απλούστευσή τους, το e-ΕΠΑ, τον e-Ναυλοσύμφωνο, τον e-απόπλου και κατάπλου, τον e-Ανοιχτή Θάλασσα, την e-Αργία και e-Ακινησία, την αναβάθμιση του e-Μητρώου Πλοίων.

Πετυχαίνουμε, όμως, ακόμα κάτι πιο σημαντικό. Το Υπουργείο Ναυτιλίας και Νησιωτικής Πολιτικής πλέον θα έχει πλήρη στοιχεία -μέχρι σήμερα δεν είχαμε κανένα απολύτως στοιχείο- πλέον από τις λιμενικές, φορολογικές και τελωνειακές αρχές θα έχουμε πλήρη στοιχεία δραστηριοποίησης των σκαφών αυτών στην πατρίδα μας. Αυτό αποτελεί, όπως ξέρετε, και τον ακρογωνιαίο λίθο για όλα τα επόμενα χρόνια.

Η δραστηριοποίηση πλέον θα είναι διαυγής και οι πολιτικές πρωτοβουλίες θα λαμβάνονται σε πιο στέρεα βάση. Εφαρμόζουμε ένα νέο δόγμα: Το τρίπτυχο καταγραφή, αξιολόγηση, ανάδραση, όπως όλα τα σύγχρονα κράτη.

Κυρίες και κύριοι Βουλευτές, επανέρχομαι στις ρυθμίσεις των άρθρων 8 και 9, τα επίμαχα, όπως λέει η Αντιπολίτευση, άρθρα, πετυχαίνουμε να ανοίξουμε την αγορά στα μεγάλα σκάφη αναψυχής για περιορισμένο χρονικό διάστημα.

Θα σας αναφέρω μόνο ένα παράδειγμα για να αντιληφθούμε όλοι το μέγεθος της παρέμβασής μας. Από δέκα σκάφη εξηντάμετρα για επτά μόλις μέρες θα έχουμε έσοδα από τη συγκεκριμένη δραστηριότητα, κρατικά έσοδα, περίπου τετρακόσιες πενήντα χιλιάδες ευρώ. Ξέρετε ποια είναι τα έσοδα σήμερα; Σχεδόν μηδενικά.

Συνεπώς μόνο επίμαχα δεν είναι τα συγκεκριμένα άρθρα, εκτός φυσικά αν κάποιος βρίσκεται μονίμως σε μια θέση στείρας άρνησης.

Υποστηρίχθηκε επίσης από τους φορείς και από εσάς ότι δεν ικανοποιεί καμμία πλευρά το νομοσχέδιό μας. Σίγουρα δεν θα ικανοποιήσει την πλευρά εκείνη που θέλει να διατηρήσουμε καθεστώς εσωστρέφειας και που πιστεύει ότι με τα πλοία που αντιστοιχούν στο 2% του Ηλεκτρονικού Μητρώου Πλοίων, η Ελλάδα θα διατηρήσει την πρώτη θέση στην παγκόσμια κατάταξη.

Για να έχουμε μια πλήρη εικόνα από τα περίπου πέντε χιλιάδες πεντακόσια πλοία αναψυχής, εγγεγραμμένα στο ηλεκτρονικό μητρώο, εκατόν είκοσι τέσσερα είναι τα σκάφη αναψυχής πάνω από τριάντα πέντε μέτρα. Άρα η παρέμβασή μας είναι για το 2% του ηλεκτρονικού μητρώου. Επομένως κανένα πρόβλημα δεν θα αντιμετωπίσει ούτε η ελληνική πλοιοκτησία ούτε η ελληνική σημαία και σίγουρα δεν θα ικανοποιήσει την πλευρά εκείνη που θέλει να τηρεί στάση στρουθοκαμήλου στα πλοία που πλέουν στις ελληνικές θάλασσες -κυρίες και κύριοι συνάδελφοι, το γνωρίζουμε όλοι- που διέρχονται από τις ελληνικές θάλασσες, στη λογική όμως λειτουργίας ως ιδιωτικού σκάφους. Εντούτοις λοιπόν, λόγω του καθεστώτος προστατευτισμού, τι μας αφήνουν, κυρίες και κύριοι συνάδελφοι; Μόνο τα απόβλητά τους και ένα ελάχιστο τέλος ΤΕΠΑΗ.

Σίγουρα δεν θα ικανοποιήσουμε και την πλευρά εκείνη που θέλει το ελληνικό yachting να παραμείνει επαναπαυμένο στις δάφνες του «BLOOMBERG», το οποίο βεβαίως αγνοεί ότι τα περισσότερα, αν όχι όλα, από τα εκατόν ενενήντα τέσσερα σούπερ yacht στα οποία αναφέρεται, δραστηριοποιούνται μάλλον παράνομα στη χώρα ή είναι ιδιωτικά. Γιατί μόλις δεκαπέντε είναι τα yacht τα οποία είναι καταχωρημένα στο e-Mητρώο Πλοίων με σημαία τρίτης χώρας.

Ευελπιστώ όμως να ικανοποιήσει την πλευρά εκείνη που για πρώτη φορά διαπίστωσε την έμπρακτη βούληση για απελευθέρωση της αγοράς, ακόμα και αν αυτή χαρακτηρίζεται αρχικά συντηρητική, δεδομένης της παντελούς, όπως είπα προηγουμένως, έλλειψης στοιχείων στα οποία θα μπορούσα με ασφάλεια να στηριχθώ.

Με τις ρυθμίσεις σας, κύριοι της Αντιπολίτευσης, σπρώξατε κυριολεκτικά τα συγκεκριμένα πλοία στους γείτονες. Η δραστηριοποίηση, όμως, δεν σταμάτησε, απλά μεταφέρθηκε εκεί η έναρξη και η λήξη των ναύλων και στην Τουρκία και στην Αλβανία νόμιμα. Όμως, τι καρπωνόταν η Ελλάδα; Απολύτως τίποτα, ούτε ΦΠΑ ούτε καύσιμα ούτε συντηρήσεις ούτε προμήθειες ούτε έσοδα για τις μαρίνες. Η παρεμπόδιση της ανάπτυξης ήταν και είναι τελικά η πιο σταθερή παράμετρος του προγράμματός σας.

Θα ήθελα να προσθέσω και το εξής, γιατί αναφέρθηκε. Εμείς ως Νέα Δημοκρατία και ως Κυβέρνηση πάντα θα υπερασπιζόμαστε την ελληνική σημαία στα πλοία μας, είτε είναι μεγάλα είτε είναι μικρά είτε είναι ποντοπόρα είτε είναι σκάφη αναψυχής.

Και επιτρέψτε μου στο σημείο αυτό, επειδή ελέχθη ποιο ήταν το αποτέλεσμα των θεσμικών μας πρωτοβουλιών για την ενίσχυση της ανταγωνιστικότητας της ελληνικής σημαίας, να πω τα εξής.

Για πρώτη φορά μετά από πάρα πολλά χρόνια, το 2021 σε σχέση με το 2020 είχαμε 62% περισσότερες εγγραφές νηολόγησης στην ελληνική σημαία. Και είναι προγραμματική μας θέση, κυρίες και κύριοι συνάδελφοι, η ενίσχυση της ελληνικής σημαίας, η στήριξη της σημαίας μας, όμως δεν μπορεί να είναι κοντόφθαλμη.

Σε εσάς ο ανταγωνισμός, κυρίες και κύριοι του ΣΥΡΙΖΑ, φέρνει αλλεργία. Εμείς τον αντιμετωπίζουμε ως ευκαιρία και κινητήριο μοχλό κοινωνίας και οικονομίας. Και επαναλαμβάνω, οι υγιείς πλοιοκτήτες, οι έμπειροι επαγγελματίες δεν έχουν να φοβηθούν απολύτως τίποτα από τη νομοθετική μας πρωτοβουλία.

Προσελκύουμε επίσης τα πλοία που είναι νηολογημένα σε ξένες σημαίες, όπως επίσης και τα πλοία υπό τη σημαία του Ηνωμένου Βασιλείου που έχει αποχωρήσει από την Ευρωπαϊκή Ένωση και βρίσκονται σε αναζήτηση σημαίας κατά βάση κοινοτικής. Επιδιώκουμε τα πλοία αυτά να συνεχίσουν να πλέουν στην Ελλάδα, να χρησιμοποιούν τα λιμάνια και τις μαρίνες μας, να συντηρούνται εδώ και όλα αυτά να πραγματοποιούνται υπό τη γαλανόλευκη σημαία. Η Εταιρεία Ιδιωτικών Πλοίων Αναψυχής, που με αυτό το νομοσχέδιο επιτέλους ενεργοποιούμε, έχει ακριβώς αυτό το σκοπό.

Κυρίες και κύριοι Βουλευτές, για τις ναυτιλιακές εταιρείες πλοίων αναψυχής, θα ήθελα επιγραμματικά να πω τα εξής. Οι ΝΕΠΑ λειτουργούν εδώ και είκοσι χρόνια, ωστόσο το πλαίσιο, όπως προείπα, χρήζει εκσυγχρονισμού. Οι ΝΕΠΑ έρχονται πιο κοντά στις κλασικές κεφαλαιουχικές εταιρείες, όπως οι Α.Ε.. Έτσι θεσμοθετούνται οι ΝΕΠΑ αορίστου διαρκείας ή μονοπρόσωπες ΝΕΠΑ και ρυθμίζονται οι σχέσεις της ΝΕΠΑ με το αντίστοιχο μητρώο.

Στις βασικές επίσης αλλαγές εντάσσεται η απελευθέρωση του μετοχολογίου. Εμείς, κυρίες και κύριοι συνάδελφοι, είμαστε φιλελεύθεροι. Δεν έχουμε αγκυλώσεις. Ναι, η εταιρεία είναι ελληνική. Ναι, η εταιρεία έχει μόνιμη εγκατάσταση και υποχρεώσεις στην Ελλάδα. Ναι, μπορούν οι μέτοχοι να είναι Άγγλοι, Αμερικανοί, Καναδοί στο 100% και ναι, η σημαία θα παραμείνει στο ελληνικό νηολόγιο.

Τέλος, θα αναφερθώ στην ονομαστικοποίηση των μετοχών που επιβάλλεται και από την Ευρωπαϊκή Ένωση, αλλά και από τον ΟΑΣΑ και ως προς τους πραγματικούς δικαιούχους που έχει αναφερθεί υπάρχει πλαίσιο, η οδηγία 849 του 2015 και ο ν. 4557/18, στον οποίο δεν εξαιρείται η ΝΕΠΑ.

Κυρίες και κύριοι Βουλευτές, η πρωτοβουλία του Υπουργείου Ναυτιλίας και Νησιωτικής Πολιτικής, που θα ψηφίσουμε σήμερα, επιδιώκει να οδηγήσει το θεσμικό πλαίσιο των πλοίων αναψυχής στην επόμενη μέρα με ασφάλεια, με σχέδιο, με όραμα. Η νέα νομοθεσία προσαρμόζεται στις νέες τάσεις του θαλάσσιου τουρισμού, όπως η εκμετάλλευση πλοίων αναψυχής μέσω leasing -γνωρίζω ότι ήδη γίνεται η απαραίτητη προεργασία στο Υπουργείο Ανάπτυξης για την έκδοση της σχετικής ΚΥΑ- η δυνατότητα ολικής ναύλωσης επαγγελματικών πλοίων αναψυχής με περισσότερους του ενός ναυλωτές, η δυνατότητα παραχώρησης της χρήσης πλοίων αναψυχής μέσω της μίσθωσης άνευ απόπλου, το Airbnb, κυρίες και κύριοι συνάδελφοι, στα πλοία αναψυχής που γίνεται, αλλά δεν λέγεται.

Επιπλέον, δίνουμε λύση και προωθούμε ρυθμίσεις για τις τακτικές μεταθέσεις και τις γονικές άδειες του Λιμενικού Σώματος, για την ταχεία δημιουργία των πυλών Σένγκεν στα λιμάνια, για το νηολόγιο και για τα άτομα με αναπηρία. Αντιμετωπίζουμε εκκρεμή θέματα της πλοηγικής υπηρεσίας, τις μετατάξεις προσωπικού από την ΟΛΠ και την «ΟΛΘ Α.Ε.», ενώ θεσμοθετούμε το δεύτερο εκπαιδευτικό ταξίδι στις ΑΕΝ με ευρωπαϊκή χρηματοδότηση μέχρι το 2027. Δίνουμε την απαραίτητη παράταση στις συμβάσεις για τα απόβλητα πλοίων και καταλοίπων φορτίων των υπόχρεων λιμανιών που βρίσκονται στη διαδικασία προσαρμογής στον κανονισμό 352 του 2017.

Τέλος, η νομοθετική ρύθμιση που εισάγουμε ως τροπολογία, μεταξύ άλλων περιλαμβάνει τη θεσμοθέτηση ειδικού μηχανισμού για τη στήριξη αρχικώς με 8 εκατομμύρια ευρώ των κατά κύριο επάγγελμα κτηνοτρόφων της Κρήτης και μάλιστα με αναδρομική ισχύ από 1-1-2022 και κατόπιν, με βάση τις δημοσιονομικές δυνατότητες, να επεκταθεί και στα υπόλοιπα νησιά. Η έκτακτη ενίσχυση αφορά τους κατά κύριο επάγγελμα κτηνοτρόφους της Κρήτης για την κάλυψη μέρους του αυξημένου κόστους προμήθειας των ζωοτροφών.

Κυρίες και κύριοι συνάδελφοι, στο Υπουργείο Ναυτιλίας και Νησιωτικής Πολιτικής, είτε με κανονιστικές αποφάσεις είτε με διατάγματα είτε με νομοθεσία, εδώ, στη Βουλή, συνεχίζουμε να κάνουμε πράξη την εντολή του ελληνικού λαού από το 2019 για τη δημιουργία ενός κράτους που είναι δίκαιο και λειτουργικό, δημιουργικό για την κοινωνία, ελκυστικό στην κάθε υγιή επιχειρηματική πρωτοβουλία, ελπιδοφόρο για τους συμπολίτες μας, προσοδοφόρο για την οικονομία μας. Αυτή άλλωστε είναι η πυξίδα που μας έχει δώσει ο Πρωθυπουργός Κυριάκος Μητσοτάκης για να πλεύσουμε.

Το σημερινό νομοσχέδιο κινείται πάνω σε αυτή τη λογική. Με στόχους και σκοπούς πλήρως διαυγείς και συγκεκριμένους, βασίζεται στη διαπίστωση της σημασίας του yachting για το συνολικό τουριστικό προϊόν της χώρας μας, παρέχει ευκαιρίες, δίνει κίνητρα και εν τέλει θα μας δώσει και την απαραίτητη εικόνα που λείπει διαχρονικά σε ένα άκρως προσοδοφόρο τομέα του κλάδου.

Η αξία της νομοθετικής μας πρωτοβουλίας θα φανεί γρήγορα και σύντομα θα αποδείξει την κοντόφθαλμη έως εχθρική πολιτική όλων όσων αντιδρούν σε κάθε προοπτική που μπορεί να προσφέρει πραγματική και υγιή ανάπτυξη και ευημερία.

Σας ευχαριστώ πολύ, κυρίες και κύριοι συνάδελφοι.

Επιτρέψτε μου στο σημείο αυτό να ευχαριστήσω προσωπικά τους συνεργάτες μου για την πολύτιμη βοήθεια και συνεργασία τους.

Το μόνο που έχω να πω, κυρίες και κύριοι συνάδελφοι, είναι ότι αυτό το νομοσχέδιο είναι ένα νομοσχέδιο το οποίο έχει 100% την υπογραφή των ανδρών και των γυναικών του Λιμενικού Σώματος και των στενών μου συνεργατών, κάτι που έχει ιδιαιτέρως πολύ μεγάλη σημασία και αποτελεί απάντηση σε όλους εκείνους που προσπάθησαν με οποιονδήποτε τρόπο να μεμφθούν τις συγκεκριμένες διατάξεις του νομοσχεδίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, επιτρέψτε μου μία ερώτηση ενός δευτερολέπτου.

**ΠΡΟΕΔΡΕΥΩΝ (Αθανάσιος Μπούρας):** Όχι, κυρία Μανωλάκου, δεν μπορείτε. Κατ’ ιδίαν τώρα.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, επιτρέψτε μου για ένα λεπτό,

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει καμμία τέτοια διαδικασία, κυρία συνάδελφε.

**ΔΙΑΜΑΝΤΩ ΜΑΝΩΛΑΚΟΥ:**…

**ΠΡΟΕΔΡΕΥΩΝ (Αθανάσιος Μπούρας):** Να μην καταγράφεται τίποτα στα Πρακτικά.

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ναυτιλίας και Νησιωτικής Πολιτικής: «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής και άλλες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 322-339)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 340.α.)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η εξουσιοδότηση παρεσχέθη.

Πριν κλείσω, επιτρέψτε και σε εμένα, κύριε Υπουργέ, ως Προεδρεύων αυτή τη στιγμή να ευχαριστήσω και εγώ τους συνεργάτες-υπαλλήλους της Βουλής που με πολλή προσπάθεια και κόπο βοηθούν μέχρι και τη Μεγάλη Τρίτη το σημαντικό έργο της Βουλής.

Ταυτόχρονα δε, θα ήθελα να επαινέσω και τον Ειδικό Γραμματέα της Βουλής κ. Μπαγιώκο, που πάντα είναι δίπλα μας και πάντα αρωγός στην καλή νομοθέτηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.34΄ λύεται η συνεδρίαση.

Σας εύχομαι καλό Πάσχα με υγεία, αισιοδοξία και ειρήνη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**