(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΕ΄

Δευτέρα, 09 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Εθνικής Άμυνας:   
 i. με θέμα: «Διάθεση Δυνάμεων του Ελληνικού Στρατού στη Δύναμη Ταχείας Αντίδρασης του ΝΑΤΟ στην ανατολική Ευρώπη», σελ.   
 ii. με θέμα: «Απομάκρυνση αμιάντου και αναβάθμιση του 303 Προκεχωρημένου Εργοστασίου Βάσης (ΠΕΒ)», σελ.   
 β) Προς τον Υπουργό Εσωτερικών με θέμα: «Αποκατάσταση ζημιών 2ου και 5ου ΓΕΛ Κατερίνης», σελ.   
 γ) Προς τον Υπουργό Δικαιοσύνης με θέμα: «Αναδιάρθρωση δικαστικού χάρτη - Κατάργηση Διοικητικού Εφετείου Κομοτηνής», σελ.   
 δ) Προς τον Υπουργό Περιβάλλοντος και Ενέργειας:   
 i. με θέμα: «Ποιος είναι ο πολεοδομικός σχεδιασμός της Κυβέρνησης για τη σεισμόπληκτη περιοχή του Αρκαλοχωρίου;», σελ.   
 iii. με θέμα: «Η Ρυθμιστική Αρχή Ενέργειας εκδίδει άδειες εντός και πέριξ του Ιστορικού Τόπου της ΠΥΡΚΑΛ στην Ελευσίνα», σελ.   
 ε) Προς τον Υπουργό Εργασίας και Κοινωνικών Υποθέσεων:   
 i. με θέμα: «Πρόωρη συνταξιοδότηση διακοσίων εξήντα εργαζομένων της Ολυμπιακής Αεροπορίας», σελ.   
 ii. με θέμα: «Απαλλαγή των συνταξιούχων του ιδιωτικού τομέα από την επιστροφή των χρηματικών ποσών που αντιστοιχούν σε καταβεβλημένες συντάξεις», σελ.   
 iii. με θέμα: « Άμεση επίλυση των προβλημάτων των σπουδαστών των Επαγγελματικών Σχολών (ΕΠΑΣ) του ΟΑΕΔ», σελ.   
 στ) Προς τον Υπουργό Υγείας:   
 i. με θέμα: «Επιβεβλημένη η εγκατάσταση μονάδας παραγωγής οξυγόνου, σε κάθε μεγάλο νοσοκομείο», σελ.   
 ii. με θέμα: « Άρση των διοικητικών μέτρων για όλους τους ανεμβολίαστους υγειονομικούς κατά του COVID-19», σελ.   
 ζ) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Πότε θα δοθούν οι προκαταβολές από τον ΕΛΓΑ στους πληγέντες αγρότες της Αργολίδας», σελ.   
 ii. με θέμα: «Να καταβληθούν άμεσα οι αποζημιώσεις στους παραγωγούς της ΠΕ Ροδόπης για τις ζημίες από παγετό και χαλαζοπτώσεις», σελ.   
 iii. με θέμα: «Ο κτηνοτροφικός κλάδος οδηγείται στην εξαφάνιση», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Γιατρός για όλους, ισότιμη και ποιοτική πρόσβαση στις υπηρεσίες του Εθνικού Οργανισμού Παροχής Υπηρεσιών Υγείας και στην Πρωτοβάθμια Φροντίδα Υγείας και άλλες διατάξεις», σελ.

ΠΡΟΕΔΡΕΥΟΝΤΕΣ   
 ΑΒΔΕΛΑΣ Α. , σελ.   
 ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΣΑΚΟΡΑΦΑ Σ. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΑΧΜΕΤ Ι. , σελ.   
 ΓΕΩΡΓΑΝΤΑΣ Γ. , σελ.   
 ΔΕΛΗΣ Ι. , σελ.   
 ΚΑΤΣΩΤΗΣ Χ. , σελ.   
 ΚΟΥΒΕΛΑΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΜΑΜΟΥΛΑΚΗΣ Χ. , σελ.   
 ΜΠΑΛΑΦΑΣ Ι. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΠΟΥΛΑΣ Α. , σελ.   
 ΣΚΟΥΦΑ Ε. , σελ.   
 ΤΑΓΑΡΑΣ Ν. , σελ.   
 ΤΣΑΚΛΟΓΛΟΥ Π. , σελ.   
 ΤΣΙΑΡΑΣ Κ. , σελ.   
 ΤΣΙΠΡΑΣ Γ. , σελ.   
 ΧΑΡΔΑΛΙΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΕ΄

Δευτέρα 9 Μαΐου 2022

Αθήνα, σήμερα στις 9 Μαΐου 2022, ημέρα Δευτέρα και ώρα 14.43΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής, κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Οι με αριθμό 630/3-5-2022 και 645/3-5-2022 επίκαιρες ερωτήσεις, που θα απαντηθούν από τον Υπουργό Υγείας κ. Αθανάσιο Πλεύρη.

Η με αριθμό 627/3-5-2022 επίκαιρη ερώτηση, που θα απαντηθεί από τον Υπουργό Δικαιοσύνης κ. Κωνσταντίνο Τσιάρα.

Οι με αριθμό 626/3-5-2022, 628/3-5-2022 και 638/3-5-2022 επίκαιρες ερωτήσεις, που θα απαντηθούν από τον Υπουργό Αγροτικής Ανάπτυξης και Τροφίμων και Γεώργιο Γεωργαντά.

Η με αριθμό 640/3-5-2022 επίκαιρη ερώτηση, που θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα.

Οι με αριθμό 636/3-5-2022 και 641/3-5-2022 επίκαιρες ερωτήσεις, που θα απαντηθούν από τον Υφυπουργό Εθνικής Άμυνας κ. Νικόλαο Χαρδαλιά.

Οι με αριθμό 632/3-5-2022, 634/3-5-2022 και 639/3-5-2022 επίκαιρες ερωτήσεις, που θα απαντηθούν από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου.

Οι με αριθμό 633/3-5-2022, 637/3-5-2022 και 644/3-5-2022 επίκαιρες ερωτήσεις και η με αριθμό 2328/92/14-1-2022 ερώτηση κατ’ άρθρον 130, παράγραφος 5 του Κανονισμού της Βουλής, που θα απαντηθούν από τον Υφυπουργό Περιβάλλοντος και Ενέργειας κ. Νικόλαο Ταγαρά.

Επίσης, δε θα συζητηθεί κατόπιν συνεννόησης η με αριθμό 635/3-5-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλο προς τον Υπουργό Ανάπτυξης και Επενδύσεων με θέμα: «Χρειάζονται άμεσα πρακτικά μέτρα για τη στήριξη των νέων επιχειρήσεων και των νέων για να μεταφερθούν από τα αστικά κέντρα στην περιφέρεια και να έχουν καλύτερο εισόδημα».

Δε θα συζητηθεί επίσης λόγω αναρμοδιότητας η με αριθμό 642/3-5-2022 επίκαιρη ερώτηση του Βουλευτή Β΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υποδομών και Μεταφορών κ. Κωνσταντίνο Καραμανλή με θέμα «Η Κυβέρνηση παρανομεί και δεν εφαρμόζει την ακυρωτική απόφαση του Σ.τ.Ε. για την ΕΥΔΑΠ».

Θα ξεκινήσουμε με τη δεύτερη με αριθμό 636/3-5-2022 επίκαιρη ερώτηση πρώτου κύκλου του Βουλευτή Β΄ Δυτικής Αττικής του Συνασπισμού Ριζοσπαστικής Αριστεράς κ. Γεωργίου Τσίπραπρος τον Υπουργό Εθνικής Άμυνας,με θέμα: «Διάθεση Δυνάμεων του Ελληνικού Στρατού στη Δύναμη Ταχείας Αντίδρασης του ΝΑΤΟ στην ανατολική Ευρώπη».

Στην ερώτηση θα απαντήσει ο Υφυπουργός Εθνικής Άμυνας κ. Νικόλαος Χαρδαλιάς.

Ορίστε, κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κυρία Πρόεδρε.

Κύριε Υφυπουργέ, έχει περάσει ένας μήνας από την κατάθεση της σχετικής επίκαιρης και των δημοσιευμάτων πάνω στα οποία στηρίχτηκε. Στο μεταξύ υπήρξαν και μεταγενέστερα δημοσιεύματα, χωρίς να έχει υπάρξει διάψευση από το Υπουργείο Εθνικής Άμυνας.

Η ερώτηση και τα δημοσιεύματα αφορούσαν συγκεκριμένα στην αποστολή ελληνικού αντιαεροπορικού ουλαμού (τέσσερα στοιχεία μαζί με το αντίστοιχο προσωπικό) τύπου ASRAD προς χώρες της ανατολικής Ευρώπης. Άλλα δημοσιεύματα λένε για Βουλγαρία, άλλα για Ρουμανία, άλλα και για τα δύο, κ.λπ..

Από τότε που αποφάσισε η Κυβέρνηση να εμπλακούμε ενεργά στον πόλεμο της Ουκρανίας, πέρα από αυτά που αποτελούσαν δεσμεύσεις στο πλαίσιο της Ευρωπαϊκής Ένωσης, των αποφάσεών της και του ΝΑΤΟ -και εννοώ κατά κύριο λόγο την αποστολή οπλισμού- υπάρχει μια σχετική αδιαφάνεια από την πλευρά του Υπουργείου σε ό,τι αφορά την ενημέρωση και του ελληνικού λαού και του Κοινοβουλίου για το τι δεσμεύσεις έχει αναλάβει το Υπουργείο Εθνικής Άμυνας έναντι του ΝΑΤΟ και ειδικότερα των Ηνωμένων Πολιτειών της Αμερικής. Άρα, τι έχει γίνει μέχρι τώρα και τι θα γίνει στο μέλλον;

Πριν μπούμε στην ουσία, υπάρχει ζήτημα διάψευσης ή όχι των δημοσιευμάτων; Να απαντήσετε ταυτόχρονα και στο δεύτερο σκέλος του ερωτήματος της επίκαιρης ερώτησης για το αν αξιολογεί η ελληνική Κυβέρνηση την απειλή από την πλευρά της Ρωσίας προς χώρες της ανατολικής Ευρώπης ως πιο σημαίνουσα σε ό,τι αφορά την Ελλάδα, σε σχέση με την υπαρκτή απειλή της Τουρκίας προς τη χώρα μας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κυρία Πρόεδρε, κυρίες και κύριοι Βουλευτές, κύριε Βουλευτά, κατ’ αρχάς να σας ξεκαθαρίσω ότι δεν υπάρχει καμμία -μα, καμμία- αδιαφάνεια σε οτιδήποτε αποφασίζουμε και σε οτιδήποτε δρομολογούμε. Πριν εισέλθω στην ουσία της συζήτησης θα ήθελα να επισημάνω με πολύ σεβασμό και πολλή εκτίμηση -το ξέρετε, άλλωστε- ότι για μείζονα ζητήματα που αφορούν στον χώρο της Εθνικής Άμυνας η πολιτική ηγεσία ενημερώνει τακτικότατα τόσο τις αρμόδιες επιτροπές της Βουλής των Ελλήνων, όσο και την Ολομέλεια εφ’ όσον αυτό κριθεί σκόπιμο. Θέλω να επαναλάβω -εσείς έχετε μεγάλη εμπειρία πάνω σε αυτό- ότι υπάρχουν στοιχεία που δεν μπορούν προφανώς εύκολα να αποδεσμευτούν μέσω της παρούσας διαδικασίας. Γι’ αυτό, καλό είναι να συζητάμε στις αρμόδιες επιτροπές αρκετά εξ αυτών και όχι σε δημόσιες συνεδριάσεις.

Σε κάθε περίπτωση, όμως, νομίζω ότι είναι κοινός τόπος ότι ο κόσμος έχει αλλάξει μετά τον πόλεμο στην Ουκρανία και την απαράδεκτη ρωσική εισβολή και έχει επηρεαστεί από τη γεωπολιτική αστάθεια, με πολύ πιο σύνθετες προκλήσεις και απειλές που καθιστούν ορατό τον κίνδυνο περαιτέρω κλιμάκωσης, ακόμη και εξάπλωσης της κρίσης -είναι ένα στοιχείο που πρέπει να το κρατήσουμε στη συζήτησή μας- με απότοκο την υπονόμευση της ευρωπαϊκής ασφάλειας και των θεμελίων της διεθνούς έννομης τάξης. Νομίζω ότι κανείς δεν μπορεί να διαφωνήσει σε αυτό. Η αρχιτεκτονική της ευρωπαϊκής ασφάλειας έχει αρχίσει να κλυδωνίζεται και γι’ αυτό τον λόγο πρέπει ασφαλώς να την επικαιροποιήσουμε και να την επανασχεδιάσουμε, λαμβάνοντας υπ’ όψιν τα νέα δεδομένα.

Η Ευρώπη, παρά τα προβλήματα που έχει, έχει την υποχρέωση να μπορεί αυτοτελώς να υπερασπίζεται τα κοινά συμφέροντα και τις αξίες των κρατών-μελών της. Η ρωσική επιθετικότητα, διαρκής, στην Ουκρανία ανέδειξε την ανάγκη της ευρωπαϊκής στρατηγικής αυτονομίας, αλλά και της ενίσχυσης του ευρωπαϊκού πυλώνα της ασφάλειας του ΝΑΤΟ. Για τον σκοπό αυτό ξέρετε πολύ καλά ότι η NRF, η «NATO Response Force», δηλαδή η δύναμη ταχείας αντίδρασης του ΝΑΤΟ, υφίσταται ως επιχειρησιακό εργαλείο της συμμαχίας για την αντιμετώπιση εμφανιζόμενων απειλών κατά της εδαφικής ακεραιότητας και ανεξαρτησίας και εν γένει ασφάλειας των κρατών-μελών της και μπορεί να αναπτυχθεί γρήγορα, όποτε αυτό απαιτηθεί. Περιλαμβάνει στοιχεία χερσαίων δυνάμεων, ναυτικού, αεροπορίας και δυνάμεων ειδικών επιχειρήσεων, τηρεί δε υψηλή ετοιμότητα με σκοπό να παρέχει ταχεία στρατιωτική ανταπόκριση σε μια αναδυόμενη κρίση, είτε για σκοπούς συλλογικής άμυνας, είτε για άλλες επιχειρήσεις αντιμετώπισης πολλαπλών κρίσεων.

Η συγκρότησή της ακολουθεί -για λόγους μεθοδολογίας και διαχείρισης έχει αξία να τα καταθέτουμε αυτά και να τα συζητάμε- έναν τριετή κύκλο εργασιών, στον οποίο περιλαμβάνεται το σχέδιο εναλλαγής ετοιμοτήτων και διαθέσεων, σύμφωνα με τις αποφάσεις των κρατών-μελών, ακολουθώντας πιστά τις διαδικασίες της συμμαχίας και με βάση τις εθνικές επιδιώξεις, αλλά και τις δυνατότητες κάθε κράτους-μέλους.

Η ενεργοποίηση της NRF, ήτοι η απόφαση για ετοιμότητα ανάπτυξης και η ανάπτυξή της για επιχειρήσεις, αποτελεί αρμοδιότητα του Βορειοατλαντικού Συμβουλίου, του «North Atlantic Council». Οι διαδικασίες είναι καθορισμένες. Θα μου επιτρέψετε να πω ότι οι διαδικασίες είναι και διαφανείς. Κάθε κράτος-μέλος ακολουθώντας τις εθνικές διαδικασίες που έχει θεσπίσει, αποφασίζει τελικώς για τη διάθεση, αλλά και τις προϋποθέσεις ανάπτυξης και δράσης των δυνάμεων που επιθυμεί να συνεισφέρει, με απόφαση του ΚΥΣΕΑ και αν χρειαστεί με απόφαση των ειδικών επιτροπών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Σε περιπτώσεις που οι συνθήκες ασφαλείας το επιβάλλουν η Συμμαχία δύναται να συμπληρώσει τις επιχειρησιακές της ανάγκες με τη διαδικασία παραγωγής δυνάμεων, το Force Generation. Με αυτόν τον τρόπο εξασφαλίζονται επαρκείς δυνατότητες για την αποτροπή και άμυνα έναντι κινδύνων που προαναφέρθηκαν, για ζητήματα ας πούμε -στη συγκεκριμένη περίπτωση- ασφάλειας.

Με βάση τις ανωτέρω διαδικασίες κάθε κράτος-μέλος με γνώμονα την εθνική ασφάλεια, σε συνδυασμό με τις δυνατότητες αλλά και τις επιδιώξεις του, συνεισφέρει σε δυνάμεις και σε κατάλληλο χρόνο μεταβιβάζει τη διοίκηση και τον έλεγχό τους στον ανώτατο διοικητή των συμμαχικών δυνάμεων στην Ευρώπη, ο οποίος με τη σειρά του μεταβιβάζει σε υφιστάμενο επιχειρησιακό διοικητή. Θέλω να επισημάνω στο σημείο αυτό ότι κατά τη μεταβίβαση της διοίκησης και ελέγχου τίθενται εθνικοί περιορισμοί -το γνωρίζετε- που εν πολλοίς διαμορφώνουν και τους κανόνες εμπλοκής που θα εφαρμοστούν.

Επιτρέψτε μου να προβώ για ακόμη μια φορά στη διαπίστωση ότι ερχόμαστε και μέσω μιας κοινοβουλευτικής διαδικασίας σχολιάζουμε δημοσιεύματα, πολλά από τα οποία μάλιστα -το ξέρετε- είναι και ανώνυμα ή αναρτώνται σε ιστοσελίδες οι οποίες δεν έχουν -επιτρέψτε μου να πω- καμμία, μα καμμία αξιοπιστία. Αναρωτιέμαι δε αν τυγχάνουν προσοχής και ιδιαίτερης μελέτης οι επίσημες απαντήσεις του Υπουργείου Εθνικής Άμυνας μέσω και της διαδικασίας του κοινοβουλευτικού ελέγχου. Και το λέω αυτό διότι ο Υπουργός μας έχει απαντήσει αρκετές φορές με επίσημα στοιχεία, που προέρχονται από τις εισηγήσεις, γνωματεύσεις των επιχειρησιακών οργάνων του ΥΠΕΘΑ, ότι με την αποστολή παραδείγματος χάριν της συστοιχίας Πάτριοτ στη Σαουδική Αραβία δεν επηρεάζεται η αντιαεροπορική ικανότητα της χώρας. Αντιθέτως, η ενέργεια αυτή θα προσδώσει προστιθέμενη αξία στη χώρα μας, θα επιβεβαιώσει τον ρόλο της ως παράγοντα ασφάλειας και σταθερότητας στην ευρύτερη περιοχή. Επίσης, θα επαυξήσει τις επιχειρησιακές δυνατότητες της Πολεμικής Αεροπορίας, παρέχοντας εμπειρία, παρέχοντας γνώσεις, παρέχοντας δεξιότητες στο ίδιο το προσωπικό. Παρά ταύτα, όμως, διατυπώνονται έωλες, στείρες, ατεκμηρίωτες αρνητικές απόψεις για την εν θέματι περίπτωση.

Κλείνοντας την πρωτολογία μου θα ήθελα να επαναλάβω για πολλοστή φορά ότι η αποστολή αμυντικού και υγειονομικού υλικού στην Ουκρανία γίνεται σε στενή συνεργασία της πολιτικής και στρατιωτικής ηγεσίας του Υπουργείου. Ως εκ τούτου σε καμμία περίπτωση δεν αποδυναμώνουμε την αμυντική διάταξη της χώρας. Και επιτρέψτε μου να πω ότι αυτό είναι νομοτελειακή προσέγγιση και στοίχημα χωρίς δεύτερες σκέψεις στο Υπουργείο. Αντιθέτως, με μεθοδικότητα, με σχεδιασμό και προγραμματισμό ενισχύουμε στην πράξη, με τα κατάλληλα εξοπλιστικά προγράμματα, την αμυντική θωράκιση και την επιχειρησιακή ετοιμότητα της χώρας.

Κατά τα άλλα θα σας ενημερώσω, εφόσον κάτι προκύψει, στη δευτερολογία μου.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΤΣΙΠΡΑΣ:** Ο κύριος Υφυπουργός δεν μας έκανε σοφότερους. Αναφέρθηκε ο κύριος Υφυπουργός στις διαδικασίες με βάση τις οποίες συμμετέχουν χώρες με ένοπλες δυνάμεις στις Δυνάμεις Ταχείας Αντίδρασης ή πολύ περισσότερο στη Διακλαδική Δύναμη Υψίστης Ετοιμότητας. Τις διαδικασίες τις γνωρίζουμε, αλλά στο ερώτημα δεν απαντήσατε. Για παράδειγμα, οι χώρες συμμετέχουν, όπως γνωρίζετε και είπατε και εσείς, στην ουσία εκ περιτροπής. Δεν ήταν η σειρά μας να συμμετέχουμε φέτος και επί της ουσίας για το αν στείλαμε ή δεν στείλαμε φέτος στην ανατολική Ευρώπη, δηλαδή εδώ και δύο - τρεις μήνες που ξεκίνησε ο πόλεμος στην Ουκρανία, σήμερα δεν απαντήσατε. Αυτό είναι το πρώτο.

Δεύτερον, δεν απαντήσατε στην ερώτηση αν θεωρείτε πιο σημαίνουσα για την Ελλάδα τη ρωσική απειλή προς την ανατολική Ευρώπη από ό,τι της Τουρκίας προς την Ελλάδα.

Τρίτον, δεν αφορά κάποιες ιστοσελίδες ανώνυμες. Είναι δημοσίευμα των «ΝΕΩΝ», επώνυμο κιόλας, πάνω στο οποίο βασίστηκε η επίκαιρη ερώτηση η οποία έγινε.

Και το τελευταίο είναι το εξής. Όπως σωστά είπατε, χρειάζεται απόφαση ΚΥΣΕΑ για να γίνει κάτι τέτοιο. Το ΚΥΣΕΑ δεν έχει συνεδριάσει από τότε. Δεν έχει συνεδριάσει. Είναι άλλο πράγμα τα ζητήματα απορρήτου και είναι άλλο πράγμα με τι θέμα συνεδριάζει το ΚΥΣΕΑ. Εκτός εάν συνεδρίασε εν κρυπτώ και δεν το γνωρίζει ο ελληνικός λαός. Αν συνεδρίασε, να το μάθουμε. Αλλά δεν υπάρχει συνεδρίαση. Ως εκ τούτου δεν έπρεπε να έχουμε στείλει, αν στείλαμε. Εκλαμβάνω την απάντησή σας, επειδή αναφερθήκατε στις διαδικασίες, -δεν είναι αυτό το ερώτημα, ποιες είναι οι διαδικασίες του ΝΑΤΟ για να συγκροτήσει διακλαδικές δυνάμεις υψίστης ετοιμότητας- ότι είναι μάλλον καταφατική, δηλαδή ότι στείλαμε και δε μας λέτε ότι στείλαμε.

Και ένα τελευταίο. Πολλαπλές φορές στο ερώτημα τι ακριβώς έχουμε στείλει στην Ουκρανία από πλευράς οπλισμού η απάντηση είναι θολή. Στην απάντηση που δόθηκε στο πλαίσιο του κοινοβουλευτικού ελέγχου από το Υπουργείο σας υπάρχει ρητή αναφορά στον αριθμό και το είδος σε ό,τι αφορά τα καλάσνικοφ -τετρακόσια καλάσνικοφ συγκεκριμένου τύπου- και δεν υπάρχει συγκεκριμένη αναφορά σε ό,τι αφορά τον υπόλοιπο οπλισμό. Δηλαδή αναφέρεται γενικόλογα η απάντηση σε εκτοξευτήρες που προμηθευτήκαμε εδώ και κάποιες δεκαετίες και στα αντίστοιχα πυρομαχικά τους. Κάποια στιγμή χρειάζεται να δοθεί ρητή απάντηση τι οπλισμό αφορούσε.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Βουλευτά, νομίζω ότι στην πρωτολογία ήμουν αρκούντως σαφής για τα θέματα που συζητούμε, διότι ο τρόπος που αναπτύσσονται οι δυνάμεις μας κι ο τρόπος που παίρνονται οι αποφάσεις απαντούν ουσιαστικά στο αν μπορεί να προχωρήσουμε σε κάποιες διαδικασίες χωρίς αυτές να έχουν την έγκριση του ΚΥΣΕΑ ή τουλάχιστον να υπάρχουν ταυτόχρονα και οι ίδιες οι εισηγήσεις των γενικών επιτελείων πάνω σε αυτό, που αφορά το επιχειρησιακό σκέλος.

Και να θυμίσω ότι στο πλαίσιο της έκτακτης Συνόδου Κορυφής που πραγματοποιήθηκε στις 24 Μαρτίου στις Βρυξέλλες αποφασίστηκε από τους αρχηγούς κρατών-μελών του ΝΑΤΟ η ενεργοποίηση των συμμαχικών αμυντικών σχεδίων, Allies Defence Plans. Απόρροια αυτής ήταν η ανάπτυξη στοιχείων της NRF στο ανατολικό πλευρό της Συμμαχίας, στο Eastern Flank, σε ρόλο άμυνας και αποτροπής.

Επισημαίνεται ότι η αποτελεσματική προστασία των χωρών πρώτης γραμμής, frontline states, στην ανατολική πτέρυγα του ΝΑΤΟ σε περίπτωση ρωσικής επιθετικής ενέργειας προφανώς συνιστά στην παρούσα φάση εκ των βασικότερων ευθυνών της Συμμαχίας. Υπό αυτή την έννοια η εν προκειμένω ενίσχυση της συμμαχικής αποτρεπτικής και αμυντικής διάταξης εντάσσεται στις υποχρεώσεις της χώρας μας, όπως και των λοιπών κρατών-μελών και ως εκ τούτου αποκτά λογικό έρεισμα, αλλά αν θέλετε και διπλωματική σκοπιμότητα και ουσιαστική βαρύτητα.

Απόρροια των παραπάνω είναι το γεγονός ότι ενδεχομένως να προκύψουν υποχρεώσεις για τη χώρα μας ως μέλος του ΝΑΤΟ, στο πλαίσιο αυτού του νέου σχεδιασμού. Άρα, με βάση τα τεκταινόμενα, το ΝΑΤΟ ενισχύει τη θωράκιση της ανατολικής πτέρυγάς του από τον βορρά μέχρι τον νότο. Υπάρχει ήδη μεγαλύτερη παρουσία στοιχείων των αμερικανικών δυνάμεων. Οι Γάλλοι έχουν ενισχύσει την παρουσία τους, αλλά και οι Βρετανοί επίσης και, όπως γνωρίζετε, το ΝΑΤΟ είναι μια αμυντική συμμαχία. Ο αμυντικός προσανατολισμός του έχει ως πρωτεύοντα στόχο την προάσπιση της εδαφικής ακεραιότητας των συμμάχων.

Γι’ αυτό τον λόγο αλλά και εξαιτίας της εκδηλούμενης ρωσικής επιθετικότητας, καθώς και του κινδύνου διάχυσης -επιτρέψτε μου να πω- της κρίσης στην Ουκρανία και σε άλλες γειτνιάζουσες χώρες της περιοχής, που είναι υπαρκτός, το ΝΑΤΟ λαμβάνει προληπτικά μέτρα. Είναι στο όριο του ψευτοδιλήμματος, αν μου επιτρέπετε, αν η απειλή είναι μεγαλύτερη από τη Ρωσία ή αν είναι μεγαλύτερη από την Τουρκία. Σε κάθε περίπτωση σας διαβεβαιώ ότι ναι, η Ελλάδα τελεί σε διαρκή ετοιμότητα. Είμαστε σε απόλυτη εγρήγορση, προκειμένου να συνδράμουμε στο πλαίσιο του νατοϊκού σχεδιασμού, όπως άλλωστε αυτό επιτάσσουν οι συμμαχικές μας υποχρεώσεις.

Κλείνοντας, θα ήθελα να επισημάνω ότι σήμερα αποκτά ακόμη περισσότερο νόημα αυτή η εντατική προσπάθεια που κάνουμε στο Υπουργείο Εθνικής Άμυνας προκειμένου να ενισχύσουμε τη συνολική αποτρεπτική ισχύ των Ενόπλων Δυνάμεών μας, με τα εξοπλιστικά προγράμματα που προχωρήσαμε, αλλά και με την υποστήριξη των συστημάτων που ήδη διαθέτουμε. Γιατί θα το επαναλάβω, χωρίς καμμία διάθεση αντιπαράθεσης, ότι η άμυνα της πατρίδας για την παρούσα Κυβέρνηση και εύχομαι και για όλους -πιστεύω και για όλους- είναι αυτοσκοπός, είναι απόλυτος αυτοσκοπός. Και παράλληλα εκπέμπω ένα καθησυχαστικό μήνυμα σε όλους, και στο Κοινοβούλιο αλλά και στον ελληνικό λαό, ότι πρέπει να αισθάνεται ασφαλής όχι μόνο επειδή ανήκουμε στην αμυντική συμμαχία του ΝΑΤΟ αλλά και στην Ευρωπαϊκή Ένωση, αλλά πρωτίστως επειδή έχουμε ισχυρές και ετοιμοπόλεμες Ένοπλες Δυνάμεις για οτιδήποτε και οπουδήποτε ήθελε απαιτηθεί.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ

Συνεχίζουμε με τη δωδέκατη με αριθμό 641/3-5-2022 επίκαιρη ερώτηση δεύτερου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Εθνικής Άμυνας, με θέμα: «Απομάκρυνση αμιάντου και αναβάθμιση του 303 Προκεχωρημένου Εργοστασίου Βάσης (ΠΕΒ)».

Επίσης και σε αυτή την επίκαιρη ερώτηση θα απαντήσει ο Υφυπουργός Εθνικής Άμυνας κ. Χαρδαλιάς.

Κυρία συνάδελφε, έχετε τον λόγο για δύο λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το 303 Προκεχωρημένο Εργοστάσιο Βάσης, (ΠΕΒ), στη Λάρισα είναι ένας από τους βασικούς θεματοφύλακες της αμυντικής βιομηχανίας της χώρας και μου είπαν, κύριε Υπουργέ, ότι δυστυχώς δεν είχαμε την τιμή να σας φιλοξενήσουμε στο εργοστάσιο ή να το επισκεφτείτε τουλάχιστον πρόσφατα.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δε σας τα είπαν καλά.

**ΕΥΑΓΓΕΛΙΑ ΛΙΑΚΟΥΛΗ:** Εγώ πήγα λίγο πριν έρθω εδώ. Χαίρομαι, λοιπόν, που έχετε γνώση του πράγματος. Θα μας πείτε και εσείς για την επίσκεψη την οποία πραγματοποιήσατε. Γιατί εγώ είμαι εντυπωσιασμένη.

Και για να μη λέμε μόνο τα αρνητικά, να πούμε πρώτα τα θετικά. Είμαι εντυπωσιασμένη θετικά, διότι πραγματικά έχουμε ένα εργοστάσιο τόσο αξιόλογο στην Ελλάδα και στην περιοχή τη δική μου, που μπορεί να παράσχει υψηλότατου επιπέδου υπηρεσίες στην αμυντική βιομηχανία της χώρας. Πώς, όμως, να εργαστούν αυτοί οι άνθρωποι, που τους συνάντησα όλους, τη διοίκηση, τον πρόεδρο του συλλόγου των υπαλλήλων, όλους τους αξιωματικούς, όλο το πολιτικό προσωπικό που εργάζεται στο στρατόπεδο; Και δεν είναι απλώς ανήσυχοι, κύριε Υπουργέ, αλλά είναι πραγματικά τρομαγμένοι, διότι παρέχουν τις υπηρεσίες στην πατρίδα κάτω από δέκα χιλιάδες εκατόν πενήντα τετραγωνικά αμιάντου, ο οποίος αμίαντος στο εργοστάσιο έχει φτάσει σε σημείο τώρα και μετά τον σεισμό να ανοίξει πάνω στις στέγες και στα ταβάνια και να υπάρχει το κονίαμα του αμιάντου καθημερινά σε ρίψη, να πέφτει δηλαδή πάνω στα κεφάλια των ανθρώπων που εργάζονται.

Το ένα ερώτημα, λοιπόν, είναι αν εγώ και εσείς, εμείς εδώ, θα καθόμασταν πράγματι να εργαστούμε κάτω από αυτές τις συνθήκες. Να πούμε τίμια στον κόσμο αν θα εργαζόμασταν κάτω από τον αμίαντο. Εγώ όχι. Θα ήθελα να ακούσω αν θα εργαζόσασταν εσείς, κύριε Χαρδαλιά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Το δεύτερο είναι ότι αφήσαμε το προσωπικό μόνο του στον αυτόματο πιλότο και από τα τριακόσια τέσσερα άτομα, υπηρετούν αυτή τη στιγμή ογδόντα σε μία γραμμή παραγωγής που παράγει υποδειγματική δουλειά, ανταλλακτικά δηλαδή που φτιάχνουν μόνοι τους, αλλά και επιδιορθώσεις που κάνουν. Έρχονται οι Γάλλοι κάθε τρεις και τέσσερις μήνες όπως γνωρίζετε, κύριε Υπουργέ, και παρακολουθούν την τεχνογνωσία των δικών μας. Οι δικοί μας άνθρωποι, οι δικοί μας υπάλληλοι, οι δικοί μας στρατιωτικοί βρίσκονται σε μία δομή που μπορεί να κάνει θαύματα, που οι Γάλλοι λένε ότι κάνει θαύματα, και εμείς τους έχουμε παρατήσει να πνίγονται καθημερινά στον αμίαντο. Πρέπει να απαντήσετε σε αυτό. Δεν είναι δυνατόν να μη νοιάζεστε ούτε είναι δυνατόν να μας πείτε ότι εσείς θα εργαζόσασταν κάτω από δέκα χιλιάδες εκατόν πενήντα τετραγωνικά αμιάντου που θα πέφτουν στο κεφάλι σας κάθε μέρα και να το αναπνέετε. Αν μας το πείτε αυτό, θα είναι για εμάς πρωτοφανές, πρωτάκουστο και για δε σας έχω να μας λέτε πρωτάκουστα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κατ’ αρχάς θα ήθελα να σας διαβεβαιώσω ότι έχω ξεκινήσει και προχωρώ βήμα-βήμα να επισκέπτομαι όλα τα εργοστάσια βάσης. Και στο 303 θα πάω. Γνωρίζει πολύ καλά το Σώμα και οι αξιότιμοι κύριοι Βουλευτές ότι έχω μια δυσανεξία στο γραφείο. Συνολικά όλους αυτούς τους μήνες με την καθοδήγηση και του Υπουργού έχω επισκεφθεί εκατόν εβδομήντα περίπου σχηματισμούς και μονάδες σε πενήντα δύο διαφορετικούς προορισμούς σε όλη τη χώρα, από τους Κήπους μέχρι τους Οθωνούς και από τη Γαύδο μέχρι το Καστελόριζο.

Και προφανώς θα ήθελα να σας ευχαριστήσω για την ερώτηση την οποία υποβάλατε, αφού άπτεται εργασιακών συνθηκών προσωπικού -στρατιωτικού και πολιτικού- των Ενόπλων Δυνάμεων, το οποίο για τη στρατιωτική και πολιτική ηγεσία -νομίζω το έχετε αντιληφθεί και θα το εξηγήσω κιόλας- αποτελεί κύρια και υψηλή προτεραιότητα. Για τον λόγο αυτόν θα ήθελα λίγη ανοχή στον χρόνο, κυρία Πρόεδρε.

Πριν περάσουμε στο 303 Προκεχωρημένο Εργοστάσιο Βάσης, θα ήθελα να σας παραθέσω το γενικότερο πλαίσιο μιας πραγματικά εργώδους προσπάθειας που έχει καταβληθεί για την απομάκρυνση των αμιαντούχων υλικών και την αντικατάστασή τους από άλλα αβλαβή υλικά σε στρατόπεδα και πολεμικά πλοία των Ενόπλων Δυνάμεων. Θέλω να είμαι σαφής: Δεν υπάρχει κάποιο μαγικό ραβδί με το οποίο όλα όσα έχουμε να αντιμετωπίσουμε και που εύλογα αναδεικνύετε και εσείς εδώ, αλλά και τα στελέχη μας σε όλη τη χώρα, παθογένειες, αρρυθμίες και καθυστερήσεις δεκαετιών να μπορούμε να τα θεραπεύσουμε.

Κατόπιν προπαρασκευαστικών, λοιπόν, ενεργειών των αρμοδίων υπηρεσιών του Υπουργείου Εθνικής Άμυνας εξασφαλίστηκε αρχικά η προφορική δέσμευση της αρμόδιας διαχειριστικής αρχής για την έκδοση αντίστοιχης πρόσκλησης έως του ποσού των 10 εκατομμυρίων. Εν συνεχεία καθορίστηκε προϋπολογισμός ανά γενικό επιτελείο: 4,5 εκατομμύρια για το ΓΕΣ, 3 εκατομμύρια για το ΓΕΝ και 2,5 εκατομμύρια για την Αεροπορία.

Στις 27 Ιανουαρίου του 2020 και στις 14 Φεβρουαρίου του 2020 κατόπιν ενεργειών του Υπουργείου και των αντίστοιχων γενικών επιτελείων εκδόθηκαν ανάλογες αποφάσεις ένταξης για τις εξής πράξεις:

Πρώτον, απομάκρυνση, διαχείριση και αντικατάσταση προϊόντων αμιάντου από στρατιωτικές εγκαταστάσεις του Στρατού Ξηράς με προϋπολογισμό 4.473.300,71 ευρώ που κατανέμεται στα εξής τρία υποέργα: πρώτον, στρατιωτικές εγκαταστάσεις 1ης Στρατιάς με επιμέρους προϋπολογισμό 438.051 ευρώ. Το εν λόγω αφορά σε εργασίες εντός των Στρατοπέδων «Πλαστήρα» στη Λάρισα και «Περισσάκη» στο Στεφανοβίκειο, στρατιωτικές εγκαταστάσεις της ΑΣΔΕΝ με επιμέρους προϋπολογισμό 3.007.734 ευρώ και στρατιωτικές εγκαταστάσεις στο Δ΄ Σώμα Στρατού με επιμέρους προϋπολογισμό 1.027.513 ευρώ.

Δεύτερον, απομάκρυνση διαχείριση και αντικατάσταση προϊόντων αμιάντου από στρατιωτικές εγκαταστάσεις του Πολεμικού Ναυτικού με προϋπολογισμό 3.160.000,14 ευρώ.

Η απομάκρυνση, διακίνηση και αντικατάσταση προϊόντων αμιάντου από στρατιωτικές εγκαταστάσεις της Πολεμικής Αεροπορίας είναι ο τρίτος άξονας με προϋπολογισμό 2.497.320,30. Τα προϊόντα αμιάντου που προβλέπεται να αντικατασταθούν με αβλαβή υλικά βρίσκονται εντός μονάδων του ΓΕΣ, του ΓΕΝ και του ΓΕΑ και την επίβλεψη των υπ’ όψιν έργων θα αναλάβει κατ’ αρμοδιότητα το αντίστοιχο γενικό επιτελείο.

Βλέπετε ότι έχουμε αναλάβει συγκεκριμένες πρωτοβουλίες, έχουμε προχωρήσει με πολύ γρήγορους ρυθμούς στο να μπορέσουμε σε ένα εύρος πολύ συγκεκριμένο να προχωρήσουμε σε εργασίες που αφορούν στην απομάκρυνση, στη διαχείριση και στην αντικατάσταση των προϊόντων αμιάντου στις στρατιωτικές μας εγκαταστάσεις.

Όσον αφορά το 303 ΠΕΒ, να πω ότι δεν συμπεριλήφθηκε στην πρώτη φάση του έργου, αφού οι πιστώσεις που διατέθηκαν ήταν συγκεκριμένες και τα γενικά επιτελεία έπρεπε να επιλέξουν βάσει προτεραιοποίησης, περιοριζόμενα σε αριθμό εγκαταστάσεων. Στο στρατιωτικό αυτό εργοστάσιο πολύ σωστά λέτε ότι υπάρχουν δέκα χιλάδες είκοσι τετραγωνικά επιφανειών που καλύπτονται από προϊόντα αμιάντου, με εκτιμώμενο κόστος απομάκρυνσης με βάση τις τεχνικές μελέτες που έχουν κάνει τα επιτελεία περίπου 450.000 ευρώ. Η εργασία αυτή περιλαμβάνεται στη μελέτη δημοπράτησης για την αντικατάσταση προϊόντων αμιάντου με αβλαβή υλικά για το σύνολο των εγκαταστάσεων του προαναφερόμενου εργοστασίου και αναζητείται ήδη χρηματοδοτικό εργαλείο μέσω του Εταιρικού Συμφώνου για το Πλαίσιο Ανάπτυξης, μέσω του ΕΣΠΑ. Και θέλω να σας διαβεβαιώσω ότι δεν αναζητάμε γενικά και απροσδιόριστα. Εργαζόμαστε πυρετωδώς ώστε το επόμενο χρονικό διάστημα να εξασφαλιστεί το απαιτούμενο ποσό μέσω ενός αναμενόμενου προγράμματος ΕΣΠΑ για την ενεργειακή αναβάθμιση κτηρίων και να προχωρήσουμε τις εργασίες στο 303 ΠΕΒ, το οποίο πράγματι -έχετε πολύ δίκιο- αποτελεί και για εμάς σημαντική προτεραιότητα. Ανεξάρτητα από αυτό, έχει ξεκινήσει και αναμένεται η ολοκλήρωση -το ποσοστό υλοποίησης είναι 95%- της συναρμολόγησης μεταλλικού κτηρίου το οποίο μεταφέρθηκε από το Κέντρο Εκπαίδευσης Στρατονομίας και θα καλύψει μέρος των αναγκών του εργοστασίου. Επίσης, είμαστε στην ευχάριστη θέση να ανακοινώσουμε ότι βρίσκεται σε εξέλιξη η σύνταξη μελέτης για την κατασκευή σύγχρονου κτηρίου εμβαδού τριών χιλάδων τετραγωνικών μέτρων και τη μεταφορά μεγάλου μέρους των συνεργείων σε νέες σύγχρονες εγκαταστάσεις.

Κλείνοντας την πρωτολογία μου, θα ήθελα να σας πω ότι δεν έχει περιέλθει στη Στρατιωτική Υπηρεσία -το είδα στην ερώτησή σας- αίτημα του ΕΚΑΒ για την αρωγή στην επισκευή των ασθενοφόρων του. Σε κάθε περίπτωση, εφόσον υποβληθεί σχετικό αίτημα θα εξεταστεί άμεσα η δυνατότητα συντήρησης του αμαξώματος και των μηχανολογικών μερών των ασθενοφόρων οχημάτων, καθόσον για τον ιατρικό τους εξοπλισμό δεν υφίσταται σχετική τεχνική δυνατότητα. Για τα υπόλοιπα θα σας ενημερώσω στη δευτερολογία μου.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υφυπουργέ.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύρια Πρόεδρε.

Κύριε Υφυπουργέ, δεν χρειάζεται να είσαι Βουλευτής ή Υπουργός για να ξέρεις τι σημαίνει προϋπολογισμός. Προϋπολογισμός σημαίνει «εγγράφω». Τι ήρθατε σήμερα να μας πείτε στη Βουλή, αλλά και στο ΠΕΒ; Ήρθατε να πείτε ότι έχετε εγγράψει δαπάνες τις οποίες «θα» κάνετε αφού βρείτε χρηματοδοτικό εργαλείο μέσω του ΕΣΠΑ για το ΓΕΣ, το ΓΕΝ και το ΓΕΑ και ότι σε αυτό «θα» ενταχθεί και το ΠΕΒ. Δεν μας τα λέτε καλά.

Και να σας πω γιατί δεν μας τα λέτε καλά, γιατί μας είπατε τα ίδια τον Μάη του 2020. Έχω μπροστά μου τη δήλωσή σας. Είχατε απαντήσει επί λέξει ότι «η αντικατάσταση προϊόντων αμιάντου με αβλαβή υλικά στις εγκαταστάσεις του εργοστασίου προϋπολογίζεται σε 6.929.789 ευρώ για να υλοποιηθεί σε περίπτωση εξασφάλισης ανάλογης χρηματοδότησης σε δεύτερο χρόνο και εφόσον υπάρξει ανάλογο πρόγραμμα». Πείτε μας τι εννοείτε όταν λέτε «δεύτερο χρόνο». Κυβερνάτε ήδη τρία και «σώνετε» τώρα σιγά σιγά, πάτε στο τέταρτο και τελευταίο έτος, αν το διανύσετε. Άρα σήμερα, κύριε Υφυπουργέ, είπατε τα ίδια πράγματα που μας είπατε τον Μάιο του 2020 από αυτό το Βήμα απαντώντας σε συναφές ερώτημα.

Αυτό που θα ήθελα να σας ρωτήσω όμως και είναι και το πιο σημαντικό -ο κόσμος ξέρει αν λέτε τα ίδια ή όχι- είναι για το ΕΣΠΑ 2021 - 2027 όπου περιγράφονται οι στόχοι πολιτικής. Υπάρχει ο «Στόχος πολιτικής 2. Μία πιο πράσινη Ευρώπη» με ενωσιακή στήριξη 5,655 δισεκατομμύρια ευρώ. Στις κύριες επιλογές πολιτικής περιλαμβάνεται ως βασική προτεραιότητα η απομάκρυνση των επιβλαβών υλικών και αποβλήτων.

Απαντήστε μας, λοιπόν, γιατί δεν υπάρχει το χρηματοδοτικό εργαλείο μέσα από αυτό, για την απομάκρυνση του συνόλου του αμιάντου από το 303 ΠΕΒ είτε με πρόγραμμα του Υπουργείου είτε των περιφερειών.

Το αδυσώπητο, όμως, ερώτημα και για εμάς και για εσάς και για όλους -εκτός από αυτά που εγγράφετε στους προϋπολογισμούς, τους μεγάλους προϋπολογισμούς, τη χαρά που έχετε όταν έρχεστε και μας λέτε τι έχετε εγγράψει- είναι: στο διά ταύτα εγώ τι θα πω αύριο στη Λάρισα ότι μου είπατε εσείς, κύριε Υπουργέ; Ότι είστε στην ευχάριστη θέση να τους ανακοινώσετε ό,τι ανακοινώσατε τον Μάιο του 2020; Ότι θα απομακρύνετε τον αμίαντο από το κεφάλι τους και πότε; Ότι δεν θα αναπνέουν αυτοί οι οικογενειάρχες άνθρωποι με μικρά ή μεγάλα παιδιά, άνθρωποι που δούλεψαν μία ζωή μέσα στο εργοστάσιο και κινδυνεύουν, όπως λένε οι γιατροί και όχι εμείς. Οι γιατροί λένε ότι είναι επικίνδυνο καρκινογόνο υλικό ο αμίαντος. Και η Ευρωπαϊκή Ένωση και τα δικαστήρια τα ευρωπαϊκά. Γνωρίζετε τί έχουν πει, επίσης, για τη βλαπτική συνδρομή συνθηκών στην εργασία; Γνωρίζετε τι έχουν αποφανθεί; Γνωρίζετε τι θα γίνει αν κάποιος προσφύγει, κύριε Υπουργέ, στα διεθνή δικαστήρια και στα ευρωπαϊκά δικαστήρια για τα εργασιακά του δικαιώματα; Αυτό θα το βρούμε μπροστά μας και θα το βρείτε μπροστά σας.

Τέλος, θέλω να πω για μία ανακοίνωση, την οποία αποφύγατε σήμερα να επαναλάβετε, παρά το γεγονός ότι το ερώτημά μου έχει να κάνει και με το προσωπικό του ΠΕΒ. Ανακοινώσατε πρόσφατα ότι θα προσληφθούν εκατόν τριάντα οκτώ άτομα ως πολιτικό προσωπικό στο ΥΠΕΘΑ, στους οποίους συμπεριλαμβάνονται πέντε μόνιμοι υπάλληλοι για το 303 ΠΕΒ. Το ανακοίνωσε –σας θυμίζω- στις αρχές του 2021, ο κύριος Υπουργός. Είπατε ότι θα ολοκληρωθεί στους πρώτους μήνες, στο πρώτο εξάμηνο του 2021. Δεν χρειάζεται να σας θυμίσω ότι έχουμε Μάιο του 2022. Αυτούς τους λίγους έστω υπαλλήλους έχετε ποτέ σκοπό να τους φέρετε στο 303 ΠΕΒ, αυτό με τον αμίαντο στο κεφάλι των εργαζομένων, που παρ’ όλα αυτά έρχονται οι Γάλλοι ομόλογοί τους και λένε ότι είναι εκπληκτική η τεχνογνωσία που υπάρχει, παρά το γεγονός ότι εσείς δεν φροντίζετε και τη γραμμή παραγωγής και διατήρησης αυτής της τεχνογνωσίας. Δηλαδή, οι ειδικότητες αυτές, κύριε Υπουργέ, χάνονται και η Κυβέρνησή σας δεν φροντίζει αυτές τις ειδικότητες να τις κρατήσει στην Ελλάδα σαν μια εθνική περιουσία για την αμυντική βιομηχανία. Και σε αυτό πρέπει να απαντήσετε.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Ο κύριος Υφυπουργός έχει τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κυρία συνάδελφε, προφανώς θα πρέπει να απαντήσω σε πάρα πολλά, αλλά να θυμίσω ότι δεν έχει προκύψει με παρθενογένεση η κατάσταση που αφορά στον αμίαντο στα στρατιωτικά κτήρια σε όλη την Ελλάδα εδώ και πάρα πολλές δεκαετίες. Και την ίδια στιγμή αυτό, που θα πείτε στα σεβαστά μας στελέχη είναι ότι με την ίδια σπουδή προχωρήσαμε και έχουν εγκριθεί όλα τα απαραίτητα κονδύλια και έχουν ολοκληρωθεί όλες οι απαραίτητες μελέτες που αφορούν στα Στρατόπεδα «Πλαστήρα» και «Περισσάκη» στη Λάρισα, καθώς και στο Στεφανοβίκειο Λάρισας με την ίδια σπουδή, με την ίδια εργατικότητα προχωράμε στο να μπορέσουμε να εξασφαλίσουμε και το κονδύλι που αφορά στην απομάκρυνση του αμιάντου και στο 303 ΠΕΒ. Διότι αυτή η Κυβέρνηση έχει αποδείξει από την πρώτη στιγμή ότι είναι σε θέση να αξιοποιήσει ό,τι χρηματοδοτικό εργαλείο ευέλικτα, με διαφάνεια, πέρα, αν θέλετε, από όλες αυτές τις γραφειοκρατικές καταστάσεις που αφορούσαν στην απορρόφηση των κονδυλίων. Και στο Υπουργείο Εθνικής Άμυνας, λοιπόν, σας διαβεβαιώνω ότι με τον ίδιο τρόπο που εξασφαλίστηκαν χρήματα για τη θωράκιση της χώρας απέναντι στην κλιματική κρίση με 1,7 δισεκατομμύριο από τρία διαφορετικά χρηματοδοτικά πρωτόκολλα μέσα σε ένα χρόνο εν μέσω πανδημίας, σας πληροφορώ ότι με την ίδια σπουδή, με την ίδια εργατικότητα προχωράμε για να εξασφαλίσουμε πόρους, όχι μόνο για τους εξοπλισμούς, αλλά περισσότερο και πάνω από το οτιδήποτε άλλο για να βελτιώσουμε τις συνθήκες, που διαβιούν τα στελέχη μας. Γιατί έχουμε αντιληφθεί από την πρώτη στιγμή ότι τα στελέχη μας είναι ο πολλαπλασιαστής της ισχύος της χώρας μας και αυτό το αποδεικνύουμε κάθε φορά. Και η παρουσία η δική μου σε όλες τις μονάδες έρχεται να το καταδείξει αυτό. Δεν είναι εθιμοτυπική. Με πολλή χαρά μπορώ να σας ενημερώσω για κάθε μονάδα που πήγα, για κάθε μονάδα που επισκεφθήκαμε τι ακριβώς πράξαμε για να μπορέσουμε να βελτιώσουμε την κατάσταση και να κάνουμε ένα βήμα μπροστά. Άρα, σε κάθε περίπτωση νομίζω ότι στην πρωτολογία μου ήμουν σαφής.

Το θέμα της απομάκρυνσης των αμιαντούχων υλικών απασχολεί σοβαρά την στρατιωτική πολιτική ηγεσία, παρέθεσα τα στοιχεία της προσπάθειας που καταβάλαμε. Δεν σημαίνει ότι το 303 θα μείνει εκτός του έργου της απομάκρυνσης -το ξαναλέω- των υλικών, ενώ εξελίσσεται η μελέτη για την κατασκευή νέων σύγχρονων εγκαταστάσεων. Δηλαδή, την ίδια στιγμή μας ψέγετε για το κομμάτι της απομάκρυνσης του αμιάντου. Ταυτόχρονα, όμως, για τις δύο πολύ σημαντικές παρεμβάσεις, που κάνουμε δεν λέτε καμμία κουβέντα, σαν να έχουμε εγκαταλείψει παντελώς το στρατόπεδο και να μην έχουμε ασχοληθεί με τίποτα που αφορά το προσωπικό μας. Και αυτό νομίζω ότι είναι άδικο. Εσάς σας χαρακτηρίζει η δικαιοσύνη, η ψυχραιμία και η νηφαλιότητα που προσεγγίζετε αυτά τα θέματα.

Επίσης, για να μη μείνει καμμία εκκρεμότητα θα ήθελα να αναφερθώ στο ζήτημα της πρόσληψης του πολιτικού προσωπικού. Δεν το ανέφερα στην πρωτολογία μου, διότι ο χρόνος είναι περιορισμένος. Επίκειται η έκδοση προκήρυξης από τον ΑΣΕΠ για την πρόσληψη συνολικά εκατόν τριάντα οκτώ μονίμων υπαλλήλων -το είπατε- κυρίως τεχνικών και υγειονομικών ειδικοτήτων και για τα τρία επιτελεία του Υπουργείου Εθνικής Άμυνας. Από αυτές τις θέσεις, πέντε θέσεις κλάδου τεχνικού κατανέμονται στο 303 προχωρημένου εργοστασίου βάσης. Επίσης, με την υπ’ αριθμόν 50 της 4ης Νοεμβρίου 2021 πράξης υπουργικού συμβουλίου εγκρίθηκε η κίνηση των διαδικασιών πλήρωσης πενήντα θέσεων τακτικού προσωπικού στα τρία γενικά επιτελεία, εκ των οποίων μία του κλάδου ΔΕ τεχνικού κατανέμετε στο εν λόγω εργοστάσιο.

Παράλληλα βρίσκονται σε εξέλιξη και σε συνεργασία με το ΥΠΕΞ και το ΑΣΕΠ, ώστε ο αριθμός για τις θέσεις αυτές να καταληφθεί από πίνακες επιλαχόντων προηγούμενων προκηρύξεων του ΑΣΕΠ για την άμεση ικανοποίηση των αναγκών του Υπουργείου μας. Και επιπλέον, δύο φορές κατ’ έτος σας θυμίζω ότι επιχειρείται η αύξηση του πολιτικού προσωπικού τεχνικών ειδικοτήτων με μετατάξεις από άλλους φορείς του δημοσίου τομέα μέσω του ενιαίου συστήματος κινητικότητας. Συγκεκριμένα, πολύ γρήγορα τονίζω ότι στους δύο κύκλους κινητικότητας στον Α΄ και Β΄ του έτους 2021 υποβλήθηκαν συνολικά δέκα αιτήματα πλήρωσης θέσεων τεχνικών ειδικοτήτων στο 303, ωστόσο δεν εκδηλώθηκε ενδιαφέρον και οι θέσεις δεν καλύφθηκαν. Στον τρέχοντα κύκλο κινητικότητας του 2022 τα αιτήματα, που πρόκειται να υποβληθούν αναφορικά με την κάλυψη θέσεων με μετατάξεις στο 303 ανέρχονται σε επτά και αφορούν κυρίως σε τεχνικές ειδικότητες. Σε κάθε περίπτωση και μέσα στο πλαίσιο της δημοσιονομικής πολιτικής, οι όποιες ελλείψεις του προσωπικού σε τεχνικές ειδικότητες θα ληφθούν υπ’ όψιν κατά προτεραιότητα κατά τον ετήσιο σχεδιασμό προσλήψεων -συγκρατείστε το αυτό- πολιτικού προσωπικού του έτους 2023, προκειμένου οι υπηρεσίες του ΥΠΕΘΑ, οι οποίες απασχολούν το εν λόγω προσωπικό να ανταπεξέλθουν στις αυξημένες ανάγκες τους.

Κλείνοντας, κυρία συνάδελφε, όπως βλέπετε προχωράμε με πολύ συγκεκριμένο σχέδιο σε όλα τα επίπεδα. Μέριμνά μας παραμένει ένα ολοκληρωμένο πλέγμα έργων, το οποίο θα εξασφαλίζει την ασφάλεια και την υγεία στους χώρους εργασίας του στρατιωτικού και πολιτικού προσωπικού με παράλληλη αναβάθμιση όλων των στρατιωτικών εργοστασίων και το 303 θα κατέχει κυρίαρχο ρόλο σε αυτή την προσπάθεια.

Εδώ θα είμαστε, θα το παρακολουθήσουμε, θα δείτε τον οδικό μας χάρτη, θα δείτε το χρονοδιάγραμμά μας και πιστέψτε με ότι για άλλη μία φορά θα σας εκπλήξουμε.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστούμε πολύ, κύριε Υπουργέ.

Θα συζητηθεί τώρα η όγδοη με αριθμό 640/3-5-2022 επίκαιρη ερώτηση δεύτερου κύκλου της Βουλευτού Πιερίας του Συνασπισμού Ριζοσπαστικής Αριστεράς κ. Ελισσάβετ Σκούφα προς τον Υπουργό Εσωτερικών με θέμα: «Αποκατάσταση ζημιών 2ου και 5ου ΓΕΛ Κατερίνης».

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κυρία συνάδελφε, έχετε τον λόγο για δύο λεπτά.

**ΕΛΙΣΣΑΒΕΤ ΣΚΟΥΦΑ:** Κύριε Υπουργέ, το παράδειγμα του σχολικού συγκροτήματος του 2ου και 5ου Γενικού Λυκείου Κατερίνης είναι το κατ’ εξοχήν θεωρώ παράδειγμα της κρατικής αναλγησίας και εγκατάλειψης όσον αφορά τις υποχρεώσεις της πολιτείας προς τους Έλληνες φορολογούμενους, προς τη μαθητική, γονεϊκή και εκπαιδευτική κοινότητα. Ενώ, δηλαδή, οι μαθητές -επτακόσιοι περίπου τον αριθμό σε αυτά τα δύο γενικά λύκεια, για να μη βάλω μέσα και το ΤΕΙ, που βρίσκεται στον ίδιο χώρο- καλούνται μέσα από τις πολιτικές της κ. Κεραμέως, για τις οποίες, βέβαια, δεν είστε καθ’ ύλην αρμόδιος, να ξεζουμίζονται με τράπεζες θεμάτων και απανωτές αξιολογήσεις για την ελάχιστη βάση εισαγωγής και το κόψιμο από την εισαγωγή τους στη σχολή των ονείρων τους την πανεπιστημιακή, η ελληνική πολιτεία δεν αναλαμβάνει καθόλου τις ευθύνες της.

Το 2ο και 5ο Λύκειο χτίστηκαν τη δεκαετία του 1980, τότε ήταν το πολυκλαδικό, όπου έχω φοιτήσει προσωπικά, και έκτοτε όλες αυτές τις δεκαετίες δεν έχουν γίνει εργασίες συντήρησης και επισκευής σε βάθος. Το μόνο που έχει κατορθώσει η δημοτική αρχή κατά καιρούς να κάνει είναι στην κυριολεξία μπαλώματα.

Γνωρίζω ότι γνωρίζετε το θέμα, τουλάχιστον από μέσα από τη Βουλή, διότι έχει προηγηθεί επίκαιρη ερώτηση από Βουλευτή άλλου κόμματος. Έχω καταθέσει αναφορά με βάση το υπόμνημα του δημάρχου, με το οποίο ο άνθρωπος ζητά 1 εκατομμύριο κοστολογημένο για να γίνουν επιτέλους όλες οι απαιτούμενες εργασίες επισκευής.

Το ερώτημα, που σας απευθύνω είναι το εξής: Πότε επιτέλους το Υπουργείο Εσωτερικών, ως υπεύθυνο για θέματα σχολικής στέγης, θα αναλάβει τις ευθύνες του και θα χορηγήσει τα απαιτούμενα κονδύλια;

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Ευχαριστώ και την κ. Σκούφα για την ερώτηση. Πράγματι είχε δοθεί η ευκαιρία να συζητήσουμε το θέμα αυτό και σε ερώτηση που είχε καταθέσει ο κ. Δελής από το Κομμουνιστικό Κόμμα Ελλάδας. Καταλαβαίνουμε όλοι ότι είναι ένα πολύ ευαίσθητο θέμα πραγματικά η σχολική στέγη, φυσικά για τους μαθητές, για τους εκπαιδευτικούς, αλλά και τους γονείς και γενικά για όλη την κοινωνία, γιατί θέλουμε τα παιδιά μας να πηγαίνουν σε σχολεία με ανθρώπινο πρόσωπο και φυσικά να μην διατρέχει κανέναν κίνδυνο η υγεία τους. Αυτό είναι ένα βασικό στοιχείο και κανείς δεν διεκδικεί μονοπώλιο σε αυτή την ευαισθησία.

Επειδή όμως ρωτάτε για ένα θέμα το οποίο υπάρχει σε διάφορες αρμοδιότητες διαφόρων φορέων, θα πρέπει να ξεκαθαρίσουμε από την αρχή ότι κατ’ αρχάς η μέριμνα για τη σχολική στέγη για έργα συντήρησης, επισκευής και ανέγερσης νέων διδακτηρίων εμπίπτει στον τομέα ευθύνης των δήμων, σύμφωνα με τις διατάξεις του άρθρου 75 του ν.3463/2006. Επομένως οι δήμοι έχουν την ευθύνη για τα του οίκου τους και προχωρούν σε προτεραιοποίηση των αναγκών τους και εύρεση-αναζήτηση των απαραίτητων χρηματοδοτήσεων.

Παράλληλα, δυνάμει των διατάξεων του άρθρου 132 του ν.4199/2013, η εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.» έχει ως συντρέχουσα αρμοδιότητα την υλοποίηση έργων σχολικής στέγης. Ο ρόλος λοιπόν του Υπουργείου Εσωτερικών αναφορικά με τη σχολική στέγη είναι επικουρικός, με τον σχεδιασμό κατάλληλων χρηματοδοτικών εργαλείων προς τους δήμους.

Όσον αφορά τις χρηματοδοτήσεις που εμείς έχουμε κάνει, πρώτον, ο Δήμος Κατερίνης επιχορηγήθηκε το 2021 με το ποσό του 1.080.000 ευρώ για την κάλυψη δαπανών εκτέλεσης έργων και επενδυτικών δραστηριοτήτων μέσω των κεντρικών αυτοτελών πόρων. Αντίστοιχο ποσό φυσικά διατίθεται και για το τρέχον έτος.

Δεύτερον, ειδικά για την επισκευή και συντήρηση σχολικών κτηρίων διατέθηκαν στον δήμο το 2021 288.500 ευρώ και το ίδιο ποσό θα διατεθεί και το 2022.

Τρίτον, από το πρόγραμμα ενίσχυσης «ΦΙΛΟΔΗΜΟΣ ΙΙ» ο Δήμος Κατερίνης έχει χρηματοδοτηθεί με ποσό 492.600 ευρώ για την επισκευή και συντήρηση σχολικών κτηρίων και αύλειων χώρων και συνολικά, για να έχουμε μια εικόνα από το πρόγραμμα αυτό, έχουν διατεθεί 837.000 ευρώ για τέτοιου είδους συντηρήσεις και επισκευές, εκ των οποίων ποσό 433.400 ευρώ για την εκπόνηση μελετών και την υλοποίηση μέτρων και μέσων πυροπροστασίας στις σχολικές μονάδες και ποσό 314.000 ευρώ για την κατασκευή ραμπών και χώρων υγιεινής για την πρόσβαση και την εξυπηρέτηση ατόμων με αναπηρία στις σχολικές αίθουσες. Αυτά τα ποσά δείχνουν την έμπρακτη στήριξή μας στον δήμο αλλά και φυσικά και ευρύτερα στην αντιμετώπιση του ζητήματος της σχολικής στέγης.

Τώρα, όσον αφορά ιδίως τον Δήμο Κατερίνης και τις δικές του ενέργειες για το θέμα που θίγετε, θα καταθέσω στα πρακτικά το σχετικό έγγραφο του δήμου με το οποίο μας ενημερώνει ότι έχουν ολοκληρωθεί οι επείγουσες λόγω επικινδυνότητας επισκευαστικές εργασίες στο 2ο Γενικό Λύκειο Κατερίνης και αναζητείται πρόσθετη χρηματοδότηση για την ανακατασκευή της κεραμοσκεπής και την ολική αποκατάσταση φθορών σε σχολικά κτήρια που ρωτάτε. Ο δήμος έχει εκπονήσει πράγματι, όπως αναφέρεται, τη σχετική μελέτη, την έχει απευθύνει στις «ΚΤΙΡΙΑΚΕΣ ΥΠΟΔΟΜΕΣ Α.Ε.» και σε συνεργασία με το Υπουργείο Υποδομών και Μεταφορών θα κάνουμε ό,τι καλύτερο για να επισπευσθούν οι διαδικασίες αποκατάστασης των φθορών. Είμαστε δίπλα στον δήμο για να τον συνδράμουμε για όσο διάστημα χρειαστεί και με το ποσό που τελικά θα αποφασιστεί.

Ευχαριστώ, κυρία Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Κυρία συνάδελφε, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Κύριε Υπουργέ, επειδή επικοινώνησα πολύ πρόσφατα ξανά με τον δήμαρχο, δεν έχει βρεθεί ακόμη -κι εσείς το αναφέρατε ευθαρσώς- η συγκεκριμένη πηγή χρηματοδότησης. Το κονδύλι όμως πρέπει να εκταμιευτεί τώρα. Διότι, όπως καταλαβαίνετε, μέχρι να ολοκληρωθούν οι μελέτες, μέχρι να ολοκληρωθούν οι εργασίες, θα πρέπει να εκμεταλλευτούμε τη θερινή περίοδο κατά την οποία δεν υπάρχουν μαθητές, επτακόσιοι, σας ξαναλέω, στα δύο λύκεια και καμμιά εκατοστή καθηγητές και άλλοι τριακόσιοι μαθητές στο ΙΕΚ που επίσης βρίσκεται στον ίδιο χώρο.

Κύριε Υπουργέ, ήρθα εδώ σήμερα για να σας μεταφέρω και με φωτογραφίες γιατί είναι δύσκολο το κέντρο εξουσίας στην Αθήνα να έχει την πραγματική εικόνα της τραγικότητας, χωρίς υπερβολή, και της θέσης σε κίνδυνο των ζωών.

Κύριε Υπουργέ, το θέμα ξέρετε πώς βγήκε στην επιφάνεια τον χειμώνα; Διότι υπάρχουν συγκεκριμένα βίντεο που δείχνουν, ενώ τα κτήρια είναι διώροφα, να τρέχουν νερά, στην κυριολεξία, χωρίς υπερβολή, να βρίσκονται κουβάδες στους διαδρόμους που οι μαθητές βγαίνουν για να κάνουν διάλειμμα, να υπάρχουν ρωγμές, χωρίς υπερβολή, κάτω και πάνω σε τοίχους στο ισόγειο, να υπάρχουν ρωγμές σε κολώνες, που συνδέουν με υπόστεγο τα δύο κτήρια, να κλείνει με κόκκινη κορδέλα η σκάλα από την οποία κατεβαίνουν οι μαθητές από τον δεύτερο όροφο στον πρώτο διότι τρέχουν ποτάμι τα νερά και μια αίθουσα εκδηλώσεων, από τις ελάχιστες που διαθέτει η πόλη μου, η πόλη της Κατερίνης, με φουσκωμένα ξύλινα πατώματα, με ρωγμές και με κουβάδες.

Θα σας τα καταθέσω στα Πρακτικά για να έχετε ιδίαν αντίληψη του ότι όχι μόνο το 1.000.000 ευρώ, που ζητάει ο δήμαρχος μόνο για αυτό το σχολείο πιθανά να είναι και λίγο, διότι πρέπει να ξηλωθεί όλη η σκεπή, πρέπει να γίνει ασφαλής η στέγη, πρέπει να ελεγχθεί η στατικότητα του κτηρίου για να μην θρηνήσουμε ζημιές σωματικές. Είναι άκρως επείγουσα η κατάσταση. Οι εργασίες πρέπει να γίνουν τώρα, για να μην πω εχθές.

Σας παρακαλούμε στη δευτερολογία σας να δεσμευθείτε ηθικά, πολιτικά, οικονομικά ότι θα κάνετε ό,τι περνάει από το χέρι σας με συγκεκριμένη πηγή χρηματοδότησης -αν μπορείτε να μας την αναφέρετε- για να ξεκινήσουν οι εργασίες τώρα που κλείνουν σε έναν μήνα τα σχολεία.

Ευχαριστώ.

(Στο σημείο αυτό η Βουλευτής κ. Ελισσάβετ Σκούφα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κυρία Πρόεδρε.

Κατ’ αρχάς να ξεκαθαρίσουμε ξανά ότι η εικόνα, που περιγράψατε είναι μια εικόνα επικινδυνότητας και σύμφωνα με το έγγραφο που κατέθεσα από τον Δήμο Κατερίνης τα θέματα επικινδυνότητας έχουν αντιμετωπιστεί ήδη. Το θέμα είναι να ολοκληρωθούν οι επισκευές.

Για τις επισκευές όντως κατατέθηκε μελέτη, 1,2 εκατομμύριο ευρώ είναι η μελέτη. Αυτή τη στιγμή τη μελέτη την εξετάζει η εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.» και μαζί με το Υπουργείο Υποδομών και Μεταφορών, όπως είπα και πριν, θα βρούμε τον βέλτιστο δυνατό τρόπο ώστε να εκμεταλλευτούμε όντως το χρονικό διάστημα το οποίο αναφέρετε.

Όμως δεν είναι θέμα μόνο του Υπουργείου Εσωτερικών συνεχώς όταν υπάρχει ένα ζήτημα να σπεύδει να βρίσκει από μια διαφορετική πηγή τη χρηματοδότηση για τέτοιου είδους αποκαταστάσεις. Σας είπα και πριν ότι οι κεντρικοί αυτοτελείς πόροι είναι η βασική πηγή εσόδων των δήμων κάθε χρόνο, επαναλαμβανόμενες, με σημαντικά ποσά, όπως είπα και πριν, πρόγραμμα «ΦΙΛΟΔΗΜΟΣ ΙΙ», επίσης με σημαντικά ποσά. Κι εδώ είμαστε να εξαντλήσουμε κάθε δυνατότητα από τον δικό μας προϋπολογισμό για να συνδράμουμε και τον Δήμο Κατερίνης για αυτή την αποκατάσταση.

Μην ξεχνάτε, όμως, ότι έχουμε περάσει από μια πάρα πολύ δύσκολη περίοδο, με πάρα πολλές σημαντικές ζημιές και σε σχολικά κτήρια, για παράδειγμα λόγω των σεισμών, είτε αυτοί αφορούσαν στην Κρήτη είτε αφορούσαν στη Θεσσαλία. Ξέρετε ότι έχουμε κάνει εκεί τρομερή υπέρβαση όσον αυτά τα κονδύλια που έχουν διατεθεί για την αποκατάσταση ζημιών από φυσικές καταστροφές και θα συνεχίσουμε να το κάνουμε.

Άρα, η δική μου δέσμευση είναι ότι, ναι, σε συνεργασία με την ΚΤΥΠ και το Υπουργείο Υποδομών θα βρούμε το κατάλληλο χρηματοδοτικό εργαλείο να τελειώνει και αυτή η επισκευή που είναι απαραίτητη.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωρούμε στη συζήτηση της δεύτερης με αριθμό 627/3-5-2022 επίκαιρης ερώτησης δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Δικαιοσύνης, με θέμα: «Αναδιάρθρωση δικαστικού χάρτη - κατάργηση Διοικητικού Εφετείου Κομοτηνής».

Στην ερώτηση θα απαντήσει ο Υπουργός Δικαιοσύνης κ. Κωνσταντίνος Τσιάρας.

Κύριε συνάδελφε, έχετε τον λόγο για δύο λεπτά.

**ΙΛΧΑΝ ΑΧΜΕΤ:** Ευχαριστώ.

Κύριε Υπουργέ, όπως ξέρετε, δυνάμει της υπ’ αριθμόν 99/29-3-2021 απόφασής σας, συγκροτήθηκε μια ομάδα εργασίας με αντικείμενο την ορθολογική οργάνωση των δικαστικών περιφερειών της χώρας στον τομέα της διοικητικής δικαιοσύνης ειδικά και στο πλαίσιο αυτό, την αναδιάρθρωση των δικαστικών δομών, με βάση βέβαια κάποια αντικειμενικά κριτήρια και την ορθολογική ανακατανομή των αρμοδιοτήτων σε σχέση με τη χωροταξική αναδιάρθρωση αυτών των δικαστηρίων και την ανακατανομή των αρμοδιοτήτων.

Στο πλαίσιο αυτό, βέβαια, η πιθανότητα συγχώνευσης ή ακόμη και ενδεχόμενης κατάργησης των υφιστάμενων δικαστικών σχηματισμών στην Περιφέρεια Ανατολικής Μακεδονίας και Θράκης και ειδικότερα του Διοικητικού Εφετείου Κομοτηνής συναντά την έντονη και καθολική αντίδραση του νομικού κόσμου, με ομόφωνες αποφάσεις Δικηγορικών Συλλόγων Ορεστιάδας, Αλεξανδρουπόλεως, Κομοτηνής, Ξάνθης, Καβάλας και Δράμας, δηλαδή όλης της περιφέρειας.

Γνωρίζετε, εξάλλου, κύριε Υπουργέ, πόσο σημαντική είναι η παρουσία όλων των βαθμίδων δικαστηρίων στην Κομοτηνή, διότι η εφετειακή έδρα είναι στην Κομοτηνή.

Είναι αδιανόητο, λοιπόν, να αποδεχτούμε οποιαδήποτε απόφαση κατάργησης δικαστηρίου, που θα αποτελούσε βέβαια πλήγμα για την απονομή της δικαιοσύνης συνολικά για την περιφέρειά μας. Και εξ αυτού, σας θέτουμε συγκεκριμένα δύο ερωτήσεις. Πρώτον, πέρα από τη σύσταση ειδικών ομάδων εργασίας και τα όποια πορίσματά τους θα διατυπωθούν σε εσάς, δεσμεύεστε ενώπιον του εθνικού Κοινοβουλίου ότι σε καμμία περίπτωση δεν πρόκειται να συγχωνευτεί ή να καταργηθεί το Διοικητικό Εφετείο Κομοτηνής;

Η δεύτερη ερώτησή μας είναι η εξής: Συμμερίζεστε τις απόψεις των δικηγορικών συλλόγων όλης της Περιφέρειας Ανατολικής Μακεδονίας και Θράκης, ότι πιθανή κατάργηση ή συγχώνευση του Διοικητικού Εφετείου Κομοτηνής θα δημιουργήσει νέα εμπόδια στην απονομή της δικαιοσύνης σε μια περιφέρεια, εξάλλου, που για μείζονες λόγους δεν πρέπει και δεν μπορεί να στερηθεί των λειτουργιών του.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κυρία Πρόεδρε.

Κύριε συνάδελφε, θέλω πραγματικά να σας ευχαριστήσω για την ερώτηση, για το θέμα το οποίο επιλέξατε όχι για άλλον λόγο -θέλω να είμαι ειλικρινής- γιατί μου δίνεται η ευκαιρία τουλάχιστον μέσα από την κορυφαία κοινοβουλευτική διαδικασία να ξεκαθαρίσω μία και καλή τι συμβαίνει και ποια είναι η πορεία μιας συζήτησης η οποία άνοιξε και ενδεχομένως δεν έχει καμμία απολύτως βάση. Και το λέω αυτό, διότι η συγκυρία μάλιστα είναι εκπληκτική. Έρχομαι μόλις από τη συνάντηση με το συντονιστικό της ολομέλειας των δικηγορικών συλλόγων της χώρας όπου μου ετέθη κατά κύριο λόγο το ίδιο συγκεκριμένο ζήτημα.

Όμως, εδώ αντιλαμβάνεστε ότι στο πλέον δημόσιο βήμα της πολιτικής ζωής, που είναι το ελληνικό Κοινοβούλιο, είναι η στιγμή για να ξεκαθαρίσουμε κάποια πράγματα. Και βεβαίως, αναφέρομαι κατά βάση σε φήμες και ψευδείς πληροφορίες -θέλω να είμαι απολύτως ειλικρινής- που κάποιοι διακινούν σχετικά με το χωροταξικό των δικαστικών σχηματισμών στη χώρα.

Πάμε, λοιπόν, να δούμε τα πράγματα με τη σειρά. Υπάρχει μια συζήτηση εδώ και χρόνια για την αναθεώρηση του δικαστικού χάρτη της χώρας; Η απάντηση είναι ότι, ναι, βεβαίως και υπάρχει. Αυτή η συζήτηση επικαιροποιήθηκε, όταν με βάση συγκεκριμένη θέση της Ευρωπαϊκής Επιτροπής, ένα από τα θέματα που ετέθησαν ως προαπαιτούμενα στο Ταμείο Ανάκαμψης ήταν η αναθεώρηση του δικαστικού χάρτη της χώρας. Δεν σημαίνει απαραίτητα συρρίκνωση, επειδή είδα τι επιχειρήσατε να κάνετε και θα σας εξηγήσω ακριβώς τι εννοώ.

Ο δικαστικός χάρτης της χώρας έχει δύο βασικούς πυλώνες. Έχει τη διοικητική δικαιοσύνη και την πολιτική - ποινική δικαιοσύνη. Είναι γεγονός ότι περίπου πριν από δύο χρόνια, με οδηγία της τότε Προέδρου του Συμβουλίου της Επικρατείας εδόθη εντολή σε μια ομάδα Συμβούλων Επικρατείας, με προϊστάμενο αυτής της ομάδος τον Αντιπρόεδρο του Συμβουλίου της Επικρατείας, τον κ. Πικραμμένο, να γίνει μια μελέτη σε σχέση με τα διοικητικά δικαστήρια της χώρας, τριάντα πρωτοδικεία και εννέα εφετεία, αν θυμάμαι καλά. Και η αλήθεια είναι ότι, όντως, στην αρμοδιότητα ουσιαστικά του Συμβουλίου της Επικρατείας υπάγεται η διοικητική αναδιάρθρωση και βεβαίως, η αναθεώρηση του δικαστικού χάρτη της διοικητικής δικαιοσύνης. Δηλαδή, το ίδιο το Συμβούλιο της Επικρατείας, με βάση το τι ισχύει στον Κώδικα Οργανισμού Δικαστηρίων και Δικαστικών Λειτουργών και με το τι θα ισχύσει με τον Κώδικα που θα ψηφίσουμε σε μικρό χρονικό διάστημα από σήμερα, έχει την ευθύνη της αναθεώρησης του συγκεκριμένου δικαστικού χάρτη της χώρας, της διοικητικής δικαιοσύνης.

Όντως, έχει γίνει μια εργασία, η οποία, όμως, θέλω να σας ξεκαθαρίσω -και το ξεκαθαρίζω με τον πλέον επίσημο τρόπο- ότι δεν έχει δοθεί ποτέ μέχρι σήμερα που μιλάμε στο Υπουργείο Δικαιοσύνης. Τα ακόλουθα βήματα είναι ότι το Υπουργείο Δικαιοσύνης, μετά από διαβούλευση με όλους τους αρμόδιους φορείς, με τις τοπικές κοινωνίες, με τους δικηγορικούς συλλόγους, αποφασίζει και στέλνει μια συγκεκριμένη πρόταση προς το Συμβούλιο της Επικρατείας, προκειμένου αυτή να γίνει δεκτή ή όχι. Και εκεί ακριβώς βρισκόμαστε.

Θέλω, λοιπόν, να σας ξεκαθαρίσω με τον πλέον εμφατικό τρόπο ότι αυτή είναι αρμοδιότητα, αφ’ ενός μεν της ανωτάτης δικαιοσύνης, διά του Συμβουλίου της Επικρατείας ή του Αρείου Πάγου. Θέλω να σας ξεκαθαρίσω ότι δεν υπάρχει απολύτως τίποτε αυτήν τη στιγμή για να συζητήσουμε.

Και αν μου επιτρέπετε να σας πω και μια πληροφορία για να μπορέσουμε να βάλουμε τα πράγματα σε μια συγκεκριμένη σειρά, είναι βέβαιο ότι ούτε εγώ προσωπικά ούτε συνολικά το Υπουργείο Δικαιοσύνης πρόκειται να αιφνιδιάσει με προτάσεις ή με επιλογές που σε έναν πολύ μεγάλο βαθμό θα μπορούσαν να δημιουργήσουν προβλήματα στις τοπικές κοινωνίες.

Κάτω από και με συγκεκριμένα κριτήρια γίνονται οι όποιες εκθέσεις αυτή τη στιγμή και θέλω να είμαι απολύτως ειλικρινής απέναντί σας. Σας λέω ότι αυτή τη στιγμή δεν υπάρχει απολύτως τίποτα ζητούμενο το οποίο θα μπορούσε με τον ένα ή με τον άλλο τρόπο να δημιουργήσει ανησυχία στις τοπικές κοινωνίες.

Μάλιστα, σε ό,τι αφορά την πολιτική - ποινική δικαιοσύνη, το συγκεκριμένο έργο το έχει αναλάβει η Παγκόσμια Τράπεζα και θα σας εξηγήσω στη δευτερολογία μου το γιατί. Διότι ακριβώς πρέπει να έχουμε τη δυνατότητα μιας πραγματικά αντικειμενικής καταγραφής του δικαστικού χάρτη της χώρας, πριν ληφθούν οι όποιες αποφάσεις. Όμως, οι αποφάσεις αυτές δεν πρόκειται σε καμμιά περίπτωση να ληφθούν με τέτοιο τρόπο -και θα σας το πω στη δευτερομιλία μου- που θα μπορούσαν να δημιουργήσουν είτε ερωτηματικά, είτε ανησυχία, είτε αμφισβήτηση σε οποιαδήποτε τοπική κοινωνία.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υπουργέ.

Κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Κύριε Υπουργέ, κατ’ αρχάς, είναι θετικό ότι μας αναφέρετε ότι θέλει η πολιτική ηγεσία να εκσυγχρονίσει τα δικαστήρια, είτε είναι η διοικητική δικαιοσύνη είτε είναι τα πολιτικά ή τα ποινικά δικαστήρια.

Εμείς, βέβαια, δεν έχουμε καμμιά αντίρρηση στο θέμα αυτό και είμαστε έτοιμοι και ως Κίνημα Αλλαγής, αλλά και ως νομικός κόσμος να στηρίξουμε κάθε πρωτοβουλία που θα είναι προς την επιτάχυνση της δικαιοσύνης, αλλά και εν τέλει την ψηφιοποίηση της δικαιοσύνης, αλλά σε πραγματικό χρόνο, όπως στην Ευρώπη και όχι μόνο να αφορά στα δικαστήρια της Αθήνας σε μεμονωμένες πράξεις.

Παρά ταύτα, όμως, επειδή είμαστε εμείς εδώ πέρα νομοθετική εξουσία και εκτελεστική εξουσία είστε εσείς, αν και η τελική απόφαση μπορεί να επικυρωθεί από το Συμβούλιο της Επικρατείας, σε κάθε περίπτωση η γνώμη της νομοθετικής εξουσίας και της εκτελεστικής εξουσίας έχει σημασία και για αυτόν τον λόγο, θα ήθελα να ενισχύσω τα Πρακτικά της Βουλής με το επιχείρημά μας γιατί αντιδρούμε σε αυτό.

Και μάλιστα, θα επικαλεστώ κάποια επιχειρήματα όχι δικά μας, του Δικηγορικού Συλλόγου Ροδόπης ή προσωπικά, εμού, αλλά της Δράμας, δηλαδή ενός νομού ενδεικτικά, αν και σας είπα ότι όλοι οι νομοί συμφωνούν σε αυτό.

Λοιπόν, τι λέει ο Πρόεδρος του Δικηγορικού Συλλόγου, ο κ. Πούλιος; Με την επιστολή που σας έστειλε και έγινε αποδεκτή και από μένα, λέει το εξής: «Με τις υπάρχουσες συνθήκες σήμερα δημιουργείται περαιτέρω ταλαιπωρία για εμάς, τους δικηγόρους, αλλά και για τους πολίτες». Άρα, το πρώτο θέμα είναι το πραγματικό θέμα της ταλαιπωρίας των δικηγόρων και των πολιτών. Διότι η στροφή στη δικαιοσύνη είναι πάρα πολύ πίσω στην Ελλάδα. Και εμείς συμφωνούμε εδώ πέρα ότι ο κ. Πιερρακάκης δεν έχει κάνει εκείνα τα βήματα που απαιτούνται τα τελευταία τρία χρόνια για την αληθινή πραγματική ψηφιοποίηση της δικαιοσύνης, πράγμα που είναι σημαντικό για να γίνουν και έργα και επενδύσεις στη χώρα μας.

Η στροφή στη δικαιοσύνη, κύριε Υπουργέ, έχει άμεση σχέση με τις επενδύσεις στη χώρα και την ανάπτυξη της χώρας μας.

Σε κάθε περίπτωση –λέει- θα μπορούσε να λειτουργήσει το σύστημα αυτό, αν είχαν προχωρήσει τα ηλεκτρονικά μέσα στη δικαιοσύνη. Άρα, εκεί πάσχουμε.

Δεύτερον, και ένα δικαστήριο που θα είναι στη Θεσσαλονίκη –λέει- εμάς μας αποκόπτει στην επαφή μας με το δικαστήριο στο οποίο ανήκουμε. Στην πρόταση αυτή, στη μελέτη του κ. Πικραμμένου, λέει ότι θα μαζευτούν στη Θεσσαλονίκη όλα τα διοικητικά δικαστήρια. Για φανταστείτε τώρα, από την Ορεστιάδα μέχρι κάτω όλες οι διοικητικές υποθέσεις να μαζευτούν στη Θεσσαλονίκη.

Στερούμεθα και την αρχή του φυσικού δικαστή. Είναι μια θεμελιώδης συνταγματική αρχή, η αρχή του φυσικού δικαστή. Τι σημαίνει αυτό; Σημαίνει ότι ο καθένας δικάζεται στον τόπο που μένει και εξηγεί σχετικά. Τι σημαίνει, δηλαδή, αυτό; Σημαίνει ότι κάθε κοινωνία έχει τις ιδιαιτερότητές της και πολύ παραπάνω η Θράκη. Η Θράκη έχει ευαισθησίες, έχει ιδιαιτερότητες. Ο δικαστής πρέπει να γνωρίζει τη σχέση των πολιτών με τη διοίκηση και όλα αυτά. Όμως, ένας δικαστής στη Θεσσαλονίκη θα είναι αποξενωμένος από αυτά και άρα, οι αποφάσεις δεν θα είναι και εντελώς νομιμοποιητικές.

Αναφορικά με το ζήτημα και του πολιτικού εφετείου θέλω να δώσω ένα επιχείρημα. Αν υπάρχει ζήτημα -αν και εσείς λέτε ότι δεν υπάρχει ζήτημα και το σεβόμαστε αυτό, λέτε ότι δεν θα αιφνιδιαστούμε περί αυτού-, η λογική είναι να κάνουν συνενώσεις. Παρατηρούμε, δηλαδή, μια λογική στην Κυβέρνηση, λόγω και της πίεσης του Ταμείου Ανάκαμψης, να γίνουν κάποιες συνενώσεις γενικώς. Θεωρούν ότι αν συνενωθούν τα δικαστήρια, θα είναι πιο αποτελεσματικά. Παραβλέπουν, βέβαια, ότι οι μεγάλες καθυστερήσεις που πραγματικά υπάρχουν είναι στα Κεντρικά Εφετεία Αθηνών και Θεσσαλονίκης, κύριε Υπουργέ. Δεν υπάρχουν καθυστερήσεις στα εφετεία της περιφέρειας, ήτοι της Κομοτηνής. Εντάξει, υπάρχουν, αλλά παλιότερα ήταν τέσσερα χρόνια και τώρα, οφείλω να το πω, έχει κατεβεί στα ένα με δύο χρόνια που δικάζονται αυτές οι υποθέσεις.

Βέβαια, είναι και η μετακίνηση όλων των υπαλλήλων. Όμως, σας λέμε και πάλι ότι τα προβλήματα του νομικού κόσμου είναι πάρα πολλά. Το θέμα είναι να μην αρχίσουμε με συγχωνεύσεις και καταργήσεις, προκειμένου να απορροφήσουμε κονδύλια από το Ταμείο Ανάκαμψης, αλλά να πάμε σε γρήγορη ψηφιοποίηση της ελληνικής δικαιοσύνης με υπαρκτές προτάσεις του Δικηγορικού Συλλόγου Αθηνών και άλλων. Δηλαδή, εμείς οι δικηγόροι ξέρουμε και γνωρίζουμε από την πράξη τι πρέπει να ψηφιοποιηθεί, ούτως ώστε να εξυπηρετηθούν γρήγορα οι πολίτες και να εκδοθούν και γρήγορες αποφάσεις. Δεν μπορεί, όμως, ο Κώδικας Πολιτικής Δικονομίας με πειραματισμούς να αλλάζει συνέχεια, να αλλάζουμε τους κώδικες οι οποίοι στην ουσία δεν προσφέρουν καμμία επιτάχυνση της δικαιοσύνης.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κύριε συνάδελφε, επειδή αφήσατε μια αιχμή για την πιθανή καθυστέρηση στην ψηφιοποίηση της δικαιοσύνης, θα ήθελα να σας παρακαλέσω να παρακολουθήσετε επισταμένα τι έχει γίνει τα τελευταία δυόμισι χρόνια σε αυτή την κατεύθυνση στη δικαιοσύνη στην Ελλάδα.

Θα τα θυμίσω πολύ γρήγορα, γιατί πρέπει να τα πω. Δεν περίμενα ειλικρινά να πείτε ότι δεν έχουν λειτουργήσει τόσο γρήγορα ο Υπουργός Ψηφιακής Διακυβέρνησης και το Υπουργείο Δικαιοσύνης, για να κάνουμε τα απαραίτητα βήματα. Ξέρετε, αλήθεια, πόσες δεκάδες δικαστικά πιστοποιητικά εκδίδονται πλέον ψηφιακά, χωρίς να χρειάζεται να ταλαιπωρείται ο πολίτης; Ξέρετε ότι πλέον υπάρχει πιλοτική κατάθεση ηλεκτρονικά των δικογράφων για τα διοικητικά δικαστήρια και το Συμβούλιο της Επικρατείας και ότι μέχρι το καλοκαίρι πλέον αυτό θα είναι υποχρεωτικό;

Ξέρετε ότι υπάρχει ηλεκτρονική ροή μήνυσης, τουλάχιστον στα δικαστήρια τα οποία έχουν το ΟΣΔΔΥ - ΠΠ1; Μιλάμε για τα τέσσερα μεγάλα δικαστήρια της χώρας. Ξέρετε ότι υπάρχει ηλεκτρονικό πινάκιο, το οποίο θα επεκταθεί σε όλα τα δικαστήρια της χώρας, και μπορεί ο κάθε ενδιαφερόμενος πολίτης, διάδικος και δικηγόρος να βλέπει τον πραγματικό χρόνο στον οποίο θα προστρέξει, προκειμένου να παρακολουθήσει τη διαδικασία που προβλέπεται μέσα από το σύστημα δικαιοσύνης;

Ξέρετε ότι έχουμε ολοκληρώσει όλες τις φάσεις και πλέον βρισκόμαστε στο τελικό στάδιο για τις διαγωνιστικές διαδικασίες του ΟΣΔΔΥ - ΠΠ2, την επέκταση του ΟΣΔΔΥ - ΔΔ, του ψηφιακού προγράμματος του Ελεγκτικού Συνεδρίου, τις λεγόμενες τηλεδίκες; Είναι θέματα και ζητήματα που τρέξαμε αποκλειστικά και μόνο σε αυτή την περίοδο που έχει περάσει.

Ξέρετε ποια είναι η διαδικασία στην Ελλάδα, ξέρετε ότι υπάρχει μια διαδικασία νομιμότητας με χρόνους προβλεπόμενους, αλλά πολύ περισσότερο και με προϋποθέσεις οι οποίες πρέπει να τηρούνται και θέλω τουλάχιστον να αναγνωρίσετε ότι στο κομμάτι της δικαιοσύνης τα βήματα τα οποία έχουμε κάνει το τελευταίο διάστημα προς την ψηφιακή κατεύθυνση δεν είναι απλά βήματα, είναι άλματα. Και είναι άλματα, τα οποία δεν είχαν γίνει τα προηγούμενα τριάντα χρόνια. Αυτή είναι η πραγματικότητα.

Πέραν, όμως, όλων αυτών, εγώ προσωπικά έχω δεσμευτεί δημόσια ότι μέχρι το τέλος του 2025 με βάση τους χρόνους που προβλέπονται, η δικαιοσύνη στην Ελλάδα θα είναι απολύτως ψηφιακή και αυτή θα είναι μια πραγματικότητα, που προφανώς θα είναι υπέρ των πολιτών και υπέρ των εμπλεκομένων στη διαδικασία της δικαιοσύνης. Είμαι πρόθυμος να ακούσω οποιαδήποτε ένστασή σας. Οι δικοί μου χρόνοι προσδιορίζονται με βάση τις διαγωνιστικές διαδικασίες και με βάση τον χρόνο ολοκλήρωσης που έχουμε για κάθε έργο. Και όλα αυτά τα έργα φροντίσαμε και τα εντάξαμε στη χρηματοδότηση του Ταμείου Ανάκαμψης, προκειμένου να μην υπάρξουν ούτε καθυστερήσεις, ούτε ζητήματα, τα οποία ενδεχομένως θα δημιουργούσαν πρόβλημα στην εξέλιξη των συγκεκριμένων έργων.

Επιστρέφω στην ερώτηση. Σας έλεγα, λοιπόν, ότι ενώ το Συμβούλιο της Επικρατείας είχε την αρμοδιότητα και λόγω του αντικειμένου, αλλά κυρίως και λόγω του μικρού αριθμού των διοικητικών δικαστηρίων να αναλάβει τη μελέτη, προκειμένου να δούμε τις πιθανότητες ή τις προοπτικές της αναδιάταξης του δικαστικού χάρτη της χώρας, για τα πολιτικά και ποινικά δικαστήρια δεν υπήρχε αυτή η δυνατότητα. Και ξέρετε γιατί; Διότι δεν υπήρχε κανένας φορέας με την εμπειρία και την τεχνογνωσία, ώστε να μπορέσει να ελέγξει περίπου τριακόσιους εξήντα δικαστικούς σχηματισμούς στη χώρα.

Ο μόνος φορέας ο οποίος υπήρχε με τη σχετική εμπειρία, κάνοντας ουσιαστικά την ίδια δουλειά σε δεκάδες άλλες χώρες, ήταν η Παγκόσμια Τράπεζα, η οποία αυτή τη στιγμή κάνει επιτόπιες μελέτες σε όλους τους δικαστικούς σχηματισμούς. Γιατί γίνεται αυτό; Διότι, ενώ το ΟΣΔΔΥ - ΔΔ μας δίνει τη δυνατότητα να έχουμε όλες τις πληροφορίες για τα θέματα και τα ζητήματα που αφορούν στη διοικητική δικαιοσύνη, το ΟΣΔΔΥ - ΠΠ, που υπάρχει μόνο στα τέσσερα μεγάλα δικαστήρια της χώρας αυτή τη στιγμή και δεν έχει εξελιχθεί το ΟΣΔΔΥ - ΠΠ2, δεν μας δίνει ακριβώς την αντίστοιχη δυνατότητα συν το γεγονός ότι είμαστε στην τελευταία φάση του Γραφείου Στατιστικών Δεδομένων στο Υπουργείο Δικαιοσύνης, προκειμένου τουλάχιστον να μπορούσαμε να αντλήσουμε κάποια στοιχεία.

Σημειωτέον ότι η Παγκόσμια Τράπεζα πληρώνεται από το Ταμείο Ανάκαμψης για να κάνει αυτή τη συγκεκριμένη εργασία και πιστεύουμε ότι μέχρι τα μέσα του 2023 θα έχουμε όλα τα πορίσματα για όλους τους δικαστικούς σχηματισμούς της χώρας και τότε, βεβαίως, είναι που θα ληφθούν οι όποιες αποφάσεις πάντα μέσα από διαβούλευση, επαναλαμβάνω, και με τους δικηγορικούς συλλόγους και με τους δικαστές και με τους δικαστές και με τις τοπικές κοινωνίες, προκειμένου να ληφθούν κάποιες αποφάσεις.

Ωστόσο, προφανώς θέλω να καταγράψουμε και να συμφωνήσουμε στην αναγκαιότητα της αναδιάταξης του δικαστικού χάρτη της χώρας. Αυτό είναι κάτι το οποίο δεν είναι μια συζήτηση των τελευταίων δύο-τριών χρόνων, ούτε κάτι που μπορεί να υπαγορεύεται αυτή τη στιγμή από την Ευρωπαϊκή Επιτροπή, αλλά είναι μια αναγκαιότητα, την οποία, τουλάχιστον, αναγνωρίζουν όλοι οι εμπλεκόμενοι στον χώρο της δικαιοσύνης.

Θέλω να σας διαβεβαιώσω ότι στην πραγματικότητα δεν θα κλείσει κανένας δικαστικός σχηματισμός, αν μιλάμε για τη διοικητική δικαιοσύνη. Ενδεχομένως, αν υπάρξει ένας πολύ μικρός τέτοιος αριθμός, θα αντικατασταθεί ουσιαστικά με τη δυνατότητα τηλεματικής, δηλαδή θα συνεχίσει να υπάρχει. Βεβαίως, θα αναπτυχθούν και άλλες τέτοιες έδρες -για να είμαστε απολύτως ειλικρινείς- διότι αυτό μας δίνει την πολυτέλεια ακόμη και σε πόλεις που δεν υπάρχουν διοικητικά δικαστήρια, εφόσον κρίνεται ότι υπάρχει ανάγκη να γίνει έδρα Πρωτοδικείου, αλλά με τις διαδικασίες που σας περιέγραψα.

Το καλό σας το κρατάω για το τέλος. Τουλάχιστον με βάση τη δική μου άποψη, εφετειακή έδρα διοικητικού δικαστηρίου δεν μπορεί να κλείσει στην Ελλάδα. Οπότε, ησυχάστε, δεν υπάρχει καμμία τέτοια συζήτηση. Νομίζω ότι είναι πράγματα αυτονόητα, για τα οποία δεν χρειάζεται κανείς να έχει μια ενδεχομένως πολύ εξελιγμένη ή πολύ ιδιαίτερη γνώση. Είναι αυτονόητα πράγματα για τα οποία δεν νομίζω ότι κανείς μας, τουλάχιστον στην Κοινοβουλευτική Δημοκρατία ή στο πολιτικό μας σύστημα, θα μπορούσε να έχει μια διαφορετική άποψη.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κύριοι συνάδελφοι, ζητώ την άδεια του Σώματος για να προηγηθεί ο Ε΄ Αντιπρόεδρος της Βουλής και Βουλευτής Αρκαδίας κ. Οδυσσέας Κωνσταντινόπουλος, γιατί έχει μια επείγουσα δουλειά και πρέπει να φύγει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Προχωρούμε στην ένατη με αριθμό 633/3-5-2022 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Κωνσταντινόπουλου προς τον Υπουργό Περιβάλλοντος και Ενέργειας με θέμα: «Κατάργηση της τηλεθέρμανσης Μεγαλόπολης επιφέρει επιβάρυνση του κόστους θέρμανσης κατά 500%».

Στην επίκαιρη ερώτηση θα απαντήσει ο Υφυπουργός Περιβάλλοντος και Ενέργειας κ. Ταγαράς.

Κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κυρία Πρόεδρε.

Ευχαριστώ και τον κ. Μαμουλάκη, ο οποίος μου παραχώρησε τη θέση του για την ερώτηση.

Κύριε Υπουργέ, νομίζω ότι δεν έχετε την αρμοδιότητα να απαντήσετε - εννοώ την συγκεκριμένη αρμοδιότητα- αλλά κατανοώ ότι ήρθατε και πρέπει να απαντήσετε.

Ακούστε τώρα κάτι, γιατί είναι πολύ σημαντικό και νομίζω ότι ξεπερνάει κάθε όριο. Είχαμε πει στην Κυβέρνηση εδώ και πάρα πολύ καιρό ότι προσπαθεί να βάλει το φυσικό αέριο στη Μεγαλόπολη με όρους που δεν βοηθούν περιβαλλοντικά και είναι και αντιοικονομικοί. Υπάρχει τηλεθέρμανση στη Μεγαλόπολη.Επέλεξε να πάει παρέα με έναν επιχειρηματία. Δεν τα λέω εγώ, τα λέει ο περιφερειάρχης σας.

Κύριε Υπουργέ, για να καταλάβουμε τώρα που βρισκόμαστε. Το 2020, με τιμή φυσικού αερίου 45 ευρώ, το κόστος της MWh στη χονδρική αγορά ήταν γύρω στα 90 με 120 ευρώ. Σήμερα με 227 ευρώ η MWh, μιλάμε για αύξηση κατά 500%, 270 με 300 ευρώ. Πώς να αντέξουν οι κάτοικοι; Και δεν τους δίνετε άλλη δυνατότητα, ενώ σας προτείναμε και σας λέμε η τηλεθέρμανση να συνδεθεί με την 5η Μονάδα.

Διαλύετε ένα έργο 30 εκατομμυρίων και φέρνετε ένα άλλο έργο με έναν εργολάβο να συνδέσετε αποκλειστικά με φυσικό αέριο, με ένα μεταβατικό καύσιμο, μια περιοχή την οποία θα την καταστρέψουμε, γιατί δεν θα μπορεί να πάει καμμία επιχείρηση να εγκατασταθεί με τέτοιο κόστος. Και τα κάνουμε όλα αυτά γιατί πρέπει ένας εργολάβος να πάρει αυτήν τη δουλειά.

Δεν το καταλαβαίνω, κύριε Υπουργέ. Πραγματικά σας λέω με ειλικρίνεια, θέλω να σας ρωτήσω ευθέως αν το έχει μετανιώσει η Κυβέρνηση. Και, εν πάση περιπτώσει, δεν είναι κακό να το έχει μετανιώσει. Να αλλάξουμε τις συνθήκες όσο είναι νωρίς, να πάμε με τηλεθέρμανση από την 5η Μονάδα, να επιβιώσουν και τα νοικοκυριά και οι επιχειρήσεις.

Σας ευχαριστώ και αναμένω.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, πράγματι δεν έχω την αρμοδιότητα για την ερώτησή σας, αλλά έχω πάρει από το γραφείο του Υπουργού από το Υπουργείο Περιβάλλοντος την απάντηση στα δύο ερωτήματά σας και σε αυτά θα αναφερθώ.

Στο πλαίσιο του σχεδιασμού και της κατάρτισης του Προγράμματος Δίκαιης Αναπτυξιακής Μετάβασης του ΕΣΠΑ 2021-27, το οποίο βρίσκεται σε πλήρη εξέλιξη, προβλέπεται το ποσό των 55 εκατομμυρίων ευρώ αποκλειστικά για την ενίσχυση δράσεων ενεργειακής μετάβασης και την συμβολή στην κλιματική ουδετερότητα για τις περιοχές μετάβασης της Πελοποννήσου. Το ποσό αυτό, ανάλογα με την εξέλιξη υλοποίησης του προγράμματος, δύναται να αυξηθεί κατά την αναθεώρησή του.

Οι δράσεις αυτές επικεντρώνονται σε τρεις τομείς: ενεργειακής αποδοτικότητας, καθαρής ενέργειας και έξυπνης ενέργειας. Σχετικά με την ενεργειακή αποδοτικότητα προβλέπονται δράσεις ενεργειακής αναβάθμισης δημόσιων και δημοτικών κτηρίων και υποδομών, κατοικιών, καθώς και κτηρίων γραφείων και κτηρίων παραγωγικών μονάδων μεμονωμένα ή μέσω ενεργειακών κοινοτήτων.

Στον τομέα της έξυπνης ενέργειας, επίσης, ενδεικτικές δράσεις αποτελούν η αύξηση αυτοπαραγωγής από ανανεώσιμες πηγές ενέργειας, το «έξυπνο» ενεργειακό δίκτυο, η στήριξη ενεργειακών κοινοτήτων για την ανάπτυξη δράσεων αυτοπαραγωγής, η στήριξη μικρών μονάδων βιοαερίου που αξιοποιούν κτηνοτροφικά, πτηνοτροφικά, αγροτικά και δασικά υπολειμματικά απόβλητα, η στήριξη της αυτοπαραγωγής από καθαρές μορφές ενέργειας δημόσιων δημοτικών κτηρίων, υποδομών, κατοικιών και παραγωγικών υποδομών.

Οι παραπάνω δράσεις θα συμπεριληφθούν με παρεμβάσεις «έξυπνης» ενέργειας όπως: Η εγκατάσταση αντλιών θερμότητας για θέρμανση-ψύξη και συστημάτων παραγωγής ηλεκτρικής ενέργειας από ΑΠΕ που θα αξιοποιείται για τη θέρμανση-ψύξη με αντλίες θερμότητας. Η εγκατάσταση σταθμών φόρτισης ηλεκτρικών οχημάτων. Η ενίσχυση για την εγκατάσταση αποθήκευσης καθαρής ενέργειας μακράς διάρκειας. Επενδύσεις σε νέα ή αναβαθμισμένα δίκτυα και συστήματα χαμηλής, μέσης, υψηλής και υπερυψηλής τάσης.

Εκτιμάται ότι τα παραπάνω μέτρα που προβλέπονται στο Πρόγραμμα Δίκαιης Αναπτυξιακής Μετάβασης μπορούν να απαντήσουν κατά ένα σημαντικό μέρος στις ανάγκες και στις επιπτώσεις που δημιουργούνται -αναφέρατε πριν αντιπροσωπευτικά- από την κατάργηση της επέκτασης του δικτύου τηλεθέρμανσης της Μεγαλόπολης.

Να αναφέρω εδώ ότι ήδη βρίσκεται σε εξέλιξη από το Πράσινο Ταμείο το πρόγραμμα στήριξης και ενίσχυσης μικρομεσαίων επιχειρήσεων που είναι εγκατεστημένες ή δραστηριοποιούνται στις Περιφερειακές Ενότητες Κοζάνης, Φλώρινας και στον Δήμο Μεγαλόπολης της Περιφερειακής Ενότητας Αρκαδίας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Μισό λεπτό την ανοχή σας, κυρία Πρόεδρε, για να τελειώσω με το πρώτο ερώτημα του αγαπητού συναδέλφου.

Στο πλαίσιο της πρόσκλησης, λοιπόν, προωθείται σε πρώτη φάση η στοχευμένη ενίσχυση τοπικών επιχειρήσεων με υψηλή εξάρτηση από τις λιγνιτικές δραστηριότητες για την υλοποίηση επενδυτικών σχεδίων στρατηγικής διαφοροποίησης και υποστήριξης της στροφής τους σε νέες δραστηριότητες και η αξιοποίηση εμπειρίας και τεχνογνωσίας που διαθέτουν με στόχο τη διατήρηση και βελτίωση της ανταγωνιστικότητας και τη δημιουργία νέων ανταγωνιστικών πλεονεκτημάτων. Ο προϋπολογισμός του προγράμματος ανέρχεται σε 14 εκατομμύρια ευρώ.

Σε ό,τι αφορά τώρα το πιλοτικό πρόγραμμα για τις επιχειρήσεις και την παραγωγή ενέργειας στο δεύτερο ερώτημα, θα απαντήσω στη δευτερολογία μου.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Ελάτε, κύριε συνάδελφε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, ειλικρινά, σέβομαι. Αυτό σας το έδωσαν να το διαβάσετε. Έλειπε μόνο η βοήθεια του Αγίου Παϊσίου, γιατί για όλα τα υπόλοιπα δεν απαντήσατε.

Και ξέρετε, κύριε Υπουργέ, αναρωτιέμαι: Θα δεχόσασταν κάποιος, ο κύριος Υπουργός ή κάποιος Βουλευτής της Νέας Δημοκρατίας, κάποιος Βουλευτής από εδώ, σε μια περιοχή να πάρει ένα καύσιμο και να πληρώνει 500% επάνω; Και αυτός ο εργολάβος να χρηματοδοτηθεί από το ΕΣΠΑ; Και να χαθούν και 15 εκατομμύρια από το πρώτο πρόγραμμα και άλλα 18 από το καινούργιο πρόγραμμα, 34 εκατομμύρια; Αναρωτιέμαι.

Αναρωτιέμαι, η Νέα Δημοκρατία στη Μεγαλόπολη, η οποία είναι μια περιοχή που πάμε να κάνουμε τη μεταλιγνιτική εποχή και εμείς είμαστε εδώ να στηρίξουμε, έχουμε κάνει προτάσεις σε όλη αυτή τη διαδικασία, θα μπει με ένα μεταβατικό καύσιμο και θα δώσει τόσα εκατομμύρια; Δώσαμε τόσα εκατομμύρια για την τηλεθέρμανσης, σκάψαμε όλη τη Μεγαλόπολη. Δίνουμε άλλα τόσα εκατομμύρια να σκάψουμε τη Μεγαλόπολη. Κύριε Υπουργέ, πιστεύετε ότι θα χρησιμοποιήσει κανένας το φυσικό αέριο με αυτές τις τιμές; Πραγματικά, ειλικρινά δεν μπορώ να κατανοήσω την επιμονή της Κυβέρνησης σε αυτό το έργο. Δεν μπορώ να την κατανοήσω.

Σας λέμε ότι η λύση είναι η 5η Μονάδα. Έρχεται ο κ. Χατζηδάκης, μας λέει ότι δεν θα είναι όλο τον χρόνο. Του φέρνουμε στοιχεία ότι η 5η Μονάδα είναι καμμιά δεκαπενταριά μέρες που μπορεί να κλείνει, το ξαναγυρνάει ότι δεν είναι, είναι πιο φτηνό το φυσικό αέριο. Τώρα που είναι 500% πάνω, πώς το ανέχεστε αυτό;

Κοιτάξτε, κύριε Υπουργέ, δεν ξέρω πραγματικά. Κάνει διάφορα η Κυβέρνηση, ο προηγούμενος Υπουργός για να μπορέσει να μπει αυτός ο εργολάβος εκεί. Κοιτάξτε, δεν είναι το θέμα τι λέω εγώ. Όταν ο δικός σας Περιφερειάρχης καταγγέλλει αυτό το έργο, δεν μπορούμε έστω και σήμερα, κύριε Υπουργέ, -εγώ πραγματικά θα ξανακάνω ερώτηση να έρθει ο Υπουργός- να δούμε αν αυτό το έργο δεν χρειάζεται για την περιοχή; Να μην τον βάλουμε μέσα τον εργολάβο. Αλλά το θέμα είναι να μην υπονομεύσουμε την ανάπτυξη της περιοχής. Ποια επιχείρηση, ποιος νέος άνθρωπος θα έρθει να φτιάξει το νοικοκυριό του με φυσικό αέριο στη Μεγαλόπολη; Σας ρωτώ ειλικρινώς.

Θέλω να σας πω ότι προτείναμε να φτιάξουμε ΣΗΘΥΑ. Έκανε μια ολόκληρη πρόταση ο τομέας, να βοηθήσουμε την Κυβέρνηση, να βοηθήσουμε την περιοχή μας, να μην χαθούν τα 35 εκατομμύρια. Να μπορέσει ο πολίτης να ανταποκριθεί. Σε μια περιοχή η οποία θα χάσει τόσες θέσεις εργασίας να μην φύγουν και οι τελευταίοι κάτοικοι που μένουν εκεί πέρα. Ούτε σε αυτό ανταποκριθήκατε.

Πραγματικά θέλω να σας ρωτήσω με ειλικρίνεια -ο Υπουργός δεν το πιστεύει, γιατί άμα το πίστευε, θα ερχόταν να απαντήσει- αν η Κυβέρνηση πιστεύει ότι αυτό το έργο που θα κοστίσει τόσα χρήματα θα είναι προς όφελος των πολιτών της Μεγαλόπολης ή ενός εργολάβου ο οποίος κάνει αυτή τη δουλειά μόνιμα. Δηλαδή να δίνουμε ευκαιρίες στους εργολάβους ή ευκαιρίες στους πολίτες;

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, σε ό,τι αφορά κατ’ αρχάς τις τιμές του φυσικού αερίου ειδικά σήμερα, επειδή αναφερθήκατε σε αυξήσεις 500%, νομίζω ότι έχει γίνει πολλή συζήτηση, αλλά και έχουν δοθεί εξηγήσεις, γιατί υπάρχουν ειδικές συνθήκες οι οποίες έχουν ξεπεράσει όλους μας. Να δούμε και πώς θα καταλήξουν. Γι’ αυτό βλέπετε ότι και σε εθνικό επίπεδο, αλλά και σε ευρωπαϊκό επίπεδο προσπαθούμε να αντιδράσουμε ισορροπώντας και παρεμβαίνοντας, γιατί τέτοια κόστη η κοινωνία δεν τα αντέχει –δεν το συζητώ- ούτε και η Αρκαδία τα αντέχει. Κανείς δεν θα κάνει σύνδεση με 500% αύξηση που αναφέρατε. Όμως, αυτό είναι μια συγκυρία λόγω των συνθηκών που εξελίσσονται αυτήν τη στιγμή και νομίζω ότι έχει γίνει πολλή συζήτηση.

Δεν είμαι γνώστης λόγω αρμοδιότητας όλων των θεμάτων τα οποία θίξατε και γι’ αυτό θα παραμείνω στα ερωτήματα που έχετε θέσει, για να μπορέσω να σας δώσω την απάντηση που είναι στη δική μου διάθεση.

Σεβόμενος τους προβληματισμούς σας, εκείνο που μπορώ να πω -και να συμφωνήσω μαζί σας- είναι ότι με τέτοιες τιμές -αν παραμείνουν- είναι βέβαιο ότι κανείς δεν θα συνδεθεί στην παροχή του φυσικού αερίου, γι’ αυτό και πρέπει να ληφθούν μέτρα. Επειδή εξελίσσονται πράγματα δυναμικά, τα οποία φάνηκε ότι βρήκαν την ίδια την Ευρώπη απροετοίμαστη, εύχομαι έστω και καθυστερημένα η Ευρώπη να ανταποκριθεί στις απαιτήσεις. Μέχρι τώρα δεν έχει γίνει αυτό.

Μέχρι τότε, όμως, εγώ θα σας απαντήσω όσο μπορώ στη στενή έννοια, περιοριζόμενος στο δεύτερο ερώτημά σας, για να σας πω ότι μπορεί να υπάρξει ένα γενναίο πιλοτικό πρόγραμμα εξοικονόμησης ενέργειας για τις κατοικίες και τις επιχειρήσεις που θα συνδυάζεται με την ταυτόχρονη παραγωγή ενέργειας από φωτοβολταϊκά και χρήση αντλιών θερμότητας. Οι δράσεις εξοικονόμησης πρωτογενούς ενέργειας και βελτίωσης της ενεργειακής απόδοσης για κατοικίες και επιχειρήσεις αφορούν στο πρόγραμμα «ΕΞΟΙΚΟΝΟΜΩ» και σε πρόγραμμα που είναι σε φάση σχεδιασμού και αφορά σε επιχειρήσεις τουρισμού, επιχειρήσεις τριτογενούς τομέα, επιλέξιμες δαπάνες, για αυτοπαραγωγή ενέργειας με τα φωτοβολταϊκά συστήματα.

Στο πρόγραμμα ενεργειακής αναβάθμισης κατοικιών «ΕΞΟΙΚΟΝΟΜΩ 2021» έχει διαμοιραστεί επιπλέον 5% του συνολικού προϋπολογισμού σε περιοχές της χώρας με ιδιαίτερα χαρακτηριστικά, στις οποίες συμπεριλαμβάνεται και η Περιφερειακή Ενότητα Αρκαδίας -καθότι σ’ αυτή ανήκει η περιοχή της Μεγαλόπολης- με τη λογική της υποβοήθησης περιοχών σε απολιγνιτοποίηση.

Ειδικά για την Περιφερειακή Ενότητα Αρκαδίας οι προβλεπόμενοι συνολικοί πόροι ανέρχονται σε 11.887.000 ευρώ, εκ των οποίων το 1.881.000 αφορά σε αιτήσεις προερχόμενες από την πρώτη εισοδηματική κατηγορία, πόροι για την αντιμετώπιση της ενεργειακής φτώχειας, 8.125.000 σε αιτήσεις προερχόμενες από τις υπόλοιπες κατηγορίες και 1.881.000 αφορά σε αιτήσεις πολυκατοικιών. Η κατανομή των πόρων του προγράμματος είναι ενδεικτική και δύναται να προσαρμοστεί σε περίπτωση μη εξάντλησης των πόρων σε ορισμένες περιφερειακές ενότητες.

Επίσης, υλοποιείται δράση για την αντικατάσταση συστημάτων θέρμανσης με συστήματα φυσικού αερίου στην πόλη της Μεγαλόπολης, η οποία αφορά στην επιχορήγηση του κόστους της εσωτερικής εγκατάστασης φυσικού αερίου κατοικιών που βρίσκονται στην πόλη της Μεγαλόπολης και έχουν δυνατότητα σύνδεσης με το υπό κατασκευή δίκτυο φυσικού αερίου στην περιοχή, υπό την προϋπόθεση ότι πραγματοποιείται αντικατάσταση υφιστάμενων συστημάτων θέρμανσης τα οποία είτε χρησιμοποιούν ως καύσιμο το πετρέλαιο ή άλλα στερεά συμβατικά καύσιμα είτε συνδέονται με το σύστημα τηλεθέρμανσης που λειτουργεί στην πόλη και πρόκειται σύντομα να καταργηθεί.

Ο προϋπολογισμός της δράσης αυτής ανέρχεται στο ποσό των 11.760.000 ευρώ. Η δημόσια δαπάνη συγχρηματοδοτείται από το Ευρωπαϊκό Ταμείο Περιφερειακής Ανάπτυξης της Ευρωπαϊκής Ένωσης και από εθνική συμμετοχή. Επιλέξιμες είναι νομίμως υφιστάμενες μονοκατοικίες, πολυκατοικίες ή μεμονωμένα διαμερίσματα που βρίσκονται στην πόλη της Μεγαλόπολης και δύνανται να συνδεθούν και να τροφοδοτηθούν από το υπό κατασκευή δίκτυο φυσικού αερίου στην περιοχή. Η υλοποίηση των ανωτέρω δράσεων και ειδικότερα των στόχων τους προβλέπεται να συμβάλουν δραστικά στη μείωση του ενεργειακού κόστους κατοικιών και επιχειρήσεων.

Στην παρούσα φάση δεν προβλέπεται άλλη δράση που να αφορά στις αντλίες θερμότητας.

Κλείνοντας -και ευχαριστώ, κυρία Πρόεδρε, για την ανοχή σας- και συμφωνώντας απόλυτα και κατανοώντας απόλυτα και τον προβληματισμό και την αγωνία για μια περιοχή που ξεκίνησε η μετάβαση από τον λιγνίτη σε καθαρή ενέργεια με μεταβατικό ορυκτό το φυσικό αέριο, είναι αλήθεια ότι λόγω των συνθηκών οι τιμές απογειώθηκαν και δεν τις αντέχει κανείς, γι’ αυτό και έγιναν και γίνονται παρεμβάσεις. Εύχομαι να μη χρειαστούν παραπάνω, γιατί δεν ξέρω αν μπορούμε παραπάνω. Εύχομαι, λοιπόν, αυτός ο προβληματισμός και η αγωνία σας για τις μεγάλες αυξήσεις στο φυσικό αέριο και στην περιοχή σας να ισορροπήσουν και είναι υποχρέωση και δική μας, αλλά και της Ευρώπης να βρούμε μια κοινή λύση που θα ανακουφίζει την κοινωνία, η οποία δεν μπορεί να αντέξει τέτοιες τιμές σε τέτοια επίπεδα.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Θα συζητηθεί η πρώτη με αριθμό 637/3-5-2022 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Περιβάλλοντος και Ενέργειας, με θέμα: «Ποιος είναι ο πολεοδομικός σχεδιασμός της Κυβέρνησης για τη σεισμόπληκτη περιοχή του Αρκαλοχωρίου;».

Κύριε συνάδελφε, έχετε τον λόγο για δύο λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Κύριε Υπουργέ, 27 Σεπτεμβρίου 2021. Έχουν παρέλθει πάνω από επτά μήνες, σίγουρα πάνω από μισό έτος. Μια περιοχή λες και ο χρόνος «πάγωσε» την επόμενη μέρα, μια περιοχή που οι πολίτες της εκλήθησαν και έγιναν ουσιαστικά πρόσφυγες στον ίδιο τους τον τόπο. Το σοβαρότερο ζήτημα κατά την άποψή μας, πέραν φυσικά των σημαντικών παρεμβάσεων της πολιτείας που πρέπει να υπάρχουν σε επίπεδο αποκατάστασης, είναι το μέλλον σε αναπτυξιακό ορίζοντα, που δεν είναι άλλο από τη χωροταξική και πολεοδομική ανασυγκρότηση της περιοχής, εξού και η σημερινή επίκαιρη ερώτηση.

Όπως γνωρίζετε, υπάρχει ένα σοβαρό, σημαντικό εργαλείο το οποίο εκπονήθηκε νομοθετικά από την κυβέρνηση του ΣΥΡΙΖΑ -αναφέρομαι στον ν.4447/2016- το οποίο ουσιαστικά δίνει τη δυνατότητα να προχωρήσουν ad hoc προσεγμένες και στοχευμένες κινήσεις πολεοδομικού και χωροταξικού χαρακτήρα και μάλιστα έρχονται σε μια πολύ σημαντική στιγμή για την περιοχή.

Έχουμε ένα πολύ μεγάλο πρόβλημα. Έχουμε αυτή τη στιγμή μια ασάφεια στην προσέγγιση από πλευράς Κυβέρνησης, εξού και το ερώτημα ποιος είναι ο πολεοδομικός σχεδιασμός, διότι μετά από επτά και πλέον μήνες δεν σας κρύβω ότι αυτή η αβελτηρία και η καθυστέρηση έχει δημιουργήσει πάρα πολλά προβλήματα.

Θα σας πω μόνο ένα νούμερο: Τέσσερις χιλιάδες τριακόσιοι ήταν επισήμως οι κάτοικοι της περιοχής του Αρκαλοχωρίου το 2011 με την προηγούμενη απογραφή. Ξέρετε πόσοι είναι σήμερα, σύμφωνα με την πρόσφατη απογραφή του 2021; Έχουν απομειωθεί στους δύο χιλιάδες επτακόσιους, δηλαδή έχουμε 30% μείωση του πληθυσμού μέσα σε επτά μήνες. Η πληθυσμιακή συρρίκνωση είναι δεδομένη. Το πρόβλημα είναι τεράστιο. Υπάρχουν περιοχές, υπάρχουν οικισμοί όπως είναι ο Σαμπάς, όπως είναι το Αρχοντικό, όπως είναι η Βόνη, όπως είναι ο Γαλατάς, που ερημώθηκαν επί της ουσίας.

Έρχομαι, λοιπόν, στο ερώτημα που νομίζω ότι αφορά άμεσα αυτή την προσπάθεια ανασυγκρότησης της περιοχής.

Κύριε Υπουργέ, θέλω πραγματικά μια στοχευμένη και αποκρυσταλλωμένη απάντηση στο ελληνικό Κοινοβούλιο. Σε ποιο στάδιο βρίσκεται το τοπικό πολεοδομικό σχέδιο της Δημοτικής Ενότητος Αρκαλοχωρίου του Δήμου Μινώα Πεδιάδας αφ’ ενός και σε ποιο στάδιο το ειδικό πολεοδομικό σχέδιο του Δήμου Μινώα Πεδιάδας;

Δεύτερον: Η πολεοδόμηση του Αρκαλοχωρίου θα ρυθμίζεται από το τοπικό πολεοδομικό σχέδιο ή από το ειδικό; Υπάρχει συγκεκριμένος λόγος που θέτω αυτό το ερώτημα.

Θα συνεχίσω στη δευτερολογία μου.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Αγαπητή κυρία Πρόεδρε, αγαπητέ κύριε συνάδελφε, σέβομαι την αγωνία σας και θα είμαι απόλυτα συγκεκριμένος στο ερώτημά σας σε ό,τι αφορά την ανάπτυξη της ιδιαίτερης πατρίδας σας, της περιοχής σας, όταν μάλιστα έχει υποστεί και φυσικές καταστροφές που κάνουν τον χώρο ακόμη πιο δύσκολο.

Θέλω να σας πω ότι ξεκινήσαμε στο πλαίσιο του προγράμματος πολεοδομικής ανασυγκρότησης «Κωνσταντίνος Δοξιάδης» και αξιοποιώντας πόρους του Ταμείου Ανάκαμψης να κάνουμε μια μεγάλη τομή. Είναι ένας πολύ υψηλός στόχος. Όμως, είναι εθνικός στόχος και οφείλουμε να τον κερδίσουμε όλοι μαζί -θα το λέω πάντα- αφού στο 70% της επικράτειας έχουμε έλλειμμα αυτού του χωροταξικού και πολεοδομικού σχεδιασμού, μέρος του οποίου είναι η περιοχή σας και στο οποίο αναφερθήκατε.

Στον πρώτο κύκλο που υπέγραψα να ξεκινήσουν δώδεκα τοπικά πολεοδομικά σχέδια συν πέντε ειδικά πολεοδομικά σχέδια, ένα από τα πέντε ειδικά πολεοδομικά σχέδια ήταν του Δήμου Μινώα Πεδιάδας. Δημοτική ενότητα του Δήμου Μινώα Πεδιάδος είναι ο χώρος στον οποίο αναφέρεστε.

Θέλω να σας πω και να σας διαβάσω στο τέλος όλη την εξέλιξη των βημάτων για να φτάσουμε στο σημείο που είμαστε σήμερα. Θα σας πω πού είναι σήμερα το θέμα και πιστεύω ότι θα σας ικανοποιήσει.

Είμαστε στη φάση, την τελική ευθεία υπογραφής της σύμβασης με τον ανάδοχο για ένα έργο το οποίο έχει προϋπολογισμό. Και όταν λέω ότι είμαστε στην τελική ευθεία, εννοούμε μέσα στον μήνα αυτόν να υπογραφεί η σύμβαση με τον ανάδοχο. Μπορεί να είναι και πολύ γρηγορότερα από τον χρόνο που σας λέω. Ο προϋπολογισμός του ειδικού πολεοδομικού σχεδίου είναι στο επίπεδο διοικητικών ορίων του Δήμου Μινώα Πεδιάδας, που περιλαμβάνει βεβαίως και το Αρκαλοχώρι, αλλά και τις άλλες δημοτικές ενότητες. Είναι τρεις δημοτικές ενότητες -νομίζω ότι καλά τα λέω- στον Δήμο Μινώα Πεδιάδος-. Και έρχεται, λοιπόν, με έναν προϋπολογισμό 1.400.000 συν ΦΠΑ και με χρόνο παράδοσης της μελέτης δέκα μήνες και αναγνωρίζοντας ότι η περιοχή έχει κηρυχθεί σε κατάσταση έκτακτης ανάγκης και αξιοποιώντας ως εργαλείο αυτά που θεσμικά ο νόμος προβλέπει στις περιπτώσεις αυτές για τη γρήγορη αποκατάσταση, αλλά και σε ό,τι αφορά μελέτες που θα αφορούν αποκαταστάσεις, να τρέξουμε με γρήγορες διαδικασίες.

Στο πλαίσιο, λοιπόν, αυτά, θέλω να σας πω ότι ξεκινήσαμε με την ένταξη, προχωράμε στην υπογραφή και το σχέδιο αυτό το ειδικό θα έχει οριοθετήσεις, όρια σχεδίου πόλης, επεκτάσεις σχεδίου πόλης, όρια οικισμών, επεκτάσεις προς πολεοδόμηση ορεινών οικισμών, στην εκτός σχεδίου περιοχή χρήσεις γης, όρους δόμησης, οριοθετήσεις ρεμάτων, κυκλοφοριακές μελέτες, περιβαλλοντικές μελέτες. Θα έχει, επίσης, θέματα και μελέτες που αφορούν στην προστασία από φυσικές και τεχνολογικές καταστροφές. Έχει μια σειρά. Λαμβάνοντας υπ’ όψιν και την επικαιρότητα σε σχέση με τα παλιά γενικά πολεοδομικά σχέδια είναι πολύ πιο εμπλουτισμένα, πολύ πιο επικαιροποιημένα και πολύ πιο σύνθετα, αλλά και χρήσιμα για να βάλουν τάξη στον χώρο και να ξέρει από πριν ο καθένας τι επιτρέπεται και τι απαγορεύεται παντού.

Αυτή είναι η πρώτη απάντηση που σας δίδω. Και λέω ξανά εξαρχής ότι περιλαμβάνεται στα διοικητικά όρια του δήμου, άρα στα διοικητικά όρια προφανώς κάθε δημοτικής ενότητας η παρέμβαση στην οποία αναφέρθηκα.

Για να μην καθυστερώ, όμως, άλλο και ζητώ συγγνώμη, κυρία Πρόεδρε, θα συμπληρώσω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Υπουργέ, κύριε Ταγαρά, αναφέρετε κάτι που δεν σας κρύβω ότι εξεπλάγην αρνητικά και θα πω πιο συγκεκριμένα τι εννοώ.

Εδώ σε αυτή την Αίθουσα στις 15 Νοεμβρίου του 2021 αναφέρατε ότι ήδη έχουν συλλεγεί οι προσφορές των υποψήφιων αναδόχων μελετητών -Νοέμβριο του 21, πριν από έξι μήνες- και ότι κατά τη δική σας δεσμευτική εκτίμηση μέσα στο 2022, στο παρόν έτος, θα έχουμε ολοκλήρωση των μελετών. Βλέπετε ότι προσπαθούμε να επιταχύνουμε τις διαδικασίες. Κάθε μέρα που περνάει εμφιλοχωρεί σοβαρότατος κίνδυνος ερημοποίησης της περιοχής. Σας είπα ότι σε επτά μήνες απομειώθηκε το πληθυσμιακό στοιχείο της περιοχής κατά 30% έως 35%. Δεν έχουμε την πολυτέλεια απώλειας χρόνου.

Και έρχεστε εδώ τον Νοέμβριο του 2021 και λέτε ότι συλλέγουμε προσφορές για τους υποψήφιους αναδόχους- OK, λογικό- και είμαστε τώρα, Μάιο του 2022, και μας λέτε ότι έχει προσκληθεί ο ανάδοχος για να υπογράψει σύμβαση, δηλαδή στο μέσο του 2022 να αναλάβει ως ανάδοχος μελετητής μια σύμβαση, η οποία ειρήσθω εν παρόδω διάρκεια δέκα μηνών. Άρα βρισκόμαστε ήδη στα μέσα του 2023, αν απλώσουμε τον χρόνο. Άρα μας λέτε εδώ σήμερα ότι αυτά τα οποία εκτιμήσατε τον Νοέμβρη του 2021 δεν ισχύουν και πάμε για άλλους έξι μήνες πίσω.

Προσέξτε. Τα πράγματα είναι σοβαρά. Δεν έχουμε την πολυτέλεια καθυστερήσεων. Ούτε καν σύμβαση, λοιπόν, δεν έχουμε υπογεγραμμένη, απ’ ότι αντιλαμβάνομαι. Είμαστε κοντά και έχουμε έξι μήνες χάσει επιπρόσθετους. Θα ήθελα στη δευτερολογία σας μια δεύτερη εκτίμηση ελπίζω πιο ευκρινή και να αποδειχθεί ευκρινέστερη της πρώτης εκτίμησής σας, όσον αφορά το πότε θα έχουμε μια μελέτη στα χέρια μας. Διότι αντιλαμβάνεστε ότι ακόμα κι αν τον Ιούνιο υπογραφεί η σύμβαση, έπονται δέκα μήνες με τη συμβατική υποχρέωση βάσει του χρονοδιαγράμματος που υπάρχει, αν δεν υπάρχει και παράταση. Άρα πάμε 2023 και να δούμε. Αυτό δεν μπορώ να μην το τονίσω και αυτή είναι και η κοινοβουλευτική μας υποχρέωση, να επιταχύνουμε τη διαδικασία.

Όμως, δεν σας κρύβω ότι επιτομή του λόγου μας πάντοτε είναι οι πράξεις μας. Άλλα ειπώθηκαν εδώ, λοιπόν, προ εξαμήνου και άλλα αντιλαμβάνομαι και ακούω σήμερα από εσάς, πάλι από εσάς.

Θέτω, λοιπόν, ένα και μόνο ζήτημα στη δευτερολογία μου, το οποίο είναι το εξής: Θα ήθελα σήμερα, κύριε Υπουργέ, όσο πιο αξιόπιστα μπορείτε να μας αναφέρετε τον οδικό χάρτη των ενεργειών εις τρόπον ώστε, επιτέλους, να έχουμε μια ολοκληρωμένη πολεοδομική μελέτη, μια πολεοδομική μελέτη που πράγματι αφορά τη Δημοτική Ενότητα Αρκαλοχωρίου του Δήμου Μινώα Πεδιάδος. Οι άλλες δυο δημοτικές ενότητες είναι Καστελίου και Θραψανού αντίστοιχα.

Όμως, έρχεται μια πολεοδομική μελέτη σε μια χρονική συγκυρία που έχουμε έντονες και αποδεδειγμένες αλλεπάλληλες σεισμικές ενέργειες και έχει πληγεί η περιοχή. Και, μάλιστα, μόλις και χθες είχαμε ισχυρότατο σεισμό στην Κρήτη επιφανειακό, στα επτά χιλιόμετρα στην ευρύτερη περιοχή του Αρκαλοχωρίου, τεσσεράμισι ρίχτερ. Άρα συνεχίζονται αυτές οι σεισμικές ενέργειας.

Και το κρίσιμο ερώτημα είναι ένα: Θα επικαιροποιήσει ο μελετητής, ο ανάδοχος το νέο δεδομένο, το νέο σεισμικό στάτους κβο της περιοχής, πρώτον; Και, δεύτερον, θα συγκεράσει μέσω μιας χωροταξικής όσμωσης το σύνολο αυτών για να μπορούμε πραγματικά να πιστέψουμε ότι την επόμενη μέρα η περιοχή όλη θα ανασυνταχθεί; Διότι απαιτείται ένα χωροταξικό σχέδιο Μάρσαλ στην περιοχή. Είναι απαραίτητο αυτό. Το έχουμε τονίσει πολλές φορές.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κυρία Πρόεδρε.

Αγαπητέ συνάδελφε, είμαι πολύ συγκεκριμένος. Είπα ότι μέχρι τέλος του μήνα θα έχει υπογραφεί η σύμβαση και είπα από της υπογραφής της σύμβασης σε δέκα μήνες θα έχει ολοκληρωθεί και παραδοθεί η μελέτη για να προχωρήσει η εγκριτική διαδικασία μετά.

Επειδή αναφερθήκατε σε καθυστερήσεις, θα σας πω κατ’ αρχάς ότι αυτά που περιγράφω ως χρόνος δεν έχουν ξαναγίνει ποτέ και πουθενά στο παρελθόν. Επαναλαμβάνω: Ποτέ και πουθενά. Οι ταχύτητες με τις οποίες κινούμαστε είναι πρωτόγνωρες και, μάλιστα, για περισσότερες μελέτες στα πλαίσια της αναβάθμισης που εξήγησα.

Ακούστε τώρα όλα τα βήματα, γιατί είπα ότι θα είμαι συγκεκριμένος. Τον όγδοο του 2021 υπογράφω την πρώτη απόφαση, πρώτο κύκλο. Μιλάμε για περίπου διακόσια τριάντα προεδρικά διατάγματα, γιατί και αυτή η μελέτη στο τέλος, αυτό το ειδικό πολεοδομικό σχέδιο, με προεδρικό διάταγμα θα εγκριθεί για ασφάλεια δικαίου, όπως και όλα τα τοπικά πολεοδομικά σχέδια και τα ειδικά πολεοδομικά σχέδια σε όλη την Ελλάδα. Πρώτος κύκλος, λοιπόν, βάζουμε αμέσως και πριν τον σεισμό.

Πότε έγινε ο σεισμός, αγαπητέ συνάδελφε;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Στις 27 Σεπτεμβρίου του 2021.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Άριστα. Στις 4-8-2021, πριν δηλαδή, έχουμε εντάξει το ειδικό πολεοδομικό σχέδιο. Γίνεται ο σεισμός. Θα σας διαβάσω για να δείτε όλα τα βήματα που έχουν μεσολαβήσει για να φτάσω στο σημείο να σας πω ότι είμαστε στην τελική υπογραφή της σύμβασης. Στις 19-10-2021 ενημερώσαμε εγγράφως το ΤΕΕ. Ανοίγω παρένθεση και σας λέω ότι τη διαγωνιστική διαδικασία, σύμφωνα με αυτά που έχουν εξελιχθεί, την κάνει το Τεχνικό Επιμελητήριο Ελλάδας.

Ενημερώσαμε λοιπόν να ακολουθήσει την έκτακτη διαδικασία κερδίζοντας χρόνο λόγω χαρακτηρισμού σε κατάσταση εκτάκτου ανάγκης της περιοχής. Αυτό έγινε στις 19 Οκτωβρίου.

Στις 23 Νοεμβρίου -σωστά αναφερθήκατε, έτσι είχα πει και θα συνεχίσω παρακάτω- απευθύνθηκε το ΤΕΕ, σύμφωνα με τη θεσμική υποχρέωση, για να πάρει τις προσφορές από τρία γραφεία. Στις 23 Νοεμβρίου η διοικούσα επιτροπή του Τεχνικού Επιμελητηρίου Ελλάδας ενέκρινε τη σκοπιμότητα της προσφυγής στη διαδικασία της απλής διαπραγμάτευσης. Στις 16 Δεκεμβρίου πέρασε από το Κεντρικό Συμβούλιο Πολεοδομικών Θεμάτων και Αμφισβητήσεων του Υπουργείου Περιβάλλοντος.

Στις 14-1-2022 δημοσιεύθηκε ο ηλεκτρονικός διαγωνισμός στο ΕΣΔ, στο σύστημα. Ως καταληκτική ημερομηνία ορίστηκε η 1η Φεβρουαρίου. Στις 2 Φεβρουαρίου κοινοποιήθηκε στους υποψήφιους αναδόχους ο κατάλογος συμμετεχόντων κατά σειρά μειοδοσίας. Στις 23 Μαρτίου, αφού ολοκληρώθηκε ο έλεγχος των δικαιολογητικών συμμετοχής υποψηφίων κ.λπ., συντάχθηκε το πρακτικό από την επιτροπή διαγωνισμού και ταυτόχρονα κοινοποιήθηκε η απόφαση της Διοικούσας Επιτροπής του ΤΕΕ για την αξιολόγηση των δικαιολογητικών συμμετοχής των οικονομικών προσφορών του ηλεκτρονικού διαγωνισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Λίγο την ανοχή σας, κυρία Πρόεδρε, επειδή είναι κρίσιμο.

Στις 4 Απριλίου, μετά από άπρακτο δεκαήμερο για την υποβολή προδικαστικών προσφυγών, απεστάλη ηλεκτρονική πρόσκληση στον ανάδοχο για την υποβολή των δικαιολογητικών κατακύρωσης του διαγωνισμού εντός δέκα ημερών, μέχρι τις 14 Απριλίου. Στις 14 Απριλίου ζήτησε μια μικρή παράταση για να μαζέψει στοιχεία, παράδειγμα από το πρωτοδικείο που κάποιοι θεωρούσαν έναν και δύο μήνες. Τα πήρε και αυτά. Αυτά είναι σημερινά γιατί εξελίσσεται η διαδικασία.

Σας λέω, λοιπόν, τώρα ότι μέχρι τέλος του μήνα -υπεβλήθησαν τώρα τα συμπληρωματικά στοιχεία από τον ανάδοχο- να τελειώσουμε και πάμε στην υπογραφή της σύμβασης. Έγινε κατανοητό από τους χρόνους που διάβασε στην εξέλιξη των βημάτων μέχρι να φθάσουμε στη συμβασιοποίηση ότι έχουν τηρηθεί απολύτως και οι απαραίτητοι ενδιάμεσοι χρόνοι -γιατί υπάρχουν θεσμικά και κάποιοι χρόνοι που πρέπει να τηρηθούν-, για να φτάσουμε σε αυτό το αποτέλεσμα.

Σε ό,τι αφορά την ταχύτητα, είναι βέβαιο -παρ’ όλο που σας είπα ότι τέτοιες ταχύτητες δεν έχουν ξανά υπάρξει- και λόγω ιδιαιτερότητας που εκφράσατε και εσείς ότι και εμείς θα είμαστε εδώ για να παρακολουθούμε και, στο βαθμό που μας επιτρέπεται, να πιέσουμε για την τήρηση των χρόνων και αν μπορούμε και στην ολοκλήρωση και σε μικρότερους χρόνους. Αυτό να είστε βέβαιοι ότι θα το κάνουμε προς κάθε κατεύθυνση.

Στις μελέτες αυτές -επειδή αναφερθήκατε στο σεισμό και αναφερθήκατε και στις ιδιαιτερότητες που προκύπτουν με αφορμή τη γνώση και την εμπειρία από το συγκεκριμένο σεισμό ή τους σεισμούς που εξελίσσονται- θα υπάρξουν και γεωλογικές μελέτες. Όλα αυτά θα συνεκτιμηθούν και στο τέλος, στο προεδρικό διάταγμα, θα αναφέρεται ότι μέσα από την εμπειρία και τη γνώση των τελευταίων σεισμικών φαινομένων πρέπει να ληφθεί υπ’ όψιν στον σχεδιασμό και στις μελέτες των κτιρίων, ανάλογα με τη χρήση και τη σημαντικότητα, τι συντελεστές ασφαλείας και σεισμικοί συντελεστές θα πρέπει να καλύπτουν την περιοχή σας, λαμβάνοντας υπ’ όψιν όλα τα ιδιαίτερα χαρακτηριστικά.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Θα συζητηθεί τώρα η τέταρτη με αριθμό 644/3-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Νέα παραπομπή στο Ευρωδικαστήριο εξαιτίας της στρεβλής πολιτικής της Κυβέρνησης για τα αιολικά στον Δήμο Καρύστου».

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε, μπορώ να ανέβω στο Βήμα για την πρωτολογία μου;

**ΠΡΟΕΔΡΕΥΟΥΣΑ (Σοφία Σακοράφα):** Βεβαίως.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ.

Βουλεύτριες, Βουλευτές, Υπουργέ, έχουμε φτάσει πλέον στο στάδιο της δεύτερης παραπομπής, μετά την πρόσφατη καταδίκη του Δεκέμβρη, για το ίδιο θέμα. Και σας φέρνω εδώ πέρα την εγκατάσταση αιολικών στο Δήμο Καφηρέα, στον Ευαγγελισμό, στη νότια Εύβοια που είναι λόγος της παραπομπής. Προχωράτε αυτή τη στιγμή ένα αιολικό πάρκο, για το οποίο παραπεμπόμαστε, στην περιοχή της Όχης για την οποία μας στέλνει -και αυτά λένε και τα δημοσιεύματα της «ΚΑΘΗΜΕΡΙΝΗΣ»- στο Ευρωπαϊκό Δικαστήριο η Ευρωπαϊκή Επιτροπή και εσείς το προχωράτε.

Τι γίνεται λοιπόν σε αυτό το αιολικό; Γίνεται σε διπλή «NATURA» και δεν κάνετε ειδική οικολογική αξιολόγηση. Πιο μεγάλη παραβίαση της περιβαλλοντικής ευρωπαϊκής νομοθεσίας από αυτή δεν μπορεί να γίνει.

Έχετε το αρμόδιο τμήμα, το Τμήμα Διαχείρισης Φυσικού Περιβάλλοντος του Υπουργείου που είναι υπεύθυνο για τη «Δέουσα Εκτίμηση» να σας γνωμοδοτεί αρνητικά και εσείς προχωράτε. Μας λέει το δημοσίευμα της «ΚΑΘΗΜΕΡΙΝΗΣ» ότι παραπέμπουν τη χώρα μας εξαιτίας σας, επειδή δεν γίνεται η «Δέουσα Εκτίμηση».

Προχωράτε πέρα απ’ αυτό και προσθέτετε νέα ανεμογεννήτρια στο ΑΣΠΗΕ Μίλζα, χωρίς δημόσια διαβούλευση.

Όσον αφορά τις αποστάσεις από επαρχιακούς δρόμους που προβλέπει το χωροταξικό των ΑΠΕ, δεν τις τηρείτε. Σε επαρχιακό δρόμο τα αυτοκίνητα θα περνάνε κάτω από τα πτερύγια της ανεμογεννήτριας, κάτι που απαγορεύεται για λόγους ατυχήματος. Δεν τηρείτε τις αποστάσεις από οικισμό, από το αιολικό και τα συνοδά του έργα. Η απόσταση είναι διακόσια πενήντα μέτρα, πεντακόσια μέτρα ορίζει το χωροταξικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια πολύ μικρή ανοχή, κυρία Πρόεδρε.

Έχετε 168% υπέρβαση της φέρουσας ικανότητας και αυτό το χωροταξικό και άλλη παραβίαση. Ο κ. Σκρέκας είπε ότι υπάρχει σύμφωνη γνώμη του οικείου δημοτικού συμβουλίου για την υπέρβαση. Πού; Πού είναι αυτή η γνώμη;

Την ίδια στιγμή έχουμε καταγγελία -και θα σας καταθέσω όλα αυτά τα έγγραφα που τεκμηριώνουν τα παραπάνω- από το Σύλλογο Προστασίας Περιβάλλοντος Νότιας Καρυστίας για παράνομο λατομείο. Την έχετε λάβει υπ’ όψιν σας; Το ρωτάμε και στην επίκαιρη.

Επίσης, με άλλο μεγάλο έγγραφο καταγγέλλουν ότι έχει γίνει υπέρβαση της διαμέτρου του δρόμου από τα πέντε ή δώδεκα μέτρα μάξιμουμ στα τριάντα μέτρα και βέβαια γίνεται καταπάτηση, είναι περικυκλωμένος ο οικισμός, το χωροταξικό των ΑΠΕ αναφέρει ότι δεν μπορούν οι ανεμογεννήτριες να υπερβαίνουν το 30% του οπτικού πεδίου, αλλά στον Ευαγγελισμό το ποσοστό ξεπερνάει το 70%.

Θέλω να μας πείτε ειλικρινά πώς μπορεί να προχωράει αυτό το έργο και τι θα κάνετε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, κατ’ αρχάς οι βεβαιώσεις παραγωγού -επειδή τα έχουμε πει πολλές φορές σε αυτή την Αίθουσα- δεν σημαίνει ότι θα εξελιχθούν και για κατασκευή και ολοκλήρωση του έργου, αφού ξέρετε ότι περνάει από διάφορες φάσεις και η κρίσιμη φάση είναι η χωροθέτηση, αλλά και η περιβαλλοντική αδειοδότηση. Διότι αν δεν πληροί αυτές τις προϋποθέσεις, έστω και αν έχει πάρει τη βεβαίωση, δεν θα προχωρήσει παραπέρα. Αυτή είναι η πρώτη παρατήρηση.

Δεύτερη παρατήρηση. Σε ό,τι αφορά το θέμα της φέρουσας ικανότητας -όπως βάζετε στο ερώτημά σας εδώ σωστά-, όπως προβλέπεται από το νόμο του 2006, δίνεται η δυνατότητα, στη φάση των βεβαιώσεων παραγωγού, να έχουν και παραπάνω από την επιτρεπόμενη φέρουσα ικανότητα, στην ουσία δανειζόμενοι και μέχρι το 30% της επιτρεπόμενης φέρουσας ικανότητας όμορης δημοτικής ενότητας ιδίου δήμου -εφόσον το έργο αναπτύσσεται στο δήμο ολόκληρο- να μπορεί να βάλει στην όμορη δημοτική ενότητα. Όμως, μέχρι να φτάσει στην κατασκευή, εκεί το ποσοστό φέρουσας ικανότητας απαγορεύεται να αυξάνει, γιατί εκεί πρέπει να τηρούνται τα όρια της αντοχής -για να το πω λαϊκά, αυτό σημαίνει «φέρουσα ικανότητα»- ανάλογα με τις ιδιαιτερότητες της κάθε περιοχής.

Και θέλω να σας πω, επειδή αναφερθήκατε στην ειδική μελέτη, ότι η Δημοτική Ενότητα Καρύστου βρίσκεται από πλευράς φέρουσας ικανότητας, σύμφωνα με το χωροταξικό πλαίσιο και αυτά τα οποία επιτρέπονται, στο 71%, η Ενότητα Καφηρέως στο 150% -είναι αυτό στο οποίο έκανα την ανάλυση προηγουμένως, η υπέρβαση που μπορεί να επιτρέπεται στη φάση της βεβαίωσης παραγωγού, αλλά δεν επιτρέπεται στο τέλος, σε επίπεδο ολοκλήρωσης έργου να υπερβεί το ποσοστό του ανώτατου της φέρουσας ικανότητας- η Δημοτική Ενότητα Μαρμαρίου στο 47% και η Δημοτική Ενότητα Στυρέων στο 42%. Πράγματι, όπως είπα και πριν, η Δημοτική Ενότητα Καφηρέως έχει αυτή τη στιγμή στο επίπεδο βεβαίωσης παραγωγού. Παραπάνω εξήγησα τι προβλέπει ο νόμος, σε ποια φάση, αλλά και πώς θα καταλήξει.

Σε ό,τι αφορά την απόφαση έγκρισης περιβαλλοντικών όρων, επειδή αναφερθήκατε και σε αυτό και πότε δόθηκε, το 2015 έχουμε την απόφαση έγκρισης περιβαλλοντικών όρων. Η γνωμοδότηση δε για θέματα που αφορούσαν στην ειδική οικολογική παρέμβαση και μελέτη είναι από 23-1-2014, την οποία έλαβε βεβαίως υπ’ όψιν στην απόφαση ως το «στοιχείο 61». Αυτά ως απάντηση στο πρώτο ερώτημα το οποίο υποβάλατε.

Σε ό,τι αφορά την υπέρβαση από πλευράς ανεμογεννητριών που υπάρχει αυτή τη στιγμή στη φάση της βεβαίωσης παραγωγού, και αναφερόμαστε σε σαράντα τέσσερις περίπου τυπικές ανεμογεννήτριες -δεν είναι ποσοστό φέρουσας ικανότητας, αλλά είναι αντιστοίχιση σε αριθμό ανεμογεννητριών- αυτό όπως είπα μέχρι το τέλος θα απορροφηθεί και θα φτάσει εκεί που επιτρέπεται ως μέγιστο, χωρίς υπέρβαση.

Αναφερθήκατε και σε αποστάσεις. Δεν γνωρίζω για να σας απαντήσω με λεπτομέρεια. Όμως, οφείλει ο κάθε έλεγχος που γίνεται, αλλά και πολύ περισσότερο η Διεύθυνση Περιβαλλοντικής Αδειοδότησης, να ελέγχει τις αποστάσεις και από οικισμούς και από επαρχιακούς δρόμους, κ.λπ.. Και αν έχει γίνει κάτι που δεν επιτρέπεται, καταλαβαίνετε ότι είναι και λόγος ακυρότητας της ίδιας της απόφασης.

Αν, λοιπόν, συντρέχουν τέτοιες προϋποθέσεις, να είστε βέβαιος -και θα το δω- ότι δεν πρόκειται να προχωρήσει, διότι απλά είναι παράβαση νόμου. Όμως, αυτά τα οποία γνωρίζω είναι ότι δεν υπάρχουν θέματα που να αφορούν αποστάσεις από οικισμούς, από επαρχιακούς δρόμους, κ.λπ.. Σας υπόσχομαι, όμως, ότι θα δώσω εντολή να ελεγχθεί και να έχω απάντηση και για το θέμα των αποστάσεων που θέσατε σήμερα εδώ.

Θα επανέλθω στη δευτερολογία μου.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Ορίστε, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, ναι, υπάρχει πρόβλημα με τις αποστάσεις και γι’ αυτό το θέμα είναι ήδη στο Συμβούλιο Επικρατείας.

Όσον αφορά αυτό το ζήτημα, σας καταθέτω κατ’ αρχάς τα έγγραφα που είπα. Λέει ο κ. Σκρέκας στην προηγούμενη ερώτησή μου για το θέμα ότι εξετάζει πάντοτε η ΡΑΕ τη φέρουσα ικανότητα και ότι στη Δημοτική Ενότητα Καφηρέως προκύπτει προσαύξηση ποσοστού ύστερα από σύμφωνη γνώμη του οικείου δημοτικού συμβουλίου. Έχω ζητήσει σε κάθε επίκαιρη προς τον κ. Σκρέκα να μου φέρει αυτή τη σύμφωνη γνώμη και ποτέ δεν την έφερε. Σε αντίθεση με εσάς που λέτε ότι προσαυξήθηκε επειδή υπήρχε χώρος, ο κ. Σκρέκας είπε ότι υπήρχε σύμφωνη γνώμη.

Εγώ θα σας καταθέσω εδώ πέρα τα πρακτικά του δημοτικού συμβουλίου στις 7 Αυγούστου 2020, όπου ζητάει το δημοτικό συμβούλιο να απορριφθεί το συγκεκριμένο έργο και καμμία από τις φέρουσες ικανότητες.

Θα σας καταθέσω την ταυτοποίηση του δρόμου ως επαρχιακής οδού και άρα την ξεκάθαρη παραβίαση των όρων του χωροταξικού.

Θα σας καταθέσω το παράρτημα του χωροταξικού -ήμουν και μέλος του Εθνικού Συμβουλίου Χωροταξίας όταν εγκρίθηκε αυτό το χωροταξικό και η δική μου γνώμη ήταν διαφορετική προφανώς- όπου το 30% του ορίζοντα τριακοσίων εξήντα μοιρών μπορεί να καλυφθεί σε αυτές τις περιοχές. Κακώς, κατά τη γνώμη μου, αλλά αυτό λέει το χωροταξικό. Πάνω από 70% κάλυπτε στη συγκεκριμένη περίπτωση.

Επίσης, θα σας καταθέσω και την καταγγελία που σας είπα για το λατομείο.

Όλα αυτά θα σας τα καταθέσω στα Πρακτικά.

Εσείς μας λέτε: «Μα, είναι σε στάδιο άδειας παραγωγού». Έχουν δοθεί, όπως είπατε και εσείς ο ίδιος, περιβαλλοντικοί όροι εν μέρει. Όσον αφορά τις άδειες παραγωγού, ξέρετε πολύ καλά ότι ο νόμος είναι σαφής. Η ΡΑΕ δεν δικαιούται να δώσει -δεν νομιμοποιείται, είναι παράνομη, παρανομεί- να δώσει άδεια παραγωγού, αν δεν τηρούνται οι όροι και οι προϋποθέσεις του χωροταξικού των ΑΠΕ, που εδώ πέρα δεν τηρούνται προφανώς, ούτε από τις αποστάσεις προς τους οικισμούς -μιλάμε για τον Ευαγγελισμό- ούτε από το περιφερειακό δίκτυο οδών. Δεν τηρείται προφανώς ούτε η ευρωπαϊκή νομοθεσία όσον αφορά την ειδική οικολογική αξιολόγηση, τη δέουσα εκτίμηση και όλα αυτά για τα οποία θα ξαναβρεθούμε όπως μαθαίνουμε και από την «ΚΑΘΗΜΕΡΙΝΗ» στο Ευρωπαϊκό Δικαστήριο καταγγελλόμενοι από την Ευρωπαϊκή Επιτροπή για την παραβίαση της ευρωπαϊκής νομοθεσίας.

Θέλω να μας πείτε, όμως, όπως ρωτάει και η επίκαιρη, ποια υπηρεσία έχει ελέγξει τη δέουσα εκτίμηση για το συγκεκριμένο έργο. Θέλω, βέβαια, να μου πείτε και γι’ αυτά που λέει η Ευρωπαϊκή Επιτροπή ότι για τη δέουσα εκτίμηση θα πρέπει να υπάρχει μια ανεξάρτητη υπηρεσία που να την ελέγχει, θα πρέπει να μην περιορίζεται σε έργα τάξης άλφα και βήτα, αλλά και σε όλα τα έργα της περιφέρειας, όπως και ότι θα πρέπει να λαμβάνεται η γνώμη των φορέων προστασίας -που δεν το κάνατε στην τελική περίπτωση, πόσω μάλλον όταν οι εγκρίσεις δίδονται από τις περιφέρειες- και όταν είναι αρνητική αυτή η γνώμη, να απορρίπτεται το έργο.

Κλείνω με το εξής: Τι σημαίνει «δέουσα εκτίμηση»; Αν υπάρχει η παραμικρή αμφιβολία για το αν υπάρχουν αρνητικές επιπτώσεις σε έναν οικότοπο «NATURA», απορρίπτεται το έργο. Σκεφτείτε μία-μία τις ανεμογεννήτριες που έχετε εγκρίνει, για να δείτε ότι όλες είναι σε περιοχές που αναφορικά με τη δέουσα εκτίμηση κατά την ευρωπαϊκή νομοθεσία θα απορρίπτονταν.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, κατ’ αρχάς επαναλαμβάνω ότι τις παρατηρήσεις σας θέλω να τις ακούω και σας υπόσχομαι ότι θα τις ελέγξω. Σε ό,τι αφορά τις ενστάσεις, παρ’ όλο που η απάντηση που έχω στους προβληματισμούς αλλά και στις αναλύσεις αναφέρει ότι έχουν ελεγχθεί όλα αυτά και έχουν εξελιχθεί, για άλλη μια φορά θέλω να σας πω ότι και στη φάση της βεβαίωσης παραγωγού υπάρχει η ευθύνη του αιτούντος για την εξέλιξη των επόμενων φάσεων και η πιο κρίσιμη για την πορεία της εξέλιξης του κάθε έργου είναι η περιβαλλοντική αδειοδότηση, όπου ελέγχονται τα πάντα, συμπεριλαμβανομένης και της χωροταξίας. Και αν δεν πληροί τις προϋποθέσεις του νόμου, είτε για τη χωροταξία είτε για τη δέουσα εκτίμηση-αξιολόγηση, σε περιοχές προστατευόμενες, όπως η περιοχή «NATURA», τότε δεν θα προχωρήσει η επένδυση, έστω κι αν έχει πάρει βεβαίωση παραγωγού. Αυτό είναι δεδομένο και χωρίς εξαίρεση. Είναι ο κανόνας. Το αν κάποιος δεν λαμβάνει υπ’ όψιν τη νομοθεσία και τους κανονισμούς, αυτό είναι ένα άλλο θέμα ελέγχου. Όμως, νομοθεσία υπάρχει, κανονισμοί υπάρχουν και οφείλουν όλοι οι εμπλεκόμενοι να τους τηρούν. Και στο επίπεδο της δημόσιας διαβούλευσης, όπου εμπλέκονται όλοι και ιδιαίτερα οι θεσμικοί φορείς και εκφράζουν την άποψή τους, οφείλουν να ακολουθούν τον νόμο και το θεσμικό πλαίσιο που υπάρχει, μέχρι να αλλάξει. Χρειάζεται και αλλαγές. Γι’ αυτό και προχωρούμε σε επικαιροποίηση και του χωροταξικού αυτού.

Σε ό,τι αφορά περιβαλλοντικούς ελέγχους, από τα στοιχεία τα οποία μας έχει δώσει η αρμόδια υπηρεσία, αναφέρεται, για παράδειγμα, ότι το 2018 έγινε αυτοψία από το Σώμα Επιθεωρητών Νοτίου Ελλάδος και τα περισσότερα έργα βρίσκονταν σε φάση κατασκευής. Δεν διαπίστωσε παραβάσεις της περιβαλλοντικής νομοθεσίας και οι όποιες μεταγενέστερες αναφορές διαβιβάστηκαν στις αρμόδιες ελεγκτικές υπηρεσίες της περιφέρειας. Σας λέω ποια έχω τουλάχιστον ως στοιχεία, ως απαντήσεις, γιατί όπως είπατε και εσείς εξελίσσονται οι καταγγελίες, οι αναφορές. Όλο αυτό το υλικό θα φτάσει σε εμάς, για να τα έχω και επικαιροποιημένα σύμφωνα με την εξέλιξη των έργων και να δω αν στις νέες αυτοψίες και τους ελέγχους οι καταγγελίες και οι αναφορές οι οποίες γίνονται έχουν βάση.

Σε κάθε περίπτωση, να είστε βέβαιος ότι αν έχουν βάση, ο νόμος θα εφαρμοστεί προς κάθε κατεύθυνση. Δεν μπορεί να κρύψει κανείς την παρανομία. Έστω και αν προς στιγμήν νομίζει ότι τα κατάφερε, δεν κρύβεται η παρανομία και είναι έργα που γίνονται και τα βλέπει όλος ο κόσμος. Το ποια είναι τα κριτήρια τα οποία προβλέπονται για να πληρούνται οι προϋποθέσεις και οι κανονισμοί, είναι δεδομένα για όλους. Και το διάβασμα είναι το ίδιο από όλους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θέλω να σας πω, επίσης, με αφορμή αυτό που συζητάμε -ένα λεπτό μονάχα, κυρία Πρόεδρε- σε ό,τι αφορά ανανεώσιμες πηγές ενέργειας σίγουρα σε όλα τα πράγματα υπάρχουν ακραίες καταστάσεις, είτε από εδώ είτε από εκεί. Δεν θέλουμε να φτάσουμε ούτε στη μία ούτε στην άλλη άκρη, μπαίνοντας σε περιοχές που δεν θα έπρεπε να μπούμε. Θέλουμε τις ανανεώσιμες πηγές ενέργειας. Αυτά που περνάμε μας οδηγούν ακόμη πιο γρήγορα εκεί. Είναι βέβαιο ότι είναι ο μόνος ασφαλής δρόμος, ακόμα και περιβαλλοντικά, και πρέπει να τον βαδίσουμε όσο γίνεται πιο γρήγορα, για να μην έχουμε τέτοιες εξαρτήσεις που κοστίζουν τεράστια στην κοινωνία και σε όλους. Γι’ αυτό και θα πρέπει να βρούμε μια ισορροπία, δηλαδή να μην είμαστε αφοριστικοί παρεμβαίνοντας σε περιοχές που δεν θα έπρεπε να παρέμβουμε, αλλά, και από την άλλη, κάτι πρέπει να τα κάνουμε για να αποφύγουμε άλλες καταστάσεις. Την ισορροπία προσπαθούμε να βρούμε και αυτό είναι ευθύνη όλων μας. Γι’ αυτό και εξελίσσονται αλλαγές σε περιοχές μέσα από μεγαλύτερη ανάλυση και ανάλογα με τις προτεραιότητες σε σχέση με τον ενεργειακό στόχο που βάζουμε. Συμφωνώ μαζί σας, αλλά να κάνουμε επιτέλους και τέτοια έργα, για να αποφύγουμε καταστάσεις σαν και αυτές -ξαναλέω- που ζούμε σήμερα και που σίγουρα δεν περιποιούν τιμή για κανέναν μας.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υφυπουργέ.

Προχωρούμε τώρα στη συζήτηση της πρώτης με αριθμό 2328/92/14-1-2022 ερώτησης και αίτησης κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Η Ρυθμιστική Αρχή Ενέργειας εκδίδει άδειες εντός και πέριξ του ιστορικού τόπου της «ΠΥΡΚΑΛ» στην Ελευσίνα».

Στην ερώτηση θα απαντήσει ξανά ο Υφυπουργός Περιβάλλοντος και Ενέργειας κ. Νικόλαος Ταγαράς.

Ορίστε, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, κατ’ αρχάς να πω ότι με μπερδέψατε έτσι όπως τα περιγράψατε και έλεγξα τις σημειώσεις μου. Είναι σε άδεια εγκατάστασης το έργο στον Καφηρέα. Έχει περάσει το στάδιο της άδειας παραγωγής και όλα κατασκευάζονται. Οπότε για ό,τι είπατε, λάβετε υπ’ όψιν ότι δεν είναι στο στάδιο της παραγωγής, είναι σε τελική εγκατάσταση, κατασκευάζεται το έργο και γι’ αυτό υπάρχουν τα παράνομα λατομεία.

Έρχομαι τώρα στο θέμα της Ελευσίνας. Είχαμε την απόφαση προστασίας του χώρου της «ΠΥΡΚΑΛ» από την προηγούμενη Υπουργό, έρχεται η νέα Υπουργός και ακυρώνει αυτή την άδεια και στην ουσία μαθαίνουμε μετά ότι ξεκινάει η εγκατάσταση από τα ΕΛΠΕ μεγάλου φωτοβολταϊκού. Όλα αυτά είναι περίεργα. Έχουμε τα δημοσιεύματα -θα τα καταθέσω στα Πρακτικά- από το «ΒΗΜΑ» όπου ο κ. Τσοτσορός λέει ότι αγόρασε τετρακόσια πενήντα δύο στρέμματα της «ΠΥΡΚΑΛ», προκειμένου να κάνει -και αυτό είναι της αρμοδιότητάς σας- ζώνη προστασίας -buffer zone- της πόλης της Ελευσίνας από ένα ατύχημα στα διυλιστήρια των ΕΛΠΕ στο πλαίσιο της οδηγίας Σεβέζο. Θα το καταθέσω στα Πρακτικά.

Ξαφνικά εμείς μαθαίνουμε ότι η κ. Μενδώνη, η οποία μέχρι να καταθέσω ερώτηση δεν έβγαζε κανέναν όρο προστασίας, όταν κατέθεσα ερώτηση, ακυρώνει την κήρυξη του χώρου σε ιστορικό τόπο και θα κηρύξει μόλις δεκατρία κτήρια διατηρητέα και βλέπουμε τώρα να εγκαθίστανται αυτά τα φωτοβολταϊκά. Αυτή η ερώτηση ήταν ερώτηση - αίτηση κατάθεσης εγγράφων. Απευθυνθήκαμε στο γραφείο σας επανειλημμένα για να μας στείλετε τα έγγραφα. Υποχρεωθήκαμε να φέρουμε το θέμα εδώ στη Βουλή. Υπάρχουν και συγκεκριμένα ερωτήματα, αλλά θέλω να μας πείτε και ότι έχετε φέρει εδώ τα τρία έγγραφα που αιτούμαστε. Δεν θέλω να πάρω περισσότερο χρόνο. Στη δευτερολογία θα τα πω και αναλυτικά, αν χρειαστεί.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, σε ό,τι αφορά το πρώτο ερώτημά σας, με τι είδους μονάδα ΑΠΕ θα παράγεται ηλεκτρική ενέργεια, η οποία θα αποθηκεύεται με χρήση συσσωρευτών στην πρώτη περίπτωση και αν έχει αξιολογηθεί η αίτηση από τη ΡΑΕ σας λέω τα εξής: Με την υπ’ αριθμόν 1046/2021 απόφαση της ΡΑΕ χορηγήθηκε άδεια παραγωγής ηλεκτρικής ενέργειας εγκατεστημένης ισχύος 50 MW με χρήση συσσωρευτών αποθήκευσης στη θέση «Βιομηχανικές Εγκαταστάσεις ΕΛΠΕ Ελευσίνας» του Δήμου Ελευσίνας της εταιρείας «Ελληνικά Πετρέλαια - Ανανεώσιμες Πηγές Ενέργειας Α.Ε.». Η άδεια αυτή αποτελεί έργο αμιγούς αποθήκευσης με χρήση συσσωρευτών χωρίς να τροφοδοτείται από κάποια μονάδα ΑΠΕ. Για τη φόρτιση των συσσωρευτών χρησιμοποιείται η διαθέσιμη τη δεδομένη χρονική στιγμή ενέργεια του δικτύου. Επειδή, μάλιστα, ως προς το ζήτημα της περιβαλλοντικής αδειοδότησης σταθμών αποθήκευσης ηλεκτρικής ενέργειας υπήρχε μέχρι πρότινος νομοθετικό κενό, με τη νέα υπουργική απόφαση που υπέγραψα ως έχων την αρμοδιότητα της περιβαλλοντικής αδειοδότησης και κατ’ επέκταση κατάταξης δραστηριοτήτων Α1 κατηγορίας -αυτές που έρχονται στη ΔΙΠΑ δηλαδή- με την οποία τροποποιείται η κατάταξη δημοσίων και ιδιωτικών έργων σε κατηγορίες και υποκατηγορίες. Είναι το ΦΕΚ 841Β΄/2022. Επικαιροποιήθηκε το πλαίσιο αυτό γιατί υπάρχουν δραστηριότητες που δεν υπήρχαν παλιά και δεν έχουν καταταγεί σε ανάλογη κατηγορία, γιατί όλα εξελίσσονται και εκσυγχρονίζονται.

Στη βάση, λοιπόν, αυτή προκειμένου να υπάρχει ρητή πρόβλεψη και για τα έργα αποθήκευσης ηλεκτρικής ενέργειας τα οποία σίγουρα έχουμε ανάγκη -η έννοια «αποθήκευση ενέργειας» είναι μείζων έννοια και μακάρι γρήγορα να το πετύχουμε διότι ξέρουμε ότι η ανανεώσιμη ενέργεια δεν είναι συνεχής ενέργεια, παράγεται όταν φυσάει και όταν έχει ήλιο γι’ αυτό και η αποθήκευσή της είναι κρίσιμο κομμάτι-, δεδομένων των αυξημένων ενεργειακών αναγκών- στο παράρτημα 10 της υπουργικής απόφασης εντοπίζονται κατηγορίες και υποκατηγορίες ΑΠΕ όσον αφορά στην περιβαλλοντική αδειοδότηση και υπάρχει πρόβλεψη και για μεμονωμένους σταθμούς ηλεκτροχημικής αποθήκευσης ηλεκτρικής ενέργειας -μπαταρίες- και για μεμονωμένους σταθμούς αποθήκευσης ηλεκτρικής ενέργειας εκτός μπαταριών και αντλησιοταμίευσης, παραδείγματος χάριν, υδρογόνο, τετηγμένα άλατα. Μπαίνουμε και σε εξειδικευμένους ορισμούς και λέξεις και πρέπει κανείς να είναι εξειδικευμένος για να μπορεί να αντιληφθεί σωστά. Σας τα λέω όμως όλα γιατί αυτά είναι η ουσία της αποθήκευσης. Έργα αποθήκευσης ηλεκτρικής ενέργειας, όπως αυτό για το οποίο κάνετε λόγο στην ερώτησή σας, με συνολική ισχύ που ξεπερνά τα 100 MW ανήκουν στην κατηγορία Β΄ και υποχρεούνται σε υπαγωγή σε πρότυπες περιβαλλοντικές δεσμεύσεις προκειμένου να αδειοδοτηθούν. Για την εν λόγω άδεια θα σας δώσω την υπ’ αριθμόν 1046/2021 απόφαση της ΡΑΕ. Για τα επόμενα δύο ερωτήματά σας, για να μην καταχραστώ τον χρόνο, θα συμπληρώσω στη δευτερολογία μου.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υφυπουργέ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύρια Πρόεδρε.

Κύριε Υφυπουργέ, δεν μου είναι ξεκάθαρο αν θα καταθέσετε και τα τρία έγγραφα. Μιλάω για τα έγγραφα και στοιχεία του φακέλου της αίτησης, συμπεριλαμβανομένης της γεωγραφικής θέσης της μονάδας εντός των εγκαταστάσεων, καθώς και πιθανές διευκρινίσεις ή συμπληρωματικά έγγραφα, τα έγγραφα και στοιχεία του φακέλου της αίτησης όσον αφορά την αδειοδοτική διαδικασία της δεύτερης υπόθεσης και γεωγραφικά στοιχεία και όλα αυτά που περιγράφω στην ερώτηση - αίτηση κατάθεσης εγγράφων.

Επίσης, σε περίπτωση που έχει προχωρήσει η αδειοδοτική διαδικασία, τα έγγραφα της αμέσως προηγούμενης παραγράφου, τα έγγραφα και στοιχεία του φακέλου της αίτησης της τρίτης περίπτωσης που αναφέρεται στην ερώτηση, συμπεριλαμβανομένης της γεωγραφικής θέσης του φωτοβολταϊκού σταθμού εντός των εγκαταστάσεων, καθώς και πιθανές διευκρινίσεις και συμπληρωματικά έγγραφα κ.λπ., όπως περιγράφονται.

Αναφέρατε ένα έγγραφο αδειοδότησης. Παρακαλώ πολύ να είστε λίγο σαφής, να πείτε αν έχετε φέρει και θα καταθέσετε στο Προεδρείο σήμερα, όπως είναι η τυπική ευθύνη, τα υπόλοιπα έγγραφα.

Όσον αφορά το πολιτικό κομμάτι και πάλι θα επιμείνω ότι έχουμε έναν ιστορικό τόπο. Η κ. Μενδώνη είπε ότι τόσο καιρό δεν προχώρησε την κήρυξή του, γιατί την εξετάζει. Δεν μάθαμε ποτέ ποιος έκανε ένσταση προς την απόφαση της προηγούμενης Υπουργού.

Φτάσαμε αυτή τη στιγμή τελικά να μην κηρύσσεται ο ιστορικός τόπος, να πέφτει, δηλαδή, η προηγούμενη διαδικασία προστασίας και να κηρύσσονται μόνο δεκατρία μεμονωμένα κτήρια και αυτά πάλι μετά από επίκαιρη ερώτησή μου. Δύο χρόνια έχει μείνει απροστάτευτος αυτός ο τόπος και τελικά μαθαίνουμε ότι θέλει κάποιος να κατοχυρώσει ότι δεν θα κηρυχθεί ποτέ ιστορικός τόπος και δεν θα γίνει ζώνη προστασίας της πόλης της Ελευσίνας από τα ΕΛΠΕ, βάζοντας άλλες δραστηριότητες μέσα, ακόμα κι αν είναι οικολογικές, όπως τα φωτοβολταϊκά. Είναι μια μεθόδευση προκειμένου ποτέ να μην κηρυχθεί αυτός ο τόπος ιστορικός.

Θέλουμε να μας πείτε αν θα καταθέσετε τα έγγραφα που είχαμε αιτηθεί στην αίτηση εγγράφων και υποχρεωθήκαμε να κάνουμε επίκαιρη ερώτηση για να τα φέρετε στη Βουλή.

Ευχαριστώ.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, θα συνεχίσω με τις απαντήσεις στις επόμενες δύο ερωτήσεις σας. Η δεύτερη αφορά στο στάδιο της αδειοδοτικής διαδικασίας για τη δεύτερη υπόθεση κι αν έχει εκδοθεί η απόφαση έγκρισης περιβαλλοντικών όρων ή οι πρότυπες περιβαλλοντικές δεσμεύσεις, η άδεια γνωστοποίησης κ.λπ..

Είναι γεγονός ότι το εργοστάσιο της «ΠΥΡΚΑΛ» στο οποίο αναφέρεστε αποτελεί το τοπόσημο της βιομηχανικής ιστορίας της πόλης. Το εργοστάσιο έπαυσε να λειτουργεί το 2017 και αγοράστηκε την ίδια χρονιά από την εταιρεία «Ελληνικά Πετρέλαια». Τόσο το κτηριακό απόθεμα των εγκαταστάσεων όσο και οι ελεύθεροι χώροι μεταξύ των διυλιστηρίων και του αστικού ιστού παραμένουν σπουδαίοι. Ωστόσο, ο χαρακτηρισμός της «ΠΥΡΚΑΛ» ως ιστορικού τόπου απορρίφθηκε στις 19-12-2019 με απόφαση του Κεντρικού Συμβουλίου Νεωτέρων Μνημείων του Υπουργείου Πολιτισμού, ενώ σήμερα ο χώρος παραμένει αφύλακτος και χρήζει απορρύπανσης.

Όσον αφορά στον φωτοβολταϊκό σταθμό 10 MW της εταιρείας «Ελληνικά Πετρέλαια - Ανανεώσιμες Πηγές Ενέργειας Α.Ε.» στη θέση «ΠΥΡΚΑΛ» του Δήμου Ελευσίνας, θα ήθελα να σας επισημάνω ότι η υπ’ αριθμόν 1677/2020 βεβαίωση παραγωγού βρίσκεται ακόμη σε αρχικό στάδιο. Σύμφωνα με τα υποβληθέντα στη ΡΑΕ στοιχεία, δεν έχει εκδοθεί η απόφαση υπαγωγής σε πρότυπες περιβαλλοντικές δεσμεύσεις και δεν έχει κοινοποιηθεί ακόμα στην αρχή, στη ΡΑΕ, κάποια έγκριση ή γνωμοδότηση για το εν λόγω έργο. Για το έργο αυτό θα σας προσκομίσω και την υπ’ αριθμόν 1677/2020 βεβαίωση παραγωγού της ΡΑΕ.

Σε ό,τι αφορά το τρίτο ερώτημά σας αν έχει αξιολογηθεί η αίτηση της ΡΑΕ και έχει εκδοθεί βεβαίωση παραγωγής στην τρίτη περίπτωση και σε ποιο στάδιο αδειοδοτικής διαδικασίας βρίσκεται: Για το φωτοβολταϊκό σταθμό ισχύος 82 MW στη θέση Χαλυβουργική του Δήμου Ελευσίνας, η ΡΑΕ με απόφαση του προέδρου της απέρριψε την από 10-2-2021 αίτηση της εταιρείας με την επωνυμία «Μποζόνιο Ανάπτυξη Ακινήτων Μονοπρόσωπη Α.Ε.» για χορήγηση βεβαίωση παραγωγού. Όπως και για τα προηγούμενα έργα έτσι και γι’ αυτό, θα σας προσκομίσω την απορριπτική απόφαση της ΡΑΕ.

Τώρα σε ό,τι αφορά τα στοιχεία τα οποία μας ζητήσατε και επειδή θέλω να είμαι προσεκτικός λόγω εμπιστευτικότητας των εγγράφων και όχι για άλλον λόγο, αυτή τη στιγμή εγώ θα σας καταθέσω τις τρεις αποφάσεις της ΡΑΕ, αλλά λόγω ιδιαιτερότητας και εμπιστευτικότητας από την πλευρά της ΡΑΕ, τα υπόλοιπα μπορείτε να τα αναζητήσετε και εσείς από τη Ρυθμιστική Αρχή Ενέργειας.

Καταθέτω αυτά τα οποία μπορώ να σας καταθέσω τώρα και είναι στη διάθεσή σας.

(Στο σημείο αυτό ο Υφυπουργός Περιβάλλοντος και Ενέργειας κ. Νικόλαος Ταγαράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υφυπουργέ.

Προχωρούμε τώρα στην πέμπτη με αριθμό 639/3-5-2022 επίκαιρη ερώτηση δευτέρου κύκλου του Βουλευτή Β΄ 3 Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Εργασίας και Κοινωνικών Υποθέσεων, με θέμα: «Πρόωρη συνταξιοδότηση διακοσίων εξήντα εργαζομένων της Ολυμπιακής Αεροπορίας».

Στην επίκαιρη ερώτηση θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΜΠΑΛΑΦΑΣ:** Ευχαριστώ, κυρία Πρόεδρε.

Κύριε Υφυπουργέ, η συγκεκριμένη επίκαιρη ερώτηση που συζητάμε σήμερα σε συνέχεια ερωτήσεώς μας την 1η Φεβρουαρίου παρόντος έτους αφορά σε διακόσιους εξήντα πρώην εργαζόμενους στην «Ολυμπιακή Αεροπορία». Οι εργαζόμενοι αυτοί υποχρεώθηκαν με τον ν.3185/2003 σε πρόωρη συνταξιοδότηση χωρίς να τους δοθεί κανένα απολύτως κίνητρο από αυτά που αναφέρονται στον νόμο για την πρόωρη απομάκρυνση από την εργασία τους, σε αντίθεση με χιλιάδες άλλους συναδέλφους τους της «Ολυμπιακής Αεροπορίας». Δηλαδή και διά νόμου τους απαγόρευσαν την ολοκλήρωση του εργασιακού τους βίου, αλλά και τους υποχρέωσαν σε περιορισμένες συνταξιοδοτικές αποδοχές.

Να προσθέσω, επίσης, ότι ο κ. Χατζηδάκης το 2008 ως Υπουργός Μεταφορών τότε δήλωνε σε ερωτήσεις Βουλευτών και σε τοποθετήσεις στην Ολομέλεια της Βουλής ότι θα φέρει τροπολογία για παροχή μέτρων κοινωνικής προστασίας και για τους συγκεκριμένους διακόσιους εξήντα πρώην εργαζόμενους στην «Ολυμπιακή» αντίστοιχα μέτρα με τις διατάξεις του ν.3717/2008 που είχαν θεσπιστεί για τους συναδέλφους τους στην «Ολυμπιακή Αεροπορία». Όμως η τροπολογία αυτή που είχε κατατεθεί αποσύρθηκε και η αδικία -νομίζω συμφωνούμε όλοι σ’ αυτό- δεν αποκαταστάθηκε. Έκτοτε έχει παρέλθει πολύ μεγάλο χρονικό διάστημα και όπως καταλαβαίνετε οι δυσμενείς επιπτώσεις στους εργαζόμενους αυτούς έχουν οξυνθεί πολύ.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ερωτάστε, επομένως, κύριε Υπουργέ, εάν σκοπεύετε να τηρήσετε τις δεσμεύσεις προς τους συγκεκριμένους αυτούς διακόσιους εξήντα πολίτες, δηλαδή εάν θα τους δοθεί η ίδια ασφαλιστική προσαύξηση που δόθηκε στους συναδέλφους τους βάσει του ν.3717/2008. Αν δεν προτίθεστε να προχωρήσετε στην παραπάνω ρύθμιση, υπάρχουν τρεις εναλλακτικές όπως σε όσους έχουν εργαστεί μετά τη συνταξιοδότησή τους να τους προσμετρηθούν τα ένσημα για τα οποία έχουν καταβληθεί οι ασφαλιστικές εισφορές και μάλιστα με επασφάλιστρο, είτε να τους δοθεί η δυνατότητα εξαγοράς ασφαλιστικού χρόνου είτε να εξαιρούνται από το μέτρο της μείωσης κατά 30% των ήδη μειωμένων συνταξιοδοτικών αποδοχών τους σε περίπτωση που αναλάβουν εργασία για να αμβλύνουν τις οικονομικές επιπτώσεις από την πρόωρη υποχρεωτική συνταξιοδότησή τους.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Καλησπέρα σας και καλή σας εβδομάδα.

Ευχαριστούμε πολύ, κύριε Μπαλάφα.

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Τσακλόγλου, καλησπέρα σας, καλή εβδομάδα, έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε, και καλή εβδομάδα.

Κύριε Μπαλάφα, θα μου επιτρέψετε να ξεκινήσω με μια σύντομη αναδρομή του θέματος που θίγετε. Με τις διατάξεις του άρθρου 27 του ν.3185/2003 προβλέφθηκαν ειδικές συνταξιοδοτικές ρυθμίσεις για συγκεκριμένες ειδικότητες εργαζομένων στις εταιρείες του ομίλου της «Ολυμπιακής Αεροπορίας» στο πλαίσιο του εταιρικού μετασχηματισμού του ομίλου. Πιο συγκεκριμένα ιπτάμενοι χειριστές και συνοδοί της «Ολυμπιακής» που είχαν συμπληρώσει το πεντηκοστό τρίτο έτος της ηλικίας τους και δεκαπέντε έτη ασφάλισης ή είκοσι πέντε έτη ασφάλισης ανεξαρτήτως ορίου ηλικίας, αποχώρησαν υποχρεωτικά λαμβάνοντας άμεσα σύνταξη και αποζημίωση. Επίσης, τους δόθηκε η δυνατότητα εργασίας χωρίς περικοπή του μέρους της σύνταξης που προβλέπεται στις γενικές διατάξεις.

Να επισημάνω ότι η συνταξιοδότηση αφορούσε ακόμα και άτομα ηλικίας τότε σαράντα δύο χρόνων. Ζωή να έχουν οι άνθρωποι, αλλά καταλαβαίνετε πόσα χρόνια αυτοί έλαβαν και θα λάβουν σύνταξη χωρίς καμμία περικοπή.

Να σημειώσω εδώ ότι το εν γένει θεσμικό πλαίσιο περί απασχόλησης συνταξιούχου, όπως έχει διαμορφωθεί στη χώρα μας την τελευταία εικοσαετία, προβλέπει περικοπές στην καταβαλλόμενη σύνταξη, αλλά παράλληλα και τη δυνατότητα αξιοποίησης του χρόνου ασφάλισης μετά τη συνταξιοδότηση. Οι συνταξιούχοι, όμως, που ρητά εξαιρούνται από τις διατάξεις περί απασχόλησης συνταξιούχου και συνεπώς δεν τους περικόπτεται η σύνταξη, δεν δύνανται να αξιοποιήσουν τον διανυθέντα χρόνο μετά τη συνταξιοδότηση και με την προσαύξηση στο ποσό της σύνταξής τους.

Με δεδομένο ότι στους εν λόγω συνταξιούχους δεν υπήρχε περικοπή σύνταξης, δεν υπάρχει αντίστοιχη δυνατότητα αξιοποίησης του χρόνου ασφάλισης μετά τη συνταξιοδότηση. Από τη στιγμή κατά την οποία υπάρχει περικοπή σύνταξης και μετά, τότε και οι συγκεκριμένοι συνταξιούχοι εμπίπτουν στις γενικές διατάξεις και κατά συνέπεια ο χρόνος ασφαλιστέας εργασίας προσμετράται κανονικά στην προσαύξηση σύνταξης.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ορίστε, κύριε Μπαλάφα, έχετε τον λόγο για τρία λεπτά.

**ΙΩΑΝΝΗΣ ΜΠΑΛΑΦΑΣ:** Κύριε Υπουργέ, είναι εντυπωσιακό, παράδοξο θα έλεγα, ίσως και αδιανόητο, κάποιοι εργαζόμενοι να πληρώνουν ένα βαρύ τίμημα για κάποιες πρωτοβουλίες της πολιτείας και της εκάστοτε κυβερνήσεως, δεν έχει σημασία ποιας τελικά.

Την περίοδο εκείνη η τότε κυβέρνηση αποφάσισε να προχωρήσει σε αυτή την αλλαγή του στάτους, του καθεστώτος της «Ολυμπιακής Αεροπορίας». Είναι, όμως, αδιανόητο αυτό το πράγμα, αυτή την αλλαγή, αυτή την απόφαση να την πληρώσουν συγκεκριμένοι εργαζόμενοι. Είναι -κατά τη γνώμη μου- αδιανόητο αυτή η μείωση, η μη πλήρης κάλυψη των συνταξιοδοτικών τους δικαιωμάτων. Θα έλεγα ότι αυτή η ακραία, άνιση μεταχείριση αντίκειται και στις συνταγματικές διατάξεις.

Ομολογώ ότι δεν θεωρώ ικανοποιητικά αυτά που μας είπατε. Δηλαδή είναι πειστικά γιατί έγινε. Έγινε με αυτούς τους νόμους -το ξέρουμε- ή δεν τηρήθηκαν αυτοί οι νόμοι ή η τροπολογία που έφερε ο κ. Χατζηδάκης το 2008 απεσύρθη και αυτό είναι παράδοξο, λες και είναι ένα τρομερό ποσόν, ότι θα έπεφτε έξω ο προϋπολογισμός του κράτους εάν γινόταν η μη άνιση μεταχείριση και δινόταν τα ίδια δικαιώματα και τα ίδια κίνητρα σε αυτούς τους εργαζόμενους.

Εν πάση περιπτώσει, με αυτά τα δεδομένα θα ήθελα σαν ύστατη πρόταση -έκκληση, κατά κάποιον τρόπο- να δείτε αυτό το ζήτημα. Δεν πρόκειται για κάποιο -επαναλαμβάνω- μέγεθος ή κάποια ποσά τα οποία θα δημιουργήσουν κάποιο τεράστιο πρόβλημα και εν πάση περιπτώσει οι ίδιοι οι εργαζόμενοι προτείνουν και εναλλακτικές λύσεις, οι οποίες θα μπορούσαν για τον αριθμό αυτόν -τον μικρό σχετικά αριθμό- να δώσουν κάποιες ικανοποιητικές λύσεις και ικανοποιητικές απαντήσεις στο δίκαιο -κατά τη γνώμη μου- αίτημά τους.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Υφυπουργέ, έχετε τον λόγο για τη δευτερολογία σας, για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ κύριε Μπαλάφα, θα μου επιτρέψετε να επαναλάβω αυτό που είπα. Είναι σαφέστατο αυτό με τη νομοθεσία μας εδώ και είκοσι χρόνια και παραπάνω νομίζω κιόλας: Ή έχεις περικοπή σύνταξης και προσμετράται ο ασφαλιστικός χρόνος ή το αντίστροφο. Αν δεν έχεις, τότε δεν προσμετράται. Δηλαδή εδώ είχαμε σαφέστατη περίπτωση χωρίς περικοπή συντάξεων.

Έρχομαι στο άλλο θέμα, το οποίο δεν το αναφέρατε τώρα, αλλά το θίγετε στην ερώτησή σας, περί της δυνατότητας εξαγοράς ασφαλιστικού χρόνου. Όπως πιθανότατα γνωρίζετε, δυνατότητα εξαγοράς ασφαλιστικού χρόνου έχουν οι ασφαλισμένοι ως την ημερομηνία υποβολής της αίτησης συνταξιοδότησης. Δεν προβλέπεται για τους ήδη συνταξιούχους δυνατότητα εξαγοράς ασφαλιστικού χρόνου, παρά μόνο για τη θεμελίωση δεύτερου συνταξιοδοτικού δικαιώματος.

Σε ένα γενικότερο πλαίσιο, κύριε Μπαλάφα, ο κατακερματισμός του ασφαλιστικού μας συστήματος για πάρα πολλά χρόνια ήταν πηγή και αναποτελεσματικότητας και ανισοτήτων. Δεν είναι στις προθέσεις μας να κατακερματίσουμε ξανά το ασφαλιστικό σύστημα, έχοντας διαφορετικούς κανόνες για διαφορετικές κατηγορίες ασφαλισμένων και συνταξιούχων, όπως συνέβαινε επί δεκαετίες τώρα. Δηλαδή, τι θέλουμε; Οι ίδιοι κανόνες να ισχύουν για όλους και φυσικά όπου υπάρχουν οι εμφανείς στρεβλώσεις και χρειάζονται ειδικές ρυθμίσεις εδώ είμαστε για να τις προωθήσουμε, αλλά δεν νομίζω ότι η περίπτωση που αναφέρεται στην ερώτησή σας εμπίπτει σε αυτή την κατηγορία.

Πριν από δεκαεννιά χρόνια προβλέφθηκαν ειδικές συνταξιοδοτικές ρυθμίσεις για συγκεκριμένες κατηγορίες εργαζομένων της «Ολυμπιακής Αεροπορίας», που συνοδεύτηκαν από την καταβολή αποζημίωσης και τη δυνατότητα εργασίας χωρίς περικοπή σύνταξης και, ταυτόχρονα, για όσο διάστημα δεν υπήρχε περικοπή σύνταξης, χωρίς τη δυνατότητα προσμέτρησης των ετών εργασίας που πραγματοποιήθηκαν μετά τη συνταξιοδότηση. Επαναλαμβάνω πως η συνταξιοδότηση αφορούσε ακόμα και ιδιαίτερα νεαρά τότε άτομα. Τώρα πλέον και αυτοί ακολουθούν τις γενικές διατάξεις, όπως και όλοι οι υπόλοιποι ασφαλισμένοι και συνταξιούχοι του e-ΕΦΚΑ.

Σε κάθε περίπτωση, αν υπάρχει κάποιο περαιτέρω ειδικό θέμα που χρειάζεται να εξετάσουμε, εδώ είμαστε να το συζητήσουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Γιατρός για όλους, ισότιμη και ποιοτική πρόσβαση στις υπηρεσίες του Εθνικού Οργανισμού Παροχής Υπηρεσιών Υγείας και στην Πρωτοβάθμια Φροντίδα Υγείας και άλλες διατάξεις».

Συνεχίζουμε με την τρίτη με αριθμό 632/3-5-2022 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Απαλλαγή των συνταξιούχων του ιδιωτικού τομέα από την επιστροφή των χρηματικών ποσών που αντιστοιχούν σε καταβεβλημένες συντάξεις».

Κύριε Κατσώτη, έχετε τον λόγο για δύο λεπτά για το ξεκίνημά σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι ασφαλισμένοι του ιδιωτικού τομέα στο ΙΚΑ είχαν προσφύγει στη δικαιοσύνη για τη χορήγηση σύνταξης με βάση τις ρυθμίσεις που ισχύουν στον δημόσιο τομέα λόγω ανήλικων τέκνων. Το 2009 δικαιώθηκαν πρωτόδικα και απονεμήθηκε σε αυτούς η σύνταξή τους. Στη συνέχεια, το 2010, το ΙΚΑ -τότε- έκανε προσφυγή και με την απόφαση που εκδόθηκε το 2012 ανατράπηκε η πρωτόδικη απόφαση και απορρίφθηκε αμετάκλητα η προσφυγή των ασφαλισμένων, με αποτέλεσμα οι πατέρες ανήλικων με βάση την πρωτόδικη απόφαση στη σύνταξή τους να καλούνται να επιστρέψουν τα χρήματα που είχαν λάβει για πάνω από τρία χρόνια. Οι εν λόγω συνταξιούχοι, που ζουν με την πετσοκομμένη σύνταξη, αδυνατούν να επιστρέψουν τα ποσά που αντιστοιχούν στις καταβεβλημένες συντάξεις.

Με την ερώτηση θέτουμε το ζήτημα, για να δοθεί νομοθετική λύση, ώστε οι συγκεκριμένες περιπτώσεις των ασφαλισμένων να απαλλαγούν από την επιστροφή των χρηματικών ποσών. Θεωρούμε ότι η πρωτόδικη απόφαση ήταν δίκαιη, γιατί όπως σας είναι γνωστό -και το λέμε για να ακουστεί από τους ασφαλισμένους του ιδιωτικού τομέα- στον δημόσιο τομέα ισχύει η δυνατότητα συνταξιοδότησης της μητέρας και του πατέρα με ανήλικο τέκνο. Η ρύθμιση, όμως, αυτή δεν ισχύει για τους ασφαλισμένους του ιδιωτικού τομέα.

Είναι προφανές ότι η μη εφαρμογή των αρχών της αναλογικότητας και ισότητας ανάμεσα στους συνταξιούχους έχει δημιουργήσει ανυπέρβλητα προβλήματα στους συνταξιούχους του ιδιωτικού τομέα. Εκτός αυτού η αδικία αυτή που αφορά στους συνταξιούχους του ιδιωτικού τομέα πρέπει και μπορεί να διορθωθεί οριστικά, με επέκταση του σχετικού νόμου που προβλέπει τη χορήγηση της σύνταξης σε πατέρα με ανήλικο τέκνο που έχει θεμελιώσει δικαίωμα συνταξιοδότησης ή έλαβε σύνταξη, ανεξάρτητα αν είναι ασφαλισμένος στον δημόσιο ή στον ιδιωτικό τομέα.

Η επέκταση του σχετικού νόμου και στους ασφαλισμένους στον ιδιωτικό τομέα με αναδρομική ισχύ για τις συγκεκριμένες περιπτώσεις θα απαλλάξει τους ασφαλισμένους που καλούνται να επιστρέψουν τις εισπραχθείσες συντάξεις από ένα τεράστιο χρέος και ταυτόχρονα θα αποκαταστήσει την ανισότητα ανάμεσα στους ασφαλισμένους στον δημόσιο και ιδιωτικό τομέα.

Ρωτάμε, λοιπόν, αν υπάρχει στις προθέσεις, αν έχετε δει το θέμα, αν το έχετε συζητήσει και αν υπάρχει στις προθέσεις σας να προβείτε σε νομοθετικές παρεμβάσεις, προκειμένου να δοθεί λύση σε αυτή την αδικία που βασανίζει κάποιους ασφαλισμένους που έκαναν χρήση αυτής της απόφασης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κατσώτη.

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε και αγαπητέ κύριε Κατσώτη, κατ’ αρχάς να κάνω μια μικρή ιστορική αναδρομή στο πρόσφατο παρελθόν, όσον αφορά το θεσμικό πλαίσιο περί συνταξιοδότησης γονέων ανηλίκων, τόσο μητέρων όσο και πατέρων, γιατί η διατύπωση της γραπτής ερώτησης -και το επαναλάβατε και τώρα προφορικά- μπορεί να δώσει βάση για κάποιες παρερμηνείες.

Βάσει του ν.3863/2010 στον ιδιωτικό τομέα οι ασφαλισμένες μητέρες και χήροι πατέρες ανηλίκου -αλλά όχι όλοι οι πατέρες- που μέχρι τις 31-12-2010 συμπλήρωναν πεντέμισι χιλιάδες μέρες ασφάλισης μπορούσαν να συνταξιοδοτηθούν με πλήρη σύνταξη στα πενήντα πέντε τους ή με μειωμένη στα πενήντα, εφόσον τα εν λόγω ηλικιακά όρια είχαν συμπληρωθεί μέχρι και τον Αύγουστο του 2015. Μετά την ημερομηνία αυτή όσοι υπάγονται στις διατάξεις του ν.3863/2010 εμπίπτουν στις μεταβατικές διατάξεις, με τα όρια ηλικίας να διαμορφώνονται προς τα πάνω.

Με τις διατάξεις του ν.3865/2010 και τις τροποποιήσεις των νόμων 2064 του 2012 και 4336 του 2015 θεσπίστηκαν μεταβατικά όρια ηλικίας, τα οποία εξαρτώνται από το έτος θεμελίωσης δικαιώματος συνταξιοδότησης για όσους είχαν ανήλικο τέκνο.

Επιπλέον, για όσους θεμελίωσαν συνταξιοδοτικό δικαίωμα από την 1η Ιανουαρίου 2013 και μετά, σταμάτησε η ευνοϊκότερη συνταξιοδοτική μεταχείριση ανδρών και γυναικών δημοσίων υπαλλήλων με ανήλικο τέκνο σε σχέση με τους υπόλοιπους εργαζόμενους του ιδιωτικού τομέα. Πρόκειται, δηλαδή, όχι για επέκταση των ευνοϊκών διατάξεων και στους υπόλοιπους ασφαλισμένους, αλλά για σταδιακή -για λόγους ασφαλείας δικαίου- κατάργηση αυτών, ώστε να υπάρχει παρόμοια και ισότιμη αντιμετώπιση όλων των ασφαλισμένων του e-ΕΦΚΑ. Προφανώς αυτό πρέπει να αποδοθεί πρωτίστως στις επιπτώσεις της ραγδαίας επιδείνωσης των δημογραφικών δεδομένων της χώρας μας στην κοινωνική ασφάλιση.

Σε ό,τι αφορά στο θέμα που θέτετε για τον δημόσιο τομέα και τη δυνατότητα χορήγησης σύνταξης σε μη χήρους πατέρες, δεν υπάρχει σε ισχύ τέτοια διάταξη, παρά μόνο για τη διετία 2011-2013. Πιο συγκεκριμένα, μέχρι το 2010 προβλεπόταν η δυνατότητα συνταξιοδότησης σε μητέρες ανηλίκων με τη συμπλήρωση είκοσι πέντε ετών πραγματικής συντάξιμης υπηρεσίας και τη συμπλήρωση του πεντηκοστού έτους ηλικίας. Για τους άνδρες δημοσίους υπαλλήλους προβλεπόταν συνταξιοδότηση μόνο στην περίπτωση που τελούσαν σε κατάσταση χηρείας ή αν ήταν διαζευγμένοι και είχαν την επιμέλεια των τέκνων τους με δικαστική απόφαση.

Με απόφαση του Δικαστηρίου της Ευρωπαϊκής Ένωσης κρίθηκε ότι σχετική διάταξη που επεφύλασσε διαφορετική μεταχείριση μεταξύ ανδρών και γυναικών ως προς την ηλικία συνταξιοδότησης και την ελάχιστη απαιτούμενη υπηρεσία θεμελίωσης συνταξιοδοτικού δικαιώματος παραβίαζε την αρχή της ισότητας. Σε εφαρμογή αυτής της απόφασης από 1ης Ιανουαρίου 2011, στο πλαίσιο της συνταξιοδοτικής εξίσωσης ανδρών και γυναικών δημοσίων υπαλλήλων που τελούν υπό τις ίδιες προσωπικές και οικογενειακές συνθήκες, δόθηκε η δυνατότητα και στους άνδρες, πατέρες ανηλίκων να συνταξιοδοτούνται με τα ίδια ηλικιακά όρια που ισχύουν για τις γυναίκες υπαλλήλους, μητέρες ανηλίκων τέκνων.

Επισημαίνεται όμως ότι αυτό ίσχυε μόνο για δύο έτη, καθώς από την 1η Ιανουαρίου 2013 και μετά σταματά πλέον η ευνοϊκότερη συνταξιοδοτική μεταχείριση σε σχέση με τους υπόλοιπους ασφαλισμένους και ορίζεται και γι’ αυτούς το εξηκοστό έβδομο έτος ηλικίας ως γενικό όριο ηλικίας συνταξιοδότησης. Και σε αυτή την περίπτωση δεν υφίσταται επέκταση των ευνοϊκών διατάξεων και σε άλλες κατηγορίες ασφαλισμένων, αλλά η σταδιακή, για λόγους ασφάλειας δικαίου, κατάργηση αυτών. Με άλλα λόγια, την 1η Ιανουαρίου 2013 υπήρξε πλήρης εξίσωση ορίων, τόσο μεταξύ ανδρών και γυναικών όσο και μεταξύ δημόσιου και ιδιωτικού τομέα.

Για τη συγκεκριμένη περίπτωση της ερώτησής σας, όπως αναφέρετε κι εσείς στην ερώτηση, υπάρχει τελεσίδικη δικαστική απόφαση. Πατέρες εργαζόμενοι του ιδιωτικού τομέα μη χήροι έλαβαν σύνταξη ως γονείς ανηλίκων όχι βάσει του νόμου, αλλά βάσει πρωτόδικης δικαστικής απόφασης, η οποία εν συνεχεία -όπως θα ανέμενε κανείς, γιατί ο νόμος ήταν σαφέστατος- απορρίφθηκε αμετάκλητα. Ο νομοθέτης, σεβόμενος τη διάκριση των εξουσιών και το δεδικασμένο, όχι μόνο δεν μπορεί, αλλά και δεν πρέπει να αναλάβει σχετική πρωτοβουλία.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς.

Ορίστε, κύριε Κατσώτη. Έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, γνωρίζουμε το νομοθετικό πλαίσιο που έχει διαμορφωθεί όλη αυτή την περίοδο σε σχέση με το ασφαλιστικό σύστημα, κάτι που μας έχει βρει κάθετα και κατηγορηματικά αντίθετους. Το έχουμε εκφράσει σε όλες τις περιόδους. Και βέβαια με τη δυναμική του ίδιου του κινήματος ενάντια στις πολιτικές αυτές, που αφ’ ενός μεν υπηρετούσαν την ανάγκη του ίδιου του κεφαλαίου για μείωση της τιμής της εργατικής δύναμης, με τη συνεχή μείωση της συμμετοχής των εργοδοτών και του κράτους στην ασφάλιση, αφ’ ετέρου βέβαια τη λειτουργία του συστήματος ως χρηματοδοτικού εργαλείου των επιχειρηματικών ομίλων, με τη μετατροπή τους σε κεφαλαιοποιητικό σύστημα, σε χρηματιστηριακό προϊόν.

Η αναφορά αυτή δηλώνει την κατηγορηματική μας αντίθεση σε αυτή την πολιτική, που συναντιέται βέβαια με των υπολοίπων κομμάτων που κυβέρνησαν και ενσωματώνει την αντιδραστική πολιτική της Ευρωπαϊκής Ένωσης, με τραγικές συνέπειες για τους ασφαλισμένους, τους συνταξιούχους, με τις πετσοκομμένες συντάξεις και τις μεγάλες ασφαλιστικές περικοπές, την αύξηση των ορίων ηλικίας για τη σύνταξη και την κατάργηση βέβαια και αυτών των δικαιωμάτων στα οποία αναφερθήκατε προηγουμένως, όπως τη σύνταξη με ανήλικα τέκνα.

Ας επανέλθουμε στο συγκεκριμένο ζήτημα. Προηγουμένως μιλήσατε για ανισότητες στο ασφαλιστικό, για ίδιους κανόνες για όλους. Όμως ωστόσο εδώ έχουμε αυτή τη διαφοροποίηση, έστω και αυτά τα δύο χρόνια, για τους εργαζόμενους του ιδιωτικού τομέα. Μιλάμε για μια απόφαση του 2009. Είπατε ότι από το 2011 μέχρι το 2013 ίσχυε αυτή η ρύθμιση για τον δημόσιο τομέα, που έπαιρναν και οι πατέρες ανήλικων τέκνων σύνταξη με λιγότερα χρόνια ασφάλισης. Όμως εδώ υπήρχε αυτή η τελεσίδικη απόφαση. Είχε προσφύγει το ΙΚΑ. Εμείς είπαμε ότι θέλει νομοθετική παρέμβαση, προκειμένου να απαλλαγούν από τα μεγάλα χρέη αυτοί οι ασφαλισμένοι, που δεν μπορούν έτσι κι αλλιώς να τα δώσουν πίσω στο ασφαλιστικό ταμείο.

Εμείς ρωτάμε σε ποια θέση βρέθηκαν αυτοί οι ασφαλισμένοι μετά την απόρριψη της προσφυγής σε δευτεροβάθμιο επίπεδο. Κόπηκε η σύνταξή τους κατ’ αρχάς. Έμειναν άνεργοι. Ήταν σε μια ηλικία που δεν τους έπαιρνε κανένας στη δουλειά του. Η ανεργία ήταν μεγάλη. Ήταν χωρίς εισόδημα. Δεν μπορούσαν να πάνε στον ΟΑΕΔ, να έχουν ταμείο ανεργίας. Δηλαδή, δεν είχαν στον ήλιο μοίρα αυτοί οι εργαζόμενοι και κανένα εισόδημα.

Οι συντάξεις που καταβλήθηκαν το διάστημα αυτό κάλυπταν τις ανάγκες αυτές και τη διαβίωση των συνταξιούχων και των οικογενειών τους κάθε μήνα. Αυτό κάλυπταν. Με τη συμπλήρωση των ηλικιακών ορίων και των αντίστοιχων ημερών ασφάλισης δικαιώθηκαν μετά από χρόνια για τη σύνταξή τους, αφού είχαν τις προϋποθέσεις που ορίζει συνολικά το ασφαλιστικό σύστημα. Με αυτές τις συντάξεις που πήραν μετά από χρόνια, όπως λέμε, αφού έμειναν άνεργοι ίσα-ίσα που επιβιώνουν. Τώρα βρίσκονται μπροστά στα μεγάλα αδιέξοδα, γιατί ο ΕΦΚΑ ζητά πίσω χρήματα που δεν μπορούν να καταβληθούν. Η οφειλή αυτή δεν μπορεί να αποπληρωθεί, κύριε Υπουργέ.

Ένας εξ αυτών μάς έλεγε ότι πήρε για τρία χρόνια σύνταξη περίπου 55.000 ευρώ και τώρα του ζητάνε πίσω 200.000 ευρώ. Πώς είναι δυνατόν αυτός ο άνθρωπος να τα πληρώσει; Θα γίνει σκόνη και ποτέ δεν θα τα πάρουν πίσω. Εκτός και αν εσείς έχετε στην πρόθεσή σας να πάνε αυτά τα χρέη στις εισπρακτικές εταιρείες και βέβαια να προχωρήσουν σε κατασχέσεις, σε πλειστηριασμούς του σπιτιού του κ.λπ.. Αν είναι αυτή η πρόθεσή σας, πείτε το σήμερα εδώ.

Δυο τινά υπάρχουν: Ή θα πάτε σε αυτή τη λογική που λέτε, να κάνετε πλειστηριασμό στο σπίτι τους, ή θα κάνετε μια νομοθετική ρύθμιση, μέσω της οποίας αυτοί οι άνθρωποι θα απαλλαγούν από την υποχρέωση να καταβάλουν αυτές τις συντάξεις που πήραν με αυτή την απόφαση. Μπορείτε να βρείτε πόσοι είναι μέσα από τον ΕΦΚΑ. Τα έδωσε ο οργανισμός. Είναι απόφαση του οργανισμού να τα δώσει, να παραχωρήσουν τις συντάξεις. Είναι ένα θέμα σοβαρό και νομίζω πρέπει να το εξετάσετε με πολύ μεγάλη ευθύνη απέναντι σε αυτόν τον κόσμο που μας ακούει τώρα, γιατί ξέρει ότι θα συζητηθεί σήμερα αυτή η ερώτηση.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Κατσώτη.

Ορίστε, κύριε Υφυπουργέ, για τη δευτερολογία σας. Έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Κατσώτη, την τελευταία δεκαετία με τις θυσίες των πολιτών έγινε μια τεράστια προσπάθεια εξορθολογισμού του κατακερματισμένου συνταξιοδοτικού συστήματος, με εκατοντάδες διαφορετικούς κανόνες ανά ταμείο, ανά επαγγελματική ιδιότητα, ανά ηλικία, ανά φύλο. Συζητούσαμε προηγουμένως με τον κ. Μπαλάφα ακριβώς γι’ αυτό το ζήτημα. Βρισκόμαστε σε μια διαδικασία ενοποίησης κανόνων και εξορθολογισμού των παροχών, προκειμένου να έχουμε κράτος δικαίου με ισονομία στον τρόπο απονομής των συνταξιοδοτικών παροχών.

Στη βάση των ανωτέρω, στην εθνική μας νομοθεσία έχει προαχθεί την τελευταία δεκαετία η σταδιακή κατάργηση των ειδικών διατάξεων περί συνταξιοδότησης των γονέων με ανήλικο τέκνο και η εξίσωσή τους με τις γενικές προϋποθέσεις συνταξιοδότησης, ανεξάρτητα από το φύλο των ασφαλισμένων και τον τομέα εργασίας, δημόσιο ή ιδιωτικό.

Κλείνοντας, θα ήθελα να επισημάνω ότι όλες οι παρεμβάσεις μας στο ασφαλιστικό μας σύστημα, όποια πτυχή του και αν αφορούν, θα πρέπει να γίνονται και με ένα επιπρόσθετο κριτήριο: τη διασφάλιση και την ενίσχυση της βιωσιμότητας του συστήματος κοινωνικής ασφάλισης. Και αυτό γιατί το ασφαλιστικό σύστημα δοκιμάστηκε ιδιαίτερα τα χρόνια της κρίσης. Πολλές μεταρρυθμίσεις έχουν υλοποιηθεί, αλλά σημαντικές προκλήσεις, όπως η δημογραφική γήρανση, παραμένουν, ενώ το δημοσιονομικό αποτύπωμα του ασφαλιστικού συστήματος παραμένει ακόμη και σήμερα έντονα αρνητικό.

Οι παρεμβάσεις της σημερινής Κυβέρνησης στο ασφαλιστικό τα τελευταία δυόμισι χρόνια έχουν αποδείξει στην πράξη ότι η Κυβέρνηση στοχεύει πάντοτε σε ένα πιο ισχυρό ασφαλιστικό σύστημα, με απώτερο στόχο υψηλότερες συντάξεις και καλύτερες συνθήκες διαβίωσης για τους συνταξιούχους συνολικά.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ. Καλή συνέχεια, κύριε Κατσώτη.

Θα συζητηθεί τώρα η έβδομη με αριθμό 634/3-5-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας και Κοινωνικών Υποθέσεων, με θέμα: «Άμεση επίλυση των προβλημάτων των σπουδαστών των επαγγελματικών σχολών (ΕΠΑΣ) του ΟΑΕΔ».

Κύριε Δελή, έχετε δυο λεπτά για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα πάμε σε έναν χώρο όπου σπουδάζει η νεολαία που έχει κυρίως λαϊκή καταγωγή. Σύμφωνα, λοιπόν, με καταγγελίες σπουδαστών από διάφορες επαγγελματικές σχολές της Αττικής και της Θεσσαλονίκης, όπου πραγματοποιήθηκαν το περασμένο διάστημα γενικές συνελεύσεις, οι εργαζόμενοι σπουδαστές των επαγγελματικών σχολών του ΟΑΕΔ παραμένουν απλήρωτοι, καθώς δεν έχουν καταβληθεί τα δεδουλευμένα τους, τα δεδουλευμένα της μαθητείας τους συγκεκριμένα, από τον περασμένο Νοέμβριο. Κι αν δεν είναι από τον Νοέμβριο, να είναι από τον Δεκέμβριο.

Μη θεωρήσετε ότι αυτό το πράγμα είναι ασήμαντο για αυτά τα παιδιά. Αποτελεί ένα πολύ σοβαρό ζήτημα για τους σπουδαστές σε όλη τη χώρα, αφού για την πλειοψηφία τους, κύριε Υπουργέ, αποτελεί το βασικό εισόδημα για να μπορέσουν να αντεπεξέλθουν οικονομικά, να μπορέσουν να ζήσουν αυτά τα παιδιά.

Επίσης, παρ’ ότι ορισμένοι σπουδαστές δικαιούνται επίδομα σίτισης και στέγασης, δεν το έχουν πάρει ακόμα. Βέβαια έτσι δυσκολεύει ακόμα περισσότερο η οικονομική κατάσταση και η δική τους και των οικογενειών τους, που είναι ήδη δύσκολη, δεδομένου, όπως είπαμε, ότι η καταγωγή των σπουδαστών αυτών είναι κατά βάση λαϊκή.

Ταυτόχρονα και παράλληλα με όλα αυτά, στις επαγγελματικές σχολές του ΟΑΕΔ μια σειρά από υποδομές, από κτήρια, από εργαστήρια είναι σε άθλια κατάσταση, είναι σε πολύ άσχημη κατάσταση, είναι πολύ πίσω από τη σημερινή εποχή -να το πούμε αυτό-, με αποτέλεσμα τα μαθήματα να γίνονται σε απαράδεκτες συνθήκες και για τους σπουδαστές και για τους εκπαιδευτικούς, βέβαια, παρά τις φιλότιμες προσπάθειες που καταβάλλονται.

Η περιγραφή του προβλήματος ορίζει και τα ερωτήματα που σας θέτουμε.

Τι μέτρα, λοιπόν, σκοπεύει να πάρει η Κυβέρνησή σας για να καταβληθούν άμεσα -άμεσα όμως, κύριε Υπουργέ, χωρίς καμμία καθυστέρηση, πια, από δω και πέρα- όλα τα δεδουλευμένα των σπουδαστών για τις συμβάσεις μαθητείας που έχουν με τον ΟΑΕΔ και να εξασφαλιστεί και να λυθεί ένα χρόνιο πρόβλημα που υπάρχει στις συγκεκριμένες σχολές, ότι θα καταβάλλεται κάθε μήνα αυτός ο μισθός της πρακτικής τους, ο μισθός της μαθητείας τους, ο οποίος είναι και μικρός στο κάτω-κάτω;

Ζητάμε να αυξηθεί, βεβαίως, ο μισθός των σπουδαστών, με βάση την αύξηση του κατώτατου μισθού, όχι στα επίπεδα που έχει πάει μέχρι τώρα και που είναι πολύ πίσω από τις ανάγκες, αλλά στα επίπεδα που θέτουν τα συνδικάτα και που δεν μπορούν να είναι κάτω από τα 825 ευρώ τον μήνα.

Να πάρουν το επίδομα σίτισης και στέγασης όλοι οι σπουδαστές που η μόνιμη κατοικία τους βρίσκεται τριάντα χιλιόμετρα και πλέον από τις κατοικίες τους, να πάρουν την κάρτα απεριορίστων διαδρομών όλοι οι μαθητές και οι σπουδαστές στις αστικές και υπεραστικές συγκοινωνίες, να συντηρηθούν βεβαίως οι υποδομές, τα εργαστήρια των σχολών τους και να καλυφθούν όλες οι ειδικότητες, καθώς και όλα τα αναγκαία υλικά που χρειάζονται στις σχολές τους, τα αναλώσιμα και η υλικοτεχνική υποδομή.

Αυτά, κύριε Υπουργέ. Περιμένουμε τις απαντήσεις σας.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Ορίστε, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Δελή, μια από τις βασικές προτεραιότητες της Κυβέρνησης και του Υπουργείου Εργασίας είναι η στήριξη και αναβάθμιση του ρόλου της Δημόσιας Υπηρεσίας Απασχόλησης, της ΔΥΠΑ, δηλαδή του πρώην ΟΑΕΔ, θα την αποκαλώ ΔΥΠΑ παραπέρα. Ειδικά όσον αφορά στα ζητήματα ανάπτυξης των δεξιοτήτων του ανθρώπινου δυναμικού της χώρας.

Με τον νόμο «Δουλειές Ξανά», που ψηφίστηκε πριν από λίγες εβδομάδες στη Βουλή, έχουμε τέσσερις στόχους:

Πρώτον, αλλάζουμε εκ βάθρων τα προγράμματα κατάρτισης, προκειμένου να βελτιωθεί το διαπιστωμένο πρόβλημα που έχει η χώρα στον τομέα των δεξιοτήτων, όπου η υψηλή ανεργία συνυπάρχει με χιλιάδες θέσεις εργασίας που δεν μπορούν να καλυφθούν.

Δεύτερον, μετατρέπουμε το επίδομα ανεργίας σε επίδομα απασχόλησης, στηρίζοντας αυτούς που πραγματικά το χρειάζονται.

Τρίτον, ψηφιοποιούμε τις υπηρεσίες προς εργαζόμενους και ανέργους.

Και τέταρτον, εφαρμόζουμε μια νέα στεγαστική πολιτική.

Οι αλλαγές αυτές συναρθρώνονται με τις καινοτομίες του νόμου του Υπουργείου Παιδείας που ψηφίστηκε τον Δεκέμβριο του 2020 και αφορούσε στην αναβάθμιση της επαγγελματικής εκπαίδευσης στη χώρα μας. Στρατηγική προτεραιότητα της Κυβέρνησης είναι να καταστήσει την επαγγελματική εκπαίδευση μια συνειδητή ποιοτική επιλογή για πολλούς συμπολίτες μας που επιθυμούν να εισέλθουν νωρίς στην αγορά εργασίας με πιστοποιημένα επαγγελματικά προσόντα σε τομείς που ζητά η αγορά εργασίας. Οι ΕΠΑΣ Μαθητείας της ΔΥΠΑ αποτελούν ένα σημαντικό όχημα προς αυτή την κατεύθυνση, παρέχουν επαγγελματική εκπαίδευση, εφαρμόζοντας το δυικό σύστημα, που συνδυάζει θεωρητική και εργαστηριακή εκπαίδευση στην τάξη, με το πρόγραμμα εκμάθησης σε εργασιακό χώρο.

Επιτρέψτε μου να τονίσω -και με την ιδιότητά μου ως πανεπιστημιακού δασκάλου- ότι η άποψη που έχουμε καλλιεργήσει για πολλά χρόνια στους νέους μας, ότι πρέπει οπωσδήποτε να φοιτήσουν σε κάποια πανεπιστημιακή σχολή, ακόμη και αν το πτυχίο που θα λάβουν έχει μηδαμινό αντίκρισμα στην αγορά εργασίας είναι ιδέα η οποία είναι παρωχημένη, λανθασμένη, αλλά και επιζήμια συχνά για τους ίδιους και την οικονομία μας.

Τώρα έρχομαι στο καθαυτό ερώτημά σας. Η αμοιβή των μαθητευόμενων των ΕΠΑΣ της ΔΥΠΑ κατά τη διάρκεια της υλοποίησης του προγράμματος μάθησης σε εργασιακό χώρο είναι ίση με το 75% του κατώτατου ημερομισθίου του ανειδίκευτου εργάτη. Προφανώς, η αμοιβή αυτή αναπροσαρμόστηκε μετά την πρόσφατη αύξηση του κατώτατου μισθού και ανέρχεται πλέον στα 21,78 ευρώ.

Από την ενημέρωση που έλαβα από τις αρμόδιες διευθύνσεις της ΔΥΠΑ, τα δεδουλευμένα Νοεμβρίου και Δεκεμβρίου του 2021 έχουν ήδη εξοφληθεί μέσα στον Ιανουάριο. Αντίθετα, με τις πληρωμές του 2022, όντως, υπάρχει μια υπέρμετρη καθυστέρηση -όπως επισημαίνετε κι εσείς στην ερώτησή σας- η οποία είναι απολύτως λογικό να έχει αναστατώσει τους σπουδαστές. Το καταλαβαίνω απολύτως αυτό.

Θα ήθελα να διαβεβαιώσω, τόσο εσάς όσο και τους σπουδαστές των ΕΠΑΣ, ότι σύμφωνα με την πληροφόρηση που μου παρείχε η Διοίκηση της ΔΥΠΑ, η χρονοβόρα αυτή διαδικασία φτάνει στο τέλος της και είναι ζήτημα ημερών να ξεκινήσει η καταβολή των αμοιβών. Μάλιστα -κι αυτό σχετίζεται με το δεύτερο κομμάτι της ερώτησής σας- πρόθεση της Διοίκησης της ΔΥΠΑ είναι να αλλάξει η απαιτούμενη διοικητική διαδικασία, ώστε να μην προκύπτουν τέτοιου είδους καθυστερήσεις. Όταν ολοκληρωθεί αυτή η αλλαγή, θα υπάρχει πολύ μεγαλύτερη ασφάλεια ότι οι αμοιβές θα καταβάλλονται κανονικά στην ώρα τους.

Στη δευτερολογία μου θα επανέλθω στα υπόλοιπα ερωτήματα που θέτετε στην ερώτησή σας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ.

Ορίστε, κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Κύριε Υπουργέ, νομίζω ότι οι απαντήσεις σας, όπως άλλωστε και οι διαχρονικές πολιτικές όλων των κυβερνήσεων στα ζητήματα αυτών των σπουδαστών, των επαγγελματικών σχολών του ΟΑΕΔ, δεν απαντούν στις σημερινές ανάγκες και τα προβλήματα που έχουμε.

Είπατε ότι έχουν λάβει τα δεδουλευμένα τους μέχρι και τον Δεκέμβρη. Δεν θέλουμε να το αμφισβητήσουμε, όμως, κύριε Υπουργέ, έχουμε Μάιο, είναι τέσσερις μήνες. Κάποια στιγμή πρέπει αυτό το αίσχος να σταματήσει. Και θα επανέλθω στο ζήτημα αυτό.

Μιλήσατε για τον καινούργιο νόμο, με τον οποίο ο ΟΑΕΔ μετονομάστηκε σε ΔΥΠΑ -δεν είναι εκεί το ζήτημα- αν και ο νόμος ο οποίος διέπει, αφορά, αυτές τις επαγγελματικές σχολές του ΟΑΕΔ, είναι και ο ν.4763 που ψηφίστηκε από το Υπουργείο Παιδείας το 2020, όπου θέλω να θυμίσω εδώ -και να στηλιτεύσω για άλλη μια φορά- την υποβάθμιση του πτυχίου των παιδιών αυτών των σχολών.

Ήταν στο επίπεδο προσόντων 4, κύριε Πρόεδρε, και με βάση τον νόμο αυτό υποβιβάστηκαν στο επίπεδο 3. Έγιναν σημαντικές κινητοποιήσεις από αυτά τα παιδιά, από αυτούς τους σπουδαστές, δυστυχώς η Κυβέρνηση κώφευσε -για άλλη μια φορά- και δεν ανταποκρίθηκε στο δίκαιο αίτημά τους να παραμείνουν στο επίπεδο 4. Και μη θεωρήσετε ότι αυτός είναι ένας αριθμός απλός. Από το τρία, στο τέσσερα για να μεταβεί κανείς θα χρειαστεί μια σειρά από πιστοποιήσεις, μια σειρά από επιμορφώσεις, μια σειρά δηλαδή από έξοδα που πρέπει να καταβάλλουν αυτά τα παιδιά, συν το ότι έχασαν βέβαια το δικαίωμα της εισόδου τους στα δημόσια ΙΕΚ.

Εν πάση περιπτώσει –επανέρχομαι, τώρα- με τον ίδιο νόμο, βεβαίως ενισχύθηκε η παρέμβαση -και αυτό είναι διακηρυγμένη πολιτική της Κυβέρνησής σας και όλων των κυβερνήσεων- των ίδιων των επιχειρηματιών στον καθορισμό των ειδικοτήτων πια και των προγραμμάτων σπουδών αυτών των επαγγελματικών σχολών.

Και ξέρετε αυτό είναι πολύ ωραίο να το λέμε, αλλά ξεχνάμε να πούμε ότι αυτή η τακτική, αυτή η διαδικασία, δημιουργεί αποφοίτους μιας χρήσης –ακριβώς, μιας χρήσης- για τους εργοδότες, με δεξιότητες σε επαγγέλματα που σε πολύ σύντομο χρονικό διάστημα απαξιώνονται, δεν τους χρειάζονται πια, αλλάζουν οι επενδύσεις τους, πάνε σε έναν άλλο κλάδο και έτσι αυτά τα παιδιά θα πρέπει να επανακαταρτιστούν, να επαναξοδευτούν με λίγα λόγια, για να μπορέσουν να ξαναβρούν δουλειά.

Εν πάση περιπτώσει, υπάρχει ένα γενικότερο ζήτημα γύρω από την επαγγελματική εκπαίδευση και κατάρτιση.

Τα επίσημα στοιχεία λένε ότι οι δαπάνες του προϋπολογισμού από 85 εκατομμύρια το 2020, μειώθηκαν για το 2021 στα 56 εκατομμύρια. Έχουμε μία μείωση 34% για φέτος. Θα δούμε τι θα γίνει, μιας και μιλάμε για αναβάθμιση. Και εν πάση περιπτώσει δεν μπορεί να θεωρηθεί αναβάθμιση, δεν είναι αναβάθμιση, τα μηδαμινά εργασιακά δικαιώματα της πρακτικής και της μαθητείας. Δεν είναι αναβάθμιση βέβαια, κύριε Υπουργέ, ένα εργασιακό μέλλον γι’ αυτά τα παιδιά, γεμάτο ανασφάλεια, με ένα συνεχές κυνηγητό προσόντων και δεξιοτήτων, ένα λαχάνιασμα να έχουν όλες εκείνες τις πιστοποιήσεις, οι οποίες εκτός των άλλων έχουν και ημερομηνία λήξης.

Σας είπαμε για το ότι πρέπει να καταβάλλονται κάθε μήνα. Κάποια στιγμή -και έτσι πρέπει- όποιος δουλεύει, τουλάχιστον κάθε μήνα, θα πρέπει να πληρώνεται. Είναι απολύτως λογικό αυτό. Επιτέλους, έχουν ψηφιοποιηθεί -και καλώς- μια σειρά από τομείς και δράσεις του ελληνικού κράτους. Γιατί δεν μπορεί να ψηφιοποιηθεί και αυτή η διαδικασία που αφορά αυτά τα παιδιά που περιμένουν πώς και πώς τον μισθό της πρακτικής τους άσκησης; Και μιλάμε για παιδιά, κύριε Υπουργέ, γιατί έτυχε να γνωρίζω -και να γνωρίσω- αρκετά από αυτά, τα οποία σηκώνονται από τα χαράματα για να δουλέψουν στην πρακτική τους, να πάρουν δύο και τρία αστικά λεωφορεία στην Αθήνα και τη Θεσσαλονίκη και να πάνε να φοιτήσουν μετά στη σχολή τους, για να γυρίσουν στο σπίτι τους στις 21.00΄ και στις 22.00΄. Νέοι είναι, αντέχουν, αλλά αυτοί οι ρυθμοί καταλαβαίνετε είναι εξοντωτικοί. Και να δουλεύουν και τζάμπα;

Εν πάση περιπτώσει, θα θέλαμε μία απάντηση και για τις κάρτες απεριορίστων διαδρομών και για τα επιδόματα σίτισης και στέγασης, διότι και εκείνα καθυστερούν. Αν κάπου δεν έπρεπε να καθυστερούν τα πράγματα είναι σε αυτά ακριβώς τα παιδιά. Κι όμως, εδώ βλέπουμε το κράτος να είναι πολύ αργοκίνητο καράβι και κυριολεκτικά να σέρνεται.

Για να κλείσω, κύριε Πρόεδρε, αφού σας ευχαριστήσω και για την ανοχή σας, θα πω ότι οι σπουδαστές δεν μένουν με σταυρωμένα τα χέρια ούτε περιμένουν τις εκλογές. Ελπίζουμε να τις αξιοποιήσουμε και αυτές. Κινητοποιούνται, οργανώνονται στις σχολές τους, συντονίζονται σε όλη την Ελλάδα και παλεύουν και διεκδικούν αυτά που μόλις πριν από λίγο σας ζητήσαμε. Περιμένουν από εσάς να ακούσουν μια θετική κουβέντα και μια δέσμευση.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Δελή.

Κύριε Υφυπουργέ, έχετε τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Αξιότιμε κύριε Δελή, για το πρώτο κομμάτι, σχετικά με τις αμοιβές, σας απάντησα αναλυτικά και σας είπα ποιες έχουν γίνει και ποιες όχι. Όντως υπάρχει καθυστέρηση και σας είπα επίσης ότι αυτό ακριβώς που είπατε και εσείς είναι αυτό που προσπαθούμε να κάνουμε, δηλαδή ψηφιοποίηση, ώστε να πληρώνονται όλα στην ώρα τους. Και είμαστε σε πολύ καλό δρόμο εκεί και αυτό θα γίνει.

**ΙΩΑΝΝΗΣ ΔΕΛΗΣ:** Γρήγορα, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Για τα υπόλοιπα που είπατε, σε σχέση με τα επιδόματα στέγασης και σίτισης, επιτρέψτε μου να αναφέρω ότι για τη χορήγησή τους λαμβάνονται υπ’ όψιν συγκεκριμένα κοινωνικά και οικονομικά κριτήρια ως κίνητρο για όσους παρακολουθούν προγράμματα επαγγελματικής εκπαίδευσης. Αυτό σημαίνει ότι ένας σημαντικός αριθμός μαθητευόμενων λαμβάνει ενίσχυση για τη διαμονή και τη διατροφή του. Και μάλιστα με πρόσφατη απόφαση του Υπουργού Εργασίας καταργήθηκε το ηλικιακό όριο, οπότε ακόμη περισσότεροι μαθητές έγιναν δικαιούχοι των επιδομάτων αυτών, δηλαδή σίτισης και στέγασης.

Αναφορικά με τον εκσυγχρονισμό των εργαστηρίων και τη συντήρηση των κτηριακών υποδομών, η ΔΥΠΑ συνεχίζει με συγκεκριμένες δράσεις στο τρέχον σχολικό έτος να ενισχύει, να αναβαθμίζει την ποιότητα των παρεχόμενων υπηρεσιών της επαγγελματικής εκπαίδευσης.

Να αναφέρω ενδεικτικά την ένταξη σε προγράμματα ΕΣΠΑ για την ενεργειακή αναβάθμιση κτηρίων. Αυτό έχει γίνει στην ΕΠΑΣ Καβάλας και στην ΕΠΑΣ Πύργου. Υπάρχουν κι άλλες προτάσεις οι οποίες τώρα βρίσκονται στη φάση της αξιολόγησης. Δεύτερον, τη στενότερη συνεργασία με κοινωνικούς εταίρους, επιμελητήρια και επιχειρήσεις για την περαιτέρω βελτίωση των προγραμμάτων σπουδών και την επιλογή ειδικοτήτων για την επόμενη σχολική χρονιά. Τρίτον, τη μεταφορά τεχνογνωσίας από άλλες χώρες της Ευρωπαϊκής Ένωσης για την κατασκευή και τη λειτουργία πράσινων σχολείων, όπως για παράδειγμα γίνεται αυτή τη στιγμή στην ΕΠΑΣ Κοζάνης. Επιπλέον -και αυτό είναι το πιο σημαντικό ίσως από όλα- στο πλαίσιο του Ταμείου Ανάκαμψης και Ανθεκτικότητας έχουν εγκριθεί δράσεις αναβάθμισης της μαθητείας που περιλαμβάνουν σημαντικές μεταρρυθμίσεις και επενδύσεις σε υποδομές των οποίων το κόστος ανέρχεται σε 143 εκατομμύρια ευρώ.

Όσον αφορά στη χορήγηση καρτών απεριορίστων διαδρομών για αστικές και υπεραστικές συγκοινωνίες, η Διοίκηση της ΔΥΠΑ λαμβάνοντας υπ’ όψιν τον χρόνιο πρόβλημα των μετακινήσεων των σπουδαστών και ιδιαίτερα εκείνων που χρειάζονται να διανύουν μεγάλη απόσταση για την παρακολούθηση των μαθημάτων, μας διαβεβαίωσε ότι καταβάλλει κάθε δυνατή προσπάθεια για την επίλυση του.

Κλείνοντας, κύριε Δελή, νομίζω ότι είναι προφανές ότι δεν κρυβόμαστε από τα προβλήματα και δεν αγνοούμε τις ανεπάρκειες. Τα εντοπίζουμε και τα καταπολεμούμε με ένα συγκροτημένο και συνεκτικό σχέδιο. Εκσυγχρονίζουμε τις δημόσιες υπηρεσίες, απλοποιούμε τις διαδικασίες, ψηφιοποιούμε τις συναλλαγές. Με λίγα λόγια, βελτιώνουμε συνεχώς την καθημερινότητα των πολιτών.

Από το πλαίσιο αυτό και όπως σας έδειξα αναλυτικά, ιδίως στη δευτερολογία μου, κάθε άλλο παρά εξαιρούνται οι μαθητές των σχολών μαθητείας της ΕΠΑΣ, του πρώην ΟΑΕΔ και νυν ΔΥΠΑ.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Εγώ σας ευχαριστώ. Καλή συνέχεια και στους δύο.

Θα συζητηθεί η πρώτη με αριθμό 645/3-5-2022 επίκαιρη ερώτηση πρώτου κύκλου του Βουλευτή Α’ Θεσσαλονίκης της Νέας Δημοκρατίας κ. Δημήτριου Κούβελα προς τον Υπουργό Υγείας, με θέμα: «Επιβεβλημένη η εγκατάσταση μονάδας παραγωγής οξυγόνου, σε κάθε μεγάλο νοσοκομείο».

Κύριε Κούβελα, έχετε τον λόγο για δύο λεπτά.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, όπως όλοι γνωρίζουμε πια ο COVID-19 είναι ένας ιός ο οποίος πλήττει κυρίως το αναπνευστικό σύστημα του ανθρώπου. Για να αντιληφθούμε μάλιστα την κρισιμότητα της περιόδου που ζούμε, τους τελευταίους μήνες ακούσαμε πολλές φορές την Αναπληρώτρια Υπουργό Υγείας, κ. Γκάγκα, να αναφέρεται στην εξάντληση των αποθεμάτων οξυγόνου στα νοσοκομεία σε πολύ σύντομο χρονικό διάστημα. Σε μία μέρα πολλές φορές αντί για εβδομάδες που χρειαζόταν να αδειάσουν τις δεξαμενές στο παρελθόν.

Σύμφωνα, λοιπόν, με τους ειδικούς η ανάγκη της διαρκώς αυξανόμενης ζήτησης οξυγόνου από τα νοσοκομεία θα μπορούσε να καλυφθεί από την αυτοπαραγωγή οξυγόνου ιατρικής χρήσης μέσω μονάδων παραγωγής αυτού στα ίδια τα νοσοκομεία. Σήμερα υπάρχουν λίγα δημόσια νοσοκομεία που διαθέτουν συγκροτήματα παραγωγής οξυγόνου, κυρίως στην επαρχία, ενώ η πλειονότητα των μεγάλων νοσοκομειακών μονάδων δεν διαθέτουν καθόλου αν και θα έπρεπε. Το κόστος εγκατάστασης θα μπορούσε να καλυφθεί από το πρόγραμμα δημοσίων επενδύσεων. Όμως κυρίως υπάρχει η δυνατότητα αυτό να γίνει από κεφάλαια των προγραμμάτων ΕΣΠΑ και του Ταμείου Ανάκαμψης, με στόχο να μην υπάρξει σοβαρή επιβάρυνση του κρατικού προϋπολογισμού.

Τα πλεονεκτήματα για ένα νοσοκομείο από την παραγωγή οξυγόνου με ίδια μέσα έχουν να κάνουν επιγραμματικά με την περικοπή δαπανών, τον έλεγχο της ποιότητας του παραγόμενου οξυγόνου, την αυτονομία και επάρκεια των μέσων και τελικά την ασφάλεια του ίδιου του συστήματος. Γίνεται εύκολα αντιληπτό ότι ιδίως οι μεγάλες νοσηλευτικές μονάδες στη Θεσσαλονίκη, όπως τα Νοσοκομεία ΑΧΕΠΑ και «Ιπποκράτειο», αλλά και κάθε μικρότερο νοσοκομείο θα είχαν τεράστιο οικονομικό όφελος από τη λειτουργία τέτοιων μονάδων και ταυτόχρονα δεν θα υπήρχε ο κίνδυνος της παραμικρής έλλειψης οξυγόνου.

Τα ερωτήματά μου είναι σαφή προς εσάς, κύριε Υπουργέ: Πρώτον, ποιος ο σχεδιασμός και οι άμεσες ενέργειες προκειμένου να δρομολογηθεί η εγκατάσταση μονάδας παραγωγής οξυγόνου, τουλάχιστον σε κάθε μεγάλο νοσοκομείο της χώρας το αμέσως επόμενο χρονικό διάστημα; Και δεύτερον, προτίθεστε να εξασφαλίσετε νομοθετικά την παραπάνω διαδικασία εγκατάστασης μονάδας παραγωγής οξυγόνου σε κάθε μεγάλο νοσοκομείο, γεγονός που θα περιόριζε το κόστος, αλλά και θα αύξανε την ποιότητα των παρεχόμενων υπηρεσιών του Εθνικού Συστήματος Υγείας;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κούβελα.

Θα απαντήσει ο Υπουργός Υγείας, κ. Θάνος Πλεύρης.

Κύριε Πλεύρη, καλησπέρα σας και καλή εβδομάδα. Έχετε τρία λεπτά για το ξεκίνημα σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καλή εβδομάδα και Χριστός Ανέστη, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Αληθώς ο Κύριος.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, θέτετε πράγματι ένα πάρα πολύ σημαντικό θέμα, το οποίο έχει απασχολήσει το Υπουργείο το τελευταίο διάστημα, καθώς επίσης και το προηγούμενο χρονικό διάστημα. Υπάρχουν, όμως, δύο παράγοντες που δείχνουν την αναγκαιότητα εφαρμογής των μέτρων, των οποίων λέτε, με τις μονάδες παραγωγής οξυγόνου: Αφ’ ενός η πανδημία που όπως πολύ καλά γνωρίζουμε όλοι η επάρκεια και η ανάγκη σε οξυγόνο ήταν πολύ μεγαλύτερη από τις συνήθεις ανάγκες που υπήρχαν. Μάλιστα, πολλές φορές ακόμα και την περίοδο που υπήρχε η κακοκαιρία, υπήρχε μια ανησυχία στο να γίνουν όλες οι μεταφορές, προκειμένου να υπάρχει κάλυψη. Φανταστείτε ότι υπήρχαν νοσοκομεία κατά τη διάρκεια της πανδημίας που η δυνατότητα των δεξαμενών σε οξυγόνο ήταν για μιάμιση με δύο μέρες και έπρεπε συνεχώς να τροφοδοτούνται. Άρα ήταν μία εξίσωση αρκετά έως πάρα πολύ δύσκολη, που λύθηκε μεν με επιτυχία, αλλά έδειξε την ανάγκη ότι υπάρχουν σημεία τα οποία θα μπορούσαν να έχουν τις μονάδες παραγωγής οξυγόνου και παράλληλα τώρα τα αντιμετωπίζουμε με έναν δεύτερο τρόπο, βάσει της ενεργειακής κρίσης επειδή η παραγωγή οξυγόνου είναι από τις κοστοβόρες παραγωγές. Αντιστοίχως, υπάρχει μια διαμαρτυρία από τις εταιρείες που προμηθεύονται στο νοσοκομείο, ότι θα πρέπει να υπάρξει αναπροσαρμογή των τιμών με ό,τι αυτό συνεπάγεται.

Σε όλο αυτό το σκεπτικό, λοιπόν, έχει ξεκινήσει μια προσπάθεια. Θα ήθελα να σας ενημερώσω ότι ήδη σε συγκεκριμένα σημεία το τελευταίο διάστημα έχουν εγκατασταθεί συστήματα παραγωγής οξυγόνου για ιατρική χρήση και συγκεκριμένα στη Μυτιλήνη, Σάμο, Λέρο, Ικαρία, Κάλυμνο, Κω, Ρόδο, Άγιο Νικόλαο στη Ρόδο, Χανιά και συνεχίζεται μια προσπάθεια σε πρώτη φάση στις περιοχές που είναι αρκετά δύσκολο να γίνει η μεταφορά του οξυγόνου. Έχει ζητηθεί από τα νοσοκομεία συνολικά στο πλαίσιο του Ταμείου Ανάκαμψης να λάβουν υπ’ όψιν το κόστος εγκατάστασης, τη χωροθέτηση, πού μπορούν να γίνουν οι μονάδες παροχής οξυγόνου και τις μεγάλες καταναλώσεις που μπορεί να έχουν βάσει των ειδικοτήτων τους.

Με αυτή την έννοια υπάρχει ήδη εγκατεστημένη μονάδα και στο Αντικαρκινικό Νοσοκομείο «Μεταξά», στο Νοσοκομείο «Παπαγεωργίου» στη Θεσσαλονίκη στα Τρίκαλα και στην Κύμη. Υπάρχει προγραμματισμός για κάποια νοσοκομεία άμεσα και αντιστοίχως μέσα από το Ταμείο Ανάκαμψης όχι μόνο για νοσοκομεία, αλλά και για μεγάλα κέντρα υγείας που θα χρειάζονται παροχή οξυγόνου ζητείται κατά πόσο θα πρέπει να γίνει εγκατάσταση μονάδων παραγωγής οξυγόνου.

Με αυτή την έννοια η εγκατάσταση μονάδας παροχής οξυγόνου σε μεγάλα νοσοκομεία, αλλά και σε ακριτικά νοσοκομεία που είναι δύσκολη η πρόσβαση, είναι μέσα στον σχεδιασμό και μέσα σε αυτό το πλαίσιο έχει ζητηθεί από τα νοσοκομεία. Δεν έχει ολοκληρωθεί η διαδικασία ένταξης των έργων στο Ταμείο Ανάκαμψης ή και στα άλλα χρηματοδοτικά εργαλεία, τα οποία αναφέρετε. Έχουμε, όμως, σύσταση προς τα νοσοκομεία εκεί πέρα που δείχνει ότι οι ανάγκες τους είτε ικανοποιούνται πολύ πιο ακριβά από άλλα νοσοκομεία είτε υπάρχει ιδιαίτερο πρόβλημα ως προς την πρόσβαση στα συγκεκριμένα νοσοκομεία ή εν τέλει εάν η ανάγκη κατανάλωσης είναι τόσο πολύ μεγάλη που για την ασφάλεια της δημόσιας υγείας χρειαζόμαστε να έχουμε και αυτές τις μονάδες να εντάξουν αυτά τα προγράμματα σε όλα τα χρηματοδοτικά εργαλεία.

Στη συνέχεια θα σας πω και σε κάποια άλλα νοσοκομεία συγκεκριμένα πώς υπολογίζουμε να κινηθούμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ορίστε, κύριε Κούβελα, έχετε τον λόγο για τρία λεπτά.

**ΔΗΜΗΤΡΙΟΣ ΚΟΥΒΕΛΑΣ:** Κύριε Υπουργέ, με την απάντησή σας επιβεβαιώνετε με τον πιο κατηγορηματικό τρόπο τη σημασία αυτού του σχεδιασμού και την μεγάλη ανάγκη που έχει το Εθνικό Σύστημα Υγείας για οξυγόνο και μάλιστα οξυγόνο το οποίο θα μπορεί να παράγει με δικά του μέσα. Είναι τα ακριτικά νησιά και χαίρομαι που ήδη έχει προχωρήσει η υλοποίηση σε αρκετά από αυτά, αλλά και τα μεγάλα νοσοκομεία της Θεσσαλονίκης και της Αττικής που έχουν μεγάλη ανάγκη τα νοσοκομεία στις μεγάλες πόλεις λόγω του φόρτου των ασθενών και των χειρουργείων, αλλά και των άλλων ειδικοτήτων που απαιτούν την παροχή οξυγόνου στους ασθενείς. Είναι, λοιπόν, πολύ χαρακτηριστικές οι ανάγκες και θα πρέπει να δοθεί ιδιαίτερη έμφαση.

Το παράδειγμα του Νοσοκομείου «Παπαγεωργίου», στο οποίο αναφερθήκατε είναι ίσως το πιο χαρακτηριστικό όπου κατάφεραν με δικά τους χρήματα να το πω έτσι απλά να κατασκευάσουν αυτή τη μονάδα παραγωγής οξυγόνου και μέσα σε έναν χρόνο έκαναν απόσβεση. Ήταν βέβαια ιδιαίτερα αυξημένες οι ανάγκες λόγω πανδημίας. Δεν έχει, όμως, σημασία, δεν θα ήταν σε ένα χρόνο, υπολόγιζαν ότι το πολύ σε τρία χρόνια θα είχε γίνει αυτή η απόσβεση.

Έτσι, λοιπόν, είναι μια διαδικασία που μόνο κέρδος μπορεί να αποφέρει σε όλους. Δηλαδή θα έχουμε την αναγκαία επάρκεια, θα έχουμε τον έλεγχο της ποιότητας του οξυγόνου, θα έχουμε τελικά χαμηλό κόστος για να διαθέτουν τα νοσοκομεία μας αρκετό οξυγόνο.

Κύριε Υπουργέ, είναι πολύ σημαντικό και αυτή την πρόταση επιμένω να την λάβετε σοβαρά υπ’ όψιν σας, αντιλαμβάνομαι ότι ήδη προς τα εκεί κινείται ο σχεδιασμός σας, δηλαδή τα χρηματοδοτικά εργαλεία ΕΣΠΑ, Ταμείο Ανάκαμψης το οποίο προβλέπει πάνω από ένα δισεκατομμύριο ευρώ για την υγεία να εξαντληθούν όλα τα περιθώρια, ώστε να επιβαρυνθεί το δυνατόν λιγότερο ο κρατικός προϋπολογισμός.

Ζητώ αυτή την πρωτοβουλία στρατηγικής σημασίας για το δημόσιο σύστημα υγείας να την αναλάβετε, να εποπτεύσετε πολύ αυστηρά την υλοποίηση αυτού του σχεδιασμού, να συνεχίσετε αποφασιστικά το πρόγραμμα, το οποίο έχετε βγάλει ιδίως για τα μεγάλα νοσοκομεία Θεσσαλονίκης και Αττικής.

Παράλληλα νομίζω ότι αξίζει τον κόπο να δώσει το Υπουργείο επιπλέον κίνητρα και σε ιδιώτες, έτσι ώστε να έχουμε και από την πλευρά τη δική τους δωρεές. Χαρακτηριστική είναι η πρόσφατη περίπτωση πριν από δύο μήνες στο νοσοκομείο στην Κω, όπου μια ιδιωτική εταιρεία ήταν αυτή η οποία ανέλαβε το κόστος της εγκατάστασης μονάδας παραγωγής οξυγόνου.

Έτσι, λοιπόν, πιστεύω ότι μετά τον υπερδιπλασιασμό των κλινών ΜΕΘ εν μέσω πανδημίας, μετά την πρόσληψη χιλιάδων γιατρών και νοσηλευτικού και επικουρικού προσωπικού, μόνο για το 2022 είναι πέντε χιλιάδες οκτακόσιες οι νέες προσλήψεις, μετά το πρόγραμμα «Γιατρός για Όλους», το οποίο συζητείται και ψηφίζεται αυτή την εβδομάδα στη Βουλή, νομίζω ότι η παραγωγή οξυγόνου από τα ίδια τα δημόσια νοσοκομεία θα είναι η μεγαλύτερη προίκα που αφήνει το Υπουργείο Υγείας και η Κυβέρνηση της Νέας Δημοκρατίας στο Εθνικό Σύστημα Υγείας τουλάχιστον σε αυτή την περίοδο.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κούβελα.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κούβελα, οφείλω να πω ότι πράγματι ίσως σε λιγότερο από ένα μήνα που ήμουν Υπουργός Υγείας μου είχατε θέσει σε επίσκεψη που είχατε κάνει στο Υπουργείο μεταξύ άλλων θεμάτων ως κυρίαρχο θέμα τις μονάδες παραγωγής οξυγόνου.

Οφείλω να σας πω ότι στην επίσκεψη που είχαμε κάνει στην Κω, όπου έγινε μια ιδιωτική δωρεά για την μονάδα παραγωγής οξυγόνου, μας εξηγήθηκε με μεγάλη ενάργεια και σαφήνεια ότι υπάρχει τρομακτικό συγκριτικό πλεονέκτημα πλέον για το νοσοκομείο που μπορεί να έχει τη μονάδα παραγωγής και να μην εξαρτάται -και ειδικά το καταλαβαίνετε ακόμα περισσότερο στα νησιά- από παράγοντες οι οποίοι μπορεί να σχετίζονται πέρα από την επάρκεια οξυγόνου λόγω πίεσης COVID που μπορούσε να υπήρχε, αλλά και από τις μεταφορές που για κάποιο λόγο ειδικά τους χειμερινούς μήνες μπορεί να είχαν πρόβλημα.

Οπότε αυτό μας έχει πείσει και συνολικά όπου χρειάζεται σε πρώτη φάση άμεσα θα πάμε σε μονάδες παραγωγής οξυγόνου. Δίνουμε κίνητρα στα νοσοκομεία. Το συζητάμε και με την ιδιωτική πρωτοβουλία όταν μας ζητάνε ότι θέλουν να κάνουν κάποιες δωρεές να υποδεικνύουμε τέτοια σημεία. Το κόστος εγκατάστασης βέβαια είναι ένα ακριβό κόστος εγκατάστασης που έχει, όμως, τα πλεονεκτήματα τα οποία λέτε. Άρα συνδυαστικά θέλουμε στα μεγάλα μας νοσοκομεία αντί να πάμε στην επιλογή της αύξησης δεξαμενών ή ο,τιδήποτε άλλο για να έχουν οξυγόνο όπου είναι να πάμε σε τέτοιες νέες αλλαγές προτιμούμε να δίνουμε κατεύθυνση προς τις μονάδες παραγωγής οξυγόνου.

Και οφείλω να σας πω ότι και οι τεχνικές υπηρεσίες μέσα από το πλαίσιο κυρίως του Ταμείου Ανάκαμψης στα προγράμματα τα οποία κοιτάμε ανά νοσοκομείο, γιατί θέλουμε να εντάξουμε ογδόντα νοσοκομεία συνολικά στο Ταμείο Ανάκαμψης, να προτεραιοποιήσουν τις ανάγκες τις οποίες έχουν, αλλά τους επισημαίνουμε και την ανάγκη να κάνουν δική τους έρευνα ως προς το κομμάτι της επάρκειας του οξυγόνου και των χρημάτων, τα οποία δαπανώνται προκειμένου να αγοραστεί οξυγόνο, ώστε να εκμεταλλευτούμε αυτά τα εργαλεία και τις μονάδες παραγωγής οξυγόνου, όπως από τους πρώτους το θέσατε με πολύ μεγάλη επίταση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Προχωρούμε στην τέταρτη με αριθμό 630/3-5-2022 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Άρση των διοικητικών μέτρων για όλους τους ανεμβολίαστους υγειονομικούς κατά του COVID-19».

Κύριε Λαμπρούλη, καλησπέρα σας, καλή εβδομάδα, έχετε τον λόγο για δύο λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, επανερχόμαστε με την παρούσα επίκαιρη στο ζήτημα της άρσης των διοικητικών μέτρων για όλους τους ανεμβολίαστους υγειονομικούς κατά του COVID-19 μετά από την ερώτηση που είχε είχαμε κάνει και τη συζήτησή της φυσικά στις αρχές του Μαρτίου. Και το κάνουμε αυτό, διότι τα νέα επιστημονικά δεδομένα που υπάρχουν και από ότι είδαμε και από τις επίσημες ανακοινώσεις της Κυβέρνησης αναιρούν το αρχικό βασικό επιχείρημα ότι στους ανεμβολίαστους υγειονομικούς οφείλεται η διασπορά του κορωνοϊού στους ασθενείς.

Αντίστοιχα το επιβεβαιωμένο στοιχείο της μετάδοσης του κορωνοϊού και από τους πλήρως εμβολιασμένους συνηγορεί ότι το μέτρο αναστολής της εργασίας των υγειονομικών, κατά τη γνώμη μας, δεν έχει πλέον καμμία βάση.

Συνεπώς το μόνο που πετυχαίνει η Κυβέρνηση είναι αφ’ ενός μεν να στερεί από τις υποστελεχωμένες δημόσιες μονάδες υγείας χιλιάδες εργαζόμενους και παράλληλα να στερεί από τους ίδιους το βιοποριστικό μέσο και την ασφάλισή τους και φυσικά υπάρχουν συνέπειες και για τους ασθενείς με τις ελλείψεις σε προσωπικό –το οποίο χρειάζεται, είναι αναγκαίο- τις τεράστιες ελλείψεις που έχουν τα νοσοκομεία του δημόσιου τομέα υγείας. Αντίστοιχα η επιμονή στην αναστολή εργασίας παραπέμπει και δημιουργεί μια τεχνητή επιδείνωση, προκειμένου να εδραιωθεί και ως ανάγκη η είσοδος ιδιωτών στις δημόσιες μονάδες υγείας.

Η Κυβέρνηση, μέσω του Υπουργού Υγείας, σε δεύτερο χρόνο προέβαλε και προβάλλει την ασυμβατότητα της εργασίας των υγειονομικών, εάν δεν είναι πλήρως εμβολιασμένοι. Αυτό αφ’ ενός μεν είναι ένα σύνθετο ζήτημα, το οποίο όμως δεν μπορεί να υλοποιείται στη βάση προσωπικών απόψεων του Υπουργού Υγείας.

Στη βάση αυτών, τα ερωτήματα κύριε Πρόεδρε, είναι τα εξής. Ποια μέτρα προτίθεται να πάρει το Υπουργείο, η Κυβέρνηση, ώστε να επανέλθουν στην εργασία τους άμεσα όλοι οι εργαζόμενοι που βρίσκονται σε αναστολή εργασίας, με την πραγματοποίηση όλων των αναγκαίων σε συχνότητα προληπτικών τεστ, αλλά και με ουσιαστική προσωποποιημένη συζήτηση, προκειμένου να εμβολιαστούν και δεύτερον να καταβληθεί το τμήμα της έκτακτης οικονομικής ενίσχυσης που αντιστοιχεί στο χρόνο εργασίας τους πριν τεθούν σε αναστολή εργασίας και παράλληλα να ρυθμιστεί ο χρόνος αναστολής εργασίας τους και να αναγνωριστεί ως συντάξιμος χρόνος;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Λαμπρούλη.

Θα απαντήσει ο Υπουργός Υγείας κ. Θάνος Πλεύρης.

Κύριε Υπουργέ, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, μου είχατε θέσει την ερώτηση -όπως βλέπω και από τα πρακτικά της συζήτησης- τον Φεβρουάριο και απαντήθηκε στις 4 Μαρτίου 2022. Έκτοτε υπήρξε νομοθετική παρέμβαση η οποία όρισε ότι συνεχίζεται η αναστολή μέχρι τις 31 Δεκεμβρίου του τρέχοντος έτους. Αυτό συνάδει απόλυτα με όλες τις ανανεώσεις, οι οποίες γίνονται λόγω της πανδημίας COVID, όπου και το επικουρικό προσωπικό και το προσωπικό που μπαίνει προκειμένου να καλύψει τις θέσεις των ατόμων που μπαίνουν σε αναστολή, αλλά και μια σειρά από άλλες διατάξεις, οι οποίες θεωρούνται ότι θα πρέπει να είναι προστατευτικές κατά τη διάρκεια της πανδημίας, αντιστοίχως παρατείνονται μέχρι τις 31 Δεκεμβρίου 2022.

Συνεπώς η βούληση της Κυβέρνησης έχει αποτυπωθεί και η συγκεκριμένη βούληση είναι ότι, για όσο διαρκεί η πανδημία και υπάρχουν τα χαρακτηριστικά της πανδημίας -ασχέτως αν πηγαίνουμε σε αποκλιμάκωση μέτρων που συνδυάζονται με την επιδημιολογική εικόνα- δεν θα οδηγηθούμε σε άρση της αναστολής. Αυτό γίνεται εάν τα χαρακτηριστικά της πανδημίας παραμένουν και ορίζονται με αυτόν τον τρόπο, ότι δηλαδή έχουμε το πανδημικό φαινόμενο, βάσει του οποίου δίνονται παρατάσεις.

Αναφερθήκατε και στις θέσεις μου. Προφανώς ως προσωπική θέση έχω αναφέρει, με έναν ξεκάθαρο τρόπο, ότι οι άνθρωποι που αρνούνται την επιστήμη τους δεν θα έπρεπε να υπηρετούν στο Εθνικό Σύστημα Υγείας, το οποίο είναι κατ’ εξοχήν ένας τομέας όπου η ιατρική φροντίδα καλύπτεται με την τήρηση των κανόνων της επιστήμης.

Αυτό όμως το οποίο έχουμε αποφασίσει και το έχουμε αποτυπώσει με νόμο είναι ότι τα συγκεκριμένα άτομα θα παραμείνουν σε αναστολή. Προφανέστατα υπάρχει άλλης σημασίας ζήτημα για τους γιατρούς και νοσηλευτές και άλλης για το διοικητικό προσωπικό. Για τους γιατρούς και τους νοσηλευτές υπάρχει μια ξεκάθαρη πολύ μεγαλύτερη υποχρέωση, προερχόμενη από το γεγονός ότι οι ίδιοι υπηρετούν στο Εθνικό Σύστημα Υγείας και παρέχουν ιατρικές και νοσηλευτικές υπηρεσίες, όπως και για το υγειονομικό προσωπικό το οποίο σχετίζεται, σε σχέση με έναν απλά δημόσιο υπάλληλο.

Ωστόσο αυτό το οποίο στην παρούσα φάση έχει αποφασιστεί και στο οποίο έχει δοθεί παράταση είναι ότι συνολικά η συγκεκριμένη ομάδα ανθρώπων, από όποιο πόστο και αν προσφέρει τις υπηρεσίες του στο Εθνικό Σύστημα Υγείας, θα πρέπει να τελεί σε αναστολή. Αν αλλάξουν τα δεδομένα, θα μπορούσε να επανεξεταστεί το θέμα, αλλά ήδη έχουμε κάτι νομοθετημένο.

Δεν είμαι από τους ανθρώπους που θέλω να κλείνω το μάτι ή να δίνω ελπίδες. Με έναν ξεκάθαρο τρόπο τους λέω ότι θα πρέπει να πάνε να εμβολιαστούν και να επιστρέψουν πίσω στις εργασίες τους. Το γεγονός ότι δεν επιστρέφουν είναι καθαρά δική τους επιλογή. Είναι σεβαστή η επιλογή ότι δεν θέλουν να εμβολιαστούν. Αντίστοιχα όμως είναι και σεβαστή η επιλογή της πολιτείας, η οποία έρχεται και λέει ότι αυτός που, εν καιρώ πανδημίας, παρέχει τις υπηρεσίες του στο Εθνικό Σύστημα Υγείας θέλουμε να είναι εμβολιασμένος. Και προφανέστατα αυτό ισχύει πολύ περισσότερο για τους γιατρούς και τους νοσηλευτές.

**ΠΡΟΕΔΡΕΥΩΝ (Απόστολος Αβδελάς):** Κύριε Λαμπρούλη, έχετε τον λόγο για τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Πάνω κάτω, εμπλουτισμένη με κάποια άλλη φρασεολογία, δόθηκε η ίδια απάντηση στην αντίστοιχη ερώτηση κατά τη συζήτησή της στις αρχές Μαρτίου.

Στην καινούργια λοιπόν επίκαιρη ερώτηση -θα το επαναλάβω- είδατε, διαβάσατε, το είπα και εγώ προηγουμένως ότι υπάρχουν κάποια καινούργια δεδομένα πλέον, γι’ αυτό και εμείς επανήλθαμε, προκειμένου να συζητήσουμε και να ζητήσουμε -φυσικά μέσω της επίκαιρης ερώτησης και της συζήτησης αυτής- την άρση αυτών των διοικητικών μέτρων και τη συνέχιση της εργασίας των υγειονομικών που βρίσκονται σε αναστολή.

Τα νέα δεδομένα είναι συγκεκριμένα. Είναι πρώτον ότι οι ανεμβολίαστοι δεν μεταδίδουν και δεύτερο, ότι και οι εμβολιασμένοι μπορούν να μεταδώσουν. Αυτό αποδείχθηκε. Είναι πραγματικότητα. Άρα λοιπόν το ζήτημα μετάδοσης ή μη μετάδοσης και από ποιον και αν είναι εμβολιασμένος ή όχι, είναι λυμένο επιστημονικά. Το θέμα είναι να το αποδεχτεί και η ίδια η Κυβέρνηση.

Δείτε τώρα το εξής: Ακριβώς η ίδια τακτική που ακολουθήθηκε και το προηγούμενο διάστημα, κατά τη διάρκεια της πανδημίας, οδήγησε και σε τέτοιες συμπεριφορές και δεν μιλάω μόνο για υγειονομικούς, αλλά και άλλα τμήματα του πληθυσμού στη χώρα μας. Και ακριβώς αυτό οφείλεται στις παλινωδίες και στην αντιφατικότητα των κυβερνητικών μέτρων και του προηγούμενου διαστήματος, που αναπαράγουν και δίνουν χώρο σε αντιεπιστημονικές, ανορθολογικές, σκοταδιστικές, αντιεμβολιαστικές απόψεις.

Για την Κυβέρνηση φυσικά είναι βούτυρο στο ψωμί της και τις αξιοποιεί ως βολικό αντίπαλο, προκειμένου να κρύψει την ευθύνη της. Γιατί; Για την πολιτική που ακολουθεί και η σημερινή Κυβέρνηση, όπως και οι προηγούμενες, ως προς τις τεράστιες ελλείψεις σε προσωπικό, υποδομές, εξοπλισμό κ.λπ. των δημόσιων μονάδων υγείας. Η κατάσταση αυτή θα επιδεινωθεί ακόμα περαιτέρω σε ό,τι αφορά τους εργαζόμενους και τις ανάγκες του λαού μας σε δωρεάν υπηρεσίες υγείας και με το νομοσχέδιο του Υπουργείου Υγείας, το οποίο εισάγεται αύριο στην Ολομέλεια για συζήτηση.

Αντίστοιχα η αντιφατικότητα της Κυβέρνησης αντανακλάται και από την κατάργηση στην ουσία των μέτρων πρόληψης. Εσείς δεν ήσασταν -όχι εσείς προσωπικά, η Κυβέρνηση- που πριν λίγο διάστημα κηρύξατε, εν όψει τουριστικής περιόδου, το τέλος της πανδημίας; Και από την άλλη διατηρείτε τους χιλιάδες υγειονομικούς σε αναστολή εργασίας λόγω της πανδημίας, όπως μας είπατε, όπως λέγατε και το προηγούμενο διάστημα.

Από τη μία λοιπόν υποχρεωτικός εμβολιασμός, από την άλλη όχι υποχρεωτική εξασφάλιση από το κράτος της έγκαιρης, ασφαλούς και αποτελεσματικής δωρεάν κάλυψης των υγειονομικών αναγκών του πληθυσμού. Και φυσικά αξιοποιείται ο εμβολιασμός και δίνεται το δικαίωμα προς αυτή την κατεύθυνση με την μετατροπή του σε εργαλείο εκβιασμού και ανατροπής των εργασιακών σχέσεων και χιλιάδες υγειονομικοί φυσικά εξακολουθούν να βρίσκονται σε αναστολή εργασίας.

Εμείς το έχουμε δηλώσει επανειλημμένως και στην προηγούμενη συζήτηση, αλλά και το προηγούμενο διάστημα ως κόμμα. Φυσικά και υποστηρίζουμε και διεκδικούμε τον καθολικό εμβολιασμό του πληθυσμού, σύμφωνα με τα επιστημονικά κριτήρια, ως δικαίωμα και ανάγκη για την προστασία από τον κορωνοϊό. Επισημαίνουμε φυσικά τη βαρύτητα που έχει ο εμβολιασμός των υγειονομικών. Δεν το αναιρεί κανένας αυτό, όπως είπατε και εσείς. Επίσης, το όπλο των εμβολίων δεν μπορεί να υποκαταστήσει όλα τα προληπτικά μέτρα και τις ελλείψεις του συστήματος υγείας.

Άρα λοιπόν, επειδή υπάρχουν νέα επιστημονικά δεδομένα, νομίζουμε ότι πρέπει η Κυβέρνηση να νομοθετήσει, γιατί το νομοθέτημα με νομοθέτημα αλλάζει. Δεν μπορεί να λέτε ότι νομοθετήσαμε και άρα, επειδή νομοθετήσαμε, μέχρι 31 Δεκεμβρίου μένουν σε αναστολή.

Αύριο, στο νομοσχέδιο του Υπουργείου Υγείας, φέρτε μια τροπολογία να ψηφίσουμε την άρση των διοικητικών αυτών μέτρων για τους υγειονομικούς σε αναστολή, προκειμένου να γυρίσουν τις δουλειές τους, λαμβάνοντας στις κατά τόπους μονάδες όπου εργάζονται, όλα τα απαραίτητα μέτρα πρόληψης και προστασίας και των ιδίων, αλλά και των άλλων εργαζομένων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, είπατε, λίγο-πολύ, ότι σας είπα τα ίδια πράγματα που σας είπα και στις αρχές Μαρτίου. Περίμενα από το δικό σας κόμμα τουλάχιστον να εκτιμούσε, ακόμα κι αν διαφωνεί, τη συνέπεια ότι προφανώς δεν θα σας έλεγα διαφορετικά σήμερα από αυτά που σας είπα τον Μάρτιο.

Πάμε λίγο, όμως, να δούμε τώρα, γιατί κάποια στιγμή και η Αντιπολίτευση συνολικά θα πρέπει να αποφασίσει τι πολιτική θα ακολουθεί. Έγινε άρση των μέτρων βάσει των επιδημιολογικών στοιχείων. Η άρση των μέτρων ξεκίνησε από την 1η Μαΐου, αλλά αντιστοίχως ήδη από τον Απρίλιο είχαμε πάει σε μια μεγάλη άρση. Το σύνολο των κομμάτων, ΣΥΡΙΖΑ, ΠΑΣΟΚ, Κομμουνιστικό Κόμμα Ελλάδας, ΜέΡΑ25 και Ελληνική Λύση έκαναν μια κριτική στο Υπουργείο Υγείας ότι λόγω του τουρισμού έρχεται να άρει μέτρα, ενώ εμείς λέγαμε εξαρχής ότι η άρση των μέτρων συνδυάζεται άμεσα με ό,τι κάνουν όλες οι ευρωπαϊκές χώρες γιατί βρισκόμαστε σε περίοδο όπου έχουμε μια ύφεση στον κορωνοϊό στην Ευρώπη.

Σήμερα βλέπετε ότι και στους σκληρούς δείκτες είμαστε κάτω από τους διακόσιους διασωληνωμένους. Δηλαδή, ενώ έχουν περάσει δύο εβδομάδες από το Πάσχα, άρα βλέπουμε συνολικά τις συνέπειες που υπάρχουν από τη Μεγάλη Εβδομάδα, το Πάσχα, τις εορταστικές εκδηλώσεις, πάλι υπάρχει μια μείωση και των κρουσμάτων και των διασωληνωμένων. Διότι ακριβώς αυτή τη στιγμή αυτή είναι η επιδημιολογική εικόνα -όχι για τον τουρισμό, αλλά γιατί αυτό είναι το φαινόμενο σε όλη την Ευρώπη, ακόμα και σε χώρες που βλέπετε ότι δεν εξαρτώνται από τον τουρισμό, επειδή πηγαίνουμε προς το καλοκαίρι, αλλά έχουμε καλύτερο καιρό, επειδή έχουμε φτάσει σε πολύ υψηλή εμβολιαστική κάλυψη, που για να φτάσουμε σε αυτή την υψηλή εμβολιαστική κάλυψη πάρθηκαν πάρα πολύ δύσκολα μέτρα. Αν βλέπετε τη διαφορά των θανάτων σήμερα από τους θανάτους του Ιανουαρίου -που πάλι τον Ιανουάριο ήμασταν με την μετάλλαξη «Όμικρον»- σε μεγάλο βαθμό, αν όχι σε απόλυτο βαθμό, συνδυάζεται με το γεγονός ότι εμβολιάστηκε κόσμος που έχει φτάσει το 85% στον ενήλικο πληθυσμό και άνω του 90% στον πληθυσμό άνω των εξήντα και αντίστοιχα, προφανέστατα, είχαμε τις δυνατότητες να πάμε σε αποκλιμάκωση.

Οι υγειονομικοί συνδυάζονται με τη συνολική πορεία της πανδημίας. Η πανδημία δεν έχει φύγει. Μας δίνεται η δυνατότητα μιας αποκλιμάκωσης και το κάνουμε αυτό. Υπάρχει, όμως, κόσμος που είναι επικουρικός και καλύπτει θέσεις COVID και ανανεώνονται οι συμβάσεις του ακριβώς γιατί αναγνωρίζουμε ότι ακόμα υπάρχουν στα νοσοκομεία οι συνθήκες COVID, αντίστοιχα δεν έχει αλλάξει κάτι ως προς αυτή τη μεταβλητή για τους υγειονομικούς οι οποίοι έχουν επιλέξει να μην εμβολιαστούν.

Προφανέστατα, έχουμε το όριο της 31ης Δεκεμβρίου. Είναι δυναμικό το φαινόμενο, δεν αρνείται κανείς αυτό το οποίο λέτε. Βάσει της εικόνας η οποία θα διαμορφωθεί, μπορεί το 31 Δεκεμβρίου να συνεχιστεί, μπορεί το 31 Δεκεμβρίου θεωρητικά σε μία προσέγγιση όπου πια δεν πάει να κάνει άλλη κίνηση η πανδημία και πλέον ευοδώνεται το θετικό σενάριο που θέλουμε να πιστεύουμε ότι από δω και πέρα θα είναι συνεχώς μειούμενη η πανδημία, θα μπορούσε να υπάρχει άλλη απόφαση.

Στην παρούσα, όμως, φάση υπάρχει πανδημία. Πρέπει να είμαστε προετοιμασμένοι για τον Σεπτέμβριο. Μας το λένε οι διεθνείς φορείς ότι ναι, αυτή τη στιγμή υπάρχει μια ύφεση, ευελπιστούμε αυτό να συνεχιστεί και στην πορεία και ο κορωνοϊός να ακολουθήσει την πορεία που ακολουθούν οι πανδημίες ότι στο δεύτερο προς το τρίτο έτος αρχίζουν πια να φθίνουν και να γίνονται ενδημικές καταστάσεις. Ωστόσο αυτό δεν μπορεί να το προσυπογράψει κάποιος.

Συνεπώς οι συνθήκες υπάρχουν και με συγχωρείτε, σας το λέω και σας το ξαναλέω, ειδικά για το κομμάτι που αφορά γιατρούς και νοσηλευτές, οι απαιτήσεις της πολιτείας είναι πολύ μεγαλύτερες γιατί απευθυνόμαστε κατ’ εξοχήν στον σκληρό πυρήνα των ανθρώπων που διαχειρίζονται το δημόσιο αγαθό της υγείας. Άρα θέλουμε αυτοί οι άνθρωποι να πιστεύουν στην επιστήμη, να βρίσκονται σε αυτές τις θέσεις, να προστατεύουν και τον εαυτό τους, να προστατεύουν και τους άλλους.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ. Καλή συνέχεια και στους δύο.

Πάμε στην επόμενη ερώτηση. Θα συζητηθεί η τρίτη με αριθμό 626/3-5-2022 επίκαιρη ερώτηση πρώτου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Πότε θα δοθούν οι προκαταβολές από τον ΕΛΓΑ στους πληγέντες αγρότες της Αργολίδας».

Κύριε Πουλά, έχετε δύο λεπτά για το ξεκίνημά σας.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, όπως είναι γνωστό στα τέλη του Ιανουαρίου του 2022 σημειώθηκε ένας πολύ ισχυρός παγετός στο Αργολικό πεδίο με οδυνηρά αποτελέσματα για τους παραγωγούς των εσπεριδοειδών, αλλά και των κηπευτικών. Μετά από επισκέψεις της πολιτικής ηγεσίας του Υπουργείου Αγροτικής Ανάπτυξης και Τροφίμων, αλλά και του Προέδρου του ΕΛΓΑ στην Αργολίδα, αλλά και σε συσκέψεις που έγιναν στο Υπουργείο με τους αρμόδιους φορείς, αποφασίστηκε και ανακοινώθηκε αποζημίωση των παραγωγών που επλήγησαν από τον παγετό.

Σύμφωνα, λοιπόν, με τις ανακοινώσεις αποφασίστηκε να δοθεί προκαταβολή 300 ευρώ το στρέμμα στους πληγέντες παραγωγούς της Αργολίδας και μάλιστα μέχρι το Πάσχα, ενώ η εξόφληση των αποζημιώσεων προσδιοριζόταν να γίνει μέχρι το καλοκαίρι, με την προϋπόθεση ότι θα έχουν ολοκληρωθεί οι εξατομικευμένες εκτιμήσεις των ζημιών. Οι εν λόγω υποσχέσεις της Κυβέρνησης δεν υλοποιήθηκαν μέχρι σήμερα. Οι πληγέντες παραγωγοί της Αργολίδας δεν έλαβαν ούτε ένα ευρώ από τον ΕΛΓΑ πριν το Πάσχα με αποτέλεσμα να είναι έντονα απογοητευμένοι, προβληματισμένοι από τον εμπαιγμό της Κυβέρνησης και του ΕΛΓΑ.

Δεδομένου ότι για άλλη μια φορά οι αγρότες της Αργολίδας βρίσκονται στο σκοτάδι σχετικά με το χρονοδιάγραμμα πληρωμής των αποζημιώσεών τους με ευθύνη της Κυβέρνησης και του ΕΛΓΑ και δεδομένου ότι η παραγωγή των εσπεριδοειδών αποτελεί βασικό πυλώνα της τοπικής οικονομίας και στηρίζει οικονομικά χιλιάδες οικογένειες στην Αργολίδα και αυτή τη στιγμή αυτοί οι άνθρωποι βρίσκονται αντιμέτωποι με το φάσμα ολοκληρωτικής οικονομικής καταστροφής και εξαθλίωσης, σας ερωτώ: Σκοπεύει τελικά η Κυβέρνηση να δώσει προκαταβολές των 300 ευρώ το στρέμμα στους πληγέντες από τον παγετό του Ιανουαρίου παραγωγούς της Αργολίδας ή όχι;

Η πληρωμή αυτή αφορά μόνο τους κατά κύριο επάγγελμα αγρότες και όχι όλους τους πληγέντες παραγωγούς ανεξαιρέτως; Και αν δεν ισχύσει αυτό, ποιο είναι το ακριβές χρονοδιάγραμμα ολοκλήρωσης εξατομικευμένων εκτιμήσεων των ζημιών στην Αργολίδα από τον παγετό του Γενάρη του 2022 και πότε θα εξοφληθούν οι σχετικές αποζημιώσεις στους πληγέντες παραγωγούς;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς.

Κύριε Υπουργέ, έχετε τρία λεπτά για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):**

Ευχαριστώ, κύριε Πρόεδρε.

Κύριε συνάδελφε, είναι πραγματικά από τις λίγες φορές που ένας Υπουργός χαίρεται για μια ερώτηση η οποία του υποβάλλεται για να μπορέσει να έρθει στη Βουλή και να καταδείξει πραγματικά σε τι ενέργειες έχει ήδη προχωρήσει το Υπουργείο Αγροτικής Ανάπτυξης και η Κυβέρνηση προκειμένου να αποζημιώσει παραγωγούς που πραγματικά έπαθαν μεγάλη ζημία περί τα τέλη Ιανουαρίου του 2022.

Για να καταλάβουν όσοι μας ακούνε, δυστυχώς, τα προηγούμενα χρόνια -και αυτές τις προθεσμίες ευτυχώς αυτή η Κυβέρνηση τις έχει ελαχιστοποιήσει- ο μέσος χρόνος πληρωμής των ζημιών ήταν πάνω από έναν χρόνο, ήταν δεκαπέντε, δεκαέξι, δεκαεπτά μήνες και νομίζω το γνωρίζετε όλοι, το γνωρίζουμε όλοι εδώ.

Με τις πρωτοβουλίες αυτής της Κυβέρνησης και προκειμένου να εξυπηρετηθούν οι ανάγκες των αγροτών, ειδικά σε περιοχές που είναι πολύ μεγάλη η ζημία, έχει θεσπιστεί μια διαδικασία που δεν υπήρχε ποτέ άλλοτε, αυτή των προκαταβολών του ΕΛΓΑ. Οι προκαταβολές δίνονται ακριβώς για να εξυπηρετηθούν οι αγρότες που έχουν πάθει πολύ μεγάλη ζημιά μέχρι να ολοκληρωθούν οι έλεγχοι, τα πορίσματα και ο εξατομικευμένος έλεγχος που είναι αναγκαστικό να γίνει.

Δύο φορές μέχρι σήμερα έχει γίνει χρήση αυτού του μέσου από την παρούσα Κυβέρνηση -και μόνο από αυτήν- γιατί απαιτείται νομοθετική ρύθμιση. Η μία έγινε για τον παγετό της άνοιξης του 2021 σε δενδρώδεις καλλιέργειες κατά βάση, η άλλη έγινε για την αντιμετώπιση των συνεπειών του «Ιανού» και η τρίτη, η οποία έχει ήδη κατατεθεί στη Βουλή στο νομοσχέδιο του Υπουργείου Υγείας που ψηφίζεται αύριο, στο άρθρο 2, αφορά τον παγετό του Ιανουαρίου του 2022, ο οποίος κατά βάση έπληξε την Περιφερειακή Ενότητα Αργολίδας και Λακωνίας.

Οπότε έρχεται πραγματικά αυτή η Κυβέρνηση με νομοθετική ρύθμιση η οποία είναι αναγκαία, με ένα μέτρο και με ένα εργαλείο το οποίο δεν χρησιμοποιήθηκε ποτέ άλλοτε, να δώσει τη δυνατότητα των προκαταβολών κατά 60% της ζημίας τους έτσι όπως αυτή υπολογίζεται -αυτό προβλέπει η ρύθμιση που είναι ήδη κατατεθειμένη και θα τη δείτε και θα την υπερψηφίσουμε είτε αύριο είτε μεθαύριο, όταν ολοκληρωθεί η ψήφιση του νομοσχεδίου του Υπουργείου Υγείας- για να μπορέσουν να πάρουν άμεσα μια πρώτη ανάσα οι αγρότες αυτοί και το αμέσως επόμενο διάστημα να γίνει η ολοκλήρωση της εκτίμησης των ζημιών τους για να αποζημιωθούν.

Και να πω και κάτι πάνω σε αυτό το οποίο σαφώς δεν το γνωρίζετε, αλλά δείχνει το ενδιαφέρον του ΕΛΓΑ και βεβαίως και του Υπουργείου για την άμεση αποζημίωση των αγροτών. Προβλέπεται στην τροπολογία η οποία κατετέθη στο άρθρο 2 ότι για τους εκτιμητές, τους γεωτεχνικούς, τους γεωπόνους οι οποίοι χρησιμοποιούνται στη συγκεκριμένη διαδικασία της εκτίμησης των ζημιών, γιατί έχουν γίνει πάνω από πέντε χιλιάδες δηλώσεις ζημιάς, ότι αυξάνεται το ποσοστό των αποζημιώσεών τους από 2.400 σε 4.800 ευρώ και μάλιστα χωρίς μηνιαίο όριο και μάλιστα με συμπερίληψη δυνατότητας εργασίας και Σαββάτου και Κυριακής. Και αυτό με ένα μόνο σκοπό να ολοκληρωθούν πολύ γρήγορα τα πορίσματα, έτσι ώστε να γίνει το αργότερο έως 30 Ιουνίου, που το προβλέπει και η τροπολογία, η αποζημίωση των ανθρώπων αυτών.

Νομίζω λοιπόν ότι πραγματικά η ερώτησή σας έρχεται σε μια πολύ καλή στιγμή.

Να πω μία μόνο κουβέντα πριν κλείσω την πρωτολογία μου. Ο λόγος για τον οποίο δεν μπόρεσε δυστυχώς να ολοκληρωθεί νωρίτερα είναι καταλαβαίνετε γιατί υπήρχε η υποχρέωση αποπληρωμής όλων των ζημιών του 2021, που έγινε πριν από ένα μήνα όπως γνωρίζετε με 30 εκατομμύρια τα οποία δόθηκαν. Έχουν μείνει λίγα ποσά που αφορούν τις ενστάσεις. Και ουσιαστικά η πρώτη πληρωμή η οποία θα γίνει για το 2022 είναι αυτή και γίνεται τέσσερις μόλις μήνες μετά την επέλευση του άσχημου αυτού γεγονότος. Μακάρι να μπορούσαμε να πληρώσουμε στους δύο μήνες. Πάντως στους τέσσερις μήνες από την ημέρα της ζημιάς μέχρι την αποζημίωση καταλαβαίνετε ότι είναι ένας χρόνος που δεν συνηθίζεται.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Τον λόγο έχει ο κ. Πουλάς για τρία λεπτά.

**ΑΝΔΡΕΑΣ ΠΟΥΛΑΣ:** Κύριε Υπουργέ, πραγματικά χαίρομαι που άκουσα την απάντησή σας. Όπως καταλαβαίνετε ασκήθηκε πίεση τόσο από εμένα όσο και από τους συναδέλφους μου και ειδικά από τον κ. Ανδριανό για το θέμα της προκαταβολής της αποζημίωσης. Γιατί είναι ουσιαστικό αυτό που σας λέω. Γιατί οι αγρότες δεν επαιτούν, έχουν πρόβλημα. Και το πρόβλημα το ξέρετε και όλος ο κόσμος το γνωρίζει. Οι αγρότες έχουν πραγματικά πρόβλημα αυτή τη στιγμή και ειδικά οι Αργολιδείς. Όταν έχει καταστραφεί όλη η σοδειά τους πρέπει αυτοί οι άνθρωποι να καλλιεργήσουν. Και για αυτό ερχόμενοι εσείς και δίνοντάς τους την προκαταβολή, όπως αναφέρατε, θεωρώ ότι δίνετε λύση σε ένα τεράστιο κοινωνικό πρόβλημα της Αργολίδας.

Τώρα θέλω να μου ξεκαθαρίσετε κάτι. Είπατε ότι θα αποζημιωθούν στο 60% της παραγωγής τους. Αυτό αφορά το συνολικό ή αφορά μόνο για τα 300 ευρώ; Και περισσότερο θέλω να σας ρωτήσω, πότε προβλέπετε να έχει τελειώσει η όλη περίοδος των εκτιμήσεων ώστε να πάρουν και τα υπόλοιπα χρήματα αυτοί που πρέπει να τα πάρουν;

Και μία υποσημείωση, θα υπάρξουν επιστρεφόμενα; Δηλαδή αν κάποιοι από τις εκτιμήσεις αποδειχθεί ότι δεν συμπληρώνει το ποσό, θα επιστραφεί πίσω; Είναι κάποια θέματα τα οποία οι παραγωγοί τα γνωρίζουν πολύ καλά. Και για αυτό θέλω και εσείς να μου δώσετε ένα συγκεκριμένο χρονοδιάγραμμα πέρα από την προκαταβολή, η οποία πιστεύω ότι μέσα στο μήνα να υπάρξει. Και από εκεί και πέρα να δούμε και το επόμενο που είναι, δηλαδή, σε τι χρονικό ορίζοντα θα αποζημιωθεί όλη η ζημία.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Τον λόγο έχει ο κύριος Υπουργός.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Θα ήθελα να ξεκινήσω πρώτα από τα διαδικαστικά όλης αυτής της υπόθεσης.

Αυτό το οποίο θα καταβληθεί είναι το 60% της ζημιάς επί της παραγωγής όπως την υπολογίζει ο ΕΛΓΑ με βάση τα δεδομένα τα οποία έχει για την περιοχή. Μεσοσταθμικά όπως το υπολογίζουμε, αυτό είναι περίπου 300 ευρώ. Και αυτό θα γίνει άμεσα. Το άμεσα, για να μην το προσδιορίσουμε επακριβώς, θεωρώ ότι θα είναι μέσα σε αυτόν τον μήνα βεβαίως.

Και βεβαίως, όπως είπα, η τροπολογία προϋποθέτει και τη στήριξη από τους γεωτεχνικούς και από τους γεωπόνους για να μπορέσουν να ολοκληρωθούν τα πορίσματα και προβλέπεται μέχρι 30 Ιουνίου η ολοκλήρωση των πορισμάτων έτσι ώστε να μπορέσει να γίνει η εξόφληση.

Και πάνω σε αυτό μου δίνετε την ευκαιρία να πω το εξής: Εγώ κατανοώ και το δικό σας ενδιαφέρον και βεβαίως το ενδιαφέρον όλων των Βουλευτών και θα αναφερθώ και στον κ. Ανδριανό ειδικά. Αλλά δυστυχώς παρατήρησα και εγώ δημοσιεύματα σε βάρος του Υπουργείου Αγροτικής Ανάπτυξης. Κατηγορούμαστε επειδή δεν ήρθαμε στους τρεισήμισι μήνες αλλά στους τέσσερις τελικά να προχωρήσουμε στη διαδικασία αυτή, όταν κατανοείται ότι αυτός είναι ένας χρόνος ο οποίος δεν έχει ξανασυμβεί στον ΕΛΓΑ και προϋποθέτει μια νομοθετική πρόβλεψη και παρέμβαση για να δοθεί η προκαταβολή.

Είναι πολύ άδικο για τον κ. Ανδριανό ο οποίος πραγματικά ήταν ιδιαίτερα πιεστικός ως όφειλε μετά τις πιέσεις των αγροτών, όπως κάνατε και εσείς σήμερα, και όπως έκαναν και άλλοι Βουλευτές από τη Λακωνία σε μένα, για να μπορέσουμε να προχωρήσουμε όσο πιο γρήγορα τη διαδικασία αυτή. Αλλά νομίζω ότι το να ερχόμαστε και να λέμε ότι το Υπουργείο σε μια ζημιά που έγινε τέλος Ιανουαρίου αντί να φέρει την τροπολογία πριν από το Πάσχα την έφερε μετά το Πάσχα, αυτό δείχνει ότι υπηρετείται άλλη σκοπιμότητα. Δεν θέλω να μείνω σε αυτή.

Εμένα με ενδιαφέρει ένα πράγμα, να πάνε να αποζημιωθούν άμεσα οι αγρότες. Ψηφίζεται αύριο ή μεθαύριο η τροπολογία, καταβάλλεται το 60% της ζημίας τους και μέσα στον Ιούνιο ολοκληρώνονται τα πορίσματα και γίνεται και η εξόφληση. Είναι η πρώτη ζημιά που πληρώνεται για το 2022 πολλών εκατομμυρίων ευρώ. Το ξέρετε ότι είναι πολλών εκατομμυρίων συνολικά η ζημία αυτή. Έχει πληρώσει ο ΕΛΓΑ για το 2021 μέχρι αυτή τη στιγμή 320 εκατομμύρια. Και βεβαίως έχουν απομείνει από τις ενστάσεις οι οποίες εκκρεμούν να δοθούν και άλλα χρήματα.

Ολοκληρώθηκαν πριν από το Πάσχα οι πρώτες πληρωμές για το 2021. Η πρώτη πληρωμή για το 2022 είναι αυτή. Οι αγρότες που μας ακούνε να ξέρουν ότι εντός του Μαΐου θα εισπράξουν το 60% της ζημιάς τους και βεβαίως θα ακολουθήσει και αποπληρωμή.

Θέλω να πιστεύω ότι με συνεργασία, με συνεννόηση και αξιοποιώντας και νομοθετικά εργαλεία που ποτέ άλλοτε δεν αξιοποιήθηκαν. Σας είπα ότι είναι η τρίτη φορά – ο «Ιανός» ήταν η πρώτη, δενδρώδεις καλλιέργειες παγετού άνοιξη του 2021 στην βόρεια Ελλάδα κατά βάση- που με νόμο πέρα από τον κανονισμό του ΕΛΓΑ δίνουμε τη δυνατότητα στους αγρότες να λάβουν αυτή τη σημαντική προκαταβολή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ακολουθεί η έκτη με αριθμό 628/3-5-2022 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτπρος τον ΥπουργόΑγροτικής Ανάπτυξης και Τροφίμων, με θέμα: «Να καταβληθούν άμεσα οι αποζημιώσεις στους παραγωγούς της ΠΕ Ροδόπης για τις ζημίες από παγετό και χαλαζοπτώσεις».

Κύριε Αχμέτ, καλησπέρα σας, καλή εβδομάδα, έχετε δύο λεπτά για το ξεκίνημά σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κατ’ αρχάς χαίρομαι που βρίσκομαι εδώ πέρα και άκουσα την προηγούμενη συζήτηση που είχατε με τον αξιόλογο συνάδελφο από το Κίνημα Αλλαγής. Και μένω έκπληκτος σε διάφορα πράγματα που άκουσα και θα σας πω τι εννοώ.

Κατ’ αρχάς, κύριε Υπουργέ, από το 2021 περίοδος Μαρτίου και Απριλίου όπως σας γράφουμε στην επίκαιρη έγιναν τεράστιες ζημιές στους κερασοπαραγωγούς, ελαιοπαραγωγούς και ροδοπαραγωγούς στον Νομό Ροδόπης. Και μάλιστα με έκθεση του ΕΛΓΑ Αλεξανδρουπόλεως, η ζημιά είχε ξεπεράσει το 60% στους κερασοπαραγωγούς, όπως και ανάλογα ποσοστά πάνω από 30% σε κάθε περίπτωση για τους ελαιοπαραγωγούς και μάλιστα για τους ροδοπαραγωγούς πολύ περισσότερα.

Τι έγινε, όμως; Το μπαλάκι συνεχώς ρίχνεται από τη μία υπηρεσία στην άλλη υπηρεσία. Στην αρχή μας είπαν ότι επειδή είναι παγετός δεν μπορεί να αποζημιωθεί από τον ΕΛΓΑ, διότι σε κάποια είχε καταστραφεί όλη η φυτική παραγωγή, δηλαδή, όλο το δέντρο στα κεράσια ή στους ελαιοπαραγωγούς. Σε άλλα είπαν ότι μπορεί να αποζημιωθεί από τις ΚΟΕ ή να βρεθεί ένα χρηματοδοτικό πακέτο από την Ευρωπαϊκή Ένωση. Και αυτά έγιναν το 2021.

Εν τω μεταξύ, σας άκουσα πριν από λίγο που είπατε ότι το 2021 πληρώθηκαν 30 εκατομμύρια ευρώ. Αυτοί οι άνθρωποι δεν έχουν πάρει ούτε 1 ευρώ μέχρι σήμερα. Είμαστε στο 2022. Είπατε για την τροπολογία. Δεν τη γνώριζα αυτή και ενημερώθηκα από τον συνάδελφο. Δεν ξέρω αν αφορά μόνο στον ΕΛΓΑ η προκαταβολή. Είναι πολύ θετικό αυτό με την τροπολογία. Δεν τη διάβασα.

Και σε κάθε περίπτωση θέλω να μου απαντήσετε: Πού βρίσκετε αυτός ο φάκελος; Θα αποζημιωθεί από την Ευρωπαϊκή Ένωση, από ΚΟΕ, από ΕΛΓΑ; Είμαστε στο 2022 και αυτοί οι άνθρωποι δεν έχουν πάρει ούτε 1 ευρώ. Και αναλόγως θα σας απαντήσω.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Είναι και ο έτερος συνάδελφος από την Αργολίδα για να ακούσει, επίσης, κάτι που έχει συμβεί εδώ, για να καταλαβαίνουμε όλοι που βρισκόμαστε και ποιες είναι οι ενέργειες του καθενός.

Εάν στην προηγούμενη περίπτωση κύριε συνάδελφε έχουμε την τρίτη πληρωμή η οποία γίνεται με αυτό τον τρόπο της προκαταβολής από τον ΕΛΓΑ, στη δική σας περίπτωση, έχουμε τη μοναδική περίπτωση στην οποία θα πληρώσουμε ζημιά που έγινε σε προανθικό στάδιο. Γιατί παραλείψετε να αναφερθείτε στην ίδια την ερώτησή σας, στην οποία ξεκάθαρα μιλάτε για ζημιές σε προανθικό στάδιο.

Ξέρετε πάρα πολύ καλά ότι τον κανονισμό του ΕΛΓΑ είχαν την ευκαιρία να τον αλλάξουν πολλοί. Η δική σας κυβέρνηση δεν τον άλλαξε. Η δική μας έκανε κάποιες παρεμβάσεις -δεν τον άλλαξε πραγματικά- αλλά ήρθε με νόμο, με τροπολογία, να δώσει τη δυνατότητα -πέρα από τον κανονισμό του ΕΛΓΑ- αυτοί οι άνθρωποι που έπαθαν ζημιά στο προανθικό στάδιο, το οποίο επαναλαμβάνω δεν καλύπτεται από τον κανονισμό του ΕΛΓΑ, να πληρωθούν.

Και ακριβώς, επειδή έγινε για πρώτη φορά αυτή η διαδικασία, ήρθαν δύο διαφορετικές διατάξεις, γιατί έγινε η τροποποίηση -δεν το γνωρίζαμε, δεν ξανάγινε ποτέ- μία τον Ιούλιο του 2021, όπως ξέρετε, μία τον Νοέμβριο του 2021, ακολουθήθηκαν οι διαδικασίες που έπρεπε, πήραμε τις εγκρίσεις που έπρεπε και αυτή τη στιγμή έχουν εγκριθεί τα χρήματα και είμαστε στην τελική φάση για την πληρωμή, για πρώτη φορά στη χώρα ενός αντίστοιχου ποσού, 20 εκατομμυρίων ευρώ περίπου συνολικά, γιατί ήταν πάρα πολλές οι περιφερειακές ενότητες οι οποίες έχουν υποστεί ζημιά στο προανθικό στάδιο, να δοθούν και οι αποζημιώσεις στην Περιφερειακή Ενότητα της Ροδόπης.

Το αμέσως επόμενο διάστημα, και όταν λέω «αμέσως επόμενο διάστημα» είναι θέμα ημερών, θα έχουμε ακριβώς την ολοκλήρωση της τελικής διαδικασίας την οποία για πρώτη φορά και εμείς την κάναμε. Όταν αναφέρθηκα πριν ότι πληρώθηκαν όλες οι ζημιές του 2021 πολύ σωστά το έλεγα. Πληρώθηκαν όλες οι ζημιές του 2021 που προβλέπονταν από τον κανονισμό του ΕΛΓΑ. Αυτή είναι μια ζημιά η οποία είναι εκτός του κανονισμού του ΕΛΓΑ. Θα πληρωθεί, όμως, γιατί πράγματι είδε ο ΕΛΓΑ με τις υπηρεσίες του την πολύ μεγάλη ζημιά και το πολύ μικρό διάστημα που υπήρχε για να υπάρξει ο ανθός, οπότε το αμέσως επόμενο διάστημα θα γίνει η πληρωμή για τα κεράσια και για κάποια άλλα δέντρα. Σε κάποια άλλα είναι στη διαδικασία των ΚΟΕ, των κρατικών ενισχύσεων, γιατί δεν ήτανε την ίδια ημέρα και την ίδια περίοδο όλες οι ζημιές. Εκεί ακολουθείται αυτό που προβλέπεται για τις λεγόμενες κρατικές οικονομικές ενισχύσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Τον λόγο έχει ο κ. Αχμέτ.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Νομίζω είναι πολύ θετικό αυτό που ακούσαμε σήμερα από εσάς. Όντως, κάποιες ζημιές βρίσκονταν, όπως το γράψαμε και εμείς στην ερώτησή μας, στο προανθικό στάδιο, δεν το αμφισβητούμε αυτό. Πάντως, αν υπάρχει πρόβλεψη από την Κυβέρνηση προκειμένου και αυτοί οι άνθρωποι να πληρωθούν στο πλαίσιο του ΕΛΓΑ, γιατί αυτό κατάλαβα από την απάντησή σας, τότε αυτό είναι ευχάριστο και αναμένουμε από εσάς να γνωστοποιήσετε στους αγρότες μας πότε και πώς θα γίνει αυτή η διαδικασία μέσω του ΕΛΓΑ.

Και δεύτερον, θέλω να διασαφηνίσετε και το εξής: Είπατε ότι κάποια προϊόντα από αυτά μπορεί να πάνε στις ΚΟΕ. Εννοείτε τους ελαιοπαραγωγούς, τα ελαιόδεντρα; Εννοείτε κάποια άλλα αγροτικά προϊόντα; Αν έχετε την καλοσύνη να μας ενημερώσετε, το ελληνικό Κοινοβούλιο, προκειμένου και οι αγρότες μας να έχουν άποψη, γιατί αναφερθήκατε μόνο στους κερασοπαραγωγούς, θα ήταν ευχάριστο.

Θέλω, κύριε Υπουργέ, επειδή αυτή η υπόθεση έχει καθυστερήσει πολύ και βρισκόμαστε στο 2022 και, ξέρετε, ένα ελαιόδεντρο προκειμένου να μεγαλώσει θέλει δέκα με δεκαπέντε χρόνια, και όντως λόγω του παγετού η περιοχή της Μαρώνειας, η Ξυλαγανή, η Φιλλύρα, Αρριανά όλα τα ελαιόδεντρα έχουν πάθει μεγάλη ζημιά, θα θέλαμε από εσάς μια ξεκάθαρη οριοθέτηση ή αν θέλετε μια ατζέντα, περίπου πώς θα κινηθούν από ’δω και μπρος ώστε οι αγρότες να πάρουν τις αποζημιώσεις τους.

Και πάλι για την πρωτοβουλία αυτή, αν είναι όπως τα λέτε, και εμείς έχουμε κάθε λόγο να σας πιστεύουμε σ’ αυτή την Αίθουσα, νομίζω ότι είναι μια πολύ θετική εξέλιξη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Τον λόγο έχει ο κύριος Υπουργός.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, να πω πρώτα εδώ, για να γίνει κατανοητό στον κόσμο, ότι μιλάμε πραγματικά, για μια πολύ μεγάλη ζημιά η οποία έγινε στο προανθικό στάδιο και αφορά στις Περιφερειακές Ενότητες Αρκαδίας, Βοιωτίας, Έβρου, Ημαθίας, Κοζάνης, Μαγνησίας, Πέλλας, Πιερίας, Ροδόπης, Σερρών, και Φλώρινας με διαφορετικές καλλιέργειες σε κάθε μία από τις Περιφερειακές Ενότητες και σε κάποιες μπορεί να ήταν οι ίδιες. Λοιπόν, σύμφωνα με τις εκτιμήσεις του ΕΛΓΑ, με το που θα ολοκληρωθεί η διαδικασία -που ολοκληρώνεται- θα υπάρχει η άμεση αποζημίωση χωρίς κάποια επιπλέον διαδικασία. Εδώ δεν γίνεται, καταλαβαίνετε, εκτίμηση ζημιάς. Δηλαδή, θα είναι ανά στρέμμα η αποζημίωση η οποία θα δοθεί.

Όπως ξέρετε, αυτή την εποχή άνοιξε η πλατφόρμα ειδικά για τον Νομό Ροδόπης για την αποζημίωση στα καπνά. Το γνωρίζετε πολύ καλά ότι προχωράει λόγω COVID και αυτή η αποζημίωση που θα γίνει με καπνά στην περιοχή τη δική σας.

Σε κάποιες από τις υπόλοιπες καλλιέργειες, γιατί εδώ μιλάει για κεράσια και για βύσσινα, για τις υπόλοιπες καλλιέργειες είμαι στη διάθεσή σας για επικοινωνία με τον ΕΛΓΑ, να δούμε τον τρόπο πληρωμής, μέσω των ΚΟΕ μάλλον. Αλλά, το βασικό μέρος της ζημιάς είναι αυτό το οποίο προαναφέραμε.

Επαναλαμβάνω κάτι, γιατί εδώ δεν τίθεται θέμα αντιδικίας με κανέναν, όλη η ιστορία είναι να αποζημιωθούν οι αγρότες όσο περισσότερο μπορούμε και όσο γρηγορότερα μπορούμε. Έγινε, ολοκληρώνεται, λοιπόν, μία διαδικασία η οποία έγινε για πρώτη φορά στο ελληνικό Κοινοβούλιο. Κάναμε τη χρήση ad hoc διαδικασίας, όπως λέγεται, για τις αποζημιώσεις στο προανθικό στάδιο, μια διαδικασία η οποία δεν προβλέπεται από τον κανονισμό του ΕΛΓΑ. Την κάναμε για πρώτη φορά γι’ αυτή την περίπτωση. Σίγουρα ο κανονισμός του ΕΛΓΑ πρέπει να έρθει προς συζήτηση, δηλαδή οι ανάγκες των όποιων αναμορφώσεών του, έτσι ώστε να μην έχουμε αυτές τις περιπέτειες και να μη χρειάζεται να έρθει νομοθετική πρωτοβουλία κάθε φορά ειδικά για να πληρωθεί μια ζημιά, όπως έγινε εν προκειμένω.

Σε κάθε περίπτωση η Κυβέρνηση αυτή έδειξε αντανακλαστικά για να αποζημιώσει και αυτούς τους ανθρώπους. Το αμέσως επόμενο διάστημα, και σας είπα είναι θέμα ημερών, θα σας δώσω και ακριβή ημερομηνία για να μπορέσετε να την ανακοινώσετε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Γεωργαντά.

Καλή συνέχεια, κύριε Αχμέτ.

Εισερχόμαστε στην εντέκατη με αριθμό 638/3-5-2022 επίκαιρη ερώτηση δεύτερου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων, με θέμα: «Ο κτηνοτροφικός κλάδος οδηγείται στην εξαφάνιση».

Κυρία Λιακούλη, έχετε δύο λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, είχαμε τη χαρά να σας φιλοξενήσουμε πρόσφατα στον εορτασμό της επετείου στο Κιλελέρ και είχαμε την τιμή να ακούσουμε την πολύ σύντομη και περιεκτική ομιλία σας σχετικά με τα αγροτικά θέματα του κόσμου μας, των παραγωγών του πρωτογενούς τομέα και των κτηνοτρόφων.

Και λέω ότι η ομιλία σας ήταν περιεκτική, κύριε Υπουργέ, γιατί είπατε συνοπτικά ότι θα κάνετε μία μεγάλη περιφερειακή συνάντηση μέχρι τα τέλη του Απρίλη, όπου εκεί θα εξαγγέλλατε όσα περιμέναμε την ημέρα εκείνη, την ημέρα εορτασμού της επετείου του ιστορικού Κιλελέρ, αλλά δεν ακούσαμε. Βέβαια, έχουμε Μάη και κοντεύει στη μέση και εσείς δεν μας ήρθατε ακόμα. Θέλω να πιστεύω, βεβαίως, ότι το βαρύ σας πρόγραμμα θα σας το επιτρέψει τις επόμενες ημέρες, γιατί σας περιμένουμε πώς και πώς.

Και σας περιμένουμε πώς και πώς, κύριε Υπουργέ, διότι σε αυτή την πολύ σκληρή εποχή, που δοκιμάζει όλον τον κόσμο, αλλά κυρίως τον αγροτικό κόσμο, που θα πρέπει να παραδεχθούμε, αν θέλουμε να είμαστε έντιμοι πολιτικά, ότι τους αφήσαμε στην άκρη, έξω από κάθε μέτρο και κάθε προστασία στην εποχή του COVID, λες και δεν τους πιάνει τους αγρότες, τους παραγωγούς και τους κτηνοτρόφους απολύτως τίποτα, δώσαμε τη χαριστική βολή στη δεινή κατάστασή τους με τον πόλεμο στην Ουκρανία και την απώλεια της εξωστρέφειας, έστω και της ελάχιστης, στα αγροτικά προϊόντα.

Δυστυχώς, όπως είδατε και εσείς, και σας τα είπαν οι ίδιοι οι αγρότες και οι παραγωγοί, αυτά τα ελάχιστα ψίχουλα τα οποία δόθηκαν για τις ζωοτροφές, δεν επαρκούν ούτε να πληρώσουν τους λογαριασμούς ενός μήνα, με αποτέλεσμα, κύριε Υπουργέ -παρά τις καθησυχαστικές δηλώσεις της Κυβέρνησης για την επάρκεια και για το ότι «όλα θα πάνε καλά» και ότι «μέτρα έρχονται»-, να βρίσκονται σε δυσμενέστατες συνθήκες και κυρίως ο κτηνοτροφικός κόσμος.

Κύριε Πρόεδρε, ολοκληρώνοντας να πω ότι φέρνουμε μια σειρά ερωτημάτων του κτηνοτροφικού κόσμου προς εσάς, κύριε Υπουργέ, για το πού θα πάει η κατάσταση αυτή. Φέτος το Πάσχα, λίγες ημέρες πριν, δηλαδή, αναγκάστηκαν να σφάξουν τα ζώα τους στα σφαγεία -και αυτό με επίσημες μελέτες- και να διακινήσουν με αυξήσεις ως 80% στην αγορά τα αμνοερίφια σε σχέση με τις τιμές που εκείνοι πούλησαν, χωρίς να υπάρχει καμμία απολύτως πρόβλεψη. Ενώ σας κατηγορούν και καταγγέλλουν ότι είχατε ανοχή στις παράνομες ελληνοποιήσεις, κυρίως από τη Ρουμανία.

Εμείς ρωτάμε, λοιπόν, αν αυτά πραγματικά ισχύουν και εσείς τι κάνατε γι’ αυτά. Οι τιμές είναι δεδομένες, δεν μπορείτε αυτό να το αμφισβητήσετε. Και το δεύτερο, κύριε Υπουργέ, τι σκέφτεστε να κάνετε για το παρόν και το μέλλον του κτηνοτροφικού κόσμου. Έχει υποθηκευμένη όλη την περιουσία του στην παλιά Αγροτική Τράπεζα, ακόμη και τα υπόστεγα και τα κοτέτσια. Γι’ αυτό, λοιπόν, θα επέμβετε; Και για τα σύγχρονα χρέη που δημιουργήθηκαν στην περίοδο της πανδημίας, την τελευταία τριετία, τι σκέφτεστε, ποιο πρόγραμμα στήριξης του κτηνοτροφικού κόσμου σκέφτεστε, που τώρα κλείνει την πόρτα του και λέει ότι «εμείς καταργούμε πλέον την παραγωγή, γιατί δεν μπορούμε να τα βγάλουμε πέρα και θέλουμε να πάμε να γίνουμε υπάλληλοι στα εργοστάσια του εξωτερικού».

Το brain drain, λοιπόν, δεν ισχύει μόνο για τη νεολαία, αλλά και για τον κεντρικό παραγωγικό ιστό της Θεσσαλίας και της χώρας.

Το ερώτημα, λοιπόν, είναι κρίσιμο, η απάντησή σας σπουδαία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Λιακούλη. Θα απαντήσει ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς.

Ορίστε, κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία συνάδελφε, πραγματικά υποσχέθηκα ότι θα έρθω στη Λάρισα και θα έρθω, αλλά επειδή έχει μείνει στην ιστορία ο λεγόμενος «χρόνος ΠΑΣΟΚ», οι δέκα ημέρες καθυστέρηση για να έρθω δεν νομίζω ότι είναι μεγάλη καθυστέρηση. Θα έρθω πάντως, εντός σύντομου χρονικού διαστήματος, γιατί πραγματικά βλέπω ότι ενδιαφέρεστε και γνωρίζετε καλά τα κτηνοτροφικά θέματα. Είστε από μια αγροτική περιοχή. Θα έρθω και εκεί, όπως έχω πάει και επιχειρώ να πάω σε πάρα πολλά σημεία της χώρας, ακριβώς για να έχω μια εικόνα από τον πρωτογενή τομέα.

Να ξεκινήσουμε με μια διαπίστωση. Πραγματικά το κόστος παραγωγής στον πρωτογενή τομέα, ειδικότερα δε για τους κτηνοτρόφους στους οποίους αναφερόμαστε, είναι αυξημένο το τελευταίο διάστημα και κατά βάση είναι αυξημένο λόγω της μεγάλης αύξησης των ζωοτροφών.

Και βεβαίως, είναι πολλές οι αιτίες, αλλά είναι και αρκετές οι παρεμβάσεις οι οποίες κάνουμε, χωρίς να έχουμε πει ποτέ ότι με τις παρεμβάσεις μας αυτές μπορέσαμε να απαλύνουμε στο 100% το βάρος αυτού του κόστους παραγωγής.

Να θυμίσω τις παρεμβάσεις στο πετρέλαιο, τις παρεμβάσεις στο ηλεκτρικό ρεύμα και το 2% για αγορά ζωοτροφών, το οποίο ποτέ δεν είπαμε ότι είναι αρκετό, από το οποίο ήδη δόθηκαν 39 εκατομμύρια ευρώ στους κτηνοτρόφους μας και θα δοθούν και περίπου άλλα 10 εκατομμύρια ευρώ το επόμενο διάστημα.

Μου δίνεται η ευκαιρία να δώσω μια απάντηση εδώ. Δυστυχώς, αρκετοί από τους κτηνοτρόφους ή από τις εκμεταλλεύσεις αυτές δεν ήταν γραμμένες στο ΜΑΕ, το Μητρώο Αγροτικών Εκμεταλλεύσεων, όπως προϋπέθετε η υπουργική απόφαση που είχε δημοσιευτεί. Θα υπάρξει ρύθμιση από εμάς και από το Υπουργείο Οικονομικών, έτσι ώστε να μπορέσουν το επόμενο διάστημα και αυτοί που δικαιούνταν τα χρήματα και δεν μπόρεσαν γι’ αυτόν τον λόγο να τα πάρουν, να μπορέσουν να τα εισπράξουν, καθώς θα τους δοθεί η δυνατότητα να γραφτούν τώρα στον ΜΑΕ -έπρεπε βεβαίως, να είναι γραμμένοι νωρίτερα, αλλά αυτό λίγη σημασία έχει- και θα φροντίσουμε να πάρουν όσο το δυνατόν νωρίτερα τα χρήματα αυτά.

Βεβαίως, για να είμαστε δίκαιοι, πέρα από το κόστος παραγωγής, σε μια κτηνοτροφία στην οποία χρειάζονται ουσιαστικές παρεμβάσεις, οφείλουμε να αναφέρουμε λίγο και αποτελέσματα, σε σχέση με την πολύ καλή δουλειά που έγινε το τελευταίο διάστημα, σε σχέση με τη στήριξη ειδικότερα του αιγοπρόβειου γάλακτος -και όχι μόνο- και του αγελαδινού, η οποία έγινε και με βάση τη σκληρή νομοθεσία η οποία υπάρχει για τις παράνομες ελληνοποιήσεις, αλλά και συνολικότερα με τη στήριξη των κτηνοτρόφων.

Κι εδώ οφείλω να θυμίσω στο Σώμα ότι το πρόβειο γάλα το 2018 πωλούνταν 0,85 λεπτά, το 2019 0,81 λεπτά, το 2020 0,86 λεπτά, το 2021 1 ευρώ και ήδη το 2022 είναι στο 1,25 ευρώ. Δεν λέω ότι η αύξηση αυτή του γάλακτος, η οποία είναι πολύ σημαντική -είναι πέραν του 40%- τα τελευταία τέσσερα χρόνια είναι αυτή που αυτή τη στιγμή υπερκαλύπτει την αύξηση του κόστους παραγωγής των κτηνοτρόφων μας, όμως, θέλω να πω ότι ήδη από τα προηγούμενα δύο χρόνια διαφάνηκε μια αύξηση στις τιμές αυτές, οι οποίες ενισχύουν το κτηνοτροφικό εισόδημα.

Θα έχω την ευκαιρία στη δευτερολογία μου να πω και τι άλλες παρεμβάσεις θα γίνουν προς αυτή την κατεύθυνση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κυρία Λιακούλη, τρία λεπτά και για εσάς.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, το γεγονός ότι ξεκινάτε την ομιλία σας με το «ώρα ΠΑΣΟΚ» φαίνεται, μάλλον, ότι σας έχει γίνει έμμονη ιδέα το ΠΑΣΟΚ.

Εγώ θα σας έλεγα, όμως, αφού προσπαθείτε να το μιμηθείτε, γιατί τώρα αυτό κάνετε, αυτόν τον καιρό με αυτό ασχολείστε, δεν το μιμείστε σε όλα εκείνα τα σπουδαία που έκανε στον αγροτικό και κτηνοτροφικό κόσμο, που έβγαλε στο φως τους κολλήγους έναντι των τσιφλικιών που πάντοτε εσείς και η παράταξή σας προτιμούσατε, που τους έβγαλε στο φως της κοινωνίας και τους ενίσχυσε καθοριστικά, που τους έβαλε στην πρώτη γραμμή των προνομίων του λαού μας;

Αυτό θα ήταν μια πολύ καλή πρακτική να την ασκήσετε, να την εφαρμόσετε και να την αντιγράψετε για το ΠΑΣΟΚ. Σας τη συνιστώ ανεπιφύλακτα, αν και θα έρθετε δεύτεροι. Διότι η δική μας παράταξη σε αυτούς απευθύνεται και πάλι, στο κοινωνικό σπίτι που έφτιαξε το ΠΑΣΟΚ, μεταρρυθμίζοντας την ελληνική κοινωνία και φέρνοντας την πραγματική δημοκρατία στον λαό μας. Γι’ αυτό άλλωστε δημιουργήθηκε, για τον λαό και για την πατρίδα. Και γι’ αυτό ξανάρχεται. Άρα, λοιπόν, όταν προσπαθείτε με ευφυολογήματα να αναφερθείτε στο ΠΑΣΟΚ, συνιστώ και πάλι προσοχή.

Τώρα τι μας είπατε; Πρώτον, μας είπατε ότι δεν ήρθατε να εξαγγείλετε τα μέτρα που μας τάξατε στο Κιλελέρ, γιατί ήταν εθνική η γιορτή, δεν ήταν τοπική. Είπατε, λοιπόν, ότι σε μια περιφερειακή σύσκεψη θα έρθετε να μιλήσετε για τους αγρότες και τους κτηνοτρόφους. Δεν ήρθατε. Εμείς σας περιμέναμε. Μήπως δεν είχατε τι να πείτε; Γι’ αυτό δεν ήρθατε; Ή όταν έρθετε, θα έχετε κάτι να πείτε; Και τελικά, όταν λέτε, λέτε κάτι ή δεν λέτε τίποτα; Και εξηγούμαι.

Η περίφημη ενίσχυση που εξαγγείλατε των 45 εκατομμυρίων ευρώ για την αγορά ζωοτροφών κινδυνεύει να αποτύχει παταγωδώς, κύριε Υπουργέ μου -το ξέρετε και εσείς γιατί έρχονται κάθε τόσο επιτροπές και σας βλέπουν-, αφού από το αρχικό ποσοστό του 4% για το εξάμηνο του 2021, εν συνεχεία μειώθηκε στο 2% για όλο το 2021, τα μικρά ποσά που προκύπτουν αδυνατούν να καλύψουν το ελάχιστο κόστος.

Όλοι οι κλάδοι της κτηνοτροφίας διαφωνούν κάθετα με τον τρόπο που χορηγείται η εν λόγω ενίσχυση και εσείς έρχεστε πάλι να πείτε, όπως λέτε για τα πάντα, για την ενέργεια κ.λπ., ότι δεν γίνεται αυτό. Εμείς σας λέμε «φορολογήστε τους μεγάλους παρόχους», «δεν γίνεται αυτό». Πώς γίνεται στην Ισπανία; Άντε πάλι να σας πω για την Ισπανία που μοιάζει πολύ με εμάς.

Για ποιον λόγο, λοιπόν, οι άνθρωποι εκεί, η κυβέρνηση εκεί υπολογίζει τη συγκεκριμένη ενίσχυση επί του ποσοστού στον τζίρο των πωλήσεων σε γάλα, κρέας και όχι ανά κεφαλή ζώο, όπως συμβαίνει εκεί; Γιατί εσείς επιλέγετε διαφορετικό υπολογισμό και γιατί το κάνετε; Ευκαιρία σήμερα να μας απαντήσετε, κύριε Υπουργέ.

Και όπως πρότειναν οι κτηνοτρόφοι στην αρμόδια επιτροπή σας, την οποία συστήσατε -και έχετε πλέον και τα πρακτικά εξ όσων γνωρίζω-, με τον τρόπο αυτό συνάγεται ότι η ενίσχυση των 45 εκατομμυρίων ευρώ που έχει αποφασιστεί από την Κυβέρνηση δεν αρκεί όχι να στηρίξει τους κτηνοτρόφους, αλλά ούτε στο ελάχιστο να συμβάλλει.

Και τελειώνω λέγοντας το εξής, επειδή αναφερθήκατε στις ζωοτροφές, κάνοντας την παραδοχή ότι πραγματικά δεν φτάνει. Εσείς ξέρετε καλύτερα από εμάς, ως καθ’ ύλην αρμόδιος Υπουργός, γιατί έχετε και τα στατιστικά στοιχεία στα χέρια σας, ότι το 70% με 80% του κόστους, κύριε Υπουργέ, είναι στις ζωοτροφές. Όταν δίνετε ψίχουλα, λοιπόν, εκεί, τι περιμένετε; Πώς περιμένετε, λοιπόν, να προκόψει ο κλάδος και να σταθεί στα πόδια του;

Δεν σας λέω εγώ να ευημερεί, δεν σας λέω να υπάρχουν στη συνέχεια μεγάλα επενδυτικά σχέδια με κάτι τέτοιους πηχυαίους τίτλους, «Μεγάλο επενδυτικό σχέδιο 45 εκατομμύρια ευρώ» και δεν συμμαζεύεται. Να σταθεί, σας λέμε! Οι καρτέλες τους στους προμηθευτές έχουν φτάσει από εδώ μέχρι εσάς. Δεν ξέρουν τι χρωστάνε οι άνθρωποι. Γι’ αυτό και δεν μπορούν να συνεχίσουν να υπάρχουν. Τίθεται σοβαρό θέμα επιβίωσης.

Το ερώτημα για την Κυβέρνηση δεν είναι αν θα επιβιώσει αυτός ο κτηνοτρόφος, δεν έγκειται σε ζητήματα ευαισθησίας σας απέναντι στα πρόσωπα ή τις οικογένειες ή τις τοπικές κοινωνίες. Έχει σχέση με την εθνική παραγωγή. Άρα, είναι και εθνικό το ζήτημα.

Απέναντι σε αυτό, λοιπόν, το εθνικό ζήτημα απαντάτε; Και αν απαντάτε, τι απαντάτε τελικά;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Υπουργέ, έχετε τρία λεπτά για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, θεωρώ ότι κάποιες στιγμές -στον αντιπολιτευτικό οίστρο να το αποδώσω;- αδικούμε τον εαυτό μας εμείς οι Βουλευτές και νομίζω ότι σήμερα κάποιες στιγμές κάτι τέτοιο κάνατε. Θα μου επιτραπεί αυτή η εκτίμησή μου.

Πρώτον, αναφερθήκατε στις ζωοτροφές και είχατε ένα αφήγημα το οποίο δεν είναι το ορθό. Είπατε ότι το 4% έγινε 2%. Ναι, το 4% του δεύτερου επταμήνου του 2021 να θυμίσω ότι ήταν 31 εκατομμύρια ευρώ, το 2% όλου του 2021 -επειδή αφορούσε και στην περίοδο του Πάσχα, δηλαδή τότε που σφάζονται τα αμνοερίφια και υπάρχουν τιμολόγια, άρα υπάρχει μεγάλος τζίρος- ήταν 48 εκατομμύρια ευρώ. Δηλαδή, μην μετράτε το 4% που έγινε 2%. Να μετράτε τα 31 εκατομμύρια ευρώ που έγινα 48-49 εκατομμύρια ευρώ.

Δεύτερον, πρέπει να αποφασίσουμε ότι με περιμένατε στη Λάρισα για να εξειδικεύσω βαρύγδουπες δηλώσεις τις οποίες έκανα, που δεν τις έκανα ποτέ και το γνωρίζετε πάρα πολύ καλά, προσπαθώ να είμαι πάρα πολύ προσεκτικός στις τοποθετήσεις μου. Βεβαίως, να αναφέρω εδώ, γιατί δεν είστε υποχρεωμένοι να το γνωρίζετε, ότι στις ενενήντα ημέρες που έχω την ευθύνη του Υπουργείου, βεβαίως και έχω πάει επίσκεψη στην Κρήτη, έχω πάει επίσκεψη στη Θράκη, έχω πάει επίσκεψη στην Ήπειρο και βεβαίως, θα πάω όπου αλλού πρέπει και βεβαίως, θα έρθω και στη Λάρισα, όπου υπάρχει πολύ πλούσια αγροτική παραγωγή και θα το κάνω πάρα πολύ άμεσα.

Όμως, επειδή κάναμε και μια κουβέντα περί ΠΑΣΟΚ, θα σας πω κάτι που περίμενα σήμερα. Το περιμένω από όλα τα πολιτικά κόμματα, τουλάχιστον αυτά τα οποία άσκησαν εξουσία και μπορούν να γνωρίζουν πόσο σημαντικό είναι αυτό που γίνεται τις τελευταίες ημέρες στο Υπουργείο Αγροτικής Ανάπτυξης και στον ΟΠΕΚΕΠΕ. Ξέρετε, πλέον οι δηλώσεις ΟΣΔΕ έχουν έρθει στο κρατικό «νέφος», είναι στο gov.gr. Πλέον τον έλεγχο της διαδικασίας και των στοιχείων, την παρακολούθηση, την έχει το κράτος. Αυτό είναι μια πολύ μεγάλη μεταρρύθμιση που νομίζω ότι θέλαμε όλοι και νομίζω ότι κάποια στιγμή θα έχετε την ευκαιρία να τοποθετείτε επ’ αυτού.

Περίμενα, όμως, άσχετα από την όποια κριτική επί του τρόπου, της διαδικασίας ή ό,τι άλλο, να πείτε γι’ αυτή τη διαδικασία που αφορά 2,2 δισεκατομμύρια ευρώ επιδοτήσεις τον χρόνο, ότι αυτή η Κυβέρνηση τόλμησε και το φέρνει στο gov.gr, στο κρατικό «νέφος». Είναι πολύ μεγάλη σημαντική μεταρρύθμιση που θα δείξει διαφάνεια και αξιοπιστία σε ένα σύστημα κι έπρεπε να χαιρετιστεί. Θα έχουμε την ευκαιρία να συγκριθούμε επ’ αυτού και να αξιολογηθούμε.

Η κτηνοτροφία θέλει παρεμβάσεις πολύ ουσιαστικές. Μια χώρα στην οποία το 85% του βόειου κρέατος εισάγεται -και εισάγεται τα πάρα πολλά τελευταία χρόνια-, μια χώρα στην οποία πραγματικά πρέπει να στηριχτεί ο πρωτογενής τομέας, ειδικά στην κτηνοτροφία, θέλει και συνεννόηση, θέλει και προτάσεις.

Εγώ, το αμέσως επόμενο διάστημα στην ευκαιρία τοποθέτησής μου επί των συνδεδεμένων ενισχύσεων που έχουν πολύ άμεση σχέση, καθώς το μεγαλύτερο ποσοστό τους αφορά στην κτηνοτροφία, θα έχω συγκεκριμένες παρεμβάσεις οι οποίες θα στηρίζουν πραγματικά τον Έλληνα κτηνοτρόφο και θα τις αξιολογήσετε και θα κριθούνε από όλους μας.

Όμως, πραγματικά, οφείλω να πω ότι ναι, πρέπει να υπάρξει στήριξη του πρωτογενούς τομέα, δεν πρέπει να απαξιώνουμε το γεγονός, όμως, ότι μέσα στα τρία τελευταία χρόνια έχουμε μια πολύ σημαντική αύξηση -και δεν είναι συγκυριακή- της τιμής του γάλακτος. Είναι σημαντικό έσοδο για τους αγρότες μας. Δεν αρκεί μόνο αυτή η παρέμβαση η οποία δεν έγινε από μόνη της, έγινε σε συνέχεια πρωτοβουλιών της Κυβέρνησης αυτής. Πρέπει να γίνουν και άλλα πράγματα.

Θα έχουμε την ευκαιρία, γιατί είδα ότι έγινε ακόμα μία ερώτηση μέλους της Κοινοβουλευτικής σας Ομάδας, να πούμε αναλυτικότερα τι πρέπει να γίνει για την κτηνοτροφία, τι υπολογίζουμε εμείς και βεβαίως, τι συγκεκριμένα προτείνετε εσείς.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλή συνέχεια και στους δύο.

Στο σημείο αυτό ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, έχουν διανεμηθεί τα Πρακτικά της Δευτέρας 20 Δεκεμβρίου 2021, της Τρίτης 1ης Φεβρουαρίου 2022, της Δευτέρας 7 Φεβρουαρίου 2022, της Τρίτης 8 Φεβρουαρίου 2022, της Τετάρτης 9 Φεβρουαρίου 2022, της Πέμπτης 10 Φεβρουαρίου 2022, της Παρασκευής 11 Φεβρουαρίου 2022, της Δευτέρας 14 Φεβρουαρίου 2022, της Τρίτης 15 Φεβρουαρίου 2022, της Τετάρτης 16 Φεβρουαρίου 2022, της Πέμπτης 17 Φεβρουαρίου 2022, της Παρασκευής 18 Φεβρουαρίου 2022 και της Δευτέρας 21 Φεβρουαρίου 2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς, τα Πρακτικά της Δευτέρας 20 Δεκεμβρίου 2021, της Τρίτης 1ης Φεβρουαρίου 2022, της Δευτέρας 7 Φεβρουαρίου 2022, της Τρίτης 8 Φεβρουαρίου 2022, της Τετάρτης 9 Φεβρουαρίου 2022, της Πέμπτης 10 Φεβρουαρίου 2022, της Παρασκευής 11 Φεβρουαρίου 2022, της Δευτέρας 14 Φεβρουαρίου 2022, της Τρίτης 15 Φεβρουαρίου 2022, της Τετάρτης 16 Φεβρουαρίου 2022, της Πέμπτης 17 Φεβρουαρίου 2022, της Παρασκευής 18 Φεβρουαρίου 2022 και της Δευτέρας 21 Φεβρουαρίου 2022 επικυρώθηκαν.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 18.53΄ λύεται η συνεδρίαση για αύριο, ημέρα Τρίτη 10 Μαΐου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**