(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚ΄

Δευτέρα, 16 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Ν. Συρμαλένιου και Γ. Αντωνιάδη , σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Οικονομικών:   
 i. με θέμα: «Ζημιογόνα και επιδοτούμενη η λειτουργία του Υπερταμείου» , σελ.   
 ii. με θέμα: «Αδιαφανή οικονομικά στοιχεία του Υπερταμείου ως προς τα καταγεγραμμένα πάγια - μη καταγεγραμμένα πάγια Υπερταμείου - χωρίς εκτίμηση αξίας», σελ.   
 iii. με θέμα: «Η Κυβέρνηση παρανομεί και δεν εφαρμόζει την ακυρωτική απόφαση του ΣτΕ για την Ε.ΥΔ.Α.Π.», σελ.   
 β) Προς τον Υπουργό Υγείας:   
 i. με θέμα: «Σοβαρές ελλείψεις σε προσωπικό στο Γενικό Νοσοκομείο Ρόδου», σελ.   
 ii. με θέμα: «Προβλήματα λειτουργίας του Κέντρου Υγείας Θέρμης στην Περιφερειακή Ενότητα (ΠΕ) Θεσσαλονίκης», σελ.   
 iii. με θέμα: «Αναβάθμιση - ενίσχυση των πρωτοβάθμιων δομών υγείας στο Νομό Ηρακλείου»., σελ.   
 iv. με θέμα: «Απαράδεκτη η μεταχείριση των Υγειονομικών σε αναστολή», σελ.   
 γ) Προς την Υπουργό Παιδείας και Θρησκευμάτων:

i. με θέμα «Τους τελειόφοιτους των προπτυχιακών και μεταπτυχιακών σπουδών με ειδίκευση στην Ειδική Αγωγή σε ό,τι αφορά την προκήρυξη του ΑΣΕΠ», σελ.   
 ii. με θέμα: « Έξωση των μαθητών του 9ου Δημοτικού στο Αιγάλεω», σελ.   
 iii. με θέμα: «Να απορριφθούν και να αναθεωρηθούν οι αποφάσεις και οι προβληματικές εισηγήσεις κατάργησης, συγχώνευσης και μεταφοράς Τμημάτων του Διεθνούς Πανεπιστημίου Ελλάδος, που εδρεύουν στην Αλεξάνδρεια Πανεπιστημιούπολη Σίνδου - Θεσσαλονίκης», σελ.   
 δ) Προς τον Υπουργό Εργασίας και Κοινωνικών Υποθέσεων, με θέμα: «Απαράδεκτες καθυστερήσεις στη διαδικασία υιοθεσιών λόγω μη ορθής εφαρμογής του νόμου του ΣΥΡΙΖΑ για την προώθηση των θεσμών της αναδοχής και της υιοθεσίας», σελ.   
 ε) Προς τον Υπουργό Υποδομών και Μεταφορών:   
 i. με θέμα: «Προβλήματα των εργαζομένων στον Οργανισμό Αστικών Συγκοινωνιών Θεσσαλονίκης» , σελ.   
 ii. με θέμα: «Επιβάρυνση του σιδηροδρομικού δικτύου της Θράκης λόγω της βάσης των ΗΠΑ στην Αλεξανδρούπολη», σελ.   
 στ) Προς τον Υπουργό Περιβάλλοντος και Ενέργειας:   
 i. με θέμα: «Ωμή πολιτική παρέμβαση Υπουργού Περιβάλλοντος και Ενέργειας υπέρ εταιρείας αιολικών στην Άνδρο», σελ.   
 ii. με θέμα: «Δύο μήνες σεισμικές έρευνες υδρογονανθράκων στο Ιόνιο χωρίς καμία επίσημη ανακοίνωση», σελ.   
 iii. με θέμα: «Τις συνέπειες λειτουργίας του «Κέντρου Υπερυψηλής Τάσης (Κ.Υ.Τ.) Αχελώου» στους κατοίκους του οικισμού Ραΐνας», σελ.   
 iv. με θέμα: «Κίνδυνος κατάρρευσης των ενεργειακών εταιρειών και επιπτώσεις στους καταναλωτές και στην αγορά», σελ.   
 v. με θέμα: «Απαιτείται αναλυτική ενημέρωση για την περιβαλλοντική παρακολούθηση που εφαρμόζεται στις σεισμικές έρευνες στο Ιόνιο και τον εκβρασμό ζιφιών στην Κέρκυρα», σελ.   
 vi. με θέμα: «Προχειρότητα, αδιαφορία και έλλειψη συντονισμού της κυβέρνησης Μητσοτάκη θέτουν σε αμφισβήτηση τη Λίμνη Κορώνεια», σελ.

ΠΡΟΕΔΡΕΥΟΝΤΕΣ

ΚΩΝΣΤΑΝΤΙΝΟΠΟΥΛΟΣ Ο. , σελ.   
ΜΠΟΥΡΑΣ Α. , σελ.   
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
 ΣΑΚΟΡΑΦΑ Σ. , σελ.   
  
Β. Επί των επικαίρων ερωτήσεων:  
 ΑΘΑΝΑΣΙΟΥ Μ. , σελ.   
 ΑΜΥΡΑΣ Γ. , σελ.   
 ΑΡΒΑΝΙΤΙΔΗΣ Γ. , σελ.   
 ΑΡΣΕΝΗΣ Κ. , σελ.   
 ΒΑΓΕΝΑ Ά. , σελ.   
 ΒΙΛΙΑΡΔΟΣ Β. , σελ.   
 ΓΚΑΓΚΑ Α. , σελ.   
 ΔΕΛΗΣ Ι. , σελ.   
 ΗΓΟΥΜΕΝΙΔΗΣ Ν. , σελ.   
 ΚΟΜΝΗΝΑΚΑ Μ. , σελ.   
 ΜΑΚΡΗ Ζ. , σελ.   
 ΜΙΧΑΗΛΙΔΟΥ Δ. , σελ.   
 ΠΑΠΑΔΟΠΟΥΛΟΣ Μ. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΛΕΥΡΗΣ Α. , σελ.   
 ΣΤΑΪΚΟΥΡΑΣ Χ. , σελ.   
 ΣΤΟΛΤΙΔΗΣ Λ. , σελ.   
 ΣΥΡΙΓΟΣ Ε. , σελ.   
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚ΄

Δευτέρα 16 Μαΐου 2022

Αθήνα, σήμερα στις 16 Μαΐου 2022, ημέρα Δευτέρα και ώρα 14.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Κουτνατζής ενημερώνει το Σώμα ότι σήμερα θα συζητηθούν οι επίκαιρες ερωτήσεις 648/3-5-2022, 649/3-5-2022 και 666/9-5-2022, οι οποίες θα απαντηθούν από τον Υπουργό Οικονομικών, τον κ. Χρήστο Σταϊκούρα.

Επίσης, οι 646/3-5-2022 και 651/4-5-2022 επίκαιρες ερωτήσεις θα απαντηθούν από τον Υπουργό Υγείας κ. Πλεύρη.

Οι 661/9-5-2022 και 3747/8-3-2022 επίκαιρες ερωτήσεις κατ’ άρθρο 130 παράγραφος 5 του Κανονισμού της Βουλής θα απαντηθούν από την Αναπληρώτρια Υπουργό Υγείας κ. Γκάγκα.

Οι επίκαιρες ερωτήσεις 660/9-5-2022 και 667/9-5-2022 θα απαντηθούν από την Υφυπουργό Παιδείας κ. Ζωή Μακρή.

Η επίκαιρη ερώτηση 653/4-5-2022 θα απαντηθεί από τον Υφυπουργό Παιδείας και Θρησκευμάτων κ. Ευάγγελο Συρίγο.

Η 657/5-5-2022 θα απαντηθεί από την Υφυπουργό Εργασίας κ. Δόμνα - Μαρία Μιχαηλίδου.

Οι 659/9-5-2022 και 663/9-5-2022 επίκαιρες ερωτήσεις και οι υπ’ αριθμόν 3499/23-2-2022, 3557/145/25-2-2022, 3769/159/9-3-2022 και 4161/168/23-3-22 κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Περιβάλλοντος και Ενέργειας κ. Γεώργιο Αμυρά.

Οι υπ’ αριθμόν 655/5-5-2022 και 662/9-5-2022 θα απαντηθούν από τον Υφυπουργό Υποδομών και Μεταφορών κ. Μιχάλη Παπαδόπουλο.

Ξεκινούμε με τη συζήτηση της τέταρτης με αριθμό 648/3-5-2022 επίκαιρης ερώτησης δεύτερου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Ζημιογόνα και επιδοτούμενη η λειτουργία του Υπερταμείου».

Κύριε Βιλιάρδο, έχετε τον λόγο για δύο λεπτά.

Θερμή παράκληση, επειδή είναι πολλές οι ερωτήσεις σήμερα, να είμαστε στον χρόνο τουλάχιστον προσεγγιστικά.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, ευχαριστώ πολύ για την παρουσία σας.

Κατ’ αρχάς, από την πρώτη ημέρα που μπήκαμε στη Βουλή τονίσαμε την ανάγκη εκπόνησης ενός σωστού κρατικού ισολογισμού. Πώς φαντάζεστε αλήθεια ότι μπορεί να επιβιώσει μία χώρα που, ενώ τη χρεώνουν οι κυβερνήσεις της συνεχώς παράγοντας ελλείματα και χρέη αντί πλούτο, πετούν από το παράθυρο τα λιγνιτικά της αποθέματα αξίας άνω των 250 δισεκατομμυρίων, που ξεπουλούν τη δημόσια περιουσία της αξίας 300 δισεκατομμυρίων έναντι μόλις 11 δισεκατομμυρίων και που δεν εκμεταλλεύονται τον τεράστιο υπόγειο πλούτο της, που η Deutsche Bank υπολόγισε στα 427 δισεκατομμύρια μόνο τους υδρογονάνθρακες νότια της Κρήτης; Εκλιπαρώντας για δανεικά σαν τον ζητιάνο; Πόσο μάλλον έναντι υπέρογκων ανταλλαγμάτων, όπως με την προσφορά «γης και ύδατος» στους Αμερικάνους, μεταξύ άλλων για να μας αξιολογούν δήθεν θετικά οι εταιρείες τους;

Στο θέμα μας τώρα. Το Υπερταμείο δεν έχει βελτιώσει τις υπηρεσίες των εταιρειών που ελέγχει, ενώ για τη χρήση του 2020 απέδωσε μόλις 22,2 εκατομμύρια μέρισμα στο δημόσιο, όπως θα καταθέσουμε στα Πρακτικά μαζί με όλα όσα αναφέρουμε.

Την ίδια στιγμή, όμως, επιχορηγούνταν οι εταιρείες του από το δημόσιο με μεγαλύτερα ποσά. Οπότε, το τελικό αποτέλεσμά του για το κράτος μας είναι ζημιογόνο. Παράδειγμα, το ΤΧΣ, ο ΟΑΣΑ και η διώρυγα της Κορίνθου, όπου πρόσφατα κατατέθηκε στη Βουλή έργο αποκατάστασης των πρανών της έναντι 30,5 εκατομμυρίων με ΦΠΑ.

Η εν λόγω διώρυγα τα τελευταία χρόνια είχε πολλές κατολισθήσεις και τώρα είναι κλειστή για πάνω από έναν χρόνο, γεγονός που προκαλεί πολλές ζημιές στην εταιρεία, τη ναυσιπλοΐα και την περιοχή, αφού το 60% των διελεύσεων είναι τουριστικές.

Ποιος ευθύνεται γι’ αυτές τις ζημιές και για το ότι είχε παραμεληθεί η συντήρηση της διώρυγας; Προφανώς το Υπερταμείο.

Ποιος ευθύνεται για το ΤΧΣ και τις ζημίες που έχει προκαλέσει στην ελληνική οικονομία, ειδικά αν χρειαστεί να στηρίξει ξανά τις τράπεζες, αφού τόσο το ΔΝΤ όσο και η Τράπεζα της Ελλάδας αναφέρουν την ανάγκη της κεφαλαιακής τους ενίσχυσης; Πόσο μάλλον αφού η αναφορά τους ήταν πριν τον πόλεμο και την πτώση της αξίας των κρατικών ομολόγων κατέχουν οι τράπεζες λόγω της ανόδου των επιτοκίων δανεισμού επίσης πλην τον πληθωρισμό.

Με τον ν.4783 που ψηφίστηκε το 2021 προβλέπεται η άντληση κεφαλαίων από το ΤΧΣ από τις αγορές. Ποιος όμως θα πληρώσει; Ξανά οι Έλληνες πολίτες;

Αν συνυπολογιστούν πάντως όλες οι κεφαλαιουχικές επιδοτήσεις του Υπερταμείου από το δημόσιο, είναι ήδη ζημιογόνο, μία προβληματική επιχείρηση που δήθεν είναι δημόσια, αλλά δεν υπάγεται στο δημόσιο και επιδοτείται.

Οι ερωτήσεις μας είναι οι εξής.

Πρώτον, θα σταματήσουν οι επιδοτήσεις του Υπερταμείου, όπως στο παράδειγμα της διώρυγας της Κορίνθου; Δεν πρέπει να χρηματοδοτούν αυτά τα έργα οι θυγατρικές του ή το ίδιο;

Δεύτερον, θα διεκδικηθεί η επιστροφή των προηγούμενων επιδοτήσεων ή αν ξεπουληθούν, θα ζητηθεί να τις αναλάβει ο νέος ιδιοκτήτης;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Υπουργός κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, σας ευχαριστώ κι εγώ για τις ερωτήσεις σας -θα ακολουθήσει και άλλη μία- αν και προδήλως δεν συμφωνώ με την επιχειρηματολογία σας, το σκεπτικό και τα συμπεράσματά σας, ειδικά σε ό,τι αφορά το τραπεζικό σύστημα και την τρέχουσα κατάσταση και λειτουργία του, αν το συγκρίνουμε με το τι συνέβαινε πριν από λίγα χρόνια. Είναι πολύ καλύτερη η κατάσταση τόσο του ενεργητικού όσο και του παθητικού των τραπεζικών ιδρυμάτων.

Σχετικά με το αν το Υπερταμείο –γιατί υπάρχει και αυτό το ερώτημα- εντάσσεται ή όχι στο δημόσιο και αναφορικά με την αποτίμηση των στοιχείων του, θα τοποθετηθώ αναλυτικά στην επόμενη ερώτηση. Σε σχέση όμως με τις όποιες επιδοτήσεις που αναφέρατε ότι χορηγήθηκαν από το ελληνικό δημόσιο σε θυγατρικές, σε ΕΕΣΥΠ, διευκρινίζω ότι δεν πρόκειται για επιδοτήσεις που χορηγούνται άλογα.

Συγκεκριμένα, το δημόσιο επιδοτεί τον ΟΑΣΑ με σκοπό την παροχή καθολικής υπηρεσίας για την επέκταση του συγκοινωνιακού έργου, την επιτέλεση του συγκοινωνιακού έργου και στηρίζεται πάντα στην ελληνική και την ευρωπαϊκή νομοθεσία. Με βάση αυτή τη νομοθεσία ρυθμίζεται το κόμιστρο και ο μηχανισμός επιδοτήσεων.

Οι επιχορηγήσεις αυτές -οι επιδοτήσεις, όπως λέτε- που καταβάλλονται στον ΟΑΣΑ εδράζονται σε τρεις ουσιαστικούς πυλώνες: Ο πρώτος πυλώνας έχει να κάνει με την επιδότηση συγκεκριμένων δαπανών λειτουργίας, ώστε να δύναται ο ΟΑΣΑ να διατηρεί ακόμα και σήμερα το εισιτήριο σε τιμή χαμηλότερη του κόστους.

Δεύτερον, την αποζημίωση του ΟΑΣΑ για τη δωρεάν ή με σημαντική έκπτωση μετακίνηση ειδικών κατηγοριών πληθυσμού στο πλαίσιο της κρατικής κοινωνικής πολιτικής, όπως είναι οι άνεργοι, οι μαθητές, οι φοιτητές, οι ηλικιωμένοι, οι ένστολοι και άλλοι.

Τρίτον, την παροχή τα έτη 2020 και 2021 έκτακτης επιχορήγησης στον ΟΑΣΑ για την απώλεια εσόδων που είχε λόγω της πανδημίας, σε συνδυασμό με το γεγονός ότι παρά τη δραματική πτώση της κυκλοφορίας των επιβατών πελατών, ο ΟΑΣΑ εξακολουθεί να παρέχει το ίδιο μεταφορικό έργο. Στην ουσία η επιδότηση εισπράττεται από τον ΟΑΣΑ, αλλά η επιδότηση αφορά τον ίδιο τον πολίτη και τη δυνατότητά του να μετακινείται προσιτά και με ποιοτική υπηρεσία.

Στόχος μας -και θα το επαναλάβω και άλλη φορά και στη δευτερολογία μου και στη δεύτερη ερώτησής σας- όπως αναφέρεται στις στρατηγικές κατευθύνσεις του Υπουργείου Οικονομικών που εστάλησαν στην ΕΕΣΥΠ τον Φεβρουάριο του 2021 και οι οποίες αποτέλεσαν τη βάση πάνω στην οποία εκπονήθηκε το στρατηγικό σχέδιο της ΕΕΣΥΠ, είναι ένα νέο αποδοτικότερο σύστημα δημοσίων συγκοινωνιών που θα προωθεί τη βιώσιμη αστική κινητικότητα, προσαρμοσμένο στις τρέχουσες συγκοινωνιακές απαιτήσεις του κάθε επιβάτη.

Επιπλέον, η Κυβέρνηση χορήγησε -για να μιλήσω και για το δεύτερο περιουσιακό στοιχείο- στην ΑΕΔΙΚ επιδότηση για λόγους δημόσιας ασφάλειας προκειμένου, όπως πολύ σωστά είπατε, να αποκατασταθεί η λειτουργία της διώρυγας και να δρομολογηθούν οι ενέργειες για την αποκατάσταση της ζημίας. Από το τέλος της χρήσης 2020 παρατηρήθηκαν συχνές καταπτώσεις από τα πρανή της διώρυγας, ό,τι είπατε ακριβώς, με αποτέλεσμα να διακοπεί η λειτουργία αυτής και να κηρυχθεί σε κατάσταση έκτακτης ανάγκης. Αυτό είχε ως αποτέλεσμα για μεγάλο χρονικό διάστημα η διώρυγα να παραμένει κλειστή για τη ναυσιπλοΐα και τη διακίνηση εμπορευμάτων.

Λόγω του σημαντικού ρόλου που παίζει η λειτουργία της διώρυγας για την εγχώρια και τη διεθνή ναυσιπλοΐα, αλλά και για τον θαλάσσιο τουρισμό, η Διοίκηση της ΑΕΔΙΚ αιτήθηκε από το Υπουργείο Υποδομών και Μεταφορών να χρηματοδοτήσει και να αναλάβει τη μελέτη και κατασκευή των απαιτούμενων έργων. Το Υπουργείο Υποδομών και Μεταφορών χαρακτήρισε το έργο της αποκατάστασης ως σύνθετο και ειδικό, εθνικού επιπέδου. Η δαπάνη του έργου έχει εγκριθεί από το Ελεγκτικό Συνέδριο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Βιλιάρδο, έχετε τον λόγο για τη δευτερολογία σας.

**ΒΑΣΙΛΕΙΟΣ ΒΙΛΙΑΡΔΟΣ:** Σας ευχαριστώ, κύριε Πρόεδρε.

Κύριε Υπουργέ, αν κατάλαβα καλά, δεν θα σταματήσουν οι επιδοτήσεις -οι επιχορηγήσεις, όπως εσείς τις ονομάσατε- και δεν θα διεκδικηθεί η επιστροφή των προηγουμένων επιδοτήσεων.

Στη δευτερολογία τώρα να πω το εξής. Στη δέκατη τρίτη αξιολόγηση αναγράφεται πως το Υπερταμείο έχει καταρτίσει επιχειρηματικό σχέδιο, που όμως δεν έχουμε στη διάθεσή μας. Το είπατε και προηγουμένως. Οπότε το αίτημά μας είναι να δημοσιοποιηθεί για να μπορέσουμε και εμείς να το μελετήσουμε.

Στις σελίδες 39-42 αναγράφεται ότι με το επιχειρηματικό σχέδιο το Υπερταμείο επιδιώκει τη βελτίωση της απόδοσης των δημοσίων επιχειρήσεων μέσω του καθορισμού δεικτών και δράσεων. Ειδικότερα, αναγράφεται το εξής: «Το σχέδιο καθορίζει τους βασικούς δείκτες απόδοσης με τους οποίους η εταιρεία θα παρακολουθεί τις επιδόσεις της, καθώς επίσης λεπτομερείς ενέργειες προκειμένου η εταιρεία να λειτουργήσει ως επενδυτής και μεταρρυθμιστής των κρατικών επιχειρήσεων του χαρτοφυλακίου της. Οι απαραίτητες αλλαγές καθορίζονται στο στρατηγικό σχέδιο. Περιλαμβάνουν τη δυνατότητα των διοικητικών συμβουλίων των κρατικών επιχειρήσεων να ασκούν τυπικές αρμοδιότητες των ανωνύμων εταιρειών, μεταξύ άλλων σε σχέση με τη στελέχωση και την εσωτερική οργάνωση, καθώς επίσης την ενίσχυση των εσωτερικών ελέγχων και την εκμετάλλευση συνεργειών». Εννοεί, αλήθεια, εδώ απολύσεις και προσλήψεις golden boys, όπως στη ΔΕΗ, χωρίς να ρωτήσει; Εννοεί αλλαγές τιμολογίων μήπως;

Αναφέρεται, επιπλέον, ειδικά στον ΟΑΣΑ που επιχορηγήθηκε έμμεσα μέσω των ενισχύσεων της πανδημίας, τις οποίες αναφέρατε κι εσείς προηγουμένως, με μίσθωση ΚΤΕΛ που καλύφθηκαν από τον κρατικό προϋπολογισμό, κόστους 50 εκατομμυρίων για το 2021 και το 2022 με προσλήψεις σε ΟΣΥ και ΣΤΑΣΥ και με leasing λεωφορείων. Η πατέντα της σύμβασης απόδοσης, δηλαδή τα μπόνους για να κάνει τη δουλειά του καλύτερα, φαίνεται εδώ πως θα συνεχιστούν, με κριτήριο τη σελίδα 41 της αξιολόγησης. Εκτός του ότι τώρα είναι απαράδεκτες αυτές οι διαδικασίες, θα θέλαμε να μας προσκομιστεί η σύμβαση απόδοσης για να δούμε τι περιλαμβάνει. Πώς συμφωνήθηκε αλήθεια;

Επιπλέον, αφού ο ΟΑΣΑ ανήκει στο Υπερταμείο των ξένων, θα μπορούσε και θα έπρεπε να τα αναλάβει όλα αυτά μόνο του, σημειώνοντας πως το επίπεδο υπηρεσιών είναι απαράδεκτο μέσα στην πανδημία και δεν έχουν αγοραστεί ή συντηρηθεί βαγόνια, με αποτέλεσμα να υπάρχει επικίνδυνος για την υγεία συνωστισμός. Δεν το αναφέρουμε στο Υπουργείο Υποδομών επειδή για το Υπερταμείο είστε εσείς υπεύθυνος.

Τέλος, οι αγορές σε λεωφορεία και βαγόνια θα καλυφθούν από το Ταμείο Ανάκαμψης της χώρας. Δηλαδή, χρήματα που ανήκουν στο δημόσιο θα ενισχύσουν μία μη κρατική επιχείρηση -το τονίζω, μία μη κρατική επιχείρηση- όπως με τα ΕΣΠΑ για τη μονάδα φυσικού αερίου της εταιρείας «ΜΥΤΙΛΗΝΑΙΟΣ» και για την αναβάθμιση των δεκατεσσάρων αεροδρομίων της «FRAPORT».

Οι ερωτήσεις μας είναι οι εξής: Πρώτον, θα απαιτηθεί η βελτίωση των υπηρεσιών που παρέχουν οι εταιρείες του Υπερταμείου, ειδικά οι κοινωφελείς; Πώς μπορεί το δημόσιο να συνδράμει και να ελέγξει το εμφανώς αποτυχημένο και ζημιογόνο Υπερταμείο; Θα επιστραφούν στο δημόσιο η ΕΥΑΘ και η ΕΥΔΑΠ;

Και δεύτερον, θα απαιτηθεί η αποζημίωση από το Υπερταμείο για τις ζημίες που προκαλεί από τις ανεπαρκείς υπηρεσίες του, όπως στα μέσα μαζικής μεταφοράς ή την κλειστή διώρυγα της Κορίνθου;

Εμείς θα στηρίζαμε τη διεκδίκηση αποζημιώσεων, καθώς επίσης την παραπομπή αναδρομικά όλων των στελεχών του Υπερταμείου για ζημίες του δημοσίου και των πολιτών, ειδικά αφού τελείωσαν τα μνημόνια -όπως εσείς ισχυρίζεστε, για μας δεν τελείωσαν ποτέ- και δεν υπάρχει θέμα εκβιασμού με τις δόσεις όπως από την Ισπανία για τα στελέχη της στο ΤΑΙΠΕΔ το 2017.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ο λόγος σε εσάς, κύριε Υπουργέ, για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, επειδή έχω τρεις ερωτήσεις να απαντήσω σήμερα σε θέματα ΕΥΔΑΠ, θα απαντήσω σε συνάδελφό μας του ελληνικού Κοινοβουλίου διακριτά στην τρίτη ερώτηση.

Αναφορικά με το δεύτερο ερώτημα που θέτετε, η ΕΕΣΥΠ, με βάση τις δεσμεύσεις και υποχρεώσεις της χώρας που αναλήφθηκαν από το 2015-2016, κατέχει μετοχές του δημοσίου σε επιχειρήσεις του ν.3429/2005, τις οποίες πρέπει να διαχειρίζεται επαγγελματικά, να επαυξάνει την αξία τους και να τις αξιοποιεί σύμφωνα με τις βέλτιστες διεθνείς πρακτικές και τις κατευθυντήριες γραμμές του ΟΟΣΑ.

Οι δημόσιες επιχειρήσεις που ελέγχονται από την εταιρεία πρέπει να υπόκεινται στην κατάλληλη εποπτεία, πρέπει να υλοποιούν και να υποστηρίζουν τις εφαρμοστέες τομεακές πολιτικές της Κυβέρνησης και μπορούν να αναλαμβάνουν κατόπιν ανάθεσης την παροχή υπηρεσιών γενικού οικονομικού συμφέροντος σύμφωνα με την ευρωπαϊκή νομοθεσία και τις κοινές αξίες της Ένωσης που περιλαμβάνονται σε αυτήν.

Στο πλαίσιο αυτό –σωστά- αναδείξατε πτυχές του στρατηγικού σχεδίου με βάση το στρατηγικό της σχέδιο, το οποίο, όπως προανέφερα, βασίζεται στις στρατηγικές κατευθύνσεις του βασικού μετόχου, δηλαδή του Υπουργείου Οικονομικών. Γίνεται συστηματική προσπάθεια για τη βελτίωση των παρεχόμενων υπηρεσιών, με την καλύτερη δυνατή αξιοποίηση και εξυπηρέτηση του πολίτη να τοποθετείται στην κορυφή των προτεραιοτήτων της. Γίνεται εστίαση στη δημιουργία νέων υπηρεσιών που αναβαθμίζουν την εμπειρία των πολιτών, ενώ παράλληλα σχεδιάζονται και υλοποιούνται συγκεκριμένες υπηρεσίες προσβάσιμες σε όλους και δράσεις στήριξης ευπαθών ομάδων.

Ας δούμε ορισμένα απτά παραδείγματα: Πρώτον, οι συγκοινωνίες Αθηνών θέτουν στο προσκήνιο την ισότιμη πρόσβαση στη μετακίνηση. Αναβαθμίζονται οι υπηρεσίες του ομίλου ΟΑΣΑ για την ενίσχυση της προσβασιμότητας και τη βέλτιστη εξυπηρέτηση των συνανθρώπων μας με ειδικές απαιτήσεις.

Έχει αυξηθεί η συχνότητα των δρομολογίων, έχουν προστεθεί επιπλέον οχήματα για την εκτέλεση του μεταφορικού έργου. Υπηρετείται με αυτόν τον τρόπο μία από τις στρατηγικές κατευθύνσεις που είχαμε θέσει ως Υπουργείο Οικονομικών στον τομέα των μεταφορών.

Δεύτερον, εφαρμόζεται στην πράξη η κυκλική οικονομία. Ενισχύεται το πρόγραμμα της ΚΑΘ «SOCIAL PLATE» για τη μείωση της σπατάλης του φαγητού και τη στήριξη ευπαθών ομάδων μέσω σημαντικής επιχορήγησης από το Πράσινο Ταμείο.

Αντίστοιχα και ο ΟΚΑΑ αναπτύσσει το πρόγραμμα κοινωνικού πιάτου σε κοινωνικές δομές, ενώ παραδόθηκε η νέα, σύγχρονη ιχθυόσκαλα Βόλου, με στόχο την ανάπτυξη του εμπορίου αλιευτικών προϊόντων στην κεντρική Ελλάδα, αλλά και την πλήρη ψηφιοποίηση όλων των ιχθυοσκάλων και του χονδρικού εμπορίου.

Τρίτον, τέλος, το Υπερταμείο -το αναδείξατε αυτό- λειτουργεί παράλληλα ως πολλαπλασιαστής υπεραξίας, σύμφωνα με τις κατευθύνσεις του μετόχου. Μέσα από τη στενή παρακολούθηση της πορείας και της πραγματικής αξίας των εταιρειών του, το Υπερταμείο επανεπενδύει σε αυτές, ενισχύοντας την αξία τους προς όφελος της εθνικής οικονομίας.

Ειδικότερα, όπως ορθώς αναδείξατε, εποπτεύει μέσα από την ενίσχυση των αρχών διαφάνειας όλες τις θυγατρικές, αποτιμά μέσα από την εισαγωγή του νέου Net Asset Value Index την πραγματική αξία της κάθε θυγατρικής και επιδιώκει την καινοτομία και την ευελιξία μέσα από νέες πρακτικές που θα ενισχύσουν τις διαδικασίες λήψεων στρατηγικών αποφάσεων.

Σε ό,τι αφορά -και κλείνω με αυτό- το αν σταματήσουμε τις «επιχορηγήσεις» -εντός εισαγωγικών η λέξη- είναι πρόδηλο ότι αυτό, αν σταματήσει, ουσιαστικά σταματάει η παροχή σημαντικού κοινωνικού έργου. Δεν νομίζω αυτό ούτε εσείς να το θέλατε! Δεν θα είναι υπέρ του πολίτη εύκολη, διότι, εάν διακοπεί η επιδότηση, για παράδειγμα, στον ΟΑΣΑ, αυτό σημαίνει αύξηση κομίστρων για τους συμπατριώτες μας και άρση της δωρεάν ή με σημαντική έκπτωση μετακίνησης για τις ειδικώς προστατευόμενες κοινωνικές ομάδες. Νομίζω εδώ τουλάχιστον ότι θα συμφωνήσουμε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Προχωρούμε στη συζήτηση της ένατης με αριθμό 649/3-5-2022 επίκαιρης ερώτησης δεύτερου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Αδιαφανή οικονομικά στοιχεία του Υπερταμείου ως προς τα καταγεγραμμένα πάγια - μη καταγεγραμμένα πάγια Υπερταμείου - χωρίς εκτίμηση αξίας».

Κύριε Βιλιάρδο, έχετε τον λόγο για την πρωτολογία σας.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, μας ενδιαφέρουν και εμάς τα κοινωνικά θέματα, αλλά εδώ τα θέματα που συζητούμε είναι οικονομικά. Γνωρίζετε και εσείς, όπως και εγώ, ότι η κατάσταση της χώρας είναι άθλια οικονομικά. Παράγουμε συνεχώς ελλείμματα και χρέη. Είναι καλό να έχει ένα κοινωνικό πρόσωπο η Κυβέρνηση, αλλά τουλάχιστον πρέπει να βρίσκει τρόπους να χρηματοδοτεί αυτό το κοινωνικό πρόσωπο και όχι να είναι εις βάρος των Ελλήνων με τους φόρους που θα πληρώσουν όλες οι επόμενες γενιές.

Στο δεύτερο θέμα μας, εισαγωγικά, μεγάλο μέρος της δημόσιας περιουσίας, ακίνητα και επιχειρήσεις, έχουν περιέλθει σε δύο εταιρείες στο ΤΑΙΠΕΔ και στην ΕΤΑΔ, που είναι θυγατρικές του Υπερταμείου, της ΕΕΣΥΠ.

Το Υπερταμείο ιδρύθηκε μεν από τον ΣΥΡΙΖΑ το 2016, αλλά ήταν προϋπόθεση του τρίτου μνημονίου του 2015, το οποίο ψηφίστηκε από τον ΣΥΡΙΖΑ - ΑΝΕΛ, από τη Νέα Δημοκρατία, από το ΚΙΝΑΛ και από το ΠΟΤΑΜΙ, αν δεν κάνω λάθος.

Σημειώνουμε εδώ πως υπήρχε μελέτη του ΙΟΒΕ-ΚΕΔ, που αποτιμούσε τα παραπάνω στα 300 δισεκατομμύρια ευρώ, όπως θα καταθέσουμε στα Πρακτικά, μαζί με όλα όσα θα αναφέρουμε στη συνέχεια. Εκτός αυτού, 50 δισεκατομμύρια αναφέρονταν πριν την υπογραφή του τρίτου μνημονίου, χωρίς την αξία της Κτηματικής Εταιρείας του Δημοσίου.

Είναι δυνατόν, λοιπόν, να ξεπουληθούν το πολύ για 11 δισεκατομμύρια, όπως αναφέρεται στον προϋπολογισμό, έως το 2024;

Από την άλλη πλευρά, το Υπερταμείο είναι καταχωρημένο στον προϋπολογισμό του 2022 και στη σελίδα 166, με αξία μόλις 110 εκατομμύρια, ενώ στον απολογισμό του 2019 ήταν στα 2,9 δισεκατομμύρια.

Στον ισολογισμό της ΕΤΑΔ του 2020 αναφέρεται πως κατέχει πάνω από εβδομήντα δύο χιλιάδες ακίνητα, μεταξύ των οποίων μαρίνες, χιονοδρομικά, ιαματικές πηγές, αθλητικές εγκαταστάσεις κ.ο.κ.. Η αξία όλων αυτών των ακινήτων υπολογίζεται στο 1 δισεκατομμύριο και προκύπτει από τα δύο χιλιάδες εξακόσια σαράντα πέντε ακίνητα που έχουν αποτιμηθεί από ανεξάρτητο εκτιμητή. Δηλαδή, έχει αποτιμηθεί μόλις το 3,6% του συνόλου.

Έχουμε ζητήσει να μας δοθεί κατάλογος με την αξία των παγίων της ΕΤΑΔ με σχετική ερώτησή μας που δεν απαντήθηκε ποτέ.

Όσον αφορά στο ΤΑΙΠΕΔ, στις οικονομικές καταστάσεις από το 2020 αναφέρονται ενενήντα οκτώ ακίνητα με αναπόσβεστη λογιστική αξία ενσωμάτων παγίων, ύψους 21.255 ευρώ. Το γεγονός αυτό σημαίνει πως κοστίζει 217 ευρώ το καθένα. Επίσης, έχουμε υποβάλει ερώτηση, χωρίς να πάρουμε ούτε εκεί απάντηση. Σύμφωνα με τον Τύπο, η ΕΤΑΔ όχι μόνον δεν έχει αποτιμήσει τα ακίνητά της αλλά δεν συνεργαζόταν καθόλου στον έλεγχο του Υπουργείου σας, ενώ τελικά γράφτηκε πως θα συνεχίσει ο έλεγχος και θα αγοραστεί λογισμικό για την καταγραφή. Ισχύει, αλήθεια; Θα μας ενδιέφερε η απάντηση.

Οι ερωτήσεις μας εδώ είναι οι εξής. Πρώτον, πότε θα ολοκληρωθεί ο έλεγχος των παγίων της ΕΤΑΔ και θα δημοσιευθεί ο κατάλογός τους με την αποτίμηση ή έστω με την αντικειμενική τους αξία; Κάτι θα ήταν και αυτό!

Δεύτερον, με δεδομένη την πρόσφατη απόφαση του ΣτΕ, σύμφωνα με την οποία το Υπερταμείο δεν ανήκει στον δημόσιο ή στον ευρύτερο δημόσιο τομέα, θα δρομολογηθεί η φορολόγηση και η επιβολή ΕΝΦΙΑ επί των παγίων του, καθώς επίσης και επί των θυγατρικών του; Εμείς, πάντως, θα στηρίζαμε μια τέτοια τροπολογία και μη μας πείτε «από τη μία τσέπη στην άλλη», γιατί είπαμε ότι δεν ανήκει στο δημόσιο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε συνάδελφε και για αυτή την ερώτησή σας.

Δύο σύντομες εισαγωγικές σκέψεις. Πρώτα από όλα, να ξεκαθαρίσω γιατί δεν το είπα στην προηγούμενη απάντηση στην επίκαιρη ερώτησή σας. Το στρατηγικό σχέδιο της ΕΕΣΥΠ, με βάση τις στρατηγικές προτεραιότητες που έθεσε η πολιτική ηγεσία του Υπουργείου Οικονομικών, δηλαδή του μοναδικού μετόχου της ΕΕΣΥΠ, θα αναρτηθεί στο site, οπότε θα είναι δημόσια προσβάσιμο.

Εννοείται ότι διαφωνώ στον πυρήνα της τοποθέτησής σας. Κάνατε μια εισαγωγή, λέγοντας ότι η χώρα είναι άθλια οικονομικά. Πριν από λίγο βγήκε η έκθεση της Ευρωπαϊκής Επιτροπής. Υποθέτω ότι δεν έχετε προλάβει να τη δείτε. Έχει μια εικόνα εκτιμήσεων και προβλέψεων για την πορεία της ελληνικής οικονομίας, αλλά και όλων των ευρωπαϊκών οικονομιών την επόμενη διετία.

Να σας τονίσω ότι η χώρα έχει μια πολύ καλή δημοσιονομική σταθερότητα την επόμενη περίοδο, τα επόμενα χρόνια. Μειώνεται σημαντικά το δημόσιο χρέος. Συνεχίζει να μειώνεται η ανεργία. Η Ελλάδα θα έχει ρυθμό οικονομικής ανάπτυξης υψηλότερο από τον μέσο ευρωπαϊκό όρο και το 2022 και το 2023.

Νομίζω ότι δεν σας κάνω πιο σοφό, λέγοντας ότι οι εκτιμήσεις της Ευρωπαϊκής Επιτροπής είναι πιο υψηλές, πιο θετικές για τη χώρα, από τις σταθερά συντηρητικές εκτιμήσεις της πολιτικής ηγεσίας του Υπουργείου Οικονομικών και η Ελλάδα θα είναι πρωταθλήτρια σε επενδύσεις μεταξύ όλων των ευρωπαϊκών χωρών και το 2022 και το 2023, με διψήφιο ποσοστό το 2022.

Αυτά τα στοιχεία, που δεν είναι στοιχεία του Υπουργείου Οικονομικών, δεν είναι στοιχεία της ελληνικής Κυβέρνησης, αλλά είναι στοιχεία της Ευρωπαϊκής Επιτροπής, νομίζω ότι δεν συμφωνούν με τις εκτιμήσεις σας περί άθλιας οικονομικής κατάστασης της χώρας.

Σε ό,τι αφορά το ερώτημά σας, η ΕΕΣΥΠ συνεστήθη με τον ν.4389/2016, ως δέσμευση της χώρας -το αναδείξατε- με σκοπό να διαχειρίζεται και να αξιοποιεί τα περιουσιακά της στοιχεία. Μοναδικός μέτοχος της ΕΕΣΥΠ είναι το ελληνικό δημόσιο. Ανώτατο όργανο διοίκησης της εταιρείας είναι η γενική συνέλευση. Η ΕΕΣΥΠ εντάσσεται εντός περιμέτρου φορέων της γενικής κυβέρνησης, πλην όμως με περιορισμένες υποχρεώσεις σε σχέση με άλλους φορείς της γενικής κυβέρνησης.

Για την επίτευξη αυτού του σκοπού της, η ΕΕΣΥΠ συντάσσει το στρατηγικό σχέδιό της, το οποίο, όπως είπαμε προηγουμένως, βασίζεται πάνω στις στρατηγικές κατευθύνσεις που δίνονται από τον εκάστοτε Υπουργό Οικονομικών. Το τρέχον στρατηγικό σχέδιο της εταιρείας για την περίοδο 2022-2024 βασίστηκε στις στρατηγικές κατευθύνσεις που έδωσε ο Υπουργός Οικονομικών με επιστολή του στο διοικητικό συμβούλιο της εταιρείας στις 11 Φεβρουαρίου του 2021 και στη συνέχεια, εγκρίθηκε, όπως προβλέπει ο νόμος, από τον Υπουργό Οικονομικών.

Στην τοποθέτησή σας αναφέρετε ότι η περιουσία της ΕΕΣΥΠ περιλαμβάνει δημόσιες επιχειρήσεις και ακίνητα.

Σας επισημαίνω ότι η ΕΕΣΥΠ, ως εταιρεία, δεν κατέχει στο χαρτοφυλάκιό της ακίνητα, αλλά μόνο μετοχές στις άμεσες και λοιπές θυγατρικές της,

Σε ό,τι αφορά στα πάγιά της, αυτά είναι πλήρως καταγεγραμμένα και αφορούν στον εξοπλισμό για τη στελέχωση των γραφείων της εταιρείας, όπως για παράδειγμα, έπιπλα, μηχανογραφικό εξοπλισμό, παρεμφερή πάγια, συνολικής αξίας κτήσης 395.000 ευρώ και αναπόσβεστης αξίας 234.000 ευρώ.

Ως εκ τούτου δεν έχει εφαρμογή ο ΕΝΦΙΑ καθώς αυτός εφαρμόζεται επί ακινήτων, διότι έχετε και αυτό στο ερώτημά σας. Είναι αυτονόητο ότι για την αγορά του εξοπλισμού αποδόθηκε ΦΠΑ.

Κύριε Πρόεδρε, ολοκληρώνω. Θα κάνω μικρότερη τοποθέτηση στη δευτερολογία μου.

Σε ό,τι αφορά τις θυγατρικές της σας γνωρίζουμε, πρώτον, ότι τα ιδιοχρησιμοποιούμενα πάγια αυτών ήταν ανέκαθεν καταγεγραμμένα, απεικονίζοντας τους ισολογισμούς της εκάστοτε θυγατρικής και στις ενοποιημένες οικονομικές καταστάσεις του ομίλου.

Δεύτερον, σε σχέση με τα επενδυτικά ακίνητα και δικαιώματα ακινήτων γίνεται ένα σημαντικό έργο για τη σταδιακή αποτίμησή τους, λαμβάνοντας υπ’ όψιν τον μεγάλο αριθμό αυτών των ακινήτων καθώς και το πλήθος –αυτή είναι αλήθεια- νομικών ή τεχνικών κωλυμάτων. Ήδη έχει γίνει καταγραφή δυόμισι χιλιάδων ακινήτων. Είναι όμως γεγονός ότι αυτή η διαδικασία πρέπει να επιταχυνθεί.

Η ανάγκη επιτάχυνσης έχει αναγνωριστεί και αναφέρεται ρητά στο στρατηγικό σχέδιο της περιόδου 2022-2024 της ΕΕΣΥΠ. Γίνονται ενέργειες προς τον σκοπό αυτό, ενώ επιπρόσθετα ως Υπουργείο Οικονομικών έχουμε αναλάβει την υλοποίηση χάραξης της εθνικής στρατηγικής για τη δημόσια ακίνητη περιουσία, που ως αντικείμενο μεταξύ άλλων έχει και την αποτίμηση των ακινήτων των θυγατρικών της ΕΕΣΥΠ.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Βιλιάρδο, ο λόγος σε εσάς για τη δευτερολογία σας χωρίς ερωτήματα προϋποτίθεται.

Κοιτάξτε εγώ θα το ξαναπώ ότι από την εμπειρία μου η έννοια των επικαίρων έχει ερωτήματα στην πρωτολογία, απαντήσεις από τον Υπουργό στην πρωτολογία, μη ικανοποίηση ή ικανοποίηση από τον ερωτώντα. Η έννοια της δευτερολογίας αυτή την έννοια έχει γιατί δεν τα ξέρει και τα ερωτήματα ο Υπουργός για να απαντήσει. Δεν υπερασπίζομαι τον Υπουργό.

Ορίστε, έχετε τον λόγο, έχετε το δικαίωμα να πείτε ό,τι θέλετε.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, κατ’ αρχάς όλα τα ερωτήματα που έχω θέσει τα γνωρίζει ο Υπουργός, ήταν στην ερώτησή μου. Δεν έχω κάτι καινούργιο. Απλά τα έχω μοιράσει στην πρωτολογία και στη δευτερολογία λίγο πιο αναλυτικά.

**ΠΡΟΕΔΡΕΥΩΝ (Αθανάσιος Μπούρας):** Συγγνώμη, δεν σας χρεώνω, αλλά για να καταλάβω και εγώ, η ερώτηση που κατατίθεται επίκαιρα γραπτά θέτει έναν συλλογισμό και θέτει κάποια ερωτήματα περιορισμένα, όπως προβλέπει ο Κανονισμός. Ξέρει ο Υπουργός τη δευτερολογία σας;

**ΒΑΣΙΛΕΙΟΣ ΒΙΛΙΑΡΔΟΣ:** Ο Υπουργός ξέρει τα ερωτήματα. Το πώς θα τα τεκμηριώσω, όμως, είναι προφανές ότι σε μια σελίδα δεν μπορώ.

**ΠΡΟΕΔΡΕΥΩΝ (Αθανάσιος Μπούρας):** Ξέρει τα ερωτήματα της πρωτολογίας σας.

Εντάξει, εγώ όφειλα να το πω ότι πρέπει η δευτερολογία να έχει αυτόν τον διάλογο μεταξύ Υπουργού και ερωτώντος, ο οποίος μπορεί να οδηγήσει σε συμφωνία ή και διαφωνία.

Ορίστε, έχετε τον λόγο. Βάζω τον χρόνο από την αρχή πάλι. Είναι δικός σας ο χρόνος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, ίσως η λέξη που είπα «άθλια» δεν είναι καλή, μπορούσα να πω «κακή οικονομική κατάσταση». Για μένα είναι κακή η οικονομική κατάσταση τη στιγμή που το ιδιωτικό χρέος της χώρας πλησιάζει στα 300 δισεκατομμύρια ευρώ, πλησιάζει το διπλάσιο του ΑΕΠ, και τη στιγμή που το δημόσιο χρέος πλησιάζει τα 400 δισεκατομμύρια ευρώ εκτός από την αποψίλωση του παραγωγικού μας ιστού και όλα τα υπόλοιπα.

Όσον αφορά την ανάπτυξη φυσικά θα έχει η Ελλάδα ανάπτυξη, αλλά γνωρίζετε και εσείς, όπως γνωρίζω και εγώ πολύ καλά, ότι τέσσερις μόνο χώρες δεν έφτασαν στο ΑΕΠ του 2019 και οι τέσσερις χώρες είναι τουριστικές χώρες. Εφέτος φαίνεται ότι ο τουρισμός θα είναι καλύτερος, άρα θα μας δοθεί η δυνατότητα.

Σε σχέση τώρα με την ΕΕΣΥΠ, με το Υπερταμείο, επίσης γνωρίζετε ότι ο έλεγχος ανήκει στους ξένους κάτι που έχει βρει το ΣτΕ και το έχει επιβεβαιώσει. Σε σχέση με τα δυόμισι χιλιάδες ακίνητα, που είπατε προηγουμένως, από την αρχή υπήρχαν δυόμισι χιλιάδες ακίνητα, άρα δεν έχει γίνει κάτι καινούργιο.

Τώρα θα συνεχίσουμε με το ότι σύμφωνα με τη δέκατη τρίτη αξιολόγηση και τη σελίδα 42 ενδιαφέρει η βελτίωση της διαχείρισης του χαρτοφυλακίου ΕΤΑΔ -θυγατρικές εννοούμε, φυσικά δεν έχει το Υπερταμείο δικά του ακίνητα- που όμως χρειάζεται να υπάρχει η αξία του, έτσι ώστε να είναι δυνατή η μέτρηση της απόδοσής του ως ποσοστό της. Αυτός είναι ο λόγος που προτείνεται η αποτίμηση ενώ η διαδικασία θα ολοκληρωθεί ως το τέλος του 2023 για την ΕΤΑΔ από ό,τι ξέρουμε καθώς επίσης ως το τέλος του 2022 για τις επιχειρήσεις του ΤΑΙΠΕΔ στη σελίδα 40, έτσι τουλάχιστον γράφει η αξιολόγηση. Εντούτοις γράφετε πως η διαδικασία θα είναι τέτοια, έτσι ώστε να παρέχεται η δυνατότητα ενεργειών πριν ολοκληρωθεί. Δηλαδή θα ξεπουλιούνται περιουσιακά στοιχεία της χώρας προτού γίνει η απογραφή τους; Αυτό είναι που κυρίως μας ενδιαφέρει. Σε ποια επιχείρηση γίνεται κάτι τέτοιο; Σε καμμία!

Επίσης στη δέκατη τρίτη αξιολόγηση και στις σελίδες 43-44 αναφέρεται ότι το Υπερταμείο σκοπεύει να ξεπουλήσει σημαντικές επιχειρήσεις, όπως τα ΕΛΠΕ, την Εγνατία, τα λιμάνια της Αλεξανδρούπολης, της Καβάλας, της Ηγουμενίτσας και της Κέρκυρας, το υπόλοιπο ποσοστό του «Ελευθέριος Βενιζέλος», τη ΔΕΗ, της ΕΥΔΑΠ και ΕΥΑΘ, -η ΕΥΔΑΠ και η ΕΥΑΘ βέβαια δεν ξέρουμε τι θα γίνει με την απόφαση του ΣτΕ- τη ΔΕΠΑ Υποδομών και την Υπόγεια Δεξαμενή Καβάλας και έως τα μέσα του 2022 και τα υπόλοιπα περιφερειακά λιμάνια, δηλαδή τα δέκα μεγαλύτερα.

Όσον αφορά τώρα τις συμμετοχές σε επιχειρήσεις δεν εμφανίζονται αναλυτικά στοιχεία ούτε από το Υπερταμείο ούτε από το ΤΑΙΠΕΔ. Καταγράφονται δε με μηδενική αξία, επειδή τους παραχωρήθηκαν δωρεάν, όπως αναφέρεται στις οικονομικές τους καταστάσεις. Εκτός αυτού υπάρχουν εξωφρενικά στοιχεία –πραγματικά εξωφρενικά, δεν είναι υπερβολή η λέξη- όσον αφορά τις αξίες που εμφανίζονται κατά καιρούς στον προϋπολογισμό. Για παράδειγμα τα δέκα μεγαλύτερα λιμάνια μας καταχωρούνται με αξία 50 εκατομμυρίων στον προϋπολογισμό του 2022 όταν στον ισολογισμό του 2019, που συζητήθηκε πρόσφατα, με 120 εκατομμύρια.

Σε ένα άλλο παράδειγμα ο λιμένας της Ελευσίνας, ένας από τους μεγαλύτερους λόγω καυσίμων, καταχωρείται με αξία 895.400 ευρώ ενώ ο λιμένας στο Λαύριο με 303.000 ευρώ με πολύ λιγότερα δηλαδή από ένα διαμέρισμα στην Κηφισιά. Η «ΛΑΡΚΟ» εκτιμάται στα 60,3 εκατομμύρια στον προϋπολογισμό όταν στον απολογισμό του 2019 είχε διαγραφεί η αξία της, ενώ η Εγνατία εμφανίζεται στα 7,2 δις από 6,1 δις στον απολογισμό του 2019. Δεν είναι χαώδης αυτή η κατάσταση;

Λογικά, λοιπόν, δεν έχουμε καμμία εμπιστοσύνη στο Υπερταμείο των ξένων ή στο ΤΑΙΠΕΔ όσον αφορά το ξεπούλημα χωρίς αποτιμήσεις, θυμίζοντας πως ξεπουλήθηκαν τα δεκατέσσερα αεροδρόμια στην «FRAPORT» χωρίς να έχουν δημοσιευτεί οικονομικά τους στοιχεία, ενώ δόθηκαν τα εξαπλάσια για το αεροδρόμιο της Αττάλειας με τους ίδιους περίπου επιβάτες.

Η αξία πάντως των επιχειρήσεων ασφαλώς δεν εξαρτάται από τον εκάστοτε αγοραστή, όπως είχατε ισχυριστεί την προηγούμενη φορά, στην ερώτησή μας για τη «ΛΑΡΚΟ», αλλά από τον κλάδο της επιχείρησης, τις μελλοντικές προοπτικές, τα σχέδια αξιοποίησής της και ούτω καθεξής.

Οι ερωτήσεις μας εδώ είναι οι εξής. Πρώτον, θα παγώσουν οι διαδικασίες ξεπουλήματος έως ότου ολοκληρωθούν οι αποτιμήσεις των εταιρειών και των παγίων; Θα δημοσιοποιηθούν τα αποτελέσματα πριν ληφθούν αποφάσεις για το ξεπούλημα; Και δεύτερον, με δεδομένο ότι οι οικονομικές καταστάσεις είναι αναξιόπιστες κυρίως λόγω της απουσίας των καταγεγραμμένων παγίων τι μέτρα σκοπεύετε να λάβετε; Για παράδειγμα εμείς προτείνουμε μη αποδοχή των οικονομικών καταστάσεων και την αλλαγή του ορκωτού λογιστή.

Ευχαριστώ πάρα πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αξιότιμε κύριε συνάδελφε, έχω αποδείξει όλα αυτά τα χρόνια ότι σέβομαι τις θέσεις και τις τοποθετήσεις όλων των συναδέλφων είτε αφορούν λεκτικές ακροβασίες είτε αφορούν την ουσία ενός ζητήματος. Πριν από λίγο είπατε ότι δεν είναι άθλια τελικά η οικονομική κατάσταση στη χώρα, αλλά είναι κακή.

**ΒΑΣΙΛΕΙΟΣ ΒΙΛΙΑΡΔΟΣ:** Ήταν κακή η λέξη.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα έλεγα να κάνουμε μια πιο ρεαλιστική προσέγγιση. Είναι μια οικονομική συγκυρία γεμάτη προκλήσεις και αβεβαιότητες, που επιβαρύνει σημαντικά οικογενειακούς προϋπολογισμούς, μειώνει σημαντικά το διαθέσιμο εισόδημα νοικοκυριών και επιχειρήσεων, αλλά η Κυβέρνηση συνολικά, συνεκτικά, όπως απέδειξε και κατά τη διάρκεια της υγειονομικής κρίσης, έχτιζε και χτίζει δίχτυ ασφαλείας πάνω από τους πολίτες, για να τους στηρίξει γενναία και αποφασιστικά.

Και επιτρέψτε μου να σας πω, όπως έχω πει και δημόσια στο ελληνικό Κοινοβούλιο, επειδή έχω τη σχετική μελέτη της Ευρωπαϊκής Επιτροπής, η Ελλάδα, η ελληνική Κυβέρνηση, έχει στηρίξει πιο γενναία από πολλές άλλες χώρες και σίγουρα από τον μέσο ευρωπαϊκό όρο τα νοικοκυριά και τις επιχειρήσεις στην τρέχουσα ενεργειακή κρίση.

Κατά το ίδιο σκεπτικό θα σας προέτρεπα να αποφύγετε αναφορές ότι στη δέκατη τρίτη αξιολόγηση υπάρχει καταγραφή της λέξης «ξεπούλημα» δημόσιας περιουσίας από το ΤΑΙΠΕΔ. Πουθενά δεν υπάρχει αυτή η λέξη.

Το ADP, το Asset Development Plan, όπως είχε προκύψει και από την προηγούμενη κυβέρνηση επικαιροποιήθηκε, πέρασε ΚΥΣΟΙΠ και αφορά την αξιοποίηση της δημόσιας περιουσίας, μεταξύ άλλων και λιμένων. Έχουμε πει δημόσια ποιες είναι οι προτεραιότητες που έχει θέσει και η ελληνική Κυβέρνηση. Δεν μιλάμε για ξεπούλημα, μιλάμε για αξιοποίηση της δημόσιας περιουσίας.

Αναφορικά τώρα με το δεύτερο ερώτημα το οποίο θέσατε, η αποτίμηση διενεργείται με βάση τους ισχύοντες λογιστικούς κανόνες και την κείμενη νομοθεσία. Οι ενοποιημένες λογιστικές καταστάσεις και οι οικονομικές καταστάσεις στις οποίες αναφερθήκατε απεικονίζουν τη συνολική, ενοποιημένη, καθαρή θέση και τα ίδια κεφάλαια του συνόλου των θυγατρικών της ΕΕΣΥΠ, υπόκεινται στους όρους δημοσιότητας των ανωνύμων εταιρειών –γιατί είπατε «πού αλλού το είδατε αυτό;»-, στους ίδιους κανόνες, ίδιους νόμους, ίδιους όρους δημοσιότητας, ενώ όσον αφορά τις εισηγμένες θυγατρικές της ΕΕΣΥΠ, οι αποτιμήσεις τους είναι διαθέσιμες στο Χρηματιστήριο Αξιών Αθηνών. Αξίζει να σημειωθεί ότι βάσει του στρατηγικού σχεδίου της ΕΕΣΥΠ έχει ξεκινήσει η αποτίμηση των μετοχών των θυγατρικών της, όπως αναζητάτε και εσείς, μέρος της οποίας αποτελεί και η επικαιροποίηση της αξίας των μετοχών της, ώστε να αντικατοπτρίζεται η πραγματική αξία αυτών. Είναι αυτονόητο ότι οι οικονομικές καταστάσεις των θυγατρικών της ΕΕΣΥΠ από ιδρύσεως τους ελέγχονται από πιστοποιημένους ορκωτούς ελεγκτές λογιστές, όπως άλλωστε ισχύει για οποιαδήποτε ανώνυμη εταιρεία.

Επίσης, στο δεύτερο σκέλος του δευτέρου ερωτήματός σας ισχυρίζεστε –και έχω εδώ το ερώτημά σας- ότι είναι δεδομένο ότι οι οικονομικές καταστάσεις της ΕΕΣΥΠ είναι αναξιόπιστες. Όπως προαναφέρθηκε, οι οικονομικές καταστάσεις έχουν συνταχθεί από πολυεθνικές ελεγκτικές εταιρείες αναγνωρισμένου κύρους και δεν αντιλαμβανόμαστε σε τι συνίσταται η αναξιοπιστία των οικονομικών καταστάσεων την οποία λαμβάνετε ως δεδομένη.

Κύριε συνάδελφε, νομίζω, όμως, ότι μπορούμε να συμφωνήσουμε στο εξής. Η εξασφάλιση συνθηκών απόλυτης διαύγειας, απόλυτης διαφάνειας λόγω της οικονομικής και κοινωνικής βαρύτητας των επιχειρήσεων που περιλαμβάνονται στο χαρτοφυλάκιο της ΕΕΣΥΠ και της φύσης των δραστηριοτήτων τους - και εδώ νομίζω ότι έχουμε κοινή αγωνία- αποτελεί για εμάς αδιαπραγμάτευτη προτεραιότητα και έχει αποτυπωθεί εγγράφως στην επιστολή που σας προανέφερα για τις στρατηγικές κατευθύνσεις που αποστείλαμε στην ΕΕΣΥΠ, προκειμένου αυτή να συντάξει το στρατηγικό της σχέδιο. Πάνω σε αυτούς τους άξονες οφείλει και πρέπει να κινηθεί η διοίκηση της ΕΕΣΥΠ.

Σας ευχαριστώ πολύ για την ερώτησή σας.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κύριο Υπουργό και τον κύριο Βιλιάρδο.

Και προχωράμε στην πέμπτη με αριθμό 666/9-5-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Οικονομικών**,** με θέμα: «Η Κυβέρνηση παρανομεί και δεν εφαρμόζει την ακυρωτική απόφαση του Σ.τ.Ε. για την ΕΥΔΑΠ».

Ορίστε, κύριε Αρσένη, έχετε τον λόγο για την πρωτολογία σας για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, πραγματικά ο τίτλος συμπυκνώνει το θέμα. Παρανομείτε και δεν εφαρμόζετε την απόφαση του Συμβουλίου της Επικρατείας για την ΕΥΔΑΠ και την ΕΥΑΘ. Με λίγα λόγια, έχουμε πλέον την απόφαση 101 του 2022, που είναι άμεσα εφαρμοστέα και λέει ότι πρέπει να καταργηθεί η μεταβίβαση της ΕΥΔΑΠ και της ΕΥΑΘ στο Υπερταμείο του ΣΥΡΙΖΑ, συνέχεια της απόφασης που καταργούσε τη δικιά σας και του ΠΑΣΟΚ-ΚΙΝΑΛ απόφαση για μεταβίβαση της ΕΥΔΑΠ και της ΕΥΑΘ στο ΤΑΙΠΕΔ. Και τα τρία κόμματα, ενώ καταρρίπτονται οι αποφάσεις για ιδιωτικοποίηση του νερού, δεν την εφαρμόζετε.

Έχουμε τόσο καιρό μια διοίκηση, η οποία δεν αντιπροσωπεύει τους νόμιμους μετόχους. Θα έπρεπε, δηλαδή, ήδη να είχε πάει στην κεντρική κυβέρνηση η μετοχική σύνθεση της ΕΥΔΑΠ-ΕΥΑΘ και θα έπρεπε να είχαν οριστεί από την κεντρική κυβέρνηση το διοικητικό συμβούλιο και το προεδρείο. Εσείς κρατάτε αυτούς που έχει ορίσει το Υπερταμείο. Όπως ξέρουμε, βάζουν βέτο οι θεσμοί με το ποιος μπαίνει και ποιος δεν μπαίνει. Τόσο ανεξάρτητο, ελεύθερο, δικό μας είναι το Υπερταμείο.

Δεν είναι μόνο αυτό. Μιλάμε για μια διοίκηση η οποία έχει καταφέρει ουκ ολίγα. Τα αποθεματικά της ΕΥΔΑΠ από τετρακόσια πενήντα εκατομμύρια είναι περίπου διακόσια σε μόλις τρία χρόνια τώρα. Πού είναι, κύριε Σταϊκούρα, αυτά τα διακόσια πενήντα εκατομμύρια; Καλοπληρωμένοι σύμβουλοι, απευθείας αναθέσεις και οικογενειοκρατία.

Δεν συμμετείχε με απόφαση της διοίκησης στον διαγωνισμό για την ΕΥΔΑΠ-Παγίων το εξωτερικό δίκτυο. Γι’ αυτό την κρατάτε; Υπάρχει εισαγγελική έρευνα. Υπάρχει το φουσκωμένο μπόνους των δικηγορικών γραφείων που αναλάμβαναν ως εισπρακτικές τα χρέη της ΕΥΔΑΠ και τελικά φαίνεται με βάση τον εσωτερικό έλεγχο ότι δηλώθηκαν είκοσι έξι εκατομμύρια παραπάνω έσοδα από ό,τι υπήρχαν, με αποτέλεσμα να υπάρχει ένα υπερ-μπόνους τριών εκατομμυρίων. Και η διοίκηση έδωσε στις ίδιες εταιρείες τις εισπράξεις.

Οπότε σας καλούμε να μας εξηγήσετε για ποιο λόγο δεν έχετε εφαρμοστεί την απόφαση του Συμβουλίου της Επικρατείας ως οφείλατε και να μας εξηγήσετε πότε θα το κάνετε. Παρανομείτε. Πρέπει να γίνει άμεσα η αποκατάσταση, η επαναφορά της ΕΥΔΑΠ-ΕΥΑΘ στο δημόσιο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την πρωτολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, θέλω εξαρχής να τονίσω ότι με την ερμηνεία που επιχειρείτε με την επίκαιρη ερώτησή σας, αλλά και την τοποθέτησή σας επί της απόφασης του Συμβουλίου της Επικρατείας, οδηγείστε, όπως το συνηθίζετε άλλωστε, σε ακροβατισμούς.

Η ΕΥΔΑΠ δεν έπαψε ποτέ να διέπεται ως προς τη λειτουργία της από τον ν.3429/2005, που είναι νόμος για τις δημόσιες επιχειρήσεις, και τον ν.2744/1999 που ρυθμίζει θέματα ύδρευσης και αποχέτευσης της πρωτεύουσας. Η λειτουργία της ΕΥΔΑΠ ρυθμίζεται αδιαλείπτως μέχρι σήμερα από αυτούς τους δύο νόμους και η υποχρέωση εφαρμογής τους δεν είναι συνέπεια της έκδοσης της απόφασης του Συμβουλίου της Επικρατείας, όπως εσφαλμένα επισημαίνετε στην επίκαιρη ερώτησή σας.

Περαιτέρω, οι αποφάσεις του Συμβουλίου της Επικρατείας καμμία αναφορά δεν περιέχουν σε μη νόμιμη συγκρότηση του υφιστάμενου διοικητικού συμβουλίου και δήθεν παράνομες αποφάσεις του, όπως επικαλείται η επίκαιρη ερώτηση και εσείς προφορικά πριν από λίγο, ούτε βέβαια κάνουν καμμία αναφορά σε οποιαδήποτε υποχρέωση επείγουσας σύγκλησης γενικής συνέλευσης για τον ορισμό νέου διοικητικού συμβουλίου στην ΕΥΔΑΠ.

Η απόφαση της ολομέλειας του Συμβουλίου της Επικρατείας έκρινε την αντισυνταγματικότητα συγκεκριμένων διατάξεων του ν.4389/2016 και ακύρωσε την κατ’ εξουσιοδότηση αυτών έκδοση συγκεκριμένων κανονιστικών αποφάσεων της δημόσιας διοίκησης παραθέτοντας συγκεκριμένο σκεπτικό. Αυτό έχει θεωρητική νομική θεμελίωση χωρίς να υπεισέρχεται στην εν τοις πράγμασι λειτουργία και διαχείριση της ΕΥΔΑΠ και χωρίς να διαπιστώνει ότι, όπως λειτουργεί η ΕΥΔΑΠ, από το 2018 μέχρι σήμερα, δηλαδή μετά τη μεταβίβαση της πλειοψηφίας των μετοχών της από το ελληνικό δημόσιο στην ΕΕΣΥΠ, η εταιρεία έχει παρεκκλίνει από τον σκοπό δημόσιας ωφέλειας που εξυπηρετεί.

Σημειώνω εκ νέου ότι η εταιρεία, ανεξάρτητα από την έκδοση της απόφασης του Συμβουλίου της Επικρατείας, διέπεται από τις διατάξεις δύο νόμων, του 2005 και του 1999. Και βέβαια, η εξασφάλιση υψηλής ποιότητας υπηρεσιών ύδρευσης και αποχέτευσης στους πολίτες αποτελεί πρώτιστο μέλημα της ΕΥΔΑΠ, των μετόχων της και των συναρμόδιων Υπουργείων. Άλλωστε, τα ανωτέρω ουδέποτε τέθηκαν εν αμφιβολία στην ουσία τους.

Επιπρόσθετα, η εξακολούθηση της λειτουργίας του συλλογικού οργάνου διοίκησης της ΕΥΔΑΠ είναι επιβεβλημένη σύμφωνα με τη συνταγματικώς κατοχυρωμένη αρχή της συνέχειας των δημοσίων υπηρεσιών σε συνδυασμό με τις διατάξεις του Εταιρικού Δικαίου. Περαιτέρω, οι αποφάσεις της γενικής συνέλευσης, για τις οποίες έχει εκλεγεί το διοικητικό συμβούλιο της ΕΥΔΑΠ, εφόσον δεν έχουν προσβληθεί εντός των προθεσμιών που προβλέπουν οι σχετικές διατάξεις του Εταιρικού Δικαίου -νόμος του 2018, δηλαδή- είναι έγκυρες και ισχυρές και ως εκ τούτου η εκλογή του διοικητικού συμβουλίου της εταιρείας έχει νόμιμη βάση.

Επισημαίνω, επίσης, ότι η ΕΥΔΑΠ λειτουργεί ως ανώνυμη εταιρεία, σύμφωνα με το αυστηρό θεσμικό πλαίσιο που διέπει τις ανώνυμες εταιρείες και δη, τις εισηγμένες σε οργανωμένη αγορά, δηλαδή στο Χρηματιστήριο υπό την εποπτεία της Επιτροπής Κεφαλαιαγοράς.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Υπουργέ.

Πριν σας δώσω τον λόγο, κύριε Αρσένη, έχω την τιμή να ανακοινώσω στο Σώμα τα ακόλουθα:

Οι Υπουργοί Οικονομικών, Ανάπτυξης και Επενδύσεων, Δικαιοσύνης, Αγροτικής Ανάπτυξης και Τροφίμων, Επικρατείας, καθώς και οι Αναπληρωτές Υπουργοί Οικονομικών και Ανάπτυξης και Επενδύσεων κατέθεσαν την 13-5-2022 σχέδιο νόμου: «Κίνητρα ανάπτυξης επιχειρήσεων, μέσω συνεργασιών και εταιρικών μετασχηματισμών».

Παραπέμπεται στην αρμόδια Διαρκή Επιτροπή.

Επίσης, οι συνάδελφοι κύριοι Νίκος Συρμαλένιος, Βουλευτής Κυκλάδων, και Γιάννης Αντωνιάδης, Βουλευτής Φλώρινας, ζητούν ολιγοήμερη άδεια απουσίας τους στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Θα δώσω τώρα τον λόγο στον κ. Αρσένη για να δευτερολογήσει.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κατά εσάς, δηλαδή, τι ήταν αυτή η απόφαση του Συμβουλίου της Επικρατείας; Να μην αλλάξει τίποτα σας κάλεσε; Κύριε Υπουργέ, ξέρετε ότι δεν μπορεί να συνέλθει η Γενική Συνέλευση; Ότι υπάρχει νομική γνωμάτευση που δεν επιτρέπει, γιατί έχει αλλάξει ο βασικός μέτοχος. Τι ήρθατε εδώ να μας πείτε; Δεν το γνωρίζατε ότι δεν μπορεί να γίνει γενική συνέλευση γιατί είναι ξεκάθαρη η απόφαση του Συμβουλίου της Επικρατείας; Φεύγει από το Υπερταμείο. Τι ακριβώς μας λέτε; Ότι την ερμηνεύετε εσείς όπως θέλετε; Εδώ πέρα η ίδια η ΕΥΔΑΠ δεν μπορεί να λειτουργήσει και θα μας πείτε ότι όχι λειτουργεί; Υπάρχει γνωμοδότηση ότι το διοικητικό συμβούλιο δεν μπορεί να παίρνει αποφάσεις που να δεσμεύει την εταιρεία. Το γνωρίζετε αυτό; Με βάση απόφασης του Συμβουλίου της Επικρατείας.

Κοιτάξτε, αν εσείς δεν θέλετε να σέβεστε τις αποφάσεις του Συμβουλίου της Επικρατείας και των άλλων θεσμικών οργάνων της πολιτείας, εκτός βέβαια από τη δικιά σας, ενός ανδρός και μερικών γυναικών αρχή. Ενός ανδρός! Ειλικρινά, δεν καταλαβαίνω για ποιον λόγο αυτή τη στιγμή δεν παραιτείται ο κ. Πικραμμένος ο Αντιπρόεδρος μιας Κυβέρνησης που ήρθε από το Συμβούλιο της Επικρατείας και βλέπει μια Κυβέρνηση διαρκώς να παραβιάζει τις αποφάσεις του Συμβουλίου της Επικρατείας.

Δεν καταλαβαίνω για ποιο λόγο υποστηρίζετε αυτή τη νέα διοίκηση, όπου είναι γνωστό ότι έχει μπει ο εισαγγελέας στην ΕΥΔΑΠ και κοιτάει την κακοδιαχείριση. Έχουν χαθεί 250 εκατομμύρια από τα αποθεματικά και έχετε και εσείς ευθύνη γι’ αυτό, κύριε Υπουργέ.

Ποιος θέλει να μην εφαρμοστεί η απόφαση του Συμβουλίου της Επικρατείας και να διατηρηθεί η συγκεκριμένη διοίκηση; Είναι προσωπικά ο κ. Μητσοτάκης; Είστε εσείς; Ποιος δεν εφαρμόζει την απόφαση του Συμβουλίου της Επικρατείας; Γιατί, κατά τα άλλα, αυτά που μας είπατε δεν ισχύουν.

Ήρθατε στην Ολομέλεια να πείτε μια δική σας ερμηνεία μιας απόφασης που είναι ξεκάθαρη. Γενική συνέλευση μετόχων δεν μπορεί να γίνει στην Ελλάδα, το καταλαβαίνετε; Γιατί έχουν αλλάξει οι μέτοχοι και θα ήταν παράλογο και αυτό. Τί ήρθατε να μας πει ότι όλα βαίνουν καλώς και τίποτα δεν άλλαξε;

Επαναφέρετε την ΕΥΔΑΠ και την ΕΥΑΘ στο δημόσιο. Τοποθετήστε στο δημόσιο νόμιμες διοικήσεις. Και βέβαια, όλα αυτά ξέρουμε γιατί τα κάνετε. Με τον έναν τρόπο ή τον άλλο για την ιδιωτικοποίηση του νερού. Έχετε καταφέρει να ισοπεδώσετε όλα τα δημόσια αγαθά. Όμως με το κίνημα του νερού και με τις αποφάσεις του Συμβουλίου της Επικρατείας, δεν μπορείτε να πιάσετε στα χέρια σας το νερό στην πράξη.

Και όσον αφορά για το ΣΔΙΤ του εσωτερικού δικτύου, όπως ξέρετε, εκκρεμεί και γι’ αυτό προσφυγή στο Συμβούλιο της Επικρατείας και θα δείτε την απόφαση.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για να κλείσετε την επίκαιρη ερώτηση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ, κύριε Πρόεδρε.

Κύριε συνάδελφε είπατε ότι δεν καταλαβαίνετε τι κάνουμε, τι αποφασίζουμε ή τι δεν αποφασίζουμε. Και καταλαβαίνουμε και συνειδητοποιούμε και ενεργούμε με υπευθυνότητα και σοβαρότητα, αντιθέτως, από θιασώτες της δημιουργικής ασάφειας και της επιπόλαιης θεώρησης των όποιων αποφάσεων. Επαναλαμβάνω, επιπόλαιη θεώρηση των όποιων αποφάσεων. Η συμμόρφωση της δημόσιας διοίκησης σε αυτήν τη δικαστική απόφαση είναι αυτονόητη υποχρέωση του ελληνικού δημοσίου. Το ξεκαθαρίζω. Αυτονόητη υποχρέωση! Προς την κατεύθυνση αυτή έχουν δρομολογηθεί σχετικές ενέργειες. Ο σεβασμός των δικαστικών αποφάσεων δεν αμφισβητείται ούτε φυσικά και η ανάγκη για την εξασφάλιση της ομαλής λειτουργίας της εταιρείας που δραστηριοποιείται στον ιδιαιτέρως αυξημένου κοινωνικού ενδιαφέροντος τομέα της ύδρευσης.

Όμως το ζήτημα της συμμόρφωσης στην εν λόγω απόφαση του Συμβουλίου της Επικρατείας συνάπτεται με την αντιμετώπιση πολυσύνθετων νομικών προβλημάτων που προκύπτουν τόσο από το υφιστάμενο θεσμικό πλαίσιο που διαμόρφωσε τη μετοχική σύνθεση και το σύστημα διοικητικής λειτουργίας της ΕΥΔΑΠ όσο και την πραγματική κατάσταση που είχε διαμορφωθεί από το χρόνο μεταβίβασης στο 2018 της πλειοψηφίας των μετοχών της εταιρείας από το ελληνικό δημόσιο στην ΕΕΣΥΠ μέχρι τη δημοσιοποίηση της ως άνω απόφασης του Συμβουλίου της Επικρατείας το 2022.

Το Υπουργείο Οικονομικών, η ΕΕΣΥΠ και τα συναρμόδια Υπουργεία στο πλαίσιο της υποχρέωσης, συμμόρφωσης προς την ως άνω απόφαση του Συμβουλίου της Επικρατείας βρισκόμαστε σε διαρκή συνεργασία, επιδιώκοντας σε εύλογο χρόνο, δεδομένων των συνθηκών, τη βέλτιστη εφικτή δυνατή λύση στα προβλήματα που ανακύπτουν συναφώς, η οποία αν κριθεί αναγκαίο, μπορεί να λάβει και τη μορφή νομοθετικής παρέμβασης.

Συμπερασματικά, το ζήτημα της συμμόρφωσης της δημόσιας διοίκησης στα κριθέντα με την εν λόγω απόφαση του Συμβουλίου της Επικρατείας είναι μια διαδικασία με αρκετά στάδια, η οποία προϋποθέτει επισταμένη νομική αξιολόγηση. Πρόκειται για ένα ζήτημα πολύπλοκο, πολυπαραγοντικό και γι’ αυτό η de facto μετουσίωση της δικαστικής κρίσης θα πρέπει να διασφαλίζει προεχόντως την ασφάλεια και τη σταθερότητα της λύσης που θα προκριθεί.

Όπως και να ’χει, θα το επαναλάβω πως είναι αυτονόητο ότι οι δικαστικές αποφάσεις είναι απολύτως σεβαστές.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ πολύ τον κύριο Υπουργό.

Στις επόμενες δύο επίκαιρες ερωτήσεις θα απαντήσει η Αναπληρώτρια Υπουργός Υγείας, η κ. Ασημίνα Γκάγκα, με την παράκληση όσο το δυνατόν συντομότερα γιατί έχουμε δεκαεννιά επίκαιρες ερωτήσεις και έχουμε κάνει μόνο τρεις. Να είμαστε απόλυτοι στον χρόνο.

Προχωράμε στην τρίτη με αριθμό 661/9-5-2022 επίκαιρη ερώτηση δεύτερου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Σοβαρές ελλείψεις σε προσωπικό στο Γενικό Νοσοκομείο Ρόδου».

Κυρία Κομνηνάκα, έχετε τον λόγο για δύο λεπτά για να πρωτολογήσετε.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κυρία Υπουργέ, επανερχόμαστε στο σοβαρότατο θέμα της υποστελέχωσης του Νοσοκομείου της Ρόδου. Ένα χρόνο πριν στον προκάτοχό σας κάναμε αντίστοιχη ερώτηση για το θέμα του αναισθησιολόγου, σήμερα επανερχόμαστε με πολύ περισσότερες ελλείψεις. Δεν αισιοδοξούμε ότι δεν θα επανέλθουμε, με δεδομένη και την κατάσταση που υπάρχει στην ευρύτερη περιοχή.

Χαρακτηριστικό είναι η αντίστοιχη ή και χειρότερη εικόνα του Νοσοκομείου της Κω, κυρίως γιατί η συστηματική πολιτική της υποβάθμισης της δημόσιας υγείας όχι μόνο δεν αντιμετωπίστηκε από την Κυβέρνηση όλο αυτό το διάστημα, όπως δεν έγινε και από τις προηγούμενες κυβερνήσεις, αλλά διότι τελικά και με το πρόσφατο νομοθέτημα μάλλον νομιμοποιήθηκαν αυτές οι ελλείψεις και τα κενά στα δημόσια νοσοκομεία και έγιναν ακόμα πιο αποτρεπτικές οι συνθήκες εργασίας, ανοίγοντας την εξώπορτα σε όσους ακόμα συνεχίζουν να παλεύουν στις δύσκολες συνθήκες των νησιών.

Αυτή τη στιγμή το Νοσοκομείο της Ρόδου δεν έχει φαρμακοποιό και υπάρχει σοβαρό πρόβλημα με την προμήθεια και τη χορήγηση των φαρμάκων, καθώς ο μοναδικός φαρμακοποιός, που επί χρόνια ήταν επικουρικός, ασθενεί αυτό το διάστημα.

Ακόμα, πρόβλημα υπάρχει με το απεικονιστικό εργαστήριο του νοσοκομείου, που ουσιαστικά υπολειτουργεί, αφού δεν επαρκεί το υπάρχον προσωπικό για να καλύψει τις ανάγκες των δύο τμημάτων, ακτινολογικού και νεωτέρων απεικονιστικών μεθόδων, που βρίσκονται σε συλλειτουργία με τους έξι γιατρούς. Εάν ισχύει η ενημέρωση που έχουμε, ήρθε και ένας έβδομος που αντιμετώπισε προσωρινά το εκρηκτικό θέμα με τις μαστογραφίες, δεν το έλυσε όμως στο σύνολό του. Βέβαια οι θέσεις που προβλέπονται στο οργανόγραμμα, που κατά τη γνώμη μας είναι ανεπαρκές σε σχέση με τις ανάγκες του πληθυσμού και των επισκεπτών της Ρόδου, είναι δέκα, πριν καν προστεθούν και τα νέα τμήματα, με τις νέες υπηρεσίες και τα επεμβατικά.

Λείπει, επίσης, και το παραϊατρικό προσωπικό των δύο τμημάτων. Είναι μειωμένο σε σχέση με τον οργανισμό τους, όπως βέβαια λείπει και το αναγκαίο προσωπικό του κλάδου ΤΕ ραδιολόγων-ακτινολόγων, που είναι απαραίτητο για να λειτουργήσουν.

Λόγω αυτών των ελλείψεων, δεν λειτουργεί σήμερα η μέτρηση οστικής πυκνότητας, υπολειτουργεί ο ψηφιακός αγγειογράφος, ο μαστογράφος λειτουργεί κάποιες μέρες την εβδομάδα, ενώ ο μαγνητικός τομογράφος λειτουργεί το πολύ μια μέρα την εβδομάδα. Οι εφημερίες κατά μέσο όρο ανέρχονται σε δέκα τον μήνα με γιατρό, ενίοτε φτάνουν και τις δεκαπέντε. Κατά τη γνώμη μας, αυτή τη στιγμή χρειάζεται τουλάχιστον το διπλάσιο προσωπικό, για να μπορέσει να ανταποκριθεί στις αυξημένες ανάγκες και στις εκκρεμότητες που έχουν δημιουργηθεί.

Αντίστοιχο είναι το πρόβλημα και παραμένει το γνωστό θέμα με το αναισθησιολογικό τμήμα, που λειτουργεί για μεγάλο διάστημα με δύο μόνο αναισθησιολόγους από τις δέκα οργανικές θέσεις που υπάρχουν, με αποτέλεσμα εκατοντάδες χειρουργεία -σύμφωνα με πρόσφατη ενημέρωσή μας, περίπου οκτακόσια- να είναι σε αναμονή, με ό,τι αυτό βέβαια συνεπάγεται για την υγεία των ασθενών που αναμένουν να χειρουργηθούν, όπως βέβαια και για τις συνθήκες εργασίας του προσωπικού που δουλεύει σε συνθήκες απόλυτης εντατικοποίησης.

Παραμένει, επίσης, άλυτο το θέμα με τα πλυντήρια και τον αναγκαίο κλιματισμό που χρειάζεται.

Ρωτάμε, λοιπόν: Τι μέτρα θα πάρετε, ώστε να στελεχωθούν πλήρως το ακτινολογικό τμήμα, το φαρμακείο και το αναισθησιολογικό του Γενικού Νοσοκομείου, όπως βέβαια και όλες οι υπόλοιπες ειδικότητες;

Τέλος, τι μέτρα θα πάρετε για να πραγματοποιηθούν και να ολοκληρωθούν οι απαραίτητες προμήθειες σε πλυντήρια-στεγνωτήρια και να επιλυθεί το πρόβλημα της εγκατάστασης συστήματος κατάλληλου κλιματισμού στον χώρο των πλυντηρίων, ώστε να μην είναι απάνθρωπες οι συνθήκες εργασίας, ιδιαίτερα εν όψει της καλοκαιρινής περιόδου;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για να απαντήσετε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλησπέρα σας.

Η Ρόδος έχει ένα μεγάλο νοσοκομείο σε ένα νησί που πράγματι το καλοκαίρι έχει πάρα πολύ τουρισμό και είναι ένα νοσοκομείο που σαφώς θέλουμε να στηρίξουμε.

Στη Ρόδο υπάρχει, πράγματι, στον οργανισμό μία θέση φαρμακοποιού και αυτός ο φαρμακοποιός είναι ασθενής. Παρ’ όλα αυτά, όταν υπάρχει θέμα, έρχεται έστω και για λίγες ώρες, μετακινείται φαρμακοποιός από το Νοσοκομείο Καλύμνου-Κω, που είναι συνδεδεμένο, για να μπορέσει να εξυπηρετήσει τις ανάγκες του νοσοκομείου. Φυσικά, θα προχωρήσουμε σε νέες προκηρύξεις άμεσα.

Όσον αφορά το απεικονιστικό, για να ξεκινήσω από τους τεχνολόγους, ο οργανισμός έχει τρεις θέσεις ΤΕ. Είναι και οι τρεις πληρωμένες, άρα εργάζονται. Από τις θέσεις των τεχνολόγων ΔΕ, έχουμε δεκαπέντε μόνιμους και οκτώ επικουρικούς, άρα έχουμε είκοσι τρεις στο σύνολο τεχνολόγους, που μπορούν και καλύπτουν το νοσοκομείο. Μιλάω καθημερινά με τους συναδέλφους από εκεί, οπότε η πληροφόρηση που έχω είναι από τους εργαζόμενους στο Νοσοκομείο της Ρόδου.

Ο μαγνητικός λειτουργεί όποτε χρειαστεί. Η μαστογραφία, πράγματι, λειτουργεί κάποιες μέρες την εβδομάδα, αλλά η μαστογραφία δεν είναι μια επείγουσα εξέταση, μπορεί να λειτουργήσει με ραντεβού.

Όσον αφορά τώρα το ιατρικό προσωπικό, για θέσεις αναισθησιολόγων το 2020 και το 2021 έγιναν τέσσερις προκηρύξεις, μία Επιμελητού Α΄ και τρεις Επιμελητού Β΄. Η προκήρυξη Επιμελητού Α΄ έγινε, προσελήφθη η συνάδελφος και στο τέλος του 2021 παραιτήθηκε. Οι θέσεις Επιμελητού Β΄ κηρύχθηκαν και οι τρεις άγονες. Άρα ξεκινάμε ξανά τη διαδικασία προκήρυξης και όπως ξέρετε υπάρχει και στη Βουλή Ειδική Επιτροπή της Βουλής για τα κίνητρα για τα νησιά, που αφορά όχι μόνο τους γιατρούς, αλλά όλο το προσωπικό των νοσοκομείων, όπως και τους εκπαιδευτικούς, όλους τους ανθρώπους που πρέπει να πάνε στα νησιά. Οι εργασίες προχωράνε.

Όσον αφορά τους ακτινολόγους, έγινε μία τοποθέτηση ακτινολόγου το 2021 και μία θέση κηρύχθηκε άγονη το 2021.

Τέλος, θέλω να σας πω μερικά πράγματα για την αναμονή. Πράγματι, υπήρχε αναμονή για τα χειρουργεία και υπάρχει αναμονή για τα χειρουργεία στη Ρόδο. Έχουν, όμως, μπει σε μια κανονικότητα, κυρίως γιατί ο κόσμος δεν ήθελε, φοβόταν να πηγαίνει στα νοσοκομεία Το έχουμε δει αυτό σε όλη την επικράτεια. Για να μπορέσουν να λειτουργήσουν, που ήδη λειτουργούν τα χειρουργεία καλύτερα και σήμερα, παραδείγματος χάριν, έγιναν δεκαπέντε, δώσαμε τη δυνατότητα στους ασθενείς και στους γιατρούς να μπορούν να χειρουργήσουν και στον ιδιωτικό τομέα, χωρίς να πληρώνει ο ασθενής καθόλου. Γιατί, για εμάς, σημασία έχει να εξυπηρετούνται οι ασθενείς. Πληρώνει εντελώς το ελληνικό δημόσιο, είναι δωρεάν φροντίδα για τους ασθενείς. Και έγινε ολόκληρη φασαρία. Δεν ξέρω τι είναι καλύτερο: Το να μπορούμε να εξυπηρετήσουμε τους αρρώστους πληρώνοντας εμείς ως ελληνικό δημόσιο όχι περισσότερα χρήματα, αλλά τα ίδια που πληρώνει το δημόσιο σε μια ιδιωτική δομή, ή επειδή δεν θέλουμε να κάνουμε αυτό, να αφήσουμε τους αρρώστους να ταλαιπωρούνται σε λίστες αναμονής; Αυτό είναι κάτι που μπορείτε να το σκεφτείτε εσείς. Εμείς το σκεφτόμαστε και θεωρούμε ότι αυτή η λύση μέχρι να προκηρυχθούν και να πληρωθούν οι θέσεις είναι σημαντικό.

Επίσης, ανοίγουμε απογευματινά χειρουργεία, ακριβώς για να μπορέσουμε να αυξήσουμε τη δυναμικότητα των νοσοκομείων, να μπορούν να κάνουν μεγαλύτερες επεμβάσεις και να μειώσουμε τις λίστες.

Άρα αυτές είναι οι λύσεις που προτείνουμε εμείς. Μιλώ –σας λέω και πάλι- καθημερινά με το Νοσοκομείο Ρόδου. Τα πράγματα δουλεύουν κανονικά. Έχουμε ήδη κανονίσει να μετακινούνται γιατροί με εθελοντικές μετακινήσεις, με στέγη, με τροφή και επιπλέον αποδοχές για τους καλοκαιρινούς μήνες στα νησιά, όπου έχουν μεγάλο πρόβλημα και αυξάνεται ο πληθυσμός τους σημαντικά με τον τουρισμό, γιατί για εμάς είναι σημαντικό να μπορεί να υπάρχει ιατρικό και νοσηλευτικό προσωπικό, όταν τα νοσοκομεία το χρειάζονται, αλλά όχι απαραίτητα να το πληρώνει οι ελληνικός λαός. Το λέω, γιατί πριν είπατε για τους Έλληνες φορολογούμενους που τα πληρώνουν όλα. Και πράγματι, έτσι είναι, οι Έλληνες φορολογούμενοι τα πληρώνουν όλα. Θα έχουμε παραπάνω προσωπικό από ό,τι χρειαζόμαστε, για να το έχουμε τους δύο καλοκαιρινούς μήνες;

Άρα προσπαθούμε να βρούμε τις καλύτερες λύσεις για τα νοσοκομεία, τις καλύτερες λύσεις για το προσωπικό και κυρίως τις καλύτερες λύσεις για τους Έλληνες ασθενείς.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Κομνηνάκα, έχετε τον λόγο για τη δευτερολογία σας.

**ΜΑΡΙΑ ΚΟΜΝΗΝΑΚΑ:** Κυρία Υπουργέ, θα ξεκινήσω από την τελευταία σας φράση. Το εάν είναι επαρκές ή όχι ή πλεονάζον μάλιστα, όπως είπατε, το προσωπικό στα νοσοκομεία το δείχνουν ακριβώς αυτές οι μεγάλες λίστες αναμονής που έχουν δημιουργηθεί και όχι μόνο στα ζητήματα που αφορούν τα χειρουργεία.

Είναι πραγματικά προκλητικό και έχει πάρει και την απάντηση που του αρμόζει το γεγονός ότι επιλέξατε –και περίμενα να δω αν θα το επικαλεστείτε- ως λύση για την κατάσταση της υποστελέχωσης τη λύση που δώσατε, όχι δηλαδή το να προσλάβετε προσωπικό για να ενισχύσετε τα νοσοκομεία, να φέρετε κόσμο για να βοηθήσουν τους χειρουργούς, τους αναισθησιολόγους, όσους προσπαθούν υπεράνθρωπα και συνεχίζουν να χειρουργούν αυτό το διάστημα στο Νοσοκομείο της Ρόδου, αλλά παίρνοντας γιατρούς, προσωπικό και ειδικευόμενους να τους πηγαίνετε προίκα στις ιδιωτικές κλινικές. Το πρόβλημα δεν αντιμετωπίζεται με το να μεταφέρετε πελατεία, μαζί τους γιατρούς ως προίκα στις ιδιωτικές κλινικές, αλλά με το να στελεχωθούν τα νοσοκομεία.

Επίσης, δεν αντιμετωπίζεται το πρόβλημα με τα επί πληρωμή απογευματινά χειρουργεία, γιατί πάλι με το ίδιο ελλιπές, ανεπαρκές και εξαντλημένο προσωπικό πάτε να μπαλώσετε τις τρύπες. Αφήνετε, δηλαδή, σταθερά άλυτο το πρόβλημα της υποστελέχωσης και προσπαθείτε με διάφορους τρόπους να ανοίγετε, εάν θέλετε, και πεδίο δόξης λαμπρό για τον ιδιωτικό τομέα, πεδίο κερδοφορίας και να τους πηγαίνετε πελατεία μαζί με το προσωπικό.

Λέτε ότι γίνονταν και συνεχίζουν να γίνονται τα χειρουργεία. Κατά τη διάρκεια της πανδημίας το αίτημα, που σας προτείναμε κατ’ επανάληψη, ήταν να επιταχθούν όλες οι ιδιωτικές μονάδες της υγείας, ώστε να ενταχθεί στο ενιαίο σχέδιο όλο τους το υγειονομικό, νοσηλευτικό και λοιπό προσωπικό, φυσικά με αποζημίωση του προσωπικού -αυτό δεν το συζητάμε-, για να μπορέσουν να καλυφθούν όλες οι ανάγκες υγείας. Όμως, γεγονός είναι ότι οδηγηθήκαμε στο να μετατρέπονται τα νοσοκομεία σε νοσοκομεία μιας νόσου, άρα να συσσωρεύονται εκκρεμή χειρουργεία ή και άλλα ζητήματα και σήμερα να βρίσκετε ως λύση το να παίρνετε γιατρούς από αυτό το ελλιπές προσωπικό και να τους πηγαίνετε να χειρουργούν στους ιδιωτικούς ομίλους. Αυτό είναι κάτι που έχει απορριφθεί ήδη –και το γνωρίζετε- και από τους γιατρούς στη Ρόδο και βέβαια δεν λύνει το πρόβλημα. Δηλαδή θα αυγατίσει, για παράδειγμα, το προσωπικό που λείπει, πηγαίνοντάς τους μάλιστα εν μέσω εφημερίας να χειρουργούν τα επείγοντα στις ιδιωτικές κλινικές;

Και βέβαια, δεν αντιμετωπίστηκαν όλο αυτό το διάστημα οι λόγοι που κάνουν μη «θελκτικές» -με πολλά εισαγωγικά- τις θέσεις στα νησιά, αλλά παραμένουν όλο αυτό το διάστημα ίδιες οι συνθήκες και συνολικά των κατακρεουργημένων και πολύ χαμηλών αποδοχών, ενώ υπάρχουν δικαστικές αποφάσεις που τους δικαιώνουν και επιβάλλουν την επαναφορά των μισθών τους στα προ κρίσης επίπεδα. Παραμένουν οι εξοντωτικές συνθήκες και η υποστελέχωση, το αυξημένο κόστος ζωής, δηλαδή όλα αυτά που κάνουν αποτρεπτική την εργασία στα νησιά. Βέβαια, με αυτά τα μέτρα που παίρνετε αποθαρρύνετε ακόμα περισσότερο ή τους κλείνετε το μάτι να φύγουν και όσοι έχουν απομείνει στα δημόσια νοσοκομεία.

Να υπενθυμίσω κάτι για τον έναν φαρμακοποιό που λέτε στο νοσοκομείο ότι και αυτός είναι επικουρικός επί πόσα χρόνια. Οι ανάγκες είναι μεγάλες σε ένα τόσο μεγάλο νοσοκομείο που καλύπτει ασθενείς και από τα γειτονικά μικρά νησιά όπως τη Σύμη, που δεν έχουν ακτινολόγους κ.λπ.. Δεν μπορεί να παραμένει με αυτό το προσωπικό. Γνωρίζετε ότι το προηγούμενο διάστημα δημιουργήθηκαν καθυστερήσεις ακόμα και σε βασικές εξετάσεις λόγω αυτής της υποστελέχωσης της θέσης.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κυρία Κομνηνάκα, μάλλον δεν ακούτε τι σας λέω και μάλλον τα έχετε λίγο μπερδεμένα, γιατί αναιρείτε αυτά που λέτε. Από τη μια μεριά μάς λέτε γιατί δεν επιτάξαμε τις ιδιωτικές κλινικές και από την άλλη μεριά μάς λέτε γιατί τους πάμε στις ιδιωτικές κλινικές. Πρέπει να αποφασίσετε τι θέλετε. Άρα το να το κάνουμε με καλό τρόπο, να τους πάμε στις ιδιωτικές κλινικές και να πληρώνουμε, είναι λάθος και το να τους επιτάξουμε είναι σωστό. Άλλωστε είναι οι ίδιοι γιατροί ούτως ή άλλως. Δεν καταλαβαίνω ποιο ακριβώς είναι το πρόβλημά σας.

Άρα γενικώς προσπαθούμε να βρούμε έναν τρόπο να λειτουργήσει το σύστημα υγείας, το οποίο θεωρούμε ότι είναι ένα δημόσιο σύστημα υγείας για όλη τη χώρα απ’ όπου και αν παρέχεται, εφόσον παρέχεται δωρεάν στον πολίτη. Είναι ποιοτικές οι υπηρεσίες υγείας και είναι καλά τα πράγματα για το προσωπικό.

Θα μου επιτρέψετε να σας πω ότι είμαι τριάντα χρόνια στο σύστημα υγείας και ξέρω πάρα πολύ καλά πώς λειτουργεί και το περιφερειακό νοσοκομείο και το νοσοκομείο της Αθήνας. Έχω δουλέψει στην Κόρινθο, έχω δουλέψει στην Αθήνα. Μιλάω καθημερινά με όλα τα νοσοκομεία. Έχω επισκεφθεί πάνω από τα μισά νοσοκομεία της Ελλάδας. Άρα θα μου επιτρέψετε να σας πω ότι έχω μια πάρα πολύ καλή εικόνα απ’ όλα τα νοσοκομεία. Θα ήθελα να σας διαβεβαιώσω ότι κάνουμε το καλύτερο δυνατό και θα κάνουμε το καλύτερο δυνατό.

Άρα δεν μπορείτε να μου λέτε ότι δεν πάνε στα νησιά γιατί δεν δίνουμε, αλλά πάνε στον ιδιωτικό τομέα. Γιατί; Ο ιδιωτικός τομέας πληρώνει νοσηλευτές καλύτερα από το δημόσιο; Τι ακριβώς μου λέτε; Άρα αφήστε το να το τελειώσουμε, να δείτε και το δεύτερο νομοσχέδιο που θα «κατέβει» και να συζητήσουμε. Κάνουμε ό,τι μπορούμε. Η Ρόδος δουλεύει καλά και θα δουλεύει καλά.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς την κυρία Υπουργό.

Θα συζητηθεί η δεύτερη με αριθμό 3747/8-3-2022 ερώτηση του κύκλου των αναφορών - ερωτήσεων του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υγείας, με θέμα: «Προβλήματα λειτουργίας του Κέντρου Υγείας Θέρμης στην Περιφερειακή Ενότητα Θεσσαλονίκης».

Κύριε Στολτίδη, έχετε τον λόγο για δύο λεπτά.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κυρία Υπουργέ, το παράδειγμα του Κέντρου Υγείας Θέρμης που εξυπηρετεί πληθυσμό πάνω από εξήντα πέντε χιλιάδες κατοίκους, τους Δήμους Καλαμαριάς και Πυλαίας - Χορτιάτη, την Περιφέρεια Χαλκιδικής, έχει στην ευθύνη του το περιφερειακό ιατρείο αεροδρομίου «Μακεδονία», Κάτω Σχολαρίου, Τριλόφου, Καρδίας, Μεσημερίου, Βασιλικών, Λακκιάς, Περιστεράς κ.λπ. –είναι μεγάλος ο κατάλογος- και δείχνει ότι ο πιο σημαντικός τομέας του ΕΣΥ για την αντιμετώπιση της πανδημίας και συνολικά της υγείας, δηλαδή η πρωτοβάθμια φροντίδα, πάει από το κακό στο χειρότερο.

Το Κέντρο Υγείας Θέρμης εδώ και χρόνια αντιμετωπίζει σοβαρές ελλείψεις σε προσωπικό και εξοπλισμό. Οι κινητοποιήσεις των φορέων της περιοχής, με αφορμή την ανάγκη ενίσχυσής του εξαιτίας της πανδημίας, υποχρέωσαν την Κυβέρνηση να δώσει κάποιες λύσεις, οι οποίες καταδείχθηκε από τις εξελίξεις ότι ήταν προσωρινές, αφού η μοναδική μικροβιολόγος που είχε τοποθετηθεί εκεί μετακινήθηκε και έληξε η τελευταία σύμβαση με εργολαβική εταιρεία και το Κέντρο Υγείας παραμένει αφύλακτο επί εικοσιτετραώρου βάσεως, με αποτέλεσμα να υπάρχουν απόπειρες κλοπής.

Από το κέντρο υγείας εξακολουθούν να λείπουν βασικές για την πρωτοβάθμια φροντίδα υγείας ειδικότητες γιατρών όπως πνευμονολόγου, καρδιολόγου, οφθαλμιάτρου, ορθοπεδικού, ακτινοδιαγνώστη, ψυχιάτρου. Επίσης, ο πρόσφατος ορισμός επισκέπτη γυναικολόγου για μια φορά την εβδομάδα δεν αρκεί για να καλύψει τις ανάγκες. Από το μικροβιολογικό εργαστήριο λείπει ο ορμονικός αναλυτής. Από το ακτινολογικό εργαστήριο λείπουν ο ψηφιακός μαστογράφος και το μηχάνημα πανοραμικών ακτινογραφιών.

Χαρακτηριστικό παράδειγμα του τρόπου με τον οποίον αντιμετωπίζει η Κυβέρνηση την πανδημία και την προστασία του λαού από τις ολέθριες συνέπειές της είναι και οι χειρισμοί της σχετικά με τη σύσταση του ιατρείου COVID στο Κέντρο Υγείας Θέρμης. Ενώ εξαγγέλθηκε η δημιουργία του, η εγκατάσταση του ιατρείου έγινε σε έναν χώρο που έρχονταν μαζί οι ασθενείς από μια κοινή είσοδο. Έπειτα από τις έντονες αντιδράσεις του υγειονομικού προσωπικού επιλέχθηκε η πρόσβαση με κάποια τεχνική παρέμβαση. Τελικά, από τελευταία ενημέρωση, μαθαίνουμε ότι δεν θα γίνει ούτε αυτή.

Επίσης, κρίνεται απαραίτητη η αύξηση του προσωπικού καθαριότητας για παροχή υπηρεσιών καθ’ όλη τη διάρκεια της ημέρας λόγω των εμβολιασμών, καθώς και η αύξηση της γραμματειακής και τεχνικής υποστήριξης.

Όλες οι παραπάνω ελλείψεις δεν συνηγορούν στην εύρυθμη λειτουργία του κέντρου υγείας και πόσω μάλλον του ιατρείου post-COVID που έχει ήδη ξεκινήσει τη λειτουργία του και δέχεται πρώην ασθενείς ανά δεκαπενθήμερο και όχι όπως όλα τα άλλα είκοσι ένα κέντρα υγείας της Περιφέρειας Κεντρικής Μακεδονίας που το κάνουν ανά εβδομάδα.

Κυρία Υπουργέ, το Κομμουνιστικό Κόμμα Ελλάδας έχει αναδείξει αυτά τα προβλήματα που έχει αντιμετωπίσει το Κέντρο Υγείας Θέρμης με πολλαπλές παρεμβάσεις στη Βουλή, όμως, οι τελευταίες τρεις παραμένουν αναπάντητες και τα προβλήματα οξύνονται.

Ερωτάσθε τι θα κάνει η Κυβέρνησή σας για την κάλυψη του Κέντρου Υγείας Θέρμης με το απαραίτητο μόνιμο προσωπικό όλων των ειδικοτήτων -υγειονομικό, φύλαξης, καθαριότητας, γραμματειακής και τεχνικής υποστήριξης- ώστε να εξυπηρετούνται οι ανάγκες των κατοίκων των περιοχών που καλύπτει. επίσης, ερωτάσθε τι θα κάνει η Κυβέρνησή σας για τη χρηματοδότηση του Κέντρου Υγείας Θέρμης από τον κρατικό προϋπολογισμό για την αγορά του απαραίτητου εξοπλισμού που δεν υπάρχει, την τακτική λειτουργία του ιατρείου post-COVID, σύμφωνα με τις αυξημένες ανάγκες του Κέντρου Υγείας Θέρμης, για τη δημιουργία του ιατρείου COVID και για την άρτια από πλευράς στελέχωσης και υποδομών λειτουργία του, σύμφωνα με τις αυξημένες ανάγκες του Κέντρου Υγείας Θέρμης, καθώς και την άμεση ενίσχυση του μικροβιολογικού εργαστηρίου του κέντρου υγείας με μικροβιολόγο και όλο τον απαραίτητο ιατροτεχνολογικό εξοπλισμό, προκειμένου αυτό να λειτουργήσει.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Στολτίδη.

Κυρία Υπουργέ, έχετε τον λόγο για να απαντήσετε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Θα ξεκινήσω από το πιο σημαντικό: Τι θα πει πρωτοβάθμια φροντίδα υγείας; Βάλτε όποιον ορισμό θέλετε από τον Παγκόσμιο Οργανισμό Υγείας, από το αγγλικό κράτος, από το βελγικό κράτος, απ’ όποιο θέλετε. Η πρωτοβάθμια φροντίδα υγείας είτε είναι ένας γενικός γιατρός ή σε σπάνιες περιπτώσεις ένας παιδίατρος. Η πρωτοβάθμια φροντίδα υγείας είναι αυτό που βάζουμε τώρα με τον προσωπικό γιατρό που στην Ελλάδα, επειδή έχουμε πολλές ειδικότητες, έχουμε βάλει στον προσωπικό γιατρό και τις ειδικότητες. Είναι ο πρώτος άνθρωπος που βλέπει ένας άρρωστος που δεν έχει διαγνωστεί, που θέλει να ψαχθεί για πρώτη φορά, είναι ο γιατρός που θα του πει πώς θα κάνει πρόληψη, είναι ο γιατρός που θα τον παρακολουθήσει στα χρόνια νοσήματα σε συνάρτηση πολλές φορές με ειδικότητες.

Η πρωτοβάθμια φροντίδα υγείας, λοιπόν, δεν είναι αυτές οι ειδικότητες που λέτε. Ορθοπεδικός, οφθαλμίατρος. Όλα αυτά δεν είναι πρωτοβάθμια φροντίδα υγείας. Είναι δευτεροβάθμια φροντίδα υγείας.

Να πάμε στο Κέντρο Υγείας Θέρμης. Πράγματι η περιοχή είναι πολύ μεγάλη. Υπάρχει κανονικό νοσοκομείο, ο «Άγιος Παύλος», στα εξίμισι χιλιόμετρα, δέκα λεπτά με το αυτοκίνητο. Άρα, το Κέντρο Υγείας Θέρμης είναι για να εξυπηρετεί συγκεκριμένα πράγματα, δεν είναι για να αντικαταστήσει ένα νοσοκομείο ούτε όσον αφορά στις ειδικότητες των γιατρών ούτε όσον αφορά στις νοσηλείες φυσικά.

Το Κέντρο Υγείας Θέρμης έχει είκοσι έναν μόνιμους γιατρούς μαζί με τον οδοντίατρο, είκοσι γιατρούς και έναν οδοντίατρο μόνιμους και έχει και έναν επισκέπτη γυναικολόγο. Βλέπει τα τελευταία τέσσερα χρόνια από σαράντα χιλιάδες έως εξήντα χιλιάδες περιστατικά τον χρόνο σε επισκέψεις στα ΤΕΙ κυρίως, στα επείγοντα και σε απλή συνταγογράφηση που είναι από χίλια διακόσια έως δεκατέσσερις χιλιάδες περιστατικά, ανάλογα με τη χρονιά, μόνο συνταγογράφηση, δηλαδή τριών λεπτών υπόθεση. Γι’ αυτές τις σαράντα χιλιάδες έως εξήντα χιλιάδες επισκέψεις συνολικά τον χρόνο, λοιπόν, έχει είκοσι γιατρούς. Αντιστοιχούν από δύο χιλιάδες έως τρεις χιλιάδες επισκέψεις στον κάθε γιατρό.

Να σας πω λίγο πως κλείνονται τα ραντεβού για τους γιατρούς, για να ξέρουμε για τι μιλάμε. Στο «Σωτηρία» παραδείγματος χάριν, που κάνουμε εξωτερικά ιατρεία, το ραντεβού γίνεται κάθε τέταρτο, που σημαίνει ότι εγώ αν δουλεύω επτάωρο πρωινό, βλέπω είκοσι οκτώ αρρώστους. Εντάξει, θα κάνω και κάποιο διάλειμμα, κάποιος άρρωστος θα μου πάρει περισσότερο χρόνο, οπότε θα δω είκοσι πέντε αρρώστους. Βλέποντας είκοσι πέντε αρρώστους την ημέρα, τον μήνα βλέπω πεντακόσιους. Άρα στο εξάμηνο βλέπω τρεις χιλιάδες. Μπορώ, λοιπόν, να δουλέψω έξι μήνες και να είμαι εντάξει.

Άρα δεν είναι λίγοι οι ιατροί στο Κέντρο Υγείας Θέρμης για τις εξετάσεις και τις επισκέψεις που έχει.

Να ξεκινήσουμε, λοιπόν, από τα πολύ απλά. Έχουμε αρκετούς γιατρούς, γίνεται όλη η φροντίδα. Και να σας πω και το άλλο που είναι πολύ σημαντικό. Λέμε πολλές φορές ότι θέλουμε ειδικούς γιατρούς. Ένας ορθοπεδικός που θα πάει στο κέντρο υγείας και δεν θα μπορεί να χειρουργεί, τι ορθοπεδικός θα είναι; Ορθοπεδικός παθολόγος; Άρα είναι πολύ καλύτερο να έχουμε μια σύνδεση με νοσοκομεία στην περιοχή, να κάνουμε καθημερινά ιατρεία με ειδικότητες και παθολόγο και ογκολόγο και γυναικολόγο και ό,τι άλλο θέλετε, αυτός ο γιατρός να ανήκει στο νοσοκομείο, να χειρουργεί στο νοσοκομείο, να κάνει πλήρη την ειδικότητά του στο νοσοκομείο και να κάνει τα πρωινά ιατρεία που χρειάζονται στο κέντρο υγείας για να μην μετακινείται ο κόσμος. Αυτό το νόημα έχει το κέντρο υγείας. Αυτό φροντίζει, να έχουμε καλές, ποιοτικές φροντίδες υγείας. Αν έχω έναν ορθοπεδικό που ουσιαστικά δουλεύει με πενήντα περιστατικά τον μήνα και δεν χειρουργεί ποτέ, παύει να είναι καλός ορθοπεδικός και αυτό πρέπει να το καταλάβουμε.

Οι μόνιμες θέσεις ειδικοτήτων στα κέντρα υγείας δεν είναι το καλύτερο που έχουμε να κάνουμε για τους Έλληνες πολίτες. Το καλύτερο που έχουμε να κάνουμε είναι να τους έχουμε έμπειρους γιατρούς κάποιες ημέρες την εβδομάδα, τακτικά ιατρεία, να ξέρουνε πότε θα πάνε. Και για τα επείγοντα είναι τα νοσοκομεία, γιατί εκεί είναι τα πολλά επείγοντα περιστατικά.

Άρα, μπορούμε να κάνουμε ένα ράμμα σε ένα κέντρο υγείας; Μπορούμε να σώσουμε τη ζωή ενός ανθρώπου με κάποια επείγουσα παρέμβαση; Βεβαίως, αυτό πρέπει να το κάνουμε και να υπάρχει η εκπαίδευση όλων των γιατρών για να το κάνουν αυτό. Αλλά από εκεί και πέρα οι εξειδικευμένες υπηρεσίες εκ των πραγμάτων δεν μπορούν να διασπαρούν σε πάρα πολλές περιοχές, γιατί δεν υπάρχει η εμπειρία να το κάνουμε αυτό. Δεν υπάρχει αρκετός πλούτος περιστατικών, ώστε να υπάρχει εμπειρία για έναν ειδικευμένο γιατρό να διατηρήσει τις δεξιότητές του. Αυτό πρέπει να γίνει κατανοητό σε όλους μας, για να μπορούμε να μιλάμε με την ίδια γλώσσα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Στολτίδη, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Υπουργέ.

Κυρία Υπουργέ, εντάξει, σε τεχνικά και επιστημονικά ζητήματα του κλάδου σας δεν έχει νόημα, θέλει πολύ μεγάλη συζήτηση. Και δεν ρωτήσαμε τι γίνεται. Προφανώς όλα αυτά που είπατε γίνονται.

Εμείς αυτό που βλέπουμε -και φυσικά δεν τα βγάλαμε από το μυαλό μας το τι λείπει, τα βγάλανε οι καθ’ ύλην αρμόδιοι, οι επιστήμονες, το υγειονομικό προσωπικό που αντιμετωπίζει τον λαό της περιοχής- είναι ότι ενώ κανένας δεν μπορεί αμφισβητήσει ότι οι δυνατότητες της επιστήμης και της τεχνολογίας πάνε ιλιγγιωδώς προς τα μπροστά, η κατάσταση στην υγεία χειροτερεύει ολοταχώς ιστορικά προς τα πίσω. Αυτός είναι ένας τίτλος, βέβαια, αλλά όλα φαίνονται σε σχέση με το ποιες ανάγκες καλύπτονται -μπορούμε να μιλάμε για ώρες- και πόσο πλουτίζει ο ιδιωτικός τομέας ως αναγκαία και μοναδική λύση, μονόδρομος για όλο και περισσότερους.

Εμείς, κυρία Υπουργέ, με την ερώτησή μας δεν ζητάμε πασαλείμματα για λίγο καλυτέρευση του Κέντρου Υγείας Θέρμης. Απαιτούμε να ικανοποιηθούν τα αιτήματα, για να καλυφθούν συνολικά οι ανάγκες του λαού στην υγεία με βάση τις πραγματικές δυνατότητες του σήμερα και πάνω στο πραγματικό περιεχόμενο της έννοιας της πρωτοβάθμιας φροντίδας. Εντάξει, εκείνο μπορούμε να το συζητάμε πού, σε ποιο σημείο γεωγραφικά, ποιος κ.λπ..

Αυτό που απαιτούμε στην πραγματικότητα είναι αυτό που ήδη υπάρχει ως δυνατότητα, να παρακολουθείται η υγεία και να μην φτάνει κάποιος στην ασθένεια. Γίνεται; Γίνεται. Όταν προκύπτει πρόβλημα να γιατρεύεται άμεσα. Γίνεται; Γίνεται. Να μην χρειάζεται κάποιος να πάει στον ιδιωτικό τομέα για να τον γδάρουν. Σήμερα, κυρία Υπουργέ, υπάρχουν όλα αυτά τα εργαλεία. Και για τα ψηφιακά, που τόσο πολύ διαφημίζετε ως Κυβέρνηση, εδώ υπάρχει η δυνατότητα για πλήρη ψηφιακό φάκελο με όλο το ιστορικό του καθένα μας, υπάρχει η δυνατότητα της τεχνητής νοημοσύνης για να μπορούν να διαγνωστούν τα πάντα σε δευτερόλεπτα, με τη χρήση της παγκόσμιας ιατρικής γνώσης. Το ίδιο ισχύει και για την πρόβλεψη με τον γονιδιακό υλικό. Υπάρχει το 5G που μνημονεύετε κάθε τρεις και λίγο εσείς –λέω για την Κυβέρνησή σας- που μπορεί σε πραγματικό χρόνο να δέχεται δεδομένα εκατομμύρια εκατομμυρίων από τις πιο απλές ατομικές συσκευές και με στοιχεία για την τοποθεσία του καθενός, για άμεση επιτόπου παρέμβαση. Αυτό το λέω τεχνολογικά. Είναι δυνατότητες. Φανταστείτε, λοιπόν, όλα αυτά να ισχύουν μόνο με το υγειονομικό προσωπικό, χωρίς τα ψηφιακά εργαλεία. Όλα αυτά, κυρία Υπουργέ, ίσχυαν πριν εβδομήντα χρόνια στα σοσιαλιστικά κράτη, εκεί όπου οι λαοί τα είχαν όλα στην υπηρεσία των αναγκών τους.

Εσείς, αντί να βάλετε αυτά που περιέγραψα, που έχετε τώρα στα χέρια σας, στην υπηρεσία σας, φέρατε τα κοράκια, τους επιχειρηματίες στην υγεία που τόσο επικίνδυνο ρόλο έπαιξαν την περίοδο της πανδημίας, να πάρουν καλύτερη θέση στην καταλήστευση των ασφαλιστικών ταμείων, όπως με συμπράξεις δημοσίου και ιδιωτικού τομέα σε υποδομές, οικογενειακούς γιατρούς-τροχονόμους των επιχειρηματικών συμφερόντων -γιατί όταν όλα τα άλλα λείπουν, ποιος είναι ο πραγματικός ρόλος τους-, ασθενείς να μην ξέρουν κατά πού να στραφούν για μια απλή εξέταση, να την πληρώνουν όλο και πιο ακριβά και γιατρειά με πιθανότητες χειρότερες και από αυτές του τζόκερ.

Τίποτα λιγότερο εμείς δεν μπορούμε να απαιτήσουμε για τον λαό μας από αυτά που η επιστήμη και η τεχνολογία έχει κατακτήσει. Τα εργαλεία είναι εδώ, τα έχουμε παράγει οι εργαζόμενοι, ο λαός μας τα έχει χρυσοπληρώσει και απαιτούμε την άμεση στελέχωση με γιατρούς και υγειονομικό προσωπικό, που λείπουν. Απαιτούμε, βέβαια, να περάσουν στα χέρια του υγειονομικού προσωπικού και όλα αυτά τα σύγχρονα εργαλεία, στα μόνα χέρια που μπορούν να κάνουν θαύματα για την υγεία και τη ζωή του λαού μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Αυτό που μου λέτε είναι ότι έως τώρα ο ασθενής ο έρημος ξέρει που να πάει, ενώ τώρα που θα βάλουμε τον προσωπικό γιατρό δεν θα ξέρει πια. Αυτό μου λέτε. Εντάξει. Μου ακούγεται λίγο περίεργο, αλλά να το δεχτώ. Εγώ νομίζω ότι ο προσωπικός γιατρός θα μπορεί να βοηθήσει τον άρρωστο να απευθυνθεί σε δομές υγείας. Μας ενδιαφέρει να έχουμε δομές υγείας και να είναι καλά στελεχωμένες και να λειτουργούν. Να θυμίσω πάλι ότι πραγματικά τα χρήματα τα πληρώνει ο ελληνικός λαός, ό,τι δομή και να είναι. Σε τελική ανάλυση οτιδήποτε πληρώνει το ελληνικό δημόσιο είτε προς ιδιώτη πάροχο είτε προς δημόσιο πάροχο το πληρώνουν οι Έλληνες φορολογούμενοι. Άρα η δική μας υποχρέωση είναι να κάνουμε την καλύτερη διαχείριση των χρημάτων. Και αυτό δεν είναι γεμίζοντας δεξιά και αριστερά χωρίς σχέδιο. Πρέπει να έχουμε έναν συγκεκριμένο λόγο για να κάνουμε κάποιες συγκεκριμένες δομές.

Η ψηφιοποίηση δεν νομίζω ότι μπορεί κάποιος να αρνηθεί ότι μπήκε στη ζωή μας τώρα, με αυτή την Κυβέρνηση και με την πανδημία, με τον εμβολιασμό, με όλα τα ψηφιακά που έχουν γίνει, όλες τις άδειες που μπορούμε να πάρουμε, όλα τα πιστοποιητικά που μπορούμε να πάρουμε χωρίς να χρειαστεί να πάμε πουθενά.

Ο ψηφιακός φάκελος είναι κομμάτι του «RRF». Ήδη γίνεται και μάλιστα, γίνεται σε συνεργασία με το κυπριακό κράτος. Νομίζω ότι δεν μπορείτε να το αμφισβητήσετε καθόλου. Τηλεϊατρική ήδη υπάρχει. Δεν χρησιμοποιείτε πάντα, αλλά αυτό είναι θέμα των γιατρών που πρέπει να τους εκπαιδεύσουμε ξανά. Άρα, σας διαβεβαιώ ότι όλα τα όπλα που έχουμε στην επιστήμη είναι στη διάθεσή μας. Θα τα βάλουμε και θα τα έχουμε σε καλύτερη ακόμα χρήση και οι Έλληνες πολίτες και οι Έλληνες ασθενείς θα είναι απολύτως ευχαριστημένοι.

Πέρα από τα εργαλεία, θέλουμε να έχουμε μια καλή αίσθηση στο περιβάλλον νοσηλείας, ξεκινώντας από τα επείγοντα -τα οποία διαμορφώνουμε- και προχωρώντας στους θαλάμους νοσηλείας. Δηλαδή, το ελληνικό δημόσιο πρέπει να είναι τέτοιο που να θέλει ο ασθενής να πάει, να έχει δηλαδή, τις υποδομές αυτές που θέλουν όλοι στις δημόσιες δομές, ώστε οι ασθενείς μας να αισθάνονται καλά όχι μόνο ασφαλείς από το προσωπικό, αλλά και ευχαριστημένοι στο περιβάλλον στο οποίο νοσηλεύονται. Σας διαβεβαιώ ότι αυτά φτιάχνουμε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κυρία Υπουργό.

Στις επόμενες δύο επίκαιρες ερωτήσεις θα απαντήσει ο Υπουργός Υγείας, ο κ. Θάνος Πλεύρης.

Προχωράμε στην πρώτη με αριθμό 651/4-5-2022 επίκαιρη ερώτηση πρώτο κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικόλαου Ηγουμενίδη προς τον Υπουργό Υγείας, με θέμα: «Αναβάθμιση - ενίσχυση των πρωτοβάθμιων δομών υγείας στο Νομό Ηρακλείου».

Κύριε Ηγουμενίδη, έχετε τον λόγο για την πρωτολογία σας.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, στο διάστημα 2015-2019 η προηγούμενη κυβέρνηση είχε σχεδιάσει στην πρωτοβάθμια φροντίδα υγείας την ενίσχυσή της σε όλη την Ελλάδα. Η ερώτησή μου θα σταθεί στον Νομό Ηρακλείου. Ο σχεδιασμός είχε ως θεμέλιο του τον χάρτη υγείας, τα δεδομένα του πληθυσμού και όχι μόνο για την περιοχή. Κρατάω από όλα αυτά τα στοιχεία του χάρτη την πρόβλεψη του πληθυσμού του Ηρακλείου, την πυκνότητα του πληθυσμού της Κρήτης και του Ηρακλείου, καθώς και τις τάσεις του πληθυσμού. Θα τα καταθέσω στα Πρακτικά, στη διάθεσή σας.

Με βάση, λοιπόν, αυτόν τον σχεδιασμό, αυτό που φαίνεται χοντρικά –πιθανότατα το έχετε και εσείς υπ’ όψιν σας, κύριε Υπουργέ- είναι ότι αν θεωρήσουμε χοντρικά ένα τετράγωνο τον Νομό Ηρακλείου, η βόρεια πλευρά και η δυτική πλευρά, η πλευρά δηλαδή, που βρέχεται από τη θάλασσα και η πλευρά που συνορεύει με το Ρέθυμνο συγκεντρώνουν την πλειοψηφία του πληθυσμού. Από τις οκτακόσιες χιλιάδες της Κρήτης ή αν το θέλετε από τις τετρακόσιες πενήντα χιλιάδες του Ηρακλείου στη βόρεια πλευρά μιλάμε για έναν πληθυσμό τριακοσίων χιλιάδων. Από ανατολή προς δύση Δήμος Χερσονήσου, Δήμος Ηρακλείου, Δήμος Μαλεβιζίου. Σε αυτή την περιοχή δεν υπάρχει κανένα κέντρο υγείας.

Δεν υπάρχει κανένα κέντρο υγείας. Υπάρχουν περιφερειακά ιατρεία που εντάσσονται στα κέντρα υγείας της ενδοχώρας, αλλά δεν υπάρχουν κέντρα υγείας. Ελάχιστοι είναι οι δήμοι στην Ελλάδα που δεν έχουν κέντρο υγείας. Σχεδιάσαμε -και ουσιαστικά από τότε που αναλάβατε την κυβέρνηση δεν έγινε τίποτα- να γίνει κέντρο υγείας στη Χερσόνησο, κέντρο υγείας στο Μαλεβίζι. Το ΙΚΑ του Αγίου Μηνά, η καρδιά της πόλης του Ηρακλείου να γίνει κέντρο υγείας αστικού τύπου και μάλιστα πανεπιστημιακού επιπέδου σε συνεργασία με την ιατρική σχολή του πανεπιστημίου της Κρήτης έτσι ώστε να εκπαιδεύονται εδώ όλοι οι επαγγελματίες της πρωτοβάθμιας φροντίδας υγείας. Συζητάγαμε μέσα στον σχεδιασμό μας το ανατολικό Ηράκλειο, τον πρώην δήμο Αλικαρνασσού, για κέντρο υγείας επίσης αστικού τύπου. Τι γίνεται με αυτά;

Δεύτερον, με βάση, ακριβώς, την κίνηση του πληθυσμού και κατ’ επέκταση την κίνηση των κέντρων υγείας ορισμένα ιατρεία, Αρχάνες, Τυμπάκι, Άγιοι Δέκα, Έμπαρος, να γίνουν ιατρεία δεκαεξάωρης λειτουργίας. Δεν έχει προχωρήσει.

Στον αστικό ιστό της πόλης του Ηρακλείου σχεδιάσαμε είκοσι πέντε τοπικές μονάδες υγείας από τις οποίες έχουν γίνει δώδεκα. Πότε σκοπεύετε να προχωρήσετε τις υπόλοιπες; Όπως επίσης, με βάση, ακριβώς, την αυξημένη κίνηση και ζήτηση υπηρεσιών υγείας λόγω αύξησης του πληθυσμού, σχεδιάσαμε νέα περιφερειακά ιατρεία στα Μάταλα, στη Βαγιωνιά, στις Στάβιες. Οι κάτοικοι της περιοχής τα γνωρίζουν, όπως φαντάζομαι και εσείς, κύριε Υπουργέ. Τι θα γίνει με αυτά;

Να δημιουργηθούν κέντρα ψυχικής υγείας. Αυτό σε συνεννόηση με την ψυχιατρική κλινική του πανεπιστημιακού νοσοκομείου και τους ειδικούς που συζητούσαμε. Κέντρο ψυχικής υγείας στις Μοίρες και στο Αρκαλοχώρι. Ούτε αυτά έχουν προχωρήσει.

Τέλος, ζητήσαμε και σχεδιάσαμε την κάλυψη όλων των κέντρων υγείας με το απαραίτητο προσωπικό για την κίνηση των ασθενοφόρων του ΕΚΑΒ και επιπλέον τρεις σταθμούς του ΕΚΑΒ στις θέσεις Μάρθα, Αγίες Παρασκιές και Τυμπάκι για την πλήρη κάλυψη της περιοχής.

**ΠΡΟΕΔΡΕΥΩΝ (Αθανάσιος Μπούρας):** Θα συμπληρώσετε τα υπόλοιπα στη δευτερολογία σας.

**ΝΙΚΟΛΑΟΣ ΗΓΟΥΜΕΝΙΔΗΣ:** Εκτός από τα στοιχεία του χάρτη καταθέτω στα Πρακτικά το πώς μια τέτοια ολοκληρωμένη πρόταση με τις δημόσιες δομές καλύπτει το σύνολο του Νομού Ηρακλείου. Όπως είπα, κύριε Υπουργέ, από τότε που αναλάβατε την κυβέρνηση η Νέα Δημοκρατία δεν έχει προχωρήσει τίποτε από αυτά. Τι σχεδιάζετε και πώς θα τα προχωρήσετε;

Ευχαριστώ.

(Στο σημείο αυτό ο Βουλευτής Ηρακλείου, κ. Νικόλαος Ηγουμενίδης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο να απαντήσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, πρώτα απ’ όλα όταν ανέλαβε την κυβέρνηση η Νέα Δημοκρατία στους πέντε- έξι μήνες είχαμε και την πανδημία COVID οπότε προφανέστατα οι προτεραιότητες εκείνη τη χρονική στιγμή ήταν η αντιμετώπιση της πανδημίας.

Αναφερθήκατε στο κομμάτι της μεταρρύθμισης την οποία κάνατε. Αποτέλεσμα αυτής της μεταρρύθμισης ήταν ότι ενώ υπήρχαν στον ΕΟΠΥΥ συμβεβλημένοι χίλιοι εννιακόσιοι προσωπικοί οικογενειακοί γιατροί, βρεθήκαμε ξαφνικά με οκτακόσιους οικογενειακούς γιατρούς, γεγονός που σημαίνει ότι χάθηκε η δυνατότητα κάλυψης του πληθυσμού. Παράλληλα, για τα ΤΟΜΥ που αναφέρετε είχατε διασφαλίσει χρηματοδότηση μόνο μέσω ΕΣΠΑ έως το τέλος του 2023 οπότε στην πραγματικότητα ήταν μία κολοβή μεταρρύθμιση. Διότι, όταν μια μεταρρύθμιση οδηγεί στο να γίνονται μονάδες χωρίς να διασφαλίζεται η βιωσιμότητα αυτών των μονάδων, προφανώς στη συνέχεια αυτό το κόστος θα πρέπει να μεταφερθεί στον κρατικό προϋπολογισμό και να βρεθούν πόροι.

Συζητήσαμε ήδη την προηγούμενη εβδομάδα το σχέδιο νόμου «Γιατρός για όλους» για την πρωτοβάθμια φροντίδα υγείας όπου για πρώτη φορά μεθοδικά ερχόμαστε να καλύψουμε όλα τα κενά των προσωπικών ιατρών δίνοντας συγκεκριμένα χρήματα στους γιατρούς και πηγαίνοντας στην πληρωμή κατ’ άτομο. Με αυτόν τον τρόπο και στο κομμάτι το οποίο σας αφορά και έχει να κάνει με τον Νομό Ηρακλείου, ακριβώς επειδή λαμβάνονται όλα αυτά τα μέτρα, θα καλυφθεί ο πληθυσμός από προσωπικό ιατρό και δεν θα έχουμε το σημερινό φαινόμενο. Ένα εκατομμύριο διακόσιες χιλιάδες περίπου είναι εγγεγραμμένοι σε προσωπικό γιατρό.

Αντίστοιχα, ολοκληρώνεται η προκήρυξη η οποία έχει βγει για τη λειτουργία των επιπλέον ΤΟΜΥ. Είναι υποχρεώσεις που είχε αναλάβει η χώρα. Εμείς ποτέ δεν έχουμε την κατεύθυνση ότι καταργούμε με έναν νόμο και με ένα άρθρο. Τα ΤΟΜΥ, όπως πήγατε να τα αναπτύξετε, στην πραγματικότητα δεν θα έλυναν πολλά προβλήματα. Αλλά απ’ τη στιγμή που υπάρχει ευρωπαϊκή χρηματοδότηση ήρθαμε με το νομοσχέδιο και τα έχουμε εντάξει μέσα στα κέντρα υγείας. Οπότε μέχρι 31 Αυγούστου 2022 θα έχουν ολοκληρωθεί και θα υπάρχουν τα αποτελέσματα για να λειτουργήσουν τα ΤΟΜΥ τα οποία έχουν ήδη μπει στο πρόγραμμα. Συνολικά τα κέντρα υγείας του Νομού Ηρακλείου ενισχύθηκαν και σε προσωπικό και σε υλικοτεχνική υποδομή όλο αυτό το διάστημα. Θα σας πω και στη δευτερολογία ακριβώς τι έχει γίνει στο κάθε κέντρο υγείας. Μέσα από το Ταμείο Ανάκαμψης το σύνολο σχεδόν των κέντρων υγείας, αυτά τα οποία είναι τουλάχιστον ιδιόκτητα -γιατί αυτό ήταν ένα κριτήριο- έχουν περιληφθεί για υλικοτεχνική υποδομή και προκειμένου να ληφθεί επιπλέον εξοπλισμός.

Στο πλαίσιο τώρα, όπως σωστά και ο ίδιος αναφέρατε, του χάρτη υγείας κάνουμε μια πλήρη εκπόνηση τόσο στη δευτεροβάθμια όσο και στην πρωτοβάθμια. Είναι ενιαίος ο χάρτης υγείας. Με την ολοκλήρωσή του θα δούμε πού αλλού θα υπάρξουν κενά τα οποία θα χρειάζεται να καλυφθούν. όμως, στην παρούσα φάση το σύνολο των δομών -στις δευτερολογία μου θα σας πω μία προς μία τις δομές στις οποίες αναφέρεστε- έχουν ενισχυθεί με υλικοτεχνική υποδομή και με προσωπικό. Αλλά, αντιστοίχως, τα περισσότερα από αυτά, οι ιδιόκτητες δομές, έχουν υπαχθεί και στο Ταμείο Ανάκαμψης. Ήδη έχουν πάει τα κέντρα υγείας στο ΤΑΙΠΕΔ και ζητούνται οι ανάγκες που έχουν προκειμένου επιπλέον από τα χρήματα του Ταμείου Ανάκαμψης να καλυφθεί η υλικοτεχνική τους αναβάθμιση, αλλά και η κτηριακή τους ανακαίνιση όπου αυτή χρειάζεται.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Κύριε Ηγουμενίδη, έχετε τον λόγο για τη δευτερολογία σας.

**ΝΙΚΟΛΑΟΣ ΗΓΟΥΜΕΝΙΔΗΣ:** Δεν μπορώ ούτε να θυμώσω. Μένω άναυδος από την απάντηση ειλικρινά, κύριε Υπουργέ. Είπατε ότι έξι μήνες αφού αναλάβατε ήρθε η πανδημία. Μα, όπως θα γνωρίζετε το 80% των περιστατικών της πανδημίας, το 80% των περιστατικών του κορωνοϊού αντιμετωπίστηκε κατ’ οίκον. Κάνω λάθος; Αυτή την κατ' οίκον αντιμετώπιση ποιος την έκανε; Οι νοσοκομειακοί γιατροί ή η πρωτοβάθμια φροντίδα υγείας; Άρα η πανδημία ήταν ένας λόγος να επιταχύνετε τον σχεδιασμό ενίσχυσης της δημόσιας πρωτοβάθμιας φροντίδας υγείας και όχι να την αφήσετε στην άκρη. Ένα το κρατούμενο.

Δεύτερο. Όπως λέτε ο ΣΥΡΙΖΑ έκανε μια κολοβή μεταρρύθμιση γιατί η χρηματοδότηση στηρίχθηκε στα ΕΣΠΑ. Η χρηματοδότηση των δομών της πρωτοβάθμιας φροντίδας υγείας ξεκίνησε με τα ΕΣΠΑ και είχαμε ένα προγραμματισμό σε βάθος τριετίας να περάσει στον κρατικό προϋπολογισμό. Αυτό, βεβαίως, απαιτεί και προϋποθέτει αύξηση των δαπανών για την υγεία. Μόνο τον τελευταίο προϋπολογισμό τον κόψετε κατά 800 εκατομμύρια ευρώ. Ε, βέβαια! Όταν κόβετε τον προϋπολογισμό πώς θα χρηματοδοτήσετε τις δομές; Πώς θα τις χρηματοδοτήσετε; Δεν είναι, λοιπόν, κολοβή η μεταρρύθμιση που έκανε ο ΣΥΡΙΖΑ. Είναι κολοβή η πολιτική που εφαρμόζετε. Αν θέλετε τη γνώμη μου, δεν είναι κολοβή η πολιτική που εφαρμόζετε. Είναι εχθρική στην πρωτοβάθμια φροντίδα υγείας, είναι εχθρική στις δημόσιες δομές της πρωτοβάθμιας φροντίδας υγείας.

Λέτε ότι ενισχύθηκαν οι δομές με προσωπικό κ.λπ.. Οι ερωτήσεις είναι πολύ συγκεκριμένες. Θα θεσμοθετήσετε και τα δύο νέα κέντρα υγείας; Θα θεσμοθετήσετε τα συγκεκριμένα ιατρεία δεκαεξάωρης λειτουργίας; Θα φτιάξετε τις νέες δομές, τις νέες ΤΟΜΥ στην πόλη του Ηρακλείου; Θα φτιάξετε, επιτέλους, ώστε να γίνει δομή, σπίτι υγείας, το γνωστό στους Ηρακλειώτες κτήριο ΙΚΑ του Αγίου Μηνά, ναι ή όχι;

Να πω ένα άλλο παράδειγμα που πέρασε έτσι. Όπως σας είπα θέλουμε σταθμό του ΕΚΑΒ στο Τυμπάκι. Είναι στα είκοσι χιλιόμετρα, είναι κοντά εν πάση περιπτώσει, στο Κέντρο Υγείας των Μοιρών. Το Κέντρο Υγείας των Μοιρών έχει μείνει με μηδέν διασώστες, με μηδέν οδηγούς ασθενοφόρου. Πήγατε το σταθμό του ΕΚΑΒ στο Κέντρο Υγείας των Μοιρών και έχετε αφήσει ουσιαστικά ακάλυπτη μια μεγάλη περιοχή. Εμείς λέμε καλύψτε με οδηγούς ασθενοφόρου όλα τα κέντρα υγείας. Θέλει πέντε το κάθε κέντρο υγείας. Καλύψτε τα κενά που υπάρχουν.

Πηγαίνετε τον σταθμό του ΕΚΑΒ στο Τυμπάκι, γιατί υπάρχει κίνηση του πληθυσμού και αύξησή του. Επίσης, ο σταθμός του ΕΚΑΒ εδώ δεν καλύπτει μόνο την περιοχή του Κέντρου Υγείας των Μοιρών, αλλά καλύπτει και το νοτιοδυτικό Ηράκλειο και το νοτιοανατολικό Ρέθυμνο. Είναι, λοιπόν, ένας συνολικός σχεδιασμός.

Σας είπα ότι δεν μπορώ ούτε να θυμώσω με την απάντησή σας. Ουσιαστικά η απάντησή σας είναι μία: Τίποτα από αυτά δεν θα κάνετε! Σε τίποτα από αυτά που σας ρώτησα και που περιλαμβάνει η ερώτησή μου δεν πρόκειται να προχωρήσετε, τίποτα από αυτά που σχεδίασε η κυβέρνηση του ΣΥΡΙΖΑ για τη δημόσια υγεία και για την υγεία και την πρωτοβάθμια φροντίδα υγείας στο Ηράκλειο.

Εν πάση περιπτώσει –και κλείνω με αυτό, κύριε Πρόεδρε- αν θέλετε απαντήστε μου, επειδή υπάρχει και ένα τέτοιο ερώτημα με βάση το τελευταίο νομοσχέδιο που ψηφίστηκε σχετικά με τον προσωπικό γιατρό. Ποιες ειδικότητες έχουν δικαίωμα ένταξης στο σύστημα και με ποιους κανόνες θα γίνει η συμμετοχή των ιδιωτικών ιατρείων, όσον αφορά στο ωράριο, στις αμοιβές, στις αποζημιώσεις, στις υποχρεώσεις κ.λπ.; Αν θέλετε ή αν είστε έτοιμος να μας διευκρινίσετε κάποια σημεία –το ξέρω ότι θα έρθουν με υπουργικές αποφάσεις οι διευκρινίσεις- για τους ιατρούς που μας ακούν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο να απαντήσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα ξεκινήσω από το τελευταίο. Ήδη και στο νομοσχέδιο είπαμε ότι θα υπάρξουν υπουργικές αποφάσεις, αλλά πηγαίνοντας για κατ’ άτομο πληρωμή από 20 ευρώ έως 40 ευρώ αντιλαμβάνεστε ότι μιλάμε για αμοιβές από 40.000 ευρώ ως 60.000 ευρώ κατ’ ελάχιστον τον χρόνο για τους προσωπικούς γιατρούς. Είναι αμοιβές τις οποίες δεν μπορεί κάποιος να αγνοήσει και προφανώς ανταποκρίνονται στις ιατρικές πράξεις και φιλοδοξούμε ότι αυτό θα οδηγήσει γιατρούς να μπουν στο σύστημα.

Αναφορικά με τις ειδικότητες, ξεκινάμε με τους προσωπικούς γιατρούς, τους οικογενειακούς γιατρούς, τους γενικούς γιατρούς. Έχουμε δώσει τη δυνατότητα –που δεν υπήρχε έως τώρα- σε ειδικούς γιατρούς να βγουν σε συζήτηση που θα γίνει και με τους συλλόγους, η οποία αφορά κυρίως στους χρονίως πάσχοντες, όσους διαχειρίζονται ασθενείς χρονίως πάσχοντες. Το σημαντικότερο από όλα είναι ότι οι γιατροί που υπηρετούν αυτή τη στιγμή στα κέντρα υγείας και στα ΤΟΜΥ, ενώ μέχρι τώρα δεν είχαν τη δυνατότητα για επιπλέον χρήματα, πάνω από χίλιοι πεντακόσιοι εγγεγραμμένοι θα μπορούν και αυτοί να λαμβάνουν κατά άτομο, που σημαίνει ότι για τους ίδιους τους δημοσίους αυτούς λειτουργούς δίνεται η δυνατότητα να έχουν από 10.000 ευρώ έως 15.000 ευρώ τον χρόνο επιπλέον στο εισόδημά τους, πάντοτε με βάση τα κριτήρια, τι πληθυσμό θα εγγράφουν, γιατί άλλα χαρακτηριστικά θα έχει ο πληθυσμός ο νέος χωρίς ασθένειες, άλλα χαρακτηριστικά ο μεγαλύτερος πληθυσμός.

Αντιλαμβανόμαστε, όμως, ότι για πρώτη φορά γίνεται μια προσπάθεια σοβαρή υπό την έννοια του πλαισίου των αμοιβών τις οποίες θα λάβουν οι ιατροί, κάτι που μας κάνει να είμαστε αισιόδοξοι ότι θα αγκαλιάσουν τον νέο θεσμό, καθώς τα χρήματα τα οποία δίνονται για τα ελληνικά δεδομένα είναι πολύ σημαντικά ποσά.

Το κομμάτι στο οποίο αναφέρεστε τώρα, είναι η βάση της πρωτοβάθμιας. Συμφωνούμε όλοι ότι η βάση της πρωτοβάθμιας είναι να υπαχθούν όλοι σε προσωπικό γιατρό και η αναβάθμιση των κέντρων υγείας θα γίνει αντιστοίχως, γιατί αυτοί οι γιατροί θα είναι και προσωπικοί ιατροί και όντας προσωπικοί ιατροί θα υπάρξει και υλικοτεχνική υποδομή, την οποία έχουμε περιγράψει.

Επειδή αναφερθήκατε, λόγου χάριν, στο υπό σύσταση Κέντρο Υγείας Χερσονήσου, με έχει ενημερώσει και η 7η ΥΠΕ ότι έχει προβεί σε πρόταση για σύσταση Πολυδύναμου Περιφερειακού Ιατρείου στη θέση Κοκκίνη Χάνι, όπου εκεί πέρα ουσιαστικά θα εξυπηρετείται συνολικά όλο το πλαίσιο, ενώ αναφορικά με τη δεκαεξάωρη λειτουργία την οποία λέτε, εξετάζεται στα συγκεκριμένα κέντρα υγείας στα οποία αναφέρθηκε να υπάρξει παραπάνω λειτουργία βάσει των αναγκών, όχι αναγκαστικά δεκαεξάωρη.

Αντιστοίχως, για τα κέντρα υγείας του δικού σας νομού, του Νομού Ηρακλείου, υπάρχει μια σειρά από πίνακες για μελέτες οι οποίες έχουν γίνει. Είναι έργα και μελέτες υπό κατασκευή προϋπολογισμού 1.134.000 ευρώ και για τον Πλατανιά, στο κομμάτι Θραψανού προϋπολογισμού 175.000 ευρώ, 224.000 ευρώ στο Περιφερειακό Ιατρείο Ψαρή, το Πολυδύναμο Περιφερειακό Ιατρείο Μακρύς Γιαλός είναι υπό ένταξη, η ανακαίνιση της Παλαιοχώρας 300.000 ευρώ, ο εκσυγχρονισμός του Αρκαλοχωρίου 150.000 ευρώ, ο εκσυγχρονισμός και η αναβάθμιση της Αγίας Βαρβάρας 177.000 ευρώ, η ανέγερση νέου Κέντρου Υγείας Μοιρών, που μάλιστα αυτό είναι υπό ένταξη και στο Ταμείο Ανάκαμψης.

Στο κομμάτι του βιοϊατρικού εξοπλισμού υπάρχει μια σειρά από προμήθειες που έγιναν, όπως η προμήθεια δεκατεσσάρων ασθενοφόρων οχημάτων προνοσοκομειακής φροντίδας για τις ανάγκες των κέντρων υγείας στην Κρήτη που είναι σε υλοποίηση και είναι ποσού 1.148.000 ευρώ, ενώ παράλληλα υπάρχει μια σειρά από ενέργειες που έχουν γίνει για την προμήθεια ξενοδοχειακού εξοπλισμού για το σύνολο των κέντρων υγείας, καθώς επίσης και για την προμήθεια πληροφοριακού εξοπλισμού.

Όλα αυτά δείχνουν ότι στη βούλησή μας είναι να αναβαθμιστούν τα κέντρα υγείας. Βάσει του χάρτη θα δούμε και πού θα χρειαστούν επιπλέον δομές. Πάνω σ’ αυτό που είπατε στην αρχή για την πρωτοβάθμια φροντίδα υγείας, προφανέστατα η πρωτοβάθμια φροντίδα υγείας ήταν πολύ σημαντική και στο σκέλος της αντιμετώπισης πανδημίας. Όμως, αυτή τη στιγμή με βάση τις προτεραιότητες, το λογικό ήταν να έχουμε αύξηση κλινών ΜΕΘ, καθώς υπήρχαν πεντακόσιες πενήντα κλίνες ΜΕΘ και έπρεπε να εξυπηρετηθούν. Δεν υπήρχε ιατρικό προσωπικό στη χώρα και έπρεπε να μεταφερθεί ιατρικό προσωπικό από κέντρα υγείας για να ενισχύσουν το Εθνικό Σύστημα Υγείας. Προφανέστατα, σε σκηνές πανδημίας και σε συνθήκες πανδημίας δεν υπάρχει ξεχωριστή πρωτοβάθμια-δευτεροβάθμια ή ιδιωτική υγεία. Είμαστε μία περιφέρεια, μία υγειονομική περιφέρεια και βάσει των αναγκών λειτουργούν. Δεν είναι τόσο εύκολο να γίνει η ανάπτυξη των κέντρων υγείας που λέτε εν μέσω πανδημίας.

Αμέσως μόλις έχουμε μια ύφεση αυτή τη στιγμή –γιατί η πανδημία υπάρχει ακόμα- και νομοσχέδιο φέραμε για να ρυθμίσουμε όλο το σκέλος της πρωτοβάθμιας και παράλληλα «τρέχει» το Ταμείο Ανάκαμψης, για να αναβαθμιστούν και να αυξηθούν αυτές οι δομές στις οποίες αναφέρεστε και να πετύχουμε τον στόχο να αποκτήσει η χώρα μας οργανωμένη και δομημένη πρωτοβάθμια φροντίδα υγείας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Συνεχίζουμε με την τέταρτη με αριθμό 646/3-5-2022 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Ελληνικής Λύσης κ. Μαρίας Αθανασίου προς τον ΥπουργόΥγείας, με θέμα: «Απαράδεκτη η μεταχείριση των υγειονομικών σε αναστολή».

Ορίστε, κυρία Αθανασίου, έχετε τον λόγο για την πρωτολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, αναφορικά με τους ανεμβολίαστους υγειονομικούς οι οποίοι βρίσκονται ακόμη σε αναστολή, με δεδομένη την επιμονή της Κυβέρνησης να τους κρατά μακριά από τις υπηρεσίες τις οποίες δύνανται να προσφέρουν υποβαλλόμενοι σε τακτικούς διαγνωστικούς ελέγχους, αλλά και με το να τους πιέζει στερώντας τους τις αποδοχές τους και παράλληλα απειλώντας τους άμεσα με απόλυση, διαπιστώνουμε ότι οι ευρωπαϊκές χώρες έχουν λάβει για την ίδια περίπτωση πολύ διαφορετικά μέτρα, βασιζόμενες όχι σε τιμωρητική διάθεση ούτε σε εκδικητική εμμονή αλλά με ανθρώπινα κριτήρια και όχι με σκοπό την εξουθένωση αυτής της μερίδας πολιτών.

Χαρακτηριστικά, στο Βέλγιο, η πολιτεία κατέβαλε στους υγειονομικούς σε αναστολή ολόκληρο τον μισθό τους τους τέσσερις πρώτους μήνες, ενώ σε άλλες ευρωπαϊκές χώρες καταβάλλεται το ήμισυ των μηνιαίων αποδοχών. Στο Ηνωμένο Βασίλειο δε, με σκοπό την ενίσχυση του Εθνικού Συστήματος Υγείας όχι μόνο επανήλθαν στην υπηρεσία όσοι υγειονομικοί μέχρι τότε βρίσκονταν σε αναστολή, αλλά το Εθνικό Σύστημα Υγείας ενισχύθηκε περαιτέρω με περίπου σαράντα χιλιάδες επιπλέον φροντιστές υγείας.

Επιπρόσθετα, καθώς και οι ενδονοσοκομειακές λοιμώξεις που εσείς έχετε ιδίαν εμπειρία είναι σημαντική αιτία θανάτου –το ακούσαμε και από τον κ. Καπραβέλο- θα περίμενε κανείς να επικεντρωθείτε στην αντιμετώπισή τους, ειδικά κατά την περίοδο αυτή της υγειονομικής κρίσης, ώστε προσωπικό και ασθενείς να αισθάνονται ασφαλείς στους χώρους των δημόσιων νοσοκομείων μας. Η αντιμετώπιση του φαινομένου σε συνδυασμό με καταρτισμένο, εξειδικευμένο προσωπικό στις ΜΕΘ και ενίσχυση του ΕΣΥ με μόνιμο προσωπικό θα μπορούσε να είχε περιορίσει σε μεγάλο βαθμό τον αριθμό των θανάτων που αποδόθηκαν στον COVID.

Επίσης, δεν θορυβείστε, δεν σας προβληματίζουν οι τόσοι αιφνίδιοι θάνατοι σε νεαρά άτομα με περικαρδίτιδες και όλοι τους εμβολιασμένοι; Αντ’ αυτών, όμως, εσείς εστιάζετε στον τιμωρητικού χαρακτήρα υποχρεωτικό εμβολιασμό και μάλιστα με μη αποτελεσματικά εμβόλια στις νέες μεταλλάξεις και δεν διστάζετε να αφήνετε σε αναστολή γιατρούς και νοσηλευτές που σε καμμία περίπτωση δεν περισσεύουν από τα δημόσια νοσοκομεία μας.

Με δεδομένα τα ανωτέρω, κύριε Υπουργέ, ερωτάστε για τα εξής: Τη στιγμή που σε άλλες ευρωπαϊκές χώρες η πολιτεία αναδιπλώνεται, σχετικά με τα μέτρα που ενισχύουν την υποχρεωτικότητα στους υγειονομικούς, εσείς με ποια ακριβώς κριτήρια και με ποια επιστημονικά δεδομένα επιμένετε εμμονικά σε τόσο απάνθρωπα μέτρα κατά των εν αναστολή υγειονομικών;

Δεύτερον, δεδομένου ότι τα νεότερα επιστημονικά δεδομένα κραυγάζουν ότι οι εμβολιασμένοι και νοσούν και μεταδίδουν, με ποια ακριβώς κριτήρια παραλείπετε να ελέγχετε τακτικά με διαγνωστικούς ελέγχους τους εμβολιασμένους υγειονομικούς, με μόνη δικαιολογία τον εμβολιασμό τους, θέτοντας σε δυνητικό κίνδυνο όσους έρχονται σε επαφή με αυτούς, ασθενείς και μη;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ.

Κύριε Υπουργέ, έχετε τον λόγο για να απαντήσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πρώτα από όλα, δεν κατάλαβα αυτό στο οποίο αναφερθήκατε και για το οποίο η Ελληνική Λύση θα πρέπει κάποια στιγμή να μιλήσει ξεκάθαρα. Είπατε για περικαρδίτιδες σε νεαρά άτομα. Έχουν βγει τα στοιχεία του ΕΟΦ. Συνδέετε αυξημένες επιπλοκές συγκριτικά με αυτές που υπάρχουν στην κοινότητα προ του εμβολιασμού; Πιστεύετε ότι τα εμβόλια δεν είναι ασφαλή; Κάποια στιγμή πρέπει να το ξεκαθαρίσετε.

Με ρωτήσατε στην πρωτολογία αν με προβληματίζουν οι περικαρδίτιδες οι οποίες παρουσιάζονται σε νεαρά άτομα. Σας πληροφορώ, επειδή βγήκαν τα στοιχεία του ΕΟΦ και αναφέρονται όλες οι επιπλοκές που απλώς έχουν δηλωθεί, πως συνολικά δεν υπάρχει καμμία αύξηση συγκριτικά με τις αντίστοιχες επιπλοκές που υπήρχαν χωρίς τον εμβολιασμό ως προς το γενικό πληθυσμό. Και αυτή τη στιγμή μιλάμε για έναν γενικό πληθυσμό ο οποίος έχει εμβολιαστεί στο 75% και έναν ενήλικο πληθυσμό που έχει εμβολιαστεί στο 85%. Στα δε άνω των εξήντα ετών έχουν εμβολιαστεί στο 90%.

Πιστέψτε με, πάντοτε υπήρχαν στην κοινότητα και εμφράγματα τα οποία γίνονταν και θρομβώσεις και δεν υπάρχει καμμία απολύτως αύξηση και επομένως, δεν μπορεί να συνδεθεί τίποτα από αυτά τα οποία λέτε με τα εμβόλια.

Τα εμβόλια, λοιπόν, πλέον είναι ασφαλή. Είναι τα εμβόλια που έχουν δοκιμαστεί σε μεγαλύτερο μέρος πληθυσμού από κάθε άλλο εμβόλιο και αυτή τη στιγμή έχουμε και τη δυνατότητα, χάρη σε αυτά τα εμβόλια, να μπορούμε να συζητάμε ότι έχουμε μπει σε μια άλλη φάση της πανδημίας.

Κυρία Αθανασίου, η μοναδική διαφορά που υπάρχει σήμερα έναντι του Ιανουαρίου και του Φεβρουαρίου είναι ότι το 55% του εμβολιασμένου πληθυσμού έχει γίνει 85% του εμβολιασμένου πληθυσμού. Και προφανέστατα, όπως συμβαίνει και σε όλες τις άλλες λοιμώξεις οι οποίες υπάρχουν, νοσεί και κάποιος ο οποίος έχει εμβολιαστεί έστω και σε λιγότερο βαθμό, αλλά νοσεί. Έτσι γίνεται και με την κοινή γρίπη που εμβολιαζόμαστε. Η κομβική διαφορά που υπάρχει ακόμα και τώρα είναι ότι οι βαριές νοσήσεις και οι θάνατοι συνδέονται με το αν έχεις εμβολιαστεί ή όχι και αυτά δεν μπορούμε να τα παραγνωρίζουμε. Με τα πολύ αυστηρά μέτρα τα οποία υπήρξαν ως προς την υποχρεωτικότητα του εμβολιασμού, σήμερα μπορούμε να μιλάμε σε άλλη φάση.

Η Ελληνική Λύση, όπως και όλα τα κόμματα της Αντιπολίτευσης εγκάλεσε το Υπουργείο Υγείας και την Κυβέρνηση που έκανε άρση των μέτρων από το Πάσχα και μετά. Τι έχετε να πείτε σήμερα που συνεχώς μειώνονται τα κρούσματα, μειώνονται οι σκληροί δείκτες; Κάνατε λάθος όταν κάνατε κριτική που ήρθησαν τα μέτρα; Διότι κάποια στιγμή πρέπει να δούμε τι θα γινόταν αν ακούγαμε την Αντιπολίτευση. Αν ακούγαμε την Αντιπολίτευση το ποσοστό εμβολιασμού θα είχε μείνει πάρα πολύ χαμηλά και αν σας ακούγαμε στα μέτρα, θα συνεχίζαμε να είχαμε μέτρα ακόμα, ενώ η πανδημία βρίσκεται σε ύφεση. Διότι, όταν τώρα πηγαίνετε στα μαγαζιά και τους λέτε «να σας στηρίξει η Κυβέρνηση», πρέπει να τους πείτε κιόλας ότι «εμείς δεν θέλαμε να ανοίξουν, ήμασταν κατά της άρσης των μέτρων», καθώς βγάλατε ανακοίνωση και είπατε ότι σφυρίξαμε το τέλος της πανδημίας για τον τουρισμό. Όλες οι ευρωπαϊκές χώρες, ακόμα και αυτές που δεν έχουν τουρισμό, ακριβώς επειδή έχουμε μεγάλη εμβολιαστική κάλυψη και βρίσκεται σε ύφεση η πανδημία, μπορούσαν να πάνε σε παραπάνω μέτρα.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Με αυτή την έννοια ναι, για το υγειονομικό προσωπικό έχουμε πει -εκατό ερωτήσεις έχω απαντήσει για το συγκεκριμένο- υπάρχει μια παραπάνω απαίτηση, ειδικά για τους γιατρούς και τους νοσηλευτές. Ενδεχομένως για τους διοικητικούς μπορεί να πει κάποιος ότι δεν βρίσκονται στην ίδια ηθική βάση τήρησης των κανόνων της ιατρικής επιστήμης. Γιατροί και νοσηλευτές που δεν πιστεύουν στην ιατρική επιστήμη, αυτή τη στιγμή στην πραγματικότητα οι ίδιοι έχουν θέσει τον εαυτό τους εκτός Εθνικού Συστήματος Υγείας. Η πολιτεία έρχεται και λέει πως όσο διαρκεί η πανδημία, όπως ανανεώνουμε τις συμβάσεις όλου του προσωπικού που είναι για COVID, αντίστοιχα θα βρίσκονται και σε αναστολή οι συγκεκριμένοι. Αν εμβολιαστούν, την επόμενη μέρα επιστρέφουν. Δεν είναι ούτε εκδικητικό μέτρο ούτε μέτρο το οποίο θέλει να προσβάλλει αυτούς τους ανθρώπους και να τους θέσει εκτός εργασίας. Είναι ένα μέτρο προστασίας της δημόσιας υγείας, είναι ένα μέτρο προστασίας για τη μη εξάπλωση της πανδημίας, είναι ένα μέτρο το οποίο με τον άλφα ή βήτα τρόπο ακολούθησαν όλες οι ευρωπαϊκές χώρες, όχι αναγκαστικά με αναστολή, αλλά παντού όλες οι ευρωπαϊκές χώρες έθεσαν θέμα εμβολιασμού του υγειονομικού και κανονικά θα έπρεπε όλα τα κόμματα να στήριζαν, λέγοντας ότι το υγειονομικό προσωπικό που εργάζεται στο ΕΣΥ θα πρέπει να είναι εμβολιασμένο.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κυρία συνάδελφε έχετε τον λόγο για τρία λεπτά.

**ΜΑΡΙΑ ΑΘΑΝΑΣΙΟΥ:** Κύριε Υπουργέ, δεν άκουσα καμμία απάντηση σας σε ό,τι σας ρώτησα, δηλαδή με ποια επιστημονικά κριτήρια αυτοί οι άνθρωποι είναι σε αναστολή και πώς δεν ελέγχονται οι εμβολιασμένοι υγειονομικοί όταν κυκλοφορούν ανάμεσα σε εμάς και στους ασθενείς. Καμμία απάντηση δεν πήρα.

Συνεχίζω. Θα σας υπενθυμίσω ότι στην κύρωση του Ιδρύματος «Σταύρος Νιάρχος» για το Νοσοκομείο Σπάρτης, αναφερόμενος στους γιατρούς μας σε αναστολή, υποστηρίξατε ότι δεν σέβονται τον όρκο του Ιπποκράτη. Σας ενημερώνω, λοιπόν, ότι ο όρκος στον Ιπποκράτη -διότι τον ορκίστηκα- αναφέρεται στη διαφύλαξη της υγείας του κάθε ασθενή. Εν προκειμένω με τον εμβολιασμό που επιβάλλετε, είστε σίγουρος ότι την διαφυλάσσετε; Είστε σίγουρος ότι τα εμβόλια είναι 100% ασφαλή; Και αν ναι, γιατί κανείς γιατρός δεν υπογράφει και δεν αναλαμβάνει την ευθύνη;

Γνωρίζετε ότι για κάθε ιατρική πράξη πρέπει να ενημερώνεται ο ασθενής και να συναινεί; Γνωρίζετε ότι η μη ενημέρωση του και η μη προφύλαξη του είναι ασέβεια στον όρκο του Ιπποκράτη; Τώρα ειδικά με τα fast track εμβόλια; Μιλήσατε για αλληλεγγύη τότε. Όταν κάποιος εμβολιάζεται και παραμένει το ίδιο μεταδοτικός με τον ανεμβολίαστο σε ποιον ακριβώς είναι αλληλέγγυος; Όπως δείχνουν τα ιατρικά δεδομένα ενδεχομένως μόνο τον εαυτό του προφυλάσσει τελικά από βαριά νόσηση. Και αυτό, με επιφύλαξη από την πλευρά μου. Οπότε μιλάμε για ατομική προστασία από τη νόσο. Αυτή είναι η αλήθεια.

Ισχυρίζεστε ότι οι υγειονομικοί σε αναστολή δεν σέβονται την επιστήμη. Την επιστήμη όμως, όπως τη ορίζετε εσείς και η Κυβέρνηση. Μια ιατρική επιστήμη διαφορετική, που στηρίζεται και σπεύδει να εξασφαλίσει το ακαταδίωκτο, σαν κάτι να φοβάται. Ακαταδίωκτο για τους επιστήμονες της επιτροπής εμπειρογνωμόνων σας, ακαταδίωκτο για τις κατασκευαστικές εταιρείες των εμβολίων, ακαταδίωκτο για τον κάθε γιατρό που υπογράφει τον εμβολιασμό.

Η στάση που έχετε κρατήσει στο θέμα του υποχρεωτικού εμβολιασμού δηλώνει ότι η ιατρική επιστήμη, πάντα κατά τη γνώμη σας, όχι μόνο δεν πρέπει να αμφισβητεί αλλά και πρέπει να φιμώνει κάθε αντίθετη γνώμη. Γιατί αυτό έκαναν οι υγειονομικοί που θέσατε σε αναστολή, την οποία και παρατείνατε μάλιστα ως το τέλος του χρόνου. Τόλμησαν να φέρουν αντίρρηση στην υποχρεωτικότητα που τους επιβάλατε. Επίσης πολλοί επιστήμονες, όπως ο κ. Μοντανιέ, που χάσαμε τώρα, ο κ. Ιωαννίδης εκφράστηκαν ομοίως με αντιρρήσεις στον εμβολιασμό του γενικού πληθυσμού.

Γιατί ενοχλείστε τόσο πολύ από την αντίθετη γνώμη και εν τέλει πού εδράζετε τη βεβαιότητα σας, πώς είστε τόσο σίγουρος ότι είστε από τη σωστή πλευρά αυτής της επιστήμης και των επιστημόνων, όταν πρόκειται για ένα εμβόλιο που δεν έχει παρατηρηθεί σε βάθος χρόνου, πενταετίας, όπως συνηθίζεται, για να εξαχθούν ασφαλή αποτελέσματα; Διατείνεστε επίσης ότι αν εμβολιαστούν θα επανέλθουν στην υπηρεσία. Με ποια εμβόλια; Με αυτά που δεν πιάνουν τη μετάλλαξη «Όμικρον»; Γι’ αυτό και έχουν νοσήσει ακόμα και τριπλά εμβολιασμένα άτομα. Ένας στους δύο πλήρως εμβολιασμένους νοσεί σοβαρότατα και μπαίνει στις ΜΕΘ. Διαχωρίζετε τους υγειονομικούς, λοιπόν, σε εμβολιασμένους και μη, ενώ όλοι νοσούν και το μεταδίδουν. Αυτή είναι η επιστήμη που δεν σέβονται οι σε αναστολή υγειονομικοί μας; Η επιστήμη σας είναι αντιφατική, κύριε Υπουργέ, γι’ αυτό δεν πείθετε.

Τελειώνοντας, θέλω να ρωτήσω το εξής: όσοι νόσησαν γιατί πρέπει να εμβολιαστούν έξι μήνες μετά την νόσηση, χωρίς να ελεγχθεί προηγουμένως ο τίτλος αντισωμάτων τους, με άλλα λόγια, χωρίς να επιτρέπεται να ελέγξουν αν, πράγματι, έχουν ανάγκη να εμβολιαστούν; Η ιατρική επιστήμη είναι μία, κύριε Υπουργέ, και δεν προορίζεται να εξυπηρετεί ούτε πολιτικές σκοπιμότητες ούτε συμφέροντα φαρμακευτικών εταιρειών. Προορίζεται να ερευνά, να παρατηρεί και να εξελίσσεται με ασφάλεια και επ’ ωφελεία των ανθρώπων.

Δώστε τέλος, λοιπόν, στην άδικη αναστολή των υγειονομικών μας, επιτρέποντάς τους με έλεγχο δύο φορές εβδομαδιαίως να επανέλθουν στο ΕΣΥ. Μην ταπεινώνετε, μην εξαθλιώνετε άλλο με ωμούς εκβιασμούς τους επιστήμονες υγειονομικούς μας. Μην επιφέρετε άλλο πλήγμα στην ισότητα και την ελευθερία.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Να ξεκινήσουμε από τα βασικά για να μη λέγονται ανακρίβειες. Λέτε ότι ο ένας στους δύο πλήρως εμβολιασμένους νοσεί βαριά και πάει στις ΜΕΘ. Είναι ψευδές. Δεν ισχύει αυτό. Αντιθέτως, όσοι είναι πλήρως εμβολιασμένοι κατά βάση προστατεύονται.

Και αν δείτε τα στοιχεία από τις ΜΕΘ, κυρία Αθανασίου, θα δείτε ότι ενώ είναι εμβολιασμένο σε αυτές τις ηλικίες τις κρίσιμες, των άνω των εξήντα, το 90% του πληθυσμού, με τη δική σας ανάλυση ότι τα εμβόλια δεν κάνουν τίποτα θα έπρεπε οι εννέα στους δέκα μέσα στις ΜΕΘ να ήταν πλήρως εμβολιασμοί. Όμως, οι πλήρως εμβολιασμένοι είναι η μειοψηφία και η πλειοψηφία παραμένει το 10% που έχει επιλέξει να μην εμβολιαστεί. Και όταν ακούει αυτά τα οποία λέτε εσείς -που ελπίζω να μην τα ακούει ο κόσμος σας συγκεκριμένα- τότε του δημιουργείτε πεποίθηση μη εμβολιασμού.

Ο καθένας μπορεί να έχει όποια θέση και θεωρία θέλει. Υπάρχει το λεγόμενο «lege artis», που είναι οι κανόνες της ιατρικής επιστήμης, αυτό το οποίο τα όργανα είτε της ιατρικής σχολής είτε του Παγκόσμιου Οργανισμού Υγείας έρχονται και λένε ποιο είναι το ιατρικώς ορθό. Έτσι γίνεται η επιστήμη. Προφανώς, την επιστήμη κάποιος άντε να την αρνηθεί. Θα κάνει τις κλινικές δοκιμές, θα φτάσει σε ένα αποτέλεσμα και θα προοδεύσει. Αλλά, υπάρχουν οι κανόνες της ιατρικής επιστήμης.

Αν ένας ογκολόγος που βρίσκεται σε ένα νοσοκομείο και στο μυαλό του λέει «δεν θέλω να δίνω ογκολογικά φάρμακα», θα πούμε ότι κάνει λάθος ως προς την άσκηση της ιατρικής επιστήμης επειδή το πρωτόκολλο λέει να δώσει φάρμακο. Αντιστοίχως, αυτή τη στιγμή από όλα τα όργανα τα οποία υπάρχουν ο εμβολιασμός είναι η βασική αντιμετώπιση της πανδημίας, που αποδεικνύεται και στην πράξη, γιατί αυτή τη στιγμή η ύφεση της πανδημίας συνδυάζεται ξεκάθαρα από την εμβολιαστική κάλυψη του πληθυσμού.

Συνολικά, χάρη στα εμβόλια, καταφέρνουμε να αντιμετωπίσουμε την πανδημία και χάρη στα εμβόλια, με τη μελέτη που έγινε στη χώρα μας, γλιτώσαμε γύρω στις σαράντα χιλιάδες θανάτους, που θα υπήρχαν επιπλέον από τους θανάτους που είχαμε εάν ο κόσμος δεν είχε εμβολιαστεί.

Και φανταστείτε τι ευθύνη έχουν κάποιοι που όλο το διάστημα που καλούσαμε τον κόσμο να εμβολιαστεί δημιουργούσαν αναχώματα και «πήραν στον λαιμό τους» κόσμο από τις κρίσιμες ευάλωτες ηλικίες ο οποίος τους άκουγε και δεν πήγε να εμβολιαστεί. Έτσι, λοιπόν, από τους γιατρούς και τους νοσηλευτές υπάρχει μία απαίτηση παραπάνω.

Επειδή τα μπερδεύετε λίγο, αν και μου αρέσει που έρχεστε στο γνωστικό μου αντικείμενο και τη διατριβή μου, που είναι η ενημερωμένη συναίνεση, πρώτα απ’ όλα να ξέρετε ότι ο Ιπποκράτης –και αυτή είναι η διαφορά της σύγχρονης ιατρικής από τον Ιπποκράτη- έλεγε ότι «θα κάνεις ό,τι είναι για το καλό του ασθενούς, δεν θα ακούς ποτέ τι λέει ο ασθενής».

Σήμερα, όμως, επικρατεί η ενημερωμένη συναίνεση. Πάρα πολύ σωστά. Γι’ αυτόν τον λόγο δεν θα μπορούσε ποτέ να υπάρξει υποχρεωτικότητα «κάνε το εμβόλιο, αλλιώς έρχομαι και στο κάνω θες δεν θες». Διότι για κάθε ιατρική πράξη πρέπει να συναινέσει ο καθένας.

Τι μας έχει πει, όμως, το Συμβούλιο της Επικρατείας -και πολύ σωστά- για την περίπτωση που η απόφασή σου δεν επηρεάζει μόνο εσένα αλλά επηρεάζει και τους άλλους; Λόγου χάριν, τα παιδάκια που αρνούνται να εμβολιαστούν έχουν δικαίωμα οι παιδικοί σταθμοί να μην τα παίρνουν. Μιλάω για τα εμβόλια που ήδη υπάρχουν. Εκεί πέρα δεν έχουν το δικαίωμα της ενημερωμένης συναίνεσης; Προφανώς το έχουν. Αλλά έχει και δικαίωμα η πολιτεία να προστατεύεται.

Έτσι, έρχεται και λέει στους συγκεκριμένους ανθρώπους: «Δεν θες να εμβολιαστείς; Μην εμβολιαστείς. Δεν δίνεις τη συναίνεσή σου; Δεν σε υποχρεώνω. Όμως, μπορώ ως πολιτεία να έρθω να πω ότι εγώ θέλω να παρέχει υπηρεσία στο Εθνικό Σύστημα Υγείας αυτός που είναι εμβολιασμένος». Συνεπώς, δεν τους στερούμε κανένα κομμάτι της συναίνεσης τους. Αλλά, αντιστοίχως έχει και δικαίωμα η πολιτεία να λέει πώς η ίδια θα προστατευθεί.

Από κει και πέρα, προφανώς θα δούμε την πανδημία, κυρία Αθανασίου. Το έχουμε πει και εμείς. Έχουμε βάλει έναν νόμο μέχρι 31/12, ακριβώς γιατί μέχρι τότε έχουν παραταχθεί όλες οι συμβάσεις που συνδυάζονται με COVID και βάσει της πορείας της πανδημίας θα παρθούν αποφάσεις. Αλλά, από τους γιατρούς και τους νοσηλευτές έχουμε μία απαίτηση παραπάνω: Να σέβονται αυτό το οποίο έχουν σπουδάσει, να σέβονται αυτό το οποίο υπηρετούν, να σέβονται τους κανόνες της ιατρικής επιστήμης.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Στην τρίτη με αριθμό 660/9-5-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Τους τελειόφοιτους των προπτυχιακών και μεταπτυχιακών σπουδών με ειδίκευση στην Ειδική Αγωγή σε ό,τι αφορά την προκήρυξη του ΑΣΕΠ», θα απαντήσει η Υπουργός Παιδείας και Θρησκευμάτων κ. Μακρή.

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ, κυρία Πρόεδρε.

Κυρία Υπουργέ, η ερώτηση σήμερα του ΚΚΕ αφορά στους τελειόφοιτους των προπτυχιακών και μεταπτυχιακών σπουδών στην Ειδική Αγωγή. Πρόκειται για ανθρώπους που τελειώνουν τις σπουδές τους και ετοιμάζονται να βγουν σε αυτό που λέτε εσείς «αγορά εργασίας». Απεχθανόμαστε αυτόν τον όρο, γιατί υποβαθμίζει και εκχυδαΐζει την κοινωνική διάσταση της εργασίας, αλλά, εν πάση περιπτώσει, τον χρησιμοποιούμε εδώ για να συνεννοούμαστε.

Προκύπτει, λοιπόν, σοβαρό πρόβλημα, κυρία Υπουργέ, με το δικαίωμα αυτών των ανθρώπων στη δουλειά τους. Εκδόθηκε -και το ξέρετε- προκήρυξη από το ΑΣΕΠ, η οποία αφορά στις προσλήψεις εκπαιδευτικών και στην πρωτοβάθμια και τη δευτεροβάθμια εκπαίδευση στον τομέα της Ειδικής Αγωγής και η προθεσμία των δικαιολογητικών αυτής της προκήρυξης λήγει, παρακαλώ, στις 23 του Μάη του 2022, τώρα, σε μια βδομάδα δηλαδή.

Αυτό, όμως, ακριβώς, κυρία Υπουργέ, είναι και το πρόβλημα. Από εδώ προκύπτει το πρόβλημα. Γιατί με βάση αυτή την ημερομηνία χιλιάδες τελειόφοιτοι -τώρα τελειώνουν, ολοκληρώνουν τα μαθήματά τους σε λίγες μέρες, μετριούνται στα δάχτυλα του ενός χεριού- προπτυχιακών και μεταπτυχιακών προγραμμάτων δεν προλαβαίνουν να καταθέσουν τα απαιτούμενα δικαιολογητικά και τις βεβαιώσεις περάτωσης αυτών των σπουδών τους. Και δεν προλαβαίνουν γιατί τα απαραίτητα δικαιολογητικά των βεβαιώσεων των σπουδών τους, με εκείνη την κρίσιμη ημερομηνία κτήσης του πτυχίου, θα βγουν από τις σχολές τους τον επόμενο μήνα, τον Ιούνιο. Όπως καταλαβαίνετε, όλοι αυτοί εξαιρούνται, αποκλείονται στην πραγματικότητα από την προκήρυξη, αποκλείονται από το δικαίωμα στη δουλειά.

Να σας πω και κάτι; Δεν αποκλείονται μόνο για φέτος, για την επόμενη δηλαδή σχολική χρονιά. Αποκλείονται για τις επόμενες τρεις χρονιές, αφού διατηρείται εκείνος ο ανεκδιήγητος νόμος του ΣΥΡΙΖΑ, του Υπουργού Γαβρόγλου -τον διατηρείτε και εσείς και τον αξιοποιείτε, «σερί κορδόνι» πάει η δουλειά, όπως βλέπετε- ο όποιος νόμος προβλέπει το τριετές κλείδωμα αυτών των πινάκων. Γι’ αυτούς τους πίνακες που θα συσταθούν τώρα η λειτουργία τους θα διαρκέσει για τρία ολόκληρα χρόνια. Όποιος μπήκε, μπήκε δηλαδή. Όποιος δεν μπήκε μένει εκτός, θα πρέπει να περιμένει άλλα τρία χρόνια για να αποκτήσει δικαίωμα στη δουλειά.

Όπως καταλαβαίνετε, δεν χρειάζεται να πω τίποτα περισσότερο. Νομίζω ότι όλο αυτό είναι πέρα για πέρα άδικο και σε κάθε περίπτωση το Υπουργείο Παιδείας, το δικό σας το Υπουργείο, είναι ανάγκη να πάρει όλα τα απαραίτητα μέτρα και τις αποφάσεις. Έχετε δύο επιλογές, διαλέξτε τι θα κάνετε. Έχετε την ευθύνη. Ή να δώσετε μια νέα προθεσμία υποβολής αυτών των δικαιολογητικών μέχρι τα τέλη του Ιούνη, για να προλάβουν αυτά τα παιδιά, αυτοί οι άνθρωποι, να καταθέσουν και αυτοί τα χαρτιά τους. Ή να γίνουν δεκτές οι βεβαιώσεις περάτωσης σπουδών από τον ΑΣΕΠ χωρίς ημερομηνία κτήσης του τίτλου της βεβαίωσης αυτής, αφήνοντας ανοιχτή την ημερομηνία κτήσης για αργότερα.

Αυτό σας ρωτάμε και σας καλούμε να υιοθετήσετε ένα από τα δύο. Να είστε βέβαιη, κυρία Υπουργέ, ότι σας παρακολουθούν πάρα πολλοί εκπαιδευτικοί αυτή τη στιγμή και έχουν την ανησυχία να ακούσουν αυτά που θα πείτε.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Το ξέρω ότι μας παρακολουθούν πολλοί εκπαιδευτικοί, γι’ αυτό, κύριε συνάδελφε, θα ξεκινήσω διορθώνοντας ένα λάθος βασικό που έχετε κάνει, διότι και στην ερώτησή σας και στην τοποθέτησή σας μιλήσατε για τριετές κλείδωμα των πινάκων Ειδικής Αγωγής.

Είναι ακριβές ότι το 2019 στο άρθρο 66 του ν.4589 που ψηφίστηκε από την προηγούμενη κυβέρνηση οι τελικοί αξιολογικοί πίνακες είχαν ισχύ για τα επόμενα τρία σχολικά χρόνια, αλλά σύμφωνα με το άρθρο 64 του ν.4692 του 2020 που έφερε η δική μας Κυβέρνηση η τριετής ισχύς καταργήθηκε. Δηλαδή, η τριετής ισχύς των αξιολογικών πινάκων που συντάχθηκαν κατά την πρώτη εφαρμογή του νόμου Γαβρόγλου. Άρα οι αξιολογικοί πίνακες κατάταξης ισχύουν για δύο σχολικά χρόνια, που έπονται της λήξης του σχολικού έτους, που δημοσιεύονται σε ΦΕΚ. Οι πίνακες δηλαδή της Ειδικής Αγωγής και Εκπαίδευσης που δημοσιεύθηκαν τον Ιούνιο του 2020, ισχύουν έως τη λήξη του τρέχοντος σχολικού έτους, δηλαδή 3-.8-2022.

Σε ό,τι αφορά τώρα τον τρόπο της σύνταξης των νέων πινάκων που θα ισχύσουν για το σχολικό έτος 2022 - 2023, με έγγραφά μας ήδη από τις 28-2-2022 εμείς ως Υπουργείο ζητήσαμε από το ΑΣΕΠ, που είναι ο φορέας που κάνει τις προκηρύξεις των σχετικών διαδικασιών, να προκηρύξει τη διαδικασία κατάταξης με σειρά προτεραιότητας κατά κλάδο και ειδικότητα των υποψηφίων εκπαιδευτικών πρωτοβάθμιας, δευτεροβάθμιας, ειδικής αγωγής και εκπαίδευσης, μελών ειδικού εκπαιδευτικού προσωπικού και ειδικού βοηθητικού προσωπικού. Και έχουν εκδοθεί από τότε, κύριε συνάδελφε, πέντε προκηρύξεις στις οποίες κλήθηκαν οι ενδιαφερόμενοι των κλάδων που σας ανέφερα να υποβάλουν αίτηση για τη διαδικασία κατάταξής τους με σειρά προτεραιότητας σε αξιολογικούς πίνακες κατά κλάδο και ειδικότητα.

Σ’ αυτές τις προκηρύξεις, κύριε συνάδελφε, η προθεσμία υποβολής των ηλεκτρονικών αιτήσεων συμμετοχής ξεκινούσε από τις 4 Μαΐου του 2022 έως τις 23 Μαΐου του 2022. Οι προθεσμίες αυτές δεν τοποθετήθηκαν αυθαίρετα, δεν ορίστηκαν αυθαίρετα. Έχουν προβλεφθεί με βάση αυστηρά χρονοδιαγράμματα τα οποία απαιτούνται για να εκδοθούν έγκαιρα οι πίνακες από το ΑΣΕΠ, ώστε να στελεχωθούν οι σχολικές μονάδες το επόμενο σχολικό έτος.

Θα σας αναφέρω ένα έγγραφο του Προέδρου του ΑΣΕΠ του κ. Παπαϊωάννου με ημερομηνία 11-5-2022 που έλεγε: «Κάθε περαιτέρω καθυστέρηση στις προθεσμίες υποβολής των δικαιολογητικών θα εκμηδένιζε…» -δεν θα περιόριζε, θα εκμηδένιζε- «…κάθε δυνατότητα να εκδοθούν οι προσωρινοί πίνακες στο τέλος του Αυγούστου, κάτι που είναι και με τα σημερινά δεδομένα οριακά εφικτό».

Σε όλες, όμως, τις προκηρύξεις του ΑΣΕΠ, κύριε συνάδελφε, όχι μόνο για το Υπουργείο Παιδείας ορίζεται ότι: «Κρίσιμος χρόνος συνδρομής των γενικών και ειδικών προσόντων διορισμού που θα ληφθούν υπ’ όψιν κατά τη διαδικασία πλήρωσης των θέσεων είναι ο χρόνος λήξης της προθεσμίας υποβολής των ηλεκτρονικών αιτήσεων συμμετοχής».

Για την κατάθεση των βασικών τίτλων σπουδών, επίσης σε όλες –τονίζω, σε όλες- τις προκηρύξεις προβλέπεται: «Σε περίπτωση που εκκρεμεί η ορκωμοσία των νέων πτυχιούχων αρκεί βεβαίωση κτήσης από το πανεπιστήμιο στην οποία να αναφέρεται η ημερομηνία κτήσης και ο βαθμός του πτυχίου».

Για τους διδακτορικούς και μεταπτυχιακούς τίτλους ισχύει ότι: «Σε περίπτωση που εκκρεμεί η ορκωμοσία των νέων πτυχιούχων, αρκεί η βεβαίωση κτήσης από το ΑΕΙ στην οποία αναφέρεται ο τίτλος και η ημερομηνία κτήσης του μεταπτυχιακού τίτλου ή βεβαίωση της γραμματείας του οικείου ΑΕΙ από την οποία να προκύπτει η ημερομηνία και το έτος επιτυχώς υποστήριξης του θέματος της διδακτορικής διατριβής».

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία Υφυπουργέ.

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Δεν ακούσαμε, κυρία Υφυπουργέ, δυστυχώς, κάτι γι’ αυτό που σας ζητάνε οι άνθρωποι αυτοί, μια δέσμευση για το ζήτημα αυτό.

Μιλήσατε για τον διετή αποκλεισμό και όχι τον τριετή. Δεν θα μαλώσουμε γι’ αυτό. Σας φαίνονται άραγε λίγα τα δύο χρόνια κανείς να μη βρίσκει δουλειά; Και τι θα κάνει εν τω μεταξύ σε αυτά τα δύο χρόνια; Είναι απαράδεκτος και ο διετής και ο τριετής και ο μονοετής αποκλεισμός. Όλοι οι άνθρωποι έχουν δικαίωμα στη δουλειά.

Το άλλο που είπατε, όμως, για το ΑΣΕΠ και τα αυστηρά του χρονοδιαγράμματα, επειδή δεν προλαβαίνει –λέει- τις διαδικασίες. Με συγχωρείτε, αυτό το πρόβλημα του ΑΣΕΠ θα το πληρώνουν οι φοιτητές, οι πτυχιούχοι; Επειδή δεν προλαβαίνει, δηλαδή, θα μπορούσε τα δικαιολογητικά να τα υποβάλουν τον Φεβρουάριο για παράδειγμα; Τι λογική είναι αυτή; Να βρει τη λύση σε συνεργασία με την Κυβέρνηση. Είναι θέμα υποστελέχωσης, θέμα τρόπου λειτουργίας αυτής της της αρχής, του ΑΣΕΠ. Εν πάση περιπτώσει, να το βελτιώσει. Δεν θα την πληρώνουν οι φοιτητές βάζοντας μια ημερομηνία. Και ξέρετε, είναι πρόκληση 23 Μαΐου, την ώρα που τελειώνουν τα μαθήματά τους στις 31 Μαΐου, εσύ να μου βάζεις μια προκήρυξη που να τελειώνει στις 23 του Μαΐου. Μια ολόκληρη χρονιά δηλαδή μένει απ’ έξω. Καταλαβαίνετε ότι αυτό δεν έχει λογική.

Εν πάση περιπτώσει, είναι χιλιάδες, κυρία Υφυπουργέ, να το ξαναπούμε, όλοι αυτοί οι άνθρωποι, οι τελειόφοιτοι, προπτυχιακοί, μεταπτυχιακοί, στα τμήματα Ειδικής Αγωγής, στο ΕΠΕΚ της ΑΣΠΑΙΤΕ -άλλη πονεμένη ιστορία, τέλος πάντων, θα μιλήσουμε κάποια άλλη φορά γι’ αυτό- όλοι αυτοί αποκλείονται αυθαίρετα, αποκλείονται πέρα για πέρα άδικα από τις διαδικασίες αυτής της προκήρυξης και μάλιστα χωρίς να φταίνε και οι ίδιοι.

Ξέρετε, εκτός από τις ευθύνες του ΑΣΕΠ, από τις καθυστερήσεις του δηλαδή, θυμίζουμε ότι το φετινό ακαδημαϊκό εξάμηνο ξεκίνησε με καθυστέρηση, κυρία Υπουργέ -είναι εδώ και ο αρμόδιος Υφυπουργός για την ανώτατη εκπαίδευση- δεν ξεκίνησε κανονικά, με συνέπεια όλες οι διαδικασίες να πάνε να πάνε προς τα πίσω, να μετατεθούν, δηλαδή, χρονικά όλες οι ακαδημαϊκές υποχρεώσεις και, βεβαίως, και η έκδοση αυτών των βεβαιώσεων της ολοκλήρωσης των σπουδών που χρειάζονται αυτοί οι άνθρωποι.

Μέσα σε όλο αυτό τώρα, παρά το ότι τα μαθήματα ξεκίνησαν με καθυστέρηση λόγω του COVID και όλα πήγαν προς τα πίσω, παρά το ότι τέλη του Μάη τελειώνουν τα μαθήματα, έρχεστε και βάζετε, να μην πω εσείς, το ΑΣΕΠ, την προθεσμία στις 23 του Μάη. Δεν ξέρω, σας φαίνεται για δίκαιο αυτό το πράγμα; Σας φαίνεται για λογικό; Είναι αδύνατον για λόγους καθαρά γραφειοκρατικούς να αποκλείονται χιλιάδες άνθρωποι από το δικαίωμα στη δουλειά; Είναι δυνατόν χιλιάδες απόφοιτοι που έχουν ουσιαστικά ολοκληρώσει τις σπουδές τους -τα τυπικά απομένουν- να αποκλείονται επειδή μια προθεσμία μπαίνει στις 23 του Μαΐου και μάλιστα είναι άνθρωποι εξειδικευμένοι σε έναν κλάδο της εκπαίδευσης, στην Ειδική Αγωγή, που τους έχει πάρα πολύ μεγάλη ανάγκη.

Και σαν να μη φτάνουν όλα αυτά, να πω και κάτι ακόμα, κυρία Υφυπουργέ, για να σας προλάβω, γιατί θα το ακούσουμε από το φθινόπωρο. Εδώ θα είμαστε πάλι. Με το να διατηρείτε αυτό το διετές –να το δεχτώ- κλείδωμα των πινάκων, δεν είναι λίγες οι φορές, όχι εσείς προσωπικά, το Υπουργείο, αλλά και όλοι οι Υπουργοί και οι πριν από εσάς, που απαντώντας στις αιτιάσεις και στα αιτήματα της κάλυψης των εκπαιδευτικών κενών έρχεστε και λέτε εδώ στη Βουλή ότι «ξέρετε, έχουν εξαντληθεί οι πίνακες, δεν υπάρχουν πια, δεν υπάρχουν πια άνθρωποι στους πίνακες και συνεπώς δεν μπορούμε να βρούμε το προσωπικό για να στελεχώσουμε αυτά τα σχολεία». Εντάξει, και η υποκρισία έχει κάποιο όριο.

Να κλείσω με ένα τελευταίο επιχείρημα. Στο κάτω κάτω, όλη αυτή η ιστορία των προκηρύξεων με την πρόσθεση και άλλων προσόντων, το περιβόητο προσοντολόγιο του κ. Γαβρόγλου, το οποίο υιοθετήσατε κι εσείς, προκειμένου κάποιος όχι να διοριστεί αλλά να βρει δουλειά ακόμα και ως ωρομίσθιος, βασίζεται σε αυτά που λέμε ακαδημαϊκά προσόντα. Τι πιο λογικό αυτά τα ακαδημαϊκά προσόντα να συμβαδίζουν και με τα χρονικά όρια των ακαδημαϊκών διαδικασιών. Αυτό ζητάμε. Είναι ένα απολύτως λογικό, ένα απολύτως δίκαιο αίτημα και σας κάνουμε έκκληση, σας καλούμε να το δείτε θετικά έτσι ώστε να ξεπεραστεί.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ, κύριε συνάδελφε.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Κύριε συνάδελφε, εγώ σας απάντησα με συγκεκριμένα στοιχεία. Ακούσατε τις απαντήσεις. Μπορεί να μη σας άρεσαν. Και όταν μου είπατε ότι τα τρία χρόνια είναι πολλά και σας είπα πως δεν είναι πια τρία χρόνια αλλά είναι δύο, τα βρίσκετε και τα δύο πολλά, είπατε ότι και το ένα έτος είναι μεγάλο. Τώρα δεν ξέρω αν προτείνετε μηνιαίους ή εβδομαδιαίους διαγωνισμούς. Σε κάθε περίπτωση, υπάρχει μια διαδικασία που διασφαλίζει και την αξιοκρατική και τη σωστή αξιολόγηση των αιτήσεων που υποβάλλονται βάσει των προκηρύξεων και πρέπει κι αυτή να τηρηθεί.

Μου είπατε ότι ως Υπουργείο έχουμε υποκρισία και δεν καταλαβαίνουμε την ευαισθησία των θεμάτων και μου υποδείξατε το τι μας ακούν και πολλοί εκπαιδευτικοί. Εγώ δεν θα πω ότι εσείς υποκριτικά με ρωτάτε. Θα επισημάνω απλώς την αντίφαση και θα σας πω γιατί. Μέχρι πρόσφατα και εσείς κι άλλοι συνάδελφοι δικοί σας, με γραπτές ερωτήσεις απαιτούσαν οι διαδικασίες να επισπευσθούν, να καταρτιστούν έγκαιρα οι πίνακες, να μην καθυστερήσουν οι προσλήψεις αναπληρωτών εκπαιδευτικών για το νέο σχολικό έτος.

Έχω μπροστά μου, ενδεικτικά την αναφέρω, γραπτή κοινοβουλευτική ερώτηση από τις 2-2-2022, την υπογράφετε εσείς, ο κ. Γκιόκας, ο κ. Καραθανασόπουλος, η κ. Κομνηνάκα, η κ. Μανωλάκου, ο κ. Παπαναστάσης και ο κ. Συντυχάκης, που ζητούσατε σύντμηση των προθεσμιών. Και τώρα έρχεστε -αλλά βλέπετε εγώ δε σας λέω ότι είστε υποκριτής, λέω απλώς ότι είστε ανακόλουθος- και ζητάτε παράταση της προθεσμίας. Αν αυτή η παράταση δοθεί, κύριε συνάδελφε, μέχρι την 1η Σεπτεμβρίου του 2022, ο χρόνος δεν είναι αρκετός για να ολοκληρωθούν οι διαδικασίες κι όταν θα ξεκινήσει το καινούργιο σχολικό έτος τότε θα μας κατηγορείτε για ολιγωρία.

Ενδεικτικά θα αναφέρω μόνον -γιατί επικαλεστήκατε ότι δεν υπάρχει προσωπικό και ότι εμείς έχουμε το ΑΣΕΠ υποστελεχωμένο κ.λπ.- ότι στην πρώτη εφαρμογή του ν.4589/2019 στις προκηρύξεις της ειδικής αγωγής για εκείνο το έτος υποβλήθηκαν -μόνο για το Παιδείας, μόνο γι’ αυτό το θέμα- σαράντα εννέα χιλιάδες ενενήντα πέντε αιτήσεις συμμετοχής και νομίζω ότι από αυτό καταλαβαίνει κανείς τον φόρτο εργασίας των υπηρεσιών του ΑΣΕΠ.

Σε ό,τι αφορά τις παρατηρήσεις για χιλιάδες κενά, για διαχρονική πολιτική αδιοριστίας, δε θα κουράσω το Σώμα. Θα παραπέμψω στα Πρακτικά της τελευταίας κοινοβουλευτικής σας ερώτησης προ δεκαημέρου και στα νούμερα εκείνα κάνω αναφορά και σήμερα.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υφυπουργέ.

Προχωρούμε στη δέκατη με αριθμό 667/9-5-2022 επίκαιρη ερώτηση του δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Έξωση των μαθητών του 9ου Δημοτικού στο Αιγάλεω».

Και σε αυτή θα απαντήσει η Υφυπουργός Παιδείας και Θρησκευμάτων, κ. Μακρή.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κυρία Υφυπουργέ, είμαι υποχρεωμένος να σχολιάσω το γεγονός της σημερινής δίωξης από το Υπουργείο των εκπαιδευτικών που παλεύουν για την κατάργηση της PISA, του διαγωνισμού αυτού των μαθητών. Είναι αδιανόητο αυτό που κάνετε.

Θέλω, όμως, να επανέλθω στο θέμα της σημερινής επίκαιρης. Είναι ένα θέμα καρδιάς και νομίζω δεν θα πρέπει να υπάρχει Βουλεύτρια ή Βουλευτής σε αυτή την Αίθουσα που να μην το αντιλαμβάνεται.

Έχουμε αυτή τη στιγμή ένα σχολείο με ενενήντα πέντε παιδιά, αλλά δεν είναι το νούμερο. Είναι παιδιά, παιδιά δημοτικού, Α΄ δημοτικού, Β΄ δημοτικού, Γ΄ δημοτικού. Μπορείτε να φέρετε στον νου σας τα παιδιά;

Εγώ έχω μια κόρη που θα πάει του χρόνου στην Α΄ δημοτικού. Σε αυτά τα παιδιά οποιαδήποτε στιγμή μπορεί να πάει η Αστυνομία και να τους κάνει έξωση από το σχολείο τους. Δεν ξέρω αν μπορεί να αντιληφθεί κάποια και κάποιος να γίνεται κάτι τέτοιο. Και όμως, αυτή τη στιγμή, ανά πάσα στιγμή, κάθε μέρα εδώ και καιρό πάνε σχολείο και δεν ξέρουν αν η Αστυνομία έρθει να τα πετάξει κυριολεκτικά έξω από το σχολείο. Διότι το σχολείο ήταν ιδιωτικό κτήριο και πήγε νομικά ο ιδιοκτήτης και πήρε το δικαίωμα να διακόψει το συμβόλαιο και να μη συνεχιστεί το συμβόλαιο και να γίνει έξωση, ενώ ήταν στη διαδικασία συζητήσεων με τον δήμο.

Αυτό, βέβαια, καταδεικνύει το πως τα σχολεία πρέπει να είναι σε δημόσια κτήρια. Όμως, εδώ πέρα βλέπουμε και ολιγωρία εκ μέρους της πολιτείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Υπάρχει εφετείο αύριο. Όμως, αυτή τη στιγμή, η βασική λύση που έχουμε εδώ πέρα, ως οργανωμένη πολιτεία, είναι να γίνει απαλλοτρίωση του κτηρίου. Για να γίνει απαλλοτρίωση, η επιτροπή που μετά από τόσο καιρό -άργησε να συνέλθει- επιτέλους συνήλθε, πρέπει να αποφανθεί για την καταλληλότητά του για σχολικό κτήριο.

Επειδή, όμως, δεν έχουμε κανένα νεότερο, θέλουμε να σας ρωτήσουμε αν έχει βγει αυτή η απόφαση, γιατί καθυστερεί από τον Φλεβάρη η επιτροπή να βγάλει αυτή την απόφαση για ένα θέμα που είναι τόσο ευαίσθητο, τόσο ανθρώπινο και αφορά τις ενενήντα πέντε ψυχούλες παιδιών που πάνε σε αυτό το σχολείο και το τι τραυματική εμπειρία μπορούν να βιώσουν.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Κύριε συνάδελφε, επειδή νιώσατε την υποχρέωση να αναφερθείτε στην PISA, θα σας πω πως ήμασταν η μόνη χώρα στην Ευρωπαϊκή Ένωση -αν δεν κάνω λάθος- ή, αν όχι η μόνη, μία από τις πολύ λίγες οι οποίες δεν είχαν ένα σύστημα αξιολόγησης της εκπαιδευτικής διαδικασίας και του εκπαιδευτικού έργου το οποίο δεν έχει επίπτωση στους μαθητές, γίνεται ανώνυμα και δεν είναι περαιτέρω βαθμολογική επιβάρυνση.

Άρα, λοιπόν, ο νόμος θα εφαρμοστεί και καλώς γίνεται αυτή η διαδικασία, η οποία μόνο κακό δεν κάνει στα παιδιά μας.

Θέλω να σας πω, επίσης, επειδή έχετε απόλυτο δίκιο, όταν λέτε ότι το θέμα είναι ευαίσθητο, δεν έχει να κάνει με αριθμούς, αλλά έχει να κάνει με παιδιά, ότι αυτά τα οποία με ρωτάτε -πλέον του ότι δεν είναι αρμοδιότητα του δικού μας Υπουργείου, αλλά αντιλαμβανόμενοι και εμείς, στο Υπουργείο, την ευαισθησία του θέματος, προσερχόμεθα, αφού κάνουμε την έρευνά μας- θα μπορούσαν να έχουν απαντηθεί πάρα πολύ εύκολα, με διαδικασίες ανάλογου ελέγχου στο δημοτικό συμβούλιο, γιατί αρμοδιότητα του δήμου είναι, στον Δήμο Αιγάλεω, λοιπόν, στον οποίο ανήκει το συγκεκριμένο σχολικό κτήριο.

Σας λέω για την ενημέρωση, επαναλαμβάνοντας και τονίζοντας ότι θα είχατε πάρει ίσως και πιο γρήγορα απαντήσεις, αν είχαν απευθυνθεί συνάδελφοι δικοί σας ή όποιος ενδιαφέρεται στον Δήμο του Αιγάλεω, με τον ανάλογο έλεγχο που υπάρχει και εκεί, στο δημοτικό συμβούλιο, ότι οι ιδιοκτήτες του κτηρίου όπου στεγάζεται το 9ο Δημοτικό Σχολείο έχουν πάρει πρωτόδικη απόφαση που δηλώνει την έξωση του δήμου, ενώ για τριάντα σχεδόν συναπτά έτη υπήρχε, όπως μας διαβεβαιώνει ο δήμος.

Προσέξτε αυτό, κύριε συνάδελφε. Έχουν οι υπηρεσίες μας ρωτήσει τον Δήμο Αιγάλεω και οι απαντήσεις είναι οι απαντήσεις που μας δίνει ο δήμος και τις μεταφέρω εγώ σε σας, ότι επί τριάντα συναπτά έτη υπάρχει σταθερή καταβολή μισθωμάτων.

Το Δημοτικό Συμβούλιο του Αιγάλεω συνήλθε σε δημόσια έκτακτη συνεδρίαση τη Δευτέρα 22 Νοεμβρίου του 2021, μελέτησε όλα τα δικαιολογητικά, έλαβε υπ’ όψιν τις σχετικές διατάξεις. Μετά από συζήτηση που έγινε, ομόφωνα αποφάσισε να προχωρήσει σε όλες τις διαδικασίες που θα οδηγήσουν στον χαρακτηρισμό της συγκεκριμένης ιδιοκτησίας ως χώρο σχολείου, όπως οι κείμενες διατάξεις επιβάλλουν και επιτρέπουν.

Μέχρι τώρα ο δήμος μάς διαβεβαιώνει ότι έχει κάνει όλες τις νομικές ενέργειες, ώστε να αναχαιτίσει την εφαρμογή της πρωτόδικης απόφασης. Άσκησε ανακοπή, που δεν είχε τύχη. Το λέτε και εσείς στο έγγραφό σας. Έχει ασκήσει, λοιπόν και έφεση, της οποίας δεν αναμένεται η έκδοση απόφασης. Θα εκδικαστεί αύριο.

Αυτό σημαίνει, κύριε συνάδελφε, ότι πρέπει αύριο να εκδικαστεί, γιατί μπορεί κάποιος εκ των διαδίκων να ζητήσει αναβολή και επειδή είναι πρωτοείσακτη, μπορεί και να την πάρει. Άρα, λοιπόν, δεν αναμένουμε την απόφαση, αναμένουμε την εκδίκαση.

Με αυτές τις ενέργειες, λοιπόν, θεωρεί ο Δήμος Αιγάλεω ότι αποφεύχθηκε αρχικά οποιαδήποτε αιφνίδια έξωση του σχολείου εντός της τρέχουσας σχολικής χρονιάς και παράλληλα, ο δήμος έχει προχωρήσει σε κινήσεις για την απαλλοτρίωση του χώρου.

Συγκεκριμένα, το δημοτικό συμβούλιο έχει πάρει απόφαση και έχει εγγραφεί κονδύλιο 500.000 ευρώ στον προϋπολογισμό του οικονομικού έτους του 2022 και αυτή είναι προαπαιτούμενη κίνηση για τον χαρακτηρισμό του χώρου ως σχολείου. Ο Δήμος του Αιγάλεω, επίσης, έχει στείλει όλα τα έγγραφα στην Επιτροπή Καταλληλότητας του Δήμου. Αυτή έχει συσταθεί όπως ο νόμος ορίζει. Αναμένει την έκδοση της απόφασης αυτής της επιτροπής και έχει προσκομίσει τα σχετικά έγγραφα που απαιτούνται και η Διεύθυνση Πρωτοβάθμιας Εκπαίδευσης της Γ΄ Αθήνας.

Αυτές είναι απαραίτητες κινήσεις, κύριε συνάδελφε, για να μείνει το σχολείο εν λειτουργία. Στη δευτερολογία θα σας πω και άλλες λεπτομέρειες σχετικά με την ερώτησή σας.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία Υπουργέ.

Ορίστε, κύριε συνάδελφε, έχετε τον λόγο για τρία λεπτά.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ, κυρία Πρόεδρε.

Κυρία Υπουργέ, προφανώς, έχω ενημερωθεί από τον δήμο. Ήμουν την προπροηγούμενη εβδομάδα εκεί πέρα και έχω βρεθεί και σε πολλές κινητοποιήσεις τοπικά για αυτό το ζήτημα και έξω και μέσα από το δημαρχείο.

Δε θα μπω στη συζήτηση για το τι κάνει και τι δεν κάνει ο δήμος. Αυτά είναι η συζήτηση με τον δήμαρχο και τον δήμο. Θα πούμε λίγο τι κάνετε και τι δεν κάνετε εσείς εδώ πέρα. Το ερώτημα είναι, επειδή συμμετέχει το Υπουργείο στην επιτροπή, τι συμβαίνει. Δε μας απαντήσατε το βασικό ερώτημα, σε ποιο στάδιο βρίσκονται οι διαδικασίες χαρακτηρισμού του χώρου ως σχολική στέγη, δηλαδή όσον αφορά στην επιτροπή αυτή. Από τον Φλεβάρη έχει συσταθεί η επιτροπή αυτή. Έχουμε φτάσει στα μέσα Μαΐου. Πόσο χρόνο θα πάρει να δημοσιοποιήσει αν είναι κατάλληλο για σχολική στέγη ή όχι το κτήριο; Διότι είναι στη διαδικασία του εφετείου, αλλά, όπως γνωρίζετε πολύ καλά, επειδή πρωτόδικα η απόφαση έλεγε άμεση έξωση και δεν πέρασε η ανακοπή, μπορεί οποιαδήποτε στιγμή να γίνει έξωση και δεν υπάρχει προστασία των μαθητών, γι’ αυτό και φέραμε το θέμα σε αυτό το επίπεδο και σας καλούμε, ως πολιτική ηγεσία, να μας δώσετε απαντήσεις.

Δε μου έχετε απαντήσει μέχρι στιγμής αν γνωρίζατε το θέμα πριν την επίκαιρη, αν σας είχε ενημερώσει ο δήμος για αυτό το πράγμα, αν σας είχε ενημερώσει η Πρωτοβάθμια, αν ήταν ενήμερη η Πρωτοβάθμια. Σε ποιες ενέργειες θα προχωρήσετε σε περίπτωση που γίνει έξωση; Τι θα κάνουν αυτά τα παιδιά, πέρα από την τραυματική εμπειρία, που δεν μπορώ καν να διανοηθώ, ένα παιδί έξι χρόνων να πηγαίνει η Αστυνομία και να το βγάζει έξω από το σχολείο; Δεν είναι μια εικόνα που θέλω καν να διανοηθώ.

Όμως, πέρα από αυτό, θέλω να μας πείτε τι θα κάνετε σε περίπτωση έξωσης. Τι θα κάνετε σε περίπτωση που η έξωση γίνει τώρα, εν μέσω σχολικής χρονιάς, ή γίνει, όταν γυρίσουν τα παιδιά τον Σεπτέμβρη;

Να σας πω απλά νούμερα; Το όμορο σχολείο είναι στα δύο χιλιόμετρα απόσταση από το συγκεκριμένο. Είναι ένα μικρό σχολικό κτήριο, εξατάξιο και δε χωράει να φιλοξενήσει άλλα ενενήντα πέντε παιδιά. Η κατάσταση είναι σε πλήρες αδιέξοδο.

Γι’ αυτό από εσάς, ως Υπουργείο Παιδείας, που έχει ευθύνη για τη λειτουργία των σχολείων, έχει ευθύνη για τους μαθητές, έχει ευθύνη για τους καθηγητές, θέλουμε να μας εξηγήσετε ποιο είναι το σχέδιό σας, πρώτον, για να μη γίνει κάποια τραυματική έξωση για τα παιδιά, δεύτερον, για να υπάρχει προστασία. Ποιο είναι το plan B, που λέμε;

Θέλουμε να μας πείτε, επίσης, τι γίνεται με αυτή την επιτροπή, πότε επιτέλους θα ανακοινωθεί η καταλληλότητα για να προχωρήσετε στην απαλλοτρίωση. Αν δεν προχωρήσει η διαδικασία απαλλοτρίωσης, η κατάσταση είναι πραγματικά πάρα πολύ επικίνδυνη, από στιγμή σε στιγμή να έχουμε βίαια και τραυματικά επεισόδια για τα παιδιά σε αυτό το σχολείο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Λοιπόν, κατ’ αρχάς, θέλω να σας πω πως -επειδή και άλλη φορά μου έχετε κάνει ερώτηση που δεν είναι ακριβώς στις αρμοδιότητες του Υπουργείου Παιδείας και Θρησκευμάτων, απλώς είναι στα ενδιαφέροντα του Υπουργείου μας- προφανώς, κάτι δεν είναι καλό με τις δικές μου απαντήσεις. Δεν έχει γίνει κατανοητό σε εσάς ότι τα θέματα για τα οποία με ρωτάτε το Υπουργείο μας δεν έχει αρμοδιότητα. Για τη σχολική στέγη αρμοδιότητα έχει ο δήμος και δεν εποπτεύεται από εμάς. Για την κατασκευή των σχολικών κτηρίων αρμόδιο είναι το Υπουργείο Μεταφορών και Υποδομών και μάλιστα, η εποπτευόμενη από αυτό Εταιρεία ΚΤΥΠ. Το επαναλαμβάνω όσο πιο καθαρά και απλά μπορώ, γιατί πάλι με έχετε ρωτήσει ξανά, με τον ίδιο τρόπο έχω απαντήσει. Εικάζω ότι μάλλον κάτι φταίει στη δική μου απάντηση, γιατί δεν το κατανοείτε.

Και θα σας εξηγήσω και σαφώς, ότι, όταν πρόκειται για μια καινούργια μονάδα, ξεκινά το αίτημα. Επισπεύδων είναι ο δήμος, η επισπεύδουσα είναι η ΚΤΥΠ.

Απευθύνεται στο Υπουργείο μας και συγκεκριμένα στη Διεύθυνση Τεχνικών Υπηρεσιών, η οποία εγκρίνει το κτηριολογικό πρόγραμμα με βάση τον ίδιο τον αριθμό, το μέγεθος των κτηρίων, τη δυναμικότητα κάθε εκπαιδευτικής ομάδας και εν συνεχεία η καινούργια σχολική μονάδα αυτή χτίζεται με ευθύνη της ΚΤΥΠ ή ενοικιάζεται αφού προηγηθεί η έγκριση από τον δήμο, αλλά η δική μας ευθύνη ξεκινά και εξαντλείται στην έγκριση του προγράμματος. Δεν ξεκινά από εμάς η διαδικασία. Ελπίζω να μη χρειαστεί να το πω για τρίτη φορά. Έχω την αίσθηση ότι αυτή τη φορά το ξεκαθάρισα.

Στο δικό μας λοιπόν Υπουργείο μέχρι στιγμής δεν υπάρχει κανένα αίτημα για το 9ο Δημοτικό Σχολείο Αιγάλεω. Και θα σας πω εδώ παρενθετικά, κύριε συνάδελφε, ότι δεν κατηγόρησα τον Δήμο Αιγάλεω για αδράνεια, γιατί είπατε τι κάνει και τι δεν κάνει. Μετέφερα μετά από ενημέρωση που είχαν οι υπηρεσίες μας για το τι κάνει ο Δήμος Αιγάλεω και σας είπα, σας υπέδειξα, αν θέλετε, έναν τρόπο που θα μπορούσατε να είχατε γρηγορότερη απάντηση και από τον φορέα που είναι υπεύθυνος.

Παρ’ όλα αυτά, παρ’ ότι σας είπα δεν έχουμε αρμοδιότητα να σας ενημερώσω για αυτά τα οποία στη δευτερολογία σας ζητήσατε. Η Διεύθυνση ΠΕ της Γ΄ Αθήνας με έγγραφα από τις 4-2-2022 και 2-3-2022 προς τον Δήμο Αιγάλεω ζήτησε αναλυτική περιγραφή της κατάστασης. Το θέμα του εγγράφου ήταν ενημέρωση για το στεγαστικό του 9ου Δημοτικού Σχολείου Αιγάλεω. Ο Δήμος Αιγάλεω απάντησε στις 9-2-2022 και ενημέρωσε ότι αναμένει τελεσίδικη δικαστική απόφαση. Ο Δήμος Αιγάλεω εν συνεχεία στις 10-2-2022 πρότεινε τη συγκρότηση επιτροπής καταλληλότητας για τη στέγαση του 9ου Δημοτικού Σχολείου Αιγάλεω. Η Διεύθυνση ΠΕ της Γ΄ Αθήνας απάντησε στις 14-2-2022 -έχουν σημασία οι ημερομηνίες γιατί δείχνουν την ταχύτητα της συνεργασίας των δύο φορέων- και όρισε εκπρόσωπο σε αυτή την επιτροπή, δηλαδή στην επιτροπή καταλληλότητας, τη Διευθύντρια της Πρωτοβάθμιας Εκπαίδευσης Γ΄ Αθήνας. Συμμετέχουμε, λοιπόν, με ένα μέλος και υπάρχει και η αυτονομία των σχολικών μονάδων. Για τις κινήσεις που κάνουν οι εκπαιδευτικοί μας, που συμμετέχουν λόγω της θέσεώς τους σε επιτροπές, δε δίνουν αναφορά στο Υπουργείο, δεν παίρνουν έγκριση, έχουν την επάρκεια βάσει του νόμου να λειτουργούν.

Συγκροτήθηκε επίσης και η επιτροπή καταλληλότητας στις 22-2-2022 για τη στέγαση αυτού του 9ου Σχολείου. Εξέτασε το ακίνητο παρουσία όλων των μελών στις 15-3-2022. Η Διευθύντρια ΠΕ Αθήνας στις 8-4-2022 κατέθεσε όλα τα δικαιολογητικά σε ό,τι αφορά τη διεύθυνσή της άρα, ας πούμε, το Υπουργείο μας έκανε αυτό που έπρεπε διά της διευθύντριας. Τεκμηρίωσε την ανάγκη διατήρησης στέγασης σε αυτό το σχολείο στο οποίο υπάρχει. Άρα και στενά το παρακολουθούμε το θέμα και σας ενημερώνουμε επαρκώς και κάνουμε ό,τι χρειάζεται σύμφωνα με τον νόμο και την ευαισθησία του θέματος.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Συνεχίζουμε με τη δεύτερη με αριθμό 653/4-5-2022 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κινήματος Αλλαγής κ. Γεώργιου Αρβανιτίδη προς την Υπουργό Παιδείας και Θρησκευμάτων, με θέμα: «Να απορριφθούν και να αναθεωρηθούν οι αποφάσεις και οι προβληματικές εισηγήσεις κατάργησης, συγχώνευσης και μεταφοράς τμημάτων του Διεθνούς Πανεπιστημίου Ελλάδος, που εδρεύουν στην Αλεξάνδρεια Πανεπιστημιούπολη Σίνδου - Θεσσαλονίκης». Στην ερώτηση θα απαντήσει ο Υφυπουργός Παιδείας και Θρησκευμάτων κ. Ευάγγελος Συρίγος.

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΑΡΒΑΝΙΤΙΔΗΣ:** Σας ευχαριστώ πολύ, κυρία Πρόεδρε.

Ευχαριστώ, λοιπόν, κύριε Υπουργέ, για την παρουσία σας σήμερα. Οφείλω να πω βέβαια ότι για το θέμα της αιφνιδιαστικής εισήγησης για κατάργηση και μεταφορά των τμημάτων του Διεθνούς Πανεπιστημίου Ελλάδας είχα καταθέσει αρχικά απλή ερώτηση και στη συνέχεια λόγω των εξελίξεων κατέθεσα την εν λόγω επίκαιρη ερώτηση, στην οποία βέβαια θα είχατε απαντήσει αν δεν είχε μεσολαβήσει προσωπική μου κοινοβουλευτική υποχρέωση στο εξωτερικό.

Έτσι λοιπόν, ήρθαμε σήμερα για να απαντήσετε σε μια σειρά ανεξήγητων ερωτημάτων που έχει το σύνολο της τοπικής κοινωνίας τόσο στη Σίνδο όσο και στη Θεσσαλονίκη. Και όταν λέω στο σύνολο κυριολεκτώ, κύριε Υπουργέ, στο σύνολο, η ακαδημαϊκή κοινότητα, οι φοιτητές, οι επιχειρήσεις, οι επαγγελματικοί φορείς, η Τοπική Αυτοδιοίκηση, όλοι οι τοπικοί Βουλευτές ακόμα και οι κυβερνητικοί Βουλευτές. Και δεν είναι μόνον όλοι μας, που έχουμε ανεξήγητα ερωτήματα, αλλά και το γεγονός ότι όλοι αυτοί που προανέφερα είναι αντίθετοι με τις εισηγήσεις του προέδρου της διοικούσας επιτροπής του ΔΙΠΑΕ για τη μεταφορά του Τμήματος Μηχανικών Παραγωγής και Διοίκησης από τη Σίνδο στις Σέρρες, την κατάργηση του Τμήματος Μηχανικών Περιβάλλοντος, τη συγχώνευση και μεταφορά από τη Σίνδο στις Σέρρες του Τμήματος Μηχανικών Πληροφορικής και Ηλεκτρονικών Συστημάτων.

Γνωρίζουμε βέβαια ότι αυτές οι προθέσεις έγιναν στο πλαίσιο του επανασχεδιασμού του πανεπιστημιακού χάρτη στην Ελλάδα και ότι θα υπάρξει και σχετική γνωμοδότηση της Εθνικής Αρχής Ανώτατης Εκπαίδευσης, αλλά τελικά εσείς, το Υπουργείο Παιδείας, θα λάβει τις τελικές οριστικές αποφάσεις. Και εδώ, κύριε Υφυπουργέ, από τη στιγμή που ο τελικός λόγος είναι σε εσάς όλα τα επιμέρους ερωτήματα κατ’ ουσίαν συνοψίζονται σε ένα και βασικό και σας καλώ σήμερα να απαντήσετε ξεκάθαρα: Θα απορρίψετε τις παραπάνω εισηγήσεις ζητώντας την αναθεώρησή τους και όταν μάλιστα αυτές οι αυθαίρετες εισηγήσεις δεν πληρούν ούτε επιστημονικά, ούτε ακαδημαϊκά, ούτε κοινωνικά, ούτε οικονομικά, αλλά ούτε και τέλος-τέλος δημοκρατικά κριτήρια, αφού δεν υπήρξε καμμία διαβούλευση; Και αν τελικά δεν υπάρξει ανάκληση αυτών των προτάσεων, θα θέλαμε να μας εξηγήσετε ποια σκοπιμότητα εξυπηρετεί η υλοποίηση αυτών των προτάσεων. Έτσι αντιλαμβάνεστε την αναβάθμιση της δυτικής Θεσσαλονίκης και της βιομηχανικής περιοχής, όπως πρόσφατα ο κύριος Πρωθυπουργός δήλωσε σε επίσκεψή του στη Θεσσαλονίκη, με την αποδυνάμωση του ΔΙΠΑΕ στη Σίνδο και με την κατάργηση κρίσιμων ειδικοτήτων, όπως η ειδικότητα περιβάλλοντος στην εποχή της πράσινης μετάβασης και τις ανάγκες των επιχειρήσεων για ειδικευμένους ανθρώπους στην αντιμετώπιση των περιβαλλοντικών προβλημάτων, τη στιγμή μάλιστα ο πρόεδρος της διοικούσας επιτροπής του ΔΙΠΑΕ ομολογεί ότι ιδιαίτερα η σχολή μηχανικών αποτελεί το δεύτερο Πολυτεχνείο της Θεσσαλονίκης;

Πώς απαντάτε επίσης ότι ο κύριος Πρωθυπουργός δήλωνε προεκλογικά το 2019 επί λέξει: «Οι αλλαγές που προωθούνται στο Διεθνές Πανεπιστήμιο Θεσσαλονίκης, όπως και σε άλλα ιδρύματα, χωρίς καμμία επεξεργασία, αξιολόγηση και διαβούλευση απλά δε θα υλοποιηθούν από την επόμενη κυβέρνηση της Νέας Δημοκρατίας»; Κάνετε ακριβώς τα ίδια και χειρότερα. Αυτή η διγλωσσία και αντιφάσεις δε βοηθούν την ανάπτυξη ούτε της δυτικής Θεσσαλονίκης ούτε του Διεθνούς Πανεπιστήμιου Ελλάδας.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Κύριε συνάδελφε, ευχαριστώ πολύ για την ερώτησή σας, που μου δίνει τη δυνατότητα να διευκρινίσουμε μια σειρά από θέματα, τα οποία έχουν τεθεί σχετικά με την ανάγκη που υπάρχει -είναι μια πραγματική ανάγκη- για αναδιάρθρωση του πανεπιστημιακού χάρτη της χώρας.

Το ΔΙΠΑΕ ιδρύθηκε το 2005 και άρχισε να λειτουργεί το 2008 όταν έλαβε χρηματοδότηση από το πρόγραμμα ΕΣΠΑ 2007 - 2013. Η τότε κατεύθυνσή του ανταποκρινόταν στο όνομα του Διεθνές Πανεπιστήμιου. Ήταν ένα πανεπιστήμιο το οποίο στόχευε στο να αποτελέσει πόλο έλξης φοιτητών από πανεπιστήμια από χώρες της ευρύτερης περιοχής της Ελλάδας κυρίως από τα Βαλκάνια, αλλά και από δυτικοευρωπαϊκές χώρες.

Το 2019 ήρθε αυτή η άκριτη απόφαση της κυβέρνησης ΣΥΡΙΖΑ λίγες εβδομάδες πριν τις εκλογές με την οποία ορίστηκε ότι το ΔΙΠΑΕ θα έπρεπε να απορροφήσει τα ΤΕΙ της Θεσσαλονίκης, της Κεντρικής Μακεδονίας και της Ανατολικής Μακεδονίας και Θράκης, τα οποία καταργήθηκαν. Έτσι έχουμε φτάσει στο σημείο εκείνο που ενώ το ΔΙΠΑΕ ξεκίνησε ως το μοναδικό δημόσιο πανεπιστήμιο όπου τα προγράμματα διδάσκονταν αποκλειστικά στην αγγλική γλώσσα να έχει μεταβληθεί σε ένα πανεπιστήμιο το οποίο έχει τμήματα και παραρτήματα σε Θεσσαλονίκη, Σέρρες, Καβάλα, Δράμα, Κιλκίς, Διδυμότειχο και Κατερίνη, δεν τα θυμάμαι και όλα. Αυτή είναι η πραγματικότητα σε σχέση με το Διεθνές Πανεπιστήμιο.

Τώρα στις 30-3 το ΔΙΠΑΕ απάντησε σε ένα έγγραφο που είχαμε στείλει εμείς ως Υπουργείο. Η κ. Κεραμέως είχε ζητήσει να κατατεθούν προτάσεις από τα πανεπιστήμια, οι οποίες να λαμβάνουν υπ’ όψιν τη νέα κατάσταση που πρέπει να έχουν με τον πανεπιστημιακό χάρτη της χώρας και να καταθέσουν προτάσεις λαμβάνοντας υπ’ όψιν δεκαπέντε στοιχεία τα οποία περιελάμβαναν ζητήματα υποδομών, ζητήματα απορροφητικότητας στην αγορά εργασίας, προβλήματα που είχαν δημιουργηθεί με κενές θέσεις λόγω της εφαρμογής της ελάχιστης βάσεων εισαγωγής, το ενδιαφέρον των υποψηφίων γενικώς που υπήρχε για αυτά τα τμήματα, τη διεξαγωγή έρευνας, εάν καλύπτονταν οι ανάγκες που υπήρχαν γύρω από τα συγκεκριμένα προγράμματα σπουδών, εάν υπήρχαν και έτρεχαν προγράμματα σπουδών β και γ κύκλου -γιατί είχαμε και αυτό το πρόβλημα- δράσεις εξωστρέφειας κ.τλ..

Κυρία Πρόεδρε, θα κρατήσω για τη δευτερολογία μου την απάντηση στο τι συμβαίνει ειδικά για το συγκεκριμένο πανεπιστήμιο, αφού ακούσω τον αγαπητό κύριο συνάδελφο στη δευτερολογία του.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Κύριε Υπουργέ, άκουσα με ενδιαφέρον την τοποθέτησή σας σχετικά με τους στόχους του Διεθνούς Πανεπιστημίου, όπως ιδρύθηκε, αλλά πρέπει να θυμηθούμε όλοι ότι το Διεθνές Πανεπιστήμιο κατέληξε Διεθνές Πανεπιστήμιο ακολουθώντας την εξής σειρά: στην αρχή ΚΑΤΕΕ, όταν σχεδιάζαμε να έχουμε ειδικευμένους ανθρώπους για τη βιομηχανία -η πιο σοβαρή απόφαση του παρελθόντος, γιατί η βιομηχανία ήταν εκεί-, στη συνέχεια ΤΕΙ και μετά Διεθνές Πανεπιστήμιο. Άρα, η ουσία είναι το κατηρτισμένο προσωπικό που λείπει από τη χώρα, για να στηρίξει τη νέα προσπάθεια για παραγωγική διαδικασία στη χώρα.

Είμαι βέβαιος ότι αντιλαμβάνεστε πολύ καλά πως το πρόβλημα και η αναστάτωση που έχει δημιουργήσει η συγκεκριμένη εισήγηση του προέδρου της διοικούσας επιτροπής -και δε μένω στο πώς λήφθηκε αυτή- δεν αφορά απλώς κάποιους φοιτητές που θα αλλάξουν σπίτι.

Το πρόβλημα είναι κοινωνικό από κάθε πλευρά. Χωρίς καμμία μελέτη έξι χιλιάδες φοιτητές καλούνται να μετακομίσουν σε μια άλλη πόλη. Άγνωστο αν η πόλη αυτή έχει τις υποδομές να τους δεχθεί. Και κανείς δεν ασχολείται πώς θα μεταφερθούν οι υποδομές οι οποίες υπάρχουν σήμερα στη Σίνδο, στη νέα επιλογή την οποία κάνετε. Οι οικονομικοί και οικογενειακοί προγραμματισμοί ανατρέπονται. Όνειρα νέων ανθρώπων εγκαταλείπονται. Γνωρίζω μάλιστα περιπτώσεις φοιτητών που δεν έχουν τη δυνατότητα ούτε να μετακινηθούν μακριά από τη Θεσσαλονίκη.

Το πρόβλημα, όμως, είναι αναπτυξιακό κύρια και μένω σε αυτό, καθώς επιχειρείται η αποκοπή και η απομάκρυνση του Τμήματος των Μηχανικών από το φυσικό του χώρο, που είναι η ύπαρξη των βιομηχανιών του 30% περίπου της παραγωγικής δυνατότητας της χώρας στην περιοχή αυτή, στη δυτική Θεσσαλονίκη. Οι φοιτητές του ΔΙΠΑΕ κάνουν την πρακτική τους άσκηση σε περίπου χίλιες επιχειρήσεις που εδρεύουν στη Σίνδο και μετέπειτα καλύπτουν ανάγκες στελέχωσης αυτών των επιχειρήσεων, αποτελώντας έτσι ένα παράδειγμα, που οφείλει να χτίσει και να δει το Υπουργείο, της διασύνδεσης των πανεπιστημίων μας με την παραγωγή.

Γι’ αυτούς τους λόγους, σας έχει αποστείλει το σύνολο των επαγγελματικών και επιχειρηματικών φορέων και η αυτοδιοίκηση επιστολές διαμαρτυρίας. Ενδεικτικά τους αναφέρω και θα καταθέσω τις επιστολές για τα Πρακτικά: Ο Σύνδεσμος Βιομηχανιών Ελλάδας, που μιλάει για τον αιφνιδιασμό της επιχειρηματικής κοινότητας της Θεσσαλονίκης. Το Εμπορικό και Βιομηχανικό Επιμελητήριο Θεσσαλονίκης, που επισημαίνει τον κίνδυνο απαξίωσης πολύ ακριβού εξοπλισμού που δεν μπορεί να μεταφερθεί. Εννοεί ρομποτικά συστήματα και άλλα που υπάρχουν ήδη στα εργαστήρια. Το Βιοτεχνικό Επιμελητήριο Θεσσαλονίκης, που διαμαρτύρεται λέγοντας ότι με την προτεινόμενη μεταφορά ένα διαχρονικό αίτημα του επιχειρηματικού κόσμου για τη διασύνδεση της παραγωγής με την εκπαίδευση δεν εισακούεται. Η ΓΣΒΕΕ που τονίζει την ανάγκη να μη μεταφερθεί στην πανεπιστημιούπολη Σερρών το Τμήμα Μηχανικών Παραγωγής και Διοίκησης. Ο Δήμος Δέλτα, ο οποίος στο ομόφωνο ψήφισμα με όλη την αυτοδιοίκηση της Θεσσαλονίκης κάνει λόγο για εκπαιδευτικά ανορθολογική και αναπτυξιακά λανθασμένη πρόταση του ΔΙΠΑΕ.

(Στο σημείο αυτό ο Βουλευτής κ. Γεώργιος Αρβανιτίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως, λοιπόν, ένα Τμήμα Ιχθυοκαλλιέργειας δεν μπορεί να βρίσκεται στο βουνό, έτσι και ένα Τμήμα Μηχανικών δεν μπορεί να μην είναι δίπλα ακριβώς εκεί που υπάρχει παραγωγική δραστηριότητα που θα τους απορροφήσει. Δεν μπορεί την ώρα που χάρη σε ενέργειες του Τμήματος Μηχανικών Παραγωγής και Διοίκησης έχει υπογραφεί μνημόνιο συνεργασίας με τον ΔΕΣΦΑ για ενίσχυση του πανελλαδικού κέντρου του ΔΕΣΦΑ που βρίσκεται στην περιοχή, αυτό το Τμήμα να φεύγει και να πηγαίνει σε μια άλλη πόλη χιλιόμετρα μακριά ή να υπάρχουν προχωρημένες συζητήσεις με δύο πολύ μεγάλες βιομηχανίες, για να υλοποιηθούν βιομηχανικά μεταπτυχιακά και διδακτορικά, και όλα αυτά να ανατρέπονται.

Κλείνω, κυρία Πρόεδρε, μεταφέροντας στον κύριο Υπουργό τα εξής. Η δυτική Θεσσαλονίκη και το Διεθνές Πανεπιστήμιο όχι μόνο δεν έχουν την πολυτέλεια να χάσουν τα τμήματα αυτά, αλλά απαιτούν τη στήριξη και την ενίσχυσή τους. Θέλουμε τη δική σας θετική συμβολή και δέσμευση, κύριε Υπουργέ, ότι αυτές οι προτάσεις δεν μπορεί να υλοποιηθούν, δεν μπορούν να περάσουν.

Βέβαια, παρόμοια προβλήματα υπάρχουν και σε άλλες περιοχές, κύριε Υπουργέ. Αναφέρατε και τον Έβρο. Δεν μπορεί με τέτοιον τρόπο, απλά με ανακοινώσεις να γίνονται αυτά που εσείς επιδιώκετε και σχεδιάζετε και ανακοινώνετε, μια καλύτερη παιδεία και αλλαγή του χάρτη προς όφελος της ελληνικής οικονομίας της νεολαίας μας και της ανάπτυξης την οποία επιδιώκουμε.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Ως προς το θέμα το συγκεκριμένο για τα συγκεκριμένα τμήματα του ΔΙΠΑΕ, να διευκρινίσουμε ότι, όπως το αναφέρατε κι εσείς, η εισήγηση του προέδρου της διοικούσας επιτροπής του ΔΙΠΑΕ, έχει τεθεί υπ’ όψιν της Εθνικής Αρχής για την Ανώτατη Εκπαίδευση και ακολούθως το Υπουργείο, αφού έχει και την εισήγηση της Εθνικής Αρχής που έχει τη μεγάλη εικόνα για το τι συμβαίνει στη χώρα μας, θα προχωρήσει και θα σταθμίσει μία σειρά κριτηρίων, οι οποίες περιλαμβάνουν και τις εκθέσεις των στοιχείων των τμημάτων που βρίσκονται μέσα στην εισήγηση, το θέμα των φοιτητών, το θέμα των υποδομών που έχουν φτιαχτεί, τα αιτήματα για την ανάπτυξη της ίδιας της τοπικής κοινωνίας και ούτω καθεξής.

Εδώ πρέπει να διευκρινίσω τρία πράγματα:

Σημείο πρώτο, ό,τι και να γίνει, δε θα ξαφνιάσει κανένας. Θα είναι προϊόν συνομιλιών, στις οποίες θα ακούσουμε τις απόψεις όλων των ενδιαφερομένων.

Σημείο δεύτερο, υπάρχει μια αρχή. Όταν γίνονται τέτοιες μεταβολές, λαμβάνεται υπ’ όψιν αυτό το οποίο ορθώς αναφέρατε, ο οικογενειακός προγραμματισμός, ο οποίος λέει ότι το παιδί μου πέρασε εκεί, έχω φροντίσει τα χρήματα μου, έχω βρει τόπο κατοικίας στη συγκεκριμένη περιοχή και δεν μπορείς αυτό να έρχεσαι και να το ανατρέπεις. Οπότε, ό,τι θα ισχύσει, θα ισχύσει για το μέλλον, όχι για τους φοιτητές οι οποίοι είναι τώρα μέσα στο πανεπιστήμιο.

Σημείο τρίτο, η ανάπτυξη μιας περιοχής είναι βασικό ζητούμενο από την παρούσα Κυβέρνηση. Επομένως, η διασύνδεσή της με τις τοπικές οικονομίες είναι κάτι εξαιρετικά βασικό. Από την άλλη πλευρά, όμως, πρέπει να έχουμε υπ’ όψιν μας ότι δεν μπορούμε να έχουμε ένα πανεπιστήμιο, το οποίο έχει τμήματα με το ίδιο ακριβώς γνωστικό αντικείμενο. Γιατί αυτή τη στιγμή όχι μόνο το ΔΙΠΑΕ, αλλά και άλλα πανεπιστήμια, έχουν τμήματα με το ίδιο ακριβώς γνωστικό αντικείμενο.

Το μεγάλο μας πρόβλημα είναι ότι έχουμε δημιουργήσει ένα σύστημα, στο οποίο αν υποθέσουμε ότι υπάρχει, κύριε Αρβανιτίδη, μία μηχανή, έχουμε εκείνον που σχεδιάζει τη μηχανή που είναι ο απόφοιτος του Πολυτεχνείου, έχουμε τον χειριστή της μηχανής που είναι απόφοιτος του ΙΕΚ και εκείνο το οποίο μας λείπει είναι ο άνθρωπος εκείνος που ξέρει πώς λειτουργεί η μηχανή.

Αναφερθήκατε πολύ σωστά στην εισήγησή σας στα ΚΑΤΕΕ και είπατε ότι κάλυπταν τις βιομηχανικές ανάγκες εκείνης της εποχής. Τα ΤΕΙ κάλυπταν την ίδια ανάγκη. Αυτή τη στιγμή έχουμε χάσει αυτόν τον ενδιάμεσο κρίκο. Και καλούμαστε, όταν θα φτιάξουμε τον ακαδημαϊκό χάρτη της χώρας -που καλό είναι να φτιαχτεί με συνεννόηση όλων των πολιτικών δυνάμεων, γιατί είναι κάτι που αφορά στο μέλλον της ίδιας της χώρας-, να λάβουμε υπ’ όψιν μας ότι μας λείπει αυτός ο κρίσιμος κρίκος: αυτός που ξέρει πώς λειτουργεί μηχανή, όχι ο χειριστής, όχι αυτός που τη σχεδιάζει.

Κλείνοντας, να πω ότι αυτή τη στιγμή δεν υπάρχει καμμία συγκεκριμένη απόφαση από το Υπουργείο Παιδείας και δε θα γίνει τίποτα ξαφνικά, αλλά ό,τι γίνει θα γίνει κατόπιν διαλόγου με τους άμεσα ενδιαφερόμενους.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε Υπουργέ.

Και πάμε τώρα στην έκτη με αριθμό 657/5-5-2022 επίκαιρη ερώτηση δεύτερου κύκλου της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενάπρος τον Υπουργό Εργασίας και Κοινωνικών Υποθέσεων**,** με θέμα: «Απαράδεκτες καθυστερήσεις στη διαδικασία υιοθεσιών λόγω μη ορθής εφαρμογής του νόμου του ΣΥΡΙΖΑ για την προώθηση των θεσμών της αναδοχής και της υιοθεσίας».

Στην ερώτηση θα απαντήσει η Υφυπουργός Εργασίας και Κοινωνικών Υποθέσεων, κ. Δόμνα Μιχαηλίδου.

Κυρία συνάδελφε, έχετε τον λόγο για δύο λεπτά.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ευχαριστώ, κυρία Πρόεδρε.

Κυρία Υπουργέ, απαράδεκτες καθυστερήσεις παρατηρούνται στη διαδικασία υιοθεσίας παιδιών βάσει του ν.4538/2018 της κυβέρνησης ΣΥΡΙΖΑ τότε με θέμα «Προώθηση των θεσμών αναδοχής και υιοθεσίας», που ξεκίνησε να εφαρμόζεται με την έναρξη λειτουργίας της ψηφιακής πλατφόρμας www.anynet.gr τον Απρίλιο του 2019 εξασφαλίζοντας διαφάνεια, δικαιοσύνη και ταχύτητα στο ταίριασμα υποψηφίων θετών και αναδόχων γονιών με τα παιδιά, που ζουν στα ιδρύματα.

Η Κυβέρνηση της Νέας Δημοκρατίας, αφού έσπευσε να οικειοποιηθεί τον εμβληματικό αυτό νόμο -εγκαινιάστηκε δύο φορές από τον Πρωθυπουργό η ηλεκτρονική πλατφόρμα που ήδη λειτουργούσε, συνηθισμένη πρακτική αυτή-, στη συνέχεια επέδειξε μεγάλη αργοπορία στη λήψη των απαραίτητων μέτρων, ώστε να εξελίσσεται γρήγορα η διαδικασία ταιριάσματος των παιδιών του Εθνικού Μητρώου Ανηλίκων με γονείς από το Εθνικό Μητρώο Υποψηφίων Θετών Γονέων.

Πολλές είναι οι καταγγελίες για εκκρεμείς αιτήσεις από τα τέλη του 2019 και ενώ ήδη έχουν ολοκληρώσει τη φάση της πρώτης έκθεσής τους από κοινωνικό λειτουργό της περιφέρειας και έχουν εγγραφεί στο Εθνικό Μητρώο Υποψηφίων Θετών Γονέων τον Ιούνιο του 2020 -υπάρχει συγκεκριμένη καταγγελία σε εμένα για αυτό- δεν τους έχει γίνει καμμία πρόταση και η απάντηση της περιφέρειας στη συγκεκριμένη περίπτωση της δικής μου περιοχής είναι ότι δεν υπάρχουν παιδιά προς υιοθεσία.

Αυτό δημιουργεί υπόνοιες διακρίσεων στην πρόσκληση σε διαδικασία ταιριάσματος, ενώ ο ν.4538/2018 με την ψηφιακή πλατφόρμα anynet.gr στόχευε ακριβώς στην εξάλειψη κάθε παράτυπης και χαριστικής τακτικής.

Η επιλεκτική σας επικοινωνιακή αναφορά σε στοιχεία που δεν τεκμηριώνονται από τα αρχεία του ΕΚΚΑ, αντί της δημοσίευσης των αξιόπιστων στοιχείων της πλατφόρμας anynet.gr, το ενισχύει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο χρόνο, κυρία Πρόεδρε.

Επειδή η θέση των παιδιών δεν είναι στα ιδρύματα αλλά στην αγκαλιά θετών και αναδόχων γονέων, επειδή παρατηρείται τεράστια καθυστέρηση των διαδικασιών και η επιλεκτική μη διαφανής δημοσιοποίηση στοιχείων αντί της ανάρτησης αξιόπιστων στοιχείων εκ μέρους σας αριθμού παιδιών, ιδρυμάτων, αναδόχων και υιοθεσιών στην πλατφόρμα anynet.gr, οδηγεί στην αποθάρρυνση και παραίτηση πολλούς υποψήφιους γονείς, σας ρωτάω σε τι ενέργειες προτίθεστε να προβείτε, ώστε να ενισχυθεί έμπρακτα ο θεσμός της υιοθεσίας και της αναδοχής και αν θα δημοσιοποιήσετε άμεσα τα αξιόπιστα στοιχεία του αριθμού παιδιών, ιδρυμάτων, αναδόχων και υιοθεσιών στην πλατφόρμα anynet.gr, πρώτον.

Δεύτερον, αν θα ενισχύσετε με νέους, εξειδικευμένους επιστήμονες τις κοινωνικές υπηρεσίες δήμων, περιφερειών και κέντρων κοινωνικής πρόνοιας και μέχρι να ολοκληρωθούν οι προσλήψεις, θα αξιοποιήσετε τους εμπειρογνώμονες του Συνδέσμου Κοινωνικών Λειτουργών Ελλάδας, ώστε να αποφεύγονται καθυστερήσεις και χαμηλή ποιότητα υπηρεσιών και ελέγχων.

Σας ευχαριστώ.

**ΠΡΟΕΔΡEΥOΥΣΑ (Σοφία Σακοράφα):** Και εγώ, κυρία συνάδελφε.

Κυρία Υπουργέ, έχετε τον λόγο.

**ΔΟΜΝΑ ΜΙΧΑΗΛΙΔΟΥ: (Υφυπουργός Εργασίας και Κοινωνικών Υποθέσεων):** Κυρία Πρόεδρε, κυρία Βουλευτή, ξεκινώντας με μια πολύ σημαντική συνειδητοποίηση, η οποία οφείλω να πω ότι είναι κοινή -πια ήταν η συνειδητοποίηση σας;-. ότι τα παιδιά, όταν απομακρύνονται από το οικογενειακό τους περιβάλλον, δεν θέλουμε να είναι σε ένα ίδρυμα και ότι η εναλλακτική του οικογενειακού περιβάλλοντος, του βιολογικού οικογενειακού περιβάλλοντος είναι ένα οικογενειακό και πάλι περιβάλλον, είτε αυτό είναι θετό είτε είναι μιας ανάδοχης οικογένειας.

Οπότε, δεδομένου ότι βρισκόμαστε σύμφωνοι σε αυτή τη συνειδητοποίηση, που δυστυχώς δεν είναι κοινωνικά μια απλή συνειδητοποίηση για όλες και όλους τους πολίτες της χώρας μας, πραγματικά απορώ γιατί η κατανόησή σας των πολιτικών και των δράσεων της Κυβέρνησής μας για την αποϊδρυματοποίηση και την ενίσχυση των θεσμών της υιοθεσίας και της αναδοχής είναι όχι απλά ελλιπής αλλά απούσα. Η κατανόησή σας για τις δράσεις και τις πολιτικές μας είναι ουσιαστικά απούσα και ξεκινάτε την ερώτησή σας με αυτό. Λέτε ότι απορείτε για τις καθυστερήσεις.

Και ρωτάω; Ποιες καθυστερήσεις; Ξεκινώ με το σημαντικό, με τα νούμερα. Ένας συμπολίτης μας πλέον έχει πολύ περισσότερες πιθανότητες να γίνει ανάδοχος, καθότι εμείς αλλάξαμε και τη νομοθεσία, έτσι ώστε πολλοί περισσότεροι συμπολίτες μας να γίνονται ανάδοχοι: Να γίνονται ανάδοχοι άτομα, από εκεί που ήταν μεταξύ τριάντα με εξήντα, είκοσι πέντε με εβδομήντα πέντε, να γίνονται ανάδοχοι άτομα τα οποία είναι οροθετικοί ή με ηπατίτιδα Β και οι οποίοι όμως παίρνουν τη θεραπεία τους, να γίνονται ανάδοχοι άνθρωποι οι οποίοι έχουν βιολογικό παιδί με αναπηρία και ουδέποτε το Κοινοβούλιο τους άφηνε μέχρι τώρα να υιοθετήσουν, να γίνουν ανάδοχοι σε ένα παιδί.

Για ποιες καθυστερήσεις; Στην περίπτωση της αναδοχής και δεδομένου ότι το 86% των παιδιών των ιδρυμάτων είναι κατάλληλα μόνο για αναδοχή, σε έξι κιόλας μήνες με τις δικές μας πρωτοβουλίες -και θα είμαι πολλή αναλυτική για αυτό, θα έχω λίγο και την ανοχή της κυρίας Προέδρου- χωρίς καμμία καθυστέρηση κάποιος γίνεται ανάδοχος. Στην περίπτωση της υιοθεσίας, σε εννέα μήνες κάποιος βρίσκει ένα θετό παιδί.

Όμως, τι γίνεται; Επειδή καταφέραμε και λειτουργήσαμε όλες τις αιτήσεις από το 2016, το 2017, το 2018, το 2019 -τώρα είμαστε στις αιτήσεις του 2019 που βρήκαμε στα συρτάρια-, τα παιδιά που βρίσκονται πλέον στα ιδρύματα και είναι κατάλληλα για την υιοθεσία, όπως στην περίπτωση, φαντάζομαι, που εσείς μου αναφέρατε, του ζευγαριού αυτού που γνωρίζετε, ακόμα και αν είναι στο Εθνικό Μητρώο Αναδόχων δεν μπορεί να πάρει ένα παιδί. Έχετε δει τα χαρακτηριστικά της αίτησής του; Είναι για μικρό παιδί;

Τα παιδιά τα οποία είναι κατάλληλα για υιοθεσία σε όλα τα ιδρύματα είναι το 14% των παιδιών. Από αυτά, κάτω από την ηλικία των έξι ξέρετε πόσα είναι; Μηδέν. Αυτό γιατί γίνεται; Για δύο λόγους. Πρώτον, γιατί καταφέραμε και κινήσαμε για πρώτη φορά το σύστημα υιοθεσιών, αναδόχων μέσω του anynet.gr.

Εδώ θα μου επιτρέψετε αυτή τη μικρή παρένθεση: Λέτε ότι κάναμε δύο φορές εγκαίνια. Ο Πρωθυπουργός έκανε μία φορά εγκαίνια σε κάτι που δεν υπήρχε πριν. Γιατί η πλατφόρμα του anynet.gr ξεκίνησε να δουλεύει τον Ιούλιο του 2020. Τότε ξεκίνησε. Πριν δεν υπήρχαν καν τα μητρώα, για να λειτουργεί η πλατφόρμα. Το ψηφιακό συνταίριασμα που κάνουμε, έτσι ώστε οι διαδικασίες να είναι ψηφιακές και ενιαίες, είναι ένα συνταίριασμα το οποίο σε μια πολύ απλή λογική κάνει το εξής: Συνταιριάζει τις αιτήσεις, δηλαδή τα δύο μητρώα, το Μητρώο Υποψηφίων Αναδόχων και Θετών Γονέων με το Μητρώο Παιδιών. Αυτά τα μητρώα δεν υπήρχαν.

Γιατί δεν υπήρχαν; Διότι στην περίπτωση των αναδόχων και θετών γονέων τις αιτήσεις τις βρήκαμε στα συρτάρια από το 2016, ενώ στην περίπτωση των παιδιών δεν υπήρχε καν μέχρι το 2019 που αναλάβαμε. Αυτά ήταν τα πρώτα εγκαίνια που έκανε ο Πρωθυπουργός μας, γιατί -έχω εδώ και τον αρμόδιο Υπουργό Μεταφορών- στη δική μας την Κυβέρνηση δεν κάνουμε εγκαίνια σε άδεια βαγόνια του μετρό. Κάνουμε εγκαίνια σε πράγματα τα οποία βάζουμε μπροστά και μπορούμε και τα τρέχουμε αποτελεσματικά.

Ναι, βγάλατε έναν νόμο το 2018, ο οποίος -το έχω πει αρκετές φορές- ήταν στη σωστή κατεύθυνση, γι’ αυτό και η δική μου η Κυβέρνηση, το δικό μου το κόμμα, τον υπερψήφισε το 2018. Όμως, για να είναι λειτουργικός ο νόμος αυτός -και τελειώνω με αυτό- χρειάστηκε από το Κοινοβούλιο αυτό έξι διαφορετικές τροποποιήσεις. Και δεν ήταν μόνο ρυθμιστικές τροποποιήσεις. Θα επανέλθω στη δευτερολογία μου σε αυτό. Έξι διαφορετικές τροποποιήσεις.

Εδώ σας καταθέτω και το ενημερωτικό της Γενικής Γραμματείας Καταπολέμησης της Φτώχειας, που απαριθμεί ακριβώς τις τροποποιήσεις που χρειάστηκε ο νόμος, έτσι ώστε να ξεκινήσει να είναι λειτουργικός.

(Στο σημείο αυτό η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε πολλή δουλειά. Πάντως, για την αναδοχή πλέον σε έξι μήνες οποιοσδήποτε κρίνεται κατάλληλος από τις κοινωνικές υπηρεσίες, βρίσκει ένα παιδί ως ανάδοχη οικογένεια. Εάν κάποιος κάνει αίτηση για παιδί πάνω από την ηλικία των έξι ετών, θα βρει σε εννέα μήνες παιδί.

Το θέμα είναι να χρησιμοποιήσουμε όλοι μαζί την αναδοχή, που πολύ σωστά στην τοποθέτησή σας και εσείς θεωρείτε ότι είναι ο βασικός μηχανισμός αποϊδρυματοποίησης και να γίνει από πολιτική προτεραιότητα που είναι εδώ πάνω, κοινωνική προτεραιότητα για όλη μας τη χώρα.

Σας ευχαριστώ.

**ΠΡΟΕΔΡEΥOΥΣΑ (Σοφία Σακοράφα):** Και εγώ ευχαριστώ, κυρία Υπουργέ.

Κυρία συνάδελφε, έχετε τον λόγο.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Είπατε «ποια καθυστέρηση;». Δεν θα σας μιλήσω εγώ. Θα σας διαβάσω ένα γράμμα που πήρα από τους ανθρώπους που είναι πιο κατάλληλοι. Και μου λέτε ότι, εντάξει, για υιοθεσία έχουμε παιδιά, αν θέλουν, μετά από έξι ετών. Δηλαδή, τα παιδιά πιο πριν, δεν ξέρω πού βρίσκονται.

Λοιπόν, λένε αυτοί οι υποψήφιοι γονείς: «Όταν πρωτοπραγματοποιήσαμε την αρχική αίτηση για υιοθεσία παιδιού το 2017, ακούγαμε ότι ο νόμος αλλάζει και οι διαδικασίες για τις υιοθεσίες από τέσσερα με πέντε έτη που απαιτούντο, θα πραγματοποιηθεί ένα όνειρο ζωής για κάθε άτεκνο ζευγάρι και θα μειώνονται σε ένα με δύο χρόνια. Σήμερα είναι πέντε χρόνια μετά την πρώτη μας αίτηση. Αν δεν θεωρείτε καθυστέρηση τα πέντε χρόνια, μπορούμε με σιγουριά να σας διαβεβαιώσουμε ότι τίποτα δεν έχει αλλάξει. Ακόμα δεν έχει χτυπήσει καν το τηλέφωνό μας ούτε μισή φορά, για να μας ενημερώσει η αρμόδια υπηρεσία έστω για κάποια περίπτωση παιδιού που μεγαλώνει μέσα σε ένα ίδρυμα. Οι κοινωνικές υπηρεσίες των περιφερειών δεν ασχολούνται πια, αφού με στόμφο και περηφάνια κομπάζουν ότι ολοκλήρωσαν το πολύ σπουδαίο έργο τους με την εκπαίδευση και οι αρμοδιότητές τους έχουν τερματιστεί». Άρα τους παραπέμπουν στο Υπουργείο. Οι περιφέρεις βγάζουν έξω την ουρά τους. Ούτε από εκεί οι υποψήφιοι θετοί γονείς έχουν κάποια πληροφόρηση.

«Έχουν περάσει πέντε χρόνια. Μεγαλώσαμε μία πενταετία τόσο εμείς, όσο και τα παιδιά, που αφήνονται να αναπτύσσονται μακριά από οικογένειες που θα τα αγαπήσουν. Αν νομίζετε ότι απογοητευόμαστε, δεν το επιτρέπουμε στους εαυτούς μας. Ευχόμαστε πραγματικά και εσείς και οι κοντινοί σας άνθρωποι να μην έχετε την εμπειρία του να είστε και να παραμένετε άτεκνοι. Και ευχόμαστε να θυμόσαστε τον λόγο που ακούστηκε σήμερα στη Βουλή και να μην είναι απλώς μια τυπική διαδικασία, για να τελειώνουμε με αυτή την ερώτηση και να πάμε στην επόμενη.»

Εγώ προσωπικά σαν μάνα δύο παιδιών και μια γιαγιά τριών εγγονών, που έχω δεχτεί αυτή την ευλογία, τους καταλαβαίνω απόλυτα.

Θέλω να σας πω ότι δεν δίνετε στοιχεία και δεν υπάρχει διαφάνεια. Αυτά που λέτε είναι πάρα πολύ γενικά. Και όταν δεν υπάρχει διαφάνεια, κυρία Υπουργέ, υπάρχει καχυποψία. Ένα χρόνο μετά την εισαγωγή της διαδικτυακής πύλης paidi.gov.gr έχουν καταγραφεί σε αυτήν ως φορείς παιδικής προστασίας μόνο οι φορείς του δημοσίου, συμπεριλαμβανομένων μάλιστα και κέντρων κοινωνικής πρόνοιας περιφερειών που δεν διαθέτουν καν μονάδες παιδικής προστασίας και μερικά δεν έχουν καν παιδιά. Για παράδειγμα, στο Κέντρο Κοινωνικής Πρόνοιας Βορείου Αιγαίου κανένας φορέας ιδιωτικού δικαίου δεν συμπεριλαμβάνεται.

Τι σας εμποδίζει στην καταγραφή όλων ανεξαιρέτως των ιδρυμάτων και του αριθμού όλων των παιδιών που φιλοξενούνται; Το Κέντρο Κοινωνικής Πρόνοιας της Περιφέρειας Αττικής, για παράδειγμα, αναρτά εδώ και πολλά χρόνια καθημερινά στην ιστοσελίδα του τον αριθμό των παιδιών που φιλοξενεί στις δομές του.

Όπως είπαμε και πριν, από τη στιγμή που δεν γίνεται αυτό και δεν υπάρχει για τους ανθρώπους αυτή η διαφάνεια που ζητούν, υπάρχει καχυποψία.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρία Πρόεδρε, κυρία Βουλευτή, παρ’ ότι που μου είστε εδώ και αρκετό καιρό εξαιρετικά συμπαθής, θα μου επιτρέψετε να σας πω ότι δεν γνωρίζετε αυτά για τα οποία μιλάτε. Πραγματικά δεν τα γνωρίζετε, δηλαδή και επιστημονικοί συνεργάτες δυστυχώς σας έχοντας μια πολύ επιφανειακή ανάγνωση και του status quo, αλλά και το τι έχουμε κάνει.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Δεν χρειάζονται επιστημονικοί συνεργάτες. Οι ίδιοι οι γονείς…

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Θα πρέπει να δω την αίτησή τους. Μου λέτε για αίτηση του 2017, αλλά δεν μπορώ να γνωρίζω πότε έγινε η αίτηση αυτή και κυρίως πότε ολοκληρώθηκαν τα εκπαιδευτικά μαθήματα. Για να μπει κάποιος στο εθνικό μητρώο, πρέπει να έχει ολοκληρώσει τα εκπαιδευτικά μαθήματα. Αν ολοκλήρωσαν τα εκπαιδευτικά βοηθημάτων το 2020, τότε μιλάμε για αίτηση του 2020, όχι του 2017. Οπότε, όπως κατέθεσα και εγώ, θα μου δώσετε και εσείς τα στοιχεία να δω ακριβώς γιατί γίνεται.

Τώρα, όμως, μπήκατε σε ένα στοιχείο το οποίο είναι πάρα πολύ ευαίσθητο και ήταν, εκτός από της ομάδας μου και του Υπουργείου μου, προσωπική μου προτεραιότητα, η διαφάνεια. Οι αλλαγές που έχουμε κάνει στον νόμο μας, δεν είναι τόσο σημαντικές έτσι ώστε να έχουμε καταφέρει να επισπεύσουμε τις διαδικασίες σε έξι μήνες για την αναδοχή και εννέα για την υιοθεσία, ανεξαρτήτως ηλικίας των παιδιών. Οι πολύ μεγάλες μεταρρυθμίσεις που έχουμε κάνει είναι πολύ ουσιώδεις ως προς τη διαφάνεια.

Και ναι, καταλαβαίνω και το ζευγάρι το οποίο σας μίλησε και διαβάσατε πολύ συγκινητικά την επιστολή του εδώ πέρα, ότι υπάρχει μια ανάγκη για τεκνοθεσία, είναι μια ανάγκη -ας πούμε- για αναπαραγωγή. Εμείς δεν ξεκινάμε από εκεί. Το σεβόμαστε απολύτως αυτό και είναι πολύ σημαντικό. Εμείς ξεκινάμε από τα ίδια τα παιδιά. Ως υπεύθυνη για την παιδική προστασία δεν μπορώ να ξεκινήσω από κάπου αλλού, παρά από την παιδική προστασία και από το να τα βγάλω από τα ιδρύματα. Αυτό είναι το πολύ σημαντικό για εμένα. Και για να το κάνουμε αυτό ως Κυβέρνηση έχουμε προβεί σε μεταρρυθμίσεις με απόλυτη διαφάνεια.

Μου λέτε ότι στο anynet.gr δεν υπάρχουν τα στοιχεία των παιδιών. Για αρχή ας πάμε δυόμισι και τρία χρόνια πριν ή και πιο πολλά, το 2018, πριν τέσσερα χρόνια που νομοθετήθηκε ο νόμος αυτός τον οποίο το κόμμα της Νέας Δημοκρατίας υπερψήφισε.

Είχαν καταγραφεί ποτέ τα παιδιά των ιδρυμάτων; Μηδέν παιδιά είχαν καταγραφεί. Για να είμαι ειλικρινής δεν είχαν καταγραφεί μηδέν παιδιά. Είχαν καταγραφεί από τις ογδόντα δύο δομές παιδικής προστασίας, οι δύο. Η προηγούμενη κυβέρνηση είχε καταγράψει δύο δομές από τις ογδόντα δύο. Εμείς τις καταγράψαμε μέσα σε έναν χρόνο και με μεγάλη προσπάθεια, γιατί δεν ήταν όλοι πρόθυμοι. Ούτε από τις δημόσιες ούτε τις ιδιωτικές ούτε από τις εκκλησιαστικές δομές, υπήρχε από παντού οριζόντια απροθυμία καταγραφής των παιδιών, αλλά χρειάστηκε και πήρα μέχρι και εγώ τηλέφωνα για να καταγράψουμε τα παιδιά στις δομές.

Κι εκεί σας πληροφόρησαν λανθασμένα. Στις ογδόντα δύο δομές παιδικής προστασίας, έχουμε πληροφορίες και από τις δημόσιες και από τις ιδιωτικές και από τις εκκλησιαστικές. Και για να είμαι ακριβής δεν υπάρχει ούτε μία δομή για την οποία δεν έχουμε πληροφορία. Για την ακρίβεια υπάρχουν οι δομές ακόμα και του Υπουργείου Δικαιοσύνης οι οποίες εντάσσονται μέσα στις ογδόντα. Και για να είμαι ακόμη πιο ακριβής, οι ογδόντα δύο έγιναν ογδόντα πέντε γιατί εντάξαμε και τα παιδιά κάτω από την ηλικία των δώδεκα που βρίσκονται στις δομές του Υπουργείο Μεταναστευτικής Πολιτικής, στις δομές των ασυνόδευτων ανηλίκων.

Οπότε έχουμε όλες τις δομές του δικού μας Υπουργείου -ιδιωτικές, εκκλησιαστικές, δημόσιες-, έχουμε τη μία δομή που έχει παιδιά σήμερα του Υπουργείου Δικαιοσύνης γιατί δεν έχει άλλες με παιδιά και έχουμε και τρεις ξενώνες προστασίας ανηλίκων από το Υπουργείο Μεταναστευτικής Πολιτικής. Υπάρχει όλη αυτή η πληροφορία και υπάρχει για πρώτη φορά κι εδώ σας θέλουμε συμμάχους. Γιατί ξέρετε η δική μου η παράταξη, η Νέα Δημοκρατία, το 2018 υπερψήφισε αυτό τον νόμο που ακόμα και αν ήταν κακός, δεδομένου ότι χρειάστηκε έξι τροποποιήσεις, ήταν στη σωστή κατεύθυνση.

Όταν εμείς εδώ φέραμε τις αλλαγές για τον προσωπικό βοηθό, για τη διεύρυνση των ορίων της αναδοχής έτσι ώστε να έχουμε περισσότερους γονείς, για την ενίσχυση της προσχολικής αγωγής, ακόμα και κατά λευκά ποινικά μητρώα όλων όσων εργάζονται μαζί με τα παιδιά μας, το δικό σας κόμμα ψήφισε «όχι». Όλοι μαζί πρέπει να είμαστε στην παιδική προστασία. Δεν γίνεται να είμαστε χωρισμένοι.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κυρία Υπουργέ.

Προχωράμε στην δωδέκατη με αριθμό 662/9-5-2022 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υποδομών και Μεταφορών, με θέμα: «Προβλήματα των εργαζομένων στον Οργανισμό Αστικών Συγκοινωνιών Θεσσαλονίκης»

Θα απαντήσει ο Υφυπουργός Υποδομών και Μεταφορών κ. Μιχαήλ Παπαδόπουλος.

Κύριε Στολτίδη, έχετε τον λόγο για δύο λεπτά.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κυρία Πρόεδρε.

Κύριε Υπουργέ, τα τελευταία χρόνια οι εργαζόμενοι στον ΟΑΣΘ έχουν υποστεί μεγάλες μειώσεις διαχρονικά με τις αντιλαϊκές πολιτικές των κυβερνήσεων του ΣΥΡΙΖΑ και της Νέας Δημοκρατίας. Αρχικά από την κυβέρνηση της Νέας Δημοκρατίας το 2014 τους ζητήθηκε να απεμπολήσουν περίπου 12 εκατομμύρια ευρώ από την αύξηση του μισθού και επίσης πέντε ρεπό. Το 2015 οι εργαζόμενοι υπέστησαν νέα μείωση μείον 6,5% στις αποδοχές τους. Η κυβέρνηση ΣΥΡΙΖΑ εντάσσοντας τους εργαζόμενους του ΟΑΣΘ το 2017 στο ενιαίο μισθολόγιο τσεκούρωσε περαιτέρω τους μισθούς με νέα μείωση μείον 18,5% των αποδοχών τους, με αποτέλεσμα αθροιστικά οι μισθοί να βυθιστούν στο μείον 25%.

Τον Μάρτη του 2018 το Νομικό Συμβούλιο του Κράτους με απόφασή του έκρινε ότι οι εργαζόμενοι έπρεπε να είχαν ενταχθεί στο ενιαίο μισθολόγιο από την 1-1-2016, ωστόσο σημειώνεται ότι το 2018 η τότε διοίκηση του -διορισμένη από την κυβέρνηση ΣΥΡΙΖΑ- συμφώνησε με την υπογραφή συλλογικής σύμβασης εργασίας την οποία δεν υπέγραψε ο αρμόδιος Υπουργός.

Η διοίκηση του ΟΑΣΘ από το 2019 -διορισμένη από τη Νέα Δημοκρατία- κορύφωσε την εχθρική πολιτική προς τους εργαζόμενους και τα δικαιώματά τους, σταμάτησε να πληρώνει τις παροχές μη μισθολογικού κόστους που προέβλεπε η ΣΣΕ με την αιτιολογία ότι δεν υπήρχε η υπογραφή του αντίστοιχου Υπουργού. Όμως συνέχισε να πληρώνει τη δευτερεύουσα προσωπική διαφορά.

Στη συνέχεια, τον Φεβρουάριο του 2022, το Υπουργείο Υποδομών κατέθεσε και ψήφισε πίσω από την πλάτη των εργαζομένων το άρθρο 32 και ξέθαψε την απόφαση του Νομικού Συμβουλίου του Κράτους του 2018 με την οποία ζητούσε με αναδρομική ισχύ ποσά που αφορούσαν την από 1-1-2016 μέχρι την ημέρα ψήφισης της τροπολογίας και περιλάμβαναν δώρα Χριστουγέννων, Πάσχα, επιδόματα αδείας, προσωπικές διαφορές που υποτίθεται δίνονταν παράνομα.

Παράλληλα, η διοίκηση του ΟΑΣΘ ανακάλυψε ότι εδώ και πέντε χρόνια, δηλαδή από την περίοδο που οι εργαζόμενοι του ΟΑΣΘ εντάχθηκαν στο ενιαίο μισθολόγιο, δεν υπάρχει ΚΥΑ, με ευθύνη των Κυβερνήσεων και του ΣΥΡΙΖΑ, αλλά και της Νέας Δημοκρατίας, να περιλαμβάνει τα θεσμοθετημένα επιδόματα ανθυγιεινής εργασίας και θέσης ευθύνης. Άρα εκατοντάδες εργαζόμενοι του ΟΑΣΘ σε καθεστώς βαρέων και ανθυγιεινών, αλλά και θέσεις ευθύνης, όχι μόνο δεν θα δικαιούνται πλέον τα σχετικά επιδόματα, αλλά και θα πρέπει να επιστρέψουν αναδρομικά τα ποσά των προηγούμενων ετών.

Ερωτάσθε, κύριε Υπουργέ, σε ποιες άμεσες ενέργειες θα προβεί η Κυβέρνησή σας ούτως ώστε να εκδοθεί ΚΥΑ για τα επιδόματα επικίνδυνης και ανθυγιεινής εργασίας και θέσης ευθύνης, ώστε να καλυφθεί αναδρομικά όλο το προηγούμενο χρονικό διάστημα μέχρι την ημερομηνία έκδοσης της ΚΥΑ, ώστε τα επιδόματα να μην αφαιρεθούν από τη μισθοδοσία των εργαζομένων και να μην αναζητηθούν αχρεωστήτως καταβληθέντα ποσά.

Δεύτερον: Τι προτίθεστε να κάνετε για να γίνει νομοθετική ρύθμιση ώστε να μην ζητηθεί κανένα χρηματικό ποσό από τους εργαζόμενους, με βάση την απόφαση του Νομικού Συμβουλίου του Κράτους του 2018 και των σχετικών εκθέσεων του Υπουργείου Οικονομικών;

Αν θέλετε να μας απαντήσετε και για τον εμπαιγμό, γιατί όπως φαινόταν υπήρχε μια συμφωνία μεταξύ Κυβέρνησης και εργαζομένων του ΟΑΣΘ για τη συλλογική σύμβαση εργασίας, που προβλέπει και μειώσεις, και φυσικά δεν τίθεται στο τραπέζι για την υπογραφή της τόσο χρονικό διάστημα. Θέλουμε, αν μπορείτε, μια απάντηση και σε αυτό.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ, κυρία Πρόεδρε.

Κύριε συνάδελφε, κατ’ αρχάς ευχαριστώ για την ερώτηση. Νομίζω είναι χρήσιμο να δοθούν απαντήσεις και να ακουστούν και στους συμπολίτες μας και στους ενδιαφερόμενους του ΟΑΣΘ.

Όπως γνωρίζετε με τις διατάξεις του άρθρου 30 του ν.4482/2017 από την κρατικοποίηση του ΟΑΣΘ που έγινε επί κυβερνήσεως ΣΥΡΙΖΑ, το προσωπικό του ΟΑΣΘ εντάχθηκε στο ενιαίο μισθολόγιο του δημοσίου, οπότε εφαρμόζονται αναγκαστικά οι διατάξεις του ν.4354/2015. Επομένως, δεν υφίσταται κανένα θέμα με τη μισθοδοσία του προσωπικού, καθώς αυτή καθορίζεται πλέον από τον νόμο. Είναι ξεκάθαρο αυτό.

Η μόνη μεταβολή που έγινε στη μισθοδοσία του προσωπικού του ΟΑΣΘ με την ένταξη στο ενιαίο μισθολόγιο του δημοσίου είναι η κατάργηση των επιδομάτων αδείας Χριστουγέννων και Πάσχα, κάτι το οποίο γνωρίζετε πολύ καλά ότι ισχύει σε όλους τους εργαζομένους στον ευρύτερο δημόσιο τομέα.

Αποτέλεσμα της μη περικοπής των αποδοχών των εργαζομένων του ΟΑΣΘ είναι το μέσο κόστος εργασίας τους να παραμένει στις 30.000 ευρώ περίπου ετησίως, ενώ αν κάνουμε τον παραλληλισμό, το αντίστοιχο μέσο ετήσιο κόστος εργασίας των εργαζομένων στην Περιφέρεια Θεσσαλονίκης είναι περίπου 16.000 ευρώ.

Επομένως, ο ισχυρισμός για τη μείωση αποδοχών των εργαζομένων του ΟΑΣΘ δεν μπορεί να γίνει αποδεκτός. Δεν ισχύει, δεν υπάρχει.

Περαιτέρω, αναφορικά με την ανυπαρξία συλλογικής σύμβασης εργασίας θέλω να σας ενημερώσω ότι η τελευταία συλλογική σύμβαση εργασίας είχε καταρτιστεί και έπαψε να ισχύει με την κρατικοποίηση του οργανισμού στις 25-7-2017. Έκτοτε, ουδέποτε καταρτίστηκε νομίμως νέα σύμβαση. Άλλωστε, εφόσον το προσωπικό εντάχθηκε στο δημόσιο, η μόνη συλλογική σύμβαση εργασίας, που σύμφωνα με τον νόμο επιτρέπεται να καταρτιστεί, αφορά αποκλειστικά μη μισθολογικές διαφορές και με την προϋπόθεση αυτή να εγκριθεί από τους Υπουργούς Οικονομικών, Υποδομών και Μεταφορών.

Πάντως, σύμφωνα με την 37/2018 γνωμοδότηση του Νομικού Συμβουλίου του Κράτους, το προσωπικό του ΟΑΣΘ έπρεπε να ενταχθεί στο ενιαίο μισθολόγιο από 1-1-2016, κάτι που δεν έγινε. Αντίθετα, η κατ’ όνομα¨ «σύμβαση», που υπέγραψε η διοίκηση του κ. Παππά, ουδέποτε υποβλήθηκε για έγκριση στο Υπουργείο Οικονομικών. Και δεν επεβλήθη γιατί γνώριζαν ότι η σύμβαση αυτή δεν θα μπορούσε ποτέ να εγκριθεί, όπως άλλωστε αναφέρεται στην απόφαση 274/2017 γνωμοδότηση του Νομικού Συμβουλίου του Κράτους, η οποία, μάλιστα, έγινε αποδεκτή από τους Υπουργούς και η οποία ρητά αναφέρει «μετά την ένταξη στο ενιαίο μισθολόγιο, η συλλογική σύμβαση που περιέχει μισθολογικές παροχές είναι άκυρη και δεν παράγει έννομα αποτελέσματα». Αυτά τα λέω για να ξέρουμε ακριβώς τι έχει συμβεί με ημερομηνίες και με αποφάσεις.

Εκτός αυτού, μερίδα εργαζομένων στο πλαίσιο μιας πολιτικής που οδήγησε τον ΟΑΣΘ στην κατάσταση που παρελήφθη το 2019 δινόταν σε μερίδα εργαζομένων εντελώς παράνομα εκτός από την πρώτη και δεύτερη προσωπική διαφορά.

Εδώ, βλέπετε, λοιπόν, γεγονότα τα οποία έχουν συμβεί στο πρόσφατο παρελθόν. Η παράνομη αυτή πρακτική, γιατί είναι ξεκάθαρα παράνομη, κόστιζε στους Έλληνες πολίτες 2,25 εκατομμύρια ευρώ ετησίως. Και μόλις αυτό διαπιστώθηκε, προφανώς διακόπηκε.

Επίσης, στο ίδιο πλαίσιο υπήρξε παντελής αδιαφορία για την έκδοση κοινής υπουργικής απόφασης αντιστοίχισης για το επίδομα ανθυγιεινής εργασίας με το επίδομα θέσης ευθύνης, όπως προβλέπεται από τις ισχύουσες διατάξεις, κάτι που διαπίστωσε ο έλεγχος ο δημοσιονομικός ο οποίος έγινε και ο οποίος αναγκαστικά επέβαλε την άμεση διακοπή της χορήγησής τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Μισό λεπτό θα ήθελα, κύριε Πρόεδρε.

Όλα αυτά, λοιπόν, έχουν δρομολογηθεί και επιλύονται. Όσον αφορά τη νέα εθνική συλλογική σύμβαση εργασίας, η χρηματοδότησή της έχει ήδη εγκριθεί και βρίσκεται σε στάδιο έγκρισης τελικό στο Υπουργείο Οικονομικών επίσης έχουν προωθηθεί προς υπογραφή οι σχετικές κινήσεις και υπουργικές αποφάσεις για το επίδομα ανθυγιεινής εργασίας, για το επίδομα θέσης ευθύνης, σε συνδυασμό με νομοθετική ρύθμιση, που ορθώς είπατε, για να μην υπάρχει κανένα ζήτημα με τα ήδη καταβληθέντα επιδόματα.

Βλέπουμε, λοιπόν, ένα θέατρο του παραλόγου, έναν εμπαιγμό απέναντι στους υπαλλήλους του ΟΑΣΘ, που έρχεται σήμερα η Κυβέρνηση, είτε αυτό είναι κατανοητό από όλους είτε όχι, σε εύλογο χρονικό διάστημα να τα βάλει σε μια σειρά και σε μια τάξη.

Ευχαριστώ, κυρία Πρόεδρε, και θα συνεχίσω στη δευτερομιλία μου.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κυρία Πρόεδρε.

Εντάξει, περιγράψατε αυτά που περιγράψαμε, κύριε Υπουργέ. Βέβαια, το πιο ενδιαφέρον από όλα είναι ότι για εσάς είναι κόστος τα δικαιώματα των εργαζομένων και φαίνεται τελικά από την παρέμβαση ότι είναι κάτι παραπάνω από καθαρό ότι αν δεν σας φρενάρουν οι εργαζόμενοι με τους αγώνες τους, δεν πρόκειται να τους αφήσετε τίποτα και θα τους τα πάρετε όλα.

Βέβαια, και το κρεσέντο αυταρχισμού και τρομοκρατίας εναντίον των εργατικών αγώνων συνεχίστηκε και με την απαγόρευση απεργίας των εργαζομένων του ΟΑΣΘ στις 12 Μαΐου από την ανεξάρτητη και τυφλή δικαιοσύνη, που βλέπει καθαρά την κλιμάκωση των εργατικών αγώνων και προστρέχει να βοηθήσει κυβέρνηση και επιχειρηματικούς ομίλους. Απαγορεύεται, δηλαδή, με άλλα λόγια κάθε απεργία εργαζομένων για συλλογικές συμβάσεις με αυξήσεις. Την ίδια στιγμή, ο λαός στενάζει από την ακρίβεια και τον πληθωρισμό, όπου οι μισθοί είναι χαμηλότερη από πριν δεκαπέντε χρόνια, η Κυβέρνηση του απεργοκτόνου νόμου Χατζηδάκη αποδεικνύεται ότι οι μόνες απεργίες που θα επιτρέπετε εσείς να γίνονται είναι αυτές που οι εργαζόμενοι θα ζητάνε μειώσεις μισθών.

Κύριε Υπουργέ, εξαπολύσατε μαζί με τη διοίκηση του ΟΑΣΘ βρώμικη επίθεση και λάσπη εναντίον των εργαζομένων, εσείς οι ίδιοι που έχετε αφήσει τον λαό της Θεσσαλονίκης να ταλαιπωρείται από ένα γερασμένο και επικίνδυνο στόλο λεωφορείων, χωρίς παράθυρα εν μέσω πανδημίας και με πανάκριβα εισιτήρια, με δεκάδες εκατομμύρια, που αυτά προφανώς δεν τα θεωρείτε κόστος εσείς -μόνο τα δύο των δικαιωμάτων των εργαζομένων-, με δεκάδες εκατομμύρια για ιδιωτικά ΚΤΕΛ και leasing οχημάτων, τα οποία είναι «σαπάκια» με περισσότερες βλάβες από αυτά που έχει ο ΟΑΣΘ, όταν με τόσα χρήματα θα υπήρχαν και ολοκαίνουργια λεωφορεία αστικά και αυξήσεις στους μισθούς.

Ζητάτε, λοιπόν, από τους εργαζόμενους να επιδείξουν αίσθημα ευθύνης. Χωρίς ντροπή, δηλαδή, αποκαλείτε τους εργαζομένους του ΟΑΣΘ, που μετράνε νεκρούς συναδέλφους τους εν μέσω πανδημίας, ως ανεύθυνους επειδή ζητάνε συλλογική σύμβαση εργασίας με αυξήσεις, όταν το άθροισμα όλων των απωλειών κοντεύει το 40%. Κατηγορείτε ως ανεύθυνους αυτούς που καθημερινά έρχονται αντιμέτωποι με επικίνδυνα ατυχήματα λόγω της τραγικής κατάστασης του στόλου. Κατηγορείτε ως ανεύθυνους αυτούς που ζητάνε φθηνές και ασφαλείς μεταφορές για τους εργαζόμενους και τον λαό της Θεσσαλονίκης.

Όσον αφορά εμάς, δεν θα ανεχτούμε την τρομοκράτηση των εργαζομένων που διεκδικούν το δίκιο τους, κύριε Υπουργέ. Θα είμαστε στο πλευρό τους όσων αγωνίζονται για αυτό. Νιώθετε, όμως, για τα καλά, γιατί έχετε πληροφόρηση, ότι η αποφασιστικότητά τους ανεβαίνει, ότι έχουν αναγνωρίσει τα αναχώματα, τα εμπόδια στις γραμμές τους, τους ανθρώπους της παράταξής σας στο εργατικό κίνημα και τους έχουν σε μεγάλο βαθμό απαξιώσει. Έχουν, όμως, εμείς λέμε τόση πείρα όση χρειάζεται για να οδηγήσουν τον αγώνα τους σε νίκη και ξέρουν πολύ καλά ότι δεν είναι μόνοι τους σε αυτό.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):**  Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Μάλλον δεν έγινα κατανοητός στην αρχή, γιατί αυτά τα οποία είπατε στο ξεκίνημα της δευτερομιλίας σας δεν ισχύουν. Τι μου λέτε; Ότι προτιμάτε να παρανομήσουμε; Εγώ τι είπα; Είπα ότι τηρούμε τον νόμο. Δεν τρομοκρατούμε κανένα εργαζόμενο, αλλά και η προϊστορία του ομιλούντος δεν είναι τέτοια, γιατί προέρχεται μέσα από τον συνδικαλιστικό χώρο. Άρα, δεν έχουμε καμία τέτοια λογική. Πιστέψτε με. Και επειδή μπορεί να μην πιστεύετε -και καλά κάνετε-, αυτά αποδεικνύονται καθημερινά στην πράξη.

Στην υποχρέωση, όμως, επιστροφής δεκάδων χιλιάδων ευρώ, που προέκυψε γιατί δινόντουσαν στους εργαζόμενους αποδοχές μη νόμιμα και με ανοχή της προηγούμενης διοίκησης, δεν αναφερθήκατε καθόλου. Ήταν μια μη νόμιμη παροχή της προηγούμενης διοίκησης, η οποία έφτασε στο σημείο που έφτασε γιατί είναι μια πρακτική που δεν είναι τίποτα άλλο από μια κατασπατάληση δημοσίου χρήματος, που εντοπίστηκε από δημοσιονομικό έλεγχο, που ήταν προγραμματισμένος να γίνει στις αρχές του 2019. Άρα, βλέπετε ότι αποδείχθηκε μια επιζήμια πρακτική για τους ίδιους τους εργαζόμενους κυρίως.

Εάν θέλουμε, λοιπόν, να προστατέψουμε τους εργαζόμενους, πρέπει να τους προστατεύσουμε στο σύνολο των διαδικασιών που υπάρχουν, οι οποίες και κάποια στιγμή θα καλούνται να επιστρέψουν όλα αυτά τα χρήματα.

Η Κυβέρνηση, λοιπόν, τι κάνει; Προκειμένου να αποτρέψει τη διαιώνιση αυτού του προβλήματος, που επαναλαμβάνω κατέληξε να επιφέρει μεγαλύτερα βάρη στο προσωπικό, ψήφισε το άρθρο 32, όπως ξέρετε, του ν.4903/2022, με το οποίο ρυθμίζεται το ζήτημα με τις μικρότερες δυνατές απώλειες για τους εργαζόμενους και συγκεκριμένα με την επιστροφή μόνο του 10% και θα δούμε.

Αλήθεια, όμως, αυτοί οι εργαζόμενοι των άλλων δημόσιων επιχειρήσεων, στους οποίους, επίσης, υπήρξε δημοσιονομικός έλεγχος, δεν θα επιθυμούσαν μια ανάλογη ρύθμιση; Δεν έχει γίνει. Προς τι, λοιπόν, αυτό το ενδιαφέρον να στηρίξετε μόνο μια συγκεκριμένη μερίδα εργαζομένων;

Και το λέω αυτό γιατί η Κυβέρνηση με το άρθρο 32 του ν.4993 του 2022 προστάτευσε τους εργαζόμενους του ΟΑΣΘ, από σκοπιμότητες, από περίεργες καταστάσεις που έζησαν οι ίδιοι στο παρελθόν. Αυτός είναι ο στόχος μας και αυτό θα συνεχίσουμε να κάνουμε.

Και ξέρετε ότι αυτό θα το κάνουμε σε συνεννόηση, κυρίως, με τους εργαζόμενους του ΟΑΣΘ, όπως και σε κάθε φορέα. Μιλάω για τους φορείς που εμείς έχουμε την ευθύνη τους. Όλα έγιναν βήμα-βήμα, με πολλές συζητήσεις και με μεγάλη συνεννόηση.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Επόμενη είναι η δέκατη τρίτη με αριθμό 655/5-5-2022 επίκαιρη ερώτηση δεύτερου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Υποδομών και Μεταφορών, με θέμα: «Επιβάρυνση του σιδηροδρομικού δικτύου της Θράκης λόγω της βάσης των ΗΠΑ στην Αλεξανδρούπολη».

Στην ερώτηση θα απαντήσει ο Υφυπουργός Υποδομών και Μεταφορών κ. Παπαδόπουλος.

Κύριε Βιλιάρδο, έχετε τον λόγο για δύο λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Καλησπέρα, κύριε Υπουργέ. Σας ευχαριστώ για την παρουσία σας.

Όπως είναι γνωστό, οι Αμερικανοί χρησιμοποιούν το λιμάνι της Αλεξανδρούπολης που τους είχε παραχωρηθεί η χρήση του επί ΣΥΡΙΖΑ, ενώ δεν έχει πωληθεί από το Υπερταμείο, δεν έχει «ξεπουληθεί», θα ήταν η σωστή λέξη. Το λιμάνι εμφανίζεται πια στον διεθνή Τύπο ως το λιμάνι του ΝΑΤΟ, όπως θα το καταθέσουμε στα Πρακτικά μαζί με όλα όσα λέμε.

Αν δεν κάνουμε λάθος, η χρήση της βάσης γίνεται χωρίς κάποιο αντίτιμο, παρά το ότι επιβαρύνει τις υποδομές της περιοχής, εκτός από τους κινδύνους ασφαλείας. Πρόσφατα μάθαμε ότι το ΝΑΤΟ μεταφέρει πολεμικό υλικό, άρματα δηλαδή, από την Αλεξανδρούπολη, ενδεχομένως και από τη Θεσσαλονίκη, ενώ υπάρχουν διαμαρτυρίες των εργαζομένων της «ΤΡΑΙΝΟΣΕ». Επίσης, υπάρχουν διαδηλώσεις κατά της εμπλοκής της Ελλάδας στην πολεμική σύρραξη και κατά της αποστολής όπλων άμεσα ή έμμεσα μέσω της παροχής υποστήριξης και της προώθησης του υλικού, ενώ όλα αυτά έχουν ήδη αποδοκιμαστεί.

Παρεμπιπτόντως μετά το ξεπούλημα της «ΤΡΑΙΝΟΣΕ» για μόλις 45 εκατομμύρια -και με προίκα 750 εκατομμύρια- στην ιταλική κρατική εταιρεία, με τη μέθοδο Χατζηδάκη, δηλαδή, με το διαχωρισμό του ΟΣΕ σε υποδομή, σε εμπορικό τμήμα και σε πάγια, η κρατική ιταλική εταιρεία είναι ουσιαστικά μονοπώλιο ως προς τις επιβατικές κινήσεις -αυτό δεν είναι καθόλου φιλελευθερισμός- ενώ δεν έχει γίνει καμμία βελτίωση των υπηρεσιών και το δίκτυο είναι σε πολύ άσχημη κατάσταση.

Ο ΟΣΕ πάντως που παρέμεινε στο δημόσιο είχε ζημιές 221 εκατομμύρια ευρώ το 2020 και αρνητικά ίδια κεφάλαια ύψους 571,3 εκατομμύρια ευρώ. Αυτά για τον ΟΣΕ. Για τη «ΛΑΡΚΟ» η Κυβέρνηση λέει άλλα πράγματα, ενώ η «ΤΡΑΙΝΟΣΕ» είχε ζημίες 9,6 εκατομμύρια, παρά την πίστωση φόρου 3,1 εκατομμυρίων και την επιδότησή της για την πανδημία με τουλάχιστον 7,98 εκατομμύρια, μόνο για τους μήνες Ιούλιο και Αύγουστο του 2020.

Τέλος, η σιδηροδρομική αγορά ρυθμίζεται από την ανεξάρτητη αρχή ΡΑΣ, η οποία, όπως επίσης η ΡΑΕ -το είδαμε άλλωστε πρόσφατα- αποδεικνύεται εκ των πραγμάτων εντελώς αποτυχημένη.

Οι ερωτήσεις μας εδώ είναι οι εξής: Πρώτον, ποιος αποφάσισε και ενέκρινε τη χρήση της «ΤΡΑΙΝΟΣΕ» για τη μεταφορά πολεμικού υλικού των Ηνωμένων Πολιτειών από το λιμάνι της Αλεξανδρούπολης; Με τι εγγυήσεις για την ασφάλεια του δικτύου της περιοχής και της χώρας μας;

Δεύτερον, ποια είναι η χρέωση για τη χρήση του δικτύου, με δεδομένη τη φθορά του που μπορεί να είναι σημαντική λόγω της ενδεχόμενης μεγάλης διάρκειας της σύρραξης στην Ουκρανία; Γενικότερα δηλαδή, μας πληρώνουν οι Αμερικανοί για τις υπηρεσίες που τους παρέχουμε ή μήπως πληρώνουμε εμείς; Και αν ναι, πόσο μας κοστίζουν; Αν έχετε πάντως την καλοσύνη, δώστε μου ακριβείς απαντήσεις χωρίς τις γνωστές υπεκφυγές των Υπουργών.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Κύριε Υπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Νομίζω, κύριε Βιλιάρδο, ότι σας έχω απαντήσει σε αρκετές ερωτήσεις που έχετε υποβάλει. Δεν υπεκφεύγω ποτέ σε τίποτα. Λέω τα πράγματα με το όνομά τους είτε ενοχλούν είτε όχι, προς οποιαδήποτε κατεύθυνση.

Αποτελεί γεγονός ότι η σιδηροδρομική επιχείρηση «ΤΡΑΙΝΟΣΕ» έχει ιδιωτικοποιηθεί. Το είπατε πάρα πολύ ωραία. Έγινε με έναν απίστευτο τρόπο έναντι του ποσού των 45 εκατομμυρίων ευρώ. Δηλαδή αποτελεί γεγονός ότι το τίμημα το οποίο καταβλήθηκε είναι 5 εκατομμύρια ευρώ μικρότερο από το ποσό της ετήσιας επιχορήγησης που παίρνει η «ΤΡΑΙΝΟΣΕ», με τη σύμβαση που έχει υπογραφεί, από την ίδια κυβέρνηση που προχώρησε την ιδιωτικοποίηση. Αυτό τα λέει όλα.

Η επιχορήγηση όμως αυτή αφορά επιβατικά δρομολόγια. Η μεταφορά πολεμικού υλικού αφορά εμπορευματικά δρομολόγια, τα οποία δεν επιδοτούνται. Ως εκ τούτου οι σιδηροδρομικές επιχειρήσεις σε όλη την Ευρώπη μπορούν να μεταφέρουν νόμιμο φορτίο, ακόμα και αν υπάγεται στις κατηγορίες των επικίνδυνων εμπορευμάτων, εάν πληρούν όμως ορισμένες προϋποθέσεις, που τίθενται στη σχετική νομοθεσία.

Στις περιπτώσεις μεταφοράς πολεμικού υλικού η εκάστοτε σιδηροδρομική επιχείρηση καταθέτει στο διαχειριστή της εθνικής σιδηροδρομικής υποδομής, τον ΟΣΕ δηλαδή, αίτημα μεταφοράς το οποίο συνοδεύεται από απαραίτητα στοιχεία, δεδομένα για το φορτίο και ειδικά χαρακτηριστικά του φορτίου. Ο ΟΣΕ εξετάζει τις τεχνικές προδιαγραφές, τη δυνατότητα μεταφοράς αναφορικά με τα βάρη, τις διαστάσεις, τις ιδιότητες του φορτίου και εφαρμόζοντας τα κατάλληλα μέτρα ασφαλείας, όπως προβλέπονται από τις διεθνείς συμβάσεις και τη νομοθεσία. Ενημερώνει τη σιδηροδρομική επιχείρηση για τη δυνατότητα εκτέλεσης της μεταφοράς. Δεν γίνεται τίποτα στην τύχη. Υπάρχουν συγκεκριμένοι κανόνες και συγκεκριμένη νομοθεσία.

Στο πλαίσιο, λοιπόν, αυτό δεν εμπλέκεται ούτε θα μπορούσε να εμπλακεί το Υπουργείο Υποδομών και Μεταφορών, τόσο στη διαδικασία μιας εμπορευματικής μεταφοράς, η οποία ξαναλέω δεν επιδοτείται ούτε βέβαια στη σκοπιμότητα ή στη μεταφορά πολεμικού υλικού στο πλαίσιο της Βορειοατλαντικής Συμμαχίας.

Η Κυβέρνηση, αγαπητέ συνάδελφε, αποφάσισε να σταθεί στη σωστή πλευρά της ιστορίας και για αυτή της την απόφαση θα κριθεί από τον ελληνικό λαό. Είναι ξεκάθαρο. Δεν υπάρχει καμμία σκοτεινή τρύπα. Είναι όμως αδιανόητο κάποιοι, είτε σε πολιτικό είτε σε συνδικαλιστικό επίπεδο, να υπονομεύουν αυτή την κυβερνητική θέση σε ένα θέμα που αφορά την εξωτερική πολιτική, την εθνική άμυνα της χώρας μας.

Αλήθεια, εσείς δεν μας έχετε ξεκαθαρίσει το εξής: Υιοθετείτε τέτοιες πρακτικές; Γιατί η τήρηση των ίσων αποστάσεων ή η αποφυγή σύμπλευσης με τις συμμαχίες και τους οργανισμούς στους οποίους ανήκουμε και στους οποίους εύλογα θα παραμείνουμε θετικά στη στήριξή τους και στα δικά μας προβλήματα, μόνον κινδύνους εμπεριέχει.

Τώρα αναφορικά με τις αποζημιώσεις της «ΤΡΑΙΝΟΣΕ» και του ΟΣΕ για τη συγκεκριμένη μεταφορά, η σιδηροδρομική επιχείρηση εφαρμόζει την εμπορική και τιμολογιακή πολιτική της εταιρείας και στο διαχειριστή της υποδομής καταβάλλει τα προβλεπόμενα, όπως είπα πριν, από τη δήλωση την οποία κάνει στο δίκτυο.

Η συγκεκριμένη λοιπόν, μεταφορά τελικά εκτελέστηκε κανονικά, παρά τις κάποιες διαμαρτυρίες ατόμων που διαφωνούσαν, μάλλον ιδεολογικά θα έλεγα περισσότερο, με τη μετακίνηση πολεμικού υλικού της Βορειοατλαντικής Συμμαχίας, τα οποία όμως δεν κατάφεραν να καθυστερήσουν τις μεταφορές καθόλου. Αυτό που καθυστερεί σημαντικά τις σιδηροδρομικές μεταφορές στη διαδρομή Θεσσαλονίκη-Αλεξανδρούπολη είναι η εσφαλμένη και ανεπαρκής συντήρηση της υποδομής κατά την περίοδο 2015-2019.

Γνωρίζετε, κύριε συνάδελφε, ότι βάσει του πίνακα που έχουμε δρομολογήσει και ο Υπουργός Κώστας Καραμανλής έχει ανακοινώσει, ο χρόνος στη διαδρομή Θεσσαλονίκη-Αλεξανδρούπολη ήταν έξι ώρες και είκοσι εννέα λεπτά. Ύστερα από τη συντήρηση που έγινε μειώθηκε αρκετά.

Ευχαριστώ, κυρία Πρόεδρε. Θα συνεχίσω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Κύριε Υπουργέ, προφανώς δεν μου απαντήσατε. Εγώ δεν άκουσα τίποτα για κόστος. Το θέμα μας εδώ στη συζήτηση και η ερώτησή μου δεν είναι γεωπολιτικά, αλλά καθαρά οικονομικά. Σας ρώτησα κάποια νούμερα, δεν μου είπατε τίποτα, άρα δεν υπάρχει καμμία απάντηση.

Όσον αφορά τώρα την ιδιωτικοποίηση της «ΤΡΑΙΝΟΣΕ», προφανώς κάνετε λάθος. Είναι κρατικοποίηση από την ιταλική κρατική εταιρεία. Άλλο το ένα, άλλο το άλλο. Δεν είναι καμμία ιδιωτικοποίηση. Και εγώ αναφέρθηκα στο μονοπώλιο που υπάρχει.

Είπατε βέβαια ότι η συντήρηση της γραμμής δεν ήταν σωστή. Μάλλον σας παραδόθηκε μη σωστή και δεν έγινε σωστή μετά το 2015. Θεωρείτε ότι πριν το 2015 η συντήρηση της σιδηροδρομικής γραμμής ήταν σωστή;

Πάω στα επόμενα τώρα.

Στην Αλεξανδρούπολη, όπου έχει κατασκευαστεί νέο λιμάνι, έχει ολοκληρωθεί η σιδηροδρομική του σύνδεση, ενώ αναβαθμίζεται επιπλέον η οδική του πρόσβαση.

Συγκεκριμένα, πρόκειται για το έργο κατασκευής της Ανατολικής Περιφερειακής Οδού Αλεξανδρούπολης που δρομολογήθηκε με γρήγορους πραγματικά ρυθμούς, ενώ, αν και ο σχεδιασμός υπήρχε πολύ πριν, ο προγραμματισμός του ξεκίνησε επί ΣΥΡΙΖΑ, που παραχώρησε το λιμάνι της Αλεξανδρούπολης για χρήση στις Ηνωμένες Πολιτείες στις αρχές του 2019. Είμαστε πάντα αντικειμενικοί. Το κόστος είναι 26,1 εκατομμύρια ευρώ με συμβατική προθεσμία είκοσι τεσσάρων μηνών.

Παράλληλα, ανακοινώθηκε πρόσφατα η προώθηση διαγωνισμών για την αναβάθμιση της υφιστάμενης σιδηροδρομικής γραμμής «Αλεξανδρούπολη-Ορμένιο» με τον διπλασιασμό της γραμμής, με την εγκατάσταση της σηματοδότησης ETCS, με ηλεκτροκίνηση και με προϋπολογισμό 1,07 δισεκατομμύριο ευρώ, αν δεν κάνω λάθος.

Επίσης, ανακοινώθηκε η αναβάθμιση της σιδηροδρομικής γραμμής Ανατολικής Εγνατίας και το διακρατικό έργο σύνδεσης με τη Βουλγαρία με την παράκαμψη της εμπορευματικής κίνησης του Βοσπόρου, ή όπως έγινε γνωστό επί ΣΥΡΙΖΑ, το «Sea To Sea» που έχει κοινοτική στήριξη.

Για την κατασκευή της νέας σιδηροδρομικής γραμμής «Θεσσαλονίκη-Τοξότες Ξάνθης», που πρόσφατα ανακοινώθηκε, προωθείται διαγωνισμός προϋπολογισμού 1,68 δισεκατομμυρίου ευρώ, αν και παλαιότερα αναφερόταν 1,25 δισεκατομμύριο ευρώ.

Περαιτέρω, η σύνδεση της Αλεξανδρούπολης με τη Βουλγαρία είναι μεν ένα έργο υποδομών, αλλά ταυτόχρονα οικονομικό και γεωπολιτικό, οπότε πρέπει να προσεχθεί ιδιαίτερα. Συνδέει τη Θεσσαλονίκη με τη Βουλγαρία, περιλαμβάνει τρία λιμάνια στην Ελλάδα και τρία στη Βουλγαρία, ενώ παρακάμπτει τα στενά του Βοσπόρου που σήμερα είναι κλειστά για τη μεταφορά πολεμικού υλικού. Μόνο εμείς μεταφέρουμε.

Ταυτόχρονα, μπορεί με ειδικά τρένα να μεταφερθεί LNG, αυξάνοντας τη χωρητικότητα παροχής φυσικού αερίου προς τα Βαλκάνια μαζί με αυτή του IGP.

Με δεδομένο, όμως, το κόστος θα ήταν σημαντικό αυτός ο δρόμος, όπως επίσης η οδική σύνδεση, να χρηματοδοτηθούν από τους Αμερικανούς, υπενθυμίζοντας πως το 2019 -δεν είναι η πρώτη φορά δηλαδή- ο αμερικανικός στρατός είχε αναλάβει την ανέλκυση μίας βυθισμένης βυθοκόρου που μπλόκαρε την προβλήτα στο λιμάνι της Αλεξανδρούπολης με κόστος 2,3 εκατομμύρια ευρώ. Έχει συμβεί. Κάτι ανάλογο έχει προταθεί, άλλωστε, από τους Κινέζους, όπως για τη σύνδεση Θριασίου, δηλαδή του ΟΛΠ με τη Θήβα, παρακάμπτοντας την Αθήνα. Είναι μία περιοχή επιβαρυμένη, όπου χρειάζεται άμεσα αναβάθμιση το δίκτυο, ενώ η Κίνα το συνηθίζει με έργα σε χώρες του «Δρόμου του μεταξιού».

Οι ερωτήσεις μας εδώ είναι οι εξής: Πρώτον, με δεδομένη τη γεωστρατηγική σημασία της Αλεξανδρούπολης, την οποία τονίσατε και εσείς, έχει διερευνηθεί η δυνατότητα παροχής χρηματοδότησης από τις Ηνωμένες Πολιτείες για την αναβάθμιση τόσο της γραμμής «Αλεξανδρούπολη-Ορμένιο» όσο και των άλλων έργων στην περιοχή; Θα ήταν πολύ ωφέλιμο για εμάς, αφού ξέρετε ότι η χώρα μας βρίσκεται σε μία πραγματικά εξαιρετικά κακή οικονομική κατάσταση.

Και δεύτερον, έχει διερευνηθεί η δυνατότητα παροχής χρηματοδοτήσεων από τις Ηνωμένες Πολιτείες για την αναβάθμιση του εγκαταλελειμμένου δικτύου της Θράκης –είναι τελείως εγκαταλελειμμένο το δίκτυο της Θράκης- όπου έχουν εξαγγελθεί έργα για σύνδεση λιμανιών και του «Sea To Sea» έως τη Θεσσαλονίκη;

Αυτές είναι οι ερωτήσεις.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Κύριοι συνάδελφοι, θα το ξαναπώ πάλι, σκοπός του Υπουργείου είναι η δημιουργία λειτουργικού σιδηροδρομικού δικτύου στη βόρεια Ελλάδα. Το έχουμε πει και οι πράξεις μας αυτό δείχνουν -δεν είναι θεωρία- με την αποκατάσταση του υφιστάμενου δικτύου και τη σύνδεσή του με τη νέα χάραξη στο τμήμα «Θεσσαλονίκη-Καβάλα».

Συγκεκριμένα, η κατασκευή της νέας γραμμής από Θεσσαλονίκη μέχρι Καβάλα μέσω Αμφίπολης θα είναι ένα μέρος ενός εκσυγχρονισμένου και ασφαλούς διαδρόμου που οδηγεί τόσο στη Βουλγαρία, όπως ειπώθηκε, μέσω Αλεξανδρούπολης όσο και στην Τουρκία. Η νέα χάραξη θα συνδέεται με την παλιά, δηλαδή «Θεσσαλονίκη-Στρυμόνας-Σέρρες-Δράμα-Τοξότες-Αμφίπολη» και στους Τοξότες δημιουργώντας σιδηροδρομικό δίκτυο στην περιοχή της κεντρικής και ανατολικής Μακεδονίας.

Επειδή η περιοχή διέλευσης της νέας σιδηροδρομικής χάραξης είναι κυρίως πεδινή, θα υπάρχει η δυνατότητα ανάπτυξης υψηλών ταχυτήτων, άρα, μείωση του χρόνου, με αποτέλεσμα μείωση του χρόνου των διαδρομών, των επιβατικών και των εμπορευματικών εγχώριων, διεθνών μεταφορών, καθιστώντας τον σιδηρόδρομό μας ανταγωνιστικό μέσο ως προς τις αντίστοιχες οδικές μεταφορές.

Το έργο περιλαμβάνει συνοδό οδικό δίκτυο εξυπηρέτησης, κατασκευή μεγάλων γεφυρών, σηράγγων, ανισόπεδων διασταυρώσεων, σιδηροδρομικών οδικών έργων και σιδηροδρομικών σταθμών και στάσεων. Ένα από τα βασικά στοιχεία της νέας γραμμής είναι ότι θα περιλαμβάνει σηματοδότηση, τηλεδιοίκηση και ηλεκτροκίνηση.

Στο ίδιο πλαίσιο, λοιπόν, προωθείται η υλοποίηση ενός έργου στον κάθετο άξονα «Αλεξανδρούπολη-Ορμένιο» με αναβάθμιση της υφιστάμενης γραμμής, με διπλασιασμό και εγκατάσταση σηματοδότησης ηλεκτρονικού σήματος και ασφάλειας στην ηλεκτροκίνηση. Για τη δημοπράτησή του εφαρμόζεται η διαδικασία του ανταγωνιστικού διαλόγου και έχει πραγματοποιηθεί η δημοσίευση προκήρυξης σχετικής άδειας της Ευρωπαϊκής Ένωσης από τις 3 Δεκεμβρίου του 2021.

Στον άξονα αυτό το έργο περιλαμβάνει ουσιαστικά έξι δράσεις για την αναβάθμιση της σιδηροδρομικής υποδομής που έχουν ιεραρχηθεί ως υψίστης σημασίας και σπουδαιότητας για την ανάπτυξη της οικονομικής ζωής της χώρας, καθώς θα συμβάλουν αναμφισβήτητα στην προώθηση των συνδυασμένων μεταφορών προς όφελος και της ευρύτερης περιοχής, καθιστώντας τη Θράκη σημαντικό ρόλο και κόμβο μεταφορών. Ο προϋπολογισμός δημοπράτησης του έργου ανέρχεται σε 1,78 δισεκατομμύριο ευρώ και προγραμματίζεται η ένταξή του σε κατάλληλο πρόγραμμα του ΕΣΠΑ και του μηχανισμού «Συνδέοντας την Ευρώπη».

Στο πλαίσιο, λοιπόν, αυτό γίνεται κατανοητό ότι τα σιδηροδρομικά έργα μελετώνται, χρηματοδοτούνται και κατασκευάζονται με συγκεκριμένες διαδικασίες και σχεδιασμό σε ευρωπαϊκό επίπεδο. Δεν είναι μια φιλοσοφία μόνο δική μας. Οι όροι και οι προϋποθέσεις για τη χρηματοδότησή τους εξασφαλίζονται πριν την ένταξη κάθε φάσης της μελέτης ή της κατασκευής.

Κύριε συνάδελφε, το Υπουργείο μέσω των εξειδικευμένων και εποπτευόμενων φορέων ΟΣΕ και ΕΡΓΟΣΕ εξετάζει κάθε βιώσιμη και αποδοτική πρόταση η οποία αποσκοπεί στη βελτίωση της εξυπηρέτησης των σιδηροδρομικών μεταφορών, στην αύξηση του επιπέδου ασφάλειας της κυκλοφορίας στο σιδηροδρομικό δίκτυο, καταλήγοντας σε όσο γίνεται χαμηλότερο κόστος και αποτελεσματικότερο και ποιοτικότερο δίκτυο για τον ταξιδιώτη.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωρούμε στην πέμπτη με αριθμό 659/9-5-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ωμή πολιτική παρέμβαση Υπουργού Περιβάλλοντος και Ενέργειας υπέρ εταιρείας αιολικών στην Άνδρο».

Στην επίκαιρη ερώτηση θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Ορίστε, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, πραγματικά δεν καταλαβαίνω ή μάλλον καταλαβαίνω γιατί ο κ. Σκρέκας δεν ήθελε να είναι σε αυτή την Αίθουσα. Είναι πραγματικά μια ωμή πολιτική παρέμβαση υπέρ μιας εταιρείας αιολικών στην Άνδρο η απόφασή του, χωρίς καμμία εισήγηση καμμίας υπηρεσίας, να ακυρώσει όλες τις αρμόδιες υπηρεσίες και τις αποφάσεις που είχαν λάβει, που ζητούσαν –τι;- ζητούσαν από την εταιρεία των αιολικών στην Άνδρο να κάνει αποκατάσταση των παρανομιών. Και έρχεται μονοπρόσωπα –μονοπρόσωπα!- ο κ. Σκρέκας προσωπικά και ακυρώνει τις αποφάσεις όλων των αρμοδίων οργάνων, χωρίς καμμία εισήγηση από καμμία αρμόδια υπηρεσία.

Τι ζητάει δηλαδή ο κ. Σκρέκας; Να μην αποκατασταθούν τα μονοπάτια που παρανόμως καταστράφηκαν και οι πεζούλες σε ένα τοπίο UNESCO στην πράξη ξερολιθιάς -τη μεγαλύτερη περιοχή χωρίς δρόμους, απάτητη, κύριε Υφυπουργέ, στις Κυκλάδες- να μην τηρηθούν οι αποστάσεις ασφαλείας ανεμογεννητριών από το οδικό δίκτυο -θα περνούν τα αυτοκίνητα κάτω από τις ανεμογεννήτριες, με έναν τεράστιο κίνδυνο ατυχήματος- και να μην αποκατασταθεί ο αιγιαλός μετά τη μεγάλη καταστροφή με την προβλήτα και τα παράνομα έργα που έγιναν, καθώς και ο δρόμος προς το βουνό.

Και τι γίνεται; Ζητάει ο Υπουργός τη γνώμη της Αποκεντρωμένης, που είναι καθ’ ύλην αρμόδια με βάση έγγραφα που έχουμε του ίδιου του Υπουργείου σας. Επειδή είναι αρμόδια, στέλνετε στην Αποκεντρωμένη τον φάκελο και μετά ζητάτε τη γνώμη της Αποκεντρωμένης για την ένσταση της εταιρείας, την απόφαση διακοπής των έργων της Αποκεντρωμένης μέχρι να γίνει η αποκατάσταση όλων των παρανομιών. Και ζητάτε με προθεσμία 31 Μαΐου του 2022.

Όμως, βιαζόσασταν όχι εσείς, βιαζόταν ο κ. Σκρέκας και στις 14 Απριλίου, ενάμιση μήνα πριν τη λήξη της προθεσμίας -που ακόμα τρέχει- έβγαλε απόφαση που ακυρώνει την απόφαση της Αποκεντρωμένης να διακόψει το έργο και να υποχρεώσει την αποκατάσταση των παρανομιών. Νομιμοποιεί, δηλαδή, να προχωρήσει το έργο παρ’ όλο που παραβιάζει την ΑΕΠΟ.

Θα μας πείτε, μα υπήρχε και απόφαση του Σ.τ.Ε. η οποία έλεγε ότι το έργο μπορεί να προχωρήσει. Δεν αφορούσε η απόφαση του Σ.τ.Ε. κανένα από τα επίδικα, αφορούσε σε άλλους λόγους.

Σας καλώ, πραγματικά, να μας εξηγήσετε πώς προσπέρασε ο κ. Σκρέκας όλες τις αρμόδιες υπηρεσίες και πως έβγαλε μια απόφαση χωρίς γνωμάτευση ή γνωμοδότηση από καμμία άλλη, μονοπρόσωπα και παράνομα;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Καλησπέρα, λοιπόν, σε εσάς και στον αγαπητό συνάδελφο.

Κατ’ αρχάς, θα κάνω μια γενική τοποθέτηση, η οποία νομίζω έχει μια σημασία, από την άποψη ότι βρισκόμαστε στην αιχμή -θα έλεγα- της ενεργειακής παγκόσμιας κρίσης, η οποία ταλαιπωρεί όχι μόνο τη δική μας χώρα, όχι μόνο τα δικά μας νοικοκυριά και τις επιχειρήσεις, αλλά, παγκοσμίως, τους πάντες. Και αυτή η ενεργειακή κρίση είναι που οδηγεί όλες τις ευρωπαϊκές χώρες -και βεβαίως και τη δική μας, η οποία βρίσκεται στην πρωτοπορία αυτής της εκκίνησης- στη μετάβαση στην πράσινη ενέργεια. Φωτοβολταϊκά, αιολικά, κύμα, γεωθερμία: Αυτά είναι τα ισχυρά χαρτιά της χώρας, όσον αφορά στην ενεργειακή της φαρέτρα και είμαστε αποφασισμένοι ως Κυβέρνηση να αξιοποιήσουμε στο έπακρο αυτές τις δυνατότητες, που μας δίνει αυτός ευλογημένος τόπος.

Έτσι, λοιπόν, όποιος λέει ότι είναι αντίθετος στις ανανεώσιμες πηγές ενέργειας -δεν λέω ότι το λέει ο αγαπητός συνάδελφος- αλλά, επειδή γενικώς όπου και να υπάρξει οποιαδήποτε αδειοδότηση, σε οποιοδήποτε μέρος της Ελλάδας για ανεμογεννήτριες ή φωτοβολταϊκά κυρίως, υπάρχει μία τεράστια αντίδραση, λέω το εξής: Όποιος αντιτίθεται σε αυτήν την πράσινη, καθαρή, φτηνή ενέργεια, μάλλον, έχει βρει το μαγικό τρόπο να παράγει ηλεκτρική ενέργεια, χωρίς όμως να μας το λέει -να το κρατάει για τον εαυτό του- με ένα άλλο σύστημα, που κανείς δεν το ξέρει.

Εμείς λοιπόν προσπαθούμε και κάνουμε τον αγώνα μας να φύγουμε όσο το δυνατόν γρηγορότερα και ασφαλέστερα από τις βρώμικες πηγές ενέργειας για να πάμε στην καθαρή και πράσινη μετάβαση.

Πάμε να δούμε τώρα τι έχει γίνει με τον αιολικό σταθμό στο Φραγκάκι της Άνδρου. Το έχουμε συζητήσει ξανά εδώ, με αφορμή την προστασία του σπιζαετού. Και βεβαίως θέλω να επανέλθω σε αυτό το ζήτημα, λέγοντας ότι αυτά που είχα πει τότε απαντώντας σε εκείνη την επίκαιρη ερώτηση για το σπιζαετό στην Άνδρο και τους ενδεχόμενους κινδύνους από την ύπαρξη ανεμογεννητριών, ισχύουν στο έπακρο. Έχουμε τηρήσει τα πάντα, παρακολουθούμε τα πάντα και ευτυχώς καμμία όχληση, κανένας κίνδυνος για το σπάνιο αυτό είδος της ορνιθοπανίδας δεν έχει υπάρξει.

Απαντάω τώρα στα όσα ρωτάει ο αγαπητός κ. Αρσένης.

Αναφέρεστε, λοιπόν, στην ερώτησή σας στην καταστροφή -εγώ δεν θα την πω καταστροφή, ο συνάδελφος τη λέει έτσι- της παραλίας στο Κόρθι, στο Στενό. Λοιπόν, εστάλησαν οι υπηρεσίες για έλεγχο -και θα σας πω ποιες- δηλαδή η Κτηματική Υπηρεσία Κυκλάδων, όπως επίσης και η Γενική Διεύθυνση Περιουσίας και Κοινωφελών Περιουσιών του Υπουργείου Οικονομικών -την οποία αυτή περιουσία, άλλωστε, επικαλείστε στην ερώτησή σας- οι οποίες ήλεγξαν την παραλία και είδαν ότι μετά τις προσωρινές παρεμβάσεις, που είχαν γίνει βεβαίως για να μεταφερθούν οι ανεμογεννήτριες, η παραλία έχει αποκατασταθεί.

Δηλαδή, υπήρξε παρέμβαση τότε, καθώς υπήρξαν κατασκευές εντός αιγιαλού και εντός του θαλάσσιου χώρου, αλλά αμέσως μετά τη διέλευση των ανεμογεννητριών και τη μεταφορά τους, διαπιστώθηκε με τους επιτόπιους ελέγχους ότι το φυσικό περιβάλλον έχει επανέλθει στην αρχική του κατάσταση. Άρα, λοιπόν, υπήρξαν προσωρινές παρεμβάσεις για την εκτέλεση του έργου, ουδεμία μόνιμη όχληση και καταστροφή της παραλίας.

Πάμε να δούμε τώρα με τα επιμέρους ερωτήματά σας –και θα χρειαστώ λίγο παραπάνω χρόνο, κυρία Πρόεδρε- το ιστορικό του συγκεκριμένου έργου, γιατί έχει μια σημασία.

Λοιπόν, η εταιρεία «Green Wind Power» έλαβε άδεια παραγωγής το 2007 για να κατασκευάσει αιολικό σταθμό ισχύος 15 MW στο Φραγκάκι, στο Κόρθι, στην Άνδρο. Το 2013 με βεβαίωση της Ρυθμιστικής Αρχής Ενέργειας εγκρίθηκε η μεταβολή του τύπου και του αριθμού των ανεμογεννητριών του σταθμού από δεκαοκτώ ανεμογεννήτριες σε επτά. Το 2016 η ΡΑΕ ενέκρινε νέα μεταβολή του τύπου και του αριθμού των ανεμογεννητριών και τη μείωση του γηπέδου εγκατάστασης. Δηλαδή, όσο περνούσαν τα χρόνια, μαζευόταν η προοπτική αυτού του αιολικού πάρκου.

Η Απόφαση Έγκρισης Περιβαλλοντικών Όρων -η ΑΕΠΟ η γνωστή- ελήφθη το 2018. Κατά της ΑΕΠΟ το 2018 κατατέθηκε αίτηση ακύρωσης στο Συμβούλιο της Επικρατείας, η οποία απορρίφθηκε το 2019. Το 2020 επικαιροποιήθηκε η ΑΕΠΟ, η Απόφαση Έγκρισης Περιβαλλοντικών Όρων, δηλαδή, με την υποβολή του φακέλου συμμόρφωσης τελικού σχεδιασμού. Μέσα στην ίδια χρονιά, το 2020, εγκρίθηκε η χορήγηση άδειας εγκατάστασης από τον Γενικό Διευθυντή Ενέργειας του Υπουργείου, η οποία τροποποιήθηκε με απόφαση του συντονιστή της αποκεντρωμένης διοίκησης του Αιγαίου και αφού κατατέθηκε στη συνέχεια αίτηση ακύρωσης κατά της άδειας εγκατάστασης στο Σ.τ.Ε., αυτή η αίτηση απερρίφθη το 2021.

Γιατί τα λέω όλα αυτά; Αυτή η αναδρομή δείχνει τη βάσανο που περνά η οποιαδήποτε αίτηση για αδειοδότηση και εγκατάσταση δημιουργίας αιολικού πάρκου στην Ελλάδα.

Δηλαδή, κυρία Πρόεδρε, η αδειοδότηση δόθηκε γι’ αυτό το έργο το 2007 και το έργο ολοκληρώθηκε το 2022. Ε, αυτή δεν είναι κατάσταση. Δεν είναι κατάσταση ούτε για τις τοπικές κοινωνίες, που περιμένουν δεκαπέντε χρόνια να δουν θα γίνει ή δεν θα γίνει και με ποιόν τρόπο, ούτε για την ευνομούμενη πολιτεία, η οποία πρέπει να έχει κανόνες ξεκάθαρους, σύντομους και διαφανείς για τους πάντες.

Και γι’ αυτό, λοιπόν, εμείς στο Υπουργείο Περιβάλλοντος αποφασίσαμε και προχωράμε να αλλάξουμε αυτήν την γραφειοκρατική διαδικασία. Φέρνουμε -και ήδη βρίσκεται σε διαβούλευση- το νομοσχέδιο για την απλούστευση της αδειοδότησης και ο μέσος χρόνος αδειοδότησης θα μειωθεί σε μόλις δεκατέσσερις μήνες. Σκεφτείτε είχαμε 2007 την πρώτη αδειοδότηση έργου, η οποία ολοκληρώθηκε το 2022, δηλαδή είχαμε δεκαπέντε ολόκληρα χρόνια και τώρα εμείς θα το κατεβάσουμε στους δεκατέσσερις μήνες. Η δε διαδικασία θα γίνεται, πλέον, ψηφιακά. Τα δικαιολογητικά θα μειωθούν σχεδόν στο μισό, από ενενήντα ένα -αν δεν κάνω λάθος- που είναι τώρα, σε πενήντα τέσσερα και τα στάδια αδειοδότησης από επτά θα γίνουν πέντε. Κι όλα αυτά -το ξαναλέω- ψηφιακά ώστε άπαντες να έχουν πρόσβαση, να βλέπουν, να ελέγχουν, να μπορούν να έχουν λόγο για την κάθε διαδικασία.

Τα υπόλοιπα, κυρία Πρόεδρε, που ρώτησε ο κ. Αρσένης, για τους κοινόχρηστους χώρους, δηλαδή, θα τα απαντήσω στη δευτερολογία μου.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Ορίστε, κύριε συνάδελφε, έχετε τον λόγο.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, κατ’ αρχάς θα ήθελα να ξεκαθαρίσω ότι δεν είναι κάποια δικιά σας ευθύνη, είναι καθαρά προσωπική υπόθεση του κ. Σκρέκα η συγκεκριμένη απόφαση. Προφανώς και του κ. Μητσοτάκη –φαντάζομαι- αλλά ο κ. Σκρέκας είναι αυτός που την υπογράφει.

Θέλω να ξεκαθαρίσω, όμως, εδώ πέρα ότι δεν αφορά τις κινήσεις των πολιτών. Ο κ. Σκρέκας με αυτήν την απόφαση ακυρώνει τις ενέργειες κανενός κινήματος, αλλά της Γενικής Διεύθυνσης Δημόσιας Περιουσίας και Κοινωφελών Περιουσιών του Υπουργείου Οικονομικών, του Λιμεναρχείου Άνδρου, του Τμήματος Περιβάλλοντος στη Διεύθυνση Περιβάλλοντος και Χωρικού Σχεδιασμού Κυκλάδων, της Περιφέρειας Νοτίου Αιγαίου και της Διεύθυνσης Τεχνικού Ελέγχου, Τμήμα Φυσικών Πόρων, της αποκεντρωμένης διοίκησης. Μονοκοντυλιά, χωρίς καμμία εισήγηση υπηρεσίας ακυρώνει τους ελεγκτικούς μηχανισμούς και τις επιπτώσεις των αποφάσεών τους. Και βγάζει ένα κείμενο, το οποίο δικαιώνει πλήρως όλη την ένσταση της εταιρείας, όλως πολύ περιέργως.

Ρωτάμε αυτονόητα για ποιον λόγο δεν διαβιβάστηκε η προσφυγή που έκανε η εταιρεία στη Διεύθυνση Ανανεώσιμων Πηγών Ενέργειας και Εναλλακτικών Καυσίμων του ΥΠΕΝ. Για ποιο λόγο δεν περίμενε ο Υπουργός τις αποφάσεις της Διεύθυνσης του Τεχνικού Ελέγχου της Αποκεντρωμένης Διοίκησης, αλλά ακόμη και τις απόψεις του νομικού τμήματος του ΥΠΕΝ, πριν να εκδώσει την απόφασή του, μονοπρόσωπα, χωρίς καμμία εισήγηση.

Επιπλέον, η απόφασή του κάνει μνεία σε ένα φάκελο του έργου, τον οποίο είχε στείλει στην Αποκεντρωμένη και δεν τον είχε στα χέρια του για να τον εξετάσει, στο σημείο 14 της απόφασης του έχοντας γνώση.

Ο κ. Σκρέκας δεν τήρησε τη διαδικασία που προβλέπεται -ούτε καν τα προσχήματα- και υπέγραψε την απόφαση, χωρίς να έχει διαβιβαστεί η προσφυγή της εταιρείας στη Διεύθυνση Ανανεώσιμων Πηγών του ΥΠΕΝ, χωρίς να αναφέρεται σε αυτήν η εισήγηση όπως είπαμε του νομικού τμήματος, χωρίς το φάκελο της υπόθεσης, χωρίς τις απόψεις της αποκεντρωμένης, η οποία δεν περίμενε να εκπνεύσει η προθεσμία στις 31 Μαΐου, αλλά την έστειλε στις 18 Απριλίου τη γνώμη της, η οποία κατέρριπτε τις αιτιάσεις της εταιρείας. Όμως, είχε προλάβει ο κ. Σκρέκας, μια μέρα πριν, και είχε βγάλει την απόφαση.

Είχε δώσει -το επαναλαμβάνω- προθεσμία στην Αποκεντρωμένη Διοίκηση να απαντήσει μέχρι το τέλος Μαΐου -ακόμα θα είχε το περιθώριο να απαντήσει δηλαδή- και έβγαλε την απόφαση, χωρίς να περιμένει την απάντησή της, στις 14 Απριλίου. Μπορεί να το διανοηθεί κάποιος και κάποια εδώ μέσα αυτό που έχει γίνει; Είναι αδιανόητο, δεν έχει γίνει στα χρονικά ποτέ τέτοια ωμή παρέμβαση πολιτική υπέρ εταιρείας ενάντια σε όλες τις θέσεις και τις αποφάσεις των ελεγκτικών μηχανισμών.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Δεν ανέφερε καν τον σπιζαετό. Βέβαια δεν σας ενδιαφέρουν οι αποστάσεις ασφαλείας από τους ανθρώπους, θα σας ενδιαφέρει ο σπιζαετός και ότι ο πυρήνας του τόπου διαβίωσης του σπιζαετού είναι εκεί; Σας έχουν στείλει όλοι επιστήμονες επιστολές. Υπάρχει «Life», στο οποίο συμμετέχει και το Υπουργείο σας, για την προστασία του στο μέρος που καταστρέφεται με την απόφασή σας και επικυρώνει ο κ. Σκρέκας μονοπρόσωπα.

Δεν ξέρω ειλικρινά τι μπορεί να πει κάποιος, παρά μόνο να αποσυρθεί αυτή η κοινωνικά, νομικά, ηθικά προκλητική απόφαση του κ. Σκρέκα και να επανέλθει η νόμιμη διαδικασία, σύμφωνα με την οποία οι αρμόδιες υπηρεσίες αρμοδίως αποφασίζουν και οι αποφάσεις τους γίνονται σεβαστές και δεν διαγράφονται μονοπρόσωπα από κανέναν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας**): Ευχαριστώ, κύριε Πρόεδρε.

Αγαπητέ κύριε συνάδελφε, κύριε Αρσένη, πάμε να δούμε λίγο το ζήτημα της απόστασης του αιολικού πάρκου από τους κοινόχρηστους χώρους, δεδομένου ότι και τα μονοπάτια και οι κοινόχρηστοι χώροι αναφέρονται στην αίτηση ακύρωσης και αναστολής της άδειας εγκατάστασης στο Συμβούλιο της Επικρατείας.

Αρχικά αναφέρεται η ύπαρξη δημοτικού οδικού δικτύου εντός των χαρακτηρισμένων, με την πράξη χαρακτηρισμού στη Διεύθυνση Δασών Κυκλάδων της Αποκεντρωμένης Διοίκησης Αιγαίου, ως αγροτικών ή δημόσιων χορτολιβαδικών εκτάσεων. Στη συνέχεια αναιρείται αυτός ο ισχυρισμός, ότι δηλαδή, τα μονοπάτια αυτά αποτελούν δημοτικό οδικό δίκτυο και υποστηρίζει ότι πρόκειται για κοινόχρηστους χώρους για τους οποίους δεν ικανοποιούνται οι προβλεπόμενες από τις διατάξεις του νόμου αποστάσεις από ανεμογεννήτριες. Επί του ισχυρισμού αυτού επισημαίνεται ότι σε κανένα σημείο της τελεσίδικης πράξης χαρακτηρισμού του αρμοδίου δασαρχείου δεν υπάρχει αναφορά σε κοινόχρηστους ή άλλους δημόσιους χώρους, πέραν των δημόσιων χορτολιβαδικών εκτάσεων. Επιπροσθέτως, ο ορισμός του κοινόχρηστου χώρου δίνεται στην παράγραφο 39 του άρθρου 2 του ν.4067/2012, του νέου οικοδομικού κανονισμού δηλαδή, σύμφωνα με την οποία οι κοινόχρηστοι χώροι είναι η κοινής χρήσης ελεύθεροι χώροι που καθορίζονται από το εγκεκριμένο ρυμοτομικό σχέδιο ή έχουν τεθεί σε κοινή χρήση με οποιονδήποτε νόμιμο τρόπο. Για τα μονοπάτια αυτά δεν υφίσταται καθορισμός ως κοινόχρηστων χώρων.

Πάμε να δούμε για τη διακοπή εργασιών και την ακύρωση με απόφαση του Υπουργού Περιβάλλοντος και Ενέργειας. Στις 24 Μαρτίου με απόφαση του συντονιστή της Αποκεντρωμένης Διοίκησης Αιγαίου διατάχθηκε η προσωρινή διακοπή των εργασιών εγκατάστασης του αιολικού πάρκου μέχρι την αποκατάσταση των παραβάσεων των όρων και περιορισμών της άδειας εγκατάστασης. Στις 31 Μαρτίου για την ακύρωση της απόφασης επιβολής κυρώσεων ασκήθηκε ειδική διοικητική προσφυγή ενώπιον του Υπουργού Περιβάλλοντος και Ενέργειας από την εταιρεία «Greek Windpower». Η προσφυγή έγινε δεκτή από τον Υπουργό Περιβάλλοντος και Ενέργειας με την έκδοση της απόφασης ακύρωσης με αριθμό 37485/3711/14-4-2022, με την οποία ακυρώθηκε η απόφαση του συντονιστή της Αποκεντρωμένης Διοίκησης Αιγαίου τηρώντας την προβλεπόμενη διαδικασία του Κώδικα Διοικητικής Δικονομίας.

Όπως αναφέρεται και στην υπουργική απόφαση οι διαπιστωθείσες παραβάσεις που συγκροτούν την αιτιολογία της απόφασης της Αποκεντρωμένης Διοίκησης: «Διατυπώνονται αόριστα, δεν εξειδικεύονται με την παράθεση στοιχείων ή έστω με παραπομπή σε στοιχεία του φακέλου. Περαιτέρω δε και απαράδεκτα κατά το μέρος που αφορούν ζητήματα η νομιμότητα των οποίων εξετάστηκε σε προηγούμενο στάδιο της περιβαλλοντικής διαδικασίας κατά την έγκριση της ΑΕΠΟ όπου και κρίθηκαν νόμιμα». Επιπλέον αναφέρεται ότι «ο συντονιστής της Αποκεντρωμένης Διοίκησης έχει καταστεί κατά χρόνο αναρμόδιος για την επιβολή κυρώσεων σε βάρος της εταιρείας».

Επομένως όλα έγιναν βάσει της νόμιμης διαδικασίας. Παρ’ όλα αυτά εγώ κρατώ αυτό που λέτε. Έχει σημασία ότι δώσατε έμφαση στην ανάγκη να δίνεται βάρος στις εισηγήσεις των αρμοδίων υπηρεσιών, δεδομένου ότι πολλές φορές σε αυτήν την Αίθουσα εμείς έχουμε διαφωνήσει για το βάρος που πρέπει να έχουν οι εισηγήσεις των αρμόδιων υπηρεσιών σε κάποιες προσπάθειες από πλευράς σας να απαξιώσετε αποφάσεις διοικητικών παραγόντων και λειτουργών της δημόσιας διοίκησης.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη, με αριθμό 3769/159/9-3-2022 ερώτηση και αίτηση κατάθεσης εγγράφων του κύκλου των αναφορών - ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας με θέμα: «Δύο μήνες σεισμικές έρευνες υδρογονανθράκων στο Ιόνιο χωρίς καμμία επίσημη ανακοίνωση».

Παρακαλώ, κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κατ’ αρχάς επειδή αναφερθήκατε και στην Κτηματική Εταιρεία να πούμε ότι δεν είναι αρμόδια για να δει την αποκατάσταση, αλλά είναι το τμήμα Περιβάλλοντος ΔΙΠΕΧΩ της περιφέρειας που συνέταξε την έκθεση. Σε αντίθεση με όσα λέει η Κτηματική, λέει ότι υπάρχουν ακόμα σακιά, σκαμμένα καμένα κ.λπ. και ο δρόμος δεν έχει αποκατασταθεί. Αυτά για την ιστορία.

Επίσης να πω ότι μια μέρα μετά την απόφαση του Υπουργού είχε απαντήσει η Αποκεντρωμένη Διοίκηση σε όλα αυτά που λέτε, τα οποία είναι οι αιτιάσεις της εταιρείας, πολύ τεκμηριωμένα και εξηγούσε και για τον δρόμο και για όλα, ανατρέποντας όλα τα επιχειρήματα της εταιρείας. Ο κύριος Υπουργός επέλεξε…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κύριε Αρσένη, μπορείτε να επαναλάβετε γιατί δεν σας άκουσα;

**ΚΡΙΤΩΝ - ΗΛΙΑΣ ΑΡΣΕΝΗΣ:** Είπα ότι υπεύθυνη δεν είναι η Κτηματική για την αποκατάσταση, αλλά είναι και το Τμήμα Περιβάλλοντος της Περιφέρειας το οποίο με έκθεση επιτόπιου ελέγχου στις 21 Απριλίου του 2022 λέει ότι ακόμα στον αιγιαλό υπάρχουν σακιά, σκαμμένα κ.λπ. και ο δρόμος δεν έχει αποκατασταθεί. Επίσης, ότι στις 18 Απριλίου, μια μέρα μετά την έκδοση της απόφασης από τον Υπουργό και ενάμιση μήνα πριν λήξει η προθεσμία της να απαντήσει, η Αποκεντρωμένη Διοίκηση έστειλε απάντηση στην οποία τεκμηριώνει τις απόψεις της σχετικά με τα θέματα κινδύνου, τις ελάχιστες αποστάσεις, τους κοινοχρήστους χώρους, τους δρόμους και τις πεζούλες. Απαντάει σε όλα τα επιχειρήματά σας που είναι τα επιχειρήματα της εταιρείας.

Όσον αφορά τους υδρογονάνθρακες, είναι ένα θέμα που επίσης έχω θέσει επανειλημμένα και το έχουμε συζητήσει εδώ πέρα και με τον κ. Σκρέκα και μαζί σας. Αυτή η ερώτηση δεν απαντήθηκε, γι’ αυτό επανήλθα σήμερα με την ερώτηση και αίτηση κατάθεσης εγγράφων.

Θέτουμε αυτονόητες ερωτήσεις: Αν τελικά διακόπηκαν οι σεισμικές έρευνες στην περιοχή του Ιονίου. Αν ναι, πότε διακόπηκαν και για πόσο διάστημα. Προκύπτει μετά τη συζήτησή μας ότι δεν ήταν σαφή αυτά τα ζητήματα. Με ποιον τρόπο τηρήθηκαν οι όροι που περιλαμβάνονται στο Περιβαλλοντικό Σχέδιο Δράσης για τη γεωφυσική έρευνα στη θαλάσσια περιοχή Ιόνιο και στον Κυπαρισσιακό Kόλπο από τα ΕΛΠΕ. Σύμφωνα με την επιστημονική ομάδα του Ινστιτούτου Κητολογικών Ερευνών «Πέλαγος», το πλέον αρμόδιο ινστιτούτο που έχουμε στην Ελλάδα και μελετά τα θέματα αυτά -δεν θα ξέραμε καν την ύπαρξη των φυσητήρων στην Ελλάδα χωρίς αυτό- έχουμε παραβίαση από το «SW COOK» το ερευνητικό σκάφος, δηλαδή, των ορίων της θαλάσσιας προστατευόμενης περιοχής «NATURA» στις 2 Φεβρουαρίου. Ποιες κυρώσεις προβλέπονται και πότε θα εφαρμοστούν.

Επίσης, ζητάμε έξι έγγραφα. Δεν θα τα διαβάσω σεβόμενος τον χρόνο. Τα έχετε μπροστά σας και θα ήθελα παρακαλώ να διαβιβαστούν στο Προεδρείο για να μπορούμε να τα έχουμε και να πείτε στην πρωτολογία σας αν θα τα καταθέσετε όλα. Είναι για τη διακοπή και επανέναρξη των σεισμικών ερευνών, τη μελέτη ακουστικής καταγραφής θορύβου -έχει σχέση με την προηγούμενη συζήτησή μας-, τα αντίγραφα θαλάσσιων γεωφυσικών δεδομένων, τον χάρτη της πορείας του «CW COOK» από την έναρξη πορείας του στον Κυπαρισσιακό μέχρι την ολοκλήρωση των ερευνών και τον χάρτη της πορείας του από την έναρξη της πορείας του στο οικόπεδο του Ιονίου, χάρτες πορείας σε όλα τα άλλα οικόπεδα όπου δραστηριοποιήθηκε «CW COOK».

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Στις 28 Φεβρουαρίου είχα απαντήσει πάλι σε επίκαιρη ερώτησή σας με παρόμοιο περιεχόμενο και με είχατε ρωτήσει τότε για τη διενέργεια σεισμικών ερευνών στο Ιόνιο και αν αυτή η διενέργεια ερευνών συνδεόταν με τα περιστατικά εκβρασμών των ζιφιών. Σας είχα πει μεταξύ άλλων ότι: Θα κάνουμε τα πάντα για να προστατέψουμε τους ζιφιούς και τη βιοποικιλότητα των ελληνικών θαλασσών. Αν οποιεσδήποτε έρευνες για υδρογονάνθρακες δεν τηρούν τους νόμους και τους κανόνες, τότε θα σταματήσουν. Εάν όμως τηρούν τους νόμους και όλα τα προβλεπόμενα, δεν πρόκειται να τις σταματήσουμε, αλλά θα επαγρυπνούμε και εξονυχιστικά θα ελέγχουμε κάθε τέτοιου είδους έρευνα.

Ό,τι σας είχα πει τότε, κύριε Αρσένη, ισχύει και τότε και τώρα και στο μέλλον θα ισχύει. Δηλαδή η ίδια πραγματικότητα μας αποδεικνύει ότι οι έλεγχοι και η συνεχής λήψη μέτρων είναι η δικλίδα ασφαλείας για να είμαστε σίγουροι ότι οι σεισμικές έρευνες δεν θα επηρεάσουν τη θαλάσσια βιοποικιλότητα. Μου κάνει εντύπωση που λέτε ότι ήταν ασαφής η απάντησή μου τότε. Βεβαίως και διεκόπησαν -σας το είχα πει και στην πρωτολογία και στη δευτερολογία μου- τότε οι σεισμικές έρευνες 21 Φεβρουαρίου με 25 Φεβρουαρίου. Με τον εκβρασμό του πρώτου ζιφιού παρενέβημεν και εμείς και η «Ελληνική Διαχειριστική Εταιρεία Υδρογονανθράκων» και διακόψαμε τις έρευνες.

Πάμε να δούμε τα επόμενα βήματα ελέγχου. Ο μισθωτής, τα «ΕΛΠΕ», τα «ΕΛΛΗΝΙΚΑ ΠΕΤΡΕΛΑΙΑ» δηλαδή, απέστειλαν εγγράφως ενημέρωση προς την «Ελληνική Διαχειριστική Εταιρεία Υδρογονανθράκων» στις 21 Φεβρουαρίου, επιβεβαιώνοντας ότι τηρούσε απαρέγκλιτα όλους τους όρους του περιβαλλοντικού σχεδίου δράσης και παρέθεσε αναλυτικές πληροφορίες για τις πραγματοποιούμενες τότε μελέτες ηχητικού θορύβου, την προηγούμενη παρατήρηση θηλαστικών στην περιοχή και τις συμπληρωματικές διαδικασίες ελέγχου που ακολουθούσε.

Ας δούμε όμως τι λέει και η «Ελληνική Διαχειριστική Εταιρεία Υδρογονανθράκων». Τα «ΕΛΛΗΝΙΚΑ ΠΕΤΡΕΛΑΙΑ» ακόμη και να μη θέλανε να ακολουθήσουν -που θέλουν- εξονυχιστικά τον νόμο, την περιβαλλοντική νομοθεσία, έχουμε τέτοιες δικλίδες ασφαλείας που οποιοσδήποτε να ήθελε να κάνει τα στραβά μάτια δεν μπορεί, ούτε μία στο εκατομμύριο. Έγινε εκεί έρευνα από την ίδια την «Ελληνική Διαχειριστική Εταιρεία Υδρογονανθράκων», που η έρευνά της μας οδήγησε -εκείνη πρώτα απ’ όλα και μετά ενημέρωσε και το Υπουργείο- στο ότι δεν υπάρχει άμεση συσχέτιση των σεισμικών ερευνών με τα περιστατικά εκβρασμών. Η έρευνα μάλιστα κατέληξε -και το λέω πρώτη φορά αυτό εδώ στη Βουλή- στο συμπέρασμα ότι είναι εξαιρετικά πιθανό οι εκβρασμοί των ζιφιών να οφείλονται στη χρήση στρατιωτικών sonars στην περιοχή σε διεθνή ύδατα.

Όπως σας είπα και λίγο πριν, το ερευνητικό σκάφος «SW COOK» σταμάτησε, διέκοψε από 21 Φεβρουαρίου έως 25 Φεβρουαρίου το μεσημέρι τις έρευνές του, για λόγους ασφαλείας. Και να αναφέρω ότι εννέα μέρες πριν το περιστατικό, στις 11 Φεβρουαρίου, εντοπίστηκε θαλάσσιο θηλαστικό μέσω οπτικής και ακουστικής παρακολούθησης από τους παρατηρητές που βρίσκονταν πάνω στο πλοίο. Αμέσως η έρευνα διεκόπη και εφαρμόστηκε φυσικά το πρωτόκολλο της Συνθήκης Accobams, με συνέπεια την ασφαλή αποχώρηση του θαλάσσιου θηλαστικού από την περιοχή των ερευνών.

Όπως σας έχω πει, η απαρέγκλιτη τήρηση τόσο των όρων και των περιορισμών περιβαλλοντικών σχεδίων δράσης όσο και των σχετικών διεθνών Συνθηκών Accobams, Marpol, GNSS αποτελούν ουσιώδεις συμβατικές δεσμεύσεις της εκμισθώτριας εταιρείας.

Εμείς, λοιπόν, επαγρυπνούμε στο Υπουργείο Περιβάλλοντος και δεν πρόκειται για θεωρίες, αλλά για πράξεις. Ακούστε πρακτικά, λοιπόν, μερικά από αυτά. Τα υπόλοιπα θα τα πω στη δευτερολογία μου, αλλά θα ήθελα να προσθέσω μερικά τώρα.

Υπάρχει Μονάδα Περιβάλλοντος. Αυτή η Μονάδα Περιβάλλοντος έχει συσταθεί σύμφωνα με τις απαιτήσεις της κοινής υπουργικής απόφασης του 2017 που ορίζει αυτά τα θέματα για την προστασία και παρακολούθηση του περιβάλλοντος και αυτή η Μονάδα Περιβάλλοντος έχει συσταθεί και για το Ιόνιο και για τον Κυπαρισσιακό Κόλπο, με βασική αρμοδιότητα την παρακολούθηση της ορθής τήρησης όλων των δεσμεύσεων των περιβαλλοντικών σχεδίων δράσεων. Έχει στελεχωθεί επαρκώς αυτή η Μονάδα Περιβάλλοντος, με τις κατάλληλες ειδικότητες. Συνεργάζεται στενά με την «Ελληνική Διαχειριστική Εταιρεία Υδρογονανθράκων» και πάνω από όλα εγγύηση για το έργο της αποτελούν οι μετρήσεις ηχητικής στάθμης από το εξειδικευμένο προσωπικό του Πανεπιστημίου Πατρών. Από τις μετρήσεις προέκυψε ότι τα επίπεδα θορύβου είναι πολύ χαμηλότερα από εκείνα που θα μπορούσαν να προκαλέσουν πιθανό ακουστικό τραυματισμό θαλάσσιων θηλαστικών.

Τα υπόλοιπα στη δευτερολογία μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, όπως καταλαβαίνετε, δεν μιλάμε για μια οποιαδήποτε περιοχή, μιλάμε για την περιοχή που το ίδιο το Accobams θεωρεί ως «critical habitat», ως «κρίσιμο ενδιαίτημα» για τις φάλαινες και φυσητήρες. Μέσα από τη Συμφωνία του Accobams που έχει υπογράψει η χώρα μας μιλάμε για την Ελληνική Τάφρο, που έχει οριστεί επιπλέον ως σημαντική περιοχή για τα θαλάσσια θηλαστικά από την ειδική επιτροπή για την προστασία θαλάσσιων θηλαστικών του IUCN, της Διεθνούς Ένωσης για τη Διατήρηση της Φύσης και είναι αναγνωρισμένη από τη σύμβαση για τη Διατήρηση των Αποδημητικών Ειδών της Άγριας Πανίδας, CMS.

Ο μεσογειακός πληθυσμός των φυσητήρων είναι ένα σημαντικό τμήμα το οποίο υπάρχει στην Ελληνική Τάφρο. Για την ακρίβεια, είναι ο μόνος τόπος όπου αναπαράγεται κι ο βασικός που τρέφεται. Προστατεύεται από την ευρωπαϊκή νομοθεσία, και αποτελεί η Ελληνική Τάφρος έναν από τους πέντε σημαντικότερους βιοτόπους στη Μεσόγειο για τον ζιφιό, ένα είδος ευάλωτο στον ανθρωπογενή ήχο. Οπότε καταλαβαίνετε ότι αυτή την περιοχή δεν θα την αφήσουμε απροστάτευτη επ’ ουδενί και δεν θα επιτρέψουμε σε κανέναν να την καταστρέψει. Αυτό να είναι ξεκάθαρο.

Προφανώς και θα κάνουμε ό,τι περνά από το χέρι μας για να σταματήσει αυτή η ιστορία. Έχω προσωπικά μιλήσει με όλους τους ανθρώπους που ξέρω στην Ευρώπη και υπάρχουν αρκετές κινητοποιήσεις. Στην Ευρωβουλή η μεγαλύτερη ομάδα ευρωβουλευτών έχει στείλει επιστολή για τις παράνομες ενέργειες στις προστατευόμενες αυτές περιοχές, στους επιτρόπους. Θα την καταθέσω στα Πρακτικά. Έχουν γίνει δύο επίκαιρες ερωτήσεις στην Ευρωβουλή και σας διαβάζω την απάντηση της επιτροπής. Η επιτροπή δεν ξέρει για κανένα συγκεκριμένο μέτρο που έλαβε η ελληνική Κυβέρνηση για την προστασία των κητωδών από τις έρευνες του «SW COOK» και ζητάει από την Κυβέρνηση να την ενημερώσει αν όλες οι υποχρεώσεις της έχουν υλοποιηθεί. Δεν ξέρω τι απαντήσατε στην Ευρωπαϊκή Επιτροπή. Θα τα καταθέσω και αυτά στα Πρακτικά. Όπως βέβαια θα καταθέσω την εισήγηση του πλέον αρμόδιου οργάνου στην Ελλάδα, του Ινστιτούτου Κητολογικών Ερευνών Πέλαγος, που εξηγεί για ποιον λόγο δεν πρέπει να αγγιχθεί αυτός ο τόπος από σεισμικές έρευνες, καθώς και εξήντα οργανώσεις Ελλάδας και εξωτερικού που σας καλούν να σταματήσετε. Θα καταθέσω στα Πρακτικά επίσης τη σύνοψη της μελέτης που εξηγεί ότι οι σεισμικές έρευνες που γίνονται στα 250 ντεσιμπέλ διαλύουν τα εσωτερικά όργανα των ζιφιών, όταν στα 230 -που είναι οι στρατιωτικές- ήδη το κάνουν. Όλα αυτά θα τα καταθέσω στα Πρακτικά.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μας απαντήσατε όμως ουσιαστικά για τα έξι έγγραφα. Τα φέρατε να τα καταθέσετε; Τα έχετε σε στικάκι, μας λέτε. Πολύ ωραία. Περιμένουμε με πολύ ενδιαφέρον να διαβάσουμε τα έγγραφα γιατί, όπως ξέρετε, η «Εταιρεία Διαχείρισης Υδρογονανθράκων» δεν έχει την εμπειρία και την τεχνογνωσία να εξετάσει το τι συμβαίνει με τους εκβρασμούς ζιφιών. Δεν είναι το γνωστικό της πεδίο. Μπορεί να γνωμάτευσε ό,τι νομίζει, αλλά δεν ξέρει για να μιλήσει γι’ αυτό το θέμα. Υπάρχουν αντίστοιχα ινστιτούτα, όπως το «Πέλαγος», υπάρχουν εκπαιδευτικοί οργανισμοί στην Ελλάδα πανεπιστημιακοί, που μπορούν να το κάνουν. Η ΕΔΕΥ, λυπάμαι, αλλά δεν έχει κάποια τεχνογνωσία για το θέμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε Αρσένη, βεβαίως και είναι εξαιρετικά σημαντική η Ελληνική Τάφρος, όχι μόνο για εσάς ούτε μόνο για μένα προσωπικά, αλλά πάνω απ’ όλα για τα θαλάσσια οικοσυστήματα της Μεσογείου. Η Ελληνική Τάφρος που εκτείνεται δυτικά της Κέρκυρας και της Ηπειρωτικής Ελλάδας, της δυτικής Ελλάδας, νοτίως της Κρήτης για να φτάσει ανατολικά μέχρι τη Σάμο και την Ικαρία είναι το θαλάσσιο ενδιαίτημα για έναν αριθμό σημαντικότατο, τον μεγαλύτερο στη Μεσόγειο, για παράδειγμα των φαλαινών φυσητήρων, εκατόν πενήντα περίπου. Θα έλεγα ότι είναι μητριαρχικές αυτές οι οικογένειες και οι κοινωνίες: είναι η γιαγιά φάλαινα, η μαμά φάλαινα και τα εγγονάκια και ζούνε στα βαθυπελαγικά όρια της Τάφρου κυνηγώντας τα μεγάλα, τα λεγόμενα βαθυπελαγικά καλαμάρια. Ξέρουμε πάρα πολύ καλά πόσο σημαντική είναι η παρουσία και η ανάγκη προστασίας αυτού του θαλάσσιου πληθυσμού, αυτών των θηλαστικών, διότι είναι στην κορυφή της τροφικής αλυσίδας και από κάτω συνδέονται ένα σωρό άλλοι οργανισμοί μέχρι τον τελευταίο μικροοργανισμό, που είναι εξαιρετικά σημαντικός βεβαίως για την επιβίωση του είδους, το πλαγκτόν.

Θα σας έλεγα λοιπόν ότι καλά κάνετε και μιλάτε στο εξωτερικό με συναδέλφους μας. Κι εμείς το ίδιο κάνουμε εννοείται. Μιλάμε με πάρα πάρα πολλούς διεθνείς παράγοντες που δραστηριοποιούνται στη θαλάσσια βιοποικιλότητα.

Θα σας έλεγα όμως να μιλήσετε εν προκειμένω και με τα στελέχη, το εξειδικευμένο προσωπικό του Πανεπιστημίου Πατρών που έκαναν τις μετρήσεις.

Οι μετρήσεις της ηχητικής στάθμης από τις έρευνες του πλοίου, βάσει των αδιάσειστων και τεκμηριωμένων στοιχείων του Πανεπιστημίου Πατρών, ήταν τέτοιες ώστε τα επίπεδα θορύβου να θεωρούνται πολύ χαμηλότερα από εκείνα που θα μπορούσαν να προκαλέσουν έναν ηχητικό τραυματισμό, έναν ακουστικό τραυματισμό αυτών των θαλάσσιων θηλαστικών.

Θα σας έλεγα να μιλήσετε επίσης, όπως το κάναμε εμείς, και με τους τέσσερις εξειδικευμένους παρατηρητές Marine Mammal Observers που παρακολουθούν φυσικά τις εργασίες και συντάσσουν τις εκθέσεις στο τέλος των εργασιών.

Θα σας έλεγα επίσης να μιλήσετε και με τους δύο, όπως το έχουμε κάνει και εμείς άλλωστε από την πρώτη στιγμή, διασυνδετές αλιείας, εκείνους δηλαδή οι οποίοι έχουν το εύρος της ευθύνης για την τήρηση των επαφών μεταξύ των λιμεναρχείων και των αλιευτικών ενώσεων, και βεβαίως με τον μισθωτή και την ελληνική διαχειριστική εταιρεία των υδρογονανθράκων.

Εγώ θέλω να πω ότι για την περιοχή των ερευνών βεβαίως εκπονήθηκε αρχικά το baseline report, δηλαδή η έκθεση αρχικής κατάστασης που καταγράφηκε η τότε υφιστάμενη κατάσταση των περιβαλλοντικών παραμέτρων και πόρων κατά τον χρόνο πριν από την έναρξη των εργασιών και σύμφωνα με τη νομοθεσία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επιπλέον θέλω να πω και κάτι ακόμα, ότι ο μισθωτής, τα ΕΛΠΕ δηλαδή, είχαν εκτελέσει επιπλέον περιβαλλοντικές μελέτες. Έκαναν μετρήσεις ηχητικής στάθμης υποβάθρου, παρατηρήσεις εκβρασμών, κατά τη διάρκεια αλλά και μετά τις γεωφυσικές έρευνες, ώστε να διασφαλιστεί η μη όχληση στην περιοχή.

Όσον αφορά στις περιοχές «NATURA», δεν τα αναφέρατε εδώ προφορικά, αλλά τα γράφετε στην ερώτησή σας. Κι επειδή βλέπω και τον κ. Φάμελλο και έχει κάνει ακριβώς την ίδια ερώτηση με εσάς, θα το πω γιατί έχει μια σημασία.

Εννοείται ότι η διενέργεια σεισμικών ερευνών απαγορεύεται εντός θαλασσίων περιοχών «NATURA». Αυτό που ενδεχομένως κάποιοι να το συγχέουν είναι η ύπαρξη και η πορεία, ο πλους δηλαδή του σκάφους, εντός μέρους της θαλάσσιας περιοχής «NATURA» που ήταν όχι για να κάνει φυσικά έρευνες. Αυτά είναι καταγεγραμμένα, τα έχουμε. Ξέρουμε πού έχει κάνει και πού δεν έχει κάνει σεισμική έρευνα, για κάθε μίλι, για κάθε πόντο θαλάσσιας κίνησης του πλοίου. Έγινε η αβλαβής διέλευση η οποία επιτρέπεται από τη διεθνή νομοθεσία, προκειμένου να στρίψει το σκάφος, δεδομένου ότι χρειάζεται περίπου δώδεκα μίλια για να κάνει στροφή, αφού φέρει μήκος καλωδίου τουλάχιστον δώδεκα χιλιομέτρων.

Ακόμη και σε αυτή την περίπτωση όμως -αυτά που σας λέω είναι επιβεβαιωμένα- τηρήθηκε η ουδέτερη ζώνη ενός χιλιομέτρου από τα όρια των ευαίσθητων περιοχών. Και ξαναλέω: αβλαβή διέλευση έκανε.

Ποια είναι τα επόμενα βήματα και στάδια υλοποίησης ερευνών; Ούτε αυτό με ρωτήσατε τώρα προφορικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ολοκληρώνω, κύριε Πρόεδρε.

Σας λέω λοιπόν ότι στις περιοχές δυτικά της Κρήτης, νοτιοδυτικά της Κρήτης, δυτικά της Κέρκυρας, οι οποίες βρίσκονται στην πρώτη φάση των ερευνών, αναμένεται να υπάρξουν νέα σεισμικά δεδομένα για την υλοποίηση του ελάχιστου τεχνικού προγράμματος.

Στις περιοχές του Ιονίου και δυτικά της Πελοποννήσου, οι οποίες επίσης βρίσκονται στην πρώτη φάση ερευνών, έχουν ολοκληρωθεί οι γεωφυσικές εργασίες πρόσκτησης σεισμικών δεδομένων και οι μισθωτές έχουν την υποχρέωση να ολοκληρώσουν την αξιολόγηση των δεδομένων, για να αποφασίσουν αν θα συνεχίσουν ή όχι στη δεύτερη φάση.

Για νότια Καβάλα και Πρίνο έχουν ολοκληρωθεί οι γεωλογικές και οι γεωφυσικές εργασίες και δεν υπάρχουν άλλες προγραμματισμένες εργασίες το 2022.

Στις περιοχές Πρίνος και Κατάκολο που βρίσκονται σε φάση εκμετάλλευσης, εκκρεμούν οι εγκρίσεις για τις μελέτες περιβαλλοντικών επιπτώσεων.

Τέλος, θέλω να πω ξανά για ακόμη μια φορά ότι εάν οποιαδήποτε έρευνα δεν τηρεί τις διεθνείς συμβάσεις, τις διεθνείς συνθήκες, τη διεθνή νομοθεσία, την ενωσιακή και την εθνική, τις διακόπτουμε επιτόπου. Όποιες όμως τις τηρούν τις αφήνουμε.

Ο κύριος συνάδελφος έχει κάνει και αίτημα κατάθεσης εγγράφων. Θα τα καταθέσω όλα μαζί, είναι σε στικάκι, τρεις φάκελοι, που είναι ακόμη μία αίτηση παρακάτω άλλου συναδέλφου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη όγδοη με αριθμό 663/9-5-2022 επίκαιρη ερώτηση του δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάσηπρος τον Υπουργό Περιβάλλοντος και Ενέργειας, με θέμα: «Τις συνέπειες λειτουργίας του «Κέντρου Υπερυψηλής Τάσης (ΚΥΤ) Αχελώου» στους κατοίκους του οικισμού Ραΐνας».

Παρακαλώ, κύριε συνάδελφε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, στον δρόμο Αγρινίου - Καρπενησίου υπάρχει ένας οικισμός, η Ραΐνα, δεκαεξίμισι περίπου χιλιόμετρα από το Αγρίνιο, που ανήκει στην κοινότητα Σκουτεσιάδας του Δήμου Αγρινίου.

Ανάμεσα στα σπίτια αυτού του οικισμού -το τονίζω, ανάμεσα στα σπίτια- από τη δεκαετία του ’70 μέχρι σήμερα λειτουργεί ένα από τα μεγαλύτερα κέντρα υπερυψηλής τάσης της πρώην ΔΕΗ και νυν ΑΔΜΗΕ, το επονομαζόμενο «ΚΥΤ Αχελώου». Αρχικά εγκαταστάθηκε σε περίπου εκατόν εξήντα τέσσερα απαλλοτριωμένα στρέμματα που βρίσκονται μέσα στο χωριό. Το χωριό προϋπήρχε.

Χαρακτηριστικό της εγγύτητάς του με τους χώρους διαβίωσης και εργασίας ανθρώπων είναι ότι σε απόσταση τριάντα μέτρων από αυτό προϋπήρχαν και υπάρχουν ακόμη και σήμερα σπίτια που κατοικούν άνθρωποι, κατοικούν μικρά παιδιά.

Οι κρατικές υπηρεσίες τότε, προφανώς βάζοντας στη ζυγαριά από τη μια, την επέκταση και λειτουργία ενός φορέα της ΔΕΗ και από την άλλη, όχι απλά την υγεία των κατοίκων, αλλά κάθε πρωτόκολλο που υπήρχε για την προστασία της ανθρώπινης ζωής και υγείας, επέλεξε με έναν απάνθρωπο και ανάλγητο τρόπο την υγεία των κατοίκων που προϋπήρχαν σε αυτόν τον χώρο και εγκατέστησε το ΚΥΤ.

Αρχικά αυτό είχε δύο γραμμές 150 kW από τα φράγματα της περιοχής και μια γραμμή 400 kW προς το Δίστομο Βοιωτίας. Σήμερα έχει δέκα γραμμές μεταφοράς, οκτώ των 150 kW και δύο των 400 kW.

Όσο άσχετος και να είναι κάποιος με το θέμα, αμέσως αντιλαμβάνεται ότι ο τρομακτικός πολλαπλασιασμός των γραμμών τι αντίστοιχο πολλαπλασιασμό της εκπεμπόμενης ακτινοβολίας έχει επιφέρει. Βράζουν οι άνθρωποι και κυρίως τα παιδιά.

Υπάρχουν σχετικές εγκύκλιοι του Υπουργείου Υγείας που καθορίζουν τα ηλεκτρικά φορτία και τις επιτρεπόμενες αποστάσεις κατοικημένων περιοχών. Αυτές στη συγκεκριμένη περιοχή ουδέποτε εφαρμόστηκαν.

Κύριε Υπουργέ, τα ερωτήματα που βάζουν οι κάτοικοι και που μεταφέρει, αν θέλετε, το Κομμουνιστικό Κόμμα Ελλάδας είναι ποια μέτρα προτίθεται να λάβει η Κυβέρνηση προκειμένου να εφαρμοστούν οι εγκύκλιοι του Υπουργείου Υγείας για τις επιτρεπόμενες αποστάσεις οικισμών από και τα κέντρα υπερυψηλής τάσης και τις γραμμές υψηλής τάσης, χωρίς καμμία επιβάρυνση φυσικά των κατοίκων, δεύτερον να ερευνηθούν μέσω ενός επίσημου φορέα οι επιπτώσεις για τη δημόσια υγεία από τη λειτουργία του εν λόγω ΚΥΤ της ΔΕΗ και να παρθούν τα απαραίτητα μέτρα, όπως και να αποδοθούν επίσης αποζημιώσεις, όπου αυτές προκύπτουν και προβλέπονται.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ. Και σας παρακαλώ εντός χρόνου.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε Παπαναστάση, το Κέντρο Υπερυψηλής Τάσης Αχελώου, όπως και όλοι οι υποσταθμοί του συστήματος μεταφοράς, είναι απαραίτητοι για την τροφοδότηση κάθε γωνιάς της Ελλάδας με ηλεκτρική ενέργεια.

Εννοείται πως κατανοώ και συμμερίζομαι την ανησυχία, τη δική σας όπως και πολλών άλλων ανθρώπων, για πιθανές επιπτώσεις στην υγεία των κατοίκων του οικισμού της Ραΐνας.

Είναι σωστή η επισήμανσή σας ότι το ΚΥΤ βρίσκεται πολύ κοντά στα σπίτια. Θέλω όμως να σας διαβεβαιώσω -και θα σας αναφέρω την τεκμηρίωση- πως τηρούνται όλες οι απαραίτητες προδιαγραφές, ώστε να μην υπάρχουν επιπτώσεις τόσο στην ανθρώπινη υγεία όσο και στο περιβάλλον. Το Υπουργείο Περιβάλλοντος και Ενέργειας μεριμνά για την τήρηση της ισχύουσας νομοθεσίας και τη λειτουργία των ΚΥΤ σε ολόκληρη τη χώρα.

Όσον αφορά στον ΚΥΤ Αχελώου, σύμφωνα με τη Διεύθυνση Περιβαλλοντικής Αδειοδότησης του Υπουργείου Περιβάλλοντος και Ενέργειας, έχει εκδοθεί το 2008 απόφαση έγκρισης περιβαλλοντικών όρων για το ΚΥΤ αυτό και παρατάθηκε ως το 2033 με απόφαση πάλι του Υπουργείου στις 18 Φεβρουαρίου του 2021.

Από τον φάκελο της μελέτης περιβαλλοντικών επιπτώσεων διαπιστώνεται ότι οι εκπομπές ηλεκτρομαγνητικής ακτινοβολίας στο ΚΥΤ Αχελώου είναι κάτω από τα θεσμοθετημένα όρια. Δεν έχει επίσης ποτέ υποβληθεί στην υπηρεσία του Υπουργείου, τη διεύθυνση δηλαδή Περιβαλλοντικής Αδειοδότησης, καμμία αναφορά σχετικά με υπέρβαση των ορίων. Εμείς όμως δεν μένουμε σε αυτό.

Ο ΑΔΜΗΕ λαμβάνει μέριμνα για την προστασία του ανθρωπογενούς και φυσικού περιβάλλοντος, τηρώντας απαρέγκλιτα τους όρους του ισχύοντος θεσμικού πλαισίου. Το ΚΥΤ Αχελώου δεν προκαλεί επιπτώσεις στο φυσικό και ανθρωπογενές περιβάλλον και αποτελεί καθαρό έργο, δεδομένου ότι δεν εκπέμπονται αέρια, υγρά ή στερεά απόβλητα που να ρυπαίνουν κατά οποιονδήποτε τρόπο τον αέρα, το έδαφος ή τα νερά και δεν προκαλούν επίπτωση στην πανίδα ή τη χλωρίδα της περιοχής.

Από τη λειτουργία του ΚΥΤ Αχελώου δεν εκπέμπονται αέριοι ρύποι, δεν δημιουργούνται αναταράξεις ή αλλαγές στα αέρια ρεύματα και στο κλίμα της περιοχής και δεν έχει την παραμικρή επίδραση στο επιφανειακό ή υπόγειο δίκτυο απορροών της περιοχής.

Ο ΑΔΜΗΕ μελετά και κατασκευάζει τις εγκαταστάσεις λαμβάνοντας υπόψη την ισχύουσα ελληνική νομοθεσία και τους ισχύοντες διεθνείς και ελληνικούς κανονισμούς. Η συντήρηση του εξοπλισμού γίνεται περιοδικά, ακολουθώντας τις συστάσεις των κατασκευαστών του εξοπλισμού και βεβαίως τις διεθνείς βέλτιστες πρακτικές. Οι μετρήσεις γίνονται πάντοτε και, όπως σας είπα, πουθενά και ποτέ δεν έχει διαπιστωθεί ότι εκπέμπονται ρύποι ή ότι η εκπομπή είναι πάνω από τα θεσμοθετημένα επιτρεπτά όρια.

Στη δευτερολογία μου θα σας πω και για τον καθορισμό των ορίων και για τα ασφαλή όρια έκθεσης κοινού και πού βρίσκεται το ΚΥΤ Αχελώου επ’ αυτών.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Υπουργέ, ο οικισμός Ραΐνας το 1988 ορίζεται με δύο ΦΕΚ ως οικισμός, 411 και το 181, τα οποία θα κατατεθούν στη συνέχεια στα Πρακτικά. Μέσα σε αυτά τα ΦΕΚ ρητά ορίζεται, και το λέω αυτό πραγματικά γιατί θεωρώ την απάντησή σας τουλάχιστον σαν πρωτολογία απογοητευτική, ότι από τη στιγμή που δεν υπάρχει πλατεία -και δεν υπάρχει- σε αυτόν τον οικισμό ως κέντρο του οικισμού ορίζεται το σχολείο και η εκκλησία. Είναι σαφέστατα αυτά τα πράγματα. Δηλαδή εκεί όπου συγκεντρώνονται οι βασικές λειτουργίες του οικισμού και είναι ευνόητο αυτό. Αν είχε ληφθεί σαν κέντρο του οικισμού το σχολείο ή η εκκλησία, τότε το ΚΥΤ Αχελώου θα βρισκόταν πραγματικά καταμεσής του οικισμού. Πείτε στους συμβούλους σας να σας λένε πραγματικά γεγονότα, γιατί πραγματικά αυτή τη στιγμή δεν σας είπαν την αλήθεια.

Άλλο στοιχείο: Το 2002 δημιουργείται η τελευταία γραμμή της μεταφοράς 400 kW. Περνάει σε απόσταση πενήντα μέτρων από σπίτι. Ας έρθει σύμβουλός σας και επιστήμονας να πει ότι αυτό έτσι προβλέπεται από τα πρωτόκολλα τα οποία τηρούνται. Υπάρχει εγκύκλιος του Υπουργείου Υγείας του 2000 που προβλέπει τουλάχιστον ελάχιστη απόσταση εκατό μέτρων. Υπάρχει πυλώνας πενήντα μέτρα από σπίτι.

Παρά την ύπαρξη αυτών των κατάφορων παραβιάσεων ποτέ δεν υπήρξε κυβερνητική μέριμνα για να υπάρξει και να υλοποιηθεί μια εξειδικευμένη μελέτη νοσηρότητας των κατοίκων του οικισμού. Βράζουν οι άνθρωποι δίπλα, κολλητά στο ΚΥΤ. Αυτό δεν μπορεί να το αμφισβητήσει κανένας γιατί είναι μια πραγματικότητα που τη ζουν οι κάτοικοι. Το αναφέρω αυτό γιατί; Δεκαπέντε περιστατικά καρκίνου σε δεκατέσσερα σπίτια γύρω από το ΚΥΤ Αχελώου, δέκα περιστατικά θυρεοειδή, οκτώ περιστατικά οφθαλμικού καταρράκτη, ο γιος του Σπύρου τεσσάρων χρόνων θυρεοειδή το παιδάκι, φάρμακα για όλη του τη ζωή. Σε μια οικογένεια ο γιος έχει λευχαιμία, στη μητέρα του, που έχει βηματοδότη, της είπε ο γιατρός «μην πας στην εκκλησία», επιλέγει να πηγαίνει εκκλησία, γιατί είναι κολλητά στο ΚΥΤ. Αυτή είναι η πραγματικότητα.

Υπάρχει πρότερη δικαστική απόφαση για το ΚΥΤ Αργυρούπολης. Αναγνωρίζει ότι τα κέντρα υπερυψηλής τάσης δημιουργούν καρκίνο, θυροειδή, καταρράκτη στα μάτια και άλλες ασθένειες. Στην Αργυρούπολη είχε γραμμές μεταφοράς 150 kW και όχι 400 kW, ούτε σε αυτό τον αριθμό. Να σημειωθεί ότι στη δικαστική απόφαση λήφθηκε υπ’ όψιν κοινοβουλευτική ερώτηση του κ. Μητσοτάκη -δεν ήταν κυβέρνηση τότε η Νέα Δημοκρατία- το 2006.

Την ανοχή σας για λίγο, κύριε Πρόεδρε, γιατί είναι ιδιαίτερα πολύπλοκο το θέμα.

Το 2013 λοιπόν, για αυτό που λέτε ότι δεν μολύνεται το περιβάλλον ούτε τα υπόγεια ύδατα, έγινε έκρηξη μετασχηματιστή στο ΚΥΤ Αχελώου. Έκαιγε τρεις μέρες. Τι έκαιγε; Έκαιγε κλοφέν; Έκαιγε άλλα υλικά; Κανείς δεν είχε την ευαισθησία να ενημερώσει τους κατοίκους. Τα αποκαΐδια έμειναν εκτεθειμένα στο έδαφος για μήνες. Έβρεχε, η περιοχή είναι ιδιαίτερα βροχερή. Τι πέρασε στα υπόγεια ύδατα; Κανείς δεν ξέρει. Οι συνέπειες λοιπόν για την υγεία των εργαζομένων, των πυροσβεστών, της δημόσιας υγείας, του περιβάλλοντος και των κατοίκων είναι ανυπολόγιστες. Μπορούν να ζητηθούν αποδεικτικά στοιχεία από την Πυροσβεστική Υπηρεσία. Εγώ θα καταθέσω στα Πρακτικά και φωτογραφίες αυτής της πυρκαγιάς και μία πραγματογνωμοσύνη που υπάρχει.

Παραβιάζεται, ναι ή όχι, η ΑΕΠΟ, η απόφαση έγκρισης περιβαλλοντικών όρων, που έχει πάρει το ΚΥΤ για τη λειτουργία του; Ναι ή όχι; Εμείς λέμε ναι και θα καταθέσουμε και τα δύο αυτά έγγραφα στα Πρακτικά.

Υπάρχουν μετρήσεις, όπως είπατε, από την Ελληνική Επιτροπή Ατομικής Ενέργειας, που επιβεβαιώνουν αυτό το οποίο οι πρώτες μετρήσεις δεν επιβεβαίωσαν, γιατί έγιναν σε μία σπάνια μέρα για την περιοχή ξηρασίας, γιατί η περιοχή είναι μέσα στην υγρασία και τη βροχή. Έγινε δεύτερη μέτρηση μετά, με συνθήκες φυσιολογικής υγρασίας. Οι μετρήσεις ήταν στον ουρανό.

Τι άλλο δηλαδή μπορούν να περιμένουν αυτοί οι άνθρωποι; Ήδη υπάρχουν βέβαια και σχέδια από ιδιωτικούς φορείς πάντοτε με επίκεντρο τη Ραΐνα να αναπτυχθεί περισσότερο. Τι μπορούν να περιμένουν τώρα αυτοί οι άνθρωποι; Ποια είναι η προοπτική τους; Η μόνη είναι να πέσει ο ουρανός και να τους πλακώσει. Όλα τα άλλα τα έχουν υποστεί. Μην τους ξαναπείτε πάλι τα όμορφα τα λόγια τα μεγάλα γιατί δυστυχώς, κύριε Υπουργέ, είναι ψεύτικα. Δώστε λύση στο βάσανο που έχουν αυτοί και τα παιδιά τους τώρα!

Ευχαριστώ.

(Στο σημείο αυτό ο Βουλευτής κ. Νικόλαος Παπαναστάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε Παπαναστάση, λοιπόν πάμε να δούμε ποια είναι τα επιτρεπτά όρια ασφαλείας για τον άνθρωπο και το περιβάλλον βεβαίως βάσει των κανονισμών που διέπουν τα ηλεκτρικά και μαγνητικά πεδία. Να δούμε λοιπόν η επιστήμη τι μας λέει, ποια είναι τα όρια αυτά τα ασφαλή.

Τα όρια λοιπόν καθορίζονται στην οδηγία της Διεθνούς Επιτροπής Προστασίας έναντι μη ιονίζουσας ακτινοβολίας. Είναι ο επίσημα αναγνωρισμένος οργανισμός για την προστασία των ανθρώπων έναντι των ηλεκτρικών, μαγνητικών και ηλεκτρομαγνητικών πεδίων. Είναι αναγνωρισμένα αυτά τα όρια που έχει βγάλει αυτή η διεθνής επιτροπή από τον Παγκόσμιο Οργανισμό Υγείας, τον Διεθνή Οργανισμό Εργασίας, την Ευρωπαϊκή Ένωση και άλλους διεθνείς φορείς. Τα όρια μάλιστα υιοθετήθηκαν από το Συμβούλιο της Ευρωπαϊκής Ένωσης και συμπεριλήφθηκαν στη σχετική σύσταση του 1999.

Για να καθορίσει λοιπόν αυτή η διεθνής επιτροπή τα όρια εξέτασε και στάθμισε όλες τις σχετικές επιστημονικές εργασίες, όλα τα διεθνώς αποδεκτά ποιοτικά κριτήρια, λαμβάνοντας υπ’ όψιν επιστημονικές εργασίες διεθνώς αναγνωρισμένες από επιστημονικούς φορείς με διεπιστημονική σύνθεση.

Πάμε να δούμε λοιπόν ποια είναι τα όρια. Τα κοινά όρια της οδηγίας και της Ευρωπαϊκής Ένωσης για τη συνεχή έκθεση του κοινού, του ανθρώπου, σε πεδία συχνότητας 50Hz είναι για το ηλεκτρικό πεδίο τα 5.000 Volt ανά μέτρο και για το μαγνητικό πεδίο τα 100MT. Τονίζεται ότι στους κανονισμούς για την προστασία των ανθρώπων ορίζονται οι μέγιστες επιτρεπόμενες τιμές του ηλεκτρικού και του μαγνητικού πεδίου, που είναι συνάρτηση πολλών παραγόντων, και όχι οι ελάχιστες αποστάσεις από τις πηγές. Μας λένε δηλαδή οι επιστήμονες ότι σημασία έχει τι εκπέμπεται και όχι πόσο κοντά είσαι στην πηγή. Σημασία έχει τι εκπέμπει η πηγή και σας είπα ποια ήταν τα όρια. Τα ασφαλή όρια έκθεσης κοινού αποτελούν και όρια πρόληψης και προφύλαξης και όχι όρια επικινδυνότητας, ενώ εμπεριέχουν μεγάλους συντελεστές ασφαλείας.

Οι προβλέψεις λοιπόν όλων αυτών των οδηγιών και των συστάσεων ενσωματώθηκαν στην ελληνική νομοθεσία το 2002 με την κοινή υπουργική απόφαση περί μέτρων προφύλαξης του κοινού από τη λειτουργία διατάξεων εκπομπής θετικών πεδίων χαμηλών συχνοτήτων. Η απόφαση είχε συνυπογραφεί και από τον Υπουργό Υγείας μεταξύ άλλων, το οποίο δείχνει ότι υπάρχει ένα εχέγγυο επιστημονικής επάρκειας, και ορίστηκε ως αρμόδια υπηρεσία για την προστασία του πληθυσμού και του περιβάλλοντος από τις μη ιονίζουσες ακτινοβολίες και για να διεξαγάγει ελέγχους και μετρήσεις η Ελληνική Επιτροπή Ατομικής Ενέργειας.

Η Ελληνική Επιτροπή Ατομικής Ενέργειας έχει εκπονήσει πληθώρα εκθέσεων σχετικά με τις μετρήσεις των επιπέδων του ηλεκτρικού και του μαγνητικού πεδίου που δημιουργούνται από τις εναέριες γραμμές μεταφοράς ηλεκτρικής ενέργειας, όπως το ΚΥΤ αυτό, και αυτές οι μετρήσεις μας αποδεικνύουν επιστημονικά ότι καμία τιμή δεν υπερβαίνει τα επιτρεπόμενα όρια. Οι τιμές μάλιστα που έχουν μετρηθεί -οι μετρήσεις γίνονται συνέχεια- προσδιορίζονται σημαντικά χαμηλότερες από την οριακή.

Σύμφωνα λοιπόν με τις πλέον πρόσφατες μετρήσεις ηλεκτρομαγνητικών πεδίων, που πραγματοποιήθηκαν με ημερομηνία 18 Φεβρουαρίου 2022 από τον Τομέα Διαχείρισης Εξοπλισμού Υψηλής Τάσης του ΑΔΜΗΕ, οι μετρηθείσες τιμές δεν υπερέβησαν τα ασφαλή όρια έκθεσης του ανθρώπου και είναι κατά πολύ χαμηλότερες από αυτές που ορίζονται.

Τέτοιες μετρήσεις διενεργούνται διαρκώς και σε τακτική βάση και επαναλαμβανόμενα. Ο δε ΑΔΜΗΕ διενεργεί μετρήσεις κατόπιν αιτημάτων πολιτών και φορέων και σε συνεργασία με τρίτους φορείς όπως το Εθνικό Μετσόβιο Πολυτεχνείο και με την Ελληνική Επιτροπή Ατομικής Ενέργειας.

Κατά συνέπεια αποδεικνύεται ότι δεν υφίσταται επιστημονική τεκμηρίωση σχετικά με την επικινδυνότητα για την ανθρώπινη υγεία εφόσον οι ισχύοντες κανονισμοί και οδηγίες τηρούνται και εφαρμόζονται.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τις τρεις τελευταίες ερωτήσεις από τον κ. Φάμελλο.

Ξεκινάμε με την πρώτη με αριθμό 3499/23-2-2022 ερώτηση του κύκλου αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Κίνδυνος κατάρρευσης των ενεργειακών εταιρειών και επιπτώσεις στους καταναλωτές και στην αγορά».

Ορίστε, έχετε τον λόγο, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, η ερώτηση που συζητάμε σήμερα είναι ακόμη ένα παράδειγμα της μόνιμης δυστυχώς επιλογής της πολιτικής ηγεσίας του Υπουργείου να υποβαθμίζει τον κοινοβουλευτικό έλεγχο. Η ερώτηση αυτή, κύριε Πρόεδρε, υποβλήθηκε 23 Φεβρουαρίου. Όπως καταλαβαίνετε είναι τελείως διαφορετικά τα δεδομένα στην ενεργειακή αγορά από τις 23 Φεβρουαρίου. Δεν απαντήθηκε όμως. Και σήμερα ήρθε εδώ ο κ. Αμυράς που δεν έχει την αρμοδιότητα αυτή. Ο κ. Σκρέκας απουσιάζει.

Να δούμε λίγο ποια ήταν η ερώτηση έστω και καθυστερημένα. Εμείς λοιπόν είχαμε θέσει τότε ένα ζήτημα μετά από πολλά δημοσιεύματα που υπήρχαν στην αγορά ότι λόγω των υπέρογκων αυξήσεων στην τιμή της ενέργειας, στο ρεύμα υπάρχει αδυναμία των πολιτών και των επιχειρήσεων να ανταποκριθούν. Και για αυτό μαζεύονταν τα δημοσιεύματα και καταγγελίες ότι ποσά της τάξης -έλεγαν τα δημοσιεύματα- άνω των 500 εκατομμυρίων δεν είχαν καταβληθεί στους φορείς δικτύων ΔΕΔΔΗΕ, ΑΔΜΗΕ αλλά και στους δήμους γιατί πολύ απλά δεν μπορούσαν να πληρώσουν οι καταναλωτές. Και εδώ περιλαμβάνονται ακόμα και μεγάλες δημοτικές επιχειρήσεις ύδρευσης.

Άρα λοιπόν υπήρχε μια βραδυφλεγής βόμβα η οποία ακόμη υπάρχει στην ενεργειακή αγορά, με συνθήκες ανασφάλειας και δυσπιστίας για τους καταναλωτές που φοβούνται μια αναβίωση φαινομένων «Energa - Hellas Power» αλλά και ένα σοβαρό ζήτημα, κύριε Υφυπουργέ, -το καταλαβαίνετε- εσόδων στους διαχειριστές των δικτύων αλλά και στους δήμους γιατί δεν εισπράττουν ούτε τα έσοδα για τη διαχείριση του δικτύου μέσης και υψηλής, αλλά ούτε και τα λεφτά που έπρεπε οι δήμοι να πάρουν για τις δικές τους λειτουργίες, δημοτικά τέλη κ.λπ. που εισπράττονται. Αυτό είναι το πρόβλημα το οποίο δεν απαντήθηκε τον Φεβρουάριο.

Νομίζω όμως ότι η ερώτηση πλέον αποκτά και ένα άλλο χαρακτηριστικό. Η ενεργειακή κρίση συνεχίζεται εδώ και πολλούς μήνες ακόμα. Υπάρχει μια νέα επικαιρότητα και αποδεικνύεται, κύριε Υφυπουργέ, ότι πρέπει να λάβουμε υπ’ όψιν μας ότι αυτή η αδυναμία καταβολής των λογαριασμών οφείλεται στο ότι η Κυβέρνηση επέτρεψε υπερκέρδη. Έχει έρθει πλέον η Ρυθμιστική Αρχή Ενέργειας, έχει αποκαλύψει στη Βουλή ότι αυτό οφείλεται σε ένα ποσό τουλάχιστον 927 εκατομμυρίων, που επέτρεψε η Κυβέρνηση να δημιουργηθούν υπερκέρδη. Και μάλιστα ο Υπουργός Περιβάλλοντος ο κ. Σκρέκας πάρα πολύ καθυστερημένα στις 28/4 απευθύνθηκε προς τη Ρυθμιστική Αρχή Ενέργειας για να ζητήσει τα υπερκέρδη.

Δηλαδή έχουμε μια Κυβέρνηση η οποία κοιμάται ή βάζει πλάτη -λέμε εμείς- στα υπερκέρδη των καρτέλ ενέργειας, σωρεύονται υποχρεώσεις που δεν πληρώνονται, δεν πληρώνονται λογαριασμοί προς τα δίκτυα, προς τους δήμους και πάρα πολλοί καταναλωτές βρίσκονται μπροστά στον κίνδυνο και της ρευματοκοπής.

Προσθέτω λοιπόν, κύριε Αμυρά, -και κλείνω- ότι όλα αυτά έχουν δημιουργηθεί ενώ η Κυβέρνηση παρεμβαίνει στην ανεξαρτησία της ΡΑΕ ζητώντας με ειδικό τρόπο να γίνει ο υπολογισμός. Η Ρυθμιστική Αρχή Ενέργειας έρχεται στη Βουλή και μας δίνει ελλιπή στοιχεία, αφήνοντας έξω τουλάχιστον τρεις πολύ κρίσιμους μήνες. Μας υπολογίζει τα περιθώρια κέρδους με έναν πολύ στρεβλό συγκριτικό τρόπο και όχι αυτό που είπαμε όλοι στη Βουλή, να μας πείτε, δηλαδή, ποια είναι τα υπερκέρδη. Και αφήνει απ’ έξω και τα ουρανοκατέβατα κέρδη των ΑΠΕ και τα υπερκέρδη της εμπορίας φυσικού αερίου.

Πρακτικά λοιπόν βλέπω ότι γίνεται ένα πάρτι δισεκατομμυρίων και η Κυβέρνηση παρακολουθεί αμέτοχη το πρόβλημα που έχουν οι καταναλωτές, το πρόβλημα που έχουν οι διαχειριστές δικτύων, το πρόβλημα που έχουν οι δήμοι και κάνει ό,τι μπορεί για να μειώσει τον υπολογισμό των υπερκερδών για να μην τα φορολογήσει, παρ’ ότι καθυστερημένα υποχρεώθηκε ο Πρωθυπουργός να δηλώσει εδώ ότι θα τα φορολογήσει.

Το ερώτημα λοιπόν επί αυτής της ερώτησης είναι τι θα κάνετε με τα χρέη που έχουν συσσωρευτεί όσον αφορά τους φορείς δικτύων και την αυτοδιοίκηση. Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Πρώτα απ’ όλα να κάνω μία παρατήρηση γιατί είδα κάτι πολύ ενδιαφέρον που αναφέρεται στη γραπτή σας ερώτηση. Συμφωνώ με μία πρόταση που έχετε γράψει στο κείμενό σας. Λέτε: «Το ζήτημα της ενεργειακής κρίσης απασχολεί το σύνολο της Ευρωπαϊκής Ένωσης με τα κράτη να επεξεργάζονται λύσεις προκειμένου να προστατεύσουν τους πολίτες και να ενισχύσουν τις επιχειρήσεις από τις δυσμενείς επιπτώσεις ακριβείας». Πολύ σωστά!

Γιατί όμως ο ΣΥΡΙΖΑ μιλάει για ακρίβεια Μητσοτάκη, αφού οι ίδιοι εσείς αναγνωρίζετε ότι είναι ένα πανευρωπαϊκό, παγκόσμιο φυσικά ζήτημα η ενεργειακή κρίση; Δεν είναι μεμονωμένο, δεν γεννήθηκε στην Ελλάδα, δεν γεννήθηκε στην Πολωνία, αλλά ακούμπησαν οι επιπτώσεις το σύνολο των ευρωπαϊκών χωρών και φυσικά πέραν της Ευρώπης. Αφού λοιπόν έχουμε ένα παγκόσμιο ενεργειακό πρόβλημα και όχι κάποιο ελληνικό φαινόμενο, για ποιον λόγο ο ΣΥΡΙΖΑ μιλάει για ακρίβεια Μητσοτάκη;

Πάντως είναι καλό που στη γραπτή σας ερώτηση λέτε για το σύνολο της Ευρωπαϊκής Ένωσης, ένα πρόβλημα που έχει την πηγή του σε παγκόσμια ζητήματα και όχι σε ελληνικά.

Βεβαίως και υπάρχουν αρνητικές επιπτώσεις από την παγκόσμια ενεργειακή κρίση και στη χώρα μας. Εννοείται. Η ενεργειακή ακρίβεια και ο πληθωρισμός ζορίζουν και τα νοικοκυριά και τις επιχειρήσεις. Για αυτό λοιπόν η Κυβέρνηση λαμβάνει μέτρα στήριξης που επιτρέπουν βεβαίως τα δημοσιονομικά της χώρας να λάβουμε. Αυτά τα μέτρα στήριξης θα μεταβάλλονται διαρκώς και θα συνεχίσουν να υπάρχουν όσο διαρκεί η παγκόσμια ενεργειακή κρίση.

Ξεκινήσαμε με τις σταδιακά αυξανόμενες επιδοτούμενες εκπτώσεις στους λογαριασμούς ρεύματος και πλέον από 1η Ιουλίου θα υπάρχει ένα εντελώς διαφορετικό τοπίο, ένα καινούργιο μοντέλο που θα απορροφά το συντριπτικό μέρος από τις αυξήσεις του λογαριασμού ρεύματος. Η Κυβέρνηση Μητσοτάκη είναι αυτή που επιστρέφει αναδρομικά τις υψηλές χρεώσεις των λογαριασμών στους πολίτες. Αυτά, λοιπόν, όσον αφορά στους ισχυρισμούς σας και την προσπάθεια του ΣΥΡΙΖΑ να εκμεταλλευθεί αντιπολιτευτικά μία ακόμη παγκόσμια κρίση που αντιμετωπίζει η ελληνική Κυβέρνηση επιτυχώς.

Τώρα μιλάτε για τις επιπτώσεις στις επιχειρήσεις του κλάδου και στους διαχειριστές δικτύων. Καλό θα είναι να μας λέγατε επί των ημερών της διακυβέρνησης ΣΥΡΙΖΑ πού είχαν φτάσει τα χρέη ή για να χρησιμοποιήσω καλύτερα το σωστό ρήμα, πού είχαν εκτιναχθεί αυτά τα χρέη και μάλιστα σε μια εποχή όπου δεν υπήρχε παγκόσμια ενεργειακή κρίση, αλλά εξαιρετικά φθηνές τιμές στην ενέργεια.

Με ρωτάτε ποιο είναι το σύνολο των ενεργειακών εταιρειών. Οι ενεργειακές εταιρείες που δραστηριοποιούνται στη χώρα μας είναι αυτές που έχουν εγγραφεί και περιλαμβάνονται στο μητρώο συμμετεχόντων που τηρεί το ελληνικό χρηματιστήριο ενέργειας. Και εκεί έχουμε τους παραγωγούς, κατόχους άδειας παραγωγής ηλεκτρικής ενέργειας, προμηθευτές, εμπόρους, κατόχους άδειας εμπορίας ηλεκτρικής ενέργειας, παραγωγούς ΑΠΕ, συμπαραγωγούς ηλεκτρισμού θερμότητας υψηλής απόδοσης, φορείς σωρευτικής εκπροσώπησης ΑΠΕ, αυτοπρομηθευόμενους πελάτες κ.λπ.. Όποιος μπει στο site www.enexgroup.gr θα διαβάσει –μην κάθομαι να το λέω εγώ τώρα- όλες τις ενεργειακές εταιρείες της χώρας.

Για να δούμε όμως αυτό που σας ανέφερα λίγο πριν. Πόσο είχαν φτάσει αυτές οι οφειλές επί διακυβέρνησης ΣΥΡΙΖΑ και γιατί τότε κανείς από εσάς δεν έδειχνε να ενδιαφέρεται και να ανησυχεί. Οι ληξιπρόθεσμες οφειλές προς τον ΑΔΜΗΕ αυτών των εταιρειών, που σήμερα ανέρχονται σε 13,4 εκατομμύρια ευρώ, στα τέλη του 2016 είχαν εκτιναχθεί στα 101,6 εκατομμύρια ευρώ. Στα τέλη του 2017 βρίσκονταν στα 100 εκατομμύρια ευρώ. Τότε δεν ανησυχούσατε; Τότε που οι εταιρείες ενέργειας είχαν ληξιπρόθεσμες οφειλές 100 εκατομμυρίων ευρώ, δεν ανησυχούσατε και ανησυχείτε σήμερα που έχουν ληξιπρόθεσμα 13 εκατομμύρια ευρώ;

Και κάτι ακόμα. Με το ξέσπασμα της ενεργειακής κρίσης αυξήθηκαν και πάλι οι οφειλές προς τον ΑΔΜΗΕ για τις χρεώσεις χρήσης συστήματος. Αλλά όπως μας ενημερώνει επίσημα η Ρυθμιστική Αρχή Ενέργειας από τα 13,4 εκατομμύρια ευρώ που σας ανέφερα, τα 8 εκατομμύρια είναι ήδη διακανονισμένες οφειλές. Συνεπώς δεν εγείρεται θέμα κινδύνου για τον διαχειριστή από το ύψος των ληξιπρόθεσμων οφειλών.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, νομίζω πρέπει να θυμίσουμε στον κύριο Υφυπουργό ότι πρέπει να διαβάζει ολόκληρη την ερώτηση αν θέλει να εκμεταλλεύεται κομμάτια της. Συνεχίζω λοιπόν από εκεί που σταμάτησε. Λέει λοιπόν η ερώτηση: «Η Ελλάδα παρουσιάζεται όμως στις πρώτες θέσεις στην ακρίβεια της χονδρεμπορικής τιμής ενέργειας για πολλούς μήνες. Η λειτουργία της αγοράς ενέργειας χωρίς έλεγχο και ρύθμιση, η απουσία προθεσμιακών διμερών συμβολαίων, η λειτουργία ολιγοπωλίου με χειραγώγηση των τιμών, τα φαινόμενα αισχροκέρδειας και ουρανοκατέβατων κερδών, η λανθασμένη ενεργειακή στρατηγική, οδηγούν και συντελούν σε ένα ακραίο ράλι ακρίβειας που οδηγεί σε ακραία ενεργειακή φτώχεια και σε λουκέτα στην αγορά». Αυτό γιατί δεν το διάβασε; Διάβασε μόνο τη γενικότερη ενεργειακή κρίση της Ευρώπης;

Και γιατί το λέμε αυτό; Διότι η Ευρώπη, κύριε Υφυπουργέ, ήρθε στις 15 Οκτωβρίου και πρότεινε μια συγκεκριμένη εργαλειοθήκη, την οποία η Κυβέρνηση Μητσοτάκη αρνήθηκε να αξιοποιήσει -που ήταν με μείωση του ειδικού φόρου κατανάλωσης, σας θυμίζω. Στη συνέχεια η Ευρώπη ήρθε στις 25 Μαρτίου και έδωσε την εξαίρεση σε Ισπανία και Πορτογαλία για να δημιουργήσουν τη λεγόμενη «Εξαίρεση Ιβηρικής». Ο κ. Μητσοτάκης ούτε καν τη ζήτησε και τώρα λέει θα κάνει κάτι ουρανοκατέβατα. Πότε; Μετά τον Ιούλιο.

Ποια είναι, όμως, η πραγματικότητα; Με ευθύνη της Κυβέρνησης Μητσοτάκη, από τις 5 Αυγούστου, εφαρμόστηκε η «ρήτρα Μητσοτάκη» και αυτό φαίνεται στους λογαριασμούς. Δεν μπορείτε να προσβάλλετε τους καταναλωτές που βλέπουν τους λογαριασμούς στα σπίτια, διότι τώρα οι λογαριασμοί έχουν υπογραφή «Κυριάκος Μητσοτάκης».

Την περίοδο του μνημονίου που υπήρχαν θέματα φτώχειας στην κοινωνία είχε γίνει διεύρυνση του κοινωνικού τιμολογίου, του ΚΟΤ, είχε γίνει το Ταμείο Επανασυνδέσεων, είχε γίνει ρύθμιση των οφειλών χωρίς προκαταβολή σε πάρα πολλές δόσεις. Αυτά τώρα δεν υπάρχουν. Τώρα υπάρχουν εντολές ρευματοκοπής. Αυτό γνωρίζουν, πλέον, οι καταναλωτές.

Άρα, λοιπόν, είναι απολύτως γνωστό ότι έχουμε σήμερα μια Κυβέρνηση που λέει «Σε τρεις μήνες θα βρω ένα μοντέλο για να γλιτώσουμε από τη ρήτρα αναπροσαρμογής», αλλά δεν κάνει τίποτα σήμερα γι’ αυτούς που δεν μπορούν να την πληρώσουν. Μια υπόσχεση που δόθηκε –θυμίζω- και τον Σεπτέμβριο στην Έκθεση, εδώ και εννιά μήνες, δηλαδή, ότι θα καλυφθούν οι αυξήσεις, αλλά δεν έγινε τίποτα. Άρα, κύριε Αμυρά, είμαστε ακόμα σε υποσχέσεις. Λέτε στους πολίτες ότι τους επόμενους τρεις μήνες, μέχρι και τον Ιούλιο -γιατί μιλάτε για καταναλώσεις Ιουλίου, άρα πάμε για τον Αύγουστο και μετά σε λογαριασμούς- θα βλέπουμε τους λογαριασμούς στα ύψη.

Και έρχομαι και ρωτώ: Εμείς επιμένουμε ότι πρέπει να υπολογιστούν τα υπερκέρδη και ότι πρέπει να φορολογηθούν αναδρομικά και ότι υπάρχουν σοβαρότατα ζητήματα στην αγορά. Πώς αποδεικνύεται ότι έχουμε δίκιο; Μετά από ενάμιση χρόνο ήρθε η Ρυθμιστική Αρχή Ενέργειας και παραδέχτηκε ότι στην αγορά εξισορρόπησης «έγινε πάρτι» τον Νοέμβριο και τον Δεκέμβριο του 2020 και πρέπει να γίνει αναδρομική φορολόγηση 67 εκατομμυρίων ευρώ με νομοθετική ρύθμιση.

Ο κ. Μητσοτάκης –θυμίζω- την 1η Μαρτίου έλεγε ότι λεφτόδεντρα δεν υπάρχουν. Ο κ. Σκρέκας, στις 8 Απριλίου, έλεγε ότι δεν βρίσκουμε τα υπερκέρδη. Τελικά η ΡΑΕ βρήκε, έστω 900, 920, 930 και αναμένουμε, θα βρεθούν κι άλλα. Δεν έχει ολοκληρωθεί ο υπολογισμός ούτε στα ουρανοκατέβατα των ΑΠΕ ούτε στο φυσικό αέριο. Είπε ότι θα έρθει και νέο πόρισμα.

Το ερώτημα, λοιπόν, είναι: Εφόσον έχετε παραδεχτεί ότι υπάρχουν άδικα κέρδη εις βάρος των καταναλωτών, με ποιον τρόπο θα τα ανακτήσετε, για να μπορέσουμε να καλύψουμε και τις οφειλές και προς τους δήμους και προς τις εταιρείες των δικτύων; Αυτό είναι ένα πραγματικό πρόβλημα το οποίο το έχετε δημιουργήσει εσείς.

Αν ο ΣΥΡΙΖΑ και η υπόλοιπη Αντιπολίτευση και οι καταναλωτές δεν είχαν επιμείνει, δεν θα είχατε παραδεχτεί ότι υπάρχουν υπερέσοδα. Τα λέτε υπερέσοδα τώρα, για να χρυσώσετε το χάπι. Αισχρά υπερκέρδη είναι και αυτά τα υπερκέρδη είναι δισεκατομμυρίων με δικιά σας ευθύνη, γιατί έχετε βάλει πλάτη στις εταιρείες του ενεργειακού τομέα.

Εμείς, λοιπόν, ρωτάμε πάρα πολύ απλά: Πότε θα επιστραφούν στους καταναλωτές και τι θα γίνει με όλους αυτούς που, πρώτον, δεν μπορούν να πληρώσουν τον λογαριασμό και, δεύτερον, δεν εισπράττουν λογαριασμούς και άρα, έχουν προβλήματα βιωσιμότητας; Και αναφέρομαι και στις υπηρεσίες ύδρευσης και στους δήμους, καθώς δεν εισπράττονται δημοτικά τέλη αυτή την περίοδο και οι δήμοι παίρνουν τα λεφτά με εξώδικα από τις ενεργειακές εταιρείες. Το ξέρετε;

Εμείς συζητάμε με όλους αυτούς τους κοινωνικούς φορείς. Εσείς μάλλον συζητάτε μόνο με τους καθετοποιημένους ενεργειακούς παραγωγούς για να καλύψετε τα υπερκέρδη τους. Μην τολμήσετε να τα μειώσετε, περιμένουμε τη φορολόγησή τους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, ελπίζω να πείτε τώρα πόσα χρώσταγαν οι ιδιωτικές εταιρείες τα προηγούμενα χρόνια, αλλά και τώρα, για να ξέρει ο ελληνικό λαός. Είναι βασικό να ξέρουμε τους αριθμούς.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θα το ξαναπώ, κύριε Πρόεδρε.

Και καλό είναι να αναρωτηθεί ο κ. Φάμελλος γιατί επί των ημερών του ΣΥΡΙΖΑ αφήσατε αυτές τις εταιρείες να είναι μπαταχτσήδες προς τον ΑΔΜΗΕ; Ξαναλέω, το 2016 χρωστούσαν 101,6 εκατομμύρια ευρώ και το 2017 χρωστούσαν 100 εκατομμύρια ευρώ. Δεν ανησυχούσατε τότε. Τότε δεν ήταν μεγαλοκαρχαρίες αυτοί; Έγιναν ξαφνικά σήμερα που χρωστούν 13 εκατομμύρια ευρώ, αντί για 101 εκατομμύρια ευρώ στα τέλη του 2016; Αυτή η στρεβλή ανάγνωση της πραγματικότητας μέσα από έναν παραμορφωτικό καθρέφτη είναι που κάνει τον ΣΥΡΙΖΑ πραγματικά αναξιόπιστο στα μάτια της κοινωνίας.

Μιλήσατε για τη ρήτρα αναπροσαρμογής. Δικό σας δημιούργημα, δικό σας θεσμικό παιδί είναι. Έχει την υπογραφή «Αλέξης Τσίπρας». Τώρα, είναι δυνατόν να κάθεστε και να πετροβολείτε το δικό σας δημιούργημα; Καλά κάνετε. Έτσι, με αυτόν τον τρόπο, λοιπόν, κάνετε την αυτοκριτική σας.

Πάμε τώρα να δώσω εγώ στοιχεία ουσίας. Ρωτάτε τι θα γίνει με τις αυξήσεις. Σας είπα, από 1η Ιουλίου θα έχουμε ένα εντελώς καινούργιο μοντέλο που θα απορροφά το συντριπτικό μέρος των αυξήσεων του λογαριασμού ρεύματος. Το 80% των αυξήσεων θα επιστρέφει στον πολίτη και μάλιστα αναδρομικά. Όταν, λοιπόν, θα κάνουμε αυτήν τη συζήτηση μετά την 1η Ιουλίου, θα ήθελα να μου πείτε εάν θα εγκρίνετε ή όχι αυτές τις επιστροφές στους πολίτες. Για να δω τότε τι θα πείτε.

Για τις ληξιπρόθεσμες οφειλές τώρα, πάμε να δούμε τα στοιχεία: Προς τον ΔΕΔΔΗΕ οι ληξιπρόθεσμες οφειλές για τις χρεώσεις χρήσης δικτύου και τις υπηρεσίες κοινής ωφελείας ανέρχονται στις 30 Απριλίου στα 111,2 εκατομμύρια ευρώ από τα οποία βρίσκονται σε διακανονισμό τα 111 εκατομμύρια ευρώ. Στη συντριπτική του πλειονότητα, δηλαδή, το ποσό είναι διακανονισμένο.

Προς τον ΔΑΠΕΕΠ, τον διαχειριστή δηλαδή των ΑΠΕ και των εγγυήσεων προέλευσης, οι ληξιπρόθεσμες οφειλές για το ΕΤΜΕΑΡ ήταν τα 43,6 εκατομμύρια ευρώ, αλλά σε διακανονισμό βρίσκονται τα 38 εκατομμύρια ευρώ. Και τώρα σε συνεργασία με το ΥΠΕΝ και με τη ΡΑΕ έχουμε συγκεντρώσει τα στοιχεία οφειλών από όλους τους προμηθευτές προς τους ΟΤΑ και περιμένουμε την επιβεβαίωσή τους από τον ΔΕΔΔΗΕ. Σε λίγες ημέρες θα σας δώσουμε και αυτά τα στοιχεία.

Τώρα, ποια είναι τα μέτρα που πρέπει να ληφθούν, ώστε να μην αντιμετωπίσουν προβλήματα οι εταιρείες ενέργειας -είναι κάτι που το ρωτάτε και εσείς. Η ΡΑΕ, λοιπόν, η Ρυθμιστική Αρχή Ενέργειας έχει ήδη αναλάβει πρωτοβουλίες, λαμβάνοντας υπ’ όψιν το γεγονός ότι οι ρυθμιζόμενες χρεώσεις συνδέονται φυσικά με το δημόσιο συμφέρον και γι’ αυτόν τον λόγο εξετάζει την καταβολή τους σε συνεχή βάση. Κατά το παρελθόν η ΡΑΕ είχε διεξάγει διαδικασίες ακροάσεων και επιβολής κυρώσεων κατά των διαχειριστών και των προμηθευτών που δεν εκπλήρωναν τις υποχρεώσεις τους.

Όσον αφορά τώρα στην παρούσα συγκυρία που χαρακτηρίζεται από τη σημαντική αύξηση του ενεργειακού κόστους των καταναλωτών και η οποία έχει αλυσιδωτές επιπτώσεις στη ρευστότητα των προμηθευτών, η ΡΑΕ στη βάση της αρχής της αναλογικότητας θεωρεί υπό προϋποθέσεις ως αναγκαίες και εύλογες τις εναλλακτικές προσεγγίσεις που έχουν υιοθετήσει οι διαχειριστές και οι προμηθευτές.

Λόγω των έκτακτων συνθηκών, λοιπόν, η ΡΑΕ αντιλαμβάνεται τη σκοπιμότητα διακανονισμού της καταβολής από μέρους των προμηθευτών των οφειλών τους ως προς τις ρυθμιζόμενες χρεώσεις, εφόσον τηρείται η αρχή της ισότητας και δεν διακυβεύονται η ευστάθεια των σχετικών λογαριασμών, η τελική αποπληρωμή των ποσών και η εξυπηρέτηση των σκοπών δημοσίου συμφέροντος. Έτσι, λοιπόν, η ΡΑΕ δεν αντιτάσσεται στους διακανονισμούς που συμφωνούνται μεταξύ διαχειριστών και προμηθευτών υπό την προϋπόθεση πάντοτε της παροχής των κατάλληλων εγγυήσεων για την εκπλήρωση των σχετικών υποχρεώσεων σε δεύτερο χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, ολοκληρώστε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τώρα, θα τελειώσω, κύριε Πρόεδρε.

Η ΡΑΕ συμπερασματικά παρακολουθεί στενά την καταβολή των ρυθμιζόμενων χρεώσεων από τους προμηθευτές και φαίνεται ότι έως τώρα το πρόβλημα των οφειλών βαίνει μειούμενο και όχι διογκούμενο, ώστε ακόμη και στην περίπτωση εξόδου ορισμένων προμηθευτών από την αγορά -έτσι όπως τα γράφετε εσείς «υποτιθέμενη προδιαγεγραμμένη κατάρρευση των ζημιογόνων εταιρειών»- να μην συμπαρασύρει το σύνολο της αγοράς, όπως αναφέρετε εσείς.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τέταρτη με αριθμό 3557/145/25-2-2022 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Απαιτείται αναλυτική ενημέρωση για την περιβαλλοντική παρακολούθηση που εφαρμόζεται στις σεισμικές έρευνες στο Ιόνιο και τον εκβρασμό ζιφιών στην Κέρκυρα».

Παρακαλώ, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Σε έναν βαθμό παρακολούθησα και την προηγούμενη συζήτηση η οποία έγινε εδώ στη Βουλή για το ίδιο ζήτημα. Να επαναφέρω λιγάκι το πλαίσιο το οποίο πρέπει να συζητήσουμε, κύριε Υφυπουργέ. Οι ερωτήσεις αυτές υποβλήθηκαν στο τέλος του Φεβρουαρίου. Δεν απαντήθηκαν από την Κυβέρνηση. Σήμερα ερχόμαστε εδώ για να συζητήσουμε και για ποιον λόγο δεν απαντήθηκαν και για ποιον λόγο δεν μας έχετε δώσει γραπτά δεδομένα.

Είπατε στην απάντησή σας προηγουμένως ότι θα καταθέσετε κάποιο ηλεκτρονικό αρχείο, το οποίο περιμένουμε να πάρουμε για να το αξιολογήσουμε. Η πραγματικότητα, όμως, είναι η εξής: τον Φεβρουάριο γινόντουσαν έρευνες στη θαλάσσια περιοχή του Ιονίου για λογαριασμό των Ελληνικών Πετρελαίων. Υπήρχαν, λοιπόν, ηχοβολιστικά σήματα σε μεγάλο βάθος. Υπήρχαν εκβρασμοί στις ακτές της Κέρκυρας τριών ζιφιών που με τη συνδρομή εθελοντών επέστρεψαν επιτυχώς στα ανοιχτά.

Ο ζιφιός είναι ένα είδος ραμφοφάλαινας, το οποίο είναι ιδιαίτερα ευαίσθητο στον θόρυβο. Τα έχετε πει και τα αναγνωρίζουμε όλοι. Είπατε, όμως, ότι θα ζητήσετε ειδική έκθεση αναφοράς και αξιολόγηση των αποτελεσμάτων. Το πρώτο ερώτημα, λοιπόν, που προκύπτει είναι πού βρίσκεται αυτή η έκθεση και αν έχουν δημοσιοποιηθεί τα αποτελέσματα, γιατί υπάρχει μια ασυνέπεια και του ΥΠΕΝ και της ΕΔΕΥ στις περιβαλλοντικές υποχρεώσεις.

Δεν μιλάω μόνο για την κατάθεση-πρόταση των περιβαλλοντικών οργανώσεων στον Πρωθυπουργό και σε εσάς για τη διακοπή των εργασιών, ούτε για το ότι είναι προφανές από την ACCOBAMS και από τον ν. 2289/1995 και από τη στρατηγική περιβαλλοντικών επιπτώσεων που υπογράφηκε την περίοδο του ΣΥΡΙΖΑ, ότι πρέπει να υπάρξουν συγκεκριμένα μέτρα και όχι απλά λόγια.

Γιατί εσείς, κύριε Υφυπουργέ, έχετε μείνει στα λόγια τρεις μήνες. Ακούμε πολλά, τα οποία όμως δεν τα έχουμε δει συγκεκριμένα.

Το ερώτημα, λοιπόν, είναι πάρα πολύ απλό. Υπάρχουν αίτια για τους εκβρασμούς; Σήμερα αφήσατε να εννοηθεί ότι υπήρχε ζήτημα sonar πολεμικών υποβρυχίων στην περιοχή που δημιούργησαν επιπτώσεις. Αυτό, πρώτα απ’ όλα, δεν είναι περιβαλλοντική επίπτωση στην ελληνική βιοποικιλότητα; Σας αφήνει αδιάφορους;

Δεύτερον, το Υπουργείο Εθνικής Άμυνας και το Υπουργείο Εξωτερικών τι λένε για όλα αυτά; Είναι σοβαρό ζήτημα αυτό που είπατε προηγουμένως στον κ. Αρσένη.

Όμως, ρωτάμε και συγκεκριμένα για εσάς: Εφόσον τηρούνται, λέτε, οι υποχρεώσεις της ΚΥΑ, που είχα και εγώ -αν δεν κάνω λάθος- συνυπογράψει το 2017, πώς αυτό αποδεικνύεται; Παράδειγμα πρώτον, είπατε ότι έχει συσταθεί διακριτή μονάδα περιβάλλοντος. Πείτε μας σε ποιον αναφέρεται, πού έχει στελεχωθεί, σε ποια υπηρεσία, αν έχει σχεδιάσει το πρόγραμμα παρακολούθησης, όπως προτείνει, υποχρεώνει η ΣΜΠΕ -όροι Γ2 και Γ3- και αν έχουν αναρτηθεί τα αποτελέσματα; Διότι δεν φτάνει να λέτε ότι έχουμε κάνει μονάδα παρακολούθησης.

Να μας πείτε και πότε έγινε. Γιατί, ξέρετε, αν αποδειχθεί ότι έγινε μετά τους εκβρασμούς, θα είναι κοροϊδία. Διότι βρήκαμε πολλά που έγιναν, κύριε Πρόεδρε, μετά το περιστατικό. Θα τα αναφέρω στη συνέχεια.

Είπατε ότι εκπονήθηκε η έρευνα αρχικής κατάστασης -το διάβασα σε μια απάντησή σας-, το Baseline Report. Ωραία. Από ποιον αξιολογήθηκε; Δεν φτάνει να λέει ο Υφυπουργός ότι είναι σωστή. Πού είναι η έκθεση της Διεύθυνσης Περιβαλλοντικής Αδειοδότησης που λέει ότι η έκθεση της αρχικής κατάστασης είναι επαρκή;

Πώς ελέγχει το Υπουργείο Περιβάλλοντος αν το σκάφος έκανε έρευνα, όταν ήταν μέσα στα όρια της «NATURA»; Είπατε ότι απλά διερχόταν. Ωραία. Το Υπουργείο Περιβάλλοντος από πού γνωρίζει πότε έγινε η έρευνα και αν έγινε εντός των περιοχών «NATURA»; Διότι εμείς είχαμε αποφασίσει με την αδειοδότηση να μην περνάει η έρευνα στις περιοχές «NATURA» και να έχει και απόσταση, αν δεν κάνω λάθος και buffer zone από εκεί;

Ρωτώ κάτι τελευταίο. Κύριε Πρόεδρε, με συγχωρείτε, θα κλείσω, αλλά επειδή είναι γραπτή ερώτηση και δεν απαντήθηκε στην ώρα της. Το Περιβαλλοντικό Σχέδιο Δράσης που προβλέπεται στον όρο Β2.4 της ΚΥΑ της ΣΜΠΕ θέλω να μας πείτε αν έχει γίνει αποδεκτό, αν έχει κατατεθεί, πού έχει αναρτηθεί και αν περιλαμβάνονται μέσα οι προβλέψεις της απόφασης ACCOBAMS, ουσιαστικά του αντίστοιχου θεσμικού πλαισίου για την προστασία των κητωδών.

Αυτά και θα επανέλθω, κύριε Πρόεδρε. Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Είναι πάρα πολλά τα ερωτήματα. Ένα-ένα θα ξεκινήσω να τα απαντώ.

«Έχει ξεκινήσει η έρευνα» ρωτάτε «για τα αίτια των εκβρασμών; Από ποιον φορέα; Και τι μέτρα σκοπεύετε να λάβετε;». Κατ’ αρχάς την ημέρα που έγινε ο εκβρασμός του πρώτου ζιφιού, αμέσως επικοινώνησε και συνεργάστηκε η Κτηνιατρική Σχολή του ΑΠΘ, που ανέλαβε την ευθύνη για τον συντονισμό για την επιχείρηση φροντίδας και διάσωσης θαλάσσιων θηλαστικών, με τις αρμόδιες υπηρεσίες του Υπουργείου μας βεβαίως. Κινητοποιήθηκε το δίκτυο των εκβρασμών. Έφτασαν στις ακτές της Κέρκυρας δύο εξειδικευμένοι κτηνίατροι. Οι ζιφιοί ήταν κλινικά υγιείς. Έγινε αιμοληψία. Δεν φανέρωσε την ύπαρξη κάποιας πάθησης. Τα θηλαστικά οδηγήθηκαν στα ανοιχτά με ασφάλεια και έκτοτε δεν παρατηρήθηκε η εμφάνισή τους και πάλι κοντά σε ακτές.

Η Ελληνική Διαχειριστική Εταιρεία Υδρογονανθράκων, βεβαίως, διενήργησε έρευνα, μόλις μία ημέρα μετά το περιστατικό των εκβρασμών, για να διαπιστώσει εάν οι εκβρασμοί σχετιζόταν με τις διενεργούμενες σεισμικές έρευνες. Από την έρευνα της ΕΔΕΥ, λοιπόν, διαπιστώθηκε ότι τηρούνται απαρέγκλιτα όλοι οι όροι του Περιβαλλοντικού Σχεδίου Δράσης. Τα ευρήματα της έρευνας κατέληξαν στο συμπέρασμα ότι δεν υπήρχε άμεση συσχέτιση των σεισμικών ερευνών με τα περιστατικά των εκβρασμών των ζιφιών.

Να σημειωθεί ότι κατά τον χρόνο αναφοράς των εκβρασμών, το σκάφος που πραγματοποίησε τις έρευνες βρισκόταν σε απόσταση τριάντα, σαράντα πέντε και ογδόντα τριών χιλιομέτρων αντιστοίχως μακριά από το σημείο εκβρασμού.

Τι κάναμε εμείς; Ζητήσαμε -και αμέσως απεδέχθη, φυσικά- η εταιρεία να διακόψει προσωρινά τις εργασίες γεωφυσικής έρευνας. Διέκοψε, λοιπόν, το απόγευμα της Δευτέρας 21 Φεβρουαρίου για λόγους ασφαλείας και ο μισθωτής ξεκίνησε εκ νέου τις εργασίες τέσσερις ημέρες μετά, το μεσημέρι της 25ης Φεβρουαρίου 2022.

Να τονίσω κάτι ακόμα. Πριν από την έναρξη οποιασδήποτε ηχητικής εκπομπής, διασφαλίζεται και οπτικά και ακουστικά η μη παρουσία θαλάσσιων θηλαστικών στη ζώνη αποκλεισμού. Εάν επιβεβαιωθεί η παρουσία θαλάσσιου θηλαστικού, αμέσως διακόπτονται οι όποιες εργασίες. Αυτό, άλλωστε, είχε γίνει εννέα ημέρες πριν τον πρώτο εκβρασμό, στις 12 Φεβρουαρίου, όπου, όντως, είχε παρατηρηθεί από τους ανεξάρτητους παρατηρητές που βρίσκονται πάνω στο σκάφος, η παρουσία κάποιου θαλάσσιου θηλαστικού και βεβαίως, σταμάτησαν τα πάντα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Εφαρμόστηκαν -το τονίζω αυτό- όλα τα μέτρα προστασίας που προβλέπονται στα Περιβαλλοντικά Σχέδια Δράσης, τα οποία όχι μόνο πληρούν τα πρότυπα που ορίζονται στη νομοθεσία και τις βέλτιστες διεθνείς πρακτικές, αλλά, στην πραγματικότητα, σε αρκετές περιπτώσεις τα υπερβαίνουν και αυτά.

Με ρωτήσατε αν έχει συσταθεί η Μονάδα Περιβάλλοντος. Σύμφωνα, λοιπόν, με τις απαιτήσεις της ΚΥΑ, για την περιοχή Ιονίου αλλά και του Κυπαρισσιακού κόλπου αντιστοίχως, έχει βεβαίως συσταθεί, έχει οργανωθεί και λειτουργεί με αποκλειστική ευθύνη του αναδόχου, που επιβλέπεται όμως από την ΕΔΕΥ, η Μονάδα Περιβάλλοντος. Έχει στελεχωθεί επαρκώς με τις κατάλληλες ειδικότητες. Συνεργάζεται στενά με την ΕΔΕΥ. Πραγματοποιούν διαρκώς επικοινωνίες για την πρόληψη, τον περιορισμό και την αντιμετώπιση των επιπτώσεων στο περιβάλλον.

Συνεχίζω. Με ρωτάτε «Με ποιον τρόπο διασφαλίζετε» -εσείς, δηλαδή στο ΥΠΕΝ- «ότι εκτελούνται σωστά οι γεωφυσικές καταγραφές εντός των ειδικών ζωνών διατήρησης της θαλάσσιας πανίδας και των περιοχών προστασίας της φύσης;». Ξαναλέω, μιλάτε για τις περιοχές «NATURA».

Εννοείται ότι απαγορεύεται και φυσικά, τηρείται η διενέργεια σεισμικών ερευνών εντός περιοχών «NATURA», αλλά -το είπα και πριν στον συνάδελφο κ. Αρσένη- επιτρέπεται η αβλαβής διέλευση του ερευνητικού σκάφους με σκοπό την πραγματοποίηση ελιγμών, για να στρίψει, δηλαδή. Όπως προκύπτει και από την παρακολούθηση της πορείας του πλοίου, του «SW COOK», εκείνη την ημέρα το πλοίο εκτελούσε στροφή, για να ξεκινήσει την επόμενη σεισμική γραμμή. Οι στροφές του πλοίου έχουν μεγάλη ακτίνα, λόγω του μήκους του καλωδίου που φτάνει τα δώδεκα χιλιόμετρα. Ακόμα όμως και σε αυτή την περίπτωση, της ακριβούς πάντοτε διέλευσης, τηρήθηκε ουδέτερη ζώνη ενός χιλιομέτρου από τα όρια των ευαίσθητων περιοχών «NATURA 2000».

Όλα αυτά τα στοιχεία βρίσκονται, είναι καταγεγραμμένα. Η ΕΔΕΥ, φυσικά, τα έχει.

**ΣΩΚΡΑΤΗΣ ΦΑΜΕΛΛΟΣ:** Πού;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τι θα πει «πού»; Τα έχει η ΕΔΕΥ. Υπάρχει πρωτόκολλο. Είναι όλα καταγεγραμμένα. Ζητήστε τα και θα σας τα δώσουμε και αυτά.

Και βεβαίως, με ρωτήσατε αν κάναμε την έκθεση της αρχικής κατάστασης, αν εκπονήθηκε η έκθεση. Όχι εμείς, αλλά ο υπόχρεος, δηλαδή το Baseline Report. Βεβαίως και έγινε. Το είπα και πριν στον κ. Αρσένη. Η έκθεση έχει την πλήρη καταγραφή και την αποτύπωση. Άλλο ένα στοιχείο, λοιπόν, τεκμηρίωσης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, παρακαλώ, ολοκληρώστε. Έχετε και δευτερολογία.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τώρα, κύριε Πρόεδρε. Να τελειώσω, γιατί λέει «Υπάρχουν αυτά; Τα λέει ο Υπουργός». Θα καταθέσω για τα Πρακτικά και το έγγραφο από τη Διεύθυνση Περιβαλλοντικής Αδειοδότησης «Πρόγραμμα και Εκμετάλλευσης Υδρογονανθράκων στη θαλάσσια περιοχή παραχώρησης Ιόνιο, Δυτική Ελλάδα, περιβαλλοντική μελέτη βάσης». Υπογραφή από την προϊσταμένη της διεύθυνσης. Κατόπιν των ανωτέρω -που θα τα καταθέσω- δεν υπάρχουν αντιρρήσεις από πλευράς ΔΙΠΑ επί του περιεχομένου της εν θέματι περιβαλλοντικής μελέτης βάσης.

Άρα, λοιπόν, είναι όλα καταγεγραμμένα, όλα τεκμηριωμένα και όλα σε διαφάνεια.

Θα τα καταθέσω στο τέλος, μαζί με το στικάκι, όμως, που έχω διάφορα έγγραφα που μου έχουν ζητηθεί.

Ευχαριστώ.

**ΣΩΚΡΑΤΗΣ ΦΑΜΕΛΛΟΣ:** Ωραία.

Παρακαλώ, κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Να κάνουμε και τη δευτερομιλία και μετά, κύριε Υφυπουργέ.

Κάνατε μια προσπάθεια -παρακολούθησα και την κουβέντα προηγουμένως με τον κ. Αρσένη- να μας παρουσιάστε τι λέει η Στρατηγική Μελέτη Περιβαλλοντικών Επιπτώσεων και τι λέει η υπουργική απόφαση -αν δεν κάνω λάθος- του 2017. Σας είπα: Τη γνωρίζουμε. Την είχαμε συνυπογράψει. Δεν θέλουμε να μας πείτε μια έκθεση ιδεών. Τις αποδείξεις ότι εφαρμόζεται ψάχνουμε.

Παράδειγμα: Λέτε ότι έχει εκπονηθεί το Πρόγραμμα Παρακολούθησης, σύμφωνα με τους όρους Γ2 και Γ3 της ΣΜΠΕ. Τα αποτελέσματα πρέπει να αναρτώνται. Δεν χρειάζεται να έρθουμε στη Βουλή να τα ζητήσουμε. Προβλέπεται. Το κάνετε; Όχι, δεν υπάρχουν.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Υπάρχουν…

**ΣΩΚΡΑΤΗΣ ΦΑΜΕΛΛΟΣ:** Δεύτερο ζήτημα: Δεν σας ρώτησα αν διήλθε αβλαβώς από την περιοχή «NATURA». Σας ρώτησα πώς ξέρετε ότι ήταν αβλαβής η διέλευση, ποιος παρακολουθούσε, ποιος ήταν επί τόπου.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** …(Δεν ακούστηκε)

**ΣΩΚΡΑΤΗΣ ΦΑΜΕΛΛΟΣ:** Επιτρέψτε μου, κύριε Αμυρά, δεν διακόπτουμε στις ερωτήσεις.

Κύριε Πρόεδρε, προστατεύστε τη συζήτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά θα απαντήσετε, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Σας ρώτησα για το σχέδιο δράσεων της ΕΔΕΥ, της εταιρείας υδρογονανθράκων, για το 2022. Πότε υποβλήθηκε; Θέλετε να σας πω, κύριε Αμυρά; Αν δεν κάνω λάθος στις 28 Φεβρουαρίου, δηλαδή ενώ έγιναν τα περιστατικά. Αυτό είναι το πρόβλημα της Κυβέρνησής σας. Έρχεστε εκ των υστέρων να δείξετε ότι κάτι κάνατε. Όμως, δεν είναι δυνατόν το σχέδιο δράσεων του 2022 να δημοσιευτεί τον Φεβρουαρίου του 2022. Πρέπει να έχει δημοσιευθεί το 2021.

Θέλετε να σας πω ακόμα κάτι, κύριε Πρόεδρε, ως απόδειξη; Έπρεπε να έχει συνεργασία η ΕΔΕΥ, η εταιρεία υδρογονανθράκων, με το ΕΛΚΕΘΕ. Ξέρετε πότε υπογράφηκε το πρωτόκολλο συνεργασίας; Στις 12 Μαΐου.

Κύριε Αμυρά, τρέχετε πίσω από τα προβλήματα για να τα καλύψετε και να δείξετε ότι κάτι κάνετε. Όμως, ούτε καν τις θεσμικές αναρτήσεις που είστε υποχρεωμένοι να κάνετε στο διαδίκτυο δεν κάνετε. Αυτό σάς λέμε. Μόνο λόγια λέτε για την προστασία του περιβάλλοντος. Δεν υλοποιείτε ορθώς το πρόγραμμα παρακολούθησης. Να κάνουμε ερωτήσεις άμα είναι τότε, για να τα διορθώνετε. Διότι αυτά, και το ΕΛΚΕΘΕ και το σχέδιο δράσης της ΕΔΕΥ, ήταν στην ερώτησή μας και τα υλοποιήσατε εκ των υστέρων. Αυτή είναι η απόδειξη.

Όμως, ο βασικός ρόλος της ΕΔΕΥ ως ρυθμιστικής αρχής είναι να εποπτεύει τους διαχειριστές υπεράκτιων εγκαταστάσεων. Οι εξηγήσεις που έδωσε με το δελτίο Τύπου δεν είναι ουδόλως επαρκείς. Οφείλει η ΕΔΕΥ -και σας το λέμε ξανά- να δημοσιοποιήσει την έρευνα και τα αποτελέσματα της έρευνας. Το ότι έκανε έρευνα δεν αρκεί για κανέναν. Έκανε έρευνα, λέει. Ωραία και ποιο είναι το αποτέλεσμα της έρευνας; Μας φτάνει το ότι έκανε έρευνα και το δηλώνει ο κ. Αμυράς; Όχι, κύριε Αμυρά.

Έτσι κι αλλιώς η Κυβέρνηση είναι αναξιόπιστη, αλλά δεν είναι διαδικασία αυτή. Δεν είναι κράτος δικαίου. Το ευρωπαϊκό θεσμικό περιβάλλον προβλέπει άλλα πράγματα. Το περιβαλλοντικό σχέδιο δράσης πρέπει να δημοσιοποιηθεί. Η ετήσια αναφορά δράσεων πρέπει να δημοσιοποιηθεί. Τα βήματα και τα αποτελέσματα της έρευνας πρέπει να δημοσιοποιηθούν. Το γεγονός ότι ερχόμαστε στη Βουλή και ζητάμε τεχνικές πληροφορίες αποδεικνύει ότι δεν τα κάνατε όλα αυτά και έρχεστε να τα κάνετε τώρα, εκ των υστέρων.

Και να σας πω και κάτι τελευταίο, κύριε Πρόεδρε, για να κλείσω. Βρήκα στα ετήσια σχέδια του 2021 και του 2022 να δηλώνετε ότι «οι δραστηριότητες που είχαν προγραμματιστεί για το 2021 δεν κατέστη δυνατό να πραγματοποιηθούν, λόγω COVID» και «οι δραστηριότητες που είχαν προγραμματιστεί για το 2020 δεν κατέστη δυνατό να πραγματοποιηθούν, λόγω COVID». Δηλαδή, στα ετήσια σχέδια του 2020, ό,τι ήταν να κάνετε το πήγατε για το 2021, το 2021 ό,τι ήταν να κάνετε το πήγατε για το 2022 και τώρα μας λέτε ότι γίνεται έρευνα.

Κύριε Πρόεδρε, αυτό σημαίνει ότι οι δραστηριότητες έγιναν στο Ιόνιο χωρίς έλεγχο. Αυτό είναι το θέμα. Και έρχονται εκ των υστέρων να καλύψουν τις υποχρεώσεις.

Πρέπει, λοιπόν, θεσμικά να απαντήσετε. Εσείς θεωρείτε ότι είναι τεκμηριωμένη απάντηση της ΕΔΕΥ, που δεν δημοσιοποίησε την έρευνα; Τα τρία περιστατικά των εκβρασμών θεωρήθηκαν επείγοντα περιστατικά; Οι ανεξάρτητοι παρατηρητές, που λέτε ότι ήταν πάνω στο «SW COOK», τέσσερις αν δεν κάνω λάθος, θεωρείτε ότι επαρκούν με το rotation που πρέπει να κάνουν στις ώρες παρατήρησης; Γιατί εμείς γνωρίζουμε ανά πόσες ώρες πρέπει να εναλλάσσονται και δεν αρκούν. Είναι και αυτό ένα θέμα.

Για ποιον λόγο οι εκθέσεις των αποτελεσμάτων δεν δημοσιοποιούνται; Γιατί δεν αξιολογούνται; Λέτε τώρα ότι την ειδική μονάδα περιβάλλοντος την έκανε η εταιρεία, δεν έχει κάνει ούτε η ΕΔΕΥ ούτε κανείς άλλος. Ωραία, αλλά από ποιον αξιολογείται; Γιατί πρέπει να υπάρχει διαφάνεια. Και για ποιον λόγο δεν έχουν δημοσιοποιηθεί οι ετήσιες αναφορές τα έτη 2020 και 2021; Για ποιον λόγο δεν έγιναν οι αναφορές; Άρα έχουμε βρει πολλά ελλείμματα, τα οποία αποδεικνύουν ότι δεν κάνατε σωστά την υποχρέωση που είχατε απέναντι στο περιβάλλον, ακόμα και αν δεν συνδέεται άμεσα το ζήτημα των ερευνών με τον εκβρασμό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Πρώτα απ’ όλα πιάνω αυτή την τελευταία φράση του κ. Φάμελλου, που λέει ότι ακόμα και αν δεν συνδέονται οι εκβρασμοί με τις έρευνες αυτές κ.λπ..

**ΣΩΚΡΑΤΗΣ ΦΑΜΕΛΛΟΣ:** Δεν ανταποκριθήκατε στις υποχρεώσεις σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Αυτή επιτέλους είναι μία σοβαρή τοποθέτηση. Γιατί το να έρχεστε και να λέτε ότι έγιναν σεισμικές έρευνες και είχαμε εκβρασμούς…

**ΣΩΚΡΑΤΗΣ ΦΑΜΕΛΛΟΣ:** Δεν το είπαμε αυτό.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Δεν λέω για εσάς. Το είπα σε παθητική φωνή ότι λέγεται. Αυτό δεν είναι μια υπεύθυνη ρητορεία, δεν είναι μια υπεύθυνη τοποθέτηση.

Εμείς αποδείξαμε με όλα τα έγγραφα και με όλα τα στοιχεία και με όλες τις μετρήσεις και με όλη την τεκμηρίωση ότι δεν συνδέονταν οι εκβρασμοί των ζιφιών με τις σεισμικές έρευνες. Και φυσικά το ευτυχές είναι ότι οι ζιφιοί επέστρεψαν υγιέστατοι και ασφαλείς και ελεύθεροι στο φυσικό τους περιβάλλον.

Πάμε να δούμε αυτά για τα οποία μάς κατηγορήσατε. Μου είπατε ότι αυτά έγιναν κ.λπ. κι εγώ σας φώναζα από εδώ: Μα, υπάρχουν οι τέσσερις ανεξάρτητοι εξειδικευμένοι παρατηρητές θαλάσσιων θηλαστικών οι λεγόμενοι marine mammals observers, οι οποίοι βρίσκονται πάνω στο πλοίο κατά τη διάρκεια των ερευνών. Οι εκθέσεις τους θα διαβιβαστούν στην ΕΔΕΥ για παρακολούθηση και μελέτη. Τελείωσε.

Δεύτερον, ρωτάτε για ποιον λόγο δεν έχει δημοσιοποιηθεί το ετήσιο σχέδιο για το 2022. Η κατάρτιση του ετήσιου σχεδίου της ΕΔΕΥ για το έτος 2022 ολοκληρώθηκε τον Δεκέμβριο του 2021. Το σχέδιο έχει αναρτηθεί στην ιστοσελίδα της ΕΔΕΥ και οποιοσδήποτε μπορεί να μπει στο site και να το διαβάσει. Πάει κι αυτό.

Με ρωτάτε για ποιον λόγο δεν έχουν δημοσιοποιηθεί ετήσιες αναφορές για τα έτη 2020 και 2021. Κατευθείαν έρχομαι στην ουσία. Η ΕΔΕΥ έχει καταρτίσει και έχει καταθέσει τη σχετική αναφορά για το έτος 2020 στις 31 Μαΐου του 2021. Δεν έχει δημοσιευθεί ακόμη στην ιστοσελίδα, καθώς αναμένεται η δημοσίευση της συγκεντρωτικής αναφοράς της Γενικής Διεύθυνσης Ενέργειας της Ευρωπαϊκής Επιτροπής. Τι να κάνουμε; Περιμένουμε την Ευρωπαϊκή Επιτροπή. Αυτό λέει η διαδικασία. Μόλις η Ευρωπαϊκή Επιτροπή δώσει την έγκριση, αμέσως προχωράμε.

Για την ετήσια αναφορά για το έτος 2021 αυτή την περίοδο ολοκληρώνεται η κατάρτισή της και θα κατατεθεί εντός της προβλεπόμενης προθεσμίας. Επομένως πού είναι το περίεργο και το ασαφές;

Και κάτι ακόμα που έχει σημασία και θα ήθελα να το πω, γιατί το αναφέρατε προφορικώς, για τον ρόλο του ΕΛΚΕΘΕ. Αυτές τις ημέρες ολοκληρώνουμε την ΚΥΑ για το δίκτυο εκβρασμών, έτσι ώστε να ξέρουμε ανά πάσα ώρα και στιγμή ποιος κάνει τι, αν εμφανιστεί ή έχει εκβραστεί ένα θαλάσσιο θηλαστικό σε οποιαδήποτε ακτή της χώρας. Ήρθαμε σε επικοινωνία και εντατικότατη και ουσιαστικότερη διαβούλευση με όλες τις περιβαλλοντικές οργανώσεις που εμπλέκονται στο ζήτημα αυτό και βεβαίως και με το ΕΛΚΕΘΕ. Τους στείλαμε το σχέδιο της ΚΥΑ και περιμέναμε και πήραμε τα σχόλιά τους.

Για εμάς, λοιπόν, η ενεργός συμμετοχή του Ελληνικού Κέντρου Θαλασσίων Ερευνών στο δίκτυο εκβρασμών είναι σημαντική και ήθελα να το τονίσω και από το Βήμα της Βουλής.

Τι θα περιλαμβάνει αυτό το δίκτυο των εκβρασμών, το οποίο δεν θα είναι απλώς διατυπώσεις στο χαρτί, αλλά έχουμε ήδη βρει τις χρηματοδοτήσεις, έτσι ώστε την πρώτη μέρα που θα υπογραφεί η κοινή υπουργική απόφαση να αποκτήσει σάρκα και οστά; Θα προβλέπει και θα αποτελείται από επιστημονική επιτροπή, η οποία θα έχει τον πρώτιστο συμβουλευτικό ρόλο στα θέματα σχεδιασμού και λειτουργίας του δικτύου. Θα έχει τέσσερις εξειδικευμένες ομάδες διαχείρισης περιστατικών εκβρασμών, μία ανά είδος, που περιλαμβάνουν τα κητώδη, τις φώκιες, τις θαλάσσιες χελώνες και τους καρχαρίες. Και βεβαίως θα έχει τη δημιουργία ενός ολοκληρωμένου πληροφοριακού συστήματος, έτσι ώστε όποιο περιστατικό συμβαίνει να καταγράφεται, τα δείγματα που λαμβάνονται επίσης από τα ζώα να μπαίνουν σε μία τράπεζα πληροφοριών και έτσι, λοιπόν, να γνωρίζουμε ανά πάσα ώρα και στιγμή ποια είναι η μετάπτωση της θαλάσσιας πανίδας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε με την πέμπτη με αριθμό 4161/168/23-3-2022 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλουπρος τον Υπουργό Περιβάλλοντος και Ενέργειας,με θέμα: «Προχειρότητα, αδιαφορία και έλλειψη συντονισμού της Κυβέρνησης Μητσοτάκη θέτουν σε αμφισβήτηση τη λίμνη Κορώνεια».

Παρακαλώ, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, απ’ ό,τι είδαμε στη συζήτηση που κάναμε προηγουμένως, μετά από τρεις μήνες ορισμένες από τις προτάσεις μας τις αξιοποιήσατε. Όμως, στην ερώτηση που συζητάμε τώρα, για την Κορώνεια, εδώ και τρία χρόνια τις προτάσεις που κάνουμε δεν τις αξιοποιείτε, με αποτέλεσμα να έχουμε ένα τραγικό πρόβλημα στην περιοχή, όπου η Κυβέρνηση δεν έχει κάνει απολύτως τίποτα. Και αναφέρομαι στην αποκατάσταση και διαχείριση της λίμνης Κορώνειας. Έχουμε ένα σοβαρό τοπικό πρόβλημα στη Θεσσαλονίκη, αλλά έχουμε και ένα σοβαρό διεθνές πρόβλημα για τη χώρα μας, γιατί μας εκθέτετε και διεθνώς.

Επαναφέρουμε για τέταρτη ή πέμπτη φορά το θέμα της διαχείρισης της Κορώνειας στη Βουλή, γιατί δεν έχουμε λάβει καμμία ουσιαστική απάντηση και γιατί δεν υπάρχει κανένα ουσιαστικό έργο, αλλά υπάρχει μια προκλητική αδιαφορία και μια ανεπάρκεια της Κυβέρνησης, που αμφισβητεί πλέον την επιβίωση της λίμνης Κορώνειας.

Θυμίζω ότι δύο χρόνια πριν, στις 3 Ιουνίου, προκλητικά τότε ο κ. Χατζηδάκης είχε πει: «Η αποκατάσταση της λίμνης Κορώνειας είναι ένα σισύφειο έργο, γι’ αυτό και θα υπάρχει ειδικός συντονιστής, ο οποίος την υπόθεση αυτή θα την έχει πρωί, μεσημέρι, βράδυ και δεν θα κάνει τίποτε άλλο, με μια μικρή ομάδα, προκειμένου να έχουμε συγκεκριμένο έργο.». Αυτή ήταν η δέσμευση της Κυβέρνησης. Δύο χρόνια έχουν περάσει από τότε που ανέλαβε προσωπικά και τη δέσμευση τότε τάχατες ότι θα σώσει τη λίμνη Κορώνεια.

Δεσμεύθηκε ότι θα προχωρήσουν τα έργα όσον αφορά την ενωτική τάφρο, όσον αφορά την υδρονομία την ορεινή, τους βιολογικούς καθαρισμούς. Έχουν περάσει δυόμισι χρόνια από την επίσκεψη Χατζηδάκη στην Κορώνεια και δεν έχει γίνει απολύτως τίποτα. Αντιθέτως, κάνουν βήματα προς τα πίσω.

Υπήρχε μια επιχορήγηση 800 χιλιάδων ευρώ. Ψάχνουν να βρουν τρία χρόνια ποιος θα υλοποιήσει το έργο του καθαρισμού της ενωτικής τάφρου. Συγκρότησαν μια επιτροπή, την οποία επιτροπή την ανακοίνωσαν και τη συγκρότησαν πέντε μήνες μετά, τον Μάρτιο του 2020. Ήρθαν με έναν νόμο τον Ιούνιο του 2020 και κατάργησαν την επιτροπή αυτή. Άφησαν δύο διαχειριστές συντονιστές για την Κορώνεια. Με νέο νόμο όρισαν νέο συντονιστή και ειδική μονάδα στο ΥΠΕΝ με προϋπολογισμό, μάλιστα. Η μονάδα αυτή στο ΥΠΕΝ ουδέποτε συγκροτήθηκε νομοθετημένα από την Κυβέρνηση Μητσοτάκη.

Το οξύμωρο είναι ότι χωρίς να έχουν αναιρεθεί αρμοδιότητες στον πρώτο συντονιστή, κύριε Πρόεδρε, τώρα ξέρουμε ότι και ο δεύτερος συντονιστής δεν έχει κάνει απολύτως τίποτα. Στην Κορώνεια δεν έχει γίνει κανένα έργο. Αντιθέτως, έχουν έρθει νέες επιστολές από την Ευρωπαϊκή Ένωση τον περασμένο Σεπτέμβριο, αλλά και τον Μάρτιο, που ζητούν εξηγήσεις για την κατάσταση της Κορώνειας. Άρα γυρίζουμε προς τα πίσω. Η Ευρώπη τώρα αρχίζει να ψάχνει ξανά το θέμα, γιατί υπάρχει απόλυτη ανεπάρκεια της Κυβέρνησης. Και τις επιστολές αυτές τις ξέρουμε, γιατί ζητούν πλέον τεκμηρίωση από τον Ιούνιο του 2020 -βλέπω- από τη χώρα.

Το ΥΠΕΝ, όμως, ενώ ορίστηκε αρμόδια αρχή, εμείς ζητήσαμε ραντεβού με τον συντονιστή που όρισε η Κυβέρνηση και το ραντεβού αυτό, κύριε Υφυπουργέ -υποθέτω ότι έχετε ενημερωθεί-, έγινε παρουσία του Γενικού Γραμματέα Περιβάλλοντος. Συναντήθηκε ο ΣΥΡΙΖΑ θεσμικά με τον συντονιστή της Κορώνειας και τον Γενικό Γραμματέα Περιβάλλοντος, τον κ. Βαρελίδη.

Και ενημερωθήκαμε, κύριε Πρόεδρε, ότι ο συντονιστής της Κορώνειας, ο οποίος τάχατες δεν θα έκανε τίποτα άλλο πρωί, μεσημέρι βράδυ και θα είχε και ειδική μονάδα μέσα στο Υπουργείο, δεν έχει καμμία ειδική μονάδα μέσα στο Υπουργείο και δεν έχει κάνει τίποτα δύο χρόνια. Δεν έχει καμμία αρμοδιότητα, δεν έχει να ασχοληθεί με τίποτα και ακόμα ψάχνουν να βρουν ένα έργο 800.000 ευρώ ποιος φορέας θα το υλοποιήσει. Η περιφέρεια το ανακοινώνει, το δημοπρατεί. Ο δήμος ανακοινώνει σύμβαση με την «ΕΓΝΑΤΙΑ ΟΔΟ» για τον καθαρισμό μιας τάφρου.

Έτσι θα σωθεί η Κορώνεια; Αυτό είναι το ενδιαφέρον, που θα υπήρχε συντονιστής από το πρωί μέχρι το βράδυ και θα ασχολιόταν με τα θέματα της Κορώνειας; Αυτή είναι η κοροϊδία Μητσοτάκη. Δεν έχουμε μόνο τη ρήτρα Μητσοτάκη, έχουμε και την κοροϊδία Μητσοτάκη και τη βλέπουμε ξεκάθαρα εμείς στη Θεσσαλονίκη, με τη λίμνη Κορώνεια.

Υποτίθεται ότι τα έργα αυτά θα τέλειωναν το 2019 και είμαστε στο 2022, κύριε Πρόεδρε, και το έργο καθαρισμού της ενωτικής τάφρου δεν έχει ακόμη ανατεθεί και παίζουν πινγκ πονγκ μεταξύ τους οι αναρμο-αρμόδιοι. Δεν ξέρω πώς να το πω, γιατί είναι τραγική η κατάσταση στην οποία έχετε φτάσει. Δημιουργούνται, λοιπόν, περισσότερα προβλήματα και, μάλιστα, όταν ο ΣΥΡΙΖΑ είχε αφήσει κατάλογο έργων, εθνικό σχέδιο λυμάτων, προτεραιότητες, χρηματοδοτήσεις και δεν προχωρούν όλα αυτά. Σταματούν και τα δρομολογημένα έργα στην περιοχή.

Το ερώτημα, λοιπόν, πρώτα απ’ όλα, κύριε Υπουργέ, είναι: Τι έχει απαντήσει η Ελλάδα στις επιστολές της Ευρωπαϊκής Ένωσης; Ποια είναι η απάντηση της χώρας σχετικά με το θέμα των γεωτρήσεων στην περιοχή; Τι ακριβώς γίνεται με την ειδική μονάδα που τάχατες θα δημιουργούταν μέσα στο Υπουργείο Περιβάλλοντος και δεν δημιουργήθηκε ποτέ; Γιατί δεν έχει ασκήσει τις υποχρεώσεις του ο συντονιστής; Και, τέλος πάντων, τι δουλειά κάνει το Υπουργείο Περιβάλλοντος, αν ακόμα και αυτά που νομοθετεί το ίδιο με Κυβέρνηση Μητσοτάκη δεν τα υλοποιεί;

Ευχαριστώ και θα επανέλθω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Η ιστορία της αντιμετώπισης των προβλημάτων της λίμνης Κορώνειας είναι μεγάλη. Έτσι; Έρχεται από τρεις-τέσσερις δεκαετίες πίσω. Υπήρξαν πολλά προβλήματα, κακοί χειρισμοί από το σύνολο του πολιτικού συστήματος που διαχειρίστηκε αυτά τα ζητήματα και, αν δεν το αναγνωρίσουμε, δεν θα προχωρήσουμε παρακάτω.

Όμως, καλό είναι να μη μετατρέπουμε σε πεδίο φτηνής κομματικής αντιπαράθεσης τη λίμνη Κορώνεια, διότι εγώ θα σας θυμίσω, κύριε Φάμελλε, ότι τον Ιούλιο του 2019 η λίμνη Κορώνεια ήταν άδεια. Το θυμάστε αυτό; Μπορούσες να περπατήσεις μέχρι το κέντρο σχεδόν της λίμνης, χωρίς να σε ακουμπήσει νερό. Εάν, λοιπόν, εσείς τα είχατε φροντίσει όλα, όπως λέτε, γιατί άδειασε η λίμνη τον Ιούλιο του 2019; Για ποιον λόγο;

Τα τελευταία δύο χρόνια η μέση ετήσια τιμή της στάθμης της λίμνης είναι σταθερή στα εβδομήντα μέτρα. Αυτά είναι στοιχεία του Ελληνικού Κέντρου Βιοτόπων και Υγροτόπων.

Θα πω, λοιπόν, ότι τον Ιανουάριο του 2018, σε ερώτηση τότε των συναδέλφων σας Βουλευτών του ΣΥΡΙΖΑ για τη λίμνη Κορώνεια, είχατε επιλέξει να απαντήσετε τα εξής, κύριε Φάμελλε, όπως είχατε πει: «Όπως προκύπτει από τη διερεύνηση της σημερινής κατάστασης, η πλειοψηφία των έργων και δράσεων έχει ολοκληρωθεί, ενώ για δύο δράσεις, σύμφωνα με τα σημερινά δεδομένα και τις διαμορφωμένες συνθήκες στην περιοχή, δεν απαιτείται η συνέχισή τους.».

Άρα, αφού τα είχατε λύσει όλα, για ποιον λόγο πέντε μήνες μετά από αυτές τις δηλώσεις σας η λίμνη Κορώνεια άδειασε σαν ένας νεροχύτης; Για ποιον λόγο; Εξηγήστε μας.

Επίσης, μου κάνει εντύπωση ένα πράγμα. Δεν ξέρω, δεν κατάλαβα. Δεν σας άρεσε που συναντήσαμε τον Γενικό Γραμματέα, τον κ. Βαρελίδη; Συνεργάτης σας ήταν στο Υπουργείο. Σύμβουλός σας δεν ήταν; Λοιπόν, τι είναι αυτό το πράγμα, από το άλφα στο ωμέγα και από το ωμέγα στο άλφα;

Ας μιλήσουμε με ουσιαστικά τεκμήρια, για να δούμε πώς θα βοηθήσουμε τη λίμνη Κορώνεια. Και εμείς και η Κυβέρνησή μας το έχει αποφασίσει. Προχωράει σταθερά, προχωράει με επιστημονική κατεύθυνση, για να βοηθήσουμε και να σώσουμε τη λίμνη Κορώνεια και τις υδροληληψίες αυτές τις έχουμε σταματήσει και υδρομετρητές έχουμε βάλει και τις επιφανειακές υδροληψίες έχουμε περιορίσει και τα έργα που πρέπει να γίνουν τα σημαντικά της διευθέτησης της τάφρου γίνονται.

Δηλαδή, πάμε να δούμε: Όσον αφορά την εξασφάλιση της χρηματοδότησης, εν αρχή ην ο προϋπολογισμός. Εάν δεν υπάρχουν τα χρήματα, όλα τα άλλα είναι σχέδια επί χάρτου. Εμείς, λοιπόν, η Κυβέρνηση Μητσοτάκη, με συντονισμένες ενέργειες εξασφαλίσαμε από το Πράσινο Ταμείο πιστώσεις ύψους 800.000 ευρώ, για να βελτιώσουμε τα υδραυλικά χαρακτηριστικά της λίμνης και για να εξασφαλίσουμε την αμφίδρομη λειτουργία της ενωτικής τάφρου, που είναι πάρα πάρα πολύ σημαντικό πράγμα και ας προσπαθείτε εσείς να το υποτιμήσετε, λέγοντας ότι εκεί θα πάμε να καθαρίσουμε μια τάφρο.

Πώς θα σωθεί, λοιπόν, η λίμνη Κορώνεια; Ακούστε πώς: Με την υλοποίηση επτά βασικών κατευθυντήριων μελετών, που ήδη έχουν σχεδιαστεί και εκπονούνται. Ποιες είναι αυτές; Η τοπογραφική μελέτη της υφιστάμενης κατάστασης, για να προσδιοριστούν οι όγκοι σχηματισμών και οι χώροι διαλογής και απόθεσής τους, η υδραυλική μελέτη για τον προσδιορισμό των βέλτιστων υδραυλικών χαρακτηριστικών των έργων προσαγωγής και των απαραίτητων έργων για την εξασφάλιση μακροχρόνιας βιωσιμότητάς της -σημαντικότατο έργο αυτό-, η γεωλογική και περιβαλλοντική μελέτη, έτσι ώστε να αδειοδοτηθούν περιβαλλοντικά τα απαραίτητα έργα και να εντοπιστούν οι προβληματικές από πλευράς ευστάθειας περιοχές και να εκτιμηθεί η υστεροπαροχή στα έργα προσαγωγής, με την υλοποίηση της μελέτης ορεινής υδρονομίας, έτσι ώστε να εξασφαλιστούν οι απαραίτητες ποσότητες υδάτων από τα δύο ρέματα, δηλαδή από τον Σχολάρη και τα Λαγκαδίκια, όπως επίσης και για τη βιοεξυγίανση της λίμνης, με τη βελτίωση των βιολογικών χαρακτηριστικών της και, βεβαίως, οι επόμενες δύο μελέτες καταγραφής ιστορικού και παρακολούθησης των προβλεπόμενων μελετών. Έχουν συμβασιοποιηθεί αυτές οι μελέτες, παραδίδονται άμεσα και ξεκινούν αμέσως τα έργα.

Τώρα, πριν από δύο εβδομάδες, υπεγράφη προγραμματική σύμβαση μεταξύ του Υπουργείου Περιβάλλοντος και Ενέργειας, του Δήμου Βόλβης, του Δήμου Λαγκαδά και της εταιρείας «ΕΓΝΑΤΙΑ ΟΔΟΣ Α.Ε.», έτσι ώστε να προχωρήσουν στον καθαρισμό της λεκάνης αναρρύθμισης στην περιοχή της λίμνης Κορώνειας από φερτά υλικά που θα αποτελέσουν την πρώτη φάση των απαιτούμενων εργασιών και ενεργειών. Σε έξι μήνες θα έχουμε τελειώσει με αυτό το έργο και μετά, βεβαίως, θα προχωρήσουμε στην εξασφάλιση των τυχόν απαιτούμενων αδειοδοτήσεων. Έχει εγκριθεί η εν λόγω σύμβαση από το Ελεγκτικό Συνέδριο. Ξεκινάει άμεσα η υλοποίηση του έργου βελτίωσης των υδραυλικών χαρακτηριστικών και της αμφίδρομης λειτουργίας της ενωτικής τάφρου.

Ναι, μεν, αυτές οι διαδικασίες που εξασφαλίστηκαν μετά από κόπο υπήρξαν χρονοβόρες, λόγω της μεγάλης γραφειοκρατίας, αλλά μας διασφαλίζουν την αποτελεσματικότητα των προτεινόμενων επεμβάσεων. Η επικοινωνία είναι συνεχής με όλα τα μέρη και, από εκεί και πέρα, τα υπόλοιπα θα τα πω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Πρέπει να έχετε πολύ μεγάλη αγωνία, για να ψάξετε τις ερωτήσεις του 2018, κύριε Αμυρά.

Ας τα πάρουμε με τη σειρά. Ποιος μετέτρεψε τη λίμνη Κορώνεια -λέει- σε πεδίο φθηνής αντιπαράθεσης; Μα, ο κ. Χατζηδάκης, ο οποίος πήγε εκεί τον Σεπτέμβριο του 2019 με κάτι μεγαλόστομες δηλώσεις και έλεγε ότι θα τα λύσουμε όλα, γρήγορα, έλεγε για χρηματοδοτήσεις, υπεύθυνο που θα δουλεύει όλη τη μέρα, ειδική μονάδα στο Υπουργείο Περιβάλλοντος. Δεν είχε στερέψει η λίμνη τότε, δεν είχε ξηρανθεί. Δεν το ξέρετε καλά, δεν έχει σημασία. Υπήρχε ένα περιστατικό θανάτωσης ψαριών. Να ξέρετε ακριβώς τι είχε γίνει. Είναι κρίμα να μιλάμε για μια σημαντική λίμνη και να μην ξέρετε καν τι είχε γίνει τότε, γιατί και η άγνοια είναι ένα στοιχείο χαρακτηριστικό του Υπουργείου.

Πάμε, όμως, στην ουσία. Πράγματι το 2018 είχαμε στείλει απάντηση στην Ευρωπαϊκή Ένωση ότι ολοκληρώθηκε το master plan και είχαμε δημιουργήσει τεκμηρίωση. Το ερώτημα είναι ότι η Ευρώπη έρχεται τον Ιούνιο του 2020 και σας ρωτάει τι γίνεται.

Επί Κυβέρνησής σας, λοιπόν, ανοίγουν θέματα, γιατί; Γιατί έχουμε το περιστατικό της θανάτωσης των ψαριών, έχουμε την ανεπάρκεια του Υπουργείου, το οποίο ψάχνει το έργο των 800.000 ευρώ. Είναι ένα απίστευτο story.

Προσέξτε λίγο. Να το διευκρινίσουμε και αυτό, κύριε Πρόεδρε.

Έρχεται, λοιπόν, και λέει πως είναι πολύ σημαντικό, ότι δύο εβδομάδες πριν έγινε προγραμματική σύμβαση, για ένα έργο το οποίο είχε εγκριθεί στις 20-11-2019. Έρχονται, δηλαδή, δυόμισι χρόνια μετά να κάνουν, επιτέλους, την προγραμματική σύμβαση. Δηλαδή, αναρωτιέμαι το εξής. Με τα πόδια πήγατε από εδώ μέχρι την Κορώνεια, για να κάνετε την προγραμματική σύμβαση; Δυόμισι χρόνια για να κάνετε μία προγραμματική σύμβαση; Ούτε καν τη δημοπράτηση δεν έχετε κάνει. Επίσης, για το ίδιο έργο βλέπω ότι η περιφέρεια στις 10 Ιουνίου 2020 το είχε δημοπρατήσει.

Αυτό είναι η Κυβέρνηση «τουρλού». Αυτό είναι κυριολεκτικά. Έργο που είχατε εντάξει εσείς τον Σεπτέμβριο του 2019, κάνετε την προγραμματική σύμβαση το 2022, ενώ το δημοπράτησε το 2020 η περιφέρεια; Μπράβο σας! Και το έργο δεν έχει γίνει, βέβαια.

Αυτό είναι ένα χαρακτηριστικό περιστατικό για το τι σημαίνει η Κυβέρνηση Μητσοτάκη. Ψάχνουν να βρουν ένα έργο δυόμισι χρόνια στους διαδρόμους του Υπουργείου.

Αυτό όμως που ρώτησα εγώ είναι για τον υπεύθυνο που ορίσατε και για το ότι νομοθετήσατε ειδική μονάδα στο Υπουργείο. Πρώτον, δεν έχει δημιουργηθεί ειδική μονάδα στο Υπουργείο. Γι’ αυτό να μου απαντήσετε. Δεύτερον, ο υπεύθυνος μου είπε ότι είναι ανεύθυνος, διότι δεν έχει κάνει τίποτε.

Και προφανώς τον είδαμε τον Γενικό Γραμματέα. Τι θα έκανα λέτε; Θα τον έβλεπα χωρίς την παρουσία του Υπουργείου; Και προφανώς ο Γενικός Γραμματέας ήταν παλιότερα και παραμένει στέλεχος- δημόσιος υπάλληλος του Υπουργείου. Γιατί τον προσβάλλετε; Τον χρησιμοποιείτε για κάποιον λόγο; Ήταν εκεί, παρών. Ξέρετε τι σημαίνει ότι ήταν παρών; Ότι παραδέχθηκε μπροστά μας ότι δεν έχετε κάνει τίποτα.

Αυτό είναι το πρόβλημα της Κυβέρνησής σας. Το πρόβλημα της Κυβέρνησής σας είναι ότι έχετε έναν υπεύθυνο που είναι ανεύθυνος, ο οποίος μας είπε πως ό,τι μου δώσετε, εγώ θα το κάνω, αλλά δεν μου έχει δοθεί τίποτα για να κάνω.

Δεν υπάρχει μονάδα στο Υπουργείο Περιβάλλοντος για την Κορώνεια. Τη νομοθετήσατε και μόνο ένα έργο ψάχνετε να το βρείτε εδώ και δυόμισι χρόνια στους διαδρόμους του Υπουργείου. Και η Ευρώπη έστειλε επιστολή και λέει: Τι γίνεται με την Κορώνεια;

Πράγματι, γιατί εμείς είχαμε στείλει το φάκελό μας κλειστό, ολοκληρωμένο και ξέρετε γιατί; Όταν ανέλαβε η κυβέρνηση ΣΥΡΙΖΑ, -μέσα στο μνημόνιο-, τα έργα αποκατάστασης της Κορώνειας ήταν παγωμένα, γιατί δεν είχαν χρηματοδότηση. Εντάξαμε με χρηματοδότηση από το Πρόγραμμα Δημοσίων Επενδύσεων περίπου ένα εκατομμύριο και τελείωσαν τα έργα στη λίμνη, γιατί δεν είχε αφήσει ούτε λεφτά η προηγούμενη κυβέρνηση Σαμαρά - Βενιζέλου, που μας είχε χρεοκοπήσει.

Και, ταυτόχρονα, το 2019, εγώ προσωπικά είχα επιλέξει να ενταχθούν προς χρηματοδότηση τα έργα αποχέτευσης και επεξεργασίας λυμάτων στην Άσσηρο, στο Καβαλάρι, στα Λαγυνά, προς αποφυγή περαιτέρω επιβάρυνσης.

Βρίσκουμε, κύριε Πρόεδρε, τον Νοέμβριο του 2021 ότι αυτά τα έργα είναι ανώριμα και στάσιμα. Δηλαδή και τα έργα λυμάτων στην περιοχή, που είχε εντάξει σε κατάλογο προτεραιότητας η κυβέρνηση ΣΥΡΙΖΑ, είναι ανώριμα και στάσιμα. Ούτε το έργο των 800.000 ευρώ προχωράτε ούτε τα έργα λυμάτων, που είχαμε εντάξει σε κατάλογο προτεραιότητας.

Γιατί να μην ανησυχούμε, λοιπόν, για τη λίμνη Κορώνεια; Ψάχνουμε έναν υπεύθυνο που μας λέει ότι είναι ανεύθυνος, μία μονάδα που δεν ιδρύθηκε ποτέ και έναν Υπουργό ο οποίος δεν ξέρει ποιο ήταν το φαινόμενο του προβλήματος στην Κορώνεια.

Αυτό, λοιπόν, είναι ένας λαϊκισμός Χατζηδάκη στη λίμνη τον Σεπτέμβρη του 2019, που το πληρώνει η Θεσσαλονίκη τρία χρόνια, όπως πληρώνει όλη η Ελλάδα την Κυβέρνηση Μητσοτάκη τρία χρόνια. Αυτοί είστε όμως! Αυτοί είστε και γι’ αυτό πρέπει να φύγετε το συντομότερο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κύριε συνάδελφε.

Κύριε Υπουργέ, έχετε τον λόγο για να ολοκληρώσουμε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Δεν μου απαντήσατε, κύριε Φάμελλε. Τον Ιούλιο του 2019, αφού όλα αυτά που μας είπατε τα είχε κάνει η κυβέρνησή σας για τη λίμνη Κορώνεια και για τη Θεσσαλονίκη, που είναι εκλογική σας περιφέρεια, γιατί άδειασε η λίμνη; Θα μου πείτε για ποιον λόγο άδειασε η λίμνη; Τι έφταιγε; Υπήρχε καμμιά αόρατη τάπα, την οποία κάποιος τράβηξε, που ήθελε να υπονομεύσει το θεάρεστο έργο σας; Διότι ήσασταν ανεπαρκέστατοι, διότι ήσασταν μονίμως λαϊκιστές, διότι σας ενδιέφερε μόνο το «μπλα μπλα» και πράξη τίποτα, μηδέν, μηδέν! Και ανεπαρκείς και ανεύθυνοι και λαϊκιστές! Γι’ αυτό κάθεστε εκεί που κάθεστε, καταλάβατε;

Και περιμένω να μου δώσετε την απάντηση. Για ποιον λόγο η λίμνη Κορώνεια τον Ιούλιο του 2019 άδειασε; Θα μου δώσετε καμμιά απάντηση; Έχετε τίποτα να μου πείτε, γιατί από πολλά λόγια, φρου φρου και αρώματα είστε πρώτος. Ουσία μηδέν όμως.

Πάμε, λοιπόν, να δούμε ποιες είναι οι απαντήσεις των ελληνικών αρχών στις επιστολές της Ευρωπαϊκής Επιτροπής, όπως με ρωτήσατε. Πρώτα απ’ όλα, στην πρόσφατη απάντηση του Υπουργείου Περιβάλλοντος στις 29 Απριλίου, φέτος δηλαδή, την οποία θα σας παραδώσω εγγράφως, αποτυπώνουμε με λεπτομέρεια στοιχεία που απαντούν στις διευκρινίσεις που μας ζήτησαν οι Βρυξέλλες.

Παρέχουμε αναλυτικά στοιχεία για τις άδειες χρήσης ύδατος, τις γεωτρήσεις, τις ανενεργές και αυτές στις οποίες έχει διακοπεί η λειτουργία τους, και δίνουμε συγκεκριμένα στοιχεία κατανομής των απολήψεων ανά κύρια χρήση υδρογεώτρησης για το σύνολο του υπόγειου υδατικού συστήματος της Κορώνειας.

Επισημαίνω ότι το Υπουργείο Περιβάλλοντος μέσω κοινοτικών πόρων χρηματοδότησε το πρόγραμμα απογραφής των υδρογεωτρήσεων, το οποίο υλοποιείται από την Ελληνική Αρχή Γεωλογικών και Μεταλλευτικών Ερευνών, η οποία κατά προτεραιότητα προχώρησε στην καταγραφή του συνόλου των υδροληψιών στη λεκάνη της Μυγδονίας. Η εγκατάσταση υδρομέτρου είναι υποχρεωτική πλέον σε κάθε υδροληψία, ενώ οι χρήστες των υδροληψιών που έχουν υποβάλει αίτημα για την έκδοση σχετικής άδειας, υποχρεούνται στην τήρηση των προβλεπομένων ορίων άρδευσης.

Επίσης, στην απάντησή μας προς την Ευρωπαϊκή Επιτροπή κάνουμε αναφορά στις αγροτοπεριβαλλοντικές δράσεις που περιλαμβάνονται στο Πρόγραμμα Αγροτικής Ανάπτυξης, στο ΠΑΑ,, και οι οποίες αποσκοπούν στη μείωση της ρύπανσης του νερού από γεωργική δραστηριότητα και στην ορθολογική χρήση του νερού.

Για να δείτε την άγνοιά σας και τις τουφεκιές στον αέρα, ωσάν άλλος λαθροκυνηγός, με ρωτάτε εάν προγραμματίζουμε έργο εντός του αιγιαλού της λίμνης και ποιο είναι αυτό, εφόσον κ.λπ., κ.λπ.. Ούτε στο παρελθόν ούτε τώρα δεν έχει κατατεθεί, δεν υπάρχει πουθενά τέτοιο αίτημα χάραξης αιγιαλού στην όχθη της λίμνης…

**ΣΩΚΡΑΤΗΣ ΦΑΜΕΛΛΟΣ:** Το νομοθετήσατε!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Από πού βγαίνει ότι υπάρχει τέτοιο έργο; Πού το πήρατε χαμπάρι; Ποιος σάς το είπε; Αυτός που τράβηξε την τάπα της λίμνης και άδειασε; Αυτός, ε;

Με ρωτάτε ποιοι βιολογικοί καθαρισμοί της περιοχής χρηματοδοτήθηκαν. Θα σας τα πούμε κι αυτά. Ως γνωστόν έχουμε έξι οικισμούς στην Κορώνεια και αυτοί εμπίπτουν φυσικά στη σχετική οδηγία για τους βιολογικούς καθαρισμούς. Έχουμε τον Λαγκαδά, το Ζαγκλιβέρι, τον Σοχό, τα Λαγυνά, το Καβαλάρι και τη Άσσηρο.

Ο οικισμός του Λαγκαδά από το έτος 2020 είναι σε συμμόρφωση με την οδηγία. Για το Ζαγκλιβέρι υπάρχει ενταγμένο έργο στο ΥΜΕΠΕΡΑΑ, που περιλαμβάνει τέσσερα υποέργα. Για τον οικισμό του Σοχού υπάρχει ενταγμένο έργο στο ΥΜΕΠΕΡΑΑ, που και αυτό περιλαμβάνει τέσσερα υποέργα. Δηλαδή όλα αυτά είναι υπό υλοποίηση. Για τους οικισμούς Λαγυνά, Καβαλάρι και Άσσηρο έχει ενταχθεί πάλι στο ΥΜΕΠΕΡΑΑ η μελέτη για ωρίμανση έργων συλλογής αστικών λυμάτων.

Να δώσω και δύο άλλα στοιχεία σε σχέση με αυτά που εμείς ως υπηρεσία και ως Υπουργείο απαντήσαμε, αλλά και ως χώρα, εκπροσωπώντας την Ευρωπαϊκή Επιτροπή.

Για το υπόγειο υδατικό οικοσύστημα της Κορώνειας έχουν καταγραφεί χίλιες τριακόσιες εβδομήντα επτά ενεργές γεωτρήσεις, ογδόντα τρεις ανενεργές και τριακόσιες είκοσι επτά γεωτρήσεις στις οποίες έχει διακοπεί η λειτουργία. Επίσης, σε ό,τι αφορά στην παρακολούθηση αυτών των ενεργών γεωτρήσεων, η Περιφέρεια Κεντρικής Μακεδονίας πραγματοποίησε διαγωνισμό για το έργο διασφάλισης της επιχειρησιακής λειτουργίας του δικτύου τηλεμετρικών σταθμών, διότι εμείς με την περιφέρεια συνεργαζόμαστε, έχουμε απόλυτη συνεργασία και συντονισμό. Και βεβαίως υπάρχουν και κονδύλια έρευνας από τον ειδικό λογαριασμό του ΑΠΘ. Αυτά τα λέω συμπληρωματικά.

Καταλήγοντας, να πω δύο πράγματα που πάλι είναι λανθασμένα, τα οποία ισχυρίζεστε στην ερώτησή σας. Καταργήσατε, λέει, τον φορέα διαχείρισης Κορώνειας - Βόλβης- Χαλκιδικής. Αυτό το παραμύθι, αυτό το χοντρό ψέμα, που διαρκώς το λέτε, διαρκώς σας το καταρρίπτω και συνεχώς το επαναφέρετε, δείχνει ότι έχετε -πώς να το πω;- μία λαϊκίστικη μνήμη, που σας οδηγεί στο να χρησιμοποιείτε τη γλώσσα σας με λάθος και στρεβλό σκοπό. Διότι τον φορέα τον αντικαταστήσαμε, δεν το καταργήσαμε. Τον αντικαταστήσαμε με τη Μονάδα Διαχείρισης Προστατευόμενων Περιοχών Κεντρικής Μακεδονίας.

Έχουμε επίσης τον ΟΦΥΠΕΚΑ, τον Οργανισμό για το Φυσικό Περιβάλλον και την Κλιματική Αλλαγή, που είναι η ομπρέλα για τις περιοχές «NATURA», για τους πρώην φορείς.

Να μην ξαναπώ τώρα για το δικό σας, το σπουδαίο έργο στους τότε φορείς διαχείρισης. Είχατε φτιάξει φορείς διαχείρισης προστατευόμενων περιοχών για τη μισή Ελλάδα με διοικητικά συμβούλια -να τα χαίρεστε!- και ούτε έναν εργαζόμενο. Πείτε μου εσείς εάν βρίσκετε ίχνος σοβαρότητας σε αυτές τις πράξεις. Με μικροσκόπιο και καλή πρόθεση ψάχνω να βρω, αλλά δεν βρίσκω.

Σας ευχαριστώ πολύ.

(Στο σημείο αυτό ο Υφυπουργός Περιβάλλοντος και Ενέργειας κ. Γεώργιος Αμυράς καταθέτει για τα Πρακτικά το προαναφερθέν μέσο ηλεκτρονικής αποθήκευσης USB, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η δεύτερη με αριθμό 647/3-5-2022 επίκαιρη ερώτηση πρώτου κύκλου του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Εξωτερικών, με θέμα: «Κύρωση μνημονίων με τη Δημοκρατία της Βόρειας Μακεδονίας», η έβδομη με αριθμό 654/5-5-2022 επίκαιρη ερώτηση δεύτερου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Εθνικής Άμυνας, με θέμα: «Αδιαφορία της Κυβέρνησης για τα χρόνια προβλήματα των στελεχών των Ενόπλων Δυνάμεων» και η πρώτη με αριθμό 652/4-5-2022 επίκαιρη ερώτηση δεύτερου κύκλου του Βουλευτή Ηλείας του Συνασπισμού Ριζοσπαστικής Αριστεράς κ. Διονύσιου - Χαράλαμπου Καλαματιανού προς τον Υπουργό Ψηφιακής Διακυβέρνησης, με θέμα: «Κίνδυνος απώλειας αγροτικών εκτάσεων κατοίκων των Κοινοτήτων Κουτσοχέρας, Μουζακίου, Χειμαδιού του Δήμου Πύργου και Περιστερίου του Δήμου Ήλιδας» δεν θα συζητηθούν, κατόπιν συνεννόησης.

Επίσης, η ενδέκατη με αριθμό 656/5-5-2022 επίκαιρη ερώτηση δεύτερου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Εσωτερικών, με θέμα: «Συνεχίζεται η κυβερνητική αδράνεια για τα ζώα συντροφιάς», δεν θα συζητηθεί, λόγω κωλύματος της Βουλευτού.

Ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος λύεται η συνεδρίαση.

Ώρα λήξης: 19.40΄

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**