(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΘ΄

Τρίτη, 28 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L 114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού - Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΣΑΚΟΡΑΦΑ Σ., σελ.

ΒΙΤΣΑΣ Δ., σελ.

ΑΒΔΕΛΑΣ Α., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΙΤΣΑΣ Δ. , σελ.   
 ΔΡΙΤΣΑΣ Θ. , σελ.   
 ΕΛΕΥΘΕΡΙΑΔΟΥ Σ. , σελ.   
 ΚΟΥΡΟΥΜΠΛΗΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΣΑΚΟΡΑΦΑ Σ. , σελ.   
 ΣΤΑΪΚΟΥΡΑΣ Χ. , σελ.   
  
Β. Επί του σχεδίου νόμου του Υπουργείου Οικονομικών:  
 ΑΚΤΥΠΗΣ Δ. , σελ.   
 ΑΛΕΞΙΑΔΗΣ Τ. , σελ.   
 ΑΜΑΝΑΤΙΔΗΣ Γ. , σελ.   
 ΑΝΤΩΝΙΟΥ Α. , σελ.   
 ΑΡΣΕΝΗΣ Κ. , σελ.   
 ΑΧΤΣΙΟΓΛΟΥ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΙΤΣΑΣ Δ. , σελ.   
 ΒΡΟΥΤΣΗΣ Ι. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΔΡΙΤΣΑΣ Θ. , σελ.   
 ΕΛΕΥΘΕΡΙΑΔΟΥ Σ. , σελ.   
 ΚΑΛΟΓΙΑΝΝΗΣ Σ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΟΥΡΟΥΜΠΛΗΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΟΥΠΗΣ Α. , σελ.   
 ΜΑΡΚΟΠΟΥΛΟΣ Δ. , σελ.   
 ΟΙΚΟΝΟΜΟΥ Ι. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΔΟΠΟΥΛΟΣ Μ. , σελ.   
 ΣΑΝΤΟΡΙΝΙΟΣ Ν. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΑΚΗΣ Β. , σελ.   
 ΣΤΑΪΚΟΥΡΑΣ Χ. , σελ.   
 ΣΥΡΜΑΛΕΝΙΟΣ Ν. , σελ.   
 ΤΣΑΚΑΛΩΤΟΣ Ε. , σελ.   
 ΦΩΤΙΟΥ Θ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΘ΄

Τρίτη 28 Ιουνίου 2022

Αθήνα, σήμερα στις 28 Ιουνίου 2022, ημέρα Τρίτη και ώρα 9.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ.**

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L 114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού - Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών».

Η Διάσκεψη των Προέδρων αποφάσισε στη συνεδρίασή της στις 23 Ιουνίου τρέχοντος έτους τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα; Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Γεώργιος Αμανατίδης για δεκαπέντε λεπτά.

Παρακαλώ να ανοίξει το σύστημα εγγραφής των ομιλητών.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

Αγαπητέ Υπουργέ, αγαπητοί συνάδελφοι, εισηγούμαι σήμερα ένα σημαντικό σχέδιο νόμου του Υπουργείου Οικονομικών, το οποίο περιλαμβάνει σχετικές διατάξεις, προκειμένου να προωθηθεί μεταξύ των άλλων ένα μοντέλο ισχυρής, βιώσιμης και διατηρήσιμης ανάπτυξης μέσα από καίριες παρεμβάσεις που απαιτεί η κοινωνία και έχει, βέβαια, ανάγκη η οικονομία της χώρας μας.

Όπως είναι γνωστό χωρίζεται σε οκτώ μέρη και προβλέπεται η ενσωμάτωση οδηγιών της Ευρωπαϊκής Ένωσης, η κύρωση συμβάσεων προς όφελος του δημοσίου συμφέροντος, η επαναλειτουργία των ναυπηγείων Σκαραμαγκά, νομοθετικές παρεμβάσεις που αφορούν στον ΦΠΑ και στο Ταμείο Ανάκαμψης και Ανθεκτικότητας και τέλος τροποποιήσεις των διατάξεων του Κώδικα Αναγκαστικών Απαλλοτριώσεων και του Οργανισμού του Νομικού Συμβουλίου του Κράτους για την ορθότερη υλοποίηση των νομοθετημάτων αυτών.

Περιλαμβάνει στοχευμένες και εστιασμένες στον χώρο παρεμβάσεις με εθνικό και τοπικό αντίκτυπο στην οικονομία και στην ανάπτυξη. Δεδομένης μάλιστα της θετικής αποδοχής της πλειοψηφίας των άρθρων, όπως εξάγεται από την ακρόαση φορέων καθώς και από τη συζήτηση στις συνεδριάσεις της επιτροπής, θα εστιάσω στα άρθρα για τα οποία διατυπώθηκαν αποκλίνουσες απόψεις, ήτοι: Στο θέμα παραχώρησης καζίνο στον Μητροπολιτικό Πόλο Ελληνικού – Αγίου Κοσμά, καθώς και στην προώθηση της ελληνικής ναυπηγικής μέσω της ανάπτυξης των ναυπηγείων Σκαραμαγκά.

Πάω ευθύς εξαρχής στο Μέρος Β΄ που αφορά στην κύρωση Σύμβασης Παραχώρησης μεταξύ του Ελληνικού Δημοσίου και της Επιχείρησης Ευρέος Φάσματος Ελληνικού Ανώνυμης Εταιρείας για την παραχώρηση άδειας λειτουργίας επιχείρησης καζίνο ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά.

Ο μητροπολιτικός πόλος σύμφωνα με το προεδρικό διάταγμα έγκρισης του σχεδίου ολοκληρωμένης ανάπτυξης αναπτύσσεται όπως μια περιοχή πολλαπλών λειτουργιών εθνικής και διεθνούς εμβέλειας με στόχο την ανάδειξη της περιοχής ως ελκυστικού χώρου για εργασία. Και, βέβαια, ολοκληρώνεται μια προσπάθεια που ξεκίνησε το 2018 με την έγκριση διενέργειας πλειοδοτικού διαγωνισμού για την επιλογή παραχωρησιούχου νέας άδειας καζίνο με τους όρους που αναφέρονται στα εγκεκριμένα τεύχη διαγωνισμού, βάσει των οποίων έγινε και η προσφορά από τον παραχωρησιούχο συμπεριλαμβανομένων των ζητημάτων παραδείγματος χάριν πιθανών δεσμεύσεων ή όχι περί απασχόλησης προσωπικού.

Η λειτουργία της επιχείρησης καζίνο σε συνδυασμό με πολλαπλές χρήσεις τουρισμού και ψυχαγωγίας στο ακίνητο προβλέφθηκε επίσης στο προεδρικό διάταγμα του σχεδίου ολοκληρωμένης ανάπτυξης και στην κοινή υπουργική απόφαση που υπογράφηκε τον Ιούνιο του 2018 βάσει αυτού. Και το λέω αυτό γιατί η κριτική εστιάστηκε κυρίως στο ζήτημα της απασχόλησης που υπό προϋποθέσεις θα έπρεπε να αποτελεί αντικείμενο και έγνοια όλων των προηγηθεισών πρόδρομων ενεργειών και σταδίων μέχρι την ανακήρυξη του παραχωρησιούχου. Παρ’ όλα αυτά, επειδή αυτό δεν έγινε, στην παράγραφο 1113 της υπό κύρωση σύμβασης περιλαμβάνεται πρόβλεψη για την απασχόληση εξειδικευμένου και ικανού προσωπικού με τις απαραίτητες άδειες και πιστοποιήσεις που πιθανά χρειάζονται για την ανάπτυξη και λειτουργία του. Επιπρόσθετα, στην παράγραφο 122 της σύμβασης υπάρχει πρόβλεψη σχετικά με την οργάνωση και το οργανόγραμμα της εταιρείας.

Όπως είναι από αυτά αυτονόητο, οι προβλέψεις αυτές θα ενταχθούν λειτουργικά στο επιχειρησιακό σχέδιο ανάπτυξης της νέας εταιρείας, ενώ θα τηρούνται και τα προβλεπόμενα, δηλαδή οι προϋποθέσεις και οι περιορισμοί στις διατάξεις του ν.4512/2018. Επιπρόσθετα, σε ό,τι αφορά την προστασία του περιβάλλοντος και των αρχαιοτήτων η τήρηση της ισχύουσας νομοθεσίας και των κανόνων διαχείρισης θα αποτελεί μια συνεχή μέριμνα.

Στο άρθρο 518 της σύμβασης παραχώρησης προβλέπεται ότι η σύμβαση οφείλει να κυρωθεί με νόμο από τη Βουλή των Ελλήνων και ο κυρωτικός νόμος να δημοσιευθεί στην Εφημερίδα της Κυβερνήσεως.

Προς αυτή, λοιπόν, την κατεύθυνση, με το άρθρο 4 του παρόντος κυρώνεται, πράγματι, η σύμβαση παραχώρησης άδειας λειτουργίας επιχείρησης καζίνο ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά μαζί με την προσαρτώμενη σε αυτή σύνοψη χρηματοοικονομικού μοντέλου.

Η σύμβαση όπως είναι γνωστό υπογράφηκε στις 8 Ιουνίου του 2022 μεταξύ αφ’ ενός του ελληνικού δημοσίου και αφ’ ετέρου της εταιρείας με την επωνυμία Επιχείρηση Καζίνο Ευρέως Φάσματος Ελληνικού Ανώνυμη Εταιρεία με τον διακριτικό τίτλο «ΕΚΑΖ Ελληνικού Α.Ε.».

Συνεχίζουμε με το τρίτο μέρος το οποίο αναφέρεται στο ολοκληρωμένο πλαίσιο για την αξιοποίηση, την απόδοση βιώσιμης προοπτικής ανάπτυξης και την εκ νέου λειτουργία των ναυπηγείων Σκαραμαγκά, καθώς και την προώθηση της ελληνικής ναυπηγίας.

Στις ρυθμίσεις του προβλέπεται πλήρες και συνεκτικό θεσμικό πλαίσιο για την επαναλειτουργία των ναυπηγείων Σκαραμαγκά με στόχο την αξιοποίηση, ανάπτυξη και προώθησή τους με βιώσιμο τρόπο στις συνθήκες που απαιτούν τα σημερινά δεδομένα και με την υπαγωγή του επενδυτικού σχεδίου σε καθεστώς στρατηγικής επένδυσης ταχείας αδειοδότησης.

Με τον τρόπο αυτό μπαίνει τέλος στην απουσία ολοκληρωμένου ρυθμιστικού πλαισίου για ένα σημαντικό τόσο σημαντικό ζήτημα για την εθνική άμυνα και οικονομία.

Από την περιγραφή τώρα του σκοπού που γίνεται στο άρθρο 5, όπου γίνεται σαφής αναφορά στην επίσπευση της πλήρους εκ νέου λειτουργίας των ναυπηγείων Σκαραμαγκά και στη διατήρηση της διαρκούς λειτουργίας τους και αντίστοιχα από την υπαγωγή στο καθεστώς στρατηγικής επένδυσης ταχείας αδειοδότησης στο άρθρο 6, προκύπτει ξεκάθαρα ότι οι διαφορετικές απόψεις που ακούστηκαν, ευτυχώς από λίγους, ήταν υπερβολές για δημιουργία εντυπώσεων. Δηλαδή, για την αλλαγή της χρήσης στη συνέχεια.

Τι άλλο θα μπορούσε να είναι, όταν ρητά προβλέπεται στο άρθρο 7 η κατάρτιση σχεδίου ολοκληρωμένης ανάπτυξης και η έγκρισή του με προεδρικό διάταγμα που καθιστά το περιεχόμενο και τους στόχους της ρύθμισης μη αμφισβητήσιμους και τα ναυπηγεία Σκαραμαγκά βιομηχανική υποδομή μείζονος σημασίας; Οι ειδικοί όροι και περιορισμοί δόμησης αφορούν μονοσήμαντα επίσης τα ναυπηγεία και τις συνοδές αυτών εγκαταστάσεις, όπως και οι γενικοί περιβαλλοντικοί όροι που, όπως είναι γνωστόν, εγκρίνονται με το προεδρικό διάταγμα.

Επομένως, δεν θα πρέπει να αμφισβητείται ο στόχος και να υπονοείται παρέκκλιση από αυτόν, όπως έγινε από συναδέλφους κατά τις συνεδριάσεις της επιτροπής. Σε αντίθεση με τις πρόδρομες ενέργειες όπου δεν προβλέφθηκε κάτι αντίστοιχο το 2018 για το καζίνο στο Ελληνικό, εδώ ρητά προβλέπεται -γιατί η ρύθμιση αυτή θα μπορούσε να θεωρηθεί σαν μία πρόδρομη ενέργεια- η υποχρέωση του φορέα υλοποίησης της επένδυσης να δημιουργήσει συγκεκριμένο ελάχιστο αριθμό θέσεων εργασίας, τις οποίες υποχρεούται να διατηρήσει για διάστημα τουλάχιστον πέντε ετών από την υλοποίηση της επένδυσης.

Αντίστοιχα στο προεδρικό διάταγμα θα περιλαμβάνονται και οι λοιπές προϋποθέσεις για την αξιοποίηση των ναυπηγείων, ήτοι τα αντισταθμιστικά οφέλη στην τοπική κοινωνία και στο δημόσιο, η αποκατάσταση του φυσικού περιβάλλοντος στην ευρύτερη περιοχή, καθώς και η ανάπτυξη δράσεων εταιρικής κοινωνικής ευθύνης για μία πενταετία.

Έτσι με τις προτεινόμενες ρυθμίσεις επιδιώκεται πρώτον, η επίλυση χρονιζόντων ζητημάτων που αφορούν την οργάνωση, τη διαχείριση και τη λειτουργία των ναυπηγείων και δεύτερον, η δημιουργία του κατάλληλου σύγχρονου περιβάλλοντος που θα προσελκύσει νέες επενδύσεις, θα αξιοποιήσει την νευραλγική γεωστρατηγική θέση της χώρας και θα αναδείξει τα ναυπηγεία ως στην παγκόσμια ναυτιλιακή αγορά, αποσκοπώντας στην οικονομική μεγέθυνση και βιώσιμη ανάπτυξη της εν λόγω δραστηριότητας σε εθνικό επίπεδο.

Για τη χώρα μας, όπως είναι γνωστό, αποτελούν μεγάλης σημασίας περιουσιακό στοιχείο, το οποίο με σωστές επιλογές μπορεί να αξιοποιηθεί και να ισχυροποιήσει την Ελλάδα στη ναυπηγική αγορά. Μέχρι τώρα, από τη λειτουργία τους -και γι’ αυτό γίνεται και η παρέμβαση- δεν είχαμε τα αναμενόμενα αποτελέσματα, αν και καταβλήθηκαν φιλότιμες προσπάθειες, πέρασε από διάφορα στάδια και μέχρι την παύση λειτουργίας της ο εξοπλισμός ήταν παρωχημένος, η ανταγωνιστικότητα μειωμένη, η βιωσιμότητα προβληματική, οι εμπορικές δραστηριότητες μικρές, με συνέπεια όλων αυτών να μην καλύπτεται το κόστος λειτουργίας και το μέλλον τους ήταν αβέβαιο ή καλύτερα δυσοίωνο.

Η αξιοποίηση τώρα των ναυπηγείων Σκαραμαγκά αποτελεί ύψιστο εθνικό στόχο για την ελληνική οικονομία και τη βιομηχανία. Η σωστή λειτουργία τους θα αναδείξει την ελληνική ναυπηγική κυρίαρχη και στο παγκόσμιο ναυτιλιακό στερέωμα, υπηρετώντας παράλληλα την εθνική άμυνα και την ασφάλεια της πατρίδας μας με την ναυπήγηση πολεμικού υλικού. Εν όψει μάλιστα της περιβαλλοντικής και ενεργειακής διαφοροποίησης προκρίνεται -και αυτό είναι πολύ σημαντικό και, βέβαια, αυτό παρεξηγήθηκε- η διαμόρφωση ενός πλαισίου καινοτόμων λύσεων, έτσι ώστε τα ναυπηγεία να ανταποκρίνονται στις διεθνείς απαιτήσεις τόσο στον τομέα της ναυπήγησης όσο και της ενέργειας.

Έτσι, λοιπόν, προβλέπεται η παραγωγή και αποθήκευση ενέργειας από ΑΠΕ για εναλλακτικά καύσιμα και άλλες πηγές. Και όλα αυτά θα συμπεριλαμβάνονται σε ένα ολοκληρωμένο σχέδιο ενεργειακής ανασυγκρότησης των ναυπηγείων.

Στο Μέρος Δ’, γίνονται προβλέψεις και τροποποιήσεις διατάξεων του Κώδικα Αναγκαστικών Απαλλοτριώσεων. Εισάγονται, λοιπόν, τροποποιήσεις προκειμένου να εφαρμοστεί ορθά και αποτελεσματικά και να αντιμετωπιστούν θέματα που προκύπτουν με τις δηλώσεις των απαλλοτριωμένων εκτάσεων στο Εθνικό Κτηματολόγιο.

Ειδικότερα στο άρθρο 14 με τίτλο: «Τρόπος κήρυξης αναγκαστικής απαλλοτρίωσης» προβλέπεται ότι εφεξής ο Υπουργός Οικονομικών οφείλει να συμπράττει στην έκδοση αποφάσεων κήρυξης αναγκαστικής απαλλοτρίωσης μόνον όταν η δαπάνη της αναγκαστικής απαλλοτρίωσης επιβαρύνει τον κρατικό προϋπολογισμό. Σε διαφορετική περίπτωση συμβάλλει ο επωφελούμενος από την απαλλοτρίωση Υπουργός.

Τροποποιείται, επίσης, το πρώτο εδάφιο της παραγράφου 3, προκειμένου να μειωθεί αφ’ ενός η ποσότητα των φακέλων που αποστέλλονται στην κεντρική υπηρεσία του Υπουργείου Οικονομικών και αφορούν τις απαλλοτριώσεις όλων των φορέων της χώρας μας και αφ’ ετέρου το κόστος για την πολλαπλή παραγωγή κτηματολογικών διαγραμμάτων και πινάκων.

Στα θέματα της παραγραφής προβλέπεται ότι η παραγραφή της αξίωσης για είσπραξη της αποζημίωσης που προσδιορίστηκε προσωρινά ή οριστικά γίνεται μετά από επταετία από τη συντέλεση της απαλλοτρίωσης.

Στο άρθρο 18, προβλέπονται ρυθμίσεις για την ανάκληση και άρση μη συντελεσμένης αναγκαστικής απαλλοτρίωσης.

Στο άρθρο 21, ρυθμίσεις για την εκτίμηση της αξίας του απαλλοτριωμένου ακινήτου όπου ορίζεται ότι η αξία του υπό απαλλοτρίωση ακινήτου σε κηρύξεις απαλλοτριώσεων μεγάλου οικονομικού ενδιαφέροντος, εκτιμάται, είτε με τη σύνταξη έκθεσης προεκτίμησης από την επιτροπή του άρθρου 15 του 2882/2001 είτε από πιστοποιημένο εκτιμητή.

Στο Μέρος Ε΄, όπου γίνονται τροποποιήσεις διατάξεων του Οργανισμού του Νομικού Συμβουλίου του Κράτους. Γίνονται προσθήκες, αλλαγές, διορθώσεις και προσαρμογές στον Οργανισμό του Νομικού Συμβουλίου του Κράτους, έτσι ώστε να καλυφθούν ορισμένα κενά, να διορθωθούν σφάλματα και να αντιμετωπιστούν ασάφειες που διαπιστώθηκαν κατά την εφαρμογή του νόμου. Επί της ουσίας προέκυψαν από τους εκπροσώπους του Νομικού Συμβουλίου στο πλαίσιο συμμετοχικής διαδικασίας, αλλά και ως ανάγκη συμπληρώσεων και διορθώσεων που αναδείχθηκαν κατά την εφαρμογή των διατάξεων.

Στο άρθρο 22, αναφέρονται οι αρμοδιότητες του Νομικού Συμβουλίου του Κράτους.

Στο άρθρο 25, γίνεται αναφορά στα δικαστικά γραφεία του Νομικού Συμβουλίου του Κράτους, όπου προβλέπεται η δυνατότητα τοποθέτησης λειτουργού του Νομικού Συμβουλίου του Κράτους με βαθμό νομικού συμβούλου ως προϊσταμένου σε δικαστικό γραφείο που εδρεύει σε έδρα περιφέρειας.

Με το άρθρο 26, ρυθμίζονται λειτουργικά και οικονομικά θέματα ήτοι προβλέπεται ότι η Γραμματεία του Γραφείου του Νομικού Συμβουλίου που λειτουργούν σε υπουργεία, νομικά πρόσωπα δημοσίου δικαίου, ανεξάρτητες αρχές και ΑΕΙ στελεχώνεται και από υπαλλήλους των αντίστοιχων φορέων.

Στο άρθρο 27, γίνεται αναφορά στα κωλύματα διορισμού, τα οποία λέει ότι δεν πρέπει να συντρέχουν είτε κατά τη φάση της προκήρυξης είτε κατά την ημέρα του διορισμού.

Άσκηση πειθαρχικής δίωξης. Προβλέπεται με το άρθρο 33, ότι ο Πρόεδρος του Νομικού Συμβουλίου του Κράτους μπορεί να εκκινήσει τη διαδικασία άσκησης πειθαρχικής αγωγής και για πειθαρχικό παράπτωμα που τελείται από λειτουργό του Νομικού Συμβουλίου με παράλειψη.

Στο Μέρος ΣΤ΄, προβλέπονται επείγουσες φορολογικές και τελωνειακές ρυθμίσεις και ειδικότερα στο άρθρο 39 παρατείνεται έως τις 31-12-2022 η εφαρμογή συντελεστή ΦΠΑ 13% για μία κατηγορία όπως τα μη αλκοολούχα ποτά και τα αεριούχα νερά, καθώς και για τα εισιτήρια κινηματογράφου, τη μεταφορά προσώπων και των αποσκευών του, εισιτήρια κτλ.

Με το άρθρο 40, προβλέπεται η δυνατότητα επιστροφής του φόρου ακίνητης περιουσίας και του ΕΝΦΙΑ για εκείνα τα ακίνητα για τα οποία με απόφαση του Συμβουλίου της Επικρατείας επανακαθορίστηκε ο φόρος που αντιστοιχεί και αυτό έγινε το 2016. Επομένως, γίνεται μία προσαρμογή σε αυτό.

Με το άρθρο 41, απαλλάσσονται από το τέλος ταξινόμησης τα ασθενοφόρα και οι ειδικές κινητές μονάδες που αποκτώνται από νομικά πρόσωπα ιδιωτικού δικαίου μη κερδοσκοπικού χαρακτήρα, υπό την προϋπόθεση ότι τα οχήματα αυτά παρέχουν υπηρεσίες αποκλειστικά για λογαριασμό του ΕΚΑΒ και επομένως εξυπηρετούν τους σκοπούς του Εθνικού Συστήματος Υγείας.

Στα Μέρη Ζ’ και Η΄ γίνονται άλλες ρυθμίσεις. Παραδείγματος χάριν, με το άρθρο 42 παρατείνεται έως τις 31-12-2022 η αναστολή υποχρέωσης των μονάδων χρόνιας αιμοκάθαρσης να καταβάλλουν στο δημόσιο το ποσοστό 5% των νοσηλίων που εισπράττουν. Πολύ θετική αυτή η ρύθμιση, καθόσον δίνει τη δυνατότητα να συμβάλουν ακόμα περισσότερο στους ασθενείς.

Με το άρθρο 43, προβλέπεται, επίσης, η ανάθεση στην Επιτροπή Δημοσιονομικού Ελέγχου μίας περαιτέρω αρμοδιότητας σε ότι αφορά στη διαχείριση των πόρων του προγράμματος «SURE», του ταμείου δηλαδή και του προγράμματος που στήριξε το μετριασμό των κινδύνων ανεργίας σε κατάσταση έντονης ανάγκης εξαιτίας της πανδημίας και, βέβαια, η αρμοδιότητα να ρυθμίσει τα σχετικά οργανωτικά θέματα.

Με το άρθρο 44, παρέχεται απαλλαγή από την εισφορά της παραγράφου 3 για τα δάνεια που χορηγούνται με πόρους του Ταμείου Ανάκαμψης. Πραγματοποιούνται, επίσης, νομοτεχνικές βελτιώσεις που αφορούν στην εξουσιοδοτική διάταξη δικαιολογητικών για την απαλλαγή από τον φόρο εισοδήματος στην περίπτωση συνεργασίας φυσικών προσώπων κατά κύριο επάγγελμα αγροτών. Ήταν ένα νομοθέτημα που το περάσαμε πριν από μερικές ημέρες.

Με το άρθρο 46, διευκρινίζεται ότι σε περίπτωση συνεχόμενης απουσίας προϊσταμένου για διάστημα άνω του ενός μηνός από τα καθήκοντά του το επίδομα ευθύνης καταβάλλεται στους νόμιμους αναπληρωτές του, ενώ υπάρχει και ειδική ρύθμιση για τον προϊστάμενο.

Κλείνοντας σιγά-σιγά με το άρθρο 51, επέρχονται τροποποιήσεις που αφορούν στη λειτουργία του Νομικού Συμβουλίου του Κράτους στην Ακαδημία Αθηνών προβλέπεται η στελέχωσή του με λειτουργό που μπορεί να έχει το βαθμό του παρέδρου με μόνιμη απασχόληση σε αυτό διοικητικού υπαλλήλου της Ακαδημίας, έτσι ώστε να επιταχύνονται οι χρόνοι και να βελτιώνεται η ποιότητα των παρεχόμενων υπηρεσιών.

Τέλος με το άρθρο 52, εισάγονται ρυθμίσεις για τη φορολογική επίλυση των εισοδημάτων αλλοδαπής προέλευσης των φυσικών προσώπων που υπάγονται στις διατάξεις του άρθρου 5α του Κώδικα Φορολογίας Εισοδήματος.

Αγαπητοί συνάδελφοι, με τις αλλαγές που προτείνονται στο παρόν σχέδιο νόμου εκσυγχρονίζονται και ενσωματώνονται διατάξεις, οι οποίες θα βελτιώσουν θέματα που απασχολούν τον πολίτη και θα αντιμετωπίσουν αποτελεσματικά τις έκτακτες συνέπειες και επιπτώσεις που επέφεραν εξωγενείς κρίσεις και δυσχεραίνουν την καθημερινή ζωή των πολιτών. Παράλληλα, προωθείται η αξιοποίηση περιουσιακών στοιχείων προς όφελος και για την κινητοποίηση πόρων με την ενεργή συμμετοχή των πολιτών.

Η Κυβέρνηση συνεπής στις δεσμεύσεις της με σχέδιο, με σταθερά βήματα και με δημοσιονομική ισορροπία θεσμοθετεί με κύριο γνώμονα το κοινό όφελος, θέτει τις βάσεις για ισχυρή και βιώσιμη ανάπτυξη για όλους. Για τους παραπάνω λόγους υπερψηφίζω το παρόν σχέδιο νόμου, γιατί αντιμετωπίζει διαπιστωμένα προβλήματα και δίνει προοπτικές.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Τον λόγο έχει τώρα η εισηγήτρια του ΣΥΡΙΖΑ η κ. Σουλτάνα Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, θα αναφερθώ πρώτα στην περιοχή μου στην Καβάλα. Στην Καβάλα, το Σάββατο το βράδυ, έγινε μια βιβλική καταστροφή στις καλλιέργειες των περιοχών των δημοτικών κοινοτήτων Πιερέων, Ορφανού, Φωλιάς και Ελευθερών. Περίπου πενήντα χιλιάδες στρέμματα καταστράφηκαν ολοσχερώς, ελιές, σταφύλια, αμυγδαλιές. Και οι καλλιεργητές, πραγματικά, βρίσκονται σε κατάσταση απόγνωσης. Είναι έτοιμοι να αφήσουν τις καλλιέργειες τους αν δεν αποζημιωθούν άμεσα, διότι έχουν καταστραφεί πλήρως οικονομικά.

Προεκλογικά οι κυβερνητικοί Βουλευτές της περιοχής υπόσχονταν ότι θα επεκτείνετε από αέρος την αντιχαλαζική προστασία και στο Νομό Καβάλας. Υπόσχονταν ότι θα αναβαθμίσετε και θα ενισχύσετε τα αντιχαλαζικά κανόνια ηχοβολής και φυσικά υπόσχονταν ότι θα επικαιροποιήσετε τον κανονισμό του ΕΛΓΑ ώστε οι αποζημιώσεις να δίνονται άμεσα και να είναι πλήρεις. Προεκλογικές φανφάρες και τώρα τις τελευταίες μέρες, από την καταστροφή και μετά, μοιράζετε καθρεφτάκια στους ιθαγενείς με συσκέψεις επί συσκέψεων και μεγάλα λόγια, προσπαθώντας να κάνετε για ακόμα μια φορά την υποχρέωση της πολιτείας ρουσφέτι και να εργαλειοποιήσετε για ακόμα μια φορά μια βιβλική φυσική καταστροφή εν όψει εκλογών. Ούτε ένα συγγνώμη δεν ακούστηκε από το Σάββατο μέχρι σήμερα για την εγκληματική αδιαφορία και ολιγωρία των κυβερνητικών Βουλευτών της περιοχής μου, αλλά και της Κυβέρνησης γενικότερα.

Θα πρέπει, λοιπόν, άμεσα να δοθεί καθολική κατά ζώνες αποζημίωση, όπως αποφασίστηκε για τη Θεσσαλία στην περίπτωση του «ΙΑΝΟΥ». Θα πρέπει ο τοπικός ΕΛΓΑ να αντεπεξέλθει άμεσα στις υποχρεώσεις του για μία φορά. Και θα πρέπει φυσικά να δοθεί παράταση σε ρυθμισμένα χρέη προς εφορία και ασφαλιστικούς οργανισμούς, διότι οι καλλιεργητές που έχουν πάθει αυτήν την τεράστια ζημιά σε καμμία περίπτωση δεν μπορούν να αντεπεξέλθουν στις υποχρεώσεις τους.

Η τοπική κοινωνία βράζει, οι καλλιεργητές, πραγματικά, είναι ανάστατοι. Η ζημιά είναι τεράστια ακόμη και σε υποδομές. Οι εικόνες είναι τραγικές και θα σας τις καταθέσω. Θα καταθέσω φωτογραφίες. Θα σας καταθέσω ακόμα και τοπικά προϊόντα που έφερα για να δείτε πόσο μεγάλη είναι η καταστροφή.

Όπως, λοιπόν, νομοθετείτε fast track, όπως υπόσχεστε προεκλογικά με fast track διαδικασίες να ικανοποιήσετε κάθε αίτημα, έτσι, λοιπόν, να φροντίσετε να αποζημιωθούν και οι καλλιεργητές της περιοχής μου.

Και για μία νομοθέτηση fast track μιλάμε και σήμερα. Το νομοσχέδιο που φέρνετε σήμερα προς ψήφιση ήρθε στη διαβούλευση κομμένο στα δύο. Το ένα μέρος ήταν τριάντα πέντε σελίδες, το άλλο μέρος ήταν τριάντα τρεις σελίδες. Κανένα σχόλιο δεν έγινε δεκτό. Πέντε μέρες το βασικό κομμάτι του νομοσχεδίου ήταν στη διαβούλευση και ήρθε στη Βουλή, κατατέθηκε, διακόσιες σαράντα σελίδες και με το συνοδευτικό υλικό πεντακόσιες τέσσερις σελίδες. Ήρθε άμεσα, έγιναν οι συζητήσεις στην επιτροπή. Δεν ακούσατε τίποτα. Δεν δεχτήκατε τίποτα ούτε από αυτά που είπε η Αντιπολίτευση ούτε από αυτά που είπαν οι ενδιαφερόμενοι φορείς και το φέρατε και άμεσα προς ψήφιση σήμερα.

Θα μιλήσω για δύο βασικά μέρη του νομοσχεδίου. Όσον αφορά το καζίνο στο Ελληνικό να τονίσω ότι η δημιουργία του αποφασίστηκε στις 14-11-2014 με την κυβέρνηση Σαμαρά - Βενιζέλου στην αρχική σύμβαση αγοραπωλησίας μετόχων του Ελληνικού και μάλιστα ως αναβλητική αίρεση. Ως εκ τούτου δεν ήταν δυνατή η αλλαγή της με την τροποποιητική σύμβαση που υπογράψαμε εμείς το 2016 δεδομένων των μνημονιακών υποχρεώσεων της χώρας, αλλά και του ευρύτερου δημοσίου συμφέροντος.

Αυτό που προσθέτετε με αυτό το νομοσχέδιο, πέραν από την τροποποίηση γεγονότων καθυστέρησης με ευθύνη του δημοσίου, είναι εις βάρος του δημοσίου. Νέα δικαιώματα καταγγελίας του παραχωρησιούχου, αλλαγές που αφορούν αποζημίωση και πάλι του παραχωρησιούχου για τις συνεπαγόμενες καθυστερήσεις εφόσον υπάρξουν, επέκταση της αποζημιωτικής ευθύνης του δημοσίου έναντι του παραχωρησιούχου. Όλα υπέρ του παραχωρησιούχου, λοιπόν, ό,τι αλλαγή έχει γίνει έστω και μικρή είναι υπέρ του παραχωρησιούχου.

Επίσης, ένα ερώτημα που πρέπει να απαντηθεί είναι γιατί φέρνετε αυτή τη σύμβαση προς κύρωση στη Βουλή. Προφανώς για να ικανοποιήσετε και πάλι τον παραχωρησιούχο και να του προσδώσετε μεγαλύτερη ασφάλεια στην επένδυση του.

Και φυσικά δεν έχετε καμμία δέσμευση για εργαζόμενους, καμμία δέσμευση για πρόσληψη εργαζομένων την ίδια στιγμή που εξαιτίας αυτού του έργου είναι δεδομένο, όπως σας ανέφερε και ο εκπρόσωπος της ομοσπονδίας εργαζομένων στα τυχερά παίγνια, ο κ. Λογοθέτης, εξαιτίας αυτού του έργου είναι βέβαιο ότι θα χαθούν εκατοντάδες θέσεις εργασίας από άλλα καζίνο. Ήδη χάνονται εκατοντάδες θέσεις εργασίας και βρίσκονται σε επισφάλεια στις επιχειρήσεις του κ. Πηλαδάκη. Τα είπαμε αυτά στις αρμόδιες επιτροπές. Δεν κάνετε καμμιά αναφορά γι’ αυτούς τους εργαζόμενους, καμμία αναφορά για όσα σας είπαν, για όσα σας ζήτησαν. Δεν έχετε καμμία δέσμευση ότι θα φροντίσετε για το εργασιακό τους μέλλον είτε στις επιχειρήσεις που τώρα βρίσκονται σε κίνδυνο να κλείσουν. Να σας θυμίσω ότι υπάρχει σχετική νομοθεσία του ΣΥΡΙΖΑ που ψηφίστηκε το 2018, που προβλέπει τι γίνεται σε αυτές τις υπερχρεωμένες επιχειρήσεις του κ. Πηλαδάκη. Δεν κάνετε καμμία αναφορά για τους εργαζόμενους, λοιπόν, ούτε στο νομοσχέδιο ούτε σε αυτό που φέρνετε και για το καζίνο του Ελληνικού.

Και προχωράμε στα ναυπηγεία του Σκαραμαγκά. Να πούμε, λοιπόν, ότι είναι ένα ναυπηγείο σε λειτουργία, είναι ένα ναυπηγείο με εξειδικευμένους εργαζόμενους, είναι ένα ναυπηγείο που οι εργαζόμενοι του έχουν συγκεκριμένα δικαιώματα, δηλαδή συμβάσεις αορίστου χρόνου και συγκεκριμένη συλλογική σύμβαση εργασίας. Απέναντι δε σε αυτούς τους εργαζόμενους υπάρχουν συγκεκριμένες δεσμεύσεις, οικονομικές δεσμεύσεις, οι οποίες προκύπτουν και από δικαστικές αποφάσεις τις οποίες γνωρίζει και η Κυβέρνηση σας και εσείς, κύριε Υπουργέ. Είναι δικαστικές αποφάσεις φυσικά που επιδικάζουν περίπου 200 εκατομμύρια ευρώ στους εργαζόμενους, χρωστούμενα, δεδουλευμένα και εφόσον απολυθούν, όπως έχετε κάνει σίγουρο ότι θα απολυθούν με αυτό που φέρνετε προς ψήφιση σήμερα και τις αποζημιώσεις τους.

Αυτά τα χρήματα δεν πρόκειται να τα πάρουν ποτέ. Και γιατί δεν πρόκειται να τα πάρουν ποτέ; Γιατί η Κυβέρνησή σας βάζει την υπογραφή της στο να μην τα πάρουν ποτέ, με το τίμημα με το οποίο δόθηκαν τα ναυπηγεία Σκαραμαγκά, το οποίο αγγίζει τα 25 εκατομμύρια.

Καταλαβαίνετε ότι υπάρχουν και άλλοι πιστωτές οι οποίοι έχουν σειρά και πριν από τους εργαζόμενους ακόμα και δεν πρόκειται οι εργαζόμενοι ούτε τα δεδουλευμένα τους να πάρουν, τα οποία –επαναλαμβάνω- είναι με δικαστικές αποφάσεις.

Άκουσα και τον εισηγητή σας πριν που δικαιολογεί το γεγονός ότι δεν γίνεται καμμία αναφορά στους εργαζόμενους στη διαδικασία της ειδικής διαχείρισης. Και ενώ από τη μία λέει και ο εισηγητής σας και εσείς ότι τα ναυπηγεία Σκαραμαγκά θα συνεχίσουν να λειτουργούν, θα συνεχίσουν να έχουν την ίδια δραστηριότητα, από την άλλη λέτε ότι δεν είναι υποχρεωμένα να κρατήσουν τους εργαζόμενους. Είναι δυνατόν αυτό;

Έχουμε καταθέσει τροπολογία στην οποία αναλυτικά αναφέρουμε και τις οδηγίες της Ευρωπαϊκής Ένωσης και το π δ.178/2002 και νομολογία των ανώτατων δικαστηρίων η οποία δέχεται ότι ακόμα και σε περίπτωση αφερεγγυότητας, σε περίπτωση που η διαδικασία της εκκαθάρισης κατευθύνεται στη συνέχιση της λειτουργίας της επιχείρησης, τότε το προστατευτικό πλαίσιο για τους εργαζόμενους εφαρμόζεται. Είστε υποχρεωμένοι να το εφαρμόσετε. Είναι υποχρεωτικό οι εργαζόμενοι να περάσουν στον νέο επενδυτή, τον κ. Προκοπίου, με τους ίδιους όρους εργασίας και τις ίδιες συμβάσεις εργασίας.

Η μόνη περίπτωση που δεν εφαρμόζεται το προστατευτικό πλαίσιο για τους εργαζόμενους είναι όταν η εκκαθάριση στοχεύει στην εκποίηση των περιουσιακών στοιχείων και όχι στη συνέχιση της λειτουργίας. Καταλαβαίνετε επομένως ότι αυτό που λέτε, όχι μόνο είναι αντιφατικό, αλλά πρόκειται για ένα μεγάλο κόλπο της Νέας Δημοκρατίας, σε συνεργασία με τον κ. Προκοπίου, για να ξεφορτωθείτε τους εργαζόμενους.

Προκύπτουν και άλλα ερωτήματα. Στο σχετικό άρθρο, το άρθρο 73β, λέτε ότι ο επενδυτής έχει υποχρέωση -χωρίς να υπάρχουν βέβαια ρήτρες για το τι θα γίνει αν δεν την τηρήσει- να προσλάβει έναν συγκεκριμένο ελάχιστο αριθμό θέσεων εργασίας, ιδίως σε τομείς ανάπτυξης και καινοτομίας. Και μάλιστα για χρονικό διάστημα μόνο πέντε ετών δεσμεύεται να διατηρήσει αυτές τις θέσεις.

Καταλαβαίνετε ότι απ’ αυτό και μόνο προκύπτει ότι τα ναυπηγεία Σκαραμαγκά δεν μπορούν να συνεχίσουν τη λειτουργία τους. Πώς θα τη συνεχίσουν όταν εσείς, κύριε Υπουργέ, και ο κ. Σταϊκούρας αποδεχθήκατε μέσα στην επιτροπή ότι θα απολυθούν οι εργαζόμενοι; Το απαντάτε κιόλας σε σχόλιο στη διαβούλευση των εργαζομένων και λέτε ότι «δεν περιλαμβάνονται οι θέσεις εργασίες τους στο ρυθμιστικό πλαίσιο, γιατί πρόκειται για άλλη επιχείρηση».

Πώς θα συνεχίσει, λοιπόν, το ναυπηγείο τη λειτουργία του με έναν ελάχιστο αριθμό θέσεων εργασίας σε τομείς ανάπτυξης και καινοτομίας; Είναι αδύνατο! Είναι αντιφατικό! Λέτε ψέματα και κοροϊδεύετε τους εργαζόμενους. Η Κυβέρνησή σας έχει καταπατήσει κάθε εργασιακό δικαίωμα και κάθε εργασιακό νόμο. Νομιμοποιείτε την παρανομία.

Όταν ένας εργοδότης απολύει εργαζόμενους και λέει ότι δεν έχει μεταβιβαστεί η επιχείρησή του στον γιο του, τη γυναίκα του, σε οποιονδήποτε και πάμε στα δικαστήρια να αποδείξουμε ότι πρέπει να μεταβιβαστούν οι εργαζόμενοι, εσείς το κάνετε μόνοι σας, δίνετε το δικαίωμα στον κ. Προκοπίου να απολύσει όλους τους εργαζόμενους.

Απευθύνομαι και στους Βουλευτές της Νέας Δημοκρατίας, αλλά και στον συνάδελφο εισηγητή της Νέας Δημοκρατίας, ο οποίος είπε ότι τα ναυπηγεία Σκαραμαγκά θα συνεχίσουν τη λειτουργία τους και τους λέω ότι αφού θα συνεχίσουν τη λειτουργία τους, θα πρέπει να πάρουν και τους εργαζόμενους. Οπότε, σας καλώ να ψηφίσετε την τροπολογία που καταθέτουμε, η οποία, βέβαια, αναλυτικά αναφέρει και το νομικό πλαίσιο, και το ευρωπαϊκό και το ελληνικό, που επιβάλλει την μεταβίβαση των εργαζομένων.

Φυσικά, καμμία συμφωνία με την Ευρωπαϊκή Ένωση, καμμία οδηγία της Ευρωπαϊκής Ένωσης δεν σας έχει δώσει αυτό το δικαίωμα. Η Κομισιόν, σε ερώτηση που κατέθεσε ο Ευρωβουλευτής μας, ο κ. Αρβανίτης, σας διέψευσε, κύριε Υπουργέ. Είπε ότι δεν υπάρχει καμμία οδηγία της Κομισιόν, καμμία πρόταση, να προχωρήσει η πώληση χωρίς δέσμευση του επενδυτή για τους εργαζόμενους. Είναι καθαρά δική σας πολιτική απόφαση. Και περιμένουμε να δούμε αν, τελικά, σήμερα θα επιλέξετε να δώσετε τη χαριστική βολή σε επτακόσιους πενήντα εργαζόμενους, την ίδια ώρα που ευαγγελίζεστε ότι θα γίνουν νέες θέσεις εργασίας και στο Ελληνικό και στα ναυπηγεία με τον ελάχιστο αριθμό εργαζομένων που προβλέπετε στο νομοσχέδιο.

Το νομοσχέδιο για τα ναυπηγεία έχει και άλλα δύο δομικά προβλήματα. Το ένα αφορά τις απαλλοτριώσεις. Δίνεται για πρώτη φορά το δικαίωμα σε ιδιώτη να απαλλοτριώνει περιουσία ιδιώτη. Αυτό δεν έχει ξαναγίνει. Δίνεται το δικαίωμα στον επενδυτή, προς όφελός του και μάλιστα με όλη τη διαδικασία της απαλλοτρίωσης να την κινεί ο ίδιος, να απαλλοτριώνει περιουσίες ιδιώτη. Αυτό έχει και συνταγματικά ζητήματα, τα οποία είμαι βέβαιη ότι θα προβληθούν στα αρμόδια δικαστήρια και δεν γνωρίζω τι θέματα θα ανοίξουν. Εμείς σας το επισημαίνουμε, όμως.

Όσον αφορά τις νέες χρήσεις γης, δίνετε το δικαίωμα να χρησιμοποιηθεί η έκταση και για άλλες δραστηριότητες οι οποίες πολλές φορές είναι επικίνδυνες, όπως σχολίασαν οι αρμόδιοι φορείς και σας επισήμαναν, και για το περιβάλλον και για την τοπική κοινωνία.

Λόγω έλλειψης χρόνου θα αναφερθώ στην τροπολογία που καταθέσαμε για το «πόθεν έσχες». Δεν είναι δυνατόν μια Κυβέρνηση υπερχρεωμένου κόμματος, με υπερχρεωμένο Πρωθυπουργό, με υπερχρεωμένους Υπουργούς και Βουλευτές, να μην είναι ευάλωτη στις απαιτήσεις των τραπεζών.

Και για να δούμε πόσο ευάλωτη είναι και αν έχουν γίνει χαριστικές ρυθμίσεις από τις τράπεζες προς τον Πρωθυπουργό της χώρας, προς τους Υπουργούς, προς το κόμμα σας, θα πρέπει εκτός από τις δανειακές υποχρεώσεις που δηλώνουμε κάθε έτος στο «πόθεν έσχες», να καταθέτουμε μαζί και τις ρυθμίσεις που γίνονται.

Ο κόσμος υποφέρει. Οι τράπεζες και τα funds κάθε μέρα εκβιάζουν και απειλούν τους πολίτες ακόμα και για μικροποσά, τους παίρνουν τις περιουσίες ακόμα και για μικροποσά. Και εδώ μιλάμε για δεκάδες εκατομμύρια ευρώ. Εκατομμύρια ευρώ!

Ο Πρωθυπουργός χρωστάει 1,3 εκατομμύρια ευρώ, δεν τα πληρώνει και έρχεται εδώ με θράσος και ζητάει την επανεκλογή του και το να ξανακυβερνήσει η Νέα Δημοκρατία, ένα υπερχρεωμένο κόμμα, όταν οι Έλληνες πολίτες χάνουν τις πρώτες κατοικίες τους, όταν δεν έχουν να ζήσουν.

Πώς γίνεται αυτό; Τι συμφωνίες έχουν γίνει με τις τράπεζες; Ο ελληνικός λαός οφείλει να γνωρίζει και, μάλιστα, πριν ξαναοδηγηθεί στις κάλπες. Και αν δεν έχετε κανένα πρόβλημα και αν δεν έχετε τίποτα να κρύψετε, ήρθε η ώρα να ψηφίσετε την τροπολογία που καταθέσαμε, και την επόμενη φορά να ξέρουμε αν υπάρχουν δανειολήπτες ειδικής μεταχείρισης μέσα σε αυτή την Αίθουσα. Και δεν είναι λαϊκισμός αυτό, είναι λαϊκή απαίτηση.

Οι πολίτες, λοιπόν, και γνωρίζουν τι συμβαίνει και έχουν καταλάβει και απαιτούν να οδηγηθεί η χώρα σε εκλογές για να τιμωρήσουν την Κυβέρνησή σας και θα το κάνουν στην κάλπη.

Σήμερα, λοιπόν, ήρθε η ώρα να δείξετε αν έχετε να κρύψετε ιδιωτικές συμφωνίες εις βάρος του ελληνικού δημοσίου και εις βάρος των Ελλήνων πολιτών. Και από την απάντησή σας στη σημερινή τροπολογία για το «πόθεν έσχες» θα φανούν όλα και οι πολίτες θα καταλάβουν.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Ελευθεριάδου.

Παρακαλώ να κλείσει το σύστημα ηλεκτρονικής εγγραφής των ομιλητών.

Τον λόγο έχει η ειδική αγορήτρια του Κινήματος Αλλαγής, η κ. Αντωνία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριεΠρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα είναι προφανώς ένα από τα τελευταία της παρούσας Κοινοβουλευτικής Περιόδου πριν από την προκήρυξη εκλογών.

Το λέω αυτό γιατί τις προηγούμενες μέρες ο Πρωθυπουργός κ. Μητσοτάκης ουσιαστικά προανήγγειλε πρόωρες εκλογές λέγοντας επί λέξει: «Μια πολύ παρατεταμένη προεκλογική περίοδος μεγάλης έντασης το μόνο που θα κάνει είναι να οξύνει την πολιτική αντιπαράθεση σε τέτοιο βαθμό που τελικά θα οδηγήσει πολίτες να μην ενοχλούνται, να μην ασχολούνται και να μην ενδιαφέρονται για τα πολιτικά τεκταινόμενα».

Γυρίζοντας, όμως, δεκατρία χρόνια πίσω στο χρόνο και πηγαίνοντας στο 2009, θυμόμαστε μια ανάλογη φράση του κ. Καραμανλή. «Δεν είχα το δικαίωμα να σέρνω τον τόπο επί έξι μήνες στη δίνη μιας καταστροφικής προεκλογικής ατμόσφαιρας», μας έλεγε ο τότε Πρωθυπουργός της Νέας Δημοκρατίας, όταν αποφάσιζε να δραπετεύσει από την εξουσία έχοντας ήδη κληροδοτήσει στους επόμενους τη χρεοκοπία της χώρας.

Τέτοια εντυπωσιακή ταυτότητα επιχειρημάτων δεν μας κάνει απλώς εντύπωση για την έλλειψη πρωτοτυπίας της. Μας δημιουργεί κι άλλου τύπου συνειρμούς, γιατί θυμόμαστε ότι ο κ. Καραμανλής δραπέτευσε μέσω των πρόωρων εκλογών, γνωρίζοντας τι έχει προκαλέσει στη χώρα και τι πρόκειται να ακολουθήσει. Μήπως ο ελληνικός λαός πρόκειται να ζήσει και πάλι πολύ δύσκολες καταστάσεις για τις οποίες έχει γνώση ο κ. Μητσοτάκης; Οι εξελίξεις των επόμενων μηνών θα το δείξουν.

Αυτό, ωστόσο, που παρατηρούμε σήμερα είναι ότι η Κυβέρνηση προσπαθεί να κλείσει άρον άρον διάφορες εκκρεμότητες με απίστευτη προχειρότητα και ακολουθώντας τη γνωστή πρακτική της κακής διαδικασίας νομοθέτησης στην οποία μας έχει συνηθίσει επί τρία χρόνια. Έτσι φέρνει για μία ακόμη φορά ένα πολυνομοσχέδιο που περιέχει άσχετα μεταξύ τους ζητήματα, τα οποία θα έπρεπε να αποτελούν αντικείμενο τριών τουλάχιστον διαφορετικών νομοσχεδίων. Ακόμα και τώρα, δηλαδή, στο κλείσιμο της θητείας της, επιλέγει τον ίδιο αλαζονικό και αντιθεσμικό τρόπο στον οποίο μας έχει συνηθίσει.

Το παρόν νομοσχέδιο περιλαμβάνει μεταξύ άλλων φορολογικές ρυθμίσεις ειδικής φύσεως για τις λεγόμενες υβριδικές οντότητες, θέματα που αφορούν την επένδυση στα ναυπηγεία Σκαραμαγκά, καθώς και την κύρωση μιας σύμβασης που σχετίζεται με την επένδυση στο Ελληνικό.

Θα ξεκινήσω από το πρώτο θέμα που αφορά τις φορολογικές ρυθμίσεις για τις υβριδικές οντότητες. Πρόκειται, ουσιαστικά, για την ενσωμάτωση διατάξεων του ενωσιακού Δικαίου στο ελληνικό Δίκαιο μέσω των οποίων η Ευρωπαϊκή Ένωση επιδιώκει να θέσει κανόνες, ώστε να αντιμετωπίσει διάφορες πρακτικές φοροαποφυγής και επιθετικού φορολογικού σχεδιασμού στα οποία επιδίδονται πολυεθνικές επιχειρήσεις και όμιλοι.

Αυτό το έκανε, βεβαίως, η Ευρωπαϊκή Ένωση με την οδηγία 952/2017, δηλαδή πριν από πέντε χρόνια. Κι εδώ αρχίζουν να εμφανίζονται διάφορα παράξενα και να εγείρονται ερωτήματα που αφορούν και την προηγούμενη κυβέρνηση ΣΥΡΙΖΑ - ΑΝΕΛ και την παρούσα Κυβέρνηση της Νέας Δημοκρατίας. Η οδηγία αυτή καθυστέρησε τρία χρόνια να ενσωματωθεί στο ελληνικό Δίκαιο. Αυτό έγινε τελικά με τον ν.4714/2020. Καθώς, όμως, έγινε αυτό ξεχάστηκε για κάποιον λόγο η παράγραφος 5 του άρθρου 1 της οδηγίας και δεν ενσωματώθηκε μαζί με τις υπόλοιπες.

Ζήτησα επανειλημμένα κατά τις τρεις συνεδριάσεις της Επιτροπής Οικονομικών να μας εξηγήσει ο Υπουργός γιατί υπήρξε αυτή η παράλειψη, αλλά απάντηση δεν πήρα. Ζήτησα, επίσης, να μας ενημερώσει αν υπήρξαν επιχειρήσεις που επωφελήθηκαν από αυτό και πάλι σιωπή. Επαναφέρω και σήμερα τα ίδια ερωτήματα, μήπως και υπάρξει τελικά η ευαισθησία και το θάρρος να δοθεί μια διαφωτιστική απάντηση σε ένα θέμα που ίσως είναι πολύ σοβαρό.

Δεύτερο μεγάλο ζήτημα αυτού του νομοσχεδίου είναι η επένδυση στα ναυπηγεία Σκαραμαγκά. Προγραμματική μας θέση ως ΠΑΣΟΚ - Κίνημα Αλλαγής είναι ότι η ναυπηγική βιομηχανία αποτελεί βασικό κομμάτι της βιομηχανικής και της αμυντικής πολιτικής της χώρας και γι’ αυτό δεν αμφισβητούμε την κρισιμότητα της επανεκκίνησής της και την υπαγωγή της στο πλαίσιο των στρατηγικών επενδύσεων. Είναι γνωστή η κριτική που έχουμε ασκήσει στην Κυβέρνηση ότι τη στιγμή που έκλεινε συμφωνίες για την προμήθεια φρεγατών από τη Γαλλία, δεν φρόντισε να διαπραγματευθεί ώστε μέρος αυτών των συμφωνιών να ήταν και η συμμετοχή των ελληνικών ναυπηγείων στο κατασκευαστικό πρόγραμμα. Δεν φαίνεται να παρακολουθεί τι συμβαίνει στην άλλη πλευρά του Αιγαίου όπου η Τουρκία έχει κατορθώσει να γίνει συμπαραγωγός των οπλικών συστημάτων που αγοράζει. Φαίνεται, λοιπόν, ότι σοβαρό εθνικό σχέδιο για την ελληνική ναυπηγική βιομηχανία δεν υπάρχει. Αν είχε σοβαρό σχέδιο η Κυβέρνηση θα αξιοποιούσε πρώτα απ’ όλα τους εργαζόμενους στα ναυπηγεία, που είναι ένα έμπειρο και εξειδικευμένο προσωπικό.

Για εμάς ναυπηγεία χωρίς εργαζόμενους δεν νοούνται. Θεωρούμε, επομένως, ότι πρέπει να ικανοποιηθούν βασικά αιτήματα που είναι και εύλογα και δίκαια: Πρώτον, διασφάλιση ότι ο νέος επενδυτής θα προσλάβει όλους τους εργαζόμενους που έχουν συμβάσεις αορίστου χρόνου. Δεύτερον, εφαρμογή μέτρων κοινωνικής και εργασιακής προστασίας για τους εργαζόμενους που είναι κοντά στο στάδιο της συνταξιοδότησης και τρίτον, καταβολή των δεδουλευμένων με σεβασμό στη διαιτητική απόφαση του Διεθνούς Εμπορικού Επιμελητηρίου και στις δικαστικές αποφάσεις, κύριοι της Κυβέρνησης. Μέχρι στιγμής δεν έχουμε ακούσει ούτε κουβέντα από τον κύριο Υπουργό σε σχέση με αυτά τα αιτήματα.

Από την άλλη πλευρά υπάρχει μια σειρά από ζητήματα τα οποία δεν έχει συνυπολογίσει η Κυβέρνηση και τα οποία μάλιστα μπορεί να εγείρουν στο μέλλον δικαστικές διαμάχες που θα εμποδίσουν την επένδυση. Και αυτό δεν το θέλει, φαντάζομαι, κανείς. Αναφέρομαι στις διατάξεις εκείνες του άρθρου 7, με τις οποίες καθορίζεται το γενικό πλαίσιο ολοκληρωμένης αξιοποίησης, βιώσιμης ανάπτυξης και λειτουργίας των ναυπηγείων, όπως αναφέρει ο τίτλος του άρθρου. Μόνο που ο τίτλος του αποδεικνύεται ψευδεπίγραφος, αφού το περιεχόμενό του δεν το επιβεβαιώνει σε ό,τι αφορά τη βιώσιμη ανάπτυξη, εφόσον προβλέπεται η χωροθέτηση στην έκταση των ναυπηγείων Σκαραμαγκά και άλλων δραστηριοτήτων πέρα από τις ναυπηγικές, αλλά και διαφόρων άλλων χρήσεων υψηλής όχλησης.

Αυτό σημαίνει ότι η έκταση των ναυπηγείων δεν αντιμετωπίζεται ως μέρος του συνολικού γεωγραφικού, περιβαλλοντικού και κοινωνικοοικονομικού πλαισίου της περιοχής, κάτι το οποίο επισημαίνει σε σχετικό του υπόμνημα ο Δήμαρχος Χαϊδαρίου κ. Βαγγέλης Ντηνιακός και θέλω να το καταθέσω σήμερα για τα Πρακτικά.

(Στο σημείο αυτό η Βουλευτής κ. Αντωνία (Τόνια) Αντωνίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, βέβαια, σε μια περιοχή όπως η δυτική Αθήνα όπου υπάρχει έλλειψη μεγάλων παρεμβάσεων αστικής ανάπλασης, συνεχίζεται μία διαχρονική αδικία απέναντι στους πολίτες της.

Παράλληλα, το νομοσχέδιο βρίσκεται σε πλήρη αντίθεση με το Ρυθμιστικό Σχέδιο της Αθήνας το οποίο θέτει ρητά ως στόχο τη μείωση των ανισοτήτων μεταξύ δυτικής Αθήνας και άλλων περιοχών του Λεκανοπεδίου. Όταν ο Πρωθυπουργός επέλεγε τη βουλευτική του έδρα στον Δυτικό Τομέα της Αθήνας αυτό ήταν το όραμά του και η δέσμευσή του απέναντι στους πολίτες της περιοχής;

Μια άλλη ρύθμιση για την οποία έχει θέσει σοβαρές ενστάσεις και ο Πρόεδρος του Εμπορικού και Βιομηχανικού Επιμελητηρίου Πειραιώς, ο κ. Κορκίδης, είναι ότι παρέχεται η δυνατότητα απαλλοτρίωσης ακινήτων ιδιωτών επενδυτών από άλλους ιδιώτες επενδυτές. Δεν πρόκειται απλώς για αντισυνταγματική διάταξη, αλλά μια τέτοια πρακτική προκαλεί και επενδυτική ανασφάλεια με απρόβλεπτες επιπτώσεις.

Γίνεται, λοιπόν, σαφές μέσα από όλες αυτές τις παραμέτρους ότι η Κυβέρνηση Μητσοτάκη που παριστάνει τη φιλοεπενδυτική είναι ανίκανη να στηρίξει τις επενδύσεις στη χώρα, στο πλαίσιο μιας σύγχρονης ολιστικής αντίληψης που να υπηρετεί τη βιώσιμη ανάπτυξη. Η προχειρότητα και η ελαφρότητα με την οποία αντιμετωπίζετε τις επενδύσεις προκαλεί τόσα και τέτοια προβλήματα που στέλνει άσχημα μηνύματα προς τους επενδυτές.

Η προηγούμενη κυβέρνηση του ΣΥΡΙΖΑ, κύριε Υπουργέ, επέδειξε κατά διαστήματα εχθρική στάση απέναντι στις επενδύσεις, επειδή η παράταξη αυτή δυσκολευόταν πολύ να ξεπεράσει ιδεοληψίες και προκαταλήψεις. Εσείς που κάνατε σημαία σας την προσέλκυση επενδύσεων, τις υπονομεύετε τελικά όχι μόνο με την ανικανότητά σας αλλά και με τις δικές σας νεοφιλελεύθερες ιδεοληψίες για την απουσία κανόνων και την πλήρη έλλειψη κοινωνικής συνείδησης και ευθύνης, που δεν έχουν καμμία σχέση με τη βιώσιμη ανάπτυξη.

Το ίδιο παρατηρούμε ότι κάνετε και στην περίπτωση της άλλης μεγάλης επένδυσης στο Ελληνικό στην οποία αναφέρεται και η συγκεκριμένη σύμβαση την οποία φέρνετε σήμερα προς κύρωση.

Ενώ σε όλους τους τόνους οι λαλίστατοι Υπουργοί της Κυβέρνησης σας μιλούσαν για ξεμπλοκάρισμα διαδικασιών και λύσεις που θα έδιναν ώθηση στην επένδυση, εσείς θα φτάσετε στο τέλος να δημιουργήσετε ένα κοινό μέτωπο των πολιτών στον νότιο τομέα μαζί με την αυτοδιοίκηση και τους επενδυτές έτοιμους να συγκρουστούν με την κυβέρνησή σας.

Και γιατί το λέω αυτό. Διότι οι πράξεις και οι παραλήψεις σας έχουν αρχίσει να εξαγριώνουν τους πάντες. Μιλάμε για μια επένδυση που συμπεριλαμβάνει ένα πλήθος αντικειμένων, μεταξύ των οποίων η δημιουργία ενός καζίνο, συνεδριακών χώρων, ξενοδοχείων, γραφείων και κατοικιών με πολυώροφα κτήρια και ουρανοξύστες. Πρόκειται για ένα πολύ μεγάλο πρότζεκτ για το οποίο θα έπρεπε να υπάρχουν πολλές εξειδικευμένες μελέτες.

Όμως, περιβαλλοντικές μελέτες για το πώς επηρεάζεται το μικρόκλιμα στα νότια δεν υπάρχει. Συγκοινωνιακές μελέτες δεν υπάρχουν, επίσης, ούτε σε σχέση με τη όδευση ούτε σε σχέση με τη στάθμευση των οχημάτων. Δεν έχετε προβλέψει τίποτα. Παραδείγματος χάριν, μιλάμε για ένα συνεδριακό συναυλιακό χώρο δέκα χιλιάδων ατόμων. Πού θα πάνε όλα αυτά τα αυτοκίνητα;

Είναι γνωστό ότι πρωτίστως ο Δήμος Αργυρούπολης - Ελληνικού έχει παραχωρήσει εκτάσεις και κτήρια στους επενδυτές και αναμένει να του παραχωρηθούν σε αντικατάστασή τους άλλες εκτάσεις, προκειμένου εκεί να δημιουργήσει ξανά τους δημόσιους χώρους που έχει οικειοθελώς στερηθεί, προκειμένου να στηρίξει την επένδυση.

Μιλάμε για χώρους που αφορούν τον πολιτισμό, τον αθλητισμό, την εκπαίδευση και άλλες υπηρεσίες προς τους πολίτες του Δήμου Αργυρούπολης - Ελληνικού. Ανάλογα προβλήματα, όμως, εγείρονται και για τους Δήμους Αλίμου και Γλυφάδας.

Ακόμη περιμένουν όλοι αυτοί από εσάς να τους χορηγήσετε τα παραχωρητήρια. Τι κάνετε εδώ και δύο χρόνια, κύριοι της Κυβέρνησης; Ο κ. Σταϊκούρας που κόπτεται για την επένδυση, τι κάνει για τους πολίτες των δήμων που προανέφερα; Ένα χαρακτηριστικό παράδειγμα, μάλιστα, είναι το Μέγαρο του Ποντιακού Ελληνισμού. Ο κ. Λάτσης είναι έτοιμος να το χρηματοδοτήσει, αλλά δεν έχει παραχωρηθεί ακόμη ο χώρος και οι πολίτες του Δήμου Ελληνικού περιμένουν αυτόν τον εμβληματικό χώρο για αυτούς και εσείς ακόμη να δώσετε τον χώρο στους ανθρώπους.

Είναι γνωστό, επίσης, ότι ο Δήμος Αργυρούπολης - Ελληνικού διεκδικεί το συνταγματικό δικαίωμα της ελεύθερης πρόσβασης για τους πολίτες του σε ένα τμήμα της παραλίας. Ακόμα να λυθεί το θέμα. Πρόκειται για ένα δίκαιο αίτημα που ζητούν οι πολίτες, ο δήμαρχος και το δημοτικό συμβούλιο να δοθεί λύση.

Εμείς ως παράταξη όχι μόνο θεωρούμε ότι τα παραπάνω ζητήματα χρήζουν άμεσης αντιμετώπισης, αλλά έχουμε θέσει επανηλλειμένα τόσο τα ζητήματα περιβαλλοντικών κανόνων όσο και τα ζητήματα δημιουργίας ποιοτικών θέσεων εργασίας μέσω αυτής της επένδυσης.

Είναι αυτονόητο ότι στηρίζουμε τις επενδύσεις αυτού του μεγέθους για την Αθήνα και τη χώρα, αλλά δεν μπορούμε να παρακολουθήσουμε την δική σας αλλοπρόσαλλη φιλοσοφία και λογική που σας έχει χαρακτηρίσει ιστορικά ως παράταξη, δηλαδή τη νοοτροπία της τσαπατσουλιάς, του όπως-όπως και του «τσιμέντο να γίνει», περιφρονώντας τις χωροταξικές ανάγκες του αστικού τοπίου του φυσικού περιβάλλοντος, του πολιτισμικού περιβάλλοντος και του κοινωνικού ιστού.

Έργο της παράταξής σας τις δεκαετίες του ’50 και ’60 είναι άλλωστε το μεγαλύτερο μέρος του σημερινού ασφυκτικού αστικού τοπίου της Αθήνας με την εικόνα που ξέρουμε. Αυτό δεν μπορεί να είναι το όραμα του 21ου αιώνα, τουλάχιστον δεν είναι το δικό μας.

Εμείς ψηφίζουμε επί της αρχής το νομοσχέδιο, επειδή θέλουμε να στηρίξουμε τις μεγάλες επενδύσεις στα ναυπηγεία και στη νότια Αθήνα. Διατηρούμε, όμως, τις επιφυλάξεις ή διαφωνίες μας για διάφορες επί μέρους ρυθμίσεις του πολυνομοσχεδίου σας και αναμένουμε για πολλές από αυτές να δώσετε απαντήσεις στα ερωτήματα που σας θέσαμε κατά τη συζήτηση της επιτροπής και ακόμη δεν έχουμε λάβει.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς σας ευχαριστούμε, κυρία Αντωνίου.

Τον λόγο έχει τώρα ο ειδικός αγορητής του Κομμουνιστικό Κόμμα Ελλάδος ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Τα κύρια ζητήματα του νομοσχέδιου είναι το καζίνο στο Ελληνικό και παραχώρηση των ναυπηγείων Σκαραμαγκά, ρυθμίσεις που υπηρετούν τους επιχειρηματικούς ομίλους και τα επενδυτικά τους σχέδια. Προβλέπει την αξιοποίηση της γης με χρήσεις που θα αποφασίζει ο επενδυτής, προβλέπεται κάθε είδους παρέκκλιση, προκειμένου να παραδοθούν ως νόμιμες εκτάσεις κτίσματα και άλλα εκτός από τις χρηματοδοτήσεις, τα κίνητρα, τα προνόμια.

Όσον αφορά το καζίνο στο Ελληνικό, όλες οι κυβερνήσεις οι νυν και οι πρώην στηρίζουν παρασιτικές δραστηριότητες επιχειρηματικών ομίλων, όπως τα καζίνο και έχουν μεγάλη ευθύνη γιατί διευκολύνουν την εύκολη πρόσβαση, τον εθισμό στον τζόγο. Έχουν μεγάλη ευθύνη για την κατάσταση των εργαζομένων στα καζίνο που δημιουργήθηκαν τα προηγούμενα χρόνια με άδειες που δόθηκαν από τη Νέα Δημοκρατία, το ΠΑΣΟΚ, τον ΣΥΡΙΖΑ, όπου οι εργαζόμενοι απολύονται, αλλάζουν εργασιακές σχέσεις, σε πολλά είναι απλήρωτοι ή και χρόνια, όπως στο καζίνο του Ρίο. Η Κυβέρνηση αδιαφορεί για την παραβατικότητα.

Η κυβέρνηση του ΣΥΡΙΖΑ πρόβλεψε τη μεταφορά του καζίνο της Πάρνηθας μέσα στον αστικό ιστό της ευρύτερης περιοχής, έδωσε την άδεια δημιουργίας καζίνο στο Ελληνικό και βέβαια με τον ΟΠΑΠ γέμισε παιγνιδομηχανές όλες τις γειτονιές.

Στη συζήτηση για την κύρωση της σύμβασης παραχώρησης της έκτασης του Ελληνικού σε επιχειρηματικά συμφέροντα και προφανώς και σε αυτή την κύρωση για την άδεια καζίνο εκφράστηκε η συναίνεση των κομμάτων της Νέας Δημοκρατίας, του ΣΥΡΙΖΑ και του ΠΑΣΟΚ. Αυτό είναι αποτέλεσμα της ενιαίας στρατηγικής για την καπιταλιστική ανάπτυξη και σε αυτή δεν επιτρέπονται αποκλίσεις, δεν επιτρέπονται πολιτικές σκοπιμότητες.

Το καζίνο στο Ελληνικό άρχισε να διευθετείται από τον ΣΥΡΙΖΑ και η Κυβέρνηση της Νέας Δημοκρατίας έρχεται τώρα να νομιμοποιήσει όλες τις απαιτήσεις του επενδυτή, όπως αποτυπώνονται στη σύμβαση που φέρνετε σήμερα για κύρωση. Ο μισός πληθυσμός της χώρας, κύριοι, θα υποστεί τις βαριές συνέπειες της αθηναϊκής Ριβιέρας, του Λάς Βέγκας της Μεσογείου, όπως χαρακτηρίζονται τα έργα που θα γίνουν με σύνολο στεγασμένων χώρων εκατόν εξήντα εννέα χιλιάδων διακοσίων είκοσι επτά τετραγωνικών μέτρων, για να εξυπηρετηθούν τα συμφέροντα της κοινοπραξίας η οποία επιλέχθηκε μέσα από διάφορες διαδικασίες και να προχωρήσει η δημιουργία του καζίνο στο Ελληνικό και όχι μόνο.

Η Κυβέρνηση της Νέας Δημοκρατίας, όμως, όπως εκείνη του ΣΥΡΙΖΑ - ΑΝΕΛ μαζί με τα άλλα αστικά κόμματα και τις δυνάμεις τους στην τοπική διοίκηση που έχει πολύ μεγάλη ευθύνη για αυτή την εξέλιξη –ιδιαίτερα οι δημοτικές αρχές της περιοχής- παρουσιάζουν τα επενδυτικά σχέδια στο Ελληνικό σε όλο το παράκτιο μέτωπο σαν μοναδική ευκαιρία ανάπτυξης στην περιοχή.

Προβάλλετε τον ισχυρισμό ότι από τις επενδύσεις με το καζίνο, τα ξενοδοχεία, τον ουρανοξύστη, τις βίλες πολυτελείας, μπορούν να βγουν κερδισμένοι μαζί με τους επιχειρηματικούς ομίλους και οι εργαζόμενοι και τα λαϊκά στρώματα. Μιλάτε για τη διάχυση του οφέλους αυτής της ανάπτυξης σε ευρύτερα τμήματα της κοινωνίας και επιχειρείτε να ενσωματώσετε τους εργαζόμενους στο έδαφος, βέβαια, των μειωμένων απαιτήσεων που έχετε διαμορφώσει μέσα από όλα τα μέτρα και τους νόμους που έχετε ψηφίσει και όλη την επίθεση που έχετε ξεδιπλώσει όλα αυτά τα χρόνια που έχετε τσακίσει εργασιακά και συνδικαλιστικά δικαιώματα, έχετε κατακρεουργήσει εργασιακά δικαιώματα, κυριαρχεί η καταστολή και βέβαια με τη νομοθέτηση του δεκάωρου και την κατάργηση του οκτάωρου, την περιστολή των συνδικαλιστικών ελευθεριών.

Όλα αυτά για μια ανάπτυξη που βάζει απέναντι τους πολλούς για να κερδίσουν οι επιχειρηματικοί όμιλοι. Αυτή είναι η επιλογή σας. Ληστεύετε την πλειοψηφία του λαού που δημιουργεί όλον τον πλούτο και αγκομαχά να τα βγάλει πέρα, επιδεινώνοντας όλους τους όρους ζωής για το φιλικό επενδυτικό περιβάλλον, για τη λεγόμενη εμπιστοσύνη των αγορών, μπουκώνοντας τους επιχειρηματικούς ομίλους.

Η καπιταλιστική ανάπτυξη ούτε δίκαια μπορεί να είναι ούτε μπορεί να κατανεμηθεί ισομερώς στον λεγόμενο επιχειρηματικό κόσμο. Τα υπερκέρδη των μονοπωλίων και των μεγάλων επιχειρήσεων δεν κατανέμονται στους αυτοαπασχολούμενους της περιοχής, που εκεί στην περιοχή η εξέλιξη θα είναι η γνωστή, πολλοί μικροί επιχειρηματίες θα κλείσουν από την επένδυση αυτή που θα γίνει στην περιοχή.

Ως ΚΚΕ, έχουμε διαφωνήσει και διαφωνούμε συνολικά με την επιλογή παραχώρησης του Ελληνικού στον επενδυτικό όμιλο. Έχουμε διαφωνήσει με τα επενδυτικά σχέδια στην περιοχή, κάτι το οποίο τα υπόλοιπα κόμματα συμφωνούν. Είναι δεδομένη η αρνητική ψήφος του ΚΚΕ και για την κύρωση της σύμβασης για το καζίνο ευρέως φάσματος όπως αποκαλείται δραστηριοτήτων στο Ελληνικό.

Για το δεύτερο θέμα, το μεγάλο ζήτημα των ναυπηγείων Σκαραμαγκά, η Κυβέρνηση θέτει τον τίτλο: «Θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των ναυπηγείων Σκαραμαγκά». Και τι κάνει με το νομοσχέδιο; Εντάσσει την επένδυση στη στρατηγικού χαρακτήρα επενδύσεις, δηλαδή να απολαμβάνει ο επενδυτής -εν προκειμένω ο Προκοπίου- και όσοι συμμετέχουν σε αυτή την επένδυση -οι μέτοχοι- όλα τα ευεργετήματα, φορολογικά, επενδυτικά και άλλα προνόμια. Ταυτόχρονα θα παραχωρηθεί το ναυπηγείο, οι χερσαίες και οι λιμενικές εγκαταστάσεις σε ασαφή έκταση και μέγεθος. Θα γίνουν σαφείς όταν ο επενδυτής επιλέξει τι θέλει να αξιοποιήσει.

Η επένδυση αυτή δεν λειτουργεί κάτω από την ομπρέλα των συμμάχων, όπως αναφέρεται και στην αιτιολογική έκθεση. Δηλαδή θα ενταχθεί συνολικά ο σχεδιασμός αυτής της επένδυσης στην υλοποίηση των στόχων των συμμάχων, δηλαδή του ΝΑΤΟ, της Ευρωπαϊκής Ένωσης, των ΗΠΑ στην περιοχή για να είναι αποτελεσματικότερες οι παρεμβάσεις και οι επεμβάσεις συνολικά και οι πόλεμοι που διεξάγονται με τις τραγικές συνέπειες που έχουν για τους λαούς της περιοχής. Άλλος ένας στόχος αντιποίνων θα είναι τα ναυπηγεία, εκτός όλων όσων παραδώσατε ως πολεμικό ορμητήριο με την ελληνοαμερικανική συμφωνία και τις βάσεις που σκορπίσατε σε όλη την Ελλάδα.

Η επένδυση θα υλοποιήσει τους ενεργειακούς σχεδιασμούς των Ηνωμένων Πολιτειών, του ευρωατλαντικού άξονα, όπως αναφέρεται και στο σχέδιο νόμου, ιδιαίτερα με τη δημιουργία εγκαταστάσεων επανεροποίησης του υγροποιημένου φυσικού αερίου LNG. Προβάλλετε τη δημιουργία υποδομών για πράσινα ναυπηγεία, όπως αναφέρεται και στο νομοσχέδιο, για να προσδώσετε στην επένδυση και περιβαλλοντικό αποτύπωμα. Έχετε προβλέψει όλες τις νομικές ενέργειες που απαιτούνται, ώστε να περάσει η περιουσία του ελληνικού λαού στα χέρια του επενδυτή και αυτός χωρίς κανένα κώλυμα να προχωρήσει τις μετατροπές και παρεμβάσεις, δηλαδή να κάνει ό,τι θέλει στον χώρο.

Ενώ επιμελώς ασχοληθήκατε και να λύσετε κάθε απαίτηση και λεπτομέρεια για τον επενδυτή, οι επτακόσιοι εργαζόμενοι του ναυπηγείου έμειναν εκτός πεδίου και αυτό όχι από λάθος αλλά από ταξική επιλογή. Αλλά αλήθεια, τι είναι αυτό που βαραίνει σε αυτό που λέμε στρατηγικής σημασίας επιχείρηση; Δεν είναι εκτός όλων των άλλων, κυρίως, η τεχνογνωσία που υπάρχει; Χωρίς εργαζόμενους με τεχνογνωσία, που έχουν αποδείξει ότι είναι σε υψηλό επίπεδο, τι μπορείς να παράγεις; Εσείς αυτή την τεχνογνωσία την καταστρέφετε. Πετάτε κυριολεκτικά στον δρόμο τους εργαζόμενους χωρίς ούτε τα στοιχειώδη. Τους απολύετε όλους κατ’ απαίτηση του επενδυτή.

Λέτε ότι θα δημιουργηθούν θέσεις εργασίας, προφανώς με εργολαβίες, δηλαδή όλοι αυτοί οι εργαζόμενοι θα είναι σε κάποιους εργολάβους, με μισθούς πολύ κατώτερους από αυτούς που έχουν σήμερα και, βέβαια, με εργασιακές σχέσεις μεσαιωνικές, όπως έχει γίνει και σε άλλα ναυπηγεία, όπως στη Σύρο. Αυτό θα είναι το μέλλον των εργαζομένων που έχουν πολλά χρόνια ακόμα για να ολοκληρώσουν τον εργασιακό τους βίο. Αλήθεια, δεν είναι ντροπή αυτή η επιλογή, να τα δίνετε όλα στους επιχειρηματίες, να καταστρέφετε οικογένειες, να τους οδηγείτε στη δυστυχία;

Βέβαια για τα κόμματα του κεφαλαίου δεν είναι ντροπή. Νιώθετε υπερήφανοι και πρόθυμοι να υπηρετείτε κάθε απαίτηση των επιχειρηματικών ομίλων. Δεν προβλέπετε τίποτε για τις αποζημιώσεις τους. Τι λέτε για αυτές; Τι λέτε για όλες τις οφειλές προς τους εργαζόμενους που αρνηθήκατε όλοι σας εδώ και χρόνια να καταβάλλετε, τα δεδουλευμένα τους, να καταβάλλετε τον ιδρώτα τους, τον κόπο τους τόσων χρόνων; Οι εργαζόμενοι έχουν πια πείρα από τα έργα και τις ημέρες όλων σας για το πώς σταθήκατε στα προβλήματα και τις αγωνίες τους. Τους καλούμε να οξύνουν την αντιπαράθεση και τη σύγκρουση, να διεκδικήσουν αυτά που τους ανήκουν και πάνω από όλα το δικαίωμα στη δουλειά που εσείς το στερείτε.

Η κυβέρνηση ΣΥΡΙΖΑ το 2018, που σήμερα υποκρίνεται για τους εργαζόμενους, παρέδωσε το ναυπηγείο Σκαραμαγκά σε ειδική εκκαθάριση με στόχο την πώληση των ενεργητικών στοιχείων των ναυπηγείων, χωρίς βέβαια και καμμία μέριμνα για τους εργαζόμενους. Τα ναυπηγεία οδηγήθηκαν εδώ επειδή όλοι σας απαξιώσατε με την πολιτική σας τη ναυπηγική βιομηχανία και την φτάσατε σήμερα σε αυτή την κατάσταση. Υλοποιήσατε συνολικά την πολιτική της Ευρωπαϊκής Ένωσης, εναρμονιστήκατε με τις αποφάσεις και τις εντολές της και οδηγήσατε τη ναυπηγική βιομηχανία σε πορεία διάλυσης με οδυνηρές συνέπειες όχι μόνο σε βάρος των εργαζομένων αλλά και των παραγωγικών δυνατοτήτων της χώρας.

Από δέκα χιλιάδες περίπου εργαζόμενους που δούλευαν το 1990 στην ναυπηγοεπισκευαστική ζώνη Περάματος, στα ελληνικά ναυπηγεία στον Σκαραμαγκά, στα ναυπηγεία Ελευσίνας, στο Νεώριο Σύρου και στα ναυπηγεία Χαλκίδας, έφτασαν σήμερα να υποαπασχολούνται ελάχιστοι εργαζόμενοι με μειωμένους μισθούς, ελαστικές εργασιακές συνθήκες και απλήρωτοι για μεγάλο χρονικό διάστημα. Την ίδια περίοδο οι Έλληνες εφοπλιστές ενώ απολαμβάνουν μεγάλα προνόμια από το αστικό κράτος με διασφάλισή τους και από το Σύνταγμα με το άρθρο 107, θυμίζουμε ότι στη συζήτηση για την αναθεώρηση αρνηθήκατε να συζητήσετε την πρότασή του ΚΚΕ για κατάργηση των πενήντα επτά φοροαπαλλαγών. Οι πατριώτες κατά τ’ άλλα έκτιζαν εκατοντάδες καράβια στα ασιατικά ναυπηγεία, παραγγελίες νέων πλοίων φέτος από τους εφοπλιστές σε άλλα ναυπηγεία και την ίδια στιγμή, βέβαια, η ναυπηγοεπισκευαστική βιομηχανία στη χώρα μας απαξιώνεται ραγδαία.

Οι εργαζόμενοι στη συζήτηση με τους φορείς σας κατέθεσαν τι μπορούν να κατασκευάσουν στα ναυπηγεία εκτός από πλοία, εμπορικά και πολεμικά. Μπορούν να κάνουν μηχανές, βαγόνια για τρένα και πολλά άλλα. Εσείς οδηγήσατε όμως σε πορεία διάλυσης αυτές τις δυνατότητες των ναυπηγείων. Εφαρμόσατε στα ναυπηγεία όλες τις μορφές της διαχείρισης, ιδιώτης, κράτος, σύμπραξη κράτους με ιδιώτη, ακόμη και συμμετοχή των εργαζομένων στο διοικητικό συμβούλιο. Βέβαια ήταν γνωστό ποιοι ήταν και ποιος ο ρόλος τους. Οι πρόεδροι που συμμετείχαν έχουν παρελθόν έχουν και παρόν και είναι γνωστοί για τον ρόλο που έπαιξαν σαν μέλη του διοικητικού συμβουλίου των εταιρειών στα ναυπηγεία Σκαραμαγκά.

Η μόνη εναλλακτική πρόταση είναι αυτή που έχουμε καταθέσει ως ΚΚΕ και καλούμε τους εργαζόμενους να παλέψουν γι’ αυτή, για έναν ενιαίο αποκλειστικά δημόσιο φορέα ναυπηγοεπισκευαστικής βιομηχανίας που θα εντάσσεται σε ένα κεντρικό πανεθνικό σχεδιασμό και θα είναι κάτω από άλλους όρους και μορφή οργάνωσης της οικονομίας και της εξουσίας και θα έχει ως κύριο νόμο την ικανοποίηση των αναγκών του λαού.

Ένα άλλο ζήτημα που θα θέλαμε να δηλώσουμε, κύριε Πρόεδρε, σε σχέση με το Νομικό Συμβούλιο του Κράτους και τις ρυθμίσεις, ως ΚΚΕ έχουμε τοποθετηθεί για τον ρόλο που θέλετε να προσδώσετε και για τον πραγματικό ρόλο του Νομικού Συμβουλίου του Κράτους. Υπερτονίζετε τη σημασία του ότι αυτό προασπίζει το δημόσιο συμφέρον. Αυτό λέτε, βέβαια, όλοι σας. Εμείς λέμε ότι σε ένα αστικό κράτος το οποίο έχει στον πυρήνα του τη διασφάλιση των κερδών των επιχειρηματικών ομίλων, την ανταγωνιστικότητα της οικονομίας και υπηρετεί τους κανόνες αυτής της ελεύθερης αγοράς, αντικειμενικά το δημόσιο συμφέρον καθορίζεται με βάση τους κανόνες που επιβάλλουν οι επιχειρηματικοί όμιλοι και αυτό φαίνεται και στις ρυθμίσεις του νομοσχεδίου.

Το δημόσιο συμφέρον δεν έχει ουδέτερο χαρακτήρα. Έχει καθαρά ταξικό χαρακτήρα. Δεν αφορά τη μεγάλη πλειοψηφία του λαού αλλά την κυρίαρχη τάξη. Το Νομικό Συμβούλιο του Κράτους αξιοποιείται για να προσδώσει χαρακτήρα νομιμότητας σε προκαθορισμένες αντιλαϊκές κατευθύνσεις και πολιτικές, όταν ακόμη και ο τρόπος με τον οποίο τίθενται τα ερωτήματα από την εκάστοτε κυβέρνηση καθορίζει στην πραγματικότητα και το περιεχόμενο των γνωμοδοτήσεων.

Να αναφέρουμε για παράδειγμα το μισθολογικό περιεχόμενο και για την υπηρεσιακή κατάσταση του προσωπικού. Αυτά υποχρεωτικά πρέπει να συνοδεύονται -όπως λέτε- από τις απόψεις της αρμόδιας υπηρεσίας του Υπουργείου Οικονομικών, του Γενικού Λογιστηρίου του Κράτους και τις απόψεις του Υπουργείου Εσωτερικών. Όλα αυτά δεν δίνουν κατεύθυνση; Μιλάτε για την ανεξαρτησία του φορέα, όμως, ο Πρόεδρος του Νομικού Συμβουλίου του Κράτους διορίζεται από την εκάστοτε κυβέρνηση και μάλιστα με πολύ αυξημένα καθήκοντα.

Ένα τελευταίο ζήτημα σε μέρος αυτού του νομοσχεδίου αφορά τις απαλλοτριώσεις. Επιχειρείτε ορισμένες τροποποιήσεις, περισσότερο τεχνικές, οι οποίες δεν αλλάζουν την ουσία του νόμου περί απαλλοτριώσεων. Οι θέσεις του ΚΚΕ για τις απαλλοτριώσεις έχουν ως κριτήριο το είδος και τον σκοπό της κάθε απαλλοτρίωσης.

Ξέρουμε ότι για όλα τα ζητήματα όπως ταχύτητα διαδικασιών, αποζημίωση και άλλα, υπάρχουν δύο μέτρα και δύο σταθμά, ανάμεσα στις μεγάλες απαλλοτριώσεις για κάθε είδους επενδύσεις, όπως αυτή που αναφέρεται στο άρθρο 14 για τα ναυπηγεία Σκαραμαγκά, ή για τις εκτάσεις των μεγαλοϊδιοκτητών, και στις απαλλοτριώσεις που αφορούν σε μικρές εκτάσεις των λαϊκών στρωμάτων. Οι μικροϊδιοκτήτες ταλαιπωρούνται με το δαιδαλώδες νομοθετικό πλαίσιο, τις δαπάνες που συχνά καλούνται να καλύψουν, όπως προσφυγές στα δικαστήρια, την παραπομπή από τη μία υπηρεσία στην άλλη και την υπέρμετρη γραφειοκρατία που εύκολα ξεπερνούν τα μεγάλα οικονομικά συμφέροντα.

Τέλος, ως ΚΚΕ καλούμε για μια ακόμη φορά να αποσυρθεί το νομοσχέδιο και επειδή είστε αποφασισμένοι να το περάσετε, έχετε τις δεσμεύσεις, διεκδικούμε να διασφαλιστούν οι θέσεις εργασίας και τα δικαιώματα των εργαζομένων των ναυπηγείων Σκαραμαγκά.

Θα αγωνιστούμε μαζί με αυτούς, για όλα αυτά που ήδη έχουμε καταθέσει και σας καλούμε να τα κάνετε δεκτά, γιατί είναι το δίκαιο του αίματος, ο κόπος τους, η διασφάλιση της συνέχειας της δουλειάς τους.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε κύριε Κατσώτη.

Ο ειδικός αγορητής της Ελληνικής Λύσης, κ. Βασίλειος Βιλιάρδος έχει τον λόγο.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα ξεκινήσουμε από τον τρόπο επεξεργασίας των νομοσχεδίων στις επιτροπές της Βουλής, με παράδειγμα τη χθεσινή συνεδρίαση, για να γνωρίζουν, τουλάχιστον, οι Έλληνες πολίτες τι συμβαίνει.

Ειδικότερα, στη μέση της ομιλίας μας και ενώ υποβάλαμε ερωτήσεις, έφυγε ο ένας Υφυπουργός, ενώ τον αντικατέστησε ο άλλος. Προφανώς, λοιπόν, δεν απαντήθηκε καμμία ερώτηση και δε δόθηκε καμμία σημασία στις απόψεις μας, ούτε βέβαια σε αυτές των συναδέλφων. Δεν πρόκειται, εδώ, για τον ορισμό της κυβερνητικής αλαζονείας;

Επομένως, εύλογα, θα καταψηφίσουμε το νομοσχέδιο επί της αρχής, πόσω μάλλον, όταν δε λύνει κανένα πρόβλημα της χώρας μας, αλλά αντίθετα προσθέτει καινούργια, με κάποιες, λίγες εξαιρέσεις.

Συνεχίζοντας, περιλαμβάνει διάφορα θέματα, στην ουσία ασύνδετα μεταξύ τους, ενώ τα βασικότερα άρθρα του είναι αυτά που αφορούν στο καζίνο στο Ελληνικό και τα ναυπηγεία Σκαραμαγκά.

Το πρώτο μέρος και το πρώτο άρθρο του αφορά στη φορολόγηση υβριδικών χρηματοοικονομικών προϊόντων, δηλαδή, αυτών που συνδυάζουν χαρακτηριστικά ιδίων κεφαλαίων και χρέους. Τέτοια μπορεί να είναι σύνθετα και παράγωγα προϊόντα, όπως μετατρεπόμενα ομόλογα, με παράδειγμα αυτά της Τράπεζας Πειραιώς ή δικαιώματα, με παράδειγμα αυτά της «AEGEAN», κ.λπ..

Γενικότερα, ενσωματώνει δύο οδηγίες της Ευρωπαϊκής Ένωσης για πολύπλοκα θέματα με τα οποία οι πολυεθνικές αποφεύγουν, ως συνήθως, την πληρωμή φόρων, εκμεταλλευόμενες τα διαφορετικά φορολογικά καθεστώτα και τους φορολογικούς παραδείσους, ακόμη και εντός της Ευρωπαϊκής Ένωσης, όπως με πατέντες, με ενδοομιλικά δάνεια, κ.λπ..

Το άρθρο 2, αφορά στο αντικείμενο ενώ το άρθρο 3, αφορά περιπτώσεις που δεν είχαν δηλώσει ως έδρα την Ελλάδα, αλλά έχουν εισόδημα στην Ελλάδα, όπου με το παρόν, μία εταιρεία που έχει έδρα σε φορολογικό παράδεισο και δραστηριοποιείται, κυρίως, στην Ελλάδα, θεωρείται -πολύ σωστά- πως είναι στην Ελλάδα.

Το δεύτερο μέρος του αφορά το καζίνο στο Ελληνικό, όπου η παρουσίαση -η φιέστα- έγινε μαζί με τον διάδοχο της «MOHEGAN» με τη «HARD ROCK», η οποία εμφανίστηκε ως η εταιρεία που θα λειτουργεί το καζίνο.

Υπενθυμίζουμε πως η «HARD ROCK» είχε εξαιρεθεί με απόφαση του Σ.τ.Ε., επειδή δεν κατέθεσε εγγυητικές, κ.λπ., κάτι που δε φαίνεται στα έγγραφα που υπεβλήθησαν. Επομένως, δεν μπορούμε να είμαστε σίγουροι για το τι συμφωνήθηκε, καθώς, επίσης, εάν πράγματι δεσμεύεται.

Σε κάθε περίπτωση, εμείς είμαστε αρνητικοί στην ανάπτυξη μέσω των τυχερών παιχνιδιών. Είμαστε εναντίον της βιομηχανίας, του «τζόγου», όπως την αποκαλεί η Κυβέρνηση, χρησιμοποιώντας την ίδια λέξη για τον φθηνό, μαζικό τουρισμό της Ελλάδας, που ασφαλώς, δεν πρόκειται για τη βιομηχανία, αλλά για υπηρεσίες.

Είναι ντροπή, πάντως, για μία πανέμορφη χώρα, όπως η Ελλάδα, η μέση κατά κεφαλήν δαπάνη των τουριστών να είναι σήμερα 590 ευρώ, πόσο, μάλλον, με τον πληθωρισμό στα ύψη, χαμηλότερη ακόμη και από την Τουρκία.

Είμαστε αρνητικοί, γενικότερα, στο νέο αναπτυξιακό μοντέλο που μας έχουν επιβάλλει με τα μνημόνια οι δανειστές, έτσι ώστε να μας μετατρέψουν στο Πουέρτο Ρίκο της Ευρωπαϊκής Ένωσης, σημειώνοντας πως η Κυβέρνηση φαίνεται να εξετάζει, επιπλέον, τη δημιουργία μίνι καζίνο στα μεγάλα ξενοδοχεία, δηλαδή, παντού τον τζόγο.

Ακόμη, όμως, και αν θέλαμε να είμαστε θετικοί ως προς το καζίνο, θα ήταν αδύνατο, αφού υπάρχουν πολλά περίεργα θέματα στο συνολικό πλαίσιο της αξιοποίησης. Το αρχικό τίμημα των 150 εκατομμυρίων, μαζί με το δικαίωμα αποκλειστικότητας, τουλάχιστον για τριάντα χρόνια, δεν είναι μόνο πολύ χαμηλό, αλλά δεν έχει πληρωθεί ακόμη, σύμφωνα με το Γενικό Λογιστήριο του Κράτους, ενώ παραδόξως, στην προκήρυξη της σύμβασης το ποσόν, ως βάση προσφορών, είχε τοποθετηθεί μόλις στα 30 εκατομμύρια ευρώ.

Ένα δεύτερο θέμα είναι η ασάφεια της σύμβασης, όσον αφορά το ετήσιο τίμημα, όπου δεν υπήρχε ούτε καν στην προκήρυξη.

Η τρίτη ασάφεια αφορά στη συμμετοχή του δημοσίου στα ακαθάριστα έσοδα της εταιρείας του καζίνο της ΕΚΑΖ, αν και προβλέπονται από τον νόμο κρυμμένα ποσοστά, ανάλογα με το ύψος του τζίρου. Θα τηρηθεί, όμως, ο νόμος ή απλά θα τον παρακάμψει η Κυβέρνηση, όπως έγινε πρόσφατα στην περίπτωση της ΡΑΕ;

Ειδικά, όσον αφορά στο χρηματοοικονομικό μοντέλο της σύμβασης, στις σελίδες 99 έως 103, τα μεγέθη που αναφέρονται είναι προβληματικά, όπως για παράδειγμα το επιτόκιο με 3,25% στην κατασκευή και 2% στη συνέχεια, ο πληθωρισμός με 1,5%, κ.λπ.. Θα έπρεπε, λοιπόν, να εξετάσει το Γενικό Λογιστήριο του Κράτους το μοντέλο, ενώ το γεγονός ότι κάτω από τους πίνακές του αναφέρεται καθαρά η «MOHEGAN», μας έδωσε την εντύπωση πως πρόκειται για το προηγούμενο δικό της, που απλά έχει συναφθεί πρόχειρα στη σύμβαση.

Τέλος, αναφερθήκαμε στη μετοχική σύνθεση της ΕΚΑΖ, που δημιουργεί πολλά ερωτηματικά, ενώ υπενθυμίσαμε πως η «HARD ROCK», που αντικατέστησε τη «MOHEGAN», είχε καταθέσει στο παρελθόν αλλεπάλληλες προσφυγές, με τον επικεφαλής της να δηλώνει διεθνώς πως ο τότε διαγωνισμός ήταν στημένος.

Σε κάθε περίπτωση, για να νομιμοποιηθεί η διαδικασία, η «ΤΕΡΝΑ», ο εθνικός κατασκευαστής και προνομιούχος της Νέας Δημοκρατίας, ζήτησε δεκάδες τροποποιήσεις της σύμβασης παραχώρησης. Από τα υπολογιζόμενα 1,1 δισεκατομμύριο ευρώ της συνολικής επένδυσης, τα 651 εκατομμύρια ευρώ θα προέλθουν από τραπεζικό δανεισμό, από ελληνικές τράπεζες -πιθανότατα- όπως συνέβη με το Ελληνικό, με αποτέλεσμα να μην υπάρχουν χρήματα για δάνεια προς τις εγχώριες μικρομεσαίες επιχειρήσεις, οι οποίες έτσι οδηγούνται στον αφανισμό τους, όσες έχουν απομείνει, βέβαια. Ελπίζουμε, πάντως, η φιέστα που οργανώθηκε να μην ήταν ένα προεκλογικό πυροτέχνημα, με κριτήριο τις ασάφειες της σύμβασης.

Συνεχίζοντας, στο τρίτο μέρος, θεσπίζεται νομοθετικό πλαίσιο για την αξιοποίηση, για την ανάπτυξη και για την εκ νέου λειτουργία των ναυπηγείων Σκαραμαγκά, όπου όμως δε βλέπουμε να υπάρχει δέσμευση για τη λειτουργία τους μόνο ως ναυπηγεία και για την παραμονή των εργαζομένων.

Εν προκειμένω μας δημιουργήθηκε η υποψία της ενδεχόμενης χρήσης τους ως FSRU και όχι μόνο. Σαν να πουλάει η Κυβέρνηση, δηλαδή, οικόπεδο και όχι ναυπηγεία γνωρίζοντας την ανάλογη δραστηριότητα του κ. Προκοπίου στη Γερμανία πόσω μάλλον, όταν δεν έχει κατατεθεί ένα σχέδιο εξυγίανσης ενώ υπάρχουν πολλές περίεργες παραχωρήσεις. Εκτός αυτού στην παράγραφο 3 του άρθρου 9 υπάρχει καθαρά η πρόβλεψη για παραγωγή ή αποθήκευση ηλεκτρικής ενέργειας από ΑΠΕ κ.λπ., τόσο στον χερσαίο όσο και στον θαλάσσιο χώρο των ναυπηγείων. Οπότε εύλογα δίνεται η εντύπωση LNG ή FSRU.

Σε σχέση με το χαμηλό τίμημα για τα ναυπηγεία Σκαραμαγκά οι τιμές δεν κρίνονται μόνο από την αγορά, όπως ισχυρίστηκε ο Υπουργός αλλά επιπλέον από τις ενέργειες του πολίτη, το κράτος εν προκειμένω. Επίσης, από τη γενικότερη κατάσταση της χώρας και από την οικονομική της πολιτική η οποία εκ των πραγμάτων είναι εντελώς αποτυχημένη. Τέλος, δε δόθηκε απάντηση στο ερώτημα γιατί υπήχθησαν τα ναυπηγεία Σκαραμαγκά στο καθεστώς στρατηγικής επένδυσης ταχείας αδειοδότησης με το σημερινό σχέδιο νόμου. Γιατί όχι πριν από τη διαγωνιστική διαδικασία, ως όφειλε, όπου θα μπορούσε να υπάρχει ενδιαφέρον από περισσότερους επενδυτές και να επιτευχθεί βέβαια ένα υψηλότερο τίμημα;

Επιπλέον, δε δόθηκαν απαντήσεις στα ερωτήματα μας γιατί προβλέπονται data centers στα ναυπηγεία. Πώς ερμηνεύεται η εμπλοκή των Αμερικανών σε όλα τα ναυπηγεία της χώρας παράλληλα βέβαια με το μπλοκάρισμα των Κινέζων; Γιατί όλες οι σημαντικές λεπτομέρειες θα καθοριστούν με κοινή υπουργική απόφαση εξωκοινοβουλευτικά; Τι θα συμβεί με τους εργαζόμενους που τους οφείλονται 200 εκατομμύρια ευρώ; Ποιος θα πληρώσει αυτά τα 200 εκατομμύρια ευρώ και ούτω καθεξής. Δεν απαντήθηκε ούτε το ερώτημα μας εάν προβλέπεται να στηριχθεί η επένδυση με ΣΔΙΤ από το δημόσιο και από το Ταμείο Ανάκαμψης όπου θα σήμαινε πως τελικά θα πληρώσουμε τον επενδυτή αντί να μας πληρώνει, κάτι που έχει συμβεί και πολλές άλλες φορές στο παρελθόν.

Εμείς πάντως είμαστε ασφαλώς υπέρ της λειτουργίας όλων των ναυπηγείων μας ειδικά του Σκαραμαγκά με τη μεγαλύτερη δεξαμενή της Ανατολικής Μεσογείου, αλλά με τις σωστές προϋποθέσεις τόσο για τους εργαζόμενους όσο και για το δημόσιο. Το έχουμε άλλωστε αναλύσει στο πρόγραμμά μας. Εάν όμως δε λειτουργήσει ο Σκαραμαγκάς ως ναυπηγείο θα έμοιαζε σαν να αγοράζει κανείς ένα πολυτελές αυτοκίνητο για να κάνει τα ψώνια του από τη λαϊκή, ενώ, για τον αγοραστή θα είχε τότε μόνο ενδιαφέρον και λογική εάν το αγόραζε σε τιμή λαϊκής, όπως συμβαίνει.

Το τέταρτο μέρος του νομοσχεδίου αφορά στις αναγκαστικές απαλλοτριώσεις όπου υπήρξε αντίδραση ακόμη και από το πιστό στη Νέα Δημοκρατία ΕΒΕΠ όσον αφορά στο άρθρο 11, παράγραφος 4 που έχει σχέση με τον Σκαραμαγκά και που επιτρέπει την απαλλοτρίωση ιδιωτών από ιδιώτη. Αν είναι δυνατόν. Προφανώς το άρθρο αυτό πρέπει να αποσυρθεί, κάτι που ζητήθηκε από όλους τους φορείς.

Εκτός αυτού δεν είναι δυνατόν να παρέχεται η δυνατότητα απαλλοτρίωσης για δάση σε ποσοστό άνω του 20% του συνόλου. Ασφαλώς, ούτε για καμένα δάση. Τέλος, οι δήμοι της χώρας αδυνατούν να καλύψουν τα απαιτούμενα κόστη, όπως τα παραδείγματα που παραθέσαμε μαζί με τις προτάσεις που καταθέσαμε.

Συνεχίζοντας με το πέμπτο μέρος δρομολογούνται τροποποιήσεις στον οργανισμό του Νομικού Συμβουλίου του Κράτους, όπου μας έκανε άσχημη εντύπωση το γεγονός ότι απαιτούνται τόσες τροποποιήσεις σε ένα νόμο που ψηφίστηκε μόλις πριν εννέα μήνες.

Το έκτο μέρος αφορά επείγουσες φορολογικές και τελωνειακές ρυθμίσεις, όπως η παράταση των μειωμένων συντελεστών ΦΠΑ έως το τέλος του έτους για τα μη αλκοολούχα ποτά και αερίου νερά. Επίσης, για τα εισιτήρια των κινηματογράφων, για τις μεταφορές προσώπων και αποσκευών τους, για την εστίαση, για τα εισιτήρια σε ζωολογικούς κήπους και την παροχή υπηρεσιών από γυμναστήρια και από σχολές εκμάθησης χορού. Αυτές τις μειώσεις στον ΦΠΑ χρειάζονται αλήθεια οι Έλληνες και η οικονομία μας; Είναι τόσο δύσκολο να καταλάβει η Κυβέρνηση την πρότασή μας από την αρχή της ανόδου των τιμών; Δηλαδή, την αναλογική μείωση του ΦΠΑ στα βασικά αγαθά και στα καύσιμα χωρίς δημοσιονομικό κόστος η οποία δε θα στήριζε μόνο καλύτερα τους Έλληνες αλλά θα περιόριζε επιπλέον την άνοδο των τιμών; Σε κάθε περίπτωση η οικονομική πολιτική με επιδόματα, με κουπόνια, με φιλοδωρήματα, με δελτία και ούτω καθεξής δεν γίνεται. Πόσω μάλλον με δανεικά και με την ακρίβεια να έχει ήδη υπερβεί το 20% όσον αφορά τα μεσαία και χαμηλά εισοδήματα.

Τέλος, στο έβδομο μέρος δρομολογούνται τα κλασικά δώρα του πελατειακού κράτους, οι παρατάσεις και αναβολές κ.λπ..

Θα κλείσουμε τώρα με αυτά που είπε ο Υπουργός στην πρώτη επιτροπή αφού μας φάνηκαν εξαιρετικά διασκεδαστικά χωρίς καμμία διάθεση ειρωνείας. Κατ’ αρχάς, επιβεβαίωσε ακριβώς εκείνα που εμείς λέγαμε από την αρχή, ότι σύμφωνα με την έκθεση της Ευρωπαϊκής Ένωσης και με τη μελέτη ενός γνωστού διεθνούς ινστιτούτου η Ελλάδα δαπάνησε τα διπλάσια για τα αχρείαστα lockdown σε σχέση με τον ευρωπαϊκό μέσο όρο. Tα διπλάσια. Δε συμπλήρωσε βέβαια ότι τα χρήματα αυτά προκάλεσαν τεράστια ελλείμματα στο κράτος, ζημίες δηλαδή, ενώ δεν τα κέρδισε η χώρα με τη σωστή διακυβέρνησή της, οπότε καλά θα έκανε να τα μοιράσει, αλλά τα δανείστηκε.

Η Ελλάδα, λοιπόν, η μακράν πιο υπερχρεωμένη χώρα της Ευρωπαϊκής Ένωσης σπατάλησε πολύ περισσότερα συγκριτικά με όλες τις άλλες ενώ ήταν η πρωταθλήτρια της Ευρώπης στους θανάτους από COVID ενώ ασφαλώς ήταν σπατάλη αφού δόθηκαν για καταναλωτικούς και όχι για επενδυτικούς σκοπούς. Στη συνέχεια ο Υπουργός κατηγόρησε όλους αυτούς που έλεγαν «δώστε κι άλλα» υποστηρίζοντας σωστά πως όποιος επικαλείται κάτι τέτοιο εισηγείται να αυξηθεί το έλλειμμα, να αυξηθεί ο δανεισμός της χώρας και επομένως να ληφθούν άλλα μέτρα, όπως οι αυξήσεις των φόρων και οι περικοπές των δαπανών, μνημόνια δηλαδή. Ενώ τόνισε πως ο αυξημένος δανεισμός σημαίνει αυξημένα επιτόκια.

Τέλος, είπε πως όποιος εισηγείται όλα αυτά, εισηγείται να επωμιστούν οι Έλληνες φορολογούμενοι και οι επόμενες γενιές με μεγαλύτερο βάρος επιστρέφοντας στις πολιτικές του παρελθόντος. Προφανώς εννοούσε αυτές του κόμματός του που υπερχρέωσαν την Ελλάδα. Δεν είναι διασκεδαστικό, λοιπόν, να επαναλαμβάνει σήμερα κατόπιν εορτής αυτά για τα οποία εμείς κατηγορούσαμε από την αρχή την Κυβέρνηση; Ο ίδιος δεν τα έδωσε όλα και δε δανείστηκε σαν να μην υπάρχει αύριο ή μήπως θα μπορούσε να σπαταλήσει ακόμη πιο πολλά καταστρέφοντας περισσότερο την οικονομία μας; Δεν κατηγορεί επομένως τον εαυτό του για τις καταστροφικές αποφάσεις που πήρε;

Ελπίζουμε πάντως να μην ισχυριστεί ο Υπουργός πως έδωσε σωστά περί τα 44 δισεκατομμύρια ευρώ με δανεικά επειδή η χώρα πέτυχε ρυθμό ανάπτυξης 8,3% το 2021, αφού δεν κατάφερε καν να ανακτήσει το ΑΕΠ του 2019. Παραστατικά είναι σαν μία επιχείρηση με 10 εκατομμύρια ετήσιο τζίρο να χάνει το 9% του τζίρου της και να δαπανά το 25% του τζίρου της, ή 2,5 εκατομμύρια ευρώ με δανεικά και με μεγάλες ζημίες για να ανακτήσει το 8,3%. Να χάνεται το 9%, να δαπανάει το 25% για να ανακτήσει το 8%. Θα το έκανε αλήθεια ο Υπουργός ή οποιοσδήποτε άλλος σε μια δική του εταιρεία; Ασφαλώς όχι. Όσο για το 7% του πρώτου τριμήνου, θυμίζοντας πρώτα πως το αντίστοιχο τρίμηνο του 2021 η Ελλάδα ήταν σε lockdown, η Πορτογαλία που έχει ένα ανάλογο μέγεθος και στηρίζεται επίσης στον τουρισμό αναπτύχθηκε με 11,9%, ενώ δεν σπατάλησε τόσα χρήματα, ούτε προέρχεται από μία σωρευτική μείωση του ΑΕΠ της, της τάξης του 25% όπως η Ελλάδα. Προφανώς πάντως θα πρέπει να έχουμε ανάπτυξη το 2022 της τάξης του 5% με τη βοήθεια κυρίως του τουρισμού, της κατανάλωσης των δανεικών και των επιδομάτων. Άλλωστε ο Υπουργός δήλωσε στην επιτροπή ότι θα διαθέσει ακόμη 8,5 δισεκατομμύρια ευρώ, εκ των οποίων τα 3,2 δισεκατομμύρια θα επιβαρύνουν τον προϋπολογισμό. Τα υπόλοιπα θα προέλθουν πιθανότατα από την αισχροκέρδεια του κράτους μέσω του ΦΠΑ στις ανοδικές τιμές όπου στην ουσία κλέβει 1.000 ευρώ από τους πολίτες επιστρέφοντάς τους τα 200 και θεωρώντας τους ως εκ τούτου ηλιθίους.

Κλείνοντας θα ήθελα να πω πως αν αυτή η ανάπτυξη συνοδευτεί ξανά με υπέρογκα εμπορικά ελλείμματα, όπως φάνηκε το πρώτο τρίμηνο, θα αποτελεί μια απολύτως καταστροφική εξέλιξη. Θυμίζω πως το εξωτερικό μας χρέος έχει αυξηθεί σχεδόν κατά 150 δισεκατομμύρια από τις αρχές του 2019 στα 560 δισεκατομμύρια περίπου, δηλαδή 50 δισεκατομμύρια κάθε χρόνο. Έτσι έχει αυξηθεί 150 δισεκατομμύρια σε περίπου τρία χρόνια και αυτό είναι ο ορισμός της πλέον αποτυχημένης διακυβέρνησης, από οικονομικής πλευράς, όλων των εποχών.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κύριε Βιλιάρδο.

Τον λόγο έχει τώρα ο ειδικός αγορητής του ΜέΡΑ25 κ. Κρίτων Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές Βουλεύτριες και Βουλευτές, θέλω να δηλώσω συγκλονισμένος αναφορικά με αυτό το νομοσχέδιο και την πορεία της Κυβέρνησης. Νιώθω πραγματικά σαν να είμαστε παρατηρητές στη λεηλασία μιας χώρας, σε ρυθμούς κοινοβουλευτικής κανονικότητας κατά τα άλλα.

Έχουμε ένα νομοσχέδιο το οποίο δημιουργεί ένα δεύτερο Ελληνικό την ίδια στιγμή που δεν έχει καμμία ντροπή να προχωρήσει σε ακόμα πιο εξευτελιστικές ρυθμίσεις για το ίδιο το Ελληνικό.

Είναι πολύ ενδιαφέρον και χαρακτηριστικό της νοοτροπίας της Κυβέρνησης ότι οι δύο συμβάσεις και ο τρόπος που νομοθετείτε και για το Ελληνικό και τώρα για τα ναυπηγεία Σκαραμαγκά -που, όπως θα δούμε, δεν είναι ναυπηγεία πλέον, αλλά είναι ένα νέο πρότζεκτ Ελληνικού- δείχνει παρ’ όλα αυτά το πώς λειτουργείτε.

Οι δύο συμβάσεις, οι οποίες είναι εντελώς αποικιοκρατικές, επειδή είναι στους ντόπιους πλουτοκράτες, είναι λίγο λιγότερο αποικιοκρατικές απ’ ό,τι η σύμβαση παραδείγματος χάριν στις Σκουριές που είναι για κάποιους ξένους πλουτοκράτες.

Έτσι ακριβώς λειτουργείτε ανάλογα με το τι εκπροσωπεί αυτός ο επενδυτής, αν είναι ξένος, ποια συμφέροντα τον υποστηρίζουν και πολλά άλλα πράγματα που εσείς ξέρετε ότι συμβαίνουν πίσω από κλειστές πόρτες. Έτσι είναι ανάλογος και ο βαθμός της λεηλασίας.

Έχουμε εδώ δύο συμβάσεις που λεηλατούν πολύ σκληρά την κοινωνία, όμως και πάλι η σύμβαση στις Σκουριές λεηλατεί ακόμη περισσότερο. Είναι τα επίπεδα προτεραιότητας.

Τι έχουμε εδώ πέρα όμως; Στην περιοχή του Σκαραμαγκά τόσο καιρό είχαμε ένα ναυπηγείο που μπορούσε να προσφέρει πολύ φτηνές υπηρεσίες για το δημόσιο μειώνοντας πάρα πολύ τα κόστη όσον αφορά τη συντήρηση και τις κατασκευές του Πολεμικού Ναυτικού και το δώσατε τζάμπα, 25 εκατομμύρια, σε έναν εφοπλιστή, τον κ. Προκοπίου. Και του δίνετε, κατόπιν εορτής, όπως έχετε κάνει και για τον κ. Λάτση ξανά και ξανά, όπως κάνατε στις Σκουριές ξανά και ξανά, το δικαίωμα να κάνει ό,τι θέλει αρκεί να είναι περιβαλλοντικά ακραία επιβαρυντικό για τους πολίτες της δυτικής Αθήνας.

Ακούστε τι επιτρέπεται. Μεταξύ των χρήσεων -εν τω μεταξύ θα επιλέξει ο κ. Προκοπίου τι θα κάνει- μπορεί να περιλαμβάνονται βιομηχανικές εγκαταστάσεις χαμηλής, μέσης και υψηλής όχλησης, τα πάντα δηλαδή, επαγγελματικά εργαστήρια, διοίκηση, περίθαλψη, εμπόριο, παροχή προσωπικών υπηρεσιών, γραφεία, στάθμευση, πρατήρια παροχής καυσίμων και ενέργειας, αποθήκες χαμηλής, μέσης και υψηλής όχλησης, εγκαταστάσεις εφοδιαστικής, εγκαταστάσεις μέσων μαζικής μεταφοράς, τουρισμός, αναψυχή, τουριστικοί λιμένες, εγκαταστάσεις ανακύκλωσης και υλικών, εγκαταστάσεις παραγωγής, αποθήκευσης και μεταφοράς ηλεκτρικής ενέργειας και φυσικού αερίου -σ’ αυτό θα επανέλθουμε-, αποθήκευσης ύδρευσης, τηλεπικοινωνιών, συναφείς εγκαταστάσεις, εγκαταστάσεις ανανεώσιμων πηγών ενέργειας, στρατιωτικές εγκαταστάσεις, κέντρα δεδομένων και τεχνολογικής υποστήριξης επιχειρήσεων και λοιπές συνοδευτικές δραστηριότητες.

Αυτό που περιέγραψα σας ακούγεται για ναυπηγείο; Δίνετε ένα οικόπεδο σε ελάχιστη απόσταση από το κέντρο της Αθήνας να το κάνει ο εφοπλιστής ό,τι θέλει. Δίνετε επίσης το δικαίωμα στον επενδυτή να προβαίνει σε προσχώσεις στη θάλασσα, αποκλειστική χρήση αιγιαλού, διευθέτηση υδατορεμάτων όποτε θέλει και επιθυμεί, νομιμοποίηση αυθαιρέτων κατασκευών και θα ορίζει ο ίδιος τους όρους δόμησης, αναγκαστικές απαλλοτριώσεις ιδιωτικών περιουσιών προς όφελος άλλου ιδιώτη το οποίο εφαρμόζεται εδώ αλλά και για άλλους. Επίσης πρέπει να πούμε ότι οι διαφορές με το δημόσιο θα γίνονται σε διαιτητικά δικαστήρια, οπότε του δίνετε σχεδόν τη σύμβαση που δώσατε στις Σκουριές, ίσως ένα κλικ λιγότερο από την αποικιοκρατική σύμβαση για τις Σκουριές. Δίνετε όμως στην πράξη το ίδιο που δίνετε στον κ. Λάτση. Θα το δούμε και στη συνέχεια.

Είπα ότι θα επιμείνουμε λίγο όσον αφορά τις εγκαταστάσεις αποθήκευσης φυσικού αερίου. Για ποιο λόγο; Ο κ. Προκοπίου είναι από τους κύριους παίκτες μεταφοράς υγροποιημένου φυσικού αερίου. Διαβάζουμε σε ένα άρθρο του Νοέμβρη του 2021 για τερματικό σταθμό υγροποιημένου φυσικού αερίου στον Σκαραμαγκά. Καταλαβαίνουμε δηλαδή ότι μια από τις βασικές δραστηριότητες που θα προχωρήσει στα πρώην ναυπηγεία του Σκαραμαγκά θα είναι αυτές οι εγκαταστάσεις του υγροποιημένου αερίου με την τεράστια επικινδυνότητα και τα φλεγόμενα νέφη που μπορούν να φτάσουν, με βάση τις μελέτες της ΔΕΣΦΑ για άλλες τέτοιες καταστάσεις με ίδια τεχνικά χαρακτηριστικά, ένα χιλιόμετρο διακόσια πενήντα μέτρα φλεγόμενο νέφος. Πείτε μου τι θα μείνει από το Χαϊδάρι, τι θα μείνει από το Περιστέρι, τι θα μείνει από τη δυτική Αθήνα. Σας τα λέει και ο Δήμος Χαϊδαρίου όλα αυτά.

Πρόκειται για ακραίες επιβαρυντικές δραστηριότητες επικίνδυνες για τη δημόσια υγεία στην πιο επιβαρυμένη γειτονιά, στις επτά αυτές συνοικίες της δυτικής Αθήνας. Προφανώς και δε σας ενδιαφέρει γιατί έχετε συνηθίσει αυτή η περιοχή να είναι η «πίσω αυλή» της Αθήνας όπου πετάτε όλες τις ανεπιθύμητες δραστηριότητες.

Για να είμαστε ειλικρινείς, για να εξυπηρετήσετε ένα συμφέρον θα τις βάζατε και στην Ακρόπολη. Όμως, είναι πιο εύκολο να τις πετάξετε στη δυτική Αθήνα. Έτσι δεν είναι; Είναι πιο εύκολο να τις πετάξετε στη δυτική Αθήνα που έχει το ΧΥΤΑ Φυλής το οποίο βρομοκοπάει πλέον όχι μόνο τα βράδια του καλοκαιριού, όπως συνήθιζε τα προηγούμενα χρόνια, αλλά και το πρωί και τον χειμώνα. Θέλετε να συνηθίσουν οι άνθρωποι να μην αναπνέουν και να μην έχουν δικαιώματα.

Θέλω να σας ενημερώσω ότι όλα αυτά δε θα περάσουν. Θα μας βρείτε απέναντι στη Βουλή, θα βρείτε την κοινωνία απέναντι στον δρόμο. Όπως σας έχει ενημερώσει και ο Δήμος Χαϊδαρίου, και είμαι σίγουρος ότι θα ακολουθήσουν και άλλοι, θα βρείτε την κοινωνία απέναντι και στα δικαστήρια.

Τι άλλο κάνετε εδώ, για να ξέρουν όλες και όλοι οι πολίτες. Ενώ υπάρχει ο νόμος για τις στρατηγικές επενδύσεις, τον οποίο έχετε κάνει λάστιχο όλα αυτά τα χρόνια, δημιουργείτε έναν ειδικό νόμο γι’ αυτή την εταιρεία.

Δε θα περάσει καν από Διυπουργική Επιτροπή Στρατηγικών Επενδύσεων. Το φτιάχνετε με αυτόν τον νόμο. Τους βάζετε στο ειδικό καθεστώς. Λειτουργείτε σαν να ήταν αυτή η περιοχή ένα αυτοτελές οικόπεδο, μόνη της ένα νησί, να μην έχει καμμία σχέση με τον χώρο που βρίσκεται γύρω της. Σχεδιάζονται όλα, όπως το Ελληνικό, με το σχέδιο ολοκληρωμένης ανάπτυξης, το οποίο θα περάσει με στρατηγική μελέτη περιβαλλοντικών επιπτώσεων, όμως, δεν έχει να κάνει κάτι η εταιρεία γιατί το σχέδιο ολοκληρωμένης ανάπτυξης είναι ο νόμος σας. Ο νόμος σας τα προβλέπει όλα. Προβλέπει χωρικές ρυθμίσεις, χρήσεις, δραστηριότητες, χρήσεις γης, κατευθύνσεις σχεδιασμού, ακόμα και όρους δόμησης.

Ακούστε τι άλλο προβλέπει. Ο φορέας υλοποίησης, δηλαδή ο κ. Προκοπίου, θα προτείνει και το Υπουργείο θα είναι υποχρεωμένο να εγκρίνει προτεινόμενες χρήσεις γης, προτεινόμενους όρους περιορισμού δόμησης, δικό του χωρικό σχέδιο και όλα αυτά θα βγουν με προεδρικό διάταγμα κατά παραγγελία του νέου ιδιοκτήτη. Επίσης, προβλέπει δυνατότητα τακτοποίησης αυθαιρέτων κατεδαφίσεων κατά παρέκκλιση των υπολοίπων διατάξεων, δικιά του υπηρεσία για να ελέγχει και να βγάζει τις άδειες τις πολεοδομικές, όπως ακριβώς κάνατε και στο Ελληνικό. Και ώσπου να δημιουργηθεί αυτή η υπηρεσία, ποιος θα εγκρίνει τις άδειες; Οι πολεοδομίες όχι. Το Υπουργείο Ανάπτυξης. Και επειδή ξέρετε ότι θα ακολουθήσει τσουνάμι προσφυγών στο Συμβούλιο Επικρατείας επεμβαίνετε και σε αυτό. Επεμβαίνετε και στο Συμβούλιο Επικρατείας.

Στο άρθρο 12 προβλέπεται ταχεία δικάσιμος σε περίπτωση άσκησης αίτησης ακύρωσης με ασφυκτική δεκαήμερη προθεσμία της διοίκησης να διαβιβάσει απόψεις στο δικαστήριο. Για τόσο τεράστιο ζήτημα δέκα ημέρες! Ποιος θα προλάβει; Και με το Υπουργείο να λέει «μη διαβιβάσετε», επειδή φοβάστε τις κοινωνικές αντιδράσεις, επειδή ξέρετε πόσο γιγάντιες θα είναι.

Ακούστηκε το άρθρο 13. Όλες οι περιβαλλοντικές παραβάσεις της νομοθεσίας της περιβαλλοντικής αδειοδότησης, όταν αφορούν σε εγκαταστάσεις που υφίστανται, δε βαρύνουν τον φορέα, βαρύνουν κάποιον άλλον. Όπως φαντάζομαι γνωρίζετε πολύ καλά, κανένας δεν μπορεί να κρίνει πότε ακριβώς έγινε μια περιβαλλοντική παράβαση. Στις εγκαταστάσεις που υφίστανται, δηλαδή, δραστηριότητες που ήδη λειτουργούν, το κομμάτι το ναυπηγοεπισκευαστικό, οτιδήποτε και να γίνει σήμερα σαν παράβαση κανείς δεν μπορεί να κρίνει αν έγινε σήμερα, πέρσι ή πρόπερσι.

Είναι ασυλία περιβαλλοντική αυτό που κάνετε. Και τι κάνετε; Όπως είπα πριν, διακρίνετε τους επιχειρηματίες σε τριών κατηγοριών: Στις ξένες πολυεθνικές, όπως οι Σκουριές, που τους δίνετε την απόλυτη αποικιοκρατική σύμβαση που δεν υπάρχει πουθενά αλλού στον κόσμο σήμερα. Στους Έλληνες πλουτοκράτες Λάτση στο Ελληνικό, Προκοπίου στον Σκαραμαγκά, που τους φτιάχνετε νόμους εκτός κάθε θεσμικού πλαισίου, νόμους μοναδικά για αυτούς με διαδικασίες μοναδικές για αυτούς. Κι έχετε μετά άλλους μεγάλους πλουτοκράτες, που τους φτιάχνετε στρατηγικές επενδύσεις, για να εξαιρεθούν από διάφορες δραστηριότητες.

Και τελικά, βέβαια, φτάνουμε κάποια στιγμή στους μικρούς επιχειρηματίες, τους αυτοαπασχολούμενους. Εκεί έχετε έναν νόμο. Το ότι δεν υπάρχουν «λεφτόδεντρα». Τα «λεφτόδεντρα», δηλαδή που βρίσκετε σε μεγάλη υπερεπάρκεια για τους τρεις, πέντε μεγάλους επιχειρηματίες, εξαφανίζονται όταν είναι για τον μικρό επιχειρηματία, αυτόν που παράγει το 90% και πλέον το 93% της απασχόλησης των δημοσίων εσόδων, των εσόδων των ασφαλιστικών ταμείων, αυτόν που πραγματικά συντηρεί και συνιστά την ελληνική οικονομία σήμερα. Γι’ αυτόν δεν υπάρχουν «λεφτόδεντρα». Για όσους έρχονται να λεηλατήσουν το δημόσιο χρήμα υπάρχουν. Και βέβαια, «λεφτόδεντρα» δεν υπάρχουν για τους εργαζόμενους, τους οποίους πετάτε στον Καιάδα της ανεργίας.

Γι’ αυτό, το ΜέΡΑ25, όπως σας ανακοινώσαμε ξανά και ξανά, έχουμε καταθέσει τροπολογία και ζητάμε αυτό που ζητάνε και οι εργαζόμενοι: την υποχρέωση του φορέα υλοποίησης της επένδυσης να προσλάβει το σύνολο των εργαζομένων σήμερα με συμβάσεις εργασίας αορίστου χρόνου στα ναυπηγεία Σκαραμαγκά, να δημιουργήσει επιπλέον συγκεκριμένο ελάχιστο αριθμό θέσεων εργασίας, ιδίως σε τομείς αιχμής και καινοτομίας, καθώς και την υποχρέωση διατήρησης των θέσεων αυτών για διάστημα τουλάχιστον πέντε ετών από την υλοποίηση της επένδυσης για την ανάπτυξη και λειτουργία των ναυπηγείων.

Τι κάνατε τόσο καιρό τα ναυπηγεία Σκαραμαγκά και για ποιο λόγο το ΜέΡΑ25 πιστεύει ότι θα έπρεπε να ήταν και πρέπει να γίνουν δημόσια, κρατικά. Ενώ είχατε βάλει σε εκκαθάριση με πάρα πολύ ταχείς ρυθμούς, με ελάχιστο κόστος για το δημόσιο, τις συντηρήσεις, ακόμη και ναυπηγήσεις για το ίδιο το Ελληνικό Πολεμικό Ναυτικό, εσείς φέρατε όλες τις ναυπηγήσεις νέων φρεγατών - κορβετών εκσυγχρονισμό παλαιότερων κ.τ.λ. όλα στο εξωτερικό. Μιλάμε για το πώς οι Έλληνες εφοπλιστές δεν προτιμούν τα ελληνικά ναυπηγεία, αλλά και η ελληνική Κυβέρνησή σας, δεν προτιμάει τα ελληνικά ναυπηγεία. Βέβαια, να σας πω την αλήθεια εγώ θεωρώ ότι θα τα προτιμήσετε μόλις ιδιωτικοποιηθούν. Μόλις ιδιωτικοποιηθούν, θα αρχίσετε να φέρετε κάποιες τέτοιες επενδύσεις. Δεν τα προτιμάτε, επειδή ήταν δημόσια.

Μιλάμε σε αυτή την Αίθουσα και ακούμε πολλά για την Τουρκία και τη μεγάλη απειλή που συνιστά. Ξέρετε τι κάνει η Τουρκία, κύριε Υπουργέ; Η Τουρκία είναι αυτάρκης στην ικανότητα του πολεμικού ναυτικού και στις συντηρήσεις και σε κατασκευές σε μεγάλο βαθμό. Δεν το λέμε με καμμία εθνικιστική διάθεση. Το λέμε για να σας ξεμπροστιάσουμε πώς εργαλειοποιείτε τις γεωπολιτικές συγκρούσεις προς όφελός σας, ενώ στην πράξη δεν εννοείτε τίποτα. Σας ενδιαφέρει μόνο η εξυπηρέτηση συμφερόντων. Και τον κ. Ερντογάν η εξυπηρέτηση συμφερόντων τον απασχολεί, της «Ερντογάν Α.Ε.». της δικιάς του, όπως και εσάς της «Μητσοτάκης Α.Ε.» και κάποιων ανθρώπων γύρω του.

Βέβαια, διαρκώς, προκειμένου να ωφελήσετε πέντε επιχειρηματίες φέρνετε νομοθεσίες που ανοίγετε καταστροφικά σενάρια για όλη τη χώρα. Για να είμαι ειλικρινής, ως επιστήμονας της πολεοδομίας και χωροταξίας, δε γνωρίζω αυτή τη στιγμή τι ισχύει και τι δεν ισχύει στη χωροταξική και πολεοδομική νομοθεσία, γιατί δεν υπάρχει χωροταξική και πολεοδομική νομοθεσία. Υπάρχει σύνολο από άπειρα παραθυράκια, που τα βάζετε σε κάθε νομοσχέδιο για κάθε θέμα.

Φέρνετε τώρα τις απαλλοτριώσεις ιδιωτικής γης από ιδιωτικές εταιρείες. Απαλλοτρίωση ήταν μια έννοια που αφορούσε μόνο το δημόσιο. Τη φέρνετε για τις ιδιωτικές εταιρείες.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Θα αξιοποιήσω και τον χρόνο της δευτερολογίας, κύριε Πρόεδρε. Μια μικρή ανοχή.

Επιστρέφετε τη χώρα στην οθωμανική αυτοκρατορία, όπου όλα ανήκουν στον σουλτάνο Πρωθυπουργό τώρα Κυριάκο Μητσοτάκη, για να τα χαρίσει όπου επιλέγει. Δε θα υπάρχει ιδιωτική περιουσία, αν το θέλει μια ιδιωτική εταιρεία.

Και ολοκληρώνω, κύριε Πρόεδρε. Θα αναφερθώ στον τζόγο. Το 2010 με δέκα μήνες lockdown είχαμε 11 δισεκατομμύρια από online τζόγο στην Ελλάδα, στις ελληνικές οικογένειες, εξαρτημένοι άνθρωποι από τον online τζόγο που έφερε τόσο μαζικά ο ΣΥΡΙΖΑ. Ο ΣΥΡΙΖΑ που εκτός από την προώθηση των παρεμβάσεών του για το διαγωνισμό στο Ελληνικό του 2018 οι δύο νόμοι, νομοθέτησε νέες άδειες καζίνο σε Κρήτη, Σαντορίνη και Μύκονο, καθώς και μεταφορά του καζίνο της Πάρνηθας στο Μαρούσι.

Ζήτησα επανειλημμένα από τον ΣΥΡΙΖΑ να μας εξηγήσει το γιατί έστω και τώρα. Ξέρουμε ότι τα καζίνο ποτέ δεν μπαίνουν στις αστικές περιοχές. Κανονικά δεν πρέπει να τα βάζουμε πουθενά και το ΜέΡΑ25 πιστεύει στην κατάργηση των καζίνο, αλλά όταν επιλέγετε να τα βάζετε, τουλάχιστον βάζετέ τα μακριά από τους πολίτες, μακριά από τις πόρτες των σπιτιών. Εσείς τα βάλατε στους αστικούς ιστούς και τώρα μέσω και του online καζίνο στα σπίτια τους.

Και κλείνω με τη μεγάλη μας απορία για τον διαγωνισμό του καζίνο που οργανώθηκε επί ΣΥΡΙΖΑ και υλοποιήθηκε επί Νέας Δημοκρατίας και κέρδισε η «MOHEGAN» μαζί με τη «ΤΕΡΝΑ» έναντι της «HARD ROCK». Η «HARD ROCK» δεν είχε ούτε τις εγγυητικές επιστολές με διάρκεια ισχύος επαρκή, αλλά ούτε και επιστολές από αποδεκτά πιστωτικά ιδρύματα που βεβαιώνουν τη δυνατότητα του διαγωνιζόμενου να χρηματοδοτήσει την πρώτη φάση κατασκευής. Τώρα βλέπουμε ότι αφού κέρδισε το διαγωνισμό η «MOHEGAN», η «MOHEGAN» αποχωρεί και έρχεται η «HARD ROCK» που είχατε κρίνει ότι ήταν αφερέγγυα.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. **ΣΟΦΙΑ ΣΑΚΟΡΑΦΑ**)

Τίποτα δε σας ενδιαφέρει. Δεν υπάρχει αρχή, μέση και τέλος. Πρόκειται για μια ρευστοποίηση του δημοσίου συμφέροντος, της δημόσιας περιουσίας και πλέον με αυτό το νομοσχέδιο και της περιουσίας των ιδιωτών με απαλλοτριώσεις από ανθρώπους που ήρθαν να κάνουν αιολικά και κάθε είδους επενδύσεις σε βουνά, γεωργική γη και οπουδήποτε θέλουν. Είναι μια λεηλασία γης δίχως τέλος, μια λεηλασία αυτής της κοινωνίας.

Πραγματικά λυτρώστε μας από την παρουσία σας! Κάντε, επιτέλους, εκλογές!

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Μπαίνουμε τώρα στον κατάλογο των ομιλητών. Τον λόγο τώρα έχει ο κ. Ακτύπης από τη Νέα Δημοκρατία.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κυρία Πρόεδρε.

Πριν ξεκινήσω την ομιλία μου θα ήθελα να σχολιάσω την εισηγήτρια του ΣΥΡΙΖΑ, η οποία αναφέρθηκε με πολύ μεγάλο κλάμα στο ζήτημα για το χάσιμο των πρώτων κατοικιών. Θα πρέπει, όμως, κάθε φορά να θυμόμαστε ή να θυμίζουμε ποιος ήταν αυτός ο οποίος εφάρμοσε πρώτα τους ηλεκτρονικούς πλειστηριασμούς. Και δε νομίζω ότι έχετε ξεχάσει εκείνη τη σκάλα του κ. Λαφαζάνη έξω από ένα συμβολαιογραφείο όταν προσπαθούσε να σταματήσει τους ηλεκτρονικούς πλειστηριασμούς και ο πρώην Υπουργός Δικαιοσύνης, ο οποίος έλεγε ότι αν δεν τους είχαμε, θα έπρεπε να τους εφεύρουμε. Είναι και πολλά άλλα τα οποία είπατε, αλλά δε μας επιτρέπει ο χρόνος να τα σχολιάσουμε όλα.

Κυρίες και κύριοι συνάδελφοι, προτού αναφερθώ στις διατάξεις του σχεδίου νόμου, το οποίο πρόκειται να συζητήσουμε σήμερα, θα μου επιτρέψετε να κάνω μια γενικότερη τοποθέτηση σχετικά με ζητήματα οικονομικής πολιτικής που νομίζω απασχολούν ιδιαίτερα το δημόσιο διάλογο. Η Αξιωματική Αντιπολίτευση τους τελευταίους μήνες δε σταματά να ασκεί δριμεία κριτική στην Κυβέρνηση, λέγοντας πως τα μέτρα, τα οποία λαμβάνονται για την αντιμετώπιση της ενεργειακής κρίσης δεν είναι επαρκή. Πρόκειται βέβαια για μία κριτική, η οποία όχι μόνο ασκείται δίχως δομημένο και πειστικό επιχείρημα, αλλά -και αυτό είναι το εγκληματικό της υπόθεσης- ασκείται χωρίς να υπάρχει απολύτως καμμία εμπεριστατωμένη εναλλακτική πρόταση.

Για ακόμα μία φορά η Αντιπολίτευση ζητά με λαϊκίστικο, ανεύθυνο και επικίνδυνο από την πολιτεία τρόπο να δώσει ακόμα περισσότερα χρήματα για την αντιμετώπιση της ενεργειακής κρίσης. Κάνει βέβαια πως δε βλέπει το περιεχόμενο των δύο συγκριτικών μελετών, οι οποίες έχουν δημοσιοποιηθεί. Πρόκειται βέβαια για την έκθεση της Ευρωπαϊκής Επιτροπής με την οποία η Ελλάδα έχει δώσει διπλάσια χρήματα για να βοηθήσει την κοινωνία σε σχέση με το μέσο ευρωπαϊκό όρο και για την πρόσφατη μελέτη που υποστηρίζει ότι η Ελλάδα έχει δώσει τους περισσότερους πόρους έναντι όλων των ευρωπαϊκών χωρών.

Στο σημείο αυτό θα πρέπει να τονιστεί πως η Κυβέρνηση αυτή επιδιώκει -και το έχει αποδείξει- να βρίσκεται κοντά στους συμπολίτες μας και να τους στηρίζει κατά τρόπο αθροιστικό και συνδυαστικό. Και για να μιλήσουμε με αριθμούς, διότι η οικονομική πολιτική δεν ασκείται στο κενό, υπενθυμίζω ότι μέχρι το τέλος του 2022 προβλέπονται από το Υπουργείο Οικονομικών παρεμβάσεις ύψους 8,5 δισεκατομμυρίων ευρώ. Πιο συγκεκριμένα, έχουμε την επιδότηση ρεύματος η οποία εκτιμάται ότι θα φτάσει τα 6 δισεκατομμύρια ευρώ μέχρι το τέλος του έτους εκ των οποίων μέχρι σήμερα έχουν δοθεί τα 2,4 δισεκατομμύρια ευρώ. Έχουμε ενίσχυση ευάλωτων κοινωνικών ομάδων 320 εκατομμύρια ευρώ. Έχουμε την επιδότηση καυσίμων που προσεγγίζουν τα 600 εκατομμύρια ευρώ. Έχουμε τη μείωση του ΕΝΦΙΑ κατά 370 εκατομμύρια ευρώ. Έχουμε αυτό που θα αποδοθεί στην κοινωνία τις επόμενες εβδομάδες την επιστροφή του 60% της αύξησης του ηλεκτρικού ρεύματος. Έχουμε 500 εκατομμύρια ευρώ που δίνονται στους φορείς γενικής κυβέρνησης για τα αυξημένα καύσιμα, αστυνομία, στρατό, νοσοκομεία. Συνεπώς, το άθροισμα των ανωτέρω είναι, όπως προείπα, 8,5 δισεκατομμύρια ευρώ. Πώς είναι δυνατόν, λοιπόν, να συνεχίζετε να μιλάτε για ελάχιστες ενισχύσεις και να συνεχίζετε να ζητάτε και άλλα χρήματα όταν γνωρίζετε ότι υπάρχουν συγκεκριμένα δημοσιονομικά περιθώρια;

Η Νέα Δημοκρατία είναι δύναμη ευθύνης. Και σε αυτές τις κρίσιμες στιγμές κάνει αυτό που είναι δυνατόν. Εξάλλου αν είχαμε ακούσει την Αντιπολίτευση από την αρχή της πανδημίας που ζήταγε να τα δώσουμε όλα φανταστείτε πού θα ήμασταν σήμερα. Αυτή είναι η μεγάλη μας διαφορά. Εμείς έχουμε σχέδιο και εσείς μοιράζετε χρήματα που δεν υπάρχουν.

Κυρίες και κύριοι συνάδελφοι, έρχομαι στο νομοσχέδιο που συζητούμε σήμερα και ξεκινώ με μια σύντομη αναφορά στις διατάξεις με ισχυρό κοινωνικό πρόσημο. Στο νομοσχέδιο προβλέπεται η παράταση έως τις 31 Δεκεμβρίου 2022 της εφαρμογής μειωμένου συντελεστή ΦΠΑ για μη αλκοολούχα ποτά, για αεριούχα νερά, για τα εισιτήρια κινηματογράφων και για τη μεταφορά προσώπων και αποσκευών για τις υπηρεσίες στα γυμναστήρια και άλλα.

Επιπρόσθετα, παρατείνεται μέχρι το τέλος του 2022 η υπαγωγή στον υπερμειωμένο συντελεστή ΦΠΑ 6% μια σειρά αγαθών που αφορούν στη δημόσια υγεία, πρόκειται για μάσκες προστασίας, γάντια, αντισηπτικά και άλλα.

Επίσης, απαλλάσσονται από το τέλος ταξινόμησης ασθενοφόρα και ειδικές κινητές μονάδες νομικών προσώπων ιδιωτικού δικαίου μη κερδοσκοπικού χαρακτήρα, εφόσον τα οχήματα αυτά παρέχουν υπηρεσίες για λογαριασμό του ΕΚΑΒ ή παραχωρούνται για χρήση στο ΕΚΑΒ.

Κλείνοντας, το νομοσχέδιο που έχουμε στα χέρια μας εισάγει ένα ολοκληρωμένο πλαίσιο για την αξιοποίηση, την απόδοση βιώσιμης προοπτικής ανάπτυξης για την εκ νέου λειτουργία των ναυπηγείων Σκαραμαγκά. Πιο συγκεκριμένα με τις νέες διατάξεις επιδιώκεται η επίλυση προβλημάτων που αφορούν στην οργάνωση, διαχείριση και λειτουργία των ναυπηγείων, ενώ διαμορφώνεται ένα σύγχρονο υψηλών προδιαγραφών και με εξαιρετικά μειωμένο περιβαλλοντικό αποτύπωμα πλαίσιο που θα προσελκύσει νέες επενδύσεις, θα αξιοποιήσει τη νευραλγική γεωστρατηγική θέση της χώρας και θα αναδείξει τα ελληνικά ναυπηγεία στην παγκόσμια αγορά.

Θα μου επιτρέψετε, όμως, εδώ επειδή κάνατε εκτεταμένη αναφορά όλα τα κόμματα της Αντιπολίτευσης, κυρίως ο ΣΥΡΙΖΑ, στον Σκαραμαγκά να υπενθυμίσω ορισμένα πράγματα, τα οποία δεν πρέπει να τα ξεχνάμε. Πρώτα από όλα ο ΣΥΡΙΖΑ ήταν αυτός που έβαλε τον Σκαραμαγκά σε καθεστώς ειδικής διαχείρισης. Δεύτερον, παραλάβαμε τον Σκαραμαγκά με παράνομες κρατικές ενισχύσεις ύψους 700 εκατομμυρίων ευρώ και καταδικαστική απόφαση του Ευρωπαϊκού Δικαστηρίου. Επίσης, για τον Σκαραμαγκά πληρώνουμε ως χώρα πρόστιμο 10 εκατομμύρια ευρώ και ποινή 7,3 εκατομμύρια ευρώ ανά εξάμηνο, το οποίο συνεχίζεται για όσο χρονικό διάστημα δεν επέρχεται συμφωνία της χώρας με την απόφαση, η οποία απαιτούσε να εκποιηθεί το σύνολο των περιουσιακών στοιχείων της εταιρείας «ΕΛΛΗΝΙΚΑ ΝΑΥΠΗΓΕΙΑ Α.Ε.».

Τι κάναμε εμείς; Εμείς εξαρχής θέσαμε ως προτεραιότητα την αναστροφή αυτής της αβέβαιης πορείας. Ολοκληρώσαμε το καλοκαίρι του 2021 τη διαγωνιστική διαδικασία με δύο πλειοδοτικούς διαγωνισμούς, όπως επιτάσσει το ευρωπαϊκό θεσμικό πλαίσιο, ώστε να μην υπάρχει οικονομική αιμορραγία για να σταματήσουμε να πληρώνουμε τα υπέρογκα για τη χώρα μας πρόστιμα.

Κυρίες και κύριοι συνάδελφοι, με τις αλλαγές που προτείνονται στο παρόν σχέδιο νόμου ενσωματώνονται διατάξεις κομβικής σημασίας, οι οποίες θα φέρουν μικρές και μεγάλες αλλαγές, κάποιες από τις οποίες θα βελτιώσουν με τρόπο άμεσο την καθημερινότητα των συμπολιτών μας, ενώ άλλες είναι βέβαιο πως θα έχουν μακροπρόθεσμα οφέλη για την κοινωνία μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο τώρα έχει ο κ. Βίτσας εκ μέρους του ΣΥΡΙΖΑ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ευχαριστώ, κυρία Πρόεδρε.

Θα μιλήσω μόνο για τα άρθρα που αφορούν τα ναυπηγεία Σκαραμαγκά και θα κάνω και το χατίρι του προηγούμενου συναδέλφου. Ξεκινάω μάλιστα από εκεί που τελείωσε. Έγιναν δύο διαγωνισμοί, ο ένας για τα ίδια τα ναυπηγεία και ο άλλος για την περιοχή την οποία είχε η ΕΤΑΔ. Δεν θα καταπιαστώ με την ιστορία του Σκαραμαγκά. Είναι μια ιστορία πάρα πολύ αμαρτωλή, που συνήθως την «πληρώνουν» οι εργαζόμενοι.

Έγιναν αυτοί οι δύο διαγωνισμοί. Ανεδείχθη η εταιρεία που κέρδισε τους διαγωνισμούς. Έχουμε εισπράξει το αντίτιμο; Είναι μια τελείως αγαθή, θα έλεγα, ερώτηση, γιατί αυτό έγινε πριν έναν χρόνο και θα ήθελα να ξέρω. Το ελληνικό δημόσιο έχει εισπράξει το αντίτιμο, το ευτελές αντίτιμο; Αλλά, τέλος πάντων, δεν είναι αυτό το θέμα.

Τρία πράγματα που έπρεπε να είχαν διασφαλιστεί:

Πρώτον, η συνέχιση της δραστηριότητας των ναυπηγείων Σκαραμαγκά πρώτα και κύρια ως ναυπηγείο. Με βάση τον νόμο που φέρνετε, η ναυπηγική δραστηριότητα υποβαθμίζεται και δεν ξέρω τι θα γίνει. Το μόνο σοβαρό που βλέπω, αλλά και επικίνδυνο, είναι ότι θα γίνει σταθμός για το LNG και ένα κάποιο εργοστάσιο παραγωγής ηλεκτρικού ρεύματος. Δε φαντάζομαι να κάνετε, για παράδειγμα, ξενοδοχεία την περιοχή. Όχι εσείς, ο πλειοδότης.

Δεύτερον, τι θα γίνει με τους εργαζόμενους στα ναυπηγεία Σκαραμαγκά, αλλά και πρώην εργαζόμενους στο τροχαίο υλικό, οι οποίοι είναι αυτή τη στιγμή καμμιά εξηνταπενταριά με εβδομήντα που έχουν απομείνει, και ορθά; Γιατί αυτοί είναι που δουλεύουν στον ναύσταθμο της Σαλαμίνας. Σας λέω, τι θα γίνει με αυτούς τους εργαζόμενους;

Με βάση αυτό που φέρατε, η δυνατότητα να απολυθούν όλοι, να βρεθούν δηλαδή εκτός εργασίας, είναι πάρα πολύ μεγάλη έως σχεδόν σίγουρη, δεν είναι πιθανή. Είναι στο έλεος πια του εργοδότη.

Και εδώ δεν έχουμε μόνο τι θα γίνουν εργασιακά. Οι άνθρωποι έχουν αποφάσεις των δικαστηρίων, οι οποίες δικαιολογούν ότι τους οφείλονται πάνω από 200 εκατομμύρια ευρώ από το προηγούμενο διάστημα. Δηλαδή, μιλάμε για το διάστημα μέχρι και το 2014. Τι θα γίνει με αυτά τα λεφτά; Θα τα πάρουν; Πότε θα τα πάρουν; Από ποιους θα τα πάρουν; Μην το τραβάμε, το τραβάμε, το τραβάμε και ελπίζουμε το μακάβριο, για να γλιτώσει το δημόσιο κάποια λεφτά. Πρέπει αυτά τα λεφτά να τους δοθούν.

Το τρίτο, είναι η περαιτέρω περιβαλλοντική υποβάθμιση, όπως εμφανίζεται αυτή τη στιγμή στο παρόν νομοσχέδιο, με τις άλλες δραστηριότητες τις οποίες προβλέπετε.

Άρα, εμείς ως Βουλευτές του ΣΥΡΙΖΑ έχουμε απαίτηση να βάλετε νομικούς όρους που θα δεσμεύουν τον επενδυτή ως προς τη βιωσιμότητα της βιομηχανικής μονάδας και την εγγύηση ότι αυτή θα συνεχίσει να λειτουργεί ως ναυπηγείο, ενώ παράλληλα θα διασφαλίζουν το εργασιακό μέλλον των εργαζομένων. Όπως είπε η εισηγήτριά μας, καταθέτουμε τροπολογία η οποία τους αφορά.

Για να προλάβω αυτά που θα πείτε, η επιστολή του τότε Υφυπουργού κ. Πιτσιόρλα στην Επιτροπή Ανταγωνισμού αφορούσε απλά και μόνο -γιατί επικοινώνησα άμεσα μαζί του- το πρόστιμο. Δεν έβαζε ένα ολοκληρωμένο πλαίσιο που αφορά τα ναυπηγεία Σκαραμαγκά. Αυτό περιγράφεται στο πρόγραμμα του ΣΥΡΙΖΑ - Προοδευτική Συμμαχία και αποδεικνύεται από το γεγονός ότι όπου προσπαθήσαμε εμείς να αναζωογονήσουμε τέτοιου είδους δραστηριότητες, και μάλιστα υπήρξε και ένα ιδιωτικό ενδιαφέρον, το πρώτο πράγμα που κάναμε ήταν να εξασφαλίσουμε τους εργαζόμενους.

Σας λέω δύο - τρία παραδείγματα που πιθανά τα ξέρετε ή μπορείτε να τα βρείτε.

Πρώτον, για τους εργαζόμενους στη «ΜΕΤΑΛΛΟΒΙΟΜΗΧΑΝΙΚΗ ΗΠΕΙΡΟΥ» εξασφαλίστηκε για δέκα χρόνια να συνεχίζουν να εργάζονται υπό τον κ. Στασινόπουλο. Θα μου πείτε: «Μικρό το κακό, μικρή η δουλειά», αλλά έτσι είναι.

Δεύτερον, όσον αφορά τους εργαζόμενους στην ΕΛΒΟ, είχαμε επιβάλει στον ειδικό διαχειριστή οποιαδήποτε συμφωνία κάνει να αφορά και τους ίδιους τους εργαζόμενους.

Τρίτον, προχθές συζητήσαμε για το ζήτημα της «ΛΑΡΚΟ», που πάλι βάλαμε το ίδιο θέμα.

Εσείς τώρα κάνετε κάτι ακόμα χειρότερο. Πρώτα κάνετε τους διαγωνισμούς, τους παίρνει ο πλειοδότης και μετά διαμορφώνετε ένα νομικό πλαίσιο κατά παραγγελία του πλειοδότη. Αυτό έχουμε τώρα. Το νομοσχέδιο αυτό, που είναι γραμμένο από εσάς, είναι γραμμένο κατά κύριο λόγο ως προς το τι συμφέρει και ποιες δυνατότητες μπορεί να έχει η εταιρεία.

Η εταιρεία τη δουλειά της κάνει, αλλά ας κάνουμε και εμείς καμμιά φορά τη δουλειά μας. Δε μας έχει στείλει ο ελληνικός λαός εδώ πέρα για να εξυπηρετούμε, θα έλεγε κανένας, εφοπλιστές, μεγαλοκεφαλαιούχους κ.λπ.. Μας έχει στείλει εδώ, πρώτα και κύρια, για να προστατεύουμε τους χαμηλόμισθους, τους πλέον ευάλωτους. Άρα, καταλαβαίνετε ότι υπάρχει το ερώτημα: Ποιος το εισηγείται πραγματικά αυτό το νομοσχέδιο; Ο Υπουργός ή ο εκπρόσωπος της εταιρείας;

Προαναγγέλλετε μάλιστα και μια κοινή υπουργική απόφαση, όπου εκεί θα περιγράφουν με την παραμικρή λεπτομέρεια οι νέοι όροι λειτουργίας του βιομηχανικού χώρου των ναυπηγείων.

Έχουμε, όμως, βγάλει συμπεράσματα.

Πρώτον, δεν υπάρχει η παραμικρή μέριμνα για το μέλλον των εργαζομένων. Αν θέλει ο επενδυτής, μπορεί να τους απολύσει όλους. Και η συζήτηση που γίνεται αυτή τη στιγμή μέσα στα ναυπηγεία Σκαραμαγκά είναι: «Καθίστε ήσυχα, για να έχετε κάποια ελπίδα να σας επαναπροσλάβει».

Δεύτερον, είναι στη διακριτική ευχέρεια του επενδυτή ή του ιδιοκτήτη -δε δεσμεύεται δηλαδή από κανέναν- το πώς μπορεί να αξιοποιήσει τον χώρο. Μπορεί να βάλει μέσα logistics, καταλύματα και ξενοδοχεία. Βεβαίως, το βασικό -το είπα- είναι ότι μπορεί να εγκαταστήσει μονάδα παραγωγής ηλεκτρικού ρεύματος και αποθήκευσης φυσικού αερίου, με τη μορφή βέβαια του LNG.

Το τρίτο, που συνδέεται στενά με το δεύτερο, είναι ότι έχετε συμπεριλάβει πολλές όμορφες λέξεις για να δείξετε ότι είσαστε οικολογικά ευαίσθητοι. Για πηγαίνετε να μιλήσετε με τους πολίτες της Αφαίας Σκαραμαγκά ή με τον Δήμο Χαϊδαρίου, από τον οποίο, όπως και από τους κατοίκους της δυτικής Αθήνας, στερείτε την πρόσβαση στη θάλασσα, αντί να φτιάξετε ένα «day break» ή κάτι παρόμοιο. Για σκεφτείτε το. Δεν κάνετε τίποτα, δε σας ενδιαφέρει τίποτα.

Το τελευταίο. Με αυτό το νομοσχέδιο, και για τα άλλα ζητήματα, αλλά ιδιαίτερα για το ζήτημα του Σκαραμαγκά, εμφανίζεται η αλαζονεία σας. Η υποχρέωσή σας είναι να μιλήσετε με τους ανθρώπους του Σκαραμαγκά. Χθες μιλήσαμε εμείς με τα σωματεία και καταλήξαμε στην τροπολογία. Να μιλήσετε με την τοπική αυτοδιοίκηση. Το κράτος, αντί να σταθεί αρωγός στον Δήμο Χαϊδαρίου, ο οποίος προσέφυγε στο Συμβούλιο της Επικρατείας, θα έλεγα ότι ήταν αρωγός στον επενδυτή, για να καταστραφεί η αίτηση του Δήμου Χαϊδαρίου. Ακούστε, λοιπόν, τα προβλήματα και τα αιτήματά τους. Ελάτε σε συζήτηση και συνεννόηση μαζί τους, αναζητήστε και βρείτε από κοινού λύσεις στα προβλήματα.

Περιμένω μια απάντηση για το αν έχει καταβληθεί το αντίτιμο του διαγωνισμού, γιατί καταλαβαίνετε ότι αν δεν έχει καταβληθεί με τους όρους που περιγράφετε, έχετε πάρα πολύ μεγάλο πρόβλημα και πάρα πολύ μεγάλη ευθύνη.

Η υπομονή των εργαζομένων στα ναυπηγεία Σκαραμαγκά, αλλά και των κατοίκων του Χαϊδαρίου και της δυτικής Αθήνας έχει εξαντληθεί και οι πολιτικές συνέπειες που θα υποστείτε θα φανερωθούν γρήγορα.

Εννοώ, βέβαια, τις εκλογές που επιτέλους θα απαλλάξουν τη χώρα από τη διακυβέρνηση της χειρότερης κυβέρνησης από τη Μεταπολίτευση, της Κυβέρνησης της Νέας Δημοκρατίας, με επικεφαλής τον κ. Μητσοτάκη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα εκ μέρους του ΣΥΡΙΖΑ έχει η κ. Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, θα ξεκινήσω κι εγώ με το σκέλος του νομοσχεδίου που αφορά τα ναυπηγεία Σκαραμαγκά. Νομίζω ήταν χαρακτηριστική και η παρέμβαση που έκανε ο συνάδελφος ο κ. Βίτσας.

Με το νομοσχέδιο η Κυβέρνηση έρχεται να αλλάξει τους όρους υπό τους οποίους το έργο δόθηκε σε συγκεκριμένο επενδυτή, σε συγκεκριμένο ιδιώτη και να τους αλλάξει υπέρ του. Στην πραγματικότητα το νομοσχέδιο έρχεται να δώσει λευκή επιταγή στον ιδιώτη να κάνει ό,τι θέλει στην περιοχή, να αναπτύξει όποια δραστηριότητα θέλει, να αλλάξει τις χρήσεις όπως θέλει. Συμβαίνει, δηλαδή, εδώ το εξής. Πρώτον να έχει γίνει διαγωνισμός με συγκεκριμένους όρους, με συγκεκριμένο πλαίσιο, οι οποίοι όροι εν πολλοίς καθορίζουν και το τίμημα, αλλά αποκλείουν και άλλους υποψήφιους, και μετά να έρθει ο ιδιώτης να υπαγορεύει στην Κυβέρνηση το τι θέλει να κάνει και η Κυβέρνηση αυτό να το κάνει νόμο του κράτους.

Και σαν να μην έφτανε αυτό, δηλαδή η παραχώρηση όλων αυτών των προνομίων στον ιδιώτη, δεν υπάρχει ούτε η ελάχιστη διασφάλιση για τους εργαζόμενους, για τις εκατοντάδες των οικογενειών των εργαζομένων που απασχολούνται στα ναυπηγεία Σκαραμαγκά εδώ και πάρα πολλά χρόνια. Μιλάμε για περίπου οκτακόσιους εργαζόμενους. Δεν υπάρχει, δηλαδή, καν η δέσμευση να διατηρηθούν οι θέσεις και οι σχέσεις εργασίας αυτών των εργαζομένων.

Η Κυβέρνηση υπονόησε ότι αυτοί οι εργαζόμενοι εν πολλοίς ανήκουν στο χθες, στην παλιά επιχείρηση και ότι η καινούργια επιχείρηση δεν έχει σχέση με αυτούς και ότι αυτό ίσως να είναι και ως ένα βαθμό αναγκαίο προκειμένου να απαλλαγεί η επιχείρηση από τα χρέη τα οποία της κληροδότησαν οι παράνομες κρατικές ενισχύσεις που έγιναν τη δεκαετία του 1990.

Στην πραγματικότητα ισχύει το ακριβώς αντίθετο, υπό μία προϋπόθεση: ότι τα ναυπηγεία Σκαραμαγκά θα συνεχίσουν να λειτουργούν και ως ναυπηγεία, θα συνεχίσουν δηλαδή τη ναυπηγική τους δραστηριότητα. Αν συνεχιστεί αυτή η οικονομική δραστηριότητα, τότε όχι απλώς είναι κοινωνικά αναγκαίο, όχι απλώς είναι δίκαιο, όχι απλώς είναι σκόπιμο να συνεχίσουν οι εργαζόμενοι να εργάζονται εκεί, αλλά είναι και νομικά υποχρεωτικό. Διότι και η νομοθεσία της Ευρωπαϊκής Ένωσης και η ελληνική νομοθεσία όπως ενσωμάτωσε την οδηγία της Ευρωπαϊκής Ένωσης και η πάγια νομολογία λένε ότι εφόσον έχουμε συνέχιση της οικονομικής δραστηριότητας, τότε οφείλουν να διατηρηθούν και οι θέσεις και οι σχέσεις εργασίας.

Επομένως, εάν η Κυβέρνηση αποφασίσει να μη διασφαλίσει τις θέσεις και τις σχέσεις εργασίας, ουσιαστικά νομιμοποιεί μια παρανομία και είναι μια αμιγώς πολιτική απόφαση, μια δική της πολιτική επιλογή, αντεργατική, από αυτές που μας έχει συνηθίσει. Αν όχι, την καλούμε να ενσωματώσει την τροπολογία που καταθέσαμε εκ μέρους του ΣΥΡΙΖΑ - Προοδευτική Συμμαχία, η οποία λέει ότι θα πρέπει να διατηρηθούν από τον ιδιώτη επενδυτή ως οφείλει οι θέσεις και οι σχέσεις εργασίας των εκατοντάδων αυτών εργαζομένων και να πληρωθούν τα οφειλόμενα δεδουλευμένα, όπως έχουν εξάλλου κρίνει και τα δικαστήρια της χώρας.

Το δεύτερο θέμα και η δεύτερη τροπολογία που καταθέτει ο ΣΥΡΙΖΑ αφορά το «πόθεν έσχες» των πολιτικών προσώπων. Καταθέτουμε μια τροπολογία με την οποία λέμε ότι οι υπόχρεοι σε υποβολή πόθεν έσχες θα οφείλουν όχι απλώς να δηλώνουν το ποσό των δανείων τα οποία οφείλουν, αλλά και τον τρόπο με τον οποίο αυτό αυτά εξυπηρετούνται και τις ρυθμίσεις που τυχόν έχουν λάβει. Δεν είναι δυνατόν σε μια περίοδο που το ζήτημα του ιδιωτικού χρέους είναι το πλέον φλέγον, την ώρα που οι πολίτες χάνουν τα σπίτια τους, την ώρα που πολίτες πτωχεύουν ως φυσικά πρόσωπα μετά τον πτωχευτικό νόμο της Νέας Δημοκρατίας, να μην υπάρχει η δέσμευση στο πολιτικό προσωπικό της χώρας να δηλώνει πώς ακριβώς εξυπηρετεί τα δάνειά του και φυσικά να μην υπόκειται σε χαριστικές ρυθμίσεις.

Αν δεν έχει η Κυβέρνηση κάτι να φοβηθεί, αν δεν έχει κάτι να κρύψει, δεν έχει παρά να ενσωματώσει αυτή την τροπολογία η οποία αφορά, όπως είπα, το σύνολο του πολιτικού προσωπικού της χώρας. Εκτός εάν τα 380 εκατομμύρια και πλέον δάνεια της Νέας Δημοκρατίας από τις τράπεζες ή τα 12,7 εκατομμύρια δάνεια που χρωστά το σύνολο του Υπουργικού Συμβουλίου του κ. Μητσοτάκη στις τράπεζες αποτελούν τους λόγους για τους οποίους σας κάνουν να μην ενσωματώσετε αυτή την τροπολογία. Κρίνεστε και γι’ αυτό από τον ελληνικό λαό.

Κι έρχομαι στα ζητήματα της οικονομίας, με τον πληθωρισμό στην Ελλάδα να σπάει το ένα ρεκόρ μετά το άλλο και τους πολίτες πραγματικά να ασφυκτιούν, να συνθλίβονται από το δυσθεώρητο κόστος ζωής. Δε χρειάζεται να πω πάρα πολλά δεδομένα για την περιγραφή της κατάστασης. Ο κατώτατος μισθός έχει χάσει ήδη από τον Απρίλιο το 27% της αγοραστικής δύναμης. Οι μικρομεσαίες επιχειρήσεις αντιμετωπίζουν ένα ενεργειακό κόστος που ξεπερνά το 90%. Αυτή είναι η κατάσταση της οικονομικής ασφυξίας.

Ο Υπουργός Οικονομικών έρχεται και λέει τι ακριβώς γι’ αυτή την κατάσταση; Πώς τοποθετείται; Δώσαμε -λέει- αναλογικά με το ΑΕΠ μας τα περισσότερα χρήματα από τις υπόλοιπες ευρωπαϊκές χώρες. Μα καλά, επαίρεστε γιατί τροφοδοτήσατε από τον κρατικό προϋπολογισμό την αισχροκέρδεια; Γι’ αυτό επαίρεστε; Γι’ αυτό ζητάτε τα εύσημα; Οι λογαριασμοί δε μειώθηκαν. Οι λογαριασμοί έρχονται τέσσερις και πέντε φορές πάνω. Δηλαδή, αν είχατε δώσει τα πολλαπλάσια και οι λογαριασμοί παρέμεναν τέσσερις και πέντε φορές παραπάνω θα ζητούσατε παραπάνω εύσημα; Τι είδους λογική είναι αυτή;

Οι Έλληνες πολίτες πλήρωσαν 3,8 δισεκατομμύρια παραπάνω σε φόρους το πρώτο πεντάμηνο του 2022 σε σχέση με το αντίστοιχο του 2021. Πλήρωσαν 3,8 δισεκατομμύρια παραπάνω σε φόρους λόγω της ακρίβειας. Πρόκειται για πραγματική αφαίμαξη. Κι έρχεται εδώ ο Υπουργός Οικονομικών και λέει «ναι, αλλά δώσαμε κάποια από αυτά πίσω», την ώρα που τα περισσότερα από αυτά που δίνουν πίσω τα δίνουν για την ίδια τη διατήρηση του μηχανισμού της αισχροκέρδειας. Αυτό είναι το μόνο επιχείρημα το οποίο επικαλείται. Παίρνετε πολλαπλάσια και από αυτά που δίνετε το κύριο μέρος τα δίνετε για να συντηρήσετε τον μηχανισμό της αισχροκέρδειας και ζητάτε και δικαίωση.

Κι ύστερα μιλάμε για συγκρίσεις με τις άλλες ευρωπαϊκές χώρες. Να δούμε λίγο τις συγκρίσεις. Η Ελλάδα στις πρώτες θέσεις στον ΟΟΣΑ στον ενεργειακό πληθωρισμό, πολύ πάνω από τον ευρωπαϊκό μέσο όρο. Ο πληθωρισμός στην Ελλάδα είναι 11,3% την ώρα που στην Ευρώπη είναι στο 8,1%. Η τιμή της βενζίνης στην Ελλάδα στις υψηλότερες στον κόσμο, πέμπτη υψηλότερη στον κόσμο ήταν στα μέσα του Ιουνίου. Η Ελλάδα έχει τη χειρότερη σχέση στην Ευρώπη μεταξύ κόστους καυσίμων και μέσου μισθού. Η Ελλάδα είναι η χώρα που το 99% των αυξήσεων στη χονδρική περνά στον καταναλωτή. Είναι πρώτη φυσικά στην Ευρώπη και η δεύτερη περνάει μόλις το 45% των αυξήσεων στον καταναλωτή. Αυτή είναι η διαφορά της πρώτης με τη δεύτερη.

Αυτές είναι οι πραγματικές συγκρίσεις. Και τι δείχνουν αυτές οι συγκρίσεις; Δείχνουν ότι σε μια πραγματικά δύσκολη συγκυρία η χώρα μας βρίσκεται στη χειρότερη θέση. Βρίσκεται στη χειρότερη θέση όχι λόγω κακοτυχίας, αλλά γιατί έχει μια Κυβέρνηση η οποία ούτε θέλει ούτε μπορεί να την προστατεύσει, να αντιμετωπίσει αυτή την κρίση.

Ο κ. Σταϊκούρας, στρεβλώνοντας εδώ και καιρό τις θέσεις του ΣΥΡΙΖΑ που ζητά εδώ και δέκα μήνες τη μείωση των ειδικών φόρων κατανάλωσης στα καύσιμα, του ΦΠΑ στα τρόφιμα, την επιβολή πλαφόν επί τέλους στις τιμές, λέει ότι η Αντιπολίτευση απλά ζητάει κι άλλα και ότι όποιος ζητάει κι άλλα ζητά να αυξηθεί το έλλειμμα ή να αυξηθούν οι φόροι στους πολίτες.

Είναι πραγματική πρόκληση αυτό το επιχείρημα. Είναι πρόκληση από μια Κυβέρνηση η οποία χρησιμοποίησε δημοσιονομικό χώρο για να ιδιωτικοποιήσει την επικουρική ασφάλιση που κοστίζει 1,5 δισεκατομμύριο τον χρόνο στην ελληνική κοινωνία. Πρόκληση από την Κυβέρνηση που χρησιμοποίησε χώρο για να μειώσει τον φόρο στα μερίσματα, τον φόρο στη συγκέντρωση κεφαλαίου, για να καταργήσει τον φόρο στις γονικές παροχές για περιουσίες 1,5 εκατομμυρίου. Πρόκληση από την Κυβέρνηση που χρησιμοποιεί χώρο για να κάνει 7 δισεκατομμύρια απευθείας αναθέσεις. Πρόκληση από την Κυβέρνηση που χρησιμοποιεί δημοσιονομικό χώρο για να δίνει μισθούς ύψους 360.000 ευρώ στον διοικητή της ΔΕΗ και να μοιράζει αφειδώς στον ίδιο και στα στελέχη. Είναι πραγματική πρόκληση αυτό το επιχείρημα που σκοπό έχει να τρομοκρατήσει τους πολίτες ότι αν τυχόν γίνουν κι άλλα μέτρα ή γίνουν τα μέτρα που ζητά η αντιπολίτευση θα φορολογηθεί κι άλλο.

Και κλείνω. Με καθυστέρηση δέκα μηνών ήρθε την Παρασκευή αυτό που η Κυβέρνηση διαφήμιζε εδώ και καιρό ως κατάργηση της ρήτρας αναπροσαρμογής. Τι ήταν; Ήταν ένας ακόμη εμπαιγμός. Δεν πρόκειται για καμμία κατάργηση της ρήτρας αναπροσαρμογής. Το μόνο που προβλέπει η ρύθμιση είναι ότι η διακύμανση στην τιμή, η οποία θα συνεχίζεται κάθε μήνα, θα ενσωματώνεται στο τελικό ποσό του λογαριασμού. Δηλαδή, οι πολίτες θα πληρώνουν τη ρήτρα αναπροσαρμογής, αυτή θα υπάρχει, απλά δε θα τη βλέπουν. Θα είναι ενσωματωμένη στο τελικό ποσό του λογαριασμού. Είναι ένας ακόμη εμπαιγμός σε μια σειρά θλιβερών επεισοδίων.

Αυτό είναι το οικονομικό και κοινωνικό αδιέξοδο που τελικά το έχει δημιουργήσει η Κυβέρνηση Μητσοτάκη και από το οποίο προσπαθεί να βγει με την προσφυγή στις κάλπες. Καλοδεχούμενη, οπωσδήποτε, η προσφυγή αυτή, αλλά να γίνει και με θεσμικό τρόπο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε πολύ κυρία συνάδελφε.

Τον λόγο τώρα έχει εκ μέρους της Νέας Δημοκρατίας ο κ. Καλογιάννης.

**ΣΤΑΥΡΟΣ ΚΑΛΟΓΙΑΝΝΗΣ:**  Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητάμε ένα σχέδιο νόμου του Υπουργείου Οικονομικών το οποίο, μεταξύ άλλων, περιλαμβάνει σημαντικές ρυθμίσεις για νέες επενδύσεις, όπως η επαναλειτουργία των ναυπηγείων Σκαραμαγκά και το σχέδιο ολοκληρωμένης ανάπτυξης του Ελληνικού.

Πρόκειται για επενδύσεις οι οποίες πράγματι μπορούν να αποτελέσουν ισχυρό όπλο ανάπτυξης σε μια περίοδο κατά την οποία οι επιπτώσεις της ενεργειακής κρίσης και του πληθωρισμού είναι ορατές.

Θα ήθελα αρχικά να σταθώ στις σημαντικές παρεμβάσεις της Κυβέρνησης για να μετριάσει τις επιπτώσεις της ενεργειακής κρίσης. Μέχρι το τέλος του 2022 προβλέπονται παρεμβάσεις συνολικού ύψους 8,5 δισεκατομμυρίων ευρώ. Μία εξ αυτών αφορά την επιδότηση ηλεκτρικού ρεύματος με τη μορφή επιστροφής του 60% της αύξησης, επιδότηση η οποία εκτιμάται ότι θα φθάσει τα 6 δισεκατομμύρια μέχρι το τέλος του έτους.

Πρόκειται για γενναία ενίσχυση που έρχεται να διορθώσει τις αυξήσεις στους λογαριασμούς του ρεύματος. Επιπλέον αυτών, πρέπει να ληφθεί υπ’ όψιν η μείωση του ΕΝΦΙΑ κατά 370 εκατομμύρια ευρώ, η ενίσχυση των ευάλωτων κοινωνικών ομάδων με 320 εκατομμύρια ευρώ, η στήριξη του πρωτογενούς τομέα με την επιστροφή του ειδικού φόρου κατανάλωσης για το πετρέλαιο που αφορά το πρώτο εξάμηνο του 2022.

Σχετικά με τα ναυπηγεία Σκαραμαγκά μια βιομηχανική υποδομή μείζονος σημασίας για τη χώρα, έχει καθοριστεί από την Κυβέρνηση ένα πλαίσιο αξιοποίησης και βιώσιμης ανάπτυξή τους για την επαναλειτουργία τους. Προβλέπεται συγκεκριμένα η κατάρτιση ενός σχεδίου ολοκληρωμένης ανάπτυξης με το οποίο οριοθετείται η χερσαία και θαλάσσια έκταση των ναυπηγείων, καθορίζονται τα όρια της λιμενικής ζώνης, οι χρήσεις γης, ειδικοί όροι και περιορισμοί δόμησης και εκπονείται στρατηγική μελέτη περιβαλλοντικών επιπτώσεων.

Το σχέδιο ολοκληρωμένης ανάπτυξης εγκρίνεται με την έκδοση προεδρικού διατάγματος. Πρόκειται για μία πολύ σημαντική εξέλιξη, δεδομένου ότι τα ναυπηγεία είχαν τεθεί σε καθεστώς ειδικής διαχείρισης από την προηγούμενη κυβέρνηση του ΣΥΡΙΖΑ.

Η σημερινή Κυβέρνηση της Νέας Δημοκρατίας πέτυχε την αναστροφή της αδιέξοδης πορείας που είχαν πάρει τα ναυπηγεία με τη διενέργεια πλειοδοτικών διαγωνισμών και συνολικό τίμημα που ξεπερνάει τα 50 εκατομμύρια ευρώ. Με αυτόν τον τρόπο διασφαλίζονται και τα ναυπηγεία και οι εργαζόμενοι.

Με το νομοσχέδιο κυρώνεται, επίσης, η σύμβαση παραχώρησης μεταξύ του ελληνικού δημοσίου, αφ’ ενός και της επιχείρησης καζίνο ευρέως φάσματος Ελληνικού Α.Ε., αφ’ ετέρου, για την παραχώρηση άδειας λειτουργίας καζίνο στον μητροπολιτικό πόλο Ελληνικού - Αγίου Κοσμά.

Η επένδυση συνολικού ύψους ενός δισεκατομμυρίου ευρώ αναμένεται να δημιουργήσει εκατοντάδες νέες θέσεις εργασίας και να αναμορφώσει την περιοχή του Ελληνικού καθιστώντας την πόλο αστικής ανάπτυξης και αυτό θα γίνει αν λάβουμε υπ’ όψιν ότι στη σύμβαση παραχώρησης προβλέπεται η ανέγερση ξενοδοχείου πέντε αστέρων, η δημιουργία συνεδριακού και εκθεσιακού κέντρου, η διαμόρφωση χώρων για πολιτιστικές και αθλητικές εκδηλώσεις.

Ιδιαίτερο ενδιαφέρον παρουσιάζει το γεγονός ότι για τη σύμβαση παραχώρησης έχει ληφθεί υπ’ όψιν η σύσταση δικαιώματος επιφανείας στο ακίνητο του μητροπολιτικού πόλου Αγίου Κοσμά - Ελληνικού. Επιφάνεια είναι το εμπράγματο δικαίωμα φυσικού ή νομικού προσώπου να κατασκευάσει κτίσμα σε έδαφος το οποίο κατά το χρόνο σύστασης του δικαιώματος ανήκει στο δημόσιο και να ασκεί στο κτίσμα αυτό τις εξουσίες που παρέχει το δικαίωμα της κυριότητας.

Η σύσταση επιφανείας, ένα χρήσιμο πολεοδομικό εργαλείο, εισήχθη στο νεοελληνικό κράτος επί Όθωνα και συγκεκριμένα, με τον νόμο ΥΝΖ του 1858 που αφορούσε το σχέδιο πόλεως της Πάτρας. Προκάλεσε πολλές αντιδράσεις για την εποχή, διότι θεωρήθηκε ότι ήταν ένα μέτρο κατάλληλο για προηγμένα ευρωπαϊκά κράτη και όχι για το νεοσύστατο Ελληνικό Βασίλειο τότε, όπως διαβάζουμε στα Πρακτικά της Βουλής του 1858. Ενάμιση αιώνα μετά, το 2011, το δικαίωμα της επιφανείας επανεισήχθη στο Ελληνικό Δίκαιο με το μεσοπρόθεσμο πλαίσιο δημοσιονομικής στρατηγικής 2012 - 2015.

Τέλος, με το σχέδιο νόμου ρυθμίζονται θέματα φορολογίας ακινήτων φυσικών προσώπων. Αναφέρεται συγκεκριμένα στο άρθρο 40 του νομοσχεδίου ότι συντελεστής αξιοποίησης οικοπέδου για τον υπολογισμό της φορολογητέας αξίας είναι ο συντελεστής που περιλαμβάνεται στις αποφάσεις προσδιορισμού αντικειμενικής αξίας ακινήτων, ανεξάρτητα, εάν ο συντελεστής δόμησης που ισχύει στην περιοχή είναι διαφορετικός.

Θέλω για μία ακόμη φορά να επισημάνω στο Κοινοβούλιο ότι η λανθασμένη εφαρμογή του συντελεστή αξιοποίησης οικοπέδου έχει δημιουργήσει κατά το παρελθόν πολύ σοβαρά προβλήματα σε περιοχές οι οποίες δεσμεύονται από πολεοδομικές διατάξεις, όπως ενδεικτικά αυτές που περιλαμβάνει το προεδρικό διάταγμα περί παραδοσιακών οικισμών Ζαγορίου του 1979 και αφορούν δημοτικές και τοπικές κοινότητες του Δήμου Ιωαννιτών.

Μετά από τεράστιο αγώνα συμπολιτών μου -επιτρέψτε μου, και μένα προσωπικά- αγώνων μιας δεκαετίας, το Υπουργείο Οικονομικών διά του παριστάμενου Υφυπουργού κ. Βεσυρόπουλου, τον οποίο ευχαριστώ ακόμη μία φορά, διόρθωσε πέρυσι τη σχετική απόφαση του 2010. Έτσι πλέον επιβαλλόμενος ΕΝΦΙΑ στις συγκεκριμένες περιοχές υπολογίζεται πολύ μειωμένος. Αναμένω, όμως, κύριε Υπουργέ, να δοθεί λύση και στο θέμα που αφορά τον ΕΝΦΙΑ φυσικών και νομικών προσώπων που έχει επιβληθεί τα προηγούμενα χρόνια στις ίδιες ακριβώς περιοχές, λόγω λανθασμένης εφαρμογής του συντελεστή αξιοποίησης οικοπέδου.

Οφείλει, επιτέλους, το ελληνικό δημόσιο να αναγνωρίσει το λάθος του να αποκαταστήσει τους πολίτες εκείνους, οι οποίοι έχουν εμπλακεί σε ατέρμονες δικαστικές περιπέτειες, αναζητώντας το δίκιο τους. Έχω ενημερώσει σχετικά και την ΑΑΔΕ, περιμένουμε την πρότασή τους για οριστική επίλυση του θέματος.

Κυρίες και κύριοι συνάδελφοι, οι διατάξεις του νομοσχεδίου που συζητάμε έχουν αναμφισβήτητα θετικό πρόσημο και γι’ αυτό τις υπερψηφίζω.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε πολύ κύριε συνάδελφε.

Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ κυρία Πρόεδρε.

Θα ήθελα ξεκινώντας να αναφέρω ότι την επόμενη εβδομάδα ο Πρωθυπουργός ζήτησε να μας ενημερώσει για το κοινωνικό του έργο, αλλά για το εθνικό του έργο δεν λέει να μας ενημερώσει και είναι κάτι που του επιμένουμε ως Ελληνική Λύση ότι πρέπει κάποια στιγμή να μας ενημερώσει ο Έλληνας Πρωθυπουργός γι’ αυτά που έρχονται, διότι αυτά που έρχονται είναι πάρα πολύ δυσάρεστα για τον ελληνικό λαό.

Θα ήθελα, όμως, να ξεκινήσω με κάτι και θα το διαβάσω αυτούσιο. Έρχεται βαρύς χειμώνας, κύριε Υπουργέ. Η Ρωσία βγήκε κερδισμένη οικονομικά. Πολύ άσχημη διαπίστωση για την Ευρωπαϊκή Ένωση και την Ελλάδα. Το έχουμε αναφέρει, το έχουμε αναλύσει πολύ πριν. Δυστυχώς, η διαχείριση της κρίσης από τη Δύση πριν και μετά την εισβολή, ήταν καταστροφική. Δεν το λέμε εμείς, κύριε Υπουργέ, το λέει ο Παπαχελάς, στον «ΣΚΑΪ». Αυτά που λέμε επί μήνες, έρχονται ακόμη και τα κανάλια τα δικά σας και μας επιβεβαιώνουν ότι έρχονται άσχημες μέρες.

Ερχόμαστε σήμερα και γινόμαστε και πάλι μάρτυρες μιας επιβεβαίωσης των όσων έχει αναφέρει η Ελληνική Λύση. Δεν είμαστε χαρούμενοι γι’ αυτό. Όχι, γιατί είναι δυσάρεστα αυτά που είχαμε προβλέψει και επιβεβαιώνονται ότι θα έρθουν δυσάρεστες στιγμές. Είμαστε στεναχωρημένοι, λοιπόν, γιατί ακόμη και σήμερα η ελληνική Κυβέρνηση δεν έχει βάλει μυαλό. Ο Πρωθυπουργός των διαγγελμάτων περισσότερα και από τη Βασίλισσα Ελισάβετ έχει κάνει σε τρία χρόνια. Ο Πρωθυπουργός των επιδομάτων που ασκεί οικονομική πολιτική με επιδόματα, τα οποία είναι δανεικά, που επιδοτεί την ανεργία και όχι την εργασία, ο Πρωθυπουργός με τις πλατφόρμες. Τώρα που μιλάμε, πέντε είναι ανοικτές και θα σας πω ποιες είναι: Πλατφόρμα για τα καύσιμα, πλατφόρμα για το ρεύμα, πλατφόρμα για οικιακές συσκευές, πλατφόρμα για επιστροφή ειδικού φόρου κατανάλωσης, πετρελαίου κ.λπ..

Η επόμενη πλατφόρμα θα είναι για ένα voucher 100 ευρώ και δώρο μια φέτα τυρί μαζί με μισό λίτρο γάλα. Αυτή είναι η Κυβέρνηση. Δεν λειτουργεί έτσι τίποτα πραγματικό. Ζείτε μια εικονική πραγματικότητα στην οποία πραγματικά φέρει μερίδιο ευθύνης και ο Πρωθυπουργός, γιατί δεν θέλει να καταλάβει αυτό που γίνεται γύρω του, γιατί ζει σε ένα στενό περιβάλλον στο Μαξίμου μαζί με τους δικούς του ανθρώπους που φαντάζομαι ότι δεν του λένε την αλήθεια, δεν βγαίνει πραγματικά στον κόσμο.

Η Ελληνική Λύση, επειδή ο ομιλών, αλλά και όλοι εμείς βγαίνουμε στον κόσμο, κάνουμε ομιλίες, συζητάμε με τον κόσμο, τα πράγματα είναι πολύ δυσάρεστα, πιστέψτε με. Ακόμη και για το θέμα των παππούδων, των μπαμπάδων μας για τις συντάξεις. Βαφτίζετε το κρέας ψάρι. Με την έκδοση, κύριε Υπουργέ, οριστικών συντάξεων, θα μπορούσαμε να λέμε ότι μειώνουμε το πρόβλημα στις συντάξεις των Ελλήνων. Η μεθόδευση, όμως, της Κυβέρνησης, ποια είναι; Προσωρινές συντάξεις γίνονται οριστικές και βγαίνουν οι Υπουργοί σας και λένε ότι δίνουμε συντάξεις. Δεν δίνετε συντάξεις. Προσωρινές συντάξεις δίδετε πολύ χαμηλές. Πώς θα επιβιώσει ο συνταξιούχος, ο όποιος πλήρωσε; Κοιτάξτε, δεν κάνουμε χάρη σε κανέναν, «ω, του δίνουμε τη σύνταξη», κύριοι της Νέας Δημοκρατίας, κύριε Υπουργέ. Είστε υποχρεωμένοι να δώσετε συντάξεις, γιατί τα έδωσε τα λεφτά ο άνθρωπος. Πώς λέτε ότι αυξήσαμε τον όγκο των συντάξεων, όταν είναι προσωρινή, μειωμένη δηλαδή, όχι η πραγματική του σύνταξη;

Επίσης, για να καταλάβετε που ζείτε -και ζείτε πραγματικά σε έναν κόσμο περίεργο-, κλέβουν κάθε μέρα τους Έλληνες. Έκανα το εξής πείραμα, κύριε Υπουργέ. Πήγα και πήρα ένα κιλό φέτα τυποποιημένου τυριού σε πλαστικό κεσεδάκι. Ακούστε το. Το πληρώνω 1 ευρώ, βγάζω το κεσεδάκι και είναι 800 γραμμάρια μέσα. Αυτό δεν είναι κλοπή; Διότι αν το κάνει κάθε η πολυεθνική αυτό το πράγμα, η κάθε εταιρεία, σημαίνει ότι ο άλλος χάνει 20% από ό,τι πληρώνει καθημερινά και αν δηλώνει 100 ευρώ τη βδομάδα, τα 20 ευρώ είναι κλοπή. Πού είναι οι ελεγκτικοί μηχανισμοί του Αδώνιδος; Πού είναι να κάνει έναν έλεγχο σοβαρό στα καρτέλ, τα γνωστά καρτέλ;

Άλλη κλοπή, που κανένας δεν μιλάει. Όλοι μιλάνε για το ρεύμα. Μια οικογένεια, κύριοι συνάδελφοι του ΣΥΡΙΖΑ, χρειάζεται τέσσερα κινητά, να έχει ο καθένας από ένα κινητό. Δυστυχώς η πολυτέλεια έχει γίνει ανάγκη, η επικοινωνία. 30 ευρώ ο καθένας είναι 120 ευρώ τον μήνα. Σε δύο μήνες είναι 240 ευρώ. Τα καρτέλ της κινητής τηλεφωνίας θα ασχοληθεί ποτέ η Κυβέρνηση, για να δει ότι έχουμε το ακριβότερο κινητό τηλέφωνο και από την Αγγλία και από τη Γαλλία και από τη Γερμανία; Κανένας δεν μιλάει; Γιατί; Τόσο ισχυροί είναι οι κύριοι ολιγάρχες των πολυεθνικών όπου γονατίζουν κυβερνήσεις, Υπουργούς και Πρωθυπουργούς; Πώς θα βοηθήσουμε τον πολίτη έτσι; Και τα λέω με πολύ απλά λόγια για να καταλάβουν οι Έλληνες που παρακολουθούν ότι δυστυχώς αυτή η Κυβέρνηση μας ταΐζει σανό με ψίχουλα. Και ταΐζει και επικοινωνιακό σανό στους Έλληνες, δυστυχώς.

Θα σας πω το εξής. Θυμάμαι τον Άδωνι και πολλούς Υπουργούς σημερινούς της Νέας Δημοκρατίας να ωρύονται και να χτυπιούνται ότι αν βγει η Ελλάδα από το ευρώ θα έχουμε πληθωρισμό 10%, 15%. Το ευρώ ήταν πανάκεια, κύριε Υπουργέ; Πόσο πληθωρισμό έχει η Ελλάδα σήμερα; Για πείτε μου εσείς. Είναι οι διαψεύσεις σας που έρχονται μπροστά σας. Ο Μακιαβέλι έλεγε ότι με τον τρόμο μπορείς να κυβερνήσεις ένα ολόκληρο λαό. Έτσι κάνει τώρα η Νέα Δημοκρατία. Έτσι κάνει χρόνια η Νέα Δημοκρατία, έτσι κάνουν χρόνια τα υπόλοιπα κόμματα εξουσίας, τρομοκρατούν τον πολίτη.

Και ακούστε τώρα το μεγάλο παραμύθι. Κλέβουν τους Έλληνες πολίτες, σας κλέβουν εσάς τους Έλληνες -γιατί βλέπω την κάμερα τώρα- κάθε μήνα, κάθε μέρα με λεφτά. Χίλια πεντακόσια ευρώ σε ένα οκτάμηνο ήταν η κλοπή στα καύσιμα και στο ρεύμα. Μαζέψανε -λέει- πλεόνασμα από έσοδα, λες και είναι από την παραγωγή του πλούτου ή από κάτι που παρήγαγε η χώρα. Ήταν τα κλεμμένα λεφτά των Ελλήνων, τα πήραν από τις τσέπες τους, τους δίνουν 100 ευρώ και τώρα «πείτε ευχαριστώ» τους λένε, γιατί «η Κυβέρνηση δίνει λεφτά». Μα, είναι σοβαρή διακυβέρνηση αυτή; Είναι σοβαρά πράγματα αυτά;

Το σύνολο των επιπλέον φορολογικών εσόδων τουρισμού -ας με διαψεύσει ο Υπουργός- πάει σε επιδότηση καυσίμων. Το σύνολο! Το κόστος στήριξης ευάλωτων από την αρχή της κρίσεως είναι 8,4 δισεκατομμύρια ευρώ. Ξεπέρασε τα μισά ετήσια έσοδα από τον τουρισμό. Δηλαδή, τι να συζητάμε τώρα; Δηλαδή, τρώτε από κάπου τα λεφτά, τρώτε από τον Έλληνα τα λεφτά, δίνετε πίσω τα λιγότερα και μετά λέτε ότι κάνετε οικονομική πολιτική. Εμ, δεν γίνεται οικονομική πολιτική έτσι.

Και ως επιχειρηματίας, κύριε Υπουργέ, να σας πω το εξής. Αν εγώ δανείζομαι συνεχώς για να μπορώ να πληρώνω τους υπαλλήλους μου ή για να τους δίνω μπόνους, στο τέλος το δάνειο μου θα γίνει τεράστιο και δεν θα μπορώ να το πληρώσω και θα χρεοκοπήσω. Και πάτε την Ελλάδα πάλι σε νέα μνημόνια, πάλι σε νέες χρεοκοπίες.

Βγαίνει ο γερμανικός τύπος προχθές. «Η Ελλάδα παραμένει μη επενδύσιμη». Μη επένδυση! Παρουσιάζει –λέει- έντονη μεταβλητότητα στα σπρεντ. Αυτή είναι η αλήθεια. Ποιον κοροϊδεύετε; Και το λέει η Deutsche Bank, η οποία αξιολογεί την Ελλάδα ως χώρα με αυξημένο κίνδυνο. Και βγαίνει ο καθένας εδώ μέσα πραγματικά και πλέκει ένα σενάριο επιστημονικής φαντασίας, ότι ζούμε σε έναν ωραίο κόσμο -πώς το είχε πει ο Πρωθυπουργός- ζούμε σε μια καταπληκτική χώρα. Ναι, η χώρα είναι καταπληκτική, οι ηγεσίες είναι να μην πω τι.

Ακούστε τώρα, επενδύσεις. Πήγε η Υπουργός να εγκαινιάσει στο Ελληνικό καζίνο. Ο Χριστός και η Παναγία! Αν επένδυση είναι το καζίνο, πραγματικά απορώ. Βιομηχανία του τζόγου, ένα μίνι καζίνο γνωστών ανθρώπων της Νέας Δημοκρατίας το καζίνο! Μετά την αεριτζίδικη βιομηχανία του τουρισμού με τα πλαστά στοιχεία και τις επιδοτήσεις, βγαίνει και η βιομηχανία του τζόγου, βιομηχανία τυχερών παιχνιδιών. Πού είναι ο πρωτογενής τομέας; Πού είναι η μεταποίηση; Πού είναι αυτά που θα φανούν στο εμπορικό μας ισοζύγιο; Κάνετε καζίνο και νομίζετε ότι είναι επένδυση; Δώσαμε κοψοχρονιά στον Λάτση 6,2 τετραγωνικά χιλιόμετρα στο Ελληνικό, με τρία χιλιόμετρα ακτογραμμής. Του δώσαμε δάνεια για να τα αγοράσει και αυτός απλά πουλάει τα οικόπεδα. «Εδώ τα καλά οικόπεδα, οικόπεδα στον ήλιο, οικόπεδα στη θάλασσα, οικόπεδα στην αυλή». Αυτός είναι ο επενδυτής σας; Αυτή είναι επένδυση; Σοβαρά μιλάτε τώρα; Δεν μπορούσε η Ελλάς ως χώρα να το κάνει αυτό μόνη της με 50% αντιπαροχή -σας λέω εγώ- και να κερδίσει το 50% η χώρα μας; Δέκα δισεκατομμύρια ευρώ περίπου θα ήταν το κέρδος μας. Αλλά εξυπηρετείτε τον Λάτση και τους ολιγάρχες και όχι τον Έλληνα πολίτη. Αυτό είναι το δυσάρεστο. Τον Έλληνα πολίτη τον θεωρείτε -θα το πω ωμά- την αγελάδα που την αρμέγετε συνεχώς, αλλά πλέον η αγελάδα αυτή είναι ισχνή αγελάδα, δεν έχει να παράγει άλλο γάλα, γιατί πραγματικά τους έχετε ρημάξει με τους φόρους.

Κύριε Υπουργέ, το δίλημμα στον νέο αιώνα το θέτουμε από τώρα εμείς, θα το βρούμε μπροστά μας. Είναι τι Ελλάδα θέλει ο καθένας εδώ μέσα. Τι Ελλάδα θέλουμε; Παραγωγική, στιβαρή, γεωπολιτική οντότητα ή παρασιτική, παροχοτουριστική; Εμείς θέλουμε παραγωγική, στιβαρή, γεωπολιτική οντότητα, ισχυρότατη και μπορούμε να την κάνουμε, αν οι Έλληνες στις επόμενες εκλογές μας ψηφίσουν. Μπορούμε!

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα, στην ενέργεια. Το λέω και το ξαναλέω, το ακριβό ρεύμα έχει ονοματεπώνυμο. ΣΥΡΙΖΑ, ΝΔ, ΚΙΝΑΛ. Με τις ΝΟΜΕ, με την πράσινη ανάπτυξη και την κατάργηση των λιγνιτών, με τη μη εξόρυξη φυσικού αερίου στη χώρα μας φτάσαμε στο σημείο σήμερα να πληρώνουμε πανάκριβα το ρεύμα και οι Έλληνες να μην μπορούν να το πληρώσουν. Λάθη, λάθη συνεχώς σε ενέργεια και οικονομία.

Πρώτο λάθος. Η μεγαλύτερη τιμωρία ξέρετε ποια είναι, κύριε Υπουργέ, για κάποιον Υπουργό; Να παραδέχεται μετά από χρόνια αυτό που ο άλλος είπε εδώ ότι είναι σωστό. Ακούστε τι είπε Υπουργός σας. Δεν θα πω ποιος είναι. «Είμαι υπέρ της χρήσης πυρηνικής ενέργειας. Έχουμε πάρει στραβά το θέμα στην Ελλάδα». Όταν το είπα εγώ εδώ πριν χρόνια, γελούσαν οι Νεοδημοκράτες. Σήμερα κορυφαίος Υπουργός δικό σας επιβεβαιώνει αυτό που λέμε εμείς εδώ και χρόνια. Καταθέσαμε και προμελέτη, που να πάρει και να σηκώσει, την καταθέσαμε εδώ, σας τη δώσαμε, πάρτε την. Και τώρα βγαίνει μετά από τρία χρόνια ο Υπουργός της Νέας Δημοκρατίας και είναι υπέρ της πυρηνικής ενέργειας.

Δεύτερο λάθος. Επιχείρηση του εξωτερικού -επειδή είστε από αγροτική οικογένεια- δεσμεύει δέκα χιλιάδες στρέμματα στην Καρδίτσα για να κάνει βιομηχανικό φωτοβολταϊκό πάρκο, κύριοι συνάδελφοι, δέκα χιλιάδες στρέμματα καλλιεργήσιμης γης. Καταγγελίες άπειρες από την Καρδίτσα. Τη μάνα ελληνική γη μπορείς να τη σπείρεις, να καρπίσει καρπό και να φάει ψωμί ο άνθρωπος, να φάει τα αγαθά της γης, τη δίνεται για να βάλετε σίδερα και φωτοβολταϊκά πάνελ. Η εταιρεία προσφέρει ελκυστικά συμβόλαια, μακροχρόνιες ενοικιάσεις σε δεκάδες αγρότες, οι οποίοι -λέει- είναι πραγματικά εγκλωβισμένοι. Γιατί όταν ο αγρότης βγάζει 120 ευρώ το στρέμμα κέρδος, αν ο άλλος του δίνει 500 ευρώ το στρέμμα, θα πάει να το δώσει, τον χρόνο. Καταλαβαίνετε τι κάνετε;

Τρίτο λάθος. Ασύδοτοι οι πάροχοι από τα ουρανοκατέβατα κέρδη. Η ΡΑΕ γνωμοδότησε -η δική σας ΡΑΕ, εσείς τους βάλατε αυτούς- με το πόρισμα της ότι έχουν ζημιές. Και πώς τις έκαναν τις ζημιές; Είστε Υπουργός. Να σας πω εγώ πώς τις έκαναν τις ζημιές.

Έβαλαν μισθοδοσία, έβαλαν μπόνους, έβαλαν έξοδα, έξοδα, έξοδα, ίσα βάρκα-ίσα πανιά με ζημιές. Είναι κράτος αυτό που δεν ελέγχει κανέναν; Είναι κράτος; Και πώς θα φορολογήσει ο Πρωθυπουργός το 90%των κερδών, όταν έχουν ζημιές οι πάροχοι; Τι θα φορολογήσει; Τις ζημιές; Δηλαδή, κοροϊδεύετε τον κόσμο κατάμουτρα στη Νέα Δημοκρατία και πιστεύετε ότι μπορούμε να σας πιστέψουμε, κιόλας. Πείτε μου πώς μπορεί να γίνει αυτό.

Και λέτε ψέματα συνεχώς. Ρήτρα αναπροσαρμογής. Πρώτα την καταργείτε -στα λόγια- μετά την αναστέλλετε και τελικά την ενσωματώνετε στις μηνιαίες χρεώσεις των παρόχων. Μα, είστε με τα καλά σας τώρα; Ποιον θα κοροϊδέψετε; Εμάς στην Ελληνική Λύση, κύριοι Υπουργοί, δεν θα μας κοροϊδέψετε, γιατί, επαναλαμβάνω, είμαστε η φωνή της λογικής, είμαστε η φωνή των πραγματικών δεδομένων και όχι αυτών των φανταστικών που εσείς φαντάζεστε.

Λέτε ψέματα για το φθηνό κόστος ενέργειας. Βγαίνει ο αρμόδιος Υπουργός και λέει: Κάθε πράσινη μεγαβατώρα μειώνει το κόστος ενέργειας για νοικοκυριά και επιχειρήσεις. Μεγαλύτερο ψέμα από αυτό δεν έχω ακούσει. Ο CEO της γερμανικής ΡΑΕ λέει ότι οι ΑΠΕ στη Γερμανία μπορούν να καλύψουν μόνο το 5% της ζητήσεως. Το ποσοστό των ΑΠΕ είναι 30%. Πώς θα το καλύψετε εσείς; Χουντίνι είστε; Όχι! Είστε ψεύτες και λέτε ψέματα συνεχώς. Είστε μία Κυβέρνηση ψευτών που έχει εθιστεί στο ψέμα.

Πέμπτο λάθος. Δεν εκμεταλλεύεστε τη γεωθερμία. Όλες οι Κυκλάδες θα μπορούσαν να έχουν τζάμπα ρεύμα. Ένα τεράστιο γεωθερμικό πεδίο υπάρχει κάτω από τις Κυκλάδες. Εύκολα δημιουργείται η προϋπόθεση για να το κάνετε ρεύμα και δεν κάνετε τίποτε με αυτό.

Έκτο λάθος. Θάψατε τις εξορύξεις. Βγαίνει η G7 –και κανείς δεν το λέει αυτό, κύριε συνάδελφε- και λέει ότι οι επενδύσεις με κρατική στήριξη στον τομέα του φυσικού αερίου και των εξορύξεων είναι αναγκαίες και η Κυβέρνηση δεν κάνει το παραμικρό. Η G7 το λέει, εκτός αν είμαστε εμείς μόνοι μας η G10 ή οι G1 και είμαστε ιδιαίτερη περίπτωση.

Επειδή, λοιπόν, μιλάτε και για αντιγραφές προγραμμάτων, ήδη η Ολλανδία ξεκινάει, όπως σας είπα, δύο καινούργια πυρηνικά εργοστάσια μαζί με άνοιγμα λιγνιτών, το μείγμα που λέγαμε εμείς.

Επειδή, λοιπόν, πολλοί με ρωτούν -και πολλοί ομιλούν διά εμάς- για ποιον λόγο, εάν έρθει η στιγμή, θα συγκυβερνήσει η Ελληνική Λύση με τη Νέα Δημοκρατία, ακούστε γιατί, κύριε Υπουργέ μου, δεν πρόκειται να γίνει αυτό. Δεν γίνεται. Εσείς μιλάτε όλο για το Διεθνές Δίκαιο, εμείς μιλάμε συνεχώς για το εθνικό συμφέρον. Πώς θα γίνει τώρα;

(Χειροκροτήματα από την πτέρυγα της Ελληνικής Λύσης)

Εσείς μιλάτε συνεχώς για τη συνέχεια του κράτους του ΣΥΡΙΖΑ, εμείς μιλάμε για την επανίδρυση του ελληνικού κράτους που θα εξυπηρετεί τον πολίτη.

(Χειροκροτήματα από την πτέρυγα της Ελληνικής Λύσης)

Εσείς της Νέας Δημοκρατίας μιλάτε για πολυπολιτισμό, εμείς μιλάμε για Ελληνισμό και ελληνικότητα.

(Χειροκροτήματα από την πτέρυγα της Ελληνικής Λύσης)

Εσείς μιλάτε για την Ευρώπη της Γερμανίας, εμείς μιλάμε για την Ευρώπη των εθνών, των λαών και των πολιτών.

Εσείς μιλάτε για την πολυθρησκευτική Ελλάδα κάνοντας τζαμιά, εμείς μιλάμε για μια Ελλάδα ανεκτική, χριστιανική, ορθόδοξη.

(Χειροκροτήματα από την πτέρυγα της Ελληνικής Λύσης)

Εσείς μιλάτε για επενδύσεις με δανεικά, εμείς μιλάμε για παραγωγή πλούτου για τον Έλληνα.

(Χειροκροτήματα από την πτέρυγα της Ελληνικής Λύσης)

Εσείς μιλάτε για επιδόματα, εμείς μιλάμε για παραγωγή πλούτου.

Εσείς μιλάτε για επενδύσεις κρατικοδίαιτων ολιγαρχών, εμείς μιλάμε για εργασία καλά αμειβόμενων Ελλήνων πολιτών. Είναι συγκλονιστικές διαφορές. Εσείς μιλάτε συνεχώς με κρατικοδίαιτους ολιγάρχες, εμείς μιλάμε μόνο με τον λαό και μόνο με τους Έλληνες.

Τολμάμε και λέμε πρώτα η Ελλάδα, πρώτα οι Έλληνες και αυτή είναι ουσιαστική μας διαφορά, κύριε Υπουργέ.

(Χειροκροτήματα από την πτέρυγα της Ελληνικής Λύσης)

Πάμε τώρα και στα υπόλοιπα. Ελληνοτουρκικά. Κύριοι συνάδελφοι, κανένα κόμμα δεν μιλάει. Γιατί δεν μιλάει ο ΣΥΡΙΖΑ για τα ελληνοτουρκικά; Γιατί δεν μιλάει το ΚΙΝΑΛ; Γιατί δεν μιλάει το ΚΚΕ; Γιατί δεν μιλάει κανένας; Περίεργα πράγματα συμβαίνουν.

Θα αναφέρω, λοιπόν, μερικά λάθη που έκανε στα εθνικά θέματα η Κυβέρνηση. Στην ελληνοαμερικανική συμφωνία που υπογράψατε εδώ, εσείς της Νέας Δημοκρατίας, γιατί υπογράψατε να ενταχθούν και τα Σκόπια και η Αλβανία; Τι σχέση έχει η ελληνοαμερικανική συμφωνία των βάσεων με το να μπουν οι Σκοπιανοί και οι Αλβανοί στο ΝΑΤΟ; Πείτε μου. Υπήρχε όρος μέσα στο μνημόνιο.

Βεβαίως, κανείς δεν αντιδρά με τα αυτονόητα. Και θα σας πω τι πρέπει να κάνετε τώρα. Τώρα βέτο! Βέτο στα Σκόπια, βέτο και στην Αλβανία.

(Χειροκροτήματα από την πτέρυγα της Ελληνικής Λύσης)

Γιατί την προηγούμενη εβδομάδα στο αλβανικό κοινοβούλιο μιλούσαν όλοι οι Βουλευτές για την Τσαμουριά.

Δεύτερο λάθος. Η ελληνική Κυβέρνηση και ο ίδιος ο Πρωθυπουργός τα έχει βάλει με τη βουλγαρική κυβέρνηση, η οποία εξυπηρετεί το δικό μας συμφέρον για την «ψευτοβόρεια Μακεδονία» και ο Πρωθυπουργός θέλει να νουθετήσει τους Βούλγαρους. Έγινε βασιλικότερος του βασιλέως, νατοϊκότερος του ΝΑΤΟ και αμερικανότερος των Αμερικανών.

Οι Βούλγαροι πήραν όμως αυτό που ήθελαν. Αντέδρασαν, αντέδρασαν και τι πήραν; Ότι η γλώσσα τους είναι βουλγαρική διάλεκτος και όχι μακεδονική. Εμείς δεν μπορούσαμε να το κάνουμε αυτό; Πώς το έκαναν οι Βούλγαροι μετά τη Συμφωνία των Πρεσπών, η οποία για εμένα είναι επαίσχυντη και προδοτική; Αυτή είναι άποψή μου και θα την κρατήσω. Οι Βούλγαροι πέτυχαν κάτι. Εσείς γιατί δεν κάνετε κάτι;

Τρίτο λάθος. Η Κυβέρνηση διώχνει τους Ρώσους τουρίστες. Το ελληνικό κέντρο αιτήσεων βίζας ενημέρωσε προχθές ότι για «τεχνικούς λόγους» από τις 27 Ιουνίου τα προξενεία θα αναστείλουν προσωρινά την αποδοχή εγγράφων για βίζα από Ρώσους. Τόσα λεφτά έχουμε που δεν τα χρειαζόμαστε; Μόνο τα δανεικά λεφτά ξέρετε να παίρνετε; Γιατί τους απαγορεύετε να έρθουν να ακουμπήσουν εδώ τα λεφτά τους;

Άλλο λάθος. Η ένταση με τη Ρωσία. Πετύχατε το ακατόρθωτο. Χωρίς λόγο, χωρίς αιτία να απελαύνει η Ελλάδα από εδώ Ρώσους, να απελαύνει χθες η Ρωσία. Για ποιον λόγο; Για να κάνουμε το παιχνίδι των Αμερικανών;

Και εδώ τα λάθη θα συνεχίζονται. Υπάρχει η απόφαση του Ευρωπαϊκού Κοινοβουλίου, όπου η Ελλάδα μπορεί να μπλοκάρει τα τουρκικά ψάρια. Δεν κάνατε τίποτε γι’ αυτό. Δεν επιβάλλατε και δεν ζητήσατε ποτέ κυρώσεις από την Ευρωπαϊκή Ένωση εναντίον της Τουρκίας. Πώς να πείσω εγώ τους Τούρκους ότι πραγματικά είμαι ισχυρός, όταν, ό,τι εφόδιο διαθέτει η χώρα, το απονευρώνετε μόνοι σας. Πώς ο Πρωθυπουργός δεν ζητάει κυρώσεις εναντίον της Τουρκίας, η οποία ζητάει να φτάσει μέχρι τον εικοστό πέμπτο μεσημβρινό, που μιλάει ωμά για εισβολή σε ελληνικά νησιά; Το καταλαβαίνετε; Εισβολή! Ούτε μία κύρωση. Ούτε μία απαίτηση. Πραγματικά απορώ. Δεν ζητάτε κυρώσεις.

Έχουν περάσει τέσσερις ημέρες, κύριοι Υπουργοί. Ξέρετε, αυτά τα νομοσχέδια είναι σαν το πάρεργο των Υπουργών. Έρχονται εδώ, δεν ακούνε κανέναν, τα περνάνε, τα ψηφίζουν, περνάνε όλα τρέιλερ, δεν ακούνε τι λένε οι Αρχηγοί των κομμάτων, δεν ακούνε τι λένε οι Βουλευτές και οι άλλοι συνάδελφοί τους. Δυστυχώς, αυτό είναι το ελληνικό Κοινοβούλιο της Νέας Δημοκρατίας, του ΣΥΡΙΖΑ και του ΚΙΝΑΛ. Πρέπει να γίνει δημοκρατικό το ελληνικό Κοινοβούλιο, να υποχρεωθούν οι Υπουργοί και να απαντούν και να ακούν. Ντροπή είναι!

(Χειροκροτήματα από την πτέρυγα της Ελληνικής Λύσης)

Πέρασαν τέσσερις ημέρες. Έξω από τη Βουλή ήρθε ο Τούρκος πρόεδρος ενός κόμματος «της αλλαγής» -κάθε συνωνυμία με το ΠΑΣΟΚ είναι συμπτωματική-και ύψωσε την ελληνική σημαία. Είχε προειδοποιήσει έξι ημέρες πριν. Οι μυστικές υπηρεσίες της Τουρκίας, οι μυστικές υπηρεσίες της Ελλάδος δεν ενημερώθηκαν ότι θα έρθει; Πώς του επέτρεψαν να πετάξει και να έρθει στην Ελλάδα; Πώς του επέτρεψαν να μπει στην Ελλάδα; Και άντε έκανε ό,τι έκανε, γιατί δεν βγαίνει ένταλμα σύλληψης ακόμη και τώρα ή να είναι ανεπιθύμητος στην Ελλάδα από εδώ και στο εξής; Κάνετε τραγικά λάθη.

Και θα σας πω και κάτι ακόμα. Αυτή η χώρα γέννησε το πνεύμα και τον πολιτισμό. Αυτή η χώρα δημιούργησε τα μεγαλύτερα πολιτισμικά και πολιτιστικά ιδεώδη κατά την αρχαιότητα, αλλά και κατά τη βυζαντινή αυτοκρατορία. Σήμερα, δυστυχώς, δεν υπάρχει Ακαδημία Αθηνών. Δεν υπάρχει πνευματική, καλλιτεχνική, πατριωτική ηγεσία. Και είναι ένα μεγάλο πρόβλημα, τεράστιο κενό των ανθρώπων του πνεύματος να μιλήσουν για την Ελλάδα. Βγαίνει ο κάθε καλλιτέχνης της Τουρκίας, ο κάθε καθηγητής, ο κάθε ακαδημαϊκός και μιλάει για κατάληψη ελληνικών εδαφών. Θα τολμούσε ένας Έλληνας ακαδημαϊκός, ένας Έλληνας ηθοποιός, ένας τραγουδιστής να πει ότι η βασιλεύουσα, η Κωνσταντινούπολη είναι ελληνική; Δεν τολμάει κανένας να το πει. Γιατί; Γιατί είναι φοβικοί. Γιατί επικρατεί η ψευτοαριστερή αντίληψη ότι δεν πρέπει να διεκδικούμε τίποτα. Κάνετε λάθος. Όταν διεκδικεί ο γείτονάς σου, διεκδικείς και εσύ για να μπορέσεις, όταν συζητήσεις ειρηνικά, να μην παραδώσει αυτά που έχεις.

(Χειροκροτήματα από την πτέρυγα της Ελληνικής Λύσης)

Και θα πω και κάτι στα μέσα ενημέρωσης -με πόνο και με θλίψη το λέω. Αναπαράγουμε καθημερινά περισσότερη τουρκική προπαγάνδα από όση μπορούμε να καταναλώσουμε ως Έλληνες. Φτάνει πια η τουρκική προπαγάνδα από τα κανάλια. Φτάνουν πια τα τουρκικά σίριαλ. Παράκληση: Ξηλώστε τα αυτά, γιατί κάνετε ζημιά στο φρόνημα των Ελλήνων. Έναν ανταποκριτή έχει η Τουρκία στην Ελλάδα, εφτά, οχτώ έχουμε εμείς. Ο λόγος ποιος είναι; Για να λέω τι έκανε ο Ερντογάν και πώς απειλεί ο Ερντογάν; Αυτό είναι ενημέρωση; Όχι. Αυτό είναι καλλιέργεια φόβου, φοβικού συνδρόμου, φόβου πολέμου, φόβου αντίστασης. Σταματήστε να παίζετε το παιχνίδι των Τούρκων.

Έχουμε, λοιπόν, μια Κυβέρνηση διαρκώς σε άμυνα. Τι θα μπορούσε να κάνει η Νέα Δημοκρατία, κύριε Υπουργέ; Επίθεση τώρα διπλωματική σε όλα τα πεδία και μέτωπα.

(Χειροκροτήματα από την πτέρυγα της Ελληνικής Λύσης)

Προβάλλετε διεθνώς την ωμή παραβίαση της Συνθήκη της Λωζάνης από την Τουρκία, στη Συρία, στην Θράκη μας, στην Ίμβρο, στην Τένεδο και σε άλλες περιοχές για να αμβλυνθεί ο ηθικός αυτουργός της παραβίασης της Συνθήκης της Λωζάνης.

Ζητήστε, κύριοι της Νέας Δημοκρατίας, άμεση αποχώρηση από την Κύπρο όχι μόνο των τουρκικών στρατευμάτων αλλά και των εποίκων, που πήγαν εκεί κατά χιλιάδες. Υπάρχουν πολλά να κάνετε, αλλά δεν ξέρω τελικά αν ο Πρωθυπουργός θέλει να τα κάνετε.

Και η απόδειξη ήρθε με αυτό το εγκληματικό λάθος, που έγινε εδώ και λίγες μέρες.

Το Γραφείο Διανοητικής Ιδιοκτησίας της Ευρωπαϊκής Ενώσεως έχει εγκρίνει ως «Turkaegean» το Αιγαίο Πέλαγος, το πέλαγος των χιλιάδων ετών ελληνικού ονόματος, το Αιγαίο Πέλαγος. Κατοχύρωσαν οι Τούρκοι πνευματικά δικαιώματα μετονομασίας για τουριστική προβολή και όχι μόνο, ως τουρκοαιγαίο. Η Ελλάς είχε το δικαίωμα να αντισταθεί. Δεν αντιστάθηκε. Δεν έκανε ένσταση. Είχε άλλους δύο μήνες μέχρι τον Φεβρουάριο. Δεν το έκανε. Ποιος φταίει; Η Νέα Δημοκρατία που το ανέχθηκε και θέλει μάλιστα να λέμε ότι είναι ένα λαϊκό πατριωτικό κόμμα.

(Χειροκροτήματα από την πτέρυγα της Ελληνικής Λύσης)

Φταίει το Υπουργείο Εξωτερικών, ο κ. Δένδιας και ο Έλληνας Πρωθυπουργός. Τουρκοαιγαίο το Αιγαίο σε διαφημιστικά μηνύματα με τη δική σας απουσία να κάνετε μία ένσταση; Και τώρα δεν μπορούμε να κάνουμε ένσταση. Έβαλαν τον «ΣΚΑΪ «από το πρωί να λέει ότι θα κάνουμε ένσταση. Ούτε τα βασικά δεν ξέρετε. Δυστυχώς για δέκα χρόνια από εδώ και στο εξής το Αιγαίο παγκοσμίως θα λέγεται τουρκοαιγαίο, για την τουριστική εκμετάλλευση της Τουρκίας.

Ακούστε ποιος είναι ο δούρειος ίππος. Τουριστική εκμετάλλευση σημαίνει τουριστική συνεκμετάλλευση, όπως έλεγαν πολλοί κατά το παρελθόν. Οπότε από την τουριστική συνεκμετάλλευση θα πάτε μετά και στη μοιρασιά, στη συνεκμετάλλευση στο Αιγαίο μέσω Χάγης γιατί είναι όλα σχεδιασμένα δυστυχώς από κάποιους και κάποιοι εδώ τα εφαρμόζουν. Θα έλεγα πολλά αλλά πραγματικά θλίβομαι γιατί ακούω την κ. Μενδώνη να είναι έξαλλη με τον κ. Δένδια, τον κ. Δένδια να σηκώνει τα χέρια του. Αλλά στην επιτροπή αυτή ήταν και δύο Έλληνες. Δύο Έλληνες συμμετείχαν στη δική μας επιτροπή και μπορούσαν να κάνουν ένσταση. Και δεν έκανε ένσταση ο Έλληνας υπάλληλος. Ξηλώστε τώρα τους υπαλλήλους. Διώξτε τους, απολύστε τους. Άνοιξαν κερκόπορτα.

(Χειροκροτήματα από την πτέρυγα της Ελληνικής Λύσης)

Και το καλύτερο; Να παραιτηθεί ο αρμόδιος Υπουργός. Ο κ. Δένδιας έκανε ένα εθνικό έγκλημα για το οποίο πρέπει να τιμωρηθεί. Πρέπει να παραιτηθεί. Τουρκοαιγαίο το Αιγαίο; Επίσημα στην Ευρωπαϊκή Ένωση; Σοβαρά μιλάμε τώρα; Και δεν ανοίγει ρουθούνι; Δεν μιλάει κανένας εδώ μέσα; Δεν σας ενδιαφέρει καθόλου; Ξέρετε τι έχει γίνει; Έχετε αντιληφθεί τι μας έρχεται; Πραγματικά απορώ. Τα μέλη, λοιπόν, του διοικητικού συμβουλίου από την Ελλάδα: Μάρκους Βιέρ, Άστα Σουλτ, Θοδώρα Σιμιτζή, Ελένη Μίσκου. Αυτοί πρέπει να ξηλωθούν. Αν είναι τα μέλη της ελληνικής πλευράς -αυτοί είναι, το έψαξα το πρωί- πρέπει να ξηλωθούν. Γιατί ο Υπουργός δεν τους ξηλώνει; Γιατί τους κρατάει ο Υπουργός Εξωτερικών ή η Υπουργός Πολιτισμού; Έκαναν καλά τη δουλειά τους. Όχι. Πρέπει να τιμωρηθούν; Ναι. Τι πρέπει να κάνουμε; Ξαναλέω για ακόμη μια φορά, αποπομπή των υπαλλήλων για να αποδείξει η Νέα Δημοκρατία ότι δεν ήξερε τουλάχιστον.

(Χειροκροτήματα από την πτέρυγα της Ελληνικής Λύσης)

Αλλά και να πει ότι δεν ήξερε σημαίνει ότι είναι επικίνδυνη κυβέρνηση. Πάλι έχει ευθύνη ο Υπουργός και Πρωθυπουργός γι’ αυτό που έγινε. Και τα λέω με πολύ απλά λόγια. Τι πετύχατε λοιπόν ως Νέα Δημοκρατία; Να σας το πω με πολύ λαϊκά λόγια. Η Ελλάδα ποτέ δεν πεθαίνει, λέμε. Εμείς επιμείνουμε σε αυτό. Αλλά μήπως παραέχει ξαποστάσει; Οι Έλληνες έχουν ξαποστάσει πάρα πολύ. Πραγματικά αντιλαμβάνομαι τον πόνο των Ελλήνων. Περνούν δύσκολες οικονομικές στιγμές. Και η ακρίβεια, η φτώχεια, η ένδεια, όλα αυτά που συμβαίνουν έχουν ονοματεπώνυμο: Νέα Δημοκρατία, ΣΥΡΙΖΑ, ΚΙΝΑΛ. Τα κόμματα εξουσίας τα οποία θα συγκυβερνήσουν στις επόμενες εκλογές, ή δύο ή τρεις μαζί.

(Χειροκροτήματα από την πτέρυγα της Ελληνικής Λύσης)

Και τι πετύχατε όλοι σας μαζί; Θα σας πω τώρα. Η Μακεδονία να είναι σλαβική, το Αιγαίο τουρκοαιγαίο, το Σύνταγμα ελληνοφοβικό, η Ομόνοια και οι δρόμοι μας πακιστανικοί γιατί κάθε μέρα κάνουν πορείες οι Πακιστανοί εναντίον της Ινδίας, το Μαξίμου πολυπολιτισμικό. Αυτή είναι η σωστή πλευρά της ιστορίας; Αυτή είναι η σωστή πλευρά της ιστορίας; Όχι. Είστε σε λάθος πλευρά. Είστε στην πλευρά της λάθος πλευράς ιστορίας. Αλλάξτε πλευρά γιατί η χώρα δεν πάει καθόλου καλά.

Και πως αποδεικνύεται ότι συνεργάζεστε κι έχετε ίδια ιδεοληψία; Δεν είστε η Νέα Δημοκρατία πια. Πραγματικά δεν είστε η Νέα Δημοκρατία που όλοι πίστευαν κάποια στιγμή. Δεν είστε αυτό το κόμμα το λαϊκό, το πατριωτικό. Διάβασα για την ιστορία των αμβλώσεων τον κ. Τσίπρα στα αγγλικά και τον κ. Μητσοτάκη στα αγγλικά να διαρρηγνύουν τα ιμάτιά τους για το θέμα των εκτρώσεων και των αμβλώσεων. Είναι ένα θέμα πολύ σοβαρό. Ναι. Αλλά βγαίνει τώρα ο Έλληνας Πρωθυπουργός και ο Έλληνας Αρχηγός Αξιωματικής Αντιπολιτεύσεως στην ίδια ακριβώς γραμμή εναντίον της απόφασης του αμερικανικού συνταγματικού δικαστηρίου. Σοβαρά μιλάτε τώρα; Και τον έχουμε Πρωθυπουργό; Τον έχουν αρχηγό αυτοί; Να κρίνουμε εμείς συνταγματικό δικαστήριο των Ηνωμένων Πολιτειών; Αντί να πείτε «τι έγκλημα κάναμε τόσα χρόνια και δεν κάναμε ένα συνταγματικό δικαστήριο εμείς για να αποφασίζει πραγματικά για τα μείζονα ζητήματα» τα βάλατε με τους Αμερικανούς στο δικαστήριο τους; Πόσο ίδιοι είστε; Πόσο ίδιοι είστε; Υπέρ των αμβλώσεων όλοι. Καλλιεργείτε τον φόβο. Θα καταθέσω στα Πρακτικά τα δυο tweet. Είναι παρόμοια.

Θα μείνω μόνο στα εξής. Ο Πρωθυπουργός είναι υπέρ των αμβλώσεων και των εκτρώσεων. Πεθαίνουμε δημογραφικά, δεν δίνετε κίνητρα να γεννηθούν Έλληνες, μπολιάζετε τη χώρα, θέλετε και αμβλώσεις. Η επίφαση και η δικαιολογία είναι ότι είναι πολλά προϊόντα από βιασμούς. Προϊόν ο βιασμός και έγινε ό,τι έγινε. Εδώ είναι άλλο θέμα. Αστερίσκος. Πάντα υπάρχουν αστερίσκοι στους νόμους. Αλλά η Νέα Δημοκρατία έλεγε το 1986 επί ΠΑΣΟΚ, έλεγε: «το ΠΑΣΟΚ έρχεται σήμερα και ψηφίζει τον νόμο για τις αμβλώσεις για να ολοκληρώσει την καταστροφή την οποία μέχρι σήμερα έχει επιτελέσει στον θεσμό της ελληνικής οικογένειας». Πρακτικά της Βουλής το 1986. Αυτή ήταν η Νέα Δημοκρατία. Αυτή είναι η Νέα Δημοκρατία. Δεν είστε εσείς η Νέα Δημοκρατία. Είστε ένα κεντροδεξιό, ακραίο νεοφιλελεύθερο κόμμα και τρίζουν τα κόκκαλα του Καραμανλή του Α΄. Τρίζουν τα κόκκαλά του με αυτά που κάνετε.

Ακούστε τα επιχειρήματά τους. Το σώμα, λέει, ανήκει στη γυναίκα. Στα εμβόλια όμως το σώμα δεν ανήκει σε εμάς. Υποχρεωτικός ο εμβολιασμός. Για να καταλάβετε την αντίφασή σας. Λέτε ότι αφορούν οι εκτρώσεις και οι αμβλώσεις τις γυναίκες. Δεν αφορούν μόνο τις γυναίκες. Αφορούν και τα έμβρυα που υπάρχουν μέσα. Μην τα μπερδεύετε. Και να σας πω και κάτι; Ήσασταν όλοι έμβρυα κάποτε. Κι αν η μαμάκα σας έκανε την επιλογή που εσείς τώρα θέλετε να κάνουν οι γυναίκες δεν θα υπήρχατε εσείς. Παρατηρώ, λοιπόν, ότι όσοι είναι υπέρ των εκτρώσεων έχουν ήδη γεννηθεί. Θα σας πω ποια είναι η πρότασή μας. Γιατί εσείς αποφασίζετε για τον ελληνικό λαό χωρίς να ρωτάτε. Τι λέει η Ελληνική Λύση;

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Είμαστε αλλού γι’ αλλού.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κοιτάξτε, έχω κι εγώ μάνα. Εντάξει; Όπως έχετε και εσείς. Αλλά είστε γεννημένη γιατί η μητέρα σας δεν έκανε έκτρωση. Αν έκανε έκτρωση δεν θα ήσασταν γεννημένη, ούτε θα αντιδρούσατε.

Τι λέμε εμείς; Για τα μείζονα ζητήματα δεν αποφασίζει η κυρία απέναντί μου, ούτε εγώ. Για τα θέματα που αφορούν τη ζωή και τη δολοφονία κάποιου δεν αποφασίζετε εσείς. Δημοψήφισμα για να αποφασίσει ο ελληνικός λαός.

(Χειροκροτήματα από την πτέρυγα της Ελληνικής Λύσης)

Έχετε τα κότσια; Κάντε το. Αυτή είναι η δημοκρατία. Όχι αποφασίζουν οι τριακόσιοι, οι διακόσιοι, οι εκατόν πενήντα για το τι θα κάνει ο Έλληνας. Όπως δημοψήφισμα δεν κάνατε για τις Πρέσπες. Και πραγματικά αν είχαν τη δική σας λογική οι μανάδες μας, δεν θα ήσασταν εδώ εσείς. Απλά είναι τα πράγματα. Είναι απλά τα πράγματα. Πολύ απλά. Και σε ένα έθνος που πεθαίνει δημογραφικά δίνεις κίνητρα για να γεννηθούν Έλληνες. Δεν δίνεις κίνητρα για να μην γεννιούνται Έλληνες. Με δημοψήφισμα θα πάτε μέχρι τέλους. Θα σας πάμε με δημοψήφισμα να αποφασίσει ο ελληνικός λαός για τα μείζονα ζητήματα. Αυτή είναι η άποψή μας. Δεν την αλλάζουμε. Ζήτω η δημοκρατία. Κάτω η λογική της φαυλοκρατίας. Αυτό θα λέμε πάντα.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Πρόεδρε.

Τον λόγο είχε ο Υπουργός κ. Οικονόμου να τοποθετηθεί επί διάταξης στην τροπολογία 1344.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, πρόκειται για την τροπολογία 1344 με αύξοντα αριθμό 203. Το άρθρο 7 της τροπολογίας του Υπουργείου Υποδομών και Μεταφορών στο νομοσχέδιο, που συζητάμε σήμερα αφορά την ενίσχυση των επιχειρήσεων του έντυπου τύπου και της πανελλαδικής κυκλοφορίας, άρα και του περιφερειακού τύπου. Οι επιχειρήσεις αυτές δοκιμάζουν πολύ μεγάλες δυσκολίες στη λειτουργία τους εξαιτίας της αύξησης των λειτουργικών εξόδων είτε αυτές έχουν να κάνουν με το μεταφορικό κόστος ως συνέπεια των εξωγενών κρίσεων της εισαγόμενης ακρίβειας που ζούμε κυρίως στο κομμάτι των καυσίμων, είτε της κατακόρυφης αύξησης της πρώτης ύλης που για τις εφημερίδες αυτές είναι το δημοσιογραφικό χαρτί. Από την άλλη πλευρά αντιμετωπίζουν και το πρόβλημα της μείωσης της κυκλοφορίας τους και παρ’ όλα αυτά κάνουν έναν αγώνα για να συντηρήσουν, να στηρίξουν τη λειτουργία τους, να ανταπεξέλθουν σε αυτό που αποτελεί την αποστολή τους και την άσκηση της επιχειρηματικής τους δραστηριότητας.

Τι έρχεται και κάνει η Κυβέρνηση με την τροπολογία αυτή; Έρχεται να ενισχύσει σε δύο βασικούς πυλώνες. Ο ένας πυλώνας είναι το μεταφορικό κόστος. Με αντίστοιχο τρόπο με αυτό που έγινε πέρσι το ύψος της ενίσχυσης του μεταφορικού κόστους θα είναι ανάλογο του συνολικού μεταφορικού κόστους, όπως λέει και η τροπολογία για κάθε τρίμηνο. Το μέγιστο ποσό της επιχορήγησης θα ισούται με το μεταφορικό κόστος του αντίστοιχου περσινού τριμήνου του φορολογικού έτους της περασμένης περιόδου και θα πιστοποιείται από μια σειρά από στοιχεία, είτε από το πρακτορείο διανομής είτε από τα κατά τόπους κομμάτια διανομής είτε από τα παραστατικά και λογιστικά στοιχεία και λοιπά αποδεικτικά που θα προσκομίζουν οι δικαιούχοι της επιχορήγησης αυτής, με βάση την υπουργική απόφαση που θα βγει. Η διάρκεια της επιχορήγησης καθορίζεται σε τέσσερα ημερολογιακά τρίμηνα αρχής γενομένης από 1-1-2022. Πρώτη απαραίτητη υποσημείωση εδώ ότι είχε δοθεί και πέρσι η ενίσχυση αυτή για τα έντυπα πανελλαδικής κυκλοφορίας. Δεν είχε προβλεφθεί για τα έντυπα του περιφερειακού τύπου, ημερήσια, εβδομαδιαία και περιοδικά. Εντάσσεται στην ενίσχυση και αυτή η κατηγορία των εντύπων που επίσης δοκιμάζεται σκληρά από τις συνθήκες που επικρατούν.

Το δεύτερο κομμάτι της ενίσχυσης αφορά την επιδότηση μέρους της αύξησης του δημοσιογραφικού χαρτιού της πρώτης ύλης για την έκδοση των επιχειρήσεων τύπου. Το μέγιστο ποσό της επιχορήγησης ισούται με το 50% της αύξησης, του επιπλέον κόστους δηλαδή, με βάση τα περσινά στοιχεία του αντίστοιχου τριμήνου του προηγούμενου φορολογικού έτους. Και αυτό θα επιβεβαιώνεται από μια σειρά παραστατικά που θα προβλέπονται στην κοινή υπουργική απόφαση που θα βγει και θα πιστοποιούνται και από την έκθεση ορκωτού λογιστή.

Να κάνω και δύο απαραίτητες διευκρινίσεις, κυρία Πρόεδρε.

Πρώτα απ’ όλα η επιχορήγηση που δίνουμε είναι μια επιχορήγηση η οποία θα είναι ακατάσχετη και θα είναι και ανεκχώρητη, όπως θα προβλέπεται και στην ΚΥΑ η οποία θα εκδοθεί. Είναι μια ενίσχυση που δίνεται για να στηριχθούν αυτές οι βασικές ανάγκες και να βοηθηθούν οι εφημερίδες ώστε να ανταπεξέλθουν και να αντιμετωπίσουν τις δυσκολίες που έχουν.

Η δεύτερη απαραίτητη διευκρίνιση είναι ότι πρόκειται για μια ενίσχυση οριζόντια. Όλες οι επιχειρήσεις του έντυπου τύπου, που πληρούν τις προϋποθέσεις που θα προδιαγράφει η ΚΥΑ, δηλαδή που θα φέρουν τα απαραίτητα αποδεικτικά στοιχεία, θα ενισχυθούν για να αντιμετωπίσουν μέρος των δυσκολιών που έχουν. Αυτό συνιστά νομίζω μια πολύ καθαρή απόδειξη του πόσο σεβόμαστε και εκτιμούμε την προσπάθεια που γίνεται, αλλά και αναγνωρίζουμε την ανάγκη υποστήριξης του έντυπου τύπου σε δύσκολες συνθήκες, όχι μόνο των κρίσεων αλλά και της αλλαγής του μιντιακού τοπίου συνολικά.

Ο πλουραλισμός και η πολυφωνία στον Τύπο είναι χωρίς αμφιβολία βασικός πυλώνας της δημοκρατίας και της ποιότητας της δημοκρατίας. Πριν από αυτό και αναγκαία προϋπόθεση γι’ αυτό είναι να αντιμετωπίσει τις υπαρξιακού τύπου δυσκολίες που έχουν οι επιχειρήσεις αυτές.

Η Κυβέρνησή μας με αυτή την τροπολογία, η οποία ελπίζω να τύχει της καθολικής αποδοχής του Κοινοβουλίου, έρχεται να δώσει πολύ ουσιαστική στήριξη στο κομμάτι της ανάγκης και του μεταφορικού κόστους, αλλά και της επιδότησης του χαρτιού που έχουν οι εφημερίδες και πανελλαδικής εμβέλειας και κυκλοφορίας και όλες οι υπόλοιπες. Είναι περιττό να πω ότι αποτελεί καθολικό αίτημα των επιχειρήσεων τύπου.

Και να προσθέσω κλείνοντας ότι είναι ένα μόνο κομμάτι από τη συνολική εργαλειοθήκη που επεξεργαζόμαστε για τη στήριξη των επιχειρήσεων του έντυπου τύπου και πανελλαδικής κυκλοφορίας αλλά και περιφερειακής, και θα έλεγα κυρίως της περιφερειακής, προκειμένου να προσαρμοστούν στις απαιτήσεις της περιόδου και να ανταπεξέλθουν στις δυσκολίες και τις προκλήσεις που έχουν.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ πολύ, κυρία Πρόεδρε.

Δεν είχα σκοπό να αρχίσω την ομιλία μου με την απόφαση του ανώτατου δικαστηρίου των Ηνωμένων Πολιτειών, αλλά μετά από την ομιλία του κ. Βελόπουλου, ο οποίος προφανώς θέλει να κλέψει κάτι από την αίγλη του Τραμπ και θεωρεί ότι ο «τραμπισμός» μπορεί να βρει έδαφος και στην Ελλάδα, είμαι αναγκασμένος να πω ότι αυτή η απόφαση είναι καταστροφική για τις γυναίκες, για το γυναικείο κίνημα και για τη μάχη ενάντια στον σεξισμό.

Όσες και όσοι από εμάς πιστεύαμε στον εκσυγχρονισμό και στον μοντερνισμό και ότι η χειραφέτηση των γυναικών θα ήταν μια γραμμική εξέλιξη, τώρα ξέρουμε όλοι και όλες ότι πρέπει συνεχώς να δίνουμε μάχες για τα δικαιώματα των γυναικών, για το σώμα τους και για τη χειραφέτησή τους. Δεν τελειώνει εδώ.

Ελπίζω αυτή η απόφαση να είναι ένα σπρώξιμο για ένα νέο φεμινιστικό κίνημα και για την Ελλάδα, διότι ακούσατε κι εσείς τον κ. Βελόπουλο και το έδαφος που θέλει να χτίσει. Ελπίζω ότι ο «τραμπισμός» δεν θα έχει καμμία θέση στην Ελλάδα.

Κυρίες και κύριοι συνάδελφοι, θεωρώ ότι η οικονομική ιστορία δεν είναι το δυνατό χαρτί της Κυβέρνησης. Για την Κυβέρνηση που έχουμε η οικονομική ιστορία του τόπου αρχίζει το 2015. Τίποτα δεν έγινε πριν από το 2015, καμμία χώρα δεν χρεοκόπησε, καμμία χώρα δεν έχασε το 25% του ΑΕΠ, καμμία χώρα δεν είχε μειώσεις συντάξεων και μισθών στο δημόσιο, καμμία χώρα δεν πήρε 63 δισεκατομμύρια μέτρα για δημοσιονομική αναπροσαρμογή. Όλα αρχίζουν το 2015.

Σε προηγούμενη συζήτησή μας για νομοσχέδιο του Υπουργείου Οικονομικών έθεσα το θέμα του δημοσίου συμφέροντος για τη «ΛΑΡΚΟ», για την ενέργεια, για την υγεία και για το πώς η Νέα Δημοκρατία δεν έχει καν την έννοια του δημόσιου συμφέροντος στο οπλοστάσιό της. Μάλιστα, μού απάντησε ο κ. Σταϊκούρας: «Ποιοι είσαστε εσείς να μιλάτε για το δημόσιο συμφέρον, που βάλατε τα capital controls, που καταστρέψατε τη χώρα το 2015;». Δεν απάντησε σε καμμία ερώτηση που του έβαλα και σε προτάσεις για τον δημόσιο χώρο, για τις τράπεζες, για την οικολογική διάσταση και για το πώς πρέπει να κατευθύνονται οι πόροι με οικολογική μέριμνα. Πάλι μιλάτε για το 2015.

Σας λέω ευθέως ότι είναι αδυναμία σας για δύο λόγους:

Είναι αδυναμία γιατί για κάθε επιχείρημα για το 2015 υπάρχουν τόσα άλλα επιχειρήματα και όχι γι’ αυτά που μόλις είπα για τη χρεοκοπία της χώρας και για τη μείωση του ΑΕΠ, αλλά και γι’ αυτά που συζητούσαμε την προηγούμενη εβδομάδα και τώρα, για τη «ΛΑΡΚΟ» και για τον Σκαραμαγκά. Δεν υπήρχε πρόβλημα το 2015 γι’ αυτές τις επιχειρήσεις; Έρχεστε εδώ και λέτε ότι όλα πήγαιναν μια χαρά, ότι ήταν τέλειες οι επιχειρήσεις και δεν υπήρχε κρατική βοήθεια που έπρεπε να ξαναπληρώσουμε. Τι έγινε πριν από το 2015 σ’ αυτές τις επιχειρήσεις; Όμως, υπάρχει μια μεγαλύτερη αδυναμία καθώς πάμε σε εκλογές.

Εικάζω και νομίζω ότι θα υποστήριζαν οι δημοσκόποι ότι το 1/3 των αποφάσεων των ψηφοφόρων είναι για το παρελθόν. Δηλαδή πόσο αξιόπιστο είναι ένα κόμμα και πόσο αξιόπιστο είναι το άλλο κόμμα. Όμως, τα 2/3 είναι ποιοι μπορούν να μας βοηθήσουν σε μια συγκεκριμένη στιγμή. Τα 2/3 δηλαδή της απόφασης βασίζεται στο μέλλον, τι όραμα και τι στρατηγική έχει το κάθε κόμμα, πώς αντιμετωπίζει τα δικά μας προβλήματα.

Εγώ λέω και νομίζω και ο ΣΥΡΙΖΑ και τα άλλα κόμματα- ότι υπάρχει μια δυναμική των προοδευτικών και των αριστερών κομμάτων σ’ αυτή τη μελλοντική σκοπιά να βάλουν στο κέντρο το δημόσιο συμφέρον στην υγεία, στην ενέργεια και βέβαια στον Σκαραμαγκά.

Πρώτο θέμα, που το έχουν αναφέρει και άλλοι: Πώς γίνεται ένας διαγωνισμός όταν έχεις βασική μέριμνα το δημόσιο συμφέρον; Το βασικό είναι ότι όλοι οι εν δυνάμει αγοραστές ξέρουν τους κανόνες του παιχνιδιού εκ των προτέρων. Δεν κάνουμε ένα διαγωνισμό και μετά λέμε ότι έχει και άλλα προνόμια, τα οποία δεν τα είχαμε πει εκ των προτέρων και άρα θα μπορούσαν να μπουν και άλλοι και άρα να είναι μεγαλύτερο το τίμημα. Έτσι καταλαβαίνετε εσείς την εξυπηρέτηση του δημοσίου συμφέροντος; Αλλάζουμε τους όρους του διαγωνισμού αφού έχει γίνει ο διαγωνισμός;

Δεύτερο θέμα για τον Σκαραμαγκά: Έχει κάποια στρατηγική σημασία για εσάς το ναυπηγείο του Σκαραμαγκά; Για τη «ΛΑΡΚΟ» καταλάβαμε την προηγούμενη εβδομάδα ότι δεν έχει. Δεν έχει σχέση που ανεβαίνει η τιμή του νικελίου, δεν έχει σχέση το ότι είμαστε η μόνη χώρα στην Ευρώπη που έχουμε αυτή τη δυναμική. Μπορούμε να τη δώσουμε στους ιδιώτες χωρίς κανέναν όρο, χωρίς κάποια αίσθηση δημοσίου συμφέροντος για τη βιομηχανική πολιτική. Φαντάζομαι ότι η βιομηχανική πολιτική δεν είναι μια έννοια που είναι στο οπλοστάσιό σας.

Για τον Σκαραμαγκά; Για την ανάπτυξη της βιομηχανίας; Για την άμυνα που υποτίθεται ότι είναι δικός σας προνομιακός χώρος; Εσείς δεν είστε οι μεγάλοι πατριώτες που δεν σηκώνετε μύγα στο σπαθί σας όταν είναι να υποστηρίξετε την άμυνα της χώρας; Ούτε γι’ αυτό; Και βεβαίως για την απασχόληση για την οποία έγινε ήδη πολλή συζήτηση.

Να αρχίσω με το νομικό ζήτημα. Σας το έβαλε η κ. Αχτσιόγλου και σήμερα και στις επιτροπές. Υπάρχει ένα νομικό ζήτημα, αφού συνεχίζονται οι δραστηριότητες στο ναυπηγείο, αν έχουν δικαιώματα οι εργαζόμενοι; Θα απαντήσετε; Εγώ δεν είμαι σε θέση να απαντήσω. Μάλιστα, οι δύο συντρόφισσες που είναι εδώ μπροστά, που είναι νομικοί, θα λέγανε σε εμένα ότι αυτά που ξέρει ο Ευκλείδης για τα νομικά δεν θα εξαντλούσαν το πίσω μέρος ενός γραμματόσημου.

Εσείς έχετε κάποιους νομικούς να σας συμβουλεύσουν, να σας πουν αν έχει δίκιο ή δεν έχει δίκιο; Είναι μέσα στα καθήκοντα σας να απαντάτε στις ερωτήσεις; Είναι; Δεν είναι; Είναι μέσα στην κοινοβουλευτική διαδικασία να έχετε κάποια υποχρέωση να απαντήσετε σε αυτή την ερώτηση; Ο νεοφιλελευθερισμός δουλεύει με αυτόν τον τρόπο. Θέλει να μην μπορούν οι εργαζόμενοι και εργαζόμενες να σηκώσουν κεφάλι. Γι’ αυτό δεν σας αρέσουν οι συμβάσεις αορίστου χρόνου. Γι’ αυτό θέλετε να υποστηρίξετε όποια επιχείρηση αλλάζει και θέλει να διώξει εργαζόμενους και εργαζόμενες που έχουν σύμβαση αορίστου χρόνου, για να πάρει καινούργιους εργαζόμενους.

Δεν σας είδα στο e-food να είσαστε διαλυμένοι για αυτό που έγινε. Δεν σας είδα τώρα στην «PRAKTIKER» να πείτε κάτι, τι είναι αυτό που κάνει η «PRAKTIKER», που θέλει να αλλάξει τους εργαζόμενους. Δεν το βλέπω και εδώ που δίνετε τη δυνατότητα να απολυθούν όλοι οι εργαζόμενοι, για να έρθουν νέοι και νέες εργαζόμενοι σε καινούργιες συμβάσεις. Καμία μέριμνα για την απασχόληση.

Τρίτον, για την ποιότητα της ζωής, για το περιβάλλον, για το πώς θα είναι ο χώρος γύρω από τον Σκαραμαγκά. Έχει κάποιο δημόσιο συμφέρον εδώ; Πρέπει να μας απασχολήσει αυτό το θέμα; Να φτιάξουμε ζωντανές κοινότητες που ξέρουν ότι το περιβάλλον είναι ασφαλές, ότι υπάρχει υγεία, ότι δεν υπάρχει ρύπανση; Σταματήσατε σχεδόν όλους τους δασικούς χάρτες, όλα αυτά που κάναμε και τη χρήση γης, για να βοηθήσετε τον ιδιωτικό τομέα και το ιδιωτικό συμφέρον. Γιατί ό,τι αποφασίζουν οι ιδιώτες επενδυτές είναι καλό και δεν υπάρχει δημόσιο συμφέρον να παρέμβει.

Επιτρέψτε μου, όχι για σας, γι’ αυτούς που μας ακούν να δώσω ένα πολύ μικρό παράδειγμα πώς με τις ιδιωτικοποιήσεις και τις αγοραίες λύσεις περιθωριοποιούνται άλλες αξίες και το δημόσιο συμφέρον. Ο Ρήγκαν -αφού άρχισα με την Αμερική, τις Ηνωμένες Πολιτείες ας τελειώσω με τις Ηνωμένες Πολιτείες- ιδιωτικοποίησε τις εταιρείες που κάνανε τα στέγαστρα και τις στάσεις στους σταθμούς των λεωφορείων στην Καλιφόρνια. Και τι έγινε; Κάτι πάρα πολύ απλό. Το ιδιωτικό συμφέρον, η ιδιωτική επιχείρηση που το πήρε, στις πλούσιες περιοχές έφτιαξε στέγαστρα. Γιατί; Γιατί μπορούσε να κολλήσει διαφημίσεις. Στις φτωχές περιοχές δεν υπήρχαν στέγαστρα. Καθόσουν και περίμενες ώρες στην Καλιφόρνια κάτω από τον ήλιο, γιατί δεν υπήρχε ιδιωτικό κέρδος να έχει στέγαστρο και άρα να κολλήσει διαφημίσεις.

Αυτό λέμε εμείς, όταν λέμε ότι η αγορά και η ιδιωτική πρωτοβουλία, που ασχολείται μόνο με το κέρδος, δεν μπορεί να εξασφαλίσει το δημόσιο συμφέρον. Υπάρχουν δύο λύσεις. Να προστατέψουμε έναν χώρο δημόσιο, όπου υπάρχουν άλλες αξίες, άλλες προτεραιότητες κοινωνικές, οικολογικές ή τουλάχιστον και να είσαστε υπέρ της ιδιωτικοποίησης, να ρυθμίζεται αυτή η αγορά, όπως δεν κάνετε στην αγορά ενέργειας, όπου δεν επιβάλλετε σε επιχειρήσεις που παίρνουν μια νέα εταιρεία κάποια κοινωνικά κριτήρια είτε για τους εργαζόμενους και τις εργαζόμενες είτε για τον περιβάλλον χώρο. Δεν έχετε καν την αίσθηση ότι μια εταιρεία έχει πολλά ενδιαφέροντα μέρη. Stakeholders το λένε οι Βρετανοί. Δεν είναι μόνο οι εργαζόμενοι, αλλά και η κοινότητα εκεί που δρα η επιχείρηση. Πουθενά στο δικό σας χώρο δεν υπάρχει αυτή η μέριμνα γιατί ό,τι και να είναι η ερώτηση, η απάντηση είναι η αγορά, ο ιδιωτικός τομέας.

Σας αδικώ. Δεν είναι μόνο η αγορά και ο ιδιωτικός τομέας. Έχετε κάνει μια τέλεια ισορροπία και απόλυτη δικαιοσύνη. Από τη μια μεριά, αγορές και ιδιωτικοποιήσεις και από την άλλη μεριά, πελατειακό κράτος. Ένα τέλειο πάντρεμα. Αυτό είναι βασική σας πολιτική: Είναι ένα παλιό πελατειακό κράτος όπου κάνουμε τον διαγωνισμό και μετά κάνουμε τους κανόνες. Άρα, είναι δωράκι στον επενδυτή, δεν είναι αγορά αυτό. Κανένας νεοφιλελεύθερος κανονικός οικονομολόγος δεν θα το υποστήριζε αυτό που κάνατε. Αυτό είναι η Νέα Δημοκρατία, που ξέρουμε και αγαπάμε τόσα χρόνια, που λειτουργούσε έτσι το κράτος.

Άλλο είναι το ερώτημα για τις προοδευτικές δυνάμεις. Το δημόσιο συμφέρον -και όχι το δημόσιο συμφέρον σαν το δημόσιο τομέα ή το κράτος, σε αυτά που έχουμε κοινά μαζί- είναι βάση σε όλους τους τομείς -υγεία, παιδεία, περιβάλλον, ενέργεια, οικονομία- για μια εναλλακτική πολιτική; Αυτό πρέπει να συζητήσει η Αριστερά και οι προοδευτικές δυνάμεις. Τι λέμε εμείς; Τι λέτε εσείς; Πώς εξυπηρετείται το δημόσιο συμφέρον; Με ποιες προτεραιότητες; Με ποια κατεύθυνση; Και όσο πιο γρήγορα γίνεται. Γιατί πραγματικά πρέπει να φύγετε όσο πιο γρήγορα γίνεται.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο τώρα έχει εκ μέρους του ΣΥΡΙΖΑ η κ. Φωτίου.

**ΘΕΑΝΩ ΦΩΤΙΟΥ:**  Ευχαριστώ, κυρία Πρόεδρε.

Κυρίες και κύριοι Βουλευτές, θα σχολιάσω δύο μεγάλα ζητήματα του νομοσχεδίου και θα υποστηρίξω δύο τροπολογίες που καταθέτει ο ΣΥΡΙΖΑ για το Ελληνικό. Κάθε φορά που φέρνετε οτιδήποτε, γνωρίζουμε ότι είναι εις βάρος του δημόσιου συμφέροντος και υπέρ της «LAMDA» του κ. Λάτση. Και, βεβαίως, είναι πάντα χωρίς καμμία πρόβλεψη για τους εργαζόμενους.

Το έγκλημα, όμως, και όλη η υπόθεση του παραλογισμού βρίσκεται στα ναυπηγεία Σκαραμαγκά. Παραλογισμός που έχει βέβαια νόημα, γιατί εκεί βρίσκονται σε λειτουργία τα ναυπηγεία επιδικασμένα ήδη με 200 εκατομμύρια χρωστούμενα στους εργαζομένους τους. Όμως, με ένα κόλπο δικής σας επινόησης σε αυτό το νομοσχέδιο, υπόσχεστε και συνέχιση της λειτουργίας και απόλυση των εργαζομένων. Συνέχιση της λειτουργίας χωρίς εργαζόμενους. Προσκρούετε, λοιπόν, όχι μόνο στην κοινή λογική αλλά και στην ευρωπαϊκή νομοθεσία. Με αυτό το κόλπο το οποίο είναι και ανήθικο εντελώς, οι εργαζόμενοι θα απολυθούν και δεν θα πάρουν ούτε ένα ευρώ από τα χρωστούμενα. Εδώ και νέα αντισυνταγματική πλέον επινόηση. Ο επενδυτής που πήρε έναντι ευτελούς ποσού 25 εκατομμυρίων τα ναυπηγεία, ένας ιδιώτης θα μπορεί να απαλλοτριώνει τις περιουσίες άλλων ιδιωτών. Αυτό έχει ξανασυμβεί;

Για το «πόθεν έσχες». Σας ζητάμε να ψηφίσετε την τροπολογία του ΣΥΡΙΖΑ, γιατί πραγματικά είναι ο μόνος τρόπος να άρετε όλες τις γκρίζες ζώνες που υπάρχουν απέναντι στον κοινοβουλευτισμό και τη δημοκρατία, κυρίως απέναντι στην Κυβέρνησή σας. Διότι, μια Κυβέρνηση με υπερχρεωμένο κόμμα, με υπερχρεωμένο Πρωθυπουργό, με υπερχρεωμένους Υπουργούς, με υπερχρεωμένους Βουλευτές δεν θέλει να απαντήσει πώς εξυπηρετούνται τα δάνειά της, αν έτυχε ειδικών ρυθμίσεων ή όχι, αν έτυχε ειδικών ευνοϊκών ρυθμίσεων ή όχι, αν είναι τελικά υποχείριο των τραπεζών ακριβώς οι οποίες έδωσαν αυτά τα ειδικά κριτήρια ή την ειδική μεταρρύθμιση.

Είστε δανειολήπτες ειδικής μεταχείρισης ή όχι; Αυτό θέλει να διαλευκάνει η τροπολογία. Έχετε μία ευκαιρία να την ψηφίσετε αίροντας όλες αυτές τις καχυποψίες του ελληνικού λαού.

Τώρα θέλω να υποστηρίξω την τροπολογία που καταθέτει ο ΣΥΡΙΖΑ να μην συνυπολογίζεται το επίδομα του παιδιού στο εισόδημα για όσους θα πάρουν ΚΕΑ ή όπως το μετονομάσατε ελάχιστο εγγυημένο εισόδημα. Είναι η δεύτερη τροπολογία που καταθέτουμε σήμερα και ελπίζουμε να μην την αρνηθείτε και αυτή για όσους παίρνουν το ΚΕΑ, δηλαδή, για τους ακραία φτωχούς μιλάμε που βρίσκονται πλέον σε ανθρωπιστική κρίση. Δεν πιστεύω να φαντάζεστε ότι άνθρωποι με 200 ευρώ το μήνα εισόδημα μπορούν να επιβιώσουν σήμερα στην κατάσταση που βρισκόμαστε, γι’ αυτούς μιλάμε. Σε αυτούς τους ανθρώπους έχετε βρει τρόπους για να τους πετσοκόβετε το ΚΕΑ.

Με την προηγούμενη τροπολογία που είχαμε καταθέσει χάνουν εκατοντάδες χιλιάδες άνθρωποι το επίδομα. Ακούστε με, είναι μετρημένοι. Σήμερα στα κανάλια, παντού, γίνονται τεράστιες διαμαρτυρίες. Ο Υπουργός λέει: «Θα το μελετήσουμε το θέμα και γρήγορα θα απαντήσουμε». Ποιο θέμα; Αλλά εν τω μεταξύ περνούν οι μήνες. Ποιο θέμα; Όταν σας καταθέσαμε την τροπολογία, που απορρίψατε, αφορούσε τις αντικειμενικές αξίες που σε ένα βράδυ αυξήθηκαν και μάλιστα σε όλες τις λαϊκές περιοχές. Αυτό είχε σαν αποτέλεσμα ένας άνθρωπος που έπαιρνε το ΚΕΑ και ο οποίος είχε ένα σπίτι -δεν άλλαξε τίποτα από το ένα βράδυ στο άλλο- έχασε το ΚΕΑ. Τόσο απλά. Σας καταθέσαμε τροπολογία. Την αρνηθήκατε. Πόσο μακριά θα την πάτε αυτήν τη βαλίτσα με τον φιλόστοργο Πρωθυπουργό και θα δίνετε μετά 200 ευρώ στον κάθε έναν από αυτούς που παίρνουν το ΚΕΑ; Αυτό εμένα με ξεπερνάει προσωπικά.

Σήμερα φέραμε δεύτερη τροπολογία πάλι για το ΚΕΑ. Τι λέει αυτή; Να μην συνυπολογίζεται το επίδομα του παιδιού στο εισόδημα κάποιου για να πάρει το ΚΕΑ. Εδώ τι συμβαίνει; Το επίδομα παιδιού, όπως ξέρετε όλοι, το θεσπίσαμε το 2018 με νόμο του ΣΥΡΙΖΑ. Τότε το θεσπίσαμε διπλασιάζοντας όλα τα επιδόματα παιδιού όλων των κατηγοριών και διπλασιάζοντας και τη δαπάνη, δηλαδή από 650 εκατομμύρια που ήταν τότε το επίδομα παιδιού το φτάσαμε ένα 1 δισεκατομμύριο 100.000 ευρώ. Βλέπω τον κ. Τσακαλώτο απέναντί μου, ήταν μια τεράστια κίνηση που έκανε η κυβέρνησή μας για το επίδομα παιδιού, αναγνωρίζοντας ότι το επίδομα παιδιού πρέπει να παρέχεται με πιο πλουσιοπάροχο τρόπο από πριν.

Τι έγινε; Τότε γράφαμε στον σχετικό νόμο τα εξής: Το επίδομα παιδιού απαλλάσσεται από κάθε φόρο, τέλος, εισφορά ή κράτηση υπέρ του δημοσίου ή τρίτου συμπεριλαμβανομένης και της ειδικής εισφοράς αλληλεγγύης του άρθρου 29 του ν.3986/11 και δεν προσμετράται στο συνολικό πραγματικό ή τεκμαρτό οικογενειακό εισόδημα παρά μόνον εάν ρητά προβλέπεται από το νομοθετικό πλαίσιο οικονομικών ενισχύσεων κοινωνικής προστασίας.

Τι συνέβη τώρα; Η Νέα Δημοκρατία αναθεωρεί το ΚΕΑ, το ελάχιστο εγγυημένο εισόδημα με το άρθρο 4 του ν.4756/20, όπου εκεί δεν περιλαμβάνει ότι το επίδομα παιδιού εξαιρείται από το δηλούμενο για τη λήψη του ελάχιστου εγγυημένου εισοδήματος. Τι σημαίνει αυτό; Σημαίνει ότι νοικοκυριά με ανήλικα παιδιά που δεν έχουν καθόλου ή έχουν ελάχιστο εισόδημα αποκλείονται ή λαμβάνουν μειωμένο ελάχιστο εισόδημα ή καθόλου ή ελάχιστο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δηλαδή με απλά λόγια εάν ένας έχει ένα επίδομα παιδιού ή δύο ή τριών παιδιών τότε εξαιρείται από το αντίστοιχο. Από τα 200 ευρώ ή αν είχε δύο παιδιά 400 ευρώ που θα έπαιρνε ελάχιστο εγγυημένο εισόδημα, θα πάρει 30 ή καθόλου, ανάλογα με τι γίνεται. Αυτή είναι η κατάσταση αυτή τη στιγμή. Αυτό στις σημερινές συνθήκες ισοδυναμεί με πλήρη αδυναμία επιβίωσής του. Όπως, επίσης, δεν είναι δυνατόν ένα επίδομα κοινωνικής προστασίας να καταργεί ή να ελαχιστοποιεί ένα άλλο επίδομα του ίδιου τύπου ανάλογου σκοπού κοινωνικής προστασίας.

Λοιπόν, σήμερα σας κάνουμε έκκληση και τις δύο τροπολογίες και τη μία με τις αντικειμενικές αξίες και αυτήν εδώ που αφορούν μόνο τους δικαιούχους του ΚΕΑ -μόνο επαναλαμβάνω- να τις κάνετε δεκτές. Έχετε καταλάβει ότι με την ακρίβεια στα καύσιμα, τον πληθωρισμό που επιφέρουν ραγδαία αύξηση του κόστους βασικών και λοιπών προϊόντων και υπηρεσιών τα νοικοκυριά πια δεν μπορούν να ζήσουν. Για τους δικαιούχους του ΚΕΑ σημαίνει ότι όχι μόνο δεν μπορεί να πληρώσουν τίποτα από τα έξοδά τους ούτε να φάνε μπορούν. Είναι σαφές αυτό; Η στεγαστική κρίση που βιώνει σήμερα όλη η ελληνική κοινωνία επιφέρει μοιραία στα πιο χαμηλά εισοδήματα και επισιτιστική κρίση.

Σας ζητάμε, λοιπόν, να τροποποιήσετε το σχετικό άρθρο του ελάχιστου εγγυημένου εισοδήματος, ώστε να αναφέρει ρητά το επίδομα παιδιού στις εξαιρέσεις από το δηλούμενο εισόδημα.

Ευχαριστώ, κυρία Πρόεδρε, και για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Τον λόγο τώρα έχει ο κ. Σπανάκης εκ μέρους της Νέας Δημοκρατίας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, με ιδιαίτερο ενδιαφέρον άκουσα τους συναδέλφους όλων των παρατάξεων και ειλικρινά απορώ. Αυτά τα οποία λέτε εδώ μέσα στο Κοινοβούλιο είναι ίδια με αυτά τα οποία λέτε στις τηλεοράσεις ή λέτε στο πεζοδρόμιο;

Θα είμαι πάρα πολύ συγκεκριμένος, διότι σήμερα έρχεται στο Κοινοβούλιο μας προς ψήφιση η κύρωση μιας σημαντικής σύμβασης όχι μόνο για την εκλογική μου περιφέρεια -γνωρίζετε ότι εκλέγομαι στο νότιο τομέα της Β΄ Αθηνών- αλλά για ολόκληρη τη χώρα, μιας επένδυσης η οποία μεταφράζεται σε χιλιάδες θέσεις εργασίας.

Και ειλικρινά πόσο άλλο θα ακούμε από την πλευρά του ΣΥΡΙΖΑ μία διγλωσσία, η οποία δεν έχει τελειωμό; Συγκεκριμένα, στο άρθρο 4 έρχεται να κυρωθεί μια σύμβαση που υπεγράφη από τον Υπουργό Οικονομικών στις 8 Ιουνίου του 2022. Ο εισηγητής τα ανέλυσε πολύ συγκεκριμένα. Και έρχεστε σήμερα εσείς και στην επιτροπή, αλλά και στην Ολομέλεια και λέτε ότι θα ψηφίσετε αυτή την κύρωση της σύμβασης.

Να σας θυμίσω, όμως, τι λέγατε το 2018, το 2017; Το προεδρικό διάταγμα με το οποίο εγκρίθηκαν όλοι οι όροι για το μητροπολιτικό πάρκο ήταν επί των ημερών σας και μάλιστα λέγατε συγκεκριμένα: «Ειδικότερα για την επιχείρηση καζίνο δύναται να λειτουργεί στην περιοχή που τοποθετείται στη νοτιοδυτική πλευρά του μητροπολιτικού πόλου και κ.λπ.».

Εγώ εδώ δεν ήρθα να υπερασπιστώ ούτε κανένα καζίνο ούτε να υπερασπιστώ οτιδήποτε άλλο. Ήρθα, όμως, εδώ να πω ότι αυτή η Κυβέρνηση υποσχέθηκε στον ελληνικό λαό επενδύσεις και αυτές οι επενδύσεις έρχονται και θα συνεχιστούν, διότι εσείς και οι τοπικές οργανώσεις του ΣΥΡΙΖΑ πηγαίνετε στα νότια προάστια και λέτε ότι η Νέα Δημοκρατία δεν έκανε τίποτα. Και ενώ εμείς προχωράμε και φέρνουμε στη Βουλή κύρωση σύμβασης, έρχεστε και τις καταψηφίζετε. Να ποια είναι η διγλωσσία σας!

Πάμε στο επόμενο κομμάτι. Σήμερα έρχεται ένα νομοσχέδιο που έχει και άλλα άρθρα, έχει άλλα πενήντα δύο άρθρα. Σε αυτά τα πενήντα δύο άρθρα υπάρχουν διατάξεις πολύ σημαντικές, όπως είναι για την επαναλειτουργία των Σκαραμαγκά, και άλλες νομοθετικές παρεμβάσεις που αφορούν το ΦΠΑ, το Ταμείο Ανάκαμψης και Ανθεκτικότητας.

Συγκεκριμένα, έχουμε παράταση μειωμένων συντελεστών ΦΠΑ σε μια σειρά προϊόντων, όταν εσείς επί των ημερών σας φέρνατε αύξηση των συντελεστών ΦΠΑ. Να τα λέμε κι αυτά. Έχουμε διατάξεις που σκοπό έχουν την ενίσχυση των κλάδων που έχουν υποστεί μεγάλες συνέπειες από τα περιοριστικά μέτρα για την πρόληψη και αντιμετώπιση της διασποράς του κορωνοϊού, COVID-19, σε συνδυασμό και με την ενεργειακή κρίση.

Φέρνουμε διατάξεις που λέμε πως ό,τι βοήθεια πάει σε μικρομεσαίες επιχειρήσεις θα είναι ανεκχώρητη, ακατάσχετη, αφορολόγητη και έρχεστε εσείς να μας πείτε ότι καταψηφίζετε αυτές τις διατάξεις. Πάτε έξω και λέτε ότι «τι κάνει η Νέα Δημοκρατία για τις μικρομεσαίες επιχειρήσεις;». Έρχεστε εδώ μέσα και καταψηφίζετε και πάτε έξω και λέτε άλλα πράγματα.

Επιτρέψτε μου, όμως, να πω -και να μείνω- ότι στο δεύτερο μέρος του νομοσχεδίου όπου έχουμε την κύρωση της σύμβασης παραχώρησης άδειας λειτουργίας επιχείρησης καζίνο ευρέως φάσματος δραστηριότητας στο μητροπολιτικό πάρκο Ελληνικού - Αγίου Κοσμά πρόκειται για μια επένδυση που γίνεται και αφορά την περιοχή του Νοτίου Τομέα Αθηνών, και όχι μόνο, η οποία θα συνοδευθεί και με άλλα μεγάλα έργα υποδομής που έχουν ανάγκη οι γειτονιές του Νοτίου Τομέα Αθηνών, όπως είναι η αστική σήραγγα Ηλιούπολης.

Μεθαύριο έχω καταθέσει σχετική επίκαιρη ερώτηση στον Υπουργό Υποδομών, ο οποίος θα έρθει να απαντήσει για την αστική σήραγγα Ηλιούπολης, που είναι έργο υποδομής, όπως και για τις κυκλοφοριακές λύσεις που πρέπει να έρθουν, για να επιλύσουν μελλοντικά προβλήματα των περιοχών μας.

Μιλάμε για μία επένδυση που θα φέρει τουλάχιστον τρεις χιλιάδες μόνιμες θέσεις εργασίας. Και φυσικά, σε αυτές τις θέσεις εργασίας πρέπει να συνυπολογίσουμε και την ανάπτυξη των τοπικών οικονομιών στην ευρύτερη περιοχή. Είναι μια σημαντική επένδυση, κυρίες και κύριοι συνάδελφοι, και αφορά το σύνολο του κοινωνικού ιστού που δραστηριοποιείται πέριξ του μητροπολιτικού πόλου Ελληνικού - Αγίου Κοσμά.

Φυσικά, σήμερα καλούμαστε να ψηφίσουμε και κάποιες τροπολογίες σημαντικές. Παραδείγματος χάριν, σήμερα έρχεται σε σχετική τροπολογία η παράταση των συμβάσεων ανάθεσης και υπεκμίσθωσης του συγκοινωνιακού έργου, κατά την παράγραφο 3 του άρθρου 54 του ν.4568/2018.

Θα καταψηφίσετε αυτή την τροπολογία, όταν μιλάμε για συγκοινωνιακό έργο, την ώρα που εσείς μας κατηγορείτε για τις συγκοινωνίες, ενώ εμείς προσπαθούμε να βελτιώσουμε το συγκοινωνιακό έργο σε ολόκληρη τη χώρα και κυρίως στα αστικά κέντρα, όπως στην Αθήνα και τη Θεσσαλονίκη; Και ήδη με συγκεκριμένες ενέργειες έχουμε ανανεώσει τον εξοπλισμό, έχουμε ενισχύσει τα δρομολόγια και έρχεστε να μας πείτε τι; Ότι «καταψηφίζουμε τέτοιου είδους διατάξεις». Αυτά, όμως, θα τα κρίνει ο ελληνικός λαός στην ώρα τους, όταν γίνουν εκλογές.

Έρχονται όμως και πάρα πολλές διατάξεις -εδώ πρέπει να σταθώ, διότι είχαμε μια κατ’ ιδίαν συζήτηση με τον αρμόδιο Υφυπουργό Οικονομικών- που αφορούν φορολογικές απαλλαγές, που αφορούν φορολογικά προνόμια, που αφορούν περαιτέρω παρατάσεις για μειωμένους φορολογικούς συντελεστές.

Παρακαλώ πολύ, όταν πρόκειται για διατάξεις που αφορούν το μέλλον, την επιβίωση, εδώ δεν υπάρχει κομματική γραμμή, δεν υπάρχει αντιπολιτευτική γραμμή, υπάρχει η γραμμή της λογικής.

Άκουσα με πολύ προσοχή προηγουμένως τη συνάδελφο του ΣΥΡΙΖΑ να λέει ότι «ψηφίστε αυτό, ψηφίστε το άλλο». Να ψηφίσουμε, βεβαίως. Αλλά, έρχεστε να καταθέσετε εσείς μια τροπολογία, όταν εσείς δεν ψηφίζετε τίποτα από αυτά τα οποία έχουμε φέρει εμείς, όπως το έκτακτο τέλος του 90% στους ηλεκτροπαραγωγούς, που θα δοθεί στο σύνολο των νοικοκυριών και των επιχειρήσεων. Εάν δεν είναι αυτό διγλωσσία, αν δεν είναι αυτό υποκρισία, αν δεν είναι αυτό μια φθηνή πολιτική, πέστε μας τι είναι. Και εσείς θα καταθέσετε μια τροπολογία «για τα μάτια του κόσμου», μια επικοινωνιακή τροπολογία, για να βγείτε το βράδυ στα κανάλια και στις εκπομπές να λέτε ότι «εμείς καταθέσαμε την τάδε τροπολογία, την οποία δεν έκανε δεκτή η Νέα Δημοκρατία».

Και σας ρωτώ. Το λέτε εσείς που δεν έχετε ψηφίσει ακόμα και διατάξεις που είναι προς όφελος των νοικοκυριών, την ώρα που περνάμε μία μεγάλη ενεργειακή κρίση, που προσπαθείτε να βαφτίσετε «ελληνική κρίση», μια ενεργειακή κρίση που μαστίζει ολόκληρη την Ευρώπη και όλες τις ανεπτυγμένες χώρες;

Ας μιλήσουμε με έναν βαθμό λογικής και να δούμε τα πράγματα όπως έχουν. Αυτή τη στιγμή, παρ’ ότι βρισκόμαστε στο μέσο μιας μεγάλης και πρωτοφανούς κρίσης, η Κυβέρνηση της νέας Δημοκρατίας, η Κυβέρνηση του Κυριάκου Μητσοτάκη, λαμβάνει όλα τα απαραίτητα μέτρα, μέτρα εύστοχα και με μεγάλη ταχύτητα, για να μπορέσουμε να σώσουμε και να κρατήσουμε τις επιχειρήσεις ανοιχτές. Το κάναμε και στην πανδημία. Ρίξαμε 42 δισεκατομμύρια στην αγορά. Θα το κάνουμε και τώρα, ακόμη πιο επιτυχημένα.

Και να είστε σίγουροι, φίλες και φίλοι, ότι εμείς δεν θα ξεχάσουμε ούτε μία γραμμή από το κυβερνητικό μας πρόγραμμα που υποσχεθήκαμε πριν τις 7 Ιουλίου του 2019 στον ελληνικό λαό. Θα το υλοποιήσουμε, γιατί έχουμε χρόνο και δεν θα λέμε, όπως εσείς, ότι δεν προλάβαμε. Και θα προλάβουμε και θα το υλοποιήσουμε και θα υπερψηφιστούμε από τον ελληνικό λαό και θα λάβουμε και νέα ισχυρή λαϊκή εντολή όποτε και αν γίνουν εκλογές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε.

Τον λόγο τώρα εκ μέρους του ΣΥΡΙΖΑ έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Υπουργέ, κυρίες και κύριοι συνάδελφοι, ο συνάδελφος που απήλθε τώρα από το Βήμα με πολύ υψηλούς τόνους έκανε αντιπολίτευση στην Αντιπολίτευση. Χαιρόμαστε, κύριε συνάδελφε, κύριε Σπανάκη.

Πάντως, όσον αφορά αυτά που μας κατηγορήσατε ότι, πρώτον, δεν ψηφίζουμε θετικές τροπολογίες ή θετικές διατάξεις και δεύτερον, ότι άλλα λέμε στα κανάλια και άλλα λέμε εδώ, έχετε πέσει τελείως έξω. Διότι στο ζήτημα του καζίνο αυτά τα οποία υποστηρίζαμε συνεχίζουμε να τα υποστηρίζουμε, γιατί ήταν μέσα στη σύμβαση που είχε γίνει την εποχή εκείνη, ανεξάρτητα από τους όρους και τις γενικότερες συνθήκες. Και σε ό,τι αφορά τροπολογίες και διατάξεις που δίνουν έστω και 1 ευρώ στον ελληνικό λαό εμείς τις ψηφίζουμε.

Δεν ψηφίζουμε, όμως, επί της αρχής νομοσχέδια τα οποία έχουν μέσα αντιφατικά ζητήματα και το κάνετε σκόπιμα αυτό. Βάζετε τα ναυπηγεία Σκαραμαγκά με άλλες διατάξεις που είναι θετικές, όπως κάνετε σε κάθε νομοσχέδιο την ίδια πολιτική επιλογή, επιλογή αχταρμά, για να μπερδεύετε την αντιπολίτευση και τον ελληνικό λαό και να λέτε μετά ότι «ο ΣΥΡΙΖΑ δεν ψήφισε επί της αρχής».

Πώς να ψηφίσουμε επί της αρχής όταν έρχεστε αυτή τη στιγμή να απολύσετε οχτακόσιους εργαζόμενους στα ναυπηγεία Σκαραμαγκά και να μη διασφαλίζετε τις θέσεις εργασίας; Αυτό είναι το κρίσιμο για τον ελληνικό λαό. Είναι η οικονομική ανάπτυξη και η διασφάλιση των θέσεων εργασίας, μαζί με τους περιβαλλοντικούς όρους που πρέπει κάθε επιχείρηση, κάθε ναυπηγείο, κάθε βιομηχανική επιχείρηση και κάθε ιδιωτική και δημόσια επιχείρηση να μπορεί να εκπληροί.

Αυτό για μας είναι θέση αρχής. Θέση αρχής είναι ο σεβασμός στις εργασιακές σχέσεις με μόνιμες θέσεις εργασίας και συλλογικές συμβάσεις εργασίας. Αυτή είναι η πρώτη αρχή. Δεύτερη αρχή είναι ο σεβασμός των περιβαλλοντικών όρων στο πλαίσιο της αντιμετώπισης της κλιματικής κρίσης και γενικότερα της βιώσιμης και δίκαιης ανάπτυξης.

Επομένως, για τα ναυπηγεία Σκαραμαγκά προφανής είναι η θέση μας ότι είναι τεράστιας σημασίας η λειτουργία τους και η συνέχιση της λειτουργίας τους, όπως προφανής είναι για εμάς η θέση μας ότι ο ναυπηγοεπισκευαστικός τομέας στη χώρα μας είναι πυλώνας για μια βιώσιμη ανάπτυξη με προοπτική, για μια βιώσιμη ισόρροπη ανάπτυξη.

Αυτό που κάνατε εσείς όλα τα προηγούμενα χρόνια και δεκαετίες, ακόμα και πριν μπούμε στα μνημόνια, ήταν ότι εγκαταλείψατε τη ναυπηγοεπισκευαστική πολιτική, εγκαταλείψατε την κλαδική πολιτική, δεν υπήρχαν κλαδικές πολιτικές με επίκεντρο τα ναυπηγεία. Και αυτό, ενώ εμείς σαν χώρα είμαστε μία από τις πρώτες σε παγκόσμια κλίμακα ναυτικές δυνάμεις και δεν επιτρέπεται να μην λειτουργούν ναυπηγεία στη χώρα μας. Αυτό κάνατε εσείς όλα τα προηγούμενα χρόνια.

Εμείς προσπαθήσαμε και κάναμε σημαντικά βήματα στη διάρκεια της δικής μας διακυβέρνησης και για τον Σκαραμαγκά, όπου έγιναν διαπραγματεύσεις για τις περίφημες κρατικές ενισχύσεις και για τα πρόστιμα τα οποία είχαν πέσει και για την Ελευσίνα που διασφαλίσαμε τις θέσεις εργασίας με συμβάσεις με το Υπουργείο Άμυνας και το Πολεμικό Ναυτικό.

Και βεβαίως, στο Νεώριο στη Σύρο κατ’ αρχάς δώσαμε φιλί ζωής με την επισκευή των δεξαμενών του Πολεμικού Ναυτικού και κατά δεύτερον, προχωρήσαμε σε διαδικασία επανεκκίνησης των ναυπηγείων μέσα από τη διαδικασία του άρθρου 106β του Πτωχευτικού Κώδικα. Και ξέρετε πολύ καλά ότι τα ναυπηγεία του Νεωρίου αυτή τη στιγμή είναι στο επίκεντρο της ναυπηγοεπισκευής στη χώρα μας.

Επομένως, εσείς συρρικνώσατε την πολιτική γύρω από τα ναυπηγεία και εμείς την αναζωογονήσαμε. Αυτό ακριβώς θέλουμε να γίνει και για τα ναυπηγεία Σκαραμαγκά. Για τα ναυπηγεία Σκαραμαγκά, δυστυχώς, ούτε με το επενδυτικό σχέδιο το οποίο υπάρχει ή δεν υπάρχει αυτή τη στιγμή στη δημοσιότητα δεν διασφαλίζεται η λειτουργία των ναυπηγείων ως ναυπηγεία. Δεν υπάρχει ένα τέτοιο επενδυτικό σχέδιο ξεκάθαρο και βεβαίως, δεν διασφαλίζονται οι θέσεις εργασίας.

Γι’ αυτό ακριβώς μετά τη συνάντηση των εργαζομένων με τους αρμόδιους τομεάρχες μας καταθέσαμε αυτή τη συγκεκριμένη τροπολογία σήμερα, η οποία σας θέτει μπροστά στις ευθύνες σας εάν με τη συνέχιση λειτουργίας των ναυπηγείων θα υπάρξουν και οι οκτακόσιοι εργαζόμενοι με την τεχνογνωσία που έχουν και με την εμπειρία που έχουν για να δώσουν πνοή και συνέχεια σε ένα από τα μεγαλύτερα ναυπηγεία της Μεσογείου ή θα μείνουν αυτοί οι άνθρωποι κυριολεκτικά στον δρόμο. Αυτό δεν το απαντάτε και γι’ αυτό να μην μας κουνάτε το δάχτυλο ότι δήθεν εμείς δεν ψηφίζουμε θετικές τροπολογίες για τον ελληνικό λαό.

Επίσης, σε ό,τι αφορά τους περιβαλλοντικούς όρους, όλα αυτά τα ζητήματα τα οποία έχουν τεθεί για τις χρήσεις γης και από τον Δήμο του Χαϊδαρίου και από άλλους φορείς, αλλά και τα ζητήματα που έχουν τεθεί για τις απαλλοτριώσεις ιδιωτικών εταιρειών που είχαν αγοράσει όμορα οικόπεδα για να δημιουργήσουν συναφείς δραστηριότητες με τα ναυπηγεία, είναι πρωτάκουστα. Σας τα είπε και ο κ. Κορκίδης από το Βιομηχανικό Επιμελητήριο του Πειραιά. Είναι πρωτάκουστο να απαλλοτριώνει ιδιώτης από ιδιώτη. Ο ιδιώτης αγοράζει από ιδιώτη, δεν απαλλοτριώνει.

Και δυο κουβέντες για δύο ακόμα τροπολογίες που καταθέσαμε εκτός από αυτή για τον Σκαραμαγκά. Η μία ήταν αυτή που ανέπτυξε πριν η συνάδελφος η Θεανώ Φωτίου, ότι δεν πρέπει να συμπεριλαμβάνεται το επίδομα παιδιού στα κριτήρια για να μπορεί κάποιος να είναι δικαιούχος του κοινωνικού επιδόματος αλληλεγγύης, το οποίο εσείς το βαφτίσατε μετά το ελάχιστο εγγυημένο εισόδημα, σε μια εποχή που η ακρίβεια καλπάζει, που τα νοικοκυριά δεν μπορούν να βγάλουν τον μήνα και υπάρχει τεράστιο ζήτημα επιβίωσης για εκατοντάδες χιλιάδες ανθρώπους στη χώρα μας. Το ένα είναι αυτό.

Και το δεύτερο είναι το θέμα της επέκτασης των κριτηρίων του «πόθεν έσχες» για το πολιτικό προσωπικό, για τους Βουλευτές, για την Κυβέρνηση, για τον Πρωθυπουργό, σε σχέση με τα δάνεια τα οποία έχουν συναφθεί. Εδώ υπάρχει το εξής τεράστιο πρόβλημα απέναντι στον ελληνικό λαό. Έχουμε έναν Πρωθυπουργό ο οποίος χρωστάει 1.300.000, έχουμε μια Κυβέρνηση η οποία χρωστάει περίπου 13 εκατομμύρια συνολικά κι έχουμε και ένα κόμμα, το κόμμα που μας κυβερνά, τη Νέα Δημοκρατία που χρωστάει 380 εκατομμύρια. Τελικά αυτή η χώρα διοικείται από υπερχρεωμένους, από υπερχρεωμένο Πρωθυπουργό, υπερχρεωμένο κόμμα, υπερχρεωμένη Κυβέρνηση.

Το ερώτημα το οποίο μπαίνει στον απλό άνθρωπο είναι: Τελικά ποιος είναι πιο εξαρτημένος από τα συμφέροντα, αυτός που χρωστάει ή αυτός που δεν χρωστάει τίποτα σε κανέναν και έχει καθαρό μέτωπο και αντιμετωπίζει την ελληνική κοινωνία διάφανα και ξεκάθαρα; Αυτό είναι το μεγάλο ερώτημα. Αυτό καλείστε να απαντήσετε και να δεχτείτε την τροπολογία ή να μην τη δεχθείτε και να δεχθείτε τις επιπτώσεις της μη αποδοχής αυτής της τροπολογίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Σκανδαλίδης, Κοινοβουλευτικός Εκπρόσωπος του Κινήματος Αλλαγής.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Μια φράση μόνον να πω για το θέμα που δημιουργήθηκε με την τοποθέτηση του κ. Βελόπουλου για τις αμβλώσεις. Ο νόμος του 1986 ήταν ένα κομμάτι ενός συνόλου νομοθετημάτων που αφορούσαν την ισότητα, τα ατομικά δικαιώματα. Ήταν ένα επαναστατικό και πρωτοπόρο πλαίσιο για την εποχή και όπως σε όλες σχεδόν τις μεγάλες αλλαγές του καιρού μας, η στάση της Δεξιάς ήταν πάντα απέναντι στις μεγάλες αλλαγές, στις ριζοσπαστικές μεταρρυθμίσεις, άρνηση από την αρχή ως το τέλος, όπως θα προσπαθήσω να αποδείξω παρακάτω και για τα θέματα οικονομικής πολιτικής.

Σε ό,τι αφορά το νομοσχέδιο πολύ λίγα λόγια. Κατ’ αρχάς, έχουμε κουραστεί να επαναλαμβάνουμε το πρόβλημα της κακής νομοθέτησης. Παράγινε το κακό. Κλείνετε άρον άρον εκκρεμότητες, φέρνετε νομοσχέδια, πρόσθετες τροπολογίες. Μας δημιουργείτε πάντοτε το ίδιο πρόβλημα. Λέμε θέλουμε τις επενδύσεις. Προφανώς θέλουμε τις επενδύσεις και είναι απαραίτητες για τη χώρα και την ανάπτυξή της. Ψηφίζουμε θετικά και με κριτήριο το δημόσιο συμφέρον.

Στον ίδιο νόμο εφαρμόζεται μια επιλεκτική και απαράδεκτη πολιτική. Δεν διασφαλίζεται το δημόσιο συμφέρον σε όλη του την έκταση. Δεν σας ενδιαφέρει ο τρόπος που κατοχυρώνονται τα εργασιακά και κοινωνικά δικαιώματα. Ο Σκαραμαγκάς είναι ένα χαρακτηριστικό παράδειγμα. Και μέσα σε αυτό και το καινοφανές να δίνετε τη δυνατότητα απαλλοτρίωσης ιδιωτικών εκτάσεων από ιδιώτες, πράγμα που συμβαίνει πρώτη φορά και κάτω από όρους όχι πειστικούς και χρηστικούς. Νομίζω ότι για το νομοσχέδιο η εισηγήτρια μας, η κ. Αντωνίου, πήρε μια πάρα πολύ ξεκάθαρη θέση την οποία και υποστηρίζω.

Έρχομαι τώρα στο κύριο θέμα που θα αναπτύξω. Ο κύριος Πρωθυπουργός έχει εξαγγείλει προ ημερήσιας διάταξης συζήτηση για την κοινωνική πολιτική, προφανώς για το περιεχόμενο και τα αποτελέσματα της κυβερνητικής πολιτικής σε μια εποχή όπου η ελληνική κοινωνία στενάζει κάτω από το βάρος της ακρίβειας, του πληθωρισμού, της ανέχειας, όπου ο κάθε πολίτης παραιτημένος βλέπει τα προβλήματά του να αυξάνονται και κάθε νοικοκυριό περνά δύσκολες ώρες.

Ας μιλήσουμε, λοιπόν, κατ’ αρχάς για τους αριθμούς. Τα 43 δισεκατομμύρια για την πανδημία στα οποία προστίθενται και τα 8,5 δισεκατομμύρια για την ενέργεια προφανώς είναι ένα σημαντικό μέγεθος πόρων που θα μπορούσαν να αποτελέσουν εφαλτήριο τόσο για την αντιμετώπιση των οξυμένων κοινωνικών ανισοτήτων όσο και για την ουσιαστική ενίσχυση των ευάλωτων κοινωνικών στρωμάτων. Αν αυτή η διάθεση πόρων γινόταν στη βάση ενός συγκεκριμένου και στοχευμένου προγράμματος, ενός μεσομακροπρόθεσμου σχεδιασμού, θα μπορούσαν και την ελληνική οικονομία να θωρακίσουν και την ανάπτυξη να δρομολογήσουν και τους κινδύνους νέου δημοσιονομικού εκτροχιασμού να αντιμετωπίσουν.

Αντ’ αυτού, επιμένετε σχεδόν τρία χρόνια τώρα στην πολιτική του «βλέποντας και κάνοντας», στην πολιτική αποσπασματικών παρεμβάσεων, άδικων κοινωνικά κατά κατανομών, ανεξέλεγκτης κερδοσκοπίας των οικονομικών ελίτ. Κι έτσι η παροχολογία σας μοιάζει σαν να ρίχνετε ζεστό χρήμα σε έναν «Πίθο Δαναΐδων» χωρίς πάτο.

Εμείς ισχυριζόμαστε και το έχουμε υπολογίσει αυτό ότι με τους ίδιους και λιγότερους πόρους θα μπορούσε να μειωθεί ο ΦΠΑ από το πλεόνασμα των εσόδων στα βασικά είδη διατροφής. Να τεθεί πλαφόν στην λιανική τιμή της ενέργειας, όπως έπραξαν άλλες ευρωπαϊκές χώρες. Να καταργηθεί ο φόρος ειδικής κατανάλωσης στα καύσιμα. Να φτάσει ο κατώτερος μισθός σε ύψος στοιχειώδους αξιοπρέπειας. Να θεσπιστεί έστω μεταβατικά για ένα σημαντικό χρονικό διάστημα ΕΚΑΣ για τις κατώτατες συντάξεις. Να αντιμετωπιστούν οι ρήτρες προσαρμογής του ηλεκτρικού ρεύματος, όπως επανειλημμένα προτείνει ο Νίκος Ανδρουλάκης στοχευμένα, τεκμηριωμένα και κοστολογημένα. Παράλληλα, να προσανατολιστούν στοχευμένα οι ενισχύσεις σε επιχειρήσεις, ώστε να έχουν αποτύπωμα στην οικονομία και στην ανάπτυξη και όχι να μετατρέπονται σε ευκαιρίες και αποθησαύρισης και καταθέσεων, όπως γίνεται σε μεγάλο βαθμό από τα μεγάλα ποσά της επιστρεπτέας και τους μεγάλους παραλήπτες.

Αλλά δεν είναι μόνο, κύριοι συνάδελφοι, το πού διοχετεύονται οι πόροι, αλλά και πώς κατανέμονται τα δάνεια. Εδώ βρίσκεται η πιο χαρακτηριστική περίπτωση της βαθιάς ταξικής αντίληψης και πολιτικής. Η χώρα στη φορολογία των κερδών έχει τον τέταρτο χαμηλότερο συντελεστή και στα μερίσματα τον δεύτερο στον ΟΑΣΑ και επιπλέον από τους μεγαλύτερους συντελεστές έμμεσων προς άμεσους φόρους.

Ενώ υπερφολογείτε με τρόπο σκανδαλώδη τη μισθωτή εργασία και τις ασφαλιστικές εισφορές και όταν κάνετε φοροαπαλλαγές τις κάνετε οριζόντια και κέρδη και κεφάλαιο, με αποτέλεσμα τα κύρια φορολογικά βάρη να τα σηκώνουν οι μισθωτοί και οι καταναλωτές μέσω των έμμεσων φόρων.

Πρόσφατα, επειδή πολλοί επικαλούνται ένα άρθρο της εφημερίδας «ΚΑΘΗΜΕΡΙΝΗ» της Κυριακής, θέλω να πω ότι εμείς αυτά τα λέμε πολλά χρόνια, όπως τόσα χρόνια εισηγούμαστε όχι μόνο την αύξηση της φορολογίας στα υψηλά εισοδήματα και τα μερίσματα και τη δραστική μείωση των φόρων της μισθωτής εργασίας, αλλά προτείνουμε και μια αναγκαία φορολογική μεταρρύθμιση. Την ενιαία δίκαιη και αναλογική κλίμακα φορολογίας όλων των εισοδημάτων, ανεξάρτητα από την πηγή προέλευσης. Μια πραγματικά προοδευτική φορολογική μεταρρύθμιση, που από το 2014 αναμένεται, συζητείται, αλλά ουδέποτε έρχεται.

Κυρίες και κύριοι συνάδελφοι, από όλα αυτά τεκμαίρεται με απόλυτη σαφήνεια που βρίσκεται η διαφορά μιας προοδευτικής από μια συντηρητική πολιτική. Η προοδευτική πολιτική χωρίς να λαϊκίζει και να ζητά τον ουρανό με τ’ άστρα, στοχευμένη και αποτελεσματική έχει υπέρτατο κριτήριο την κοινωνική και αναπτυξιακή ανταποδοτικότητα των πόρων που διατίθενται και την ακριβοδίκαιη αναλογική κατανομή των βαρών και, κυρίως, την ανθεκτικότητα της οικονομίας που επιβάλλεται μέσα στην κρίση να αλλάξει παραγωγικό μοντέλο και να αναπροσανατολίσει αναπτυξιακά τους διαθέσιμους πόρους για να το πετύχει. Γιατί η προοδευτική πολιτική δεν κατασκευάζει σχέδια επί χάρτου, προβλέπει, προγραμματίζει, αλλάζει δομές και πρακτικές, σκέφτεται και μεσοπρόθεσμα και μακροπρόθεσμα.

Ο τρόπος που εξελίσσονται τα πράγματα, όχι μόνο δεν αντιμετωπίζει τα προβλήματα, αλλά οξύνει και πολλαπλασιάζει τα αδιέξοδα, οδηγώντας τη χώρα σε επικίνδυνα μονοπάτια. Η δυσθεώρητη αύξηση του χρέους και τα ελλείμματα που δημιουργεί ο «Πίθος των Δαναϊδων» προοιωνίζονται νέες περιπέτειες που απειλούν να χρεώσουν ξανά δυσβάσταχτα τον λαό.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Ξέρετε, κύριοι της Νέας Δημοκρατίας, γιατί δεν έχετε άλλη επιλογή παρά να ξεμπερδεύετε με τις ανειλημμένες σε κάθε κατεύθυνση υποσχέσεις και υποχρεώσεις σας να εξαντλήσετε τις παροχές σας και να πάτε άρον-άρον σε εκλογές. Γιατί ούτε η χώρα αντέχει άλλους δέκα μήνες αυτό το κρεσέντο, ούτε ο προϋπολογισμός του 2023 είναι ακόμη μια άσκηση ανεπίδοτης ελπίδας. Άρα, δεν είναι η τοξικότητα της πόλωσης που σας οδηγεί, είναι το αποτέλεσμα της αδιέξοδης πολιτικής σας.

Σας ευχαριστώ.

(Χειροκροτήματα από την πτέρυγα του ΚΙΝΑΛ)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Σκανδαλίδη.

Τον λόγο έχει ο κ. Λιούπης από την Νέα Δημοκρατία και ακολουθεί ο Κοινοβουλευτικός Εκπρόσωπος της Νέας Δημοκρατίας ο κ. Βρούτσης.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι ένα νομοσχέδιο με πολλές διαφορετικές διατάξεις και έρχεται να ρυθμίσει πολλά ζητήματα αρμοδιότητας του Υπουργείου Οικονομικών. Φυσικά το μεγαλύτερο ενδιαφέρον της συζήτησης εντοπίζεται στα ναυπηγεία Σκαραμαγκά. Το μεγαλύτερο, δηλαδή ναυπηγείο της Ελλάδος με τεράστιες δυνατότητες και προοπτικές για την ελληνική ναυπηγική βιομηχανία και την ελληνική οικονομία συνολικά. Παρά τις τεράστιες δυσκολίες που αντιμετωπίζουν τα τελευταία χρόνια υπό τη σωστή αναδιοργάνωση με νέο επενδυτή μπορούν να αποκτήσουν σημαντική δυναμική. Εξάλλου είναι τα ναυπηγεία που έχουν όλα αυτά τα χρόνια την πολύτιμη τεχνογνωσία και εμπειρία να κατασκευάζουν και να επισκευάζουν πλοία για το εμπορικό και το λιμενικό ναυτικό διαφόρων τύπων, ακόμη και υποβρύχια.

Αντιλαμβανόμαστε όλοι μας τη σπουδαιότητα του ρόλου τους για την εθνική οικονομία, αλλά και την άμυνα της χώρας μας και την ανάγκη να επανέλθουν στο 100% των δυνατοτήτων τους, όπως αντιλαμβανόμαστε όλοι μας και την τραγική κατάσταση στην οποία είχαν περιέλθει και το μεγάλο βάρος που αποτελούσαν πλέον για το ελληνικό δημόσιο. Τέθηκαν σε καθεστώς ειδικής εκκαθάρισης από την προηγούμενη κυβέρνηση. Καταδικαστήκαμε από το Ευρωπαϊκό Δικαστήριο για παράνομες κρατικές ενισχύσεις ύψους 700 εκατομμυρίων ευρώ και συνεχίζουμε να είμαστε εκτεθειμένοι σε τιμές όσο διαρκεί αυτή η κατάσταση.

Με τη σημερινή ρύθμιση τα ναυπηγεία του Σκαραμαγκά υπάγονται στο καθεστώς στρατηγικής επένδυσης ταχείας αδειοδότησης του ν.4864/2021. Ξεκινά έτσι ένα νέο κεφάλαιο για την ελληνική ναυπηγική βιομηχανία που δίνει νέα ώθηση και νέα δυναμική στην ανάπτυξη των ναυπηγείων. Επιταχύνονται οι διαδικασίες, μειώνονται οι γραφειοκρατικές διαδικασίες και οδεύουμε γρήγορα προς την καλύτερη δυνατή αξιοποίηση των εγκαταστάσεων.

Σε αυτό το πλαίσιο προβλέπονται ταχύτερες διαδικασίες για την κατεδάφηση των αυθαιρέτων και την αδειοδότηση των νέων οικοδομημάτων. Έτσι η χωροθέτηση και η αδειοδότηση γίνονται με προεδρικό διάταγμα στο οποίο θα περιλαμβάνεται και ο ελάχιστος αριθμός θέσεων εργασίας που θα πρέπει να διατηρηθούν για τουλάχιστον πέντε έτη. Με αυτόν τον τρόπο βλέπουμε ότι υπάρχει απάντηση στην αγωνία των εργαζομένων στην οποία επιμένει –και σωστά- η Αντιπολίτευση. Θα υπάρξει συγκεκριμένη ρύθμιση για τις θέσεις εργασίας που θα πρέπει οπωσδήποτε να δημιουργήσει ο επενδυτής.

Να σημειώσουμε ότι προβλέπονται και αντισταθμιστικά οφέλη για την τοπική κοινωνία και προγράμματα του φυσικού περιβάλλοντος και εταιρικής κοινωνικής ευθύνης. Έτσι θα αναπτυχθεί στο μεγαλύτερο βαθμό και η ευρύτερη περιοχή και θα ωφεληθεί το δυνατόν περισσότερο.

Συνολικά τα ναυπηγεία Σκαραμαγκά είχαν παραμείνει και από την προηγούμενη κυβέρνηση αναξιοποίητα χωρίς, να έχει δοθεί λύση στο πρόβλημά τους. Η σημερινή Κυβέρνηση έκανε και εξακολουθεί να κάνει το καλύτερο δυνατό για να σταματήσουν να είναι ανοιχτή πληγή για το δημόσιο και ταυτόχρονα να αποδώσουν το μέγιστο των δυνατοτήτων τους.

Στο σημερινό σχέδιο νόμου περιλαμβάνονται και ρυθμίσεις για το νέο Καζίνο του Ελληνικού. Πρόκειται για ένα τμήμα της συνολικής μεγάλης επένδυσης στο Ελληνικό που έρχεται να δημιουργήσει πολλές νέες θέσεις εργασίας. Ως γνωστόν, τα υπάρχοντα καζίνο στην Ελλάδα αυτή τη στιγμή διανύουν μια περίοδο παρακμής και μεγάλων οικονομικών προβλημάτων.

Το νέο καζίνο φιλοδοξεί να προσελκύσει μεγάλο αριθμό επισκεπτών Ελλήνων, αλλά και ξένων και να γίνει το οικονομικό επίκεντρο στην Αττική. Σήμερα κυρώνεται η σύμβαση παραχώρησης άδειας λειτουργίας καζίνο στον μητροπολιτικό πόλο Αγίου Κοσμά, μεταξύ του ελληνικού δημοσίου και της εταιρείας «ΕΚΑΖ ΕΛΛΗΝΙΚΟΥ Α.Ε.».

Όμως, η σύμβαση που κυρώνουμε σήμερα δεν περιορίζεται μόνο στην δημιουργία του καζίνο. Αφορά και τη δημιουργία ξενοδοχείου πέντε αστέρων και εκθεσιακού και συνεδριακού κέντρου. Είναι μια τεράστια επένδυση που αξιοποιεί με τον καλύτερο τον χώρο του παλιού αεροδρομίου με την προοπτική να εξελιχθεί σε έναν πόλο ενδιαφέροντος και έλξης για τουρίστες, αλλά και για επαγγελματίες από όλον τον κόσμο.

Το νομοσχέδιο περιλαμβάνει και πολλές φορολογικές ρυθμίσεις που έρχονται για πολλοστή φορά τα τελευταία τρία χρόνια να προσφέρουν στήριξη σε νοικοκυριά και επιχειρήσεις. Ειδικά, εν μέσω του καλοκαιριού που η τουριστική κίνηση έρχεται να τονώσει την οικονομική ζωή.

Ενδεικτικά, συνεχίζεται μέχρι τέλος του έτους ο μειωμένος ΦΠΑ σε εστίαση μη αλκοολούχα ποτά, εισιτήρια κινηματογράφου, μεταφορές προσώπων. Σημαντική διάταξη με την οποία απαλλάσσονται από το τέλος ταξινόμησης ασθενοφόρα και ειδικές κινητές μονάδες που αγοράζουν τα μη κερδοσκοπικά νομικά πρόσωπα ιδιωτικού δικαίου εφόσον χρησιμοποιούνται από το ΕΚΑΒ.

Σε συνέχεια της νομοθέτησης με έμφαση στις κοινωνικές πολιτικές μέχρι του τέλους του έτους συνεχίζεται η αναστολή για την καταβολή του 5% των νοσηλίων που εισπράττουν οι μονάδες χρόνιας αιμοκάθαρσης. Όσα δάνεια χορηγηθούν με πόρους του Ταμείου Ανάκαμψης και Ανθεκτικότητας δεν επιβαρύνονται με την εισφορά 128/75. Με αυτόν τον τρόπο επωφελούνται κυρίως οι μικρές και μικρομεσαίες επιχειρήσεις που θα λάβουν χαμηλότοκα δάνεια, αφού τα δάνεια άνω των 500 χιλιάδων ευρώ συνήθως απαλλάσσονται από την εισφορά ως ομολογιακά.

Κλείνοντας, είναι σημαντικό να αποτυπώνουμε με σαφήνεια τις προσπάθειες που έχει κάνει η Κυβέρνηση για να δώσει ανακούφιση σε νοικοκυριά και επιχειρήσεις σε αυτήν τη δύσκολη οικονομική συγκυρία που ζούμε τους τελευταίους μήνες. Η Ελλάδα έχει δαπανήσει τα διπλάσια χρήματα σε σχέση με τον ευρωπαϊκό μέσο όρο για να ανακουφίσει την κοινωνία. 8,5 δισεκατομμύρια ευρώ θα έχουν δοθεί μέχρι το τέλος της χρονιάς που διανύουμε. Σε αυτά περιλαμβάνεται επιδότηση καυσίμων, επιδότηση ρεύματος, μείωση ΕΝΦΙΑ. Δεν πρόκειται για ευχολόγια, ούτε για υποσχέσεις. Είναι χρήματα που ήδη δίνονται σε όλους τους πολίτες και συνιστούν σημαντική βοήθεια σε σχέση με τις ανατιμήσεις και τις επιπτώσεις από τη διεθνή αύξηση του πληθωρισμού. Όμως, μόνο τα μέτρα ενίσχυσης και στήριξης των αδύναμων δεν λύνουν τα μακροχρόνια προβλήματα και τις παθογένειες της ελληνικής οικονομίας. Γι’ αυτά χρειάζονται και άλλα μέτρα, προσέλκυση και διευκόλυνση των επενδύσεων, στήριξη της υγιούς επιχειρηματικότητας και στόχευση στη δημιουργία νέων καλά αμειβόμενων θέσεων εργασίας.

Το σημερινό νομοσχέδιο κινείται προς ακριβώς αυτήν την κατεύθυνση, δίνοντας ώθηση στο Ελληνικό και στα ναυπηγεία Σκαραμαγκά, δύο επενδύσεις που η ελληνική Κυβέρνηση έχει στηρίξει εξαρχής και βοηθά ώστε άμεσα να δούμε τα επιθυμητά αποτελέσματα για όλη την κοινωνία και την οικονομία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κύριε Λιούπη.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.

Για να γνωρίζετε πώς θα γίνει μετά, έχει ζητήσει τον λόγο ο Πρόεδρος της Κοινοβουλευτικής Ομάδας του Κινήματος Αλλαγής – ΠΑΣΟΚ, ο κ. Κατρίνης. Αν έρθει, θα μιλήσει μετά τον κ. Βρούτση και ακριβώς μετά ο κ. Χήτας από την Ελληνική Λύση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, μετά από δύο, τρεις ομιλητές, θα ήθελα να μιλήσω και εγώ.

**ΠΡΟΕΔΡΕΥΩΝ (Δημήτριος Βίτσας):** Ναι, να αφήσουμε και κάνα δυο Βουλευτές να μιλήσουν.

Κύριε Βρούτση, έχετε τον λόγο για δώδεκα λεπτά.

**ΒΡΟΥΤΣΗΣ ΙΩΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο το οποίο έχει θετικό αναπτυξιακό πρόσημο. Αλλά δυστυχώς στην κοινοβουλευτική διαδικασία και στον διάλογο όπως αναπτύσσεται τα κόμματα της Αντιπολίτευσης έθεσαν μια σειρά από ζητήματα στα οποία είμαι υποχρεωμένος να απαντήσω και να δώσω πραγματικές απαντήσεις, στη βάση της πραγματικότητας και όχι στη βάση της φαντασίωσης ή της διαστρέβλωσης της αλήθειας.

Θέλω να ξεκινήσω πρώτα και κύρια με το νομοσχέδιο και την ουσία του πάνω στην οποία ακούγεται η κριτική. Ναυπηγεία Σκαραμαγκά. Ασκείται μια κριτική. Καλοδεχούμενη. Ποια είναι η πραγματικότητα όμως; Για να ρωτήσουμε μεταξύ μας και ας είμαστε ειλικρινείς, ρωτάω ακόμα και το ΚΚΕ το οποίο είναι κάθετα αντίθετο και τοποθετήθηκε με ένα τελείως διαφορετικό τρόπο, αυτή είναι η ιδεολογικοπολιτική του αντίληψη, σεβαστή, αλλά είναι εκτός πραγματικότητας.

Ερώτηση πρώτη. Είμαστε ευχαριστημένοι σήμερα από τη λειτουργία του ναυπηγείου του Σκαραμαγκά, αυτήν την υποτυπώδη; Είμαστε ευχαριστημένοι; Καθολικά νομίζω ότι θα απαντήσουμε όλοι «όχι».

Δεύτερη ερώτηση. Οι εργαζόμενοι, οι υφιστάμενοι σήμερα, σε αυτήν την υποτυπώδη λειτουργία του ναυπηγείου Σκαραμαγκά είναι ευχαριστημένοι; Με μαθηματική βεβαιότητα η συντριπτική πλειοψηφία θα απαντήσουν «όχι».

Και η τρίτη, πιο σημαντική ερώτηση. Είμαστε περήφανοι και ευχαριστημένοι ως Έλληνες πολίτες, ως Κοινοβουλευτικοί Εκπρόσωποι από τη ναυπηγοεπισκευαστική ή από τη ναυπηγική πολιτική της χώρας μας; Η απάντηση καθολικά είναι «όχι». Γιατί; Γιατί η πατρίδα μας πραγματικά έχει τεράστιες δυνατότητες τις οποίες απώλεσε δυστυχώς στην πορεία των ετών και της απώλεσε μοιραία μέσα από μια λανθασμένη αντιμετώπιση των πραγμάτων, συνδικαλιστική κατ’ εξοχήν, μέσα στην λογική λειτουργίας των ναυπηγείων αυτά που προϋπήρχαν.

Ποια ήταν η πραγματικότητα; Τα ναυπηγεία της χώρας μας λειτουργούσαν όπως λειτουργούσαν και ξαφνικά βλέπαμε καταλήψεις πλοίων, να μην υλοποιούνται οι χρόνοι παράδοσης των επισκευών είτε των διορθώσεων των πλοίων, πρόστιμα, ρήτρες. Και αυτό τι έφερε ως αποτέλεσμα; Έφερε ως αποτέλεσμα να φεύγουν τα πλοία και ο εφοπλιστικός κόσμος και να πηγαίνει από την Τουρκία μέχρι τον υπόλοιπο κόσμο που δεν υπήρχαν αυτά, που υπήρχαν αυστηροί κανόνες λειτουργίας και οι εργαζόμενοι λειτουργούσαν, υπήρχαν και εργάζονταν μόνο για τον σκοπό που πήγαιναν, για να εργαστούν, να έχουν ένα καλό μεροκάματο, ένα καλό μισθό και να έχουν διασφαλισμένη μια θέση εργασίας. Αυτό το χάσαμε στη λογική μιας μικροκομματικής λογικής.

Το αντιμετωπίζουμε αυτό σήμερα; Αντιμετωπίστηκε μέχρι τώρα; Ναι, υπάρχει ένα παράδειγμα, το είπε και ο συνάδελφός μου και χαίρομαι γι’ αυτό, ο Νίκος Συρμαλένιος, ότι το πρώτο βήμα έγινε εξορθολογισμού της ναυπηγικής πολιτικής στη χώρα μας. Ναυπηγείο Νεωρίου στη Σύρο. Αυτό είναι το πρώτο παράδειγμα. Χάσαμε θέσεις εργασίας; Όχι. Αυξήθηκαν οι θέσεις εργασίας μέσα στο νησί της Σύρου και μαζί με τις θέσεις εργασίας του ναυπηγείου της Σύρου δημιουργήθηκε και ένας ολόκληρος κλάδος γύρω από το ναυπηγείο της Σύρου. Πηγαίνουν πλοία σήμερα στο ναυπηγείο της Σύρου; Κύριοι συνάδελφοι, όχι μόνο πηγαίνουν, αλλά υπάρχει πρόβλημα, διότι τα πλοία δένουν αρόδου, δεν προλαβαίνουν να πηγαίνουν στο ναυπηγείο της Σύρου.

Τρίτη ερώτηση. Στο συγκεκριμένο ναυπηγείο οι μισθοί είναι καλοί; Είναι πάρα πολύ καλοί, σε βαθμό τον οποίο δεν μπορείτε να φανταστείτε. Δεν θέλω να περιγράψω εγώ το μισθολογικό περιβάλλον του ναυπηγείου της Σύρου και των εργαζομένων.

Τελευταία ερώτηση. Οι εργαζόμενοι είναι ευχαριστημένοι, που είπε και το Κομμουνιστικό Κόμμα ότι δυσανασχετούν οι εργαζόμενοι του ναυπηγείου Σύρου; Το Σωματείο του Νεωρίου της Σύρου επανειλημμένως έχει επισκεφθεί, με είχε δει και ως Υπουργό Εργασίας, έχει επισκεφθεί και τα κόμματα και γνωρίζετε ότι η θέση του είναι ότι για πρώτη φορά αισθάνονται ασφάλεια στη δουλειά τους και καλούς μισθούς. Επανειλημμένα λένε: «Κάτω τα χέρια από το ναυπηγείο από μικροκομματικές αντιλήψεις που πάνε να διεισδύσουν στο ναυπηγείο της Σύρου». Έχουν καταφέρει και έχουν περιφρουρήσει τα εργασιακά τους και μισθολογικά τους συμφέροντα. Αυτή είναι η πραγματικότητα.

Τι επιχειρεί σήμερα η Κυβέρνηση και ο Χρήστος Σταϊκούρας; Να κάνουμε το αντίστοιχο στο ναυπηγείο του Σκαραμαγκά, δηλαδή, να βελτιώσουμε τις επιδόσεις μας σε αυτό το κεντρικό, που μπορούμε να το κάνουμε ως χώρα, να επαναφέρουμε τη ναυπηγική δυναμική στη χώρα μας. Και ακούω για τους οκτακόσιους εργαζόμενους ότι θα μείνουν άνεργοι. Είπα για το παράδειγμα της Σύρου ότι όχι μόνο έπιασαν εκείνοι δουλειά, αλλά πολλαπλάσιοι. Πιστεύει κανένας ότι αν τα ναυπηγεία του Σκαραμαγκά λειτουργήσουν –που θα λειτουργήσουν τώρα, γιατί υπάρχει η πολιτική βούληση-, θα μείνουν έξω οκτακόσιοι εργαζόμενοι; Όχι μόνο θα πιάσουν δουλειά και οι οκτακόσιοι εργαζόμενοι, υπερπολλαπλάσιοι θα εργαστούν. Νέες θέσεις εργασίας θα δημιουργηθούν με καλά αμειβόμενους εργαζόμενους. Αυτή είναι η πολιτική μας, αυτή είναι η πραγματικότητα.

Επιτέλους, ας σταθούμε στο ύψος των περιστάσεων, ας αναγνωρίσουμε τις παθογένειες του πολιτικού μας συστήματος στο παρελθόν και ας στηρίξουμε μια πολιτική την οποία θα τη βρούμε μπροστά μας οι επόμενες γενιές, τα παιδιά μας. Γιατί η Ελλάδα μπορεί στον ναυπηγικό τομέα να μεγαλουργήσει, να ξαναφέρουμε πίσω τον εφοπλιστικό κόσμο της χώρας, κάτι που είναι πλέον παράδειγμα αυτό που έγινε στη Σύρο και αυτό πάμε να κάνουμε σήμερα, κυρίες και κύριοι συνάδελφοι, γι’ αυτό πρέπει να ψηφιστεί αυτή η πολιτική η συγκεκριμένη για το ναυπηγείο του Σκαραμαγκά.

Ερώτηση δεύτερη και που ασκήθηκε και η κριτική. Καζίνο. Κριτική για το καζίνο, «όχι το καζίνο», «ναι το καζίνο». Η άποψή μου, κυρίες και κύριοι συνάδελφοι, είναι ότι είναι λάθος να αντιμετωπίζουμε το καζίνο ή τα καζίνο ως κάτι που το δαιμονοποιούμε. Το καζίνο είναι μια επιχείρηση. Τι πρέπει να προβλέψει ο νομοθέτης; Τι πρέπει να προβλέψει το πολιτικό σύστημα; Τέσσερα πράγματα.

Πρώτον, η λειτουργία του καζίνο να τηρεί το αυστηρό θεσμικό πλαίσιο της λειτουργίας των καζίνο που υπάρχει ένα ειδικό θεσμικό πλαίσιο, κύριε Μαρκόπουλε.

Δεύτερον, να διασφαλιστούν οι εργαζόμενοι οι οποίοι υπάρχουν μέσα στο πλαίσιο το θεσμικό, αριθμός των εργαζομένων που αντιστοιχεί.

Τρίτον, να πληρώνονται οι φόροι.

Τέταρτον, να πληρώνονται οι ασφαλιστικές εισφορές. Η πολιτεία είναι υποχρεωμένη να διασφαλίσει το θεσμικό πλαίσιο και την αυστηρότητα της τήρησης της νομοθεσίας. Από εκεί και πέρα να λειτουργήσει το καζίνο, το όποιο καζίνο. Γιατί το καζίνο είναι μια επιχείρηση η οποία δημιουργεί θέσεις απασχόλησης, αποδίδει φόρους, αποδίδει έσοδα στα ασφαλιστικά ταμεία. Αυτή είναι η άποψή μας για το καζίνο.

Άρα, λοιπόν, αντί να δαιμονοποιούμε τη λειτουργία ενός καζίνο, να δούμε την πραγματική του θετική διάσταση, μέσα στην αλυσίδα της οικονομίας μας.

Άρα, θετική είναι η διάταξη για το καζίνο, αρκεί να τηρείται η νομοθεσία, το αυστηρό θεσμικό πλαίσιο και όπου δεν τηρείται να υπάρχουν, από τον νόμο, οι ανάλογες επιπτώσεις.

Άκουσα για τα ζητήματα τα οποία αφορούν -από τον Κοινοβουλευτικό Εκπρόσωπο του ΣΥΡΙΖΑ- να ασκεί κριτική για τους δασικούς χάρτες, ότι καταλύουμε τους δασικούς χάρτες. Ουδέν ψευδέστερον.

Διότι, κυρίες και κύριοι συνάδελφοι, η θέση της Κυβέρνησης, της Νέας Δημοκρατίας, ήταν, είναι και παραμένει –και, επειδή, ως Βουλευτής του Νομού Κυκλάδων, το είχα αντιμετωπίσει έντονα- ότι οι δασικοί χάρτες αποτελούν για τη χώρα μία αναγκαία μεταρρύθμιση η οποία πρέπει να γίνει.

Είχαμε ενστάσεις και διαφοροποιηθήκαμε, διότι υπήρχαν στρεβλώσεις στην υλοποίηση του νόμου. Καταπατιόντουσαν περιουσίες και δεν δινόταν η δυνατότητα, ειδικά σε νησιωτικές περιοχές που έχουν μικρούς κλήρους, της προσφυγής της ένστασης. Τι είπαμε, λοιπόν; Ότι οι δασικοί χάρτες θα γίνουν. Είναι μεταρρύθμιση, καθυστέρησαν και αποτελεί παθογένεια του ελληνικού κράτους αυτό, αλλά θα γίνουν, με δυνατότητα προσφυγής και ενστάσεων από τον κάθε πολίτη ο οποίος θίγεται.

Αυτή είναι η αλλαγή. Όχι ότι καταργήσαμε τους δασικούς χάρτες.

Και έρχεται τώρα μία ισορροπία και μετά την τελευταία παράταση που δόθηκε, όλοι οι Έλληνες πολίτες οι οποίοι νομίζουν ή πιστεύουν ότι θίγονται, να έχουν το δικαίωμα της ένστασης, να αμφισβητήσουν από το κράτος αυτή τη δικαιοδοσία να τους καταπατήσει την περιουσία. Έτσι πρέπει να νομοθετούμε.

Ζήτημα το οποίο αφορά τις συντάξεις -ακούστηκαν πριν- για την απονομή των συντάξεων και της αύξησης των συντάξεων.

Κυρίες και κύριοι συνάδελφοι, το έχω πει πάρα πολλές φορές, ως αυτός ο οποίος εισηγήθηκε τον ν.4670/2020 στην ελληνική Βουλή, τον πρώτο νόμο –υπενθυμίζω- που ήρθε εδώ με αναλογιστική μελέτη, που δείχνει τη βιωσιμότητα του συστήματος μέχρι το 2070. Μέσα στις διάφορες παρεμβάσεις του έφερε κάποιες διατάξεις οι οποίες είναι έτοιμες να εφαρμοστούν και κάποιες ήδη εφαρμόζονται.

Πρώτη διάταξη, πολύ σημαντική. Όλες οι συντάξεις για τους εργαζόμενους ή για τους συνταξιοδοτημένους οι οποίοι έχουν από τριάντα χρόνια και πάνω θα έχουν μεσοσταθμικά μία σύνταξη τον χρόνο, επιπλέον. Γιατί αυτό έγινε; Έγινε, πολύ απλά, για να καλλιεργήσουμε την ασφαλιστική συνείδηση. Και στο πέρασμα των ετών, όλοι οι νέοι εργαζόμενοι και οι σημερινοί εργαζόμενοι - αυριανοί συνταξιούχοι- μέσα τους θα γνωρίζουν και θα ξέρουν ότι όσο περισσότερο διασφαλίζουν ένσημα, τόσο μεγαλύτερη σύνταξη θα έχουν. Να, λοιπόν, μία αύξηση στο ασφαλιστικό που έρχεται και η οποία θα γίνει πράξη και γίνεται πράξη για τους νέους συνταξιούχους με τριάντα χρόνια και επάνω και αυτό θα γίνει συνείδηση στο μέλλον.

Δεύτερον. Αυξήσεις κάθε χρόνο από την 1η Ιανουαρίου του 2023 και εφεξής.

Στο συγκεκριμένο άρθρο του ν.4670 προβλέπεται ότι για πρώτη φορά θα υπάρχουν αυξήσεις κάθε χρόνο, κάθε 1η Ιανουαρίου, κάθε έτους, θα υπάρχει αύξηση των συντάξεων με βάση έναν αλγόριθμο που θα υπολογίζεται στη βάση του πληθωρισμού του προηγούμενου έτους. Έτσι, στη βάση αυτή, το 6% αύξηση στις συντάξεις, θεωρώ ότι είναι κάτι το οποίο είναι απόλυτα διασφαλισμένο για τους συνταξιούχους από 1ης Ιανουαρίου του 2023. Θα τελειώσει το 2023; Όχι. Κάθε χρόνο την 1η Ιανουαρίου θα υπάρχει αύξηση ανάλογη με τον πληθωρισμό του προηγούμενου έτους, με βάση τον αλγόριθμο που προβλέπει ο ν.4670/2020.

Απονομή συντάξεων. Η απονομή των συντάξεων ήταν, πραγματικά, ένα εγχείρημα το οποίο εκτιμώ ότι αποτελούσε μία παθογένεια της μη δυνατότητας της απονομής των συντάξεων όπως είχε διαμορφωθεί και μετά τον νόμο του Γιώργου Κατρούγκαλου και μετά από τον δικό μου νόμο τον ν.4670, καθώς πλέον δημιουργείται ένας νέος οργανισμός, ο e-ΕΦΚΑ, ένας τεράστιος οργανισμός, που έπρεπε να αντιμετωπίσει ένα παρελθόν.

Με αυτόν, λοιπόν, τον τρόπο αντιμετώπισης της απονομής των συντάξεων, με μαθηματική βεβαιότητα αυξάνεται η απονομή -φαίνεται στα στοιχεία- και ήδη έχω πει πολλές φορές στο τέλος του 2023 ή του 2024 όλες οι κύριες συντάξεις και τα εφάπαξ θα απονέμονται με το πάτημα ενός κουμπιού.

Ερώτηση -επειδή πολλές φορές λοιδορείται αυτή μου η δήλωση- ότι με το πάτημα ενός κουμπιού θα απονέμονται οι συντάξεις. Έχουν απονεμηθεί συντάξεις με το πάτημα ενός κουμπιού;

Κυρίες και κύριοι συνάδελφοι, από τις απονεμηθείσες συντάξεις μέχρι σήμερα, έχουν δοθεί με την ψηφιακή σύνταξη «ΑΤΛΑΣ», συντάξεις χηρείας και ΟΓΑ, εβδομήντα χιλιάδες και πλέον συντάξεις με το πάτημα ενός κουμπιού.

Αυτό θα ακολουθήσει όλα τα επόμενα βήματα, για το σύνολο των νέων συντάξεων και έτσι λοιπόν θα έχουμε από τους πιο εκσυγχρονισμένους και σύγχρονους οργανισμούς όπως είναι ο ΕΦΚΑ και έχει διαμορφωθεί.

Άκουσα και την τροπολογία του ΣΥΡΙΖΑ για το ελάχιστο εγγυημένο εισόδημα και το άρθρο 21, που θέλει να καταργήσουμε το θέμα το οποίο αφορά το τεκμήριο του Α21, δηλαδή, τη χρηματοδότηση για τα οικογενειακά επιδόματα για τα παιδιά, να μη συμπεριληφθούν στο ελάχιστο εγγυημένο εισόδημα.

Για την αξία της συζήτησης, επειδή δεν περισσεύει ευαισθησία σε κανέναν εδώ μέσα και κανείς δεν μπορεί να διεκδικεί περισσότερο ευαισθησία από τον άλλο, θυμίζω ότι το ελάχιστο εγγυημένο εισόδημα, το οποίο η χώρα μας καθυστέρησε δεκαετίες απέναντι στην υπόλοιπη Ευρώπη, φτιάχτηκε το 2013. Αν και το αμφισβήτησε ο ΣΥΡΙΖΑ στη συνέχεια, καθώς το ονόμαζε παγίδα φτώχειας -δεν επανέρχομαι στο παρελθόν, δεν έχει αξία- στη συνέχεια το συνέχισε.

Σήμερα η Ελλάδα διαθέτει ένα από τα πιο σύγχρονα πλαίσια θωράκισης για τους αδύναμους πολίτες με τον πιο διαφανή τρόπο. Ελάχιστο εγγυημένο εισόδημα, το οποίο, μάλιστα, κατοχυρώθηκε και συνταγματικά και δεν το ψήφισε ο ΣΥΡΙΖΑ.

Το Α21, πάλι το 2013, ήταν το πλαίσιο μέσα από το οποίο δίναμε σε αδύναμες οικογένειες χρηματοδότηση, ένα έκτακτο επίδομα για τα παιδιά. Εάν έρθει ο ΣΥΡΙΖΑ σήμερα και πει ότι πρέπει να καταργηθεί το πλαίσιο αυτό για να ενισχυθεί το ελάχιστο εγγυημένο εισόδημα, εδώ είναι ο Υπουργός Οικονομικών -ο κ. Σκυλακάκης συγκεκριμένα τώρα, που πήρε τη θέση του κ. Σταϊκούρα- να δούμε πόσο κοστίζει δημοσιονομικά. Διότι, εύκολο είναι να καταθέτουμε προτάσεις ευαισθησίας, αλλά από την άλλη πρέπει να λέμε και πόσο στοιχίζει αυτό.

Γιατί εγώ θα μπορούσα συμπληρωματικά σε αυτή την πρόταση να βάλω άλλες δέκα προτάσεις. Δημοσιονομικά μπορούμε; Έχει τη δυνατότητα το κράτος να σηκώσει μια τέτοια παρέμβαση;

Σήμερα όμως να ξέρουμε -για να μην αδικούμε και τους εαυτούς μας- ότι έχουμε ένα σύγχρονο θεσμικό πλαίσιο, θωρακισμένο, ηλεκτρονική ασπίδα και για τις αδύναμες οικογένειες που έχουν παιδιά, αλλά και για τους αδύναμους πολίτες με το ελάχιστο εγγυημένο εισόδημα.

Φτάνω σε ένα τελευταίο ζήτημα το οποίο αφορά την επιμονή του ΣΥΡΙΖΑ για μία επίμαχη τροπολογία -όπως την καταθέτει- για το «πόθεν έσχες». Θέλω να ξεκαθαρίσω, γιατί και εδώ αδικούμε τους εαυτούς μας, και είναι προσβλητικό για όλους μας. Υπάρχει έλεγχος του «πόθεν έσχες» σήμερα στην ελληνική Βουλή;

Κυρίες και κύριοι συνάδελφοι, όχι μόνο υπάρχει, είναι αυστηρότατο το πλαίσιο. Έχει αλλάξει αρκετές φορές και μάλιστα, τεσσεράμισι χρόνια που ήταν ο ΣΥΡΙΖΑ, δεν νομίζω ότι έκανε κάποια παρέμβαση να το θωρακίσει ακόμα περισσότερο. Για να είμαστε εξηγημένοι μεταξύ μας. Γιατί είχατε την ευκαιρία να δείτε το «πόθεν έσχες» και πώς λειτουργεί σε επίπεδο Βουλευτών και να το θωρακίσετε τεσσεράμισι χρόνια που ήσασταν κυβέρνηση. Δεν ασκήσαμε κριτική.

Σήμερα ο ΣΥΡΙΖΑ φέρνει μία τροπολογία. Θέλω να διαβάσω την άποψή μου η οποία είναι συγκεκριμένη και τεκμηριώνει γιατί δεν πρέπει να ψηφίσουμε την τροπολογία του ΣΥΡΙΖΑ.

Πρόκειται για μία τροπολογία την οποία χαρακτηρίζω αποσπασματική και πυροτέχνημα, καθώς στο όνομα της διαφάνειας επιδιώκει τη δημιουργία εντυπώσεων, χωρίς καμμία απολύτως πρόσθετη αξία.

Συγκεκριμένα, πρώτον, με τη διάταξη που φέρνει ο ΣΥΡΙΖΑ εξαιρούνται οι μισοί από τους υπόχρεους, σε δήλωση, δημόσιοι λειτουργοί.

Δεύτερον, ήδη τα υπόλοιπα των τραπεζικών καταθέσεων και των δανειακών υποχρεώσεων προκύπτουν από σχετικές βεβαιώσεις από τις τράπεζες, η δε αποτελεσματικότητα του συστήματος θα ενισχυθεί με την άμεση άντληση στοιχείων από τις τράπεζες, την οποία σύντομα θα φέρει η Κυβέρνηση.

Τρίτον, ήδη διαθέτουμε ένα εκτεταμένο σύστημα ανταλλαγής φορολογικών πληροφοριών –κύριε Αλεξιάδη, το γνωρίζετε αυτό- μέσω των διεθνών συμβάσεων για την αποφυγή της διπλής φορολογίας και της πολυμερούς σύμβασης, για την ανταλλαγή πληροφοριών, χρηματοοικονομικών λογαριασμών και για την αντιμετώπιση της φοροδιαφυγής.

Κάθε χρόνο ρωτάω: Όλοι οι Βουλευτές δεν αντλούμε τα στοιχεία των καταθέσεων του υπολοίπου των λογαριασμών μας, τη διακίνηση των λογαριασμών από την τράπεζα, για να τα δώσουμε στους ορκωτούς ελεγκτές, δικαστές, που τα ελέγχουν; Δεν ελέγχουν όλους καθολικά τους Βουλευτές;

Τέταρτον, από την τροπολογία τίθεται ζήτημα προσωπικών δεδομένων για τα οποία θα πρέπει να υπάρξει γνώμη και από την ανεξάρτητη αρμόδια αρχή.

Άρα, λοιπόν, κυρίες και κύριοι συνάδελφοι, σήμερα υπάρχει και εκτεταμένος και καθολικός και αναλυτικός τρόπος ελέγχου του «πόθεν έσχες» των Βουλευτών. Εάν χρειάζεται από εκεί και πέρα κάτι παραπάνω, αυτό που έχω να πω είναι ότι η Κυβέρνηση επεξεργάζεται μία συνολική αναρρύθμιση του «πόθεν έσχες», με σκοπό την ενίσχυση περαιτέρω της διαφάνειας και της λογοδοσίας. Η αξιολόγηση και προετοιμασία της εν λόγω διάταξης είναι στο τελικό στάδιο από το Υπουργείο Δικαιοσύνης, το οποίο θα λάβει και τη σχετική πρωτοβουλία.

Σε κάθε περίπτωση θα ενσωματώσει και διατάξεις που αφορούν την ενδυνάμωση του ελέγχου των δανείων των υπόχρεων συγκροτημένα και θεσμικά χωρίς προχειρότητα και χωρίς τα κενά της κατατεθείσας τροπολογίας του ΣΥΡΙΖΑ.

Κυρίες και κύριοι συνάδελφοι, η Ελλάδα προχωράει μπροστά, η Ελλάδα ανοίγει δρόμους. Η Κυβέρνηση παίρνει πάνω της πολιτικές ευθύνες. Ξέρει γιατί πρέπει να πάμε στον σωστό δρόμο των επενδύσεων και της ανάπτυξης. Και είμαι σίγουρος ότι στο τέλος θα δικαιωθούμε στην αξιολόγηση του ελληνικού λαού.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο επικεφαλής της Κοινοβουλευτικής Ομάδας του Κινήματος Αλλαγής - ΠΑΣΟΚ, κ. Κατρίνης. Ακολουθεί ο Κοινοβουλευτικός Εκπρόσωπος της Ελληνικής Λύσης, κ. Χήτας.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μετά τις τοποθετήσεις των Υπουργών της Κυβέρνησης αλλά και Βουλευτών της Συμπολίτευσης, νομίζω ότι απαιτείται μια προσέγγιση που θα έχει ως σημείο αναφοράς την πραγματικότητα και την αλήθεια. Δεν θα πάρω την ευκαιρία από την αναφορά του κ. Βρούτση για τις συντάξεις. Είναι μόνιμο επιχείρημα της Κυβέρνησης ότι κάνει «επανάσταση» στις συντάξεις, ότι πετυχαίνει γρήγορους ρυθμούς απονομής συντάξεων. Όμως αν ρωτήσουμε τους συνταξιούχους ποια είναι η εμπειρία τους νομίζω ότι δεν θα επιβεβαιώσουν τα λεγόμενα του κ. Βρούτση.

Δυστυχώς, κύριοι της Κυβέρνησης, στο θέμα της βιώσιμης λειτουργίας των ναυπηγείων, που είναι κομμάτι του νομοσχεδίου, δεν δίνετε λύση, όπως ισχυρίζεστε. Να υπενθυμίσω ότι η Κυβέρνηση είχε αναλάβει συγκεκριμένες δεσμεύσεις απέναντι στους εργαζόμενους οι οποίες έμειναν στα λόγια, έμειναν απλά υποσχέσεις. Προχωρήσατε σε πώληση του ενεργητικού των ναυπηγείων Σκαραμαγκά σε πολύ χαμηλή τιμή, αντικειμενικά, σε σχέση με την αξία, περίπου στο 1/4 της αξίας, όπως είχε προσδιοριστεί από ανεξάρτητους εκτιμητές, χωρίς ταυτόχρονα να διασφαλιστούν οι θέσεις εργασίας των εργαζομένων.

Αλήθεια μπορείτε σήμερα να δεσμευθείτε ότι οι εργαζόμενοι θα συνεχίσουν να εργάζονται με συμβάσεις αορίστου χρόνου και με σεβασμό των δικαιωμάτων τους; Προφανώς όχι. Το αντίθετο μάλιστα. Καμμία δέσμευση δεν υπάρχει ούτε έχει ζητηθεί καμμία δέσμευση από τον επενδυτή γιατί πολύ φοβάμαι ότι στα ναυπηγεία Σκαραμαγκά εφαρμόζεται το μοντέλο της «ΛΑΡΚΟ». Οι εργαζόμενοι οδηγούνται σε απόλυση χωρίς καν να έχουν διασφαλιστεί οι αποζημιώσεις απόλυσης, ενώ είναι άγνωστο αν θα καταβληθούν δεδουλευμένα τα οποία υπερβαίνουν τα 170 εκατομμύρια ευρώ. Είναι χαρακτηριστικό ότι όσο και τώρα που μιλάμε, οι εργαζόμενοι δεν έχουν καμμία επίσημη ή ανεπίσημη ενημέρωση για τις θέσεις και τις προθέσεις του επενδυτή σε σχέση με το μέλλον της επιχείρησης και βεβαίως σε σχέση με την εργασία τους σε αυτή.

Ρωτώ ευθέως την Κυβέρνηση, αν έχει κάποιο σχεδιασμό για τα δεδουλευμένα που πρέπει να καταβληθούν. Και από πού θα καταβληθούν αυτά τα δεδουλευμένα στους εργαζόμενους; Μήπως από το τίμημα των 25 εκατομμυρίων ευρώ που είναι το τίμημα πώλησης των ναυπηγείων; Και βέβαια να σας υπενθυμίσω ότι για το θέμα της καταβολής των δεδουλευμένων στους εργαζόμενους έχουμε σειρά δικαστικών αποφάσεων από τον Άρειο Πάγο, από το πολυμελές πρωτοδικείο, σε συνέχεια της απόφασης του Διεθνούς Διαιτητικού Δικαστηρίου που υποχρεώνει το ελληνικό δημόσιο να καταβάλει άμεσα 73 εκατομμύρια ευρώ στους εργαζόμενους.

Υπάρχει όμως, κυρίες και κύριοι συνάδελφοι, κι ένα εξόχως πολιτικό θέμα στο οποίο η Κυβέρνηση είναι απόλυτα εκτεθειμένη. Γιατί όλοι γνωρίζουν ότι η ανάπτυξη της ναυπηγικής βιομηχανίας είναι άρρηκτα και παράλληλα συνδεδεμένη με την αμυντική ναυπηγική βιομηχανία. Αλήθεια, ποιες είναι οι πρόνοιες της Κυβέρνησης σε αυτόν τον τομέα; Της Κυβέρνησης που εδώ και τρία χρόνια βρίσκεται στο τιμόνι της χώρας και εδώ και τρία χρόνια μόνο στα λόγια αναφέρεται στην ελληνική αμυντική ναυπηγική βιομηχανία. Γιατί τα ελληνικά ναυπηγεία, οι εργαζόμενοι σε αυτά, αλλά και τα στελέχη και οι τεχνικοί των Ενόπλων Δυνάμεων έχουν αποδείξει πολλές φορές ότι μπορούν και να συντηρήσουν αλλά και να κατασκευάσουν εξαιρετικά προηγμένο αμυντικό υλικό για τις ανάγκες του Πολεμικού μας Ναυτικού.

Για να μιλήσω μόνο για τα ναυπηγεία Σκαραμαγκά, καθώς σήμερα είναι στο νομοσχέδιο που συζητάμε, τα τελευταία χρόνια πέρα από τα τρία υποβρύχια που κατασκευάστηκαν και όλοι ομονοούν ότι είναι το αμυντικό υπερόπλο της χώρας, συντηρήθηκαν στα ναυπηγεία και επισκευάστηκαν δέκα φρεγάτες του Πολεμικού Ναυτικού. Το ίδιο συνέβη με μια σειρά άλλων πλοίων, όπως κανονιοφόροι, πυραυλάκατοι, φορτηγίδες του Πολεμικού Ναυτικού και ταχύπλοα ΣΑΠ. Κατασκευάστηκε, επίσης, ένα νέο υπερσύγχρονο σκάφος ανορθόδοξου πολέμου για το Πολεμικό Ναυτικό, καθώς και ένας προσομοιωτής για την εκπαίδευση στελεχών του. Και βέβαια να μην ξεχνάμε ότι επισκευάστηκε και συντηρήθηκε το θωρηκτό «ΑΒΕΡΩΦ», που αποτελεί ζωντανό μνημείο της σύγχρονης ιστορίας μας.

Όλα αυτά η Κυβέρνηση τα προσπερνά. Όλα αυτά η Κυβέρνηση προσποιείται ότι δεν βλέπει ότι έγιναν από εργαζόμενους, από τεχνικούς, από αξιωματικούς του Πολεμικού Ναυτικού και συστηματικά υποτιμά τη δουλειά που γίνεται στα ελληνικά ναυπηγεία. Σημαντική η δουλειά που γίνεται και στα άλλα δύο ναυπηγεία της χώρας. Αυτό βεβαίως, κυρίες και κύριοι συνάδελφοι, είναι μια στρατηγική αντίληψη της Κυβέρνησης. Γιατί για να μπορέσεις να καταστήσεις την ελληνική ναυπηγική αμυντική βιομηχανία μέρος ενός ευρύτερου σχεδίου ανάπτυξης ναυπηγείων, θα πρέπει κάποια στιγμή η χώρα να εγκαταλείψει τη λογική, τη συμπεριφορά αλλά και τις επιλογές ενός «κράτους-πελάτη». Λογική που είδαμε στη συμφωνία για την προμήθεια των φρεγατών «Μπελαρά», η κατασκευή των οποίων θα γίνει εξ ολοκλήρου στη Γαλλία και στα γαλλικά ναυπηγεία. Συμφωνία που οδήγησε μάλιστα τη Γαλλίδα Υπουργό Εθνικής Άμυνας να ευχαριστήσει παρουσία του ομολόγου της, του Έλληνα Υπουργού Εθνικής Άμυνας, τη χώρα μας γιατί με αυτή τη συμφωνία διασφαλίζονται οι θέσεις εργασίας των εργαζομένων στα γαλλικά ναυπηγεία. Είδαμε το αμήχανο χαμόγελο του κ. Παναγιωτόπουλου, ο οποίος την ίδια στιγμή δεν μπορούσε να δώσει απάντηση πώς η Κυβέρνηση θα διασφαλίσει τις θέσεις εργασίας των εργαζομένων στα ελληνικά ναυπηγεία. Και αυτό γιατί κανένα κατασκευαστικό υποπρόγραμμα δεν προβλέφθηκε να γίνει στα ελληνικά ναυπηγεία.

Η ελληνική Κυβέρνηση το μόνο που έκανε και το κάνει συστηματικά είναι να απαξιώσει τα ελληνικά ναυπηγεία και να δηλώνει αριστερά και δεξιά ότι δεν έχουν τη δυνατότητα να αναλάβουν ένα τέτοιο έργο. Μάλιστα για πολύ μεγάλο διάστημα απαξίωσε και επενδυτικές πρωτοβουλίες προς αυτήν την κατεύθυνση. Κλασική, δηλαδή, συμπεριφορά ενός «κράτους-πελάτη».

Το ΠΑΣΟΚ έχει καταθέσει συγκεκριμένες προτάσεις. Υπάρχουν τρεις βασικοί άξονες με βάση αυτές τις προτάσεις που εγγυώνται την ανάπτυξη της ελληνικής αμυντικής ναυπηγικής βιομηχανίας. Πρώτον, κάθε προμήθεια οπλικού συστήματος πρέπει να συνδυάζεται με συμφωνία που θα εκχωρεί μέρος του κατασκευαστικού έργου στην ελληνική αμυντική βιομηχανία. Δεύτερον, επένδυση στην έρευνα και στην ανάπτυξη νέων οπλικών συστημάτων μέσα από την ελληνική αμυντική βιομηχανία σε συνεργασία με εκπαιδευτικά ιδρύματα και εταιρείες νέας τεχνολογίας. Τρίτον, να τεθεί ως προϋπόθεση ότι το ναυπηγικό πρόγραμμα του Πολεμικού Ναυτικού θα πρέπει να υλοποιηθεί στα ελληνικά ναυπηγεία. Ίσως θα ήταν καλό και χρήσιμο για την Κυβέρνηση να μελετήσει το μοντέλο ανάπτυξης της αμυντικής βιομηχανίας σε χώρες που δεν είναι μακριά από εμάς, που είναι κοντά μας, που είναι δίπλα μας. Όλα αυτά όμως απαιτούν ισχυρή βούληση.

Κυρίες και κύριοι συνάδελφοι, σε αυτή τη συγκυρία το μόνο που ενδιαφέρει την Κυβέρνηση είναι να «στρώσει το χαλί» στον δρόμο προς τις εκλογές. Και αυτό το αποδεικνύουν και οι σημερινές τροπολογίες. Βροχή τροπολογιών που δείχνουν ότι βρισκόμαστε καθαρά στον δρόμο για τις κάλπες. Γιατί γνωρίζει πολύ καλά η Κυβέρνηση ότι η απόκρυψη της πραγματικότητας δεν μπορεί να συνεχιστεί εσαεί. Βλέπουμε, λοιπόν, την Κυβέρνηση που μας κατηγορούσε για «λεφτόδεντρα» όταν καταθέταμε ήδη από τα Χριστούγεννα συγκεκριμένες προτάσεις για την αντιμετώπιση της ακρίβειας και της κρίσης, να ανακαλύπτει τελικά «λεφτόδεντρα» κάτω από την πίεση και της πραγματικότητας αλλά και της λαϊκής δυσαρέσκειας. «Λεφτόδεντρα» που φυτρώνουν, μεγαλώνουν και αναπτύσσονται από την υπερφορολόγηση, από την έμμεση φορολογία, από τους ειδικούς φόρους κατανάλωσης που η Κυβέρνηση πεισματικά αρνείται να μειώσει. Ακόμα κι αν την ίδια στιγμή μειώνει την κατανάλωση σε βασικά είδη διατροφής κάτι που αφορά το μεγαλύτερο κομμάτι της ελληνικής κοινωνίας.

Το κακό είναι ότι η Κυβέρνηση μιμούμενη τον ΣΥΡΙΖΑ εμμένει στις προσωρινές επιδοματικές πολιτικές, αντί να πάρει μέτρα που θα έχουν θετική επίπτωση για την πλειοψηφία του πληθυσμού, όπως η μείωση των έμμεσων φόρων στα καύσιμα, όπως έπραξε η Ισπανία, όπως έκαναν και οι Ηνωμένες Πολιτείες πρόσφατα ή τη μείωση του ΦΠΑ στα βασικά είδη διατροφής με τη χώρα μας να διατηρεί συντελεστή 13%, ενώ στις υπόλοιπες ευρωπαϊκές χώρες είναι αρκετά χαμηλότερος.

Με τον ίδιο τρόπο, όμως, που η Κυβέρνηση ανακάλυψε τα λεφτόδεντρα που στηλίτευε, ανακοίνωσε και αυτό που αρνιόταν μέχρι σήμερα: Την κατάργηση της ρήτρας αναπροσαρμογής με την τροπολογία που κατατέθηκε και θα συζητηθεί την επόμενη μέρα. Αλήθεια, αφού ήταν θέμα μιας απλής νομοθετικής ρύθμισης –μάλιστα, μέσα δεν προβλέπεται κανένα κόστος για το ελληνικό δημόσιο με βάση την έκθεση του Γενικού Λογιστηρίου- γιατί δεν το κάνατε μέχρι σήμερα ώστε να απαλλαγούν τα νοικοκυριά και οι επιχειρήσεις από δυσβάσταχτες χρεώσεις που ξεπερνούν κάθε λογική; Γιατί επιτρέψατε υπέρογκους λογαριασμούς για τόσο μεγάλο χρονικό διάστημα, αφού τελικά ήταν θέμα πολιτικής απόφασης και μιας νομοθετικής ρύθμισης που καταργεί, όπως λέτε, τη ρήτρα αναπροσαρμογής; Μήπως για τον ίδιο λόγο που καθυστερείτε να προσδιορίσετε τα υπερκέρδη των εταιρειών ενέργειας εδώ και τόσους μήνες; Μήπως για τον ίδιο λόγο που δεν έχετε υιοθετήσει την εισήγηση της Ρυθμιστικής Αρχής Ενέργειας να επιστραφούν 67 εκατομμύρια ευρώ στους καταναλωτές από την αγορά εξισορρόπησης; Μήπως τελικά η κατάργηση της ρήτρας αναπροσαρμογής δεν είναι τίποτε άλλο από ένα επικοινωνιακό πυροτέχνημα εν όψει των επερχόμενων εκλογών; Η ρήτρα αναπροσαρμογής καταργείται στα χαρτιά, ενώ οι υπέρμετρες χρεώσεις συνεχίζονται κανονικά στους λογαριασμούς.

Και αυτό, βέβαια, θα φανεί και θα αξιολογηθεί. Και να είστε βέβαιοι ότι θα αξιολογηθεί από τους πολίτες που έχουν πληρώσει και συνεχίζουν να πληρώνουν τόσο την αδράνεια όσο και την καθυστέρηση της Κυβέρνησης, πρώτον, να αντιληφθεί και, δεύτερο και σημαντικότερο, να αντιμετωπίσει αποτελεσματικά τη δύσκολη πραγματικότητα που βιώνει η πλειοψηφία των πολιτών που ζει σ’ αυτή τη χώρα.

Διότι, κυρίες και κύριοι συνάδελφοι, η Κυβέρνηση έχει χάσει κατά κράτος τη μάχη με την ακρίβεια. Η ακρίβεια έχει μετατραπεί πλέον σε αισχροκέρδεια σε αρκετές περιπτώσεις και αυτό πολύ απλά γιατί δεν υπάρχει ελεγκτικός μηχανισμός. Δεν γίνονται στην πράξη οι έλεγχοι, παρά τις διαβεβαιώσεις του Πρωθυπουργού πριν από λίγες ημέρες στη Σύνοδο Κορυφής ότι θα ενταθούν οι έλεγχοι στην αγορά για να παταχθεί η αισχροκέρδεια.

Αλήθεια, μπορεί να ισχυριστεί η Κυβέρνηση ότι γίνονται επαρκείς και αποτελεσματικοί έλεγχοι στην αγορά, όταν η ακρίβεια καλπάζει στα τρόφιμα και το τελευταίο πρόστιμο που έχει επιβληθεί για αισχροκέρδεια στα τρόφιμα είναι πριν από δυόμισι μήνες, στις 8 Απριλίου; Μπορεί να ισχυριστεί η Κυβέρνηση ότι γίνονται έλεγχοι στην αγορά όταν ολόκληρο τον Ιούνιο, που γίνεται η συζήτηση για την αισχροκέρδεια στα καύσιμα, έχουν επιβληθεί όλα κι όλα τέσσερα πρόστιμα για αισχροκέρδεια στην αγορά των καυσίμων; Και, αλήθεια, τα πρόστιμα έχουν εισπραχθεί; Τι έγινε άραγε με εκείνο το πρόστιμο των 650.000 ευρώ πριν από κάποιους μήνες που έγινε επικοινωνιακή σημαία της Κυβέρνησης στη μάχη κατά της ακρίβειας; Έχει εισπραχθεί; Μπορεί να μας απαντήσει η Κυβέρνηση;

Και το λέω αυτό γιατί η ακρίβεια θα συνεχιστεί και τους επόμενους μήνες. Και βεβαίως αυτό δεν είναι δική μας διαπίστωση, όλοι ομονοούν σ’ αυτό. Ακόμα και το Υπουργείο Οικονομικών παραδέχεται ότι ο πληθωρισμός θα παραμείνει υψηλός τους επόμενους μήνες και θα συνεχιστεί και το 2023.

Θα χρησιμοποιήσω στοιχεία πρόσφατης μελέτης της Ευρωπαϊκής Κεντρικής Τράπεζας, σύμφωνα με την οποία οι αυξήσεις των τροφίμων θα συνεχιστούν τους προσεχείς μήνες λόγω σημαντικής αύξησης στις τιμές παραγωγής φυτικών και ζωικών ελαίων και ζωοτροφών κατά 39% και 32% αντίστοιχα. Και παρ’ όλα αυτά, παρά το γεγονός ότι ο πληθωρισμός είναι ήδη στο 11,2% και ανεβαίνει, η Κυβέρνηση αρνείται πεισματικά να συζητήσει τη μείωση του ΦΠΑ στα βασικά είδη διατροφής και διαβίωσης. Πρόκειται για μείωση που προτάθηκε στη Σύνοδο Κορυφής ως μέτρο ανακούφισης των πολιτών και μέτρο στήριξης του πρωτογενούς τομέα, αλλά φωνή βοώντος εν τη ερήμω. Αρνείται, λοιπόν, η Κυβέρνηση να κάνει αυτό που έκαναν άλλες ευρωπαϊκές χώρες, πάντα με το επιχείρημα της συνετής δημοσιονομικής διαχείρισης.

Και επειδή, κύριε Υπουργέ των Οικονομικών, μιλάμε πάντα με στοιχεία και με επιχειρήματα, ας δούμε κατά πόσο είναι πραγματικότητα αυτή η συνετή δημοσιονομική διαχείριση για την οποία μιλάτε. Πριν από μια εβδομάδα, καταθέσαμε ερώτηση στην οποία καταρρίπτεται το αφήγημα της συνετής δημοσιονομικής διαχείρισης της Κυβέρνησης. Και η ερώτηση αυτή περιέχει συγκεκριμένα ερωτήματα. Περιμένουμε με μεγάλο ενδιαφέρον να δούμε τις απαντήσεις, γιατί υπάρχει ο φόβος να ζήσουμε και πάλι μέρες του 2009 με κρυφά χρέη και κρυφά ελλείμματα.

Ζητήσαμε να μας δώσετε ακριβή στοιχεία για τις δαπάνες των οποίων η πληρωμή ετεροχρονίστηκε, πήγε δηλαδή στο μέλλον, χωρίς αιτιολογία. Ποιος και γιατί αποφάσισε τον ετεροχρονισμό της πληρωμής; Πότε προβλέπεται ότι θα πληρωθούν οι συγκεκριμένες δαπάνες, καθώς και αν έχουν εγγραφεί συγκεκριμένες πιστώσεις στον προϋπολογισμό του 2022 για την εξόφλησή τους;

Να σας θυμίσω μάλιστα ότι στην τελευταία έκθεση της ενισχυμένης εποπτείας τον Μάιο του 2022 γίνεται σαφής αναφορά για τον δημοσιονομικό κίνδυνο κατάπτωσης κυβερνητικών εγγυήσεων και ιδίως εκείνων που παρασχέθηκαν στη διάρκεια της πανδημίας.

Μπορείτε, λοιπόν, να μας απαντήσετε ποιο είναι το ύψος των συνολικών κυβερνητικών εγγυήσεων στο τέλος του 2021, αλλά και ποιο είναι σήμερα τον Ιούνιο του 2022; Και το ρωτάμε αυτό γιατί σύμφωνα με το δελτίο εκτέλεσης προϋπολογισμού οι εγγυήσεις ήταν 22,9 δισεκατομμύρια στο τέλος του 2021, όταν ο πίνακας εγγυήσεων της εισηγητικής έκθεσης του προϋπολογισμού μιλούσε για εγγυήσεις 8,8 δισεκατομμύρια πάλι στο τέλος του 2021. Ποιο είναι σήμερα το ύψος των απλήρωτων καταπτώσεων εγγυήσεων, καθώς και ποιο ήταν το ύψος των νέων καταπτώσεων εγγυήσεων στη διάρκεια του 2021 και το πρώτο τετράμηνο του 2022; Τι θα κάνετε με την εξόφληση ληξιπρόθεσμων επιστροφών φόρων και την εξόφληση των ληξιπρόθεσμων υποχρεώσεων προς τον ιδιωτικό τομέα, από τη στιγμή που οι δικαιούχοι έχουν ανάγκη -και το ξέρετε πολύ καλά- τα οφειλόμενα ποσά; Έχουν εγγραφεί επαρκείς πιστώσεις στον προϋπολογισμό για την εξόφλησή τους; Ποιο είναι σήμερα το ύψος των ληξιπρόθεσμων υποχρεώσεων του Ταμείου Πρόνοιας των δημοσίων υπαλλήλων και ποιο είναι το ποσό που είχε εγγραφεί στον προϋπολογισμό για εξόφληση όλων αυτών των οφειλών;

Αυτά είναι τα συγκεκριμένα ερωτήματα στην ερώτηση που καταθέσαμε μια εβδομάδα πριν και περιμένουμε με πολύ ενδιαφέρον τις απαντήσεις στα συγκεκριμένα ερωτήματα. Διότι είναι σαφές ότι, αν συνυπολογιστούν όλα αυτά, ανατρέπεται η εικόνα που επιμελώς καλλιεργείται της ορθολογικής δημοσιονομικής διαχείρισης που δεν επιτρέπει να πάρετε περαιτέρω μέτρα ή να αλλάξετε φορολογική πολιτική.

Θα υπάρχουν άλλα δεδομένα, κυρίες και κύριοι συνάδελφοι.

Και βέβαια υπάρχουν αποχρώσεις ενδείξεις ότι η «δημιουργική λογιστική» εντάχθηκε και πάλι στον προεκλογικό σχεδιασμό της υποτίθεται υπεύθυνης Κυβέρνησης που έχει εδώ και πολύ καιρό δημιουργεί την ατμόσφαιρα μιας παρατεταμένης προεκλογικής περιόδου με ορατές επιπτώσεις και στην οικονομία αλλά και στη χώρα.

Κυρίες και κύριοι συνάδελφοι, το ΠΑΣΟΚ πέρασε μια μεγάλη πολιτική έρημο πληρώνοντας βαρύ και δυσβάσταχτο κόστος για τη στάση ευθύνης του για να κρατηθεί η χώρα όρθια στη μεγαλύτερη κρίση που πέρασε η Ελλάδα μετά από τον πόλεμο. Ανασυντάχθηκε, όμως, ξαναβρήκε τη δυναμική του και βήμα-βήμα ξανακερδίζει την εμπιστοσύνη του ελληνικού λαού.

Σήμερα μπορεί να απευθύνεται με ψηλά το κεφάλι σε όλους τους Έλληνες και σε όλες τις Ελληνίδες, χωρίς διαχωρισμούς, γιατί μπορεί, όπως τότε, έτσι και σήμερα, να τους λέει την αλήθεια και να τους κοιτάει κατάματα με ρεαλιστικές και προγραμματικές προτάσεις που δίνουν λύσεις στα προβλήματα, με τη δική του αυτόνομη πορεία που δεν αλλοιώνεται παρά τις επίμονες προσπάθειες κάποιων να διαστρεβλώσουν ακόμα και την ίδια την πραγματικότητα, με το δικό του σοσιαλδημοκρατικό πρόγραμμα που αποτελεί διέξοδο για κάθε δημοκρατικό πολίτη και δίνει προοπτική και ελπίδα στη χώρα.

Οι Έλληνες πολίτες δεν πρέπει να έχουν και δεν θα έχουν ως επιλογή να διαλέξουν ανάμεσα στη Νέα Δημοκρατία και στον ΣΥΡΙΖΑ. Υπάρχει και η δική μας επιλογή. Πρόκειται για μια επιλογή που καθημερινά αγκαλιάζεται από ολοένα και περισσότερους, γιατί είναι μια επιλογή που αφορά τους πολλούς και όχι τους λίγους και εκλεκτούς, γιατί είναι μια επιλογή που αφορά το μέλλον και την προοπτική της χώρας, ώστε οι Ελληνίδες και οι Έλληνες να ελπίζουν πραγματικά σε μια καλύτερη ζωή.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Χήτας.

Κύριε Χήτα, επειδή έχει μιλήσει ο κ. Βελόπουλος έχετε εννέα λεπτά.

Και μετά έχει τον λόγο ο κ. Αλεξιάδης εκ μέρους του ΣΥΡΙΖΑ.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Από την ώρα που τελείωσε η ομιλία του Προέδρου της Ελληνικής Λύσης, του Κυριάκου Βελόπουλου, περίμενα με αγωνία -είναι η αλήθεια- γιατί βρέθηκε στην Αίθουσα της Ολομέλειας τόσο ο Κυβερνητικός Εκπρόσωπος ο κ. Οικονόμου, ο οποίος δεν είπε τίποτα, και περίμενα και με αγωνία την ομιλία του Κοινοβουλευτικού Εκπροσώπου της Νέας Δημοκρατίας, να απαντήσει κάτι η Κυβέρνηση αυτή, σε όλα όσα καταγγείλαμε σήμερα εδώ. Κύριε Σταϊκούρα, θα πάω στα οικονομικά σε λίγο. Σιγή ασυρμάτου! Τίποτα!

Έχουμε, λοιπόν, ένα τεράστιο σκάνδαλο, η Τουρκία να οικειοποιείται το όνομα του Αιγαίου και να διαφημίζει ως «Turkaegean» -τουρκικό Αιγαίο, λοιπόν, για τουριστικούς λόγους, έτσι ξεκινάει- και κανείς δεν λέει ποτέ τίποτα. Ήρθε ο Κυβερνητικός Εκπρόσωπος με το που τελείωσε ο Πρόεδρος της Ελληνικής Λύσης. Εδώ ήταν. Κουβέντα! Έφυγε τρέχοντας. Περίμενα. Ζήτησα από το Προεδρείο, θα μιλήσω, λέω, μετά τον Κοινοβουλευτικό Εκπρόσωπο της Νέας Δημοκρατίας. Επίτηδες, να τον ακούσω πρώτα. Κουβέντα!

Δηλαδή, η Τουρκία έκλεψε το όνομα του Αιγαίου, το εκμεταλλεύεται και εδώ δεν κουνιέται φύλλο; Δεν έχει παρθεί ούτε ένα κεφάλι; Δεν έχει φύγει κανένας από τη θέση του; Δεν υπάρχει υπεύθυνος κανένας; Και βγαίνουν σήμερα στον «ΣΚΑΙ» κ.λπ., και τα λοιπά και λένε ότι η Ελλάδα θα κινηθεί και θα κάνει ενστάσεις πάλι κατόπιν εορτής, ενώ κοιμόμαστε. Και συγγνώμη, που σας ξυπνάμε από τον λήθαργό σας. Συγγνώμη, που ενοχλούμε. Είναι δυνατόν; Ποιος είναι υπεύθυνος γι’ αυτό; Εδώ μιλάμε για εθνικό έγκλημα. Δεν υπάρχουν υπεύθυνοι; Τι κάνει το Υπουργείο Εξωτερικών; Πού είναι ο κ. Δένδιας να απολογηθεί εδώ στην Εθνική Αντιπροσωπεία; Να απολογηθεί στην Εθνική Αντιπροσωπεία ο κ. Δένδιας. Και οι υπάλληλοι. Αλλά οι υπάλληλοι κάνουν αυτό που τους λέει ο Υπουργός. Ένας είναι ο υπεύθυνος. Πού είναι η Νέα Δημοκρατία; Πού είναι η Κυβέρνηση; Καμμία αντίδραση σε αυτό το τεράστιο έγκλημα, το εθνικό έγκλημα. Και δεν κουνιέται τίποτα, εννιά έχει ο μήνας. Εμείς θα πούμε τα δικά μας, το success story της Κυβέρνησης, ότι όλα πάνε καλά, μέχρι να πείσετε και εσείς τους εαυτούς σας εάν θα κάνετε εκλογές ή δεν θα κάνετε. Δεν ξέρετε και εσείς τι θα κάνετε. Λες και δεν θα κάνετε. Θα κάνετε.

Το Γραφείο Διανοητικής Ιδιοκτησίας της Ευρωπαϊκής Ένωσης, οι φίλοι μας οι Ευρωπαίοι, οι σύμμαχοι ντε, οι Ευρωπαίοι, που είναι φίλοι, που είναι σύμμαχοι, αυτοί το εγκρίνανε. Το Γραφείο Διανοητικής Ιδιοκτησίας της Ευρωπαϊκής Ένωσης έχει εγκρίνει το «Turkaegean» από τις 15 Δεκεμβρίου του 2021. Και εδώ ύπνος βαθύς! Τίποτα, τίποτα! Θα απολογηθεί η Κυβέρνηση; Θα απολογηθεί το Υπουργείο Εξωτερικών; Θα πείτε κάτι εδώ μέσα; Θα αρθρώσετε μια κουβέντα; Κάτι να πείτε στους Έλληνες που ακούν εκεί έξω. Ή θα πάτε πάλι στα κανάλια να λέτε τα δικά σας; Θα κάνει, λέει, ένσταση. Δεν έχει δικαίωμα. Τελείωσε. Τελείωσαν οι ενστάσεις, τα πάντα από τις 15 Δεκεμβρίου του 2021.

Πραγματικά, είναι θλιβερά τα όσα συμβαίνουν, θλιβερά. Και δεν μπορούμε και να χαρούμε με την ανικανότητά σας, που πέφτετε και καταρρέετε, γιατί τα εγκλήματά σας είναι πολύ βαριά, έχουν εθνικό πρόσημο. Τι να χαρούμε; Με το χαντάκωμα της πατρίδας μας θα χαρούμε; Είναι φοβερό.

ΦΠΑ. Κύριε Υπουργέ, ξεκίνησα την εισήγηση του συγκεκριμένου νομοσχεδίου, οπότε θυμάστε ότι αναφέρθηκα και στο Καζίνο και στο Σκαραμαγκά. Θέλω να πω κάτι, για να πάμε λίγο στα οικονομικά. Γιατί μας ρωτήσατε– όχι εμάς προσωπικά σαν κόμμα, γενικά σαν Αντιπολίτευση-, αν δεν κάνω λάθος, εσείς: Θα ψηφίσετε για τον ΦΠΑ στα μη αλκοολούχα, ρούχα, ζωολογικούς κήπους γυμναστήρια κ.λπ.; Προφανώς θα τα ψηφίσουμε. Μια δραχμή, ένα ευρώ να γλιτώσει ο Έλληνας, εννοείται θα το υπερψηφίσουμε.

Αλλά θέλω να ρωτήσω κάτι. Η προτεραιότητα αυτή τη στιγμή που το καράβι βουλιάζει -και να σας εξηγήσω τι εννοώ σε λίγο, που δεν βγαίνει το νοικοκυριό πλέον, δεν βγαίνει, τέλος- είναι να είναι μειωμένος ΦΠΑ στους ζωολογικούς κήπους, στους κινηματογράφους, στα αεριούχα ποτά ή στα μη αλκοολούχα; Αυτό είναι το ζητούμενο τώρα; Προφανώς και είναι μια χαρά και αυτό και καλώς το κάνετε. Δεν το συζητάμε. Θα το ψηφίσουμε. Βεβαίως θα ψηφιστεί. Μόνο ένας τρελός δεν θα το ψήφιζε αυτό. Ένας αυτόχειρας δεν θα το ψήφιζε αυτό. Αλλά αυτή είναι προτεραιότητα; Δεν είναι προτεραιότητα να μειώσουμε τον ΦΠΑ στα βασικά είδη, τα βασικά αγαθά, αυτά που θέλει να πάει να ψωνίσει ο άλλος να φάει, να ταΐσει το παιδί του, να δώσει λίγο γάλα, τυρί κάτι; Αυτά δεν είναι τα βασικά είδη; Δεν πρέπει να ξεκινήσουμε τη μείωση του ΦΠΑ στα καύσιμα, που το λέμε συνέχεια; Έχετε μια άλλη φιλοσοφία.

Εμείς δεν λέμε για δημοσιονομικό κόστος. Το έχουμε πει πολλές φορές. Οι παρεμβάσεις και οι προτάσεις οι δικές μας δεν έχουν δημοσιονομικό κόστος. Έχετε μια άλλη φιλοσοφία. Τι λέτε; Λέτε: «Έχω πάρει 2,1 δισεκατομμύρια παραπάνω στον προϋπολογισμό μου. Τα χρήματα αυτά θα τα γυρίσουμε πίσω στους πολίτες». Μα τα γυρνάτε με λάθος τρόπο, γιατί έτσι συνεχίζεται η αισχροκέρδεια. Ουσιαστικά επιδοτείτε και συντηρείτε την αισχροκέρδεια και παίρνετε κάτι πίσω και δίνετε ένα φιλοδώρημα στα παιδιά. Αυτό κάνετε, αντί να χτυπήσετε το πρόβλημα στη ρίζα, που αυτό είναι το ζητούμενο.

Τι κάνατε, λοιπόν; Τα παίρνετε χοντρά από τους Έλληνες με την αισχροκέρδεια. Έχετε εισπράξει 2,1 δισεκατομμύρια παραπάνω το πρώτο εξάμηνο και μοιράζετε κάποια μικρά προεκλογικά επιδόματα. Δεν γίνεται χαΐρι έτσι.

Κύριε Σταϊκούρα, θα πούμε ότι διαφωνούμε με την πολιτική σας, αλλά δεν μπορεί να μην αναγνωρίσει κανείς ότι είστε ένας άνθρωπος ο οποίος απαντάει σε όλα, έχει πρόγραμμα. Άσχετα αν εμείς το βρίσκουμε λανθασμένο, αυτό σας το αναγνωρίζουμε. Να πω κάτι. Γνωρίζετε, κύριε Υπουργέ των Οικονομικών, ότι η ζωή δεν είναι μέσα στα γραφεία μας. Η ζωή είναι εκεί έξω. Πήγα να φάω χθες, το μαγαζί γεμάτο. Ο άνθρωπος που έχει το μαγαζί είναι φίλος μου, γνωστός. «Κάθισε ρε Κώστα να τα πούμε». Του λέω: «Μπράβο, χαίρομαι, είσαι γεμάτος». Μου λέει ότι δουλειά έχει, λεφτά δεν έχει. Και μου εξηγεί ο άνθρωπος γιατί δεν έχει λεφτά. Δεν μένει τίποτα, μου λέει. Αυξήσεις σε όλα: λάδια, αέρια, κρέατα, πατάτες. 100%, λέει, πάνω το αέριο και το ρεύμα. Εκεί που πλήρωνα τρεισήμισι, πληρώνω επτάμισι, οκτώ. Πώς θα βγω εγώ με 150% πάνω το ηλιέλαιο; Τα 10 λίτρα τα έπαιρνα, λέει, 14 ευρώ. Τα παίρνω 36 ευρώ τώρα. Δέκα λίτρα τηγανίζει. Πώς θα βγει αυτός ο άνθρωπος; Η πατάτα 40% πάνω. Το κρέας 30% πάνω. «Πώς θα βγω εγώ;», μου λέει. «Δούλευα με ένα 10% κέρδος και δουλεύω με ένα 1,2%, 2%. Άρα δεν βγάζω και θα κλείσω». «Και πες τους», μου είπε, «ότι θα κλείσουν πολλά μαγαζιά σαν και εμένα, μικρές, μεσαίες, μικρομεσαίες επιχειρήσεις».

Δεν καταλαβαίνετε. Επιμένετε σε ένα success story, το οποίο δεν το έχετε κιόλας, δεν το έχετε. Γιατί όλα βυθίζονται. Στο 10% παραμένει το μείγμα το ενεργειακό στην Ελλάδα, μόνο από τους λιγνίτες. Μόνο ένα 10%. Κοιτάξτε τώρα εδώ τι γίνεται. Τι διαβάζω εδώ. Πανικός στη Γερμανία, λέει. Θα τριπλασιαστούν οι λογαριασμοί ενέργειας τον χειμώνα. Επιστρέφει στον άνθρακα η Γερμανία. Τα κορόιδα οι Γερμανοί επιστρέφουν στον άνθρακα. Εμείς τα κλείσαμε εδώ όλα. Και τώρα λέτε ότι τα ανοίγουμε. Τι να ανοίξετε; 10% είναι το μείγμα του άνθρακα, κύριε Πρόεδρε της Βουλής. Παραμένει 10% μόνο. Τι είναι τα λιγνιτικά ορυχεία, για να ανοίξουν έτσι; Ξέρετε ότι εξάγουμε ακατέργαστο λιγνίτη στα Σκόπια, τον επεξεργάζονται και κάνουμε εισαγωγή ρεύματος;

Τέτοια σκάνδαλα γίνονται στην Ελλάδα και η Ευρώπη ξυπνάει. Δεν ακούτε, γιατί έχουμε πραγματικά καλή διάθεση να βοηθήσουμε. Κι άλλη μελέτη έχουμε καταθέσει στη Βουλή. Ο Πρόεδρός μας την κατέθεσε. Το είπε πριν. Να τη η μελέτη -εδώ είναι- για τη δημιουργία πυρηνικού εργοστασίου. Αυτή είναι μελέτη, έτοιμη, χιλιάδων ευρώ. Δούλεψαν τα στελέχη μας, εμπειρογνώμονες να την φτιάξουν. Την καταθέσαμε πριν από μήνες στη Βουλή. Γελούσατε. Πυρηνική ενέργεια η Ελλάδα; Και βγαίνει ο κ. Γεωργιάδης χθες και λέει ότι είναι υπέρ της χρήσης πυρηνικής ενέργειας, ότι έχουμε πάει στραβά το θέμα στην Ελλάδα. Μα δεν ακούτε, δεν ακούτε, δεν ακούτε! Πάλι στα λόγια μας θα έρθετε, όπως σε όλα.

Γιατί να είμαστε ικανοποιημένοι για το άλλο success story; Διαβάζω 313 και 312 ευρώ η MWh οι τιμές χονδρεμπορικής του ρεύματος Ελλάδος, 327 Πέμπτη, Παρασκευή προχθές 364,54 ευρώ. Καταλαβαίνετε γιατί μιλάμε τώρα; Το ενεργειακό καρτέλ είναι πανίσχυρο και δεν το χτυπάτε, το διατηρείτε και δίνετε ένα μικρό επίδομα στον κόσμο πίσω. Αυτό κάνετε. Δεν κάνετε τίποτα παραπέρα.

Θα ήθελα να κάνω ένα μικρό σχόλιο, κύριε Πρόεδρε και θα τελειώσω σε ένα, δύο λεπτά. Πού πάτε καλά, δηλαδή, σε άλλο τομέα;

Πάμε αλλού. Τους αποκάλεσε, λέει κατά λάθος, ο Μακρόν βορειομακεδόνες και ξεσήκωσαν τον τόπο οι Σκοπιανοί. Τα Σκόπια μας παίρνουν το όνομα της Μακεδονίας, την εθνικότητα, τη γλώσσα με την έγκριση της Ευρωπαϊκής Ένωσης. Οι φίλοι μας, οι σύμμαχοι με το «Turkaegean», τώρα τους δίνουμε και αυτά. Οι Τούρκοι, λοιπόν, κακοποιούν και το όνομα του Αιγαίου, πάλι η φίλη μας η Ευρώπη.

Και έχεις τον Πρωθυπουργό της χώρας, ο οποίος έβγαινε προεκλογικά -εγώ δεν θα πω για την κατάργηση της συμφωνίας, αφήστε τα αυτά- και τι έλεγε; Είναι ο ίδιος άνθρωπος, ο κ. Μητσοτάκης, που διαβεβαίωνε ότι θα ασκήσει βέτο στην ενταξιακή πορεία των Σκοπίων και τώρα έχει γίνει ο μέγας υποστηρικτής των Σκοπίων για ένταξη στην Ευρώπη και στο ΝΑΤΟ και τα βάζει και με τη Βουλγαρία. Αυτοί είστε, δυστυχώς!

«Πόθεν έσχες» ΣΥΡΙΖΑ, γιατί δεν θέλω να αφήνουμε τίποτα πίσω.

Για την τροπολογία του ΣΥΡΙΖΑ εμείς τι λέμε; Λέμε: «Όλα στο φως». Εμείς δεν έχουμε κανένα θέμα να πούμε έφερε μία τροπολογία ο ΣΥΡΙΖΑ, όπως κάνετε εσείς και λέτε: «Α, την έφερε η Ελληνική Λύση, δεν τα ψηφίζουμε». Δεν έχουμε τέτοια κωλύματα εμείς. Εμείς έχουμε ως σύμμαχο μας τη λογική. Βεβαίως και λέμε όλα στο φως. Μην το κάνετε έτσι, όμως. Κυβερνούσατε τεσσεράμισι, πέντε χρόνια. Αφού σας κόφτει τόσο πολύ η διαφάνεια, γιατί δεν νομοθετήσατε νωρίτερα; Νομοθετήστε νωρίτερα. Α, ξέρω. Δεν προλάβατε. Δεν προλάβατε και τίποτα να κάνετε. Βεβαίως στο φως όλα, όλα. Καθαρός ουρανός, αστραπές δεν φοβάται. Να την ψηφίσουμε, σιγά μην την κάνει δεκτή την τροπολογία η Κυβέρνηση. Θα την ψηφίζαμε πάντως. Δεν έχουμε κολλήματα τέτοια. Υπέρ της διαφάνειας είμαστε, υπέρ, δεν έχουμε κωλύματα και αγκυλώσεις, κύριε Τσακαλώτε.

Το λέω σε εσάς, γιατί κλείνω με τις αμβλώσεις και είπατε ότι ήταν λάθος αυτό που είπε ο κ. Βελόπουλος για τις αμβλώσεις και ότι είναι η φωνή του Τραμπ, τραμπισμός κάτι τέτοιο. Τελικά αποφασίστε είμαστε με τον Τραμπ; Είμαστε τραμπίστες; Είμαστε πουτινικοί; Τι είμαστε; Αποφασίστε. Το να είμαστε η φωνή της λογικής, δεν σας περνάει από το μυαλό -σαν ΣΥΡΙΖΑ, όχι εσάς.

Και εμείς είπαμε το εξής. Τι είναι λάθος, λοιπόν; Λάθος είναι να αποφασίσει ο ελληνικός λαός με δημοψήφισμα κανονικό ποια στάση πρέπει να κρατήσουμε στο θέμα των αμβλώσεων; Είναι λάθος αυτό; Γιατί είναι λάθος αυτό; Θα ψηφίσει ο ελληνικός λαός, αλλά με ένα κανονικό δημοψήφισμα, όχι τα δικά σας τα «μουσαντένια».

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Χήτα.

Τον λόγο έχει εκ μέρους του ΣΥΡΙΖΑ ο κ. Αλεξιάδης και ακολουθεί ο Υπουργός Οικονομικών, ο κ. Σταϊκούρας.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Κάθε μέρα που περνάει θεωρώ ότι έχει πιάσει πάτο η κοινοβουλευτική τακτική, η κοινοβουλευτική ασέβεια της Νέας Δημοκρατίας στη λειτουργία της Βουλής εδώ μέσα. Κάθε μέρα διαψεύδομαι. Βλέπω ότι δεν έχει πιάσει πάτο. Υπάρχει ακόμα και πιο κάτω να πάτε.

Είχαμε σε αυτό το νομοσχέδιο τέσσερις συνεδριάσεις στην Επιτροπή Οικονομικών Υποθέσεων για να συζητήσουμε αναλυτικά ένα νομοσχέδιο με πολλά άρθρα. Τελείωσε χθες η Επιτροπή Οικονομικών Υποθέσεων. Στις 20.00΄ η ώρα το βράδυ το επιτελικό σας κράτος, οι «άριστοι», έφεραν τροπολογία με εννέα άρθρα, εξήντα σελίδες. Στις 22.00΄ η ώρα το βράδυ το Υπουργείο Οικονομικών, το οποίο θα φέρει τις επόμενες ημέρες και άλλο νομοσχέδιο τόσο πολύ οργάνωση και επιτελικό κράτος, έφερε άλλη τροπολογία με δεκατρία άρθρα και ογδόντα σελίδες. Στις 23.00΄ η ώρα το βράδυ θυμήθηκαν να φέρουν άλλη τροπολογία με επτά άρθρα, σαράντα δύο σελίδες.

Από την ώρα που τελείωσε η Επιτροπή Οικονομικών Υποθέσεων που συζητήσαμε το νομοσχέδιο αυτό χθες το βράδυ, μέχρι τις 9.00΄ η ώρα το πρωί που ξεκινήσαμε, φέρατε τροπολογίες με είκοσι εννέα άρθρα και εκατόν ενενήντα σελίδες. Δεν έχει πάτο η κοινοβουλευτική σας ασέβεια και δημιουργείται ένα προηγούμενο, το οποίο θα το βρείτε μπροστά σας, διότι δεν θα έχετε δικαίωμα για να μιλάτε, όχι επειδή θα κάνουμε εμείς τα ίδια, αλλά επειδή δεν θα μπορείτε να κάνετε κριτική σε οποιονδήποτε άλλο για την λειτουργία του Κοινοβουλίου.

Δεν έχει, όμως, πάτο το βαρέλι και της πολιτικής σας τακτικής. Θεωρούσα ότι κάποιες προφάσεις, κάποιους κανόνες, κάτι θα τηρούσατε. Και θέλω να μιλήσω για το θέμα των ναυπηγείων του Σκαραμαγκά και εδώ θα χρειαστεί και από την πλευρά του ΠΑΣΟΚ να μου διευκρινίσουν κάτι, γιατί έχω μπερδευτεί λίγο. Για τα ναυπηγεία Σκαραμαγκά το ερώτημα για όσους μεγαλώσαμε, ζούμε, είμαστε στην περιοχή του Πειραιά είναι αν αυτές οι διατάξεις ωφελούν τον τομέα της ναυπηγοεπισκευής.

Σας διαβεβαιώνω ότι αυτό που λένε όλοι στον Πειραιά, ακόμα και οι θεσμικοί εκπρόσωποι -και θέλω να ακούσω μετά άλλους Βουλευτές από την περιοχή του Πειραιά που θα βγουν και θα μιλήσουν εδώ για αυτό το ζήτημα- είναι ότι δεν ωφελούν. Και δεν είναι μόνο αυτό. Το λένε και οι ίδιοι οι λεγόμενοι «σκαραμαγκίτες», από τη λέξη μάγκας και εργαζόμενος στο Σκαραμαγκά. Το λένε οι «σκαραμαγκίτες», όπως λέμε στον Πειραιά, αυτούς που δουλεύουν στο Σκαραμαγκά, διότι γνωρίζουν καλύτερα από όλους τι εξυπηρετούν οι διατάξεις του νομοσχεδίου που φέρνετε.

Το είπα στην επιτροπή. Απορώ ότι δεν αγανάκτησε κανένας. Για άλλα πράγματα αγανακτείτε, φωνάζετε. Γι’ αυτό τίποτα δεν είπατε. Το ξαναλέω και εδώ. Είπα στην επιτροπή και το λέω με σαφήνεια κοιτώντας σας, εξυπηρετείτε διαπλεκόμενα συμφέροντα. Η Κυβέρνηση εξυπηρετεί διαπλεκόμενα συμφέροντα. Και το λέω αυτό για τους Βουλευτές της Νέας Δημοκρατίας. Βέβαια δύο είναι μόνο εδώ. Δεν βλέπω άλλους να στηρίζουν το νομοσχέδιο. Το λέω, όμως, γιατί έχω απορία και για τους Βουλευτές του ΠΑΣΟΚ αν θα ψηφίσουν επί της αρχής «ναι» για το νομοσχέδιο. Η Κυβέρνηση εξυπηρετεί διαπλεκόμενα συμφέροντα και κάνω την καταγγελία εδώ από το πιο επίσημο Βήμα, διότι τι συζητάμε εδώ;

Συζητάμε την αναγκαστική απαλλοτρίωση ιδιώτη υπέρ ιδιώτη, για να εξυπηρετηθεί όχι το δημόσιο συμφέρον, αλλά για να εξυπηρετηθούν ιδιωτικά συμφέροντα. Και σας κάνω εδώ την καταγγελία που κυκλοφορεί ήδη στον Πειραιά ότι πριν το νομοσχέδιο εμφανίστηκε κάποιος κύριος στους ιδιοκτήτες των οικοπέδων αυτών τα οποία θα απαλλοτριωθούν υπέρ ιδιωτών και τους πρότεινε την εξαγορά. Αρνήθηκαν οι άνθρωποι για τους δικούς τους λόγους και τους είπε: «Αρνείστε, θα δείτε τι θα γίνει σε λίγο καιρό». Είδαμε τι έγινε, ήρθε το νομοσχέδιο.

Το ξαναλέω. Εξυπηρετείτε διαπλεκόμενα συμφέροντα. Και δεν το λέμε αυτό μόνο εμείς. Βιομηχανικό Επιμελητήριο Πειραιά: «Να μην θιγούν τα επιχειρηματικά και επενδυτικά συμφέροντα των επιχειρήσεων... Το Α΄ Μέρος του νομοσχεδίου που αφορά στην εκ νέου ανάπτυξη των ναυπηγείων θα πρέπει να τύχει νέας επεξεργασίας. Διά του παρόντος νομοσχεδίου ευνοείται ο ιδιώτης που πλειοδότησε στους δύο από τους τρεις συνολικά διαγωνισμούς που έγιναν, ενώ όσοι απέκτησαν τμήματα της πρώην ενιαίας έκτασης μέσω του τρίτου διαγωνισμού όχι μόνο δεν ευνοούνται αναλογικά, αλλά αντιμετωπίζουν και τον σαφή κίνδυνο να υποστούν αναγκαστική απαλλοτρίωση υπέρ ενός ευνοούμενου». Εγώ το λέω αλλιώς. Ευνοείτε διαπλεκόμενα συμφέροντα.

Πάλι το Επιμελητήριο: «Δεν πρέπει να παρέχεται η δυνατότητα απαλλοτρίωσης ακινήτων από επενδυτές υπέρ άλλου επενδυτή όταν μάλιστα το κράτος πούλησε τα προς επένδυση ακίνητα στους πρώτους μόλις προ διετίας για τον ίδιο σκοπό».

Είναι σαφέστατο, λοιπόν, το τι λέει η κοινωνία του Πειραιά και το τι λένε οι φορείς του Πειραιά. Και θα σας διαβάσω μόνο αυτό και θα επισημάνω τον κίνδυνο το οποίο πολύ σωστά λέει το Επαγγελματικό Βιομηχανικό Επιμελητήριο Πειραιά και ο Πρόεδρός του, ο δραστήριος Βασίλης Κορκίδης: «Το γεγονός αυτό μπορεί να έχει απρόβλεπτες επιπτώσεις στο μέλλον και να προκαλέσει επενδυτική ανασφάλεια». Τα ξέρετε όλα αυτά, σας τα έχουν πει, αλλά το κίνητρο για το οποίο κάνετε, όλα αυτά που κάνετε, είναι ισχυρότερο.

Και βεβαίως δεν είναι μόνο το Επιμελητήριο, είναι και ο Σύνδεσμος Επιχειρήσεων Ναυπηγικής Βιομηχανίας που με σαφήνεια το έχει δημοσιοποιήσει και το είπε: «Η χωροθέτηση πληθώρας χρήσεων στο άρθρο 3 του νομοσχεδίου χωρίς ιεράρχηση δημιουργεί κινδύνους εκτροπής από την κύρια δραστηριότητα του σύγχρονου ναυπηγείου. Είναι αναγκαίο να οριστεί σαφώς….».

Δεν είναι, όμως, μόνο αυτοί οι φορείς. Είναι και ο Δήμος Χαϊδαρίου που επισημαίνει με σαφήνεια το τι πρόκειται να γίνει στη συγκεκριμένη έκταση και το ότι επιτρέπει το νομοσχέδιο σας στον επενδυτή να εγκαταστήσει στην έκθεση των ναυπηγείων Σκαραμαγκά όχι μόνον ναυπηγικές δραστηριότητες, αλλά και διάφορες άλλες χρήσεις και μάλιστα υψηλής όχλησης.

Δεν τα λέμε μόνο εμείς, τα λένε οι πάντες. Καταλαβαίνουμε, όμως ,το κίνητρό σας και τους λόγους.

Δύο κουβέντες και κλείνω, κύριε Πρόεδρε,. Θα μιλήσω πρώτα απ’ όλα για την τροπολογία που έχουμε καταθέσει. Η τροπολογία για το «πόθεν έσχες» έχει σαφέστατο σκοπό να ρίξει άπλετο φως. Θέλουμε να υπάρχει διαφάνεια γύρω από το «μαύρο» χρήμα που έχει σχέση με πολιτικούς, με δημοσιογράφους, με αυτούς που ασκούν εξουσία. Και έχουμε πολλά επιχειρήματα γι’ αυτό. Και έχετε πολλά επιχειρήματα για να το καλύψετε.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ**. ΑΠΟΣΤΟΛΟΣ ΑΒΔΕΛΑΣ**)

Ερώτηση. Αληθεύει αυτό που διαβάσαμε ότι για ατομικό δάνειο αρχηγού κόμματος που είχε παρθεί για εφημερίδα της επαρχίας τώρα εμφανίζεται στο πόθεν έσχες ότι είναι ιδιοκτήτης ο Αρχηγός κόμματος του ενός τετάρτου του δανείου; Αν ψηφίσετε την τροπολογία, θα φανεί το ποιοι ανέλαβαν το υπόλοιπο δάνειο και για ποιους λόγους το ανέλαβαν.

Και επειδή θα μιλήσετε, κύριε Σταϊκούρα, σας παρακαλώ πολύ εξηγήστε μου κάτι το οποίο είπατε την 1η Νοεμβρίου του 2021: «Φαινόμενο διεθνές και εξωγενές, που προέρχεται κατά κύριο λόγο από τη μεγάλη απόκλιση προσφοράς και ζήτησης και αν και είναι οξύτερο από τις αρχικές εκτιμήσεις, ωστόσο είναι παροδικό». Μιλούσατε για την ακρίβεια. Το παροδικό για εσάς τι έννοια έχει; Καμμιά πενταετία, καμμιά δεκαετία;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αλεξιάδη.

Καλείται στο Βήμα ο Υπουργός Οικονομικών κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Αλεξιάδη, προφανώς θα απαντήσω στη συνέχεια της τοποθέτησής μου ως προς την παροδικότητα του φαινομένου, γιατί υποθέτω δεν έχετε παρακολουθήσει τι γίνεται παγκοσμίως. Έχετε μείνει μάλλον στο 2021. Κάποιοι μπορεί να έχουν μείνει και στο 2015. Αλλά, θα τα δούμε αυτά στην πορεία.

Κυρίες και κύριοι συνάδελφοι, αυτό το νομοσχέδιο το οποίο συζητάμε και του οποίου πολύ λίγες πτυχές άκουσα από την Αντιπολίτευση είναι ένα νομοσχέδιο συνέχειας και συνέπειας. Είναι ένα νομοσχέδιο που εδράζεται στην υλοποίηση μιας συνετής δημοσιονομικής πολιτικής, αλλά και στην υλοποίηση αποτελεσματικών διαρθρωτικών αλλαγών. Είναι ένα νομοσχέδιο που περιλαμβάνει μειώσεις φόρων, υλοποίηση εμβληματικών επενδύσεων, όπως είναι το Ελληνικό, και αντιμετώπιση χρονιζόντων προβλημάτων σε σημαντικά περιουσιακά στοιχεία του δημοσίου, όπως ο Σκαραμαγκάς.

Απαντάω κατευθείαν στον αγαπητό συνάδελφο, τον κ. Τσακαλώτο, ότι και στη «ΛΑΡΚΟ» και εδώ -θα το επαναλάβω- όλα τα προβλήματα δεν προέκυψαν τα τελευταία χρόνια. Ήμουν σαφέστατος στην τοποθέτηση όσον αφορά τη «ΛΑΡΚΟ». Δείτε τα Πρακτικά. Έχω κάνει τρεις αναφορές στο πώς δημιουργήθηκαν τα προβλήματα όλα τα προηγούμενα χρόνια, με ευθύνη όλων των κυβερνήσεων. Το αυτό ισχύει και για το Σκαραμαγκά.

Επίσης, είναι και ένα νομοσχέδιο το οποίο δείχνει τη βούληση της Κυβέρνησης -τα αποτελέσματα θα τα πω σε λίγο- για να προσελκύσουμε επενδυτές, νέα παιδιά που βγήκαν στο εξωτερικό, συνταξιούχους και άλλους συμπατριώτες μας στην Ελλάδα.

Θα μου επιτρέψετε συνεπώς να μιλήσω εντός του νομοσχεδίου για τέσσερα ζητήματα και θα κλείσω την τοποθέτησή μου απαντώντας στην Αξιωματική Αντιπολίτευση ευρύτερα για την οικονομική πολιτική και κυρίως στην κ. Αχτσιόγλου, την οποία την άκουσα, έστω και εξ αποστάσεως.

Πρώτον. Με το νομοσχέδιο τι κάνουμε; Συνεχίζουμε να μειώνουμε φόρους ή να κρατάμε χαμηλούς φορολογικούς συντελεστές για μεγαλύτερο χρονικό διάστημα. Έτσι, γιατί θα καλύψω και τροπολογίες με την τοποθέτησή μου, παρατείνεται έως 31-12-22 η εφαρμογή μειωμένου συντελεστή ΦΠΑ 13% για τα μη αλκοολούχα ποτά, τα αεριούχα ποτά και νερά, τα εισιτήρια κινηματογράφων, τη μεταφορά προσώπων και αποσκευών -σημαντικό και για τον τουρισμό- τις υπηρεσίες που παρέχονται από γυμναστήρια, τις υπηρεσίες που παρέχονται από σχολές εκμάθησης χορού.

Σε τροπολογία επεκτείνουμε τις παρατάσεις υπερμειωμένων, για την ακρίβεια, συντελεστών ΦΠΑ σε είδη ατομικής υγιεινής και προστασίας, καθώς και στα φίλτρα, τις γραμμές αιμοκάθαρσης, αιμοδιήθησης και άλλα.

Ταυτόχρονα, απαλλάσσονται από το τέλος ταξινόμησης ασθενοφόρα και ειδικές κινητές μονάδες μη κερδοσκοπικού χαρακτήρα, εφόσον τα οχήματα αυτά παρέχουν υπηρεσίες για λογαριασμό του ΕΚΑΒ ή παραχωρούνται για χρήσεις του ΕΚΑΒ. Επίσης, παρατείνεται έως 31-12-2022 η αναστολή της υποχρέωσης των μονάδων χρόνιας αιμοκάθαρσης να καταβάλλουν στο δημόσιο το ποσοστό 5% των νοσηλίων που εισπράττουν, λαμβάνοντας υπ’ όψιν ότι οι μονάδες αυτές παρέχουν δωρεάν υπηρεσίες σε όσους ασθενούν από COVID.

Άρα πρώτη παρατήρηση. Επεκτείνουμε μειωμένους φορολογικούς συντελεστές, αξιοποιώντας δημοσιονομικό χώρο που φέτος δημιουργήθηκε. Για να νομοθετούμε σήμερα, πάει να πει ότι ουσιαστικά αυτά τα μέτρα έκλειναν τέλος Ιουνίου. Αφορά το επείγον που είπαν κάποιοι.

Άρα βρέθηκαν 250 εκατομμύρια φέτος από τον κρατικό προϋπολογισμό από την υπέρβαση των στόχων, προκειμένου να βοηθήσουμε την ελληνική κοινωνία. Αυτό είναι ορθολογική αξιοποίηση του δημοσιονομικού χώρου.

Αν καταψηφίσετε αυτές τις διατάξεις, τότε κακώς τα μειώνουμε, περισσεύουν 250 εκατομμύρια. Αν υπερψηφίσετε, να ξέρετε ότι 250 εκατομμύρια δημοσιονομικού χώρου αξιοποιούνται εδώ. Δεν μπορεί να ισχύει και το ένα και το άλλο. Άρα πρώτη παρατήρηση είναι αυτή. Θα δούμε την ψήφο των κομμάτων της αντιπολίτευσης και ανάλογα θα κρίνουμε αν αξιοποιείται ορθολογικά ο δημοσιονομικός χώρος. Γιατί αν ψηφίσετε θετικά, πάει να πει ότι αξιοποιείται ορθολογικά. Ψηφίζετε και εσείς να πάνε εκεί τα 250 εκατομμύρια.

Δεύτερη παρατήρηση. Κίνητρα για επενδύσεις. Έχουμε νομοθετήσει ως Κυβέρνηση ένα πακέτο τεσσάρων παρεμβάσεων για να δημιουργήσουμε κίνητρα για επενδύσεις σε επενδυτές, συνταξιούχους, Έλληνες που έφυγαν στο εξωτερικό να επιστρέψουν στην Ελλάδα.

Βλέπω απέναντί μου τον κ. Παπαδημητρίου. Μου είχε κάνει ερώτηση για αυτό το θέμα και είχα δώσει κάποια στατιστικά στοιχεία πριν κάποιους μήνες, κύριε συνάδελφε.

Νομοθετήσαμε το 2019 για τον θεσμό του διαμένοντος μη κατοίκου, νομοθετήσαμε το 2020, που το επεκτείναμε αυτό σε συνταξιούχους, ξανανομοθετήσαμε το 2020 για την προσέλκυση αλλοδαπών εργαζομένων και αυτοαπασχολούμενων και ολοκληρώσαμε τη διαδικασία τον Φεβρουάριο του 2021 νομοθετώντας κανόνες για την σύσταση και λειτουργία εταιρειών ειδικού σκοπού διαχείρισης οικογενειακής περιουσίας. Άρα πλήρες νομοθετικό πακέτο, το οποίο είναι και σε διατάξεις του σχεδίου νόμου που συζητάμε για να προσελκύσουμε όλους αυτούς τους πολίτες.

Τα καταφέραμε; Τα αποτελέσματα είναι εξαιρετικά ενθαρρυντικά. Ξεκινώντας από την πρώτη παρέμβαση, την παρέμβαση του νόμου για τον θεσμό του διαμένοντος μη κατοίκου, μέχρι τώρα έχουν εγκριθεί εβδομήντα πέντε επενδύσεις και είκοσι τρία συγγενικά πρόσωπα αυτών από είκοσι μία χώρες για τα φορολογικά έτη 2020 και 2021 και είναι υπό επεξεργασία για το έτος 2022 άλλες είκοσι επτά αιτήσεις υπαγωγής.

Αυτό σημαίνει ότι στα δυόμισι χρόνια που ισχύει, κύριε συνάδελφε, ο συγκεκριμένος νόμος οι επενδυτές θα υπερβαίνουν τους εκατό και οι επενδύσεις σε ακίνητα, οι περιουσίες, οι κινητές αξίες, οι μετοχές ανέρχονται περίπου στα 50 εκατομμύρια την τριετία.

Δεύτερον, όσον αφορά τους συνταξιούχους -το 5β του κώδικα, ενώ το 5γ αφορά τους εργαζόμενους και τους αυτοαπασχολούμενους- από το 2020 μέχρι σήμερα έχουν εγκριθεί τριακόσιες τριάντα πέντε αιτήσεις από τουλάχιστον είκοσι μία χώρες και σε ό,τι αφορά ελεύθερους επαγγελματίες και εργαζόμενους, έχουν εγκριθεί χίλιες εξακόσιες ογδόντα εννιά αιτήσεις από την αρχή του θεσμικού πλαισίου αυτού. Δηλαδή, έχουν έρθει κυρίως νέα παιδιά, Έλληνες του εξωτερικού, πίσω στην Ελλάδα, αξιοποιώντας τα φορολογικά κίνητρα που δώσαμε την τελευταία διετία.

Τα παραπάνω αποδεικνύουν ότι η φορολογία αποτελεί εξαιρετικά χρήσιμο εργαλείο για την επίτευξη αναπτυξιακών και επενδυτικών στόχων, πέραν της διασφάλισης δημοσίων εσόδων. Γι’ αυτό τα φορολογικά συστήματα οφείλουν να συμβαδίζουν με τις ραγδαίες οικονομικές και κοινωνικές μεταβολές και το Υπουργείο Οικονομικών ταυτίζεται με αυτό.

Άρα, η Ελλάδα, προχωρώντας με σχέδιο, με όραμα, με αυτοπεποίθηση, ανακάμπτει ισχυρά και αναπτύσσεται σημαντικά από την υγειονομική κρίση και είναι ανοικτή στην προσέλκυση επενδύσεων και ανθρωπίνου κεφαλαίου. Με σχετικό άρθρο, συνεπώς του σχεδίου νόμου ενισχύουμε αυτή την διαδικασία για να μπορέσουμε να προσελκύσουμε ακόμη περισσότερους πολίτες, επενδυτές, συνταξιούχους και Έλληνες από το εξωτερικό στην Ελλάδα.

Η τρίτη παρατήρηση είναι για το Ελληνικό. Σε διατάξεις του σχεδίου νόμου αποκτά ισχύ η σύμβαση παραχώρησης άδειας λειτουργίας επιχείρησης καζίνο ευρέος φάσματος δραστηριοτήτων στον Μητροπολιτικό Πόλο Ελληνικού - Αγίου Κοσμά, μαζί με την προσαρτώμενη σ’ αυτή σύναψη χρηματοοικονομικού μοντέλου.

Άκουσα την εισηγήτρια της Αξιωματικής Αντιπολίτευσης να λέει: «Ξέρετε, εσείς το φέρατε το 2014. Εμείς το 2016 δεν μπορούσαμε να κάνουμε γιατί είχαμε μνημόνια. Τα αποδεχθήκαμε, δεν προλάβαμε να τ’ αλλάξουμε, δεν θέλαμε να τ’ αλλάξουμε κιόλας». Η αλήθεια είναι ότι κυρώνουμε κάτι το οποίο όλοι, όλα τα κόμματα, ουσιαστικά στηρίξαμε το προηγούμενο χρονικό διάστημα.

Άκουσα, όμως, και κάτι ακόμα: «Μα, γιατί φέρνετε νομοθετική κύρωση στη Βουλή; Θέλετε να καλύψετε τον ιδιώτη». Αυτό είπε η εισηγήτρια. Δεν ήμουν εδώ, αλλά παρακολούθησα, μελέτησα για την ακρίβεια, την τοποθέτησή της. Η πρόβλεψη για νομοθετική κύρωση της σύμβασης παραχώρησης άδειας καζίνο στο Ελληνικό υπήρχε από το αρχικό σχέδιο που είχε ανέβει στο VDR του διαγωνισμού από την ΕΕΕΠ τον Φεβρουάριο του 2019. Στη συνέχεια οριστικοποιήθηκε αυτό τον Σεπτέμβριο του 2019 από την Επιτροπή Εποπτείας και Ελέγχου Παιγνίων υπό την τότε διοίκηση αυτής, που ήταν η διοίκηση που είχε και η προηγούμενη κυβέρνηση του ΣΥΡΙΖΑ. Άρα δεν άλλαξε απολύτως τίποτα σε αυτό το οποίο είχε δρομολογηθεί από την κυβέρνηση του ΣΥΡΙΖΑ.

Θα ήθελα, όμως, να σημειώσω ότι ορθώς ενήργησε έτσι και η κυβέρνηση του ΣΥΡΙΖΑ, γιατί η πρόβλεψη αυτή είναι απολύτως ευθυγραμμισμένη με την πάγια πρακτική νομοθετικής κύρωσης σημαντικών συμβάσεων παραχώρησης για λόγους διαφάνειας και ασφάλειας δικαίου. Άρα ορθώς οι προηγούμενες κυβερνήσεις και του ΣΥΡΙΖΑ και η σημερινή -θα αναφέρω χαρακτηριστικά παραδείγματα- έφεραν εδώ την κύρωση συμβάσεων για τους αυτοκινητοδρόμους, έφεραν εδώ τα περιφερειακά αεροδρόμια ν.4478/2017 -για να θυμόμαστε όλοι και λίγο το παρελθόν- και για τους οργανισμούς λιμένων, ν.4597 στις 28 Φεβρουαρίου 2019. Στα δύο τελευταία που ανέφερα κυβέρνηση ήταν η κυβέρνηση ΣΥΡΙΖΑ. Συνεπώς, αυτά τα επιχειρήματα που είπατε στρέφονται απέναντι στον πρώην Υπουργό Οικονομικών που κάθεται από πίσω σας, ο οποίος ορθώς έφερε αυτά τα νομοθετικά πονήματα για κύρωση στο ελληνικό Κοινοβούλιο.

Και φυσικά, δεν θα αναφερθώ καθόλου, για να κερδίσω λίγο χρόνο, στο τι έχουμε κάνει για το Ελληνικό τα προηγούμενα χρόνια.

Η τέταρτη παρατήρηση είναι για τα ναυπηγεία Σκαραμαγκά. Πρώτα απ’ όλα, δεν σας κάνει καμμία εντύπωση -γιατί συνήθως τις επικαλείστε- ότι η έκθεση της Επιστημονικής Υπηρεσίας της Βουλής δεν έχει μία λέξη για τα «ναυπηγεία Σκαραμαγκά». Κι εσείς βλέπετε σκάνδαλα από πίσω; Μία λέξη δεν υπάρχει για τα «ναυπηγεία Σκαραμαγκά». Στα άρθρα των «ναυπηγείων Σκαραμαγκά» δεν υπάρχει καμμία αναφορά κι εσείς από πίσω βλέπετε περίεργες συναλλαγές; Αυτό δεν σας λέει τίποτα; Εδώ στο Βήμα είστε λαλίστατοι για τις εκθέσεις της Επιστημονικής Υπηρεσίας σε άλλα νομοσχέδια. Σήμερα τι έγινε; Σήμερα πώς το προσπεράσατε;

Δεύτερον, να θυμηθούμε λίγο το παρελθόν. Πότε η εταιρεία μπήκε σε καθεστώς ειδικής διαχείρισης; Το θυμάστε; Το 2018 μπήκε. Ποιος έκανε αίτηση για να μπει σε καθεστώς ειδικής διαχείρισης; Το ελληνικό δημόσιο μαζί με την Τράπεζα Πειραιώς από κοινού. Η Τράπεζα Πειραιώς, την οποία κατηγορείτε σήμερα, από κοινού με το Υπουργείο Οικονομικών έκαναν αίτηση το 2017 για να υπαχθούν τα «ναυπηγεία Σκαραμαγκά» σε καθεστώς ειδικής διαχείρισης. Από το 2018 είναι σε καθεστώς ειδικής διαχείρισης.

Τι παραλάβαμε εμείς; Παραλάβαμε πολλά μεγάλα προβλήματα στον Σκαραμαγκά, απόρροια κακής διαχείρισης αυτού επί πολλά χρόνια, όχι μόνο επί ΣΥΡΙΖΑ και στο παρελθόν.

**ΘΕΟΔΩΡΟΣ ΔΡΙΤΣΑΣ:** Ποια χρόνια, κύριε Υπουργέ;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Δρίτσα, μην διακόπτετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Συνεπώς, παραλάβαμε το 2019…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, μην τον διακόπετετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σε όλα θα απαντήσω. Κι επειδή βιάζεστε, έχω και την επιστολή του κ. Πιτσιόρλα εδώ για να δούμε τι δεσμεύσεις έχετε αναλάβει για τους εργαζόμενους. Γιατί σας άφησα να μιλάτε επί ώρες. Οι δεσμεύσεις όμως, όπως οι δεσμεύσεις του κ. Τσακαλώτου για τη «ΛΑΡΚΟ», είναι γραπτές στην Επιτροπή Ανταγωνισμού και τις θυμόμαστε συχνά. Σε λίγο, όμως, αυτά.

Παραλάβαμε, συνεπώς, την εταιρεία σε καθεστώς ειδικής διαχείρισης, ενώ είχαν κηρυχθεί παράνομες κρατικές ενισχύσεις από το δημόσιο ύψους 700 εκατομμυρίων ευρώ με καταδικαστική απόφαση του Ευρωπαϊκού Δικαστηρίου. Επιβλήθηκε στη χώρα μας, επί κυβερνήσεων ΣΥΡΙΖΑ, κατ’ αποκοπή πρόστιμο 10 εκατομμυρίων ευρώ και ποινή 7,3 εκατομμύρια ευρώ ανά εξάμηνο, το οποίο συνεχίζεται για όσο χρονικό διάστημα δεν επέρχεται συμμόρφωση της χώρας με την απόφαση, η οποία απαιτούσε να εκποιηθεί το σύνολο των περιουσιακών στοιχείων της εταιρείας «ΕΛΛΗΝΙΚΑ ΝΑΥΠΗΓΕΙΑ Α.Ε.».

Κάναμε διαγωνισμούς. Άγονος ο πρώτος διαγωνισμός. Γιατί; Γιατί δεν μας ικανοποιούσε το τίμημα. Κάναμε δεύτερο διαγωνισμό και το καλοκαίρι του 2021, με μια ανταγωνιστική, διαφανή και επιτυχή διαγωνιστική διαδικασία -επαναλαμβάνω μετά από τη διενέργεια δύο πλειοδοτικών διαγωνισμών, ο πρώτος άγονος- αναδείχθηκε υπερθεματιστής επενδυτής με συνολικό τίμημα 53,3 εκατομμύρια ευρώ.

Οι διαγωνισμοί αυτοί αφορούσαν διακριτά αφενός μεν ενιαίο λειτουργικό σύνολο της ΕΝΑΕ, ειδική διαχείριση δηλαδή, με τίμημα 26 εκατομμύρια και αφετέρου ακίνητο της ΕΤΑΔ με τίμημα 7,3 εκατομμύρια. Πήγαμε, συνεπώς να κάνουμε τους διαγωνισμούς στηριζόμενοι στην επιστολή της ελληνικής Κυβέρνησης με ημερομηνία 6 Σεπτεμβρίου του 2018 προς την Επίτροπο κ. Μάργκαρετ Βερστάγκερ, υπογεγραμμένη από τον κ. Πιτσιόρλα, για το τι θα έπρεπε να κάνουμε, πώς θα έπρεπε να τρέξουν οι διαγωνισμοί και γιατί δεν θα πρέπει να υπάρχει οικονομική συνέχεια που αφορά και εργαζόμενους. Για να μην ξεχνιόμαστε. Επαναλαμβάνω την επιστολή στις 6-9-2018, αριθμός πρωτοκόλλου 92489. Γιατί η χώρα έχει συνέχεια. Ξαφνικά εδώ τα ξεχάσαμε.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Καταθέστε την στα Πρακτικά για να απαντήσουμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ήρθαμε, συνεπώς, το 2019 και επιθυμία της Κυβέρνησης ήταν να προχωρήσει αυτή τη διαδικασία. Σε συνεργασία με το Υπουργείο Ανάπτυξης και Επενδύσεων -τυχαίνει να είναι εδώ ο και ο κ. Γεωργιάδης- και το Εθνικής Άμυνας, αλλά και την ειδική διαχείριση και την ΕΤΑΔ, προχωρήσαμε σε νομοθετικό και διοικητικό επίπεδο επίλυσης σειράς ζητημάτων.

Να θυμίσουμε τι εκκρεμότητες βρήκαμε από την προηγούμενη κυβέρνηση προκειμένου να υλοποιήσει αυτό που δεσμεύτηκε το 2018; Παραχώρηση αποκλειστικής χρήσης αιγιαλού και θαλασσίου χώρου, συμπεριλαμβανομένης της επέκτασης διάρκειας παραχώρησης, ανταλλαγές ακινήτων μεταξύ ΕΝΑΕ και ΕΤΑΔ, νομιμοποίηση αυθαιρέτων κατασκευών, ολοκλήρωση εκκρεμών αδειοδοτήσεων και έκδοση των απαραίτητων πιστοποιητικών.

Άρα, η προσπάθεια που ξεκίνησε η προηγούμενη κυβέρνηση του ΣΥΡΙΖΑ ήταν η ορθή, άσχετα αν σήμερα ουσιαστικά ξεχνάει τις δεσμεύσεις της κι εμείς επιδιώκουμε να υλοποιήσουμε αυτή την απόφαση για να διαγραφούν, όπως επιθυμούσε και η προηγούμενη κυβέρνηση, οι παράνομες κρατικές ενισχύσεις των 700 εκατομμυρίων ευρώ. Αυτό απαιτεί να μην υπάρχει οικονομική συνέχεια της εταιρείας.

Δεν τίθεται θέμα δημοσίων συμβάσεων, αλλά πρόκειται για διαγωνισμούς, για πώληση ακινήτων. Πρόκειται, δηλαδή, για ιδιωτικές συμβάσεις με διαγωνισμούς.

Δεν τίθεται ζήτημα όρων διακήρυξης και ανατροπής αυτών υπέρ του ενός ή του άλλου επενδυτή. Το κρίσιμο είναι ότι μετά τον διαγωνισμό έχουμε πλέον επενδυτή με σαφή πρόθεση αξιοποίησης. Η ορθότητα αυτής της προσέγγισης αποδεικνύεται και από κάποια δημοσιεύματα του 2020, από κάποιες εφημερίδες τις οποίες πάντα μελετώ, όπως είναι το «DOCUMENTO» που λέει «Νέα πνοή στα ναυπηγεία Σκαραμαγκά από το 2021». Για εσάς που διαμαρτύρεστε και για τη διαδικασία την οποία ακολουθούμε.

Και τα δύο ακίνητα κατέληξαν στον ίδιο φορέα. Εν όψει δε του μεγέθους, η επένδυση καθίσταται εμβληματική και η προοπτική εκ νέου της λειτουργίας των ναυπηγείων Σκαραμαγκά είναι πιο βιώσιμη. Εάν ο ιδιώτης ήθελε να προχωρήσει σε χωροταξικές τακτοποιήσεις θα μπορούσε να ικανοποιηθεί μέσα από τη χρήση των ειδικών εργαλείων της γενικής νομοθεσίας. Υπάρχει το ειδικό πολεοδομικό σχέδιο, ν.4447/2016. Υπάρχει το ειδικό σχέδιο χωρικής ανάπτυξης στρατηγικών επενδύσεων, το ΕΣΧΑΔΑ, που προβλέπεται ήδη στον ν.4608/2019. Ωστόσο, ενώ θα μπορούσε να συνεχίσει τη σημερινή ομιχλώδη κατάσταση με τις αυθαίρετες κατασκευές και τη διαιώνιση ενός καθεστώτος ανοχής, για πρώτη φορά το πλαίσιο γίνεται υποχρεωμένο και υποχρεούται ο επενδυτής να αναλάβει δράση, κόστος και ρίσκο. Επιβάλλεται στον επενδυτή να υποβάλει το σχέδιό του σε στρατηγική περιβαλλοντική εκτίμηση μέσα από μελέτη. Στη χωρική του πρόταση αυτή, μάλιστα, περιορίζεται ως προς το τι μπορεί να προτείνει. Σήμερα μπορεί να προτείνει θεωρητικά τα πάντα. Με το σχέδιο νόμου τίθεται ως κύριος γνώμονας η ναυπηγική δραστηριότητα και ότι την εξυπηρετεί ή της δίνει βιώσιμη προοπτική να ανταποκριθεί στο διεθνή διαγωνισμό και επιβάλλεται να λάβει μέτρα αποκατάστασης του περιβάλλοντος αφού διαγνώσει την υφιστάμενη κατάσταση. Δεν έχει πλήρη ελευθερία. Αντιθέτως, για πρώτη φορά τίθεται οδικός χάρτης με συγκεκριμένες υποχρεώσεις που θα πρέπει να ακολουθήσει και να εποπτεύει. Οι διαγωνισμοί απλώς προέβλεπαν πώληση περιουσιακών στοιχείων.

Σε ό,τι αφορά το ζήτημα των εργαζομένων, όπως γνωρίζετε στην ανακοίνωση της Ευρωπαϊκής Επιτροπής πρέπει να διασφαλιστεί –επαναλαμβάνω, ήταν και δεσμεύσεις δικές σας το 2018- ότι η αναφορά είναι σαφέστατη σε τέσσερα σημεία της επιστολής. Πρέπει να διασφαλιστεί η ανυπαρξία οικονομικής συνέχειας μεταξύ του αποδέκτη της ενίσχυσης με τον νέο ιδιοκτήτη των περιουσιακών στοιχείων της επιχείρησης για την οριστική παύση του προστίμου και την αποφυγή υποχρέωσης της ανάκτησης του ποσού κρατικής ενίσχυσης.

Αυτή είναι η πραγματικότητα και ένας από τους δείκτες που αξιολογείται είναι η μη σύνδεση της πώλησης του ενεργητικού της ΕΝΑΕ με τη συνέχιση των εργασιακών συμβάσεων. Αυτό είναι διακριτό από το πόσοι εργαζόμενοι θα μείνουν στην επιχείρηση την επόμενη μέρα. Έχει να κάνει με την οικονομική συνέχεια. Αυτός είναι ο κανόνας, αυτόν τον κανόνα εφαρμόζαμε και εφαρμόζουμε και στον Σκαραμαγκά και στη «ΛΑΡΚΟ», για να μπορεί να διαγραφεί το πρόστιμο 700 εκατομμύρια και εκατόν εβδομήντα αντίστοιχα από τα δύο περιουσιακά στοιχεία. Και φυσικά θα κάνουμε τα πάντα για τους εργαζόμενους και κάνουμε τα πάντα για τους εργαζόμενους, έτσι ώστε να διασφαλίσουμε το εργασιακό τους μέλλον και να αποζημιωθούν μέσα από διάφορες εκκρεμότητες που υπάρχουν σε δικαστικό πεδίο.

Να υπενθυμίσω απλώς, γιατί δεν ήσασταν ακριβής στη διατύπωση ότι σε ερώτηση Ευρωβουλευτή που αναρωτήθηκε, η ακριβής απάντηση είναι ότι η Επιτροπή δεν έχει εκδώσει καμμία απόφαση - οδηγία, σχετικά με τους όρους καταγγελίας των συμβάσεων εργασίας. Είναι πολύ διαφορετικό αυτό από αυτό που είπατε. Δηλαδή, είναι αντιληπτό ότι η Αντιπρόεδρος αναφέρεται γενικά στη στήριξη της απασχόλησης και της αγοράς εργασίας και όχι ειδικά στη διατήρηση των συμβάσεων εργασίας εργαζομένων.

Άρα συμπέρασμα: Κάνουμε αυτό που είναι εφικτό, αυτό που είναι σωστό, αυτό που είναι ρεαλιστικό για να προχωρήσει ακόμη μια επένδυση σε ένα πολύ δύσκολο περιουσιακό στοιχείο στην Ελλάδα.

Συνεπώς μειώνουμε φόρους, δίνουμε κίνητρα για επενδύσεις, προχωρά μια εμβληματική επένδυση, όπως είναι το Ελληνικό, και αντιμετωπίζουμε χρόνια προβλήματα που βρήκαμε στο παρελθόν, όπως είναι τα ναυπηγεία Σκαραμαγκά. Προβλήματα που θα τα επαναλάβω για τρίτη φορά.

Βρήκαμε και δημιουργήσαμε προβλήματα όλες οι κυβερνήσεις και στην ΕΑΒ και στην ΕΛΒΟ και στα ΕΑΣ και στον Σκαραμαγκά και στη «ΛΑΡΚΟ». Απλά εμείς δεν τα κρύβουμε κάτω από το χαλί. Συνεχίζουμε τον δρόμο των μεταρρυθμίσεων αντιμετωπίζουμε τα προβλήματα, νομοθετούμε με συνέπεια, αποφεύγοντας τις οβιδιακές μεταμορφώσεις του ΣΥΡΙΖΑ, ενεργούμε με υπευθυνότητα μακριά από τον λαϊκισμό του ΣΥΡΙΖΑ και τα κροκοδείλια δάκρυα που επαναλαμβάνονται και σήμερα. Είμαστε Κυβέρνηση και η παράταξη της ευθύνης.

Θα μου επιτρέψετε, συνεπώς, να αναφερθώ σε αυτό που λέγεται ευθύνη. Θα επικεντρωθώ σε αναφορές της κ. Αχτσιόγλου, γιατί έκανα μια γενική τοποθέτηση για την οικονομία, αλλά επειδή μιλάμε για ευθύνη δεν μπορώ να προσπεράσω κάποια από τα λεγόμενα του κ. Τσακαλώτου.

Κύριε Τσακαλώτο, όταν μιλάμε για ευθύνη και υπευθυνότητα σημαίνει ότι είμαστε και ακριβείς, ειδικά όταν έχουμε περάσει από το πόστο του Υπουργείου Οικονομικών. Όταν η χώρα με τις θυσίες της ελληνικής κοινωνίας και τη συστηματική προσπάθεια της ελληνικής Κυβέρνησης βγαίνει ή δρομολογείται η έξοδός της από την ενισχυμένη εποπτεία, απαντήσατε να μου θυμίσετε εμένα ότι η ενισχυμένη εποπτεία για όλες τις χώρες, Κύπρος, Ιρλανδία, Πορτογαλία είχε ημερομηνία λήξης.

Αυτές οι χώρες δεν μπήκαν ποτέ σε ενισχυμένη εποπτεία. Είναι κρίμα για τη χώρα πρώην Υπουργός Οικονομικών να γράφει σε κείμενο να μου θυμίσει ότι η ενισχυμένη εποπτεία για άλλες χώρες είχε ημερομηνία λήξης. Χώρες που δεν μπήκαν ποτέ σε ενισχυμένη εποπτεία. Και μιλάμε για ευθύνη!

Επειδή, λοιπόν, μιλάμε για ευθύνη, είπατε στην τοποθέτησή σας ότι δεν είστε σε θέση να απαντήσετε σε νομικά θέματα. Το αντιλαμβάνομαι αυτό. Και εγώ δεν είμαι νομικός αλλά προσπαθώ να είμαι πολύ υπεύθυνος σε αυτό το οποίο υπογράφω και εισηγούμαι. Όταν συνεπώς, λέτε ότι δεν είστε σε θέση να απαντήσετε σε νομικά θέματα, τότε γιατί αναλάβατε κάποιες πρωτοβουλίες στο παρελθόν που φέρουν και την υπογραφή σας, όπως είναι για παράδειγμα η «ΛΑΡΚΟ»; Η ευθύνη, συνεπώς, δεν είναι περιορισμένη στα χρόνια που είμαστε στην Κυβέρνηση, η ευθύνη…

**ΕΥΚΛΕΙΔΗΣ ΤΣΑΚΑΛΩΤΟΣ:** Σας έκανα ερώτηση, μπορείτε να απαντήσετε;

**ΠΡΟΕΔΡΕΥΩΝ (Απόστολος Αβδελάς):** Κύριε Τσακαλώτο, μην τον διακόπτετε.

**ΕΥΚΛΕΙΔΗΣ ΤΣΑΚΑΛΩΤΟΣ:** Μια ερώτηση έκανα, μια!

**ΠΡΟΕΔΡΕΥΩΝ (Απόστολος Αβδελάς):** Γιατί με στεναχωρείτε τώρα; Θα σας δώσω τον λόγο μετά, δεν υπάρχει πρόβλημα. Μην διακόπτετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εγώ να συνεχίσω να σας απαντάω…

**ΕΥΚΛΕΙΔΗΣ ΤΣΑΚΑΛΩΤΟΣ:** Αυτή την ικανότητα να απαντήσετε σε μια ερώτηση την έχετε;

**ΠΡΟΕΔΡΕΥΩΝ (Απόστολος Αβδελάς):** Κύριε Τσακαλώτο, τώρα γιατί το κάνετε αυτό;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** …ότι χειρόγραφες σημειώσεις έχω.

Θα μου επιτρέψετε να σας πω…

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν ακούτε τίποτα, δεν απαντάτε σε τίποτα…

**ΠΡΟΕΔΡΕΥΩΝ (Απόστολος Αβδελάς):** Δεν ακούγεστε κιόλας, κύριε Τσακαλώτο. Γιατί το κάνετε αυτό τώρα;

**ΕΥΚΛΕΙΔΗΣ ΤΣΑΚΑΛΩΤΟΣ:** (δεν ακούστηκε…)

**ΠΡΟΕΔΡΕΥΩΝ (Απόστολος Αβδελάς):** Τι να κάνουμε; Θα κρίνει ο κόσμος, ο καθένας ανεβαίνει και λέει.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν απαντάει σε τίποτα.

**ΠΡΟΕΔΡΕΥΩΝ (Απόστολος Αβδελάς):** Δεν θέλει να απαντήσει.

**ΔΗΜΗΤΡΙΟΣ ΜΑΡΚΟΠΟΥΛΟΣ:** (δεν ακούστηκε…)

**ΠΡΟΕΔΡΕΥΩΝ (Απόστολος Αβδελάς):** Κύριε Μαρκόπουλε, μην παίρνετε «φωτιά» εσείς, καλά είστε εκεί.

Συνεχίστε, κύριε Υπουργέ, σας παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εμένα θα μου επιτρέψετε να συνεχίσω σεβόμενος το ελληνικό Κοινοβούλιο…

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Εμείς σεβόμαστε το Κοινοβούλιο.

**ΠΡΟΕΔΡΕΥΩΝ (Απόστολος Αβδελάς):** Είστε και Αντιπρόεδρος, σας παρακαλώ τώρα, ελάτε στη θέση μου. Δεν μπορώ να καταλάβω γιατί τον διακόπτετε. Θα απαντήσει μετά, όποτε θέλει.

**ΕΥΚΛΕΙΔΗΣ ΤΣΑΚΑΛΩΤΟΣ:** Είπε ότι θα απαντήσει σε όλα και δεν απαντάει σε καμμία.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Αν το έκανε σε εσάς, θα φωνάζατε; Θα φωνάζατε, με το δίκιο σας και αυτός έχει το δίκιο του.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Εμείς σεβόμαστε τον κ. Γεωργιάδη. Δεν απαντάμε στις προκλήσεις.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, συνεχίστε σας παρακαλώ.

**ΕΥΚΛΕΙΔΗΣ ΤΣΑΚΑΛΩΤΟΣ:** Κάνουμε συγκεκριμένη ερώτηση που περιμένουμε απάντηση.

**ΠΡΟΕΔΡΕΥΩΝ (Απόστολος Αβδελάς):** Ωραία. Θα σας δώσω τον λόγο μετά να την ξανακάνετε. Αν θέλει να σας απαντήσει, θα απαντήσει. Τι να κάνουμε τώρα; Ή απαντάει με τον δικό του τρόπο. Όχι διάλογο έτσι, κύριε Τσακαλώτο, σας παρακαλώ.

Κύριε Υπουργέ, συνεχίστε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εγώ θα συνεχίσω να μην παρεμβαίνω -ποτέ δεν το έχω κάνει- σε τοποθετήσεις συναδέλφων μου. Θα συνεχίσω να εκφράζομαι με σεβασμό στον πληθυντικό και όχι στον ενικό.

**ΕΥΚΛΕΙΔΗΣ ΤΣΑΚΑΛΩΤΟΣ:** Κανέναν σεβασμό, κανέναν σεβασμό δεν έχεις, ούτε μια σταγόνα.

**ΠΡΟΕΔΡΕΥΩΝ (Απόστολος Αβδελάς):** Γιατί το κάνετε σήμερα, κύριε Τσακαλώτο, ενώ είστε ευγενικός πάντα;

**ΕΥΚΛΕΙΔΗΣ ΤΣΑΚΑΛΩΤΟΣ:** Ούτε σταγόνα!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και θα συνεχίσω να μην έχω τα γνωστά κρεσέντο, όπως έχετε εσείς, κύριε Τσακαλώτο. Εγώ θα σας μιλάω πάντα στον πληθυντικό, έτσι έχω μεγαλώσει.

Η κ. Αχτσιόγλου με τη γνωστή ανευθυνότητα που χαρακτηρίζει την Αξιωματική Αντιπολίτευση, την κινδυνολογία και τον τυχοδιωκτισμό, χωρίς συναίσθηση εθνικής και κοινωνικής ευθύνης, έκανε αναφορά ευρύτερα στην πορεία της ελληνικής οικονομίας. Άρα χρειάζονται απαντήσεις και απαντήσεις γιατί η ίδια η πραγματικότητα διαψεύδει την επιχειρηματολογία της Αξιωματικής Αντιπολίτευσης. Ας αποτυπώσουμε συνεπώς, την πραγματικότητα που βιώνει η ελληνική οικονομία και τα θετικά και τα αρνητικά.

Είναι ή δεν είναι γεγονός ότι η ελληνική οικονομία δείχνει μια υψηλή ανάπτυξη; Είναι ή δεν είναι γεγονός ότι το πρώτο τρίμηνο του ̓22 η ελληνική οικονομία έτρεξε με 7% ανάπτυξη; Είναι ή δεν είναι γεγονός ότι η κατανάλωση των νοικοκυριών ήταν αυξημένη κατά 11,6% το πρώτο τρίμηνο του ̓22; Είναι ή δεν είναι γεγονός ότι έχει μειωθεί σημαντικά η ανεργία, τέσσερις ποσοστιαίες μονάδες τα τελευταία τρία χρόνια, που σημαίνει ότι κάποιο διαθέσιμο εισόδημα μπαίνει στα νοικοκυριά; Είναι ή δεν είναι αλήθεια ότι ενισχύθηκε σημαντικά ο κατώτατος μισθός, περίπου 9,7%, αν βάλουμε και τις ασφαλιστικές εισφορές πάνω από 11,5%. Μάλιστα, πλέον, για να θυμόμαστε και το πρόσφατο παρελθόν, όταν υπήρχαν συγκεκριμένες αναφορές από την Αξιωματική Αντιπολίτευση, η Ελλάδα έχει τον ένατο υψηλότερο κατώτατο μισθό στην Ευρωπαϊκή Ένωση από τις είκοσι δύο χώρες που έχουν κατώτατο μισθό. Είναι ή δεν είναι γεγονός ότι στο τέλος του 2021 το διαθέσιμο εισόδημα των πολιτών ήταν αυξημένο κατά 3,5 δισεκατομμύρια ευρώ από το 2019; Είναι ή δεν είναι γεγονός ότι οι τζίροι των επιχειρήσεων στο τέλος του ̓21 ήταν 15 δισεκατομμύρια ευρώ πάνω από το 2019; Είναι ή δεν είναι γεγονός ότι στηρίξαμε την ελληνική κοινωνία με 43 δισεκατομμύρια ευρώ μέτρα; Είναι ή δεν είναι γεγονός ότι 10 δισεκατομμύρια ευρώ από αυτά ήταν για τη στήριξη εργαζομένων και ανέργων την περίοδο της πανδημίας; Αναστολές συμβάσεων, συνεργασία, παράταση επιδομάτων ανεργίας, ειδικά επιδόματα στον τουρισμό, στον πολιτισμό, στους μακροχρόνια ανέργους, άλλα επιδόματα, προγράμματα «ΓΕΦΥΡΑ» για να πληρώσουμε τα δάνεια των πολιτών στις τράπεζες, μείωση ασφαλιστικών εισφορών, αναστολή πληρωμών ασφαλιστικών εισφορών.

Είναι ή δεν είναι γεγονός ότι οι πολίτες πληρώνουν σήμερα πολύ λιγότερους φόρους από ό,τι το ̓18; Είναι ή δεν είναι γεγονός ότι τα φυσικά πρόσωπα πληρώνουν 1 δισεκατομμύριο ευρώ λιγότερο ΕΝΦΙΑ από ό,τι το ̓18; Είναι ή δεν είναι γεγονός ότι μέχρι χθες το βράδυ στις φορολογικές δηλώσεις των πολιτών το 68% της κοινωνίας εξαιτίας της φορολογικής πολιτικής αυτής της Κυβέρνησης δεν θα πληρώσει φόρο εισοδήματος φέτος ή και ένα κομμάτι αυτού το 14% έχει πιστωτικό; Είναι ή δεν είναι γεγονός ότι η Ελλάδα είναι η δεύτερη χώρα με τη μεγαλύτερη μείωση της φορολογικής επιβάρυνσης νοικοκυριών και επιχειρήσεων τα δύο τελευταία χρόνια;

Και να ξεκαθαρίσουμε κάτι. Η κ. Αχτσιόγλου είπε ότι έχουμε αυξήσει τους φόρους, βλέποντας την εκτέλεση του προϋπολογισμού. Έχει μπερδέψει τους φόρους με τα φορολογικά έσοδα. Οι φόροι είναι μειωμένοι. Σας τα έδειξα εδώ κάθε μέρα. Οι πολίτες πληρώνουν λιγότερους φόρους. Έχουν αυξηθεί τα φορολογικά έσοδα για μια σειρά από λόγους που μπορούμε να συζητήσουμε. Γιατί η οικονομία πηγαίνει καλύτερα, γιατί οι ηλεκτρονικές συναλλαγές είναι περισσότερες, γιατί υπάρχει μείωση φόρων, αλλά και γιατί υπάρχει ακρίβεια. Αλλά να μιλάμε, αποτυπώνοντας το σύνολο της πραγματικότητας και σε κάθε περίπτωση απολογιστικά.

Ο φόβος που είχε εκφραστεί -εύλογα θα πω εγώ- από την Αντιπολίτευση για λουκέτα και ανεργία που επαναλαμβάνεται συνεχώς την τελευταία τριετία, μέχρι σήμερα δεν έχει επιβεβαιωθεί.

**ΠΡΟΕΔΡΕΥΩΝ (Απόστολος Αβδελάς):** Με την ευκαιρία, κύριε Υπουργέ, χρειάζεται πολύ χρόνο ακόμη; Να το μαζέψουμε λίγο, γιατί έχει μια υποχρέωση ο κ. Γεωργιάδης.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τρία λεπτά ακόμα.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Όμως είναι γεγονός ότι έχουμε μια νέα εξωγενή κρίση, μια εξωγενή κρίση που θολώνει σημαντικά αυτή την καλή μεγάλη εικόνα της οικονομίας, μια εξωγενή κρίση η οποία επιβαρύνει σημαντικότατα το διαθέσιμο εισόδημα του πολίτη κάθε μέρα, κάθε μέρα στην καθημερινότητά του, που επιβαρύνει οικογενειακούς προϋπολογισμούς αλλά και εθνικούς προϋπολογισμούς. Και ερχόμαστε να βοηθήσουμε όσο πιο γενναία μπορούμε και αποτελεσματικά για να ισορροπήσει το κάθε νοικοκυριό σε αυτή τη νέα κρίση. Αλλά δεν λειτουργούμε εν κενώ. Υπάρχουν όλα τα προηγούμενα τα οποία λάβαμε ακριβώς για να ενισχύσουμε όσο μπορούμε τα νοικοκυριά. Ερχόμαστε και βοηθάμε με 8,5 δισεκατομμύρια ευρώ. Είναι πολλά ή λίγα;

Η απάντηση είναι ότι με βάση τα στοιχεία τόσο του Ινστιτούτου Bruegel -τα έχουμε πει- όσο και της Ευρωπαϊκής Επιτροπής η Ελλάδα δίνει πολύ περισσότερους πόρους για να βοηθήσει την κοινωνία από την ενεργειακή κρίση από οποιαδήποτε άλλη χώρα της Ευρώπης. Αυτό δεν μπορείτε να το προσπερνάτε. Αυτό είναι βασικό στοιχείο που δείχνει πόσα πολλά έχουμε κάνει, αντιλαμβανόμενοι και τι γίνεται στο εξωτερικό. Τα καταθέτω και τα δύο στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέει η κ. Αχτσιόγλου ότι με τα μέτρα αυτά, τα 8,5 δισεκατομμύρια ευρώ, τροφοδοτούμε την αισχροκέρδεια. Αλήθεια, η ενίσχυση που δώσαμε τον Απρίλιο, τα 320 εκατομμύρια ευρώ στους χαμηλοσυνταξιούχους, στους ανασφάλιστους υπερήλικες, στα ΑΜΕΑ, στους δικαιούχους του ελάχιστου εγγυημένου εισοδήματος είναι ενίσχυση της αισχροκέρδειας; Η ενίσχυση των κτηνοτρόφων στις ζωοτροφές, η επιστροφή του ειδικού φόρου κατανάλωσης πετρελαίου στους αγρότες, η επιδότηση του ταξί, η επιδότηση του 60% του ηλεκτρικού ρεύματος γι’ αυτό που πλήρωσαν οι πολίτες είναι ενίσχυση της αισχροκέρδειας; Η αυξημένη επιδότηση των καυσίμων που έρχεται τον Ιούλιο με τον Σεπτέμβριο, η επέκταση επιδότησης ντίζελ για τους μήνες Ιούλιο Σεπτέμβριο, η μείωση του ΕΝΦΙΑ, η μείωση του ΦΠΑ που συζητάμε σήμερα μέχρι το τέλος του έτους, τα 250 εκατομμύρια, είναι ενίσχυση της αισχροκέρδειας; Προφανώς δεν είναι ενίσχυση της αισχροκέρδειας. Η επιδότηση του ρεύματος και του φυσικού αερίου, 6 δισεκατομμύρια ευρώ εκτιμούμε μέχρι το τέλος του έτους, που το βλέπει ο πολίτης στους λογαριασμούς και ακόμα πρέπει να κάνουμε πολύ περισσότερα και θα κάνουμε το δεύτερο εξάμηνο, είναι ενίσχυση της αισχροκέρδειας; Όχι. Είναι ρεαλισμός και απόδειξη ότι η Κυβέρνηση βρίσκεται κοντά στον κάθε πολίτη, στο κάθε νοικοκυριό και στην κάθε επιχείρηση.

Ως προς την αποτελεσματικότητα των μέτρων και την ορθότητα ενδεικτικά του να μη μειώσουμε τον ειδικό φόρο κατανάλωσης στα καύσιμα, αν και έχουμε τοποθετηθεί και οι τρεις της Κυβέρνησης που είμαστε εδώ σήμερα αναλυτικά, πιστεύω την απάντηση να την πήρατε και από το Γραφείο Προϋπολογισμού του Κράτους στη Βουλή, από τον πρώην Γενικό Γραμματέα του κ. Τσακαλώτου, τον Γενικό Γραμματέα Δημοσιονομικής Πολιτικής. Λέει ότι η σωστή πολιτική δεν είναι η πολιτική μείωσης του ειδικού φόρου κατανάλωσης, αλλά η στοχευμένη πολιτική σε αυτούς που έχουν μεγαλύτερη ανάγκη.

Και κλείνω. Αξιοποιούμε τον δημοσιονομικό χώρο με σύνεση και υπευθυνότητα. Οι πολίτες όλα αυτά τα γνωρίζουν και τα αναγνωρίζουν. Δεν επιθυμούν να γυρίσουμε στην εθνικά και κοινωνικά ανεύθυνη πολιτική του 2015, με τις καταστροφικές για τους πολίτες συνέπειες, τις αυταπάτες και τις ψευδαισθήσεις. Οι πολίτες επιθυμούν σύνεση, συνέπεια, υπευθυνότητα, σεμνότητα, ειλικρίνεια, πρόοδο και προοπτική, με οικονομικές πολιτικές και πρωτοβουλίες όπως αυτές που υλοποιεί η σημερινή Κυβέρνηση, η Κυβέρνηση της Νέας Δημοκρατίας.

Οι τροπολογίες του ΣΥΡΙΖΑ δεν γίνονται δεκτές. Επιδιώκουν τη δημιουργία εντυπώσεων χωρίς καμμία απολύτως προστιθέμενη αξία. Τα τέσσερα βασικά επιχειρήματα της απόρριψης της τροπολογίας για το πόθεν έσχες τα ανέπτυξε ο Κοινοβουλευτικός Εκπρόσωπος της Νέας Δημοκρατίας. Η επεξεργασία, όμως, της συνολικής αναρρύθμισης του «πόθεν έσχες» με σκοπό την ουσιαστική ενίσχυση της διαφάνειας και της λογοδοσίας είναι στο τελικό στάδιο και θα έρθει σύντομα στη Βουλή με πρωτοβουλία του Υπουργείου Δικαιοσύνης.

Σε κάθε περίπτωση θα ενσωματώνει και διατάξεις που αφορούν την ενδυνάμωση του ελέγχου των δανείων των υπόχρεων, συγκροτημένα και θεσμικά, χωρίς προχειρότητες, όπως αυτές που είδαμε σήμερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Ο κ. Τσακαλώτος έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, σκέφτηκα εάν θα πρέπει να απαντήσω στον Υπουργό, γιατί έχουμε κουραστεί όλοι στην Αντιπολίτευση, από όλες τις πλευρές, με αυτό το ειρωνικό στυλ, το παρελθοντολογικό, να μην απαντάει σε καμμία ερώτηση. Και έχετε δίκιο που μας είπατε ότι δεν πρέπει να αντιδρούμε έτσι, αλλά καταλαβαίνετε και εσείς ότι υπάρχει αγανάκτηση για τον συγκεκριμένο Υπουργό, γιατί δεν απαντάει ποτέ σε οτιδήποτε τίθεται.

**ΠΡΟΕΔΡΕΥΩΝ (Απόστολος Αβδελάς):** Υπάρχουν και κανονισμοί, τι να κάνουμε;

**ΕΥΚΛΕΙΔΗΣ ΤΣΑΚΑΛΩΤΟΣ:** Αναφέρω μερικά παραδείγματα.

Το νομοσχέδιο για τις συγχωνεύσεις. Ρωτάμε όλες οι πλευρές γιατί δεν υπάρχει μια κατεύθυνση πράσινη, κοινωνική. Δεν παίρνουμε καμμία απάντηση.

Νομοσχέδιο για το ΤΧΣ. Αναφέρομαι σε όλη τη συζήτηση της πράσινης ανάπτυξης και πώς το χρηματοπιστωτικό σύστημα θα πρέπει να κατευθύνει τις επενδύσεις μακριά από τις βρώμικες επενδύσεις, από τον ορυκτό πλούτο. Τίποτα, δεν παίρνουμε καμμία απάντηση. Το είπαμε. Δεν μπορεί. Η απάντηση ήταν: «Τι κάνατε εσείς το 2015;».

Σήμερα μπαίνει από όλες τις πλευρές το εξής: Μετά από τον διαγωνισμό, έχει αλλάξει το καθεστώς με αυτό που φέρνει, να είναι πιο ευνοϊκό για τον επενδυτή, κάτι που θα έπρεπε να το ξέρουν από πριν για να μπουν και άλλοι μέσα; Καμμία απάντηση.

Βάζει η κ. Αχτσιόγλου ένα νομικό θέμα. Εγώ δεν είμαι νομικός και σας λέω ότι σας έκανε αυτή την ερώτηση και αν μπορείτε να την απαντήσετε. Η ερώτηση είναι η εξής: Η Ευρωπαϊκή Ένωση συμφωνεί να αναιρέσει τη νομοθεσία της Ευρωπαϊκής Ένωσης; Δηλαδή η ερώτηση είναι πολύ συγκεκριμένη: Εάν συνεχίζει το ναυπηγείο να έχει δραστηριότητες που έχουν σχέση με το ναυπηγείο, ο ευρωπαϊκός και ο ελληνικός νόμος υποστηρίζει ή δεν υποστηρίζει τους εργαζόμενους, όπως λέει η κ. Αχτσιόγλου, που είναι και εργατολόγος;

Και αντί να απαντήσει και στην κ. Αχτσιόγλου και σε εμένα λέει: «Αφού δεν ξέρεις νομικά, γιατί υπογράφεις;». Τι απάντηση είναι αυτή; Τι απάντηση Υπουργού είναι αυτή;

Βάζει μετά η κ. Αχτσιόγλου διάφορα οικονομικά ζητήματα. Σε κανένα δεν απάντησε. Είπε τα δικά του στοιχεία. Παλιά έλεγαν οι λαϊκιστές δημοσιογράφοι ότι έλεγαν οι πολιτικοί στους δημοσιογράφους: «εσείς έχετε τις ερωτήσεις, εγώ έχω τις απαντήσεις». Οι απαντήσεις του κ. Σταϊκούρα είναι πάντα οι ίδιες. Έβαλε το θέμα πόσο έχει μειωθεί ο κατώτατος μισθός λόγω της ακρίβειας; Έχετε άποψη γι’ αυτό ή θα μας πείτε τι κάνατε για τους φόρους; Να συζητήσουμε για τους φόρους, αλλά μια φορά μπορείτε να απαντήσετε στα θέματα που σας βάζουν; Γιατί στις εξετάσεις έπρεπε να έχετε μάθει ότι δεν παίρνετε πολύ μεγάλο βαθμό έχοντας απαντήσει σε αυτό που ετοιμαστήκατε και όχι σε αυτό που έχει τεθεί. Και εσείς σε αυτό έχετε τεράστιο έλλειμμα, εκτός από το σαρκαστικό ύφος, το γενικό υφάκι που έχετε και την μεγάλη απαξίωση της Ολομέλειας.

Μπήκαν ερωτήματα και μας έχει κουράσει πάρα πολύ, κύριε Πρόεδρε -νομίζω πολλές πλευρές της Βουλής- να έχουμε έναν Υπουργό Οικονομικών που έχει μια σειρά στοιχείων και ό,τι είναι ερώτηση αυτό θα το πει. Αυτό δεν τιμά το ελληνικό Κοινοβούλιο και νομίζω ότι θα το πληρώσει η Νέα Δημοκρατία.

Γιατί ο κόσμος αισθάνεται αυτή την ακρίβεια, αισθάνεται αυτή την πίεση, αισθάνεται ότι δεν μπορεί να πληρώσει τους λογαριασμούς, αισθάνεται ότι έχει ακριβύνει το ψωμί, αισθάνεται ότι πρέπει να κάνει παντού περικοπές, αισθάνεται ότι δεν μπορεί να πάει διακοπές και έχει έναν Υπουργό Οικονομικών που έρχεται και λέει ότι βεβαίως υπάρχουν προβλήματα, για να δείξει ότι είναι συναινετικός, βεβαίως έφταιγαν και κάποιες παλιές κυβερνήσεις, για να δείξει ότι είναι συναινετικός, αλλά ουσιαστικά έχει μια θριαμβολογία ότι όλα πάνε καλά.

Νομίζω ότι η απόσταση ανάμεσα σε αυτά που λέει ο κ. Σταϊκούρας και στην πραγματικότητα που αισθάνεται ο ελληνικός λαός θα φανεί πάρα πολύ γρήγορα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αγαπητέ κύριε συνάδελφε, εάν ανατρέξετε στα Πρακτικά της Βουλής, νομίζω ότι είστε ο πρώτος και μοναδικός στο ελληνικό Κοινοβούλιο που ισχυρίζεται ότι δεν απαντάω. Πάρα πολλοί συνάδελφοι από όλα τα κόμματα της Αντιπολίτευσης αποδέχονται ότι σε αντιδιαστολή με την προηγούμενη τετραετία τη δική σας, όπου πολλά μέλη της πολιτικής ηγεσίας του Υπουργείου Οικονομικών δεν ήρθαν ούτε μία ημέρα επί τρία χρόνια, εμείς απαντάμε. Και απαντάμε επί της ουσίας.

Παραδείγματος χάριν, είπατε προηγουμένως ότι εγώ, όταν μιλούσα για τη «ΛΑΡΚΟ», δεν αναφέρθηκα καθόλου στα προβλήματα που υπήρχαν πριν από το 2015. Και σας είπα ότι τρεις φορές είπα στα Πρακτικά -και δείτε τα- για τα λάθη του παρελθόντος. Ότι δεν παρακολουθείτε αυτά που λέω, δεν σημαίνει ότι έχετε και δίκιο.

Είπατε ότι σήμερα αποφεύγω απαντήσεις. Καταλαβαίνετε τι σημαίνει οικονομική συνέχεια; Τα έχετε υπογράψει πολλές φορές, σε πολλά περιουσιακά στοιχεία, είναι στα αρχεία του Υπουργείου Οικονομικών. Οικονομική συνέχεια με βάση τους κανόνες της Ευρωπαϊκής Επιτροπής είναι δεδομένα. Έχετε υπογράψει συνεπώς και στη «ΛΑΡΚΟ» και στο Σκαραμαγκά -και ορθώς- την οικονομική πολιτική του παρελθόντος.

**ΕΥΚΛΕΙΔΗΣ ΤΣΑΚΑΛΩΤΟΣ:** Απαντάτε στις ερωτήσεις τώρα;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μα, έχω απαντήσει στις ερωτήσεις. Προσπαθώ να σας πω ότι δεν έχετε καταλάβει τις απαντήσεις.

**ΕΥΚΛΕΙΔΗΣ ΤΣΑΚΑΛΩΤΟΣ:** Μα, λέτε ότι δεν υπάρχει συνέχεια, ενώ υπάρχει.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας έχω απάντησε ότι οικονομική συνέχεια σημαίνει ότι οι εργαζόμενοι δεν μπορούν να μείνουν στο περιουσιακό στοιχείο μέσα από συμβάσεις συγκεκριμένες, διότι πολύ απλά δεν υπάρχει μετά, υπάρχει οικονομική συνέχεια. Άρα δεν διαγράφονται τα πρόστιμα.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Καταθέστε την.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αυτό έχετε υπογράψει…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Λέει ότι απάντησε. Τι να κάνουμε τώρα; Να πούμε ότι δεν απάντησε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Το είπα γιατί είναι η λέξη «οικονομική συνέχεια». Πώς αλλιώς θα την πω;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Μα, αφού υπάρχει οικονομική συνέχεια. Θα πείτε ότι δεν υπάρχει;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Συγγνώμη, συνειδητοποιείτε τι λέτε; Όταν γίνεται αυτή η αποκρατικοποίηση, θα πρέπει να είναι διασπασμένα τα περιουσιακά στοιχεία -το ίδιο γίνεται στη «ΛΑΡΚΟ», το ίδιο γίνεται στην περίπτωση του Σκαραμαγκά- και να γίνουν δύο διαφορετικοί διαγωνισμοί. Μπορεί να είναι ο ίδιος ενδιαφερόμενος τελικά. Και ουσιαστικά, οι συμβάσεις λήγουν -αυτό συζητάμε και στη «ΛΑΡΚΟ»- και στη συνέχεια, ο επιχειρηματίας μπορεί να πάρει όσους θέλει. Ευχόμαστε να πάρει και το σύνολο, αλλά δεν μπορεί.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Μα, λέμε ότι δεν υπάρχει συνέχεια, ενώ υπάρχει. Αυτό λέτε.

**ΠΡΟΕΔΡΕΥΩΝ (Απόστολος Αβδελάς):** Κυρία Ελευθεριάδου, αφήστε τον να ολοκληρώσει. Καταλαβαίνω τι λέτε. Τα ξέρω όλα. Και εσάς καταλαβαίνω και τον κύριο Υπουργό.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν μπορεί συνεπώς να υπάρχει οικονομική συνέχεια.

Επιστολή. Θα ήθελα να αναφερθώ ότι απαγορεύεται η οικονομική συνέχεια σε σχέση με τα public tenders. Το 2018 τα λέγατε.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Γιατί δεν το καταθέτετε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τις επιστολές συναδέλφων δεν τις καταθέτω στη Βουλή. Τις επικαλούμαι.

(Θόρυβος από την πτέρυγα του ΣΥΡΙΖΑ)

Επίσης, αναφέρθηκα και στην απάντηση η οποία δόθηκε -εσείς το είπατε- σε συνάδελφο Ευρωβουλευτή. Άρα πώς λέει ο κ. Τσακαλώτος ότι δεν απαντώ για τους εργαζόμενους;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Περιγραφή του νομικού πλαισίου κάνει η Ευρωπαϊκή Ένωση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Απάντησα αναλυτικά, διεξοδικά. Το ότι ο κ. Τσακαλώτος δεν καταλαβαίνει ή δεν θέλει να καταλάβει δεν είναι δική μου ευθύνη. Εμείς θα συνεχίσουμε να τοποθετούμαστε με ευθύτητα και με πληρότητα.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Τον λόγο έχει ο Υπουργός Ανάπτυξης και Επενδύσεων κ. Γεωργιάδης για την τροπολογία 1342/201.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όταν έγινα Υπουργός Ανάπτυξης και Επενδύσεων ένα από τα πρώτα μου ραντεβού ήταν με τον εκκαθαριστή των ναυπηγείων Σκαραμαγκά για να με ενημερώσει για το σημείο στο οποίο παραλαμβάναμε τα ναυπηγεία Σκαραμαγκά με τη διαδικασία την οποία είχε ξεκινήσει η κυβέρνηση ΣΥΡΙΖΑ - ΑΝΕΛ, με Υπουργό τότε υπεύθυνο προκάτοχό μου, τον κ. Πιτσιόρλα. Στην πρώτη μου συνάντηση ο εκκαθαριστής που ορίστηκε επί ΣΥΡΙΖΑ μου εξήγησε γιατί οι εργαζόμενοι αναγκαστικά δεν μπορούν να περάσουν από τη μία εταιρεία στην άλλη. Ήταν ένας από τους απαράβατους όρους στη συμφωνία με την «DIGICOM». Αυτή τη συμφωνία την έκανε ο ΣΥΡΙΖΑ. Και καλώς την έκανε διότι χωρίς αυτό θα ακολουθούσαν τα πρόστιμα τον νέο ιδιοκτήτη. Είναι τόσο απλό. Όλη η κουβέντα που κάνετε εδώ τόση ώρα, κύριε Υπουργέ, με συγχωρείτε, είναι σκέτη υποκρισία. Θέλει ενημέρωση ο ΣΥΡΙΖΑ; Θα φωνάξουμε τον κ. Στέργιο Πιτσιόρλα σε επόμενη επιτροπή να δούμε τι είχε κάνει ο κ. Στέργιος Πιτσιόρλας, ως Αναπληρωτής Υπουργός Ανάπτυξης του ΣΥΡΙΖΑ.

Να ακούσει ο ελληνικός λαός τι λέτε τόση ώρα. Προσπαθείτε και τσακώνεστε με τον κ. Σταϊκούρα και μάλιστα με ανοίκειο ύφος για αυτά που έχετε υπογράψει ως ΣΥΡΙΖΑ. Με συγχωρείτε. Και η υποκρισία έχει κάποια όρια. Έχει και κάποια όρια η υποκρισία, κύριε Τσακαλώτε.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Πού είναι οι υπογραφές;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα μην κοροϊδεύετε τους εργάτες. Μην παίζετε με τον πόνο τους και μην τους κοροϊδεύετε κατάμουτρα. Αυτή η συμφωνία και ο διαγωνισμός που έγινε, έγινε ακριβώς με τους όρους και προϋποθέσεις που είχε συμφωνήσει η κυβέρνηση ΣΥΡΙΖΑ. Δεν έχει αλλάξει κόμμα. Δεν μπορούσε να αλλάξει. Το μόνο που έκανε αυτή η Κυβέρνηση, κυρίως ο κ. Σταϊκούρας και δευτερευόντως εμείς, είναι να καταφέρει να κάνει επιτυχημένο το διαγωνισμό στον οποίον εσείς είχατε αποτύχει. Όλα τα κροκοδείλια δάκρυα που χύνετε τώρα για τους εργαζόμενους είναι ψέματα. Αυτά τα ξέρει ο κόσμος. Και μην τους κοροϊδεύετε.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Εμείς είχαμε κάνει διαγωνισμό; Εσείς είχατε κάνει διαγωνισμό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εσείς είχατε ξεκινήσει την εκκαθάριση, κύριε. Είχατε ξεκινήσει την εκκαθάριση. Είχατε ορίσει μέχρι και τον εκκαθαριστή. Εντάξει; Λοιπόν. Σταματήστε τα ψέματα. Εδώ είναι Βουλή. Σας βαρέθηκε ο κόσμος.

**ΠΡΟΕΔΡΕΥΩΝ (Απόστολος Αβδελάς):** Κύριε Αντιπρόεδρε, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έρχεστε τώρα σε μια διαδικασία που την κάνατε εσείς και κάνετε όλη αυτή την ιστορία. Ντροπή σας. Πάνω στη ζωή των ανθρώπων, κύριε Βίτσα. Τους κοροϊδεύετε κατάμουτρα.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Υπουργέ, στην τροπολογία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεύτερον, να το λέει το ΚΚΕ το καταλαβαίνω. Έχει διαφορετική αξιωματική θέση από την αρχή. Είναι ντροπή να τα έχετε υπογράψει όλα, να έχετε κάνει συμφωνία με την «DIGICOM», να έχετε δεχθεί να απολυθούν οι εργαζόμενοι και να έρχεστε εδώ να μας πουλάτε δήθεν εργατοπατερίαση, πάει πολύ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μην μας μαλώνεις κιόλας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είπαμε να είστε ψεύτες αλλά όχι και τόσο.

**ΠΡΟΕΔΡΕΥΩΝ (Απόστολος Αβδελάς):** Κύριε Γεωργιάδη, αποφύγετε τους χαρακτηρισμούς. Πάμε στην τροπολογία. Δεν θα προλάβετε τα εγκαίνια.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Τους διώχνετε με μια κουβέντα και μας μαλώνετε κιόλας;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εσείς του ΚΚΕ καταλαβαίνετε τι θα πει οπορτουνιστές και τους βλέπετε μπροστά σας. Για να μιλήσουμε λίγο με μαρξιστική ορολογία.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** (δεν ακούστηκε…)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Να την πάρετε από τον κ. Πιτσιόρλα. Φωνάξτε τον κ. Πιτσιόρλα να σας την δώσει. Δικός σας είναι. Γιατί δεν τον φωνάζετε; Δεν του μιλάτε του κ. Πιτσιόρλα; Του κόψατε την καλημέρα; Να τον φωνάξετε να σας τα πει. Δεν ντρέπεστε κιόλας. Άντε τώρα. Άντε. Κι είστε κι αξιοπρεπής άνθρωπος.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κάνατε διαγωνισμό. Τα λεφτά τα έχετε πάρει;

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, πάμε στην τροπολογία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Φτάνει πια με την υποκρισία. Είπαμε να είστε ψεύτες αλλά όχι τόσο.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είστε οι μεγαλύτεροι ψεύτες του πλανήτη. Αν έχετε κάποια αμφιβολία φωνάξτε τον Πιτσιόρλα. Εντάξει; Άντε. Πάμε τώρα.

**ΠΡΟΕΔΡΕΥΩΝ (Απόστολος Αβδελάς):** Κύριε Γεωργιάδη, σας παρακαλώ. Πάμε στην τροπολογία. Τα είπατε, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καμμία επιστολή. Είναι στον κ. Πιτσιόρλα, να τον καλέσετε στην Κουμουνδούρου. Δικός σας είναι.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, τα είπατε. Στην τροπολογία σας τώρα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Τσακαλώτε αυτό με αφορά.

Το να λένε όλοι οι οίκοι αξιολόγησης, όλες οι τράπεζες, οι αγορές, όλοι οι δείκτες της ΕΛΣΤΑΤ, οι προβλέψεις της Ευρωπαϊκής Επιτροπής ότι η ελληνική οικονομία πάει καλά και εσείς να τα μηδενίζετε όλα, πάει πολύ.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν μηδένισα τίποτα. Πότε τα μηδένισα όλα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η ελληνική οικονομία είχε το 2021 ρεκόρ επενδύσεων των τελευταίων τριάντα ετών. Εμένα με λέει συνέχεια ο αρχηγό σας Υπουργό Υπανάπτυξης και κάτι τέτοια. Πείτε του εσείς που ξέρετε καλά τα οικονομικά ότι το 2021 είχαμε ρεκόρ επενδύσεων τριάντα ετών και ότι το 2022 πάμε για ρεκόρ επενδύσεων όλων των εποχών. Άρα αν εγώ με το ρεκόρ επενδύσεων είμαι Υπουργός Υπανάπτυξης, οι δικοί σας Υπουργοί κι εσείς προσωπικά τι θα είστε; Άρα κι αυτά σταματήστε τα γιατί σας γυρνάνε μπούμερανγκ.

Όταν μιλάμε για λεφτά όλα είναι καταμετρημένα. Δεν σηκώνει ούτε φασαρία ούτε τι είπε ο ΣΥΡΙΖΑ, ούτε τι είπε ο Τσακαλώτος, ούτε τίποτα.

**ΕΥΚΛΕΙΔΗΣ ΤΣΑΚΑΛΩΤΟΣ:** Εσύ φωνάζεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι τι βάζεις στο κουτί. Η ελληνική οικονομία επί Σταϊκούρα - Γεωργιάδη πηγαίνει καλά. Αυτή είναι η πραγματικότητα. Όλα τα άλλα, να είχαμε να λέγαμε.

Τροπολογία με γενικό αριθμό 1342 και ειδικό αριθμό 201. Στο άρθρο 1 έχει απλοποίηση των διαδικασιών για τον ορισμό ενδιάμεσων φορέων για συγκεκριμένες δράσεις με στόχο την επιτάχυνση της απορρόφησης των πόρων προγραμματικής περιόδου του ΕΣΠΑ 2014 - 2020. Είναι εισαγωγή διαδικαστικών ζητημάτων.

Στο άρθρο 2, προβλέπει τη δυνατότητα αναθεώρησης του Εθνικού Προγράμματος Ανάπτυξης, ΕΠΑ, λόγω μεταβολής οικονομικών ή άλλων συνθηκών και διευκολύνεται η εγγραφή υφιστάμενων όρων του εθνικού σκέλους του Προγράμματος Δημοσίων Επενδύσεων στα τομεακά και περιφερειακά προγράμματα του ΕΠΑ. Είναι τεχνικό, για να μπορούμε να περνάμε τα σχέδια από το ένα στο άλλο.

Στο άρθρο 3, προβλέπεται ότι η ενίσχυση που καταβάλλεται σε επιχειρήσεις που πλήττεται από τις συνέπειες του πολέμου Ρωσίας και Ουκρανίας και λόγω των σχετικών κυρώσεων που υπάρχουν. Δεν κατάσχεται και δεν υπόκειται σε παρακρατήσεις. Όπως έχουμε κάνει για όλα τα έργα του ΕΣΠΑ.

Στο άρθρο 4, προβλέπουμε την επιτάχυνση διαδικασίας ορισμού της επιτροπής υποψηφίων εισηγητών και μελών της επιτροπής ανταγωνισμού. Πρέπει να διορίσουμε στην Επιτροπή Ανταγωνισμού μέσω της Διάσκεψης της Βουλής τρία επιπλέον μέρη. Προχωράμε στη διαδικασία αυτή.

Το άρθρο 5, παρέχει τη δυνατότητα στην ΔΙΜΕΑ, τον οργανισμό του Υπουργείου Ανάπτυξης που κάνει τους ελέγχους, να υποστηριχθεί κατά την άσκηση των αρμοδιοτήτων της από φυσικά ή νομικά πρόσωπα με παραχώρηση σχετικής ελεγκτικής αρμοδιότητας με εξαίρεση την άσκηση ανακριτικών καθηκόντων. Άρα, διευρύνουμε την δυνατότητα της ΔΙΜΕΑ να κάνει περισσότερους ελέγχους σε μια εποχή που όπως καταλαβαίνετε τα όρια της υπηρεσίας έχουν εξαντληθεί.

Υπάρχουν και τρία πλέον άρθρα σε σχέση με τον αναπτυξιακό νόμο και διορθώσεις τεχνικές πάνω στον αναπτυξιακό νόμο. Αυτή είναι η τροπολογία με γενικό αριθμό 1342 και ειδικό 201, κύριε Υπουργέ. Θα σας παρακαλέσω πάρα πολύ να την κάνετε δεκτή στο νομοσχέδιο σας.

Και ένα τελευταίο. Μέσα στο σημερινό μας νομοσχέδιο πλην της μεγάλης επιτυχίας του Υπουργείου Οικονομικών και δευτερευόντως του Υπουργείου Ανάπτυξης για τα ναυπηγεία Σκαραμαγκά, ας μην ξεχνάμε δεν είναι μόνο το τίμημα που ήταν πραγματικά πολύ μεγαλύτερο όλων των προβλέψεων. Κυρίως είναι το πρόσωπο. Τα ναυπηγεία Σκαραμαγκά τα αναλαμβάνει ένας Έλληνας εφοπλιστής, ο Γιώργος Προκοπίου που είναι μέσα στους πρώτους του πλανήτη, ο οποίος είναι αποδεδειγμένα βέβαιο ότι μπορεί να κάνει αυτή τη δουλειά. Όσοι πραγματικά κόπτονται για τη δουλειά των εργατών στα ναυπηγεία είναι αδύνατο να μην ψηφήσουν «ναι» διότι μόνο με σοβαρό επενδυτή που ξέρει να κάνει τη δουλειά οι θέσεις εργασίας θα διατηρηθούν και θα αυξηθούν. Γιατί για να έχουν δουλειά οι εργάτες πρέπει να έχουν δουλειά τα ναυπηγεία. Για να έχουν για τα ναυπηγεία πρέπει να έχουν ένα σοβαρό επενδυτή. Και επιτυχία στην προκειμένη περίπτωση της κυβερνήσεως δεν είναι μόνο το τίμημα. Για μένα αυτό είναι δευτερεύον. Το πρωτεύον είναι το πρόσωπο. Ένα πρόσωπο που ξέρει να κάνει αυτή τη δουλειά και θα βάλει την Ελλάδα στην πρώτη ταχύτητα της ναυπηγικής βιομηχανίας.

Μέσα στο ίδιο νομοσχέδιο που ψηφίζουμε σήμερα είναι και η κύρωση της σύμβασης για το καζίνο στο Ελληνικό. Φαντάζομαι αυτό θα το ψηφίσει ο ΣΥΡΙΖΑ, υπό την έννοια ότι είναι η εφαρμογή του master plan που κι εσείς είχατε ψηφίσει στη Βουλή με νόμο με την μεγάλη, θα έλεγα, τελικά επιτυχία να έχουμε τη σύμπραξη της «HARD ROCK» με την «ΓΕΚ ΤΕΡΝΑ» σε έναν σύνθετο τουριστικό προορισμό που θα δώσει άλλη μορφή στο παραλιακό μέτωπο της Αττικής.

Άρα το σημερινό νομοσχέδιο είναι ένα νομοσχέδιο που φέρνει χαρά στους Έλληνες. Δουλειά στα ναυπηγεία, θέσεις εργασίας, επενδύσεις στη χώρα, ολοκλήρωση του master plan του Ελληνικού.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Έχουμε ερωτήσεις σχετικά με την τροπολογία του Υπουργού; Όχι.

Καλείται στο Βήμα ο κ. Ιωάννης Δελής του Κομμουνιστικού Κόμματος Ελλάδας.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Ξεκινώ, κύριε Πρόεδρε, με το επείγον. Στους δήμους, λοιπόν, της Αμφίπολης και της Νέας Ζίχνης στις Σέρρες οι καταστροφές από τη θεομηνία του Σαββάτου είναι πρωτοφανείς. Καταστράφηκαν ολοκληρωτικά είκοσι πέντε χιλιάδες στρέμματα καλλιεργειών ένα βήμα κυριολεκτικά πριν από τη συγκομιδή. Μια ολόκληρη κτηνοτροφική μονάδα στη Νέα Ζίχνη διαλύθηκε ουσιαστικά με τεράστιες ζημιές σε υποδομές και ζωικό κεφάλαιο. Αυτά τα είδαμε με τα μάτια μας στην περιοδεία που κάναμε.

Καλούμε, λοιπόν, την Κυβέρνηση και το Υπουργείο Οικονομικών, πέρα από τις έγκαιρες καταγραφές και τις αποζημιώσεις στο 100% χωρίς περικοπές, να χορηγήσει άμεσα μια γενναία έκτακτη κρατική οικονομική ενίσχυση σε αυτούς τους ανθρώπους προκειμένου να ζήσουν τις οικογένειές τους και να μπορέσουν να τα βγάλουν πέρα με τα έξοδα της επόμενης καλλιεργητικής περιόδου. Αυτό είναι που επείγει για τους ανθρώπους αυτούς οι οποίοι για φέτος χάνουν κυριολεκτικά κάθε πηγή εισοδήματος.

Έρχομαι τώρα στο νομοσχέδιο για το πρώην αεροδρόμιο Ελληνικού και τα ναυπηγεία Σκαραμαγκά. Πρόκειται για ένα νομοσχέδιο το οποίο προσφέρεται κατά την άποψή μας για συμπεράσματα για τον λαό και για το πόσες σημερινές του ανάγκες αγνοούνται και τσαλαπατιούνται από την πολυδιαφημισμένη καπιταλιστική ανάπτυξη. Αντί λοιπόν το κράτος, το οποίο το χρυσοπληρώνουν οι λαϊκές οικογένειες, να κατασκευάσει στο Ελληνικό και να λειτουργεί με δική του ευθύνη ένα ανοιχτό για τον λαό μητροπολιτικό πάρκο με όλες τις απαιτούμενες σύγχρονες υποδομές, αυτό το αστικό κράτος, με τις ψήφους και της Νέας Δημοκρατίας και του ΣΥΡΙΖΑ και του ΠΑΣΟΚ, παραχώρησε το τεράστιο φιλέτο του πρώην αεροδρομίου Ελληνικού των έξι χιλιάδων διακοσίων στρεμμάτων στους επιχειρηματικούς ομίλους προκειμένου να επενδύσουν για να κερδοσκοπήσουν βέβαια.

Σ’ αυτά τα μεγάλα, βλέπετε, οι διαχωριστικές σας γραμμές εξαφανίζονται τελείως. Και έτσι αντί για πάρκο με τις δικές σας ψήφους, επαναλαμβάνω, της Νέας Δημοκρατίας, του ΣΥΡΙΖΑ και του ΠΑΣΟΚ, οι λαϊκοί άνθρωποι της περιοχής και όλης της Αττικής θα δουν κοντά στα σπίτια τους να ξεφυτρώνει ένα τσιμεντένιο δάσος από ουρανοξύστες και πάνω από χίλιες πολυτελείς κατοικίες. Θα δουν από τα τέσσερα χιλιόμετρα της παραλίας, την οποία θα βλέπουν με το κιάλι αφού τα τρία από αυτά τα τέσσερα χιλιόμετρα θα γίνουν ξενοδοχεία, μαρίνες και βίλες και το ένα μόλις χιλιόμετρο που απομένει, να κατακλύζεται κι αυτό από κάθε λογής εμπορικές δραστηριότητες. Θα δουν με λίγα λόγια να ξεφυτρώνει δίπλα τους μια ιδιωτική πόλη δισεκατομμυρίων. Το «The Ellinikon project», όπως λέτε, που αν και χτισμένο από τον λαό, θα είναι περίκλειστο γι’ αυτόν και τις ανάγκες του.

Όσο για τις δουλειές που τάζετε στον κόσμο ότι θα ανοίξουν, δεν λέτε ότι αυτές φροντίσατε όλοι σας με τους νόμους σας να είναι δουλειές μέσα στην ένταση, μέσα στην «κακοπληρωσιά» και μέσα, βέβαια, στο εργοδοτικό ξήλωμα. Και αντί –προσέξτε- αντί σε μια περιοχή στα νότια προάστια περίπου πεντακοσίων είκοσι χιλιάδων κατοίκων η οποία έχει μονάχα ένα νοσοκομείο, το Ασκληπιείο Βούλας, και αυτό με ένα σωρό ελλείψεις, έρχεστε τώρα πάλι όλοι εσείς και ολοκληρώνετε, όπως λέτε, το έργο ανάπτυξης του Μητροπολιτικού Πόλου Ελληνικού – Αγίου Κοσμά και ανοίγετε ένα καζίνο -αυτό θεωρείτε ότι λείπει από την περιοχή- ευρέως φάσματος, όπως το λέτε, για να σκορπίσετε τον τζόγο παντού. Να ποια είναι η ανάπτυξη που φέρνετε. Παρασιτική, σκληρή, σάπια για τους πολλούς, γεμάτη όμως τρελά κέρδη για τους λίγους.

Πάμε τώρα και λίγο πιο πέρα, στο Σκαραμαγκά. Τα λέτε όλα στην εισηγητική σας έκθεση. Το τρέχον διάστημα υφίσταται ένα πλήρες επενδυτικό σχέδιο αξιοποίησης των ναυπηγείων προγραμματισμένο και έτοιμο να τεθεί προς υλοποίηση που επιβάλλει τη νομοθετική εισαγωγή ενός ολοκληρωμένου πλαισίου ρυθμίσεων -σαν αυτές εδώ- για την αναδιάρθρωση του πλαισίου λειτουργίας του. Τι σημαίνουν όλα αυτά; Παραχωρείτε, ξεπουλάτε μια εμβληματική επιχείρηση της χώρας μας, τα ναυπηγεία του Σκαραμαγκά, στο μεγάλο κεφάλαιο το οποίο, ειδικά αυτό, έχει και ισχυρότατες διασυνδέσεις και με ξένους, ιδίως τους Αμερικάνους.

Αυτό είναι και το νόημα εκείνης της φράσης της εισηγητής έκθεσης για την «αξιοποίηση...», όπως γράφετε, «...της νευραλγικής γεωστρατηγικής θέσης της χώρας στην υπηρεσία βέβαια πάντα του ΝΑΤΟ, των Ηνωμένων Πολιτειών και της Ευρωπαϊκής Ένωσης».

Πρόκειται στην πραγματικότητα για την τελευταία πράξη ενός αντιλαϊκού έργου στο οποίο πρωταγωνίστησαν όλες ως τώρα οι κυβερνήσεις. Συνειδητά λοιπόν αυτές οι κυβερνήσεις, και με βάση τις ευρωενωσιακές οδηγίες, απαξίωσαν τη ναυπηγική βιομηχανία της χώρας μας για να φτάσουμε στον ειδικό εκκαθαριστή που έφερε η κυβέρνηση του ΣΥΡΙΖΑ πριν έρθει τώρα η Κυβέρνηση της Νέας Δημοκρατίας για να δώσει τη χαριστική βολή στους εργαζόμενους των ναυπηγείων.

Την ίδια στιγμή οι Έλληνες εφοπλιστές, αξιοποιώντας και τα σκανδαλώδη προνόμια που τους παρέχει το ελληνικό κράτος και τα οποία φροντίσατε να τα βάλετε μέχρι και στο Σύνταγμα, ναυπηγούν διακόσια ογδόντα επτά παρακαλώ πλοία σε ασιατικά ναυπηγεία.

Με το σημερινό νομοσχέδιο λοιπόν εξασφαλίζονται όλες οι πολεοδομικές και χωρικές απαιτήσεις του νέου ιδιοκτήτη - ιδιώτη με τις νέες χωροθετήσεις, παρακάμπτονται όλες οι περιβαλλοντικές υποχρεώσεις των αδειοδοτήσεων και φυσικά το νέο επενδυτικό σχέδιο, όπως λέτε, υπάγεται στον αναπτυξιακό νόμο του 2021 ο οποίος εξασφαλίζει την ταχύτατη αδειοδότηση και φυσικά τις πολύ μεγάλες φοροαπαλλαγές.

Την ίδια στιγμή το ίδιο νομοσχέδιο δεν λύνει κανένα από τα ζητήματα της εξασφάλισης της δουλειάς των εργαζομένων οι οποίοι απαιτούν να έχουν, και δικαιούνται βεβαίως, τη μόνιμη και σταθερή δουλειά. Δεν επιλύονται ούτε τα ζητήματα των αποζημιώσεων, ούτε καν τα ζητήματα της απόδοσης των δεδουλευμένων τους και των κόπων τους προκειμένου τα ναυπηγεία να δοθούν στους νέους ιδιοκτήτες, απαλλαγμένα από τις οφειλές τους προς τους εργαζόμενους οι οποίοι φυσικά απολύονται.

Κι όμως, λέμε εμείς θα μπορούσαν πραγματικά τα ναυπηγεία Σκαραμαγκά και όλα τα ναυπηγεία της χώρας να αναπτυχθούν και να κάνουν θαύματα και για τους εργαζόμενους και για τον λαό και για την οικονομία της χώρας και για να κατασκευάζονται, να συντηρούνται και να επισκευάζονται πλοία αλλά και για να αναπτυχθούν και άλλοι κλάδοι όπως οι μεταφορές και να υποστηριχθούν οι ανάγκες της εθνικής άμυνας. Οι εργαζόμενοι για όλα αυτά, για την ανάπτυξη των ναυπηγείων, υπάρχουν και έχουν και πολύτιμη εμπειρία και έχουν βεβαίως και μια τεράστια τεχνογνωσία.

Προϋπόθεση για όλα αυτά είναι όχι μια απλή κυβερνητική εναλλαγή σαν αυτές που συνηθίζετε ανάμεσα στη Νέα Δημοκρατία και τον ΣΥΡΙΖΑ ή παλιότερα το ΠΑΣΟΚ, αλλά τα κλειδιά της οικονομίας να βρεθούν στον ίδιο τον λαό και ένας ενιαίος αποκλειστικά δημόσιος φορέας ναυπηγικής βιομηχανίας ενταγμένος στον κεντρικό σχεδιασμό με κριτήριο όχι τα κέρδη αλλά τις λαϊκές ανάγκες. Αυτή είναι η στοιχειώδης προϋπόθεση για να αναπτυχθούν τα ναυπηγεία του Σκαραμαγκά και τα υπόλοιπα σε όφελος των λαϊκών αναγκών.

Το δικό μας αίτημα είναι φυσικά να αποσυρθεί αυτό το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Δελή.

Να σας ενημερώσω ότι θα δώσω τώρα τον λόγο στον κ. Θεόδωρο Δρίτσα από τον ΣΥΡΙΖΑ – Προοδευτική Συμμαχία. Στη συνέχεια θα πάρει τον λόγο ο Αναπληρωτής Υπουργός κ. Σκυλακάκης, θα πάμε στον κ. Παπαδημητρίου και μετά στον Κοινοβουλευτικό Εκπρόσωπο του Κομμουνιστικού Κόμματος Ελλάδος κ. Καραθανασόπουλο. Ενημερώνω, επίσης, ότι ζήτησε ο κ. Γρηγοριάδης να μιλήσει στις 15.30΄.

Κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, θα θέσω ένα ζήτημα πριν από όλα προς το Προεδρείο. Ο κ. Σταϊκούρας μίλησε είκοσι λεπτά παραπάνω από τον χρόνο των δεκαοκτώ λεπτών που είχε δικαίωμα.

**ΠΡΟΕΔΡΕΥΩΝ (Απόστολος Αβδελάς):** Πάντα αυτό κάνει. Υπουργός Οικονομικών είναι.

**ΘΕΟΔΩΡΟΣ ΔΡΙΤΣΑΣ:** Ο κ. Άδωνις Γεωργιάδης μίλησε έξι λεπτά παραπάνω από τον χρόνο που είχε δικαίωμα, τα τρία λεπτά. Παρακαλώ σεβασμός στους Βουλευτές και για την ισότητα των όπλων, επειδή στα θέματα που είναι σήμερα έχω θητεύσει και ως Υπουργός Ναυτιλίας και ως υπεύθυνος Άμυνας, την ανοχή σας, όχι ως χάρη για μένα αλλά για την ακριβοδίκαιη εξέλιξη της συζήτησης.

**ΠΡΟΕΔΡΕΥΩΝ (Απόστολος Αβδελάς):** Μέσα σε λογικά πλαίσια, κύριε Δρίτσα, έτσι;

**ΘΕΟΔΩΡΟΣ ΔΡΙΤΣΑΣ:** Κυρίες και κύριοι Βουλευτές, θα μου επιτρέψετε πριν μπω στο θέμα του νομοσχεδίου -και έχω να κάνω έναν διάλογο, νομίζω, αρκετά χαριτωμένο με τον κ. Σταϊκούρα, το προαναγγέλλω-, να θίξω δύο θέματα.

Το ένα είναι ότι ο καταδικασμένος ως εκτελεστής του δεκαπεντάχρονου Αλέξανδρου Γρηγορόπουλου, Αστυφύλακας Κορκονέας, αφέθηκε και πάλι ελεύθερος, παρά την καταδίκη του, διότι και στη νέα διαδικασία του αναγνωρίστηκαν τα ελαφρυντικά. Ο Αλέξανδρος Γρηγορόπουλος καταδικάστηκε σε θανατική ποινή χωρίς ελαφρυντικά. Και επειδή το ζήτημα δεν είναι τι αποφασίζουν τα δικαστήρια και επειδή η ιστορία δεν μπορεί να επαναλαμβάνεται με τους ίδιους τραγικούς όρους, σας λέω αυτό που είναι κοινή εμπειρία αλλά και προσωπική, γιατί παρακολουθώ όλα αυτά τα ζητήματα πολύ στενά. Η υστερία εναντίον της νεολαίας τότε, εναντίον κάθε νέου ανθρώπου που διαμαρτυρόταν ή εξεγείρετο, η υστερία μεθοδευμένη και κατευθυνόμενη από την πολιτική και το κράτος της Δεξιάς τότε είναι αυτή που όπλισε το χέρι του Κορκονέα. Και επειδή έχουμε και νέα φαινόμενα νέας τέτοιας αντινεολαιίστικης υστερίας, κρούω τον κώδωνα του κινδύνου και επισημαίνω ότι οι δημοκρατικοί αγώνες και της ελληνικής νεολαίας και του ελληνικού λαού, έχουν αντιμετωπίσει τέτοιες αυταρχικές πολιτικές πάρα πολλές φορές και τις έχουν αντιμετωπίσει με επιτυχία. Τιμή, λοιπόν, στη μνήμη του Αλέξανδρου Γρηγορόπουλου, ζόφος για τα ελαφρυντικά του Κορκονέα.

Το δεύτερο το έθιξε και ο Ευκλείδης Τσακαλώτος. Ακούσαμε και μέσα στη Βουλή από τον κ. Βελόπουλο αλλά και γενικά στον δημόσιο λόγο, με την επικαιροποίηση του ζητήματος του δικαιώματος των γυναικών να αποφασίζουν αν θα τεκνοποιήσουν ή όχι -γιατί περί αυτού πρόκειται-, το αν θα ποινικοποιείται η διακοπή της κύησης για οποιουσδήποτε λόγους, όχι μόνο για λόγους δικαιώματος διαχείρισης του σώματος των γυναικών και της ζωής τους, αλλά κυρίως και για την προστασία των παιδιών. Δεν είναι δυνατόν να αποδέχονται οι κοινωνίες και μάλιστα τα κράτη την έννοια της ανεπιθύμητης εγκυμοσύνης ή της εγκυμοσύνης πολύ περισσότερο μετά από βιασμό ή της εγκυμοσύνης που δεν μπορεί να ανταποκριθεί μία γυναίκα σε αυτή ή της εγκυμοσύνης που με μαθηματική ακρίβεια θα οδηγήσει το παιδί, αν γεννηθεί, στη δυστυχία. Τα θέματα αυτά είναι τεράστια και αυτός ο ανήθικος, τρομολαγνικός, νεοπουριτανικός υποκριτικός συντηρητισμός να τελειώνει. Οι Ελληνίδες γυναίκες και οι γυναίκες της Ευρώπης και όλου του κόσμου έχουν δικαιώματα να καθορίσουν τη ζωή τους.

Προχωρώ στο νομοσχέδιο.

Κύριε Σταϊκούρα, κύριε Υπουργέ, σας έχω θαυμάσει στο παρελθόν ειλικρινά -γιατί δεν υποτιμώ τους αντιπάλους μου- όταν ήσασταν πάλι Υπουργός στην προηγούμενη κυβέρνηση, για την τεκμηρίωση, για τα στοιχεία που φέρνετε, που καταθέτατε και λέω «αυτός ο άνθρωπος μάλλον έχει τεκμηριωμένο λόγο και πρέπει να το προσέξουμε ό,τι είναι και για να το αντιμετωπίσουμε, αλλά και για να δούμε αν έχει σε κάποια δίκιο» κ.λπ.. Και από βίτσιο τότε, πριν αρκετά χρόνια, κατέβηκα στις υπηρεσίες της Βουλής τρεις, τέσσερις, πέντε φορές και πήρα ενδεικτικά κάποια από τα έγγραφα που καταθέτατε με πολύ θεατράλε τρόπο στη Βουλή και που με είχαν εντυπωσιάσει. Και είδα, κύριε Σταϊκούρα, ότι σχεδόν σε όλα το περιεχόμενο αυτών των εγγράφων που καταθέσατε ή ήταν εντελώς αντίθετο με τον ισχυρισμό σας, δηλαδή όχι μόνο δεν τον επιβεβαίωνε αλλά τον ανέτρεπε, ή ήταν άλλα αντ’ άλλων, για άλλα θέματα. Λυπάμαι για τον εαυτό μου που δεν το έκανα τότε θέμα. Και εσείς συνεχίζετε αυτή την περίφημη τακτική της δήθεν αναξιοπιστίας. Δεν υπάρχει στον λόγο σας αξιοπιστία, υπάρχει μεθοδευμένη και κατασκευασμένη ψευδώνυμη σοβαρότητα. Και αυτό είναι σοβαρό ζήτημα, γιατί δεν απευθύνεστε στους αντιπάλους σας, απευθύνεστε στον ελληνικό λαό και δεν μπορείτε να τον παραπλανάτε με τέτοιον τρόπο.

Καζίνο. Ξέρουμε πάρα πολύ καλά όλοι -και το ΚΚΕ το ξέρει- ότι για τον ΣΥΡΙΖΑ και το Ελληνικό και πολλές άλλες επενδύσεις στο λιμάνι του Πειραιά, της Θεσσαλονίκης ήταν επιλογές καταναγκασμού από την τρόικα, κυριολεκτικά καταναγκασμού. Τα παραγωγικά αναπτυξιακά σχέδια του ΣΥΡΙΖΑ ήταν διαφορετικά και πολύ σωστά. Προϊόν καταναγκασμού! Για σας δεν ήταν. Ήταν επιλογές, πάρα πολύ ενταγμένες στο δικό σας πρόγραμμα. Εμείς κάναμε ό,τι μπορούσαμε.

Εμφανίζεστε σήμερα, λοιπόν, και χρεώνετε στον ΣΥΡΙΖΑ το σημερινό Ελληνικό. Με συγχωρείτε, αλλά το ίδιο κάνει από τη δική του πλευρά το ΚΚΕ, που πάλι λάθος κάνει. Πάνω απ’ όλα, η προσπάθεια του ΣΥΡΙΖΑ ήταν να διορθώσει τη σύμβαση που είχε ξεκινήσει ως διαγωνισμός πριν για το Ελληνικό, όπως έγινε και σε όλα τα άλλα πεδία, είχε να κάνει πρωτίστως με το να προηγηθεί η διαμόρφωση του μεγάλου Μητροπολιτικού Πάρκου στο Ελληνικό που θέλει και χρόνια για να αναπτυχθεί ως δασώδης έκταση κ.λπ., κ.λπ., κ.λπ..

Και να επισημάνω ότι, αν ήταν η ναυαρχίδα του άθλιου επικοινωνιακού σας δηλητηρίου με το οποίο κερδίσατε τις εκλογές η Συμφωνία των Πρεσπών και η προδοσία του ΣΥΡΙΖΑ απέναντι στην Ελλάδα και στην ιστορία της, το βαρύ πυροβολικό, η φρεγάτα ήταν το Ελληνικό, που δήθεν ο ΣΥΡΙΖΑ δεν το προχωρούσε γιατί ήθελε να μην προχωρούν οι επενδύσεις. Και κάνατε τριάμισι χρόνια και ακόμα δεν έχει ξεκινήσει και το ξεκινάτε από το καζίνο. Και όπως σωστά επισήμανε στην εισήγησή της η εισηγήτριά μας, η Τάνια Ελευθεριάδου, με ποιον τρόπο; Με διαρκείς ρυθμίσεις με όλα για τους παραχωρησιούχους. Ε, όχι. Δεν έχουν καμμία σχέση αυτές οι επιλογές με την πολιτική του ΣΥΡΙΖΑ, ακόμα και όταν ο ΣΥΡΙΖΑ μέσα στις συνθήκες που διαμορφώνονται επιλέγει να κάνει βήματα πίσω, για να κάνει συνολικά βήματα μπροστά.

Σκαραμαγκάς. Με συγχωρείτε. Τα είπαν οι συνάδελφοι. Έγινε διαγωνισμός. Καταλαβαίνω πάρα πολύ καλά το επιχείρημα των δεσμευτικών όρων που είχαν προκύψει από τη μεγάλη περιπέτεια των κρατικών ενισχύσεων και των προστίμων που βαραίνουν την ιστορία των ναυπηγείων Σκαραμαγκά, έργο Νέας Δημοκρατίας και ΠΑΣΟΚ. Με συγχωρείτε. Εάν για το «δυστυχώς επτωχεύσαμεν» του Χαρίλαου Τρικούπη φταίει και ο ΣΥΡΙΖΑ γι’ αυτό, να μας το πείτε. Έργο Νέας Δημοκρατίας η χρεοκοπία των ναυπηγείων Σκαραμαγκά, η χρεοκοπία των ναυπηγείων Ελευσίνας, η χρεοκοπία των ναυπηγείων Σύρου.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΘΕΟΔΩΡΟΣ ΔΡΙΤΣΑΣ:** Ολοκληρώνω, κύριε Πρόεδρε.

Από αυτήν την άποψη πώς είναι δυνατόν να μην αναλαμβάνετε τις ευθύνες σας; Εγώ καταλαβαίνω, πράγματι, ότι ο κ. Προκοπίου, όπως είπε ο κ. Γεωργιάδης, είναι ένας πολύ συγκρατημένος επιχειρηματίας και ξέρει τι θέλει. Δεν τον κρίνω τον κ. Προκοπίου. Είναι ολοφάνερο ότι επειδή ακριβώς ξέρει τι θέλει ως συγκροτημένος επιχειρηματίας σας έδωσε και σας πρότεινε όλη αυτή την νομοθετική ρύθμιση που φέρνετε σήμερα, διότι λέει: «Εγώ για να κάνω τη δουλειά μου θέλω αυτά».

Εάν αυτό ήταν κρατικός σχεδιασμός, δημόσιος σχεδιασμός, κυβερνητικός σχεδιασμός θα είχε συμπεριληφθεί με κάποιον τρόπο στο διαγωνισμό. Δεν είναι. Είναι πρόταση του επιχειρηματία, γιατί αυτό θέλει να κάνει. Επομένως, είτε θα το αναλάβει ο επιχειρηματίας είτε θα λυθεί με άλλον τρόπο, υπ’ αριθμόν ένα ζήτημα είναι η εξασφάλιση των εργαζομένων και για τα δεδουλευμένα και για την επόμενη δουλειά τους και όλα τα άλλα που ακούστηκαν είναι προσχήματα, θλιβερά προσχήματα.

Και δεύτερον, εάν η επένδυση θα είναι επένδυση κυρίως για ναυπηγεία ή εάν ο επενδυτής, όπως του δίδεται η δυνατότητα από αυτή τη ρύθμιση σήμερα, επιλέξει ότι είναι πιο κερδοφόρα για εκείνον κάποια άλλη επιχειρηματική δραστηριότητα, το LNG ή οτιδήποτε άλλο, θα εγκαταλείψει ή θα υποβαθμίσει τη ναυπηγική βιομηχανία και θα στρέψει την προσοχή του στο άλλο. Δεν το εξασφαλίζετε, του το δίνετε όλο το δικαίωμα και μάλιστα με νόμο.

Θέλουμε την επόμενη μέρα η Ελλάδα να έχει όχι ανταγωνιστική στην Κορέα, στην Κίνα και στην Ιαπωνία ναυπηγική βιομηχανία, αλλά εν πάση περιπτώσει αντίστοιχη με αυτό που επιβάλλει η ιστορία της, η τεχνογνωσία των εργαζομένων, η παράδοση μιας ναυπηγικής βιομηχανίας στην Ελλάδα που όντως είναι σημαντική και που συνδέεται και με τη ναυπηγοεπισκευαστική ζώνη του Περάματος άμεσα, τα ναυπηγεία Σκαραμαγκά ή θα δίνουμε την δυνατότητα ο κάθε επενδυτής σοβαρός ή μη σοβαρός να επιλέγει το είδος της επένδυσης του κατά το δοκούν, όπως κάνει το νομοθέτημα.

**ΠΡΟΕΔΡΕΥΩΝ (Απόστολος Αβδελάς):** Κύριε Δρίτσα, ευχαριστούμε. Δεν έχετε άλλο χρόνο.

**ΘΕΟΔΩΡΟΣ ΔΡΙΤΣΑΣ:** Αυτά, λοιπόν, είναι σοβαρά ζητήματα που δεν μπορείτε να υπεκφεύγετε. Γι’ αυτό το λαϊκό αίτημα για εκλογές και αλλαγή πολιτικής πραγματικότητας είναι διαρκώς εντεινόμενο και εγώ εκτιμώ ότι θα εκφραστεί και με δημόσιο τρόπο από την ελληνική κοινωνία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο Αναπληρωτής Υπουργός Οικονομικών, ο κ. Θεόδωρος Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Είχα συγκεκριμένα θέματα που ήθελα να αναφέρω, αλλά παρακολουθώντας τη συζήτηση θα κάνω και μερικές γενικές παρατηρήσεις.

Πριν από αυτές θα ήθελα να καταθέσω εκ μέρους του Υπουργού Οικονομικών μια σειρά από νομοτεχνικές βελτιώσεις.

(Στο σημείο αυτό ο Αναπληρωτής Υπουργός Οικονομικών κ. Θεόδωρος Σκυλακάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 256 έως 258)

ΑΛΛΑΓΗ ΣΕΛΙΔΑΣ

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θα ξεκινήσω με μία, δύο γενικές παρατηρήσεις. Δεν θα καταναλώσω το σύνολο του χρόνου. Άκουσα τον κ. Δρίτσα να λέει ότι η πολιτική του 2015 ήταν προϊόν καταναγκασμού. Η απάντηση είναι πολύ απλή. Όταν ήρθατε στη Θεσσαλονίκη στο τέλος του 2014, το Σεπτέμβριο του 2014 και είπατε ότι υπάρχουν 10 δισεκατομμύρια πρόσθετα χρήματα, παραπάνω θα ήταν, που μπορείτε να ξοδέψετε, ξέρατε πάρα πολύ καλά ότι δεν υπάρχουν αυτά τα χρήματα. Πήγατε σε εκλογές. Εξαπατήσατε τον κόσμο ή αυταπατήσατε τον εαυτό σας, όπως ισχυρίζεστε και επειδή την επόμενη μέρα ήρθε η πραγματικότητα…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Γιατί το κάνετε αυτό; Δεν σας διέκοψε. Σας παρακαλώ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …(δεν ακούστηκε).

**ΘΕΟΔΩΡΟΣ ΔΡΙΤΣΑΣ:** …(δεν ακούστηκε).

**ΠΡΟΕΔΡΕΥΩΝ (Απόστολος Αβδελάς):** Κύριε Κουρουμπλή, σας παρακαλώ, καθίστε κάτω. Απαντάει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Δεν απαντάει.

**ΘΕΟΔΩΡΟΣ ΔΡΙΤΣΑΣ:** Δεν απαντάει.

**ΠΡΟΕΔΡΕΥΩΝ (Απόστολος Αβδελάς):** Απαντάει. Προκλήθηκε και απάντησε. Έτσι θέλει να απαντήσει. Τι να κάνουμε; Να πει αυτό που θέλετε εσείς;

Κύριε Δρίτσα, δεκατρία λεπτά μιλούσατε, δεκατέσσερα και διακόπτετε και την συνεδρίαση; Σας παρακαλώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Τοποθετούνται…

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Λογοκρισία, κύριοι συνάδελφοι, δεν μπορεί να μπαίνει στο Βήμα της Βουλής. Θα ακούτε και πράγματα που δεν σας αρέσουν. Έτσι είναι η ζωή. Και τα λέω και με πολύ ήπιο τρόπο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …(δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Κουρουμπλή, σας παρακαλώ! Θα τα πείτε σε λίγο όταν ανέβετε επάνω. Μη με φέρνετε σε δύσκολη θέση.

Συνεχίστε, κύριε Υπουργέ, σας παρακαλώ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Συνεχίζουμε από εκεί που το αφήσαμε.

Επειδή, λοιπόν, το 2014 και το 2015 στην αρχή εξαπατήσατε τον κόσμο ή αυταπατήσατε τον εαυτόν σας -δεν θα μπω εγώ στην ψυχολογία σας να ξέρω τι ακριβώς συνέβη- και βρεθήκατε στην ανάγκη να αλλάξετε άρδην αυτά που επρόκειτο να γίνουν αντί να πείτε στον κόσμο την πραγματικότητα, τον ωθήσατε στο δημοψήφισμα και μετά αφού έκλεισαν οι τράπεζες με τη βοήθεια και του κ. Βαρουφάκη που θέλετε να συνεργαστείτε τώρα και πληρώσαμε -λένε οι δανειστές- 100 δισεκατομμύρια άνευ λόγου και αιτίας σε απώλεια ΑΕΠ…

**ΝΕΚΤΑΡΙΟΣ ΣΑΝΤΟΡΙΝΙΟΣ:** Να τα δείξτε αυτά. Είστε υπεύθυνοι για τον προϋπολογισμό.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):**  Αφού, λοιπόν, συνέβησαν αυτά ακολούθησε μία περίοδος η διάρκεια του ’15 - ’19, η οποία ήταν η καλύτερη περίοδος για τη διεθνή οικονομία. Ήταν η καλύτερη, ιδανική. Χαμηλά επιτόκια, διεθνής ανάπτυξη υψηλή, σταθερή στο 3%, τα καύσιμα μέσος όρος στα 60 δολάρια το βαρέλι η διεθνής τιμή που είναι σήμερα 120, το αέριο στα 20 ευρώ μέση τιμή το ευρωπαϊκό που είναι τώρα στα 130. Και σ' αυτήν την ανέφελη περίοδο, επειδή είχατε πυροβολήσει τα πόδια της χώρας με αυτά που σας περιέγραψα και επειδή ακολουθήσατε μία πολιτική υπερφορολόγησης και αποεπένδυσης, είχαμε μία βαθιά υπανάπτυξη και μία απίστευτη καθυστέρηση της οικονομίας.

Εμείς, σε αντίθεση με εσάς, βρεθήκαμε απέναντι στις μεγαλύτερες θύελλες που εγώ θυμάμαι. Τουλάχιστον τριάντα, σαράντα χρόνια που παρακολουθώ την πολιτική, ίσως και λίγο παραπάνω, δεν έχω ξαναδεί τέτοιες θύελλες μαζεμένες. Πανδημία, ενεργειακή κρίση, πόλεμος και κλιματική κρίση, η οποία δυστυχώς προϋπήρχε και φοβάμαι θα υπάρχει για τα επόμενα τριάντα χρόνια. Και σε αυτήν την περίοδο παρά όλα όσα συμβαίνουν η οικονομία έχει καταφέρει και έχει σταθεί στα πόδια της και τα αποτελέσματά της είναι καλύτερα από αυτά που είχαμε προβλέψει.

Στο πρώτο τρίμηνο φέτος προβλέπαμε περίπου τη μισή ανάπτυξη από αυτή που είχαμε. Είχαμε επίσης και ολόκληρο το 2021 πολύ καλή ανάπτυξη. Και καταφέρνουμε και βρίσκουμε δημοσιονομικό χώρο, ακριβώς γιατί η οικονομία προχωράει ταχύτερα από ό,τι προβλέπαμε. Και προχωράει ταχύτερα ποιοτικά, με βάση μεγαλύτερο ποσοστό αύξησης το 2021 και στις αρχές του 2022 στις επενδύσεις και τις εξαγωγές από τον μέσο όρο της αύξησης του ΑΕΠ, που ούτως ή άλλως είναι πολύ σημαντικός και παρά το γεγονός ότι αυτές οι υψηλές διεθνείς τιμές στα καύσιμα, το αέριο, το σιτάρι κ.λπ., που είναι πρωτοφανείς και διεθνείς, είναι εξωγενείς, μειώνουν το ΑΕΠ.

Πρέπει να ξέρει ο κόσμος ότι όταν εμείς αγοράζουμε ακριβά, όπως και όλοι οι άλλοι ευρωπαίοι, αέριο, από όπου το αγοράζουμε, ή πετρέλαιο, από όπου το αγοράζουμε, επειδή δεν παράγουμε ως χώρες αέριο και πετρέλαιο, μειώνεται το ΑΕΠ, μειώνεται ο πλούτος. Και η ανάπτυξη που επιτυγχάνουμε είναι παρά την αρνητική διεθνή συγκυρία.

Το λέω αυτό γιατί ο κόσμος πρέπει να καταλαβαίνει ποιες είναι οι πραγματικές οικονομικές μεταβλητές. Αυτές οι οικονομικές μεταβλητές στην περίοδο των προκατόχων μας ήταν εξαιρετικά αρνητικές ως επιδόσεις, παρά –ξαναλέω- τη θετική συγκυρία.

Θα φύγω τώρα από αυτό για να πω ένα θετικό πράγμα, στο οποίο νομίζω ότι θα συμφωνήσουμε όλοι. Είναι και ένα ορόσημο του Ταμείου Ανάκαμψης και αφορά τον κόσμο του πολιτισμού. Είναι στην τροπολογία του Υπουργείου Οικονομικών το άρθρο 6 και το άρθρο 7, με τα οποία κάνουμε τα εξής.

Επειδή πάρα πολύς κόσμος στον χώρο του πολιτισμού από το 2010 και μετά, στην ουσία την περίοδο των μνημονίων, και λόγω της υπερφορολόγησης και λόγω των πολύ υψηλών ασφαλιστικών εισφορών, έκλεισε τα βιβλία του και οδηγήθηκε στην παράτυπη οικονομία, δίνουμε ένα ισχυρό κίνητρο για να επανέλθει στην κανονική οικονομία.

Διαπιστώσαμε το πρόβλημα όταν ήρθε η ώρα της πανδημίας, που αυτοί οι άνθρωποι έπρεπε να βοηθηθούν και δεν δήλωναν εισοδήματα πάρα πολλοί απ’ αυτούς. Και φτιάξαμε τότε το μητρώο καλλιτεχνών, που ήταν μια λύση προσωρινή, μια λύση ανάγκης, αλλά τώρα κάνουμε κάτι πιο ριζικό. Γι’ αυτούς οι οποίοι θα ξανανοίξουν τα βιβλία τους για τρία χρόνια -για να είμαστε ακριβείς, τα φορολογικά έτη 2022, 2023 και 2024- μηδενίζουμε το τέλος επιτηδεύματος και ταυτόχρονα, εφόσον ξανανοίξουν τα βιβλία τους αυτή την περίοδο, τους δίνουμε μία επιδότηση 30% επί του τζίρου τους ως βοήθεια, μέχρι το ύψος των 5.000 ευρώ, για να έχουν ένα πολύ ισχυρό κίνητρο να μπουν πίσω στην κανονική οικονομία.

Και επειδή υπάρχουν και οι συνεπείς, τους οποίους δεν μπορεί μονίμως να ξεχνάμε, νομοθετούμε ταυτόχρονα μία μείωση του τέλους επιτηδεύματος για τους ίδιους κωδικούς αριθμούς δραστηριότητας, για καλλιτέχνες και χειροτέχνες, σε αυτούς που ήδη έχουν ανοιχτά βιβλία. Πηγαίνει στα 400 ευρώ το τέλος επιτηδεύματος για την ίδια χρονική περίοδο. Αυτή είναι η μία τροπολογία που ήθελα να υποστηρίξω.

Η δεύτερη αφορά τη γούνα, όπου αξιοποιούμε το μέτρο της αναστολής που είχαμε στην περίοδο της πανδημίας λόγω της μεγάλης ουκρανικής κρίσης, διότι η γούνα θα είναι για χρόνια, φοβόμαστε, σε πολύ δύσκολη θέση. Πάντως, αυτή τη στιγμή είναι σε πολύ δύσκολη θέση.

Ολοκληρώνοντας, άκουσα την ένταση στην Αίθουσα και είχα και διακοπές. Τώρα αυτοί που με διέκοψαν αποχώρησαν και έτσι μπορώ να μιλώ ήρεμα.

Μπαίνουμε σταδιακά στον τελευταίο χρόνο της τετραετίας και, εκ των πραγμάτων, θα υπάρχει μεγαλύτερη πολιτική ένταση. Όμως, είναι σημαντικό τα δημόσια οικονομικά να μείνουν όσο γίνεται προστατευμένα από την πολιτική ένταση και να τα συζητούμε με λογική και ψυχραιμία και, κυρίως, με βάση τους αριθμούς. Πιστεύω ότι, με βάση τους αριθμούς, με λίγη καλή θέληση, πάντα μπορούμε να έχουμε ένα ελάχιστο συμφωνίας, τουλάχιστον στο τι συμβαίνει. Στην Αίθουσα αυτή δεν το αισθάνομαι πολλές φορές πολύ εύκολο, αλλά καταβάλλουμε κατά το δυνατόν προσπάθειες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Σκυλακάκη.

Θα δώσω τον λόγο στον κ. Παπαδημητρίου από τη Νέα Δημοκρατία. Μετά είχα πει ότι θα δώσω τον λόγο στον κ. Καραθανασόπουλο, τον Κοινοβουλευτικό Εκπρόσωπο του Κομμουνιστικού Κόμματος Ελλάδας. Θα τον παρακαλέσω, όμως, να δώσουμε πρώτα τον λόγο στον κ. Κωνσταντινόπουλο, γιατί στις τέσσερις η ώρα θα ανέβει να προεδρεύσει. Δέχεστε, κύριε Καραθανασόπουλε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μάλιστα.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Τον λόγο έχει ο κ. Παπαδημητρίου από τη Νέα Δημοκρατία.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Από τα μικρά ψέματα καταλαβαίνεις ευκολότερα τα μεγάλα. Ξεκινώντας δηλαδή από το πόσο μίλησε ο Υπουργός κ. Σταϊκούρας νωρίτερα και τον υπολογισμό που έκανε ο συνάδελφός κ. Δρίτσας καταλαβαίνεις για τα υπόλοιπα. Πόσο μάλλον όταν κάνεις υπολογισμό για το τι έχασε η χώρα.

Αντιλαμβάνομαι ότι στην Αριστερά δεν είναι δημοφιλή ορισμένα πράγματα. Για παράδειγμα δεν ασχολείται, με το τι σημαίνει «χαμένη ευκαιρία». Οι μόνες χαμένες ευκαιρίες που μπορεί να ασχοληθεί η πλευρά της Αριστεράς είναι οι ιστορικές, στις οποίες δεν θα μπω τώρα, διότι δεν υπάρχει χώρος, κύριε Πρόεδρε, να ξύσουμε πληγές.

Η πραγματικά χαμένη ευκαιρία είναι αυτή που είπε προηγουμένως ο Αναπληρωτής, αυτά που χάσαμε το 2015 δεν ήταν μόνον τα όσα ζήσαμε εμείς, είναι αυτά που δεν θα ζήσουν τα παιδιά μας. Μία συγγνώμη μερικές φορές είναι μεγαλύτερη αυτοκριτική, πλην όμως συμβάλλει πολύ περισσότερο στην κατανόηση αυτού του κόσμου, πόσο μάλλον στα παιδιά.

Αλλιώς, αν είναι να κάνουμε εδώ, αγαπητοί συνάδελφοι, μία επανάληψη των όσων συμβαίνουν στις κομματικές σας οργανώσεις ή στο συνέδριο που θέλετε να διοργανώσετε, βρείτε τα. Δεν χρειάζεται να λύνουμε στη Βουλή τις διαφωνίες που έχει ο ΣΥΡΙΖΑ μεταξύ των μελών του και των τάσεων, τις οποίες εγώ σέβομαι και παρακολουθώ με κάθε ενδιαφέρον. Αλλά, έλεος! Να μπορούμε να μιλήσουμε, να μιλήσουμε επί του θέματος, να απαντήσω στον συνάδελφο που δεν θέλει να γίνει τίποτα στο Ελληνικό. Πουρνάρια και ασβοί.

Τόσα χρόνια στηρίζατε όλους εκείνους που δεν ήθελαν να γίνει τίποτε απολύτως. Στηρίζετε πάντοτε, δυστυχώς, κύριοι συνάδελφοι, την αντίδραση. Έχετε γίνει μία ομάδα περιγέλαστων αντιδραστικών, αντί να υποστηρίζετε εκεί που υπάρχει πρόοδος.

Εδώ τώρα, όση ώρα είμαι στη Βουλή, παρακολουθώ συνεχείς ρυθμίσεις, η μία μετά την άλλη, να λύσω αυτό το πρόβλημα, να λύσω εκείνο το πρόβλημα, να προλάβω μια άλλη κατάσταση που μπορεί να είναι δυσάρεστη. Δυσάρεστα ζούμε, δεν ζούμε ευχάριστα.

Δεν θέλω να φτάσω στο σημείο να σας πω ότι ευχαριστιέστε επειδή ο κόσμος περνάει δύσκολα, η Ελλάδα, οι Έλληνες, οι Ελληνίδες περνούν δύσκολα, αλλά συμμετάσχετε κάπως σε αυτή την προσπάθεια να ανταπεξέλθουμε στα όσα συμβαίνουν στον κόσμο και τη χώρα μας πρώτα απ’ όλα.

Όσον αφορά αυτά που γίνονται στο Ελληνικό, τις προάλλες ήμασταν στον φορέα διαχείρισης του Ελληνικού. Και είχατε πει ότι «Τι θα γίνει; Θα τα πάρει όλα ο Λάτσης και θα τα κάνει ό,τι θέλει;». Υπάρχει φορέας με τη συμμετοχή των δήμων και εύχομαι να συμμετάσχουν και οι δήμοι της Γλυφάδας και του Αλίμου, οι οποίοι δυστυχώς μέχρι στιγμής δεν έχουν συμμετάσχει, ώστε να υπάρχει μια συλλογική διαχείριση των πραγμάτων των δήμων.

Κανένα δικαίωμα δεν χάθηκε. Όλα όσα είχατε προβλέψει δεν επιβεβαιώνονται από τη ζωή, δεν επιβεβαιώνονται εκ των πραγμάτων. Και αυτό θα όφειλε να σας κάνει λίγο πιο προσεκτικούς, αν όχι σοφούς, κάτι που φαίνεται ότι αυτό έχει ακόμη μία προοπτική μέσα στον χρόνο.

Λέτε ότι θα γίνει εκεί καζίνο, γιατί εξάπτετε έτσι τη φαντασία των ανθρώπων που παρακολουθούν. Θα γίνει ένα τεράστιο πολιτιστικό κέντρο. Ναι, θα έχει και καζίνο. Πού είναι το πρόβλημα; Το εξήγησε πάρα πολύ καλά ένας συνάδελφος. Οι προϋποθέσεις υπάρχουν. Το εξήγησε πολύ καλά ο Κοινοβουλευτικός μας Εκπρόσωπος, ο κ. Βρούτσης.

Οι νόμοι πρέπει να εφαρμόζονται. Άπαξ και εφαρμόζονται, εδώ είμαστε να πούμε: Είναι καλός; Είναι κακός; Να το αλλάξουμε. Όχι, όμως, να λέμε γενικώς πράγματα τα οποία τελικώς αφήνουν τη χώρα με λιγότερες δουλειές. Το ότι η ανεργία έχει πάει στο 12% δεν αναφέρεται ποτέ. Ευτυχώς δεν λέτε ότι είναι ψεύτικος ο αριθμός. Κάποτε το λέγατε αυτό. Τώρα δεν το αντιμετωπίζετε με αυτό τον τρόπο, διότι οι ίδιοι εσείς έχετε την ίδια αγωνία που έχουμε κι εμείς να μπουν περισσότεροι άνθρωποι να δουλέψουν.

Βλέπω πόσο καλά πήγε -τώρα που βγήκαν τα αποτελέσματα ας δώσω κι εγώ συγχαρητήρια στα παιδιά που έδωσαν τη μάχη και την κέρδισαν- ένα παιδί που πριν τρία χρόνια ήρθε στην Ελλάδα, κυνηγημένο από το τυραννικό καθεστώς του Ιράν και εδώ τώρα είναι αριστούχος και θα είναι μπροστά και θα βρει δουλειά και θα δουλέψει εδώ στην Ελλάδα μαζί μας. Τα καλά παραδείγματα υπάρχουν, αλλά εσείς τρώτε τον χρόνο σας να υποστηρίζετε στις Βρυξέλλες τα αρνητικά παραδείγματα. Έχετε αγκαλιάσει τον Ιάσωνα αλλά ξεχνάτε τον Κούρου. Τώρα που σας το λέω μπορεί να πάτε τον βρείτε, αλλά -δόξα τω Θεώ- το παιδί για να πάρει 20 στα Μαθηματικά δεν θα σας πλησιάσει.

Άρα, αυτό που γίνεται στο Ελληνικό είναι καλό και γι’ αυτό ερχόμαστε και το οργανώνουμε και το κάνουμε να πάει πιο γρήγορα μπροστά. Δεν σας αρέσει; Παρά ταύτα, εμείς σας καλούμε να συμμετέχετε σε αυτή την προσπάθεια, να βγάλουμε την Ελλάδα ξανά μπροστά. Αυτό που μετράει είναι από τη μια αυτό που χάνεις, τη στιγμή που θα μπορούσε να το έχεις. Το είπε, νομίζω, προηγουμένως ο Αναπληρωτής Υπουργός πολύ ωραία. Γιατί όλες οι χώρες πήγαν μπροστά. Όταν πηγαίνουν μπροστά γρήγορα τι κάνουν; Φτιάχνουν κομπόδεμα. Εμείς το μόνο κομπόδεμα που έχουμε είναι το κομπόδεμα που πήρατε από τους φόρους και τους ξανά φόρους και τις δόσεις που δεν χρειαζόμασταν κανονικά, ένα κομπόδεμα το οποίο έρχεστε εδώ και το λέτε. Και αρνείστε -και το αρνήθηκε ο κ. Τσακαλώτος, ο όποιος γνωρίζει τα νούμερα- ότι κομπόδεμα υπήρχε το 2014.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Πόσο ήταν;

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Αν το 2015 είχαμε τελειώσει και δεν είχατε κάνει τις ασχημονίες τις οποίες κάνατε πάνω στο σώμα της πατρίδας, αυτή τη στιγμή η πατρίδα θα ήταν πολύ πιο μπροστά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Πόσο ήταν το κομπόδεμα;

**ΠΡΟΕΔΡΕΥΩΝ (Απόστολος Αβδελάς):** Κύριε Κουρουμπλή, σας παρακαλώ.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Κι έρχεστε εδώ και λέτε ψέματα. Και τότε σας λέγαμε -εγώ προσωπικά σας το έλεγα από το πρωί έως το βράδυ, διότι αυτή ήταν η δουλειά μου- μην κάνετε αυτά…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** … (Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Κουρουμπλή, γιατί μετατρέπετε τη διαδικασία σε πάνελ;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** … (Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Τι θέλετε να πετύχετε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** … (Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Δεν ακούγεστε! Σας παρακαλώ. Σεβαστείτε τον ομιλητή!

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Πρόσεχε καλά, γιατί σε προορίζει ο Τσίπρας για Υπουργό. Μαθαίνω ότι δεν θα βάλει αυτή που συζητιέται. Θα βάλει μάλλον εσένα.

**ΠΡΟΕΔΡΕΥΩΝ (Απόστολος Αβδελάς):** Μην απαντάτε, κύριε Παπαδημητρίου, σας παρακαλώ.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Αυτά που λες για το δημόσιο χρέος θα μας τινάξουν στον αέρα. Κι όμως το έκανε και μας τίναξε στον αέρα.

Θέλω, πάρα ταύτα, επειδή βλέπω και τους αγαπητούς συναδέλφους της Ελληνικής Λύσης να μεταφέρετε στον Πρόεδρο ότι η θέση σας για το ζήτημα του πότε μπορεί να διακοπεί μία κύηση είναι λανθασμένη. Και το να θέλετε να τη βάλετε σε δημοψήφισμα την κάνει πιο λανθασμένη, δεν την διευκολύνει.

Η ελευθερία που χρειάζεται στη γυναίκα και στον άνδρα -γιατί λάθος λέμε συνεχώς ότι η γυναίκα είναι αυτή που αποφασίζει, στις περισσότερες περιπτώσεις τα ζευγάρια το συζητούν και τα αγαπημένα ζευγάρια ακόμη περισσότερο και, βεβαίως, η γυναίκα όταν είναι μόνη της πρέπει να έχει το απόλυτο δικαίωμα. Σε κάθε περίπτωση η ελευθερία- είναι αυτή που θέλουμε να υπάρχει. Δεν πρέπει η Βουλή να αποφασίσει για το τι θα ισχύει γιατί περιορίζει την ελευθερία. Ούτε μπορούμε να πούμε σε ένα δημοψήφισμα, το οποίο θα βάλει -ανάλογα με τα πάθη της στιγμής- να πάμε προς τα εδώ ή προς τα εκεί. Διασφαλίζεται πολύ καλύτερα και ο σεβασμός όσων δεν πιστεύουν στην έκτρωση γιατί έχουν θρησκευτικές ή ιδεολογικές ή οποιαδήποτε άλλη αντίληψη, αλλά διασφαλίζεται η ελευθερία και τα ατομικά δικαιώματα πολύ καλύτερα για όλους. Άρα, πιστεύω ότι πρέπει να την πάρετε πίσω αυτή την πρόταση και να μην επιμείνετε, αγαπητοί συνάδελφοι.

Θέλω να σας πω ότι ακόμη -και τελειώνω, κύριε Πρόεδρε, αν μου επιτρέπετε - ότι ακούω και από συναδέλφους της Αντιπολιτεύσεως ότι οι γυναίκες πρέπει να μπορούν να διαχειρίζονται ελεύθερα το σώμα τους. Δεν διαχειρίζονται το σώμα τους. Την υπόληψή τους, την ελευθερία τους, το δικαίωμά τους να αποφασίζουν ό,τι θέλουν όπως θέλουν στη σεξουαλική τους υπόσταση διαχειρίζονται. Δεν είναι μόνο σώμα μια γυναίκα. Έλεος. Επειδή το λέτε συχνά, δηλαδή. Είσαστε και Αριστεροί εσείς.

Θέλω να κλείσω, κύριε Πρόεδρε, λέγοντας ότι θα υπερψηφίσω προφανώς τις ρυθμίσεις για έναν πολύ απλό λόγο. Γιατί είναι όλες θετικές. Όλες λύνουν πρόβλημα. Θέλω να υπενθυμίσω στους συναδέλφους της Αντιπολίτευσης, οι οποίοι δεν ξέρουν τι άλλο να κάνουν και ζητούν εκλογές ότι μη λέτε δεξιά - αριστερά ότι δεν υπάρχει έργο, οι υπουργοί έχουν κατεβάσει τα μολύβια, είναι στην επαρχία τους και κάνουν προεκλογική δουλειά. Πολιτική δουλειά κάνουν και πρέπει να συνεχίσουν να κάνουν. Εδώ, όμως, είμαστε φορτωμένοι συνεχώς με δουλειά και με θετικές διατάξεις. Γι’ αυτό κάντε λιγάκι υπομονή ακόμη. Θα συνεχιστεί αυτό το έργο μέχρι εκεί που έχει πει ο λαός.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Παπαδημητρίου.

Καλείται στο Βήμα ο κ. Οδυσσέας Κωνσταντινόπουλος από το ΠΑΣΟΚ - Κίνημα Αλλαγής, στη συνέχεια πάμε στον κ. Καραθανασόπουλο τον Κοινοβουλευτικό Εκπρόσωπο του Κομμουνιστικού Κόμματος Ελλάδας και στη συνέχεια τον κ. Γρηγοριάδη τον Κοινοβουλευτικό Εκπρόσωπο του ΜέΡΑ25. Δεν βάζω κάποιον ενδιάμεσα γιατί πρέπει να ανέβει πάνω στην επιτροπή.

Έχετε τον λόγο, κύριε Κωνσταντινόπουλε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριοι συνάδελφοι, αναρωτιέμαι πολλές φορές αν η προσπάθεια να ανεβούν οι τόνοι έχει να κάνει με το να αποκρύψουν κάποιοι πόσο πολύ μοιάζουν. Ακούω για εξεταστικές και θα σκεφτόμουν ότι όσο έκανε εξεταστική ο ΣΥΡΙΖΑ για την περίοδο Καραμανλή, άλλη τόσο έκανε εξεταστική η Νέα Δημοκρατία για την περίοδο Τσίπρα - Βαρουφάκη. Σιγά το θέμα. Ισόπαλοι ήρθατε σε αυτό.

Ας δούμε τώρα, όμως, στο νομοσχέδιο τι συγκεκριμένα ζητήματα υπάρχουν στα οποία έχουν κοινές καταβολές ΣΥΡΙΖΑ και Νέα Δημοκρατία, όπως το θέμα που αφορά φορολογικές ρυθμίσεις για τις υβριδικές οντότητες. Τι είναι αυτό; Είναι ευρωπαϊκή οδηγία. Πότε ήρθε; Ήρθε το 2017. Ποιος κυβερνούσε; Ο ΣΥΡΙΖΑ. Πότε το φέρνει η Νέα Δημοκρατία; Λίγο πριν φύγει. Για να σας ρωτήσω, θα μας πείτε εσείς στον ΣΥΡΙΖΑ και εσείς στη Νέα Δημοκρατία αν υπάρχουν επιχειρήσεις που αξιοποίησαν αυτό και ωφελήθηκαν; Δεν υπάρχει διαφωνία σε αυτό. Το αφήνω.

Πάμε στα θέματα του Ελληνικού. Εδώ μιλάμε για τον τρελό παραλογισμό. Απευθύνομαι κυρίως στον Υπουργό, γιατί πάντα προσπαθεί, για να είμαστε ειλικρινείς, να έχει έναν άλλο τρόπο συμπεριφοράς. Ήταν, όμως, κι αυτός στη Νέα Δημοκρατία. Τι να κάνουμε. Ακούστε τώρα το παράλογο. Έρχεται η Νέα Δημοκρατία σήμερα και φέρνει ως νόμο αυτό που είχε καταψηφίσει το 2016. Η Νέα Δημοκρατία η οποία είναι μια φιλελεύθερη κυβέρνηση η οποία θέλει τις επενδύσεις και όλα αυτά, κύριε Παπαδημητρίου, που είστε και στον Νότιο Τομέα, το 2016 για τις ρυθμίσεις για τη χορήγηση άδειας καζίνο στο πρώην διεθνές αεροδρόμιο του Ελληνικού τις είχε καταψηφίσει.

Να σας πω τώρα τι είχε καταψηφίσει ο ΣΥΡΙΖΑ για το Ελληνικό; Εδώ μιλάμε για το παράλογο. Πώς λέει ο κύριος Πρωθυπουργός ότι δεν συνομιλούμε με το παράλογο, εννοώντας την Τουρκία; Μιλάμε για το παράλογο. Η Νέα Δημοκρατία φέρνει κάτι το οποίο είχε καταψηφίσει πριν λίγα χρόνια, όπως και ο ΣΥΡΙΖΑ για το Ελληνικό -τα ξέρουμε, με τον κ. Τσακαλώτο έχουμε κάνει πεντακόσιες ερωτήσεις- όμως, για να είμαστε δίκαιοι, με δυσκολίες και όλα αυτά ο ΣΥΡΙΖΑ έφερε πλαίσιο για τα καζίνο. Έφτιαξε καζίνο στη Σαντορίνη, έφτιαξε καζίνο παντού.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Στη Σαντορίνη;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Βεβαίως, εσείς το φέρατε. Εσείς το φέρατε το πλαίσιο. Δεν το θυμάστε καλά. Για ρωτήστε εδώ τον υπουργό σας. Για ρωτήστε για το πλαίσιο. Για να ρωτήσουμε για την καζινοποίηση που έγινε σε άλλα θέματα. Άρα, εδώ μιλάμε για ένα παράλογο ζήτημα. Το μάθατε, κύριε Σαντορινιέ; Σας το είπε ο κ. Τσακαλώτος. Υπάρχει στο πλαίσιο αδειοδότησης του ν.4512/2018.

Αυτοί εδώ ψηφίζουν πράγματα και δεν θυμούνται τι έχουν ψηφίσει. Άρα, μιλάμε για το απόλυτο παράλογο Νέας Δημοκρατίας, ΣΥΡΙΖΑ. Σας μοιάζει να είστε τόσο μακριά και να έχετε τόσο διαφορετική πολιτική; Καμμία.

Εμείς σταθερά στηρίζαμε το Ελληνικό, από την αρχή, όχι για να αγκαλιαστούμε με τους επενδυτές, αλλά γιατί πιστεύουμε ότι είναι μια μεγάλη επένδυση. Και όταν στη Νέα Δημοκρατία νομίζανε ότι είναι η μεγαλύτερη επένδυση της Β΄ Αθηνών, εμείς τους λέγαμε ότι είναι η μεγαλύτερη στην Ευρώπη. Αλλά εν πάση περιπτώσει, ποιος τα θυμάται αυτά στην κοινωνία και τι λέγατε στη Βουλή.

Πάμε, όμως, τώρα στο τελευταίο θέμα –για να δείτε πόσο μοιάζετε και πόσο δεν μπορεί ο κόσμος να καταλάβει όλο αυτό- στο θέμα της ακρίβειας και της ρήτρας αναπροσαρμογής. Τι έλεγε η Κυβέρνηση τον τελευταίο καιρό; Επιδότηση του καταναλωτή ή της επιχείρησης. Η επιδότηση του καταναλωτή και της επιχείρησης ήταν ουσιαστικά επιδότηση κα του ηλεκτροπαραγωγού. Μετά από κάποια στιγμή κατάλαβε, αφού η κρίση προχωρούσε, ότι έπρεπε να δει τι θα κάνει με τη ρήτρα αναπροσαρμογής. Τι κατέθεσε ο ΣΥΡΙΖΑ στη Βουλή; Σημαντικό. Αναστολή της ρήτρας αναπροσαρμογής και ό,τι αποφασίσουν τα δικαστήρια. Τώρα τι λέει ο ΣΥΡΙΖΑ για να μην τους αδικούν; Πλαφόν στα κέρδη.

Ακούστε, ας πάρω την καλύτερη εκδοχή. Τι έρχεται και κάνει η Κυβέρνηση; Σήμερα καταργεί τη ρήτρα αναπροσαρμογής αλλά οι αυξήσεις στις τιμές μέσα θα μπαίνουν. Ποιος είναι ο φόβος και των δύο κομμάτων που έχουν σχέση με τους ηλεκτροπαραγωγούς; Να μην απαντήσουν σε ένα θέμα. Πλαφόν στη λιανική τιμή με τιμή Μαΐου λέμε εμείς, μπορεί να πάει Ιουνίου, συν 10%. Γιατί δεν μπορούν να το κάνουν; Είναι γνωστές οι εξαρτήσεις που έχουν διαχρονικά. Είναι γνωστές οι εξαρτήσεις που υπάρχουν με τους ηλεκτροπαραγωγούς, των κομμάτων. Και γιατί δεν κάνουν πλαφόν στη λιανική;

Άκουσα σήμερα τον κ. Φάμελλο να λέει «Δεν ξέρετε από οικονομικά». Εντάξει –λέω- ξέρει ο ΣΥΡΙΖΑ από οικονομικά. Πρέπει να βάλουν πλαφόν στα κέρδη. Ακούστε! Ο φόβος στον ηλεκτροπαραγωγό είναι μην του πούμε πλαφόν μέχρι εκεί. Αυτό δεν έχει ξαναγίνει ποτέ στην χώρα. Δύο κόμματα να υποστηρίζουν με κάθε τρόπο να μη μειωθεί η τιμή στην ενέργεια. Εάν πιστεύετε κάτι άλλο υπάρχει μια πρόταση του ΠΑΣΟΚ και του Νίκου Ανδρουλάκη. Πλαφόν στην λιανική τιμή ενέργειας με τιμή Μαΐου 2021 συν 10%.

**ΝΕΚΤΑΡΙΟΣ ΣΑΝΤΟΡΙΝΙΟΣ:** … ποιος θα το πληρώσει;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ ( Ε΄ Αντιπρόεδρος της Βουλής):** Επειδή λέτε ποιος θα το πληρώσει και τα λέει και η Νέα Δημοκρατία αυτά, έχετε κοινά. Οι ηλεκτροπαραγωγοί.

Θα τελειώσω με το εξής. Επειδή έχετε άγχος και λέτε ποιος θα είναι Πρωθυπουργός και έχετε την κοινή άποψη, γιατί άκουσα τον κ. Τσίπρα και τον κ. Μητσοτάκη να λένε ότι ο αρχηγός του πρώτου κόμματος πρέπει να είναι Πρωθυπουργός, σας εύχομαι να ψηφίσει ο ένας τον άλλο.

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε και για την τήρηση του χρόνου.

Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Επιτρέψτε μου να σχολιάσω και να κατακρίνω τον σκοταδισμό που ξεσπάθωσε ο κ. Βελόπουλος ενάντια στο δικαίωμα των γυναικών στην άμβλωση. Αξιοποίησε την αντιδραστική απόφαση του Ανώτατου Δικαστηρίου των ΗΠΑ, απέναντι ακόμη και σε αυτό το περιορισμένο δικαίωμα που είχαν οι γυναίκες στις Ηνωμένες Πολιτείες.

Βεβαίως, αναδεικνύει και κάτι άλλο αυτή η απόφαση. Πίσω από αυτή την απόφαση προσπαθούν να κρύψουν με κροκοδείλια δάκρυα ο Μπάιντεν και οι Δημοκρατικοί τις ευθύνες τους, γιατί ποτέ δεν είχαν καθιερώσει την πρόσβαση των γυναικών των Ηνωμένων Πολιτειών στο καθολικό κοινωνικό δικαίωμα στη δημόσια και δωρεάν άμβλωση. Μέχρι και το δημογραφικό ζήτημα έφερε ως πρόσχημα για να δικαιολογήσει αυτήν την απαράδεκτη άποψή του, ενώ είναι γνωστό ότι το δημογραφικό είναι επί της ουσίας πρόβλημα που αντανακλά τις απαράδεκτες οικονομικές και κοινωνικές συνθήκες που βιώνουν οι νέοι και οι νέες στη χώρα μας.

Ασπίδα προστασίας απέναντι στην αντιδραστικοποίηση και την οπισθοδρόμηση που φέρνει αυτή η απόφαση είναι η πάλη για τα σύγχρονα δικαιώματα των γυναικών. Για το καθολικό κοινωνικό δικαίωμα της γυναίκας στη δημόσια δωρεάν και ασφαλή άμβλωση στην προστασία της αναπαραγωγικής της ηλικίας, για να σπάσει ο φαύλος κύκλος της εκμετάλλευσης, της καταπίεσης και της ανισοτιμίας της γυναίκας.

Σκοταδισμός, αλλά και μίσος από το ίδιο πρόσωπο απέναντι στους μετανάστες που προσπαθούν να επιβιώσουν στη χώρα μας κάτω από συνθήκες σκληρής εκμετάλλευσης και απαράδεκτων συνθηκών διαβίωσης -λέγε με Μανωλάδα, αν κάτι σας θυμίζει- μόνο και μόνο για να θωρακιστούν τα κέρδη των καπιταλιστών.

Αυτά τα δύο θέματα χαρακτηρίζουν και τον αντιδραστικό χαρακτήρα της Ελληνικής Λύσης, ενώ ακόμη είναι νωπό το χώμα στα σύνορα του Μαρόκου και της Ισπανίας από το αίμα των μεταναστών που τους τσάκισαν και τους χτύπησαν αλύπητα οι δυνάμεις καταστολής και των δύο χωρών. Σοκαριστικές εικόνες που προκαλούν φρίκη και αποτροπιασμό. Μιλάμε για το έγκλημα στη Μελίγια και αυτό το έγκλημα δεν είναι τίποτα άλλο παρά το αποτέλεσμα της πολιτικής της Ευρωπαϊκής Ένωσης που θεωρεί τους ξεριζωμένους ως εισβολείς και ως υβριδική απειλή.

Κυνικός ήταν και ο κατά τα άλλα προοδευτικός σοσιαλδημοκράτης Ισπανός Πρωθυπουργός ο οποίος μοίρασε συγχαρητήρια στις δυνάμεις καταστολής που απέτρεψαν την εισβολή. Αλήθεια, γιατί χάνουν τα λόγια τους σήμερα οι εκπρόσωποι του ΣΥΡΙΖΑ και του ΠΑΣΟΚ; Ήπιαν το αμίλητο νερό; Δεν βρήκαν τίποτα να πουν για αυτή τη στάση ενός Πρωθυπουργού που τον περιφέρουν και μιλάνε κάθε μέρα για αυτόν; Τον περιφέρουν ως παράδειγμα προοδευτικής διακυβέρνησης. Να τον χαίρονται τον Σάντσες ο ΣΥΡΙΖΑ και το ΠΑΣΟΚ, γιατί ακριβώς αποτελεί ένα ακόμη παράδειγμα που τόσο οι νεοφιλελεύθερες όσο και οι σοσιαλδημοκρατικές κυβερνήσεις στην Ευρωπαϊκή Ένωση εφαρμόζουν απαρέγκλιτα την ίδια αντιδραστική πολιτική.

Είναι ένα ακόμη παράδειγμα τα γεγονότα στη Μελίγια της καπιταλιστικής βαρβαρότητας που υπερασπίζεστε όλοι σας μέσα σε αυτήν την Αίθουσα πλην του Κομμουνιστικού Κόμματος Ελλάδας γιατί ο καπιταλισμός δολοφονεί και δολοφονεί ακόμη και ξεριζωμένους που δεν έχουν στον ήλιο μοίρα.

Κανένα κόμμα δεν βρήκε να πει μια κουβέντα στη σημερινή συνεδρίαση για τη σύνοδο κορυφής του ΝΑΤΟ στη Μαδρίτη, η οποία ξεκινά σήμερα, για τα σχέδιά τους να θέσει σε πολιτική ετοιμότητα τριακόσιες χιλιάδες άνδρες στα σύνορα της Ανατολικής Ευρώπης, για την αναβάθμιση της πολεμικής μηχανής στην Ανατολική Ευρώπη, δαπανώντας μάλιστα το αστρονομικό ποσό του 1,05 τρισεκατομμυρίων ευρώ. Όλα αυτά τα κάνει για την προάσπιση της δημοκρατίας, είναι φανερό. Σχέδια που αποτελούν θανάσιμη απειλή για τους λαούς, για γενίκευση της σύγκρουσης που ήδη διεξάγεται στο ουκρανικό έδαφος ανάμεσα στους αμερικανονατοϊκούς και τους Ευρωπαίους από τη μια μεριά και στους Ρώσους από την άλλη. Και μέσα ακριβώς από αυτούς τους σχεδιασμούς περνάνε και οι τουρκικές αξιώσεις σε βάρος των κυριαρχικών δικαιωμάτων της χώρας μας. Μέσα από τα ανατολίτικα παζάρια που κάνει η κυβέρνηση Ερντογάν με τους νατοϊκούς και τους ευρωενωσιακούς συμμάχους σας, για την αναβάθμιση της θέσης της συνολικά στην περιοχή, αλλά και για να υλοποιηθούν οι αμερικανονατοϊκοί σχεδιασμοί για τη συνδιαχείριση στο Αιγαίο και την Ανατολική Μεσόγειο.

Έτσι, λοιπόν, η μετατροπή της χώρας μας που έχει τη σφραγίδα της Νέας Δημοκρατίας, του ΣΥΡΙΖΑ και του ΠΑΣΟΚ σε ορμητήριο αλλά και σημαιοφόρο των σχεδιασμών των γερακιών όχι μόνο δεν προστατεύει, αλλά αντίθετα αμφισβητεί τα κυριαρχικά δικαιώματα της χώρας μας, βάζει σε κίνδυνο τους λαούς της περιοχής.

Έτσι, λοιπόν, επιβεβαιώνεται ότι στις ράγες που χαράζει η αντιδραστική πολιτική της Ευρωπαϊκής Ένωσης, η εξυπηρέτηση των συμφερόντων των Ηνωμένων Πολιτειών και του ΝΑΤΟ ανεξάρτητα από τον όποιο μηχανοδηγό είτε αυτός είναι ο σημερινός Πρωθυπουργός είτε ο αυριανός, οι θέσεις των λαϊκών στρωμάτων συνολικά συνεχώς θα επιδεινώνεται. Γι’ αυτόν ακριβώς τον λόγο και αδιάψευστο κριτήριο για τον λαό είναι η στάση κάθε κόμματος απέναντι στην Ευρωπαϊκή Ένωση, το ΝΑΤΟ και τους Αμερικανούς.

Να περάσουμε στον Σκαραμαγκά, κύριε Υπουργέ. Είναι ιδιαίτερα διδακτική η ιστορική διαδρομή και πολύ αποκαλυπτική, τόσο για τον διαχρονικό χαρακτήρα της καπιταλιστικής ανάπτυξης και ανεξάρτητα από το κάθε φορά ιδιοκτησιακό καθεστώς των ναυπηγείων που ήταν ιδιαίτερα πλούσιο. Τα ναυπηγεία ιδρύθηκαν το 1937 στη σημερινή τους θέση. Το 1958 μεταβιβάστηκαν από το αστικό κράτος στον Νιάρχο που ήταν τότε μια περίοδος ιδιαίτερα αναπτυξιακή και συνδέονταν άμεσα με την άνοδο της ελληνικής ναυτιλίας. Έτσι, λοιπόν, στα ναυπηγεία Σκαραμαγκά γίνονταν μετασκευές πλοίων, επισκευές, αλλά και κατασκευή νέων πλοίων. Όμως στις αρχές της δεκαετίας του ΄80 όταν συνολικά η ναυπηγική βιομηχανία στην Ευρωπαϊκή Ένωση μπήκε σε κρίση και ταυτόχρονα είχαμε την ανάπτυξη της ναυπηγικής βιομηχανίας της Άπω Ανατολής τότε τα ναυπηγεία άρχισαν να έχουν χρέη και ελλείμματα, με αποτέλεσμα το 1958 το αστικό κράτος επί ΠΑΣΟΚ να κρατικοποιήσει τα ναυπηγεία, στρεφόμενο επί της ουσίας στη ναυπήγηση πολεμικών σκαφών και από αυτήν την άποψη συνεργάστηκε με τον γερμανικό όμιλο «BLOHM VOSS».

Το 1995 επιλέγεται η λύση «51 – 49», όπου το 51% έμεινε στην ETBA και το 49% μεταβιβάστηκε στους εργαζομένους, συμμετοχικό επιχειρηματικό σχήμα και οι εργαζόμενοι μάλιστα τότε έβαλαν 8 δισεκατομμύρια δραχμές για να συμμετάσχουν και να αγοράσουν τις συγκεκριμένες μετοχές. Μάλιστα για να πειστεί η Κομισιόν ότι αυτό το σχήμα είναι βιώσιμο, επέβαλε με τη σύμφωνη γνώμη και της ελληνικής κυβέρνησης τότε, ιδιώτη μάνατζερ, με αποτέλεσμα το μάνατζερ να το αναλάβει αμερικανική αυτή τη φορά εταιρεία η «Brown and Root», η οποία τα εγκαταλείπει τα ναυπηγεία το 1998, τρία χρόνια μετά. Το 2001 τα ναυπηγεία παραχωρούνται στον γερμανικό όμιλο «HDW», ο οποίος εξαγοράστηκε από πολυεθνική. Το 2010 μπαίνει στο μετοχικό σχήμα και η εταιρεία «Abu Dhabi Mar» με το 75% των μετοχών, με αποτέλεσμα να φτάσουμε το 2018 επί κυβέρνησης ΣΥΡΙΖΑ τα ναυπηγεία να περάσουν υπό καθεστώς ειδικής εκκαθάρισης και επί της ουσίας να δούμε ότι έχουμε μια μακροχρόνια πορεία όπου τα ναυπηγεία απαξιώνονται και αυτή η απαξίωση γίνεται σε βάρος και των παραγωγικών δυνατοτήτων, αλλά και σε βάρος των εργαζομένων στα ναυπηγεία και μάλιστα με την Ευρωπαϊκή Ένωση να παίζει τον ρόλο του χωροφύλακα για να επιβάλλει συνεχώς πρόστιμα στις ελληνικές κυβερνήσεις και στα ναυπηγεία.

Μας ρώτησε ο κ. Βρούτσης, ο Κοινοβουλευτικός Εκπρόσωπος, αν είμαστε ευχαριστημένοι από την εικόνα των ναυπηγείων. Αλήθεια, θα ρωτήσει τον εαυτό του ποιος ευθύνεται γι’ αυτήν την εικόνα; Δεν ευθύνονται όλες οι κυβερνήσεις και της Νέας Δημοκρατίας και του ΠΑΣΟΚ και του ΣΥΡΙΖΑ; Βεβαίως. Και τώρα ξαφνικά τσακώνεστε στη Βουλή ποιος θα είναι ο σωτήρας που θα σώσει για ακόμη μια φορά τα χρεοκοπημένα ναυπηγεία, που με τις πολιτικές σας, πολιτικές εξυπηρέτησης των συμφερόντων του κεφαλαίου, τα οδηγήσατε στη σημερινή κατάσταση και στα προβλήματα που αντιμετωπίζουν οι εργαζόμενοι.

Αλλά δεν αναδείχθηκε καθόλου -γιατί άλλωστε να αναδειχθεί- και η μεγάλη εικόνα πριν από τον εισηγητή του ΚΚΕ. Ποια είναι η μεγάλη εικόνα; Ότι στην περιοχή μας εκδηλώνεται ένας σφοδρότατος ανταγωνισμός, από τη μια μεριά ανάμεσα στις Ηνωμένες Πολιτείες και τη Ρωσία, ενεργειακός ανταγωνισμός, ανταγωνισμούς σε στρατιωτικό επίπεδο, απέναντι οι Ηνωμένες Πολιτείες στις θέσεις που έχουν οι Ρώσοι για να αποδυναμωθούν στα Βαλκάνια, στο Αιγαίο και στην Ανατολική Μεσόγειο. Ταυτόχρονα, με αυτόν τον ανταγωνισμό υπάρχει ο ανταγωνισμός ανάμεσα στις ΗΠΑ και στην Κίνα, ο εμπορικός πόλεμος -όπως καταγράφεται- απέναντι στον νέο δρόμο του μεταξιού οι Αμερικανοί για να μην υλοποιηθεί. Γι’ αυτόν ακριβώς τον λόγο και δεν είναι τυχαίο ότι έχουμε μπλοκάρισμα με υπόδειξη των αμερικανικών κυβερνήσεων και των συμφερόντων τους μια σειρά κινεζικών επενδύσεων που σχετίζονται για τη μετατροπή της χώρας μας στη βασική πύλη διαμόρφωσης του δρόμου του μεταξιού προς την Ανατολική Ευρώπη.

Έτσι, λοιπόν, οι Αμερικάνοι τι απαιτούσαν και από την προηγούμενη κυβέρνηση και από τη σημερινή και τα πήραν; Απαιτούσαν νέες στρατιωτικές υποδομές. Η προηγούμενη κυβέρνηση ΣΥΡΙΖΑ - ΑΝΕΛ τους έδωσε νέες βάσεις, Στεφανοβίκειο, Αλεξανδρούπολη. Απαιτούσαν πρόσβαση στις λιμενικές υποδομές. Θέλετε να τους δώσετε -και οι προηγούμενοι και οι σημερινοί- το λιμάνι της Αλεξανδρούπολης, της Καβάλας, αλλά και ενδεχομένως να επαναδιαπραγματευθείτε και για το λιμάνι της Θεσσαλονίκης και μια σειρά άλλα και ήθελαν και πρόσβαση στα ναυπηγεία.

Έτσι, λοιπόν, ο ΣΥΡΙΖΑ συμφώνησε να παραχωρηθούν τα ναυπηγεία του Νεωρίου στη Σύρο στην αμερικανική ONEX, η ίδια εταιρεία σήμερα διαπραγματεύεται σε κοινοπραξία με την ιταλική «FINCANTIERI» για τα ναυπηγεία Ελευσίνας και τα ναυπηγεία Σκαραμαγκά δόθηκαν στον Προκοπίου. Το ότι ενδιαφέρουν πάρα πολύ τους αμερικανικούς σχεδιασμούς τα ναυπηγεία δεν είναι τυχαία και η πρόσφατη συνέντευξη του νέου Πρέσβη των Ηνωμένων Πολιτειών στη χώρα μας όπου ανέδειξε ότι τα ναυπηγεία Σκαραμαγκά αλλά και Ελευσίνας παίζουν ιδιαίτερη στρατηγική σημασία στα αμερικάνικα συμφέροντα στην περιοχή και βεβαίως για να εξυπηρετούν, πέρα από τους επιχειρηματικούς σχεδιασμούς και το μπλοκάρισμα των κινεζικών επιδιώξεων και τα συμφέροντα για επισκευή του αμερικανικού έκτου στόλου.

Έτσι, λοιπόν, η επένδυση η οποία σχεδιάζεται στα ναυπηγεία Σκαραμαγκά τα έχει όλα. Και επισκευή πλοίων και κατασκευή γιοτ και logistics, αλλά και πάνω από όλα και ενεργειακές υποδομές για παραγωγή και ηλεκτρική ενέργεια από ανανεώσιμες πηγές και ιδιαίτερα μέσα στους σχεδιασμούς είναι και η δημιουργία σταθμού LNG, δηλαδή αποθήκευσης και αεροποίησης του υγροποιημένου φυσικού αερίου που ο όμιλος Προκοπίου έχει όχι μόνο πλοία που μεταφέρουν LNG -έναν ισχυρό στόλο-, αλλά ταυτόχρονα να διαθέτει και δύο –ήδη τη μια την έχει παραλάβει- πλοία FSRU, τα οποία μπορούν να αποθηκεύουν και να αεροποιούν το υγροποιημένο φυσικό αέριο. Να, λοιπόν, πώς εξυπηρετείτε συνολικά τους σχεδιασμούς και δεν βάζετε κανέναν απολύτως αστερίσκο.

Δεύτερο ζήτημα το οποίο έχει σημασία να αναδείξουμε είναι το γεγονός ότι η επένδυση αυτή εντάσσεται στις στρατηγικές επενδύσεις, δηλαδή και διευκολύνονται για το σύνολο των αδειοδοτήσεων, αλλά και διασφαλίζεται στη συγκεκριμένη επένδυση ζεστό χρήμα μέσα από τις φορολογικές απαλλαγές και τα κίνητρα, τα φορολογικά αλλά και τα επενδυτικά. Βεβαίως, η επιχείρηση θα δοθεί καθαρή από εργαζόμενους. Γιατί για τον νέο επενδυτή και στη συγκεκριμένη περίπτωση τα ναυπηγεία Σκαραμαγκά -η «ΛΑΡΚΟ» χθες- αποτελούν βάρος οι κατακτήσεις των εργαζομένων και οι συλλογικές συμβάσεις και θέλουν εργαζόμενους φτηνούς, αναλώσιμους και χωρίς δικαιώματα.

Αλήθεια, κύριε Υπουργέ, με τα δεδουλευμένα, τα οποία έχουν επιδικαστεί οριστικά στους εργαζόμενους, τι θα γίνει; Θα τα δώσετε και με ποιον τρόπο; Δεύτερον, θα πάρουν αποζημιώσεις εάν απολυθούν; Δεν περιλαμβάνεται τίποτα.

Εμείς λέμε, όμως, το εξής: Όλα αυτά, βεβαίως, τα δεδουλευμένα να δοθούν, αλλά ταυτόχρονα να διασφαλιστούν και όλες οι θέσεις εργασίας, κάτω από το νέο καθεστώς της ιδιωτικοποίησης που προσπαθείτε να κάνετε. Αλλά, ούτε αυτό το κάνετε, γιατί, βεβαίως, και εσείς και ο ΣΥΡΙΖΑ συμφωνείτε στην πολιτική της Ευρωπαϊκής Ένωσης ότι πρέπει να δοθούν καθαρές οι επιχειρήσεις από εργαζόμενους. Από αυτή την άποψη το ερώτημα παραμένει, τι θα γίνει με τα δεδουλευμένα;

Υπάρχει και ένα δεύτερο ερώτημα, γιατί γράφτηκε στον Τύπο πολύ πρόσφατα. Τι θα γίνει με τον Γαλλολιβανέζο Σάφα που είχε τα ναυπηγεία εκ μέρους της εταιρείας «Abu Dhabi MAR»; Γράφτηκε ότι θα αποζημιωθεί, για να τελειώσει, τέλος πάντων, τις δικαστικές διαμάχες με το ελληνικό κράτος και ότι, μάλιστα, μιλάει και για ένα ποσό επάνω από 200 εκατομμύρια ως αποζημίωση. Το επιβεβαιώνετε, κύριε Υπουργέ, ότι έχετε μπει σε μία τέτοια διαπραγμάτευση; Γιατί εάν αυτά ισχύουν, βεβαίως, τότε χρήματα υπάρχουν για τα «αρπακτικά» -όπως ο Γαλλολιβανέζος επιχειρηματίας- αλλά δεν υπάρχουν για τους εργαζόμενους και το επιβεβαιώνετε.

Δείτε και τη μεγάλη αντίφαση. Έχουμε αυτή την εικόνα στα ελληνικά ναυπηγεία, τη στιγμή που η ελληνική ναυτιλία απογειώνεται με χτίσιμο εκατοντάδων νέων καραβιών στα ναυπηγεία της Άπω Ανατολής, αναδεικνύοντας ότι το χρήμα δεν έχει πατρίδα.

Να αναφερθώ, τέλος, κύριε Πρόεδρε, στο ζήτημα του Ελληνικού.

Αντί το Ελληνικό να μετατραπεί σε ένα μητροπολιτικό πάρκο -όπως επιμένει να λέει το ΚΚΕ- το οποίο θα διασφαλίζει την ξεκούραση και την αναψυχή της νέας γενιάς των λαϊκών στρωμάτων, εσείς ως Κυβέρνηση, αλλά και με την ευθύνη και του ΠΑΣΟΚ και του ΣΥΡΙΖΑ, διαμορφώσατε μία περίκλειστη πόλη, μια αποστειρωμένη πολιτεία από τα βάσανα και τις αγωνίες της λαϊκής οικογένειας, με βίλες, ουρανοξύστες, πεντάστερα ξενοδοχεία, με μαρίνες για τους έχοντες και κατέχοντες όπου Γης. Διαμορφώνεται μία ελληνική Ριβιέρα που θα εξυπηρετεί τους σχεδιασμούς της πλουτοκρατίας, αποκτώντας, μάλιστα, και στοιχεία Λας Βέγκας.

Και, βέβαια, η δημιουργία καζίνο στο Ελληνικό είναι μία απόφαση της προηγούμενης κυβέρνησης που εσείς ως συνέχεια της πολιτικής της την υλοποιείτε. Σχετίζεται συνολικότερα με την πολιτική για τα θέματα του τζόγου, που η κυβέρνηση ΣΥΡΙΖΑ - ΑΝΕΛ τα είχε ιδιαίτερα στην προσοχή της: δύο καζίνο στην Αττική, μεταστέγαση του καζίνο της Πάρνηθας εντός του αστικού ιστού και, βεβαίως, πολλά, χιλιάδες μικρά καζίνο μέσα στον οικιστικό ιστό, μέσα από τις παιχνιδομηχανές του ΟΠΑΠ που αδειοδοτήθηκαν. Από αυτή την άποψη, σχεδιάζετε μία επένδυση για καζίνο δεκαπέντε χιλιάδων τετραγωνικών μέτρων, ταυτόχρονα πεντάστερο ξενοδοχείο, συνεδριακό και εκθεσιακό κέντρο και κέντρο αθλητικών και πολιτιστικών εκδηλώσεων μέσα από αυτόν τον επενδυτικό σχεδιασμό.

Κάποιοι Βουλευτές της Νέας Δημοκρατίας υπερασπιζόμενοι αυτή την πολιτική, όπως και ο Κοινοβουλευτικός Εκπρόσωπος κ. Βρούτσης, είπαν: Μα, τι θέλετε; Τα καζίνο δίνουν δουλειά στους εργαζόμενους και πρέπει να είναι ευτυχισμένοι και μάλιστα στη χώρα μας που τηρούνται οι νόμοι. Τι τόλμησε να πει ο κ. Βρούτσης! Τηρούνται οι νόμοι και ελέγχονται.

Αλήθεια, αυτός είναι ο έλεγχος που κάνετε, κύριε Υπουργέ, που είσαστε και ο πολιτικά αρμόδιος για τα καζίνο στη χώρα μας; Στο καζίνο του Ρίου, αλήθεια, τέτοιους ελέγχους κάνετε και εφαρμόζονται οι νόμοι; Όταν δεν εφαρμόζονται οι δικαστικές αποφάσεις σε βάρος της επιχείρησης, όταν ο επιχειρηματίας χρωστάει σε όποιον, του λέει καλημέρα, όταν χρωστάει στο δημόσιο, στα ασφαλιστικά ταμεία, στις τράπεζες, όταν υπάρχουν αποφάσεις για καταβολή δεδουλευμένων στους εργαζόμενους και δεν τις εφαρμόζει, όταν ο ίδιος λειτουργεί το καζίνο με ανασφάλιστους εργαζόμενους, μη καταβάλλοντας ασφαλιστικές εισφορές, ποιοι νόμοι απ’ όλους εφαρμόζονται; Τι έχει εφαρμοσθεί; Κανένας απολύτως. Γιατί νόμος είναι το δίκαιο του εργοδότη για τη δική σας Κυβέρνηση, αλλά και για τις προηγούμενες κυβερνήσεις. Γιατί αυτή η κατάσταση με το καζίνο του Ρίου δεν είναι της τελευταίας περιόδου, ήταν και στην κυβέρνηση ΣΥΡΙΖΑ - ΑΝΕΛ.

Έτσι όμως, μέσα από αυτή τη διαδικασία, όχι μόνο, βεβαίως, δεν προστατεύονται τα δικαιώματα των εργαζομένων ή η εργασία με αναβαθμισμένα δικαιώματα, αλλά, αντίθετα, θέλετε ακόμη και απλήρωτους εργαζόμενους μιας χρήσης. Μάλιστα, ο σχεδιασμός ο οποίος προβλέπεται για το καζίνο του Ρίου -επιτρέψτε μού το αυτό- είναι να παραχωρηθεί μαζί με τα άλλα δύο καζίνο που έχει ο όμιλος -της Ξάνθης και της Κέρκυρας- σε ισραηλινή εταιρεία και η διαφωνία βρίσκεται στο ποσοστό διαγραφής των χρεών, όπου οι Ισραηλίτες απαιτούν 90% διαγραφή των χρεών από τις τράπεζες, τα ασφαλιστικά ταμεία και το δημόσιο. Ποιος θα τα πληρώσει αυτά; Πάλι οι συνήθεις ύποπτοι, τα υποζύγια.

Γι’ αυτό λέμε ότι αυτή η λογική της «τζογοποίησης» της οικονομικής και κοινωνικής ζωής στη χώρα μας με θεάματα χωρίς άρτο -τα οποία, μάλιστα, φέρνουν τα κόμματά σας, ΣΥΡΙΖΑ, Νέα Δημοκρατία, ΠΑΣΟΚ, να προβληθούν και ως διέξοδος, για να αντιμετωπιστούν τα λαϊκά προβλήματα- το μόνο που κάνει είναι να αυξάνει τα αδιέξοδα με τραγικό τρόπο για τις λαϊκές οικογένειες και να συσσωρεύει πλούτο μέσα από την αρπαγή των λαϊκών εισοδημάτων που γίνεται από τον τζόγο.

Αυτό, επί της ουσίας, δεν επιβεβαιώνει τίποτε άλλο παρά τον παρασιτικό ρόλο και χαρακτήρα του συστήματος. Η σήψη της καπιταλιστικής βαρβαρότητας έχει φτάσει σε τέτοια υψηλά επίπεδα και ταυτόχρονα αναδεικνύει και την τεράστια σπατάλη πόρων σε μη παραγωγικές δραστηριότητες που να ικανοποιούν τις ανθρώπινες ανάγκες.

Μόνο και μόνο αυτό, αν κάτι επιβεβαιώνει, κύριε Πρόεδρε και κύριε Υπουργέ, είναι η υπεροχή του σοσιαλισμού. Ο κεντρικός σχεδιασμός και η κοινωνικοποίηση του πλούτου και των μέσων παραγωγής μπορεί, ακριβώς, να οδηγήσει στη συμπόρευση ανάμεσα στην αύξηση των δυνατοτήτων για να ικανοποιηθούν ανάγκες και στο επίπεδο ικανοποίησης των λαϊκών αναγκών, σπάζοντας αυτή τη διευρυμένη ψαλίδα που επιβάλλει ο καπιταλιστικός τρόπος ανάπτυξης.

Κατά τη γνώμη του ΚΚΕ, αυτό αποτελεί και την ελπιδοφόρα προοπτική για τον λαό μας και αυτός ο δρόμος θα ανοίξει μέσα από τη γενίκευση της σύγκρουσης με τα συμφέροντα του κεφαλαίου, με το αστικό κράτος -που υπηρετεί αυτά τα συμφέροντα-, με την Ευρωπαϊκή Ένωση, το ΝΑΤΟ και τους Αμερικάνους.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς ευχαριστούμε.

Συνεχίζουμε τώρα με τον κ. Κλέωνα Γρηγοριάδη, τον Κοινοβουλευτικό Εκπρόσωπο του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Ευχαριστώ και τον κύριο που καθάρισε το Βήμα, για να μπορέσω να μιλήσω, και μου άφησε ένα ποτήρι νερό.

Κυρίες και κύριοι Βουλευτές, αγαπητοί κύριοι Υπουργοί, πολίτες της Ελλάδας που μας ακούτε από εκεί έξω. Λάτσης, Περιστέρης, Προκοπίου, ελληνικός λαός: 10-0 και μάλιστα με πέντε γκολ από τα αποδυτήρια, πριν ξεκινήσει το παιχνίδι.

Θα είμαι συγκεκριμένος και σαφής, αγαπητές και αγαπητοί κυρίες και κύριοι Βουλευτές, κύριοι Υπουργοί.

Είμαστε επί τρία χρόνια τώρα μάρτυρες, όλοι μας εδώ μέσα, του τρόπου με τον οποίο δίχως την παραμικρή ντροπή -είναι η αλήθεια- η Κυβέρνηση της «Κυριάκος Μητσοτάκης Α.Ε.» με τα νομοθετήματά της εκχωρεί συστηματικά τη δημόσια περιουσία όλων μας, όπως, φυσικά και το δημόσιο χρήμα σε μερικές περιπτώσεις -βλέπε λίστα Πέτσα, βλέπε τα δωράκια των δισεκατομμυρίων στους παρασιτικούς της «AEGEAN» κ.λπ.,- στους πέντε, έξι, λοιπόν, παρασιτικούς και απολύτως κρατικοδίαιτους -δήθεν- επιχειρηματίες της Ελλάδας, της πατρίδας μας.

Όμως, το σημερινό σχέδιο νόμου της Κυβέρνησης «Κυριάκος Μητσοτάκης Α.Ε.» ξεπερνά -κατά τη γνώμη μας στο ΜέΡΑ25, κυρίες και κύριοι Βουλευτές, κύριε Υπουργέ- κάθε προηγούμενο και αποτελεί, κυριολεκτικά, την επιτομή του τρόπου και των απώτερων σκοπών της νομοθέτησης της Κυβέρνησής σας. Γιατί είναι η επιτομή τού πώς ακριβώς να κλέβεις συστηματικά έναν ολόκληρο λαό και μετά να μοιράζεις τα κλεμμένα σε πέντε-έξι πολύ ισχυρούς οικονομικούς παρασιτικούς παράγοντες της Ελλάδας.

Σήμερα, λοιπόν, θα μιλήσουμε εδώ για το γεγονός ότι η «Κυριάκος Μητσοτάκης Α.Ε.» δεν διστάζει να παρανομήσει συστηματικά, προκειμένου να εξυπηρετήσει, στην προκειμένη περίπτωση, τον κ. Λάτση, τον κ. Περιστέρη και διάφορους πεθερούς πεθερών. Και ο νοών νοείτω.

Βεβαίως μην ξεχάσω και τον νέο ιδιοκτήτη των ναυπηγείων Σκαραμαγκά, τον κ. Προκοπίου -που κοψοχρονιά τα πήρε, να τα χαίρετε- για τον οποίο αλλά και για την απολύτως σκανδαλώδη εκχώρηση των ναυπηγείων στον ίδιο θα μιλήσουμε λίγο αργότερα.

Ας δούμε, όμως, πρώτα και έχει μεγάλη σημασία κυρίως για τους πολίτες που μας ακούν από εκεί έξω, τι έχει συμβεί όλα αυτά τα χρόνια στο περίφημο αυτό έργο του Ελληνικού και συγκεκριμένα σε ό,τι έχει σχέση με το καζίνο του Ελληνικού. Ο σχετικός διεθνής διαγωνισμός, κύριε Πρόεδρε, κυρίες και κύριοι Βουλευτές, για το καζίνο του Ελληνικού οργανώθηκε από την Επιτροπή Παιγνίων επί διακυβέρνησης ΣΥΡΙΖΑ και διεξήχθη ο διαγωνισμός επί διακυβέρνησης Νέας Δημοκρατίας τον Οκτώβριο του 2019. Μόλις αναλάβατε σχεδόν. Για τα καταλάβει ο ελληνικός λαός, να φρίξει, να σηκωθούν οι τρίχες της κεφαλής του, στον διαγωνισμό συμμετείχαν δύο διεκδικητές Έλληνες πολίτες. Η «Inspire Athens» στην οποία συμμετείχαν μεταξύ άλλων η «ΓΕΚ ΤΕΡΝΑ», η «Mohegan Gaming Advisors» από την Αμερική. Από την άλλη μεριά, η άλλη κοινοπραξία ήταν ο αμερικάνικος όμιλος της «Hard Rock». Τότε η αμερικανική «Hard Rock» είχε εξοβελιστεί, είχε αποκλειστεί από τον διαγωνισμό χωρίς καν να ανοίξει η τεχνική και οικονομική προσφορά της.

Στο σκεπτικό του αποκλεισμού της αναφέρει τρία πράγματα κυρίως. Πρώτον, η εγγυητική επιστολή της συμμετοχής της είχε συντομότερη της ζητούμενης διάρκειας ισχύος. Η εταιρεία δεν κατάφερε ποτέ να προσκομίσει επιστολή ή επιστολές από αποδεκτά πιστωτικά ιδρύματα, τράπεζες δηλαδή, που να βεβαιώνουν τη δυνατότητά της να χρηματοδοτήσει με ίδια ή και δανεικά κεφάλαια την καταβολή του αρχικού τιμήματος, καθώς και την ανάπτυξη των έργων της πρώτης φάσης. Με λίγα λόγια η εταιρεία ήταν εντελώς αναξιόπιστη. Δεν είχε αρκετά λεφτά, δεν είχε καμμία σχεδόν εμπειρία στην κατασκευή καζίνο και των συναφών ξενοδοχείων, ό,τι περιβάλλεται γύρω από αυτό. Η «Hard Rock» φυσικά, όπως όλες οι εταιρείες, έκανε σειρά προσφυγών κατά του αποκλεισμού της, οι οποίες απορρίφθηκαν όλες μετά κωδωνοκρουσιών από την αρχή εξέτασης προδικαστικών προσφυγών.

Τελικά, κύριοι Υπουργοί, με απόφαση του Συμβουλίου Επικρατείας τον Μάιο του 2020 ο διαγωνισμός κατοχυρώθηκε στον προσωρινό ανάδοχο, την κοινοπραξία δηλαδή «ΓΕΚ ΤΕΡΝΑ» και την αμερικανική «Mohegan». Και εδώ αρχίζει, ελληνικέ λαέ, η φαρσοκωμωδία, το δράμα αλλά και οι ποινικές ευθύνες. Θέλω να είμαι συγκεκριμένος. Εκπροσωπώ το ΜέΡΑ25. Μιλάμε ως ΜέΡΑ25 για ποινικές ευθύνες όλων ανεξαιρέτως των Υπουργών, τουλάχιστον τριών Υπουργείων, που εμπλέκονται στο παρόν σχέδιο νόμου. Γιατί; Ξαφνικά τελείωσε εν μέσω πανδημίας. Ω του θαύματος, η «Mohegan» αναλογιζόμενη το επίφοβο της συγκεκριμένης επένδυσης στην Ελλάδα εγκατέλειψε ξαφνικά το σχέδιο.

Από τη στιγμή εκείνη και αν τηρούνταν στοιχειωδώς οι νόμοι του ελληνικού κράτους ο διαγωνισμός για το καζίνο του Ελληνικού έπρεπε, κύριε Υπουργέ, την ίδια στιγμή να έχει ακυρωθεί, να έχει καταπέσει και να έχει αμέσως την ίδια στιγμή επανακηρυχθεί, αφού αποχώρησε από την κοινοπραξία ο μεγαλύτερος μέτοχος και μάλιστα, κύριε Υπουργέ, ο μόνος που είχε τεχνική επάρκεια για την κατασκευή και τη λειτουργία καζίνο. Η «ΓΕΚ ΤΕΡΝΑ» είχε δηλώσει «εμείς δεν ξέρουμε απ’ αυτά». Οι άλλοι ήξεραν.

Ακούστε τώρα, γιατί τώρα αρχίζει το δράμα και οι ποινικές ευθύνες. Ακούστε αστειότητα και καραμπινάτη παρανομία. Οκτώ μήνες μετά την πρώτη απόφαση της Επιτροπής Παιγνίων -η οποία είχε ληφθεί στις 12-2-2021- και συγκεκριμένα στις 22-10-2021 η ίδια η επιτροπή, η Επιτροπή Παιγνίων, τροποποιεί την απόφαση κατακύρωσης του διαγωνισμού και πλέον, ω του θαύματος, ελληνικέ λαέ, η «ΓΕΚ ΤΕΡΝΑ» εμφανίζεται ως κάτοχος του 100% του συνόλου των μετοχών της κοινοπραξίας, από 35% που ήταν στον διαγωνισμό, μόλις πριν τρεις μήνες.

Στη θέση της «Mohegan», που όπως είπαμε είχε και την εμπειρία διαχείρισης συγκροτημάτων καζίνο, μπαίνει μια παντελώς άσχετη καινοφανής εταιρεία-κέλυφος κατά τη γνώμη μας, εταιρεία δηλαδή μαϊμού, όχι πραγματική εταιρεία. Και πώς προκύπτει αυτό; Η εταιρεία αυτή, η «MGGR Holdings» έχει έδρα ξέρετε πού; Είναι ένα δικηγορικό γραφείο -πάντα σε δικηγορικά γραφεία στήνονται οι απάτες- σε κάποια πολιτεία του Τέξας. Στην «Cypress» συγκεκριμένα. Αν δεν λέει κάτι σε εσάς αυτό, σε μας λέει πολλά. Και στον ελληνικό λαό λέει πολλά.

Και μόνο αυτό το γεγονός έρχεται σε αντίθεση με το άρθρο 221, παράγραφος 2, του διαγωνισμού και συνιστά λόγο αποκλεισμού. Συγκεκριμένα, θα σας διαβάσω γιατί συνιστά λόγο αποκλεισμού. Λέει η διακήρυξη του διαγωνισμού -διαβάζω σε εισαγωγικά- «Τα μέλη ένωσης προσώπων σε περίπτωση κατακύρωσης του αποτελέσματος του διαγωνισμού υποχρεούνται να συστήσουν ανώνυμη εταιρεία, διατηρώντας τα ποσοστά συμμετοχής τους στο μετοχικό κεφάλαιο της εταιρείας που θα συσταθεί».

Επίσης, στο άρθρο 222 της διακήρυξης του διαγωνισμού λέει επί λέξει -πάλι σε εισαγωγικά- «Μεταβολές μετά την υποβολή των προσφορών που αφορούν στην ταυτότητα διαγωνιζομένου, στις ικανότητες του οποίου στηρίζεται ο διαγωνιζόμενος ή στα ποσοστά συμμετοχής μελών στην ένωση προσώπων που έχει υποβάλει προσφορά, συνιστούν…» -άκου, ελληνικέ λαέ, τι θα έπρεπε τουλάχιστον να συνιστούν με βάση τον διαγωνισμό- «…λόγο αποκλεισμού του διαγωνιζόμενου από τον διαγωνισμό».

Για να τα λέω όλα, στη διακήρυξη προβλέπεται κατ’ εξαίρεση ότι επιτρέπεται μετά την υποβολή προσφορών η μεταβολή στην ταυτότητα των προσώπων ή στη σύνθεση ένωσης προσώπων, μόνο όμως εφόσον ο διαγωνιζόμενος πληροί και μετά τη μεταβολή τις προϋποθέσεις συμμετοχής στον διαγωνισμό, οι οποίες είναι κριτήρια προσωπικής κατάστασης, χρηματοοικονομική και τεχνική επάρκεια κ.λπ..

Νομίζω, όμως, ότι είναι ηλίου φαεινότερο ότι η «ΓΕΚ ΤΕΡΝΑ» του κ. Περιστέρη και του διάσημου πλέον πεθερού -το λέω χαριτολογώντας- δεν διέθετε κανενός είδους τέτοια τεχνική επάρκεια. Το έχει ομολογήσει στην πρώτη διαπραγμάτευση. Είχε πει «Εγώ παίρνω τη «Mohegan», γιατί δεν ξέρω από καζίνο». Τώρα λοιπόν το πήρε. Δεν διέθετε, λοιπόν, κανενός είδους τέτοια επάρκεια.

Για τον λόγο αυτόν χρησιμοποιήθηκε ως φύλλο συκής το σκανδαλώδες και καταγέλαστο, πολίτες της Ελλάδας, επιχείρημα ότι η «Mohegan», αν και εκτός μετοχικού σχήματος πια, θα παρέμενε δήθεν ως σύμβουλος της υπό σύσταση εταιρείας. Βαφτίζοντας, δηλαδή, το κρέας «ψάρι» με τη με αριθμό 604/1/2021 απόφασή της η Επιτροπή σας Παιγνίων ενέκρινε καταστρατηγώντας, τόσο από τυπικής όσο και από ουσιαστικότατης άποψης, τους όρους της διακήρυξης του διαγωνισμού για όλες τις παραπάνω μεταβολές.

Η συνέχεια, βέβαια, πρέπει να πω, κυρίες και κύριοι Βουλευτές, αναμένεται εξαιρετικά πιο ενδιαφέρουσα, αλλά και σπαρταριστά πιο κωμική, γιατί ταυτόχρονα με την κατάθεση της σύμβασης παραχώρησης στη Βουλή, προκειμένου να κυρωθεί, ανακοινώθηκε με πολλές φανφάρες η συμφωνία «ΓΕΚ ΤΕΡΝΑ» με την προαποκλεισθείσα από τον διαγωνισμό πριν από μερικά χρόνια -ακούστε το να φρίξετε και εσείς οι Βουλευτές και οι Υπουργοί της Νέας Δημοκρατίας- τη «Hard Rock International», ελληνικέ λαέ! Με βάση αυτή, η τελευταία, δηλαδή η «Hard Rock International», υπεισέρχεται στο μετοχικό κεφάλαιο της ΕΚΑΣ Ελληνικού με 51%, ενώ η «ΓΕΚ ΤΕΡΝΑ» θα περιοριστεί στο 49%.

Με λίγα λόγια, η «Hard Rock International» είχε εξοβελιστεί στο πυρ το εξώτερον από τον διαγωνισμό γιατί δεν πληρούσε σύμφωνα με τις δικές σας αρμόδιες Αρχές -Επιτροπή Διαγωνισμού, Επιτροπή Παιγνίων, Αρχή Εξέτασης Προδικαστικών Προσφυγών- βασικούς όρους του διαγωνισμού, όπως πρώτον την εγγυητική επιστολή συμμετοχής, δηλαδή δεν είχε λεφτά και προβλεπόμενη από τους όρους διακήρυξης διάρκεια, δεύτερον δεν προσκόμισε επιστολές ότι τράπεζες θα τη δανειοδοτήσουν αν χρειαστεί και, τρίτον, ότι δεν φαίνεται να πληροί τους όρους τεχνικής και επαγγελματικής ικανότητας, σύμφωνα με τα άρθρα 226 και 243.

Έτσι, η «Hard Rock International» που βγήκε από την πόρτα το 2019, μπήκε, κύριοι Υπουργοί -και συγχαρητήρια, μπράβο σας- από το παράθυρο το 2022! Μιλάμε για ένα παράθυρο τεράστιο!

Είναι σκάνδαλο επί σκανδάλων, κυρίες και κύριοι Βουλευτές, πολίτες της Ελλάδας, αγαπητέ κύριε Πρόεδρε, αν συνυπολογίσουμε το γεγονός ότι η Επιτροπή Παιγνίων θα έπρεπε να έχει ζητήσει εδώ και καιρό την κατάπτωση της εγγυητικής επιστολής συμμετοχής ύψους 7,5 εκατομμυρίων ευρώ της κοινοπραξίας αυτής, της «INSPIRE» δηλαδή που είναι η «ΓΕΚ ΤΕΡΝΑ» με την άλλη εταιρεία, με το άρθρο του Κανονισμού να αναφέρει στο 2234 της διακήρυξης σαν λόγο κατάπτωσης τη μη έγκαιρη προσέλευση του διαγωνιζομένου για την υπογραφή της σύμβασης.

Από τον Μάιο του 2020, κύριε Υπουργέ, που εκπροσωπείτε την Κυβέρνηση, οπότε και άνοιξε ο δρόμος για την υπογραφή της σύμβασης με την απόφαση του Συμβουλίου της Επικρατείας, έχουν μεσολαβήσει πλέον των δύο ετών, αλλά και από την απόφαση της Επιτροπής Παιγνίων της 12ης Φεβρουαρίου του 2021 παρήλθε ικανός χρόνος, παραπάνω από ένα ολόκληρο έτος, χωρίς να καταπέσει αυτή η σύμβαση, προς διευκόλυνση φυσικά και εθνικού μας ευεργέτη και εργολάβου κ. Περιστέρη.

Τέλος, θα ήθελα να εκφράσω μια απορία για τον Υπουργό Οικονομικών που δεν είναι εδώ, για τον κ. Σταϊκούρα. Κοιτάξτε, ο παραχωρησιούχος, λέει η σύμβαση, αναλαμβάνει την υποχρέωση υλοποίησης εντός τριετίας από την πλήρωση των αναβλητικών αιρέσεων να ολοκληρώσει ένα συγκεκριμένο ελάχιστο έργο με κατασκευαστικό προϋπολογισμό τα 950 εκατομμύρια ευρώ. Πρόκειται για ένα σχέδιο που είχε υποβάλει η «Mohegan» και η «ΤΕΡΝΑ». Πλην όμως, στις 22-6-2022 στην κοινή συνέντευξη Τύπου στο Ζάππειο των κυρίων Άλεν εκ μέρους της «Hard Rock International» που αντικατέστησε τη «Mohegan» και του κ. Περιστέρη εκ μέρους της «ΤΕΡΝΑ» που παρέμεινε, παρέστη -σας ενημερώνω- το μισό Υπουργικό σας Συμβούλιο, συμπεριλαμβανομένων και των Υπουργών οι οποίοι -ακούστε το, ελληνικέ λαέ- καθύβριζαν πριν μερικά χρόνια τη «Hard Rock International» ότι τάχα με τις δικαστικές της προσφυγές που την είχαν πετάξει έξω ως ανίκανη, ανεπάγγελτη, χωρίς λεφτά, χωρίς τίποτα, καθυστερούσε -λέει- σκόπιμα το πρότζεκτ. Εσείς τη βρίζατε, εσείς παρευρεθήκατε μετά από μερικά χρόνια.

Παρουσιάστηκε, λοιπόν, εκεί που παρευρεθήκατε εσείς ένα τελείως διαφορετικό σχέδιο ανάπτυξης, ένας διαφορετικός ουρανοξύστης, πολίτες της Ελλάδας, με άλλα χαρακτηριστικά, γεγονός που με σιγουριά ανατρέπει τα προβλεπόμενα στο ως άνω κεφάλαιο της σύμβασης, ότι δεν μπορούν να αλλάξουν τα χαρακτηριστικά του ουρανοξύστη, στην ουσία για το επενδυτικό σχέδιο της «Hard Rock International» που η τελευταία είχε καταθέσει στον διαγωνισμό και δεν είχε αξιολογηθεί λόγω του αποκλεισμού της από την πρώτη φάση.

Κατά ποία λογική, συνεπώς, καλείται η Βουλή μας σήμερα να κυρώσει μια σύμβαση που τα βασικά της χαρακτηριστικά -επενδυτικό πρόγραμμα παραχωρησιούχου- μετά βεβαιότητας θα τροποποιηθούν; Εκτός βέβαια εάν ισχυρίζεστε ότι τόσο η «Mohegan», όσο και η «Hard Rock International», είχαν εκπονήσει ταυτοχρόνως ταυτόσημα επενδυτικά προγράμματα! Αν έχουν αυτό το χάρισμα μέσω της μεταβολής της ενέργειας και της ύλης σε ενέργεια και μπορούσαν χρόνια πριν σε άλλα μήκη και πλάτη του κόσμου να έχουν σχεδιάσει το ίδιο ξενοδοχείο, τότε θα γίνει το ίδιο. Αν δεν μπορούσαν, όπως είναι ανθρωπίνως αδύνατο, θα γίνει ένα άλλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η μόνη αντίδραση του ΣΥΡΙΖΑ για όλα αυτά συνίσταται στο εάν υπάρχει πρόθεση πρόσληψης των εργαζομένων που έχουν χάσει τη δουλειά τους από άλλα καζίνο στο καζίνο του Ελληνικού και επίσης αν υπάρχει πρόβλεψη για ελάχιστο αριθμό προσλήψεων. Κουβέντα για την καταστρατήγηση της σύμβασης, κουβέντα για τις εξόφθαλμες παρανομίες. Αντ’ αυτών, γελοιότητες -συγγνώμη για την έκφραση- περί δήθεν ευαισθησίας στα εργασιακά. Δηλαδή, ο ΣΥΡΙΖΑ θέλει να μας πει -και είναι λίγο αστείο, με συγχωρείτε, σας κοιτώ και σας το λέω- ότι ένας απολυμένος από το καζίνο της Ξάνθης να προσληφθεί κάποτε -αυτό είναι το αίτημά σας- δηλαδή τον αιώνα τον άπαντα, από το καζίνο του Ελληνικού. Είναι γελοιότητα, γιατί δεν θα φτάσει ποτέ στην Αττική ο εργαζόμενος που έχει απολυθεί. Θα βόσκει πρόβατα, αν μπορεί, στην Ξάνθη!

Γιατί κρατά αυτή τη στάση ο ΣΥΡΙΖΑ; Εδώ είναι τα σοβαρά, τα άλλα ήταν αστεία. Διότι εξυπηρετεί τα συμφέροντα μιας άλλης κοινοπραξίας, της κοινοπραξίας Λασκαρίδη - Κόκκαλη, βλέπε καζίνο Πάρνηθας, όπου λίγο πριν διεξαχθούν οι εκλογές του Ιουλίου του 2019 η κυβέρνησή σας, η κυβέρνηση Τσίπρα, υπέγραψε να μεταφερθεί στο Μαρούσι το καζίνο των προαναφερθέντων δύο ιδιοκτητών από την Πάρνηθα. Επόμενη στάση για το καζίνο της Πάρνηθας θα είναι το Ελληνικό.

Εδώ, λοιπόν, έχουμε τη συνεργασία της «Μητσοτάκης Α.Ε.» με τον ΣΥΡΙΖΑ του Αλέξη Τσίπρα. Κατά το σκεπτικό του ΜέΡΑ25 -και προειδοποιούμε όλους από τώρα, το λέμε δημόσια- όταν αποδειχθεί η «Hard Rock International» εξίσου αναξιόπιστη με την προηγούμενη και αποχωρήσει κακήν κακώς από την κοινοπραξία, τότε κάτι μας λέει ότι θα εμφανιστεί η κοινοπραξία Λασκαρίδη - Κόκκαλη, ως από μηχανής θεός, για να σώσει την κατάσταση. Το 2019, πριν από τις εκλογές, η κυβέρνηση ΣΥΡΙΖΑ έδωσε το καζίνο στο Μαρούσι, το οποίο είναι ιδιοκτησία Λασκαρίδη - Κόκκαλη. Η συμπαιγνία εδώ είναι ευδιάκριτη, πέρα από τις καθολικές αντιδράσεις των κατοίκων των περιοχών. Μένω στο Νέο Ηράκλειο και ξέρω γιατί και εμείς αντιδρούμε και εσείς το ξέρετε ότι δεν είναι οικονομικά βιώσιμα δύο καζίνο μέσα στην Αττική.

Προβλέπουμε, λοιπόν, εύκολα ότι τελικά το καζίνο του Ελληνικού θα καταλήξει στα χέρια των κυρίων Λασκαρίδη - Κόκκαλη. Θυμίζω ότι ο Πέτρος Κόκκαλης είναι Ευρωβουλευτής σας και μέτοχος της «INTRALOT» που έχει τα καζίνο αυτά, αποκαλύπτοντας ταυτοχρόνως το μέγεθος της συμπαιγνίας, η οποία προδίδεται άλλωστε από την απόλυτη αφωνία του ΣΥΡΙΖΑ για όλες τις καραμπινάτες παραφωνίες που προανέφερα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Θα ήθελα να πω δυο λόγια ακόμα, κύριε Πρόεδρε, για τον κ. Προκοπίου.

Κύριε Υπουργέ, μιας και εκπροσωπείτε την Κυβέρνηση, ξέρετε, πουλήσατε τα Ναυπηγεία Σκαραμαγκά -καλό είναι και το τηλέφωνο, αλλά εδώ είναι η Βουλή των Ελλήνων, κύριε Υπουργέ- για 25 εκατομμύρια ευρώ στον κ. Προκοπίου. Να τα ακούει αυτά ο ελληνικός λαός, να καμαρώνει για την Κυβέρνηση και τους Υπουργούς της. Προσέξτε, όταν τα πούλησαν 25 εκατομμύρια -σαν ένα μεγάλο σπίτι, δηλαδή ένα τίποτα, τα χάρισαν- τότε δεν υπήρχαν άλλοι να τα διεκδικήσουν. Ξέρετε γιατί; Διότι μία βδομάδα αφού τα πούλησαν, από την Κυβέρνηση του «Κυριάκου Μητσοτάκη Α.Ε.» η επένδυση των ναυπηγείων Σκαραμαγκά υπάγεται ξαφνικά στον στρατηγικό Μηχανισμό Επένδυσης Ταχείας Αδειοδότησης και φυσικά παχυλών κρατικών ενισχύσεων. Οικοδομικά και περιβαλλοντικά κριτήρια καθορίζονται όλα με υπουργικές αποφάσεις, δεν έχει κανένας λόγο, δεν μπορεί να πάει κανείς πουθενά, ούτε καν στο Συμβούλιο της Επικρατείας.

Με λίγα λόγια εάν μια βδομάδα πριν πουλήσετε στον κ. Προκοπίου τα Ναυπηγεία Σκαραμαγκά είχατε κάνει αυτά που κάνατε μια βδομάδα μετά, τα Ναυπηγεία Σκαραμαγκά θα κάνανε 150 εκατομμύρια ευρώ. Αυτό το ξέρετε και εσείς, το ξέρω και εγώ, και πολύ φοβάμαι ότι το ξέρει ήδη και ο ελληνικός λαός, που μας ακούει από εκεί απέναντι.

Τι κάνατε; Όπως οι παλιοί βλαχοδήμαρχοι ακριβώς. Πήρατε μια περιοχή υποβαθμισμένη, την αγοράσατε έναντι πινακίου φακής -τη συγκεκριμένη δεν την αγοράσατε, όπως έκαναν οι βλαχοδήμαρχοι, αλλά τη χαρίσατε στον κ. Προκοπίου. Και μετά τι έκαναν οι βλαχοδήμαρχοι; Έβαζαν πάρκα, σιντριβάνια, μονοκατοικίες, ανέβαινε δέκα φορές η αξία της γης και αυτομάτως πλούτιζαν οι ίδιοι. Έτσι με τον βλαχοδημαρχικό αυτόν τρόπο πλουτίζετε τώρα εσείς τον κ. Προκοπίου.

Ο κ. Προκοπίου είναι ένας τρομακτικά πλούσιος Έλληνας. Δεν χρειάζεται τώρα να πω εγώ ότι έχει τη μεγαλύτερη ακίνητη περιουσία στην Ελλάδα. Δυόμισι χιλιάδες ακίνητα έχει ο κ. Προκοπίου και εκατόν τριάντα τρία πλοία. Είναι μεγιστάνας των εφοπλιστών. Ο κ. Προκοπίου όμως κάνει και κάτι άλλο σκοτεινό. Έχει ένα σκοτεινό σχέδιο για το μέλλον των ναυπηγείων Σκαραμαγκά. Θα το πούμε στο μέλλον και εμείς αυτό. Ας δούμε πρώτα τι δεν έκανε η Κυβέρνησή σας και είναι υπόλογη.

Κοιτάξτε, όπως λέει το Βιομηχανικό Επιμελητήριο Πειραιά -το αυτονόητο- «Η εκ των υστέρων προικοδότηση του κ. Προκοπίου…» -διαβάζω από τη δήλωση του Εμπορικού και Βιομηχανικού Επιμελητηρίου Πειραιά- «…με σειρά χαριστικών ρυθμίσεων τροποποιεί τους όρους του διαγωνισμού και αν είχαν προηγηθεί του διαγωνισμού οι σχετικές ρυθμίσεις…» –δεν το λέω εγώ, το Βιομηχανικό Επιμελητήριο του Πειραιά το λέει- «…θα ήταν αυξημένο το ενδιαφέρον τόσο για συμμετοχή όσο και για άλλο τίμημα». Ξέρετε πώς το παίρνει; Με ενεργητικό καθαρό από υποχρεώσεις και εργαζόμενους, όπως και στη «ΛΑΡΚΟ»! Συγχαρητήρια, μπράβο σας, που το καθαρίσατε, του το χαρίσατε και του το αναβαθμίσατε αφού το χαρίσατε. Να μην πω, λοιπόν, αυτό.

Να πω, γιατί δεν έχουμε πολύ χρόνο, ότι το πλέον προκλητικό με τις σημερινές συγκεκριμένες ρυθμίσεις και το πόσο ενδεικτικά σκληρά ταξική πολιτική υιοθετεί η «Κυριάκος Μητσοτάκης Α.Ε.» είναι η αντίφαση ανάμεσα στα προνόμια που παραχωρούνται στον Προκοπίου αφ’ ενός και την παντελή, εκκωφαντική θα έλεγε κανείς απουσία οποιασδήποτε πρόνοιας και έγνοιας για αυτούς τους έρμους τους εργαζόμενους, που τόσα πολλά μας έχουν προσφέρει στα Ναυπηγεία Σκαραμαγκά. Αυτών δηλαδή, που εξασφάλισαν όλα τα τελευταία χρόνια, κύριε Πρόεδρε, κάτω από τις πλέον αντίξοες συνθήκες της ειδικής διαχείρισης, τις ναυπηγοεπισκευαστικές ανάγκες του Πολεμικού Ναυτικού της χώρας μας. Δεν θα είχαμε κανένα αντιτορπιλικό, δεν θα είχαμε καμμία φρεγάτα που να πλέει, αν δεν ήταν αυτοί οι άνθρωποι, όπως μας είπαν πριν μια εβδομάδα, που ήρθαν εδώ και μας συνάντησαν στα γραφεία μας. Με ιδιαίτερες πατέντες συντηρούν το Πολεμικό Ναυτικό να είναι αξιόπλοο.

Το πλέον στοιχειώδες, που ακόμα και μια σκληρά καπιταλιστική κυβέρνηση θα έπρεπε να κάνει από τη στιγμή που παρέχει τέτοια κίνητρα στον ιδιώτη επιχειρηματία ήταν, κύριε Υπουργέ, που εκπροσωπείτε την Κυβέρνηση, αλλά μιλάτε στο τηλέφωνο, να τον δεσμεύσετε τουλάχιστον στην πρόσληψη του συνόλου των εργαζομένων σήμερα με συμβάσεις αορίστου χρόνου και τη δημιουργία επιπλέον συγκεκριμένου ελάχιστου αριθμού θέσεων εργασίας, καθώς και την υποχρέωσή του στη διατήρηση όλων αυτών των θέσεων εργασίας για διάστημα τουλάχιστον πέντε ετών από την υλοποίηση της επένδυσης.

Με αυτά τα δεδομένα μόνο σαν ειρωνεία φαντάζει η αναφορά στο άρθρο 5 του σχεδίου νόμου σας -άκου τα ελληνικέ λαέ, να φρίξεις με το σαδιστικό χιούμορ που κάνουν εις βάρους σου- ότι σκοπός μεταξύ άλλων του νομοσχεδίου είναι η προαγωγή της κοινωνικής συνοχής, η ενίσχυση της απασχόλησης και η άρση των κοινωνικών ανισοτήτων σε εθνικό και περιφερειακό επίπεδο. Ενίσχυση της απασχόλησης και προαγωγή της κοινωνικής συνοχής με απόλυση του συνόλου των εργαζομένων και μάλιστα χωρίς καν την καταβολή των οφειλομένων; Κάπου 200 εκατομμύρια τους χρωστάνε!

Δεν προσομοιάζει, κύριε Υπουργέ, με προαγωγή κοινωνικής συνοχής, μάλλον για εμφύλιο μας πάει αυτό που κάνετε! Οι λέξεις χάνουν το νόημά τους και η κοροϊδία πάει σύννεφο με τη «Μητσοτάκης Α.Ε.».

Εκεί όμως που δημιουργούνται σοβαρά ερωτηματικά για τις πραγματικές προθέσεις της Κυβέρνησης είναι η αναφορά στους σκοπούς στην αξιοποίηση της στρατηγικής. Κοιτάξτε, ο κ. Προκοπίου έχει εδώ και πολύ καιρό νταραβέρια με φυσικό αέριο και πετρέλαιο. Ο κ. Προκοπίου με τα εκατόν τριάντα τρία ή τετρακόσια -δεν ξέρω- καράβια του εμπορεύεται αυτά τα πράγματα. Είναι προφανές ότι αποτελεί έναν από τους κύριους παίκτες στη μεταφορά υγροποιημένου φυσικού αερίου.

Στεκόμαστε σε ένα άρθρο του Νοεμβρίου του 2021 με τίτλο: «Τερματικός σταθμός υγροποιημένου φυσικού αερίου στον Σκαραμαγκά». Σύμφωνα, λοιπόν, με τις επιχειρηματικές δραστηριότητες του κ. Προκοπίου όσο και με τις προβλέψεις του νομοσχεδίου σας -βλέπε άρθρο 7, που ουσιαστικά του δίνει τη δυνατότητα για οποιαδήποτε δραστηριότητα εκεί, «όπως εγκαταστάσεις παραγωγής» -διαβάζω από το νομοσχέδιό σας- «αποθήκευσης και μεταφοράς ηλεκτρικής ενέργειας και φυσικού αερίου»- δεν θα είναι πια ναυπηγεία. Θα είναι κάτω από τη γη μία βόμβα έτοιμη να τινάξει όλη την Αθήνα, όλο το Λεκανοπέδιο στον αέρα, γιατί τέτοιου μεγέθους βόμβα θα είναι, για να κάνει ο κ. Προκοπίου εκεί τη συσσώρευση ηλεκτρικής ενέργειας και φυσικού αερίου.

Τελειώνω αμέσως, κύριε Πρόεδρε.

Σε συνδυασμό με την εκποίηση του ναυπηγείου Ελευσίνας στις ΗΠΑ, δηλαδή στην «ONEX», θεωρούμε ότι ο «επενδυτής» του Σκαραμαγκά βρίσκεται, κύριε Πρόεδρε, κυρίες και κύριοι Βουλευτές, ελληνικέ λαέ κυρίως, σε αγαστή συνεργασία με τις Ηνωμένες Πολιτείες Αμερικής, την τρίτη μεγαλύτερη δύναμη εξαγωγής LNG στον κόσμο. Οι οποίες Ηνωμένες Πολιτείες δημιουργούν έτσι στη χώρα μας ένα λιμενικό δίκτυο ενεργειακό και στρατιωτικό κατά μήκος ολόκληρης της χώρας, αφανώς ή εμφανώς, το οποίο ξεκινά από τη Σούδα, περνάει από τη Σύρο σε Νεώριο, Ελευσίνα και Σκαραμαγκά και καταλήγει στην Αλεξανδρούπολη.

Κοιτάξτε, μπορείτε να κλέψετε όλον τον δημόσιο πλούτο και να τον χαρίσετε για κάνα μήνα ακόμη που θα κυβερνάτε σε παρασιτικούς φίλους σας, που σας έχουν εκλέξει με τα χρήματά τους. Μπορείτε να κάνετε τους Αμερικάνους τοποτηρητές και αφεντικά της χρεοδουλοπαροικίας και αποικίας που έχετε καταντήσει τη χώρα. Αυτό που δεν μπορείτε και δεν θα μπορέσετε ποτέ είναι να τα βγάλετε πέρα με τον ελληνικό λαό. Κάντε εκλογές χθες, σήμερα, αύριο! Θα τις χάσετε τόσο συντριπτικά, που θα μείνετε με ανοιχτό το στόμα.

Ευχαριστώ πολύ για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παπαδόπουλε, θέλετε να τοποθετηθείτε για την τροπολογία τώρα;

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ναι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ελάτε.

Κύριε Βεσυρόπουλε, έχετε και εσείς τροπολογία;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Και τροπολογία και τοποθέτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς αργότερα.

Τον λόγο έχει ο Υφυπουργός Υποδομών και Μεταφορών κ. Παπαδόπουλος.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Κυρίες και κύριοι συνάδελφοι, θα αναφερθώ στην τροπολογία με γενικό αριθμό 1344 και ειδικό 203. Το άρθρο πρώτο είναι το άρθρο το οποίο δίνει τη δυνατότητα στις παρατάσεις των συμβάσεων της ανάθεσης μέρους ενός συγκοινωνιακού έργου καθώς οι επενδύσεις των συμβάσεων που έγιναν από τα ΚΤΕΛ είναι για ένα ακόμα έτος. Οι συμβάσεις αυτές έχουν συναφθεί τόσο με τις διατάξεις του ν.4568/2018 όσο και με τις διατάξεις του ν.4663/2020 για την ενίσχυση του συγκοινωνιακού έργου τόσο στην Αθήνα όσο και Θεσσαλονίκη, που λόγω των ειδικών συνθηκών που επικράτησαν την περίοδο αυτή πράγματι οι αναθέσεις αυτές απέδωσαν τα αναμενόμενα αποτελέσματα. Κατά κοινή ομολογία οι μετακινήσεις των πολιτών γίνονται σε γρηγορότερο χρόνο και με λιγότερους επιβάτες η δε ποιότητα και η αξιοπιστία του προσφερόμενου έργου είναι ιδιαίτερα σημαντική.

Επειδή με την ισχύουσα νομοθετική ρύθμιση δεν προβλέπεται η δυνατότητα παράτασης των συμβάσεων, με αποτέλεσμα τον Οκτώβριο να κινδυνεύει η χώρα να έχει διακοπή στο συγκεκριμένο έργο, γι’ αυτό καταθέσαμε τη συγκεκριμένη τροπολογία έγκαιρα, ώστε να μην υπάρχει κανένα πρόβλημα. Άλλωστε οι δημόσιοι συγκοινωνιακοί φορείς στην Αθήνα και Θεσσαλονίκη χρειάζονται ένα εύλογο χρονικό διάστημα για να αποκτήσουν τον αναγκαίο αριθμό των σύγχρονων λεωφορείων.

Σε αυτή υπάρχει και μια νομοτεχνική βελτίωση, την οποία έχετε πάρει όλοι. Στο άρθρο 1 για την παράταση συμβάσεων ανάθεσης και επιμίσθωσης συγκοινωνιακού έργου στην παράγραφο 3 του άρθρου 54 μετά τη λέξη «από τη λήξη τους» προστίθεται η φράση «και να προσαυξηθεί το έργο που έχει ανατεθεί και αφορά τις γραμμές και τα δρομολόγια, τα οχηματοχιλιόμετρα ενός ποσοστού 25% επί του συμβατικού έργου». Και μετά τη λήξη της μίσθωσης προστίθεται η φράση «όπως και η προσαύξηση του έργου».

Στο άρθρο δεύτερο μιλάμε για τους ελεγκτές εναέριας κυκλοφορίας, οι οποίοι αμείβονται -είναι γνωστό- επιπλέον με την αποζημίωση για το έργο τους από το EUROCONTROL. Αυτή η αμοιβή καταβάλλεται κάθε έτος και υπολογίζεται βάσει του έργου το οποίο έχουν επιτελέσει το προηγούμενο έτος. Με αυτόν τον τρόπο οι ελεγκτές εναέριας κυκλοφορίας έλαβαν την αποζημίωση του 2020 βάσει των στοιχείων των πτήσεων του 2019, με αποτέλεσμα λόγω της μειωμένης αεροπορικής κίνησης του έτους αυτού και λόγω της πανδημίας να κληθούν να επιστρέψουν χρήματα, όταν έγινε αντιλογισμός, για τα οποία είχαν ήδη φορολογηθεί κιόλας.

Η προτεινόμενη ρύθμιση, λοιπόν, αυτή, αντιμετωπίζει το ζήτημα της αναζήτησης των ποσών αποζημίωσης των επιδομάτων -άρθρο 34 και 34α του ν.2682- που, σημειωτέον, δεν οφείλεται σε πλημμελή άσκηση των καθηκόντων τους -το διευκρινίζω αυτό-, αλλά στα έκτακτα μέτρα που ελήφθησαν από την πολιτεία για τον περιορισμό της διασποράς.

Έτσι, λοιπόν, με την τροπολογία αυτή λύνουμε και το θέμα αυτό.

Αναφέρεται στις διατάξεις του άρθρου 34α του ν.2682/1999 ότι έχει θεσπιστεί ένα μπόνους επίδομα αποδοτικότητας για τον κλάδο ελεγκτών εναέριας κυκλοφορίας. Προκειμένου να καταβληθεί το επίδομα αυτό, όπως αναφέρεται σε αυτές τις διατάξεις, οι προϋποθέσεις που δεν μπορούν να επιτευχθούν λόγω του δεδομένου ότι αυτές ελήφθησαν υπ’ όψιν υπό ιδανικές συνθήκες για την τιθέμενη στοιχειοθεσία για τα έτη 2022 και 2023 δίνεται η δυνατότητα ειδικής στοχοθεσίας και όχι οριζόντιας ρύθμισης, ώστε να ληφθούν υπ’ όψιν οι τρέχουσες συνθήκες που επικρατούν τόσο ως προς τη στελέχωση του κλάδου ελεγκτών εναέριας κυκλοφορίας όσο και ως προς την προβλεπόμενη κίνηση αεροναυτιλίας για τα έτη 2022 - 2023.

Και υπάρχει και το άρθρο 4 και κλείνω με αυτό. Με την προηγούμενη ρύθμιση μέχρι τέλους όπου ληφθεί η σύμφωνη γνώμη της Ευρωπαϊκής Επιτροπής για τη διαγραφή του εγγεγραμμένου χρέους προς το ελληνικό δημόσιο του ΟΟΣΕ και εφόσον οι οφειλές προέρχονται από την κατάπτωση εγγυητικών, δίνεται παράταση για ένα χρονικό διάστημα μέχρι τις 31 Δεκεμβρίου του 2022 για άρση των δεσμεύσεων που έχουν επιβληθεί στον οργανισμό και χορηγείται αποδεικτικό φορολογικής ενημερότητας.

Η ρύθμιση αυτή θεωρούμε ότι είναι αναγκαία, δεδομένου ότι το σύνολο του λεγόμενου «χρέους» που οφείλεται αποκλειστικά και μόνο στην κατάπτωση των εγγυήσεων σε βάρος του ελληνικού δημοσίου από τα δάνεια του ΟΟΣΕ ενώ το χρέος του ΟΟΣΕ από άλλη αιτία δεν υφίσταται και οι φορολογικές του υποχρεώσεις εξυπηρετούνται κανονικά. Παρ’ όλα αυτά οι αρμόδιες ΔΟΥ επιβάλλουν κατασχέσεις σε βάρος του ΟΟΣΕ και δεσμεύουν τα ποσά τραπεζικών του λογαριασμών. Και αυτή η ρύθμιση παίζει ένα πολύ σημαντικό ρόλο και αποτελεί ένα απόλυτα δίκαιο αίτημα.

Ευχαριστώ πάρα πολύ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Να συνεχίσουμε τώρα με τον κ. Κουρουμπλή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ, κύριε Πρόεδρε.

Επειδή σηκώθηκαν οι τόνοι και επειδή η υπόθεση του 2015 ταλανίζει πολλές φορές με στοιχείο παραπληροφόρησης -και το λέω μετά λόγου γνώσεως- και από Βουλευτές της Νέας Δημοκρατίας αλλά και από Υπουργούς, εγώ, κύριε Πρόεδρε, ως Βουλευτής του ελληνικού Κοινοβουλίου ζητώ -επειδή υπήρξα σε εκείνη την κυβέρνηση- να μας πει ο κύριος Υπουργός ποιο ήταν το αποθεματικό που άφησε η κυβέρνηση που απέδραμε από τις εκλογές του 2015, τον Γενάρη του 2015, στην πρώτη κυβέρνηση του ΣΥΡΙΖΑ και να μας πούνε επίσης τι παρέλαβαν το 2019. Ενάμισι δισεκατομμύριο το 2015 παρέλαβε η κυβέρνηση του ΣΥΡΙΖΑ, 37 δισεκατομμύρια παραλάβατε εσείς.

Μας λέτε ότι καταστρέψαμε τη χώρα και τη χρεώσαμε 100 δισεκατομμύρια. Μάλιστα. Πείτε μας, λοιπόν, γιατί το χρέος δεν αυξήθηκε αφού χρεώσαμε τη χώρα κατά 100 δισεκατομμύρια; Πληρώσαμε τα ληξιπρόθεσμα δάνεια, τα δικά σας. Αυτή είναι η αλήθεια. Αλλιώς πείτε πόσο ήταν το χρέος το 2015. Καθαρές κουβέντες, τίμιες, με πολιτική ευθύνη. Πόσο ήταν το δημόσιο χρέος, κύριοι Υπουργοί της Νέας Δημοκρατίας το 2015, που ανέλαβε ο ΣΥΡΙΖΑ και πόσο ήταν το 2019; Για να δούμε πού πήγαν αυτά τα 100 δισεκατομμύρια. Γιατί αν εμείς καταστρέψαμε τη χώρα, όπως λέτε, τότε το χρέος θα είχε αυξηθεί κατά 100 δισεκατομμύρια από το επίπεδο που το παραλάβαμε. Αυτό λέει η λογική. Άλλα στοιχεία δεν μπορώ να προσκομίσω για να πείσω το Κοινοβούλιο.

Κύριε Πρόεδρε, σήμερα είχαμε μια καλή εξέλιξη δικαστική, διότι απερρίφθη η προσφυγή της ΔΕΗ για πιλοτική δίκη και έτσι η υπόθεση της ρήτρας θα κριθεί στα τακτικά δικαστήρια.

Το δεύτερο που ήθελα να πω πριν μπω στο νομοσχέδιο είναι ότι μετά από τις κραυγαλέες τοποθετήσεις δύο προέδρων ανεξάρτητων αρχών, του Καταναλωτή και της ΡΑΕ, διερωτώμαι κύριε Πρόεδρε, τι κάνουν οι εισαγγελείς αυτής της χώρας; Τι κάνουν οι εισαγγελείς όταν επιβεβαιώνεται με τον πιο επιβεβαιωμένο τρόπο η αισχροκέρδεια που υπέστη ο ελληνικός λαός από δύο ανεξάρτητες αρχές; Για να καταλάβει ο ελληνικός λαός τι πληρώνει, για ποιους τα πληρώνει και γιατί τα πληρώνει.

Τώρα θα πάω στο νομοσχέδιο.

Κύριε Πρόεδρε, στην πολιτική, έλεγε ο «Γέρος της Δημοκρατίας», χρειάζεται γενναιότητα. Αν άκουγε κανείς το τι κατήγγελλαν στον ΣΥΡΙΖΑ η Νέα Δημοκρατία για την υπόθεση του Ελληνικού, πραγματικά θα έφριττε ότι ο ΣΥΡΙΖΑ δεν τολμούσε να κάνει αυτό, εκείνο και το άλλο. Και ξέρουμε πάρα πολύ καλά τι έγινε το 2016 γι’ αυτή την επένδυση. Τι δουλειά μεγάλη ιδιαίτερα από Υπουργούς, όπως ο κ. Φλαμπουράρης. Είχα ενημέρωση και εγώ ως Υπουργός. Πραγματικά έγινε μια πολύ μεγάλη προσπάθεια να ξεμπλεχτούν πάρα πολλά προβλήματα για την επένδυση αυτή. Βεβαίως υπάρχει και το καζίνο. Ένα καζίνο έχει τον ρόλο του. Αλλά ξέρετε πάρα πολύ καλά τι επιπτώσεις μπορεί να έχει και στις οικογένειες της ευρύτερης περιοχής, δηλαδή ό,τι έγινε και στο Λουτράκι. Θα μου πεις υπάρχει και το συν, υπάρχει και το πλην.

Τώρα υπάρχουν αρκετά προβλήματα εκεί και με τους δήμους και πρέπει σε αυτά τα ζητήματα να υπάρξει μια σωστή διαχείριση και μια καλή προσέγγιση.

Πάμε στον Σκαραμαγκά.

Κύριε Πρόεδρε, αν ακούσει κανείς τους Βουλευτές της Νέας Δημοκρατίας είναι για να γελάει. Οι άνθρωποι είναι αδιάβαστοι ή παραπληροφορούν σκοπίμως. Δεν υπάρχει άλλη τοποθέτηση. Πότε χρεώθηκε το ελληνικό κράτος τα 700 εκατομμύρια από κρατικές επιδοτήσεις; Επί ΣΥΡΙΖΑ; Έλεος δηλαδή! Έλεος! Είναι ντροπή να λέγονται αυτά, είναι ντροπή να μην έχει το κουράγιο κάποιος να πει «ναι». Μιλάτε για τον ΣΥΡΙΖΑ; Δώσατε τα ναυπηγεία με 1 ευρώ στον Σάφα; Πείτε, λοιπόν, τι παρέλαβε ο ΣΥΡΙΖΑ. Ο ΣΥΡΙΖΑ παρέλαβε μία εκκρεμότητα στο διεθνές διαιτητικό δικαστήριο 1,5 δισ. απαιτήσεων. Το παλέψαμε όσο μπορούσαμε και αυτό θα κάνατε και εσείς. Εγώ δεν λέω, αλλά μην έρχεστε και λέτε εδώ άρρητα ρήματα.

Πάμε, λοιπόν, τώρα στο θέμα της επένδυσης.

Κύριε Πρόεδρε, υπάρχει πράγματι το ενδιαφέρον για μια επένδυση στη ναυπηγοεπισκευαστική ζώνη, στο παλιό ναυπηγείο Σκαραμαγκά. Και όλοι θέλουμε αυτό το ναυπηγείο να συνεχίσει να αναπτύσσεται, διότι υπάρχουν και λόγοι ανάπτυξης αλλά και λόγοι εθνικοί. Χρειαζόμαστε ένα ναυπηγείο που θα προσφέρει υπηρεσίες και στο Πολεμικό Ναυτικό. Υπάρχουν όμως και άλλες δύο παράμετροι. Οι εργαζόμενοι. Υπάρχουν εννιακόσιοι πενήντα εργαζόμενοι και άλλοι εκατό εργαζόμενοι στο τροχαίο υλικό. Πίσω τους υπάρχουν άλλες τόσες οικογένειες. Υπάρχουν δικαστικές αποφάσεις, όπως η 1054, τελεσίδικη απόφαση. Δεν πρέπει να υλοποιηθεί από ένα σύγχρονο ευνομούμενο κράτος; Ρωτάω ως απλός πολίτης. Και, βεβαίως, υπάρχει και ο Δήμος Χαϊδαρίου που είναι ο δήμος που προσεγγίζει και έχει έξοδο στη θάλασσα από τους επτά δήμους της δυτικής Αθήνας, μιας περιοχής που από τη μια μεριά έχει τον ΧΥΤΑ, από την άλλη καλείται να αντιμετωπίσει το ζήτημα αυτό. Θεωρώ σοβαρό τον επενδυτή, γιατί από τη θέση μου ως διατελέσας Υπουργός Ναυτιλίας, έχω μια εικόνα προσώπων και πραγμάτων.

Πιστεύω, λοιπόν, ότι και το κράτος και η Κυβέρνηση θα πρέπει να αναλάβουν μία πρωτοβουλία, ώστε να προσεγγιστούν τα ζητήματα που αφορούν και τον Δήμο Χαϊδαρίου και να εξασφαλιστούν οι περιβαλλοντικοί όροι. Η ανάπτυξη μπορεί να γίνει και με την προστασία του περιβάλλοντος, μπορεί να γίνει και χωρίς την προστασία του περιβάλλοντος, όταν υπάρχει απληστία και ασυδοσία.

Ένα ευνομούμενο κράτος, λοιπόν, όπως είναι η Ελλάδα, όταν τηρήσει τις υποχρεώσεις του, κύριε Πρόεδρε, απέναντι σε αυτό το ζήτημα του περιβάλλοντος -που τα προβλήματα κλιματικών αλλαγών είναι και της εποχής- όταν προστατεύσει και τους εργαζόμενους, οι οποίοι διαθέτουν υψηλή τεχνογνωσία -οι Γερμανοί ομολογούσαν κατά την περίοδο κατασκευής των ναυπηγείων ότι είχαν πάρει τεχνογνωσία από τα Ναυπηγεία Σκαραμαγκά και άρα, λοιπόν, υπάρχει ο πλούτος και σε ανθρώπινο δυναμικό και στις υποδομές- τότε μπορεί να υπάρξει ένα τέτοιο πνεύμα συνεννόησης και με την πρωτοβουλία -το τονίζω- της Κυβέρνησης να δοθεί η δυνατότητα πραγματικά να υπάρξει ανάπτυξη σε αυτή την περιοχή που τη χρειάζεται και η περιοχή και ο τόπος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, ολοκληρώστε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε, θέλοντας να δηλώσω και εγώ την άρνησή μου στην απόφαση του ανώτατου δικαστηρίου. Είναι μια αναχρονιστική απόφαση που συγκεντρώνει την άρνηση, νομίζω, της συντριπτικής πλειοψηφίας του πολιτικού κόσμου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ελάτε, κύριε Μαρκόπουλε.

Είναι ο κ. Μαρκόπουλος, μετά η κ. Γιαννακοπούλου, ο κύριος Υφυπουργός και ο κ. Σαντορινιός και ολοκληρώνουμε τη διαδικασία.

Κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κύριε Πρόεδρε.

Αγαπητοί συνάδελφοι, εγώ θα ξεκινήσω λίγο από την τροπολογία αναφορικά με το «πόθεν έσχες». Ζητήστε μία συγγνώμη σήμερα στον κ. Θάνο Πλεύρη για την απίστευτης χυδαιότητας επίθεση την οποία έκανε ο κ. Παύλος Πολάκης σε ό,τι αφορά την κληρονομιά που πήρε, επειδή σκοτώθηκε με τραγικό τρόπο η μητέρα του και μετά να έρθουμε να τα συζητήσουμε.

Ζητήστε μία συγγνώμη που τα τρολ του κόμματός σας επί δύο χρόνια αναπαράγουν ψεύδη αναφορικά με το δικό μου «πόθεν έσχες» περί δήθεν γκρίζων δωρεών 225.000 ευρώ, όταν εγώ έχω πουλήσει το σπίτι μου και έχω όλα τα συμβόλαια και αναπαράγονται, μάλιστα, αυτές οι αθλιότητες ακόμα και από τον αναπληρωτή εκπρόσωπο Τύπου του κόμματός σας κ. Νικολαΐδη και μετά να έρθουμε να μιλήσουμε για τα «πόθεν έσχες». Για να μη θυμίσω τις γκρίζες ζώνες «πόθεν έσχες» δικών σας συναδέλφων στο παρελθόν και πώς τρέχατε κάποτε να τα μαζέψετε και μένω εδώ.

Άκουσα τον κ. Αλεξιάδη που έλεγε ότι δεν έχει πάτο το κυβερνητικό βαρέλι και τα λοιπά. Κοιτάξτε να δείτε, πάτο δεν έχει το βαρέλι της δικής σας πρόκλησης και των προκλήσεων σας. Είστε αυτοί που για τα Ναυπηγεία Σκαραμαγκά τεσσεράμισι χρόνια δεν κάνατε τίποτα, αυτοί που τα αφήσατε να ρημάξουν, αυτοί που, ουσιαστικά, πέρασαν στα χρόνια σας σε καθεστώς ειδικής διαχείρισης και ερχόσαστε τώρα εδώ και μας κάνετε και μαθήματα και ερχόσαστε και μιλάτε.

Άκουσα τον κ. Βίτσα που είπε ότι είχαμε τέτοιες προκλήσεις και ξεκινήσαμε να συζητήσουμε. Συζητήσατε, ναι. Και ξανασυζητήσατε και ξανασυζητήσατε και ξανασυζητήσατε. Δράσατε στο τέλος όμως; Γιατί εσείς στην Αριστερά έχετε και μια παράδοση ατέρμονων συζητήσεων, δίχως τέλος, όμως, σε ουσιαστική δράση δεν έχετε καμμία παράδοση.

Δράσατε; Κάνατε κάτι για τα Ναυπηγεία Σκαραμαγκά; Φέρατε κάποιο αποτέλεσμα; Διασφαλίσατε αυτές τις θέσεις εργασίας, για τις οποίες τώρα κόπτεστε και μας λέτε τόση ώρα; Ας είμαστε, λοιπόν, επιτέλους, άνθρωποι της δράσης και όχι των λόγων. Δεν ασχοληθήκατε με το θέμα. Το πετάξατε, όπως αυτό κάνατε για τεσσεράμισι χρόνια για όλα τα θέματα κάτω από το χαλάκι. Τα ίδια όπως κάνατε και με την «PITSOS» που σας έστελναν οι εργαζόμενοι από το 2016 επιστολές προσωπικά στον Αλέξη Τσίπρα και δεν τις απάντησε καν. Τα ίδια Παντελάκη μου, τα ίδια Παντελή μου!

Η επένδυση αυτή, λοιπόν, είναι διασφάλιση της εργασίας, να το ξεκαθαρίσουμε. Διασφαλίζονται οι θέσεις εργασίας μέσα από αυτή την επένδυση.

Αρχίσατε, επίσης, και συζητήσατε τα περί αίτησης του Δήμου Χαϊδαρίου. Η Κυβέρνηση διαβουλεύτηκε, άκουσε και σεβάστηκε τον Δήμο Χαϊδαρίου. Υπάρχει, όμως -και εδώ όποιος έχει να πει κάτι, να έρθει να το πει στα ίσια να το συζητήσουμε- και μία απορριπτική απόφαση του Συμβουλίου της Επικρατείας. Αυτή είναι η απόφαση, η οποία ανοίγει τον δρόμο για τη μεταβίβαση. Αμφισβητείτε τη δικαιοσύνη; Να το συζητήσουμε και αυτό και να δούμε πόσες φορές που λέτε εσείς, θα αμφισβητείτε τη δικαιοσύνη.

Δυνάμεις που βούλιαξαν τη ναυπηγική δραστηριότητα στη χώρα μας -και όχι μόνο στον Σκαραμαγκά αλλά και στο Πέραμα- δυνάμεις οι οποίες προέβησαν σε τραμπουκισμούς στο παρελθόν, δυνάμεις οι οποίες έστρεψαν καράβια και τα πήγαν να ναυπηγηθούν στην Τουρκία, οι γνωστοί νταήδες των λιμανιών -να τα λέμε- έρχονται τώρα αυτή τη στιγμή και συνεπικουρούμενοι από την αυτοδιοίκηση, τάζουν τώρα μια νέου τύπου αγωνιστική υπερδιέγερση, χωρίς πρόταση, χωρίς πλάνο. Και πάλι τα ίδια Παντελάκη μου τα ίδια Παντελή μου!

Όλα αυτά, λοιπόν, τα αντάρτικα, τα θυμήθηκαν κάποιοι τώρα ξαφνικά. Πού ήταν όλοι αυτοί οι συνδικαλιστές και οι αγωνιστές το 2015, που κυβερνούσατε εσείς; Το 2016, το 2017, το 2018, το 2019; Αφήσατε να ρημάξουν τα ναυπηγεία και τώρα έρχεστε και μας κουνάτε το δάχτυλο.

Εδώ, λοιπόν, βλέπουμε μία τάση, αγαπητοί συνάδελφοι, άνθρωποι που έχουν μπροστά τους μία λύση, να θέλουν να δημιουργήσουν ένα πρόβλημα, αντί να γίνει το αντίστροφο. Για ένα πρόβλημα, λοιπόν, που λύνεται και δίνεται μία λύση, κάποιοι θέλουν να δημιουργήσουν ένα νέο πρόβλημα. Η αντίδραση αυτή είναι γνωστή.

Θα ήθελα να σταθώ και σε δύο σημεία, τα οποία θεωρώ αιχμής. Ο ναυπηγικός χαρακτήρας είναι καίριος και αυτός είναι το βαρύ πυροβολικό. Αυτό μας ενδιαφέρει, ο ναυπηγικός χαρακτήρας στον Σκαραμαγκά.

Θα πω, μάλιστα, και για το θέμα των απαλλοτριώσεων. Θεωρώ ότι είναι καλό ο επενδυτής να ακούσει και να προσπαθήσει σε αυτό το κομμάτι να βρει συναινέσεις και να υπάρξει συνεργασία με τους όποιους, τέλος πάντων, θίγονται από τις απαλλοτριώσεις. Πρέπει να υπάρξει διάλογος, πρέπει να υπάρξει μια διάθεση συνεργασίας, δεν πρέπει να υπάρχουν πια κάθετες απόψεις. Νομίζω ότι ο επενδυτής σε αυτόν τον τομέα θα πρέπει να καθίσει να συζητήσει και να βρει δρόμους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε ξεπεράσει τον χρόνο σας, να ξέρετε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν ξέρω, αλλά σίγουρα δεν έχω μιλήσει δεκατέσσερα λεπτά. Μάλλον φταίει το ρολόι! Ολοκληρώνω.

Εδώ, λοιπόν, τελικά, πείτε μας τι θέλετε. Ποια Ελλάδα θέλετε; Της στασιμότητας; Του «όχι σε όλα»; Θέλετε τα ναυπηγεία να παραμείνουν σε ελληνικά χέρια; Τι εξυπηρετείτε εσείς με αυτή τη στάση;

Τα ίδια λέγατε για το Ελληνικό και να ολοκληρώσω και με το Ελληνικό. Μόνο δεινόσαυρους δεν μας είχατε πει ότι έχουν βρεθεί στο Ελληνικό. Θα τα ξεχάσουμε; Θα ξεχάσω την κ. Κονιόρδου; Όπου μπορούσατε να βάλετε εμπόδιο, βάζατε. Και στο τέλος, κανονικά τα προχωρούσατε και τα υπογράφατε όλα -δεν τα προχωρούσατε, να τα μπλοκάρετε θέλατε, αλλά, ουσιαστικά, στο τέλος, σαν καλά παιδιά και κάτω από την πίεση των τροϊκανών, καθόσασταν και τα υπογράφατε όλα.

Το καζίνο, λοιπόν, είναι κάτι περίπου σαν τον τουρισμό στο γκολφ. Θυμόσαστε πως κάποιοι είχαν μπλοκάρει το γκολφ κάτω στο «Costa Navarino» και τώρα όλη η Μεσσηνία πίνει νερό στο όνομα των Κωνσταντακόπουλων. Το καζίνο είναι μια δραστηριότητα τουριστική, την οποία πρέπει να την εξετάσουμε.

Αναστοχαστείτε. Δεν πατάτε στον 21ο αιώνα, πατάτε στον 20ο αιώνα. Αναστοχαστείτε και, επιτέλους, συγχρονιστείτε με τις σύγχρονες ανάγκες, για να έρθουν επενδύσεις στη χώρα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Νάντια Γιαννακοπούλου από το ΠΑΣΟΚ.

Ελάτε, κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατανοώ ότι στο παρόν νομοσχέδιο υπάρχει μια πληθώρα σοβαρών διατάξεων, όμως θα ήθελα να μου επιτρέψετε να επικεντρωθώ στις διατάξεις, οι οποίες αφορούν στα Ναυπηγεία Σκαραμαγκά και έχουν προκαλέσει ποικίλες αντιδράσεις από όλες τις πλευρές και από το σύνολο των εμπλεκόμενων φορέων.

Τα πολυπαθή αυτά ναυπηγεία που, από κόσμημα της ελληνικής βιομηχανίας έφθασαν στο σημείο της πτώχευσης, έφθασαν στο σημείο της αφάνειας και παρέμειναν ζωντανά χάρις στην αυτοθυσία, χάρις στις προσπάθειες των εργαζομένων τους.

Τα ναυπηγεία, λοιπόν, Σκαραμαγκά που, όπως όλοι μας θυμόμαστε, δημιουργήθηκαν τη δεκαετία του ’60 με λαμπρές επιδόσεις ναυπηγήσεων τάνκερ, αλλά και άλλων μικρότερων πλοίων, για να οδηγηθούν έκτοτε, δυστυχώς, σε ένα πολυετές αδιέξοδο. Παρά τις αλλεπάλληλες έκτοτε ιδιοκτησιακές διαδοχικές μεταλλάξεις για μεγάλη χρονική περίοδο, τα ναυπηγεία διήλθαν περιόδους πλήρους απραξίας και ακόμη διέρχονται ή, στην καλύτερη περίπτωση, υπολειτουργούν, αναλαμβάνοντας αποκλειστικά τις περιορισμένες ποσοτικά παραγγελίες του Υπουργείου Άμυνας, χωρίς άλλη ναυπηγοεπισκευαστική δραστηριότητα. Δηλαδή, δραστηριότητα ουσιαστικά με έναν πελάτη, μετά τις απαγορεύσεις από την Ευρωπαϊκή Επιτροπή Ανταγωνισμού και το εν τοις πράγμασι εμπορικό αδιέξοδο το οποίο επιβλήθηκε.

Έτσι, φθάσαμε μετά από μία θυελλώδη ιστορία στο έτος 2018, οπότε και η κάποτε ναυπηγική βιομηχανική μονάδα παγκοσμίου φήμης, με την υπ’ αριθμόν 725/2018 απόφαση του Μονομελούς Πρωτοδικείου Αθηνών, τέθηκε σε καθεστώς ειδικής διαχείρισης.

Σήμερα το ενεργητικό των Ναυπηγείων Σκαραμαγκά έχει πουληθεί σε ιδιώτη επενδυτή έναντι μόλις 25 εκατομμυρίων ευρώ, μια τιμή ιδιαίτερα χαμηλή σε σχέση με την πραγματική τους αξία. Σημειώνω ότι ανεξάρτητοι εκτιμητές είχαν προσδιορίσει την αξία τους σε πάνω από 100 εκατομμύρια. Αυτά συνέβησαν με έναν διαγωνισμό χωρίς ελάχιστη προσδιορισθείσα τιμή εκκίνησης, αλλά και χωρίς κάποιο δεσμευτικό αναπτυξιακό πλαίσιο. Νομίζω, λοιπόν, ότι όλοι αντιλαμβανόμαστε, κυρίες και κύριοι συνάδελφοι, πως τα ερωτήματα είναι αμείλικτα και παραμένουν.

Κύριε Υπουργέ, το σύνολο σχεδόν των φορέων, αλλά και των συναδέλφων από όλες τις πλευρές της Αντιπολίτευσης ανέδειξαν την προβληματικότητα αλλά και την επιλεκτικότητα της ρύθμισής σας αναφορικά με τα ναυπηγεία, όπου πολύ σοβαρά και πολύ κρίσιμα ζητήματα παραμένουν νομοθετικά αρρύθμιστα ή στην καλύτερη περίπτωση αόριστα.

Αναρωτιέμαι: Δεν σας προβληματίζει αυτό; Δεν σας προβληματίζουν όλες οι εύστοχες παρατηρήσεις, κύριε Υπουργέ, με την αποσπασματική και αφαιρετική κατά μία έννοια, αν μη τι άλλο, νομοθέτησή σας; Γιατί ακούσια ή εκούσια οι κραυγαλέες νομοθετικές παραλείψεις σας προκάλεσαν και συνεχίζουν να προκαλούν όλες αυτές τις εύλογες αντιδράσεις.

Τα ναυπηγεία, λοιπόν, άλλαξαν ιδιοκτησιακό καθεστώς με τον τρόπο που έγινε, όπως αυτό έγινε, αλλά καμμία αναφορά για την υποχρέωση διατήρησης της λειτουργίας των ναυπηγείων για όλο το διάστημα κατά το οποίο παραχωρείται στον φορέα υλοποίησης το δικαίωμα χρήσης του αιγιαλού και της παραλίας. Αν μη τι άλλο, πρόκειται για μία -το λιγότερο που μπορούμε να πούμε- παράδοξη παραχώρηση δικαιωμάτων, χωρίς συγκεκριμένα ποιοτικά και χρονικά κριτήρια.

Πάμε τώρα στο άλλο φλέγον, μείζον ζήτημα. Και, βεβαίως, αναφέρομαι στους εργαζόμενους των ναυπηγείων. Δεν γίνεται καμμία αναφορά και σε αυτό. Επικρατεί ένα πλήρες σκοτάδι και μια αβεβαιότητα. Γιατί, κύριε Υπουργέ; Δεν κρίνεται αυτό το ζήτημα ως άξιο νομοθέτησης; Δεν υπάρχει καμμία πρόβλεψη ούτε για τις θέσεις εργασίας στον νέο φορέα, αλλά ούτε και για την καταβολή αποζημιώσεων και των οφειλόμενων προς αυτούς. Πώς, λοιπόν, απαντάτε στους χιλιάδες εργαζόμενους και στις οικογένειές τους οι οποίοι αγωνιούν για το εργασιακό τους μέλλον αλλά και για τα οφειλόμενα προς αυτούς δεδουλευμένα του παρελθόντος;

Το ερώτημα αυτό προβάλλει αμείλικτα πολύ περισσότερο, όταν με την απόφαση του Διεθνούς Δικαστηρίου, η οποία επικυρώθηκε αμετάκλητα από τον Άρειο Πάγο, το ελληνικό δημόσιο καταδικάστηκε στην πληρωμή προς τα ελληνικά ναυπηγεία, ποσού ύψους 75 εκατομμυρίων ευρώ με τον νόμιμο τόκο, ποσό το οποίο έχουν κατάσχει οι εργαζόμενοι εις χείρας τρίτων του δημοσίου για οφειλές της εταιρείας έναντί τους.

Μέχρι και σήμερα αυτές οι δικαστικές αποφάσεις παραμένουν ανεκτέλεστες, με το δημόσιο να αρνείται να συμμορφωθεί, προβάλλοντας έωλες δικαιολογίες και μοιράζοντας αφηρημένες υποσχέσεις. Νομίζω, όμως, ότι όλοι σε αυτή την Αίθουσα μπορούμε να αντιληφθούμε ότι δεν νοούνται σε καμμία περίπτωση τέτοιες καταστάσεις σε ένα κράτος δικαίου, σε μία ευνομούμενη πολιτεία. Το ίδιο, δηλαδή, το κράτος να μην είναι συνεπές στις υποχρεώσεις του προς τους χιλιάδες αυτούς πολίτες.

Φαντάζομαι πως για όλα αυτά τα ζητήματα θα δώσετε κάποιες εξηγήσεις και ταυτόχρονα θα αναληφθούν συγκεκριμένες πρωτοβουλίες για να λήξει αυτή η αυθαιρεσία.

Κύριε Υπουργέ, όλοι θα συμφωνήσουμε ότι η επανεκκίνηση των ελληνικών ναυπηγείων είναι απαραίτητη. Η υγιής, όμως, επανεκκίνηση με κανόνες, με σωστές βάσεις, με συγκεκριμένες προϋποθέσεις και ναυπηγεία χωρίς τους εργαζόμενους, για εμάς, τουλάχιστον, δεν νοούνται σε καμμία απολύτως περίπτωση.

Γι’ αυτό και από μέρους μας θεωρούμε κρίσιμο να προβλεφθεί ότι όλοι οι εργαζόμενοι με σχέση εργασίας αορίστου χρόνου θα συνεχίσουν να εργάζονται στο νέο σχήμα για να συμβάλουν στο μέλλον των ναυπηγείων, όπως με αυτοθυσία έπραξαν όλο το προηγούμενο διάστημα, βάζοντας πλάτη σε κρίσιμες περιόδους. Εξάλλου, μιλάμε για εργαζόμενους με ειδικές γνώσεις, με πολυετή εμπειρία που νομίζω ότι έμπρακτα έχουν αποδείξει ότι γνωρίζουν άριστα τη ναυπηγοεπισκευαστική τέχνη και μόνο να προσφέρουν έχουν για το μέλλον των ναυπηγείων.

Παρά ταύτα, στο νομοσχέδιό σας, προβλέπεται αόριστα και γενικόλογα ότι αυτό το μείζον ζήτημα των εργασιακών σχέσεων θα ρυθμιστεί κάποτε, θα ρυθμιστεί στο μέλλον κατόπιν εκδοθέντος προεδρικού διατάγματος, με το οποίο θα οριστεί ένας ελάχιστος αριθμός θέσεων εργασίας, χωρίς να προσδιορίζεται ποσοτικά ο αριθμός αυτός ή να ξεκαθαρίζεται εάν θα συμπεριλάβει το σύνολο των υπαρχόντων εργαζομένων ή με ποια κριτήρια θα γίνει η όποια επιλογή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω με ένα ακόμα πολύ σημαντικό ζήτημα, το οποίο θέλω να θέσω υπ’ όψιν σας και θα χρειαστώ πολύ λίγο την ανοχή σας, κύριε Πρόεδρε.

Με το ίδιο προεδρικό διάταγμα, επίσης όπως προβλέπεται, θα προβλέπονται και θα καθοριστούν ειδικότεροι όροι, περιορισμοί και προϋποθέσεις για την πραγματοποίηση της επένδυσης, όπως το ελάχιστο ύψος της επένδυσης, οι πηγές και οι κατ’ αρχάς φορείς χρηματοδότησης της νέας επένδυσης.

Στο δε ύψος της επένδυσης ορίζεται ότι προσμετράται υποχρεωτικά η αξία απόκτησης της έκτασης των ναυπηγείων. Είναι, δηλαδή, πρωτάκουστα όλα αυτά τα πράγματα και ενδεικτικά, θα έλεγα, της προχειρότητας της νομοθέτησής σας. Να προηγείται, δηλαδή, η δρομολόγηση πωλήσεων περιουσιακών στοιχείων σε τιμές σχεδόν χαριστικές και κατόπιν, με μορφή, μάλιστα, προεδρικού διατάγματος να διαμορφωθεί το ύψος της επένδυσης. Καμμία διαφάνεια ούτε σε αυτό το κομμάτι.

Σε καμμία απολύτως περίπτωση -και κλείνω με αυτό, κύριε Πρόεδρε, και σας ευχαριστώ για την ανοχή σας- δεν πρέπει να αγνοηθούν οι φωνές των κατοίκων και των περιοίκων της περιοχής, η ζωή των οποίων επηρεάζεται άμεσα από την επανεκκίνηση αυτής της επένδυσης και οι οποίοι μιλούν -και στην πραγματικότητα αυτό είναι- για μια μεγάλη περιβαλλοντική υποβάθμιση της ευρύτερης περιοχής και εκφράζουν τις εύλογες ανησυχίες τους, όπως άλλωστε σας μετέφερε και η ειδική αγορήτριά μας, η κ. Αντωνίου, για ζητήματα ασφάλειας, καθώς με το παρόν νομοσχέδιο και συγκεκριμένα με το άρθρο 3 παρέχεται η δυνατότητα για χωροθέτηση χρήσεων υψηλής όχλησης, πέραν των ναυπηγείων, όπως μεταξύ άλλων για την εγκατάσταση μονάδας φυσικού αερίου και παραγωγής ηλεκτρικής ενέργειας.

Αυτό δείχνει τον τρόπο που αντιμετωπίζετε τα πράγματα, αυτό δείχνει ότι δεν βλέπετε τα ναυπηγεία ως μέρος του συνολικού γεωγραφικού, περιβαλλοντικού και κοινωνικοοικονομικού πλαισίου της περιοχής. Αυτό δείχνει ότι αγνοείτε τις εκκλήσεις των κατοίκων, τις εκκλήσεις του δημάρχου κ. Ντινιακού και δείχνει ότι για μία περιοχή, που ξέρετε πάρα πολύ καλά ότι έχει δεχθεί ένα τεράστιο πλήγμα με την περιβαλλοντική υποβάθμιση την οποία έχει δεχθεί διαχρονικά, δυστυχώς εσάς δεν ιδρώνει το αυτί σας.

Αναρωτιέμαι, κύριε Υπουργέ, αν ο κ. Μητσοτάκης, όταν επέλεγε να εκλεγεί Βουλευτή Δυτικής Αθήνας, είχε αυτό το πρότυπο βιώσιμης ανάπτυξης για μία περιοχή την οποία γνωρίζετε καλά ότι διαρκώς όσον αφορά τα περιβαλλοντικά ζητήματα είναι υποβαθμισμένη, μία με τον ΧΥΤΑ Φυλής, μία τώρα με την έλλειψη περιβαλλοντικών όρων σε αυτή την επένδυση.

Για εμάς η βιώσιμη ανάπτυξη και η εκ νέου λειτουργία του ναυπηγείου Σκαραμαγκά είναι στόχος μείζονος σημασίας για τη χώρα, για την εθνική οικονομία και την εθνική ασφάλεια, αλλά πρέπει να γίνει με κανόνες, πρέπει να επιλύσει τα χρόνια ζητήματα του παρελθόντος, πρέπει να προστατεύσει τους εργαζόμενους και τα δικαιώματά τους και, βεβαίως, να λάβει απολύτως υπ’ όψιν το περιβάλλον και την πράσινη ανάπτυξη. Αυτός είναι ο τρόπος που θα έπρεπε και πρέπει να γίνει η επένδυση και όχι ο τρόπος με τον οποίο τη φέρνετε.

Ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σαντορινιός. Μετά ολοκληρώνεται η διαδικασία με τον Υφυπουργό κ. Βεσυρόπουλο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε, μιας που είμαι Βουλευτής Δωδεκανήσου, να ξεκινήσω από ένα θέμα το οποίο ανέδειξε χθες η «ΝΑΥΤΕΜΠΟΡΙΚΗ» και δεν είναι άλλο από το brand name που κέρδισε η Τουρκία, το «Turkaegean». Θα μου πείτε, είναι ένα εμπορικό σήμα. Το ερώτημα είναι αυτό το εμπορικό σήμα η ελληνική Κυβέρνηση τι έκανε για να το αποτρέψει; Πού ήσασταν όταν για δέκα χρόνια δίνεται αυτό το εμπορικό σήμα; Και μπορεί να είναι ένα ζήτημα χαμηλής πολιτικής, το καταλαβαίνω, αλλά είναι η οικειοποίηση του Αιγαίου από την Τουρκία. Και εδώ τίθεται ένα σοβαρό ζήτημα. Μήπως αυτό εντάσσεται στη συνολική πολιτική της Τουρκίας για τη «Γαλάζια Πατρίδα»; Μήπως αυτό εντάσσεται στην εντεινόμενη προκλητική στάση των Τούρκων και τις απαιτήσεις τους για αποστρατιωτικοποίηση των νησιών; Μήπως εντάσσεται στην αμφισβήτηση των κυριαρχικών δικαιωμάτων της χώρας μας;

Πού ήσασταν, κυρίες και κύριοι της Κυβέρνησης; Τι κάνατε; Πρέπει να απαντήσετε στον ελληνικό λαό. Πρέπει να απαντήσετε στους νησιώτες, τους νησιώτες που τους αντιμετωπίζετε μόνο το καλοκαίρι. Τους βλέπετε μόνο το καλοκαίρι, έχουμε δει και σχετικές τροπολογίες. Και, ταυτόχρονα, λέτε και μένουν στο Μονακό, -κύριε Βεσυρόπουλε, είναι δικό σας θέμα- έχετε αυξήσει τις αντικειμενικές αξίες των νησιών οκτώ και δέκα φορές πάνω. Έχετε καταλάβει τι έχει συμβεί στα νησιά; Έχετε καταλάβει ότι έρχονται οι νησιώτες, ιδιαίτερα στα μικρά νησιά, να πληρώσουν οκτώ και δέκα φορές πάνω ΕΝΦΙΑ; Έχετε αντιληφθεί τι συμβαίνει αυτή τη στιγμή στη Σύμη και στην Αστυπαλιά, για τα οποία σας έχω κάνει και ερωτήσεις; Δεν έχουν ληφθεί υπ’ όψιν συγκριτικά στοιχεία από τις ΔΟΥ, τις συμβολαιογραφικές πράξεις. Δεν έχει γίνει επί τόπου έρευνα. Δεν λήφθηκε υπ’ όψιν καθόλου η νησιωτικότητα. Και ταυτόχρονα με την αύξηση των αντικειμενικών αξιών, συμπαρασύρονται και άλλοι είκοσι φόροι που έχουν σχέση με αυτές.

Τώρα θα έρθω στο νομοσχέδιο και ιδιαίτερα στον Σκαραμαγκά, να ξεκαθαρίσουμε μερικά πράγματα. Οι κρατικές ενισχύσεις που πρέπει να επιστραφούν έγιναν μέχρι το 2010. Μήπως θυμάστε ποιοι ήταν κυβέρνηση μέχρι το 2010; Ήταν ο ΣΥΡΙΖΑ; Γιατί ντρέπεστε να πείτε ότι ήσασταν εσείς και το ΠΑΣΟΚ; Το ξεχάσατε αυτό;

Δεύτερο ερώτημα. Τελικά τι παίρνει ο επενδυτής; Θα πάρει ένα ναυπηγείο που δεν θα είναι ναυπηγείο, αλλά τελικά θα γίνει ναυπηγείο; Γιατί μας μπερδέψατε εδώ πέρα. Θα γίνει, δηλαδή, το κόλπο γκρόσο και το λέτε και από το Βήμα της Βουλής, το λέει ο κ. Σταϊκούρας, ότι θα πάψει να υπάρχει το ναυπηγείο για να απολυθούν οι εργαζόμενοι, για να μην υπάρχει οικονομική συνέχεια, για να μην επιστραφούν οι παράνομες κρατικές επιδοτήσεις. Τι είναι αυτά που κάνετε; Σοβαρολογείτε;

Ξέρετε γιατί μιλάμε; Μιλάμε για τη μεγαλύτερη ναυπηγική μονάδα της χώρας. Μιλάμε για μία ναυπηγική μονάδα με σημαντική τεχνογνωσία στην αμυντική βιομηχανία, η οποία υπό προϋποθέσεις θα μπορούσε να μετατραπεί στη μεγαλύτερη ναυπηγική μονάδα της Ανατολικής Μεσογείου. Είναι το ναυπηγείο Σκαραμαγκά, που -ιδιαίτερα σε αυτές τις συνθήκες- γίνονται επισκευές σχεδόν όλου του στόλου του Πολεμικού Ναυτικού. Και αυτό το ναυπηγείο, με τις ρυθμίσεις που φέρνετε και με αυτά που λέτε εδώ στη Βουλή, θα πάψει να είναι, αλλά θα είναι και θα φύγει και η τεχνογνωσία αν απολυθούν οι εργαζόμενοι. Δεν είναι το ναυπηγείο μόνο του, είναι η τεχνογνωσία που έχουν αυτοί οι εργαζόμενοι, το γεγονός ότι μπορούν να επισκευάσουν τα σκάφη του Πολεμικού Ναυτικού. Ξέρετε, δεν είναι απλά τα πράγματα.

Θεωρώ ότι με αυτές τις ρυθμίσεις και αν φύγουν οι εργαζόμενοι, πλέον υποθηκεύετε την εθνική ασφάλεια. Και σας το λέω έτσι απλά. Και ιδιαίτερα σε αυτές τις συνθήκες έντασης με τη γείτονα χώρα. Και πόσο το πουλήσατε το ναυπηγείο; Το πουλήσατε 25 εκατομμύρια ευρώ συν 37 εκατομμύρια ευρώ, αν δεν κάνω λάθος, 62 εκατομμύρια ευρώ. Πόσο είχε κάνει εκτίμηση ο ανεξάρτητος εκτιμητής; 100 εκατομμύρια ευρώ.

Τι κάνετε σήμερα; Φέρνετε ρυθμίσεις με τις οποίες από τη μία εντάσσετε την επένδυση σε καθεστώς επένδυσης ταχείας αδειοδότησης. Υπήρχε αυτό στη διακήρυξη; Όχι. Δεύτερον, δίνονται πολεοδομικές παρεκκλίσεις. Υπήρχε στη διακήρυξη ότι θα γίνει αυτό; Όχι. Γίνονται νομιμοποιήσεις όλων των αυθαιρέτων. Υπήρχε στη διακήρυξη ότι θα γίνει αυτό; Όχι. Ουσιαστικά προβλέπετε την απόλυση, όπως είπαμε, όλων των εργαζομένων. Ουσιαστικά, δηλαδή, τι δίνετε; Δίνετε το ναυπηγείο ή τέλος πάντων την περιοχή, γιατί δεν ξέρουμε τελικά τι θα γίνει, σε κάποιον επενδυτή και στην πραγματικότητα όλα αυτά που φέρνετε και οι διευκολύνσεις που δίνετε στον επενδυτή δημιουργούν πλέον ένα άλλο αντικείμενο από αυτό που διακηρύχθηκε.

Επομένως, εάν πραγματικά θέλατε να αξιοποιήσετε και πραγματικά να υπάρξει ένα σοβαρό τίμημα για το ναυπηγείο, θα είχατε φέρει όλες αυτές τις νομοθετικές ρυθμίσεις πριν και μετά θα γινόταν η διακήρυξη, γιατί τότε θα υπήρχε και μεγαλύτερο τίμημα και θα υπήρχαν και περισσότεροι ενδιαφερόμενοι. Διότι σήμερα τους δίνετε τη δυνατότητα ανάπτυξης και άλλων δραστηριοτήτων, όπως για παράδειγμα το LNG, εργοστάσιο παραγωγής ενέργειας, τουριστικούς λιμένες, λειτουργίες αναψυχής και ούτω καθεξής. Αλήθεια, αν τα γνώριζαν αυτά άλλοι επενδυτές, δεν θα ερχόντουσαν λέτε; Ήταν όλα αυτά γνωστά στους υποψήφιους επενδυτές; Όχι.

Άρα, εδώ πέρα, στην ουσία, τι κάνατε; Ξεπουλήσατε τα ναυπηγεία και τώρα τα κάνετε «φιλέτο». Και ταυτόχρονα απολύετε και επτακόσιους πενήντα εργαζόμενους, γιατί εσείς τους απολύετε. Εσείς τους απολύετε. Και αν θέλετε πραγματικά να μας πείσετε ότι δεν υπήρχε άλλη εναλλακτική, σας προκαλούμε εδώ και τώρα. Καταθέστε το έγγραφο το οποίο κραδαίνετε τόσον καιρό, αλλά δεν το καταθέτετε πουθενά, γιατί λέτε ψέματα, γιατί δεν υπήρχε καμμία τέτοια συμφωνία. Επιτέλους, σταματήστε να ψεύδεστε για τα πάντα. Και σταματήστε να υπονομεύετε την ίδια τη χώρα, τη ναυπηγική βιομηχανία και την εθνική άμυνα. Και το επαναλαμβάνω.

Σας καλούμε, λοιπόν, να κάνετε δεκτή και να ψηφίσετε την τροπολογία που καταθέσαμε για τη διασφάλιση των θέσεων εργασίας και τη διασφάλιση αποπληρωμής των οφειλομένων για τα οποία οι εργαζόμενοι έχουν δικαιωθεί τελεσίδικα, ιδιαίτερα στην περίπτωση του ICC.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα χρειαστώ πολύ λίγο χρόνο, κύριε Πρόεδρε.

Τώρα, επειδή έχουν κατατεθεί διάφορες τροπολογίες, υπάρχει και η τροπολογία που κατέθεσε το Υπουργείο Υποδομών, όπου εκεί πέρα, στο άρθρο 6, υπάρχει μία ρύθμιση του Υπουργείου Ναυτιλίας. Τι κάνετε με αυτή τη ρύθμιση; Ενώ δινόταν μια διαδικασία -κατά παρέκκλιση ουσιαστικά- επιτάχυνσης της διαδικασίας αδειοδότησης για τις υποχρεωτικές επενδύσεις, τις επενδύσεις που είχε ζητήσει το ελληνικό κράτος για τον Οργανισμό Λιμένος Πειραιά, πάτε και κάνετε την ίδια διαδικασία και για τις μη υποχρεωτικές επενδύσεις. Ουσιαστικά τι κάνετε; Καθιστάτε τον ανεξάρτητο μηχανικό ως τον απόλυτο αδειοδοτικό μηχανισμό, διότι λέτε ότι αν έχει βεβαίωση από τον ανεξάρτητο μηχανικό, τότε σε ενενήντα ημέρες θα πρέπει να δίνεται η αδειοδότηση. Ουσιαστικά αφαιρείτε από το κράτος τη δυνατότητα να ελέγχει το τι πραγματικά γίνεται στο λιμάνι του Πειραιά.

Κοιτάξτε. Κάθε μία από τις ρυθμίσεις που φέρνετε έχει ένα ονοματεπώνυμο. Κάθε φορά που νομοθετείτε έχει ονοματεπώνυμο. Τώρα πάτε σε εκλογές. Ένα-ένα τα συμβόλαια που σας έχουν απομείνει τα κλείνετε. Σταματήστε να λεηλατείτε τη χώρα. Σταματήστε τώρα αυτή την αφαίμαξη του ελληνικού λαού και πηγαίνετε τώρα σε εκλογές.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο θα λάβουν οι εισηγητές που θέλουν να κάνουν μια μικρή παρέμβαση. Ο κ. Αρσένης δεν είναι εδώ. Ο κ. Βιλιάρδος δεν είναι εδώ.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ο Υπουργός Οικονομικών είπε στην τοποθέτησή του ότι το νομοσχέδιο είναι ένα νομοσχέδιο συνέχειας και συνέπειας. Συμφωνούμε. Έτσι είναι. Ο ένας συνεχίζει από εκεί που σταμάτησε ο προηγούμενος.

Για παράδειγμα, το καζίνο του Ελληνικού είχε εγκριθεί από τον ΣΥΡΙΖΑ, στο πλαίσιο της παραχώρησης όλης της έκτασης του Ελληνικού στο σχήμα της κοινοπραξίας των επιχειρηματικών ομίλων και η Κυβέρνηση της Νέας Δημοκρατίας συνέχισε όλη αυτή την περίοδο να καταγράφει τις απαιτήσεις της κοινοπραξίας, που έρχονται σήμερα να κυρωθούν με τη σύμβαση που καλείται να ψηφίσει η Βουλή, που ήδη έχει υπογραφεί από τις 8 Ιουνίου.

Ολοκλήρωσε, λοιπόν, αυτό που άρχισε ο ΣΥΡΙΖΑ, σε σχέση με το καζίνο του Ελληνικού.

Το ίδιο για τον Σκαραμαγκά. Ο ΣΥΡΙΖΑ ως κυβέρνηση το 2018, με Υπουργό τον κ. Πιτσιόρλα, παρέδωσε το ναυπηγείο σε ειδική εκκαθάριση, με στόχο την πώληση των ενεργητικών στοιχείων, χωρίς καμμία μέριμνα για τους εργαζόμενους. Έρχεται η Νέα Δημοκρατία σήμερα, με το νομοσχέδιο και ολοκληρώνει το έγκλημα παραχωρώντας όλη την έκταση στο ναυπηγείο, λιμενικές εγκαταστάσεις, παραλία και κάθε άλλη έκταση και κτίσμα, καθαρό συνολικά από εργαζόμενους, δηλαδή με απόλυση όλων αυτών που όλα αυτά τα χρόνια έχυσαν το αίμα τους και το έκαναν ναυπηγείο.

Ναι, λοιπόν, συνεχίζετε την ίδια στρατηγική της καπιταλιστικής ανάπτυξης, με συνέπεια στις δεσμεύσεις σας απέναντι στο κεφάλαιο.

Δεν έδωσε απαντήσεις, όμως, η Κυβέρνηση στις αγωνίες των εργαζομένων στα ναυπηγεία. Δεν απάντησε αν θα δοθούν τα χρωστούμενα στους εργαζόμενους, αν θα πάρουν τις αποζημιώσεις τους, αν θα καταβληθούν τα δεδουλευμένα, αν θα εφαρμοστούν οι αποφάσεις των δικαστηρίων που τους δικαιώνουν.

Έδωσε, όμως, καθαρή απάντηση σε ό,τι αφορά στη διασφάλιση της συνέχειας της δουλειάς, το αίτημα αυτό των εργαζομένων, αλλά και όπως αποτυπώθηκε εδώ από τις τοποθετήσεις, είπε καθαρά ότι η δέσμευση είναι για ανυπαρξία οικονομικής συνέχειας, με πρόσχημα το χρέος, ένα χρέος που το δημιουργήσατε όλοι σας, όλες οι κυβερνήσεις και τώρα το φορτώνετε στους εργαζόμενους, με το να τους ρίχνετε στην ανεργία, στη δυστυχία. Οι ευθύνες σας απέναντί τους είναι εγκληματικές.

Κανένας εργαζόμενος δεν πρέπει να ξεχνά τα έργα και τις ημέρες όλων σας. Γιατί αν τα ξεχνά, τα βρίσκει μπροστά του ακόμα πιο οξυμένα, όπως τώρα οι εργαζόμενοι των ναυπηγείων Σκαραμαγκά, που τους λέτε ότι πρέπει να υπάρξει οικονομική ασυνέχεια, γιατί υπάρχει το χρέος, επιδεινώνοντας τους όρους ζωής τους.

Κανένας συμβιβασμός δεν μπορεί να υπάρξει με την κλοπή του μόχθου των εργαζομένων, κανένας συμβιβασμός με τις απολύσεις.

Καλούμε, ακόμη και τώρα, να υπάρξει απαραβίαστος όρος μέσα στο νομοσχέδιο για συνέχιση της απασχόλησης όλων των εργαζομένων, με συγκροτημένα δικαιώματα και συλλογικές συμβάσεις. Το θέμα είναι πολιτικό, ταξικό. Εσείς, όμως, το ρίχνετε ενάντια στους εργαζόμενους.

Σας καλούμε, επίσης, να ξεκαθαρίσετε από τώρα πως και από ποιον θα καταβληθούν όλα τα οφειλόμενα στους εργαζόμενους.

Όσον αφορά στις τροπολογίες, για την τροπολογία με γενικό αριθμό 1342 και ειδικό 201, ψηφίζουμε «κατά». Θα μπορούσαμε να έχουμε μία διαφοροποίηση σε κάποια άρθρα, αν ήταν χωριστά. Όμως, δεν μας το επιτρέπει αυτό που γίνεται συνήθως με τις τροπολογίες, όπου ανεξάρτητα του τι λέμε για τα άρθρα, θα πρέπει να ψηφίσουμε για το σύνολο της τροπολογίας.

Έτσι, λοιπόν, την τροπολογία που αφορά στη γουνοποιία, για παράδειγμα, δεν μπορούμε να τη στηρίξουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για την τροπολογία με γενικό αριθμό 1343 και ειδικό 202, θα ψηφήσουμε «παρών» συνολικά στην τροπολογία. Δεν μας παίρνει ο χρόνος να αναπτύξουμε κάποια άρθρα που θα μπορούσαμε να ψηφίσουμε «ναι». Δεν μπορούμε να ψηφίσουμε, γιατί υπάρχουν και άρθρα στα οποία διαφωνούμε με την προσέγγιση που κάνει η Κυβέρνηση.

Επίσης, για την τροπολογία με γενικό αριθμό 1344 και ειδικό 203, θα ψηφήσουμε «παρών». Θα μπορούσαμε να ψηφίσουμε και εδώ κάποια άρθρα.

Θα μπορούσαμε να ψηφίσουμε «κατά», για παράδειγμα, στο άρθρο που αναφέρεται στην επιχορήγηση των εκδοτικών, των εφημερίδων ουσιαστικά, των μέσων μαζικής ενημέρωσης. Είναι μία άλλη επιχορήγηση σε όλους αυτούς, με το πρόσχημα, βέβαια, του μεταφορικού κόστους και όλων των υπολοίπων.

Θα μπορούσαμε να ψηφίσουμε «παρών» ή και «ναι» σε κάποια άρθρα της τροπολογίας.

Συνολικά θα ψηφήσουμε «παρών» και σε αυτή την τροπολογία και συνολικά «κατά» στο νομοσχέδιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Αντωνίου, έχετε τον λόγο για τέσσερα λεπτά.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Αρχικά θα ήθελα να αναφερθώ επί των τροπολογιών που έχουν καταθέσει οι Υπουργοί της Κυβέρνησης, με τις οποίες δικαιώνεται για μία ακόμα φορά η κριτική που σας ασκούμε συνεχώς για κακή νομοθέτηση.

Έχουμε πρώτα-πρώτα την τροπολογία που κατέθεσε το Υπουργείο Ανάπτυξης. Με το άρθρο 4 επιχειρείται μια λαθροχειρία. Αντί της κλήρωσης, που προβλεπόταν, για το ένα μέλος της πενταμελούς επιτροπής επιλογής για τη στελέχωση της Επιτροπής Ανταγωνισμού, τώρα το μέλος αυτό θα διορίζεται από τον κ. Γεωργιάδη. Φαίνεται ότι δεν του βγαίνουν τα κουκιά, κύριε Υπουργέ.

Οι διορθώσεις και οι συμπληρώσεις που φέρνετε με τα άλλα άρθρα επιβεβαιώνουν την κριτική που σας είχαμε ασκήσει κατά τη συζήτηση του λεγόμενου αναπτυξιακού νόμου. Διορθώνετε τον εαυτό σας. Αυτό κάνετε σε αυτή την τροπολογία και κάλλιο αργά, παρά ποτέ.

Σε ό,τι αφορά στην τροπολογία του Υπουργείου Οικονομικών ένα σχόλιο που αφορά στο άρθρο 3. Ξεχάσατε να εντάξετε στο νομοσχέδιο την παράταση του υπερμειωμένου συντελεστή στα αγαθά ατομικής υγιεινής και αφού το Σαββατοκύριακο βοούσαν τα έντυπα και τα ηλεκτρονικά μέσα για αύξηση τιμών στα γάντια και στις μάσκες, ήρθατε, σωστά, να διορθώσετε την παράλειψη αυτή.

Η κριτική μας για την τροπολογία του Υπουργείου Υποδομών και Μεταφορών εστιάζεται στο άρθρο 1. Εδώ θέλω να σας θέσω ένα ερώτημα, κύριε Υπουργέ. Είναι αλήθεια ότι το Ελεγκτικό Συνέδριο απέρριψε την παράταση των υφιστάμενων συμβάσεων ανάθεσης συγκοινωνιακού έργου μεταξύ ΟΑΣΑ, ΟΣΕ και ΚΤΕΛ, που επιχειρήσετε να κάνετε και γι’ αυτόν τον λόγο τη φέρνετε με διάταξη νόμου στη Βουλή;

Επειδή πάλι δεν θα μας απαντήσετε, πρέπει να σας πω ότι, ναι, το Ελεγκτικό Συνέδριο απέρριψε την υπόθεση αυτή και γι’ αυτό την καταθέτω για τα Πρακτικά.

(Στο σημείο αυτό η Βουλευτής κ. Αντωνία Αντωνίου καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε κάθε περίπτωση είστε υπόλογοι, γιατί όχι μόνο δεν έχετε ολοκληρώσει τους σχετικούς διαγωνισμούς για την προμήθεια σύγχρονων λεωφορείων, αλλά εσείς συνεχίζετε να κάνετε χαριστικές ρυθμίσεις υπέρ των πολιτικών σας φίλων. Ήδη έχετε δώσει πενήντα εννέα γραμμές σε ιδιώτες και τώρα με τη νομοθετική σας «βελτίωση» δίνετε άλλες δεκαπέντε.

Εμείς δεν μπορούμε να δεχτούμε τη μεθοδευμένη και ύπουλη διαδικασία ιδιωτικοποίησης των αστικών συγκοινωνιών. Η ιδιωτικοποίηση δεν θα προχωρήσει, όπως δεν προχώρησε και με τον κ. Σπίρτζη το 2019, ο οποίος ήθελε να αγοράσει χίλια επτακόσια λεωφορεία με leasing, διότι οι εργαζόμενοι θα περιφρουρήσουν τον δημόσιο χαρακτήρα των αστικών συγκοινωνιών και τον κοινωνικό τους ρόλο. Για τον λόγο αυτό καταψηφίζουμε την τροπολογία.

Υπάρχουν, βεβαίως, άλλες θετικές διατάξεις στην τροπολογία, που εάν τις φέρνατε ξεχωριστά, θα τις ψηφίζαμε.

Ενδεικτικά, αναφέρω ότι λέμε «ναι» στο άρθρο 7 για την ενίσχυση των εφημερίδων και περιοδικών πανελλαδικής, περιφερειακής και τοπικής κυκλοφορίας, επειδή καλύπτει ένα μέρος των ανατιμήσεων, λόγω ακρίβειας.

Λέμε «ναι» στο άρθρο που περιλαμβάνει έκτακτα και επείγοντα μέτρα για την προστασία των θέσεων εργασίας σε επιχειρήσεις του κλάδου της γουνοποιίας που πλήττονται από τον πόλεμο στην Ουκρανία.

Έρχομαι τώρα στο νομοσχέδιο. Ανέφερα στην αρχική μου τοποθέτηση ότι εμείς στηρίζουμε τις επενδύσεις στα ναυπηγεία Σκαραμαγκά και στη νότια Αθήνα, αλλά με κανόνες και κοινωνική ευθύνη. Για τον λόγο αυτό ψηφίζουμε το νομοσχέδιο επί της αρχής, αλλά δεν μπορούμε να ψηφίσουμε διατάξεις που έρχονται σε αντίθεση με τη δική μας φιλοσοφία και αντίληψη, ούτε με παρωχημένες νοοτροπίες και ιδεοληψίες που δεν συμβάλλουν στη βιώσιμη ανάπτυξη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό δευτερόλεπτο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ο Υπουργός Οικονομικών στα ζητήματα που θέσαμε σε σχέση με τα ναυπηγεία δεν έδωσε ουσιαστικές απαντήσεις, ούτε για τη διασφάλιση της θέσης των εργαζομένων ούτε για τα ζητήματα υποβάθμισης στη δυτική Αττική ούτε για το ζήτημα της αντισυνταγματικότητας του άρθρου 11 που προβλέπει απαλλοτρίωση από ιδιώτη επενδυτή ιδιοκτησίας άλλου ιδιώτη επενδυτή.

Απαντήσεις, επίσης, δεν λάβαμε ούτε για άλλα άρθρα που έχουμε κάνει κριτική. Για τον λόγο αυτό θα καταψηφίσουμε αρκετά από τα άρθρα του νομοσχεδίου.

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Σουλτάνα Ελευθεριάδου έχει τον λόγο και αμέσως μετά ο κ. Αμανατίδης. Μετά ο κύριος Υπουργός θα έχει τον λόγο με άνεση να μιλήσει και να πείσει τους Βουλευτές.

Ορίστε, κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, για μία ακόμα φορά αποδεικνύεται ότι η Νέα Δημοκρατία νομοθετεί εν κρυπτώ με μία άθλια μέθοδο νομοθέτησης η οποία δεν αφήνει κανένα περιθώριο σε εμάς τους αντιπροσώπους της Αξιωματικής Αντιπολίτευσης, αλλά και όλων των κομμάτων της Αντιπολίτευσης, να μελετήσουμε τα νομοσχέδια και τις τροπολογίες, να προτείνουμε αλλαγές και να κάνουμε παρατηρήσεις.

Εχθές, λοιπόν, το βράδυ, μετά το πέρας των επιτροπών, και μέχρι το πρωί είχαν κατατεθεί τρεις σελίδες τροπολογίες. Θα αναφερθώ επιλεκτικά σε κάποια σημεία αυτών και ευελπιστούμε η νέα κυβέρνηση που θα προκύψει μετά από τις εκλογές να αλλάξει αυτή την τακτική. Εμείς σίγουρα θα την αλλάξουμε γιατί η τακτική «take it or leave it» που χρησιμοποιείτε, πραγματικά στερεί και από εμάς τη δυνατότητα να ψηφίσουμε κάποιες διατάξεις που θέλουμε αφού τις μελετήσουμε.

Στην τροπολογία του Υπουργείου Υποδομών, λοιπόν, θα ψηφίσουμε «υπέρ» γιατί είμαστε θετικοί στα περισσότερα άρθρα. Για το άρθρο 6, στο οποίο έχουμε κάποιες αντιρρήσεις, ανέλυσε τις αντιρρήσεις μας ο προηγούμενος ομιλητής, ο πρώην Υπουργός, ο κ. Σαντορινιός.

Εγώ θα κάνω μια αναφορά στο άρθρο 1: «Παράταση της συνεργασίας ΟΑΣΑ Α.Ε., ΟΣΕ Α.Ε. με ΚΤΕΛ Α.Ε.». Είμαστε κατά σε αυτό το άρθρο. Έχετε μισθώσει με leasing λεωφορεία, έχετε προσλάβει οδηγούς και δεν καταλαβαίνουμε γιατί γίνεται αυτό. Πότε, επιτέλους, θα κάνετε κάτι για να παραλάβουμε νέα λεωφορεία; Όλο παράταση δίνετε στη σχετική διακήρυξη. Έχετε χάσει ήδη πάρα πολύ χρόνο στο συγκεκριμένο θέμα και συνεχίζετε να σκορπάτε το δημόσιο ταμείο ασύστολα.

Εμείς, λοιπόν, δεν μπορούμε να συμφωνήσουμε στην εν κρυπτώ ιδιωτικοποίηση των αστικών συγκοινωνιών από την πίσω πόρτα, με τροπολογίες και νομοτεχνικές της τελευταίας στιγμής. Θεωρούμε ότι είναι ντροπή να κάνετε κάτι τέτοιο. Είναι ντροπή να προσπαθείτε να ιδιωτικοποιήσετε τις αστικές συγκοινωνίες. Τουλάχιστον παραδεχτείτε ότι αυτό κάνετε για να ξέρει ο ελληνικός λαός τι σκοπεύετε να κάνετε.

Έρχομαι στην τροπολογία του Υπουργείου Οικονομικών η οποία έχει πάρα πολλά άρθρα. Σε κάποια είμαστε θετικοί, σε κάποια είμαστε αρνητικοί. Θα ψηφίσουμε «παρών». Θέλουμε να ρωτήσουμε, όμως: Γιατί ενώ η τροπολογία αυτή αφορά σε θέματα του Υπουργείου Οικονομικών, δεν ενσωματώθηκε στο νομοσχέδιο και γιατί δεν ήρθε για συζήτηση στις αρμόδιες επιτροπές; Αναρωτιόμαστε: Υπήρξε κάποια διαβούλευση, έστω και άτυπη, έστω και μυστική, με τους φορείς που εμπλέκονται σε αυτό το νομοσχέδιο; Ποιες είναι οι θέσεις τους;

Εμείς είμαστε θετικοί σε κάποια άρθρα. Θα αναφέρω ενδεικτικά το 6 και το 7 που αφορούν στην ενίσχυση των καλλιτεχνών, χειροτεχνών και τα λοιπά. Βέβαια, να σας πω ότι δεν αρκούν τρεις χιλιάδες εκατό…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Γιατί δεν διαβάζετε και για τις μάσκες και τα αντισηπτικά. Σε ποια έχετε αντίρρηση;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Διαβάσαμε πάρα πολύ καλά, κύριε Υπουργέ, σε αντίθεση με εσάς που δεν διαβάζετε τις τροπολογίες που κατέθεσε ο ΣΥΡΙΖΑ. Και ελπίζω να τοποθετηθείτε και γι’ αυτές, για την τροπολογία για το πόθεν έσχες και για την τροπολογία για τους εργαζόμενους του Σκαραμαγκά. Περιμένω να ακούσω τι θα πείτε.

Και την τροπολογία του Υπουργείου Ανάπτυξης δεν θα την ψηφίσουμε λόγω των άρθρων 4 και 5. Με το άρθρο 4 δίνετε τη δυνατότητα στον κ. Γεωργιάδη να επιλέγει το ένα μέλος της πενταμελούς επιτροπής επιλογής στην Επιτροπή Ανταγωνισμού. Απαράδεκτο! Και με το άρθρο 5 δίνετε τη δυνατότητα διεξαγωγής ελέγχων από ιδιώτες. Εδώ χρειάζεται μόνιμο και εξειδικευμένο προσωπικό.

Και θέλω να αναφερθώ σε όσα είπε ο Υπουργός ο κ. Σταϊκούρας για τα ναυπηγεία Σκαραμαγκά. Ζούμε σε μια εποχή, λοιπόν, και αυτό πρέπει να το ξέρουν όλοι οι εργαζόμενοι, όπου ο Υπουργός Οικονομικών από το Βήμα αυτής της Αίθουσας, από το Βήμα του ελληνικού Κοινοβουλίου, παραδέχεται ότι παραβιάζει κοινοτικές οδηγίες, το προεδρικό διάταγμα 178 του 2002 που προστατεύει τους εργαζόμενους σε περίπτωση μεταβίβασης επιχείρησης και όλο το εργατικό δίκαιο. Παραδέχεται ότι το παραβιάζει και, μάλιστα, προσπαθεί να κάνει συνένοχό του την Ευρωπαϊκή Ένωση. Λέει ότι έχει έγγραφο της Ευρωπαϊκής Ένωσης που δίνει την άδεια σε αυτόν να απολύσει τους εργαζόμενους, να τους στείλει στην ανεργία, στον δρόμο. Και, μάλιστα, κάνει συνεργό την Ευρωπαϊκή Ένωση σε αυτό το στήσιμο το κόλπο γκρόσο, γιατί περί κόλπου πρόκειται. Τα ναυπηγεία, αν θα συνεχίσουν να λειτουργούν, θα πρέπει να ακολουθήσουν και οι εργαζόμενοι τη μεταβίβαση της επιχείρησης. Τελεία και παύλα. Αυτό λέει και η ευρωπαϊκή και ελληνική νομοθεσία. Αυτό που κάνετε είναι παράνομο και θα πρέπει να λογοδοτήσετε γι’ αυτό, όχι μόνο στους εργαζόμενους, όχι μόνο στα δικαστήρια -όταν έρθει η ώρα-, αλλά και στον ελληνικό λαό. Σε αυτή την εποχή ζούμε. Ζούμε στην εποχή που έρχεστε και κάνετε το παράνομο νόμιμο από αυτό το Βήμα.

Και θέλω να απαντήσω σε τρία σημεία για το Ελληνικό και για το καζίνο. Η προσθήκη της κύρωσης -προφανώς δεν το γνώριζε ο Υπουργός- της σύμβασης παραχώρησης του καζίνο, πλην των παραρτημάτων της, προστέθηκε ως όρος της διακήρυξης όχι επί ΣΥΡΙΖΑ, αλλά στις 28 Αυγούστου του 2019. Είναι άλλο, λοιπόν, οι συμβάσεις παραχώρησης για αεροδρόμια, λιμάνια, δρόμους και γενικά υποδομές και άλλο η σύμβαση παραχώρησης καζίνο. Σε λίγο θα μας φέρετε εδώ να ψηφίσουμε και να εγκρίνουμε και τις οικοδομικές άδειες του Ελληνικού. Δεν χρειαζόταν να έρθει η σύμβαση παραχώρησης του καζίνο στο ελληνικό Κοινοβούλιο και δεν πήραμε απάντηση στο ερώτημα γιατί τι φέρατε.

Λέτε ότι φέρατε και το χρηματοοικονομικό μοντέλο. Τη σύνοψη του χρηματοοικονομικού μοντέλου φέρατε, όχι το χρηματοοικονομικό μοντέλο. Και ενώ ρητά αναφέρεται ότι κυρώνεται η σύμβαση παραχώρησης χωρίς τα παραρτήματα, εσείς φέρνετε μόνο ένα παράρτημα -επιλέγετε ένα παράρτημα- και, μάλιστα, σε σύνοψη στα αγγλικά. Φέρτε όλα τα παραρτήματα να τα δούμε. Γιατί δεν τα φέρατε. Τι θέλετε να κρύψετε;

Και, φυσικά, ο Υπουργός δεν είπε τίποτα για όσα ανέφερα σε σχέση προσθήκη όρων στη σύμβαση παραχώρησης εις βάρος του ελληνικού δημοσίου. Απολύτως τίποτα. Άρα, θεωρώ ότι αποδέχεται πως οποιαδήποτε προσθήκη έγινε στη σύμβαση παραχώρησης για το Ελληνικό και για την παραχώρηση του καζίνο είναι εις βάρος του ελληνικού δημοσίου. Είναι ομολογία ενοχής, λοιπόν.

Το νομοσχέδιο αυτό έχει πάρα πολύ μεγάλα σκάνδαλα ενσωματωμένα, σκάνδαλα που θα αναδειχθούν σύντομα και γι’ αυτό το καταψηφίζουμε και επί της αρχής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώνουμε τώρα με τον κ. Αμανατίδη.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

Στην εισήγησή μου ανέφερα ότι επί της ουσίας δεν υπάρχουν διαφοροποιήσεις επί των προβλέψεων του σχεδίου νόμου παρά μόνον αντιπολιτευτικού χαρακτήρα και γι’ αυτό ήταν αυτές οι διαφοροποιήσεις εστιασμένες, κυρίως, στα θέματα του Ελληνικού και του Σκαραμαγκά.

Αυτό διαφάνηκε και στη συνέχεια από τους ομιλητές, όμως, για να τυπωθεί διαφορετικά μία άποψη από τα προβλεπόμενα στο σχέδιο νόμου -και αυτό έγινε- δεν συνοδευόταν από την ιστορική μνήμη, η ανάκληση της οποίας θα θύμιζε ότι οι ρυθμίσεις αποτελούν συνέχεια κάποιων πρωτοβουλιών που λήφθηκαν τα προηγούμενα χρόνια και επί της ουσίας προδιέγραψαν τις προβλέψεις τους. Το είπα και στην ομιλία μου ότι στο θέμα του Ελληνικού υπήρχαν προχωρημένες αποφάσεις, ενώ στα θέματα των ναυπηγείων Σκαραμαγκά έχουμε τη δυνατότητα -και αυτό κάναμε- και βάλαμε και προβλέψεις για τους εργαζόμενους.

Το τρίτο είναι ότι καταδείχθηκε με στοιχεία, από το Υπουργείο Οικονομικών και από τον Υπουργό Οικονομικών και τον Υπουργό Ανάπτυξης, ότι οι επιλογές είναι οι βέλτιστες και πολλές από αυτές συγκλίνουν με ενέργειες που έγιναν στο παρελθόν.

Εμείς, το επιτελείο του Υπουργείου Οικονομικών, αξιολογούμε, βγάζουμε συμπεράσματα με βάση τον ρεαλισμό και τη γνώση, στοχοθετούμε, προγραμματίζουμε και νομοθετούμε για την επιτυχία αυτού του στόχου. Πιστεύουμε σε ό,τι λέμε και δεν κάνουμε κάτι υπό πίεση, γι’ αυτό και οι στόχοι είναι ξεκάθαροι και ορατοί.

Παραδείγματος χάριν, διατυπώθηκαν αμφιβολίες για το κατά πόσον θα συνεχίσουν να λειτουργούν τα ναυπηγεία Σκαραμαγκά, ενώ σε πολλά άρθρα -και έκανα αναφορά στην ομιλία μου- και με διαφορετικές προβλέψεις αυτό γίνεται ξεκάθαρο. Όμως, υπήρχε μια εμμονή να καταδειχθεί το αντίθετο.

Και, βέβαια, αυτό που παρατήρησα είναι ότι ουδεμία αναφορά, πέραν εμού ως εισηγητή της Πλειοψηφίας, δεν έγινε από την αριστερή πτέρυγα για τις σημαντικότατες προβλέψεις προς όφελος της κοινωνίας και των πολιτών και της οικονομίας, άσχετα αν κάνουν αγωνιώδη προσπάθεια να θεωρούνται ιδιοκτήτες και εκφραστές της κοινωνίας και των συμφερόντων τους. Πραγματικά έτσι έγινε.

Πρέπει να γνωρίζουν ότι η αρνητική κριτική γίνεται πιο ισχυρή όσο ισχυροποιείται η θετική κριτική για θετικές πρωτοβουλίες και ρυθμίσεις. Δηλαδή, το «όχι σε όλα» γιατί έτσι πρέπει να λέμε υποβαθμίζει και την επόμενη άποψη για τα επόμενα ζητήματα.

Το ίδιο, βέβαια, ισχύει και για τις τροπολογίες που παρουσιάστηκαν σήμερα και έχουν όλες θετικό πρόσημο και, απ’ ότι φαίνεται, γίνονται αποδεκτές -και ακούστηκε πριν από λίγο- με μερικές εξαιρέσεις από όλους.

Επίσης, από ομιλητή έγινε αναφορά στα «προνόμια» προς τον επενδυτή που δεν την αξιολογώ αυτή την αναφορά. Όμως, θα ήθελα να ρωτήσω από την ανάπτυξη των ναυπηγείων θα κερδίσει μόνο ο επενδυτής; Όχι, ασφαλώς. Θα δημιουργηθούν οι προϋποθέσεις καλύτερα αμειβόμενων και περισσότερων θέσεων εργασίας και αυτό θα έχει επιπτώσεις στις εισφορές στα ταμεία, στην οικονομία της περιοχής, της χώρας και στη βελτίωση της κινητικότητας, των πόρων, των μέσων, των οικονομικών πόρων και των ανθρώπων.

Κλείνοντας κι εγώ με τη σειρά μου να πω ότι το σχέδιο νόμου αποτυπώνει μια ποιοτική δουλειά που έγινε από το επισπεύδον Υπουργείο Οικονομικών για την οποία και τους συγχαίρω. Και όπως είναι αυτονόητο υπερψηφίζω τόσο το σχέδιο νόμου όσο και τις τροπολογίες, έτσι όπως αυτές διατυπώθηκαν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, λαμβάνω τον λόγο για να κάνω μια σύντομη αναφορά σε διατάξεις που έχουν ενταχθεί στο νομοσχέδιο και άπτονται της φορολογικής πολιτικής και της δημόσιας περιουσίας.

Συγκεκριμένα, με τα άρθρα 1 έως 3 προβλέπεται η ενσωμάτωση στην εθνική μας νομοθεσία των διατάξεων της παραγράφου 5 του άρθρου 1 της οδηγίας 2017/952, με την οποία προστίθεται άρθρο 9α στην οδηγία (ΕΕ)2016/1164 και θεσπίζονται κανόνες αντιμετώπισης ασυμφωνιών, δηλαδή διαφορών στη νομοθεσία σχετικά με τη φορολογική μεταχείριση συνδεδεμένων οντοτήτων μεταξύ δύο διαφορετικών κρατών.

Ειδικότερα, με αυτές αντιμετωπίζεται η διπλή μη φορολόγηση οντότητας που έχει συσταθεί ή είναι εγκατεστημένη στην Ελλάδα, όταν με βάση την ελληνική νομοθεσία η οντότητα αυτή αντιμετωπίζεται ως μη φορολογητέα στην Ελλάδα και με βάση τη νομοθεσία του άλλου κράτους όπου βρίσκεται η συνδεδεμένη με αυτή επιχείρηση αντιμετωπίζεται ως φορολογητέα στην Ελλάδα (αντίστροφη υβριδική οντότητα). Ουσιαστικά, με τις εν λόγω διατάξεις αντιμετωπίζεται η ασυμφωνία αυτή των φορολογικών νομοθεσιών των δύο κρατών και η οντότητα καθίσταται φορολογητέα στην Ελλάδα.

Με τα άρθρα 14 έως 21 του νομοσχεδίου επέρχονται τροποποιήσεις και διορθώσεις διαδικαστικού χαρακτήρα του Κώδικα Αναγκαστικών Απαλλοτριώσεων του ν.2882/2001, οι οποίες στοχεύουν στη μείωση του διοικητικού κόστους και του απαιτούμενου χρόνου για τη διεκπεραίωση πρακτικών ζητημάτων της διαδικασίας απαλλοτρίωσης.

Με το άρθρο 39 του νομοσχεδίου, παρατείνεται για ένα ακόμη εξάμηνο, μέχρι τις 31 Δεκεμβρίου του 2022, η ισχύς του μειωμένου συντελεστή ΦΠΑ 13% για τα μη αλκοολούχα ποτά και αεριούχα νερά, εισιτήρια κινηματογράφων, τις μεταφορές προσώπων και των συσκευών τους, καθώς και την εστίαση. Πρόκειται για ένα ουσιαστικό μέτρο ενίσχυσης της ανταγωνιστικότητας του τουρισμού και της οικονομίας μας, σε αυτή τη δύσκολη συγκυρία.

Παράλληλα, παρατείνεται μέχρι τις 31 Δεκεμβρίου του 2022 η εφαρμογή του μειωμένου συντελεστή ΦΠΑ 13%, στα εισιτήρια εισόδου για ζωολογικούς κήπους, αλλά και στην παροχή υπηρεσιών από γυμναστήρια, κολυμβητήρια και σχολές εκμάθησης χορού που δεν απαλλάσσονται από το ΦΠΑ.

Με το άρθρο 40 λύνεται ένα πρόβλημα που αντιμετωπίζουν χιλιάδες φορολογούμενοι πολίτες, οι οποίοι δεν μπορούν να συμψηφίσουν τον φόρο που προέκυψε μετά από την εκκαθάριση σε εκτέλεση της υπ’ αριθμόν 2333/2016 απόφασης του Συμβουλίου της Επικρατείας, με άλλες οφειλές, δεδομένου ότι η ισχύουσα έως τώρα διάταξη, προέβλεπε τον συμψηφισμό του φόρου που προέκυπτε με μελλοντική οφειλή ΦΑΠ ή ΕΝΦΙΑ.

Με τη διάταξη που φέρνουμε προς ψήφιση καθορίζεται ότι μέχρι το τέλος του έτους 2025, η φορολογική διοίκηση θα διενεργήσει συμψηφισμό του φόρου που προέκυψε μετά από τον ανακαθορισμό των τιμών ζώνης του αντικειμενικού συστήματος προσδιορισμού της φορολογητέας αξίας, σύμφωνα με την ανωτέρω απόφαση του Συμβουλίου της Επικρατείας. Αυτό σημαίνει ότι οι πολίτες που πιθανόν ήταν δέσμιοι επειδή η σημερινή περιουσιακή τους κατάσταση υπολείπεται της παλαιότερης περιουσιακής τους κατάστασης και ο φόρος που προέκυπτε είναι πολύ μικρότερος του ποσού προς συμψηφισμό, θα μπορούν πλέον να συμψηφίσουν τον φόρο αυτό με άλλες οφειλές τους.

Με μία ακόμα διάταξη με ισχυρό πρόσημο κοινωνικής ευαισθησίας, το άρθρο 41, προβλέπεται η απαλλαγή από το τέλος ταξινόμησης των ασθενοφόρων και των ειδικών κινητών μονάδων που αποκτώνται από νομικά πρόσωπα ιδιωτικού δικαίου μη κερδοσκοπικού χαρακτήρα και τα οποία εξυπηρετούν σκοπούς του Εθνικού Συστήματος Υγείας. Παράλληλα, για να μην υπάρχουν περιθώρια καταστρατήγησης της συγκεκριμένης διάταξης, προβλέπεται ότι σε περίπτωση που λήξει η παραχώρηση του οχήματος του ΕΚΑΒ ή η παροχή υπηρεσιών για λογαριασμό στο ΕΚΑΒ εντός πενταετίας από τη χορήγηση της απαλλαγής, τότε καταβάλλεται το τέλος ταξινόμησης που αναλογεί στο διάστημα που υπολείπεται έως και τη λήξη της πενταετίας.

Στην ίδια κατεύθυνση κινείται και το άρθρο 42, μια διάταξη με ευδιάκριτο κοινωνικό πρόσημο, με την οποία προβλέπεται η παράταση μέχρι τις 31 Δεκεμβρίου του 2022 της αναστολής καταβολής στο δημόσιο του 5% των νοσηλίων που εισπράττουν οι μονάδες χρόνιας αιμοκάθαρσης.

Με το άρθρο 46 εισάγεται ρύθμιση με την οποία προβλέπεται ότι στην περίπτωση που ο προϊστάμενος οργανικής μονάδας της ΑΑΔΕ απουσιάζει για συνεχόμενο διάστημα μεγαλύτερο του ενός μήνα, τότε ο νόμιμος αναπληρωτής, του προϊσταμένου που απουσιάζει, λαμβάνει την ειδική αμοιβή που αντιστοιχεί στα καθήκοντα του προϊσταμένου. Ουσιαστικά, εναρμονίζεται το μισθολόγιο της ΑΑΔΕ με το ενιαίο μισθολόγιο και συγκεκριμένα με την παράγραφο 2 του άρθρου 16 του ν.4354/2015 ως προς την περίπτωση συνεχόμενης απουσίας προϊσταμένου από τα καθήκοντά του.

Με το άρθρο 53 του νομοσχεδίου εισάγεται ρύθμιση που αφορά στη συνολική φορολογική αντιμετώπιση των εισοδημάτων αλλοδαπής προέλευσης των φυσικών προσώπων που υπάγονται στις διατάξεις του άρθρου 5Α του Κώδικα Φορολογίας Εισοδήματος σε περίπτωση που παύσει η υπαγωγή τους στο ειδικό καθεστώς της διάταξης λόγω εφαρμογής της παραγράφου 5 του άρθρου αυτού.

Παράλληλα, με τη συγκεκριμένη διάταξη διευρύνεται η δυνατότητα καταβολής του οφειλόμενου κατ’ αποκοπήν ποσού φόρου του άρθρου 5Α του ΚΦΕ, για το φορολογικό έτος 2021, για την αντιμετώπιση ζητημάτων που προέκυψαν κατά την εφαρμογή της διάταξης στο έτος αυτό.

Ειδικότερα, καθίσταται πλέον ξεκάθαρο τι ισχύει στην περίπτωση που δεν καταβληθεί ολόκληρο το κατ’ αποκοπήν ποσό φόρου.

Επίσης, καθίσταται σαφές ότι η καταβολή μέρους αυτού του κατ’ αποκοπήν ποσού φόρου απομειώνει τον οφειλόμενο φόρο στην περίπτωση που τελικά το πρόσωπο φορολογηθεί για το παγκόσμιο εισόδημά του με τις γενικές διατάξεις.

Παράλληλα, προβλέπεται για τα φυσικά πρόσωπα, με πρώτο έτος υπαγωγής το 2021, στον εναλλακτικό τρόπο φορολόγησης, η δυνατότητα καταβολής του κατ’ αποκοπή ποσού μέχρι και τις 20 Ιουλίου του 2022. Αυτό σημαίνει ότι τυχόν εκδοθείσες αποφάσεις άρσης της υπαγωγής τους ανακαλούνται.

Κυρίες και κύριοι συνάδελφοι, οφείλω επίσης να αναφερθώ στην τροπολογία με γενικό αριθμό 1343 και με ειδικό 202 που κατατέθηκε από το Υπουργείο Οικονομικών. Με το άρθρο 1 της τροπολογίας παρατείνεται μέχρι την 31η Δεκεμβρίου 2022, η δυνατότητα σύνταξης οριστικών συμβολαίων σε εκτέλεση προσυμφώνου με το δικαίωμα αυτοσύμβασης. Με την παράταση αυτή διευκολύνεται η καταχώρηση ακινήτων στο κτηματολόγιο, η οποία έως τώρα καθυστερεί εξαιτίας του πλήθους των ανεκτέλεστων προσυμφώνων λόγω αδυναμίας σύμπραξης του πωλητή ή των κληρονόμων του.

Με το άρθρο 2 της τροπολογίας, προβλέπεται η παράταση έως τις 31 Δεκεμβρίου του 2022 της προθεσμίας περί απαλλαγής από τον φόρο δωρεάς των νομικών προσώπων μη κερδοσκοπικού χαρακτήρα, με στόχο την ενίσχυση του φιλανθρωπικού και ανθρωπιστικού έργου αυτών των προσώπων, για την εκπλήρωση των σκοπών τους σε αυτή τη δύσκολη για την κοινωνία περίοδο λόγω της πανδημίας και της παγκόσμιας ενεργειακής κρίσης.

Τα άρθρα 3 και 4 αποτελούν δύο ακόμα διατάξεις με ισχυρό κοινωνικό πρόσημο. Με αυτά προβλέπεται παράταση της ισχύος έως τις 31 Δεκεμβρίου 2022 του υπερμειωμένου συντελεστή ΦΠΑ 6% μιας σειράς αγαθών που αφορούν στη δημόσια υγεία. Πρόκειται για μάσκες προστασίας και γάντια, αντισηπτικά διαλύματα για την απολύμανση χώρων, αντισηπτικά μαντηλάκια, καθώς και απολυμαντικά προϊόντα και άλλα είδη που χρησιμοποιούνται για αντισηπτικούς ή απολυμαντικούς σκοπούς.

Επιπρόσθετα, παρατείνεται μέχρι τις 31 Δεκεμβρίου του 2022 η υπαγωγή στον υπερμειωμένο συντελεστή ΦΠΑ 6% ορισμένων ιατρικών υλικών αναγκαίων για τη διενέργεια αιμοκάθαρσης, όπως φίλτρα και γραμμές αιμοκάθαρσης και αιμοδιήθησης.

Με το άρθρο 5 προβλέπεται η παράταση μέχρι τις 31 Δεκεμβρίου του 2022 της εφαρμογής του μειωμένου συντελεστή ΦΠΑ 13%, στην εισαγωγή αντικειμένων τέχνης και στις παραδόσεις αντικειμένων καλλιτεχνικής αξίας από τον δημιουργό τους ή τους διαδόχους του.

Με τα άρθρα 6 και 7 προβλέπεται τη χορήγηση δυνατότητας να κάνουν επανέναρξη δραστηριότητας σε φυσικά πρόσωπα επαγγελματίες της τέχνης, καλλιτέχνες, δημιουργοί και χειροτέχνες, οι οποίοι έκαναν διακοπή δραστηριότητας κατά την περίοδο της οικονομικής κρίσης και της πανδημίας.

Παράλληλα, με το άρθρο 6 χορηγείται απαλλαγή από την υποχρέωση καταβολής τέλους επιτηδεύματος για τα φορολογικά έτη 2022, 2023 και 2024 σε πρόσωπα των ανωτέρω κλάδων δραστηριότητας που κάνουν επανέναρξη εργασιών μέχρι τις 30-6-2023.

Για τη στήριξη επαγγελματιών των κλάδων αυτών που δεν έκαναν διακοπή, αλλά παρά τις αντίξοες συνθήκες εξακολούθησαν όλο το διάστημα της οικονομικής κρίσης και της πανδημίας έως και σήμερα να έχουν ενεργή δραστηριότητα, χορηγείται για την ίδια περίοδο, δηλαδή τα έτη 2022, 2023 και 2024, αντί της απαλλαγής, μειωμένο τέλος επιτηδεύματος, το οποίο θα ανέρχεται στα 400 ευρώ ετησίως, αντί των 650 ευρώ.

Παράλληλα, με το άρθρο 7 της τροπολογίας προβλέπεται η χορήγηση επιδότησης στα πρόσωπα αυτά, η οποία υπολογίζεται ως ποσοστό 30% επί του κύκλου εργασιών, χορηγείται για το τρέχον και τα επόμενα δύο φορολογικά έτη και δεν δύναται να υπερβαίνει συνολικά τα 5.000 ευρώ ανά δικαιούχο. Δικαιούχοι της επιδότησης είναι οι πρώτοι τρεις χιλιάδες εκατό καλλιτέχνες κ.λπ. που θα κάνουν αίτηση έναρξης στο φορολογικό μητρώο της ΑΑΔΕ, υπό την προϋπόθεση ότι η αίτηση εγκρίνεται και γίνεται έναρξη εργασιών στο φορολογικό μητρώο.

Το άρθρο 8 της τροπολογίας αφορά στον νέο θεσμό της Επιτροπής Εξώδικης Επίλυσης Φορολογικών Διαφορών, έναν θεσμό που παράγει ήδη μετρήσιμα και ορατά αποτελέσματα.

Με στόχο την ταχύτητα διεκπεραίωσης, την αύξηση των δημοσίων εσόδων και την αποσυμφόρηση των δικαστηρίων, παρέχεται, με το άρθρο αυτό, η δυνατότητα υποβολής αιτήσεων, ηλεκτρονικά, ενώπιον της επιτροπής, μέχρι και τις 30 Δεκεμβρίου του 2022 για υποθέσεις που εκκρεμούν και δεν έχουν συζητηθεί ενώπιον του Συμβουλίου της Επικρατείας και των τακτικών διοικητικών δικαστηρίων μέχρι και τις 29 Ιουλίου του 2022.

Με τις διατάξεις των άρθρων 9, 10 και 11 τροποποιούνται διατάξεις του κώδικα φορολογίας κληρονομιών, δωρεών, γονικών παροχών και κερδών από τυχερά παίγνια, ν.2961/2001, με σκοπό την αποτελεσματική φορολογία των επίγειων τυχερών παιγνίων του ΟΠΑΠ (αριθμολαχεία).

Με τις προτεινόμενες διατάξεις και κατόπιν συνεργασίας με όλους τους εμπλεκόμενους φορείς, την Επιτροπή Εποπτείας και Ελέγχου Παιγνίων, τον ΟΠΑΠ και τους πράκτορες, γίνεται διάκριση των συντελεστών φορολόγησης των επίγειων και των διαδικτυακών παιγνίων τύπου στοιχήματος και εξορθολογίζονται οι συντελεστές φορολόγησης των επίγειων παιγνίων του ΟΠΑΠ.

Επισημαίνω ότι με τις διατάξεις των άρθρων 9, 10 και 11 ορίζεται ως έναρξη ισχύος των νέων διατάξεων για τη φορολογία των τυχερών παιγνίων, η 1η Σεπτεμβρίου 2022 και εφεξής, προκειμένου να δοθεί επαρκής χρόνος στον ΟΠΑΠ να προσαρμόσει τα πληροφοριακά του συστήματα.

Τέλος, με τις διατάξεις του άρθρου 13 προβλέπεται η δυνατότητα αποσπάσεων των υπαλλήλων της Ανεξάρτητης Αρχής Δημοσίων Εσόδων εντός της ΑΑΔΕ για την κάλυψη επιτακτικών υπηρεσιακών αναγκών. Ειδικότερα, αφορά σε ειδική ρύθμιση για τις αποσπάσεις προσωπικού στο πλαίσιο της ενίσχυσης των υπηρεσιών της ΑΑΔΕ κατά τη διάρκεια της θερινής περιόδου, με γνώμονα την εκπλήρωση της απαιτητικής αποστολής της και λαμβάνοντας υπ’ όψιν τον αυξημένο φόρτο εργασιών της συγκεκριμένης χρονικής περιόδου.

Κυρίες και κύριοι συνάδελφοι, στο σημείο αυτό θα κάνω μια σύντομη αναφορά στην τροπολογία με γενικό αριθμό 1338 και με ειδικό 199 που κατατέθηκε από τον ΣΥΡΙΖΑ, σχετικά με το πόθεν έσχες. Πρόκειται για τροπολογία-πυροτέχνημα, καθώς στο όνομα της διαφάνειας επιδιώκει τη δημιουργία εντυπώσεων και μόνο, χωρίς καμμία απολύτως πρόσθετη αξία.

Πρώτον, ήδη τα υπόλοιπα των τραπεζικών καταθέσεων και των δανειακών υποχρεώσεων προκύπτουν από σχετικές βεβαιώσεις από τις τράπεζες. Σημειώνω ότι η αποτελεσματικότητα του συστήματος πρόκειται να ενισχυθεί με την άμεση άντληση στοιχείων από τις τράπεζες, την οποία θα προβλέψουμε άμεσα.

Δεύτερον, ήδη διαθέτουμε ένα εκτεταμένο σύστημα ανταλλαγής φορολογικών πληροφοριών μέσω των διεθνών συμβάσεων, για την αποφυγή της διπλής φορολογίας και της πολυμερούς σύμβασης, για την ανταλλαγή των πληροφοριών χρηματοοικονομικών λογαριασμών και για την αντιμετώπιση της φοροδιαφυγής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα χρειαστώ ένα με δύο λεπτά ακόμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υφυπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Τρίτον, μέσω της τροπολογίας τίθενται ζητήματα προσωπικών δεδομένων για τα οποία θα πρέπει να γνωμοδοτήσει η αρμόδια ανεξάρτητη αρχή.

Η επεξεργασία της συνολικής μεταρρύθμισης του πόθεν έσχες, με σκοπό την ενίσχυση της διαφάνειας και της λογοδοσίας, βρίσκεται σε τελικό στάδιο και θα έρθει σύντομα στη Βουλή με πρωτοβουλία του Υπουργείου Δικαιοσύνης. Σε κάθε περίπτωση, θα ενσωματώσει και διατάξεις που αφορούν στην ενδυνάμωση του ελέγχου των δανείων των υπόχρεων. Συγκροτημένα και θεσμικά, χωρίς την προχειρότητα και τα κενά της κατατεθείσας τροπολογίας του ΣΥΡΙΖΑ.

Κυρίες και κύριοι συνάδελφοι, πιστεύω ότι οι διατάξεις του νομοσχεδίου στις οποίες αναφέρθηκα και έχουν εμφανή κοινωνική στόχευση, αλλά και το περιεχόμενο της τροπολογίας, διαθέτουν τις προϋποθέσεις για να τύχουν ευρείας στήριξης.

Η Κυβέρνηση του Κυριάκου Μητσοτάκη συνεχίζει το έργο της. Συνεχίζει τις ουσιαστικές θεσμικές παρεμβάσεις, που έχουν ως άμεσα ωφελούμενο τον πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Ο κ. Κατσώτης έχει ζητήσει τον λόγο για ένα λεπτό.

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα ήθελα να κάνω μία διόρθωση. Κατά λάθος στην τοποθέτησή μου είπα «παρών» για μία τροπολογία, τη με αριθμό 1344/203. Η θέση είναι «κατά» λόγω του άρθρου 1 στην τροπολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βεβαίως. Δεν υπάρχει κανένα πρόβλημα. Μην ανησυχείτε.

Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L 114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού - Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, πενήντα δύο άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εφ’ όσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164...και άλλες διατάξεις αρμοδιότητας Υπουργείου Οικονομικών |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 52 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. Τροπ. 1342/201 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1343/202 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. Τροπ. 1344/203 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Οικονομικών: «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L 114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού - Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, των τροπολογιών και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 381α΄)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 18.18΄ λύεται η συνεδρίαση για αύριο, ημέρα Τετάρτη29 Ιουνίου 2022και ώρα 9.00΄, με αντικείμενο εργασιών του Σώματος:νομοθετική εργασία, Συζήτηση και ψήφιση του σχεδίου νόμου του Υπουργείου Περιβάλλοντος και Ενέργειας: «Εκσυγχρονισμός της αδειοδοτικής διαδικασίας Ανανεώσιμων Πηγών Ενέργειας – Β΄ φάση, Αδειοδότηση παραγωγής και αποθήκευσης ηλεκτρικής ενέργειας, πλαίσιο ανάπτυξης Πιλοτικών Θαλάσσιων Πλωτών Φωτοβολταϊκών Σταθμών και ειδικότερες διατάξεις για την ενέργεια και την προστασία του περιβάλλοντος», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**