(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΔ΄

Τρίτη, 05 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επίκαιρων ερωτήσεων της Τετάρτης 6 Ιουλίου 2022, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της έκτης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτισθεί μεταξύ του Ελληνικού Δημοσίου και των Αναδόχων Εταιρειών ENERGEAN OIL AND GAS ? ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑVALA OIL ΑΝΩΝΥΜΗ ΕΤΑΙΡΕΙΑ», σελ.   
2. Κατάθεση σχεδίου νόμου:   
 i. Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Προστασίας του Πολίτη, Δικαιοσύνης, Εσωτερικών, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 05.07.2022 σχέδιο νόμου: «Κύρωση της Σύμβασης μεταξύ του Ελληνικού Δημοσίου και της ανώνυμης εταιρείας με την επωνυμία «ΤΡΑΙΝΟΣΕ Μεταφορές-Μεταφορικές Υπηρεσίες Επιβατών και Φορτίου Ανώνυμη Σιδηροδρομική Εταιρεία» (ΤΡΑΙΝΟΣΕ Α.Ε.) για την ανάθεση Υποχρεώσεων Δημόσιας Υπηρεσίας επιβατικών σιδηροδρομικών μεταφορών, σελ.   
 ii. Ο Αντιπρόεδρος της Κυβέρνησης, οι Υπουργοί Παιδείας και Θρησκευμάτων, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Εξωτερικών, Υγείας και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν την 05.07.2022 σχέδιο νόμου: «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις», σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
  
Β. Επί του σχεδίου νόμου του Υπουργείου Περιβάλλοντος και Ενέργειας:  
 ΑΡΣΕΝΗΣ Κ. , σελ.   
 ΒΙΛΙΑΡΔΟΣ Β. , σελ.   
 ΔΕΛΗΣ Ι. , σελ.   
 ΕΛΕΥΘΕΡΙΑΔΟΥ Σ. , σελ.   
 ΘΕΟΧΑΡΗΣ Θ. , σελ.   
 ΚΑΦΑΝΤΑΡΗ Χ. , σελ.   
 ΣΚΡΕΚΑΣ Κ. , σελ.   
 ΣΤΟΛΤΙΔΗΣ Λ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΔ΄

Τρίτη 5 Ιουλίου 2022

Αθήνα, σήμερα στις 5 Ιουλίου 2022, ημέρα Τρίτη και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ημερήσια διάταξη, έχω να κάνω δύο ανακοινώσεις.

Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Προστασίας του Πολίτη, Δικαιοσύνης, Εσωτερικών, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 5-7-2022 σχέδιο νόμου: «Κύρωση της Σύμβασης μεταξύ του Ελληνικού Δημοσίου και της ανώνυμης εταιρείας με την επωνυμία «ΤΡΑΙΝΟΣΕ Μεταφορές-Μεταφορικές Υπηρεσίες Επιβατών και Φορτίου Ανώνυμη Σιδηροδρομική Εταιρεία» (ΤΡΑΙΝΟΣΕ Α.Ε.) για την ανάθεση Υποχρεώσεων Δημόσιας Υπηρεσίας επιβατικών σιδηροδρομικών μεταφορών.

Επίσης, ο Αντιπρόεδρος της Κυβέρνησης, οι Υπουργοί Παιδείας και Θρησκευμάτων, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Εξωτερικών, Υγείας και Εσωτερικών, καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν την 5-7-2022 σχέδιο νόμου: «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της έκτης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτισθεί μεταξύ του Ελληνικού Δημοσίου και των Αναδόχων Εταιρειών ENERGEAN OIL AND GAS – ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ και ΚΑVALA OIL ΑΝΩΝΥΜΗ ΕΤΑΙΡΕΙΑ».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στην Ολομέλεια με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα συμφώνησε.

Προς ενημέρωσή σας θα ήθελα να σας πω ότι η Νέα Δημοκρατία ψήφισε υπέρ, ο ΣΥΡΙΖΑ επιφυλάχθηκε, το Κίνημα Αλλαγής υπέρ, το Κομμουνιστικό Κόμμα Ελλάδος κατά, η Ελληνική Λύση επιφυλάχθηκε και το ΜέΡΑ25 κατά.

Μπαίνουμε, λοιπόν, στη διαδικασία ξεκινώντας από την Ελληνική Λύση και με τον κ. Βιλιάρδο, ο οποίος επιφυλάχθηκε να τοποθετηθεί.

Τον λόγο, λοιπόν, έχει ο ειδικός αγορητής της Ελληνικής Λύσης κ. Βασίλης Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, η Κυβέρνηση προωθεί με τη σημερινή σύμβαση μια διαδικασία που έχει ξεκινήσει από το 2011, την υπόγεια δεξαμενή φυσικού αερίου, την ΥΑΦΑ, που για ακατανόητους λόγους δεν είχε κατασκευαστεί όλα αυτά τα σχεδόν δώδεκα χρόνια.

Ειδικότερα, το 2011 η «ENERGEAN» υπέγραψε με το δημόσιο σύμβαση για τη μετατροπή του χώρου του εξαντληθέντος κοιτάσματος φυσικού αερίου νότια Καβάλα σε αποθήκη φυσικού αερίου για ένα χρονικό διάστημα έως και πενήντα έτη μετά την αδειοδότηση. Έκτοτε, όμως, και ενώ έχουν περάσει πάνω από δέκα χρόνια, η σύμβαση δεν έχει εκπληρωθεί και κατατίθενται συνεχώς τροποποιητικές. Έχει παραταθεί, δηλαδή, έξι φορές από όλες τις κυβερνήσεις των μνημονίων, τεκμηριώνοντας πως είναι ίδιες μεταξύ τους, από τη Νέα Δημοκρατία, το ΠΑΣΟΚ και τον ΣΥΡΙΖΑ, τρεις φορές από τον ΣΥΡΙΖΑ, από την τρόικα εσωτερικού, η οποία έχει καταστρέψει εντελώς την πάμπλουτη χώρα μας.

Η «ENERGEAN» δε, η οποία δανείστηκε εκατό εκατομμύρια ευρώ με την εγγύηση του δημοσίου τον Μάιο του 2021, παραβιάζει συνεχώς τη σύμβαση και έχει προβλήματα με τους εργαζόμενους. Αντί να προσλαμβάνει Έλληνες, όπως αναφέρεται στη σύμβαση, προσλαμβάνει αλλοδαπούς, δεν πληρώνει στο κράτος αυτά που έχει υποσχεθεί κ.λπ., οπότε είναι αδιανόητο να της δοθεί μία ακόμη παράταση.

Εντούτοις, σύμφωνα με τον Υπουργό, η Ευρωπαϊκή Ένωση απαιτεί πλέον την αποθήκευση του 15% της ετήσιας κατανάλωσης φυσικού αερίου από τις είκοσι επτά χώρες-μέλη της, ενώ η Ελλάδα ανήκει σε εκείνες τις ελάχιστες που δεν διαθέτουν ακόμη χώρο, παρά το ότι η σύμβαση με την «ENERGEAN» υπεγράφη το 2011.

Ως εκ τούτου, αφ’ ενός μεν, είναι καταναγκαστική η σύμβαση με την «ENERGEAN», αφού το δημόσιο δεν έχει τεχνογνωσία, σύμφωνα τουλάχιστον με τον Υπουργό, αφ’ ετέρου, θα χρησιμοποιηθούν για κάποιο χρονικό διάστημα οι αποθηκευτικοί χώροι της Ιταλίας, χωρίς να γνωρίζουμε το κόστος, ενώ έτσι θα αυξηθεί η ενεργειακή εξάρτηση της χώρας μας, η οποία είναι ήδη τεράστια.

Για την παραχώρηση της ΥΑΦΑ είχε προκηρυχθεί διαγωνισμός στις 18-9-2020, όπου υπήρχαν οι εξής δύο ενδιαφερόμενοι: Πρώτον, η «ENERGEAN OIL AND GAS», παρά το ότι έχει τα προβλήματα που προαναφέραμε, καθώς επίσης η «ΔΕΣΦΑ» μαζί με την «ΤΕΡΝΑ», όπου είναι αδιανόητο μια εταιρεία που διαχειρίζεται το εθνικό σύστημα φυσικού αερίου να συνεργάζεται με την ιδιωτική εταιρεία του εθνικού μας εργολάβου.

Παρεμπιπτόντως, είναι δυνατό να αφήνουμε τη δήθεν αγορά, το ολιγοπώλιο στην πραγματικότητα, των τεσσάρων-πέντε εταιρειών και τις δήθεν ανεξάρτητες αρχές να διευθετούν αντιδημοκρατικά τις τύχες της χώρας μας, όταν έχουν τα δικά τους διαπλεκόμενα συμφέροντα;

Συνεχίζοντας τώρα με τη συμφωνία, στο άρθρο 1, αναφέρεται πως τροποποιείται για έκτη φορά η σύμβαση 2799 του 1999, ενώ, επειδή έχει λήξει τον Νοέμβριο του 2021, σημειώνοντας πως η «ENERGEAN» διατηρούσε την άδεια εκμετάλλευσης του υφιστάμενου κοιτάσματος φυσικού αερίου έως τότε, δεν καταλάβαμε πώς η εταιρεία λειτουργεί από εκείνη την ημερομηνία.

Στο άρθρο 2, βέβαια, αναφέρεται, πως η σύμβαση παραχώρησης που έληγε στις 31-11-2021 μπορεί να επεκταθεί έως την 31η Δεκεμβρίου του 2022 με απόφαση του Υπουργού, μετά από την έγγραφη σύμφωνη γνώμη του αναδόχου ή την ημερομηνία έναρξης παραχώρησης του δικαιώματος χρήσης κ.λπ. που θα αναδειχθεί από το ΤΑΙΠΕΔ.

Εμείς, φυσικά, έχουμε επιφυλάξεις για το ΤΑΙΠΕΔ, που ανήκει στο Υπερταμείο των ξένων, θεωρώντας απαράδεκτο να αποφασίζει για τη δημόσια περιουσία και για την οικονομία μας, πόσω μάλλον, αφού έχει προβεί σε πολλές αποτυχημένες εκποιήσεις.

Στο άρθρο 3 αναγράφεται μεν πως ισχύουν όλοι οι άλλοι όροι της σύμβασης, αλλά δεν αναφέρεται κάποιο έσοδο ούτε στην έκθεση του Γενικού Λογιστηρίου του Κράτους, γεγονός που σημαίνει πως η κακοδιαχείριση στην Ελλάδα ζει και βασιλεύει. Οφείλουμε να σημειώσουμε εδώ ότι όπως αναφέρεται στο νομοσχέδιο -στο 12 γ- το κοίτασμα φυσικού αερίου νότιας Καβάλας δεν έχει πλήρως εξαντληθεί, ενώ η εκμετάλλευσή του πραγματοποιείται σε διάφορες χρονικές περιόδους για την κάλυψη των λειτουργικών αναγκών των εγκαταστάσεων της σύμβασης.

Η συμμετοχή τώρα του δημοσίου στα έσοδα του κοιτάσματος, σύμφωνα με το άρθρο 14, παράγραφος 5, του ν.2799/1999 θα προέκυπτε από τον υπολογισμό που θα καταθέσουμε στα Πρακτικά, ενώ με βάση το άρθρο 15 θα εισέπραττε φόρους με συντελεστή 40%, υπερήφανο 40%!

Συνεχίζοντας, η «ΔΕΣΦΑ» θα εκπονήσει μια μελέτη κόστους οφέλους της ΥΑΦΑ, ενώ το κόστος της επένδυσης εκτιμάται στα 273 εκατομμύρια ευρώ για τη δεξαμενή συν 400 εκατομμύρια ευρώ για τα συνοδά έργα, με απόσβεση σε είκοσι πέντε χρόνια και με πενήντα χρόνια παραχώρηση.

Η ΡΑΕ τώρα, που δεν φαίνεται να συμφωνεί με τα συνοδά έργα, προτείνει την κάλυψη του κόστους της επένδυσης από τους καταναλωτές, δηλαδή την κοινωνικοποίηση του χωρίς κοινοτική ενίσχυση κατά 50%, ενώ η «ΔΕΣΦΑ» -που έχει Ιταλό μέτοχο- και οι υπόλοιποι κατά 100%. Αν είναι δυνατόν να πληρώσουν οι πολίτες, όλοι εμείς οι Έλληνες, αυτό το κόστος.

Από την άλλη πλευρά η «ENERGEAN» κατασκευάζει ήδη μια μονάδα αποθήκευσης διοξειδίου του άνθρακα που χρηματοδοτείται από το ταμείο ανάκαμψης οπότε, πραγματικά, δεν καταλαβαίνει κανείς τι παιχνίδι παίζεται εδώ πιθανότατα εις βάρος των πολιτών.

Κλείνοντας, ως εκ τούτου, παρά το ότι είμαστε υπέρ της κατασκευής του χώρου αποθήκευσης φυσικού αερίου, δεν μπορούμε -για τους λόγους που αναφέραμε- να στηρίξουμε «εν λευκώ» και χωρίς να έχουμε πάρει απαντήσεις στα ερωτήματά μας -δεν πήραμε απαντήσεις σε απολύτως κανένα- την παράταση της συμφωνίας, κατά τη συνήθη τακτική της τρόικας εσωτερικού.

Οφείλουμε μόνο να τονίσουμε πως πρέπει να δοθεί λύση στα προβλήματα των εργαζομένων, οι οποίοι έχουν απολύτως δίκιο όσον αφορά στις διεκδικήσεις τους.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Βιλιάρδο.

Καλείται στο Βήμα ο ειδικός αγορητής του Κομμουνιστικού Κόμματος Ελλάδας, ο κ. Λεωνίδας Στολτίδης.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Η πολεμική σύγκρουση στην Ουκρανία λειτουργεί ως καταλύτης που επιταχύνει ανακατατάξεις και ανταγωνιστικά σχέδια στο χώρο της ενέργειας για την αναδιανομή αγορών, πηγών και δρόμων μεταφοράς της, οξύνοντας ακόμη περισσότερο τους ήδη σφοδρούς ιμπεριαλιστικούς ανταγωνισμούς αλλά και αντιθέσεις εντός του ευρωατλαντικού στρατοπέδου.

Η σύμβαση δεν υπηρετεί τις ανάγκες της κοινωνίας. Παρουσιάζει στα θύματα της εκμετάλλευσης ως δημόσιο συμφέρον, το συμφέρον των μονοπωλιακών ομίλων. Στην Ελλάδα, για την «ENERGEAN» δεσπόζει ως προτεραιότητα όχι οι εξορύξεις, αλλά η διεκδίκηση της μονάδας αποθήκευσης. Οι επενδυτικές προτεραιότητες από τους ομίλους, βέβαια, συμβαδίζουν με τις κυβερνητικές δηλώσεις, ότι η Ελλάδα δεν θα δώσει βάρος στην παραγωγή πετρελαίου και φυσικού αερίου. Αυτές οι αποφάσεις και οι προτεραιότητες δεν λαμβάνονται με γνώμονα τις λαϊκές ανάγκες, τη μείωση της ενεργειακής φτώχειας, της ανεργίας και της ενεργειακής εξάρτησης της χώρας. Δεσπόζουν εδώ τα συμφέροντα των ΗΠΑ και Ελλήνων εφοπλιστών, με στόχο τον οικονομικό και γεωπολιτικό τους ανταγωνισμό με τη Ρωσία στην ευρωπαϊκή αγορά ενέργειας και τη μείωση της εξάρτησης από το ρωσικό φυσικό αέριο.

Το Κομμουνιστικό Κόμμα καταψηφίζει την έκτη τροποποίηση της σύμβασης, με κριτήριο το γεγονός ότι οι υδρογονάνθρακες αποτελούν περιουσία του ελληνικού λαού και είναι, όπως αποδεικνύεται, στις σημερινές συνθήκες επικίνδυνο να βρίσκονται στα χέρια των επιχειρηματικών ομίλων. Από θέση αρχής αντιτίθεται συνολικά στο ξεπούλημα του δημόσιου πλούτου. Με την εφαρμοζόμενη, όμως, πολιτική όλων των κυβερνήσεων αυτός παραδίδεται στο μεγάλο κεφάλαιο, σε μονοπωλιακούς ομίλους.

Επιπρόσθετα, υπογραμμίζουμε ότι η κύρωση παρουσιάζεται με κάποια χαρακτηριστικά τεχνοκρατικά. Όμως, δεν είναι έτσι. Κρύβει τα πολιτικά της χαρακτηριστικά.

Πολλές φορές μιλάτε για το περιβάλλον. Από την αρχική σύμβαση προβλέπει την εκούσια και αναιτιολόγητη δυνατότητα αποχώρησης της αναδόχου εταιρείας χωρίς επιβάρυνση για την περιβαλλοντική αποκατάσταση οποιουδήποτε κόστους.

Μιλάτε για τον κρατικό προϋπολογισμό, που επιβαρύνεται από τις εγγυήσεις του ελληνικού δημοσίου που δόθηκαν πολύ πρόσφατα στην «ΕΝΕΡΓΕΙΑΚΗ» για να συνάψει δάνειο.

Μιλάτε για την κάλυψη λειτουργικών αναγκών και επεκτείνετε χρονικά τη σύμβαση με μια εταιρεία που εδώ και οκτώ μήνες έχει διακόψει την παραγωγική δραστηριότητα, απολύοντας εκδικητικά εκατό ογδόντα πέντε εργαζόμενους που δεν αποδέχτηκαν τα σχέδια για εργολαβιοποίηση και τσάκισμα των εργασιακών και συνδικαλιστικών δικαιωμάτων. Κι αυτό έγινε και με τα ΜΑΤ.

Επεκτείνετε χρονικά τη σύμβαση με μια εταιρεία για την οποία εκκρεμεί ο έλεγχος και τα πορίσματα από τους αρμόδιους ελεγκτικούς φορείς για την έκρηξη και την πυρκαγιά που ξέσπασε στις χερσαίες εγκαταστάσεις SIGMA, καθώς και ο όποιος καταλογισμός ευθυνών.

Και, βέβαια, μιλάμε για ένα επενδυτικό σχέδιο στο οποίο οι επενδυτές αξιώνουν μεγέθυνση του ποσοστού κοινωνικοποίησης στο 100%, όπως στη Ρεβυθούσα.

Όσο βαθιά και να το ψάξει κανείς, αυτή η σύμβαση δεν έχει ίχνος θετικού δημόσιου συμφέροντος για το περιβάλλον, για την ασφάλεια των εργαζομένων, δεν έχει ίχνος κάλυψης των ενεργειακών αναγκών του λαού της χώρας μας. Γιατί όλες αυτές οι πραγματικές δυνατότητες μετατρέπονται με αυτή τη σύμβαση μόνο σε κέρδος για μια χούφτα παράσιτα.

Και παρά τις επιμέρους μικροδιαφορές ΝΔ και ΣΥΡΙΖΑ, εμφανίζετε ως αντίδοτο στην ενεργειακή φτώχεια ακριβώς εκείνη την πολιτική που οδήγησε στην εκτόξευσή της, δηλαδή την απελευθέρωση ενέργειας με την πράσινη μετάβαση, την απολιγνιτοποίηση, την απαξίωση των εγχώριων πηγών ενέργειας προς όφελος των κερδών των ενεργειακών ομίλων.

Αυτή είναι η πολιτική που μετέτρεψε το πανάκριβο φυσικό αέριο σε στρατηγικό καύσιμο, αυτή είναι η πολιτική που εισήγαγε το εμπόριο ρύπων, εκτοξεύοντας την τιμή του λιγνίτη. Αυτή είναι η πολιτική που υπηρετεί το Χρηματιστήριο Ενέργειας με νόμο της κυβέρνησης ΣΥΡΙΖΑ, που αποτελεί και το βασίλειο της κερδοσκοπίας. Χωρίς σύγκρουση με αυτή τη στρατηγική των ευρωενωσιακών δεσμεύσεων και των αντοχών της οικονομίας με κριτήριο τα κέρδη του κεφαλαίου δεν μπορεί να υπάρχει ανάσα για τα λαϊκά νοικοκυριά.

Πάνω απ’ όλα, το Κομμουνιστικό Κόμμα Ελλάδας είναι το μοναδικό κόμμα που προβάλλει τη σχεδιασμένη αξιοποίηση του συνόλου των ενεργειακών πηγών της χώρας, λιγνίτη, υδρογονανθράκων, γεωθερμίας, ΑΠΕ, προς όφελος των λαϊκών αναγκών, για να πάψει η ενέργεια να αποτελεί εμπόρευμα.

Αυτά είναι τα επείγοντα ζητήματα που πρέπει να προτάξει ο εργατικός λαϊκός αγώνας, γυρνώντας την πλάτη στη γνωστή παγίδα της εκλογολογίας και της μάταιης αναζήτησης λιγότερο οδυνηρών λύσεων στο πλαίσιο του σημερινού αντιλαϊκού δρόμου ανάπτυξης.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς)**: Και εμείς ευχαριστούμε, κύριε Στολτίδη.

Καλείται στο Βήμα η κ. Σουλτάνα Ελευθεριάδου από τον ΣΥΡΙΖΑ - Προοδευτική Συμμαχία.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, θα δώσω μια απάντηση πρώτα στον εισηγητή της Νέας Δημοκρατίας που είπε χθες ότι κακώς αναφέρομαι στους κυβερνητικούς Βουλευτές της Καβάλας και στον Υπουργό, τον κύριο Παναγιωτόπουλο, και τους εγκαλώ για ποιον λόγο δεν είναι εδώ ως εισηγητές.

Ο κ. Παναγιωτόπουλος βέβαια δεν θα μπορούσε να είναι εισηγητής γιατί είναι Υπουργός, αλλά οι άλλοι δύο θα μπορούσαν να είναι εισηγητές. Και δεν είναι εδώ –επαναλαμβάνω- γιατί έχουν υποσχεθεί στους εργαζόμενους στην Καβάλα ότι θα δοθεί λύση και φυσικά για ακόμα μια φορά τους πουλάνε «φύκια για μεταξωτές κορδέλες».

Ακόμα και ο κ. Παναγιωτόπουλος πριν περίπου ενάμιση με δύο μήνες είχε περάσει από τον χώρο που διαμαρτύρονται οι εργαζόμενοι, είχε υπογράψει στο βιβλίο συμπαράστασης και τους είχε υποσχεθεί ότι σε δέκα μέρες θα δοθεί λύση. Αυτό είπε στους εργαζόμενους που βρίσκονται στον δρόμο ο Υπουργός Εθνικής Άμυνας. Τους είπε ότι σε δέκα μέρες θα δοθεί λύση κι έχουν περάσει δύο μήνες.

Χθες, ο Υπουργός ο κ. Σκρέκας απάντησε σε ερώτηση του συναδέλφου του κ. Στολτίδη από το ΚΚΕ ότι η λύση είναι τα δικαστήρια, ότι δεν μπορούν να επέμβουν -λέει- στην ελληνική δικαιοσύνη και ότι πρόκειται για αντεγκλήσεις εργαζομένων και εργοδότη, για τις οποίες θα δοθεί λύση στα αρμόδια δικαστήρια.

Αφήστε αυτό το αφήγημα. Το θέμα των εργαζομένων, το ότι απολύθηκαν όλοι οι εργαζόμενοι οι οποίοι εργάζονταν στις εγκαταστάσεις του Πρίνου, πρόκειται για επιχειρηματική επιλογή και το γνωρίζετε. Και πρόκειται για πολιτική επιλογή σας να το ανέχεστε και να τον σιγοντάρετε και να λέτε ψέματα στους εργαζόμενους ότι θα δοθεί λύση. Αποκαλύφθηκε χθες από την απάντησή σας, κύριε Υπουργέ. Η λύση, λοιπόν, θα δοθεί στα δικαστήρια.

Εν τω μεταξύ, εσείς τι θα κάνετε; Εν τω μεταξύ, εσείς θα βγαίνετε φωτογραφίες με τους εκπροσώπους της «ΕΝΕΡΓΕΙΑΚΗΣ» και θα δίνετε δώρα στην «ΕΝΕΡΓΕΙΑΚΗ». Δόθηκαν 100 εκατομμύρια ευρώ με την εγγύηση του ελληνικού δημοσίου, την ίδια ώρα που η «ΕΝΕΡΓΕΙΑΚΗ» σταμάτησε την παραγωγή στον Πρίνο. Τη σταμάτησε με δική της απόφαση αμέσως μετά το shutdown τον Σεπτέμβριο του 2021 και τον επόμενο μήνα τον Οκτώβριο του 2021 σταμάτησε το φυσικό αέριο και επομένως την παραγωγή πετρελαίου στην Καβάλα, το μοναδικό κοίτασμα στην Ελλάδα.

Εσείς, λοιπόν, έρχεστε τώρα και μας λέτε ότι δώσατε τα 100 εκατομμύρια με την εγγύηση του ελληνικού δημοσίου σε αυτή την εταιρεία για να γίνουν επενδύσεις και για να καλυφθούν κεφάλαια κίνησης για τους επόμενους δώδεκα μήνες, δηλαδή γι’ αυτούς τους μήνες που μιλάμε τώρα, που είναι κλειστό το εργοστάσιο, που δεν υπάρχει παραγωγή πετρελαίου.

Κι έρχεστε και λέτε ότι θα εντάξετε την «ΕΝΕΡΓΕΙΑΚΗ» και στο Ταμείο Ανάκαμψης. Κι άλλο δώρο! Ενώ έχει κλείσει το εργοστάσιο ενώ δεν υπάρχει παραγωγή πετρελαίου, ενώ όλοι οι εργαζόμενοι έχουν απολυθεί, ενώ γίνονται ατυχήματα στην Καβάλα τα οποία που οφείλονται στο ότι η «ΕΝΕΡΓΕΙΑΚΗ» δεν τηρεί τις προϋποθέσεις ασφάλειας του εργοστασίου.

Το ξέρετε το ατύχημα, κύριε Σκρέκα. Γίνονται έρευνες, λέτε. Δεν θα έπρεπε να επιταχύνετε λίγο; Το ατύχημα που έγινε θα μπορούσε να είναι ολέθριο για την περιοχή. Όχι μόνο για το εργοστάσιο και για την γύρω περιοχή. Περιμένουμε, λοιπόν, άμεσα τα αποτελέσματα από τις αρμόδιες υπηρεσίες και άμεσα να αποδοθούν ευθύνες.

Δεν θα μπορούσατε, αν θέλατε, να επιβάλλετε στην «ΕΝΕΡΓΕΙΑΚΗ» να τηρήσει τη σύμβαση παραχώρησης; Την έχει παραβιάσει σε όλα τα επίπεδα, σε όλα τα άρθρα, σε ό,τι αφορά τους εργαζόμενους, σε ό,τι αφορά το περιβάλλον, σε ό,τι αφορά το όφελος του ελληνικού δημοσίου. Δεν έχει πληρώσει τα royalties ποτέ από τότε που ήρθε. Μόνο το έτος 2018, μία φορά. Δεν γίνονται οι απαραίτητες συντηρήσεις στα πηγάδια ώστε να αυξηθεί η παραγωγή και μένει στάσιμη στα χίλια πεντακόσια βαρέλια. Γιατί πάνω από δύο χιλιάδες πεντακόσια βαρέλια θα έπρεπε να πληρωθεί το ελληνικό δημόσιο.

Είναι δική σας ευθύνη, λοιπόν, αυτή η ανεξέλεγκτη εκμετάλλευση από την «ΕΝΕΡΓΕΙΑΚΗ ΑΙΓΑΙΟΥ» των μοναδικών κοιτασμάτων πετρελαίου και παραγωγής πετρελαίου στην Ελλάδα.

Επίσης, έρχεστε τώρα να επεκτείνετε τη σύμβαση παραχώρησης για τη νότια Καβάλα για έναν χρόνο. Δεν το κάνατε όταν υπογράφηκε η σύμβαση. Το φέρνετε τώρα, έξι μήνες μετά. Αναρωτιόμαστε γιατί. Και μάλιστα, δίνετε τη δυνατότητα στον Υπουργό, σ’ εσάς δηλαδή, να την επεκτείνει και περαιτέρω. Να σας θυμίσω ότι στις προηγούμενες τροποποιήσεις ο Υπουργός είχε τη δυνατότητα να την επεκτείνει μόνο για ένα έτος. Τώρα γιατί δεν βάζετε χρονικό περιθώριο;

Προφανώς γιατί δεν έχετε σχέδιο. Προφανώς γιατί οι λόγοι για τους οποίους αναφέρετε ότι γίνεται αυτή η παράταση, και οι μακροπρόθεσμοι και οι βραχυπρόθεσμοι, δεν πρόκειται να υλοποιηθούν. Γιατί δεν σας ενδιαφέρει αυτό. Δεν σας ενδιαφέρει η υγιής επιχειρηματικότητα. Δεν σας ενδιαφέρει το να παράγεται πετρέλαιο στην Ελλάδα, ειδικά αυτή την εποχή που έχουμε αυτά τα θέματα στο ενεργειακό κομμάτι.

Σας ενδιαφέρει μόνο να κάνετε δώρα σε φίλους και ημετέρους. Και πάνω απ’ όλα –επαναλαμβάνω- έχει παραβιαστεί η αρχική σύμβαση παραχώρησης σε όλα τα επίπεδα. Κανονικά θα πρέπει η «ΕΝΕΡΓΕΙΑΚΗ» να παραδώσει τις εγκαταστάσεις αυτή τη στιγμή, κύριε Σκρέκα.

Για όλους τους ανωτέρου λόγους, λοιπόν, και για όσους ανέπτυξα χθες, γιατί σήμερα δεν έχω άλλον χρόνο, εμείς δεν μπορούμε να υπερψηφίσουμε αυτή την σύμβαση. Και για ακόμα μια φορά ζητούμε να τηρηθεί η αρχική σύμβαση παραχώρησης, να τηρηθεί προς όφελος των εργαζομένων και προς όφελος της τοπικής κοινωνίας, όπως προβλέπεται στην ίδια τη σύμβαση. Γιατί αυτή τη στιγμή η «ΕΝΕΡΓΕΙΑΚΗ» με τον τρόπο που λειτουργεί μόνο προβλήματα φέρνει στην τοπική κοινωνία και δεν έχει και κανένα όφελος η ελληνική οικονομία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Υπάρχει μια εκκρεμότητα με το ΜέΡΑ25.

Εμείς όμως θα πάμε στους Κοινοβουλευτικούς Εκπροσώπους και θα ξεκινήσουμε με την Ελληνική Λύση.

Τον λόγο έχει ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, καλημέρα.

Ξέρετε, έχει ενδιαφέρον να μιλάμε στην Αίθουσα αυτή για εξορύξεις έστω και αν πρόκειται για αυτό το θέμα που είναι μια κύρωση συμφωνίας. Έχει πολύ μεγάλο ενδιαφέρον, κύριε Υπουργέ, της Ενέργειας να μιλάμε στην Αίθουσα αυτή, στη χώρα αυτή για εξορύξεις. Ένα θέμα το οποίο το δικό μας κόμμα και τον δικό μας πολιτικό Αρχηγό τον πληγώνει πάρα πολύ. Του πήρε πάρα πολλά χρόνια για να πείσει το πολιτικό σύστημα ότι ο ορυκτός πλούτος της Ελλάδος, της πατρίδας μας είναι εκεί, μας περιμένει και έτοιμος να δώσει λύση στο ενεργειακό. Τότε εσείς, όλο το πολιτικό σύστημα, τον χλευάζατε, γελούσατε. Από το 2007 τα έλεγε.

Μας πήρε πάρα πολύ καιρό λοιπόν ως πολιτικό φορέα, ως πολιτικό κόμμα να σας πείσουμε ότι υπάρχουν και μπορούμε να κάνουμε εξορύξεις. Και πρέπει να στηριχθεί η Ελλάδα εκεί, ιδίως τώρα με τον ενεργειακό Αρμαγεδδώνα που ζούμε. Αλλά είστε αναξιόπιστοι, κύριε Σκρέκα, σαν Κυβέρνηση. Δεν σας πιστεύει κανείς, ούτε οι ίδιοι σας οι ψηφοφόροι. Τόσα χρόνια δεν κάνατε τίποτα όλες οι κυβερνήσεις και η δική σας. Όταν έλεγε για το 2020 ότι έρχεται ενεργειακή κρίση ο Κυριάκος Βελόπουλος και πάλι χασκογελούσατε –χασκογελάτε εσείς, δεν πειράζει, να δούμε ποιος γελάει καλύτερα, αυτός που γελάει στο τέλος- και στην αρχή δεν πιστεύατε. Μετά σας πείσαμε. Μετά βγαίνει ο Πρωθυπουργός και λέει ότι θα προχωρήσουμε σε εξορύξεις. Και μετά χάθηκε, τον κατάπιε το σύστημα. Δεν υπήρξε τίποτε, καμμιά επαναφορά στο θέμα των εξορύξεων. Σιγή ιχθύος.

Είστε αναξιόπιστοι, κύριε Σκρέκα. Πλέον ως Κυβέρνηση είστε αναξιόπιστοι. Γιατί είστε η Κυβέρνηση που νομοθετήσατε και νομοθετείτε με σπουδή υπέρ της βίαιης απολιγνιτοποίησης της πατρίδας μας την ώρα που θα έχουμε τεράστιο πρόβλημα ενεργειακό και η Ευρώπη αλλά και η Ελλάδα, γιατί εμείς κοιτάμε πρώτα το εθνικό συμφέρον. Είστε αναξιόπιστοι πλέον, όταν βγαίνει ο Γερμανός Πρωθυπουργός χθες και λέει ότι η κρίση δεν θα τελειώσει. Και ποιος πληρώνει το μάρμαρο, κύριε Σκρέκα, εσείς που είστε στη σωστή πλευρά της ιστορίας;

Φοβερές οι κυρώσεις κατά της Ρωσίας! Ίδρωσε! Δείτε πού έχει πάει το ρούβλι. Φοβερές οι κυρώσεις! Οι Ηνωμένες Πολιτείες μια χαρά, η Ρωσία μια χαρά, η Ευρώπη πυροβολεί τα πόδια της και τρέχει ο Σολτς τώρα να παρακαλάει και λέει στις μεγάλες επιχειρήσεις να πάρουν γεννήτριες σε περίπτωση διακοπών ρεύματος. Είστε αναξιόπιστοι, κύριε Σκρέκα. Σας τα είπαμε και προχθές. Δεν απαντάτε όμως. Γιατί είμαστε η μοναδική χώρα που το 100% των ενεργειακών μας αναγκών περνάει από το ληστρικό Χρηματιστήριο Ενέργειας, το οποίο το κάνατε εσείς και ο ΣΥΡΙΖΑ. Προετοιμάζουν και εσείς φτιάχνετε και υλοποιείτε. Αυτή είναι η κατάσταση. Γιατί συγκυβερνάτε, ούτως ή άλλως. Τα άλλα είναι ανοιχτά πλέον. Τα είπε και ο κ. Σκανδαλίδης. Θα τα πούμε σε λίγο.

Είστε αναξιόπιστοι γιατί έχετε γδάρει τον κόσμο και με τη ρήτρα αναπροσαρμογής. Μας πήρε έξι μήνες να σας πείσουμε ότι η ρήτρα αναπροσαρμογής είναι ληστρική και ρουφάει το μεδούλι του κόσμου και μετά ανακαλύψατε έναν τρόπο να την κρύψετε κάτω από το χαλάκι, όχι να την εξαφανίσετε.

Είστε αναξιόπιστοι, κύριε Σκρέκα, ως Κυβέρνηση γιατί όταν ο Πρόεδρος της Ελληνικής Λύσης σάς κατέθεσε εδώ στο Βήμα της Βουλής ολόκληρη μελέτη για πυρηνική ενέργεια στην Ελλάδα, χασκογελούσατε κάτω λες και είσαστε στην "πενταήμερη"!

Και, τώρα, έχει πέσει πλέον σοβαρά στο τραπέζι του διαλόγου η πυρηνική ενέργεια και ακούμε επιστήμονες να μιλάνε γι’ αυτή, γιατί αυτή είναι η λύση του αύριο, αλλά εσείς χασκογελάτε, ΑΠΕ, φουρφουράκια και όλα καλά. Πάλι ήμασταν μπροστά!

Είστε αναξιόπιστοι και είστε αναξιόπιστοι ως Κυβέρνηση, γιατί όπως σας είπα και πριν, ενώ εσείς σφυρίζετε αδιάφορα, ο Σολτς συνιστά στις γερμανικές επιχειρήσεις -και μιλάμε για κολοσσούς επιχειρήσεις- να αγοράσουν γεννήτριες έκτακτης ανάγκης και σεις λέτε ότι στο δημόσιο το κλιματιστικό το καλοκαίρι το έχουμε στους 27 βαθμούς και το χειμώνα στους 19 βαθμούς. Και λύσαμε το πρόβλημα!

Είστε αναξιόπιστοι, κύριε Σκρέκα, σαν Κυβέρνηση συνολικά. Τελείως αναξιόπιστοι! Γιατί ήσασταν εσείς που λέγατε ότι τα επιδόματα κάνουν τον πολίτη τεμπέλη και έχετε γεμίσει με επιδόματα τους Έλληνες και τις Ελληνίδες, Fuel Pass, Power Pass κ.λπ.. Είστε αναξιόπιστοι γιατί δεν κάνατε όσα λέγατε. Είστε αναξιόπιστοι, κύριε Σκρέκα, γιατί ενώ έσκιζε τα ρούχα του ο Πρωθυπουργός ότι θα εξαντλήσει την τετραετία, εσείς οι ίδιοι, τα παπαγαλάκια του Μαξίμου, αλλά και δικοί σας Βουλευτές διασπέρνουν δεξιά και αριστερά για πρόωρες εκλογές και δίνουν ημερομηνίες και ραντεβού με τον κόσμο στις κάλπες. Είστε αναξιόπιστοι. Άλλα λέτε και άλλα κάνετε. Έχετε χάσει κάθε ικμάδα αξιοπιστίας. Γιατί δεν λέτε την αλήθεια στον κόσμο, αυτό που λέει η Ελληνική Λύση εδώ και τρία χρόνια, ότι θα πάτε σε συγκυβέρνηση; Η τρόικα εσωτερικού, τα τρία μεγάλα κόμματα.

Δήλωση Σκανδαλίδη, το είπε προχθές. Βεβαίως, θα συγκυβερνήσουμε, θέλει να πάρουμε όλοι τις ευθύνες μας, κανένα πρόβλημα. Άρα γιατί ζητάτε την ψήφο του κόσμου; Πραγματικά, δεν καταλαβαίνουμε. Ομολογία στυγνή του κόμματος της τρόικας εσωτερικού. Θα συγκυβερνήσετε. Θα συνεργαστούν, δηλαδή, τα κόμματα. Ποια κόμματα; Αυτά που κατέστρεψαν την Ελλάδα. Για να τους σώσετε τώρα. Εσείς με το PSI και με τα μνημόνια. Θα τους σώσετε οι τρεις σας.

Εδώ, όμως, πλέον η μπάλα πάει στον κόσμο, στους πολίτες. Δεν βλέπετε; Το ομολογούν πλέον ότι πάνε σε συγκυβέρνηση. Είστε τελείως αναξιόπιστοι σαν Κυβέρνηση, κύριε Σκρέκα. Γιατί η Αθήνα -και όχι μόνο η Αθήνα- έχει γίνει Κολομβία, Φαρ Ουέστ, πιστολίδια, χαμός και μας τάξατε νόμο και τάξη. Τελείως αναξιόπιστοι και σε αυτό.

Είστε αναξιόπιστοι στο κομμάτι της παράνομης μετανάστευσης. Στην Τσαμπίκα κάνουν οι λουόμενοι μπάνιο και περνάνε «λεφούσια» παράνομων μεταναστών από δίπλα. Πού είναι η αξιοπιστία σας στο θέμα αυτό; Να μας πείτε πόσο αξιόπιστοι είστε στο θέμα των Σκοπίων, κύριε Σκρέκα, που υφαρπάξατε την ψήφο του κόσμου; Βγήκατε έξω με τις χλαμύδες και το παίζατε μακεδονομάχοι και έλεγε ο τότε Αρχηγός -δεν ήταν Πρωθυπουργός- ότι η Ελλάδα θα κάνει βέτο για τα Σκόπια. Το όπλο -λέει- του βέτο. Ποιο όπλο; Εδώ μαλώνετε τη Βουλγαρία που ασκεί βέτο για την Ελλάδα των Σκοπίων στην Ευρωπαϊκή Ένωση. Πού είναι η αξιοπιστία σας στο θέμα των Σκοπίων; Είστε τελείως αναξιόπιστοι.

Καλά τώρα, πόσο αξιόπιστη να είναι μια κυβέρνηση, η οποία κοιμάται όρθια και πληρώνει και δίκλινο. Μας παίρνουν το «Turkeaegean» μέσα από τα χέρια μας οι Τούρκοι για δέκα χρόνια και προσπαθείτε να βρείτε έναν υπαλληλάκο να τα ρίξετε πάνω του όλα. Πείτε μας σας παρακαλώ πολύ, πόσο αναξιόπιστη είναι αυτή η Κυβέρνηση που έρχεστε εδώ να ψηφίσουμε μια σύμβαση; Ποια σύμβαση; Ο τόπος καίγεται έξω. Είστε αξιόπιστη Κυβέρνηση εσείς; Τίποτα δεν είστε. Πρέπει να φύγετε. Πόσο αξιόπιστοι είστε, που η Ελλάδα ήδη καίγεται έξω τώρα; Καίγεται, παντού κάθε μέρα και φέρατε μεταγραφή αεροδρομίου από την Κύπρο τον Στυλιανίδη και δεν αγοράσαμε ούτε μάνικα καινούργια φέτος. Ποια είναι η προετοιμασία; Τι κάνατε; Πού είναι η αξιοπιστία της Κυβέρνησης; Απαντήστε μας σε αυτά.

Σε αυτά πρέπει να απαντήσει η Κυβέρνηση για να πάτε σε εκλογές, όπως θέλετε και να δούμε πόσα απίδια παίρνει ο σάκος, κύριε Σκρέκα. Και εκεί θα γνωρίσετε την οργή του κόσμου και την τιμωρία για σας, η οποία θα είναι πάρα πολύ βαριά, γιατί είστε αναξιόπιστη Κυβέρνηση σε όλα.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Χήτα.

Ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Ιωάννης Δελής έχει τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Νομίζω πως είναι φανερό ότι ο ιμπεριαλιστικός πόλεμος στην Ουκρανία επιταχύνει και μάλιστα με πολύ μεγάλη δύναμη τους γενικότερους ενεργειακούς σχεδιασμούς, οι οποίοι βεβαίως προϋπήρχαν, δεν εμφανίστηκαν τώρα. Είναι ένας πόλεμος, βέβαια, που συνδέεται άμεσα με τους ανταγωνισμούς των ιμπεριαλιστών για τον έλεγχο των ενεργειακών πηγών αλλά και των διαδρομών της μεταφοράς της ενέργειας.

Δεν ξεχνάμε ότι στο πλαίσιο αυτών των ανταγωνισμών η Ευρωπαϊκή Ένωση εδώ και χρόνια διακήρυσσε και διακηρύσσει την ανάγκη απεξάρτησής της από τα ρωσικά ενεργειακά μονοπώλια, κάτι το οποίο βεβαίως ενθαρρύνεται και υποστηρίζεται από τις Ηνωμένες Πολιτείες για ευνόητους οικονομικούς και γεωπολιτικούς λόγους.

Δεν πρέπει, επίσης, να ξεχνάμε ότι το αμερικάνικο υγροποιημένο φυσικό αέριο, παρ’ ότι είναι πανάκριβο ασφαλώς, προωθείται, παρ’ όλα αυτά, όλο και πιο πολύ στην ευρωπαϊκή αγορά προς μεγάλη ικανοποίηση, εκτός των άλλων, και των Ελλήνων εφοπλιστών που το μεταφέρουν σε όλα τα ευρωπαϊκά λιμάνια.

Αυτή την πολιτική, αυτή τη στρατηγική υποστηρίζουν, υλοποιούν, γι’ αυτή μοχθούν με ζήλο όλες οι ελληνικές αστικές κυβερνήσεις και ιδιαίτερα οι δύο τελευταίες, δηλαδή του ΣΥΡΙΖΑ και της Νέας Δημοκρατίας, αφού αυτή η στρατηγική αναβαθμίζει τα συμφέροντα της ελληνικής αστικής τάξης στην περιοχή.

Σε αυτά, λοιπόν, τα πλαίσια, οι ενεργειακές υποδομές που υπάρχουν, αλλά και όσες πρόκειται να δημιουργηθούν ή δημιουργούνται, εντάσσονται στο σχέδιο της χώρας μας για τη μετατροπή της σε έναν ενεργειακό κόμβο, ο οποίος θα αξιοποιηθεί ως πύλη εισόδου για τα Δυτικά Βαλκάνια και κατ’ επέκταση για την Ευρώπη.

Τα πιο σημαντικά είναι η πλωτή μονάδα αποθήκευσης και αεριοποίησης υγροποιημένου φυσικού αερίου στην Αλεξανδρούπολη και ο διασυνδετήριος αγωγός IGB Ελλάδας - Βουλγαρίας. Βεβαίως, αυτό το παζλ των ενεργειακών σχεδιασμών συμπληρώνεται με την υποθαλάσσια αποθήκη φυσικού αερίου της νότιας Καβάλας. Είναι ένα έργο το οποίο βρίσκεται στην τελική φάση της δημοπράτησης του, δηλαδή της ιδιωτικοποίησής του.

Θυμίζουμε εδώ ότι το συγκεκριμένο έργο χαρακτηρίζεται ως ένα έργο εξαγωγικού κυρίως χαρακτήρα, με κέρδη απολύτως εγγυημένα, καθώς σύμφωνα με τον κανονισμό τιμολόγησης για την υπόγεια αποθήκη αποθήκευσης φυσικού αερίου που κατέθεσε η ΡΑΕ σε δημόσια διαβούλευση, το 50% του κόστους κατασκευής αυτής της υπόγειας αποθήκης θα επιβαρύνει τελικά είτε τους καταναλωτές του φυσικού αερίου είτε τους χρήστες αυτής της αποθήκης.

Συνεπώς, για να συνεννοούμαστε και για να καταλαβαίνει και ο κόσμος που μας ακούει, η σημερινή -έκτη κατά σειρά- τροποποίηση της αρχικής σύμβασης δεν είναι παρά μια ακόμα προετοιμασία του εδάφους για την αξιοποίηση αυτής της υποθαλάσσιας αποθήκης και βεβαίως αποτελεί έναν ακόμα νομοθετικό κρίκο για την παραχώρηση αυτής της αποθήκης στον κολοσσό της «ENERGEAN». Είναι μία εταιρεία -θυμίζουμε εδώ- η οποία έβγαλε τρελά κέρδη από την εκμετάλλευση των εργαζομένων, έχοντας και αυτή βεβαίως ιδιαίτερη προτίμηση στους εργολαβικούς εργαζόμενους, τους οποίους τώρα τους οδηγεί στην απόλυση και την ανεργία, αφού δεν εξυπηρετούν πλέον τα σχέδιά της.

Αυτό το συγκεκριμένο έργο, η υπόγεια αποθήκη, εντάσσεται στα έργα κοινού ενδιαφέροντος της Ευρωπαϊκής Ένωσης, δηλαδή είναι επιλέξιμο για να χρηματοδοτηθεί απ’ αυτή.

Εν τω μεταξύ, μέσα στον Μάρτιο που μας πέρασε, η Κυβέρνηση έδωσε τετραετή παράταση για τις έρευνες στις περιοχές εκμετάλλευσης σε Πρίνο και νότια Καβάλα. Όλες αυτές γνωμοδοτήθηκαν θετικά από το ΤΑΙΠΕΔ, που είναι ο παραχωρησιούχος της υπόγειας αποθήκης, και αυτό είναι κάτι το οποίο έγινε για πρώτη φορά και μάλιστα χωρίς να χρειάζεται. Αν τώρα, λέμε εμείς, αν με αυτό η Κυβέρνηση δεν κλείνει το μάτι στην «ENERGEAN», τότε τι ακριβώς κάνει; Εκτός αν υποκύπτει σε κάποιον εκβιασμό. Δεν ξέρω. Ας μας το πείτε.

Το παράδειγμα όμως των Πετρελαίων της Καβάλας είναι ένα από τα πιο χαρακτηριστικά ζητήματα, για να σκεφτούμε το εξής. Ποιος αποφασίζει, αλήθεια, με ποια κριτήρια, για το μέλλον της παραγωγής, για το τι, πότε και πώς θα παραχθεί; Ποιος αποφασίζει για τους μισθούς, για τον χρόνο εργασίας, τις προσλήψεις; Εν προκειμένω και μέσα σε αυτό το σύστημα που ζούμε και για να αυξηθεί βεβαίως η κερδοφορία του συγκεκριμένου ομίλου, η διοίκηση απαιτεί συνεχώς νέους όρους, με τους οποίους αυξάνεται ο βαθμός εκμετάλλευσης όσων εργάζονται, μειώνεται το προσωπικό με τις απολύσεις, προκειμένου να καθίσταται βεβαίως πιο φτηνή η εργατική δύναμη, που είναι και η μόνη πηγή -επαναλαμβάνω- του καπιταλιστικού κέρδους.

Τι στάση τώρα κράτησαν σε όλα αυτά, σε όλη αυτή την πολιτική, την εργοδοτική αυθαιρεσία, την εργοδοτική τρομοκρατία της εταιρείας, οι κυβερνήσεις; Όλες οι κυβερνήσεις, όχι μόνο η σημερινή της Νέας Δημοκρατίας, και οι προηγούμενες. Τη στήριξαν με νύχια και με δόντια, με δικαστικές διώξεις, με ΜΑΤ και βεβαίως η σημερινή Κυβέρνηση αξιοποιώντας και τη νομοθεσία, τον νόμο Χατζηδάκη. Τι έκανε το κράτος για την εταιρεία τώρα; Με χρήματα των Ελλήνων πολιτών, αγρίως φορολογημένων, έβαλε πλάτη το ελληνικό κράτος και εγγυήθηκε -παρακαλώ- τραπεζικό δάνειο αυτής της επιχείρησης 90 τόσων εκατομμυρίων ευρώ για να συνεχίσει τη δράση της, την κερδοφόρο λειτουργία της.

Βεβαίως, ανοίγοντας λιγάκι την εικόνα, όλοι αυτοί οι ενεργειακοί σχεδιασμοί έχουν και μια ακόμα προϋπόθεση, τον έλεγχο των λιμανιών και ιδίως των λιμανιών της Καβάλας και της Αλεξανδρούπολης, οι ιδιωτικοποιήσεις των οποίων βρίσκονται σε πλήρη εξέλιξη και είναι λίγο πριν από το τέλος. Ταυτόχρονα βέβαια -και αυτό πρέπει να ανησυχεί τον λαό-, την ώρα που οι Ηνωμένες Πολιτείες βλέπουν την περιοχή της ανατολικής Μακεδονίας και Θράκης ως μια βασική πύλη εισόδου στην Ευρώπη του δικού τους φυσικού υγροποιημένου αερίου, την ίδια ώρα την ίδια περιοχή την ορίζουν και την αξιοποιούν και ως έναν σημαντικότατο στρατιωτικό κόμβο για τη διεκπεραίωση στρατιωτικών δυνάμεων στη συνοριογραμμή με τη Ρωσία, στον πόλεμο δηλαδή που μαίνεται εκεί, και για τον καλύτερο έλεγχο των στενών του Βοσπόρου και της Μαύρης Θάλασσας.

Με λίγα λόγια, η μετατροπή της Αλεξανδρούπολης σε ένα κανονικότατο πολεμικό ορμητήριο των Αμερικανονατοϊκών και διαμορφώνει και υπογραμμίζει τη στρατιωτική πλευρά αυτών των οικονομικών ενεργειακών σχεδιασμών. Μαζί πάνε, άλλωστε, αυτά. Είναι πακέτο. Δηλαδή το ελληνικό κεφάλαιο, η ελληνική αστική τάξη απροκάλυπτα πια συνδέει τα συμφέροντα και τα κέρδη της με τους αμερικανονατοϊκούς σχεδιασμούς και γι’ αυτό βεβαίως τα κόμματα αυτούς τους σχεδιασμούς τούς υπηρετούν. Το μόνο για το οποίο τσακώνονται είναι ποιος θα γίνει μηχανοδηγός σε αυτό το τρένο, για την κατεύθυνση του οποίου συμφωνούν απολύτως και για τις ράγες στις οποίες βεβαίως θα κινηθεί. Οι ράγες είναι οι γνωστές πολιτικές της Ευρωπαϊκής Ένωσης.

Εντύπωση προκαλεί ότι υπάρχουν κι άλλες δυνάμεις, οι οποίες την ώρα που δηλώνουν αλληλέγγυες στον αγώνα των εργαζομένων στα Πετρέλαια Καβάλας, την ίδια ώρα οι ίδιες δυνάμεις εναντιώνονται ενάντια στις εξορύξεις και στηρίζουν την πράσινη μετάβαση της Ευρωπαϊκής Ένωσης, πατάνε δηλαδή σε δύο βάρκες.

Κλείνοντας, κύριε Πρόεδρε, και ευχαριστώ για την ανοχή, ο λαός της περιοχής, όπως και όλος ο ελληνικός λαός και όλοι οι λαοί δεν έχουν να περιμένουν τίποτα από αυτούς τους εθνικούς αναπτυξιακούς στόχους της αστικής τους τάξης. Είναι στόχοι και πολιτικές που το μόνο το οποίο καταφέρνουν είναι να μπλέκουν τον λαό μας ακόμα πιο βαθιά στους ανταγωνισμούς και βεβαίως να τον βυθίζουν ακόμα περισσότερο και στην ενεργειακή φτώχεια. Είναι χαρακτηριστικό ότι όλοι αυτοί οι αγωγοί περνάνε μέσα από τις αυλές των σπιτιών αυτών των λαϊκών οικογενειών εκεί στην περιοχή και την ίδια ώρα αυτά τα σπίτια και αυτές οι περιοχές δεν έχουν και δεν πρόκειται να έχουν, εκτός από τα μεγάλα αστικά κέντρα εκεί, πρόσβαση σε αυτό το φυσικό αέριο.

Δεν είναι παράλογο αυτό; Τι είναι τότε; Ας σκεφτούμε πόσο διαφορετική θα ήταν η κατάσταση, πόσο καλύτερα θα μπορούσαμε να ζούμε σήμερα και σε σχέση με τις ενεργειακές ανάγκες, αν τα κλειδιά της οικονομίας και το τιμόνι της εξουσίας βρισκόταν στα χέρια των εργαζομένων.

Αυτό είναι το πρόβλημα. Αυτό πρέπει να λυθεί. Έως τότε θα χρειαστεί πάρα πολύς αγώνας και πολλή προσπάθεια του ίδιου του λαού και των οργανώσεών του, προκειμένου να μην υποβαθμίζεται συνεχώς η ζωή του.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα η Κοινοβουλευτική Εκπρόσωπος του ΣΥΡΙΖΑ -Προοδευτική Συμμαχία κ. Χαρούλα (Χαρά) Καφαντάρη. Μετά, αν είναι έτοιμος ο κ. Αρσένης, θα του δώσουμε τον λόγο, αλλιώς στον κ. Θεοχάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Κύριε Υπουργέ, κυρίες και κύριοι Βουλευτές, δεν μπορώ να μην αναφερθώ σε αυτό το οποίο συνέβη χθες το βράδυ και εξακολουθεί και ισχύει, τη μάχη με τις φλόγες που δίνουν πυροσβεστικές δυνάμεις, τοπική αυτοδιοίκηση, εθελοντές σε πολλές πλευρές της πατρίδας μας.

Να πω, αν και με ευχές δεν χτίζεται ούτε πολιτική προστασία ούτε αντιπυρική θωράκιση, να μην έχουμε τα προηγούμενα του περσινού καλοκαιριού, για τα οποία η Κυβέρνηση της Νέας Δημοκρατίας φέρει πολύ μεγάλη ευθύνη, για το ένα 1,33 εκατομμύριο στρέμματα καμένης γης. Και είμαστε ακόμα, θα έλεγα, στο μέσον, μάλλον περισσότερο προς την αρχή, της αντιπυρικής περιόδου.

Για αυτά τα οποία συμβαίνουν στην Ηλεία, κυρίως στη Φωκίδα και σε Εύβοια και σε Αργολίδα και σε άλλες περιοχές της χώρας μας, να πω ότι χρειάζεται πράγματι ένας σοβαρός σχεδιασμός αντιπυρικής, όχι με επικοινωνιακές κινήσεις και μόνον. Και αν θέλετε, η λειτουργία του «112», που ξεκίνησε από την κυβέρνηση ΣΥΡΙΖΑ, δεν είναι η πανάκεια για την αντιμετώπιση αυτών των καταστάσεων μέσα στη λογική των εκκενώσεων, που βλέπω ότι συνεχίζεται και στη νυν ηγεσία αυτού του Υπουργείου Κλιματικής Κρίσης και Πολιτικής Προστασίας, που, όπως έχουμε πει πολλές φορές, στήθηκε για επικοινωνιακούς λόγους και ουσιαστικά είναι ένα άδειο πουκάμισο.

Η Πυροσβεστική Υπηρεσία με τις αδυναμίες σε προσωπικό, σε μέσα, σε υλικά και το φιλότιμο των πυροσβεστών για άλλη μία φορά θα κριθούν και θα σώσουν ό,τι μπορούν περισσότερο.

Απαιτείται άμεση ενίσχυση σε προσωπικό, μέσα και, το ξαναλέω, όχι μόνον επικοινωνία. Ένα αυτό.

Δεύτερον, είναι σαφές ότι η ενεργειακή πολιτική της Κυβέρνησης είναι πλήρως αποτυχημένη από τον Σεπτέμβρη του 2019, που ο κ. Χατζηδάκης αύξησε τις τιμές του ηλεκτρικού γύρω στα 15% με 20% μεσοσταθμικά. Στην πορεία αυτής της Κυβέρνησης και οι δηλώσεις υπάρχουν, έχουν γίνει, ο ελεύθερος ανταγωνισμός θα ρίξει τις τιμές και βλέπουμε από πέρυσι το καλοκαίρι μία ραγδαία αύξηση της ενέργειας.

Βέβαια, όπως πάντα, η Κυβέρνηση της Νέας Δημοκρατίας τα ρίχνει κάπου αλλού. Πάντα κάποιος άλλος φταίει. Φταίει ο πόλεμος στην Ουκρανία. Ναι, ο πόλεμος στην Ουκρανία επιβάρυνε μία κατάσταση. Δεν τη δημιούργησε. Αυτό είχε ήδη ξεκινήσει. Η Κυβέρνηση αρνείται να πάρει μέτρα και δεν είναι μόνο οι επιδοτήσεις και όλα αυτά τα οποία πρόσφατα αναγγέλθηκαν, Fuel Pass, επιδοτήσεις στο ηλεκτρικό και όλα αυτά. Χρειάζεται συγκεκριμένα μέτρα, τα οποία θα χτυπήσουν την αισχροκέρδεια, θα χτυπήσουν εκεί που διαμορφώνονται οι τιμές, που έχουν να κάνουν, φυσικά, με ένα κλειστό καρτέλ φυσικού αερίου.

Οποιαδήποτε ενίσχυση, βέβαια, είναι θετική για τα νοικοκυριά και τις επιχειρήσεις. Το θέμα, όμως, είναι ότι επανέρχεται γρήγορα η ενεργειακή φτώχεια και οι εικόνες που ζήσαμε την περίοδο 2012 - 2015. Αυτό το οποίο αναφέρει η Κυβέρνηση, που καταργεί τη ρήτρα αναπροσαρμογής, δηλαδή ουσιαστικά την ενσωματώνει στην τιμή των κυμαινόμενων τιμολογίων, είναι μια πραγματικότητα που πολύ γρήγορα, στους πρώτους λογαριασμούς, πιθανόν από το φθινόπωρο, να δουν και οι καταναλωτές τι πραγματικά είναι η παρέμβαση η οποία γίνεται.

Την ίδια στιγμή, αποκόπτονται ηλεκτρικές συνδέσεις σε νοικοκυριά, σε μικρομεσαίες επιχειρήσεις. Αυτό δεν το λέει η Καφαντάρη ούτε ο ΣΥΡΙΖΑ - Προοδευτική Συμμαχία. Το λένε οι φορείς, το λένε τα επιμελητήρια, έρευνα που έχει κάνει το Επαγγελματικό Επιμελητήριο Αθηνών σχετικά, για τις μικρομεσαίες επιχειρήσεις και το θέμα της ενέργειας.

Έχουμε, λοιπόν, αποτυχημένη πολιτική, αποτυχημένη σε όλα ενεργειακή πολιτική, αποτυχημένη και στο θέμα το οποίο συζητάμε σήμερα. Ανακαλύψατε την ενεργειακή ασφάλεια της χώρας που είναι ένα ζητούμενο σαφώς, ένα ζητούμενο και σε πανευρωπαϊκό επίπεδο και έχει να κάνει φυσικά και με τον πόλεμο στην Ουκρανία.

Έχουμε την κύρωση της σύμβασης, την έκτη τροποποιητική σύμβαση σε λίγα χρόνια, με την «ENERGEAN OIL».

Όμως, υπάρχουν πολλά ερωτήματα, κύριε Υπουργέ, και εγείρονται πολλές αμφισβητήσεις που πρέπει να απαντηθούν. Έχουν γίνει έλεγχοι τόσο από τη ΔΕΗ όσο από αρμόδιες υπηρεσίες του ΥΠΕΝ και ποια είναι τα αποτελέσματα των ελέγχων;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, δύο λεπτά θέλω.

Έχουν γίνει έλεγχοι όσον αφορά την εκπλήρωση συμβατικών υποχρεώσεων της εταιρείας; Έχει γίνει σοβαρή μελέτη για τη δυνατότητα μετατροπής του χώρου σε αποθήκη φυσικού αερίου για την ασφάλεια της χώρας, όπως λέτε εσείς, την ενεργειακή και ποιες άλλες εναλλακτικές δυνατότητες έχουν μελετηθεί; Έχουν υποβληθεί σχέδια εκθέσεων ετήσιου προγράμματος εργασιών που προβλέπονται από τη σύμβαση παραχώρησης; Πώς έχουν αξιολογηθεί και έχει ελεγχθεί η ορθή εφαρμογή τους;

Είναι παραχώρηση η οποία ξεκίνησε από τα τέλη της δεκαετίας του 1980. Το κοίτασμα έχει κηρυχθεί εξαντλημένο από το 2012. Σύμφωνα με τη σύμβαση παραχώρησης έπρεπε να είχε επιστραφεί στο δημόσιο χωρίς έξοδα για το δημόσιο. Δυστυχώς η επιστροφή παραχώρησης δεν έγινε σύμφωνα με τους όρους της σύμβασης. Αντί για αυτό έχουμε τις συνεχείς παρατάσεις, έστω και αναγκαστικές λόγω της μη επιστροφής, με την τελευταία να λήγει τον Νοέμβρη του 2021.

Σήμερα συζητάμε μια καινούργια παράταση και, μάλιστα, εξουσιοδοτούμε τον Υπουργό για άγνωστο χρονικό διάστημα.

Ας προσπαθήσουμε, όμως, κάτι το οποίο θα ήθελα να ακουστεί στη Βουλή γιατί δεν λύνεται το πρόβλημα με την υπόγεια αποθήκη φυσικού αερίου το θέμα της επάρκειας και των αποθεμάτων της χώρας. Ας προσπαθήσουμε μια μικρή προσέγγιση να υπολογίσουμε τον όγκο του φυσικού αερίου που μπορεί να αποθηκευτεί.

Η συνολική παραγωγή φυσικού αερίου από το κοίτασμα υπολογίζεται ότι έφτασε το 1,2 bcm. Σύμφωνα με δημοσιευμένες από το 2001 μελέτες, το αέριο βάσης που χρειάζεται σε εξαντλημένα κοιτάσματα υδρογονανθράκων είναι της τάξης του 50%. Άρα η ωφέλιμη αποθηκευτική ικανότητα του χώρου μπορεί να φτάσει στα επίπεδα του μισού bcm.

Τι εξασφάλιση μπορεί να δώσουν μόνο πεντακόσια εκατομμύρια κυβικά μέτρα με τη συνολική κατανάλωση αερίου να φτάνει τα 6,5 bcm και την παραγωγή ενέργειας να βασίζεται στη χώρα μας κατά 55% στην ηλεκτροπαραγωγή από φυσικό αέριο; Προφανώς δεν εξυπηρετεί ανάγκες βιομηχανίας ή μονάδων ηλεκτροπαραγωγής.

Η δημιουργία αυτής της υπόγειας αποθήκης φυσικού αερίου τι ανάγκες εξυπηρετεί; Έχουν γίνει μελέτες για το κατά πόσο το φυσικό αέριο μπορεί να αποθηκευτεί, πόσο φυσικό αέριο χρειάζεται για την πλήρωση των πόρων του χώρου για αέριο βάσης, ποιες και πόσες απώλειες ανά κύκλο φόρτισης-εκφόρτωσης υπολογίζονται; Έχουν υπολογιστεί πόσες ποσότητες μεθανίου θα διαφύγουν στην ατμόσφαιρα, λαμβάνοντας υπ’ όψιν και την πρόσφατη συμφωνία για τη μείωση των εκπομπών κατά 30% σε επίπεδο Ευρωπαϊκής Ένωσης;

Θα πρέπει να διευκρινισθεί ότι η μορφή του φυσικού αερίου που θα αποθηκευτεί θα είναι ελαφρά συμπιεσμένο αέριο και όχι LNG, αφού δεν υπάρχουν δυνατότητες να απομονωθεί η περιοχή της αποθήκευσης και να εξασφαλιστούν οι κρυογενικές συνθήκες διατήρησης.

Σημειώνεται ότι για την κατάλληλη προετοιμασία τέτοιου χώρου το 50% της ποσότητας φυσικού αερίου που εισάγεται χρησιμοποιείται για την πλήρωση των πόρων και δεν είναι δυνατή η ανάκτησή του. Το κοίτασμα, εξαντλημένο σήμερα, έχει ουσιαστικά εγκαταλειφθεί από το 2012. Έχει ελεγχθεί και πότε αν η παραχωρησιούχος εταιρεία έχει προσφύγει σε συντήρηση των εγκαταστάσεων;

Πολλά ερωτήματα δημιουργούνται και, βέβαια, δεν πρέπει να ξεχνάμε ότι τον πέμπτο του 2021 το ελληνικό δημόσιο έδωσε την εγγύηση για δανεισμό και από διεθνή χρηματοπιστωτικά ιδρύματα της εταιρείας και, βέβαια, πάντα υπήρχε το επιχείρημα των εργαζομένων. Όμως, βλέπουμε ότι οι εργαζόμενοι σήμερα έχουν απολυθεί και, βέβαια, κανείς δεν ξεχνάει ότι στις 21-11-2021 τα ΜΑΤ μπήκαν στον χώρο του εργοστασίου και κτύπησαν και εργαζόμενους.

Είναι πολλά τα ερωτήματα για τις αντεργατικές συμπεριφορές της παραχωρησιούχου εταιρείας. Δεν ξέρουμε και ποιος είναι ο ρόλος του κράτους στο συγκεκριμένο γιατί χρησιμοποιήθηκαν κρατικά μέσα καταστολής.

Βέβαια, από την άλλη μεριά υπάρχουν πολλά ερωτήματα σχετικά με τη συμμόρφωση της εταιρείας στις υπογραφείσες συμβάσεις.

Όπως καταλαβαίνετε, δεν μπορούμε να ψηφίσουμε αυτή την παράταση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Καφαντάρη.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Τετάρτης 6 Ιουλίου 2022, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 842/28-6-2022 επίκαιρη ερώτηση της Βουλευτού Α΄ Θεσσαλονίκης της Νέας Δημοκρατίας κ. Άννας Ευθυμίου προς τον Υπουργό Υγείας, με θέμα: «Χωροθέτηση του Νέου Ογκολογικού Νοσοκομείου Θεσσαλονίκης στο πρώην Στρατόπεδο Καρατάσου στη δυτική Θεσσαλονίκη».

2. Η με αριθμό 849/30-6-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς την Υπουργό Πολιτισμού και Αθλητισμού, με θέμα: «Μέτρα για την απόφαση περιορισμού του στίβου στο Δημοτικό Στάδιο «Ι. Ζηρίνης».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 852/30-6-2022 επίκαιρη ερώτηση του Βουλευτή Α΄ Ανατολικής Αττικής της Νέας Δημοκρατίας κ. Βασιλείου Οικονόμου προς τον Υπουργό Υγείας, με θέμα: «Ίδρυση Γενικού Νοσοκομείου στα Μεσόγεια (ανατολική Αττική)».

2. Η με αριθμό 861/4-7-2022 επίκαιρη ερώτηση του Βουλευτή Λασιθίου του Συνασπισμού Ριζοσπαστικής Αριστεράς κ. Εμμανουήλ Θραψιανιώτη προς την Υπουργό Πολιτισμού & Αθλητισμού, με θέμα: «Ολοκλήρωση ανασκαφής Μινωικού νεκροταφείου Πετρά Σητείας».

3. Η με αριθμό 871/4-7-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Επικρατείας με θέμα: «Η αναξιοκρατία και η αδιαφάνεια στην «καρδιά» του επιτελικού κράτους, τη Γενική Γραμματεία Συντονισμού της Προεδρίας της Κυβέρνησης, επιτείνεται και διογκώνεται».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4878/20-4-2022 ερώτηση της Βουλευτού Β2΄Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Υγείας, με θέμα: «Προβλήματα του Εθνικού Κέντρου Αποκατάστασης (ΕΚΑ) στο Ίλιον».

Καλείται τώρα στο Βήμα ο ειδικός αγορητής του ΜέΡΑ25 κ. Κρίτων -Ηλίας Αρσένης.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές, Υπουργέ, θέλω να ξεκινήσω με κάτι συγκλονιστικό που έγινε χθες και αφορά πάρα πολύ τη δημοκρατία και τη λειτουργία του Κοινοβουλίου. Έχουμε την απελευθέρωση του κριθέντος ως υπεύθυνου για τη δολοφονία του Ζακ Κωστόπουλου και θα ήθελα να διαβάσω τις δηλώσεις της μητέρας του Ελένης Κωστόπουλου. Διαβάζω: «Τα πρακτικά της δίκης των δολοφόνων του Ζακ δεν έχουν καθαρογραφεί ακόμα. Όμως, ένας εκ των δύο καταδικασθέντων σε δέκα έτη φυλάκισης χωρίς αναστολή και χωρίς ελαφρυντικά αποφυλακίζεται μόλις μετά δύο μήνες φυλάκισης. Πείτε μου τώρα αν αυτό είναι απόδοση δικαιοσύνης. Πείτε μου ότι το δίκιο αποκαταστάθηκε, ότι οι υπεύθυνοι για τον θάνατο του γιου μου πλήρωσαν. Πείτε μου ότι μετά από δεκαοκτώ δικάσιμους, δεκάδες μαρτυρίες και οπτικοακουστικό υλικό από τον τόπο του εγκλήματος, το δίκαιο θριάμβευσε. Πείτε μου ότι πρέπει να αισθάνομαι περήφανη για την ελληνική δικαιοσύνη και τους εκπροσώπους της. Πείτε μου ότι ζω σε μία χώρα δημοκρατική και σε ένα κράτος δικαίου. Πείτε μου ότι το δίκαιο είναι πάνω από τους νόμους. Δεν θα σας πιστέψω. Ναι, η δικαιοσύνη πρέπει να είναι τυφλή, αλλά στην υπόθεση του Ζακ έπρεπε να έχει τα μάτια της ορθάνοιχτα».

Πραγματικά, με σοκ βλέπουμε τις εξελίξεις στη δικαιοσύνη. Δεν είναι μόνο η υπόθεση Ζακ Κωστόπουλου. Είναι και η οικογένεια Κατί με το αδιανόητο που έγινε να ξεκινήσει πάλι η δίκη από την αρχή λίγο πριν βγει απόφαση, επειδή προφανώς αυτό δεν βόλευε τα όργανα της τάξη. Είναι αδιανόητες και οι αποφάσεις που έρχονται η μία μετά την άλλη πλέον και ανησυχούμε πάρα πολύ, γιατί χωρίς δικαιοσύνη δεν μπορούμε να λέμε ότι υπάρχει δημοκρατία. Και αναρωτιόμαστε κιόλας ποια είναι η θέση και η στάση της Κυβέρνησης σε αυτές τις αποφάσεις και αν υπάρχει ρόλος ανθρώπων μέσα από την Κυβέρνηση γι’ αυτές τις αποφάσεις. Είναι ένα ερώτημα το οποίο πρέπει να απαντηθεί από την ίδια την Κυβέρνηση και να ξεκαθαριστεί.

Πάμε τώρα στην υπόθεση των πετρελαίων. Ο Υπουργός και η Κυβέρνηση ετοιμάζουν τώρα τείχη ανεμογεννητριών παντού. Συζητούσαμε χθες για το τείχος εκατόν εβδομήντα ανεμογεννητριών στον Κάβο Μαλιά σε μια περιοχή που ο οργανισμός του Υπουργείου Ενέργειας και Περιβάλλοντος, του ΥΠΕΝ, λέει ότι πρέπει να είναι ζώνη αποκλεισμού ανεμογεννητριών σε μια περιοχή όπου έχουμε τον φορέα διαχείρισης που εποπτεύεται πλέον από το ΥΦΥΠΕΚΑ και το Υπουργείο να μας ζητάει να γίνει βιόσφαιρα ΟΥΝΕΣΚΟ, δηλαδή παγκόσμια πολιτιστική κληρονομιά για το περιβάλλον. Εκεί που είναι ο μεγαλύτερος μεταναστευτικός διάδρομος της χώρας, εκεί πέρα ακριβώς θέλουν να βάλουν –θα μου επιτρέψετε να πω μια σκληρή φράση- μια κρεατομηχανή, γιατί αυτό θα είναι για τα αποδημητικά πουλιά, ένα τείχος από τη Μονεμβασιά μέχρι το τέλος του ακρωτηρίου του Κάβο Μαλιά.

Αυτά είναι αδιανόητα πράγματα. Την ίδια στιγμή μας λένε ότι όλα αυτά γίνονται για το καλό μας, δηλαδή η λεηλασία στη φύση, η διάλυση της ανθεκτικότητας της φύσης στην κλιματική αλλαγή, η διάλυση των οικοσυστημικών υπηρεσιών που μας επιτρέπουν να έχουμε χρόνο να αντιμετωπίσουμε την κλιματική αλλαγή, που μας δίνουν ανάσα και νερό. Η τελευταία μας ελπίδα είναι αυτές οι οικοσυστημικές υπηρεσίες απέναντι στην κλιματική κρίση και έρχεστε να τις διαλύσετε για το καλό μας.

Και βέβαια βλέπουμε τι άλλο κάνετε για το καλό μας: Λιγνίτες, εξορύξεις, αέρια, αγωγοί, όλος ο άνθρακας είναι εδώ. Απανθρακοποίηση μηδέν. Για το καλό μας και αυτό. Ένα κοίτασμα το οποίο έχει εξαντληθεί και όμως δεν το παίρνετε στα χέρια σας, δεν επιστρέφεται. Μια εταιρεία την οποία επιδοτήσατε στην ουσία με εγγυήσεις για δανεισμό 100 εκατομμυρίων για να κρατήσει τους εργαζόμενους και το πρώτο πράγμα που έκανε μετά τις εγγυήσεις είναι να τους απολύσει και όταν διαμαρτυρήθηκαν στείλατε τα ΜΑΤ, τους αποκλείσατε υπό επικίνδυνες συνθήκες, τους περικυκλώσατε εντός του εργοστασίου σε πύργο υψηλής επικινδυνότητας. Όλα για την εταιρεία, για μια εταιρεία η οποία τι κάνει, τι προσφέρει; Θα μας εξηγήσετε; Απασχόληση όχι στην ουσία, με τις μαζικές απολύσεις στις οποίες προχώρησε μετά τις εγγυήσεις σας. Για ποιον λόγο δίνονται αυτές οι εγγυήσεις στην εταιρεία;

Πάμε να δούμε το θέμα του αγωγού, της υπόγειας αποθήκης φυσικού αερίου στη νότια Καβάλα. Της δίνετε την αλλαγή της σύμβασης για έκτη φορά και θα της δώσετε ξανά και ξανά. Έτσι κι αλλιώς κρατάτε το δικαίωμα, κύριε Υπουργέ, να την ανανεώσετε μονομερώς. Και κρατάτε επίσης το δικαίωμα να ανανεώνετε τη σύμβαση μέχρι να ολοκληρωθεί η διαγωνιστική διαδικασία παραχώρησης. Μα αυτή η διαδικασία δεν θα ολοκληρωθεί, απ’ ό,τι φαίνεται, ποτέ. Άρα της δίνετε επ’ αόριστον το δικαίωμα; Αυτό κάνετε. Γιατί δεν θα ολοκληρωθεί; Διότι οι εταιρείες δεν θέλουν να το προχωρήσουν έτσι κι αλλιώς. Η εταιρεία που θα το έπαιρνε είναι η γνωστή με βάση τα δημοσιεύματα, η ΓΕΚ ΤΕΡΝΑ. Θα το έπαιρνε από το ΤΑΙΠΕΔ. Και τι ζητάει; Το 100% του κόστους να μετακυλιστεί στους πολίτες. Ακόμα και η ΡΑΕ που είχε εξυπηρετήσει τόσο ακραία τα συμφέροντα των εργολάβων των ανεμογεννητριών, παραβιάζοντας την εθνική νομοθεσία, το χωροταξικό των ΑΠΕ σε κάθε της απόφαση, λέει «όχι, πρέπει να γίνει 50% κοινωνικοποίηση». Μηδέν πρέπει να είναι η κοινωνικοποίηση. Μηδέν από το κόστος να πάει στους πολίτες. Όμως δεν θα προχωρήσει αυτή η σύμβαση, όσο δεν τους την χαρίζετε.

Αυτό που αποφασίζετε εδώ είναι να πάει για πάντα, να μείνουν αυτοί οι πόροι στην «ENERGEAN». Τι όμως άλλο κάνετε; Χρηματοδοτείτε την «ENERGEAN» για το «carbon capture and storage», την αποθήκευση του διοξειδίου του άνθρακα μέσα από το Ταμείο Ανάκαμψης, όπως θα χρηματοδοτήσετε με 1 δισεκατομμύριο, όπως μας λέει η εταιρεία, την εξόρυξη στις Σκουριές από το Ταμείο Ανάκαμψης, όπως θα χρηματοδοτήσετε το Ελληνικό από το Ταμείο Ανάκαμψης, όπως θα χρηματοδοτήσετε τις εγκαταστάσεις LNG του Προκοπίου και οτιδήποτε άλλο αποφασίσει να κάνει στο ναυπηγείο Σκαραμαγκά από το Ταμείο Ανάκαμψης.

Πείτε μας πού, σε ποιο τμήμα των κριτηρίων του Ταμείου Ανάκαμψης εντάσσονται όλα αυτά. Πουθενά. Εντάσσονται στα δικά σας κριτήρια εξυπηρέτησης των πλουτοκρατών αυτής της χώρας, των πέντε επιχειρηματικών οικογενειών, οι οποίοι δεν κάνουν επιχειρηματική δραστηριότητα, αλλά στην ουσία είναι εισοδηματίες ενισχύσεων δισεκατομμυρίων του δημοσίου. Το 1 δισεκατομμύριο που θα πάει στις Σκουριές, τα χρήματα που θα πάνε για το CCS της «ENERGEAN» στην Καβάλα ξέρετε από πού προέρχονται; Από την αύξηση πάνω από 30% του δημοσίου χρέους. Το 1 δισεκατομμύριο των Σκουριών σημαίνει 300 εκατομμύρια αύξηση του δημοσίου χρέους στην πιο υπερχρεωμένη οικονομία του κόσμου κατ’ αναλογία με το ΑΕΠ της.

Είναι ακραίες οι εξυπηρετήσεις που κάνετε. Και άλλες κυβερνήσεις έκαναν εξυπηρετήσεις. Εσείς κάνετε μόνο εξυπηρετήσεις. Καταδικαστέα κάθε εξυπηρέτηση συμφερόντων, αλλά εσείς πραγματικά έχετε μετατραπεί σε μια «Μητσοτάκης Α.Ε.», σαν να έχει αναλάβει το κράτος μια ιδιωτική εταιρεία, η οποία φτιάχνει τους νόμους κατά το δοκούν για να εξυπηρετήσει ίδια και ιδιωτικά συμφέροντα. Αυτό έχει έρθει η ώρα να σταματήσει. Δεν ελπίζουμε πλέον ότι θα αλλάξετε πορεία. Ελπίζουμε οι πολίτες που μας ακούν να συνειδητοποιήσουν το πρωτόγνωρο μέγεθος. Είναι αυτό που λέμε στα αγγλικά «state capture», δηλαδή έχουν έρθει ιδιωτικά συμφέροντα και έχουν καταλάβει το δημόσιο, τη διοίκηση και νομοθετούν εις βάρος του δημοσίου συμφέροντος σε κάθε λεπτομέρεια.

Σας καλούμε, πραγματικά, -δεν ξέρουμε αν υπάρχει ελπίδα να αλλάξετε πορεία- να παραδώσετε την κυβέρνηση. Πάμε σε οποιαδήποτε δημοκρατική διαδικασία, να αλλάξετε, να φύγετε από την κυβέρνηση. Είναι αδιανόητο αυτό που γίνεται. Δεν θέλουμε να συμμετέχουμε στην εκλογολογία, γιατί ξέρουμε ότι το χρησιμοποιείτε ακόμα και αυτό για να αλλάζετε την προσοχή του κόσμου από τα φλέγοντα ζητήματα, όπως η ακρίβεια. Ξέρουμε ότι μέχρι να συμβολαιοποιήσετε το Ταμείο Ανάκαμψης, τα 60 δισ. και το ΕΣΠΑ, τα 24 δισ., μέχρι δηλαδή τον Μάρτιο, Απρίλιο, Μάιο δεν θα κάνετε εκλογές. Αν δεν υπογραφούν αυτά τα συμβόλαια, αν δεν παραδοθούν οι δημόσιοι πόροι και τα δάνεια στους ολιγάρχες δεν θα κάνετε εκλογές.

Αλλά εμείς σας καλούμε, πραγματικά, να απαλλάξετε τη χώρα από την παρουσία σας. Παραιτηθείτε, φύγετε. Δεν είναι δυνατόν άλλο αυτή η ιδιωτικοποίηση της δημόσιας διοίκησης, των αποφάσεων της Κυβέρνησης. Είναι η κατάληψη της Κυβέρνησης από ιδιωτικά συμφέροντα για ανθρώπους που τα εξυπηρετούν.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας κ. Θεοχάρης και εφόσον δεν έρθει η κ. Γιαννακοπούλου θα κλείσουμε με τον κύριο Υπουργό.

Ορίστε, έχετε τον λόγο, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Πριν μπούμε στην ουσία του νομοσχεδίου, ουσία η οποία νομίζω ότι είναι ξεκάθαρη, να πούμε, κυρίες και κύριοι συνάδελφοι, δύο λόγια για τις κατηγορίες της κ. Καφαντάρη για τις φωτιές. Πενήντα δύο φωτιές είχαμε χθες -πενήντα δύο!-και με σχέδιο και αυτοθυσία τίθενται όλες υπό έλεγχο. Όλες! Έχουν δοθεί πάνω από 75 εκατομμύρια για καθαρισμούς -δεν έχει ξαναγίνει ποτέ. Κάτω από 20 δίνονταν κάθε χρόνο και πέρυσι ήταν ρεκόρ τα 20 που δόθηκαν- σε όλες τις περιοχές και πρέπει φυσικά και οι ιδιώτες, στο μέτρο που τους αναλογεί, να κάνουν κι αυτοί τους καθαρισμούς που πρέπει στα χωράφια τους, στις αυλές τους, εκεί που έχουν και οι ίδιοι ευθύνη.

Θεωρώ, λοιπόν, ότι πάει πολύ να λέγονται αυτά, όταν η χώρα μας αντιμετωπίζει με τέτοιο βαθμό δυσκολίας αυτού του είδους τις πυρκαγιές και φέρνει καλύτερα αποτελέσματα από το παρελθόν. Διότι, κυρία Καφαντάρη, έχετε κυβερνήσει και όλοι μας εδώ πέρα ξέρουμε και έχουμε αποτελέσματα διακυβέρνησης. Δεν είστε από παρθενογένεση.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Πέρυσι τον Αύγουστο τι έγινε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν είστε, ξαναλέω, από παρθενογένεση.

Έχουμε καλύτερα αποτελέσματα από αλλού. Ούτε ανθρώπους χάνουμε, ούτε οικισμούς χάνουμε, ούτε χωριά χάνουμε. Εγώ σας λέω: Κοιτάξτε άλλες χώρες. Δεν λέω σε σχέση με το παρελθόν, δεν θα κάνω εγώ εδώ πέρα μικροκομματική πολιτική. Κοιτάξτε άλλες χώρες, κοιτάξτε στην Τουρκία, κοιτάξτε στην Ισπανία, στην Πορτογαλία πυρκαγιές. Πάτε πιο πέρα, στην Αυστραλία, στην Καλιφόρνια. Παντού έχουνε προβλήματα. Γιατί; Θα θυμηθώ μια δική σας φράση -ήμουν στα έδρανα τα βορεινά τότε- που μιλήσατε σε παλιότερες καταστροφές για την κλιματική αλλαγή. Πράγματι, η κλιματική αλλαγή δημιουργεί πρωτόγνωρες συνθήκες.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Και νέες ανάγκες.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δημιουργεί, ξαναλέω, πρωτόγνωρες συνθήκες. Η ώρα της δράσης έφτασε.

Μόλις γύρισα από το Λονδίνο, από τη συνδιάσκεψη για το κλίμα, την εβδομάδα δράσης για το κλίμα στο Λονδίνο. Οι προβλέψεις των καθηγητών -παρακολούθησα την ομιλία του Σερ Ντέιβιντ Κινγκ- είναι ζοφερές. Έχουμε συμφωνήσει ότι το μέγιστο που μπορούμε να αφήσουμε τη θερμοκρασία να ανέβει είναι ενάμιση βαθμό πάνω από τα προ-βιομηχανικά επίπεδα, γιατί μόνο έτσι θα μπορέσουμε κάπως να αντιμετωπίσουμε τις συνθήκες. Είμαστε ήδη σήμερα στο 1,35 με 1,4. Ήδη! Δεν έχουμε καμμία ελπίδα, δηλαδή, για το 1,5. Και αυτό που μας είπαν οι καθηγητές είναι ότι το 1,5 τελικά ήταν υπεραισιόδοξο. Γιατί; Γιατί όταν αυξάνει η θερμοκρασία μια μονάδα κατά μέσο όρο στον πλανήτη, στην Αρκτική αυξάνει τέσσερις μονάδες και ήδη είμαστε τρεισήμισι μονάδες πάνω στην Αρκτική.

Με συνεπακόλουθη αλλαγή του κλίματος, με τριάντα μονάδες αύξηση θερμοκρασίας στον Καναδά -γιατί η μέση θερμοκρασία στον πλανήτη δεν είναι το ίδιο, γιατί το Γκολφ Στριμ πηγαίνει στον Καναδά πια καθώς άλλαξε- και με την αύξηση της στάθμης του νερού, θα χαθούν πόλεις, θα χαθούν ακόμα και τα νησιά, χώρες.

Άρα, η Κυβέρνηση αντιμετωπίζει, παίρνοντας μια ανύπαρκτη πολιτική προστασία και φτάνοντάς τη σε ένα Υπουργείο Κλιματικής Αλλαγής και Πολιτικής Προστασίας, φτιάχνει γενική γραμματεία προόρασης μελλοντικού σχεδιασμού ώστε να προλαμβάνουμε τα προβλήματα. Κάνει, λοιπόν, αυτό που θεσμικά πρέπει και ενισχύει σε μέσα και σε χρήματα όλη αυτή την προσπάθεια και με την αυταπάρνηση των ανθρώπων της πολιτικής προστασίας, τα αποτελέσματα έρχονται.

Τώρα να μπω σε αυτό το νομοσχέδιο, κυρίες και κύριοι συνάδελφοι, που αναρωτιέμαι πώς γίνεται να ακούμε κριτική γι’ αυτό το νομοσχέδιο. Πώς γίνεται να ακούμε κριτική; Μας λέτε πως πρέπει να επέμβουμε στη δικαιοσύνη για τους εργαζόμενους. Αυτή η Κυβέρνηση δεν επεμβαίνει στη δικαιοσύνη. Τελεία και παύλα. Πρέπει αυτό να το κατανοήσουμε όλοι. Η διάκριση των εξουσιών δεν ανακαλύφθηκε χθες και πρέπει να γίνει από όλους σεβαστή.

Ξέρετε, όμως, πού επεμβαίνουμε στα εργασιακά, αφού κόπτεστε; Στην ψηφιακή κάρτα εργασίας, η οποία ξεκίνησε χθες και είναι η ασπίδα προστασίας για καθεμία και καθέναν εργαζόμενο και ξεκινάει τώρα. Ήδη πάνω από εκατόν είκοσι χιλιάδες εργαζόμενοι προστατεύονται απ’ αυτή την ψηφιακή κάρτα εργασίας και όλοι οι εργαζόμενοι, στο βάθος της υλοποίησης αυτού του μέτρου, θα έχουν μια πραγματική προστασία και οι ελεγκτικοί μηχανισμοί θα αποκτήσουν εργαλεία. Και όπως λέει και ο ελληνικός λαός, θα αποκτήσουν «δόντια».

Μας λένε πως σε ένα άδειο νταμάρι οι εργαζόμενοι πρέπει να εργάζονται, σε άδειο νταμάρι οι εργαζόμενοι να είναι εκεί. Αυτό το αφήνω ασχολίαστο. Έχει αδειάσει, δεν λειτουργεί η πηγή του Πρίνου.

Μας λένε, λοιπόν, αυτοί που έδωσαν παράταση τρεις φορές πως δεν ψηφίζουν -«επιφυλάσσονται» έχω βάλει στη ομιλία μου, αλλά δυστυχώς μας είπατε ότι δεν την ψηφίζετε, ελπίζαμε ότι η επιφύλαξη ήταν κάποιο τρικ, για να μιλήσετε λίγο παραπάνω- την τέταρτη παράταση που δίνει η Νέα Δημοκρατία. Δεν είναι σοβαρά πράγματα αυτά.

Η Κυβέρνηση, λοιπόν, σήμερα κάνει το αυτονόητο. Παρατείνει μια σύμβαση για να μείνει λειτουργική η πρώην πηγή και όταν έρθει ο διαγωνισμός αξιοποίησής της και μετατροπής της σε αποθήκη, να μπορέσει να γίνει αυτό απρόσκοπτα.

Όποιος, λοιπόν, λέει «όχι» σήμερα σε αυτό το νομοσχέδιο λέει «όχι» στις υποχρεώσεις μας απέναντι στην Ευρωπαϊκή Ένωση, η οποία λέει ότι πρέπει να έχουμε 15% αποθέματα.

Όποιος λέει «όχι» σε αυτό το νομοσχέδιο, λέει «ναι» στο να πληρώνουμε μεγαλύτερο κόστος συντηρώντας αποθέματα σε άλλες χώρες. Πάμε στην Ιταλία και συντηρούμε τα αποθέματα, αντί να τα συντηρούμε στη χώρα μας.

Όποιος λέει «όχι» σε αυτό το νομοσχέδιο λέει «όχι» στην ενεργειακή ασφάλεια της χώρας, θέλει μια χώρα έρμαιο εκβιασμών. Αυτό λέτε στον ελληνικό λαό; Αυτό προτείνετε για να σας ψηφίσει;

Το «όχι», λοιπόν, είναι η επιλογή της ανευθυνότητας. Μόνο το «ναι» είναι η επιλογή της ευθύνης σήμερα, η οποία μας οδηγεί όχι μόνο να φέρουμε αυτό το νομοσχέδιο, αλλά και να στηρίζουμε τα νοικοκυριά.

Πάνω από 700 εκατομμύρια -722 εκατομμύρια- ανακοίνωσε σήμερα το πρωί ο Υπουργός ο κ. Σκρέκας. Πλατιά στήριξη, χωρίς εισοδηματικά κριτήρια. Βαθιά στήριξη, χωρίς όριο στις κιλοβατώρες. Πάνω από 300 εκατομμύρια από τον προηγούμενο μήνα. Πάνω από 5 δισεκατομμύρια συνολικά έχουν δοθεί για την ακρίβεια.

Αυτό που δεν έχουν παρακολουθήσει αυτοί οι οποίοι δεν ψήφισαν την κατάργηση της ρήτρας αναπροσαρμογής είναι το εξής απλό, ότι η κατάργηση της ρήτρας αναπροσαρμογής που έφερε εδώ ο Υπουργός κ. Σκρέκας είναι η κατάργηση της αισχροκέρδειας. Διότι τι επιτρέπει; Επιτρέπει μία τιμή, να βλέπεις για να συγκρίνεις και με μηδενικό κόστος να μπορείς να αλλάζεις το πάροχό σου. Τέρμα στα παιχνίδια. Τέρμα στα κόλπα των παρόχων, στις αθέμιτες πρακτικές. Και αυτό είναι αυτής της Κυβέρνησης.

Εσείς μας λέτε «Η αισχροκέρδεια και η αισχροκέρδεια» και όταν έρχονται τα μέτρα για την αισχροκέρδεια, «όχι» ή «παρών». Δεν έχουμε σχέδιο, μας λέτε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Το ηλεκτρικό το κόβετε, όμως.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μην το ξαναπείτε αυτό.

**ΠΡΟΕΔΡΕΥΩΝ (Απόστολος Αβδελάς):** Κυρία Καφαντάρη, σας παρακαλώ, δεν σας διέκοψε. Κύριε Θεοχάρη, μην απαντάτε, σας παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Καφαντάρη, ο ΣΥΡΙΖΑ έκοψε περισσότερες παροχές χωρίς κρίση. Πάνω από 20 - 30% παραπάνω παροχές έχει κόψει ο ΣΥΡΙΖΑ κάθε χρόνο σε σχέση με το τι κόβει η Νέα Δημοκρατία.

Τώρα, κλείνω, γιατί μας κατηγορήσατε ότι δεν έχουμε σχέδιο. Πραγματικά, θέλει απύθμενο θράσος από τους ανθρώπους που κατέστρεψαν τη ΔΕΗ. Η ΔΕΗ, κυρίες και κύριοι συνάδελφοι, είναι ο μόνος οργανισμός που μισεί ο ΣΥΡΙΖΑ περισσότερο και από τη Νέα Δημοκρατία. Έχει βαλθεί να την καταστρέψει. Είναι αδιανόητο.

Σας θυμίζω, πήραμε μια ΔΕΗ που είχε 90% μερίδιο αγοράς και η πρόταση ήταν να σπάσει στα δύο, σε 50% και 40%, να πουληθεί το 40% -η λεγόμενη «μικρή» ΔΕΗ- και με αυτόν τον τρόπο να πάρει χρήματα ο ελληνικός λαός και να πάρει χρήματα και η ΔΕΗ. Τι επιλέξατε; Τη συρρίκνωση της ΔΕΗ, να χάσει μερίδιο οικειοθελώς και από το 90% με μηδέν χρήματα να πάει στο 50%. Αυτή ήταν η δικιά σας εναλλακτική.

Και τελικά τι κάνατε; Χρεοκοπήσατε τη ΔΕΗ. Τη φτάσατε στη χρεοκοπία, διότι με τη συρρίκνωση της μαζί με την επέμβαση στην τιμολογιακή πολιτική, τη χρεοκοπήσατε. Και τι θέλατε μετά; Αφού τη χρεοκοπήσατε, θέλατε να ξεπουληθεί ένα 17% με συμφωνία με την τρόικα και αυτό το 17% να πληρώσει τους Γερμανούς.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ποιος την πούλησε, όμως;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Να πληρώσει τους Γερμανούς. Συμφωνήσατε να ξεπουληθεί, όχι να πουληθεί. Συμφωνήσατε να ξεπουληθεί, γιατί κατεβάσατε την τιμή της μετοχής στο μηδέν, για να μπορέσετε να την ξεπουλήσετε.

Και τι έκανε η Νέα Δημοκρατία; Την αναδιάταξε, ανέβασε την τιμή από το 1 ευρώ στα 9 ευρώ και έκανε την ίδια ιδιωτικοποίηση που εσείς συμφωνήσατε -μερική- με δημόσιο έλεγχο. Και τα χρήματα, αντί να τα πάρουν οι Γερμανοί, τα πήρε η ΔΕΗ, η οποία σήμερα είναι κραταιά, στηρίζει τον ελληνικό λαό, δίνει εκπτώσεις και επιβάλλει και αυτές τις εκπτώσεις μέσω του μηχανισμού της αγοράς και στους υπόλοιπους παρόχους.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κλείνω, κύριε Πρόεδρε.

Είναι πολύ απλά. Απλώς είναι τόσα πολλά και συντριπτικά τα επιχειρήματα υπέρ μας που δεν μπορεί να μην τα πει κάποιος, όταν ανέβει στο Βήμα της Βουλής.

Κλείνω με δύο λόγια: Ασφάλεια, λοιπόν, με σχέδιο. Εμείς δρούμε και στηρίζουμε τον ελληνικό λαό σε μακροχρόνια βάση. Μήνα - μήνα κάθε ευρώ που υπάρχει στο δημοσιονομικό ταμείο δίνεται πίσω στον ελληνικό λαό.

Εσείς που μας κατηγορείτε ότι υποτιμήσαμε την κρίση, λέτε «Δώστε όλα τα λεφτά από τον πρώτο μήνα, για να μην έχουμε, να μείνουμε ταπί και ψύχραιμοι από τον δεύτερο και μετά, όποιος πεθάνει, πέθανε». Εσείς προτείνετε να ζούμε σαν να μην υπάρχει αύριο. Πράγματι, για εσάς δεν υπάρχει αύριο. Μπορεί να μην το πιστεύετε από μένα, αλλά θα το πιστέψετε, όταν στις επόμενες εκλογές, θα σας το πει ο ελληνικός λαός.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ.

Και καλείται στο Βήμα ο Υπουργός Περιβάλλοντος και Ενέργειας ο κ. Κωνσταντίνος Σκρέκας.

Κυρία Καφαντάρη, διακόπτετε με χαμόγελο και ευγένεια, αλλά μην το κάνετε, γιατί δεν σας διέκοψε κανείς. Θα κρίνει ο κόσμος.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Σήμερα κυρώνουμε μια σύμβαση επέκτασης παραχώρησης της υπόγειας δεξαμενής στη νότια Καβάλα στον σημερινό παραχωρησιούχο, κάτι το οποίο έχει γίνει πέντε φορές και αυτή είναι η έκτη. Τις τρεις φορές είχε γίνει επί της προηγούμενης κυβερνήσεως ΣΥΡΙΖΑ με πρωθυπουργό τον κ. Αλέξη Τσίπρα. Η πέμπτη επέκταση προσομοιάζει με τη σύμβαση που έχουμε φέρει σήμερα εδώ να κυρώσουμε. Είναι πανομοιότυπη, δεν έχει καμμία διαφορά.

Και, πραγματικά, απορώ για ποιον λόγο ο ΣΥΡΙΖΑ τότε την έφερε στη Βουλή, την εισήγαγε, τη συζήτησε και την ψήφισε και σήμερα την πανομοιότυπη σύμβαση που ο ΣΥΡΙΖΑ είχε ψηφίσει, έρχεται σήμερα και αντιδρά και λέει ότι δεν θα τη στηρίξει. Πραγματικά, δεν μπορεί κανένας με απλή λογική, με κοινό νου να κατανοήσει αυτή τη διαφοροποίηση του ΣΥΡΙΖΑ. Την ίδια σύμβαση το 2018 τη φέρνει στη Βουλή και την ψηφίζει ο ίδιος ο ΣΥΡΙΖΑ και σήμερα, πανομοιότυπη σύμβαση που έρχεται στη Βουλή δεν την ψηφίζει ο ΣΥΡΙΖΑ.

Έτσι όμως, δυστυχώς, κυβερνήσατε, με τα μπρος και με τα πίσω, με τα «όχι» και με τα «ναι» και γι’ αυτό τον λόγο, δυστυχώς, σας έκρινε και με τον τρόπο που σας έκρινε ο ελληνικός λαός.

Είναι σημαντική, όμως, αυτή η τροποποίηση. Γιατί είναι σημαντική; Διότι επιτέλους αντίθετα μ’ αυτό που δεν έκανε ο ΣΥΡΙΖΑ όλο το διάστημα που ήταν στην εξουσία, ερχόμαστε και προσπαθούμε να αξιοποιήσουμε αυτή την υπόγεια δεξαμενή. Απ’ αυτή την υπόγεια δεξαμενή αντλήσαμε ορυκτά καύσιμα, υδρογονάνθρακες τις προηγούμενες δεκαετίες και αυτή τη στιγμή υπάρχει ένα κοίλωμα, υπάρχει ένα υπόγειο, υπάρχει μια υπόγεια φυσική δεξαμενή η οποία μπορεί να αξιοποιηθεί προς όφελος του δημοσίου συμφέροντος και προς όφελος των Ελλήνων πολιτών. Πώς; Αποθηκεύοντας εκεί φυσικό αέριο τη θερινή εποχή, όπου παραδοσιακά, εκτός από τη σημερινή έκτακτη κατάσταση, έχουμε χαμηλές τιμές φυσικού αερίου, το οποίο χρησιμοποιείται στη συνέχεια τη χειμερινή περίοδο, όπου παραδοσιακά έχουμε αυξημένες, μεγαλύτερες τιμές φυσικού αερίου από το καλοκαίρι. Αυτή είναι η λειτουργία αυτών των αποθηκών σ’ όλη την Ευρώπη. Η Βουλγαρία έχει υπόγεια αποθήκη. Η Ιταλία έχει περισσότερες από μία υπόγειες αποθήκες. Οι περισσότερες χώρες που έχουν θαλάσσιους χώρους, που έχουν ακτογραμμές, έχουν υπόγειες αποθήκες. Εκεί που είχαν βεβαίως, υπήρξαν αποθέματα υδρογονανθράκων, τα οποία έχουν εξορύξει.

Εμείς, λοιπόν, είμαστε η μόνη χώρα που δεν έχουμε τέτοια υπόγεια αποθήκη, για την οποία μέσα από έναν διεθνή διαγωνισμό που διεξάγει το ΤΑΙΠΕΔ, προσπαθούμε να βρούμε έναν ανάδοχο, έναν ιδιώτη επενδυτή ο οποίος θα έλθει, θα επενδύσει και θα μπορέσει να λειτουργήσει αυτή την αποθήκη, για να μπορέσουμε να στηρίξουμε την ελληνική οικονομία και την ελληνική κοινωνία. Σήμερα αν την είχαμε, θα ήμασταν ακόμα καλύτερα, όπως είμαστε πολύ καλά που έχουμε την εγκατάσταση αεριοποίησης στη Ρεβυθούσα.

Άκουσα κάποιους συναδέλφους από μικρά κόμματα της Αντιπολίτευσης, καινούργια κόμματα, να λένε ότι αυτή η αποθήκη δεν είναι καλή, ότι είναι ακριβή και ποιος θα την πληρώσει και πόσο θα κοστίσει και ότι δεν βοηθάει τους Έλληνες.

Η εγκατάσταση της αεριοποίησης αποφασίστηκε την περίοδο 1990 - 1993 και έχει πάνω από είκοσι χρόνια που είναι κατασκευασμένη και που λειτουργεί. Αποφασίστηκε, όμως, και σχεδιάστηκε το 1990 - 1993, επί κυβερνήσεως πάλι Νέας Δημοκρατίας και Κωνσταντίνου Μητσοτάκη τότε. Τότε υπήρχαν πάλι κόμματα τα οποία αντιδρούσαν. «Είναι πολύ ακριβή» –λέει- «η εγκατάσταση αεριοποίησης». «Και τι θέλει η Ελλάδα; Αφού έχει αγωγούς, αφού έχει άλλον τρόπο να φέρνει φυσικό αέριο πολύ πιο φθηνά. Τι να την κάνει την εγκατάσταση; Και θα την πληρώσουν οι Έλληνες πολίτες;». Αυτά ακούγονταν τότε.

Ερχόμαστε στο σήμερα και ευτυχώς που έχουμε αυτή την εγκατάσταση. Φυσικά την αξιοποιήσαμε όλα αυτά τα είκοσι χρόνια. Έδωσε τη δυνατότητα να διαφοροποιήσουμε τις πηγές εφοδιασμού και να μην έχουμε μόνον έναν προμηθευτή που ήταν τότε η Ρωσία, αλλά να έχουμε και άλλους προμηθευτές, εισάγοντας υγροποιημένο φυσικό αέριο με καράβια από άλλα μέρη του κόσμου. Αυτό το λέω γιατί μ’ αυτόν τον τρόπο πιέζουμε και τις τιμές προς τα κάτω, γιατί δημιουργούμε και ανταγωνισμό, γιατί όταν υπάρχει μόνο ένας προμηθευτής, υπάρχει μονοπώλιο και πώς μπορείς τελικά να διαπραγματευτείς με τον μοναδικό προμηθευτή σου στο φυσικό αέριο; Είναι μια ετεροβαρής διαπραγμάτευση που ποτέ δεν θα καταλήξει υπέρ του αγοραστή. Πάντα θα είναι υπέρ του μονοπωλιακού προμηθευτή.

Αυτό, λοιπόν, μπορεί να κάνει αυτή η αποθήκη. Βεβαίως θα πρέπει να γίνει διαγωνισμός, βεβαίως θα πρέπει τα οικονομικά στοιχεία να είναι τέτοια που το έργο να είναι βιώσιμο και βεβαίως θα πρέπει να αξιολογήσουμε, κυρίες και κύριοι συνάδελφοι, ποιο είναι το απευκταίο κόστος, εφόσον δημιουργήσουμε μια τέτοια δεξαμενή, στην περίπτωση που έχουμε εξαιρετικές καταστάσεις εξαιρετικών κρίσεων, όπως μια γεωπολιτική κρίση, όπως έχουμε τώρα με τον πόλεμο της Ουκρανίας, μια εξαιρετική ενεργειακή κρίση που τροφοδοτείται απ’ αυτόν τον πόλεμο, πώς τελικά τέτοιες επενδύσεις μπορούν να μας βοηθήσουν να αμβλύνουμε τις επιπτώσεις τέτοιων εκρηκτικών κρίσεων και πώς αυτό μπορεί να βοηθήσει τελικά την ελληνική, την εγχώρια οικονομία. Αυτό, λοιπόν, κάνουμε.

Με πάρα πολύ απλά λόγια, επεκτείνουμε για ένα χρονικό διάστημα την παραχώρηση, μέχρι να ολοκληρωθεί ο διαγωνισμός, έτσι ώστε η «Energean Oil and Gas» να συνεχίσει να διαχειρίζεται, να συντηρεί επί της ουσίας τις εγκαταστάσεις εκεί, γιατί αλλιώς θα έπρεπε να τις αναλάβει το δημόσιο. Ο σημερινός παραχωρησιούχος δεν θα χρησιμοποιήσει φυσικά -όπως είναι ξεκάθαρο, γιατί έχει εξαντληθεί και το κοίτασμα- αυτό το πεδίο για εξόρυξη υδρογονανθράκων. Θα το συντηρήσει, θα το διατηρήσει σε καλή κατάσταση, ώστε να παραδοθεί στον όποιον επενδυτή προκύψει από τον διεθνή διαγωνισμό που έχει …

**ΣΟΥΛΤΑΝΑ ΕΛΕΥΘΕΡΙΑΔΟΥ:** Με ποιους εργαζόμενους θα συντηρηθεί, κύριε Υπουργέ;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα σας απαντήσω σ’ όλα όσα είπατε, για τα οποία, δυστυχώς, πρέπει να μάθει ο κόσμος τι έχει συμβεί εκεί πέρα. Πρέπει να ξέρει τι έχει συμβεί στην περιοχή, γιατί έχουν συμβεί πολλά πράγματα εκεί. Θα τα πούμε όλα.

Λοιπόν, αυτό το οποίο κάνατε εσείς, κυρία συνάδελφε, πριν τέσσερα χρόνια, ερχόμαστε και κάνουμε εμείς πάλι και δεν καταλαβαίνω για ποιον λόγο δεν ψηφίζετε τώρα.

Σχετικά με το θέμα τώρα των εργαζομένων -θα τα πούμε όλα για να έχουμε μια εικόνα και να έχετε κι εσείς, κυρίες και κύριοι συνάδελφοι- τι έχει γίνει; Μας έχουν γίνει κάποια ερωτήματα: Είναι κλειστό -λέει- το εργοστάσιο από 25-9-2021 και από 22-10-2021 η «ENERGEAN» έκοψε -λέει- το φυσικό αέριο και γίνεται μόνο φύλαξη. Είναι αληθές και για ποιο λόγο σταμάτησε η εξόρυξη; Με τη συντήρηση εγκαταστάσεων, τι γίνεται; Γενικότερα ποια είναι η σημερινή κατάσταση των εγκαταστάσεων; Υπάρχει κίνδυνος; Αυτά είναι τα ερωτήματα τα οποία τέθηκαν.

Πρώτον, πρέπει να πούμε ότι οι χερσαίες και οι υπεράκτιες εγκαταστάσεις του Πρίνου τέθηκαν σε προσωρινή αναστολή λειτουργίας στο τέλος Σεπτεμβρίου του 2021 προκειμένου να γίνει η προβλεπόμενη προγραμματισμένη περιοδική συντήρηση του εξοπλισμού και η οποία ολοκληρώθηκε μέχρι τις 22 Οκτωβρίου του 2021. Πριν την επανέναρξη της παραγωγής, το σωματείο εργαζομένων κατέλαβε τις εγκαταστάσεις και δεν επέτρεπε την είσοδο στις εγκαταστάσεις στα στελέχη είτε διευθυντικά είτε υπεύθυνα είτε με θέση ευθύνης της διοίκησης του εργοστασίου. Αυτό είχε γίνει, κυρίες και κύριοι συνάδελφοι, για να γνωρίζετε.

Παράλληλα, πιθανώς έγιναν απόπειρες επανέναρξης της παραγωγής, χωρίς να είναι διασφαλισμένες οι συνθήκες ασφαλείας.

Η εταιρεία αναγκάστηκε να ζητήσει από τη ΔΕΠΑ τη διακοπή της παροχής φυσικού αερίου, αφού το κοίτασμα της νότιας Καβάλας, κατ’ αρχάς, είχε εξαντληθεί προκειμένου να μην έχουμε άλλες συνέπειες. Σημειωτέον ότι, από τις άνω συνθήκες την αναστολή λειτουργίας της παραγωγικής διαδικασίας διέταξε και η ΕΔΕΥ στις 8-11-21 με την εντολή να μην επανεκκινήσει το εργοστάσιο μέχρι να ανακτήσει η διοίκηση τον πλήρη έλεγχο των εγκαταστάσεων και να πραγματοποιηθούν οι απαραίτητοι έλεγχοι, όπως έγιναν στη συνέχεια.

Τώρα, ο στόχος είναι η άμεση επανέναρξη της παραγωγής. Γνωρίζετε ότι έχουν πραγματοποιηθεί οι απαιτούμενοι έλεγχοι. Περιμένουμε από την εταιρεία να δηλώσει και να καταθέσει τα απαραίτητα έγγραφα, τις μελέτες και τις παρεμβάσεις στις οποίες έχει προβεί για να διασφαλίσει την ασφαλή λειτουργία του εργοστασίου. Και αυτό περιμένουμε να γίνει από εδώ και πέρα.

Τώρα, αυτή τη στιγμή η εταιρεία έχει πραγματικά πενήντα έξι εργαζόμενους, που έχουν παραμείνει και εργάζονται -μεταξύ αυτών και διοικητικά στελέχη- από τους εκατόν ενενήντα οκτώ που υπήρχαν. Επίσης, έχει προχωρήσει στην πρόσληψη τριάντα εννέα νέων εργαζομένων διαφόρων ειδικοτήτων και απομένει ακόμα κάποιος αναγκαίος αριθμός προσλήψεων, προκειμένου να καλυφθούν οι απαραίτητες θέσεις, ώστε να προβεί η εταιρεία με ασφάλεια και σύμφωνα με τις συμβατικές υποχρεώσεις στην επανέναρξη της παραγωγής το συντομότερο δυνατό.

Αυτή είναι η κατάσταση που επικρατεί εκεί, για να έχετε εικόνα.

Βεβαίως, πρέπει να πούμε ότι η σύμβαση προβλέπει την αποστολή στο δημόσιο ετήσιου προγράμματος εργασιών πετρελαίου και λοιπών εκθέσεων και ήδη η εταιρεία όλα αυτά τα έχει πράξει ή θα τα πράξει προς την ΕΔΕΥ, θα τα αποστείλει δηλαδή προς την ΕΔΕΥ, που είναι και η καθ’ ύλην αρμόδια αρχή για να εγκρίνει και να προχωρήσει στη συνέχεια στη λειτουργία του εν λόγω εργοστασίου.

Σας καλώ λοιπόν, κυρίες και κύριοι οι συνάδελφοι, γιατί μιλάμε πραγματικά για μια σημαντική επένδυση η οποία, αν πραγματοποιηθεί, θα στηρίξει τον ενεργειακό κλάδο της χώρας και θα διασφαλίσει την επάρκεια εφοδιασμού σε κρίσιμες στιγμές όπως η σημερινή που διανύουμε.

Να στηρίξετε και να ψηφίσετε την κύρωση της σημερινής συμφωνίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

Κύριε Πρόεδρε, καταθέτω και τις νομοτεχνικές βελτιώσεις.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 70)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Υπουργέ, τι είναι αυτές οι νομοτεχνικές;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Υπάρχει αλλαγή στον τίτλο. Η εταιρεία γίνεται ανάδοχος.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, κηρύσσεται περαιωμένη ενιαία η συζήτηση επί της αρχής, των άρθρων και του συνόλου του νομοσχεδίου του Υπουργείου Περιβάλλοντος και Ενέργειας και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της έκτης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτισθεί μεταξύ του Ελληνικού Δημοσίου και της αναδόχου εταιρείας ENERGEAN OIL AND GAS – ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση της έκτης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της Αναδόχου Εταιρείας ENERGEAN OIL AND GAS – ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ |
|  |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Περιβάλλοντος και Ενέργειας: «Κύρωση της έκτης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτισθεί μεταξύ του Ελληνικού Δημοσίου και της Αναδόχου Εταιρείας ENERGEAN OIL AND GAS – ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ», έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 75α)

**ΠΡΟΕΔΡΕΥΩΝ (Απόστολος Αβδελάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Έχουν διανεμηθεί τα Πρακτικά της Παρασκευής 8 Απριλίου 2022, της Δευτέρας 11 Απριλίου 2022, της Τρίτης 12 Απριλίου 2022, της Τετάρτης 13 Απριλίου 2022, της Πέμπτης 14 Απριλίου 2022, της Δευτέρας 18 Απριλίου 2022, της Τρίτης 19 Απρίλιου 2022, της Πέμπτης 5 Μαΐου 2022, της Παρασκευής 6 Μαΐου 2022, της Δευτέρας 9 Μαΐου 2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς τα Πρακτικά της Παρασκευής 8 Απριλίου 2022, της Δευτέρας 11 Απριλίου 2022, της Τρίτης 12 Απριλίου 2022, της Τετάρτης 13 Απριλίου 2022, της Πέμπτης 14 Απριλίου 2022, της Δευτέρας 18 Απριλίου 2022, της Τρίτης 19 Απρίλιου 2022, της Πέμπτης 5 Μαΐου 2022, της Παρασκευής 6 Μαΐου 2022 και της Δευτέρας 9 Μαΐου 2022 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 11.44΄ λύεται η συνεδρίαση για αύριο, ημέρα Τετάρτη 6 Ιουλίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) συζήτηση, κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος σχετικά με τις κοινωνικές πολιτικές της Κυβέρνησης, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**