(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΘ΄

Δευτέρα 11 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ

1. Επικύρωση Πρακτικών, σελ.  
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Οικονομικών, με θέμα: «Η Κυβέρνηση στέλνει 50.000 τσιγγάνους που απέκτησαν κατοικία πίσω στους καταυλισμούς», σελ.   
 β) Προς τον Υπουργό Υγείας:   
 i. με θέμα: « Έλλειψη τεχνολόγων στο Ακτινοδιαγνωστικό Εργαστήριο του Πανεπιστημιακού Γενικού Νοσοκομείου Λάρισας», σελ.   
 ii. με θέμα: «Προβλήματα υποστελέχωσης στο Ιατροπαιδαγωγικό Κέντρο στο Βενιζέλειο Νοσοκομείο Ηρακλείου», σελ.   
 iii. με θέμα: «Η έλλειψη στελέχωσης σε χειρούργους δημιουργεί σοβαρότατο πρόβλημα στη Χειρουργική Κλινική του Παναρκαδικού Νοσοκομείου», σελ.   
 iv. με θέμα: «Υπολειτουργία του ακτινολογικού τμήματος του Γενικού Νοσοκομείου Λαμίας εξαιτίας έλλειψης του αναγκαίου ανθρώπινου δυναμικού», σελ.   
 v. με θέμα: «Ερωτηματικά για την τροποποίηση της Α5/2280/83 Υγειονομικής Διάταξης (Β’720)», σελ.   
 γ) Προς την Υπουργό Παιδείας και Θρησκευμάτων:   
 i. με θέμα: «Απαράδεκτη πρωτοφανής μεθοδολογία ποινικών διώξεων κατά φοιτητών» , σελ.   
 ii. με θέμα: «Θα επιμείνει η υπουργός Παιδείας να διώκει ως ..."κακούργους" τους συνδικαλιστές φοιτητές του Πολυτεχνείου Κρήτης ή θα αναλογιστεί τις ευθύνες της και θα αποσύρει τη μηνυτήρια αναφορά εναντίον τους;», σελ.   
 iii. με θέμα: «Να αποσυρθούν οι κατηγορίες και να σταματήσει άμεσα η δίωξη των 8 φοιτητών συνδικαλιστών του Πολυτεχνείου Κρήτης», σελ.   
 iv. με θέμα: «Απαγόρευση επίσκεψης μαθητών/τριών της Πρωτοβάθμιας και Δευτεροβάθμιας Εκπαίδευσης στο Αττικό Ζωολογικό Πάρκο και σε άλλους παρόμοιους χώρους», σελ.   
 v. με θέμα: «Ειδική μοριοδότηση των μαθητών των σεισμόπληκτων περιοχών της Γ΄ Λυκείου στις Πανελλήνιες Εξετάσεις», σελ.   
 vi. με θέμα: « Άμεση η ανάγκη διερεύνησης των καταγγελιών ιδιωτικών εκπαιδευτικών αναφορικά με τα προγράμματα επιμόρφωσης ανήλικων προσφυγόπουλων», σελ.   
 vii. με θέμα: «Απαράδεκτες πρακτικές της Ακαδημίας Αθηνών ενάντια σε πρώην συμβασιούχους εργαζομένους της», σελ.   
 δ) Προς τον Υπουργό Υποδομών και Μεταφορών:   
 i. με θέμα: «Απόλυτη κυβερνητική αδράνεια στην ολοκλήρωση του φράγματος του ποταμού Πλατύ», σελ.   
 ii. με θέμα: «Κατά παράβαση του κώδικα οδικής κυκλοφορίας και χωρίς τεχνικούς ελέγχους η κυκλοφορία χιλιάδων δικύκλων διανομέων με ευθύνη των εταιρειών», σελ.   
 ε) Προς τον Υπουργό Περιβάλλοντος και Ενέργειας:   
 i. με θέμα: «Υπογειοποίηση γραμμών Υψηλής αλλά και χαμηλής-μεσαίας Τάσης στην περιοχή του Πάρκου Α. Τρίτση», σελ.   
 ii. με θέμα: «Αδικαιολόγητη επιπρόσθετη καθυστέρηση για την έναρξη της λειτουργίας του Καταδυτικού Πάρκου Τυρού», σελ.   
 στ) Προς τον Υπουργό Εργασίας και Κοινωνικών Υποθέσεων:   
 i. με θέμα: « Άμεση ένταξη στα Βαρέα και Ανθυγιεινά Επαγγέλματα των λιμενεργατών στις προβλήτες II και III του Λιμένα Πειραιά, όπως ισχύει σε όλους τους άλλους στον κλάδο», σελ.   
 ii. με θέμα: «Παράνομες συνθήκες εργασίας για τους διανομείς- deliveries», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:   
 i. Oι Υπουργοί Ανάπτυξης και Επενδύσεων, Οικονομικών, Περιβάλλοντος και Ενέργειας, Δικαιοσύνης, Εσωτερικών, Υποδομών και Μεταφορών, Αγροτικής Ανάπτυξης και Τροφίμων, καθώς και οι Αναπληρωτές Υπουργοί Οικονομικών και Ανάπτυξης και Επενδύσεων κατέθεσαν την 8.7.2022 σχέδιο νόμου: «Κύρωση της Προγραμματικής Σύμβασης της παρ. 4 του άρθρου 155 του ν. 4759/2020 μεταξύ του Ελληνικού Δημοσίου και των ανωνύμων εταιρειών με διακριτικό τίτλο «ΜΕΤΑΒΑΣΗ Α.Ε.» και «ΔΕΗ Α.Ε.»», σελ.   
 ii. O Αντιπρόεδρος της Κυβέρνησης, οι Υπουργοί Υγείας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Υποδομών και Μεταφορών, Επικρατείας, καθώς και οι Αναπληρωτές Υπουργοί Οικονομικών και Υγείας κατέθεσαν την 8.7.2022 σχέδιο νόμου «Μεταρρυθμίσεις στην ιατρικώς υποβοηθούμενη αναπαραγωγή», σελ.   
2. Κατάθεση Εκθέσεως Διαρκούς Επιτροπής:   
 i. Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 20/262 του Συμβουλίου της 19ης Δεκεμβρίου του 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις», σελ.   
 ii. H Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας και Θρησκευμάτων «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΣΑΚΟΡΑΦΑ Σ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΣΑΚΟΡΑΦΑ Σ. , σελ.   
 ΣΥΝΤΥΧΑΚΗΣ Ε. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΔΕΛΗΣ Ι. , σελ.   
 ΚΑΡΑΜΑΝΛΗΣ Κ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΡΑΜΕΩΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΛΟΓΙΑΔΗΣ Γ. , σελ.   
 ΜΑΚΡΗ Ζ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΩΛΑΚΟΥ Δ. , σελ.   
 ΜΟΥΖΑΛΑΣ Ι. , σελ.   
 ΜΟΥΛΚΙΩΤΗΣ Γ. , σελ.   
 ΠΛΕΥΡΗΣ Α. , σελ.   
 ΣΑΚΟΡΑΦΑ Σ. , σελ.   
 ΣΑΡΑΚΙΩΤΗΣ Ι. , σελ.   
 ΣΚΥΛΑΚΑΚΗΣ Θ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΙΓΟΣ Ε. , σελ.   
 ΤΑΓΑΡΑΣ Ν. , σελ.   
 ΤΣΑΚΛΟΓΛΟΥ Π. , σελ.   
 ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΘ΄

Δευτέρα 11 Ιουλίου 2022

Αθήνα, σήμερα στις 11 Ιουλίου 2022, ημέρα Δευτέρα και ώρα 15.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-7-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΝΗ΄ συνεδριάσεώς του, της Παρασκευής 8 Ιουλίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση της Σύμβασης μεταξύ του Ελληνικού Δημοσίου και της ανώνυμης εταιρείας με την επωνυμία «ΤΡΑΙΝΟΣΕ Μεταφορές-Μεταφορικές Υπηρεσίες Επιβατών και Φορτίου Ανώνυμη Σιδηροδρομική Εταιρεία» (ΤΡΑΙΝΟΣΕ Α.Ε.) για την ανάθεση Υποχρεώσεων Δημόσιας Υπηρεσίας επιβατικών σιδηροδρομικών μεταφορών»)

Γίνεται γνωστό στο Σώμα ότι οι Υπουργοί Ανάπτυξης και Επενδύσεων, Οικονομικών, Περιβάλλοντος και Ενέργειας, Δικαιοσύνης, Εσωτερικών, Υποδομών και Μεταφορών, Αγροτικής Ανάπτυξης και Τροφίμων, καθώς και οι Αναπληρωτές Υπουργοί Οικονομικών και Ανάπτυξης και Επενδύσεων κατέθεσαν την 8-7-2022 σχέδιο νόμου: «Κύρωση της Προγραμματικής Σύμβασης της παρ. 4 του άρθρου 155 του ν. 4759/2020 μεταξύ του Ελληνικού Δημοσίου και των ανωνύμων εταιρειών με διακριτικό τίτλο «ΜΕΤΑΒΑΣΗ Α.Ε.» και «ΔΕΗ Α.Ε.»».

Επίσης, ο Αντιπρόεδρος της Κυβέρνησης, οι Υπουργοί Υγείας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Υποδομών και Μεταφορών, Επικρατείας, καθώς και οι Αναπληρωτές Υπουργοί Οικονομικών και Υγείας κατέθεσαν την 8-7-2022 σχέδιο νόμου «Μεταρρυθμίσεις στην ιατρικώς υποβοηθούμενη αναπαραγωγή».

Παραπέμπονται στις αρμόδιες Διαρκείς Επιτροπές.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν οι υπ’ αριθμ. 846, 854, 868, 869, 872, 5347, 5422, 5483, 863, 5070, 864, 840, 847, 855, 866, 862, 865, 841 και 844 επίκαιρες ερωτήσεις.

Πρώτα θα συζητηθεί η δέκατη έκτη με αριθμό 864/4-7-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Η Κυβέρνηση στέλνει πενήντα χιλιάδες τσιγγάνους που απέκτησαν κατοικία πίσω στους καταυλισμούς».

Κύριε Αρσένη, καλησπέρα σας, καλή εβδομάδα. Έχετε δύο λεπτά για να αναπτύξετε την ερώτησή σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, επανερχόμαστε στο ζήτημα, γιατί οι δηλώσεις σας την προηγούμενη φορά ήταν απαράδεκτες. Μιλήσατε για στρατηγικούς κακοπληρωτές και για δάνεια τα οποία δόθηκαν για να αποπληρωθούν. Μιλήσατε, βέβαια, για πολιτική που δεν ήταν δικιά σας.

Κοιτάξαμε τα έγγραφα. Δεν είναι μόνο η ΚΥΑ του 2003. Η ΚΥΑ αυτή προσαρμόστηκε και το 2006 από κυβέρνηση στην οποία εσείς διατελούσατε γενικός γραμματέας.

Ποιος είναι ο τίτλος της ΚΥΑ; Μιλάτε για δάνεια, ενώ δεν είναι δάνεια. Είναι παραπλανητικό προς το Σώμα να μιλάτε στην ουσία για δάνεια. Μιλάμε για δικαιούχους κοινωνικής στήριξης. Όλα αυτά, κύριε Υπουργέ, ξεκίνησαν το 2001 με το ολοκληρωμένο πρόγραμμα δράσης για την κοινωνική ένταξη των Ελλήνων τσιγγάνων και επίκεντρο ήταν η στεγαστική πολιτική. Ήλθε η ΚΥΑ του 2003 και του 2006 –ναι, η δική σας ΚΥΑ- και τι λέει για στεγαστική στήριξη σε Έλληνες τσιγγάνους που διαβιούν σε καταυλισμούς της χώρας μέσα σε σκηνές, παράγκες ή άλλες κατασκευές που δεν πληρούν τις ελάχιστες προϋποθέσεις μόνιμης κατοικίας;

Θέλετε να μάθετε τα κριτήρια με τα οποία δόθηκαν αυτά τα στεγαστικά δάνεια, η παροχή στεγαστικής συνδρομής; Το κριτήριο ήταν ποιος έχει τα λιγότερα. Δεκαοκτάχρονη μητέρα, μονογεϊκή οικογένεια χωρίς εισόδημα, με εισόδημα τα επιδόματα. Αν είχες λιγότερα έσοδα, αν ήσουν πιο ευάλωτος, πιο ευάλωτη –γιατί οι περισσότερες ήταν γυναίκες-, είχες προτεραιότητα στο να πάρεις τη στήριξη. Ξέρετε πού κατέθεταν τα χαρτιά τους; Στους οικείους δήμους. Δεν πέρασαν στιγμή από την τράπεζα. Σας φαίνονται για δάνεια αυτά;

Είναι η πρώτη φορά που η ελληνική πολιτεία έκανε κάτι για τους τσιγγάνους. Πενήντα χιλιάδες οικογένειες στριμώχτηκαν σε διαμερίσματα μικρά, γιατί με 60.000 ευρώ δεν έπαιρνες κάποια βίλα, κύριε Υπουργέ. Αυτή τη στιγμή τις εννέα χιλιάδες οικογένειες, τους πενήντα χιλιάδες ανθρώπους, θα τους στείλετε πού; Στους καταυλισμούς και στους αρουραίους; Γιατί δεν βάζετε σε ισχύ την εγγύηση του ελληνικού δημοσίου; Γιατί δεν προστατεύετε τους Έλληνες τσιγγάνους; Γιατί κάνετε τη μεγαλύτερη πολιτική απένταξης των Ελλήνων τσιγγάνων στην ελληνική ιστορία;

Αυτά είναι τα ερωτήματά μας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Στην επίκαιρη ερώτηση του κυρίου συναδέλφου θα απαντήσει ο Αναπληρωτής Υπουργός Οικονομικών κ. Θεόδωρος Σκυλακάκης.

Κύριε Σκυλακάκη, καλησπέρα σας, καλή εβδομάδα. Έχετε τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Καλησπέρα, καλή εβδομάδα.

Θα ξεκινήσω από το κείμενο της επίκαιρης ερώτησης, το οποίο λέει ότι στο πλαίσιο του ολοκληρωμένου προγράμματος δράσης για την κοινωνική ένταξη των Ελλήνων τσιγγάνων 2001-2008 χορηγήθηκαν συνολικά εννέα χιλιάδες στεγαστικά δάνεια με εγγύηση του ελληνικού δημοσίου σε Έλληνες τσιγγάνους και πως προφανώς πρόκειται για δάνεια. Γράφει παραπάνω ότι μοναδικό μέλημα της πολιτείας τότε ήταν η απομάκρυνση των τσιγγάνων από τους καταυλισμούς εν όψει των Ολυμπιακών Αγώνων.

Εξ όσων θυμάμαι, ήταν τότε κυβέρνηση το ΠΑΣΟΚ, όταν ξεκίνησε αυτό το πρόγραμμα που είχε τον χαρακτήρα δανείων. Θυμίζω για όσους μας παρακολουθούν ότι ο αξιότιμος Βουλευτής της Αντιπολίτευσης, στο ΠΑΣΟΚ πρωτοεξελέγη το 2009 στην Ευρωβουλή. Βέβαια, το ΠΑΣΟΚ της εποχής εκείνης, όπως και η επόμενη κυβέρνηση, δάνεια έδωσαν με εγγύηση του ελληνικού δημοσίου. Αν έδινε κάτι άλλο, δεν θα ήμασταν εδώ για να το συζητήσουμε.

Τι γίνεται με τα δάνεια; Τι δεν μπορεί να γίνει; Αυτό που δεν μπορεί να γίνει, είναι να υπάρχουν ρυθμίσεις που θα αφορούν σε όλους, ανεξαρτήτως του αν έχουν να πληρώσουν ή δεν έχουν να πληρώσουν. Κάποιοι πιθανόν να μην μπορούν να πληρώσουν, κάποιοι άλλοι να μπορούν να πληρώσουν. Στην πράξη, λοιπόν, έχουμε φτιάξει έναν μηχανισμό εξωδικαστικού συμβιβασμού, εξαιρετικά ευνοϊκό, στον οποίο μπορεί κάποιος να ενταχθεί, εφόσον δίνει, όμως, όλα τα στοιχεία για καταθέσεις, περιουσιακά στοιχεία, ό,τι υπάρχει και στο πλαίσιο αυτού μπορούν να έχουν μια πολύ ευνοϊκή μεταχείριση.

Επίσης, πρέπει να πούμε ότι αυτοί οι οποίοι δεν έχουν πια σχέση με τις τράπεζες, διότι κατέπεσε η εγγύηση και ήρθε πια το βάρος αυτό να αφορά τη σχέση τους με το ελληνικό δημόσιο, με δική μας τροπολογία -και δική μου μάλιστα- το 2019 έχουν τη δυνατότητα να έχουν άλλα δέκα χρόνια, εκατόν είκοσι δόσεις, ανεξαρτήτως του πότε θα βεβαιωθεί η οφειλή. Δηλαδή, μπορεί να βεβαιωθεί οφειλή και σε έναν και σε ενάμιση χρόνο. Θα έχουν πάλι δέκα χρόνια στη διάθεσή τους για να εξοφλήσουν αυτό το δάνειο με εξαιρετικά ευνοϊκές συνθήκες, γιατί οι εκατόν είκοσι δόσεις είχαν πολύ ευνοϊκές συνθήκες, ιδίως τώρα που τα επιτόκια ανεβαίνουν και πάλι αν δεν μπορούν, μπορούν και αυτοί να καταφύγουν στον εξωδικαστικό συμβιβασμό.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Αρσένη, έχετε τρία λεπτά για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, εκατόν είκοσι δόσεις με 120.000 ευρώ που τους ζητάνε αυτή τη στιγμή οι τράπεζες, είναι κάθε δόση 1.000 ευρώ. Μια μονογονεϊκή οικογένεια ή οποιαδήποτε οικογένεια αυτή τη στιγμή, από αυτούς τους ανθρώπους που ζουν με τα επιδόματα, πώς θα πληρώσει τα 1.000 ευρώ; Για εξηγήστε μας. Δεν ξέρω εδώ πέρα αν ζούμε σε παράλληλους κόσμους. Χαίρομαι που δεν μιλήσατε και για κακοπληρωτές αυτή τη φορά, αλλά στην ουσία μιλάτε. Μιλάτε για ανθρώπους οι οποίοι έχουν λάβει ένα δάνειο και δεν το αποπληρώνουν και πρέπει να τηρούνται οι όροι αποπληρωμής του δανείου.

Θα επαναλάβω, γιατί η αγαπημένη σας ατάκα είναι ότι το κράτος έχει συνέχεια. 2001, 2008 ολοκληρωμένο πρόγραμμα δράσης για την κοινωνική ένταξη των Ελλήνων τσιγγάνων, προτεραιότητα –προφανώς- η στέγη. Είναι δικαιούχοι κοινωνικής στέγης. Κακώς επιλέχθηκε το δάνειο. Να συμφωνήσουμε εδώ πέρα; Κακώς δόθηκαν δάνεια. Έπρεπε να τους δώσουν χρήματα για να πάρουν τα σπίτια κατευθείαν χωρίς δάνειο. Δεν ξέρω αν συμφωνείτε, βέβαια, με αυτό. Είναι, όμως, δικαιούχοι κοινωνικής στέγης. Πρώτη φορά η ελληνική πολιτεία στεγάζει πενήντα χιλιάδες τσιγγάνους από καταυλισμούς.

Σας διαβάζω ξανά, γιατί δεν αναφερθήκατε σε αυτό. Στη δική σας ΚΥΑ του 2006, όπως και η προηγούμενη το 2003: «Πρόκειται για ανθρώπους που δεν διαθέτουν μόνιμη κατοικία, αλλά διαβιούν μέσα σε σκηνές, παράγκες ή άλλες κατασκευές που δεν πληρούν τις ελάχιστες προϋποθέσεις μόνιμης κατοικίας». Θέλω να μου εξηγήσετε, κύριε Υπουργέ, όλοι αυτοί οι άνθρωποι, κυρίως τα παιδιά και οι γυναίκες, που θα χάσουν τα σχολεία τους και το σπίτι τους, θα πάνε πού, κύριε Υπουργέ; Δεν θα πάνε στους καταυλισμούς; Σας ενδιαφέρει και σας αφορά ότι πενήντα χιλιάδες ανθρώπους τους στέλνετε στους καταυλισμούς; Σας ενδιαφέρει και σας αφορά αυτό; Γιατί αν σας ενδιαφέρει και σας αφορά, είναι προφανές ότι θα κάνετε τα πάντα για να μη γίνει.

Μας λέτε για το πρόγραμμα, ότι μπορείτε να δώσετε τα στοιχεία τους ως ευάλωτα νοικοκυριά και να μπουν στο πρόγραμμα. Τι περιλαμβάνει το πρόγραμμα σας του πτωχευτικού; Ότι θα χάσουν το σπίτι τους οριστικά, θα μπορούν να μείνουν για δέκα χρόνια, πληρώνοντας ένα ενοίκιο που δεν έχουν τα χρήματα να το πληρώσουν. Άμα χάσουν έστω μια δόση του ενοικίου τους, θα τους πετάξουν έξω και αν καταφέρουν να το πληρώσουν μετά από δέκα χρόνια, μπορούν να αγοράσουν αυτό το σπίτι, ξεκινώντας από το μηδέν σαν να ήταν ξένοι.

Η γυναίκα που ήταν δεκαοκτώ χρονών με παιδί και τώρα έχει ακόμα περισσότερα παιδιά, μέσα στα μνημόνια, μέσα στα lockdown και τώρα στην ακρίβεια και στη μεγάλη ανεργία που κυριαρχεί σ’ αυτή τη χώρα εξαιτίας των πολιτικών σας, μπορεί να αποπληρώσει δάνειο, μπορεί να πληρώσει αυτό το ενοίκιο που τους ζητάτε ή να πληρώσει τις εκατόν είκοσι δόσεις των 1.000 ευρώ η μία; Σε ποιον κόσμο ζείτε;

Αν είναι καθαρά ρατσιστική η πολιτική -γιατί αυτό είναι, κύριε Υπουργέ, είναι μια ρατσιστική πολιτική, να πούμε τα πράγματα με το όνομά τους-, αναλάβετε την ευθύνη του να στείλετε τους τσιγγάνους στους καταυλισμούς. Αλλά αυτό κάνετε και δεν πρόκειται για δάνειο. Πρόκειται για ρατσισμό.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Κύριε Σκυλακάκη, έχετε τον λόγο για τρία λεπτά. Σας παρακαλώ πολύ να τηρηθούν οι χρόνοι, γιατί είναι πάρα πολλές οι ερωτήσεις. Όταν είναι λίγες, υπάρχει χρόνος, σας αφήνω. Θέλω να το σεβαστείτε αυτό.

Έχετε τον λόγο, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ναθέσουμε ξανά τα πράγματα. Πρώτον, είναι προφανές ότι είναι δάνεια και προφανές είναι ότι όλοι οι πολίτες είναι ίσοι ενώπιον του νόμου και όταν λαμβάνεις ένα δάνειο κατ’ αρχάς η προσπάθεια είναι να το αποπληρώσεις.

Ο εξωδικαστικός συμβιβασμός τον οποίον αναφέρατε για την περίπτωση που το χρέος είναι στην ΑΑΔΕ και στον βαθμό που δεν μπορούν να ενταχθούν στις εκατόν είκοσι δόσεις με πολύ ευνοϊκούς όρους, αφού έχουν περάσει δεκατέσσερα -ανάλογα με την περίπτωση-, δεκαπέντε, δεκαέξι χρόνια έχει τη δυνατότητα για είκοσι χρόνια με διαγραφή έως 75% της βασικής οφειλής και ως 95% των προσαυξήσεων. Συνεπώς, είναι ανακριβές αυτό που λέτε ότι θα πληρώσουν το κεφάλαιο που σήμερα καταγράφεται. Προϋπόθεση είναι, βέβαια, να διαπιστωθεί ότι είναι σε οικονομική αδυναμία. Κάποιοι από αυτούς θα είναι, κάποιοι από αυτούς δεν θα είναι. Πουθενά όταν έχεις ένα υποσύνολο δεν μπορείς να υποθέσεις ότι όλοι εντάσσονται στην ίδια κατηγορία. Το κλειδί είναι ότι όλοι κρίνονται με βάση τα συγκεκριμένα στοιχεία που καταθέτουν και αυτό είναι και το δίκαιο.

Στην περίπτωση που έχει απομείνει το δάνειο στην τράπεζα, γιατί δεν έχει καταπέσει η εγγύηση ότι έκανε κάτι λάθος η τράπεζα, η δυνατότητα είναι για έως τετρακόσιες είκοσι δόσεις με διαγραφή έως 80% της βασικής οφειλής και ως 100% επί των τόκων. Μιλάμε, δηλαδή, για τριάντα πέντε χρόνια δυνατότητα. Επιπροσθέτως, υπάρχει και το σχήμα αυτό που τώρα ενεργοποιείται για πέντε χρόνια κρατική επιδότηση της δόσης των δανείων με υποθήκη, προσημείωση την πρώτη κατοικία των ευάλωτων νοικοκυριών και με έως 210 ευρώ μηνιαίως, αναλόγως του πλήθους των μελών της οικογένειας του οφειλέτη.

Συνεπώς, υπάρχουν τα εργαλεία τα οποία πρέπει να χρησιμοποιηθούν. Κανένας δεν απειλείται στον βαθμό που τα χρησιμοποιήσει και στον βαθμό που ισχύει και αποδεικνύεται η οικονομική αδυναμία. Οικονομική αδυναμία δεν αποδεικνύεται με ρητορείες από τα Έδρανα της Βουλής. Αποδεικνύεται από τα πραγματικά στοιχεία που καταθέτει ο κάθε συγκεκριμένος πολίτης και εφόσον υπάρχει οικονομική αδυναμία, υπάρχει και η βοήθεια της πολιτείας, η οποία –σημειώστε- είναι εξαιρετικά εκτεταμένη για τις κατηγορίες των ευάλωτων νοικοκυριών, ιδίως για την περίπτωση που υπάρχουν πολλά παιδιά και σε μια περίοδο όπου η ανεργία -όπως ξέρετε- πέφτει σημαντικά και σε πολλούς κλάδους και περιοχές έχουμε σοβαρές ελλείψεις εργατικού δυναμικού.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ. Καλή συνέχεια και στους δύο.

Δεν θα συζητηθεί η δέκατη με αριθμό 851/30-6-2022 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Αναγκαία η αύξηση του προϋπολογισμού για το πρόγραμμα νέων αγροτών - 7,2 εκατομμύρια ευρώ υπολείπονται για την Περιφέρεια Ανατολικής Μακεδονίας - Θράκης», κατόπιν συνεννόησης.

Δεν θα συζητηθεί η δέκατη τρίτη με αριθμό 856/1-7-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Εσωτερικών, με θέμα: «Στο έλεος της κακοκαιρίας, για ακόμα μια φορά, η Θεσσαλονίκη. Παντελής η απουσία του κρατικού μηχανισμού», κατόπιν συνεννόησης.

Θα συζητηθεί τώρα η δέκατη πέμπτη με αριθμό 869/4-7-2022 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Έλλειψη τεχνολόγων στο ακτινοδιαγνωστικό εργαστήριο του Πανεπιστημιακού Γενικού Νοσοκομείου Λάρισας».

Κύριε Λαμπρούλη, καλησπέρα σας, καλή εβδομάδα. Γερός, δυνατός, σιδερένιος.

Ορίστε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Καλησπέρα κύριε Πρόεδρε. Ευχαριστώ πολύ. Καλή δύναμη σήμερα στον μακρύ κατάλογο των επίκαιρων ερωτήσεων.

**ΠΡΟΕΔΡΕΥΩΝ (Απόστολος Αβδελάς):** Είναι πάρα πολλές. Γι’ αυτό έκανα έκκληση να σεβαστείτε τους χρόνους.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ας μου επιτρέψετε να εκφράσω μια αλληλεγγύη μεταξύ Αντιπροέδρων.

Στο προκείμενο τώρα, στην ερώτηση. Αφορμή για την ερώτηση ήταν οι κινητοποιήσεις ή, αν θέλετε, οι αντιδράσεις που πρόσφατα έλαβαν χώρα στο Πανεπιστημιακό Νοσοκομείο της Λάρισας από τους εργαζόμενους, γιατρούς και λοιπό νοσηλευτικό προσωπικό, αναδεικνύοντας το χρόνιο πρόβλημα που υφίσταται ο τομέας του ακτινοδιαγνωστικού εργαστηρίου του Πανεπιστημιακού Νοσοκομείου της Λάρισας και αφορά, βεβαίως, στις τεράστιες ελλείψεις σε τεχνολόγους. Είναι μια απαράδεκτη και επικίνδυνη κατάσταση που έχει δημιουργηθεί τα τελευταία χρόνια.

Είναι επικίνδυνη, όπως αναδείξαν οι ίδιοι οι εργαζόμενοι με τη μέχρι στιγμής οριακή λειτουργία του τμήματος που έχει επιτευχθεί από την περικοπή των ρεπό, των αδειών και τον ηρωισμό -θα λέγαμε εμείς- των ίδιων των εργαζομένων οι οποίοι δεν έχουν πάρει ακόμα τις άδειες του 2021, τις περσινές άδειες. Το αποτέλεσμα είναι να εμφανίζουν συμπτώματα του λεγόμενου burn out, σωματικής και ψυχικής κατάρρευσης. Ως εκ τούτου δημιουργείται σοβαρός κίνδυνος για την υγεία αφ’ ενός των ίδιων των εργαζομένων, αλλά κυρίως των ασθενών. Ενδεικτικά θα αναφέρω στην πρωτολογία, κύριε Πρόεδρε, ότι στο Πανεπιστημιακό Νοσοκομείο της Λάρισας προβλέπονται πενήντα έξι θέσεις τεχνολόγων κι απ’ αυτές οι τριάντα τρεις είναι καλυμμένες. Οι είκοσι τεχνολόγοι είναι στο ακτινοδιαγνωστικό εργαστήριο, για τις ανάγκες του εργαστηρίου και οι υπόλοιποι δεκατρείς μοιράζονται στα διάφορα αναγκαία και απαραίτητα τμήματα που αναπτύχθηκαν στο Πανεπιστημιακό Νοσοκομείο της Λάρισας προκειμένου να λειτουργούν εκεί.

Συνεπώς, τα ερωτήματα απέναντι σε αυτή την οξυμένη και επικίνδυνη κατάσταση είναι πότε θα προκηρυχθούν μόνιμες θέσεις εργασίας για να στελεχωθεί πλήρως το ακτινοδιαγνωστικό εργαστήριο με όλο, φυσικά, το απαραίτητο προσωπικό.

Το δεύτερο αίτημα που αναφέρεται και ως ερώτημα στην επίκαιρη ερώτηση το βάζουν οι ίδιοι οι εργαζόμενοι, όχι μόνο του Πανεπιστημιακού Νοσοκομείου της Λάρισας, αλλά όλοι οι υγειονομικοί σε όλη τη χώρα. Ζητούν να στελεχωθεί, εν προκειμένω το Πανεπιστημιακό Νοσοκομείο της Λάρισας, με όλο το απαραίτητο μόνιμο ιατρικό, νοσηλευτικό, παραϊατρικό, διοικητικό προσωπικό, προκειμένου να καλυφθούν οι οξυμένες και τεράστιες ανάγκες ενός τριτοβάθμιου νοσοκομείου της περιφέρειας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υπουργός Υγείας κ. Αθανάσιος Πλεύρης.

Κύριε Πλεύρη, καλησπέρα σας, καλή εβδομάδα. Έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καλή εβδομάδα και από μένα.

Κύριε Λαμπρούλη, όπως είπατε από τις πενήντα έξι θέσεις έχουν τριάντα τρεις με μόνιμο προσωπικό. Υπάρχουν και άλλα τρία άτομα επικουρικό προσωπικό, ενώ αντιστοίχως έχουν δεσμευτεί οκτώ μόνιμες θέσεις για πρόσληψη μέσω ΑΣΕΠ. Έχουν ήδη λάβει έγκριση πέντε θέσεις.

Αναφορικά με τα PET-CT που αναφέρατε γνωρίζω ότι υπάρχουν άμεσες προσλήψεις που δρομολογούνται για επικουρικό προσωπικό: Μία ΠΕ Ακτινοφυσικού, δύο ΤΕ Νοσηλευτικής, πέντε ΤΕ Ραδιολογίας-Ακτινολογίας και δύο ΤΕ Νοσηλευτικής.

Όσον αφορά στην άμεση και πλήρη στελέχωση, όλο αυτό το διάστημα έχει ενισχυθεί το νοσοκομείο με μόνιμο ιατρικό προσωπικό. Στις προκηρύξεις που έγιναν τη διετία 2020-2021 προκηρύχθηκαν πενήντα θέσεις και ανέλαβαν σαράντα τέσσερις γιατροί. Δηλαδή, είχαμε μια αναπομπή και πέντε άγονες θέσεις, ενώ για το επικουρικό ιατρικό προσωπικό από το 2020 έως και σήμερα έχουμε είκοσι οκτώ εγκριτικές αποφάσεις και είκοσι επτά ανέλαβαν θέσεις.

Συνολικό ιατρικό προσωπικό, επικουρικό και μόνιμοι, μόνο την τελευταία διετία είναι εβδομήντα πέντε άτομα. Μόνιμο λοιπό προσωπικό έχουμε δεκατέσσερις διαφόρων ειδικοτήτων και τρεις ΠΕ Νοσηλευτικής. Ως προς δε το λοιπό επικουρικό προσωπικό από το 2020 έως σήμερα, από τις εκατόν σαράντα εγκρίσεις ανέλαβαν υπηρεσία εκατόν τριάντα οκτώ άτομα.

Στις νοσηλευτικές ειδικότητες έχουμε πενήντα άτομα για επείγουσα εντατική νοσηλευτική και πενήντα τρία άτομα για κοινοτική νοσηλευτική, ενώ στην προκήρυξη των τεσσάρων χιλιάδων θέσεων νοσηλευτών για το Πανεπιστημιακό Γενικό Νοσοκομείο Λάρισας έχουν εγκριθεί εξήντα εννιά θέσεις, όσες, δηλαδή, ζήτησε το ίδιο το νοσοκομείο.

Συνεπώς, σε όλο αυτό το διάστημα υπάρχει η στήριξη του νοσοκομείου. Πράγματι, στη συγκεκριμένη ειδικότητα που αναφέρετε υπάρχουν γύρω στα δεκαπέντε κενά τα οποία αναφέρονται αν αφαιρέσουμε και τους επικουρικούς που υπάρχουν. Αλλά έχουν δεσμευτεί εκεί οκτώ θέσεις. Στην προκήρυξη που θα υπάρχει τόσο για τις μόνιμες θέσεις των γιατρών έχουν εκτιμηθεί οι ανάγκες για να μπουν και αυτές οι θέσεις οι οποίες δεν έχουν καλυφθεί. Αντιστοίχως, εγκρίθηκε από το Υπουργείο Εσωτερικών να υπάρξει ΠΥΣ προκειμένου να υπάρξει επικουρικό προσωπικό όπου θα εκτιμηθούν και οι ανάγκες για τις συγκεκριμένες θέσεις.

Άρα, γίνεται όλη η προσπάθεια για τη στήριξη του νοσοκομείου. Όπως βλέπετε, στο σύνολο έχουν καλυφθεί οι θέσεις που έχουν εγκριθεί. Τα κενά τα οποία υπολείπονται θα καλυφθούν μέσα από την προκήρυξη για την οποία έχουν δεσμευθεί οκτώ θέσεις, τόσο από το επικουρικό προσωπικό, που προχθές μας εγκρίθηκε, όσο και από την πλέον πλήρη στελέχωση: εννιακόσιες δέκα θέσεις λοιπού προσωπικού και επτακόσιες γιατρών. Για τους δε νοσηλευτές, σας είπα ήδη ότι εξήντα εννιά θέσεις θα προβλέπει η προκήρυξη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Λαμπρούλη, έχετε κι εσείς τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, τα οργανογράμματα αυτά που πετσοκόπηκαν το 2012 είναι πολύ πίσω από τις ανάγκες λειτουργίας ενός τέτοιου νοσοκομείου. Πάνω σε τέτοιου τύπου οργανογράμματα συζητάμε για το Πανεπιστημιακό Νοσοκομείο Λάρισας. Δεν αφορά μόνο στο Πανεπιστημιακό, αλλά του Γενικού Νοσοκομείου της Λάρισας και των άλλων νοσοκομείων. Δεν αναφερθήκατε στο προηγούμενο νομοσχέδιο που συζητούσαμε για τις χίλιες οκτακόσιες ελλείψεις θέσεων παντός τύπου προσωπικού που αφορούν στα πέντε νοσοκομεία στη Θεσσαλία: δύο στη Λάρισα, Βόλο, Τρίκαλα, Καρδίτσα.

Άρα, λοιπόν, ακόμη και αυτά τα νούμερα που αναφέρατε είναι σταγόνα στον ωκεανό μπροστά στις τεράστιες ανάγκες όλων των νοσοκομείων, εν προκειμένω στο Πανεπιστημιακό Νοσοκομείο Λάρισας. Κοντολογίς, οι πενήντα έξι θέσεις θα καλυφθούν άμεσα; Αυτές που προβλέπονται. Και δεν λέω με βάση τις ανάγκες. Αυτές οι πενήντα έξι θέσεις θα καλυφθούν;

Οι δύο αξονικοί στην ουσία δεν μπορούν να λειτουργήσουν επαρκώς διότι υπάρχει ένας τεχνολόγος για δύο αξονικούς, ένας τεχνολόγος για δύο μαγνητικούς. Ο αγγειογράφος του πανεπιστημιακού νοσοκομείου λειτουργεί σε εικοσιτετράωρη βάση χωρίς τεχνολόγο. Ο μαστογράφος, η οστική πυκνότητα και άλλες δυνατότητες που υπάρχουν στο ακτινολογικό εργαστήριο του πανεπιστημιακού νοσοκομείου μένουν άλλοτε σε μερική και άλλοτε σε συνεχή αδράνεια. Έτσι, λοιπόν, τρεις τεχνολόγοι αντίστοιχα υπάρχουν για να καλύψουν το τμήμα επειγόντων περιστατικών, τα εξωτερικά ιατρεία, είκοσι κλινικές του νοσοκομείου και φορητά ακτινολογικά στις μονάδες εντατικής θεραπείας, στις μονάδες νεογνών και στη μονάδα παίδων, την καινούργια μονάδα που θα ξεκινήσει τη λειτουργία της.

Έτσι, λοιπόν, αφ’ ενός μεν η κατάσταση -όπως προανέφερα στην πρωτολογία- είναι επικίνδυνη τόσο για τους ίδιους τους εργαζόμενους όσο και για τους ασθενείς. Δεν μπορεί να περιμένει ο άλλος σε ημέρα εφημερίας -αυτό το καταγγέλλουν οι ίδιοι οι γιατροί, οι ίδιοι οι εργαζόμενοι εκεί- τεσσερισήμισι ώρες έξω από το ακτινοδιαγνωστικό εργαστήριο για να βγάλει ακτινογραφία κατάγματος. Για να δούμε τώρα, να έχεις ένα παιδί το οποίο έχει κάταγμα για τεσσερισήμισι ώρες να περιμένει; Και το έχουν καταγγείλει επανειλημμένως και αναφέρεται και στην επίκαιρη ερώτηση που σας έχουμε κάνει, ότι είναι σε γνώση διοικήσεων -των εκάστοτε διοικήσεων, διαχρονικά και της παρούσας εννοώ της υγειονομικής περιφέρειας- διοικητές νοσοκομείων, διοικητές υγειονομικών περιφερειών, Υπουργεία, κυβερνήσεις όλες όσες πέρασαν.

Εσείς αναφέρετε κάποια νούμερα, αλλά σας λέω και πάλι είναι σταγόνα στον ωκεανό, είναι πολύ ελάχιστος ο αριθμός ακόμη και αυτών που προγραμματίζετε και, βέβαια, άγνωστο το πότε θα προσληφθούν. Χρειάζεται να καλυφθεί το 100%, τουλάχιστον, των οργανικών θέσεων και αυτή είναι η θέση των ίδιων των εργαζομένων, δεν είναι δική μας. Οι ίδιοι οι εργαζόμενοι το προβάλλουν αυτό, το διεκδικούν και μάλιστα χρόνια τώρα με επανειλημμένα έγγραφα είτε το συγκεκριμένο το ακτινοδιαγνωστικό εργαστήριο είτε με επιστολές και καταγγελίες, έχουν παρέμβει, με εξώδικες καταγγελίες, παραστάσεις διαμαρτυρίας.

Αλλά όλα αυτά πού σκοντάφτουν; Και εδώ βγαίνουν και τα πολιτικά συμπεράσματα, καθώς είναι η γνωστή τακτική –πολιτική, αν θέλετε- διαχρονικά, όλων των κυβερνήσεων- της σταδιακής απαξίωσης του ΕΣΥ μέσω της υποστελέχωσης των νοσοκομείων, των μονάδων υγείας, του Εθνικού Συστήματος Υγείας, μέσω της υποστελέχωσης και της υποχρηματοδότησης του δημόσιου συστήματος υγείας, με στόχο την απαξίωση του και τη λειτουργία του σε πολλές περιπτώσεις σε επικίνδυνα επίπεδα τόσο για τους εργαζόμενους όσο και για τους ασθενείς.

Εμείς σε αυτό που επιμένουμε είναι να δεσμευτεί η Κυβέρνηση ότι το επόμενο διάστημα θα καλυφθούν, τουλάχιστον, και οι υπόλοιπες κενές οργανικές θέσεις σε τεχνολόγους στο ακτινοδιαγνωστικό εργαστήριο του νοσοκομείου. Γιατί, προσέξτε, σε ανοιχτή εφημερία, όταν εφημερεύει το πανεπιστημιακό νοσοκομείο -οι ίδιοι το λένε- χρειάζονται είκοσι τεχνολόγοι και είναι δέκα. Δηλαδή, δουλεύουν ή τέλος πάντων παρέχουν υπηρεσίες ή καλούνται να παράσχουν υπηρεσίες στον κόσμο -ένα τριτοβάθμιο νοσοκομείο- με το 50% της αναμενόμενης δύναμης ή αριθμού τεχνολόγων που θα έπρεπε να υπάρχουν.

Ευχαριστώ, κύριε Προέδρε.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τρία λεπτά για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, ήδη, από την πρωτολογία μου σας έδειξα τις προθέσεις οι οποίες υπάρχουν.

Στις τριάντα τρεις θέσεις που έχουμε αυτή τη στιγμή, από τις οκτώ του ΑΣΕΠ να έχουν εγκριθεί οι πέντε. Άρα, αυτομάτως πάμε στις τριάντα οκτώ θέσεις, που αυτό είναι άμεσα, συν τους τρεις επικουρικούς που υπάρχουν, πάμε στις σαράντα μία θέσεις. Οι υπόλοιπες, για να φτάσουμε στην κάλυψη των θέσεων βάσει του οργανογράμματος -γιατί με αυτόν τον τρόπο γίνονται και οι προσλήψεις- θα καλυφθούν και με επικουρικό προσωπικό που θα υπάρξει, αλλά ήδη υπάρχει πρόβλεψη για τις προκηρύξεις που επίκεινται.

Και επειδή αναφέρεστε ευρύτερα στη στελέχωση, σας έδειξα ότι το συγκεκριμένο νοσοκομείο σε όσες θέσεις υπήρξαν, τόσο αυτό που είχε σχέση με τις πενήντα θέσεις γιατρών τη διετία 2020 – 2022, οι σαράντα τέσσερις ανέλαβαν., άρα, το μεγαλύτερο ποσοστό. Στο επικουρικό ιατρικό προσωπικό από τις είκοσι οκτώ ανάγκες που υπήρχαν, ανέλαβαν είκοσι επτά, εβδομήντα ένα άτομα ιατρικό προσωπικό, επικουρικοί και μόνιμοι. Αντίστοιχα, στο λοιπό επικουρικό προσωπικό εκατόν τριάντα οκτώ στους εκατόν σαράντα. Και για τη νοσηλευτική, την οποία αναφέρετε, γίνεται μία εκτίμηση σε μόνιμες θέσεις να υπάρχουν εξήντα εννέα νοσηλευτές. Από τις μεγαλύτερες καλύψεις που υπάρχουν για ένα νοσοκομείο, ακριβώς όπως το λέτε, ένα τριτοβάθμιο νοσοκομείο πάρα πολύ κεντρικό νοσοκομείο για όλη τη Θεσσαλία.

Συνεπώς, το μόνο πρόβλημα που επισημαίνεται ήδη έχει δρομολογηθεί η επίλυση του, με τις θέσεις που υπάρχουν μέσω ΑΣΕΠ- και οτιδήποτε δεν μπορεί να καλυφθεί, θα καλυφθεί από το επικουρικό προσωπικό αλλά και με τη νέα προκήρυξη η οποία θα υπάρξει.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Τέτοιους χρόνους θέλω στις ομιλίες!

Δεν θα συζητηθεί, κατόπιν συνεννόησης, η δέκατη όγδοη, με αριθμό 859/4-7-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εσωτερικών, με θέμα: «Αναγκαία η έκτακτη χρηματοδότηση της Δημοτικής Επιχείρησης Ύδρευσης-Αποχέτευσης Μινώα Πεδιάδας (Δ.Ε.Υ.Α.Μ.Π)», όπως επίσης και η εικοστή, με αριθμό 873/4-7-2022 επίκαιρη ερώτηση δεύτερου κύκλου του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον ΥπουργόΔικαιοσύνης, με θέμα: «Πειθαρχικός έλεγχος για την παραπλάνηση της κοινής γνώμης από ανώτατες δικαστικές πηγές σε σχέση με την κατάρρευση της δήθεν «σκευωρίας NOVARTIS»».

Τώρα θα συζητηθεί η δέκατη ένατη, με αριθμό 872/3-7-2022 επίκαιρη ερώτηση δεύτερου κύκλου του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Υγείας, με θέμα: «Προβλήματα υποστελέχωσης στο Ιατροπαιδαγωγικό Κέντρο στο Βενιζέλειο Νοσοκομείο Ηρακλείου».

Κύριε Λογιάδη, καλησπέρα σας και καλή εβδομάδα. Έχετε τον λόγο για δύο λεπτά για την πρωτολογία σας.

**ΓΕΩΡΓΙΟΣ ΛΟΓΙΑΔΗΣ:** Καλή εβδομάδα, κύριε Πρόεδρε. Ευχαριστώ πολύ.

Κύριε Υπουργέ, την 1η Ιουλίου 2022 η Ένωση Νοσοκομειακών Ιατρών του νομού μου, του Νομού Ηρακλείου εξέδωσε ανακοίνωση σχετική με τα σοβαρότατα προβλήματα υποστελέχωσης που αντιμετωπίζει το Ιατρικό Παιδαγωγικό Κέντρο στο «Βενιζέλειο» Νοσοκομείο Ηρακλείου. Η ανακοίνωση βασίστηκε σε επιστολή της διευθύντριας του ιατροπαιδαγωγικού κέντρου και αναφέρει ότι «όλοι μας είμαστε αντιμέτωποι με ένα ακόμη επεισόδιο στο σίριαλ της υποβάθμισης του Νοσοκομείου «Βενιζελείου», όπως ακριβώς προσδιορίζεται από το σχέδιο της Κυβέρνησης για το νέο ΕΣΥ».

Πιο συγκεκριμένα, η Ένωση Νοσοκομειακών Γιατρών Ηρακλείου αναφέρεται στο ότι το Κοινωνικό Κέντρο Ψυχικής Υγείας Παίδων - Εφήβων όπως και η Παιδοψυχιατρική Κλινική του ΠΑΓΝΗ αντιμετωπίζουν χρόνια, διαρκώς επιδεινούμενα προβλήματα υποστελέχωσης, τα οποία δεν έχουν αντιμετωπιστεί από το Υπουργείο και τις διοικήσεις.

Το Νοσοκομείο «Βενιζέλειο» -το δεύτερο μεγαλύτερο του νησιού μας, και είναι από τα καλύτερα περιφερειακά νοσοκομεία μέχρι πρόσφατα στη χώρα- υποβαθμίζεται συνεχώς σε νοσοκομείο του συρμού και πολύ σύντομα σε ένα μεγάλο κέντρο υγείας αστικού τύπου, αφού υποβαθμίζονται ένα, ένα όλα εκείνα τα τμήματα που το έκαναν ξεχωριστό.

Στις 27 Σεπτεμβρίου του 2020, με επίκαιρη ερώτηση που σας είχαμε καταθέσει τότε ως ΜέΡΑ25 με θέμα: «Δυσλειτουργίες στο δημόσιο σύστημα παροχής υπηρεσιών ψυχικής υγείας στην ανατολική Κρήτη κατά το πρώτο έτος διακυβέρνησης της Νέας Δημοκρατίας» οι διαπιστώσεις μας ως ΜέΡΑ 25 ήταν τότε ίδιες ακριβώς. Το Σεπτέμβριο τότε είχαμε προσδιορίσει ότι ως Κυβέρνηση αναζητούσατε την αχίλλειο πτέρνα του συστήματος υγείας με τη συνεισφορά προθύμων σε εσάς, ώστε να οδηγηθείτε σε πειράματα εφαρμογής μιας πολιτικής υβριδισμού δημοσίου ιδιωτικού τομέα και ακαδημαϊκού περιβάλλοντος με απώτερο σκοπό –πιθανότατα- τη σταδιακή μεταμόρφωση τμημάτων του ΕΣΥ σε ΜΚΟ ή σε ιδιωτικούς φορείς ή σε φορείς με μικτά στοιχεία.

Σας έχουμε καταθέσει πολλές ερωτήσεις και αναφορές, μέρος των οποίων δεν μας έχετε απαντήσει και από τις οποίες φαίνεται ότι υπάρχουν σημαντικές ελλείψεις τόσο σε προσωπικό όσο και κτηριακές ελλείψεις. Επίσης γίνεται αντιληπτή η τιμωρητική λογική και διχαστική πολιτική σας σε σχέση με τα εμβόλια και τη συνταγογράφηση. Έτσι, δημιουργείται ένα σύστημα που συνειδητά έχει οδηγήσει το ΕΣΥ σε αποσύνθεση. Είναι οι πολιτικές όλων των κυβερνήσεων οι οποίες δημιούργησαν τις προϋποθέσεις για τα μνημόνια και μας οδήγησαν σε αυτά.

Και ερωτάσθε, κύριε Υπουργέ, προτίθεται η Κυβέρνηση να στελεχώσει επαρκώς με γιατρούς τον τομέα Παιδοψυχιατρικής του «Βενιζελείου» και του ΕΣΥ στο σύνολο των Νομών Ηρακλείου και Λασιθίου ή εάν εν τέλει σχεδιάζει ευθέως την πλήρη μετατροπή του τομέα Παιδοψυχιατρικής και Ψυχιατρικής του ΕΣΥ σε μια μη κυβερνητική οργάνωση με το μανδύα του δημοσίου συστήματος υγείας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υπουργός Υγείας κ. Αθανάσιος Πλεύρης.

Κύριε Πλεύρη, ορίστε, έχετε τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, σχετικά με το 2020 και 2021: Για τις συγκεκριμένες δομές που αναφέρετε, υπήρξε προκήρυξη θέσεων ψυχιατρικής για το 2020 και προκηρύχθηκαν πέντε θέσεις ψυχιατρικής για τα νοσοκομεία της 7ης ΥΠΕ. Δυστυχώς οι τέσσερις απέβησαν άγονες. Η βούληση όμως της πολιτείας ήταν να στελεχώσει -γιατί αναφέρεστε σε αυτό- προκηρύξεις βγήκαν. Αντίστοιχα για το 2020 υπήρξαν δέκα θέσεις, ακριβώς έδωσαν παραπάνω θέσεις ψυχιατρικής για τα νοσοκομεία της 7ης ΥΠΕ, από τις οποίες οι έξι απέβησαν άγονες. Πραγματοποιήθηκαν τρεις διορισμοί και μία θέση βρίσκεται στη διαδικασία αξιολόγησης στο συμβούλιο κρίσης, οπότε θα υπάρξει και ο τέταρτος διορισμός.

Βάσει, λοιπόν, του σχεδιασμού για την κάλυψη του ιατρικού προσωπικού για τις συγκεκριμένες ειδικότητες που αναφέρετε, τις ψυχιατρικές, έχουν γίνει οι προκηρύξεις και στο επόμενο αμέσως διάστημα, στις επόμενες προκηρύξεις, θα υπάρξουν για το μεν πανεπιστημιακό νοσοκομείο δύο θέσεις -μια ψυχιατρική παίδων και μία ψυχιατρική επιμελητή Β΄ και επιμελητή Α΄- για δε το «Βενιζέλειο», δύο θέσεις παιδοψυχιατρικής -για το κέντρο ψυχικής υγείας εφήβων μία θέση επιμελητή Β΄ και για το κέντρο ψυχικής υγείας, πάλι, μια θέση ψυχιατρικής στο βαθμό του επιμελητή Β΄.

Συνεπώς, το Υπουργείο Υγείας προβαίνει σε όλες τις προκηρύξεις ακριβώς όπως τα ίδια τα νοσοκομεία τις ζητούν.

Σε μεγάλο βαθμό υπάρχει κάλυψη. Στο μεν ΠΑΓΝΗ η κάλυψη είναι επαρκέστατα σε όλο το προσωπικό, στο «Βενιζέλειο» υπάρχουν κάποια προβλήματα σε ειδικότητες. Στη συγκεκριμένη ειδικότητα, την οποία αναφέρετε, δυστυχώς δεν υπάρχει προσέλκυση και γι’ αυτό επανερχόμαστε με προκήρυξη και σε βαθμό επιμελητή Β΄ και σε βαθμό επιμελητή Α΄. Ευελπιστούμε ότι με τις νέες προκηρύξεις που θα υπάρξουν θα μπορέσουν να καλυφθούν συγκεκριμένες θέσεις.

Όλο αυτό το διάστημα, όμως, η πολιτεία συνεχώς προκηρύσσει τις θέσεις άμεσα μόλις βγαίνουν άγονες. Για τη συγκεκριμένη ειδικότητα υπάρχει ιδιαίτερο πρόβλημα, ειδικά στο «Βενιζέλειο», γιατί στο ΠΑΓΝΗ υπήρξαν κάποιες καλύψεις, στο «Βενιζέλειο» υπήρξε πρόβλημα και ευελπιστούμε ότι θα το αντιμετωπίσουμε με την επικείμενη προκήρυξη.

**ΠΡΟΕΔΡΕΥΩΝ (Απόστολος Αβδελάς):** Κύριε συνάδελφε, έχετε τον λόγο για τρία λεπτά.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, είναι εμφανές τόσο από τη σημερινή επίκαιρη ερώτηση που σας καταθέσαμε όσο και από ερώτηση είκοσι ενός Βουλευτών της Αξιωματικής Αντιπολίτευσης στις 24 Ιουνίου, την οποία δεν απαντήσατε, ότι o τομέας παιδοψυχιατρικής της Κρήτης αντιμετωπίζει εξαιρετικά προβλήματα στελέχωσης από γιατρούς και έτσι υποστελεχώνετε και απαξιώνετε το ΕΣΥ και το ιδιωτικοποιείτε βήμα-βήμα.

Να σας θυμίσω πάλι ότι στις 30 Σεπτεμβρίου του 2020 με επίκαιρη τότε ερώτησή μας σας είχαμε δώσει ως ΜέΡΑ25 το πρώτο ερέθισμα για να διαπιστώσετε τι ακριβώς συμβαίνει στον τομέα ψυχιατρικής στην ανατολική Κρήτη. Είτε, λοιπόν, δεν το κατανοήσατε ακριβώς -και στο σημείο αυτό θα καταθέσω το απόσπασμα πρακτικού νούμερο 7/9-11-2018 με αριθμό απόφασης 45/2018 της Περιφέρειας Κρήτης- είτε κατανοήσατε είτε πολύ καλά το πόσο σας εξυπηρετούν οι συνθήκες που περιγράφονται στο απόσπασμα αυτό σε πολιτικό επίπεδο.

Η εξέλιξη των γεγονότων και των δεδομένων μας δικαιώνει ως ΜέΡΑ25 για του λόγου το αληθές και για τις θέσεις μας υπέρ του δημόσιου συστήματος υγείας και του σαφούς διαχωρισμού του από τον ιδιωτικό τομέα μακριά από ΣΔΙΤ και ΜΚΟ.

Θα καταθέσω περαιτέρω στο Κοινοβούλιο τις δύο επισυναπτόμενες γνωματεύσεις με ημερομηνία Μαΐου του 2022 που αποδεικνύουν τα όσα ισχυρίστηκα από αυτό εδώ το Βήμα το 2020, δηλαδή ότι μέσω του τομέα ψυχιατρικής του ΠΑΓΝΗ θα ανοίγατε διάπλατα τις πόρτες στους ιδιώτες γιατρούς.

Έρχομαι δύο χρόνια αργότερα να σας ρωτήσω ευθέως ξανά: Θα προκηρύξετε μόνιμες θέσεις ιατρών του ΕΣΥ στον τομέα παιδοψυχιατρικής στην Κρήτη με αξιολόγηση των γιατρών από τις επιτροπές των γιατρών του ΕΣΥ, έτσι όπως γνωρίσαμε το ΕΣΥ από την ίδρυση του ή θα προκηρύξετε θέσεις για παροχή υπηρεσιών από ιδιώτες ψυχιάτρους, όπως φαίνεται από το έγγραφο προκήρυξης χθες ιδιώτη ψυχιάτρου στο «Βενιζέλειο», το οποίο και αυτό θα σας καταθέτω σήμερα;

Για να ολοκληρώσω τη σκέψη μου σας παρακαλώ να μας απαντήσετε ειλικρινώς μήπως εν τέλει σε συνάρτηση με το έγγραφο που θα σας καταθέτω μαζί με την Περιφέρεια Κρήτης θα αποδομήσετε πλήρως το ΕΣΥ, την ιατρική δεοντολογία και την έρευνα παραδίδοντας τον τομέα παιδοψυχιατρικής σε ερευνητικά προγράμματα, όπου συγκεκριμένα άτομα θα επιλέγουν τον αρεστό παιδοψυχίατρο, ενώ οι συντοπίτες μου θα νομίζουν ότι εξετάζονται στο ΕΣΥ την ώρα που τα προσωπικά τους δεδομένα θα αποτελούν μέσο για χρηματοδοτήσεις στα χέρια συγκεκριμένων προσώπων δίχως να υπάρχει μηχανισμός ελέγχου.

Σας ευχαριστώ.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο για τρία λεπτά για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, εμείς κάνουμε όσες προσπάθειες χρειάζονται για να στελεχώνεται το ΕΣΥ. Και αυτή τη στιγμή, με συγχωρείτε, σε μια Κυβέρνηση η οποία μέσα σε τρία χρόνια έχει βγάλει περισσότερες προκηρύξεις από ότι έχει βγάλει η προηγούμενη κυβέρνηση και έχει και τη μεγαλύτερη κάλυψη σε γιατρούς από ότι είχε η προηγούμενη κυβέρνηση, αλλά και μόνο για το 2022 ερχόμαστε και έχουμε την προκήρυξη που έχει πάει στο ΑΣΕΠ για τέσσερις χιλιάδες νοσηλευτές, επτακόσιους γιατρούς και εννιακόσιους δέκα λοιπό προσωπικό, αντιλαμβάνεστε ότι υπάρχει σαφής πρόθεση και βούληση να καλύπτονται τα κενά του ΕΣΥ με μόνιμες θέσεις. Όπου αυτό δεν είναι εφικτό και ειδικά για τις συνθήκες COVID υπήρξε και επικουρικό προσωπικό που πάλι φτάνει στον αριθμό των δώδεκα χιλιάδων ατόμων, δηλαδή υπήρξε πλήρης κάλυψη από επικουρικό προσωπικό και τώρα προσπαθούμε αυτό το επικουρικό προσωπικό να έχει τις δυνατότητες να διεκδικήσει να λάβει μία μόνιμη θέση στο ΕΣΥ.

Άρα, η βούλησή μας είναι ξεκάθαρη, οπουδήποτε υπάρχουν κενά να προκηρύσσονται θέσεις και μάλιστα αυτή τη στιγμή επεξεργαζόμαστε -και έχει την αρμοδιότητα η Αναπληρώτρια Υπουργός Υγείας- και όπου βγαίνουν άγονες προκηρύξεις πώς θα υπάρχουν δυνατότητες ώστε να υπάρξουν κίνητρα συγκεκριμένα. Κυρίως στη νησιωτική Ελλάδα υπάρχουν περιοχές που βρίσκονται σε πολύ πιο δύσκολη θέση από αυτή που περιγράφεται στην Κρήτη, αλλά θα υπάρξουν κίνητρα συγκεκριμένα προκειμένου να καλυφθούν αυτά τα κενά με μόνιμες θέσεις.

Επειδή όμως ακόμα και τα κίνητρα να υπάρξουν μπορεί να δημιουργούνται κενά και να υπάρχουν άγονες περιοχές ήδη από το νομοσχέδιο «Γιατρός για όλους» στην πρωτοβάθμια έχουμε δώσει τη δυνατότητα και επίκειται υπουργική απόφαση -ναι, είναι κάτι με το οποίο διαφωνείτε, εμείς το θεωρούμε κεντρική πολιτική- ότι θα πρέπει να δίνεται η δυνατότητα και σε ιδιώτες γιατρούς εκεί πέρα που έχουμε άγονες θέσεις να μπορούν με υπηρεσία πια μερικής απασχόλησης να καλύπτουν αυτά τα κενά, γιατί αυτά τα κενά πρέπει να καλύπτονται προς όφελος των πολιτών.

Άρα, εξαντλούμε και τις δυνατότητες εκεί πέρα που δεν θα ανταποκριθούν οι γιατροί για να πάνε στις μόνιμες θέσεις να υπάρχει δυνατότητα των συνεργασιών με τον ιδιωτικό τομέα και με ιδιώτες γιατρούς.

Στο «Βενιζέλειο» ακριβώς όπως αναφέρεται στην ψυχιατρική και ειδικά για τα παιδιά υπάρχει ένα τεράστιο κενό. Βγαίνουν προκηρύξεις συνεχώς, βγαίνουν προκηρύξεις σε καλύτερες θέσεις από ότι είχαν βγει οι προηγούμενες και δεν καλύπτονται οι συγκεκριμένες θέσεις. Οπότε είτε με τη μορφή της κάλυψης που υπάρχει σε άλλα νοσοκομεία είτε με τη μορφή των μετακινήσεων είτε με τη μορφή των συνεργειών θα βγάζουμε μεν τις προκηρύξεις για τις μόνιμες θέσεις, αλλά δεν πρόκειται να αφήσουμε ακάλυπτο και τον πληθυσμό. Και αν χρειαστεί προφανώς εκεί πέρα θα συνεργαστούμε και με ιδιώτες.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ.

Δεν θα συζητηθεί η πρώτη με αριθμό 850/30-6-2022 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαληπρος τον ΥπουργόΟικονομικών,με θέμα: «Ατελέσφορη η «δεύτερη ευκαιρία» του εξωδικαστικού μηχανισμού για φυσικά και νομικά πρόσωπα του νέου πτωχευτικού νόμου», κατόπιν συνεννόησης.

Δεν θα συζητηθεί η δέκατη έβδομη με αριθμό 857/1-7-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Η τραγική υποστελέχωση των περιφερειακών αεροδρομίων οδηγεί τους εργαζόμενους στα όρια της εργασιακής εξουθένωσης», κατόπιν συνεννόησης.

Προχωράμε στη δεύτερη με αριθμό 5483/30-5-2022 ερώτηση του κύκλου αναφορών-ερωτήσεων του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλουπρος τον Υπουργό Υγείας, με θέμα: «Η έλλειψη στελέχωσης σε χειρουργούς δημιουργεί σοβαρότατο πρόβλημα στη Χειρουργική Κλινική του Παναρκαδικού Νοσοκομείου».

Ορίστε, κύριε Κωνσταντινόπουλε, έχετε τον λόγο για δύο λεπτά για την πρωτολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, σας βλέπω εκεί με τα χαρτιά που σας έχουν στείλει οι υπηρεσιακοί παράγοντες και σας έχουν δώσει να διαβάζετε και θέλω να σας πω, πραγματικά, για το Παναρκαδικό Νοσοκομείο, για το οποίο έχω καταθέσει αρκετές ερωτήσεις.

Γενικότερα η πανδημία έκανε ακόμα και εσάς να πιστεύετε στην ανάγκη της ισχυρής δημόσιας περίθαλψης. Και για να μη χάνουμε τον χρόνο, θα πάω απευθείας στο Παναρκαδικό Νοσοκομείο το οποίο επισκέφθηκε πριν μια βδομάδα ένα κλιμάκιο της Νέας Δημοκρατίας και ο επικεφαλής του κλιμακίου είπε ότι όλα ήταν θαυμάσια εκεί.

Θέλω να σας πω, πιστεύω να το ξέρετε, ότι η παιδοχειρουργική κλινική δεν λειτουργεί. Από τη μαιευτική κλινική μετακινήσατε δύο μαίες εκτός Αρκαδίας και δεν μπορεί να καλύψει τις βάρδιες. Το ακτινολογικό και το μικροβιολογικό σύντομα θα έχουν έναν ή κανέναν γιατρό, Και η χειρουργική κλινική τώρα για να πάμε κατευθείαν στο θέμα μας, από τις προβλεπόμενες εννέα θέσεις χειρουργών στο νοσοκομείο είναι πέντε. Επειδή τους ξέρουμε έναν-έναν μέχρι το τέλος του χρόνου οι τέσσερις χειρουργοί συνταξιοδοτούνται. Και αναρωτιέμαι πώς θα λειτουργήσει το νοσοκομείο με έναν που θα μείνει εκεί.

Το γνωρίζετε το θέμα; Τι έχει κάνει η διοίκηση γι’ αυτό το θέμα; Γενικότερα είναι συγκεκριμένη η ερώτησή μου, αλλά δεν θα μπορούσα να μην σας πω τις ελλείψεις τις πραγματικές που υπάρχουν στο νοσοκομείο και οι οποίες πια όχι μόνο το υποβαθμίζουν και δεν μπορεί να ανταποκριθεί όχι στις μεγάλες ανάγκες αλλά ούτε και στις μικρές πια, που το Παναρκαδικό Νοσοκομείο ήταν ένα περιφερειακό νοσοκομείο. Τώρα πια, ουσιαστικά, με τον ένα χειρουργό θα γίνει κέντρο υγείας αστικού τύπου.

Θέλω να πιστεύω, κύριε Υπουργέ, ότι θα έχετε κάποιο νέο όχι για μένα αλλά για όλους αυτούς τους ανθρώπους που σε λίγες μέρες περιμένουν να μην υπάρχει χειρουργός.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υπουργός Υγείας, ο κ. Αθανάσιος Πλεύρης.

Ορίστε, κύριε Πλεύρη, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κωνσταντινόπουλε, προφανώς όταν οι ερωτήσεις αφορούν στοιχεία και νούμερα είναι λογικό να έχουμε και τα χαρτιά από τις υπηρεσίες, προκειμένου να δούμε ακριβώς τι γίνεται για να βλέπουμε χωρίς να ωραιοποιούμε τις καταστάσεις. Κανένας δεν ωραιοποιεί τις καταστάσεις και προφανώς υπάρχουν κενά, τα οποία κενά πρέπει να καλύπτονται, αλλά από την άλλη πλευρά να μη δραματοποιούμε και τις καταστάσεις.

Στο συγκεκριμένο το οποίο αναφέρετε τα πράγματα είναι έτσι ακριβώς όπως τα περιγράφετε αναφορικά με τον χειρουργικό τομέα. Έχουμε πέντε οι οποίοι υπηρετούν, τέσσερις σε βαθμό διευθυντή και έναν σε βαθμό επιμελητή Α΄. Ο ένας διευθυντής έχει ήδη συνταξιοδοτηθεί, αλλά είναι από τις περιπτώσεις που παραμένουν μέχρι 30/6. Και δόθηκε, όπως γνωρίζετε, παράταση μέχρι 31/12. Ο δεύτερος είναι αιρετός και έχει εκλεγεί στην τοπική αυτοδιοίκηση, οπότε αναμένεται ενδεχομένως να υπάρξει και νωρίτερα συνταξιοδότηση. Και δύο άλλοι διευθυντές συνταξιοδοτούνται στις 31-12-2022.

Ακριβώς γι’ αυτόν τον λόγο, στις προκηρύξεις που υπάρχουν και έχουν να κάνουν με τους επτακόσιους γιατρούς, που ήδη είμαστε στο στάδιο της επεξεργασίας -όπως στείλαμε στο ΑΣΕΠ για τις τέσσερις χιλιάδες νοσηλευτές, αναμένουμε ότι εντός του Ιουλίου θα πάνε και για τους επτακόσιους γιατρούς- έχει προβλεφθεί αυτή η ανάγκη, προκειμένου να καλυφθούν οι θέσεις των ανθρώπων οι οποίοι συνταξιοδοτούνται.

Για την πλήρωση των θέσεων της ειδικότητας κατά τα έτη 2020 - 2021, για να δείτε ότι κινηθήκαμε για να καλυφθούν, είχε οριστεί ως εξής:

Είχαμε μία θέση επιμελητή Β΄, που κατά την ολοκλήρωση της διαδικασίας ο γιατρός ανέλαβε υπηρεσία στις 6 Ιουνίου. Τώρα ανέλαβε υπηρεσία.

Είχαμε μία θέση επιμελητή Β΄, που το αρμόδιο συμβούλιο κρίσης γιατρών έχει αποστείλει στο Υπουργείο Υγείας τον σχετικό φάκελο και βρίσκεται στη διαδικασία διορισμού. Άρα, ο ένας διορίστηκε στις 6 Ιουνίου και η δεύτερη θέση είναι στη διαδικασία διορισμού.

Επίσης, είχαμε μία θέση επιμελητή Α΄, η οποία βρίσκεται στη διαδικασία εξέλιξης στο συμβούλιο κρίσεων. Άρα, και αυτή θα κριθεί πολύ νωρίτερα από τη συνταξιοδότηση των γιατρών.

Και για τις ανάγκες είχε εγκριθεί και μία θέση επικουρικού ιατρού που καλύφθηκε αρχικά, αλλά στη συνέχεια έφυγε ο συγκεκριμένος γιατρός προκειμένου να λάβει άλλη θέση, για την οποία «έτρεχε» προκήρυξη. Και έχει σταλεί στο Υπουργείο Υγείας μια επιπλέον θέση επικουρικού ιατρού ειδικότητας αγγειοχειρουργικής, η οποία θα καλυφθεί με επικουρικό προσωπικό.

Συνεπώς, κύριε Κωνσταντινόπουλε, καταλαβαίνω την αγωνία σας όταν αναφέρεστε σε ένα νοσοκομείο στο οποίο βλέπετε ότι επίκειται συνταξιοδότηση γιατρών σε μεγάλο βαθμό μέχρι τα τέλη του έτους.

Έχουν γίνει ήδη ενέργειες και έχουμε τους δύο γιατρούς στη διαδικασία πλήρους εξέλιξης. Δεν θα υπάρξει πρόβλημα για τις προκηρύξεις, όπου στην προκήρυξη του Ιουλίου θα προβλεφθούν και τα κενά που δημιουργούνται, ώστε τουλάχιστον ο συγκεκριμένος αριθμός που είναι απαραίτητος για τη λειτουργία -και δεν είναι ίσος με τις θέσεις οι οποίες προβλέπονται- να παραμείνει και να μην υπάρξει δυσλειτουργία στον συγκεκριμένο τομέα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πλεύρη.

Κύριε Αντιπρόεδρε, έχετε τον λόγο για τρία λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Είπαμε ότι από τις εννιά λειτουργούν οι πέντε. Έχουμε πάει στο τέλος του χρόνου στον ένα. Λέτε εσείς ότι ο ένας επιμελητής Β΄ έχει πάει. Δηλαδή, εργάζεται τώρα ο επιμελητής Β΄;

Εγώ θέλω να μου πείτε αν εργάζεται επιμελητής Β΄ στο Παναρκαδικό Νοσοκομείο. Εσείς θα μου πείτε. Εσείς έχετε τις υπηρεσίες, εσείς θα μου πείτε. Εγώ ρωτάω εσάς. Και λέτε ότι θα υπάρξει και άλλος ένας, ο οποίος είναι σε κρίση. Επειδή ξέρετε πώς είναι η κρίση των γιατρών, η εκτίμησή μου είναι ότι πολύ δύσκολα θα φτάσουμε στις 31/12 να έχουμε αποτέλεσμα. Εγώ το εύχομαι να έχουμε.

Αν πάμε στην καλύτερη των περιπτώσεων με αυτά που εσείς είπατε, σας λέω ότι στο τέλος του χρόνου θα έχουν φύγει πέντε, θα έχουν έρθει δύο και ένας, τρεις. Αντέχει μία χειρουργική κλινική με τρεις γιατρούς στο Παναρκαδικό Νοσοκομείο; Ποιες εφημερίες θα κάνουν; Πώς θα βγουν οι εφημερίες;

Λέτε για τους επικουρικούς. Βεβαίως, εγώ έχω καλή διάθεση. Πιστεύω ότι ανοίγετε θέσεις. Μπορούμε στον επικουρικό γιατρό -το είπατε και μόνος σας- να «ακουμπήσουμε»; Γιατί υπάρχουν ειδικές συνθήκες. Κάποιος έρχεται και μπορεί να φύγει την άλλη μέρα. Τι θα κάνουμε τώρα;

Και επειδή λέει ο Πρωθυπουργός ότι θα κάνετε εκλογές το 2023, θα είμαστε εδώ. Αυτό δεν είναι καλό για εσάς. Άρα, θα μπορούμε να ξανάρθουμε να μιλήσουμε εδώ.

Μπορείτε να το πιστέψετε….;

Εγώ, τουλάχιστον, δεν το πιστεύω, κύριε Υπουργέ. Και γι’ αυτό σας λέω ότι πρέπει να δούμε τι μπορούμε να κάνουμε. Καλά είναι τα νούμερα που σας δίνουν οι αρμόδιοι και καλά κάνετε. Κατανοώ ότι οι υπηρεσίες πρέπει να σας ενημερώνουν. Στο κάτω-κάτω, ο Υπουργός δεν μπορεί να γνωρίζει μέχρι και την τελευταία λεπτομέρεια. Δεν είπα κάτι τέτοιο. Όμως, εδώ δεν είναι θέμα λεπτομέρειας, είναι θέμα βούλησης.

Τι θα γίνει όταν από το εννιά, είμαστε στο πέντε και μετά πάμε στο τρία; Εγώ σας ρωτώ ευθέως. Πείτε μου αν θα μπορεί να λειτουργήσει με εφημερίες το νοσοκομείο. Είναι βασικό ζητούμενο. Διαφορετικά, θα ξαναγυρίσουμε στις διακομιδές, στον εύκολο τρόπο. Δεν νομίζω τώρα ότι αξίζει αυτό. Εγώ αυτό θέλω να μου πείτε και να εγγυηθείτε εσείς ως Κυβέρνηση ότι θα έχουμε –δεν φτάνω στις εννιά θέσεις, αφήστε τις εννιά θέσεις- έξι με επτά ανθρώπους ή πέντε, για να μπορούν να αντέξουν τις εφημερίες. Οι άνθρωποι φεύγουν γιατί δεν αντέχουν.

Κύριε Υπουργέ, στο τέλος ξέρετε τι θα γίνεται; Θα παίρνει ο άλλος θέση στο Παναρκαδικό Νοσοκομείο, θα πηγαίνει και θα βλέπει δύο γιατρούς και θα σηκώνεται να φεύγει, γιατί δεν θα αντέχει να καθίσει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κωνσταντινόπουλε.

Κύριε Υπουργέ, έχετε τρία λεπτά για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κωνσταντινόπουλε, ακριβώς επειδή στο τέλος του 2022 θα είμαστε εδώ πέρα και θα ξαναδούμε το θέμα, μπορώ να σας εγγυηθώ ότι ο αριθμός πέντε δεν θα διασαλευτεί. Και οι τρεις περιπτώσεις οι οποίες αναφέρατε θα έχουν ολοκληρωθεί και αντιστοίχως θα τρέξουν και οι διαδικασίες για τις επόμενες προκηρύξεις. Και επειδή συμφωνούμε μαζί σας ότι βρισκόμαστε σε έναν αριθμό που είναι απαραίτητος, τουλάχιστον, για την ομαλή λειτουργία του νοσοκομείου, αυτός ο αριθμός δεν πρόκειται να διασαλευτεί.

Έχουμε εικόνα των συνταξιοδοτήσεων. Καταλαβαίνω την αγωνία που μεταφέρετε, γιατί πλέον είμαστε στον Ιούλιο και βλέπετε ως ενδεχόμενο τέσσερις άνθρωποι να έχουν συνταξιοδοτηθεί τον Δεκέμβριο. Θα καλυφθούν οι θέσεις και με τις τρέχουσες προκηρύξεις και με τις νέες. Δεν θα υπάρξει πρόβλημα στη λειτουργία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ. Μας έχετε δώσει μεγάλη χαρά. Να μας ξαναρθείτε.

Κύριε Κωνσταντινόπουλε, καλή συνέχεια.

Θα σας ενημερώσω ότι δεν θα συζητηθεί η ερώτησή σας, δηλαδή η δέκατη τέταρτη με αριθμό 853/30-6-2022 επίκαιρη ερώτηση δεύτερου κύκλου προς τον Υπουργό Κλιματικής Κρίσης και Πολιτικής Προστασίας, με θέμα: «Μεγάλη καθυστέρηση στην αποκατάσταση των ζημιών και την καταβολή αποζημιώσεων στις πυρόπληκτες περιοχές της Αρκαδίας. Ανάγκη άμεσης επίλυσής τους για την προστασία του περιβάλλοντος των περιοχών αυτών και την επανέναρξη της παραγωγικής δραστηριότητας», λόγω αναρμοδιότητας.

Προχωρούμε στην τρίτη με αριθμό 5347/23-5-2022 ερώτηση του κύκλου αναφορών-ερωτήσεων του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υγείας, με θέμα: «Υπολειτουργία του ακτινολογικού τμήματος του Γενικού Νοσοκομείου Λαμίας εξαιτίας έλλειψης του αναγκαίου ανθρώπινου δυναμικού».

Κύριε Σαρακιώτη, καλησπέρα σας. Καλή εβδομάδα. Έχετε δύο λεπτά για το ξεκίνημά σας.

**ΙΩΑΝΝΗΣ ΣΑΡΑΚΙΩΤΗΣ:** Καλησπέρα, κύριε Πρόεδρε, και σας ευχαριστώ.

Κύριε Υπουργέ, η μεγάλη επιβάρυνση που έχει υποστεί, ειδικά τα δύο τελευταία χρόνια, το ανθρώπινο δυναμικό του Εθνικού Συστήματος Υγείας και, ως εκ τούτου, και του Γενικού Νοσοκομείου Λαμίας, αλλά και η παντελής εγκατάλειψη και απαξίωσή του από την Κυβέρνηση και το Υπουργείο Υγείας έχει επιδεινώσει δραματικά τη λειτουργία του Γενικού Νοσοκομείου Λαμίας. Έχουν πληγεί, εκτός των άλλων, νευραλγικά τμήματα, στα οποία βασίζεται η λειτουργία του νοσοκομείου. Ένα εξ αυτών είναι και το ακτινολογικό.

Αξίζει να αναφέρω ότι για τους χειριστές οι οργανικές θέσεις είναι δεκατρείς ΤΕ και 20 ΔΕ. Και από τις τριάντα τρεις θέσεις αυτή τη στιγμή έχουν πληρωθεί μόλις οκτώ. Στην πλευρά των γιατρών, από τους επτά γιατρούς οι τρεις εδώ και έναν χρόνο δεν παρέχουν τις υπηρεσίες τους λόγω των αναστολών.

Θα έρθω τώρα στο ζήτημα των χειριστών. Από το 2020 έχουμε μπαράζ παραιτήσεων, συνταξιοδοτήσεων και αναστολών εργασίας. Βρισκόμαστε στο σημείο όπου τα δύο τελευταία χρόνια να χρωστούνται άδειες, να μην έχουν λάβει οι χειριστές άδειες. Τα ρεπό των ανθρώπων αυτών είναι πάνω από εκατό.

Και με αυτή την κατάσταση που επικρατεί, τίθεται το ερώτημα: Παρέχουν αυτοί οι άνθρωποι, οι οποίοι δεν λαμβάνουν ούτε ένα ρεπό τον μήνα, τις υπηρεσίες που πρέπει και μπορούν να προσφέρουν στους νοσηλευόμενους και τους ασθενείς;

Τα ερωτήματα, κύριε Υπουργέ, έχουν τεθεί εδώ και πολύ μεγάλο χρονικό διάστημα και αναμένουμε απαντήσεις. Ποιες είναι οι ενέργειες που θα κάνετε προκειμένου να ανακουφιστεί το καίριο αυτό τμήμα και αν έχετε εξετάσει την ύπαρξη επιπρόσθετων θέσεων σε άλλα ιδρύματα της περιοχής. Υπάρχουν ιδρύματα όπου οι συγκεκριμένες ειδικότητες πλεονάζουν. Τι σκέφτεστε επ’ αυτού και τι θα κάνετε με τις διαρκείς παραιτήσεις;

Να σημειώσω ότι παραιτείται εντός μηνός άλλος ένας. Άρα η κατάσταση θα είναι έκρυθμη.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υπουργός Υγείας κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Σαρακιώτη, πράγματι ενώ προβλέπονται οκτώ οργανικές θέσεις ιατρών και είχαν καλυφθεί οι επτά, οι τρεις βρίσκονται σε αναστολή. Σε δεκατρείς οργανικές θέσεις στο ΤΕ ραδιολογίας - ακτινολογίας αυτή τη στιγμή υπηρετούν έξι εργαζόμενοι, ενώ έξι εργαζόμενοι υπηρετούν και στις οργανικές θέσεις ΔΕ χειριστών ιατρικών συσκευών.

Οι ενέργειες οι οποίες έχουν γίνει είναι οι ακόλουθες: Ο διοικητής της 5ης ΥΠΕ προέβη σε αποφάσεις μετακίνησης και μετακινήθηκαν δύο εργαζόμενοι στο ΤΕ ραδιολογίας από το Κέντρο Υγείας Λαμίας και ένας υπάλληλος από το Κέντρο Υγείας Στυλίδας. Παράλληλα, αιτήθηκε επικουρικό προσωπικό τον Μάιο του 2022 δύο ατόμων και τον Ιούνιο του 2022 άλλων δύο ατόμων,.

Για να καλυφθούν τα κενά ο διοικητής, και κατόπιν και των νομοθετικών ρυθμίσεων που υπήρξαν, έκανε σύναψη με ιδιώτες ιατρούς και ιδιωτικά διαγνωστικά εργαστήρια. Υπήρξε σύμβαση για ένα έτος με ιδιώτη γιατρό, με καθεστώς έκδοσης ΑΠΥ και σύμβαση διενέργειας απεικονιστικών εξετάσεων με τέσσερα διαφορετικά πολυϊατρεία ή ιδιωτικά πολυϊατρεία ή ιδιωτικά διαγνωστικά κέντρα, προκειμένου να καλύπτονται οι ανάγκες.

Τι έχουμε να κάνουμε τώρα από δω και πέρα. Διότι, όπως έχουμε πει εδώ είναι και μια ιδεολογική διαφορά που έχουμε με το κόμμα σας ότι προφανώς εμείς θεωρούμε ότι όπου υπάρχουν κενά, θα πρέπει αυτά να καλύπτονται και από τον ιδιωτικό τομέα και γι’ αυτό έχουν γίνει και όλες αυτές οι συμβάσεις. Ωστόσο, το Γενικό Νοσοκομείο Λαμίας στον ετήσιο προγραμματισμό προσλήψεων έχει αιτηθεί τέσσερις θέσεις ΤΕ ραδιολογίας και μία θέση χειριστών ιατρικών συσκευών για το 2021 και για το 2022 επανέρχεται με πέντε αιτήσεις και οκτώ για ΔΕ χειριστών.

Το Υπουργείο Υγείας έχει ήδη ολοκληρώσει τους νοσηλευτές, ολοκληρώνει τους γιατρούς και στη συνέχεια θέλουμε να έχουμε ολοκληρώσει μέσα στον Ιούλιο εννιακόσιες δέκα θέσεις όπου θα εκτιμηθούν οι ανάγκες οι συγκεκριμένες οι οποίες αναφέρονται στο συγκεκριμένο νοσοκομείο και στις συγκεκριμένες ειδικότητες.

Αναφορικά με τις μετακινήσεις από όμορες πρωτοβάθμιες και δευτεροβάθμιες δομές, οι μετακινήσεις γίνονται με αρμοδιότητα του διοικητή και αποφασίζονται πάντοτε με γνώμονα την καλύτερη δυνατή λειτουργία. Άρα δεν αρκεί να υφίσταται το ενδιαφέρον των υπαλλήλων που λέτε, αλλά θα πρέπει να εκτιμώνται οι ευρύτερες ανάγκες. Παράλληλα, και στη συγκεκριμένη περιοχή έχουν παρατηρηθεί φαινόμενα όταν εκδίδεται απόφαση μετακίνησης να υπάρχει και αίτημα για να λάβει ο υπάλληλος αναρρωτική άδεια.

Τέλος, αναφορικώς με το θέμα της αναπλήρωσης των παραιτηθέντων και των συνταξιοδοτηθέντων, δεν υπάρχει μηχανισμός αυτόματης προκήρυξης. Οι προκηρύξεις αυτές γίνονται μέσω ΑΣΕΠ και εκτιμώνται πάντοτε με βάση το σκέλος των αναγκών που υπάρχουν και όπου έχουμε συνταξιοδότηση. Αυτομάτως προκηρύσσονται από το ΑΣΕΠ, αλλά πάντα με τη διαδικασία ΑΣΕΠ. Δεν υπάρχει διαδικασία αυτόματης κάλυψης.

Για την περίπτωση που αναφερθήκατε του ατόμου που τέθηκε σε αναστολή, στον έναν υπάλληλο υπήρξε αρχικά η πρόβλεψη και υπήρξε κάλυψη για ένα τρίμηνο, δυστυχώς, όμως ,δεν υπήρξε ενδιαφέρον στη συνέχεια.

Επομένως, τα κενά τα οποία λέτε θα προσπαθήσουμε να τα επιλύσουμε αφ’ ενός με τις προκηρύξεις που υπάρχουν τις μόνιμες, με το επικουρικό προσωπικό, αλλά και με τις συνεργασίες που ήδη υλοποιούνται με τέσσερα κέντρα και με ιδιώτη γιατρό από τον ιδιωτικό τομέα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, μάλλον πρέπει να την κατεβάσουμε την ταμπέλα Γενικό Νοσοκομείο Λαμίας.

Η ερώτηση ήταν πολύ συγκεκριμένη και για συγκεκριμένα κενά. Σας μίλησα για μπαράζ τα τρία τελευταία έτη αποχωρήσεων από το Γενικό Νοσοκομείο Λαμίας στο συγκεκριμένο τμήμα. Η πραγματικότητα είναι ότι δεν συναντάται το μπαράζ αποχωρήσεων μόνο στο συγκεκριμένο τμήμα. Η απάντηση που λάβαμε είναι για μετακινήσεις, μπαλώματα δηλαδή, για επικουρικό προσωπικό -γνωρίζετε πολύ καλά ότι δεν υπάρχει περίπτωση να έρθει επικουρικό στους χειριστές των συγκεκριμένων μηχανημάτων- και για ιδιωτικοποίηση, μπλοκάκια. Η ίδια κατάσταση.

Δεν απαντήσατε, όμως, στο μείζον ερώτημα το οποίο έχει τεθεί πολλές φορές για ποιον λόγο αποχωρούν οι γιατροί από το Γενικό Νοσοκομείο Λαμίας. Σας ανέφερα ένα συγκεκριμένο τομέα. Θα σας αναφέρω κι άλλους. Στην πνευμονολογική είχαμε επτά γιατρούς. Διανύουμε περίοδο πανδημίας όπου οι πνευμονολόγοι είναι στην πρώτη γραμμή. Ξέρετε πόσους θα έχουμε τον επόμενο μήνα. Θα έχουμε έναν. Θα μπούμε σε νέα φάση της πανδημίας από Σεπτέμβρη - Οκτώβρη, όπως λένε οι ειδικοί, και στο Γενικό Νοσοκομείο Λαμίας θα αντιμετωπίσουμε τον COVID από επτά γιατρούς, με έναν. Παραιτήθηκε προ ημερών κι άλλη γιατρός. Δεν σας απασχολεί; Δεν σας ενδιαφέρει; Θα κάνουμε μπαλώματα κι εκεί; Θα φέρουμε ιδιώτες; Ποιος θα κάνει τις εφημερίες; Στο ουρολογικό είχαμε δύο γιατρούς. Ο ένας συνταξιοδοτείται στο τέλος του χρόνου και ο άλλος παραιτήθηκε, αποχώρησε. Εκεί τι θα κάνουμε; Στην παιδιατρική είχαμε έξι γιατρούς κι έχει μείνει ένας γιατρός. Κι εκεί μπλοκάκια; Γι’ αυτό σας λέω, κατεβάστε την ταμπέλα Γενικό Νοσοκομείο Λαμίας. Στο τμήμα επειγόντων περιστατικών, άλλο τμήμα το οποίο είναι στην αιχμή, είχαμε έντεκα γιατρούς το προηγούμενο χρονικό διάστημα. Παρά το γεγονός ότι προβλεπόταν εννιά οργανικές, είχαμε φτάσει στους έντεκα. Τώρα έχουμε φτάσει στους πέντε Εκεί τι θα κάνουμε; Μπλοκάκια; Στο αιμοδυναμικό παραιτήθηκε ένας. Χρειάζονται δύο για να το λειτουργούν. Άρα, τριάντα μέρες θα εργάζονται οι δύο που υπάρχουν; Για να μη μιλήσουμε για τους αναισθησιολόγους που υπάρχει ένα πολυετές ζήτημα. Άρα, ή κατεβάστε την ταμπέλα, κύριε Υπουργέ, ή προσλάβετε μόνιμους γιατρούς.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σαρακιώτη.

Ορίστε, κύριε Υπουργέ, έχετε τρία λεπτά για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Σαρακιώτη, σας ανάπτυξα όλες τις δυνατότητες που έχουμε και όλα τα μέτρα τα οποία χρησιμοποιούμε. Προφανέστατα, το Υπουργείο μπορεί να κάνει προγραμματισμό για τις συνταξιοδοτήσεις γνωρίζοντας πότε κάποιος συνταξιοδοτείται για να βγαίνουν αντιστοίχως οι θέσεις. Αντιλαμβάνεστε ότι οι παραιτήσεις είναι κάτι που δεν μπορεί να προβλέψει το Υπουργείο και όταν αυτές γίνονται, προσπαθούμε να τις αντιμετωπίσουμε προκηρύσσοντας τη θέση, αφού υπάρχει η παραίτηση.

Η προκήρυξη, όμως, της θέσης δεν αρκεί, γιατί μέχρι να ολοκληρωθεί θα πρέπει αυτή να καλυφθεί είτε από επικουρικό είτε από ιδιώτη γιατρό. Πώς μπορεί, δηλαδή, ένα Υπουργείο να προβλέψει ότι κάποιος θα παραιτηθεί και από πριν να έχει έναν άλλο γιατρό έτοιμο για να αναλάβει τη θέση; Γι’ αυτό ακριβώς είναι και η κάλυψη των επικουρικών. Γι’ αυτό είναι ακριβώς η κάλυψη της δυνατότητας να συμβάλλεται κάποιος με μπλοκάκι. Και ναι, στην περίοδο της πανδημίας υπήρξαν περισσότεροι γιατροί που ανέλαβαν θέσεις, δύο χιλιάδες τριακόσιοι μόνιμοι γιατροί και δύο χιλιάδες εκατό επικουρικοί γιατροί. Δηλαδή, τέσσερις χιλιάδες τετρακόσιοι γιατροί μπήκαν στο Εθνικό Σύστημα Υγείας και δώδεκα χιλιάδες νοσηλευτές και λοιπό προσωπικό. Όσοι θέλησαν να βρεθούν στο Εθνικό Σύστημα Υγείας βρέθηκαν. Βγαίνουν τώρα και οι προκηρύξεις για τις μόνιμες θέσεις.

Προφανέστατα, όμως, υπάρχουν ειδικότητες συγκεκριμένες και θέσεις οι οποίες θα είναι άγονες και θα πρέπει να βρίσκουμε τρόπους να καλύπτονται και με τις συνέργειες με τον ιδιωτικό τομέα. Τα κίνητρα τα οποία λέμε προφανώς θα αφορούν κίνητρα σε ακριτικές νησιωτικές περιοχές. Δεν μπορούν να αφορούν κίνητρα στο βασικό κορμό της κυρίως Ελλάδας, όπως στη Λαμία, στη Λάρισα ή οτιδήποτε άλλο. Εκεί, προφανέστατα, δεν μπορεί να υπάρξουν κίνητρα όπως θα υπάρξουν στη Ρόδο, στην Κω και στα άλλα σημεία που δεν πάνε. Εκεί θα βγαίνουν οι προκηρύξεις. Ευελπιστούμε ότι θα καλυφθούν αυτές τις θέσεις.

Όσες θέσεις αναφέρετε που συνδέονται είτε με παραιτήσεις είτε με συνταξιοδοτήσεις θα προκηρυχθούν και μέχρι να καλυφθούν αυτές οι θέσεις θα έχουμε είτε επικουρικό προσωπικό είτε θα γίνονται συνέργειες με τον ιδιωτικό τομέα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Δεν θα συζητηθεί η πρώτη με αριθμό 848/30-6-2022 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Παιχνίδια με την «προίκα» που θα λάβει ο επενδυτής από την πώληση του πλειοψηφικού πακέτου μετοχών του Οργανισμού Λιμένος Ηρακλείου», κατόπιν συνεννόησης

Επίσης, δεν θα συζητηθεί η έβδομη με αριθμό 867/4-7-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Οικονομικών, με θέμα: «Αποκλεισμός οποιασδήποτε μορφής ιδιωτικοποίησης του χώρου του αεροδρομίου «Ν. Καζαντζάκης» του Ηρακλείου Κρήτης και εξασφάλιση της αξιοποίησής του για την κάλυψη των λαϊκών αναγκών».

Τώρα θα συζητηθεί η τέταρτη με αριθμό 5422/213/26-5-2022 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Υγείας, με θέμα: «Ερωτηματικά για την τροποποίηση της Α5/2280/83 Υγειονομικής Διάταξης (Β΄720)».

Κύριε Μουλκιώτη, έχετε τον λόγο για δύο λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, έχουμε την επίκαιρη ερώτηση γιατί σε δύο επανειλημμένες ερωτήσεις δεν μας απαντήσατε. Ξέρετε ότι η Α5/2280/83 υγειονομική διάταξη εκδόθηκε για λόγους προστασίας της ποιότητας του πόσιμου νερού και της δημόσιας υγείας, σύμφωνα με τις κοινοτικές οδηγίες για την ποιότητα των υδάτων, για να αποτραπεί η ενδεχόμενη ρύπανση επιφανειακών και υπόγειων υδάτινων αποδεκτών που καταλήγουν σε ταμιευτήρες υδροδότησης της ευρύτερης περιοχής της πρωτεύουσας.

Με αυτή, λοιπόν, την υγειονομική διάταξη υπήρχαν ειδικές ζώνες προστασίας των ταμιευτήρων και αναφέρομαι ειδικότερα στην Υλίκη πέρα της παραλίμνης του Μαραθώνα, της Σταμάτας και του Μόρνου, καθώς και των ανοιχτών και κλειστών αγωγών μεταφοράς νερού από τις λίμνες στην πρωτεύουσα. Υπάρχουν διαβαθμίσεις 0 - 1.500 μέτρα, 1.500 έως 5.000 και 5.000 έως 10.000 μέτρα.

Στις πρόσφατες ευρωπαϊκές οδηγίες και παλαιότερα για την παρακολούθηση της ποιότητας του νερού επιβάλλεται σε κράτη-μέλη να προστατεύουν τα υδατικά συστήματα που χρησιμοποιούνται για τη λήψη νερού ανθρώπινης κατανάλωσης και να καθορίζουν βεβαίως τις προστατευόμενες περιοχές, τις ζώνες προστασίας και να παίρνουν τα απαιτούμενα μέτρα τα κράτη-μέλη ώστε να αποφεύγεται η υποβάθμιση της ποιότητας των υδάτων.

Στη ζώνη άμεσης προστασίας στα 1.500 έως 5.000 μέτρα σύμφωνα με την ισχύουσα νομοθεσία απαγορεύεται η εγκατάσταση οποιασδήποτε βιομηχανίας ή βιοτεχνίας και κατ’ εξαίρεση δίνεται μια δυνατότητα για κάποιους κινητήρες χαμηλής ισχύος έως 22 HP ή άλλης ισοδύναμης μονάδας για να εξυπηρετούνται αποκλειστικά και μόνο ανάγκες των οικισμών που είναι σε αυτές εκεί τις περιοχές, τίποτε άλλο. Και στα 5.000 έως 10.000 μέτρα κατ’ εξαίρεση υπάρχει η δυνατότητα για εγκατάσταση δραστηριοτήτων με προϋποθέσεις ότι δεν έχουν διάθεση καθόλου βιομηχανικών αποβλήτων, ούτε προβλέπεται να έχουν στο μέλλον βιομηχανικά απόβλητα.

Υπάρχει προϋπόθεση για αυτή την αδειοδότηση της δραστηριότητας -όπως κάθε φορά εξελίσσεται από την κείμενη νομοθεσία- για υποβολή, έγκριση μελέτης συγκεκριμένης και να υπάρξει η ανάλογη απόφαση. Η Υγειονομική Επιτροπή Ελέγχου για τη Ρύπανση και τον Έλεγχο των Παράκτιων και Παρόχθιων Υδάτων ως συλλογικό όργανο του Υπουργείου Υγείας από το έτος 2008 έως το 2019 ανελλιπώς έχει ομόφωνα γνωμοδοτήσει, κύριε Πρόεδρε, ότι η προστασία της δημόσιας υγείας αποτελεί το πρώτιστο αγαθό και δεν ενδείκνυται οποιαδήποτε τροποποίηση των διατάξεων της Α5 υγειονομικής διάταξης επί το ελαστικότερον σύμφωνα και με τις απαιτήσεις του άρθρου 24 του Συντάγματος.

Βλέπουμε ότι εξεδόθη στις 21-2-2022 τροποποίηση για πρώτη φορά από το 2008 αυτής της υγειονομικής διάταξης χωρίς να προκύπτει νεότερη συνεδρίαση και γνωμοδότηση της αρμόδιας υγειονομικής επιτροπής που είπαμε, που είναι το συλλογικό όργανο του Υπουργείου Υγείας. Και τι αναφέρεται; Ότι επιτρέπεται να υπάρξουν Αυτόνομα Κέντρα Αποθήκευσης και Διανομής. Όμως, ο ν.4302/2014 για τα Κέντρα Αποθήκευσης και Διανομής είναι πολύ συγκεκριμένος. Αναφέρεται σε συγκεκριμένες δραστηριότητες και αφήνει περιθώρια να ασκούνται βεβαίως και δευτερεύουσες και συμπληρωματικές δραστηριότητες εφοδιαστικής.

Παρατηρώντας, λοιπόν, εμείς τις τροποποιήσεις της διάταξης προκύπτει ότι αυτές από τις ελαχιστότατες που έχουν γίνει μέχρι σήμερα, αφορούν στο Νοσοκομείο της Θήβας, τα ΧΥΤΑ και τον βιολογικό καθαρισμό της Θήβας, ενώ για λόγους προστασίας των ταμιευτηρίων υδροδότησης της πρωτεύουσας λαμβάνονται υπ’ όψιν συγκεκριμένοι περιορισμοί και διατηρήθηκαν απαρεγκλίτως αυτοί οι περιορισμοί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Βλέπουμε, λοιπόν, ότι με αυτή την απόφαση της τροποποίησης του μήνα Φεβρουαρίου ανοίγουν οι ασκοί προκειμένου να υπάρξουν άλλες δραστηριότητες, να αρθούν οι περιορισμοί. Και εδώ, λοιπόν, είναι οι δύο ερωτήσεις που δεν απαντήθηκαν, κύριε Υπουργέ: Ποιες ανάγκες οδήγησαν να κάνετε τη συγκεκριμένη τροποποίηση της Α5 υγειονομικής διάταξης όπως την κάνατε; Διότι όπως το λέτε, «κέντρο αποθήκευσης», είναι μια φωτογραφία. Δεν είναι τίποτε άλλο. Δεν έχει μια γενική ορισμού διάταξη, είναι πολύ συγκεκριμένη.

Επίσης υπήρξε ή όχι συνεδρίαση αυτής της γνωμοδοτικής επιτροπής που προβλέπεται; Γιατί εξ όσων είδαμε, εξ όσων ερευνήσαμε, δεν υπάρχει. Η ερώτηση είναι: Γιατί δεν υπάρχει; Εάν όμως, υπάρχει και δεν την είδαμε, παρακαλούμε κύριε Υπουργέ να κατατεθούν στη Βουλή τα σχετικά έγγραφα.

Και επίσης -και τελειώνω, κύριε Πρόεδρε και με συγχωρείτε- με ποιους τρόπους διασφαλίζεται ότι αυτή τροποποίηση που έγινε μετά από τόσα χρόνια κύριε Υπουργέ, για δημιουργία Κέντρων Αυτόνομης Αποθήκευσης και Διανομής όπως περιγράφονται στο νόμο, δεν θα θέσει σε κίνδυνο την προστασία ποιότητας του πόσιμου νερού και της δημόσιας υγείας της πρωτεύουσας; Γιατί για αυτό ήταν αυτή η υγειονομική διάταξη.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υπουργός Υγείας κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Μουλκιώτη με την ερώτησή σας πράγματι να δούμε τις δυνατότητες οι οποίες υπάρχουν και να δούμε πώς προστατεύεται τελικά και η δημόσια υγεία και το περιβάλλον.

Και πολύ σωστά αναφέρεστε σε μία διάταξη του 1983. Η ίδια η διάταξη προέβλεπε το πού μπορεί να υπάρξουν διατάξεις που να μην αναφέρονται στην παρούσα και προφανέστατα τότε δεν μπορούσε να προβλέπει τα Κέντρα Αποθήκευσης και Διανομής όπως αυτά ορίστηκαν με τον ν.4302/2014.

Τι όριζε, λοιπόν, η συγκεκριμένη διάταξη; Ότι κατ’ εξαίρεση μπορεί να επιτραπεί στις άνω περιοχές του εδαφίου α΄ η ίδρυση δραστηριοτήτων. Είχε μια σειρά από διατάξεις που προέβλεπαν ποιες ήταν οι εξαιρέσεις. Ξεκινούσε όμως από ένα βασικό στοιχείο. Η συγκεκριμένη ΚΥΑ αναφερόταν σε ίδρυση βιομηχανικών και βιοτεχνικών μονάδων.

Και εδώ πέρα τέθηκε το θέμα και τέθηκε και το θέμα στις υπηρεσίες κατά πόσο τα Κέντρα Αποθήκευσης και Διανομής εντάσσονται στις βιομηχανικές ή βιοτεχνικές δραστηριότητες. Και ενώ η ΕΥΔΑΠ γνωμοδότησε θετικά και η περιφέρεια γνωμοδότησε θετικά ότι δεν υπάγονται και δεν δημιουργούν πρόβλημα, οι υπηρεσίες του Υπουργείου Υγείας θεωρούσαν ότι θα έπρεπε αυτό να αποτυπωθεί με μια βούληση του νομοθέτη εάν ο ίδιος ο νομοθέτης θεωρεί τα Κέντρα Αποθήκευσης και Διανομής ως δραστηριότητες που υπάγονται σε βιομηχανικές και βιοτεχνικές δραστηριότητες. Ο ίδιος ο ν.4302/2014 δεν τα υπαγάγει σε αυτές τις δραστηριότητες.

Και πραγματικά ήρθαμε εδώ πέρα προκειμένου να επιλύσουμε ένα πρόβλημα που συνδέεται και με τη διασφάλιση των περιβαλλοντικών παραγόντων και με τη διασφάλιση της δημόσιας υγείας, αλλά και στοιχειωδώς να μπορεί να υπάρχει ανάπτυξη εκεί πέρα που δεν δημιουργείται κανένα απολύτως πρόβλημα.

Άρα με αυτόν τον τρόπο τι ήρθαμε και είπαμε; Αποτυπώσαμε ότι δεν υπάγονται στις βιομηχανικές και βιοτεχνικές δραστηριότητες τα κέντρα αποθήκευσης. Παρ’ όλα αυτά όμως ζητήσαμε και βάλαμε μέσα να υπάρχει σχετική περιβαλλοντική μελέτη επιπτώσεων -που υπάρχει για να δοθεί οποιαδήποτε άδεια- και εντάξαμε και το Υπουργείο Περιβάλλοντος στη συγκεκριμένη κοινή υπουργική απόφαση, που μέχρι τώρα δεν υπήρχε.

Άρα έγιναν ενέργειες που ήρθαν από το 1983 να αποτυπώσουν συνθήκες του 2022 με πλήρη ασφάλεια και στο κομμάτι της δημόσιας υγείας και του περιβάλλοντος, ζητώντας και περιβαλλοντικές μελέτες αλλά και αποτυπώνοντας μία σαφή βούληση του νομοθέτη. Και εκεί οι υπηρεσίες ήθελαν να αποτυπωθεί με αλλαγή της υπουργικής απόφασης και όχι απλώς με ερμηνεία που θα έκαναν οι ίδιες οι υπηρεσίες, ότι οι συγκεκριμένες δραστηριότητες δεν υπάγονται στις βιομηχανικές και βιοτεχνικές δραστηριότητες και εξαιρούνται από όλες τις δραστηριότητες τις συγκεκριμένες και μπορούν να αναπτυχθούν εάν πληρούνται οι όροι των περιβαλλοντικών επιπτώσεων.

Οπότε ειλικρινά δεν μπορώ να καταλάβω. Δηλαδή μένουμε σε ένα θέσφατο του 1983 για δραστηριότητες που δεν υπήρχαν και εμφανίστηκαν το 2014; Και ποιος είναι συγκεκριμένα ο κίνδυνος ο οποίος μπορεί να υπάρξει από αποθήκευση και διανομή συγκεκριμένων προϊόντων; Δηλαδή να διατηρούμε κάποιες διατάξεις όχι με γνώμονα την προστασία του περιβάλλοντος ή την προστασία της δημόσιας υγείας, αλλά με ένα δογματικό τρόπο που το 1983 προφανέστατα ο νομοθέτης, ο Υπουργός τότε δεν μπορούσε να αποτυπώσει τις δραστηριότητες οι οποίες αποτυπώθηκαν με νόμο το 2014.

Συνεπώς δεν υπάρχει απολύτως κανένας κίνδυνος. Υπάρχουν εδώ και οι υπηρεσίες της περιφέρειας και της ΕΥΔΑΠ που ήταν αρμόδιες και οι υπηρεσίες του Υπουργείου οι οποίες αποτύπωσαν όλες αυτές τις διαδικασίες και ζήτησαν να υπάρχει σαφή βούληση από τη νομοθετική εξουσία, από τον Υπουργό στη συγκεκριμένη περίπτωση, κατά πόσο αυτές οι δραστηριότητες υπάγονται ή όχι.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ κύριε Υπουργέ.

Ορίστε κύριε Μουλκιώτη, έχετε τον λόγο για τρία λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υπουργέ, δεν απαντήσατε. Είναι τρεις συγκεκριμένες ερωτήσεις. Δεν απαντήσατε σε καμία! Και λυπάμαι που δεν λέτε γιατί δεν απαντήσετε και στις κατατεθείσες ερωτήσεις και ερχόμαστε σήμερα με την επίκαιρη ερώτηση.

Εγώ θα σας πω το εξής: Ποια υπηρεσία γνωμοδότησε, κύριε Υπουργέ, για αυτή τη διαδικασία; Γνωμοδότησε η Υγειονομική Επιτροπή Ελέγχου Παράκτιων και Παρόχθιων Υδάτων ως συλλογικό όργανο του Υπουργείου; Όχι, παρακάμφθηκε η επιτροπή αυτή. Γιατί παρακάμφθηκε, κύριε Υπουργέ, αυτή η επιτροπή; Ποιος ο λόγος να παρακαμφθεί αυτή η επιτροπή, η οποία συμπτωματικώς γνωμοδοτεί από το 2008 έως το 2019. Και μάλιστα το 2019 υπάρχει η συγκεκριμένη εγκύκλιος -την οποία θα καταθέσω και στα Πρακτικά- η οποία αναφέρει πάρα πολύ συγκεκριμένα και λέει σαφέστατα ότι οι διατάξεις που αφορούν τέτοιες διαδικασίες απαιτείται να υπάρχει συγκεκριμένη μελέτη, η μελέτη να υποβάλλεται στην αρμόδια υπηρεσία περιβαλλοντικής υγιεινής της περιφερειακής ενότητας και εκδίδεται με απόφαση του περιφερειάρχη μετά από: Εισηγήσεις της Υπηρεσίας Περιβαλλοντικής Υγιεινής της Περιφερειακής Ενότητας, της Υπηρεσίας Περιβάλλοντος της Περιφερειακής Ενότητας με ενδεχόμενη συνεργασία άλλων εμπλεκόμενων υπηρεσιών καθώς και μετά από σύμφωνη γνώμη της ΕΥΔΑΠ. Αυτά τα λέει η εγκύκλιος του Υπουργού 20-3-2019. Είναι η υπ’ αριθμόν 18027.

Εδώ δεν υπάρχουν αυτές οι προϋποθέσεις, κύριε Υπουργέ. Εδώ εκδίδεται μια υπουργική απόφαση και τις παρακάμπτετε. Με ποιο δικαίωμα κατ’ αρχάς παρακάμπτονται αυτές οι προϋποθέσεις; Και με ποιο δικαίωμα εσείς έρχεστε και λέτε για κέντρο εφοδιασμού και δεν λέτε κάτι άλλο; Και μην πείτε πάλι, «τι μας ενδιαφέρει». Το τι μας ενδιαφέρει το ξέρουμε όλοι. Η ανάπτυξη μας ενδιαφέρει. Όμως, δεν μας ενδιαφέρει η ασυδοσία.

Για να γνωρίζετε, ο Συνήγορος του Πολίτη έχει γνωμοδοτήσει σε σχέση με την Υλίκη -και θα καταθέσω στα Πρακτικά σχετικό έγγραφο, γιατί από την Υλίκη υδρεύεται η Αθήνα, υδρεύεται η πρωτεύουσα- και λέει πολύ συγκεκριμένους λόγους που απαγορεύονται πάσης φύσεως δραστηριότητες. Θα σας το καταθέσω στα Πρακτικά. Ο Συνήγορος του Πολίτη είναι πολύ σαφής και για πολύ απλή δραστηριότητα.

Όμως, πέραν τούτου, κύριε Υπουργέ, επιμένω και σήμερα και σας παρακαλώ να ενημερώσετε και τους πολίτες, για ποιο λόγο η αρμόδια Υγειονομική Επιτροπή Ελέγχου Παράκτιων και Παρόχθιων Υδάτων ως συλλογικό όργανο δεν γνωμοδότησε; Και ποιον πήρατε εσείς απόφαση να γνωμοδοτήσει; Γιατί βλέποντας τα υπ’ όψιν στην από 21 Φεβρουαρίου του 2022 υπουργική απόφαση που τροποποιήθηκε, δεν φαίνεται κάποια άλλη υπηρεσία να έχει γνωμοδοτήσει. Πού είναι η ΕΥΔΑΠ; Δεν τη βλέπω πουθενά, εκτός αν κάνω λάθος. Πού είναι η ΕΥΔΑΠ, κύριε Υπουργέ; Γιατί δεν υπάρχει; Και γιατί παρακάμψατε αυτό το συλλογικό όργανο του Υπουργείου σας, με ποιο δικαίωμα;

Να πω και κάτι, κύριε Υπουργέ που δεν μου αρέσει; Με αναγκάζετε να το πω. Πριν λίγες μέρες κάνατε άλλη τροποποίηση στην ίδια απόφαση. Προσέξτε, τον Φλεβάρη τροποποιείται μετά από δεκαετία και παραπάνω για κέντρο αποθήκευσης. Και έρχεστε στις 20 Ιουνίου του 2022 και κάνετε πάλι μία τροποποίηση. Την είδα σήμερα. Δεν την είχα δει. Δεν θέλω να σας πω περισσότερα. Θα έρθω πάλι όμως για να μου πείτε τι έχετε κάνει εδώ, για να δούμε εδώ τι απόφαση έχετε πάρει και τι έχετε λάβει υπ’ όψιν. Πού είναι η περιφέρεια που την έχετε λάβει υπ’ όψιν; Και πού είναι πάλι αυτή η αρμόδια επιτροπή που την έχετε λάβει υπ’ όψιν;

Και να πω και κάτι άλλο; Και εδώ τι φωτογραφίζετε, κύριε Υπουργέ; Ευθέως μιλάω. Γιατί να γίνονται μέσα σε τρεις μήνες τροποποιήσεις σε αυτή την απόφαση που -δεν ήταν το ιερό τέρας- είναι απόφαση για να αποφευχθεί η ρύπανση του υδάτινου δυναμικού που υδρεύεται η πρωτεύουσα. Αυτή είναι η κατάσταση.

Εγώ ζητάω να μου καταθέσετε και όλα τα έγγραφα. Όσα έγγραφα υπάρχουν για αυτή την απόφαση του Φλεβάρη μήνα να κατατεθούν, να τα δούμε όλα, ένα προς ένα. Και να πείτε σαφώς γιατί παρακάμψατε αυτή την επιτροπή.

Και μη μου πείτε ότι το e-mail από το γραφείο του Υπουργού είναι πιο ισχυρό από το συλλογικό όργανο της επιτροπής. Λαμβάνουμε υπόψιν e-mail από το γραφείο του Υπουργού, κύριε Υπουργέ για υπουργική απόφαση; Μην κοιτάτε έτσι. Μπορεί να μην το ξέρετε; Θα σας το πω. Το από 14-3 ηλεκτρονικό μήνυμα αναφορικά με πρόταση εισήγησης περί τροποποίησης του γραφείου Υπουργού Υγείας. Αυτή είναι η νέα τροποποίηση, την οποία δεν ξέρω. Δεν θέλω να σας αιφνιδιάσω. Θα τη φέρω όμως σε επόμενη ερώτησή μας. Σας προειδοποιώ να το ξέρετε, για να ενημερωθούν οι πολίτες τι γίνεται.

Έρχεται η μία τροποποίηση πίσω από την άλλη για την Υλίκη; Για ποιο λόγο; Τι συμφέροντα υπάρχουν; Τι δεν υπήρχε δηλαδή τόσα χρόνια και υπάρχουν όλα τώρα; Κύριε Υπουργέ, να τα ξεκαθαρίσουμε και να είμαστε τίμιοι, να μιλάμε ξεκάθαρα ότι αυτά θέλουμε να κάνουμε, δεν μας ενδιαφέρει, προχωράμε πλέον ή μας ενδιαφέρει.

Προσέξατε ότι η κλιματική αλλαγή δημιουργεί χίλια δυο προβλήματα και τα βλέπουμε. Η λίμνη Υλίκη δεν είναι τίποτα το τυχαίο. Και επειδή την ξέρουμε πάρα πολύ καλά οι παροικούντες, γνωρίζουμε πάρα πολύ καλά και τα θετικά και τα αρνητικά. Κάνετε λάθη όσον αφορά αυτή την τροποποίηση με τον τρόπο που το κάνετε. Μακάρι να είμαι εγώ κακός και να διαψευστώ. ΄Ομως, κύριε Υπουργέ, παρακαλώ πολύ να μας πείτε γιατί παρακάμψατε τα όργανα αυτά, όπως την Επιτροπή Υγειονομικού Ελέγχου. Αυτή η επιτροπή σημειωτέον ισχύει μέχρι σήμερα. Έχει αντικατασταθεί, έχει υποκατασταθεί, έχει αναθεωρηθεί και δεν έχει γίνει μέχρι σήμερα τίποτα. Την παρακάμπτετε. Και συμπτωματικά αυτή είναι αρνητική μόνιμα, όχι τυχαία όμως, αλλά με αιτιολογημένες κρίσεις.

Κύριε Πρόεδρε, ευχαριστώ πάρα πολύ.

(Στο σημείο αυτό ο Βουλευτής, κ. Γεώργιος Μουλκιώτης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κύριος Υπουργός για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, εδώ έχουμε ένα διαφορετικό πλαίσιο που έχουμε να ελέγξουμε. Είναι τι εμπίπτει και τι δεν εμπίπτει στην αρμοδιότητα. Αυτό με συγχωρείτε, είναι κυρίαρχο θέμα αποτύπωσης της βούλησης που βγαίνει από την υπουργική απόφαση. Δεν είναι εάν μέσα στις βιομηχανικές ή στις βιοτεχνικές υπάρχει μια δραστηριότητα που μπορεί να λειτουργήσει ή όχι. Είναι αν η συγκεκριμένη δραστηριότητα εμπίπτει στις βιομηχανικές ή βιοτεχνικές.

Αυτά τα οποία αναφέρετε, κύριε συνάδελφε, είναι αν υπάρχει μία βιοτεχνική δραστηριότητα ή αν υπάρχει μία βιομηχανική δραστηριότητα που μπορεί να λειτουργήσει με όρους εξαίρεσης. Αυτή είναι η διαδικασία που λέτε. Το να έρχεσαι και να λες ότι αυτή η δραστηριότητα δεν έχει σχέση με βιομηχανική, δεν έχει σχέση με τη βιοτεχνική δραστηριότητα, εδώ είναι η βούληση η οποία αποτυπώνεται από τον νομοθέτη. Και αυτό το πράγμα αποτυπώθηκε.

Και, κύριε συνάδελφε, να απολογηθώ ότι πολλές φορές στις γραπτές ερωτήσεις και στις ΑΚΕ δεν είναι ο Υπουργός ο οποίος κινεί η διαδικασία. Και επειδή το Υπουργείο Υγείας μέχρι στιγμής έχει δεχτεί επί δικής μου υπουργίας γύρω στις δύο χιλιάδες γραπτές ερωτήσεις, καταλαβαίνετε ότι οι υπηρεσίες δεν μπορούν να ανταποκρίνονται. Όμως, επειδή υπήρξε αυτή η επιμονή, σας λέω ότι άμεσα στο επόμενο διάστημα θα απαντηθεί και η ΑΚΕ με όλα τα συγκεκριμένα έγγραφα τα οποία έχετε ζητήσει να κατατεθούν.

Αλλά αυτή τη στιγμή πρέπει να ξεκαθαρίσουμε τι σημαίνει ότι γίνεται μια διαδικασία προκειμένου να φτάνει στο σημείο να αλλάζει, να λέει τι εντάσσεται και τι δεν εντάσσεται στις βιομηχανικές και βιοτεχνικές και τελείως διαφορετικό να αναφέρεται ότι η συγκεκριμένη δραστηριότητα δεν έχει απολύτως καμμία σχέση.

Και επειδή αναφερθήκατε, ενδεικτικά σας λέω -θα σας έρθουν όλα τα έγγραφα- ότι εδώ είναι που η ΕΥΔΑΠ λέει ότι δεν έχει αντίρρηση για την προσθήκη όλης αυτής της διαδικασίας και τη δυνατότητα που υπάρχει για το θέμα της αποθήκευσης. Αυτά, λοιπόν, όλα τα στοιχεία θα τα λάβετε, θα τα αξιολογήσετε και αν θέλετε μπορείτε να επανέλθετε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε πολύ. Καλή συνέχεια και στους δύο. Κύριε Πλεύρη, να μας ξαναέρθετε. Ωραίους χρόνους κάνετε.

Και θα πάμε στις τρεις επόμενες οι οποίες θα συζητηθούν ταυτόχρονα σύμφωνα με το άρθρο 131, χωρίς φυσικά να επηρεάζονται τα δικαιώματα των ομιλητών ως προς το χρόνο ομιλίας τους, διότι αναφέρονται στο ίδιο θέμα.

Θα συζητηθούν, λοιπόν: α) η τέταρτη με αριθμό 846/29-6-2022 επίκαιρη ερώτηση πρώτου κύκλου της Η΄ Αντιπροέδρου της Βουλής και Βουλευτού Β3 Νότιου Τομέα Αθηνών του ΜέΡΑ25 κ. Σοφίας Σακοράφα προς την Υπουργό Παιδείας και Θρησκευμάτων, με θέμα: «Απαράδεκτη πρωτοφανής μεθοδολογία ποινικών διώξεων κατά φοιτητών» β) η πέμπτη με αριθμό 854/1-7-2022 επίκαιρη ερώτηση δευτέρου κύκλου του Βουλευτή Α’ Αθηνών του Συνασπισμού Ριζοσπαστικής Αριστεράς κ. Νικόλαου Φίλη προς την Υπουργό Παιδείας και Θρησκευμάτων, με θέμα: «Θα επιμείνει η Υπουργός Παιδείας να διώκει ως «κακούργους» τους συνδικαλιστές φοιτητές του Πολυτεχνείου Κρήτης ή θα αναλογιστεί τις ευθύνες της και θα αποσύρει τη μηνυτήρια αναφορά εναντίον τους;» και γ) η ενδέκατη με αριθμό 868/4-7-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας και Θρησκευμάτων, με θέμα: «Να αποσυρθούν οι κατηγορίες και να σταματήσει άμεσα η δίωξη των οκτώ φοιτητών συνδικαλιστών του Πολυτεχνείου Κρήτης».

Θα ξεκινήσουμε από την κ. Σακοράφα, την οποία θα παρακαλέσω να τηρήσει τους χρόνους. Όταν έχω περιθώριο, σας αφήνω. Όλοι να το σεβαστείτε αυτό γιατί και οι τρεις και ο κ. Συντυχάκης και ο κ. Φίλης και εσείς πάντα ξεφεύγετε.

Ορίστε, κυρία Σακοράφα, έχετε δύο λεπτά για το ξεκίνημά σας.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, δεν ξεφεύγω εύκολα εγώ, αλλά μπορεί και να μου δώσετε μερικά δευτερόλεπτα σήμερα αν μου μηδενίσετε τον χρόνο και ξεκινήσω τώρα.

**ΠΡΟΕΔΡΕΥΩΝ (Απόστολος Αβδελάς):** Το προλαμβάνειν μου αρέσει εμένα!

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ!

**ΠΡΟΕΔΡΕΥΩΝ (Απόστολος Αβδελάς):** Καλή εβδομάδα να έχετε. Καλησπέρα σας.

Ορίστε, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Επίσης.

Κύριε Υπουργέ, η ερώτησή μου αφορά στο θέμα της διαδικασίας ποινικής δίωξης σε βάρος οχτώ φοιτητών, φοιτητριών του Πολυτεχνείου της Κρήτης. Φέρεται να συμμετείχαν σε κινητοποίηση σε μια προγραμματισμένη παράσταση διαμαρτυρίας του φοιτητικού Συλλόγου Ηλεκτρολόγων-Μηχανολόγων και Μηχανικών Υπολογιστών του περασμένου Οκτωβρίου. Μεταξύ τους βέβαια ήταν και πρόεδροι φοιτητικών συλλόγων.

Εδώ είχαμε κάτι -θα μου επιτρέψετε να πω- πρωτοφανές, μια αυτοπρόσωπη μηνυτήρια αναφορά της ίδιας της Υπουργού που απευθύνεται στους λειτουργούς της δικαιοσύνης με το βάρος και το κύρος της κυβερνητικής εξουσίας.

Με βάση αυτή την υπουργική μήνυση αντιμετωπίζουν -αν είναι δυνατόν, κύριε Πρόεδρε- κατηγορία για κακούργημα. Κατηγορούνται για αρπαγή κατά συναυτουργία και μάλιστα, με διακεκριμένη μορφή και διατάραξη οικιακής ειρήνης. Απειλούνται σε βάρος τους ποινές δεκαετούς κάθειρξης και η κατασκευή κατηγορίας που θέλει να μετατρέψει μια παράσταση διαμαρτυρίας σε ομηρία και αρπαγή, υπερβαίνει, κατά την άποψή μου- κάθε εύλογο όριο νομιμότητας ή υπεράσπισης του δικαίου.

Εδώ έχουμε, προφανώς, μια πρωτοφανή επιχείρηση τρομοκράτησης των φοιτητών, φοιτητριών ή και οποιουδήποτε άλλου διαφωνεί με την κυβερνητική πολιτική και θέλει να εκφράσει την αντίθεσή του και να αγωνιστεί εναντίον της. Αυτό απέχει πολύ από κάθε διαλογική δημοκρατική διαδικασία και υπερβαίνει κατάφωρα το αποδεκτό μέτρο μεθοδολογίας για την επιβολή της όποιας κυβερνητικής πολιτικής.

Δυστυχώς, η μεθόδευση της νομιμοφανούς ποινικής αντιμετώπισης δεν αποτελεί ιστορική πρωτοτυπία. Το ελληνικό κράτος έχει ένα βαρύ παρελθόν στην ποινικοποίηση των κοινωνικών αντιδράσεων και των πολιτικών αντιθέσεων από την εποχή του ιδιώνυμου του Βενιζέλου και της δικτατορίας του Μεταξά, μέχρι το εκδικητικό μετεμφυλιακό κράτος και την επτάχρονη δικτατορία.

Όμως, αυτό το παρελθόν αυτές τις πολιτικές μεθόδους, υποτίθεται ότι η κυβερνώσα παράταξη τις είχε προ πολλού αποκηρύξει.

Για τους λόγους ερωτάστε, κυρία Υπουργέ: Υπάρχει κυβερνητική πρόθεση να εξετάσετε την εφαρμογή της απαράδεκτης μεθοδολογίας σύγκρουσης με την κοινωνία μέσω ποινικών διώξεων; Σκοπεύετε να προβείτε στις αναγκαίες ενέργειες για να αποτρέψετε τη συνέχιση της εκφοβιστικής διαδικασίας διώξεων κατά των φοιτητών της Κρήτης ή θα επιμείνετε στη κλιμάκωση της σύγκρουσης; Και τέλος, τι θα κάνετε με τον καθηγητή ο οποίος απειλεί με εκδιωγμό των φοιτητών από τη σχολή;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εγώ σας ευχαριστώ πολύ μέσα από την καρδιά μου!

Ο κ. Φίλης έχει τον λόγο για δύο λεπτά και παρακαλώ πολύ και εσάς να τηρήσετε τον χρόνο. Σας παρακαλώ μέσα από την καρδιά μου!

Καλησπέρα σας και καλή εβδομάδα.

**ΝΙΚΟΛΑΟΣ ΦΙΛΗΣ:** Καλησπέρα, κύριε Πρόεδρε.

Αναφερόμαστε σε ένα γεγονός το οποίο είναι κατά τη γνώμη μας επικίνδυνο. Παραπέμφθηκαν σε προκαταρτική εξέταση φοιτητές στην Πολυτεχνική Σχολή Χανίων, στο Πολυτεχνείο, μετά από μηνυτήρια αναφορά που έκανε η κυρία Υπουργός.

Σύμφωνα με όσα γνωρίζουμε από τις ανακοινώσεις φορέων της περιοχής, όπως επίσης και από τη Σύγκλητο του Πανεπιστημίου δεν υπήρξαν όλα αυτά τα οποία καταλογίζονται.

Θα ήθελα να αναφερθώ στην πολυτεχνική η οποία στην απόφαση που έχει λάβει τον Οκτώβριο λέει ότι δεν έχουν θέση προκλητικές και βίαιες συμπεριφορές, ενώ θα πρέπει να αναπτύσσεται πολιτικός λόγος και συνδικαλιστική δράση ελεύθερα, χωρίς τον φόβο πειθαρχικών διώξεων και αποκλεισμών.

Αυτά τα παιδιά αντιμετωπίζουν τώρα την κατηγορία της απαγωγής. Είναι αδιανόητο αυτό το πράγμα που συμβαίνει και μετά από εντολή -ουσιαστικά- που δίνει η κυρία Υπουργός. Μπορούσαν τα αρμόδια υπηρεσιακά όργανα να προσφύγουν όπου ήθελαν, αλλά το αρνούνται διότι ξέρουν, ότι η ποινικοποίηση της συνδικαλιστικής δράσης δεν είναι ο καλύτερος δρόμος.

Η συζήτηση έχει και ένα επιπλέον στοιχείο. Το στοιχείο, ότι το νομοσχέδιο που συζητούμε για τα πανεπιστήμια προβλέπει ποινικοποίηση οποιασδήποτε συνδικαλιστικής δράσης. Ποιο έγκλημα διέπραξαν τα παιδιά που σήμερα οδηγούνται -αν οδηγηθούν τελικά- στο εδώλιο; Προκαταρτική εξέταση έχουμε. Ότι αντέδρασαν στο γεγονός ότι κάποιος πήγε να κατεβάσει μια αφίσα για μια συνδικαλιστική δράση. Αυτό είναι το έγκλημά τους. Και βεβαίως γνωρίζετε ότι αναπτύσσονται εντάσεις -αυτό είναι γνωστό- και λένε λόγια ο ένας στον άλλο -γίνονται αυτά τα πράγματα- αλλά άλλο αυτό και άλλο η ποινικοποίηση της συνδικαλιστικής δράσης.

Η δύναμη του πανεπιστημίου είναι η δημοκρατία. Το αγνοεί αυτό η κυρία Υπουργός και θεωρεί ότι με τη δύναμη του εισαγγελέα και της Αστυνομίας μπορεί να λύσει προβλήματα τα οποία αποκτούν και εντάσεις μέσα στα πανεπιστήμια, αλλά υπάρχει το ακαδημαϊκό ήθος που τα αντιμετωπίζει.

Τελειώνοντας, κύριε Πρόεδρε, έχω εδώ σωρεία ανακοινώσεων φορέων τοπικών και άλλων. Έχουμε ακόμη και την ανακοίνωση του Συλλόγου Διπλωματούχων Πολιτικών Μηχανικών που συμπαραστέκονται στα παιδιά. Έχουμε τις ανακοινώσεις πολλών ΕΛΜΕ. Τριάντα πανεπιστημιακών του πανεπιστημίου των σχολών των παιδιών που φοιτούν αυτά, φοιτητικών συλλόγων και πιστεύω ότι δεν πρέπει η Υπουργός να ρίχνει λάδι στη φωτιά. Αντιθέτως, πρέπει να δημιουργεί η πολιτεία ένα πλαίσιο συνεννόησης και δημοκρατικής επίλυσης, ακόμα και όταν παρουσιάζονται προβλήματα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κατ’ αρχάς, για τα Πρακτικά να πω ότι διαφωνώ με αυτή τη διαδικασία. Τρεις Βουλευτές το ίδιο θέμα. Δεν σημαίνει, όμως, ότι το περιεχόμενο και των τριών επικαίρων ερωτήσεων είναι ακριβώς το ίδιο. Είναι ανισοβαρής ο χρόνος, διότι η δυνατότητα που δίνεται ο τριπλάσιος χρόνος στην Υπουργό για να απαντήσει, με βάση πάντα τις δικές της κυβερνητικές θέσεις, την θέτει σε πολύ ευνοϊκότερη θέση.

**ΠΡΟΕΔΡΕΥΩΝ (Απόστολος Αβδελάς):** Μισό λεπτό να τα βάλουμε στη θέση τους.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν έχει να κάνει με σας.

**ΠΡΟΕΔΡΕΥΩΝ (Απόστολος Αβδελάς):** Ο Κανονισμός δίνει το δικαίωμα, σύμφωνα με το 131.

**ΕΜΜΑΝΟΥΗΛ ΣΥΝΤΥΧΑΚΗΣ:** Σύμφωνα με τον Κανονισμό, συμφωνώ. Απλώς λέω, για να καταγραφεί στα Πρακτικά…

**ΠΡΟΕΔΡΕΥΩΝ (Απόστολος Αβδελάς):** Σας ενοχλεί ο χρόνος που θα πάρει η κυρία Υπουργός;

**ΕΜΜΑΝΟΥΗΛ ΣΥΝΤΥΧΑΚΗΣ:** Για να καταγραφεί, λοιπόν, στα Πρακτικά, θεωρώ ότι η κάθε Κοινοβουλευτική Ομάδα στην κάθε επίκαιρη ερώτηση που καταθέτει -μπορεί να είναι ίδιο το θέμα- την καταθέτει με έναν δικό της τρόπο, με τα δικά της επιχειρήματα και τα δικά της ερωτήματα. Άρα, δεν μπορούν όλα να μπουν σε ένα τσουβάλι.

**ΠΡΟΕΔΡΕΥΩΝ (Απόστολος Αβδελάς):** Και επειδή είμαι πολύ καλό παιδί σας βάζω τώρα τον χρόνο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πάρα πολύ.

Με πολιτική ευθύνη της Κυβέρνησης, κατόπιν μηνυτήριας αναφοράς της κυρίας Υπουργού στις 29-10-2021 δόθηκε εντολή από την Εισαγγελία Χανίων για τη διενέργεια προκαταρτικής εξέτασης από την Υποδιεύθυνση Ασφαλείας Χανίων. Οι κατηγορίες που τους αφορούν είναι αδικήματα απαγωγής σε βαθμό κακουργήματος που επισύρουν ποινές έως και δεκαπέντε χρόνια φυλάκισης σε οκτώ φοιτητές του Πολυτεχνείου Κρήτης, εκλεγμένοι πρόεδροι, μέλη διοικητικών συμβουλίων φοιτητικών συλλόγων που συμμετείχαν σε κινητοποίηση του φοιτητικού Συλλόγου Ηλεκτρολόγων Μηχανολόγων και Μηχανικών Υπολογιστών τον περασμένο Οκτώβρη στον Κοσμήτορα.

Το ζήτημα με τι είχε να κάνει; Με τη διαφωνία δύο μελών ΔΕΠ και φοιτητών για την τοποθέτησης μιας χειρόγραφης ενημερωτικής αφίσας σε μη προκαθορισμένο χώρο. Πρόκειται για μια απαράδεκτη εκφοβιστική πράξη που θυμίζει άλλες εποχές και βρίσκει τη μαζική καταδίκη όλων των φοιτητικών συλλόγων πολλών μαζικών φορέων του Νομού Χανίων που μάλιστα υπάρχουν πρωτοβουλίες αλληλεγγύης για τους διωκόμενους φοιτητές και καταθέτω στα Πρακτικά όλες αυτές τις επιστολές καταδίκης της δίωξης των φοιτητών.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή, λοιπόν, η δίωξη συνιστά επικίνδυνη κλιμάκωση του οργανωμένου κυβερνητικού σχεδίου της καταστολής στα πανεπιστήμια με τους φοιτητές να αντιμετωπίζονται σαν εγκληματίες του κοινού Ποινικού Δικαίου με ενδεχόμενες βαρύτατες ποινές. Πρόκειται για σχέδιο που στοχεύει στη δημιουργία κλίματος τρομοκράτησης στους φοιτητές, καθώς και αποπροσανατολισμού από τα πραγματικά προβλήματα που αντιμετωπίζουν φοιτητές, καθηγητές και άλλοι εργαζόμενοι στα πανεπιστήμια, για τα οποία όχι μόνο δεν ενδιαφέρεστε για την επίλυσή τους αλλά τα διογκώνετε με την πολιτική σας. Αυτό συνιστά ο νέος νόμος-πλαίσιο που καταθέσατε ήδη στη Βουλή.

Κλιμακώνει, λοιπόν, η Κυβέρνηση επικίνδυνα το τεχνητό κλίμα έντασης που ή ίδια δημιουργεί στα πανεπιστήμια για να δικαιολογηθεί η είσοδος της Πανεπιστημιακής Αστυνομίας. Συνεχίζει τον δρόμο του αυταρχισμού και της καταστολής, όπως και οι προηγούμενες κυβερνήσεις στην προσπάθειά της να επιβάλει αυτόν τον απαράδεκτο νόμο-πλαίσιο στα πανεπιστήμια με στόχο τη μεγαλύτερη και ολόπλευρη υποταγή των πανεπιστημίων στα συμφέροντα των επιχειρηματικών ομίλων ενάντια στα μορφωτικά δικαιώματα της νεολαίας.

Θεωρούμε, κυρία Υπουργέ, ότι πρέπει να προβείτε άμεσα στην απόσυρση των κατηγοριών σε βάρος των οκτώ φοιτητών του Πολυτεχνείου Κρήτης και να σταματήσει τώρα κάθε προσπάθεια δίωξης εκλεγμένων συνδικαλιστών σε φοιτητικούς συλλόγους.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Θα απαντήσει η Υπουργός Παιδείας και Θρησκευμάτων, κ. Νίκη Κεραμέως.

Κυρία Κεραμέως, καλησπέρα σας και καλή εβδομάδα.

Ορίστε, έχετε τον λόγο για εννέα λεπτά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):**  Ευχαριστώ πολύ, κύριε Πρόεδρε και ευχαριστώ και τις συναδέλφους και τους συναδέλφους και τους ευχαριστώ πολύ, γιατί έχουν υποβάλει και οι τρεις και μας δίνουν την ευκαιρία να συζητήσουμε ένα καίριο ζήτημα: Ποιοι είναι οι στόχοι μας τελικά για τα πανεπιστήμια; Πώς οραματιζόμαστε τον χώρο της τριτοβάθμιας εκπαίδευσης στη χώρα μας; Τι θεωρούμε σωστό να συμβαίνει εκεί και τι όχι; Γιατί ασφαλώς, το θέμα μας σήμερα ξεπερνά κατά πολύ την ασφάλεια.

Κυρίες και κύριοι, συντάσσεστε και οι τρεις με τη φερόμενη δράση κάποιων φοιτητών και μάλιστα την στηρίζετε τόσο ένθερμα που ήρθατε να την υπερασπιστείτε και στη Βουλή. Ενδιαφέρον! Ποια είναι αυτή η φερόμενη δράση; Άκουσα και τους τρεις σας να αναφέρεστε σε μια αφίσα. Αλήθεια, αυτή ήταν η ανακοίνωση; Να διαβάσω την ανακοίνωση της κοσμητείας; Ήταν περί μιας αφίσας το θέμα;

Την Πέμπτη 14 Οκτωβρίου -είναι από την ανακοίνωση της κοσμητείας- ακολούθησε αναγκαστικός εγκλεισμός του κοσμήτορα στο γραφείο του για περίπου τέσσερις ώρες από τις 10.00 έως τις 14.00 από ομάδα είκοσι έως τριάντα ατόμων, μεταξύ των οποίων υπήρχε σημαντικός αριθμός ατόμων που δεν ανήκουν στο Ίδρυμα.

«Η ομάδα αυτή κρατούσε τον κοσμήτορα όμηρο». Ποιος τα λέει αυτά; Η Κοσμητεία. Τον κρατούσε όμηρο. Για αφίσα μιλάτε εσείς, για ομηρία μιλά εδώ. «Τον κρατούσε όμηρο σε αποπνικτική ατμόσφαιρα και υπό συνεχείς ύβρεις, απαγορεύοντάς του να βγει από το γραφείο, με αποτέλεσμα να αποτραπεί η διδασκαλία προγραμματισμένης διάλεξης στο μάθημα «Σήματα και συστήματα» μεταξύ 11.00΄ και 13.00΄». Δηλαδή, δεν γίνεται και μάθημα.

Το αίτημα αυτής της ομάδας ήταν να ανακαλέσει ο κοσμήτορας το e-mail και ούτω καθεξής. «Κατά τη διάρκεια του εγκλεισμού του απαγορεύτηκε με βία η χρήση του σταθερού τηλεφώνου του γραφείου του, ενώ παριστάμενος προσπάθησε να του βάλει στυλό στο χέρι για να υπογράψει. Όταν προσπάθησε να ξεκλειδώσει το κινητό του απλώς για να δει νέα μηνύματα, δέχθηκε φωνές και ύβρεις από άτομα, ενώ τα ίδια άτομα δεν είχαν πρόβλημα να τον βιντεοσκοπήσουν ή να φωτογραφίσουν, όπως έκανε -για παράδειγμα- φοιτήτρια άλλης σχολής. Παράλληλα, δύο μεγαλόσωμα άτομα στην έξοδο του γραφείου «ρύθμιζαν» το ποιος έμπαινε και ποιος έβγαινε, εμποδίζοντας βίαια την έξοδο του κοσμήτορα.».

Κυρίες και κύριοι συνάδελφοι, αυτά είναι περιγραφές δημοσιευμάτων ή εικασίες και ούτω καθεξής; Όχι, είναι η επίσημη εκδοχή των περιστατικών όπως καταγράφηκε σε ανακοίνωση της κοσμητείας. Δεν άκουσα τίποτα από όλα αυτά από εσάς. Άκουσα για μια αφίσα. Για εγκλεισμό δεν άκουσα, για ομηρία δεν άκουσα. Τον είχαν κλειδωμένο μέσα, το καταλαβαίνετε; Φέρεται να τον είχαν κλειδωμένο μέσα. Θα αποδειχθεί στη δικαιοσύνη εάν είναι έτσι ή δεν είναι. Του έβαλαν στυλό να υπογράψει με το ζόρι δήλωση. Αυτά λέει η κοσμητεία και τα υπογράφουν επτά μέλη της, εκ των οποίων και οι δύο φερόμενοι παθόντες.

Εάν, λοιπόν, αυτά επιβεβαιωθούν από τη δικαιοσύνη, ναι, θα αφορούν βιαιότατη επίθεση κατά ακαδημαϊκού λειτουργού, συνοδευόμενη από ύβρεις, απειλές, παρεμπόδιση εκπαιδευτικού και διοικητικού έργου. Εφόσον, λοιπόν, αυτά αποδειχθούν, πρόκειται για πράξεις απολύτως καταδικαστέες, που κανείς δεν θέλει να βλέπει στα πανεπιστήμια ή οπουδήποτε αλλού στη χώρα. Ή μήπως όχι;

Ειλικρινά, απορώ που τόσο σοβαρά φερόμενα επεισόδια, όχι μόνο δεν αποδοκιμάζονται από τις μισές Κοινοβουλευτικές Ομάδες της χώρας, αλλά έρχονται εκπρόσωποί τους εδώ, στον κορυφαίο αυτό δημοκρατικό θεσμό, στο ναό της δημοκρατίας, όπου ψηφίζονται οι νόμοι, να προτάξουν τα στήθη τους υπέρ της βάναυσης καταπάτησής τους. Είναι όχι απλώς οξύμωρο, αλλά ασύλληπτο!

Αυτές τις καταγγελίες αποτρόπαιων γεγονότων -διότι ειλικρινά δεν ξέρω πώς αλλιώς να τις χαρακτηρίσω- ιδιαίτερα όταν διενεργούνται σε ένα χώρο ελεύθερης κυκλοφορίας απόψεων, παραγωγής ιδεών, προαγωγής της επιστήμης, εσείς βρήκατε πολλούς τρόπους να τις αποτυπώσετε ήπια -για μια αφίσα, λέτε-, για να δικαιολογήσετε.

Ο κ. Φίλης έρχεται σήμερα και μας λέει ότι επιτιθέμεθα κατά φοιτητών, που αγωνίζονται για τη γνώση και τη δημοκρατία στο πανεπιστήμιο.

Αλήθεια, κύριε Φίλη, έτσι αγωνίζεται κανείς για τη γνώση, κρατώντας όμηρο τον καθηγητή, βάζοντάς του στυλό στο χέρι να υπογράψει διά της βίας δήλωση, παρεμποδίζοντας τους φοιτητές του από το να παρακολουθήσουν τη διάλεξή τους, επειδή ο καθηγητής τους τυγχάνει όμηρος; Αυτή είναι η εικόνα η δική σας για τις μάχες υπέρ της δημοκρατίας; Φιμώνοντας, απειλώντας, καθυβρίζοντας, εγκλωβίζοντας; Αυτή είναι η εικόνα σας για τη δημοκρατία;

Αναφερθήκατε στο συμβάν ως μορφή φοιτητικής διεκδίκησης και δημοκρατικής οργάνωσης. Λέτε, μία παράσταση διαμαρτυρίας και ότι πρόκειται για δική μας σκευωρία, που στοχοποιεί φοιτητές λόγω της συνδικαλιστικής τους ιδιότητας, ότι είμαστε ενάντια στην ελεύθερη δημοκρατική έκφραση. Ποια είναι η ελεύθερη δημοκρατική έκφραση, το να έχεις δύο μεγαλόσωμους να φυλάνε έξω από το γραφείο, να εμποδίζουν κάποιον μέσα, να τον κρατάνε όμηρο; Σας έχουν κρατήσει όμηρο, κύριε Φίλη, κλειδωμένο σε ένα γραφείο, να σας βάλουν ένα στυλό στο χέρι και να σας πουν «Υπέγραψε»; Γιατί αυτά καταγγέλλονται. Δεν ξέρω εάν είναι αληθή, αλλά καταγγέλλονται. Αυτά καταγγέλθηκαν όχι από κάποιο τυχαίο, αλλά από το επίσημο όργανο του πανεπιστημίου, από την ίδια την Κοσμητεία.

Ο κ. Συντυχάκης κάνει λόγο για κινητοποίηση του φοιτητικού συλλόγου -έτσι ερμηνεύει τα γεγονότα ως αντιστέγασμα στην πραγματικότητα- και κατηγορεί την Κυβέρνηση για δημιουργία κλίματος τρομοκράτησης.

Κύριε Συντυχάκη, εάν εσείς ήσασταν αυτός ο καθηγητής, τον οποίο τον κλειδώνουν μέσα για τέσσερις ώρες, του απαγορεύουν να χρησιμοποιήσει το κινητό του, του βάζουν στυλό στο χέρι, αλήθεια, εσείς δεν θα είχατε τρομοκρατηθεί με αυτό, θα περιμένατε τη δική μου παρέμβαση; Η δική μου παρέμβαση είναι αυτή που θα σας τρομοκρατούσε; Σημειωτέον, αυτή είναι μια παρέμβαση του Οκτωβρίου, δεν είναι τωρινή.

Η κ. Σακοράφα βρήκε έναν άλλον ευφάνταστο τρόπο να παρουσιάσει τα όσα συνέβησαν. Μίλησε για κοινωνικές αντιδράσεις, για παράσταση διαμαρτυρίας, για κάποιον που θέλει να εκφράσει την αντίθεσή του στην κυβερνητική πολιτική.

Φανταστείτε, κυρία συνάδελφε, σε τι κόσμο θα ζούσαμε εάν, όπως λέτε, ο καθένας, που θα διαφωνούσε με κάποια από τις πολιτικές της οποιασδήποτε κυβέρνησης στον κόσμο έπαιρνε την κατάσταση στα χέρια του και άρπαζε όποιον στεκόταν εμπόδιο στα σχέδιά του, εάν περιόριζε τις ελευθερίες του εξαναγκάζοντάς τον να υπογράψει οτιδήποτε, καθυβρίζοντας και απειλώντας τον!

Ξαναλέω, δεν ξέρω εάν είναι αλήθεια. Ξέρω ότι αυτή είναι η επίσημη καταγγελία και η επίσημη θέση της κοσμητείας.

Ποια είναι, λοιπόν, η δική μου θέση; Βλέπω όλα αυτά, μια ανακοίνωση της κοσμητείας που καταγγέλλει αυτά, δεν πρέπει να ελεγχθούν αυτές οι καταγγελίες; Δεν πρέπει να διερευνηθεί η υπόθεση; Τί προτείνετε, να σταυρώσουμε τα χέρια και να πούμε: «Δεν πειράζει, τα παιδιά εκφράζονται. Με ομηρία; Με ομηρία. Με στυλό στο χέρι με τη βία; Με στυλό στο χέρι με τη βία. Εκφράζονται τα παιδιά». Αυτό περιμένετε από έναν Υπουργό Παιδείας; Αυτό είναι το ακαδημαϊκό περιβάλλον που θέλουμε για τα πανεπιστήμιά μας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κυρίες και κύριοι, σεβόμενη τον χρόνο, τον τόπο και τη διαδικασία, δεν θα πω περισσότερα τώρα. Θα κλείσω, όμως, με μία θλιβερή διαπίστωση. Σήμερα στην κυριολεξία, εν έτει 2022, στη Βουλή συζητάμε αυτές τις ημέρες για νέους ορίζοντες στα πανεπιστήμιά μας, συζητάμε για εσωτερικά «ERASMUS», για κοινά πτυχία, για διπλά πτυχία, για βιομηχανικά διδακτορικά, συζητάμε για αυτά που κάνουν όλες οι χώρες του κόσμου. Ενώ συζητάμε για αυτά τα θέματα, για το αύριο της τριτοβάθμιας εκπαίδευσης, οι εκπρόσωποι τριών εκ των έξι κομμάτων της Βουλής επιμένουν να προσπαθούν να καθηλώσουν τα πανεπιστήμιά μας στο χθες, σε ένα χθες μάλιστα από το οποίο παλεύουμε πάση θυσία να απαγκιστρωθούμε, που όλη η κοινωνία απαιτεί να αφήσουμε πίσω μας, σε ένα χθες που δεν αξίζει σε κανένα μέλος της ακαδημαϊκής κοινότητας, σε κανένα φοιτητή, σε κανέναν καθηγητή, σε κανένα διοικητικό στέλεχος. Εσείς, τί κάνετε; Έρχεστε και υπερασπίζεστε αυτές ακριβώς τις χειρότερες εκφάνσεις του παρελθόντος. Μας εγκαλείτε που εφαρμόζουμε το νόμο. Μας κατηγορείτε που δεν αφήνουμε τα πανεπιστήμιά μας να σύρονται στην ανομία από μειοψηφίες, που προσπαθούμε για ένα καλύτερο, ασφαλέστερο, υγιέστερο ακαδημαϊκό περιβάλλον, ισάξιο των διεθνών προτύπων και αντάξιο των νέων μας.

Οι πολίτες βλέπουν και κρίνουν. Εμείς με τη βιβλιοθήκη, εσείς με τη βαριοπούλα!

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Κεραμέως.

Πριν δώσω το λόγο στην κ. Σακοράφα για να προχωράει η διαδικασία, έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου του 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις».

Κυρία Σακοράφα, έχετε τρία λεπτά για τη δευτερολογία σας.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, θα απαιτήσω λίγο παραπάνω χρόνο.

**ΠΡΟΕΔΡΕΥΩΝ (Απόστολος Αβδελάς):** Το περίμενα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ.

Θα πω στην κυρία Υπουργό ότι τη βαριοπούλα δεν την έχουμε εμείς, δεν είμαστε με τη βαριοπούλα εμείς, η βαριοπούλα είναι στην Κυβέρνηση και ασκεί εξουσία αυτή τη στιγμή.

Όμως, πέρα από αυτό, θέλω να ξεκινήσω με κάτι που είπε όσον αφορά εμένα. Αρπάζουμε, λέει, τη ζωή από τα χέρια αυτών των ανθρώπων. Εμείς το κάνουμε; Εσείς αρπάζετε, κυρία Υπουργέ, τη ζωή από τα χέρια αυτών των παιδιών και την αρπάζετε με τα νομοθετήματα που φέρνετε, πρώτον, όσον αφορά τα πανεπιστήμια και δεύτερον, όσον αφορά το γεγονός ότι βγαίνουν από τα πανεπιστήμια και δεν έχουν πού να πάνε να δουλέψουν και είναι άνεργα. Αυτό είναι το ένα κομμάτι.

Δεύτερο κομμάτι. Με συγχωρείτε πάρα πολύ, αλλά δεν απαντήσατε καθόλου για τον καθηγητή που σας είπα και για τη συμπεριφορά του μέσα στο πανεπιστήμιο απέναντι σε έναν φοιτητή, του οποίου ο γονιός έκανε πολύ μεγάλο αγώνα για να μπει στο πανεπιστήμιο και νομίζει ότι είναι στο δικό του μπαϊράκι και μπορεί να τον διώξει όποτε θέλει, για όποιον λόγο νομίζει εκείνος. Αυτό είναι το ένα.

Το δεύτερο, κυρία Υπουργέ, είναι ότι εγώ, απ’ ό,τι διαβάζω, οι φοιτητές έκαναν τρεις επισκέψεις στο γραφείο του κυρίου κοσμήτορα και ο κύριος κοσμήτορας τούς δέχτηκε, συζήτησε μαζί τους. Στις 13 Οκτωβρίου πήγαν εκατόν εξήντα φοιτητές και στις 14 Οκτωβρίου ήταν ογδόντα φοιτητές μέσα στην αίθουσα του κυρίου κοσμήτορα, χωρίς να δημιουργηθεί κανένα πρόβλημα. Οι ίδιοι οι φοιτητές, όταν αντιλήφθηκαν ότι βρίσκεται σε διαδικασία διπλωματικής εργασίας, περίμεναν να τελειώσει όλη αυτή η διαδικασία, για να μπορέσουν να μιλήσουν με τον κύριο κοσμήτορα. Σεβάστηκαν δηλαδή τις διαδικασίες και από εκεί και πέρα συμμετείχε, όπως είπα προηγουμένως, ο κύριος κοσμήτορας στη συζήτηση, δεν επεδίωξε να αποχωρήσει καθόλου από τη συζήτηση, δεν σηκώθηκε από το γραφείο του, δεν αποχώρησε από το γραφείο του και όταν θεώρησε ότι η συζήτηση είχε εξαντληθεί, πάλι δεν θέλησε να φύγει, δεν το έπραξε αυτό. Εκτός αυτού, είχε στα χέρια του το κινητό του τηλέφωνο, το οποίο χρησιμοποιούσε συχνά στέλνοντας μηνύματα, τον φορητό ηλεκτρονικό υπολογιστή του, την οθόνη του οποίου είχε την περισσότερη ώρα μπροστά του και πληθώρα καθηγητών μπαινόβγαιναν στο γραφείο του κυρίου κοσμήτορα.

Πέστε μου, σας παρακαλώ πολύ, πώς ήταν αυτός ο άνθρωπος αποκλεισμένος από τους φοιτητές με τον τρόπο που εσείς αναφέρετε.

Κύριε Πρόεδρε, επιτρέψτε μου να πω στην κυρία Υπουργό ότι αυτό το αφήγημα της υπεράσπισης της νομιμότητας με τον τρόπο που προσπαθείτε να το περάσετε, κυρία Υπουργέ, δεν μπορεί να γίνει πειστικό. Οι Υπουργοί δεν υπερασπίζονται τη νομιμότητα καταθέτοντας μηνύσεις απέναντι στους φοιτητές.

Και πάντως, παρά την προβολή αυτής της άποψης, δεν είδαμε, κυρία Υπουργέ, καμμία μηνυτήρια αναφορά του Υπουργού Ανάπτυξης, παραδείγματος χάριν, για τις πρακτικές αισχροκέρδειας που έχουν γονατίσει τις οικογένειες εκεί έξω, ούτε του Υπουργού Περιβάλλοντος για τις αυθαιρεσίες των διαφόρων επενδυτών ούτε στη βιομηχανία, ούτε στον τουρισμό για την καταστροφή του περιβάλλοντος στη χώρα μας.

Να σας πω κάτι, κύριε Πρόεδρε; Μόλις σήμερα δεν είδαμε ούτε το κράτος δικαίου στο οποίο αναφέρεται η Κυβέρνηση, όταν την κυρία στα Ιλίσια την πέταξαν στον δρόμο γιατί της πήρε το σπίτι της για 15.000 ένα fund. Δεν ακούστηκε καμμία αντίρρηση πάνω σ’ αυτό και δεν αγωνίστηκε κανένας γι’ αυτό. Ας μη συνεχίσω με άλλα παραδείγματα, κυρία Υπουργέ.

Δεν είναι η υπεράσπιση ο στόχος σας, κυρία Υπουργέ. Τη νομιμότητα ξέρουν και μπορούν να την υπερασπίζονται οι εισαγγελείς σ’ αυτή τη χώρα για τα αυτεπάγγελτα αδικήματα. Για τα πάντα έχει δικαίωμα ο καθένας να καταθέσει μήνυση και να υπερασπιστεί σε οποιαδήποτε παράνομη συμπεριφορά.

Ας μην υποκρινόμαστε, λοιπόν, μέσα σ’ αυτή την Αίθουσα. Δεν είναι νομικοί οι λόγοι που κάνατε αυτή την κίνηση, κυρία Υπουργέ. Είναι μια καθαρά πολιτική κίνηση, ένα νέο κυβερνητικό όπλο στη δική σας μάχη. Ο στόχος σας είναι ένας, ο εκφοβισμός. Όποιος φοιτητής, όποιος πολίτης νιώθει πως έχει την υποχρέωση να αντιδράσει, να ξέρει πως κινδυνεύει να τον σέρνουν για ένα κακούργημα.

Εδώ, λοιπόν, δεν υπήρξε κακούργημα και το γνωρίζετε. Τα πραγματικά στοιχεία δείχνουν ότι δεν υπήρξε επ’ ουδενί βία, ανομία, εγκλεισμός ή ομηρία, όπως σας είπα προηγουμένως. Όμως, ο πολιτικός στόχος έχει επιτευχθεί με μόνη την υπουργική μήνυση με δύο πλευρές: Μήνυμα τρομοκράτησης των παιδιών στα πανεπιστήμια όλης της χώρας και κάθε άλλου πολίτη με πρόθεση αντίδρασης στις κυβερνητικές πολιτικές και από την άλλη η επίδειξη δήθεν αποφασιστικότητας. Μήνυμα, δηλαδή, προς τον πιο σκληρό συντηρητικό πυρήνα της ελληνικής κοινωνίας που το μεγαλύτερό του μέρος ανήκει στο δικό σας κόμμα. Μήνυμα του σημερινού κράτους πως τους πολίτες: «Προσέξτε, γιατί μπορώ να σας συντρίψω όποτε το θελήσω».

Ευτυχώς, ξέρετε, η κοινωνία, όταν πιέζεται αφόρητα, όταν οι κυβερνητικές εξουσίες οδηγούν τις ζωές των πολιτών σε αδιέξοδα, δεν καταλαβαίνει από τέτοιες καταστάσεις. Οι λόγοι που οδηγούν στην αντίδραση, στην αντίσταση είναι αντικειμενικοί.

Η σημερινή Κυβέρνηση αποφεύγει κάθε διαδικασία ουσιαστικού διαλόγου με την κοινωνία, όπως ο διάβολος το λιβάνι. Τα διάφορα μέτρα και οι μεταρρυθμίσεις θεωρείτε πως δεν χρειάζεται να επηρεάζονται από διάλογο, νομιμοποιούνται από μόνα τους επειδή είναι η βούληση της Κυβέρνησης.

Για να εφαρμοστούν, λοιπόν, τέτοιες πολιτικές που αποφασίζονται ερήμην της κοινωνίας πρέπει να επιβληθούν σ’ αυτήν, κυρία Υπουργέ, και αυτό κάνετε εσείς αυτήν τη στιγμή και πρέπει να υπάρχει αυταρχισμός και καταστολή.

Θέλετε, λοιπόν, να μας πείσετε ότι είστε από τη φύση σας καταδικασμένη να ακολουθείτε τον δρόμο του αυταρχισμού και την κλιμάκωση των συγκρούσεων μέχρι τέλους.

Αλήθεια, υπάρχει πουθενά στον κόσμο ένα κράτος, ένας Υπουργός που να έχει κάνει μήνυση σε φοιτητή; Πουθενά, σας το λέω εγώ. Αν υπάρχει, θέλω να μου το πείτε.

Κάτι τελευταίο, κυρία Υπουργέ: To θέσφατο δεν είναι η νομιμότητα, είναι η δικαιοσύνη. Η προσπάθεια να πλησιάσει η νομιμότητα το δίκαιο είναι διαρκής και είναι πάντα ανολοκλήρωτη. Αντίστοιχα, άλλο είναι η έννοια της δικαιοσύνης και άλλο ο θεσμός της δικαιοσύνης.

Κλείνω, κύριε Πρόεδρε και σας ευχαριστώ πάρα πολύ για την ανοχή σας. Στην «Πολιτεία» του Πλάτωνα ο Σωκράτης λέει στον Θρασύμαχο. Έχει σημασία και το όνομα που σας λέω, κυρία Υπουργέ. Λέει, λοιπόν, ο Σωκράτης: «Γιατί η αδικία, Θρασύμαχε, δημιουργεί ταραχές και μίση και εχθροπραξίες και εξεγέρσεις, ενώ η δικαιοσύνη φέρνει ομόνοια και φιλία». Έτσι δεν είναι, κυρία Υπουργέ;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς, κυρία Σακοράφα.

Κύριε Φίλη, έχετε τον λόγο.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Είναι δύσκολο να κατανοήσω τον εισαγγελικό οίστρο και το αστυνομικό πάθος της κυρίας Υπουργού. Δεν είναι Υπουργός Παιδείας, όπως εμφανίστηκε τώρα. Άλλο ρόλο, άλλη αρχή προσπαθεί να αντιποιηθεί με τα όσα είπε. Μίλησε βέβαια για φερόμενα επεισόδια, αλλά ο τρόπος που τα ανέφερε είναι σα να τα υιοθετεί. «Φερόμενα επεισόδια»; Φοβερός νεολογισμός. «Φερόμενοι δράστες για επεισόδια» θα εννοεί προφανώς η κυρία Υπουργός.

Επαναλαμβάνω: Όπως τα είπε όλα, ήταν ένα κατηγορητήριο και μια γραμμή προς τον εισαγγελέα να κλείσει τον προκαταρκτική εξέταση με κατηγορητήριο εναντίον των συγκεκριμένων φοιτητών. Τόσο μίσος απέναντι στα νέα παιδιά; Διερωτώμαι.

Άκουσα ότι η κοσμητεία καταγγέλλει συγκεκριμένες παράνομες πράξεις. Γιατί δεν πήγε η κοσμητεία η ίδια στον εισαγγελέα; Έπρεπε να παρέμβει ενδιάμεσα ο υπερεισαγγελέας που λέγεται «κυρία Κεραμέως»; Γιατί; Προφανώς διότι η κοσμητεία, ακόμα και αν αυτά που λέει ισχύουν –που δεν το γνωρίζω- έκρινε ότι ο καλύτερος, ο προσφορότερος τρόπος για να επιλύονται τέτοια ζητήματα στα πανεπιστήμια είναι όχι η παρέμβαση της δικαιοσύνης και η καταδίκη των ανθρώπων ως κακούργοι. Αυτές είναι οι κατηγορίες που ακούγεται ότι θα τους απαγγελθούν.

Άρα, η κ. Κεραμέως δίνει γραμμή και στα πανεπιστήμια πώς να αντιμετωπίζουν αυτά τα φερόμενα, όπως είπε, επεισόδια και γεγονότα. Είναι προφανές, ότι είναι ένα μήνυμα τρομοκρατίας απέναντι στην κοινωνία, στα νέα παιδιά, σε μια περίοδο που οι κοινωνικές εντάσεις θα ανεβαίνουν λόγω της ανικανότητας της Κυβέρνησης και των συντηρητικών πολιτικών που ακολουθεί σ’ όλους τους τομείς, στην οικονομία, στο περιβάλλον, στην παιδεία, παντού.

Η κ. Κεραμέως θα πρέπει να εξηγήσει στη Βουλή γιατί ανάλογες παράνομες εγκληματικές ενέργειες δεν παρενέβη η ίδια να αντιμετωπιστούν από τον εισαγγελέα. Για παράδειγμα, έχουμε τη γνωστή ιστορία όπου ένας ειδικός φρουρός βγάζει πιστόλι μέσα στο Οικονομικό Πανεπιστήμιο, στην ΑΣΟΕ, και το στρέφει εναντίον φοιτητών. Υπάρχουν βίντεο, φωτογραφίες, έγινε σάλος. Καμμία παρέμβαση της κυρίας εισαγγελέως, για να δούμε τι συνέβη ακριβώς. Πιστόλι έβγαλε ο ειδικός φρουρός μέσα στο πανεπιστήμιο, όχι υπογραφή με τη βία. Πιστόλι.

Δεύτερον: Έχουμε τους χρυσαυγίτες, όλους αυτούς τους φασίστες, οι οποίοι στα ΕΠΑΛ Θεσσαλονίκης δρούσαν επί μέρες, ασκούσαν βία στα παιδιά και στη γειτονιά και χρειάστηκε να υπάρξει κατακραυγή και δική μας και άλλων κομμάτων για να πει η κ. Κεραμέως ότι πρέπει να διεξαχθεί μια έρευνα που ακόμα δεν ξέρουμε τα αποτελέσματά της.

Τρίτον: Μέσα στο ΑΠΘ είδαμε τη σκηνή του παρ’ ολίγον νεκρού φοιτητή, αυτού που μ’ έναν τρόπο υποτιμητικό, ανάξιο σχολιασμού –δεν θέλω να το σχολιάσω άλλο- ο Πρωθυπουργός χαρακτήρισε ως κατ’ επάγγελμα τραυματία και διαδηλωτή. Ούτε εκεί η κυρία Υπουργός πήρε καμμιά πρωτοβουλία. Αμίλητη μπροστά σε βασανισμούς, σε ξυλοδαρμούς φοιτητών, μαθητών και εκπαιδευτικών. Αμίλητη. Την πείραξε κάτι που δεν πείραξε τον κοσμήτορα, την κοσμητεία, που δεν πήγε η ίδια η κοσμητεία στη δικαιοσύνη. Πιθανόν να υπάρχουν ενέργειες που πρέπει να συζητηθούν και να καταδικαστούν. Αυτό είναι άλλη κουβέντα. Όμως, επαναλαμβάνω: Για τα εγκλήματα καμμία κουβέντα, για τα φερόμενα εγκλήματα εύκολα να πάει στη δικαιοσύνη.

Ένα τελευταίο θέμα: Είναι προφανές ότι αυτό το οποίο συνέβη ήταν ένα προμήνυμα τού τι θα συμβαίνει στα πανεπιστήμια από εδώ και στο εξής με την ψήφιση του νομοσχεδίου. Πλήρης ποινικοποίηση της συνδικαλιστικής δράσης. Είναι παράνομος ο συνδικαλισμός στα πανεπιστήμια; Υπάρχει πανεπιστήμιο χωρίς συνδικαλισμό και χωρίς δημοκρατία; Προφανώς η κ. Κεραμέως, όταν βλέπει ότι και η ΔΑΠ υποχωρεί, θεωρεί ότι είναι ένα βάρος η ύπαρξη συνδικαλιστικής δράσης των φοιτητών. Όμως, είναι λυπηρό η πολιτεία σε στιγμές κρίσης του κομματικού συστήματος, κρίσης της έννοιας της πολιτικής, απομάκρυνσης της νέας γενιάς απ’ αυτό που ονομάζεται πολιτική, να δείχνει αυτό το απεχθές πρόσωπο και ουσιαστικά να εγκληματοποιεί η ίδια η πολιτεία με τη συμπεριφορά της διάφορες κοινωνικές πράξεις.

Πιστεύω ότι η κ. Κεραμέως, εάν έχει έστω και τώρα τη δυνατότητα να αντιλαμβάνεται τα λάθη της, πρέπει να ζητήσει να σταματήσει η δίωξη. Μπορεί να θέλει να συνεχιστεί η δίωξη νομικά. Αυτό είναι άλλη ιστορία. Πολιτικά, όμως, μέσα στη Βουλή να πει «σταματάει η δίωξη, ό,τι έγινε έγινε, ελύθησαν τα ζητήματα, δεν κυνηγάω τα παιδιά αυτά».

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς, κύριε Φίλη.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, το να μη συμφωνεί κανείς πολλές φορές με μορφές αγώνα και κινητοποιήσεων δεν σημαίνει ότι δεν μπορεί και δεν πρέπει να υπερασπίζεται το δικαίωμα να παλεύει και να αγωνίζεται κάποιος για τα δικαιώματά του, όταν η Κυβέρνηση και η κρατική εξουσία προσπαθεί να ποινικοποιήσει αυτούς τους αγώνες. Εσείς εδώ θέτετε, εν αμφιβόλω, το δικαίωμα στη διεκδίκηση. Αυτό κάνετε.

Γνωρίζετε πάρα πολύ καλά ότι το ΚΚΕ και η ΚΝΕ όποτε παρεμβαίνει, παρεμβαίνει με οργανωμένο, πειθαρχημένο τρόπο και με μορφές που δεν δίνουν το δικαίωμα σε κανέναν, ούτε στην Κυβέρνηση να στρέφεται κατά των διεκδικήσεων, ποινικοποιώντας αγώνες και σέρνοντας στα δικαστήρια όσους διεκδικούν.

Δηλαδή, τι σημαίνει αυτό τώρα που κάνετε; Ότι μπορεί η Κυβέρνηση για κάθε περιστατικό να στέλνει στα δικαστήρια όποτε και όποιον δεν της αρέσει; Γιατί περί αυτού πρόκειται. Και μάλιστα όταν η ίδια η πανεπιστημιακή κοινότητα στο Πολυτεχνείο Κρήτης θεωρεί ότι μπορεί να λυθεί στο πλαίσιο του αυτοδιοίκητου και με την εμπειρία που έχουν συσσωρεύσει έχουν την ικανότητα να εκτιμούν, να διαχειρίζονται και εν τέλει να επιλύουν τα προβλήματά τους πιο αποτελεσματικά από οποιονδήποτε άλλο. Αυτά αναφέρονται στην επιστολή των μελών ΔΕΠ μεταξύ των οποίων και μέλος ΔΕΠ που επικαλεστήκατε και που ήταν παρών στο περιστατικό και έδωσε και κατάθεση. Τι έχετε να πείτε γι’ αυτό;

Μας αναφέρεστε στην ανακοίνωση της κοσμητείας. Να σας φέρω εγώ την ανακοίνωση της ίδιας της πρυτανείας του Πολυτεχνείου. Γιατί δεν την αναφέρετε; Που δεν λέει ότι είναι υπέρ των φοιτητών, για ευνόητους λόγους, άλλα όμως λέει πολύ σαφέστατα ότι θα πρέπει να αναπτύσσεται ο πολιτικός λόγος και οι συνδικαλιστικές ελευθερίες ελεύθερα χωρίς τον φόβο πειθαρχικών διώξεων ή αποκλεισμών. Τι σχέση έχει με αυτά που μας διαβάσατε εσείς ως ανακοίνωση της κοσμητείας;

Έχω την εντύπωση ότι πραγματικά έχετε ξεφύγει και ο κατήφορός σας είναι χωρίς φρένα. Αυτά τα οποία λέτε είναι ανυπόστατα, κρύβεστε πίσω από την ανακοίνωση της κοσμητείας, αξιοποιείτε τέτοια γεγονότα ως φύλλο συκής που δεν είναι βέβαια έτσι όπως τα περιγράφεται, για να δικαιολογήσετε μια απολύτως στοχευμένη και πρωτοφανή πολιτική δίωξη καθ’ υπόδειξη δική σας, της Κυβέρνησης, με έναν και μόνο στόχο: Να επιβληθεί ο τρόμος στους φοιτητές. Βάζετε στο στόχαστρο όποιον αντιδρά και διαμαρτύρεται για την πολιτική σας, όποιος σας αμφισβητεί, όποιον αναδεικνύει προβλήματα και θέτει στόχους.

Και επανέρχομαι στην ανακοίνωση των τριάντα πέντε μελών ΔΕΠ του πολυτεχνείου Κρήτης που είναι καταπέλτης, που αποσιωπήσατε να κάνετε αναφορά. Κάνετε αναφορά μόνο σε ό,τι σας συμφέρει. Η ανακοίνωση λέει ότι πρόκειται για δυσανάλογη κλιμάκωση ενδοπανεπιστημιακού ζητήματος. Τα κατέθεσε στα Πρακτικά. Συνεχίζει η ανακοίνωση: «Η πρυτανεία του Πολυτεχνείου επιλήφθηκε του προβλήματος που είχε ανακύψει και μετά τις σχετικές συστάσεις θεώρησε το περιστατικό λήξαν. Η δε πανεπιστημιακή κοινότητα έμεινε με την πεποίθηση της αποκλιμάκωσης της έντασης. Προς έκπληξη, όμως, όλων στη συνέχεια και παρ’ ότι κανένα μέλος της πανεπιστημιακής κοινότητας δεν εξέφρασε επιθυμία ποινικοποίησης του συμβάντος μια τέτοια πολιτική κίνηση χρησιμοποιεί ένα περιστατικό για να μπορέσει πιθανώς να μετατοπίσει το κέντρο βάρους των πολιτικών πανεπιστημιακών εξελίξεων ή ακόμα και να δικαιολογήσει πολιτικές επιλογές». Αυτά λένε τα μέλη ΔΕΠ.

Εκτός, όμως, από την επιστολή του τριάντα πέντε, υπάρχουν αντίστοιχες ανακοινώσεις των συλλόγων ΕΔΙΠ ΕΤΕΠ, των διοικητικών υπαλλήλων του Πολυτεχνείου Κρήτης, των μελών ΔΕΠ της σχολής αρχιτεκτόνων, διαφόρων φορέων και συλλόγων συνδικάτων του Νομού Χανίων και φυσικά όλων των φοιτητικών συλλόγων. Ποιος, λοιπόν, έχει συμφέρον από την κλιμάκωση της επίθεσης, κυρία Υπουργέ σε βάρος των φοιτητών; Μόνο η Κυβέρνηση. Δηλαδή, ψάχνετε την ευκαιρία για ένταση της καταστολής για να δικαιολογήσετε την επιλογή σας για την είσοδο της Αστυνομίας στα πανεπιστήμια, επιβάλλοντας σιωπητήριο αγώνων για να προωθηθεί ο νόμος πλαίσιο.

Επιδεικνύετε περίσσεια σπουδή για το πώς θα οργανώσετε την καταστολή στα πανεπιστήμια, ενώ την ίδια στιγμή φέρνετε ένα νομοσχέδιο με δεκάδες –ήταν τετρακόσια εξήντα άρθρα- με τα οποία εγκαινιάζετε τη λειτουργία των ελληνικών πανεπιστημίων σε ανώνυμες εταιρείες και ούτε μια λέξη για τα οικονομικά προβλήματα που αντιμετωπίζουν τα παιδιά, για τη φοιτητική μέριμνα, για τα οικονομικά ζητήματα που αντιμετωπίζει σήμερα η λαϊκή οικογένεια, για να μπορέσει να σπουδάσει το παιδί της. Και τολμάτε να κάνετε νουθεσίες στη νέα γενιά, εσείς; Πού είναι οι δωρεάν σπουδές; Πού είναι η επιστημονική γνώση με ειδίκευση υψηλού επιπέδου, με πτυχία, ως μοναδική προϋπόθεση για την εργασία σήμερα, για μόνιμη και σταθερή δουλειά, για να έχουν τα πανεπιστήμια ακαδημαϊκή ελευθερία και συλλογική δράση; Τίποτα από όλα αυτά. Σας ενοχλεί η νεολαία που παλεύει και αγωνίζεται.

Απαιτούμε, λοιπόν -και όχι εμείς-, απαιτεί η κοινωνία η ίδια, η πανεπιστημιακή κοινότητα, να αποσύρετε τις κατηγορίες των οκτώ φοιτητών. Δεύτερον, καλούμε τους φοιτητές να οργανώσουν την πάλη τους μέσα από τους συλλόγους τους, να τους περιφρουρήσουν μαζί με το συνδικαλιστικό κίνημα των εργαζομένων στα πανεπιστήμια και να ορθώσουν τείχος στην επέλαση των κριτηρίων της αγοράς στις πανεπιστημιακές σπουδές και ταυτόχρονα πραγματικά να κουρελιάσουν τα σχέδια έντασης της καταστολής και διάλυσης των σπουδών και του φοιτητικού κινήματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Συντυχάκη.

Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νομίζω ότι πρέπει να πάρουμε μια απόσταση από τα πράγματα. Και το λέω γιατί μας παρακολουθούν οι Ελληνίδες και οι Έλληνες και πρέπει να αφορούν πραγματικά για το θέμα το οποίο συζητάμε.

Τι συζητάμε; Συζητάμε για ένα περιστατικό που συνέβη πριν από αρκετούς μήνες τον περασμένο Οκτώβριο, όπου υπήρξε μια ανακοίνωση της κοσμητείας -θα έρθω στο θέμα των άλλων ανακοινώσεων-, ανακοίνωση της κοσμητείας του επίσημου οργάνου του πανεπιστημίου που μιλάει –θα το ξαναδιαβάσω- για αναγκαστικό εγκλεισμό κοσμήτορα στο γραφείο του για τέσσερις ώρες από είκοσι, τριάντα άτομα, εκ των οποίων οι περισσότεροι εκτός, όχι φοιτητές, άσχετοι. Τον κρατούσαν όμηρο -αυτά λέει η κοσμητεία- σε αποπνικτική ατμόσφαιρα, συνεχείς ύβρεις, του απαγόρευσαν να βγει, του απαγόρευσαν να δει το κινητό του, του έβαλαν στυλό στο χέρι για να υπογράψει δήλωση, δύο μεγαλόσωμα άτομα ρύθμιζαν ποιος έμπαινε και ποιος έβγαινε. Αυτά δεν τα λέει κάποια φυλλάδα. Αυτά τα λέει η κοσμητεία.

Λέτε, λοιπόν, ότι υπάρχουν άλλες διηγήσεις. Βεβαίως, θα το διευθετήσει η δικαιοσύνη. Γι’ αυτό έχουμε τη δικαιοσύνη. Εγώ δεν είμαι η δικαιοσύνη. Το πανεπιστήμιο δεν είναι η δικαιοσύνη. Εσείς δεν είστε η δικαιοσύνη. Έχουμε την ανεξάρτητη δικαιοσύνη. Γιατί άραγε το ισχύον νομοθετικό πλαίσιο δίνει τη δυνατότητα σε έναν Υπουργό να καταθέτει αναφορά, να καταθέτει περιστατικά που φτάνουν σε γνώση του; Γιατί το δίνει αυτό ο νόμος; Γιατί; Εγώ δεν λέω ότι έγιναν.

Κύριε Φίλη στα νομικά ο όρος «φερόμενος» είναι βασικός όρος. Όταν δεν ξέρεις αν έχει γίνει κάτι, είναι φερόμενα περιστατικά. Λοιπόν, αυτά είναι φερόμενα περιστατικά. Δεν ήμουν παρούσα. Δεν ξέρω αν έγιναν, αλλά μου ήρθε το επίσημο όργανο του πανεπιστημίου και μου είπε για σοβαρότατες καταγγελίες. Εγώ δεν έχω συναντήσει ξανά τέτοια καταγγελία. Είμαι τρία χρόνια σε αυτήν την τιμητική θέση. Δεν έχω ξανασυναντήσει τέτοια καταγγελία, να μου λένε ότι τον κράτησαν όμηρο. Λοιπόν, αυτή είναι η κατάσταση.

Έχουμε αυτήν την καταγγελία και έχουμε τρία κόμματα του Κοινοβουλίου που έρχονται εδώ να μας συγκαλέσουν εμάς ως Κυβέρνηση, γιατί βλέποντας τέτοιες αποτρόπαιες καταγγελίες κάναμε αναφορά του θέματος στην εισαγγελία. Και κυρία Σακοράφα, όχι, διαβάστε καλύτερα την αναφορά. Δεν λέει κατά των φοιτητών. Κατά παντός υπευθύνου λέει. Μπορεί να μην ισχύουν αυτά. Μπορεί να φταίει ο καθηγητής, ο κοσμήτορας. Δεν ξέρω εγώ ποιος φταίει, αλλά δεν είναι και δουλειά μου να το ξέρω. Γι’ αυτό έχουμε ανεξάρτητη δικαιοσύνη η οποία διερευνά τα περιστατικά.

Κυρία Σακοράφα, λοιπόν, εγώ σε αυτό στο οποίο αναφέρθηκα και θα το καταθέσω στα Πρακτικά είναι η απόφαση, με ημερομηνία 20 Οκτωβρίου. Είναι το επίσημο όργανο του πανεπιστημίου. Ξαναλέω, δεν ξέρω αν είναι αλήθεια, αλλά ήρθε στην αντίληψή μου αυτό και ήρθε ως σοβαρότατες καταγγελίες. Έρχονται τρία κόμματα του Κοινοβουλίου εδώ, στη Βουλή, που ψηφίζονται οι νόμοι, για να μας πουν ότι κακώς στείλαμε ακραίες καταγγελίες στον εισαγγελέα για διερεύνηση. Καταλαβαίνουμε τι συζητάμε; Καταλαβαίνουμε; Δεν μιλάμε για μια αφίσα. Μιλάμε για ομηρία.

Κυρία Σακοράφα, θυμάμαι σαν χτες που είχε συμβεί ένα περιστατικό -δεν ξέρω και τι απέγινε-, που είχατε έρθει και είχατε καταγγείλει προπηλακισμό. Είχε έρθει εδώ ο εκπρόσωπος σας, είχε γίνει χαμός, είχε διακοπεί η συνεδρίαση. Δεν ξέρω τι απέγινε. Για να σας κρατήσει κάποιος τέσσερις ώρες όμηρο σε ένα γραφείο. Για να μην μπορείτε να βγείτε. Για να σας βάλει ένα στυλό στο χέρι και να σας πει «υπόγραψε» λες και είμαστε δεν ξέρω εγώ πού. Το θυμάμαι σαν χτες που είχε έρθει ο εκπρόσωπός σας εδώ πέρα, για έναν φερόμενο προπηλακισμό. Ούτε εκεί ξέρω τι απέγινε. Ο εκφοβισμός είναι της Κυβέρνησης ή είναι αυτών των φερόμενων περιστατικών;

Δεν θα κρίνω, λοιπόν, εγώ εάν αυτά ήταν ή δεν ήταν αληθή. Δεν είναι δουλειά μου. Δεν έχω καμμία αρμοδιότητα γι’ αυτό. Γι’ αυτό έχουμε δικαιοσύνη. Αλλά, κύριε Συντυχάκη, δεν είναι ούτε η δουλειά του πανεπιστημίου να το κάνει αυτό. Όταν υπάρχουν καταγγελίες για ομηρία, ναι, υπάρχει δικαιοσύνη, θα το κρίνει, θα εξετάσει διαφορετικές εκδοχές, θα πάρει μαρτυρίες, θα το εξετάσει. Αυτός είναι ο ρόλος της δικαιοσύνης, ούτε ο δικός σας, ούτε ο δικός μου, ούτε κανενός άλλου. Γι’ αυτό έχουμε τη δικαιοσύνη.

Κύριε Φίλη, μιλήσατε για βήμα τρομοκρατίας. Βήμα τρομοκρατίας είναι η αναφορά του Υπουργού γι’ αυτά τα περιστατικά; Ή βήμα τρομοκρατίας είναι ότι τέτοια περιστατικά φέρονται να έχουν λάβει χώρα στο ελληνικό δημόσιο πανεπιστήμιο; Αναφερθήκατε στο περιστατικό στο Οικονομικό Πανεπιστήμιο. Έσπευσε η Αστυνομία. Έγινε διοικητική διερεύνηση του περιστατικού. Γιατί δεν τα αναφέρετε αυτά;

Κύριε Συντυχάκη, μιλήσατε για μορφές αγώνων και κινητοποιήσεων. Αυτή είναι μορφή αγώνα; Έτσι διεκδικείτε εσείς; Με εγκλεισμούς και ομηρίες. Όχι βέβαια.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν είπα αυτό. Διορθώστε το.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Όχι για σας. Αλλά μιλήσατε για μορφές αγώνων με αναφορά στο περιστατικό. Κι εγώ σας ρωτώ: Αυτός είναι τρόπος διεκδίκησης; Γιατί αν είναι αυτός να πάμε όλοι σπίτι μας τότε. Τι κάνουμε εδώ πέρα; Ψηφίζουμε νόμους για να ερχόμαστε μετά και να λέμε γιατί τους εφαρμόζουμε;

Και ξαναλέω, εφόσον υπάρχουν διαφορετικές εκδοχές των περιστατικών, ας το κρίνει η δικαιοσύνη. Εγώ με το που είδα αυτή την ανακοίνωση, που ήταν η επίσημη, κατέθεσα αναφορά κατά παντός υπευθύνου. Ξεκάθαρα το λέει η αναφορά αυτό. Όποιος είναι υπεύθυνος. Να διερευνηθεί. Μπορεί κανείς να μην είναι. Να μη συνέβη τίποτα απ’ όλα αυτά. Αλλά πρέπει να το διερευνήσει αυτό η δικαιοσύνη. Και κλείνω με τα εξής.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** ..…(δεν ακούστηκε) την αναφορά εκεί που πρέπει και την κάνετε εσείς, η Υπουργός. Εδώ είναι το ζήτημα.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κυρία Σακοράφα, επειδή το ισχύον θεσμικό πλαίσιο δίνει το δικαίωμα αυτό στον Υπουργό. Μου καταγγέλλετε ένα σοβαρότατο περιστατικό, μία σοβαρότατη αξιόποινη πράξη. Γι’ αυτό ο νόμος δίνει το δικαίωμα στον κάθε Υπουργό να καταθέτει αναφορά. Γιατί το κάνει; Για συγκεκριμένο λόγο.

Θέλω να αναφερθώ σε κάτι που είπε ο κ. Φίλης στην ερώτησή του. Ρώτησε για το παιδαγωγικό αποτύπωμα της πράξης. Κύριε Φίλη, το παιδαγωγικό αποτύπωμα είναι ότι δεν γίνονται ανεκτοί τραμπουκισμοί, απειλές, εγκλεισμοί στο ελληνικό πανεπιστήμιο. Πράξεις βίας και εκφοβισμού δεν έχουν καμμία θέση στο ελληνικό πανεπιστήμιο. Και εμείς ως Κυβέρνηση να το θωρακίσουμε αυτό. Θα το προστατεύσουμε. Θα αναβαθμίσουμε το ακαδημαϊκό περιβάλλον. Αντίθετα με εσάς, λοιπόν, που μας εγκαλείτε για όλα αυτά ζητώντας μία ανεπίτρεπτη εθελοτυφλία στο ενδεχόμενο παραβατικότητας πρεσβεύοντας. Τι ειρωνεία μέσα στην ίδια τη Βουλή. Ζητάτε την επιλογή της μη εφαρμογής του νόμου, εσείς που έχετε ορκιστεί να τον υπηρετείτε. Κυρίες και κύριοι συνάδελφοι όχι. Η Κυβέρνηση του Κυριάκου Μητσοτάκη δεν θα είναι επιεικής στη βία και την ανομία. Όχι.

Κλείνω, κύριε Πρόεδρε, πριν τελειώσει ο χρόνος μου. Εδώ δεν μπορώ παρά να διαπιστώσω πως συγκρούονται δύο κόσμοι. Το είπα προηγουμένως στην Επιτροπή Μορφωτικών Υποθέσεων. Σήμερα το πρωί πήγα και στο Εθνικό Καποδιστριακό Πανεπιστήμιο Αθηνών γιατί ήταν η πρώτη μέρα ενός νέου προγράμματος μεταξύ του Πανεπιστημίου Αθηνών και του Πανεπιστημίου του Χάρβαρντ. Ένα νέο καλοκαιρινό πρόγραμμα μεταξύ δύο κορυφαίων πανεπιστημίων. Ένα λαμπρό παράδειγμα της εξωστρέφειας που αξίζουν τα πανεπιστήμιά μας. Λίγο πριν στην επιτροπή συζητούσαμε για νέες δυνατότητες για τους φοιτητές μας, για εσωτερικό «ERASMUS», για διπλά πτυχία, για κοινά πτυχία, για βιομηχανικά διδακτορικά. Και ερχόμαστε εδώ και συζητάμε εν έτει 2022 για το αν είναι φυσιολογικό να κάνουμε τα στραβά μάτια σε μια καταγγελία ομηρίας τεσσάρων ωρών. Αυτό συζητάμε.

Σήμερα, λοιπόν, συγκρούονται δύο κόσμοι. Ο κόσμος όπου τα μισά κόμματα του Κοινοβουλίου ζητάνε μέσα στη Βουλή να πάμε ενάντια στον νόμο και ο κόσμος των νέων δυνατοτήτων για τους φοιτητές, του εσωτερικού «ERASMUS», των διπλών πτυχίων, των κοινών πτυχίων, των συνεργασιών των πανεπιστημίων μας με κορυφαία πανεπιστήμια του εξωτερικού. Αυτοί οι δύο κόσμοι συγκρούονται και οι πολίτες θα κρίνουν για το ποιος κόσμος θα μας πάει μπροστά.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Κεραμέως.

Αυτό ήταν το πρώτο ημίχρονο.

Έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας και Θρησκευμάτων: «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις».

Θα συζητηθεί η πρώτη με αριθμό 5070/6-5-2022 ερώτηση του κύκλου Αναφορών-Ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Απόλυτη κυβερνητική αδράνεια στην ολοκλήρωση του φράγματος του ποταμού Πλατύ».

Κύριε Μαμουλάκη, έχετε τον λόγο για δυο λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, είναι ένα σημαντικό ζήτημα υποδομών που αφορά το νησί, το νότιο τμήμα του Νομού Ηρακλείου ως επί το πλείστον σε μια εποχή κλιματικής κρίσης και αλλαγής όπου η λειψυδρία δυστυχώς είναι στην ημερήσια ατζέντα. Και επειδή είναι κορυφαίο αναπτυξιακό ζήτημα πέραν των άλλων, η αναγκαιότητα υδροδότησης εν όλω της λεκάνης της Μεσαράς, του κάμπου της Μεσαράς, η δημιουργία του φράγματος Πλατύ Ποταμού νομίζω ότι θα συμφωνήσουμε ότι είναι μια αναγκαιότητα σε επίπεδο υποδομών.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. **ΣΟΦΙΑ ΣΑΚΟΡΑΦΑ**)

Θέλω να κάνω μια πολύ σύντομη αναφορά. Το 2009 τίθεται στον δημόσιο διάλογο η αναγκαιότητα υλοποίησης του εν λόγω έργου. Το 2013 το Υπουργείο Αγροτικής Ανάπτυξης ολοκληρώνει μελέτες εις τρόπον ώστε να δημοπρατηθεί. Η προηγούμενη κυβέρνηση μεταφέρει την αρμοδιότητα στο Υπουργείο Υποδομών και συγχρόνως το χαρακτηρίζει ως κορυφαίο εθνικό έργο προς υλοποίηση.

Και ερχόμαστε τώρα στα πεπραγμένα της παρούσας Κυβέρνησης. Σε απάντηση, σε δική μας κοινοβουλευτική ερώτηση που καταθέσαμε για το ζήτημα αυτό το 2020, κύριε Υπουργέ, ουσιαστικά μας αναφέρατε ότι δεν μπορεί να υλοποιηθεί και θα κατατμηθεί το έργο σε δύο κύριες ενότητες. Η πρώτη αφορά το έργο του φράγματος του Πλατύ με αγωγό μεταφοράς προς τη Μεσαρά, αυτό δηλαδή, που ήταν πιο ώριμο. Δευτερευόντως, για να τρέχει συγχρόνως το πρώτο σκέλος, αφορούσε τη νέα μελέτη για το φράγμα Γερακαρίου και την κατά μήκος υδροδότηση των νέων αυτών εκτάσεων.

Η ερώτησή μου εδράζεται σε πέντε άξονες αλλά πάντα κοινό παρονομαστή έχει το φράγμα του Πλατύ ποταμού. Ερωτάσθε, κύριε Υπουργέ, κατά πόσον προτίθεται η Κυβέρνηση να προβεί στη δημοπράτηση του εν λόγω έργου του φράγματος του Πλατύ ποταμού και κυρίως με τι χρονοδιάγραμμα. Το ρωτώ αυτό διότι έχουν παρέλθει τρία χρόνια σχεδόν από τότε που αναλάβατε την Κυβέρνηση. Δεύτερον, σε τι ενέργειες προτίθεται να προβεί για να αντιμετωπίσει γενικότερα το φαινόμενο της ανομβρίας στην πεδιάδα της Μεσαράς και του νότιου Ρεθύμνου. Για ποιο λόγο έχουν δοθεί τέσσερις παρατάσεις -το τονίζω- και παρήλθαν και δεκαέξι ολόκληροι μήνες από την ανάθεση στον τεχνικό σύμβουλο; Τέταρτον, σε τι στάδιο βρίσκεται η εκπόνηση της δεύτερης μελέτης για το φράγμα Γερακαρίου του Δήμου Αμαρίου και την άρδευση των νέων εκτάσεων; Το πέμπτο είναι το κυριότερο. Το έχετε εκθειάσει πολλές φορές και εσείς στο παρελθόν και είναι λογικό. Έχει εξασφαλιστεί χρηματοδότηση για το συγκεκριμένο έργο;

Ευχαριστώ και αναμένω την απάντηση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε. Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Επιτρέψτε να ξεκινήσω με μια παρατήρηση επί της κοινοβουλευτικής διαδικασίας.

Μας καταθέσατε μια επίκαιρη ερώτηση τη Δευτέρα 30 Ιουνίου, τη στιγμή που τρεις μέρες νωρίτερα, την Παρασκευή 27 Ιουνίου από αυτό εδώ το Βήμα απαντούσα σε συνάδελφό μας, στον κ. Κεγκέρογλου, για το ίδιο ακριβώς θέμα. Πολύ καλά κάνατε και θέτετε και εσείς τα ερωτήματά σας. Η δική μας παρουσία όμως εδώ, όλων των Υπουργών, δείχνει ένα σεβασμό στην κοινοβουλευτική διαδικασία. Είναι ένας θεσμός και μια διαδικασία, αυτή των επίκαιρων ερωτήσεων, για την οποία η δική σας Κυβέρνηση, θα μου επιτρέψετε να πω, δεν είχε δείξει τον ίδιο σεβασμό.

Επί του θέματος, συμφωνώ απολύτως μαζί σας. Το μεγάλο ζήτημα που πλέον έχουμε ως χώρα και ως Ευρωπαϊκή Ένωση είναι πώς θα κάνουμε μια ορθή διαχείριση υδάτινων πόρων. Να δούμε τι έχουμε κάνει εμείς γενικότερα; Εμείς έχουμε δημοπρατήσει και έχουμε δρομολογήσει έργα ύψους 1,5 δισεκατομμυρίου ευρώ και έχουμε χρησιμοποιήσει όλα τα χρηματοδοτικά εργαλεία που έχει στη διάθεσή του ένα κράτος μέλος. ΣΔΙΤ για την όποια Η προηγούμενη κυβέρνηση είχε τις ιδεοληψίες της. Το Ταμείο Ανάκαμψης το οποίο επίσης χρησιμοποιούμε σαν εργαλείο και βέβαια τα ευρωπαϊκά χρηματοδοτικά προγράμματα.

Πάμε τώρα να δούμε τι κάνουμε στην Κρήτη. Προ ολίγων ημερών εγκρίναμε τον διαγωνισμό ΣΔΙΤ για το φράγμα του Ταυρωνίτη. Ανάλογα κινούμαστε και για την κατασκευή του Μπραμιανού. Στο πλαίσιο αυτό η Κυβέρνησή μας διά στόματος του ίδιου του Πρωθυπουργού έχει διευκρινίσει και έχει δεσμευτεί για την υλοποίηση του ενός έργου στον Πλατύ ποταμό. Είναι ένα έργο, που όπως πολύ σωστά είπατε και εσείς, έχει περάσει από σαράντα κύματα. Όπως εξήγησα και στον κ. Κεγκέρογλου την προηγούμενη φορά η περίπτωση του Πλατύ ποταμού δεν αποτελεί μια απλή περίπτωση.

Τι έχει κάνει η Κυβέρνηση; Να συγκρίνουμε τι έκανε η Κυβέρνηση για το συγκεκριμένο έργο τρία χρόνια και τι έκανε η προηγούμενη κυβέρνηση, έτσι ώστε όσοι μας παρακολουθούν να βγάλουν τα συμπεράσματά τους.

Απρίλιος του 2020: Υπάγαμε το έργο στη διαδικασία του άρθρου 7Α του ν.2882/2001. Τι σημαίνει αυτό; Να το κάνουμε κατανοητό. Σημαίνει ότι περάσαμε από το υπουργικό συμβούλιο μια επισπεύδουσα διαδικασία για να γίνουν οι απαλλοτριώσεις με μεγάλη ταχύτητα.

Δεύτερον, προχωρήσαμε τάχιστα τις διαδικασίες για την πρόσληψη τεχνικού συμβούλου, όπως άλλωστε προβλέπει ο ν.4412, και τον Απρίλιο του 2021 εγκρίναμε την ανάθεση της σύμβασης παροχής τεχνικών επιστημονικών υπηρεσιών στον τεχνικό σύμβουλο. Και όντως εμείς δώσαμε παράταση στις 7 Ιουλίου, γιατί αυτήν τη στιγμή είναι σε εξέλιξη η διαπραγμάτευση με την EIB, την Ευρωπαϊκή Τράπεζα Επενδύσεων, η οποία θέλει να χρηματοδοτήσει το έργο. Και θα δώσουμε και άλλη μια παράταση μέχρι το Σεπτέμβριο, διότι η ΕΤΕΠ μόλις μας ενημέρωσε ότι θα στείλει μέχρι τέλος του μηνός και παρατηρήσεις της και μας χορηγεί ένα χρονικό διάστημα δύο μηνών για να απαντήσουμε, έτσι ώστε το έργο αυτό να χρηματοδοτηθεί.

Για να μη σπαταλώ άλλο τον χρόνο και να πάμε και στο θέμα του Γερακαρίου, για το οποίο θα μιλήσω στη δευτερολογία μου, να πω τι άλλο έχουμε κάνει. Έχουμε επικαιροποιήσει όλες τις υφιστάμενες μελέτες. Θα συμφωνήσετε μαζί μου ότι χωρίς επικαιροποίηση μελετών δεν έχει κανένα νόημα να συζητάμε για ωρίμανση έργου. Κάναμε σύνταξη μελέτης συστήματος αυτοματισμού και παρακολούθησης. Έχουμε συντάξει τα τεύχη δημοπράτησης, έχουμε επικαιροποιήσει κάτι πάρα πολύ σημαντικό το οποίο δεν είχε γίνει όλα αυτά τα χρόνια, τη μελέτη κτηματογράφησης και επίσης κάναμε και την επικαιροποίηση της μελέτης σκοπιμότητας και ανάλυση κόστους οφέλους.

Τι λέτε εσείς ότι είχατε κάνει ως κυβέρνηση -και μάλιστα το λέτε και στην ερώτησή σας; Λέτε ότι είχατε αναγνωρίσει τη σημασία του έργου ως έργο εθνικού ενδιαφέροντος. Σιγά τα ωά! Συγγνώμη που το λέω έτσι. Αυτή είναι μια απλή υπουργική απόφαση τριών λεπτών. Άρα, επί τεσσεράμισι χρόνια, εσείς αυτό που κάνατε -και ορθώς το κάνατε- ήταν να αναγνωρίσετε ότι αυτό το έργο είναι εθνικής σημασίας, βγάλατε μια υπουργική απόφαση, μετά από αυτό, όμως, δεν είχε γίνει απολύτως τίποτα. Όλη η διαδικασία ωρίμανσης του συγκεκριμένου έργου, λοιπόν, έγινε αυτά τα τρία χρόνια.

Επομένως, τον τίτλο της ερώτησης «απόλυτη κυβερνητική αδράνεια» μάλλον θα έπρεπε να την καταθέσετε στον προηγούμενο Υπουργό επί ΣΥΡΙΖΑ. Συμφωνώ μαζί σας. Η απόλυτη κυβερνητική αδράνεια υπήρξε την περίοδο 2015-2019.

Επομένως, εμείς, κύριε Μαμουλάκη, δεν δημοπρατούμε έργα χωρίς εξασφαλισμένη χρηματοδότηση. Είμαστε στο τελικό στάδιο της διαπραγμάτευσης με την Ευρωπαϊκή Τράπεζα Επενδύσεων και έχουμε δεσμευτεί ότι το έργο αυτό θα το δημοπρατήσουμε το 2022. Αυτός είναι ο στόχος και σε αυτόν παραμένουμε.

Τώρα, για το φράγμα Γερακαρίου, θα επανέλθω, κυρία Πρόεδρε, στη δευτερολογία μου για να μην τρώω άλλο από το χρόνο σας.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε Υπουργέ.

Κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Κύριε Υπουργέ, το ότι βρίσκεστε σήμερα εδώ και απαντάτε εσείς σε αυτήν την επίκαιρη ερώτηση είναι έργο της προηγούμενης κυβέρνησης, διότι δεν έγινε μόνο μία πράξη ως χαρακτηρισμού έργου εθνικής εμβέλειας και σημασίας, αλλά υπήρξε και η υπαγωγή του στο Υπουργείο Υποδομών. Φαντάζομαι θα συμφωνήσετε ότι ορθώς έγινε αυτό, πράγμα που δεν το έκανε η κυβέρνηση Σαμαρά - Βενιζέλου 2012 - 2014. Σας θυμίζω ότι το Υπουργείο Αγροτικής Ανάπτυξης είχε ωριμάσει τις μελέτες εκείνη την εποχή. Αυτό ως απάντηση στο τελευταίο σας σχόλιο.

Στις 12 Απριλίου 2021 -δεν ξέρω αν ενθυμείστε την ημερομηνία αυτή- ο τότε Υφυπουργός σας, ο καλός συνάδελφος, εκ Ρεθύμνου ορμώμενος, ο κ. Κεφαλογιάννης σε μια πανομοιότυπη με τη σημερινή διαδικασία κοινοβουλευτικού ελέγχου δηλώνει αυτολεξεί: «Η υπογραφή της σύμβασης με τον τεχνικό σύμβουλο αναμένεται σε είκοσι μέρες από σήμερα, ενώ η προθεσμία παράδοσης μελέτης έχει προβλεφθεί σε τέσσερις μήνες από την υπογραφή της σύμβασης. Ως προς τη χρηματοδότηση κατασκευής, το έργο έχει προταθεί για ένταξη στο ΠΔΕ του 2021 παρακαλώ με ΣΑΕ 072, με προτεινόμενο προϋπολογισμό 130 εκατομμυρίων ευρώ συμπεριλαμβανομένης της σηματοδότησης των απαιτούμενων απαλλοτριώσεων. Μάλιστα οι απαιτούμενες απαλλοτριώσεις έχουν ενταχθεί στη διαδικασία του άρθρου 7Α΄ του κώδικα αναγκαστικών απαλλοτριώσεων. Επιβεβαιώνω -λέει ο κ. Κεφαλογιάννης- ότι το έργο έχει προταθεί για ένταξη στο Ταμείο Ανάκαμψης αλλά και στην Ευρωπαϊκή Τράπεζα Επενδύσεων για δανειοδότηση ως εναλλακτική πρόταση για τη χρηματοδότηση της υλοποίησής του. Εκτιμούμε ότι ο χρόνος δημοπράτησης του έργου θα είναι το τέλος του 2021». Κύριε Καραμανλή, «το τέλος του 2021»! Αυτά τα είπε ο κ. Κεφαλογιάννης πριν από δεκαέξι μήνες.

Πρώτον, η σύμβαση με τον τεχνικό σύμβουλο έχει ήδη λάβει τέσσερις παρατάσεις και καθυστέρηση δεκαέξι μηνών.

Δεύτερον, το έργο απέτυχε; Δεν θέλατε; Εν πάση περιπτώσει, δεν έλαβε χρηματοδότηση από το Ταμείο Ανάκαμψης.

Τρίτον, αποτιμάται πλέον το έργο στα 160 εκατομμύρια ευρώ. Αυξήθηκε.

Τέταρτον, το έργο, πέραν του ελλείμματος χρηματοδότησης, δεν έχει και συνολική εξασφαλισμένη χρηματοδότηση και το ξέρετε. Ήσασταν στην ίδια Κυβέρνηση με τον κ. Κεφαλογιάννη; Ήσασταν ή δεν ήσασταν προϊστάμενός του όταν έκανε τις εν λόγω δηλώσεις; Ή μήπως δεν είναι οι πολιτικές ευθύνες της κυβέρνησης για τα λάθη και τις παραλείψεις τις συλλογικές, κύριε Καραμανλή;

Το ότι ο τρόπος σας είναι βαθύτατα αντικοινοβουλευτικός, το γνωρίζουμε. Και δράττομαι της ευκαιρίας να σας απαντήσω προηγουμένως, γιατί μου είπατε ότι διέπεστε από μια βαθιά κοινοβουλευτική αντίληψη. Σας ρωτώ και σας εγκαλώ, συνάμα, για κάτι το οποίο εδώ και δυόμισι χρόνια με κάθε θεσμικό τρόπο έχω ζητήσει από εσάς, κύριε Καραμανλή, και δυστυχώς -όχι μόνο για μένα, αλλά και για τους πολίτες της Κρήτης- δεν έχουμε λάβει απάντηση. Και είναι φυσικά η δανειακή σύμβαση με την EIP, την Ευρωπαϊκή Τράπεζα Επενδύσεων, για το έργο του «Καζαντζάκη» και τη συνάρτησή του με την ανέγερση του «Καστελίου». Αυτό κι αν δεν είναι η επιτομή της αντικοινοβουλευτικής δράσης ενός Υπουργού!

Σας ευχαριστώ που μου το θυμίσατε, μέσα από αυτή τη λεκτική σας σπουδή περί κοινοβουλευτικών διαδικασιών. Άρα, λοιπόν, νομίζω ότι η επιτομή του λόγου είναι η πράξη. Και καλό θα είναι αυτή η κοινοβουλευτική αβελτηρία των τριών ετών να έχει επιτέλους και μια πρόοδο. Θα συμφωνήσουμε ότι όλοι θέλουμε την πρόοδο του έργου. Είναι ένα κρίσιμο θέμα, το οποίο νομίζω ότι θα πρέπει, έστω και τώρα, έστω στο και πέντε να προχωρήσει όπως του αρμόζει και όπως του αξίζει.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Πραγματικά, καμμιά φορά απορώ αν αυτός ο διάλογος είναι διάλογος κωφών. Να τα ξαναπώ από την αρχή για να καταλαβαινόμαστε σε αυτή την Αίθουσα και να καταλαβαίνουν όσοι μας παρακολουθούνε.

2015 - 2019: Για το συγκεκριμένο έργο είχε γίνει ένα πολύ απλό πράγμα, μια πάρα πολύ απλή γραφειοκρατική διαδικασία τριών λεπτών, αγαπητέ κύριε συνάδελφε. Είχε συνταχθεί μια υπουργική απόφαση, η οποία έλεγε ότι το έργο αυτό είναι εθνικού ενδιαφέροντος και έφερνε το έργο αυτό στην αρμοδιότητα της κεντρικής διοίκησης. Μετά από αυτό δεν έγινε απολύτως τίποτα και αυτό αποδεικνύεται με πολύ απλά στοιχεία.

Πρώτον, δεν ξέρουμε πόσο ή ποιος ήταν ο προϋπολογισμός του έργου, κύριε Μαμουλάκη. Άρα επί τέσσερα χρόνια έρχεστε εδώ και να μας κουνάτε το δάχτυλο, ενώ εσείς δεν είχατε κάνει την παραμικρή ωρίμανση μελετών. Και να σας πω και κάτι άλλο, διότι με προκαλείτε; Ξέρετε πόσες φορές ο ομιλών ως Τομεάρχης Υποδομών και Μεταφορών έκανε τότε ερωτήσεις -όπως και άλλοι συνάδελφοι- στους Υπουργούς και μας αγνοούσαν και δεν μας απαντούσαν; Κι έρχεστε εσείς εδώ τώρα, που είναι όλοι οι Υπουργοί εδώ πέρα, σχεδόν εβδομαδιαία και απαντάνε σε ερωτήσεις; Η δε δική σας ερώτηση δεν είναι επίκαιρη, διότι απαντήθηκε πριν από μια βδομάδα. Και εγκαλείτε την Κυβέρνηση του Κυριάκου Μητσοτάκη ότι δεν σέβεται τις κοινοβουλευτικές διαδικασίες; Κανονικά θα μπορούσαμε -αλλά δεν το κάνουμε- να σας πούμε, κύριε Μαμουλάκη, ότι αυτή η ερώτηση που καταθέσατε έχει απαντηθεί. Παρ’ όλα αυτά είμαστε εδώ και απαντάμε, γιατί σεβόμαστε τις κοινοβουλευτικές διαδικασίες.

Και τώρα πήγατε σε ένα άλλο θέμα, στο Καστέλι, για το κατά πόσο έχουν κατατεθεί κάποια έγγραφα με τη δανειακή χρηματοδότηση. Δηλαδή, μιλάμε τώρα ότι ρίξατε τη μπάλα στην εξέδρα διότι απλούστατα δεν μπορείτε να έχετε συγκεκριμένα και λογικά επιχειρήματα.

Σας είπα τι έχουμε κάνει στα τρία χρόνια και σας είπα ότι εγώ ποτέ δεν είχα δεσμευτεί ότι το έργο αυτό θα δημοπρατηθεί το 2021. Είχαμε πει ότι το έργο αυτό θα δημοπρατηθεί το 2022. Και να σας το πω και πάρα πολύ απλά; Το έργο αυτό, επειδή εμείς ξέρετε δεν μοιράζουμε λευκές επιταγές όπως έκαναν άλλες κυβερνήσεις, θα δημοπρατηθεί, εφόσον εξασφαλιστεί η χρηματοδότησή του και είχαμε πει ότι η χρηματοδότησή του θα εξασφαλιστεί είτε από την Ευρωπαϊκή Τράπεζα Επενδύσεων -είμαστε στο τελικό στάδιο των διαπραγματεύσεων- είτε από το RRF. Τι από όλα αυτά δεν καταλαβαίνουμε;

Γιατί, λοιπόν, να καθόμαστε αυτή τη στιγμή και να έχουμε αψιμαχίες για ζητήματα τα οποία δεν έχουν νόημα; Όπως πολύ σωστά είπατε στην ερώτησή σας ένα πολύ σημαντικό έργο το οποίο έχει να κάνει με τη διαχείριση των υδάτινων πόρων, έργα τα οποία είναι προγραμματισμένα πάνω του 1 δισεκατομμυρίου, αυτή η Κυβέρνηση τα έχει ωριμάσει και ερχόμαστε τώρα και είμαστε στο τελικό στάδιο.

Επίσης, να πω και κάτι άλλο, γιατί δεν σας απάντησα για το ζήτημα του φράγματος του Γερακαρίου. Ο λόγος που έγιναν δύο ξεχωριστά τμήματα είναι και αυτός, επειδή όλα αυτά τα χρόνια δεν είχε ωριμάσει η μελέτη του. Και όπως πολύ καλά γνωρίζετε, γιατί το λέτε στην ερώτησή σας, στην ουσία η ΑΕΠΟ του 2016 περιγράφει μέσα στο έργο -η ΑΕΠΟ που βγάλατε εσείς, όχι προσωπικά εσείς, αλλά η κυβέρνησή σας- δηλαδή η περιβαλλοντική αδειοδότηση λανθασμένα γεωμετρικά στοιχεία και οι αντιδράσεις τότε των κατοίκων, το ξέρετε καλύτερα από εμένα, γιατί πολιτεύεστε εκεί, ήταν πάρα πολύ έντονες.

Σε κάθε περίπτωση, λοιπόν, για το φράγμα του Γερακαρίου έχω πει ότι θα διορθώσουμε τη μελέτη, θα διερευνήσουμε με βάση πλέον όλα τα στοιχεία αυτό που πρέπει να κάνουμε για όλα τα έργα, δηλαδή μελέτη σκοπιμότητας και ανάλυση κόστους, πράγμα το οποίο δεν είχε γίνει στο παρελθόν, ώστε να μπορούμε στη συνέχεια και αυτό το έργο να το ωριμάσουμε.

Κλείνω, κύριε Πρόεδρε, λέγοντας κάτι το οποίο το λέω συνήθως ειδικά από το Βήμα της Βουλής. Υπάρχει μια ειδοποιός διαφορά μεταξύ της σημερινής Κυβέρνησης και της δικής σας. Εμείς ποτέ δεν πρόκειται να δημοπρατήσουμε το παραμικρό έργο χωρίς να έχουμε εξασφαλίσει τη χρηματοδότηση. Θα μπορούσαμε κάλλιστα να έρθουμε να δημοπρατήσουμε το έργο, να πανηγυρίσουμε και μετά να καθυστερούσε η συμβασιοποίηση του.

Να σας θυμίσω ένα τέτοιο έργο; Θέλετε να σας το θυμίσω μια που είστε και από την Κρήτη; Λέγεται αεροδρόμιο Καστέλι. Το δημοπρατήσατε και κάνατε δύο χρόνια να τους συμβασιοποιήσετε. Εμείς το συμβασιοποιήσαμε, διότι απλούστατα το δημοπρατήσατε, το συμβασιοποιήσατε χωρίς να έχετε…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το Καστέλι εσείς; Τι λέτε; Να ανακαλέσετε, σας παρακαλώ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ακούστε με λίγο. Είχε υπογραφεί σύμβαση και η Ευρωπαϊκή Επιτροπή, η DGComp δεν είχε ξεμπλοκάρει τη χρηματοδότηση δεκαοκτώ μήνες μετά, διότι υπήρχε πρόβλημα στην KEMKE, διότι τα δύο Υπουργεία ο κ. Σπίρτζης με τον Υπουργό Οικονομικών τότε τον κ. Τσακαλώτο, όπου είναι γνωστό ότι αυτοί οι δύο Υπουργοί της κυβέρνησης τότε δεν μιλούσαν, δεν μπορούσαν να συνεννοηθούν για να στείλουν ένα έγγραφο στην ΚΕΜΚΕ και να ξεκινήσει το έργο.

Επομένως, βλέπετε ότι εμείς πάμε τα ζητήματα βήμα - βήμα και αυτή είναι η ειδοποιός διαφορά. Επομένως, το έργο αυτό αφού εξασφαλιστεί η χρηματοδότηση θα δημοπρατηθεί και θα συμβασιοποιηθεί. Ο στόχος μας είναι εντός του 2022. Και εάν υπάρξει καθυστέρηση εδώ είμαστε να εξηγήσουμε τους λόγους της καθυστέρησης με απόλυτη σαφήνεια και με απόλυτη ειλικρίνεια, όπως πάντα κάνουμε.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Και πάμε τώρα στη δωδέκατη με αριθμό 863/4-7-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Κατά παράβαση του κώδικα οδικής κυκλοφορίας και χωρίς τεχνικούς ελέγχους η κυκλοφορία χιλιάδων δικύκλων διανομέων με ευθύνη των εταιρειών».

Ορίστε, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, ενώ αυτή τη στιγμή βρισκόμαστε σε μια Αίθουσα με συνθήκες άνετες, υπάρχουν κάποιοι άνθρωποι εκεί πέρα που είτε βρέχει είτε χιονίζει είτε ρίχνει χαλάζι είτε έχει πλημμύρα είτε έχει οτιδήποτε παίρνουν τα μηχανάκια τους με αυτά τα κουτιά τα πρόχειρα στερεωμένα στα μηχανάκια για να μεταφέρουν είτε από την «eFOOD» ή από την «WOLT» ή από οποιαδήποτε άλλη εταιρεία κι αν ανήκουν την «SKROUTZ» τα προϊόντα σε πάρα πολύ μικρά χρονικά διαστήματα και με πολύ μεγάλη πίεση. Κανονικά θα έπρεπε οι εταιρείες όλες αυτές να έχουν ιδιόκτητο στόλο με μηχανάκια. Υπάρχει μια περίπτωση που υπάρχει αντίστοιχος στόλος. Ακόμη και σε εκείνη την περίπτωση, όμως, υπάρχουν αυτά τα πρόχειρα στερεωμένα κουτιά, τα οποία είναι εκτός προδιαγραφών και παράνομα με βάση τον Κώδικα Οδικής Κυκλοφορίας.

Για ποιο λόγο δεν γίνεται η παραμικρή παρέμβαση; Γιατί αν υπήρχαν πρόστιμα προς αυτά τα μηχανάκια θα υποχρεώνονταν οι εταιρείες να κάνουν ιδιωτικό στόλο, να κάνουν σάκους, όπως γίνεται σε όλες τις άλλες χώρες και πράγματα που προστατεύουν την ασφάλεια των ανθρώπων.

Θέλω να μας πείτε λίγο με σαφήνεια, για να πιάσουμε την άκρη του νήματος από την αρχή, αν προβλέπεται από την υφιστάμενη νομοθεσία μεταφορά και διακίνηση προϊόντων και εμπορευμάτων με ΙΧ, δίκυκλα, δηλαδή αν επιτρέπεται να μεταφέρουμε προϊόντα στα μηχανάκια μας, στις μοτοσικλέτες μας, να τις χρησιμοποιούμε για τη μεταφορά προϊόντων; Αν είναι νόμιμα με βάση τον Κώδικα Οδικής Κυκλοφορίας τα κιβώτια μεταφοράς προϊόντων που τοποθετούνται πρόχειρα στα δίκυκλα οχήματα των εργαζομένων στις εταιρείες ταχυδιανομών;

Το ρωτάμε αυτό επειδή τα εγχειρίδια χρήσης των δικύκλων αναφέρουν: «αποφεύγεται τη χρήση αξεσουάρ του εμπορίου για φόρτωση, μεταφορά φορτίου που μειώνουν τη σταθερότητα του οχήματος αλλάζοντας την κατανομή βάρους, καθώς θα φέρει την αποκλειστική ευθύνη για τυχόν ατύχημα». Και μάλιστα βλέπουμε ότι στις περιπτώσεις ατυχημάτων όταν εκτοξεύονται τα κουτιά αποθήκευσης δεν αποζημιώνουν οι ασφαλιστικές εταιρείες ούτε για σωματικές βλάβες ούτε για οτιδήποτε άλλο.

Και το δεύτερο ερώτημα είναι αν ελέγχεται από τα ΚΤΕΟ η αύξηση της τεχνικά επιτρεπόμενης μάζας που προκαλείται από την τοποθέτηση του κιβωτίου διανομής και ότι είναι εκτός ορίων του πιστοποιητικού συμμόρφωσης της κατασκευής του οχήματος σύμφωνα με την κείμενη νομοθεσία, δηλαδή ότι δεν είναι ασφαλές για τον επιβάτη, για τον οδηγό και πώς μπορεί να γίνει ο παραπάνω έλεγχος όταν αφαιρείται το κουτί διανομής κατά τον έλεγχο, γιατί δεν δέχονται τα ΚΤΕΛ, όπως γνωρίζουμε, να ελέγξουν τα μηχανάκια με το κουτί πάνω.

Θέλουμε να πιάσουμε το πράγμα από την αρχή, να καταλάβουμε αν αυτό που ισχύει σήμερα είναι νόμιμο ή όχι, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κυρία Πρόεδρε.

Κατ’ αρχάς να σας ευχαριστήσω, κύριε Αρσένη, για την ερώτησή σας, διότι μου δίνετε την ευκαιρία να αναφερθούμε και λίγο στα ζητήματα της οδικής ασφάλειας.

Η χώρα μας έχει κάνει πολύ σημαντικά βήματα τα τελευταία χρόνια όχι μόνο από αυτή την Κυβέρνηση, εδώ και αρκετά χρόνια και έχουμε μειώσει τους θανάτους στην άσφαλτο σημαντικά για πολλούς και διάφορους λόγους για τους οποίους δεν θα ήθελα τώρα να μακρηγορήσω.

Τι έχουμε κάνει εμείς ως Κυβέρνηση όλα αυτά τα χρόνια; Στην ουσία έχουμε βάλει στο επίκεντρο τα ζητήματα οδικής ασφάλειας και μάλιστα θα σας έλεγα ότι πιάνετε ένα θέμα πολύ ευαίσθητο, διότι ο μεγαλύτερος αριθμός θανατηφόρων ατυχημάτων αυτή τη στιγμή γίνονται με μηχανές στο κέντρο και στις αστικές περιοχές, δηλαδή σε περιοχές οι οποίες είναι πυκνοκατοικημένες.

Πάμε τώρα να δούμε τι λέει ο Κώδικας Οδικής Κυκλοφορίας, τον οποίον όπως νομίζω ότι γνωρίζετε είμαστε σε μια διαδικασία και διαβούλευσης για να μπορέσουμε μέχρι το τέλος του χρόνου να τον αναμορφώσουμε με το σκεπτικό ότι αυτός ο Κώδικας Οδικής Κυκλοφορίας πρέπει -και αυτός είναι ο στόχος μας- για πρώτη φορά να είναι εφαρμόσιμος, διότι κατά το παρελθόν είχαμε πολύ αυστηρούς νόμους και πολύ αυστηρές προδιαγραφές σε σχέση με τον ΚΟΚ, οι οποίες όμως δυστυχώς ποτέ δεν εφαρμόζονταν.

Πάμε τώρα να δούμε την ερώτησή σας. Φόρτωση των οχημάτων τετράτροχων και δικύκλων. Υπάρχει, κύριε Αρσένη, συγκεκριμένο άρθρο, ήδη το άρθρο 32 στο οποίο αναφέρονται όλοι οι κανόνες που πρέπει να πληρούνται. Το μικτό βάρος να μην υπερβαίνει το μέγιστο επιτρεπόμενο, να μην περιορίζεται η ορατότητα του οδηγού και να μην εξέχει το φορτίο άνω του 30%. Μάλιστα στο εν λόγω άρθρο του Κώδικα Οδικής Κυκλοφορίας ρητώς αναφέρεται ότι τα όποια εξαρτήματα θα πρέπει να στερεώνονται καλά.

Παράλληλα έχουμε και άλλα δύο άρθρα, το άρθρο 81 και 82 του Κώδικα περί μηχανισμών, εξαρτημάτων και συσκευών των οχημάτων, ώστε αυτά να μην δημιουργούν κινδύνους και για τους επιβαίνοντες, αλλά και για τους άλλους χρήστες του οδικού δικτύου. Επομένως, αυτό που νομίζω μπορούμε να καταστήσουμε σαφές είναι ότι ο ΚΟΚ περιλαμβάνει και το πλαίσιο και τις προϋποθέσεις που οφείλει ο κάθε δικυκλιστής να εφαρμόζει.

Μια που αναφερθήκατε και στα ΚΤΕΟ, θα σας πω ότι αν στην άδεια κυκλοφορίας του δικύκλου αναγράφεται η ύπαρξη του επιπρόσθετου φορητού εξοπλισμού, στο ΚΤΕΟ θα πρέπει να ελέγχεται και η ορθή στερέωσή του, παραδείγματος χάρη, με ιμάντες.

Το πρόβλημα ποιο είναι εδώ, για να είμαστε ειλικρινείς; Το πρόβλημα, κύριε Αρσένη, είναι ότι συνήθως αυτά τα δίκυκλα μηχανάκια όταν περνάνε ΚΤΕΟ δεν περνάνε με το κουβούκλιο από πίσω. Και εδώ είναι που δημιουργείται θέμα. Ο νόμος, όμως, είναι σαφής. Οπότε, εδώ πρέπει να δούμε, μαζί με την Ελληνική Αστυνομία και την τροχαία, το κατά πόσο θα μπορούμε να εφαρμόσουμε σωστά τον Κώδικα Οδικής Κυκλοφορίας.

Κλείνοντας, θα σας πω ότι εμείς έχουμε αυστηροποιήσει και τη διαδικασία στα δίκυκλα, διότι έχουμε θεσμοθετήσει έτσι ώστε να είναι απαραίτητη και η υποχρεωτικότητα του κράνους για αυτούς που κάνουν αυτές τις διανομές με τα δίκυκλα, αλλά και του αντανακλαστικού γιλέκου για τους μοτοσικλετιστές οι οποίοι κάνουν διανομή και μεταφορά προϊόντων. Επομένως, ο Κώδικας Οδικής Κυκλοφορίας σε αυτή τη φάση είναι επαρκής.

Παρ’ όλα αυτά, δράττομαι την ευκαιρία με την ερώτηση που μου θέσατε να σας πω ότι μέχρι το τέλος του χρόνου θα καταθέσουμε νομοσχέδιο για την επικαιροποίηση του Κώδικα Οδικής Κυκλοφορίας. Κάνουμε τη διαδικασία ακόμα πιο αυστηρή, γιατί καταλαβαίνω πολύ καλά ότι αυτό είναι ένα ζήτημα το οποίο πριν από μερικά χρόνια δεν το αντιμετωπίζαμε, ενώ τώρα είναι ένα ζήτημα το οποίο το αντιμετωπίζουμε σχεδόν καθημερινά, διότι αυτού του είδους οι υπηρεσίες έχουν πραγματικά αυξηθεί.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, διαβάζω εδώ πέρα ότι οι κατασκευαστές όλων των οχημάτων οφείλουν βάσει της ευρωπαϊκής οδηγίας 168 του 2013 να πληρούν τις ευρωπαϊκές προδιαγραφές και να καταθέτουν πιστοποιητικό συμμόρφωσης για τα οχήματα που κατασκευάζουν και ότι υπάρχει ένα όριο τεχνικής μάζας που ορίζεται από τον κατασκευαστή και το οποίο δεν μπορεί να υπερβαίνει το όχημα. Και οποιαδήποτε προσθήκη σε ένα όχημα απαιτείται την πιστοποίηση από το Υπουργείο. Για να είναι νόμιμα τα κουτιά αυτά με βάση τον κανονισμό απαιτείται να ξαναεκδοθεί πιστοποιητικό συμμόρφωσης, το οποίο δεν υπάρχει, κύριε Υπουργέ.

Θα ήθελα να σας ρωτήσω και πάλι το εξής: Είναι νόμιμα αυτά τα μηχανάκια με τους κάδους, με βάση τις υπηρεσίες του Υπουργείου Μεταφορών; Είναι νόμιμα αυτά τα μηχανάκια; Γιατί εσείς μας αναφέρατε διάφορα άρθρα του Κώδικα Οδικής Κυκλοφορίας, αλλά ξεχάσατε να μας αναφέρετε το 32β που ορίζει ότι τα εξαρτήματα αυτά δεν πρέπει να μειώνουν τη σταθερότητα του οχήματος.

Είναι η ίδια η σταθερότητα και η οδική συμπεριφορά του οχήματος αυτού; Σκεφτείτε αυτούς τους ανθρώπους με έναν πλευρικό άνεμο και αυτό το τεράστιο κουτί από πίσω τους. Δηλαδή, η ερμηνεία του Κώδικα Οδικής Κυκλοφορίας κατά τις υπηρεσίες του Υπουργείου σας και εσάς είναι ότι όλα είναι καλώς; Κυκλοφορούν νόμιμα τα μηχανάκια των εταιρειών; Των ανθρώπων είναι, αλλά για χάρη των εταιρειών.

Να σας πω τι θα συμβεί αν μας πείτε εδώ πέρα ότι δεν είναι νόμιμα; Θα συμβεί κάτι πάρα πολύ απλό. Οι εταιρείες θα χρειαστεί να συμμορφωθούν, να έχουν τον δικό τους στόλο οχημάτων, να είναι ασφαλή και όχι να έχουν τα μηχανάκια που δεν μπορούν αυτή τη στιγμή να τηρούν τις προδιαγραφές με τις κούτες από πίσω.

Κύριε Υπουργέ, σε ποια άλλη χώρα υπάρχουν κούτες; Υπάρχει άλλη χώρα που έχουν κούτες από πίσω τα μηχανάκια στα ντελίβερι; Δεν έχουν όλες οι υπόλοιπες χώρες σάκους οι οποίοι εφαρμόζονται στους ανθρώπους και είναι ασφαλείς; Η κούτα δεν εγκλωβίζει τον άνθρωπο σε περίπτωση ατυχήματος; Δεν είναι κριτήριο της νομιμότητας το πόσο εύκολα μπορεί να διαφύγει από το μηχανάκι αν πάει να πέσει ο άνθρωπος; Ενώ ο σάκος του επιτρέπει να διαφύγει από το μηχανάκι. Εξαρτάται δηλαδή από εσάς, από την εφαρμογή του Κώδικα Οδικής Κυκλοφορίας και την ξεκάθαρη δήλωση σας για το τι ισχύει σήμερα στους δρόμους αν έχουμε οδική ασφάλεια.

Έχουμε πάνω από δέκα χιλιάδες ανθρώπους αυτή τη στιγμή που κινούνται με τα μηχανάκια, με τρομερή πίεση, με εφαρμογές που τους πιέζουν «τρέχα γρηγορότερα». Άλλο ζήτημα αυτό.

Έχουν επικοινωνήσει μαζί μου διευθυντές σχολείων που έχουν απευθυνθεί στην αστυνομία της περιοχής τους, γιατί τα παιδιά τους, οι μαθητές τους, κάνουν τέτοιες δουλειές και βλέπουν ότι δεν είναι ασφαλή. Μιλάμε για παιδιά, μιλάμε για νέους ανθρώπους, μιλάμε για τους ανθρώπους που πραγματικά ζουν από την πιο επισφαλή εργασία που υπάρχει αυτή. Και ζητάμε να έρθετε ως Υπουργός και να μας πείτε αν νόμιμα κυκλοφορούν αυτά τα μηχανάκια με αυτά τα τεράστια κουτιά αυτή τη στιγμή στους δρόμους.

Ο Κώδικας Οδικής Κυκλοφορίας στο άρθρο 32β μας λέει ότι δεν είναι νόμιμο. Το γνωρίζετε; Το επισημαίνετε κι εσείς; Το εντοπίζετε κι εσείς; Και πώς επιτρέπετε στα ΚΤΕΟ να ελέγχονται χωρίς την κούτα; Έχει ελέγξει κάποιο ΚΤΕΟ το μηχανάκι με το κουτί του ντελίβερι; Αυτά είναι τα πράγματα που θέλουμε να μάθουμε. Να μας πείτε δηλαδή, για να πιάσουμε την άκρη του νήματος, αν η κατάσταση που βιώνουν αυτοί οι δέκα χιλιάδες άνθρωποι και όλη η πόλη, που επηρεάζονται από την ασφάλεια των δικύκλων -γιατί μπορεί να χτυπήσει και κάποιος άλλος που δεν έχει το δίκυκλο- είναι νόμιμη.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Αρσένη, νομίζω ότι πιάσαμε πολλά διαφορετικά θέματα. Βάσει της κείμενης νομοθεσίας που αυτή τη στιγμή έχουμε, ρωτάτε ευλόγως: Είναι νόμιμα με βάση τον Κώδικα Οδικής Κυκλοφορίας τα κιβώτια μεταφοράς προϊόντων που τοποθετούνται στα δίκυκλα οχήματα των ίδιων των εργαζομένων; Γιατί αυτά τα δίκυκλα οχήματα συνήθως, οκτώ στις δέκα φορές, είναι δίκυκλα τα οποία ανήκουν στους ίδιους τους εργαζόμενους.

Η απάντηση είναι η εξής και είναι πολύ απλή. Εφόσον πληρούνται οι προϋποθέσεις των άρθρων 32, όπως είπατε και εσείς, και των άρθρων 81 και 82, τότε είναι νόμιμα. Εάν δεν τηρούνται αυτές οι προϋποθέσεις, προφανώς και δεν είναι νόμιμα.

Εάν, λοιπόν, σε κάποιες περιπτώσεις αυτά τα κουτιά, όπως πολύ σωστά τα είπατε για να καταλαβαινόμαστε, τοποθετούνται πρόχειρα, αυτό θα μου επιτρέψετε να σας πω ότι αποτελεί και ευθύνη του ίδιου του οδηγού, όπως αποτελεί ευθύνη και του ίδιου του οδηγού αν φοράει κράνος ή αν παραβιάζει τον σηματοδότη ή αν κινείται σε αντίθετη κατεύθυνση. Γιατί δυστυχώς πολλές φορές αυτά τα μηχανάκια κινούνται αντίθετα στον δρόμο.

Επίσης, ρωτάτε αν ελέγχεται από τα ΚΤΕΟ το αν η αύξηση της τεχνικά επιτρεπόμενης μάζας που προκαλείται από την τοποθέτηση αυτού του κιβωτίου είναι εντός των ορίων του πιστοποιητικού συμμόρφωσης του κατασκευαστή του οχήματος, σύμφωνα με την κείμενη νομοθεσία και τον κανονισμό της Ευρωπαϊκής Ένωσης 168 του 2013.

Πώς μπορεί να είναι ο παραπάνω έλεγχος, κύριε Αρσένη, αξιόπιστος όταν αφαιρείται το κουτί διανομής κατά τον έλεγχο; Και εδώ είναι το ζήτημα, ότι όταν περνάνε αυτά τα μηχανάκια ΚΤΕΟ, τις περισσότερες φορές αφαιρείται αυτό το κουτί. Άρα στον τεχνικό έλεγχο των δικύκλων μοτοσικλετών που πραγματοποιείται από τα ΚΤΕΟ προβλέπει ο νόμος ότι για να εγκριθούν πρέπει αυτά τα κουπιά, αυτά τα κιβώτια, να είναι τοποθετημένα για να πάρουν και τη συγκεκριμένη έγκριση.

Αν ο ιδιοκτήτης του δικύκλου έχει αφαιρέσει το κουτί, τότε προφανώς ο έλεγχος ούτε ορθός είναι ούτε αξιόπιστος. Αλλά, εδώ θα μου επιτρέψετε να πω ότι δεν νομίζω ότι ισχύει ότι ευθύνονται τα ΚΤΕΟ και ισχύουσα νομοθεσία.

Σε κάθε περίπτωση, όπως σας έχω πει, έχει ξεκινήσει ένας ευρύτερος διάλογος για ζητήματα της οδικής ασφάλειας και υπάρχει ένα εθνικό σχέδιο για ζητήματα οδικής ασφάλειας. Και αυτό είναι ένα ζήτημα το οποίο είμαι στη διάθεσή σας να συζητήσω περαιτέρω, και όταν φέρουμε μέχρι, όπως σας είπα, μέχρι το τέλος του χρόνου επικαιροποιημένο τον καινούργιο Κώδικα Οδικής Κυκλοφορίας. Και σε συνεργασία με την Ελληνική Αστυνομία θα δούμε εάν μπορούμε να αυστηροποιήσουμε το πλαίσιο, διότι η αλήθεια είναι ότι πολλές φορές δημιουργούνται αρκετά ζητήματα με τους δικυκλιστές οι οποίοι κάνουν διανομές και οι οποίοι έχουν αυτά τα κουτιά στο πίσω μέρος της μηχανής τους, πολλές φορές χωρίς να τα έχουν ασφαλίσει.

Το πλαίσιο, όμως, είναι αυστηρό και υπάρχει. Το ζήτημα είναι κατά πόσο εφαρμόζεται σωστά και αυτό είναι ένα ζήτημα το οποίο πρέπει, όπως σωστά είπατε, να το δούμε με μεγάλη προσοχή.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Στην τέταρτη με αριθμό 847/30-6-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Απαγόρευση επίσκεψης μαθητών/τριών της πρωτοβάθμιας και δευτεροβάθμιας εκπαίδευσης στο Αττικό Ζωολογικό Πάρκο και σε άλλους παρόμοιους χώρους», θα απαντήσει η Υφυπουργός Παιδείας και Θρησκευμάτων κ. Μακρή.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κυρία Μακρή, γνωρίζετε τα γεγονότα στο Αττικό Ζωολογικό Πάρκο. Είχαμε τη θανάτωση ενός ακόμα ζώου -και μιλάω για τον χιμπατζή- ο οποίος ήρθε μετά από τη θανάτωση δύο τζάγκουαρ και μετά τον θάνατο έξι δελφινιών.

Το ζήτημα εδώ πέρα είναι ότι προφανώς έχουμε κάτι το οποίο δεν λειτουργεί σωστά. Έχουμε δει επανειλημμένα τους Επιθεωρητές Περιβάλλοντος να παρεμβαίνουν, να στέλνουν στον εισαγγελέα για διερεύνηση αξιόποινων πράξεων το Αττικό Πάρκο. Τότε ήταν για το θέμα των δελφινιών. Έχουμε ένα πάρκο το οποίο για τέσσερα χρόνια δεν είχε άδεια, από το 2013 έως τον Ιούλιο του 2017 όταν η κυβέρνηση ΣΥΡΙΖΑ του έδωσε την άδεια, με πάρα πολύ κακές συνθήκες για τα ζώα.

Οι χιμπατζήδες ζούσαν σε ένα τσιμεντένιο περιβάλλον με ζωγραφισμένα δέντρα, τα δελφίνια σε μια πισίνα ενώ πρέπει να ζουν στους ωκεανούς, τα τζάγκουαρ κ.λπ.. Καταλαβαίνουμε όλοι μας ότι όταν διαφεύγει ένα ζώο από ένα κλουβί υπάρχει κίνδυνος και για τους ανθρώπους που επισκέπτονται τον ζωολογικό κήπο, αλλά και για το ίδιο το ζώο, όταν δεν γίνει σωστή διαχείριση, όπως δεν έγινε στο Αττικό Πάρκο.

Αναφέρομαι, οπότε, στο αίτημα για την απαγόρευση επίσκεψης μαθητών της πρωτοβάθμιας και δευτεροβάθμιας εκπαίδευσης στο Αττικό Πάρκο που σας έχει στείλει και εγγράφως η Πανελλαδική Φιλοζωική και Περιβαλλοντική Ομοσπονδία. Τι σας περιγράφει εδώ η Ομοσπονδία πολύ σωστά; Θα μπορούσε να υπήρχε κίνδυνος για τους επισκέπτες, πόσω μάλλον όταν αυτοί είναι παιδιά και ότι έχουμε στην ουσία ζώα να βασανίζονται μέσα στον ζωολογικό κήπο ή να θανατώνονται όταν πάνε να διαφύγουν, ζώα που υποφέρουν με κάθε τρόπο. Και πάλι θα επαναλάβω τους χιμπατζήδες στο τσιμεντένιο κλουβί με ζωγραφισμένα δέντρα, όταν η θέση τους είναι στο τροπικό δάσος.

Είναι αυτό που θέλουμε να δείχνουμε στα παιδιά μας; Δηλαδή αυτό είναι αντικείμενο εκπαίδευσης; Τα ζώα τα οποία ζουν σε έντονη ψυχολογική πίεση, που έχουν ψυχωτικά φαινόμενα, που τα διατηρούν στα κλουβιά με ψυχοφάρμακα, είναι αυτά που θέλουμε να βλέπουν τα παιδιά μας;

Σας καλώ, όπως σας καλεί η Φιλοζωική Ομοσπονδία, να απαγορεύσετε αυτές τις επισκέψεις, όπως και κάθε άλλο αντίστοιχο θέαμα με άγρια ζωή. Μέχρι πρότινος είχαμε εποπτευόμενο από πανεπιστημιακό φορέα πάρκο στη Δυτική Αθήνα με αντίστοιχο σόου με γεράκια και να πηγαίνουν σχολεία εκεί. Απαγορεύστε τα όλα αυτά.

Πρέπει να στέλνουμε ένα σωστό μήνυμα στα παιδιά τι είναι αποδεκτό και τι δεν είναι. Τα ζώα που βασανίζονται δεν μπορεί να είναι θέμα διδασκαλίας προς τα παιδιά μας. Δεν θα διδάξουμε αυτόν τον κόσμο στα παιδιά. Θα διδάξουμε τον κόσμο όπως πρέπει να είναι.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Θα συμφωνήσω με τον συνάδελφο ότι πρέπει τα παιδιά να παίρνουν σωστά εκπαιδευτικά μηνύματα και νομίζω ότι σήμερα θα συζητήσουμε με ποιον τρόπο πρέπει να τα παίρνουν τα μηνύματα, αν πρέπει να υπάρχουν καθολικές κεντρικά κατευθυνόμενες απαγορεύσεις ή να υπάρχει αυτονομία και πρωτοβουλία των σχολείων.

Θα σας πω, λοιπόν, κύριε συνάδελφε, ότι υπάρχει ένα πολύ συγκεκριμένο νομοθετικό πλαίσιο για τις εκπαιδευτικές επισκέψεις που αφορούν είτε στους μαθητές δημόσιων και ιδιωτικών σχολείων πρωτοβάθμιας εκπαίδευσης εντός και εκτός της χώρας, είτε αφορά στις εκπαιδευτικές επισκέψεις και μετακινήσεις μαθητών δημοσίων και ιδιωτικών σχολείων δευτεροβάθμιας εκπαίδευσης.

Σύμφωνα, λοιπόν, με τα ισχύοντα, κατά τη διάρκεια του διδακτικού έτους είναι δυνατόν και πραγματοποιούνται για τους μαθητές και τις μαθήτριες των σχολείων της πρωτοβάθμιας εκπαίδευσης σχολικές δράσεις εκτός σχολείου. Χαρακτηριστικά, τέτοιες δράσεις είναι: η ημερήσια εκπαιδευτική εκδρομή, οι διδακτικές επισκέψεις και οι μετακινήσεις στο πλαίσιο πολιτιστικών δράσεων, αθλητικών εκδηλώσεων και δραστηριοτήτων, εκδηλώσεων και δραστηριοτήτων εκπαιδευτικού περιεχομένου, οι εκπαιδευτικές επισκέψεις οι έξοδοι των μαθητών και των μαθητριών σε κοντινή απόσταση από το σχολείο, με περιορισμένη χρονική διάρκεια, που υλοποιούνται στο πλαίσιο εκπαιδευτικών προγραμμάτων και δραστηριοτήτων στο πλαίσιο της βιωματικής μάθησης και του ευρύτερου ανοίγματος στο σχολείο στην κοινωνία. Είναι οι επισκέψεις στη Βουλή των Ελλήνων, είναι οι μετακινήσεις μαθητών και μαθητριών και συνοδών εκπαιδευτικών στο εσωτερικό και στο εξωτερικό και αυτό γίνεται στο πλαίσιο εκπαιδευτικών προγραμμάτων και ανταλλαγών και φιλοξενίας ειδικών φορέων. Επίσης, είναι οι επισκέψεις σε κέντρα περιβαλλοντικής εκπαίδευσης.

Όλες αυτές οι διδακτικές επισκέψεις γίνονται στο πλαίσιο πολιτιστικών δράσεων, αθλητικών εκδηλώσεων και δραστηριοτήτων, δραστηριοτήτων επιστημονικού περιεχομένου. Πραγματοποιούνται εκτός του σχολικού χώρου, σε περιοχές που έχουν ιδιαίτερη εκπαιδευτική αξία, είτε αυτή είναι πολιτιστική, είτε αρχαιολογική, είτε είναι ιστορική, είτε είναι η οικολογική, είτε σε χώρους τεχνολογικού επιστημονικού ενδιαφέροντος και θεωρούνται από τους παιδαγωγούς -και ορθά- ότι είναι αναγκαίο συμπλήρωμα της αγωγής μαθητών και μαθητριών.

Σκοπός είναι να διευρυνθούν οι ορίζοντες, να ενθαρρύνουν και να κατανοήσουν και να εξοικειωθούν με το φυσικό και ανθρωπογενές περιβάλλον και δίνεται η δυνατότητα στους μαθητές να γνωρίσουν τα επιτεύγματα του ανθρώπου διαχρονικά και να αναπτύξουν και την κοινωνικότητά τους.

Επανέρχομαι σε αυτό που είπα στην αρχή. Καμμία ανάγκη καθολικής απαγόρευσης δεν υπάρχει, ούτε καμμία ανάγκη κεντρικής κατεύθυνσης από το Υπουργείο μας. Γιατί εμείς και με τη νομοθεσία, αλλά και η αντίληψή μας είναι να προωθείται η αυτονομία των σχολικών μονάδων. Έχει θεσμοθετηθεί. Δεν αποφασίζουμε κεντρικά για όλα τα ζητήματα και νομίζω ότι αυτό είναι λογικό. Σε αντίθετη περίπτωση νομίζω κι εσείς ο ίδιος, κύριε συνάδελφε, θα μας κατηγορούσατε για αναχρονισμό.

Εξάλλου, η οργάνωση μιας διδακτικής επίσκεψης έχει και μια σειρά διαδικασιών που είναι ικανές να εντοπίσουν και να αποκλείσουν ένα ακατάλληλο προς επίσκεψη χώρο.

Για να μην πάρω περισσότερο χρόνο, κυρία Πρόεδρε, θα δώσω στοιχεία γι’ αυτές τις διαδικασίες στη δευτερολογία μου.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ,

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κυρία Υπουργέ, θέλω να επαναλάβω, βέβαια, και τη δήλωση της κ. Κατωγυρίτη -είναι συνεργάτιδα της κ. Jane Goodall που είναι η βασική επιστήμονας ειδικευόμενη στο θέμα των χιμπατζήδων- η οποία λέει πόσο αντιεκπαιδευτικό είναι να πηγαίνει η πολιτεία τα παιδιά σε χώρους βασανισμού των ζώων, καθώς και το πόσο μη ηθική είναι η στάση να στερείς από τα άγρια ζώα όχι μόνο το αναφαίρετο δικαίωμά τους στην ελευθερία, καθώς και το να ζουν στα μέρη όπου η φύση και όχι ο άνθρωπος καθόρισε.

Μας μιλήσατε για την ευρεία λίστα των επιτρεπόμενων τόπων για επίσκεψη. Όμως, γνωρίζετε ότι το Αττικό Πάρκο ζει σε τεράστιο βαθμό από τις επισκέψεις και των σχολείων. Εσείς, δηλαδή, με βάση την υφιστάμενη νομοθεσία, πού έχετε εντοπίσει το πρόβλημα; Γιατί καταλαβαίνω ότι έχουμε μια βάση συζήτησης ότι δεν θα πρέπει τα παιδιά να πηγαίνουν σε τόπους εγκλεισμού ζώων και βασανισμού ζώων λόγω του εγκλεισμού. Εσείς, ως πολιτική ηγεσία του Υπουργείου, πού έχετε εντοπίσει το πρόβλημα αυτή τη στιγμή; Τι πρέπει να αλλάξει;

Σας ζητάει η φιλοζωική την απαγόρευση των εκπαιδευτικών εκδρομών κι όχι απλά παροτρύνσεις προς τους εκπαιδευτικούς να μην οργανώνουν τέτοιες επισκέψεις όπως ισχύει σήμερα. Έχετε δει ότι η υφιστάμενη πολιτική δεν έχει αποδώσει καρπούς. Τι θα αλλάξετε, λοιπόν, κυρία Υπουργέ; Έχετε ευθύνη στο να εγγυηθείτε ότι τα παιδιά μας δεν θα διδάσκονται τον βασανισμό των ζώων. Αυτή τη στιγμή πηγαίνουν σε ζωολογικούς κήπους. Κακώς. Νομίζω συμφωνούμε σε αυτό. Τι θα αλλάξετε προκειμένου να σταματήσει αυτό;

Θέλουμε αυτό το απλό πράγμα να μας πείτε. Το πώς θα το οργανώσετε, εσείς είστε η πολιτική ηγεσία του Υπουργείου κι εσείς θα το αποφασίσετε. Θέλουμε, όμως, το μετρήσιμο αποτέλεσμα της απόφασής σας να είναι ότι δεν θα πηγαίνουν τα παιδιά της πρωτοβάθμιας και δευτεροβάθμιας εκπαίδευσης οργανωμένα με τα σχολεία τους στους χώρους εγκλεισμού και βασανισμού των ζώων. Αυτά ζητάμε. Δεν είναι κάτι περίεργο και περίπλοκο.

Το άμεσο αποτέλεσμα της κατακραυγής από τη δολοφονία αυτού του χιμπατζή, ή προηγουμένως των δύο τζάγκουαρ ή προηγουμένως των έξι δελφινιών και πόσω μάλλον τι γίνεται και με αυτά που συνεχίζουν και ζουν στα κλουβιά αυτά. Μιλάμε πάλι για χιμπατζήδες που ζουν σε τσιμεντένια κλουβιά με ζωγραφισμένα δέντρα, που βγάζουν διάφορα ψυχωτικά και είναι με ψυχοφάρμακα. Τέτοια πράγματα αναφέρουμε.

Θέλουμε τα παιδιά μας να πηγαίνουν και να βλέπουν τέτοια ζώα; Είναι αυτή η εκπαίδευση που θέλουμε να δώσουμε στα παιδιά μας; Αν συμφωνείτε ότι δεν είναι, πείτε μας τι θα κάνετε για να αλλάξει. Γιατί αυτή τη στιγμή αυτό γίνεται. Αυτή τη στιγμή, αυτός είναι ο κανόνας.

**ΠΡΟΕΔΡΕΥΟΥΣΑ (Σοφία Σακοράφα):**  Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):**  Ευχαριστώ κυρία Πρόεδρε, και πάλι.

Θα συμφωνήσουμε ότι πρέπει να έχουν παιδαγωγικό και διδακτικό στόχο όλες οι εκπαιδευτικές εκδρομές. Θα διαφωνήσουμε, όμως, από ό,τι καταλαβαίνω στον τρόπο, γιατί εμείς εξακολουθούμε να επιμένουμε στο Υπουργείο με πλήρη εμπιστοσύνη στους εκπαιδευτικούς και με τις πρόνοιες οι οποίες υπάρχουν από τον νόμο, ότι αυτό μπορεί να επιτευχθεί, αν αυτά εφαρμόζονται, όπως ακριβώς προβλέπονται.

Πρέπει, δηλαδή, ο σχεδιασμός να αναφέρει επιδιωκόμενους σκοπούς και στόχους, να υπάρχουν δραστηριότητες προετοιμασίας του θέματος μέσα στην τάξη, δραστηριότητες στον χώρο της επίσκεψης και αποτίμηση της όλης διαδικασίας και βεβαίως εξαγωγή των εκτιμήσεων και των ανατροφοδοτήσεων που έχει αυτή η εκπαιδευτική και παιδαγωγική εκδρομή ή επίσκεψη.

Αυτές οι διδακτικές επισκέψεις εντάσσονται στον ετήσιο ή στον μηνιαίο προγραμματισμό που κάνει κάθε σχολείο, μετά από την απόφαση του συλλόγου των διδασκόντων, για να επιλεγεί και να προγραμματιστεί ο χώρος της επίσκεψης.

Λαμβάνονται υπ’ όψιν συγκεκριμένα κριτήρια, κύριε συνάδελφε -και αυτό να σας καθησυχάσει- τα οποία ορίζονται από το Ινστιτούτο Εκπαιδευτικής Πολιτικής.

Για να πραγματοποιηθούν οι επισκέψεις συντάσσεται σχετικό πρακτικό. Αναφέρεται ο τόπος πραγματοποίησης της επίσκεψης, ο χρόνος αναχώρησης και επιστροφής, το μέσο μεταφοράς, οι τάξεις και τα τμήματα που συμμετέχουν, οι εκπαιδευτικοί που συνοδεύουν τους μαθητές και το όνομα του υπεύθυνου εκπαιδευτικού κάθε επίσκεψης.

Αντίγραφο αυτού του πρακτικού υποβάλλεται μέσα σε δύο εργάσιμες ημέρες από την ημέρα που λαμβάνεται η απόφαση του συλλόγου διδασκόντων και τουλάχιστον, πέντε εργάσιμες ημέρες, πριν από την πραγματοποίηση της επίσκεψης, στην οικεία διεύθυνση της πρωτοβάθμιας εκπαίδευσης, ώστε να ενημερωθεί ο προϊστάμενος εκπαιδευτικών θεμάτων, ο οποίος μπορεί να διατυπώσει παρατηρήσεις και προτάσεις. Σε περίπτωση που για οποιονδήποτε λόγο χρειάζονται αλλαγές, πάλι τηρείται από την αρχή η ίδια διαδικασία για τη διασφάλιση που αντιλαμβάνεστε ότι πρέπει να υπάρχει.

Για να συμμετέχουν μαθητές και μαθήτριες, χρειάζεται η έγγραφη συναίνεση γονέων και κηδεμόνων. Το σχολείο οφείλει να ενημερώνει για τις διδακτικές επισκέψεις, τουλάχιστον πέντε εργάσιμες ημέρες πριν, γονείς και κηδεμόνες που με υπεύθυνη δήλωση παρέχουν τη συναίνεση ή δηλώνουν τη διαφωνία τους για τη συμμετοχή των παιδιών στη δράση. Και κάθε διδακτική επίσκεψη πραγματοποιείται με την προϋπόθεση ότι συμμετέχουν σε αυτή τα 2/3 τουλάχιστον των μαθητών κάθε τμήματος ή κάθε τάξης.

Συνοψίζοντας, σας λέω και πάλι, ότι ο σύλλογος διδασκόντων στον οποίον έχουμε απόλυτη εμπιστοσύνη -είναι οι εκπαιδευτικοί μας- είναι και το θεσμικό όργανο που οργανώνει τη ζωή της σχολικής μονάδας. Αποφασίζει και αποφασίζει -θα μου επιτρέψετε να πω- ορθά. Ή αν δεν αποφασίζει ορθά, υπάρχουν ελεγκτικοί μηχανισμοί οι οποίοι διορθώνουν τυχόν λάθη, με πρωταρχικό γνώμονα τις ανάγκες των μαθητών, προσδιορίζει τους παιδαγωγικούς σκοπούς των εξωσχολικών δράσεων και εν προκειμένω -επειδή αυτό είναι το ερώτημά σας- επιλέγει τους προορισμούς των τακτικών επισκέψεων.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ κυρία Υπουργέ.

Προχωρούμε στη δεύτερη με αριθμό 840/27-6-2022 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Ειδική μοριοδότηση των μαθητών των σεισμόπληκτων περιοχών της Γ΄ Λυκείου στις Πανελλήνιες Εξετάσεις», στην οποία θα απαντήσει, επίσης, η Υφυπουργός Παιδείας και Θρησκευμάτων κ. Μακρή.

Ο συνάδελφος κ. Κεγκέρογλου έχει τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Θα προσπαθήσω να είμαι πολύ σύντομος, γιατί ήδη έχουμε συζητήσει πριν εννέα περίπου μήνες την ίδια ερώτηση και σήμερα, εν όψει της προβλεπόμενης έκδοσης της υπουργικής απόφασης, θα ήθελα η κυρία Υπουργός να μας απαντήσει πότε αναμένεται να εκδοθεί η απόφαση που προβλέπεται από τον νόμο για τη μοριοδότηση των μαθητών που είτε κατοικούν σε περιοχές που επλήγησαν από το σεισμό της 20ης Σεπτεμβρίου του 2021 είτε φοιτούν σε σχολεία αυτής της περιοχής.

Να θυμίσω ότι σύμφωνα με το άρθρο 7 του ν.4777/2021 έχουμε πρόβλεψη - εξουσιοδότηση στον Υπουργό να εκδώσει αυτήν την απόφαση που θα καθορίσει ειδικό ποσοστό, το οποίο θα αποδίδεται βάσει του αριθμού των πληγέντων και βάσει των κριτηρίων που ο νόμος θέτει.

Πότε θα εκδοθεί, λοιπόν, αυτή η απόφαση και ποια είναι ακριβώς αυτή η διαδικασία με την οποία οι μαθητές της Γ΄ Λυκείου υποψήφιοι πλέον για τα πανεπιστήμια θα αξιοποιήσουν αυτήν τη δυνατότητα και τη στήριξη της πολιτείας; Τί πρέπει να κάνουν συγκεκριμένα από πλευράς αιτήσεων - δηλώσεων -το μηχανογραφικό, όπως ξέρουμε, είναι μέχρι τη Δευτέρα, αν δεν δοθεί παράταση- και αν πρέπει να υπάρχει ειδική δήλωση στο μηχανογραφικό, εάν προβλέπεται κάτι.

Αυτή την ενημέρωση θέλουμε, κυρία Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστούμε, κύριε συνάδελφε.

Η κυρία Υπουργός έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ, κυρία Πρόεδρε.

Θα ξεκινήσω, κάνοντας μία διόρθωση σε όσα γράφει στην ερώτησή του ο συνάδελφος, ο οποίος λέει πως στη συζήτηση σχετικής επίκαιρης ερώτησής του στην Ολομέλεια της Βουλής στις 18 Οκτωβρίου 2021, η αρμόδια Υφυπουργός, εν προκειμένω εγώ, είχα αναγνωρίσει τις ιδιαίτερες ανάγκες που προκύπτουν για μαθητές και σπουδαστές των σεισμόπληκτων περιοχών και δεσμεύτηκα για ειδική μοριοδότηση των μαθητών της Γ΄ Λυκείου στις πανελλήνιες εξετάσεις σε όλες τις σεισμόπληκτες περιοχές.

Η ερώτηση αυτή στην οποία αναφέρεστε δεν ήταν στο γραπτό σας κείμενο, είχα απαντήσει αυτολεξεί το εξής: Στο τρίτο ερώτημα, που απ’ ό,τι είδα δεν είναι στην ερώτησή σας και το οποίο αφορά στην μοριοδότησή τους κατά την εισαγωγή, θα ήθελα να αναφέρω πως αυτές οι αποφάσεις, κύριε συνάδελφε, λαμβάνονται κάθε χρόνο κατά τον μήνα Σεπτέμβριο, άρα θα επανέλθουμε σε αυτό το θέμα την επόμενη χρονιά. Αυτά σε ό,τι αφορά τη δική μου δέσμευση.

Θα απαντήσω τώρα στην ερώτηση του συναδέλφου, υπό ποιές προϋποθέσεις έχουν αυτήν την ευεργετική διάταξη οι μαθητές σεισμοπλήκτων και όχι μόνο περιοχών και ποια είναι τα έγγραφα που χρειάζεται να καταθέσουν.

Οι μαθητές, λοιπόν, της τελευταίας τάξης και οι απόφοιτοι Γενικών Λυκείων και ΕΠΑΛ, δηλαδή Επαγγελματικών Λυκείων, των περιοχών που κατά τη διάρκεια του σχολικού έτους έχουν πληγεί από φυσικές καταστροφές, ενδεικτικά καταστροφικοί σεισμοί, πλημμύρες, εισάγονται καθ’ υπέρβαση του αριθμού εισακτέων σε σχολές, τμήματα και εισαγωγικές κατευθύνσεις των ανωτάτων εκπαιδευτικών ιδρυμάτων και των ανωτάτων εκπαιδευτικών ακαδημιών.

Η ρύθμιση αυτή εφαρμόζεται και για τους μαθητές και τους αποφοίτους των ΓΕΛ και των ΕΠΑΛ που κατοικούν μονίμως σε περιοχές που έχουν πληγεί, ακόμη και αν υποβάλουν αίτηση και δήλωση συμμετοχής σε λύκειο άλλης περιοχής ή σε άλλη διεύθυνση πρωτοβάθμιας εκπαίδευσης. Αυτό το δικαίωμα ισχύει μόνο για όσους υποβάλλουν αίτηση και δήλωση και συμμετέχουν στις πρώτες μετά το συμβάν πανελλαδικές εξετάσεις της τακτικής εξεταστικής περιόδου ή στις πανελλαδικές εξετάσεις κατά τη διάρκεια των οποίων συνέβη το περιστατικό και αφορά στην εισαγωγή κατά το οικείο ακαδημαϊκό έτος. Για να εφαρμοστεί, όμως, η ρύθμιση αυτή πρέπει η περιοχή να έχει κηρυχθεί σε κατάσταση έκτακτης ανάγκης πολιτικής προστασίας, σύμφωνα με όσα ορίζονται στον σχετικό νόμο.

Για την εφαρμογή αυτών απαιτείται κάθε φορά η έκδοση απόφασης της Υπουργού Παιδείας και Θρησκευμάτων. Ανάλογη απόφαση είχε εκδοθεί, κυρία Πρόεδρε, και πέρυσι στις 9 Σεπτεμβρίου του 2021 -ενδεικτικά αυτά για την ημερομηνία κατά την οποία εκδίδεται η σχετική απόφαση- και αφορούσε τους μαθητές των Δήμων Ανατολικής και Δυτικής Σάμου, Τυρνάβου και Ελασσόνας.

Εφόσον και φέτος η Υπουργός κρίνει ότι συντρέχουν οι απαραίτητες προϋποθέσεις που τις ανέφερα πριν, θα προβεί στην έκδοση αντίστοιχης απόφασης και για τις σεισμόπληκτες περιοχές του Νομού Ηρακλείου της Κρήτης. Επαναλαμβάνω, για να είμαι κατανοητή και ειλικρινής, εφόσον κριθεί από την Υπουργό.

Με την υπουργική απόφαση που τυχόν θα εκδοθεί ή με αυτήν που εκδίδεται, καθορίζονται πάντοτε το ειδικό ποσοστό που αποδίδεται βάσει του αριθμού των πληγέντων σε σχέση με τους συμμετέχοντες στις πανελλαδικές εξετάσεις ανά κατηγορία λυκείου, δηλαδή ΓΕΛ, ΕΠΑΛ, Ημερήσιο, Εσπερινό και δεν υπερβαίνει το 2%, ποιοι μαθητές με βάση τον δήμο κατοικίας τους έχουν τη δυνατότητα υπαγωγής στο ειδικό ποσοστό, τις ειδικότερες προϋποθέσεις για την επιλογή, τα δικαιολογητικά, τη διαδικασία επιλογής και κάθε άλλο σχετικό θέμα.

Σε κάθε περίπτωση, οι προϋποθέσεις για την επιλογή είναι οι υποψήφιοι να έχουν επιτύχει την ελάχιστη βάση εισαγωγής ειδικού μαθήματος ή των ειδικών μαθημάτων ή των πρακτικών δοκιμασιών της οικείας σχολής του τμήματος ή της εισαγωγικής κατεύθυνσης, εάν συντρέχει τέτοια περίπτωση και την ελάχιστη βάση εισαγωγής της σχολής τμήματος εισαγωγικής κατεύθυνσης.

Επιπλέον, πρέπει να έχουν συνολικό αριθμό μορίων, τουλάχιστον ίσο του 70% του αρχικού των μορίων που πέτυχε ο τελευταίος επιτυχών της κατηγορίας τους στη συγκεκριμένη σχολή κατά το ίδιο ακαδημαϊκό έτος. Η διαδικασία της υποβολής των εγγράφων είναι πολύ απλή από τους ενδιαφερόμενους και θα την πω, στη δευτερολογία μου, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Ο κύριος συνάδελφος έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας ευχαριστώ, κυρία Πρόεδρε.

Κυρία Υπουργέ, νομίζω ότι τα πράγματα δεν είναι στη φάση που ήταν πέρυσι τον Οκτώβρη, για να έχουμε την ίδια απάντηση. Τώρα έπρεπε να έχουμε πιο συγκεκριμένη απάντηση. Δηλαδή, πώς εφόσον έχουν κηρυχθεί; Μα, έχουν κηρυχθεί. Άρα, λοιπόν, πρέπει να ξέρετε ότι έχουν κηρυχθεί σε κατάσταση έκτακτης ανάγκης πάρα πολλοί δήμοι της Περιφερειακής Ενότητας Ηρακλείου, δηλαδή ο Δήμος Μινώα Πεδιάδας, ο Δήμος Αστερουσίων, μέρος από άλλους δήμους, όχι ολόκληροι, καθώς και ο Δήμος Οροπεδίου Λασιθίου.

Αυτά, λοιπόν, υπάρχουν. Επομένως, με δεδομένο ότι υπάρχουν, το ερώτημα είναι: Θα προχωρήσετε στην έκδοση της υπουργικής απόφασης που προβλέπει ο νόμος; Αυτό είναι το ερώτημα.

Τώρα, τον Οκτώβρη μας είχατε πει και κάτι άλλο, ότι δεν γνωρίζατε επακριβώς το θέμα λόγω του ότι είναι αρμόδιος ο κ. Συρίγος. Επικοινωνήσαμε και με τον κ. Συρίγο. Εν πάση περιπτώσει, σε κάθε περίπτωση δεν διαφωνούμε με αυτά που λέτε. Αυτά προβλέπει ο νόμος. Πράγματι, το θέμα είναι εάν θα τα εφαρμόσουμε, εάν και φέτος εφαρμόσουμε, όπως πέρυσι, τα ανάλογα για τους Δήμους Ανατολικής Σάμου, Δυτικής Σάμου, Ελασσόνας και Τυρνάβου, λόγω σεισμών.

Και επειδή είναι μέχρι τις 18 Ιουλίου τα μηχανογραφικά, έπεται η υπουργική απόφαση και στη συνέχεια θα αποδοθεί η στήριξη μέσω της ειδικής αυτής διαδικασίας από την πλευρά του Υπουργείου. Εμείς θέλουμε να είναι πιο ξεκάθαρο, εάν θα πρέπει να κάνουν κάτι τα παιδιά, οι υποψήφιοι, τώρα με τα μηχανογραφικά ή εάν θα περιμένουν απλώς και μόνο την υπουργική απόφαση και στα μηχανογραφικά δηλώσουν σύμφωνα με την επιθυμία τους, ανεξάρτητα από τη διαδικασία της στήριξης. Επίσης, να μας πείτε ό,τι άλλο σχετικό θεωρείτε ότι είναι σωστό να ξέρουν, μέσω της ενημέρωσης από το Υπουργείο Παιδείας, αυτά τα παιδιά που έχουν υποστεί αυτές τις συνέπειες του καταστροφικού σεισμού της 27ης Σεπτεμβρίου.

Ενημερωτικά λέω ότι θεωρώ δεδομένο ότι θα εκδώσετε την απόφαση, με βάση αυτά τα οποία είπατε, αλλά το θέμα είναι και τι πρέπει να κάνουν τα παιδιά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Εγώ απαντώ στα ερωτήματά σας, κύριε συνάδελφε, που είναι, πρώτον, πότε θα εκδοθεί η απόφαση. Σας είπα ότι αντίστοιχες αποφάσεις εκδίδονται το Σεπτέμβριο και ανέφερα και την περσινή ημερομηνία.

Δεύτερον, με ρωτάτε και για τη διαδικασία και τα έγγραφα που πρέπει να υποβάλλουν οι μαθητές. Σε αυτό θα απαντήσω τώρα, δηλαδή ποια δικαιολογητικά απαιτούνται, γιατί είναι καλό να ενημερωθούν και επισήμως από τη Βουλή και να καταγραφούν στα Πρακτικά, στα οποία μπορεί να ανατρέξει ο οιοσδήποτε ενδιαφερόμενος.

Τα δικαιολογητικά, λοιπόν, κύριε συνάδελφε, που απαιτούνται για την υπαγωγή στο ειδικό ποσοστό εισαγωγής των μαθητών της τελευταίας τάξης και των αποφοίτων των Γενικών Λυκείων και των Επαγγελματικών Λυκείων των περιοχών που, όπως είπαμε, έχουν πληγεί από φυσικές καταστροφές κατατίθενται στην οικεία διεύθυνση δευτεροβάθμιας εκπαίδευσης μέσα σε πέντε εργάσιμες ημέρες από την έκδοση της σχετικής υπουργικής απόφασης.

Τα δικαιολογητικά αυτά είναι τα εξής για τους μαθητές και αποφοίτους των ΓΕΛ και των ΕΠΑΛ: Αίτηση - υπεύθυνη δήλωση με την οποία θα δηλώνει ο υποψήφιος στην πρόθεσή του για την υπαγωγή του στο ειδικό ποσοστό, καθώς και τα πλήρη στοιχεία του και τον κωδικό υποψηφίου με τον οποίο συμμετείχε στις πανελλαδικές εξετάσεις. Βεβαίωση του διευθυντή της σχολικής μονάδας στην οποία είχε υποβάλει την αίτηση - δήλωση για συμμετοχή στις πανελλαδικές εξετάσεις. Για τους μαθητές και αποφοίτους των ΓΕΛ και των ΕΠΑΛ που κατοικούσαν μόνιμα στις πληγείσες περιοχές, αλλά υπέβαλαν αίτηση - δήλωση συμμετοχής σε άλλο λύκειο άλλης περιοχής ή σε άλλη διεύθυνση δευτεροβάθμιας εκπαίδευσης, επιπλέον των δύο ανωτέρω που σας είπα, χρειάζεται και δήλωση Ε1 του προηγούμενου οικονομικού έτους του γονέα, στη δήλωση του οποίου φαίνεται ότι το τέκνο είναι προστατευόμενο μέλος ή του ιδίου του τέκνου, εάν κάνει αυτό το ίδιο δήλωση, και αυτό είναι για να αποδειχθεί η μόνιμη κατοικία του.

Όταν η αρμόδια διεύθυνση δευτεροβάθμιας εκπαίδευσης συγκεντρώσει όλες τις σχετικές βεβαιώσεις, μέσα σε τρεις μέρες συντάσσει πίνακα με τους δικαιούχους υποψηφίους, τους αποστέλλει και έντυπα αλλά και ηλεκτρονικά στη Διεύθυνση Ανάπτυξης Πληροφοριακών Συστημάτων του Υπουργείου Παιδείας και Θρησκευμάτων. Μετά τη διαδικασία επιλογής και την ανακοίνωση των αποτελεσμάτων εισαγωγής στην τριτοβάθμια εκπαίδευση των υποψηφίων των πανελλαδικών εξετάσεων, γίνεται και η επιλογή των υποψηφίων που πληρούν τις προϋποθέσεις ένταξης στο ειδικό ποσοστό εισαγωγής με βάση το σύνολο των μορίων τους κατά φθίνουσα σειρά.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία Υπουργέ.

Προχωρούμε στην τελευταία ερώτηση που θα απαντήσει η Υφυπουργός Παιδείας και Θρησκευμάτων κ. Μακρή. Είναι η ένατη με αριθμό 855/1-7-2022 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλαπρος την Υπουργό Παιδείας και Θρησκευμάτων, με θέμα: «Άμεση η ανάγκη διερεύνησης των καταγγελιών ιδιωτικών εκπαιδευτικών αναφορικά με τα προγράμματα επιμόρφωσης ανήλικων προσφυγόπουλων».

Κύριε συνάδελφε, έχετε τον λόγο.

**ΙΩΑΝΝΗΣ ΜΟΥΖΑΛΑΣ:** Κυρία Υπουργέ, το τελευταίο διάστημα πληθαίνουν οι καταγγελίες -και είμαι βέβαιος ότι τις έχετε υπ’ όψιν σας, γιατί σας έχουν τεθεί από την Ομοσπονδία Ιδιωτικών Εκπαιδευτικών Λειτουργών Ελλάδας- για αναγκαστικό «εθελοντισμό» εκπαιδευτικών σε συγκεκριμένα πολύ μεγάλα και περίτρανα εκπαιδευτικά ιδρύματα, προκειμένου να παράσχουν υπηρεσίες σε μη κυβερνητικές οργανώσεις για να τους χρησιμοποιήσουν στην εκπαίδευση των προσφύγων και των αιτούντων άσυλο.

Αυτό είναι ένα θέμα, για το οποίο έχουμε δύο ζητήματα. Το ένα είναι η παραβίαση της εργατικής νομοθεσίας σε συνδυασμό με το γεγονός ότι ο εθελοντισμός αυτός είναι αναγκαστικός. Με βάση τον νόμο που ψηφίσατε το 2020, οι απολύσεις των εκπαιδευτικών στα ιδιωτικά εκπαιδευτήρια φέτος έχουν ξεπεράσει κάθε όριο. Θέλει πολύ μεγάλη δύναμη, λοιπόν, για να αντισταθείς σε έναν τέτοιο αναγκαστικό εθελοντισμό.

Από την άλλη, οι μη κυβερνητικές οργανώσεις, οι οποίες είναι πολύ συγκεκριμένες και έχουν αυτό που ο λαός μας λέει «πλάτες», παίρνουν πάρα πολλά χρήματα για την εκπαίδευση των προσφύγων και μεταναστών, τα οποία διοχετεύονται αλλού ή κατασπαταλώνται με τρόπο που δεν ξέρουμε.

Θα θέλαμε να ξέρουμε, εάν το Υπουργείο σας, όπως οφείλει, έχει σκοπό να προασπίσει τα συμφέροντα των εκπαιδευτικών στην ιδιωτική εκπαίδευση, στα συγκεκριμένα μέχρι στιγμής εκπαιδευτήρια και με αυτόν τον τρόπο να προστατέψει και τη διασπάθιση του χρήματος από συγκεκριμένες μη κυβερνητικές οργανώσεις και την καλύτερη εκπαίδευση των προσφύγων και μεταναστών.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ και πάλι, κυρία Πρόεδρε.

Σας βεβαιώ, κύριε συνάδελφε, ότι τέτοιες καταγγελίες μας προκαλούν ιδιαίτερη ευαισθησία και ανησυχία. Γι’ αυτό και τις διερευνούμε με ιδιαίτερη προσοχή.

Σας ενημερώνω ότι μετά από έρευνα που έγινε στο Υπουργείο μας καταγγελίες σαν και αυτήν που αναφέρετε στην ερώτησή σας δεν έχει περιέλθει σε γνώση των υπηρεσιών μας. Σας βεβαιώ επίσης -έχετε ασκήσει διοίκηση και το γνωρίζετε- ότι στο Υπουργείο μας φτάνουν πολλές καταγγελίες, καμμιά φορά και ανώνυμες, στις οποίες όμως πάντοτε δίνουμε βάση και ασχολούμαστε. Δεν έχει, λοιπόν, φθάσει ανάλογη καταγγελία στο Υπουργείο, ούτε επώνυμη ούτε ανώνυμη, για τέτοια ζητήματα.

Θα σας πω και συγκεκριμένα. Οι δεκατέσσερις διευθύνσεις πρωτοβάθμιας και δευτεροβάθμιας εκπαίδευσης της Αττικής εγγράφως απάντησαν πως καμμία καταγγελία για το συγκεκριμένο θέμα δεν έχει περιέλθει σε αυτές. Μας ενημέρωσαν, επίσης, ότι απηύθυναν και σχετικό ερώτημα στις ιδιωτικές μονάδες της αρμοδιότητάς τους και εκείνες δήλωσαν κάτι πολύ περισσότερο, ότι δεν συμμετέχουν σε οποιοδήποτε πρόγραμμα επιμόρφωσης ασυνόδευτων ή ανήλικων προσφυγόπουλων. Δηλαδή, απάντησαν και ότι δεν έχουν καταγγελία και ότι δεν συμμετέχουν οι μονάδες. Σας το λέω, γιατί καταλαβαίνω ότι το συμφέρον είναι κοινό. Εάν όντως αυτά γίνονται, προφανώς και θα έπρεπε το Υπουργείο να αναλάβει δράση και να πατάξει αυτά τα φαινόμενα.

Θα σας αναφέρω, επίσης, ενδεικτικά ότι η Διεύθυνση Δευτεροβάθμιας Εκπαίδευσης Ανατολικής Αττικής μας έχει στείλει έγγραφο με ονομαστική κατάσταση τριάντα δύο ιδιωτικών σχολικών μονάδων της αρμοδιότητάς της, τα οποία απάντησαν αρνητικά στο ερώτημα εάν συμμετέχουν σε οποιοδήποτε πρόγραμμα επιμόρφωσης ασυνόδευτων ή ανήλικων προσφυγόπουλων.

Θα επικαλεστώ, επίσης, και κάτι που έχει δει τη δημοσιότητα, που έχει αναρτηθεί σε sites. Είναι ανακοίνωση της Ομοσπονδίας Ιδιωτικών Εκπαιδευτικών Λειτουργών Ελλάδος, όπου ο Πρόεδρός της, ο κ. Χριστόπουλος, επικοινώνησε με στελέχη των ευρωπαϊκών συνδικάτων στις Βρυξέλλες, με εκπροσώπους ΜΚΟ που απασχολούνται σε ευρωπαϊκό επίπεδο με την ενσωμάτωση μεταναστών και προσφύγων για το ζήτημα και έγινε σαφές και από τις δύο πλευρές ότι επαγγελματίες εκπαιδευτικοί αμείβονται για τη συμμετοχή τους σε τέτοια προγράμματα με βάση το ωρομίσθιο που προβλέπεται για κάθε χώρα της Ευρωπαϊκής Ένωσης. Προβλέπεται στα προγράμματα αυτά συγκεκριμένος προϋπολογισμός για τις αμοιβές των εκπαιδευτικών και οι εκπρόσωποι των ΜΚΟ τόνισαν ότι συχνά αποδίδεται στους εκπαιδευτικούς και ένα επίδομα προετοιμασίας και κατασκευής εκπαιδευτικού υλικού. Εθελοντικά συμμετέχουν κατά κύριο λόγο μη εκπαιδευτικοί, απλοί πολίτες που θέλουν να βοηθήσουν σε τέτοιες δράσεις.

Σε ό,τι μας αφορά, με αφορμή και την ερώτησή σας, εμείς προτρέπουμε τους εκπαιδευτικούς των ιδιωτικών σχολείων να καταθέτουν στις υπηρεσίες του Υπουργείου μας αλλά και των συναρμόδιων Υπουργείων -γιατί, όπως είπατε, είναι και θέματα εργασιακά- τις όποιες καταγγελίες γνωρίζουν ή πέφτουν στην αντίληψή τους ή υφίστανται οι ίδιοι για παραβίαση των εργασιακών τους δικαιωμάτων.

Οι καταγγελίες αυτές καλό είναι να γίνονται επώνυμα, με τη διαβεβαίωση ότι σε κάθε περίπτωση τα προσωπικά δεδομένα των καταγγελλόντων θα προστατεύονται. Την ίδια έκκληση κάνουμε και στην ΟΙΕΛΕ, εφόσον διαθέτει συγκεκριμένα στοιχεία, να τα προσκομίσει στις υπηρεσίες μας, ώστε αυτά να ελεγχθούν.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία Υφυπουργέ.

Κύριε Μουζάλα, έχετε τον λόγο.

**ΙΩΑΝΝΗΣ ΜΟΥΖΑΛΑΣ:** Κυρία Υπουργέ, στις 25 Μαΐου η ΟΙΕΛΕ έκανε αυτή την καταγγελία και την ανακοίνωση για την οποία γίνεται η σημερινή επίκαιρη ερώτηση. Καταγγέλλονται συγκεκριμένα σχολεία, καταγγέλλονται συγκεκριμένες ΜΚΟ ή ονομάζονται -για να μη χρησιμοποιήσω τη λέξη «καταγγέλλονται», αλλά εμείς θέλουμε να καταγγείλουμε αυτό που γίνεται- για την παραβίαση των όρων εργασίας σε μια εποχή που οι απολύσεις στα ιδιωτικά εκπαιδευτήρια έχουν ξεπεράσει κάθε όριο και είναι εντελώς αδικαιολόγητες. Αναφέρομαι και στην απόλυση του κ. Λιόση μετά από είκοσι πέντε χρόνια υπηρεσίας. Ένας λαμπρός εκπαιδευτικός.

Γι’ αυτό που αναφέρατε έχετε δίκιο. Μετά τη διαπίστωση αυτή η ΟΙΕΛΕ πήγε όντως στις Βρυξέλλες, συνάντησε τα συνδικάτα των εκπαιδευτικών, συνάντησε τις ΜΚΟ και επιβεβαίωσαν αυτό το πράγμα, αλλά αυτό έρχεται σε αντίθεση με αυτό που γίνεται. Στηριζόμενοι εκεί πέρα, δηλαδή στο ότι αντιπροσωπευτικές ΜΚΟ δήλωσαν ότι η εκπαίδευση πληρώνεται από την Ευρωπαϊκή Ένωση και οι εκπαιδευτικοί πρέπει να παίρνουν και επίδομα, τα συνδικάτα των εκπαιδευτικών διαβεβαίωσαν ότι ο «αναγκαστικός» εθελοντισμός ή ο δωρεάν εθελοντισμός των εκπαιδευτικών δεν υφίσταται. Αυτό το φαινόμενο παρατηρήθηκε και συνεχίζει να παρατηρείται στη χώρα μας. Αναφέρεται σε δυο-τρία πολύ μεγάλα ιδιωτικά εκπαιδευτικά ιδρύματα. Δεν είναι η πρόθεσή μου να κάνω έναν λόγο καταγγελτικό, αλλά να δούμε πώς μπορεί να θεραπευτεί αυτό το πράγμα.

Επιτρέψτε μου να σας πω -και δεν αναφέρομαι σε εσάς προσωπικά, για όνομα του θεού- ότι στο Υπουργείο Παιδείας υπάρχει μια παράδοση στο να ψάχνετε κάτι και να μην το βρίσκετε. Ψάξατε για το σκάνδαλο για τα απουσιολόγια; Δεν το βρήκατε. Ψάξατε για το σκάνδαλο με τις σεξουαλικές παρενοχλήσεις; Ούτε αυτό το βρήκατε. Υπάρχει ένα χάος απλήρωτης εργασίας το οποίο σάς ξεφεύγει, τα summer camp, οι απογευματινές δραστηριότητες, τα open days και τα bazaar, οι απολύσεις που έχουν ξεπεράσει κάθε αριθμό.

Θα ήθελα, εν πάση περιπτώσει, να σας πω ότι για εμάς αυτά τα οποία μπορεί να δείχνουν πταίσματα, επειδή αποτελούν παραβιάσεις των δικαιωμάτων των εργαζομένων, είναι βαρύτατα αδικήματα και σας ζητάμε να τα θεραπεύσετε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας άκουσα με προσοχή και σεβασμό, κύριε συνάδελφε, και καταλαβαίνω την ευαισθησία σας. Την κατανοώ. Δεν κατανοώ, όμως, αυτές τις γενικεύσεις. Δηλαδή το Υπουργείο μένει αδιάφορο στη σεξουαλική παρενόχληση; Θα αναφερθώ στο διάστημα που είμαι εγώ στο Υπουργείο και τα γνωρίζω πρωτογενώς. Οι αντιδράσεις της Υπουργού, που έχει και την ευθύνη της πειθαρχικής δίωξης, είναι άμεσες, είναι ακαριαίες. Δεν καταλαβαίνω σε τι βοηθούν οι γενικεύσεις.

Να σας πω και κάτι άλλο; Δεν με ενοχλεί τόσο το ότι πλήττεται το κύρος του Υπουργείου. Σας διαβεβαιώνω ότι αυτό έρχεται πολύ δεύτερο στην αντίδρασή μου. Όμως, γενικά απαξιώνετε και τη δημόσια και την ιδιωτική εκπαίδευση με τοποθετήσεις οι οποίες ούτε συγκεκριμένες είναι, ώστε να μπορώ να απαντήσω, ούτε, βεβαίως, αφορούν και στο κείμενο της επίκαιρης ερώτησης. Δεν πειράζει!

Κατανοώ ότι με αφορμή αυτό το θέμα θέλετε να επεκτείνετε τις καταγγελίες, την αντίδραση που υπάρχει απέναντι στις ενέργειες του Υπουργείου και να μας καταλογίσετε αδιαφορία. Αυτό δεν ισχύει απολύτως. Σας είπα ότι είμαι εκεί περισσότερο από ενάμιση χρόνο και διαπιστώνω, όπως διαπίστωνα και ως Βουλευτής, ότι μόνον αδιάφορο δεν είναι το Υπουργείο.

Σε ό,τι αφορά το θέμα που θίγετε, σας λέω ότι δεν υπάρχουν καταγγελίες. Δεν ξέρω ποιον άλλον τρόπο προσπαθείτε να μου υποδείξετε διά του κοινοβουλευτικού ελέγχου να τις ανακαλύψω, να τις ανακαλύψει το Υπουργείο εν προκειμένω, όχι εγώ. Δεν υπάρχει άλλος τρόπος. Έρευνα έγινε. Έγγραφες απαντήσεις δόθηκαν. Οι ιδιωτικοί λειτουργοί λένε ότι κυρίως άτομα, τα οποία δεν είναι εκπαιδευτικοί, συμμετέχουν σε αυτές τις δράσεις. Είμαι στη διάθεσή σας, αν κάτι περισσότερο γνωρίζετε, να το συζητήσουμε και κοινοβουλευτικά να το απαντήσουμε και στην πράξη να βρούμε κάποια λύση.

Κυρία Πρόεδρε, στη δευτερολογία μου είχα προετοιμάσει να αναφέρω όλες τις δράσεις που κάνει το Υπουργείο μας για τη συμπερίληψη και για την εκπαίδευση των προσφύγων, αλλά δεν έχει νόημα. Εμμέσως, κύριε συνάδελφε, μας κατηγορείτε ότι και σε αυτό είμαστε αδιάφοροι και ότι δεν κάνουμε τίποτα. Δεν είναι ακριβές αυτό. Πολύ σύντομα θα πω ότι διαμορφώνουμε και ασφαλές και συμπεριληπτικό μαθησιακό περιβάλλον. Προσπαθούμε και εντάσσουμε ομαλώς τα παιδιά στην κοινωνική ζωή της χώρας. Εγγράφονται στα σχολεία, όπως γίνονται όλες οι εγγραφές. Υπάρχουν εκπαιδευτικά προγράμματα, υπάρχουν τάξεις υποδοχής, δομές υποδοχής-εκπαίδευσης προσφύγων, ανάλογη επιμόρφωση που γίνεται στους εκπαιδευτικούς.

Στόχος μας είναι προφανώς η πλήρης συμπερίληψη των παιδιών προσφύγων στο ελληνικό εκπαιδευτικό σύστημα. Μακρόπνοες στρατηγικές ένταξης χαράσσονται από το Υπουργείο για να υπάρχουν ίσες ευκαιρίες και πρόσβαση σε εθνικά και ευρωπαϊκά προγράμματα μάθησης και κινητικότητας. Αποδεικνύεται αυτό και από περιπτώσεις παιδιών που έχουν εξαιρετικές επιτυχίες ακόμα και στις εξετάσεις για την τριτοβάθμια εκπαίδευση. Δεν έχει νόημα να επιμείνω περισσότερο σ’ αυτά. Η ζωή αποδεικνύει ότι έχουμε δίκιο.

Επίσης, θέλουμε να υπάρχει ασφαλής συμπερίληψη των παιδιών και των οικογενειών τους στην ελληνική κοινωνία, ώστε να δημιουργηθεί σε αυτούς το αίσθημα του ανήκειν.

Τελειώνοντας, κυρία Πρόεδρε, απευθύνω έκκληση στον συνάδελφο. Εάν τυχόν έχει κάτι παραπάνω που διέφυγε από τις υπηρεσίες μας -δεν νομίζω ότι ισχύει αυτό-, εδώ είμαστε να το αντιμετωπίσουμε και να μην επιτρέψουμε να συνεχίζονται τέτοια φαινόμενα. Απλώς γενικόλογες παρατηρήσεις και κατηγορίες δεν βοηθούν.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Προχωρούμε στη δεύτερη με αριθμό 841/28-6-2022 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Περιβάλλοντος και Ενέργειας, με θέμα: «Υπογειοποίηση γραμμών υψηλής αλλά και χαμηλής - μεσαίας τάσης στην περιοχή του πάρκου Α. Τρίτση».

Στην επίκαιρη ερώτηση της κυρίας συναδέλφου θα απαντήσει ο Υφυπουργός Περιβάλλοντος και Ενέργειας κ. Ταγαράς.

Κυρία συνάδελφε, έχετε τον λόγο για δύο λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, η υπογειοποίηση των γραμμών μεταφοράς υψηλής τάσης για εμάς στο ΠΑΣΟΚ αποτελεί ένα από τα θέματα προτεραιότητας διαχρονικά. Είναι ένα από τα πολύ σοβαρά πολιτικά αιτήματα. Βεβαίως, είναι ένα πάρα πολύ σοβαρό αίτημα, ένα χρόνιο αίτημα, το οποίο επιτέλους απαιτεί λύση, ιδιαίτερα σε πολύπαθους δήμους, ένας εκ των οποίων -από τους πιο πολύπαθους δήμους απ’ αυτό το ζήτημα- είναι ο Δήμος Αγίων Αναργύρων - Καματερού και απαιτεί λύση χωρίς άλλη αναβολή και χωρίς την παραπομπή του στις περιβόητες ελληνικές καλένδες.

Ειδικότερα, με τη σημερινή μου επίκαιρη ερώτηση αναφέρομαι στη γραμμή μεταφοράς 150 κιλοβατωρών στο σημείο ζεύξης Αγίων Αναργύρων - Αχαρνών συνολικού μήκους οκτώμισι χιλιομέτρων όπου -άκουσον άκουσον-, κύριε Υπουργέ, αυτοί οι πυλώνες υψηλής τάσης εδράζονται μέσα στο πάρκο, συνορεύουν ακριβώς δίπλα από το Κέντρο Βρεφών «ΜΗΤΕΡΑ» και βεβαίως βρίσκονται και σε πάρα πολύ κοντινή απόσταση από το Εθνικό Κέντρο Αποκατάστασης Αναπήρων «ΑΓΙΟΙ ΑΝΑΡΓΥΡΟΙ» και το Ίδρυμα «Η ΘΕΟΤΟΚΟΣ». Και, βεβαίως, συνεχίζει η αναφερόμενη γραμμή υψηλής τάσης μέσα στον αστικό ιστό του Γεροβουνού, του Καματερού, υποβαθμίζοντας ακόμα περισσότερο μια ήδη επιβαρυμένη περιοχή.

Νομίζω ότι όλοι γνωρίζουμε ότι όλες αυτές οι γραμμές μεταφοράς υψηλής τάσης θέτουν πολύ σοβαρά ζητήματα βιολογικών επιπτώσεων λόγω του ηλεκτρικού και του μαγνητικού πεδίου που επιδρά στην υγεία των περιοίκων. Δημιουργούν μια πολύ σοβαρή περιβαλλοντική επιβάρυνση σε μια ήδη πάρα πολύ επιβαρυμένη περιβαλλοντικά περιοχή όπως είναι η δυτική Αθήνα και, βεβαίως, δημιουργούν και μια αισθητική προσβολή του ευρύτερου τοπίου τόσο του αστικού όσο και του αδόμητου.

Εγώ θέλω να σας θυμίσω ότι αντίστοιχη, ίδια ερώτηση είχα καταθέσει στις 29-3-2021 με αριθμό πρωτοκόλλου 633, όπου σας έλεγα ότι πρέπει επιτέλους να προβείτε στην αποξήλωση και της τελευταίας γραμμής υψηλής τάσης στον Δήμο Αγίων Αναργύρων Καματερού και διεκδικούσα μια ρητή δέσμευση από τη μεριά του Υπουργείου σας, προκειμένου να ενταχθεί στο δεκαετές πρόγραμμα ανάπτυξης του ΑΔΜΗΕ. Συζητήθηκε η ερώτηση στις 12 Απριλίου και ήλθε τότε εκ μέρους του Υπουργείου ο κ. Σκρέκας, ο οποίος απάντησε γενικόλογα, δεν είπε τίποτε απολύτως συγκεκριμένο. Οφείλω να σας ομολογήσω ότι είμαστε απολύτως επιφυλακτικοί για την τελική υλοποίηση έστω και των γενικόλογων πραγμάτων που είπε. Καλόπιστα απλά σάς αναφέρω ότι θα περιμένουμε όσον αφορά το δεύτερο σκέλος της τότε ερώτησής μου, το οποίο αφορούσε την υπογειοποίηση της μέσης και χαμηλής τάσης.

Όμως, για την υπογειοποίηση των πυλώνων υψηλής τάσης δεν είπε τίποτε απολύτως και απλά είπε κάτι γενικόλογα άνευ ουσίας. Νομίζω ότι αυτό είναι ίσως χαρακτηριστικό και της Κυβέρνησης τώρα.

Σας υπενθυμίζω -και κλείνω με αυτό, κυρία Πρόεδρε- ότι το 2008, στις 20 Οκτωβρίου του 2008, ο ίδιος ο σημερινός Πρωθυπουργός της χώρας, ο Κυριάκος Μητσοτάκης, τότε ως Βουλευτής της Β΄ Περιφέρειας της Αθήνας είχε καταθέσει ερώτηση προς τον κ. Χρήστο Φώλια, τότε αρμόδιο Υπουργό, για την απομάκρυνση των πυλώνων από το Κέντρο Βρεφών «ΜΗΤΕΡΑ». Στις 20 Οκτωβρίου του 2008 επερωτών Βουλευτής ήταν ο Κυριάκος Μητσοτάκης.

Βρισκόμαστε αυτή τη στιγμή δεκατέσσερα χρόνια μετά για να κάνω εγώ αυτή τη φορά δεύτερη ερώτηση για το συγκεκριμένο ζήτημα και να σας ρωτήσω: Θα προχωρήσει άμεσα, χωρίς χρονοτριβή, η ένταξη των εν λόγω γραμμών υψηλής τάσης στο επόμενο δεκαετές πρόγραμμα ανάπτυξης του ΑΔΜΗΕ; Θα τηρήσετε, επίσης, αυστηρά τα χρονοδιαγράμματα υλοποίησης υπογειοποίησης των γραμμών υψηλής τάσης Ρουφ - Αλιβερίου και Χαλκηδόνας - Αλιβερίου, όπως εσείς ο ίδιος δεσμευτήκατε ξανά σε δική μου επίκαιρη ερώτηση τον Νοέμβρη του 2020;

Είναι δύο πολύ σημαντικά ζητήματα, για τα οποία απαιτούμε, απαιτούν οι πολίτες της δυτικής Αθήνας, κύριε Υπουργέ, ξεκάθαρες απαντήσεις και όχι γενικολογίες, όπως πριν από δύο χρόνια από τον αρμόδιο Υπουργό.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κυρία συνάδελφε, σέβομαι την ευαισθησία σε έναν χώρο που πράγματι έχει πολλές ιδιαιτερότητες -αναφερθήκατε και εσείς-, που αναφέρονται σε θέματα ασφάλειας αλλά και υγιεινής, στην προστασία του χώρου αλλά και όλων των δραστηριοτήτων που είναι δίπλα ακριβώς σε αυτές, όπως παραστατικά αναφερθήκατε.

Θα σας πω το τι εξελίσσεται αυτή τη στιγμή, τι έχει γίνει και τι εξελίσσεται σε θέματα που αφορούν στη μέση και υψηλή τάση, αλλά πριν από αυτό θέλω να σας πω ότι ο ΔΕΔΔΗΕ από τον Σεπτέμβριο του 2021 προέβη στην εκτέλεση έργων υπογειοποιήσεως των δικτύων μέσης και χαμηλής τάσης μέσα στο πάρκο Τρίτση.

Μέχρι σήμερα το εναέριο δίκτυο μέσης και χαμηλής τάσης του ΔΕΔΔΗΕ στο πάρκο αντικαταστάθηκε από συνολικώς εννέα χιλιόμετρα υπόγειων καλωδίων. Τα έργα προχωρούν και μέσα στον χρόνο θα ολοκληρωθούν με την αποξήλωση των τελευταίων δύο χιλιομέτρων διακοσίων μέτρων εναέριου δικτύου μέσης τάσης που παραμένει στο πάρκο. Υπάρχουν και δύο υποσταθμοί εκεί μέσης και χαμηλής τάσης που δεν μπορούν να υπογειοποιηθούν, διότι τροφοδοτούν την ηλεκτροδότηση φωτιστικών σωμάτων και ενός αρδευτικού καναλιού. Αυτά σε ό,τι αφορά τη μέση και χαμηλή τάση.

Σε ό,τι αφορά τώρα την υψηλή τάση, εδώ υπάρχουν ιδιαιτερότητες ασφαλείας και χρειάζεται μελέτη η οποία θα λαμβάνει υπ’ όψιν όλες της επικινδυνότητες αλλά και θέματα τεχνικής φύσης, γιατί είναι μια τελείως διαφορετική και σε άλλη βάση, αν θέλετε, από πλευράς απόφασης και αλλαγής, υπογειοποίησης των δικτύων της υψηλής τάσης.

Θέλω να σας πω, επίσης, ότι ακριβώς επειδή για θέματα τέτοια δεν έχει γίνει κάτι μέχρι τώρα σε θέματα υψηλής τάσης και υπογειοποίησης από πλευράς ΑΔΜΗΕ, στο πλαίσιο του εκσυγχρονισμού και αναβάθμισης του δικτύου, που αξιολόγησε θετικά και ενέταξε το δεκαετές πρόγραμμα ανάπτυξης την υπογειοποίηση δύο μεγάλων τμημάτων, δύο από τις τρεις συνολικές γραμμές μεταφοράς που διέρχονται από την ευρύτερη περιοχή του Δήμου Αγίων Αναργύρων - Καματερού. Επειδή αναφερθήκατε σε πολλά, σίγουρα χρειάζεται υπογειοποίηση ειδικά σε ευαίσθητες περιοχές. Έχουμε ζήσει γεγονότα και εκτός σχεδίου αλλά και εντός σχεδίου, σαν αυτά που αναφέρετε.

Αναφέρομαι, λοιπόν, στον υποσταθμό Χαλκηδόνος και Αττικής συνολικά οκτώ χιλιόμετρων και τμήμα μεταφοράς γραμμών μεταφοράς Ρουφ - Αλιβέρι και Χαλκηδόνα και Αλιβέρι, οι οποίες θα υπογειοποιηθούν προσεχώς. Ορίζοντας υλοποίησης έχει οριστεί το δεύτερο εξάμηνο του 2024.

Σε ό,τι αφορά τα υπόλοιπα, για να μην παίρνω και τον χρόνο από τη δευτερολογία μου, θα συνεχίσω, αγαπητή κυρία συνάδελφε, στη δευτερολογία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υφυπουργέ.

Κυρία συνάδελφε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υφυπουργέ, ευχαριστούμε για την ενημέρωση και για τη μία ακόμη φορά δέσμευση για τα καλώδια μέσης και χαμηλής τάσης, αλλά δεν είναι αυτή η ερώτηση. Απαντήσατε σε άλλη ερώτηση. Η ερώτηση έχει να κάνει με τις γραμμές μεταφοράς καλωδίων υψηλής τάσης, που για μια ακόμη φορά δεν ακούσαμε τίποτα συγκεκριμένο από τη μεριά σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Το δεύτερο ερώτημα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ναι, το δεύτερο ερώτημα αφορά τι θα κάνετε με το Ρουφ - Αλιβέρι. Θα επανέλθω σε αυτό, που κι αυτό είναι υψηλής τάσης.

Άρα εδώ πέρα είναι σαφές το ερώτημα, αλλά δυστυχώς βλέπω ότι για μια ακόμη φορά επιμένετε στις γενικολογίες, τις οποίες ακούσαμε και στις 12-4-2021 σε πανομοιότυπη επίκαιρη ερώτηση που συζητήθηκε από αυτή εδώ τη Βουλή και αντιστοίχως γενικόλογα απήντησε και ο κ. Σκρέκας.

Εγώ θέλω να σας ρωτήσω το εξής: Μας λέτε ότι το ζήτημα της υπογειοποίησης των γραμμών υψηλής τάσης που περνούν μέσα από το Κέντρο Βρεφών «ΜΗΤΕΡΑ», πολύ κοντά από το Κέντρο Αναπήρων «ΑΓΙΟΙ ΑΝΑΡΓΥΡΟΙ» και το Ίδρυμα «Η ΘΕΟΤΟΚΟΣ», μας είπατε σήμερα εδώ πέρα ότι υπάρχουν -λέτε- ζητήματα τεχνικά και ότι υπάρχουν ιδιαιτερότητες ασφαλείας.

Μπορείτε να μας το εξηγήσετε λίγο περισσότερο γιατί δεν το καταλαβαίνουμε; Τι ακριβώς εννοείτε; Για ποιον λόγο δεν υπάρχουν τεχνικά ζητήματα και ιδιαιτερότητες ασφάλειας όσον αφορά τη δέσμευσή σας και που τη χαιρετίσαμε; Σας υπενθυμίζω ότι τον ενδέκατο του 2020 εσείς ο ίδιος ήρθατε και σε απάντηση στη δική μου ερώτηση για την υπογειοποίηση των γραμμών υψηλής τάσης στο Ρουφ - Αλιβέρι και Χαλκηδόνα - Αλιβέρι, που αφορά ξανά τους Αγίους Αναργύρους, δεσμευτήκαμε από εδώ και είπατε ότι, ναι, θα υπογειοποιηθούν αυτές οι γραμμές υψηλής τάσης και ορίσατε -και το επιβεβαιώνετε σήμερα- και συγκεκριμένο χρονικό πλαίσιο, το δεύτερο εξάμηνο του 2024.

Άρα γιατί αυτό γίνεται και γιατί εκεί πέρα δεν υπάρχουν τεχνικά ζητήματα ή ιδιαιτερότητες ασφάλειας και υπάρχουν για ένα τόσο ευαίσθητο θέμα, όπως είναι η διέλευση των γραμμών μέσα από το πάρκο Τρίτση, μέσα από κέντρο βρεφών, δίπλα από κέντρο αναπήρων; Δεν το αντιλαμβάνεστε ότι είναι πάρα πολύ σημαντικό, ότι είναι κομβικής σημασίας; Για ποιον λόγο δεν το προχωράτε; Γιατί αρνείστε να κάνετε μια δέσμευση; Τι είναι αυτές οι ιδιαιτερότητες; Γιατί αυτό το πράγμα συμβαίνει; Γιατί πρέπει σε μια περιοχή που είναι υποβαθμισμένη περιβαλλοντικά με κάθε τρόπο, με τέτοιου είδους πυλώνες και γραμμές, που δεν βλέπουμε σε άλλες περιοχές της Αθήνας -δεν τα βλέπουμε ούτε στον βόρειο τομέα ούτε στον νότιο τομέα, μόνο στη δυτική Αθήνα βλέπουμε- υπάρχει αυτή η άρνηση, αυτή η επιφύλαξη από τη μεριά σας; Δεν υπάρχουν χρήματα; Δεν μπορεί να μπουν; Εξηγήστε μας τι εννοείτε. Να το καταλάβουμε, να το καταλάβουμε όλοι μας, να το καταλάβουν και οι πολίτες των Αγίων Αναργύρων και του Καματερού. Ποιες είναι αυτές οι ιδιαιτερότητες που δεν μπορεί να γίνει η ένταξη και αυτών των γραμμών;

Αυτά είναι ερωτήματα και θα συνεχίσουμε να πιέζουμε και θα συνεχίσουμε διαρκώς να πιέζουμε μέχρι να μπορέσετε να τα υλοποιήσετε. Και το λιγότερο που μπορείτε να κάνετε είναι να μας πείσετε για το ποια είναι η ιδιαιτερότητα στην άρνησή σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητή κυρία συνάδελφε, κατ’ αρχάς η απάντησή μου για τη μέση και χαμηλή τάση είναι το δεύτερο ερώτημά σας. Ρωτάτε σε ποιο στάδιο βρίσκεται το πρόγραμμα υπογειοποίησης των εντός του πάρκου Τρίτση γραμμών μέσης και χαμηλής τάσης ΔΕΔΔΗΕ. Και σας απάντησα ότι τα εννέα χιλιόμετρα έχουν ολοκληρωθεί και μένουν άλλα δύο χιλιόμετρα διακόσια μέτρα για να ολοκληρωθεί, πλην των δύο υποσταθμών για τους λόγους που αναφέρθηκα. Άρα η απάντησή μου στην πρωτολογία μου αναφέρεται στο δεύτερο ερώτημά σας που είναι ακριβώς αυτό.

Σε ό,τι αφορά την υψηλή τάση και τον ΑΔΜΗΕ, πράγματι μέχρι σήμερα, γιατί αυτή είναι η πραγματικότητα, δεν είχε ασχοληθεί κανείς και θέλω να σας πω όχι μόνο να αντικαταστήσει αλλά ούτε να εξετάσει αυτές τις ιδιαιτερότητες που αναφέρθηκα, για να αποφανθεί τελικώς τι θα γίνει με το θέμα της αντικατάστασης της γραμμής υψηλής τάσης.

Θέλω να σας πω ότι κατόπιν προτροπής ο ΑΔΜΗΕ δεσμεύτηκε γραπτώς να λάβει δεόντως υπ’ όψιν όλες τις ανησυχίες που εκφράσατε και εσείς εδώ και τις οποίες σέβομαι και αποδέχομαι σε έναν ευαίσθητο χώρο και με δραστηριότητες που λειτουργούν ακριβώς δίπλα, για να ελέγξει και να μας απαντήσει γραπτώς -αυτό έχει γίνει πρόσφατα και περιμένουμε την απάντησή του γραπτώς- για το τι πρέπει να κάνει και μάλιστα άμεσα για να δρομολογήσει λύση και σε αυτό το πρόβλημα.

Δεν είμαι απέναντι ως προς τους προβληματισμούς αλλά και ως προς τη θέση σας του να αντικατασταθεί και να υπογειοποιηθεί, απλώς λέω ότι μέχρι τώρα δεν είχε καν εξεταστεί.

Αυτή τη στιγμή και μετά από προτροπή, όπως είπα, γραπτώς δεσμεύτηκε να εξετάσει τα πάντα και να απαντήσει επί όλων των θεμάτων και από πλευράς χρηματοδότησης και από πλευράς χρονοδιαγράμματος εκτέλεσης του έργου.

Είναι γεγονός, όμως, ότι θέματα υπογειοποίησης εναέριων γραμμών μεταφοράς υψηλής ή και χαμηλής και μέσης τάσης εξελίσσονται ήδη στην ευρύτερη περιοχή.

Και για να φτάσουμε και σε αυτό στο οποίο αναφέρεστε, δεν είμαι έτοιμος αυτή τη στιγμή να σας απαντήσω, διότι δεν έχω τη γραπτή απάντηση από τον ΑΔΜΗΕ μετά από την προτροπή που έγινε και δεσμεύτηκε να απαντήσει για το τι θα γίνει, πότε θα γίνει και πώς θα γίνει η λύση σε αυτό το πρόβλημα, που ξαναλέω ότι και εγώ αποδέχομαι λόγω και ιδιαιτερότητας και ευαίσθητης περιοχής στο πάρκο Τρίτση, αλλά και λόγω των ευαίσθητων δραστηριοτήτων που λειτουργούν ακριβώς δίπλα από τους πυλώνες υψηλής τάσης. Αυτά είναι που μπορώ να σας πω αυτή τη στιγμή. Όταν έχουμε τη γραπτή απάντηση, θα μπορώ να σας πω περισσότερα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θα επανέλθουμε, λοιπόν.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Υφυπουργέ.

Επόμενη είναι η έκτη με αριθμό 844/29-6-2022 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Αδικαιολόγητη επιπρόσθετη καθυστέρηση για την έναρξη της λειτουργίας του καταδυτικού πάρκου Τυρού».

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Ταγαράς.

Ορίστε, κύριε συνάδελφε, έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κυρία Πρόεδρε.

Κύριε Υπουργέ, το καταδυτικό πάρκο Τυρού είναι κάτι το οποίο έχουμε αποδεχθεί ότι είναι ένα έργο που θα γίνει πόλος έλξης για την περιοχή. Έχει αποδειχθεί ότι η περιοχή έχει τα συγκεκριμένα χαρακτηριστικά ώστε να υλοποιηθεί εκεί. Ξεκίνησε σε αυτή τη χώρα το πάρκο το 2015. Το 2019 το ανακοινώσαμε, μιλήσαμε. Το 2020 η Κυβέρνηση της Νέας Δημοκρατίας απαντά σε εμένα την 1-7-2020 -έχουμε πάει 2020, από το 2015 τώρα αυτό- και μου λέει: «Σας γνωστοποιούμε ότι η κοινή απόφαση χαρακτηρισμού και οριοθέτησης του καταδυτικού πάρκου στον Τυρό βρίσκεται στο στάδιο των υπογραφών και συγκεκριμένα για συνυπογραφή από τον Γενικό Διευθυντή Δημόσιας Περιουσίας και Κοινωφελών Περιουσιών του Υπουργείου Οικονομικών». Σήμερα είμαστε 2022.

Μήπως ξέρετε, κύριε Υφυπουργέ, αν το έχει υπογράψει ή πού βρίσκεται αυτό το θέμα; Δηλαδή, είναι σοβαρό μία απόφαση πριν από τόσο καιρό να έχει φτάσει σήμερα και να επιμένουμε και να πάμε σε νέα διαδικασία και να μην προχωράει αυτό το έργο, είτε να ζητάτε από τον Δήμο Νότιας Κυνουρίας υποβολή νέου φακέλου; Δηλαδή, πείτε μου σας παρακαλώ καθαρά, τι πρόκειται να κάνει η Κυβέρνηση σχετικά με αυτό το θέμα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ, κύριε συνάδελφε.

Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, είχα πει και από την προηγούμενη φορά -θα το επαναλάβω- ότι σέβομαι και την ευαισθησία για την περιοχή σας αλλά και για το συγκεκριμένο θέμα που σίγουρα είναι σημαντικό. Η θεματική υποστήριξη σε θέματα ανάδειξης, προβολής, αξιοποίησης, αλλά και αποτελεσμάτων που προσμένουμε μέσα και από τον καταδυτικό τουρισμό είναι μια σημαντική παρέμβαση.

Σε ό,τι αφορά το συγκεκριμένο -και είμαι απόλυτα συγκεκριμένος- κατ’ αρχάς, ο χαρακτηρισμός και η οριοθέτηση, όπως ξέρετε και εσείς, έγινε τον Αύγουστο του 2020 σε ό,τι αφορά την περιοχή. Για να μπορέσει, όμως, να λειτουργήσει έπρεπε κάποιος φορέας να αναλάβει τη διαχείριση αυτού του καταδυτικού πάρκου. Ξέρετε ότι ξεκίνησε η διαδικασία, όπως είχε συμφωνηθεί, από την «ΠΕΛΟΠΟΝΝΗΣΟΣ Α.Ε.». Στην πορεία, όμως, μάθαμε, ακούσαμε -και έχουμε στείλει ερώτημα- ότι η εταιρεία «ΠΕΛΟΠΟΝΝΗΣΟΣ Α.Ε.» τελεί υπό εκκαθάριση.

Θέλω να σας πω ότι σε ερωτήματα που έχουν απευθυνθεί ακόμη απάντηση δεν έχουμε πάρει. Και επειδή αναφερθήκατε στο ιστορικό, είχατε υποβάλει και μία ερώτηση γι’ αυτό το θέμα στην οποία απάντησα στις 2-6-2022, φέτος, πριν περίπου από έναν μήνα. Και όλα αυτά που θα σας πω, αναφέρονται και σε αυτή την απάντηση.

Για ποιον λόγο καθυστερεί; Ήδη επαναλάβαμε αίτημα τον Απρίλιο του 2022 προς την εταιρεία «ΠΕΛΟΠΟΝΝΗΣΟΣ» να μας απαντήσει αν τελεί υπό εκκαθάριση ή όχι και το έχουμε κοινοποιήσει και στον μελετητή, για να πάρουμε απάντηση. Απάντηση ακόμη δεν έχουμε πάρει. Δεν έχει υποβληθεί κανένα άλλο αίτημα που να έχει φτάσει στο Υπουργείο Περιβάλλοντος που να αφορά την αντικατάστασή της πέρα από την «ΠΕΛΟΠΟΝΝΗΣΟΣ Α.Ε.» από τον δήμο ή κάποιον άλλον φορέα. Και, μάλιστα, ήταν κατεπείγουσα και η ανάλυση και μετά από τηλεφωνήματα ακόμη απάντηση δεν έχουμε πάρει.

Επιπλέον, θέλω να σας πω, επειδή αναφερθήκατε και στο θέμα -γιατί υπήρχε- της εκκρεμότητας, περιβαλλοντικά σε ποια κατηγορία υπάγονται τα καταδυτικά πάρκα. Θυμάστε, το είχαμε συζητήσει και την προηγούμενη φορά. Θέλω να σας πω ότι για αυτό έχω ήδη υπογράψει την υπουργική απόφαση από τον Φεβρουάριο του 2022 και είναι -για να σας πω συγκεκριμένα, για να έχετε υπ’ όψιν σας- το ΦΕΚ 841Β-24 Φεβρουαρίου 2022, το οποίο κατατάσσει τα καταδυτικά πάρκα ανάλογα με το ποια είναι η βαρύτητα επέμβασης. Παράδειγμα, αν πρόκειται για πόντιση τεχνητών ογκωδών υποβρύχιων αξιοθέατων, τότε πάει στην κατηγορία Α2, διαφορετικά πάει στην περίπτωση Β και στις πρότυπες περιβαλλοντικές δεσμεύσεις. Αν θέλετε, μπορώ να σας το δώσω, ούτως ώστε να γίνει και χρήση ότι υπάρχει ήδη κατηγοριοποίηση, ανάλογα με το πώς θα χρησιμοποιηθεί. Άρα ελύθη η εκκρεμότητα που πράγματι υπήρχε σε ό,τι αφορά την περιβαλλοντική κατάταξη ως δραστηριότητα.

Σε ό,τι αφορά δε το πώς θα εξελιχθεί, είναι κρίσιμο και έχουν καθυστερήσει και θέλω να παρακαλέσω και εσάς να παρέμβετε στην περιοχή σας και προς την «ΠΕΛΟΠΟΝΝΗΣΟΣ Α.Ε.» να απαντήσει, αλλά και αν υπάρχει άλλη εναλλακτική πρόταση διαχείρισης, να υποβληθεί ως αίτημα, διότι μέχρι αυτή τη στιγμή που μιλάμε δεν έχει υποβληθεί άλλο αίτημα. Άρα η εκκρεμότητα και η καθυστέρηση οφείλεται στους λόγους στους οποίους αναφέρθηκα.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υφυπουργέ.

Ορίστε, κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υφυπουργέ, τι να σας πω; Να σας πω ότι η «ΠΕΛΟΠΟΝΝΗΣΟΣ», επειδή τα λέτε τώρα, για να τα καταλάβει ο κόσμος, δεν είναι κάτι γενικόλογο. Ξέρετε, να μη νομίζουν ότι είναι η «Πελοπόννησος», δηλαδή ο γεωγραφικός χώρος, αλλά είναι η εταιρεία της Περιφέρειας Πελοποννήσου.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Εταιρεία είναι, σωστά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Για να ξέρουμε τι γίνεται, έτσι μπράβο. Υπάρχει διάδοχο σχήμα εκεί. Τώρα γιατί η περιφέρεια δεν λέει ότι υπάρχει διάδοχο σχήμα; Όπως θα ξέρετε, υπήρξαν καταγγελίες από τον σημερινό περιφερειάρχη που έχει εκλεγεί με τη σημαία της Νέας Δημοκρατίας για την «ΠΕΛΟΠΟΝΝΗΣΟ Α.Ε.», υπάρχουν πορίσματα που έχουν πάει δικαστικά. Αυτό είναι ένα άλλο θέμα.

Χαίρομαι που είπατε κάτι και εγώ θα το απλοποιήσω, για να το καταλάβουν και οι Αρκάδες και όλοι. Δεν μπορώ να κατανοήσω σήμερα ότι έχετε στείλει ερώτημα εδώ και δύο χρόνια και επιμένετε προς την περιφέρεια και προς τον δήμο -γιατί και ο δήμος το ξέρει αυτό, δεν γίνεται να μην το ξέρει ο δήμος- και να μην απαντάει κανένας γι’ αυτό που αναζητούν να γίνει πράξη!

Νομίζω ότι έχει μια πολύ μεγάλη ευθύνη, αφού το Υπουργείο, η Κυβέρνηση λέει ότι είναι αρμοδιότητα της περιφέρειας, γιατί θεωρώ ότι δεν το στέλνετε το ερώτημα, κύριε Υπουργέ, στην «ΠΕΛΟΠΟΝΝΗΣΟΣ», αλλά το στέλνετε στην Περιφέρεια Πελοποννήσου. Μη βγει τώρα η περιφέρεια και μας πει ότι το στέλνατε εκεί που έχει κλείσει. Ελπίζω να το έχετε στείλει στην περιφέρεια. Το λέω γιατί πιστεύω ότι πρέπει να πάμε σε μια λύση.

Εγώ, κύριε Υφυπουργέ, σήμερα μέσα από την ερώτησή μου -και σας ευχαριστώ πάρα πολύ, γιατί νομίζω οι πολίτες της Αρκαδίας και του Τυρού θα καταλάβουν τι έχει συμβεί, ελπίζω να είναι έτσι, θα το δούμε- όχι απλά θα πιέσω, αλλά αύριο θα στείλω δημόσια επιστολή με βάση τα λεγόμενά σας τόσο στην Περιφέρεια Πελοποννήσου, όσο και στον Δήμαρχο Νότιας Κυνουρίας, για να μπορέσουμε να προχωρήσουμε άμεσα και να υλοποιηθεί αυτό το έργο σε μια περιοχή, τον Τυρό, για την οποία αυτό το έργο ήταν ένα έργο πνοής για τους κατοίκους της, για τα νέα παιδιά, για τους επαγγελματίες που βρίσκονται εκεί, για όλους αυτούς που θέλουν να ζήσουν στον τόπο τους.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, το έγγραφο το οποίο έχει σταλεί είναι στις 7-4-2022 -μπορώ να σας το δώσω κιόλας και να κάνετε και χρήση στην περιοχή- και μάλιστα εξαιρετικώς επείγον, απευθυνόμενο προς τον φορέα ίδρυσης και διαχείρισης του Καταδυτικού Πάρκου Δήμου Νότιας Κυνουρίας «Πελοπόννησος Α.Ε. - Ανώνυμος Αναπτυξιακή Εταιρεία ΟΤΑ» και έχει κοινοποιηθεί στον ανάδοχο μελέτη στην. εταιρεία «ΑΜΒΙΟ Α.Ε.». Βεβαίως, θα δείτε και τις κοινοποιήσεις σε άλλους.

Αναφέρεται -και είναι κρίσιμο για την εξέλιξη της διαδικασίας από τη δική μας πλευρά- αν είναι σε εκκαθάριση το «ΠΕΛΟΠΟΝΝΗΣΟΣ Α.Ε.», ποιος ενδιαφέρεται και θέλει να λειτουργήσει ως διαχειριστής αυτής της δραστηριότητας. Αν αυτό δεν υποβληθεί ως αίτημα σε εμάς, εμείς δεν μπορούμε να κάνουμε κάτι άλλο.

Θέλω, επίσης, να σας πω ότι το πρώτο Καταδυτικό Πάρκο που έχουμε τέτοια διαχειριστική ανάθεση είναι στα Χανιά, στον Δήμο Αποκορώνου και έχουμε ήδη τη βάση. Είναι το πρώτο και θέλαμε να είναι το δεύτερο. Όμως, έχουμε τα στοιχεία που θα μας επιτρέψουν από την πλευρά μας να εξελίξουμε το θέμα. Αν αλλάξει ο φορέας διαχείρισης, ένα κρίσιμο θέμα το οποίο νομικά θέλω να το δούμε, αλλά από τη στιγμή που θα υποβληθεί το αίτημα, είναι αν όλα αυτά τα οποία έχουν εξελιχθεί μέχρι σήμερα θεωρούνται ασφαλή και πρέπει να αλλάξει μόνο το όνομα του διαχειριστή ή αν πρέπει να ξανατρέξει η διαδικασία. Είναι καθαρά νομικό θέμα, αλλά θα ανοίξει από την πλευρά τη δικιά μας και θα ενημερωθείτε, όταν θα έχουμε επίσημα το αίτημα από το ποιος -πέρα από το «ΠΕΛΟΠΟΝΝΗΣΟΣ Α.Ε.»- θέλει να διαχειριστεί αυτό το καταδυτικό πάρκο.

Είμαστε μαζί σας. Σέβομαι και αποδέχομαι το πόσο σημαντικό είναι. Το γνωρίζω άλλωστε. Πελοποννήσιος είμαι και εγώ, κοντά είμαστε. Έχω επισκεφτεί τον χώρο. Άρα θα αναμένω περισσότερα στοιχεία, που θα μας επιτρέψουν εμείς να εξελίξουμε τη διαδικασία, γιατί όπως καταλαβαίνω το θέμα είναι βραχυκυκλωμένο. Το θέμα είναι «παγωμένο». Άρα ζητάμε και τη δική σας βοήθεια και εμείς προσπαθούμε από την πλευρά μας να εξελίξουμε το θέμα και να κάνουμε αυτό που και εσείς επιθυμείτε και εμείς επιθυμούμε για την πατρίδα μας αλλά και για τον τόπο τον ιδιαίτερο από τον οποίο προέρχεστε.

Καταθέτω τα έγγραφα για τα Πρακτικά.

(Στο σημείο αυτό οΥφυπουργός Περιβάλλοντος και Ενέργειας κ. Νικόλαος Ταγαράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υφυπουργέ.

Πάμε τώρα στην τρίτη με αριθμό 866/4-7-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την Υπουργό Παιδείας και Θρησκευμάτων, με θέμα: «Απαράδεκτες πρακτικές της Ακαδημίας Αθηνών ενάντια σε πρώην συμβασιούχους εργαζομένους της».

Στην επίκαιρη ερώτηση θα απαντήσει ο Υφυπουργός Παιδείας και Θρησκευμάτων κ. Άγγελος Συρίγος.

Ορίστε, κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Το θέμα έχει ως εξής: Τρεις πρώην εργαζόμενοι συμβασιούχοι βιβλιοθηκονόμοι της βιβλιοθήκης της Ακαδημίας Αθηνών που εργάζονταν σε αυτή -οι δύο από το 2005 και η μία από το 2010- βρίσκονται αντιμέτωποι με μία απαράδεκτη πραγματικά απαίτηση. Ζητείται από αυτούς τους εργαζόμενους να επιστρέψουν τα χρήματα της εργασίας τους.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Συνοπτικά τώρα, τον Μάρτιο του 2019 δεν ανανεώθηκε το πρόγραμμα στο οποίο ήταν ενταγμένοι και σύμφωνα με το οποίο εργάζονταν, ενώ ήδη από τον Ιανουάριο του ίδιου χρόνου αυτοί οι συμβασιούχοι ερευνητές και βιβλιοθηκονόμοι είχαν μείνει άνεργοι. Οι εργαζόμενοι αυτοί προσέφυγαν στη δικαιοσύνη την ίδια εποχή και με διαδοχικές αποφάσεις προσωρινών μέτρων συνέχισαν να εργάζονται κανονικά στη βιβλιοθήκη της Ακαδημίας Αθηνών από τον Ιούνιο του 2019 μέχρι και τον Σεπτέμβριο του 2020. Ακριβώς τότε, τον Σεπτέμβριο του 2020, έχασαν την αγωγή και τα ασφαλιστικά μέτρα, οπότε και απολύθηκαν.

Μετά, λοιπόν, από ενάμιση χρόνο περίπου, φέτος, στις 24 Ιουνίου του 2022, έρχεται η Ακαδημία Αθηνών και με εξώδικη εντολή της ζητά το εξής εξωφρενικό: Ζητά από τους τρεις εργαζόμενους να της επιστρέψουν τα χρήματα για το δεκαεξάμηνο αυτό της εργασίας τους, δηλαδή από τον Ιούνιο του 2019 μέχρι τον Σεπτέμβρη του 2020, χρήματα που ανέρχονται στις 13.000 ευρώ για τον κάθε ένα εργαζόμενο, αυτούς τους μισθούς δηλαδή που αντιστοιχούν στο διάστημα που εργάστηκαν, αξιοποιώντας τις δικαστικές αποφάσεις των ασφαλιστικών μέτρων. Μάλιστα, η Ακαδημία Αθηνών ζητά αυτό το ποσό, οι 13.000 ευρώ, να επιστραφεί μέσα σε έναν μήνα, εντός τριάντα ημερών, και σε αντίθετη περίπτωση, λέει, το ποσό θα περαιωθεί στην εφορία.

Νομίζουμε ότι το θέμα είναι εξαιρετικά σοβαρό. Έχει και κοινωνική αλλά και πολιτική διάσταση και είναι μεγάλη και η ευθύνη που έχει σήμερα το Υπουργείο και η Κυβέρνηση, εφ’ όσον επιτρέψει -γιατί μπορεί και να μην το επιτρέψει- να εκτελεστεί το παραπάνω εξωφρενικό αίτημα.

Συνεπώς σας ρωτάμε τι σκοπεύετε να κάνετε, κύριε Υπουργέ, προκειμένου να μην ισχύσει αυτή η εξώδικη εντολή της Ακαδημίας Αθηνών και να επιστρέψουν αυτοί οι εργαζόμενοι στις θέσεις εργασίας τους, με συνθήκες μόνιμης, σταθερής εργασίας, με πλήρη εργασιακά και ασφαλιστικά δικαιώματα, η αναγκαιότητα της εργασίας των οποίων αποδείχτηκε από τις αλλεπάλληλες συμβάσεις για τις οποίες το συγκεκριμένο ίδρυμα, η Ακαδημία Αθηνών, επέλεξε να ανανεώνει συνεχώς αυτές τις συμβάσεις και μάλιστα με δικά της, με ίδια έξοδα. Διαφορετικά θα είχε κλείσει εκείνο το διάστημα.

Αυτό σάς ρωτάμε και περιμένουμε την απάντηση και εμείς και οι εργαζόμενοι, αλλά και όσοι, τέλος πάντων, ευαισθητοποιούνται γύρω από αυτό το ζήτημα. Και είναι αρκετοί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υφυπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε Πρόεδρε, ευχαριστώ πάρα πολύ.

Κύριε συνάδελφε, θα απαντήσω πρώτα στο δεύτερο σκέλος της ερωτήσεώς σας ως προς την επιστροφή των εργαζομένων στις θέσεις εργασίας τους με συνθήκες μόνιμης και σταθερής εργασίας, με πλήρη εργασιακά και ασφαλιστικά δικαιώματα, όπως λέτε.

Θα πρέπει, λοιπόν, να αναφερθώ εν τάχει στο ιστορικό της υπόθεσης. Δύο πρόσωπα απασχολήθηκαν στο έργο «Εκσυγχρονισμός της βιβλιοθήκης της Ακαδημίας Αθηνών» από το 2005 έως το 2011. Το 2011 προσετέθη σε αυτό το έργο και ένα τρίτο πρόσωπο, το οποίο τυγχάνει σύζυγος ενός εκ των δύο πρώτων προσώπων. Και απασχολήθηκαν στο έργο της βιβλιογραφικής τεκμηρίωσης της εργογραφίας της Ακαδημίας και της καταγραφής και σύνταξης της ελληνικής βιβλιογραφίας στο πλαίσιο του ερευνητικού προγράμματος με τίτλο «Ελληνική Βιβλιογραφία του 20ού αιώνος».

Αυτό ήταν από τα έτη 2011 ως 2018. Και τα δύο αυτά έργα είχαν ενταχθεί στον ΕΛΚΕ της Ακαδημίας. Το μεν πρώτο από το 2005 έως το 2011 χρηματοδοτήθηκε από κονδύλια του ΕΣΠΑ. Το δεύτερο από τα διαθέσιμα του κληροδοτήματος Γεωργίου Φωτεινού, τα έσοδα του οποίου μπορούσαν να διατίθενται -γιατί;- για την οικονομική ενίσχυση ερευνητικών προγραμμάτων που εκτελούνται από ακαδημαϊκούς και τα Κέντρα Ερεύνης της Ακαδημίας.

Αντίθετα με αυτά τα οποία ισχυρίζονται οι συγκεκριμένοι, ουδέποτε κατήρτισαν συμβάσεις με την Ακαδημία Αθηνών, ουδέποτε κάλυψαν πάγιες και διαρκείς ανάγκες. Όλες οι συμβάσεις είχαν γίνει με τον ΕΛΚΕ στο πλαίσιο των προαναφερθέντων προγραμμάτων και νομίμως μπορούσαν να ανανεώνονται κάθε έτος έως την ολοκλήρωση του προγράμματος σύμφωνα με τον ν.2190/1994, τον ν.2621/1998 και το προεδρικό διάταγμα 164/2004. Δεν επιβάρυναν τον τακτικό προϋπολογισμό της Ακαδημίας Αθηνών ούτε την κρατική επιχορήγηση του ιδρύματος.

Το ερευνητικό πρόγραμμα «Ελληνική Βιβλιογραφία του 20ού αιώνος» δεν ολοκληρώθηκε, διεκόπη το 2018 και οι συμβάσεις με τους ανωτέρω δεν ανανεώθηκαν για τον πολύ απλό λόγο ότι εξαντλήθηκαν τα διαθέσιμα του κληροδοτήματος Γεωργίου Φωτεινού, από το οποίο το πρόγραμμα ελάμβανε χρηματοδότηση, και η Ακαδημία δεν είχε άλλα κονδύλια για τη συνέχισή του.

Ακολούθως, και οι τρεις έκαναν αγωγή κατά της Ακαδημίας, ζητώντας να αναγνωριστεί μία διαφορετική σχέση από αυτή που είχαν ως τότε. Ζήτησαν και έβγαλαν προσωρινή διαταγή και υποχρεώθηκε η Ακαδημία να τους πάρει στις υπηρεσίες της μέχρι τη συζήτηση της αιτήσεως.

Η αγωγή τους απερρίφθη με την 1268/14-8-2020 απόφαση του Μονομελούς Πρωτοδικείου Αθηνών - Τμήματος Εργατικών Διαφορών και με την υπ’ αριθμόν 5297/22-12-2021 απόφαση του Μονομελούς Εφετείου Αθηνών. Το Μονομελές Εφετείο εξαφάνισε την εκκαλούμενη και δίκασε κατ’ ουσίαν. Κατέληξε ότι με βάση τον χρόνο σύναψης των επίδικων συμβάσεων οι διατάξεις του αναθεωρημένου άρθρου 103 του Συντάγματος και του άρθρου 21 του ν.2190/1994, οι οποίες εφαρμόζονται εν προκειμένω, επιτρέπουν στο δημόσιο και σε νομικά πρόσωπα δημοσίου δικαίου, όπως η Ακαδημία, να απασχολούν προσωπικό με σύμβαση έργου ή σύμβαση εργασίας ιδιωτικού δικαίου ορισμένου χρόνου, πλην όμως αυτή η σύμβαση δεν μπορεί να μετατραπεί σε σύμβαση εργασίας αορίστου χρόνου ούτε να χαρακτηριστεί από το δικαστήριο της αρχής ως τέτοια, αορίστου χρόνου.

Στη δευτερολογία μου θα αναφερθώ στο πρώτο σας ερώτημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Αν κατάλαβα καλά από το πνεύμα της απάντησής σας, κύριε Υφυπουργέ, συντάσσεστε με την απαράδεκτη απαίτηση της Ακαδημίας Αθηνών.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Με την απόφαση του δικαστηρίου.

**ΙΩΑΝΝΗΣ ΔΕΛΗΣ:** Η απόφαση του δικαστηρίου δεν λέει να επιστρέψουν πίσω τα χρήματά τους.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν μίλησα ακόμα γι’ αυτό.

**ΙΩΑΝΝΗΣ ΔΕΛΗΣ:** Ναι. Επειδή εσείς θα έχετε και το προνόμιο να πείτε τον τελευταίο λόγο, συνεχίζω.

Δεν καταλαβαίνουμε αυτόν τον υπαινιγμό περί «του συζύγου» ή «της συζύγου». Δύο σύζυγοι, δηλαδή, δεν μπορούν να εργάζονται στον ίδιο χώρο; Δεν καταλαβαίνω τι σημαίνει αυτό, ότι ο ένας ήταν σύζυγος. Μπορεί να συμβεί και συμβαίνει σε πάρα πολλές περιπτώσεις.

Οι τρεις άνθρωποι αυτοί κάλυπταν ανάγκες βιβλιοθηκονομίας της Ακαδημίας Αθηνών; Σίγουρα ναι, κύριε Υφυπουργέ. Διαφορετικά δεν θα είχαν προσληφθεί. Δηλαδή τι; Η Ακαδημία Αθηνών χρηματοδοτούσε, πλήρωνε ένα πρόγραμμα το οποίο της ήταν αδιάφορο μέσα από τον Ειδικό Λογαριασμό Κονδυλίων Έρευνας που αυτή διαθέτει; Ο συλλογισμός δεν είναι και πολύ λογικός. Φυσικά και το χρειαζόταν. Το αν ολοκληρώθηκε ή δεν ολοκληρώθηκε, αυτό είναι ένα άλλο ζήτημα, είναι η παθογένεια, αν θέλετε, αυτή η μεγάλη πληγή των ΕΛΚΕ, που είναι στην ουσία -θα τα πούμε και στο νομοσχέδιο που έχουμε- το εργαλείο, ο μοχλός για την ιδιωτικοποίηση και την επιχειρηματική λειτουργία των πανεπιστημιακών και μη ιδρυμάτων. Αυτό, όμως, είναι μια άλλη συζήτηση.

Έρχομαι τώρα στο πολιτικό ζήτημα που αναδεικνύεται από αυτή την απόφαση.

Κοιτάξτε, εάν αυτό περάσει και εάν εφαρμοστεί, εάν εκτελεστεί, δηλαδή, η απαίτηση της Ακαδημίας Αθηνών, μπορεί να δημιουργηθεί -είναι και ο Υπουργός Εργασίας εδώ ευτυχώς και ακούει- ένα αρνητικό προηγούμενο για τους συμβασιούχους εργαζόμενους, οι οποίοι καμμιά φορά, ξέρετε, θέλουν και επιδιώκουν και διεκδικούν τα δικαιώματά τους τα αυτονόητα, τη μόνιμη και σταθερή δουλειά. Αυτοί δεν φτάνει που τόσα χρόνια δούλεψαν εκεί ως εργασιακοί όμηροι με τον φόβο της απόλυσης, επειδή δεν ανανεώνονται συνήθως τα προγράμματα στα οποία εργάζονται, αλλά τώρα τους ζητάνε να επιστρέψουν πίσω και τα χρήματα. Ποια χρήματα; Τα χρήματα για τα οποία εργάστηκαν ως αχρεωστήτως καταβληθέντα. Είναι δυνατόν να είναι αχρεωστήτως καταβληθέντα τα χρήματα τα οποία δόθηκαν για εργασία δεκαπέντε, δεκαέξι μηνών; Είναι δυνατόν;

Εν πάση περιπτώσει δεν περιποιεί καμμία τιμή νομίζω σε ένα ίδρυμα, πνευματικό μάλιστα, όπως η Ακαδημία Αθηνών, να προβαίνει σε τέτοιες ενέργειες σκληρές, εξοντωτικές, αδικαιολόγητες -τέτοιες είναι- και να ζητά από τους εργαζόμενους πίσω λεφτά για τα οποία εργάστηκαν.

Θα ήθελα να σας πω, απαντώντας και στην πρωτολογία σας, ότι τίποτα από όλα αυτά δεν θα συνέβαινε προφανώς, κύριε Υφυπουργέ, αν η Βιβλιοθήκη της Ακαδημίας Αθηνών και οι άλλες βιβλιοθήκες είχαν το αναγκαίο προσωπικό, το απαιτούμενο μόνιμο προσωπικό για να λειτουργούν. Όλα θα πήγαιναν μια χαρά. Δεν θα το συζητούσαμε σήμερα αυτό. Και εξ αυτού του λόγου είναι πολύ μεγάλες οι ευθύνες όλων των κυβερνήσεων και των δικών σας βεβαίως για το ότι καμμία κυβέρνηση -μα καμία!- ειδικά στο ζήτημα των βιβλιοθηκών δεν έκανε απολύτως τίποτα, έτσι ώστε στοιχειωδώς να καλυφθούν οι ανάγκες αυτού του πολύ σημαντικού κλάδου των βιβλιοθηκών.

Και κλείνοντας να πω το εξής: Πολιτική απόφαση πήρατε, κύριε Υφυπουργέ, και νομοθετική ρύθμιση κάνατε, για να μην έχουν το δικαίωμα οι συμβασιούχοι να μονιμοποιούνται. Την απαγόρευση των μονιμοποιήσεων την κάνατε μέχρι και συνταγματικό άρθρο, το 103. Γιατί, λοιπόν, δεν παίρνετε μια πολιτική απόφαση, δεν κάνετε μια νομοθετική ρύθμιση -εσείς θα βρείτε πώς-, έτσι ώστε τα δεδουλευμένα -απευθύνομαι και στον Υπουργό Εργασίας- των εργαζομένων -για μας είναι ιερά- να μην έχει κανένας δικαίωμα να τα ζητήσει πίσω. Άμα αρχίσουν να μας παίρνουν και τα δεδουλευμένα, τότε δεν ξέρω για ποιον λόγο να δουλεύουμε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, να διευκρινίσω δύο πράγματα: Πρώτον, δεν υπήρχε κανένας υπαινιγμός ως προς το ότι ήταν σύζυγοι. Ανέφερα τα πραγματικά γεγονότα απλώς.

**ΙΩΑΝΝΗΣ ΔΕΛΗΣ:** Το δέχομαι.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεύτερον, πραγματικά δεν κάλυπταν πάγιες και διαρκείς ανάγκες. Συμμετείχαν στα δύο συγκεκριμένα προγράμματα που σας ανέφερα.

Ας δούμε τι γίνεται όσον αφορά το πρώτο ερώτημά σας, για τα αχρεωστήτως καταβληθέντα. Θα αναφέρω τα στοιχεία. Η πραγματικότητα είναι ότι από την ώρα που έπαψαν να αμείβονται από το πρόγραμμα Φωτεινός και το ΕΣΠΑ υπήρχε πρόβλημα από πού θα χρηματοδοτηθούν. Με την προσωρινή διαταγή που πήραν στις 10 Ιουνίου του 2019 η Ακαδημία αποδέχθηκε προσωρινά τις υπηρεσίες τους και τα χρήματα καταβλήθηκαν από το κράτος, από το Γενικό Λογιστήριο του Κράτους μέσω του προϋπολογισμού του Υπουργείου Παιδείας. Έτσι το Γενικό Λογιστήριο του Κράτους είναι αυτό το οποίο έδωσε τα χρήματα. Έπαψαν πλέον να καλύπτονται γι’ αυτό το χρονικό διάστημα που αναζητούνται τα χρήματα από τα προγράμματα. Δεν υπήρχαν και χρήματα, άλλωστε.

Το Γενικό Λογιστήριο του Κράτους με έγγραφό του προς τη Διεύθυνση Προϋπολογισμού του Υπουργείου Παιδείας ενημέρωσε για την έγκριση της πίστωσης και προσέθεσε ότι, εάν η αγωγή των τριών εργαζομένων απορριφθεί τελεσίδικα, θα πρέπει να επιστραφούν τα αντίστοιχα ποσά ως αχρεωστήτως καταβληθέντα. Το ίδιο επανέλαβε και με ένα δεύτερο έγγραφό του στις 8-7-2020.

Η Ακαδημία Αθηνών εξέτασε το θέμα στις 6 Ιουλίου και έκανε συγκεκριμένες παρατηρήσεις.

Υπάρχει μία απόφαση της ολομελείας του Αρείου Πάγου επί του θέματος, η απόφαση 4/2021. Είναι η πιο πρόσφατη απόφαση. Λέει, λοιπόν, το εξής:

Στις περιπτώσεις άκυρης και εν γένει ελαττωματικής ή και ανύπαρκτης συμβάσεως -όπως στην προκειμένη περίπτωση, που ακυρώθηκε αναδρομικά-, εφόσον ο εργαζόμενος παρέχει τις υπηρεσίες του και ο εργοδότης αποκομίζει ωφέλεια από την εργασία αυτή, που η ωφέλεια είναι η αξία της εργασίας, δηλαδή στην αμοιβή την οποία ο εργοδότης θα κατέβαλλε σε άλλον εργαζόμενο για την ίδια εργασία, εάν υπήρχε έγκυρη σύμβαση, επειδή λοιπόν ο εργοδότης ωφελήθηκε από την εισπραχθείσα αυτή αξία, οφείλει αμοιβή στον εργαζόμενο, διότι, αν δεν την καταβάλει, θα γίνει αδικαιολόγητα πλουσιότερος και θα οφείλει να επιστρέψει τον πλουτισμό βάσει των διατάξεων του Αστικού Κώδικα για αδικαιολόγητο πλουτισμό.

Με βάση αυτά και με το γεγονός ότι οι εργαζόμενοι επέστρεψαν βάσει δικαστικής αποφάσεως, έστω και αν κρίθηκε εκ των υστέρων ελαττωματική και άκυρη, και προσέφεραν τις εργασίες τους, οφείλεται αμοιβή στον εργαζόμενο. Εάν δεν καταβληθεί, τότε θα μπορούσαν να τη διεκδικήσουν, διότι προσέφεραν τις υπηρεσίες τους.

Αυτή είναι η θέση της Συγκλήτου της Ακαδημίας Αθηνών και νομίζω ότι και αυτή είναι η ορθή θέση βάσει της πάγιας νομολογίας του Αρείου Πάγου. Αφ’ ης στιγμής, λοιπόν, προσέφεραν υπηρεσίες, παρ’ ότι βασίζονταν σε μια ελαττωματική σύμβαση, άκυρη εκ των υστέρων, τα χρήματα αυτά ορθώς κατεβλήθησαν σε αυτούς και δεν μπορούν να αναζητηθούν.

Σας ευχαριστώ πολύ.

**ΙΩΑΝΝΗΣ ΔΕΛΗΣ:** Μήπως χρειαστεί μία νομοθετική ρύθμιση;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ας μείνουμε στις αποφάσεις του Αρείου Πάγου, οι οποίες διευκρινίζουν με άριστο τρόπο το θέμα. Το μόνο που μπορώ να πω εδώ ως σχόλιο είναι οι υπηρεσίες του κράτους να λαμβάνουν υπ’ όψιν τις αποφάσεις αυτές τις νομολογιακές, που είναι εξαιρετικά σημαντικές και να μην μπλέκουμε σε δικαστικές διαμάχες χωρίς λόγο και με πολλά έξοδα.

**ΙΩΑΝΝΗΣ ΔΕΛΗΣ:** Κύριε Πρόεδρε, θα ήθελα να καταθέσω για τα Πρακτικά τρία ψηφίσματα συμπαράστασης του Συλλόγου Υπαλλήλων Δημοσίων Βιβλιοθηκών για τους τρεις αυτούς εργαζόμενους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καταθέστε τα.

**ΙΩΑΝΝΗΣ ΔΕΛΗΣ:** Τα καταθέτω για τα Πρακτικά, κύριε Πρόεδρε.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά τα προαναφερθέντα ψηφίσματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 865/4-7-2022 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Εργασίας και Κοινωνικών Υποθέσεων, με θέμα: «Άμεση ένταξη στα βαρέα και ανθυγιεινά επαγγέλματα των λιμενεργατών στις προβλήτες II και III του λιμένα Πειραιά, όπως ισχύει σε όλους τους άλλους στον κλάδο».

Έχετε τον λόγο, κυρία συνάδελφε.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Κύριε Υφυπουργέ, όπως και εσείς ξέρετε, οι λιμενεργάτες στις προβλήτες II και III του λιμένα Πειραιά ανήκουν στα βαρέα και ανθυγιεινά, έχουν τους όρους και τις προϋποθέσεις όπως ακριβώς και οι συνάδελφοί τους στην προβλήτα I, παρέχουν τις ίδιες ακριβώς υπηρεσίες, έχουν ουσιαστικά την ίδια εργοδότρια εταιρεία, όμως στερούνται αυτό το δικαίωμά τους. Μάλιστα το νομικό πλαίσιο είναι σαφές. Επιβεβαιώθηκε ακόμα μια φορά και από τον ΕΦΚΑ που έδωσε διευκρινιστικά έγγραφα, που βεβαίως τα έχετε υπ’ όψιν γιατί σας έχουν κοινοποιηθεί.

Όμως έχει κατατεθεί αίτημα από τους εκπροσώπους της συνδικαλιστικής παράταξής τους, της «Ένωσης Εργαζομένων Διακίνησης Εμπορευματοκιβωτίων στις προβλήτες Πειραιά», της ΕΝΕΔΕΠ, για να δοθεί μια άμεση λύση όσον αφορά στην εργοδότρια εταιρεία, που είναι η ΣΕΠ, θυγατρική της «COSCO», που συνεχίζει μέχρι σήμερα, εδώ και χρόνια, να παραβιάζει τη νομοθεσία. Γιατί; Γιατί δεν προβαίνει στην καταβολή της προβλεπόμενης ασφαλιστικής εισφοράς για τα βαρέα και ανθυγιεινά των εργαζομένων που εκμεταλλεύεται.

Και αυτό έχει επιπτώσεις. Έχει επιπτώσεις και γιατί ο ΕΦΚΑ στερείται τα έσοδα, τα οποία ωφελείται παράνομα η εργοδότρια εταιρεία, αλλά και όργανα του ΕΦΚΑ δεν κάνουν τον έλεγχο που θα έπρεπε και οι όποιοι υπεργολάβοι δεν υπαγάγουν το προσωπικό τους στα βαρέα και ανθυγιεινά. Έτσι κλέβεται κι ο ιδρώτας και το δίκιο των εργαζομένων και ταυτόχρονα ζημιώνεται και το δημόσιο από τη μη καταβολή των αυξημένων ασφαλίστρων.

Εμείς τι ζητάμε; Ζητάμε να ικανοποιηθεί το αίτημα της συνδικαλιστικής οργάνωσης των λιμενεργατών, της ΕΝΕΔΕΠ, για να συναντηθεί άμεσα μαζί σας και να δοθεί μια λύση στην παρανομία της εργοδότριας εταιρείας, που συνεχίζει μέχρι σήμερα να παραβιάζει τη νομοθεσία. Και ζητάμε και να λάβετε κι άμεσα μέτρα, όπως ακριβώς το ορίζουν οι νόμοι -δεν ζητάμε δηλαδή κάτι παράνομο-, να υλοποιηθεί ακριβώς αυτό που λένε οι νόμοι και οι λιμενεργάτες και στις προβλήτες II και III του Λιμανιού του Πειραιά να ανήκουν και να υλοποιηθεί έμπρακτα ότι είναι στα βαρέα και ανθυγιεινά επαγγέλματα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων)**. Ευχαριστώ πολύ, κύριε Πρόεδρε.

Αξιότιμη κυρία Μανωλάκου, το θέμα το οποίο θίγετε με την επίκαιρη ερώτησή σας είναι ένα θέμα για το οποίο έχω κληθεί να απαντήσω αρκετές φορές στο πλαίσιο του κοινοβουλευτικού ελέγχου, είτε με γραπτές είτε με επίκαιρες ερωτήσεις. Μάλιστα το ίδιο ακριβώς ερώτημα υποβάλατε πριν από μερικές μέρες μέσω γραπτής ερώτησης, στην οποία σάς απάντησα. Η αλήθεια είναι πως δεν έχω κάτι καινούργιο να προσθέσω, οπότε επιτρέψτε μου να περιγράψω εκ νέου την κατάσταση με τους εργαζομένους στις προβλήτες του ΟΛΠ και από αυτό το Βήμα.

Κατ’ αρχάς σε ένα γενικότερο πλαίσιο, όπως έχω ήδη αναφέρει σε παλαιότερη συζήτηση για το θέμα αυτό, το ζήτημα των βαρέων και ανθυγιεινών επαγγελμάτων δεν πρέπει να γίνεται πολιτικό παιχνίδι στα χέρια κανενός. Η ένταξη σε αυτά πρέπει να λαμβάνει υπ’ όψιν το αντικειμενικό κριτήριο του επαγγελματικού κινδύνου αλλά και τις ειδικότερες συνθήκες άσκησης του συγκεκριμένου κάθε φορά επαγγέλματος. Προφανώς απαιτούνται ενιαίοι κανόνες για παρόμοιες συνθήκες εργασίας, στις οποίες μπορεί να περιέλθει τέτοιου είδους επαγγελματικός κίνδυνος.

Κινούμενοι ακριβώς σ’ αυτή τη λογική, στο θέμα των λιμενεργατών για την ορθή ασφαλιστική τακτοποίηση του απασχολούμενου προσωπικού στις προβλήτες II και III στο λιμάνι του Πειραιά έχουν ήδη δοθεί οδηγίες από τον Αύγουστο του 2018 από τις αρμόδιες υπηρεσίες του ΕΦΚΑ, σε συνέχεια σχετικού εγγράφου του Υπουργείου Εργασίας. Άλλωστε το υπαινιχθήκατε και εσείς στην ερώτησή σας.

Συγκεκριμένα, σύμφωνα με τις υπηρεσίες του ΕΦΚΑ, δεδομένου ότι οι προβλήτες II και III βρίσκονται εντός της χερσαίας λιμενικής ζώνης του Οργανισμού Λιμένος Πειραιώς και αποτελούν τμήμα του εμπορικού λιμένα Πειραιά οι διατάξεις του ισχύοντος πίνακα βαρέων και ανθυγιεινών επαγγελμάτων έχουν εφαρμογή και για το εργατοτεχνικό προσωπικό που απασχολείται στις εγκαταστάσεις διακίνησης εμπορευματοκιβωτίων σε αυτές. Γι’ αυτούς ακριβώς τους λόγους οι αρμόδιες διευθύνσεις του ΕΦΚΑ έχουν τακτοποιήσει ασφαλιστικά όλους τους εργαζόμενους των δύο αυτών προβλητών μέχρι και τον Μάιο του 2020, ενημερώνοντας ταυτόχρονα τον εργοδότη για την τήρηση της ορθής εφαρμογής της ασφαλιστικής νομοθεσίας και υπαγωγής των εργαζομένων στον Κώδικα Βαρέων και Ανθυγιεινών Επαγγελμάτων.

Η διαδικασία αυτή, της ορθής ασφάλισης δηλαδή των λιμενεργατών μέσω αυτών των ελέγχων, είναι πράγματι χρονοβόρα, αυτό όμως δεν σημαίνει ότι δεν διασφαλίζονται τα εργασιακά δικαιώματα των εργαζομένων. Άλλωστε, προς επίρρωση αυτών που αναφέρω, δεν είναι τυχαίο ότι μέχρι σήμερα δεν έχουν υποβληθεί καταγγελίες από εργαζόμενους για ανασφάλιστη εργασία ή για ασφαλιστική τακτοποίηση για την υπαγωγή στα βαρέα και ανθυγιεινά επαγγέλματα.

Επιπλέον, για να είναι ολοκληρωμένη η εικόνα που έχουμε για το ζήτημα, πρέπει να αναφερθεί ότι έχει ασκηθεί ενώπιον του Σ.τ.Ε. αίτηση του ΣΕΒ, με την οποία ζητείται η ακύρωση του εγγράφου του 2018 του Υπουργείου Εργασίας, καθώς και της εγκυκλίου 46/2018 του ΕΦΚΑ. Η έκδοση της απόφασης του Ανωτάτου Δικαστηρίου αναμένεται και προφανώς μέχρι την έκδοσή της δεν είναι σωστό να αναληφθεί οποιαδήποτε επιπλέον πρωτοβουλία.

Σε κάθε περίπτωση, κυρία Μανωλάκου, όπως βλέπετε, το θέμα απασχολεί τόσο το Υπουργείο όσο και τον ΕΦΚΑ και η ασφαλιστική τακτοποίηση αυτών των εργαζομένων δεν έχει αφεθεί στην τύχη της.

Σας ευχαριστώ και θα επανέλθω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχετε τον λόγο, κυρία συνάδελφε.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υφυπουργέ, επαναλάβατε την απάντηση πράγματι που μας δώσατε πριν από έναν μήνα. Στις 17 του Μάη το είχαμε καταθέσει και πράγματι μας απαντήσατε, επικαλεστήκατε όλα αυτά που επαναλάβατε και σήμερα, για να μας πείτε ότι δεν διασφαλίζονται τα εργασιακά δικαιώματα των εργαζομένων. Αυτό μάς λέτε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Το αντίθετο είπα.

**ΔΙΑΜΑΝΤΩ ΜΑΝΩΛΑΚΟΥ:** Όμως, η παρανομία συνεχίζεται. Και τι ζητάνε; Ζητάνε το συνδικαλιστικό τους όργανο να συναντηθεί, για να δώσει μία λύση. Και το λέω γιατί η «COSCO» και η θυγατρική της έχουν τρομακτικά κέρδη, πανηγυρίζουν, και όλα αυτά τα χρόνια χτίστηκαν πάνω στις σακατεμένες πλάτες των λιμενεργατών.

Η εκμετάλλευση έχει απογειωθεί και η εντατικοποίηση έχει πολλούς κινδύνους για την ίδια τη ζωή τους. Όμως κωλυσιεργεί της εφαρμογής για τα βαρέα και ανθυγιεινά. Και αν σήμερα το συζητάμε, είναι γιατί δεν πήγε καμμία κυβέρνηση, ούτε εσείς ούτε η προηγούμενη, να της πείτε γιατί δεν το υλοποιεί, παρά το κατέκτησαν και το επανέλαβαν και πίεζαν μέσα από τους αγώνες τους.

Και έχει πάρει τέτοιον αέρα από αυτή τη συμπεριφορά των κυβερνήσεων, που δεν εφαρμόζει συλλογική σύμβαση εργασίας και σε άλλους εργασιακούς χώρους. Ήδη έχουν προσφύγει η Ένωση Τεχνικών Χειριστών του ΟΛΠ και η Ένωση Μονίμων Υπαλλήλων του ΟΛΠ στον Οργανισμό Μεσολάβησης και Διαιτησίας, γιατί δεν εφαρμόζει τη συλλογική σύμβαση, όπως καταγγέλλουν οι εργαζόμενοι.

Δηλαδή αντί να υπάρξει άμεση πίεση και από την Κυβέρνηση, την έχετε αφήσει και παίζει στις πλάτες των εργαζομένων. Και υπάρχουν εργαζόμενοι που είναι στη σύνταξη και περιμένουν ακριβώς την εφαρμογή του νόμου για τα βαρέα και ανθυγιεινά.

Σας ρωτάμε: Χάνει το δημόσιο εδώ και χρόνια; Από το 2012 έπρεπε να εφαρμόζεται. Εσείς το αναγνωρίζετε; Ισχύει; Και σε τελευταία ανάλυση, μπορεί να αναφέρετε ότι έχει πάει στο Συμβούλιο της Επικρατείας ο Σύνδεσμος Ελλήνων Βιομηχάνων με ερώτημα για την εγκύκλιο 46 του 2018 και αναμένεται η απόφαση του δικαστηρίου, αλλά αυτό δεν σημαίνει ότι δεν ισχύουν οι νόμοι. Δεν ισχύουν βαρέα και ανθυγιεινά; Τότε πρέπει να παγώσουν και για άλλους εργαζόμενους σε άλλους χώρους.

Άρα αυτό που ζητάμε είναι να εφαρμοστεί ο νόμος. Και σε τελευταία ανάλυση, γιατί δεν δεχόσαστε την επίσημη πρόσκληση συνάντησης που έχει κάνει το σωματείο των εργαζομένων, οι εκπρόσωποι των εργαζομένων, η ΕΝΕΔΕΠ;

Ζητάμε μια απάντηση και ζητάμε και καθορισμό ακριβώς αυτής της συνάντησης για να βρεθεί λύση απέναντι στην εκμετάλλευση και την παρανομία που συνεχίζεται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Και πάλι ευχαριστώ, κύριε Πρόεδρε.

Αγαπητή κυρία Μανωλάκου, αντιλαμβάνομαι ότι έχουμε σημαντικές πολιτικές διαφορές, αλλά νομίζω ότι είναι και ηλίου φαεινότερο πως η παρούσα Κυβέρνηση….

**ΔΙΑΜΑΝΤΩ ΜΑΝΩΛΑΚΟΥ:** Δεν είναι θέμα αν έχουμε πολιτικές διαφορές. Οι νόμοι να εφαρμόζονται, αυτό ζητάμε!

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κυρία Μανωλάκου, αφήστε με να απαντήσω.

Είναι ηλίου φαεινότερο ότι η παρούσα Κυβέρνηση έχει στηρίξει τον κόσμο της εργασίας συστηματικά και στοχευμένα σε όλη τη διάρκεια των αλλεπάλληλων κρίσεων που έχουν πλήξει την οικονομία και την κοινωνία μας τα τελευταία χρόνια.

Όπως ανέφερα και στην πρωτολογία μου, τόσο ο ΕΦΚΑ όσο και το Υπουργείο Εργασίας γνωρίζουν πολύ καλά το ζήτημα που θίγετε με την ερώτησή σας και φροντίζουν με τις πράξεις τους να λαμβάνουν οι εργαζόμενοι αυτά που δικαιούνται.

Αυτό αναφέρεται και σε αυτό που είπατε ότι είναι πολλοί οι οποίοι είναι κοντά στη συνταξιοδότηση κ.ο.κ.. Αυτοί έχουν ήδη καλυφθεί από τον ΕΦΚΑ. Για το διάστημα από το 2020 και μετά η τακτοποίηση δεν έχει ολοκληρωθεί, αλλά αυτό είναι ζήτημα γραφειοκρατικό και θα τακτοποιηθεί.

Ο στρατηγικός στόχος άλλωστε του ΕΦΚΑ και η επιδίωξη των αρμόδιων υπηρεσιών είναι ο σχεδιασμός και η υλοποίηση όλο και πιο στοχευμένων ελέγχων, η άμεση διερεύνηση των καταγγελιών των ασφαλισμένων, η ορθή εφαρμογή της ασφαλιστικής νομοθεσίας και, βεβαίως, η εξάλειψη φαινομένων εισφοροδιαφυγής και της εισφοροαποφυγής.

Επιτρέψτε μου να προσθέσω ότι πριν από λίγες μέρες διεξήχθη στη Βουλή συζήτηση με πρωτοβουλία του Πρωθυπουργού για ζητήματα κοινωνικής πολιτικής, όπου έγινε εκτενής αναφορά στα σχετικά μέτρα: από την αύξηση του κατώτατου μισθού κατά σχεδόν 10% εντός του τρέχοντος έτους μέχρι την υιοθέτηση του πάγιου αιτήματος της ΓΣΕΕ για την εισαγωγή της ψηφιακής κάρτας εργασίας. Από τη ρύθμιση της εργασίας μέσω πλατφορμών και τηλεργασίας μέχρι την εξίσωση των αποζημιώσεων απόλυσης εργατοτεχνιτών και υπαλλήλων -αυτό παρεμπιπτόντως είναι ένα πάγιο αίτημα του κόμματός σας. Από την αναβάθμιση του Σώματος Επιθεώρησης Εργασίας σε ανεξάρτητη αρχή έως την αύξηση των ημερών γονικής άδειας για τους πατεράδες. Από τη μεταρρύθμιση της επικουρικής ασφάλισης για νέους εργαζόμενους μέχρι την εισαγωγή καινοτόμων προγραμμάτων όπως οι «Νταντάδες της Γειτονιάς» και ο «Προσωπικός Βοηθός για Άτομα με Αναπηρία». Και, φυσικά, γενναιόδωρη στήριξη νοικοκυριών και επιχειρήσεων για την αντιμετώπιση των οικονομικών συνεπειών της πανδημίας, αλλά και του πολέμου στην Ουκρανία και πολλά ακόμα.

Ο στόχος μας είναι σαφής και δεν επιτρέπουμε καμμία απόκλιση από αυτόν: περισσότερες και καλύτερα αμειβόμενες δουλειές για όλους, διασφάλιση των εργασιακών δικαιωμάτων και ισχυρές, σύγχρονες και ανεξάρτητες ελεγκτικές αρχές, κρατική αρωγή στους πιο ευάλωτους. Αυτός είναι ο πυρήνας της κοινωνικής και εργασιακής πολιτικής μας και βάσει αυτών των αρχών, διαχειριζόμαστε και το ζήτημα των λιμενεργατών στις προβλήτες.

Εν κατακλείδι, κυρία Μανωλάκου, ο ΕΦΚΑ κάνει αυτό που πρέπει ώστε να διασφαλίζονται τα δικαιώματα των εργαζομένων και θα συνεχίσει να το πράττει. Προφανώς όμως καμμία περαιτέρω παρέμβαση δεν είναι σκόπιμο να αναληφθεί όσο η υπόθεση εξακολουθεί να βρίσκεται σε δικαστική εκκρεμότητα. Μόλις ολοκληρωθεί αυτή η εκκρεμότητα, θα δούμε και το ζήτημα το οποίο θέσατε κι εσείς με την ερώτησή σας που αφορά τις εισφορές προς τον ΕΦΚΑ για τα αντίστοιχα χρονικά διαστήματα.

Σας ευχαριστώ πολύ.

**ΔΙΑΜΑΝΤΩ ΜΑΝΩΛΑΚΟΥ:** Μα, τότε κινδυνεύουν πάλι οι εργαζόμενοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την όγδοη με αριθμό 862/4-7-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Εργασίας και Κοινωνικών Υποθέσεων, με θέμα: «Παράνομες συνθήκες εργασίας για τους διανομείς - deliveries».

Παρακαλώ, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, ο χώρος των ταχυδιανομών, των deliveries, απασχολεί χιλιάδες εργαζόμενους -πάνω από δέκα χιλιάδες πλέον- οι οποίοι βιοπορίζονται σε ένα επικίνδυνο και δύσκολο εργασιακό περιβάλλον.

Μέχρι σήμερα δεν έχετε εκδώσει τις διατάξεις σχετικά με τα πιστοποιητικά και λοιπά έγγραφα, σχετικά με την ορθή συντήρηση των οχημάτων, το είδος και τις προδιαγραφές του εξοπλισμού προστασίας, τις προδιαγραφές και τα τεχνικά χαρακτηριστικά του προσαρτώμενου αποθηκευτικού χώρου -τα κουτιά των deliveries δηλαδή- στα οχήματα, τον φορέα πιστοποίησης της ευστάθειας του οχήματος με αυτά τα τεράστια κουτιά που δεν υπάρχουν σε καμμία άλλη χώρα της Ευρώπης, την πρότυπη γραπτή εκτίμηση του επαγγελματικού κινδύνου για δραστηριότητες και κάθε λεπτομέρεια του νόμου του 2019.

Επιπλέον, με την αλλαγή της εργασιακής σχέσης, οι εταιρείες, εκμεταλλευόμενες τη δυνατότητα που τους δίνει η νομοθεσία, βαφτίζουν τους εργαζομένους «συνεργάτες» και γίνονται τελικά ελεύθερες υποχρεώσεων γιατί η τήρηση της νομοθεσίας μένει να προσδιοριστεί, μετακυλίεται στον συνεργάτη - εργαζόμενο και μπορούν έτσι να αυξήσουν την κερδοφορία τους, εντατικοποιώντας την εργασία σε βάρος της οδικής ασφάλειας των εργαζομένων.

Οι εργοδότες στον χώρο των deliveries, ελλείψει συγκεκριμένου νομοθετικού πλαισίου, δεν υποχρεώνονται να εφαρμόζουν τα ελάχιστα μέτρα ασφάλειας και η ευθύνη τήρησης αυτών βαραίνει σχεδόν αποκλειστικά τους εργαζόμενους, ενώ οι στρεσογόνοι παράγοντες που συνδέουν την ταχύτητα της διανομής με την αμοιβή και τον κίνδυνο απόλυσης αυξάνονται και αποβαίνουν σε βάρος της ασφάλειας των εργαζομένων.

Όχι μόνο δεν προδιαγράφονται από το ισχύον νομικό πλαίσιο, οι προϋποθέσεις ασφάλειας και τα στοιχειώδη μέσα ατομικής προστασίας, αλλά και όταν αυτά παρέχονται, στερούνται των προδιαγραφών. Δηλαδή όταν δίνουν κάτι οι εταιρείες, είναι εκτός προδιαγραφών –όχι, δεν έχετε βάλει προδιαγραφές- που στοιχειωδώς θα έπρεπε να έχετε ορίσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Απουσιάζουν οι απαιτούμενες συσκευές για την ασφαλή πλοήγηση και συμμόρφωση με το άρθρο 40 ζ.2 του Κώδικα Οδικής Κυκλοφορίας, κοινώς δηλαδή οι εφαρμογές για να έχουν και τα δύο χέρια στο τιμόνι οι άνθρωποι και να συνδέονται με bluetooth και να ακούνε τις καινούργιες παραγγελίες μέσω του κράνους.

Γι’ αυτό σας ρωτάω για τα εξής:

Γιατί καθυστερεί η έκδοση της ΚΥΑ που θα εξειδικεύσει τις προδιαγραφές ασφαλείας;

Πώς θα εφαρμοστούν οι παραπάνω προϋποθέσεις, όταν οι εργαζόμενοι βαφτίζονται «συνεργάτες» με διάθεση των δικών τους δικύκλων και οι εταιρείες αποποιούνται των παραπάνω υποχρεώσεων;

Ποιες είναι οι ενέργειες του Υπουργείου για την οριοθέτηση της εντατικοποίησης της εργασίας, η οποία με τη σύνδεση της ταχύτητας και του πλήθους διανομών με την αμοιβή και τον κίνδυνο απόλυσης εξωθούν τους διανομείς σε ακραία οδική συμπεριφορά και τους εκθέτουν σε σοβαρό κίνδυνο ατυχημάτων;

Ζητούμε να ρυθμίσετε τις εταιρείες, γιατί αυτή τη στιγμή δρουν χωρίς υποχρεώσεις να προστατεύσουν τους εργαζόμενους, για την ασφάλειά τους και την ασφάλεια όλων μας όσοι οδηγούν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε κύριε Αρσένη, διάβασα προσεκτικά την ερώτησή σας και την ανάπτυξη που κάνατε τώρα και νομίζω ότι η πραγματική εικόνα δεν είναι αυτή που παρουσιάσατε και θα σας εξηγήσω γιατί.

Πρώτα-πρώτα, σε γενικότερο πλαίσιο, αυτό αποκαλούμε «gig economy», δηλαδή εργασία μέσω πλατφόρμας, είναι μια εργασιακή πραγματικότητα που προσφέρει ευελιξία στις επιχειρήσεις, αλλά και στους εργαζόμενους.

Οι ψηφιακές πλατφόρμες εργασίας –ο όρος δεν αναφέρεται μόνο στους ντελιβεράδες, όπως εσφαλμένα θεωρούν κάποιοι συμπολίτες μας- φέρνουν καινοτομία, δημιουργούν θέσεις εργασίας και ενισχύουν την ανταγωνιστικότητα, παρέχουν πρόσθετο εισόδημα στους εργαζόμενους, συμπεριλαμβανομένων σε πολλές περιπτώσεις ατόμων για τα οποία η πρόσβαση στην αγορά εργασίας μπορεί να είναι αρκετά δύσκολη.

Η Ελλάδα είναι μια από τις πρωτοπόρους μεταξύ των κρατών-μελών της Ευρωπαϊκής Ένωσης στον τομέα αυτό, έχοντας εντάξει σχετικές διατάξεις για τη ρύθμιση της εργασίας σε πλατφόρμες στο νομοσχέδιο για την προστασία της εργασίας που ψηφίστηκε τον Ιούνιο του 2012. Μάλιστα η νομοθετική αυτή παρέμβαση έγινε στην κατεύθυνση της διεύρυνσης των δικαιωμάτων των εργαζομένων χωρίς να εκχωρείται κανένα κατοχυρωμένο εργασιακό δικαίωμα.

Ως προς το κομμάτι της προστασίας της υγείας και ασφάλισης των εργαζομένων κατά τη διανομή και μεταφορά των προϊόντων και αντικειμένων στο άρθρο 56 του ν.4619/2019 προβλέπεται πράγματι η έκδοση ΚΥΑ με την οποία θα καθοριστούν τα πιστοποιητικά και τα λοιπά έγγραφα σχετικά με την ορθή συντήρηση των οχημάτων, το είδος και τις προδιαγραφές του εξοπλισμού προστασίας, τις προδιαγραφές και τα τεχνικά χαρακτηριστικά του προσαρτώμενου αποθηκευτικού χώρου, ο φορέας πιστοποίησης της ευστάθειας του οχήματος, η πρότυπη γραπτή εκτίμηση του επαγγελματικού κινδύνου και κάθε άλλη λεπτομέρεια εφαρμογής.

Η συγκεκριμένη ΚΥΑ, όπως αντιλαμβάνεστε, περιλαμβάνει πλήθος τεχνικών προδιαγραφών που για πρώτη φορά ρυθμίζονται στη χώρα μας και βρίσκεται ακόμα σε φάση επεξεργασίας με τα συναρμόδια Υπουργεία αλλά και σε εκτενή διαβούλευση με τους εκπροσώπους των εργαζομένων, προκειμένου να καθοριστούν με πληρότητα τα χαρακτηριστικά που εξασφαλίζουν την προστασία των εργαζομένων.

Όντως, και εδώ θα συμφωνήσω μαζί σας, το διάστημα της έκδοσης Κοινής Υπουργικής Απόφασης είναι πάρα πολύ μεγάλο. Όμως στο ενδιάμεσο διάστημα έχουμε ήδη παρέμβει νομοθετικά με την 29510/2022 απόφαση του Υπουργείου Εργασίας που εξειδίκευσε τις προστατευτικές ρυθμίσεις που είχαν εισαχθεί με το εργασιακό νομοσχέδιο. Πιο συγκεκριμένα ορίστηκε πως η ψηφιακή πλατφόρμα υποχρεούται να παρέχει προς τον διανομέα παρόχου υπηρεσιών το προστατευτικό κράνος, που είναι απαραίτητο για την εργασία του. Εναλλακτικά αν ο διανομέας συμφωνεί να κάνει χρήση του δικού του προστατευτικού κράνους, η ψηφιακή πλατφόρμα αφού πρώτα διαπιστώσει ότι το κράνος διαθέτει τις κατάλληλες προδιαγραφές υποχρεούται να του αποδώσει ποσό ύψους 120 ευρώ.

Ενεργή παραμένει και η υφιστάμενη υποχρέωση της πλατφόρμας να παρέχει πανωφόρι κατάλληλο για την προστασία του αναβάτη του μοτοποδήλατου ή της μοτοσικλέτας, αδιάβροχη προστασία, γάντια και αντανακλαστικό γιλέκο. Επιπλέον με την υπουργική απόφαση προβλέφθηκε ότι όταν οι πάροχοι υπηρεσιών χρησιμοποιούν δικό τους όχημα, δηλαδή μοτοσικλέτα, μοτοποδήλατο κ.λπ., οι ψηφιακές πλατφόρμες τους αποδίδουν κάθε μήνα πρόσθετη αποζημίωση για χρήση και συντήρηση του οχήματος. Η αποζημίωση αυτή ανέρχεται σε 15% επί του νομοθετημένου κατώτατου μισθού εφόσον ο διανομέας πραγματοποιήσει τουλάχιστον τριακόσιες διανομές ή μεταφορές εντός του ίδιου μήνα για την ίδια ψηφιακή πλατφόρμα και, προφανώς, αυτό μειώνεται αναλογικά αν τα νούμερα είναι χαμηλότερα.

Σε κάθε περίπτωση το ισχύον νομοθετικό πλαίσιο που διέπει τόσο το γενικότερο όσο και τα ειδικότερα ζητήματα υγείας και ασφάλειας των εργαζομένων, τελεί υπό διαρκή αξιολόγηση και επανεξέταση προκειμένου υπό το φως των τεχνολογικών, οργανωτικών και άλλων εξελίξεων στην αγορά εργασίας να διασφαλίζεται η υγεία και η ασφάλεια όλων των εργαζομένων.

Συνεπώς, κύριε Αρσένη, από την πλευρά της Κυβέρνησης και του Υπουργείου Εργασίας έχουν γίνει πολύ σοβαρά βήματα στην κατεύθυνση της ρύθμισης αυτού του καινούργιου εργασιακού τοπίου που η προηγούμενη κυβέρνηση είχε επιλέξει να αφήσει αρρύθμιστο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, να είμαστε ειλικρινείς, μιλάμε για μια καθαρή εξυπηρέτηση συγκεκριμένων συμφερόντων.

Κοιτάξτε, είχα την απάντηση στα χέρια από το Υπουργείο Μεταφορών. Τι μας λέει το Υπουργείο Μεταφορών; Ότι η με αριθμό πρωτοκόλλου 4644 της 1ης Φεβρουαρίου του 2021, δηλαδή, πριν από ενάμιση χρόνο, απόφαση του Υπουργού Εργασίας και Κοινωνικών Υποθέσεων συγκροτήθηκε επταμελής ομάδα εργασίας με σκοπό την κατάρτιση σχεδίου κοινής υπουργικής απόφασης. Τι αφορά το σχέδιο; Καθορισμό πιστοποιητικών και προβλεπόμενων λοιπών εγγράφων που οφείλει να διαθέτει εργοδότης σχετικά με την ορθή συντήρηση των οχημάτων, το είδος των προδιαγραφών του εξοπλισμού προστασίας, τις προδιαγραφές και τα τεχνικά χαρακτηριστικά του προσαρτώμενου αποθηκευτικού χώρου των οχημάτων, τον φορέα πιστοποίησης ευστάθειας του οχήματος, την πρότυπη γραπτή εκτίμηση επαγγελματικού κινδύνου για τις δραστηριότητες και κάθε άλλη λεπτομέρεια εφαρμογής του άρθρου 56. Ακόμα, ενάμιση χρόνο μετά αυτή η επιτροπή δεν έχει βγάλει τις προδιαγραφές με υπερκέρδη των εταιρειών.

Όσον αφορά για αυτά που αναφέρατε, για τα ποσά που καλύπτουν οι εταιρείες, απ’ ότι γνωρίζω είναι μόνο για τους freelancers εργαζόμενους. Η ίδια η εταιρεία απ’ ότι καταλαβαίνω έχει αφαιρέσει αυτά τα ποσά από τις αμοιβές και ούτω καθεξής. Έχουμε δηλαδή ανθρώπους οι οποίοι στην καλύτερη περίπτωση λαμβάνουν κάποια μέτρα προστασίας χωρίς καμμία προδιαγραφή.

Τι θα ήταν οι προδιαγραφές κύριε Υπουργέ; Κράνος με προδιαγραφή σε C202206. Δεν είναι στοιχειώδες; Δεν θα έπρεπε να έχει στοιχειώδεις προδιαγραφές το κράνος; Δεν θα έπρεπε το πανωφόρι να είναι για όλες τις εποχές του χρόνου, αδιάβροχη προστασία, ολόσωμες προδιαγραφές CN343IV και γάντια με προδιαγραφές CE; Δηλαδή να έχουν ISO και προδιαγραφές όπως τα υπόλοιπα κράτη, δεν ζητάμε κάτι ιδιαίτερο. Δεν ζητούν οι εργαζόμενοι κάτι ιδιαίτερο. Κάνετε πλήρη κάλυψη ως κυβέρνηση, όχι εσείς προσωπικά, στην ασυδοσία αυτών των εταιρειών, που έχουν δει τα κέρδη τους να πολλαπλασιάζονται, να εκτινάσσονται και έχουν εξουθενώσει τους εργαζομένους να δουλεύουν, να λειτουργούν σε πλήρη εργασιακή ανασφάλεια με ένα κουτί από πίσω χωρίς προδιαγραφές.

Σε ποια άλλη χώρα, κύριε Υπουργέ, υπάρχει κουτί; Είναι συνθήκες εργασιακής ασφάλειας αυτές, που υπάρχει αυτό το κουτί εντελώς εκτός του κώδικα οδικής κυκλοφορίας, χωρίς καμμία προδιαγραφή; Και είναι υποχρεωμένοι να το βάζουν σε κάθε τύπου μηχανάκι. Δεν υπάρχει διαφορά κουτιού ανά μηχανάκι. Ένα κουτί τους δίνουν οι εταιρείες. Σε περίπτωση που γίνει ένα ατύχημα, τι θα πάθουν αυτοί οι εργαζόμενοι; Υπάρχει ασφαλής εργασία; Εγκλωβίζονται μεταξύ κουτιού και οχήματος. Είναι συνθήκες αυτές, κύριε Υπουργέ; Είναι συνθήκες αυτές; Θα μας πείτε ότι έχει δώσει πρόχειρες προδιαγραφές; Δουλεύουν οι εργαζόμενοι με την εφαρμογή να χτυπάει συνέχεια και οδηγούν με το ένα χέρι και κρατάνε το κινητό στο άλλο! Είναι συνθήκες εργασίας αυτές; Και το κίνητρο είναι η ταχύτητα και βάζουν τους ανθρώπους να κάνουν διάφορες παραβάσεις του κώδικα οδικής κυκλοφορίας, γιατί αλλιώς στο τέλος θα απολυθούν.

Ανεξαρτήτως το κίνητρο, παραδεχτείτε το πρόβλημα. Βγάλτε τις προδιαγραφές για να μπορέσουν αυτοί οι άνθρωποι να κινηθούν με νόμιμες ενέργειες εναντίον των εταιρειών, να προστατεύσετε την εργασία και τη ζωή αυτών των ανθρώπων. Τα ατυχήματα -όπως γνωρίζετε- έχουν πολλαπλασιαστεί το τελευταίο διάστημα στους deliveries.

Έχετε υποχρέωση, γιατί είστε σε αυτή τη θέση να πάρετε τις αποφάσεις που χρειάζεται. Βγάλτε τις προδιαγραφές. Ενάμιση χρόνο τι κάνει αυτή η επιτροπή; Γιατί ενάμιση χρόνο δεν μπορείτε να βγάλετε τις προδιαγραφές; Ποιος σας σταματάει, οι εταιρείες; Αν ναι, πείτε το.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ, κύριε Αρσένη, τόσο στη γραπτή σας ερώτηση όσο και στην προφορική ανάπτυξη της τώρα παρουσιάζετε μια αγορά εργασίας όπου οι εργαζόμενοι είναι εντελώς απροστάτευτοι και οι εργοδότες επιδίδονται σε όποια αυθαιρεσία επιθυμούν χωρίς να λογοδοτούν σε κανέναν και για τίποτα. Σίγουρα δεν ζούμε σε έναν κόσμο αγγελικά πλασμένο, αλλά γνωρίζετε πολύ καλά, όπως γνωρίζω και εγώ, ότι αυτή δεν είναι η εικόνα της πραγματικότητας.

Η αγορά εργασίας έχει αλλάξει σημαντικά τα τελευταία χρόνια, για αυτό και είναι ευθύνη κάθε ευνομούμενης πολιτείας να εντοπίσει τα νέα προβλήματα που ανακύπτουν άμεσα και να παρεμβαίνει εγκαίρως με θεσμικές πρωτοβουλίες που να βοηθούν στη βελτίωση των συνθηκών εργασίας.

Το «εγκαίρως» είναι το κομμάτι στο οποίο έχετε δίκιο. Έπρεπε να γίνουν όλα αυτά τα υπόλοιπα πράγματα που αναφέρατε σε συντομότερο χρονικό διάστημα, αλλά δεν αφήσαμε κανέναν ακάλυπτο και εξήγησα στην πρωτολογία μου το γιατί.

Το υφιστάμενο νομοθετικό πλαίσιο αναδεικνύει τα αντανακλαστικά που έχει δείξει η πολιτεία απέναντι στις επιταχυνόμενες αλλαγές στην αγορά εργασίας. Ανταποκριθήκαμε στην εμφάνιση των νέων μορφών απασχόλησης -αναφέρομαι στην απασχόληση μέσω πλατφορμών- και την διακρίναμε από την εξαρτημένη εργασία μόνο με βάση τα αυστηρά τεκμήρια που καθιέρωσε το άρθρο 69 του ν.4808/2021. Στον ίδιο νόμο στο άρθρο 70 προβλέψαμε συνδικαλιστικά δικαιώματα για όλους όσους απασχολούνται σε πλατφόρμες ακόμα και αν η συνεργασία τους με την πλατφόρμα δεν γίνεται με τη μορφή της σύμβασης εργασίας.

Τέλος, με το άρθρο 71 του ίδιου νόμου γενικεύσαμε για όλους όσους απασχολούνται σε πλατφόρμες ανεξάρτητα από την μορφή απασχόλησης, τους κανόνες για υγιεινή και ασφάλεια που συζητάμε ακριβώς τώρα.

Το καθήκον όμως της πολιτείας δεν είναι απλώς η θέσπιση των νόμων αλλά και η διασφάλιση της τήρησής τους. Λόγω της ιδιαίτερης φύσης της εργασίας των διανομέων φαγητού και των αντικειμένων, δηλαδή των delivery και courier στις επιχειρήσεις εστίασης και ταχυμεταφορών, αλλά και της επικινδυνότητας που διέπει το επάγγελμα, έχουν σχεδιαστεί και εφαρμοστεί ειδικά προγράμματα ελέγχου από την επιθεώρηση ασφάλειας και υγείας στην εργασία του ΣΕΠΕ με έμφαση στη διαχείριση της ασφάλειας και της υγείας των εργαζομένων από τις εργοδότριες εταιρείες και στη χορήγηση των αναγκαίων μέσων προστασίας.

Ενδεχομένως, κύριε Αρσένη, εσείς θεωρείτε ότι αυτού του είδους η απασχόληση υπονομεύει τις παραδοσιακές σχέσεις εργασίας, που διέπονταν από έναν σταθερό και μακροχρόνιο χαρακτήρα.

Όμως νομίζω ότι, κατ’ αυτόν τον τρόπο, αν συμφωνείτε με αυτή την άποψη, αρνείστε να δεχθείτε ότι με αυτή την πραγματικότητα, υπάρχει και μια άλλη εικόνα, αυτή που προσφέρει ευκαιρίες απασχόλησης σε ένα κομμάτι του εργατικού δυναμικού που διαφορετικά θα είχε μεγάλη πιθανότητα να ήταν αποκλεισμένο από την αγορά εργασίας.

Αρνείστε να δεχθείτε ότι η ευελιξία που παρέχεται τόσο στις επιχειρήσεις όσο και στους εργαζόμενους δίνει τη δυνατότητα να προσαρμόζονται και τα δύο μέρη στις διαφορετικές ανάγκες κάθε φορά. Αυτό σημαίνει ότι οι μεν επιλέγουν κάθε φορά πόσους και ποιους θα απασχολήσουν, ενώ οι δε πότε και πόσο θα εργαστούν.

Η «gig economy» θα μας απασχολήσει και τα επόμενα χρόνια, όπως και οι άλλες αλλαγές όποιες επέλθουν στην αγορά εργασίας. Το θέμα για εμάς δεν είναι να μην αλλάζει τίποτα. Το θέμα είναι να μπορεί η πολιτεία να προσαρμόζεται στα νέα δεδομένα, να διατηρεί ισχυρά κοινωνικά αντανακλαστικά και να προστατεύει τους πιο αδύναμους.

Με όλες μας τις δράσεις στο Υπουργείο Εργασίας, έχουμε αποδείξει ότι στηρίζουμε έμπρακτα τον κόσμο της εργασίας, κάτι που θα συνεχίσουμε να κάνουμε όσο ρευστά και αν είναι τα νέα δεδομένα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 19.42΄ λύεται η συνεδρίαση για αύριο ημέρα Τρίτη 12 Ιουλίου 2022 και ώρα 9.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**