(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞΑ΄

Τρίτη, 12 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη:

Κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Αρείου Πάγου, του Συμβουλίου της Επικρατείας και της Εισαγγελίας του Αρείου Πάγου, για την ανάδειξη δεκατριών τακτικών και έξι αναπληρωματικών μελών του αρμοδίου Ειδικού Δικαστηρίου, καθώς και του ασκούντος καθήκοντα εισαγγελέα και του αναπληρωτή του, σύμφωνα με τα άρθρα 86 παράγραφος 4 του Συντάγματος, 158 παράγραφος 1 και 2 του Κανονισμού της Βουλής και 12 του ν. 3126/2003 «Ποινική Ευθύνη των Υπουργών», όπως ισχύουν, μετά από την έκδοση τού με αριθμό 25/2022 Βουλεύματος του Δικαστικού Συμβουλίου του άρθρου 86, παράγραφος 4, του Συντάγματος, σύμφωνα με το οποίο παραπέμπεται σε δίκη ο πρώην Αναπληρωτής Υπουργός Δικαιοσύνης κ. Δημήτριος Παπαγγελόπουλος ενώπιον του Ειδικού Δικαστηρίου, για αξιόποινες πράξεις κατά την άσκηση των καθηκόντων του, σελ.   
3. Ανακοινώνεται ότι μετά την υπ’ αριθμόν πρωτοκόλλου 4066/5.7.2022 επιστολή του Προέδρου της Βουλής κ. Κωνσταντίνου Τασούλα προς τον Υπουργό Δικαιοσύνης κ. Κωνσταντίνο Τσιάρα, απεστάλη προς τη Βουλή με το υπ’ αριθμόν πρωτοκόλλου 4087/11.7.2022 έγγραφο του Υπουργού Δικαιοσύνης με κατάλογο των μελών του Αρείου Πάγου, της Εισαγγελίας του Αρείου Πάγου και του Συμβουλίου της Επικρατείας, που έχουν διοριστεί ή προαχθεί στον βαθμό που κατέχουν, πριν από την υποβολή της πρότασης για άσκηση δίωξης στις 26 Σεπτεμβρίου του 2019, γιατί αυτό απαιτεί το Σύνταγμα στο άρθρο 86 παράγραφος 4, ο Κανονισμός της Βουλής άρθρο 158, παράγραφοι 1 και 2 και το άρθρο 12 του ν. 3126/2003 για την ποινική ευθύνη των Υπουργών όπως ισχύουν, σελ.   
4. Επί διαδικαστικού θέματος, σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΤΑΣΟΥΛΑΣ Κ. , σελ.   
  
Β. Επί διαδικαστικού θέματος:  
 ΤΑΣΟΥΛΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞΑ΄

Τρίτη 12 Ιουλίου 2022

Αθήνα, σήμερα στις 12 Ιουλίου 2022, ημέρα Τρίτη και ώρα 12.20΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

«Κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Αρείου Πάγου, του Συμβουλίου της Επικρατείας και της Εισαγγελίας του Αρείου Πάγου, για την ανάδειξη δεκατριών τακτικών και έξι αναπληρωματικών μελών του αρμοδίου Ειδικού Δικαστηρίου, καθώς και του ασκούντος καθήκοντα εισαγγελέα και του αναπληρωτή του, σύμφωνα με τα άρθρα 86 παράγραφος 4 του Συντάγματος, 158 παράγραφος 1 και 2 του Κανονισμού της Βουλής και 12 του ν.3126/2003 «Ποινική Ευθύνη των Υπουργών», όπως ισχύουν, μετά από την έκδοση του με αριθμό 25/2022 Βουλεύματος του Δικαστικού Συμβουλίου του άρθρου 86, παράγραφος 4, του Συντάγματος, σύμφωνα με το οποίο παραπέμπεται σε δίκη ο πρώην Αναπληρωτής Υπουργός Δικαιοσύνης κ. Δημήτριος Παπαγγελόπουλος ενώπιον του Ειδικού Δικαστηρίου, για αξιόποινες πράξεις κατά την άσκηση των καθηκόντων του.»

Μετά την υπ’ αριθμόν πρωτοκόλλου 4066/5-7-2022 επιστολή μου προς τον Υπουργό Δικαιοσύνης κ. Κωνσταντίνο Τσιάρα, απεστάλη προς τη Βουλή με το υπ’ αριθμόν πρωτοκόλλου 4087/11-7-2022 έγγραφο του Υπουργού Δικαιοσύνης με κατάλογο των μελών του Αρείου Πάγου, της Εισαγγελίας του Αρείου Πάγου και του Συμβουλίου της Επικρατείας, που έχουν διοριστεί ή προαχθεί στον βαθμό που κατέχουν, πριν από την υποβολή της πρότασης για άσκηση δίωξης στις 26 Σεπτεμβρίου του 2019, γιατί αυτό απαιτεί το Σύνταγμα στο άρθρο 86 παράγραφος 4, ο Κανονισμός της Βουλής άρθρο 158, παράγραφοι 1 και 2 και το άρθρο 12 του ν.3126/2003 για την ποινική ευθύνη των Υπουργών όπως ισχύουν.

Σημειωτέον ότι στην κληρωτίδα δεν θα τεθούν τα ονόματα των μελών του Δικαστικού Συμβουλίου, όπως προβλέπει ο νόμος περί ποινικής ευθύνης Υπουργών.

Οι σχετικοί κατάλογοι καταχωρίζονται στα Πρακτικά της Βουλής της σημερινής συνεδρίασης, οι κατάλογοι δηλαδή που μας απέστειλε ο Υπουργός Δικαιοσύνης.

(Οι προαναφερθέντες κατάλογοι καταχωρίζονται στα Πρακτικά της Βουλής και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 4 - 7)

**ΑΛΛΑΓΗ ΣΕΛΙΔΑΣ**

**ΠΡΟΕΔΡΟΣ (Κωνσταντίνος Τασούλας):** Ως μέλη της εφορευτικής επιτροπής της κληρώσεως ορίζονται: Ο Α΄ Αντιπρόεδρος της Βουλής κ. Νικήτας Κακλαμάνης, ο Β΄ Αντιπρόεδρος της Βουλής κ. Χαράλαμπος Αθανασίου, ο Δ΄ Αντιπρόεδρος της Βουλής κ. Δημήτριος Βίτσας, ο Ε΄ Αντιπρόεδρος της Βουλής κ. Οδυσσέας Κωνσταντινόπουλος, ο Ζ΄ Αντιπρόεδρος της Βουλής κ. Απόστολος Αβδελάς και η Η΄ Αντιπρόεδρος της Βουλής κ. Σοφία Σακοράφα.

Γραμματεύς της επιτροπής ορίζεται ο Γραμματέας της Βουλής και Βουλευτής Β΄ Δυτικής Αττικής της Κοινοβουλευτικής Ομάδας της Νέας Δημοκρατίας κ. Ευάγγελος Λιάκος.

Οφείλω να εξηγήσω ότι θα διεξαχθούν τρεις διαδοχικές κληρώσεις. Η πρώτη κλήρωση θα διεξαχθεί μεταξύ των μελών του Αρείου Πάγου που περιλαμβάνονται στον αποσταλέντα κατάλογο, για την ανάδειξη επτά τακτικών μελών και τριών αναπληρωματικών μελών του Ειδικού Δικαστηρίου. Η δεύτερη κλήρωση θα διεξαχθεί μεταξύ των μελών του Συμβουλίου της Επικρατείας που περιλαμβάνονται στον αποσταλέντα κατάλογο, για την ανάδειξη έξι τακτικών μελών και τριών αναπληρωματικών μελών του Ειδικού Δικαστηρίου. Η τρίτη κλήρωση θα διεξαχθεί από τον κατάλογο των μελών της Εισαγγελίας του Αρείου Πάγου, για την ανάδειξη του ασκούντος καθήκοντα εισαγγελέα του Ειδικού Δικαστηρίου και του αναπληρωτή του.

Οι κληρώσεις θα διεξαχθούν ως ακολούθως: Τα ονόματα των δικαστών εκάστης κλήρωσης θα αναγιγνώσκονται από τον Α΄ Αντιπρόεδρο της Βουλής κ. Νικήτα Κακλαμάνη. Ο Β΄ Αντιπρόεδρος της Βουλής κ. Χαράλαμπος Αθανασίου θα περιτυλίγει τους κλήρους.

Ο Ε΄ Αντιπρόεδρος της Βουλής κ. Οδυσσέας Κωνσταντινόπουλος θα τους τοποθετεί έναν προς έναν στο αντίστοιχο αδιαφανές σφαιρίδιο, το οποίο θα ρίχνει εντός της διαφανούς κάλπης, η οποία θα ευρίσκεται επί της Έδρας.

Όταν λέμε ότι «θα περιτυλίγει τους κλήρους», εννοούμε το μικρό χαρτάκι πάνω στο οποίο είναι γραμμένο το όνομα του δικαστικού. Αυτό το χαρτάκι θα διπλώνεται και ο κ. Κωνσταντινόπουλος θα το βάζει διπλωμένο μέσα στο σφαιρίδιο, το οποίο είναι αδιαφανές για προφανείς λόγους.

Στη συνέχεια, θα ανακατευτούν καλά τα αδιαφανή σφαιρίδια μέσα στη διαφανή κάλπη από τον κ. Βίτσα, τον Δ΄ Αντιπρόεδρο της Βουλής.

Τέλος, ο Πρόεδρος της Βουλής θα ανασύρει ένα-ένα τα σφαιρίδια από την κάλπη και κάθε σφαιρίδιο που θα ανασύρεται θα παραδίδεται στην Η΄ Αντιπρόεδρο της Βουλής κ. Σοφία Σακοράφα, η οποία θα το ανοίγει, θα το επιδεικνύει στον Πρόεδρο της Βουλής και στους παρακαθήμενους Αντιπροέδρους και αφού αναγγείλει το όνομα, θα το παραδίδει στον Ζ΄ Αντιπρόεδρο κ. Αβδελά, ο οποίος στη συνέχεια θα το παραδίδει στον Γραμματέα κ. Λιάκο, ο οποίος θα γράφει το όνομα στα Πρακτικά.

Από την πρώτη κάλπη, στην οποία θα τοποθετηθούν οι κλήροι με τα ονόματα των μελών του Αρείου Πάγου, θα εξαχθούν δέκα κλήροι για την ανάδειξη επτά τακτικών μελών του Ειδικού Δικαστηρίου και τρεις κλήροι για την ανάδειξη τριών αναπληρωματικών μελών.

Από τη δεύτερη κάλπη, στην οποία θα τοποθετηθούν οι κλήροι με τα ονόματα των μελών του Συμβουλίου Επικρατείας, θα εξαχθούν εννιά κλήροι για την ανάδειξη έξι τακτικών μελών και στη συνέχεια, τρεις κλήροι για την ανάδειξη τριών αναπληρωματικών.

Τέλος, από την τρίτη κάλπη, στην οποία θα τοποθετηθούν οι κλήροι με τα ονόματα των μελών της Εισαγγελίας του Αρείου Πάγου, θα εξαχθεί ένας κλήρος για την ανάδειξη του ασκούντος καθήκοντα Εισαγγελέα του Ειδικού Δικαστηρίου και ένας για την ανάδειξη του αναπληρωτή του.

Στην υπ’ αριθμόν πρωτοκόλλου 4087 της 11-7-2022 επιστολή του Υπουργού Δικαιοσύνης, για την οποία σας έκανα και προηγουμένως αναφορά, με την οποία μας διαβίβασε τον κατάλογο των μελών του Αρείου Πάγου, της Εισαγγελίας του Αρείου Πάγου και του Συμβουλίου της Επικρατείας που νομιμοποιούνται για να μπουν στην κλήρωση, περιλαμβάνονται επίσης και τα υφιστάμενα κωλύματα λόγω της ύπαρξης συζυγικής σχέσης μεταξύ των κληρωτέων του Συμβουλίου της Επικρατείας, εξαιτίας της οποίας δεν επιτρέπεται να συμπράττουν στην ίδια διαδικαστική πράξη ή ενέργεια, σύμφωνα με το άρθρο 8 παράγραφος 1 του Κώδικα Οργανισμού Δικαστηρίων και Κατάστασης Δικαστικών Λειτουργών. Είναι ο ν.1756 του 1988. Συνεπώς, εάν κληρωθεί ένας εκ των δύο και εν συνεχεία κληρωθεί και ο έτερος -μιλάμε για συζύγους-, θεωρείται ως μη γενομένη η δεύτερη κλήρωση και προχωρούμε ώστε να επιλεγεί ένα ακόμη μέλος του Συμβουλίου της Επικρατείας.

Επισημαίνω τέλος ότι σύμφωνα με τις παραγράφους 1 και 2 του άρθρου 12 του ν.3126 του 2003 περί ποινικής ευθύνης των Υπουργών, όπως ισχύει, δεν τίθενται στην κληρωτίδα τα ονόματα των μελών του Δικαστικού Συμβουλίου, καθώς και του εισαγγελέα και του αναπληρωτή που άσκησαν καθήκοντα στο Δικαστικό Συμβούλιο.

Για τους τηλεθεατές μας και όσους μας παρακολουθούν, αυτό σημαίνει ότι τα μέλη του Δικαστικού Συμβουλίου που προηγήθηκε του Ειδικού Δικαστηρίου δεν μπορούν να είναι μέλη και του Ειδικού Δικαστηρίου για προφανείς λόγους.

Κυρίες και κύριοι συνάδελφοι, συμφωνείτε με την πρόταση ως προς τη διαδικασία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Συνεπώς, το Σώμα συμφώνησε ομοφώνως ως προς την ανακοινωθείσα διαδικασία.

Οπότε προχωρούμε τώρα στη διεξαγωγή της πρώτης κληρώσεως.

Παρακαλώ, κύριε Κακλαμάνη, να αρχίσει η ανάγνωση του καταλόγου των μελών του Αρείου Πάγου.

(Στο σημείο αυτό αρχίζει η ανάγνωση του καταλόγου των μελών του Αρείου Πάγου από τον Α΄ Αντιπρόεδρο της Βουλής κ. Νικήτα Κακλαμάνη)

**ΑΡΕΟΠΑΓΙΤΕΣ**

1. Βασιλική Ηλιοπούλου

2. Ελένη Φραγκάκη

3. Ανθή Γκάμαρη

4. Ζαμπέτα Στράτα

5. Μαρία Κουβίδου

6. Γεώργιος Κόκκορης

7. Μαρία Μουλιανιτάκη

8. Αικατερίνη Κρυσταλλίδου

9. Μαριάνθη Παγουτέλη

10.Μυρσίνη Παπαχίου

**ΠΡΟΕΔΡΟΣ (Κωνσταντίνος Τασούλας):** Θα ήθελα να εξηγήσω και πάλι ότι τα μέλη αυτά του Αρείου Πάγου ανάμεσα στα οποία θα γίνει η κλήρωση έχουν τον βαθμό που έχουν σήμερα πριν από την ημερομηνία υποβολής της πρότασης δίωξης, πριν δηλαδή από το 2019, τη συγκεκριμένη ημερομηνία που υπεβλήθη η πρόταση δίωξης. Οπότε, αυτά τα πρόσωπα από τον Άρειο Πάγο, και όχι όλοι γενικώς οι αρεοπαγίτες, είναι πρόσφορα για να μπουν στην κλήρωση. Αυτή είναι η έννοια της διατάξεως.

Κύριοι συνάδελφοι, αναγνώστηκαν συνολικώς τα ονόματα δέκα δικαστών εκ του καταλόγου των μελών του Αρείου Πάγου.

Κύριε Κωνσταντινόπουλε, διαπιστώνεται ότι έχουν τοποθετηθεί όλα τα προς κλήρωση ονόματα μέσα στα σφαιρίδια, ένα σε κάθε σφαιρίδιο, και τοποθετήθηκαν όλα στη διαφανή κάλπη.

Παρακαλώ τώρα τον Δ΄ Αντιπρόεδρο της Βουλής κ. Δημήτρη Βίτσα να ανακατέψει τα σφαιρίδια που βρίσκονται στην κάλπη.

(Στο σημείο αυτό ο Δ΄ Αντιπρόεδρος της Βουλής κ. Δημήτριος Βίτσας ανακατεύει τα σφαιρίδια που βρίσκονται στην κάλπη.

Στη συνέχεια, ο Πρόεδρος της Βουλής κ. Κωνσταντίνος Τασούλας βγάζει ανά ένα τα σφαιρίδια, τα παραδίδει στην Η΄ Αντιπρόεδρο της Βουλής κ. Σοφία Σακοράφα, η οποία τα ανοίγει, επιδεικνύει στα μέλη του Προεδρείου το όνομα που περιέχεται σε καθένα από αυτά, το εκφωνεί στο Σώμα και το παραδίδει στον Ζ΄ Αντιπρόεδρο της Βουλής κ. Απόστολο Αβδελά, ο οποίος το δίνει εν συνεχεία στον Γραμματέα κ. Ευάγγελο Λιάκο, ο οποίος σημειώνει ιδιοχείρως στο σχετικό Πρακτικό τα ονόματα κατά σειρά εκφώνησης).

Κυρίες και κύριοι συνάδελφοι, εκληρώθησαν κατά σειρά ως τακτικά μέλη του Ειδικού Δικαστηρίου οι εξής επτά δικαστές εκ του καταλόγου των μελών του Αρείου Πάγου:

1. Μυρσίνη Παπαχίου

2. Μαρία Μουλιανιτάκη

3. Ανθή Γκάμαρη

4. Μαριάνθη Παγουτέλη

5. Ζαμπέτα Στράτα

6. Ελένη Φραγκάκη

7. Βασιλική Ηλιοπούλου

Ως αναπληρωματικά μέλη, εκληρώθησαν κατά σειρά οι εξής τρεις δικαστές εκ του καταλόγου των μελών του Αρείου Πάγου:

1. Αικατερίνη Κρυσταλλίδου

2. Μαρία Κουβίδου

3. Γεώργιος Κόκκορης

Παρακαλώ, κύριε Κακλαμάνη, να αρχίσει η ανάγνωση του καταλόγου των μελών του Συμβουλίου της Επικρατείας.

Στο Συμβούλιο της Επικρατείας υπάρχει πολύ μεγαλύτερος αριθμός δικαστών που είναι πρόσφοροι, λόγω του ότι έχουν το αξίωμα που έχουν σήμερα πριν από την πρόταση για δίωξη απ’ όσους ήταν στον Άρειο Πάγο, γι’ αυτό θα αναγνωστούν περισσότερα ονόματα.

(Στο σημείο αυτό αρχίζει η ανάγνωση του καταλόγου των μελών του Συμβουλίου της Επικρατείας από τον Α΄ Αντιπρόεδρο της Βουλής κ. Νικήτα Κακλαμάνη)

**ΔΙΚΑΣΤΙΚΟΙ ΛΕΙΤΟΥΡΓΟΙ Σ.τ.Ε**

**ΑΝΤΙΠΡΟΕΔΡΟΙ**

1. Ιωάννης Γράβαρης

2. Σπυριδούλα Χρυσικοπούλου

**ΣΥΜΒΟΥΛΟΙ ΤΗΣ ΕΠΙΚΡΑΤΕΙΑΣ**

1. Παναγιώτα Καρλή

2. Μαρίνα Παπαδοπούλου

3. Βασίλειος Αραβαντινός

4. Διομήδης Κυριλλόπουλος

5. Άννα Καλογεροπούλου

6. Όλγα Ζύγουρα

7.Βαρβάρα Ραφτοπούλου

8. Κωνσταντίνος Κουσούλης

9. Κωνσταντίνα Φιλοπούλου

10. Θεόδωρος Αραβάνης

11. Δημήτριος Μακρής

12. Ταξιαρχία Κόμβου

13. Παρασκευή Μπραΐμη (σύζυγος Ηλία Μάζου)

14. Σοφία Βιτάλη

15. Ηλίας Μάζος (σύζυγος Παρασκευής Μπραΐμη)

16. Αναστασία - Μαρία Παπαδημητρίου

17. Χρήστος Ντουχάνης

18. Βασιλική Κίντζιου

19. Ελένη Παπαδημητρίου

20. Βικτωρία Πλαπούτα

21. Δημήτρης Εμμανουηλίδης

22. Όλγα Παπαδοπούλου

23. Μαρία Σωτηροπούλου

24. Ιωάννης Σύμπλης

25. Παναγιώτης Τσούκας

26. Κωνσταντίνα Κονιδιτσιώτου - Κόλλια

27. Αγγελική Μίντζια

28.Ρωξάνη Γιαννουλάτου

29. Χριστίνα Σιταρά

30. Μαριλένα Τριπολιτσιώτη

31. Αγορίτσα Σδράκα

32. Χρήστος Λιάκουρας

33. Ιφιγένεια Αργυράκη

34. Νικόλαος Σκαρβέλης

35. Σταυρούλα Κτιστάκη

36. Φραντζέσκα Γιαννακού

37. Ευσταθία Σκούρα

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, ανεγνώσθηκαν συνολικώς τα ονόματα τριάντα εννέα δικαστών εκ του καταλόγου των μελών του Συμβουλίου της Επικρατείας.

Διαπιστώνεται ότι έχουν τοποθετηθεί όλα τα προς κλήρωση ονόματα μέσα στα σφαιρίδια -ένα σε κάθε σφαιρίδιο- και τοποθετήθηκαν όλα στην διαφανή κάλπη.

Εδώ έχουμε έξι τον αριθμό. Είναι επτά από τον Άρειο Πάγο στο Ειδικό Δικαστήριο και έξι από το Συμβούλιο Επικρατείας, ώστε ο αριθμός να είναι μονός.

Παρακαλώ τώρα και πάλι τον Δ΄ Αντιπρόεδρο της Βουλής κ. Δημήτριο Βίτσα να ανακατέψει τα σφαιρίδια που βρίσκονται στην κάλπη.

(Στο σημείο αυτό ο Δ΄ Αντιπρόεδρος της Βουλής κ. Δημήτριος Βίτσας ανακατεύει τα σφαιρίδια που βρίσκονται στην κάλπη.

Στη συνέχεια, ο Πρόεδρος της Βουλής κ. Κωνσταντίνος Τασούλας βγάζει ανά ένα τα σφαιρίδια, τα παραδίδει στην Η΄ Αντιπρόεδρο της Βουλής κ. Σοφία Σακοράφα, η οποία τα ανοίγει, επιδεικνύει στα μέλη του Προεδρείου το όνομα που περιέχεται σε καθένα από αυτά, το εκφωνεί στο Σώμα και το παραδίδει στον Ζ΄ Αντιπρόεδρο της Βουλής κ. Απόστολο Αβδελά, ο οποίος το δίνει εν συνεχεία στον Γραμματέα κ. Ευάγγελο Λιάκο, ο οποίος σημειώνει ιδιοχείρως στο σχετικό Πρακτικό τα ονόματα κατά σειρά εκφώνησης)

Κυρίες και κύριοι συνάδελφοι, ολοκληρώσαμε την κλήρωση των έξι τακτικών μελών του Ειδικού Δικαστηρίου, προερχομένων από το Συμβούλιο της Επικρατείας.

Κυρίες και κύριοι συνάδελφοι, κληρώθηκαν κατά σειρά ως τακτικά μέλη του Ειδικού Δικαστηρίου οι εξής έξι δικαστές εκ του καταλόγου των μελών του Συμβουλίου της Επικρατείας.

1. Ο κ. Βασίλειος Αραβαντινός

2. Ο κ. Νικόλαος Σκαρβέλης

3. Η κ. Σοφία Βιτάλη

4. Η κ. Βαρβάρα Ραφτοπούλου

5. Η κ. Όλγα Ζύγουρα

6. Η κ. Ρωξάνη Γιαννουλάτου

Ως αναπληρωματικά μέλη κληρώθηκαν κατά σειρά οι εξής τρεις δικαστές εκ του καταλόγου των μελών του Συμβουλίου της Επικρατείας:

1. Παναγιώτης Τσούκας.

2. Χρήστος Λιάκουρας.

3. Άννα Καλογεροπούλου.

Παρακαλώ να αρχίσει τώρα η ανάγνωση του καταλόγου των μελών της Εισαγγελίας του Αρείου Πάγου.

(Στο σημείο αυτό αρχίζει η ανάγνωση του καταλόγου των μελών της Εισαγγελίας του Αρείου Πάγου από τον Α΄ Αντιπρόεδρο της Βουλής κ. Νικήτα Κακλαμάνη)

**ΑΝΤΕΙΣΑΓΓΕΛΕΙΣ ΑΡΕΙΟΥ ΠΑΓΟΥ**

1. Αριστέα Θεοδόση

2. Ιωάννης Προβατάρης

3. Όλγα Σμυρλή

4. Δημήτριος Ασπρογέρακας

5. Βασίλειος Παππαδάς

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, ανεγνώσθησαν συνολικώς τα ονόματα πέντε εισαγγελέων εκ των καταλόγου των μελών της Εισαγγελίας του Αρείου Πάγου. Διαπιστώνεται ότι έχουν τοποθετηθεί όλα τα προς κλήρωση ονόματα μέσα στα αδιαφανή σφαιρίδια -ένα σε κάθε σφαιρίδιο- και τοποθετήθηκαν όλα στη διαφανή κάλπη.

Παρακαλώ τώρα και πάλι τον Δ΄ Αντιπρόεδρο της Βουλής κ. Δημήτριο Βίτσα να ανακατέψει τα σφαιρίδια που βρίσκονται στην κάλπη. Από αυτά τα πέντε σφαιρίδια των Εισαγγελέων του Αρείου Πάγου που ανακατεύει ο κ. Βίτσας θα κληρωθεί ένας εισαγγελεύς ως τακτικός, που θα είναι ο εισαγγελεύς του Ειδικού Δικαστηρίου, και ένας για αναπληρωματικός του, ένας από κάθε κατηγορία.

(Στο σημείο αυτό ο Δ΄ Αντιπρόεδρος της Βουλής κ. Δημήτριος Βίτσας ανακατεύει τα σφαιρίδια που βρίσκονται στην κάλπη.

Στη συνέχεια, ο Πρόεδρος της Βουλής κ. Κωνσταντίνος Τασούλας βγάζει ανά ένα τα σφαιρίδια, τα παραδίδει στην Η΄ Αντιπρόεδρο της Βουλής κ. Σοφία Σακοράφα, η οποία τα ανοίγει, επιδεικνύει στα μέλη του Προεδρείου το όνομα που περιέχεται σε καθένα από αυτά, το εκφωνεί στο Σώμα και το παραδίδει στον Ζ΄ Αντιπρόεδρο της Βουλής κ. Απόστολο Αβδελά, ο οποίος το δίνει εν συνεχεία στον Γραμματέα κ. Ευάγγελο Λιάκο, ο οποίος σημειώνει ιδιοχείρως στο σχετικό Πρακτικό τα ονόματα κατά σειρά εκφώνησης)

Κυρίες και κύριοι συνάδελφοι, εκληρώθησαν για καθήκοντα εισαγγελέα του Ειδικού Δικαστηρίου:

1. Όλγα Σμυρλή.

Ως αναπληρώτριά της κληρώθηκε εκ του καταλόγου των μελών της Εισαγγελίας του Αρείου Πάγου:

1. Αριστέα Θεοδόση.

Ολοκληρώθηκε η σύνθεση του Ειδικού Δικαστηρίου που αφορά εις τον κ. Παπαγγελόπουλο.

Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών καθ’ ό μέρος αφορούν στην ειδική ημερήσια διάταξη, γιατί πρέπει να αποσταλεί στο Ειδικό Δικαστήριο ο κατάλογος των μελών του με τα τακτικά και αναπληρωματικά μέλη, καθώς και ο ασκών -η ασκούσα εν προκειμένω- καθήκοντα εισαγγελέα με την αναπληρώτριά της, τα οποία κληρώθηκαν κατά τη σημερινή συνεδρίαση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Συνεπώς το Σώμα ομοφώνως παρέσχε τη ζητηθείσα εξουσιοδότηση.

Κυρίες και κύριοι συνάδελφοι, ολοκληρώθηκε η συζήτηση της ειδικής ημερήσιας διάταξης.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος και ώρα 13.00΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**