(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ζ΄

Τετάρτη, 12 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 4ο Γενικό Λύκειο Χαϊδαρίου, το 1ο Δημοτικό Σχολείο Νέου Ψυχικού, το 9ο Δημοτικό Σχολείο Αχαρνών και είκοσι εθελοντές Κοινωνικής Υπηρεσίας του Δήμου Γαλατσίου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Εσωτερικών, με θέμα: « Έγκριση και διάθεση πίστωσης για τη μεταφορά και διαχείριση των δεματοποιημένων απορριμμάτων από τις περιοχές «Ποτόκι» και «Κονιδέϊκα» στον Νομό Ηλείας», σελ.   
 β) Προς την Υπουργό Πολιτισμού και Αθλητισμού, με θέμα: «Λύση τώρα για να σωθεί το ερασιτεχνικό ποδόσφαιρο στο Νομό Λάρισας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκών Επιτροπών:   
 A. Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμων του Υπουργείου Εξωτερικών:   
 i. «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών-μελών της, αφενός, και του Καναδά, αφετέρου , σελ.   
 ii. «Κύρωση του Πρωτοκόλλου για τα προνόμια και της ασυλίες της Διεθνούς Αρχής Βυθού», σελ.   
 Β. H Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες στις 10 Οκτωβρίου 2007, σελ.   
2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007», σελ.   
3. Συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εξωτερικών:   
 i. «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφενός, και του Καναδά, αφετέρου», σελ.   
 ii. «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΥΓΕΝΑΚΗΣ Ε. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Α. , σελ.   
  
Β. Επί των επικαίρων ερωτήσεων:  
 ΑΥΓΕΝΑΚΗΣ Ε. , σελ.   
 ΛΙΑΚΟΥΛΗ Ε. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΕΤΣΑΣ Σ. , σελ.   
  
Γ. Επί του σχεδίου νόμου του Υπουργείου Προστασίας του Πολίτη:  
 ΑΠΑΤΖΙΔΗ Μ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΟΙΚΟΝΟΜΟΥ Ε. , σελ.   
 ΠΑΠΑΝΑΣΤΑΣΗΣ Ν. , σελ.   
 ΧΗΤΑΣ Κ. , σελ.   
  
Δ. Επί των σχεδίων νόμων του Υπουργείου Εξωτερικών:  
 ΒΑΡΒΙΤΣΙΩΤΗΣ Μ. , σελ.   
 ΛΟΒΕΡΔΟΣ Α. , σελ.   
 ΜΠΟΥΚΩΡΟΣ Χ. , σελ.   
 ΜΥΛΩΝΑΚΗΣ Α. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΦΙΛΗΣ Α. , σελ.   
 ΣΑΚΟΡΑΦΑ Σ. , σελ.   
  
Ε. ΠΑΡΕΜΒΑΣΕΙΣ:  
 ΜΠΟΥΚΩΡΟΣ Χ. , σελ.   
 ΠΑΦΙΛΗΣ Α. , σελ.   
 ΡΑΓΚΟΥΣΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ζ΄

Τετάρτη 12 Οκτωβρίου 2022

Αθήνα, σήμερα στις 12 Οκτωβρίου 2022, ημέρα Τετάρτη και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ**. ΓΕΩΡΓΙΟΥ ΛΑΜΠΡΟΥΛΗ.**

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Πριν περάσουμε στη συζήτηση των επίκαιρων ερωτήσεων, θα ήθελα να κάνω τις παρακάτω ανακοινώσεις προς το Σώμα:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμου του Υπουργείου Εξωτερικών:

1. «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου.

2. «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού».

Επίσης, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει τη Βουλή ότι στο πλαίσιο του κοινοβουλευτικού ελέγχου σήμερα, Τετάρτη 12 Οκτωβρίου 2022, θα συζητηθούν δύο επίκαιρες ερωτήσεις: Η πρώτη με αριθμό 30/6-10-2022 επίκαιρη ερώτηση πρώτου κύκλου, που θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα και η τρίτη με αριθμό 29/5-10-2022 επίκαιρη ερώτηση πρώτου κύκλου, που θα απαντηθεί από τον Υφυπουργό Πολιτισμού και Αθλητισμού κ. Λευτέρη Αυγενάκη.

Δεν θα συζητηθεί λόγω κωλύματος του Βουλευτή η τέταρτη με αριθμό 42/10-10-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: « Για την αύξηση της τακτικής επιχορήγησης με βάση τις σημερινές ανάγκες της Ομοσπονδίας».

Επίσης, δεν θα συζητηθεί λόγω αναρμοδιότητας η δεύτερη με αριθμό 28/5-10-2022 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Υποδομών και Μεταφορών, με θέμα: «Συνεχίζονται οι καθυστερήσεις αναφορικά με την ανέγερση του Δικαστικού Μεγάρου Ηρακλείου».

Ξεκινούμε τη συζήτηση με την πρώτη με αριθμό 30/6-10-2022 επίκαιρη ερώτηση πρώτου κύκλου του Βουλευτή Ηλείας της Νέας Δημοκρατίας κ. Ανδρέα Νικολακόπουλου προς τον Υπουργό Εσωτερικών, με θέμα: «Έγκριση και διάθεση πίστωσης για τη μεταφορά και διαχείριση των δεματοποιημένων απορριμμάτων από τις περιοχές Ποτόκι και Κονιδέικα στον Νομό Ηλείας». Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κύριε Νικολακόπουλε, έχετε τον λόγο για την πρωτολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, σίγουρα στο Υπουργείο σας έχουν φθάσει αρκετά αιτήματα από όλη την Ελλάδα, σαφώς και από τον Νομό Ηλείας, τα οποία αφορούν ανάγκες των δήμων, και σίγουρα έχετε ανταποκριθεί σε πολλά από αυτά.

Θα θυμηθώ τις ανάγκες που είχε πρόσφατα ο Νομός Ηλείας για την εκτέλεση αντιπλημμυρικών έργων εκτάκτων αναγκών, όπου πραγματικά ανταποκριθήκατε. Υπήρχαν οι ανάγκες για την αντιμετώπιση της ενεργειακής κρίσης που δώσατε στις σχολικές επιτροπές, τα ληξιπρόθεσμα χρέη και πολλά άλλα.

Θεωρώ, όμως, ότι αυτό το αίτημα που αφορά η επίκαιρη ερώτηση έχει μια ιδιαίτερη σημασία. Και το λέω αυτό, διότι όσον αφορά αυτά τα δύο σημεία στον Νομό Ηλείας, το πρώτο σημείο είναι πολύ κοντά στην πόλη του Πύργου, πολύ κοντά στην επαρχιακή οδό Πύργου - Κυπαρισσίας, σε προστατευόμενη περιοχή «NATURA», κοντά σε κατοικημένες περιοχές και άλλα χωριά που βρίσκονται κοντά. Έχουν συγκεντρωθεί εδώ και δεκαπέντε περίπου χρόνια πάνω από εκατό χιλιάδες δέματα με σύμμεικτα απορρίμματα τα οποία βρίσκονται εκεί. Επίσης, και στην περιοχή Κονιδέικα του Δήμου Ήλιδας, πολύ κοντά στην πόλη πάλι, υπάρχει ένας πολύ μεγάλος αριθμός δεμάτων τα οποία έχουν συγκεντρωθεί εκεί από την περίοδο 2014 - 2016.

Όπως αντιλαμβάνεστε, αυτό το θέμα δεν αφορά μόνο γενικά και αόριστα το περιβάλλον. Είναι μια ευθεία απειλή σε βάρος της υγείας των κατοίκων. Ξέρετε ότι στην Ηλεία έχουμε και αρκετές πυρκαγιές που έχουν προκληθεί. Αντιλαμβάνεστε τι θα συμβεί αν υπάρξει μια μεγάλη πυρκαγιά και κάποια από αυτές τις ποσότητες πάρει φωτιά. Στη συγκεκριμένη περίπτωση νομίζω ότι όλοι θέλουμε να μην σκεφτόμαστε αυτό το ενδεχόμενο, αλλά οι πόλεις του Πύργου και της Αμαλιάδας θα πρέπει ενδεχομένως να αντιμετωπίσουν έναν πολύ σοβαρό κίνδυνο και οι πολίτες να αντιμετωπίσουν ευθεία απειλή για την υγεία τους. Άρα, λοιπόν, η συγκέντρωση εκεί των δεμάτων αποτελεί μια υγειονομική βόμβα.

Ξέρω ότι υπάρχει ένα αίτημα και από τον Δήμο Πύργου και από τον Δήμο Ήλιδας προκειμένου, σε πρώτη φάση τουλάχιστον, να μεταφερθούν αυτά τα θέματα. Και αυτό είναι η πρώτη επιβεβλημένη ενέργεια στην οποία πρέπει να προβούμε θεωρώ. Έχουν ζητήσει μια έκτακτη χρηματοδότηση προκειμένου να μεταφερθούν αυτά τα δέματα στη μονάδα επεξεργασίας απορριμμάτων που βρίσκεται στο Νομό Ηλείας και που έχουμε την τύχη να έχουμε στον Νομό Ηλείας και λειτουργεί εδώ και ενάμιση χρόνο περίπου.

Άρα, λοιπόν, το ερώτημα το οποίο τίθεται είναι εάν το Υπουργείο προτίθεται να προβεί στην έγκριση και τη διάθεση χρηματοδότησης προκειμένου να γίνει αυτή η μεταφορά, σε πρώτη φάση, που κρίνεται επιβεβλημένη.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ευχαριστώ και τον κ. Νικολακόπουλο για την ερώτηση. Πράγματι, θέτει ένα πολύ σοβαρό ζήτημα της διαχείρισης των απορριμμάτων, θέμα που το έχουμε συζητήσει πολλές φορές κατ’ ιδίαν και με τον κ. Νικολακόπουλο, φυσικά και με την κ. Γιαννακοπούλου και όλους τους τοπικούς παράγοντες στην περιοχή, που δείχνει το ενδιαφέρον των Βουλευτών και δικό σας προσωπικά, για να αντιμετωπιστεί ένα ζήτημα που μπορεί να αποτελέσει και πρόκριμα για άλλες περιοχές της χώρας μας. Γιατί υπαινιχθήκατε στην αρχή ότι αφορά και άλλες περιοχές.

Να είμαστε πολύ συγκεκριμένοι. Έχουμε δύο συγκεκριμένα ζητήματα τα οποία θίγετε στην επίκαιρη ερώτηση. Το πρώτο αφορά τον Δήμο Ήλιδας. Πράγματι, αυτό το αίτημα έφτασε στην υπηρεσία μας μετά από αίτημα του δήμου στις 21 Σεπτεμβρίου 2022. Αφορά αίτημα για χρηματοδότηση για μεταφορά συσσωρευμένων απορριμμάτων από πλαστικά και άλλα εύφλεκτα υλικά με κίνδυνο εκδήλωσης πυρκαγιάς στην περιοχή Κονιδέικα του Δήμου Ήλιδας. Υπάρχει σχετικό έγγραφο της Περιφερειακής Πυροσβεστικής Διοίκησης προς τον Γενικό Γραμματέα Πολιτικής Προστασίας στις 14-7-2022 που διαβιβάστηκε και αυτό σε εμάς με επιστολή από 18 Ιουλίου 2022 του Γενικού Γραμματέα Πολιτικής Προστασίας, το οποίο αναφέρει την ύπαρξη τριάντα πέντε χιλιάδων τόνων με δεματοποιημένα απορρίμματα στην περιοχή Κονιδέικα της Δημοτικής Κοινότητας Αμαλιάδας του Δήμου Ήλιδας.

Πράγματι, επειδή αυτό έχει μια μεγαλύτερη ωριμότητα σαν αίτημα στην υπηρεσία μας, έχουμε δρομολογήσει άμεση χρηματοδότηση ύψους περίπου 200.000 ευρώ σε πρώτη φάση, η οποία αναμένεται να υπογραφεί την επόμενη εβδομάδα. Άρα για το πρώτο αίτημα η χρηματοδότηση την οποία ζητάτε δρομολογείται και αναμένεται να ολοκληρωθεί την επόμενη βδομάδα.

Για το δεύτερο ζήτημα που αφορά το αίτημα που έχει υποβληθεί από τον Πρόεδρο του ΦΟΔΣΑ Ηλείας και τον Δήμαρχο Πύργου προς τον Γενικό Γραμματέα Διαχείρισης Αποβλήτων του ΥΠΕΝ, στις 30 Σεπτεμβρίου του 2022 και το οποίο ήλθε σε εμάς στις 30 Σεπτεμβρίου του 2022, απαιτεί μια μεγαλύτερη και ευρύτερη προσπάθεια ύψους προϋπολογιστικά 970.160 ευρώ για τη μεταφορά όλων αυτών των δεματοποιημένων απορριμμάτων που βρίσκονται στην θέση Ποτόκι.

Εκεί, πράγματι, υπάρχει ένα ζήτημα πολλών ετών καθυστέρησης που εξελίχθηκε από ένα ζήτημα περιβαλλοντικό και αποκομιδής απορριμμάτων σε ένα θέμα δημόσιας υγείας, αλλά και ενδεχομένως πολιτικής προστασίας για τον κίνδυνο εκδήλωσης πυρκαγιάς όπως το θέτετε. Είμαστε σε συνεννόηση με τον κ. Γραφάκο και την αρμόδια Γενική Γραμματεία του Υπουργείου Περιβάλλοντος και Ενέργειας και με τις δικές μας υπηρεσίες και να είστε σίγουρος ότι θα συνδράμουμε και σε αυτή την περίπτωση. Απλώς δεν είμαι έτοιμος να δεσμευτώ αυτή τη στιγμή για το ύψος της χρηματοδότησης, αλλά το έχουμε κάνει πρόσφατα στο παρελθόν και σε άλλες δύο περιπτώσεις στη Λευκίμμη στη νότια Κέρκυρα και στο Μεσολόγγι, ακριβώς όταν έχουμε έναν καλό συντονισμό για να αντιμετωπίσουμε αυτά τα θέματα.

Επιφυλάσσομαι στη δευτερολογία μου να συζητήσουμε ευρύτερα θέματα που έχουν να κάνουν με τον σχεδιασμό αυτής της διαχείρισης, ώστε να μην ερχόμαστε πυροσβεστικά να λύνουμε προβλήματα που θα μπορούσαν να έχουν λυθεί από νωρίς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Νικολακόπουλος για τη δευτερολογία του.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Κύριε Υπουργέ, είναι σημαντικό ότι και το Υπουργείο αντιλαμβάνεται τη σημασία του αιτήματος, τον κίνδυνο που υπάρχει για τη δημόσια υγεία και αυτό φαίνεται και από τα έγγραφα τα οποία και εσείς αναφέρατε, όπως το έγγραφο της Πυροσβεστικής Υπηρεσίας. Νομίζω ότι και το Υπουργείο Πολιτικής Προστασίας, που είναι σε γνώση του θέματος, έχει ενισχύσει αυτό το αίτημα των δήμων.

Ωστόσο αντιλαμβάνεστε ότι είναι μια κατάσταση η οποία έχει διαρκέσει πολλά χρόνια και αυτό το οποίο έχει σημασία είναι όχι μόνο να πούμε ότι θα διαθέσουμε τα χρήματα αλλά να κινηθούμε και σχετικά γρήγορα. Άλλωστε και η επόμενη αντιπυρική περίοδος δεν είναι μακριά, αλλά ο σχεδιασμός και η υλοποίηση πρέπει να ξεκινήσει από τώρα δεδομένου ότι χρειάζονται και κάποιο χρόνο οι δήμοι να υλοποιήσουν τις αποφάσεις αυτές. Έχει σημασία λοιπόν αυτά να γίνουν πράξη.

Το λέω αυτό γιατί οι πολίτες της Ηλείας έχουν ακούσει και στο παρελθόν υποσχέσεις. Και θα το πω αυτό γιατί είχαμε δώσει πολύ μεγάλη σημασία. Τότε ήμουν και εγώ αυτοδιοικητικός. Στις 5-2-2018 ο τότε Αναπληρωτής Υπουργός κ. Φάμελλος είχε επισκεφθεί την Ηλεία και είχε υποσχεθεί διάθεση ποσού 1 εκατομμυρίου ευρώ περίπου προκειμένου να απομακρυνθούν τα δεματοποιημένα σύμμικτα απορρίμματα από τις περιοχές του Ποτοκίου και των Κονιδέικων. Και μάλιστα τότε οι πολιτικοί παράγοντες της Ηλείας ένιωσαν την ανάγκη -και εγώ θα το έκανα φυσικά- να ευχαριστήσουν γιατί το θεωρούσαν πολύ σημαντικό, πλην όμως αυτό δεν υλοποιήθηκε. Και σήμερα είμαστε ακόμα εκεί.

Άρα λοιπόν αυτό το οποίο έχει σημασία είναι να δούμε τον χρόνο που θα γίνουν όλα αυτά. Έχει πολύ μεγάλη σημασία. Χαίρομαι που είπατε ότι πολύ σύντομα, σε ένα μήνα θα εγκριθεί το πρώτο τουλάχιστον χρηματικό ποσό. Αυτό έχει πολύ μεγάλη σημασία. Και χαίρομαι που είπατε «σε πρώτη φάση» γιατί πρέπει να διασφαλίσουμε ότι θα καλύψουμε και το κόστος μεταφοράς αλλά και της διαχείρισης στη μονάδα επεξεργασίας που είναι απαραίτητο. Άρα λοιπόν είναι πολύ σημαντικό να δούμε αν επαρκούν αυτά τα χρήματα τα οποία είπατε και σε περίπτωση που δεν επαρκούν να έχουμε συμπληρωματική χρηματοδότηση. Και βέβαια να κινηθούμε και γρήγορα σε συνεργασία με τον κ. Γραφάκο, όπως είπατε, προκειμένου να καλυφθούν και τα έξοδα τα οποία χρειάζονται για την περιοχή του Ποτοκίου.

Και αυτό το οποίο πρέπει να δούμε για να έχουμε πλήρη αποκατάσταση του θέματος σε επόμενη φάση θα πρέπει να είναι και η αποκατάσταση των συγκεκριμένων περιοχών. Δεν αρκεί μόνο να μεταφέρουμε, γιατί έχει γίνει συγκεκριμένη ζημιά στην περιοχή την οποία θα πρέπει να δούμε.

Άρα λοιπόν αυτό το οποίο θα ήθελα τουλάχιστον ως προς το δεύτερο σκέλος είναι να επιταχύνουμε τις ενέργειες αναφορικά δηλαδή με το Ποτόκι, που είναι λίγο πιο πίσω διαδικαστικά, να μπορέσει να ολοκληρωθεί η διαδικασία, να εγκριθεί η χρηματοδότηση και να κινηθούμε άμεσα. Γιατί πραγματικά υπάρχει μια υγειονομική βόμβα. Σαφώς και το έχουμε συζητήσει πολλές φορές, αλλά είναι κάτι το οποίο πρέπει να επιταχύνουμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Νικολακόπουλο.

Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Όσον αφορά το θέμα των απορριμμάτων στη θέση Κονιδέικα την επόμενη εβδομάδα θα έχει τακτοποιηθεί η πρώτη φάση χρηματοδότησης όπως είπαμε.

Για το θέμα που αφορά το Ποτόκι, καταλαβαίνω ότι έχουν πικραθεί και απογοητευτεί οι πολίτες πάνω απ’ όλα με τις υποσχέσεις που άκουσαν στο παρελθόν όπως αναφέρατε εδώ και τέσσερα χρόνια για να αντιμετωπιστεί το πρόβλημα. Εμείς αυτό που θα κάνουμε είναι ότι εντός του μηνός θα έχουμε λύσει το πρόβλημα σε συνεννόηση, όπως σας είπα, με τον κ. Γραφάκο, ώστε να είμαστε σίγουροι ότι υπάρχει μια συνεκτική πολιτική για τη διαχείριση των απορριμμάτων και τη μεταφορά αυτών από μια περιοχή που είναι κόσμημα, μια περιοχή «NATURA» και δεν μπορεί να είναι χώρος εναπόθεσης απορριμμάτων, γιατί κάπως έτσι μπορεί να βόλευε εκείνη τη συγκεκριμένη χρονική συγκυρία.

Άρα η δέσμευσή μας για ένα σαφές χρονοδιάγραμμα που ζητάτε, είναι η επόμενη βδομάδα για τη θέση Κονιδέικα και εντός του μήνα για το ζήτημα που αφορά το Ποτόκι.

Και από κει και πέρα επαναλαμβάνω ότι είναι πολύ σημαντικό με αυτή την αφορμή να συζητήσουμε σοβαρά για τη διαχείριση αυτών των θεμάτων που αφορούν πολλές περιοχές της χώρας μας, ιδίως τώρα που το κόστος μεταφοράς είναι πολύ σημαντικό και επιβαρύνει υπέρμετρα τους δήμους. Και δεν απαιτείται μόνο να ερχόμαστε πυροσβεστικά και να λύνουμε το θέμα βάζοντας χρήματα των Ελλήνων φορολογουμένων για την αντιμετώπιση αυτού του προβλήματος. Πρέπει από την αρχή με τις κατάλληλες ενέργειες όλων όσων εμπλέκονται -και είναι αρκετοί αυτοί δεν είναι μόνο η αυτοδιοίκηση, είναι διάφορες υπηρεσίες της Κυβέρνησης σε διαφορετικά Υπουργεία- να έχουμε ένα συνεκτικό σχέδιο διαχείρισης και νομίζω ότι εκεί θα κινηθούμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα περάσουμε σε μια ολιγόλεπτη διακοπή και θα επανέλθουμε με την δεύτερη επίκαιρη ερώτηση προς το Υπουργείο Αθλητισμού και Πολιτισμού. Θα περιμένουμε για λίγο έως ότου έρθει ο Υπουργός.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε τη συζήτηση των επίκαιρων ερωτήσεων.

Εισερχόμαστε στην τρίτη με αριθμό 29/5-10-2022 επίκαιρη ερώτηση της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς την Υπουργό Πολιτισμού και Αθλητισμού, με θέμα: «Λύση τώρα για να σωθεί το ερασιτεχνικό ποδόσφαιρο στο Νομό Λάρισας». Θα απαντήσει ο Υφυπουργός Πολιτισμού και Αθλητισμού κ. Ελευθέριος Αυγενάκης.

Κυρία Λιακούλη, έχετε τον λόγο για την πρωτολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Καλημέρα σας, κύριε Υπουργέ. Ευχαριστώ που είστε εδώ με την πρώτη και δεν αναβάλλατε την ερώτηση, διότι θεώρησα ότι πραγματικά και εσείς νοιάζεστε να λυθεί ένα πρόβλημα το οποίο είναι οξύ, είναι μεγάλο, αφορά τον Νομό της Λάρισας, την εκλογική μου περιφέρεια, αλλά αφορά και το σύνολο της επικράτειας.

Υπάρχει μία σοβαρή αναταραχή. Ξέρετε ότι έχει διακοπεί το πρωτάθλημα και τα ερασιτεχνικά σωματεία δεν αγωνίζονται. Εγώ θέλω να ξεκινήσω με τη λογική με την οποία ήρθα σήμερα στη Βουλή. Ήρθα με τη λογική ότι όλοι, κύριε Υπουργέ, δεν πληρώνονται για να παίξουν ποδόσφαιρο, άλλοι πληρώνουν για να παίξουν ποδόσφαιρο και ματώνουν και τη φανέλα, όπως λέμε στην ποδοσφαιρική διάλεκτο. Είναι όλα εκείνα τα ερασιτεχνικά σωματεία που δίνουν την ψυχή τους για να κρατήσουν ψηλά τις ομάδες τους, για να ανασταίνουν κάθε Κυριακή τα χωριά τους, για να μπορεί να υπάρχει κίνηση και να υπάρχει και ενδιαφέρον της νέας γενιάς μας σε ό,τι αφορά το ποδόσφαιρο ειδικά, που κυρίως τα λαϊκά στρώματα, αλλά τώρα πια και παντού νομίζω ότι εισχωρεί καθοριστικά, έτσι ώστε να αποτελεί σαφή τρόπο διαφυγής των νέων ανθρώπων κυρίως από διάφορες εξαρτήσεις.

Βρίσκεστε σε μία πολύ μεγάλη σύγκρουση σχεδόν με το σύνολο των ΕΠΣ της χώρας. Και η σύγκρουση αυτή προήλθε, κύριε Υπουργέ, όσο έψαξα το ζήτημα εν τω βάθει από το γεγονός ότι εσείς μαζί με τη σχετική νομοθεσία την οποία φέρατε στο Κοινοβούλιο ρυθμίσατε ταυτοχρόνως και κάποιες τιμωρητικής φύσεως διατάξεις, προκειμένου ο νόμος να εφαρμοστεί. Είπατε λοιπόν μέχρι να εγγραφούν όλα τα ερασιτεχνικά σωματεία στο μητρώο δεν μπορούν να αγωνίζονται αυτοί οι οποίοι δεν μπουν σε αυτή τη διαδικασία και δεν μπορούν να χρησιμοποιούν τις αθλητικές εγκαταστάσεις.

Αντιλήφθηκα ότι πυροδοτήσατε με αυτόν τον τρόπο τη διένεξη, η οποία έφθασε στα άκρα, με αποτέλεσμα να έχουμε τώρα τη διακοπή του πρωταθλήματος.

Μιλήσατε και για νομιμότητα των σωματείων, ποια είναι νόμιμα, ποια είναι παράνομα. Παράνομα σωματεία δεν υπάρχουν σήμερα -εγγεγραμμένα σωματεία σύμφωνα με τις διατάξεις της κείμενης νομοθεσίας- αλλά σε κάθε περίπτωση δεν υπήρξε απ’ ό,τι είδα καμμία διαβούλευση, με αποτέλεσμα να βρεθούμε σε αυτή την κατάσταση που είμαστε σήμερα. Και είναι απορίας άξιο γιατί βρεθήκαμε σε αυτή την κατάσταση, κύριε Υπουργέ, γιατί υπήρχαν λύσεις, τις οποίες, θα μου επιτρέψετε, αφού σας ακούσω στη δευτερολογία μου, με ενάργεια και λεπτομέρεια να εκθέσω, τουλάχιστον, σε μία επιχειρηματολογία που εμένα μου φάνηκε εξαιρετικά ενδιαφέρουσα.

Για να μην υπάρξει καμμία παρανόηση σε ό,τι αφορά τη θέση του ΠΑΣΟΚ - Κινήματος Αλλαγής, αλλά και των ερασιτεχνικών σωματείων, είμαστε υπέρ του μητρώου. Για να είμαστε ξεκάθαροι, το μητρώο και η καταγραφή θα γίνει, αλλά η νομιμότητα την οποία επικαλείστε, είναι άλλο πράγμα με τις προϋποθέσεις που βάζετε. Γιατί τα γήπεδα τα συντηρεί ο ελληνικός λαός με τα τέλη και τους φόρους, δεν τα συντηρείτε ούτε εσείς, ούτε ο προηγούμενος ούτε ο επόμενος από εσάς. Συνεπώς δεν μπορείτε να αποκλείετε το δικαίωμα ενός ερασιτεχνικού σωματείου να αγωνίζεται στο γήπεδό του.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ο κύριος Υπουργός έχει τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας ευχαριστώ πολύ, κύριε Πρόεδρε.

Να ζητήσω συγγνώμη για τη μικρή καθυστέρηση, αλλά είχε απίστευτη κίνηση, με αποτέλεσμα να καθυστερήσω κατά πέντε λεπτά.

Κύριε Πρόεδρε, αγαπητή κυρία συνάδελφε, κυρίες και κύριοι, σας ευχαριστώ για την ερώτησή σας, γιατί μου δίνετε την ευκαιρία να ενημερώσω και το Σώμα για τις εξελίξεις στο θέμα του ερασιτεχνικού ποδοσφαίρου.

Θυμίζω, λοιπόν, -που σας διέφυγε μάλλον- ότι με το άρθρο 142 του ν.4714/2020 θεσπίσαμε το Ηλεκτρονικό Μητρώο Αθλητικών Σωματείων μετά από διαβούλευση, μετά από συζητήσεις και να πω εδώ ότι μετά από προτάσεις και παροτρύνσεις πολλών σωματείων και ομοσπονδιών απλουστεύτηκαν κατά πολύ οι διαδικασίες. Δεν ανακαλύψαμε τον τροχό, θυμίζω ότι το Μητρώο Αθλητικών Σωματείων είχε προβλεφθεί και με τον ν.4373/2016 -νόμος Κοντονή- που απαιτούσε μια σειρά από γραφειοκρατικές και ομολογουμένως, χρονοβόρες διαδικασίες και δικαιολογητικά πάρα πολλά.

Εμείς απλοποιήσαμε τις διαδικασίες, να μας το πιστώσετε αυτό. Ουσιαστικά, αποτελεί προέκταση της χορήγησης ειδικής αθλητικής αναγνώρισης. Και τί είναι ακριβώς αυτό; Είναι ο νόμος, αγαπητή συνάδελφε, που προβλέφθηκε στον ν.2725 το 1999, δηλαδή, επί εποχής Φούρα -θα έπρεπε να το ξέρετε- για ειδική αθλητική αναγνώριση.

Στόχος μας, ναι, η νομιμότητα, η τάξη και η διαφάνεια στο αθλητικό οικοδόμημα και η παροχή καθολικής πρόσβασης όλων αυτών των πληροφοριών σε όλους. Μπορούν όλοι να γνωρίζουν ανά άθλημα πόσα νοικοκυρεμένα, νόμιμα και ενεργά ερασιτεχνικά αθλητικά σωματεία υπάρχουν, οι γονείς πού εμπιστεύονται τα παιδιά τους, οι αθλητές, οι προπονητές, οι χορηγοί, τα στελέχη. Να γνωρίζουν άπαντες τί ακριβώς συμβαίνει στο σωματειακό τοπίο. Και βεβαίως, οι διακριθέντες αθλητές να κάνουν χρήση της μοριοδότησης για την εισαγωγή τους στην τριτοβάθμια εκπαίδευση.

Η εγγραφή των σωματείων στο μητρώο είναι η νομιμοποίησή τους και φυσικά, αυτά τα νόμιμα και ενεργά αθλητικά σωματεία μπορούν, μεταξύ άλλων, να απολαμβάνουν τις παροχές της πολιτείας, να χρηματοδοτούνται ετησίως και απευθείας από τον κουμπαρά στήριξης, μέσω της φορολογίας των κερδών των παικτών του στοιχήματος. Να χρησιμοποιούν τις δημόσιες αθλητικές εγκαταστάσεις, όπως πολύ σωστά είπατε, με χρήματα του ελληνικού λαού, όπου βάζουμε κανόνες και όρους, δεν είναι ανεξέλεγκτα επειδή τα χρηματοδότησε ο ελληνικός λαός.

Θα ορίζουμε μαζί με το Υπουργείο Εσωτερικών ποιοι έχουν το δικαίωμα να κάνουν χρήση αυτών των εγκαταστάσεων και οφείλω να σας πω ότι και η ΚΕΔΕ είναι απολύτως σύμφωνη με αυτή τη διαδικασία. Οι νόμιμοι, νοικοκυρεμένοι και τακτοποιημένοι παράγοντες ερασιτεχνικών σωματείων θα έχουν δικαίωμα χρήσης των αθλητικών εγκαταστάσεων.

Καμμία τιμωρητική, λοιπόν, διάθεση. Να απολαμβάνουν τα κίνητρα που έχει θεσπίσει η πολιτεία. Και μάλιστα, κάτι που επίσης σας διέφυγε. Για να διευκολυνθούν τα σωματεία δώσαμε τρεις παρατάσεις. Δυόμισι ολόκληρα χρόνια είναι αυτή η ιστορία, όχι δυόμισι μήνες. Αυτό περί διαβούλευσης, όπως καταλάβατε, καταρρίπτεται. Από την άλλη, δώσαμε τρεις παρατάσεις. Στις 31-7-2022 δόθηκε για έναν ολόκληρο χρόνο, ώστε να διευκολυνθούν λόγω πανδημίας. Μάλιστα. Δεύτερη παράταση 17-8-2022 κατόπιν γραπτού αιτήματος του προέδρου της ΕΠΟ. Τρίτη παράταση έως τις 5-9-2022 λόγω της συνάντησης της FIFA, UEFA και ΕΠΟ στο γραφείο μας.

Στις 2 Σεπτεμβρίου πραγματοποιήσαμε τετραμερή σύσκεψη στο Υφυπουργείο Αθλητισμού με εκπροσώπους της FIFA, UEFA και ΕΠΟ. Μάλιστα, συμμετείχε και ο πρόεδρος της ΕΠΟ κ. Μπαλτάκος. Αντικείμενο της συνάντησης ήταν η υποχρέωση των ερασιτεχνικών ποδοσφαιρικών σωματείων να διαθέτουν την ειδική αθλητική αναγνώριση και να εγγραφούν στο Ηλεκτρονικό Μητρώο Αθλητικών Σωματείων, δηλαδή στην ηλεκτρονική βιβλιοθήκη όπου θα τοποθετούνται όλα τα δικαιολογητικά που απαιτούνται για την ειδική αθλητική αναγνώριση -είκοσι τρία ολόκληρα χρόνια, όχι χθες- και αυτά να είναι προσβάσιμα σε όλους, περιφέρειες, δήμους, ομοσπονδίες, παράγοντες, αθλητές, γονείς, στον καθένα δηλαδή που θέλει να γνωρίζει το τοπίο του σωματείου που θέλει να εμπιστευθεί το παιδί του είτε θέλει να εμπιστευθεί τις δυνάμεις του.

Θυμίζω επίσης ότι στη σύσκεψη η ΕΠΟ αποδέχτηκε την απόλυτη υποχρέωση της ύπαρξης ειδικής αθλητικής αναγνώρισης. Δεύτερον, δεσμεύθηκε για νέα συνάντηση στις 7 Σεπτεμβρίου, μάλιστα με επικαιροποιημένη λίστα με τα ενεργά ποδοσφαιρικά σωματεία ανά ΕΠΣ, ώστε να συνεχιστεί ο διάλογος. Όμως, η ΕΠΟ ανέβαλε τη συνάντηση, δεν τήρησε τη δέσμευσή της, ούτε παρουσίασε ποτέ διαφορετική λίστα ενεργών ποδοσφαιρικών σωματείων, όπως επικαλούνταν προφορικά στη συνάντηση.

Ωστόσο, η ΕΠΟ διά του προέδρου της προχώρησε σε μια σειρά από ανακολουθίες. Με e-mail στις 28-7-2022 ζητούσε παράταση εγγραφής των σωματείων στο μητρώο. Αμέσως μετά την τετραμερή συνάντηση FIFA, UEFA, ΕΠΟ και Υπουργείου δήλωσε δημόσια πως «θα πιέσουμε για να αποκτήσουν ειδική αθλητική αναγνώριση όλα τα σωματεία τα ποδοσφαιρικά» -μάλιστα- ενώ στην ομιλία της γενικής συνέλευσης στην ΕΠΟ στις 31-9-2022 είπε το εξής: «Βρισκόμαστε σήμερα εδώ επειδή υπάρχουν πολλά απολιθώματα της δεκαετίας του ’50. Ούτε ειδική αθλητική αναγνώριση θα έπρεπε να υπάρχει, ούτε η περιφέρεια να δίνει άδεια για να παρεμβαίνει η Αστυνομία ώστε να μην τους αφήνει να παίξουν ποδόσφαιρο».

Καταθέτω στα Πρακτικά και για δική σας χρήση, αν θέλετε, τη σχετική δήλωσή του. Παρακαλώ πολύ.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι πράξεις αυτές, αγαπητοί συνάδελφοι, αποδεικνύουν την έλλειψη αξιοπιστίας από την πλευρά της Ομοσπονδίας και πολλών -όχι όλων- ΕΠΣ, ποδοσφαιρικών ενώσεων δηλαδή, και δεν δείχνουν κανένα πνεύμα συνεργασίας ούτε φυσικά διάθεση τάξης και νομιμότητας στον χώρο του ποδοσφαίρου.

Ωστόσο, κάνουμε άλλη μια προσπάθεια διευκόλυνσης των σωματείων κατόπιν αιτήματος ορισμένων ποδοσφαιρικών ενώσεων. Και στο πλαίσιο της πραγματικής διάθεσης συνεργασίας που σταθερά έχουμε, καταθέσαμε διάταξη με την οποία ουσιαστικά διευκολύνουμε τριακόσια τρία επιπλέον ερασιτεχνικά ποδοσφαιρικά σωματεία ώστε να τακτοποιηθούν, καθώς και διακόσια σαράντα έξι σωματεία άλλων αθλημάτων.

Η διάταξη θα συζητηθεί αύριο το μεσημέρι και είμαι βέβαιος ότι θα ψηφιστεί, τουλάχιστον εκτιμώ ότι θα ψηφιστεί και θα ξεκινήσει άμεσα η εφαρμογή της. Μάλιστα, ήδη από τις 26 Σεπτεμβρίου του 2022 ενημερώσαμε με επιστολή μας τις FIFA και UEFA για την κατάθεση της εν λόγω διάταξης, καθότι το είχαμε δεσμευτεί και στην τετραμερή συνάντηση, γιατί θέλουμε να είμαστε απολύτως συνεπείς σε αυτά που λέμε και φυσικά για τη μη προσέλευση της ΕΠΟ στην προκαθορισμένη συνάντησή μας.

Λεπτομέρειες και στοιχεία που ομολογουμένως μπορεί να μην γνωρίζατε, γι’ αυτόν τον λόγο και επικαλεστήκατε πράγματα που είναι ανακριβή, είμαι στη διάθεσή σας να σας αναφέρω και στη δευτερολογία μου, όπως και στοιχεία τα οποία θα σας είναι χρήσιμα να απαντήσετε σε αυτούς οι οποίοι σας ενημέρωσαν, αλλά αποκρύπτοντάς σας σοβαρά και ουσιαστικά τεκμήρια.

Παρακαλώ πολύ, λοιπόν, να σας ακούσω και μετά θα έχετε τη δυνατότητα να παραλάβετε και στοιχεία επιπλέον, αλλά και λεπτομέρειες που θα είναι εξαιρετικά χρήσιμες για την πορεία σας στον νομό σας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς.

Κυρία Λιακούλη, έχετε τον λόγο για την δευτερολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, χρησιμοποιείτε παρατηρώ πολλές φορές με πολύ μεγάλη ευκολία τη λέξη «ανακριβώς», «με ανακρίβεια», «δεν είστε ενημερωμένοι» κ.λπ.. Μη τη χρησιμοποιείτε αυτή τη φράση, γιατί δεν είμαστε ανακριβείς όταν επικαλούμαστε έγγραφα.

Κατ’ αρχάς, όλα αυτά τα οποία σας είπα βρίσκονται στην ανοιχτή επιστολή, την οποία απέστειλε η Ένωση Ποδοσφαιρικών Σωματείων Νομού Λάρισας. Θα την καταθέσω στα Πρακτικά. Είναι υπογεγραμμένη, νόμιμη, προς όλους τους Βουλευτές του ελληνικού Κοινοβουλίου του νομού.

Σας την καταθέτω, λοιπόν, στα Πρακτικά να δείτε τι γράφει και αν επικαλέστηκα κάτι ανακριβώς. Ένα το κρατούμενο.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, μιλάτε σαν να βρισκόμαστε σε έναν άλλο τόπο και χρόνο, σαν να μην ξέρουμε ότι σταμάτησε το πρωτάθλημα. Λοιπόν, για την ταμπακιέρα θα μιλήσουμε;

Σταμάτησε το πρωτάθλημα, κύριε Υπουργέ, ναι ή όχι, με όλα αυτά που κάνατε εσείς, όπως να νοικοκυρέψετε και τόσα άλλα που θέλετε να κάνετε; Μάλιστα, θα τα δούμε κι αυτά ένα-ένα. Σταμάτησε, όμως, το πρωτάθλημα; Ναι ή όχι;

Μας μιλάτε για τη μοριοδότηση και τα κίνητρα για τα παιδιά που είναι να περάσουν στο πανεπιστήμιο, όταν έχει σταματήσει το πρωτάθλημα; Αυτό δεν είναι παράξενο, παράλογο, παράταιρο; Πώς θα πάρουν τα μόρια από τη στιγμή που δεν παίζουν;

Άρα μην έχουμε εδώ συμπεριφορές κροκοδείλιων δακρύων. Ας δούμε το θέμα στην ουσία του.

Αναφερθήκατε πάρα πολλές φορές σε λεπτομέρειες, κύριε Υπουργέ, που αφορούν την ΕΠΟ. Συνεδριάσατε με την ΕΠΟ, μιλήσατε με την ΕΠΟ, δεν ήρθε η ΕΠΟ, είπε τούτα η ΕΠΟ. Πιστεύετε ότι τα σωματεία, όλοι εκείνοι οι άνθρωποι -παράγοντες, διοικήσεις, τα παιδιά που παίζουν στα γήπεδα- τους ενδιαφέρει τι κάνετε εσείς στις γενικές σας συνελεύσεις και τι είναι αυτό που εσείς κατευθύνετε ή δεν κατευθύνετε ή τι εξυπηρετεί ο καθένας από εσάς εκεί; Τα παιδιά τα ενδιαφέρει να παίξουν, τις ομάδες τις ενδιαφέρει να βρίσκονται στον χώρο του γηπέδου, που είναι το φυσικό τους περιβάλλον, ο φυσικός τους χώρος, ανεμπόδιστα.

Εγώ, λοιπόν, σας ρωτώ το εξής: Πείτε μου, πείτε μας για ποιον λόγο συνδέσατε την εγγραφή των σωματείων στο μητρώο, που σωστά και πρέπει να υπάρχει, με το να μην παίζουν στα γήπεδα, κύριε Υπουργέ; Και σας το ρωτώ εντίμως αυτό ως υπεύθυνη των εσωτερικών και δημόσιας διοίκησης στον τομέα της Κοινοβουλευτικής μου Ομάδας.

Εμείς κάναμε μια εκτενή συζήτηση για τον ν.4873/2021, έναν νόμο τον οποίο σας παρακαλώ πάρα πολύ τον καταθέτω στα Πρακτικά, επίσης, για να δείτε ότι είχαμε μια εκτενή συζήτηση στο Υπουργείο Εσωτερικών σε ό,τι έχει σχέση με τα σωματεία, τους αντίστοιχους συλλόγους κ.λπ., τις ΜΚΟ.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δημιουργήθηκε εκεί μια δημόσια βάση δεδομένων οργανώσεως κοινωνίας πολιτών και με το άρθρο 10 σε αυτόν τον νόμο, κύριε Υπουργέ, η χρηματοδότηση των κοινωφελών φορέων συνδέθηκε με το μητρώο. Δηλαδή, με απλά λόγια για να μας καταλαβαίνει ο κόσμος, όποιος δεν επιθυμεί να εγγραφεί σε αυτό το μητρώο είπε ο κ. Βορίδης δεν θα χρηματοδοτείται και δεν θα έχει τα προνόμια της πολιτείας.

Εγώ, λοιπόν, δεν καταλαβαίνω γιατί δεν αφήνετε όποιο σωματείο είναι τέτοιας τάξης ή θέλει εκεί να κατατάξει τον εαυτό του, δηλαδή να μη χρηματοδοτείται από την πολιτεία, να μη συμμετέχει στο μητρώο, να αγωνίζεται. Για ποιον λόγο ακριβώς; Δεν μπορώ να καταλάβω. Ο κ. Βορίδης εξαίρεσε, για παράδειγμα, και είπε με σαφήνεια ότι όποιος σύλλογος, σωματείο θέλει να μείνει εκτός χρηματοδοτήσεων της πολιτείας, μπορεί να υπάρχει και να μη χρηματοδοτείται. Εσείς γιατί δεν κάνετε το ίδιο με τα σωματεία;

Σημαίνει ότι έχουμε μια διαφορετικής τάξης σκέψη σε σχέση με το συγκεκριμένο θέμα και μια διαφορετική πρόθεση σε σχέση με το συγκεκριμένο θέμα.

Επίσης, θα σας πω ένα πράγμα ακόμη, κύριε Υπουργέ, που δεν καταλαβαίνω και εσείς θα μας τα εξηγήσετε όλα, βέβαια, σήμερα.

Για ποιον λόγο λέτε ότι διαβουλευτήκατε με όλους; Μας είπατε και ημερομηνίες συνελεύσεων κ.λπ.. Και τότε γιατί όλοι ψήφισαν κατά αυτής της πρωτοβουλίας σας και των αποφάσεών σας; Εκτός από τέσσερις, απ’ ό,τι είδα από τα Πρακτικά, γιατί τα έψαξα, οι πενήντα τέσσερις ψήφισαν κατά. Για ποιον λόγο; Αφού διαβουλευτήκατε με τις ΕΠΣ πώς είναι δυνατόν όλη η Ελλάδα να σας καταψηφίζει εκτός από τέσσερις; Κι αυτό θα ήθελα να μας το εξηγήσετε εσείς για να μας πείτε αν αυτοί είναι στοιχισμένοι πίσω από μία λογική που εμείς δεν αντιλαμβανόμαστε.

Και τέλος, κύριε Υπουργέ, εσείς μας μιλήσατε για απλοποίηση της διαδικασίας. Για να μη μιλάμε και σε αντίθετους γαλαξίες τώρα -εσείς είστε εδώ και εγώ κάπου αλλού-, σας καταθέτω όλα τα δικαιολογητικά τα οποία ζητάτε από τα σωματεία προκειμένου να εγγραφούν. Τα καταθέτω στα Πρακτικά όπως ακριβώς τα αναζήτησα και τα βρήκα μέσα από το μητρώο το οποίο εσείς έχετε αναρτήσει.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, νομίζω ότι δημοσιεύματα που εγώ δεν θέλω να πιστεύω, ούτε νομίζω και εσείς, κύριε Υπουργέ, τύπου: «Οι Τούρκοι πρότειναν σε ελληνικές ομάδες να χρησιμοποιήσουν γήπεδά τους» -το καταθέτω και αυτό-, δεν τιμούν κανέναν.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ έχουμε ένα σοβαρό πρόβλημα το οποίο θα πρέπει να το δούμε όχι με τη λογική της Συμπολίτευσης και της Αντιπολίτευσης αλλά με τη λογική ότι έχουμε σοβαρότατο πρόβλημα στον ερασιτεχνικό αθλητισμό αυτή τη στιγμή με τα ερασιτεχνικά σωματεία τα οποία εγγράφονται. Αυτό γίνεται μετά από πίεση και μετά από όλη αυτή τη διαδικασία που τους φέρνει με την πλάτη στον τοίχο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω κι ευχαριστώ για την ανοχή σας, κύριε Πρόεδρε.

Η λειτουργία, κύριε Υπουργέ, θα έπρεπε, κατά την άποψή μας, να είναι όπως ακριβώς είχε προβλεφθεί και για τα υπόλοιπα σωματεία. Δηλαδή το μητρώο να υφίσταται, να υπάρχει η εγγραφή, αλλά όχι, να μην εξαρτάται η νομιμότητα από αυτό.

Η κείμενη νομοθεσία ορίζει πως ένα σωματείο είναι νόμιμο, με το καταστατικό του, με το διοικητικό του συμβούλιο, με τον απολογισμό του, με το έργο του. Βάζετε νέους όρους και νέες προϋποθέσεις σε κάτι πολύ σοβαρό. Και πραγματικά αναρωτιέμαι το πραγματικό «γιατί;».

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υφυπουργέ, έχετε τον λόγο. Μόνο, σας παρακαλώ, να τηρούμε λίγο τους χρόνους, γιατί έχουμε ξεφύγει ήδη από τις πρωτολογίες και τη δευτερολογία της κ. Λιακούλη.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Αγαπητή κυρία συνάδελφε, χρειάστηκαν περίπου οκτώ λεπτά για να δικαιολογηθείτε και να δικαιολογήσετε τις ανακρίβειες τις οποίες είπατε και στην πρωτολογία και στη δευτερολογία, χωρίς να μας πείσετε βεβαίως για τίποτα από όλα αυτά που αναφέρατε στη γραπτή και μετέπειτα προφορική ερώτησή σας. Είναι άλλο ψυχαγωγικός αθλητισμός, άλλο ο οργανωμένος αθλητισμός, ερασιτεχνικός αθλητισμός ή σωματειακός αθλητισμός. Μην τα μπερδεύετε.

Επικαλείστε κάτι που έχει να κάνει με τις ΜΚΟ και γενικότερα δράσεις που η κάθε οργάνωση, ο κάθε φορέας αναλαμβάνει και διοργανώνει και τα μπερδεύετε, τα συγχέετε με ένα οργανωμένο ερασιτεχνικό πρωτάθλημα.

Επίσης, είστε πραγματικά σε σύγχυση -το καταλαβαίνω- όταν λέτε: «Τι μου λέτε για την ΕΠΟ, αφού οι ΕΠΣ έχουν πει». Είναι διαφορετικά πράγματα; Μάλλον δεν γνωρίζετε. Είναι ακριβώς η δομή που λειτουργεί το ελληνικό ποδόσφαιρο. Είναι τα σωματεία. Είναι οι πενήντα τέσσερις ενώσεις ποδοσφαιρικών σωματείων και η Εκτελεστική Επιτροπή της ΕΠΟ, την οποία έχουν εξουσιοδοτήσει τα πενήντα τέσσερα σωματεία να μιλάει για λογαριασμό τους.

Άρα, λοιπόν, παρακαλώ πολύ, σκεφτείτε λίγο περισσότερο όταν θα με ξαναναφέρετε σε ερώτησή σας ή οπουδήποτε αλλού, ότι άλλο το ένα και άλλο το άλλο. Είναι μια δομή, μια πυραμίδα η οποία λειτουργεί κατά τον τρόπο τον οποίο σας περιέγραψα.

Τώρα, σύμφωνα με τα στοιχεία που οι πενήντα τέσσερις ποδοσφαιρικές ενώσεις της χώρας μας, μας απέστειλαν εγγράφως -με υπογραφούλα παρακαλώ- στο Υπουργείο Αθλητισμού, υφίστανται κατά δήλωσή τους δύο χιλιάδες πεντακόσια ογδόντα πέντε ενεργά ποδοσφαιρικά ερασιτεχνικά σωματεία στη χώρα μας.

Μέχρι σήμερα στο μητρώο είναι πλήρως εγγεγραμμένα χίλια εννιακόσια πενήντα επτά ερασιτεχνικά ποδοσφαιρικά σωματεία. Ενώ οι αιτήσεις, που από αύριο μετά τη διάταξη θα προχωρήσουν και φυσικά θα μπορούν να ενταχθούν και αυτά στο πλήρες δυναμικό της δυνατότητας χρήσης των εγκαταστάσεων, άρα και της συμμετοχής κανονικά στις οργανωμένες δραστηριότητες των κατά τόπους ΕΠΣ, των τριακοσίων τριών σωματείων, βρίσκονται σε στάδιο ελέγχου ή και θεραπείας.

Συνεπώς, προσέξτε, σημειώστε τα νούμερα: Δύο χιλιάδες πεντακόσια ογδόντα πέντε ενεργά σωματεία που δηλώνουν οι πενήντα τέσσερις ποδοσφαιρικές ενώσεις. Δύο χιλιάδες διακόσια εξήντα σωματεία, δηλαδή το 87,5%, έχουν συνταχθεί με τις επιταγές του νόμου και έχουν προσέλθει στο μητρώο.

Ωστόσο, στη Γενική Συνέλευση της ΕΠΟ στις 30-9-2022 παρουσία και των πενήντα τεσσάρων ΕΠΣ -μην μπερδεύεστε-, η πλειοψηφία των ενώσεων ψήφισε υπέρ της αναστολής των πρωταθλημάτων αποφασίζοντας να βάλουν κυριολεκτικά ταφόπλακα στο ερασιτεχνικό ποδόσφαιρο. Μάλιστα έκανε και κάτι ακόμα. Είπαν πως αν τολμήσει κάποια ποδοσφαιρική ένωση και προχωρήσει στην έναρξη του πρωταθλήματος, θα αποβάλλεται από την ΕΠΟ. Απολύτως δημοκρατικό, να υποθέσω. Έτσι;

Τέλος πάντων, η ΕΠΟ και οι ενώσεις τάχθηκαν κατά του νόμου, του αθλητικού νόμου. Στράφηκαν κατά των ίδιων των σωματείων, αφού η συντριπτική πλειοψηφία -το 87,5% επαναλαμβάνω- έχει ήδη κινηθεί υπέρ της νομιμότητας, επιλέγοντας να αγωνίζεται με συνθήκες τάξης αλλά και διαφάνειας. Αγνόησαν τα οφέλη που έχουν λάβει τα σωματεία από την ύπαρξη του μητρώου.

Ιδίως το 2021 -θυμίζω- τα ερασιτεχνικά ποδοσφαιρικά σωματεία, χάρη στο μητρώο, έλαβαν απευθείας από την πολιτεία για πρώτη φορά -για πρώτη φορά!- το ποσό των 2.500 ευρώ το κάθε σωματείο ξεχωριστά. Τα Χριστούγεννα του 2021 για πρώτη φορά το κάθε σωματείο έλαβε το ποσό τουλάχιστον των 1.600 ευρώ για κάθε άθλημα που καλλιεργεί.

Τον Ιανουάριο του 2023 τα εγγεγραμμένα στο μητρώο ερασιτεχνικά σωματεία θα λάβουν νέα οικονομική ενίσχυση από τη φορολόγηση των κερδών στοιχηματικών εταιρειών. Έχει ήδη ανακοινωθεί, από τις 4-8-2022 από τον Υπουργό Οικονομικών και, βεβαίως, σας καταθέτω στα Πρακτικά τη σχετική ανακοίνωση.

Επίσης, καταθέτω στα Πρακτικά και την έγγραφη ενημέρωση που κάναμε ως Υπουργείο στη FIFA - UEFA που υπάγεται αγωνιστικά και η Ελληνική Ποδοσφαιρική Ομοσπονδία. Είναι στη διάθεσή σας.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι ΕΠΣ, αγαπητοί κύριοι συνάδελφοι -και όχι όλες, κάποιες- μαζί με την ΕΠΟ φέρουν αποκλειστικά την ευθύνη για την κατάσταση στο ερασιτεχνικό ποδόσφαιρο της χώρας μας. Ορισμένες θέλουν να μην υπάρχει έλεγχος -μαζί με αυτούς και εσείς βεβαίως- για να μπορούν να διατηρούν μη νόμιμα σωματεία, ώστε να επηρεάζουν ακόμα και εκλογικές διαδικασίες, να μην υπάρχει τάξη. Ναι μεν να υπάρχει μητρώο, αλλά χωρίς να υπάρχει έλεγχος, χωρίς να υπάρχει διάκριση των νόμιμων με των μη νομίμων.

Όχι βεβαίως! Δεν υπάρχει κάτι τέτοιο στη χώρα μας. Και κάποιοι ελάχιστοι παράγοντες επιθυμούν να διατηρούν τα σωματεία ως μικρές οικογενειακές επιχειρήσεις. Τους επικροτείτε; Πώς, αλήθεια, διαχωρίζετε την ήρα από το στάρι;

Την ίδια ώρα, η μεγάλη πλειονότητα των ποδοσφαιρικών παραγόντων και αθλητών επιθυμούν τάξη και νομιμότητα και εκφράζουν την αγωνία τους για το αύριο του ερασιτεχνικού ποδοσφαίρου.

Η ΕΠΟ και μέρος των ΕΠΣ είναι απόλυτα υπεύθυνοι για τη δυσμενή εξέλιξη στο ερασιτεχνικό ποδόσφαιρο. Η ΕΠΟ αδιαφορεί για το 87,5% των αθλητικών σωματείων της. Πήραν μια μη δημοκρατική απόφαση που στηρίζει το παράνομο 12,5% των ερασιτεχνικών σωματείων. Δημιουργούν τεχνητό αδιέξοδο για αντιπολιτευτικούς και μόνο λόγους. Πυροβολούν τα πόδια τους καταδικάζοντας το ερασιτεχνικό ποδόσφαιρο. Αρνούνται την άθληση στους νέους και ιδίως στα παιδιά. Επηρεάζουν αρνητικά τουλάχιστον διακόσιες χιλιάδες οικογένειες σε όλη τη χώρα, βλάπτοντας τις τοπικές κοινωνίες. Χιλιάδες οικογένειες κάθε περιοχής στερούνται την ενασχόληση με το ποδόσφαιρο, με πολλές συνέπειες: από την αποθάρρυνση ιδιαίτερα της νέας γενιάς για ενεργή ενασχόληση με τον αθλητισμό έως τις σοβαρές οικονομικές και κοινωνικές επιπτώσεις. Ναρκοθετούν το μέλλον των νέων αθλητών. Η μοριοδότηση για είσοδο στα πανεπιστήμια προϋποθέτει την κατοχή ειδικής αθλητικής αναγνώρισης και ένταξης στο μητρώο για όλα τα σωματεία που συμμετέχουν σε οργανωμένα πρωταθλήματα.

Να θυμίσω ότι έτσι -το αγνοείτε και αυτό- δεν μοριοδοτήθηκαν οι νικητές του πρωταθλήματος μεικτών των ενώσεων το 2020 και υπάρχει επίσης και σήμερα πρόβλημα με τη μοριοδότηση στα πρωταθλήματα σάλας Κ18 και Κ16, όπου συμμετείχαν την περσινή περίοδο ομάδες χωρίς ειδική αθλητική αναγνώριση, παρά τις προειδοποιήσεις που είχαμε κάνει προς την ΕΠΟ και στις κατά τόπους ΕΠΣ.

Πού ήταν τότε, αλήθεια; Πόσο υπεύθυνα έπραξαν; Τα αγνοείτε αυτά, αλλά σήμερα έρχεστε να μας πείτε ότι είστε υπέρ του μητρώου, αλλά όλοι είμαστε μια χαρά και όλοι το ίδιο. Δεν είναι όλοι το ίδιο. Είμαστε ξεκάθαρα υπέρ της τάξης και κυρίως υπέρ της επιβράβευσης όλων αυτών που διακρίνονται και σέβονται τους νόμους της χώρας μας.

Ειδικότερα, στοιχεία από το Μητρώο για τη Λάρισα, την περιοχή σας: Η ΕΠΣ Λάρισας, λοιπόν, από 2-3-2022 μας έχει ενημερώσει εγγράφως ότι διαθέτει ογδόντα τρία ενεργά ποδοσφαιρικά σωματεία. Στο Ηλεκτρονικό Μητρώο του Υπουργείου έχουν εγγραφεί τα εβδομήντα δύο -πλήρως εγγεγραμμένα- από τα ογδόντα τρία. Έχουν υποβάλει οριστική αίτηση και εκκρεμεί η εγγραφή επιπλέον εννέα σωματείων, εκ των οποίων τα τρία δεν ήταν ενεργά την περσινή αγωνιστική περίοδο. Συνολικά, δηλαδή -και μετά τη διάταξη που θα περάσει αύριο- τα εβδομήντα οκτώ από τα ογδόντα τρία σωματεία είναι έτοιμα να κάνουν χρήση των δυνατοτήτων που τους δίνει η πολιτεία. Δηλαδή, το 94% είναι ενεργά ποδοσφαιρικά σωματεία στην Ποδοσφαιρική Ένωση της Λάρισας, που προσήλθαν στο μητρώο και σεβάστηκαν τους νόμους της χώρας μας.

Η φασαρία, λοιπόν, γίνεται για το 6% των μη εγγεγραμμένων και όχι για το 94% των νομίμων; Κάτι άλλο θα περίμενα από μέρους σας. Μας ψέξατε για το 6% και αγνοείτε το 94%; Είστε απέναντι στο 94% των νομίμων; Γονείς, αθλητές, υγιείς παράγοντες σωματείων βλέπουν ποιοι βάζουν ταφόπλακα στο ερασιτεχνικό ποδόσφαιρο και η μεγάλη πλειοψηφία θέλει διαφάνεια και νοικοκύρεμα.

Χαιρόμαστε που πολλές ΕΠΣ έχουν ήδη κάνει βήματα για να αναθεωρήσουν τη στάση τους και πιέζουν -το μαθαίνουμε, το ξέρουμε- την ΕΠΟ για να ξεκινήσει άμεσα η αγωνιστική περίοδος, που είναι καθαρά δικιά της αρμοδιότητα και ευθύνη.

Μας κατηγορείτε, λοιπόν, γιατί ακριβώς; Επειδή παραμένουμε σταθεροί σε αυτά που εξαρχής είχαμε εξαγγείλει; Επειδή είμαστε συνεπείς στις δεσμεύσεις μας;

Σας λέμε ξεκάθαρα, λοιπόν, ότι δεν εκβιαζόμαστε από κανέναν και κυρίως δεν εκβιαζόμαστε από το 12,5% των σωματείων που αδιαφόρησαν, των παραγόντων που αδιαφόρησαν…

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, για τα Πρακτικά, τι είναι αυτά;

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, κυρία Λιακούλη!

Κύριε Υπουργέ, εδώ συζητάμε επίκαιρη ερώτηση.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):**

Δεν αναφέρομαι στη συνάδελφο, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη, ακούστε τι θέλω να πω! Αφήστε με να ολοκληρώσω, για να σας προφυλάξω το κάνω.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Βεβαίως.

**ΠΡΟΕΔΡΕΥΩΝ (Γεώργιος Λαμπρούλης):** Θα αποσύρετε από τα Πρακτικά -αυτό προτείνω και νομίζω ότι σε αυτό θα συναινέσετε- αυτό που μόλις είπατε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Να το διευκρινίσω, κύριε Πρόεδρε, γιατί μάλλον δεν έγινα σαφής. «Δεν εκβιαζόμαστε…».

**ΠΡΟΕΔΡΕΥΩΝ (Γεώργιος Λαμπρούλης):** Δηλαδή, το ότι καταγγέλλετε Βουλευτή με αυτόν τον τρόπο, γιατί κάνει ερώτηση…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Όχι, βέβαια, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** …ασκώντας έλεγχο στην Κυβέρνηση, στην όποια κυβέρνηση…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, είναι σαφές ότι δεν αναφέρομαι…

**ΕΥΑΓΓΕΛΙΑ ΛΙΑΚΟΥΛΗ:** Είναι ντροπή σας που λέτε ότι σας εκβιάζω επειδή έκανα ερώτηση!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρία Λιακούλη, ηρεμήστε! Δεν αναφέρομαι σε εσάς!

Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Θεωρώ ότι θα πρέπει αυτό να διαγραφεί από τα Πρακτικά, η ατυχής αυτή έκφρασή σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Όχι, με συγχωρείτε, κύριε Πρόεδρε, να εξηγήσω λίγο, να καταλάβετε τι λέω;

**ΕΥΑΓΓΕΛΙΑ ΛΙΑΚΟΥΛΗ:** Να την αποσύρει, κύριε Πρόεδρε! Να αποσύρει την έκφραση!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ακούστε τώρα, ηρεμήστε.

**ΕΥΑΓΓΕΛΙΑ ΛΙΑΚΟΥΛΗ:** Να αποσύρει την έκφραση, κύριε Πρόεδρε, ότι τον εκβιάζω, για να με προστατεύσετε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν απευθύνομαι στη συνάδελφο. Αναφέρομαι στο 12,5%, κύριε Πρόεδρε...

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, να ακούσουμε τον Υπουργό, κυρία Λιακούλη!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Στο 12,5% των σωματείων το οποίο δεν είναι εντάξει, δεν είναι συνεπές, δεν σέβεται την ελληνική νομοθεσία και γι’ αυτούς γίνεται όλη η φασαρία. Δεν αναφέρθηκα στη συνάδελφο, το ξεκαθαρίζω και το λέω για δεύτερη φορά. Κανένα τέτοιο ζήτημα.

**ΕΥΑΓΓΕΛΙΑ ΛΙΑΚΟΥΛΗ:** Ποιος σας εκβιάζει, λοιπόν; Πείτε μας!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σέβομαι την κοινοβουλευτική διαδικασία και κυρίως είμαι εδώ για να απαντώ, όπως οφείλω δηλαδή να κάνω, σε κάθε ερώτηση συναδέλφου, από όποια πολιτική πτέρυγα και αν προέρχεται.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Η φράση αυτή απευθύνεται στην ΕΠΟ και σε μέρος των ΕΠΣ, οι οποίοι υπερασπιζόμενοι το 12,5% θεωρούν ότι πρέπει το υπόλοιπο ποσοστό, το 87,5%, να κάνει πίσω και οι υπόλοιπες πενήντα τρεις ομοσπονδίες της χώρας μας από τις πενήντα τέσσερις να σεβαστούν ή να οπισθοχωρήσουν ή να κάνουν πίσω στο θέμα της τάξης και της νομιμότητας.

Όσο δε για τη Λάρισα, τα ποσοστά μιλούν από μόνα τους. Παρακαλώ πολύ, λοιπόν, για το 6% των αδιάφορων, των μη νομίμων, των μη τακτοποιημένων, των μη νοικοκυρεμένων της Λάρισας καλό είναι να ελέγξετε και να διασταυρώσετε τις πληροφορίες για ποιους λόγους δεν προσήλθαν στο κάλεσμα της πολιτείας και κυρίως και της ίδιας της ΕΠΟ.

Να σας πω μια λεπτομέρεια ακόμα; Και συγγνώμη που «τρώω» τον χρόνο σας.

**ΠΡΟΕΔΡΕΥΩΝ (Γεώργιος Λαμπρούλης):** Ναι, ολοκληρώστε, όμως, κύριε Υφυπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εδώ υπάρχει η έκδοση της ίδιας της ΕΠΟ εγχειριδίου που καλεί τα σωματεία να εγγραφούν και να πάρουν αθλητική αναγνώριση, έκδοση την οποία αγνοούσε η σημερινή διοίκηση της ΕΠΟ. Με αυτή την έκδοση παρότρυναν τον κόσμο -και τα σωματεία, παρακαλώ- να εγγραφούν και να εφαρμόσουν τον νόμο που είκοσι τρία ολόκληρα χρόνια υπάρχει και που τα τελευταία δυόμισι χρόνια ενεργοποιήθηκαν περίπου τεσσερισήμισι χιλιάδες σωματεία και απέκτησαν αθλητική αναγνώριση, επιτέλους, τάξη και στον χώρο του αθλητισμού.

**ΕΥΑΓΓΕΛΙΑ ΛΙΑΚΟΥΛΗ:** Δώδεκα λεπτά ο Υπουργός, εμείς τέσσερα, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ελάτε, κύριε Υφυπουργέ, ολοκληρώστε, παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Η Ελλάδα αλλάζει ταχύτητα και στον χώρο του αθλητισμού.

Σας ευχαριστώ.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων και πριν εισέλθουμε στην…

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, έχει γραφεί στα Πρακτικά μία φράση. Θέλω να διαγραφεί μία φράση ακόμα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ, ολοκληρώθηκε η συζήτηση των επικαίρων ερωτήσεων, όπως ήδη το έχω αναγγείλει.

Πριν προχωρήσουμε στο νομοθετικό έργο που ακολουθεί, θα κάνουμε μια ολιγόλεπτη διακοπή.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, μπορούν δηλαδή να λάβουν τον λόγο όσοι έχουν αντίρρηση επί της κυρώσεως του πρωτοκόλλου για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Φυσικά, η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα συνεφώνησε.

Με βάση, λοιπόν, τη διαδικασία ψήφισης στην επιτροπή, ο ΣΥΡΙΖΑ είχε δηλώσει επιφύλαξη, το Κομμουνιστικό Κόμμα Ελλάδας καταψήφισε, η Ελληνική Λύση καταψήφισε και το ΜέΡΑ25 καταψήφισε.

Πριν δώσω τον λόγο στον εισηγητή του ΣΥΡΙΖΑ κ. Καλαματιανό και μετά στους υπόλοιπους εισηγητές, του Κομμουνιστικού Κόμματος Ελλάδας, της Ελληνικής Λύσης και του ΜέΡΑ25, επιτρέψτε μου να κάνω μία ανακοίνωση στο Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις εκπαιδευτικοί συνοδοί τους από το 4ο Γενικό Λύκειο Χαϊδαρίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλημέρα σας!

Χθες στην επιτροπή κρατήσαμε επιφύλαξη. Σήμερα θα ψηφίσουμε αυτή τη συμφωνία. Βέβαια, επαναλαμβάνουμε αυτά που αναφέραμε και χθες, θεωρούμε δηλαδή ότι αυτή η συμφωνία δεν θα έχει μεγάλη πρακτική σημασία και εφαρμογή, καθώς πολλοί κάτοικοι των πρώην ανατολικών χωρών έχουν επιστρέψει στις χώρες τους ή έχουν πάει σε άλλες χώρες της Δυτικής Ευρώπης, λόγω της οικονομικής κρίσης, της πανδημίας και τώρα του πολέμου. Βέβαια, πάντα αυτές οι συμφωνίες πρέπει να εφαρμόζονται, με την προϋπόθεση του ανθρωπισμού και του σεβασμού στο Διεθνές Δίκαιο. Θα πρέπει πάντα να εξαντλούνται τα ένδικα μέσα και μετά να προχωράει οτιδήποτε άλλο. Άρα υπερψηφίζουμε τη συμφωνία.

Και τώρα, κύριε Υπουργέ, δύο λόγια σχετικά με τους ενστόλους. Μάθαμε πρόσφατα ότι ετοιμάζεται ένα νομοσχέδιο από το Υπουργείο Εργασίας σχετικά με την κατάργηση της εισφοράς αλληλεγγύης, η οποία θα ισχύει για τους εργαζόμενους στον δημόσιο τομέα, αλλά όχι για τους ενστόλους στον Στρατό, στην Πυροσβεστική, στο Λιμενικό και την Αστυνομία. Τα σωματεία, λοιπόν, και οι εκπρόσωποι των εργαζομένων διαμαρτύρονται, γιατί, ενώ για όλους τους άλλους αυτή η εισφορά θα καταργηθεί, για τους ενστόλους θα προβλέπεται εισφορά υπέρ του Μετοχικού Ταμείου Στρατού, παραμένει δηλαδή η εισφορά.

Κύριε Υπουργέ, γνωρίζετε αυτό το θέμα. Παρακαλώ, λοιπόν, να το δείτε κι εσείς και να συνεννοηθείτε με το Υπουργείο Εργασίας γι’ αυτό το ζήτημα.

Ένα δεύτερο θέμα αφορά τις μεταθέσεις των αστυνομικών. Έχουμε εκδώσει και ανακοίνωση σχετικά. Προβλέπονται μηδενικές μεταθέσεις για τους αστυνομικούς. Αυτό είναι πρωτοφανές. Υπάρχει καταστρατήγηση του προεδρικού διατάγματος που εφαρμόζεται. Εδώ θα πρέπει να το δείτε και αυτό το θέμα. Ανακοινώσατε δεκαεπτά θέσεις μεταθέσεων σε όλη την Ελλάδα, με τις τακτικές μεταθέσεις όπως προβλέπεται από το Συμβούλιο, με τη νόμιμη διαδικασία. Όμως, συνεχίζετε να κάνετε αποσπάσεις. Αυτό σημαίνει ουσιαστικά ότι επιβαρύνεται ο κρατικός προϋπολογισμός. Δεν κάνετε τις τακτικές, τις κανονικές μεταθέσεις και συνεχίζετε τις αποσπάσεις αστυνομικών στην επαρχία ή οπουδήποτε αλλού έχουν ζητήσει, με επιβάρυνση του κρατικού προϋπολογισμού. Δεν λαμβάνετε, βεβαίως, υπ’ όψιν και την οικογενειακή κατάσταση, τον προγραμματισμό των αστυνομικών.

Αυτά ήταν τα δύο θέματα τα οποία ήθελα να επισημάνω εν όψει της συζήτησης αυτής της κύρωσης στην Ολομέλεια.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καλαματιανό.

Καλούμε στο Βήμα τον ειδικό αγορητή από το Κομμουνιστικό Κόμμα Ελλάδας κ. Παπαναστάση.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Πρόεδρε, όπως αναφέρθηκε και από το Προεδρείο, το Κομμουνιστικό Κόμμα Ελλάδας καταψηφίζει αυτή τη συμφωνία και αυτό αιτιολογήθηκε αναλυτικά στη σχετική επιτροπή. Θα συμπληρώσουμε κάποια στοιχεία και σήμερα.

Κατ’ αρχάς, να πούμε ότι σήμερα συζητάμε μια κύρωση ενός πρωτοκόλλου μεταξύ Ελλάδας και Μολδαβίας η οποία εμπεριέχει τον όρο «επανεισδοχή». Τι είναι αυτό; Είναι ένα «πινγκ-πονγκ» ανθρώπων. Τους δημιουργούμε τις συνθήκες να ξεριζωθούν από τις πατρίδες τους, να ψάξουν να βρουν τρόπους να επιβιώσουν και στη συνέχεια τους διαχειριζόμαστε. Αυτό είναι. Τους διαχειρίζονται, με στόχο και σκοπό να αυξήσουν για άλλη μια φορά την κερδοφορία των μονοπωλίων τους.

Σκοπός, λοιπόν, αυτής της κύρωσης είναι η διαμόρφωση μιας βολικής για τα κράτη-μέλη της Ευρωπαϊκής Ένωσης κανονικότητας στη διαχείριση προσφύγων και μεταναστών. Όμως, κανένας -μα, κανένας- δεν πρέπει να συμβιβαστεί με αυτή την κανονικότητα. Είναι η κανονικότητα του θανάτου ξεριζωμένων ανθρώπων με την καθημερινότητα των πολύνεκρων ναυαγίων, όπως τα πρόσφατα ναυάγια στη Λέσβο και τα Κύθηρα, με δεκάδες νεκρούς.

Κανένας δεν πρέπει να κλείσει τα μάτια στις αιτίες αυτής της τραγωδίας, που γίνονται ακόμα πιο φανερές. Οι άνθρωποι αυτοί εργαλειοποιούνται με τη συμμετοχή και την επικίνδυνη δράση διακινητών στα αιματηρά γεωπολιτικά παζάρια που παίζονται στις πλάτες τους και αναπτύσσονται στο έδαφος της άθλιας και απάνθρωπης ευρωενωσιακής πολιτικής που έχουν συνδιαμορφώσει -και εδώ είναι τεράστιες οι ευθύνες όλων των ελληνικών κυβερνήσεων- και υλοποιήσει όλες οι κυβερνήσεις, με τη στήριξη βέβαια και των άλλων αστικών κομμάτων του Κοινοβουλίου.

Εδώ και τώρα είναι ανάγκη και πρέπει να καταργηθεί το αντιδραστικό νομικό πλαίσιο του εγκλωβισμού και των απελάσεων, ο Κανονισμός του Δουβλίνου, η κοινή δήλωση Ευρωπαϊκής Ένωσης - Τουρκίας. Πρέπει να σταματήσει η εμπλοκή της χώρας στους ιμπεριαλιστικούς σχεδιασμούς και τον πόλεμο, που φέρνουν τεράστιους κινδύνους για τον λαό και προκαλούν τον ξεριζωμό εκατομμυρίων ανθρώπων.

Το Κομμουνιστικό Κόμμα Ελλάδας από θέση αρχής, όπως δηλώθηκε, καταψηφίζει αυτή τη συμφωνία. Είναι μια συμφωνία που απεικονίζει την αντιμεταναστευτική πολιτική της Ευρωπαϊκής Ένωσης αλλά και των ελληνικών κυβερνήσεων. Το Κομμουνιστικό Κόμμα Ελλάδας έχει ριζικά διαφορετική στάση απέναντι στο μεταναστευτικό - προσφυγικό πρόβλημα, θεωρώντας ότι είναι ένα πρόβλημα καθαρά ταξικό και οφείλεται σε συγκεκριμένες και ταυτόσημες αιτίες.

Οι πρόσφυγες και οι μετανάστες δεν προκύπτουν στα σύνορα της Ελλάδας ή των χωρών της Ευρωπαϊκής Ένωσης. Είναι αποτέλεσμα και δημιουργία της πολιτικής της Ευρωπαϊκής Ένωσης, του ΝΑΤΟ, των Ηνωμένων Πολιτειών. Οι ιμπεριαλιστικές χώρες με τους ιμπεριαλιστικούς πολέμους που έκαναν και συνεχίζουν να κάνουν, για παράδειγμα στο Αφγανιστάν, το Ιράκ, τη Λιβύη, τη Συρία, τη Γιουγκοσλαβία, τη Σομαλία, την Ουκρανία, την Παλαιστίνη και αλλού, έχουν τεράστιες ευθύνες, και αυτή είναι η αιτία. Όλους αυτούς τους ανθρώπους, λοιπόν, τους ξερίζωσε και τους καταδιώκει η φτώχεια, η εξαθλίωση, που έχουν καταδικάσει τους εργαζόμενους οι ξένοι αλλά και οι ντόπιοι καπιταλιστές στις χώρες τους, χώρες όπως είναι το Μπαγκλαντές, το Πακιστάν, αλλά και σε πολλές άλλες χώρες της Αφρικής και της Ασίας. Αν γυρίσουμε και κοιτάξουμε την ετικέτα στα ρούχα που φοράμε, θα δούμε πού απεικονίζεται η εκμετάλλευση αυτών των ανθρώπων. Για ένα λεπτό ένα σακάκι, ένα παντελόνι. Και εδώ πέρα έρχονται ως ιλουστρασιόν «πανοπλία» των Ευρωπαίων. Κανένας δεν κοιτάζει από πίσω τι κρύβεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό, κύριε Πρόεδρε.

Αυτές, λοιπόν, οι συμφωνίες σαν τη σημερινή αποτελούν κομμάτι του παζαριού μεταξύ των ιμπεριαλιστικών κρατών. Αφού ξεριζώσουν με τις επεμβάσεις τους εκατομμύρια κόσμο από τις χώρες τους παζαρεύουν στη συνέχεια δήθεν περίλυποι πόσους και ποιους θα πάρουν, ανάλογα με τις ανάγκες τους για φτηνό εργατικό δυναμικό. Είναι πραγματικά βρόμικο, είναι απάνθρωπο και το Κομμουνιστικό Κόμμα Ελλάδας το στηλιτεύει αυτό με κάθε ευκαιρία. Αυτή τη στυγνή εκμετάλλευση έχουν το θράσος μάλιστα να τη βαφτίζουν και «ανθρωπιστική πολιτική». Στη Γερμανία έκανε εξαγγελία ο πρόεδρος των εκεί βιομηχάνων: Χρειαζόμαστε τόσες εκατοντάδες χιλιάδες εργαζόμενους. Γιατί; Για φτηνό εργατικό δυναμικό.

Κατά την άποψή μας, η χρονική συγκυρία που κατατίθεται αυτή η συμφωνία για ψήφιση δεν είναι τυχαία. Δεν πρέπει να παραβλέψουμε ότι η Μολδαβία συνορεύει με την Ουκρανία, στο έδαφος της οποίας αναμετρώνται οι ΗΠΑ, το ΝΑΤΟ, η Ευρωπαϊκή Ένωση με τη Ρωσία και έρχεται σε μια περίοδο που το προσφυγικό - μεταναστευτικό βρίσκεται στο επίκεντρο της συζήτησης στην Ευρωπαϊκή Ένωση, σε μια περίοδο που εκατοντάδες χιλιάδες απελπισμένων ανθρώπων βρίσκονται εγκλωβισμένοι στην περίμετρο της Ευρωπαϊκής Ένωσης προερχόμενοι από χώρες που ήδη επιχειρούν ή επιχείρησαν οι σύμμαχοι της Κυβέρνησης αυτής, της προηγούμενης και των άλλων, και φυσικά έχουν τεράστιες ευθύνες για όλα αυτά.

Ας παραμεριστεί, λοιπόν, ας αφήσετε όλοι σας κατά μέρος τη δήθεν λύπη. Εμείς λέμε ότι είναι κάλπικη. Ο λαός μας το γνωρίζει πολύ καλά αυτό και είναι παρήγορο το γεγονός ότι πληθαίνουν καθημερινά τα δείγματα της αντίθεσης απέναντι σε αυτές τις πολιτικές.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε τώρα στο Βήμα τον ειδικό αγορητή της Ελληνικής Λύσης κ. Κωνσταντίνο Χήτα.

Έχετε τον λόγο, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ**: Ευχαριστώ πολύ, κύριε Πρόεδρε.

Κύριε Υπουργέ, περιμένουμε με αγωνία, είναι η αλήθεια, σήμερα τη δική σας τοποθέτηση. Εμείς πάνω κάτω τα είπαμε και χθες στην επιτροπή, που δεν πήρατε τον λόγο, άρα σήμερα περιμένουμε απαντήσεις σε μια σειρά ερωτημάτων και θεμάτων που σας θέσαμε χθες, τόσο όσον αφορά το νομοσχέδιο όσο και κάποια άλλα πράγματα, τα οποία άπτονται της δικής σας αρμοδιότητας και της Ελληνικής Αστυνομίας.

Τι μας φέρνετε σήμερα; Μία κύρωση ευρωπαϊκής συμφωνίας. «Ποιος είναι ο στόχος;» ρωτάει ο Έλληνας που μας παρακολουθεί τώρα εκεί έξω. Λέτε εσείς ως Κυβέρνηση ότι αυτό που φέρνετε σήμερα, η κύρωση της συμφωνίας, είναι ένα μέσο πρόληψης και αντιμετώπισης -για να καταλάβουμε τι ακριβώς φέρνετε- και διαχείρισης του φαινομένου της παράνομης μετανάστευσης, ότι η παράτυπη μετανάστευση παρουσιάζεται όχι μόνο ως εθνικό θέμα -έτσι λέτε-, αλλά ως κοινό ευρωπαϊκό πρόβλημα.

Ερώτηση: Κύριε Υπουργέ, αλήθεια τώρα συνειδητοποιήσαμε ή τώρα συνειδητοποιήσατε ότι αποτελεί μεγάλο πρόβλημα και χρειάζεται αντιμετώπιση;

Σας τα είπαμε και χθες, θα σας τα πούμε και σήμερα εδώ, από το ιερό Βήμα της Ολομέλειας της Βουλής των Ελλήνων. Ξέρετε, σας πήρε πολύ καιρό για να το συνειδητοποιήσετε. Γιατί εσείς ως Κυβέρνηση -αν θυμάστε- όταν αναλάβατε, καταργήσατε το Υπουργείο Μετανάστευσης. Το πήρατε πάνω σας. Ήταν και ο κ. Χρυσοχοΐδης τότε και ήταν άσπρος εδώ, είχε πανιάσει, όταν αναφερόταν σε θέματα παράνομης μετανάστευσης. Μετά συνειδητοποιήσατε ότι είναι πολύ μεγάλο θέμα και επαναφέρατε το Υπουργείο Μετανάστευσης.

Για την Ελληνική Λύση, κύριε Υπουργέ, εσείς διαχειρίζεστε ένα πρόβλημα. Κάνετε διαχείριση του προβλήματος. Για την Ελληνική Λύση η αντιμετώπιση της παράνομης μετανάστευσης σημαίνει οριστική λύση του προβλήματος και όχι διαχείριση. Για εσάς σημαίνει διαχείριση.

Πάμε τώρα σε ένα άλλο κομμάτι, γιατί και αυτό είναι ευρωπαϊκή οδηγία -μας ακούν και τα νέα παιδιά σήμερα. Μιλάνε για ευρωπαϊκή αλληλεγγύη. Οι Ευρωπαίοι θα μας σώσουν, παιδιά. Η ευρωπαϊκή αλληλεγγύη. Τα προβλήματά μας δεν θα τα λύσουμε εμείς. Θα μας τα λύσουν οι Ευρωπαίοι. Πού είναι η ενιαία, λοιπόν, ευρωπαϊκή πολιτική, που θα είναι δίκαιη, που θα μοιράζει το βάρος του μεταναστευτικού σε όλα τα κράτη-μέλη; Πού είναι; Δείξτε την να τη δούμε και εμείς.

Τόσος λόγος και φασαρία έγινε, κύριε Υπουργέ, για το ευρωπαϊκό σύμφωνο. Συζητήσεις ατέρμονες για τη μετανάστευση και το άσυλο. Μας λέγατε ότι η Ελλάς δεν θα υποχωρήσει, ότι θα εκφράσουμε τις απόψεις μας και τις διαφωνίες. Και τι έγινε; Προτάσεις εγκρίθηκαν, εκθέσεις υποβλήθηκαν, αλλά το ευρωπαϊκό σύμφωνο δεν εφαρμόστηκε ποτέ. Εδώ ο ίδιος ο Σχοινάς, ο Αντιπρόεδρος της Ευρωπαϊκής Επιτροπής, είπε: «το 2024 και βλέπουμε»!

Πού είναι, λοιπόν, η ενιαία ευρωπαϊκή δράση της Ευρώπης, κύριε Υπουργέ; Πού είναι οι συνέργειες; Πού είναι οι συνεργασίες;

Ξέρετε πάρα πολύ καλά ότι για να μη φορτωθούν στις πλάτες τους οι Ευρωπαίοι το πρόβλημα, είναι διατεθειμένοι να δώσουν κάποια ψίχουλα, όπως κάνουν στην Ελλάδα. «Φύγε κακό απ’ τα μάτια μου», έτσι το αντιμετωπίζουν, για να το πω απλά και λαϊκά, με συνέπεια να γίνει η χώρα μας το hot spot της Ευρωπαϊκής Ένωσης.

Ως πότε θα δίνουμε, κύριε Υπουργέ, ως χώρα, αλλά δεν θα ζητάμε; Ως πότε θα δίνουμε ως χώρα, αλλά δεν θα διεκδικούμε, δεν θα απαιτούμε τίποτα ως χώρα; Ως πότε θα πληρώνει ο ελληνικός λαός, ο Έλληνας πολίτης, κύριε Οικονόμου, και θα σηκώνει το βάρος αυτό; Ειδικά τώρα, κύριε Υπουργέ, που δεν μπορεί να αγοράσει τα βασικά είδη διατροφής, για να θρέψει τα παιδιά του. Ειδικά τώρα που οι πολιτικές σας τον στοχοποιούν ακόμα περισσότερο.

Την ίδια στιγμή, βέβαια -και εδώ είναι το οξύμωρο και το εξοργιστικό της ιστορίας-, ενώ ο Έλληνας περνάει αυτά τα δεινά, υπάρχουν χρήματα για στέγαση, για σίτιση, για άθληση και οτιδήποτε άλλο αυτών που κατακλύζουν τη χώρα μας και τους παρέχετε τα προνόμια και τα επιδόματα. Και όχι τίποτα άλλο, μόνο στους Έλληνες φορολογούμενους συνεχίζετε την υπερφορολόγηση.

Εδώ, κύριε Υπουργέ, διάβαζα σήμερα και ανατρίχιασα ότι θα «μπουκάρει», λέει, η ΑΑΔΕ στα σπίτια που χρωστούν στο δημόσιο. Όσοι χρωστούν στο δημόσιο, λέει, θα μπουκάρει η ΑΑΔΕ στα σπίτια. Θα τα δούμε αύριο αυτά στην άλλη Ολομέλεια.

Ξέρετε κάτι, ένα άλλο πολύ κρίσιμο σημείο είναι -σας το είπαμε και χθες- οι ΜΚΟ. Τριάμισι χρόνια φωνάζουμε για τις ΜΚΟ. Με πρόσχημα οι ΜΚΟ την προστασία των ανθρωπίνων δικαιωμάτων παρακινούν παράνομους μετανάστες, τους υποστηρίζουν με κάθε μέσο και να τα αποτελέσματα. Τι κάνετε; Σας είπαμε ελέγξτε τις. Κλείστε τις. Ξήλωσε τις. Τελειώνετε με αυτή τη γάγγραινα που λέγεται ΜΚΟ.

Εσείς όχι μόνο δεν τις έχετε κλείσει, αλλά μπορούν και εκπροσωπούν δικαστικά -ακούστε λίγο- τους παράνομους μετανάστες με νόμο που εσείς φέρατε και ψηφίσατε εδώ! Να μπορούν οι ΜΚΟ να εκπροσωπούν τους μετανάστες αυτούς στα δικαστήρια. Εδώ βρίζουν Υπουργούς, τον ομόσταβλό σας κ. Μηταράκη. Πώς νιώθετε γι’ αυτό; Αυτές οι ΜΚΟ, για τις οποίες δεν έχετε κάνει τίποτα. Κλείστε τις, λοιπόν, να τελειώνουμε. Αποτελούν γάγγραινα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε -ούτε ένα λεπτό- με το εξής: Σας θέσαμε χθες, κύριε Υπουργέ, κάποια ερωτήματα.

Η Ελληνική Λύση από το 2019 στην ψήφιση του πρώτου Ποινικού Κώδικα, το 2021 τα επανέλαβε, όταν λέμε ισόβια, κύριε Υπουργέ, είναι ισόβια. Τα ισόβια είναι ισόβια. Το λέει η ίδια η λέξη. Το «ισόβια δεκαοκτώ χρόνια, με καλή διαγωγή δώδεκα, έχει βγει το τέρας έξω», δεν είναι ισόβια. Πρέπει, είναι έτοιμη η κοινωνία να το αποδεχθεί αυτό το λογικό που προτείνει η Ελληνική Λύση.

Να έρθει εδώ, λοιπόν, να αλλάξουμε τον Ποινικό Κώδικα και όταν λέμε ισόβια, να είναι πραγματικά ισόβια για αυτά τα τέρατα, τους παιδοβιαστές.

Διότι είναι υποκριτικό, κύριε Υπουργέ, να συζητάει όλη η κοινωνία πάλι τώρα και να θέλει η Κυβέρνηση να νομοθετήσει, ακούγοντας την κοινωνία. Πρέπει να προλαμβάνουμε και όχι να γίνονται αυτά τα φρικτά εγκλήματα και μετά να νομοθετείτε και να βγαίνουν αυτοί και να κάνουν τα ίδια.

Προχθές βγήκε ένας μετά από επτά χρόνια, κύριε Υπουργέ, από τη φυλακή και με το που βγήκε, η πρώτη του έννοια ήταν να πάει να βιάσει ξανά δύο ανήλικα αγοράκια. Μετά από επτά χρόνια! Αυτοί κάνουν χρήση του Ποινικού Κώδικα και των ευεργετημάτων που εσείς ψηφίζετε. Όταν λέμε ισόβια, να είναι ισόβια.

Και το τελευταίο ερώτημα που θέλουμε να μας απαντήσει ο Υπουργός -το θέσαμε και χθες- είναι το εξής: Πείτε μας γιατί αυτά τα τέρατα, αυτά τα κτήνη, τους παιδοβιαστές τους πηγαίνετε στις φυλακές των Γρεβενών; Γιατί υπάρχει αυτή η διαφορετική, αν θέλετε, αντιμετώπιση και τους πάτε εκεί; Τι, στα μονόκλινα; Να μην κινδυνεύσουν τα πουλάκια μου; Γιατί δεν τους πάτε στις φυλακές κανονικά, όπως πάνε όλοι; Γιατί στα Γρεβενά; Γιατί ιδιαίτερη μεταχείριση; Εκεί μαζεύονται και κάνουν και γκέτο και λειτουργούν από εκεί, όπως ξέρετε. Γιατί τους πάτε στα Γρεβενά; Σταματήστε το αυτό. Είναι προκλητικό. Να πάνε εκεί που πρέπει να πάνε και να τιμωρηθούν όπως πρέπει.

Η τιμωρία, κύριε Υπουργέ, είναι μία, είτε το καταλαβαίνετε είτε όχι: Ισόβια και χημικός ευνουχισμός. Να μην ξαναδούν το φως του ήλιου ποτέ. Εκεί θα πάνε, εκεί θα πεθάνουν.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, θα δώσουμε τον λόγο τώρα στην ειδική αγορήτρια από το ΜέΡΑ25, την κ. Μαρία Απατζίδη. Δεν γνωρίζουμε από τους Κοινοβουλευτικούς Εκπροσώπους -επειδή βλέπω εδώ να παρευρίσκονται στην Αίθουσα- ποιοι θα θέλουν να μιλήσουν. Όσοι επιθυμούν, δηλαδή, καλό είναι να δηλωθούν στο Προεδρείο για να ξέρουμε.

Ορίστε, κυρία Απατζίδη, έχετε το λόγο.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχουμε μία συμφωνία-κύρωση η οποία έχει έρθει ουσιαστικά στο ελληνικό Κοινοβούλιο από το 2007. Το θέμα είναι γιατί τη φέρνετε τώρα. Εδώ είναι το ερώτημα.

Εμείς, ως ΜέΡΑ25, τοποθετηθήκαμε και χθες ποιες είναι οι θέσεις μας στα ζητήματα της μεταναστευτικής πολιτικής. Δεν μασάμε τα λόγια μας. Λέμε ξεκάθαρα ότι είμαστε υπέρ της ενσωμάτωσης και της δίκαιης κατανομής που πρέπει να υπάρχει ούτως ή άλλως και το επιτάσσει το Σύνταγμα, μια ίση αντιμετώπιση για όλους τους πολίτες που είναι στην επικράτεια.

Έρχεται, δηλαδή, μετά από δεκαπέντε ολόκληρα χρόνια στο ελληνικό Κοινοβούλιο. Αυτό δείχνει και τι σημασία δίνατε μέχρι σήμερα σε αυτή τη συμφωνία όλοι όσοι είχατε τη διακυβέρνηση της χώρας.

Η προφανής απάντηση είναι ότι αυτό εντάσσεται στο γενικότερο ξενοφοβικό κλίμα που στήνει η Κυβέρνηση Μητσοτάκη εδώ και τρία χρόνια. Ξεπλένετε, παράλληλα, την εγκληματική πολιτική που ακολουθείτε στο μεταναστευτικό με τη συνεχή παραβίαση του Διεθνούς Δικαίου, μέσω των επαναπροωθήσεων που έχουν συνεχιστεί και στοιχίσει τη ζωή πάρα πολλών μεταναστών και προσφύγων.

Αυτό το λέμε, γιατί το έχετε στη φρασεολογία σας η οποία χρησιμοποιείται στην αιτιολογική έκθεση. Παραδείγματος χάριν, γίνεται αναφορά σε ισχυρότατες μεταναστευτικές ροές, με ποικίλες οικονομικές, κοινωνικές, ανθρωπιστικές και πολιτικές συνέπειες σε εθνικό και ευρωπαϊκό δεδομένο επίπεδο, με την παράτυπη μετανάστευση να γίνεται αντιληπτή ως πρόβλημα που χρήζει αντιμετώπισης.

Είναι σαφές, κύριοι της Κυβέρνησης, ότι για εσάς, οι μετανάστες είναι το πρόβλημα και με τη συμφωνία αυτή προσπαθείτε δήθεν να λύσετε αυτό που ονομάζεται πρόβλημα. Βέβαια, η συγκεκριμένη συμφωνία προφανώς αφορά μόνο σε άτομα από τη Μολδαβία, που συνορεύει με την Ουκρανία, που ουσιαστικά αποτελούν αμελητέο ποσοστό όσον αφορά στη μετανάστευση.

Η εν λόγω συμφωνία, για εμάς, είναι ετεροβαρής, καθώς οι μεταναστευτικές ροές μεταξύ των δύο πλευρών είναι μονόπλευρες. Η αιτιολογική έκθεση δεν χάνει την ευκαιρία να παρουσιάσει τη Μολδαβία σχεδόν ως απειλή, μια χώρα που δεν έχει χερσαία σύνορα με την Ελλάδα, μια χώρα η οποία έχει 2,6 εκατομμύρια πληθυσμό, ένα κράτος που είναι εντελώς περίκλειστο.

Αναρωτιόμαστε αν έστω ένας Μολδαβός μπορεί να έρθει ως παράτυπος μετανάστης στην Ελλάδα.

Βεβαίως, κατατίθενται αντίστοιχες τέτοιες συμφωνίες-κυρώσεις. Σε πολλές περιπτώσεις δεν είναι κάτι. Είναι διαδικαστικό το θέμα.

Δεν μπορούμε, όμως, να παραβλέψουμε τη χρονική στιγμή που η συμφωνία έρχεται προς κύρωση, είναι μια στιγμή που ενισχύει τον ξενοφοβικό παροξυσμό της Κυβέρνησης, η οποία χρησιμοποιεί τους μετανάστες ως αποδιοπομπαία θύματα για το αδιέξοδο που εκείνη έχει φέρει στη χώρα. Έχετε ενσωματώσει και υπουργοποιήσει συγχρόνως –υποτίθεται- κεντροδεξιούς στο κόμμα σας, αλλά τελικά ακροδεξιοί είναι οι πολιτικοί που είχαν ένα παρελθόν σε φασιστοειδή μορφώματα. Προσπαθείτε δηλαδή να πείσετε τον ελληνικό λαό, ο οποίος πραγματικά είναι εξουθενωμένος, ότι το πατριωτικό του καθήκον είναι: να βλέπει τους μετανάστες ως αποδιοπομπαία θύματα, να βάλει στην άκρη, τέλος πάντων, τον ανθρωπισμό του, να ρίξει στον ξένο το φταίξιμο -ότι δηλαδή εσείς δεν φταίξατε ποτέ, όλες οι κυβερνήσεις και οι μεγάλες παρατάξεις της χώρας!- για την ερημοποίηση της χώρας, να θεωρήσει ως εχθρό της χώρας μια ομάδα πολλαπλώς εργαλειοποιημένων και κατατρεγμένων ανθρώπων, εν προκειμένω τους μετανάστες από μια μικρή χώρα με πληθυσμό μόλις, όπως είπα προηγουμένως, δύο εκατομμύρια και εξακόσιες χιλιάδες άτομα.

Ως ΜέΡΑ25 πιστεύουμε ότι χρειάζονται δράσεις μεσοπρόθεσμες, αλλά και μακροπρόθεσμες, για την παραγωγική ένταξη των μεταναστών. Σχετικά με αυτό αναφέρθηκα διεξοδικά και χθες στην επιτροπή. Εμείς ως ΜέΡΑ25 δεν θα υπερψηφίσουν την κύρωση-συμφωνία, γιατί τουλάχιστον οφείλετε για το κοινό καλό όλων των πολιτών, όπως το επιτάσσει το Σύνταγμα, να κάνετε τα ελάχιστα που μπορείτε, όπως είναι να δώσετε ΑΜΚΑ σε όλους αυτούς τους ανθρώπους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Απατζίδη.

Ολοκληρώθηκαν οι παρεμβάσεις των εισηγητών και των ειδικών αγορητών, όσων δηλαδή είχαν εκφράσει αντίρρηση στην επιτροπή. Από τους Κοινοβουλευτικούς Εκπροσώπους δεν υπάρχει επιθυμία για παρέμβαση. Οπότε θα δώσουμε τον λόγο στον κύριο Υπουργό, τον Υφυπουργό Προστασίας του Πολίτη κ. Οικονόμου, για να ολοκληρωθεί η συζήτηση της συγκεκριμένης κύρωσης.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κυρίες και κύριοι Βουλευτές, το προτεινόμενο σχέδιο νόμου εντάσσεται σε ένα ευρύτερο πλέγμα συμφωνιών της Ευρωπαϊκής Ένωσης με τρίτες χώρες για την επανεισδοχή προσώπων που διαμένουν χωρίς άδεια και συνοδεύονται από την υπογραφή εφαρμοστικών πρωτοκόλλων που καθορίζουν τις τεχνικές λεπτομέρειες της εφαρμογής τους. Υπό αυτό το πρίσμα οι συμφωνίες για τα εφαρμοστικά πρωτόκολλα με τρίτες χώρες -εν προκειμένω τη Μολδαβία- σχετικά με την επανεισδοχή πολιτών οι οποίοι δεν πληρούν τις προϋποθέσεις εισόδου και διαμονής σε κάποια χώρα-μέλος της Ευρωπαϊκής Ένωσης, συνιστούν ένα κρίσιμο εργαλείο για τη χώρα μας, διασφαλίζοντας ποικιλοτρόπως τα εθνικά μας συμφέροντα.

Η Ελλάδα ως πύλη εισόδου προς την Ευρωπαϊκή Ένωση, μαζί και με άλλες χώρες-μέλη, καλούνται καθημερινά να αντιμετωπίσουν τις εξαιρετικά αυξημένες πιέσεις και το τεράστιο βάρος των παράνομων μεταναστευτικών ροών. Η σημερινή Κυβέρνηση έχει αποδείξει στο πεδίο, ήδη από τον Φεβρουάριο του 2020, στα βορειοανατολικά σύνορά μας ότι δίνει απόλυτη προτεραιότητα στην αποτελεσματική αντιμετώπιση του ζητήματος αυτού. Στην κατεύθυνση αυτή υλοποιεί καθημερινά το ολοκληρωμένο σχέδιο που έχει εκπονήσει και το οποίο στηρίζεται σε δράσεις και πρωτοβουλίες εντός και εκτός συνόρων. Στο πλαίσιο αυτό η Κυβέρνηση αξιοποιεί κάθε μέσο που της παρέχει η Ευρωπαϊκή Ένωση για την αρτιότερη αντιμετώπιση του φαινομένου της παράτυπης μετανάστευσης προς τη χώρα μας.

Καταθέτουμε σήμερα προς συζήτηση, επεξεργασία και υιοθέτηση από την αρμόδια επιτροπή της Βουλής το παρόν σχέδιο νόμου που αφορά στην κύρωση του εφαρμοστικού πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας, το οποίο υπεγράφη στις 28 Μαρτίου του 2014 και η κύρωση του οποίου εκκρεμούσε έως σήμερα. Το εν λόγω πρωτόκολλο εφαρμογής αφορά στη συμφωνία του 2007 μεταξύ Ευρωπαϊκής Ένωσης και Δημοκρατίας της Μολδαβίας για την επανεισδοχή προσώπων που διαμένουν χωρίς άδεια. Έχει ως περιεχόμενο, κατά πάγια πρακτική σε αντίστοιχες περιπτώσεις, την αποσαφήνιση σειράς πρακτικών λεπτομερειών που κρίνονται αναγκαίες για την εφαρμογή της εν λόγω συμφωνίας και οι οποίες αφορούν: στον εκατέρωθεν ορισμό των αρμόδιων αρχών και σημείων επαφής, στα σημεία διέλευσης των συνόρων, στις διαδικασίες επανεισδοχής και διέλευσης, στα συμπληρωματικά έγγραφα και μέσα, στους όρους επανόδου υπό συνοδεία, στα έξοδα μεταφοράς, καθώς επίσης και στη συμφωνηθείσα γλώσσα επικοινωνίας.

Στο πλαίσιο, λοιπόν, μιας συνολικότερης ευρωπαϊκής αντιμετώπισης του προβλήματος της παράτυπης μετανάστευσης οι συμφωνίες επανεισδοχής αποτελούν έναν ακόμη αποτρεπτικό παράγοντα για τους παράτυπους μετανάστες και τα κυκλώματα διακίνησης. Παράλληλα, ενισχύουν και υποβοηθούν την εθελούσια επιστροφή παράτυπων μεταναστών.

Αξίζει, επίσης, να σταθούμε στον υψηλό πολιτικό συμβολισμό που εκπέμπει η χώρα μας στην παρούσα συγκυρία μέσα από την κυβερνητική πρωτοβουλία να προχωρήσει στην κύρωση του υπό συζήτηση εφαρμοστικού πρωτοκόλλου μεταξύ των δύο χωρών. Και αυτό συμβάλλει στην αντιμετώπιση ενός όχι μόνο εθνικού, αλλά και κοινού ευρωπαϊκού προβλήματος του οποίου οι επιπτώσεις είναι πλέον αισθητές, καθώς έχουν πολιτική, οικονομική, κοινωνική και ανθρωπιστική διάσταση. Συμβάλλει ακόμη στην πρόληψη, αντιμετώπιση και διαχείριση του κορυφαίου ζητήματος που απασχολεί τις κοινωνίες σε εθνικό και ευρωπαϊκό επίπεδο και λειτουργεί αποτρεπτικά στέλνοντας ένα ισχυρό μήνυμα στους επίδοξους διακινητές και όσους φιλοδοξούν να συνεργαστούν μαζί τους ότι το κράτος δικαίου παραμένει ισχυρό και επικρατεί. Ισχυροποιεί, επίσης, πολιτικά τη χώρα μας σε ευρωπαϊκό, αλλά και διεθνές επίπεδο.

Η σημερινή συνεδρίαση, αν και εντάσσεται σε μια σειρά τυπικών κοινοβουλευτικών διαδικασιών κύρωσης ενός συμβατικού κειμένου που έχει υπογράψει η Κυβέρνηση της Ελληνικής Δημοκρατίας και το οποίο αποκτά μετά από την κοινοβουλευτική αυτή διεργασία νομική ισχύ στην εσωτερική έννομη τάξη, εντούτοις διαθέτει ισχυρό πολιτικό συμβολισμό, ιδιαίτερα υπό το φως της παρούσας χρονικής συγκυρίας. Εκπέμπει ηχηρό μήνυμα ότι η χώρα μας στέκεται σθεναρά απέναντι σε όσους επιχειρούν για γεωπολιτικές σκοπιμότητες τη συστηματική εργαλειοποίηση χιλιάδων ανθρώπινων ψυχών και την εκμετάλλευση της ελπίδας τους για μία καλύτερη ζωή.

Θα μου επιτρέψετε όμως, κύριε Πρόεδρε, να αναφερθώ και σε κάποια ζητήματα. Πρόκειται για ζητήματα στα οποία έγινε εκτενής αναφορά από τα στελέχη της Αντιπολίτευσης κατά τη διάρκεια της συζήτησης στην αρμόδια επιτροπή, παρ’ όλο που δεν είχαν καμμία απολύτως σχέση με το θέμα του πρωτοκόλλου, το οποίο συζητάμε.

Για να είμαστε ξεκάθαροι, λοιπόν, οι κακουργηματικές πράξεις για τις οποίες κατηγορείται ο πενηντατριάχρονος από τον Κολωνό αναμφισβήτητα προκαλούν αποτροπιασμό και φρίκη σε όλους μας. Μιλάμε για σωρεία εγκλημάτων, δεν μιλάμε για πολιτική. Δεν μπορεί αυτή η φρικώδης υπόθεση παιδεραστίας που μας σοκάρει όλους να αποτελέσει πεδίο πολιτικής αντιπαράθεσης. Η Αστυνομία έκανε και κάνει τη δουλειά της και η δικαιοσύνη επίσης. Εκτιμώ ότι τα κόμματα και το Κοινοβούλιο θα πρέπει να προβληματιστούν με αφορμή την υπόθεση και τις μορφές εγκληματικότητας που μας αιφνιδιάζουν. Ταυτόχρονα θα πρέπει όλοι μας να είμαστε πιο ήρεμοι, γιατί στο πλαίσιο του κράτους δικαίου και του Ποινικού Κώδικα που βρίσκεται σε ισχύ στη χώρα μας, οι κατηγορούμενοι, αφού καταλογιστεί η ενοχή τους στο ακροατήριο, θα καταδικαστούν στην εσχάτη των ποινών. Και θέλω να τονίσω για μια ακόμη φορά ότι η Ελληνική Αστυνομία κάνει τη δουλειά της με άψογο τρόπο, με επαγγελματισμό, με αρτιότητα, με μυστικότητα, χωρίς σκιές και πέραν πάσης αμφιβολίας.

Επίσης, ας ξεκαθαρίσουμε και ένα άλλο κομμάτι: Με τις αλλαγές του Ποινικού Κώδικα και της Ποινικής Δικονομίας που προώθησε η Κυβέρνηση με νόμο του 2021 έχουν αυστηροποιηθεί οι ποινές για τέτοιου είδους αδικήματα και μπορεί να φτάνουν μέχρι και ισόβια. Προστέθηκε στη διάταξη του βιασμού περίπτωση τέλεσης αδικήματος σε βάρος ανηλίκου με προβλεπόμενη ποινή την ισόβια κάθειρξη και η ποινή έγινε πολύ πιο αυστηρή απ’ ό,τι ήταν μέχρι τότε. Αντιμετωπίζονται πλέον ως κακούργημα οι γενετήσιες πράξεις με ανηλίκους. Το αδίκημα τιμωρείται πλέον μόνο ως κακούργημα σε όλες τις μορφές του. Προβλέπεται αυτεπάγγελτη δίωξη των αδικημάτων κατά της γενετήσιας ελευθερίας, όταν στρέφονται σε βάρος ανηλίκων…

**ΙΩΑΝΝΗΣ ΡΑΓΚΟΥΣΗΣ:** Γιατί λέτε ψέματα; Γιατί λέτε ψέματα;

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη): …**διευρύνθηκε η προστασία των ανηλίκων με επέκταση της υποχρέωσης εποπτείας και σε ανηλίκους άνω των δεκαπέντε ετών, ενώ στην επιβαρυντική περίπτωση των γονέων ή επιτρόπων…

(Θόρυβος στην Αίθουσα)

Σας παρακαλώ.

**ΙΩΑΝΝΗΣ ΡΑΓΚΟΥΣΗΣ:** Του Κουμουτσάκου τα ψέματα ήρθατε να λέτε εδώ;

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Καταργείται η δυνατότητα επιβολής της χρηματικής ως μοναδικής ποινής.

**ΙΩΑΝΝΗΣ ΡΑΓΚΟΥΣΗΣ:** Ντροπή!

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Σας παρακαλώ. Διαβάστε τον Ποινικό Κώδικα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Αυτά που έγραψε ο Κουμουτσάκος, έρχεστε και τα λέτε εδώ; Ντροπή.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ τώρα, μη διακόπτετε. Παρακαλώ.

Ελάτε, κύριε Υπουργέ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Αναφέρομαι στις…

**ΙΩΑΝΝΗΣ ΡΑΓΚΟΥΣΗΣ:** Ήταν και πριν κακούργημα.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ!

**ΙΩΑΝΝΗΣ ΡΑΓΚΟΥΣΗΣ:** …. (Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ραγκούση, σας παρακαλώ! Δεν σας έδωσα τον λόγο.

**ΙΩΑΝΝΗΣ ΡΑΓΚΟΥΣΗΣ:** …. (Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Μα με συγχωρείτε, διακόπτετε τώρα τον Υπουργό; Όχι, δεν καταγράφεται τίποτα.

Κύριε Υπουργέ, συνεχίστε την ομιλία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Εξ υπαρχής τοποθετήθηκα και θεωρώ ότι αυτά τα σκληρά εγκλήματα δεν αποτελούν μορφή πολιτικής αντιπαράθεσης.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ!

Κύριε Υπουργέ, μην μπαίνετε σε διάλογο. Ολοκληρώστε την τοποθέτησή σας, σας παρακαλώ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Αναφέρομαι σε πραγματικά γεγονότα, τα οποία αναφέρονται σε αλλαγή του Ποινικού Κώδικα που έγινε, χωρίς καμμία σκιά …

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε! Δεν καταγράφεται τίποτα, κύριε Ραγκούση.

Κύριε Υπουργέ, σας παρακαλώ, συνεχίστε για να ολοκληρωθεί η διαδικασία.

(Θόρυβος στην Αίθουσα)

Παρακαλώ πολύ!

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Θα πρέπει να ληφθεί υπ’ όψιν στα δεδομένα της όλης συζήτησης ότι βρισκόμαστε μπροστά σε μια νέα κατάσταση σήμερα από πλευράς έξαρσης εγκλημάτων που έχουν σχέση και με την ενδοοικογενειακή βία. Βλέπουμε ότι και στα θέματα τα οποία έχουν σχέση με τις ασέλγειες σε βάρος ανηλίκων παρατηρείται μια αύξηση.

Κατά συνέπεια, τίθεται ένας εύλογος συλλογικός προβληματισμός. Θα πρέπει να δούμε πώς θα αποτρέπονται προληπτικά τέτοιες περιπτώσεις και πώς θα ενεργούμε προληπτικά και όχι κατασταλτικά, δηλαδή αφού τελεστούν τα εγκλήματα. Θα πρέπει όλοι μας εδώ να προβληματιστούμε και να λάβουμε κάποιες αποφάσεις για πιο άρτια και ουσιώδη στήριξη των θυμάτων, διότι επιχειρείται και ένας κανιβαλισμός πολλές φορές. Οι κομματικές «λασπομαχίες» –εκτιμώ ότι όλοι συμφωνούμε σε αυτό- δεν στηρίζουν τις άμυνες της πολιτείας και της κοινωνικής συγκρότησης απέναντι σε τέτοιου είδους αποτρόπαιες εγκληματικές συμπεριφορές.

Επίσης, θα ήθελα να αναφερθώ και στο θέμα της νησίδας του Έβρου, για το οποίο τελευταία δημιουργείται ανεξήγητα ένας θόρυβος, ενώ έχουν δοθεί επ’ αυτού επαρκείς εξηγήσεις με κατηγορηματικό τρόπο. Επιχειρούνται οι ανακοινώσεις του Υπουργείου Εθνικής Άμυνας να ερμηνεύονται με διαφορετικό τρόπο, κάτι το οποίο θεωρώ απαράδεκτο.

Για να είμαι απόλυτα σαφής, οι τριάντα οκτώ μετανάστες που δήλωσαν εγκλωβισμένοι στη νησίδα του Έβρου, σύμφωνα με τα στίγματα που είχαν στη διάθεσή τους οι ελληνικές αρχές και οι Ένοπλες Δυνάμεις, βρίσκονταν επί τουρκικού εδάφους αδιαμφισβήτητα. Ο όλος θόρυβος που δημιουργήθηκε, με βασικό μοχλό τα μηνύματα της ΜΚΟ «Human Rights 360», αξιολογήθηκε ως υποκινούμενος, με στόχο να εξυπηρετηθεί ο τουρκικός σχεδιασμός για τα κατασκευασμένα συνοριακά επεισόδια στην ελληνοτουρκική μεθόριο, στο ποτάμι, που το τελευταίο διάστημα βλέπουμε να χρησιμοποιείται μια αρκετά ύποπτη επιχειρησιακή τακτική από πλευράς τουρκικών αρχών.

Επ’ αυτού αναφέρομαι, στον βαθμό που επιτρέπεται –διότι το έγγραφο του Γενικού Επιτελείου Στρατού έχει χαρακτήρα εμπιστευτικό-, ότι σχετικά με τις συγκεκριμένες συντεταγμένες οι οποίες δόθηκαν από τις τουρκικές αρχές -αναφέρονται και από τις ΜΚΟ- υπάρχει αριθμός μεταναστών πάνω και χρήζει βοήθειας. Αναφέρεται επί λέξει: «Το παραπάνω σημείο, με τις συγκεκριμένες συντεταγμένες, βρίσκεται επί της νησίδας Κισσαρίου μεταξύ του χωριού Λάβαρα και του οικισμού Αμόριο. Δεν απεικονίζεται στους χάρτες του πρωτοκόλλου της Επιτροπής Χάραξης Ελληνοτουρκικών Συνόρων “Αθήνα 1926”, κείται επί τουρκικού εδάφους και απέχει είκοσι μέτρα περίπου από την ελληνοτουρκική μεθόριο».

Με βάση αυτό και απαντώντας οι υπηρεσίες μας στα διαβήματα που είχαν υπάρξει στο Καπετάν Αντρέεβο από πλευράς τουρκικών αρχών, υπήρξε η αναφορά με ημερομηνία 11 Αυγούστου: «Αναφορικά με το αντικείμενο του θέματος και σε συνέχεια της ελληνικής πλευράς με ημερομηνία 11 Αυγούστου ως απάντηση στην τουρκική κοινοποίηση της ίδιας ημέρας και μετά από σχετικές αναφορές για το θέμα αυτό, φαίνεται ότι ομάδα περίπου σαράντα ατόμων βρίσκεται ακόμη στη θέση με συντεταγμένες συγκεκριμένες στον Έβρο ποταμό. Θα θέλαμε, λοιπόν, η τουρκική πλευρά να προβεί στις σχετικές ενέργειες προκειμένου να παράσχει στα πρόσωπα αυτά κάθε απαραίτητη και κατάλληλη βοήθεια με πλήρη σεβασμό στα θεμελιώδη δικαιώματά τους».

Είναι το διάβημα το οποίο έκανε συμπληρωματικά η ελληνική πλευρά στις 13 Αυγούστου, ενώ είχε υπάρξει προγενέστερο διάβημα στο οποίο τους λέγαμε: «Αγαπητοί συνάδελφοι, αναφορικά με το αντικείμενο του θέματος θα θέλαμε να σας ενημερώσουμε ότι οι συντεταγμένες 41 μοίρες, 16 λεπτά, 21,2 δεύτερα βόρεια, 26 μοίρες, 25 λεπτά, 41,5 δεύτερα ανατολικά που αναφέρονται στην τουρκική γνωστοποίηση με ημερομηνία 11-8-2022 αντιστοιχούν σε θέση εκτός της ελληνικής επικράτειας. Ως εκ τούτου, είναι αναγκαίες οι άμεσες ενέργειές σας προκειμένου να παρασχεθεί στα τριάντα εννέα αυτά άτομα κάθε αναγκαία και κατάλληλη αρωγή».

Νομίζω ότι με τον πλέον κατηγορηματικό τρόπο πρέπει να δοθεί ένα τέλος σε αυτή την ιστορία, διότι είναι αδιανόητο να συνεχίζεται, όταν διαβλέπουμε από τουρκικής πλευράς να επιχειρούνται διάφορα τέτοια θέματα.

(Θόρυβος στην Αίθουσα)

**ΧΡΗΣΤΟΣ ΜΠΟΥΚΩΡΟΣ:** Πείτε κάτι τώρα, κύριε Παφίλη. Θέλετε να κάνουμε επέκταση, να κάνουμε πόλεμο;

**ΑΘΑΝΑΣΙΟΣ ΠΑΦΙΛΗΣ:** Αφήστε τώρα, διάλογο θα κάνουμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, νομίζω ότι εξαντλείται η ανοχή του Προεδρείου…

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Για την ολοκλήρωση της συζήτησης, θα πρέπεινα επισημάνω ότι η εν λόγω ομάδα μεταναστών ουδέποτε εγκλωβίστηκε στη νησίδα, αφού η απόσταση από την τουρκική παρόχθια πλευρά ήταν ελάχιστη και η στάθμη του νερού περίπου είκοσι εκατοστά. Επίσης, κανένα πρόβλημα δεν υπήρχε να προχωρήσουν προς την ελληνική όχθη, αφού η στάθμη βρισκόταν στα πενήντα εκατοστά περίπου.

Από τις κατοπτεύσεις που έγιναν από τις ελληνικές αρχές -Ελληνική Αστυνομία και Ένοπλες Δυνάμεις- δεν είχε διαπιστωθεί ούτε στο ελληνικό τμήμα αλλά ούτε και στο τουρκικό η παρουσία της συγκεκριμένης ομάδας μεταναστών. Σε επιχείρηση που έκαναν οι τουρκικές αρχές, μετά από τα δικά μας διαβήματα, αποχώρησαν από το συγκεκριμένο μέρος της νησίδας άπραγοι, διότι δεν βρήκαν πάνω της μετανάστες. Οι μετανάστες βρέθηκαν μετά, με άλλες συντεταγμένες, εντός του ελληνικού εδάφους και όχι στη νησίδα.

Αξίζει, λοιπόν, να σημειωθεί ότι η δημόσια επανόρθωση και η διόρθωση του επικεφαλής της ΜΚΟ Επαμεινώνδα Φαρμάκη, στη συνέχεια, μόνο τυχαίες και βεβιασμένες δεν θα πρέπει να είναι. Η ίδια η ΜΚΟ έκανε επανόρθωση επ’ αυτού και ζήτησε συγγνώμη.

Θέλω, όμως, πραγματικά, να επισημάνω ότι το τελευταίο διάστημα παρατηρείται, σχετικά με τις νησίδες στον Έβρο και με την ιδιαιτερότητα που υπάρχει στη συγκεκριμένη περιοχή, μία αρκετά προκλητική συμπεριφορά από πλευράς τουρκικών αρχών, προκειμένου να θελήσουν -υπάρχει εύλογη ανησυχία- να ωθήσουν τα πράγματα στη δημιουργία ενός μεθοριακού επεισοδίου.

Είμαστε ψύχραιμοι, είμαστε αποφασιστικοί, παρακολουθούμε και ενεργούμε ό,τι επιβάλλει το εθνικό συμφέρον και σε αυτό θεωρώ ότι όλη η Βουλή είμαστε ενωμένοι και σύσσωμοι και δίνουμε ενιαία απάντηση στην τουρκική πλευρά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις εκπαιδευτικοί συνοδοί τους από το 4ο Γενικό Λύκειο Χαϊδαρίου (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεννέα μαθήτριες και μαθητές και ένας συνοδός εκπαιδευτικός από το 1ο Δημοτικό Σχολείο Νέου Ψυχικού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, στο σημείο αυτό κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007» και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση του Πρωτοκόλλου μεταξύ της Κυβέρνησης της Ελλ. Δημοκρατίας και της Κυβέρνησης της Δημοκρατίας της Μολδαβίας...που διαμένουν χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007 |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Προστασίας του Πολίτη: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες, στις 10 Οκτωβρίου 2007» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 79α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, προχωρούμε τώρα στη συζήτηση των σχεδίων νόμου που αφορούν το Υπουργείο Εξωτερικών:

1. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείο Εξωτερικών: «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφενός, και του Καναδά, αφετέρου».

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείο Εξωτερικών: «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού».

Τα ανωτέρω νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία, φυσικά, θα γίνει μετά το τέλος της συζήτησης.

Προτείνω στο Σώμα να συζητηθούν και οι δύο κυρώσεις από κοινού.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, πέντε λεπτά και για τις δύο κυρώσεις;

**ΠΡΟΕΔΡΕΥΩΝ (Γεώργιος Λαμπρούλης):** Νομίζω ότι ήταν κατανοητό αυτό που ανάγνωσα. Τον λόγο παίρνουν όσοι έχουν, σύμφωνα με τον Κανονισμό, αντίρρηση ή επιφύλαξη στην επιτροπή.

Πιο συγκεκριμένα, και στις δύο κυρώσεις η Νέα Δημοκρατία, ο ΣΥΡΙΖΑ και το Κίνημα Αλλαγής ήταν υπέρ. Το Κομμουνιστικό Κόμμα ήταν στην κύρωση για τον Καναδά κατά και στην άλλη «ΠΑΡΩΝ», η Ελληνική Λύση κατά και επιφύλαξη αντίστοιχα, ενώ το ΜέΡΑ25 κατά και κατά. Άρα οι τρεις Εκπρόσωποι των τριών αυτών Κοινοβουλευτικών Ομάδων -εισηγητές, ειδικοί αγορητές- θα έχουν τον λόγο και φυσικά οι Κοινοβουλευτικοί Εκπρόσωποι των άλλων κομμάτων, εάν το επιθυμούν.

**ΑΝΔΡΕΑΣ ΛΟΒΕΡΔΟΣ:** Θα δηλωθώ ως Εκπρόσωπος και θα μιλήσω, παρ’ ότι δεν είμαι; Γιατί θα μιλήσω πέντε λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Αν είστε Κοινοβουλευτικός, βεβαίως. Δεν σας αρνούμαστε τον λόγο.

**ΑΝΔΡΕΑΣ ΛΟΒΕΡΔΟΣ:** Θα καταστώ. Αν δεν καταστώ, δεν γίνεται. Έτσι δεν είναι;

**ΠΡΟΕΔΡΕΥΩΝ (Γεώργιος Λαμπρούλης):** Τέλος πάντων, να μπούμε τώρα στον κύκλο των ειδικών αγορητών.

Τον λόγο έχει η ειδική αγορήτρια από το ΜέΡΑ25 κ. Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Ως προς την πρώτη επεξεργασία και κύρωση του πρωτοκόλλου όσον αφορά την εταιρική σχέση μας με τον Καναδά, στο σκηνικό των παγκόσμιων αλληλεξαρτήσεων, κυρίες και κύριοι συνάδελφοι, η Ευρωπαϊκή Ένωση προωθεί στρατηγικές εταιρικές σχέσεις που ουσιαστικά δεν εξασφαλίζουν τα συμφέροντα των μελών και των πολιτών της αλλά μόνο εκείνα των ισχυρών ολιγαρχών.

Η συγκεκριμένη συμφωνία στρατηγικής σχέσης αφορά στην ενίσχυση της διμερούς συνεργασίας σε τομείς όπως η ειρήνη και ασφάλεια, μετανάστευση, καταπολέμηση της τρομοκρατίας, ενέργεια, κλιματική αλλαγή, έρευνα και καινοτομία, ανάπτυξη και προξενική προστασία. Στο τελευταίο μόνο φαίνεται κάποιο θετικό αποτύπωμα επειδή αφορά σε θέματα βίζας για τους Βούλγαρους και Ρουμάνους πολίτες.

Σήμερα που η Δύση βρίσκεται σε τροχιά σύγκρουσης με τη Ρωσία και την Κίνα, μια πιο εντατική συνεργασία μεταξύ Ευρωπαϊκής Ένωσης και Καναδά, ειδικά στα θέματα ειρήνης και ασφάλειας περισσότερο ανησυχεί παρά καθησυχάζει.

Στη σημερινή πολυπολική παγκόσμια πραγματικότητα τέτοιες στρατηγικές εταιρικές σχέσεις εντασσόμενες στο νατοϊκό πλαίσιο -όπως λέγεται- διατλαντικής αρχιτεκτονικής ασφαλείας, προσπαθούν να αναστήσουν τον μονοπολικό κόσμο του 1990. Η μόνη πιθανή πρόβλεψη γι’ αυτή τη συνεργασία Ευρωπαϊκής Ένωσης - Καναδά στην εξωτερική πολιτική -όπως προβλέπεται στο πλαίσιο πολιτικού διαλόγου, άρθρα 26 και 27- θα έχει οπωσδήποτε αρνητικά αν όχι -θα έλεγα- και ολέθρια αποτελέσματα για την ειρήνη και την ασφάλεια στην Ευρώπη και στο βόρειο ημισφαίριο γενικότερα.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Η είσοδος Φινλανδίας και Σουηδίας στο ΝΑΤΟ διεύρυνε ήδη το πεδίο διένεξης Δύσης - Ρωσίας προς Βορρά, μέχρι και τον Αρκτικό Ωκεανό. Να σημειωθεί εδώ ότι ο Καναδάς στο χώρο αυτό προβάλλει την ισχύ του, ακόμα και συγκρουόμενος με τις Ηνωμένες Πολιτείες, όπως για τη ναυσιπλοΐα στο βορειοδυτικό πέρασμα.

Αντί για προώθηση διαλόγου Δύσης και Ρωσίας, λοιπόν, έρχεται με τη στρατηγική εταιρική σχέση η λάθος απάντηση. Τέτοιοι συνασπισμοί οξύνουν την ένταση και τις αντιθέσεις. Ακόμα και για τη Μέση Ανατολή η ταύτιση Ευρωπαϊκής Ένωσης και Καναδά προβληματίζει και ανησυχεί. Ενδεικτικά θα αναφέρω ότι καταδικάζουν μονομερώς το καθεστώς Άσαντ, αλλά σιωπούν για τις ρατσιστικές πολιτικές Τουρκίας και Ισραήλ που καταπατούν απροκάλυπτα τα ανθρώπινα δικαιώματα.

Διαβάζουμε ότι οι συμφωνίες της Ευρωπαϊκής Ένωσης με τρίτες χώρες πρέπει να περιλαμβάνουν αμοιβαίες προϋποθέσεις και πολιτικές ρήτρες για τα ανθρώπινα δικαιώματα και για τη δημοκρατία, να διασφαλίζουν ότι η κοινωνία των πολιτών και οι κύριοι ενδιαφερόμενοι συμμετέχουν πλήρως, ότι ενημερώνονται και ότι ζητήθηκε η γνώμη τους στη διαδικασία.

Πολύ καλογραμμένα είναι όλα αυτά, αλλά ποτέ δεν εφαρμόζονται στις σχέσεις της Ένωσης και των κρατών-μελών της με τις χώρες του σύγχρονου απαρτχάιντ. Εδώ η ευρωπαϊκή συνέπεια είναι πραγματικά εγκληματική.

Ο Καναδάς υποστήριξε πολλές αποστολές - επιχειρήσεις της Ευρωπαϊκής Ένωσης ακόμα και στο Μάλι, όμως με αυτές η Ευρωπαϊκή Ένωση αποσταθεροποιεί την ειρήνη και πολλαπλασιάζει τις συγκρούσεις. Και το αποτέλεσμα, κυρίες και κύριοι συνάδελφοι, είναι προσφυγιά. Ακόμα και στο ουκρανικό, κανείς δεν περιμένει ότι η στρατηγική εταιρική σχέση Ευρωπαϊκής Ένωσης - Καναδά θα μπορεί, παραδείγματος χάριν, να συμβάλλει στην επίτευξη της μόνης επιθυμητής και επιβαλλόμενης λύσης, που είναι η ανακωχή.

Οι πολιτικές προσωπικότητες εδώ δίνουν και το δικό τους στίγμα. Η κ. Φον ντερ Λάιεν και ο κ. Τριντό είναι και οι δύο εμβληματικά και προστατευόμενα τέκνα του δυτικού επικοινωνιακού κατεστημένου και ας αναλογιστούμε εδώ ποια πολιτικά οράματα μπορούν να φέρουν και να υπηρετήσουν. Πέρα από την ειρήνη και την ασφάλεια οι πολιτικές των δύο εταίρων για τα ορυκτά καύσιμα είναι παραδείγματα προς αποφυγή.

Η Ευρωπαϊκή Ένωση προωθεί την εξόρυξη σχιστολιθικού αερίου και ο Καναδάς την εξαγωγή πετρελαίου από πισσώδη άμμο, δηλαδή, όπως είπα και στην επιτροπή, από τη Σκύλλα στη Χάρυβδη. Ενώ υποτίθεται ότι ο στόχος είναι η μείωση των ρύπων, Ευρωπαϊκή Ένωση και Καναδάς επιλέγουν από τα ορυκτά καύσιμα τα πιο ενεργοβόρα και τα πιο επικίνδυνα για το περιβάλλον.

Την ίδια ώρα, όλο και περισσότερο καναδικό υγροποιημένο φυσικό αέριο έρχεται στην Ευρωπαϊκή Ένωση μέσω των Ηνωμένων Πολιτειών. Επιπλέον οι εμπορικές σχέσεις τόσο μέσα στην Ένωση όσο και με τους εταίρους της, διαμορφώνουν μια διεθνή διατλαντική ζώνη ελεύθερων συναλλαγών, μια τεράστια αγορά που επιτείνει και επιδεινώνει τα κοινωνικά και περιβαλλοντικά προβλήματα, αφού ο μόνος κανόνας στη λειτουργία της είναι η αύξηση των κερδών ορισμένων στρατηγικών επιχειρήσεων.

Είναι αλήθεια, λοιπόν, ότι πολλά θα μπορούσε να κερδίσει και η Ελλάδα μέσα από μια στρατηγική εταιρική σχέση της Ευρωπαϊκής Ένωσης με τον Καναδά, όχι όμως με μία σαν αυτή που συζητάμε σήμερα που έχει απόλυτα λανθασμένες βάσεις και άλλες σκοπιμότητες.

Συνεπώς, κύριε Πρόεδρε, εδώ καταψηφίζουμε.

Και πάω στη δεύτερη κύρωση πρωτοκόλλου για τα προνόμια και της ασυλίες της Διεθνούς Αρχής Βυθού.

Κύριοι συνάδελφοι, η Διεθνής Αρχή Βυθού έχει αποστολή την προστασία του οικοσυστήματος, του βυθού και του υπεδάφους, στην τεράστια περιοχή πέρα από τις αποκλειστικές οικονομικές ζώνες. Επίσης, για τις εξουσιοδοτήσεις και ελέγχους για την ανάπτυξη εργασιών ως προς τον εκεί ορυκτό πλούτο που θεωρείται ως κοινή κληρονομιά όλης της ανθρωπότητας. Τέλος, για την προστασία του οικοσυστήματος στη διεθνή βαθιά θάλασσα σε βάθη πάνω από διακόσια μέτρα όπου το φως δεν αρκεί για τη λειτουργία της φωτοσύνθεσης.

Η αρχή λειτουργεί σαν αυτόνομος διεθνής οργανισμός με συνέλευση, συμβούλιο, γραμματεία και επιχείρηση, η οποία διεξάγει όλες τις απαιτούμενες δραστηριότητες.

Πριν είκοσι τέσσερα χρόνια η Ελλάδα υπέγραψε το πρωτόκολλο για τα προνόμια και τις ασυλίες της αρχής και του προσωπικού της, που σήμερα καλούμαστε να κυρώσουμε.

Από τα κόμματα που κυβέρνησαν αυτά τα είκοσι τέσσερα χρόνια, θα ήθελα να ακούσουμε -το είπα και χθες- για ποιους λόγους δεν κατατέθηκε νωρίτερα από το 1998 μέχρι σήμερα για κύρωση το συγκεκριμένο πρωτόκολλο. Έχει πάρα πολύ μεγάλο ενδιαφέρον εάν η ψήφος είναι τελικά θετική.

Το πρωτόκολλο αριθμεί, κυρίες και κύριοι συνάδελφοι, μέχρι σήμερα στα είκοσι τέσσερα αυτά χρόνια μόλις σαράντα επτά συμβαλλόμενα μέρη από τα εκατόν εξήντα επτά κράτη-μέλη της αρχής, και ανάμεσα σε αυτά είναι τα δεκαεννέα από τα είκοσι επτά κράτη-μέλη της Ευρωπαϊκής Ένωσης.

Όσον αφορά στη δική μας στάση έχουμε σοβαρούς προβληματισμούς. Η έννοια της προστασίας της κοινής κληρονομιάς της ανθρωπότητας αποτελεί μια κατ’ αρχάς σωστή βάση. Υπάρχει, λοιπόν, το ερώτημα: αποτελεί, πράγματι, η Διεθνής Αρχή Βυθού έναν θεματοφύλακα του θαλάσσιου βυθού στα διεθνή ύδατα; Τα επιχειρηματικά συμφέροντα της άπληστης εκμετάλλευσης, όπως έχουμε δει, δηλώνουν παρόντα ακόμα και εκεί στον διεθνή βυθό. Εκεί υπάρχουν και τεράστια αποθέματα κρίσιμων πρώτων υλών όπως λίθιο, νικέλιο, μολυβδαίνιο, χαλκός, κοβάλτιο, υλικά, δηλαδή, χρήσιμα και για την περίφημη ενεργειακή μετάβαση.

Από την ίδρυσή της το 1994, η αρχή έχει εγκρίνει περισσότερες από είκοσι δύο συμβάσεις εξερεύνησης εξόρυξης βυθού - ωκεανού. Οι περισσότερες, λοιπόν, αφορούν στη ζώνη Κλάριον - Κλίπερτον ανάμεσα σε Χαβάη και Μεξικό, μια περιοχή διάσπαρτη, με αρκετά στοιχεία που περιέχουν κοβάλτιο, ικανό να τροφοδοτήσει περίπου 4,8 δισεκατομμύρια ηλεκτρικά οχήματα, σύμφωνα πάντα με εκτιμήσεις της βιομηχανίας. Η εξόρυξη τους παρά το μεγάλο βάθος θεωρείται μάλλον απλή υπόθεση.

Υπάρχουν όμως, κύριοι συνάδελφοι, δικαιολογημένες ανησυχίες για τις επιπτώσεις και για την απελευθέρωση επικίνδυνων στοιχείων στο οικοσύστημα. Μέχρι σήμερα η αρχή εξετάζει τους σχετικούς κανονισμούς, μέσα στο κλίμα των παγκόσμιων εκκλήσεων για μορατόριουμ στις εξορύξεις αυτές. Σύμφωνα με τους κανόνες της δεν εκδίδονται άδειες εξόρυξης αν δεν αποφασίσει η αρχή για τις περιβαλλοντικές και χρηματοοικονομικές πολιτικές που θα ρυθμίζουν τη βιομηχανία των εξορύξεων.

Αυτή η περίπλοκη, συναινετική διαδικασία βρίσκεται σε εξέλιξη εδώ και τριάντα χρόνια. Υπάρχει όμως ένα νομικό κενό, που εκμεταλλεύτηκε ήδη μια χώρα το Ναουρού τον Ιούνιο. Όταν μια χώρα ενημερώνει την αρχή για πρόθεση εξορύξεων, αυτή πρέπει να θεσπίσει τους αντίστοιχους κανόνες μέσα σε δύο χρόνια αλλιώς να εγκρίνει ένα προσωρινό σχέδιο.

Οι περιβαλλοντικοί, κοινωνικοί και οικονομικοί κίνδυνοι εδώ είναι μεγάλοι. Θεωρούμε, λοιπόν, προαπαιτούμενη τη συναίνεση των ντόπιων πληθυσμών μετά από πλήρη ενημέρωση, όπως και την επιστημονική τεκμηρίωση για αποτελεσματική διασφάλιση της προστασίας του περιβάλλοντος και της βιοποικιλότητας. Ο θαλάσσιος βυθός φιλοξενεί αμέτρητα είδη και λειτουργεί σαν μονάδα ανακύκλωσης των ωκεανών, αφού η αποσύνθεση νεκρών οργανισμών στον πυθμένα ανατροφοδοτεί την τροφική αλυσίδα. Επιπλέον, ο βυθός απορροφά το 1/4 των παγκόσμιων εκπομπών άνθρακα το χρόνο.

Ο ρόλος της αρχής καταγράφεται, λοιπόν, αρνητικά και στις διαπραγματεύσεις για τη σύναψη συνθήκης για τη βιοποικιλότητα στην ανοικτή θάλασσα που πάγωσαν τον Αύγουστο. Η Διεθνής Ένωση για τη Διατήρηση της Φύσης, γνωστή από τον κόκκινο κατάλογο των απειλούμενων ειδών καταγγέλλει ότι ο κανονιστικό ρόλος της Διεθνούς Αρχής Βυθού προτάσσει την εξορυκτική χρήση των ωκεανών και όχι τη διατήρησή τους. Αντίστοιχοι προβληματισμοί, όπως για τις εξορύξεις, υπάρχουν και για το αυξανόμενο επιχειρηματικό ενδιαφέρον για τους μικροοργανισμούς των βυθών από εταιρείες φαρμακευτικές αλλά και γενικής τεχνολογίας. Μάλλον εκεί θα πρέπει να αναζητήσουμε και την αιτία της σημερινής όψιμης επίσπευσης της κύρωσης μετά από είκοσι τέσσερα χρόνια στα επιχειρηματικά συμφέροντα για τις σύγχρονες μπαταρίες και το βιολογικό υλικό. Η μέχρι σήμερα πρακτική της Διεθνούς Αρχής Βυθού δεν παρέχει εχέγγυα για την προστασία αυτής της κοινής κληρονομιάς της ανθρωπότητας, έτσι ώστε να ενισχύεται με προνόμια και ασυλίες και αυτή και το προσωπικό της.

Πιστεύουμε ότι πρέπει να επιδιωχθεί μια παγκόσμια συνθήκη για τον έλεγχο των εξορύξεων.

Και εδώ, κύριε Πρόεδρε, οφείλω να πω ότι και αυτή την κύρωση την καταψηφίζουμε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κυρία Σακοράφα.

Καλημέρα και από μένα.

Καλείται στο Βήμα ο κ. Αντώνιος Μυλωνάκης από την Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πανηγυρίζουν οι Τούρκοι σήμερα. Ο τουρκικός Τύπος πανηγυρίζει. Ο Ερντογάν τρίβει τα χέρια του.

Χθες μόλις η Γερουσία αποφάσισε, γιατί καλό θα είναι να τα βλέπουμε και να τα συζητάμε και αυτά, ότι οι όροι τους οποίους είχε θέσει ο Πρόεδρος της Επιτροπής Εξωτερικών και Άμυνας στο Κογκρέσο, ο Μενέντες πήγαν περίπατο, δεν μπήκαν στον προϋπολογισμό των εξοπλιστικών. Άρα, λοιπόν, σημαίνει ότι ήρθησαν όλα τα προβλήματα τα οποία υπήρχαν για να πάρει η Τουρκία ή να αναβαθμίσει τα F-16 σε Viper.

Αυτό το οποίο πανηγύριζε η Κυβέρνηση και το είχε σαν σημαία, ότι βλέπετε οι Ηνωμένες Πολιτείες με τις οποίες υπογράψαμε μια συμφωνία αμυντική και οι οποίες θα μας βοηθήσουν, δεν πέρασαν ούτε είκοσι τέσσερις ώρες και οι Ηνωμένες Πολιτείες λένε: Όχι. Εμείς θα δώσουμε τα όπλα στον Ερντογάν, εμείς θα τον βοηθήσουμε. Τα υπόλοιπα όλα είναι με άλλα λόγια να αγαπιόμαστε.

Όταν σας λέει η Ελληνική Λύση από την πρώτη στιγμή ότι κανένας δεν είναι φίλος άλλο σύμμαχος, άλλο φίλος και κανένας δεν θα μας βοηθήσει σε ένα θερμό επεισόδιο με την Τουρκία και πρέπει να μάθουμε να ξύνουμε την πλάτη μας μόνοι μας, εσείς λέτε ότι βασιζόμαστε στους συμμάχους, στην Αμερική, κ.τ.λ.. Ναι σύμμαχοι, προσοχή όμως διότι αυτές οι συμμαχίες είναι λυκοφιλίες δεν είναι φιλίες.

Αντί, λοιπόν, να την τιμωρήσει η Αμερική την Τουρκία, την επιβραβεύει. Τώρα περιμένω τον κ. Μενέντες -και το λέω από τούτο εδώ το Βήμα- να ασκήσει βέτο. Μπορεί μέσα σε δύο μέρες να ασκήσει βέτο. Θα δούμε θα ασκήσει βέτο ο κ. Μενέντες γι’ αυτό το οποίο είχε θέσει σαν όρο να μην πουληθούν, να μην αναβαθμιστούν τα F-16 σε Viper της Τουρκίας, εάν και εφόσον θέλει να τα χρησιμοποιήσει γι’ αυτές τις δουλειές τις οποίες τα χρησιμοποιεί μέχρι τώρα, δηλαδή, να περνάει να κάνει συνεχώς αυτά τα οποία κάνει πάνω από τον εναέριο χώρο παραβιάσεις και παραβάσεις του ελληνικού εναέριου χώρου; Θα δούμε.

Υπάρχει και ένα άλλο θέμα το οποίο πρέπει να το κοιτάξουμε, κυρίες και κύριοι συνάδελφοι, κύριε Πρόεδρε, όλοι μαζί πλέον τώρα που είναι περισσότερο από ποτέ ανάγκη. Αυτή η μάστιγα των παιδοβιαστών έχει πλέον χτυπήσει «κόκκινο». Πρέπει να τιμωρούνται με ισόβια. Εμείς έχουμε ζητήσει και χημικό ευνουχισμό. Εν πάση περιπτώσει αυτό όμως που θέλουμε να κάνουμε είναι το εξής, κάποτε πρέπει να αποφασίσει, κύριε Υπουργέ, η Κυβέρνησή σας να φέρει νομοσχέδιο σοβαρό για την αλλαγή του Ποινικού Κώδικα. Η παιδεραστία, τα ειδεχθή εγκλήματα και, κυρίως, ο παιδοβιασμός θα τιμωρείται με ισόβια. Και όταν λέμε ισόβια όχι δεκαοκτώ χρόνια. Αυτό το θέλει όλη η κοινωνία πλέον, είναι ώριμη η κοινωνία να το αποδεχθεί. Ισόβια σημαίνει ισόβια, δεν θα ξαναδεί το φως του ήλιου και όπως είπε και ο Κώστας ο Γείτονας προηγουμένως, στο νομοσχέδιο που κατέθεσε το Υπουργείο Προστασίας του Πολίτη, όχι στα Γρεβενά. Το έχουμε βρει τώρα στα Γρεβενά. Εκεί πέρα πηγαίνουν όλοι περνάνε καλά μεταξύ τους τα ίδια πράγματα έχουν κάνει, τις ίδιες δολοφονίες ψυχών έχουν κάνει, και ξαναβγαίνουν σε επτά, οκτώ χρόνια, έξι χρόνια, πέντε χρόνια και κάνουν τα ίδια πράγματα. Παράδειγμα είναι αυτό το ανθρωποειδές. Εκτός από το ανθρωποειδές ο οποίος το έπαιζε και στέλεχος και έκανε και έδειχνε και σήκωνε σταυρούς και πετραχήλια κ.λπ., έχουμε και τον εξηντατριάχρονο. Μόλις βγήκε τρία αγοράκια, δύο αδερφάκια και ένα άλλο επτά και οκτώ χρονών. Ορίστε η κατάντια! Όλοι έχουμε παιδιά. Σταμάτησε, λοιπόν, να υποκρίνεστε!

Ας προχωρήσουμε τώρα στην «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφ’ ενός, και του Καναδά, αφ’ ετέρου». Καταψηφίσαμε, κύριε Υπουργέ. Η Ελληνική Λύση -και το έχει αποδείξει- είναι δίπλα στην ομογένεια, οι σχέσεις μας με τον Καναδά είναι σοβαρές, είναι καλές.

Βεβαίως, να κοιτάξουμε το θέμα της τρομοκρατίας, της εγκληματικότητας, της διακίνησης ναρκωτικών, της προώθησης της οικονομικής διαφάνειας, της προστασίας των θεμελιωδών δικαιωμάτων του ανθρώπου και της δημοκρατίας. Ως προς την προώθηση του εμπορίου και της οικονομίας, κύριε Υπουργέ, με αυτή την -αν θέλετε- οργάνωση της ΣΕΤΑ, που είναι μία εταιρεία ουσιαστικά, διαχείρισης η οποία δεν μπορεί να κάνει αυτό που αυτή γουστάρει σε όλο τον κόσμο. Είδαμε τι έγινε με την ελληνική φέτα. Ακόμα δεν έχει τακτοποιηθεί το θέμα.

Άρα λοιπόν, έπρεπε να μας φέρετε το νομοσχέδιο αφού είχε τακτοποιηθεί η ονομασία προέλευσης ΠΟΠ της ελληνικής φέτας, διότι αυτοί οι οποίοι χρησιμοποιούσαν τη φέτα ως ελληνική μέχρι το ’83, θα συνεχίσουν εσαεί να τη χρησιμοποιούν.

Θα φέρετε, λέει, άλλο νομοσχέδιο. Όχι! Εφόσον μιλάει για την προώθηση του εμπορίου και της οικονομίας, πρώτα έπρεπε να ξεκαθαρίσουν οι σχέσεις της Ευρωπαϊκής Ένωσης και κυρίως της Ελλάδας με τη ΣΕΤΑ και αυτά τα οποία ζητάει η Ελλάδα και έτσι να σταματήσει αυτό το παραμύθι. Καταψηφίζουμε, λοιπόν, το νομοσχέδιο αυτό.

Πάμε τώρα στην κύρωση του πρωτοκόλλου για τα προνόμια και τις ασυλίες της Διεθνούς Αρχής Βυθού. Ακούστε να δείτε, κύριε Υπουργέ, επειδή τα ξέρετε καλά τα θέματα του Υπουργείου Εξωτερικών.

Το 1982, Δίκαιο της Θάλασσας. Η Ελλάδα ήταν από τις πρώτες χώρες που το ψήφισε. Προσέξτε τώρα τι γίνεται με αυτό. Από τη συμφωνία αυτή, η οποία έχει δεκαεπτά τμήματα και μιλάμε για το ενδέκατο και δωδέκατο τμήμα το οποίο μας ενδιαφέρει, το ουσιαστικό ποιο είναι; Έχουν περάσει είκοσι τέσσερα χρόνια από το ’98 που την ψηφίσαμε και την φέρνουμε τώρα για κύρωση.

Πρώτον, γιατί μετά από τόσα χρόνια; Υπάρχει κάποιος λόγος που έρχεται σήμερα αυτή η συμφωνία; Δεύτερον, πώς είναι δυνατόν; Η Αμερική, οι Ηνωμένες Πολιτείες δεν έχουν ψηφίσει το Δίκαιο της Θάλασσας, κύριε Υπουργέ. Εγώ θέλω απαντήσεις μετά, εσείς παίζετε με το κινητό. Εντάξει, αλλά εγώ θέλω απαντήσεις. Γιατί λοιπόν οι Ηνωμένες Πολιτείες το 1983 ανακήρυξαν μονομερώς αποκλειστική οικονομική ζώνη στα διακόσια ογδόντα τρία ναυτικά μίλια, χωρίς να έχουν ψηφίσει το Δίκαιο της Θάλασσας;

Το 1986 ο ίδιος Πρόεδρος. ο Ρήγκαν από τρία ναυτικά μίλια τα χωρικά ύδατα τα κάνει δώδεκα. Τι λέει το Δίκαιο της Θάλασσας; Ότι η εθνική κυριαρχία είναι στα δώδεκα ναυτικά μίλια. Αυτό, λέει, μέχρι τα δώδεκα ναυτικά μίλια. Αυτό λέει το Δίκαιο της Θάλασσας. Συμφωνούμε, κύριε Υπουργέ; Συμφωνούμε.

Τι έχει κάνει η Ελλάδα μέχρι τώρα και γιατί δεν το κάνουμε τώρα; Ακούω ορισμένους οι οποίοι βγαίνουν στην τηλεόραση και μάλιστα είναι και στρατηγοί και πτέραρχοι και κάτι καθηγητές της συμφοράς και λένε «όχι τώρα, δεν είναι η κατάλληλη ώρα». Γιατί; Φοβόμαστε κανέναν; Ποια είναι η κατάλληλη ώρα; Από τότε που θυμάμαι τον κόσμο δεν υπάρχει κατάλληλη ώρα. Ο Ερντογάν και η Τουρκία γενικότερα, όχι μόνο ο Ερντογάν και οι προηγούμενες κυβερνήσεις συνέχεια, είχαν σαν πρώτο θέμα το casus belli. Μην κάνει κάτι η Ελλάδα. Μην κάνει τα δώδεκα ναυτικά μίλια, γιατί είναι casus belli. Μην κάνεις εκείνο, casus belli, μην κάνεις το άλλο, casus belli. Εμείς πότε έχουμε πει casus belli στην Τουρκία;

Τώρα, λοιπόν, η Εθνική Αντιπροσωπεία θα έρθει εδώ και θα δούμε ποιος έχει τη δύναμη ψυχής να πει από τα έξι στα δώδεκα ναυτικά μίλια. Κι αυτά που λέμε είναι παραμύθια της Χαλιμάς, κύριε Υπουργέ. Αυτό είναι ένα θέμα.

Δεύτερον, αποκλειστική οικονομική ζώνη, διακόσια ναυτικά μίλια, ό,τι έκαναν οι Ηνωμένες Πολιτείες που δεν έχουν ψηφίσει το Δίκαιο της Θάλασσας. Οριοθέτηση, λοιπόν, με την Κύπρο, ανακήρυξη όπου μπορούμε μονομερώς. Αυτά πρέπει να γίνουν τώρα.

Σήμερα το ΚΥΣΕΑ, κύριε Υπουργέ συνεδριάζει. Ξέρετε πού είναι το πρόβλημά τους πλέον; Πού θα κάνει την ενέργεια ο Ερντογάν και γιατί άλλαξε στάση η Αμερική. Ρωτήστε τους αξιωματικούς, τα στελέχη. Αυτό είναι το πρόβλημα. Αιφνιδιάστηκαν όλοι. Γιατί; Δεν σας τα λέγαμε; Γιατί αιφνιδιαστήκατε, γιατί αιφνιδιάστηκε το Υπουργείο Άμυνας; Επειγόντως χθες ο κ. Δένδιας θα μιλούσε στον κ. Παναγιωτόπουλο. Τα ξέρανε όλα αυτά και δεν έρχεστε να μιλήσετε εδώ πέρα, παρά κάνετε τις αθώες περιστερές. Θα μας βοηθήσουν οι σύμμαχοι! Κανένας δεν βοηθάει. Πληρώνουμε τα πάντα από τον ιδρώτα και το αίμα του ελληνικού λαού.

Η Ελληνική Λύση από την πρώτη στιγμή φωνάζει: «Από έξι σε δώδεκα ναυτικά μίλια τώρα η αιγιαλίτιδα ζώνη. Οριοθέτηση μαζί με την Κύπρο της αποκλειστικής μας οικονομικής ζώνης». Και αφήστε τις μερικές επήρειες. Να, η μερική επήρεια που φωνάζαμε, κύριε Υπουργέ. Τα βλέπετε; Έρχεται ο καθένας…

Και ο κ. Τσίπρας -εδώ είναι ο κ. Αθανασίου- γιατί μιλάει για 28ο Μεσημβρινό και δυτικότερα; Δηλαδή, ο 28ος Μεσημβρινός και ανατολικότερα, το σύμπλεγμα της Μεγίστης, πού πήγε; Ξεχάστηκε; Δεν έχει αιγιαλίτιδα ζώνη αυτό; Δεν έχει αποκλειστική οικονομική ζώνη αυτό; Ξεχάσαμε τα πάντα. Σε λίγο θα μας πείτε «από τον 25ο και δυτικότερα». Τι είναι αυτά τα πράγματα που κάνετε; Ελάτε με τη λογική. Είμαστε Ελλάδα, είμαστε κράτος δυνατό, περήφανο. Δεν μπορεί να φοβόμαστε τον Τούρκο!

Γελάς, στρατηγέ, αλλά είσαι από τον Έβρο. Είσαι από τον Έβρο!

**ΧΡΗΣΤΟΣ ΜΠΟΥΚΩΡΟΣ:** Διαβάζετε και τις εκφράσεις του προσώπου του;

**ΑΝΤΩΝΙΟΣ ΜΥΛΩΝΑΚΗΣ:** Αφήστε τα τώρα. Μην αρχίζουμε τώρα αυτά τα πράγματα.

Αυτή, λοιπόν, η διεθνής αρχή, η οποία έγινε από τη σύμβαση του Δίκαιου της Θάλασσας, η Διεθνής Αρχή των Θαλασσίων Βυθών, έχει σχέση με τα εκτός της εθνικής κυριαρχίας βυθό και επιφάνεια και τα διακόσια μίλια αποκλειστικής οικονομικής ζώνης.

Υλοποιήσετε, δε, κύριοι της Κυβέρνησης, κύριε Υπουργέ των Εξωτερικών, και την υφαλοκρηπίδα, η οποία έχει οριοθετηθεί από το 2011, με υπογραφή του εθνικού Κοινοβουλίου, με ψήφιση. Έχουμε οριοθετήσει υφαλοκρηπίδα. Προσέξτε αυτά τα πράγματα, διότι σε λίγο θα βλέπετε γεωτρύπανα από παντού και δεν θα κοιμάστε το βράδυ.

Επίσης, η Διεθνής Αρχή Θαλάσσιων Βυθών -θα κλείσω με αυτό- είναι ένας διεθνής οργανισμός ο οποίος δεν ελέγχεται από πουθενά. Δεν μπορώ να καταλάβω τι γίνεται εκεί.

Οι χώροι της αρχής αυτής είναι απαραβίαστοι, δεν υπόκειται σε οικονομικούς ελέγχους, κανονισμούς ή αναστολές παντός είδους, αυτοί, τα μέλη και οι οικογένειές τους. Κάνουν ό,τι θέλουν. Ό,τι χρήματα θέλουν ξοδεύουν, όπου θέλουν τα δίνουν. Κανένας δεν μπορεί να τους ελέγξει.

Η Ελληνική Λύση για μία ακόμη φορά καλεί το ελληνικό Υπουργείο Εξωτερικών να βλέπει τα θέματα ένα προς ένα σοβαρά, με τη λογική και με αυτά τα οποία μπορεί να μας έρθουν μπροστά. Για το θέμα αυτό ψηφίζουμε «παρών».

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μυλωνάκη.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο για μία διευκρίνιση ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Κυρίες και κύριοι συνάδελφοι, συζητάμε σήμερα την κύρωση μιας σύμβασης της Διεθνούς Αρχής Βυθού. Πρόκειται για έναν διεθνή οργανισμό κύρους, τις συμβάσεις του οποίου έχουν υπογράψει όλες οι χώρες που δέχονται το Διεθνές Δίκαιο της Θάλασσας.

Η χώρα βρίσκεται σε πίεση με τις προκλητικές ενέργειες της Τουρκίας. Το να λέμε ότι δεν υπογράφουμε εμείς μια κύρωση της Διεθνούς Αρχής Βυθού, την οποία υπογράφουν όλες οι υπόλοιπες χώρες που δέχονται το Διεθνές Δίκαιο της Θάλασσας και όχι η Τουρκία -δεν έχει υπογράψει η Τουρκία-, και να υπάρχουν διαφωνίες στο ελληνικό Κοινοβούλιο ή αμφίσημες θέσεις δεν νομίζω ότι προάγει αυτό που θέλουμε όλοι, δηλαδή την ισχυροποίηση της χώρας με βάση το Διεθνές Δίκαιο. Αυτή και μόνο τη διευκρίνιση ήθελα να κάνω.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μπουκώρο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και τρεις εκπαιδευτικοί συνοδοί τους από το 9ο Δημοτικό Σχολείο Αχαρνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Είναι το πρώτο σχολείο μετά τον κορωνοϊό; Ποδαρικό κάνουν;

**ΧΡΗΣΤΟΣ ΜΠΟΥΚΩΡΟΣ:** Είναι το τρίτο σήμερα.

**ΠΡΟΕΔΡΕΥΩΝ (Απόστολος Αβδελάς):** Με το καλό! Βλέπουμε έτσι ότι πλέον είμαστε στην κανονικότητα.

Τον λόγο έχει ο κ. Νικόλαος Παπαναστάσης από το Κομμουνιστικό Κόμμα Ελλάδας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Συζητάμε σήμερα την «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφ’ ενός, και του Καναδά, αφ’ ετέρου». Η Κυβέρνηση είναι συνεπής με τη συνολική αντιλαϊκή πολιτική της και με αυτή την κατάθεση για συζήτηση και λήψη αποφάσεων αυτής της συμφωνίας. Και βέβαια, έχει πολλούς λόγους να καμαρώνει γι’ αυτή της την κίνηση.

Είναι φανερό ότι αυτή η γενική συμφωνία υπηρετεί τα συμφέροντα των μονοπωλίων και συμμετέχει σε ένα πλαίσιο που σχετίζεται και με προγενέστερες συμφωνίες που έχουν υπογραφεί, αλλά και με αυτές οι οποίες έρχονται, κυρίως οικονομικές, για να δημιουργηθεί ένα γενικότερο πλαίσιο ευνοϊκό για την κερδοφορία των μονοπωλίων όπως ανέφερα.

Επίσης, γίνεται μια προσπάθεια να καλλιεργηθεί ένα κλίμα αισιοδοξίας και ένα πλαίσιο δήθεν υψηλών προσδοκιών και κοινών επιδιώξεων. Το ίδιο, όμως, το περιεχόμενο αυτής της συμφωνίας, των άρθρων της, ξεγυμνώνει μια ραφιναρισμένη υποκρισία όλων όσων την υποστηρίζουν.

Θα επικαλεστώ το περιεχόμενο του άρθρου 3, το οποίο αναφέρεται στο ότι τα συμβαλλόμενα μέρη θεωρούν ότι η διάδοση των όπλων μαζικής καταστροφής αποτελούν μία από τις σοβαρότερες απειλές κατά της διεθνούς σταθερότητας και ασφάλειας. Έτσι γράφει μέσα.

Εμείς λέμε ότι αυτό θα ήταν ανέκδοτο, αν δεν είχε μια τραγική πλευρά και αποτελεί, βεβαία, μια απροκάλυπτη υποκρισία. Και η Ελλάδα και ο Καναδάς και το σύνολο των χωρών της Ευρωπαϊκής Ένωσης είναι μέλη του ΝΑΤΟ. Από τη μια εδώ δηλώνουν ότι αντιτίθενται στη διάδοση όπλων μαζικής καταστροφής και από την άλλη το ΝΑΤΟ βάζει τη ματωμένη μπότα του -και όπου τη βάζει τσακίζει τους λαούς- για να προασπίσει τα συμφέροντα των μονοπωλίων. Και με τι το κάνει αυτό; Το κάνει με όπλα μαζικής καταστροφής. Αυτή, λοιπόν, είναι η πραγματικότητα που προδιαγράφει η συμφωνία που μας φέρνει η Κυβέρνηση και φυσικά μας προτείνει να υπερψηφίσουμε.

Βέβαια, είναι κι άλλοι στην ίδια γραμμή με την Κυβέρνηση, οι οποίοι υιοθετούν μεθόδους εξαπάτησης και εξακολουθούν να προβάλλουν την άποψη ότι μπορεί να υπάρξει ΝΑΤΟ χωρίς επιθετικούς σχεδιασμούς -αν είναι δυνατόν!- και μια Ευρώπη απογαλακτισμένη από τις Ηνωμένες Πολιτείες Αμερικής. Άλλο στοιχείο που αποκαλύπτει την υποκρισία και τη διπροσωπία που κρύβονται μέσα σε αυτές τις συμφωνίες.

Στο περιεχόμενο του άρθρου 4. Τι λέει; Μιλάει για την πρόθεση να απαγορευθεί η παράνομη κατασκευή, μεταφορά και κυκλοφορία φορητών όπλων και ότι αυτό συνιστά μια σοβαρή απειλή κατά της ειρήνης και της διεθνούς ασφάλειας. Τι κρύβουν όλοι αυτοί όμως; Γιατί αυτό πρέπει να τονίσουμε. Κρύβουν ότι το παράνομο εμπόριο όπλων αποτελεί μια τεράστια και εξαιρετικά κερδοφόρα αγορά η οποία έχει σαν αφετηρία τις ίδιες τις βιομηχανίες των όπλων των χωρών τους. Δεν είναι τίποτε κρυφές βιομηχανίες. Είναι αυτές οι ονομαστές που τις ξέρουμε όλοι και τα όπλα βγαίνουν με αριθμούς συγκεκριμένους πάνω, οι οποίοι καταγράφονται στο εργοστάσιο και βέβαια παρακολουθούν την πορεία του κάθε όπλου όπου πηγαίνει.

Άρα, λοιπόν, δεν είναι κρυφά αυτά τα στοιχεία και ας μην υποκρίνονται ότι θέλουν να ελέγξουν αυτή την αγορά. Είναι μια μαύρη αγορά που έχει διασυνδέσεις ξεκάθαρα και με κρατικές υπηρεσίες και κυκλώματα που τόσο η Ευρωπαϊκή Ένωση όσο και οι κυβερνήσεις των κρατών-μελών αρνούνται, δεν θέλουν να τα αγγίξουν.

Εμείς ως Κομμουνιστικό Κόμμα Ελλάδας αδιάλειπτα αποκαλύπτουμε αυτές τις σκοτεινές διασυνδέσεις, τη διαρκή προσπάθεια ένταξής τους σε μια αποδεκτή κανονικότητα. Ταυτόχρονα το Κομμουνιστικό Κόμμα Ελλάδας καλεί τους εργαζόμενους να γυρίσουν την πλάτη στις επικίνδυνες για το λαό κυβερνητικές επιλογές. Και ήδη έχουμε δηλώσει ότι καταψηφίζουμε αυτή τη συμφωνία.

Όσο αφορά τώρα την «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού»: Να ξεκαθαρίσουμε ότι οι αρμοδιότητες αυτής της Διεθνούς Αρχής Βυθού, η οποία θεσμοθετήθηκε ενσωματωμένη στο Δίκαιο της Θάλασσας των Ηνωμένων Εθνών του 1982, ξεκινάνε έξω και από τα χωρικά ύδατα που είναι η εθνική κυριαρχία και έξω από την αποκλειστική οικονομική ζώνη που είναι κυριαρχικά δικαιώματα. Εκεί ξεκινάνε οι αρμοδιότητες αυτής της αρχής.

Σύμφωνα με το άρθρο 177 της σύμβασης για το Δίκαιο της Θάλασσας, που επικαλέστηκα προηγουμένως, αυτή η αρχή ήδη απολαμβάνει στην επικράτεια κάθε κράτους μέρους της σύμβασης καθορισμένα προνόμια και ασυλίες. Σκοπός της σημερινής κύρωσης είναι η αναγνώριση πρόσθετων προνομίων και ασυλιών από αυτά που ήδη ισχύουν.

Αλλά αν θέλετε δεν είναι το σημαντικό αυτό. Το σημαντικό είναι -και εδώ θα πρέπει να εστιάσουμε την προσοχή μας και την κριτική μας- να τονιστεί ότι η σύμβαση για το Δίκαιο της Θάλασσας του 1982 δίνει τη δυνατότητα στη Διεθνή Αρχή Βυθού να υιοθετεί κανόνες, κανονισμούς και διαδικασίες για την αναζήτηση, εξερεύνηση και εκμετάλλευση πολυμεταλλικών κονδυλίων και άλλων ορυκτών πόρων, που βρίσκονται στον θαλάσσιο πυθμένα και υπέδαφος πέραν των εθνικών διαδικασιών, όπως είπαμε. Και εδώ πέρα, βέβαια, μπαίνει και το κερασάκι στην τούρτα. Ως βασική παράμετρος των αρμοδιοτήτων της καταγράφεται η προστασία του υποθαλάσσιου περιβάλλοντος.

Βέβαια εδώ είναι σημαντικό να λεχθεί ότι το οικονομικό διακύβευμα αυτών των αρμοδιοτήτων που έχει αυτή η αρχή είναι τεράστιο, ειδικά σε ένα περιβάλλον διαρκούς αυξανόμενου ενδιαφέροντος για νέα ορυκτά με τις δυνατότητες εξόρυξής τους να αυξάνονται και να συμβαδίζουν με την εξέλιξη της τεχνολογίας. Και βέβαια εμείς θεωρούμε νομοτέλεια ότι όπου υπάρχει καπιταλιστικό κέρδος οι πραγματικές περιβαλλοντικές ευαισθησίες να πηγαίνουν στην άκρη. Αυτά τα δύο δεν συμβαδίζουν. Η ίδια η ζωή το έχει δείξει, η ίδια η πραγματικότητα. Και φυσικά δεν πρέπει να το αμφισβητεί και κανένας και όποιος το αμφισβητεί έχει άλλους λόγους που το αμφισβητεί.

Επίσης οι διατάξεις της Σύμβασης του Δικαίου της Θάλασσας για τον διεθνή βυθό αποτυπώνουν με πολύ ξεκάθαρο τρόπο τους σφοδρούς ανταγωνισμούς μεταξύ των ισχυρών καπιταλιστικών κρατών για την εκμετάλλευσή της και ιδιαίτερα σε συνθήκες που αυτοί οι ανταγωνισμοί αυξάνονται δραματικά.

Να πάμε πού; Να πάμε στην Αρκτική; Να πάμε στον Ειρηνικό Ωκεανό; Γίνεται μία τεράστια διαμάχη σε μεγάλα βάθη για ορυκτά τα οποία είναι απαραίτητο να τροφοδοτείται η λεγόμενη πράσινη οικονομία. Είναι γνωστό ότι οι μπαταρίες των ηλεκτρονικών για παράδειγμα χρειάζονται αυτά τα ορυκτά, όπως και η βιομηχανία των αυτοκινήτων. Και εδώ να πούμε ότι αυτή η Διεθνής Αρχή Βυθού -μια και μιλάμε για την αρχή, όχι τόσο για αυτά που περιέχει η σημερινή κύρωση, να δούμε και την εμπλοκή της μέσα στη δράση των μονοπωλίων, που είναι τεράστια αυτά τα οποία ασχολούνται με την εξόρυξη- έχει χορηγήσει πάνω από τριάντα διερευνητικές συμβάσεις εξόρυξης βαθέων υδάτων. Και πού γίνεται το ένα τρίτο από αυτές, μια και επικαλούνται και περιβαλλοντικές ευαισθησίες;

Γίνονται σε υδροθερμικούς αεραγωγούς -άγνωστος στους περισσότερους ο όρος- τα οποία είναι μοναδικά οικοσυστήματα του βυθού της θάλασσας με τεράστια σημασία για τη διαμόρφωση του θαλάσσιου περιβάλλοντος. Να τη η περιβαλλοντολογική ευαισθησία που διακρίνει αυτούς τους οργανισμούς.

Το Κομμουνιστικό Κόμμα Ελλάδας για άλλη μια φορά με αυτά τα στοιχεία τεκμηριώνει τη θέση του ότι το αποκλειστικό κίνητρο και στην περίπτωση της εξόρυξης υποθαλάσσιων ορυκτών είναι το καπιταλιστικό κέρδος. Όσο λοιπόν υπάρχει ατομική ιδιοκτησία στα μέσα παραγωγής οι ισχυροί μονοπωλιακοί όμιλοι θα εκμεταλλεύονται τις πρώτες ύλες, θα καταστρέφουν ολόκληρες περιοχές, δεν θα παίρνουν μέτρα για την προστασία του περιβάλλοντος από την παραγωγική τους δραστηριότητα λόγω κόστους και φυσικά θα ρυπαίνουν με τα απόβλητά τους τις θάλασσες.

Με την ευκαιρία λοιπόν της συζήτησης αυτής της συμφωνίας εκφράζουμε τη θέση του κόμματός μας ότι η ανάγκη προστασίας του περιβάλλοντος είναι ασύμβατη με τα συμφέροντα των μονοπωλίων, της εξουσίας τους και τις διακρατικές συμφωνίες. Η θέση μας ήδη έχει εκφραστεί για αυτή τη συμφωνία και είναι το «παρών».

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Παπαναστάση.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, ζητώ τον λόγο για ένα λεπτό, γιατί δεν θέλω να μένουν λάθος εντυπώσεις σε όσους συναδέλφους βρίσκονται στην Αίθουσα, αλλά κυρίως σε όσους μας παρακολουθούν.

**ΠΡΟΕΔΡΕΥΩΝ (Απόστολος Αβδελάς):** Έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ο κύριος Εκπρόσωπος της Νέας Δημοκρατίας είπε κάποια πράγματα προηγουμένως, τα οποία δεν έχουν καμμία σχέση με την πραγματικότητα. Άλλα πράγματα συζητάμε εδώ.

Η Διεθνής Αρχή Βυθού έχει αποστολή, όπως ειπώθηκε από πολλούς συναδέλφους, την προστασία του οικοσυστήματος του βυθού και του υπεδάφους του στην τεράστια περιοχή πέρα από τις αποκλειστικές οικονομικές ζώνες. Ο κανονιστικός ρόλος της Διεθνούς Αρχής Βυθού προτάσσει, κυρίως, την εξορυκτική χρήση των ωκεανών και όχι τη διατήρησή τους. Θέλω λοιπόν να καταλάβω από πού και ως πού όλο αυτό έχει να κάνει με τα εθνικά μας θέματα και τα μπερδεύουμε με την κατάσταση η οποία έχει διαμορφωθεί από την επιθετικότητα του κ. Ερντογάν και μας κατηγορούν ότι δεν ψηφίζουμε τη συγκεκριμένη κύρωση. Αυτή η συζήτηση είναι άλλου παπά ευαγγέλιο και ελπίζω και πιστεύω ότι κάποια στιγμή η Νέα Δημοκρατία θα φέρει αυτή τη συζήτηση εδώ στην Ολομέλεια να την κάνουμε όλοι με τα χαρτιά ανοιχτά, να κουβεντιάσουμε επιτέλους την πραγματικότητα που υπάρχει. Αλλά αυτό που συζητάμε σήμερα δεν έχει να κάνει με αυτό που είπε ο κύριος συνάδελφος προηγουμένως.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Εγώ σας ευχαριστώ.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Βεβαίως, έχετε το δικαίωμα. Έχετε τον λόγο.

Νομίζω ήταν απάντηση στην Ελληνική Λύση αυτά που είπατε εσείς, δεν ήταν σε γενικό πλαίσιο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ήταν σε γενικό πλαίσιο.

Εκείνο το οποίο είπα και το διευκρινίζω και το υπογραμμίζω είναι ότι πρόκειται για μια διεθνή σύμβαση την οποία ποιοι την υπογράφουν; Αν δούμε ποιοι έχουν κυρώσει αυτή τη σύμβαση, ποια κοινοβούλια, είναι τα κράτη που συντάσσονται και συμφωνούν με το Διεθνές Δίκαιο. Έχει υπογράψει η Τουρκία αυτή τη σύμβαση;

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Τι σημαίνει αυτό, κύριε Πρόεδρε;

**ΧΡΗΣΤΟΣ ΜΠΟΥΚΩΡΟΣ:** Αυτό που ακούγεται ακριβώς σημαίνει, τίποτα παραπάνω και τίποτα παρακάτω. Είναι ένα δεδομένο αυτό.

Έχει υπογράψει η Τουρκία αυτή τη σύμβαση; Όχι. Λέω λοιπόν πως η χώρα μας, που σέβεται το Διεθνές Δίκαιο, στους οργανισμούς που υπογράφουν διεθνείς συμβάσεις, προκειμένου να ισχυροποιεί αυτή τη θέση της και στην πραγματικότητα και με πράξεις, και με δράσεις, και με κυρώσεις πρέπει να ψηφίσει αυτή τη συμφωνία. Αυτό είπαμε και νομίζω ότι είναι πολύ καθαρό. Το να λέμε ότι κυρώνουμε την άλφα συμφωνία και δεν κυρώνουμε τη βήτα εμείς πιστεύουμε ότι αδυνατίζει τη θέση μας, που είναι η προσήλωση στο Διεθνές Δίκαιο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Θα μιλήσετε όλοι.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Έχετε τον λόγο, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Επειδή λοιπόν η υποκρισία περισσεύει, για ποιο Διεθνές Δίκαιο μιλάμε; Οι Ηνωμένες Πολιτείες της Αμερικής έχουν υπογράψει;

**ΧΡΗΣΤΟΣ ΜΠΟΥΚΩΡΟΣ:** Τι σχέση έχει αυτό;

**ΑΘΑΝΑΣΙΟΣ ΠΑΦΙΛΗΣ:** Έχουν υπογράψει οι μεγαλύτεροι σύμμαχοί σας; Το ίδιο ισχύει και για την Τουρκία.

Αυτή η σύμβαση έγινε με πρωτοβουλία -τότε- της Σοβιετικής Ένωσης και όσον αφορά αυτούς τους οποίους επικαλείστε για το Διεθνές Δίκαιο, η Ελλάδα σέβεται το Διεθνές Δίκαιο, οι Ηνωμένες Πολιτείες Αμερικής το σέβονται; Απαντήστε. Ντρέπεσθε να πείτε όχι;

**ΧΡΗΣΤΟΣ ΜΠΟΥΚΩΡΟΣ:** Εμείς θα απαντήσουμε; Οι Ηνωμένες Πολιτείες θα σας απαντήσουν.

**ΑΘΑΝΑΣΙΟΣ ΠΑΦΙΛΗΣ:** Ακούστε, δεν θα παίζουμε τον παπά, «εδώ παπάς, εκεί παπάς…», λέμε ότι οι χώρες που σέβονται το Διεθνές Δίκαιο έχουν υπογράψει τη σύμβαση του 1992 για τις θάλασσες ναι, ή όχι; Ναι. Οι Ηνωμένες Πολιτείες της Αμερικής που είναι ο στρατηγικός σας σύμμαχος και με βάση τα προβλήματα που έχουμε με την Τουρκία και λέτε ότι πρέπει να είμαστε εμείς με το Διεθνές Δίκαιο, έχουν υπογράψει; Όχι, δεν έχουν υπογράψει. Να, λοιπόν, η υποκρισία η γενική.

Εμείς ψηφίσαμε «παρών», δεν καταψηφίσαμε. Ανεξάρτητα από αυτό, όμως, να γνωρίζει ο ελληνικός λαός ποιοι εγγυούνται κατά την άποψη όλων των υπολοίπων αστικών κομμάτων, τα σύνορα κ.λπ.. Μα, οι Αμερικάνοι δεν αναγνωρίζουν σύνορα πουθενά και γι’ αυτό δεν την έχουν υπογράψει. Αυτή είναι η πραγματικότητα. Και επειδή θα μιλήσει απ’ ό,τι μου είπε και ο κ. Λοβέρδος για το Κόσοβο, επειδή μιλάμε για αναθεωρητισμό και αλλαγή συνόρων, ρωτώ: Το Κόσοβο τί είναι; Η διάλυση της Γιουγκοσλαβίας τί είναι; Είναι αναθεωρητισμός αυτός; Δεν είναι παραβίαση του Διεθνούς Δικαίου από το ΝΑΤΟ -που το υποστηρίζετε- δεν είναι παραβίαση της τελικής πράξης του Ελσίνκι που καθόρισε τα σύνορα στον κόσμο; Ποιος ξεκίνησε, λοιπόν, μετά το 1991 την αναθεώρηση των συνόρων και σήμερα μιλάει μόνο για την Ουκρανία; Και εμείς εναντίον είμαστε του πολέμου της Ρωσίας κατά της Ουκρανίας, αλλά όχι και έτσι! Για να δούμε τα αποτελέσματα της αναθεώρησης. Θα πει κανένας τίποτα, μιας και μιλάμε για το περιβάλλον, ότι το ΝΑΤΟ έριξε βόμβες απεμπλουτισμένου ουρανίου στο Κόσοβο και ότι πέθαναν χιλιάδες από καρκίνο, μεταξύ των οποίων και Έλληνες και Ιταλοί στρατιώτες, μιας και μιλάμε για τη συμφωνία με τον Καναδά που είναι κατά της διάδοσης των όπλων μαζικής καταστροφής κ.λπ., για να έχει συναίσθηση και ο ελληνικός λαός ποια είναι η υποκρισία και ποια η πραγματικότητα. Οι φονιάδες παριστάνουν τα θύματα!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Και μιας και το προαναγγείλατε, ορίστε ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, κ. Ανδρέας Λοβέρδος, έχει τον λόγο.

**ΑΝΔΡΕΑΣ ΛΟΒΕΡΔΟΣ:** Ως εισηγητής ήθελα να πάρω τον λόγο, αλλά αφού η διαδικασία αυστηροποιήθηκε και τηρείται έτσι, αλλάξαμε με την κ. Γιαννακοπούλου, για να μπορέσω να πω δυο πράγματα.

**ΠΡΟΕΔΡΕΥΩΝ (Απόστολος Αβδελάς):** Όχι, έτσι είναι ο Κανονισμός.

**ΑΝΔΡΕΑΣ ΛΟΒΕΡΔΟΣ:** Γνωρίζω, έχετε δίκιο. Έχετε απόλυτο δίκιο.

Κύριε Υπουργέ των Εξωτερικών, δεν υπάρχει περίπτωση να ταξιδέψει Έλληνας πολιτικός εκτός συνόρων επισκεπτόμενος χώρες της Ευρώπης ή εκτός Ευρώπης, όπου να μην συζητήσει με τον πρέσβη της χώρας μας εκεί και να μην του μεταφερθεί η αδυναμία λειτουργίας των πρεσβειών. Κανόνας! Εξαιρέσεις; Ούτε μία.

Μάλιστα, όπως επανειλημμένα έχουμε πει, αλλά δεν πάει άλλο, θα πρέπει να το κουβεντιάσουμε αυτό το θέμα με τον κ. Δένδια, ανταλλάσσοντας επιχειρήματα σε πεδίο κοινοβουλευτικού ελέγχου. Δεν πάει άλλο! Δεν πάει άλλο να σου λένε ότι για 300 ευρώ χρειάζονται δύο μήνες έγκρισης. Δεν πάει άλλο αυτό! Δεν πάει άλλο να σου λέει ο άλλος ότι οδηγεί το αυτοκίνητό του και το αφήνει έξω από τον χώρο που πάει, για να μην δουν ότι οδηγεί αυτός, γιατί δεν υπάρχει συνεργάτης. Δεν πάει άλλο να μην μπορούν να κάνουν εθνική γιορτή ή να βάζουν χρήματα από την τσέπη τους. Δεν γίνεται αυτό το πράγμα. Δεν είναι προσωπικό για τον εκάστοτε διπλωματικό μας εκπρόσωπο ή την εκάστοτε διπλωματική μας εκπρόσωπο, είναι για τη χώρα πολιτικό θέμα αυτό. Έχει ξεφύγει η Ελλάδα από πλευράς δημοσίου χρέους, 356 δισεκατομμύρια έχει φθάσει η ονομαστική τιμή του δημοσίου χρέους. Θα προστεθούν κατά πάσα πιθανότητα και τα 18 δισεκατομμύρια των κρατικών εγγυήσεων για το πρόγραμμα «ΗΡΑΚΛΗΣ» και αυτό ανεβαίνει.

Δεν με νοιάζει αν ο λόγος πέφτει λόγω πληθωρισμού και λόγω της ανάπτυξης που έχει η χώρα. Δεν με νοιάζει αυτό. Mε νοιάζει ότι ο απόλυτος αριθμός ανεβαίνει δραματικά και όλοι τον παρακολουθούν. Και σ’ αυτό το περιβάλλον δεν υπάρχουν 1.000 ευρώ; Το είχα επισημάνει και όταν ψηφίζαμε προϋπολογισμό. Όλα τα Υπουργεία αυξάνουν τον προϋπολογισμό τους, εσείς τον μειώνετε. Γιατί δηλαδή αισθάνεστε αυτήν την άνεση; Όλα πάνε τόσο καλά; Δεν υπάρχουν θέματα;

Ειδικά για το Κόσοβο που ήμουν επί τέσσερις ημέρες, αυτό που θέλω να υπογραμμίσω είναι ότι η χώρα αυτή δεν είναι μια τυχαία χώρα, και για το παρελθόν που είπε ο κ. Παφίλης, αλλά και για το παρόν και το μέλλον. Υπάρχουν θέματα στα οποία και η Ελλάδα έχει συμμετοχή. Η Ελλάδα μαζί με άλλες τέσσερις χώρες της Ευρωπαϊκής Ένωσης δεν αναγνωρίζει το Κόσοβο, Κύπρος, Σλοβακία, Ισπανία, Ρουμανία. Και χωρίς την Κύπρο τέσσερα κράτη-μέλη του ΝΑΤΟ, τα ίδια, τα υπόλοιπα, δεν αναγνωρίζουν τη χώρα αυτή. Άρα είναι μπλοκαρισμένη χώρα σε σχέση με την ευρωατλαντική της προοπτική.

Παρ’ ότι στην Ελλάδα ξεκίνησε μια συζήτηση προ μηνών και ξαφνικά από τη μια ο κ. Ροζάκης είπε ότι «εκατόν δέκα περίπου χώρες έχουν αναγνωρίσει το Κόσοβο, εμείς γιατί καθυστερούμε» και από την άλλη πλευρά ο κ. Βαληνάκης λέει ότι δεν πρέπει να το αναγνωρίσουμε, εγώ είμαι στη μέση. Θα σας εξηγήσω με μισή φράση για αυτό. Η Ελλάδα συμμετέχει στο μπλοκάρισμα αυτό. Και οι ίδιοι οι Κοσοβάροι αλλά και οι γύρω τους έχουν ενδιαφέρον για τη θέση της Ελλάδας. Δεν είμαστε απόλυτοι όπως είναι οι άλλοι. Ας πούμε, οι Ισπανοί που έχουν τους Βάσκους και τους Καταλανούς έχουν λόγους να είναι πάρα πολύ επιφυλακτικοί για οποιαδήποτε θέματα τέτοιων αναγνωρίσεων, το ίδιο και οι Ρουμάνοι με τους ουγγρικής καταγωγής. Εμείς με την Κύπρο έχουμε τις σοβαρότατες επιφυλάξεις μας, αν και η γνωμοδότηση του Διεθνούς Δικαστηρίου της Χάγης έχει δείξει την απόλυτη διάκριση ανάμεσα στην Κύπρο και στο Κόσοβο. Εν τούτοις, έχουμε επιφυλάξεις. Δεν τις έχουμε όπως τις έχουν οι άλλοι, γι’ αυτό είναι σωστή για την ώρα η γραμμή που τηρούμε να πολλαπλασιάζονται οι επισκέψεις του Υπουργού των Εξωτερικών εκεί, σε λίγο θα πάει η Υπουργός Πολιτισμού, να έρχεται ο Πρωθυπουργός τους εδώ να συναντάει τον Έλληνα Πρωθυπουργό. Είμαστε διακριτοί από τους άλλους που δεν αναγνωρίζουν, αλλά δεν αναγνωρίζουμε και εμείς. Προς ώρας αυτή η γραμμή θεωρώ ότι είναι πάρα πολύ σωστή, αλλά δεν θα μπορέσει να αντέξει για πάρα πολύ καιρό και γι’ αυτό πρέπει να είμαστε όλοι συνειδότες αυτής της πραγματικότητας και το κάθε κόμμα να κάνει τις δικές του επεξεργασίες για να δούμε πού θα πάμε.

Θέλω, κύριε Υπουργέ, με αυτά τα λόγια να κατέβω από το Βήμα, αλλά θέλω να συγκρατήσετε την πρώτη μου σκέψη. Δεν γίνεται να συνεχίσετε με τον τρόπο που κάνετε πολιτική διπλωματικής μας παρουσίας στο εξωτερικό. Δεν γίνεται να το συνεχίσετε αυτό. Δεν καταλαβαίνω γιατί δεν ακούει το Υπουργείο. Οι διπλωμάτες δεν εισηγούνται; Εισηγούνται. Το Υπουργείο δεν λαμβάνει τις εισηγήσεις τους; Τις λαμβάνει. Γιατί τα περιφρονείτε αυτά; Γιατί πιστεύετε ότι είναι χρέος του κάθε διπλωμάτη να εκτίθεται στους συναδέλφους του; Να μην μπορεί να είναι ισοϋψής ούτε με τους μικρούς, με τους φτωχούς αυτού του πλανήτη. Να μην μπορεί να συγκριθεί καν με τους Τούρκους. Να μην μπορεί να συγκριθεί καν με άλλους Ευρωπαίους. Να μιζεριάζουν για εκατό ευρώ των οποίων η έγκριση παίρνει μήνες.

Είναι απίστευτα αυτά τα πράγματα που έχετε κάνει. Είστε τέσσερα χρόνια κοντά στη διακυβέρνηση του τόπου. Και το λέω εγώ που ο λόγος μου πιάνει, κύριε Βαρβιτσιώτη, γιατί έχω κάνει πολλές φορές, τις περισσότερες, πολύ θετική κριτική στις πολιτικές σας αποφάσεις για την εξωτερική πολιτική της χώρας. Άρα δεν είμαι εδώ σε αυτή τη Βουλή για να αγοράζω ψήφους με λόγια του αέρα και αέρα κοπανιστό. Αλλά αυτό το θέμα το κοιτάτε με περιφρόνηση. Δεν αναφέρομαι σ’ εσάς, δεν έχετε την ευθύνη του Υπουργείου, αλλά είστε Υπουργός των Εξωτερικών, πώς θα γίνει;

Πρέπει, λοιπόν, να το λύσετε και να το λύσετε τώρα. Το σχέδιο προϋπολογισμού ήδη πηγαίνει τον δρόμο του, Οκτώβριο-Νοέμβριο-Δεκέμβριο, ώστε να ψηφίσουμε τον προϋπολογισμό. Εκεί αν τα πράγματα είναι τα ίδια, αν οι διαφορές δεν είναι αισθητές, τότε νομίζω ότι το κάνετε επίτηδες. Προσφέρετε στον Πρωθυπουργό τάχα καλές υπηρεσίες. Του λέτε ότι δεν χρειάζεστε λεφτά, ενώ η χώρα μας χρειάζεται λεφτά. Τόσα πετάχτηκαν αυτόν τον καιρό. Πέραν αυτών που ήταν χρήσιμα και έπιασαν τόπο, πόσα χρήματα μέσα από οριζόντιες πολιτικές πετάχτηκαν πραγματικά γιατί δόθηκαν σε ανθρώπους που δεν τα είχαν ανάγκη;

Αυτό το θέμα της παρουσίας της πατρίδας μας στο εξωτερικό μην το κάνετε όπως τον 10ο αιώνα που έκλειναν τις πρεσβείες, γιατί υποτίθεται ότι διπλωματικές υπηρεσίες προσέφεραν οι πρόξενοι. Μην το κάνετε έτσι.

Όταν έναν πρέσβη τον έχετε κλειδωμένο στο γραφείο του, να μην μπορεί να βγει από αυτό, τότε στερείτε την πατρίδα μας από τις διπλωματικές του υπηρεσίες εκεί που έχουμε κρίνει ότι πρέπει να υπάρχουν πρεσβείες.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λοβέρδο.

Θα κλείσουμε με τον Αναπληρωτή Υπουργό Εξωτερικών τον κ. Μιλτιάδη Βαρβιτσιώτη.

Ορίστε, κύριε Υπουργέ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, κυρίες και κύριοι συνάδελφοι, κάθε φορά που το Υπουργείο Εξωτερικών βρίσκεται ενώπιον της Εθνικής Αντιπροσωπείας για να συζητήσει θέματα πολύ εξειδικευμένα, όπως τα δύο συγκεκριμένα που συζητάμε, αναγκαστικά η συζήτηση διευρύνεται, γίνεται πολύ μεγαλύτερη και μπαίνουν στην ατζέντα σχεδόν όλες οι ανησυχίες γύρω από την εθνική εξωτερική πολιτική.

Θα μου επιτρέψετε, όμως, πριν προσπαθήσω να απαντήσω σε κάποιες από αυτές τις ανησυχίες τις οποίες εξέφρασαν οι συνάδελφοι, να πω δυο κουβέντες για τις συμφωνίες που συζητάμε. Η μία αφορά τη στρατηγική σχέση ανάμεσα στην Ευρωπαϊκή Ένωση και τον Καναδά, μία στρατηγική σχέση η οποία ξεπερνά τις εμπορικές σχέσεις. Για τις εμπορικές σχέσεις έχουμε τη συμφωνία CETA η οποία έχει κυρωθεί στο παρελθόν κι έχει περάσει. Ήταν άλλη η κυβέρνηση η οποία διαπραγματεύτηκε τότε και άλλη η κυβέρνηση η οποία συνηγόρησε υπέρ αυτής της συμφωνίας στο Συμβούλιο Υπουργών. Είναι μία συμφωνία την οποία προσπαθούμε να βελτιώσουμε σε ό,τι αφορά την κατοχύρωση των προϊόντων ονομασίας προέλευσης, χωρίς, όμως, να δίνει πάρα πολλά περιθώρια για φοβερές βελτιώσεις.

Όμως, η στρατηγική σχέση με τον Καναδά είναι μια στρατηγική σχέση όπου κάποιος, βλέποντας ψυχρά τα πράγματα στον πλανήτη, αντιλαμβάνεται ότι υπάρχει μία κοινή αντίληψη με τον Καναδά σε πάρα πολλά πράγματα, στον τρόπο με τον οποίο η δημοκρατία και το κράτος δικαίου λειτουργούν στη χώρα του Καναδά.

Ο σεβασμός στο Διεθνές Δίκαιο, η συναντίληψη στα θέματα γεωπολιτικής ασφάλειας και σταθερότητας, το γεγονός ότι η πλειοψηφία των μελών της Ευρωπαϊκής Ένωσης που βρίσκονται στο ΝΑΤΟ είναι σύμμαχοι με τον Καναδά στο πλαίσιο του ΝΑΤΟ και η διεύρυνση των πολιτικών σχέσεων, ουσιαστικά βελτιώνει τη θέση της Ευρωπαϊκής Ένωσης και δεν την περιορίζει. Άρα δεν αντιλαμβάνομαι, ιδιαίτερα από τα κόμματα τα οποία πιστεύουν στην εμβάθυνση της Ευρωπαϊκής Ένωσης, το γεγονός ότι αρνούνται να ψηφίσουν υπέρ αυτής της συμφωνίας.

Σε ό,τι αφορά δε το πρωτόκολλο για τα προνόμια και τις ασυλίες της Διεθνούς Αρχής Βυθού, η μόνη κριτική την οποία μπορεί να δεχθεί το Υπουργείο Εξωτερικών είναι ότι αυτή καθυστέρησε. Όντως είναι μια συμφωνία που έχει υπογραφεί το 1998. Σήμερα έχει περίπου σαράντα επτά συμβαλλόμενα μέρη, δεκαεννέα εκ των οποίων μέλη της Ευρωπαϊκής Ένωσης. Και όπως έχει και ο τελευταίος Έλληνας καταλάβει -ο λιγότερο ενημερωμένος Έλληνας εννοώ-, η χώρα μας σε αυτή την πολύ μεγάλη ένταση την οποία περνάει τα τελευταία χρόνια στη σχέση της με την Τουρκία, έχει ως ασπίδα ανάμεσα στα άλλα τον σεβασμό στο Διεθνές Δίκαιο που απορρέει από τη Σύμβαση των Ηνωμένων Εθνών για το Δίκαιο της Θάλασσας.

Είναι μία σύμβαση την οποία έχουν υπογράψει εκατόν εξήντα οχτώ χώρες του Οργανισμού Ηνωμένων Εθνών. Ορισμένες δεν την έχουν υπογράψει όπως οι Ηνωμένες Πολιτείες, κύριε Παφίλη, έχετε δίκιο σε αυτό. Αυτό, όμως, δεν σημαίνει ότι η σύμβαση αυτή δεν αποτελεί τον μπούσουλα με τον οποίο λύνονται οι διαφορές στη θάλασσα.

Εχθές είχαμε μία πολύ σημαντική συμφωνία, την οριοθέτηση της ΑΟΖ ανάμεσα στο Ισραήλ και στον Λίβανο, η οποία έγινε με σεβασμό στις προβλέψεις της UNCLOS, με τη διαμεσολάβηση των Ηνωμένων Πολιτειών που δεν την έχουν υπογράψει, αλλά σέβονται απολύτως τα δικαιώματα τα οποία απορρέουν από τη σύμβαση και τη θεωρούν ως τρόπο με τον οποίο επιλύονται οι διαφορές που έχουν να κάνουν με τις θαλάσσιες αμφισβητήσεις.

Και, βεβαίως, είναι στο στρατηγικό συμφέρον της χώρας να βελτιώνει η UNCLOS τη θέση της στο παγκόσμιο δικαιακό σύστημα, να είναι ένα ισχυρό εργαλείο, να αποκτά περισσότερα εργαλεία για την εμπέδωση των σκοπών του.

Εμείς θεωρούμε ότι είμαστε ταυτισμένοι με την UNCLOS και τα εθνικά μας συμφέροντα είναι ταυτισμένα με τη UNCLOS, γιατί βάσει των προβλέψεων αυτών και οριοθετήσαμε την ΑΟΖ με την Ιταλία και επεκτείναμε τα χωρικά μας ύδατα, κάνοντας την πρώτη επέκταση της εθνικής κυριαρχίας από την ενσωμάτωση των Δωδεκανήσων και σήμερα στο Ιόνιο και προχωρήσαμε στη μερική οριοθέτηση της ΑΟΖ με την Αίγυπτο και συζητάμε για την παραπομπή της οριοθέτησης των θαλασσίων ζωνών με την Αλβανία πάλι βάσει της UNCLOS.

Άρα δεν καταλαβαίνω γιατί θα πρέπει η χώρα να είναι α λα καρτ επισκέπτης στις προβλέψεις της UNCLOS. Όταν υπάρχει και το θέμα του βυθού, όταν έχουμε μία από τις παγκόσμιες ναυτιλίες, όταν σήμερα οι ελληνικές ναυτιλιακές εταιρείες είναι οι μεγαλύτεροι μεταφορείς ενέργειας και προϊόντων εξορύξεων, δεν καταλαβαίνω γιατί θα πρέπει να είμαστε εμείς αντίθετοι σε αυτά.

Τώρα έρχομαι στα επιμέρους θέματα, τα οποία ετέθησαν από διάφορους συναδέλφους.

Δεν υπάρχει αμφιβολία ότι ζούμε μια πρωτοφανή ένταση στις ελληνοτουρκικές σχέσεις. Η ρητορεία που προέρχεται από την Άγκυρα είναι ενδεικτική των προθέσεων και, δυστυχώς, τα ελληνοτουρκικά έχουν καταστεί αντικείμενο της προεκλογικής εκστρατείας και της προεκλογικής έντασης που επικρατεί στη γείτονα. Αυτό δεν ευνοεί την επίλυση των εθνικών θεμάτων. Αυτό δεν ευνοεί το καλό κλίμα που θέλουμε να έχουμε στις ελληνοτουρκικές σχέσεις. Αυτό δεν ευνοεί τη μείωση της έντασης στο πεδίο. Και αυτό πρέπει να το καταλαβαίνει καθένας.

Η χώρα αντιμετωπίζει αυτή την τουρκική απειλή και την αντιμετωπίζει νομίζω με επάρκεια. Για αυτό και η πλειοψηφία των Ελλήνων εμπιστεύονται τον Κυριάκο Μητσοτάκη στους χειρισμούς που κάνει σε όλα τα διεθνή φόρα. Το είδαμε και προχθές στην Πράγα.

Επαναλαμβάνω ότι το είδαμε προχθές στην Πράγα από τον εκνευρισμό που προκάλεσε στον κ. Ερντογάν για τον τρόπο με τον οποίον του απάντησε στο δείπνο των ηγετών, όπου μάλιστα ο Τούρκος Πρόεδρος προέβη και σε μια ακόμα κίνηση να αποχωρήσει από το δείπνο των ηγετών. Αφού μίλησε, άκουσε τον Κυριάκο Μητσοτάκη, δεν θεώρησε σκόπιμο να συμμετέχει στη συζήτηση με τους υπόλοιπους σαράντα δύο ηγέτες που βρισκόντουσαν εκεί, δείχνοντας ουσιαστικά, ότι έχει και η Τουρκία σε ένα βαθμό υποχωρήσει από τη διάθεσή της να είναι αναπόσπαστο κομμάτι αυτού που λέμε του δυτικού συστήματος ασφάλειας και του ευρωπαϊκού συστήματος ασφάλειας. Και αυτό πρέπει να μας προβληματίζει ακόμα περισσότερο.

Εμείς, λοιπόν, απαντάμε διπλωματικά σε όλα τα επίπεδα. Διευρύνουμε τις συμμαχίες μας, στρατηγικές συμμαχίες, σε όλα τα μέτωπα είτε στη Μέση Ανατολή για τις χώρες του Κόλπου είτε στα πλαίσια του ΝΑΤΟ και της Ευρωπαϊκής Ένωσης είτε με τις Ηνωμένες Πολιτείες.

Δεν ξέρω αν παρακολουθείτε πόσο εκνευρισμό προκαλεί στα τουρκικά μέσα ενημέρωσης το γεγονός ότι η Αλεξανδρούπολη έχει αποτελέσει πλέον αντικείμενο των ελληνοαμερικανικών σχέσεων και είναι, κύριε Δημοσχάκη, ένα λιμάνι που έχει αποκτήσει ιδιαίτερη στρατηγική σημασία για το ΝΑΤΟ ιδιαίτερα μετά τη ρωσική εισβολή στην Ουκρανία και πόσο εκνευρισμό προκαλεί το γεγονός ότι παρακάμπτεται ο στρατηγικός ρόλος της Τουρκίας μέσα από την αξιοποίηση της γεωγραφικής θέσης της χώρας.

Παράλληλα, με τις θυσίες του ελληνικού λαού έχουμε προχωρήσει σε ένα πρωτοφανές, ναύαρχε κύριε Χατζηδάκη, εξοπλιστικό πρόγραμμα βγαίνοντας από την πολυετή κρίση, αναβαθμίζοντας την αποτρεπτική ικανότητα των Ενόπλων Δυνάμεων. Και ελπίζουμε ότι στα επόμενα χρόνια η χώρα μας θα έχει δυνατότητες που δεν φανταζόταν ποτέ στο παρελθόν ότι μπορούσε να κατέχει.

Τώρα, όσοι πανηγυρίζουν για το γεγονός ότι από τη Γερουσία εχθές πέρασε ένα σχέδιο, στο οποίο δεν περιλαμβάνεται η τροπολογία Μενέντεζ, ουσιαστικά πανηγυρίζουν για κάτι που, πρώτον, δεν εξυπηρετεί με ξεκάθαρο τρόπο τα ελληνικά συμφέροντα. Και αυτό μας προκαλεί.

Δεύτερον, δείχνει ότι έχουν άγνοια για τον τρόπο με τον οποίο νομοθετεί το Κογκρέσο και ποια είναι η διαδικασία διαβούλευσης ανάμεσα στη Βουλή των Αντιπροσώπων στη Γερουσία και στην Κυβέρνηση των Ηνωμένων Πολιτειών, για τον τρόπο με τον οποίο διεξάγονται οι διεθνείς σχέσεις των Ηνωμένων Πολιτειών.

Και τρίτον, δεν αντιλαμβάνονται ότι αυτή η διαδικασία είναι μια μακρά διαδικασία, ενδεχομένως, θα ολοκληρωθεί μετά τις ενδιάμεσες εκλογές και τη διαμόρφωση νέων συσχετισμών στη Βουλή των Αντιπροσώπων και τη Γερουσία και δεν είναι το τέλος μιας διαδρομής, η οποία είχε ως αντικείμενο την Ελλάδα, αλλά αιτία και αφορμή δεν είχε την Ελλάδα.

Είχε το γεγονός ότι η Τουρκία με την προμήθεια των S-400, με τη στάση της σε μία σειρά από ζητήματα, με τη μη ευθυγράμμιση με το πλαίσιο κυρώσεων απέναντι στην Ουκρανία, με τη στρατηγική σχέση που έχει αναπτύξει με τη Ρωσία, δεν θεωρείται ο πιστός, καλός σύμμαχος των Ηνωμένων Πολιτειών.

Και παρ’ όλα αυτά, στο διάστημα που είχε διαταραχθεί –και έχει διαταραχθεί- η σχέση η στενή που επί δεκαετίες υπήρχε με τις Ηνωμένες Πολιτείες- η χώρα μας έχει καταφέρει να αναβαθμίσει τη διμερή μας σχέση και σε αμυντικό επίπεδο και σε πολιτικό επίπεδο. Και δεν αφήσαμε καμμία ευκαιρία, κανένα λεπτό χαμένο και καμμία δυνατότητα παρέμβασης, με κορυφαία αυτή του Πρωθυπουργού στο Κογκρέσο, που δεν νομίζω ότι έχουμε ξαναδεί Έλληνα Πρωθυπουργό να πηγαίνει στις Ηνωμένες Πολιτείες και να τυγχάνει μιας τέτοιας υποδοχής, να κάνει μια τέτοια ομιλία, η οποία –μπορώ να σας διαβεβαιώσω- όχι μόνο προκάλεσε εκνευρισμό στην απέναντι πλευρά, το αντίθετο, προκάλεσε και ανησυχία.

Κυρίες και κύριοι συνάδελφοι, ζούμε εκατό χρόνια μετά τις συνέπειες της Μικρασιατικής Καταστροφής, όταν τα εθνικά μας θέματα αποτέλεσαν αντικείμενο πολιτικών αντεγκλήσεων και δυστυχώς, πολλές φορές, επιλογών που μας οδήγησαν σε οδυνηρές για τον ελληνισμό συνέπειες.

Θα είναι σκόπιμο και φρόνιμο να διδαχθούμε από το παρελθόν μας και πηγαίνοντας στην επόμενη περίοδο των εκλογών του 2023, ζώντας αυτή την περίεργη συγκυρία, δηλαδή, να συμπίπτουν οι εκλογές στην Ελλάδα, στην Κύπρο και στην Τουρκία στην ίδια χρονική περίοδο, στο ίδιο χρονικό εξάμηνο, να κρατήσουμε εμείς τις ελληνοτουρκικές διαφορές μακριά από την εσωτερική πολιτική ατζέντα και να αποδεικνύουμε με τη θέση μας και την ψήφο μας σε αυτό το Κοινοβούλιο ότι οι Έλληνες είμαστε ενωμένοι απέναντι στην τουρκική απειλή, υπερασπιζόμαστε το Διεθνές Δίκαιο γιατί το βρίσκουμε ως το μοναδικό τρόπο επίλυσης των διαφορών και στηρίζουμε τις αμυντικές δυνατότητες της χώρας.

Αυτό είναι το μόνο σώφρον που μπορούμε να κάνουμε και είναι ο μόνος τρόπος και ο μόνος οδηγός, για να αποκρούσουμε αυτόν τον αναθεωρητισμό που προέρχεται από την Άγκυρα, ο οποίος είναι προσβλητικός, επικίνδυνος και πάνω απ’ όλα δημιουργεί, στο διηνεκές, εμβάθυνση του χάσματος που υπάρχει ανάμεσα στην Ελλάδα και στην Τουρκία για την αντίληψη του πώς μπορεί να λειτουργήσει το περιβάλλον ασφάλειας στη Νοτιοανατολική Μεσόγειο.

Εγώ, λοιπόν, ζητάω από όλους την αυτοσυγκράτηση. Δεχόμαστε την καλόπιστη κριτική. Νομίζω ότι έχουμε επιδείξει τη διάθεση να έχουμε και αποφασιστικότητα, αλλά να αφήνουμε και τα παράθυρα του διαλόγου ανοικτά.

Σήμερα, τώρα, συνεδριάζει το ΚΥΣΕΑ ακριβώς για να εκτιμήσει αυτές τις καταστάσεις. Πριν από λίγο ο Υφυπουργός Προστασίας του Πολίτη ανέφερε τους κινδύνους που αντιμετωπίζουμε από την ενδεχόμενη εργαλειοποίηση μεταναστευτικών ροών στον Έβρο. Και σε αυτό πρέπει να είμαστε ενωμένοι. Δεν είμαστε αποφασισμένοι να ανοίξουμε τα σύνορά μας και να μετατρέψουμε τη χώρα μας από χώρα σε χώρο-transit προσφύγων, μεταναστών και άλλων ανθρώπων που θέλουν να μπουν στην Ευρωπαϊκή Ένωση.

Και βεβαίως, πρέπει να στηρίξουμε με αποφασιστικότητα τα προγράμματα για την ενίσχυση των Ενόπλων Δυνάμεων -και δεν θα μπορούσα να διαφωνήσω με τον κ. Λοβέρδο- και την ενίσχυση, βεβαίως, με οικονομικούς πόρους και του Υπουργείου Εξωτερικών, γιατί θεωρώ ότι όντως χρειάζεται μία γενναία οικονομική αναβάθμιση η διπλωματία μας. Οι διπλωμάτες μας και το Υπουργείο Εξωτερικών έχουν υποστεί ίσως τις μεγαλύτερες περικοπές στην περίοδο των μνημονίων, πάνω από 45% περικοπές και νομίζω ότι είναι καιρός να συζητηθεί, στο πλαίσιο της Εθνικής Αντιπροσωπείας, η αναβάθμιση του ρόλου του Έλληνα διπλωμάτη, που -θα συμφωνήσω μαζί του- έχει πετύχει πολύ περισσότερα από όσα συνήθως η ελληνική κοινή γνώμη τού αποδίδει.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εθελοντές της Κοινωνικής Υπηρεσίας του Δήμου Γαλατσίου.

Σας καλωσορίζουμε!

(Χειροκροτήματα από όλες τις πτέρυγες της Βουλής)

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Εξωτερικών και η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφενός, και του Καναδά, αφετέρου».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφενός, και του Καναδά, αφετέρου |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφενός, και του Καναδά, αφετέρου» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.131α )

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, προχωρούμε τώρα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εξωτερικών: «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.135α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 12.16΄ λύεται η συνεδρίαση για αύριο, ημέρα Πέμπτη 13 Οκτωβρίου 2022 και ώρα 10.00΄, με αντικείμενο εργασιών του Σώματος: α) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Ίδρυση, ανάπτυξη, διαχείριση και λειτουργία των Επιχειρηματικών Πάρκων-Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης» και β) συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης ασυλίας του Βουλευτή κ. Νικόλαου Παππά, σύμφωνα με τη συμπληρωματική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**