(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Θ΄

Παρασκευή 14 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 50ό Γυμνάσιο Αθήνας, το Γυμνάσιο Μακρισίων Ηλείας, το 36ο Δημοτικό Σχολείο Λάρισας, το Δημοτικό Σχολείο Κρεστένων Ηλείας, το 3ο Δημοτικό Σχολείο Παλαμά Καρδίτσας, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Απαντήσεις Υπουργών σε ερωτήσεις Βουλευτών, σελ.   
3. Συζήτηση επικαίρων ερωτήσεων:.   
 α) Ώρα Πρωθυπουργού:

Συζήτηση της επίκαιρης ερώτησης του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξη Τσίπρα προς τον Πρωθυπουργό, με θέμα: «Η κυβέρνηση τροφοδοτεί την αισχροκέρδεια αντί να προστατεύσει τους πολίτες», σελ.   
 β) Προς τον Υπουργό Εθνικής Άμυνας, με θέμα: «Χρονισμός, διατήρηση της αμυντικής ικανότητας, συσκότιση σχετικά με τη συμφωνία ανταλλαγής οχημάτων μάχης με τη Γερμανία», σελ.   
 γ) Προς την Υπουργό Παιδείας και Θρησκευμάτων, με θέμα: «Κραυγή αγωνίας των Ελλήνων φοιτητών στη Ρωσία, που ζητούν λόγω του πολέμου τη συνέχιση των σπουδών τους σε ΑΕΙ της χώρας μας», σελ.   
 δ) Προς την Υπουργό Παιδείας και Θρησκευμάτων:   
 i. με θέμα: « Έντονα τα προβλήματα που αντιμετωπίζουν οι καλλιτέχνες εκπαιδευτικοί της πρωτοβάθμιας και δευτεροβάθμιας εκπαίδευσης», σελ.   
 ii. με θέμα: «Παραμένουν τα σοβαρά προβλήματα στην στελέχωση, τις κτηριακές υποδομές και την μεταφορά των μαθητών στην ειδική αγωγή και εκπαίδευση», σελ.   
 iii. με θέμα: «Παραμένουν τα σοβαρά προβλήματα στην στελέχωση, τις κτηριακές υποδομές και την μεταφορά των μαθητών στην ειδική αγωγή και εκπαίδευση», σελ.   
 ε) Προς τον Υπουργό Υγείας, με θέμα: «Για την συνεχή υποβάθμιση των δημόσιων δομών ψυχικής υγείας παιδιών και εφήβων στην Κρήτη», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίων νόμων:   
 i. Οι Υπουργοί Παιδείας και Θρησκευμάτων, Οικονομικών, Ανάπτυξης και Επενδύσεων, Εξωτερικών, Υγείας, Περιβάλλοντος και Ενέργειας, Πολιτισμού και Αθλητισμού, Αγροτικής Ανάπτυξης και Τροφίμων, ο Αναπληρωτής Υπουργός Οικονομικών, καθώς και ο Υφυπουργός Πολιτισμού και Αθλητισμού κατέθεσαν την 14-10-2022 σχέδιο νόμου: «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων», σελ.   
 ii. Οι Υπουργοί Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Υποδομών και Μεταφορών, Ναυτιλίας και Νησιωτικής Πολιτικής και ο Αναπληρωτής Υπουργός Οικονομικών κατέθεσαν την 14-10-2022 σχέδιο νόμου: «Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας αναφορικά με φόρους εισοδήματος και την πρόληψη της φοροδιαφυγής και της φοροαποφυγής», σελ.   
   
ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΜΠΟΥΡΑΣ Α. , σελ.   
 ΤΑΣΟΥΛΑΣ Κ. , σελ.   
  
Β. Επί των επικαίρων ερωτήσεων:  
 ΔΕΛΗΣ Ι. , σελ.   
 ΚΑΝΕΛΛΗ Γ. , σελ.   
 ΚΕΦΑΛΙΔΟΥ Χ. , σελ.   
 ΜΑΚΡΗ Ζ. , σελ.   
 ΜΗΤΣΟΤΑΚΗΣ Κ., σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΡΑΠΤΗ Ζ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΙΓΟΣ Ε. , σελ.   
 ΤΣΙΠΡΑΣ Α. , σελ.   
 ΤΣΙΠΡΑΣ Γ. , σελ.   
  
Γ. ΠΑΡΕΜΒΑΣΕΙΣ:  
 ΒΕΣΥΡΟΠΟΥΛΟΣ Α. , σελ.   
 ΠΑΠΠΑΣ Ι. , σελ.   
 ΦΑΜΕΛΛΟΣ Σ. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Θ΄

Παρασκευή 14 Οκτωβρίου 2022

Αθήνα, σήμερα στις 14 Οκτωβρίου 2022, ημέρα Παρασκευή και ώρα 11.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-10-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Η΄ συνεδριάσεώς του, της Πέμπτης 13 Οκτωβρίου 2022, σε ό,τι αφορά την ψήφιση στο σύνολο του σχεδίου νόμου: «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Εγκαινιάζουμε σήμερα την «Ώρα του Πρωθυπουργού» για τη Δ΄ Σύνοδο -που είναι και τελευταία βάσει του Συντάγματος- της ΙΗ΄ Κοινοβουλευτικής Περιόδου, με τη συζήτηση της με αριθμό 51/1/10-10-2022 επίκαιρης ερώτησης του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξη Τσίπρα προς τον Πρωθυπουργό,με θέμα: «Η κυβέρνηση τροφοδοτεί την αισχροκέρδεια αντί να προστατεύσει τους πολίτες».

Οι χρόνοι ομιλίας, σύμφωνα με το άρθρο 132 του Κανονισμού, είναι για τον Πρόεδρο της Κοινοβουλευτικής Ομάδας του Συνασπισμού Ριζοσπαστικής Αριστεράς δέκα λεπτά, προκειμένου να αναπτύξει την επίκαιρη ερώτησή του και πέντε για τη δευτερολογία του, ενώ για τον Πρωθυπουργό είκοσι λεπτά για την πρωτολογία του και δέκα λεπτά για τη δευτερολογία του.

Για κάποιον λόγο αργήσαμε ένα τέταρτο να ξεκινήσουμε. Είναι κατανοητός ο λόγος, απλώς επειδή υπάρχει ανάγκη -αρχικά στις 12.30΄, τώρα με την καθυστέρηση του ενός τετάρτου, αυτό κάπως παρατείνεται- να μην εξελιχθεί σε ατέλειωτη η διαδικασία, παρακαλώ για την κατά το δυνατόν τήρηση του χρόνου, συν την κατανόηση που συνήθως δείχνουμε.

Τον λόγο συνεπώς έχει ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας, για να αναπτύξει την ερώτησή του.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Θα μου επιτρέψετε, πριν ξεκινήσω την παρέμβασή μου, να εκφράσω την βαθύτατη οδύνη, τη δική μου και όλων των Βουλευτών του ΣΥΡΙΖΑ, για τον άδικο χαμό ενός στενού μου συνεργάτη, αλλά και ενός σπουδαίου ανθρώπου, του Ολυμπιονίκη μας Αλέξανδρου Νικολαΐδη που έφυγε πολύ πρόωρα.

(Χειροκροτήματα)

Έφυγε πολύ πρόωρα, αλλά στο σύντομο πέρασμά του από τη ζωή κατάφερε πολλά. Θέλω να εκφράσω βαθύτατα τα ειλικρινή μου συλλυπητήρια στους δικούς του ανθρώπους, στην οικογένειά του.

**ΠΡΟΕΔΡΟΣ (Κωνσταντίνος Τασούλας):** Εκ μέρους όλων μας.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κυρίες και κύριοι συνάδελφοι, σήμερα επέλεξα να φέρω στη Βουλή προς συζήτηση, πιστεύω το πιο επίκαιρο, το πιο φλέγον θέμα για τη συντριπτική πλειοψηφία των νοικοκυριών και των επιχειρήσεων στη χώρα εδώ και πολλούς μήνες, το θέμα της ακρίβειας που έχει πάρει πια ανεξέλεγκτες διαστάσεις, για να αποδείξω με στοιχεία και όχι με λόγια ότι δεν μπορείτε πια με την προπαγάνδα να κρύψετε τις δικές σας ευθύνες, δηλαδή το γεγονός ότι ένα μεγάλο μέρος της ακρίβειας που ζούμε στη χώρα μας δεν οφείλεται στη διεθνή συγκυρία και στον πόλεμο στην Ουκρανία, αλλά στις δικές σας κυβερνητικές επιλογές.

Ένα μεγάλο μέρος είναι αυτό που εμείς συνηθίζουμε, όσο κι αν σας στενοχωρεί, να ονομάζουμε «ακρίβεια Μητσοτάκη». Η ακρίβεια αυτή, κύριε Μητσοτάκη, έχει το όνομα σας όχι μόνο επειδή όλοι οι πληθωριστικοί δείκτες είναι οι χειρότεροι ή από τους χειρότερους στην Ευρώπη, πράγμα παράλογο για μια χώρα με τόσο χαμηλή αγοραστική δύναμη για τους πολίτες της, μια μικρή χώρα.

Η ακρίβεια έχει το όνομά σας και για έναν ακόμα λόγο, γιατί είστε ο πιο ακατάλληλος για να την καταλάβετε, να συναισθανθείτε τι σημαίνουν οι επιπτώσεις της, να κατανοήσετε και να νιώσετε τι μπορεί να σημαίνει, για παράδειγμα, μια οικογένεια που ζει με μηνιαίο εισόδημα 700 ευρώ, τον κατώτατο μισθό, να χρειάζεται δύο κατώτατους μισθούς μηνιαίως για να αντεπεξέλθει στις αυξήσεις των λογαριασμών του ρεύματος, τι μπορεί να σημαίνει για μια οικογένεια με δύο εργαζόμενους να μην μπορεί να βγάλει, όχι την τρίτη εβδομάδα του μήνα, όπως λέγαμε πριν από κάποιον καιρό, ούτε τις πρώτες δεκαπέντε μέρες του μήνα με το εισόδημά της, τι μπορεί να σημαίνει για μια μάνα να σκέφτεται να κόψει το φροντιστήριο του παιδιού που δίνει πανελλαδικές εξετάσεις, για να μπορεί να πάρει τρόφιμα από το σουπερμάρκετ.

(Χειροκροτήματα από την πτέρυγα του ΣΥΡΙΖΑ)

Ή τι μπορεί να σημαίνει για έναν πατέρα που σκέφτεται ότι φέτος με το φυσικό αέριο στα ύψη δεν θα μπορεί να θερμάνει το σπίτι του ή για έναν αγρότη ή κτηνοτρόφο που ένα γέμισμα του ρεζερβουάρ του αγροτικού του, ισοδυναμεί με όσα θα βγάλει αν πουλήσει πάνω από εκατόν σαράντα κιλά γάλα.

Αυτή είναι η πραγματικότητα σήμερα και πολλοί από εσάς -ο Πρωθυπουργός όχι, γιατί έχει άλλες παραστάσεις από την ζωή του- πολλοί από εσάς που ζείτε μέσα στην κοινωνία, το καταλαβαίνετε.

(Θόρυβος από την πτέρυγα της Νέας Δημοκρατίας)

Πολλοί το καταλαβαίνετε, όταν έρχεστε σε επαφή με αυτούς τους ανθρώπους και έρχεστε σε επαφή, γι’ αυτό και έχετε αυτή την αγωνία. Τη βλέπω και στα πρόσωπά σας, την εκφράσετε και στην Κοινοβουλευτική Ομάδα ότι πάνω από εβδομήντα από εσάς δεν θα εκλεγείτε ξανά, έτσι είπε ο κ. Λοβέρδος. Πολλοί, λοιπόν, την κατανοούν αυτή την πραγματικότητα.

Ο κ. Μητσοτάκης, όμως, δεν την κατανοεί, γι’ αυτό πιστεύω ότι διαπράττει ένα διπλό σφάλμα όταν παρουσιάζει μια σχεδόν ειδυλλιακή εικόνα για τη χώρα, όπως την παρουσίασε στη Διεθνή Έκθεση Θεσσαλονίκης που δεν έχει καμμία σχέση με την καθημερινότητα που βιώνει μεγάλο, όλο και μεγαλύτερο, μέρος της κοινωνίας. Παρουσίασε μια ειδυλλιακή κατάσταση δήθεν επιτυχίας στη διαχείριση της ενεργειακής και πληθωριστικής κρίσης, την ίδια ειδυλλιακή εικόνα που μας παρουσιάζατε και για τη διαχείριση της πανδημίας, όταν ερχόσασταν εδώ στη Βουλή και παρουσιάζατε χάρτες. Πού είναι τώρα αυτοί οι χάρτες; Με ψέματα και με προπαγάνδα, που οι επίσημοι αριθμοί αλλά και οι επιστήμονες, οι επιστημονικές έρευνες, ήρθαν να διαψεύσουν με πάταγο. Διότι είμαστε, δυστυχώς, η χώρα με έναν από τους μεγαλύτερους αριθμούς θανάτων ανά εκατομμύριο πληθυσμού σε παγκόσμιο επίπεδο, χειρότεροι από τη Βραζιλία του Μπολσονάρου.

Κρατήστε τον χάρτη ή μάλλον για να μη σας κουράζω θα σας τα δώσω όλα μαζί, γιατί έχω να καταθέσω πολλούς χάρτες σήμερα.

Όμως, εσείς καμαρώνατε επί μήνες ότι τα πάμε περίφημα κι από αυτό εδώ το Βήμα μάς λέγατε ότι δεν έχει καμμία διαφορά για κάποιον που νοσηλεύεται διασωληνωμένος έξω από τις μονάδες εντατικής θεραπείας σε σχέση με αυτόν που διασωληνώνεται εντός, για να έρθουν οι έρευνες και να αποδείξουν ότι σχεδόν όλοι χάθηκαν, 97%. Όμως, σχετικά και με αυτούς που διασωληνώθηκαν εντός ΜΕΘ είχαμε κατά 50% μεγαλύτερη θνησιμότητα από ό,τι ο μέσος ευρωπαϊκός όρος. Αυτά, όμως, λέγατε εδώ για την πανδημία. Τα ίδια μας λέτε τώρα και για την ενεργειακή και πληθωριστική κρίση, ότι τα πάμε περίφημα.

Κύριε Μητσοτάκη, θα σας στεναχωρήσω, αλλά η Ελλάδα που αφήνετε πίσω σας δεν έχει καμμία σχέση με αυτή που προπαγανδίζετε. Κι εσείς δεν έχετε καμμία σχέση με αυτό που καμώνεστε ότι είστε, ο εγγυητής δήθεν της σταθερότητας. Διότι το μόνο που σταθερά συμβαίνει στη χώρα τα χρόνια που κυβερνάτε, είναι η ζωή των πολιτών να επιδεινώνεται, το κόστος διαβίωσης να αυξάνεται, τα κέρδη, βεβαίως, μιας ελίτ κρατικοδίαιτης να εκτοξεύονται, το κράτος να αποψιλώνεται από την υποχρέωσή του να προστατεύει και να διασφαλίζει το δημόσιο συμφέρον και την κοινωνική συνοχή.

Και όλα αυτά, που σταθερά συμβαίνουν, δεν έχουν καμμία σχέση με τη σταθερότητα, με την έννοια της σταθερότητας. Γιατί σήμερα στη χώρα οι ανισότητες βαθαίνουν και ο κίνδυνος φτώχειας αυξάνεται ραγδαία. Σύμφωνα με τα στοιχεία της ΕΛΣΤΑΤ, τρία εκατομμύρια εκατό χιλιάδες συμπολίτες μας, σχεδόν το 30% του ελληνικού πληθυσμού ζει στο φάσμα της φτώχειας, ενώ σύμφωνα με τα στοιχεία της EUROSTAT, η Ελλάδα είναι ανάμεσα στις τέσσερις μόνο χώρες της Ευρωπαϊκής Ένωσης όπου το ποσοστό του πληθυσμού που βρίσκεται σε κίνδυνο φτώχειας αυξήθηκε ανάμεσα στο 2019 και το 2021 που κυβερνάτε, ενώ είχε μειωθεί σημαντικά από το 2016 ως το 2019.

Θέλετε να διαψεύσετε ακόμα και τους πίνακες της ΕΛΣΤΑΤ και της EUROSTAT; Ικανούς σας έχω να τους διαψεύσετε. Τζάμπα είναι.

(Χειροκροτήματα από την πτέρυγα του ΣΥΡΙΖΑ)

Ξέρω, όμως, πάλι θα μας πει ο κ. Μητσοτάκης το γνωστό: «Δεν φταίω εγώ, φταίει ο πόλεμος». Παλιότερα για τους θανάτους, για την πανδημία: «Δεν φταίω εγώ, φταίνε αυτοί που διασπείρουν τον ιό». Πιο πριν για τις καταστροφικές πυρκαγιές: «Δεν φταίμε εμείς, φταίει ο καιρός». Για τις υποκλοπές δεν φταίει ο κ. Μητσοτάκης, φταίει ο ανιψιός του.

(Χειροκροτήματα από την πτέρυγα του ΣΥΡΙΖΑ)

Για όλα κάποιος άλλος φταίει σε αυτόν τον τόπο που κυβερνά. Μόνο ο ίδιος δεν φταίει. Πάντοτε μία δικαιολογία.

Κοιτάξτε, κυρίες και κύριοι συνάδελφοι, κανείς δεν αρνείται ότι βρεθήκαμε ενώπιον μιας πολύ μεγάλης πρόκλησης για την ευρωπαϊκή και την παγκόσμια οικονομία. Όμως, η συντριπτική πλειοψηφία των ευρωπαϊκών κρατών έδρασε έγκαιρα και αποφασιστικά, για να περιορίσει όσο το δυνατόν τις συνέπειες. Οι ηγεσίες, προοδευτικές αλλά και συντηρητικές, έψαξαν για λύσεις στα δύσκολα, αψηφώντας ακόμα και ιδεολογίες -ας το πω έτσι.

Εσείς πάλι, κύριε Μητσοτάκη, δεν φυγομαχήσατε απλά αλλά βρήκατε ευκαιρία για να βαθύνετε ακόμα περισσότερο τη στρατηγική σας επιλογή να εφαρμόσετε μια ακραία νεοφιλελεύθερη πολιτική, που ιδιωτικοποίησε τη Δημόσια Επιχείρηση Ηλεκτρισμού, την ώρα που σε όλη την Ευρώπη κρατικοποιούν ενεργειακές υποδομές και να αφήσετε την αισχροκέρδεια ανεξέλεγκτη, για να μη στεναχωρήσετε τους χορηγούς σας, θα πω εγώ.

Δεν φταίει, λοιπόν, η διεθνής συγκυρία γι’ αυτές τις αρνητικές μας πρωτιές. Φταίει ότι είμαστε η μοναδική χώρα στην Ευρώπη που έχει Πρωθυπουργό «δύο σε ένα», που συμπεριφέρεται σαν Λουδοβίκος και κυβερνάει σαν Θάτσερ, γιατί είναι θατσερική αυτή η πολιτική που εφαρμόζετε σε συνθήκες κρίσης.

(Χειροκροτήματα από την πτέρυγα του ΣΥΡΙΖΑ)

Μοναδικός συνδυασμός αυταρχισμού και νεοφιλελευθερισμού. Πώς αλλιώς μπορεί να εξηγηθεί ότι ο ενεργειακός πληθωρισμός από Μάη του 2021 σε Μάη του 2022 στην Ελλάδα διαμορφώθηκε στο 62%, είκοσι τρεις μονάδες περισσότερο από ό,τι ο μέσος ευρωπαϊκός όρος;

Πώς αλλιώς να εξηγηθεί ότι η Ελλάδα -πάλι EUROSTAT- έχει την πιο ακριβή τιμή ηλεκτρικής ενέργειας προ φόρων και επιδοτήσεων σε ολόκληρη την Ευρώπη για το πρώτο εξάμηνο του 2022, τόσο για οικιακούς όσο και για εμπορικούς καταναλωτές;

Πώς αλλιώς να εξηγηθεί ότι οι Έλληνες χρειάζονται πια δύο κατώτατους μισθούς, για να καλύψουν αυξήσεις στο ρεύμα, ενώ στις υπόλοιπες ευρωπαϊκές χώρες, σύμφωνα με τη μελέτη της Ομοσπονδίας των Ευρωπαϊκών Συνδικάτων, σε όλη την υπόλοιπη Ευρώπη μέσος όρος είναι κάτω από ένας. Εδώ δύο.

Η εξήγηση είναι ότι όλα αυτά συμβαίνουν γιατί η έγνοιά σας δεν είναι η σταθερότητα, η κοινωνική και οικονομική, αλλά η σταθερά υψηλή κερδοφορία των fund και των καρτέλ στην ενέργεια. Εν μέσω της κρίσης, αντί να είστε προστάτες της κοινωνικής συνοχής, γίνατε ο προστάτης των καρτέλ και ο φύλακας άγγελος της αισχροκέρδειας.

Εν μέσω της κρίσης, αντί να κρατικοποιήσετε δομές, χρήσατε τη ΔΕΗ από εγγυητή της κοινής ωφέλειας και της ενεργειακής ασφάλειας σε πρωταγωνιστή και οδηγό της κούρσας της αισχροκέρδειας. Και όταν άλλες ευρωπαϊκές χώρες, όπως οι χώρες της Ιβηρικής, διεκδίκησαν και πέτυχαν να αποσυνδεθεί το κόστος παραγωγής ρεύματος από το κόστος φυσικού αερίου, εσείς δεν ήσασταν μάλλον εκεί, στο τραπέζι διαπραγμάτευσης.

Όπως, επίσης, δεν ήσασταν ή δεν βλέπατε ή δεν παρακολουθούσατε τι κάνουν στη Γερμανία στη Γαλλία -ο φίλος σας ο Μακρόν. Φαίνεται αντί να παρακολουθείτε τι κάνουν οι άλλοι στην Ευρώπη για την ενεργειακή κρίση, η μόνη σας έγνοια ήταν να παρακολουθείτε τι λένε στα κινητά τους τηλέφωνα οι πολιτικοί σας αντίπαλοι. Και αντί να αντιγράψετε…

(Θόρυβος - διαμαρτυρίες από την πτέρυγα της Νέας Δημοκρατίας)

Σας στεναχωρεί αυτό. Τα έχετε κρύψει όλα, τα έχετε «κουκουλώσει». Νομίζατε ότι τελείωσε. Τα «κουκουλώσαμε» όλα, δεν φωνάξαμε και κανέναν μάρτυρα, απειλήσατε και με φυλάκιση όποιον μιλήσει. Ομερτά!

(Χειροκροτήματα από την πτέρυγα του ΣΥΡΙΖΑ)

Δεν είναι η χώρα της ομερτά η Ελλάδα. Έχουμε δημοκρατία. Μη στεναχωριέστε.

Μας λέγατε, επί μήνες, «δεν υπάρχει αισχροκέρδεια στην Ελλάδα». Μας λέγατε, επί μήνες «η αγορά θα ρυθμιστεί από μόνη της» και ακόμη και όταν αναγκαστήκατε να καταργήσετε την παράνομη και παράλογη ρήτρα αναπροσαρμογής, το κάνατε προσχηματικά, για τα μάτια του κόσμου, αφού εν τέλει πολλαπλασιάσατε, αντί να μειώσετε, το κόστος του ηλεκτρικού ρεύματος. Το αυξήσατε έως και 57% τον μήνα Σεπτέμβριο. Και δεν τα λέω εγώ αυτά. Ούτε αυτά τα λέω εγώ. Η Ρυθμιστική Αρχή Ενέργειας τα λέει. Η επιστολή του Προέδρου της Ρυθμιστικής Αρχής Ενέργειας, του κ. Δαγούμα, προς τον Υπουργό Ενέργειας, τον κ. Σκρέκα, τα λέει, που αποδεικνύει ότι η γενναιόδωρη επιδότηση των λογαριασμών από τα λεφτά των Ελλήνων φορολογουμένων, εν τέλει, ευνοεί την ακόμη μεγαλύτερη κερδοσκοπία παραγωγών και προμηθευτών.

Και εξηγούμαι. Τον μήνα Σεπτέμβριο η τιμή του ηλεκτρικού ρεύματος στη χονδρεμπορική διαμορφώθηκε στα 416,87 ευρώ τη μεγαβατώρα. Με 20 ευρώ κόστους εξισορρόπησης, η τελική τιμή ανήλθε στα 437 ευρώ. Με λειτουργικά κόστη εμπορίας κατά μέγιστο 25 ευρώ και ένα εύλογο κέρδος 5%, η τιμή φτάνει το πολύ στα 482 ευρώ η μεγαβατώρα.

Ξέρετε τι τιμολογήσανε οι προμηθευτές; Τιμολογήσανε 767 ευρώ τη μεγαβατώρα, δηλαδή, υπερβάλλον κέρδος 285 ευρώ η μεγαβατώρα. Με την κατανάλωση των οικιακών και εμπορικών καταναλωτών να εκτιμάται στο 1,7 εκατομμύριο μεγαβατώρες, ξέρετε πόσο ανήλθαν τα υπερκέρδη στη λιανική τον μήνα Σεπτέμβριο; Ανήλθαν σε 485 εκατομμύρια ευρώ, για έναν μήνα! Τετρακόσια ογδόντα πέντε εκατομμύρια ευρώ! Τι καπέλο είναι αυτό, κύριε Μητσοτάκη; Ποιος το πληρώνει αυτό το καπέλο; Και επαναλαμβάνω -συμπεριλαμβανομένων μόνο των δύο ομάδων καταναλωτών- τίνος είναι αυτά τα χρήματα και πού πάνε αυτά τα χρήματα;

Ειλικρινά θα ήθελα, σήμερα, να δώσετε μια απάντηση. Σας θυμίζω, στις 23 Μαρτίου του τρέχοντος έτους, εδώ στη Βουλή, σας είχα καταθέσει τότε ότι σύμφωνα με τους δικούς μας υπολογισμούς, μέχρι τότε, τα υπερβολικά κέρδη των παραγωγών, τα «ουρανοκατέβατα» και τα υπερκέρδη -δική μας εκτίμηση- ήταν 1,4 δισεκατομμύριο. Απαντήσατε ότι «θα τα φορολογήσουμε με 90%». Τόσο μου είπατε. Τι ακριβώς έχετε κάνει, οκτώ μήνες, μετά; Πείτε μου. Πήρατε 1 ευρώ; Ένα ευρώ!

Εμείς υπολογίσαμε, εν συνεχεία, το συνολικό μέγεθος των υπερκερδών, για την περίοδο Ιούλης 2021 - Ιούνης 2022, μέχρι να φέρετε τον νέο μηχανισμό, στα 2,2 δισεκατομμύρια.

Η ΡΑΕ έβγαλε μία εκτίμηση όχι για έναν χρόνο, αλλά για έξι μήνες, τους τρεις τελευταίους του 2021 και τους τρεις πρώτους του 2022 και προέβλεπε για αυτούς τους έξι μήνες -όχι και τον έναν χρόνο- 927 εκατομμύρια ευρώ υπερκέρδη, εδώ είναι η έκθεσή της. Τι φορολογήσατε από αυτά; Με 90%, όπως είχατε πει, με βάση τον δικό μας υπολογισμό θα έπρεπε να είχατε πάρει 2 δισεκατομμύρια ευρώ, έστω με βάση τον υπολογισμό της ΡΑΕ για τους έξι μόνο μήνες 834 εκατομμύρια ευρώ. Έχετε πάρει 1 ευρώ; Έχετε πάρει 1 ευρώ; Πού είναι; Δεκάρα τσακιστή δεν έχετε πάρει οκτώ μήνες και ούτε θα πάρετε, γιατί το σχέδιό σας είναι να τα παίρνετε από τους πολλούς που έχετε λεηλατήσει, όχι από τους λίγους που με τις πλάτες σας έχουν θησαυρίσει.

(Χειροκροτήματα από την πτέρυγα του ΣΥΡΙΖΑ)

Αυτό είναι το σχέδιό σας. Είστε η Κυβέρνηση των συμφερόντων, γι’ αυτό δεν πήρατε 1 ευρώ!

Και να το πω όσο πιο απλά γίνεται, για να το καταλάβει και ο τελευταίος πολίτης: Ποιον επιδοτείτε; Δεν επιδοτείτε το νοικοκυριό ή την επιχείρηση που πασχίζει να τα βγάλει πέρα με τεράστιες δυσκολίες. Επιδοτείτε την αισχροκέρδεια. Και πώς; Βάζοντας το χέρι βαθιά στην τσέπη κάθε φορολογούμενου, διατηρώντας υψηλούς τους φόρους σε καύσιμα και στον φόρο προστιθέμενης αξίας στα βασικά προϊόντα. Λεηλατείτε κυρίως τα χαμηλά εισοδήματα και τη μεσαία τάξη και μετά τους δίνετε μια επιδότηση πολύ μικρότερη από όσα τους έχετε πάρει, για να πληρώσουν τους λογαριασμούς -αν μπορούν- αλλά κυρίως με βασική έγνοια να μη χάσει ούτε 1 ευρώ το καρτέλ της ενέργειας.

Και ποια είναι η πιο τρανή απόδειξη για αυτό το αλισβερίσι; Τα φορολογικά έσοδα! Τα φορολογικά έσοδα έχουν αυξηθεί 7 δισεκατομμύρια ευρώ στο οκτάμηνο του 2022 σε σχέση με πέρυσι και τα έσοδα από έμμεσους φόρους, από φόρο προστιθέμενης αξίας, είναι πάνω 23%. Με εκτίμηση -στον δικό σας προϋπολογισμό, στο σχέδιο- για ανάπτυξη 5,3% και εκτίμηση για κατανάλωση 7,3% είναι προφανές ότι αυτή η εκρηκτική αύξηση στα έσοδα, το 23%, δεν προέρχεται ούτε από την ανάπτυξη ούτε από την κατανάλωση, αλλά από την ακρίβεια που σαρώνει εξαιτίας της επιλογής σας να μη μειώσετε ούτε 0,5% τους φόρους, τους έμμεσους φόρους, ΦΠΑ, ειδικός φόρος κατανάλωσης στα καύσιμα.

Έτσι βγαίνουν οι επιδοτήσεις. Ένας μηχανισμός πρωτοφανούς κυνισμού και εξαπάτησης που γονατίζει την ελληνική κοινωνία και την οικονομία για να κερδίζουν κάποιοι λίγοι. Και έτσι εξηγούνται και τα στοιχεία της EUROSTAT που ανέφερα λίγο πιο πριν, αυτό που σας είπα ότι έχουμε την ακριβότερη τιμή ρεύματος. Στο οικιακό είχαμε αύξηση 139%, στο μη οικιακό 315% προ φόρων και επιδοτήσεων. Τι σημαίνει αυτό; Σημαίνει ότι τα καρτέλ της ενέργειας εισπράττουν την ακριβότερη τιμή στην Ευρώπη μέσω λογαριασμών και επιδοτήσεων με τις δικές σας ευλογίες.

Όμως και μετά τις επιδοτήσεις δεν είναι τα πράγματα ευχάριστα, καθόλου ευχάριστα -θα έλεγα- για τα νοικοκυριά. Ούτε αυτό το λέω εγώ, το λέει η έκθεση για το 2022 των ευρωπαϊκών ρυθμιστικών αρχών ενέργειας. Τι λέει αυτή η έκθεση; Λέει ότι παρά τις επιδοτήσεις-μαμούθ η Ελλάδα έχει το τρίτο υψηλότερο πραγματικό οικιακό κόστος ηλεκτρισμού στην Ευρωπαϊκή Ένωση. Αυτό λέει.

Και φανταστείτε ότι αυτή η εικόνα που σας παρουσίασα τώρα αφορά μόνο την ηλεκτρική ενέργεια. Το ίδιο γίνεται και στα είδη βασικής κατανάλωσης, το ίδιο και στα καύσιμα. Ο εθνικός δείκτης πληθωρισμού εκτινάχθηκε στο 12%, ο εναρμονισμένος στο 12,1%, είναι ο υψηλότερος από το 1993. Τα βασικά τρόφιμα έχουν αυξηθεί από 12,6% ως 23,3%, τα καύσιμα 17,7%, το πετρέλαιο θέρμανσης 65,1%, το φυσικό αέριο 332%.

Όμως, θα μου πείτε ότι πήρατε σπουδαία μέτρα για τις αυξήσεις στα τρόφιμα με την περίφημη πρωτοβουλία του Υπουργού σας της Αναπτύξεως και αναρωτιέμαι γιατί δεν βρίσκεται δίπλα σας σήμερα, μιας και συζητάμε για την ακρίβεια, ο καθ’ ύλην αρμόδιος Υπουργός της Αναπτύξεως. Κάποιο στασίδι θα έχει σε κάποιον τηλεοπτικό σταθμό ή θα πηγαίνει να αγοράζει ρακέτες. Δεν ξέρω, κάτι θα κάνει πάντως, έχει κάποια άλλη δουλειά.

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΠΑΠΠΑΣ:** Τι ωραίο χιούμορ!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Προσέξτε, λοιπόν: Το περίφημο καλάθι του νοικοκυριού. Το καλάθι του νοικοκυριού, ε; Το καλάθι του νοικοκυριού. Ακούστε με προσοχή: Στην πράξη, από ό,τι φαίνεται, δεν πρόκειται για το καλάθι του νοικοκυριού, αλλά για το καλάθι του εμπαιγμού. Προσέξτε την απάτη: Το καλάθι του νοικοκυριού δεν περιλαμβάνει προϊόντα στα οποία θα παγώσουν οι τιμές, αλλά προϊόντα στα οποία οι τιμές θα είναι ανεκτές.

Και το ερώτημά μου, κύριε Μητσοτάκη, είναι το εξής: Ανεκτές για ποιους; Για ποιους ανεκτές; Για τους ανθρώπους που έχουν μια οικονομική επιφάνεια, που έχουν ενδεχομένως εισοδήματα από ακίνητα, για ανθρώπους τους οποίους -δεν ξέρω- δεν τους πειράζει και πάρα πολύ η ακρίβεια. Τους ενοχλεί, αλλά δεν τους πειράζει; Για ποιους είναι ανεκτές; Ή θα είναι ανεκτές γι’ αυτούς που μίλησα πιο πριν, τους ανθρώπους των 700 ευρώ; Εσείς ανήκετε σε μια οικογένεια που έχει την οικονομική δυνατότητα. Βλέπω ότι πολλοί από αυτή την Αίθουσα, ενδεχομένως και εγώ μπορώ να πω ότι «ναι, μπορεί να είναι ανεκτές και για μένα». Για τους απλούς ανθρώπους θα είναι ανεκτές; Για τους μισθωτούς και τους συνταξιούχους που δεν θα μπορούν να αγοράσουν τα βασικά από το σουπερμάρκετ θα είναι ανεκτές; Ύστερα από τέτοια έκρηξη αυξήσεων ποια νέα αύξηση θα είναι ανεκτή για τους πολίτες που παίρνουν 600 ευρώ και 700 ευρώ;

Και τι σημαίνει ότι η αύξηση θα είναι ανεκτή σε πενήντα προϊόντα; Σημαίνει ότι στα χιλιάδες άλλα προϊόντα η αύξηση δεν θα αντέχεται και δεν θα αντέχεται με κυβερνητική βούλα. Φαίνεται ότι έχετε ξεχάσει όλα τα άλλα νούμερα που μας βασανίζουν και εντοπίζετε την ακρίβεια μόνο στα μακαρόνια «νούμερο 6». Έχετε ξεχάσει το νούμερο της τιμής της βενζίνης, του πετρελαίου, το νούμερο της τιμής του ρεύματος, το νούμερο του πληθωρισμού, το νούμερο της αμοιβής του εκλεκτού σας του κ. Στάση και των golden boys στις ΔΕΚΟ, το νούμερο των απευθείας αναθέσεων που είναι 7 δισεκατομμύρια ευρώ, έχετε ξεχάσει όλα αυτά τα νούμερα που συνθέτουν το τοπίο της ακρίβειας, του κυνισμού και της διαφθοράς σας. Και κάνετε φθηνό επικοινωνιακό παιχνίδι στα κανάλια με το μακρύκοκκο ρύζι και τα μακαρόνια «νούμερο 6».

(Χειροκροτήματα από την πτέρυγα του ΣΥΡΙΖΑ)

Και, βέβαια, κάνετε πως δεν βλέπετε και ένα άλλο νούμερο, το νούμερο της αισχροκέρδειας στα καύσιμα, γιατί μέχρι τώρα μίλησα μόνο για το πετρέλαιο, μόνο για την ενέργεια. Συγγνώμη! Υπάρχει τρομακτική αισχροκέρδεια και στα πετρελαιοειδή. Έρευνες δείχνουν ότι στη χώρα μας οι πολίτες δαπανούν σε σχέση με το εισόδημά τους το μεγαλύτερο ποσοστό από ό,τι σε όλες τις άλλες χώρες της Ευρωπαϊκής Ένωσης για καύσιμα, 13% του μέσου εισοδήματος.

Και σαν να μη φτάνει αυτό, λαμβάνετε και αποφάσεις που δημιουργούν ευτράπελα. Αποφασίσατε να πάρετε την επιδότηση από το ντίζελ, γιατί δεν βρίσκατε πόρους, μιας και δεν φορολογήσατε ούτε 1 ευρώ, για να επιδοτήσετε το πετρέλαιο θέρμανσης και πήρατε την επιδότηση από το ντίζελ. Τι σημαίνει αυτό; Ενώ πέρυσι τέτοιον καιρό το ντίζελ κίνησης είχε 1,4 ευρώ και η αμόλυβδη 1,7 ευρώ, φέτος το ντίζελ είναι 2,1 ευρώ και η αμόλυβδη 2,030. Πρωτοφανές! Δεν ξέρω αν υπάρχει πουθενά αλλού στην Ευρώπη αυτό, να είναι το ντίζελ κίνησης…

(Γέλωτες από την πτέρυγα της Νέας Δημοκρατίας)

Γελάτε, ε; Ξέρετε τι σημαίνει αυτό; Ξέρετε τι αυξήσεις θα έρθουν από αυτό το επόμενο διάστημα; Διότι με το ντίζελ κίνησης κινείται ο επαγγελματίας που μεταφέρει προϊόντα. Ο επαγγελματίας που μεταφέρει προϊόντα δεν βάζει αμόλυβδη, βάζει ντίζελ κίνησης και εσείς πήρατε αυτή την απόφαση, γιατί δεν βρίσκατε, γιατί δεν φορολογήσατε ούτε 1 ευρώ, η οποία κάνει τελικά πιο συμφέρουσα τη μεταφορά με ΙΧ, παρά με επαγγελματικό αυτοκίνητο. Δεν είναι ευτράπελο αυτό;

Πάμε παρακάτω.

Η Κομισιόν σάς ζήτησε αρχές του Σεπτέμβρη επιβολή έκτακτου φόρου της τάξεως του 33% επί των υπερκερδών βιομηχανιών πετρελαίου, φυσικού αερίου, άνθρακα και διυλιστηρίων. Μάλιστα. Θα πάρετε 1 ευρώ; Θα βάλετε; Σκοπεύετε; Ή θα είναι όπως αυτά που πήρατε από τους παραγωγούς ενέργειας, που όσο τα είδαμε εμείς τα είδατε και εσείς; Εκτιμώ ότι δεν θα το κάνετε. Δεν θα πάρετε ούτε 1 ευρώ. Και ξέρετε γιατί; Γιατί δεν είστε, όπως θέλετε να λέτε, εγγυητής σταθερότητας. Θέλετε να είστε εγγυητής σταθερότητας των κερδών, των υπερκερδών. Κάθε μέρα η οικονομία βυθίζεται, αλλά κάποιοι κερδίζουν. Έχετε δει τους ισολογισμούς των εταιρειών πετρελαιοειδών τον τελευταίο χρόνο; Έχετε δει πόσα είναι τα υπερκέρδη; Αν δεν τους έχετε δει, στη δευτερομιλία μου μπορώ να αναφερθώ.

Και αναρωτιέμαι: Θεωρείτε ότι είναι εικόνα δικαιοσύνης αυτή για την ελληνική κοινωνία που μας παρακολουθεί, κάποιοι να θησαυρίζουν και κάποιοι να μην έχουν τη δυνατότητα να βγάλουν τις πρώτες δεκαπέντε μέρες του μήνα;

Και θέλω να κλείσω με δυο λόγια και σε αυτό που νομίζετε ότι είναι το δικό σας γήπεδο. Μέχρι τώρα μίλησα για την πραγματική οικονομία και την κοινωνική κρίση. Θέλω να μιλήσουμε για την οικονομία, γιατί τα πάτε περίφημα εκεί, για την οικονομία, τους οικονομικούς δείκτες. Τα πάτε περίφημα, λέτε. Μάλιστα.

Αλήθεια, κύριε Μητσοτάκη, αυτό το περιβόητο -πώς το λέγατε;- «Μητσοτάκης effect», η τρομακτική επίδρασή σας που με το που εκλεγήκατε άνοιξαν οι πόρτες και έστρωσαν κόκκινα χαλιά οι αγορές, πού είναι τώρα αυτό το «Μητσοτάκης effect»; Τι απέγινε μετά από τρία χρόνια διακυβέρνησης; Μιλάω για την προπαγάνδα σας, που έλεγε ότι ξαφνικά η Ελλάδα έγινε ένας από τους σημαντικότερους επενδυτικούς προορισμούς, όχι εξαιτίας του γεγονότος ότι βγάλαμε τη χώρα από τα μνημόνια ούτε εξαιτίας του γεγονότος ότι ρυθμίσαμε το χρέος ούτε εξαιτίας του γεγονότος ότι αφήσαμε κοντά 40 δισεκατομμύρια ευρώ στα δημόσια ταμεία, που τώρα μας λέτε ότι και αυτό εσείς το κάνατε, ούτε γιατί εξαιτίας του γεγονότος ότι επανήλθαμε με αξιοπιστία μετά από πολλά χρόνια στις αγορές χρήματος.

(Χειροκροτήματα από την πτέρυγα του ΣΥΡΙΖΑ)

Όχι, αλίμονο, η παρουσία σας ήταν η αιτία!

Τώρα, όμως, το «Μητσοτάκης effect» δεν φαίνεται στα επιτόκια δανεισμού, καθώς το δεκαετές πού έχει σκαρφαλώσει, εσείς που τα παρακολουθείτε; Στο 4,7; Το μόνο «Μητσοτάκης effect» που φαίνεται διά γυμνού οφθαλμού είναι αυτό που αισθάνεται ο πολίτης στην τσέπη του, ο μέσος πολίτης. Αυτή είναι η μόνη επίδρασή σας. Η ακρίβεια και η φτώχεια, η φτωχοποίηση, να έχει φτάσει η Ελλάδα να έχει δεύτερο χαμηλότερο κατά κεφαλήν ΑΕΠ στην Ευρώπη -πίσω μόνο από τη Βουλγαρία- και την πέμπτη θέση από το τέλος στην αγοραστική δύναμη των καταναλωτών.

Όσο για τον περιβόητο μεγάλο στόχο σας -δικά σας λεγόμενα, εγώ δεν είχα μιλήσει ποτέ για αυτό-, εσείς το λέγατε ότι ο μεγάλος στόχος, ο νέος εθνικός στόχος, είναι η περιβόητη επενδυτική βαθμίδα. Ήταν η σημαία της οικονομικής πολιτικής. Τι έχει γίνει; Έχει γίνει σαν τον ορίζοντα, που όσο προχωράμε τόσο απομακρύνεται. Προεκλογικά λέγατε ότι «σε δεκαοκτώ μήνες θα έχουμε την επενδυτική βαθμίδα». Όταν πέρασαν οι δεκαοκτώ μήνες, τέλος του 2020, μας είπατε «το πρώτο εξάμηνο του 2021». Όταν πέρασε το 2021, μας είπατε «μέσα στο 2022». Στα μέσα του 2022 μάς είπατε «στους πρώτους μήνες του 2023». Τώρα που τελειώνει το 2022 και έρχεται το 2023, μας λέτε «όχι αρχές του 2023, μέσα στο 2023».

(Χειροκροτήματα από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πότε τα είπαμε όλα αυτά;

**ΘΕΟΔΩΡΑ ΜΠΑΚΟΓΙΑΝΝΗ:** Πότε τα είπαμε όλα αυτά;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Πότε τα είπαμε όλα αυτά;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μη με προκαλείτε! Θα σας φέρω μία-μία τις αποδελτιώσεις. Μη με προκαλείτε σήμερα! Μη με προκαλείτε!

(Χειροκροτήματα από την πτέρυγα του ΣΥΡΙΖΑ)

Και δεν υπάρχει προφανώς ούτε μία στο εκατομμύριο περίπτωση να έχουμε επενδυτική βαθμίδα μέχρι τις εκλογές, το γνωρίζετε.

Διαβάστε τις αγαπημένες σας εκθέσεις, κύριε Μητσοτάκη, των διεθνών οίκων, διαβάστε τες εκεί που εξηγούν τους λόγους γιατί δεν έκαναν τις αναβαθμίσεις της ελληνικής οικονομίας και θα καταλάβετε το γιατί.

Γι’ αυτό, λοιπόν, σας λέω, κύριε Μητσοτάκη, ότι όχι μόνο δεν είστε εγγυητής σταθερότητας, αλλά πλέον είστε ο βασικός κίνδυνος για την κοινωνική συνοχή και την οικονομική ανάκαμψη, γιατί παραλάβατε μια οικονομία που είχε προοπτικές τέτοιες, ώστε να μπορείτε εσείς προεκλογικά να τάζετε επενδυτική βαθμίδα σε ενάμιση χρόνο μάλιστα και τώρα πια δεν μπορείτε ούτε στις αγορές να βγείτε, γιατί θα αγοράσετε με πανάκριβο επιτόκιο. Και αν το καθυστερήσετε κι άλλο και μπει ο Νοέμβρης, θα πάει στο 5%. Και γι’ αυτό να ξέρετε δεν ευθύνεται ο ΣΥΡΙΖΑ, που, αν δεν είχε ρυθμίσει το χρέος και δεν είχε αφήσει το μαξιλάρι, θα ήμασταν ήδη από τις αρχές της πανδημίας σε κρίση χρέους.

(Χειροκροτήματα από την πτέρυγα του ΣΥΡΙΖΑ)

Η δική σας ανεπάρκεια ευθύνεται, η δική σας καταστροφική οικονομική πολιτική, που το μόνο που κάνει είναι να δίνει πολλά σε λίγους και να ρημάζει, να λεηλατεί την κοινωνική βάση.

Για όλους αυτούς τους λόγους -και ολοκληρώνω, κύριε Πρόεδρε- με την ερώτησή μου ειλικρινά δεν περιμένω να πάρω μία απάντηση στο γιατί τα κάνετε όλα αυτά, γιατί ανέχεστε την αισχροκέρδεια, γιατί καταστρέφετε την οικονομία, γιατί δεν μειώνετε τους έμμεσους φόρους. Δεν περιμένω την απάντηση, γιατί την απάντηση την ξέρω. Γιατί είστε ακραία και αθεράπευτα νεοφιλελεύθερος και άρα καταστροφικός για μια οικονομία σε συνθήκες κρίσης, όπως η σημερινή, και γιατί είστε ο Πρωθυπουργός και η Κυβέρνηση των μεγάλων συμφερόντων.

Η χώρα, όμως, και η κοινωνία δεν μπορεί για πολύ ακόμα να βυθίζεται. Γι’ αυτό εμείς το λέμε καιρό τώρα, το λέμε με ακόμα πιο στεντόρεια φωνή σήμερα: Πρέπει να φύγετε το συντομότερο, γιατί η κοινωνία πρέπει να ανασάνει, γιατί η ηθική, κοινωνική και οικονομική παρακμή της χώρας πρέπει επιτέλους να σταματήσει!

(Χειροκροτήματα από την πτέρυγα του ΣΥΡΙΖΑ)

Και, εν πάση περιπτώσει, αφού τόσο πολύ προσπαθείτε να μας πείσετε ότι προηγείστε με τόσο μεγάλη διαφορά στις δημοσκοπήσεις και ότι έχετε σίγουρη την επανεκλογή σας, τι φοβάστε, κύριε Μητσοτάκη; Προκηρύξτε εκλογές, να δούμε πόσα απίδια βάζει ο σάκος! Προκηρύξτε εκλογές, να ανασάνει ο τόπος!

(Χειροκροτήματα από την πτέρυγα του ΣΥΡΙΖΑ)

Η πολιτική αλλαγή και μία προοδευτική κυβέρνηση είναι πλέον ζήτημα υπαρξιακό για την κοινωνική πλειοψηφία, για μια κυβέρνηση με έγνοια την κοινωνία και όχι τα συμφέροντα, για να σταματήσει η αισχροκέρδεια, να μειωθούν οι έμμεσοι φόροι, ο ΦΠΑ στα είδη βασικής ανάγκης και ο ειδικός φόρος στα καύσιμα, για να επανέλθει η ΔΕΗ στον ιδρυτικό της σκοπό, στη διασφάλιση του δημόσιου συμφέροντος, για να ξηλωθούν τα καρτέλ και να τιμωρηθούν οι εναρμονισμένες πρακτικές, για να πάψουν τα «golden boys» να παρασιτούν εις βάρος του κοινωνικού συνόλου, για να επιστρέψει στον τόπο η δικαιοσύνη παντού!

Προκηρύξτε, λοιπόν, εκλογές και μη σας νοιάζει, η δημοκρατία θα κερδίσει την αλαζονεία, η δικαιοσύνη θα νικήσει την ασυδοσία, η Ελλάδα θα σταθεί στα πόδια της ξανά!

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Και πριν δώσω τον λόγο στον κύριο Πρωθυπουργό, να κάνω μια ανακοίνωση. Είχαμε καιρό να ακούσουμε τέτοιες ευχάριστες ανακοινώσεις.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα ένας μαθητές και μαθήτριες και τρεις συνοδοί εκπαιδευτικοί από το 50ό Γυμνάσιο Αθήνας.

Σας καλωσορίζουμε, παιδιά!

(Χειροκροτήματα από όλες τις πτέρυγες της Βουλής)

Μετά από δυόμισι χρόνια περίπου, σήμερα είμαστε οικοδεσπότες έντεκα σχολείων από όλη την Ελλάδα.

Καλώ τώρα στο Βήμα δίνοντάς του τον λόγο τον Πρωθυπουργό και Πρόεδρο της Κοινοβουλευτικής Ομάδας της Νέας Δημοκρατίας κ. Κυριάκο Μητσοτάκη.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πράγματι, κύριε Πρόεδρε, είναι μια χαρμόσυνη στιγμή να βλέπουμε πάλι τα θεωρεία να γεμίζουν με μαθητές από σχολεία όλης της χώρας.

Είναι, όμως, και μια στενάχωρη μέρα η σημερινή και θα ήθελα και εγώ να καταθέσω τη θλίψη μου. Πιστεύω ότι εκφράζω την οδύνη όλων μας για την τόσο σκληρή απώλεια του Αλέξανδρου Νικολαΐδη.

(Χειροκροτήματα)

Ήταν ένας πρωταθλητής της ζωής, της έδωσε νόημα, ακόμα και με τα λόγια που μας άφησε φεύγοντας από αυτή. Ήταν ένας υπέροχος αθλητής, ένας τρυφερός οικογενειάρχης, ένας ευγενικός πολιτικός αντίπαλος. Τα θερμά μου συλλυπητήρια εκ μέρους και της Νέας Δημοκρατίας στους δικούς του ανθρώπους και στην παράταξη την οποία υπηρέτησε με συνέπεια.

(Χειροκροτήματα)

Κυρίες και κύριοι Βουλευτές, δέχθηκα πρόθυμα σήμερα να απαντήσω στην επίκαιρη ερώτηση του Αρχηγού της Αξιωματικής Αντιπολίτευσης για δύο κυρίως λόγους. Πρώτον, διότι το θέμα της είναι η ακρίβεια. Είναι μια απειλή που πολιορκεί όλες τις χώρες και ασφαλώς και τον τόπο μας. Έχετε δίκιο να λέτε ότι είναι το πρώτο ζήτημα το οποίο απασχολεί σήμερα όλους τους Έλληνες πολίτες.

Και, δεύτερον, ήθελα να έρθω σήμερα στη Βουλή, για να μου δοθεί μια ευκαιρία -όχι τόσο ενώπιον της Αξιωματικής Αντιπολίτευσης, αλλά ενώπιον του ελληνικού λαού- να ξεκαθαρίσω αλήθειες και ψέματα γύρω από τα μέτρα τα οποία προωθεί η πολιτεία για να χτίσουμε ένα κοινωνικό ανάχωμα απέναντι στις συνέπειες αυτής της πρωτοφανούς διπλής κρίσης, στην ενέργεια και στις τιμές.

Το παράδοξο αυτής της συνεδρίασης είναι ότι δεν διαφωνούμε ουσιαστικά στις διαπιστώσεις. Πράγματι, παρά τις γενναίες παρεμβάσεις -θα μιλήσω πολύ πιο αναλυτικά για το θέμα αυτό στη συνέχεια-, οι λογαριασμοί ρεύματος παραμένουν υψηλοί σε σχέση με αυτό το οποίο πλήρωναν οι Έλληνες πολίτες πριν από δύο χρόνια, η λειτουργία των επιχειρήσεων γίνεται πιο αγχώδης, ο οικογενειακός προϋπολογισμός γίνεται μια πιο δύσκολη εξίσωση, ναι, οι πολίτες δοκιμάζονται και αγωνιούν για τον δύσκολο χειμώνα ο οποίος έρχεται.

Με τον ΣΥΡΙΖΑ, όμως, βλέπουμε εντελώς διαφορετικά τόσο τις αιτίες όσο και τις απαντήσεις σε αυτό το πρόβλημα και λυπάμαι πραγματικά για αυτό το κείμενο μιας σελίδας, την επίκαιρη ερώτηση που μου κατέθεσε ο κ. Τσίπρας και την οποία απαντώ σήμερα στη Βουλή των Ελλήνων.

Διότι σε αυτό το κείμενο της μιας σελίδας μπορέσατε, κύριε Τσίπρα, να χωρέσετε τρία αυθαίρετα συμπεράσματα, τα οποία καταλήγουν σε δύο αμήχανα ερωτήματα, με επιχειρήματα μάλιστα -τα επαναλάβατε και σήμερα- τα οποία δηλώνουν είτε επικίνδυνη άγνοια είτε επικίνδυνες προθέσεις, με παρούσα παντού την καταστροφολογία!

(Χειροκροτήματα από την πτέρυγα της Νέας Δημοκρατίας)

Με παρούσα την καταστροφολογία, αλλά με έναν απόντα, γιατί στις τετρακόσιες εβδομήντα τέσσερις λέξεις της ερώτησής σας δεν βρήκατε ούτε μία για να κατονομάσετε τον πρώτο ένοχο αυτής της παγκόσμιας επίθεσης του πληθωρισμού, τη ρωσική εισβολή στην Ουκρανία.

(Χειροκροτήματα από την πτέρυγα της Νέας Δημοκρατίας)

Αν κάποιος δεν γνώριζε τίποτα για το τι έχει συμβεί στον κόσμο τους τελευταίους οκτώ μήνες και διάβαζε την ερώτησή σας, θα έμενε πράγματι με την εντύπωση ότι η ακρίβεια οφείλεται τάχα σε κάποιες σκοτεινές δυνάμεις, που με την ανοχή της Κυβέρνησης κερδοσκοπούν σε βάρος των Ελλήνων. Μας τα είπατε ξανά όλα αυτά σήμερα, ότι η ακρίβεια, η μεγαλύτερη έκρηξη του πληθωρισμού τα τελευταία σαράντα χρόνια παγκοσμίως δεν οφείλεται σε έναν παράνομο πόλεμο, τον οποίο εξαπέλυσε η Μόσχα εναντίον ενός κυρίαρχου κράτους, δυναμιτίζοντας την παγκόσμια σταθερότητα, ότι αυτή η παγκόσμια έκρηξη τιμών δεν οφείλεται στους ώμους εκβιασμούς της Ρωσίας, με μοχλό το φυσικό αέριο και με στόχο όλες τις ελεύθερες δυτικές κοινωνίες.

Τα ξεχάσατε όλα αυτά. Δεν αναφερθήκατε καθόλου στην ομιλία σας. Μιλήσατε μισή ώρα. Για όλα αυτά δεν είπατε τίποτα.

Θα περίμενα, λοιπόν, σήμερα κατ’ ελάχιστον, κύριε Τσίπρα, έστω και αργοπορημένα, όχι πάλι συγκινητικές διακηρύξεις περί ειρήνης γενικά, που εξισώνουν τον επιτιθέμενο και τον αμυνόμενο. Θα περίμενα και σήμερα -για λόγους όχι μόνο εθνικούς, αλλά και βαθύτατα οικονομικούς- μια σαφή καταδίκη του κ. Πούτιν, να καταγγείλετε επιτέλους ευθέως τη ρωσική επιθετικότητα, η οποία πυροδοτεί τη σημερινή αναταραχή και να παραδεχτείτε επιτέλους ότι ο παραλίγο δανειστής σας το 2015 αποτελεί εχθρό της δημοκρατίας και κίνδυνο για τη σταθερότητα και την πρόοδο των λαών.

(Χειροκροτήματα από την πτέρυγα της Νέας Δημοκρατίας)

Συνεπώς η παγκόσμια ακρίβεια και η ελληνική ακρίβεια έχει όνομα και είναι η εκβιαστική χρήση των ορυκτών καυσίμων -πρωτίστως του φυσικού αερίου- από τη Ρωσία, ως ασύμμετρου όπλου κατά της Ευρώπης. Διότι, όπως η Ρωσία με τα κανόνια της ανατινάζει τα σύνορα και την ασφάλεια της ηπείρου, έτσι και με το φυσικό αέριο πιέζει για να υπονομεύσει την ευημερία των Ευρωπαίων πολιτών.

Οι φουσκωμένοι λογαριασμοί και οι αυξήσεις στα ράφια, λοιπόν, έχουν συγκεκριμένη αιτία αλλά και συγκεκριμένη διεύθυνση, στην οποία πρέπει να επιστραφούν. Αυτό, άλλωστε, είναι και το διπλό τίμημα που πρέπει να καταβάλει ο ελεύθερος κόσμος τώρα, ώστε να μην υπάρξει ποτέ ένα τετελεσμένο επίθεσης και κατοχής στην καρδιά της Ευρώπης, ενώ ταυτόχρονα τα κράτη πιο γρήγορα να χαράξουν τον δικό τους ενεργειακό δρόμο προς τις φθηνότερες και καθαρότερες ανανεώσιμες πηγές ενέργειας, μακριά από εξαρτήσεις απρόβλεπτων και, όπως φάνηκε, επικίνδυνων προμηθευτών.

Όπως έχω πει, και αυτή η πρόσκαιρη κρίση, ναι, θα κοστίσει. Δεν θα μας λυγίσει, όμως. Αντίθετα, ειδικά στον τομέα της ενέργειας, θα λειτουργήσει και ως μοχλός πίεσης, για να επιταχύνουμε και άλλο την πορεία μας προς την απανθρακοποίηση του ενεργειακού μας μείγματος.

Και πράγματι, ήταν πολύ σημαντικό ότι την προηγούμενη Παρασκευή, για πρώτη φορά στην ιστορία της χώρας, για αρκετές ώρες όλη η ενέργεια η οποία καταναλώθηκε στην Ελλάδα παρήχθη αποκλειστικά από ανανεώσιμες πηγές ενέργειας.

(Χειροκροτήματα από την πτέρυγα της Νέας Δημοκρατίας)

Μίλησα για τρεις αυθαίρετους ισχυρισμούς του Αρχηγού του ΣΥΡΙΖΑ με τους οποίους επιδιώκει να κατασκευάσει εθνικούς υπευθύνους για διεθνή προβλήματα, όχι μόνο ξεχνώντας τον κ. Πούτιν, αλλά παραχαράσσοντας και τα στοιχεία για την Ελλάδα. Η χώρα μας δεν είναι -όπως ισχυρίζονται συχνά τα στελέχη του ΣΥΡΙΖΑ- ούτε πρώτη στον πληθωρισμό ούτε, προφανώς, πρώτη στην ενεργειακή ακρίβεια.

Από τους ευρωπαϊκούς πίνακες επιλέγετε εκείνους που θέλετε, αλλά όχι αυτούς οι οποίοι αποτυπώνουν την πραγματικότητα.

Η αλήθεια, λοιπόν, είναι πως, ναι, η Ελλάδα έχει λίγο υψηλότερο πληθωρισμό από τον ευρωπαϊκό μέσο όρο, ο οποίος είναι λίγο πάνω από το 10%. Εμείς είμαστε στο 12%. Υπάρχουν, όμως, ουκ ολίγες χώρες οι οποίες έχουν πληθωρισμό άνω του 15%. Η Ολλανδία έχει 17%, 18,6% έχει η Ουγγαρία, 17,1% έχει η Τσεχία, 22% έχει η Εσθονία, 21% έχει η Λιθουανία.

Αυτό για να αποκαταστήσουμε, λοιπόν, την τάξη και τα πραγματικά στοιχεία.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Σε μια γενική καταιγίδα η πατρίδα μας αμύνεται με τον καλύτερο δυνατό τρόπο, με μέτρα για την ακριβή ενέργεια, η οποία τροφοδοτεί την ακρίβεια, αλλά και με στήριξη του εισοδήματος, κόντρα στις ανατιμήσεις. Μόνο για το 2022 η δέσμη στήριξης πλησιάζει τα 13 δισεκατομμύρια ευρώ.

(Χειροκροτήματα από την πτέρυγα της Νέας Δημοκρατίας)

Μιλήσατε για την ενέργεια. Μας παρουσιάσατε πάλι ότι η Ελλάδα έχει την ακριβότερη ενέργεια στην Ευρώπη, ότι εδώ ο ενεργειακός πληθωρισμός έχει ξεφύγει. Αναφερθήκατε σε κάποια στοιχεία τα οποία δείχνουν κόστος ενέργειας σε σχέση με το διαθέσιμο εισόδημα. Πράγματι, στα στοιχεία αυτά πάντα η Ελλάδα υπολειπόταν. Για πάμε να δούμε, όμως, τα απόλυτα στοιχεία της ενέργειας, κύριε Τσίπρα, της τιμής ηλεκτρικής ενέργειας μαζί με τον ΦΠΑ -all in electricity end user price, μαζί με ΦΠΑ- για τον Σεπτέμβριο του 2022 για κάποιες πόλεις. Για την Αθήνα είναι 23,23 σεντ του ευρώ ανά κιλοβατώρα.

Κύριε Τσίπρα, κοιτάξτε λίγο εδώ. Αυτά πληρώνουν τα νοικοκυριά. Αυτά πληρώνουν. Αυτές είναι οι τιμές που πληρώνουν τα νοικοκυριά. Πόσο είναι η Μαδρίτη; Η Μαδρίτη είναι 42 σεντ του ευρώ ανά κιλοβατώρα. Το περιβόητο ιβηρικό μοντέλο, το οποίο συνέχεια διαφημίζετε! Βρυξέλλες 5 σεντ του ευρώ ανά κιλοβατώρα, Ρώμη 40 σεντ του ευρώ ανά κιλοβατώρα, Κοπεγχάγη 77 σεντ του ευρώ ανά κιλοβατώρα, Άμστερνταμ 67 σεντ του ευρώ ανά κιλοβατώρα. Αυτές είναι οι πραγματικές τιμές τις οποίες πληρώνουν σήμερα οι Έλληνες καταναλωτές, σε σχέση με αυτά τα οποία πληρώνουν οι Ευρωπαίοι.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σταματήστε επιτέλους τα ψέματα και την παραχάραξη της αλήθειας!

(Χειροκροτήματα από την πτέρυγα της Νέας Δημοκρατίας)

Με τις επιδοτήσεις, λοιπόν, που δίνουμε, το κόστος ενέργειας είναι αισθητά χαμηλότερο από τον ευρωπαϊκό μέσο όρο. Και επιμένετε, κύριε Τσίπρα, στο ιβηρικό μοντέλο. Ρωτήστε, ίσως, αν θέλετε, να επικοινωνήσετε και τώρα με τους συνεργάτες σας, να σας εξηγήσουν πραγματικά πώς δουλεύει το ιβηρικό μοντέλο. Και αν σήμερα εφαρμόζαμε το ιβηρικό μοντέλο, εάν οι τιμές για τους τελικούς καταναλωτές αλλά και η επιβάρυνση για τον εθνικό προϋπολογισμό θα ήταν χαμηλότερη. Σας λέω λοιπόν ότι θα ήταν και υψηλότερες οι τιμές, όπως είναι και υψηλότερη η επιβάρυνση για τον κρατικό προϋπολογισμό, διότι κάποιος πρέπει να καλύψει αυτή τη διαφορά μεταξύ των διεθνών τιμών του φυσικού αερίου και των τιμών που αγοράζουν το φυσικό αέριο οι ηλεκτροπαραγωγοί, και κατά κανόνα είναι ο κρατικός προϋπολογισμός.

Άρα καλό θα ήταν να είστε λίγο καλύτερα ενημερωμένος όταν μιλάτε για ζητήματα τα οποία αντιλαμβάνομαι ότι είναι σύνθετα τεχνικά, αλλά μην αφήνετε σε αυτή την Αίθουσα να πλανώνται εντυπώσεις οι οποίες δεν ανταποκρίνονται στην πραγματικότητα.

Μας είπατε ξανά ότι δεν είμαστε διατεθειμένοι να φορολογήσουμε τα υπερέσοδα των παραγωγών και ότι αφήνουμε την κερδοσκοπία παντελώς ανεξέλεγκτη, όταν από αυτό το Βήμα πρώτος εγώ μίλησα για τη φορολόγηση με 90% των υπερεσόδων για την περίοδο μέχρι τον Ιούλιο του 2022, με βεβαιωμένα πια έσοδα τα οποία θα εισπραχθούν στο τέλος του χρόνου, βάσει των υπολογισμών της ΡΑΕ βέβαια, όχι των δικών σας αυθαίρετων υπολογισμών, οι οποίοι προφανώς και δεν ανταποκρίνονται στην πραγματικότητα.

Βέβαια, αποφεύγετε να μιλήσετε και για το γεγονός ότι η πατρίδα μας έχει θέσει σε λειτουργία πρώτη από τον Ιούλιο έναν εθνικό μηχανισμό ανάκτησης των συγκυριακών εσόδων των εταιρειών ενέργειας, αυτόν που αποκαλείτε «ουρανοκατέβατα κέρδη». Πόσα έχουμε εισπράξει, κύριε Τσίπρα, από αυτόν τον μηχανισμό; Πόσα έχουμε εισπράξει; Έχουμε εισπράξει 2,7 δισεκατομμύρια ευρώ. Και έρχεστε και λέτε ότι δεν έχουμε πάρει τίποτα.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Είναι 2,2 δισεκατομμύρια ευρώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σε τρεις μήνες 2,7 δισεκατομμύρια ευρώ! Αυτός ο μηχανισμός είναι μία εθνική επιτυχία, όχι μόνο γιατί αποδίδει, αλλά διότι αυτό το μοντέλο ανάκτησης των υπερεσόδων, κύριε Τσίπρα, υιοθετήθηκε και από την Ευρωπαϊκή Ένωση και από την Ευρωπαϊκή Επιτροπή και γίνεται πια υποχρεωτικό για όλες τις ευρωπαϊκές χώρες. Άρα κάτι καλό κάναμε.

(Χειροκροτήματα από την πτέρυγα της Νέας Δημοκρατίας)

Εσείς επιμένετε στο ισπανικό μοντέλο. Εντάξει, το εισηγήθηκε μια σοσιαλιστική κυβέρνηση, θα μας στοίχιζε κάτι παραπάνω! Επιτρέψτε μας να μπορέσουμε εμείς να χαράξουμε τον δικό μας δρόμο.

Κάνατε μία αναφορά και στα υπερέσοδα των διυλιστηρίων των εταιρειών επεξεργασίας πετρελαιοειδών. Και εδώ πάλι θα σας στενοχωρήσω, κύριε Τσίπρα. Πρώτος εγώ έθεσα το ζήτημα αυτό στο Ευρωπαϊκό Συμβούλιο, και η Ευρωπαϊκή Επιτροπή έχει πειστεί, και στον κανονισμό -ο οποίος θα εκδοθεί εντός των επόμενων εβδομάδων- θα υπάρχει ρητή πρόβλεψη για τη φορολόγηση των υπηρεσιών των διυλιστηρίων, και το ποσό αυτό θα εισπραχθεί στο τέλος του 2022, όπως θα συμβεί σε όλες τις ευρωπαϊκές χώρες. Και αυτό ήταν εθνική πρόταση, ελληνική πρόταση, και θα γίνει μέρος του ευρωπαϊκού κανονισμού, θα έχει δηλαδή στοιχεία υποχρεωτικότητας για όλες τις ευρωπαϊκές χώρες.

(Χειροκροτήματα από την πτέρυγα της Νέας Δημοκρατίας)

Όμως, η αλήθεια, ξέρετε, δεν διαστρεβλώνεται εύκολα με γενικής χρήσης στατιστικά στοιχεία, διότι όλοι οι πολίτες σήμερα γνωρίζουν, εισπράττοντας τον λογαριασμό της ηλεκτρικής ενέργειας, ότι το κράτος δαπανά ένα σημαντικό ποσό, προκειμένου να επιδοτήσει ένα μεγάλο μέρος της αύξησης του κόστους της ηλεκτρικής ενέργειας.

Έχω εδώ μια σειρά από λογαριασμούς για την περίοδο -για να μη λέτε ότι χρησιμοποιώ στοιχεία του παρελθόντος- από αρχές Ιουλίου μέχρι αρχές Οκτωβρίου, που σε έναν λογαριασμό με 2000 KWh το ποσό πληρωμής είναι 278 ευρώ και το ποσό κρατικής επιδότησης Ταμείου Ενεργειακής Μετάβασης είναι 700 ευρώ.

Αυτό τι είναι, κύριε Τσίπρα; Δεν είναι στήριξη της κοινωνίας; Πάμε σε άλλο λογαριασμό για την ίδια περίοδο και με λίγο χαμηλότερη κατανάλωση, εδώ το πληρωτέο ποσό είναι 231 ευρώ και το ποσό κρατικής επιδότησης είναι 564 ευρώ. Πάμε σε άλλο λογαριασμό με ακόμα μικρότερη κατανάλωση, 1.200 KWh, το ποσό πληρωμής είναι 191 ευρώ και το ποσό κρατικής επιδότησης Ταμείου Ενεργειακής Μετάβασης είναι 407 ευρώ.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η έμπρακτη πολιτική στήριξης αυτής της Κυβέρνησης για να μειώσουμε την επίπτωση μιας παγκόσμιας ενεργειακής κρίσης.

(Χειροκροτήματα από την πτέρυγα της Νέας Δημοκρατίας)

Φαντάζομαι, κύριε Τσίπρα, θα τα έχετε δει και εσείς στον δικό σας τον λογαριασμό, διότι όλα τα ελληνικά νοικοκυριά επιδοτούνται σήμερα μέσω του μηχανισμού ανάκτησης υπερεσόδων, ο οποίος συμμετέχει κατά τα δύο τρίτα στη στήριξη αυτής της μεγάλης προσπάθειας, και κατά το ένα τρίτο περίπου συμμετέχει ο κρατικός προϋπολογισμός.

Όμως, για πάμε να μιλήσουμε και λίγο για έναν ακόμα ωραίο μύθο τον οποίον επιμένει να διακινεί ο ΣΥΡΙΖΑ και η Αριστερά ως τη μαγική λύση, την πανάκεια, η οποία ως διά μαγείας θα αντιμετωπίσει τα προβλήματα των υψηλών τιμών ενέργειας. Και αναφέρομαι στον μύθο της επανακρατικοποίησης της ΔΕΗ. Μάλιστα, κάνατε και συχνές αναλογίες με περιπτώσεις αναγκαστικής κρατικής διάσωσης μιας εταιρείας γερμανικής φυσικού αερίου, η οποία κατέρρεε, διότι αγόραζε τιμές φυσικού αερίου σε εξωφρενικά υψηλές τιμές.

Κύριε Τσίπρα, δεν γνωρίζετε τη διαφορά μεταξύ του bailout και της κρατικοποίησης; Δεν είναι οι ίδιες έννοιες. Το γνωρίζετε, φαντάζομαι, ότι δεν μιλάμε για το ίδιο πράγμα εδώ πέρα! Διότι η ΔΕΗ –δόξα τω Θεώ!- δεν χρήζει bailout. Bailout κάναμε εμείς στη ΔΕΗ, όταν την παραλάβαμε χρεοκοπημένη από τη δικιά σας κυβέρνηση.

(Χειροκροτήματα από την πτέρυγα της Νέας Δημοκρατίας)

Συσσωρευμένες ζημιές –θα τα ξαναπώ, κύριε Τσίπρα και κυρίες και κύριοι του ΣΥΡΙΖΑ, να τα ακούσετε- 1,7 δισεκατομμύρια ευρώ το 2019. Η συνολική κεφαλαιοποίηση της ΔΕΗ, την οποία εσείς είχατε –δήθεν- εξυγιάνει, πόση ήταν, κύριε Τσίπρα; Θυμάστε πως ήταν η κεφαλαιοποίηση η ΔΕΗ; Ήταν 400 εκατομμύρια.

Ναι, αλλάξαμε τον τρόπο με τον οποίο διοικείται η ΔΕΗ και η επιχείρηση εξυγιάνθηκε και η αξία της σήμερα είναι πολλαπλάσια. Αν έμενε η ΔΕΗ στα χάλια που μας την εγκαταλείψατε, δεν θα ήταν σε θέση σήμερα να στηρίζει τους πελάτες της!

(Χειροκροτήματα από την πτέρυγα της Νέας Δημοκρατίας)

Δεν θα λεγόταν «ΔΕΗ», αλλά «ΔΕΝ», γιατί δεν θα μπορούσε καν να υπάρχει με τις δικές σας πολιτικές, κύριε Τσίπρα!

(Χειροκροτήματα από την πτέρυγα της Νέας Δημοκρατίας)

Και φυσικά, κυρίες και κύριοι, το κράτος εξακολουθεί να ελέγχει τη ΔΕΗ και με το 34% που κατέχει. Δεν χρειάζεται το 51%. Η κρατικοποίηση σήμερα της ΔΕΗ –προσέξτε- αν υπήρχε τρόπος να την κάνετε –που δεν υπάρχει προφανής τρόπος σήμερα να κάνετε αυτό το οποίο λέτε ότι θα πάτε από το 34% στο 51%, γιατί μάλλον θα πρέπει να κάνετε μια δημόσια προσφορά για όλες τις μετοχές της ΔΕΗ, αλλά αυτά είναι μικρές λεπτομέρειες, οι οποίες σας διέφυγαν-, πόσο θα στοίχιζε;

Για πάμε να δούμε αυτό το 34% πόσο αξίζει σήμερα. Πόσο αξίζει σήμερα; Αυτό είναι η περιουσία των Ελλήνων φορολογουμένων. Είναι η περιουσία του ελληνικού λαού. Αυτό το 34% αξίζει σήμερα 680 εκατομμύρια ευρώ, δηλαδή τέσσερις φορές πιο πολύ απ’ ό,τι άξιζε το δικό σας 51% το 2019.

(Χειροκροτήματα από την πτέρυγα της Νέας Δημοκρατίας)

Άρα, τι ακριβώς μας ζητάτε εδώ πέρα; Να ζημιωθεί το δημόσιο; Να γυρίσει ο κ. Φωτόπουλος; Ο φίλος σας, ο κ. Φωτόπουλος, που θα κατέβαζε τον διακόπτη; Ή μήπως μία κρατική ΔΕΗ που θα δίνει προνομιακά συμβόλαια σε ορισμένα συμφέροντα;

Κυρίες και κύριοι Βουλευτές, τα παραπάνω νομίζω ότι καταγράφουν την πραγματικότητα, όπως την αισθάνονται σήμερα οι Ελληνίδες και οι Έλληνες στην καθημερινότητά τους. Σε μία Ευρώπη η οποία δοκιμάζεται από έναν αιματηρό πόλεμο, από μια πρωτόγνωρη ενεργειακή έκρηξη, η Ελλάδα αντιστέκεται.

Ουδέποτε εγώ ή οποιοδήποτε στέλεχος της Κυβέρνησής μας ισχυριστήκαμε ότι έχουμε τη μαγική λύση, για να λύσουμε όλα τα προβλήματα και ότι υπάρχει κάποιος μαγικός τρόπος να εξαφανίσουμε τον παγκόσμιο πληθωρισμό και να επανέλθουν οι τιμές στην προ πολέμου κατάσταση. Προσπαθούμε, όμως, με τον καλύτερο δυνατό τρόπο να περιορίσουμε με δικαιοσύνη -και θα επανέλθω στη συνέχεια στην έννοια της δικαιοσύνης- τις δραστικές αρνητικές συνέπειες αυτής της παγκόσμιας κρίσης και το κάνουμε με μέτρα στοχευμένα, χωρίς να εξαντλούμε τα εθνικά μας εφόδια και βέβαια, ούτε εκείνα για τα οποία έχουμε δεσμευθεί να μην παραμελήσουμε ποτέ. Η χώρα αμύνεται και προχωρά ταυτόχρονα.

Μίλησα εκτενώς για τα ζητήματα του κόστους ενέργειας. Θέλω απλώς να θυμίσω στους συναδέλφους και στις συναδέλφισσες ότι ήδη έχουμε επιστρέψει 300 εκατομμύρια ευρώ στους καταναλωτές, καλύπτοντας πράγματι τις μεγάλες αυξήσεις που σημειώθηκαν το πρώτο εξάμηνο του 2022. Υλοποιήσαμε το Fuel Pass για ένα εξάμηνο, αγρότες και ευάλωτοι πολίτες έχουν ήδη ενισχυθεί με παραπάνω από 1 δισεκατομμύριο, ενώ για το 2023 –θα έχουμε την ευκαιρία να τα συζητήσουμε πιο αναλυτικά στον προϋπολογισμό- προβλέπεται αποθεματικό 1 δισεκατομμυρίου ευρώ για τον ίδιο σκοπό.

Κυρίες και κύριοι συνάδελφοι, επειδή μας είπατε: «Τι κάνετε εσείς στη ΔΕΗ; Δεν κάνετε τίποτα. Νοιάζεστε μόνο για τα συμφέροντα» -λες και θα ήταν αυτό έξυπνη στρατηγική για ένα μεγάλο λαϊκό κόμμα, όπως είναι η Νέα Δημοκρατία, θα σας το λέμε συνέχεια, είμαστε ένα κόμμα της ευρείας κοινωνικής πλειοψηφίας, δεν είμαστε κόμμα των λίγων, είμαστε κόμμα των πολλών-, …

(Χειροκροτήματα από την πτέρυγα της Νέας Δημοκρατίας)

…θα σας πούμε τι κάναμε εμείς σε σχέση με την Ευρώπη: Ένα από τα τρία μεγαλύτερα προγράμματα στήριξης της κοινωνίας, σύμφωνα με το Ινστιτούτο Μπρίγκελ. Δείτε, κύριε Τσίπρα, αυτούς τους πίνακες, έχουν –νομίζω- το δικό τους ξεχωριστό ενδιαφέρον.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, όπως, είπα τα 2/3 των ενισχύσεων που δίνουμε, ειδικά στον τομέα της ενέργειας, προέρχονται από τις εταιρείες ενέργειας και το 1/3 από τον κρατικό προϋπολογισμό. Και αν υπάρχουν και στρεβλώσεις στον τρόπο με τον οποίο οι εταιρείες ενέργειας τιμολογούν την ηλεκτρική ενέργεια μέσω του μηχανισμού ανάκτησης υπερεσόδων, έχουμε τη δυνατότητα και αυτές να τις εντοπίσουμε και να συλλέξουμε ακόμα πρόσθετα έσοδα, όταν κάνουμε την τελική εκκαθάριση στο τέλος της χρονιάς.

Και βέβαια, κύριε Τσίπρα, είναι η δυναμική ανάπτυξη, η οποία μας δίνει τα πολεμοφόδια να στηρίξουμε επιχειρήσεις και νοικοκυριά, χωρίς να αυξήσουμε τα ελλείμματά μας. Καμμία χώρα, πόσο μάλλον η Ελλάδα, δεν έχει αστείρευτες δημοσιονομικές δυνατότητες. Και σε καμμία περίπτωση, εγώ προσωπικά και η Κυβέρνησή μας, δεν πρόκειται να οδηγήσουμε τη χώρα σε δημοσιονομικό εκτροχιασμό, έναν εκτροχιασμό που μας οδήγησε σε τρία μνημόνια και σε διεθνή επιτήρηση για δώδεκα χρόνια. Το κεφάλαιο αυτό για τη χώρα έχει κλείσει οριστικά!

(Χειροκροτήματα από την πτέρυγα της Νέας Δημοκρατίας)

Οι λύσεις που προτείνετε εσείς, κύριε Τσίπρα, μας οδηγούν εκεί. Τα 25 δισεκατομμύρια ευρώ του πακέτου της Θεσσαλονίκης μάς οδηγούν εκεί. Εάν ποτέ εφαρμόζατε το πρόγραμμά σας αυτό, η χώρα θα χρεοκοπούσε μέσα σε έναν μήνα. Δεν θα συμβεί ποτέ αυτό, διότι ο ελληνικός λαός θα εμπιστευθεί και πάλι τη Νέα Δημοκρατία στις επόμενες εκλογές και γι’ αυτό έχετε και την άνεση, ξέρετε, να τάζετε ό,τι θέλετε. Δεν θα σας ζητήσει κανείς τα ρέστα, αν δεν θα τα εφαρμόσετε.

Θα περίμενα, όμως, να έχετε μάθει κάτι περισσότερο από την προηγούμενη τραυματική εμπειρία σας και τις «κωλοτούμπες», τις οποίες κάνατε υπό την πίεση ενός αδιανόητου δημοψηφίσματος, για να μας φέρετε τελικά ένα τρίτο, αχρείαστο μνημόνιο.

Εσείς, κύριε Τσίπρα, επιβαρύνατε τη μεσαία τάξη και τους πιο αδύναμους με είκοσι εννέα φόρους. Δεν το ξεχνούν! Και δεν ξεχνούν, επίσης, ότι αυτή η Κυβέρνηση μείωσε πενήντα δύο φόρους, φέρνοντας ανάπτυξη και περισσότερα έσοδα.

(Χειροκροτήματα από την πτέρυγα της Νέας Δημοκρατίας)

Και θα περίμενα, κύριε Τσίπρα, ότι είστε πια σε θέση να διακρίνετε μεταξύ φορολογίας και εσόδων και να αντιληφθείτε ότι μια οικονομία μπορεί να αναπτύσσεται, να φέρνει περισσότερα φορολογικά έσοδα και τελικά, να είναι ωφελημένα και τα κρατικά ταμεία, αλλά και η ίδια η οικονομία και η κοινωνία.

Πείτε μου, κύριε Τσίπρα: Είστε μηχανολόγος –συγγνώμη, πολιτικός μηχανικός- τα πάτε καλύτερα με τους αριθμούς απ’ ό,τι εγώ. Μια μικρομεσαία επιχείρηση, λοιπόν,η οποία –ας πούμε- βγάζει 1.000 ευρώ κέρδη, με φορολογία 29%, επί δικών σας ημερών, θα πλήρωνε φόρο, πόσο; Θα πλήρωνε 290 ευρώ. Αν, λόγω της ανάπτυξης, μια τουριστική επιχείρηση βγάλει 1.500 ευρώ κέρδη, με φορολογία 22%, πόσο θα πληρώσει φόρο, κύριε Τσίπρα; Θα πληρώσει 330 ευρώ. Αυτό δεν μπορείτε να το αντιληφθείτε; Αυτή την απλή διάσταση μιας οικονομίας η οποία αναπτύσσεται και φέρνει τελικά περισσότερα έσοδα, τόσο δύσκολο είναι; Τόσο ξένη σας είναι αυτή η έννοια;

(Χειροκροτήματα από την πτέρυγα της Νέας Δημοκρατίας)

Αυτή, λοιπόν, είναι η πραγματικότητα σήμερα. Έχουμε μια οικονομία, η οποία αναπτύσσεται με ρυθμό σχεδόν διπλάσιο από την Ευρωζώνη, η οποία μειώνει σημαντικά την ανεργία, με τις εξαγωγές να έχουν διπλασιαστεί –είναι δύο φορές περισσότερες οι εξαγωγές σε σχέση με το πού ήμασταν τα τελευταία δώδεκα χρόνια-, τα δημόσια έσοδα να αυξάνονται και βέβαια ταυτόχρονα να είμαστε σε θέση να δρομολογούμε ένα σημαντικό πρόγραμμα στήριξης της οικονομίας και της κοινωνίας, αλλά –προσέξτε- όχι οριζόντιο, των πιο ασθενών κοινωνικών στρωμάτων.

Έχουμε ήδη εξαγγείλει μια σειρά από μέτρα. Θεωρώ πως είναι σημαντικά. Είναι μέτρα τα οποία δεν θα μπορούσε ποτέ η Κυβέρνησή μας να υλοποιήσει, εάν δεν είχε πετύχει αυτούς τους υψηλούς ρυθμούς ανάπτυξης. Είναι προϋπόθεση η υψηλή ανάπτυξη και τα περισσότερα έσοδα τα οποία δημιουργεί, για να μπορούμε να στηρίξουμε την κοινωνία.

Έχουμε και λέμε, λοιπόν.

Τον Δεκέμβριο 250 ευρώ σε δύο εκατομμύρια τριακόσιες χιλιάδες ευάλωτους συμπολίτες μας. Σημαντικά διευρυμένη η περίμετρος αυτής της στήριξης σε σχέση με το τι κάναμε στο παρελθόν. Πρόσθετη μηνιαία δόση των δικαιούχων ελάχιστου εγγυημένου εισοδήματος. Μιάμιση επιπλέον δόση στα επιδόματα παιδιού. Συνολική ενίσχυση 1 δισεκατομμύριο ακόμα.

Το επίδομα θέρμανσης πέρυσι ήταν 174 εκατομμύρια. Φέτος θα διατεθούν για το επίδομα θέρμανσης 300 εκατομμύρια. Οριζόντια επιδότηση 25 λεπτών για όλους τους Έλληνες στο πετρέλαιο θέρμανσης. Άκουγα χθες –τα διακινούσε και η Αντιπολίτευση- σενάρια ότι το πετρέλαιο θέρμανσης θα ανοίξει στα 1,50 ευρώ, στα 1,60 ευρώ. Πού άνοιξε το πετρέλαιο θέρμανσης; Κάτω από τα 1,40 ευρώ. Από 1,33 ευρώ μέχρι 1,37 ευρώ.

(Χειροκροτήματα από την πτέρυγα της Νέας Δημοκρατίας)

Και βέβαια, μας μιλήσατε για το ντίζελ. Αυτό το οποίο παρατηρείται στο ντίζελ δεν είναι ελληνικό φαινόμενο, κύριε Τσίπρα. Είναι παγκόσμιο φαινόμενο. Παντού στην Ευρώπη οι τιμές του ντίζελ έχουν αυξηθεί πολύ περισσότερο από τις τιμές της βενζίνης. Είναι η πραγματικότητα αυτή. Λοιπόν, δεν μπορείτε να λέτε και να ισχυρίζεστε ότι αυτό είναι μια ελληνική ιδιαιτερότητα, όταν αυτό συμβαίνει σε διαρθρωτικά προβλήματα που αντιμετωπίζει ο κλάδος της διύλισης ως προς τα προϊόντα ντίζελ. Ας συμφωνήσουμε ότι δεν είναι ελληνικό πρόβλημα.

Σταματήστε επιτέλους αυτή την προπαγάνδα ότι για ό,τι δεινό συμβαίνει στον κόσμο ευθύνεται η Κυβέρνηση Μητσοτάκη. Δεν σας πιστεύει κανείς όσο επιμένετε σε αυτή τη ρητορική. Ας καθίσουμε να συζητήσουμε ρεαλιστικές λύσεις, για να αντιμετωπίσουμε το πρόβλημα.

Και μας απασχολεί το ζήτημα του ντίζελ. Είναι κάτι το οποίο θα το εξετάσουμε, διότι σε αυτό έχετε δίκιο. Πράγματι, οι αυξήσεις στο ντίζελ έχουν επίπτωση στην εφοδιαστική αλυσίδα και το κόστος των προϊόντων. Άρα είναι κάτι το οποίο πρέπει να εξετάσουμε. Δεν είχαμε υπολογίσει πριν από δύο μήνες ότι θα συνέβαινε αυτή η απότομη αύξηση του ντίζελ. Μετράμε τις δυνατότητές μας και θα δούμε αν είμαστε σε θέση να εξαγγείλουμε κάτι και για το ντίζελ κίνησης.

Έχουμε, όμως, ήδη υλοποιήσει μια σειρά από μέτρα, τα οποία είναι σημαντικά μέτρα στήριξης για τους ασθενέστερους. Έως 2.000 ευρώ έχουμε δεσμευθεί και εκταμιεύουμε σπουδαστικό επίδομα στέγης για τους πιο αδύναμους φοιτητές, οι οποίοι καλούνται να πληρώσουν υψηλότερα ενοίκια, εάν χρειαστεί να μετακινηθούν.

(Χειροκροτήματα από την πτέρυγα της Νέας Δημοκρατίας)

Σε αγρότες και κτηνοτρόφους 150 εκατομμύρια θα έχουν εκταμιευθεί μέχρι τα τέλη Νοεμβρίου. Διατήρηση του χαμηλού ΦΠΑ σε αρκετά προϊόντα και υπηρεσίες. Και βέβαια, απαλλαγή από τον φόρο επιτηδεύματος ή κάλυψη του 40% των εισφορών σε επιχειρήσεις οι οποίες κάνουν μόνιμες προσλήψεις.

Αυτή είναι μια δεύτερη γραμμή άμυνας της αγοραστικής δύναμης, η οποία συνδυάζει φορολογικές ελαφρύνσεις με την αύξηση των αμοιβών. Και βέβαια, θα συνεχιστεί και το 2023, πάντα μαζί με τις επιδοτήσεις, οι οποίες απορροφούν το μεγαλύτερο μέρος από την αύξηση του κόστους της ενέργειας.

Μονιμοποιούμε τη μείωση των τριών μονάδων στις εργοδοτικές εισφορές. Αυξάνουμε έτσι μόνιμα –προσέξτε, αυτά είναι μόνιμα μέτρα- το διαθέσιμο εισόδημα 2,2 εκατομμυρίων εργαζομένων, μειώνοντας ταυτόχρονα και το κόστος στις επιχειρήσεις.

Καταργούμε για πάντα και για όλους, δημόσιους και ιδιωτικούς υπαλλήλους, την ειδική εισφορά αλληλεγγύης.

(Χειροκροτήματα από την πτέρυγα της Νέας Δημοκρατίας)

Είναι μια πολύ σοβαρή ανακούφιση για τρία εκατομμύρια φορολογούμενους συμπολίτες μας οι οποίοι είναι εξαρτημένοι από ένα σταθερό εισόδημα.

Και ύστερα από πολλά χρόνια, σχεδόν 2,5 εκατομμύρια συνταξιούχοι από τα συνολικά 2,6 εκατομμύρια θα δουν για πρώτη φορά αύξηση στις συντάξεις τους.

(Χειροκροτήματα από την πτέρυγα της Νέας Δημοκρατίας)

Και σύμφωνα με τα στοιχεία τα οποία έδωσε στη δημοσιότητα το Υπουργείο Εργασίας -θα τα καταθέσω και στα Πρακτικά-, 1,7 εκατομμύρια συνταξιούχοι θα δουν αύξηση της τάξης περίπου 7%, μισό εκατομμύριο συνταξιούχοι θα ωφεληθούν από την κατάργηση της εισφοράς αλληλεγγύης και διακόσιες εξήντα πέντε χιλιάδες θα λάβουν το έκτακτο βοήθημα των 250 ευρώ στο τέλος του 2022. Καταθέτω τον σχετικό πίνακα στα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα δώσω ένα παράδειγμα. Ένας συνταξιούχος ο οποίος λαμβάνει 750 ευρώ με τη μόνιμη αύξηση του 7% το μηνιαίο του όφελος θα είναι σχεδόν 53 ευρώ και το ετήσιο όφελος λίγο παραπάνω από 630 ευρώ. Παράλληλα, αυτός ο συνταξιούχος δικαιούται και την έκτακτη ενίσχυση των 250 ευρώ. Το συνολικό όφελος ανέρχεται για τους επόμενους δώδεκα μήνες στα 880 ευρώ, ξεπερνώντας κατά πολύ μία επιπλέον σύνταξη.

(Χειροκροτήματα από την πτέρυγα της Νέας Δημοκρατίας)

Δεν θα επαναλάβω, κυρίες και κύριοι, αναλυτικά τον κυβερνητικό προγραμματισμό, όπως ανακοινώθηκε από εμένα στη Διεθνή Έκθεση Θεσσαλονίκης.

Αυτό το οποίο θα πω είναι ότι σε μια πολύ σύνθετη πραγματικότητα σε μια χώρα όπως η δική μας, η οποία ακόμα είναι εξαρτημένη από εισαγωγές, χρειάζονται έξυπνες απαντήσεις και σίγουρα στον πληθωρισμό δεν μπορεί να απαντήσει κανείς με πληθωριστικά συνθήματα.

Δεν μπορεί, για παράδειγμα, να ακούγονται «σκουριασμένες» φωνές για πλαφόν και διατιμήσεις σε μια Ευρώπη της ανοικτής οικονομίας και του ανταγωνισμού. Τα μέτρα αυτά μπορούν να επιβάλλονται μόνο σε εξαιρετικές περιπτώσεις, όπως κάναμε, παραδείγματος χάριν, στα καυσόξυλα. Ούτε μπορεί να πιστεύει κανείς ότι στην Ελλάδα μπορεί να έχει ένα προϊόν μια προκαθορισμένη τιμή, όταν παντού στον κόσμο αυξάνονται οι πρώτες ύλες από τις οποίες κατασκευάζονται τα προϊόντα αυτά. Αν κινούμασταν σε αυτή τη λογική, το μόνο αποτέλεσμα θα ήταν ελλείψεις και άδεια ράφια.

Και δεν πρέπει να ξεχνάμε ότι εδώ και μήνες στη χώρα μας ισχύει το πλαφόν στο περιθώριο μεικτού κέρδους των επιχειρήσεων στις πωλήσεις όλων σχεδόν των ζωτικών αγαθών και υπηρεσιών, από τη διατροφή μέχρι τη μετακίνηση του πολίτη.

Και από την άλλη πλευρά, επειδή ακούω πολλά να λέγονται για τους ελέγχους, πείτε μου εσείς, κυρίες και κύριοι της Αξιωματικής Αντιπολίτευσης, πότε έχουν γίνει περισσότεροι έλεγχοι στην Ελλάδα από ό,τι γίνονται τα τελευταία χρόνια;

Η Διυπηρεσιακή Μονάδα Ελέγχου του Υπουργείου Ανάπτυξης, μια σημαντική θεσμική κατάκτηση για τον έλεγχο της αγοράς, έχει πραγματοποιήσει σαράντα τέσσερις χιλιάδες ελέγχους και έχει βεβαιώσει σχεδόν τέσσερις χιλιάδες πρόστιμα ύψους 6,5 εκατομμυρίων ευρώ.

Άρα σύμφωνα με τους ελέγχους του Υπουργείου Ανάπτυξης, ένας στους δέκα παρανομεί. Αυτό τουλάχιστον λένε τα επίσημα στατιστικά στοιχεία. Και αυτό δείχνει ότι η αγορά συνολικά δεν είναι σπαρμένη με αισχροκέρδεια, όπως υπονοεί ο κ. Τσίπρας. Πράγματι, υπάρχουν προβλήματα. Συχνά αυτά έχουν κλαδικά χαρακτηριστικά, έχουν τοπικά χαρακτηριστικά. Και γι’ αυτό και πρέπει να αναβαθμίσουμε κι άλλο τους ελέγχους, όπως τους αυτοματοποιημένους ελέγχους που γίνονται στα πρατήρια των καυσίμων. Και οι έλεγχοι θα ενταθούν. Το ξέρουμε, όμως, καλά ότι η καταστολή δεν αρκεί.

Το «καλάθι του νοικοκυριού», το οποίο σπεύσατε, κύριε Τσίπρα, με τόσο μεγάλη ευκολία να αποδημήσετε, είναι μια αντίστοιχη προσπάθεια με αυτήν, η οποία δρομολογείται σε πολλές άλλες ευρωπαϊκές χώρες. Προφανώς και τελεί υπό την έγκριση της Επιτροπής Ανταγωνισμού, διότι δεν νοείται παρέμβαση στη λειτουργία της αγοράς η οποία να μην εγκρίνεται από την Επιτροπή Ανταγωνισμού.

Είναι, όμως, μία προσπάθεια η οποία φιλοδοξεί για ένα βασικό πακέτο προϊόντων να συγκρατήσει τις τιμές -καλύτερη επιδίωξη η σταθερότητα- ή να τις συγκρατήσει σε μικρές αυξήσεις.

Και, ταυτόχρονα, φιλοδοξεί να τονώσει και τον ανταγωνισμό μεταξύ των σουπερμάρκετ, ώστε να γνωρίζουν οι πολίτες με διαφάνεια για αυτά τα προϊόντα που εντάσσονται στο καλάθι της νοικοκυράς ποιες είναι οι τιμές και τι αυξήσεις μπορούν να περιμένουν. Είναι κάτι το οποίο δοκιμάστηκε και στη Γαλλία και στην Ισπανία και σε άλλες ευρωπαϊκές χώρες. Ποτέ δεν είπαμε ότι είναι πανάκεια. Όμως, είναι ένα πείραμα το οποίο αξίζει να δοκιμαστεί στην πράξη και να κριθεί στη συνέχεια για την επιτυχία του.

Κυρίες και κύριοι Βουλευτές, έχω πει πολλές φορές από αυτό το Βήμα ότι η πεμπτουσία του λαϊκισμού είναι να παρουσιάζει εύκολες λύσεις σε δύσκολα προβλήματα ανακουφίζοντας ενδεχομένως τα αυτιά, αλλά αποκοιμίζοντας τα μυαλά.

Γι’ αυτό και δεν πρέπει να κυκλοφορούν τόσο ανεύθυνα προτάσεις για οριζόντιες μειώσεις εμμέσων φόρων, φόρων κατανάλωσης ή του φόρου προστιθέμενης αξίας, διότι τα μέτρα αυτά δεν είναι πάντοτε αποτελεσματικά. Ξέρουμε ότι πολύ συχνά αυτές οι μειώσεις χάνονται στην εφοδιαστική αλυσίδα. Η τιμή τελικά στον καταναλωτή καταλήγει να είναι η ίδια και το όφελος το εισπράττει ο παραγωγός ή ο μεσάζων. Είναι μέτρα τα οποία είναι άδικα, διότι ουσιαστικά επιβραβεύουν πιο πολύ την υψηλή κατανάλωση και είναι και μέτρα τα οποία είναι ακριβά, εξαιρετικά ακριβά για να τα αντέξει ο εθνικός προϋπολογισμός. Η πολιτική της Κυβέρνησης ήταν και παραμένει μια πολιτική στοχευμένων μέτρων εντός του πλαισίου αντοχών του εθνικού προϋπολογισμού.

Οι προτάσεις σας, κύριε Τσίπρα, για τις οριζόντιες μειώσεις στον ειδικό φόρο κατανάλωσης, στον ΦΠΑ, αλλά και η μείωση του ΦΠΑ στα τρόφιμα θα στοίχιζε παραπάνω από 5 δισεκατομμύρια. Επαναλαμβάνω: Παραπάνω από 5 δισεκατομμύρια. Να σηκωθείτε στη δευτερολογία σας να πείτε ποιους πολίτες θα φορολογήσετε για να βρείτε τα χρήματα αυτά, τα οποία πολύ απλά σήμερα δεν υπάρχουν.

(Χειροκροτήματα από την πτέρυγα της Νέας Δημοκρατίας)

Πώς θα καλύψετε, λοιπόν, αυτή τη μαύρη τρύπα; Με εξωτερικό δανεισμό;

Μιλήσατε για τα επιτόκια. Αυξήθηκαν, λέει, τα επιτόκια. Σώπα! Μα, πού το ανακαλύψατε αυτό; Πράγματι, αυξήθηκαν τα επιτόκια. Σε όλο τον κόσμο αυξάνονται τα επιτόκια. Έχουμε την πιο ραγδαία αύξηση των επιτοκίων παγκοσμίως, καθώς όλες οι κεντρικές τράπεζες οδηγούνται σε μια πιο συσταλτική νομισματική πολιτική για να συγκρατήσουν τον πληθωρισμό. Και σε αυτό, στην αύξηση των επιτοκίων, ο Μητσοτάκης φταίει; Και σε αυτό. Έτσι δεν είναι; Δεν φταίνε όλες οι κεντρικές τράπεζες που κάνουν το ίδιο.

Κοιτάξτε -για να κλείσω με αυτό, γιατί νομίζω ότι θα έχουμε την ευκαιρία να τοποθετηθούμε και στις δευτερολογίες μας- απαιτείται σοβαρότητα και καλό θα ήταν, κύριε Τσίπρα, να αποφεύγετε την κινδυνολογία, διότι έχετε πέσει έξω παταγωδώς εσείς και τα στελέχη σας σε όλες τις προβλέψεις που έχετε κάνει τους τελευταίους δεκαοχτώ μήνες. Τι έλεγε ο κ. Τσακαλώτος τον Μάιο του 2020; Δεν τον βλέπω στην Αίθουσα. Ανεδαφική. Ακούστε. Ανεδαφική η πρόβλεψη για ανάπτυξη 5,1% το 2021. Αυτά δεν λέγατε;

Πού έκλεισε η ανάπτυξη, κύριε Τσίπρα; Στο 8,3%.

(Χειροκροτήματα από την πτέρυγα της Νέας Δημοκρατίας)

Τι λέγατε τον Ιούνιο του 2020; Τα έχω εδώ όλα να σας τα θυμίσω. Χιλιάδες λουκέτα και ανέργους προεξοφλούσατε. Σε δύο χρόνια η ανεργία έπεσε στο 12,2%.

(Χειροκροτήματα από την πτέρυγα της Νέας Δημοκρατίας)

Εσείς πάλι μιλήσατε για χρέος. Δεν προβλέπατε ότι το χρέος μας με τη λήξη της πανδημίας πού θα ήταν, κύριε Τσίπρα; «Το χρέος θα ξεπεράσει το 200% και δεν θα υποχωρήσει», λέγατε με στεντόρεια φωνή, για να φτάσουμε τώρα να έχουμε τη γρηγορότερη αποκλιμάκωση δημοσίου χρέους στην Ευρώπη και το χρέος μας να είναι στο 169% του ΑΕΠ με διαρκείς τάσεις αποκλιμάκωσης.

Μπράβο σας! Σε όλα μέσα πέσατε.

(Χειροκροτήματα από την πτέρυγα της Νέας Δημοκρατίας)

Ο Ουίνστον Τσώρτσιλ συμβούλευε να κοιτάς τα γεγονότα γιατί σε κοιτούν και εκείνα. Αλλού η πραγματικότητα, αλλού ο ΣΥΡΙΖΑ λέει η τρέχουσα ελληνική εμπειρία. Και καθώς φαίνεται ότι το μήνυμα δεν φτάνει στην Κουμουνδούρου, η Ελλάδα προχωρά δίχως να κοιτά πίσω. Συνεχίζει ένα από τα μεγαλύτερα προγράμματα στήριξης της κοινωνίας, αντιστέκεται στην ακρίβεια, αναγνωρίζει με ειλικρίνεια τις μεγάλες δυσκολίες που αυτή η διεθνής κρίση έχει επιφέρει στην ελληνική κοινωνία, δρομολογεί μια σειρά από ευρωπαϊκές πρωτοβουλίες, οι οποίες είναι απαραίτητες, προκειμένου να προσθέσουμε πολεμοφόδια οικονομικά στα προγράμματα στήριξης, ενώ ταυτόχρονα θωρακίζει τις εθνικές μας θέσεις, υποδέχεται επενδύσεις, δουλειές και μεγάλα έργα.

Εσείς μας είπατε ότι όλα αυτά είναι περίπου ένα επικοινωνιακό πυροτέχνημα. Για αυτό και νομίζω ότι η σημερινή συνεδρίασή μας τελικά δεν είχε καμμία ερώτηση. Είχε μόνο την απάντηση, την οποία δεν δίνουμε εμείς, αλλά δίνουν οι Έλληνες πολίτες, αυτοί οι οποίοι, αν και δοκιμάζονται, νιώθουν τουλάχιστον την πολιτεία να στέκεται, να προσπαθεί να στέκεται δίπλα τους σε μια παγκόσμια περιπέτεια και πιστεύουν, ναι πιστεύουν στην επόμενη μέρα, γιατί ακριβώς ξέρουν πλέον ποιοι μπορούν να χτίζουν τις επόμενες μέρες μετά τις καταιγίδες με σταθερότητα, με συνέπεια και με συνέχεια.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, πριν καλέσω στο Βήμα τον Αρχηγό της Αξιωματικής Αντιπολίτευσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τρεις εκπαιδευτικοί συνοδοί τους από το Γυμνάσιο Μακρισίων Ηλείας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας για τη δευτερολογία του.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς)**: Κυρίες και κύριοι συνάδελφοι, άκουσα επί σαράντα πέντε λεπτά τον Πρωθυπουργό για άλλη μια φορά να επιβεβαιώνει σχεδόν τον πυρήνα της κριτικής που του άσκησα κατά την πρωτοομιλία μου, ότι δηλαδή διαπράττει αυτό το διπλό σφάλμα όχι μόνο να αφήνει τα πράγματα στην ενεργειακή ακρίβεια, στον πληθωρισμό να βαίνουν ανεξέλεγκτα, αλλά και να προσπαθεί να παρουσιάσει μια σχεδόν ειδυλλιακή πραγματικότητα σε σχέση με τις επιλογές και τα αποτελέσματα των επιλογών της Κυβέρνησης. Ούτε λίγο ούτε πολύ για άλλη μια φορά όλη η ομιλία του κ. Μητσοτάκη σαράντα πέντε λεπτά ήταν: «Δεν φταίω εγώ» και ότι «σε όλο τον υπόλοιπο κόσμο και στην Ευρώπη τα πράγματα είναι χειρότερα» και ακόμη περισσότερο ότι «αυτός που ευθύνεται τούτη τη φορά είναι ο κ. Πούτιν». Ο κ. Πούτιν ευθύνεται για την ακρίβεια στην Ελλάδα. Μάλιστα.

Αντιπαρέρχομαι τις προσπάθειες για άλλη μια φορά να δημιουργήσετε -θα τα πούμε όταν έρθει η ώρα αυτά σε κάποια συζήτηση φαντάζομαι για την εξωτερική πολιτική- ψευδείς εντυπώσεις σε σχέση με τη στάση της Αξιωματικής Αντιπολίτευσης στα κρίσιμα γεωπολιτικά ζητήματα.

Δεν είναι η ώρα να πούμε γι’ αυτά, ούτε για τα όπλα που στέλνετε στην Ουκρανία κάνοντας τη χώρα μέρος της κρίσης ούτε για τις επικίνδυνες γεωπολιτικές εξελίξεις με τους γείτονές μας, την Τουρκία.

Όμως έρχομαι στην ουσία του επιχειρήματός σας ότι ο Πούτιν φταίει για την ακρίβεια. Τι έλεγα στην πρωτομιλία μου; Έλεγα ότι έφταιγαν οι νέοι που διέδιδαν τον ιό και την πανδημία και είμαστε χειρότεροι σε όλον τον κόσμο, ότι έφταιγε ο καιρός και ο καύσωνας για τις πυρκαγιές, ο ανιψιός του για τις υποκλοπές. Τώρα φταίει ο Πούτιν για την ακρίβεια. Μάλιστα.

Η χώρα μας ήταν πρώτη στην ακρίβεια χονδρεμπορικής ρεύματος τον Αύγουστο του 2021, τον Νοέμβρη του 2021, τον Γενάρη του 2021, τον Φλεβάρη του 2021!

(Χειροκροτήματα από την πτέρυγα του ΣΥΡΙΖΑ)

Υπήρχε ο Πούτιν και ο πόλεμος στην Ουκρανία τότε, κύριε Μητσοτάκη; Πόσα ψέματα πια θα πείτε στον ελληνικό λαό για να δικαιολογήσετε τις δικές σας ευθύνες και τις δικές σας επιλογές;

(Χειροκροτήματα από την πτέρυγα του ΣΥΡΙΖΑ)

Όταν προχωρούσατε στην ιδιωτικοποίηση της ΔΕΗ εν κρυπτώ, γιατί δεν τη φανερώσατε στη Διεθνή Έκθεση Θεσσαλονίκης τον Σεπτέμβριο του 2021, υπήρχε ο Πούτιν;

(Χειροκροτήματα από την πτέρυγα του ΣΥΡΙΖΑ)

Όταν αποφασίζατε τη βίαιη απολιγνιτοποίηση, υπήρχε ο Πούτιν; Ο Πούτιν σας έφταιγε; Όταν στις 5 Αυγούστου 2021 θεσμοθετήσατε τη ρήτρα αναπροσαρμογής, την παράνομη, την παράλογη, μετακυλίοντας όλο το κόστος στους καταναλωτές, ήταν ο Πούτιν τότε;

(Χειροκροτήματα από την πτέρυγα του ΣΥΡΙΖΑ)

Για τα υπερκέρδη του φυσικού αερίου της ΔΕΠΑ Εμπορίας το 2021; Μιλάμε για δεκαπλάσια κέρδη το 2021 από ό,τι το 2020. Ο Πούτιν ήταν;

Είναι φθηνή η δικαιολογία σας, κύριε Μητσοτάκη. Είναι πάρα πολύ φθηνή η δικαιολογία σας. Και είναι φθηνός και ο τρόπος που επιχειρείτε κάθε φορά –και το είπατε κιόλας- να μας φέρνετε κάποιους πίνακες που θέλουν να μας δείξουν ότι όλα όσα συμβαίνουν γύρω μας –φαντάζομαι ακούτε και εσείς ή οι Βουλευτές σας τουλάχιστον, δεν ξέρω αν εσείς ακούτε επικοινωνώντας με τους πολίτες- δεν ισχύουν, διότι υπάρχουν κάποιοι πίνακες που λένε ότι πάμε καλά.

Στη Μαδρίτη λέτε ξανά και ξανά ότι πληρώνουν περισσότερα στο ρεύμα. Αλήθεια; Μάλιστα. Για δείτε, λοιπόν, εδώ ποια είναι σε όρους αγοραστικής δύναμης μια από τις ακριβότερες πόλεις –διότι μιλήσατε για πόλεις, πρωτεύουσες- στην Ευρωπαϊκή Ένωση. Η Αθήνα είναι ακριβότερη από είκοσι μία ευρωπαϊκές πρωτεύουσες και πολύ ακριβότερη και από τη Μαδρίτη, την οποία επικαλεστήκατε και στη Διεθνή Έκθεση Θεσσαλονίκης και εδώ, στη Βουλή.

Σας το καταθέτω για τα Πρακτικά.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποια είναι, όμως, η διαφορά, για να μην μπερδεύουμε τους πολίτες με πίνακες και με χάρτες; Χάρτης ήταν αυτός που έδωσα, γι’ αυτό μίλησα για χάρτη. Έδειχνε σε ποιες τέσσερις χώρες αυξήθηκαν οι ανισότητες.

Για να μην μπερδεύουμε, λοιπόν, τους πολίτες –διότι είναι κακό πράγμα να προσπαθείς να συγκρίνεις μήλα με πορτοκάλια, είναι ασύγκριτα- εμείς μιλάμε με όρους αγοραστικής δύναμης. Ξέρετε τι σημαίνει αυτό; Σημαίνει ότι η Ελλάδα, δυστυχώς, μετά από μια πολυετή δραματική εμπειρία, αυτή των μνημονίων, έχει από τους χαμηλότερους μισθούς σε όλη την Ευρώπη. Αυτό που σας είπα πριν, το κατά κεφαλήν εισόδημα, είναι χαμηλότερο και από τη Βουλγαρία. Η Ελλάδα έχει μισθούς οι οποίοι είναι ασύγκριτοι.

Όταν, λοιπόν, έχουμε απόλυτα μεγέθη και απόλυτα νούμερα, όταν συγκρίνεις την ακρίβεια στην Ελλάδα και στη Γαλλία, για παράδειγμα, όπου ο κατώτατος μισθός είναι πολλαπλάσιος από τον ελληνικό ή ακόμη και στην Ισπανία που είναι στα 1.050 ευρώ και όχι στα 700 ευρώ, τότε πώς ακριβώς μπορείς να βγάλεις τα ίδια συμπεράσματα; Ή μήπως δεν καταλαβαίνετε τι σας λέω; Φαντάζομαι ότι το καταλαβαίνετε και δεν χρειάζεται να είστε οικονομολόγος για να το κατανοήσετε αυτό. Σας έδωσα πιο πριν δύο πίνακες. Ο πρώτος πίνακας του Συνδέσμου των Ρυθμιστικών Αρχών Ενέργειας λέει ότι παρά τις επιδοτήσεις που είναι πράγματι πάρα πολύ υψηλές, η Ελλάδα έχει το τρίτο υψηλότερο πραγματικό οικιακό κόστος ηλεκτρισμού στην Ευρωπαϊκή Ένωση, διότι συμπεριλαμβάνει και την αγοραστική δύναμη που είναι στο 0,83% από ό,τι ο μέσος ευρωπαϊκός όρος.

Αυτά, λοιπόν, κάνετε ότι δεν τα καταλαβαίνετε. Προφανώς και τα καταλαβαίνετε, όπως προφανώς και καταλάβατε τα στοιχεία της EUROSTAT τα οποία σας έδειξα που δείχνουν ότι η Ελλάδα έχει το ακριβότερο ενεργειακό κόστος προ φόρων και επιδοτήσεων. Και εσείς τι κάνατε; Μας λέγατε πόσα πολλά λεφτά δίνατε και φέρατε να δείξετε και τους λογαριασμούς πόσα πολλά λεφτά δίνετε στον καταναλωτή.

Αμ, δεν τα δίνετε στον καταναλωτή! Τα δίνετε στα καρτέλ. Αυτοί οι οποίοι έπρεπε να χειροκροτούν ήταν οι ιδιοκτήτες των εταιρειών παραγωγών ενέργειας…

(Χειροκροτήματα από την πτέρυγα του ΣΥΡΙΖΑ)

… ο κ. Στάσης μαζί με δύο χέρια, όχι οι Βουλευτές σας και όχι οι καταναλωτές!

Μιας και μίλησα, όμως, για τον κ. Στάση, κοιτάξτε, κύριε Μητσοτάκη, το ψέμα έχει κοντά ποδάρια. Μιας και αναφερθήκατε εκτενώς στο ζήτημα της ΔΕΗ, μου δώσατε την ευκαιρία να πω και εγώ ορισμένα πράγματα. Αναδρομικά θα τα πάρω διότι το βασικό σας αφήγημα, το αφήγημα Χατζηδάκη για την εκποίηση κατ’ εργολαβία της Δημόσιας Επιχείρησης Ηλεκτρισμού ήταν ένα αφήγημα σπίλωσης και συκοφάντησης της δημόσιας επιχείρησης. Δεν είναι πρωτοφανές. Έγιναν σε κάθε παρόμοια μεγάλη αποκρατικοποίηση. Τα ίδια έκανε και με τον εθνικό αερομεταφορέα, τα ίδια και με τη ΔΕΗ.

Κοιτάξτε, μας λέτε ότι η κυβέρνηση ΣΥΡΙΖΑ παρέδωσε τη ΔΕΗ στα όρια της χρεοκοπίας. Και αναρωτιέμαι πώς μπορεί μια εταιρεία που τότε σε συνθήκες πολύ δύσκολες δημοσιονομικής ασφυξίας μείωσε τον δανεισμό της κατά ένα δισεκατομμύριο ευρώ, αύξησε τις επενδύσεις της, κράτησε σταθερές –και αυτό είναι το πιο σημαντικό- τις τιμές στα τιμολόγια του ρεύματος και μάλιστα με σημαντικές εκπτώσεις…

(Χειροκροτήματα από την πτέρυγα του ΣΥΡΙΖΑ)

…και οι τιμές του ρεύματος όχι μόνο δεν αυξήθηκαν ούτε 1 ευρώ τεσσεράμισι χρόνια που κυβερνάγαμε, αλλά μειώθηκαν μεσοσταθμικά 12%; Και η ενεργειακή φτώχεια υποχωρούσε την περίοδο που εμείς κυβερνάγαμε.

Μια τέτοια επιχείρηση, λοιπόν, που –επαναλαμβάνω- μείωσε τον δανεισμό της, αύξησε τις επενδύσεις της, κράτησε σταθερά τα τιμολόγια, επένδυσε στη ΔΕΗ Ανανεώσιμες –κλάδο που παραλάβαμε σχεδόν κενό από την προηγούμενη κυβέρνηση- πώς μπορεί να θεωρείται χρεοκοπημένη; Πώς μπορεί να θεωρείται χρεοκοπημένη; Η υποκρισία σας…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Διότι υπέγραφε ο ελεγκτής τον προϋπολογισμό!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Με νούμερα θα μιλήσω τώρα! Αφήστε με! Καταλαβαίνω τον εκνευρισμό σας.

Ο κ. Χατζηδάκης, ο αρχιεργολάβος της εκποίησης της ΔΕΗ –κατ’ εντολή Μητσοτάκη βεβαίως- βγήκε το 2019, αμέσως μόλις βγήκε η έκθεση του ορκωτού λογιστή η οποία αφορούσε το πρώτο εξάμηνο των αποτελεσμάτων της ΔΕΗ –το πρώτο εξάμηνο στην κυβέρνηση ήταν ο ΣΥΡΙΖΑ- και μας είπε: «Από τις 7 Ιουλίου και μετά καταφέραμε να σώσουμε τη ΔΕΗ. Σήμερα η έκθεση του ορκωτού λογιστή αποδεικνύει ότι τα καταφέραμε». Η έκθεση αφορούσε το πρώτο εξάμηνο! Κοιτάξτε υποκρισία!

Όμως να μιλήσουμε και με αριθμούς. Μιλάτε διαρκώς για το Χρηματιστήριο. Ο ισχυρισμός σας είναι ότι παραλάβατε μια ΔΕΗ χρεοκοπημένη και με πολύ χαμηλή αξία της μετοχής. Μάλιστα. Η χρηματιστηριακή αξία της ΔΕΗ μας λέγατε ότι μειώθηκε κατά 90% από το 2015 που την παραλάβαμε εμείς, το 2019 που σας την παραδώσαμε. Μάλιστα. Ψέμα! Στις 23 Ιανουαρίου 2015, η χρηματιστηριακή αξία της ΔΕΗ, στην οποία τότε ανήκε και ο ΑΔΜΗΕ –μην το ξεχνάμε- ήταν 1,3 δισεκατομμύρια και η τιμή της μετοχής 5,6 ευρώ. Την εβδομάδα πριν από τις εκλογές, οι μετοχές ΔΕΗ και ΑΔΜΗΕ αθροιστικά κυμαίνονταν στα 4,7 ευρώ και η χρηματιστηριακή αξία ήταν της τάξης του 1,1 δισεκατομμυρίου. Από 1,3 δισεκατομμύρια, στο 1,1 δισεκατομμύριο. Αυτό ήταν το 90%; Αυτή ήταν η διάλυση της ΔΕΗ και ότι η μετοχή πήγε από το 5,6 ευρώ στο 4,7 ευρώ; Αυτό είναι το 90%;

Το ψέμα έχει γίνει δεύτερη φύση σας, όταν έχετε στόχο, όταν είστε στοχοπροσηλωμένοι να εκποιήσετε τον δημόσιο πλούτο!

(Χειροκροτήματα από την πτέρυγα του ΣΥΡΙΖΑ)

Και για να δούμε τώρα το δικό σας μεγάλο οικονομικό θαύμα της ΔΕΗ, των golden boys, του κ. Στάση του εξαιρετικού που τα κάνει όλα πολύ ωραία! Για να δούμε τι κάνει.

Πέραν του γεγονότος ότι προχωρήσατε σε μία αποκρατικοποίηση που μπροστά της η επιχείρηση εκποίησης του 17% της «μικρής ΔΕΗ» του κ. Σαμαρά μοιάζει με παιδική χαρά, με βόλτα στην εξοχή μοιάζει, διότι ο Σαμαράς τουλάχιστον θα έπαιρνε και κάποιο αντίτιμο γι’ αυτό το 17% δημόσιου πλούτου που ήθελε να πουλήσει και το οποίο εμείς ακυρώσαμε.

Εσείς τι κάνατε; Πήγατε σε μια αύξηση μετοχικού κεφαλαίου -άκουσον άκουσον, πρώτη φορά αυτό!- και αναγκάσατε το ελληνικό δημόσιο να βάλει και 100 εκατομμύρια για να χάσει το 17% των μετοχών της ΔΕΗ, ενώ ερχόταν η κρίση και το ξέρατε ότι έρχεται η κρίση.

Μας είπατε ότι φτιάξατε μια εταιρεία η οποία θα «σκίζει», θα «φυσάει». Ωραία. Για να δούμε τα αποτελέσματα των golden boys σας, των φοβερών αυτών παιδιών, για να δούμε τι έχουν κάνει. Μιλάω για τα δημοσιευμένα, τις εξαμηνιαίες δημοσιευμένες λογιστικές καταστάσεις από 31 Δεκεμβρίου 2021 μέχρι 30 Ιουνίου 2022. Το καθαρό χρέος της ΔΕΗ των golden boys αυξήθηκε κατά 355 εκατομμύρια σε έξι μήνες, από 1,890 σε 2,245 δισεκατομμύρια.

(Χειροκροτήματα από την πτέρυγα του ΣΥΡΙΖΑ)

Το ταμείο μειώθηκε κατά 635 εκατομμύρια, το σύνολο των δανείων 4,3 δισεκατομμύρια, εκ των οποίων το 35% με κυμαινόμενο επιτόκιο, οι καθαρές ταμειακές ροές παρουσιάζουν αρνητικό υπόλοιπο 1,3 δισεκατομμύρια και αν δεν είχατε πουλήσει τον ΑΔΜΗΕ για περίπου 1,3 δισεκατομμύρια θα μιλάγαμε για εξαΰλωση περίπου του ταμείου της εταιρείας.

Πού πάνε όμως αυτά τα χρήματα και φεύγουν αφού πάει καλά η εταιρεία και αφού έχει πραγματικά υπερκέρδη που και εσείς τα παραδεχτήκατε; Τι ακριβώς γίνεται;

Κοιτάξτε, αυτό που γίνεται είναι ότι ακριβώς επειδή οι αριθμοί πηγαίνουν άσχημα, οι αγαπημένοι σας επενδυτές γκρινιάζουν και μέχρι να πάρουν το μάνατζμεντ -στόχος τους και στόχος σας, αλλά δεν θα τα καταφέρουν, δεν θα το αφήσουμε να συμβεί, το είπαμε και το ξαναλέμε…

(Χειροκροτήματα από την πτέρυγα του ΣΥΡΙΖΑ)

…συνεχίζουν και ενισχύουν τη μετοχική τους θέση. Και εσείς τι κάνετε; Εσείς! Ο κ. Στάσης. Πρόγραμμα επαναγοράς ιδίων μετοχών. Αυτό κάνετε. Προγράμματα διαρκή επαναγοράς ιδίων μετοχών. Διαρκή. Το τελευταίο είναι στις 20 Σεπτεμβρίου 2022 όπου πάρθηκε νέα απόφαση για πρόγραμμα επαναγοράς του 10% των μετοχών της εταιρείας, δηλαδή 36,344 εκατομμύρια και μάλιστα -άκουσον άκουσον!- μέχρι την τιμή των 17 ευρώ, δηλαδή στο ανώτατο εύρος, και το βάλατε αμέσως σε εφαρμογή. Μόνο τις τελευταίες είκοσι ημέρες έχετε αγοράσει μετοχές αξίας 5 εκατομμυρίων και περισσότερο. Δηλαδή κάθε εβδομάδα 2 εκατομμύρια τουλάχιστον βγαίνουν από το ταμείο της ΔΕΗ και αντί να πηγαίνουν για να στηρίξουν την κοινωνία και να παίξει η ΔΕΗ τον κοινωνικό της ρόλο θα πηγαίνουν στους πελάτες της που δεν μπορούν να πληρώσουν λογαριασμούς, πού πηγαίνουν; Για επαναγορά μετοχών.

Ποιοι ωφελούνται από αυτό, κύριε Μητσοτάκη, που εσείς κάνετε καλύτερους υπολογισμούς από εμένα που είμαι μηχανικός και δεν τα ξέρω τα οικονομικά καλά και δεν ξέρω τι γίνεται με μια εταιρεία όταν έχει μικρούς ή περισσότερους φόρους και μεγάλη ανάπτυξη; Ποιος ωφελείται; Πείτε μου. Είστε οικονομολόγος. Οι φίλοι σας επενδυτές, όχι η ΔΕΗ, γιατί διατηρείτε έτσι υψηλά και εμποδίζετε τεχνηέντως την πτώση της μετοχής, χειραγωγώντας το Χρηματιστήριο, γιατί είναι χειραγώγηση αυτό και έχει και ποινικές ευθύνες!

(Χειροκροτήματα από την πτέρυγα του ΣΥΡΙΖΑ)

Και βέβαια για να έρχεστε εδώ σε αυτό το Βήμα και να υπερηφανεύεστε ότι παραλάβατε μια τιμή μετοχής χαμηλά και την πήγατε ψηλά. Φαίνεται, όμως, ότι ούτε στο γήπεδό σας, που είναι το Χρηματιστήριο όπως λέτε, τα καταφέρνετε. Γι’ αυτό και με τεχνητούς τρόπους και με έμμεση χειραγώγηση κρατάτε την τιμή της μετοχής για να μην καταρρεύσει.

Να δούμε τώρα την υποκρισία σας. Τι έλεγε ο κ. Γεραπετρίτης και εσείς; Ότι η ΔΕΗ ήταν χρεοκοπημένη το 2019. Όταν όμως ο Στάσης πήγε για να προωθήσει στο Λονδίνο την πώληση του 17%, την έβρισκε σε εξαιρετική κατάσταση. Κερδοφόρα έλεγε ότι ήταν την περίοδο 2015-2019, με μείωση δανείων και στη συνέχεια έκλεισε τους λιγνίτες, αύξησε τον δανεισμό της, άρχισε να κερδοσκοπεί μαζί με τους ιδιώτες και η τιμή κατέρρευσε από τα 10 στα 5 ευρώ και είχε και αυτά τα αποτελέσματα που σας είπα, αύξηση χρεών, μείωση αποθεματικών.

Όμως παρά το ότι η εταιρεία δεν φαίνεται να πηγαίνει και πολύ καλά, τα παχυλά μπόνους και η εκτόξευση των λογαριασμών πηγαίνουν χέρι-χέρι. Όσο ζορίζεται η κοινωνία, τόσο τα στελέχη που βάλατε εκεί εσείς, τα golden boys, τρώνε με χρυσά κουτάλια. Να τα πούμε και αυτά σήμερα, λοιπόν. Μας ακούει ο ελληνικός λαός.

Το μαγαζί μετατράπηκε σε γαλάζιο μαγαζί, αντί να είναι η εταιρεία η δημόσια που υπηρετεί το κοινωνικό συμφέρον. Επτά ήταν οι θέσεις γενικών διευθυντών που υπήρχαν το 2019. Έγιναν δεκαπέντε. Η Κυβέρνηση της Νέας Δημοκρατίας παρέλαβε μια επιχείρηση με εξήντα βοηθούς γενικούς διευθυντές και τους έκανε διακόσιους πενήντα.

Και ξέρετε πόσες είναι οι αποδοχές του σημερινού προέδρου και διευθύνοντος συμβούλου; Είναι 360.000 ευρώ. Για τις κανονικές αποδοχές μιλάμε, όχι για τα μπόνους. Θα πω μετά γι’ αυτά. Ένα χιλιάρικο λοιπόν την ημέρα. Πόσο έπαιρνε ο κ. Παναγιωτάκης; Έχουμε 269% αύξηση συνολικά στις αποδοχές των στελεχών. Αυτή είναι η εικόνα. Και έρχεστε να μιλήσετε για την κατάσταση που αφήσατε και φτιάξατε στη ΔΕΗ;

Μιας και αναφέρθηκα στις ημερήσιες αποδοχές των 1.000 ευρώ την ημέρα για τον εκλεκτό σας -τα ακούν αυτά και οι Βουλευτές σας και λένε «εμείς κορόιδα είμαστε που ήρθαμε εδώ, ακούμε και τη γκρίνια των πολιτών, αυτός παίρνει 360, εμείς παίρνουμε 50, 60 τον χρόνο-, δεν είναι το σημαντικότερο αυτό, κύριε Μητσοτάκη. Κάνατε έφοδο. Και στη ΔΕΗ κάνατε έφοδο και σε όλες τις άλλες ΔΕΚΟ κάνατε έφοδο και στον ΕΦΚΑ κάνατε έφοδο γιατί αυτή είναι η δήθεν νεοφιλελεύθερη αντίληψή σας για το κράτος.

Να θυμίσω κάτι. Μιλήσατε για τον Φωτόπουλο εδώ. Πότε γιγαντώθηκε το κόστος και βεβαίως και το προσωπικό; Κάνατε μέσα σε έναν χρόνο δεκαπέντε χιλιάδες προσλήψεις. Η Κυβέρνηση Μητσοτάκη το έκανε. Όποιος περνούσε από τα κομματικά γραφεία της Νέας Δημοκρατίας -όχι εσάς, του πατρός σας- διοριζόταν και στη ΔΕΗ. Και λέτε για εμάς τώρα, για κράτος το οποίο είναι κομματικό. Έχετε τα πρωτεία.

Αλλά για να δούμε τι ακριβώς γίνεται, πέραν των παχυλών μισθών. Ο κ. Στάσης μαζί με άλλα στελέχη της επιχείρησης λαμβάνουν και επιπρόσθετο μπόνους με δικές τους αποφάσεις, 1,856 χιλιάδες μετοχές της ΔΕΗ, συνολικής αξίας 16 εκατομμυρίων ευρώ. Είναι προφανές ότι δεν του φτάνουν του ανθρώπου 360 χιλιάρικα το χρόνο! Άλλωστε φτιάχνει ένα φαραωνικό παλάτι εκεί στην Τζια. Όποιος έχει πάει για Σαββατοκύριακο το καλοκαίρι, το βλέπει, δεσπόζει από έξι μίλια μακριά.

Άρα, λοιπόν, τι γίνεται εδώ με τη ΔΕΗ; Οι φορολογούμενοι επιδοτούν τα κέρδη των παρόχων, ένας ολόκληρος λαός χρηματοδοτεί τη βίλα του κ. Στάση.

(Χειροκροτήματα από την πτέρυγα του ΣΥΡΙΖΑ)

Τουλάχιστον στην αποπεράτωσή της να βάλει και μία τιμητική πλακέτα για τον κ. Μητσοτάκη ως μέγα ευεργέτη του οικοδομήματος.

(Θόρυβος από την πτέρυγα της Νέας Δημοκρατίας)

Α, είναι λαϊκισμός αυτό;

**ΘΕΟΔΩΡΑ ΜΠΑΚΟΓΙΑΝΝΗ:** Ε, ναι, είναι.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μάλιστα. Ε, είμαστε λαϊκιστές λοιπόν!

Όταν βλέπουμε την κλεψιά, όταν βλέπουμε την αδικία, όταν βλέπουμε την απάτη ενώ η συντριπτική πλειοψηφία του ελληνικού λαού δεν μπορεί να βγάλει την επόμενη μέρα, ε, ναι λοιπόν, είμαστε λαϊκιστές!

Είμαστε λαϊκιστές γιατί θέλουμε δικαιοσύνη!

Είμαστε λαϊκιστές γιατί θέλουμε αυτή η χώρα να σταθεί στα πόδια της!

Είμαστε λαϊκιστές γιατί θέλουμε να μπορεί ο μεροκαματιάρης, ο μισθωτός, ο άνεργος να σταθούν στα πόδια τους!

Ναι, λοιπόν. Ναι. Σας ευχαριστούμε που μας προσάπτετε αυτόν τον χαρακτηρισμό.

Πάμε, λοιπόν, τώρα και στα επόμενα.

(Θόρυβος από την πτέρυγα της Νέας Δημοκρατίας)

Εντάξει, εντάξει, όταν κάποια στιγμή θα ασχοληθεί η δικαιοσύνη με το πρόγραμμα αγοράς ιδίων μετοχών της ΔΕΗ για χειραγώγηση του χρηματιστηρίου, θα τα δούμε όλα αυτά, αν είμαστε λαϊκιστές ή δεν είμαστε λαϊκιστές, διότι εκποιείτε δημόσιο πλούτο. Δεν παίζουμε εδώ.

(Χειροκροτήματα από την πτέρυγα του ΣΥΡΙΖΑ)

Πάμε παρακάτω.

Μας λέτε ότι χρηματοδοτείτε -και είναι αλήθεια- με πολλά εκατομμύρια, δισεκατομμύρια ευρώ την αντιμετώπιση του ενεργειακού κόστους. Ορθώς. Το μέγεθος των επιδοτήσεων -αυτό σας λέμε και εμείς- είναι πάρα πολύ μεγάλο.

Έχετε προβλέψει 9,5 δισεκατομμύρια ευρώ το 2022. Μέχρι στιγμής λέτε έχετε δώσει περίπου 7 δισεκατομμύρια ευρώ.

Το κρίσιμο ερώτημα είναι από πού είναι αυτά τα λεφτά. Είναι τα φορολογημένα; Τα φορολογήσατε; Έτσι μας είπατε: «Τους πήραμε 2,7 δισεκατομμύρια ευρώ». Πάλι ψέματα λέτε. Είναι τα λεφτά των Ελλήνων φορολογουμένων αυτά.

(Χειροκροτήματα από την πτέρυγα του ΣΥΡΙΖΑ)

Πάμε να τα δούμε αναλυτικά. Από τα 7 δισεκατομμύρια ευρώ, που μέχρι σήμερα έχετε επιδοτήσει τους τρεις τελευταίους μήνες, τα 5,8 δισεκατομμύρια ευρώ είναι από τον προϋπολογισμό, χρεώσεις που πληρώνουν οι πολίτες, τα λεγόμενα ΥΚΩ, έσοδα από τους ρύπους και 2,2 δισεκατομμύρια ευρώ από αυτό που ονομάζετε «πλαφόν» και είναι ένας μηχανισμός μερικής επιστροφής των άδικων ουρανοκατέβατων κερδών των παραγωγών που θεσπίσατε από τον Ιούλιο του 2022.

Γιατί μερικής επιστροφής; Γιατί το πλαφόν σε κάθε τεχνολογική κατηγορία είναι πολύ υψηλότερα από το κόστος της παραγωγής, με αποτέλεσμα να συνεχίζουν έτσι να έχουν πολύ υψηλότερα περιθώρια κέρδους και σε ό,τι αφορά στα νερά, στη ΔΕΗ και σε ό,τι αφορά στις ΑΠΕ. Γιατί αντί να θεσμοθετήσετε, όπως σας είχαμε προτείνει, ένα κοστοστρεφές πλαφόν που να βασίζεται σε ένα εύλογο περιθώριο κέρδους πάνω από το κόστος παραγωγής, όποιο και αν είναι αυτό, το εκάστοτε κόστος παραγωγής -είναι κυμαινόμενο, διότι η τιμή του φυσικού αερίου μεγαλώνει, μικραίνει, συνήθως μεγαλώνει το τελευταίο διάστημα- αντί να πείτε λοιπόν ένα 5% εύλογο κέρδος, βάλατε αυθαίρετα ένα νούμερο, το οποίο το βάλατε τόσο ψηλά αυτό το ταβάνι που πράγματι αν δεν το είχαμε βάλει, θα είχαν πολλαπλάσια κέρδη -είναι αλήθεια-, αλλά ακόμη διατηρούν τεράστια κέρδη. Και πού μεταφέρατε την πιθανή χασούρα τους; Στη λιανική.

Δεν είπατε κουβέντα γι’ αυτό που σας είπα, κύριε Μητσοτάκη. 485 εκατομμύρια ευρώ τον Σεπτέμβρη. Δεν είπατε κουβέντα. Σε έναν μήνα 485 εκατομμύρια ευρώ για τους παρόχους. Το καταλαβαίνετε αυτό; Διότι τιμολόγησαν 485 εκατομμύρια ευρώ πάνω από αυτό που τους κόστισε και που αγόρασαν. Τι είναι αυτό το πράγμα; Μου λέτε ότι δεν υπάρχει αισχροκέρδεια και ότι κάνετε ό,τι μπορείτε;

Το πάρτι, λοιπόν, συνεχίζεται κανονικά και το πάρτι έχει στηθεί με τα χρήματα της φορολογικής αφαίμαξης. Ένα στοιχείο θα σας δώσω μόνο για τον μήνα Σεπτέμβριο. Για να καταλάβουμε, πάμε ανάποδα την εξίσωση.

Μόνο για τον μήνα Σεπτέμβριο το συνολικό κόστος της χονδρεμπορικής αγοράς ρεύματος ήταν 1,67 δισεκατομμύρια ευρώ. Ξέρετε πόσο ήταν η επιδότηση, κύριοι συνάδελφοι; Εσείς το είπατε. Ήταν 1,9 δισεκατομμύρια ευρώ. Επιδότηση 1,9 δισεκατομμύρια ευρώ, κόστος στη χονδρεμπορική 1,67 δισεκατομμύρια ευρώ, δηλαδή μεγαλύτερη η επιδότηση από τη συνολική αξία της χονδρικής. Άρα ακόμη και αν κανένας καταναλωτής δεν πλήρωνε δεκάρα τον Σεπτέμβρη, οι παραγωγοί θα κέρδιζαν 230 εκατομμύρια ευρώ μόνο από τις επιδοτήσεις.

Την ίδια ώρα, όμως, οι καταναλωτές πληρώνουν και τον Σεπτέμβρη -και όχι μόνο δεκάρα- λογαριασμούς που μπορεί να είναι κατάτι μικρότεροι από αυτούς που πλήρωναν τον Μάιο και τον Ιούνιο, αλλά είναι πολλαπλάσιοι από αυτούς που πλήρωναν έναν χρόνο πριν.

Αν αθροίσουμε, λοιπόν, αυτά που πληρώνουν οι καταναλωτές, τις επιδοτήσεις και αφαιρέσουμε το κόστος παραγωγής, βγάζουμε τα υπερκέρδη που ακόμη και σήμερα υπάρχουν, ζουν και βασιλεύουν και κερδίζουν κάποιοι λίγοι.

Και μη μας λέτε τώρα ότι φορολογήσατε. Έχετε βγάλει, μετά από πολλές αλχημείες και πιέσεις που ασκήσατε στη Ρυθμιστική Αρχή Ενέργειας για να μειώσει όσο το δυνατόν τα υπερκέρδη, διότι σας ξέφυγε αυτό το 90% και δεν μπορούσατε να το μαζέψετε μετά -αυτή είναι η αλήθεια-, μια υπουργική απόφαση και δεν έχετε πάρει δεκάρα ούτε 1 σεντ δεν έχετε πάρει.

Και βεβαίως, εδώ δεν υπάρχει καμμία αμφιβολία ότι έχουμε, όχι μόνο στην –προσέξτε- ηλεκτροπαραγωγή -εμείς έχουμε καταθέσει τις εκτιμήσεις μας για 2,2 δισεκατομμύρια ευρώ-, είπα και πιο πριν για τις πετρελαϊκές εταιρείες, τα διυλιστήρια έχουν υπερκέρδη, το πρώτο εξάμηνο του 2022, 1,79 δισεκατομμύρια ευρώ, οι ισολογισμοί τους. Τα είπατε, συμφωνείτε. Αλλά και η ΔΕΠΑ Εμπορίας έχει 300 εκατομμύρια ευρώ.

Θα τα καταθέσω για να μην μου λένε ότι μιλάω στον αέρα.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και περιμένουμε να δούμε αν και αυτές οι υποσχέσεις για φορολόγηση υπερκερδών θα είναι φρούδες ελπίδες, θα είναι άνθρακες, όπως και οι μεγαλοστομίες σας για φορολογία 90% στα υπερκέρδη των παραγωγών από την αρχή της κερδοσκοπικής διαδικασίας μέχρι και τον Ιούνιο του 2022.

Μιλήσατε για τους ελέγχους, κύριε Μητσοτάκη, ότι κάνετε εξαιρετικούς και σημαντικούς ελέγχους και μάλιστα, τους συγκρίνατε με τους ελέγχους που κάναμε εμείς. Πολύ ενδιαφέρουσα ήταν αυτή η σύγκριση, με τη διαφορά ότι εμείς είχαμε 0,4% πληθωρισμό και εσείς έχετε 12,4%. Τι συγκρίνετε τώρα; Τι συγκρίνετε; Πάλι ανόμοια πράγματα συγκρίνετε.

Εγώ, έτσι για να καταλάβει ο κόσμος περί τίνος συζητάμε και γιατί φωνάζουμε, θα σας πω μόνο ότι τα πρόστιμα που επιβλήθηκαν -επίσημα στοιχεία του Υπουργείου Ανάπτυξης και Επενδύσεων- τον Σεπτέμβρη που είναι από τους πιο σκληρούς πληθωριστικούς μήνες ήταν μόλις 94.500 ευρώ. Σας δίνω και τα πρόστιμα που έχουν καταβληθεί όλους τους προηγούμενους μήνες.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, τι ελέγχους κάνετε; Άρα, τα βρίσκετε όλα τέλεια. Δεν υπάρχει αισχροκέρδεια. Εντάξει, εγώ καταλαβαίνω ότι η μεγάλη αισχροκέρδεια είναι στην ηλεκτρική ενέργεια, στα καύσιμα, αλλά υπάρχει αισχροκέρδεια παντού. Παντού υπάρχει. Το βλέπουν οι πολίτες, το καταλαβαίνουν, το ζούνε.

Το ντίζελ τώρα. Μάλιστα. Εγώ να αποδεχθώ ότι εν τη ρύμη του λόγου ανέφερα κάτι το οποίο δεν ισχύει. όμως, σε όλη την Ευρώπη το ντίζελ είναι υψηλό. Αλλά εσείς πήρατε μια απόφαση προχθές. Εσείς την πήρατε. Μέχρι πριν από μια εβδομάδα το ντίζελ ήταν χαμηλότερο από την αμόλυβδη βενζίνη ή κάνω λάθος ή λέω ψέματα; Ήταν χαμηλότερο. Και το οικονομικό επιτελείο πήρε την απόφαση να πάρει την επιδότηση από το ντίζελ για να τη δώσετε, λέει, στο πετρέλαιο θέρμανσης. Μάλιστα. Έτσι δεν είναι;

Και ρωτώ. Είναι δυνατόν, σε τέτοια εποχή κρίσης, να σκέφτεστε τα 39 εκατομμύρια ευρώ, «δεν έχουμε 39 εκατομμύρια ευρώ»; Εντάξει, πάρτε ένα δάνειο από τον Στάση και τα golden boys της ΔΕΗ. Θα τα βρείτε τα λεφτά.

(Χειροκροτήματα από την πτέρυγα του ΣΥΡΙΖΑ)

Μα, είναι δυνατόν; Είναι δυνατόν;

Πάμε παραπέρα. Θα είμαι σύντομος, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Από εδώ και πέρα σύντομος.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δύο πράγματα θα πω μόνο.

Το πρώτο που θα πω είναι ότι εδώ έχουμε μια κατάσταση που σε όλη την Ευρώπη είναι τελείως διαφορετική από τον πυρήνα της πολιτικής του κ. Μητσοτάκη. Τι έχουμε σε όλη την Ευρώπη; Έχουμε ένα κύμα επανακρατικοποιήσεων. Επανακρατικοποιήσεις σε όλη την Ευρώπη. Και τι κάνει ο κ. Μητσοτάκης; Ο κ. Μητσοτάκης αυτό που κάνει είναι να επιμένει σε μία λογική ιδιωτικοποίησης της Δημόσιας Επιχείρησης Ηλεκτρισμού. Τους λόγους σάς τους είπα.

Μην μας προκαλείτε, όμως, όταν λέτε ότι δίνετε 9,5 δισεκατομμύρια ευρώ. Πέντε φορές η κεφαλαιοποίηση της ΔΕΗ είναι τα 9,5 δισεκατομμύρια ευρώ. Όμως, θα ήθελα πραγματικά να δώσω αυτή την εικόνα -και αυτός όντως είναι χάρτης, κύριοι συνάδελφοι- που δείχνει τον αριθμό των αποκρατικοποιήσεων, ιδίως σε υποδομές ενέργειας, σε όλη την Ευρώπη.

Λοιπόν, αυτά έχουμε την τελευταία εικοσαετία και τώρα αυτά έχουν επεκταθεί ακόμα περισσότερο. Γιατί το κάνουν αυτό; Γιατί το λέω αυτό; Γιατί η πολιτική που ασκεί ο κ. Μητσοτάκης είναι η πολιτική της προηγούμενης τεσσαρακονταετίας. Θάτσερ!

Στην Ευρώπη, λοιπόν, τα τελευταία είκοσι χρόνια έχουν επανακρατικοποθηθεί τριακόσιες είκοσι έξι εταιρείες στην ενέργεια, εκατόν ογδόντα πέντε στην ύδρευση, πενήντα τρεις στις μεταφορές. Και πλέον τους τελευταίους μήνες, στο «έδαφος» της ενεργειακής κρίσης, η γερμανική κυβέρνηση κρατικοποιεί τη «UNIPER», τον μεγαλύτερο εισαγωγέα φυσικού αερίου. Πρόκειται για τη μεγαλύτερη κρατικοποίηση στη Γερμανία μετά από τον Β΄ Παγκόσμιο Πόλεμο.

Ήδη η Γαλλία θα εθνικοποιήσει την EDF, τη μεγαλύτερη εταιρεία ηλεκτρικής ενέργειας. Στην Ιταλία έχει μπει στη δημόσια συζήτηση η εθνικοποίηση του ενεργειακού κολοσσού ΕΝΙ, σύμφωνα με το άρθρο 43 του εκεί Συντάγματος. Αυτή είναι η εικόνα στην Ευρώπη.

Κλείνω με δυο λόγια για το μείζον θέμα που έχει να κάνει με την επιμονή σας να μη μειώνετε τον φόρο προστιθέμενης αξίας και τον ειδικό φόρο κατανάλωσης. Κύριε Μητσοτάκη, έχετε δει πόσες είναι οι χώρες στην Ευρωπαϊκή Ένωση που έχουν προβεί σε μειώσεις; Είναι πολλαπλάσιες οι χώρες που έχουν προβεί σε μειώσεις σε σχέση με αυτές που δεν έχουν προβεί σε μειώσεις -γιατί υπάρχουν και τέτοιες. Ακόμα και η Κύπρος έχει μειώσει φόρους, τον ειδικό φόρο κατανάλωσης, όχι όλους τους φόρους. Εσείς γιατί επιμένετε σε αυτό; Λέτε ότι το κόστος θα είναι 5 δισεκατομμύρια ευρώ και πού θα βρεθεί αυτό το κόστος, πρέπει να φορολογήσουμε. Εμείς σας είπαμε, ναι πρέπει να φορολογήσουμε. Μας ρωτάτε ποιον θα φορολογήσουμε. Σας λέμε ποιον θα φορολογήσουμε, αυτούς που έχουν αυτά τα υπερκέρδη, τα διαστημικά, τα αστρονομικά.

Αλλά τελειώνω με αυτό: Εμείς έχουμε μια διαφορετική αντίληψη από αυτή που έχετε εσείς για το πώς η οικονομία μπορεί να πάει μπροστά. Η δική μας αντίληψη βασίζεται στη στήριξη των δυνάμεων της εργασίας, βασίζεται και σε ένα πιο δίκαιο φορολογικό σύστημα. Μη συγκρίνετε με τις περιόδους των μνημονίων. Μην το κάνετε αυτό διαρκώς. Κάνετε ανόμοιες συγκρίσεις. Εμείς καταφέραμε, μέσα σε μια πολύ δύσκολη συγκυρία για τη χώρα, να τη βγάλουμε από μια τρομακτική κρίση. Δεν τη βάλαμε εμείς, εσείς τη βάλατε.

(Χειροκροτήματα από την πτέρυγα του ΣΥΡΙΖΑ)

Αλλά το γήπεδο ήταν απολύτως ανηφορικό για μας και είχατε την τύχη να αναλάβετε Πρωθυπουργός μόλις καταφέραμε το γήπεδο να είναι, όχι κατηφορικό να ομολογήσω, αλλά επίπεδο. Είχατε τη δυνατότητα να υπόσχεστε επενδυτική βαθμίδα. Κι επειδή με ρωτήσατε ποτέ τα είπα αυτά, εδώ είναι οι δηλώσεις σας. Θα τα καταθέσω όλα στα Πρακτικά.

**ΔΙΟΝΥΣΙΟΣ ΧΑΤΖΗΔΑΚΗΣ:** Πείτε μας ημερομηνίες!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Βεβαίως. Στις 17 Μαΐου 2019, Μητσοτάκης, «Για μένα αποτελεί δέσμευση εντός δεκαοκτώ μηνών η χώρα να επιστρέψει στη λεγόμενη επενδυτική βαθμίδα», «STAR», κ. Ζαχαρέα.

Ομιλία του Πρωθυπουργού Κυριάκου Μητσοτάκη, στις 7 Φεβρουαρίου 2020, στη Συνομοσπονδία Εμπορίου και Επιχειρηματικότητας, «η χώρα να επιστρέψει στην επενδυτική βαθμίδα εντός του πρώτου εξαμήνου του 2021».

(Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία! Μη φωνάζετε!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Συνέντευξή του Κυριάκου Μητσοτάκη στον δημοσιογράφο Μαρκ Μπέντεϊχ στο πλαίσιο ψηφιακού συνεδρίου του «REUTERS», την 1η Δεκεμβρίου 2020 «Το αργότερο έως τις αρχές του 2023 θα βγούμε στην επενδυτική βαθμίδα».

Στις 29 Μαρτίου 2022, συνέντευξη του Κυριάκου Μητσοτάκη στην κ. Ν. Λυμπεράκη, «Από εκεί και πέρα η επενδυτική βαθμίδα είναι στόχος για το 2023 απολύτως εφικτός».

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ορισμένες μόνο από τις δηλώσεις της αναξιοπιστίας σας! Διότι εσείς βάλατε τον πήχη ψηλά και θα περάσετε από κάτω.

(Χειροκροτήματα από την πτέρυγα του ΣΥΡΙΖΑ)

Κύριοι συνάδελφοι, απευθύνομαι όχι στον κ. Μητσοτάκη, του οποίου η αναξιοπιστία αναγνωρίζεται κυρίως από το γεγονός ότι δεν έχει κατανοήσει -κι αυτό είναι το πρόβλημα- το πόσο κακό έχει κάνει η διακυβέρνησή του στην πραγματική οικονομία, στην κοινωνική συνοχή αλλά και στην οικονομία και στη δημοκρατία -και στη δημοκρατία. Απευθύνομαι στον ελληνικό λαό. Δεν υπάρχει κανένας λόγος, λοιπόν, να συνεχίζουμε να διατρέχουμε για πολύ αυτή την περίοδο της κατάρρευσης της ηθικής, της κοινωνικής, της οικονομικής, της αξιακής.

(Χειροκροτήματα από την πτέρυγα του ΣΥΡΙΖΑ)

Η χώρα αξίζει καλύτερα. Οι εργαζόμενοι αξίζουν καλύτερα. Οι συνταξιούχοι -που είχατε το θράσος να φέρετε εδώ το θέμα των συνταξιούχων, που έχετε πάρει 5 δισεκατομμύρια ευρώ από τους συνταξιούχους, 3 δισεκατομμύρια ευρώ που κόψατε από τη δέκατη τρίτη σύνταξη και άλλα 2,4 ευρώ τα αναδρομικά που δεν θα τα δώσετε, και περιφέρετε την αύξηση που είχε κάνει η κυβέρνηση ΣΥΡΙΖΑ ως δική σας αύξηση- οι συνταξιούχοι αξίζουν μια κυβέρνηση που θα τους λέει την αλήθεια και αξίζουν μια ζωή με αξιοπρέπεια.

Οι εργαζόμενοι, οι συνταξιούχοι, οι χαμηλόμισθοι, η μεγάλη πλειοψηφία των εμπόρων, των βιοτεχνών, αυτών που θα τους πάρετε τα σπίτια διότι ετοιμάζεστε να φέρετε τροπολογία, διότι γράφετε στα παλαιότερα των υποδημάτων σας τις αποφάσεις του Συμβουλίου της Επικρατείας που αποφάσισε να μην μπορούν να κάνουν πλειστηριασμούς οι servicers, όλοι αυτοί, λοιπόν, οι πολίτες, μεσαία τάξη και χαμηλά εισοδήματα, αξίζουν μια καλύτερη Ελλάδα και θα την έχουν με μια προοδευτική κυβέρνηση!

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Και η Ώρα του Πρωθυπουργού ολοκληρώνεται με τη δευτερολογία του Πρωθυπουργού και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Τσίπρα, πείτε στους λογογράφους σας ότι το «αξίζουμε καλύτερα» ήταν το βασικό σύνθημα της Νέας Δημοκρατίας στις εκλογές του 2019. Εσείς, που μιλούσατε πάντα για τη φαντασία στην εξουσία, θα περίμενα να ήσασταν λίγο πιο ευρηματικός.

Ξέρετε, όταν ανακυκλώνονται τα συνθήματα, αυτό είθισται η αλήθεια είναι διότι η ευρηματικότητα, νομίζω, κάποια στιγμή είναι σχετικά πεπερασμένη, τουλάχιστον κοιτάξτε λίγο πιο πίσω, καμμιά δεκαριά με είκοσι χρόνια, να μην είναι τόσο αυτονόητη η λογοκλοπή η οποία επιχειρείται.

Λοιπόν, πάμε τώρα στα ουσιαστικά. Μου έκανε πάρα πολλή εντύπωση, κύριε Τσίπρα, και θα ήθελα να μου το εξηγήσετε διότι νομίζω ότι υπάρχει μια σύγχυση στο μυαλό σας, πώς είναι δυνατόν να είμαστε νεοφιλελεύθεροι και ταυτόχρονα να κάνουμε έφοδο στο κράτος. Αυτό είναι ένα οξύμωρο. Ξέρετε, η έφοδος στο κράτος νοείται με την απαλλαγή κρατικών περιουσιακών στοιχείων από τον έλεγχο του κράτους και όχι την έφοδο στο κράτος, όπως την αντιλαμβάνεστε τουλάχιστον εσείς, με διορισμούς χιλιάδων μετακλητών, κολλητών και φίλων.

Εμείς, λοιπόν, ακολουθήσαμε, κύριε Τσίπρα, -και θα ξεκινήσω με το θέμα της ΔΕΗ- μια πολύ συγκεκριμένη πολιτική παραλαμβάνοντας μια επιχείρηση, η οποία ναι, ήταν στα όρια της χρεοκοπίας. Διότι όταν ο ορκωτός ελεγκτής αρνείται να υπογράψει ισολογισμό, αυτό κάτι λέει για την αξιοπιστία των στοιχείων και δεν θα διακινδύνευε την υπογραφή του και την πιστοποίηση των στοιχείων αν δεν ήταν απολύτως βέβαιος ότι η εταιρεία αυτή θα μπορούσε πράγματι να επιβιώσει. Αυτή είναι η κατάσταση στην οποία παραλάβαμε τη ΔΕΗ στις 7 Ιουλίου, όταν μας εμπιστεύτηκε ο ελληνικός λαός.

(Χειροκροτήματα από την πτέρυγα της Νέας Δημοκρατίας)

Και επειδή κάνατε και μια σειρά από αναφορές στην τιμή της μετοχής της ΔΕΗ και μας είπατε πόσο καλά τα πήγατε εσείς σε σχέση με το πως τα πήγαμε εμείς θα πω το εξής: Γιατί η τιμή της μετοχής είναι σημαντική; Διότι ναι, η αξιοπιστία μιας εισηγμένης επιχείρησης κρίνεται πρωτίστως από τους επενδυτές και τους μετόχους της.

**ΣΩΚΡΑΤΗΣ ΦΑΜΕΛΛΟΣ:** Από την τιμή του ρεύματος κρίνεται πρωτίστως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι, όχι, επιτρέψτε μου. Μιλήσατε για την εταιρεία την ίδια.

**ΣΩΚΡΑΤΗΣ ΦΑΜΕΛΛΟΣ:** Από τους καταναλωτές κρίνεται πρωτίστως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η τιμή του ρεύματος είναι η τιμή των λογαριασμών που δείξαμε με τις επιδοτήσεις από τα υπερκέρδη, τα οποία πήραμε πίσω. Αλλά σας ενοχλεί αυτή η αλήθεια.

(Χειροκροτήματα από την πτέρυγα της Νέας Δημοκρατίας)

Και επειδή μερικές φορές μία εικόνα, χίλιες λέξεις, αυτή είναι η πορεία της μετοχής της ΔΕΗ. Τη βλέπετε καλά; Μεσοσταθμικά κάτω από τα 2 ευρώ, επί δικών σας ημερών. Αυτή τη στιγμή στα 5,36 ευρώ, πράγματι είχε φτάσει και στα 10 ευρώ και η αξία σήμερα του ελληνικού δημοσίου, το οποίο παραμένει μέτοχος της ΔΕΗ, θα σας το ξαναπώ, είναι τέσσερις φορές μεγαλύτερη από την αξία του 51% που μας παραδώσατε.

(Χειροκροτήματα από την πτέρυγα της Νέας Δημοκρατίας)

Δεν νομίζω ότι υπάρχει άνθρωπος που να αμφιβάλλει ότι η ΔΕΗ ήταν στα όρια της χρεοκοπίας και ότι σώθηκε μέσα από μια σειρά από κρατικές παρεμβάσεις για να αποτελέσει έναν σημαντικό πυλώνα του νέου αναπτυξιακού οράματος που έχουμε για την ενεργειακή μετάβαση της χώρας αλλά και μια επιχείρηση η οποία μπόρεσε, ακριβώς επειδή ανέταξε τα οικονομικά της, να στηρίξει τους πελάτες της μέσα από σημαντικές εκπτώσεις, τις οποίες έδωσε κατά τη διάρκεια της κρίσης.

Κι επειδή μιλήσατε ακόμα μια φορά για βίαιη απολιγνιτοποίηση και για αποφάσεις οι οποίες ουσιαστικά υπονόμευσαν το ενεργειακό μέλλον της χώρας, θα ήταν καλό, κύριε Τσίπρα, πριν τα λέτε αυτά να ρωτάτε και τους συμβούλους σας. Έχετε και πίσω σας τον κ. Φάμελλο, ο οποίος διαχειρίστηκε τα θέματα αυτά, και μπορεί να σας πει πότε ακριβώς μειώθηκε, κύριε Τσίπρα, η ηλεκτροπαραγωγή από λιγνίτη στη χώρα μας.

Πόση ενέργεια παρήγαγε η χώρα από λιγνίτη το 2015; Πόση; Το ξέρετε φαντάζομαι. Αν δεν το ξέρετε εσείς, κύριε Τσίπρα, κύριε Φάμελλε το γνωρίζετε, έτσι δεν είναι; Είκοσι τεραβατώρες. Πόση ενέργεια παρήγαγε η χώρα το 2019 από λιγνίτη; Πόσο; Δέκα τεραβατώρες.

(Χειροκροτήματα από την πτέρυγα της Νέας Δημοκρατίας)

Η κατανάλωση λιγνίτη και η παραγωγή ενέργειας από λιγνίτη μειώθηκε και μειώθηκε για πολύ συγκεκριμένους λόγους.

Να σας το εξηγήσω με όσο πιο απλά λόγια μπορώ, όχι τόσο σε εσάς όσο στους πολίτες οι οποίοι μας παρακολουθούν. Διότι ο λιγνίτης κατέστη εξαιρετικά ακριβός, λόγω των δικαιωμάτων ρύπων τα οποία πρέπει να καταβάλει μια ρυπογόνος επιχείρηση, η οποία παράγει ενέργεια από λιγνίτη και διότι -κι επί δικών σας ημερών- πρακτικά, δεν έγινε καμμία ουσιαστική επένδυση στα μεγάλα εργοστάσια παραγωγής λιγνίτη, με αποτέλεσμα αυτά να φτάνουν στο τέλος της ζωής τους ως προς τη δυνατότητα να εξακολουθούμε να παράγουμε ενέργεια από τα εργοστάσια αυτά.

Και η απόφαση για την απολιγνιτοποίηση, την πιο γρήγορη, την οποία υιοθέτησε η Κυβέρνησή μας, ήταν, πράγματι, και περιβαλλοντικά επιβεβλημένη, αλλά και οικονομικά ορθή, με βάση τις τιμές ενέργειας και με βάση αυτά τα οποία γνωρίζαμε το 2019 - 2020. Κανείς τότε δεν ήταν σε θέση να προβλέψει ότι δύο χρόνια μετά οι τιμές του φυσικού αερίου θα ήταν δέκα και δώδεκα φορές υψηλότερες σε σχέση με το τι είναι τώρα, και την ίδια στρατηγική ακολούθησαν όλες οι χώρες. Και, πράγματι, όλες οι χώρες οι οποίες είχαν δυνατότητα παραγωγής ενέργειας από λιγνίτη ακόμα, έσπευσαν βραχυπρόθεσμα, το τονίζω βραχυπρόθεσμα, για τα επόμενα δύο - τρία χρόνια, να αυξήσουν την παραγωγή λιγνίτη όσο οι τιμές του φυσικού αερίου είναι τόσο υψηλές. Όμως δεν εκτιμούμε ότι αυτή η κατάσταση με τις υπερβολικά υψηλές τιμές του φυσικού αερίου θα συντηρηθεί για πέντε ή για δέκα χρόνια. Αναγνωρίζουμε, επίσης, απόλυτα ότι ο δρόμος της απολιγνιτοποίησης και της μετάβασης της χώρας σε μια χώρα η οποία παράγει βασικά ηλεκτρική ενέργεια από ανανεώσιμες πηγές ενέργειας είναι μονόδρομος.

Και μιας και μιλάμε για ΑΠΕ, εσείς που έχετε φιλοπεριβαλλοντικό πρόσημο, κύριε Τσίπρα, τι ακριβώς κάνατε εσείς στα τέσσερα χρόνια που ήσασταν στην κυβέρνηση για να προσθέσετε ανανεώσιμες πηγές ενέργειας;

**ΣΩΚΡΑΤΗΣ ΦΑΜΕΛΛΟΣ:** Σώσαμε από την χρεοκοπία τον λογαριασμό των ΑΠΕ που αφήσατε χρεοκοπημένο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μάλιστα μάλιστα.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για δείτε τα λίγο εδώ. Έχει πολύ ενδιαφέρον αυτό το διάγραμμα, για κοιτάξτε το καλά. Αυτό ήταν το ’13, προσθήκη ΑΠΕ, πόσα προσθέτουμε κάθε χρόνο. Τι είναι αυτό το μεγάλο κενό εδώ; Αυτό το μεγάλο κενό εδώ τι είναι;

**ΣΩΚΡΑΤΗΣ ΦΑΜΕΛΛΟΣ:** Δική σας κληρονομιά είναι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δική μας κληρονομιά; Πάλι δεν προφτάσατε; Έτσι δεν είναι; Αυτό το μεγάλο κενό τι είναι εδώ πέρα; Είναι τα χρόνια ΣΥΡΙΖΑ, κυρίες και κύριοι συνάδελφοι, εδώ το μεγάλο κενό. Και μετά υπάρχει, πράγματι, μια απογείωση στην εγκατάσταση ανανεώσιμων πηγών ενέργειας από τον ήλιο και από τον άνεμο.

Και η αλήθεια είναι ότι αν δεν υπήρχε αυτό το κενό, κύριε Τσίπρα, και κυρίες και κύριοι του ΣΥΡΙΖΑ, η χώρα θα είχε ακόμα μεγαλύτερη παραγωγική δυνατότητα ηλεκτρικής ενέργειας από ΑΠΕ απ’ ό,τι έχει σήμερα. και προφανώς σήμερα -σε αντίθεση με αυτό το οποίο συνέβαινε πριν από πέντε ή πριν από δέκα χρόνια- οι ανανεώσιμες πηγές ενέργειας είναι η φθηνότερη μορφή ενέργειας αλλά είναι και η γεωπολιτικά ασφαλέστερη μορφή ενέργειας.

Αυτή, λοιπόν, κύριε Τσίπρα, είναι η παρακαταθήκη της δικής σας κυβέρνησης, της φιλοπεριβαλλοντικής Αριστεράς η οποία δημιούργησε αυτό το πολύ μεγάλο κενό στην εγκατεστημένη ισχύ των ανανεώσιμων πηγών ενέργειας.

Επειδή μάλλον αυτά τα στοιχεία δεν τα γνωρίζατε, σας συνιστώ την επόμενη φορά να είστε λίγο πιο προσεκτικός, όταν μιλάτε για ενεργειακή μετάβαση.

Καταθέτω στα Πρακτικά τον σχετικό πίνακα.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μιλήσατε ακόμα μια φορά για την αδυναμία, αδιαφορία, έλλειψη βούλησης της Κυβέρνησης να φορολογήσει υπερκέρδη των εταιρειών παραγωγής ηλεκτρικής ενέργειας. Θα σας το εξηγήσω, λοιπόν, και πάλι όσο πιο απλά γίνεται.

Ο μηχανισμός τον οποίο έχουμε επιβάλει και λειτουργεί από 1η Ιουλίου, είναι ένας μηχανισμός ο οποίος δεν επιτρέπει καν στις εταιρείες να παράγουν υπερκέρδη, διότι έρχεται και τα αποσπά για λογαριασμό του Ταμείου Ενεργειακής Μετάβασης εν τη γενέσει τους. αυτός, λοιπόν, ο μηχανισμός, είναι ένας μηχανισμός ο οποίος μελετήθηκε από την Ευρωπαϊκή Επιτροπή και εγκρίθηκε σε ευρωπαϊκό επίπεδο και θα αποτελέσει πράξη ευρωπαϊκού κανονισμού, προκειμένου να καταστεί υποχρεωτικός σε όλες τις ευρωπαϊκές χώρες. Ίσως σας ενοχλεί το γεγονός ότι η Ελλάδα στον τομέα αυτό της διαμόρφωσης μιας εξαιρετικά σύνθετης πολιτικής, υπήρξε και σε αυτόν τον τομέα -θα έλεγα- πρωταγωνίστρια στην Ευρώπη.

Εγώ είμαι ικανοποιημένος από το γεγονός ότι το Υπουργείο Ενέργειας και Περιβάλλοντος και οι τεχνοκράτε, οι οποίοι μας συμβουλεύουν, είναι σε θέση σήμερα, κύριε Τσίπρα, να διαμορφώνουν ευρωπαϊκές πολιτικές και αυτό είναι κάτι που είναι προς όφελος προφανώς της Ελλάδας, αλλά πιστεύω ότι είναι καλό και για την Ευρώπη. Εμείς ήμασταν από την πρώτη στιγμή υπέρμαχοι επιβολής κάποιου είδους πλαφόν -ας το ονομάσουμε πλαφόν για να καταλαβαίνουμε περίπου τι λέμε- ενός ανωτάτου ορίου στη χονδρεμπορική τιμή του φυσικού αερίου σε ευρωπαϊκό επίπεδο. Και όταν ξεκινήσαμε αυτή την προσπάθεια, ήταν πολύ λίγοι αυτοί οι οποίοι πίστευαν ότι κάτι τέτοιο θα μπορούσε να επιτευχθεί. Κι όμως σήμερα δεκαπέντε τουλάχιστον ευρωπαϊκές χώρες το στηρίζουν και είναι πολύ πιθανό να έχουμε εξασφαλίσει, μετά από μεγάλη δουλειά, συστηματική δουλειά και τη στήριξη της Ευρωπαϊκής Επιτροπής για να υιοθετηθεί αυτή η πρόταση ως πρόταση στο Συμβούλιο Κορυφής, για να μπορέσει μετά να εγκριθεί από τα κράτη - μέλη. Είναι μια επιτυχία αυτό και για την Ελλάδα αλλά και για την Ευρώπη, η οποία έστω και με καθυστέρηση αντιλαμβάνεται την ανάγκη να δράσει συνολικά και συλλογικά για να αποτρέψει μια διεθνή κρίση με σοβαρότατες επιπτώσεις στην κοινωνική συνοχή όλων των ευρωπαϊκών κοινωνιών.

Αυτά, λοιπόν, είναι τα αποτελέσματα αυτής της πολιτικής, αυτής της Κυβέρνησης και έχουμε κάθε λόγο να αισθανόμαστε ικανοποιημένοι για το γεγονός ότι κάνουμε παρεμβάσεις, αλλά δυσαρεστημένοι για το γεγονός ότι ναι και σήμερα η χώρα αντιμετωπίζει ακόμα πολλά προβλήματα. Θα το ξαναπώ πολλές φορές. Λέτε συνέχεια ότι παρουσιάζουμε ειδυλλιακή εικόνα. Κύριε Τσίπρα, δεν υπάρχει ομιλία μου στην οποία να μην αναφέρω ότι η χώρα αντιμετωπίζει ακόμα πολλά προβλήματα, ότι οι μισθοί στην Ελλάδα είναι ακόμη χαμηλοί, ως αποτέλεσμα μιας κρίσης δεκαετίας και παραπάνω και ότι πρέπει να κάνουμε ένα άλμα αναπτυξιακό κι ένα άλμα παραγωγικότητας, προκειμένου να φτάσουμε στον ευρωπαϊκό μέσο όρο.

Δεν ζούμε σε κανένα ροζ συννεφάκι ούτε ισχυριζόμαστε ότι όλα είναι καλά. Όμως, εδώ πέρα συγκρίνονται πολιτικές επιλογές. Η Κυβέρνηση αυτή έχει μιλήσει με πράξεις, έχει δρομολογήσει ένα πρόγραμμα στήριξης το οποίο είναι πολύ σημαντικό από τα μεγαλύτερα στην Ευρώπη, και χαίρομαι που κι εσείς το αναγνωρίσατε. Θα επαναλάβω ακόμα μια φορά ότι μπορεί να δρομολογηθεί ένα τέτοιο πρόγραμμα, ακριβώς επειδή δημιούργησε ανάπτυξη, η οποία προκάλεσε δημοσιονομικό πλεόνασμα, το οποίο μπορούμε να αξιοποιήσουμε στη συνέχεια για τη στήριξη της κοινωνίας. Και αυτή η ανάπτυξη, κύριε Τσίπρα και κυρίες και κύριοι του ΣΥΡΙΖΑ, δεν ήρθε από την παραδοσιακή κατανάλωση με δανεικά.

Είναι μια ανάπτυξη η οποία ήρθε από επενδύσεις και από εξωστρέφεια. Και αυτή η αλλαγή του παραγωγικού μοντέλου της χώρας θεωρώ ότι είναι μια επιτυχία μακροπρόθεσμη για την Ελλάδα. Δεν έχει δείξει ακόμα την πλήρη της δυναμική. Όμως σήμερα η Ελλάδα είναι πάνω από την Ιταλία και την Γαλλία σε εξαγωγές ως ποσοστό του ΑΕΠ, εξαγωγές αγαθών και υπηρεσιών, μπαίνει και ο τουρισμός προφανώς μέσα στον συνολικό υπολογισμό των εξαγωγών.

Μιλήσατε απαξιωτικά για τις επενδύσεις που έρχονται στην Ελλάδα. Αλήθεια; Δεν έχετε αντιληφθεί ότι σήμερα η Ελλάδα είναι ένας ελκυστικός επενδυτικός προορισμός και ότι οι επενδύσεις αυτές δεν αφορούν μόνο τους επενδυτές; Οι επενδυτές έρχονται και προσβλέπουν σε υπεραξία και καλά κάνουν, γιατί έτσι δουλεύει η ελεύθερη οικονομία. Τις επενδύσεις αυτές τις θέλουμε πρώτα και πάνω απ’ όλα διότι δημιουργούν καλά πληρωμένες θέσεις εργασίας.

(Χειροκροτήματα από την πτέρυγα της Νέας Δημοκρατίας)

Διότι τα παιδιά που έφυγαν στο εξωτερικό επί δικών σας ή μάλλον και επί δικών σας ημερών, τώρα για πρώτη φορά αντιλαμβάνονται ότι ναι, αξίζει τον κόπο να σκεφτώ να γυρίσω στην Ελλάδα γιατί υπάρχουν καλές δουλειές, καλοπληρωμένες δουλειές, οι οποίες ταυτόχρονα συνδυάζονται και με μια χώρα η οποία φαίνεται να έχει βρει την πορεία της προς ένα πιο αισιόδοξο μέλλον. Δεν αφορούν όλους αυτές οι δουλειές, γιατί προφανώς έχουμε πολλούς συμπολίτες μας οι οποίοι ακόμα είναι στον κατώτατο μισθό και δοκιμάζονται σήμερα από τον πληθωρισμό.

Ο κατώτατος μισθός στην Ελλάδα, κύριε Τσίπρα, με τις αυξήσεις που κάναμε είναι στον ευρωπαϊκό μέσο όρο. Είναι στον ευρωπαϊκό μέσο όρο, είναι πάνω από την Πορτογαλία σήμερα που μιλάμε ο κατώτατος μισθός. Αυξήσαμε τον κατώτατο μισθό 63 ευρώ και θα έρθει και άλλη αύξηση του κατώτατου μισθού την 1η Μαΐου 2023, με βάση τη διαδικασία την οποία έχουμε δρομολογήσει. Και είναι απαραίτητο να υπάρχει και άλλη αύξηση του κατώτατου μισθού, όταν έχουμε απέναντί μας αυτό το φαινόμενο της ακρίβειας με αυτή την ένταση.

Όμως σήμερα υπάρχει μια οικονομία η οποία δουλεύει, παράγει, επενδύσεις γίνονται, επιχειρήσεις ανοίγουν. Ζήτησα τα στοιχεία του ΓΕΜΗ, επειδή μιλήσατε γι’ αυτό. Και το ΓΕΜΗ, βασικά, ξέρετε είναι μικρομεσαίες επιχειρήσεις. Δεν είναι μεγάλες εταιρείες που διαμορφώνουν τα στατιστικά στοιχεία του ΓΕΜΗ.

Λοιπόν, στοιχεία ΓΕΜΗ πανελλαδικά για το πρώτο εξάμηνο του 2022: Συστάσεις επιχειρήσεων, τριάντα τέσσερις χιλιάδες τριακόσιες σαράντα μία. Διαγραφές επιχειρήσεων, εννέα χιλιάδες πεντακόσιες δεκαπέντε. Κάτι κινείται σήμερα στην ελληνική οικονομία προς τη σωστή κατεύθυνση.

Επαναλαμβάνω, δεν πανηγυρίζουμε. Δεν πανηγυρίζουμε, γιατί ξέρουμε τις μεγάλες δυσκολίες. Όμως από την άλλη, δεν μπορούμε να μην δεχθούμε ότι οι παρεμβάσεις που έχει κάνει αυτή η Κυβέρνηση είναι πολύ σημαντικές, αλλά ταυτόχρονα είναι παρεμβάσεις οι οποίες κινούνται στο πλαίσιο της δημοσιονομικής πειθαρχίας.

Μου έκανε πάρα πολύ εντύπωση, ξέρετε, κύριε Τσίπρα, το εξής. Είμαστε λίγους μήνες πριν τις εκλογές. Οι εκλογές θα γίνουν στο τέλος της τετραετίας όσο και αν το ζητάτε νωρίτερα. Δεν το κάνετε πάντα και με πολύ μεγάλο ενθουσιασμό. Μου έκανε πολύ εντύπωση, μιλήσατε συνολικά παραπάνω από μία ώρα. Απευθύνεστε στον ελληνικό λαό, διεκδικώντας να με αντικαταστήσετε ως Πρωθυπουργός και καλά κάνετε. Αυτή είναι η θεμιτή φιλοδοξία οποιουδήποτε Αρχηγού της Αξιωματικής Αντιπολίτευσης. Πόσο χρόνο αφιερώσατε να μιλήσετε για το τι θα κάνετε εσείς; Πόσο χρόνο; Για το περιβόητο πρόγραμμα της Θεσσαλονίκης τι μας είπατε; Τριάντα δευτερόλεπτα στη δευτερολογία σας. Τόσο πολύ πιστεύετε αυτά που λέτε; Τόσο πολύ τα πιστεύετε;

Ευτυχώς, δεν μιλήσατε περισσότερο. Ευτυχώς δεν μιλήσατε περισσότερο, διότι όσο περισσότερο μιλάτε, τόσο περισσότερο αποδυναμώνεται η συνοχή των επιχειρημάτων!

(Χειροκροτήματα από την πτέρυγα της Νέας Δημοκρατίας)

Κάτι ξέρετε και δεν το προβάλλετε. Το είπατε μία φορά. Είδατε ότι κοστίζει 25 δισεκατομμύρια. Δεν το είχατε κοστολογήσει καν. Είπατε «κάτσε να το αποσύρω αυτό σιγά-σιγά, διότι δεν αντέχουν και σε πολύ κριτική αυτά».

Λοιπόν, θα σας πω κάτι, κύριε Τσίπρα, γιατί μιλήσατε για τα επιτόκια. Αυτή τη στιγμή σε ένα περιβάλλον όπου τα επιτόκια -ξέρετε δεν τα αυξάνουμε εμείς τα επιτόκια- αυξάνονται από την Ευρωπαϊκή Κεντρική Τράπεζα, το κόστος δανεισμού και τα spreads αποτυπώνουν τη διαφορά ρίσκου κάθε χώρας στην Ευρωζώνη, ανάλογα με τα δημοσιονομικά της στοιχεία και τις ευρύτερες προοπτικές της.

Κοιτάξτε τι έγινε στη Μεγάλη Βρετανία, μια χώρα ισχυρή, μια χώρα των G7. Πήγε η Πρωθυπουργός και εξήγγειλε ένα μη κοστολογημένο πρόγραμμα φορολογικών μειώσεων. Ήταν το δικό της «πρόγραμμα της Θεσσαλονίκης» ή πρόγραμμα του Μάντσεστερ, θα το πούμε, ή του Μπέρμιγχαμ. Δεν ξέρω πώς θέλετε.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

Και δεν με νοιάζει αν είναι συντηρητική. Εγώ σας λέω τι έκανε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μειώσεις φόρων στους πλούσιους εξήγγειλε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μισό λεπτό. Όχι, δεν εξήγγειλε μόνο αυτό. Εξήγγειλε ένα μη κοστολογημένο πρόγραμμα και τινάχθηκε η βρετανική οικονομία στον αέρα και οι αγορές την τιμώρησαν. Την τιμώρησαν.

**ΑΛΕΞΗΣ ΧΑΡΙΤΣΗΣ:** …(Δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Καλά, εγώ δεν θα κρίνω το πρόγραμμά της. Εγώ το αποτέλεσμα βλέπω, το αποτέλεσμα ενός μη κοστολογημένο προγράμματος.

Σκεφτείτε τι θα έκαναν οι αγορές, αν εσείς παίζατε το νταούλι και οι αγορές θα χόρευαν -πώς τα λέγατε τότε- με τους ζουρνάδες, αν ποτέ ερχόσασταν ξανά στα πράγματα! θα ήταν η απόλυτη καταστροφή!

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

Εάν συμβαίνει αυτό στη Μεγάλη Βρετανία, χώρα G7, με το δικό της νόμισμα, στην Ελλάδα η οποία ακόμη και σήμερα αντιμετωπίζει ένα μεγάλο πρόβλημα χρέους, δείχνει τραγική ανευθυνότητα και πλήρη αδυναμία να αντιληφθείτε το τι έγινε τα τελευταία πέντε χρόνια, να έρχεστε σήμερα και να επιστρέφετε στον τόπο του εγκλήματος και να λέτε ακριβώς τα ίδια με αυτά τα οποία είπατε το 2014.

Τέλος, ένα θέμα το οποίο αφορά συνολικά στον τρόπο με τον οποίο παρουσιάζεται η εικόνα της χώρας εντός και εκτός Ελλάδος. Μας είπατε ακόμα μία φορά ότι η Ελλάδα είναι παράγων αστάθειας, γιατί η πολιτική την οποία ακολουθούμε, εν πάση περιπτώσει, δεν συμβαδίζει με αυτά τα οποία εσείς πιστεύετε.

Δεν είναι έβδομο θαύμα του κόσμου η ελληνική οικονομία, όπως έγραψαν οι «FINANCIAL TIMES». Εγώ θέλω να είμαι πιο συντηρητικός. Όμως, σας διαβεβαιώνω, κύριε Τσίπρα -και πείτε το και στον ξάδερφό σας-, ότι όποιος μιλάει καλά για την Ελλάδα, δεν παίρνει ναρκωτικά ούτε είναι στο payroll της Κυβέρνησης.

(Χειροκροτήματα από την πτέρυγα της Νέας Δημοκρατίας)

Για να ξεκαθαρίσουμε και τα πράγματα ως προς την αντίληψη την οποία έχουμε για την ελευθερία του Τύπου και της έκφρασης σε αυτή τη χώρα.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, ολοκληρώθηκε η συζήτηση της επίκαιρης ερώτησης προς τον Πρωθυπουργό.

Στο σημείο αυτό θα διακόψουμε τη συνεδρίαση για λίγα λεπτά και θα επανέλθουμε με τη συζήτηση των υπόλοιπων επίκαιρων ερωτήσεων.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η συνεδρίαση.

Κατ’ αρχάς έχω την τιμή να ανακοινώσω στο Σώμα ότι οι Υπουργοί Παιδείας και Θρησκευμάτων, Οικονομικών, Ανάπτυξης και Επενδύσεων, Εξωτερικών, Υγείας, Περιβάλλοντος και Ενέργειας, Πολιτισμού και Αθλητισμού, Αγροτικής Ανάπτυξης και Τροφίμων, ο Αναπληρωτής Υπουργός Οικονομικών, καθώς και ο Υφυπουργός Πολιτισμού και Αθλητισμού κατέθεσαν την 14-10-2022 σχέδιο νόμου: «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων».

Παραπέμπεται στην αρμόδια Διαρκή Επιτροπή.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και έξι εκπαιδευτικοί-συνοδοί τους από το 36ο Δημοτικό Σχολείο Λάρισας.

Η Βουλή σάς καλωσορίζει.

Σας ευχόμαστε να έχετε καλή πρόοδο και να είστε καλότυχοι στη ζωή σας!

(Χειροκροτήματα από όλες τις πτέρυγες της Βουλής)

Να πω δυο λόγια στα παιδιά που μας παρακολουθούν από τα θεωρεία της Βουλής, γιατί είναι πιθανόν να κοιτούν με απορία την Αίθουσα. Να τους πω ότι η Βουλή συνεδριάζει κάποιες ημέρες για νομοθετικό έργο -για να κάνει νόμους δηλαδή- και τότε υπάρχουν πολλοί Βουλευτές στην Αίθουσα, και κάποιες άλλες ημέρες, όπως σήμερα, συνεδριάζει για τον λεγόμενο κοινοβουλευτικό έλεγχο. Στον κοινοβουλευτικό έλεγχο ένας Βουλευτής ρωτάει κάτι το οποίο είναι είτε γενικότερο είτε είναι κάτι για την περιοχή του -γι’ αυτό ακούσατε και τη λέξη Λάρισα στις αναφορές, το λέω μιας και έρχεστε από τη Λάρισα- και ένας Υπουργός απαντά. Τους Υπουργούς τούς βλέπετε απέναντί σας. Και τώρα θα συνεχίσουμε τον κοινοβουλευτικό έλεγχο, ο οποίος είναι και η σημερινή διαδικασία της συνεδρίασης.

Κυρίες και κύριοι συνάδελφοι, σχετικά με τις υπόλοιπες προγραμματισμένες προς συζήτηση επίκαιρες ερωτήσεις,

με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι θα συζητηθούν οι εξής:

«Η υπ’ αριθμόν 26/5-10-2022 επίκαιρη ερώτηση που θα απαντηθεί από τον Υπουργό Εθνικής Άμυνας κ. Νικόλαο Παναγιωτόπουλο, οι υπ’ αριθμόν 39/10-10-2022, 41/10-10-2022 και 45/10-10-2022 επίκαιρες ερωτήσεις που θα απαντηθούν από την Υφυπουργό Παιδείας και Θρησκευμάτων κ. Ζωή Μακρή, η υπ’ αριθμόν 24/4-10-2022 επίκαιρη ερώτηση που θα απαντηθεί από τον Υφυπουργό Παιδείας και Θρησκευμάτων κ. Ευάγγελο Συρίγο και η υπ’ αριθμόν 44/10-10-2022 επίκαιρη ερώτηση που θα απαντηθεί από την Υφυπουργό Υγείας κ. Ζωή Ράπτη. Ο Γενικός Γραμματέας Νομικών και Κοινοβουλευτικών Θεμάτων Στυλιανός - Ιωάννης Κουτνατζής.».

Προχωρούμε, λοιπόν, στη συζήτηση της πρώτη με αριθμό 26/5-10-2022 επίκαιρης ερώτησης πρώτου κύκλου του Βουλευτή Β΄ Δυτικής Αττικής του Συνασπισμού Ριζοσπαστικής Αριστεράς κ. Γεωργίου Τσίπρα προς τον Υπουργό Εθνικής Άμυνας, με θέμα: «Χρονισμός, διατήρηση της αμυντικής ικανότητας, συσκότιση σχετικά με τη συμφωνία ανταλλαγής οχημάτων μάχης με τη Γερμανία».

Κύριε Τσίπρα, έχετε τον λόγο για την πρωτολογία σας.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Κύριε Υπουργέ, και αυτή η υπόθεση για την οποία ήρθαμε σήμερα εδώ, ξεκίνησε με ενημέρωση από ξένους αξιωματούχους, και όχι από εσάς, όχι από την ελληνική Κυβέρνηση. Δυστυχώς συνεχίζει η ενημέρωση αυτή να προέρχεται από το εξωτερικό και όχι από εδώ. Υπάρχει ένα πρώτο και βασικό ερώτημα: Ποια είναι και ποια ήταν η προτεραιότητα στη λεγόμενη συμφωνία ανταλλαγής τεθωρακισμένων οχημάτων μάχης με τη Γερμανία; Δηλαδή εμείς να δώσουμε στην Ουκρανία, και η Γερμανία να μας τροφοδοτήσει με αντίστοιχα;

Και να το κάνω πιο απλό. Τα πράγματα είναι πολύ χειρότερα από ό,τι νομίζαμε όταν πρωτομάθαμε από τον Γερμανό Καγκελάριο Σολτς τον Ιούνιο αυτή τη συμφωνία ανταλλαγής. Αυτό το οποίο βλέπουμε -και διαψεύστε με, αν δεν είναι έτσι- είναι ότι αντικαθίστανται σε ορισμένες κρίσιμες περιοχές, ειδικά κατά τους τελευταίους μήνες που έχουμε και την επιθετική ρητορική της Τουρκίας, τεθωρακισμένα οχήματα μάχης με τεθωρακισμένα οχήματα προσωπικού. Άρα, το ερώτημα ποια είναι προτεραιότητα; νομίζω είναι σαφές.

Υπήρχε προγραμματισμός από το Υπουργείο Άμυνας να αντικαταστήσουμε ΤΟΜΑ με ΤΟΜΠ, δηλαδή οχήματα μάχης με οχήματα μεταφοράς προσωπικού, σε αυτές τις κρίσιμες περιοχές ή η προτεραιότητα ήταν να δώσουμε όπως-όπως και με οποιονδήποτε τρόπο τα BMP ρωσικής κατασκευής προς την Ουκρανία, ακόμη και αν αυτό γίνει σε βάρος της αμυντικής ικανότητας σε κάποιες συγκεκριμένες κρίσιμες περιοχές; Αυτό είναι το πρώτο ερώτημα.

Το δεύτερο ερώτημα το είχαμε θέσει από την πρώτη στιγμή. Και τότε είχατε την ευαισθησία εσείς ο ίδιος να τοποθετηθείτε στη Βουλή και να πείτε ότι είναι κρίσιμο και σημαντικό το θέμα του χρονισμού -έτσι το είχατε αποδώσει, -χρονισμός- δηλαδή όχι απλά πρώτα να έρθουν τα Marder, αλλά να είναι και επιχειρησιακά έτοιμα από πλευράς εκπαίδευσης του προσωπικού, των χειριστών, των συντηρητών, τα ανταλλακτικά τους, τα πυρομαχικά τους και τα λοιπά. Αυτό από ό,τι φαίνεται δεν θα γίνει. Στην καλύτερη των περιπτώσεων θα έχουμε μια ταυτόχρονη μεταφορά, τα γερμανικά εδώ, τα BMP έξω. Επιχειρησιακά έτοιμα δεν θα είναι.

Τρίτον, τι θα μας κοστίσει όλο αυτό; Κατ’ αρχάς θα μας κοστίσει; Πόσο θα μας κοστίσει; Το ρωτώ διότι είναι η μεταφορά, είναι τα ανταλλακτικά, είναι τα πυρομαχικά. Τελευταίο ερώτημα, υπάρχει σύμβαση με βάση την οποία έγιναν όλες αυτές οι κινήσεις -γιατί τα BMP από εκεί που έφυγαν, έχουν φύγει αρκετό καιρό τώρα- ή όλο είναι βάσει προφορικής συνεννόησης;

Θα αναφέρω κάτι παρεμπίπτον το οποίο είναι κρίσιμο. Διαβάσαμε σε δημοσίευμα της εφημερίδας «ΤΑ ΝΕΑ» από 11-10-2022 ότι υπάρχουν πιέσεις και για άλλα συστήματα σοβιετικής, ρωσικής κατασκευής. Και το ερώτημα είναι. Θα ακολουθηθεί η ίδια προτεραιοποίηση; Δηλαδή προκειμένου να ικανοποιήσουμε δεσμεύσεις προς τρίτους, προς εταίρους, προς συμμάχους, θα αδυνατίσει η άμυνα ακόμη και αν δεν έχουν έρθει άλλα επιχειρησιακά έτοιμα, εφάμιλλα ή καλύτερα;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κυρίες και κύριοι συνάδελφοι, πριν δώσω τον λόγο στον Υπουργό Εθνικής Άμυνας κ. Παναγιωτόπουλο, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 17 Οκτωβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος. 2 του Κανονισμού της Βουλής)

1. Η με αριθμό 25/4-10-2022 επίκαιρη ερώτηση της Βουλευτού Ιωαννίνων της Νέας Δημοκρατίας κ. Μαρίας – Αλεξάνδρας Κεφάλα προς τον Υπουργό Υγείας, με θέμα: «Εφαρμογή ογκολογικών θεραπειών και χρήση γενικής αναισθησίας σε αυτοτελείς ιδιωτικές μεικτές μονάδες ημερήσιας νοσηλείας (Μ.Η.Ν.)».

2. Η με αριθμό 27/5-10-2022 επίκαιρη ερώτηση του Βουλευτή Λαρίσης του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Υγείας, με θέμα: «Ποια είναι η πραγματικότητα για την γαστρεντερολογική κλινική και την δημόσια υγεία στο Γενικό Νοσοκομείο της Λάρισας».

3. Η με αριθμό 31/6-10-2022 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υπουργό Προστασίας του Πολίτη, με θέμα: «Ζητήματα αντεγκληματικής πολιτικής- ενίσχυση της πρόληψης του εγκλήματος και της αστυνόμευσης της εγγύτητας».

4. Η με αριθμό 32/6-10-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Αναγκαστική απαλλοτρίωση σε δημόσια γη για χάρη ιδιωτικής εταιρείας για κατασκευή φωτοβολταϊκού πάρκου στο Μενοίκιο Όρος Σερρών εντός περιοχών άνευ δρόμων (ΠΑΔ) και περιοχής «NATURA».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος. 2 και 3 και 132 παράγραφος. 2 του Κανονισμού της Βουλής)

1. Η με αριθμό 33/6-10-2022 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Το κόστος παραγωγής σκοτώνει την εγχώρια κτηνοτροφία».

2.- Η με αριθμό 34/7-10-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Ολοκλήρωση πολεοδομικής μελέτης Καστελίου Δήμου Μινώα Πεδιάδας».

3. Η με αριθμό 40/10-10-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Παράνομες αδειοδοτήσεις κατασκευής υδροηλεκτρικού φράγματος στον Ερύμανθο Αχαΐας».

4. Η με αριθμό 43/10-10-2022 επίκαιρη ερώτηση της Βουλευτού Πιερίας του Συνασπισμού Ριζοσπαστικής Αριστεράς κ. Ελισάβετ (Μπέττυς) Σκούφα προς τον Υπουργό Υγείας, με θέμα: «Γενικό Νοσοκομείο Κατερίνης: Κυβερνητική εγκατάλειψη στην τύχη του, χωρίς καν διοικητικό συμβούλιο !».

5. Η με αριθμό 36/10-10-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από τον ΦΠΑ των δαπανών επισκευής σεισμόπληκτων κτηρίων κίτρινων και πράσινων αλλά και ανοικοδόμησης των κόκκινων».

6. Η με αριθμό 49/10-10-2022 επίκαιρη ερώτηση της Βουλευτού Πιερίας του Συνασπισμού Ριζοσπαστικής Αριστεράς κ. Ελισάβετ Σκούφα προς τον Υπουργό Αγροτικής Ανάπτυξης και Τροφίμων, με θέμα: «Στο έλεος των εμπόρων, των ασθενειών, των καιρικών φαινομένων και της κυβερνητικής αδράνειας οι αγρότες της Πιερίας».

7. Η με αριθμό 47/10-10-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Δικαιοσύνης, με θέμα: «Άμεσες ενέργειες για να προχωρήσει το ώριμο έργο της ανέγερσης του νέου δικαστικού μεγάρου Ηρακλείου».

Κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Κύριε συνάδελφε, από το λεκτικό σας, αλλά και από το κείμενο της ερώτησης που μου απευθύνατε, ευλόγως κατά τη διαδικασία του κοινοβουλευτικού ελέγχου, δίδεται η εντύπωση ότι με το σχέδιο αυτό ανταλλαγής λίγο-πολύ αφήσαμε ανυπεράσπιστη τη χώρα, και άρα ελεγχόμαστε, εγκαλούμαστε για αυτή την πολύ σοβαρή παράλειψη, μεταξύ άλλων, άρνησης και όχι ελλείμματος, άρνηση ενημέρωσης, απόπειρας συσκότισης της υπόθεσης και τα λοιπά και τα λοιπά και τα λοιπά. Τα πράγματα δεν είναι καθόλου έτσι, και το ξέρετε.

Θα ξεκινήσω, όμως, από την αρχή, όσον αφορά την άρνηση -και ούτε καν έλλειμμα ενημέρωσης- και τη συσκότιση. Κοιτάξτε, είχα έρθει στην Επιτροπή Εξωτερικών και Άμυνας για να ενημερώσω, τον περασμένο Ιούνιο ή Ιούλιο, αν δεν κάνω λάθος, όταν ανέκυψε το θέμα το πραγματικό του σχεδίου αυτού ανταλλαγής, για τις λεπτομέρειες και την ουσία αυτής της κίνησης. Δεν αρνήθηκα ποτέ να ενημερώσω. Αναπτύχθηκε μια συζήτηση, όπως καταλαβαίνετε, που επεκτάθηκε σε θέματα πιο ευαίσθητα, διάταξης δηλαδή της αμυντικής δομής κυρίως στα νησιά. Δηλαδή έγινε μια δημόσια συζήτηση στη Βουλή των Ελλήνων, της Επιτροπής Εξωτερικών και Άμυνας. Άρα οι ενημερώσεις δόθηκαν πλήρως, και, αν χρειαστεί, θα ξαναδοθούν.

Σκέφτομαι, μάλιστα, όταν ολοκληρωθεί ή μάλλον ξεκινήσει η υλοποίηση αυτού του σχεδίου, προς το τέλος του μήνα, να ζητήσω τη σύγκληση της Επιτροπής Εξωτερικών και Άμυνας ή Εξοπλιστικών για να ενημερώσω για την πρόοδο αυτής συμφωνίας. Όμως, το να μας κατηγορείτε για άρνηση, ούτε καν για έλλειμμα ενημέρωσης, νομίζω είναι άδικο και στην ουσία είναι αναληθές.

Από εκεί και πέρα, ξέρετε επίσης ότι η ρωσική εισβολή στην Ουκρανία άλλαξε άρδην το τοπίο και την αρχιτεκτονική ασφαλείας στην περιοχή μας και ευρύτερα και οδήγησε την Ευρωπαϊκή Ένωση σε πολύ γρήγορες και δραστικές, θα έλεγα, αποφάσεις.

Στο πλαίσιο αυτών των συλλογικών αποφάσεων της Ευρωπαϊκής Ένωσης και του ΝΑΤΟ έδρασε και η Ελλάδα. Η δε δυνητικά επικίνδυνη, αν θέλετε, κατάσταση της πολύ ρευστής γεωπολιτικά ατμόσφαιρας, προφανώς, απαιτεί ανάγκες προσαρμογής σύμφωνα με τις εξελίξεις.

Η Ελλάδα από την πρώτη στιγμή πήρε καθαρή και σαφή θέση υπέρ της ενίσχυσης της Ουκρανίας και του ουκρανικού λαού στον αγώνα που κάνει για να υπερασπιστεί την εδαφική της κυριαρχία κατά της άδικης και βάναυσης και εξελισσόμενης εισβολής με ανθρωπιστική βοήθεια, αλλά και στρατιωτικό υλικό.

Νομίζω ότι δεν έχει να απολογηθεί τουλάχιστον η Ελλάδα για αυτή της τη στάση. Αν κάποια άλλη παράταξη μέσα στο Κοινοβούλιο θεωρεί ότι έπρεπε να κάνει κάτι άλλο, δεν έχει παρά να βγει και να το εξηγήσει, να το αιτιολογήσει στον ελληνικό λαό -αυτά τα είπα και στο παρελθόν και στη Βουλή. Αυτή, όμως, ήταν η απόφασή μας.

Έτσι, λοιπόν, στο πλαίσιο αυτής της ενίσχυσης της Ουκρανίας με αμυντικό υλικό, πήραμε κάποιες αποφάσεις. Έχω τονίσει πολλές φορές στο παρελθόν ότι δεν διαθέσαμε και ούτε πρόκειται να διαθέσουμε, κρίσιμο υπηρεσιακό υλικό των Ενόπλων Δυνάμεων. Και αν αυτή τη στιγμή αναπτύσσεται σε επίπεδο κρατών-μελών της Ευρωπαϊκής Ένωσης και του ΝΑΤΟ το ζήτημα του πώς θα αντικατασταθούν τα αποθέματα που έχουν διατεθεί -από άλλους ενδεχομένως, αλλά και συνολικά- στους Ουκρανούς που μάχονται στην πατρίδα τους κατά της εισβολής, εντούτοις, στη χώρα μας ουδέποτε δημιουργήθηκε θέμα έλλειψης ή σταδιακής έλλειψης αποθεμάτων απ’ ό,τι έχει διατεθεί στους Ουκρανούς, ιδίως σε επίπεδο πυρομαχικών.

Από εκεί και πέρα, όμως, μετά από διαβουλεύσεις και τη συμφωνία επί της αρχής ανάμεσα στον Έλληνα Πρωθυπουργό και τον Γερμανό Καγκελάριο, εξουσιοδοτήθηκαν οι Υπουργοί Άμυνας των δύο χωρών, Ελλάδας και Γερμανίας, να συμφωνήσουν και να προχωρήσουν στην υλοποίηση αυτού του πολύ συγκεκριμένου σχεδίου: Παροχή από πλευράς της Ελλάδας σαράντα ακριβώς τεθωρακισμένων οχημάτων ΒΜΡ-1.

Αυτά -όπως ξέρετε και είπατε- ήταν ανεπτυγμένα στα νησιά. Πρόκειται για τεθωρακισμένα οχήματα μάχης τεχνολογίας, θα έλεγα, του 1980 που είχαν παραχωρηθεί μετά τη διάλυση της Ανατολικής Γερμανίας και την επανένωση με τη Γερμανία από αποθέματα του πρώην στρατού της Ανατολικής Γερμανίας, άρα σοβιετικής κατασκευής.

Γίνεται παραχώρηση, λοιπόν, από εμάς στους Ουκρανούς για ποιον λόγο; Διότι είναι εξοικειωμένοι με τον χειρισμό αυτών των οχημάτων και, επομένως, θα μπορούσαν να τα χρησιμοποιήσουν άμεσα, παρ’ ότι αναμφισβήτητα είναι παλιό και προβληματικό υλικό, αφού -απ’ ό,τι καταλαβαίνετε- είναι δύσκολη υπόθεση η συντήρησή τους και η υποστήριξή τους με ανταλλακτικά. Αυτό μπορείτε να το επιβεβαιώσετε από τις επαφές που έχετε με τα στελέχη των Ενόπλων Δυνάμεων.

Και γίνεται αντικατάσταση αυτών που θα παραχωρούσαμε εμείς στην Ουκρανία με τα γερμανικά τεθωρακισμένα οχήματα μάχης τύπου Marder που, ναι μεν δεν είναι τελευταία λέξη της τεχνολογίας, αλλά είναι πολύ καλύτερα και πιο σύγχρονα από τα ΒΜΡ-1 που θα παραχωρούσαν. Αυτή ήταν η συμφωνία, σαράντα για σαράντα.

Άρα όσον αφορά τις συνολικές δυνατότητες, κρίνουμε ότι ήταν μια επωφελής συμφωνία για τη χώρα μας, αφού στην ουσία έδινε συγκεκριμένου τύπου εξοπλισμό και τον αντικαθιστούσε με καλύτερου τύπου εξοπλισμό.

Λίγο την ανοχή σας, κύριε Πρόεδρε, γιατί πρέπει να αναπτύξουμε τα θέματα και νομίζω ότι έχει σημασία και στη λεπτομέρεια.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Από εκεί και πέρα, στις 16 Οκτωβρίου του 2022 υπογράψαμε με το αντίστοιχο Υπουργείο Άμυνας της Ομοσπονδιακής Δημοκρατίας της Γερμανίας ένα σχετικό μνημόνιο κατανόησης, διά του οποίου επικυρώθηκε η δωρεά από τους Γερμανούς σε εμάς των σαράντα Marder.

Ομοίως, υπογράψαμε προσφάτως, πριν από δύο εβδομάδες περίπου, αντίστοιχο μνημόνιο κατανόησης με τους Ουκρανούς, ώστε να επικυρωθεί μέσω αυτού του μνημονίου κατανόησης -δεν είναι μια σύμβαση, όπως καταλαβαίνετε, αλλά ένα κείμενο το οποίο δηλώνει μία πρόθεση να προχωρήσουμε σε μία συγκεκριμένη ενέργεια, βάσει μιας συμφωνίας- την πρόθεσή μας να δωρίσουμε τους Ουκρανούς τα σαράντα BMP-1.

Όσον αφορά στο πρώτο μνημόνιο με τους Γερμανούς, εκτός από τη δωρεά από τους Γερμανούς σε εμάς των σαράντα Marder, περιλαμβάνεται σε αυτό και η δωρεά πυρομαχικών είκοσι χιλιοστών και των ανταλλακτικών που τους αναλογεί, όπως και το ζήτημα της δωρεάν μεταφοράς τους από τη Γερμανία στη χώρα μας.

Άρα όσον αφορά στο κόστος, δεν έχουμε κανένα κόστος, δεν επιβαρυνόμαστε τίποτα από τη δωρεά σε εμάς και τη μεταφορά δωρεάν σε εμάς των σαράντα Marder. Περιλαμβάνεται ακόμη και παροχή δωρεάν εκπαίδευσης στο ελληνικό προσωπικό και σταδιακή παραλαβή του σε λειτουργικά επιχειρησιακή κατάσταση.

Όσον αφορά στο χρονισμό, κάναμε λόγο για σταδιακή παραλαβή. Είπαμε ότι θα γίνει η ανταλλαγή των δέκα πρώτων και σταδιακά και των υπολοίπων. Όντως, τα πρώτα δέκα Marder είναι καθ’ οδόν, έχουν ξεκινήσει να μεταφέρονται και θα αφιχθούν στη χώρα μας γύρω στις 21 Οκτωβρίου. Στις 21 Οκτωβρίου θα είναι εδώ τα πρώτα δέκα σε άρτια κατάσταση, αφού άλλωστε έχουν ελεγχθεί από ομάδα επιθεώρησης των στελεχών του Στρατού Ξηράς.

Αυτά θα φτάσουν στη βόρεια Ελλάδα και αμέσως μετά θα αρχίσει το στάδιο εκπαίδευσης των πληρωμάτων από Γερμανούς εκπαιδευτές. Όπως καταλαβαίνετε θα χρειαστεί κάποιο διάστημα γι’ αυτό, όμως όχι μεγάλο, όχι μήνες. Είναι ζήτημα, θα έλεγα, μερικών εβδομάδων, ενός μηνός περίπου. Τα επόμενα δέκα, σύμφωνα με τις πληροφορίες που έχουμε τη γερμανική πλευρά, θα αφιχθούν περί το τέλος Νοεμβρίου. Η ανάπτυξή τους σε μονάδες των Ενόπλων Δυνάμεων, ώστε να καταστούν επιχειρησιακά και ενεργό σύστημα, βέβαια, των Ενόπλων Δυνάμεων, έχει σχεδιαστεί από το ΓΕΕΘΑ και τα αρμόδια επιτελεία, έτσι ώστε να μην υπάρξει το παραμικρό κενό.

Παράλληλα, τα πρώτα είκοσι BMP-1 που θα πάνε στην Ουκρανία, έχουν παραληφθεί από την ουκρανική πλευρά σε ελληνικό έδαφος -έχει γίνει τυπικά η παραλαβή τους-, πλην όμως η μεταφορά τους είναι ζήτημα ημερών να διευθετηθεί. Η ευθύνη της μεταφοράς είναι στην ουκρανική πλευρά. Αυτοί θα αναλάβουν να τα μεταφέρουν με δικές τους ενέργειες και έξοδα βεβαίως. Εμείς απλά τους τα διαθέτουμε στη βόρεια Ελλάδα, στη βάση πέριξ της Θεσσαλονίκης, για να τα παραλάβουν από εκεί.

Εξ όσων γνωρίζω, νομίζω στις 19 και 20 του τρέχοντος μηνός θα γίνει η μεταφορά τους με μέριμνα μιας τρίτης χώρας -αν δεν κάνω λάθος- της Μεγάλης Βρετανίας που παρέχει υπηρεσίες σε επίπεδο logistics, δηλαδή της υπόθεσης μεταφοράς. Όσον αφορά, λοιπόν, τον χρονισμό δεν υπάρχει εδώ μεγάλη απόκλιση.

Λέτε ότι έχουμε δημιουργήσει κενό στα νησιά, επειδή πήραμε τα BMP-1, ενώ τα Marder θα αφιχθούν σταδιακά στη βόρεια Ελλάδα στη βάση όπου πρόκειται να γίνει η εκπαίδευση. Ναι, αλλά τα επιτελεία με τον δικό τους σχεδιασμό, το ΓΕΕΘΑ με τον σχεδιασμό του αρχηγού έχει στείλει στο μεταξύ σε αντικατάσταση των BMP-1 που φεύγουν, τα ΤΟΜΠ, βεβαίως, τα Μ113. Είναι παλαιότερα, αλλά αξιόπιστα και υποστηρίξιμα σε επίπεδο συντήρησης και ανταλλακτικών, εν αντιθέσει με το πρόβλημα στην υποστήριξη των BMP-1 που σταδιακά δημιουργείται και λόγω της κατάστασης με τη Ρωσία -να μην το ξεχνάμε αυτό.

Επομένως, κενό δεν υπάρχει. Και όχι μόνο δεν υπάρχει κενό, αλλά με τη σταδιακή διοχέτευση που γίνεται αυτές τις ημέρες στα νησιά των Μ1117, δηλαδή, των τροχοφόρων πλέον οχημάτων αναγνώρισης -που είναι ελαφρύτερα θωρακισμένων, πλην όμως άρτιων επιχειρησιακά- στην ουσία η αμυντική διάταξη σε αυτό το επίπεδο των μεταφορικών οχημάτων θα έχει ενισχυθεί. Έχουμε παραλάβει τα οκτακόσια περίπου από τα συνολικά χίλια διακόσια που παίρνουμε από τους Αμερικανούς με τη συμφωνία για το πλεονάζον αμυντικό υλικό τους.

Λοιπόν, το να μας κατηγορείτε ότι υπονομεύουμε την άμυνα της χώρας, λες και στείλαμε τα σαράντα Ραφάλ και όχι τα σαράντα BMP-1 τεχνολογίας του 1980 για να βοηθήσουμε τους Ουκρανούς, είναι -νομίζω- εξωφρενικό.

Περισσότερα θα μου επιτρέψετε -αλλά λίγα, όχι πολλά περισσότερα- στη δευτερολογία.

Νομίζω ότι η συνολική αυτή θεώρησή σας είναι εντελώς υπερβολική και δεν ανταποκρίνεται στην πραγματικότητα. Η πραγματικότητα είναι ότι δεν χάνουμε σε τίποτα, ενισχυόμαστε και δεν έχουμε αφήσει κανένα κενό, ούτε επωμιζόμαστε κανένα κόστος.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Τσίπρα, έχετε τον λόγο για τη δευτερολογία σας.

**ΓΕΩΡΓΙΟΣ ΤΣΙΠΡΑΣ:** Κύριε Υπουργέ, λυπάμαι, αλλά κατά το ήμισυ επιβεβαιώσατε τους φόβους μας -δηλαδή, αυτό το οποίο είπα προηγουμένως- και κατά το άλλο ήμισυ δεν απαντήσατε στις ερωτήσεις.

Πρώτον, τα Marder θα παραμείνουν στη βόρεια Ελλάδα ή θα πάνε εκεί που έφυγαν τα BMP-1;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας): ……**(Δεν ακούστηκε)

**ΓΕΩΡΓΙΟΣ ΤΣΙΠΡΑΣ:** Δεν το απαντήσατε, το αποφύγατε.

Εάν δεν πάνε, είναι προφανές ότι έχουμε αντικατάσταση ΤΟΜΑ με ΤΟΜΠ. Ήταν στον σχεδιασμό του Υπουργείου Άμυνας να γίνει αυτή η αντικατάσταση ή προέκυψε λόγω της ανάγκης της πρώτης προτεραιότητας να πάει υλικό στην Ουκρανία; Το πρώτο είναι αυτό.

Δεύτερον, ως προς τον χρονισμό, επιβεβαιώνεται ότι δεν τηρήθηκε ουδείς χρονισμός. Πρώτα φεύγουν τα είκοσι προφανώς και αργότερα θα έρθουν τα άλλα και πολύ αργότερα θα γίνει εκπαίδευση κ.λπ., όπου και αν πάνε.

Κάτι τελευταίο. Η «Rheinmetall», η εταιρεία που τα παράγει, στο επίσημο site -έγινε κάποια συζήτηση τον Αύγουστο με δημοσιογράφους- ενημέρωσε για τα εξής. Μιλάει για τριάντα Marder χωρίς πυρομαχικά, τα οποία θα κοστίσουν ανάμεσα σε 30 και 40 εκατομμύρια ευρώ. Υποθέτω -διευκρινίστε το αυτό- ότι θα το αναλάβει μάλλον η γερμανική κυβέρνηση, αν κατάλαβα καλά. Και μιλάει για μέχρι τέλος του χρόνου για σύνολο εκατό Marder. Αυτό ισχύει; Είναι στο επίσημο site της «Rheinmetall». Ισχύει ή δεν ισχύει; Είναι απλή η ερώτηση.

Και δεν απαντήσατε βεβαίως καθόλου στο αν υπάρχει σκέψη από το Υπουργείο Άμυνας να φύγει προς τα εκεί άλλος ρωσικής - σοβιετικής κατασκευής οπλισμός, πιο σημαντικός. Ούτε αυτά είναι Ραφάλ, αλλά είναι οπλισμός και είναι στην αμυντική μας διάταξη.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Τσίπρα.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Οφείλω να πω αυτό που έχω ήδη πει από το Βήμα της Βουλής, ότι κανένα σύστημα από αυτά που είναι επιχειρησιακά ενεργά και απαραίτητα, πλην όμως είναι ρωσικής κατασκευής, δεν είναι προς διάθεση στους Ουκρανούς. Από τα αποθέματα τα σαράντα BMP, όπως καταλαβαίνετε με αυτό που σας εξήγησα στην πρωτολογία μου, μπήκανε σε αυτό το σχέδιο αντικατάστασής τους και, επομένως, δεν δημιουργείται κενό.

Όσον αφορά τα άλλα ρωσικής κατασκευής, κάτι αντιαεροπορικά μεσαίου ή μικρού βεληνεκούς, που είναι επιχειρησιακά ενεργά στα νησιά μας, έχουμε πει ευθαρσώς ότι δεν έχουμε καμμία πρόθεση να τα δώσουμε πουθενά, εάν δεν έχει συμφωνηθεί προηγουμένως και δεν έχει υλοποιηθεί η αντικατάστασή τους. Και επειδή δεν πρόκειται να υλοποιηθεί ή να συμφωνηθεί αντικατάστασή τους χωρίς να υπάρξει ούτε μιας ημέρας κενό -αυτό το ξέρουμε, διότι είμαστε ρεαλιστές σε αυτό-, δεν πρόκειται να δοθούν, εφόσον είναι επιχειρησιακά ενεργά. Και επομένως, δεν θα αποδυναμωθεί με κανέναν τρόπο η αμυντική διάταξη της χώρας ούτε στα νησιά ούτε καμμία σπιθαμή του εδάφους της.

Αυτό, κάτι που το αντιλαμβάνονται και το κατανοούν οι σύμμαχοι οι οποίοι έρχονται ρωτώντας, ισχύει, διότι αισθανόμαστε και αντιμετωπίζουμε κάποια συγκεκριμένη απειλή. Αν δεν υπήρχε αυτή η απειλή, όπως τους είπα και εγώ προσωπικά, αλλά και ο Πρωθυπουργός και όλοι όσοι ασχολήθηκαν με αυτό, θα μπορούσαμε να το δούμε. Επειδή, όμως, υπάρχει, τα χρειαζόμαστε. Και επειδή τα χρειαζόμαστε, είναι ενεργά εκεί που είναι και δεν τα δίνουμε αυτή τη στιγμή με κανέναν τρόπο. Αυτά τα είπα στη Βουλή στο παρελθόν και νομίζω ότι είναι η απάντηση ξεκάθαρη.

Τι μας λέτε ακριβώς; Ότι δεν κάνουμε τις απαραίτητες ενέργειες για να ενισχύσουμε την άμυνα της χώρας, αντιθέτως την υπονομεύουμε. Θα φέρω τα συμφωνητικά, τα μνημόνια κατανόησης, όπως σας είπα, στη συνεδρίαση κατά πάσα πιθανότητα το τελευταίο δεκαήμερο του Οκτωβρίου, για να δείτε και τις λεπτομέρειες, ό,τι έχει συμφωνηθεί δηλαδή, ό,τι παίρνουμε άνευ χρέωσης, τα οχήματα, τα πυρομαχικά τους, τη σειρά των ανταλλακτικών τους, καθώς και δωρεάν εκπαίδευση.

Μου λέτε ότι δεν ξέρουμε αν θα πάνε στα νησιά ή αν θα αναπτυχθούν αλλού. Τα επιτελεία έχουν κάνει τον σχεδιασμό τους. Μας έχουν κάνει τις προτάσεις τους και τις βρίσκουμε απολύτως λογικές και συγκροτημένες με βάση τον σχεδιασμό των επιτελείων, που, νομίζω, δεν θα μπορούσε κανείς να τα κατηγορήσει ότι δεν νοιάζονται ή δεν μεριμνούν για την άμυνα της χώρας ώστε να μην υπάρξει το παραμικρό κενό. Αλίμονο πια! Με βάση τον σχεδιασμό, λοιπόν, των επιτελείων κινούμαστε και σας λέμε ότι έχει ληφθεί κάθε μέριμνα να μην υπάρξει κανένα κενό. Τα σαράντα Marder είναι βάσει αυτού του σχεδίου ανταλλαγής.

Διαβάσατε στο site της «Rheinmetall», της κατασκευάστριας, για παραχώρηση εκατό οχημάτων Marder. Αυτό είναι άλλη υπόθεση που έχει να κάνει με τη δυνητική -θα το εξετάσουμε και αυτό- είσοδό μας στο πρόγραμμα πρόσθεσης του νέου τεθωρακισμένου οχήματος μάχης, του Lynx, κατασκευής της «Rheinmetall», κάτι το οποίο αυτή τη στιγμή προσπαθούμε να αποφασίσουμε, να σχεδιάσουμε, να δούμε κατά πόσον μπορεί να σχεδιαστεί από πλευράς οικονομικής κάλυψης. Και στη βάση αυτού του προγράμματος προσφέρονται από τη «Rheinmetall», αν συμφωνήσουμε, και εκατό Marder. Δεν έχουν να κάνουν, όμως, με αυτό το σχέδιο ανταλλαγής. Είναι μια άλλη υπόθεση. Θα ενημερωθεί το Σώμα σίγουρα εν ευθέτω χρόνο και γι’ αυτό στο πλαίσιο, όμως, της εξοπλιστικής προσπάθειας που γίνεται στη χώρα.

Όσον αφορά αυτή την εξοπλιστική προσπάθεια, επιτρέψτε μου να πω το εξής. Όλος ο κόσμος γνωρίζει, συμπεριλαμβανομένης και της Τουρκίας, η οποία διατυπώνει και προβληματισμούς μέσω κάποιων κύκλων, αναλυτών, μελετητών, στρατιωτικών κ.λπ., ότι η Ελλάδα τα τελευταία τρία χρόνια έχει επιδοθεί σε μια πολύ εντατική προσπάθεια να εξοπλιστεί, να ενισχυθεί αμυντικά, να ενισχυθούν οι Ένοπλες Δυνάμεις στη συνολική δυνατότητά τους και τη γενική συνολική αποτρεπτική ισχύ της χώρας. Όλος ο κόσμος το γνωρίζει αυτό, όλη η Ελλάδα, εκτός από εσάς, που όντας στον δικό σας κόσμο μας λέτε λίγο-πολύ ότι υπονομεύουμε την αμυντική διάταξη της χώρας, επειδή πήραμε σαράντα Marder από τα νησιά και τα στείλαμε στη βάση αυτού του σχεδίου ανταλλαγής στην Ουκρανία, για να πάρουμε σαράντα γερμανικά τεθωρακισμένα. Όχι!

Νομίζω ότι είναι άδικη κατ’ αρχάς και εξωφρενική και προφανώς απαράδεκτη αυτή η στάση, αυτός ο ισχυρισμός. Σας είπα, κενό ενημέρωσης δεν υπάρχει. Θα ενημερωθείτε και για τα επιπλέον σύντομα. Κόστος επιπλέον δεν υπάρχει.

Όσον αφορά τον χρονισμό, δεν μπορώ να σας εγγυηθώ ότι την ώρα που αφικνούνται στην βόρεια Ελλάδα τα δέκα πρώτα Marder την ίδια ώρα θα φτάνουν τα δέκα πρώτα BMP στην Ουκρανία. Ούτε τα δέκα δεύτερα ούτε τα είκοσι που απομένουν. Όμως, ο χρονισμός είναι περίπου ικανοποιητικός. Και σε κάθε περίπτωση, δεν δημιουργείται κανένα κενό στην αμυντική μας διάταξη, ούτε όσον αφορά τα τεθωρακισμένα, ούτε όσον αφορά τα υπόλοιπα οπλικά συστήματα, για τα οποία έχω τοποθετηθεί νομίζω ξεκάθαρα.

Επομένως, για να το κλείσουμε, κενό ενημέρωσης, όχι. Προσπάθεια υπονόμευσης, αλίμονο. Επιπλέον κόστος, όχι. Το σχέδιο θα εξηγηθεί. Και φυσικά, κανένα πρόβλημα ακατάλληλου ή βλαβερού για την αμυντική μας δυνατότητα χρονισμού. Δίνουμε και παίρνουμε περίπου στους ίδιους χρόνους.

Η Κυβέρνηση αυτή, ο Πρωθυπουργός αυτός, η πολιτική ηγεσία του Υπουργείου Εθνικής Άμυνας, η στρατιωτική ηγεσία, ο Αρχηγός ΓΕΕΘΑ, με το σχέδιο που έχει υποβάλει και υλοποιούμε και εξελίσσεται, όχι μόνο δεν υπονομεύουν, αλλά ενισχύουν την άμυνα της χώρας πολύ εντατικά το τελευταίο διάστημα, κάτι το οποίο είναι πασιφανές σε όλους, και σε αυτούς που αυτό αρέσει και ικανοποιεί, αλλά και σε αυτούς που δεν αρέσει. Αυτή είναι η πραγματικότητα και όλα τα άλλα, νομίζω, είναι πραγματικά υπερβολές.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τη δεύτερη με αριθμό 24/4-10-2022 επίκαιρη ερώτηση πρώτου κύκλου της Βουλευτού Δράμας του ΠΑΣΟΚ - Κινήματος Αλλαγής κ. Χαρούλας (Χαράς)Κεφαλίδου προς την Υπουργό Παιδείας και Θρησκευμάτων, με θέμα: «Κραυγή αγωνίας των Ελλήνων φοιτητών στη Ρωσία, που ζητούν λόγω του πολέμου τη συνέχιση των σπουδών τους σε ΑΕΙ της χώρας μας».

Κυρία Κεφαλίδου, έχετε τον λόγο για την πρωτολογία σας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριε Υφυπουργέ, νομίζω τύχη αγαθή έφερε τα πράγματα έτσι ώστε να συμπέσει η συζήτηση της ερώτησης μετά από την Ώρα του Πρωθυπουργού. Είναι κοινός τόπος ότι ο χειμώνας που σιγά-σιγά μπαίνει θα είναι δύσκολος. Η Ευρώπη αδυνατεί να δώσει απαντήσεις. Οι εξελίξεις είναι απρόβλεπτες και επικίνδυνες λόγω του πολέμου Ρωσίας - Ουκρανίας και Πούτιν. Άρα, έχουμε κρίση.

Πιο στοχευμένη εισαγωγή δεν θα μπορούσα να έχω για το θέμα μου, που είναι: Τι θα κάνουμε με τους Έλληνες φοιτητές που είναι αυτή τη στιγμή στη Ρωσία;

Ξέρετε ότι από πολύ νωρίς το ΠΑΣΟΚ - Κίνημα Αλλαγής, καταλαβαίνοντας αυτή τη δύσκολη συγκυρία, ανέλαβε την πρωτοβουλία να αναδείξει το θέμα για τους Έλληνες φοιτητές που ζουν στην Ουκρανία και τη Ρωσία.

Η ελληνική Κυβέρνηση πρόσφατα, με μια τροπολογία του Υπουργείου Παιδείας στις 28 Σεπτεμβρίου του 2022 σε νομοσχέδιο του Υπουργείου Υγείας, άρα ουσιαστικά με καθυστέρηση επτά μηνών μετά από δύο ερωτήσεις γραπτές και δύο επίκαιρες που καταθέσαμε, υιοθέτησε κατά το ήμισυ τη θέση μας, που είναι πια ότι υπάρχει ανάγκη μετεγγραφής των Ελλήνων φοιτητών που σπουδάζουν σε πρώτη φάση στην Ουκρανία, για να συνεχίσουν τις σπουδές τους στα ελληνικά πανεπιστήμια.

Θυμίζω ότι η πρώτη ερώτηση κατατέθηκε στις 28 Φεβρουαρίου. Απευθυνόταν και προς το Υπουργείο Εξωτερικών. Ζητούσαμε την άμεση λήψη μέτρων για την ασφάλεια των φοιτητών που είναι στην Ουκρανία και τη Ρωσία.

Αφού παρήλθαν αρκετοί μήνες και ενώ ο πόλεμος στην Ουκρανία εντεινόταν κάθε μέρα, το μεν Υπουργείο Εξωτερικών έστειλε μια τυπική απάντηση που ασφαλώς δεν δίνει λύση στο πρόβλημα, το δε Υπουργείο Παιδείας, όπως μας έχει συνηθίσει στις γραπτές μας ερωτήσεις, δεν μπήκε καν στον κόπο να απαντήσει. Ας δεχτούμε από ευγένεια ότι δεν ήσασταν έτοιμοι.

Μπροστά, λοιπόν, σε αυτή την ολιγωρία και την αδιαφορία της Κυβέρνησης επαναφέρουμε το θέμα καταθέτοντας ερώτηση πια τον Μάιο προς το Υπουργείο σας, το γνωστό θέμα, τι σκέφτεται να κάνει η πολιτεία, προκειμένου οι Έλληνες φοιτητές στα ιδρύματα της τριτοβάθμιας εκπαίδευσης της Ουκρανίας να συνεχίσουν τις σπουδές τους, καθώς ο πόλεμος συνεχιζόταν με αμείωτη ένταση ανατρέποντας βίαια τις ζωές εκατομμυρίων ανθρώπων.

Το ξέρουμε πολύ καλά ότι ο θάνατος, η προσφυγιά, η ανθρώπινη εκμετάλλευση, η αδυναμία ομαλής πρόσβασης σε υπηρεσίες υγείας και εκπαίδευσης είναι πλέον η νέα πραγματικότητα για τους κατοίκους αυτής της χώρας και δυστυχώς.

Μεταξύ άλλων, λοιπόν, σας τονίσαμε ότι οι ζωές των ανθρώπων που είναι Έλληνες πολίτες σε αυτές τις χώρες ανατράπηκε με έναν ακαριαίο τρόπο και έπρεπε με κάποιο τρόπο να βρεθεί λύση για αυτά τα παιδιά. Δυστυχώς, ο πόλεμος τους υποχρέωσε να διακόψουν τις σπουδές τους. Έκαναν την πιο λογική επιλογή να θέσουν ως προτεραιότητα την ασφάλειά τους παίρνοντας την απόφαση να επιστρέψουν στην Ελλάδα και από τότε μέχρι και τον Σεπτέμβρη που κατατέθηκε η τροπολογία μέσα σ αυτό το διαταραγμένο περιβάλλον η ελληνική πολιτεία, δυστυχώς, εκφραζόταν μέσω του Υπουργείου Παιδείας, αλλά αρνούμενη να λάβει οποιοδήποτε μέτρο. Κρυβόταν ουσιαστικά το Υπουργείο -και λυπάμαι που το λέω- αποφεύγοντας να δώσει λύση, κάνοντας επίκληση του νόμου που απαγορεύει τις μετεγγραφές σε προπτυχιακούς φοιτητές εξωτερικού, αλλά αναφερόμενοι και στην αυτονομία των ελληνικών ΑΕΙ.

Αυτό μας ανάγκασε -και εμένα προσωπικά ως αρμόδια τομεάρχη παιδείας- να καταθέσουμε επίκαιρη ερώτηση, μία στις 23 Σεπτεμβρίου που δεν μπόρεσε να συζητηθεί και η επόμενη στις 4 Οκτωβρίου, προσπαθώντας με αυτόν τον τρόπο να δώσουμε μια λύση στους Έλληνες φοιτητές, που φοιτούν στη Ρωσία. Εκεί φαίνεται ότι το Υπουργείο μάλλον τους έχει ξεχάσει.

Και ερωτώ: Αυτοί οι άνθρωποι δεν έχουν ανάγκη ή μήπως ζουν με ασφάλεια σε μια χώρα υπό μερική επιστράτευση, όπως είναι η Ρωσία, και μπορούν να συνεχίσουν απρόσκοπτα τις σπουδές τους εκεί; Έχουν κάνει χιλιάδες εκκλήσεις ξέρετε εσείς- στα μέσα, στις εφημερίδες, στα ραδιόφωνα, στα site. Αυτοί είναι Έλληνες προπτυχιακοί που καλώς η κακώς βρίσκονται σε δυσμενή θέση ζητώντας μετεγγραφή σε ελληνικά πανεπιστήμια.

Το νούμερο το οποίο έχουμε καταγράψει είναι ότι είναι μόλις δέκα και αυτόν τον αριθμό θέλω να μου τον επιβεβαιώσετε, αν μπορείτε, κύριε Υπουργέ. Θεωρώ ότι το Υπουργείο σίγουρα έχει κάνει τις ενδεδειγμένες ενέργειες για να έχει μια στοιχειώδη καταγραφή και εικόνα του τι γίνεται. Η έκκληση αυτών των παιδιών είναι και προς το Υπουργείο και προς τον ίδιο τον Πρωθυπουργό να βοηθήσει μη έχοντας κάποια άλλη επιλογή.

Ελπίζω ότι σήμερα θα ακούσουμε κάτι διαφορετικό από το Υπουργείο, γιατί δεν θεωρώ ότι είναι τόσο δύσκολο να συμπεριλάβουμε αυτά τα παιδιά και πραγματικά περιμένω να ακούσω και με ποιο σκεπτικό τους έχετε εξαιρέσει μέχρι σήμερα.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ: (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Αγαπητή κυρία συνάδελφε, θέτετε ένα πολύ σοβαρό θέμα που σχετίζεται με το τι κάνουμε σε έκτακτες περιπτώσεις ως προς το θέμα φοιτητών, οι οποίοι σπουδάζουν σε ξένες χώρες. Αυτές είναι ρυθμίσεις εξαιρετικού χαρακτήρα κατά κανόνα. Η προηγούμενη φορά που είχαμε μια αντίστοιχη ρύθμιση ήταν όταν είχε ξεσπάσει ο πόλεμος στο Κοσσυφοπέδιο στα τέλη της δεκαετίας του 1990, όπου οι φοιτητές, που φοιτούσαν στο μοναδικό πανεπιστήμιο τότε του Κοσσυφοπεδίου στην Πρίστινα πήραν μετεγγραφή για να έρθουν στην Ελλάδα.

Όταν ξεκίνησε ο πόλεμος στην Ουκρανία, το πρώτο πράγμα το οποίο κάναμε ήταν να έρθουμε σε επικοινωνία με τα ελληνικά τμήματα τα οποία βρίσκονται στη Μαριούπολη και στο Κίεβο. Δυστυχώς, η κατάσταση στη Μαριούπολη ξέφυγε ύστερα από λίγο καιρό λόγω των συνεχών ρωσικών επιθέσεων, το πανεπιστήμιο κατ’ ουσίαν καταστράφηκε και πολλοί από τους καθηγητές με τους οποίους μιλήσαμε είναι πρόσφυγες είτε σε γειτονικές χώρες είτε στην Ελλάδα. Προσφερθήκαμε να φιλοξενήσουμε αυτούς τους ανθρώπους, τους καθηγητές και τους φοιτητές αυτών των τμημάτων, να έρθουν στην Ελλάδα και να παρακολουθήσουν για ένα χρόνο σε ελληνικά πανεπιστήμια σε τμήματα φιλολογίας. Λόγω των μέτρων που έλαβε η ουκρανική κυβέρνηση, που επέτρεψε να συνεχίσουν τα μαθήματα σε περιοχές οι οποίες βρίσκονται εκτός της εμπόλεμης ζώνης, δεν χρειάστηκε να προχωρήσουμε στην υλοποίηση αυτής της προτάσεώς μας. Εξακολουθούμε, όμως, και έχουμε την ετοιμότητα και σε συνεργασία με τα επτά φιλολογικά τμήματα της χώρας να προσφέρουμε στους ανθρώπους που σπουδάζουν στα ελληνικά τμήματα στη Μαριούπολη και στο Κίεβο, εάν χρειαστεί, στο επόμενο διάστημα τη φιλοξενία στη χώρα μας και την παρακολούθηση μαθημάτων είτε από τους ίδιους καθηγητές που διδάσκουν εκεί είτε και σε συνεργασία με τα πανεπιστήμια που βρίσκονται εδώ.

Ακολούθως ετέθη το θέμα των Ελλήνων φοιτητών, που βρίσκονται στην Ουκρανία. Αντικειμενικά η κατάσταση ήταν σοβαρή. Δεν ξέραμε, όμως, όταν πρωτοετέθη το θέμα πότε θα τελείωνε ο πόλεμος. Πιστεύαμε ότι αυτό θα είχε διάρκεια λίγων εβδομάδων ή μηνών και θα μπορούσαμε να δούμε με πιο καθαρό βλέμμα τι ακριβώς συμβαίνει.

Αυτός είναι και ο λόγος που η σχετική τροπολογία, με την οποία επετράπη η κατ’ εξαίρεση -αυτή η εξαιρετικού χαρακτήρα ρύθμιση- μετεγγραφή στην Ελλάδα, κατετέθη όταν είχαμε την έναρξη του επόμενου ακαδημαϊκού έτους.

Οι συνθήκες, όμως, που αφορούν στην Ουκρανία δεν είναι οι ίδιες που υπάρχουν και στη Ρωσία. Δηλαδή, στη Ρωσία αυτή τη στιγμή οι φοιτητές δεν κινδυνεύει η ζωή τους. Βρίσκονται μεν σε μια περιοχή η οποία βρίσκεται υπό μερική επιστράτευση, αλλά αυτή αφορά στους Ρώσους, δεν αφορά στους Έλληνες φοιτητές. Επίσης, το πιο σοβαρό απ’ όλα είναι ότι όλοι αυτοί οι φοιτητές και οι φοιτήτριες που βρίσκονται στο εξωτερικό αυτή τη στιγμή είναι σε πανεπιστήμια τα οποία συνεχίζουν κανονικότατα τη λειτουργία τους. Δεν είναι η ίδια κατάσταση που επικρατούσε προφανώς στη Μαριούπολη ή στο Χάρκοβο ή σε άλλες πόλεις της Ουκρανίας, στις οποίες γίνονταν μάχες στην ίδια περιοχή.

Υπό αυτό το πρίσμα, η στάση μας εξαρχής ήταν διαφορετική σε σχέση με τους φοιτητές που σπουδάζουν στη Ρωσία. Στη συνέχεια, στη δευτερολογία μου, θα σας πω και για τους αριθμούς και τα στοιχεία που έχουμε εμείς για τους αριθμούς.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Μήπως θα θέλατε να μου τα πείτε τώρα για να τοποθετηθώ στη δευτερολογία μου;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ: (Υφυπουργός Παιδείας και Θρησκευμάτων):** Σας τα λέω τώρα.

**ΠΡΟΕΔΡΕΥΩΝ (Αθανάσιος Μπούρας):** Θέλετε να συνεχίσετε, κύριε Υπουργέ; Ορίστε, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ: (Υφυπουργός Παιδείας και Θρησκευμάτων):** Να διευκολύνουμε.

Οι Έλληνες φοιτητές που σπουδάζουν στη Ρωσία είναι πάρα πολλοί. Δεν είναι μόνο δέκα. Οι περισσότεροι εξ αυτών είναι άτομα που έχουν διπλή ιθαγένεια, έχουν και ελληνική και ρωσική ιθαγένεια. Τα δέκα άτομα είναι αυτά τα οποία εμφανίστηκαν, αλλά να σας θυμίσω ότι όταν ξεκίνησε η ιστορία στην Ουκρανία, είχαν εμφανιστεί τρία-τέσσερα άτομα που ζητούσαν μετεγγραφή και τώρα διαπιστώνουμε ότι είναι, τουλάχιστον, τριπλάσιος ο αριθμός τους.

Επομένως, δεν μπορείς να είσαι 100% βέβαιος πόσοι είναι αυτοί. Πάντως, μετά βεβαιότητας είναι πολλές δεκάδες, δεν είναι μόνο δέκα άτομα.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Κρεστένων Ηλείας.

Η Βουλή σάς καλωσορίζει και τους εύχεται καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο τώρα έχει για τη δευτερολογία της η Βουλευτής, η κ. Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε και ευχαριστώ και για τη δυνατότητα που μας δώσατε να κάνουμε λίγο πιο ενδιαφέρον τον διάλογο.

Κύριε Υπουργέ, εγώ θα συμφωνήσω μαζί σας ότι πραγματικά οι καταστάσεις αυτές τις οποίες πρέπει να χειριστούμε είναι εξαιρετικά σύνθετες και δύσκολες. Έχουν να κάνουν με νέα παιδιά, με ανθρώπινες ζωές, με τον τρόπο που η ζωή τους θα συνεχιστεί και θέλουν εξαιρετικές και κατ’ εξαίρεση αποφάσεις. Αυτό θα το δεχτώ.

Όμως, τα υπόλοιπα τα ακούω λίγο ως δικαιολογίες. Ξέρετε γιατί; Διότι όταν δεν υπάρχει νομοθετικό πλαίσιο και εμείς θέλουμε όχι εν καιρώ ειρήνης, αλλά σε μία πολύ δύσκολη συγκυρία, να βρούμε τρόπο να δώσουμε λύσεις σε προβλήματα υπαρκτά, πάντα υπάρχει το εργαλείο των νομοθετικών πρωτοβουλιών, που μπορούν να ρυθμίσουν αυτά τα νέα δεδομένα. Αυτό θεωρώ ότι πρέπει να συμβεί και στις περιπτώσεις που έχουμε εμπόλεμη κατάσταση, όπως είναι η Ουκρανία και η Ρωσία.

Είπατε ότι η Ουκρανία είναι μια άλλη περίπτωση, ότι η όποια αργοπορία οφείλονταν στη δυναμική εξέλιξη των γεγονότων και ότι δεν ξέραμε τότε πότε θα τελειώσει ο πόλεμος. Σήμερα, όμως, νομίζω ότι όλοι απογοητευμένοι πια γνωρίζουμε ότι αυτή η ιστορία δεν φαίνεται να τελειώνει έτσι εύκολα.

Είπατε, επίσης, ότι στη Ρωσία δεν κινδυνεύει η ζωή τους. Εγώ θέλω να σας ρωτήσω πώς γίνεται στην ίδια χώρα να κινδυνεύει η ζωή των Ρώσων και να μην κινδυνεύει η ζωή των Ελλήνων, όταν διαβιούν όλοι στους ίδιους χώρους, φοιτούν στα ίδια πανεπιστήμια, έχουν μια καθημερινότητα δύσκολη. Τώρα, εάν είναι πολλοί ή λίγοι οι φοιτητές, γι’ αυτό νομίζω ότι το Υπουργείο σας με τη βοήθεια των προξενικών αρχών και του Υπουργείου Εξωτερικών μπορεί να έχει μια εικόνα συνολική και να μπορεί με αυτό να αποφασίσει τι μπορεί να κάνει.

Όμως, η μέχρι σήμερα στάση σας αγνοεί ουσιαστικά τα παιδιά που ζουν σε μία χώρα που πολύ σωστά είπατε ότι είναι μια χώρα σε εμπόλεμη κατάσταση. Εγώ βλέπω εδώ και κάποιες αναφορές, που κάνουν τα ίδια τα παιδιά και λένε πόσο δύσκολη και επικίνδυνη είναι η επιστροφή τους ακόμα-ακόμα από τη Ρωσία, ότι η Ρωσία έχει αποκλειστεί από το διατραπεζικό σύστημα και έχουν πρόβλημα ακόμη και σε αυτό ή το άλλο που λένε ότι αγωνιούν για το κατά πόσο είναι ασφαλείς στο να μένουν στη Μόσχα. Νομίζω ότι όλα αυτά είναι καμπανάκια για το τι πρέπει να κάνουμε και μάλιστα τι πρέπει να κάνουμε άμεσα.

Επιτρέψτε μου να σας πω ότι προφανώς καταλαβαίνετε την κρισιμότητα της κατάστασης γι’ αυτούς τους Έλληνες σε μία χώρα όπου υπάρχουν απειλές, ένταση, απρόβλεπτες εξελίξεις και συμπεριφορές που δεν μπορούν να εγγυηθούν την ασφάλεια κανενός.

Τέλος, θέλω να σας πω ότι πιστεύω ότι πραγματικά πρέπει να βρεθεί μια λύση. Ο πόλεμος δεν τελειώνει. Πρόχειρα, καθώς σας ακούω να μιλάτε, μπορώ να σκεφτώ δύο τρία πράγματα. Υπάρχουν φοιτητές, ας πούμε, που είναι σε μεγαλύτερα έτη, είναι τριτοετείς, τεταρτοετείς. Γιατί να μη σκεφτούμε να τους δώσουμε τη δυνατότητα να δώσουν κατατακτήριες εξετάσεις για να έρθουν στην Ελλάδα; Μπορούμε στους πρωτοετείς να δώσουμε τη δυνατότητα να διαγωνιστούν ως κάτοικοι εξωτερικού.

Λέω κάποιες πρώτες σκέψεις, πιστεύοντας ότι κάτι πρέπει να γίνει. Δεν μπορούμε να εγκαταλείψουμε Έλληνες πολίτες στην τύχη τους.

Και, φυσικά, σας έχω ακούσει να μιλάτε και για το οικονομικό ζήτημα, λέγοντας ότι αυτό μπορούμε να το ξεπεράσουμε μέσα από τη δυνατότητα να δοθούν στα προξενεία χρήματα για να τα πάρουν οι φοιτητές. Ορθά το σκεφτήκατε, αλλά θέλω να σκεφτείτε ότι δεν είναι οικονομικό μόνο το πρόβλημα αυτών των ανθρώπων και αφού μπήκατε στον κόπο και στη βάσανο να υιοθετήσετε την πρότασή μας και να αντιγράψετε σε μεγάλο βαθμό αυτά που σας λέμε, ως καλοί μαθητές θα πρέπει να ξέρετε ότι όταν και αν χρειάζεται ο καλός μαθητής να αντιγράψει, αντιγράφει τουλάχιστον ολοκληρωμένα και όχι κουτσουρεμένα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Πριν δώσω τον λόγο σε σας, κύριε Υπουργέ, να απαντήσετε, θα ήθελα να πω δυο λέξεις στα παιδιά γιατί έχουν απορία. Το κάνω πάντα. Εξάλλου υπήρξα και καθηγητής στην ιδιωτική μου ζωή.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεν ξεχνάτε την ιδιότητά σας!

**ΠΡΟΕΔΡΕΥΩΝ (Αθανάσιος Μπούρας):** Θα έλεγα, λοιπόν, ότι αυτή τη στιγμή παρακολουθούν μια διαδικασία που λέγεται κοινοβουλευτικός έλεγχος. Δηλαδή, ο Βουλευτής ερωτά και ο Υπουργός απαντά σε ένα επίκαιρο θέμα. Ακούσατε, για παράδειγμα, για μεταγραφές Ελλήνων από τη Ρωσία προς την Ελλάδα.

Ορίστε, κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ: (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Θα ήθελα να σχολιάσω απλώς ότι κάποια από τα παιδιά από το σχολείο των Κρεστένων είναι αρκετά μικρά και έτσι τανύζουν το σώμα τους προσπαθώντας να δουν περισσότερο τι γινόταν τώρα που μιλούσε η κ. Κεφαλίδου.

Προσπαθούσαν να δουν, αγαπητή Χαρά, με προσοχή από πάνω.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχάριστο το ότι παρακολουθούσαν!

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ: (Υφυπουργός Παιδείας και Θρησκευμάτων):** Θα ήθελα να κάνω κάποια σχόλια.

Το πρώτο αφορά το εάν μπορούμε να έχουμε εικόνα από τα προξενεία. Επειδή ακριβώς πολλοί από τους Έλληνες φοιτητές που είναι εκεί είναι διπλής ιθαγένειας ή έχουν συγγενικά πρόσωπα εκεί, δεν περνούν από τα κανάλια των προξενείων. Δηλαδή, δεν έρχονται σε επικοινωνία με τα προξενεία. Είναι δική τους επιλογή να πάνε εκεί. Δεν έχουν πολλή επικοινωνία με τα ελληνικά προξενεία. Δεν έχουμε πλήρη εικόνα. Εμείς έχουμε εικόνα, κυρίως, από τα εμβάσματα τα οποία στέλναμε.

Το δεύτερο σχόλιο αφορά το αν κινδυνεύει η ζωή των Ρώσων ή των Ελλήνων. Το γεγονός ότι έχεις μια μερική επιστράτευση σημαίνει ότι εν δυνάμει τίθεται σε κίνδυνο η ζωή των ατόμων που θα επιστρατευτούν και θα πάνε να πολεμήσουν. Δεν πέφτουν, όμως, οβίδες μέσα στα πανεπιστήμιά τους ούτε στις πόλεις στις οποίες μένουν ούτε στα διαμερίσματα στα οποία κάθονται. Το λέω αυτό διότι αυτή ήταν η κατάσταση στην Ουκρανία. Ζουν σε ένα περιβάλλον το οποίο αυτή τη στιγμή, τουλάχιστον, είναι σε κατάσταση ειρήνης. Δεν κινδυνεύει η ζωή τους.

Ποια είναι τα προβλήματα που αντιμετωπίζουν; Το πρώτο και πιο σοβαρό πρόβλημα είναι το πρόβλημα της αποστολής χρημάτων. Επειδή η Ρωσία λόγω των οικονομικών κυρώσεων που επέβαλε η Δύση έχει βγει εκτός του συστήματος «SWIFT» και της μεταφοράς χρημάτων από τράπεζες της Δύσεως, δεν μπορούν οι γονείς να στείλουν εμβάσματα στα παιδιά τους. Αυτό είναι ένα αντικειμενικό και πολύ σοβαρό γεγονός. Αν δεν μπορείς να στείλεις ένα έμβασμα στο παιδί σου, πώς θα ζήσει;

Επ’ αυτού του σημείου, το οποίο κατά τη γνώμη μου είναι το πιο σοβαρό, έχει υπάρξει επικοινωνία με το Υπουργείο Εξωτερικών και θα ανακοινώσουμε και τις επόμενες μέρες πιο συγκεκριμένα -διότι ετέθη το ερώτημα από κάποιους γονείς που τηλεφώνησαν με ποιον επικοινωνούμε- πώς θα επικοινωνήσουν με τις υπηρεσίες του Υπουργείου Εξωτερικών για να μπορέσουν να δώσουν εδώ τα χρήματα τα οποία θα μεταφέρουν τα προξενεία στη Ρωσία για να τα δώσουν στους φοιτητές.

Το δεύτερο πρόβλημα είναι πρόβλημα επικοινωνίας. Δηλαδή, είναι γεγονός. ότι συγκοινωνιακά τα εισιτήρια έχουν εκτιναχθεί. Όλη η Ευρώπη και η Δύση γενικώς, αν θέλουν να μεταβούν στη Ρωσία, θα πρέπει να το κάνουν μέσω αεροδρομίων τρίτων χωρών και κυρίως της Τουρκίας. Τα εισιτήρια ή οι τιμές τους έχουν ανέβει πάρα πολύ. Αυτό, όμως, δεν είναι κάτι που αφορά μόνο στους φοιτητές. Αφορά σε όλους τους εργαζόμενους που βρίσκονται εκεί. Θα μπορούσαν το ίδιο να πουν και οι υπάλληλοι της πρεσβείας μας ή των προξενείων, να μην είναι εκεί διότι είναι πολύ ακριβά τα κόμιστρα μεταφοράς ή πάρα πολλοί εργαζόμενοι θα έλεγαν «δεν θέλουμε να είμαστε σε αυτή τη χώρα διότι δεν μπορείς να μεταβείς εύκολα στην Ελλάδα». Είναι μια πραγματικότητα, όμως, που δυστυχώς συμβαίνει από τον πόλεμο. Δεν είναι, όμως, απαγορευτική στο να σπουδάσει κάποιος. Όταν έκανα μεταπτυχιακά στο εξωτερικό, θυμάμαι ότι είχα να επιστρέψω στη χώρα μου τουλάχιστον ένα εξάμηνο για αντικειμενικούς λόγους.

Τώρα, αναφέρατε ένα ακόμη σημείο σε σχέση με τους πρωτοετείς φοιτητές, το οποίο ας το έχουμε υπ’ όψιν μας. Παρατηρήθηκε το φαινόμενο σε κάποιες περιπτώσεις να έχουμε πρωτοετείς φοιτητές στη Ρωσία οι οποίοι ζητούν τη μεταγραφή τους στην Ελλάδα. Όταν πηγαίνεις και εγγράφεσαι ως πρωτοετής φοιτητής, ενώ ξέρεις τι συμβαίνει σ’ αυτή τη χώρα, τότε η προσωπική μου εκτίμηση είναι ότι προσβλέπεις περισσότερο στη μεταγραφή, παρά στο να πας να σπουδάσεις.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Τώρα, δηλαδή, έγιναν.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ: (Υφυπουργός Παιδείας και Θρησκευμάτων):** Υπήρξαν μία-δύο περιπτώσεις ατόμων που είναι πρωτοετείς και εμφανίστηκαν τον Σεπτέμβριο να πηγαίνουν να σπουδάσουν στη Ρωσία και οι οποίοι διεκδικούν μετ’ επιτάσεως μεταγραφή στην Ελλάδα.

Όλα αυτά ας τα έχουμε υπ’ όψιν μας στη γενική εικόνα. Παρακολουθούμε με πολύ μεγάλη προσοχή τι συμβαίνει. Τα πράγματα είναι πολύ σοβαρά και οπωσδήποτε δεν θέλουμε να θέσουμε σε κίνδυνο τη ζωή των παιδιών. Αυτή τη στιγμή η ζωή των παιδιών, των Ελλήνων φοιτητών και φοιτητριών, δεν βρίσκεται σε κίνδυνο. Οι συνθήκες μπορούν να βελτιωθούν μέσω της βοήθειας που θα προσφέρουν τα προξενεία μας. Εάν η κατάσταση αλλάξει, θα δούμε τι θα κάνουμε. Κατάσταση πάντως Ουκρανίας κατηγορηματικά δεν είναι.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Συνεχίζουμε με την πρώτη με αριθμό 41/10-10-2022 επίκαιρη ερώτηση δεύτερου κύκλου, του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων με θέμα: «Έντονα τα προβλήματα που αντιμετωπίζουν οι καλλιτέχνες εκπαιδευτικοί της πρωτοβάθμιας και δευτεροβάθμιας εκπαίδευσης».

Κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, η φετινή σχολική χρονιά ξεκίνησε με τα προβλήματα βέβαια στα σχολεία να παραμένουν, τόσο τα παλιά, τα χρόνια, όσο και τα καινούργια, αυτά που έφερε δηλαδή η πανδημία, ελλείψεις εκπαιδευτικών, μεγάλα μορφωτικά κενά, όπως και σημαντικές ψυχοκοινωνικές επιπτώσεις. Και βεβαίως έχουμε επιπρόσθετα και το βάρος του κόστους της ενέργειας για τα σχολεία, για τις σχολικές επιτροπές. Στενάζουν κυριολεκτικά τα σχολεία από αυτό και το πρόβλημα φυσικά θα μεγαλώσει εν όψει της χειμερινής περιόδου, καθώς θα χρειαστεί βεβαίως και θέρμανση.

Ανάμεσα σε αυτά τα προβλήματα τα γενικά, τα μεγάλα, τα σοβαρά που εμποδίζουν την ομαλή λειτουργία των σχολείων, θέλουμε σήμερα να φωτίσουμε, να επικεντρώσουμε στα προβλήματα που αντιμετωπίζουν οι καλλιτέχνες εκπαιδευτικοί και στην πρωτοβάθμια και στη δευτεροβάθμια εκπαίδευση, προβλήματα που σχετίζονται με τους διορισμούς τους και τις προσλήψεις τους.

Κατ’ αρχάς, αντιμετωπίζουν σοβαρότατο πρόβλημα, κυρία Υπουργέ, με τις λεγόμενες «αναθέσεις μαθημάτων» στην Πρωτοβάθμια Εκπαίδευση.

Τι σημαίνει αυτό;

Με βάση όλους τους νόμους τους οποίους ψήφισαν και η δική σας, αλλά και οι προηγούμενες κυβερνήσεις, το Υπουργείο Παιδείας σήμερα τι κάνει; Υποχρεώνει δασκάλους, που αντικειμενικά δεν έχουν τα απαραίτητα εφόδια διδασκαλίας του μαθήματος των καλλιτεχνικών να διδάξουν καλλιτεχνικά μαθήματα, προκειμένου να συμπληρώσουν τις ώρες διδασκαλίας, πετώντας, αφήνοντας απέξω τους καλλιτέχνες δασκάλους με ειδικότητα, τους εκπαιδευτικούς αυτούς που έχουν την ειδικότητα αυτή και βεβαίως κυρίως την απαραίτητη γνώση για τη διδασκαλία όλων των μορφών της τέχνης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεύτερο πρόβλημα, οι νεοδιόριστοι από αυτούς τους καλλιτέχνες εκπαιδευτικούς αντιμετωπίζουν όσα προβλήματα αντιμετωπίζουν και οι υπόλοιποι νεοδιόριστοι σχετικά, για παράδειγμα, με τα πανάκριβα ενοίκια των σπιτιών, αν τα βρίσκουν κι αυτά και όταν, όσο και με το ότι τοποθετούνται όχι μόνο σε δύο ή σε τρία, αλλά μέχρι και σε πέντε σχολεία και μετακινούνται κάθε μέρα, με ό,τι αυτό βεβαίως μπορεί να σημαίνει, ακόμα και σε διαφορετικές πόλεις.

Και βεβαίως το κερασάκι στην τούρτα ήταν -και το πρόβλημα διογκώνεται έτσι- αυτή η περιβόητη, η τραγική θα έλεγα εγώ, η απαράδεκτη κατάργηση της διδασκαλίας των καλλιτεχνικών στα λύκεια, βεβαίως και με τη βούλα τη συνταγματική του Συμβουλίου της Επικρατείας, αν και η απόφαση αυτή δεν συμπεριλαμβάνει την Α΄ λυκείου. Έτσι έγινε όμως.

Σας ρωτάμε, λοιπόν, τι σκοπεύετε να κάνετε -και κλείνω, κύριε Πρόεδρε και ευχαριστώ-, τι μέτρα θα πάρετε για να γίνει το μάθημα των εικαστικών δίωρο και εργαστηριακό σε όλο τον βασικό κορμό της εκπαίδευσης, παντού, να διδάσκεται από καλλιτέχνες εικαστικούς, από καλλιτέχνες δηλαδή, ανοίγοντας βεβαίως και τον αριθμό των απαραίτητων οργανικών θέσεων, να υλοποιήσετε την απόφαση του Σ.τ.Ε. σε σχέση με την Α΄ λυκείου, την επαναφορά δηλαδή του μαθήματος των καλλιτεχνικών στην Α΄ λυκείου, και βεβαίως το πάγιο, το γενικότερο αίτημα, αυτό που είναι αίτημα όλων των εκπαιδευτικών που περιπλανώνται εργασιακά σε όλη τη χώρα και στα σχολεία της, να μονιμοποιηθούν οι αναπληρωτές και να αντιμετωπιστεί το πρόβλημα της στέγασης των νεοδιόριστων, αλλά και των αναπληρωτών εκπαιδευτικών, με μία επιδότηση ενοικίου και βεβαίως με μία μόνιμη παράλληλη μείωση των εισιτηρίων της μετακίνησής τους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο να απαντήσετε.

**ΖΕΤΤΑ ΜΑΚΡΗ: (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα ξεκινήσω την απάντησή μου, κύριε συνάδελφε, με την παρατήρησή σας ότι πρέπει να μετατραπεί ο κλάδος των εικαστικών ή των καλλιτεχνικών σε δίωρο εργαστηριακό μάθημα σε όλο τον βασικό κορμό της εκπαίδευσης.

Για να γίνει αυτό θα πρέπει κανείς να λάβει υπ’ όψιν τον διδακτικό χρόνο, αλλά και την ενδεχόμενη εργαστηριακή φύση που έχουν και οι υπόλοιποι κλάδοι των μαθημάτων της καλλιτεχνικής παιδείας.

Θα πρέπει να λάβει υπ’ όψιν επίσης το σύνολο των γνωστικών αντικειμένων, τον πεπερασμένο αριθμό των διδακτικών ωρών που υπάρχουν στο εβδομαδιαίο ωρολόγιο πρόγραμμα της υποχρεωτικής εκπαίδευσης και -ξέρω ότι θα σας ενοχλήσει αυτό, αλλά οφείλω να το αναφέρω γιατί είναι μια παράμετρος, που όταν ασκεί κάποιος διοίκηση λαμβάνεται υπ’ όψιν- τα δημοσιονομικά, χωροταξικά και τα διοικητικά ζητήματα λειτουργίας των σχολικών μονάδων.

Με αυτά, λοιπόν, που σας ανέφερα, πρέπει να υπογραμμίσω ότι η καλλιτεχνική παιδεία γενικότερα και ο κλάδος των εικαστικών, ειδικότερα, διδάσκονται υποχρεωτικά σε όλους τους μαθητές στη διάρκεια της εννιάχρονης υποχρεωτικής εκπαίδευσης.

Συγκεκριμένα, στο εξατάξιο δημοτικό σχολείο το μάθημα της αισθητικής αγωγής που έχει κλάδους τη μουσική, τη θεατρική αγωγή και τα εικαστικά, σύμφωνα με τα ισχύοντα στον νόμο -να μην σας κουράσω αναφέροντας προεδρικά διατάγματα και τροποποιήσεις- διδάσκεται υποχρεωτικά σε όλες τις τάξεις των εξατάξιων δημοτικών, τέσσερις ώρες στην πρώτη και στη δεύτερη τάξη, τρεις ώρες στην τρίτη και στην τέταρτη τάξη, δύο ώρες στην πέμπτη και στην έκτη τάξη εβδομαδιαίως.

Αναλυτικότερα:

Το μάθημα των εικαστικών, που είναι ένας από τους κλάδους του μαθήματος της αισθητικής αγωγής, διδάσκεται δύο ώρες ανά εβδομάδα στην πρώτη και στη δεύτερη τάξη και μία ώρα ανά εβδομάδα στην τρίτη, τέταρτη, πέμπτη και έκτη τάξη.

Το μάθημα της μουσικής μία ώρα ανά εβδομάδα σε όλες τις τάξεις.

Το μάθημα της θεατρικής αγωγής μία ώρα ανά εβδομάδα στην πρώτη, δεύτερη, τρίτη και τέταρτη τάξη.

Στις τρεις τάξεις του ημερήσιου γυμνασίου το μάθημα Πολιτισμός και Δραστηριότητες που έχει ως κλάδους τη μουσική και τα καλλιτεχνικά διδάσκεται υποχρεωτικά δύο ώρες εβδομαδιαίως.

Επιπροσθέτως, η διδασκαλία των εικαστικών στο δημοτικό και των καλλιτεχνικών στο γυμνάσιο ανατίθεται σε εκπαιδευτικούς ΠΕ08.

Στην παρατήρησή σας ότι τα καλλιτεχνικά μαθήματα ανατίθενται και σε δασκάλους, σας επισημαίνω ότι μόνο στο δημοτικό σχολείο και μόνο σε περίπτωση αδυναμίας διδασκαλίας των μαθημάτων αισθητικής αγωγής από εκπαιδευτικούς των αντίστοιχων κλάδων ανατίθενται αυτά τα διδακτικά αντικείμενα σε δασκάλους. Και αυτό αποδεικνύει, θα μου επιτρέψετε να το τονίσω, τη μέριμνα της πολιτείας, ώστε η διδασκαλία των μαθημάτων αισθητικής αγωγής να διασφαλίζεται σε όλα τα δημοτικά, ακόμη και στα ολιγοθέσια, γιατί γνώμονας που κατευθύνει και τις κινήσεις μας είναι η ποιοτική εκπαίδευση και η ολόπλευρη καλλιέργεια να περιλαμβάνει όλους τους μαθητές.

Θα σας αναφέρω επίσης ότι το ζήτημα αυτό έχει απασχολήσει και το Σ.τ.Ε., που έχει εκδώσει την απόφαση 425/2020, στην οποία μεταξύ των άλλων -σας τα διαβάζω ακριβώς- αναφέρεται: Σε περιπτώσεις αδυναμίας κάλυψης του προγράμματος στο μάθημα της αισθητικής αγωγής από εκπαιδευτικούς της αντίστοιχης ειδικότητας, η διδασκαλία δύναται κατ’ εξαίρεση της κατά κανόνα ανάθεσής της σε ειδικούς εκπαιδευτικούς να ανατίθεται σε εκπαιδευτικούς του κλάδου ΠΕ70, δηλαδή δασκάλους, και τούτο διότι κατά την έννοια της ρύθμισης αυτής η ανάθεση αυτού του μαθήματος σε εκπαιδευτικό του κλάδου ΠΕ70 μπορεί να γίνεται με την αιτιολογημένη κρίση του αρμοδίου για την ανάθεση οργάνου που είναι ο σύλλογος διδασκόντων μετά από εισήγηση του διευθυντή σχολικής μονάδας, εφόσον ελλείπει ειδικός εκπαιδευτικός από εκείνους που μπορούν να διδάξουν το μάθημα στη συγκεκριμένη σχολική μονάδα και οι ακαδημαϊκές σπουδές του συγκεκριμένου εκπαιδευτικού κλάδου στον οποίο γίνεται η έκτακτη ανάθεση καλύπτουν, επαρκώς, το ανατιθέμενο ειδικό μάθημα.

Στην πρωτοβάθμια και δευτεροβάθμια εκπαίδευση από το 2020 μέχρι και τα 2022 έχουν διοριστεί συνολικά στην επικράτεια τετρακόσιοι τριάντα δύο μόνιμοι εκπαιδευτικοί κλάδου ΠΕ08 Καλλιτεχνικών, σαράντα δύο το 2020 στην Ειδική Αγωγή και Εκπαίδευση, τριακόσιοι δέκα το 2021 στη γενική εκπαίδευση, ογδόντα το 2022 στη γενική εκπαίδευση. Και βεβαίως είναι σε επεξεργασία από το Υπουργείο μας και θέματα που αφορούν τους επόμενους διορισμούς και θα υπάρξουν και άλλες προσλήψεις. Για το διδακτικό έτος 2022-2023 στον κλάδο ΠΕ08 των Καλλιτεχνικών προσλήφθηκαν μέχρι σήμερα ως αναπληρωτές εννιακόσιοι ενενήντα οχτώ στην πρωτοβάθμια γενική εκπαίδευση, εβδομήντα εννιά στην πρωτοβάθμια Ειδική Αγωγή και εκπαίδευση, εκατόν είκοσι οχτώ στη δευτεροβάθμια γενική εκπαίδευση.

Σας ευχαριστώ, κύριε Πρόεδρε για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Ευχαριστώ.

Ξεκινώ από τις αναθέσεις και είπατε ότι αυτές γίνονται όταν υπάρχει αδυναμία, δεν υπάρχουν καλλιτέχνες εκπαιδευτικοί. Να σας πω κάτι που το ξέρετε, φαντάζομαι, ότι καλλιτέχνες εκπαιδευτικοί υπάρχουν, εσείς δεν έχετε προσλάβει. Αν δεν γίνονται προσλήψεις, δεν μπορείτε αυτό που δεν κάνετε εσείς να το επικαλείστε ως λόγο για να κάνετε αναθέσεις σε άλλους εκπαιδευτικούς που δεν έχουν τα προσόντα, να το πω, για τη διδασκαλία αυτού του ιδιαίτερου σε έναν βαθμό μαθήματος.

Οι αναθέσεις όμως, ξέρετε, πέρα από την εργασιακή τους πλευρά, το ότι δηλαδή, χάνει επαγγελματικά ένας κλάδος εκπαιδευτικών, υπάρχει και η ουσιαστική, η παιδαγωγική, η μορφωτική πλευρά ότι οι μαθητές στερούνται τη διδασκαλία ενός τόσο σημαντικού μαθήματος από έναν άνθρωπο ειδικό γύρω από την τέχνη και τη διδασκαλία της.

Προχωράω στο ζήτημα που είπατε στην αρχή για τις ώρες των μαθημάτων. Προσπαθήσατε, νομίζω, να φέρετε σε αντιπαράθεση τα μαθήματα, ποια να αφαιρέσουμε, τι θα γίνει αν βάλουμε τα καλλιτεχνικά, επικαλεστήκατε και τα δημοσιονομικά περιθώρια της χώρας. Αυτό είναι μια μόνιμη επίκληση βεβαίως όχι μόνο του δικού σας Υπουργείου και αυτή η μόνιμη επίκληση γίνεται πάντα όταν αφορά ζητήματα που σχετίζονται με τις λαϊκές ανάγκες, εν προκειμένω, με το μορφωτικό αγαθό της παιδείας.

Αλλά σε σχέση με την αντιπαράθεση των μαθημάτων, να σας πω ότι εξαρτάται από το πώς κάποιος αντιμετωπίζει ένα μάθημα. Εμείς το μάθημα της Καλλιτεχνικής Παιδείας το έχουμε ψηλά, θεωρούμε ότι είναι απαραίτητο στοιχείο της σχολικής ζωής.

Με τους αριθμούς που παραθέσατε σε σχέση με τα προγράμματα, όποιος σας άκουγε εύκολα θα διαπίστωνε ότι οι ώρες των καλλιτεχνικών όσο μεγαλώνουν τα παιδιά μειώνονται. Γιατί; Η ανάγκη της καλλιτεχνικής παιδείας δηλαδή όσο μεγαλώνει ένας άνθρωπος και πηγαίνει στο γυμνάσιο ή στο λύκειο –στο λύκειο δεν υπάρχει, την έχετε καταργήσει έτσι κι αλλιώς- την καλλιτεχνική παιδεία μειώνεται; Τι συμπέρασμα είναι αυτό; Από πού βγαίνει αυτό; Το αντίθετο θα λέγαμε ή θα έπρεπε να είναι ισότιμη, να είναι σε όλο το σχολικό πρόγραμμα.

Θέλουμε να σταθούμε και στα ζητήματα των αναπληρωτών -σας το έθεσα κι ελπίζω να βρείτε έναν τρόπο να απαντήσετε στην δευτερολογία σας- για τα σοβαρότατα προβλήματα που έχουν και αφορά και τέτοιους καλλιτέχνες εκπαιδευτικούς. Αναφέρετε κάποιους αριθμούς. Τελικά όμως η ίδια η ύπαρξη αυτού του προβλήματος που συζητάμε αποδεικνύει ότι αυτοί είναι λίγοι, δεν επαρκούν. Από τη στιγμή που γίνονται αναθέσεις διδασκαλίας του καλλιτεχνικού μαθήματος σε άλλους εκπαιδευτικούς σημαίνει ότι οι καλλιτέχνες εκπαιδευτικοί, οι οποίοι βρίσκονται αυτή τη στιγμή στην εκπαίδευση είτε ως μόνιμοι είτε ως αναπληρωτές, δεν επαρκούν. Νομίζω ότι πάνω σε αυτό μπορούμε τουλάχιστον να συμφωνήσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω, κύριε Πρόεδρε.

Θεωρούμε ως κόμμα ότι το μάθημα των Καλλιτεχνικών, η τέχνη γενικότερα στην εκπαίδευση, πρέπει να είναι απαραίτητο συστατικό της. Είναι γνωστή η αξία της και η μορφωτική και η συμβολή της στην ψυχοκοινωνική ανάπτυξη, τη συναισθηματική ανάπτυξη του ανθρώπου.

Είναι εδώ και η αρμόδια Υπουργός της ψυχικής υγείας και αυτό νομίζω ότι είναι κάτι με το οποίο δύσκολα θα βρεθεί άνθρωπος να διαφωνήσει. Την ώρα που η δική σας η Κυβέρνηση εκδιώκει, εξοβελίζει την τέχνη από τα σχολεία, σταδιακά βάζετε στις σχολές, στα πανεπιστήμια την Αστυνομία. Για κοιτάξτε την αντίθεση, το ένα και το άλλο. Και κηρύσσονται παράνομες οι απεργίες δασκάλων και καθηγητών.

Δεν ξέρω τι σας έχει πιάσει στο Υπουργείο Παιδείας. Σας έχει πιάσει μια δικομανία απίστευτη, ένα κρεσέντο αυταρχισμού. Παγιώνετε μαθητοδικεία, ποινικοποιείτε κάθε αγωνιστική δράση. Αυτό το κοντράστ ανάμεσα στον εξοβελισμό της τέχνης και στην επίδειξη του αυταρχισμού, νομίζω, ότι είναι ένα από τα βασικά χαρακτηριστικά της Κυβέρνησής σας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Παγίως δεν απαντώ σε σχόλια τα οποία γίνονται με ευκαιρία μια ερώτηση που έχει κατατεθεί και αναφέρομαι στις παρατηρήσεις που κάνατε για την Αστυνομία στα πανεπιστήμια, για τη δικομανία που κατά την εκτίμησή σας κατέχει το Υπουργείο Παιδείας. Περιορίζομαι στα της ερώτησης. Δεν θεωρώ ότι ο κοινοβουλευτικός έλεγχος είναι αφορμή για συζήτηση εφ’ όλης της ύλης.

Θα σας πω μόνον ότι όπως λέω σχεδόν κάθε φορά, κύριε Δελή, που συναντιόμαστε εδώ σε αυτή την Αίθουσα με τις ιδιότητές μας, ότι μην μας κατηγορείτε για απουσία ενδιαφέροντος, γιατί μετά από δώδεκα χρόνια έγιναν είκοσι πέντε χιλιάδες διορισμοί, οι πρώτοι στην Ειδική Αγωγή στα εκπαιδευτικά χρονικά και τριάντα δύο χιλιάδες προσλήψεις αναπληρωτών φέτος.

Σε ό,τι αφορά τον εξοβελισμό που λέτε του μαθήματος της καλλιτεχνικής παιδείας, είπα στην πρωτολογία μου πώς αυτό είναι υποχρεωτικό στην υποχρεωτική εκπαίδευση και πώς διδάσκεται. Θα σας πω ότι απασχόλησε το θέμα αυτό και το Συμβούλιο της Επικρατείας, το οποίο ζήτησε από το ΙΕΠ, το Ινστιτούτο Εκπαιδευτικής Πολιτικής, να ασκήσει τη γνωμοδοτική του αρμοδιότητα και να δικαιολογήσει γιατί προτάσσονται άλλα μαθήματα της Καλλιτεχνικής Παιδείας στην Α΄ τάξη Λυκείου.

Το ΙΕΠ πράγματι ανταποκρίθηκε, έχει συντάξει απάντηση, διαβιβάστηκε από το Υπουργείο μας στο Σ.τ.Ε. και σύμφωνα με την εν λόγω εισήγηση, που είναι και η πολιτική του Υπουργείου μας, ο στρατηγικός στόχος της ψηφιακής μετάβασης και η συνακόλουθη ανάγκη ενίσχυσης του ψηφιακού εγγραμματισμού των Ελλήνων μαθητών έχουν οδηγήσει στην επιλογή το Υπουργείο μας να θέσει σε προτεραιότητα τη θέσπιση του μαθήματος Εφαρμογές Πληροφορικής ως υποχρεωτικό στην Α΄ Λυκείου. Αυτό βεβαίως είχε ως συνέπεια την κατάργηση άλλων μαθημάτων επιλογής της Α΄ Λυκείου, μεταξύ των οποίων και η Καλλιτεχνική Παιδεία, όπως κι εσείς επισημάνατε.

Εξηγώ, λοιπόν, για ποιον λόγο το Υπουργείο το αποφάσισε, γιατί, όπως σας είπα και στην πρωτολογία, δεν είναι ούτε άπειρες οι ώρες ούτε οι δυνατότητες των παιδιών να διδάσκονται περισσότερες από τις είκοσι τέσσερις που έχει η μέρα και η νύχτα.

Σε ό,τι αφορά την ενασχόληση των μαθητών με τα μαθήματα καλλιτεχνικού προσανατολισμού στο λύκειο, για να δείτε ότι δεν είναι εκτός των ενδιαφερόντων μας, αυτό πραγματοποιείται και πραγματοποιείται κάθε χρόνο, βεβαίως, εκτός ωρολογίου προγράμματος, υλοποιούνται προγράμματα σχολικών δραστηριοτήτων.

Χθες μόλις, κύριοι συνάδελφοι, υπέγραψα τη σχετική εγκύκλιο για φέτος. Στη θεματολογία αυτών των δραστηριοτήτων των σχολικών δραστηριοτήτων περιλαμβάνονται εικαστικές τέχνες, μουσική, χορός, κινηματογράφος, φωτογραφία, θέατρο, θεατρικά κείμενα.

Από τη δε περσινή χρονιά, σύμφωνα με τον ν.4823 του 2021, η δυνατότητα αυτή διευρύνθηκε με τη συγκρότηση και λειτουργία εκπαιδευτικών ομίλων καλλιτεχνικού προσανατολισμού -είναι οι όμιλοι εικαστικών, οι θεατρικές ομάδες κ.λπ.- μετά τη λήξη του ημερήσιου ωρολογίου προγράμματος.

Άρα, λοιπόν, σύμφωνα και με την εισήγηση του ΙΕΠ που είναι ο επιστημονικός βραχίονας του Υπουργείου μας, στην Α΄ Λυκείου η αντικατάσταση των μαθημάτων επιλογής, μεταξύ αυτών και του μαθήματος της Καλλιτεχνικής Παιδείας από το υποχρεωτικό μάθημα Εφαρμογές Πληροφορικής, οφείλεται στην προτεραιότητα που χρειάστηκε να δοθεί στη διδασκαλία μαθημάτων ψηφιακού γραμματισμού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Για την ενέργεια αυτή λάβαμε υπ’ όψιν την παρουσία των καλλιτεχνικών μαθημάτων στην εννιάχρονη υποχρεωτική εκπαίδευση και την απολύτως, κατά τη γνώμη μας, αναγκαία αναβάθμιση της ψηφιακής εκπαίδευσης για το σύνολο των μαθητών του λυκείου χωρίς αποκλεισμούς και διακρίσεις. Αυτή η ενέργεια βεβαίως, συνάδει και με τη συνταγματική υποχρέωση για τους στόχους των παραγράφων 1 και 2 του άρθρου 16 του Συντάγματος. Να μη σας κουράσω αναφέροντάς τα.

Πάω στη δεύτερη ερώτησή σας. Είναι πολύ σημαντικά τα θέματα που θέτετε. Στον χρόνο που έχω -ήδη έχω κάνει κατάχρηση- δεν μπορώ να απαντήσω. Μπορεί να επανέλθετε με άλλη ερώτηση. Ξέρετε πολύ καλά, γιατί είστε παρών, ότι έχω απαντήσει σε συγκεκριμένη ερώτηση που αφορούσε μόνο αυτά σε άλλον συνάδελφό μας.

Πολύ συνοπτικά όμως και με σεβασμό σε αυτά ρωτάτε θα σας πω ότι η ευαισθητοποίηση του Υπουργείου είναι δεδομένη στις δυσκολίες και οι δυσκολίες αυτές μας είναι γνωστές.

Θα αναφέρω ενδεικτικά και πολύ συνοπτικά το επίδομα που παίρνουν οι εκπαιδευτικοί που υπηρετούν σε απομακρυσμένες παραμεθόριες και προβληματικές περιοχές, την πρωτοβουλία στην οποία προχωρούμε κάθε χρόνο από κοινού με το Υπουργείο Ναυτιλίας και το Υπουργείο Υποδομών και Μεταφορών. Θεσπίζουμε έκπτωση στα ακτοπλοϊκά εισιτήρια και τα χερσαία μέσα μεταφοράς των αναπληρωτών εκπαιδευτικών και πολλοί δήμοι το τελευταίο διάστημα σε συνεχή συνεργασία με το Υπουργείο μας έχουν αναλάβει πρωτοβουλίες για την παροχή στέγασης και σίτισης ή αντίστοιχων επιδομάτων στους εκπαιδευτικούς. Ενδεικτικά αναφέρω της Μυκόνου και της Ύδρας.

Τα προβλήματα στέγασης και μετακίνησης, κύριε συνάδελφε, δεν είναι δυστυχώς καινούργια. Μπορεί να επιδεινώθηκαν πρόσφατα με το Airbnb. Αφορούν σε συγκεκριμένες περιοχές που έχουν τουρισμό. Συνήθως πάντως είναι προβλήματα υπαρκτά και έντονα.

Γι’ αυτό, όπως είχα απαντήσει και στον συνάδελφο -συνοπτικά σας τα λέω-, επεξεργάζεται η Προεδρία της Κυβέρνησης ένα ειδικό σχέδιο με συγκεκριμένες παροχές για τους εκπαιδευτικούς που υπηρετούν σε νησιωτικές περιοχές που, όπως σας είπα, εντοπίζονται τα μεγαλύτερα προβλήματα.

Είναι υπό εξέταση από το Γενικό Λογιστήριο του Κράτους η δυνατότητα θέσπισης συγκεκριμένου χρηματικού επιδόματος βάσει ιδιαίτερων συνθηκών κάθε περιοχής, η χορήγηση εφάπαξ ποσού αρχικής εγκατάστασης, ή κουπονιών στέγασης, ή κουπονιών διατροφής, ή θέρμανσης, ή μετακίνησης, η μόνιμη μείωση -που το ζητήσατε κι εσείς- στο εισιτήριο των μέσων μεταφοράς για το χρονικό διάστημα που υπηρετεί σε συγκεκριμένες περιοχές, φορολογικές ελαφρύνσεις, μείωση ασφαλιστικών εισφορών, voucher για αγορά ψηφιακού εξοπλισμού, άλλα κίνητρα όπως η δωρεάν πρόσβαση σε βιβλιοθήκες, δυνατότητα μεταπτυχιακών σπουδών κ.λπ.. Δεν έχω τον χρόνο να πω περισσότερα.

Αυτά πιστεύουμε ότι όταν αποφασιστούν και εφαρμοστούν θα βελτιώσουν τις συνθήκες διαβίωσης αλλά θα βοηθήσουν και στην επαγγελματική ανάπτυξη των εκπαιδευτικών, που πραγματικά με αυτοθυσία, με επάρκεια και επαγγελματισμό υπηρετούν σε αυτές τις θέσεις.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την τρίτη με αριθμό 45/10-10-2022 επίκαιρη ερώτηση δεύτερου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς την Υπουργό Παιδείας και Θρησκευμάτων, με θέμα: «Παραμένουν τα σοβαρά προβλήματα στην στελέχωση, τις κτηριακές υποδομές και την μεταφορά των μαθητών στην ειδική αγωγή και εκπαίδευση».

Κυρία Κανέλλη, έχετε τον λόγο για την πρωτολογία σας.

**ΛΙΑΝΑ ΚΑΝΕΛΛΗ:** Ευχαριστώ πολύ, κύριε Πρόεδρε.

Σας άκουσα, κυρία Υπουργέ, να λέτε ότι δεν απαντάτε σε επίκαιρα θέματα γενικής επικαιρότητας εκτός της ερώτησης. Επομένως, μου υπαγορεύετε και τον τρόπο με τον οποίο πρέπει να μιλήσω.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Όχι βέβαια.

**ΛΙΑΝΑ ΚΑΝΕΛΛΗ:** Θα συμφωνήσουμε, λοιπόν, σε ένα πράγμα: Ο επικείμενος θλιβερός, άθλιος, άγριος, εξοντωτικός χειμώνας είναι μεν επικαιρότητα, αλλά όπως είπε και ο Πρωθυπουργός, πριν από λίγο εδώ στη Βουλή, επί ώρα πολλή, είναι κοινός για όλους μας. Είναι μια επικαιρότητα από την οποία δεν εξαιρείται κανένας. Έχει όμως τρομακτικότερες επιπτώσεις από αυτές που φαντάζεται, πλασάρει, πουλάει, αντιμετωπίζει, χρησιμοποιεί για λόγους δικούς του οποιοσδήποτε Πρωθυπουργός σε οποιαδήποτε χώρα της Ευρώπης ή του κόσμου -μιλάω για την Ελλάδα όμως- για τα παιδιά για τα οποία θα μιλήσω εγώ.

Κι εγώ μιλάω για τα παιδιά που έχουν αναπηρίες και τα παιδιά που έχουν ειδικές μαθησιακές ανάγκες. Μιλάω για τα ειδικά σχολεία, για να με καταλαβαίνει κι ο κόσμος που με ακούει. Ήρθαν και σας βρήκανε οι γονείς των παιδιών που έχουν συγκεκριμένες ανάγκες, που είναι με αμαξίδια, που πρέπει να έχουν επιστημονική στήριξη πολλαπλή, που έχουν απίστευτες διαβαθμίσεις. Και τους είπατε, για παράδειγμα, -για να είμαι και τυπική, να είμαι και σωστή- στο τέλος Σεπτεμβρίου που σας βρήκαν ότι χίλια παιδιά από αυτά δεν πάνε φέτος στο σχολείο γιατί υπάρχουν προβλήματα με τις μεταφορές και η μεταφορά των μαθητών αυτών είναι αρμοδιότητας του Υπουργείου Μεταφορών.

Δεν μπορεί να μην συμφωνήσουμε επίκαιρα ή ανεπίκαιρα ότι η παιδεία είναι ευρύτερη έννοια της εκπαίδευσης και άρα έχει υποχρέωση μια κυβέρνηση, μια οποιαδήποτε κυβέρνηση, βεβαίως να είναι και φιλολαϊκή, βεβαίως να μην νοιάζεται για τα λεφτά, βεβαίως να μην βάζει το κέρδος πιο πολύ απάνω, να τα αφήσει αυτά όλα στην μπάντα. Είναι υποχρέωση μιας οποιασδήποτε κυβέρνησης να εκπαιδεύσει το Υπουργείο ότι ακόμα και αν η ιδεολογία σας είναι ότι μπορεί να είναι ιδιώτες αυτοί που μεταφέρουν τα παιδιά με αναπηρίες στα σχολεία, που είναι αρμοδιότητα τα κτήρια της νομαρχίας, που είναι αρμοδιότητα του Υπουργείου Μεταφορών η μεταφορά, είναι θέμα παιδείας ποιος θα τους υπαγορεύσει τους όρους, τον τρόπο και το είδος των λεωφορείων.

Δεν μπορεί να μην συμφωνήσουμε σε αυτό. Δεν μπορεί να υπάρχουν παιδιά που κινούνται με αμαξίδια ή έχουν κινητικά προβλήματα με ιδιώτη, ο οποίος όποτε θέλει ή άμα λήξει η σύμβαση κάνουμε ενάμιση μήνα και δεν πάνε τα παιδιά στα σχολεία, κι έτσι εμφανίζονται λιγότερα παιδιά στα σχολεία, να τα πηγαίνουμε με τουριστικά λεωφορεία των πενήντα θέσεων και των εκατό. Σε κανέναν λογικό άνθρωπο, σε καμμία παιδεία δεν χωράει αυτό.

Ένα κράτος όφειλε να έχει για τα ανάπηρα παιδιά του και τα παιδιά που πηγαίνουν στα ειδικά σχολεία ιδιόκτητα κρατικά λεωφορεία, μικρά, ειδικά, που να μπορούν να μεταφέρουν οποιοδήποτε παιδί ανά πάσα στιγμή από το σπίτι σε σχολείο. Και δεν μπορεί να είναι αυτή υπόθεση κανενός ιδιώτη, καμμίας σύμβασης. Κανένας δεν θα πάει να επενδύσει σε ένα λεωφορείο ειδικό, μικρό, που πρέπει να κινείται και που πρέπει να φτάσει κάτω, για παράδειγμα στο Μπραχάμι, για να μπει μέσα στο σχολείο να αφήσει τα παιδιά.

Γι’ αυτά τα προβλήματα θέλω να μου δώσετε μια απάντηση. Τι να περιμένω, να αλλάξει ο Κανονισμός της Βουλής, να φέρω εδώ και τον περιφερειάρχη, και τον νομάρχη, και το Υπουργείο Παιδείας, και το Υπουργείο Μεταφορών, για να μου λύσει το πρόβλημα της μεταφοράς για παράδειγμα;

Ποιον να φωνάξω εδώ πέρα να μου πει γιατί σε σχολείο -λίγα είναι τα καινούργια σχολεία, κύριε Πρόεδρε, που έχουν φτιαχτεί με προδιαγραφές- ποιον να φωνάξω εδώ πέρα να έρθει να μου πει πώς έχετε παιδιά με αμαξίδια στην ΕΛΕΠΑΠ, στο τρίτον όροφο, χωρίς κοινόχρηστο χώρο, χωρίς έξοδο κινδύνου; Πού να φωνάξω να το πω σε περίπτωση που θα γίνει αύριο το πρωί ένα βραχυκύκλωμα ή ένας μικρός σεισμός; Από πού θα φύγουν αυτά τα παιδιά;

Δεν φωνάζω από θυμό και από οργή, φωνάζω από πόνο κι από αγανάκτηση. Δεν είναι η πρώτη φορά που την κάνουμε αυτήν την ερώτηση. Χρόνια ολόκληρα, δεκαετίες. Και μιλάμε για τα ανάπηρα παιδιά.

Θέλετε συγχαρητήρια γιατί προσλάβατε δασκάλους παραπανίσιους; Μπράβο σας. Θέλετε γιατί πολλαπλασιάσατε τις προσλήψεις; Μπράβο σας. Θέλετε να πω ότι είσαστε σε αυτόν τον τομέα καλύτερα από τους προηγούμενους; Να σας το πω. Πραγματικά και προσωπικά σκοτίστηκα να σας το πω. Υποχρέωσή σας είναι. Δεν χρειάζεστε κανένα χειροκρότημα και κανένα μπράβο. Και να σας πω επίσης ότι πάλι λείπουν. Έχω να σας δώσω κατάλογο όποτε χρειαστεί πού υπάρχουν ελλείψεις, κι εδώ, κι εκεί και παραπέρα.

Λέτε για τον χειμώνα. Θα σας πω στη δευτερολογία μου τι σημαίνει χειμώνας όταν το σχολείο δεν είναι οργανωμένο, όταν σε σχολείο εκατό θέσεων για ανάπηρα παιδιά στριμώχνετε τριακόσια πενήντα. Δεν σας μιλάω για το παιδί που έχει μπαμπά πλούσιο, που έβγαλε και λεφτά από την πανδημία ή που έβγαλε και λεφτά από τις αλλαγές της τιμής του πετρελαίου. Αυτός έχει σαράντα βοηθούς, ογδόντα ειδικά αυτοκίνητα και έξι να κουβαλάνε το παιδί του και επτά να το μορφώνουνε και να το μετατρέπουν σε ένα παιδί δεκαπέντε φορές πιο λειτουργικό από τα άλλα που πηγαίνουν στις δημόσιες δομές.

Γι’ αυτά τα προβλήματα θέλω να μου απαντήσετε και μην μου μιλήσετε με αρμοδιότητες, μην μου κατεβάσετε δώδεκα χαρτιά, μην μου πείτε τα επιτεύγματα της Κυβέρνησης. Να ’ρθείτε να μου πείτε πότε και πώς θα πείσετε και τον κύριο Υπουργό τάδε, τον κύριο περιφερειάρχη δείνα ότι χωρίς τις δικές σας προδιαγραφές του Υπουργείου, τις επιστημονικές, για τα ανάπηρα παιδιά δεν έχουν καν δικαίωμα να μεταφέρουν αυτά τα παιδιά, αλλά αυτά τα παιδιά πρέπει να μεταφερθούν και άρα πρέπει να βρουν τρόπο να τα μεταφέρουν. Δεν έχουν κανένα δικαίωμα να τα στεγάσουν σε αυτά τα σχολεία κανένας τους, μα κανένας τους.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο να απαντήσετε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θέλω να πω στη συνάδελφό μου ότι καθόλου δεν παρεξηγώ το πάθος και την αγανάκτηση. Είναι ένα θέμα πάρα πολύ ευαίσθητο και δικαιούται βεβαίως, να θέτει τα θέματα με τον τρόπο το γλαφυρό, που η κ. Κανέλλη μας έχει συνηθίσει -κι εμένα προσωπικά με ευχαριστεί, δεν με ενοχλεί καθόλου- και ειδικά ένα θέμα, όπως σας είπα, τόσο πολύ ευαίσθητο.

Λυπούμαι που εγώ θα υποχρεωθώ να απαντήσω πιο γραφειοκρατικά, πιο στεγνά. Θα σας πω όμως και κάτι άλλο, κυρία Κανέλλη, ποτέ δεν υποδεικνύω σε έναν συνάδελφο πώς θα τοποθετηθεί. Εγώ ξεκαθάρισα πώς απαντώ εγώ. Και δεν θα το έλεγα ποτέ σε εσάς. Έχουμε συνυπάρξει σε αυτή τη Βουλή πολλές φορές.

**ΛΙΑΝΑ ΚΑΝΕΛΛΗ:** Μα μόλις τώρα με σχολιάσατε! Μην υποκρίνεστε. Διεκδικείτε το υπουργικό δικαίωμα να σχολιάζετε και να υπαγορεύετε. Επειδή το κάνετε χαμηλόφωνα, δεν σημαίνει ότι είναι καλύτερο από το δικό μου.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

Κυρία Υπουργέ, συνεχίστε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Ξεκίνησα να σας απαντώ με καλή πίστη και σας βεβαιώ και με ειλικρίνεια. Και θα σας επαναλάβω, παρ’ ότι με διακόψατε, ότι σας έχω απέραντο σεβασμό για να σας υποδείξω το πώς θα τοποθετηθείτε. Τον σεβασμό αυτόν, κυρία Κανέλλη, τον έχω και στους συναδέλφους μου Υπουργούς. Άρα, λοιπόν, δεν θα απαντήσω για λογαριασμό άλλων Υπουργείων, παρά μόνον επιγραμματικά.

Δεν βλέπω ποια δυνατότητα έχω εγώ να φέρω εδώ περιφερειάρχη. Δυνατότητα που στερείται ένας Βουλευτής του ελληνικού Κοινοβουλίου, πώς την αποκτά αυτόματα ένας Υφυπουργός; Επαναλαμβάνω, με κίνδυνο εγώ να χαρακτηριστώ ανάλγητη ή υποκρίτρια επειδή δεν ωρύομαι, θα σας απαντήσω στα θέματα που θέσατε.

Θα σας πω, λοιπόν, ότι καλώς μας δώσατε συγχαρητήρια για τις προσλήψεις, γιατί ήταν υποχρέωση αλλά υποχρέωση που δεν ασκήθηκε τα τελευταία δώδεκα χρόνια και σε ό,τι αφορά την Ειδική Αγωγή που σας απασχολεί -και δικαιολογημένα- δεν ασκήθηκε ποτέ, ποτέ όμως. Δεν διορίστηκαν εκπαιδευτικοί στα ειδικά σχολεία, ποτέ στα εκπαιδευτικά χρονικά, της ελληνικής χώρας.

Θα σας πω, όμως, τους αριθμούς γιατί έχουν και αυτοί τη σημασία τους, και εσείς στη δευτερολογία σας χαρακτηρίστε με ξανά υποκρίτρια ή χαμηλόφωνη ή δεν ξέρω, ό,τι άλλο θέλετε πείτε με.

Λοιπόν, στην τριετία της διακυβέρνησης, είκοσι πέντε χιλιάδες μόνιμοι διορισμοί εκπαιδευτικών και μελών ειδικού εκπαιδευτικού και ειδικού βοηθητικού προσωπικού. Οι αριθμοί έχουν τη σημασία τους. Κατά το τρέχον σχολικό έτος 2022 - 2023 έχουμε προχωρήσει στην πρόσληψη τριάντα οκτώ χιλιάδων εννιακοσίων τριάντα τεσσάρων αναπληρωτών εκπαιδευτικών και μελών ειδικού εκπαιδευτικού και βοηθητικού προσωπικού σε όλες τις δομές Πρωτοβάθμιας και Δευτεροβάθμιας Εκπαίδευσης. Πέρυσι το 2021 - 2022 τριάντα μία χιλιάδες πεντακόσιες σαράντα οχτώ προσλήψεις, αύξηση περίπου 25%, την οποία δεν θα την έλεγα μικρή, όπως την λέτε εσείς στην ερώτησή σας και ειδικά όταν σας είπα ότι πολλοί από τους διορισμούς και πολλές από τις προσλήψεις έγιναν για πρώτη φορά.

Συγκεκριμένα και ειδικότερα για την ειδική αγωγή και εκπαίδευση, μόνιμοι διορισμοί. Κατά τη διετία 2021 - 2022 έχουν διοριστεί τέσσερις χιλιάδες τετρακόσιοι ογδόντα εννιά μόνιμοι εκπαιδευτικοί, δύο χιλιάδες τριακόσιοι έντεκα στην πρωτοβάθμια, δύο χιλιάδες εκατόν εβδομήντα οκτώ στη δευτεροβάθμια, χίλια τετρακόσια σαράντα μέλη ειδικού εκπαιδευτικού και βοηθητικού προσωπικού σε κενές οργανικές θέσεις. Σύνολο διορισμών στην ειδική αγωγή και εκπαίδευση πέντε χιλιάδες τετρακόσιοι είκοσι εννιά. Επαναλαμβάνω -με κίνδυνο να κουράσω- η πρώτη στα χρονικά της εκπαιδευτικής διαδικασίας για την ειδική αγωγή.

Αναπληρωτές: Το τρέχον σχολικό έτος 2022 - 2023 έχουν προσληφθεί στην ειδική αγωγή και εκπαίδευση δώδεκα χιλιάδες διακόσιοι εννιά εκπαιδευτικοί, εννέα χιλιάδες εξακόσιοι ογδόντα στην πρωτοβάθμια, δύο χιλιάδες διακόσιοι πενήντα εννιά στη Δευτεροβάθμια Εκπαίδευση, καθώς επίσης και έξι χιλιάδες εκατόν τριάντα ένα μέλη ειδικού εκπαιδευτικού και βοηθητικού προσωπικού. Σύνολο προσλήψεων αναπληρωτών στην ειδική αγωγή και εκπαίδευση, έως τώρα, δεκαοχτώ χιλιάδες τριακόσιες σαράντα. Στην πρώτη φάση προσλήψεων που υλοποιήθηκε στις 26-8-2022.

Στη δεύτερη που υλοποιήθηκε στις 30-9-2022 -υλοποιήθηκαν και ολοκληρώθηκαν- έχει καλυφθεί η συντριπτική πλειοψηφία των κενών και στις παράλληλες στηρίξεις και στις ΣΜΕΑΕ και στα τμήματα ένταξης. Υπάρχουν όμως εναπομείναντα κενά ή και θα προκύψουν κενά, γιατί θα γίνουν νέες γνωματεύσεις παράλληλων στηρίξεων, γιατί κάποιοι εκπαιδευτικοί ενδεχομένως για λόγους ανεξάρτητους από τη θέλησή τους να μην μπορούν. Θα καλυφθούν αμέσως γιατί στο τέλος της επόμενης εβδομάδας ολοκληρώνεται η δεύτερη φάση της υποβολής αιτημάτων για παράλληλη στήριξη και ειδικό εκπαιδευτικό και βοηθητικό προσωπικό. Επεξεργάζονται ήδη οι υπηρεσίες τα αιτήματα αυτά και θα ανακοινώσουμε τις νέες προσλήψεις.

Αυτά στην πρωτολογία. Στη δευτερολογία και άλλες εξηγήσεις στα θέματα που θέσατε.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Κανέλλη, έχετε τον λόγο για τη δευτερολογία σας.

**ΛΙΑΝΑ ΚΑΝΕΛΛΗ:** Έχω πενήντα χρόνια στον δημόσιο λόγο και δεν ωρύομαι, δεν φωνάζω, παθιάζομαι!

Το θεωρώ προνόμιο του ανθρώπου να μπορεί ακόμα να παθιάζεται και να μη ρομποτοποιείτε, ακολουθώντας πιστά, τυφλά, ενίοτε και κόντρα στη συνείδησή του, κασετούλες και κειμενάκια γραμμένα από αρμόδιες, άψυχες υπηρεσίες.

Η υποκρισία πολλές φορές αφορά στην πραγματικότητα. Δεν ήταν προσωπικός ο χαρακτηρισμός. Το ότι ακολουθείτε δύο τόνους, πιστέψτε με και λόγω δουλειάς, μπορώ να ακολουθήσω εκατόν είκοσι δύο. Αυτό δεν πρόκειται να παρηγορήσει -και κανένας αριθμός από αυτούς που μου είπατε- τους γονείς που έχουν παιδιά στο σχολείο στον Πειραιά και εν όψει του χειμώνα, του πολέμου στην Ουκρανία, όλων αυτών των πραγμάτων, δεν πληρώνονται τα χρήματα στο ηλεκτρικό και η ΔΕΔΔΗΕ απειλεί να κόψει το ηλεκτρικό.

Δεν είναι θέμα παιδείας. Τι έρχομαι εγώ και λέω εδώ μέσα σήμερα! Γιατί παθιάζομαι με αυτά τα πράγματα! Άχρηστα είναι λοιπόν! Υπάρχουν σχολεία που είναι σε κοντέινερ; Μπορείτε να μου πείτε ότι δεν υπάρχουν; Να με διαβεβαιώσετε; Να αρχίσω να σας λέω που είναι; Θα σας υποτιμήσω. Ντροπή! Το ξέρετε, όμως, ότι υπάρχουν σχολεία για παιδιά ανάπηρα μέσα σε κοντέινερ.

Υπάρχει κάποιος από τον ελληνικό λαό αυτή την στιγμή, από τους ανθρώπους που είναι εδώ, από αυτούς που μας ακούν, τον οποιονδήποτε, μέσα ή έξω, να αντιλαμβάνεται τι σημαίνει παιδί ανάπηρο σε κοντέινερ; Έχει κανένας την αίσθηση ότι υπάρχουν κοντέινερ πολυτελείας των οκτακοσίων τετραγωνικών, των τετρακοσίων τετραγωνικών που πληρούν όλες τις προδιαγραφές και τις προϋποθέσεις ώστε να είναι παιδιά μέσα σε κοντέινερ;

Δεν είναι θέμα παιδείας, όχι. Μπορεί να είναι θέμα πολεοδομίας. Δεν αντιλέγω. Καθόλου. Στην ερώτησή μου τι σας ζήτησα; Να μου πείτε πώς θα καλύψετε τα κενά. Θα σας πω και κενά που δεν μπορείτε να καλύψετε. Μπορείτε, όμως, να χαράξετε πολιτική εκπαιδευτική, αλλά αυτό συνεπάγεται βέβαια και πολιτική οικονομική και πολιτική μιας σειράς από άλλα πράγματα και χρειάζεται πλήρη ανατροπή η υπάρχουσα μέχρι σήμερα για να μην καυχιέται κάποιος ότι επί δώδεκα χρόνια δεν είχε διοριστεί κανένας και τώρα διορίζονται μαζικά κάποιοι. Οι περισσότεροι από αυτούς, δε, έχετε υπ’ όψιν σας, είναι αναπληρωτές. Οι περισσότερες πάγιες ανάγκες σε αυτά τα σχολεία καλύπτονται από αναπληρωτές. Και οι αναπληρωτές δεν μπορούν να αναπτύξουν σχέσεις με παιδιά, που έχουν εξαιρετική ανάγκη την προσωπική, διαρκή και σταθερή σχέση με γνωστά πρόσωπα γύρω γύρω, εκτός κι αν κάποιος δεν το έχει μελετήσει σε βάθος αυτό το πράγμα.

Ας φύγουμε από τις μεταφορές, ας φύγουμε από τα κτήρια και τους κινδύνους, ας φύγουμε από όλα αυτά και πάμε στην ουσία. Ξέρετε γιατί πολλαπλασιάστηκαν φέτος τα παιδιά που ζητάνε εγγραφή σε αυτά τα σχολεία; Διότι μέχρι πρότινος τα πήγαιναν στις βιοτικές δομές και έτσι όπως εξελίσσεται η οικονομική κατάσταση για τον Έλληνα, τον πιο φτωχό, τον μεσαίο, τον μικρομεσαίο, τον αυτοαπασχολούμενο χίλια δυο, δεν έχουν πια τη δυνατότητα να τα πάνε στις ιδιωτικές δομές. Παρ’ ότι το σύνολο του σχεδίου θα ήταν -είμαι σίγουρη δηλαδή- αν κάποιος σας έδινε ένα πράσινο φως να τα κάνετε όλα μία ΜΚΟ αυτά. Το έχετε κάνει και αλλού με ΜΚΟ.

Γιατί σας το λέω; Γιατί σε σχολεία άθλια, επειδή βάφεται ένας τοίχος, μπαίνει ταμπέλα χορηγός τάδε. Κάπου έκαναν μια ξύλινη επένδυση κι έχει χορηγό τάδε. Μπαίνεις μέσα και απουσιάζουν παιδιά γιατί δεν μπορούν οι γονείς να τα πάνε εκεί με ιδιωτικό μέσο, γιατί δεν υπάρχει άλλος τρόπος να τα πάνε και γιατί η βενζίνη έχει πάει εκεί που έχει πάει, αλλά βάλαμε την ταμπέλα του χορηγού, γιατί κάποιος εδέησε και έβαψε έναν τοίχο.

Είναι ντροπή να λέμε ότι χρειαζόμαστε χορηγό για να βαφτεί ένας τοίχος ή να μπει μια ξύλινη επένδυση κάπου. Αποκλείεται να μην συμφωνούμε, κυρία Μακρή, σε αυτό. Αποκλείεται. Αποκλείεται ακόμα κι αν μας χώριζε άβυσσος πολιτική, που μας χωρίζει, αποκλείεται να μη συμφωνούμε σε αυτό, ότι είναι ντροπή στον 21ο αιώνα με τα λεφτά που υπάρχουν και τα δουλεύει ο κόσμος να μην μπορεί να εξασφαλίσει ένα σχολείο για το ανάπηρο παιδί του, όπου δεν θα χρειάζεται να ευγνωμονεί έναν χορηγό, που μια μέρα τού έκατσε και είπε θα πάω να βάψω έναν τοίχο για να μπει και το όνομά μου σε ταμπέλα. Αποκλείεται να μη συμφωνούμε σε αυτό.

Να σας πω κάτι; Οι γονείς που έχουν ανάπηρα παιδιά, δύο ή τρεις φορές την εβδομάδα πρέπει να πηγαίνουν σε άλλον χώρο για εργοθεραπεία, σε άλλον χώρο για λογοθεραπεία, γιατί δεν υπάρχει κεντρική αντίληψη σχηματισμού σχολικών συγκροτημάτων γι’ αυτή τη δουλειά με τη μεταφορά εξασφαλισμένη, όπου αυτές οι δραστηριότητες και οι ανάγκες οι πραγματικές, οι επιστημονικές να γίνονται μέσα.

Θέλετε να σας πάω μία μέρα να βρείτε μια μάνα ή έναν πατέρα και πολλούς από αυτούς που, επειδή λείπει νοσηλευτής σε τέτοιο σχολείο, πάει και κάνει τη μέτρηση του ζαχάρου του παιδιού της, που είναι ανάπηρο, από τα κάγκελα; Πάει και κάνει τη μέτρηση του ζαχάρου του παιδιού της γιατί δεν υπάρχει νοσηλευτής διορισμένος μέσα στο σχολείο. Τι να έρθω να πω; Δεν σας βρήκα «σάκο του μποξ» αυτή τη στιγμή σε προσωπικό επίπεδο, ως Υπουργείο Παιδείας, σας βρήκα τον κατ’ εξοχήν αυτουργό, που όφειλε να είναι, και ηθικό αυτουργό κάθε βελτίωσης που θα μπορούσε να γίνει, με το υπάρχον σύστημα, με τα ΕΣΠΑ ή οτιδήποτε. Δεν με νοιάζει από πού θα τα πάρετε. Αυτό που με νοιάζει είναι να γίνουν γρήγορα και άμεσα. Και χώρος υπάρχει και κτήρια υπάρχουν και κτήρια μπορούν να χτιστούν. Επιστήμονες υπάρχουν, έμψυχο δυναμικό υπάρχει. Θα μπορούσε να είναι οργανωμένα και αυτά τα παιδιά όντως να ζουν σαν άνθρωποι και κυρίως να απελευθερωθούν για την κοινωνία οι δυνάμεις που λέγονται γονείς, που λέγονται συγγενείς, που λέγονται κηδεμόνες, που λέγεται το χέρι της οικογένειας, που αυτά τα παιδιά τα μεγαλώνει. Δεν τα ανέχεται, τα αγαπά και τα βοηθά.

Αυτό ζητάμε από το Υπουργείο Παιδείας, να διδάξει με τα ανάπηρα παιδιά την παιδεία που οφείλει να έχει ο ελληνικός λαός κι όχι στυγνά και σκέτα μόνο την εκπαίδευση, περί τη διαφορετικότητα όταν πρόκειται για αναπηρία ή όταν πρόκειται για οτιδήποτε άλλο.

Για να απαλυνθεί όχι ο πόνος των γονιών, αλλά να αξιοποιηθεί η ικανότητά τους να τα βγάζουν πέρα με ένα παιδί ανάπηρο και να τους μένει χρόνος να ζούνε, να αναπνέουν και να δουλεύουν χωρίς να κάνουν για τα παιδιά αυτό που όφειλε να κάνει ένα πολιτισμένο κράτος στον 21ο αιώνα, με τέτοιες τεχνολογικές δυνατότητες. Γιατί βλέπετε σε αυτά τα παιδιά δεν αρκεί η τηλεμάθηση ή το τάμπλετ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα ήθελα να πω στη συνάδελφό μου ότι ποτέ δεν τη χαρακτήρισα ωρυόμενη. Δεν το έκρινα αυτό, δεν ξέρω πού το καταλάβατε και δεν το είπα. Και δεν θα το πω ούτε τώρα, παρ’ ότι εσείς με πολύ ευκολία με χαρακτηρίσατε υποκρίτρια. Είπατε ότι έχετε πενήντα χρόνια στον δημόσιο βίο και αυτό σας επιτρέπει να έχετε και πολλές διαβαθμίσεις στη φωνή σας.

Σύμφωνοι! Έχετε και μεγάλη εμπειρία όμως και μέσα στη Βουλή, η οποία σας επιβάλλει να ξέρετε ότι δεν μπορεί ένας εκπρόσωπος του Υπουργείου Παιδείας, είτε Υπουργός είτε Υφυπουργός να απαντήσει για λογαριασμό άλλων Υπουργείων.

Είναι κανόνας κοινοβουλευτικός. Μας αρέσει, δεν μας αρέσει, θα τον σεβαστούμε.

Μπορεί να ήταν άψυχα αυτά που είπα. Μπορεί οι αριθμοί -σας το είπα και στην αρχή- να μη δημιουργούν τη διάθεση σε αυτούς που ακούν εμένα, να σας απαντώ, να ταυτιστούν μαζί μου. Αυτοί οι άψυχοι αριθμοί, που μου τους έδωσαν οι υπηρεσιακοί παράγοντες είναι το ακριβές, είναι οι αριθμοί που αποδεικνύουν την ευαισθησία του Υπουργείου. Γιατί οι αριθμοί αυτοί είναι οι εκπαιδευτικοί μας που διδάσκουν και βοηθούν τα παιδιά που έχουν ειδικές ανάγκες.

Σας λέω, λοιπόν, ότι η μεταφορά των μαθητών -και να επανέλθω και στην ερώτηση- υλοποιείται από τις περιφέρειες. Οι περιφέρειες ελέγχονται, επιβλέπονται, καθοδηγούνται -διαλέξετε όποιο ρήμα θέλετε- από το Υπουργείο Εσωτερικών. Αυτό είναι το ισχύον θεσμικό πλαίσιο. Αυτές είναι οι υπουργικές αποφάσεις, οι οποίες καθορίζουν τους όρους και τις προϋποθέσεις με τις οποίες οι μαθητές Πρωτοβάθμιας, Δευτεροβάθμιας Εκπαίδευσης των δημοσίων σχολείων μεταφέρονται από τον τόπο διαμονής τους στο σχολείο όπου φοιτούν και αντίστροφα.

Οι ίδιες διατάξεις υπηρετούν και τα θέματα έγκαιρης έναρξης της μεταφοράς μαθητών, τις διαδικασίες σύναψης των δημοσίων συμβάσεων...

**ΛΙΑΝΑ ΚΑΝΕΛΛΗ:** Γι’ αυτές μιλάω.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ενδεχομένως, να μη σας αρέσουν αυτά που λέω. Οφείλω να απαντήσω στην ερώτησή σας, όπως τη θέσατε, εξηγώντας σε εκείνους που μας ακούν -γιατί εσείς ξέρετε- ότι δεν έχει αρμοδιότητα το Υπουργείο Παιδείας.

Σε ό,τι αφορά…

**ΛΙΑΝΑ ΚΑΝΕΛΛΗ:** Αλλάξτε τις προϋποθέσεις.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, μη διακόπτετε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κοιτάξτε, κυρία Κανέλλη, να συζητήσουμε σοβαρά, γιατί είστε μια πολύ σοβαρή γυναίκα. Σας το αναγνωρίζουν και σας το έχουν πιστώσει όλοι.

Σε μια σοβαρή, λοιπόν, συνάδελφο θα πω ότι εγώ δεν μπορώ να αλλάξω τίποτε. Αν κάποιος άλλος στη θέση τη δική μου, με άλλη ιδεολογία, με άλλες προδιαγραφές, με άλλες προϋποθέσεις, με άλλες προτεραιότητες το αλλάξει, καλώς.

Με τα ισχύοντα, με τα οποία και συμφωνώ απολύτως, ενημερώνω δι’ υμών εκείνους που ακούν ότι για τους μαθητές που φοιτούν σε Σχολικές Μονάδες Ειδικής Αγωγής και Εκπαίδευσης -ΣΜΕΑΕ θα το λέω εφεξής- ισχύουν τα εξής:

Η μεταφορά αυτών των μαθητών από τη διαμονή τους ή από τον τόπο στον οποίο συγκεντρώνονται στο σχολείο όπου φοιτούν και αντίστροφα πραγματοποιείται, για λόγους ευαισθησίας, χωρίς τους χιλιομετρικούς περιορισμούς που υπάρχουν για τα άλλα παιδιά και δικαιολογημένα. Μεταφέρονται με τα ιδιόκτητα μέσα των δήμων ή των περιφερειών. Εάν αυτό δεν είναι εφικτό…

Με ακούτε ή τα ξέρετε και δεν πρέπει να απαντήσω;

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κυρία Υπουργέ.

**ΛΙΑΝΑ ΚΑΝΕΛΛΗ:** …(Δεν ακούστηκε)

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Μα με ρωτάτε για αυτά. Αν δεν σας ενδιαφέρει η απάντηση και θέλετε απλώς ένα βήμα να πείτε όσα πείτε, δεν πειράζει, δεν απαντώ.

**ΛΙΑΝΑ ΚΑΝΕΛΛΗ:** Να μην ξανακάνω ερώτηση, αν δεν μπορείτε να αλλάξετε τίποτα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εγώ μπορώ να απαντήσω. Εσείς δεν θέλετε να καταλάβετε, αλλά δεν έχει σημασία. Ας πω αυτά που πρέπει να πω.

Εάν, λοιπόν, δεν υπάρχουν ιδιόκτητα μέσα και κρίνεται οικονομικά ασύμφορο από πλευράς κόστους, μεταφέρονται με δημόσια σύμβαση υπηρεσιών, πάντοτε από τους δήμους και τις περιφέρειες.

Για όλα αυτά οι δήμοι και οι περιφέρειες χρηματοδοτούνται ετησίως από την ΚΑΠ. Εγγράφονται τα σχετικά κονδύλια στον κρατικό προϋπολογισμό. Για το έτος 2022 έχει προγραμματιστεί να κατανεμηθεί στις περιφέρειες της χώρας για την κάλυψη δαπάνης μεταφοράς μαθητών συνολικό ποσό ύψους 174 εκατομμυρίων ευρώ.

Η μόνη αρμοδιότητα του Υπουργείου μας είναι να στελεχώσει με οδηγούς και συνοδηγούς τα σχολικά λεωφορεία που μεταφέρουν τους μαθητές των ΣΜΕΑΕ. Οι Σχολικές Μονάδες Ειδικής Αγωγής και Εκπαίδευσης είναι είκοσι πέντε στην επικράτεια. Φέτος προσλήφθηκαν δεκαέξι υπάλληλοι ΙΔΟΧ κλάδων οδηγών και συνοδών, με διάρκεια σύμβασης έως δέκα μήνες, για την κάλυψη της μεταφοράς των μαθητών που φοιτούν σε αυτές τις ΣΜΕΑΕ.

Σε ό,τι αφορά τα σχολικά κτήρια, επίσης θα σας στεναχωρήσω. Είναι υποχρέωση και είναι και ευθύνη του Υπουργείο Μεταφορών και Υποδομών διά της εποπτευόμενης από αυτό το Υπουργείο ΚΤΥΠ.

Αυτά είναι τα ισχύοντα, κυρία Κανέλλη. Δεν αλλάζουν. Συμφωνώ με το πώς ισχύουν και, εν πάση περιπτώσει, όποιος διαφωνεί, ας τα αλλάξει και βάσει αυτών θα κριθεί.

Όταν πρέπει να ιδρυθεί μια σχολική μονάδα, εξασφαλίζεται πρώτα από τους δήμους βεβαίωση για την ύπαρξη κατάλληλου χώρου στέγασης, δυνατότητα χρηματοδότησης μέσω του προϋπολογισμού του δήμου και με αυτές τις προϋποθέσεις έχουν ιδρυθεί όλες ΣΜΕΑΕ της επικράτειας. Αυτά λέει ο νόμος. Έτσι γίνεται.

**ΛΙΑΝΑ ΚΑΝΕΛΛΗ:** Στο Περιστέρι πηγαίντε να δείτε πώς λειτουργεί ο νόμος.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σε ό,τι αφορά την ανέγερση νέων δημόσιων σχολικών μονάδων, η Διεύθυνση Τεχνικών Υπηρεσιών του Υπουργείου μας εκπονεί κτηματολογικά προγράμματα, για να βοηθήσει την ΚΤΥΠ και τους δήμους.

Δεν έχει εντοπιστεί στο αρχείο της υπηρεσίας μας αίτημα που να σχετίζεται με τις στεγαστικές ανάγκες των ΕΝΕΕΓΥΛ Περιστερίου, Αγίας Παρασκευής και Βόλου, όπως επίσης για τα Κέντρα Διάγνωσης Αξιολόγησης και Συμβουλευτικής και Υποστήριξης, τα ΚΕΔΑΣΥ, της Δυτικής Αττικής, της Α΄ Αθήνας και της Καρδίτσας. Αντίθετα, σε τελική διαδικασία επεξεργασίας βρίσκεται το κτηριολογικό πρόγραμμα του ΕΝΕΕΓΥΛ Λάρισας. Έχουν χορηγηθεί εγκεκριμένα κτιριολογικά προγράμματα για το 1ο ΚΕΔΑΣΥ Πειραιά, το 2ο ΚΕΔΑΣΥ Πειραιά.

Με αυτά ολοκλήρωσα. Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Προχωρούμε στην τρίτη με αριθμό 39/10-10-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας και Θρησκευμάτων με θέμα: «Άμεση κάλυψη των αναγκών σε σχολικούς νοσηλευτές στο σχολείο του Δήμου Ηρακλείου».

Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, το κόμμα μας κατέθεσε σχετική ερώτηση στις 16-9-2022, που αφορούσε το πολύ σοβαρό πρόβλημα, που έχει ανακύψει με την έλλειψη σχολικών νοσηλευτών στα σχολεία του Δήμου Ηρακλείου. Εγώ θα έλεγα και πανελλαδικά είναι πρόβλημα. Βέβαια, απάντηση στην ερώτηση δεν πήραμε.

Μέχρι σήμερα, πάντως, από τις οκτώ περιπτώσεις μαθητών -εξ όσων γνωρίζουμε- στα σχολεία του Ηρακλείου που χρήζουν βοήθειας με σχολικό νοσηλευτή, μόνο οι τρεις περιπτώσεις μαθητών καλύφθηκαν, με αποτέλεσμα τα παιδιά αυτά να παραμένουν στα σχολεία χωρίς παρακολούθηση, με όποιους σοβαρούς κινδύνους αυτό συνεπάγεται, ακόμα και για την ίδια τους τη ζωή.

Θα έχει, όμως, ένα ενδιαφέρον να μας δώσετε εσείς τα στοιχεία και για τον Νομό Ηρακλείου αλλά και πανελλαδικά, μιας και ο Προϊστάμενος της Δευτεροβάθμιας Εκπαίδευσης Ηρακλείου απέφυγε να με συναντήσει, παρ’ όλο που τον έχω αναζητήσει στο τηλέφωνο.

Χαρακτηριστική είναι η περίπτωση, της μη χορήγησης νοσηλευτικής βοήθειας σε δεκατριάχρονη μαθήτρια Γυμνασίου στην πόλη του Ηρακλείου με σακχαρώδη διαβήτη «Τύπου 1», παιδιού μονογονεϊκής οικογένειας, που καλείται είτε να αλλάξει σχολείο, προκειμένου να συνεχίσει να περιθάλπεται από σχολικό νοσηλευτή, είτε να πληρώσουν οι γονείς ιδιωτικό νοσηλευτή.

Αυτή η απαράδεκτη κατάσταση δεν είναι κάποιο τυχαίο συμβάν, δεν είναι κάποια αβλεψία των υπηρεσιακών παραγόντων του Υπουργείου. Θα έλεγα είναι συνέπεια της εφαρμοζόμενης πολιτικής διαχρονικά των κυβερνήσεων, που αντιλαμβάνεται τις ανάγκες ζωτικής σημασίας ως κόστος. Αυτή είναι η πραγματική αιτία. Είναι η πολιτική που αναγορεύει τα πάντα σε ατομική ευθύνη, «βγάζοντας λάδι» τις κρατικές ευθύνες, που μετακυλίει μία υποχρέωση του κράτους στους γονείς, που εξωθούνται -όσοι, βέβαια, έχουν τη δυνατότητα- να καλύψουν και αυτό το κόστος με δική τους οικονομική επιβάρυνση, μπροστά στο αδιέξοδο και την ανάγκη προστασίας της υγείας των παιδιών τους.

Θα σας ρωτούσαμε, λοιπόν, κυρία Υπουργέ, αν προτίθεστε να υπάρξει άμεσα ρύθμιση, έτσι ώστε να εγκριθούν τώρα -χωρίς καθυστέρηση, δικαιολογίες ή αστερίσκους, που πιθανά να προβληθούν- όλα τα αιτήματα για την τοποθέτηση σχολικών νοσηλευτών στα σχολεία του Δήμου Ηρακλείου και πανελλαδικά και για να προσληφθεί μόνιμο επιστημονικό δυναμικό σε κάθε σχολική μονάδα, ώστε να καλύπτεται κάθε είδους υγειονομική και ιατρική ανάγκη, εντός των σχολείων και για όλους τους μαθητές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε.

Θα ξεκινήσω, κύριε συνάδελφε, γιατί ζητήσατε στοιχεία και πανελλαδικά και για τον Νομό Ηρακλείου, να σας πω ότι, πράγματι, έγιναν πάρα πολλές προσλήψεις, έγιναν πάρα πολλοί διορισμοί. Δεν θα ξαναπώ τα νούμερα, είναι γνωστά. Τα είπα και πριν στον κ. Δελλή. Θα λέω με κάθε ευκαιρία, αλλά δεν χρειάζεται να τα επαναλάβω ξανά σήμερα.

Στους διορισμούς, λοιπόν, περιλαμβάνονται και μέλη ειδικού εκπαιδευτικού και ειδικού βοηθητικού προσωπικού και ανάμεσά τους, βεβαίως και μέλη ΠΕ είκοσι πέντε των Σχολικών Νοσηλευτών. Από τους είκοσι πέντε χιλιάδες διορισμούς, λοιπόν, των τελευταίων ετών, οι χίλιοι τετρακόσιοι σαράντα αφορούν σε μέλη ειδικού εκπαιδευτικού προσωπικού και ειδικού βοηθητικού προσωπικού, χίλιοι σαράντα το 2020 και τετρακόσιοι το 2022. Από αυτούς τους χίλιους τετρακόσιους σαράντα διορισμούς, οι εκατόν ογδόντα τέσσερις -αναλυτικότερα εκατόν δεκατέσσερις το 2020 και εβδομήντα το 2022- αφορούν στους σχολικούς νοσηλευτές, που διορίστηκαν σε σχολικές μονάδες ειδικής αγωγής και εκπαίδευσης.

Παράλληλα, για το σχολικό έτος 2022-2023, έχουν γίνει δύο φάσεις πρόσληψης, συνολικά, έξι χιλιάδων εκατόν τριάντα ενός αναπληρωτών μελών ειδικού εκπαιδευτικού και βοηθητικού προσωπικού, με την πρώτη φάση να υλοποιείται, ήδη, από τις 26 Οκτωβρίου 2022.

Από αυτό το σύνολο, οι δύο χιλιάδες, δηλαδή, από τις έξι χιλιάδες εκατόν τριάντα έναν αναπληρωτές, οι δύο χιλιάδες πεντακόσιες πενήντα εννέα προσλήψεις αφορούν στην εξειδικευμένη υποστήριξη, αυτό που λέμε «παράλληλη στήριξη» και από αυτούς, οι χίλιοι τετρακόσιοι εννιά είναι σχολικοί νοσηλευτές.

Ως προς την περιοχή του Ηρακλείου για την οποία να ρωτάτε, οι προσλήψεις που έχουν μέχρι στιγμής υλοποιηθεί για την εξειδικευμένη υποστήριξη είναι συνολικά ενενήντα δύο, πενήντα μία στον κλάδο Σχολικών Νοσηλευτών και σαράντα μία στον κλάδο Ειδικού Βοηθητικού Προσωπικού.

Πέρα από αυτά, από αυτές τις πενήντα μία προσλήψεις των σχολικών νοσηλευτών οι σαράντα μια αφορούν στην πρωτοβάθμια εκπαίδευση, οι δέκα στη δευτεροβάθμια. Από τις σαράντα μία προσλήψεις ειδικού βοηθητικού προσωπικού οι τριάντα πέντε αφορούν στην πρωτοβάθμια και οι έξι στη δευτεροβάθμια.

Στη δεύτερη φάση προσλήψεων στο Ηράκλειο προσλήφθηκαν δώδεκα αναπληρωτές για το πρόγραμμα εξειδικευμένης υποστήριξης, από τους οποίους οι εννέα είναι στον κλάδο Σχολικών Νοσηλευτών -έξι στην πρωτοβάθμια, τρεις στη δευτεροβάθμια- και οι τρεις στον κλάδο Ειδικού Βοηθητικού Προσωπικού, δύο στην πρωτοβάθμια, μία στη δευτεροβάθμια.

Θα πρέπει να σας πω κάτι το οποίο είμαι σίγουρη ότι γνωρίζετε, ότι στον κλάδο των Νοσηλευτών υπάρχει έλλειψη επαρκούς αριθμού υποψηφίων. Ακριβώς επειδή αυτό το πρόβλημα είναι γνωστό, το 2021, στη Βουλή ψηφίστηκε τροπολογία του Υπουργείου μας -νόμος του κράτους πια- με την οποία μπορούν να προσληφθούν ως προσωρινοί αναπληρωτές εκπαιδευτικοί γενικής εκπαίδευσης του κλάδου Νοσηλευτικής που είναι ενταγμένοι στον αξιολογικό πίνακα του ΑΣΕΠ.

Αυτή η τροπολογία, η οποία διευκολύνει στο να προσλαμβάνονται και να καλύπτονται οι ανάγκες αυτές, σας λέω, κύριε συνάδελφε, ότι από το δικό σας το κόμμα δεν ψηφίστηκε. Πέρασε κατά πλειοψηφία. Εσείς ψηφίσατε αρνητικά.

Η δυνατότητα αυτή προβλέφθηκε να ενεργοποιείται εφόσον οι λειτουργικές ανάγκες των σχολικών μονάδων πρωτοβάθμιας και δευτεροβάθμιας εκπαίδευσης σε σχολικούς νοσηλευτές δεν μπορούν να καλυφθούν από μέλη του κλάδου των Σχολικών Νοσηλευτών.

Τέλος, για να βελτιωθεί το ποσοστό κάλυψης των αναγκών στην εξειδικευμένη υποστήριξη, έχουν εκδοθεί υπουργικές αποφάσεις. Εκδόθηκε και άλλη υπουργική απόφαση που τροποποίησε την αρχική για τα καθήκοντα και τις αρμοδιότητες των κλάδων του Ειδικού Βοηθητικού Προσωπικού και των Σχολικών Νοσηλευτών στην εξειδικευμένη υποστήριξη και προβλέπεται ότι η ΠΕ 25, δηλαδή οι σχολικοί νοσηλευτές και αυτοί που υπηρετούν ως ειδικό βοηθητικό προσωπικό αναλαμβάνουν το σύνολο των μαθητών, όταν υπάρχει έγκριση της Διεύθυνσης Ειδικής Αγωγής του ΥΠΕΘ της ίδιας σχολικής μονάδας, ενώ μπορούν με απόφαση του διευθυντή εκπαίδευσης, να ασκούν τα καθήκοντά τους για την κάλυψη αναγκών, πάντα με την έγκριση της Διεύθυνσης Ειδικής Αγωγής του ΥΠΕΘ, συστεγαζόμενων σχολείων.

Και στο σημείο αυτό, γι’ αυτούς που υπηρετούν ως ειδικό βοηθητικό προσωπικό παραμένει η αναφορά «εφόσον πρώτα καλύπτονται οι ανάγκες στη σχολική μονάδα που υπηρετούν».

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υφυπουργέ, όταν μπαίνετε στον κόπο να δώσετε στοιχεία, πρέπει ταυτόχρονα να μας λέτε -για να υπάρχει και το συγκρίσιμο- και ποιες είναι οι πραγματικές ανάγκες των σχολικών μονάδων, ποιες είναι οι πραγματικές ανάγκες της κοινωνίας. Διότι κάθε φορά η απάντησή σας είναι καρμπόν, κάναμε τόσες προσλήψεις εδώ, κάναμε τόσες προσλήψεις εκεί, κάναμε αυτό, εξειδικευμένο προσωπικό κ.λπ..

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Αφού τις κάναμε;

**ΕΜΜΑΝΟΥΗΛ ΣΥΝΤΥΧΑΚΗΣ:** Οι πραγματικές ανάγκες ποιες είναι; Διότι εδώ, στην ερώτηση, σας έθεσα πολύ συγκεκριμένα ερωτήματα. Δηλαδή, τι; Δεν καλύφθηκαν όλοι οι σχολικοί νοσηλευτές. Υπάρχει συγκεκριμένη περίπτωση μαθήτριας με σακχαρώδη διαβήτη τύπου Α΄ που δεν έχει σχολικό νοσηλευτή.

Μπορείτε να μας πείτε εάν αυτό το παιδί θα έχει αύριο το πρωί σχολικό νοσηλευτή; Είναι απλό το ερώτημα.

Όσο δε γι’ αυτό που είπατε, ότι το ΚΚΕ δεν ψήφισε έτσι ώστε εκπαιδευτικοί να γίνονται σχολικοί νοσηλευτές, επιτρέψτε μου, αλλά διά της ανάθεσης πάτε να λύσετε το πρόβλημα; Ο εκπαιδευτικός θα μετατραπεί σε σχολικό νοσηλευτή, όταν υπάρχουν είκοσι μία χιλιάδες νοσηλευτές που περιμένουν διορισμούς και δεν τους κάνετε. Μία προκήρυξη έγινε, όπου θα προσληφθούν με μόνιμη σχέση τέσσερις χιλιάδες νοσηλευτές. Θα προσληφθούν τέσσερις χιλιάδες νοσηλευτές;

Την ίδια στιγμή έρχεστε και λέτε ότι υπάρχει έλλειψη επαρκούς ενδιαφέροντος για σχολικούς νοσηλευτές. Τι θα πει «δεν υπάρχει ενδιαφέρον για σχολικούς νοσηλευτές»; Μονιμοποιήστε τους. Υπάρχει εργαζόμενος που θα του πεις «θα πας σε μια μόνιμη και σταθερή δουλειά» και θα πει όχι;

Αν, λοιπόν, θέλετε να λύσετε το πρόβλημα, μονιμοποιείστε και τους σχολικούς νοσηλευτές, τους νοσηλευτές γενικότερα, όχι με σύμβαση ορισμένου χρόνου, με επικουρικούς γιατρούς στα νοσοκομεία, με αναπληρωτές στα σχολεία και πάει λέγοντας.

Είναι μια πάγια τακτική της Κυβέρνησης η μετάθεση ευθυνών. Το κάνατε και σήμερα. Η σύμβουλός σας σε μια τηλεφωνική επικοινωνία που είχα προσπάθησε να μεταθέσει τις ευθύνες αλλού. Οι ευθύνες είναι αποκλειστικά της Κυβέρνησης.

Ρίξατε λίγο-πολύ το μπαλάκι στη διεύθυνση δευτεροβάθμιας εκπαίδευσης, ως υπεύθυνες για τον προσδιορισμό των κενών τους και την ιεράρχηση των αναγκών τους. Στην πραγματικότητα, παραδέχεστε έμμεσα ότι υπάρχουν ακάλυπτα κενά. Υπάρχουν ακάλυπτα κενά και ενώ ισχυριστήκατε ότι η πρόθεση της Κυβέρνησης είναι η κάλυψη των κενών, είπατε ότι κατά περίπτωση υπάρχουν οικονομικοί και διοικητικοί περιορισμοί ανά περιφέρεια, που αποτελούν ένα πρόσθετο εμπόδιο. Δηλαδή, ουσιαστικά ομολογείτε ότι κάποια κενά δεν θα καλυφθούν ποτέ.

Και σας ρωτάμε: Ποιος αναλαμβάνει την ευθύνη, αν -χτύπα ξύλο- μηδενιστεί η έκκριση ινσουλίνης στο συγκεκριμένο παιδί που σας αναφέρουμε και χρειαστεί επί τόπου να του χορηγηθεί ινσουλίνη. Πείτε μου ποιος θα κάνει την ινσουλίνη. Ο εκπαιδευτικός; Ο εκπαιδευτικός είναι το παιδί για όλες τις δουλειές;

Μα, μιλάμε για πλήρη απαξίωση. Είναι αυτό που είπατε και στην προηγούμενη απάντηση της ερώτησης της κ. Κανέλλη. Πλήρης διάχυση των ευθυνών, δηλαδή από «τον Άννα στον Καϊάφα», πινγκ-πονγκ οι ευθύνες σε κεντρικό, σε τοπικό επίπεδο, από τον Υπουργό στη σύμβουλο, από το Υπουργείο στην Περιφερειακή Διεύθυνση Εκπαίδευσης και όλοι μαζί την ευθύνη στους ίδιους τους γονείς.

Αντιλαμβάνεστε τι σταυρό σηκώνουν αυτές οι οικογένειες, τι ψυχοκοινωνικά προβλήματα δημιουργούνται στα ίδια τα παιδιά, όταν τους λέτε με τόση ευκολία «αλλάξτε σχολικό περιβάλλον»; Διότι αυτό λέτε στους γονείς: «Για να σώσετε το παιδί σας, για να λυθεί το πρόβλημα, πάρτε το από το σχολείο, όπου εκεί έχει τους φίλους του, εκεί ενσωματώθηκε κ.λπ. και πηγαίνετέ το σε έναν άλλο διαφορετικό σχολικό χώρο. Ακόμα και μία περίπτωση να είναι, όπως αυτή που σας αναφέρω, πρέπει να καλυφθεί τώρα. Χθες έπρεπε να καλυφθεί!

Τώρα πρέπει να καλυφθούν αυτές οι ανάγκες και μάλιστα, σε μόνιμη βάση και όχι να ψάχνουμε κάθε χρόνο πόσοι θα έρθουν, αν θα έρθουν, πώς θα λύσουμε το πρόβλημα, ποιος έχει την ευθύνη κ.ο.κ.. Αυτό που χρειάζεται, στην πραγματικότητα, είναι μία υγειονομική μονάδα σε κάθε σχολείο και όχι με αναπληρωτές, που η δουλειά τους έχει ημερομηνία έναρξης και ημερομηνία λήξης. Και όχι μόνο οι νοσηλευτές. Εδώ χρειάζονται ψυχολόγοι, χρειάζονται κοινωνικοί λειτουργοί, κοινωνιολόγοι. Είδατε τι συμβαίνει έξω, τη δυσοσμία της κοινωνίας που σαπίζει. Δεν μπορούμε να ανεχτούμε για κανέναν άνθρωπο, πολύ περισσότερο για ένα παιδί, να μην έχει ιατρική παρακολούθηση.

Τέτοιες μονάδες, λοιπόν, θα έχουν την ευθύνη παρακολούθησης των μαθητών, εκτίμησης της υγείας τους, παροχής πρώτων βοηθειών, περιοδικών προληπτικών ελέγχων, σε συνεργασία με τα κέντρα υγείας και τα νοσοκομεία. Αυτά τα οποία λέμε δεν είναι ούτε μαξιμαλισμός ούτε κάτι το ανεδαφικό. Είναι κάτι το ρεαλιστικό και πατάει στις επείγουσες σύγχρονες ανάγκες. Το ότι δεν υλοποιούνται αυτά τα ζητήματα οφείλεται στο ότι η πολιτική σας δεν τα έχει ως προτεραιότητα και αποτελούν κόστος.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως.

**ΕΜΜΑΝΟΥΗΛ ΣΥΝΤΥΧΑΚΗΣ:** Με αυτές, λοιπόν, τις σκέψεις, σας λέμε να απαντήσετε πάρα πολύ συγκεκριμένα εάν θα καλύψετε τα ακάλυπτα κενά που εμφανίζονται στην έλλειψη σχολικών νοσηλευτών στην Περιφερειακή Ενότητα Ηρακλείου, σε ολόκληρη την Κρήτη, σε ολόκληρη τη χώρα. Είναι απλό το ερώτημα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Παραμένει, βεβαίως, ότι δεν ψηφίσατε αυτή τη δυνατότητα διευκόλυνσης για να προσληφθούν και να υπάρχουν σχολικοί νοσηλευτές.

**ΕΜΜΑΝΟΥΗΛ ΣΥΝΤΥΧΑΚΗΣ:** Σας απάντησα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εντάξει, συμβουλευτήκατε τον κ. Δελή, που είναι πιο έμπειρος κοινοβουλευτικά. Σας έδωσε μια απάντηση με την οποία δεν κατάλαβα τι εννοείτε. Πάντως, δεν την ψηφίσατε.

Θέλω να σας πω κάτι…

**ΕΜΜΑΝΟΥΗΛ ΣΥΝΤΥΧΑΚΗΣ:** Ότι ζητάμε μόνιμες σχέσεις εργασίας, αυτό δεν είναι απάντηση;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Πραγματικά, μερικές φορές είναι κουραστικό, αν δεν είναι ενοχλητικό…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Συντυχάκη. Αφήστε την κυρία Υπουργό να απαντήσει.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ούτε σας άκουσα αν μου λέτε κάτι στο οποίο πρέπει να απαντήσω.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, όπως δεν διακοπήκατε, το λιγότερο!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ως προς αυτή τη μόνιμη επωδό όλων των Βουλευτών του ΚΚΕ να μιλούν για διάχυση ευθυνών, θέλω να σας πω ότι από τη δική μου την πλευρά, έχετε μια πολύ συγκεκριμένη απάντηση. Αν εσείς αγνοείτε την κοινοβουλευτική πρακτική, που επιβάλλει -δεν επιτρέπει απλώς, επιβάλλει- σε κάθε Υπουργείο να απαντά για τα θέματα της αρμοδιότητάς του, δεν είναι δική μου ευθύνη. Ούτε θα γίνω δασκάλα σας ούτε θα σας διδάξω πώς ασκείται ο κοινοβουλευτικός έλεγχος!

Έρχεστε κάθε φορά εδώ πέρα και βάζετε ένα σωρό θέματα που δεν αφορούν στο δικό μας Υπουργείο -το ξέρω επειδή συνήθως εγώ απαντώ στον κοινοβουλευτικό έλεγχο- και όταν δεν σας απαντώ από σεβασμό στους συναδέλφους και από σεβασμό στην κοινοβουλευτική πρακτική, έχετε τη μόνιμη καραμέλα «κάνουμε διάχυση ευθυνών». Καμμία διάχυση ευθυνών δεν κάνουμε.

**ΕΜΜΑΝΟΥΗΛ ΣΥΝΤΥΧΑΚΗΣ:** Υπάρχει ένα από αυτά που είπα που δεν σας αφορά;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε συνάδελφε, σας παρακαλώ!

**ΕΜΜΑΝΟΥΗΛ ΣΥΝΤΥΧΑΚΗΣ:** Μα, λέτε ψέματα!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας παρακαλώ πολύ! Σας ακούω με σεβασμό, όπως οφείλω. Ακούστε με και εσείς με προσοχή, και όχι με σεβασμό. Ακούστε αυτά που λέω με προσοχή.

**ΕΜΜΑΝΟΥΗΛ ΣΥΝΤΥΧΑΚΗΣ:** Υπάρχει κάτι που δεν σας αφορά;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Και όταν σας ενημερώνουμε, είτε οι συνεργάτες του γραφείου μας είτε εμείς οι ίδιοι στη Βουλή, σας ενημερώνουμε με βάση τα ισχύοντα. Εάν δεν σας αρέσουν, δεν φταίμε. Δεν πειράζει.

Σας λέω, λοιπόν, για τα συγκεκριμένα που ρωτήσατε. Στο Ηράκλειο στο διδακτικό έτος 2022 - 2023 στην πρωτοβάθμια εκπαίδευση έχουν ικανοποιηθεί τριάντα οκτώ από τα σαράντα ένα ως τώρα εγκεκριμένα αιτήματα για πρόσληψη σχολικού νοσηλευτή. Στη δευτεροβάθμια εκπαίδευση, που ανήκει και η περίπτωση που επικαλεστήκατε, έχουν καλυφθεί οι δέκα από τις δεκαπέντε λειτουργικές ανάγκες του κλάδου Σχολικών Νοσηλευτών πλήρους ωραρίου, οι επτά στην πρώτη φάση προσλήψεων και οι τρεις στη δεύτερη φάση. Για τις πέντε λειτουργικές ανάγκες που απομένουν στη δευτεροβάθμια εκπαίδευση, θα ακολουθηθεί νέα καταχώριση για να καλυφθούν στην επόμενη φάση προσλήψεων αναπληρωτών.

Φυσικά, όπως έγινε και στην περσινή σχολική χρονιά, αν χρειαστεί -γιατί χρειάζεται-, για την κάλυψη των αναγκών θα εξεταστεί και η δυνατότητα ενεργοποίησης της ειδικής πρόσκλησης -εκδίδεται από το Υπουργείο μας- ή τις έκδοσης τοπικής πρόσκλησης -εκδίδεται από τις περιφερειακές διευθύνσεις εκπαίδευσης-, ώστε να προσληφθούν αναπληρωτές πλήρους ή μειωμένου ωραρίου με σχέση εργασίας ιδιωτικού δικαίου ορισμένου χρόνου μέχρι να λήξει το διδακτικό έτος.

Η διαδικασία, κύριε συνάδελφε, της πλήρωσης των λειτουργικών κενών είναι και δυναμική και πολυπαραγοντική. Οι εγκρίσεις για τις προσλήψεις των αναπληρωτών σχολικών νοσηλευτών εκδίδονται. Αυτό ενδεχομένως σας απάντησαν και από το γραφείο του Υπουργείου μας και σας ενόχλησε.

Από την αρμόδια διεύθυνση ειδικής αγωγής του Υπουργείου καθ’ όλη τη διάρκεια της σχολικής χρονιάς, τα λειτουργικά κενά συγκεντρώνονται από τις αρμόδιες αποκεντρωμένες υπηρεσίες, γίνεται κατανομή τους, σύμφωνα με τις πιστώσεις του ΕΣΠΑ κυρίως αλλά και του τακτικού προϋπολογισμού, για τη διενέργεια των προσλήψεων. Για τις τοποθετήσεις των προσληφθέντων προσλαμβάνονται και μετά τοποθετούνται, η κάθε διεύθυνση εκπαίδευσης είναι αρμόδια να ιεραρχήσει τις ανάγκες, να προσδιορίσει τον αριθμό των κενών. Αυτό αναφέρεται και στη ρυθμιστική απόφαση για τους αναπληρωτές.

Θα επισημάνω εδώ ότι για την τοποθέτηση σχολικών νοσηλευτών που προσλήφθηκαν στη Διεύθυνση Δευτεροβάθμιας Εκπαίδευσης Ηρακλείου, ελήφθη υπ’ όψιν η γνωμοδότηση του Περιφερειακού Υπηρεσιακού Συμβουλίου Ειδικού Εκπαιδευτικού Προσωπικού της Κρήτης. Με την απόφαση αυτή ιεραρχήθηκαν οι ανάγκες της εξειδικευμένης εκπαιδευτικής υποστήριξης σε σχολικούς νοσηλευτές των εγκριθέντων αιτημάτων κατά την πρώτη φάση. Για τη διαδικασία αυτή η Διεύθυνση Δευτεροβάθμιας Εκπαίδευσης Ηρακλείου ενημέρωσε το σύλλογο γονέων και κηδεμόνων και τους γονείς της μαθήτριας, η οποία σας απασχολεί, και δικαίως, και για την οποία κάνετε και τη σχετική ερώτηση.

Η ευαισθησία είναι δεδομένη. Η ανταπόκριση επίσης να θεωρείτε ότι είναι δεδομένη. Υπάρχουν ειδικές εκπαιδευτικές ανάγκες. Υπάρχουν σοβαρές παθήσεις. Υπάρχει και η πρόθεση του Υπουργείου. Και εδώ θα είμαστε, κατά τη διάρκεια της κοινοβουλευτικής αυτής θητείας, θα απαντήσω και σε άλλες ερωτήσεις, αν κάπου έχετε διαγνώσει ότι υπάρχει κάποια παράλειψη. Και σας βεβαιώ ότι πριν προλάβετε καν να ρωτήσετε, θα τις καλύψουμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Πριν προχωρήσουμε στην τελευταία για σήμερα επίκαιρη ερώτηση, να κάνω μια ανακοίνωση προς το Σώμα:

Οι Υπουργοί Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Υποδομών και Μεταφορών, Ναυτιλίας και Νησιωτικής Πολιτικής και ο Αναπληρωτής Υπουργός Οικονομικών κατέθεσαν την 14-10-2022 σχέδιο νόμου: «Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας αναφορικά με φόρους εισοδήματος και την πρόληψη της φοροδιαφυγής και της φοροαποφυγής».

Παραπέμπεται στην αρμόδια Διαρκή Επιτροπή.

Προχωρούμε στην τελευταία, όπως είπα, ερώτηση για σήμερα. Είναι η δεύτερη με αριθμό 44/10-10-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Για την συνεχή υποβάθμιση των δημόσιων δομών ψυχικής υγείας παιδιών και εφήβων στην Κρήτη».

Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υφυπουργέ, απαράδεκτη και επικίνδυνη, ιδιαίτερα για την ευαίσθητη ομάδα ασθενών παιδιών - εφήβων και των οικογενειών τους, είναι η κατάσταση λόγω της υποστελέχωσης των δημόσιων δομών ψυχικής υγείας παιδιών και εφήβων στην Κρήτη, τη στιγμή μάλιστα που η ανάγκη παιδοψυχιατρικών υπηρεσιών έχει αυξηθεί κατακόρυφα.

Ειδικότερα, οξυμένα είναι τα προβλήματα στην παιδοψυχιατρική κλινική του Πανεπιστημιακού Γενικού Νοσοκομείου Ηρακλείου, τη μοναδική δημόσια κλινική στη νότια Ελλάδα και μία από τις ελάχιστες πανεπιστημιακές παιδοψυχιατρικές κλινικές στη χώρα. Μάλιστα, πρόσφατα, λόγω της συνεχούς υποβάθμισής της, παραιτήθηκε ένας από τους τρεις ειδικευμένους παιδοψυχιάτρους, διευθυντής ΕΣΥ, με εμπειρία τριάντα χρόνια στο ΕΣΥ και μοναδικός γιατρός που κάλυπτε τα παιδοψυχιατρικά εξωτερικά ιατρεία, όπου απευθύνονται καθημερινά οικογένειες με παιδιά όλων των ηλικιών, εισαγγελικές εντολές, πραγματογνωμοσύνες και άλλες περιπτώσεις.

Με την τελευταία παραίτηση στην παιδοψυχιατρική κλινική έμειναν μόνο δύο παιδοψυχίατροι, οι οποίοι καλούνται να κάνουν δεκαπέντε εφημερίες ο καθένας και να μοιράζονται το βάρος μιας κλινικής που εξυπηρετεί όλη την Κρήτη, τις Κυκλάδες και τα Δωδεκάνησα, δηλαδή εξωθούνται στην υπερεργασία και την εξουθένωση, ενώ ταυτόχρονα απειλείται και η ίδια η ύπαρξη της παιδοψυχιατρικής κλινική. Επιπλέον, ελλείψεις υπάρχουν στο νοσηλευτικό προσωπικό, ενώ ανάμεσα στα μείζονα προβλήματα της κλινικής είναι και οι απαράδεκτοι και ανεπαρκείς χώροι.

Για τους ίδιους λόγους υποβάθμισης και υποστελέχωσης παραιτήθηκε και η διευθύντρια του Κοινοτικού Κέντρου Ψυχικής Υγείας Παιδιών και Εφήβων του Βενιζέλειου Νοσοκομείου Ηρακλείου, που κινδυνεύει να αναστείλει τη λειτουργία του, αφού πλέον λειτουργεί μόνο με μία παιδοψυχίατρο, η οποία είναι ιδιώτης με σύμβαση με ημερομηνία λήξης, με αποτέλεσμα να αδυνατούν να εξυπηρετηθούν δεκάδες οικογένειες και αναγκάζονται να απευθυνθούν σε ιδιώτες.

Ταυτόχρονα, εξαιρετικά υποβαθμισμένες είναι και οι αντίστοιχες υπηρεσίες υγείας στα Νοσοκομεία Χανίων, Ρεθύμνου και Λασιθίου, ενώ είναι ουσιαστικά ανύπαρκτη οποιαδήποτε αντίστοιχη δομή πρωτοβάθμιας φροντίδας υγείας για παιδιά και εφήβους. Τεράστια ευθύνη, κατά την άποψή μας, φέρει η σημερινή Κυβέρνηση με την κοροϊδία των συμβάσεων και την εντατικοποίηση σε έναν τόσο ευαίσθητο τομέα, όπως είναι η ψυχική υγεία. Σοβαρές ευθύνες βέβαια έχει και η προηγούμενη κυβέρνηση για τα προβλήματα στη λειτουργία των δομών αυτών, όπως και για την παιδοψυχιατρική κλινική του ΠΑΓΝΗ που ιδρύθηκε με προδιαγεγραμμένη ημερομηνία λήξης, με προσωπικό ορισμένου χρόνου, επιχορηγούμενη από το ΕΣΠΑ.

Σας ρωτάμε, κυρία Υπουργέ, ποια μέτρα προτίθεται να πάρει η Κυβέρνηση ώστε να προκηρυχθεί άμεσα το σύνολο των οργανικών θέσεων των γιατρών που παραμένουν κενές στην Παιδοψυχιατρική Κλινική του ΠΑΓΝΗ και να στελεχωθεί με μόνιμο και αποκλειστικής απασχόλησης προσωπικό όλων των ειδικοτήτων, καθώς και να λυθεί άμεσα το χωροταξικό πρόβλημα της κλινικής; Πρέπει να στελεχωθεί άμεσα το κέντρο ψυχικής υγείας με όλο το αναγκαίο μόνιμο προσωπικό για να καλύπτει τις ανάγκες της πρωτοβάθμιας φροντίδας ψυχικής υγείας.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο.

**ΖΩΗ ΡΑΠΤΗ (Υφυπουργός Υγείας):** Ευχαριστώ, κύριε Πρόεδρε.

Κύριε συνάδελφε, αποτελεί κοινό τόπο ότι τα παιδιά και οι έφηβοι συνιστούν μια ευαίσθητη κοινωνική ομάδα, και βεβαίως είναι μια ειδική κατηγορία ληπτών υπηρεσιών ψυχικής υγείας. Γνωρίζουμε επίσης όλοι ότι η παιδική και εφηβική ηλικία είναι ένα καθοριστικό στάδιο της ζωής των ανθρώπων και εκεί τίθενται όλες οι βάσεις για την ανάπτυξη της προσωπικότητάς τους. Είναι όμως μια προτεραιότητα γι’ αυτή την Κυβέρνηση, ιδρύοντας το χαρτοφυλάκιο της ψυχικής υγείας και των εξαρτήσεων ο Πρωθυπουργός, να ενισχύσει τις υπηρεσίες που αφορούν σε παιδιά και εφήβους σε όλη τη χώρα.

Ειδικά για την κλινική στην οποία εσείς αναφέρεστε, γνωρίζετε νομίζω και εσείς ότι η κλινική διαθέτει τις τέσσερις οργανικές θέσεις παιδοψυχίατρων, και σήμερα αυτή τη στιγμή που μιλάμε υπηρετούν τρεις. Ο κ. Μποτζάκης, στον οποίο αναφέρεστε, ο παιδοψυχίατρος, δεν έχει ακόμα παραιτηθεί. Όμως, είναι αλήθεια ότι ένας ακόμα παιδοψυχίατρος διορίστηκε επί δικής μας Κυβέρνησης. Άρα ενισχύσαμε την κλινική.

Σ' ό,τι αφορά το κομμάτι της προκήρυξης, επίσης πρέπει να γνωρίζετε ότι τον Φεβρουάριο του 2021 είχαμε προκηρύξει τη θέση παιδοψυχίατρου, η οποία όμως κατέστη άγονη. Γενικότερα από το 2020 έχουμε προκηρύξει για το ΠΑΓΝΗ και εν γένει συνολικά για ψυχιάτρους και παιδοψυχίατρους εφτά θέσεις. Και στο σύνολο της Κρήτης έχουμε προκηρύξει δεκαεννέα θέσεις για τις επίμαχες ειδικότητες.

Ωστόσο -γνωρίζετε και εσείς- ότι κάποιες από αυτές τις προκηρύξεις έχουν καταστεί άγονες και αυτό είναι το πάγιο πρόβλημα της απροθυμίας ως προς τις συγκεκριμένες ειδικότητες να έρθουν σε συγκεκριμένες νησιωτικές περιοχές.

Όμως, επιτρέψτε μου να πω ότι είναι πλήρης υπερβολή η αναφορά σας για υποστελέχωση αυτής της κλινικής, αφού στην Κλινική του ΠΑΓΝΗ σήμερα λειτουργούν και εργάζονται πάνω από είκοσι άτομα προσωπικό. Συγκεκριμένα, πέραν των τριών παιδοψυχιάτρων, υπάρχουν ένας ψυχίατρος, ο οποίος είναι μέλος ΔΕΠ, και επιπλέον ένας ψυχίατρος, ο οποίος καλύπτει τις εφημερίες και εκτελεί το αγροτικό του. Παράλληλα, υπάρχουν και τρεις ψυχολόγοι και δώδεκα νοσηλευτές.

Σήμερα γίνεται μια μεγάλη προσπάθεια για την κάλυψη των κενών θέσεων. Τον Αύγουστο μάλιστα, προκηρύξαμε εκατόν έξι θέσεις μόνιμου νοσηλευτικού προσωπικού και περιμένουμε τώρα -και νομίζω ότι το επόμενο διάστημα θα εγκριθούν άμεσα- δύο θέσεις επικουρικών παιδοψυχιάτρων και φυσικά θα επαναπροκηρύξουμε τη θέση του παιδοψυχιάτρου που έχει καταστεί άγονη.

Όμως, πέραν των όσων αναφέρετε, επίσης, είναι ανακριβή τα στοιχεία που μνημονεύετε στη δική σας ερώτηση και συγκεκριμένα: Η χρηματοδότηση για την κλινική έχει αυξηθεί. Το 2019 είχε προϋπολογισμό 450.000 ευρώ, το 2021 έφτασε συνολικά στις 610.000 ευρώ και για το 2022 και μέχρι σήμερα -δηλαδή, με στοιχεία αρχών του Σεπτεμβρίου- έχει χρηματοδοτηθεί με 480.000 ευρώ. Άρα υπάρχει πλήρης αύξηση της χρηματοδότησης.

Δεύτερον, δεν αποτελεί βεβαίως τη μοναδική Ψυχιατρική Κλινική που ασχολείται με παιδιά και εξυπηρετεί την Κρήτη, τις Κυκλάδες και τα Δωδεκάνησα. Η πραγματικότητα είναι ότι στη νότια Ελλάδα υπάρχουν ακόμα πολλές δομές, τις οποίες έχουμε ενισχύσει. Ενδεικτικά να πω ότι έχουμε ενισχύσει και την Πάτρα, το Πανεπιστημιακό Γενικό Νοσοκομείο της Τρίπολης, αλλά βεβαίως και τη Ρόδο.

Θέλω, λοιπόν, να σας πω, σύμφωνα με τα στοιχεία του νοσοκομείου, μόλις το 2% των περιστατικών είναι εκτός Κρήτης. Όλα τα υπόλοιπα περιστατικά που εξυπηρετούνται είναι και αφορούν την Περιφερειακή Ενότητα του Ηρακλείου.

Βεβαίως να πω ότι σε σχέση με τη συγκεκριμένη κλινική, πρόσφατα και συγκεκριμένα τον Σεπτέμβριο, εγκρίθηκε η οριστική μελέτη για την προσθήκη κατ’ επέκταση μιας διώροφης οικοδομής τετρακοσίων τετραγωνικών, για να μπορέσουμε να δημιουργήσουμε την κλινική οξέων για τα παιδιά και τους εφήβους και για να εξυπηρετηθούν καλύτερα, μόλις παραδοθεί στο κοινό μετά από τη διαγωνιστική διαδικασία.

Τώρα, σε σχέση με το Κο.Κε.Ψ.Υ.Π.Ε. του «Βενιζέλειου», πράγματι μέχρι τον Σεπτέμβριο υπηρετούσαν καλύπτοντας τις τρεις από τις τέσσερις οργανικές θέσεις μια διευθύντρια παιδοψυχίατρος, μια επιμελήτρια παιδοψυχίατρος και μια επικουρική επιμελήτρια. Πράγματι, παραιτήθηκε η παιδοψυχίατρος και τότε δημιουργήθηκε το κενό. Έγιναν άμεσα ενέργειες για την αντιμετώπιση αυτού του κενού και μάλιστα εκεί σήμερα μεταβαίνουν δύο παιδοψυχίατροι ανά δεκαπενθήμερο από το ΠΑΓΝΗ για τη διεκπεραίωση των θεραπειών.

Αυτό φυσικά δεν συνιστά κάλυψη της θέσης, αφού μόλις τώρα έχει παραιτηθεί. Όμως, επειδή στο ενεργό προσωπικό περιλαμβάνονται και τρεις ψυχολόγοι και δύο κοινωνικοί λειτουργοί και, γνωρίζοντας ότι αυτό αποτελεί προσωρινή λύση, πρόκειται άμεσα να καλύψουμε την κενή θέση και να κάνουμε προκήρυξη νέας θέσης.

Να πω, τέλος, ότι και για το Κο.Κε.Ψ.Υ.Π.Ε. έχει αυξηθεί η κρατική χρηματοδότηση. Το 2019 η προηγούμενη κυβέρνηση είχε προβλέψει 370.000 ευρώ, το 2021 είχε φτάσει 420.000 ευρώ, ενώ το πρώτο τρίμηνο του 2022 έχουν εκταμιευθεί 387.000 ευρώ.

Βεβαίως, ευελπιστούμε ότι δεν θα κηρυχθούν άγονες και πάλι οι νέες προκηρύξεις οι οποίες θα εκδοθούν.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Κύριε Συντυχάκη, περιμένετε μισό λεπτό να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και τέσσερεις συνοδοί εκπαιδευτικοί από το 3ο Δημοτικό Σχολείο Παλαμά Καρδίτσας.

Η Βουλή σάς καλωσορίζει και σας ευχόμαστε «καλή πρόοδο».

(Χειροκροτήματα από όλες τις πτέρυγες της Βουλής)

Και για να μην έχετε απορία, αυτή τη στιγμή γίνεται -και ολοκληρώνεται- μια διαδικασία που ονομάζεται κοινοβουλευτικός έλεγχος. Τι σημαίνει αυτό; Ένας Βουλευτής ερωτά και ο αντίστοιχος Υπουργός -εν προκειμένω, Υπουργός είναι η κ. Ράπτη- απαντά.

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Έγινε προσπάθεια μιας καθησυχαστικής αφήγησης από την πλευρά της κυρίας Υπουργού ότι όλα λύνονται, για να μην πω ότι όλα λύθηκαν. Γιατί αν κάποιος σας ακούσει, αυτό το συμπέρασμα βγάζει, ότι όλα είναι λυμένα.

Θα σας έλεγα το εξής, ότι λύση δεν μπορεί να είναι τα μπαλώματα. Μπορεί η προτεραιότητα για την Κυβέρνηση να είναι αυτό ακριβώς, δηλαδή να είναι οι προσωρινές λύσεις, να είναι τα μπαλώματα, μόνο και μόνο γιατί πρέπει με αυτό τον τρόπο να καλυφθούν τα τεράστια κενά που έχει η κλινική στην ψυχική υγεία, αλλά και τον κίνδυνο να κλείσει, γιατί εδώ μιλάμε για τέτοιο κίνδυνο.

Ξέρετε, από τον Ιούνιο η διοίκηση του νοσοκομείου έχει δεσμευτεί για την προκήρυξη των δυο επικουρικών θέσεων γιατρών -από τον Ιούνιο, έχουν περάσει τέσσερις μήνες. Δεν μιλάμε για τους μόνιμους, που αυτό πραγματικά θα έλυνε το πρόβλημα. Μιλάμε για δύο επικουρικούς γιατρούς και ακόμα δεν έχει γίνει η προκήρυξη. Γιατί; Αυτά, όμως, είναι το αποτέλεσμα μιας συνεχούς υποβάθμισης μιας τόσο κρίσιμης κλινικής και η οποία καταλήγει σε εμπαιγμό σε τελική ανάλυση από την πλευρά της Κυβέρνησης που μιλάει περί ενίσχυσης της ψυχικής υγείας στην Κρήτη.

Η πραγματικότητα, βέβαια, είναι εντελώς διαφορετική. Δεν ξέρω αν έχετε πάει στο Πανεπιστημιακό Νοσοκομείο, μπορεί και να έχετε πάει. Δεν αρκεί, όμως, να έχεις πάει, εξαρτάται από ποια σκοπιά θα δεις το πρόβλημα, για να το αντιμετωπίσεις. Διότι αυτά τα οποία λέμε, δεν τα σκαρφιζόμαστε από την γκλάβα μας. Προφανώς, έχουμε συζητήσει με τα σωματεία, με τους εργαζόμενους, με τους γιατρούς, με τους νοσηλευτές, έχουμε περιοδεύσει στους χώρους και γνωρίζουμε πάρα πολύ καλά τι ακριβώς συμβαίνει.

Παρά, λοιπόν, τις συνεχείς δεσμεύσεις από πλευράς του Υπουργείου, των διοικήσεων και των ΥΠΕ, δεν έχει δοθεί καμμία λύση, για παράδειγμα, για το πρόβλημα της υπερεφημέρευσης των γιατρών που είναι μια ένδειξη για τα προβλήματα που υπάρχουν.

Μιλάμε για το κλείσιμο της Παιδοψυχιατρικής -υποθέτω το ξέρετε ότι έκλεισε η Παιδοψυχιατρική- στις 16 Ιουνίου με αίτημα τη λύση του εφημεριακού προβλήματος, αλλά και για τα άλλα μείζονα προβλήματα της κλινικής, όπως είναι: οι απαράδεκτοι και ανεπαρκείς χώροι -δεν τα λέμε εμείς, οι εργαζόμενοι τα λένε ότι υπάρχουν απαράδεκτοι και ανεπαρκείς χώροι-, η στελέχωση της κλινικής με συμβασιούχους, η γενικότερη υποστελέχωση σε επίπεδο νοσοκομείου, αλλά και πρωτοβάθμιων παιδοψυχιατρικών υπηρεσιών που οδηγεί εκατοντάδες οικογένειες να στρέφονται προς τον ιδιωτικό τομέα.

Αντίθετα από αυτά τα οποία λέτε, μετά από τέσσερις μήνες η κλινική μετράει ακόμη λιγότερο προσωπικό και το πρόβλημα γιγαντώνεται με ταχύτατους ρυθμούς. Η κατάσταση αυτή, βέβαια, δεν είναι τωρινή. Είναι αποτέλεσμα μιας χρόνιας υποβάθμισης -θα το επαναλαμβάνουμε- υποχρηματοδότησης και υποστελέχωσης του δημόσιου συστήματος υγείας.

Το Σωματείο Εργαζομένων του Πανεπιστημιακού Νοσοκομείου Ηρακλείου από την ίδρυση της Παιδοψυχιατρικής Κλινικής είχε προειδοποιήσει για τις τεράστιες συνέπειες που θα έχει στη λειτουργία μιας τέτοιας κρίσιμης κλινικής η χρηματοδότηση από το πρόγραμμα ΕΣΠΑ και έδωσε αγώνα με τους εργαζόμενους, ώστε να παραμείνουν στη δουλειά τους και να μπορέσει η κλινική να μείνει ανοιχτή στην Κρήτη.

Τεράστια ευθύνη φέρουν και οι προηγούμενες κυβερνήσεις και η κυβέρνηση του ΣΥΡΙΖΑ που ίδρυσε μία κλινική με ημερομηνία λήξης και που η τωρινή συνέχισε την κοροϊδία των συμβάσεων, της υπερεφημέρευσης και της εντατικοποίησης σε αυτό τον ευαίσθητο τομέα της ψυχικής υγείας.

Οι όποιες, λοιπόν, δημόσιες δομές ψυχικής υγείας παιδιών έχουν απομείνει, παραμένουν ανοιχτές χάρη στις υπεράνθρωπες προσπάθειες του προσωπικού. Είναι ευθύνη του κράτους να κρατηθούν αυτές οι δομές ανοιχτές.

Και σε ό,τι έχει να κάνει με εμάς, δεν θα επιτρέψουμε να αντιμετωπίζεται το θέμα της ψυχικής υγείας και συνολικά της υγείας ως κόστος. Δεν θα επιτρέψουμε να παιχτούν παιχνίδια με την υγεία του λαού. Από αυτή την άποψη, δώστε λύσεις: Να προκηρυχτούν άμεσα το σύνολο των οργανικών θέσεων των γιατρών που παραμένουν κενές. Να στελεχωθεί η Παιδοψυχιατρική με μόνιμο και αποκλειστικής απασχόλησης προσωπικό όλων των ειδικοτήτων που να είναι επαρκές σε αριθμό και ικανό να ανταπεξέλθει στις αυξανόμενες παιδοψυχιατρικές ανάγκες. Να λυθεί το χωροταξικό πρόβλημα της κλινικής. Επιστροφή των χώρων της παιδοψυχιατρικής, ώστε τα παιδιά να νοσηλεύονται με ασφάλεια. Και να ενισχυθεί βέβαια, και η πρωτοβάθμια φροντίδα υγείας με μόνιμες προσλήψεις σε κέντρα ψυχικής υγείας, στο κοινοτικό κέντρο ψυχικής υγείας παιδιών και στα κέντρα διάγνωσης, αξιολόγησης, συμβουλευτικής υποστήριξης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΖΩΗ ΡΑΠΤΗ (Υφυπουργός Υγείας):** Θέλω να καλωσορίσω και εγώ τα παιδιά από τον Παλαμά Καρδίτσας και τους δασκάλους τους και θα πω ότι είναι μεγάλη η χαρά μας που είστε εδώ και παρακολουθείτε αυτή τη διαδικασία.

Κύριε Συντυχάκη, απαντώντας σας θα παραπέμψω προηγουμένως στα όσα είπα εν τάχει, δηλαδή στο ότι μία οργανική θέση είναι κενή. Αυτή την οργανική θέση την προκηρύξαμε στο ΠΑΓΝΗ και κατέστη άγονος ο διαγωνισμός, διότι δεν βρέθηκε κάποιος παιδοψυχίατρος να θέλει να έρθει να υπηρετήσει εκεί. Την επαναπροκηρύσσουμε. Όσον αφορά δε στους επικουρικούς γιατρούς στους οποίους αναφερθήκατε, το νοσοκομείο την έχει ήδη υποβάλλει την αίτηση και άμεσα πρόκειται να εγκριθεί η προκήρυξη για τους δύο επικουρικούς.

Επειδή έχω επισκεφθεί πολλές φορές και το Πανεπιστημιακό Νοσοκομείο του Ηρακλείου και βεβαίως όλα τα νοσοκομεία της Κρήτης, έχω να πω ότι, σε αντίθεση με όσα είπατε εδώ στο Σώμα, η πραγματικότητα είναι ότι οι χώροι της πανεπιστημιακής κλινικής του Ηρακλείου είναι χώροι αξιοπρεπέστατοι, είναι χώροι στους οποίους γίνεται εξαιρετική δουλειά από το προσωπικό, τόσο από τους παιδοψυχιάτρους όσο και τους εργαζόμενους. Και βεβαίως, ενισχύεται, όπως είπα προηγουμένως, η κλινική αυτή με νέα πτέρυγα τετρακοσίων τετραγωνικών, την οποία θα δημοπρατήσουμε άμεσα ως κλινική οξέων περιστατικών.

Κύριε Συντυχάκη, είναι αλήθεια ότι τα παιδιά και οι έφηβοί μας πιέστηκαν ιδιαίτερα κατά την πανδημία και έχουν περισσότερη ανάγκη από τέτοιες υπηρεσίες. Σήμερα, στο Υπουργείο γίνεται μια ιδιαίτερα μεγάλη προσπάθεια και με πόρους από το Ταμείο Ανάκαμψης να μπορέσουμε να δημιουργήσουμε και νέες δομές στο Ηράκλειο της Κρήτης, από το οποίο και εσείς κατάγεστε. Και βεβαίως, όχι μόνο σε όλη την Κρήτη, αλλά και σε ολόκληρη την Ελλάδα.

Ειδικά για την Κρήτη, θα αναφέρω ότι πρόκειται να δημιουργηθούν στο Ηράκλειο της Κρήτης συγκεκριμένες νέες δομές. Μιλώντας για τις δομές, από τις εκατόν τέσσερις συνολικά νέες δομές ψυχικής υγείας που θα δημιουργήσουμε σε όλη τη χώρα, που κάποιες από αυτές αφορούν τα παιδιά και τους εφήβους, στο Ηράκλειο της Κρήτης πρόκειται να δημιουργήσουμε το πρώτο κέντρο για την πρώιμη έως έγκαιρη παρέμβαση στην ψύχωση, γιατί τρεισήμισι χιλιάδες παιδιά τον χρόνο διαγιγνώσκονται με ψυχωσικά προβλήματα. Και εκεί άμεσα έχει ήδη δημοπρατηθεί και πρόκειται να λειτουργήσει μέσα στο 2022 αυτό το κέντρο.

Επίσης, μέσα στο Ηράκλειο της Κρήτης πρόκειται να δημιουργηθεί ένα οικοτροφείο για τα παιδιά αυτά και ένα κέντρο ημέρας, αλλά και μια κινητή μονάδα για άτομα με άνοια. Το λέω αυτό, γιατί τα ζητήματα που αφορούν την άνοια εντάσσονται και αυτά μέσα στα ζητήματα της ψυχικής υγείας.

Είναι σαφέστατο ότι υπάρχει βούληση για νέα κίνητρα στις προκηρύξεις, γιατί ξέρετε ότι στις νησιωτικές περιοχές, όπως είναι η Κρήτη, επειδή είναι πολύ ακριβά τα ενοίκια, αλλά βεβαίως είναι και πολύ ακριβή η ζωή εκεί, κάποιος δεν επιλέγει να έρθει να μείνει στην Κρήτη γι’ αυτόν ακριβώς τον λόγο. Θα υπάρξουν λοιπόν κίνητρα, όπως έχει πει και ο Υπουργός, για μεγαλύτερη κάλυψη σε γιατρούς. Και τέτοια κίνητρα είναι να προκηρύσσονται οι θέσεις -και πράγματι έτσι θα γίνει- σε υψηλότερο βαθμό, είτε σε βαθμό επιμελητή Α΄ ή διευθυντή, προκειμένου να είναι ελκυστική η προκήρυξη για να μπορέσει να έρθει ένας τέτοιος γιατρός να υπηρετήσει.

Εξετάζεται και το ζήτημα της μερικής απασχόλησης για όπου υπάρχουν ακόμα άγονες προκηρύξεις, που είναι κι αυτό μια λύση, γιατί σήμερα μαθαίνω ότι στο Ηράκλειο της Κρήτης ιδιώτες ψυχίατροι και παιδοψυχίατροι δίνουν ραντεβού σε τρεις έως τέσσερις μήνες από την ημέρα που κάποιος θα ζητήσει ένα συγκεκριμένο ραντεβού.

Κύριε Πρόεδρε, θα ήθελα την ανοχή σας για λίγο.

Σε ό,τι αφορά τις άλλες δομές ψυχικής υγείας -γιατί αναφέρατε ότι δεν υπάρχουν δομές πρωτοβάθμιας φροντίδας στην Κρήτη- πέραν του «Βενιζέλειου», λειτουργεί στα Χανιά το Κέντρο Ψυχικής Υγείας του Νομού Χανίων. Το ίδιο και στο Ρέθυμνο το Κέντρο Ψυχικής Υγείας. Επίσης, στο Ηράκλειο λειτουργεί το Κέντρο Ψυχικής Υγιεινής και Έρευνας, το οποίο βοηθά παιδιά και εφήβους.

Στον ψυχιατρικό τομέα των Χανίων υπηρετούν σήμερα εξήντα εννέα εργαζόμενοι, πέντε ψυχίατροι, δύο παιδοψυχίατροι, δύο ψυχίατροι και βεβαίως πενήντα τέσσερις νοσηλευτές. Έχουν γίνει προκηρύξεις στον τομέα των Χανίων δύο θέσεων ψυχιάτρων, με τη μεγάλη προκήρυξη που έγινε αυτή τη στιγμή στον «αέρα», και έχουν ήδη προσληφθεί δύο επικουρικοί ψυχίατροι.

Πέραν αυτών, πρόσφατα ολοκληρώθηκε η διεθνής διαγωνιστική διαδικασία -γιατί αν δεν υπάρχει και στα Χανιά, φυσικά όλοι θα έρχονται στην Ψυχιατρική Κλινική του Ηρακλείου- για τη σύγχρονη ψυχιατρική κλινική στον Νομό Χανίων ύψους 3 εκατομμυρίων ευρώ.

Τέλος, και στο Ρέθυμνο λειτουργούν και υπηρετούν τρεις ψυχίατροι, ένας παιδοψυχίατρος, πέντε ψυχολόγοι και δεκατέσσερις νοσηλευτές. Και μάλιστα, τώρα τον Αύγουστο προκηρύξαμε θέσεις γιατρών και νοσηλευτών. Και συγκεκριμένα, μια θέση ψυχιάτρου και σαράντα τρεις θέσεις νοσηλευτών και βοηθών νοσηλευτών.

Κλείνοντας, θα πω ότι η ενίσχυση των υπηρεσιών ψυχικής υγείας δεν είναι ένα κενό γράμμα, είναι μια πραγματικότητα. Το Ταμείο Ανάκαμψης, που είναι το χρηματοδοτικό εργαλείο που η Ευρωπαϊκή Ένωση διαθέτει σήμερα μετά την πανδημία του κορωνοϊού για να δημιουργήσουμε νέες δομές και υπηρεσίες, έδωσε στον τομέα ψυχικής υγείας και απεξάρτησης του Υπουργείου Υγείας τη δυνατότητα να δημιουργήσουμε σε όλη τη χώρα με 56 εκατομμύρια ευρώ εκατόν τέσσερις νέες δομές, σε συνεργασία και με τον ιδιωτικό τομέα, ο οποίος σε συνεργασία χρόνια τώρα δουλεύει για την απο-ασυλοποίηση και την παροχή υπηρεσιών ψυχικής υγείας σε ενήλικες, σε παιδιά και εφήβους και στην τρίτη ηλικία.

Γνώμονάς μας είναι ότι μέσα στο 2022 θα εγκαινιάσουμε και τις εξήντα έξι καινούργιες δομές που δημιουργήσαμε.

Ολοκληρώνοντας, κύριε Πρόεδρε, θα πω ότι οι υπόλοιποι διαγωνισμοί μέχρι τις εκατόν τέσσερις θα πραγματοποιηθούν μέσα στο 2023 και βεβαίως μέσα στο 2023 θα εγκαινιάσουμε και τις υπόλοιπες δομές μέχρι τις εκατόν τέσσερις.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 16.17΄ λύεται η συνεδρίαση για τη Δευτέρα 17 Οκτωβρίου 2022 και ώρα 17.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**