(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΑ΄

Τετάρτη, 19 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 3ο Δημοτικό Σχολείο Αμαρουσίου και το 1ο Γυμνάσιο Αυλώνα, σελ.   
3. Ανακοινώνεται η υπ’ αριθμόν 10065/6496, από 6 Οκτωβρίου 2022 απόφαση του Προέδρου της Βουλής για τη Συγκρότηση των Διαρκών Επιτροπών Της Βουλής, σελ.   
4. Ειδική Ημερήσια Διάταξη:

Αίτηση άρσης ασυλίας Βουλευτή: συζήτηση και λήψη απόφασης, σύμφωνα με το άρθρο 62 του Συντάγματος και το άρθρα 43Α και 83 του Κανονισμού της Βουλής, για την αίτηση άρσης της ασυλίας του Βουλευτή κ. Κωνσταντίνου Μπάρκα, σελ.   
5. Ονομαστική ψηφοφορία επί της Ειδικής Ημερήσιας Διάταξης:, σελ.   
6. Επιστολικές ψήφοι επί της ονομαστικής ψηφοφορίας, σελ.   
7. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς την Υπουργό Παιδείας και Θρησκευμάτων, με θέμα: «Απαράδεκτη η ανευθυνότητα στη φύλαξη και ασφάλεια των φοιτητικών εστιών», σελ.   
 β) Προς τον Υφυπουργό παρά τω Πρωθυπουργώ αρμόδιο για θέματα Επικοινωνίας και Ενημέρωσης, κ. Ιωάννη Οικονόμου με θέμα: «Αναγκαία Προστασία της κοινωνίας από τον κανιβαλισμό των ΜΜΕ», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Παιδείας και Θρησκευμάτων «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων», σελ.   
2. Κατάθεση σχεδίου νόμου:

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, Επικρατείας, οι Αναπληρωτές Υπουργοί Οικονομικών και Εσωτερικών, καθώς και Υφυπουργός Πολιτισμού και Αθλητισμού κατέθεσαν την 18η Οκτωβρίου του 2022 σχέδιο νόμου: «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες περιβαλλοντολογικές διατάξεις», σελ.   
3. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων: «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΝΤΩΝΙΑΔΗΣ Ι. , σελ.   
 ΒΙΛΙΑΡΔΟΣ Β. , σελ.   
 ΚΑΚΛΑΜΑΝΗΣ Ν. , σελ.   
 ΚΕΦΑΛΙΔΟΥ Χ. , σελ.   
  
Β. Επί των επικαίρων ερωτήσεων:  
 ΚΕΦΑΛΙΔΟΥ Χ. , σελ.   
 ΟΙΚΟΝΟΜΟΥ Ι. , σελ.   
 ΣΑΚΟΡΑΦΑ Σ. , σελ.   
 ΣΥΡΙΓΟΣ Ε. , σελ.   
  
Γ. Επί του σχεδίου νόμου του Υπουργείου Παιδείας και Θρησκευμάτων:  
 ΑΣΗΜΑΚΟΠΟΥΛΟΥ Σ. , σελ.   
 ΒΙΛΙΑΡΔΟΣ Β. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΔΕΛΗΣ Ι. , σελ.   
 ΘΕΟΧΑΡΗΣ Θ. , σελ.   
 ΜΑΡΚΟΥ Κ. , σελ.   
 ΣΑΚΟΡΑΦΑ Σ. , σελ.   
 ΣΥΡΙΓΟΣ Ε. , σελ.   
 ΤΖΟΥΦΗ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΑ΄

Τετάρτη 19 Οκτωβρίου 2022

Αθήνα, σήμερα στις 19 Οκτωβρίου 2022, ημέρα Τετάρτη και ώρα 9.41΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής, κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το αντίστοιχο e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το αντίστοιχο e-mail)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σας ενημερώνω ότι σήμερα θα συζητηθούν δύο επίκαιρες ερωτήσεις. Στη μία θα απαντήσει ο Υφυπουργός κ. Συρίγος και στην άλλη ο Υφυπουργός κ. Οικονόμου.

Ξεκινάμε με την πρώτη με αριθμό 55/12-10-2022 επίκαιρη ερώτηση πρώτου κύκλου της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς την Υπουργό Παιδείας και Θρησκευμάτων, με θέμα: «Απαράδεκτη η ανευθυνότητα στη φύλαξη και ασφάλεια των φοιτητικών εστιών»

Ορίστε, κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε. Καλημέρα σε όλους.

Κύριε Υφυπουργέ, μετά τα πρόσφατα επεισόδια στη φοιτητική εστία Ζωγράφου και τη δημοσιοποίηση ύπαρξης ουσιαστικά ενός άντρου εγκληματικής συμμορίας κοινών ποινικών που κατοικοέδρευαν στη συγκεκριμένη φοιτητική εστία, οι αρμόδιοι άρχισαν να δείχνουν όψιμο ενδιαφέρον και φροντίδα.

Είναι γνωστό ότι στις περισσότερες φοιτητικές εστίες οι συνθήκες διαβίωσης ήταν και είναι απαράδεκτες εδώ και πάρα πολλά χρόνια. Το γνωρίζουμε όλοι, το βλέπουμε, το βιώνουμε, το υπομέναμε όλοι όσοι από εμάς δεν συνέβαλαν ενεργά στο χάλι αυτό, αλλά το εκλαμβάναμε ως μια κανονικότητα. Είναι διαφορετικό, όμως, αυτό από το να έχει μεταβληθεί μια φοιτητική εστία στο μεγαλύτερο πανεπιστήμιο στη χώρα, στην πρωτεύουσα κιόλας, σε απόρθητο οχυρό κοινών ποινικών εγκληματιών.

Υπάρχουν πάρα πολλά δημοσιεύματα τα οποία καταδεικνύουν ότι υπήρχαν τρεις συμμορίες που είχαν ως ορμητήριο τις φοιτητικές εστίες και δρούσαν από το 2019. Αυτά είναι τα στοιχεία σύμφωνα με την ΕΛ.ΑΣ.. Μάλιστα ήταν τέτοιο το θράσος που κάνανε face control, απειλούσαν με όπλα φοιτητές και υπάρχει και η καταγγελία του πρύτανη του ΕΜΠ σχετικά με το θέμα.

Υπάρχει το Ίδρυμα Νεολαίας και Διά Βίου Μάθησης. Αυτό έχει δημιουργηθεί με το άρθρο 12 του ν.4115/2013 και είναι αρμόδιο για την οικονομική διαχείριση και την κάλυψη των λειτουργικών δαπανών των φοιτητικών εστιών, παρέχοντας διευκολύνσεις και καλύτερες συνθήκες διαβίωσης σε φοιτητές στη διάρκεια των σπουδών τους. Στις αρμοδιότητες του ΙΝΕΔΙΒΙΜ είναι και η φύλαξη των εστιών, η σίτιση των φοιτητών που διαμένουν στις εστίες, η καθαριότητα φυσικά και η συντήρηση των υποδομών.

Ξέρουμε ότι στην Ελλάδα τα περισσότερα κτήρια φοιτητικών εστιών είναι πάρα πολύ παλιά. Δεν μπορούν σε καμμία περίπτωση να ικανοποιήσουν σύγχρονες ανάγκες. Το ΙΝΕΔΙΒΙΜ λειτουργεί σήμερα δεκαέξι εστίες και ό,τι ανάγκες υπάρχουν που δεν μπορούν να ικανοποιηθούν από το ΙΝΕΔΙΒΙΜ καλύπτονται από τα ΑΕΙ, που νοικιάζουν δωμάτια σε ξενοδοχεία για τους φοιτητές.

Προφανώς, υπάρχουν και παραδείγματα εστιών που λειτουργούν σε καλύτερη κατάσταση, όπως είναι αυτές που έχει φτιάξει το Μετσόβιο Πολυτεχνείο στην Πολυτεχνειούπολη μετά την ανακαίνιση που έγινε το 2004 ή αυτό που με ενδιαφέρον ακούμε να ξεκινά στο Πανεπιστήμιο Δυτικής Μακεδονίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το ΙΝΕΔΙΒΙΜ έχει ένα διοικητικό συμβούλιο το οποίο διορίστηκε με απόφαση της Υπουργού Παιδείας και εκεί έχει παραχωρήσει με απόφασή του τη φύλαξη των φοιτητικών εστιών της χώρας σε εταιρεία σεκιούριτι. Αρχίζουν, λοιπόν και υπάρχουν πάρα πολλές συμβάσεις από το ΙΝΕΔΙΒΙΜ και από τον Πρόεδρο, τον κ. Δέρβο. Χρήματα βγαίνουν από τα δημόσια ταμεία για τη φύλαξη των φοιτητικών εστιών και αυτή του Ζωγράφου και είναι πάρα πολλά.

Από το «ΔΙΑΥΓΕΙΑ», λοιπόν, είδαμε ότι η συνολική δαπάνη φύλαξης -για να μη σας μπλέκω με πολλά νούμερα- ανέρχεται στο ποσό του 1.150.000 ευρώ για ένα έτος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Για όλες τις εστίες.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Προφανώς, για όλες. Αλίμονο!

Πριν, όμως, το Υπουργείο σπεύσει να ενημερώσει όλους εμάς για το τι γίνεται και πώς είναι ο προγραμματισμός από εδώ και πέρα, απαραίτητο θα είναι να διευκρινίσει και τις ενέργειες στις οποίες έχει προβεί για την αναζήτηση ευθυνών, ευθύνες από αυτούς που ήταν υπεύθυνοι για τη φύλαξη της εστίας και όπως αποκαλύφθηκε, χρόνια ανέχονταν την κανονικότητα του τρόμου, ενώ την ίδια ώρα κονδύλια εκατομμυρίων διατίθεντο για τη φύλαξη και την ασφαλή λειτουργία.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Η Ελληνική Αστυνομία έκανε το καθήκον της. Το ερώτημα είναι εκείνοι που προΐστανται του αρμόδιου φορέα, του ΙΝΕΔΙΒΙΜ, θα λογοδοτήσουν για τις παραλείψεις τους; Θα εξηγήσουν γιατί, ενώ καταβάλλονταν κονδύλια πολλών εκατομμυρίων για τη φύλαξη, τελικά το αποτέλεσμα ήταν οι αποτροπιαστικές εικόνες που είδαμε;

Περιμένω την απάντησή σας με πολύ ενδιαφέρον, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Καλημέρα σας!

Αγαπητή κυρία συνάδελφε, ίσως θα γίνω λίγο βαρετός, αναφέροντας κάποιους νόμους, αλλά είναι χρήσιμο να ξέρουμε τι μας γίνεται.

Ξεκινώ, λοιπόν, με το άρθρο 58 του ν.4009/2011. Το άρθρο 58 προέβλεπε τη δημιουργία νομικών προσώπων ιδιωτικού δικαίου η οποία θα είχε ως στόχο τη διαχείριση της περιουσίας των ανώτατων εκπαιδευτικών ιδρυμάτων της χώρας. Αυτά τα νομικά πρόσωπα δεν ιδρύθηκαν.

Ακολούθως, με την απόφαση 127/177/4-11-2011, κοινή απόφαση των Υπουργών Διοικητικής Μεταρρύθμισης και Ηλεκτρονικής Διακυβέρνησης, Οικονομικών και Παιδείας, οι αρμοδιότητες, ο εξοπλισμός και το προσωπικό των φοιτητικών και σπουδαστικών -τότε ακόμη υπήρχαν ΤΕΙ- εστιών μεταφέρθηκαν στα ΑΕΙ.

Κάνω μια παρένθεση: Το Εθνικό Ίδρυμα Νεότητας το 2012 μετονομάζεται σε ΙΝΕΔΙΒΙΜ, οπότε μιλάμε για το ίδιο κατ’ ουσία.

Με βάση, λοιπόν, αυτή την απόφαση, όλες οι εστίες, οι αρμοδιότητες, ο εξοπλισμός, το προσωπικό τους και των σπουδαστικών και των φοιτητικών εστιών μεταβιβάστηκαν από το ΕΙΝ, από το Εθνικό Ίδρυμα Νεότητας, στα ΑΕΙ. Έτσι, επί παραδείγματι, μεταφέρθηκαν στο ΕΚΠΑ οι αρμοδιότητες της φοιτητικής εστίας Αθηνών, στο Οικονομικό Πανεπιστήμιο οι αντίστοιχες εστίες, στο Μετσόβιο Πολυτεχνείο οι αντίστοιχες εστίες κ.ο.κ..

Ακολούθως, με το άρθρο 30 του ν.4115/2013, το οποίο εξακολουθεί να ισχύει ακόμη και σήμερα -και σας το διαβάζω κατά λέξη, όπως το λέει- οι αρμοδιότητες του ΕΙΝ, του Εθνικού Ιδρύματος Νεότητας, δηλαδή του ΙΝΕΔΙΒΙΜ σήμερα, που σχετίζονται με την οικονομική διαχείριση και την κάλυψη των λειτουργικών δαπανών των φοιτητικών και σπουδαστικών εστιών, συνεχίζουν και ασκούνται από το ίδιο το ΕΙΝ κ.λπ., κ.λπ.. Προσέξτε: Οικονομική διαχείριση και κάλυψη λειτουργικών δαπανών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τι σημαίνει αυτό το πράγμα; Σημαίνει ότι την ευθύνη για το τι συμβαίνει μέσα στις φοιτητικές εστίες την έχουν οι πανεπιστημιακές αρχές. Το ΙΝΕΔΙΒΙΜ καλύπτει το κενό το οποίο υπάρχει σε σχέση με τη μη λειτουργία νομικών προσώπων ιδιωτικού δικαίου και είναι αρμόδιο για την οικονομική διαχείριση και κάλυψη λειτουργικών δαπανών.

Στη δευτερολογία μου, γιατί βλέπω τον κύριο Πρόεδρο ότι ετοιμάζεται να με κοιτάξει άγρια...

**ΠΡΟΕΔΡΕΥΩΝ (Νικήτας Κακλαμάνης):** Όχι. Αφού έδειξα ανοχή στην κ. Κεφαλίδου, έχετε και εσείς.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ.

Τότε θα έχω λίγο την ανοχή σας στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κύριε Υφυπουργέ, θέλω πραγματικά να το διευκρινίσουμε αυτό.

Το ΙΝΕΔΙΒΙΜ ξέρουμε ότι είναι νομικό πρόσωπο ιδιωτικού δικαίου και ανήκει στον ευρύτερο δημόσιο τομέα. Ξέρουμε, επίσης, ότι διαθέτει οικονομική και λειτουργική αυτοτέλεια, έχει μη κερδοσκοπικό χαρακτήρα και λειτουργεί προς την εξυπηρέτηση του δημόσιου συμφέροντος, εποπτευόμενο από το Υπουργείο Παιδείας.

Ισχύει το γεγονός ότι έχουν βγει πάρα πολλές συμβάσεις το τελευταίο διάστημα από το ΙΝΕΔΙΒΙΜ; Σας είπα ότι το συνολικό ποσό της δαπάνης φύλαξης είναι 1.150.000 ευρώ.

Εμείς μιλάμε, λοιπόν, για τη φύλαξη των εστιών, εκεί που εντοπίζεται το πρόβλημά μας και βλέπουμε ότι υπάρχουν εγκρίσεις δαπανών για υπηρεσίες φύλαξης στις νέες εστίες Εθνικού Μετσόβιου Πολυτεχνείου κ.λπ., κ.λπ.. Επομένως το κομμάτι -για να το έχουμε καθαρό στο μυαλό μας- για το οποίο συζητάμε είναι ότι το ΙΝΕΔΙΒΙΜ είναι ο φορέας που ασχολείται με τη φύλαξη των εστιών.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Όχι με τη φύλαξη…

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Λοιπόν, η κ. Κεραμέως πρόσφατα χαρακτήρισε άκρως πετυχημένη την επέμβαση της αστυνομίας στην πανεπιστημιούπολη. Είπε ότι μπήκε τέλος…

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Είναι με την οικονομική διαχείριση και την κάλυψη των λειτουργικών δαπανών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ένα λεπτό να ολοκληρώσω και θα κάνετε όλες τις διευκρινίσεις.

Εγώ μέχρι τώρα κρατάω το γεγονός ότι οι διαγωνισμοί βγαίνουν για τη φύλαξη και ότι το ΙΝΕΔΙΒΙΜ μπαίνει σε μια διαδικασία συμβάσεων για τη φύλαξη.

Ακούω, λοιπόν, την κ. Κεραμέως που λέει ότι πολύ καλά έκανε η αστυνομία τη δουλειά της και όντως, το ίδιο έχουμε να πούμε και εμείς, γιατί πάρα πολλά χρόνια κάποιοι άλλοι εθελοτυφλούσαν. Εντάξει.

Στη συνέχεια, ακούμε μια ανακοίνωση για ένα σχέδιο ύψους 20 εκατομμυρίων για ανακαίνιση των φοιτητικών εστιών και εξαγγελία ότι θα φτιαχτούν και άλλες οκτώ χιλιάδες εκατόν πενήντα νέες κλίνες σε πέντε πανεπιστήμια. Όλα αυτά είναι πολύ ωραία.

Το ερώτημα είναι ότι ό,τι και να κάνει η Κυβέρνηση, η όποια κυβέρνηση, όποια καλή πρόθεση και να έχει, εάν δεν ληφθούν τα κατάλληλα μέτρα εποπτείας και φύλαξης και αυτές οι νέες κλίνες και αυτές οι καινούργιες εστίες πάλι θα βρεθούν στην κατάσταση που βλέπουμε σήμερα να υπάρχει στις φοιτητικές εστίες ανά την Ελλάδα. Και αναρωτιέμαι τι έχετε κάνει εδώ και τριάμισι χρόνια.

Δηλαδή, όταν έχεις έναν πρύτανη του ΕΜΠ να δηλώνει ότι δέχεται σοβαρές καταγγελίες, ότι υπάρχει καθεστώς ανομίας στις φοιτητικές εστίες του Ζωγράφου, που τον τελευταίο καιρό έχουν εκτραχυνθεί -αυτά είναι δημοσιεύματα του Τύπου- και το Υπουργείο φαίνεται ότι εθελοτυφλεί, θέλω να μας πείτε τι ακριβώς, ποιες ενέργειες δηλαδή έγιναν από το Υπουργείο μετά τις καταγγελίες και τη διαρκή ενημέρωση που ο πρύτανης λέει ότι έχει όλον αυτόν τον καιρό.

Διότι είναι ωραίες οι δηλώσεις, αλλά πρέπει να μας πει το Υπουργείο τι προτίθεται να κάνει για τη λογοδοσία του αρμόδιου φορέα για τη φύλαξη, που είναι το ΙΝΕΔΙΒΙΜ. Θα υπάρξει καταλογισμός ευθυνών για τους υπεύθυνους της φύλαξης; Και όταν το διοικητικό συμβούλιο και ο πρόεδρος του ΙΝΕΔΙΒΙΜ είναι οι επιλογές της Κυβέρνησης, αυτοί δεν έχουν καμμία ευθύνη; Θα παραμείνουν στις θέσεις τους; Κανένας υπεύθυνος; Δεν πρέπει κάποιος να λογοδοτήσει για την κατάσταση που υπάρχει στις εστίες του Ζωγράφου και για το διάστημα που εσείς τουλάχιστον έχετε την ευθύνη εποπτείας τους;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Μπαίνω κατευθείαν στο ζήτημα, στο πώς λειτουργεί το σύστημα στην πράξη, για να καταλάβουμε. Φεύγω από τους νόμους, για να καταλάβουμε πώς λειτουργεί το σύστημα.

Βάσει των ισχυουσών διατάξεων, η πρόσληψη προσωπικού για τη φύλαξη και την ασφάλεια κτηρίων -όχι μόνιμου προσωπικού, έκτακτου προσωπικού, εργολαβίες και όλα αυτά- δεν μπορεί να γίνει μέσω κονδυλίων που εγγράφονται για τις λειτουργικές δαπάνες των ΑΕΙ.

Εδώ υπεισέρχεται το ΙΝΕΔΙΒΙΜ και έρχεται το «χ» πανεπιστήμιο και λέει: «Έχω αυτές τις ανάγκες για τη φύλαξη της φοιτητικής εστίας». Το ΙΝΕΔΙΒΙΜ λοιπόν έχει τα σχετικά κονδύλια και προχωράει στον διαγωνισμό για πρόσληψη κάποιας εταιρείας, η οποία θα αναλάβει τη φύλαξη του συγκεκριμένου χώρου. Αφ’ ης στιγμής ολοκληρώνεται ο διαγωνισμός, την αρμοδιότητα για να επιβεβαιώσουν τι γίνεται με τις εστίες, αν η φύλαξη που παρέχεται είναι σωστή ή όχι την έχουν τα αρμόδια πανεπιστημιακά όργανα.

Το ΙΝΕΔΙΒΙΜ, όπως σας διάβασα προηγουμένως και αναφέρεται ρητώς στο άρθρο 30Α του νόμου 4115, έχει την οικονομική διαχείριση και κάλυψη λειτουργικών δαπανών των φοιτητικών και σπουδαστικών εστιών, δεν έχει το θέμα της φύλαξης, τι γίνεται στην καθημερινότητά τους. Κάνει για λογαριασμό των πανεπιστημίων τους σχετικούς διαγωνισμούς, γιατί τα πανεπιστήμια δεν μπορούν να το καλύψουν από τις λειτουργικές τους δαπάνες, και στη συνέχεια το πανεπιστήμιο αναλαμβάνει το έργο. Πώς το αναλαμβάνει; Κατά κανόνα υπάρχει μέσα στο πανεπιστήμιο μια επιτροπή η οποία επιβεβαιώνει αν γίνεται σωστή φύλαξη ή όχι. Επομένως, τελειώνει ο ρόλος του ΙΝΕΔΙΒΙΜ εκεί που παρέχει αυτά που του ζητάει το πανεπιστήμιο.

Αναφερθήκατε στο ποσό του ενός εκατομμυρίου πενήντα χιλιάδων ευρώ που αφορά στις λειτουργικές δαπάνες για όλη τη χώρα. Όλες αυτές δεν είναι δαπάνες που πηγαίνει το ΙΝΕΔΙΒΙΜ και παρακολουθεί τι γίνεται. Τα αιτήματα προέρχονται από τα πανεπιστήμια που του λένε «Θέλουμε «χ» αριθμό νυχτοφυλάκων» και αντιστοίχως το ΙΝΕΔΙΒΙΜ κάνει τον σχετικό διαγωνισμό. Όταν πάνε οι νυχτοφύλακες για να πληρωθούν, θα πρέπει να έχουν την έγκριση του πανεπιστημίου ότι κάνουν σωστά τη δουλειά τους.

Τώρα, τι έχει γίνει ειδικά στο συγκεκριμένο. Στο συγκεκριμένο αποφασίστηκε το Μετσόβιο Πολυτεχνείο πριν από περίπου έναν χρόνο να κλείσει τη φοιτητική εστία. Αποφάσισε να τις κλείσει για δύο λόγους. Ο πρώτος λόγος είναι ότι στην ουσία δεν είχε ανακαινιστεί από το 1971-1972 που φτιάχτηκε. Ο δεύτερος λόγος είναι ότι εδώ και τουλάχιστον μια δεκαετία ήταν, ας μου επιτραπεί ο όρος, άντρο παρανομίας εκεί μέσα.

Γιατί ήταν άντρο παρανομίας; Διότι για πολύ καιρό μέχρι το 2019 δεν μπορούσε να παρέμβει η αστυνομία, διότι έπρεπε να πιστοποιείται ότι υπάρχει κακούργημα που γίνεται μέσα. Από το 2019 και μετά η αστυνομία έκανε τρεις εφόδους, πλήρως εξοπλισμένη, όπως την τελευταία φορά και τα λοιπά. Αλλά προφανώς εκτιμώ -δεν μου το έχουν πει από την αστυνομία-, δεν βρήκε στοιχεία διότι υπήρχε εσωτερική ενημέρωση εκείνων που βρίσκονταν μέσα και είχαν απομακρύνει ό,τι ήταν ύποπτο. Οπότε οι έφοδοι της αστυνομίας μέσα στη φοιτητική εστία κατέστησαν ατελέσφορες.

Έκτοτε η αστυνομία παρακολούθησε τη φοιτητική εστία και την ευρύτερη περιοχή. Η επιχείρηση που έγινε τον τελευταίο καιρό δεν έγινε μόνο στη φοιτητική εστία, έγινε παράλληλα και σε κάποια διαμερίσματα που ήταν στη γύρω περιοχή, διότι τα διαμερίσματα συνδέονταν άμεσα με τη φοιτητική εστία. Δηλαδή αυτοί που ήταν στη φοιτητική εστία έπαιρναν τα πράγματα και τα πήγαιναν στα διαμερίσματα ή τανάπαλιν. Συνήθως στη φοιτητική εστία, γιατί εκεί εθεωρείτο ότι υπήρχε ασφάλεια.

Οπότε έγινε μια εντελώς διαφορετική επιχείρηση της αστυνομίας με πληροφόρηση για το τι συμβαίνει στην ευρύτερη περιοχή, για να μπορέσουν αυτή τη φορά να έχουν ευρήματα, εν αντιθέσει προς τις προηγούμενες φορές που νόμιζαν ότι το πρόβλημα εντοπιζόταν μόνον εκεί.

Επομένως κλείνοντας, το ΙΝΕΔΙΒΙΜ έχει αρμοδιότητα μόνον για τα οικονομικά, για το οικονομικό σκέλος και για τους διαγωνισμούς. Το πανεπιστήμιο είναι υπεύθυνο.

Η περίπτωση της φοιτητικής εστίας Ζωγράφου είναι μια ιδιάζουσα περίπτωση. Να φανταστείτε τώρα οι φοιτητές που έμεναν δεν ήταν του Πολυτεχνείου, ήταν από το Πανεπιστήμιο Δυτικής Αττικής και από το Πάντειο. Είναι ενδεικτικό ότι -αναφέρετε και στην ερώτησή σας ορθώς- ότι η κατάσταση είναι εντελώς διαφορετική με τις δύο νέες φοιτητικές εστίες.

Το ποσό των διακοσίων κάτι χιλιάδων ευρώ -δεν το αναφέρετε εσείς, το ανέφερε ο αρχηγός της Αξιωματικής Αντιπολίτευσης- που έχει διατεθεί για τη φύλαξη των φοιτητικών εστιών ήταν κυρίως για τις νέες φοιτητικές εστίες που πήγαινε, διότι αυτή πρόκειται να κλείσει και τώρα τρέχει διαγωνισμός για να βρεθεί ξενοδοχείο για να στεγάσει τους φοιτητές του ΠΑΔΑ. Δεν είναι καν του Πολυτεχνείου αυτοί οι φοιτητές. Το Πολυτεχνείο είχε τραβήξει τους φοιτητές του.

Αυτά για την πλήρη εικόνα του θέματος.

Κύριε Πρόεδρε, ευχαριστώ για τη θηριώδη ανοχή σας. Σχεδόν διπλάσιος χρόνος.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δύο εκπαιδευτικοί συνοδοί τους από το 3ο Δημοτικό Σχολείο Αμαρουσίου.

Καλώς ήλθατε, παιδιά, στη Βουλή.

(Χειροκροτήματα απ’ όλες τις πτέρυγες της Βουλής)

Προχωρούμε στη δεύτερη με αριθμό 59/14-10-2022 επίκαιρη ερώτηση πρώτου κύκλου της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφαπρος τον Υφυπουργό παρά τω Πρωθυπουργώ αρμόδιο για θέματα Επικοινωνίας και Ενημέρωσης, κ. Ιωάννη Οικονόμου με θέμα: «Αναγκαία Προστασία της κοινωνίας από τον κανιβαλισμό των ΜΜΕ».

Ορίστε, κυρία Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Θα μου επιτρέψετε να καλωσορίσω και εγώ τους μικρούς μαθητές από το Μαρούσι, μιας και για πάρα πολλά χρόνια υπήρξαμε συντοπίτες.

Κύριε Υπουργέ, αυτή η απίστευτη υπόθεση του Κολωνού, με την ομολογημένη εγκληματική δράση ενός «ευυπόληπτου» εκπροσώπου του δόγματος «Πατρίς, θρησκεία, οικογένεια», συνταράσσει την ελληνική κοινωνία. Αναδεικνύει, όμως, και μια άλλη, εντελώς προβληματική, πλευρά και αυτή είναι ο αδιανόητος κανιβαλισμός των μέσων μαζικής ενημέρωσης με θύμα και πάλι το δωδεκάχρονο κορίτσι που βιάζεται καθημερινά και κατ’ εξακολούθηση και με αυτόν πλέον τον τρόπο.

Επί ημέρες συνεργεία καναλιών πολιορκούν το σπίτι του. Δεν δίστασαν να παρουσιάσουν μέχρι και φωτογραφίες του κοριτσιού με το πρόσωπο δήθεν καλυμμένο, αλλά οπωσδήποτε αναγνωρίσιμο στον μικρό κύκλο της τοπικής κοινωνίας.

Ειδήμονες συνδικαλιστές, τηλεκαθοδηγητές της ανομίας μάς εξήγησαν πόσο καλός οικογενειάρχης και πόσο καλός άνθρωπος και πόσο καλός πολίτης, τέλος πάντων, ήταν αυτός ο θύτης.

Έμπειροι και δήθεν έγκριτοι δημοσιογράφοι μιλάνε επί ημέρες για «πελάτες» της δωδεκάχρονης -αν είναι δυνατόν, κύριε Υπουργέ- και αναφέρονται χωρίς να ντρέπονται σε «ερωτικές συνευρέσεις» και άλλα πολλά. Έφτασαν να βγάλουν σε εκπομπή μέχρι και την ιατροδικαστική έκθεση -και συγχωρέστε με που θα το πω σε αυτή την Αίθουσα-, μέχρι και εικόνα με τα γεννητικά όργανα της μικρής.

Προφανώς, αυτό το αίσχος δεν είναι ενημέρωση, κύριε Υπουργέ. Επαγγελματίες τηλεπαρουσιαστές, δήθεν δημοσιογράφοι, που στην πραγματικότητα δεν δημοσιογραφούν, αλλά στήνουν τηλεοπτικές εκπομπές με ειδικές ομάδες εργασίας με μόνο περιεχόμενο την εκμετάλλευση, αλλά και την ενίσχυση των πιο ταπεινών αντανακλαστικών στην κοινωνία. Με αυτόν τον τρόπο βιοπορίζονται και με το παραπάνω επί πολλά χρόνια. Μερικές φορές μάλιστα επιβραβεύονται κιόλας.

Επιτέλους, έχει καμμία πρόθεση η ελληνική πολιτεία να προστατεύσει αυτά τα πολλαπλά θύματα που αφήνονται έρμαια στον ανελέητο κανιβαλισμό και την ανηθικότητα του κυρίαρχου συστήματος της δήθεν ενημέρωσης στην Ελλάδα;

Η κατάσταση, δυστυχώς, επιδεινώνεται και κατά το μέρος ευθύνης του ΕΣΡ επιδεικνύονται αντανακλαστικά, θα μου επιτρέψετε να πω, ενός οργανισμού σε κωματώδη κατάσταση.

Για τους λόγους αυτούς, λοιπόν, κύριε Υπουργέ, σας ρωτάμε με ποια άμεσα και συγκεκριμένα μέτρα προτίθεστε να προστατεύσετε την ανθρώπινη αξιοπρέπεια και τα στοιχειώδη δικαιώματα των θυμάτων και των υποψήφιων θυμάτων της συγκεκριμένης πρακτικής ορισμένων μέσων μαζικής ενημέρωσης στην Ελλάδα, δηλαδή όλων μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Κυρία συνάδελφε, κυρίες και κύριοι, θέλω με αφορμή αυτή την ερώτηση κατ’ αρχάς και από αυτό το Βήμα να εκφράσω τον αποτροπιασμό μου, τη φρίκη, τη βαθιά λύπη που αισθανόμαστε όλοι για όλα όσα αποκαλύπτονται σχετικά με αυτή την υπόθεση στον Κολωνό.

Οι αρμόδιες αρχές έχουν κάνει τη δουλειά τους με τη δέουσα σοβαρότητα. Για να το πω απλά, η Αστυνομία στην υπόθεση αυτή έχει κάνει υποδειγματικούς χειρισμούς. Χαρακτηριστικό είναι το παράδειγμα ότι ενώ η Αστυνομία ασχολείται από τον Σεπτέμβριο με την υπόθεση αυτή δημοσιότητα υπήρξε από τη στιγμή που υπήρξαν οι πρώτες συλλήψεις και μετά.

Ταυτόχρονα, η δικαιοσύνη -στο πλαίσιο των αρμοδιοτήτων της- κάνει τη δουλειά της και η πολιτεία από την πρώτη στιγμή φροντίζει και για τη στήριξη του ανήλικου παιδιού που ήταν το θύμα και των υπόλοιπων ανήλικων παιδιών της οικογένειας.

Η συνολική διαχείριση της υπόθεσης αυτής -και πρέπει να το πούμε γιατί βλέπουμε τις τελευταίες ημέρες έναν καταιγισμό τέτοιων υποθέσεων, δυστυχώς- αποτελεί οδηγό ώστε να ανοίξουν και να θεραπευτούν όλα αυτά τα απαράδεκτα αποστήματα που χειμάζουν την ελληνική κοινωνία και που καταστρέφουν τις ζωές παιδιών και εφήβων.

Και να υπογραμμίσω ότι η Κυβέρνησή μας από την πρώτη στιγμή της θητείας της αποτελεσματικά, γρήγορα νομοθέτησε, πήρε πρωτοβουλίες, έτσι ώστε να τελειώνουμε οριστικά με αυτού του είδους τις κακοποιητικές συμπεριφορές σε κάθε μορφή του ιδιωτικού βίου.

Τώρα, η ερώτησή σας, κυρία Σακοράφα, είναι μια ερώτηση που αναδεικνύει ένα πάρα πολύ σημαντικό ζήτημα –αυτή είναι η πραγματικότητα-, αυτό της επικοινωνιακής διαχείρισης τέτοιων υποθέσεων. Είναι ένα ζήτημα με πολλές πτυχές, ιδιαίτερα ευαίσθητο, που σε κάθε περίπτωση, πάντως, θα πρέπει να συμφωνήσουμε όλοι ότι βασική προτεραιότητα πρέπει να είναι η προστασία του σεβασμού, η προστασία του θύματος, κυρίως όταν πρόκειται για ανήλικο. Θα επιστρέψω σε αυτό παρακάτω.

Επιτρέψτε μου, όμως, πριν μπω στην ουσία του ερωτήματός σας, να αναφερθώ σε κάτι που νομίζω ότι αδικεί και την ερώτησή σας αλλά και το γνήσιο ενδιαφέρον σας για να αποδοθεί δικαιοσύνη στην αποτρόπαια αυτή πράξη σε όλα. Ενώ θέλετε να εστιάσετε –και καλώς- στη μέγιστη δυνατή προστασία του θύματος και των ανήλικων μελών της οικογένειας, δεν ξεφεύγετε και εσείς από τον πειρασμό, στην αρχή της ερώτησής σας, να αποδώσετε συγκεκριμένα χαρακτηριστικά και ιδιότητες, να εστιάσετε σε πεποιθήσεις ή υποτιθέμενες πεποιθήσεις του δράστη. Και το λέω αυτό γιατί αυτή η ενέργεια, αυτή η προσέγγιση είναι προβληματική και λογικά και πολιτικά. Και γιατί είναι προβληματική; Γιατί οι φρικτές αυτές πράξεις σε βάρος ενός δωδεκάχρονου κοριτσιού, έτσι όπως τις βλέπουμε, που αποδίδονται στον κατηγορούμενο, μόνο από έναν χαρακτηρισμό θα μπορούσαν να προσδιοριστούν. Μόνο ένα κτήνος θα μπορούσε να κάνει αυτές τις πράξεις. Αυτός είναι ο χαρακτηρισμός που του ταιριάζει, αυτή η ιδιότητα και σε αυτόν και σε όλους τους άλλους εμπλεκόμενους στην υπόθεση αυτή, υπό την προϋπόθεση, βέβαια, ότι η ενοχή τους θα αποδειχθεί στη δικαιοσύνη.

Τώρα, τα θέματα λειτουργίας των μέσων μαζικής ενημέρωσης ρυθμίζονται στη χώρα μας από νόμους που είναι πλήρως ευθυγραμμισμένοι και με το Σύνταγμα και με τις διεθνείς συμβάσεις. Είναι γεγονός -έχετε δίκιο- ότι σε πολλές περιπτώσεις -και στο παρελθόν και τώρα- υπάρχει μια στρεβλή αντίληψη που ενδεχομένως εδράζεται σε έναν κακώς νοούμενο ανταγωνισμό, που οδηγεί ορισμένους σε μια εντελώς αντιδεοντολογική συμπεριφορά, που οδηγεί στον περαιτέρω κανιβαλισμό των θυμάτων.

Όλοι όσοι εμπλέκονται στον χώρο του Τύπου -όλοι μας όσοι εμπλεκόμαστε στη δημόσια σφαίρα- οφείλουμε να συμπεριφερθούμε στην υπόθεση αυτή με τέτοιο τρόπο, ώστε από τη μία να μην υπάρχει καμμιά ασυδοσία και από την άλλη να μην υπάρχει λογοκρισία. Και η ισορροπία αυτή είναι λεπτή, γιατί δεν πρέπει να φτάσουμε στο αντίθετο άκρο της απόλυτης ρύθμισης των πάντων και πάντως όχι από την Κυβέρνηση, γιατί αυτό είναι μια πρακτική που κινδυνεύει να διολισθήσει σε καταστάσεις αντιδημοκρατικές και ανελεύθερες.

Και το λέω αυτό γιατί λέτε πολλά εύστοχα πράγματα στην ερώτησή σας, για τα οποία, όμως, δυστυχώς δεν μπορούν να υπάρξουν προληπτικές δράσεις από την πλευρά της Κυβέρνησης. Εύστοχα περιγράφετε κάποια από αυτά. Σε κάθε φιλελεύθερη και δημοκρατική πολιτεία, όμως, η απαξίωση των μιντιακών πρακτικών που οδηγούν -το διαβάζω όπως το λέτε, γιατί το περιγράφετε πολύ εύστοχα- «στην παραγωγή εκπομπών με μόνο περιεχόμενο την εκμετάλλευση, αλλά και την ενίσχυση των ταπεινών κοινωνικών αντανακλαστικών από ορισμένους που καμώνονται τους δημοσιογράφους και τους ερευνητές είναι ζήτημα επιλογής και κρίσης των πολιτών. Δεν είναι ζήτημα αποτροπής ή απαγόρευσης».

Αυτό, βεβαίως, δεν σημαίνει ότι τα θεσμοθετημένα όργανα της πολιτείας, το ΕΣΡ, οι υπόλοιπες αρμόδιες αρχές, τα όργανα δεοντολογίας των δημοσιογράφων δεν πρέπει να παρεμβαίνουν με θεσμικό τρόπο με τα νομοθετικά εργαλεία που έχουν στη διάθεσή τους και που έχει φροντίσει η πολιτεία, η Βουλή να διαμορφώσει, για να προστατεύουν τα ανήλικα παιδιά, για να παρεμβαίνουν σε κάθε περιστατικό παραβίασης της δημοσιογραφικής δεοντολογίας και της νομιμότητας υπό κάθε έννοια.

Και στη δευτερολογία μου θα αναφερθώ πιο συγκεκριμένα και βασικά σε αυτά.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Υπουργέ, μιλήσατε τόσο γρήγορα, που τα περισσότερα ομολογώ ότι δεν μπόρεσα να τα ακούσω.

Συμφωνώ απολύτως μαζί σας με τον χαρακτηρισμό που είπατε προηγουμένως στο πρόσωπο, «κτήνος», αλλά παρ’ όλα αυτά αυτή την εικόνα περιέγραψαν τα μέσα μαζικής ενημέρωσης και σε αυτή την εικόνα αναφέρθηκα στην πρωτολογία μου.

Κύριε Υπουργέ, όταν μιλάμε για ένα θέμα με τόσο προφανείς και ακραίες πτυχές, είναι εύκολο να συμφωνούμε σε κάποια σημεία. Για να το πούμε αλλιώς, είναι αδύνατον να υπάρχουν διαφωνίες για τους κοινούς τόπους απέναντι σε μια τέτοια ιστορία. Εδώ, όμως, δεν αρκεί μια θεωρητική συζήτηση για την ηθική και νομική απαξία μπροστά σε μια τέτοιου είδους ακραία εγκληματική συμπεριφορά και για τις επίμονες παρεκτροπές των κατ’ όνομα δημοσιογράφων, θα μου επιτρέψετε να πω. Φαντάζομαι ότι προφανώς και συμφωνούμε στις διαπιστώσεις για την πρακτική των μέσων μαζικής ενημέρωσης στην Ελλάδα. Για να είμαστε ακριβείς, πρέπει να πούμε «ορισμένων μέσων», για να μην τα αδικούμε όλα. Δυστυχώς, όμως, μιλάμε για το κυρίαρχο σύστημα ενημέρωσης και για την απεχθή ομοφωνία του.

Τα φαινόμενα αυτά δεν είναι πρωτοφανή -δεν έγινε για πρώτη φορά αυτό-, επαναλαμβάνονται σε κάθε ευκαιρία εδώ και πάρα πολλά χρόνια. Απλώς τώρα λόγω των ιδιαιτεροτήτων της υπόθεσης είναι πια προκλητική -θα έλεγα- και η νοσηρότητα αλλά και η υπέρβαση των ορίων. Δεν αρκεί, λοιπόν, να στηλιτεύουμε αυτές τις πρακτικές.

Επειδή εδώ βρισκόμαστε σε μια διαδικασία κοινοβουλευτικού ελέγχου και πρέπει να απαντάμε σε κάποια πράγματα, η ερώτηση που σας έκανα είναι συγκεκριμένη. Με ποια άμεσα και συγκεκριμένα μέτρα εκτός από αυτά στα οποία αναφερθήκατε προηγουμένως θα προστατεύσετε την ανθρώπινη αξιοπρέπεια και τα στοιχειώδη δικαιώματα των θυμάτων και των υποψήφιων θυμάτων της συγκεκριμένης πρακτικής ορισμένων –επαναλαμβάνω- μέσων μαζικής ενημέρωσης στην Ελλάδα, δηλαδή όλων μας; Όλοι είμαστε θύματα σε αυτή τη διαδικασία.

Είναι προφανές, λοιπόν, ότι δεν μιλάμε για κάποια λογοκρισία, όπως είπατε, ή για αποκομμένες τιμωρητικές διατάξεις. Μιλάμε για την αναγκαία προστασία αυτονόητων ατομικών και κοινωνικών δικαιωμάτων. Τα πράγματα είναι καθαρά και υπάρχουν τρεις περιπτώσεις: Ή δεν βλέπετε πως υπάρχει πρόβλημα, ώστε να πάρετε μέτρα -εγώ δεν το πιστεύω αυτό- ή βλέπετε πρόβλημα αλλά έχετε καταλήξει ότι η Κυβέρνηση δεν μπορεί ή δεν πρέπει να πάρει μέτρα -πράγμα που επίσης δεν πιστεύω, είμαι σίγουρη ότι θέλετε να πάρετε μέτρα- ή αναγνωρίζετε το πρόβλημα και έχετε την πρόθεση να λάβετε μέτρα και σε αυτή την περίπτωση αυτά περιμένω να ακούσω.

Καταλαβαίνετε καλύτερα από όλους ότι μια γενικόλογη αναφορά του τύπου «θα πάρουμε μέτρα ή θα κάνουμε ό,τι μπορούμε» δεν έχει μια αξία σε αυτή τη συζήτηση, πόσω μάλλον αφού είμαστε ήδη κατόπιν εορτής σε μια διαδικασία η οποία ήδη έχει τελεστεί. Αναμένω, λοιπόν, από εσάς ως Υπουργό άμεσα και συγκεκριμένα κυβερνητικά ή νομοθετικά μέτρα. Θα ήθελα να αφήσουμε το ΕΣΡ στην άκρη. Αυτό ανήκει σε άλλες διαδικασίες. Σε κάθε περίπτωση, δεν μπορεί οι αρμοδιότητες του ΕΣΡ να χρησιμοποιούνται σαν άλλοθι για ανευθυνότητα της Κυβέρνησης ή για απραξία.

Αυτή η κατάσταση μάς προσβάλλει όλους, κύριε Υπουργέ, και μας υποτιμά αλλά και μας απειλεί όλους, όπως σας είπα προηγουμένως. Θέλω, λοιπόν, να μάθω πώς θα την αντιμετωπίσετε.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Αντιπροέδρου)

Κύριε Πρόεδρε, μπορώ να έχω λίγη ανοχή;

Τα μέσα, τα ανεξέλεγκτα μέσα γίνονται παντοδύναμα. Δεν υπάρχει στην πραγματικότητα κανένας εξισορροπητικός παράγοντας απέναντι στην αυθαιρεσία τους. Παράδειγμα, διαχέουν με ευκολία στην κοινωνία τις υπερασπιστικές γραμμές της ανομίας, τις περισσότερες φορές χωρίς κανέναν αντίλογο. Η κοινωνία εθίζεται να θεωρεί φυσικό ή ακόμα και δικαιολογημένο το ανήθικο και νομίζω ότι θα πρέπει να πάρετε μέτρα απέναντι σε αυτή την ζούγκλα που διαμορφώνεται μέσα στα μέσα μαζικής ενημέρωσης. Αυτή η ασυδοσία όχι μόνο κατασπαράσσει την προσωπικότητα των θυμάτων της αλλά και εκπαιδεύει την κοινωνία σε έναν πολιτισμό βούρκου και λάσπης, την εθίζει σε μια καθημερινότητα και απάνθρωπη και αντικοινωνική.

Θα μου πείτε τώρα, εσείς έχετε προτάσεις για να καταθέσετε; Θα σας πω πολύ συνοπτικά δυο, τρεις: Τα διά του Τύπου τελούμενα αδικήματα που αφορούν σε προσβολή προσωπικότητας και παραβίαση προσωπικών δεδομένων να διώκονται αυτεπάγγελτα οπωσδήποτε, αν αφορούν σε ανήλικους.

Όμως και σε άλλες περιπτώσεις, δεν είναι δυνατόν να αφήνεται μόνος του, κύριε Υπουργέ, κάθε αδύναμος κρίκος σε αυτή την κοινωνία να αναμετρηθεί με τα συμφέροντα των μεγάλων καναλιών ή των συγκροτημάτων Τύπου ή με τις δυνατότητες των μεγαλοδημοσιογράφων, για να διεκδικήσει το δίκιο του σε μια τέτοια κατάσταση.

Επίσης -και κλείνω, κύριε Πρόεδρε- πρέπει να προστατευτεί, κύριε Υπουργέ, επιτέλους η μυστικότητα των ανακριτικών διαδικασιών. Σε άλλες χώρες, παραδείγματος χάριν, υπάρχουν γραφεία Τύπου στα δικαστήρια που ανακοινώνουν ό,τι είναι και πρέπει να είναι ανακοινώσιμο. Γι’ αυτό υπάρχει μια ευθεία παραβίαση του νόμου. Εγώ, λοιπόν, θα έλεγα και σας προτείνω να υπάρξει μια υπηρεσία Τύπου με επικεφαλής εισαγγελέα δικαστή και να δίνεται στον Τύπο ό,τι πρέπει να μάθει ο κόσμος.

Ευχαριστώ πολύ, κύριε Πρόεδρε και για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Σημειώνω με πολύ μεγάλη προσοχή τις προτάσεις σας, κυρία Σακοράφα, και νομίζω ότι αξίζει τον κόπο κανείς να τις αξιολογήσει, να τις εξετάσει, να δει πώς μπορεί να τις ενσωματώσει και να τις συμπεριλάβει στα όσα ήδη υπάρχουν, λαμβάνοντας πάντοτε υπ’ όψιν του μια πολύ ευαίσθητη παράμετρο, αυτή της τήρησης της δεοντολογίας των αυτονόητων πραγμάτων που με αφορμή και αυτή την υπόθεση αναδεικνύονται και από την άλλη του να μην κατηγορηθεί ότι επιχειρεί την οποιαδήποτε λογοκρισία. Δεν είναι μια εύκολη συζήτηση αυτή. Θυμίζω την κριτική που έχει δεχθεί η Κυβέρνησή μας και στο εσωτερικό και στο εξωτερικό για τον νόμο περί «fake news», για άλλου είδους απόπειρες με αυστηρό προσανατολισμό τη δεοντολογία και την αξιοπιστία των ειδήσεων και όχι τον έλεγχο της ενημέρωσης, όπως έχουμε κατηγορηθεί.

Είναι μια δύσκολη συζήτηση που πρέπει να γίνει και τέτοιου είδους περιστατικά δείχνουν το κενό που υπάρχει.

Με τα εργαλεία που έχουμε τώρα στα χέρια μας, αυτό που θέλω να πω είναι ότι, εμείς από την πρώτη στιγμή επικοινωνήσαμε με το ΕΣΡ. Δεν μπορούμε να αφήσουμε το ΕΣΡ στην άκρη, διότι αυτό είναι από το Σύνταγμα και από το πλαίσιο που καθορίζει τη λειτουργία των μέσων μαζικής ενημέρωσης με κυρίαρχο ρόλο στο να παίρνει αποφάσεις και να παρεμβαίνει σε αυτού του είδους τα ζητήματα. Πράγματι, το ΕΣΡ στις 10 Οκτωβρίου δημοσίευσε επιστολή προς όλους τους ενημερωτικούς τηλεοπτικούς και ραδιοφωνικούς σταθμούς και στους υπόλοιπους παρόχους και στα sites, στα διαδικτυακά, αναφορικά με τις υποχρεώσεις που έχουν για την προστασία των ανηλίκων, υποχρεώσεις οι οποίες απορρέουν από νόμο που ψήφισε αυτή η Βουλή, τον ν.4779/2021, κι έχουν να κάνουν με την προστασία της ταυτότητας, της αξιοπρέπειας του θύματος και των άλλων ανηλίκων.

Προφανώς, αν κάποιος παραβιάσει τη νομοθεσία υπάρχουν συγκεκριμένες κυρώσεις. Υπήρχε στην ανακοίνωση και στην ενημέρωσή του ΕΣΡ πλαίσιο αυτών των κυρώσεων. Και εδώ αναφύονται μια σειρά από προβλήματα, που και αυτά πρέπει να δούμε. Ποια είναι τα προβλήματα;

Η ταχύτητα της διαδικασίας. Δηλαδή, έχει εντοπίσει το ΕΣΡ κάποιες περιπτώσεις -έχουν υποδειχθεί- που όντως συνέβησαν αυτά που περιγράψατε στην πρωτολογία σας -τα απαράδεκτα, δεν το συζητώ. Θα ακολουθηθεί μια διαδικασία η οποία προβλέπεται με έναν τρόπο από το νομοθετικό πλαίσιο και το Σύνταγμα. Όταν αυτή η διαδικασία καταλήξει και υποβληθεί το πρόστιμο, η ζημιά θα έχει ήδη γίνει. Αυτό, λοιπόν, είναι ένα ζήτημα το οποίο πρέπει να το δούμε σε ό,τι αφορά την ταχύτητα εξέτασης αυτών των υποθέσεων.

Το δεύτερο που, επίσης, θέλω να αναδείξω και να το σημειώσω θετικά, είναι τα αντανακλαστικά άλλων φορέων αυτής της ιστορίας, της ΕΣΗΕΑ, του Διοικητικού Συμβουλίου της ΕΣΗΕΑ και του εποπτικού οργάνου δεοντολογίας των δημοσιογράφων, που με δημόσιες παρεμβάσεις τους στηλίτευσαν αυτού του είδους τις αντιδεοντολογικές και απαράδεκτες συμπεριφορές και ζήτησαν από τους συναδέλφους τους σοβαρότητα, ευθύνη και αυξημένη προσοχή.

Τέλος -και αυτό αφορά όλους τους λειτουργούς της δικαιοσύνης και να υπογραμμίσω εδώ και τη θετική παρέμβαση του Δικηγορικού Συλλόγου Αθηνών- δεν μπορεί το υλικό της δικογραφίας, νομίζω σε καμμία υπόθεση αλλά πολύ περισσότερο σε αυτού του είδους τις υποθέσεις που αφορούν ανήλικους, να είναι φέιγ βολάν στη δημόσια σφαίρα. Είναι κάτι το οποίο είναι απαράδεκτο.

Άκουσα με πολύ μεγάλη προσοχή την πρότασή σας για το πώς πρέπει από τα δικαστήρια να διαχειριζόμαστε αυτά τα πράγματα. Νομίζω ότι το Υπουργείο Δικαιοσύνης, που είναι πιο αρμόδιο, θα αξιολογήσει τη σκέψη σας αυτή.

Κλείνοντας, κύριε Πρόεδρε, έχω να πω το εξής: Η ουσία της δημοκρατίας είναι οι θεσμοί της και τα νομοθετικά εργαλεία που έχουμε στα χέρια μας. Αυτά πρέπει να αξιοποιούμε και να βελτιώνουμε για να μπορούμε να απαντούμε σε τέτοιες προκλήσεις και να παρέχουμε την αυτονόητη προστασία στους πολίτες και, κυρίως, στα ανήλικα παιδιά που πέφτουν θύματα αυτών των αποτρόπαιων και απαράδεκτων βίαιων και κακοποιητικών συμπεριφορών.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Η ώρα τώρα είναι και 10.22΄, θα κάνουμε μια ολιγόλεπτη διακοπή και στις 10.30΄ θα αρχίσουμε το νομοθετικό έργο για να τελειώσουμε εγκαίρως, καθώς έχουμε και την άρση ασυλίας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Στο σημείο αυτό θα ήθελα να κάνω τρεις ανακοινώσεις.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας και Θρησκευμάτων: «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων».

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, Επικρατείας, οι Αναπληρωτές Υπουργοί Οικονομικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν την 18η Οκτωβρίου του 2022 σχέδιο νόμου: «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012//27ΕΕ και άλλες περιβαλλοντικές διατάξεις».

Παραπέμπεται στην αρμόδια Διαρκή Επιτροπή.

Και, τέλος, κυρίες και κύριοι συνάδελφοι, έχω την τιμή να ανακοινώσω την υπ’ αριθμόν 10065/6496, από 6 Οκτωβρίου 2022 απόφαση του Προέδρου της Βουλής για τη συγκρότηση των Διαρκών Επιτροπών της Βουλής.

Η σχετική απόφαση έχει αναρτηθεί στην Κοινοβουλευτική Διαφάνεια, καταχωρίζεται στα Πρακτικά της σημερινής συνεδρίασης και έχεις ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 37 - 43)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων: «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων».

Το σχέδιο νόμου ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Πιστεύω ότι έχω τη σύμφωνη γνώμη του Σώματος.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφώνησε.

Από ό,τι βλέπω εδώ, ο ΣΥΡΙΖΑ είχε επιφύλαξη, το Κομμουνιστικό Κόμμα Ελλάδος δήλωσε «παρών», η Ελληνική Λύση δήλωσε επιφύλαξη, το ΜέΡΑ25 δήλωσε «παρών», η Νέα Δημοκρατία υπέρ και το ΠΑΣΟΚ - Κίνημα Αλλαγής υπέρ.

Ξεκινάμε με την κ. Μερόπη Τζούφη για πέντε λεπτά. Τα δύο κόμματα που είστε υπέρ, εφόσον θέλετε να μιλήσετε και εσείς, θα μιλήσετε για πέντε λεπτά.

Ελάτε, κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, πράγματι, όπως ήδη ειπώθηκε καλούμαστε σήμερα να ψηφίσουμε τη μορφωτική συμφωνία μεταξύ της Ελλάδας και των Ηνωμένων Αραβικών Εμιράτων στους τομείς της ανώτατης εκπαίδευσης και έρευνας, σε ένα κλίμα αποφυγής συζήτησης πολλών άλλων κρίσιμων ζητημάτων, με την Κυβέρνηση να εθελοτυφλεί για τα εκπαιδευτικά αλλά και τα ευρύτερα κοινωνικά θέματα που σχετίζονται με τα παιδιά και την εκπαιδευτική διαδικασία.

Υποβάλαμε ήδη στην επιτροπή ένα αίτημα που έτυχε διακομματικής στήριξης, της ανάγκης συνεδρίασης για την αξιολόγηση των ψυχοκοινωνικών επιπτώσεων της πανδημίας στο σύνολο της εκπαιδευτικής κοινότητας, των σοβαρών μαθησιακών κενών, αλλά και της αυξανόμενης αδιαφορίας κάποιων μαθητών για την εκπαιδευτική διαδικασία και αναμένουμε τη λειτουργία μιας τέτοιας επιτροπής που είναι πάρα πολύ κρίσιμο να συζητήσει αυτά τα επείγοντα ζητήματα.

Δυστυχώς, τα σοβαρά προβλήματα στα σχολεία συνεχίζονται με μπούλινγκ, με βανδαλισμούς και την αναγραφή φασιστικών συνθημάτων στους τοίχους και στις αίθουσες -έχουμε μια έκρηξη τέτοια στα Γιάννενα αυτές τις μέρες σε πολλά σχολεία που παραπέμπει σε οργανωμένες συμμορίες-, αλλά έχουμε δυστυχώς και τα θλιβερά γεγονότα, όπως ο χθεσινός τραυματισμός του φοιτητή στο ΑΠΘ από πτώση από το παράθυρο του τρίτου ορόφου της Νομικής Σχολής, λόγω συνωστισμού στην αίθουσα διδασκαλίας γιατί δεν υπήρχε επαρκές διδακτικό προσωπικό. Ένας νέος άνθρωπος πήγε να κάνει μάθημα και η ζωή του άλλαξε, ελπίζουμε προσωρινά και να αποκατασταθεί πλήρως η υγεία του. Έπεσε από το περβάζι του παραθύρου μιας κατάμεστης αίθουσας. Τα πανεπιστήμια έχουν χρόνιο πρόβλημα χωρητικότητας αιθουσών, ιδιαίτερα τα κεντρικά και υπάρχουν ευθύνες διαχρονικές θα έλεγα για να είμαι ειλικρινής. Όμως, έχουν επιδεινωθεί την τελευταία τριετία. Η χώρα μας παρ’ ότι δεν βρίσκεται σε μνημονιακές συνθήκες, η χρηματοδότηση της παιδείας πάσχει αφόρητα. Λεφτά βέβαια υπάρχουν για την Πανεπιστημιακή Αστυνομία και μάλιστα ποσό αμύθητο, 30 εκατομμύρια ενώ η τακτική χρηματοδότηση όλων των ΑΕΙ βρίσκεται στα 90 εκατομμύρια.

Τα μισά από τα λεφτά της ΟΠΠΙ να δίνονταν ως έκτακτη χρηματοδότηση στα πανεπιστήμια, θα είχαμε από φέτος περισσότερους συμβασιούχους διδάσκοντες, θα δρομολογούνταν περισσότεροι μόνιμοι διορισμοί, άρα θα είχαμε επαρκές προσωπικό για την ορθολογική κατανομή των φοιτητών στα τμήματα.

Και βεβαίως μετά από κάθε τέτοιο περιστατικό ο θυμός στο ΑΠΘ ξεχειλίζει. Μετά από τόσους μήνες παρουσίας των ΜΑΤ στο ΑΠΘ, είναι πρόδηλο ότι αδυνατούν να δώσουν λύση, εντείνουν το αδιέξοδο και ο στόχος είναι να υπάρξει πειθάρχηση. Δυστυχώς, αυτά ενισχύουν τον θυμό και βεβαίως καταδικάζουμε τις βίαιες πράξεις θυμού. Τελεία και παύλα.

Όμως, εδώ υπάρχει ένα πολύ σοβαρό πρόβλημα για τη νέα γενιά. Πρέπει να δώσουμε ουσιαστικές λύσεις. Οι συνθήκες είναι που παράγουν τον θυμό στα πανεπιστήμια. Χρειάζεται γενναία χρηματοδότηση, κονδύλια, μόνιμες θέσεις πειθαρχόντων και ανατροπή των νόμων της πειθάρχησης, αλλαγή παραδείγματος, στροφή στο διάλογο, στην κοινωνική συναίνεση. Οι θεσμικές εκδοχές, όπως η ελάχιστη βάση εισαγωγής, εκπαραθυρώνουν τους νέους από τα πανεπιστήμια. Σήμερα είδαμε, χθες δηλαδή, το φοιτητή να εκπαραθυρώνεται κυριολεκτικά λόγω των συνεπειών της υποχρηματοδότησης.

Πρέπει να δείξουμε στους νέους ανθρώπους ότι το μέλλον τους δεν θα είναι χειρότερο από το παρόν τους. Η ανεργία, τα προβλήματα στέγασης, ο σεβασμός στις ζωές που απειλούνται από την κυβερνητική αυθαιρεσία δεν είναι φυσικά φαινόμενα. Είναι πολιτικές επιλογές. Υπάρχει λύση. Χρειάζεται να μειωθούν οι συνθήκες που παράγουν τον θυμό.

Το ίδιο ισχύει και για τα υπόλοιπα γεγονότα που έχουν δει το φως της δημοσιότητας. Χρειάζεται ένας σοβαρός και οργανωμένος τρόπος να συζητήσουμε για τα άλλα ζητήματα της επικαιρότητας, για την παιδική και τη σεξουαλική κακοποίηση, για το εθνικό σχέδιο που εδώ και ένα χρόνο εξαγγέλλεται και δεν έχει κατατεθεί, για την έλλειψη συνεκτικής στρατηγικής για την καταπολέμηση της βίας, της σωματικής και της σεξουαλικής των παιδιών, για τις πολλές ελλείψεις στα σχολεία, τη σοβαρή υποστελέχωση, την ελλιπή επιμόρφωση και τη νομική κάλυψη των εκπαιδευτικών, για να μπορούν να αναγνωρίζουν και να καταγράφουν τέτοιου είδους φαινόμενα, πράγματα που έχουν ειπωθεί και στα πορίσματα του Συνηγόρου του Πολίτη για τα δικαιώματα των παιδιών, όπως και στις πρόσφατες παρατηρήσεις που έκανε ο ΟΗΕ για τη χώρα μας.

Επομένως πρόκειται για πολύ σοβαρά θέματα που προφανώς δεν επιλύονται με την πολιτική της Νέας Δημοκρατίας, που επιλέγει τις κόντρες με τους εκπαιδευτικούς, με τους μαθητές, με τους γονείς, που επαναφέρει το συντηρητισμό, τα κατηχητικά, την κατάργηση της προηγούμενης εκπαιδευτικής εβδομάδας ρομποτική και αγγλικά στο νηπιαγωγείο και επιχειρηματικότητα, ενώ χρειαζόμαστε ένα άλλο πλαίσιο προστασίας, ασφάλειας, ώστε να μπορούν να υπάρξουν ουσιαστικές απαντήσεις.

Ο χρόνος δεν μου επιτρέπει να πω περισσότερα πράγματα και έρχομαι έτσι κι αλλιώς στη σύμβαση, στην οποία σήμερα συμφωνούμε. Είναι ένα τυπικό μνημόνιο επιμορφωτικού χαρακτήρα, ένα τυπικό κείμενο, όπως συμβαίνει στη συντριπτική πλειοψηφία αντίστοιχων διακρατικών συνεργασιών για την ανώτατη εκπαίδευση, με συνεργασίες ανάμεσα στα ΑΕΙ και σε κοινά ερευνητικά προγράμματα, συνεργασίες που ήδη έχουν αναπτυχθεί με πανεπιστήμια, όπως το Αριστοτέλειο, το Πελοποννήσου, το Ιόνιο και το Ανοιχτό Πανεπιστήμιο.

Τα ερωτήματα που θέσαμε και δεν απαντήθηκαν στην επιτροπή είναι σχετικά με την έκθεση του Γενικού Λογιστηρίου του Κράτους. Είπε ο Υπουργός ότι είναι ενδεικτική. Ρωτήσαμε, λοιπόν, γιατί οι χρηματοδοτήσεις θα έρχονται από το Υπουργείο Ανάπτυξης και όχι από το ΠΔΕ του Υπουργείου Παιδείας.

Ρωτήσαμε εάν αυτό έχει να κάνει με τη μεταφορά της Γενικής Γραμματείας Έρευνας και Τεχνολογίας από το Υπουργείο Παιδείας στο Υπουργείο Ανάπτυξης, πράγμα που και με αυτόν τον τρόπο το είχαμε καταδικάσει από την πρώτη στιγμή. Δημιουργεί σύγχυση, αχρείαστες αλληλοεπικαλύψεις και προφανώς δεν μπορεί να λύσει τα ουσιαστικά ζητήματα της έρευνας που, κατά τη γνώμη μας, πρέπει και οφείλει να είναι στο Υπουργείο Παιδείας.

Και βεβαίως ρωτήσαμε και περιμένουμε τις απαντήσεις ποιοι είναι η επιστημονικοί και τεχνολογικοί τομείς που θα δοθούν αυτά τα χρήματα. Το ερώτημα αυτό στην επιτροπή δεν απαντήθηκε και γι’ αυτό το επαναφέρουμε.

Και ένα τελευταίο. Τα Ηνωμένα Αραβικά Εμιράτα είναι μια υπερσυντηρητική κοινωνία για τα δικαιώματα των κοριτσιών και των γυναικών, αλλά και των πολιτών. Φαίνεται όμως ότι έχει γίνει μια σοβαρή προσπάθεια ένταξης και επένδυσης στο γυναικείο φύλο για σπουδές στην τριτοβάθμια εκπαίδευση. Βεβαίως, αυτό δεν αλλάζει τη συνολικότερη εικόνα και τα σοβαρά εμπόδια, που συναντούν οι γυναίκες στην επιστημονική τους καριέρα. Όμως, η συμμετοχή τους σε δράσεις στην τριτοβάθμια εκπαίδευση και έρευνα που ενισχύουν την καινοτομία και την ανάπτυξη, άρα συνολικά βελτιώνουν την οικονομία, γίνεται αποδεκτή και ενισχύεται ακόμη και σε τέτοιου τύπου καθεστώτα.

Θεωρούμε, λοιπόν, ότι η χώρα μας μπορεί σε τέτοιου τύπου συνεργασίες να παίξει σημαντικό ρόλο εκπαιδευτικού κόμβου υπό προϋποθέσεις και οι προϋποθέσεις αυτές είναι το χαρτοφυλάκιο της έρευνας να επανέλθει στο Υπουργείο Παιδείας από το Υπουργείο Ανάπτυξης και το Υπουργείο Ανάπτυξης να ασχοληθεί επιτέλους με την πάταξη της αισχροκέρδειας που λεηλατεί καθημερινά το εισόδημα των εργαζομένων.

Περιμένουμε τις απαντήσεις για να τοποθετηθούμε για την ψήφο μας πάνω στη μορφωτική αυτή συμφωνία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Πάμε στον κ. Δελή, που το Κομμουνιστικό Κόμμα είχε ψηφίσει «παρών».

Ορίστε, έχετε το λόγο.

**ΙΩΑΝΝΗΣ ΔΕΛΗΣ:** «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων». Αυτός είναι ο πλήρης τίτλος της συμφωνίας που φέρνει η Κυβέρνηση σήμερα στη Βουλή προς κύρωση. Μπορεί να φαίνεται αθώος, μπορεί και θετικός, αλλά σε κάθε περίπτωση προκύπτουν ορισμένα ερωτήματα, πρώτα πρώτα, για το περιεχόμενό της.

Υπάρχει όμως και κάτι ακόμα που δεν μπορεί κανείς, κατά τη γνώμη μας, να το αγνοήσει, το γεγονός δηλαδή ότι αυτή η συμφωνία εντάσσεται και λειτουργεί αντικειμενικά μέσα στο γενικότερο πλαίσιο των σχέσεων της χώρας μας με τα Ηνωμένα Αραβικά Εμιράτα, σχέσεις πολιτικοστρατιωτικές, οι οποίες τα τελευταία χρόνια αναπτύσσονται ταχύτατα, σε μια όμως γενικότερα επικίνδυνη κατεύθυνση. Έτσι εξηγείται και γιατί αυτή η συμφωνία βγαίνει τώρα από τα συρτάρια του Υπουργείου, οκτώ χρόνια δηλαδή μετά την υπογραφή της το 2014.

Ας τα δούμε όμως όλα αυτά λίγο πιο συγκεκριμένα.

Σε ό,τι αφορά στο κείμενο της υπό κύρωση συμφωνίας, πρόκειται ασφαλώς για ένα τυπικό, τυπικότατο μνημόνιο κατανόησης, ανάλογο πολλών τέτοιων αντίστοιχων συμφωνιών. Έτσι είναι, πράγματι. Στη δε έκθεση του Γενικού Λογιστηρίου του Κράτους που συνοδεύει το νομοσχέδιο-συμφωνία αναγράφεται ότι στο πλαίσιο της ανταλλαγής των φοιτητών για τη χορήγηση μιας υποτροφίας για μεταπτυχιακές σπουδές η έρευνα εκτιμάται στο ποσό των 5.000 ευρώ ετησίως και για την υλοποίηση των επιστημονικών και τεχνολογικών συνεργασιών το κόστος χρηματοδότησης τριών έως τεσσάρων ερευνητικών έργων για μια διετία ή τριετία εκτιμάται στο ποσό του 1 εκατομμυρίου ευρώ, δηλαδή ανά έργο το ανώτατο ύψος φτάνει στα 250.000 ευρώ. Αυτά όμως είναι λίγο πολύ ως γνωστόν και τα ποσά σε όλες τις αντίστοιχες διακρατικές συμφωνίες που έχει υπογράψει η χώρα μας.

Σύμφωνα με το δεύτερο άρθρο της συμφωνίας που συζητάμε, τα μέρη θα συνεργάζονται στον τομέα της έρευνας και της τεχνολογίας, ιδίως στους τομείς των κοινών ερευνητικών προγραμμάτων, όπως είναι η γεωργία, η ασφάλεια των τροφίμων, οι ανανεώσιμες πηγές ενέργειας, τα μαθηματικά, η υγεία και άλλοι, χωρίς να διευκρινίζεται ή να ορίζεται με έναν τρόπο ποιοι μπορεί να είναι αυτοί οι άλλοι τομείς.

Όμως, αυτές οι φαινομενικά αθώες θεματικές περιοχές, τις οποίες καλύπτει η συμφωνία, ξέρετε, μπορούν πολύ εύκολα να διευρύνονται, να «ξεχειλώνουν», για να καλύπτουν και άλλα αντικείμενα. Το είπαμε και χθες στην επιτροπή. Η ασφάλεια των τροφίμων και ο πόλεμος με βιολογικά όπλα δεν είναι δα και τόσο μακρινά, δεν είναι δα και τόσο άσχετα μεταξύ τους αντικείμενα.

Στην απάντησή του, μάλιστα, χθες ο κύριος Υπουργός απάντησε πάνω σε αυτή την παρατήρηση που θέσαμε, λέγοντας ότι η ασφάλεια των τροφίμων είναι αντικείμενο κυρίως της χημείας και δεν σχετίζεται με θέματα ασφάλειας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Της χημείας των τροφίμων.

**ΙΩΑΝΝΗΣ ΔΕΛΗΣ:** Μα, κύριε Υπουργέ, και ο βιολογικός πόλεμος, με τα βιολογικά όπλα αντικείμενο της χημείας είναι και αυτός. Γι’ αυτό και άλλωστε αποκαλείται και χημικός πόλεμος.

Έτσι μπορεί να βλέπουμε το Ίδρυμα Κρατικών Υποτροφιών –το οποίο, ειρήσθω εν παρόδω, φτάνει να ζητάει πίσω ακόμα και τα ελάχιστα χρήματα που δίνει στους υποτρόφους του- να χρηματοδοτεί το κόστος εκπαίδευσης του στρατού ουσιαστικά των Ηνωμένων Αραβικών Εμιράτων.

Αλήθεια, τι είναι ακριβώς τα Ηνωμένα Αραβικά Εμιράτα; Πρόκειται για ένα κράτος ή μάλλον καλύτερα μια πετρελαιομοναρχία, όπου δεν υπάρχουν πολιτικά κόμματα και το δικαίωμα του εκλέγειν και εκλέγεσθαι το έχουν μόλις έξι χιλιάδες εξακόσια ογδόντα εννέα άτομα μετρημένα κι αυτά διορισμένα, παρακαλώ, από τους κυβερνήτες, από τους εμίρηδες αυτών των επτά Ηνωμένων Αραβικών Εμιράτων. Με αυτό λοιπόν το γνωστό λίκνο της δημοκρατίας και της ελευθερίας κλείνει συμφωνίες μορφωτικές, ενεργειακές, εμπορικές, στρατιωτικές η σημερινή Κυβέρνηση στα χνάρια της προηγούμενης κυβέρνησης του ΣΥΡΙΖΑ.

Κι εδώ, όχι, δεν θα ακούσετε όλα εκείνα τα περί ελευθερίας και δημοκρατίας που υψώνουν τάχα τείχος στον αυταρχισμό και τον απολυταρχισμό. Αυτά τα τσιτάτα της Ευρωπαϊκής Ένωσης και του ΝΑΤΟ είναι για άλλους και λέγονται επιλεκτικά και κυρίως υποκριτικά και προσχηματικά. Είναι άραγε τυχαίο ότι τα τελευταία χρόνια ιεραρχείται πολύ ψηλά η στενότατη στρατιωτική συνεργασία με τα Ηνωμένα Αραβικά Εμιράτα; Και πόσο άσχετο άραγε είναι αυτό με τον άξονα Ισραήλ - Ηνωμένων Πολιτειών ενάντια στο Ιράν;

Θυμίζουμε εδώ ότι μετά την προεργασία που έκανε στο ζήτημα αυτό ο ΣΥΡΙΖΑ ως κυβέρνηση, ο σημερινός Πρωθυπουργός επισκέφθηκε το Νοέμβρη του 2020 τα Ηνωμένα Αραβικά Εμιράτα και υπέγραψε την συνολική στρατηγική εταιρική σχέση μεταξύ των δύο χωρών. Στη συνέχεια, τον Μάρτη του 2022 από κοινού Νέα Δημοκρατία - ΣΥΡΙΖΑ - ΠΑΣΟΚ και Ελληνική Λύση ψήφισαν εδώ στη Βουλή τη στρατιωτική συμφωνία με τα Ηνωμένα Αραβικά Εμιράτα, αναβαθμίζοντας έτσι την εμπλοκή της χώρας μας στα σχέδια της Ευρωπαϊκής Ένωσης και του ΝΑΤΟ και στους ανταγωνισμούς τους με το Ιράν και την Κίνα και άλλα κέντρα ιμπεριαλιστικά, αφού σε αυτή τη συμφωνία υπάρχει και ρήτρα αμοιβαίας αμυντικής συνδρομής με μια χώρα η οποία βρίσκεται πάνω από τρεις χιλιάδες χιλιόμετρα μακριά από την Ελλάδα.

Αν το καλοσκεφτούμε, όμως, η στρατιωτική συνδρομή που προβλέπει η συμφωνία εκ μέρους των Ηνωμένων Αραβικών Εμιράτων προς την Ελλάδα σε μια ενδεχόμενη σύγκρουση με την Τουρκία, είναι παραπάνω από αμφίβολη. Και ξέρετε γιατί; Γιατί η χώρα αυτή έχει χρηματοδοτήσει την Τουρκία με 10 δισεκατομμύρια δολάρια, ενώ η Ελλάδα, η χώρα μας, με την εν λόγω συμφωνία δεσμεύεται να συμβάλλει στρατιωτικά, ακόμα και να πολεμήσει στο πλευρό των Εμιράτων όπως προφανώς και των συμμάχων τους στην περιοχή, σε περίπτωση στρατιωτικής εμπλοκής.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δελή, ολοκληρώστε.

**ΙΩΑΝΝΗΣ ΔΕΛΗΣ:** Τελειώνω σε μισό λεπτό, κύριε Πρόεδρε. Ευχαριστώ.

Αυτή τη συμφωνία υπογράψετε όλοι σας. Είναι το ΝΑΤΟ βλέπετε που σας ενώνει. Εν τω μεταξύ, και πριν ακόμα υπογραφεί η στρατιωτική συμφωνία με τα Εμιράτα, από τον Οκτώβρη του 2021, όπως αποκάλυψε και η εφημερίδα «ΡΙΖΟΣΠΑΣΤΗΣ», μέσα στο Κέντρο Τεθωρακισμένων του Αυλώνα έχει κατασκευαστεί στρατόπεδο - κέντρο εκπαίδευσης των Ενόπλων Δυνάμεων των Ηνωμένων Αραβικών Εμιράτων. Είναι άσχετο άραγε αυτό το κέντρο εκπαίδευσης και πόσο με την παρούσα συμφωνία;

Εν πάση περιπτώσει, μετά από όλα αυτά που παραθέσαμε ψηφίζουμε «παρών» στη συγκεκριμένη συμφωνία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθητές και μαθήτριες και ένας εκπαιδευτικός συνοδός από το 7ο Δημοτικό Σχολείο Αλίμου και σαράντα ένας μαθητές και μαθήτριες και τρεις εκπαιδευτικοί - συνοδοί από το 1ο Γυμνάσιο Αυλώνα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε τώρα με τη συνάδελφο κ. Σοφία - Χάιδω Ασημακοπούλου από την Ελληνική Λύση που στην επιτροπή δήλωσαν επιφύλαξη.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα -επιτέλους θα λέγαμε- για το μνημόνιο κατανόησης αναφορικά με τη συνεργασία στον τομέα της ανώτατης εκπαίδευσης μεταξύ της Κυβέρνησης της Ελλάδας και της Κυβέρνησης των Ηνωμένων Αραβικών Εμιράτων. Και λέμε επιτέλους, γιατί προφανώς είχε ξεχαστεί στο συρτάρι από τις αρχές του 2014.

Η περαιτέρω ενίσχυση της συνεργασίας μας με τα Ηνωμένα Αραβικά Εμιράτα και το χτίσιμο καλών σχέσεων και ισχυρών συνεργασιών μεταξύ των δύο κρατών είναι θεμιτή. Όμως, στο υπό συζήτηση μνημόνιο υπάρχουν αοριστίες ασάφειες και κενά που συζητήσαμε και κατά τη συνεδρίαση της επιτροπής να διευκρινιστούν.

Για παράδειγμα στο άρθρο 2, όπου αναφέρεται ότι τα μέρη θα συνεργάζονται στην έρευνα και στην τεχνολογία και σε άλλους ειδικότερους φορείς, χρειάζεται μεγαλύτερη εξειδίκευση ως προς την υλοποίηση αυτής της συνεργασίας. Ποιος μας εγγυάται, εφόσον δεν υπάρχουν περαιτέρω διευκρινιστικές αναφορές, ότι δεν θα μείνει το μνημόνιο αυτό στα χαρτιά, με τον ίδιο τρόπο που είχατε αφήσει στο συρτάρι τόσα χρόνια;

Ομοίως, στο άρθρο 3 λέτε ότι ενθαρρύνεται η διεξαγωγή επιστημονικών σεμιναρίων και συνεδρίων μεταξύ των δύο κρατών. Θα είναι δημόσια, δωρεάν και προσβάσιμα σε όλους; Θα υπάρχει και η δυνατότητα εξ αποστάσεως παρακολούθησης;

Παρακάτω, στο άρθρο 5, μιλάτε για ανταλλαγή τεχνογνωσίας και εισαγωγή καινοτόμων ιδεών στο εγχώριο εκπαιδευτικό σύστημα μέσω της ανταλλαγής πληροφοριών. Δεν νομίζετε ότι όλα αυτά είναι πραγματικά πολύ θεωρητικά; Με τι όρους θα εφαρμοστούν και τελικά, θα εφαρμοστούν;

Ζητήσαμε και ζητούμε διευκρινίσεις και για το άρθρο 7 αναφορικά με την ανταλλαγή μεταξύ των δύο μερών επισκέψεων φοιτητών και την ανταλλαγή καλλιτεχνικών και επιστημονικών εκθέσεων μεταξύ των δύο μερών. Κάτω από ποιους όρους θα πραγματοποιηθούν αυτές οι ανταλλαγές; Το είπαμε και θα το ξαναπούμε. Δεν γίνεται να ψηφίζουμε εν λευκώ σε γενικές και αόριστες διατάξεις, το εκτελεστικό πρόγραμμα των οποίων, σύμφωνα με το άρθρο δεύτερο, θα εγκρίνεται με κοινή απόφαση του Υπουργείου Παιδείας και Θρησκευμάτων και των κατά περίπτωση αρμόδιων Υπουργών. Αυτού του τύπου οι αυθαίρετες εξουσιοδοτήσεις μας έβρισκαν, μας βρίσκουν και θα μας βρίσκουν εντελώς αντίθετους.

Τελικά, όμως, καθώς το μνημόνιο αναφέρεται στην ανώτατη εκπαίδευση, για ποια ανώτατη εκπαίδευση μιλάμε όταν, μόλις χθες, φοιτητής, που σύμφωνα με δημοσιεύματα που θα καταθέσουμε, καθόταν στο πρεβάζι του Αριστοτελείου Πανεπιστημίου Θεσσαλονίκης επειδή η αίθουσα ήταν πολύ μικρή και δεν υπήρχε κενή θέση και κατέληξε στο κενό με αποτέλεσμα τον βαρύτατο τραυματισμό του;

Όπως καταγγέλλουν πολλοί φοιτητές, το αμφιθέατρο ήταν γεμάτο από κόσμο με αποτέλεσμα να μην υπάρχει χώρος. Το αποτέλεσμα ήταν οι φοιτητές να κάθονται από τα παράθυρα μέχρι και στο πάτωμα. Είναι δυνατόν να κινδυνεύει η ζωή των φοιτητών στα ελληνικά πανεπιστήμια και να μην κουνιέται φύλλο; Για ποια ανώτατη εκπαίδευση μιλάμε όταν μόνο ένας στους δύο φοιτητές που εισέρχεται στα πανεπιστήμια παίρνει τελικά το πτυχίο του;

Σύμφωνα με έκθεση της Εθνικής Αρχής Ανώτατης Εκπαίδευσης, στοιχεία της οποίας θα καταθέσουμε στα Πρακτικά, στη χώρα μας είναι χαρακτηριστικό ότι από τους περίπου ογδόντα χιλιάδες φοιτητές που εισάγονται ετησίως αποφοιτούν περίπου σαράντα τέσσερις χιλιάδες.

Στην Ελλάδα η υποχρηματοδότηση αποτελεί κύριο χαρακτηριστικό του δημόσιου εκπαιδευτικού συστήματος. Με ποσοστό δαπανών για την παιδεία 4%, βρίσκεται στη δέκατη όγδοη θέση μεταξύ των είκοσι επτά χωρών της Ευρωπαϊκής Ένωσης, ενώ και η απασχόληση των πτυχιούχων στην Ελλάδα βρίσκεται σε σημαντικά χαμηλότερο επίπεδο από αυτό των χωρών της Ευρώπης και του ΟΟΣΑ. Ενώ το διδακτικό προσωπικό στην Ελλάδα παραμένει το πλέον ολιγάριθμο, σε σχέση με το φοιτητικό πληθυσμό και παρουσιάζει τη δυσμενέστερη αναλογία μεταξύ γυναικών και ανδρών μεταξύ των χωρών της Ευρώπης και του ΟΟΣΑ.

Δημιουργήστε θέσεις στα ελληνικά πανεπιστήμια που να ανοίγουν τις πόρτες στους μεγάλους ακαδημαϊκούς δασκάλους και ερευνητές που δίνουν τα φώτα τους στο εξωτερικό, αντί να αποτελούν φωτεινούς φάρους για τις Ελληνίδες φοιτητές και τους Έλληνες φοιτητές. Οι αιτίες φυγής τους, βέβαια, δεν ήταν μόνο η οικονομική ύφεση αλλά και η αναξιοκρατία, ο νεποτισμός, η βαθιά διαφθορά που συναντούσαν στα ελληνικά ανώτατα ιδρύματα.

Χρειάζονται κίνητρα επιστροφής για να αντιστρέψουν από τη δική τους πλευρά, την πλευρά της μάθησης και της προόδου, τη ζοφερή αυτή κατάσταση που βιώνουμε.

Εμείς στην Ελληνική Λύση πιστεύουμε βαθιά ότι η ανώτατη εκπαίδευση αποτελεί την κορωνίδα των εκπαιδευτικών βαθμίδων και οφείλουμε να την αντιμετωπίζουμε όπως της αναλογεί.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Προχωρούμε με την κ. Σοφία Σακοράφα, το κόμμα της οποίας ψήφισε «παρών» στην επιτροπή.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, η κύρωση του μνημονίου κατανόησης είναι ένα ακόμα βήμα στη σύσφιξη των σχέσεων μεταξύ Ελλάδας και Ηνωμένων Αραβικών Εμιράτων. Έρχεται για κύρωση το μνημόνιο κατανόησης για τη διμερή διακρατική συνεργασία στον τομέα της ανώτατης εκπαίδευσης, αλλά και της επιστημονικής έρευνας. Μετά την αμυντική συμφωνία, μετά την ένταξη στο σύστημα των μεγάλων κέντρων δεδομένων, των big data, έρχεται και η συμφωνία για τη συνεργασία στην ανώτατη εκπαίδευση και την επιστημονική έρευνα με τα Ηνωμένα Αραβικά Εμιράτα.

Δεν υπάρχει κανείς τόσο αφελής που να πιστεύει ότι όλο αυτό το πλέγμα σχέσεων με τα Εμιράτα οικοδομείται χάρη στην οξυδέρκεια ή, αν θέλετε, με βάση τον πολιτικό σχεδιασμό οποιασδήποτε ελληνικής κυβέρνησης. Είναι ένα πλαίσιο συνεργασίας που ακολουθεί τις εντολές του σχεδιασμού των Ηνωμένων Πολιτειών και του ΝΑΤΟ στην περιοχή. Η Ελλάδα για μια ακόμη φορά υποτάσσεται δεδομένη και πρόθυμη στην εξυπηρέτηση αυτών των σχεδίων, που αφορούν άλλα και όχι δικά της γεωστρατηγικά και πολιτικοοικονομικά συμφέροντα. Είναι η ίδια πολιτική με βάση την οποία επιλέγουμε ή αναγκαζόμαστε να αναπτύσσουμε τις σχέσεις μας και με άλλα, με κραυγαλέο τρόπο θα έλεγα, αυταρχικά καθεστώτα στην περιοχή, όπως το Ισραήλ, το Κατάρ και η Σαουδική Αραβία.

Είναι προφανές ότι υπό κανονικές συνθήκες η Ελλάδα, που υποτίθεται ότι μετέχει και στις αξίες της Δύσης, δεν θα αναζητούσε συμμαχίες και συνεργασίες με τέτοια αντιδημοκρατικά και αυταρχικά κράτη. Εξάλλου δύσκολα θα μπορούσε κανείς να επιχειρηματολογήσει για κάποιο σημαντικό εθνικό όφελος από τέτοιες συνεργασίες σε βαθμό που να αίρονται οι πολιτικές ή οι πολιτιστικές επιφυλάξεις.

Σε κάθε περίπτωση το συγκεκριμένο μνημόνιο αφορά στη συνεργασία στους τομείς της ανώτατης εκπαίδευσης και της επιστημονικής έρευνας. Για την έρευνα και τεχνολογία γίνεται ιδιαίτερη αναφορά στους τομείς των κοινών ερευνητικών προγραμμάτων, όπως η γεωργία, η ασφάλεια των τροφίμων, οι ανανεώσιμες πηγές ενέργειας, τα μαθηματικά, η υγεία και άλλοι. Αυτά αναφέρονται στο άρθρο 2.

Προβλέπεται επίσης η συνεργασία στη διεξαγωγή επιστημονικών σεμιναρίων και συνεδρίων και η διοργάνωση διαλέξεων σε θέματα κοινού ενδιαφέροντος, άρθρο 3. Παράλληλα, προβλέπεται και η ανταλλαγή επισκέψεων εμπειρογνωμόνων, ερευνητών και τεχνικών διαφόρων εκπαιδευτικών και επιστημονικών πεδίων ακόμη και διδακτικού προσωπικού ανώτατων εκπαιδευτικών προγραμμάτων, άρθρο 4.

Η συνεργασία στον τομέα της ανώτατης εκπαίδευσης επεκτείνεται και στην ανταλλαγή πληροφοριών για την ακαδημαϊκή ποιότητα, τα πρότυπα απόδοσης, την αξιολόγηση αποτελεσμάτων, την ανάπτυξη της διδακτικής ύλης και αυτά αναφέρονται στο άρθρο 5, αλλά και σε σχέση με τους τίτλους σπουδών και την αμοιβαία αναγνώρισή τους, άρθρο 6. Τέλος δε αναφέρεται και στην αποδοχή ή και την ανταλλαγή επισκέψεων φοιτητών και την ανταλλαγή καλλιτεχνικών και επιστημονικών εκθέσεων, άρθρο 7.

Είναι πιστεύω, κυρίες και κύριοι συνάδελφοι, αναγκαίο να πούμε δυο βασικά πράγματα για την έρευνα και την τεχνολογία. Ουσιαστική και αποτελεσματική ενίσχυση της έρευνας δεν μπορεί να υπάρχει χωρίς τις αναγκαίες κρατικές επενδύσεις. Είναι κοινός τόπος και αναμφίβολη διαπίστωση ότι οι χώρες που έχουν επιτυχίες στους συγκεκριμένους τομείς, επενδύουν σε αυτούς ποσοστό πάνω από το 3% του Ακαθάριστου Εθνικού Προϊόντος. Στη χώρα μας στις καλύτερες χρονιές η αντίστοιχη χρηματοδότηση δεν ξεπερνά το 1,3% του ΑΕΠ. Η πολιτική έρευνας και τεχνολογίας θέλει και μακροχρόνιο σχεδιασμό, θέλει και επιμονή, θέλει και συνέπεια. Μην ξεχνάμε ότι οι επιτυχίες της έρευνας από δημόσιους φορείς και από τα δημόσια πανεπιστήμια αποδίδονται και στη λεγόμενη αγορά, αποδίδονται και στην ιδιωτική επιχειρηματικότητα για χρήση και εκμετάλλευση.

Διακρατικές συνεργασίες, όπως αυτή που συζητάμε σήμερα, είναι οπωσδήποτε θετικές, αλλά μπορούν να έχουν μόνο επικουρική λειτουργία. Θα είχε βέβαια μεγαλύτερο ενδιαφέρον και μεγαλύτερες προσδοκίες για θετικό αποτέλεσμα, εάν η εφαρμογή τους περιελάμβανε, παραδείγματος χάριν, ένα γενναίο χρηματοδοτικό πρόγραμμα των Εμιράτων προς την ελληνική έρευνα, η οποία έχει ουσιαστικά εγκαταλειφθεί από τις κυβερνήσεις και τους ελληνικούς προϋπολογισμούς. Από το κείμενο του μνημονίου, κύριε Πρόεδρε, δεν προκύπτει άμεσα κάτι τέτοιο.

Κλείνοντας, λοιπόν, θα έλεγα ότι κανείς δε θα μπορούσε να είναι αντίθετος με το ουσιαστικό περιεχόμενο μιας διακρατικής συμφωνίας που προάγει τη συνεργασία στους συγκεκριμένους τομείς, όπως είναι η έρευνα, η τεχνολογία και η ανώτατη εκπαίδευση, και αν εξετάζαμε απομονωμένο το περιεχόμενο, σαφώς και θα υπερψηφίζαμε. Αν εξετάζαμε όμως απομονωμένα τα κίνητρα και το πλαίσιο της εντεταλμένης προσέγγισης μεταξύ των δύο χωρών και κυβερνήσεων, θα καταψηφίζαμε. Επομένως λοιπόν, κύριε Πρόεδρε, εμείς ψηφίζουμε σήμερα «παρών».

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ερχόμαστε στους συναδέλφους τα κόμματα τα οποίων ήταν υπέρ της κύρωσης.

Κυρία Κεφαλίδου, θέλετε τον λόγο;

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αντωνιάδη, θέλετε τον λόγο;

**ΙΩΑΝΝΗΣ ΑΝΤΩΝΙΑΔΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία, προχωρώ με αντίστροφη φορά. Απ’ ό,τι κατάλαβα το ΜέΡΑ25 καλύφθηκε από την κ. Σακοράφα. Το Κομμουνιστικό Κόμμα δεν έχει δηλώσει και υπάρχει και ο κ. Μάρκου και ο κ. Θεοχάρης.

Κύριε Βιλιάρδε, θέλετε τον λόγο;

**ΒΑΣΙΛΕΙΟΣ ΒΙΛΙΑΡΔΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σχετικά με το μνημόνιο κατανόησης για την συνεργασία στον τομέα της ανώτατης εκπαίδευσης καθώς, επίσης, της επιστημονικής έρευνας μεταξύ της Ελλάδας και των Ηνωμένων Αραβικών Εμιράτων αναφέρθηκε ήδη η εισηγήτριά μας, οπότε δεν χρειάζεται να επαναλαμβανόμαστε, ήταν άλλωστε πολύ καλή.

Εμείς δεν θα παίρναμε τον λόγο, αλλά θέλουμε να αναφερθούμε σε ένα εξαιρετικά σημαντικό θέμα, που αφορά έναν μεγάλο αριθμό Ελλήνων δανειοληπτών, οι οποίοι, χωρίς οι περισσότεροι να ευθύνονται, δεν ήταν και δεν είναι σε θέση να εξυπηρετήσουν τις οφειλές τους. Δεν είναι δική τους ευθύνη, επειδή η αδυναμία τους προήλθε από την εγκληματική πολιτική των μνημονίων στα οποία τους καταδίκασαν οι κυβερνήσεις μετά το 2009, όλες οι κυβερνήσεις, με αποτέλεσμα να μειωθούν κατακόρυφα ή και να χαθούν τα εισοδήματά τους, οι θέσεις εργασίας τους και ούτω καθ’ εξής.

Εν προκειμένω, ακούγεται πως η Κυβέρνηση θα καταθέσει μία τροπολογία με την οποία θα αναιρεί την απόφαση 822/2022 του Αρείου Πάγου, καθώς επίσης, τέσσερις αποφάσεις των μεγαλύτερων εφετείων της χώρας μας, όπως των Αθηνών, του Πειραιά, της Θεσσαλονίκης, ενώ, συνολικά, περίπου δέκα εφετείων, μέχρι σήμερα. Αν είναι δυνατόν να εμπλέκεται η Κυβέρνηση σε θέματα δικαιοσύνης! Δεν έχει κανένα δικαίωμα για κάτι τέτοιο! Ακόμη χειρότερα, αναγράφεται, πως η τροπολογία θα έχει αναδρομική ισχύ, όπως θα καταθέσουμε στα Πρακτικά, έτσι ώστε, όπως γράφει, να θωρακίζει όλες τις τιτλοποιήσεις που έχουν γίνει.

Ειδικότερα κρίθηκε από τον Άρειο Πάγο και από τα παραπάνω εφετεία, πως οι «servicers», που διαχειρίζονται δάνεια, τα οποία μεταβιβάστηκαν από τις τράπεζες, μέσω τιτλοποίησης, βάσει του νόμου του 2003, δεν μπορούν να προχωρήσουν σε πράξεις αναγκαστικής εκτέλεσης, όπως κατασχέσεις, πλειστηριασμούς κ.λπ., ούτε σε έκδοση διαταγών πληρωμής ούτε σε άσκηση αγωγών.

Η απόφαση αυτή κρίνεται σωστή, επειδή οι τράπεζες προτίμησαν να μεταβιβάσουν έναν μεγάλο αριθμό κόκκινων δανείων, με το νόμο του 2003, που αφορούσε στα ενήμερα δάνεια, όχι με τον νόμο του 2015 ως όφειλαν, που αφορούσε τα κόκκινα δάνεια. Ο λόγος ήταν, το ότι ήθελαν να παρακάμψουν την υποχρέωσή τους, βάσει του νόμου του 2015, να καλέσουν με εξώδικο τον δανειολήπτη και τον εγγυητή έναν χρόνο πριν από την πώληση του δανείου τους στα funds, έτσι ώστε να τους δοθεί η δυνατότητα να διακανονίσουν τις οφειλές τους. Τι πιο σωστό;

Με δεδομένο, δε, το ότι ο νόμος του 2015 ψηφίστηκε μόνο επειδή υιοθετούσε ρυθμίσεις προστασίας των δανειοληπτών από την επιθετική προσέγγιση των κερδοσκόπων του εξωτερικού -κάτι που δεν συνέβαινε με το νόμο του 2003- οι τράπεζες που μεταβίβασαν τα κόκκινα δάνεια με το νόμο του 2003, γνώριζαν τα ζητήματα που θα προέκυπταν. Οπότε, εν γνώσει τους, πήραν το ρίσκο -επαναλαμβάνουμε, εν γνώσει τους πήραν το ρίσκο- και όταν παίρνει κανείς το ρίσκο, πρέπει να πληρώνει οτιδήποτε κοστίζει.

Με κριτήριο, δε, την ανακοίνωση του Υπουργείου Οικονομικών, οι ίδιοι οι «servicers»**,** αποδέχονται πως ο νόμος του 2003 διευκόλυνε τις μεταβιβάσεις, παρακάμπτοντας τις ασφαλιστικές δικλείδες του νόμου του 2015.

Χωρίς να επεκταθούμε, εδώ, σε λεπτομέρειες, αφού δεν είμαστε άλλωστε νομικοί, θεωρούμε πως η Κυβέρνηση δεν πρέπει σε καμμία περίπτωση να καταθέσει τροπολογία με την οποία θα διευκολύνει τους «servicers» ή τις τράπεζες, τροποποιώντας, ενδεχομένως, τον νόμο του 2003, παρά το ότι ο νόμος του 2015 είναι σαφής και το γνώριζαν όλοι καλά. Θα ήταν απαράδεκτα άδικο απέναντι στους δεκάδες χιλιάδες Έλληνες δανειολήπτες που προσπάθησε όσο μπόρεσε να προστατεύσει η Βουλή του 2015. Ενώ η σωστή λύση δεν είναι άλλη από το να συνεδριάσει ξανά ο Άρειος Πάγος -εντός των επομένων μηνών, ενδεχομένως- για να εκφράσουν εκεί τις αντίθετες απόψεις τους οι τράπεζες, οι «servicers» σας ή όποιος άλλος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εάν μπορούν, βέβαια, να τις τεκμηριώσουν κάτι που -κατά την άποψή μας- είναι αδύνατον. Δεν είναι, όμως, δικό μας θέμα, αλλά των δικαστηρίων και του Αρείου Πάγου. Δεν πρέπει να ανακατευόμαστε καθόλου σε θέματα δικαιοσύνης.

Κλείνοντας, σε κάθε περίπτωση η Κυβέρνηση δεν έχει κανένα λόγο να παρέμβει στη διαδικασία και να νομοθετήσει με την πλειοψηφία των εκατόν πενήντα επτά Βουλευτών που διαθέτει, ούτε φυσικά να προβεί σε οποιεσδήποτε αλλαγές εις βάρος των χιλιάδων Ελλήνων δανειοληπτών. Θα ήταν απαράδεκτο!

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Κλείνω, κύριε Πρόεδρε.

Κάτι τέτοιο θα αποτελούσε έγκλημα, χωρίς καμμία διάθεση υπερβολής, ενώ όπως αναφέραμε, δεν πρόκειται για ένα λάθος των τραπεζών ή των «servicers» σας, αλλά για μία σκόπιμη πονηρή παράκαμψη, οπότε στην ουσία είναι κατάφωρη παραβίαση του νόμου του 2015.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Παρ’ ότι θα δυσαρεστήσω τον συνάδελφο και φίλο μου, κ. Βιλιάρδο, θέλω να ξεκαθαρίσω κάτι, ότι, σε ό,τι με αφορά, δεν πρόκειται να ξαναεπιτρέψω αυτό το «ξεχείλωμα» του Κανονισμού.

**ΒΑΣΙΛΕΙΟΣ ΒΙΛΙΑΡΔΟΣ:** Γιατί το λέτε αυτό, γιατί;

**ΠΡΟΕΔΡΕΥΩΝ (Νικήτας Κακλαμάνης):** Κύριε Βιλιάρδο, ξέρετε ότι παραβιάσατε, τελείως, το άρθρο. Τελείως! Μιλήσατε για θέμα που δεν έχει καμμία σχέση με την ημερήσια διάταξη. Άλλο παρεμπίπτον θέμα. Η κ. Τζούφη είπε για το ατύχημα του φοιτητή στη Θεσσαλονίκη. Αυτό είναι κάτι επείγον -παρεμπίπτον- που έχει να κάνει με το αρμόδιο Υπουργείο και άλλο αυτό το οποίο κάνετε. Είναι το αντίστοιχο άρθρο του Κανονισμού, διαβάστε το.

**ΒΑΣΙΛΕΙΟΣ ΒΙΛΙΑΡΔΟΣ:** Ο Κοινοβουλευτικός μπορεί να μιλάει …

**ΠΡΟΕΔΡΕΥΩΝ (Νικήτας Κακλαμάνης):** Όχι, όχι! Δεν είναι έτσι όπως το λέτε. Όχι! Διαβάστε το με προσοχή. Ήδη, έχει γίνει παραχώρηση με το άρθρο 108 ότι «μιλάνε, εφόσον το επιθυμούν και οι έχοντες συναινέσει και οι Κοινοβουλευτικοί Εκπρόσωποι», ενώ δεν λέει τέτοιο πράγμα το 108. Αλλά μην «ξεχειλώνουμε» τον Κανονισμό.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, πάντοτε γίνεται αυτό.

**ΠΡΟΕΔΡΕΥΩΝ (Νικήτας Κακλαμάνης):** Εγώ σας λέω σε ό,τι με αφορά. Δεν είπα ότι το κάνετε εσείς σήμερα για πρώτη φορά.

**ΒΑΣΙΛΕΙΟΣ ΒΙΛΙΑΡΔΟΣ:** Α, ωραία! Πάντα γίνεται.

**ΠΡΟΕΔΡΕΥΩΝ (Νικήτας Κακλαμάνης):** Είπα την προσωπική μου θέση ότι, εντάξει, να έχουμε ευελιξία στον Κανονισμό, να εξυπηρετούμε τους συναδέλφους, αλλά να μην τον καταργούμε!

Λοιπόν, προχωρούμε και πάμε στον κ. Μάρκου.

Κύριε Μάρκου, ορίστε, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όπως είπε και ο κύριος Πρόεδρος, συζητούμε σήμερα μια κύρωση σύμβασης, η οποία συνδέεται με την παιδεία. Και συνδέεται με την ανταλλαγή μορφωτικών σχέσεων, που μπορούμε να τις πούμε και πολιτιστικών, γιατί κάθε μόρφωση είναι πολιτισμός και να δηλώσουμε ότι βεβαίως, κάθε τέτοια σχέση που αφορά εκπαίδευση, πραγματικά προάγει την επικοινωνία ανάμεσα στις χώρες, προάγει την κάθε χώρα όσον αφορά το δικό της μερίδιο στην παιδεία και προάγει, θα έλεγα, και το πολιτιστικό επίπεδο.

Με αυτή την έννοια, λοιπόν, και παρά τις επιφυλάξεις μας, όπως είπε και η εισηγήτρια μας, θα ψηφίσουμε θετικά την κύρωση αυτής της συμφωνίας.

Βεβαίως εδώ, μιλώντας για παιδεία και μιλώντας για την Ελλάδα και συγκεκριμένα για τα Ηνωμένα Αραβικά Εμιράτα, θα μπορέσουμε να πούμε ότι στην τριτοβάθμια εκπαίδευση -ας πούμε- όντως, οι όποιες προσπάθειες που αφορούν κυρίως και τα Εμιράτα -αλλά δεν υπάρχει αμφιβολία ότι από οπουδήποτε κάτι μπορείς να πάρεις- θα βοηθήσουν και την Ελλάδα.

Ας έρθουμε, όμως, να δούμε τι μηνύματα έχουμε στη χώρα μας και πώς μπορούμε να συγκρίνουμε και με τα Ηνωμένα Αραβικά Εμιράτα. Τι μηνύματα έχουμε αυτές τις δυο, τρεις μέρες που διανύουμε και χθες; Έχουμε, πρώτον, το τραγικό γεγονός της πτώσης του φοιτητή από τον τρίτο όροφο του αμφιθεάτρου που παρακολουθούσε, λόγω υπερπληρότητας. Ευτυχώς, δεν ήταν μοιραίο και ευχόμαστε τα καλύτερα.

Έχουμε, λοιπόν, μια απτή τροχιοδεικτική καταγραφή ενός μείζονος προβλήματος που αφορά τη διαθεσιμότητα των χώρων των πανεπιστημίων μας. Και αυτό συμβαίνει σε ένα περιβάλλον στο οποίο η χρηματοδότηση των πανεπιστημίων φτάνει περίπου τα 100 εκατομμύρια ευρώ, όταν ταυτόχρονα το κόστος της πανεπιστημιακής αστυνομίας φτάνει τα 30 εκατομμύρια ευρώ. Δηλαδή, με αυτά τα 30 εκατομμύρια ευρώ αυτής της απαράδεκτης πολιτικά απόφασης, αλλά ταυτόχρονα και του φιάσκου στο οποίο εξελίσσεται, θα μπορούσαν να προστεθούν διδάσκοντες, εργαζόμενοι, αίθουσες, ό,τι αφορά λειτουργικότητα στην ανώτατη εκπαίδευση. Και -προσέξτε!- είπα τροχιοδεικτικό συμβάν. Ας προσέξουμε, διότι το δις εξαμαρτείν ουκ ανδρός σοφού. Δεν είμαι αισιόδοξος ότι θα πάρει το μήνυμα η Κυβέρνηση να ανακρούσει πρύμνα και να αλλάξει την πολιτική της και γι’ αυτό και είμαστε κατηγορηματικά αντίθετοι και την καταγγέλλουμε γι’ αυτό.

Έχουμε κι ένα δεύτερο γεγονός. Έχουμε το γεγονός ότι τις τελευταίες μέρες από το παράθυρο προσπαθούν να εισαχθούν τα κατηχητικά σχολεία της δεκαετίας του ’60 στην εκπαίδευση. Και ξέρετε, μιλάμε για φονταμενταλισμό, μιλάμε για το Ιράν, μιλάμε για τους μουσουλμανικούς περιορισμούς που θέτουν, όχι μόνο στην εκπαίδευση και στις γυναίκες, τα αραβικά κράτη. Εμείς, τι πάμε να οικοδομήσουμε τώρα, επιστρέφοντας στη δεκαετία του ’60, με κύριους ενόχους -κυριολεκτικά ενόχους- το Υπουργείο Παιδείας και τον Δήμαρχο Αθηναίων τον κ. Μπακογιάννη; Να αρχίσουμε καθηγητικά σχολεία, όπου -επειδή έχω και μία ηλικία- μας έπαιρνε το σχολείο και μας πήγαινε γραμμή, όπως λέγαμε τότε, να παρακολουθήσουμε το κατηχητικό σε χώρους -τότε, τουλάχιστον- που είχε την ευθύνη η εκκλησία. Τώρα έρχεται από το παράθυρο να μπει αυτό το γεγονός και αυτή η απαράδεκτη πρωτοβουλία και σε χώρους ευθύνης των σχολείων.

Επιτέλους, πρέπει να σταματήσει ο κατήφορος της οπισθοδρόμησης και πρέπει να δούμε μπροστά. Και αυτό μπορεί να γίνει, μόνο με μια προοδευτική κυβέρνηση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη, θέλετε τον λόγο;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Θεοχάρης.

Εξυπακούεται ότι εάν θελήσετε να απαντήσετε στον κ. Βιλιάρδο, δεν θα σας διακόψω, διότι, αφού τον άφησα και ανέπτυξε, δεν μπορεί να μην υπάρξει αντίλογος.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εγώ θα μιλήσω και για το νομοσχέδιο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, το λέω, επειδή είπα αυτά που είπα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εάν θέλετε και την προσωπική μου άποψη, συμφωνώ 100% με την ερμηνεία που κάνετε στον Κανονισμό. Δεν είναι δυνατόν να μη μιλάμε καθόλου για το νομοσχέδιο και εν πάση περιπτώσει όλα τα παρεμπίπτοντα θέματα να είναι μόνο ξέχωρα και διαφορετικά από την ευρύτερη θεματική του νομοσχεδίου ή έστω να είναι της επικαιρότητας. Μπορεί κάτι να συμβεί στην επικαιρότητα και να αναφερθούμε σ’ αυτό.

Τώρα, εδώ θα έπρεπε να μιλάμε για μία αυτονόητη συζήτηση, μία συζήτηση στην οποία θα έπρεπε όλοι μας να συμφωνούμε. Και να συμφωνούμε σ’ αυτή την συμφωνία συνεργασίας στον τομέα της παιδείας και της έρευνας μεταξύ της χώρας μας και των Ηνωμένων Αραβικών Εμιράτων, όχι μόνο για λόγους παιδείας, έρευνας και πεδίου εφαρμογής της συμφωνίας αυτής, αλλά και για τη γεωστρατηγική της σημασία, γιατί καταλαβαίνουμε ότι επιτυγχάνεται το χτίσιμο πολλαπλών επαφών, πολλαπλών γεφυρών. Αυτό δεν μας λέει ο ΣΥΡΙΖΑ, να κάνουμε τη χώρα γέφυρα; Γέφυρα δεν πρέπει να κάνουμε; Γι’ αυτό μας κατηγορεί, να μην είμαστε -λέει- προκεχωρημένο φυλάκιο και να είμαστε γέφυρα. Να, τι σημαίνει γέφυρα στην πράξη! Αυτές οι συμφωνίες είναι που καθιστούν τη χώρα σου γέφυρα, όπως οι συμφωνίες που υλοποιήσαμε όλα αυτά τα χρόνια και συνεχίζουν να υλοποιούνται με τα Ηνωμένα Αραβικά Εμιράτα στον τομέα του τουρισμού. Και λέω γι’ αυτόν τον τομέα, γιατί τον ξέρω, γιατί υλοποίησα συμφωνίες. Έκανα πολλαπλές συναντήσεις μεταξύ ομολόγων μου και ιδιωτικού τομέα, για να τους φέρουμε σε επαφή και να δημιουργήσουμε αυτή τη γέφυρα.

Αυτή τη συμφωνία, λοιπόν, έπρεπε να τη στηρίζουμε όλοι, εάν πιστεύουμε αυτά που λέμε για το ότι θέλουμε να καταστήσουμε τη χώρα μας γέφυρα.

Εξάλλου, δεν ακούσαμε και καμμιά σοβαρή κριτική από την πλευρά του ΣΥΡΙΖΑ. Τι μας είπε; Ποια είναι η κριτική σε όλο το νομοσχέδιο; Είναι ότι ο προϋπολογισμός των εξόδων είναι του ΠΔΕ, του Υπουργείου Ανάπτυξης και όχι του Υπουργείου Παιδείας. Είναι αυτό το λογιστικό θέμα ή το οποιοδήποτε τέτοιο ζήτημα που αξίζει να συζητάμε σε σχέση με αυτό το νομοσχέδιο;

Βέβαια, τι είδαμε; Εάν δεν κάνω λάθος, ο ΣΥΡΙΖΑ καταψηφίζει το νομοσχέδιο. Έτσι δεν είναι;

**ΜΕΡΟΠΗ ΤΖΟΥΦΗ:** Τα είπαμε στην εισήγηση.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Συγγνώμη, ψηφίζετε;

**ΜΕΡΟΠΗ ΤΖΟΥΦΗ:** Είπαμε τις επιφυλάξεις μας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μάλιστα.

Το νομοσχέδιο, λοιπόν, που ψηφίζεται είναι ένα νομοσχέδιο εξωστρέφειας στην παιδεία. Το λέω, για να δείτε ότι από τη μία μεριά μπορεί να είστε συνεπείς, από την άλλη κάνετε κωλοτούμπες. Η εξωστρέφεια στην παιδεία είναι ο νούμερο ένα θανάσιμος εχθρός του ΣΥΡΙΖΑ, γιατί είναι η πολιτική παράταξη που κατήργησε τα Αγγλικά στα πανεπιστήμια. Η πολιτική παράταξη που κατήργησε τα δίδακτρα, ώστε να μπορούν να έρχονται από τα Ηνωμένα Αραβικά Εμιράτα ή από τη Σαουδική Αραβία ή από άλλες χώρες φοιτητές και να σπουδάζουν εδώ μεταπτυχιακά ή οτιδήποτε και να πληρώνουν δίδακτρα.

Άρα εδώ μιλάμε για ένα νομοσχέδιο εξωστρέφειας, την οποία με κάθε άλλη προσπάθεια που έχετε κάνει την έχετε πολεμήσει.

Ακούσαμε, βέβαια, στα ζητήματα της παιδείας κριτική από την Αξιωματική Αντιπολίτευση αναφορικά με το ζήτημα των προσλήψεων, ότι δεν έχουμε κάνει αρκετές προσλήψεις. Μα, είναι ένα θέμα το οποίο θα πρέπει να το ανοίξετε ενώπιον του ελληνικού λαού, όταν βρήκαμε δώδεκα χιλιάδες προσλήψεις στα χαρτιά, χωρίς να υπάρχει προϋπολογισμός και εμείς υλοποιήσαμε είκοσι πέντε χιλιάδες, τις διπλάσιες απ’ αυτές που βρήκαμε και πέρα, δηλαδή υπερδιπλάσιες; Είναι πραγματικές προσλήψεις που έγιναν και εσείς για δώδεκα χιλιάδες πεντακόσιες προσλήψεις μόνο δελτίο Τύπου είχατε βγάλει, ώστε να πάτε στις εκλογές και να πείτε ότι «εμείς θα προσλάβουμε για την παιδεία».

Στην πράξη φαίνεται η φροντίδα. Άρα μη μας λέτε ότι δεν κάνουμε προσλήψεις. Πείτε πως δεν μπορούσατε, γιατί είχατε μνημόνια και δεν είχατε τα χρήματα και ήσασταν αλυσοδεμένοι. Να το ακούσουμε. Βέβαια, συγχρόνως μας λέτε ότι από το 2018 τα μνημόνια τα έχετε πετάξει. Άρα τι έγινε και δεν κάνατε τις προσλήψεις αμέσως μετά που βγάλατε τη χώρα από τα μνημόνια;

Πείτε ότι δεν προλάβατε. Βέβαια, δεν μπορώ να καταλάβω τι προλάβατε. Δεν έχετε προλάβει και τίποτα! Δεν προλάβετε ούτε καν να φέρετε αυτή τη συμφωνία για κύρωση. Συζητάμε μια συμφωνία του 2014. Αυτά που έζησα εγώ στο Υπουργείο Τουρισμού, που έφερνα ξεχασμένες συμφωνίες και τις έφερνα στη Βουλή και τις ψηφίζαμε, τα έχουμε και εδώ. Γι’ αυτό σας λέω ότι πολεμάτε την εξωστρέφεια στην παιδεία. Εδώ φαίνεται. Θάψατε αυτή τη συμφωνία από το 2014 και τη συζητάμε σήμερα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κλείνω με δύο σημεία σε σχέση με την ακρίβεια -γιατί αναφέρθηκε η Αξιωματική Αντιπολίτευση- και τη φτώχεια, δηλαδή αυτά τα δύο σημεία τα οποία απασχολούν και τον κόσμο, κύριε Πρόεδρε.

Η χώρα μας πήρε μέτρα πάνω από 7 δισεκατομμύρια, για να στηρίξει τους ανθρώπους στην ακρίβεια. Ακόμα και σήμερα έρχονται λογαριασμοί στα νοικοκυριά με επιδοτήσεις, οι οποίες τους φέρνουν ξανά σε λογικά επίπεδα. Μιλήσατε για τους ελέγχους που δεν κάνει το Υπουργείο Ανάπτυξης. Το Υπουργείο Ανάπτυξης έχει κάνει τους περισσότερους ελέγχους που έχουν γίνει ποτέ, διότι έφτιαξε μία υπηρεσία, τη ΔΙΜΕΑ, που δεν υπήρχε, για να κάνει ελέγχους και έχει βάλει και στο Ταμείο Ανάκαμψης ένα φιλόδοξο πρόγραμμα ενίσχυσή της με μέσα, ψηφιακά και άλλα, ώστε να μπορεί να κάνει καλύτερα τη δουλειά της.

Οι τέσσερις χιλιάδες πεντακόσιοι έλεγχοι που έχουν γίνει έως τώρα, πρώτον, δεν έχουν ξαναγίνει ποτέ και δεύτερον -και αυτό δεν είναι αντιφατικό- δεν είναι αρκετοί. Εγώ είμαι ο πρώτος που θα πω ότι δεν είναι αρκετοί. Πρέπει να βγούμε ακόμα περισσότερο, πρέπει να σταματήσουμε και τον κάθε τελευταίο, ο οποίος αισχροκερδεί, διότι αυτή τη στιγμή δεν αντέχουν οι Έλληνες πολίτες, τα νοικοκυριά και οι επιχειρήσεις να ζουν υπό το κράτος της όποιας αισχροκέρδειας υπάρχει ακόμα.

Και βέβαια, πήραμε πρωτοβουλίες στην Ευρωπαϊκή Ένωση, πρωτοβουλίες που εσείς λοιδορούσατε, όπως μας λέγατε και το ψηφιακό πιστοποιητικό, το οποίο σηκώσαμε στις πλάτες μας, για τα ταξίδια της Ευρωπαϊκής Ένωσης. Τώρα, πολύ πιο δύσκολα, με πολύ μεγαλύτερη επιμονή, ο Πρωθυπουργός μας επί οκτώ - εννέα μήνες παλεύει, για να περάσουν οι προτάσεις μας. Μόλις χθες, η Ευρωπαϊκή Επιτροπή πήρε δύο απ’ αυτές τις πρωτοβουλίες του Πρωθυπουργού, δύο προτάσεις μας και τις έβαλε στις προτάσεις της Κομισιόν. Επιτέλους, δημιουργείται πια η κρίσιμη μάζα, για να πάρουμε κοινές αποφάσεις. Πρώτον, διόρθωση τιμών στο TTF, ώστε επιτέλους να μπει ένα πλαφόν και να σταματήσουμε να πληρώνουμε και να αιμορραγεί η χώρα, έξοδα για το φυσικό αέριο. Δεύτερον, περιορισμό διακυμάνσεων στα παράγωγα ενέργειας. Αυτές είναι οι δύο προτάσεις του Πρωθυπουργού και όχι μόνο. Μιλάμε για κοινές προμήθειες. Δεν μπορούμε να έχουμε κοινή αγορά στο τελικό προϊόν και να μην έχουμε και κοινές προμήθειες στο μεγαλύτερο κόστος παραγωγής, που είναι η ενέργεια. Αλλιώς, η μία χώρα εκμεταλλεύεται την άλλη ανάλογα με την ισχύ της και τη δύναμή της. Αυτό έκανε για χρόνια η Γερμανία.

Μιλάμε, επίσης, και για ένα μηχανισμό αλληλεγγύης. Μάλιστα, εάν είχαμε τις επενδύσεις σε ΑΠΕ που θα έπρεπε να είχαμε και που είχαμε μέχρι το 2014, εάν συνεχίζονταν και είχαμε και αυτές, τότε ίσως η ακρίβεια να ήταν πολύ μικρότερη, γιατί θα είχαμε πολύ φτηνότερη ενέργεια, γιατί θα είχαμε πολύ περισσότερες ανανεώσιμες πηγές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με ένα τελευταίο σημείο, κύριε Πρόεδρε, για τη φτώχεια. Μας κατηγορείτε ότι η φτώχεια ανεβαίνει στη χώρα μας και ζούμε σε μια χώρα, στην οποία δεν μπορεί να επιβιώσει κανείς. Τα στοιχεία που υπάρχουν είναι στοιχεία του 2020. Ανακοινώθηκαν το 2021 αφορούν το 2020. Η φτώχεια στη χώρα μας αποδεικνύεται ότι αντιμετωπίζεται αποτελεσματικά με τα μέτρα της Κυβέρνησης, καθώς το διαθέσιμο εισόδημα των νοικοκυριών έπεσε μόλις κατά 0,9%, όταν η οικονομία κατέρρευσε με 9% το 2020. Άρα τη φτώχεια την αντιμετωπίσαμε με αυτά τα μέτρα. Οι αρχικές εκτιμήσεις για το 2021 είναι ότι θα πέσει η φτώχεια ακόμη περισσότερο, μισή με δύο ποσοστιαίες μονάδες και με αυτόν τον τρόπο η Κυβέρνηση στηρίζει και τους αδύναμους αλλά και αυτή την ξεχασμένη μεσαία τάξη, την οποία επί των ημερών σας την ξεχάσατε. Όχι μόνο την ξεχάσατε, αλλά την κατακρεουργήσατε. Και αυτή θα μας στηρίξει ξανά στις επόμενες εκλογές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα πάρει τον λόγο τώρα η κ. Γιαννακοπούλου για πέντε λεπτά.

Θα ολοκληρώσουμε με την κ. Γιαννακόπουλου τους συναδέλφους εισηγητές και Κοινοβουλευτικούς και θα κλείσουμε με την ομιλία του Υφυπουργού, του κ. Συρίγου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πάρα πολύ, κύριε Πρόεδρε.

Θα μου επιτρέψετε να ξεκινήσω την ομιλία μου με αφορμή ένα ζήτημα το οποίο μονοπωλεί και απολύτως δικαίως το δημόσιο διάλογο τις τελευταίες ημέρες και βεβαίως έχει να κάνει και με τα ζητήματα παιδείας, με την παιδεία η οποία υπάρχει, με τα στερεότυπα, με όλη αυτή την κατάσταση η οποία υπάρχει δυστυχώς στην κοινωνία μας.

Και δεν μιλάω για τίποτε άλλο παρά για τις πραγματικά σοκαριστικές και αδιανόητες αποκαλύψεις οι οποίες ήρθαν και συνεχίζουν καθημερινά να έρχονται στο φως της δημοσιότητας για το θέμα στον Κολωνό, για το θέμα του βιασμού, της κακοποίησης, της εκμετάλλευσης της δωδεκάχρονης στον Κολωνό. Θα ήθελα να σταθώ σύντομα, αλλά ουσιαστικά σε ορισμένα πολύ σημαντικά ζητήματα.

Κατ’ αρχάς, νομίζω ξεκάθαρα ότι όλοι είμαστε κυριολεκτικά σοκαρισμένοι και δηλώνουμε τον αποτροπιασμό μας απέναντι σε αυτά τα φαινόμενα της παιδικής κακοποίησης και εκμετάλλευσης.

Οφείλουμε όλοι, κυρίες και κύριοι συνάδελφοι, να μη μένουμε απαθείς απέναντι στην αντίληψη ή, αν θέλετε, στην υπόνοια έστω και τέτοιων περιστατικών. Γιατί δεν χωράει καμμία απολύτως ανοχή, δεν χωράει καμμία σιωπή, ιδίως όταν θύματα είναι μικρά παιδιά.

Και η θυματοποίηση μικρών παιδιών, δυστυχώς, αποδεικνύεται ιδιαίτερα συνήθης στην ελληνική επικράτεια. Όπως προκύπτει από τα επίσημα στοιχεία, το γεγονός αυτό στον Κολωνό δεν αποτελεί μεμονωμένο περιστατικό. Αποτελεί ένα ακόμα περιστατικό το οποίο έρχεται να προστεθεί στις καθημερινές κακοποιήσεις ανηλίκων. Δυστυχώς η παιδική κακοποίηση τείνει να λάβει κυριολεκτικά διαστάσεις πανδημίας με όλη αυτή τη συχνότητα με την οποία εκτυλίσσεται και βγαίνουν περιστατικά στο φως της δημοσιότητας.

Διάβαζα τις προάλλες ότι στη χώρα μας σε χρονικό διάστημα μόλις οκτώ μηνών το 2022, δηλαδή μεταξύ Ιανουαρίου και Αυγούστου, καταγράφηκαν διακόσια ενενήντα τέσσερα περιστατικά σεξουαλικής κακοποίησης σύμφωνα με τα επίσημα στοιχεία τα οποία δόθηκαν στη δημοσιότητα. Επαναλαμβάνω: διακόσιες ενενήντα τέσσερις παιδικές ψυχές βιάστηκαν, κακοποιήθηκαν το πρώτο οκτάμηνο του τρέχοντος έτους. Ο αριθμός αυτός τρομάζει και ντροπιάζει μόνο και μόνο σαν άκουσμα.

Κατ’ αρχάς, τα θύματα παιδικής σεξουαλικής κακοποίησης είναι τουλάχιστον ένα ημερησίως με βάση τις έρευνες. Κάθε μέρα κακοποιείται και ένα παιδί. Η πραγματικότητα, όμως, δυστυχώς, ξεπερνάει κατά πολύ τα δεδομένα, καθώς τα καταγεγραμμένα περιστατικά αποτελούν μόνο την κορυφή του παγόβουνου. Τα πραγματικά θύματα είναι με βάση τις εκτιμήσεις των ειδικών υπερπολλαπλάσια αυτών που ξέρουμε. Είτε από τον φόβο, είτε από τη ντροπή των ανήλικων θυμάτων, είτε από άγνοια, είτε από αδιαφορία των οικείων τους, τα περισσότερα από τα περιστατικά δεν καταγράφονται ή δεν δημοσιοποιούνται, οπότε παραμένουν στο σκοτάδι.

Το ντροπιαστικό αυτό κοινωνικό φαινόμενο είναι όνειδος για την κοινωνία μας, θέτει τεράστια ζητήματα για τον ρόλο της πολιτείας, για τον ρόλο του κράτους πρόνοιας και για τις αρμόδιες κοινωνικές υπηρεσίες. Και αν είμαστε και θέλουμε να είμαστε ειλικρινείς, η αλήθεια είναι ότι το πλαίσιο για την προστασία και για την αντιμετώπιση της κακοποίησης και της εκμετάλλευσης των παιδιών έχει αποτύχει.

Γι’ αυτό, λοιπόν, λέμε ότι πρέπει να δημιουργήσουμε ένα νέο, ένα σύγχρονο, ένα αποτελεσματικό, με ανθρώπινη διάσταση και στόχευση-πλαίσιο, με διαλειτουργικότητα που σήμερα δεν υπάρχει -και πρέπει να το παραδεχτούμε- ανάμεσα στην οικογένεια ανάμεσα στο σχολείο ανάμεσα στις κοινωνικές υπηρεσίες, με νέα προγράμματα, μακριά από λογικές χρηματισμού και στιγματισμού, με μια πλατιά συμμαχία της κοινωνίας, των φορέων, των μέσων μαζικής ενημέρωσης, με ευαισθητοποίηση όλων, για να ανοίξουν στόματα, γιατί η σιωπή είναι συνενοχή.

Τώρα, για τη συγκεκριμένη κύρωση η οποία ενθαρρύνει τη συνεργασία μεταξύ των δύο μερών, της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων, νομίζω μίλησε πολύ αναλυτικά η αρμόδια ειδική αγορήτρια και Τομεάρχης Παιδείας η κ. Χαρά Κεφαλίδου. Όσον αφορά στην ουσία του υπό ψήφιση νομοσχεδίου, νομίζω ότι δεν υπάρχει κάποιος λόγος να πω κάτι περισσότερο από αυτά τα οποία έχει πει η κ. Κεφαλίδου στην επιτροπή.

Μόνο θετικό πρόσημο μπορούμε να πούμε ότι μπορεί να αποφέρουν αντίστοιχες κινήσεις και συμβάσεις τέτοιου τύπου, που βεβαίως είναι και ζητήματα διπλωματίας και ζητήματα διμερών σχέσεων και δεν περιορίζονται αποκλειστικά, αν θέλετε, στο περιεχόμενο και τη θεματολογία τους.

Συνεπώς, κι επειδή πρόκειται για ένα μνημόνιο συνεργασίας στον χώρο της εκπαίδευσης και της έρευνας, υπερψηφίζουμε το παρόν νομοσχέδιο και ευελπιστούμε στην πράξη να τύχει αποτελεσματικής και ουσιαστικής εφαρμογής και να μην παραμείνει απλά μια έγχαρτη τυπική σύμβαση.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κλείνει τη συζήτηση ο Υφυπουργός κ. Συρίγος.

Ορίστε, κύριε Υπουργέ, έχετε τον λόγο με τη σχετική ανοχή, γιατί θα πρέπει ενδεχομένως να απαντήσετε και σε κάποια πράγματα που ακούστηκαν.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κατ’ αρχάς, θα ήθελα να εκφράσω και από το Βήμα της Βουλής τις ευχές μου για περαστικά στον φοιτητή ο οποίος έπεσε χθες από τον δεύτερο όροφο του κτηρίου στο Αριστοτέλειο Πανεπιστήμιο, στη Νομική Σχολή, την ώρα που παρακολούθησε μάθημα. Μέσα στην ατυχία του στάθηκε τυχερός. Η πτώση του περιορίστηκε από δύο κλιματιστικά μηχανήματα που υπήρχαν λίγο πιο χαμηλά. Το σακίδιο πλάτης που φορούσε τον βοήθησε επίσης. Κι έτσι, ευτυχώς, είχαμε μόνο κάποια κατάγματα και όχι κάτι χειρότερο.

Επίσης, θέλω να εκφράσω τη λύπη μου προς την οικογένειά του για το εξαιρετικά δυσάρεστο περιστατικό που συνέβη στον γιο τους την ώρα που ήταν στο καθήκον του και παρακολουθούσε τα μαθήματά του. Οι πανεπιστημιακές αρχές του Αριστοτελείου Πανεπιστημίου έχουν ήδη επιληφθεί του θέματος για να διαπιστώσουν τις ακριβείς συνθήκες του συμβάντος και να ληφθούν, αν χρειαστεί, τα απαραίτητα μέτρα.

Πρέπει εδώ να επισημάνουμε ένα γεγονός. Τα κεντρικά πανεπιστήμια της χώρας, δηλαδή της Αθήνας και της Θεσσαλονίκης, έχουν ως χρόνιο πρόβλημα την έλλειψη αιθουσών. Είχα επισκεφθεί πριν από λίγο καιρό εγκαταστάσεις του Πανεπιστημίου Δυτικής Μακεδονίας πολύ μεγάλες και πολύ ωραίες. Τις συνέκρινα με τις εγκαταστάσεις στα πανεπιστήμια της Αθήνας και δεν υπήρχε καμμία σύγκριση. Είναι γεγονός ότι τα κεντρικά πανεπιστήμια έχουν σοβαρό πρόβλημα και δεν είναι εύκολο μέσα στον πυκνό αστικό ιστό να δημιουργηθούν εύκολα εγκαταστάσεις νέες.

Ήδη αυτή τη στιγμή κάνουμε μια προσπάθεια με το Οικονομικό Πανεπιστήμιο. Υπάρχει ένα μοναδικό μεγάλο οικόπεδο στην περιοχή της Κυψέλης και κοιτάζουμε να το αγοράσουμε το αμέσως επόμενο χρονικό διάστημα για να μπορέσουν να χτιστούν εγκαταστάσεις για το Οικονομικό Πανεπιστήμιο. Θα είναι μία λύση για να επεκταθεί μέσα στον αστικό ιστό. Δεν είναι, όμως, πάντα εύκολο αυτό το πράγμα.

Να κάνω ένα σχόλιο, επίσης, γι’ αυτό που είπε η κ. Τζούφη για τον θυμό στα πανεπιστήμια. Θα έλεγα να πάψουμε να κλείνουμε το μάτι στις ακραίες ομάδες που επιμένουν στη βία. Καταδικάζουμε και στεκόμαστε απέναντι σε οποιαδήποτε εκδήλωση βίας. Η κ. Τζούφη, βεβαίως, το καταδίκασε, αλλά δεν χρειάζεται να μπαίνουμε στο ερώτημα «ποια είναι η αφορμή για την εκδήλωσή της». Την καταδικάζουμε! Δεν πρέπει να υπάρχει.

Ένα ακόμη σχόλιο γι’ αυτό το οποίο ακούστηκε επανειλημμένως από την Αξιωματική Αντιπολίτευση, για τα 30 εκατομμύρια κόστος των ομάδων περιφρούρησης πανεπιστημιακών ιδρυμάτων, της λεγόμενης Πανεπιστημιακής Αστυνομίας. Είναι ένα ποσό το οποίο έχει προκύψει μόνον από εσάς. Βάσει της έκθεσης του Γενικού Λογιστηρίου του Κράτους το 2021, το κόστος της ετήσιας χρηματοδοτήσεως για τους ΟΠΠΙ, που αφορούσε σε χίλια τριάντα άτομα, ήταν 20 εκατομμύρια. Και τώρα έχουν προσληφθεί τετρακόσιοι. Επομένως, τα 30 εκατομμύρια είναι κάτι που αναπαράγετε διαρκώς στον λόγο σας χωρίς να υπάρχει αντίκρισμα. Είναι πολύ μικρότερο τώρα.

Επειδή παρακολουθούσα και κάποια άλλη συζήτηση που είχε γίνει προσφάτως και εκεί μπερδέψατε τα 30 εκατομμύρια που δίδονται ως κόστος για τον εξοπλισμό εγκαταστάσεως, για την ελεγχόμενη είσοδο και για όλα αυτά που διατίθενται στα ΑΕΙ, να σας πω ότι αυτά τα 30 εκατομμύρια πάνε στα ΑΕΙ, δεν πάνε στην Πανεπιστημιακή Αστυνομία. Εάν υπήρχε η ελεγχόμενη είσοδος, δεν θα είχαμε τα φαινόμενα τα οποία διαπιστώσαμε προσφάτως στην πανεπιστημιακή εστία Ζωγράφου.

Έρχομαι τώρα στη σημερινή ρύθμιση. Έχουμε νομοθετική κύρωση ενός Μνημονίου Κατανοήσεως μεταξύ της Ελλάδος και των Ηνωμένων Αραβικών Εμιράτων και αφορά στον τομέα της ανωτάτης εκπαιδεύσεως. Υπεγράφη τον Φεβρουάριο του 2014.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Στο ερώτημα το οποίο έχω ακούσει επανειλημμένως -και χθες το είπαμε και σήμερα- θέλω να διευκρινίσω εδώ, κύριε Δελή ότι δεν υπάρχει κάποιο υποχθόνιο σχέδιο πίσω από την κύρωση αυτών των μνημονίων. Διότι φέραμε και ένα μνημόνιο προσφάτως για το Μαυροβούνιο.

Ο λόγος είναι ότι, αφού τελειώσαμε με τις βασικές νομοθετικές πράξεις, κοιτάζουμε να εκκαθαρίσουμε ό,τι εκκρεμότητες υπάρχουν αυτή τη στιγμή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, ζητώ ακόμη δύο λεπτά, αν έχετε την καλοσύνη.

**ΠΡΟΕΔΡΕΥΩΝ (Χαράλαμπος Αθανασίου):** Βεβαίως, κύριε Υπουργέ. Συνεχίστε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ.

Επομένως, ο λόγος που έρχεται είναι διότι κοιτάζουμε να εκκαθαρίσουμε τις εκκρεμότητες που έχουν μείνει όλα αυτά τα χρόνια. Έπρεπε να έχει κυρωθεί από το 2015 - 2016. Το φέρνουμε τώρα. Δεν είναι σωστό να μην κυρώνονται αυτά τα πράγματα. Έπαιξε και ρόλο, βέβαια, ότι δεν έχει κυρωθεί από τα Ηνωμένα Αραβικά Εμιράτα.

Το μνημόνιο ενθαρρύνει τη συνεργασία μεταξύ των δύο μερών, πρώτον, στη συνεργασία μεταξύ των πανεπιστημίων με απευθείας σύναψη συμφωνιών -το τονίζω αυτό το πράγμα- δεύτερον, στη διεξαγωγή επιστημονικών συνεδρίων, σεμιναρίων και διαλέξεων σε θέματα κοινού ενδιαφέροντος και τρίτον, στην ανταλλαγή εμπειρογνωμόνων, ερευνητών και τεχνικών διαφόρων εκπαιδευτικών και επιστημονικών πεδίων. Ουσιαστικά, αφορά μόνον σε καθηγητές, σε επιστήμονες, ερευνητές και φοιτητές και στα ιδρύματα της ανωτάτης εκπαιδεύσεως.

Σε σχέση με το σχόλιο της κ. Τζούφη για το ερευνητικό πρόγραμμα, η έκθεση του Γενικού Λογιστηρίου του Κράτους, η οποία είναι κατατεθειμένη, αναφέρεται σε κάτι εντελώς ενδεικτικό. Δεν υπάρχει κανένα πρόγραμμα και δεν μπορεί να υπάρξει, διότι ό,τι είναι να τρέξει στο αμέσως επόμενο χρονικό διάστημα θα είναι αντικείμενο συμφωνίας μεταξύ των δύο πλευρών για την εφαρμογή αυτού του μνημονίου. Κατατέθηκε απλώς κάποιος εντελώς ενδεικτικός κατάλογος. Δεν υπάρχει τίποτα αυτή τη στιγμή. Για να υπάρξει, πρέπει πρώτα να γίνει η συμφωνία για την περαιτέρω διευκρίνιση του μνημονίου.

Από εκεί και πέρα, κύριε Δελή, θα μου επιτρέψετε να είμαι πλέον πιο ολοκληρωμένος από τη χθεσινή μου απάντηση. Το θέμα της ασφάλειας τροφίμων αφορά α) στη χημεία τροφίμων, β) στις επιστήμες διατροφής και διαιτολογίας, γ) στον ποιοτικό έλεγχο, δ) στην τεχνολογία τροφίμων. Όλα αυτά σχετίζονται με την ασφάλεια τροφίμων και θεραπεύονται από τμήματα είτε χημείας, που ασχολούνται με τη χημεία τροφίμων, είτε διατροφής, είτε διαιτολογίας που έχουμε στη χώρα. Σε αυτό επικεντρώνεται το συγκεκριμένο νομοσχέδιο.

Οι μορφωτικές σχέσεις των δύο χωρών διέπονται από τη Συμφωνία Οικονομικής, Μορφωτικής και Τεχνικής Συνεργασίας, που υπεγράφη το 1976. Είναι μια συμφωνία τεχνικού χαρακτήρα και εδώ πέρα έχουμε σε βάθος χρόνου -και αυτό είναι που μας ενδιαφέρει- την ενίσχυση της συνεργασίας των δύο χωρών, Ελλάδας και Ηνωμένων Αραβικών Εμιράτων σε θεσμικό και ερευνητικό επίπεδο. Στο πλαίσιο αυτής της συνεργασίας προωθούμε και τη συνεργασία μεταξύ των ΑΕΙ των δύο χωρών.

Σας ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις εκπαιδευτικοί συνοδοί τους από το 1ο Γυμνάσιο Αυλώνας (δεύτερο τμήμα).

Η Βουλή σάς καλωσορίζει!

Παιδιά, ήρθατε στο τέλος της συνεδριάσεως, γι’ αυτό βλέπετε στη Βουλή να είναι λίγοι συνάδελφοι.

Καλώς ήρθατε, εν πάση περιπτώσει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων: «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Παιδείας και Θρησκευμάτων: «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 96α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση για δεκαπέντε λεπτά περίπου.

Θα επανέλθουμε στις 12.00΄ με την ειδική ημερήσια διάταξη που αφορά άρση ασυλίας συναδέλφων.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αίτηση άρσης ασυλίας Βουλευτή: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης της ασυλίας του Βουλευτή κ. Κωνσταντίνου Μπάρκα.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 13 Οκτωβρίου του 2022, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Κωνσταντίνου Μπάρκα.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο Β΄. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας.

Υπενθυμίζω επίσης ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών».

Αφού, λοιπόν, ολοκληρωθεί η συζήτηση επί της περίπτωσης της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η υπόθεση αφορά τον συνάδελφο κ. Κωνσταντίνο Μπάρκα, ο οποίος κατέθεσε χθες, 18 Οκτωβρίου του τρέχοντος έτους, στη Διεύθυνση Νομοθετικού Έργου υπόμνημα, το οποίο απεστάλη στις Κοινοβουλευτικές Ομάδες.

Επί της αιτήσεως υπάρχει συνάδελφος που ζητάει τον λόγο, κατά το άρθρο 108 του Κανονισμού; Όχι. Ενημερώνω το Σώμα ότι ο κ. Μπάρκας είναι σε αποστολή της Βουλής, γι’ αυτό έστειλε το υπόμνημα, όπως σας ανέφερα.

Το αδίκημα για το οποίο εγκαλείται ο συνάδελφος είναι συκοφαντική δυσφήμιση και εξύβριση η οποία τελέστηκε μέσω του διαδικτύου, ύστερα από μήνυση του δημοσιογράφου Γιάννη Κουρτάκη.

Επισημαίνω ότι η ψηφοφορία περιλαμβάνει μία υπόθεση άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ τώρα να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί της αίτησης άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση η οποία θα ακολουθήσει.

Οι επιστολές οι οποίες απεστάλησαν στο Προεδρείο από τους συναδέλφους σύμφωνα με το άρθρο 70Α του Κανονισμού της Βουλής θα καταχωριστούν στα Πρακτικά της σημερινής συνεδρίασης.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 101α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και δύο εκπαιδευτικοί συνοδοί τους από το 1ο Γυμνάσιο Αυλώνα (τρίτο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θέλω να σας ενημερώσω, παιδιά, ότι είμαστε στο τέλος της σημερινής συνεδρίασης, γι’ αυτό βλέπετε λίγους συναδέλφους Βουλευτές σήμερα. Η Αίθουσα ήταν γεμάτη όταν ξεκίνησε η συνεδρίαση. Αυτή τη στιγμή ψηφίζουν μόνο οι Κοινοβουλευτικοί Εκπρόσωποι των κομμάτων και σε λίγο θα ανακοινώσω τα αποτελέσματα. Γι’ αυτό ακριβώς δεν έχει πολύ κόσμο. Μη σας δημιουργηθεί η εντύπωση ότι οι Βουλευτές δεν έρχονται. Ίσα-ίσα, σήμερα το πρωί η Αίθουσα ήταν γεμάτη.

Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

Να ενημερώσουμε τους μαθητές που παρακολουθούν τη συνεδρίασή μας από τα θεωρεία ότι στη σημερινή Ολομέλεια, εκτός από το νομοσχέδιο που είχαμε το πρωί, είχαμε και τη διαδικασία κατά την οποία η Βουλή, όταν ασκηθεί μία μήνυση κατά κάποιου Βουλευτή, αποφαίνεται εάν θα αρθεί η ασυλία του ή όχι για να πάει στο δικαστήριο. Είμαστε τώρα σε αυτό το στάδιο.

Γιατί αργούμε να ανακοινώσουμε το αποτέλεσμα, αφού οι παρόντες Βουλευτές ψήφισαν; Διότι οι Βουλευτές που κωλύονταν, δηλαδή δεν μπορούσαν να έρθουν σήμερα να ψηφίσουν, ψήφισαν με επιστολική ψήφο. Υπάρχουν δηλαδή ψηφοδέλτια, ψήφισαν με επιστολική ψήφο, που κατατέθηκαν στη Γραμματεία.

Η καθυστέρηση, λοιπόν, οφείλεται στο ότι στο ηλεκτρονικό σύστημα -σύμφωνα με το οποίο ψήφισαν οι παρόντες Βουλευτές- περνάνε και οι επιστολικές ψήφοι. Γι’ αυτό περιμένουμε τώρα για να τις ανακοινώσω.

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί της αιτήσεως άρσης ασυλίας του συναδέλφου Βουλευτή κ. Κωνσταντίνου Μπάρκα.

Για την υπόθεση εψήφισαν συνολικά 273 Βουλευτές.

Υπέρ της άρσεως ασυλίας, δηλαδή «ΝΑΙ», εψήφισαν 175 Βουλευτές.

Κατά της άρσεως ασυλίας, δηλαδή «ΟΧΙ», εψήφισαν 89 Βουλευτές.

«ΠΑΡΩΝ» εψήφισαν 9 Βουλευτές.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για την αξιόποινη πράξη της συκοφαντικής δυσφήμι-σης και εξύβρισης μέσω του διαδικτύου (361, 362, 363 ΠΚ), φερόμενη ως τελεσθείσα την 31η Ιανουαρίου 2022 . (ΣΥΝΟΛΙΚΑ ΨΗΦΟΙ: NAI:175, OXI:89, ΠΡΝ:9)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΠΡΝ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΠΡΝ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΠΡΝ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΠΡΝ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΠΡΝ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΠΡΝ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ | Νέα Δημοκρατία | ΓΡΕΒΕΝΩΝ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΝΑΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΝΑΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΠΡΝ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
|  |  |  | **ΣΥΝΟΛΙΚΑ ΨΗΦΟΙ: NAI:175, OXI:89, ΠΡΝ:9** |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΜΠΑΡΚΑΣ ΚΩΝΣΤΑΝΤΙΝΟΣ | Για την αξιόποινη πράξη της συκοφαντικής δυσφήμισης και εξύβρισης μέσω του διαδικτύου (361, 362, 363 ΠΚ), φερόμενη ως τελεσθείσα την 31η Ιανουαρίου 2022 . | ΝΑΙ | 175 |
| OXI | 89 |
| ΠΡΝ | 9 |
| ΣΥΝ | 273 |
|  |  |  |  |
|  | Ο Πρόεδρος |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 13.06΄ λύεται η συνεδρίαση για αύριο, ημέρα Πέμπτη 20 Οκτωβρίου 2022 και ώρα 10.00΄, με αντικείμενο εργασιών του Σώματος: νομοθετική εργασία, συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας για την εξάλειψη της διπλής φορολογίας αναφορικά με φόρους εισοδήματος και την πρόληψη της φοροδιαφυγής και της φοροαποφυγής», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**