(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΑ΄

Δευτέρα, 07 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι με τις υπ’ αρ. πρωτ. 11205/7279, 11204/7278 και 11206/7280 από 3 Νοεμβρίου 2022 αποφάσεις του Προέδρου της Βουλής, συγκροτήθηκαν: η Επιτροπή του απολογισμού και του γενικού ισολογισμού του Κράτους και ελέγχου της εκτέλεσης του προϋπολογισμού του Κράτους, η Ειδική Διαρκής Επιτροπή Εξοπλιστικών Προγραμμάτων και Συμβάσεων και η Ειδική Διαρκής Επιτροπή για την Παρακολούθηση του Συστήματος Κοινωνικής Ασφάλισης., σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Εξωτερικών, με θέμα: «Λειτουργικές δαπάνες των Πρεσβειών της Ελλάδας», σελ.   
 β) Προς τον Υπουργό Υγείας:   
 i. με θέμα: « Άμεση ανάγκη στήριξης του Νοσοκομείου Σύρου και έκτακτες διακομιδές», σελ.   
 ii. με θέμα: «Θλιβερή η κατάσταση στο Γενικό Νοσοκομείο (Γ.Ν.) Λιβαδειάς, σελ.   
 γ) Προς τον Υπουργό Υποδομών και Μεταφορών, με θέμα: «Με απόφασή του ο Διοικητής της Αρχής Πολιτικής Αεροπορίας (ΑΠΑ) ορίζει ότι Πρόεδρος της Επιτροπής Ασφαλείας θα είναι ο ιδιώτης διαχειριστής του αεροδρομίου και όχι εκπρόσωπος της κρατικής Υπηρεσίας Πολιτικής Αεροπορίας», σελ.   
 δ) Προς τον Υπουργό Υποδομών και Μεταφορών:   
 i. με θέμα: «Οριοθέτηση του ρέματος Πολυγνώτου στην Δ’ Κοινότητα του Δήμου Θεσσαλονίκης», σελ.   
 ii. με θέμα: «Υψηλή επικινδυνότητα νέων πλημμυρικών φαινομένων στο Κόμμα Λαμίας», σελ.   
 iii. με θέμα: «Ανάγκη άμεσων παρεμβάσεων για την αντιμετώπιση του πολύ σοβαρού προβλήματος της διάβρωσης των ακτών του Κορινθιακού», σελ.   
 iv. με θέμα: «Συμφωνεί η Κυβέρνηση με την πρότασή μας -που είναι και καθολικό αίτημα των τοπικών κοινωνιών και των συγκεκριμένων δήμων της Β΄ Πειραιά- για επέκταση του μετρό και στο Κερατσίνι-Δραπετσώνα, Πέραμα και Σαλαμίνα;», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Κύρωση της από 30.3.2022 Συμφωνίας Τροποποίησης της από 30.7.2018 Σύμβασης Παραχώρησης του έργου «Ανάπτυξη Εμπορευματικού Κέντρου Θριασίου Πεδίου» που κυρώθηκε με τον ν. 4574/2018, μεταξύ της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» και της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», καθώς και του Ελληνικού Δημοσίου, της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ»», σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
  
Β. Επί των επικαίρων ερωτήσεων:  
 ΑΜΥΡΑΣ Γ. , σελ.   
 ΔΕΛΗΣ Ι. , σελ.   
 ΔΕΝΔΙΑΣ Ν. , σελ.   
 ΚΑΡΑΓΙΑΝΝΗΣ Γ. , σελ.   
 ΛΟΒΕΡΔΟΣ Α. , σελ.   
 ΜΕΪΚΟΠΟΥΛΟΣ Α. , σελ.   
 ΜΟΥΛΚΙΩΤΗΣ Γ. , σελ.   
 ΠΛΕΥΡΗΣ Α. , σελ.   
 ΡΑΓΚΟΥΣΗΣ Ι. , σελ.   
 ΣΑΡΑΚΙΩΤΗΣ Ι. , σελ.   
 ΣΥΡΜΑΛΕΝΙΟΣ Ν. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΑ΄

Δευτέρα 7 Νοεμβρίου 2022

Αθήνα, σήμερα στις 7 Νοεμβρίου 2022, ημέρα Δευτέρα και ώρα 16.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας των Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν οι ερωτήσεις 98, 100, 108, 99, 103, 110, 112, 116, 109 και 114.

Ξεκινάμε με τη δεύτερη με αριθμό 98/26-10-2022 επίκαιρη ερώτηση πρώτου κύκλου του Βουλευτή B1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Εξωτερικών,με θέμα: «Λειτουργικές δαπάνες των πρεσβειών της Ελλάδας».

Κύριε Λοβέρδο, καλησπέρα σας και καλή εβδομάδα. Έχετε δύο λεπτά για το ξεκίνημά σας.

**ΑΝΔΡΕΑΣ ΛΟΒΕΡΔΟΣ:** Καλησπέρα, κύριε Πρόεδρε, και καλή εβδομάδα. Πολύ μυαλό χρειάζεται και ηρεμία!

Η ερώτηση που απευθύνω στον κύριο Υπουργό των Εξωτερικών, τον οποίο ευχαριστώ πολύ που είναι εδώ, του είναι γνωστή στο περιεχόμενό της διότι επανειλημμένα στη Διαρκή Επιτροπή, αλλά και στις κατ’ ιδίαν συναντήσεις, για τις οποίες οφείλω να υπογραμμίσω στην Εθνική Αντιπροσωπεία ότι είναι παραδειγματικός διότι κάθε τόσο ενημερώνει όλα τα πολιτικά κόμματα και καλά ποιεί. Η ενημέρωσή είναι προσωπική. Άρα έχουμε τη δυνατότητα να εκφράσουμε όλα τα κόμματα στον ίδιο τις απόψεις μας και για θέματα τα οποία δεν είναι καλό να υπάρχουν διαρροές.

Κύριε Πρόεδρε, έχω σεβαστεί απόλυτα τη σοβαρότητα αυτών των ενημερώσεων. Για αυτό και ποτέ από μένα, όπως έχουμε πει, δεν έχει φύγει μισή κουβέντα και ούτε χρειαζόταν να φύγει μισή κουβέντα.

Εδώ, όμως, στο θέμα για το οποίο κάνω επίκαιρη ερώτηση έχω πραγματική απορία, όχι πολιτική απορία, όχι με ρητορικά σχήματα ομιλώντας. Έχω μια πραγματική απορία. Το 2019 ο προϋπολογισμός του ΣΥΡΙΖΑ για το Υπουργείο Εξωτερικών ήταν 259 εκατομμύρια. Ήταν λίγα, αλλά και τα προβλήματα της χώρας ήταν τεράστια. Το 2020 τσίμπησε κάτι λίγο ο προϋπολογισμός και πήγε στα 267 εκατομμύρια. Το 2021 -μιλάω για προϋπολογισμούς επόμενου έτους- πήγε στα 274 εκατομμύρια. Κάτι γινόταν. Το 2022 έπεσε στα 254 πίσω από τον προϋπολογισμό του ΣΥΡΙΖΑ του 2019.

Αναρωτιέμαι: Με αυτά τα χρήματα ο Υπουργός θεωρεί ότι οι πρέσβεις μας στο εξωτερικό τα καταφέρνουν; Οι οικονομικοί μας ακόλουθοι που έχουν αναλάβει πολύ βαρύ έργο σε ό,τι αφορά την οικονομία της χώρας, τις επενδύσεις και το εμπόριό της τα καταφέρνουν;

Πραγματικά επειδή η αρμοδιότητά μου ως υπεύθυνου εξωτερικών του κόμματός μου μου επιτρέπει να ταξιδεύω συνέχεια, είναι πολλές οι ημέρες τον μήνα, κύριε Πρόεδρε, που δεν είμαι στην Ελλάδα, μου δίνει όμως και την ευκαιρία να μιλώ με τις αρχές μας στο εξωτερικό και να ξέρω τι γίνεται.

Άρα στέκομαι -και κλείνω εδώ την πρωτολογία μου- ρωτώντας τον Υπουργό Εξωτερικών, τον αγαπητό κ. Δένδια, εάν θεωρεί ότι αυτά τα χρήματα είναι αρκετά για να κάνουν οι διπλωματικές υπηρεσίες της χώρας μας στο εξωτερικό τη δουλειά τους.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Λοβέρδο.

Θα απαντήσει ο Υπουργός Εξωτερικών κ. Νικόλαος - Γεώργιος Δένδιας.

Κύριε Δένδια, καλησπέρα σας, καλή εβδομάδα. Έχετε τον λόγο για τρία λεπτά.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Κύριε Πρόεδρε, καλησπέρα σας και ευχαριστώ!

Αγαπητέ κύριε Υπουργέ, κύριε συνάδελφε, σας ευχαριστώ και για την αναγνώριση στο ζήτημα της ειλικρινούς μεταξύ μας συνεργασίας και ενημέρωσης. Βεβαίως, συνιστά υποχρέωσή μου. Δεν κάνω κάτι παραπάνω από αυτό. Πάντως σας ευχαριστώ για την καλοσύνη σας να το αναγνωρίσετε.

Επίσης, οφείλω να πω ότι επί της αρχής στην ερώτησή σας, όπως ξέρετε και όπως αναμένετε, θα συμφωνήσω μαζί σας. Δεν πρόκειται να έρθω εδώ ούτε να ξεκινήσω λέγοντάς σας τότε έγιναν αυτά, τότε έγιναν εκείνα ή φταίει εκείνος πριν. Θα συμφωνήσω μαζί σας ότι οι διαθέσιμες πιστώσεις, ιδίως για τα έξοδα προβολής και δημοσίων σχέσεων στις αρχές του εξωτερικού, είναι πολύ περιορισμένες και ο συνολικός προϋπολογισμός του Υπουργείου Εξωτερικών είναι, επίσης, πολύ περιορισμένος.

Θα μου επιτρέψετε να σας πω δύο πράγματα στην πρωτολογία και να συνεχίσω να συμπληρώσω τη δευτερολογία βλέποντας τη διαδικασία εδώ σαν μια διαδικασία αμοιβαίας ενημέρωσης και εξήγησης μιας στάσης στην Εθνική Αντιπροσωπεία και όχι σαν μια προσπάθεια αντιμετώπισης της ερώτησης ως αντιπολιτευτικού εργαλείου κατά της Κυβέρνησης.

Δεν θα επεκταθώ στα θέματα του προϋπολογισμού που είπατε. Πάντως, απλώς, το 2023 θα διαμορφωθεί γύρω στα 290 και μια προηγούμενη διαφορά, μια μείωση που φαίνεται, δεν είναι πραγματική μείωση διότι προσωπικό και διάφορες δαπάνες επέστρεψαν στη Γενική Διεύθυνση Ανάπτυξης.

Όμως ας μείνω στην ερώτησή σας γιατί έχει μεγαλύτερο ενδιαφέρον. Κατ’ αρχάς, επί της ουσίας το 2023 το νούμερο με το οποίο θα ξεκινήσουν οι αρχές του εξωτερικού, θα διπλασιαστεί και θα πάει γύρω στις 800.000 από τις 300.000 του 2022…

**ΑΝΔΡΕΑΣ ΛΟΒΕΡΔΟΣ:** Για ποιο θέμα;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Για τα έξοδα προβολής και δημοσίων σχέσεων, γι’ αυτό το οποίο κυρίως αφορά η ερώτησή σας όπως τη διαβάζω. Επίσης, και οι 300.000 του 2022 θα φτάσουν μέχρι το τέλος του χρόνου περίπου στο ένα εκατομμύριο, με επιπλέον εγκρίσεις της κεντρικής υπηρεσίας για ad hoc ενέργειες.

Όμως εδώ, κυρίες και κύριοι συνάδελφοι, έχουμε να αντιμετωπίσουμε ένα δομικό πρόβλημα και γι’ αυτό υπήρξε προσπάθεια να διορθωθεί. Το δομικό πρόβλημα είναι η όλη οικονομική διαχείριση του Υπουργείου, η οποία επιτρέπει κάθε χρόνο –κύριε Πρόεδρε, ίσως να μου επιτρέψετε να εκμεταλλευτώ λίγο την πρωτολογία- να υπάρχει σωρεία επιστροφών χρημάτων τα οποία αδυνατούν οι υπηρεσίες να απορροφήσουν. Υπάρχει βελτίωση της απορρόφησης. Έχουμε φτάσει το 2021 στο 78% και υπολογίζουμε ότι το 2022 θα περάσουμε το 80%. Ξεκινήσαμε κάτω από το 70%.

Όμως για να αντιμετωπιστεί αυτό, η ανάγκη είναι η συνολική μεταρρύθμιση του Υπουργείου που υλοποιείται. Το λέω επιγραμματικά. Μπορώ να επεκταθώ στη δευτερολογία. Μιλάμε για τη Γενική Οικονομική Διεύθυνση, η οποία πρέπει να στελεχωθεί με άτομα τα οποία γνωρίζουν διαχείριση. Το μεγάλο τμήμα του Υπουργείου Εξωτερικών δεν γνωρίζει οικονομική διαχείριση. Έχουμε προκηρύξει τη θέση, υπήρξε άκαρπη, την επαναπροκηρύξαμε. Δημιουργήθηκε Διεύθυνση Στρατηγικού Σχεδιασμού με πλαίσιο το οποίο έχει κατανομή των δράσεων, ώστε να ξέρουμε ποιες δράσεις να χρηματοδοτούμε και όχι ο Υπουργός να διανέμει κατά την αρέσκειά του και τη συμπάθειά του ή κατά το όνομα, μεγάλο ή μικρό, της εκάστοτε πρεσβείας τα χρήματα.

Έχουμε προχωρήσει σε ψηφιοποίηση της οικονομικής διαχείρισης όλων των αρχών της εξωτερικής υπηρεσίας, κάτι το οποίο θα αρχίσει να λειτουργεί την 1η Ιουνίου 2023. Όποιος με διαδεχθεί, δηλαδή, θα έχει ένα σοβαρό εργαλείο στα χέρια του να ξέρει τι γίνεται στα οικονομικά των υπηρεσιών του.

Υπάρχει προεδρικό διάταγμα το οποίο θα συζητήσουμε, καθώς θα ενημερωθείτε αυτοτελώς εσείς με την προηγούμενη ιδιότητά σας ως προς τη σύνθεση αρχών της εξωτερικής υπηρεσίας, γιατί θα επιφέρουμε αλλαγές και υπάρχει και υλοποίηση του έργου ψηφιοποίησης των προξενικών υπηρεσιών ώστε να υπάρχουν καλύτερες υπηρεσίες.

Τα υπόλοιπα θα σας τα πω στη δευτερολογία. Όμως, συμποσούμενη η απάντηση έχει ως εξής: πρώτον, περισσότερα χρήματα το 2023, δεύτερον βελτίωση του συστήματος ώστε να μην επιστρέφονται χρήματα. Αυτό σημαίνει ψηφιοποιήσεις και στρατηγικός σχεδιασμός, κατανομή δράσεων και χρηματοδότηση δράσεων, όχι υπηρεσιών κατά το δοκούν του εκάστοτε Υπουργού.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ορίστε, κύριε Λοβέρδο, έχετε τρία λεπτά για τη δευτερολογία σας.

**ΑΝΔΡΕΑΣ ΛΟΒΕΡΔΟΣ:** Κατ’ αρχάς, χαίρομαι που ακούω ότι ένα κονδύλι που σχετίζεται με την προβολή της χώρας θα αυξηθεί.

Κύριε Πρόεδρε, θέλω να γνωστοποιήσω το Σώμα ότι κατά τις ενημερώσεις που είχα, όλοι οι πρέσβεις συμφωνούν ότι τα χρήματα που έχουν για την προβολή της πατρίδας μας στο εξωτερικό είναι 2.000 ευρώ, με 2.500 ευρώ ετησίως. Αυτά τα χρήματα δεν φτάνουν για κάποια εθνική εορτή. Δεν φτάνουν για να γιορτάσει η πρεσβεία αυτά που πρέπει να γιορτάσει και πολλές φορές, σε διάφορες χώρες, η σύσταση από την Αθήνα «Βρείτε και κάποιον Έλληνα επιχειρηματία εκεί να βοηθήσει» δεν μετράει διότι οι επιχειρηματίες αυτοί είναι μικροί και δεν μπορούν να ανταπεξέλθουν σε τέτοιες δαπάνες. Ορισμένοι, μάλιστα, που ασχολούνται με τα αντικείμενα τα παρεμφερή με αυτά που εμείς χρησιμοποιούμε όταν κάνουμε εκδηλώσεις, σου λένε: «Περιμένουμε και τη δική σας εκδήλωση μήπως τελικά έχουμε και κάποια δουλειά». Αυτά τα έχω ακούσει. Δεν τα γεννάει το μυαλό μου, ούτε τα υποθέτω.

Εν αντιθέσει με την Τουρκία, εν αντιθέσει με όλες τις χώρες της Ευρωπαϊκής Ένωσης που σ’ αυτόν τον τομέα, πραγματικά, υπερέχουν και μας αφήνουν πίσω. Διότι δεν μπορώ να δεχτώ ότι υπάρχει πρέσβης μας ο οποίος δεν έχει οδηγό, οδηγεί ο ίδιος το αυτοκίνητό του και το αφήνει έξω από τον τόπο της συνάντησης μην τον δουν ότι πάει έτσι. Από ντροπή το αφήνει απ’ έξω. Με αυτόν τον τρόπο δεν κάνεις εξωτερική πολιτική.

Εν πάση περιπτώσει, κύριε Υπουργέ, πολλές φορές μου έρχεται στο μυαλό, από την ελληνική ιστορία, σε περιόδους στενότητας που σκέφτονταν οι δημαγωγοί Έλληνες πολιτικοί «τι να κάνουμε τώρα; Δεν κλείνουμε και καμμιά πρεσβεία να γλιτώσουμε κανένα έξοδο;» και αφήνανε τη δουλειά στους προξένους. Ήταν ξένοι, ορισμένες φορές και Έλληνες, όπου υπήρχε Ελληνισμός, αλλά όχι παντού. Λοιπόν, θα κάνουμε τη δουλειά με τους προξένους; Υπερβάλλω, αλλά με την υπερβολή αυτή θέλω να γίνω περισσότερο κατανοητός. Είναι πράγματα αυτά; Πώς, ενώ η κρίση, τουλάχιστον, θεωρητικά έχει ξεπεραστεί έχουμε ανεχθεί να ανεβαίνει το δημόσιο χρέος και λέμε από την άλλη πλευρά «ναι, αλλά ο λόγος μικραίνει, άρα οι κίνδυνοι ελαττώνονται προσώρας»; Πώς κάθε Υπουργείο διεκδικεί περισσότερα χρήματα και αυτό εδώ το Υπουργείο, από το οποίο εξαρτάται η προβολή της χώρας μας στο εξωτερικό, παραμένει όχι στον ίδιο παρονομαστή, αλλά μειώνονται οι σχετικές του δαπάνες; Είναι οι δαπάνες για την προβολή της χώρας και για να γίνεται και η δουλειά. Για να γίνεται η δουλειά θέλει κάποιους ανθρώπους.

Δεν δέχομαι τα οργανογράμματα που πολλές φορές εκδίδονται με πληθωρικό τρόπο. Μιλάω για την απόλυτη ανάγκη, για τα απολύτως αναγκαία και σε αυτά θέλω να είμαι πολύ αυστηρός γιατί, κύριε Πρόεδρε, δεν μιλώ για κάτι που είναι τυχαίο. Ζητάμε από τη χώρα να έχει τα μέγιστα αποτελέσματα και τους ανθρώπους που είναι επιφορτισμένοι με αυτό δεν τους αφήνουμε. Μαθαίνω την περασμένη εβδομάδα ότι τα γραφεία -γραφεία τα λέγαμε παλιά-, εν πάση περιπτώσει ότι μειώνονται οι άνθρωποι που ασχολούνται με τις επενδύσεις και το εμπόριο της χώρας, συρρικνώνεται και αυτή η υπηρεσία. Γιατί; Πραγματικά απορώ. Νιώθουμε τόσο άνετοι; Γιατί όλοι οι Υπουργοί κοιτάνε το βαλάντιό τους; Το Υπουργείο Εξωτερικών γιατί δεν το κοιτάει; Επειδή βγαίνει η δουλειά; Επειδή, τουλάχιστον, στα μεγάλα θέματα τα έχουμε καταφέρει; Αναφέρομαι στις διεθνείς συμφωνίες. Δεν έχω κόμπλεξ ώστε να πω ότι κάτι δεν είναι καλό. Όταν είναι καλό το λέω κι έτσι πιστεύω ότι ενισχύω και την ενότητα των πολιτικών δυνάμεων, που βοηθάει την πατρίδα μου. Αλλά εδώ είναι κάτι που, πραγματικά, σηκώνω τα χέρια. Είστε τέσσερα χρόνια, δεν είναι ότι ήρθατε χθες. Ο Υπουργός που κάθεται δίπλα σας, ο κ. Πλεύρης, φαντάζομαι ότι έχει να πει στη συζήτηση για τον προϋπολογισμό κάτι καλύτερο για το Υπουργείο του. Το Υπουργείο Εξωτερικών γιατί δηλαδή; Επειδή δεν φωνάζουν οι διπλωμάτες; Θα φωνάζουμε εμείς!

Κύριε Υπουργέ, παρακαλώ πολύ, όχι τώρα γιατί δεν έχω κάποια ανάγκη να έχω διαξιφισμούς με τον Υπουργό Εξωτερικών της χώρας, δεν μου προσθέτει κάτι, έχω αυτά που χρειάζομαι, αλλά να κάνουμε κάτι για τον κοινό σκοπό. Θα σας διαδεχθεί κάποιος άλλος, θα σας διαδεχθεί ένα άλλο κόμμα αργότερα. Το θέμα είναι ο καθένας μας να χτίζει, όχι να χαλάει.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Υπουργέ, έχετε κι εσείς τον λόγο για τρία λεπτά.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Κύριε συνάδελφε, κύριε Υπουργέ, δεν έχω καμμία πρόθεση να σας κατηγορήσω για τα κίνητρα υποβολής της ερώτησης και σας ξαναλέω -γιατί θέλω να είμαι ειλικρινής προς την Εθνική Αντιπροσωπεία- ότι συμμερίζομαι σε μεγάλο βαθμό, τουλάχιστον, την ανάγνωση των αριθμών.

Αυτό το οποίο θα ήθελα να σας παρακαλέσω να κάνουμε μαζί είναι να ξεφύγουμε από την ανάγνωση των αριθμών ως αριθμών και από τα λελογισμένα παράπονα των ανθρώπων που χειρίζονται τα πενιχρά -όχι τόσο πενιχρά, γιατί σας ξαναείπα τι κάνει το Υπουργείο κατά τη διάρκεια του χρόνου-, αλλά πενιχρά πάντως και στον απόλυτο βαθμό που φθάνει, δηλαδή και το εκατομμύριο με το οποίο θα ξεκινήσουμε το 2023 πενιχρό είναι. Και σωστά τοποθετήσατε το μέτρο σύγκρισης στη γειτονική χώρα, η οποία λειτουργεί πολλές φορές εις βλάβην των δικών μας συμφερόντων. Αυτό είναι αλήθεια, και η χώρα μας πρέπει να προβάλλει τα δίκαιά της. Κατά συνέπεια, συμμερίζομαι τα κίνητρα τα οποία σας οδηγούν στην ερώτηση, σας παρακαλώ, όμως, να εμβαθύνετε πίσω από το πρώτο πρόβλημα, στο δεύτερης τάξης σημαντικότερο πρόβλημα, το οποίο είναι η διαχρονική αδυναμία αυτού του Υπουργείου -δεν θα ήθελα δημοσίως να εξηγήσω γιατί, έχω και εξήγηση γι’ αυτό- να απορροφά κονδύλια. Να σας πω ένα παράδειγμα: ΕΣΠΑ. Είναι το μόνο Υπουργείο που δεν έχει εντάξει τίποτα ποτέ και γι’ αυτό οι κτηριακές του υποδομές και εντός της χώρας και εκτός της χώρας πάσχουν. Λέτε για τα έξοδα των αρχών εξωτερικού και σωστά το λέτε. Να σας δώσω έναν αριθμό;

Θα σας αιτιολογήσω και τη δική μου τρίχρονη διαδρομή και παραπάνω, διότι έχετε δίκιο, δεν είμαι χθεσινός. Δεν μπορώ να λέω, να φέρομαι και να ομιλώ σαν κάποιος που μόλις έχει έρθει σε αυτό το πόστο. Ο ψηφισμένος προϋπολογισμός του 2021 ήταν 26 εκατομμύρια ευρώ, με επιπλέον διαμόρφωση έγιναν 43 εκατομμύρια ευρώ. Μιλάμε για τις πιστώσεις αρχών εξωτερικού. Το ξέρατε ότι επέστρεψαν 11 εκατομμύρια ευρώ, τα οποία δεν μπόρεσαν να απορροφήσουν; Άρα, με ποιο βάρος θα πάω στο Υπουργείο Οικονομικών και θα του πω φέρε κι άλλα, όταν ο μηχανισμός του Υπουργείου, το οποίο διοικώ, δεν έχει τη δυνατότητα να απορροφήσει τα κονδύλια;

Ποια ήταν η επιλογή, λοιπόν; Διότι, έχετε δίκιο που μου λέτε «τρία χρόνια που είσαι εκεί τι έκανες;». Θα σας απαντήσω τι έκανα. Προσπάθησα να αλλάξω το σύστημα λειτουργίας. Είπα και προηγουμένως: Γενική Διεύθυνση Οικονομικών Υπηρεσιών, επιχειρησιακό σχέδιο με κοστολογημένες δράσεις, για να ξέρουμε που πάνε τα λεφτά, ψηφιοποίηση στα προξενεία.

Εάν μου καταθέσετε ερώτηση αυτή τη στιγμή και μου μιλήσετε για τα έξοδα τα οποία γίνονται επί τη βάσει των προξενικών εισπράξεων μέχρι 30 Σεπτεμβρίου, δεν έχω να σας τα δώσω, διότι δεν τα ξέρω. Θα μου έρθουν όλα μαζεμένα στο τέλος του χρόνου.

Από εκεί και πέρα, επίσης, ψηφιοποιημένη πλατφόρμα για τις δράσεις, για να ξέρουμε ποιες δράσεις γίνονται και άρα τι χρήματα πληρώνουμε σε αυτές τις δράσεις.

Σε δεύτερο χρόνο, αλλαγή της διπλωματικής ακαδημίας για να αλλάξει το προσοντολόγιο του διπλωμάτη, ώστε να αντιλαμβάνεται και οικονομικά. Με ρωτήσατε για τους ΑΕΥ. Θα μπορούσα να σας απαντήσω και γι’ αυτό, αλλά ο χρόνος δεν μου το επιτρέπει.

Πρέπει να κάνουμε -και λέω να κάνουμε, γιατί αυτό διατρέχει πέραν της μιας κοινοβουλευτικής θητείας, ίσως δύο ή τρεις κατ’ ελάχιστον- μια συνολική μεταρρύθμιση η οποία, όμως, έχει μπει σε έναν δρόμο. Διότι, αυτό το Υπουργείο για πρώτη φορά στην ιστορία του, θα απορροφήσει για ψηφιακά έργα, άνω των 110 εκατομμυρίων ευρώ. Θα αλλάξει ως Υπουργείο. Όποιος καθίσει στην καρέκλα του Υπουργού Εξωτερικών μετά από δύο χρόνια, θα διοικεί ένα άλλο Υπουργείο. Δεν θα απαντά σε εσάς ή σε οποιονδήποτε άλλο, όπως σας απαντώ εγώ σήμερα. Όμως, αυτό απαιτούσε μια ολόκληρη αλλαγή νοοτροπίας. Όχι να αυξάνω τα κονδύλια για να τα επιστρέψω στο τέλος του χρόνου στο Υπουργείο Οικονομικών, για να μην έρχεται ο οποιοσδήποτε να μου κάνει –ορθώς- έλεγχο και να μου λέει τι είναι αυτά που κάνεις, αλλά αλλαγή συνολικά του συστήματος, ώστε να μπορεί αυτό να γίνει ένα σύγχρονο Υπουργείο του 21ου αιώνα. Αυτή είναι η απολογία μου απέναντί σας.

Και ξαναλέω καταθέτω την απολογία, συνυπογράφοντας την ορθότητα αυτού που λέτε ότι σε απόλυτες τιμές το ποσό είναι κωμικό. Επ’ αυτού δεν πρόκειται από εμένα να ακούσετε κάτι άλλο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή συνέχεια και στους δύο.

Δεν θα συζητηθούν λόγω αναρμοδιότητας του Υπουργείου οι εξής:

Η τρίτη με αριθμό 109/31-10-2022 επίκαιρη ερώτηση πρώτου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υποδομών και Μεταφορών, με θέμα: «Για την πλήρη και άμεση αποκατάσταση των σχολείων της Σάμου, τα οποία υπέστησαν σοβαρές ζημιές από τον σεισμό».

Η έβδομη με αριθμό 114/31-10-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για την επισκευή - ανακατασκευή των κτηρίων στις σεισμόπληκτες περιοχές της Περιφερειακής Ενότητας Ηρακλείου και τις υφιστάμενες συνθήκες στέγασης των κατοίκων».

Τώρα θα συζητηθεί η πρώτη η με αριθμό 100/27-10-2022 επίκαιρη ερώτηση του δεύτερου κύκλου του Βουλευτή Κυκλάδων του Συνασπισμού Ριζοσπαστικής Αριστεράς, κ.Νικολάου Συρμαλένιου προς τον Υπουργό Υγείας,με θέμα: «Άμεση ανάγκη στήριξης του Νοσοκομείου Σύρου και έκτακτες διακομιδές».

Κύριε Συρμαλένιε, καλησπέρα σας, καλή εβδομάδα. Έχετε τον λόγο για δύο λεπτά για το ξεκίνημα σας.

**ΝΙΚΟΛΑΟΣ ΣΥΡΜΑΛΕΝΙΟΣ:** Καλησπέρα, κύριε Πρόεδρε. Καλησπέρα κύριε Υπουργέ και καλή εβδομάδα.

Εγώ φέρνω σήμερα στη Βουλή, κύριε Υπουργέ, ένα θέμα το οποίο το γνωρίζετε, είχαμε κάνει και επίσκεψη στο γραφείο σας στα τέλη Μαΐου με αντιπροσωπεία Βουλευτών απ’ όλα τα κόμματα.

Φέρνουμε, λοιπόν, σήμερα στη Βουλή τη φωνή χιλιάδων Κυκλαδιτών που όσο περνά ο καιρός βλέπουν το νομαρχιακό τους νοσοκομείο, το Νοσοκομείο της Σύρου, της πρωτεύουσας των Κυκλάδων και της πρωτεύουσας της Περιφέρειας Νοτίου Αιγαίου να υποβαθμίζεται.

Πριν από δέκα περίπου ημέρες έγινε στην Ερμούπολη της Σύρου και στο λιμάνι, μια πάρα πολύ μεγάλη κινητοποίηση, πορεία από εκατοντάδες, ίσως και χιλιάδες, πολίτες, οι οποίοι κατέβηκαν για να υπερασπίσουν το νοσοκομείο τους ως μια ύστατη προσπάθεια να ακουστούν από την πολιτική ηγεσία στο ότι πρέπει επιτέλους αυτό το νοσοκομείο να ενισχυθεί άμεσα, τόσο με προσωπικό, γιατρούς και λοιπό προσωπικό, όσο και με εξοπλιστικά μέσα για να λειτουργήσει στοιχειωδώς ως νοσοκομείο.

Δυστυχώς, δεν έχει γίνει τίποτα από τότε που ήρθαμε στο γραφείο σας. Θα αναφέρω στη δευτερολογία μου κάποια πράγματα περαιτέρω, για να μην καταναλώσω τον χρόνο της πρωτολογίας. Αυτό έχει ως συνέπεια υποβάθμιση και απαξίωση του Νοσοκομείου της Σύρου. Οι διακομιδές των έκτακτων περιστατικών που περνούν από το Νοσοκομείο της Σύρου, κυρίως από τα μικρότερα νησιά και από τις Δυτικές Κυκλάδες, γίνονται προβληματικές έως επικίνδυνες και με αυτόν τον τρόπο ακυρώνεται και η σημασία της βάσης αεροδιακομιδών, την οποία ιδρύσαμε εμείς, ως κυβέρνηση του ΣΥΡΙΖΑ, τον Ιούλιο του 2016.

Έχω μαζί μου ένα υπόμνημα οκτακοσίων ογδόντα έξι κατοίκων της Σερίφου, ένα μικρό νησί των Δυτικών Κυκλάδων, όπου φωνάζουν και αγωνιούν, διότι, όταν τους τυχαίνει ένα έκτακτο περιστατικό, τους πάνε στη Σύρο και εκεί χάνουν χρόνο, γιατί χρησιμοποιείται το Νοσοκομείο της Σύρου ως ενδιάμεσος σταθμός για να πάνε μετά στην Αθήνα, ακριβώς επειδή δεν μπορεί να κάνει τη δουλειά του το νοσοκομείο. Είχαμε, δυστυχώς και θάνατο.

Οι άνθρωποι, λοιπόν, αυτή τη στιγμή βρίσκονται σε απόγνωση, διαμαρτύρονται και ζητούν να γίνει κάτι. Άρα, τα ερωτήματα είναι δύο, για να τελειώνω την πρωτολογία: Πρώτον, αν θα προχωρήσει, επιτέλους, ένας σχεδιασμός για την ουσιαστική ενίσχυση του Νοσοκομείου της Σύρου, με εξειδικευμένο ιατρικό και λοιπό προσωπικό, ώστε να λειτουργήσει πραγματικά ως νομαρχιακό νοσοκομείο, εάν θα ενισχυθεί η καρδιολογική μονάδα και θα υπάρξει και επεμβατική καρδιολογία. Διότι δεν κάνεις τίποτα αν διαπιστώσεις έμφραγμα και δεν μπορείς να το λύσεις και στέλνεις τον άνθρωπο στην Αθήνα. Αυτό είναι το ένα ερώτημα που αφορά συνολικά στο νοσοκομείο.

Το άλλο είναι αν μέχρι να ενισχυθεί το νοσοκομείο θα χρησιμοποιείται η Σύρος ως ενδιάμεσος σταθμός των διακομιδών, με κίνδυνο να χαθούν ανθρώπινες ζωές.

Αυτά είναι τα δύο κρίσιμα και καίρια ερωτήματα, τα οποία πρωταρχικά και κυριαρχικά απασχολούν τους Κυκλαδίτες.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Συρμαλένιε. Θα απαντήσει ο Υπουργός Υγείας κ. Αθανάσιος Πλεύρης.

Κύριε Πλεύρη, καλησπέρα σας! Καλή εβδομάδα! Έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καλή βδομάδα, κύριε Πρόεδρε.

Κύριε συνάδελφε, να δούμε τα στοιχεία για το Νοσοκομείο Σύρου, γιατί πραγματικά, έχω ακούσει διαμαρτυρίες για το Νοσοκομείο Σύρου. Μάλιστα και στη συνάντηση που αναφέρετε λέγατε «μη γίνει και το Νοσοκομείο Σύρου» -αν είναι δυνατόν!- «αναπτυγμένο κέντρο υγείας».

Πάμε να δούμε τα νούμερα, γιατί αντιλαμβανόμαστε ότι στη νησιωτική Ελλάδα υπάρχουν προβλήματα, είναι κάτι το οποίο συνιστά ένα διαχρονικό πρόβλημα που πολλές φορές έχουμε θέσει και προσπαθούμε να βρούμε λύσεις. Πάμε, όμως, να δούμε τι γίνεται στη Σύρο και ποια είναι η πραγματική κατάσταση.

Πρώτα από όλα, στον προγραμματισμό προσλήψεων που έγινε τώρα για τις επτακόσιες θέσεις, ήδη έχουν προκηρυχθεί τριακόσιες θέσεις και έχουν δοθεί, στην πρώτη δηλαδή φάση, δύο θέσεις, μία θέση για την παθολογική ογκολογία και μία θέση για την καρδιολογία για το Νοσοκομείο της Σύρου, ενώ παράλληλα ήδη από το 2021 έχει καλυφθεί η θέση του διευθυντή της μονάδας αυξημένης φροντίδας.

Η προκήρυξη του 2020 προέβλεπε την κάλυψη δεκατριών θέσεων προσωπικού διαφόρων κλάδων, ενώ παράλληλα με την επόμενη, την 7Κ, δόθηκε προτεραιότητα στην πλήρωση του νοσηλευτικού προσωπικού. Από το 2020 μέχρι το 2022, για να το πούμε με νούμερα, έχουν υπάρξει είκοσι μόνιμες προσλήψεις γιατρών, εβδομήντα προσλήψεις επικουρικού, νοσηλευτικού και διοικητικού προσωπικού και έχει ολοκληρωθεί και η διαδικασία επιπλέον πρόσληψης δεκαεννιά ατόμων νοσηλευτικού προσωπικού και είναι να αναλάβουν.

Παράλληλα, έχουν ήδη προκηρυχθεί με τη μεγάλη προκήρυξη των νοσηλευτών των τεσσάρων χιλιάδων θέσεων, δύο θέσεις ΤΕ Νοσηλευτών και πέντε θέσεις ΔΕ Νοσηλευτών. Αναμένεται προφανώς και η έγκριση προσλήψεων του επικουρικού προσωπικού.

Θα σας το πω με απλά λόγια. Την 1η Ιανουαρίου του 2020 υπηρετούσαν στο Νοσοκομείο της Σύρου διακόσια εξήντα τρία άτομα, γιατροί και υγειονομικοί, και τώρα, στις 31-10-2022, υπηρετούν τριακόσια δεκατρία άτομα. Δηλαδή αυτό που λέτε ότι μειώθηκε το προσωπικό και ότι η κατάσταση του νοσοκομείου βαίνει μειούμενη, δεν ισχύει, καθώς είναι πενήντα άτομα παραπάνω που υπηρετούν από ό,τι υπηρετούσαν τον Ιανουάριο του 2020. Αυτό το πράγμα ακριβώς αποδεικνύει και τη βούληση της Κυβέρνησης να στηρίξει το νοσοκομείο.

Αναφέρεστε στο καρδιολογικό τμήμα ως ειδική μονάδα, που για τη στελέχωση προβλέπονται τέσσερις θέσεις. Λειτούργησε ποτέ; Δεν λειτούργησε ποτέ το τμήμα επεμβατικής καρδιολογίας στο Νοσοκομείο της Σύρου, και ούτε έχει υποβληθεί αίτημα για την αλλαγή του κανονισμού ώστε να λειτουργήσει. Άρα, στο κομμάτι του προσωπικού το Νοσοκομείο της Σύρου, συγκριτικά με άλλα νοσοκομεία της Νησιωτικής Ελλάδας, έχει μια αρκετά καλή κάλυψη και έχει πολύ καλύτερη κάλυψη από ό,τι είχε τον Ιανουάριο του 2020, κατά πενήντα άτομα παραπάνω να υπηρετούν.

Στο δεύτερο σκέλος της επίκαιρης ερώτησης αναφέρεστε στο κομμάτι των διακομιδών. Να σας πω ότι οι διακομιδές ανήκουν αποκλειστικά στο ΕΚΑΒ. Για να γίνει η διακομιδή, θα πρέπει ο καλών γιατρός να επικοινωνήσει με τον υγειονομικό σχηματισμό που θα υποδεχθεί τον ασθενή. Επίσης, υπάρχει –και το γνωρίζετε αυτό γιατί υπήρχε και επί των ημερών σας- και λειτουργεί η πτητική βάση στη Σύρο, που, σε συνδυασμό με τη μονάδα αυξημένης φροντίδας, έχει καθοριστική συμβολή στο να μειωθεί ο χρόνος της διακομιδής. Και ξέρουμε όλοι ότι ο χρόνος της διακομιδής είναι χρόνος ιδιαιτέρως πολύτιμος για την αντιμετώπιση των περιστατικών. Συνεπώς, προσπαθούμε να στηρίξουμε το Νοσοκομείο της Σύρου.

Από τη συνάντηση που λέτε και μετά, ήδη στις προκηρύξεις έχουν υπολογιστεί θέσεις και για τους νοσηλευτές και για τους γιατρούς. Όμως, σε κάθε περίπτωση η εικόνα του νοσοκομείου ως προς τη δύναμή του, συγκριτικά με την εικόνα που είχε στα τέλη του 2019 και στις αρχές του 2020, είναι πολύ καλύτερη αυτή τη στιγμή.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Συρμαλένιε, έχετε τον λόγο για τρία λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Υπουργέ, εσείς παρουσιάσατε τώρα μια εικόνα «κοσμογονίας» για το Νοσοκομείο της Σύρου, μας λέτε ότι όλα βαίνουν καλώς, μιλάτε για περισσότερο προσωπικό, σε σχέση με τα προηγούμενα χρόνια, και τα λοιπά. Αν ήταν έτσι όμως, τότε γιατί όλος αυτός ο κόσμος, και το νοσηλευτικό και ιατρικό προσωπικό αλλά και ο πληθυσμός της Σύρου και των άλλων νησιών, βρίσκονται σε αυτή την αναστάτωση; Απλώς για αντιπολιτευτικούς λόγους; Είναι δυνατόν!

Εγώ, κύριε Υπουργέ, έχω τα εξής στοιχεία. Στη χειρουργική κλινική σήμερα δεν υπάρχει διευθυντής. Τις εφημερίες εκτελούν οι αγροτικοί γιατροί. Από τη στιγμή που δεν υπάρχει διευθυντής, αυτό λειτουργεί ως αντικίνητρο για τους γιατρούς που θέλουν να ειδικευθούν στη χειρουργική κλινική. Αυτό είναι το πρώτο που ήθελα να πω.

Επίσης, η καρδιολογική κλινική μένει χωρίς διευθυντή στο τέλος του χρόνου. Λειτουργεί σήμερα με δύο «δανεικούς» καρδιολόγους από τη μονάδα αυξημένης φροντίδας. Είπατε ότι έχει διοριστεί προϊστάμενος στη μονάδα αυξημένης φροντίδας. Βεβαίως έχει διοριστεί και νομίζω ότι είναι γυναίκα, είναι προϊσταμένη. Όμως, η γυναίκα αυτή έχει μείνει μόνη της. Δεν λειτουργεί η μονάδα αυξημένης φροντίδας, διότι οι δύο καρδιολόγοι -για να αντιμετωπίσουν τα προβλήματα που δεν μπορεί να αντιμετωπίσει η καρδιολογική κλινική- έχουν μετατοπιστεί, έχουν μετακινηθεί στην καρδιολογική κλινική. Επομένως, δεν υπάρχει μονάδα αυξημένης φροντίδας, με ό,τι αυτό συνεπάγεται.

Τώρα, σ' ό,τι αφορά τα στοιχεία τα οποία εσείς μου είπατε, να σας πω τα εξής. Εγώ έχω στοιχεία τα οποία μου λένε ότι από το 2011 έχουμε εξήντα δύο συνταξιοδοτήσεις, ενώ μέχρι το τέλος του 2022 οι συνταξιοδοτήσεις θα γίνουν εξήντα επτά και έχουμε μόνο δεκαεπτά μόνιμες προσλήψεις. Οι κενές θέσεις σήμερα είναι εκατόν πέντε. Εσείς παρουσιάσατε ότι πλέον όχι μόνο δεν υπάρχουν κενές θέσεις, αλλά ότι υπάρχουν πάνω από τριακόσια άτομα τα οποία καλύπτουν όλες τις ανάγκες.

Η παιδιατρική κλινική έχει γιατρούς αλλά δεν έχει νοσηλευτές και νοσηλεύτριες. Μακάρι στην προκήρυξη να προβλέπεται θέση νοσηλευτών. Ξέρετε, όμως, πολύ καλά -γιατί μας είχατε πει και για τη Σύρο και για τη Νάξο ότι αυτά τα δύο νοσοκομεία είναι διασυνδεδεμένα- ότι κακώς αυτά τα δύο νοσοκομεία είναι διασυνδεδεμένα. Θα έπρεπε να αυτονομηθούν, διότι και η Νάξος είναι ένα πολύ μεγάλο νησί που έχει γύρω της άλλα μικρότερα νησιά και θα έπρεπε το νοσοκομείο της να ενισχυθεί -που κι αυτό αποδυναμώνεται καθημερινά-, όπως και το Νοσοκομείο της Σαντορίνης. Όμως, δεν είναι η ώρα να το συζητήσουμε αυτό.

Να σας πω, επίσης, ότι στο Κέντρο Υγείας της Τήνου που απέχει μισή ώρα με το πλοίο από τη Σύρο δεν υπάρχει παθολόγος εδώ και πάρα πολλούς μήνες. Πάει κάποιος στο Κέντρο Υγείας της Τήνου και δεν υπάρχει ούτε παθολόγος ούτε γενικός γιατρός.

Η κατάσταση, λοιπόν, στο Εθνικό Σύστημα Υγείας και στα νησιά χειροτερεύει μέρα με τη μέρα. Το δημόσιο Εθνικό Σύστημα Υγείας απαξιώνεται και, σύμφωνα με τις δικές σας ιδεοληψίες, βεβαίως αυτά πάνε προς τη σωστή κατεύθυνση, διότι θέλετε όλο και μεγαλύτερο μερίδιο του δημόσιου συστήματος να παραχωρείται στον ιδιωτικό τομέα.

Με αυτές, λοιπόν, τις καταστάσεις το μόνο σίγουρο είναι ότι θα πρέπει οι αγώνες όχι μόνο να συνεχιστούν αλλά να ενταθούν μέσα στην κοινωνία και στον κόσμο της υγείας, ώστε να υπάρξει, πραγματικά, ένα δημόσιο σύστημα υγείας που θα ανταποκρίνεται στις ανάγκες του ελληνικού λαού και των πολιτών που ζουν σε αυτή τη χώρα, ένα σύστημα καθολικής και δωρεάν φροντίδας σε όλη τη χώρα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Υπουργέ, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, ο δημόσιος χαρακτήρας του συστήματος δεν είναι θέμα εξαγγελιών και, αν θέλετε ακόμα, δεν είναι και θέμα ιδεοληψιών στις οποίες αναφερθήκατε. Δημόσιος χαρακτήρας είναι όταν πηγαίνει ο πολίτης και μπορεί να βρίσκει το αγαθό της υγείας του δωρεάν, όταν πηγαίνει στα νοσοκομεία και μπορεί να βρίσκει γιατρούς και νοσηλευτές στα νοσοκομεία. Τότε εξυπηρετείται ο δημόσιος χαρακτήρας της υγείας. Και προφανώς εξυπηρετείται και όταν κάνει συνέργειες και με τον ιδιωτικό τομέα, εφόσον ο πολίτης παίρνει δωρεάν την ανάγκη και το προϊόν που μπορεί να υπάρχει από το σκέλος κάθε υπηρεσίας που μπορεί να άπτεται στον χώρο της υγείας.

Και επειδή αναφερθήκατε στα νούμερα, τι πιο χαρακτηριστικό από αυτό που σας είπα; Προβλήματα προφανώς μπορούμε να βρούμε πολλά, αλλά σας λέω ότι μιλάμε για ένα νοσοκομείο που έχει πενήντα άτομα παραπάνω να εργάζονται απ’ ό,τι εργάζονταν επί των ημερών σας. Εάν σήμερα, λοιπόν, υπάρχουν προβλήματα, σίγουρα αυτά τα προβλήματα θα είναι λιγότερα, αφού υπάρχουν περισσότεροι άνθρωποι που εργάζονται.

Το ιατρικό και νοσηλευτικό προσωπικό -και αυτή είναι η δουλειά του- είναι προφανώς για να διεκδικεί, όπως, βεβαίως, αντιστοίχως οι πολίτες και οι ασθενείς. Ειδικά σε νησιωτικές περιοχές που πολλές φορές οι πολίτες μπορεί να αισθάνονται αποκλεισμένοι -και συχνά είναι αποκλεισμένοι- είναι λογικό να ζητούν το καλύτερο.

Όμως, εμείς ερχόμαστε και σας λέμε με στοιχεία ότι όλο το τελευταίο διάστημα υπήρξαν προσλήψεις. Ειδικά μετά τη συνάντηση για την οποία λέτε, έχουν βγει επτά θέσεις επιπλέον νοσηλευτών για μόνιμο προσωπικό, ενώ από τις τριακόσιες θέσεις γιατρών βγήκαν οι δύο που ήταν οι απολύτως απαραίτητες, και παράλληλα, μπαίνει και ο σχεδιασμός του επικουρικού προσωπικού.

Και σχετικά με αυτό που είπατε και το οποίο είναι αλήθεια, ήμουν στη Νάξο και θα υπάρξει χρηματοδότηση στο Νοσοκομείο της Νάξου, προκειμένου να έχει μεγαλύτερο περιθώριο ως προς τους χώρους του. Θα γνωρίζετε πολύ καλύτερα από εμένα -υπό την έννοια ότι είστε σε αυτές τις περιοχές- ότι το Νοσοκομείο της Νάξου χρειάζεται μια επέκταση, για να μπορέσει να καλύψει, κυρίως, το χωροταξικό του πλαίσιο. Γι’ αυτό, μιλήσαμε για εξασφάλιση πόρων από το Ταμείο Ανάπτυξης. Πράγματι, λοιπόν, εξετάζουμε και το ενδεχόμενο, όπως και σε άλλα νοσοκομεία, του κατά πόσο είναι απαραίτητη η διασύνδεση η οποία είχε γίνει, και το Νοσοκομείο της Νάξου είναι από τα νοσοκομεία που εξετάζουμε.

Επειδή, όμως, αναφερθήκατε και μπήκαμε στην κουβέντα για τους αγώνες και για τις κινητοποιήσεις οι οποίες γίνονται -και προφανώς οι κινητοποιήσεις στον χώρο της υγείας είναι κινητοποιήσεις που έχουν και πολιτικό πρόσημο-, θέλω να σταθώ σε μία χυδαιότητα που γίνεται αυτή τη στιγμή, κύριε Πρόεδρε, από την ΟΕΝΓΕ σε βάρος της Αναπληρώτριας Υπουργού κ. Μίνας Γκάγκα.

Αυτή συνίσταται στο να βγαίνει το οποιοδήποτε αίτημα και να διεκδικεί ο κάθε φορέας κάτι που κατά την άποψή του θεωρεί καλύτερο, παρά το γεγονός ότι εμείς φέρνουμε ένα νομοσχέδιο για το Εθνικό Σύστημα Υγείας που στις νέες σύγχρονες συνθήκες είμαστε βέβαιοι ότι μπορεί να βοηθήσει την παρουσία γιατρών και νοσηλευτών μέσα στο Εθνικό Σύστημα Υγείας και διασφαλίζουμε τον δημόσιο χαρακτήρα με πολλούς γιατρούς μέσα στο Εθνικό Σύστημα Υγείας -και στις δικές σας περιοχές, κύριε Συρμαλένιε, ναι- και ενδεχομένως και με σχέση μερικής απασχόλησης, ώστε οι ιδιώτες, οι οποίοι βρίσκονται έξω -και γνωρίζετε πως δεν μπαίνουν με πλήρη και αποκλειστική απασχόληση- να μπορούν να μπουν με μερική απασχόληση, για να γεμίζουν τα νοσοκομεία. Αυτές είναι πολιτικές που υπάρχουν αυτή τη στιγμή σε όλη την Ευρωπαϊκή Ένωση.

Η ΟΕΝΓΕ, λοιπόν, πέρα από τα αιτήματα τα οποία βάζει, από σήμερα ξεκίνησε στα νοσοκομεία μας, πέρα από τις αφίσες, να ανεβάζει αυτό το προκλητικό, χυδαίο πανό σε βάρος της Αναπληρώτριας Υπουργού Υγείας, που τυχαίνει να είναι και γιατρός στο Εθνικό Σύστημα Υγείας, που την παρουσιάζει με φέρετρα, με σταυρούς και ότι ναρκοθετεί το Εθνικό Σύστημα Υγείας. Το να έρχεται κάποιος και να εκφράζεται με τον πιο ισχυρό τρόπο είναι κάτι θεμιτό. Το να έχει, όμως, την απαίτηση αυτές οι χυδαιότητες να μπαίνουν στα νοσοκομεία εν είδει πανό, εκεί πέρα που βρίσκονται άλλοι εργαζόμενοι, που βρίσκονται ασθενείς, με συγχωρείτε αλλά δεν ταιριάζει ούτε σε συνδικαλιστές ούτε σε γιατρούς. Σας μιλάω ως Υπουργός που τους έχω δεχθεί όσες φορές μου έχει ζητήσει η ΟΕΝΓΕ. Σέβομαι απόλυτα τα μέλη του σωματείου που έρχονται και μιλάμε και διαπραγματευόμαστε. Πολλές φορές, επειδή οι εντάσεις είναι μεγάλες, υπάρχει μεγάλη ένταση και ιδεολογική πολλές φορές αντιπαράθεση και προσπαθούμε να λύσουμε προβλήματα. Όμως, με το να παρουσιάζεις μ’ αυτόν τον τρόπο μια γυναίκα η οποία έχει δώσει τη ζωή της για το Εθνικό Σύστημα Υγείας και αυτή τη στιγμή είναι στη θέση της Αναπληρώτριας Υπουργού, χωρίς κιόλας να είναι πολιτικό πρόσωπο, με συγχωρείτε, αλλά αυτό είναι χυδαιότητα. Αυτές οι χυδαιότητες δεν θα επιτραπεί να βρίσκονται μέσα στο Εθνικό μας Σύστημα Υγείας.

**ΝΙΚΟΛΑΟΣ ΣΥΡΜΑΛΕΝΙΟΣ:** Δεν είναι απάντηση σε εμένα αυτά.

**ΠΡΟΕΔΡΕΥΩΝ (Απόστολος Αβδελάς):** Όχι, δεν απαντά σε εσάς. Νομίζω ότι γενικά μίλησε. Κύριε Πλεύρη, δεν απαντήσατε …

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι. Επ’ ευκαιρία τα είπα σε εσάς.

**ΠΡΟΕΔΡΕΥΩΝ (Απόστολος Αβδελάς):** Επ’ ευκαιρία τα είπε.

Κυρίες και κύριοι συνάδελφοι, γίνεται γνωστό στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Κύρωση της από 30.3.2022 Συμφωνίας Τροποποίησης της από 30.7.2018 Σύμβασης Παραχώρησης του έργου «Ανάπτυξη Εμπορευματικού Κέντρου Θριασίου Πεδίου» που κυρώθηκε με τον ν. 4574/2018, μεταξύ της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» και της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», καθώς και του Ελληνικού Δημοσίου, της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ»».

Επίσης, έχω την τιμή να σας ανακοινώσω ότι με τις υπ’ αρ. πρωτ. 11205/7279, 11204/7278 και 11206/7280 από 3 Νοεμβρίου 2022 αποφάσεις του Προέδρου της Βουλής, συγκροτήθηκαν: η Επιτροπή του απολογισμού και του γενικού ισολογισμού του Κράτους και ελέγχου της εκτέλεσης του προϋπολογισμού του Κράτους, η Ειδική Διαρκής Επιτροπή Εξοπλιστικών Προγραμμάτων και Συμβάσεων και η Ειδική Διαρκής Επιτροπή για την Παρακολούθηση του Συστήματος Κοινωνικής Ασφάλισης.

Οι σχετικές αποφάσεις έχουν αναρτηθεί στην Κοινοβουλευτική Διαφάνεια, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 32-37)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Θα συζητηθεί η δεύτερη με αριθμό 108/31-10-2022 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Υγείας, με θέμα: «Θλιβερή η κατάσταση στο Γενικό Νοσοκομείο (Γ.Ν.) Λιβαδειάς.

Κύριε Μουλκιώτη, καλησπέρα σας, καλή εβδομάδα. Έχετε τον λόγο για δύο λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε. Καλησπέρα σας. Καλησπέρα, κύριε Υπουργέ.

Η επίκαιρη ερώτηση έχει να κάνει με την κατάσταση που επικρατεί στο Γενικό Νοσοκομείο Λιβαδειάς. Υπήρξε μια πολύωρη διακοπή ηλεκτρικού ρεύματος στις 24 Οκτώβρη που είχε ως αποτέλεσμα να προκληθούν μεγάλα προβλήματα, αλλά και αναστάτωση στη λειτουργία του νοσοκομείου.

Συγκεκριμένα, διακόπηκε η διαδικασία της αιμοκάθαρσης για πάρα πολλούς ασθενείς οι οποίοι μεταφέρθηκαν σε ιδιωτικά θεραπευτήρια. Επίσης, επηρεάστηκε η λειτουργία αρκετών τμημάτων, ανάμεσά στα οποία ήταν και η κλινική COVID και τα επείγοντα περιστατικά και επίσης ανεστάλησαν χειρουργεία. Η βλάβη σε κάποιον βαθμό αποκαταστάθηκε το βράδυ της ίδιας μέρας μετά από κινητοποίηση συνεργείου που ήλθε από την Αθήνα, όμως, οι διακοπές συνεχίστηκαν και η ενεργοποίηση της γεννήτριας δεν ήταν σε θέση να διασφαλίσει την πλήρη και ομαλή λειτουργία του νοσοκομείου μέχρι τις 26 Οκτωβρίου.

Ταυτόχρονα, κύριε Υπουργέ, συνεχίζεται και τώρα που μιλάμε η ύπαρξη σοβαρών προβλημάτων στη λειτουργία του νοσοκομείου, καθώς πολλές ειδικότητες, αν και αναγκαίες, δεν εφημερεύουν, αναισθησιολόγοι, πνευμονολόγοι, νευρολόγοι, ωτορινολαρυγγολόγοι, νεφρολόγος, οφθαλμίατρος, ενώ έχουν αποσπαστεί από το νοσοκομείο νεφρολόγοι και παιδίατροι και έχει μετακινηθεί και χειρουργός. Υπάρχει αδιαφορία για την αναγκαιότητα που υπάρχει και για τις ελλείψεις τους.

Επειδή, κατ’ αρχάς, η διακοπή ρεύματος είχε αποτέλεσμα να εκτίθεται η υγεία των πολιτών, καθώς το να μείνει ένα νοσοκομείο χωρίς ρεύμα, έστω και για δέκα λεπτά, εκτίθεται και αποτελεί μία θανατηφόρο συνθήκη, επειδή πολλές ιατρικές πράξεις, κρίσιμες υποδομές του νοσοκομείου, αλλά και πολύ κρίσιμες συσκευές για τη ζωή των ασθενών εξαρτώνται απ’ αυτό, ενώ και η αναστολή χειρουργείων -ένεκα αυτού επίσης του λόγου- προκαλεί πλείστα όσα προβλήματα.

Το Νοσοκομείο της Λιβαδειάς είναι ένα κομβικό νοσοκομείο που διαθέτει εξειδικευμένα τμήματα και ταυτόχρονα έχει αναλάβει το βάρος περιστατικών COVID, δεδομένα που καθιστούν αναγκαίες τις προϋποθέσεις για τη στήριξη, τη στελέχωση και την ενδυνάμωσή του.

Είναι θλιβερή η εικόνα, κύριε Υπουργέ, το Νοσοκομείο της Λειβαδιάς να είναι αποτέλεσμα κυρίως της υποστελέχωσης τόσο της ιατρικής, όσο και της τεχνικής υπηρεσίας. Και γι’ αυτό τον λόγο σημειώνω ότι η τεχνική υπηρεσία μολονότι από καιρού εις καιρόν έχει προβεί σε διαρκείς έγγραφες προειδοποιήσεις σε σχέση με την ασφαλή λειτουργία του νοσοκομείου, παρά ταύτα δεν έχει υπάρξει πρόνοια για την επαρκή στελέχωσή της. Και παρά τις κυβερνητικές εξαγγελίες και υποσχέσεις, το Γενικό Νοσοκομείο Λιβαδειάς κινδυνεύει, καθώς παραμένει υποστελεχωμένο με προβληματικές υποδομές και προβληματικό ιατροτεχνολογικό εξοπλισμό, ίσως λόγω έλλειψης και πόρων.

Ερωτάμε, κύριε Υπουργέ, πρώτον: Για ποιον λόγο δεν λειτούργησε το εφεδρικό σύστημα ηλεκτροδότησης στο Νοσοκομείο της Λειβαδιάς;

Δεύτερον: Ποιες ήταν οι επιπτώσεις διακοπής ρεύματος στη λειτουργία των υποδομών και των ιατρικών συσκευών του νοσοκομείου και σε ποιες άμεσες ενέργειες έχετε προβεί για την πλήρη αποκατάσταση της λειτουργίας του και πότε;

Τέλος, αξιολογήθηκαν οι επανειλημμένες παρατηρήσεις της τεχνικής υπηρεσίας και με ποιον τρόπο; Και εάν καταλογίστηκαν εκ του αποτελέσματος ευθύνες, ποιες είναι αυτές και σε βάρος ποιων;

Το δεύτερο κεφάλαιο των ερωτήσεων αφορά τα εξής: Σε ποιες ενέργειες θα προβείτε, κύριε Υπουργέ και με ποιο χρονοδιάγραμμα για την άμεση αντιστροφή της αποδυνάμωσης του Νοσοκομείου της Λειβαδιάς, λόγω των αποσπάσεων και μετακινήσεων από αυτό, τις οποίες κρίνουμε προκλητικές, καθώς και για την περαιτέρω ενίσχυσή του με μόνιμη στελέχωση ιατρικού, διοικητικού, τεχνικού προσωπικού, υποδομών και ιατροτεχνολογικού υλικού;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Στην ερώτηση θα απαντήσει ο Υπουργός Υγείας κ. Αθανάσιος Πλεύρης.

Ορίστε, κύριε Πλεύρη, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, πράγματι υπήρξε διακοπή της ηλεκτροδότησης στις 24 Οκτωβρίου 2022. Η διακοπή αυτή οφειλόταν στη ΔΕΗ. Αρχικά δεν υπήρχε πρόβλημα με τη γεννήτρια. Η γεννήτρια, δηλαδή, τέθηκε σε ισχύ. Μάλιστα, είχαν γίνει και δοκιμές, όπως γίνονται δοκιμές ανά τακτά χρονικά διαστήματα για να διαπιστωθεί ότι λειτουργούν οι γεννήτριες. Όμως, δυστυχώς, εξαιτίας ενός προβλήματος, που δεν μπορούσε να προβλεφθεί και ήταν βραχυκύκλωμα που έγινε στην ηλεκτρονική πλακέτα, προκλήθηκε ουσιαστικά πρόβλημα, με αποτέλεσμα να τεθεί και αυτή εκτός λειτουργίας και να υπάρξει μία συνολική διακοπή στην ηλεκτροδότηση η οποία διήρκησε τρεις ώρες. Με μεγάλη και κοπιώδη προσπάθεια από το εξωτερικό συνεργείο μπόρεσε να αποκατασταθεί το πρόβλημα και να επανέλθει η ηλεκτροδότηση από τη ΔΕΗ.

Μέσα σε αυτό το χρονικό διάστημα υπήρξε πρόβλημα με τους εξής ασθενείς: Τρεις αιμοκαθαιρόμενοι αποσυνδέθηκαν με πλήρη ασφάλεια και παραπέμφθηκαν σε ιδιωτικά κέντρα τεχνητού νεφρού της περιοχής, προκειμένου να συνεχίσουν τη θεραπεία τους. Δύο νοσηλευόμενοι ασθενείς κρίθηκε ότι μπορεί να είχαν πρόβλημα -ο ένας ήταν στην παθολογική κλινική και ο άλλος στην πτέρυγα COVID- και τέθηκε θέμα να μεταφερθούν σε άλλα νοσοκομεία, αλλά δεν χρειάστηκε να γίνει η διακομιδή τους, γιατί στο ενδιάμεσο αποκαταστάθηκε το πρόβλημα.

Το συγκεκριμένο πρόβλημα δεν συνεχίστηκε. Υπήρξαν κάποιες μικρές διακοπές ηλεκτροδότησης που ήταν προγραμματισμένες, προκειμένου να μπορεί να εντοπιστεί ποιο ακριβώς ήταν το πρόβλημα που είχε προκληθεί με τη μη ηλεκτροδότηση της 24ης Οκτωβρίου και δεν δημιουργήθηκε κανένα επιπλέον πρόβλημα πέρα από τα προβλήματα τα οποία σας περιέγραψα. Μάλιστα, μέχρι σήμερα δεν έχει αναφερθεί κάτι αρμοδίως για άλλα προβλήματα είτε σε ασθενείς είτε σε οποιαδήποτε άλλη δραστηριότητα του νοσοκομείου.

Σε αυτό το σημείο να σημειώσουμε ότι τα περισσότερα μηχανήματα, πέρα από την ηλεκτροδότηση, είτε από τη ΔΕΗ είτε από τη γεννήτρια, διαθέτουν και μπαταρίες και σταθεροποιητές τάσης, με αποτέλεσμα να μπορούν να λειτουργούν για επαρκή χρονικό διάστημα και χωρίς να έχουν ηλεκτροδότηση.

Αναφορικώς τώρα με το τι ενέργειες γίνανε μετά το συμβάν, δόθηκε ήδη εντολή από τον διοικητή του νοσοκομείου και κατατέθηκε άμεσα από τον υποδιευθυντή της διεύθυνσης τεχνικού οι τεχνικές προδιαγραφές για την ανάλογη διερεύνηση αντικατάστασης με βάση τις προβλεπόμενες διαδικασίες με ό,τι άλλο απαιτείται, δηλαδή ποιες άλλες ενέργειες θα πρέπει να έχει το νοσοκομείο για να μην βρεθεί έστω και για αυτό το χρονικό διάστημα σε δυσλειτουργία και παράλληλα ο διοικητής της 5ης ΥΠΕ έχει διατάξει τη διενέργεια προκαταρκτικής εξέτασης με βάση αυτό το περιστατικό, οπότε θα σας ενημερώσουμε όταν θα υπάρξει και το αντίστοιχο πόρισμα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Μουλκιώτη, έχετε τον λόγο για τρία λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, όπως αντιλαμβάνεστε το ερώτημα δεν είναι ερώτημα Βουλευτή απλώς, είναι ερώτημα όλης της κοινωνίας, της Βοιωτίας, των πολιτών. Αντιλαμβάνεστε ότι δεν έγιναν χειρουργεία για τρεις μέρες. Τρεις μέρες «stop» χειρουργεία. Οι τοκετοί μεταφέρθηκαν στην Άμφισσα, κύριε Υπουργέ. Η αιμοκάθαρση δεν έγινε. Πήγε στη Λαμία ή στα ιδιωτικά συστήματα. Υπήρξε θέμα. Δεν ήταν κάτι απλό. Γι’ αυτό κάνουμε την ερώτηση, είναι μείζονος σπουδαιότητας ζήτημα και γι’ αυτόν τον λόγο το αναφέρω σε εσάς.

Και να πω και κάτι, κύριε Υπουργέ; Υπάρχει πολιτική προστασία. Γιατί δεν υπήρξε αίτημα προς την πολιτική προστασία της Βοιωτίας, προκειμένου να συνεισφέρει για να μην έχουμε προβλήματα; Δεν έγινε τίποτα μα απολύτως τίποτα από αυτό.

Δεύτερο θέμα. Λυπάμαι, αλλά θεωρούμε ότι υπάρχει πρόβλημα στο Νοσοκομείο της Λειβαδιάς. Ξέρετε σε τι βαθμό έχει φτάσει η απογύμνωση του; Δεν σας έχουν ενημερώσει; Ξέρετε ότι έχει τρεις εβδομάδες και συνεχίζεται να μην υπάρχει ίντερνετ στο Νοσοκομείο της Λειβαδιάς; Ξέρετε, κύριε Υπουργέ, ότι δεν εξυπηρετούνται οι χρόνιες συνταγογραφήσεις των ασθενών; Ξέρετε ότι δεν συνταγογραφούνται λόγω αυτής της έλλειψης, της απλής, του ίντερνετ; Δεν συνταγογραφούνται απεικονίσεις μαγνητικές, αξονικές, υπερήχων, αιματολογικού ελέγχου.

Η τεχνική υπηρεσία, κύριε Υπουργέ, του νοσοκομείου είναι υποδιεύθυνση. Έχει το τεχνικό τμήμα, έχει και το τμήμα βιοϊατρικής τεχνολογίας. Έχει μεγάλη ισχύ το νοσοκομείο. Έχει πολλούς μηχανουργικούς χώρους, έχει και μια τεράστια έκθεση. Γι’ αυτό θέλει -και το λέμε- εξειδικευμένο τεχνικό προσωπικό. Τι αναφέρω, για παράδειγμα, κύριε Πρόεδρε; Μονάδα τεχνητού νεφρού, στην οποία απασχολείται ιδιαίτερα ο μοναδικός τεχνίτης υδραυλικός. Απασχολείται επίσης -ο ίδιος αυτός τεχνίτης από τη μονάδα τεχνητού νεφρού- στο κέντρο διανομής ιατρικών αερίων, στην πυρόσβεση του νοσοκομείου στα είκοσι πέντε χιλιάδες τετραγωνικά μέτρα του νοσοκομείου και με την ύδρευση και αποχέτευση του νοσοκομείου. Ε, τι άλλο θα κάνει; Να σας πω για τον ηλεκτρολόγο, κύριε Υπουργέ; Τα λέμε, γιατί πονάμε το θέμα και υπάρχει μεγάλη αναστάτωση του κόσμου. Θέλω να το λάβετε τοις μετρητοίς. Δεν κάνω αντιπολίτευση και το ξέρετε πολύ καλά όταν κάνω ερωτήσεις τι νόημα έχουν οι ερωτήσεις μου.

Ο ηλεκτρολόγος, κύριε Υπουργέ, απασχολείται με την αποκατάσταση των ηλεκτρολογικών βλαβών, τηλεφωνικές βλάβες, πυρανίχνευση, πυρασφάλεια, ανελκυστήρες, ιατρικά αέρια, κέντρα πεπιεσμένου αέρα, κέντρα κενού, αντλιοστάσια, κλιματιστικές μονάδες, λεβητοστάσια. Όλα αυτά είναι αδύνατο να λειτουργούν με ασφάλεια ένα νοσοκομείο σε όλους τους τομείς, αν δεν μπορούμε, παραδείγματος χάριν, να προσφέρουμε στην ιατρική υπηρεσία ιατρικά αέρια, ρεύμα στο χειρουργείο ή να προσφερθεί εν πάση περιπτώσει το νερό και η ώσμωση όπως το λένε οι γιατροί στη μονάδα τεχνητού νεφρού.

Αυτές οι παρατηρήσεις, κύριε Υπουργέ, έχουν αναφερθεί και είναι πάρα πολύ σημαντικές από την τεχνική υπηρεσία. Θα καταθέσω το έγγραφο στα Πρακτικά. Αναφέρεται στο έγγραφο του τελευταίου δεκαημέρου του μηνός Οκτωβρίου και σε προηγούμενα όμοια έγγραφα στα οποία λέει ο υποδιοικητής της τεχνικής υπηρεσίας; «Σας ενημερώνουμε ότι δεν καλύπτονται οι βάρδιες από ηλεκτρολόγους και υδραυλικούς με συνέπεια να μην είναι εγγυημένη η ασφαλής λειτουργία του νοσοκομείου». Έχει αριθμούς πρωτοκόλλου από το έτος 2019, 2020, 2022, δηλαδή συνεχή έγγραφα τα οποία υπάρχουν, κύριε Υπουργέ, τα γνωρίζει η διοίκηση και δεν έχει κάνει μέχρι τώρα τίποτα και οι ελλείψεις παραμένουν ελλείψεις. Αυτό είναι ένα μείζον ζήτημα το οποίο δεν μπορούμε να καταλάβουμε. Φαντάζεστε τι μπορεί να γίνει. Φαντάζεστε, κύριε Υπουργέ, την ώρα του χειρουργείου να έχουμε διακοπή ιατρικών αερίων και να μην είναι σε υπηρεσία ο μοναδικός υδραυλικός. Φαντάζεστε, κύριε Υπουργέ, να μην είναι ούτε ηλεκτρολόγος; Φαντάζεται κανείς τον ηλεκτρικό πίνακα του τμήματος επειγόντων περιστατικών, κύριε Πρόεδρε, να έχουμε βραχυκύκλωμα και να μην υπάρχει ηλεκτρολόγος. Αυτό έχει να κάνει με τις ελλείψεις και το λέει ο υποδιοικητής της τεχνικής υπηρεσίας. Γι’ αυτό κάνουμε την επίκαιρη ερώτηση και θέλουμε μια απάντηση. Δυστυχώς απάντηση μέχρι σήμερα δεν έχει δοθεί ούτε στους γιατρούς, ούτε στο προσωπικό του νοσοκομείου, αλλά ούτε και στους πολίτες της Βοιωτίας.

Υπάρχουν πλείστες διαμαρτυρίες, κύριε Υπουργέ.

Εγώ θα σας καταθέσω στα Πρακτικά ψήφισμα του Δημοτικού Συμβουλίου Λιβαδειάς γι’ αυτό το θέμα. Είχε κληθεί ο διοικητής του νοσοκομείου και αρνήθηκε να παραστεί. Απόφαση του Συλλόγου Εργαζομένων Γενικού Νοσοκομείου Θηβών. Απόφαση της τριμελούς επιτροπής γιατρών. Δημοσιεύσεις στον Τύπο: «Διάβημα», «Σκυτάλη». Αναφέρονται όλα αυτά για το Νοσοκομείο της Λιβαδειάς και για τα προβλήματα που έχει. Δεν τα λέμε τυχαία, κύριε Υπουργέ. Τα λέμε επειδή υπάρχουν μείζονα ζητήματα. Εμείς θεωρούμε ότι αν υπήρχε προσωπικό σε αυτή την περίπτωση δεν θα υπήρχε ούτε δευτερόλεπτο πρόβλημα. Γιατί θα έπαιρνε το προσωπικό τις γεννήτριες, θα πήγαινε έξω από το μπαλκόνι κάθε μονάδας, θα τη συνέδεε με τον πίνακα και θα ήταν εντάξει. Δεν υπήρχε όμως και να τα αποτελέσματα. Δεν θα υπήρχε κανένας αιφνιδιασμός και δεν θα υπήρχε και κανένας κίνδυνος. Δεν αντιμετωπίζονται, κύριε Πρόεδρε οι τραγικές αυτές ελλείψεις μόνο με προσλήψεις συμβασιούχων ή με μετακινήσεις προσωπικού από ένα νοσοκομείο στο άλλο ή από το κέντρο υγείας. Κύριε Υπουργέ, σας το λέω. Εντέλλεστε για δέκα-δεκαπέντε εφημερίες τον μήνα. Δεν γίνεται. Δεν αντιμετωπίζονται έτσι τα προβλήματα του νοσοκομείου.

Δεν μπορεί επίσης η βλάβη αυτή να αποτελεί κανονικότητα, κύριε Υπουργέ. Δεν μπορούμε να δεχθούμε ότι είναι κανονικότητα. Η βλάβη που υπήρξε είναι ένα μέγα ζήτημα. Δεν μπορούμε να το ξεπεράσουμε έτσι. Είμαι βέβαιος ότι ούτε εσείς θα υιοθετήσετε ότι είναι κανονικότητα. Αλλά ούτε και η στελέχωση σε ευαίσθητους τομείς του τεχνικού τμήματος αποτελεί κανονικότητα. Και το λέει ο καημένος ο υποδιευθυντής που έχει ευθύνη.

Εν πάση περιπτώσει, η μη λειτουργία για τρεις μονάδες του ίντερνετ να πούμε ότι είναι κανονικότητα, επειδή είναι το πιο απλό; Αφού έχει χίλια δυό προβλήματα. Επιτρέπεται στις μέρες μας να έχουμε τέτοια θέματα; Και στο τέλος-τέλος, κύριε Υπουργέ, σας παρακαλώ πολύ. Υπάρχει ευθύνη; Και αν υπάρχει ευθύνη, ποιος την έχει. Γιατί εμείς δεν μπορούμε να δεχτούμε ότι δεν υπάρχει ευθύνη. Υπάρχει ευθύνη, είναι υπαρκτή και είναι και καταλογιστέα.

Υπάρχει κάτι που δεν γνωρίζετε, κύριε Υπουργέ. Ξέρετε ότι έχει δεκατρείς μήνες να υπάρχει εργολαβία -το backup- για την τεχνική εξυπηρέτηση του νοσοκομείου; Δεκατρείς μήνες δεν έκανε τίποτα. Παρακαλούσε η τεχνική υπηρεσία για να γίνει αυτό και δεν έγινε. Αυτή είναι η πληροφορία που έχω. Και την επόμενη ημέρα της βλάβης αμέσως έγινε η εργολαβία να υπάρχει backup στην τεχνική υπηρεσία. Γιατί αυτή η αδράνεια; Αυτή η ολιγωρία γιατί να υπάρχει σε αυτό το θέμα; Η υποδιεύθυνση τεχνικής υπηρεσίας γιατί να είναι εκτεθειμένη; Αυτός που υπηρετεί, εν πάση περιπτώσει και έχει την ευθύνη.

Καταλήγω. Έχει κλονιστεί η εμπιστοσύνη μας στη διοίκηση του Νοσοκομείου Λειβαδιάς. Έχουν διαρραγεί οι σχέσεις γιατρών και εργαζομένων με τη διοίκηση του νοσοκομείου Λειβαδιάς. Υπάρχει θέμα. Κάντε μια αιφνίδια επίσκεψη όποτε θέλετε και σας καλώ να πάμε μαζί για να δείτε τα πράγματα πώς είναι.

**ΠΡΟΕΔΡΕΥΩΝ (Απόστολος Αβδελάς):** Κι εδώ κλείνετε. Δεν έχει άλλο.

**ΓΕΩΡΓΙΟΣ ΜΟΥΛΚΙΩΤΗΣ:** Καταλήγω.

Ζητάμε, κύριε Υπουργέ, να δείτε τα θέματα όπως σας τα αναφέραμε. Δεν κάνουμε μικροπολιτική. Δεν κάνουμε απλώς αντιπολίτευση. Αναφέρουμε την πραγματικότητα όπως είναι.

Και θα ήθελα να μας πείτε αν σας ενημέρωσαν, εάν αξιολογήθηκαν οι επανειλημμένες παρατηρήσεις της τεχνικής υπηρεσίας που κατέθεσα στα Πρακτικά κι αν θα καταλογίσει ευθύνες η 5η ΥΠΕ που θα κάνει την ΕΔΕ. Αξιολογήθηκαν αυτά τα θέματα, οι ελλείψεις της τεχνικής υπηρεσίας; Σε ποιες ενέργειες επιτέλους θα προβείτε για να στελεχωθεί αυτό το νοσοκομείο; Έχει προβλήματα και το ξέρετε, κύριε Υπουργέ. Είναι κομβικό νοσοκομείο.

Κύριε Πρόεδρε, ευχαριστώ πολύ για την υπερβολική ανοχή σας.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ήταν για νοσοκομείο. Ήταν λεπτό το ζήτημα.

Τον λόγο έχει ο Υπουργός.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, πραγματικά σε καμμία περίπτωση δε θα έλεγα ποτέ ότι οι ερωτήσεις που κάνετε χαρακτηρίζονται από οποιαδήποτε μικροπολιτική ή μικροκομματικό συμφέρον. Πάντοτε επιδεικνύετε, τουλάχιστον στις ερωτήσεις που έχει τύχει να σας απαντήσω, ότι πραγματικά έχετε ένα ιδιαίτερο ενδιαφέρον. Είναι λογικό γιατί είναι ενδιαφέροντα του νομού σας. Τις περισσότερες φορές, στις ερωτήσεις τις οποίες κάνετε προσπαθείτε να αναφερθείτε και σε λύσεις οι οποίες μπορούν να δοθούν.

Στη συγκεκριμένη περίπτωση, κύριε συνάδελφε, προφανώς δεν είναι κανονικότητα. Η βλάβη ποτέ δεν είναι μια κανονικότητα. Και πόσω μάλλον η βλάβη που συνδυάζεται σε δύο επίπεδα. Δηλαδή, από τη μία πλευρά να υπάρχει διακοπή της ηλεκτροδότησης από τον φορέα, που μπορεί να συμβεί για οποιονδήποτε λόγο. Έχει γίνει απροειδοποίητα, δηλαδή. Δεν ήταν προετοιμασμένο το νοσοκομείο. Αντιστοίχως παρατηρήθηκε βλάβη στη γεννήτρια εκείνη τη χρονική στιγμή που τη χρειαζόμασταν παρ’ όλο που είχαν γίνει δοκιμαστικές διαδικασίες στις γεννήτριες.

Μάλιστα, όπως με έχουν ενημερώσει είχε γίνει δοκιμαστική διαδικασία και την προηγούμενη ακριβώς μέρα ή την ίδια μέρα το πρωί.

Προφανώς λοιπόν, αυτό δεν είναι κανονικότητα. Το θέμα είναι πώς αντιμετωπίστηκε. Η αντιμετώπιση έγινε στο μικρότερο χρονικό διάστημα που μπορούσε να γίνει από εξειδικευμένο προσωπικό. Κύριε συνάδελφε, όπως λέτε, προφανώς και όλες οι εισηγήσεις θα αποτελέσουν και αντικείμενο έρευνας. Η ενημέρωση όμως που έχω από τις υπηρεσίες είναι ότι η βλάβη ήταν τέτοιας φύσεως που δεν μπορούσε να αντιμετωπιστεί από την τεχνική υπηρεσία του νοσοκομείου, η οποία πάλι κλήθηκε και βρέθηκε στο σύνολό της και χρειαζόταν εξειδικευμένο συνεργείο και πράγματι εξυπηρετήθηκε τάχιστα. Οι τρεις ώρες εξυπηρέτησης είναι τάχιστη με την καλύτερη δυνατή προσπάθεια, προκειμένου οι ασθενείς οι οποίοι θα κινδύνευαν, να μεταφερθούν, να συνεχίσουν τις θεραπείες τους, αλλά να μπορέσει και να λειτουργήσει το νοσοκομείο. Αν και εφόσον υπάρχει οποιαδήποτε ευθύνη σε οποιοδήποτε επίπεδο είναι και το αντικείμενο που θα αποτελέσει η ένορκη διοικητική εξέταση, κυρίως, στο σκέλος αν μπορούσε να προβλεφθεί αυτή η διαδικασία. Διότι ως προς το κομμάτι της αντιμετώπισης η όλη αντιμετώπιση έγινε με τον καλύτερο δυνατό τρόπο. Αν υπήρχαν θέματα πρόληψης σε προηγούμενο στάδιο, περιμένουμε και από τον διοικητή της 5ης ΥΠΕ να ολοκληρωθούν οι διαδικασίες. Αλλά οφείλω να πω ότι η διοίκηση και ασχέτως από αυτό που εσείς περιγράφετε ως προς το σκέλος της αντιμετώπισης του συμβάντος λειτούργησε με την πρέπουσα επιμέλεια. Αν υπάρχουν τα θέματα τα οποία αναφέρετε και είναι αντικείμενο της έρευνας ως προς τη στελέχωση, η στελέχωση είναι ένα σκέλος.

Στην ερώτησή σας αναφέρεστε συνολικά για το προσωπικό, ειδικά για το ιατρικό προσωπικό. Βλέπω εδώ τη νυν στελέχωση του νοσοκομείου, κύριε συνάδελφε: Στην Γενική Χειρουργική: πέντε οργανικές θέσεις, υπηρετούν πέντε. Παιδιατρική: τέσσερις οργανικές θέσεις, υπηρετούν τέσσερις. Παθολογία: έξι οργανικές θέσεις, υπηρετούν έξι. Καρδιολογία: έξι οργανικές θέσεις, υπηρετούν πέντε. Νεφρολογία: πέντε οργανικές θέσεις, υπηρετούν τρεις. Ορθοπεδική τέσσερις οργανικές θέσεις, υπηρετούν τρεις. Μαιευτική: τρεις οργανικές, υπηρετούν τρεις. Οφθαλμολογία: μία οργανική θέση, υπηρετεί ένας. Ωριλά: μία οργανική, υπηρετεί ένας. Αναισθησιολογία: τέσσερις οργανικές θέσεις, υπηρετούν τέσσερις. Δερματολογία: δεν υπάρχει οργανική θέση, αλλά υπάρχει μία σε προσωποπαγή. Δεν υπάρχει θέση στην Ουρολογία. Ιατρική Βιοπαθολογία από τις τέσσερις, υπηρετούν δύο. Αιματολογία: από τις δύο, ένας. Ακτινοδιαγνωστικής, πράγματι υπάρχει ένα πρόβλημα, όπως είναι και στις ειδικότητες που έχουμε πρόβλημα με πέντε οργανικές, έχουμε τρεις κενές. Νευρολογία: μία οργανική, υπηρετεί ένας. Πνευμονολογία μία οργανική, υπηρετεί ένας. Και γενικώς υπάρχει και μια σειρά, κυρίως, που σχετίζονται με ΜΑΦ που έχουμε κενά, αλλά είναι ένα νοσοκομείο που ως προς την ιατρική του κάλυψη έχει δοθεί επιμέλεια και μάλιστα και στις πρόσφατες προκηρύξεις που υπάρχουν τόσο για νοσηλευτικό προσωπικό όσο και για ιατρικό έχει δοθεί η πρέπουσα σημασία.

Άρα στο πλαίσιο της Κυβέρνησης, επειδή έχουν ακουστεί και διάφορα πράγματα για τα Νοσοκομεία Λιβαδειάς και Θήβας δεν τίθεται κανένα θέμα, θέλουμε να είναι ενισχυμένα και τα δύο νοσοκομεία.

Για το συμβάν στο οποίο αναφέρεστε θα υπάρξει ο ενδελεχής έλεγχος. Ως προς την αντιμετώπισή του έγινε από τη διοίκηση η καλύτερη δυνατή διαδικασία. Εάν υπήρχαν θέματα πρόληψης που δεν έγιναν, σε οποιοδήποτε στάδιο, είναι θέματα τα οποία θα ελεγχθούν. Σημασία όμως, έχει ότι ο μηχανισμός λειτούργησε σε ένα συμβάν που δεν είναι συμβάν κανονικότητας κατά τον καλύτερο δυνατό τρόπο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Καλή συνέχεια και στους δύο.

Δεν θα συζητηθεί κατόπιν συνεννόησης η εντέκατη με αριθμό 117/31-10-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για τις τεράστιες καταστροφές στη Σητεία από τα έντονα καιρικά φαινόμενα του Σαββάτου 15-10-22».

Επίσης, δεν θα συζητηθεί η ένατη με αριθμό 115/31-10-2022 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις ΕΛΓΑ των αγροτών της Αργολίδας για τις ζημιές λόγω του παγετού της 26ης Ιανουαρίου».

Δεν θα συζητηθεί η όγδοη με αριθμό 104/27-10-2022 επίκαιρη ερώτηση δεύτερου κύκλου του Βουλευτή Λαρίσης του Συνασπισμού Ριζοσπαστικής Αριστεράς κ. Βασίλειου Κόκκαλη προς τον Υπουργό Οικονομικών, με θέμα: «Η νομοθετική παρέμβαση είναι βέβαιη, όμως θα θωρακίσετε τους ευάλωτους δανειολήπτες ή τις εταιρείες διαχείρισης δανείων;».

Τέλος, δεν θα συζητηθεί η τέταρτη με αριθμό 101/27-10-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Με απόφασή του ο Διοικητής της Αρχής Πολιτικής Αεροπορίας (ΑΠΑ) ορίζει ότι Πρόεδρος της Επιτροπής Ασφαλείας θα είναι ο ιδιώτης διαχειριστής του αεροδρομίου και όχι εκπρόσωπος της κρατικής Υπηρεσίας Πολιτικής Αεροπορίας».

Συνεχίζουμε με την πρώτη με αριθμό 99/27-10-2022 επίκαιρη ερώτηση πρώτου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Ερωτηματικά και αντιδράσεις για την επένδυση Υγροποιημένου Φυσικού Αερίου (LNG) στον Παγασητικό Κόλπο».

Ορίστε, κύριε Μεϊκόπουλε, έχετε τον λόγο για δύο λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υφυπουργέ, τον περασμένο Μάρτιο ανακοινώθηκε από ανάδοχο εταιρεία η επένδυση για κατασκευή υπεράκτιου πλωτού τερματικού σταθμού υγροποιημένου φυσικού αερίου, LNG, στην είσοδο του λιμανιού του Βόλου στην περιοχή Πευκάκια. Σε μια πόλη, λοιπόν, που ταλανίζεται από αναπάντητα περιβαλλοντικά ερωτήματα, τοπική κοινωνία και σύσσωμοι φορείς εξέφρασαν την αντίθεσή τους σε μιας τέτοιας κλίμακας επένδυση στον γνωστό Κόλπο του Παγασητικού και σε σημαντική εγγύτητα με τον αστικό ιστό.

Η Ρυθμιστική Αρχή Ενέργειας αποφάσισε, ωστόσο, να παραχωρήσει άδεια στην εταιρεία-επενδυτή στις 3-3-2022, ώστε να προχωρήσει στην κατασκευή της μονάδας. Από τις πρώτες αντιδράσεις, για το φερόμενο επενδυτικό σχέδιο, αυτή του ΤΑΙΠΕΔ, ως διαχειρίζουσα αρχή του Οργανισμού Λιμένος Βόλου δήλωσε ότι μια τόσο μεγάλη επένδυση στην είσοδο του λιμανιού, που δεν περιλαμβάνεται στο master plan του λιμανιού, δεν μπορεί να προχωρήσει. Δεύτερον, οι επιστημονικοί και κοινωνικοί φορείς της πόλης, τάσσονται κατά της παράνομης χωροθέτησης, αλλά και κατά οποιασδήποτε τυχόν άλλης χωροθέτησης, που χαρακτηρίζεται από αντίστοιχη εγγύτητα. Τρίτον, η Περιφέρεια Θεσσαλίας δήλωσε ρητά ότι είναι αντίθετη στην επένδυση, οπουδήποτε στη Μαγνησία.

Τα δεδομένα, λοιπόν, μέχρι στιγμής, κύριε Υφυπουργέ, είναι τα εξής: Το Υπουργείο Περιβάλλοντος και Ενέργειας κοιτάζει από απόσταση μέχρι στιγμής το έργο, αφήνοντας την εταιρεία να έχει τον πρώτο λόγο. Δεν έχει ακόμα κατατεθεί μελέτη περιβαλλοντικών επιπτώσεων για τους ενδεχόμενους κινδύνους και τις περιβαλλοντικές επιπτώσεις, που θα έχει το επενδυτικό σχέδιο.

Με όλες, λοιπόν, τις διαδικασίες για το επενδυτικό σχέδιο σε στάδιο εκκρεμότητας, σε εκδήλωση που έγινε στις 14 Ιουνίου, οι εκπρόσωποι της εταιρείας διέρρευσαν στον τοπικό Τύπο πληροφορίες, για το ενδεχόμενο νέας χωροθέτησης στο Σωρό Μαγνησίας, σημείο εντός του Παγασητικού και πολύ κοντά στο λιμάνι του Βόλου, γεγονός, φυσικά, που προκάλεσε την αντίδραση των κατοίκων της περιοχής.

Σας ρωτώ, λοιπόν, ευθέως, κύριε Αμυρά, τι συμβαίνει με την επένδυση αυτή; Έχει κατατεθεί, τελικά, αίτημα τροποποίησης χωροθέτησης; Έχει δοθεί άδεια για τη νέα χωροθέτηση; Υπάρχει η απαραίτητη μελέτη περιβαλλοντικών επιπτώσεων; Πληρούνται οι αυξημένοι όροι ασφάλειας, που θέτει η Κοινοτική Οδηγία SEVESO III για τις μεγάλης κλίμακας εγκαταστάσεις;

Λαμβάνει εν τέλει, κύριε Αμυρά, το Υπουργείο την εκφρασμένη αντίθεση της τοπικής κοινωνίας υπ’ όψιν των φορέων, αλλά και των εκφράσεων της Μαγνησίας;

Για τα υπόλοιπα, κύριε Πρόεδρε, επιφυλάσσομαι στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Στην ερώτησηθα απαντήσει ο Υφυπουργός Περιβάλλοντος και Ενέργειας, κ. Γιώργος Αμυράς

Καλησπέρα και καλή εβδομάδα, κύριε Αμυρά, έχετε τον λόγο για τρία λεπτά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Καλησπέρα, κύριε Πρόεδρε και καλή εβδομάδα. Ευχαριστώ πολύ.

Αγαπητέ, κύριε Μεϊκόπουλε, υποθέτω, πως όλοι γνωρίζουμε ότι όταν μία εταιρεία αναλαμβάνει άδεια από τη ΡΑΕ, εν προκειμένω για εγκατάσταση αποθήκευσης και αεριοποίησης LNG, δεν σημαίνει αυτομάτως ότι πληροί τις περιβαλλοντικές ή άλλες συνθήκες, ώστε να προχωρήσει η αδειοδότηση μέχρι το τέλος. Η αδειοδότηση της ΡΑΕ αποτελεί το πρώτο στάδιο από μία μακρά, πολύ μεγάλη πορεία που θα καταλήξει σε αδειοδότηση ή όχι. Εάν δείτε δε και τα ποσοστά των τελικών αδειοδοτήσεων σε σχέση με τις αρχικές αδειοδοτήσεις που δίνει η ΡΑΕ θα δείτε ότι υπάρχει μια τεράστια ανισορροπία των τελικών αδειοδοτήσεων, των πραγματικών αδειοδοτήσεων από την αρχική αδειοδότηση της ΡΑΕ.

Για να προχωρήσει ένα έργο πρέπει να κατατεθεί η μελέτη περιβαλλοντικών επιπτώσεων που εδώ δεν υπάρχει, πρέπει να κατατεθεί -το λέτε και στην ερώτησή σας- η μελέτη επικινδυνότητας και η μελέτη εκτίμησης κινδύνου. Και τότε θα φανεί εάν θα λάβουν άδεια από τις αρχές οι οποιοιδήποτε υποψήφιοι επενδυτές.

Ευτυχώς την απόφαση για την αδειοδότηση δεν την λαμβάνει ένας Υπουργός. Αυτό έλειπε. Την λαμβάνουν οι υπηρεσίες των συναρμόδιων Υπουργείων και φορέων, βασιζόμενοι φυσικά και στο Ενωσιακό και στο Εθνικό Δίκαιο. Όποια επένδυση τηρεί το νομοθετικό πλαίσιο, τότε βεβαίως προχωρά. Όποια δεν πληροί τις περιβαλλοντικές υποχρεώσεις, σαφέστατα δεν προχωράει. Κόβεται!

Τώρα σε σχέση με τον πλωτό τερματικό σταθμό στη Μαγνησία στον κόλπο του Βόλου, αντιλαμβάνομαι πλήρως το ενδιαφέρον σας και την ανησυχία σας, όπως και των τοπικών φορέων και των κατοίκων και των ανθρώπων που πραγματικά ασχολούνται με τα περιβαλλοντικά ζητήματα και με τα ζητήματα ποιότητας ζωής των ανθρώπων στις πόλεις.

Θέλω να πω το εξής: Επί του παρόντος συζητάμε μόνο για προθέσεις επενδυτών. Δεν συζητάμε για, παράδειγμα, μελέτες εφαρμογής. Δεν υπάρχουν. Μιλάμε για κάποιες προκαταρκτικές μελέτες των επενδυτών και επομένως δεν μπορούμε να σας κάνουμε, μέσω του Υπουργείου Περιβάλλοντος, μια ουσιαστική εκτίμηση, αν θα προχωρήσει ή όχι αυτή η επένδυση ή αυτό το έργο. Είναι ακόμη σε πάρα πολύ πρόωρο στάδιο. Εκεί μπαίνει στο παιχνίδι βεβαίως και η αποκεντρωμένη διοίκηση, το δικό μας Υπουργείο φυσικά, το λιμεναρχείο.

Πάνω απ’ όλα, η βάση πάνω στην οποία όλοι θα βασιστούμε και θα πατήσουμε και θα συνάγουμε τα συμπεράσματά μας και τις απόψεις, αλλά και τις αποφάσεις της η δημόσια διοίκηση και οι υπηρεσίες, είναι η μελέτη περιβαλλοντικών επιπτώσεων. Όσο δεν υπάρχει αυτή και πέραν αυτής, τα πάντα θα πρέπει να συμπλέουν με τον χωροταξικό και πολεοδομικό σχεδιασμό, ειδικότερα για το Βόλο.

Να απαντήσω σε κάτι πολύ πιο συγκεκριμένο που ρωτάτε, για το αν έχει κατατεθεί αίτημα τροποποίησης της χωροθέτησης αυτής της επένδυσης και αν έχει δοθεί άδεια για νέα χωροθέτηση για την περιοχή, όπως την αναφέρατε, του Σωρού Μαγνησίας. Όχι, δεν υπάρχει ούτε τέτοιο αίτημα ούτε τέτοια απόφαση.

Η ΡΑΕ εξέδωσε την με αριθμό 138/2022 άδεια ΑΣΦΑ, δηλαδή Ανεξάρτητο Σύστημα Φυσικού Αερίου, που αφορά στην εγκατάσταση πλωτής πλατφόρμας αποθήκευσης και αεριοποίησης υγροποιημένου φυσικού αερίου, με δυναμικότητα αποθήκευσης 150.000 έως 180.000 κυβικά μέτρα υγροποιημένου φυσικού αερίου στο Λιμάνι του Βόλου -λέμε τι έχει βγάλει η ΡΑΕ, την απόφαση- με υποθαλάσσιο και χερσαίο αγωγό φυσικού αερίου για τη διοχέτευση του αερίου στο σύστημα μεταφοράς και νέο ρυθμιστικό σταθμό.

Έως σήμερα δεν έχει υποβληθεί αίτηση τροποποίησης αυτής της απόφασης της ΡΑΕ, έτσι ώστε να δοθεί στην εταιρεία «MEDITERRANEAN GAS» άδεια για την εγκατάσταση, έναρξη στην ουσία διαδικασιών για την εγκατάσταση υπεράκτιου πλωτού τερματικού σταθμού υγροποιημένου φυσικού αερίου στο Λιμάνι του Βόλου.

Τα υπόλοιπα στη δευτερολογία μου. Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Κύριε Μεϊκόπουλε, έχετε τον λόγο για τρία λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Αρχικά, κύριε Υπουργέ, το να αλλάζει συνεχώς το σημείο της χωροθέτησης της επένδυσης μέσα από διαρροές στον τοπικό Τύπο, νομίζω ότι είναι μια συμπεριφορά -και θα συμφωνήσετε σε αυτό- που μαρτυρά αφ’ ενός προχειρότητα και αφ’ ετέρου έλλειψη σοβαρότητας. Πρέπει νομίζω να το κοιτάξετε πολύ πιο σοβαρά. Η εταιρεία δεν είναι δημόσιος φορέας να επικοινωνεί κάτι τόσο σοβαρό με διαρροές. Νομίζω ότι η πολιτεία με το Υπουργείο πρέπει να παίρνει θέση και να ενημερώνει θεσμικά και αρμοδίως για τις επιλογές της.

Πρώτα, λοιπόν, κύριε Υπουργέ, μάθαμε από τον Τύπο και από μία παρουσίαση που διοργάνωσε ο Δήμος Βόλου ότι η επένδυση θα χωροθετηθεί στην περιοχή Πευκάκια. Δεν σκέφτηκαν όμως οι εμπνευστές αυτής της ιδέας ότι η περιοχή είναι δίπλα ακριβώς στο Λιμάνι του Βόλου. Δεν προβλέπεται από το master plan του λιμανιού μία τέτοια δραστηριότητα και το ΤΑΙΠΕΔ, με τον πλέον επίσημο και κατηγορηματικό τρόπο, έκλεισε τη συζήτηση.

Έπειτα από λίγο χρονικό διάστημα το σημείο χωροθέτησης μετακινείται λίγα μόλις χιλιόμετρα και προσδιορίστηκε ανάμεσα στον οικισμό του Αγίου Στεφάνου Σωρός και στην Κριθαριά. Και προσφάτως, μόλις πριν από λίγες ημέρες, αλλάζει πάλι μέσω διαρροής η τοποθεσία και ως νέο σημείο προτείνεται η περιοχή μεταξύ του εργοστασίου της ΑΓΕΤ και του πολεοδομικού συγκροτήματος της Αγριάς.

Υποπτεύομαι, κύριε Αμυρά -και εδώ θέλω τη γνώμη σας- ότι αυτή η τακτική των διαρκών μετατοπίσεων του σημείου χωροθέτησης του σταθμού LNG δεν είναι τίποτα άλλο παρά ένας φθηνός ελιγμός, που όχι μόνο υποτιμά τη νοημοσύνη των πολιτών του Βόλου -αλλάζουμε δηλαδή το σημείο μέχρι να δούμε ποιο θα συγκεντρώσει τις λιγότερες αντιδράσεις- αλλά αποτυγχάνουν ή αδιαφορούν ή κάνουν πως δεν καταλαβαίνουν την πραγματική ουσία του ζητήματος. Δηλαδή πολύ απλά, κύριε Υφυπουργέ, το πρόβλημα δεν είναι πού θα γίνει ο τερματικός σταθμός του LNG, δεν είναι αν γενικά η χώρα μας χρειάζεται πλωτές εξέδρες LNG, αλλά αν το χωράει ο ανθρώπινος νους ότι μπορεί μια πλωτή εξέδρα με τέσσερις δεξαμενές αποθήκευσης, με πλοία μεταφοράς, με εκφορτώσεις και άλλα συνοδά έργα και εγκαταστάσεις, που θα δεσμεύει μια θαλάσσια περιοχή πενήντα πέντε στρεμμάτων, να γίνει μέσα σε ένα κλειστό κόλπο και μία ανάσα από τα σπίτια των ανθρώπων.

Κύριε Αμυρά, οι αντιδράσεις στη συγκεκριμένη επένδυση δεν εγείρονται από κάποια μικρή συλλογικότητα με περιβαλλοντικές ευαισθησίες, που πολλές φορές τέτοιες αντιδράσεις έχουν αντιμετωπιστεί από την Κυβέρνηση στα όρια της γραφικότητας. Απέναντι σε αυτή την «φερόμενη επένδυση» βρίσκεται όλη η πόλη στην κυριολεξία, από τους επιστημονικούς φορείς της πόλης και τις κοινωνικές εκφράσεις αυτής μέχρι τα ανώτερα θεσμικά όργανα της περιοχής, όπως η Αντιπεριφέρεια Μαγνησίας και η Περιφέρεια Θεσσαλίας.

Κύριε Αμυρά, θα σας προσκομίσω στα Πρακτικά την επίσημη θέση της επιτροπής των επιστημονικών φορέων της πόλης, δηλαδή του Ιατρικού Συλλόγου Μαγνησίας, του Δικηγορικού Συλλόγου, του ΤΕΕ, του Πανεπιστημίου Θεσσαλίας, του Φαρμακευτικού Συλλόγου, το παράρτημα Θεσσαλίας, της Ένωσης Ελλήνων Χημικών. Θα καταθέσω στα Πρακτικά τις ανακοινώσεις τους.

Θα σας προσκομίσω τα ψηφίσματα των συλλόγων των κατοίκων του Αγίου Στεφάνου, του Σωρού και της Κριθαριάς ενάντια στη σχεδιαζόμενη επένδυση.

Θα σας προσκομίσω τις δύο ενστάσεις που κατατέθηκαν από την Παραπολιτική Πρωτοβουλία Μαγνησίας ενάντια στην αδειοδότηση και τη διαδικασία που ακολούθησε η Ρυθμιστική Αρχή Ενέργειας.

Θα σας προσκομίσω -το κυριότερο απ’ όλα- τη ρητή, κατηγορηματική και ομόφωνη απόφαση της Περιφέρειας Θεσσαλίας ενάντια στην κατασκευή του σταθμού LNG. «Πουθενά στον Παγασητικό» φώναζε και ο Περιφερειάρχης κ. Αγοραστός, αλλά και η κ. Κολυνδρίνη, η Αντιπεριφερειάρχης Μαγνησίας.

Και πώς να μην είναι τόσο σφοδρή, κύριε Υπουργέ, και απόλυτη και πάνδημη η αντίδραση σε αυτό τον σχεδιασμό όταν με το «καλημέρα σας» στην χωροθέτηση που προτάθηκε μεταξύ Αγίου Στεφάνου και Κριθαριάς διαπιστώνεται παρανομία;

Σύμφωνα, λοιπόν, με το ΦΕΚ «Γενικό Πολεοδομικό Σχέδιο: Χάρτες και χρήσεις γης» -θα το προσκομίσω στα Πρακτικά- δεν επιτρέπεται η ανάπτυξη καμμίας άλλης δραστηριότητας πλην οικιστικής και τουριστικής.

Όταν, λοιπόν, μία τέτοια επένδυση, όχι μόνο δεν έχει να εξυπηρετήσει συγκεκριμένα δίκτυα, όχι μόνο δεν μπορεί να εξυπηρετήσει ιδιαίτερες χρήσεις, αφού δεν υπάρχουν στην περιοχή αντίστοιχες δραστηριότητες, αλλά πρόκειται για ένα εγχείρημα εντελώς ασύμβατο με τον χωροταξικό και πολεοδομικό σχεδιασμό της περιοχής, πώς να μην υπάρχουν αντιδράσεις;

Όλες οι μέχρι σήμερα φερόμενες χωροθετήσεις και στο λιμάνι του Βόλου και στον Σωρό και στην Αγριά βρίσκονται πάνω και εντός οικιστικών ζωνών. Δηλαδή για να το καταλάβει ο κόσμος, σε απόσταση αναπνοής από αστικά κέντρα και οικισμούς.

Πώς να μην αγανακτεί σύσσωμη η κοινωνία του Βόλου όταν αγνοούνται επιδεικτικά τα ζητήματα δημόσιας ασφάλειας που δημιουργούνται; Μάλιστα, σε χώρες πολύ πιο προηγμένες τεχνολογικά έχουν σημειωθεί πολλά και πρόσφατα ατυχήματα σε εγκαταστάσεις LNG.

Ο Παγασητικός είναι αυτό που λέμε μια «περίκλειστη θάλασσα», ένας κλειστός κόλπος, με βάθος που δεν ξεπερνά τα εκατόν δέκα μέτρα και άνοιγμα προς το Αιγαίο που δεν ξεπερνά τα τέσσερα χιλιόμετρα. Σχεδιάζεται, λοιπόν, ένας τέτοιος σταθμός που θα απέχει επί της ουσίας τριακόσια μέτρα από την ακτή και ούτε ένα χιλιόμετρο από κατοικημένες περιοχές.

Είναι πραγματικά -θέλω και σε αυτό τη γνώμη σας- τρομακτικό να αγνοείται το γεγονός ότι τα σημεία χωροθέτησης βρίσκονται σε μία άκρως σεισμογενή περιοχή, πάνω ακριβώς στο ενεργό ρήγμα Αλμυρού - Νέας Αγχιάλου, το οποίο εκτείνεται μέσα στον Παγασητικό Κόλπο και προς στην περιοχή των Λεχωνίων, έχοντας δώσει συχνά και στο πρόσφατο παρελθόν μεγάλους ή μικρότερους σεισμούς. Όλη, μα όλη, η διεθνής βιβλιογραφία απαγορεύει την κατασκευή τέτοιων σταθμών σε σεισμογενείς ζώνες, αφού ο κίνδυνος ατυχήματος πολλαπλασιάζεται με εκθετικό τρόπο.

Κύριε Υφυπουργέ, -θέλω και σε αυτό τη γνώμη σας- αγνοούνται παντελώς οι οικολογικές και οικονομικές διαστάσεις της επένδυσης. Το ξέρετε, κύριε Υφυπουργέ, ότι αν υπάρξει μία μικρή διαρροή αερίου ή ψυκτικού υλικού που χρησιμοποιείται σε εκατοντάδες τόνους προκειμένου το φυσικό αέριο να διατηρείται σε υγρή μορφή, μπορεί να καταστρέψει ανεπανόρθωτα το υδάτινο οικοσύστημα, αλλά και όλες τις σχετιζόμενες οικονομικές δραστηριότητες; Τον τουρισμό, τις καταδύσεις, την αλιεία, που αποτελεί διαχρονικά μία πλουτοπαραγωγική δραστηριότητα της Μαγνησίας.

Έχετε επίγνωση του γεγονότος ότι η Μαγνησία αποτελεί ίσως την πιο επιβαρυμένη περιοχή της Ελλάδας σε επίπεδο ατμοσφαιρικής ρύπανσης; Στον Βόλο και τις γύρω περιοχές, που κατέχουν τις πρώτες θέσεις σε καρκίνους και λοιπές σοβαρότατες αναπνευστικές παθήσεις, κάποιοι -δεν ξέρουν ποιοι, δεν παίρνει θέση η πολιτεία- ονειρεύονται έναν νέο παράγοντα ρύπανσης που προκαλεί δεκαπλάσιες εκπομπές άνθρακα και μεθανίου.

Με αυτή, λοιπόν, τη συλλογιστική δεν είναι ότι δεν μπορείτε να πάρετε θέση, δεν είναι ότι δεν μπορείτε να εκφράσετε γνώμη, κύριε Αμυρά. Και θέση έχετε και άποψη έχετε και γνώμη έχετε.

Με αυτή την άνευ προηγουμένου επιβάρυνση και υποβάθμιση του φυσικού και ανθρωπογενούς περιβάλλοντος, αλλά και όλους αυτούς τους ασύμμετρους κινδύνους που σας περιέγραψα, πρέπει η Κυβέρνηση, το Υπουργείο να πάρει μια σαφή θεσμική θέση κι όχι να παραπέμπει στις καλένδες, δηλαδή στις υπηρεσίες και στις διευθύνσεις για να τα πάρουν απόφαση. Δεν πρέπει αυτή η επένδυση να προχωρήσει εντός του Παγασητικού Κόλπου.

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Αμυρά, τρία λεπτά και για σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Αγαπητέ συνάδελφε, αγαπητέ κύριε Μεϊκόπουλε, δεν χρειάζεται καν ο υποφαινόμενος να πάρει θέση σε προσωπικό επίπεδο. Την έχει πάρει τη θέση η Κυβέρνηση συνολικά. Οποιαδήποτε επένδυση δεν πληροί τις περιβαλλοντικές, τις πολεοδομικές, τις χωροταξικές και όποιες άλλες διαδικασίες, κόβεται. Είναι ξεκάθαρο αυτό.

Γι’ αυτό άλλωστε είπα ότι αν συγκρίνετε και δείτε το ποσοστό των αρχικών αδειοδοτήσεων που δίνει η ΡΑΕ, που στην ουσία δίνει τη δυνατότητα σε έναν επενδυτή να ξεκινήσει τη διαδικασία αδειοδότησης, είναι απλώς το πράσινο φως για να αποφασίσει αν έχει ο επενδυτής τη δυνατότητα να προχωρήσει σύμφωνα με το εθνικό δίκαιο που είναι πάρα πολύ αυστηρό στα περιβαλλοντικά ζητήματα. Και ειδικά για τα χωροταξικά και τα πολεοδομικά που είπατε εσείς, τα ανέφερα εγώ πριν, προχωράνε οι περιβαλλοντικές -αν προχωρήσουν, θα το δούμε, ακόμα είμαστε σε ένα πρωτόλειο επίπεδο- και μετά έχει πολλά στάδια που θα πρέπει οποιοσδήποτε επενδυτής να τηρήσει με ευλάβεια, αλλιώς κόβεται.

Δεν πρόκειται η Κυβέρνηση Μητσοτάκη να επιτρέψει όχι μόνο για τον Παγασητικό, αλλά και καμμία άλλη παράκτια περιοχή της χώρας, πόσω μάλλον αν είναι και σεισμογενής όπως αναφέρετε, να τεθεί σε μία γκρίζα κατάσταση κινδύνου. Σε καμμία περίπτωση. Τη μισή εργάσιμη μέρα, που λέει ο λόγος, κύριε Πρόεδρε, σηκώνω τηλέφωνα για να απορρίπτω αιτιάσεις υποψηφίων επενδυτών τους οποίους η υπηρεσία σταμάτησε, απέρριψε. Επομένως, να έχουμε εμπιστοσύνη στη θεσμική διάταξη των Υπουργείων, η οποία εδράζεται, βεβαίως, στους νόμους.

Είπατε για τις διαρροές της εταιρείας και ότι οφείλουμε μία ενημέρωση μέσω της θεσμικής οδού. Αυτό που κάνουμε εδώ είναι ό,τι πιο θεσμικό, ό,τι πιο επίσημο. Τώρα τι διαρροές βγάζει η οποιαδήποτε εταιρεία ούτε μας αφορά ούτε μπορώ να τις παρακολουθήσω ούτε θέλω να τις παρακολουθήσω. Εμένα με ενδιαφέρει οι υπηρεσίες να τηρούν το πνεύμα και την ουσία του νόμου και το γράμμα του νόμου κι από εκεί και πέρα να γίνεται η δουλειά με κανόνες, διαφάνεια και λογοδοσία.

Τώρα για παράδειγμα αυτή η φημολογούμενη επένδυση, όπως σας είπα και στην αρχή, δεν έχει κάνει καν μελέτη περιβαλλοντικών επιπτώσεων. Χωρίς μελέτη περιβαλλοντικών επιπτώσεων είναι σαν να συζητάμε περί μιας ευχής. Για το εάν άλλαξαν την τοποθεσία της επένδυσης, όπως γράφουν τα δημοσιεύματα, επισήμως δεν έχει φτάσει στο Υπουργείο κανένα τέτοιο αίτημα.

Αντιθέτως, μέσω της ΡΑΕ ζητήσαμε από τον επενδυτή τα εξής στοιχεία: Τις αποστάσεις ασφαλείας που προτείνει να τηρήσει σε σχέση με τις υφιστάμενες εγκαταστάσεις. Τους κανονισμούς βάσει των οποίων θα πρέπει αυτές οι αποστάσεις να τηρηθούν. Τα μέτρα πυροπροστασίας. Τον τρόπο χρήσης θαλασσινού νερού για ψύξη, έρμα και οι ποσότητες που θα απαιτηθούν. Διότι είναι ένας πόρος το θαλασσινό νερό. Τα μέτρα προστασίας, φυσικά, του θαλάσσιου περιβάλλοντος.

Κι εδώ πρέπει να σας πω ότι ειδικά για το θαλάσσιο περιβάλλον -και πρέπει να είμαστε υπερήφανοι γι’ αυτό- διαχρονικά η Ελλάδα έχει για πάρα πολύ αυστηρή νομοθεσία την οποία την τηρούμε. Τηρείται η νομοθεσία περί της προστασίας του θαλάσσιου περιβάλλοντος.

Και χωρίς να θέλω να μπω στα λημέρια του Υπουργείου Νησιωτικής Πολιτικής, εάν σκεφτείτε ότι και το Αιγαίο και το Ιόνιο, ιδιαίτερα το Αιγαίο, κύριε Πρόεδρε, είναι ένα από τα πιο πολυσύχναστα και καταπονημένα σε σχέση με τις μεταφορές θαλάσσιο περιβάλλον και δείτε τον δείκτη των ατυχημάτων, θα καταλάβετε ότι όντως γίνεται δουλειά. Και σε αυτό έχουν συμμετοχή θετική άπαντες οι έχοντες σχέση με την ναυτοσύνη.

Τι άλλα μέτρα τους ζητήσαμε; Τη χρήση ή μη ψυχρής καμινάδας για την ασφάλεια της εγκατάστασης. Μελέτη εφικτότητας νέας μονάδας σταθμού αεριοποίησης LNG, στην οποία θα μελετάται η ναυσιπλοΐα των εμπορικών πλοίων, που είναι και αυτό πάρα πολύ σημαντικό, αυτό που αναφέρατε και εσείς, για να δούμε ποια είναι η κίνηση μέσα στο λιμάνι, χωράει έξτρα κίνηση, ποιος θα έχει προτεραιότητα, ποιες είναι οι προϋποθέσεις ασφαλείας.

Όπως επίσης ζητήθηκε και η προκαταρκτική εκτίμηση αποστάσεων και ζωνών επιρροής, σύμφωνα με την οδηγία SEVESO -εδώ είναι το ζουμί για τα μεγάλα περιβαλλοντικά ατυχήματα- και την ΚΥΑ/172058 στην οποία αναλύονται οι ζώνες προστασίας του πληθυσμού σε περίπτωση ατυχήματος, η συχνότητα ατυχημάτων αντίστοιχων τέτοιων εγκαταστάσεων ανά τον κόσμο και οι αποστάσεις ασφαλείας.

Και βεβαίως έχουμε έναν σωρό -μην σας τα διαβάζω τώρα- άλλες έξτρα μελέτες που ακριβώς διυλίζουν την πρόθεση μέχρι στιγμής του επενδυτή, ώστε να δούμε αν πραγματικά οδηγηθούν στις μελέτες τους, οι οποίες τώρα είναι ιδιωτικές μελέτες άνευ ανταπόκρισης από τη δική μας πλευρά. Αυτή τη στιγμή δεν έχει κατατεθεί, το ξαναλέω, μελέτη περιβαλλοντικών επιπτώσεων. Η κουβέντα είναι ακόμα στο πλέον πρωτόλειο σημείο της.

Επομένως αυτή τη στιγμή, αγαπητέ κύριε Μεϊκόπουλε και κύριε Πρόεδρε, και τελειώνω με αυτό, συζητάμε απλώς και μόνο για την πρόθεση κάποιων επενδυτών να κάνουν μονάδα LNG στον Παγασητικό.

Βεβαίως εγώ θέλω να πω το εξής: Στόχος της χώρας είναι βεβαίως να μην κινδυνεύσει από έλλειψη φυσικού αερίου. Ιδιαίτερα σε χώρες σαν τη δική μας, που κατά το 70% για την παραγωγή ενέργειας χρησιμοποιούμε φυσικό αέριο, αντιλαμβανόμαστε ότι χρειαζόμαστε υποδομές, υποδομές όμως όπως έχουν γίνει, για παράδειγμα, στη Ρεβυθούσα με απόλυτο σεβασμό στο φυσικό περιβάλλον. Με τον Υπουργό κ. Σκρέκα είχαμε βρεθεί στην Ρεβυθούσα τις προηγούμενες εβδομάδες για να δούμε τους νέους σταθμούς μεταφόρτωσης και τις νέες δεξαμενές και εγκαταστάσεις της Ρεβυθούσας. Επιπλέον προχωράμε και στην Αλεξανδρούπολη τον πλωτό σταθμό αεριοποίησης LNG. Διότι αυτός ο ενεργειακός χειμώνας θα είναι πάρα πολύ δύσκολος, όλοι το γνωρίζουμε, όχι μόνο στην Ελλάδα, αλλά πανευρωπαϊκά και παγκοσμίως. Επομένως λαμβάνουμε όλα μας τα μέτρα.

Αλλά, ξαναλέω, η προστασία του περιβάλλοντος, η με θρησκευτική ευλάβεια προστασία και ανάδειξη του φυσικού θαλάσσιου πλούτου μας είναι η νούμερο ένα προτεραιότητά μας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ κι εγώ. Καλή συνέχεια και στους δύο.

Συνεχίζουμε με την πέμπτη με αριθμό 112/31-10-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υποδομών και Μεταφορών, με θέμα: «Οριοθέτηση του ρέματος Πολυγνώτου στην Δ΄ Κοινότητα του Δήμου Θεσσαλονίκης».

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, όπως ίσως θα γνωρίζετε, οι κάτοικοι στην περιοχή του Κρυονερίου εκεί στην Άνω Τούμπα της Θεσσαλονίκης είναι και ανήσυχοι, είναι και ανάστατοι και κινητοποιούνται πολύμορφα και αγωνιστικά. Ο λόγος; Ο λόγος είναι ότι μεθοδεύεται στη γειτονιά τους η ανέγερση μιας πολυκατοικίας δίπλα, κυριολεκτικά δίπλα, στο ρέμα της περιοχής καθώς το τελευταίο διάστημα βρίσκεται σε εξέλιξη μια διαδικασία για να χτιστεί εκεί, ακριβώς δίπλα στο ρέμα, με τη μέθοδο της αντιπαροχής στην οδό Ιπποδρομίου 92 η πρώτη εξαώροφη πολυκατοικία και μάλιστα σε αυτή την πλευρά του δρόμου η οποία βρίσκεται ακριβώς δίπλα στο ρέμα Πολυγνώτου σε μια απόσταση μικρότερη από δέκα μέτρα από αυτό.

Το παράδοξο και το εξοργιστικό ταυτόχρονα της υπόθεσης είναι ότι στο ρυμοτομικό σχέδιο της Άνω Τούμπας οικόπεδα σαν το παραπάνω αναγνωρίστηκαν και μάλιστα εμφανίζονται και σε οικοδομικό τετράγωνο παρακαλώ στην κάτω πλευρά του οποίου τετραγώνου φαίνεται να διέρχεται η Οδός Πολυγνώτου και να διασταυρώνεται λίγο πιο πάνω με μια λοξή πορεία με την Οδό Ιπποδρομίου, ενώ στην πραγματικότητα κάτι τέτοιο ακόμα και αν κάποιος πάει να το δει με τα ίδια του τα μάτια ακόμα και στο «Google Earth» να το δει κάτι τέτοιο δεν υφίσταται. Γιατί πολύ απλά πολύ απλά εκεί δεν θα μπορούσε να υπάρχει, κύριε Υπουργέ, δρόμος, αφού υπάρχει ρέμα, το ρέμα Κρυονερίου, δηλαδή η κοίτη του χειμάρρου Πολυγνώτου, όπως είναι η επίσημη ονομασία.

Σήμερα, κύριε Υπουργέ, αυτό το ρέμα Πολυγνώτου, που διατηρεί ακόμα στο μεγαλύτερό του μέρος τη φυσική του κατάσταση, καθώς είναι ενεργό και με πυκνότατη βλάστηση, αυτό το ρέμα συμβάλλει σημαντικά εκτός των άλλων και στην αντιπλημμυρική θωράκιση της περιοχής, καθώς διασχίζει μια πυκνοκατοικημένη αστική περιοχή. Εδώ, όμως, ακριβώς, υπάρχει μια κρίσιμη και καθοριστική λεπτομέρεια: Το ρέμα αυτό, δυστυχώς, ακόμα δεν έχει οριοθετηθεί και συνεπώς δεν έχει διευθετηθεί.

Μεταφέρουμε, λοιπόν, κύριε Πρόεδρε, σήμερα εδώ, στη Βουλή, τη φωνή, τον αγώνα και την αγωνία αυτών των ανθρώπων της Πρωτοβουλίας Κατοίκων Κρυονερίου - Τούμπας, οι οποίοι έχοντας συγκεντρώσει εννιακόσιες και πάνω υπογραφές, ζητούν δύο πράγματα: αφ’ ενός να σταματήσει η ανοικοδόμηση επί της οδού Ιπποδρομίου 92 και αφ’ ετέρου, επιτέλους δηλαδή, να οριοθετηθεί και να χαρτογραφηθεί το συγκεκριμένο ρέμα. Αυτές οι εννιακόσιες και πάνω υπογραφές κατατέθηκαν τον περασμένο Ιούνιο και στο Δημοτικό Συμβούλιο της Θεσσαλονίκης, το οποίο μάλιστα εξέδωσε και σχετική ομόφωνη απόφαση.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ρωτάμε, λοιπόν, το εξής, για να κλείσω, κύριε Πρόεδρε: Τι θα κάνετε, κύριε Υπουργέ, ως Κυβέρνηση, για να επισπευστεί, να επιταχυνθεί η οριοθέτηση και η διευθέτηση του ρέματος Πολυγνώτου προφυλάσσοντάς το από τις όποιες καταπατήσεις, αλλά και για να διαμορφωθεί εκεί, με την αναγκαία φυσικά κρατική χρηματοδότηση, ένας περιβαλλοντικά αναβαθμισμένος χώρος πρασίνου, αναψυχής, ξεκούρασης και βεβαίως, για να εξασφαλιστούν οι προϋποθέσεις, ώστε να μην υπάρξουν στο μέλλον αυτά τα γνωστά πλημμυρικά φαινόμενα που επαναλαμβάνονται όλο και πιο συχνά στη χώρα μας, με ανθρώπινα θύματα αρκετές φορές, αλλά και διάβρωση της κοίτης αυτού του ρέματος, που μπορεί να συμπαρασύρει και την εν λόγω πολυκατοικία, αν τελικά κατασκευαστεί; Θέλουμε να ακούσουμε την άποψη της Κυβέρνησης.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υπουργός Υποδομών και Μεταφορών κ. Γεώργιος Καραγιάννης.

Καλησπέρα, κύριε Καραγιάννη, και καλή εβδομάδα. Έχετε τρία λεπτά.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Δελή, πραγματικά, διάβασα πολύ προσεκτικά την ερώτησή σας και οφείλω να πω ότι είναι και καλογραμμένη. Θα προσπαθήσω στην πρωτολογία μου να διευκρινίσω κάποια ζητήματα που αφορούν τη διαδικασία σε ό,τι αφορά τις διευθετήσεις και τις οριοθετήσεις, οι οποίες, όπως και εσείς γνωρίζετε, αποτελούν ουσιαστικά αρμοδιότητα των περιφερειών και των δήμων. Παρ’ όλα αυτά, ξέρετε ότι στη Θεσσαλονίκη δίνουμε μια ιδιαίτερη έμφαση και υλοποιούμε πολλά αντιπλημμυρικά έργα σε Λαχαναγορά, Καλαμαριά και Ωραιόκαστρο, καθώς έχουμε ολοκληρώσει ήδη και το master plan των αντιπλημμυρικών έργων. Τις προηγούμενες ημέρες ήταν εκεί πέρα ο αρμόδιος γενικός διευθυντής και η διευθύντρια του Υπουργείου, ώστε να ενημερώσουν και τους δήμους του πολεοδομικού συγκροτήματος Θεσσαλονίκης για το τι ακριβώς κάνουμε.

Τώρα σε ό,τι αφορά τη συγκεκριμένη μελέτη και το συγκεκριμένο έργο, ξέρετε πολύ καλά ότι το Υπουργείο ανέθεσε την εκπόνηση μελέτης με τίτλο: «Αντιπλημμυρική θωράκιση Θεσσαλονίκης με έργα διευθέτησης της Περιφερειακής Τάφρου και Συμβαλλόντων Ρεμάτων». Συγκεκριμένα, η σχετική σύμβαση υπογράφηκε στις 26 Μαΐου 2021 και είναι σε εξέλιξη αυτή τη στιγμή με συμβατική προθεσμία περαίωσης στις 26-11-2023. Αντικείμενο της σύμβασης είναι η μελέτη, διευθέτηση και οριοθέτηση της Περιφερειακής Τάφρου σε μήκους εννιά χιλιομέτρων περίπου από την εκβολή της στη θάλασσα μέχρι τον κόμβο Κ8 της περιφερειακής οδού Θεσσαλονίκης. Το αναφερόμενο στην ερώτηση οικόπεδο βρίσκεται στα όρια της ελεύθερης ζώνης της Περιφερειακής Τάφρου, το γνωστό ρέμα Πολυγνώτου, και είναι εντός του αντικειμένου της μελέτης.

Στο τμήμα αυτό οφείλω να πω και να σας γνωστοποιήσω ότι προβλέπεται οριοθέτηση της Περιφερειακής Τάφρου χωρίς έργα διευθέτησης. Συνολικά, λοιπόν, στα τρία χιλιόμετρα της μελέτης προβλέπεται οριοθέτηση χωρίς έργα διευθέτησης, διότι υπάρχει μια φυσική κατάσταση με υψηλή βλάστηση κατά μήκος της κοίτης της Περιφερειακής Τάφρου, η οποία επαρκεί σύμφωνα με τους μελετητές με ασφάλεια για την απορροή της πεντηκονταετίας που λαμβάνεται υπ’ όψιν στο σχεδιασμό.

Στην παρούσα φάση, λοιπόν, βάσει του συγκεκριμένου χρονοδιαγράμματος της σύμβασης, έχουν ολοκληρωθεί οι τοπογραφικές μελέτες και οι γεωτεχνικές μελέτες και έχει υποβληθεί ήδη η υδραυλική προμελέτη υδραυλικών έργων, η οποία αυτή την περίοδο ελέγχεται από την αρμόδια υπηρεσία του Υπουργείου.

Εντός των επόμενων εβδομάδων, θα υποβληθεί από τον μελετητή και η μελέτη των περιβαλλοντικών επιπτώσεων, η οποία θα διαβιβαστεί στην αρμόδια υπηρεσία του Υπουργείου Περιβάλλοντος, προκειμένου να εκκινήσει η διαδικασία της διαβούλευσης και των γνωμοδοτήσεων των αρμοδίων φορέων. Σταχυολογώντας, να σας πω, ότι θα πρέπει να περάσει από τη Διεύθυνση Υδάτων από τα δασαρχεία, από τις εφορείες αρχαιοτήτων, από το περιφερειακό συμβούλιο, καθώς και από το Δήμο Θεσσαλονίκης για την έκδοση της απόφασης περιβαλλοντικών όρων.

Μετά από αυτή την απόφαση και από αυτήν τη διαδικασία θα ακολουθήσει η τελική φάση της μελέτης που θα διαρκέσει περίπου έναν χρόνο. Μετά την έγκριση της οριστικής μελέτης, θα εγκριθεί και η συνολική οριοθέτηση της περιφερειακής τάφρου, σύμφωνα με τους περιβαλλοντικούς όρους που θα έχουν εκδοθεί και τότε θα ακολουθήσει η έκδοση υπουργικής απόφασης για την επικύρωση των οριογραμμών του ρέματος.

Η αλήθεια είναι ότι η εκτίμησή μας, λόγω της διαδικασίας διαβούλευσης, και η εμπειρία μας δείχνει, ότι ο συνολικός χρόνος μέχρι την έκδοση της υπουργικής απόφασης της οριοθέτησης του ρέματος αυτού σε όλο το μήκος του και ιδιαίτερα στο τμήμα που αφορά την ερώτησή σας, θα ολοκληρωθεί περίπου σε δυο με δυόμισι χρόνια.

Σας ανέλυσα με πλήρη ειλικρίνεια το χρονοδιάγραμμα και τον σχεδιασμό των παρεμβάσεών μας και στη δευτερολογία μου θα επανέλθω για το πού ανήκει η αρμοδιότητα σε ό,τι αφορά γι’ αυτό το οικόπεδο που λέτε.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και αυτό έχει μεγάλη σημασία.

Ο κ. Δελής έχει τον λόγο για τρία λεπτά.

**ΙΩΑΝΝΗΣ ΔΕΛΗΣ:** Κύριε Υπουργέ, με την απάντησή σας μας ζώνουν κυριολεκτικά τα φίδια, γιατί μέχρι να περάσουν δυο και δυόμισι χρόνια, εν τω μεταξύ, αυτή η πολυκατοικία μπορεί να έχει γίνει δίπλα στο ρέμα και εν τω μεταξύ, ακριβώς αυτό είναι που δεν πρέπει να γίνει. Αυτό ζητούν οι κάτοικοι εκεί.

Μιλήσατε στην αρχή για τις αρμοδιότητες των περιφερειών και των δήμων. Ασφαλώς και είναι έτσι. Μονάχα που αυτό δεν αίρει και δεν παραγράφει την κεντρική ευθύνη του κράτους, κάτι που επιβεβαιώθηκε άλλωστε και από τη σχετική μελέτη εξαιτίας της ολιγωρίας των αρμοδίων υπηρεσιών του Δήμου Θεσσαλονίκης, της Περιφέρειας της Κεντρικής Μακεδονίας για την οριοθέτηση και τη διευθέτηση αυτού του ρέματος Πολυγνώτου. Δεν πολυκαταλάβαμε, αν η μη διευθέτηση αφορά και το συγκεκριμένο τμήμα, χρειάζεται μια διευκρίνιση.

Επειδή, λοιπόν, υπήρξε αυτή η ολιγωρία των δημοτικών και περιφερικών αρχών, το δικό σας Υπουργείο προχώρησε στη δημοπράτηση αυτής της μελέτης, όπου προβλέπεται η οριοθέτηση και η διευθέτηση και αυτού του ρέματος Πολυγνώτου.

Εδώ το λιγότερο που μπορεί να πει κανείς, κύριε Πρόεδρε, είναι ότι οι ευθύνες του κράτους συνολικά είτε του κεντρικού είτε του τοπικού, του δημοτικού και του περιφερειακού, είναι δεδομένες και είναι και βαρύτατες.

Τώρα το συγκεκριμένο ρέμα Κρυονερίου, όπως λέγεται, ο χείμαρρος Πολυγνώτου, όπως είναι η επίσημη ονομασία του, είναι ένα από τα μεγαλύτερα ρέματα. Είναι ένα φυσικό, εξαιρετικά όμορφο και άγριο τοπίο, το οποίο έχει ενεργό πυκνή βλάστηση. Συμβάλλει, όπως είπαμε, στην αντιπλημμυρική θωράκιση, ξεκινάει από το Σέιχ Σου, καταλήγει στο παραλιακό μέτωπο της Μίκρας και από το 2012 έχει χαρακτηριστεί ως επικίνδυνο. Άρα, πρέπει να γίνουν έργα αντιπλημμυρικά. Ξέρετε, και το γεωγραφικό ανάγλυφο της Θεσσαλονίκης είναι τέτοιο, που τα έργα τα καθιστά επείγοντα.

Εν πάση περιπτώσει, θα πρέπει αυτό το ρέμα να οριοθετηθεί, κατόπιν να διευθετηθεί -γιατί δεν μπορεί να υπάρξει διευθέτηση χωρίς οριοθέτηση- και φυσικά μέχρι τότε, σύμφωνα με το υπό αναθεώρηση γενικό πολεοδομικό σχέδιο, τί πρέπει να γίνει; Ξέρετε τι προβλέπει για τα μη οριοθετημένα ρέματα; Προβλέπει ζώνη προστασίας, αυτό που αναμένεται να ισχύσει. Το καινούργιο πολεοδομικό σχέδιο της Θεσσαλονίκης. Αυτή η ζώνη προστασίας περικλείεται μεταξύ των ορατών στοιχείων ενός ρέματος -των λειτουργικών δεδομένων, δηλαδή, της κοίτης του- και μέσα σε αυτή τη ζώνη προστασίας απαγορεύεται κάθε δόμηση, με εξαίρεση έργα προστατευτικής και περιβαλλοντικής διευθέτησης, καθώς και έργα τεχνικής υποδομής οργανισμών κοινής ωφέλειας. Απαγορεύεται η ανοικοδόμηση. Αυτό πρέπει να προλάβετε, κύριε Υπουργέ, και θα πρέπει να είστε σαφής στη δευτερολογία σας, γιατί αν επιτρέψουμε να κατασκευαστεί μια εξαώροφη πολυκατοικία, όχι δίπλα, σχεδόν πάνω στο ρέμα, ξέρετε τι μπορεί να σημαίνει αυτό σε ένα ρέμα που δεν έχει οριοθετηθεί, σε ένα ρέμα που δεν έχει διευθετηθεί; Συγγνώμη -θα το πούμε- αυτό είναι ένα έγκλημα εκ προμελέτης, το οποίο θα το πληρώσουν πολύ ακριβά οι μελλοντικοί ένοικοι αυτής της πολυκατοικίας, αλλά και οι κάτοικοι εκείνης της περιοχής.

Αντίθετα, με την οριοθέτηση, με τη διευθέτηση, μπορεί να γίνει ένας εξαιρετικά όμορφος χώρος. Είναι ήδη όμορφος, αλλά μπορεί να αξιοποιηθεί ακόμα περισσότερο για την αναψυχή, την ξεκούραση και το παιχνίδι εκεί των ανθρώπων.

Εν πάση περιπτώσει, δεν ξέρω πόσο νόμιμο μπορεί να είναι το να κτίζει κανείς μία οικοδομή πάνω σε ένα ρέμα. Είδαμε τις συνέπειες με τον σεισμό της Αθήνας εδώ το 1999. Τα σπίτια και οι οικοδομές που έπεσαν ήταν ακριβώς εκείνα που ήταν πάνω στις όχθες των ρεμάτων. Νομίζω ότι δεν είναι καθόλου, μα καθόλου ασφαλές, κύριε Υπουργέ.

Αυτό που σας ζητάμε είναι κάποια στιγμή να εγκαταλείψετε όσο είναι αυτό δυνατό -δεν έχουμε δεν τρέφουμε αυταπάτες- τον χωρικό σχεδιασμό και όλα αυτά τα ρυμοτομικά σχέδια να μην υπακούν πια στις ανάγκες αυτού του κεφαλαίου του κατασκευαστικού, γιατί, απ’ ότι φαίνεται, αυτή είναι η μόνη έγνοια και της δικής σας και όλων των κυβερνήσεων που πέρασαν. Θα πρέπει να παίρνετε υπ’ όψιν και τις ανάγκες των κατοίκων κάθε περιοχής.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Καραγιάννη, έχετε τον λόγο για τρία λεπτά.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):**

Σας ευχαριστώ πολύ, κύριε Πρόεδρε.

Κύριε Δελή, στην πρωτολογία μου σας ανέλυσα ουσιαστικά ποιος είναι ο σχεδιασμός για την ολοκλήρωση αυτής της μελέτης και τι ακριβώς θα κάνει το Υπουργείο Υποδομών και Μεταφορών. Αντιλαμβάνομαι ότι η ερώτησή σας έχει κι ένα άλλο κομμάτι, αλλά πριν απαντήσω σε αυτό το κομμάτι, θα ήθελα να διευκρινίσω αυτή τη στιγμή το εξής: Στο τμήμα αυτό που αναφέρεται το συγκεκριμένο οικόπεδο, από τη μελέτη προκύπτει ότι δεν θα γίνουν έργα διευθέτησης. Αυτή είναι μια πραγματικότητα που θα πρέπει να την λάβετε υπ’ όψιν σας.

Θέτετε, λοιπόν, επίσης εσείς το θέμα της μελέτης. Η διαδικασία για την επικύρωση των οριογραμμών δεν δύναται να επισπευσθεί. Οι οριογραμμές αυτές οριστικοποιούνται, δυστυχώς, -αλλά είναι και το σωστό επιστημονικά- με τις οριστικές μελέτες, αφού πρώτα έχουν βγει και οι περιβαλλοντικοί όροι από τα αποτελέσματα των μελετών.

Οπότε, όπως καταλαβαίνετε, πρώτα θα πρέπει να έχουμε προμελέτες. Μετά θα πρέπει να έχουμε περιβαλλοντικούς όρους. Σας ανέλυσαν ποια είναι όλη αυτή η διαδικασία για να βγουν οι περιβαλλοντικοί όροι. Και κατόπιν θα γίνουν οριστικές μελέτες όπου εκεί θα δούμε τα ακριβή όρια. Αυτό γίνεται επιστημονικά. Αυτή είναι η τέχνη της επιστήμης και των περιβαλλοντολόγων και όλων των ανθρώπων που κάνουν τα υδραυλικά έργα και γνωρίζουν να την κάνουν πάρα πολύ καλά.

Έχουμε αναλάβει, όπως πολύ σωστά είπατε κι εσείς, και μια αρμοδιότητα η οποία δεν ήταν δική μας, αλλά οφείλουμε κάποια μεγάλα τέτοια έργα να τα χαρακτηρίσουμε εθνικού επιπέδου, ώστε η πολιτεία να έρθει και να λήξει ουσιαστικά και να προχωρήσει όλες αυτές τις μελέτες, ώστε να τα χρηματοδοτήσουμε στο μέλλον και να τα διευθετήσουμε. Αυτό είναι το πρώτο κομμάτι που θα ήθελα να σας απαντήσω.

Τώρα, σε ό,τι αφορά το δεύτερο κομμάτι που μας θέτετε, στον ν.4528/2014 στο άρθρο 5 ορίζονται επακριβώς τα όσα απαιτούνται για την έκδοση οικοδομικών αδειών πλησίον των υδατορεμάτων. Και όπως γνωρίζετε –φαντάζομαι- αυτά δεν άπτονται των δικών μας αρμοδιοτήτων. Δεν είναι θέμα αρμοδιότητας του Υπουργείου Υποδομών και Μεταφορών. Αφορούν αρμοδιότητες της ΥΔΟΜ, της αρμόδιας περιοχής και του αρμόδιου δήμου. Εκεί, λοιπόν, πρέπει να απευθυνθείτε και εκεί πρέπει να δείτε ό,τι αφορά στην αδειοδότηση.

Στον συγκεκριμένο νόμο ορίζονται οι απαραίτητες υδραυλικές και τοπογραφικές μελέτες που θα πρέπει να εκπονηθούν για την πρόταση τμηματικής οριοθέτησης που θα πρέπει να καταθέσει ο ενδιαφερόμενος ιδιώτης. Τι λέω με πολύ απλά λόγια; Ότι ο ιδιώτης δεν μπορεί σε εκείνο το οικόπεδο να κάνει οτιδήποτε αν δεν καταθέσει συγκεκριμένες μελέτες. Οπότε η αρμόδια ΥΔΟΜ…

**ΙΩΑΝΝΗΣ ΔΕΛΗΣ:** Ο ιδιώτης;

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Βέβαια, να καταθέσει στην ΥΔΟΜ και να εγκριθούν. Αλλιώς δεν μπορεί να πάρει την άδεια.

Εμείς δεν έχουμε πρόσβαση σε αυτά τα στοιχεία. Για να τα δείτε αυτά θα πρέπει να απευθυνθείτε στην αρμόδια ΥΔΟΜ, ώστε να διαπιστώσετε αν έχουν τηρηθεί οι διαδικασίες και τα απαιτούμενα.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καραγιάννη.

Καλή συνέχεια, κύριε Δελή.

Ο κ. Καραγιάννης θα μείνει για να απαντήσει και στην επόμενη επίκαιρη ερώτηση, η οποία είναι η έκτη με αριθμό 103/27-10-2022 επίκαιρη ερώτηση δεύτερου κύκλου του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υποδομών και Μεταφορών, με θέμα: «Υψηλή επικινδυνότητα νέων πλημμυρικών φαινομένων στο Κόμμα Λαμίας».

Υπάρχει Κόμμα Λαμίας;

Καλησπέρα σας και καλή εβδομάδα, κύριε Σαρακιώτη. Έχετε τον λόγο.

**ΙΩΑΝΝΗΣ ΣΑΡAΚΙΩΤΗΣ:** Κύριε Υπουργέ, οι κάτοικοι της ευρύτερης περιοχής του Κόμματος της Λαμίας, οι επιχειρηματίες που δραστηριοποιούνται στην περιοχή, οι αγρότες των οποίων τα χωράφια βρίσκονται στη συγκεκριμένη περιοχή από τις 12 Νοεμβρίου του 2021 ζουν υπό τον συνεχή φόβο ενός πλημμυρικού φαινομένου.

Παρά τις διαρκείς, παρά τις αλλεπάλληλες εκκλήσεις τους τόσο προς τον Περιφερειάρχη Στερεάς Ελλάδος όσο και προς το Υπουργείο Υποδομών δεν έχουν λάβει απαντήσεις, δεν βλέπουν την πολιτεία δια των δύο φορέων να κινητοποιείται, προκειμένου να αποφευχθούν περιστατικά και συμβάντα, τα οποία όλοι απευχόμαστε. Αντί να αναλάβετε πρωτοβουλίες, αυτό που βιώνουμε όλοι είναι ένα μπαλάκι ευθυνών. Πετάει το Υπουργείο το μπαλάκι στην περιφέρεια, η περιφέρεια πετάει το μπαλάκι της ευθύνης στο Υπουργείο.

Συγκεκριμένα και βάσει εγγράφων από την υπηρεσία σας, από την ΕΥΔΕ, στις 9-5-2022 σε έγγραφο αναγράφεται ότι η γενικότερη ευθύνη προγραμματισμού, μελέτης, κατασκευής και συντήρησης των αντιπλημμυρικών έργων σε περιοχές υψηλού πλημμυρικού κινδύνου ανήκει αποκλειστικά στις οικείες περιφέρειες. Έρχεται, εν συνεχεία, η Περιφέρεια Στερεάς Ελλάδος και σας απαντά με έγγραφό της: «Η διατήρηση της υφιστάμενης κατάστασης των τεχνικών στον αυτοκινητόδρομο Ε65 θα προκαλεί σοβαρούς κινδύνους για ανθρώπους και περιουσίες στο Κόμμα της Λαμίας και έτσι επιβάλλεται η μελέτη, ο σχεδιασμός και η κατασκευή σχετικών αντιπλημμυρικών έργων». Και θα έπρεπε να λάβει το Υπουργείο σας υπ’ όψν σας στον σχεδιασμό όλων των έργων σας τις ιδιομορφίες της ευρύτερης λεκάνης του Σπερχειού, η οποία πλημμυρίζει από αρχαιοτάτων χρόνων, όπως και εσείς αναγνωρίζετε.

Υπάρχει σειρά εγγράφων τα οποία μνημονεύουν το ζήτημα και από την περιφέρεια και από τις υπηρεσίες σας και τίθενται τα ερωτήματα από τους πολίτες: Για ποιον λόγο παρατηρούμε εδώ και έναν χρόνο αυτή την πρωτοφανή μετάθεση ευθυνών; Για ποιον λόγο παρατηρούνται αυτές οι τεράστιες καθυστερήσεις και έχει αγνοηθεί κάθε έκκληση τόσο προς την περιφέρεια, αλλά κυρίως προς το Υπουργείο σας, προκειμένου να μη βιώσουμε φαινόμενα τα οποία βιώσαμε την 12η Δεκεμβρίου του 2021; Και, τέλος, τι προτίθεται να πράξει επ’ αυτού το Υπουργείο σας;

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εγώ ευχαριστώ, κύριε Σαρακιώτη.

Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Ορίστε, κύριε Καραγιάννη, έχετε τον λόγο για τρία λεπτά.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Σαρακιώτη, τα ζητήματα των πλημμυρικών φαινομένων πλησίον του αυτοκινητοδρόμου Ε65, αλλά και της σιδηροδρομικής γραμμής υψηλών ταχυτήτων δεν είναι καινούργια ούτε στο Υπουργείο Υποδομών και Μεταφορών, αλλά ούτε και στην ευρύτερη περιοχή.

Άλλωστε εσείς πρέπει καλύτερα από τον καθένα να γνωρίζετε ότι τα πλημμυρικά φαινόμενα παρατηρούνται για δεκαετίες στην περιοχή και επιδεινώνονται, μάλιστα, από τα γνωστά ζητήματα που ταλανίζουν όλη τη χώρα και δεν είναι άλλα από τον ελλιπή καθαρισμό ρεμάτων και ποταμών που γνωρίζετε και εσείς σε ποιον ανήκει αυτή η αρμοδιότητα.

Είναι γνωστή, άλλωστε, σε όλους η κατάσταση που επικρατεί τόσο στην κοίτη του ποταμού Σπερχειού όσο και στη Γερμανική Τάφρο στην περιοχή, τι προβλήματα υπάρχουν με το δασαρχείο και τι προβλήματα υπάρχουν με τις περιβαλλοντικές οργανώσεις.

Τώρα τι έκανε το Υπουργείο; Κατ’ αρχάς, γνωρίζετε πολύ καλά ότι όταν η περιοχή είχε πλημμυρικά φαινόμενα και εγώ ο ίδιος, αλλά και στελέχη του Υπουργείου μας πήγαν στην περιοχή για να δουν το τι ακριβώς συμβαίνει. Μετά τα γεγονότα, λοιπόν, του Δεκεμβρίου του 2021 στον οικισμό Κόμμα Λαμίας λόγω υπερχείλισης του ποταμού Σπερχειού δόθηκε άμεσα εντολή στην αρμόδια υπηρεσία του Υπουργείου μας και κατόπιν προς τον παραχωρησιούχο, την «Κεντρική Οδό Α.Ε.», για την εκπόνηση υδραυλικών μελετών ιδιαίτερα στον κλάδο ΑΒ του κόμβου Λαμίας. Τα τεχνικά αποχέτευσης ομβρίων των δύο έργων του δρόμου και της σιδηροδρομικής γραμμής έχουν μελετηθεί και κατασκευαστεί με τις δέουσες πρόνοιες σε ό,τι αφορά τις παροχές σχεδιασμού.

Να σημειωθεί ότι και τα δύο έργα στην εν λόγω περιοχή έχουν σχεδιαστεί επί επιχώματος. Οι μελέτες, άλλωστε, αυτές που εκπονήθηκαν και εγκρίθηκαν πολλές και επί των ημερών σας, επί της κυβέρνησης του ΣΥΡΙΖΑ, έτυχαν αποδοχής κατά τη φάση της περιβαλλοντικής διαβούλευσης δίχως να έχουν υποβληθεί ενστάσεις από τους εμπλεκόμενους φορείς, τουλάχιστον σε ό,τι αφορά τον υδραυλικό σχεδιασμό.

Παρ’ όλα αυτά σε ό,τι μας αναλογεί σε όλα αυτά τα έργα είναι ειλημμένη η απόφασή μας να προβούμε σε συμπληρωματικές εργασίες και δεν πρόκειται να αποφύγουμε οποιαδήποτε στιγμή και να αναλάβουμε τις ευθύνες που μας αναλογούν ως Υπουργείο Υποδομών. Όμως, δεν πρέπει αυτά τα έργα να γίνουν σε καμμία περίπτωση η κολυμπήθρα του Σιλωάμ για όλα τα προβλήματα της περιοχής.

Έχουμε δώσει νέα εντολή στον παραχωρησιούχο για την άμεση έναρξη των εργασιών κατασκευής αντιπλημμυρικής τάφρου μήκους χιλίων οκτακοσίων μέτρων, που περιλαμβάνεται στα συμπληρωματικά έργα αντιπλημμυρικής θωράκισης των περιοχών εκατέρωθεν του αυτοκινητόδρομου, αμέσως μετά την έγκριση τροποποίησης των περιβαλλοντικών όρων που λάβαμε τον Μάιο και για τις οποίες γνωμοδότησε θετικά και η Περιφέρεια και το Περιφερειακό Συμβούλιο Στερεάς Ελλάδος.

Αναφορικά τώρα με τη συγκεκριμένη ορθογωνική επενδεδυμένη τάφρο μήκους χιλίων οκτακοσίων μέτρων έχει ήδη κατασκευαστεί περισσότερο από το μισό κομμάτι της, περισσότερα από τα εννιακόσια μέτρα, ενώ το υπόλοιπο κομμάτι εκτιμούμε ότι μέχρι τα τέλη αυτού του μήνα θα έχει ολοκληρωθεί.

Εκτός αυτών, όμως, έχουμε δώσει και εντολές για τη μελέτη τόσο πρόσθετων εγκάρσεων τεχνικών έργων στον εν λόγω κλάδο ΑΒ του κόμβου Λαμίας, όσο και των έργων κατασκευής της λεκάνης κατακράτησης φερτών στον χείμαρρο Ξηριά Λαμίας.

Είναι σημαντικό πάντως πως η περιφέρεια και ο φορέας που έχουν την ευθύνη για τον συνολικό σχεδιασμό είναι σε μια αγαστή συνεργασία με το Υπουργείο Υποδομών, ώστε να καταρτιστεί ένα συνολικό σχέδιο για να αντιμετωπίσει τα χρόνια ζητήματα αυτής της περιοχής.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Σαρακιώτη, έχετε τρία λεπτά για τη δευτερολογία σας.

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, θα ξεκινήσω από την αρχή της τοποθέτησης του κυρίου Υπουργού.

Πράγματι, για δεκαετίες ταλανίζουν την ευρύτερη περιοχή πλημμυρικά φαινόμενα. Όμως, πρέπει να ξεχωρίσουμε τα πλημμυρικά φαινόμενα τα οποία προκύπτουν από την υπερχείλιση του Σπερχειού σε άλλες περιοχές, με αυτό το πρωτοφανές που έλαβε χώρα στο Κόμμα. Όποιος μιλήσει με ηλικιωμένους κατοίκους της περιοχής θα ακούσει ότι κάτι τέτοιο, το να μπαίνουν δηλαδή βάρκες στο Κόμμα και να πλημμυρίζει το χωριό, δεν έχει γίνει ποτέ.

Κύριε Υπουργέ, το 1997, αν δεν κάνω λάθος, μετά από έντονο φαινόμενο είχαν καταρρεύσει έξι γέφυρες στην περιοχή που περνά ο Σπερχειός. Δεν είχε πλημμυρίσει το Κόμμα. Με τον «Ιανό», πολύ πιο έντονο καιρικό φαινόμενο, τον Σεπτέμβρη του 2020 δεν πλημμύρισε το Κόμμα. Όλα ξεκίνησαν μετά την υλοποίηση του κόμβου, ο οποίος συνιστά ένα συμπαγές ανάχωμα ενός χιλιομέτρου περίπου. Τα έργα που αναφέρετε, δυστυχώς, επειδή τα είδα με τα μάτια μου, θα δυσκολέψουν την κατάσταση το επόμενο χρονικό διάστημα. Ενώ έχει κατασκευαστεί το ανάχωμα περί τα επτακόσια μέτρα και πνίγηκε το Κόμμα, από τα εναπομείναντα τριακόσια κατάφερνε και έφευγε το νερό προς τον Σπερχειό. Δυστυχώς με τις εργασίες που ολοκληρώνονται τώρα δεν θα υπάρξει ούτε αυτή η δίοδος των τριακοσίων μέτρων.

Θα ήταν καλό κάποια στιγμή που θα ευκαιρήσετε, πριν βιώσουμε παρεμφερείς καταστάσεις -το απευχόμαστε όλοι- να επισκεφθείτε την περιοχή και να το αντικρίσετε και εσείς.

Από εκεί και πέρα έχει σημασία, επειδή εστιάσατε στο ζήτημα της υπερχείλισης του Σπερχειού, ότι τα νερά που έπνιξαν το Κόμμα δεν βγήκαν από τα δυτικά από τον Σπερχειό, αλλά «βγήκαν» στην τάφρο που έχει κατασκευαστεί και επέστρεψαν πίσω. Ήρθαν από τα ανατολικά. Επέστρεψαν πίσω στο χωριό και πλημμύρισε.

Όσον αφορά την αγαστή συνεργασία με την περιφέρεια που αναφέρετε, μακάρι να είχατε αγαστή συνεργασία και μακάρι να καθόσασταν σε ένα τραπέζι και να επιλύατε το μείζον αυτό ζήτημα. Όμως, διαβάζοντας έγγραφο της περιφέρειας με ημερομηνία 4-10-2022, το έγγραφο καταλήγει και λέει ότι ο Περιφερειάρχης Στερεάς Ελλάδας ζητούσε από τον αρμόδιο Υπουργό ενημέρωση επί σχετικών μελετών, η οποία όμως μέχρι και σήμερα δεν έχει δοθεί. Δεν συνιστά αυτό αγαστή συνεργασία.

Επιπροσθέτως, σε πρόσφατο έγγραφό της η περιφέρεια αναφέρει για το συγκεκριμένο: «Σε ό,τι αφορά τις επαρκείς διεξόδους διαφυγής που αναφέρατε, τονίζουμε για μια ακόμη φορά ότι στον κλάδο που αποτελεί την έξοδο με κατεύθυνση προς Πάτρα, η περιοχή που δημιουργείται δηλαδή το θέμα, η απορροή των υδάτων όχι μόνο δεν μπορεί να γίνει απρόσκοπτα, αλλά δεν έχει κατασκευαστεί κανένα τεχνικό έργο για τον σκοπό αυτόν. Αυτό θα πρέπει να γίνει άμεσα, καθώς σε κάθε έντονη βροχόπτωση πλέον τα νερά θα εγκλωβίζονται ανάντη του κλάδου αυτού και θα κατακλύζουν τον οικισμό του Κόμματος».

Αυτή είναι η κατάσταση την οποία περιγράφει η περιφέρεια. Αυτή είναι η πραγματική κατάσταση.

Οπότε, Υπουργέ, σας καλώ για μία ακόμη φορά να αναλάβετε και εσείς τις ευθύνες σας, να επισκεφθείτε την περιοχή και να αντικρίσετε το έργο το οποίο ολοκληρώνεται, που θα αποτελέσει την ταφόπλακα, δυστυχώς, για τους κατοίκους της περιοχής του Κόμματος.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Ορίστε, κύριε Υπουργέ, έχετε τρία λεπτά για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Θα προσπαθήσω να είμαι σύντομος, κύριε Πρόεδρε.

Κύριε Σαρακιώτη, το ενδιαφέρον μας και για την περιοχή, αλλά και για την αντιπλημμυρική θωράκιση της χώρας, να ξέρετε ότι είναι δεδομένο. Με μεγάλη μου χαρά, πραγματικά, να επισκεφτώ την περιοχή και να τη δω από κοντά, αν και σας έχω πει ότι την επισκέφτηκα και σε άλλο πλημμυρικό φαινόμενο και έχω δει και αντιλαμβάνομαι τα προβλήματα που υπάρχουν στην περιοχή.

Δεν θα ήθελα να σας διαβάσω τα πλημμυρικά φαινόμενα που έχει η περιοχή γιατί νομίζω ότι τα ξέρετε. Φτάνει να σας πω ότι έχουμε έναν πίνακα καταγραφής από το 1939 για το πόσες πλημμύρες έχουν γίνει στην περιοχή και τι ζητήματα υπάρχουν. Αυτό, βέβαια, δεν αποτελεί δικαιολογία για κανέναν. Ούτε θα σας έλεγα αυτή τη στιγμή πού βρίσκεται το Κόμμα, τι προβλήματα έχει, τι ζητήματα. Νομίζω ότι δεν χρειάζονται δικαιολογίες.

Οι πολίτες της Φθιώτιδας που μας ακούνε αυτή τη στιγμή αυτό που χρειάζονται είναι μια καλή συνεργασία ανάμεσα στο Υπουργείο Υποδομών, στο Υπουργείο Περιβάλλοντος και στην Περιφέρεια, ώστε να προχωρήσουμε με τις αδειοδοτήσεις και στους καθαρισμούς των ρεμάτων και όλων των ποταμών και τις διευθετήσεις τους, να προχωρήσουν γρήγορα από πάνω προς τα κάτω, και κατόπιν και εμείς που έχουμε την αρμοδιότητα σε ό,τι αφορά τα αντιπλημμυρικά έργα. Άλλωστε, όπως πολύ καλά γνωρίζετε, εμείς ολοκληρώσαμε την έγκριση των 350 εκατομμυρίων σε αντιπλημμυρικά έργα σε όλους τους αυτοκινητοδρόμους, κάτι που οφείλω να πω ότι κι η κυβέρνησή σας είχε προσπαθήσει μια-δυο φορές να το προχωρήσει. Δυστυχώς δεν τα κατάφερε. Επί της Κυβέρνησης του Κυριάκου Μητσοτάκη όλα αυτά τα έργα έχουν ξεκινήσει να γίνονται και μέσα σε αυτό το πλαίσιο όλων αυτών των αντιπλημμυρικών έργων προσπαθούμε να θωρακίσουμε και την ευρύτερη περιοχή.

Βέβαια για την αποκατάσταση της αλήθειας διαβάζω εδώ σε έκθεση του ανεξάρτητου μηχανικού ότι «τα πλημμυρικά φαινόμενα οφείλονται στη θραύση των αναχωμάτων του Σπερχειού στη θέση Αμούρι, περί τα δέκα χιλιόμετρα δυτικά και την υπερχείλιση της τάφρου Λαμίας και όχι εξαιτίας των έντονων καιρικών φαινομένων που δεν είχαν δυνατότητα απορροής στο κατάντη». Αυτό μας λέει αυτή τη στιγμή ο ανεξάρτητος μηχανικός. Το κοιτάζουμε με τις υπηρεσίες μας, να δούμε τι άλλο χρειάζεται να γίνει. Συζητάμε με την περιφέρεια. Ήδη σας έδωσα τον προγραμματισμό μας για όλα τα έργα που έχουμε να κάνουμε, τα αντιπλημμυρικά, και έτσι θα προχωρήσουμε, ώστε να θωρακίσουμε την ευρύτερη περιοχή.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλή συνέχεια, κύριε Σαρακιώτη.

Προχωρούμε στη δέκατη με αριθμό 110/31-10-2022 επίκαιρη ερώτηση δεύτερου κύκλου του Βουλευτή Κορινθίας του Συνασπισμού Ριζοσπαστικής Αριστεράς κ. Γεώργιου Ψυχογιού προς τον Υπουργό Υποδομών και Μεταφορών, με θέμα: «Ανάγκη άμεσων παρεμβάσεων για την αντιμετώπιση του πολύ σοβαρού προβλήματος της διάβρωσης των ακτών του Κορινθιακού».

Κύριε Ψυχογιέ, καλησπέρα σας, καλή εβδομάδα. Έχετε δύο λεπτά για το ξεκίνημά σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, η διάβρωση των ακτών για την Κορινθία είναι ένα από τα πιο σοβαρά και πιο επείγοντα ζητήματα, μαζί με το φράγμα του Ασωπού, μαζί με την ενίσχυση της αγροτικής παραγωγής, μαζί με την ανεργία που αυξάνεται στον νομό, μαζί με τη στελέχωση του Νοσοκομείου Κορίνθου και τις δομές υγείας και πολλά ακόμα.

Η διάβρωση των ακτών του Κορινθιακού αποτελεί ένα σοβαρό περιβαλλοντικό, κοινωνικό και πολεοδομικό πρόβλημα για τους παραλιακούς δήμους της Κορινθίας εξαφανίζοντας κάθε χρόνο κομμάτια της παραλίας, οδικές υποδομές, αλλά και απειλώντας παραθαλάσσιες κατοικίες και καταστήματα. Είναι ένα κρίσιμο θέμα το οποίο έχουν αναδείξει πολλές φορές φορείς, συλλογικότητες, κινήματα, επιστήμονες, συμφωνώντας σε ένα πράγμα, ότι χρειάζεται συνολική αντιμετώπιση της διάβρωσης, για την ασφάλεια των κατοίκων, τη βελτίωση της ποιότητας ζωής τους, καθώς και την καλύτερη οικονομική ανάπτυξη του νομού.

Παρ’ όλο που έχει γίνει μια σειρά τεχνικών έργων, αποσπασματικά τα περισσότερα και με τεράστιο κόστος για να καλυφθούν αυτές οι επείγουσες ανάγκες, τα περισσότερα από αυτά δεν αξιοποίησαν επιστημονικά εργαλεία και δεδομένα για ήπιες και βιώσιμες λύσεις και πολλές φορές συντηρούν ή και επιδεινώνουν την κατάσταση.

Για όλους αυτούς τους λόγους η κυβέρνηση του ΣΥΡΙΖΑ το 2016 προχώρησε σε μία μελέτη, τη «Μελέτη Αντιμετώπισης των Φαινομένων Διάβρωσης στην Ακτογραμμή του Κορινθιακού Κόλπου», ενσωματώνοντας αυτές τις σημαντικές και σύγχρονες πρακτικές, η οποία ολοκληρώθηκε το 2019, με μία ακτίνα από τους δήμους της Κορινθίας και τον Ισθμό μέχρι και το Ρίο - Αντίρριο. Ωστόσο μέχρι και σήμερα η υλοποίηση αυτής της μελέτης δεν έχει προχωρήσει ούτε συμπληρωθεί και επικαιροποιηθεί επαρκώς για να καλύπτει και περιοχές που εν τω μεταξύ υπέστησαν σοβαρά ζητήματα διάβρωσης.

Επειδή, λοιπόν, το φαινόμενο αυτό είναι πάρα πολύ σημαντικό και κρίσιμο και προβληματικό, με δυσμενείς συνέπειες για όλους μας και επειδή απασχολεί καθημερινά τους πολίτες του νομού, σας ρωτάμε -μεταφέροντας μια πολύ μεγάλη αγωνία, μια τεράστια ανησυχία και για τους κατοίκους και για τις τοπικές κοινωνίες και τους επαγγελματίες- σε ποιες ενέργειες θα προχωρήσετε άμεσα και για να γίνουν οι αναγκαίες παρεμβάσεις με βάση τη μελέτη αυτή, αλλά και με τις αναγκαίες τροποποιήσεις και συμπληρώσεις, καθώς και με την υλοποίηση προγραμμάτων και χρηματοδοτικών εργαλείων σε αυτή την κατεύθυνση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Ορίστε, έχετε τον λόγο, κύριε Καραγιάννη.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, σας ευχαριστώ πολύ.

Αγαπητέ κύριε Ψυχογιέ, αρχικά να διορθώσω κάτι που βλέπω εδώ ότι το έχετε γράψει στην ερώτησή σας. Το αντικείμενο της μελέτης δημοπρατήθηκε τον Αύγουστο του 2016 και συμβασιοποιήθηκε τον Μάιο του 2019. Δεν ολοκληρώθηκε η μελέτη.

Συνεπώς φαντάζομαι ότι εκ παραδρομής γράφτηκε, αφού ο χρόνος που έχει διανυθεί μέχρι σήμερα για την εκπόνηση μελέτης αντιμετώπισης των φαινομένων διάβρωσης της ακτογραμμής του Κορινθιακού Κόλπου είναι σχεδόν αντίστοιχος του χρόνου που απαιτήθηκε για να συμβασιοποιηθεί.

Τώρα, στο ζητούμενο της ερώτησής σας. Πράγματι η συγκεκριμένη μελέτη περιλαμβάνει δέκα τμήματα με προβλήματα διάβρωσης στην νότια ακτογραμμή του Κορινθιακού Κόλπου, από την Κόρινθο μέχρι την περιοχή Λαμπίρι, συνολικού μήκους περίπου σαράντα χιλιομέτρων. Βρίσκεται από τον Μάιο του 2019 σε εξέλιξη και γεγονός είναι ότι η ολοκλήρωσή της θα μας διασαφηνίσει τον ενδεδειγμένο τεχνικά τρόπο αντιμετώπισης αυτού του φαινομένου, μέσω των προτεινόμενων μέτρων και έργων που θα πρέπει να υλοποιηθούν, ώστε να προχωρήσει η διαδικασία έργων ανάπλασης των ακτών, αποκαθιστώντας ουσιαστικά την περιβαλλοντική ταυτότητα της περιοχής.

Η συγκεκριμένη μελέτη που είχε αρχικώς συμβατικό χρόνο ολοκλήρωσης τους είκοσι επτά μήνες θα είχε ολοκληρωθεί, αν δεν είχε προκύψει η ανάγκη για τη σύνταξη ειδικής οικολογικής αξιολόγησης, που προέκυψε μετά τον χρόνο δημοπράτησης του έργου, λόγω της αναθεώρησης του Εθνικού Καταλόγου Περιοχών Ευρωπαϊκού Οικολογικού Δικτύου «NATURA 2000» με το ΦΕΚ 4432/2017 στο οποίο εντάχθηκε η ευρύτερη περιοχή του Κορινθιακού Κόλπου.

Συνεπώς ήταν υποχρεωτική η σύναψη συμπληρωματικής σύμβασης με τον ανάδοχο, με αντικείμενο τη σύνταξη αυτής της ειδικής οικολογικής αξιολόγησης, κάτι που δεδομένα δημιούργησε πρόσθετες καθυστερήσεις στην ολοκλήρωση μελέτης, αφού για την έκδοση περιβαλλοντικών όρων απαιτείται πλέον και η σύνταξη ειδικής οικολογικής αξιολόγησης.

Μέχρι σήμερα, λοιπόν, να σας ενημερώσω ότι έχουν εκπονηθεί και έχουν εγκριθεί όλες οι μελέτες της πρώτης φάσης, επιπλέον έχουν συνταχθεί οι μελέτες της δεύτερης φάσης, στην οποία έχει μελετηθεί η ακτομηχανική συμπεριφορά της περιοχής, καθώς και η μελέτη περιβαλλοντικών επιπτώσεων, η οποία αναρτήθηκε στο Ηλεκτρονικό Περιβαλλοντικό Μητρώο στις 27-5-2022 και βρίσκεται σε διαδικασία διαβούλευσης μέχρι τις 16-11- 2022 για την έκδοση της ΑΕΠΟ. Μετά την έγκριση των περιβαλλοντικών όρων θα εκπονηθεί η τρίτη φάση της μελέτης, που θα περιλαμβάνει τον οριστικό γεωμετρικό και κατασκευαστικό σχεδιασμό των παράκτιων έργων μαζί με τα τεύχη δημοπράτησης του έργου.

Λαμβάνοντας, λοιπόν, υπ’ όψιν τον απαιτούμενο χρόνο των παραπάνω αναγκαίων ενεργειών και συνεκτιμώντας και τον χρόνο ολοκλήρωσης των μελετών της τρίτης φάσης, που τους εκτιμούμε περίπου σε εννιά μήνες και ακολουθεί μετά και η έγκριση των περιβαλλοντικών όρων, η εκτίμηση που έχουμε αυτή τη στιγμή είναι ότι το έργο θα δημοπρατηθεί στα τέλη περίπου του 2023.

Όμως, να είστε σίγουροι ότι από το Υπουργείο μας γίνεται κάθε δυνατή προσπάθεια, ώστε το έργο της αποκατάστασης των ακτών του Κορινθιακού να προχωρήσει με γρήγορους ρυθμούς, όπως άλλωστε αποδείξαμε και σε ό,τι άλλες παρεμβάσεις έχουμε κάνει σε όλη την ευρύτερη περιοχή. Άλλωστε οφείλουμε όλοι να μνημονεύουμε ότι στα έργα αποκατάστασης που έχουν γίνει στη διώρυγα της Κορίνθου, πόσο γρήγορα κινήθηκε το Υπουργείο Υποδομών και Μεταφορών.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο κ. Ψυχογιός για τρία λεπτά.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, άκουσα προσεκτικά την απάντησή σας και νομίζω ότι οι πολίτες και οι κάτοικοι της Κορινθίας και όχι μόνο της Κορινθίας, αλλά και της Αιγιαλείας με όλα αυτά που αντιμετωπίζουν -διότι υπάρχουν ζητήματα και εκεί, καθότι πρόκειται για μια συνολική μελέτη- θέλουν να ακούσουν πράγματα τα οποία είναι συγκεκριμένα, αλλά και που μπορούν να υπηρετήσουν γρήγορα και αποτελεσματικά αυτές τις καθημερινές τους ανάγκες.

Σε αυτό το πλαίσιο απαιτείται και μια επικαιροποίηση, όπως σας είπα πριν, μια συμπλήρωση αυτών των περιοχών που είχαν υποδειχθεί τότε και περιλαμβάνονταν στην αρχική μελέτη. Διότι μεσολάβησε και ένα διάστημα με την καθυστέρηση που αναφέρατε και αποδεχθήκατε και εσείς. Από εκεί και πέρα θα πρέπει να ξέρουμε και οι δήμοι τι ρόλο έχουν σε αυτό.

Υπάρχει επικοινωνία, υπάρχει συνεργασία με τους δήμους, υπάρχει πίεση στους δήμους να υποδείξουν τα σημεία αυτά, για παράδειγμα στα Μαύρα Λιθάρια, στον Δήμο Ξυλοκάστρου Ευρωστίνης, στο Καμάρι, στη Λυκοποριά, στο Δερβένι, στο Ξυλόκαστρο, στη Συκιά, στο Μελίσσι; Σε όλες αυτές τις περιοχές, οι οποίες έχουν τεράστιο ζήτημα αυτή τη στιγμή και είναι θέμα καθημερινότητας και επιβίωσης για αρκετούς κατοίκους της περιοχής. Στον Δήμο Σικυωνίων, με το Διμηνιό, με το Κιάτο, Δήμο Βέλου - Βόχας, σε όλο τον νομό, σε όλο το μήκος και το πλάτος του νομού στην παραλιακή ζώνη, ακόμα και στον Δήμο Κορινθίων.

Όλη αυτή η περιοχή απαιτεί μια συγκροτημένη και οργανωμένη και άμεση παρέμβαση με συνεργασία των δήμων, τοπικών κοινωνιών και φορέων και του Υπουργείου, για να προχωρήσει επιτέλους αυτή η παρέμβαση, που τόσο πολύ περιμένει ο νομός όλα αυτά τα χρόνια. Και επαναλαμβάνω ότι είναι ένα από τα κορυφαία ζητήματα και προβλήματα που πρέπει να αναδείξουμε και να αντιμετωπίσουμε.

Και επειδή αναφερθήκατε στην ταχύτητα και αποτελεσματικότητα, είναι γεγονός ότι στον Νομό Κορινθίας, εκτός από αυτή τη μελέτη, ως Κυβέρνηση παραλάβατε και πάρα πολλά άλλα έργα τα οποία είχαν γίνει και συνέβαλαν καθοριστικά στη βελτίωση της ποιότητας ζωής και την ασφάλεια κατοίκων και περιουσιών. Άρα πρέπει και εσείς να εγκύψετε και να προχωρήσετε άμεσα αυτή την παρέμβαση.

Θυμίζω την Εθνική Οδό Κορίνθου - Πατρών, τον προαστιακό σιδηρόδρομο προς το Αίγιο και προς το Λουτράκι, την πληθώρα αντιπλημμυρικών έργων -είχατε έρθει, μάλιστα, είχαμε συναντηθεί και στον κόμβο της Λυκοποριάς, ήταν και οδικό έργο, εκτός από αντιπλημμυρικό-, τις ισχυρές αποζημιώσεις για τον «ΖΟΡΜΠΑ» και τις θεομηνίες, τις αγροτικές οδοποιίες, την ενίσχυση των δήμων.

Επομένως οφείλετε να απαντήσετε σε αυτό το κρίσιμο ζήτημα, όπως και σε άλλα που ανέφερα, όπως είναι η γρήγορη επαναλειτουργία της διώρυγας της Κορίνθου. Πέρα από την αποκατάσταση που λέτε, χρειάζεται και γρήγορη επαναλειτουργία. Υπάρχει μεγάλη απώλεια εισοδήματος και ανασφάλεια στους εργαζόμενους. Είναι και άλλα τα οποία απαιτούνται. Όμως, πρέπει να προχωρήσετε σε αυτό.

Επειδή, λοιπόν, απαιτούνται -επαναλαμβάνω- άμεσες κινήσεις για την προστασία του Κορινθιακού, που πρέπει να είναι μακροπρόθεσμες, πιο αποτελεσματικές και να στοιχίζουν λιγότερο από όλα αυτά τα έργα που βλέπαμε εδώ και τόσα χρόνια, τα αποσπασματικά και με τις τεράστιες εργολαβίες, που μετέφεραν το πρόβλημα λίγα μέτρα πιο κάτω, ρωτάμε συγκεκριμένα και επανέρχομαι: Πότε αναμένεται η έναρξη συγκεκριμένων εργασιών σε συνεννόηση με τους δήμους, λαμβάνοντας υπ’ όψιν και την ανάγκη συμπλήρωσης -και το τονίζω- των περιοχών που έχουν υποστεί διάβρωση όλα αυτά τα χρόνια που η μελέτη είναι σε επίπεδο υλοποίησης και δρομολόγηση;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, κύριε Ψυχογιέ, εκτιμώ την προσέγγιση αυτή που κάνετε πραγματικά για τα έργα που γίνονται στην περιοχή. Πραγματικά, στην περιοχή σας γίνονται πάρα πολλά έργα και, όπως είδατε και στην πρωτολογία μου, δεν είχα καμμία διάθεση ούτε να ασκήσω κριτική σε λάθος επιλογές, αν δεν είχατε βάλει την ειδική οικολογική αξιολόγηση ή αν δεν είχατε προσθέσει περιοχές που χρειάζονταν να προστεθούν.

Η αλήθεια είναι ότι έπρεπε να συμπληρώσουμε περιοχές. Για να έχουμε μια ολοκληρωμένη μελέτη για την περιοχή, θα έπρεπε να συμπληρώσουμε περιοχές και αυτό ήταν ένα από τα συγκεκριμένα ζητούμενα που αντιμετωπίσαμε από την πρώτη φάση, μόλις καταλάβαμε ότι εκεί, στην περιοχή, θα έπρεπε να γίνει μια ολιστική διαχείριση, ώστε να λυθεί όλο αυτό το φαινόμενο που υπάρχει στον Κορινθιακό Κόλπο.

Δώσαμε, λοιπόν, άμεσα εντολή στον ανάδοχο της υπ’ όψιν μελέτης να εντοπίσει θέσεις με εμφανή προβλήματα διάβρωσης στην ακτογραμμή, από την Κόρινθο μέχρι το Λαμπίρι, προκειμένου οι θέσεις αυτές να αποτελέσουν αντικείμενο μιας νέας μελέτης, που θα συμπληρώσει την προηγούμενη.

Αυτό που προέκυψε, λοιπόν, είναι ότι έχουμε δεκαέξι νέες θέσεις, συνολικού μήκους περίπου τριάντα τεσσάρων χιλιομέτρων, οι οποίες θα αποτελέσουν το συμβατικό αντικείμενο της νέας μελέτης, που θα χρηματοδοτηθεί από το ΥΜΕΠΕΡΑΑ. Έχει ήδη υποβληθεί από τον Ιούλιο το τεχνικό δελτίο για την ένταξη της συγκεκριμένης μελέτης, με προϋπολογισμό 5.311.000 ευρώ με ΦΠΑ, και το επόμενο διάστημα αναμένεται η απόφαση ένταξης, προκειμένου, ενδεχομένως και μέχρι το τέλος του χρόνου ή αρχές του επόμενου, να καταφέρουμε να δημοπρατήσουμε και αυτή τη μελέτη.

Μας ενδιαφέρει να λύσουμε ολιστικά αυτό το πρόβλημα που έχει ο Κορινθιακός Κόλπος και αυτό θα συνεχίσουμε. Ό,τι καλό βρήκαμε το συνεχίζουμε -να είστε σίγουροι-, ώστε να λυθούν τα προβλήματα της περιοχής.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλή συνέχεια, κύριε Ψυχογιέ.

Κυρίες και κύριοι συνάδελφοι, σας ενημερώνω ότι η τρίτη με αριθμό 111/31-10-2022 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υγείας, με θέμα: «Για τις συνθήκες που επικρατούν στο Γενικό Νοσοκομείο Μεσολογγίου», δεν θα συζητηθεί, λόγω κωλύματος του Βουλευτή.

Προχωρούμε στη συζήτηση της τελευταίας, και τυχερής, που είναι η δωδέκατη με αριθμό 116/31-10-2022 επίκαιρη ερώτηση δεύτερου κύκλου του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Υποδομών και Μεταφορών, με θέμα: «Συμφωνεί η Κυβέρνηση με την πρότασή μας -που είναι και καθολικό αίτημα των τοπικών κοινωνιών και των συγκεκριμένων δήμων της Β΄ Πειραιά- για επέκταση του μετρό και στο Κερατσίνι - Δραπετσώνα, Πέραμα και Σαλαμίνα;».

Κύριε Ραγκούση, καλησπέρα σας! Καλή εβδομάδα! Έχετε δύο λεπτά για το ξεκίνημά σας.

**ΙΩΑΝΝΗΣ ΡΑΓΚΟΥΣΗΣ:** Καλησπέρα και καλή εβδομάδα, κύριε Πρόεδρε.

Κύριε Καραγιάννη, αυτή η ερώτηση, πέραν του ότι είναι πραγματικά ερώτηση -θα καταλάβετε τι εννοώ στη συνέχεια- δεν θα είχε υποβληθεί, εάν δεν μας είχε θορυβήσει -και λέω δεν «μας» είχε θορυβήσει- όχι μόνο εμάς, ως Αξιωματική Αντιπολίτευση, αλλά αν δεν είχε θορυβήσει και το σύνολο των κοινωνιών στο Κερατσίνι, στη Δραπετσώνα, στο Πέραμα και στη Σαλαμίνα το γεγονός της απόλυτης σιωπής που υπήρξε για την ανάγκη να επεκταθεί το μετρό και προς τους συγκεκριμένους δήμους.

Ήταν μια σιωπή που εκκωφαντικά αντιμετωπίσαμε μπροστά μας όλοι οι κάτοικοι αυτών των δήμων κατά τη διάρκεια των τελευταίων εγκαινίων για το μετρό στον Πειραιά, μια σιωπή εκκωφαντική και από τον Πρωθυπουργό, αλλά και από τις ανακοινώσεις του Υπουργείου.

Εμείς πιστεύουμε ότι είναι απολύτως αυτονόητη, εντελώς σκόπιμη και σε κάθε περίπτωση απολύτως δίκαιη για αυτές τις κοινωνίες η επέκταση του μετρό προς το Κερατσίνι, τη Δραπετσώνα, το Πέραμα και τη Σαλαμίνα. Προφανώς έχετε ετοιμάσει κάποια απάντηση.

Θα ήθελα να είμαι, όμως, πάρα πολύ ξεκάθαρος στο ερώτημα. Και εμείς ως Αξιωματική Αντιπολίτευση, αλλά και οι συγκεκριμένοι δήμοι, και οι δεκάδες χιλιάδες κάτοικοι αυτών των περιοχών, θέλουμε, κύριε Καράγιαννη, έκφραση πολιτικής βούλησης με σαφέστατο τρόπο. Θέλουμε να ακούσουμε τώρα από εσάς ό,τι έχετε ετοιμαστεί να πείτε. Όμως, θέλουμε να ξέρουμε εάν από την Κυβέρνηση υπάρχει ένα: «ναι, συμφωνώ με την Αξιωματική Αντιπολίτευση, προχωρούμε μαζί αυτό το μεγάλο έργο, το ξεκινάμε για να το προχωρήσουμε μαζί αυτό το μεγάλο έργο» ή «διαφωνούμε». Να απαντήσετε πάρα πολύ καθαρά.

Άρα σας παρακαλώ θερμά -για αυτό είπα στην αρχή ότι αυτή είναι μια πραγματική ερώτηση- ό,τι έχετε ετοιμάσει πείτε το, αλλά πάνω από όλα, πριν από όλα, θέλουμε το καθαρό «ναι» ή «όχι» της Κυβέρνησης για αυτή την επέκταση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υπουργός Υποδομών και Μεταφορών κ. Γεώργιος Καραγιάννης.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Οφείλω να πω, κύριε Ραγκούση, ότι με αιφνιδιάζετε, όμως με αιφνιδιάζετε θετικά. Με αιφνιδιάζετε, γιατί θέτετε ένα ξεκάθαρο ερώτημα και θέλετε μια πολιτική απάντηση. Βέβαια, η διαφορά μας είναι ότι στα τριάμισι αυτά χρόνια στο Υπουργείο Υποδομών και Μεταφορών, εμείς δεν δίνουμε πολιτικές απαντήσεις μόνο, δίνουμε και απαντήσεις βούλησης, δίνουμε και απαντήσεις πράξεις. Και αυτό δημιουργεί μια μεγάλη, μια εμφανής διαφορά, να ξέρετε, στο τι λέμε, στο πώς το λέμε και στο τι ακριβώς κάνουμε.

Ξέρετε, εμείς πριν από μερικές εβδομάδες ολοκληρώσαμε ένα μεγάλο έργο για τον Πειραιά, ένα έργο το οποίο πραγματικά αλλάζει όλες τις μετακινήσεις στο συγκοινωνιακό σύστημα της Αθήνας και της Αττικής. Η γραμμή 3 έφτασε στον Πειραιά με τους τρεις νέους σταθμούς στα Μανιάτικα, στο λιμάνι και στο Δημοτικό Θέατρο, ενώ είχαμε παραδώσει και το καλοκαίρι του 2020 και τους σταθμούς Αγία Βαρβάρα, Κορυδαλλό και Νίκαια. Επίσης, έχουμε ανακοινώσει, όπως είδατε και στην τελετή των εγκαινίων του σταθμού του Πειραιά, ότι μέσα στο επόμενο χρονικό διάστημα θα προχωρήσουμε τον διαγωνισμό για την επέκταση της γραμμής 2 προς τα δυτικά, προς το Ίλιον, και μετά και προς το Μενίδι, γιατί είναι περιοχές που πραγματικά χρειάζονται την επέκταση του μετρό. Παράλληλα, όπως γνωρίζετε πολύ καλά, ο Υπουργός Υποδομών και Μεταφορών, ο Κώστας Καραμανλής, έχει ανακοινώσει από αυτό εδώ το Βήμα ότι αυτή τη στιγμή μελετώνται οι επεκτάσεις προς Γλυφάδα και προς το Ίδρυμα «Σταύρος Νιάρχος» στην Καλλιθέα.

Λέτε στην ερώτησή σας «αν συμφωνεί η Κυβέρνηση». Φτάνει να συμφωνεί η Κυβέρνηση; Μα, φυσικά, η επέκταση του δικτύου του μετρό στην Αττική ευρύτερα θα πρέπει να συμπεριλάβει πολλές περιοχές. Αλλά επιτρέψτε μου να πω το εξής, και δεν αναφέρομαι προσωπικά σε εσάς, αλλά μέσα στις τάξεις της κοινοβουλευτικής σας ομάδας. Αυτή τη στιγμή πραγματοποιούμε το μεγαλύτερο έργο, τη γραμμή 4, και υπάρχουν Βουλευτές και εκπρόσωποί σας οι οποίοι έρχονται ενάντια σε αυτό το έργο και μας λένε ότι δεν χρειάζονται οι σταθμοί, ενώ εσείς είχατε περιβαλλοντικές αδειοδοτήσεις για το έργο αυτό. Το λέω αυτό, διότι ξέρετε και επιστημονικά -είστε μηχανικός, αν δεν κάνω λάθος, εγώ είμαι νομικός- ότι η πύκνωση των σταθμών του μετρό είναι ένα ζητούμενο.

Ξέρετε, στη χώρα μας και στην Αθήνα έχουμε -μάλλον δεν το έχουμε καταφέρει ακόμη, το αμέσως επόμενο διάστημα θα το καταφέρουμε- έναν σταθμό ανά τετραγωνικό χιλιόμετρο, όταν στο Παρίσι ή σε άλλες ευρωπαϊκές πόλεις αυτός ο σχεδιασμός περίπου είναι τέσσερις σταθμοί ανά τετραγωνικό χιλιόμετρο.

Θα πρέπει όμως να συνυπολογίσουμε, επιτρέψτε να σας πω, κύριε Ραγκούση, ότι και οι ανθρώπινοι πόροι, αλλά και οι χρηματικοί πόροι δεν είναι πεπερασμένα, υπάρχουν συγκεκριμένα και υπάρχει ένας σχεδιασμός αυτή τη στιγμή. Και αυτόν τον σχεδιασμό κατά τη διάρκεια της διακυβέρνησής σας, δεν τον αλλάξατε ούτε στιγμή. Δεν κάνατε απολύτως τίποτα ούτε για την υποθαλάσσια ζεύξη Σαλαμίνος με το Πέραμα, αλλά ούτε και για την επέκταση. Δεν αλλάξατε καν το Ρυθμιστικό Σχέδιο της Αττικής, το οποίο δεν συμπεριλάμβανε κανένα άλλο έργο μετρό, παρά μόνο τη γραμμή 4.

Η αλήθεια είναι -το επαναλαμβάνω και από αυτό το Βήμα και θα επανέλθω στη δευτερομιλία μου- ότι η Αττική χρειάζεται -όπως όλες οι περιοχές και συγκεκριμένα οι περιοχές που αναφέρατε- και δίκτυο μετρό και δίκτυο τραμ. Βέβαια, στο δίκτυο τραμ οι ίδιες περιοχές είχαν μια αντίθετη άποψη και δεν το δέχτηκαν, όταν υπήρξε διαβούλευση πριν μερικά χρόνια.

Για όλα τα υπόλοιπα θα μιλήσω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Απαντήσατε, κύριε Καραγιάννη, με σαφή τρόπο. Και με μεγάλη σαφήνεια είπατε ένα μεγάλο «όχι» στην επέκταση του μετρό στο Κερατσίνι και τη Δραπετσώνα, στο Πέραμα και τη Σαλαμίνα. Λέγοντας όλα όσα είπατε, ουσιαστικά είπατε ένα «όχι» σε ό,τι αφορά τη βούληση της Κυβέρνησης να δώσει ανθρώπινους και οικονομικούς πόρους προς αυτή την κατεύθυνση.

Σωστά είπατε για την επέκταση προς τη Γλυφάδα, προς το Ίδρυμα «Σταύρος Νιάρχος», προς το Ίλιον και το Μενίδι, αλλά δεν είπατε το ίδιο πράγμα για το Κερατσίνι, τη Δραπετσώνα, το Πέραμα και τη Σαλαμίνα. Άρα αυτό το οποίο νομίζω ότι κρατάει ο κάθε ένας που μας ακούει και κάθε πολίτης, άντρας ή γυναίκα, νέος ή ηλικιωμένος κάτοικος του Κερατσινίου, της Δραπετσώνας, του Περάματος και της Σαλαμίνας είναι ότι η Κυβέρνηση του Κυριάκου Μητσοτάκη δεν έχει την πολιτική βούληση να προχωρήσει άμεσα τις διαδικασίες, τις μελέτες και όλες τις προπαρασκευαστικές ενέργειες που απαιτούνται, προκειμένου να υπάρξει επέκταση του μετρό σε αυτούς τους δήμους που, επαναλαμβάνω, ότι είναι απολύτως σκόπιμο, απολύτως αναγκαίο και απολύτως δίκαιο.

Πριν κλείσω, θα πω δύο πράγματα, κύριε Καραγιάννη. Δεν ξέρω, ίσως το δοκιμάσετε σε μεγαλύτερη έκταση και στη δευτερομιλία σας, αλλά επαναλαμβάνω ότι δεν ξέρω τι έχετε ετοιμάσει. Είστε το κόμμα το οποίο χρεοκόπησε την Ελλάδα το 2009. Είστε η Νέα Δημοκρατία που υποχρέωσε όλες τις μετέπειτα κυβερνήσεις να πορευτούν υπό τη δαμόκλειο σπάθη των μνημονίων, υπό τους περιορισμούς που επέβαλε η χρεοκοπία που εσείς προκαλέσατε το 2009 στη χώρα.

Χάρη στην κυβέρνηση του Αλέξη Τσίπρα η Ελλάδα δεν είναι πια μια χρεοκοπημένη χώρα, δεν είναι μια χώρα μέσα στα μνημόνια. Είναι μια χώρα που μπορεί να σχεδιάζει και βραχυπρόθεσμα, αλλά και μακροπρόθεσμα, να αντλεί τους αναγκαίους πόρους για την υλοποίηση των σχεδιασμών της και βεβαίως στο πλαίσιο αυτής της διαδρομής να εντάσσει και όλες τις πολιτικές, όλες τις κοινωνικές και όλες τις αυτοδιοικητικές δυνάμεις. Άρα το τι έγινε στην Ελλάδα με το ρυθμιστικό του 2014, κύριε Καραγιάννη, είναι απολύτως και αποκλειστικά αποτέλεσμα της χρεοκοπημένης Ελλάδας που εσείς δημιουργήσατε.

Έχουμε φύγει από το 2014. Είμαστε σε μια νέα εποχή. Και είμαστε σε μια νέα εποχή που σαφώς αν υπάρχει πολιτική βούληση, θα επέτρεπε σε μία κυβέρνηση που θα είχε πραγματικά τη διάθεση να προχωρήσει προς αυτή την κατεύθυνση, σήμερα να πει κατ’ αρχάς: «Ναι, συμφωνούμε. Πρέπει να υπάρχει επέκταση προς αυτή την κατεύθυνση, προς το Κερατσίνι, τη Δραπετσώνα, το Πέραμα και τη Σαλαμίνα και γι’ αυτό ξεκινάμε τις προπαρασκευαστικές ενέργειες.», αυτό, δηλαδή, που δεν λέει η Κυβέρνησή σας και που δεν είπατε εσείς εκπροσωπώντας την Κυβέρνηση του Κυριάκου Μητσοτάκη πριν από λίγο.

Τελικά, κύριε Πρόεδρε και κύριε Καραγιάννη -και κλείνω με αυτό-, υπάρχουν πολλοί λόγοι για τους οποίους οι πολίτες της Β΄ Πειραιά -και καθημερινά αυτοί οι πολίτες αυξάνονται σε αριθμό- πιστεύουν ακράδαντα ότι αυτή η Κυβέρνηση πρέπει να φύγει το συντομότερο. Εσείς σήμερα τους δώσατε έναν παραπάνω λόγο. Τους είπατε ότι πρέπει να φύγετε το συντομότερο δυνατόν, για να μπορέσουν μέσα από μία προοδευτική κυβέρνηση με Πρωθυπουργό τον Αλέξη Τσίπρα να ξεκινήσουν το συντομότερο δυνατόν οι απαραίτητες προπαρασκευαστικές διαδικασίες, μελέτες και ενέργειες, προκειμένου αυτό το οποίο είναι απολύτως δίκαιο και απολύτως αναγκαίο γι’ αυτές τις περιοχές να γίνει το συντομότερο δυνατόν πραγματικότητα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Ραγκούση, σας είπα και στην πρωτομιλία μου ότι έχουμε πραγματικά μια πολιτική διαφορά. Και η διαφορά η δική μας είναι ότι εμείς -ευρύτερα η παράταξη της Νέας Δημοκρατίας και η Κυβέρνηση του Κυριάκου Μητσοτάκη- όταν εξαγγέλλουμε έργα, τα εξαγγέλλουμε, ξέρετε, όταν έχουμε στα χέρια μας μελέτες και τεχνοοικονομικά μοντέλα. Εμείς δεν συνηθίζουμε να λέμε: «λεφτά υπάρχουν» και δεν συνηθίζουμε και να υπηρετούμε τέτοιες κυβερνήσεις. Εμείς αυτή τη στιγμή υπηρετούμε μία Κυβέρνηση, η οποία έχει τον μεγαλύτερο μέσο όρο ανάπτυξης σε όλη την Ευρωπαϊκή Ένωση.

Αυτή είναι μια πραγματικότητα που εγώ αντιλαμβάνομαι ότι σας ενοχλεί, αλλά αυτή είναι μια πραγματικότητα. Αντιμετωπίζουμε τρεις κρίσεις αυτή τη στιγμή, με την ενεργειακή ουσιαστικά να έχει φέρει τα μεγαλύτερα προβλήματα στην Ευρωπαϊκή Ένωση και βλέπετε πώς σεβόμαστε όλους τους πολίτες. Αυτή είναι μια μεγάλη διαφορά με εσάς.

Ξέρετε, η διαφορά είναι ότι αναφερθήκατε στο 2014. Δεν μας είπατε, όμως, ότι υπήρχε και 2015 και υπήρχε και μια κυβέρνηση μέχρι το 2019. Τι ακριβώς έκανε για τους κατοίκους της Β΄ Πειραιά; Απολύτως τίποτα, ούτε για το μετρό ούτε για την υποθαλάσσια ούτε για κανένα έργο. Η κυβέρνηση του ΣΥΡΙΖΑ δεν παρέδωσε στον ελληνικό λαό κανένα μεγάλο έργο. Ούτε δημοπρατήσατε ούτε παραδώσατε.

Η διαφορά μας, λοιπόν, είναι ότι εμείς δημοπρατήσαμε μέχρι αυτή τη στιγμή δέκα δισεκατομμύρια έργα και έχουμε συμβασιοποιήσει ήδη πέντε δισεκατομμύρια έργα και προχωράμε σε παραδόσεις έργων. Ξέρετε, ο σχεδιασμός μας αφορά συνολικά το λεκανοπέδιο Αττικής. Όταν, όμως, εξαγγείλουν κάτι είτε ο Πρωθυπουργός είτε ο Υπουργός είτε όλοι οι αρμόδιοι φορείς, θα είμαστε απόλυτα έτοιμοι και έντιμοι απέναντι στους πολίτες να τους πούμε πότε θα ξεκινήσουμε, ποιος είναι ο χρονοπρογραμματισμός μας και ποιο είναι το χρονοδιάγραμμά μας για την ολοκλήρωση αυτών των έργων.

Εμείς δίνουμε μεγάλη έμφαση στους κατοίκους της Β΄ Πειραιά, ώστε εκείνη η περιοχή να αποκτήσει αυτά τα έργα και γι’ αυτό σε εκείνη την περιοχή προχωρούν διάφοροι διαγωνισμοί. Η Δυτική Περιφερειακή Αιγάλεω με τους κόμβους του Σχιστού και του Σκαραμαγκά ουσιαστικά βοηθά όλη την περιοχή, όπως και η υποθαλάσσια, αλλά και όλος ο ευρύτερος σχεδιασμός της Κυβέρνησής μας προχωρά γι’ αυτές τις περιοχές. Αυτή είναι η μεγάλη διαφορά και αυτή τη διαφορά πολύ σύντομα θα τη δείτε, το αμέσως επόμενο εξάμηνο στην κάλπη, όταν θα γίνουν οι εκλογές, κύριε Ραγκούση.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε. Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 18.26΄ λύεται η συνεδρίαση για την προσεχή Πέμπτη 10 Νοεμβρίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**